file_name,audio_text,book_number,book_code,chapter_num,book_name,chapter_url
audio/nwt_01_Ge_BU_01.mp3,ကမ္ဘာဦးကျမ်း အခန်းကြီး (၁) အစအဦးမှာ ဘုရားသခင်က ကောင်းကင်နဲ့ မြေကြီးကို ဖန်ဆင်းတယ်။ မြေကြီးဟာ ပုံစံ မပီပြင်သေးဘူး။ လဟာပြင်ကြီး ဖြစ်နေတယ်။ ရေပြင်ကြီးပေါ်မှာ အမှောင်ထု ဖုံးလွှမ်းနေတယ်။ ရေမျက်နှာပြင်ပေါ်မှာ ဘုရားသခင်ရဲ့ စွမ်းအားတော် သက်ရောက်လှုပ်ရှားနေတယ်။ ဘုရားသခင်က အလင်းဖြစ်စေ လို့ ပြောတဲ့အခါ အလင်း ဖြစ်လာတယ်။ အဲဒီအလင်း ကောင်းတယ်ဆိုတာကို မြင်ပြီးနောက် အလင်းနဲ့ အမှောင်ကို ဘုရားသခင် ခွဲခြားလိုက်တယ်။ အလင်းကို နေ့၊ အမှောင်ကိုတော့ ညလို့ ခေါ်တယ်။ ညဦး ကုန်လွန်သွားပြီးနောက် နံနက် ရောက်လာတယ်။ ဒါဟာ ပထမနေ့ ဖြစ်တယ်။ ဘုရားသခင်က ရေထုကြားမှာ ဟင်းလင်းပြင်ကြီး ဖြစ်ပေါ်ပြီး ရေထုနှစ်ခုကို ခြားထားစေလို့ ပြောတယ်။ ဟင်းလင်းပြင်ကြီးကိုဖန်ဆင်းပြီး ဟင်းလင်းပြင်အောက်က ရေထုနဲ့ ဟင်းလင်းပြင်ပေါ်က ရေထုကို ခွဲခြားလိုက်တယ်။ အဲဒီအတိုင်း ဖြစ်လာတယ်။ ဘုရားသခင်က ဟင်းလင်းပြင်ကြီးကို မိုးကောင်းကင်လို့ ခေါ်တယ်။ ညဦး ကုန်လွန်သွားပြီးနောက် နံနက် ရောက်လာတယ်။ ဒါဟာ ဒုတိယနေ့ ဖြစ်တယ်။ ဘုရားသခင်က မိုးကောင်းကင်အောက်က ရေတွေအားလုံး တစ်နေရာမှာ စုဝေးစေ၊ ကုန်းမြေ ပေါ်စေ လို့ ပြောတဲ့အခါ အဲဒီအတိုင်း ဖြစ်လာတယ်။ ကုန်းမြေကို မြေကြီး၊ ရေအစုအဝေးကိုတော့ ပင်လယ်လို့ ခေါ်တယ်။ အဲဒါကောင်းတယ်ဆိုတာကို ဘုရားသခင် မြင်တယ်။ မြေပေါ်မှာ မြက်ပင်တွေ၊ မျိုးစေ့ပါတဲ့ အပင်တွေ၊ မျိုးစေ့ပါတဲ့ သီးပင်တွေ အမျိုးအလိုက် ပေါက်စေ လို့ ပြောတဲ့အခါ အဲဒီအတိုင်း ဖြစ်လာတယ်။ မြေပေါ်မှာ မြက်ပင်တွေ၊ မျိုးစေ့ပါတဲ့ အပင်တွေ၊ မျိုးစေ့ပါတဲ့ သီးပင်တွေ အမျိုးအလိုက် ပေါက်လာတယ်။ အဲဒါကောင်းတယ်ဆိုတာကို ဘုရားသခင် မြင်တယ်။ ညဦး ကုန်လွန်သွားပြီးနောက် နံနက် ရောက်လာတယ်။ ဒါဟာ တတိယနေ့ ဖြစ်တယ်။ ဘုရားသခင်က နေ့နဲ့ညကို ပိုင်းခြားဖို့ ကောင်းကင်ပြင်မှာ အလင်းအိမ်တွေ ပေါ်လာစေ။ အလင်းအိမ်တွေက ဥတုရာသီတွေ၊ နေ့ရက်တွေ၊ နှစ်တွေကို သတ်မှတ်ပေးမယ်။ ကမ္ဘာမြေကို အလင်းပေးဖို့ ကောင်းကင်ပြင်မှာ အလင်းအိမ်တွေအဖြစ် ရှိနေလိမ့်မယ် လို့ ပြောတယ်။ အဲဒီအတိုင်း ဖြစ်လာတယ်။ ဘုရားသခင်က နေ့ကို အလင်းပေးဖို့ အလင်းအိမ်ကြီး တစ်လုံး၊ ညကို အလင်းပေးဖို့ အလင်းအိမ်ငယ်တစ်လုံးနဲ့ ကြယ်တွေကိုလည်း ပြုလုပ်တယ်။ အဲဒီအလင်းအိမ်တွေကို ကောင်းကင်ပြင်မှာ ထားလိုက်တယ်။ ကမ္ဘာမြေကို အလင်းပေးဖို့၊ နေ့နဲ့ ညကို ကြီးစိုးဖို့၊ အလင်းနဲ့ အမှောင်ကို ပိုင်းခြားဖို့ပဲ။ အဲဒါကောင်းတယ်ဆိုတာကို ဘုရားသခင် မြင်တယ်။ ညဦး ကုန်လွန်သွားပြီးနောက် နံနက် ရောက်လာတယ်။ ဒါဟာ စတုတ္ထနေ့ ဖြစ်တယ်။ ဘုရားသခင်က ရေထဲမှာ သတ္တဝါတွေ ပေါက်ဖွားစေ။ ပျံတတ်တဲ့ သတ္တဝါတွေလည်း မြေပြင်အထက် မိုးကောင်းကင်မှာ ပျံသန်းစေ လို့ ပြောပြီး၊ ပင်လယ်သတ္တဝါကြီးတွေ၊ ရေထဲမှာ သွားလာတဲ့ သတ္တဝါတွေ၊ ပျံတတ်တဲ့သတ္တဝါတွေကိုအမျိုးအလိုက် ဖန်ဆင်းတယ်။ အဲဒါကောင်းတယ်ဆိုတာကိုဘုရားသခင်မြင်တယ်။ ဒါနဲ့ မျိုးပွားပြီး များပြားကြ။ ပင်လယ်ကို ပြည့်စေကြ။ မြေပေါ်မှာလည်း ပျံတတ်တဲ့ သတ္တဝါတွေ ပွားများစေကြ ဆိုပြီး သူတို့ကို ကောင်းချီးပေးတယ်။ ညဦး ကုန်လွန်သွားပြီးနောက် နံနက် ရောက်လာတယ်။ ဒါဟာ ပဉ္စမနေ့ ဖြစ်တယ်။ ဘုရားသခင်ကသားယဉ်၊ တွားသွားသတ္တဝါ၊ သားရဲစတဲ့ သတ္တဝါတွေမြေပေါ်မှာ အမျိုးအလိုက် ပေါက်ဖွားစေ လို့ ပြောတဲ့အခါ အဲဒီအတိုင်း ဖြစ်လာတယ်။ သားယဉ်၊ သားရဲ၊ တွားသွားသတ္တဝါတွေကို အမျိုးအလိုက် ပေါက်ဖွားစေတယ်။ အဲဒါကောင်းတယ်ဆိုတာကို ဘုရားသခင် မြင်တယ်။ ဘုရားသခင်က ငါတို့ရဲ့ ပုံသဏ္ဌာန်အတိုင်း၊ ငါတို့နဲ့တူတဲ့ လူကို ဖန်ဆင်းကြစို့။ သူက ပင်လယ်ငါးတွေ၊ မိုးကောင်းကင်မှာ ပျံတဲ့ ငှက်တွေ၊ သားယဉ်တွေ၊ တွားသွားသတ္တဝါတွေနဲ့ မြေတစ်ပြင်လုံးကို အုပ်စိုးစေ လို့ ပြောတယ်။ ဘုရားသခင်က မိမိပုံသဏ္ဌာန်အတိုင်း လူကို ဖန်ဆင်းတယ်။ ဘုရားသခင့် ပုံသဏ္ဌာန်အတိုင်း ယောက်ျားနဲ့ မိန်းမကို ဖန်ဆင်းတယ်။ ပြီးတော့ သားသမီးတွေ အများကြီး မွေးကြ။ ကမ္ဘာမြေကို ပြည့်စေပြီး အုပ်ထိန်းကြ။ ပင်လယ်ငါးတွေ၊ မိုးကောင်းကင်မှာပျံတဲ့ ငှက်တွေ၊ ကုန်းသတ္တဝါတွေကို အုပ်စိုးကြ လို့ ပြောပြီး သူတို့ကို ကောင်းချီးပေးတယ်။ ဘုရားသခင်က မြေတစ်ပြင်လုံးမှာရှိတဲ့ မျိုးစေ့ပါတဲ့ အပင်တွေ၊ မျိုးစေ့ပါတဲ့ သီးပင်တွေကို ငါပေးတယ်။ ဒါတွေဟာ မင်းတို့ စားဖို့ပဲ။ သားရဲတွေ၊ မိုးကောင်းကင်မှာ ပျံတဲ့ ငှက်တွေ၊ မြေပေါ်မှာ သွားလာတဲ့ သက်ရှိသတ္တဝါတွေ စားဖို့ စိမ်းလန်းတဲ့ အပင်အားလုံးကိုလည်း ငါပေးပြီ လို့ ပြောတယ်။ အဲဒီအတိုင်း ဖြစ်လာတယ်။ ဘုရားသခင်က ဖန်ဆင်းထားရာအားလုံး သိပ်ကောင်းတယ်ဆိုတာကို မြင်တယ်။ ညဦး ကုန်လွန်သွားပြီးနောက် နံနက် ရောက်လာတယ်။ ဒါဟာ ဆဋ္ဌမနေ့ ဖြစ်တယ်။,1,Ge,1,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/1/
audio/nwt_01_Ge_BU_02.mp3,အခန်းကြီး (၂) ကောင်းကင်နဲ့ မြေကြီးကို၊ အဲဒါတွေပေါ် ရှိသမျှကို ဖန်ဆင်းပြီးသွားပြီ။ သတ္တမနေ့မတိုင်ခင်မှာ ဘုရားသခင်က အလုပ်တွေကို လက်စသတ်လိုက်ပြီ။ သတ္တမနေ့မှာ ဖန်ဆင်းတဲ့ အလုပ်အားလုံးကနေ စတင် အနားယူတယ်။ ဘုရားသခင်ဟာ ရည်ရွယ်ထားသမျှကို ဖန်ဆင်းပြီးသွားလို့ သတ္တမနေ့မှာ အနားယူနေတဲ့အတွက် အဲဒီနေ့ကို ကောင်းချီးပေးပြီး မြင့်မြတ်တဲ့နေ့ လို့ သတ်မှတ်တယ်။ ကောင်းကင်နဲ့ မြေကြီးကို ယေဟောဝါ ဘုရား ဖန်ဆင်းတဲ့နေ့မှာ ကောင်းကင်နဲ့မြေကြီး ဖြစ်ပေါ်လာပုံ သမိုင်းကြောင်းကတော့ ယေဟောဝါဘုရားက မြေပေါ် မိုးမရွာစေတဲ့အတွက်၊ ထွန်ယက်စိုက်ပျိုးသူလည်း မရှိတဲ့အတွက် မြေပေါ်မှာ ဘာချုံပင်၊ ဘာအပင်မှ မပေါက်သေးဘူး။ ဒါပေမဲ့ မြေထဲကနေ ရေခိုးရေငွေ့တွေ တက်လာပြီး မြေတစ်ပြင်လုံး စိုစွတ်နေတယ်။ ယေဟောဝါဘုရားက လူကို မြေမှုန့်နဲ့ ပုံဖော်ပြီး နှာခေါင်းထဲ အသက်စွမ်းအားကို မှုတ်လိုက်တဲ့အခါ လူဟာ အသက်ရှင်သူ ဖြစ်လာတယ်။ ယေဟောဝါဘုရားက အရှေ့ဘက်၊ ဧဒင်အရပ်မှာ ဥယျာဉ်စိုက်ပျိုးပြီး ဖန်ဆင်းထားတဲ့လူကို အဲဒီမှာ နေစေတယ်။ ယေဟောဝါဘုရားက စားချင်စရာကောင်းပြီး လှပတဲ့ အပင်အမျိုးမျိုးကို မြေပေါ်မှာ ပေါက်စေတယ်။ အကောင်းအဆိုး သိကျွမ်းရာအပင်ကို ပေါက်စေတယ်။ ဥယျာဉ်ထဲမှာ အသက်ပင်ကိုလည်း ပေါက်စေတယ်။ ဥယျာဉ်ကို ရေပေးဖို့ ဧဒင်အရပ်ကနေ မြစ်တစ်စင်း စီးဆင်းလာပြီး မြစ်လေးသွယ်အဖြစ် ဖြာထွက်သွားတယ်။ ပထမမြစ်က ဖိရှုန် ဖြစ်ပြီး ရွှေထွက်တဲ့ ဟဝိလနယ်မြေ တစ်လျှောက်လုံးကို ကွေ့ပတ်စီးဆင်းတယ်။ အဲဒီနယ်မြေက ရွှေဟာ အရည်အသွေး ကောင်းတယ်။သစ်စေးမွှေး နဲ့ မဟူရာကြောင်ဝင်ကျောက်လည်း ထွက်တယ်။ ဒုတိယမြစ်က ဂိဟုန် ဖြစ်ပြီး ကုရှနယ်မြေ တစ်လျှောက်လုံးကို ကွေ့ပတ်စီးဆင်းတယ်။ တတိယမြစ်က တိုက်ဂရစ် ဖြစ်ပြီး အဆီးရီးယားပြည် အရှေ့ဘက်ကို စီးဆင်းတယ်။ စတုတ္ထမြစ်က ယူဖရေးတီး ဖြစ်တယ်။ ယေဟောဝါဘုရားက လူကို ဧဒင်ဥယျာဉ်မှာ နေခိုင်းတယ်။ ဥယျာဉ်ကို ထွန်ယက်စိုက်ပျိုးပြီး ထိန်းသိမ်းစောင့်ရှောက်ခိုင်းတယ်။ ပြီးတော့ ယေဟောဝါဘုရားက ဥယျာဉ်ထဲမှာရှိတဲ့ အပင်အားလုံးရဲ့ အသီးကို မင်း စိတ်ကြိုက်စားခွင့်ရှိတယ်။ ဒါပေမဲ့ အကောင်းအဆိုး သိကျွမ်းရာအပင်ရဲ့ အသီးကိုတော့ မစားနဲ့။ စားတဲ့နေ့မှာ မင်း သေကိုသေရမယ် လို့ သူ့ကို မိန့်မှာတယ်။ ယေဟောဝါဘုရားက လူဟာ တစ်ယောက်တည်း ဆက်နေဖို့ မသင့်တော်ဘူး။ သူ့ကို ကူညီမယ့်သူ၊ သူနဲ့ တွဲဖက်ညီသူကို ငါလုပ်ပေးမယ် လို့ ပြောတယ်။ ယေဟောဝါဘုရားက မြေမှုန့်နဲ့ ဖန်ဆင်းထားတဲ့ သားရဲတွေ၊ ပျံတတ်တဲ့ သတ္တဝါတွေကို လူရှိရာဆီ ခေါ်လာပြီး နာမည်ပေးခိုင်းတယ်။ သတ္တဝါအားလုံး သူပေးတဲ့အတိုင်း နာမည်တွင်သွားတယ်။ လူက သားယဉ်၊ သားရဲ၊ ပျံတတ်တဲ့ သတ္တဝါတွေကို နာမည်ပေးတယ်။ သူ့ဆီမှာတော့ ကူညီမယ့်သူ၊ တွဲဖက်ညီသူ မရှိသေးဘူး။ ဒါကြောင့် ယေဟောဝါဘုရားက လူကို အိပ်မောကျစေတယ်။ သူအိပ်ပျော်နေတုန်း နံရိုးတစ်ချောင်း ထုတ်ယူပြီး အဲဒီနေရာကို အသားနဲ့ ပြန်ပိတ်လိုက်တယ်။ ယေဟောဝါဘုရားက အဲဒီနံရိုးနဲ့ မိန်းမတစ်ယောက် ဖန်ဆင်းပြီး လူရှိရာဆီ ခေါ်လာတယ်။ အဲဒီအခါ လူက ဒါမှ ငါ့အရိုးထဲက အရိုး၊ ငါ့အသားထဲက အသားပဲ။ လူယောက်ျားထဲက ထုတ်ယူတာမို့ လူမိန်းမလို့ ခေါ်မယ် ဆိုပြီး ပြောတယ်။ ဒါကြောင့် ယောက်ျားက မိဘကို ထားခဲ့ပြီး ဇနီးနဲ့ မခွဲအတူ နေလိမ့်မယ်။ သူတို့ဟာ တစ်သားတစ်ကိုယ်တည်း ဖြစ်လိမ့်မယ်။ လူလင်မယားဟာ အဝတ် မဝတ်ထားပေမဲ့ မရှက်ကြဘူး။,1,Ge,2,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/2/
audio/nwt_01_Ge_BU_03.mp3,အခန်းကြီး (၃) မြွေဟာ ယေဟောဝါဘုရား ဖန်ဆင်းတဲ့ တိရစ္ဆာန်တွေထဲမှာ သတိအကြီးဆုံးပဲ။ မြွေက မိန်းမကို ဥယျာဉ်ထဲမှာရှိတဲ့ အပင်အားလုံးရဲ့ အသီးကို မစားနဲ့လို့ ဘုရားသခင် တကယ်ပဲ ပြောသလား ဆိုပြီး မေးတယ်။ မိန်းမက ဥယျာဉ်ထဲမှာရှိတဲ့ အပင်တွေရဲ့ အသီးကို ကျွန်မတို့ စားလို့ ရပါတယ်။ ဥယျာဉ်ထဲက အပင်တစ်ပင်ရဲ့ အသီးကိုတော့ မစားနဲ့၊ မထိနဲ့။ စားမယ်၊ ထိမယ်ဆိုရင် သေရမယ် ဆိုပြီး ဘုရားသခင် မှာထားတယ် လို့ ပြန်ဖြေတယ်။ မြွေကလည်း မင်းတို့ လုံးဝ သေမှာ မဟုတ်ဘူး။ တကယ်တော့ အဲဒီအသီးကို စားတဲ့နေ့မှာပဲ မျက်စိပွင့် လာမယ်၊ အကောင်းအဆိုးကို သိလာပြီး ဘုရားလို ဖြစ်လာမယ်ဆိုတာ ဘုရားသခင် သိတယ် လို့ ပြောတယ်။ အဲဒီအပင်ရဲ့ အသီးဟာ စားချင်စရာ၊ လှပပြီး မက်မောစရာကောင်းတာကို မိန်းမ မြင်တဲ့အခါ ခူးစားလိုက်တယ်။ လူယောက်ျားကို ပေးတော့ သူလည်း စားတယ်။ အဲဒီအခါ နှစ်ယောက်စလုံး မျက်စိပွင့်လာပြီး အဝတ် မဝတ်ထားမှန်း သိလာကြတယ်။ ဒါကြောင့် သဖန်းရွက်တွေကို သီပြီး ဝတ်ကြတယ်။ ညနေပိုင်းရောက်တော့ လူလင်မယားဟာ ဥယျာဉ်ထဲ လျှောက်လာတဲ့ ယေဟောဝါဘုရားရဲ့ အသံကို ကြားရတယ်။ ဒါနဲ့ ယေဟောဝါဘုရား မမြင်အောင် သစ်ပင်တွေကြားမှာ ပုန်းနေကြတယ်။ ယေဟောဝါဘုရားက မင်း ဘယ်မှာလဲ ဆိုပြီး ယောက်ျားကို အကြိမ်ကြိမ် ခေါ်တယ်။ နောက်ဆုံးမှာ ယောက်ျားက ဥယျာဉ်ထဲမှာ ကိုယ်တော့်အသံကို ကြားပါတယ်။ ဒါပေမဲ့ ကျွန်တော် အဝတ် မဝတ်ထားလို့ ကြောက်ပြီး ပုန်းနေတာပါ ဆိုပြီး ပြောတယ်။ အဲဒီအခါ ဘုရားသခင်က မင်း အဝတ် မဝတ်ထားဘူးလို့ ဘယ်သူ ပြောသလဲ။ မစားနဲ့လို့ ငါမိန့်မှာထားတဲ့ အပင်ရဲ့ အသီးကို စားလိုက်ပြီလား လို့ မေးတော့၊ ယောက်ျားက ကိုယ်တော် ပေးတဲ့ မိန်းမက အဲဒီအပင်ရဲ့ အသီးကို ကျွေးလို့ ကျွန်တော် စားမိတာပါ ဆိုပြီး ဖြေတယ်။ ဒါနဲ့ ယေဟောဝါဘုရားက မင်း ဘယ်လို လုပ်လိုက်တာလဲ လို့ မေးတဲ့အခါ မိန်းမကမြွေလှည့်စားလို့စားမိတာပါ လို့ ဖြေတယ်။ ဒါနဲ့ ယေဟောဝါဘုရားက မြွေကို အခုလို လုပ်တဲ့အတွက် သားယဉ်၊ သားရဲတွေထဲမှာ မင်း ကျိန်စာသင့်ပြီ။ ဝမ်းနဲ့ တွားသွားပြီး မြေမှုန့်ကို တစ်သက်လုံး စားရမယ်။ မင်းနဲ့ မိန်းမကိုရော မင်းရဲ့ မျိုးနွယ်နဲ့ မိန်းမရဲ့ မျိုးနွယ်ကိုပါ ငါရန်ငြိုးဖွဲ့စေမယ်။ သူက မင်းရဲ့ ခေါင်းကို ကြိတ်လိမ့်မယ်။ မင်းလည်း သူ့ဖနောင့်ကို ပေါက်ရလိမ့်မယ် လို့ ပြောတယ်။ မိန်းမကိုလည်း မင်းဟာ ကိုယ်ဝန်ဆောင်ချိန်မှာ ဒုက္ခအများကြီး ကြုံရမယ်။ ဝေဒနာ ခံစားပြီး သားဖွားရမယ်။ ကိုယ့်ယောက်ျားကို တမ်းတမ်းစွဲ ဖြစ်နေလိမ့်မယ်။ သူက မင်းကို ဩဇာလွှမ်းမိုးလိမ့်မယ် လို့ ပြောတယ်။ အာဒံ ကိုတော့ မင်းက မိန်းမစကား နားထောင်ပြီး မစားနဲ့ လို့ ငါမိန့်မှာထားတဲ့ အပင်ရဲ့ အသီးကို စားတဲ့အတွက် မြေကြီးဟာ ကျိန်စာသင့်ပြီ။ မြေထွက်သီးနှံ စားရဖို့ တစ်သက်လုံး မင်း ပင်ပင်ပန်းပန်း လုပ်ကိုင်ရလိမ့်မယ်။ မြေပေါ်မှာ ဆူးပင်တွေ၊ ချုံပင်တွေ ပေါက်လာမယ်။ မြေပေါ်မှာ ပေါက်တဲ့ အပင်တွေကို မင်း စားရမယ်။ မြေကြီးက ဖြစ်လာတဲ့ မင်းဟာ မြေကြီးကို ပြန်သွားချိန်အထိ ချွေးထွက်အောင် ပင်ပင်ပန်းပန်း လုပ်မှ အစာစားရမယ်။ မင်းဟာ မြေမှုန့် ဖြစ်တဲ့အတွက် မြေမှုန့်ကိုပဲ ပြန်ရမယ် လို့ ပြောတယ်။ အဲဒီနောက် အာဒံက ဇနီးကို ဧဝ လို့ နာမည်ပေးတယ်။ ဧဝဟာ အသက်ရှင်သူအားလုံးရဲ့ မိခင် ဖြစ်လာမှာမို့လို့ပဲ။ ယေဟောဝါဘုရားက အာဒံနဲ့ သူ့မိန်းမ ဝတ်ဆင်ဖို့ သားရေဝတ်လုံရှည် လုပ်ပေးတယ်။ ပြီးတော့ယေဟောဝါဘုရားက ဒီလူဟာငါတို့လိုပဲအကောင်းအဆိုးကို သိလာပြီ။ အခု အသက်ပင်ရဲ့ အသီးကို ယူစားပြီး ထာဝစဉ် အသက်ရှင်တာမျိုး မဖြစ်ရလေအောင် တစ်ခုခု လုပ်မှ ဖြစ်မယ် လို့ ပြောတယ်။ ဒါနဲ့ ယေဟောဝါဘုရားက မြေကြီးကဖြစ်လာတဲ့ လူကို မြေကို ထွန်ယက်စိုက်ပျိုးဖို့ ဧဒင်ဥယျာဉ် အပြင်ဘက် နှင်ထုတ်လိုက်တယ်။ အဲဒီလိုနှင်ထုတ်ပြီးနောက် အသက်ပင်ဆီ သွားတဲ့ လမ်းကို စောင့်ကြပ်ဖို့ အဆက်မပြတ် လည်နေတဲ့ မီးဓားစက်နဲ့ ခေရုဗိမ်တွေ ကို ဧဒင်ဥယျာဉ်အရှေ့မှာ ထားလိုက်တယ်။,1,Ge,3,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/3/
audio/nwt_01_Ge_BU_04.mp3,အခန်းကြီး (၄) အာဒံက ဇနီးဧဝနဲ့ အတူအိပ်တော့ ဧဝမှာ ကိုယ်ဝန်ရှိလာတယ်။ ကာအိနကို မွေးတဲ့အခါ ဧဝက ယေဟောဝါဘုရားရဲ့ အကူအညီနဲ့ သားလေး မွေးပြီ လို့ ပြောတယ်။ နောက်တော့ ညီအာဗေလကို မွေးတယ်။ အာဗေလဟာ သိုးထိန်း၊ ကာအိနဟာ ထွန်ယက်စိုက်ပျိုးသူ ဖြစ်လာတယ်။ အချိန်အတော်ကြာပြီးနောက်မှာ ကာအိနက ယေဟောဝါဆီ ပူဇော်ဖို့ သီးနှံတချို့ ယူလာတယ်။ အာဗေလလည်း သိုးအုပ်ထဲက သားဦးတချို့နဲ့ သိုးအဆီကို ယူလာတယ်။ ယေဟောဝါက အာဗေလနဲ့ သူပူဇော်တဲ့ အလှူကို နှစ်သက်ပေမဲ့၊ ကာအိနနဲ့ သူပူဇော်တဲ့ အလှူကိုတော့ မနှစ်သက်ဘူး။ ဒါကြောင့် ကာအိန အရမ်း ဒေါသထွက်ပြီး မျက်နှာပျက်သွားတယ်။ ဒါနဲ့ ယေဟောဝါက ကာအိနကို ဘာလို့ ဒီလောက်တောင် ဒေါသထွက်ပြီး မျက်နှာပျက်နေရတာလဲ။ မင်းသာ အခုကစပြီး ကောင်းတာ လုပ်မယ်ဆိုရင် မျက်နှာသာ ပြန်ရမှာပဲ။ ကောင်းတာ မလုပ်ရင်တော့ အပြစ်က မင်းကို ခုန်အုပ်ချင်လို့ တံခါးဝမှာ ချောင်းနေတယ်။ အပြစ်ကို မင်း အနိုင်ယူလိုက်ပါ လို့ ပြောတယ်။ အဲဒီနောက် ကာအိနက ညီအာဗေလကို လယ်ထဲ သွားရအောင် လို့ ပြောတယ်။ လယ်ထဲ ရောက်တဲ့အခါ ကာအိနက ညီအာဗေလကို ရန်ရှာပြီး သတ်လိုက်တယ်။ နောက်တော့ ယေဟောဝါက မင်းရဲ့ ညီအာဗေလ ဘယ်မှာလဲ လို့ မေးတဲ့အခါ ကာအိနက ဘယ်သိမလဲ။ ကျွန်တော်က သူ့ရဲ့ အုပ်ထိန်းသူမှ မဟုတ်တာ လို့ ဖြေတယ်။ ဘုရားသခင်က မင်း ဘယ်လို လုပ်လိုက်တာလဲ။ မင်းညီရဲ့ သွေးက မြေကြီးထဲကနေ ငါ့ကို အော်ဟစ်နေပြီ။ အခု မင်း ကျိန်စာသင့်ပြီ။ မင်းသတ်ခဲ့တဲ့ ညီရဲ့ သွေးကို သောက်လိုက်တဲ့ မြေပေါ်ကနေ နှင်ထုတ်ခံရပြီ။ မြေကို မင်း ထွန်ယက်စိုက်ပျိုးတဲ့အခါ သီးနှံဖြစ်ထွန်းမှာ မဟုတ်ဘူး။ မြေပေါ်မှာ လှည့်လည်သွားလာနေရတဲ့ ဝရမ်းပြေး ဖြစ်လိမ့်မယ် လို့ ပြောတယ်။ ကာအိနက ယေဟောဝါကို ကိုယ်တော် ပေးတဲ့ အပြစ်ဒဏ်ဟာ ပြင်းထန်လွန်းပါတယ်။ ဒီနေ့၊ ကျွန်တော့်ကို ဒီအရပ်ကနေ ကိုယ်တော် နှင်ထုတ်လိုက်ပြီ။ ရှေ့တော်ကနေ ထွက်သွားရတော့မယ်။ မြေပေါ်မှာ လှည့်လည်သွားလာတဲ့ ဝရမ်းပြေး ဖြစ်ရတော့မယ်။ တွေ့တဲ့သူတိုင်း ကျွန်တော့်ကို သတ်တော့မှာပေါ့ လို့ ပြောတယ်။ ဒါကြောင့် ယေဟောဝါက ကာအိနကို သတ်တဲ့သူဟာ ခုနစ်ဆ လက်စားချေခံရမယ် လို့ ပြောတယ်။ ကာအိနကို ဘယ်သူမှ မသတ်ရအောင် အမှတ်အသားတစ်ခု ယေဟောဝါ ပေးလိုက်တယ်။ ကာအိနက ယေဟောဝါရှေ့ကနေ ထွက်သွားပြီး ဧဒင်ဥယျာဉ်အရှေ့ဘက် နယ်နှင်ခံတွေရဲ့ နယ်မြေမှာ နေထိုင်တယ်။ ကာအိနဟာ ဇနီးနဲ့ အတူအိပ်တော့ ဇနီးမှာကိုယ်ဝန်ရှိလာပြီး ဧနောက်ကို မွေးတယ်။ ကာအိနက မြို့တစ်မြို့ တည်ပြီးအဲဒီမြို့ကိုသားဧနောက်နာမည်နဲ့ မှည့်တယ်။ နောက်ပိုင်းမှာ ဧနောက်က သားအိရတ်ကို ရတယ်။ အိရတ်ရဲ့ သားက မဟုယေလ၊ မဟုယေလရဲ့ သားက မသုရှေလ၊ မသုရှေလရဲ့ သားက လာမက် ဖြစ်တယ်။ လာမက်မှာ ဇနီးနှစ်ယောက် ရှိတယ်။ တစ်ယောက်က အေဒါ၊ နောက်တစ်ယောက်က ဇိလ။ အေဒါက သားယာဗလကို မွေးတယ်။ ယာဗလဟာ တဲထိုးနေထိုင်ရင်း တိရစ္ဆာန် မွေးမြူသူတွေရဲ့ ဖခင်ကြီးပဲ။ သူ့ညီ ယုဗလကတော့ စောင်း၊ ပလွေတီးမှုတ်သူတွေရဲ့ ဖခင်ကြီးပဲ။ ဇိလလည်း သားတုဗလကာအိနကို မွေးတယ်။ တုဗလကာအိနဟာ ကြေးထည်နဲ့ သံထည်အမျိုးမျိုး ထုလုပ်သူပဲ။ သူ့နှမက နေမ ဖြစ်တယ်။ နောက်တော့ လာမက်က ဇနီးအေဒါနဲ့ ဇိလအတွက် ကဗျာတစ်ပုဒ် စပ်တယ် လာမက်ဇနီးတို့၊ နားထောင်ကြ၊ ငါ့စကားကို နားစိုက်ကြ၊ ငါ့ကို ရိုက်တဲ့ လူငယ်လေး၊ ငါသတ်လိုက်တယ်ဟေ့။ ကာအိနကို သတ်မိရင် ကလဲ့စား ခုနစ်ဆ ခံရမတဲ့။ ဒီလာမက်ကို သတ်မိရင် ခံပေတော့ ကလဲ့စား ၇၇ ဆ။ အာဒံဟာ ဇနီးဧဝနဲ့ အတူအိပ်တော့ ဧဝက သားတစ်ယောက် ထပ်မွေးတယ်။ ဒါနဲ့ အာဗေလကို ကာအိန သတ်လိုက်လို့ အာဗေလအစား နောက်ထပ်မျိုးနွယ်ကို ငါ့အတွက် ဘုရားသခင် ခန့်လိုက်ပြီ လို့ ပြောပြီး ရှေသ လို့ နာမည်ပေးတယ်။ ရှေသလည်း သားတစ်ယောက် ရပြီး ဧနုတ်လို့ နာမည်ပေးတယ်။ အဲဒီအချိန်မှာ ယေဟောဝါရဲ့ နာမည်ကို လူတွေ ခေါ်စပြုကြပြီ။,1,Ge,4,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/4/
audio/nwt_01_Ge_BU_05.mp3,အခန်းကြီး (၅) အာဒံရဲ့ သမိုင်းမှတ်တမ်းကတော့ ဘုရားသခင်က အာဒံကို ဖန်ဆင်းတဲ့နေ့မှာ မိမိနဲ့တူအောင် ဖန်ဆင်းတယ်။ ယောက်ျားနဲ့ မိန်းမကို ဖန်ဆင်းတယ်။ ဖန်ဆင်းတဲ့နေ့မှာ သူတို့ကို ကောင်းချီးပေးပြီး လူ ဆိုတဲ့ နာမည်ပေးလိုက်တယ်။ အာဒံဟာ အသက် ၁၃၀ မှာ သူနဲ့တူတဲ့ သားတစ်ယောက် ရတယ်။ အဲဒီသားကို ရှေသလို့ နာမည်ပေးတယ်။ ရှေသကို ရပြီးနောက် အနှစ် ၈၀၀ အသက်ရှင်ပြီး တခြားသားသမီးတွေကိုလည်း ရသေးတယ်။ အသက် ၉၃၀ မှာ အာဒံ သေဆုံးသွားတယ်။ ရှေသဟာ အသက် ၁၀၅ နှစ်မှာ သားဧနုတ်ကို ရတယ်။ ဧနုတ်ကို ရပြီးနောက် ၈၀၇ နှစ် အသက်ရှင်ပြီး တခြားသားသမီးတွေကိုလည်း ရသေးတယ်။ အသက် ၉၁၂ နှစ်မှာ ရှေသ သေဆုံးသွားတယ်။ ဧနုတ်ဟာ အသက် ၉၀ မှာ သားကေနန်ကို ရတယ်။ ကေနန်ကို ရပြီးနောက် ၈၁၅ နှစ် အသက်ရှင်ပြီး တခြားသားသမီးတွေကိုလည်း ရသေးတယ်။ အသက် ၉၀၅ နှစ်မှာ ဧနုတ် သေဆုံးသွားတယ်။ ကေနန်ဟာ အသက် ၇၀မှာ သားမဟာလေလကို ရတယ်။ မဟာလေလကို ရပြီးနောက် အနှစ် ၈၄၀ အသက်ရှင်ပြီး တခြားသားသမီးတွေကိုလည်း ရသေးတယ်။ အသက် ၉၁၀ မှာ ကေနန် သေဆုံးသွားတယ်။ မဟာလေလဟာ အသက် ၆၅ နှစ်မှာ သားယာရက်ကို ရတယ်။ ယာရက်ကို ရပြီးနောက် အနှစ် ၈၃၀ အသက်ရှင်ပြီး တခြားသားသမီးတွေကိုလည်း ရသေးတယ်။ အသက် ၈၉၅ နှစ်မှာ မဟာလေလ သေဆုံးသွားတယ်။ ယာရက်ဟာ အသက် ၁၆၂ နှစ်မှာ သားဧနောက်ကို ရတယ်။ ဧနောက်ကိုရပြီးနောက် အနှစ် ၈၀၀ အသက်ရှင်ပြီး တခြားသားသမီးတွေကိုလည်း ရသေးတယ်။ အသက် ၉၆၂ နှစ်မှာ ယာရက် သေဆုံးသွားတယ်။ ဧနောက်ဟာ အသက် ၆၅ နှစ်မှာ သားမသုရှလကို ရတယ်။ မသုရှလကို ရပြီးနောက် စစ်မှန်တဲ့ဘုရားသခင်ရဲ့ လမ်းစဉ်အတိုင်း အနှစ် ၃၀၀ ဆက်လျှောက်လှမ်းတယ်။ တခြားသားသမီးတွေကိုလည်း ရသေးတယ်။ ဧနောက်ဟာ ၃၆၅ နှစ် အသက်ရှင်တယ်။ ဧနောက်ဟာ စစ်မှန်တဲ့ဘုရားသခင်ရဲ့ လမ်းစဉ်အတိုင်း ဆက်လျှောက်လှမ်းတယ်။ အဲဒီနောက် သူ့ကို ဘုရားသခင်သိမ်းယူတဲ့အတွက် နောက်ထပ်မတွေ့ရတော့ဘူး။ မသုရှလဟာ အသက် ၁၈၇ နှစ်မှာ သားလာမက်ကို ရတယ်။ လာမက်ကို ရပြီးနောက် ၇၈၂ နှစ် အသက်ရှင်ပြီး တခြားသားသမီးတွေကိုလည်း ရသေးတယ်။ အသက် ၉၆၉ နှစ်မှာ မသုရှလ သေဆုံးသွားတယ်။ လာမက်ဟာ အသက် ၁၈၂ နှစ်မှာ သားတစ်ယောက် ရတယ်။ ယေဟောဝါဘုရား ကျိန်လိုက်တဲ့မြေပေါ်မှာ ပင်ပင်ပန်းပန်း အလုပ်ကြမ်းလုပ်ရတဲ့ ငါတို့ကို ဒီသားက စိတ်သက်သာရာရစေမှာပဲ ဆိုပြီး သားကို နောဧ လို့နာမည်ပေးတယ်။ လာမက်ဟာ နောဧကို ရပြီးနောက် ၅၉၅ နှစ် အသက်ရှင်ပြီး တခြားသားသမီးတွေကိုလည်း ရသေးတယ်။ အသက် ၇၇၇ နှစ်မှာ လာမက် သေဆုံးသွားတယ်။ နောဧဟာ အသက် ၅၀၀ မှာ သားရှေမ၊ ဟာမ၊ ယာဖက် တို့ကိုရတယ်။,1,Ge,5,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/5/
audio/nwt_01_Ge_BU_06.mp3,အခန်းကြီး (၆) ကမ္ဘာပေါ်မှာ လူဦးရေတိုးများလာပြီး သမီးတွေ ရလာတဲ့အခါ၊ စစ်မှန်တဲ့ ဘုရားသခင်ရဲ့သားတွေက လူ့သမီးတွေ ချောမောလှပတာကို သတိပြုမိလာတယ်။ ဒါနဲ့ သူတို့နှစ်သက်သူတွေကို ဇနီးအဖြစ် ယူကြတယ်။ ယေဟောဝါက လူတွေဟာ အသွေးအသားပဲ ဆိုပြီး ငါအမြဲသည်းခံနေမှာ မဟုတ်ဘူး။ ဒါကြောင့် သူတို့ အနှစ် ၁၂၀ ပဲ အသက်ရှင်ရမယ် လို့ပြောတယ်။ အဲဒီတုန်းက ကမ္ဘာပေါ်မှာ နက်ဖလင်တွေ ရှိတယ်။ နောက်ပိုင်းမှာလည်း ရှိတယ်။ ဘုရားသခင်ရဲ့သားတွေက လူ့သမီးတွေနဲ့ဆက်ဆံပြီး သားတွေ မွေးဖွားလာတယ်။ အဲဒီသားတွေဟာ နက်ဖလင်တွေဖြစ်ပြီး ရှေးခေတ်က လူထွားကြီးတွေ၊ နာမည်ကျော်ကြားသူတွေ ဖြစ်တယ်။ ကမ္ဘာပေါ်မှာလူတွေသိပ်ဆိုးသွမ်းနေတာ၊ လူတွေရဲ့စိတ်အကြံအစည်ရှိသမျှဟာ အမြဲဆိုးညစ်နေတာကို ယေဟောဝါမြင်တယ်။ ယေဟောဝါက ကမ္ဘာပေါ်မှာ သူဖန်ဆင်းခဲ့တဲ့ လူတွေကြောင့် စိတ်မကောင်းဖြစ်တယ်၊ စိတ်ထိခိုက်မိတယ်။ ဒါနဲ့ ယေဟောဝါက ငါဖန်ဆင်းခဲ့တဲ့လူတွေကို သားယဉ်တွေ၊ တွားသွားသတ္တဝါတွေ၊ ပျံတတ်တဲ့သတ္တဝါတွေနဲ့အတူ မြေပေါ်ကနေ ဖယ်ရှားတော့မယ်။ ငါဖန်ဆင်းခဲ့တဲ့ လူတွေကြောင့် စိတ်မကောင်းဖြစ်ရတယ် လို့ပြောတယ်။ နောဧကတော့ ယေဟောဝါရှေ့မှာ မျက်နှာသာရသူဖြစ်တယ်။ နောဧရဲ့သမိုင်းမှတ်တမ်း နောဧဟာ ဖြောင့်မတ်သူ၊ တစ်ခေတ်တည်းသားတွေထဲမှာ အမှားကင်းသူ၊ ဘုရားသခင့်လမ်းစဉ်အတိုင်း လျှောက်လှမ်းသူဖြစ်တယ်။ ရှေမ၊ ဟာမ၊ ယာဖက်ဆိုတဲ့ သားသုံးယောက် သူရလာတယ်။ ကမ္ဘာမြေဟာ ဘုရားသခင့်အမြင်မှာ ပျက်စီးယိုယွင်းနေပြီး အကြမ်းဖက်မှုတွေ ပြည့်နေတယ်။ ဘုရားသခင် ကြည့်လိုက်တဲ့အခါ ကမ္ဘာမြေဟာ ပျက်စီးယိုယွင်းနေတယ်။ လူတွေ အကျင့်ပျက်နေကြတယ်။ ဘုရားသခင်က နောဧကို မိန့်မှာတယ် ကမ္ဘာပေါ်မှာ လူတွေရဲ့ အကြမ်းဖက်မှုနဲ့ ပြည့်နေပြီ။ ဒါကြောင့် လူအားလုံးကို အဆုံးစီရင်ဖို့ ငါဆုံးဖြတ်လိုက်ပြီ။ ကမ္ဘာမြေကိုလည်း ဖျက်ဆီးမယ်။ ဒီတော့ ထင်းရှူးသားနဲ့ သင်္ဘောဆောက်ပါ။ အခန်းတွေဖွဲ့ပြီးအတွင်းအပြင်ကို ကတ္တရာစေးသုတ်ပါ။ သင်္ဘောဟာ အလျားအတောင် ၃၀၀၊ အနံအတောင် ၅၀၊ အမြင့်အတောင် ၃၀ ရှိရမယ်။ အလင်းရောင်ရဖို့ အမိုးအောက် တစ်တောင်အကွာမှာ ပြတင်းပေါက် ဖောက်ပါ။ သင်္ဘောထဲဝင်ဖို့ တံခါးပေါက်ကိုလည်း ဖောက်ပါ။ ပထမထပ်၊ ဒုတိယထပ်၊ တတိယထပ်ဆိုပြီး သုံးထပ်ရှိရမယ်။ ကမ္ဘာမြေပေါ်မှာ ငါရေလွှမ်းမိုးစေမယ်။ ကောင်းကင်အောက်က အသက်စွမ်းအားရှိတဲ့ သတ္တဝါအားလုံးကို ဖျက်ဆီးမယ်။ မြေပေါ်မှာရှိသမျှ ပျက်စီးရလိမ့်မယ်။ မင်းနဲ့ငါ ကတိသစ္စာပြုမယ်။ မင်းက သားမယား၊ ချွေးမတွေနဲ့အတူ သင်္ဘောထဲ ဝင်ပါ။ မင်းနဲ့အတူ အသက်ရှင်ကျန်ရစ်ဖို့ သတ္တဝါအမျိုးမျိုးထဲက အထီးအမတစ်စုံစီကို သင်္ဘောထဲ သွင်းပါ။ ပျံတတ်တဲ့သတ္တဝါတွေ၊ သားယဉ်တွေ၊ တွားသွားသတ္တဝါတွေအားလုံး အသက်ရှင်ကျန်ရစ်ဖို့ အမျိုးအလိုက် တစ်စုံစီကို သင်္ဘောထဲ သွင်းပါ။ ကိုယ့်အတွက်ရော တိရစ္ဆာန်တွေအတွက်ပါ စားစရာအမျိုးမျိုး စုဆောင်းသိုလှောင်ထားပါ။ နောဧလည်း ဘုရားသခင်မိန့်မှာသမျှအတိုင်း လုပ်တယ်။ မှာထားတဲ့အတိုင်း သူလုပ်တယ်။,1,Ge,6,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/6/
audio/nwt_01_Ge_BU_07.mp3,အခန်းကြီး (၇) အဲဒီနောက် ယေဟောဝါက နောဧကို ဒီလူမျိုးဆက်ထဲမှာ မင်းဟာ ဖြောင့်မတ်သူပဲဆိုတာ ငါသိတယ်။ ဒါကြောင့် မင်းနဲ့အိမ်သားတွေ သင်္ဘောထဲဝင်ပါ။ သန့်ရှင်းတဲ့ တိရစ္ဆာန်တွေထဲက တစ်မျိုးကို အထီးအမ ခုနစ်ကောင်စီ၊ မသန့်ရှင်းတဲ့ တိရစ္ဆာန်တွေထဲက တစ်မျိုးကို အထီးအမ နှစ်ကောင်စီ၊ ပျံတတ်တဲ့ သတ္တဝါတွေထဲက တစ်မျိုးကို အထီးအမ ခုနစ်ကောင်စီ ခေါ်သွားပါ။ ဒါမှ မြေတစ်ပြင်လုံးမှာ သူတို့ အသက်ရှင် ကျန်ရစ်ပြီး မျိုးပွားနိုင်မယ်။ နောက်ခုနစ်ရက်ကျရင် မြေပေါ်မှာ ရက်ပေါင်း ၄၀ ကြာ နေ့ညမပြတ် မိုးရွာစေမယ်။ ငါဖန်ဆင်းခဲ့တဲ့ သတ္တဝါ မှန်သမျှကို မြေပေါ်ကနေ ဖယ်ရှားမယ် လို့ပြောတယ်။ နောဧလည်း ယေဟောဝါမှာတဲ့အတိုင်း လုပ်တယ်။ ကမ္ဘာမြေပေါ် ရေလွှမ်းမိုးတဲ့အခါ နောဧဟာ အသက် ၆၀၀ ရှိနေပြီ။ ရေမလွှမ်းမိုးခင်မှာ နောဧက သားမယား၊ ချွေးမတွေနဲ့အတူ သင်္ဘောထဲ ဝင်တယ်။ သန့်ရှင်းတဲ့တိရစ္ဆာန်၊ မသန့်ရှင်းတဲ့တိရစ္ဆာန်၊ ပျံတတ်တဲ့သတ္တဝါ၊ မြေပေါ်သွားလာတဲ့ သတ္တဝါအမျိုးမျိုးထဲက၊ အထီးအမအစုံလိုက် သင်္ဘောထဲ ဝင်ကြတယ်။ နောဧကို ဘုရားသခင် မှာထားတဲ့အတိုင်းပါပဲ။ ခုနစ်ရက်စေ့တဲ့အခါ ကမ္ဘာမြေပေါ် မိုးရွာချတော့တယ်။ နောဧ အသက် ၆၀၀ ပြည့်တဲ့နှစ်၊ ဒုတိယလ၊ ၁၇ ရက်နေ့မှာ ကောင်းကင်မှာရှိတဲ့ ရေထုကြီး ဒလဟောရွာချပြီး ကောင်းကင်ရေတံခါးတွေ ပွင့်ထွက်သွားတယ်။ အရက် ၄၀ လုံးလုံး မြေပေါ်မှာသဲကြီးမဲကြီး မိုးရွာချတော့တယ်။ အဲဒီနေ့မှာ နောဧက ဇနီး၊ သား ရှေမ၊ ဟာမ၊ ယာဖက်၊ ချွေးမသုံးယောက်တို့နဲ့အတူ သင်္ဘောထဲ ဝင်တယ်။ သားယဉ်တွေ၊ သားရဲတွေ၊ တွားသွားသတ္တဝါတွေ၊ ငှက်အမျိုးမျိုးနဲ့ ပျံတတ်တဲ့သတ္တဝါတွေလည်း အမျိုးအလိုက် သင်္ဘောထဲ ဝင်ကြတယ်။ အသက်စွမ်းအားရှိတဲ့ တိရစ္ဆာန်အမျိုးမျိုး သင်္ဘောထဲ အစုံလိုက် ဝင်ကြတယ်။ နောဧကို ဘုရားသခင်မှာထားတဲ့အတိုင်း တိရစ္ဆာန်အမျိုးမျိုး အစုံလိုက် ဝင်ကြတယ်။ အဲဒီနောက် ယေဟောဝါက တံခါးပိတ်လိုက်တယ်။ မြေပေါ်မှာ ရက် ၄၀ ကြာ ဆက်တိုက် မိုးရွာချပြီး ရေတွေတက်လာတဲ့အတွက် သင်္ဘောဟာ မြေပေါ်ကခွာပြီး ရေမှာ ပေါလောပေါ်နေတယ်။ ရေလွှမ်းမိုးပြီး ဆက်တိုက်ရေကြီးလာပေမဲ့ သင်္ဘောကတော့ ရေပြင်ပေါ်မှာ မျောနေတယ်။ မြေပေါ်မှာ အကြီးအကျယ် ရေလွှမ်းမိုးတဲ့အတွက် မြင့်မားတဲ့တောင်တွေအားလုံး ရေမြုပ်ကုန်တယ်။ တောင်တွေရဲ့အထက် ၁၅ တောင်အထိ ရေတက်လာတယ်။ ဒါကြောင့်ပျံတတ်တဲ့သတ္တဝါတွေ၊ သားယဉ်တွေ၊ သားရဲတွေ၊ အုံဖွဲ့နေတတ်တဲ့ သတ္တဝါတွေ၊ လူသားတွေစတဲ့ ကမ္ဘာပေါ်က သတ္တဝါမှန်သမျှ သေကျေပျက်စီးကုန်တယ်။ အသက်စွမ်းအားရှိတဲ့ကုန်းသတ္တဝါအားလုံး သေကုန်တယ်။ ဒီလိုနဲ့ ဘုရားသခင်က လူတွေ၊ တိရစ္ဆာန်တွေ၊ တွားသွားသတ္တဝါတွေ၊ ပျံတတ်တဲ့ သတ္တဝါတွေအပါအဝင် သက်ရှိမှန်သမျှကို မြေပြင်ပေါ်ကနေ ပယ်ရှင်းလိုက်တယ်။ အားလုံး မြေပေါ်ကနေ ဖယ်ရှားခံရပြီး နောဧနဲ့ သင်္ဘောထဲရှိနေသူတွေပဲ အသက်ရှင်ကျန်ရစ်ခဲ့တယ်။ ကမ္ဘာပေါ်မှာ ရက်ပေါင်း ၁၅၀ ပတ်လုံး ရေလွှမ်းနေတယ်။,1,Ge,7,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/7/
audio/nwt_01_Ge_BU_08.mp3,အခန်းကြီး (၈) ဘုရားသခင်က နောဧနဲ့ သင်္ဘောထဲက သားယဉ်တွေ၊ သားရဲတွေကို သတိရတယ်။ ဒါနဲ့ မြေပေါ်မှာ လေတိုက်စေတဲ့အတွက် ရေတွေ စပြီးလျော့ကျလာတယ်။ ကောင်းကင်မှာရှိတဲ့ ရေထုကြီးနဲ့ ကောင်းကင်ရေတံခါးတွေ ပိတ်သွားတဲ့အတွက် မိုးစဲသွားတယ်။ ရေတွေ တဖြည်းဖြည်းလျော့လာပြီး ရက်ပေါင်း ၁၅၀ စေ့တဲ့အခါ အတော်လေး ကျသွားတယ်။ ခုနစ်လပိုင်း၊ ၁၇ ရက်နေ့မှာ သင်္ဘောက အာရရတ်တောင်ပေါ်မှာ တင်သွားတယ်။ ဆယ်လပိုင်းအထိ ရေပုံမှန်လျော့ကျလာတယ်။ ဆယ်လပိုင်း၊ တစ်ရက်နေ့မှာ တောင်ထိပ်တွေ ပေါ်လာတယ်။ ရက် ၄၀ စေ့ပြီးနောက် နောဧက သင်္ဘောပြတင်းပေါက်ကို ဖွင့်ပြီး၊ ကျီးနက်တစ်ကောင် လွှတ်လိုက်တဲ့အခါ ကျီးနက်ဟာ မြေပေါ်မှာ ရေခန်းခြောက်သွားချိန်အထိ ခေါက်တုံ့ခေါက်ပြန် ပျံသန်းနေတယ်။ အဲဒီနောက် ရေတွေကျမကျ သိနိုင်ဖို့ ချိုးငှက်တစ်ကောင် လွှတ်လိုက်တယ်။ မြေတစ်ပြင်လုံး ရေဖုံးလွှမ်းနေသေးလို့ ချိုးငှက်ဟာ နားစရာနေရာမတွေ့ဘဲ နောဧရှိရာ သင်္ဘောဆီ ပြန်လာတယ်။ ဒါကြောင့် နောဧက ချိုးငှက်ကိုယူပြီး သင်္ဘောထဲ ပြန်သွင်းတယ်။ နောက်ထပ်ခုနစ်ရက် စောင့်ပြီးနောက် ချိုးငှက်ကို သင်္ဘောထဲကနေ လွှတ်လိုက်ပြန်တယ်။ ညဦးပိုင်းမှာ ချိုးငှက်ပြန်လာတဲ့အခါ သံလွင်ရွက်စိမ်း ကိုက်ချီလာတာကို တွေ့တော့ ရေကျနေပြီဆိုတာ နောဧသိသွားတယ်။ ခုနစ်ရက်စောင့်ပြီးနောက် ထပ်လွှတ်တဲ့အခါ ချိုးငှက် ပြန်မလာတော့ဘူး။ နောဧ အသက် ၆၀၁ နှစ်ပြည့်တဲ့နှစ်၊ ပထမလ၊ တစ်ရက်နေ့မှာ ရေတွေခန်းသွားတယ်။ သင်္ဘောအမိုးကို နောဧ ဖွင့်ကြည့်လိုက်တော့ မြေပြင်ခြောက်သွေ့လာတာကို တွေ့ရတယ်။ ဒုတိယလ၊ ၂၇ ရက်နေ့မှာ မြေကြီးဟာ လုံးဝခြောက်သွေ့သွားပြီ။ အဲဒီအခါ ဘုရားသခင်က နောဧကို၊ မင်းရဲ့ သားမယား၊ ချွေးမတွေနဲ့အတူ သင်္ဘောထဲက ထွက်လာကြ။ ပျံတတ်တဲ့သတ္တဝါတွေ၊ တိရစ္ဆာန်တွေ၊ တွားသွားသတ္တဝါတွေဖြစ်တဲ့ သတ္တဝါအားလုံးကိုလည်း ခေါ်ထုတ်ပါ။ မြေပေါ်မှာ သူတို့ မျိုးပွားပြီး များပြားလာရမယ် လို့ပြောတယ်။ နောဧလည်း သား၊ မယား၊ ချွေးမတွေနဲ့အတူသင်္ဘောထဲကနေ ထွက်လာတယ်။ တွားသွားသတ္တဝါ၊ ပျံတတ်တဲ့သတ္တဝါ၊ မြေပေါ်သွားလာတဲ့ သတ္တဝါတွေလည်း အမျိုးအလိုက် သင်္ဘောထဲကနေ ထွက်လာတယ်။ အဲဒီနောက် နောဧက ယေဟောဝါအတွက် ပူဇော်ရာပလ္လင် တည်တယ်။ သန့်ရှင်းတဲ့တိရစ္ဆာန်တွေနဲ့ ပျံတတ်တဲ့သတ္တဝါတွေထဲက တချို့ကို ယူပြီး မီးရှို့ပူဇော်တယ်။ ယေဟောဝါလည်း မွှေးကြိုင်တဲ့ ရနံ့ကို ရတယ်။ ဒါကြောင့် ယေဟောဝါက လူတွေဟာ ငယ်ငယ်ကတည်းကစိတ်အကြံအစည်ဆိုးညစ်ကြတယ်။ ဒီတော့ လူတွေကြောင့် ကမ္ဘာမြေကို ငါဘယ်တော့မှ မကျိန်တော့ဘူး။ သတ္တဝါတွေကို အခုလိုမျိုး ငါဘယ်တော့မှ မဖျက်ဆီးတော့ဘူး။ အခုကစပြီး ကမ္ဘာမြေပေါ်မှာ မျိုးကြဲချိန်နဲ့ ရိတ်သိမ်းချိန်၊ ချမ်းအေးချိန်နဲ့ ပူပြင်းချိန်၊ နွေရာသီနဲ့ ဆောင်းရာသီ၊ နေ့နဲ့ည လုံးဝမပြတ်စေရဘူး လို့စိတ်ထဲမှာ ပြောတယ်။,1,Ge,8,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/8/
audio/nwt_01_Ge_BU_09.mp3,အခန်းကြီး (၉) ဘုရားသခင်က နောဧနဲ့သားတွေကို ကောင်းချီးပေးတယ် သားသမီးတွေ အများကြီးမွေးပြီး ကမ္ဘာမြေကို ပြည့်စေကြ။ ကုန်းသတ္တဝါတွေ၊ ပျံတတ်တဲ့သတ္တဝါတွေ၊ တွားသွားသတ္တဝါတွေ၊ ပင်လယ်ငါးတွေက မင်းတို့ကို အမြဲကြောက်ရွံ့နေလိမ့်မယ်။ တိရစ္ဆာန်တွေကို မင်းတို့လက်ထဲ ငါအပ်လိုက်ပြီ။ မြေပေါ်က သက်ရှိတိရစ္ဆာန်တွေကို စားနိုင်တယ်။ စိမ်းလန်းတဲ့အပင်တွေလိုပဲ တိရစ္ဆာန်တွေကိုလည်း မင်းတို့စားဖို့ ငါပေးတယ်။ သွေးဟာ အသက်ဖြစ်လို့ သွေးပါတဲ့အသားကိုတော့ မစားနဲ့။ ဒါ့အပြင် တစ်ယောက်ယောက်က မင်းတို့ကို သတ်ခဲ့ရင် အသက်ဖြစ်တဲ့ သူ့ရဲ့သွေးကို ငါပြန်တောင်းမယ်။ တိရစ္ဆာန်က သတ်ရင် အဲဒီတိရစ္ဆာန် သေရမယ်။ လူလူချင်းသတ်ရင် သတ်တဲ့သူ သေရမယ်။ လူကို ဘုရားသခင့် ပုံသဏ္ဌာန်အတိုင်း ဖန်ဆင်းထားတာဖြစ်လို့ လူလူချင်းသတ်ရင် သတ်တဲ့သူကို ပြန်သတ်ရမယ်။ မင်းတို့ကတော့ သားသမီးတွေ အများကြီးမွေးပြီး ကမ္ဘာမြေကို ပြည့်စေကြပါ။ အဲဒီနောက် ဘုရားသခင်က နောဧနဲ့သားတွေကို ပြောတယ် အခု၊ မင်းတို့နဲ့ နောင်သားစဉ်မြေးဆက်တွေ၊ သင်္ဘောထဲကထွက်လာတဲ့ ငှက်တွေ၊ တိရစ္ဆာန်တွေ၊ ကုန်းသတ္တဝါတွေကို ငါကတိပေးတယ်။ သက်ရှိအားလုံးကို ဘယ်တော့မှ ရေလွှမ်းမိုးဘေးနဲ့ မဖျက်ဆီးတော့ဘူး။ ကမ္ဘာမြေကိုလည်း ဘယ်တော့မှ ရေလွှမ်းမိုးဘေးနဲ့ မဖျက်ဆီးတော့ဘူးလို့ ငါကတိပေးတယ်။ ဘုရားသခင် ဆက်ပြောတယ် မင်းတို့ကိုရော သတ္တဝါအားလုံးကိုပါ ငါပေးထားတဲ့ကတိဟာ နောင်လူမျိုးဆက်တွေအထိ အမြဲတည်နေမယ်။ အဲဒီကတိအတွက် အထောက်အထားကတော့၊ မိုးတိမ်မှာ ငါထားတဲ့ သက်တံပဲ။ အဲဒီသက်တံဟာ ကမ္ဘာမြေကိုပေးထားတဲ့ ကတိအတွက် အထောက်အထား ဖြစ်လိမ့်မယ်။ ကောင်းကင်မှာ မိုးတိမ်တွေ တက်လာတဲ့အခါတိုင်း တိမ်တွေမှာ သက်တံပေါ်လာမယ်။ အဲဒီအခါ မင်းတို့ကိုရော သတ္တဝါအားလုံးကိုပါ ငါပေးထားတဲ့ကတိကို ဆက်ဆက်သတိရမယ်။ သက်ရှိတွေဟာ ရေလွှမ်းမိုးဘေးကြောင့် ဘယ်တော့မှ မပျက်စီးရတော့ဘူး။ မိုးတိမ်မှာ သက်တံပေါ်လာတာကို မြင်တဲ့အခါ ကမ္ဘာမြေပေါ်က သတ္တဝါအားလုံးကို ငါပေးထားတဲ့ အမြဲတည်တဲ့ကတိကို သတိရမယ်။ ဒါဟာ ကမ္ဘာမြေပေါ်က သက်ရှိအားလုံးကိုပေးထားတဲ့ ငါရဲ့ကတိအတွက် အထောက်အထားပဲ လို့ နောဧကို ဘုရားသခင် ထပ်ပြောတယ်။ သင်္ဘောထဲကထွက်လာတဲ့ နောဧရဲ့သားတွေက ရှေမ၊ ဟာမ၊ ယာဖက်။ နောက်ပိုင်းမှာ ဟာမက သားခါနန်ကို ရတယ်။ ကမ္ဘာမြေပေါ်က လူအားလုံးဟာ နောဧရဲ့သားသုံးယောက်ကနေ ဆင်းသက်လာပြီး နေရာအနှံ့ ပျံ့နှံ့သွားကြတယ်။ နောဧက လယ်ယာလုပ်ကိုင်ပြီး စပျစ်ခြံ စိုက်ပျိုးတယ်။ တစ်နေ့၊ သူ စပျစ်ဝိုင်သောက်ပြီး မူးလာတဲ့အခါ တဲထဲမှာ အဝတ်ဗလာ ဖြစ်နေတယ်။ ခါနန်ရဲ့အဖေ ဟာမက နောဧ အဝတ်ဗလာဖြစ်နေတာကို တွေ့သွားပြီး အပြင်မှာရှိတဲ့ အစ်ကိုနှစ်ယောက်ကို ပြောပြတယ်။ အဲဒီအခါ ရှေမနဲ့ ယာဖက်က အဝတ်ကိုယူ၊ ပခုံးပေါ်တင်၊ နောက်ပြန်လျှောက်ပြီး အဝတ်ဗလာဖြစ်နေတဲ့ အဖေ့ကို ဖုံးလိုက်တယ်။ သူတို့က မျက်နှာလွှဲထားတဲ့အတွက် အဖေ အဝတ်ဗလာဖြစ်နေတာကို မမြင်ဘူး။ နောဧက အမူးပြေပြီး နိုးလာတော့ သားထွေးရဲ့လုပ်ရပ်ကို သိသွားတယ်။ ဒါနဲ့ နောဧက ခါနန်ဟာ ကျိန်စာသင့်ပါစေ။ ညီအစ်ကိုတွေဆီမှာ အနိမ့်ကျဆုံးကျွန် ဖြစ်ပါစေ လို့ပြောတယ်။ ရှေမရဲ့ဘုရားသခင် ယေဟောဝါကို ချီးမွမ်းကြ။ ရှေမဆီမှာ ခါနန် ကျွန်ခံရပါစေ။ ယာဖက်ကို ကျယ်ဝန်းတဲ့မြေ ဘုရားသခင် ပေးသနားပါစေ။ ယာဖက်ဟာ ရှေမရဲ့တဲတွေမှာ နေထိုင်ရပါစေ။ သူ့ဆီမှာလည်း ခါနန် ကျွန်ခံရပါစေ လို့ ထပ်ပြောတယ်။ နောဧက ရေလွှမ်းမိုးဘေးပြီးနောက် နှစ်ပေါင်း ၃၅၀ ဆက်အသက်ရှင်တယ်။ အသက် ၉၅၀ မှာ နောဧ သေဆုံးသွားတယ်။,1,Ge,9,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/9/
audio/nwt_01_Ge_BU_10.mp3,အခန်းကြီး (၁၀) ရေလွှမ်းမိုးဘေးပြီးနောက် နောဧရဲ့သား ရှေမ၊ ဟာမ၊ ယာဖက်ရဲ့ သားစဉ်မြေးဆက်မှတ်တမ်း။ ယာဖက်ရဲ့သားတွေက ဂေါမာ၊ မာဂေါဂ၊ မာဒဲ၊ ယာဝန်၊ တုဗလ၊ မာရှက်၊ တိရတ်။ ဂေါမာရဲ့သားတွေက အာရှကေနတ်၊ ရိဖတ်၊ တောဂါမ။ ယာဝန်ရဲ့သားတွေက ဧလိရှ၊ တာရှိ၊ ခိတိမ်၊ ဒေါဒနိမ်။ သူတို့ကနေ ဆင်းသက်လာတဲ့ ကျွန်းသူကျွန်းသားတွေဟာ ဘာသာစကား၊ မျိုးနွယ်စုနဲ့ လူမျိုးအလိုက် နယ်မြေအသီးသီးကို ပျံ့နှံ့သွားကြတယ်။ ဟာမရဲ့သားတွေက ကုရှ၊ မိဇရိမ်၊ ဖုတ၊ ခါနန်။ ကုရှရဲ့သားတွေက သေဘ၊ ဟဝိလ၊ သာဗတ၊ ယာဂမ၊ သတေခါ။ ယာဂမရဲ့သားတွေက ရှေဘနဲ့ ဒေဒန်။ ကုရှရဲ့သားက နိမ်ရောဒ။ သူဟာ ကမ္ဘာပေါ်မှာ ဦးဆုံးပေါ်လာတဲ့ အစွမ်းခွန်အားကြီးသူ၊ ယေဟောဝါကို ဆန့်ကျင်တဲ့ ခွန်အားကြီးမုဆိုး ဖြစ်လာတယ်။ ဒါကြောင့် ယေဟောဝါကို ဆန့်ကျင်တဲ့ ခွန်အားကြီးမုဆိုး နိမ်ရောဒလို လူစားမျိုး ဆိုတဲ့ ဆိုရိုးစကား ပေါ်လာတယ်။ ရှိနာပြည်မှာရှိတဲ့ ဘေဘယ်၊ ဧရက်၊ အဲကတ်၊ ကာလနေမြို့ဟာ သူဦးဆုံးတည်ထောင်ခဲ့တဲ့ မြို့တွေပဲ။ သူက ရှိနာပြည်ကနေ အဆီးရီးယားပြည်ကို သွားပြီး နိနဝေ၊ ရဟောဘုတ်အိရာ၊ ကာလလို့ခေါ်တဲ့ မြို့တွေကို တည်တယ်။ နိနဝေနဲ့ ကာလကြားမှာ ရေသင်မြို့ကိုလည်း တည်တယ်။ ဒီမြို့တွေဟာ မြို့ကြီးတစ်မြို့ ဖြစ်လာတယ်။ မိဇရိမ်ရဲ့သားတွေက လုဒိမ်၊ အာနမိမ်၊ လဟာဗိမ်၊ နတုဟိမ်၊ ပါသရုသိမ်၊ ကာသလုဟိမ်၊ ကတ္တောရိမ်။ ကာသလုဟိမ်ကနေ ဖိလိတိလူမျိုး ဆင်းသက်လာတယ်။ ခါနန်ရဲ့သားတွေက သားဦး ဆိုင်ဒုန်နဲ့ ဟေသ။ ခါနန်ဟာ ယေဗုသိ၊ အာမောရိ၊ ဂိရဂါရှိ၊ ဟိဝိ၊ အာကိ၊ သိနိ၊ အာဝဒိ၊ ဇေမရိ၊ ဟာမသိလူတွေရဲ့ ဘိုးဘေးပဲ။ နောက်ပိုင်းမှာ ခါနန်မျိုးနွယ်တွေ ကွဲလွင့်သွားတယ်။ ခါနန်လူမျိုးရဲ့နယ်နိမိတ်က ဆိုင်ဒုန်မြို့ကနေ ဂါဇာမြို့နားက ဂေရာမြို့အထိ၊ သောဒုံမြို့၊ ဂေါမောရမြို့၊ အာဒမာမြို့နဲ့ လာရှမြို့နားက ဇေဘိုင်မြို့အထိ ဖြစ်တယ်။ သူတို့ဟာ မျိုးနွယ်စု၊ ဘာသာစကား၊ နယ်မြေနဲ့ လူမျိုးအလိုက် ဟာမရဲ့သားစဉ်မြေးဆက်တွေပဲ။ သားကြီးယာဖက်ရဲ့ညီ၊ ဧဗာလူမျိုးတို့ရဲ့ ဘိုးဘေး ရှေမလည်း သားသမီးတွေ ရတယ်။ ရှေမရဲ့သားတွေက ဧလံ၊ အာရှုရ၊ အာဖာဇဒ်၊ လုဒ၊ အာရံ။ အာရံရဲ့သားတွေက ဥဇ၊ ဟုလ၊ ဂေသာ၊ မာရှ။ အာဖာဇဒ်ရဲ့သားက ရှေလ။ ရှေလရဲ့သားက ဧဗာ။ ဧဗာမှာ သားနှစ်ယောက်ရှိတယ်။ တစ်ယောက်က ဖာလက်။ သူ့လက်ထက်ရောက်တော့ ကမ္ဘာပေါ် နေထိုင်သူတွေ ကွဲလွင့်သွားလို့ အဲဒီနာမည်ကို ရခဲ့တယ်။ နောက်တစ်ယောက်ကတော့ ယုတ္တန်။ ယုတ္တန်ရဲ့သားတွေက အာလမောဒန်၊ ရှေလပ်၊ ဟာဇာမာဝက်၊ ယေရ၊ ဟဒေါရံ၊ ဥဇလ၊ ဒိကလ၊ ဩဗာလ၊ အဘိမေလ၊ ရှေဘ၊ ဩဖိရ၊ ဟဝိလ၊ ယောဗပ်။ သူတို့အားလုံးဟာ ယုတ္တန်ရဲ့သားတွေပဲ။ သူတို့နေရပ်ဟာ မေရှအရပ်ကနေ အရှေ့ဘက်တောင်တန်းဒေသ သေဖာအရပ်အထိ ကျယ်ပြန့်တယ်။ သူတို့ဟာ မျိုးနွယ်စု၊ ဘာသာစကား၊ နယ်မြေနဲ့ လူမျိုးအလိုက် ရှေမရဲ့ သားစဉ်မြေးဆက်တွေပဲ။ သူတို့ဟာ မျိုးရိုးနဲ့ လူမျိုးအလိုက် နောဧသားတွေရဲ့ သားစဉ်မြေးဆက်တွေပဲ။ ရေလွှမ်းမိုးဘေး ပြီးတဲ့နောက် သူတို့ကနေ ဆင်းသက်လာတဲ့ လူမျိုးတွေဟာ ကမ္ဘာမြေအရပ်ရပ်ကို ပျံ့နှံ့သွားကြတယ်။,1,Ge,10,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/10/
audio/nwt_01_Ge_BU_11.mp3,အခန်းကြီး (၁၁) အဲဒီအချိန်တုန်းက ကမ္ဘာပေါ်မှာရှိတဲ့ လူတွေဟာ ဘာသာစကား တစ်မျိုးတည်း၊ စကားအသုံးအနှုန်း တစ်မျိုးတည်း ပြောကြတယ်။ အရှေ့အရပ်ကို လူတွေ ခရီးသွားတဲ့အခါ ရှိနာပြည်မှာ ချိုင့်ဝှမ်းလွင်ပြင်တစ်ခုကို တွေ့ပြီး အဲဒီမှာ အခြေချနေထိုင်တယ်။ သူတို့က အုတ်တွေ ဖုတ်ကြစို့ လို့ပြောတယ်။ ကျောက်အစား အုတ်၊ အင်္ဂတေအစား ကတ္တရာစေးကို သုံးကြတယ်။ ပြီးတော့ မြို့တစ်မြို့ တည်ကြစို့။ မိုးထိအောင်မြင့်တဲ့ ရဲတိုက်ကို ဆောက်ပြီး နာမည်ကျော်အောင် လုပ်ကြစို့။ ဒီလိုမှမလုပ်ရင် ငါတို့ ကမ္ဘာမြေအနှံ့ ကွဲလွင့်ကုန်မယ် လို့ပြောကြတယ်။ ယေဟောဝါက လူတွေ မြို့နဲ့ရဲတိုက် တည်ဆောက်နေတာကို သတိပြုမိတယ်။ ဒါကြောင့် ယေဟောဝါက သူတို့တစ်တွေ လူတစ်မျိုးတည်း၊ ဘာသာစကားတစ်မျိုးတည်း ဖြစ်နေလို့ ဒီလိုလုပ်နေကြတာပါလား။ ဒီလိုသာဆိုရင် သူတို့စိတ်ကူးထားတဲ့အတိုင်း လုပ်နိုင်တော့မှာပဲ။ ဒီတော့ ငါတို့ ဆင်းသွားပြီး သူတို့အချင်းချင်း နားမလည်စေဖို့ ဘာသာစကားကို ရှုပ်ထွေးအောင် လုပ်ကြစို့ လို့ပြောတယ်။ ယေဟောဝါက သူတို့ကို ကမ္ဘာမြေအနှံ့ ကွဲလွင့်စေတဲ့အတွက် မြို့တည်ဆောက်တဲ့လုပ်ငန်း ရပ်စဲသွားတယ်။ ယေဟောဝါက လူတွေရဲ့ဘာသာစကားကို ရှုပ်ထွေးစေခဲ့တယ်။ ယေဟောဝါက သူတို့ကို ကမ္ဘာမြေအနှံ့ ကွဲလွင့်စေခဲ့တယ်။ ဒါကြောင့် အဲဒီမြို့ဟာ ဘေဘယ် လို့ နာမည်တွင်သွားတယ်။ ရှေမရဲ့ သမိုင်းမှတ်တမ်း။ ရေလွှမ်းမိုးဘေးပြီးနောက် နှစ်နှစ်အကြာ၊ ရှေမ အသက် ၁၀၀ ရှိတဲ့အခါ သားအာဖာဇဒ်ကို ရတယ်။ အာဖာဇဒ်ကို ရပြီးနောက် အနှစ် ၅၀၀ အသက်ရှင်ပြီး တခြားသားသမီးတွေကိုလည်း ရသေးတယ်။ အာဖာဇဒ်ဟာ အသက် ၃၅ နှစ်မှာ သားရှေလကို ရတယ်။ ရှေလကို ရပြီးနောက် ၄၀၃ နှစ် အသက်ရှင်ပြီး တခြားသားသမီးတွေကိုလည်း ရသေးတယ်။ ရှေလဟာ အသက် ၃၀ မှာ သားဧဗာကို ရတယ်။ ဧဗာကို ရပြီးနောက် ၄၀၃ နှစ် အသက်ရှင်ပြီး တခြားသားသမီးတွေကိုလည်းရသေးတယ်။ ဧဗာဟာ အသက် ၃၄ နှစ်မှာ သားဖာလက်ကို ရတယ်။ ဖာလက်ကို ရပြီးနောက် အနှစ် ၄၃၀ အသက်ရှင်ပြီး တခြားသားသမီးတွေကိုလည်း ရသေးတယ်။ ဖာလက်ဟာ အသက် ၃၀ မှာ သားရာဂေါကို ရတယ်။ ရာဂေါကို ရပြီးနောက် ၂၀၉ နှစ် အသက်ရှင်ပြီး တခြားသားသမီးတွေကိုလည်း ရသေးတယ်။ ရာဂေါဟာ အသက် ၃၂ နှစ်မှာ သားစေရတ်ကို ရတယ်။ စေရတ်ကို ရပြီးနောက် ၂၀၇ နှစ် အသက်ရှင်ပြီး တခြားသားသမီးတွေကိုလည်းရသေးတယ်။ စေရတ်ဟာ အသက် ၃၀ မှာ သားနာခေါ်ကို ရတယ်။ နာခေါ်ကို ရပြီးနောက် အနှစ် ၂၀၀ အသက်ရှင်ပြီး တခြားသားသမီးတွေကိုလည်းရသေးတယ်။ နာခေါ်ဟာ အသက် ၂၉ နှစ်မှာ သားတေရကို ရတယ်။ တေရကို ရပြီးနောက် ၁၁၉ နှစ် အသက်ရှင်ပြီး တခြားသားသမီးတွေကိုလည်းရသေးတယ်။ တေရဟာ အနှစ် ၇၀ အသက်ရှင်ပြီးနောက် သားအာဗြံ၊ နာခေါ်၊ ခါရန်ကို ရတယ်။ တေရရဲ့သမိုင်းမှတ်တမ်း။ တေရရဲ့သားတွေက အာဗြံ၊ နာခေါ်၊ ခါရန်။ ခါရန်သားက လောတ။ ခါရန်က ဖခင်တေရ အသက်ရှင်နေတုန်း မွေးရပ်မြေ ခါလဒဲပြည်၊ ဥရမြို့မှာ သေဆုံးသွားတယ်။ အာဗြံနဲ့ နာခေါ်လည်း အိမ်ထောင်ကျတယ်။ အာဗြံရဲ့မိန်းမက စာရဲ။ နာခေါ်ရဲ့မိန်းမက ခါရန်သမီး မိလခါ။ မိလခါနဲ့ အိဆခါတို့ဟာ ခါရန်ရဲ့သမီးတွေပဲ။ စာရဲက မြုံနေလို့ သားသမီးမရှိဘူး။ အဲဒီနောက် တေရဟာ သားအာဗြံ၊ ချွေးမစာရဲ၊ ခါရန်ရဲ့သား မြေးလောတကိုခေါ်ပြီး ခါလဒဲပြည်၊ ဥရမြို့ကနေ ခါနန်ပြည်ကို ထွက်သွားတယ်။ ခါရန်မြို့ကို ရောက်တဲ့အခါ အဲဒီမှာ နေထိုင်ကြတယ်။ တေရက အသက် ၂၀၅ နှစ်ရောက်တော့ ခါရန်မြို့မှာ သေဆုံးသွားတယ်။,1,Ge,11,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/11/
audio/nwt_01_Ge_BU_12.mp3,အခန်းကြီး (၁၂) ယေဟောဝါက အာဗြံကို နေရင်းပြည်၊ ဆွေမျိုးသားချင်းတွေနဲ့ ဖခင်ရဲ့အိမ်ကို ထားခဲ့ပြီး ငါပြမယ့်ပြည်ကို သွားပါ။ မင်းကို လူမျိုးကြီးဖြစ်စေပြီး ကောင်းချီးပေးမယ်။ မင်းရဲ့နာမည်ကို ကြီးမြတ်စေမယ်။ မင်းကြောင့် တခြားသူတွေ ကောင်းချီးရလိမ့်မယ်။ မင်းကို ကောင်းချီးပေးသူတွေကို ငါကောင်းချီးပေးမယ်။ မင်းကို ကျိန်ဆဲသူတွေကို ငါကျိန်ဆဲမယ်။ ကမ္ဘာပေါ်က လူမျိုးအားလုံး မင်းကြောင့် ကောင်းချီးခံစားရမယ် လို့ပြောတယ်။ ယေဟောဝါပြောတဲ့အတိုင်း အာဗြံထွက်သွားတော့ လောတလည်း လိုက်သွားတယ်။ ခါရန်မြို့ကနေ ထွက်သွားချိန်မှာ အာဗြံက အသက် ၇၅ နှစ်ရှိနေပြီ။ အာဗြံက ဇနီးစာရဲ၊ အစ်ကိုရဲ့သား လောတ၊ စုဆောင်းထားတဲ့ ပစ္စည်းဥစ္စာတွေ၊ ခါရန်မြို့မှာရရှိခဲ့တဲ့ လူတွေ အားလုံးကို ခေါ်ပြီး ခါနန်ပြည်ကို ထွက်ခွာသွားတယ်။ ခါနန်ပြည်ကို ရောက်တဲ့အခါ၊ အပင်ကြီးတွေရှိရာ မောရေဒေသအနားက ရှေခင်အရပ်အထိ ခရီးဆက်တယ်။ အဲဒီတုန်းက ခါနန်ပြည်မှာ ခါနန်လူမျိုးတွေ နေထိုင်ကြတယ်။ အာဗြံဆီ ယေဟောဝါ ရောက်လာပြီး မင်းရဲ့မျိုးနွယ်ကို ဒီပြည် ငါပေးမယ် လို့ပြောတယ်။ အာဗြံလည်း ယေဟောဝါအတွက် အဲဒီမှာ ပူဇော်ရာပလ္လင် တည်တယ်။ ပြီးနောက် အဲဒီကနေ ဗေသလအရှေ့ဘက် တောင်တန်းဒေသကို ပြောင်းရွှေ့ပြီး တဲထိုးနေထိုင်တယ်။ တဲရဲ့အနောက်ဘက်မှာ ဗေသလမြို့၊ အရှေ့ဘက်မှာ အာအိမြို့ ရှိတယ်။ အဲဒီနေရာမှာလည်း ယေဟောဝါအတွက် ပူဇော်ရာပလ္လင်ကို တည်တယ်၊ ယေဟောဝါရဲ့နာမည်ကို ခေါ်ပြီး ဆုတောင်းတယ်။ အာဗြံက တဲကိုဖြုတ်၊ တစ်နေရာပြီးတစ်နေရာ တဲထိုးနေထိုင်ရင်း နေဂပ်အရပ်ကို ဆက်သွားတယ်။ မကြာခင် ခါနန်ပြည်မှာ အငတ်ဘေးဆိုက်ပြီး အစာရေစာ ရှားပါးလာတဲ့အတွက် အာဗြံက အီဂျစ်ပြည်မှာ ခဏနေဖို့ ဆင်းသွားတယ်။ အီဂျစ်ပြည်ရောက်ခါနီးမှာ စာရဲကို မိန်းမရေ၊ နားထောင်ပါဦး။ မင်းဟာ မိန်းမချောဆိုတော့၊ အီဂျစ်ပြည်သားတွေ မြင်ရင် ဒါ သူ့မိန်းမပဲ ဆိုပြီး ကိုယ့်ကို သတ်မှာပေါ့။ မင်းကိုတော့ အသက်ချမ်းသာပေးမှာ။ ဒီတော့ ကိုယ့်ညီမလို့ပြောပါ မိန်းမရာ။ ဒါမှ ကိုယ်လည်း မင်းကြောင့် ကောင်းစားပြီး အသက်ချမ်းသာရာရမှာလို့ ပြောတယ်။ အီဂျစ်ပြည်ကို အာဗြံရောက်တာနဲ့ အီဂျစ်ပြည်သားတွေက စာရဲ သိပ်လှတာကို သတိပြုမိကြတယ်။ ဖာရောရဲ့မှူးမတ်တွေလည်း စာရဲကို မြင်ပြီး ဖာရောရှေ့မှာ ချီးမွမ်းခန်းဖွင့်ကြတယ်။ ဒါနဲ့ စာရဲကို နန်းတော်ထဲ ခေါ်သွားတယ်။ ဖာရောမင်းက စာရဲကြောင့် အာဗြံကို ကောင်းကောင်းဆက်ဆံတဲ့အတွက် အာဗြံဟာ သိုး၊ နွား၊ မြည်း၊ ကုလားအုတ်နဲ့ ကျွန်တွေ ရလာတယ်။ ယေဟောဝါက အာဗြံရဲ့ဇနီး စာရဲအတွက် ဖာရောမင်းနဲ့ နန်းတွင်းသားတွေကို ဘေးဆိုးတွေနဲ့ ဒဏ်ခတ်တယ်။ ဒါနဲ့ ဖာရောမင်းက အာဗြံကိုခေါ်ပြီး မင်း ဘယ်လိုလုပ်လိုက်တာလဲ။ စာရဲဟာ မင်းရဲ့ဇနီးလို့ မပြောဘဲ၊ ညီမလို့ ဘာကြောင့်ပြောရတာလဲ။ အဲဒီလိုပြောလို့ သူ့ကို ငါသိမ်းပိုက်မိတော့မလို့ပဲ။ အခု၊ မင်းမိန်းမကို ပြန်ခေါ်သွားတော့ လို့ပြောတယ်။ ဖာရောမင်း အမိန့်ပေးတဲ့အတွက် မင်းမှုထမ်းတွေက အာဗြံနဲ့ စာရဲကို ပစ္စည်းဥစ္စာတွေနဲ့ တစ်ပါတည်း လိုက်ပို့ပေးကြတယ်။,1,Ge,12,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/12/
audio/nwt_01_Ge_BU_13.mp3,အခန်းကြီး (၁၃) အာဗြံနဲ့စာရဲက ပိုင်ဆိုင်သမျှကိုယူပြီး လောတနဲ့အတူ အီဂျစ်ပြည်ကနေ နေဂပ်အရပ်ကို ထွက်သွားတယ်။ အာဗြံဟာ သိုးနွားတွေ၊ ရွှေငွေတွေ ပိုင်ဆိုင်ပြီး သိပ်ချမ်းသာတယ်။ နေဂပ်အရပ်ကနေ ဗေသလမြို့အထိ တစ်နေရာပြီးတစ်နေရာ တဲထိုးနေထိုင်ရင်း ဗေသလနဲ့ အာအိမြို့ကြားက တဲထိုးနေထိုင်ခဲ့ဖူးတဲ့နေရာ၊ ပူဇော်ရာပလ္လင် တည်ခဲ့ဖူးတဲ့နေရာကို ပြန်ရောက်လာတယ်။ အဲဒီနေရာမှာ အာဗြံက ယေဟောဝါရဲ့နာမည်ကို ခေါ်ပြီး ဆုတောင်းတယ်။ အာဗြံနဲ့အတူလိုက်လာတဲ့ လောတလည်း သိုးနွားတွေ၊ တဲတွေ ပိုင်ဆိုင်တယ်။ ဒါကြောင့် တစ်နေရာတည်းမှာ အတူနေဖို့ နယ်မြေမဆံ့ဘူး။ ပစ္စည်းဥစ္စာတွေ သိပ်များလာလို့ အတူနေထိုင်ဖို့ မဖြစ်နိုင်တော့ဘူး။ သူတို့ရဲ့ တိရစ္ဆာန်ထိန်းကျောင်းသူတွေ အချင်းချင်း ရန်ဖြစ်ကြတယ်။ (အဲဒီတုန်းက ခါနန်ပြည်မှာ ခါနန်လူမျိုးတွေနဲ့ ဖေရဇိလူမျိုးတွေ နေထိုင်ကြတယ်။) ဒါနဲ့ အာဗြံက လောတကို ငါတို့ဟာ ဆွေမျိုးသားချင်းတွေပဲ။ ငါတို့အချင်းချင်း၊ တိရစ္ဆာန်ထိန်းကျောင်းသူတွေအချင်းချင်း ပြဿနာမဖြစ်သင့်ဘူး။ ဒါကြောင့် ဒီနယ်မှာ မင်းကြိုက်တဲ့နေရာကို ရွေးပြီး သွားနေပါ။ မင်း ဘယ်ဘက်ကို သွားရင် ငါညာဘက်ကို သွားမယ်။ မင်း ညာဘက်ကိုသွားရင် ငါ ဘယ်ဘက်ကိုသွားမယ် လို့ပြောတယ်။ ဒါနဲ့ လောတ လှမ်းကြည့်လိုက်တဲ့အခါ ဇောရမြို့အထိ ဂျော်ဒန်မြစ်ဝှမ်းဒေသတစ်လျှောက်လုံးဟာ ယေဟောဝါရဲ့ ဥယျာဉ်လို၊ အီဂျစ်ပြည်လို ရေပေါများတာကို သတိပြုမိတယ်။ (သောဒုံနဲ့ ဂေါမောရမြို့ကို ယေဟောဝါ မဖျက်ဆီးခင်တုန်းက အခြေအနေဖြစ်တယ်။) လောတလည်း ဂျော်ဒန်မြစ်ဝှမ်းဒေသကို ရွေးချယ်ပြီး အရှေ့ဘက်ကို ပြောင်းရွှေ့သွားတယ်။ ဒီလိုနဲ့ သူတို့နှစ်ယောက် လမ်းခွဲလိုက်တယ်။ အာဗြံက ခါနန်ပြည်မှာ နေထိုင်တယ်။ လောတကတော့ အဲဒီမြစ်ဝှမ်းဒေသကမြို့တွေမှာ နေထိုင်တယ်။ နောက်ဆုံး သောဒုံမြို့အနီးမှာ တဲထိုးပြီး အခြေချတယ်။ သောဒုံမြို့သားတွေဟာ ဆိုးညစ်သူ၊ ယေဟောဝါရှေ့မှာ အပြစ်ကြီးသူတွေပဲ။ လောတ လမ်းခွဲသွားပြီးနောက် ယေဟောဝါက အာဗြံကို အခု မင်းရောက်နေတဲ့နေရာကနေ အရှေ့၊ အနောက်၊ တောင်၊ မြောက်ကို ကြည့်လိုက်ပါဦး။ မြင်နေရတဲ့ပြည်တစ်ခုလုံးကို မင်းနဲ့မင်းရဲ့မျိုးနွယ်ကို ငါအပိုင်ပေးမယ်။ မင်းရဲ့မျိုးနွယ်ကို မြေမှုန့်လို များပြားစေမယ်။ မြေမှုန့်ကို ရေတွက်နိုင်မှပဲ မင်းရဲ့မျိုးနွယ်ကို ရေတွက်နိုင်မယ်။ အခု၊ ဒီပြည်တစ်ခွင်လုံး နေရာအနှံ့ သွားပါ။ ဒီတစ်ပြည်လုံး မင်းကို ငါပေးမယ် လို့ပြောတယ်။ ဒါနဲ့ အာဗြံဟာ တဲထိုးပြီး ဆက်နေထိုင်တယ်။ နောက်ပိုင်းမှာ ဟေဗြုန်မြို့၊ မံရေအရပ်က အပင်ကြီးတွေအနား ရောက်လာပြီး နေထိုင်တယ်။ အဲဒီမှာ ယေဟောဝါအတွက် ပူဇော်ရာပလ္လင် တည်တယ်။,1,Ge,13,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/13/
audio/nwt_01_Ge_BU_14.mp3,အခန်းကြီး (၁၄) ရှိနာဘုရင် အံရဖေလ၊ ဧလာသာဘုရင် အာရုတ်၊ ဧလံဘုရင် ခေဒေါရလောမာ၊ ဂေါအိမ်ဘုရင် တိဒလတို့က၊ သောဒုံဘုရင် ဗေရ၊ ဂေါမောရဘုရင် ဗိရရှ၊ အာဒမာဘုရင် ရှိနပ်၊ ဇေဘိုင်ဘုရင် ရှေမဘာ၊ ဗေလဘုရင်တို့နဲ့ စစ်တိုက်တယ်။ ဗေလမြို့ကို ဇောရလို့လည်း ခေါ်တယ်။ သူတို့က ဆားငန်အိုင်ဖြစ်တဲ့ စိဒိမ်ချိုင့်ဝှမ်းမှာ မဟာမိတ်ဖွဲ့ကြတယ်။ ဘုရင်ငါးပါးဟာ ဘုရင် ခေဒေါရလောမာဆီမှာ ၁၂ နှစ် ကျွန်ခံပြီးနောက် ၁၃ နှစ်မြောက်မှာ ပုန်ကန်တယ်။ ဒါကြောင့် ၁၄ နှစ်မြောက်မှာ ဘုရင် ခေဒေါရလောမာက မဟာမိတ်ဘုရင်တွေနဲ့အတူ ချီတက်လာပြီး အာရှတရုတ် ကာနိမ်အရပ်မှာ ရေဖိမ်လူမျိုး၊ ဟာမအရပ်မှာ ဇူဇိမ်လူမျိုး၊ ရှာဝေ ကိရိယသိမ်အရပ်မှာ ဧမိမ်လူမျိုးတွေကို တိုက်ခိုက်အောင်မြင်တယ်။ စိရတောင်ပေါ်က ဟောရိလူမျိုးကိုလည်း တောကန္တာရနယ်စပ်၊ ဧလပါရန်အရပ်အထိ တိုက်ခိုက်အောင်မြင်တယ်။ အဲဒီနောက် သူတို့ပြန်လှည့်လာတယ်။ ကာဒေရှလို့ခေါ်တဲ့ အင်မိရှပတ်အရပ်ကို ရောက်တဲ့အခါ အာမလက်လူမျိုးရဲ့ နယ်မြေတစ်ခုလုံးအပြင် ဟာဇဇုန်တမာမြို့မှာနေထိုင်တဲ့ အာမောရိလူမျိုးကိုလည်း အနိုင်ရတယ်။ အဲဒီအချိန်မှာ သောဒုံဘုရင်ဟာ ဂေါမောရဘုရင်၊ အာဒမာဘုရင်၊ ဇေဘိုင်ဘုရင်၊ ဗေလ (ဇောရ) ဘုရင်တွေနဲ့အတူ ချီတက်လာတယ်။ စိဒိမ်ချိုင့်ဝှမ်းမှာ စစ်ခင်းပြီး၊ ဧလံဘုရင် ခေဒေါရလောမာ၊ ဂေါအိမ်ဘုရင် တိဒလ၊ ရှိနာဘုရင် အံရဖေလ၊ ဧလာသာဘုရင် အာရုတ်ကို တိုက်တယ်။ ဘုရင်လေးပါးနဲ့ ဘုရင်ငါးပါး တိုက်ခိုက်ကြတယ်။ စိဒိမ်ချိုင့်ဝှမ်းမှာ ကတ္တရာတွင်းတွေ အများကြီးရှိတဲ့အတွက် သောဒုံနဲ့ဂေါမောရဘုရင်တွေ ထွက်ပြေးတဲ့အခါ အဲဒီတွင်းတွေထဲ ကျသွားတယ်။ ကျန်တဲ့လူတွေ တောင်တန်းဒေသဆီ ထွက်ပြေးသွားတယ်။ အနိုင်ရသူတွေက သောဒုံနဲ့ ဂေါမောရမြို့မှာရှိတဲ့ ပစ္စည်းဥစ္စာတွေနဲ့ စားနပ်ရိက္ခာအားလုံးကို သိမ်းယူသွားကြတယ်။ အာဗြံအစ်ကိုရဲ့သား၊ သောဒုံမြို့မှာနေထိုင်တဲ့ လောတနဲ့ သူ့ရဲ့ပစ္စည်းဥစ္စာတွေကိုလည်း သိမ်းယူပြီး ထွက်သွားကြတယ်။ လွတ်မြောက်လာသူတစ်ယောက်က ဟီဘရူးလူမျိုး အာဗြံဆီ ရောက်လာပြီး အကြောင်းစုံပြောပြတယ်။ အဲဒီအချိန်မှာ အာဗြံက အာမောရိလူမျိုး မံရေပိုင်တဲ့ အပင်ကြီးတွေအနားမှာ တဲထိုးနေထိုင်တယ်။ မံရေနဲ့ သူ့ညီနောင် ဧရှကောလ၊ အာနေရဟာ အာဗြံနဲ့ မိတ်ဖွဲ့ထားကြတယ်။ ဆွေမျိုးတွေ အဖမ်းခံရတဲ့သတင်းကို အာဗြံ ကြားတဲ့အခါ တိုက်ရည်ခိုက်ရည်ရှိတဲ့ လက်ရင်းတပည့် ၃၁၈ ယောက်ကိုစုပြီး ဒန်မြို့အထိ လိုက်သွားတယ်။ ညရောက်တော့ သူ့လူတွေကို အုပ်စုခွဲပြီး ရန်သူတွေကို တိုက်ခိုက်အနိုင်ယူလိုက်တယ်။ ရန်သူတွေကို ဒမတ်စကတ်မြို့မြောက်ဘက် ဟောဘမြို့အထိ လိုက်ပြီးတိုက်တယ်။ ပြီးတော့ ပစ္စည်းဥစ္စာအားလုံး ပြန်ယူခဲ့တယ်။ တူလောတနဲ့ ပစ္စည်းဥစ္စာတွေ၊ အမျိုးသမီးတွေနဲ့ တခြားသူတွေကိုလည်း ပြန်ခေါ်ခဲ့တယ်။ အာဗြံက ဘုရင် ခေဒေါရလောမာနဲ့ မဟာမိတ်ဘုရင်တွေကို အနိုင်ရပြီး ပြန်လာတဲ့အခါ သောဒုံမင်းက ဘုရင့်ချိုင့်ဝှမ်းလို့ခေါ်တဲ့ ရှာဝေချိုင့်ဝှမ်းမှာ ထွက်ကြိုတယ်။ အမြင့်ဆုံးဘုရားသခင်ရဲ့ ပုရောဟိတ်ဖြစ်တဲ့ ဆာလင်မင်း မေလခိဇေဒက်လည်း မုန့်နဲ့ဝိုင်ကို ယူလာတယ်။ ပြီးတော့ အာဗြံအတွက် ဆုမွန်ကောင်း တောင်းပေးတယ် မိုးမြေကို ဖန်ဆင်းတဲ့အရှင်၊ အမြင့်ဆုံးဘုရားသခင်က အာဗြံကို ကောင်းချီးပေးပါစေ။ ဖိနှိပ်သူတွေကို မင်းရဲ့လက်ထဲ အပ်တဲ့ အမြင့်ဆုံးဘုရားသခင်ကို ချီးမွမ်းကြပါစေ။ အာဗြံလည်း တိုက်ရာပါဥစ္စာတွေထဲက ဆယ်ဖို့တစ်ဖို့ကို ဆာလင်မင်းကို ပေးတယ်။ အဲဒီနောက်သောဒုံဘုရင်က ပစ္စည်းဥစ္စာတွေကို မင်းယူလိုက်။ ငါ့လူတွေကိုတော့ ပြန်ပေးပါ လို့ပြောတယ်။ ဒါနဲ့ အာဗြံကလည်း မိုးမြေကို ဖန်ဆင်းတဲ့အရှင်၊ အမြင့်ဆုံးဘုရားသခင် ယေဟောဝါရှေ့မှာ လက်ကိုမြှောက်ပြီး ကျွန်တော် ကျိန်ဆိုပါတယ်။ ငါ့ကြောင့် အာဗြံချမ်းသာနေတာ လို့ မင်းကြီးမပြောနိုင်အောင် အပ်ချည်တစ်မျှင်ကအစ ခြေနင်းကြိုးတစ်ပင်အဆုံး မင်းကြီးရဲ့ဥစ္စာ ဘာတစ်ခုကိုမှ ကျွန်တော် မယူပါဘူး။ ဒီလူငယ်တွေ စားလိုက်တဲ့ အစာကလွဲလို့ ဘာကိုမှ မယူပါဘူး။ ကျွန်တော်နဲ့လိုက်လာတဲ့ အာနေရ၊ ဧရှကောလ၊ မံရေကတော့ သူတို့ဝေစုကို ယူကြပါစေ လို့ သောဒုံဘုရင်ကို ပြန်ပြောတယ်။,1,Ge,14,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/14/
audio/nwt_01_Ge_BU_15.mp3,အခန်းကြီး (၁၅) အာဗြံမြင်ရတဲ့ စိတ်အာရုံမှာ ယေဟောဝါက အာဗြံ၊ မကြောက်နဲ့။ ငါဟာ မင်းအတွက် ဒိုင်းလွှားပဲ။ မင်းရမယ့်ဆုလာဘ် သိပ်ကြီးမားတယ် လို့ပြောတယ်။ အာဗြံကလည်း အချုပ်အခြာအာဏာပိုင်ရှင် ယေဟောဝါ၊ ကျွန်တော့်မှာ သားသမီးမရှိတော့ ကိုယ်တော်ပေးမယ့်ဆုကို ဘယ်လိုလုပ် ရနိုင်ပါ့မလဲ။ ဒမတ်စကတ်မြို့သား ဧလျာဇာက ကျွန်တော့်အမွေခံ ဖြစ်ရတော့မယ်။ ကိုယ်တော်က ကျွန်တော့်ကို သားသမီးမပေးတော့ အိမ်သားတစ်ယောက်က အမွေခံဖြစ်နေပြီ လို့ပြောတယ်။ ယေဟောဝါက သူဟာ အမွေခံမဟုတ်ဘူး။ မင်းရဲ့သားအရင်းကသာ အမွေခံဖြစ်ရမယ်လို့ပြောတယ်။ အဲဒီနောက် ဘုရားသခင်က သူ့ကို အပြင်ခေါ်ထုတ်ပြီး ကောင်းကင်ကို မော့ကြည့်ပါဦး။ ကြယ်တွေကို ရေတွက်နိုင်ရင် ရေတွက်ကြည့်ပါ။ မင်းရဲ့မျိုးနွယ်ဟာ အဲဒီကြယ်တွေလိုဖြစ်လာမယ် လို့ပြောတယ်။ အာဗြံက ယေဟောဝါကို ယုံကြည်တယ်။ ဒါကြောင့် ဘုရားသခင်က သူ့ကို ဖြောင့်မတ်သူလို့ သတ်မှတ်တယ်။ ငါဟာ မင်းကို ခါလဒဲပြည်၊ ဥရမြို့ကနေ ခေါ်ထုတ်လာတဲ့အရှင် ယေဟောဝါပဲ။ မင်းကို ဒီပြည် အပိုင်ပေးမယ် လို့လည်း ပြောတယ်။ အာဗြံက အချုပ်အခြာအာဏာပိုင်ရှင် ယေဟောဝါ၊ ဒီပြည်ကို ကျွန်တော်ပိုင်ဆိုင်ရမယ်ဆိုတာ ဘယ်လိုသိနိုင်မလဲ လို့ မေးတယ်။ ဘုရားသခင်က သုံးနှစ်သား နွားမပျိုတစ်ကောင်၊ သုံးနှစ်သား ဆိတ်မတစ်ကောင်၊ သုံးနှစ်သား သိုးထီးတစ်ကောင်၊ ချိုးတစ်ကောင်နဲ့ ခိုကလေးတစ်ကောင်ကို ယူလာပါ လို့ပြောတယ်။ ဒါနဲ့ အာဗြံက အဲဒီအကောင်တွေကိုယူ၊ နှစ်ခြမ်းခွဲပြီး ဘယ်ညာတစ်ခြမ်းစီ ချထားလိုက်တယ်။ ငှက်တွေကိုတော့ နှစ်ခြမ်းမခွဲဘဲ ထားလိုက်တယ်။ အသေကောင်တွေပေါ် ငှက်ကြီးတွေ လာနားတဲ့အခါ အာဗြံမောင်းထုတ်တယ်။ နေဝင်ခါနီးမှာ အာဗြံ အိပ်မောကျသွားတော့ အမှောင်ထုကြီးက သူ့ကို လွှမ်းခြုံသွားတယ်။ အဲဒီအခါ ဘုရားသခင်က အာဗြံကို မင်းရဲ့မျိုးနွယ်ဟာ တခြားတိုင်းပြည်မှာ တိုင်းတစ်ပါးသားအဖြစ် နေရလိမ့်မယ်။ အဲဒီမှာ နှစ်ပေါင်း ၄၀၀ ကျွန်ခံပြီး ညှဉ်းဆဲခံရလိမ့်မယ်ဆိုတာ မှတ်ထားပါ။ ဒါပေမဲ့ သူတို့ကို ကျွန်အဖြစ် ခိုင်းစေတဲ့လူမျိုးကို ငါတရားစီရင်မယ်။ သူတို့ဟာ ပစ္စည်းဥစ္စာတစ်ပွေ့တစ်ပိုက်နဲ့ ထွက်သွားကြရလိမ့်မယ်။ မင်းကတော့ အသက်ရှည်ရှည်နေပြီးတဲ့နောက် အေးအေးချမ်းချမ်း သေရလိမ့်မယ်။ ဘိုးဘေးတွေနဲ့အတူ သင်္ဂြိုဟ်ခံရမယ်။ အခု၊ အာမောရိလူမျိုးကို သူတို့ရဲ့အပြစ်အတွက် ဒဏ်စီရင်မယ့်အချိန် မရောက်သေးဘူး။ ဒါကြောင့် မင်းရဲ့မျိုးနွယ်ဟာ လေးဆက်မြောက်ကျမှပဲ ဒီကိုပြန်လာရမယ် လို့ပြောတယ်။ နေဝင်ပြီးလို့ မှောင်မိုက်လာတဲ့အခါ မီးခိုးထွက်နေတဲ့ မီးဖိုနဲ့ မီးတုတ်တစ်ချောင်း ပေါ်လာပြီး ဘယ်ညာတစ်ခြမ်းစီ ချထားတဲ့ အသားတွေအလယ်မှာ ဖြတ်သွားတယ်။ အဲဒီနေ့မှာ ယေဟောဝါက အာဗြံနဲ့ ပဋိညာဉ်ဖွဲ့ပြီး မင်းရဲ့မျိုးနွယ်ကို ဒီပြည် ငါပေးမယ်။ အီဂျစ်မြစ်ကနေ ယူဖရေးတီးမြစ်ကြီးအထိ ကျယ်ပြန့်တဲ့ပြည်၊ ကေနိတ်၊ ကေနဇိ၊ ကာဒမောနိ၊ ဟိတ္တိ၊ ဖေရဇိ၊ ရေဖိမ်၊ အာမောရိ၊ ခါနန်၊ ဂိရဂါရှိ၊ ယေဗုသိလူမျိုးတို့ရဲ့ ပြည်ကို ငါပေးမယ် လို့ပြောတယ်။,1,Ge,15,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/15/
audio/nwt_01_Ge_BU_16.mp3,အခန်းကြီး (၁၆) အာဗြံရဲ့ဇနီး စာရဲက ကလေးမရဘူး။ သူ့မှာ အီဂျစ်လူမျိုး ဟာဂရလို့ခေါ်တဲ့ ကျွန်မတစ်ယောက်တော့ ရှိတယ်။ စာရဲက အာဗြံကို အစ်ကို၊ ကျွန်မပြောတာ နားထောင်ပါဦး။ ယေဟောဝါဘုရားက ကျွန်မကို သားသမီးမပေးဘူး။ ဒါကြောင့် ဟာဂရကို ယူလိုက်ပါလား။ ဒီနည်းနဲ့ ကျွန်မ ကလေးရနိုင်မလားလို့ပါ ဆိုပြီးပြောတယ်။ အာဗြံလည်း စာရဲပြောတာကို နားထောင်တယ်။ ခါနန်ပြည်မှာ ဆယ်နှစ်ကြာ နေထိုင်ပြီးတဲ့နောက် စာရဲက သူ့ယောက်ျား အာဗြံလက်ထဲ အီဂျစ်ကျွန်မ ဟာဂရကို အပ်လိုက်တယ်။ အာဗြံနဲ့ ဟာဂရ အတူနေတဲ့အတွက် ဟာဂရမှာ ကိုယ်ဝန်ရှိလာတယ်။ ကိုယ်ဝန်ရှိမှန်းလည်း သိရော သခင်မကို မလေးမစား လုပ်တော့တယ်။ အဲဒီအခါ စာရဲက အာဗြံကို အစ်ကို့ကြောင့် ကျွန်မ ခုလို စိတ်ထိခိုက်နေရတာ။ ဒီကျွန်မိန်းမကို အစ်ကို့ရင်ခွင်ထဲ အပ်လိုက်တာ ကျွန်မပါ။ အခု သူ့မှာ ကိုယ်ဝန်ရှိမှန်းလည်း သိရော ကျွန်မကို မလေးမစားလုပ်တော့တာပဲ။ အစ်ကိုနဲ့ကျွန်မကို ယေဟောဝါဘုရားပဲ တရားစီရင်ပေးပါစေ လို့ပြောတယ်။ အာဗြံကလည်း ဟာဂရက မင်းလက်ထဲမှာ ရှိတာပဲ။ ကောင်းမယ်ထင်သလိုသာ လုပ်ပါ လို့ပြောတယ်။ ဒါနဲ့ စာရဲ ညှဉ်းဆဲတဲ့အတွက် ဟာဂရလည်း ထွက်ပြေးသွားတယ်။ အဲဒီနောက် ယေဟောဝါရဲ့ ကောင်းကင်တမန်က ရှုရအရပ်ကိုသွားတဲ့ တောလမ်းမှာရှိတဲ့ ရေတွင်းနားမှာ ဟာဂရကို တွေ့တယ်။ စာရဲရဲ့ကျွန်မ ဟာဂရ၊ ဘယ်က လာတာလဲ။ ဘယ်ကို သွားမှာလဲ လို့မေးတော့ သခင်မ စာရဲဆီက ထွက်ပြေးလာတာပါ လို့ပြန်ဖြေတယ်။ ယေဟောဝါရဲ့ ကောင်းကင်တမန်က မင်းရဲ့သခင်မဆီ ပြန်သွားပါ။ ကိုယ့်ကိုယ်ကိုယ် နှိမ့်ချပြီး သူ့လက်အောက်မှာပဲ နေပါ လို့ပြောတယ်။ ပြီးတော့ ယေဟောဝါရဲ့ ကောင်းကင်တမန်က မင်းရဲ့မျိုးနွယ်ကို မရေတွက်နိုင်လောက်အောင် ငါများပြားစေမယ် လို့ပြောတယ်။ ယေဟောဝါရဲ့ ကောင်းကင်တမန်က အခု၊ မင်းမှာ ကိုယ်ဝန်ရှိနေပြီ။ သားလေး မွေးမယ်။ မင်းဒုက္ခရောက်လို့ ညည်းတွားတဲ့ အသံကို ယေဟောဝါကြားပြီ။ ဒါကြောင့် သားလေးကို အိရှမေလ လို့ နာမည် ပေးရမယ်။ အိရှမေလဟာ မြည်းရိုင်းလို လူစားမျိုး ဖြစ်လာမယ်။ လူတိုင်းနဲ့ ရန်ဘက်ဖြစ်လိမ့်မယ်။ လူတိုင်းကလည်း သူ့ကို ရန်လုပ်လိမ့်မယ်။ သူက ညီအစ်ကိုတွေရဲ့ အနီးအနားမှာ နေထိုင်လိမ့်မယ် လို့ဆက်ပြောတယ်။ ဟာဂရလည်း သူနဲ့စကားပြောတဲ့ ယေဟောဝါရဲ့နာမည်ကို ခေါ်ပြီး အို ဘုရားသခင်၊ ကိုယ်တော်ဟာ အရာအားလုံးကို မြင်တဲ့ဘုရားပါ လို့ဆုတောင်းတယ်။ ပြီးတော့ ငါ့ကိုမြင်တဲ့အရှင်ကို ဒီနေရာမှာ ငါမြင်ဖူးပြီ လို့လည်း ပြောတယ်။ ဒါကြောင့် အဲဒီရေတွင်းကို ဗေရလဟဲရော လို့ခေါ်တယ်။ (အဲဒီရေတွင်းက ကာဒေရှနဲ့ ဗေရက်အရပ်ကြားမှာ ရှိတယ်။) ဟာဂရ သားလေးမွေးလာတဲ့အခါ အာဗြံက သားကို အိရှမေလလို့ နာမည်ပေးတယ်။ သားအိရှမေလကို ဟာဂရမွေးတဲ့အချိန်မှာ အာဗြံ အသက် ၈၆ နှစ်ရှိပြီ။,1,Ge,16,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/16/
audio/nwt_01_Ge_BU_17.mp3,အခန်းကြီး (၁၇) အာဗြံအသက် ၉၉ နှစ်မှာ သူ့ဆီ ယေဟောဝါ ရောက်လာပြီး ငါဟာ အနန္တတန်ခိုးရှင် ဘုရားသခင်ပဲ။ ငါ့ရှေ့မှာ သစ္စာရှိလမ်းစဉ်အတိုင်း လျှောက်လှမ်းပြီး အမှားကင်းအောင် နေပါ။ မင်းနဲ့ဖွဲ့တဲ့ ပဋိညာဉ်ကို ငါအတည်ဖြစ်စေမယ်။ မင်းကို သားမြေးတွေ အများကြီးရစေမယ် လို့ပြောတယ်။ အာဗြံ ပျပ်ဝပ်လိုက်တော့ ဘုရားသခင် ဆက်ပြောတယ် မင်းနဲ့ငါပဋိညာဉ် ဖွဲ့လိုက်ပြီ။ မင်းဟာ လူမျိုးများစွာရဲ့ဖခင် ဖြစ်လာမယ်။ မင်းကို အာဗြံ လို့မခေါ်တော့ဘူး။ လူမျိုးများစွာရဲ့ဖခင် ဖြစ်စေမှာမို့ အာဗြဟံ လို့ခေါ်ရလိမ့်မယ်။ မင်းရဲ့သားမြေးတွေကို အများကြီး ပွားများစေမယ်။ မင်းဆီကနေ လူမျိုးတွေ၊ ဘုရင်တွေ ဆင်းသက်လာမယ်။ မင်းနဲ့ရော မင်းရဲ့မျိုးနွယ် အစဉ်အဆက်နဲ့ပါ ဖွဲ့ထားတဲ့ ထာဝရပဋိညာဉ်ကို ငါစောင့်ထိန်းမယ်။ ငါဟာ မင်းရဲ့ဘုရားသခင်၊ မင်းရဲ့မျိုးနွယ်ကိုးကွယ်တဲ့ ဘုရားသခင် ဖြစ်မယ်။ တိုင်းတစ်ပါးသားအဖြစ် မင်းနေထိုင်နေတဲ့ ခါနန်တစ်ပြည်လုံးကို မင်းနဲ့ မင်းရဲ့ မျိုးနွယ်ကို ထာဝစဉ် အပိုင်ပေးမယ်။ ငါဟာ သူတို့ရဲ့ဘုရားသခင် ဖြစ်မယ်။ အာဗြဟံကို ဘုရားသခင် မှာတယ် ငါ့ပဋိညာဉ်ကို မင်းစောင့်ထိန်းရမယ်။ မင်းရဲ့ မျိုးနွယ်အစဉ်အဆက်လည်း စောင့်ထိန်းရမယ်။ မင်းနဲ့ မင်းရဲ့သားစဉ်မြေးဆက်တွေ စောင့်ထိန်းရမယ့် ပဋိညာဉ်ကတော့ မင်းဆီမှာရှိတဲ့ ယောက်ျားတိုင်း အရေဖျား ဖြတ်ရမယ်။ မင်းတို့ အရေဖျား ဖြတ်ရမယ်။ ဒါဟာ မင်းတို့နဲ့ငါဖွဲ့တဲ့ ပဋိညာဉ်ရဲ့ အမှတ်အသားပဲ။ မင်းတို့ရဲ့အမျိုးအစဉ်အဆက် အိမ်မှာမွေးတဲ့သူဖြစ်စေ၊ ကိုယ့်သားမြေးမဟုတ်ဘဲ တိုင်းတစ်ပါးသားဆီက ငွေနဲ့ဝယ်ထားသူဖြစ်စေ သားယောက်ျားတိုင်း ရှစ်ရက်သားအရွယ်မှာ အရေဖျားဖြတ်ရမယ်။ အိမ်မှာမွေးတဲ့ ယောက်ျားအားလုံး၊ ငွေနဲ့ဝယ်ထားတဲ့ ယောက်ျားအားလုံး အရေဖျားဖြတ်ရမယ်။ ဒီလိုအရေဖျားဖြတ်တာဟာ မင်းတို့နဲ့ငါဖွဲ့ထားတဲ့ ထာဝရပဋိညာဉ်ရဲ့ အမှတ်အသားပဲ။ အရေဖျား မဖြတ်သူကိုတော့ ပယ်ရှင်းရမယ်။ ငါ့ပဋိညာဉ်ကို သူချိုးဖောက်တယ်။ ဘုရားသခင်က အာဗြဟံကို မင်းရဲ့မိန်းမကို စာရဲ လို့မခေါ်တော့ဘူး။ စာရာ လို့ခေါ်ရလိမ့်မယ်။ သူ့ကို ငါကောင်းချီးပေးမယ်။ သူက မင်းအတွက် သားတစ်ယောက် မွေးပေးမယ်။ ငါကောင်းချီးပေးမှာမို့လို့ သူ့ဆီကနေ လူမျိုးတွေ၊ ဘုရင်တွေ ဆင်းသက်လာမယ် လို့ပြောတယ်။ အဲဒီအခါ အာဗြဟံက ပျပ်ဝပ်ရင်း အသက် ၁၀၀ ရှိတဲ့သူက ကလေးရနိုင်ပါဦးမလား။ အသက် ၉၀ ရှိတဲ့ စာရာကလည်း ကလေးမွေးနိုင်ပါဦးမလား လို့တွေးပြီး ရယ်မိတယ်။ ပြီးတော့ အာဗြဟံက အိရှမေလဟာ ကိုယ်တော့်ကောင်းချီး ခံစားရပါစေ ဆိုပြီး စစ်မှန်တဲ့ ဘုရားသခင်ကို ပြောတယ်။ ဘုရားသခင်က မင်းရဲ့ဇနီး စာရာဟာ သားတစ်ယောက် မွေးကို မွေးလာမယ်။ သူ့ကို အိဇက် လို့ နာမည်ပေးရမယ်။ သူနဲ့ ငါပဋိညာဉ် ဖွဲ့မယ်။ အဲဒီပဋိညာဉ်ဟာ သူ့ရဲ့ နောင်မျိုးနွယ်တွေအထိ ထာဝရတည်မြဲနေမယ်။ အိရှမေလနဲ့ပတ်သက်ပြီး မင်းပြောတာကိုလည်း ငါကြားတယ်။ သူ့ကို ငါကောင်းချီးပေးပြီး သူ့သားမြေးတွေကို အများကြီး ပွားများစေမယ်။ သူ့ဆီကနေ မျိုးနွယ်စုခေါင်းဆောင် ၁၂ ယောက် ဆင်းသက်လာမယ်။ သူ့ကို လူမျိုးကြီးဖြစ်စေမယ်။ ဒါပေမဲ့ ငါ့ရဲ့ပဋိညာဉ်ကိုတော့ နောက်နှစ် ဒီအချိန်မှာ စာရာမွေးမယ့် သားအိဇက်အားဖြင့် အတည်ဖြစ်စေမယ် လို့ပြောတယ်။ ဘုရားသခင်က အာဗြဟံနဲ့ စကားပြောပြီးနောက် ထွက်သွားတယ်။ အာဗြဟံလည်း ဘုရားသခင် မှာထားတဲ့အတိုင်း သားအိရှမေလ၊ အိမ်မှာမွေးတဲ့သူ၊ ငွေနဲ့ဝယ်ထားတဲ့သူစတဲ့ အိမ်သားယောက်ျားအားလုံးကို ခေါ်ပြီး အဲဒီနေ့မှာပဲ အရေဖျားဖြတ်ပေးလိုက်တယ်။ အာဗြဟံ အရေဖျားဖြတ်ချိန်မှာ အသက် ၉၉ နှစ်ရှိပြီ။ သားအိရှမေလ အရေဖျားဖြတ်ချိန်မှာ အသက် ၁၃ နှစ်ရှိပြီ။ အဲဒီနေ့မှာပဲ အာဗြဟံရော သားအိရှမေလပါ အရေဖျားဖြတ်ကြတယ်။ အိမ်မှာမွေးတဲ့သူ၊ တိုင်းတစ်ပါးသားဆီက ငွေနဲ့ဝယ်ထားတဲ့သူစတဲ့ အိမ်သားယောက်ျားအားလုံး အရေဖျားဖြတ်ကြတယ်။,1,Ge,17,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/17/
audio/nwt_01_Ge_BU_18.mp3,အခန်းကြီး (၁၈) အဲဒီနောက် မံရေအရပ်က အပင်ကြီးတွေနားမှာ အာဗြဟံဆီ ယေဟောဝါ ရောက်လာတယ်။ နေပူပြင်းတဲ့ အဲဒီအချိန်မှာ အာဗြဟံက တဲဝမှာ ထိုင်နေတယ်။ သူလှမ်းကြည့်လိုက်တဲ့အခါ ခပ်လှမ်းလှမ်းမှာ လူသုံးယောက် ရပ်နေတာတွေ့တော့ ကြိုဆိုဖို့ တဲဝကနေ ပြေးထွက်ပြီး မြေပေါ် ပျပ်ဝပ်လိုက်တယ်။ ပြီးတော့ ယေဟောဝါ၊ ကျွန်တော် ဧည့်ဝတ်ပြုပါရစေ။ ခဏလောက် ဝင်နားပါဦး။ ရေနည်းနည်းယူလာပြီး ခြေဆေးပေးပါ့မယ်။ ပြီးရင် သစ်ပင်အောက်မှာ အနားယူကြပါ။ ကျွန်တော့်ဆီ ရောက်လာပြီဆိုတော့ အဆာပြေစားဖို့ မုန့်နည်းနည်း ယူလာပါရစေ။ စားပြီးမှ ဆက်သွားကြပါ လို့ပြောတဲ့အခါ သူတို့က ကောင်းပြီ။ ခင်ဗျားပြောတဲ့အတိုင်း လုပ်ပါ လို့ပြောတယ်။ အာဗြဟံလည်း တဲထဲမှာရှိတဲ့ စာရာဆီ အမြန်ပြေးသွားတယ်။ ဂျုံနုသုံးဆီယာကို နယ်ပြီး မုန့်လုံးတွေ လုပ်ပါဦး။ မြန်မြန်လေး လို့ပြောတယ်။ ပြီးတော့ နွားအုပ်ဆီ ပြေးသွားတယ်။ နုထွားတဲ့ နွားပေါက်တစ်ကောင် ရွေးတယ်၊ အစေခံကိုပေးပြီး မြန်မြန်ပြင်ဆင်တယ်။ အဲဒီနောက် ထောပတ်၊ နို့နဲ့ အမဲသားဟင်းကို တည်ခင်းပေးတယ်။ သူတို့စားနေတုန်း အနားက သစ်ပင်အောက်မှာ အာဗြဟံ ရပ်နေတယ်။ ခင်ဗျားရဲ့ဇနီး စာရာ ဘယ်မှာလဲ လို့ သူတို့မေးတဲ့အခါ အာဗြဟံက တဲထဲမှာပါ လို့ဖြေတယ်။ သူတို့ထဲကတစ်ယောက်က နောက်နှစ် ဒီအချိန်ရောက်ရင် ခင်ဗျားဆီ ဆက်ဆက်ပြန်လာမယ်။ ခင်ဗျားရဲ့ဇနီး စာရာ သားတစ်ယောက် မွေးလိမ့်မယ် ဆိုပြီးပြောတယ်။ စာရာက အဲဒီလူရဲ့အနောက်ဘက်၊ တဲဝမှာ နားထောင်နေတယ်။ အာဗြဟံနဲ့စာရာဟာ အသက်ကြီးပြီး အိုနေပြီ။ စာရာလည်း ကလေးမွေးတဲ့အရွယ် လွန်နေပြီ။ ဒါကြောင့် စာရာက ငါအသက်ကြီးပြီပဲ။ ငါ့သခင်လည်း အိုနေပြီ။ တကယ်ပဲ အဲဒီလိုပျော်နိုင်ပါဦးမလား လို့စိတ်ထဲမှာပြောရင်း ရယ်မိတယ်။ အဲဒီအခါ ယေဟောဝါက အာဗြဟံကို ခင်ဗျားရဲ့ဇနီး စာရာက ဘာလို့ရယ်တာလဲ။ ငါအိုနေပြီ၊ တကယ် ကလေးမွေးနိုင်ပါ့မလား ဆိုပြီး ဘာလို့ပြောတာလဲ။ ယေဟောဝါ မတတ်နိုင်တာ ရှိလို့လား။ နောက်နှစ် ဒီအချိန်ရောက်ရင် ခင်ဗျားဆီ ကျွန်တော်ပြန်လာမယ်။ စာရာ သားတစ်ယောက် မွေးလိမ့်မယ် လို့ပြောတယ်။ စာရာလည်း လန့်သွားပြီး ကျွန်မ မရယ်ပါဘူး လို့ငြင်းတော့ သူက ခင်ဗျား ရယ်ပါတယ် လို့ပြန်ပြောတယ်။ သူတို့ ပြန်သွားတဲ့အခါ သောဒုံမြို့ဘက် လှမ်းကြည့်ကြတယ်။ အာဗြဟံလည်း သူတို့ကို လိုက်ပို့တယ်။ ယေဟောဝါက ငါဘာလုပ်မယ်ဆိုတာ အာဗြဟံကို အသိမပေးဘဲ မနေဘူး။ အာဗြဟံဟာ အင်အားကြီးတဲ့ လူမျိုးကြီး ဖြစ်မှာပဲ။ မြေကြီးပေါ်က လူမျိုးအားလုံးလည်း သူ့ကြောင့် ကောင်းချီးခံစားရမယ်။ အာဗြဟံကို ငါကောင်းကောင်းသိတယ်။ သူဟာ မှန်ကန်ဖြောင့်မတ်ပြီး ယေဟောဝါရဲ့ နည်းလမ်းတွေအတိုင်း လိုက်ဖို့ သားစဉ်မြေးဆက်တွေကို မှာကြားမယ်ဆိုတာ ငါယုံတယ်။ ငါယေဟောဝါလည်း သူနဲ့ပတ်သက်တဲ့ကတိကို ပြည့်စုံစေမယ် လို့ပြောတယ်။ ယေဟောဝါက သောဒုံနဲ့ ဂေါမောရမြို့ရဲ့ အပြစ်ဟာ ကြီးလွန်းတယ်။ သူတို့နဲ့ပတ်သက်ပြီး အော်ဟစ်ညည်းညူနေကြတာကို ငါကြားပြီ။ ငါကြားတဲ့အတိုင်း ဟုတ်မဟုတ်၊ သူတို့ရဲ့အကျင့်တွေ တကယ်ဆိုးမဆိုး သိရအောင် ငါဆင်းကြည့်မယ်။ အဲဒါကို ငါသိချင်တယ် လို့ပြောတယ်။ အဲဒီလူနှစ်ယောက်ဟာ သောဒုံမြို့ဘက် ထွက်သွားကြတယ်။ ယေဟောဝါကတော့ အာဗြဟံနဲ့အတူ နေရစ်ခဲ့တယ်။ အာဗြဟံလည်း အနားကို သွားပြီး လူကောင်းတွေကို လူဆိုးတွေနဲ့အတူ တကယ်ဖျက်ဆီးပစ်မှာလား။ မြို့ထဲမှာ လူကောင်းအယောက် ၅၀ ရှိခဲ့ရင် အဲဒီလူ ၅၀ ကို ထည့်မတွက်တော့ဘူးလား။ ဒီမြို့ကို ခွင့်မလွှတ်ဘဲ ဖျက်ဆီးမှာပဲလား။ လူကောင်းတွေကို လူဆိုးတွေနဲ့ရောပြီး ဖျက်ဆီးမှာ မဟုတ်ဘူးဆိုတာ သေချာပါတယ်။ အဲဒီလိုဖျက်ဆီးရင် လူကောင်းနဲ့ လူဆိုး ခံစားရတဲ့အကျိုးဆက်ဟာ တူနေမှာပေါ့။ အဲဒီလို ဘယ်တော့မှ မလုပ်ဘူးမဟုတ်လား။ မြေတစ်ပြင်လုံးရဲ့တရားသူကြီးက မှန်ကန်တာကိုပဲ လုပ်မှာပါ လို့ပြောတယ်။ ဒါနဲ့ ယေဟောဝါက သောဒုံမြို့မှာ လူကောင်း ၅၀ ရှိရင် တစ်မြို့လုံးကို ခွင့်လွှတ်မယ် လို့ပြောတယ်။ အာဗြဟံက ကျွန်တော်ဟာ မြေမှုန့်နဲ့ ပြာမှုန့်သက်သက်ပါပဲ။ ဒါပေမဲ့ ယေဟောဝါကို ထပ်ပြောပါရစေဦး။ လူကောင်း ၅၀ ပြည့်ဖို့ ၅ယောက်လိုနေရင်ကော တစ်မြို့လုံးကို ဖျက်ဆီးမှာပဲလား လို့မေးတော့ ၄၅ယောက်ရှိရင် ဒီမြို့ကို မဖျက်ဆီးဘူး လို့ဖြေတယ်။ အာဗြဟံကလည်း အယောက် ၄၀ ရှိရင်ကော လို့ထပ်မေးတဲ့အခါ ၄၀ ရှိရင် မဖျက်ဆီးဘူး ဆိုပြီးဖြေတယ်။ ဒါပေမဲ့ အာဗြဟံက ယေဟောဝါ၊ အမျက်မထွက်ပါနဲ့။ ကျွန်တော် ပြောပါရစေဦး။ အယောက် ၃၀ ရှိရင်ကော လို့မေးတော့ ၃၀ ရှိရင် မဖျက်ဆီးဘူး ဆိုပြီးဖြေတယ်။ ဒါနဲ့ အာဗြဟံက ယေဟောဝါ၊ ကျွန်တော် ပြောပါရစေဦး။ အယောက် ၂၀ ရှိရင်ကော လို့ထပ်မေးတော့ ၂၀ ရှိရင် မဖျက်ဆီးဘူး ဆိုပြီးဖြေတယ်။ နောက်ဆုံးမှာ အာဗြဟံက ယေဟောဝါ၊ စိတ်မရှိပါနဲ့။ တစ်ခါလောက် ထပ်ပြောပါရစေ။ ၁၀ ယောက်ပဲ ရှိရင်ကော လို့ မေးတော့ ၁၀ ယောက်ရှိရင် မဖျက်ဆီးဘူး ဆိုပြီးဖြေတယ်။ ယေဟောဝါက အာဗြဟံနဲ့ စကားပြောပြီးတဲ့အခါ ထွက်သွားတယ်။ အာဗြဟံလည်း အိမ်ပြန်သွားတယ်။,1,Ge,18,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/18/
audio/nwt_01_Ge_BU_19.mp3,အခန်းကြီး (၁၉) ညနေစောင်းမှာ သောဒုံမြို့ကို ကောင်းကင်တမန်နှစ်ပါး ရောက်လာတော့ လောတဟာ သောဒုံမြို့တံခါးမှာ ထိုင်နေတယ်။ သူတို့ကိုတွေ့တဲ့အခါ ကြိုဆိုဖို့ ထသွားပြီး မြေပေါ် ပျပ်ဝပ်လိုက်တယ်။ ပြီးတော့ လူကြီးမင်းတို့၊ ဒီည ကျွန်တော့်အိမ်မှာ လာတည်းကြပါဗျာ။ ခြေဆေးပေးပါ့မယ်။ မနက်ဖြန်ကျမှ စောစောထပြီး ခရီးဆက်ကြပါ လို့ပြောတဲ့အခါ သူတို့က နေပါစေ။ မြို့ရင်ပြင်မှာပဲ ညအိပ်တော့မယ် ဆိုပြီးပြောတယ်။ ဒါပေမဲ့ လောတ မရမကခေါ်တဲ့အတွက် အိမ်ကိုလိုက်လာတယ်။ လောတလည်း စားစရာပြင်ဆင်ပြီး တဆေးမဲ့မုန့် ဖုတ်ပေးတော့ သူတို့စားကြတယ်။ သူတို့မအိပ်ခင်မှာ သောဒုံမြို့သား လူကြီးလူငယ်တွေပါတဲ့ လူရမ်းကားတစ်အုပ် အိမ်ကို လာဝိုင်းကြတယ်။ လောတကို အော်ခေါ်ပြီး ဒီည မင်းအိမ်ကို ရောက်လာတဲ့လူတွေ ဘယ်မှာလဲ။ သူတို့နဲ့ ပျော်ပါးချင်လို့ ထုတ်ပေးစမ်း လို့ပြောကြတယ်။ လောတလည်း အိမ်ပြင်ကို ထွက်၊ တံခါးပိတ်ပြီး၊ ညီအစ်ကိုတို့၊ ဒီလိုယုတ်ညံ့တဲ့လုပ်ရပ်ကို မလုပ်ကြပါနဲ့ဗျာ။ ကျွန်တော့်မှာ အပျိုစင်သမီးနှစ်ယောက် ရှိတယ်။ သူတို့ကို ထုတ်ပေးပါ့မယ်။ ခင်ဗျားတို့စိတ်တိုင်းကျ လုပ်နိုင်ပါတယ်။ ကျွန်တော့်အိမ်ရိပ်ခိုနေတဲ့ ဒီလူတွေကိုတော့ ဘာမှမလုပ်ကြပါနဲ့ လို့တောင်းပန်တယ်။ သူတို့က ဖယ်စမ်းပါ။ ဆွေမရှိမျိုးမရှိ၊ တစ်နယ်တစ်ကျေးကနေ လာပြီးတော့များ ငါတို့ကို ဆရာလုပ်ချင်သေးတယ်။ မင်းကို ဟိုလူတွေထက် ပိုဆိုးအောင် လုပ်ပစ်မယ် လို့ပြောရင်း လောတကို တွန်းဖယ်ပြီး တံခါးကို ရိုက်ချိုးဖို့ ရှေ့တိုးလာကြတယ်။ ဒါကြောင့် ကောင်းကင်တမန်တွေက လောတကို အိမ်ထဲဆွဲသွင်းပြီး တံခါးပိတ်လိုက်တယ်။ တံခါးဝမှာရှိတဲ့ လူကြီးလူငယ်တွေကိုတော့ မျက်စိကန်းအောင် ဒဏ်ခတ်လိုက်တဲ့အတွက် တံခါးပေါက်ကို စမ်းတဝါးဝါးရှာရင်း မောပန်းသွားကြတယ်။ အဲဒီနောက် ကောင်းကင်တမန်တွေက လောတကို ဒီမြို့မှာ ဆွေမျိုးသားချင်းတွေ ရှိသေးလား။ သမက်တွေ၊ သားသမီးတွေ၊ ခင်ဗျားရဲ့လူတွေကို ဒီမြို့ကနေ ခေါ်ထုတ်သွားပါ။ ဒီမြို့ကို ဖျက်ဆီးတော့မယ်။ ဒီမြို့နဲ့ပတ်သက်ပြီး လူတွေရဲ့အော်ဟစ်ညည်းညူသံဟာ ယေဟောဝါရှေ့မှာ ကျယ်လောင်လွန်းတဲ့အတွက် ဒီမြို့ကိုဖျက်ဆီးဖို့ ကျွန်တော်တို့ကို ယေဟောဝါ လွှတ်လိုက်တာ လို့ပြောတယ်။ ဒါကြောင့် လောတက သမက်လောင်းတွေဆီ သွားပြီး ကဲ၊ မင်းတို့ မြန်မြန်ထွက်သွားကြ။ ဒီမြို့ကို ယေဟောဝါဘုရား ဖျက်ဆီးတော့မယ် လို့အထပ်ထပ်ပြောပေမဲ့ သမက်တွေက လောတ နောက်ပြောင်နေတယ်လို့ ထင်ကြတယ်။ အရုဏ်တက်လာတဲ့အခါ ကောင်းကင်တမန်တွေက အပြစ်ရှိတဲ့ ဒီမြို့ကို ဖျက်ဆီးတဲ့အခါ ပါမသွားဖို့ ခင်ဗျားရဲ့ဇနီးနဲ့ သမီးနှစ်ယောက်ကိုခေါ်ပြီး မြန်မြန်ထွက်သွား လို့ လောတကို အပူတပြင်း တိုက်တွန်းတယ်။ လောတ အချိန်ဆွဲနေတော့ ယေဟောဝါရဲ့ သနားညှာတာမှုကြောင့် ကောင်းကင်တမန်တွေက လောတ၊ သူ့ဇနီးနဲ့ သမီးနှစ်ယောက်ကို လက်ဆွဲပြီး မြို့ပြင် ခေါ်ထုတ်သွားတယ်။ မြို့ပြင်ရောက်တာနဲ့ အသက်လွတ်အောင် ပြေးကြ။ နောက်လှည့်မကြည့်နဲ့။ ဒီဒေသတစ်လျှောက်လုံးမှာ မနားကြနဲ့။ ဖျက်ဆီးမခံရအောင် တောင်ပေါ်ကိုသာ ပြေးကြ လို့ပြောတယ်။ အဲဒီအခါ လောတက ယေဟောဝါ၊ အဲဒီကိုတော့ မပြေးပါရစေနဲ့။ အခု၊ ကြီးမားလှတဲ့ ခိုင်မြဲတဲ့မေတ္တာပြပြီး ကျွန်တော့်ကို အသက်ချမ်းသာပေးလိုက်ပါပြီ။ ကျွန်တော့်ကို မျက်နှာသာပေးပါပြီ။ ဒါပေမဲ့ တောင်ပေါ်ကိုတော့ မပြေးပါရစေနဲ့။ ဒုက္ခရောက်ပြီး သေမှာစိုးလို့ပါ။ ဟိုးရှေ့ကမြို့လေးက နီးတော့ အဲဒီကိုပဲ ပြေးပါရစေ။ ဒါဆို ကျွန်တော် အသက်ချမ်းသာရပါလိမ့်မယ် လို့ပြောတယ်။ ဒါနဲ့ ကောင်းကင်တမန်က ကောင်းပြီ။ ခင်ဗျားကို ငဲ့ညှာတဲ့အနေနဲ့ အဲဒီမြို့ကို မဖျက်ဆီးတော့ဘူး။ မြန်မြန်သာ ပြေးပေတော့။ အဲဒီကို ခင်ဗျားမရောက်မချင်း ကျွန်တော်ဘာမှမလုပ်ဘူး ဆိုပြီးပြောတယ်။ ဒါကြောင့် အဲဒီမြို့ကို ဇောရ လို့ခေါ်တယ်။ ဇောရမြို့ကို လောတရောက်တဲ့အခါ နေမြင့်နေပြီ။ ယေဟောဝါက သောဒုံနဲ့ ဂေါမောရမြို့အပေါ် ကန့်နဲ့မီးကို ရွာကျစေတယ်။ အဲဒီကန့်နဲ့မီးဟာ ယေဟောဝါရှိရာ ကောင်းကင်ကနေကျလာတာ။ မြို့သားတွေ၊ အပင်တွေအပါအဝင် အဲဒီမြို့တွေရှိတဲ့ ဒေသတစ်ခုလုံးကို ဘုရားသခင် ဖျက်ဆီးလိုက်တယ်။ နောက်ကလိုက်လာတဲ့ လောတမိန်းမကတော့ နောက်လှည့်ကြည့်လို့ ဆားတိုင်ဖြစ်သွားတယ်။ အာဗြဟံဟာ မနက်စောစောထပြီး ယေဟောဝါရှေ့ ရပ်ခဲ့တဲ့နေရာကို သွားတယ်။ သောဒုံမြို့၊ ဂေါမောရမြို့နဲ့ အဲဒီဒေသတစ်ခုလုံးကို သူလှမ်းကြည့်တော့ မြင်ကွင်းဟာ မယုံနိုင်စရာပဲ။ မီးခိုးတွေဟာ မီးဖိုထဲကနေ အလိပ်လိုက်တက်သလို တက်နေတယ်။ ဘုရားသခင်က အဲဒီဒေသမှာရှိတဲ့ မြို့တွေကို ဖျက်ဆီးတဲ့အခါ အာဗြဟံကို သတိရတယ်။ ဒါကြောင့် လောတနေထိုင်တဲ့ဒေသက မြို့တွေကို ဖျက်ဆီးတဲ့အခါ လောတကို လွတ်မြောက်စေခဲ့တယ်။ နောက်ပိုင်းမှာ လောတက ဇောရမြို့မှာ မနေရဲလို့ သမီးနှစ်ယောက်နဲ့အတူတောင်တန်းဒေသကိုသွားပြီး လိုဏ်ဂူတစ်ခုထဲမှာ နေထိုင်တယ်။ သမီးကြီးက အဖေလည်း အသက်ကြီးပြီ။ လူ့သဘာဝအတိုင်း ငါတို့ကို လက်ထပ်မယ့် ယောက်ျားတွေလည်း ဒီဒေသမှာ မရှိဘူး။ ဒီတော့ အဖေ့ကို ဝိုင်တိုက်ရအောင်။ အဖေ့မျိုးဆက် မပြတ်ဖို့ အဖေနဲ့အတူ အိပ်ကြစို့ လို့ သမီးငယ်ကို ပြောတယ်။ အဲဒီညမှာ သူတို့က အဖေ့ကို ဝိုင်တစ်ခွက်ပြီးတစ်ခွက် တိုက်တယ်။ ပြီးတော့ သမီးကြီးက အဖေနဲ့အိပ်တယ်။ သူ ဘယ်အချိန်အိပ်ပြီး ဘယ်အချိန်ထသွားမှန်း အဖေ မသိလိုက်ဘူး။ နောက်တစ်နေ့မှာ သမီးကြီးက မနေ့ညက ငါအဖေနဲ့ အိပ်ပြီးပြီ။ ဒီည အဖေ့ကို ဝိုင်ထပ်တိုက်ရအောင်။ အဖေ့မျိုးဆက် မပြတ်ဖို့ နင် အဖေနဲ့အိပ်ပါ ဆိုပြီး သမီးငယ်ကို ပြောတယ်။ အဲဒီညမှာလည်း အဖေ့ကို ဝိုင်တစ်ခွက်ပြီးတစ်ခွက် တိုက်တယ်။ ပြီးတော့ သမီးငယ်က အဖေနဲ့အိပ်တယ်။ သူဘယ်အချိန်အိပ်ပြီး ဘယ်အချိန်ထသွားမှန်း အဖေ မသိလိုက်ဘူး။ ဒီလိုနဲ့ သမီးနှစ်ယောက်စလုံးဟာ အဖေနဲ့ရတဲ့ ကိုယ်ဝန်ကို လွယ်ထားကြတယ်။ သမီးကြီးက သားလေးမွေးပြီး မောဘလို့ နာမည်ပေးတယ်။ သူဟာ အခုခေတ် မောဘလူမျိုးတွေရဲ့ ဘိုးဘေးပဲ။ သမီးငယ်လည်း သားလေးမွေးပြီး ဗေနမိလို့ နာမည်ပေးတယ်။ သူကတော့ အခုခေတ် အမ္မုန်လူမျိုးတွေရဲ့ ဘိုးဘေးပဲ။,1,Ge,19,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/19/
audio/nwt_01_Ge_BU_20.mp3,"အခန်းကြီး (၂၀) အာဗြဟံလည်း နေဂပ်အရပ်ဆီ ထွက်သွားပြီး ကာဒေရှနဲ့ ရှုရအရပ်ကြားမှာ နေထိုင်တယ်။ ဂေရာအရပ်မှာ ခဏနေထိုင်တုန်း၊ အာဗြဟံက ဇနီးစာရာကို ကျွန်တော့်ညီမပါ ဆိုပြီး ပြောပြန်တယ်။ ဒါနဲ့ ဂေရာဘုရင် အဘိမလက်က လူလွှတ်ပြီး စာရာကို ခေါ်လိုက်တယ်။ ညရောက်တော့ အဘိမလက်ရဲ့ အိပ်မက်ထဲမှာ ဘုရားသခင် ရောက်လာပြီး အဲဒီမိန်းမဟာ အိမ်ထောင်သည်၊ ပိုင်ရှင်ရှိတဲ့မိန်းမပဲ။ သူ့ကိုသိမ်းယူတဲ့အတွက် မင်းသေရလိမ့်မယ် ဆိုပြီးပြောတယ်။ အဘိမလက်မင်းက စာရာကို လက်ဖျားနဲ့တောင် မထိရသေးတော့ ယေဟောဝါဘုရား၊ အပြစ်မရှိတဲ့လူမျိုးကို အဆုံးစီရင်တော့မှာလား။ ယောက်ျားဖြစ်သူက သူ့မိန်းမကို ကျွန်တော့်ညီမ တဲ့။ မိန်းမကလည်း သူ့ယောက်ျားကို ကျွန်မအစ်ကို တဲ့။ ဒါကြောင့် မှားလို့မှားမှန်းမသိဘဲ သဘောရိုးနဲ့ ကျွန်တော် လုပ်မိတာပါ လို့ပြောတယ်။ အဲဒီအခါ စစ်မှန်တဲ့ဘုရားသခင်က မင်း သဘောရိုးနဲ့လုပ်မှန်း သိလို့ ငါ့ကို မပြစ်မှားမိအောင် တားနေတာ။ ဒါကြောင့် အဲဒီမိန်းမကိုထိဖို့ ငါခွင့်မပြုတာပေါ့။ အခု၊ အဲဒီမိန်းမကို ပြန်ပို့လိုက်ပါ။ သူ့ယောက်ျားက ပရောဖက်ဆိုတော့ မင်းအသက်ဆက်ရှင်နိုင်ဖို့ အသနားခံဆုတောင်းပေးမှာပဲ။ ပြန်မပို့ရင်တော့ မင်းရော မင်းရဲ့လူတွေပါ သေရလိမ့်မယ် လို့ အိပ်မက်ထဲမှာ ပြောတယ်။ ဒါနဲ့ အဘိမလက်မင်းက မနက်စောစောထ၊ မင်းမှုထမ်းတွေကိုခေါ်ပြီး အကြောင်းစုံပြောပြတော့ ထိတ်လန့်သွားကြတယ်။ အဘိမလက်မင်းက အာဗြဟံကိုခေါ်ပြီး မင်း ဘယ်လိုလုပ်လိုက်တာလဲ။ မင်းကို ဘာများလုပ်မိလို့ ငါနဲ့ငါ့နိုင်ငံအပေါ် ဒီလို ကြီးလေးတဲ့အပြစ်သင့်အောင် လုပ်ရတာလဲ။ မင်းလုပ်ပုံက မဟုတ်သေးဘူး လို့ပြောတယ်။ အဘိမလက်မင်းက မင်း ဘာသဘောနဲ့ ဒီလိုလုပ်တာလဲ လို့မေးတဲ့အခါ၊ အာဗြဟံက ဒီအရပ်သားတွေကဘုရားသခင်ကို မကြောက်တော့ ကျွန်တော့်မိန်းမအတွက်နဲ့ ကျွန်တော့်ကို သတ်မှာပဲ ဆိုပြီး တွေးမိလို့ပါ။ တကယ်လည်း သူဟာ ကျွန်တော့်ညီမပါပဲ။ အဖေတူ အမေကွဲညီမပါ။ နောက်ပိုင်းမှာ သူ့ကို ကျွန်တော်လက်ထပ်လိုက်တာ။ ဘုရားသခင်က ကျွန်တော့်ကို အဖေ့အိမ်ကနေထွက်ပြီး ခရီးလှည့်လည်ခိုင်းတဲ့အခါ ကိုယ့်ကို ခိုင်မြဲတဲ့မေတ္တာပြတဲ့အနေနဲ့ ရောက်လေရာတိုင်းမှာ ကျွန်မအစ်ကို လို့ပြော ဆိုပြီး သူ့ကို မှာထားလို့ပါ ဆိုပြီးပြန်ဖြေတယ်။ အဲဒီနောက် အဘိမလက်မင်းက အာဗြဟံကို သိုးနွားတွေ၊ ကျွန်တွေ ပေးတယ်။ ဇနီးစာရာကို ပြန်အပ်တယ်။ ပြီးတော့ ငါ့ပိုင်နက်ထဲက မင်းကြိုက်တဲ့နေရာမှာ နေထိုင်ပါ လို့ ပြောတယ်။ စာရာကိုလည်း မင်းအစ်ကို,ကို ငါ ငွေစ ၁,၀၀၀ ပေးတယ်။ ဒါဟာ မင်းရဲ့လူတွေနဲ့ လူအားလုံးရှေ့မှာ မင်း အပြစ်ကင်းတယ်ဆိုတဲ့ အထောက်အထားပဲ။ မင်းကို ကဲ့ရဲ့ရှုတ်ချစရာအကြောင်း မရှိစေရဘူး ဆိုပြီးပြောတယ်။ အာဗြဟံလည်း စစ်မှန်တဲ့ဘုရားသခင်ဆီ အသနားခံဆုတောင်းပေးတယ်။ အဲဒီအခါ ဘုရားသခင်က အဘိမလက်နဲ့ မိဖုရားကိုရော ကျွန်မိန်းမတွေကိုပါ ပြန်ကျန်းမာစေတဲ့အတွက် သူတို့ သားသမီးရလာကြတယ်။ ယေဟောဝါက အာဗြဟံရဲ့ဇနီး စာရာအတွက် အဘိမလက်ရဲ့နန်းတော်က မိန်းမတွေ ကလေးမရနိုင်အောင် ဒဏ်ခတ်ခဲ့တယ်။",1,Ge,20,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/20/
audio/nwt_01_Ge_BU_21.mp3,အခန်းကြီး (၂၁) ယေဟောဝါက ပြောခဲ့တဲ့အတိုင်း စာရာကို သတိရတယ်။ စာရာကို ကတိပေးထားတဲ့အတိုင်း ယေဟောဝါ လုပ်ဆောင်တယ်။ ဒါကြောင့် စာရာမှာ ကိုယ်ဝန်ရှိလာပြီး အာဗြဟံ အိုမင်းချိန်၊ ဘုရားသခင် ကတိပေးထားတဲ့အချိန်မှာ သားတစ်ယောက် မွေးလာတယ်။ အာဗြဟံက စာရာမွေးတဲ့ သားကို အိဇက်လို့ နာမည်ပေးတယ်။ ဘုရားသခင်မှာထားတဲ့အတိုင်း အိဇက်ကို ရှစ်ရက်သားအရွယ်မှာ အရေဖျားဖြတ်ပေးတယ်။ သားအိဇက်ကို မွေးတဲ့အချိန်မှာ အာဗြဟံ အသက် ၁၀၀ ရှိနေပြီ။ စာရာက ငါ့ကို ဘုရားသခင် ရယ်မောစေပြီ။ ဒီသတင်းကြားတဲ့သူတိုင်း ငါနဲ့အတူ ရယ်မောကြလိမ့်မယ်။ စာရာဟာ ကလေးကို နို့တိုက်ရလိမ့်မယ် ဆိုပြီး အာဗြဟံကို ဘယ်သူပြောခဲ့ဖူးမှာလဲ။ အခုတော့ သူအိုမင်းချိန်မှာ သူ့အတွက် သားတစ်ယောက် ငါမွေးပေးခဲ့ပြီ လို့ပြောတယ်။ ဒီလိုနဲ့ အိဇက်ကြီးပြင်းလာပြီး နို့ဖြတ်တဲ့နေ့မှာ အာဗြဟံက စားသောက်ပွဲကြီး လုပ်တယ်။ အာဗြဟံအတွက် အီဂျစ်သူ ဟာဂရမွေးပေးတဲ့ သားက အိဇက်ကို လှောင်ပြောင်နေတာ စာရာသတိပြုမိတယ်။ ဒါကြောင့် စာရာက ဒီကျွန်မိန်းမနဲ့ သူ့သားကို မောင်းထုတ်ပါ။ သူ့သားဟာ ကျွန်မသား အိဇက်နဲ့အတူ အမွေမခံရဘူး လို့အာဗြဟံကို ပြောတယ်။ သားနဲ့ပတ်သက်ပြီး စာရာပြောတဲ့စကားကြောင့်အာဗြဟံတော်တော်စိတ်မကောင်းဖြစ်သွားတယ်။ ဒါနဲ့ ဘုရားသခင်ကကျွန်မိန်းမနဲ့ သူ့ကလေးအကြောင်း စာရာပြောတဲ့စကားကြောင့် စိတ်မကောင်းမဖြစ်နဲ့။ မင်းရဲ့မျိုးနွယ်လို့ အခေါ်ခံရမယ့်သူဟာ အိဇက်ကနေ ဆင်းသက်လာမှာဖြစ်လို့ စာရာပြောတာကို နားထောင်လိုက်။ ကျွန်မိန်းမရဲ့သားက မင်းရဲ့သားပဲဆိုတော့ သူ့ဆီကနေလည်း လူမျိုးတစ်မျိုးကို ငါဆင်းသက်စေမှာပါ လို့အာဗြဟံကို ပြောတယ်။ ဒါကြောင့် အာဗြဟံက မနက်စောစောထ၊ ရေထည့်ထားတဲ့ သားရေဘူးနဲ့ စားစရာတွေကို ဟာဂရပခုံးပေါ် တင်ပေးပြီး သားလေးနဲ့အတူ ထွက်သွားခိုင်းတယ်။ ဟာဂရလည်း ထွက်သွားပြီး ဗေရရှေဘ တောကန္တာရမှာ ခြေဦးတည့်ရာ သွားတော့တယ်။ ဒီလိုနဲ့ ဘူးထဲကရေ ကုန်သွားတော့ သားလေးကို ချုံပင်အောက်မှာ နေခိုင်းတယ်။ ဟာဂရက သားလေးသေမှာကို ငါမကြည့်ရက်ဘူး ဆိုပြီး ခပ်လှမ်းလှမ်းမှာ သွားထိုင်ရင်း ငိုနေလိုက်တော့တယ်။ အဲဒီအခါ လူငယ်လေးရဲ့အသံကို ဘုရားသခင်ကြားတော့ ဘုရားသခင်ရဲ့ ကောင်းကင်တမန်က ကောင်းကင်ကနေ ဟာဂရကို ခေါ်ပြီး ဟာဂရ၊ ဘာလို့ငိုနေတာလဲ။ မစိုးရိမ်ပါနဲ့။ လူငယ်လေး ငိုနေတဲ့အသံကို ဘုရားသခင်ကြားပြီ။ ထပါ။ သားကိုဆွဲထူပြီး ဖက်ထားပါ။သူ့ကို လူမျိုးကြီးဖြစ်စေမယ် လို့ပြောတယ်။ ပြီးတော့ ဟာဂရရဲ့မျက်စိကို ဘုရားသခင် ဖွင့်လိုက်တဲ့အတွက် ရေတွင်းတစ်တွင်းကို တွေ့သွားတယ်။ ဒါနဲ့ သားရေဘူးထဲ ရေဖြည့်ပြီး သားကို တိုက်လိုက်တယ်။ ဘုရားသခင်က လူငယ်လေး ကြီးပြင်းလာချိန်တစ်လျှောက်လုံး လူငယ်လေးနဲ့အတူ ရှိတယ်။ သူဟာ လေးသမား ဖြစ်လာပြီး၊ ပါရန်တောကန္တာရမှာ နေထိုင်တယ်။ မိခင်က သူ့ကို အီဂျစ်သူတစ်ယောက်နဲ့ ပေးစားလိုက်တယ်။ အဲဒီအချိန်မှာ အဘိမလက်မင်းက ဗိုလ်ချုပ်ဖိကောလနဲ့အတူ အာဗြဟံဆီ ရောက်လာပြီး မင်းဘာပဲလုပ်လုပ် မင်းနဲ့အတူ ဘုရားသခင်ရှိတယ်ဆိုတာ ငါတို့သိတယ်။ ဒါကြောင့် ငါနဲ့ ငါ့ရဲ့သားစဉ်မြေးဆက်တွေကို မလှည့်စားဘူး၊ မင်းကို ငါခိုင်မြဲတဲ့မေတ္တာပြခဲ့သလို မင်းလည်း ငါနဲ့ ငါ့ရဲ့ ပြည်သူပြည်သားတွေကို ခိုင်မြဲတဲ့မေတ္တာပြပါ့မယ်လို့ ဘုရားသခင်ကို တိုင်တည်ပြီး သစ္စာဆိုပါ လို့ပြောတယ်။ အာဗြဟံလည်း ကျွန်တော် သစ္စာဆိုပါတယ် လို့ဖြေတယ်။ ဒါပေမဲ့ အာဗြဟံက အဘိမလက်မင်းရဲ့ကျွန်တွေ မတရားသိမ်းယူထားတဲ့ရေတွင်းနဲ့ပတ်သက်ပြီး ပြောပြလိုက်တယ်။ အဘိမလက်မင်းက ဒါ ဘယ်သူ့လက်ချက်မှန်း ငါမသိရပါလား။ မင်းကလည်း ငါ့ကိုဒီအကြောင်း မပြောပြဘဲကိုး။ ငါ အခုမှသိရတာလို့ပြောတယ်။ အဲဒီနောက် အာဗြဟံက အဘိမလက်မင်းကိုသိုးနွားတွေပေးပြီး သူတို့နှစ်ယောက်ကတိသစ္စာပြုကြတယ်။ အာဗြဟံက သိုးအုပ်ထဲကနေ သိုးမလေး ခုနစ်ကောင်ကို ခွဲထုတ်လိုက်တဲ့အခါ၊ အဘိမလက်မင်းက ဘာလုပ်ဖို့လဲ လို့မေးတယ်။ အာဗြဟံက ဒီရေတွင်းကို ကျွန်တော်တူးခဲ့တယ်ဆိုတဲ့ သက်သေအဖြစ် ဒီသိုးမလေး ခုနစ်ကောင်ကို လက်ခံပါ လို့ပြောပြီး၊ အဲဒီနေရာမှာ နှစ်ယောက်သား သစ္စာဆိုကြတယ်။ ဒါကြောင့် အဲဒီနေရာကို ဗေရရှေဘ လို့ခေါ်တယ်။ ဗေရရှေဘအရပ်မှာ နှစ်ယောက်သား ကတိသစ္စာပြုပြီးနောက် အဘိမလက်မင်းက ဗိုလ်ချုပ်ဖိကောလနဲ့အတူ ဖိလိတိပြည်ကို ပြန်သွားတယ်။ အဲဒီနောက် အာဗြဟံက ဗေရရှေဘအရပ်မှာ မန်ကျည်းပင် စိုက်တယ်၊ ထာဝရဘုရားသခင် ယေဟောဝါရဲ့ နာမည်ကိုခေါ်ပြီး ဆုတောင်းတယ်။ ဖိလိတိပြည်မှာ အချိန်အတော်ကြာ သူ နေထိုင်တယ်။,1,Ge,21,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/21/
audio/nwt_01_Ge_BU_22.mp3,အခန်းကြီး (၂၂) အဲဒီနောက် စစ်မှန်တဲ့ဘုရားသခင်က အာဗြဟံကို စမ်းသပ်တယ်။ ဘုရားသခင်က အာဗြဟံ လို့ခေါ်တဲ့အခါ ခင်ဗျာ လို့ထူးတယ်။ ဘုရားသခင်က မင်းသိပ်ချစ်တဲ့ တစ်ဦးတည်းသောသား အိဇက်ကိုခေါ်ပြီး မောရိအရပ်ကို သွားပါ။ ငါပြမယ့်တောင်ပေါ်မှာ မင်းရဲ့သားကို ပူဇော်ပါ လို့ပြောတယ်။ အာဗြဟံလည်း မနက်စောစောထ၊ မြည်းကို ကုန်းနှီးတင်ပြီး သားအိဇက်နဲ့ ကျွန်နှစ်ယောက်ကို ခေါ်တယ်။ မီးရှို့ပူဇော်ဖို့ ထင်းခွဲပြီးနောက် ဘုရားသခင်ပြတဲ့နေရာဆီထွက်သွားတယ်။ သုံးရက်မြောက်နေ့မှာ အဲဒီနေရာကို လှမ်းမြင်ရတယ်။ အာဗြဟံက ကျွန်တွေကို မြည်းနဲ့အတူ ဒီမှာ နေရစ်ခဲ့ကြ။ ဒို့သားအဖကတော့ ဟိုနေရာမှာ သွားဝတ်ပြုပြီး ပြန်လာခဲ့မယ် လို့မှာတယ်။ အာဗြဟံက မီးရှို့ပူဇော်ဖို့ ထင်းကိုယူပြီး သားအိဇက်ကို ထမ်းခိုင်းတယ်။ သူကတော့မီးနဲ့ဓားကိုကိုင်ပြီးနှစ်ယောက်အတူ သွားကြတယ်။ အိဇက်က အာဗြဟံကို အဖေ လို့ခေါ်တော့ ငါ့သား၊ ဘာပြောမလို့လဲ လို့ထူးတယ်။ အိဇက်က မီးရော၊ ထင်းရော ပါလာပြီ။ ပူဇော်မယ့်သိုးက ဘယ်မှာလဲ လို့မေးတယ်။ ပူဇော်မယ့်သိုးကို ဘုရားသခင် ပြင်ဆင်ပေးမှာပေါ့သားရယ် လို့ အာဗြဟံ ဖြေတယ်။ ပြီးတော့ နှစ်ယောက်သား ဆက်လျှောက်သွားကြတယ်။ နောက်ဆုံး၊ ဘုရားသခင်ပြတဲ့နေရာကို ရောက်လာတဲ့အခါ အာဗြဟံက ပူဇော်ရာပလ္လင် တည်ပြီး ထင်းတွေစီလိုက်တယ်။ပြီးတော့သားအိဇက်ကို ခြေလက်တွေ ချည်နှောင်ပြီးပူဇော်ရာပလ္လင်ကထင်းတွေပေါ်တင်လိုက်တယ်။ အဲဒီနောက် ဓားကိုယူပြီး သားကိုသတ်ဖို့လုပ်တယ်။ အဲဒီအချိန်မှာ ယေဟောဝါရဲ့ ကောင်းကင်တမန်က ကောင်းကင်ကနေ အာဗြဟံ၊ အာဗြဟံ လို့ခေါ်တော့ ခင်ဗျာ လို့ သူပြန်ထူးတယ်။ ကောင်းကင်တမန်က မင်းရဲ့သားကို မသတ်နဲ့။ သူ့ကို ဘာမှမလုပ်ပါနဲ့။ တစ်ဦးတည်းသော သားကိုတောင် ပေးတဲ့အတွက် မင်းဟာ ဘုရားသခင်ကို ကြောက်ရွံ့သူဖြစ်မှန်း အခု ငါသိပြီ လို့ပြောတယ်။ အာဗြဟံ ကြည့်လိုက်တဲ့အခါ ခပ်လှမ်းလှမ်းက ချုံပုတ်မှာချိုငြိနေတဲ့ သိုးထီးတစ်ကောင်ကိုတွေ့တော့ သွားယူပြီး သားအိဇက်အစား မီးရှို့ပူဇော်လိုက်တယ်။ အာဗြဟံက အဲဒီနေရာကို ယေဟောဝါယိရေ ဆိုပြီး နာမည်ပေးတယ်။ ဒါကြောင့် ယေဟောဝါရဲ့တောင်ပေါ်မှာပြင်ဆင်ပေးလိမ့်မယ် ဆိုပြီး အခုချိန်ထိ ပြောတတ်ကြတယ်။ ယေဟောဝါရဲ့ကောင်းကင်တမန်က ကောင်းကင်ကနေ အာဗြဟံကို ဒုတိယအကြိမ်ခေါ်ပြီး ပြောတယ် ယေဟောဝါ ပြောတာက အခုလို တစ်ဦးတည်းသော သားကို မင်းပေးတဲ့အတွက် ငါ့ကိုယ်ငါတိုင်တည်ပြီး ကျိန်ဆိုတယ်။ မင်းကို ငါဆက်ဆက် ကောင်းချီးပေးမယ်။ မင်းရဲ့မျိုးနွယ်ကို ကောင်းကင်ကြယ်တွေလို၊ ပင်လယ်သဲပွင့်တွေလို တိုးပွားများပြားစေမယ်။ မင်းရဲ့မျိုးနွယ်က ရန်သူတွေရဲ့ မြို့တံခါးကိုသိမ်းပိုက်လိမ့်မယ်။ ငါ့စကားကို မင်းနားထောင်တဲ့အတွက် ကမ္ဘာပေါ်မှာရှိတဲ့ လူမျိုးအားလုံးဟာ မင်းရဲ့မျိုးနွယ်ကြောင့် ကောင်းချီးရလိမ့်မယ်။ အဲဒီနောက် အာဗြဟံက ကျွန်တွေဆီ ပြန်လာတယ်။ ဗေရရှေဘအရပ်ကို အတူပြန်သွားပြီး အဲဒီမှာ ဆက်နေထိုင်တယ်။ နောက်ပိုင်းမှာအာဗြဟံက မင်းအစ်ကိုနာခေါ်ရဲ့ဇနီး မိလခါလည်း သားတွေမွေးပြီ။ သားတွေကတော့ ဥဇ၊ သူ့ညီ ဗုဇ၊ အာရံရဲ့အဖေ ကေမွေလ၊ ခေသက်၊ ဟာဇော၊ ပိလဒါရှ၊ ယိဒလပ်၊ ဗေသွေလပဲ ဆိုတဲ့သတင်းကို ကြားတယ်။ ဒီသားရှစ်ယောက်ဟာအာဗြဟံအစ်ကို နာခေါ်ရဲ့ဇနီး မိလခါ မွေးတဲ့သားတွေပဲ။ ဗေသွေလကတော့ ရေဗက္ကာရဲ့အဖေဖြစ်တယ်။ နာခေါ်ရဲ့မယားငယ် ရုမာလည်း သားတေဘ၊ ဂါဟံ၊ သဟာရှ၊ မာခါတို့ကို မွေးတယ်။,1,Ge,22,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/22/
audio/nwt_01_Ge_BU_23.mp3,အခန်းကြီး (၂၃) စာရာဟာ ၁၂၇ နှစ် အသက်ရှင်ပြီးနောက်၊ ခါနန်ပြည်၊ ဟေဗြုန်မြို့လို့ခေါ်တဲ့ ကိရယအာဘမြို့မှာ သေဆုံးသွားတယ်။ အာဗြဟံလည်း စာရာကြောင့် ဝမ်းနည်းပူဆွေးပြီးငိုကြွေးတယ်။ အဲဒီနောက် စာရာရဲ့အလောင်းနားကနေ ထသွားပြီး ဟေသအမျိုးသားတွေကို၊ ကျွန်တော်ဟာ ခင်ဗျားတို့ဆီ လာအခြေချတဲ့ တိုင်းတစ်ပါးသားပါ။ ဒါကြောင့် ကျွန်တော့်ဇနီးကို သင်္ဂြိုဟ်ဖို့ သင်္ချိုင်းမြေတစ်ကွက်လောက် ပေးပါလား လို့တောင်းဆိုတယ်။ အဲဒီအခါ ဟေသအမျိုးသားတွေက အာဗြဟံကို၊ ခင်ဗျားဟာဘုရားသခင် ရွေးချယ်ထားတဲ့ ခေါင်းဆောင်ပဲ။ ခင်ဗျားရဲ့ဇနီးကို ဒီမှာရှိတဲ့ အကောင်းဆုံးသင်္ချိုင်းမှာသင်္ဂြိုဟ်နိုင်ပါတယ်။ ခင်ဗျားရဲ့ဇနီးကို သင်္ဂြိုဟ်ဖို့ ဘယ်သူမှ ကိုယ့်သင်္ချိုင်းကို မပေးဘဲမနေပါဘူး လို့ပြန်ပြောကြတယ်။ အာဗြဟံလည်း အဲဒီပြည်သားတွေဖြစ်တဲ့ဟေသအမျိုးသားတွေကို ဦးညွှတ်ပြီး၊ ကျွန်တော့်ဇနီးကို သင်္ဂြိုဟ်ဖို့ ခင်ဗျားတို့သဘောတူတယ်ဆိုရင်ကျွန်တော်ပြောတာကို နားထောင်ပါ။ ဇောဟာရဲ့သား ဧဖရုန်ကို၊ သူ့မြေကွက်အစွန်မှာရှိတဲ့ မက်ပေလဂူကို ကျွန်တော့်ဆီ ရောင်းဖို့ ပြောပေးကြပါ။ တန်ရာတန်ကြေးကို ခင်ဗျားတို့ရှေ့မှာတင်ပေးပါ့မယ်။ သင်္ချိုင်းမြေတစ်ကွက် လိုချင်လို့ပါ လို့ပြောတယ်။ ဒီအချိန်မှာ ဟိတ္တိလူမျိုး ဧဖရုန်ဟာ မြို့တံခါးမှာ ဟေသအမျိုးသားတွေနဲ့အတူ ထိုင်နေတယ်။ သူက ဟေသအမျိုးသားတွေရှေ့မှာ၊ မဟုတ်တာဗျာ။ ကျွန်တော်ပြောတာ နားထောင်ပါဦး။ မြေကွက်ရော၊ မြေကွက်မှာရှိတဲ့ဂူရော ကျွန်တော့်လူမျိုးတွေရှေ့မှာ ခင်ဗျားကို ပေးပါတယ်။ ခင်ဗျားရဲ့ဇနီးကို သင်္ဂြိုဟ်လိုက်ပါ လို့ပြောတယ်။ အဲဒီအခါအာဗြဟံက ပြည်သားတွေရှေ့မှာဦးညွှတ်ပြီး၊ လူအများကြားနိုင်အောင်တစ်ဆိတ်လောက် နားထောင်ပါဦး။ မြေကွက်အတွက် တန်ရာတန်ကြေး ပေးပါ့မယ်။ ကျွန်တော့်ဇနီးကို အဲဒီမှာသင်္ဂြိုဟ်နိုင်ဖို့ ဒီငွေစကို လက်ခံပါ လို့ပြောလိုက်တယ်။ အဲဒီအခါ ဧဖရုန်က အာဗြဟံကို၊ ဒီမြေကွက်ဟာ ငွေရှယ်ကယ် ၄၀၀ တန်တယ်။ ဒါပေမဲ့ ဒါက အရေးမကြီးပါဘူး။ ခင်ဗျားရဲ့ဇနီးကိုသာ သင်္ဂြိုဟ်ပါ လို့ ပြန်ပြောတယ်။ အာဗြဟံလည်း သဘောတူပြီး ဟေသအမျိုးသားတွေရှေ့မှာ ဧဖရုန်ပြောခဲ့တဲ့ငွေပမာဏ ရှယ်ကယ် ၄၀၀ ကို ကုန်သည်တွေရဲ့ စံအလေးချိန်အတိုင်း ချိန်ပေးလိုက်တယ်။ ဧဖရုန်ရဲ့မြေကွက်က မံရေအရပ်ရဲ့အရှေ့ဘက် မက်ပေလအရပ်မှာ ရှိတယ်။ အဲဒီမြေကွက်၊ မြေကွက်မှာရှိတဲ့ ဂူနဲ့အပင်အားလုံးကို၊ မြို့တံခါးမှာရှိတဲ့ ဟေသအမျိုးသားတွေရှေ့မှာ အာဗြဟံဝယ်ထားတဲ့ မြေကွက်အဖြစ် အတည်ပြုလိုက်တယ်။ အဲဒီနောက် အာဗြဟံက ဇနီးစာရာကို ခါနန်ပြည်၊ ဟေဗြုန်မြို့၊မံရေအရပ်ရဲ့ အရှေ့ဘက်မှာရှိတဲ့ မက်ပေလမြေကွက်က ဂူထဲမှာ သင်္ဂြိုဟ်တယ်။ မြေကွက်နဲ့ မြေကွက်မှာရှိတဲ့ဂူဟာ ဟေသအမျိုးသားတွေ လွှဲပေးလိုက်တဲ့ အာဗြဟံပိုင် သင်္ချိုင်းမြေ ဖြစ်လာတယ်။,1,Ge,23,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/23/
audio/nwt_01_Ge_BU_24.mp3,အခန်းကြီး (၂၄) အာဗြဟံက အသက်ကြီးပြီး အိုမင်းလာတယ်။ ယေဟောဝါက သူ့ကိုအရာရာမှာ ကောင်းချီးပေးတယ်။ အာဗြဟံကပစ္စည်းဥစ္စာရှိသမျှကို အုပ်ထိန်းရတဲ့ အသက်အကြီးဆုံးကျွန်ကို ခေါ်ပြီး မင်းရဲ့လက်ကို ငါ့ပေါင်အောက်မှာ ထားပါ။ ငါ့သားကို ဒီခါနန်ပြည်သူတွေနဲ့ မပေးစားပါဘူးလို့ မိုးမြေကိုအုပ်စိုးတဲ့ ဘုရားသခင် ယေဟောဝါကို တိုင်တည်ပြီး သစ္စာဆိုပါ။ မင်းက ငါ့နေရင်းပြည်၊ ငါ့ဆွေမျိုးတွေဆီ သွားပြီး သားအိဇက်အတွက် မိန်းမ ရှာပေးရမယ် လို့ပြောတယ်။ ကျွန်ကလည်း မိန်းကလေးက ဒီပြည်ကို မလိုက်လာချင်ဘူး ဆိုရင်ကော။ သခင့်သားကို သခင်ထွက်လာခဲ့တဲ့ ပြည်ဆီ ခေါ်သွားရမှာလား လို့မေးတယ်။ အာဗြဟံက ငါ့သားကို အဲဒီပြည်ကို မခေါ်သွားနဲ့။ ကောင်းကင်အုပ်စိုးရှင်ဘုရားသခင် ယေဟောဝါက ငါ့အဖေရဲ့အိမ်သားတွေ၊ ငါ့ဆွေမျိုးတွေရှိတဲ့ ပြည်ကနေ ငါ့ကိုခေါ်ထုတ်ပြီး မင်းရဲ့မျိုးနွယ်ကို ဒီပြည်ပေးမယ် လို့ကျိန်ဆိုပြီးပြောခဲ့တယ်။ အဲဒီဘုရားက ကောင်းကင်တမန်ကို မင်းရှေ့မှာ စေလွှတ်မယ်။ ငါ့သားအတွက် မိန်းမကို အဲဒီကနေ မင်းခေါ်လာရမယ်။ မိန်းကလေးက မင်းနဲ့အတူ မလိုက်လာချင်ဘူးဆိုရင် ဒီသစ္စာဆိုချက်ကနေ မင်းလွတ်ပြီ။ ဒါပေမဲ့ ငါ့သားကိုတော့ အဲဒီကို မခေါ်သွားနဲ့ လို့ပြောတယ်။ ကျွန်ကလည်း သခင်အာဗြဟံရဲ့ ပေါင်အောက်မှာ လက်ကိုထားပြီး ဒီကိစ္စနဲ့ပတ်သက်လို့ သစ္စာဆိုတယ်။ အဲဒီနောက် သခင့်ဆီက ကုလားအုတ်ဆယ်ကောင်နဲ့အကောင်းဆုံး လက်ဆောင်အမျိုးမျိုးကို ယူပြီး မက်ဆိုပိုတေးမီးယားပြည်၊ နာခေါ်မြို့ကို ခရီးထွက်သွားတယ်။ မြို့ပြင်ရေတွင်းနား ရောက်တဲ့အခါ ကုလားအုတ်တွေကိုနားခိုင်းလိုက်တယ်။အဲဒီအချိန်ဟာအမျိုးသမီးတွေရေခပ်ဆင်းတဲ့ ညနေခင်းအချိန်ပဲ။ အဲဒီအခါ ကျွန်ကအာဗြဟံရဲ့ဘုရားသခင် ယေဟောဝါ၊ဒီနေ့ကျွန်တော့်ကို အဆင်ပြေအောင် ကူညီပေးပါ။ ကျွန်တော့်သခင် အာဗြဟံကို ခိုင်မြဲတဲ့မေတ္တာပြပါ။ အခု ရေတွင်းနားမှာ ကျွန်တော်ရပ်နေပါတယ်။ မြို့သူတွေ ရေခပ်ဖို့ လာနေကြပါတယ်။ ကျွန်တော်က မိန်းကလေးတစ်ယောက်ကို မင်းရဲ့ရေအိုးထဲက ရေနည်းနည်း တိုက်ပါလား ဆိုပြီးပြောပါမယ်။ အဲဒီမိန်းကလေးက သောက်ပါရှင်။ ကုလားအုတ်တွေကိုလည်း ရေတိုက်ပါ့မယ် လို့ဖြေရင် သူဟာ ကိုယ်တော့်ကျွန် အိဇက်အတွက် ရွေးချယ်ထားသူ ဖြစ်ပါစေ။ ကိုယ်တော်က ကျွန်တော့်သခင်ကို ခိုင်မြဲတဲ့မေတ္တာပြမှန်း ဒီနည်းနဲ့ ကျွန်တော်သိပါရစေ လို့ ဆုတောင်းတယ်။ အဲဒီလိုဆုတောင်းလို့ မပြီးခင်မှာ ဗေသွေလရဲ့သမီး ရေဗက္ကာက ပခုံးပေါ် ရေအိုးတင်ပြီး ထွက်လာတယ်။ ရေဗက္ကာဟာ အာဗြဟံအစ်ကို နာခေါ်နဲ့ ဇနီးမိလခါရဲ့ မြေးပဲ။ အဲဒီမိန်းကလေးဟာ သိပ်လှတဲ့ အပျိုစင်လေးပါ။သူကရေတွင်းဆီဆင်းသွားတယ်။ ရေဖြည့်ပြီးနောက် ပြန်တက်လာတယ်။ ကျွန်လည်း သူ့ဆီပြေးသွားပြီးရေအိုးထဲက ရေတစ်ငုံလောက် တိုက်ပါလားလို့ပြောတယ်။ သူက သောက်ပါရှင် လို့ပြောပြီးတော့ ရေအိုးကို အမြန်ချပြီး ရေတိုက်တယ်။ ရေတိုက်ပြီးတဲ့အခါ ကုလားအုတ်တွေလည်း ရေအဝသောက်နိုင်အောင်ခပ်ပေးပါ့မယ်လို့ပြောတယ်။ ပြီးတော့ အိုးထဲကရေကို ရေတိုက်ခွက်ထဲ အမြန်ထည့်၊ ရေတွင်းဆီ ခေါက်တုံ့ခေါက်ပြန် သွားပြီး ကုလားအုတ်အားလုံး သောက်ဖို့ ရေခပ်ပေးတယ်။ ကျွန်လည်း စကားတစ်ခွန်းမှ မပြောဘဲ မိန်းကလေးကို အံ့သြတကြီးကြည့်ရင်း သူ့ခရီးစဉ် အောင်မြင်အောင် ယေဟောဝါ ကူညီနေတာများလားဆိုပြီး စဉ်းစားနေတယ်။ ကုလားအုတ်တွေ ရေသောက်ပြီးသွားတဲ့အခါ ကျွန်က မိန်းကလေးရဲ့နှာခေါင်းမှာ တပ်ဖို့ ရှယ်ကယ် တစ်ဝက်လေးတဲ့ ရွှေကွင်းတစ်ကွင်းနဲ့ တစ်ဆယ်ရှယ်ကယ်လေးတဲ့ ရွှေလက်ကောက်နှစ်ကွင်း ထုတ်ပေးပြီး၊ မင်းက ဘယ်သူ့သမီးလဲကွဲ့။ မင်းအဖေအိမ်မှာ ဒီည အဘတို့ တည်းခိုလို့ရသလား ဆိုပြီးမေးတယ်။ မိန်းကလေးကလည်း ကျွန်မဟာ ဗေသွေလရဲ့သမီး၊ နာခေါ်နဲ့ မိလခါရဲ့ မြေးပါ။ ကျွန်မတို့ဆီမှာ ကောက်ရိုးတွေ၊ တိရစ္ဆာန်အစာတွေ အများကြီးပဲ။ တည်းခိုစရာနေရာလည်း ရှိပါတယ် လို့ပြန်ဖြေတယ်။ အဲဒီအခါ ကျွန်က ယေဟောဝါကို ဦးညွှတ်ပျပ်ဝပ်ပြီး၊ အာဗြဟံရဲ့ဘုရားသခင် ယေဟောဝါကို ချီးမွမ်းကြပါစေ။ ယေဟောဝါကကျွန်တော့်သခင်ကို ခိုင်မြဲတဲ့မေတ္တာနဲ့ သစ္စာစောင့်သိမှုပြပါပြီ။ ကျွန်တော့်ကို သခင့်ညီအစ်ကိုတွေဆီ ပို့ဆောင်ပေးပါပြီ လို့ပြောတယ်။ ရေဗက္ကာလည်းအမေ့အိမ်ကိုပြေးသွားပြီးအကြောင်းစုံပြောပြတယ်။ ရေဗက္ကာမှာလာဗန်ဆိုတဲ့ အစ်ကိုတစ်ယောက် ရှိတယ်။ လာဗန်ကမြို့ပြင်ရေတွင်းနားမှာရှိတဲ့လူဆီ ပြေးသွားတယ်။ နှမရေဗက္ကာလက်ထဲက ရွှေနှာကွင်းနဲ့ လက်ကောက်ကို မြင်တဲ့အပြင်အဲဒီလူပြောတဲ့စကားတွေကိုလည်းရေဗက္ကာဆီကနေကြားတယ်။ ဒါကြောင့် ရေတွင်းဘေးက ကုလားအုတ်တွေအနား ရပ်နေတဲ့လူကို သွားတွေ့တယ်။ သူ့ကိုတွေ့တာနဲ့ ခင်ဗျားဟာယေဟောဝါရဲ့ကောင်းချီး ခံစားရသူပဲ။ လာပါ။ ဒီမှာ ရပ်မနေပါနဲ့။ ကျွန်တော့်အိမ်ကို အသင့်ပြင်ထားပါတယ်။ကုလားအုတ်တွေအတွက်လည်း နေရာရှိပါတယ် လို့ပြောတယ်။ သူလည်း အိမ်ကို လိုက်လာတယ်။ လာဗန်က ကုလားအုတ်တွေကို ကကြိုးတန်ဆာတွေ ဖြုတ်ပေးပြီး ကောက်ရိုးနဲ့အစာတွေ ကျွေးတယ်။ သူနဲ့ သူ့လူတွေ ခြေဆေးဖို့လည်းရေပေးတယ်။ စားစရာတွေ လာချပေးတဲ့အခါ သူက ပြောစရာရှိတာ ပြောပြီးမှပဲ စားပါ့မယ် ဆိုတော့ လာဗန်က ကောင်းပြီ၊ ပြောပါ လို့ပြောတယ်။ အဲဒီအခါ သူပြောတာက ကျွန်တော်ဟာအာဗြဟံရဲ့ကျွန်ပါ။ ယေဟောဝါဘုရားက ကျွန်တော့်သခင်ကို ကောင်းချီးအများကြီးပေးတဲ့အတွက် သိုးနွား၊ ရွှေ၊ ငွေ၊ ကျွန်၊ ကုလားအုတ်နဲ့ မြည်းတွေ ရှိလာပြီး တော်တော့်ကို ချမ်းသာနေပြီ။ သခင့်ဇနီး စာရာကလည်း အသက်ကြီးမှ သားတစ်ယောက်မွေးပါတယ်။ သခင်က သားကို သူ့မှာရှိသမျှ ပေးပါလိမ့်မယ်။ သခင်ကကျွန်တော့်ကို ငါ့သားကို ဒီခါနန်ပြည်သူတွေနဲ့ မပေးစားရဘူး။ ငါ့အဖေရဲ့အိမ်သားတွေ၊ ဆွေမျိုးတွေဆီသွားပြီး ငါ့သားအတွက် မိန်းမရှာပေးရမယ် လို့သစ္စာဆိုခိုင်းပါတယ်။ မိန်းကလေးက မလိုက်လာချင်ဘူးဆိုရင်ကော လို့ ကျွန်တော်မေးတော့၊ သခင်က ယေဟောဝါဘုရားရဲ့ လမ်းစဉ်အတိုင်း ငါလျှောက်လှမ်းတဲ့အတွက် ဘုရားက ကောင်းကင်တမန် စေလွှတ်ပြီး မင်းရဲ့ခရီးစဉ်ကို အောင်မြင်အောင် ကူညီပေးမှာ သေချာတယ်။ ငါ့အဖေရဲ့အိမ်သားတွေ၊ ဆွေမျိုးတွေဆီကနေ မိန်းကလေးတစ်ယောက်ကို ငါ့သားအတွက် မင်းခေါ်လာရမယ်။ ငါ့အိမ်သားတွေဆီ သွားလို့မှ သူတို့က မိန်းကလေးကို မပေးလိုက်ဘူးဆိုရင်တော့ ဒီသစ္စာဆိုချက်ကနေ မင်းလွတ်ပြီ လို့ပြောပါတယ်။ ဒီနေ့ကျွန်တော်ရေတွင်းကို ရောက်တဲ့အခါအာဗြဟံရဲ့ဘုရား ယေဟောဝါ၊ကျွန်တော့်ခရီးစဉ်ကို အောင်မြင်အောင်ကူညီပေးပါ။ အခု ရေတွင်းနားမှာ ကျွန်တော်ရပ်နေတုန်း ရေလာခပ်တဲ့ မိန်းကလေးတစ်ယောက်ကို မင်းရဲ့ရေအိုးထဲက ရေနည်းနည်း တိုက်ပါလား လို့ပြောမယ်။ အဲဒီမိန်းကလေးက သောက်ပါရှင်။ ကုလားအုတ်တွေကိုလည်း ရေခပ်တိုက်ပါ့မယ် လို့ပြန်ဖြေရင် သူဟာ သခင့်သားအတွက် ယေဟောဝါ ရွေးချယ်ထားသူ ဖြစ်ပါစေ လို့ ကျွန်တော် ဆုတောင်းတယ်။ စိတ်ထဲမှာ အဲဒီလိုဆုတောင်းလို့ မပြီးခင် ရေဗက္ကာက ပခုံးပေါ် ရေအိုးတင်ပြီး ထွက်လာတယ်။ ရေတွင်းကို ရေဆင်းခပ်တဲ့အခါ ကျွန်တော်က ရေနည်းနည်း တိုက်ပါလား လို့ပြောတယ်။ သူက ပခုံးပေါ်ကရေအိုးကို အမြန်ချပြီး သောက်ပါရှင်၊ ကုလားအုတ်တွေကိုလည်း ရေတိုက်ပါ့မယ် လို့ပြောတယ်။ ကျွန်တော် ရေသောက်ပြီးတဲ့အခါ သူက ကုလားအုတ်တွေကိုလည်း ရေတိုက်တယ်။ မင်းက ဘယ်သူ့သမီးလဲ လို့ ကျွန်တော်မေးတော့ ဗေသွေလရဲ့သမီး၊ နာခေါ်နဲ့မိလခါရဲ့ မြေးပါ လို့ သူဖြေတယ်။ ကျွန်တော်လည်း သူ့ နှာခေါင်းမှာ ရွှေကွင်း၊ လက်မှာ လက်ကောက်တွေဆင်ပေးလိုက်တယ်။ ပြီးတော့ အာဗြဟံရဲ့ဘုရား ယေဟောဝါကို ဦးညွှတ်ပျပ်ဝပ်တယ်။ သခင့်သားအတွက် သခင့်အစ်ကိုရဲ့သမီးဆီ ဆိုက်ဆိုက်မြိုက်မြိုက် ပို့ဆောင်ပေးတဲ့အရှင် ယေဟောဝါကို ချီးမွမ်းတယ်။ အခု ခင်ဗျားတို့က ကျွန်တော့်သခင်ကို ခိုင်မြဲတဲ့မေတ္တာနဲ့ သစ္စာစောင့်သိမှု ပြမယ်၊ မပြဘူးဆိုတာ ပြောကြပါ။ ဒါမှ ကျွန်တော် ဘာဆက်လုပ်ရမယ်ဆိုတာ သိနိုင်မှာပါ။ အဲဒီအခါ လာဗန်နဲ့ ဗေသွေလက ဒါကို ယေဟောဝါ စီစဉ်တာဆိုတော့ကျွန်တော်တို့မှာအကောင်းအဆိုး ပြောပိုင်ခွင့် မရှိပါဘူး။ ဒီမှာ ရေဗက္ကာရှိတာပဲ။ သူ့ကိုခေါ်သွားပါ။ ယေဟောဝါပြောတဲ့အတိုင်း ခင်ဗျားသခင်ရဲ့ သားအတွက် ဇနီးဖြစ်လာပါစေ လို့ပြန်ပြောတယ်။ သူတို့စကားကိုကြားတာနဲ့အာဗြဟံရဲ့ကျွန်ကယေဟောဝါရှေ့ ပျပ်ဝပ်လိုက်တယ်။ ပြီးတော့ရွှေထည်ငွေထည်၊ အဝတ်အထည်တွေထုတ်ပြီး ရေဗက္ကာကိုပေးတယ်။ ရေဗက္ကာရဲ့ အစ်ကိုနဲ့ အမေကိုလည်း အဖိုးတန်လက်ဆောင်တွေ ပေးတယ်။ ပြီးမှ သူနဲ့သူ့လူတွေစားသောက်ပြီး အဲဒီမှာ ညအိပ်ကြတယ်။ မနက်လင်းတော့ သူက သခင့်ဆီ ပြန်ပါရစေ လို့ခွင့်တောင်းတယ်။ အစ်ကိုနဲ့အမေက မိန်းကလေးကို ကျွန်တော်တို့နဲ့အတူ ဆယ်ရက်လောက် နေခိုင်းပါဦး။ ပြီးမှ သွားကြပေါ့ လို့ပြောတယ်။ ဒါပေမဲ့ ကျွန်က မတားပါနဲ့။ ယေဟောဝါရဲ့ အကူအညီကြောင့် ကျွန်တော့်ခရီးစဉ် အောင်မြင်သွားပြီဆိုတော့ သခင့်ဆီ ပြန်ပါရစေ လို့ပြောတယ်။ ဒီတော့ သူတို့က ရေဗက္ကာကို မေးကြည့်ရအောင် ဆိုပြီး၊ ဒီလူနဲ့ လိုက်သွားမလား လို့မေးတော့ ကျွန်မ လိုက်ချင်တယ် ဆိုပြီး ရေဗက္ကာဖြေတယ်။ သူတို့လည်း ရေဗက္ကာနဲ့ သူ့အထိန်းကို အာဗြဟံရဲ့ကျွန်နဲ့အတူ လွှတ်လိုက်ကြတယ်။ ပြီးတော့ ရေဗက္ကာကို ငါတို့ရဲ့နှမဟာ လူသန်းပေါင်းများစွာရဲ့ မိခင်ဖြစ်လာပါစေ။ မင်းရဲ့မျိုးနွယ်ဟာ မလိုမုန်းထားသူတွေရဲ့ မြို့တံခါးကို သိမ်းပိုက်နိုင်ပါစေ လို့ဆုမွန်ကောင်းတောင်းပေးတယ်။ အဲဒီနောက် ရေဗက္ကာနဲ့ သူ့အခြွေအရံတွေဟာကုလားအုတ်တွေပေါ် တက်ထိုင်ပြီး ကျွန်နောက်ကို လိုက်သွားကြတယ်။ ကျွန်လည်း ရေဗက္ကာကိုခေါ်ပြီး ပြန်သွားတယ်။ နေဂပ်အရပ်မှာ နေထိုင်တဲ့ အိဇက်ဟာ ဗေရလဟဲရောကို သွားတဲ့လမ်းကနေ အပြန်၊ ညနေစောင်းအချိန်မှာ တွေးတောဆင်ခြင်ဖို့ လယ်ပြင်မှာ လမ်းလျှောက်ထွက်နေတယ်။ သူလှမ်းကြည့်လိုက်တော့ ကုလားအုတ်တွေလာနေတာတွေ့လိုက်ရတယ်။ ရေဗက္ကာလည်း အိဇက်ကို တွေ့တာနဲ့ ကုလားအုတ်ပေါ်ကနေ ဆင်းပြီး၊ ကျွန်မတို့ကိုကြိုဆိုဖို့ လယ်ပြင်မှာ လာနေတာ ဘယ်သူများလဲ လို့ မေးတဲ့အခါ ကျွန်က သခင်လေးပါ လို့ဖြေတယ်။ ရေဗက္ကာလည်း ပဝါကိုယူပြီး ခေါင်းဖုံးလိုက်တယ်။ ကျွန်က အိဇက်ကိုအကြောင်းစုံ ပြန်ပြောပြတယ်။ အိဇက်လည်း ရေဗက္ကာကို သူ့အမေစာရာရဲ့ တဲဆီ ခေါ်သွားတယ်။ ဒီလိုနဲ့ ရေဗက္ကာဟာ သူ့ဇနီးဖြစ်လာတယ်။ ရေဗက္ကာကိုသိပ်ချစ်သွားတဲ့အတွက် အမေသေဆုံးလို့ ဝမ်းနည်းနေတာတွေဖြေသာလာတယ်။,1,Ge,24,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/24/
audio/nwt_01_Ge_BU_25.mp3,အခန်းကြီး (၂၅) အာဗြဟံက ကေတုရလို့ခေါ်တဲ့ မိန်းမတစ်ယောက် ထပ်ယူတယ်။ ကေတုရက သားဇိမရံ၊ ယုတ်ရှန်၊ မေဒန်၊ မိဒျန်၊ အိရှဘတ်၊ ရှုအာ တို့ကိုမွေးတယ်။ ယုတ်ရှန်က သားရှေဘနဲ့ ဒေဒန်ကို ရတယ်။ ဒေဒန်ရဲ့သားတွေကအာရှုရိမ်၊ လေတုရှိမ်၊ လုံမိမ်။ မိဒျန်ရဲ့သားတွေက ဧဖာ၊ ဧဖေရ၊ ဟာနုတ်၊ အဘိဒ၊ ဧလဒါ။ သူတို့အားလုံးဟာ ကေတုရရဲ့သားမြေးတွေပဲ။ နောက်တော့ အာဗြဟံက သူပိုင်ဆိုင်သမျှအိဇက်ကိုပေးလိုက်တယ်။ မယားငယ်တွေနဲ့ရတဲ့ သားတွေကိုတော့လက်ဆောင်တွေ ပေးတယ်။ ပြီးတော့ သူအသက်ရှင်နေတုန်းသူတို့ကိုသားအိဇက်နဲ့ဝေးရာ အရှေ့ပြည်ဆီလွှတ်လိုက်တယ်။ အာဗြဟံက ၁၇၅ နှစ် အသက်ရှင်တယ်။ ဒီလိုနဲ့ အာဗြဟံကကျေနပ်စရာကောင်းတဲ့ဘဝနဲ့အသက်ရှည်ရှည်နေပြီးနောက် နောက်ဆုံးထွက်သက်ကိုရှူထုတ်ပြီးသေဆုံးသွားတယ်။ဘိုးဘေးတွေစုဝေးရာကို ရောက်သွားတယ်။ သားအိဇက်နဲ့အိရှမေလက မံရေအရပ် အရှေ့၊ ဟိတ္တိလူမျိုး ဇောဟာသား ဧဖရုန်ရဲ့မြေကွက်ထဲကမက်ပေလဂူမှာသူ့ကိုသင်္ဂြိုဟ်လိုက်တယ်။ ဟေသအမျိုးသားတွေဆီက အာဗြဟံဝယ်ခဲ့တဲ့မြေကွက်၊ ဇနီးစာရာကို သင်္ဂြိုဟ်ထားတဲ့သင်္ချိုင်းမှာ အာဗြဟံကို သင်္ဂြိုဟ်တယ်။ အာဗြဟံ သေဆုံးပြီးနောက် သားအိဇက်ကို ဘုရားသခင် ဆက်ကောင်းချီးပေးတယ်။ အိဇက်က ဗေရလဟဲရောအရပ်နားမှာ နေထိုင်တယ်။ စာရာရဲ့ကျွန်မ အီဂျစ်သူ ဟာဂရနဲ့ အာဗြဟံရတဲ့သား အိရှမေလရဲ့ သမိုင်းမှတ်တမ်း။ မျိုးနွယ်စုအလိုက် အိရှမေလရဲ့ သားတွေကတော့ သားဦး နဗာယုတ်၊ ကေဒါ၊ အာဒဗေလ၊ မိဗသံ၊ မိရှမ၊ဒုမာ၊ မာစ၊ ဟာဒဒ်၊ တေမ၊ ယေတုရ၊ နာဖိရှ၊ ကေဒမာ။ အဲဒီ ၁၂ ယောက်ဟာ အိရှမေလရဲ့သားတွေ၊မျိုးနွယ်စုခေါင်းဆောင်တွေပဲ။ သူတို့က အခြေချနေထိုင်တဲ့နေရာတွေ၊ စခန်းချတဲ့နေရာတွေကို ကိုယ့်နာမည်နဲ့ မှည့်ခေါ်ကြတယ်။ အိရှမေလဟာ ၁၃၇ နှစ် အသက်ရှင်ပြီးနောက် နောက်ဆုံးထွက်သက်ကို ရှူထုတ်ပြီး သေဆုံးသွားတယ်။ ဘိုးဘေးတွေ စုဝေးရာကို ရောက်သွားတယ်။ အိရှမေလရဲ့ သားမြေးတွေဟာ အီဂျစ်ပြည်အနီး ရှုရအရပ်နားမှာရှိတဲ့ ဟဝိလနယ်မြေကနေ အဆီးရီးယားပြည်အထိ နေထိုင်ကြတယ်။ ညီအစ်ကိုတွေအနီးအနားမှာ သူတို့ အခြေချနေထိုင်ကြတယ်။ အာဗြဟံသားအိဇက်ရဲ့ သမိုင်းမှတ်တမ်း။ အာဗြဟံက သားအိဇက်ကို ရတယ်။ အိဇက်ဟာ ပါဒန်အာရံဒေသက အာရံအမျိုးသား ဗေသွေလရဲ့သမီး၊ အာရံအမျိုးသား လာဗန်ရဲ့နှမ ရေဗက္ကာနဲ့ အိမ်ထောင်ပြုချိန်မှာ အသက် ၄၀ ရှိပြီ။ အိဇက်က ရေဗက္ကာ ကလေးမရတဲ့အတွက် ယေဟောဝါဆီ အမြဲအသနားခံတယ်။ သူအသနားခံတာကို ယေဟောဝါ နားထောင်တဲ့အတွက် ရေဗက္ကာမှာ ကိုယ်ဝန်ရှိလာတယ်။ ရေဗက္ကာက ဗိုက်ထဲကသားတွေ အချင်းချင်း ကန်နေကြလို့ ဒီလိုသာဖြစ်နေရင် ငါအသက်ရှင်နေလို့ ဘာထူးမှာလဲ ဆိုပြီး ယေဟောဝါကို အကျိုးအကြောင်း မေးကြည့်တယ်။ ယေဟောဝါက မင်းရဲ့ဗိုက်ထဲမှာ လူမျိုးနှစ်မျိုး ရှိတယ်။ မတူတဲ့လူမျိုးနှစ်မျိုး မွေးလာမယ်။ တစ်မျိုးက ခွန်အားပိုကြီးမယ်။ အကြီးဟာ အငယ်ဆီမှာ ကျွန်ခံရမယ် လို့ပြောတယ်။ သားဖွားချိန်ရောက်တော့ တကယ်ပဲအမြွှာလေးဖြစ်နေတယ်။ ဦးဆုံးမွေးတဲ့သားက တစ်ကိုယ်လုံးနီပြီး အမွေးထူလွန်းတော့ သားမွေးထည်ဝတ်ထားသလိုပဲ။ ဒါကြောင့် သူ့ကို ဧသော လို့ နာမည်ပေးတယ်။ အဲဒီနောက် ညီဖြစ်သူက ဧသောရဲ့ဖနောင့်ကို ကိုင်ပြီး မွေးလာတယ်။ ဒါကြောင့် သူ့ကို ယာကုပ် လို့နာမည်ပေးတယ်။ ဒီကလေးတွေကို ရေဗက္ကာမွေးချိန်မှာ အိဇက် အသက် ၆၀ ရှိပြီ။ ကြီးပြင်းလာတဲ့အခါ ဧသောက တောပျော်မုဆိုးကျော် ဖြစ်လာတယ်။ ယာကုပ်ကတော့ တဲမှာ အနေများပြီး အပြစ်ပြောစရာမရှိတဲ့သူပဲ။ အိဇက်က သူစားဖို့ သားကောင်တွေရှာပေးတဲ့ ဧသောကို ချစ်တယ်။ ရေဗက္ကာက ယာကုပ်ကို ချစ်တယ်။ တစ်နေ့၊ ယာကုပ် ပဲဟင်းချက်နေတုန်း ဧသောက အမဲလိုက်ရာကနေ မောမောပန်းပန်း ပြန်ရောက်လာတယ်။ ဒါနဲ့ ဧသောက မင်းရဲ့ ပဲဟင်းနီနီ နည်းနည်းလောက် ကျွေးစမ်းပါ။ မြန်မြန်။ ငါမောလာလို့ ဆိုပြီး ယာကုပ်ကို ပြောတယ်။ ဒါကြောင့် သူ့ကို ဧဒုံ လို့လည်း ခေါ်တယ်။ ယာကုပ်က မင်းရဲ့သားဦး အခွင့်အရေးကို အရင် ရောင်းပါ လို့ပြောတော့၊ ဧသောက ဒီမှာဖြင့် သေတော့မယ်။ အဲဒီအခွင့်အရေးကို ဘာလုပ်ရမှာလဲ လို့ပြန်ပြောတယ်။ ယာကုပ်က ဒါဆို အခု သစ္စာဆို လို့ပြောတော့ သူလည်း သစ္စာဆိုပြီး ယာကုပ်ကို သားဦးအခွင့်အရေး ရောင်းလိုက်တယ်။ ဒါနဲ့ ယာကုပ်က မုန့်နဲ့ ပဲနီလေးဟင်းပေးလိုက်တော့ ဧသောဟာ စားသောက်ပြီး ထွက်သွားတယ်။ သားဦးအခွင့်အရေးကို သူတန်ဖိုးမထားခဲ့ဘူး။,1,Ge,25,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/25/
audio/nwt_01_Ge_BU_26.mp3,အခန်းကြီး (၂၆) ခါနန်ပြည်မှာအာဗြဟံလက်ထက်တုန်းကအငတ်ဘေးကြုံခဲ့သလို အခုလည်း အငတ်ဘေး ထပ်ကြုံရပြန်တယ်။ ဒါကြောင့် အိဇက်က ဖိလိတိဘုရင် အဘိမလက်ရှိရာ ဂေရာအရပ်မှာ သွားနေတယ်။ အဲဒီမှာ ယေဟောဝါက သူ့ဆီရောက်လာပြီး အီဂျစ်ပြည်ကို မသွားနဲ့။ ငါပြတဲ့ပြည်မှာပဲ နေထိုင်ပါ။ မင်းနဲ့ မင်းရဲ့မျိုးနွယ်ကို ဒီတစ်ပြည်လုံး ပေးမှာဖြစ်လို့ ဒီပြည်မှာပဲ တိုင်းတစ်ပါးသားအဖြစ်နေပါ။ ငါ မင်းနဲ့အတူ ဆက်ရှိပြီး ကောင်းချီးပေးမယ်။ မင်းအဖေအာဗြဟံကို ကျိန်ဆိုခဲ့တဲ့အတိုင်း ငါလုပ်ဆောင်မယ်။ မင်းရဲ့မျိုးနွယ်ကို ကောင်းကင်ကြယ်တွေလို တိုးပွားများပြားစေမယ်။ မင်းရဲ့မျိုးနွယ်ကို ဒီတစ်ပြည်လုံး ငါပေးမယ်။ မြေကြီးပေါ်မှာရှိတဲ့ လူမျိုးအားလုံးဟာ မင်းရဲ့မျိုးနွယ်ကြောင့် ကောင်းချီးရလိမ့်မယ်ဆိုပြီးငါကျိန်ဆိုခဲ့တယ်။ အာဗြဟံကငါ့စကားနားထောင်ပြီးငါ့ရဲ့တောင်းဆိုချက်တွေ၊မိန့်မှာချက်တွေ၊ဥပဒေတွေနဲ့ပညတ်တွေကို အမြဲလိုက်နာခဲ့တယ် လို့ပြောတယ်။ အိဇက်လည်း ဂေရာအရပ်မှာ ဆက်နေထိုင်တယ်။ ဂေရာအရပ်သားတွေကဇနီးရေဗက္ကာအကြောင်း မေးလာတဲ့အခါ အိဇက်က ကျွန်တော့်ညီမ ဆိုပြီးပြောတယ်။ ရေဗက္ကာက သိပ်လှတော့ ငါ့မိန်းမအတွက်နဲ့ ဒီအရပ်သားတွေ ငါ့ကိုသတ်မှာပဲ လို့တွေးမိတဲ့အတွက် ကျွန်တော့်ဇနီးလို့မပြောရဲဘူး။ အချိန်အတော်ကြာပြီးနောက် ဖိလိတိဘုရင် အဘိမလက်က ပြတင်းပေါက်ကနေ လှမ်းကြည့်တဲ့အခါ အိဇက်က ဇနီးရေဗက္ကာကို ကြင်နာယုယနေတာ မြင်သွားတယ်။ ချက်ချင်းပဲ အိဇက်ကိုခေါ်ပြီး သူဟာ မင်းရဲ့ဇနီး ဖြစ်လျက်နဲ့ ကျွန်တော့်ညီမ လို့ ဘာကြောင့်ပြောတာလဲ ဆိုပြီးမေးတယ်။ အိဇက်က သူ့ကြောင့် ကျွန်တော်သေမှာ စိုးလို့ပါ ဆိုပြီး ပြန်ဖြေတယ်။ အဘိမလက်မင်းက မင်း ဘယ်လိုလုပ်လိုက်တာလဲ။ ငါ့လူတစ်ယောက်ယောက်က မင်းမိန်းမနဲ့အတူ အိပ်မိရင် ငါတို့ အပြစ်သင့်တော့မှာပဲ ဆိုပြီး၊ ဒီလူနဲ့ သူ့ဇနီးကို ထိတဲ့သူဟာ အသတ်ခံရမယ် လို့ သူ့လူတွေကို အမိန့်ထုတ်လိုက်တယ်။ အိဇက်က အဲဒီပြည်မှာ မျိုးကြဲတဲ့အခါ ယေဟောဝါ ကောင်းချီးပေးတဲ့အတွက် အဲဒီနှစ်မှာ အဆ ၁၀၀ ရိတ်သိမ်းရတယ်။ ဒါကြောင့် ပစ္စည်းဥစ္စာတိုးပွားလာပြီး တအားချမ်းသာလာတယ်။ သိုးအုပ်၊ နွားအုပ်နဲ့ အစေခံတွေ အများကြီးရလာတဲ့အတွက် ဖိလိတိလူတွေ သူ့ကို မနာလိုဖြစ်လာတယ်။ ဒါကြောင့် သူ့အဖေအာဗြဟံလက်ထက်မှာ အာဗြဟံရဲ့ကျွန်တွေ တူးခဲ့တဲ့ ရေတွင်းအားလုံးကို ဖိလိတိလူတွေ မြေဖို့ပစ်ကြတယ်။ အဘိမလက်မင်းကလည်း မင်းက ငါတို့ထက် ပိုအင်အားကြီးလာလို့ ငါတို့ဆီကနေ ထွက်သွားပါ ဆိုပြီး ပြောတဲ့အခါ၊ အိဇက်က အဲဒီကနေ ထွက်သွားပြီး ဂေရာချိုင့်ဝှမ်းမှာ တဲထိုးနေထိုင်တယ်။ အာဗြဟံလက်ထက်က တူးခဲ့ပေမဲ့ အာဗြဟံသေဆုံးပြီးနောက် ဖိလိတိလူတွေ မြေဖို့ပစ်ခဲ့တဲ့ ရေတွင်းတွေကို အိဇက်ပြန်ဖော်တယ်။ အဲဒီရေတွင်းတွေကို သူ့အဖေပေးခဲ့တဲ့ နာမည်အတိုင်း ပြန်မှည့်ခေါ်တယ်။ အိဇက်ရဲ့ကျွန်တွေက အဲဒီချိုင့်ဝှမ်းမှာ ရေတွင်းတူးတဲ့အခါ ရေချိုတွင်းတစ်တွင်း တွေ့တယ်။ အဲဒီအခါ ဂေရာအရပ်သား သိုးထိန်းတွေက ဒါ ငါတို့ရေတွင်းကွ ဆိုပြီး အိဇက်ရဲ့သိုးထိန်းတွေကို ရန်လုပ်ကြတယ်။ အဲဒီလိုရန်လုပ်တဲ့အတွက် အိဇက်က ရေတွင်းကို ဧသက် လို့နာမည်ပေးတယ်။ နောက်ရေတွင်းတစ်တွင်း တူးတော့လည်း ရန်လုပ်ပြန်တယ်။ ဒါနဲ့ အိဇက်က အဲဒီရေတွင်းကို သိတန လို့နာမည်ပေးတယ်။ နောက်တစ်နေရာ ပြောင်းရွှေ့ပြီး ရေတွင်းထပ်တူးတဲ့အခါ သူတို့ ရန်မလုပ်တော့ဘူး။ ဒါကြောင့် အခု ယေဟောဝါဘုရားက ငါတို့ကို ကျယ်ဝန်းတဲ့နေရာပေးပြီ။ ဒီပြည်မှာ များပြားစေပြီ ဆိုပြီး အဲဒီရေတွင်းကို ရဟောဘုတ် လို့နာမည်ပေးတယ်။ နောက်တော့ အိဇက်ဟာ အဲဒီနေရာကနေဗေရရှေဘအရပ်ကို ထွက်သွားတယ်။ အဲဒီညမှာ ယေဟောဝါ ရောက်လာပြီး ငါဟာ မင်းအဖေအာဗြဟံရဲ့ ဘုရားသခင်ပဲ။ မကြောက်နဲ့။ မင်းနဲ့အတူ ငါရှိတယ်။ ငါ့ကျွန်အာဗြဟံကြောင့် မင်းကို ကောင်းချီးပေးပြီး မင်းရဲ့မျိုးနွယ်ကို များပြားစေမယ် လို့ပြောတယ်။ ဒါကြောင့် သူက အဲဒီနေရာမှာ ပူဇော်ရာပလ္လင်တည်တယ်၊ယေဟောဝါရဲ့ နာမည်ကိုခေါ်ပြီး ဆုတောင်းတယ်။ အဲဒီနေရာမှာ တဲထိုးနေထိုင်ပြီး သူ့ကျွန်တွေက ရေတွင်းတစ်တွင်း တူးကြတယ်။ အဲဒီနောက် အဘိမလက်မင်းက အကြံပေးအရာရှိ အဟုဇတ်၊ ဗိုလ်ချုပ်ဖိကောလတို့နဲ့အတူ ဂေရာအရပ်ကနေ အိဇက်ဆီ ရောက်လာတယ်။ အိဇက်က ကျွန်တော့်ကိုမုန်းလို့ မောင်းထုတ်လိုက်ပြီပဲ။ ကျွန်တော့်ဆီ ဘာလို့လာတာလဲ လို့မေးတယ်။ သူတို့က မင်းနဲ့အတူ ယေဟောဝါရှိမှန်း ငါတို့ ကောင်းကောင်းသိပါပြီ။ ဒါကြောင့် ပြောချင်တာက ငါတို့အချင်းချင်း ကတိကဝတ်ပြုရအောင်။ အဲဒီကတိအတိုင်း လုပ်မယ်လို့ သစ္စာဆိုရအောင်။ မင်းနစ်နာအောင် ငါတို့ မလုပ်ခဲ့ဘူး။ မင်းရဲ့ကောင်းကျိုးအတွက်ပဲ လုပ်ပေးခဲ့တယ်။ မင်းကို အေးအေးဆေးဆေး ထွက်သွားခွင့်ပြုခဲ့တယ်။ မင်းလည်း ငါတို့ကို နစ်နာအောင် မလုပ်ပါဘူးလို့ သစ္စာဆိုပါ။ မင်းဟာ ယေဟောဝါရဲ့ကောင်းချီး ခံစားရသူပဲ ဆိုပြီးပြောကြတယ်။ အိဇက်က စားသောက်ပွဲ လုပ်ပေးတော့ သူတို့စားသောက်ကြတယ်။ မနက်စောစောထပြီး အပြန်အလှန် သစ္စာဆိုကြတယ်။ ပြီးနောက် အိဇက်ပြန်လွှတ်လိုက်တော့ သူတို့ အေးအေးဆေးဆေး ထွက်သွားကြတယ်။ အဲဒီနေ့မှာပဲ အိဇက်ရဲ့ကျွန်တွေက သူတို့တူးခဲ့တဲ့ ရေတွင်းမှာ ရေထွက်ပြီလို့လာပြောကြတယ်။ ဒါနဲ့ အဲဒီရေတွင်းကို ရှေဘလို့ နာမည်ပေးလိုက်တယ်။ အဲဒီမြို့ကိုလည်း ဗေရရှေဘလို့ ဒီနေ့အထိ ခေါ်ကြတယ်။ ဧသော အသက် ၄၀ မှာ ဟိတ္တိလူမျိုး ဗေရိရဲ့သမီး ယုဒိတ်၊ ဟိတ္တိလူမျိုး ဧလုန်ရဲ့သမီး ဗာရှမတ်တို့နဲ့ အိမ်ထောင်ပြုလိုက်တယ်။ သူတို့ကြောင့် အိဇက်နဲ့ရေဗက္ကာ တော်တော့်ကို စိတ်ဆင်းရဲရတယ်။,1,Ge,26,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/26/
audio/nwt_01_Ge_BU_27.mp3,အခန်းကြီး (၂၇) အိဇက်လည်း အိုမင်းလာပြီး မျက်စိတော်တော်မှုန်လာတဲ့အခါ သားကြီးဧသောကို သားရေ လို့ခေါ်တော့ခင်ဗျာ လို့ပြန်ထူးတယ်။ အိဇက်က အဖေ အသက်ကြီးပြီ။ ဘယ်နေ့သေမယ်မှန်း မသိနိုင်ဘူး။ ဒါကြောင့် အခု လေးနဲ့မြားကိုယူ၊ တောထဲသွားပြီး အဖေ့အတွက် သားကောင်ရှာလာခဲ့။ အဖေကြိုက်တဲ့ ဟင်းကို ကောင်းကောင်းချက်ပြီး ယူလာခဲ့။ အဖေ မသေခင် အဲဒီဟင်းကိုစားပြီး သားကို ကောင်းချီးပေးမယ် လို့ပြောတယ်။ အိဇက်က သားဧသောကို အဲဒီလိုပြောနေချိန်မှာ ရေဗက္ကာ နားထောင်နေတယ်။ ဧသောက တောထဲမှာ သားကောင် သွားရှာတယ်။ ရေဗက္ကာက သားယာကုပ်ကို ခေါ်ပြီး မင်းအဖေက အစ်ကိုဧသောကို ပြောနေတာ အခုပဲ အမေကြားလိုက်တယ်။ သားကောင်ရှာပြီး အရသာရှိတဲ့ ဟင်းတစ်ခွက် ချက်ခဲ့ပါ။ အဲဒီဟင်းကို စားပြီးရင် အဖေမသေခင် ယေဟောဝါဘုရားရှေ့ မင်းကို ကောင်းချီးပေးမယ် တဲ့။ ဒါကြောင့် အမေပြောတာ နားထောင်၊ ပြောတဲ့အတိုင်း လုပ်နော်။ ဆိတ်အုပ်ဆီ သွားပြီး အကောင်းဆုံး ဆိတ်ကလေးနှစ်ကောင် ယူလာခဲ့။ မင်းအဖေအကြိုက် ဟင်းကောင်းတစ်ခွက် အမေချက်ပေးမယ်။ အဲဒီဟင်းကို မင်းအဖေစားဖို့ ယူသွားပေးလိုက်။ သူမသေခင် မင်းကို ကောင်းချီးပေးမှာပါ လို့ပြောတယ်။ ယာကုပ်က အမေရေဗက္ကာကို အစ်ကိုဧသောက အမွေးထူတယ်။ ကျွန်တော်က အမွေးမထူဘူး။ အဖေစမ်းကြည့်ရင် ဘယ်လိုလုပ်မလဲ။ အဖေ့ကို မထီလေးစားလုပ်ရာ ရောက်မှာပေါ့။ ကောင်းချီးမရဘဲ ကျိန်ဆဲခံနေရပါဦးမယ် လို့ပြောတယ်။ အဲဒီအခါ အမေက သားရယ်၊ မင်းအစား အမေပဲ ကျိန်ဆဲခံပါ့မယ်။ အမေပြောသလိုသာ လုပ်ပါ။ ဆိတ်ကလေးတွေ ယူလာခဲ့ချေ လို့ပြောတယ်။ ယာကုပ်က ဆိတ်ကလေးတွေ သွားယူလာတဲ့အခါ ရေဗက္ကာက အိဇက်အကြိုက် ဟင်းကောင်းတစ်ခွက် ချက်တယ်။ အိမ်မှာသိမ်းထားတဲ့ သားကြီးဧသောရဲ့အကောင်းဆုံးအဝတ်တွေကိုထုတ်ပြီး သားငယ်ယာကုပ်ကို ဝတ်ပေးတယ်။ ယာကုပ်ရဲ့လက်တွေမှာ၊ အမွေးမရှိတဲ့လည်ပင်းမှာ ဆိတ်သားရေကို ပတ်ပေးတယ်။ ပြီးတော့ သူကောင်းကောင်းချက်ထားတဲ့ဟင်းနဲ့ မုန့်ကို ယာကုပ်လက်ထဲ ထည့်ပေးလိုက်တယ်။ ယာကုပ်က အိဇက်ဆီ သွားပြီး အဖေ လို့ခေါ်တော့ ဟေ၊ သားကြီးလား၊ သားငယ်လား လို့မေးတယ်။ ယာကုပ်က သားကြီး ဧသောပါ။ ထပါဦး။ အဖေပြောတဲ့အတိုင်း လုပ်ခဲ့ပြီ။ ကျွန်တော်ယူလာတဲ့ အသားဟင်းကိုစားပြီး အဖေ ကောင်းချီးပေးပါ လို့ပြောတယ်။ အိဇက်က သားကောင်ရတာ မြန်လှချေလား လို့ပြောတော့ ယေဟောဝါဘုရားက သားကောင်ကို ကျွန်တော့်ဆီ ခေါ်လာပေးလို့ပါ ဆိုပြီး ဖြေတယ်။ ဒါနဲ့ အိဇက်က အဖေ့နား လာပါဦး။ သားကြီးဧသော ဟုတ်မဟုတ် စမ်းကြည့်ရအောင် လို့ပြောတယ်။ ယာကုပ်လည်း အနားကို တိုးသွားလိုက်တော့ အိဇက်က စမ်းကြည့်ပြီး အသံကတော့ ယာကုပ်ရဲ့အသံ။ လက်တွေက ဧသောရဲ့လက်တွေပါလား လို့ပြောတယ်။ ယာကုပ်ရဲ့လက်တွေက ဧသောရဲ့လက်တွေလို အမွေးထူနေတော့ အိဇက် မရိပ်မိလိုက်ဘူး။ ဒါကြောင့် သူ့ကို ကောင်းချီးပေးတယ်။ အိဇက်က မင်း ဧသောဟုတ်ရဲ့လား လို့ထပ်မေးတယ်။ ဟုတ်ပါတယ် လို့ပြန်ဖြေတော့၊ ဒါဆို အသားဟင်း ယူလာခဲ့။ အဖေ စားပြီးရင် ကောင်းချီးပေးမယ် လို့ပြောတယ်။ ပြီးတော့ ယာကုပ်ယူလာပေးတဲ့ အသားဟင်းကို စားတယ်။ ဝိုင်ယူလာပေးတော့ သောက်တယ်။ အဲဒီနောက် အိဇက်က အနားလာပြီး အဖေ့ကို နမ်းပါဦး၊ သားရယ် ဆိုတော့၊ ယာကုပ်လည်း အနားတိုးသွားပြီး နမ်းတဲ့အခါ သူ့အဝတ်နံ့ကို အိဇက်ရတယ်။ ဒါနဲ့ ယာကုပ်ကို ကောင်းချီးပေးတယ် ကြည့်စမ်း။ ငါ့သားရဲ့ကိုယ်နံ့ဟာ ယေဟောဝါကောင်းချီးပေးတဲ့ လယ်ပြင်ရဲ့ ရနံ့လိုပါပဲလား။ စစ်မှန်တဲ့ဘုရားသခင်က မင်းကို ကောင်းကင်ဆီးနှင်း၊ မြေသြဇာကောင်းတဲ့မြေကြီး၊ များပြားလှတဲ့ ကောက်နှံနဲ့ ဝိုင်အသစ်တွေ ပေးပါစေ။ မင်းဆီမှာ လူတွေ ကျွန်ခံပြီး မင်းကို လူမျိုးနွယ်တွေ ဦးညွှတ်ကြပါစေ။ မင်းဟာ ညီအစ်ကိုတွေကို အုပ်စိုးသူဖြစ်ပါစေ။ မင်းကို သူတို့ဦးညွှတ်ကြပါစေ။ မင်းကို ကျိန်ဆဲသူတိုင်း ကျိန်စာသင့်ပြီး ကောင်းချီးပေးသူတိုင်း ကောင်းချီးခံစားရပါစေ။ အိဇက်ကောင်းချီးပေးပြီးနောက် ယာကုပ် ထွက်သွားရုံပဲ ရှိသေးတယ်။ ဧသောက အမဲလိုက်ရာကနေ ပြန်ရောက်လာတယ်။ သူလည်း ဟင်းကောင်းတစ်ခွက် ချက်ပြီး ယူလာတယ်။ ပြီးတော့ အဖေ၊ ထပါဦး။ ကျွန်တော်ယူလာတဲ့ အသားဟင်းကို စားပြီး အဖေ ကောင်းချီးပေးပါ လို့ပြောတယ်။ အဲဒီအခါ အိဇက်က မင်း ဘယ်သူလဲ လို့မေးတော့ သားကြီး ဧသောပါ လို့ဖြေတယ်။ အိဇက် အကြီးအကျယ် တုန်လှုပ်သွားတယ်။ ဒါဆိုရင် သားကောင်ရှာပြီး အဖေ့ဆီ ယူလာခဲ့တာ ဘယ်သူတုံး။ မင်းမရောက်လာခင် အဖေစားပြီးသွားလို့ ကောင်းချီးတောင် ပေးလိုက်ပြီ။ သူ တကယ်ပဲ ကောင်းချီးခံစားရလိမ့်မယ် လို့ပြောတယ်။ ဧသောက အဖေ့စကားကို ကြားတော့ ယူကျုံးမရဖြစ်ပြီး အဖေ၊ ကျွန်တော့်ကိုလည်း ကောင်းချီးပေးပါဦး။ ပေးပါဦး လို့ အော်ငိုရင်း ပြောတယ်။ အဲဒီအခါ အိဇက်က မင်းရဲ့ညီက မင်းရမယ့်ကောင်းချီးတွေကို မလိမ့်တပတ်လုပ်ပြီး ယူသွားပြီ လို့ပြောတယ်။ ဒါနဲ့ ဧသောက ယာကုပ် ဆိုတဲ့ကောင်ဟာ နာမည်နဲ့လည်း လိုက်ပါတယ်။ သူ ဒီလိုလုပ်တာ နှစ်ခါရှိပြီ။ ကျွန်တော့်ရဲ့ သားဦးအခွင့်အရေးကို ယူပြီးပြီ။ အခုလည်း ကျွန်တော်ရမယ့်ကောင်းချီးကို ယူသွားပြန်ပြီ။ ကျွန်တော့်အတွက် ကောင်းချီးတစ်ခုလေးတောင် မကျန်တော့ဘူးလား အဖေရယ် လို့ပြောတယ်။ အိဇက်က သူ့ကို မင်းရဲ့အရှင်သခင်အဖြစ် ငါခန့်လိုက်ပြီ။ ညီအစ်ကိုအားလုံးကို သူ့ရဲ့ကျွန်အဖြစ် ပေးလိုက်ပြီ။ ကောက်နှံနဲ့ ဝိုင်အသစ်တွေကိုလည်းပေးလိုက်ပြီ။ ဒီတော့မင်းအတွက် ငါဘာများ လုပ်ပေးနိုင်တော့မှာလဲ သားရယ် ဆိုပြီး ဧသောကို ပြောတယ်။ ဧသောက ကျွန်တော့်အတွက် ကောင်းချီးတစ်ခုတောင် မရှိတော့ဘူးလား။ ကျွန်တော့်ကိုလည်း ကောင်းချီးပေးပါဦး။ ပေးပါဦး၊ အဖေရယ် လို့ပြောပြီး ရှိုက်ကြီးတငင် ငိုတယ်။ ဒါနဲ့ အိဇက်က၊ မင်းဟာ ကောင်းကင်ဆီးနှင်းနဲ့ဝေးရာ၊ မြေသြဇာကောင်းတဲ့ မြေကြီးနဲ့ဝေးရာမှာ နေထိုင်ရလိမ့်မယ်။ ဓားနဲ့ အသက်မွေးရမယ်။ ညီဆီမှာ ကျွန်ခံရမယ်။ မခံနိုင်တော့တဲ့တစ်နေ့မှာ ကျွန်ထမ်းပိုးကို ချိုးပြီး အလွတ်ရုန်းလိမ့်မယ် လို့ပြောတယ် ။ ဧသောဟာ ယာကုပ်ကို အဖေ ကောင်းချီးပေးလိုက်တဲ့အတွက် အခဲမကျေနိုင်ဘူး။ ဒါကြောင့် အဖေဆုံးလို့ ငိုရမယ့်အချိန် နီးနေပြီပဲ။ ပြီးရင်တော့ ယာကုပ်ကို သတ်ပစ်မယ် ဆိုပြီးကြံစည်တယ်။ သားကြီးဧသော ပြောတာတွေကို ရေဗက္ကာသိသွားတဲ့အခါ သားငယ်ယာကုပ်ကို ချက်ချင်းခေါ်ပြီး မင်းအစ်ကို ဧသောက မင်းကို ကလဲ့စားချေဖို့ တေးထားတယ်။ သတ်ပစ်ဖို့လည်း ကြံစည်နေတယ်။ အခု အမေပြောတဲ့အတိုင်း လုပ်ပါ။ အမေ့အစ်ကို လာဗန်ရှိတဲ့ ခါရန်မြို့ကိုပြေးပါ။ မင်းအစ်ကို ဒေါသပြေတဲ့အထိ အဲဒီမှာ ခဏသွားနေချေ။ သူစိတ်ဆိုးပြေလို့ မင်းရဲ့လုပ်ရပ်ကို မေ့ပျောက်သွားချိန်ကျမှ မင်းကို ပြန်ခေါ်မယ်။ သားနှစ်ယောက်စလုံးကို တစ်နေ့တည်းမှာ အမေ အဆုံးရှုံးမခံနိုင်ဘူး လို့ပြောတယ်။ အဲဒီနောက် ရေဗက္ကာက ဟေသ အမျိုးသမီးတွေကြောင့် ကျွန်မ စိတ်ညစ်ရလွန်းလို့ သေတော့မယ်။ ယာကုပ်လည်း ဒီပြည်သူ ဟေသအမျိုးသမီး တစ်ယောက်ယောက်ကို ယူရင်တော့ ကျွန်မအသက်ရှင်နေလို့ ဘာထူးမှာလဲ ဆိုပြီး အိဇက်ကို တဖွဖွပြောတယ်။,1,Ge,27,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/27/
audio/nwt_01_Ge_BU_28.mp3,အခန်းကြီး (၂၈) ဒါကြောင့်အိဇက်က ယာကုပ်ကိုခေါ်ပြီးကောင်းချီးပေးတယ်။ ပြီးတော့ ခါနန်အမျိုးသမီးတွေကို မယူနဲ့။ မင်းအဘိုး ဗေသွေလရဲ့ အမျိုးတွေနေထိုင်တဲ့ ပါဒန်အာရံအရပ်ကို သွားပြီး ဦးကြီးလာဗန်ရဲ့ သမီးတစ်ယောက်ကို ယူပါ။ အနန္တတန်ခိုးရှင် ဘုရားသခင်က မင်းကို ကောင်းချီးပေးမယ်။ မင်းရဲ့သားမြေးတွေကိုပွားများစေမယ်။မင်းဟာ တကယ်ပဲလူစုကြီးရဲ့ဖခင်ဖြစ်လာမယ်။ ဘုရားသခင်က အာဗြဟံကို ကတိပေးထားတဲ့ ကောင်းချီးအားလုံး မင်းနဲ့ မင်းရဲ့သားမြေးတွေကို ပေးမယ်။ အာဗြဟံကို ဘုရားသခင်ပေးခဲ့တဲ့ပြည်၊ တိုင်းတစ်ပါးသားအဖြစ် မင်းနေတဲ့ပြည်ကို မင်းအပိုင်ရလိမ့်မယ် လို့မှာတယ်။ အိဇက်လွှတ်လိုက်လို့ ယာကုပ်လည်း အာရံအမျိုးသား ဗေသွေလရဲ့သားလာဗန်ရှိရာပါဒန်အာရံအရပ်ကိုထွက်သွားတယ်။ လာဗန်ဟာ ယာကုပ်နဲ့ဧသောရဲ့အမေရေဗက္ကာရဲ့အစ်ကိုပဲ။ အိဇက်က ယာကုပ်ကို ကောင်းချီးပေးပြီး မိန်းမရှာဖို့ ပါဒန်အာရံအရပ်ကို လွှတ်လိုက်တဲ့အကြောင်း၊ ကောင်းချီးပေးချိန်မှာ ခါနန်အမျိုးသမီးတွေကို မယူနဲ့ လို့မှာလိုက်တဲ့အကြောင်း၊ ယာကုပ်က မိဘစကား နားထောင်ပြီး ပါဒန်အာရံအရပ်ကို ထွက်သွားတဲ့အကြောင်းဧသော သိသွားတယ်။ ခါနန်အမျိုးသမီးတွေကို အိဇက် မနှစ်သက်မှန်းလည်း သိသွားတဲ့အခါ၊ အာဗြဟံရဲ့သား အိရှမေလဆီ သွားပြီး လက်ရှိဇနီးတွေအပြင် အိရှမေလရဲ့သမီး မဟာလတ်ကို ယူလိုက်တယ်။ မဟာလတ်က နဗာယုတ်ရဲ့နှမပဲ။ ယာကုပ်လည်းဗေရရှေဘအရပ်ကနေ ခါရန်မြို့ကို သွားတယ်။ တစ်နေရာရောက်တော့နေဝင်သွားလို့ ညအိပ်ဖို့ပြင်တယ်။ ကျောက်တုံးကိုခေါင်းအုံးပြီးအိပ်တယ်။ အိပ်မက်ထဲမှာ ကောင်းကင်အထိမီတဲ့ လှေကားကို မြင်တယ်။ လှေကားမှာ ဘုရားသခင်ရဲ့ ကောင်းကင်တမန်တွေ တက်လိုက်ဆင်းလိုက် လုပ်နေကြတယ်။ သူကြည့်လိုက်တော့ လှေကားထိပ်မှာ ယေဟောဝါ ရှိနေတယ်။ ဘုရားသခင်က ငါဟာ မင်းအဘိုးအာဗြဟံရဲ့ဘုရား၊ အိဇက်ရဲ့ဘုရား ယေဟောဝါပဲ။ မင်းအိပ်နေတဲ့မြေကို မင်းနဲ့ မင်းရဲ့မျိုးနွယ်ကို ငါပေးမယ်။ မင်းရဲ့မျိုးနွယ်ဟာ မြေမှုန့်လို များပြားလာမယ်။ မင်းဟာအရှေ့၊အနောက်၊တောင်၊ မြောက်အရပ်ရပ်ကို ပျံ့နှံ့သွားရမယ်။ ကမ္ဘာပေါ်မှာရှိတဲ့လူမျိုးအားလုံးဟာ မင်းနဲ့ မင်းရဲ့မျိုးနွယ်ကြောင့် အမှန်တကယ်ကောင်းချီးခံစားရမယ်။ မင်းနဲ့အတူ ငါရှိနေမယ်။ မင်းကို သွားလေရာရာမှာကာကွယ်စောင့်ရှောက်ပြီး ဒီပြည်ရောက်အောင် ပြန်ပို့ပေးမယ်။ ငါပေးထားတဲ့ကတိအတိုင်း လုပ်ဆောင်ပေးမယ်။ မင်းကို မပစ်ထားဘူး လို့ပြောတယ်။ ယာကုပ်လည်း အိပ်ပျော်ရာကနေ နိုးလာပြီး ဒီနေရာမှာ ယေဟောဝါဘုရားရှိမှန်း ငါမသိခဲ့ဘူး လို့ပြောတယ်။ သူကြောက်စိတ်ဝင်လာပြီး ဒီနေရာဟာ ထိတ်လန့်အံ့ဩစရာပဲ။ ဘုရားသခင်ရဲ့အိမ်တော်၊ ကောင်းကင်တံခါးဝပဲ ဖြစ်ရမယ် လို့ဆက်ပြောတယ်။ ဒါကြောင့် ယာကုပ်က မနက်စောစောထ၊ ခေါင်းအုံးတဲ့ကျောက်ကို စိုက်ထူပြီး ဆီလောင်းချတယ်။ ပြီးတော့ အဲဒီနေရာကိုဗေသလ လို့နာမည်ပေးတယ်။ အရင်တုန်းကအဲဒီမြို့ကိုလုဇလို့ခေါ်တယ်။ အဲဒီနောက်ယာကုပ်က ဘုရားသခင်သာကျွန်တော်နဲ့အတူ ဆက်ရှိမယ်၊လမ်းခရီးမှာကာကွယ်ပေးမယ်၊ စားစရာ ဝတ်စရာပေးမယ်၊ အဖေ့အိမ်ကိုချောချောမောမော ပြန်ပို့ပေးမယ်ဆိုရင် ယေဟောဝါဟာ ကျွန်တော့်ဘုရားသခင်ဖြစ်မှန်း ပြလိုက်တာပဲ။ ကျွန်တော်စိုက်ထူထားတဲ့ ဒီကျောက်တိုင်ဟာ ဘုရားသခင်ရဲ့အိမ်တော် ဖြစ်လာမယ်။ ကျွန်တော့်ကိုပေးသမျှထဲက ဆယ်ဖို့တစ်ဖို့ကို ကိုယ်တော့်အတွက် ဆက်ဆက်ပေးပါ့မယ် လို့ သစ္စာကတိပြုတယ်။,1,Ge,28,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/28/
audio/nwt_01_Ge_BU_29.mp3,အခန်းကြီး (၂၉) ယာကုပ်ကခရီးဆက်ပြီး အရှေ့ပြည်သားတွေရဲ့ ပြည်ကို ရောက်သွားတယ်။ စားကျက်မြေတစ်ခုမှာ ရေတွင်းတစ်တွင်း တွေ့တယ်။ သိုးထိန်းတွေဟာ အဲဒီရေတွင်းမှာ သိုးတွေကို ရေတိုက်လေ့ရှိတာကြောင့် ရေတွင်းဘေးမှာ သိုးအုပ်သုံးစု နားနေကြတယ်။ ရေတွင်းဝကို ကျောက်တုံးကြီးနဲ့ ပိတ်ထားတယ်။ သိုးအုပ်အားလုံး စုံတဲ့အခါ ကျောက်တုံးကို လှိမ့်ဖယ်ပြီး သိုးတွေကို ရေတိုက်ကြတယ်။ ပြီးရင် တွင်းဝကို ကျောက်တုံးနဲ့ ပြန်ပိတ်ရတယ်။ ယာကုပ်က သူတို့ကို ညီအစ်ကိုတို့၊ ဘယ်အရပ်က လာတာလဲ လို့မေးတော့ ခါရန်မြို့ကပါ လို့ဖြေကြတယ်။ နာခေါ်ရဲ့မြေး လာဗန်ကို သိကြလား လို့မေးတော့ သိတာပေါ့ ဆိုပြီးဖြေတယ်။ သူနေကောင်းရဲ့လားလို့ ထပ်မေးတဲ့အခါ နေကောင်းပါတယ်။ ဟိုမှာ သူ့သမီးရာခေလ သိုးတွေနဲ့ လာနေတယ်လေ လို့ပြောကြတယ်။ ဒါနဲ့ သူက အခု နေ့လယ်ပိုင်းပဲ ရှိသေးတာ။ သိုးတွေစုသိမ်းချိန် မရောက်သေးဘူး။ သိုးတွေကို ရေတိုက်ပြီး ကျောင်းပါဦး လို့ပြောတယ်။ သူတို့ကလည်း သိုးအုပ်အားလုံး မစုံခင် ရေတိုက်လို့ မရဘူး။ အားလုံးစုံမှ ကျောက်တုံးကို လှိမ့်ဖယ်ပြီး ရေတိုက်ရတယ် လို့ပြောတယ်။ အဲဒီလိုပြောနေတုန်း သိုးကျောင်းသူလေးရာခေလကဖခင်ရဲ့သိုးတွေနဲ့အတူ ရောက်လာတယ်။ ယာကုပ်က ဦးကြီးလာဗန်ရဲ့သမီး ရာခေလနဲ့ သိုးတွေကိုလည်းမြင်ရောရေတွင်းဝက ကျောက်တုံးကို လှိမ့်ဖယ်ပေးပြီး လာဗန်ရဲ့သိုးတွေကို ရေတိုက်တယ်။ ပြီးတော့ ရာခေလကိုနမ်းပြီး ငိုတယ်။ သူဟာ ရာခေလအဖေရဲ့ဆွေမျိုးပါ၊ ရေဗက္ကာရဲ့သားပါလို့ ပြောပြလိုက်တော့ ရာခေလလည်း ပြေးသွားပြီး သူ့အဖေကို ပြောပြတယ်။ လာဗန်လည်း နှမရဲ့သား ယာကုပ်အကြောင်းကို ကြားတာနဲ့ ပြေးပြီးလာတွေ့တယ်။ ပြီးတော့ ယာကုပ်ကို ဖက်နမ်းပြီး အိမ်ခေါ်သွားတယ်။ ယာကုပ်က အကြောင်းစုံပြောပြတော့၊ လာဗန်က မင်းဟာ ငါ့သွေးသားရင်းချာပဲ လို့ပြောတယ်။ ယာကုပ်လည်း သူ့ဆီမှာ တစ်လကြာ နေတယ်။ နောက်တော့ လာဗန်က မင်းက ငါ့အမျိုးဖြစ်တာနဲ့ပဲ ငါ့အတွက် အခမဲ့အလုပ်လုပ်ပေးတာမျိုး မဖြစ်သင့်ပါဘူး။ လုပ်အားခ ဘယ်လောက်လိုချင်လဲ၊ ပြော ဆိုပြီး ယာကုပ်ကို မေးတယ်။ လာဗန်မှာ သမီးနှစ်ယောက်ရှိတယ်။ သမီးကြီးက လေအာ၊ သမီးငယ်က ရာခေလ။ လေအာက မျက်လုံးမျက်ဖန် မလှဘူး။ ရာခေလကတော့ ရုပ်ရည်လှပပြီး ဆွဲဆောင်မှုရှိတယ်။ ယာကုပ်က ရာခေလကို ချစ်မိသွားတော့ ဦးကြီးရဲ့သမီးငယ် ရာခေလကို ကျွန်တော်နဲ့ပေးစားမယ်ဆိုရင် ခုနစ်နှစ် အလုပ်လုပ်ပေးမယ် လို့ပြောတယ်။ လာဗန်က ငါ့သမီးကို တခြားလူနဲ့ပေးစားတာထက် မင်းနဲ့ပေးစားတာ ပိုကောင်းတာပေါ့။ ငါ့ဆီမှာ ဆက်နေ လို့ပြောတယ်။ ဒါနဲ့ ယာကုပ်က ရာခေလကိုရဖို့ ခုနစ်နှစ် အလုပ်လုပ်တယ်။ ရာခေလကို ချစ်လွန်းတော့ ခုနစ်နှစ်ဆိုတဲ့အချိန်ဟာ သူ့အတွက် ခဏလေးလိုပဲ။ နောက်တော့ ယာကုပ်က ကျွန်တော် အလုပ်လုပ်တဲ့ရက် စေ့သွားပြီ။ ကျွန်တော့်မိန်းမကို ပေးပါတော့။ သူနဲ့အတူနေပါရစေလို့ပြောတယ်။ လာဗန်လည်း မြို့သားအားလုံးကို ခေါ်ပြီးစားသောက်ပွဲလုပ်တယ်။ ညရောက်တော့ အခွင့်ကောင်းယူပြီး သမီးလေအာကို ယာကုပ်ဆီ ခေါ်လာတယ်။ ယာကုပ်လည်း သူနဲ့အတူ အိပ်တယ်။ လာဗန်က ကျွန်မဇိလပကို လေအာအတွက် လက်ဖွဲ့တယ်။ မိုးလင်းတော့ လေအာဖြစ်နေမှန်း ယာကုပ် သိသွားတဲ့အခါ ဦးကြီး ဘယ်လိုလုပ်လိုက်တာလဲ။ ရာခေလကို ရချင်လို့ ဦးကြီးဆီမှာ အလုပ်လုပ်တာပါ။ ကျွန်တော့်ကို ဘာလို့ လှည့်စားရတာလဲ ဆိုပြီး လာဗန်ကို ပြောတယ်။ လာဗန်ကလည်း ငါတို့ဒေသမှာ သမီးကြီးကို မပေးစားခင် သမီးငယ်ကို ပေးစားရိုးထုံးစံ မရှိဘူး။ လေအာနဲ့အတူ တစ်ပတ်လောက် ပွဲခံလိုက်ပါဦး။ ငါ့ဆီမှာ နောက်ထပ်ခုနစ်နှစ် အလုပ်လုပ်မယ်ဆိုရင် သမီးငယ်နဲ့ ပေးစားမယ် လို့ပြောတယ်။ ယာကုပ်က သဘောတူပြီး လေအာနဲ့အတူ တစ်ပတ်လောက် ပွဲခံတယ်။ ပြီးနောက် လာဗန်က ယာကုပ်ကို သမီးရာခေလနဲ့ ပေးစားတယ်။ ကျွန်မဗိလဟာကို ရာခေလအတွက် လက်ဖွဲ့တယ်။ ယာကုပ်က ရာခေလနဲ့ အိပ်တယ်။ လေအာထက် ရာခေလကို ပိုချစ်တော့ လာဗန်ဆီမှာ နောက်ထပ်ခုနစ်နှစ် အလုပ်လုပ်တယ်။ လေအာ အချစ်မခံရမှန်း ယေဟောဝါမြင်တဲ့အခါ သူ့ကို သားသမီးထွန်းကားစေတယ်။ ရာခေလကတော့ မြုံနေတယ်။ လေအာမှာ ကိုယ်ဝန်ရှိလာပြီး သားလေးမွေးတော့ ငါ့ဒုက္ခကို ယေဟောဝါဘုရား မြင်တယ်။ အခု ငါ့ယောက်ျား ငါ့ကို ချစ်တော့မှာပါ ဆိုပြီး ကလေးကို ရုဗင် လို့နာမည်ပေးတယ်။ ကိုယ်ဝန်ထပ်ရပြီး သားလေးမွေးလာတော့ ငါအချစ်မခံရဘူးဆိုတာ ယေဟောဝါကြားလို့ ဒီသားကိုထပ်ပေးတာပဲ ဆိုပြီး ကလေးကို ရှိမောင် လို့နာမည်ပေးတယ်။ နောက်ထပ် ကိုယ်ဝန်ရပြီး သားလေးမွေးလာတယ်။ သားသုံးယောက်တောင် မွေးပေးပြီဆိုမှတော့ ဒီတစ်ခါ ငါ့ယောက်ျားက ငါ့ကို ပိုပြီးတွယ်တာလာမှာပဲ ဆိုပြီး ကလေးကို လေဝိ လို့နာမည်ပေးတယ်။ နောက်ထပ် ကိုယ်ဝန်ရှိလာပြီး သားလေးမွေးတဲ့အခါ အခု ယေဟောဝါကို ငါချီးမွမ်းမယ် ဆိုပြီး ကလေးကို ယုဒ လို့နာမည်ပေးတယ်။ အဲဒီနောက် သားသမီး မထွန်းကားတော့ဘူး။,1,Ge,29,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/29/
audio/nwt_01_Ge_BU_30.mp3,အခန်းကြီး (၃၀) ရာခေလက ယာကုပ်အတွက် သားသမီး မမွေးပေးနိုင်မှန်း သိတဲ့အခါ အစ်မကို မနာလိုဖြစ်လာတယ်။ ဒါကြောင့် ကျွန်မကို သားသမီးပေးပါ။ ဒီလိုမှမဟုတ်ရင် သေရပါတော့မယ် ဆိုပြီး ယာကုပ်ကို ပြောတယ်။ ယာကုပ်လည်း အရမ်းစိတ်ဆိုးပြီး ငါက ဘုရားမှ မဟုတ်တာ။ မင်းကို သားသမီးမွေးဖွားခွင့် မပေးတာ ဘုရားသခင်ပဲ လို့ပြန်ပြောတယ်။ ဒါနဲ့ ရာခေလက ကျွန်မိန်းမဗိလဟာ ရှိသားပဲ။ သူနဲ့အတူ အိပ်ပါလား။ သူသာ ကလေးမွေးခဲ့ရင် ကျွန်မ သားသမီးရနိုင်ကောင်းပါရဲ့ လို့ပြောပြီး၊ ဗိလဟာကို အပ်လိုက်တော့ ယာကုပ်က သူနဲ့အိပ်တယ်။ ဗိလဟာမှာ ကိုယ်ဝန်ရှိလာပြီး ယာကုပ်အတွက် သားလေးမွေးတယ်။ ရာခေလက ဘုရားသခင်ဟာ ငါ့ရဲ့တရားသူကြီးပဲ။ ငါ့အသံကိုကြားလို့ သားတစ်ယောက် ပေးသနားပြီ ဆိုပြီး ကလေးကို ဒန် လို့နာမည်ပေးတယ်။ ဗိလဟာမှာ ကိုယ်ဝန်ထပ်ရှိလာပြီး ဒုတိယသားကို မွေးတယ်။ ရာခေလက အစ်မနဲ့နပန်းလုံးတာ ငါနိုင်ပြီ ဆိုပြီး ကလေးကို နဿလိ လို့နာမည်ပေးတယ်။ လေအာကသားသမီးမထွန်းကားတော့မှန်း သိတဲ့အခါ ကျွန်မိန်းမ ဇိလပကို ယာကုပ်လက်ထဲ အပ်လိုက်တယ်။ ဇိလပကယာကုပ်အတွက် သားလေး မွေးပေးတယ်။ လေအာက အလားအလာကောင်းပြီ ဆိုပြီး ကလေးကို ဂဒ် လို့နာမည်ပေးတယ်။ ဇိလပက ဒုတိယသားကိုမွေးတဲ့အခါ၊ လေအာကပျော်လိုက်တာ။ အမျိုးသမီးတွေက ငါ့ကိုပျော်ရွှင်ချမ်းမြေ့တဲ့သူလို့ ခေါ်ကြမှာ သေချာတယ် ဆိုပြီးကလေးကို အာရှာ လို့နာမည်ပေးတယ်။ ဂျုံစပါးရိတ်သိမ်းချိန်မှာ ရုဗင်က လယ်တောထဲသွားရင်း အနုဆေးသီး ကိုတွေ့တော့ မိခင်လေအာဆီယူလာတယ်။ ရာခေလက နင့်သားယူလာတဲ့ အနုဆေးသီး နည်းနည်းလောက်ပေးပါလားလို့တောင်းတယ်။ လေအာက ငါ့ယောက်ျားကို ယူထားတာ အားမရသေးလို့ ငါ့သား ခူးလာတဲ့ အနုဆေးသီးတွေကိုပါ ယူဦးမလို့လား လို့ပြောတော့ ရာခေလက ကောင်းပြီလေ။ နင့်သား ခူးလာတဲ့ အနုဆေးသီးကိုပေးရင် ဒီည နင်နဲ့အိပ်ဖို့ သူ့ကိုလွှတ်လိုက်မယ် လို့ပြောတယ်။ ညနေပိုင်းရောက်တော့ လေအာက လယ်တောကနေ ပြန်လာတဲ့ ယာကုပ်ကို ထွက်ကြိုပြီး ကျွန်မရဲ့သား ခူးလာတဲ့ အနုဆေးသီးကို ပေးလိုက်ရလို့ ဒီည ရှင် ကျွန်မနဲ့အိပ်ရမယ် လို့ပြောတယ်။ ယာကုပ်လည်း အဲဒီညမှာ သူနဲ့အတူ အိပ်တယ်။ ဘုရားသခင်က လေအာရဲ့ဆုတောင်းသံကို ကြားပြီး အဖြေပေးတဲ့အတွက် သူ့မှာ ကိုယ်ဝန်ရှိလာတယ်။ အချိန်တန်တော့ ယာကုပ်အတွက် ငါးယောက်မြောက်သားကို မွေးတယ်။ အဲဒီအခါ လေအာက ငါ့ကျွန်မကို ငါ့ယောက်ျားဆီ အပ်လိုက်လို့ ငါ့ကို ဘုရားသခင် အခပေးပြီ ဆိုပြီး သားကို အိသခါ လို့နာမည်ပေးတယ်။ လေအာမှာ ကိုယ်ဝန်ထပ်ရှိလာပြီး ယာကုပ်အတွက် ခြောက်ယောက်မြောက်သားကို မွေးတယ်။ ဒါနဲ့ လေအာက ဘုရားသခင်က ကောင်းတဲ့ ဆုလက်ဆောင် ပေးသနားပြီ။ သားခြောက်ယောက် မွေးပေးပြီးပြီဆိုတော့ ယောက်ျားက ငါ့ကို ပစ်ပစ်ခါခါမလုပ်လောက်ပါဘူး ဆိုပြီး ကလေးကို ဇာဗုလုန် လို့ နာမည်ပေးတယ်။ အဲဒီနောက် သမီးတစ်ယောက် မွေးလာတဲ့အခါ ဒိန လို့နာမည်ပေးတယ်။ နောက်ဆုံးတော့ ဘုရားသခင်က ရာခေလကို သတိရတယ်။ ဒါကြောင့် သူ့ဆုတောင်းသံကို ကြားပြီး အဖြေပေးတဲ့အနေနဲ့ သားဖွားနိုင်စွမ်း ပေးတယ်။ ဒါနဲ့ သူ ကိုယ်ဝန်ရှိလာပြီး သားလေးမွေးတော့ ငါခံရတဲ့ ကဲ့ရဲ့ရှုတ်ချခြင်းကို ဘုရားသခင် ဖယ်ရှားပေးပြီ လို့ပြောတယ်။ ပြီးတော့ ယေဟောဝါက ငါ့ကို သားတစ်ယောက် ထပ်ပေးပြီ ဆိုပြီး ကလေးကို ယောသပ် လို့နာမည်ပေးတယ်။ ယောသပ်ကို ရာခေလ မွေးပြီးတာနဲ့ယာကုပ်က ကျွန်တော် ကိုယ့်မြို့ကိုယ့်ရွာပြန်ပါရစေ။ ဦးကြီးဆီမှာအလုပ်လုပ်ပြီးရထားတဲ့ သားမယားတွေကို ခေါ်သွားမယ်။ ဦးကြီးအတွက် ကျွန်တော် ဘယ်လိုအလုပ်လုပ်ပေးခဲ့မှန်း ဦးကြီး ကောင်းကောင်းသိပါတယ်လို့လာဗန်ကို ပြောတယ်။ လာဗန်က ဒီမှာပဲ ဆက်နေပါကွာ။နိမိတ်ဖတ်ကြည့်လိုက်တော့ယေဟောဝါဘုရားကမင်းကြောင့် ငါ့ကိုကောင်းချီးပေးနေမှန်း ငါသိရတယ်။ မင်း လုပ်အားခ ဘယ်လောက် လိုချင်လဲ ပြော။ ငါပေးမယ် လို့ပြောတယ်။ ယာကုပ်က ကျွန်တော် ဘယ်လို အလုပ်လုပ်ပေးခဲ့တယ်၊ ကျွန်တော့်ကြောင့် တိရစ္ဆာန်တွေ ဘယ်လောက် တိုးပွားလာတယ်ဆိုတာ ဦးကြီးသိပါတယ်။ ကျွန်တော်မလာခင်က ဦးကြီးဆီမှာ တိရစ္ဆာန်နည်းနည်းပဲရှိပေမဲ့ အခုတော့ များလာပြီ။ ကျွန်တော်ရောက်ပြီးကတည်းက ဦးကြီးကို ယေဟောဝါဘုရား ကောင်းချီးပေးခဲ့တာပဲ။ အခုတော့ ကျွန်တော် ကိုယ့်မိသားစုကို ရှာကျွေးချင်ပါပြီ လို့ပြန်ပြောတယ်။ ဒါနဲ့ လာဗန်က မင်းကို ငါဘာပေးရမလဲလို့မေးတော့ ယာကုပ်က ဘာမှပေးဖို့ မလိုပါဘူး။ ဦးကြီးရဲ့ တိရစ္ဆာန်တွေကို ဆက်ထိန်းကျောင်းပေးပါ့မယ်။ ကျွန်တော်တောင်းဆိုတဲ့အတိုင်းသာ လုပ်ပေးပါ။ ဒီနေ့၊ တိရစ္ဆာန်အုပ်ထဲ လှည့်ပတ်ကြည့်ရအောင်။ ဦးကြီးက အကွက်အကျားပါတဲ့ သိုးတွေ၊အညိုကွက်ပါတဲ့ သိုးထီးလေးတွေ၊အကွက်အကျားပါတဲ့ ဆိတ်မတွေကို သီးသန့်ဖယ်ထားပါ။ ခုချိန်ကစပြီး နောက်ထပ်မွေးလာတဲ့ အဲဒီလိုအကောင်မျိုးတွေဟာ ကျွန်တော့်လုပ်အားခပဲ။ ကျွန်တော်ရိုးသားမှန်း အဲဒီအကောင်တွေကို ဦးကြီးလာကြည့်တဲ့နေ့မှာ သိရလိမ့်မယ်။ အကွက်အကျားမပါတဲ့ ဆိတ်မတွေ၊ အညိုကွက်မပါတဲ့ သိုးထီးလေးတွေကို ကျွန်တော့်ဆီမှာသာ တွေ့ခဲ့ရင် ကျွန်တော်ခိုးတယ်လို့မှတ်ပါ လို့ပြောလိုက်တယ်။ လာဗန်ကလည်းကောင်းပြီလေ။ မင်းပြောသလို လုပ်ကြတာပေါ့လို့ပြောတယ်။ အဲဒီနေ့မှာ လာဗန်က အကွက်အကျားပါတဲ့ ဆိတ်ထီးတွေ၊ အကွက်အပြောက်ပါတဲ့ဆိတ်မတွေ၊အဖြူကွက်နဲ့ အညိုကွက်ပါတဲ့ သိုးထီးလေးတွေအားလုံးကို သီးသန့်ဖယ်ပြီး သားတွေလက်ထဲ အပ်လိုက်တယ်။ ပြီးတော့ အဲဒီတိရစ္ဆာန်တွေကို ယာကုပ်နဲ့ သုံးရက်ခရီး ဝေးတဲ့နေရာဆီ ခေါ်သွားတယ်။ယာကုပ်ကတော့ကျန်တဲ့ တိရစ္ဆာန်တွေကိုဆက်ထိန်းကျောင်းတယ်။ ယာကုပ်က လိဗနာပင်၊ ဗာဒံပင်နဲ့ ပိုးစာပင် ရဲ့ သစ်ကိုင်းစိမ်းတွေကို ခုတ်ပြီး အဖြူအစင်းတွေပေါ်အောင် အခွံခွာလိုက်တယ်။ တိရစ္ဆာန်တွေ ရေလာသောက်တဲ့အခါ အခွံခွာထားတဲ့ သစ်ကိုင်းတွေရှေ့မှာ မိတ်လိုက်အောင်လို့ ယာကုပ်က အဲဒီသစ်ကိုင်းတွေကို တိရစ္ဆာန်တွေမြင်အောင် ရေသောက်ခွက်ထဲ ချထားလိုက်တယ်။ တိရစ္ဆာန်တွေက အဲဒီသစ်ကိုင်းတွေရှေ့မှာ မိတ်လိုက်ပြီး အစင်းတွေ၊ အကွက်အကျားတွေပါတဲ့ အကောင်တွေ မွေးလာတယ်။ ယာကုပ်က အစင်းတွေ၊ အညိုကွက်တွေပါတဲ့ သိုးထီးလေးတွေကို ရွေးထုတ်ပြီး လာဗန်ရဲ့တိရစ္ဆာန်တွေ မြင်ကွင်းမှာ ထားလိုက်တယ်။ အဲဒီနောက် သူ့တိရစ္ဆာန်တွေကို လာဗန်ရဲ့တိရစ္ဆာန်တွေနဲ့ မရောသွားအောင် ခွဲထားလိုက်တယ်။ ယာကုပ်က သန်မာတဲ့တိရစ္ဆာန်တွေ မိတ်လိုက်တဲ့အခါတိုင်း သစ်ကိုင်းတွေကို သူတို့မြင်အောင် ရေတိုက်ခွက်ထဲ ချပေးတယ်။ တိရစ္ဆာန်တွေက သစ်ကိုင်းတွေနားမှာ မိတ်လိုက်ကြတယ်။ ပိန်တဲ့တိရစ္ဆာန်တွေရှေ့မှာတော့ သစ်ကိုင်းတွေ မထားပေးဘူး။ ဒါကြောင့် ပိန်တဲ့အကောင်တွေက လာဗန်ရဲ့ဥစ္စာတွေ၊ သန်မာတဲ့အကောင်တွေက ယာကုပ်ရဲ့ဥစ္စာတွေ ဖြစ်လာတယ်။ ဒီလိုနဲ့ယာကုပ်ဟာအင်မတန် ချမ်းသာလာတယ်။သိုးနွားတွေ၊ ကုလားအုတ်တွေ၊ မြည်းတွေ၊ ကျွန်တွေ အများကြီး ပိုင်ဆိုင်လာတယ်။,1,Ge,30,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/30/
audio/nwt_01_Ge_BU_31.mp3,အခန်းကြီး (၃၁) နောက်တော့ လာဗန်ရဲ့သားတွေက ငါတို့အဖေပိုင်သမျှကို ယာကုပ်ယူသွားပြီ။ အဖေ့ဥစ္စာတွေနဲ့ သူကြီးပွားနေတာ လို့ပြောနေကြတာကို ယာကုပ်ကြားတယ်။ လာဗန်ရဲ့မျက်နှာကို ကြည့်တော့လည်း သဘောထားပြောင်းသွားမှန်း ယာကုပ်ရိပ်မိတယ်။ ယေဟောဝါက မင်းရဲ့ဘိုးဘေးတွေ၊ ဆွေမျိုးတွေရှိတဲ့ပြည်ကို ပြန်ပါ။ မင်းနဲ့အတူ ငါအမြဲရှိမယ် လို့ပြောတယ်။ အဲဒီအခါ ယာကုပ်ကရာခေလနဲ့လေအာကို သူ့တိရစ္ဆာန်အုပ်ရှိတဲ့ လယ်တောဆီ လာဖို့ မှာလိုက်တယ်။ ပြီးတော့ သူတို့ကို ပြောတယ် မင်းတို့အဖေက ငါ့အပေါ် သဘောထားပြောင်းသွားမှန်း ငါသိတယ်။ ဒါပေမဲ့ ငါ့အဖေကိုးကွယ်တဲ့ ဘုရားသခင်က ငါနဲ့အတူ ရှိတယ်။ မင်းတို့အဖေအတွက် ငါအစွမ်းကုန် လုပ်ပေးခဲ့တာ မင်းတို့ အသိဆုံးပါ။ သူက ငါ့ကိုလှည့်စားပြီး ငါ့လုပ်အားခကို ဆယ်ကြိမ်တောင် ပြောင်းလဲခဲ့ပေမဲ့ ငါ့ကိုထိခိုက်အောင် လုပ်ဖို့ ဘုရားသခင် ခွင့်မပြုခဲ့ဘူး။ အကွက်အကျားပါတဲ့ အကောင်တွေဟာ မင်းလုပ်အားခပဲ လို့ သူပြောတော့ တိရစ္ဆာန်တစ်အုပ်လုံးက အကွက်အကျားတွေ မွေးလာတယ်။ အစင်းပါတဲ့ အကောင်တွေဟာ မင်းလုပ်အားခပဲ လို့ပြောတော့လည်း တိရစ္ဆာန်တစ်အုပ်လုံးက အစင်းပါတဲ့အကောင်တွေမွေးလာတယ်။ ဒီနည်းနဲ့ ဘုရားသခင်က မင်းတို့အဖေရဲ့ တိရစ္ဆာန်အုပ်ကို ငါ့လက်ထဲ အပ်တယ်။ တိရစ္ဆာန်တွေ မိတ်လိုက်ချိန်မှာ ငါအိပ်ပျော်သွားတော့ အိပ်မက်မက်တယ်။ အိပ်မက်ထဲမှာ မိတ်လိုက်နေတဲ့ဆိတ်ထီးတွေကအစင်းတွေ၊ အကွက်အကျားတွေပါတဲ့ အကောင်တွေ ဖြစ်နေတာကို ငါတွေ့လိုက်တယ်။ စစ်မှန်တဲ့ဘုရားသခင်ရဲ့ ကောင်းကင်တမန်က အိပ်မက်ထဲမှာ ယာကုပ် လို့ခေါ်တော့ ငါက ခင်ဗျာ လို့ပြန်ထူးတယ်။ အဲဒီအခါ သူက ကြည့်လိုက်ပါ။ မိတ်လိုက်နေတဲ့ ဆိတ်ထီးတွေဟာ အစင်းတွေ၊ အကွက်အကျားတွေပါတဲ့ အကောင်တွေချည်းပဲဆိုတာ မင်း မြင်ပြီလား။ မင်းကို လာဗန်ဘာလုပ်တယ်ဆိုတာ ငါအားလုံးသိတယ်။ မင်းက ဗေသလအရပ်မှာ ကျောက်တိုင်ကို ဆီလောင်းပြီး သစ္စာကတိပြုခဲ့တယ်။ အဲဒီတုန်းက မင်းဆီရောက်လာတဲ့ စစ်မှန်တဲ့ဘုရားသခင်ဟာ ငါပဲ။ အခု၊ ဒီပြည်ကနေထွက်ပြီး ကိုယ့်ဇာတိမြေကို ပြန်ပါ တဲ့။ ရာခေလနဲ့လေအာကလည်း အဖေ့အိမ်ကနေ ကျွန်မတို့အမွေရစရာ ဘာမှမရှိဘူး။ အဖေက ကျွန်မတို့ကို ရောင်းစားပြီး ရသမျှငွေကို သုံးဖြုန်းလိုက်ကတည်းက ကျွန်မတို့ကို သူစိမ်းတွေလို သဘောထားခဲ့တယ်။ အဖေ့ဆီက ဘုရားသခင်သိမ်းယူလိုက်တဲ့ စည်းစိမ်အားလုံးဟာ ကျွန်မတို့နဲ့ သားသမီးတွေရဲ့ဥစ္စာပဲ။ ဒါကြောင့် ဘုရားသခင်ပြောသလိုသာ လုပ်ပါ လို့ပြန်ပြောတယ်။ ဒါနဲ့ ယာကုပ်က သားမယားတွေကို ကုလားအုတ်ပေါ် တင်တယ်။ ပြီးတော့ တိရစ္ဆာန်အုပ်တွေ၊ စုဆောင်းထားတဲ့ ပစ္စည်းဥစ္စာတွေ၊ ပါဒန်အာရံအရပ်မှာရခဲ့တဲ့ တိရစ္ဆာန်တွေ အားလုံးကိုယူပြီး အဖေအိဇက်ရှိရာ ခါနန်ပြည်ကို ထွက်သွားတယ်။ လာဗန် သိုးမွေးညှပ်ဖို့ သွားနေတုန်း ရာခေလက အဖေ့ရဲ့ တေရပ်ရုပ်တု ကိုခိုးယူခဲ့တယ်။ ယာကုပ်ကလည်း လာဗန်ကို အသိမပေးဘဲ ထွက်သွားတယ်။ ဒီလိုနဲ့ အာရံအမျိုးသား လာဗန်ကို လှည့်စားခဲ့တယ်။ ယာကုပ်က သူ့မိသားစု၊ ပစ္စည်းဥစ္စာအားလုံးနဲ့အတူ မြစ်ကြီး တစ်ဖက်ကမ်းကို ကူးသွားတယ်။ အဲဒီနောက် ဂိလဒ် တောင်တန်းဒေသဘက်ကို ဦးတည်သွားတယ်။ ယာကုပ်ထွက်သွားမှန်း နောက်သုံးရက်ကြာမှ လာဗန်သိတယ်။ ဒါနဲ့ သူ့လူတွေကိုခေါ်ပြီး ယာကုပ်နောက်လိုက်တာ ခုနစ်ရက်ကြာမှ ဂိလဒ်တောင်တန်းဒေသမှာ မီတော့တယ်။ ညရောက်တော့ အာရံအမျိုးသား လာဗန်ရဲ့အိပ်မက်ထဲမှာ ဘုရားသခင် ရောက်လာပြီး ယာကုပ်ကို စကားပြောတဲ့အခါ ဆင်ခြင်ပါ လို့မှာတယ်။ ယာကုပ်ကဂိလဒ်တောင်တန်းမှာ တဲထိုးထားတယ်။ လာဗန်လည်း ရောက်လာတဲ့အခါ သူ့လူတွေနဲ့အတူ အဲဒီတောင်တန်းမှာ စခန်းချတယ်။ အဲဒီနောက်ယာကုပ်ဆီ သွားပြီး၊ မင်း ဘယ်လိုလုပ်လိုက်တာလဲ။ ငါ့ကိုလည်း အသိမပေးပါလား။ စစ်သုံ့ပန်းတွေကို ခေါ်သွားသလို ငါ့သမီးတွေကို ဘာလို့ခေါ်သွားတာလဲ။ ဘာလို့ ငါ့ကိုလှည့်စားပြီး မပြောမဆိုနဲ့ တိတ်တိတ်လေး ထွက်ပြေးရတာလဲ။ ငါ့ကိုသာပြောခဲ့ရင် ချူတပ်ဗုံတွေ စောင်းတွေ တီး၊ သီချင်းတွေဆိုပြီး ဝမ်းသာအားရ လိုက်ပို့မှာပေါ့။ အခုတော့ ငါ့သမီးတွေ၊ မြေးတွေကို နမ်းခွင့်တောင် မပေးဘူး။ မင်းလုပ်ပုံက တော်တော်ဆိုးတာပဲ။ မင်းတို့ဒုက္ခရောက်အောင် ငါလုပ်လို့ရတယ်။ ဒါပေမဲ့ မနေ့ညမှာ မင်းတို့အဖေကိုးကွယ်တဲ့ ဘုရားသခင်က ယာကုပ်ကို စကားပြောတဲ့အခါ ဆင်ခြင်ပါ ဆိုပြီး ငါ့ကိုမှာတယ်။ မင်းအဖေရဲ့အိမ်ကို ပြန်ချင်လွန်းလို့ ထွက်သွားတယ်ဆိုရင်လည်း ငါ့ရဲ့ဘုရားရုပ်တုတွေကို ဘာလို့ခိုးသွားတာလဲ လို့ပြောတယ်။ ဒါနဲ့ ယာကုပ်က ဦးကြီးရဲ့သမီးတွေကို ကျွန်တော်နဲ့ခွဲလိုက်မှာ စိုးလို့ပါ။ ဦးကြီးရဲ့ဘုရားရုပ်တုတွေကို တစ်ယောက်ယောက်ဆီမှာ တွေ့ရင် အရှင်မထားပါနဲ့။ ကျွန်တော့်ပစ္စည်းတွေကို အားလုံးရှေ့မှာ ရှာကြည့်ပါ။ ဦးကြီးရဲ့ရုပ်တုကို တွေ့ရင် ယူသွားပါ လို့ လာဗန်ကို ပြန်ပြောတယ်။ အဲဒီရုပ်တုတွေကို ရာခေလခိုးထားမှန်း ယာကုပ်မသိဘူး။ ဒါနဲ့ လာဗန်လည်း ယာကုပ်ရဲ့တဲ၊ လေအာရဲ့တဲ၊ ကျွန်မနှစ်ယောက်ရဲ့ တဲတွေထဲ ဝင်ရှာပေမဲ့ မတွေ့ဘူး။ နောက်ဆုံး လေအာရဲ့တဲကနေ ထွက်ပြီး ရာခေလရဲ့တဲထဲ ဝင်ရှာတယ်။ ရာခေလက တေရပ်ရုပ်တုကို အမျိုးသမီးသုံး ကုလားအုတ်ကုန်းနှီးအိတ်ထဲ ထည့်ပြီး အဲဒီအိတ်ပေါ်မှာ ထိုင်နေတယ်။ ဒါကြောင့် လာဗန်က တဲတစ်ခုလုံး နှံ့အောင်ရှာပေမဲ့ မတွေ့ဘူး။ ရာခေလက ဖခင်ကို မိန်းမတို့ဓမ္မတာအတိုင်း ဖြစ်နေလို့ မထနိုင်တာကို စိတ်မရှိပါနဲ့ လို့ပြောတယ်။ လာဗန်လည်း နှံ့အောင်ရှာပေမဲ့ တေရပ်ရုပ်တုကို မတွေ့ဘူး။ အဲဒီအခါ ယာကုပ်စိတ်ဆိုးပြီး လာဗန်ကို အပြစ်တင်တယ်။ ကျွန်တော် ဘာအမှားလုပ်မိလို့လဲ။ ဘာအပြစ်လုပ်မိလို့ ကျွန်တော့်နောက်ကို အသည်းအသန် လိုက်ရတာလဲ။ အခု ကျွန်တော့်ပစ္စည်းတွေကို ရှာပြီးပြီပဲ။ ဦးကြီးပိုင်တာ ဘာများတွေ့လို့လဲ။ တွေ့ရင် ဒီလူအားလုံးရှေ့မှာ ချပြပါ။ ဘယ်သူလွန်သလဲဆိုတာ သူတို့ဆုံးဖြတ်ပါစေ။ ဦးကြီးဆီမှာ ကျွန်တော် အနှစ် ၂၀ နေခဲ့တယ်။ ဦးကြီးရဲ့သိုးတွေဆိတ်တွေ သားလျှောတာ တစ်ခါမှ မရှိခဲ့ဘူး။ ဦးကြီးရဲ့သိုးထီးတွေကိုလည်း ကျွန်တော် တစ်ခါမှ မစားခဲ့ဖူးဘူး။ သားရဲကိုက်တဲ့အကောင်တွေကို ဦးကြီးဆီ တစ်ခါမှ မယူလာဖူးဘူး။ ကိုယ်တိုင်ပဲ အရှုံးခံခဲ့တယ်။ နေ့မှာဖြစ်ဖြစ်၊ ညမှာဖြစ်ဖြစ် တိရစ္ဆာန်တွေ အခိုးခံရရင်လည်း ကျွန်တော့်ကိုပဲ ပြန်လျော်ခိုင်းတယ်။ နေပူဒဏ်၊ ညရဲ့အအေးဒဏ်ကို ခံခဲ့ရတယ်။ အိပ်ရေးလည်း ပျက်ခဲ့ရတယ်။ ဦးကြီးအိမ်မှာ အနှစ် ၂၀ လုံးလုံး ဒီလိုအပင်ပန်းခံခဲ့တယ်။ ဦးကြီးရဲ့သမီးနှစ်ယောက်အတွက် ၁၄ နှစ်၊ တိရစ္ဆာန်တွေအတွက် ၆ နှစ် အလုပ်လုပ်ခဲ့တယ်။ ဦးကြီးက ကျွန်တော့်လုပ်အားခကိုလည်း ဆယ်ကြိမ် ပြောင်းလဲပစ်တယ်။ အာဗြဟံကိုးကွယ်တဲ့ဘုရား၊ကျွန်တော့်အဖေအိဇက် ကြောက်ရွံ့တဲ့ဘုရားသာ ကျွန်တော့်ဘက်မှာ မရှိဘူးဆိုရင် ဦးကြီးက ကျွန်တော့်ကို လက်ချည်းသက်သက် ပြန်လွှတ်လိုက်မှာပဲ။ ကျွန်တော်ဒုက္ခခံပြီး ပင်ပင်ပန်းပန်း လုပ်ခဲ့တာကို ဘုရားသခင်သိလို့ မနေ့ညက ဦးကြီးကို ဆုံးမတာပါ လို့ပြောတယ်။ ဒါနဲ့ လာဗန်က ယာကုပ်ကို ဒီသမီးတွေဟာ ငါ့သမီးတွေ၊ ဒီကလေးတွေဟာငါ့ကလေးတွေ၊ဒီတိရစ္ဆာန်တွေဟာ ငါ့တိရစ္ဆာန်တွေပဲ။ အခုမြင်သမျှအားလုံး ငါနဲ့ ငါ့သမီးတွေရဲ့ဥစ္စာတွေပဲ။ သူတို့တွေ၊ သူတို့မွေးတဲ့ကလေးတွေ ထိခိုက်အောင် ငါလုပ်ပါ့မလား။ ကဲ၊ ကတိသစ္စာပြုကြရအောင်။ ဒို့နှစ်ယောက်အတွက် သက်သေပေါ့ကွာလို့ပြောတယ်။ ယာကုပ်လည်း ကျောက်တုံးတစ်တုံးကို ယူပြီး စိုက်ထူလိုက်တယ်။ သူ့လူတွေကို ကျောက်တုံးတွေ စုကြ လို့ပြောတော့ ကျောက်တုံးတွေကို စုပုံကြတယ်။ ပြီးနောက် အဲဒီကျောက်ပုံပေါ်မှာ သူတို့စားသောက်ကြတယ်။ အဲဒီကျောက်ပုံကိုလာဗန်က ယေဂါဆဟာဒုသလို့ခေါ်ပြီး ယာကုပ်ကတော့ ဂါလဒ်လို့ခေါ်တယ်။ လာဗန်က ဒီနေ့ ဒီကျောက်ပုံဟာ ဒို့နှစ်ယောက်အတွက် သက်သေပဲ လို့ပြောတယ်။ ဒါကြောင့် အဲဒီကျောက်ပုံကို ဂါလဒ်လို့ ခေါ်တယ်။ ကင်းမျှော်စင်လို့လည်း ခေါ်တယ်။ လာဗန်က ဒို့နှစ်ယောက် မျက်ကွယ်ရာရောက်တဲ့အခါ ယေဟောဝါက ငါတို့ကို စောင့်ကြည့်နေပါစေ။ ငါ့သမီးတွေကို မင်း နှိပ်စက်ရင်၊ ငါ့သမီးတွေအပြင် တခြားမိန်းမတွေ ထပ်ယူရင် လူတွေမမြင်ပေမဲ့ ငါတို့ရဲ့သက်သေ ဘုရားသခင် မြင်တယ်ဆိုတာ သတိရပါ လို့ပြောပြီး၊ ဒီမှာ ကျောက်ပုံရှိတယ်။ ငါတို့ ကတိသစ္စာပြုခဲ့တယ်ဆိုတဲ့ သက်သေအဖြစ် ကျောက်တိုင်လည်း ရှိတယ်။ ငါက မင်းကို အန္တရာယ်ပြုဖို့ ဒီကျောက်ပုံကို ကျော်မလာဘူး။ မင်းလည်း ငါ့ကို အန္တရာယ်ပြုဖို့ ဒီကျောက်ပုံနဲ့ ကျောက်တိုင်ကို ကျော်မလာရဘူး။ ဒီကျောက်ပုံနဲ့ ကျောက်တိုင်ဟာ သက်သေပဲ။ အာဗြဟံကိုးကွယ်တဲ့ ဘုရား၊ နာခေါ်ကိုးကွယ်တဲ့ ဘုရား၊ သူတို့အဖေကိုးကွယ်တဲ့ ဘုရားက ဒို့နှစ်ယောက်ကို တရားစီရင်ပါစေ လို့ပြောတယ်။ ယာကုပ်လည်း ဖခင်အိဇက် ကြောက်ရွံ့တဲ့အရှင်ကို တိုင်တည်ပြီး သစ္စာဆိုတယ်။ အဲဒီနောက် ယာကုပ်က တောင်ပေါ်မှာ ပူဇော်သက္ကာဆက်သပြီး သူ့လူတွေကို စားသောက်ဖို့ ခေါ်တယ်။ သူတို့စားသောက်ပြီး တောင်ပေါ်မှာ ညအိပ်ကြတယ်။ လာဗန်လည်း မနက်စောစောထ၊ သမီးတွေ၊ မြေးတွေကိုနမ်းပြီး ဆုမွန်ကောင်းတောင်းပေးတယ်။ အဲဒီနောက် လမ်းခွဲပြီး အိမ်ပြန်သွားတယ်။,1,Ge,31,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/31/
audio/nwt_01_Ge_BU_32.mp3,အခန်းကြီး (၃၂) ယာကုပ်ကခရီးဆက်သွားတော့ ဘုရားသခင့် ကောင်းကင်တမန်တွေနဲ့ ဆုံတယ်။ သူတို့ကို တွေ့တာနဲ့ ဒါ ဘုရားသခင့်တပ်စခန်းပဲ ဆိုပြီး အဲဒီနေရာကို မဟာနိမ် လို့နာမည်ပေးတယ်။ အဲဒီနောက် ယာကုပ်က ဧဒုံပြည်လို့ခေါ်တဲ့ စိရပြည်မှာရှိတဲ့ အစ်ကိုဧသောဆီ တမန်တွေ ကြိုလွှတ်ပြီး၊ သခင့်ကျွန်ယာကုပ် ပြောခိုင်းလိုက်တာက လာဗန်ဆီမှာ ကျွန်တော် အကြာကြီးနေပြီး အခုမှ ပြန်လာတာပါ။ သိုး၊ နွား၊ မြည်း၊ ကျွန်တွေ ရခဲ့ပါပြီ။ သခင့်မျက်နှာသာရဖို့ အခုလို ကြိုပြီး သတင်းပို့ထားတာပါ လို့ ပြောခိုင်းတယ်။ တမန်တွေလည်း ယာကုပ်ဆီ ပြန်လာပြီး သခင့်အစ်ကို ဧသောနဲ့ တွေ့ခဲ့ပါတယ်။ သခင့်ကိုတွေ့ဖို့ လူ ၄၀၀ နဲ့အတူ လာနေပါတယ် လို့ပြောပြတယ်။ ယာကုပ်က တအားကြောက်ပြီး စိုးရိမ်သွားတယ်။ ဒါကြောင့် သူ့လူတွေ၊ သိုးနွားတွေ၊ ကုလားအုတ်တွေကို နှစ်စုခွဲလိုက်တယ်။ တစ်စုကို ဧသောတိုက်ခဲ့ရင် နောက်တစ်စုတော့ လွတ်ကောင်းပါရဲ့ ဆိုပြီး တွေးမိလို့ပဲ။ အဲဒီနောက် ယာကုပ်က အဘိုးအာဗြဟံရဲ့ ဘုရား၊ အဖေအိဇက်ရဲ့ ဘုရား၊ မင်းရဲ့တိုင်းပြည်နဲ့ ဆွေမျိုးတွေဆီ ပြန်ပါ။ မင်းကို ငါကောင်းချီးပေးမယ် လို့ပြောခဲ့တဲ့ဘုရား ယေဟောဝါ၊ ကိုယ်တော်ပြခဲ့တဲ့ ခိုင်မြဲတဲ့မေတ္တာနဲ့ သစ္စာတွေကို ကျွန်တော် မခံစားထိုက်ပါဘူး။ ဂျော်ဒန်မြစ်ကို တောင်ဝှေးတစ်ချောင်းနဲ့ပဲ ဖြတ်ကူးခဲ့တာ။ အခုတော့ ကျွန်တော့်မှာ အုပ်စုနှစ်စု ရှိနေပါပြီ။ အစ်ကိုဧသောရဲ့လက်ကနေ ကယ်တင်ပေးပါလို့ ဆုတောင်းပါတယ်။ ကျွန်တော့်ကိုရော သားမယားတွေကိုပါ သူတိုက်ခိုက်မှာ စိုးလို့ပါ။ ကိုယ်တော်က မင်းကို ငါကောင်းချီးပေးမယ်။ မင်းရဲ့မျိုးနွယ်ကို ပင်လယ်သဲပွင့်တွေလို မရေတွက်နိုင်အောင် များပြားစေမယ် လို့ပြောခဲ့ပါပြီ ဆိုပြီး ဆုတောင်းတယ်။ အဲဒီနောက် ယာကုပ်က အဲဒီမှာ ညအိပ်တယ်။ အစ်ကိုဧသောကို လက်ဆောင်တွေပေးဖို့ သူ့တိရစ္ဆာန်တွေထဲက၊ ဆိတ်မ ၂၀၀၊ ဆိတ်ထီး ၂၀၊ သိုးမ ၂၀၀၊ သိုးထီး ၂၀၊ သားပေါက်ရှိတဲ့ ကုလားအုတ်မ ၃၀၊ နွားမ ၄၀၊ နွားထီး ၁၀၊ မြည်းမ ၂၀၊ မြည်းထီး ၁၀ ကောင်ကို ဖယ်ထားတယ်။ သူ့ကျွန်တွေကို တိရစ္ဆာန်တစ်အုပ်စီ အပ်ပြီး တစ်အုပ်နဲ့တစ်အုပ်ခြားပြီး ငါ့ရှေ့က ကူးသွားနှင့်ကြ လို့ပြောတယ်။ ရှေ့ဆုံးကသွားတဲ့ ကျွန်ကို ငါ့အစ်ကိုဧသောနဲ့ တွေ့လို့ မင်းရဲ့သခင် ဘယ်သူလဲ။ ဘယ်သွားမလို့လဲ။ ဒါတွေက ဘယ်သူ့တိရစ္ဆာန်တွေလဲ လို့မေးခဲ့ရင်၊ သခင့်ကျွန်ယာကုပ်ရဲ့ တိရစ္ဆာန်တွေပါ။ သခင်ဧသောအတွက် ပို့လိုက်တဲ့ လက်ဆောင်တွေပါ။ သူအနောက်မှာလာနေပါတယ် ဆိုပြီးပြောရမယ်လို့မှာတယ်။ ဒုတိယကျွန်၊ တတိယကျွန်၊ တိရစ္ဆာန်အုပ်တွေကို မောင်းတဲ့သူအားလုံးကိုလည်း ဧသောကိုတွေ့ရင် အဲဒီအတိုင်း ပြောပါ။ သခင့်ကျွန်ယာကုပ်က အနောက်မှာ လာနေပါတယ် လို့ပြောပါ ဆိုပြီးမှာတယ်။ လက်ဆောင်ကြိုတင်ပို့ပေးထားတဲ့အတွက် သူစိတ်ပြေပြီး ငါ့ကိုတွေ့တဲ့အခါ ကြည်ကြည်ဖြူဖြူ လက်ခံမှာပါ ဆိုပြီးတွေးမိလို့ပဲ။ ဒါကြောင့် လက်ဆောင်တွေကိုတစ်ဖက်ကမ်း အရင်ပို့ပြီး သူကတော့ အဲဒီည စခန်းမှာ နေခဲ့တယ်။ ညရောက်တော့မယားနှစ်ယောက်၊ ကျွန်မနှစ်ယောက်၊ သားငယ် ၁၁ ယောက်ကို ခေါ်ပြီး ယာဗုတ်ချောင်းရဲ့ ရေတိမ်ပိုင်းကနေကူးဖြတ်ကြတယ်။ သူတို့နဲ့အတူ ရှိသမျှအားလုံးကိုချောင်းတစ်ဖက်ပို့လိုက်တယ်။ နောက်ဆုံး၊ယာကုပ်တစ်ယောက်တည်း ကျန်ရစ်တဲ့အခါ လူတစ်ယောက် ရောက်လာပြီး မိုးလင်းခါနီးအထိ သူနဲ့ နပန်းလုံးတယ်။ နပန်းလုံးရင်း အဲဒီလူက မနိုင်တော့မှန်း သိတဲ့အခါ ယာကုပ်ရဲ့ပေါင်ဆစ်ရိုးကို ပုတ်လိုက်တယ်။ ယာကုပ်ရဲ့ပေါင်ဆစ် လွဲသွားတယ်။ သူက ကျုပ်ကို လွှတ်ပါ။ မိုးလင်းတော့မယ် လို့ပြောတော့ ယာကုပ်က ကောင်းချီးမပေးမချင်း မလွှတ်ဘူး လို့ပြန်ပြောတယ်။ ဒါနဲ့ ခင်ဗျားနာမည် ဘယ်လိုခေါ်လဲလို့ သူမေးတော့ ယာကုပ်ပါ ဆိုပြီးဖြေတယ်။ သူက လူတွေနဲ့ရော ဘုရားသခင်နဲ့ပါ ယှဉ်ပြိုင်ပြီး အနိုင်ရတဲ့အတွက် ခင်ဗျားကို အစ္စရေး လို့ခေါ်ရမယ်။ ယာကုပ်လို့ မခေါ်ရတော့ဘူး ဆိုပြီးပြောတယ်။ ယာကုပ်ကလည်း ခင်ဗျားနာမည်ကော လို့မေးတဲ့အခါ သူက ကျုပ်နာမည်ကို ဘာလို့မေးတာလဲ လို့ပြောပြီး ယာကုပ်ကို ကောင်းချီးပေးတယ်။ ဒါကြောင့် ယာကုပ်က ဘုရားသခင်နဲ့ မျက်နှာချင်းဆိုင် တွေ့တာတောင် ငါအသက်ရှင်နေတုန်းပါလား ဆိုပြီး အဲဒီအရပ်ကို ပေနေလ လို့နာမည်ပေးတယ်။ ပေနွေလ အရပ်ကနေ ယာကုပ်ထွက်လာတော့ နေမြင့်နေပြီ။ သူက ပေါင်ဆစ်ရိုးလွဲထားလို့ ထော့နဲ့ထော့နဲ့ ဖြစ်နေတယ်။ အဲဒီလူက ယာကုပ်ရဲ့ပေါင်ဆစ်ရိုးကို ပုတ်လိုက်တဲ့အတွက် အစ္စရေးလူမျိုးတွေဟာ ပေါင်ဆစ်ရိုးပေါ်က အရွတ်ကို ဒီနေ့ထိ စားလေ့မရှိဘူး။,1,Ge,32,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/32/
audio/nwt_01_Ge_BU_33.mp3,အခန်းကြီး (၃၃) ယာကုပ်လှမ်းကြည့်လိုက်တော့ လူ ၄၀၀ နဲ့အတူ အစ်ကိုဧသော လာနေတာကို တွေ့တယ်။ ဒါကြောင့် လေအာ၊ ရာခေလနဲ့ ကျွန်မနှစ်ယောက်ဆီမှာ ကလေးတွေကို အပ်လိုက်တယ်။ ရှေ့ဆုံးမှာကျွန်မတွေနဲ့ ကလေးတွေ၊ အလယ်မှာ လေအာနဲ့ ကလေးတွေ၊ နောက်ဆုံးမှာ ရာခေလနဲ့ ယောသပ်ကို ထားတယ်။ ယာကုပ်ကတော့ ရှေ့ဆုံးကနေ သွားပြီး ခုနစ်ကြိမ် ဦးညွှတ်ရင်း အစ်ကို့အနား တိုးသွားတယ်။ ဧသောက သူ့ဆီ ပြေးလာပြီး ဖက်နမ်းတယ်။ ပြီးတော့ နှစ်ယောက်သား ငိုကြတယ်။ ဧသောက မိန်းမတွေနဲ့ ကလေးတွေကို လှမ်းကြည့်ပြီး မင်းနဲ့ပါလာတာ ဘယ်သူတွေလဲ လို့မေးတော့ ယာကုပ်က ဘုရားသခင် ပေးသနားတဲ့ သားသမီးတွေပါ လို့ဖြေတယ်။ ကျွန်မတွေနဲ့ ကလေးတွေက ရှေ့ကိုထွက်လာပြီး ဦးညွှတ်တယ်။ လေအာနဲ့ ကလေးတွေလည်း ရှေ့ကိုထွက်လာပြီး ဦးညွှတ်တယ်။ ပြီးတော့ ရာခေလနဲ့ယောသပ် ရှေ့ကိုထွက်လာပြီး ဦးညွှတ်တယ်။ ဧသောက လမ်းမှာ ငါတွေ့ခဲ့တဲ့ လူတွေ၊ တိရစ္ဆာန်တွေကို ဘာလို့ လွှတ်လိုက်တာတုံး လို့မေးတော့ ယာကုပ်က အစ်ကို့မျက်နှာသာ ရချင်လို့ပါ ဆိုပြီးဖြေတယ်။ ဧသောကလည်းငါ့ညီရာ၊အစ်ကို့ဆီမှာ အများကြီးပါ။ မင်းဥစ္စာတွေကို မင်းပဲ ပြန်ယူလိုက် လို့ပြောတယ်။ ဒါပေမဲ့ ယာကုပ်က မဟုတ်တာဗျာ။ ကျွန်တော့်ကို မျက်နှာသာပေးတဲ့အနေနဲ့ ဒီလက်ဆောင်တွေကို လက်ခံပါ။ အစ်ကို့ကို တွေ့ချင်လို့ ဒီလက်ဆောင်တွေ ယူခဲ့တာပါ။ ကျွန်တော့်ကို ကြည်ကြည်ဖြူဖြူ လက်ခံတဲ့အတွက် အစ်ကို့မျက်နှာကို မြင်ရတာဘုရားသခင့်မျက်နှာကို မြင်ရသလိုပါပဲ။ ဘုရားသခင် မျက်နှာသာပေးလို့ ကျွန်တော့်မှာ အားလုံးပြည့်စုံနေပါပြီ။ ဒါကြောင့် ဒီမေတ္တာလက်ဆောင်ကို လက်ခံပေးပါ ဆိုပြီး တိုက်တွန်းနေတော့ဧသောလည်း လက်ခံလိုက်တယ်။ အဲဒီနောက် ဧသောက သွားကြစို့။ ငါ ရှေ့ကသွားမယ် လို့ပြောတော့၊ ယာကုပ်က အစ်ကိုသိတဲ့အတိုင်း ကလေးတွေက ငယ်သေးတယ်။ ဒါ့အပြင် သားပေါက်ရှိတဲ့ သိုးနွားတွေကိုလည်း စောင့်ရှောက်ရဦးမယ်။ တစ်ရက်တည်းအရောက် ခရီးပြင်းနှင်မယ်ဆိုရင် တိရစ္ဆာန်တွေ သေကုန်မှာ။ ဒါကြောင့် အစ်ကို သွားနှင့်ပါ။ ကျွန်တော်ကတော့ အစ်ကိုရှိရာ စိရပြည်အထိ တိရစ္ဆာန်တွေနဲ့ ကလေးတွေ သွားနိုင်သလောက် ဖြည်းဖြည်းချင်း လိုက်ခဲ့ပါ့မယ် လို့ပြောတယ်။ ဧသောက ဒါဆိုရင် ငါ့လူတချို့ကို ထားခဲ့ပေးမယ် လို့ပြောတော့ ယာကုပ်က မလုပ်ပါနဲ့ အစ်ကို။ အစ်ကို့မျက်နှာသာရရင်ပဲ ကျေနပ်ပါပြီ လို့ပြောတယ်။ ဧသောလည်း အဲဒီနေ့မှာပဲ စိရပြည်ကို ပြန်သွားတယ်။ ယာကုပ်က သုကုတ်အရပ်ကို ခရီးဆက်ပြီး အဲဒီမှာ အိမ်တစ်လုံးနဲ့ တိရစ္ဆာန်တွေအတွက် တင်းကုပ်တွေ ဆောက်တယ်။ ဒါကြောင့် အဲဒီအရပ်ကို သုကုတ် လို့နာမည်ပေးတယ်။ ယာကုပ်က ပါဒန်အာရံအရပ်ကနေ ထွက်လာပြီးနောက် ခါနန်ပြည်၊ ရှေခင်မြို့ကို ဘေးမသီရန်မခ ရောက်လာတယ်။ အဲဒီမြို့နားက မြေကွက်တစ်ကွက်မှာတဲထိုးနေထိုင်တယ်။ အဲဒီမြေကွက်ကို ဟာမော်ရဲ့သားတွေဆီကနေ ငွေစ ၁၀၀ နဲ့ဝယ်လိုက်တယ်။ ဟာမော်ရဲ့သားတစ်ယောက်ကတော့ ရှေခင်လို့ခေါ်တယ်။ ပြီးနောက် ယာကုပ်က ပူဇော်ရာပလ္လင်ကို တည်ပြီး ဘုရားသခင်ဟာ အစ္စရေးရဲ့ ဘုရားသခင်ပဲလို့ နာမည်ပေးတယ်။,1,Ge,33,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/33/
audio/nwt_01_Ge_BU_34.mp3,အခန်းကြီး (၃၄) ယာကုပ်နဲ့လေအာရဲ့သမီး ဒိနဟာ ခါနန်ပြည်သူတွေဆီသွားလည်ပြီးပေါင်းသင်းလေ့ရှိတယ်။ အဲဒီပြည်ရဲ့ခေါင်းဆောင် ဟိဝိလူမျိုး ဟာမော်ရဲ့သား ရှေခင်က ဒိနကို မြင်တဲ့အခါ ခေါ်သွားပြီး စော်ကားလိုက်တယ်။ နောက်တော့မှ သူက ချစ်ခင်စွဲလမ်းသွားလို့ ဒိနရဲ့အချစ်ကိုရဖို့ သွေးဆောင်ပြောဆိုတော့တယ်။ ပြီးတော့ ဒီမိန်းကလေးကို တောင်းပေးပါ လို့ ဖခင်ဟာမော်ကို ပူဆာတယ်။ သမီးဒိနကိုရှေခင်စော်ကားလိုက်တဲ့အကြောင်းယာကုပ်ကြားချိန်မှာသားတွေကလယ်တောမှာ တိရစ္ဆာန်တွေ ထိန်းကျောင်းနေတော့ သူတို့ပြန်မလာမချင်း ဘာမှမပြောဘူး။ နောက်တော့ ရှေခင်ရဲ့အဖေ ဟာမော်က ယာကုပ်ကို လာတွေ့တယ်။ ယာကုပ်ရဲ့သားတွေလည်းအဲဒီသတင်းကြားကြားချင်း လယ်တောကနေ ပြန်လာတယ်။ ရှေခင်က ဒိနနဲ့အတူအိပ်၊ မလုပ်သင့်တာကိုလုပ်ပြီး သူတို့အဖေအစ္စရေးကို အရှက်ခွဲတဲ့အတွက် သူတို့ မကျေမနပ်ဖြစ်ပြီး အရမ်းဒေါသထွက်ကြတယ်။ ဟာမော်က သူတို့ကို ကျုပ်ရဲ့သား ရှေခင်က ခင်ဗျားတို့ရဲ့သမီးကို တကယ်စွဲလမ်းနေတာ။ ကျုပ်သားနဲ့ ပေးစားပါဗျာ။ ကျုပ်တို့အချင်းချင်း အမျိုးတော်ကြရအောင်။ ကျုပ်တို့ကို ခင်ဗျားတို့ရဲ့သမီးတွေ ပေးပါ၊ ကျုပ်တို့ရဲ့ သမီးတွေကိုလည်း ခင်ဗျားတို့ ယူပါ။ ကျုပ်တို့နဲ့အတူ ဒီပြည်ရဲ့ကြိုက်တဲ့နေရာမှာ နေပါ။ ဒီမှာပဲ စီးပွားလုပ်ပြီး အခြေချနေထိုင်ကြပေါ့ လို့ပြောတယ်။ ရှေခင်ကလည်း ဒိနရဲ့အဖေနဲ့ အစ်ကိုတွေကို ကျွန်တော့်ကို လက်ခံပေးပါ။ တောင်းသမျှ ပေးပါ့မယ်။ တင်တောင်းငွေနဲ့ လက်ဆောင်တွေကို ကြိုက်သလောက် တောင်းပါ။ တောင်းသလောက် ပေးပါ့မယ်။ ကျွန်တော့်ကို ဒီမိန်းကလေးနဲ့သာ ပေးစားပါဗျာ လို့ပြောတယ်။ ယာကုပ်ရဲ့သားတွေက နှမဒိနကို ရှေခင်စော်ကားခဲ့တဲ့အတွက် ရှေခင်နဲ့ သူ့အဖေဟာမော်ကို ဉာဏ်ဆင်ပြီး ပြန်ပြောတယ်။ နှမလေးဒိနကို အရေဖျားမဖြတ်ထားတဲ့ ယောက်ျားနဲ့ ပေးစားလို့မဖြစ်ဘူး။ ပေးစားရင် ကဲ့ရဲ့စရာဖြစ်မှာပေါ့။ ခင်ဗျားတို့ယောက်ျားအားလုံးကျွန်တော်တို့လိုအရေဖျားဖြတ်မှပဲ သဘောတူနိုင်မယ်။ ဒါမှကျွန်တော်တို့ရဲ့သမီးတွေကိုခင်ဗျားတို့နဲ့ ပေးစားပြီး ခင်ဗျားတို့ရဲ့သမီးတွေကိုလည်းကျွန်တော်တို့ယူမယ်။ခင်ဗျားတို့နဲ့အတူ နေထိုင်ပြီး လူမျိုးတစ်မျိုးတည်း ဖြစ်လာမယ်။ ဒါပေမဲ့ ကျွန်တော်တို့ပြောတာကို လက်မခံဘူး၊ အရေဖျားမဖြတ်ဘူးဆိုရင်တော့ နှမလေး ဒိနကို ပြန်ခေါ်သွားမယ်။ သူတို့ပြောတာကိုဟာမော်နဲ့ ရှေခင်က သဘောတူတယ်။ လူငယ်ရှေခင်က ယာကုပ်သမီးကို ချစ်မြတ်နိုးတဲ့အတွက် သူတို့တောင်းဆိုတဲ့အတိုင်းချက်ချင်းလိုက်လျောတယ်။ သူဟာ အဖေ့အမျိုးတွေထဲမှာ ဂုဏ်သရေအရှိဆုံးပဲ။ ဟာမော်နဲ့ ရှေခင်က မြို့တံခါးကို သွားပြီး မြို့သားတွေနဲ့ တိုင်ပင်တယ်။ ဒီလူတွေက ကျုပ်တို့နဲ့ သင့်သင့်မြတ်မြတ် နေချင်တယ်။ သူတို့ကို ဒီပြည်မှာ နေခွင့်ပေးပြီး စီးပွားလုပ်ခွင့် ပေးရအောင်။ ဒီပြည်က ကျယ်တာပဲ။ သူတို့လာနေရင်လည်း အဆင်ပြေပါတယ်။ သူတို့ရဲ့သမီးတွေကို ကျုပ်တို့ ယူနိုင်တယ်။ ကျုပ်တို့ရဲ့သမီးတွေကိုလည်း သူတို့နဲ့ ပေးစားနိုင်တယ်။ ဒါပေမဲ့ တစ်ခုတော့ ရှိတယ်။ ဒီပြည်သားယောက်ျားအားလုံး သူတို့လို အရေဖျားဖြတ်ရမယ်။ ဒါမှ ကျုပ်တို့နဲ့အတူ နေထိုင်ဖို့၊ လူမျိုးတစ်မျိုးတည်း ဖြစ်လာဖို့ သူတို့သဘောတူမယ်တဲ့။ သူတို့ရဲ့ပိုင်ဆိုင်ရာတွေ၊ စည်းစိမ်ဥစ္စာတွေ၊ တိရစ္ဆာန်တွေက ကျုပ်တို့ဥစ္စာတွေ ဖြစ်လာမှာပဲ။ ဒီတော့ ကျုပ်တို့နဲ့အတူ လာနေနိုင်ပါတယ်လို့ ပြောပြီး သဘောတူလိုက်ရအောင်လို့ပြောတယ်။ မြို့တံခါးမှာ စုဝေးသူအားလုံးက ဟာမော်နဲ့ ရှေခင်ပြောတာကို လက်ခံပြီး မြို့သားယောက်ျားအားလုံး အရေဖျားဖြတ်ကြတယ်။ ဒီလိုနဲ့ သုံးရက်မြောက်နေ့၊ သူတို့နာကျင်နေတုန်းမှာ ယာကုပ်ရဲ့သားနှစ်ယောက်၊ ဒိနရဲ့အစ်ကို ရှိမောင်နဲ့ လေဝိက ဓားကိုယ်စီကိုင်၊ အမှုမဲ့အမှတ်မဲ့ဖြစ်နေတဲ့ မြို့ကို သွားပြီး ယောက်ျားအားလုံးကိုသတ်လိုက်တယ်။ ဟာမော်နဲ့ သူ့သားရှေခင်ကို သတ်ပြီး ဒိနကို ရှေခင်အိမ်ကနေ ခေါ်ထုတ်လာတယ်။ နှမဒိန စော်ကားခံလိုက်ရတဲ့အတွက် ယာကုပ်ရဲ့ကျန်တဲ့သားတွေလည်း အသတ်ခံရသူတွေဆီ လာပြီး မြို့ကိုသိမ်းယူကြတယ်။ သိုးနွားတွေ၊ မြည်းတွေ၊ မြို့ထဲလယ်ထဲမှာရှိတာတွေကို သိမ်းယူကြတယ်။ ပစ္စည်းဥစ္စာတွေကိုယူပြီး ကလေးတွေ၊ မိန်းမတွေကို ဖမ်းသွားတယ်။ အိမ်ထဲရှိသမျှကိုလည်း သိမ်းသွားတယ်။ အဲဒီအခါ ယာကုပ်က ရှိမောင်နဲ့ လေဝိကို မင်းတို့ကြောင့် ငါအကြီးအကျယ် ဒုက္ခရောက်ပြီ။ ဒီပြည်မှာရှိတဲ့ခါနန်လူမျိုးတွေ၊ ဖေရဇိလူမျိုးတွေကငါ့ကိုမုန်းတော့မှာပဲ။ ငါတို့မှာ လူက လက်တစ်ဆုပ်စာပဲရှိတာ။ သူတို့တွေ ဝိုင်းတိုက်ခိုက်လို့ ငါနဲ့ငါ့အိမ်သားတွေသေကုန်တော့မှာပဲလို့ပြောတယ်။ သူတို့ကလည်း ကျွန်တော်တို့နှမကို ပြည့်တန်ဆာလို ဆက်ဆံရသလား ဆိုပြီးပြန်ပြောတယ်။,1,Ge,34,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/34/
audio/nwt_01_Ge_BU_35.mp3,အခန်းကြီး (၃၅) အဲဒီနောက်ဘုရားသခင်က ဗေသလအရပ်မှာ သွားနေပါ။ အစ်ကိုဧသောရဲ့ရန်ကို ကြောက်ပြီး ထွက်ပြေးတုန်းက မင်းဆီရောက်လာတဲ့ ဘုရားသခင်အတွက် အဲဒီမှာ ပူဇော်ရာပလ္လင် တည်ပါ ဆိုပြီး ယာကုပ်ကို ပြောတယ်။ ယာကုပ်က အိမ်သူအိမ်သားတွေ၊ အတူပါလာသူတွေ အားလုံးကို မင်းတို့မှာရှိတဲ့ နတ်ဘုရားရုပ်တုတွေကို လွှင့်ပစ်ကြ။ ကိုယ်လက်သန့်စင်ပြီး အဝတ်တွေ လဲကြ။ အခု ဗေသလအရပ်ကို သွားကြစို့။ ငါဒုက္ခရောက်တုန်းက အသနားခံတာကို နားထောင်ပြီး သွားလေရာ ငါနဲ့အတူရှိခဲ့တဲ့ ဘုရားသခင်အတွက် အဲဒီမှာ ပူဇော်ရာပလ္လင် တည်မယ် လို့ပြောတယ်။ သူတို့က နတ်ဘုရားရုပ်တုတွေ၊ နားဆွဲတွေကိုပေးတော့ ယာကုပ်လည်း ရှေခင်မြို့နားက အပင်ကြီးအောက်မှာ မြှုပ်လိုက်တယ်။ အဲဒီနောက် သူတို့ ခရီးဆက်လာကြတယ်။ ဘုရားသခင်က ပတ်ဝန်းကျင်မြို့သားတွေကို ကြောက်စိတ်ဝင်စေတဲ့အတွက် ယာကုပ်ရဲ့သားတွေနောက်ကို မလိုက်ရဲကြဘူး။ ယာကုပ်နဲ့ သူ့လူတွေက ခါနန်ပြည်၊ လုဇမြို့လို့ခေါ်တဲ့ ဗေသလမြို့ကို ရောက်လာတယ်။ ယာကုပ်က အဲဒီမှာ ပူဇော်ရာပလ္လင်တည်တယ်။ အစ်ကို့ရန်ကို ကြောက်ပြီး ထွက်ပြေးတုန်းက သူ့ဆီ ဘုရားသခင်ရောက်လာတဲ့ နေရာဖြစ်လို့ ဧလဗေသလ ဆိုပြီး နာမည်ပေးတယ်။ နောက်တော့ ရေဗက္ကာရဲ့အထိန်း ဒေဗောရ သေဆုံးသွားလို့ ဗေသလမြို့နားက အပင်ကြီးအောက်မှာ သင်္ဂြိုဟ်တယ်။ အဲဒီအပင်ကို အာလုံဗတ်ကုတ် လို့နာမည်ပေးတယ်။ ပါဒန်အာရံအရပ်ကနေ ယာကုပ်ထွက်လာတဲ့အခါ ဘုရားသခင်က သူ့ဆီ ထပ်ရောက်လာပြီးကောင်းချီးပေးတယ်။ ပြီးတော့ မင်းနာမည်ဟာ ယာကုပ်ဆိုပေမဲ့ အခု ယာကုပ်လို့ မခေါ်ရတော့ဘူး။ အစ္စရေးလို့ ခေါ်ရတော့မယ် ဆိုပြီး သူ့ကို အစ္စရေးလို့ စခေါ်တယ်။ ဘုရားသခင်က ငါဟာ အနန္တတန်ခိုးရှင် ဘုရားသခင်ပဲ။ သားသမီးတွေ အများကြီးမွေးဖွားပါ။ မင်းဟာ လူမျိုးများစွာရဲ့ဖခင် ဖြစ်လာမယ်။ မင်းဆီကနေဘုရင်တွေ ဆင်းသက်လာမယ်။ အာဗြဟံနဲ့ အိဇက်အတွက် ငါပေးတဲ့ပြည်ကို မင်းနဲ့ မင်းရဲ့မျိုးနွယ်ကို ပေးမယ် လို့ဆက်ပြောတယ်။ ယာကုပ်နဲ့ စကားပြောပြီးနောက် ဘုရားသခင်ထွက်သွားတယ်။ ယာကုပ်ကဘုရားသခင်နဲ့ စကားပြောခဲ့တဲ့နေရာမှာ ကျောက်တိုင်တစ်ခု စိုက်ထူတယ်။ ကျောက်တိုင်ပေါ်မှာ သွန်းလောင်းရာအလှူနဲ့ ဆီကို လောင်းတယ်။ ဘုရားသခင်နဲ့ စကားပြောခဲ့တဲ့ အဲဒီနေရာကို ဗေသလလို့ ဆက်ခေါ်တယ်။ အဲဒီနောက် ဗေသလမြို့ကနေ သူတို့ ထွက်ခွာလာကြတယ်။ ဧဖရတ်မြို့နဲ့ အလှမ်းဝေးသေးတဲ့နေရာမှာ ရာခေလက သားဖွားချိန်စေ့လို့ အရမ်းနာကျင်လာတယ်။ ခက်ခက်ခဲခဲ မီးဖွားနေတုန်း လက်သည်က မကြောက်နဲ့။ သားတစ်ယောက် ထပ်ရပြီ လို့ပြောတယ်။ သေလုမြောပါး ဖြစ်နေတဲ့ ရာခေလက အသက်မထွက်ခင်လေးမှာ ကလေးကို ဗေနောနိ လို့နာမည်ပေးတယ်။ ယာကုပ်ကတော့ ဗင်ယာမိန် လို့နာမည်ပေးတယ်။ ရာခေလ သေသွားတော့ ဘက်သလီဟင်လို့ခေါ်တဲ့ ဧဖရတ်မြို့ကိုသွားတဲ့ လမ်းမှာ သင်္ဂြိုဟ်တယ်။ ယာကုပ်က ရာခေလရဲ့ သင်္ချိုင်းဂူမှာ မှတ်တိုင်စိုက်ထူခဲ့တယ်။ အဲဒီမှတ်တိုင်က ဒီနေ့အထိ ရှိနေဆဲပဲ။ နောက်တော့ အစ္စရေးက အဲဒီကနေထွက်လာပြီး ဧဒါမျှော်စင်အလွန်မှာ တဲထိုးနေထိုင်တယ်။ အဲဒီအရပ်မှာ နေထိုင်တုန်း တစ်နေ့မှာ ရုဗင်က အဖေ့မယားငယ် ဗိလဟာနဲ့ အတူအိပ်တယ်။ ဒီသတင်းကို အစ္စရေးကြားတယ်။ ယာကုပ်မှာ သား ၁၂ ယောက်ရှိတယ်။ လေအာနဲ့ရတဲ့သားတွေက သားဦးရုဗင်၊ ရှိမောင်၊ လေဝိ၊ ယုဒ၊ အိသခါ၊ ဇာဗုလုန်။ ရာခေလနဲ့ရတဲ့ သားတွေက ယောသပ်နဲ့ ဗင်ယာမိန်။ ရာခေလရဲ့ကျွန်မ ဗိလဟာနဲ့ရတဲ့သားတွေကဒန်နဲ့နဿလိ။ လေအာရဲ့ကျွန်မဇိလပနဲ့ရတဲ့ သားတွေက ဂဒ်နဲ့ အာရှာ။ သူတို့ဟာ ပါဒန်အာရံအရပ်မှာယာကုပ်ရခဲ့တဲ့သားတွေပဲ။ ယာကုပ်က အဖေအိဇက်ရှိရာ ဟေဗြုန်လို့ခေါ်တဲ့ ကိရယအာဘမြို့၊ မံရေအရပ်ကို ရောက်လာတယ်။ အဲဒီအရပ်မှာ အာဗြဟံနဲ့ အိဇက်တို့ တိုင်းတစ်ပါးသားအဖြစ် နေထိုင်ခဲ့တယ်။ အိဇက်က အသက် ၁၈၀ ရှိနေပြီ။ အိဇက်က ကျေနပ်စရာကောင်းတဲ့ဘဝနဲ့ အသက်ရှည်ရှည်နေပြီးနောက် နောက်ဆုံးထွက်သက်ကို ရှူထုတ်ပြီး သေဆုံးသွားတယ်။ ဘိုးဘေးတွေ စုဝေးရာကို ရောက်သွားတယ်။ သားဧသောနဲ့ ယာကုပ်က သူ့ကို သင်္ဂြိုဟ်ကြတယ်။,1,Ge,35,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/35/
audio/nwt_01_Ge_BU_36.mp3,အခန်းကြီး (၃၆) ဧဒုံလို့ခေါ်တဲ့ ဧသောရဲ့ သမိုင်းမှတ်တမ်း။ ဧသောကခါနန်ပြည်သူတွေနဲ့ အိမ်ထောင်ကျတယ်။ တစ်ယောက်က ဟိတ္တိလူမျိုး ဧလုန်ရဲ့သမီး အေဒါ။ နောက်တစ်ယောက်ကဟိဝိလူမျိုး ဇိဘောင်ရဲ့မြေးမ၊ အာနရဲ့သမီး အဟောလိဗာမ။ ကျန်တဲ့တစ်ယောက်က အိရှမေလရဲ့သမီး၊ နဗာယုတ်ရဲ့ နှမ ဗာရှမတ်။ ဧသောရဲ့မိန်းမ အေဒါက ဧလိဖတ်ကို မွေးတယ်။ ဗာရှမတ်က ရွေလကို မွေးတယ်။ အဟောလိဗာမက ယုရှ၊ ယာလံ၊ ကောရကို မွေးတယ်။ သူတို့ဟာ ခါနန်ပြည်မှာမွေးတဲ့ ဧသောရဲ့သားတွေပဲ။ ဧသောက သားမယားတွေ၊ အိမ်သားတွေ၊ တိရစ္ဆာန်အုပ်တွေ၊ ခါနန်ပြည်မှာ စုဆောင်းခဲ့တဲ့ စည်းစိမ်ဥစ္စာတွေ အားလုံးကိုယူပြီး ညီယာကုပ်နဲ့ဝေးရာ တခြားပြည်ကို ထွက်သွားတယ်။ ပစ္စည်းဥစ္စာတွေများလွန်းလို့ အတူနေထိုင်ဖို့ မဖြစ်နိုင်တဲ့အပြင်တိရစ္ဆာန်အုပ်တွေကြောင့်လည်းသူတို့နေထိုင်တဲ့နယ်မြေက မဆံ့တော့ဘူး။ ဒါကြောင့် ဧဒုံလို့ခေါ်တဲ့ဧသောက စိရတောင်တန်းဒေသကို သွားပြီးနေထိုင်တယ်။ စိရတောင်တန်းဒေသမှာ နေထိုင်တဲ့ ဧဒုံလူမျိုးရဲ့ဘိုးဘေး ဧသောရဲ့သမိုင်းမှတ်တမ်း။ ဧသောရဲ့သားတွေက အေဒါနဲ့ရတဲ့သား ဧလိဖတ်။ ဗာရှမတ်နဲ့ရတဲ့သား ရွေလ။ ဧလိဖတ်ရဲ့သားတွေက တေမန်၊ ဩမရ၊ ဇေဖော၊ ဂါတံ၊ ကေနတ်။ ဧလိဖတ်ရဲ့မယားငယ် တိမနကမွေးတဲ့သား အာမလက်။ သူတို့ဟာ ဧသောရဲ့မိန်းမ အေဒါရဲ့သားမြေးတွေပဲ။ ရွေလရဲ့သားတွေက နာဟတ်၊ ဇေရ၊ ရှမ္မာ၊ မိဇာ။ သူတို့ဟာ ဧသောရဲ့မိန်းမ ဗာရှမတ်ရဲ့ သားမြေးတွေပဲ။ ဧသောရဲ့မိန်းမ အဟောလိဗာမရဲ့သားတွေက ယုရှ၊ ယာလံ၊ ကောရ။ အဟောလိဗာမက ဟိဝိလူမျိုးဇိဘောင်ရဲ့ မြေးမ၊ အာနရဲ့သမီးပဲ။ ဧသောကနေ ဆင်းသက်လာတဲ့ စော်ဘွားတွေကတော့ သားဦး ဧလိဖတ်ရဲ့ သားတွေဖြစ်တဲ့ စော်ဘွားတေမန်၊ စော်ဘွားဩမရ၊ စော်ဘွားဇေဖော၊ စော်ဘွားကေနတ်၊ စော်ဘွားကောရ၊ စော်ဘွားဂါတံ၊ စော်ဘွားအာမလက်။ သူတို့ဟာ ဧဒုံပြည်မှာ ဧလိဖတ်ကနေ ဆင်းသက်လာတဲ့ စော်ဘွားတွေ၊ အေဒါရဲ့သားမြေးတွေပဲ။ ဧသောရဲ့သားရွေလကနေ ဆင်းသက်လာသူတွေကတော့စော်ဘွားနာဟတ်၊ စော်ဘွားဇေရ၊ စော်ဘွားရှမ္မာ၊ စော်ဘွားမိဇာ။ သူတို့ဟာ ဧဒုံပြည်မှာ ရွေလကနေ ဆင်းသက်လာတဲ့ စော်ဘွားတွေ၊ ဧသောရဲ့မိန်းမ ဗာရှမတ်ရဲ့သားမြေးတွေပဲ။ ဧသောရဲ့မိန်းမ အဟောလိဗာမရဲ့ သားတွေကတော့ စော်ဘွားယုရှ၊ စော်ဘွားယာလံ၊ စော်ဘွားကောရ။ သူတို့ဟာ အာနရဲ့သမီး၊ ဧသောရဲ့မိန်းမ အဟောလိဗာမကနေ ဆင်းသက်လာတဲ့ စော်ဘွားတွေပဲ။ သူတို့ဟာ ဧဒုံလို့ခေါ်တဲ့ ဧသောရဲ့သားမြေးတွေ၊ စော်ဘွားတွေပဲ။ အဲဒီပြည်သားတွေဖြစ်တဲ့ ဟောရိလူမျိုး စိရရဲ့သားတွေက လောတန်၊ ရှောဗလ၊ ဇိဘောင်၊ အာန၊ ဒိရှုန်၊ ဧဇာ၊ ဒိရှန်။ သူတို့ဟာ ဧဒုံပြည်မှာ စိရရဲ့သားမြေး ဟောရိလူမျိုး စော်ဘွားတွေပဲ။ လောတန်ရဲ့သားတွေက ဟောရိနဲ့ဟေမံ။လောတန်ရဲ့နှမက တိမန။ ရှောဗလရဲ့သားတွေက အာလဝန်၊ မနာဟတ်၊ ဧဗလ၊ ရှေဖော၊ ဩနိမ်။ ဇိဘောင်ရဲ့ သားတွေက အာယနဲ့ အာန။ အာနဟာ ဇိဘောင်ရဲ့မြည်းတွေကိုထိန်းကျောင်းရင်း တောကန္တာရထဲမှာရေပူစမ်းတွေ ရှာတွေ့သူပဲ။ အာနရဲ့သားက ဒိရှုန်၊ သမီးက အဟောလိဗာမ။ ဒိရှုန်ရဲ့သားတွေက ဟင်ဒန်၊ ဧရှဗန်၊ အိသရန်၊ ခေရန်။ ဧဇာရဲ့သားတွေက ဗိလဟန်၊ ဇာဝန်၊ အာကန်။ ဒိရှန်ရဲ့သားတွေကဥဇနဲ့ အာရန်။ ဟောရိလူမျိုးစော်ဘွားတွေကစော်ဘွားလောတန်၊စော်ဘွားရှောဗလ၊ စော်ဘွားဇိဘောင်၊ စော်ဘွားအာန၊ စော်ဘွားဒိရှုန်၊ စော်ဘွားဧဇာ၊ စော်ဘွားဒိရှန်။ သူတို့ဟာ စိရပြည်မှာရှိတဲ့ ဟောရိလူမျိုး စော်ဘွားတွေပဲ။ အစ္စရေးလူမျိုးကို ဘုရင်တစ်ပါးမှ မအုပ်စိုးခင် ဧဒုံပြည်ကို အုပ်စိုးတဲ့ ဘုရင်တွေကတော့၊ ဗောရရဲ့သား ဗေလက ဧဒုံပြည်ကို အုပ်ချုပ်တယ်။မြို့တော်ကဒင်နဗာမြို့။ ဗေလမင်း ကွယ်လွန်တော့ ဗောဇရမြို့က ဇေရရဲ့သား ယောဗပ် နန်းတက်တယ်။ ယောဗပ်မင်း ကွယ်လွန်တော့ တေမန်နယ်သားဟုရှံ နန်းတက်တယ်။ ဟုရှံမင်း ကွယ်လွန်တော့ ဗေဒဒ်ရဲ့သား ဟာဒဒ် နန်းတက်တယ်။ မြို့တော်က အာဝိတ်မြို့။ ဟာဒဒ်က မောဘပြည်မှာ မိဒျန်လူမျိုးတွေကို အနိုင်ရခဲ့သူဖြစ်တယ်။ ဟာဒဒ်မင်းကွယ်လွန်တော့မာသရက်အရပ်သားစာမလနန်းတက်တယ်။ စာမလမင်းကွယ်လွန်တော့ ရဟောဘုတ်မြို့သား ရှောလနန်းတက်တယ်။ အဲဒီမြို့က မြစ်နားမှာရှိတယ်။ ရှောလမင်း ကွယ်လွန်တော့ အာခဗော်ရဲ့သား ဗာလဟာနန် နန်းတက်တယ်။ အာခဗော်ရဲ့သား ဗာလဟာနန်မင်း ကွယ်လွန်တော့ ဟာဒါ နန်းတက်တယ်။ မြို့တော်က ပေါမြို့ပဲ။ မိဖုရားက မေဇဟပ်ရဲ့မြေး၊ မာတရေဒရဲ့သမီး မဟေတဗေလလို့ ခေါ်တယ်။ မိသားစုအလိုက်၊နယ်မြေအလိုက် ဧသောကနေ ဆင်းသက်လာတဲ့ စော်ဘွားတွေကတော့ စော်ဘွားတိမန၊ စော်ဘွားအာလဝ၊ စော်ဘွားယေသက်၊ စော်ဘွားအဟောလိဗာမ၊ စော်ဘွားဧလာ၊ စော်ဘွားပိနုန်၊ စော်ဘွားကေနတ်၊ စော်ဘွားတေမန်၊ စော်ဘွားမိဗဇာ၊ စော်ဘွားမာဂဒေလ၊ စော်ဘွားအိရံ။ သူတို့ဟာ နယ်မြေအလိုက် အုပ်ချုပ်တဲ့ ဧဒုံစော်ဘွားတွေပဲ။ ဧဒုံလူမျိုးတွေရဲ့ ဘိုးဘေးကတော့ ဧသောပဲ။,1,Ge,36,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/36/
audio/nwt_01_Ge_BU_37.mp3,အခန်းကြီး (၃၇) တိုင်းတစ်ပါးသားအဖြစ် ဖခင်နေထိုင်ခဲ့တဲ့ ခါနန်ပြည်မှာ ယာကုပ် ဆက်နေထိုင်တယ်။ ယာကုပ်ရဲ့ သမိုင်းမှတ်တမ်း။ လူငယ်ယောသပ်က အသက် ၁၇ နှစ်မှာ အဖေ့မိန်းမ ဗိလဟာနဲ့ဇိလပရဲ့ သားတွေနဲ့အတူ သိုးကျောင်းတယ်။ ယောသပ်က သူတို့ရဲ့ မကောင်းတဲ့လုပ်ရပ်တွေအကြောင်း အဖေ့ကို ပြောပြတယ်။ အစ္စရေးက အသက်ကြီးမှရတဲ့ သားယောသပ်ကို တခြားသားတွေထက် ပိုချစ်တယ်။ ဒါကြောင့် သူ့အတွက် လှပတဲ့ဝတ်ရုံရှည်ကို ချုပ်ပေးတယ်။ အဖေက သားအားလုံးထက် ယောသပ်ကို ပိုချစ်မှန်း အစ်ကိုတွေ သိတဲ့အခါ သူ့ကို မုန်းလာပြီး စကားကောင်းကောင်း မပြောနိုင်ကြတော့ဘူး။ နောက်ပိုင်းမှာ ယောသပ်က သူမက်တဲ့အိပ်မက်အကြောင်း အစ်ကိုတွေကို ပြောပြတော့ ပိုလို့တောင် မုန်းကြတယ်။ သူက နားထောင်ကြပါဦး။ ကျွန်တော့်အိပ်မက်အကြောင်း ပြောပြမလို့ပါ။ ကျွန်တော်တို့ လယ်ထဲမှာ ကောက်လှိုင်းတွေစည်းနေတုန်း ကျွန်တော့်ကောက်လှိုင်းဟာ မတ်မတ်ထောင်လာတယ်။ အစ်ကိုတို့ရဲ့ ကောက်လှိုင်းတွေက ကျွန်တော့်ကောက်လှိုင်းကို ဝိုင်းပြီး ဦးညွှတ်ကြတယ် လို့ပြောတော့၊ အစ်ကိုတွေက မင်းကိုယ်မင်း ဘုရင်မှတ်ပြီး ငါတို့ကို ခြယ်လှယ်မလို့လား လို့ပြောတယ်။ သူ့အိပ်မက်နဲ့ စကားတွေကြောင့် သူ့ကို ပိုပြီးမုန်းလာကြတယ်။ အဲဒီနောက် ယောသပ် အိပ်မက်မက်ပြန်တယ်။ ကျွန်တော် အိပ်မက်ထပ်မက်တယ်။ ဒီတစ်ခါတော့ နေ၊ လနဲ့ ကြယ် ၁၁ လုံးက ကျွန်တော့်ကို ဦးညွှတ်နေကြတယ် လို့ အစ်ကိုတွေကို ပြောပြတယ်။ အဲဒီအိပ်မက်အကြောင်း အဖေနဲ့အစ်ကိုတွေကို ပြောပြတော့ အဖေက ဘယ်လို အိပ်မက်ကြီးလဲ။ ငါရော၊ မင်းအမေရော၊ မင်းအစ်ကိုတွေရော မင်းဆီလာပြီး ဦးညွှတ်ရမယ်ဆိုတဲ့ သဘောလား ဆိုပြီး ဆုံးမတယ်။ အစ်ကိုတွေက သူ့ကို မနာလိုဖြစ်ပေမဲ့ အဖေကတော့ အဲဒီအကြောင်းကို စိတ်ထဲမှတ်ထားတယ်။ အဲဒီနောက် အစ်ကိုတွေက ဖခင်ရဲ့သိုးအုပ်ကို ရှေခင်မြို့နားမှာ ထိန်းကျောင်းဖို့ထွက်သွားကြတယ်။ နောက်တော့ အစ္စရေးက မင်းအစ်ကိုတွေ ရှေခင်မြို့နားမှာ သိုးကျောင်းနေတယ်။ မင်းကို သူတို့ဆီ လွှတ်ချင်တယ် လို့ပြောတဲ့အခါ ယောသပ်က သွားပါ့မယ် လို့ပြောတယ်။ ဒါနဲ့ ယာကုပ်က မင်းအစ်ကိုတွေ၊ သိုးအုပ်တွေ အဆင်ပြေမပြေ သွားကြည့်ပါဦး။ ပြီးရင် ပြန်လာပြောပြ လို့မှာပြီး ယောသပ်ကို ဟေဗြုန်ချိုင့်ဝှမ်းကနေ လွှတ်လိုက်တယ်။ ယောသပ်လည်း ရှေခင်မြို့ဘက်ကိုထွက်သွားတယ်။ လယ်တောထဲမှာသွားနေတုန်းလူတစ်ယောက်နဲ့တွေ့တော့ အဲဒီလူက ဘာရှာနေတာလဲ လို့မေးတယ်။ ယောသပ်က အစ်ကိုတွေကို ရှာနေတာပါ။ သူတို့ ဘယ်မှာ သိုးကျောင်းနေသလဲ။ သိရင် ပြောပြပါခင်ဗျာ လို့ပြန်ပြောတယ်။ အဲဒီလူက သူတို့ ဒီကနေ ထွက်သွားပြီ။ ဒေါသန်ကို သွားရအောင် လို့ ပြောသံကြားလိုက်တယ် ဆိုပြီးပြောတော့ ယောသပ်လည်း လိုက်သွားပြီး ဒေါသန်မြို့မှာ အစ်ကိုတွေကို တွေ့တယ်။ အစ်ကိုတွေက ယောသပ်ကို အဝေးကနေ လှမ်းမြင်တဲ့အခါ သတ်ဖို့ကြံစည်ကြတယ်။ ဟိုမှာကြည့်စမ်း၊ အိပ်မက်ဆရာ လာနေပြီ။ သူ့ကိုသတ်ပြီး ရေတွင်းထဲ ပစ်ချလိုက်ရအောင်။ သားရဲကိုက်သတ်လိုက်ပြီလို့ ပြောမယ်လေ။ သူ့အိပ်မက်တွေ ဘယ်လိုဖြစ်မလဲ ကြည့်ကြသေးတာပေါ့ လို့ အချင်းချင်း ပြောကြတယ်။ ဒါကို ရုဗင်ကြားတော့ ယောသပ်ကို ကယ်ချင်တာနဲ့ သူ့ကို မသတ်ပါနဲ့ကွာ။ သွေးထွက်သံယိုဖြစ်အောင် မလုပ်ကြပါနဲ့။ သူ့ကို တောထဲက ရေတွင်းထဲသာ ပစ်ချလိုက်။ အနာတရဖြစ်အောင် မလုပ်ကြပါနဲ့ လို့ပြောတယ်။ ရုဗင်က ယောသပ်ကို သူတို့လက်ထဲကနေ ကယ်ပြီး အဖေ့ဆီ ပြန်ပို့ပေးဖို့ အကြံရှိတယ်။ အစ်ကိုတွေက ယောသပ်လည်း ရောက်လာရော သူ့ဝတ်ရုံရှည်ကို ဆွဲချွတ်ကြတယ်။ သူ့ကိုဖမ်းချုပ်ပြီး ရေတွင်းထဲ ပစ်ချလိုက်တယ်။ တွင်းက ရေခန်းနေတယ်။ အဲဒီနောက် သူတို့ထိုင်ပြီး စားသောက်ကြတယ်။ အဲဒီအချိန်မှာ အိရှမေလလူမျိုး ကုန်သည်တွေက ကုလားအုတ်တွေပေါ်မှာ အမည်းရောင်သစ်စေးမွှေး၊ ဗာလစံဆီ၊ သစ်စေးခေါက်တွေ တင်ဆောင်လာပြီး ဂိလဒ်ပြည်ကနေ အီဂျစ်ပြည်ဘက် သွားနေတာကို သူတို့တွေ့တယ်။ ယုဒက ဒို့ညီကို သတ်ပြီး ဖုံးကွယ်ထားလို့ကော ဘာအကျိုးရှိမှာလဲ။ သူ့ကို အိရှမေလလူမျိုးတွေဆီ ရောင်းလိုက်ရအောင်။ ကိုယ်တိုင်မသတ်တာ ကောင်းမယ်။ သူဟာ ငါတို့ညီအရင်းခေါက်ခေါက်ပဲ လို့ပြောတယ်။ ယုဒရဲ့စကားကို ညီအစ်ကိုတွေ လက်ခံကြတယ်။ ဒါကြောင့် မိဒျန်ကုန်သည်တွေ ဖြတ်သွားတဲ့အခါ ယောသပ်ကို ရေတွင်းထဲက ဆွဲတင်ပြီး အိရှမေလလူမျိုးတွေဆီ ငွေစ ၂၀ နဲ့ ရောင်းလိုက်တယ်။ သူတို့က ယောသပ်ကို အီဂျစ်ပြည် ခေါ်သွားကြတယ်။ ရုဗင်က ရေတွင်းဆီ ပြန်လာတဲ့အခါ တွင်းထဲမှာ ယောသပ်ကို မတွေ့တော့ အဝတ်ကို ဆွဲဆုတ်လိုက်တယ်။ တခြားညီတွေဆီ သွားပြီး ညီလေး မရှိတော့ဘူး။ ဒုက္ခပဲ၊ ငါဘာလုပ်ရမလဲ လို့ပြောတယ်။ သူတို့ကဆိတ်တစ်ကောင်သတ်ပြီး ယောသပ်ရဲ့ဝတ်ရုံကို သွေးထဲနှစ်လိုက်တယ်။ ပြီးတော့ အဖေ့ဆီ ပို့ပြီး ဒီဝတ်ရုံကို တွေ့လို့ပါ။ အဖေ့သားရဲ့ဝတ်ရုံ ဟုတ်မဟုတ် စစ်ဆေးကြည့်ပါဦး လို့ပြောခိုင်းတယ်။ ယာကုပ်က ဝတ်ရုံကို စစ်ဆေးပြီးနောက် ဒါ ငါ့သားရဲ့ဝတ်ရုံပဲ။ သူ့ကို သားရဲကိုက်သတ်လိုက်ပြီ။ ယောသပ်ခမျာတစ်စစီကိုက်ဖဲ့ခံရပြီပေါ့လို့ပြောပြီး၊ အဝတ်တွေကိုဆွဲဆုတ်၊ ခါးမှာ အထည်ကြမ်း ဝတ်ပြီး သားအတွက် ရက်ပေါင်းများစွာငိုကြွေးတယ်။ ယာကုပ်က သားသမီးတွေ နှစ်သိမ့်ပေးတာကို လက်မခံဘဲ ငါ့သားအတွက် ငိုကြွေးရင်းနဲ့ပဲ သင်္ချိုင်း ထဲဆင်းတော့မယ် လို့ပြောပြီး သားအတွက် ငိုပဲငိုနေတော့တယ်။ မိဒျန်လူမျိုးတွေက ယောသပ်ကို အီဂျစ်ပြည်မှာရှိတဲ့ ဖာရောမင်းရဲ့ နန်းတွင်းအရာရှိ၊ ကိုယ်ရံတော်မှူး ပေါတိဖာဆီ ရောင်းလိုက်တယ်။,1,Ge,37,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/37/
audio/nwt_01_Ge_BU_38.mp3,အခန်းကြီး (၃၈) အဲဒီနောက် ယုဒက သူ့ညီအစ်ကိုတွေဆီကနေထွက်သွားပြီး အဒုလံမြို့သား ဟိရနေတဲ့အရပ်မှာ တဲထိုးနေထိုင်တယ်။ အဲဒီမှာ ခါနန်လူမျိုး ရှုအရဲ့သမီးကိုတွေ့တယ်။ သူနဲ့အိမ်ထောင်ပြုပြီး အတူနေတယ်။ အဲဒီမိန်းမမှာ ကိုယ်ဝန်ရှိလာပြီး သားလေးမွေးတော့ ဧရလို့ နာမည်ပေးတယ်။ နောက်ထပ် ကိုယ်ဝန်ရှိလာပြီး သားလေးမွေးတဲ့အခါ ဩနန်လို့ နာမည်ပေးတယ်။ သားတစ်ယောက် ထပ်မွေးတော့ ရှေလလို့ နာမည်ပေးတယ်။ ရှေလကို မွေးချိန်မှာ အာခဇိပ်မြို့ မှာ သူတို့ နေထိုင်ကြတယ်။ အချိန်တန်တော့ ယုဒက သားဦး ဧရကို တာမာလို့ခေါ်တဲ့ အမျိုးသမီးနဲ့ ပေးစားတယ်။ ဒါပေမဲ့ ယုဒရဲ့သားဦး ဧရကို ယေဟောဝါ မနှစ်သက်ဘူး။ ဒါကြောင့် ယေဟောဝါက သူ့ကို အဆုံးစီရင်လိုက်တယ်။ ယုဒက မရီးကို မတ်ယူရမယ်ဆိုတဲ့ ထုံးစံအတိုင်း မရီးနဲ့လက်ထပ်ပြီး အစ်ကို့မျိုးဆက် မပြတ်အောင် ထိန်းသိမ်းပါ လို့ဩနန်ကို ပြောတယ်။ ဒါပေမဲ့ ဩနန်က မရီးနဲ့ရမယ့်ကလေးကိုကိုယ့်မျိုးဆက်အဖြစ် သတ်မှတ်လို့မရမှန်းသိတော့ အစ်ကို့အတွက်သားသမီးမထွန်းကားနိုင်အောင်မရီးနဲ့ပေါင်းသင်းတဲ့အခါတိုင်း သုက်ရည်ကို စွန့်ပစ်တယ်။ သူ့လုပ်ရပ်ဟာ ယေဟောဝါရှေ့မှာ ဆိုးတဲ့အတွက် သူ့ကိုလည်း ဘုရားသခင် အဆုံးစီရင်လိုက်တယ်။ အဲဒီအခါ ယုဒက ရှေလလည်း အစ်ကိုတွေလို သေနိုင်တယ် လို့တွေးမိတဲ့အတွက် ချွေးမတာမာကို ငါ့သားရှေလ အရွယ်ရောက်တဲ့အထိ မင်းအဖေရဲ့အိမ်ကို ပြန်ပြီး မုဆိုးမဘဝနဲ့နေပါ လို့ပြောတယ်။ တာမာလည်း ထွက်သွားပြီး အဖေ့အိမ်မှာ နေထိုင်တယ်။ အချိန်အတော်ကြာပြီးနောက် ရှုအရဲ့သမီး၊ ယုဒရဲ့မိန်းမ သေဆုံးသွားတယ်။ ယုဒလည်း ငိုကြွေးချိန် ပြီးသွားတဲ့အခါ သူ့ရဲ့သိုးမွေးညှပ်သူတွေရှိတဲ့ တိမနမြို့ကို အဒုလံမြို့သား မိတ်ဆွေဟိရနဲ့အတူ သွားတယ်။ ယောက္ခမက သိုးမွေးညှပ်ဖို့ တိမနမြို့ကို သွားနေတယ် ဆိုတဲ့သတင်းကို တာမာကြားတော့၊ မုဆိုးမအဝတ်ကို ချွတ်၊ ပဝါကို ခြုံ၊ မျက်နှာကို ဖုံးပြီး တိမနမြို့ကိုသွားတဲ့လမ်း ဧနိမ်မြို့အဝင်မှာ ထိုင်နေတယ်။ ရှေလ အရွယ်ရောက်ပြီဖြစ်ပေမဲ့ သူနဲ့ပေးစားမှာ မဟုတ်ဘူးဆိုတာ သိလို့ပဲ။ တာမာက မျက်နှာကို ပဝါနဲ့ဖုံးထားတော့ ယုဒက ပြည့်တန်ဆာလို့ ထင်သွားတယ်။ ဒါကြောင့် လမ်းဘေးမှာထိုင်နေတဲ့ တာမာကို ချွေးမမှန်းမသိဘဲ အနားသွားပြီး မင်းနဲ့အိပ်ပါရစေ လို့ပြောတယ်။ အဲဒီအခါ တာမာက ကျွန်မနဲ့အိပ်ခွင့်ရရင် ဘာပေးမလဲ လို့ပြန်မေးတယ်။ ယုဒကလည်း ဆိတ်ကလေးတစ်ကောင် ပို့ပေးမယ် လို့ပြောတော့ သူက ဆိတ်ကလေးကို မပို့ပေးခင် အာမခံပစ္စည်း ထားခဲ့မလား လို့ပြန်မေးတယ်။ ယုဒက ဘာအာမခံပစ္စည်း ပေးရမလဲ လို့မေးတဲ့အခါ ရှင့်ရဲ့ တံဆိပ်လက်စွပ်၊ လက်စွပ်ကြိုး၊ တောင်ဝှေးကို ပေးပါ လို့ပြောတယ်။ ယုဒလည်း အဲဒါတွေ ပေးလိုက်ပြီး သူနဲ့အိပ်တော့ သူ့မှာ ကိုယ်ဝန်ရှိလာတယ်။ တာမာက ထွက်သွားပြီး ပဝါကို ဖယ်ပြီးနောက် မုဆိုးမအဝတ် ပြန်ဝတ်တယ်။ ယုဒက အဲဒီမိန်းမကိုပေးခဲ့တဲ့ အာမခံပစ္စည်းတွေ ပြန်ရွေးယူဖို့ ဆိတ်ကလေးကို မိတ်ဆွေ အဒုလံမြို့သားနဲ့ ထည့်ပေးလိုက်တယ်။ ဒါပေမဲ့ အဲဒီမိန်းမကို လုံးဝရှာမတွေ့ဘူး။ ဒါနဲ့ ဧနိမ်မြို့ လမ်းဘေးက ပြည့်တန်ဆာ ဘယ်မှာလဲ လို့ အဲဒီအရပ်သားတွေကို မေးတော့ ဒီဒေသမှာ ပြည့်တန်ဆာမရှိပါဘူး လို့ဖြေကြတယ်။ နောက်ဆုံး၊ အဒုလံမြို့သားက ယုဒဆီ ပြန်လာပြီး ပြောတယ် သူ့ကို ရှာမတွေ့ဘူး။ လူတွေကို မေးကြည့်တော့လည်း ဒီဒေသမှာ ပြည့်တန်ဆာမရှိပါဘူး တဲ့။ ယုဒက အဲဒီပစ္စည်းတွေကို သူ ယူထားပါစေတော့။ ဆက်ရှာနေရင် အရှက်ကွဲရုံပဲ ရှိမယ်။ ဘာပဲဖြစ်ဖြစ် ဒီဆိတ်ကလေးကို ငါပို့လိုက်သားပဲ။ သူ့ကို ရှာမတွေ့တာတော့ မတတ်နိုင်ဘူးလေ လို့ပြောတယ်။ သုံးလလောက်ကြာတဲ့အခါ ခင်ဗျားရဲ့ချွေးမ တာမာက ပြည့်တန်ဆာလုပ်ပြီး ကိုယ်ဝန်ရှိနေပြီ လို့ပြောကြတော့ ယုဒက သူ့ကို ခေါ်ထုတ်သွား၊ သတ်ပစ်ပြီး မီးရှို့လိုက် လို့ပြောတယ်။ တာမာကို ခေါ်ထုတ်သွားတဲ့အခါ ဒီပစ္စည်းတွေရဲ့ပိုင်ရှင်ကြောင့် ကျွန်မ ကိုယ်ဝန်ရှိတာပါ။ ဒီတံဆိပ်လက်စွပ်၊ လက်စွပ်ကြိုး၊ တောင်ဝှေးက ဘယ်သူ့ပစ္စည်းတွေလဲဆိုတာ စစ်ဆေးကြည့်ပါဦး လို့ ယောက္ခမဆီ စကားပါးလိုက်တယ်။ ယုဒက အဲဒီပစ္စည်းတွေကို စစ်ဆေးကြည့်ပြီးနောက် သူ့ကို ငါ့သားရှေလနဲ့မပေးစားလို့ သူ ဒီလိုလုပ်တာ တရားနည်းလမ်းကျပါတယ် လို့ပြောတယ်။ နောက်ပိုင်းမှာ သူနဲ့ ထပ်မအိပ်တော့ဘူး။ သားဖွားချိန်ရောက်တော့ တာမာရဲ့ဗိုက်ထဲမှာ အမြွှာရှိနေတယ်။ မီးဖွားနေတုန်း ကလေးတစ်ယောက်ရဲ့ လက်တစ်ဖက် ထွက်လာတော့ လက်သည်က ဒါ သားဦးပဲ ဆိုပြီး ကြက်သွေးရောင်ကြိုးကို လက်မှာ ချက်ချင်းချည်ပေးလိုက်တယ်။ ဒါပေမဲ့ အဲဒီကလေးက လက်ကိုပြန်ရုပ်လိုက်တဲ့အခါ နောက်တစ်ယောက် ထွက်လာတယ်။ လက်သည်က ဒီလောက်တောင် ထိုးဖောက်ထွက်ရသလား ဆိုပြီး ကလေးကို ဖာရက် လို့နာမည်ပေးတယ်။ အဲဒီနောက် လက်မှာ ကြက်သွေးရောင်ကြိုး ချည်ထားတဲ့ကလေး ထွက်လာတော့ ဇေရလို့ နာမည်ပေးတယ်။,1,Ge,38,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/38/
audio/nwt_01_Ge_BU_39.mp3,အခန်းကြီး (၃၉) အိရှမေလလူမျိုးတွေက ယောသပ်ကို အီဂျစ်ပြည် ခေါ်သွားကြတယ်။ အဲဒီမှာ ဖာရောမင်းရဲ့ နန်းတွင်းအရာရှိ၊ အီဂျစ်လူမျိုး ကိုယ်ရံတော်မှူး ပေါတိဖာက ယောသပ်ကို ဝယ်လိုက်တယ်။ ယေဟောဝါက ယောသပ်နဲ့အတူရှိတဲ့အတွက် သူလုပ်သမျှ အောင်မြင်လာပြီး သခင့်အိမ်မှာ တာဝန်တွေ ရလာတယ်။ သူနဲ့အတူ ယေဟောဝါရှိပြီး သူလုပ်သမျှကို ယေဟောဝါ အောင်မြင်ခွင့်ပေးတယ်ဆိုတာ သူ့သခင် သိတယ်။ ယောသပ်က သခင့်ရဲ့မျက်နှာသာကို ရပြီး လူယုံတော်ဖြစ်လာတယ်။ သခင်က တစ်အိမ်လုံးကို ကြီးကြပ်ဖို့၊ ပစ္စည်းဥစ္စာအားလုံးကို ထိန်းသိမ်းဖို့ ယောသပ်ကို တာဝန်ပေးတယ်။ တစ်အိမ်လုံးနဲ့ ပစ္စည်းဥစ္စာအားလုံးကို ကြီးကြပ်ဖို့ တာဝန်ပေးချိန်ကစပြီး ယေဟောဝါက ပေါတိဖာရဲ့အိမ်ထောင်ကို ယောသပ်ကြောင့် ကောင်းချီးပေးတယ်။ အိမ်၊ လယ်ယာအားလုံးအပေါ် ယေဟောဝါ ကောင်းချီးပေးတယ်။ နောက်ဆုံးတော့ ပေါတိဖာက ပိုင်ဆိုင်သမျှကို ယောသပ်လက်ထဲ အပ်လိုက်တယ်။ စားသောက်ဖို့ကလွဲရင် ကျန်တာ ဘာမှ ခေါင်းထဲမထည့်တော့ဘူး။ ယောသပ်ဟာ ကိုယ်လုံးကိုယ်ထည်တောင့်တဲ့ လူချောတစ်ယောက် ဖြစ်လာတယ်။ နောက်ပိုင်းမှာ သခင်မက ယောသပ်ကို တပ်မက်စိတ်နဲ့ကြည့်ပြီး ဒို့နဲ့အတူ အိပ်ပါ လို့ပြောတယ်။ ယောသပ်က ငြင်းဆန်ပြီး ဒီအိမ်မှာ ကျွန်တော်ရှိနေလို့ သခင်က ဘာမှပူစရာမလိုဘူး။ ပိုင်ဆိုင်သမျှကို ကျွန်တော့်လက်ထဲ အပ်ထားတယ်။ ဒီအိမ်မှာ ကျွန်တော်ထက်ကြီးတဲ့သူ မရှိဘူး။ အားလုံးကို ကျွန်တော့်လက်ထဲ အပ်ထားတယ်။ ဒါပေမဲ့ သခင့်ဇနီးဖြစ်တဲ့ သခင်မကိုတော့ ထိပါးခွင့်မရှိပါဘူး။ ဒီလိုကြီးလေးတဲ့အပြစ် ကျူးလွန်ပြီး ဘုရားသခင်ကို ပြစ်မှားတဲ့အဖြစ်မျိုး ကျွန်တော် အရောက်မခံနိုင်ဘူး ဆိုပြီး သခင်မကို ပြန်ပြောတယ်။ သခင်မက နေ့စဉ်ရက်ဆက် သွေးဆောင်ပေမဲ့ ယောသပ်ကတော့ သူနဲ့အိပ်ဖို့၊ နေဖို့ အမြဲငြင်းဆန်တယ်။ တစ်နေ့၊ ယောသပ်က အလုပ်လုပ်ဖို့ အိမ်ထဲဝင်သွားတယ်။ အိမ်ထဲမှာ ကျွန်တစ်ယောက်မှ မရှိဘူး။ အဲဒီအခါ သခင်မက ယောသပ်ရဲ့အဝတ်ကို ဆွဲပြီး ဒို့နဲ့အတူ အိပ်ပါ လို့ပြောတော့ ယောသပ်က အဝတ်ကို ထားခဲ့ပြီး ထွက်ပြေးသွားတယ်။ အဲဒီလို အဝတ်ကို ထားခဲ့ပြီး ထွက်ပြေးသွားတာနဲ့၊ သခင်မက အိမ်သားယောက်ျားတွေကို အော်ခေါ်ပြီး ကြည့်စမ်း၊ ငါ့ယောက်ျားခေါ်လာတဲ့ ဒီဟီဘရူးလူက ငါတို့ကို လူတွေကဲ့ရဲ့စရာဖြစ်အောင် လုပ်တယ်။ ငါနဲ့အတူ အိပ်ဖို့ ဝင်လာလို့ ငါအသံကုန်အော်လိုက်တာ။ အဲဒီလို အသံကုန်အော်လိုက်တော့ သူ့အဝတ်ကို ထားခဲ့ပြီး ထွက်ပြေးသွားတာပဲ လို့ပြောတယ်။ အဲဒီနောက် ပေါတိဖာ အိမ်ပြန်လာချိန်အထိ ယောသပ်ရဲ့အဝတ်ကို သိမ်းထားတယ်။ ပေါတိဖာ ရောက်လာတော့ ရှင်ခေါ်လာတဲ့ ဟီဘရူးကျွန်က ကျွန်မကို လူတွေကဲ့ရဲ့စရာဖြစ်အောင် လုပ်ဖို့ ဝင်လာတယ်။ ကျွန်မ အသံကုန်အော်လိုက်တော့ သူ့အဝတ်ကို ထားခဲ့ပြီး ထွက်ပြေးသွားတယ် လို့ တိုင်ပြောတယ်။ ရှင့်ရဲ့ကျွန်က ကျွန်မကို အဲဒီလိုလုပ်တယ် ဆိုပြီး မိန်းမပြောတာကိုလည်း ကြားရော ပေါတိဖာ ဒေါသပေါက်ကွဲတော့တယ်။ ဒါကြောင့် ယောသပ်ကို ထောင်ချလိုက်တယ်။ ဘုရင့်အကျဉ်းသားတွေကို ချုပ်ထားတဲ့ အဲဒီထောင်မှာ သူဆက်နေရတယ်။ ဒါပေမဲ့ ယေဟောဝါက ယောသပ်နဲ့အတူ အမြဲရှိပြီး သူ့ကို ခိုင်မြဲတဲ့မေတ္တာပြတယ်။ ထောင်မှူးရှေ့မှာလည်း မျက်နှာသာရစေတယ်။ ဒါကြောင့် ထောင်မှူးက ထောင်ထဲမှာရှိတဲ့ အကျဉ်းသားအားလုံးကို ကြီးကြပ်ဖို့ သူ့ကို တာဝန်လွှဲအပ်လိုက်တယ်။ အကျဉ်းသားတွေရဲ့အလုပ်ကို သူ စီစဉ်ညွှန်ကြားပေးရတယ်။ ယေဟောဝါဟာ ယောသပ်နဲ့အတူရှိတယ်။ သူလုပ်သမျှကို ယေဟောဝါ အောင်မြင်ခွင့်ပေးတဲ့အတွက် သူ့လက်ထဲ အပ်ထားတဲ့ကိစ္စတွေကို ထောင်မှူး လုံးဝလှည့်ကြည့်စရာ မလိုဘူး။,1,Ge,39,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/39/
audio/nwt_01_Ge_BU_40.mp3,အခန်းကြီး (၄၀) နောက်ပိုင်းမှာ အီဂျစ်ဘုရင်ဖာရောရဲ့ ဖလားတော်ဝန်နဲ့ စားတော်ဝန်က အီဂျစ်ဘုရင်ကို ပြစ်မှားကြတယ်။ ဒါကြောင့် ဖာရောက ဖလားတော်ဝန်နဲ့ စားတော်ဝန် အရာရှိနှစ်ယောက်ကို ဒေါသထွက်ပြီး၊ ယောသပ်အကျဉ်းကျနေတဲ့ ကိုယ်ရံတော်မှူးရဲ့ထောင်မှာ ချုပ်ထားလိုက်တယ်။ ကိုယ်ရံတော်မှူးက သူတို့ကို အနီးကပ်ကြည့်ရှုပြုစုပေးဖို့ ယောသပ်ကို တာဝန်ပေးတယ်။ သူတို့က ထောင်ထဲမှာ ရက်အတော်ကြာ နေရတယ်။ ဖလားတော်ဝန်နဲ့ စားတော်ဝန်က ထောင်ကျနေတုန်း အဓိပ္ပာယ်ကိုယ်စီရှိတဲ့ အိပ်မက်ကို တစ်ညတည်းမှာ မက်ကြတယ်။ နောက်နေ့မနက် ယောသပ်ဝင်လာတဲ့အခါ သူတို့မျက်နှာမကောင်းမှန်း သတိထားမိတယ်။ ဒါကြောင့် ကိုယ်ရံတော်မှူးရဲ့ထောင်မှာ အတူအကျဉ်းကျနေတဲ့ ဖာရောရဲ့အရာရှိတွေကို ဒီနေ့ မျက်နှာမကောင်းကြပါလား လို့ပြောတော့၊ သူတို့က ဒို့နှစ်ယောက်စလုံး အိပ်မက်မက်တယ်။ ဒါပေမဲ့ အိပ်မက်အဓိပ္ပာယ်ကို ရှင်းပြမယ့်သူ မရှိဘူးလေ လို့ပြောတယ်။ ယောသပ်က အိပ်မက်အဓိပ္ပာယ်ကို ဘုရားသခင် ရှင်းပြနိုင်တယ်။ ခင်ဗျားတို့ ဘာတွေများ မက်လို့လဲ။ ပြောပြပါဦး လို့ပြောတယ်။ ဒါကြောင့် ဖလားတော်ဝန်က သူ့အိပ်မက်အကြောင်း ယောသပ်ကို ပြောပြတယ် အိပ်မက်ထဲမှာ စပျစ်ပင်တစ်ပင်ကို ငါတွေ့တယ်။ စပျစ်ပင်မှာ အခက်သုံးခက် ရှိတယ်။ အတက်တွေ ထွက်လာတယ်။ အပွင့်တွေ ပွင့်ပြီး စပျစ်ခိုင်တွေလည်း မှည့်လာတယ်။ ဖာရောမင်းရဲ့ ခွက်ဖလားကို ငါကိုင်ထားတယ်။ စပျစ်သီးတွေကို ခွက်ဖလားထဲ ညှစ်ထည့်ပြီး မင်းကြီးကို ဆက်သလိုက်တယ်။ အဲဒီအခါ ယောသပ်က အိပ်မက်အဓိပ္ပာယ်ကို ပြောပြမယ်။ အခက်သုံးခက်ဟာ သုံးရက်ကို ဆိုလိုတယ်။ နောက်သုံးရက်ကြာရင် ဖာရောမင်းက ခင်ဗျားကို ထောင်ထဲကထုတ်ပြီး ဖလားတော်ဝန်ရာထူးကို ပြန်ပေးမယ်။ အရင်တုန်းကလိုပဲ ဖာရောမင်းကို ဖလားတော် ဆက်သရမယ်။ ခင်ဗျား အခြေအနေကောင်းလာတဲ့အခါ ကျွန်တော့်ကို သတိရပါ။ ကျွန်တော့်ကို ခိုင်မြဲတဲ့မေတ္တာပြတဲ့အနေနဲ့ ဒီထောင်ကနေ လွတ်အောင် မင်းကြီးဆီမှာ ပြောပေးပါ။ တကယ်တော့ ကျွန်တော့်ကို ဟီဘရူးတွေရဲ့ပြည်ကနေ အတင်းခေါ်လာခဲ့ကြတာ။ ဒီမှာလည်း ထောင်ကျလောက်တဲ့ ပြစ်မှုတစ်ခုမှ မကျူးလွန်ခဲ့ပါဘူး လို့ပြောတယ်။ ယောသပ်ပြောတဲ့ အိပ်မက်အဓိပ္ပာယ်ကောင်းတာကို စားတော်ဝန် သိသွားတဲ့အခါ သူ့အိပ်မက်ကို ပြောပြတယ် ငါလည်း အိပ်မက်ထဲမှာ တောင်းသုံးတောင်း ရွက်ထားတယ်။ တောင်းထဲမှာ ဂျုံနုနဲ့လုပ်တဲ့မုန့်တွေ ပါတယ်။ အပေါ်ဆုံးတောင်းမှာ ဖာရောမင်းအတွက် ဖုတ်ထားတဲ့ မုန့်မျိုးစုံပါတယ်။ တောင်းထဲကမုန့်တွေကို ငှက်တွေ စားပစ်တယ်။ အဲဒီအခါ ယောသပ်က အိပ်မက်အဓိပ္ပာယ်ကို ပြောပြမယ်။ တောင်းသုံးတောင်းဟာ သုံးရက်ကို ဆိုလိုတယ်။ နောက်သုံးရက်ကြာရင် ဖာရောမင်းက ခင်ဗျားကို ခေါင်းဖြတ်ပြီး တိုင်မှာ ဆွဲထားလိမ့်မယ်။ ခင်ဗျားအသားကို ငှက်တွေ စားကြမယ် လို့ပြောတယ်။ သုံးရက်မြောက်နေ့ရောက်တော့ ဖာရောမင်းက သူ့မွေးနေ့ပွဲလုပ်ပြီး မင်းမှုထမ်းအားလုံးအတွက် စားသောက်ပွဲ ကျင်းပပေးတယ်။ ပြီးတော့ ဖလားတော်ဝန်နဲ့ စားတော်ဝန်ကို မင်းမှုထမ်းတွေရှေ့ ခေါ်ထုတ်လာခိုင်းတယ်။ ဖလားတော်ဝန်က အရင်ရာထူးပြန်ရတဲ့အတွက် ဖာရောမင်းကို ဖလားတော်ဆက်တဲ့တာဝန်ကို ဆက်ယူရတယ်။ စားတော်ဝန်ကိုတော့ တိုင်မှာ ဆွဲထားတယ်။ ယောသပ်ပြောတဲ့အတိုင်း ဖြစ်လာတယ်။ ဒါပေမဲ့ ဖလားတော်ဝန်က ယောသပ်ကို သတိမရတော့ဘဲ မေ့သွားတယ်။,1,Ge,40,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/40/
audio/nwt_01_Ge_BU_41.mp3,အခန်းကြီး (၄၁) နှစ်နှစ်ကြာပြီးနောက် ဖာရောမင်း အိပ်မက်မက်တယ်။ သူက အိပ်မက်ထဲမှာ နိုင်းမြစ်ကမ်းပေါ် ရပ်နေတယ်။ ဆူဖြိုးလှပတဲ့ နွားမခုနစ်ကောင်က နိုင်းမြစ်ထဲကတက်လာပြီး မြစ်ကမ်းနားမှာ မြက်စားနေတယ်။ ရုပ်ဆိုးပြီး ပိန်ချုံးနေတဲ့ နွားမခုနစ်ကောင်လည်း နိုင်းမြစ်ထဲက တက်လာပြီး ဆူဖြိုးလှပတဲ့ နွားမတွေနားမှာ ရပ်နေတယ်။ ရုပ်ဆိုးပြီး ပိန်ချုံးနေတဲ့ နွားမခုနစ်ကောင်က ဆူဖြိုးလှပတဲ့ နွားမခုနစ်ကောင်ကို စားလိုက်တယ်။ အဲဒီအချိန်မှာ ဖာရော နိုးလာတယ်။ ဖာရောမင်းဟာ ပြန်အိပ်ပျော်သွားပြီး အိပ်မက်ထပ်မက်တယ်။ အိပ်မက်ထဲမှာ ကောက်ပင်တစ်ပင်ကနေ အဆန်အောင်တဲ့ ကောက်နှံခုနစ်နှံ ထွက်လာတယ်။ အဲဒီနောက် အဆန်မအောင်ဘဲ အရှေ့လေကြောင့် ညှိုးနေတဲ့ ကောက်နှံခုနစ်နှံ ထွက်လာတယ်။ အဆန်မအောင်တဲ့ ကောက်နှံခုနစ်နှံက အဆန်အောင်တဲ့ ကောက်နှံခုနစ်နှံကို မျိုပစ်တယ်။ ဖာရောမင်းလည်း နိုးလာတော့ အိပ်မက်မှန်း သိလိုက်တယ်။ မနက်ကျတော့ ဖာရောမင်း စိတ်မငြိမ်မသက် ဖြစ်လာတဲ့အတွက် အီဂျစ်ပြည်က မှော်ဆရာတွေနဲ့ ပညာရှိတွေအားလုံးကို ဆင့်ခေါ်ပြီး အိပ်မက်တွေအကြောင်း ပြောပြတယ်။ ဒါပေမဲ့ အိပ်မက်အဓိပ္ပာယ်ကို ရှင်းပြနိုင်သူ တစ်ယောက်မှ မရှိဘူး။ အဲဒီအခါ ဖလားတော်ဝန်က ဖာရောမင်းကို ကျွန်တော် မှားခဲ့တာတွေကို ဒီနေ့ ဝန်ခံပါ့မယ်။ မင်းကြီးက ကျွန်တော်နဲ့ စားတော်ဝန်ကို ဒေါသထွက်ပြီး ကိုယ်ရံတော်မှူးရဲ့ထောင်မှာ အကျဉ်းချခဲ့ပါတယ်။ တစ်ညမှာ ကျွန်တော်တို့ကအဓိပ္ပာယ်ကိုယ်စီရှိတဲ့ အိပ်မက်ကို မက်ကြတယ်။ ထောင်ထဲမှာ ကိုယ်ရံတော်မှူးရဲ့ကျွန် ဟီဘရူးလူငယ်တစ်ယောက် ရှိတယ်။ သူ့ကို အိပ်မက်အကြောင်း ပြောပြတော့ အိပ်မက်တစ်ခုစီရဲ့ အဓိပ္ပာယ်ကို ရှင်းပြတယ်။ သူရှင်းပြတဲ့အတိုင်း အတိအကျဖြစ်လာတယ်။ ကျွန်တော်က ရာထူးပြန်ရပြီး စားတော်ဝန်ကတော့ တိုင်မှာဆွဲထားခံရပါတယ် လို့လျှောက်တင်တယ်။ ဒါနဲ့ ဖာရောမင်းက ယောသပ်ကို ထောင်ထဲကနေ အမြန်ခေါ်ထုတ်ခိုင်းတယ်။ ယောသပ်လည်း ဆံပင်နဲ့ မုတ်ဆိတ်တွေကို ရိတ်၊ အဝတ်လဲပြီး ဖာရောရှေ့ အခစားဝင်ရတယ်။ အဲဒီအခါ ဖာရောမင်းက ငါအိပ်မက်မက်တယ်။ ဒါပေမဲ့ အိပ်မက်အဓိပ္ပာယ်ကို ဘယ်သူမှ မရှင်းပြနိုင်ဘူး။ မင်းကတော့ အိပ်မက်အဓိပ္ပာယ်ကို ရှင်းပြနိုင်တယ်လို့ ကြားတယ် ဆိုပြီး ယောသပ်ကို ပြောတယ်။ ယောသပ်က မင်းကြီးစိတ်တော်နဲ့တွေ့မယ့် အိပ်မက်အဓိပ္ပာယ်ကို ရှင်းပြနိုင်သူဟာ ဘုရားသခင်ပါ။ ကျွန်တော် မဟုတ်ပါဘူး လို့လျှောက်တင်တယ်။ အဲဒီအခါ ဖာရောမင်းက ပြောတယ် အိပ်မက်ထဲမှာ နိုင်းမြစ်ကမ်းပေါ် ငါရပ်နေတယ်။ ဆူဖြိုးလှပတဲ့ နွားမခုနစ်ကောင် နိုင်းမြစ်ထဲက တက်လာပြီး မြစ်ကမ်းနားမှာ မြက်စားနေတယ်။ ရုပ်ဆိုးပြီး ပိန်ချုံးနေတဲ့ နွားမခုနစ်ကောင်လည်း နိုင်းမြစ်ထဲက တက်လာတယ်။ အီဂျစ်ပြည်မှာ ဒီလောက်ရုပ်ဆိုးတဲ့ နွားမတွေ ငါတစ်ခါမှ မမြင်ဖူးဘူး။ ရုပ်ဆိုးပြီး အရိုးပေါ်အရေတင်ဖြစ်နေတဲ့ နွားမတွေက ဆူဖြိုးတဲ့နွားမခုနစ်ကောင်ကို စားလိုက်တယ်။ စားပြီးတာတောင် အရင်လို ပိန်ချုံးနေတုန်းပဲဆိုတော့ သူတို့စားလိုက်မှန်း ဘယ်သူမှ မသိကြဘူး။ ဒါနဲ့ ငါနိုးလာတယ်။ နောက်တော့ အိပ်မက်ထဲမှာ ကောက်ပင်တစ်ပင်ကနေ အဆန်အောင်တဲ့ ကောက်နှံခုနစ်နှံ ထွက်လာတာကို ငါမြင်တယ်။ အဲဒီနောက် အဆန်မအောင်တဲ့ ကောက်နှံခုနစ်နှံ ထွက်လာတယ်။ ကောက်နှံတွေဟာ အရှေ့လေကြောင့် ညှိုးနွမ်းပြီး ရှုံ့တွနေတယ်။ အဆန်မအောင်တဲ့ ကောက်နှံခုနစ်နှံက အဆန်အောင်တဲ့ ကောက်နှံခုနစ်နှံကို မျိုပစ်တယ်။ မှော်ဆရာတွေကို ဒီအကြောင်းပြောပြပေမဲ့ တစ်ယောက်မှ မရှင်းပြနိုင်ဘူး။ အဲဒီအခါ ယောသပ် ပြန်လျှောက်တင်တယ် မင်းကြီးရဲ့အိပ်မက်တွေဟာ အဓိပ္ပာယ်အတူတူပါပဲ။ စစ်မှန်တဲ့ဘုရားသခင်က ဘာလုပ်မယ်ဆိုတာ မင်းကြီးကို အသိပေးတာပါ။ ဆူဖြိုးတဲ့နွားမ ခုနစ်ကောင်က ခုနစ်နှစ်၊ အဆန်အောင်တဲ့ ကောက်နှံခုနစ်နှံကလည်း ခုနစ်နှစ်ကို ဆိုလိုပါတယ်။ အိပ်မက်တွေရဲ့အဓိပ္ပာယ် အတူတူပါပဲ။ နောက်မှတက်လာတဲ့ ရုပ်ဆိုးပြီးပိန်ချုံးတဲ့ နွားမခုနစ်ကောင်က ခုနစ်နှစ်၊ အဆန်မအောင်ဘဲ အရှေ့လေကြောင့် ညှိုးနွမ်းနေတဲ့ ကောက်နှံခုနစ်နှံကလည်း အငတ်ဘေးဆိုက်မယ့် ခုနစ်နှစ်ကို ဆိုလိုပါတယ်။ ကျွန်တော်ပြောခဲ့တဲ့အတိုင်းပဲ ဘုရားသခင်က ဘာလုပ်မယ်ဆိုတာ မင်းကြီးကို အသိပေးနေတာပါ။ အီဂျစ်တစ်ပြည်လုံးမှာ ခုနစ်နှစ်ပတ်လုံးအစာပေါများကြွယ်ဝပါလိမ့်မယ်။ ခုနစ်နှစ်လွန်ရင်တော့ အငတ်ဘေး ခုနစ်နှစ်ကြုံရမယ်။ အီဂျစ်ပြည်မှာ ပေါများကြွယ်ဝခဲ့ဖူးတာတွေကို လုံးဝမေ့သွားကြမယ်။ အငတ်ဘေးကြောင့် တစ်ပြည်လုံး ပြုတ်ပြုတ်ပြုန်းနေမယ်။ အငတ်ဘေး ပြင်းထန်လွန်းလို့တိုင်းပြည်မှာပေါများကြွယ်ဝခဲ့ဖူးတာကို သတိရကြတော့မှာ မဟုတ်ဘူး။ ဘုရားသခင်က ဒီကိစ္စကိုအခိုင်အမာ အတည်ပြုလိုက်ပြီဖြစ်လို့ မင်းကြီးကို အိပ်မက် နှစ်ကြိမ်ပေးရတာပါ။ မကြာခင် ဒီကိစ္စကို ဘုရားသခင် အကောင်အထည်ဖော်ပါလိမ့်မယ်။ ဒါကြောင့် သတိပညာရှိသူ၊ အမြော်အမြင်ကြီးသူတစ်ယောက်ကို ရှာပြီး အီဂျစ်ပြည်ကို ကြီးကြပ်ခိုင်းပါ။ ပေါများကြွယ်ဝတဲ့ ခုနစ်နှစ်အတွင်း အီဂျစ်ထွက်ကုန် ငါးပုံတစ်ပုံကို ကောက်ယူပေးမယ့် ကြီးကြပ်မှူးတွေကို တစ်ပြည်လုံးမှာ ခန့်ထားပါ။ ပေါများကြွယ်ဝမယ့်နှစ်တွေအတွင်း သူတို့ကို အစားအစာ စုဆောင်းခိုင်းပါ။ မြို့တွေမှာလည်း ကောက်နှံတွေကို မင်းကြီးရဲ့အမိန့်နဲ့ သိုလှောင်ခိုင်းပါ။ အဲဒီအစားအစာတွေက အငတ်ဘေးကြုံရမယ့် ခုနစ်နှစ်အတွင်း အီဂျစ်ပြည်ကို ဖူလုံစေပါလိမ့်မယ်။ ဒီလိုလုပ်ရင်တော့ တိုင်းပြည်ဟာ အငတ်ဘေးကြောင့် ပျက်စီးသွားမှာ မဟုတ်ဘူး။ ဒီအကြံပေးချက်ကို ဖာရောမင်းနဲ့ မှူးမတ်အားလုံး သဘောကျတယ်။ ဒါကြောင့် ဖာရောက မှူးမတ်တွေကို သူ့လိုမျိုး ဘုရားသခင့်စွမ်းအားတော်ရရှိထားသူ နောက်တစ်ယောက်ကို ရှာတွေ့နိုင်မှာ မဟုတ်ဘူး လို့ပြောတယ်။ ယောသပ်ကိုလည်း ဘုရားသခင်က မင်းကို ဒီကိစ္စတွေအားလုံး အသိပေးပြီဆိုမှတော့ မင်းလောက် သတိပညာရှိသူ၊ အမြော်အမြင်ကြီးသူ မရှိနိုင်ဘူး။ ဒီတော့ မင်းက နန်းတော်အုပ် လုပ်ပါ။ ငါ့လူတွေအားလုံးမင်းကို အကြွင်းမဲ့နာခံရမယ်။ ဘုရင်ဖြစ်တဲ့ ငါကိုယ်တော်မြတ်သာ မင်းထက် ကြီးမြတ်သူဖြစ်မယ် လို့ပြောတယ်။ ပြီးတော့ အီဂျစ်တစ်ပြည်လုံးကို အုပ်ချုပ်ဖို့ မင်းကို ငါခန့်အပ်လိုက်ပြီ လို့ယောသပ်ကို ဆက်ပြောတယ်။ အဲဒီနောက် ဖာရောမင်းက သူ့တံဆိပ်လက်စွပ်ကို ချွတ်ပြီး ယောသပ်ကို စွပ်ပေးတယ်။ ချည်ချောထည်ကို ဝတ်ဆင်ပေးပြီး ရွှေလည်ဆွဲ ဆင်ပေးတယ်။ ဒါ့အပြင် သူ့ရဲ့ ဒုတိယမြင်းရထားတော်ကို စီးခိုင်းပြီး ယောသပ်ရှေ့မှာ အာဗရက် လို့ ကြွေးကြော်စေတယ်။ ဒီလိုနဲ့ အီဂျစ်တစ်ပြည်လုံးကို အုပ်ချုပ်ဖို့ ယောသပ်ကို ခန့်အပ်လိုက်တယ်။ ပြီးတော့ ဖာရောက ငါဟာ ဖာရောမင်းဖြစ်ပေမဲ့ အီဂျစ်တစ်ပြည်လုံးမှာ မင်းရဲ့ခွင့်ပြုချက်မရှိရင် ဘာမှမလုပ် ရဘူး လို့ယောသပ်ကို ထပ်ပြောတယ်။ သူ့ကို ဇာဖဏာသဖာဏ ဆိုတဲ့ ဘွဲ့ပေးပြီး ဩနမြို့က ပုရောဟိတ် ပေါတိဖေရရဲ့သမီး အာသနတ်နဲ့ ထိမ်းမြားပေးတယ်။ ယောသပ်လည်း အီဂျစ်ပြည်ကို စပြီး ကြီးကြပ်ကွပ်ကဲရတော့တယ်။ အီဂျစ်ဘုရင်ဖာရောအတွက် စပြီးအမှုထမ်းချိန်မှာ ယောသပ် အသက် ၃၀ ရှိပြီ။ ယောသပ်က ဖာရောရှေ့ကနေ ထွက်လာပြီးနောက် အီဂျစ်တစ်ပြည်လုံးကို လှည့်လည်ကြည့်ရှုတယ်။ ပေါများကြွယ်ဝတဲ့ ခုနစ်နှစ်အတွင်း တိုင်းပြည်မှာ သီးနှံအလျှံပယ် ထွက်တယ်။ ခုနစ်နှစ်အတွင်း ထွက်သမျှရိက္ခာတွေကို စုဆောင်းပြီး မြို့တွေမှာ သိုလှောင်တယ်။ ပတ်ဝန်းကျင်မှာရှိတဲ့ လယ်တွေကနေရတဲ့ ရိက္ခာတွေကို မြို့တိုင်းမှာ သိုလှောင်တယ်။ ဒီလိုနဲ့ ကောက်နှံတွေကို စုဆောင်းလာလိုက်တာ နောက်ဆုံး ပင်လယ်သဲပွင့်တွေလို သိပ်များလွန်းလို့ ရေတွက်မနေတော့ဘူး။ အငတ်ဘေးမကျရောက်ခင်မှာ ယောသပ်က ဩနမြို့က ပုရောဟိတ် ပေါတိဖေရရဲ့သမီး အာသနတ်နဲ့ သားနှစ်ယောက် ရတယ်။ သားဦးကို ငါကြုံရတဲ့ဆင်းရဲဒုက္ခတွေ၊ အဖေ့အိမ်သားတွေကို ဘုရားသခင် မေ့ပျောက်စေပြီ ဆိုပြီး မနာရှေ လို့နာမည်ပေးတယ်။ ဒုတိယသားကို ငါဆင်းရဲဒုက္ခရောက်တဲ့ပြည်မှာ ဘုရားသခင်က ငါ့ကို သားသမီးထွန်းကားစေပြီ ဆိုပြီး ဧဖရိမ် လို့နာမည်ပေးတယ်။ ဒီလိုနဲ့ အီဂျစ်ပြည်မှာ ပေါများကြွယ်ဝတဲ့ခုနစ်နှစ် ကုန်ဆုံးသွားတယ်။ ယောသပ်ပြောခဲ့တဲ့အတိုင်း အငတ်ဘေးခုနစ်နှစ် စတင်တော့တယ်။ တခြားတိုင်းပြည်တွေမှာ အငတ်ဘေးဆိုက်ပေမဲ့ အီဂျစ်ပြည်မှာတော့ အစာမပြတ်လပ်သေးဘူး။ နောက်ဆုံး၊ အီဂျစ်ပြည်မှာလည်း အငတ်ဘေးကြုံလာတော့ လူတွေက ဖာရောမင်းဆီလာပြီး စားစရာပေးဖို့ အော်ဟစ်တောင်းကြတယ်။ အဲဒီအခါ ဖာရောက ယောသပ်ဆီ သွားကြ။ သူပြောတဲ့အတိုင်း လုပ်ကြ ဆိုပြီး အီဂျစ်ပြည်သားတွေကို ပြောတယ်။ မြေတစ်ပြင်လုံးမှာ အငတ်ဘေး ဆက်ဖြစ်နေတယ်။ အီဂျစ်ပြည်မှာ အငတ်ဘေး ပြင်းထန်လာတဲ့အတွက် ယောသပ်က ကျီတွေဖွင့်ပြီး ပြည်သားတွေကို အစားအစာ ရောင်းပေးတယ်။ မြေတစ်ပြင်လုံးမှာ အကြီးအကျယ် အငတ်ဘေးဆိုက်တဲ့အတွက် အရပ်ရပ်ကလူတွေဟာ အီဂျစ်ပြည်ကို လာပြီး ယောသပ်ဆီမှာ အစားအစာဝယ်ကြတယ်။,1,Ge,41,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/41/
audio/nwt_01_Ge_BU_42.mp3,အခန်းကြီး (၄၂) အီဂျစ်ပြည်မှာ ကောက်နှံတွေရှိတယ်ဆိုတာ ယာကုပ်ကြားတော့ မင်းတို့ ဘာဖြစ်လို့ တစ်ယောက်ကိုတစ်ယောက် ကြည့်နေကြတာလဲ။ အီဂျစ်ပြည်မှာ ကောက်နှံတွေရှိတယ်လို့ ကြားတယ်။ ငါတို့အသက်ဆက်ရှင်နိုင်ဖို့ အဲဒီကိုသွားပြီး ဝယ်လာခဲ့ကြ လို့သားတွေကို ပြောတယ်။ ဒါနဲ့ ယောသပ်ရဲ့အစ်ကို ဆယ်ယောက်က ကောက်နှံဝယ်ဖို့ အီဂျစ်ပြည်ကို ဆင်းသွားကြတယ်။ ယောသပ်ရဲ့ညီ ဗင်ယာမိန်ကိုတော့ ယာကုပ်က အသက်အန္တရာယ်ကြုံမှာ စိုးတယ် ဆိုပြီး အစ်ကိုတွေနဲ့အတူ မလွှတ်ဘူး။ ခါနန်ပြည်မှာလည်း အငတ်ဘေး ကြုံနေရတဲ့အတွက် အစ္စရေးရဲ့သားတွေဟာ အစားအစာ လာဝယ်သူတွေနဲ့အတူ အီဂျစ်ပြည်ကို ရောက်လာကြတယ်။ ယောသပ်ဟာ အီဂျစ်ပြည်မှာ အခွင့်အာဏာရှိသူ၊ အရပ်ရပ်ကလာတဲ့လူတွေကို ကောက်နှံရောင်းပေးသူ ဖြစ်တယ်။ ဒါကြောင့် အစ်ကိုတွေက ယောသပ်ဆီလာပြီး ဦးညွှတ်ကြတယ်။ ယောသပ်က အစ်ကိုတွေကို ချက်ချင်းမှတ်မိပေမဲ့ သူဘယ်သူလဲဆိုတာ အသိမပေးဘူး။ မင်းတို့ ဘယ်ကလာတာလဲ ဆိုပြီး ခပ်ထန်ထန်မေးတော့ အစားအစာဝယ်ဖို့ ခါနန်ပြည်က လာကြတာပါ လို့ပြန်ဖြေတယ်။ ယောသပ်က မှတ်မိပေမဲ့ အစ်ကိုတွေကတော့ သူ့ကို မမှတ်မိကြဘူး။ ယောသပ်လည်း သူတို့နဲ့ပတ်သက်ပြီး မက်ခဲ့တဲ့အိပ်မက်တွေကို ချက်ချင်းသတိရသွားတယ်။ ဒါနဲ့ မင်းတို့ဟာ သူလျှိုတွေ။ တိုင်းပြည်ရဲ့အားနည်းချက်ကို လာထောက်လှမ်းကြတာ လို့စွပ်စွဲတယ်။ သူတို့က မဟုတ်ရပါဘူး သခင်။ ကျွန်တော်တို့ စားစရာ လာဝယ်တာပါ။ ကျွန်တော်တို့အားလုံးဟာ ဖခင်တစ်ဦးတည်းကနေ မွေးလာသူတွေပါ။ လူရိုးလူကောင်းတွေပါ။ သူလျှိုတွေ မဟုတ်ရပါဘူး လို့ပြောတယ်။ ယောသပ်က မဖြစ်နိုင်ဘူး။ မင်းတို့က တိုင်းပြည်ရဲ့အားနည်းချက်ကို လာထောက်လှမ်းတာပဲ ဆိုပြီးပြောတယ်။ သူတို့က ကျွန်တော်တို့မှာ ညီအစ်ကို ၁၂ ယောက် ရှိပါတယ်။ ခါနန်ပြည်မှာနေတဲ့ ဖခင်တစ်ဦးတည်းရဲ့ သားတွေပါ။ အငယ်ဆုံးက အဖေနဲ့နေရစ်ခဲ့ပါတယ်။ ညီတစ်ယောက်ကတော့ မရှိတော့ပါဘူး လို့ပြောကြတယ်။ ဒါပေမဲ့ ယောသပ်က ငါပြောပြီးပြီပဲ။ မင်းတို့ဟာ သူလျှိုတွေပါ။ မင်းတို့ပြောတာ မှန်မမှန် ငါစစ်ဆေးမယ်။ အသက်ရှင်နေတဲ့ ဖာရောမင်းကို တိုင်တည်ပြီး ငါပြောမယ်။ ညီအငယ်ဆုံး ဒီကိုမလာမချင်း မင်းတို့ ဒီနေရာကနေ မထွက်သွားရဘူး။ မင်းတို့ထဲကတစ်ယောက်က အဲဒီညီလေးကို သွားခေါ်။ ကျန်တဲ့သူတွေအားလုံး အချုပ်ထဲမှာ နေခဲ့။ ဒါမှ မင်းတို့ပြောတာ မှန်မမှန်သိနိုင်မယ်။ မဟုတ်လို့ကတော့ အသက်ရှင်နေတဲ့ ဖာရောမင်းကို တိုင်တည်ပြီး ငါပြောမယ်၊ မင်းတို့ဟာ သူလျှိုတွေပဲ လို့ပြောပြီး၊ သူတို့ကို အချုပ်ထဲမှာ သုံးရက်ချုပ်ထားလိုက်တယ်။ သုံးရက်မြောက်နေ့မှာ ယောသပ်က ငါဟာ ဘုရားသခင်ကို ကြောက်ရွံ့သူပါ။ မင်းတို့အသက်ချမ်းသာရချင်ရင် ငါပြောသလို လုပ်ကြ။ မင်းတို့က လူရိုးလူကောင်းတွေမှန်ရင် အချုပ်ခန်းထဲမှာ တစ်ယောက်ပဲ နေခဲ့။ ကျန်တဲ့သူတွေက အိမ်သားတွေ အငတ်ဘေးကလွတ်ဖို့ ကောက်နှံတွေ ယူသွားကြ။ ညီအငယ်ဆုံးကို ငါ့ဆီ ခေါ်လာမယ်ဆိုရင် မင်းတို့စကား မှန်မယ်။ မင်းတို့လည်း အသက်ချမ်းသာရမယ် လို့ပြောတယ်။ သူတို့လည်း လက်ခံရတော့တယ်။ သူတို့က ညီလေးကို လုပ်ခဲ့တာတွေကြောင့် ငါတို့ပြန်ခံနေရတာပဲ။ သူစိတ်ထိခိုက်ပြီး သနားပါလို့ တောင်းပန်တာကို ငါတို့မြင်လျက်နဲ့ နားမထောင်ခဲ့ဘူးလေ။ ဒါကြောင့် ငါတို့ အခုလို ဒုက္ခရောက်နေတာ လို့ အချင်းချင်းပြောကြတယ်။ ရုဗင်ကလည်း ညီလေးကို ဒုက္ခမပေးနဲ့ လို့ငါပြောခဲ့သားပဲ။ မင်းတို့မှ နားမထောင်တာ။ သူ့ကိုလုပ်ခဲ့လို့ အခု ငါတို့ ပြန်ခံနေရပြီ လို့ပြောတယ်။ ယောသပ်က စကားပြန်နဲ့ပြောတဲ့အတွက် သူတို့ပြောတာကို ယောသပ်နားလည်မှန်း မသိကြဘူး။ ယောသပ်လည်း သူတို့ဆီကနေ ထွက်သွားပြီး ငိုတော့တယ်။ နောက်တော့မှ ပြန်လာပြီး ရှိမောင်ကို သူတို့ရှေ့မှာ ဖမ်းချုပ်လိုက်တယ်။ သူတို့ယောက်တိုင်းရဲ့အိတ်ထဲမှာ ကောက်နှံဖြည့်ပေးဖို့၊ ငွေပြန်ထည့်ပေးဖို့၊ လမ်းခရီးအတွက် ရိက္ခာတွေလည်း ထည့်ပေးလိုက်ဖို့ ယောသပ်အမိန့်ပေးတော့ အဲဒီအတိုင်း လုပ်ပေးကြတယ်။ သူတို့လည်း ကောက်နှံအိတ်တွေကို မြည်းပေါ်တင်ပြီး ထွက်သွားကြတယ်။ တည်းခိုတဲ့နေရာရောက်တော့ တစ်ယောက်က မြည်းကို အစာကျွေးဖို့ အိတ်ဖွင့်လိုက်တဲ့အခါ ငွေတွေကို တွေ့လိုက်ရတယ်။ ဒါနဲ့ သူက ဟာ၊ ငါ့ငွေတွေ အိတ်ထဲ ရောက်နေပါလား လို့ ညီအစ်ကိုတွေကို ပြောတော့ သူတို့လည်း လန့်ဖျပ်သွားပြီး ဘုရားသခင် ငါတို့ကို ဘာလို့ အခုလို ဒဏ်ခတ်ပါလိမ့် ဆိုပြီး အချင်းချင်းပြောကြတယ်။ သူတို့က ခါနန်ပြည်မှာရှိတဲ့ ဖခင်ယာကုပ်ဆီ ပြန်ရောက်တဲ့အခါ အကြောင်းစုံ ပြောပြတယ်။ အဲဒီတိုင်းပြည်အုပ်ချုပ်သူက ကျွန်တော်တို့ကို ခပ်ထန်ထန်ပြောပြီး တိုင်းပြည်ကို လာထောက်လှမ်းတဲ့ သူလျှိုတွေလို့ စွပ်စွဲတယ်။ ဒါပေမဲ့ ကျွန်တော်တို့ဟာ လူရိုးလူကောင်းတွေပါ။ သူလျှိုတွေ မဟုတ်ရပါဘူး။ ဖခင်တစ်ယောက်တည်းရဲ့ သားတွေပါ။ ညီအစ်ကို ၁၂ ယောက် ရှိပါတယ်။ တစ်ယောက်က မရှိတော့ပါဘူး။ အငယ်ဆုံးကတော့ အခု ခါနန်ပြည်မှာ အဖေနဲ့နေရစ်ခဲ့ပါတယ် လို့ကျွန်တော်တို့ ရှင်းပြတယ်။ အဲဒီအခါ တိုင်းပြည်အုပ်ချုပ်သူက မင်းတို့သာ လူရိုးလူကောင်းတွေမှန်ရင် ငါနဲ့ တစ်ယောက်နေခဲ့။ ကျန်တဲ့သူတွေက အိမ်သားတွေ အငတ်ဘေးကလွတ်ဖို့ စားစရာ ယူသွားကြ။ ညီအငယ်ဆုံးကို ငါ့ဆီ ခေါ်လာခဲ့။ ဒါမှ မင်းတို့က သူလျှိုတွေမဟုတ်ဘဲ လူရိုးလူကောင်းတွေမှန်း ငါသိနိုင်မယ်။ အဲဒီအခါကျမှ နေခဲ့တဲ့တစ်ယောက်ကို ငါပြန်လွှတ်ပေးမယ်။ မင်းတို့လည်း ဒီတိုင်းပြည်မှာ လိုအပ်တာတွေ ဝယ်ခွင့်ရမယ် လို့ပြောလိုက်ပါတယ်။ အဲဒီနောက် အိတ်တွေသွန်ချလိုက်တော့ အိတ်တိုင်းမှာ ငွေထုပ်ရှိနေတယ်။ အဲဒီငွေထုပ်တွေကို သူတို့သားအဖတွေ မြင်တဲ့အခါ ကြောက်လန့်လာကြတယ်။ ယာကုပ်ကလည်း ငါ့ကို သားတွေနဲ့ တစ်ကွဲတစ်ပြားစီ ဖြစ်အောင် မင်းတို့လုပ်ကြပြီ။ ယောသပ် မရှိတော့ဘူး။ ရှိမောင်လည်း မရှိတော့ဘူး။ အခု ဗင်ယာမိန်ကိုပါ ခေါ်သွားကြဦးမယ်။ ငါ့ကျမှ ဒီလိုအဖြစ်ဆိုးတွေ ဘာလို့ကြုံနေရပါလိမ့် လို့ ညည်းတော့တယ်။ ရုဗင်က ဗင်ယာမိန်ကို ပြန်မခေါ်လာနိုင်ခဲ့ရင် ကျွန်တော့်သားနှစ်ယောက်ကို သတ်လိုက်ပါ။ ဗင်ယာမိန်ကိုတော့ ကျွန်တော်နဲ့ထည့်ပေးလိုက်ပါ။ အဖေ့ဆီ ဆက်ဆက်ပြန်ခေါ်လာပါ့မယ် ဆိုပြီးပြောတယ်။ ဒါပေမဲ့ ယာကုပ်က ငါ့သားကို မခေါ်သွားရဘူး။ သူ့အစ်ကိုလည်း သေပြီ။ သူတစ်ယောက်ပဲ ကျန်တယ်။ သူသာ လမ်းမှာ အသက်အန္တရာယ်ကြုံရရင် ဆံဖြူနေတဲ့ငါ့ကို မင်းတို့ ရင်ကွဲအောင်လုပ်ပြီး သင်္ချိုင်း ကိုပို့တာပဲ လို့ပြောတယ်။,1,Ge,42,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/42/
audio/nwt_01_Ge_BU_43.mp3,အခန်းကြီး (၄၃) ခါနန်ပြည်မှာ အငတ်ဘေး ပြင်းထန်လာတယ်။ အီဂျစ်ပြည်ကယူလာတဲ့ ကောက်နှံတွေ စားလို့ကုန်သွားတဲ့အခါ ယာကုပ်က စားစရာနည်းနည်း ပြန်သွားဝယ်ပါဦး လို့ သားတွေကို ပြောတယ်။ ယုဒကလည်း အဲဒီလူက မင်းတို့ညီလေးကို မခေါ်လာရင် ငါ့မျက်နှာကို မမြင်ရဘူး လို့ ကျွန်တော်တို့ကို ရှင်းရှင်းပြောပြီးသား။ ဒါကြောင့် ညီလေးကို ကျွန်တော်တို့နဲ့အတူ ထည့်လိုက်မယ်ဆိုရင် သွားဝယ်ပါ့မယ်။ မထည့်ရင်တော့ မသွားနိုင်ပါဘူး။ မင်းတို့ညီလေးကို မခေါ်လာရင် ငါ့မျက်နှာကို မမြင်ရဘူး ဆိုပြီး အဲဒီလူ ပြောထားလို့ပါ လို့ပြောတယ်။ ဒါနဲ့ အစ္စရေးက ညီတစ်ယောက် ရှိသေးတယ်လို့ မင်းတို့ပြောလိုက်တာကိုး။ အခုတော့ ငါစိတ်ဆင်းရဲရပြီ လို့ပြောတယ်။ သူတို့ကလည်း အဲဒီလူက မင်းတို့အဖေ ရှိသေးလား။ တခြားညီအစ်ကို ရှိသေးလား ဆိုပြီး ကျွန်တော်တို့အကြောင်း၊ ဆွေမျိုးတွေအကြောင်း အကုန်မေးနေတော့ အမှန်အတိုင်း ဖြေရတာပေါ့။ ညီလေးကို ခေါ်လာခဲ့ လို့ ပြောမယ်မှန်း ဘယ်သိပါ့မလဲ၊ အဖေရယ် လို့ပြောတယ်။ ယုဒက အဖေ၊ ညီလေးကို ထည့်လိုက်ပါ။ ကျွန်တော်တို့ သွားပါ့မယ်။ ဒါမှ အဖေရော၊ ကျွန်တော်တို့ရော၊ သားသမီးတွေရော မသေဘဲ အသက်ဆက်ရှင်နိုင်မှာပါ။ ညီလေး ဘေးကင်းလုံခြုံဖို့ အာမခံပါတယ်။ ကျွန်တော့်တာဝန်ထားပါ။ သူ့ကို ပြန်ခေါ်လာပြီး အဖေ့ဆီ မအပ်နိုင်ရင် ကျွန်တော် တစ်သက်လုံး ပြစ်ဒဏ်ခံယူပါ့မယ်။ ဒီလိုသာ ကြန့်ကြာမနေရင် အခုလောက်ဆို ဒုတိယအကြိမ် သွားပြီးလို့တောင် ပြန်ရောက်နေပြီ လို့ပြောတယ်။ ဒါနဲ့ အစ္စရေးက ကဲ၊ ဒါဆိုရင်လည်း ငါတို့ပြည်က အကောင်းဆုံးထွက်ကုန်တွေဖြစ်တဲ့ ဗာလစံဆီမွှေးနည်းနည်း၊ ပျားရည်နည်းနည်း၊ အမည်းရောင်သစ်စေးမွှေး၊ သစ်စေးခေါက်၊ သစ်ဆိမ့်သီး၊ ဗာဒံသီးတွေကို အိတ်ထဲထည့်ပြီး အဲဒီလူအတွက် လက်ဆောင်ယူသွားကြ။ ပြီးတော့ ငွေနှစ်ဆ ယူသွားကြ။ အိတ်ထဲမှာပါလာတဲ့ ငွေတွေလည်း ပြန်ယူသွား။ မှားပြီးပါလာတာဖြစ်မယ်။ ညီလေးကိုခေါ်ပြီး အဲဒီလူဆီ သွားကြ။ မင်းတို့ကို အဲဒီလူ သနားသွားအောင် အနန္တတန်ခိုးရှင် ဘုရားသခင် ကူညီပေးပါစေ။ ရှိမောင်နဲ့ ဗင်ယာမိန်ကို သူ လွှတ်ပေးလောက်ပါရဲ့။ တကယ်လို့ ငါ့သားတွေကို ဆုံးရှုံးရမယ်ဆိုရင်လည်း အဆုံးရှုံးခံရမှာပေါ့လေ လို့ပြောရှာတယ်။ သူတို့က လက်ဆောင်နဲ့ ငွေနှစ်ဆကိုယူပြီး ဗင်ယာမိန်ကို ခေါ်သွားတယ်။ အီဂျစ်ပြည်ရောက်တော့ ယောသပ်ရှေ့ အခစားဝင်ကြတယ်။ ယောသပ်က ဗင်ယာမိန်ပါလာတာကို မြင်တာနဲ့ အိမ်တော်ထိန်းကို ဒီလူတွေကို အိမ်ခေါ်သွားလိုက်။ တိရစ္ဆာန်တွေ သတ်ပြီး စားသောက်ပွဲ ပြင်ဆင်ထား။ သူတို့နဲ့အတူ ငါ နေ့လယ်စာ စားမယ် လို့ပြောတယ်။ အိမ်တော်ထိန်းလည်း ပြောတဲ့အတိုင်း ချက်ချင်းပဲ သူတို့ကို ယောသပ်အိမ် ခေါ်သွားတယ်။ ယောသပ်ရဲ့အိမ်ကို လိုက်သွားတဲ့အခါ သူတို့ကြောက်လန့်ပြီး အရင်တစ်ခေါက် အိတ်ထဲပါလာတဲ့ ငွေတွေကြောင့် ဒီကိုခေါ်လာတာ ဖြစ်မယ်။ မြည်းတွေကိုသိမ်း၊ ငါတို့ကိုဖမ်းပြီး ကျွန်လုပ်ခိုင်းတော့မယ်နဲ့ တူတယ် လို့ အချင်းချင်း ပြောကြတယ်။ သူတို့က အိမ်ဝင်ပေါက်ကို ရောက်တော့ အိမ်တော်ထိန်းနား သွားပြီး၊ သခင်၊ တစ်ဆိတ်လောက် စကားပြောပါရစေ။ အရင်တစ်ခေါက် ကျွန်တော်တို့ အစားအစာ လာဝယ်သေးတယ်။ အပြန်မှာ တည်းခိုတဲ့နေရာရောက်တော့ အိတ်တွေ ဖွင့်ကြည့်တဲ့အခါ ငွေတွေအားလုံး ပြန်ပါလာတာကို တွေ့ရတယ်။ ဒီငွေတွေကို ပြန်ပေးချင်လို့ပါ။ အခုလည်း အစားအစာဝယ်ဖို့ ငွေတွေ ထပ်ယူလာပါတယ်။ ငွေတွေကို အိတ်ထဲ ဘယ်သူထည့်ထားမှန်း ကျွန်တော်တို့ မသိပါဘူး လို့ပြောတယ်။ အိမ်တော်ထိန်းကလည်း ကိစ္စမရှိဘူး။ မစိုးရိမ်ကြနဲ့။ မင်းတို့ငွေကို ငါရပြီးပြီ။ အိတ်ထဲကငွေကို မင်းတို့ရဲ့ဘုရားသခင်၊ မင်းတို့အဖေရဲ့ဘုရားသခင် ထည့်ပေးထားတာ လို့ပြောတယ်။ ပြီးတော့ ရှိမောင်ကို သူတို့ဆီ ခေါ်ထုတ်လာတယ်။ အဲဒီနောက် သူတို့ကို ယောသပ်အိမ်ထဲ ဝင်ခိုင်းပြီး ခြေဆေးဖို့ ရေပေးတယ်။ သူတို့ရဲ့မြည်းတွေကိုလည်း အစာကျွေးတယ်။ သူတို့ဟာ ယောသပ်နဲ့အတူ နေ့လယ်စာစားရမယ်လို့ သိရတဲ့အတွက် သူလာရင်ပေးဖို့ လက်ဆောင်တွေ အသင့်ပြင်ထားကြတယ်။ ယောသပ် ရောက်လာတဲ့အခါ လက်ဆောင်တွေ ဆက်သပြီးနောက် သူ့ရှေ့မှာ ဦးညွှတ်ကြတယ်။ ယောသပ်က သူတို့ကို နှုတ်ဆက်ပြီး မင်းတို့ရဲ့အဖေအိုကြီး နေကောင်းရဲ့လား လို့မေးတယ်။ သူတို့ကလည်း အဖေ နေကောင်းပါတယ် လို့ပြန်ဖြေပြီး ဦးညွှတ်ကြတယ်။ ယောသပ်ကြည့်လိုက်တော့ အမေ့သား၊ ညီရင်းဗင်ယာမိန်ကို မြင်တဲ့အခါ မင်းတို့ရဲ့ညီအငယ်ဆုံးဆိုတာ သူလား လို့မေးပြီး ဗင်ယာမိန်ကို လူလေး၊ မင်းကို ဘုရားသခင် ကောင်းချီးပေးပါစေ လို့ပြောတယ်။ ပြီးတော့ ညီလေးကိုမြင်ရလို့ စိတ်မထိန်းနိုင်တော့ဘဲ အခန်းထဲ ပြေးဝင်ပြီး ငိုတယ်။ အဲဒီနောက် မျက်နှာသစ်ပြီး အပြင်ပြန်ထွက်လာတယ်။ စိတ်ကိုထိန်းပြီး စားသောက်ဖို့ ပြင်ဆင်ကြ လို့ပြောတယ်။ ဒါနဲ့ ယောသပ်အတွက်၊ သူ့ညီအစ်ကိုတွေအတွက်၊ သူ့အိမ်က အီဂျစ်လူတွေအတွက် သီးသန့်စီ ပြင်ဆင်ကြတယ်။ အီဂျစ်လူတွေက ဟီဘရူးတွေနဲ့အတူ မစားသောက်ကြဘူး။ အဲဒီလိုအတူစားရတာကို ရွံမုန်းကြတယ်။ သူတို့က ယောသပ်ရှေ့မှာ ထိုင်ကြတဲ့အခါ သားဦးအခွင့်အရေးရတဲ့ သားကြီးကနေ သားထွေးအထိ ကြီးစဉ်ငယ်လိုက် နေရာချပေးထားတဲ့အတွက် အချင်းချင်းကြည့်ပြီး အံ့ဩနေကြတယ်။ ယောသပ်က သူ့စားပွဲကနေ အစားအစာတွေထည့်ပေးတဲ့အခါ တခြားသူတွေထက် ဗင်ယာမိန်ကို ငါးဆပိုထည့်ပေးတယ်။ သူတို့အားလုံး ယောသပ်နဲ့အတူ အဝစားသောက်ကြတယ်။,1,Ge,43,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/43/
audio/nwt_01_Ge_BU_44.mp3,အခန်းကြီး (၄၄) အဲဒီနောက် ယောသပ်က အိမ်တော်ထိန်းကို ယောက်တိုင်းရဲ့အိတ်ထဲမှာ အစားအစာတွေ သယ်နိုင်သလောက် ထည့်ပေးလိုက်။ သူတို့ရဲ့ငွေတွေကိုလည်း ပြန်ထည့်ပေးလိုက်။ အငယ်ဆုံးရဲ့အိတ်ထဲမှာတော့ ကောက်နှံဖိုးငွေနဲ့အတူ ငါ့ငွေခွက်ကိုပါ ထည့်ထားလိုက် လို့အမိန့်ပေးတယ်။ အိမ်တော်ထိန်းလည်း ယောသပ်အမိန့်ပေးတဲ့အတိုင်း လုပ်တယ်။ မနက်မိုးလင်းတော့ သူတို့က မြည်းတွေနဲ့ ထွက်ခွာသွားကြတယ်။ မြို့နဲ့ဝေးရာကို မရောက်ခင် ယောသပ်က အိမ်တော်ထိန်းကို ပြောတယ် သူတို့နောက်ကို အမီလိုက်ပါ။ ပြီးတော့ မင်းတို့ ဘာလို့ ကျေးဇူးကန်းကြတာလဲ။ ငါ့သခင်သောက်တဲ့ခွက်ကို ဘာလို့ ခိုးသွားတာလဲ။ ငါ့သခင်က ဒီခွက်ကိုသုံးပြီး အတိအကျ နိမိတ်ဖတ်နိုင်တာ။ မင်းတို့ ဒီလိုလုပ်တာ တော်တော်ဆိုးတာပဲ လို့ ပြောလိုက်ပါ။ အိမ်တော်ထိန်းလည်း သူတို့ကို အမီလိုက်ပြီး အဲဒီအတိုင်း ပြောတယ်။ သူတို့က သခင်၊ ဘာလို့ အဲဒီလိုပြောရတာလဲ။ ကျွန်တော်တို့ ဒါမျိုးလုပ်ဖို့ စဉ်းတောင်မစဉ်းစားဝံ့ပါဘူး။ ကျွန်တော်တို့အိတ်ထဲ ပါလာတဲ့ ငွေကိုတောင် ခါနန်ပြည်ကနေ ပြန်ယူလာခဲ့သေးတာပဲ။ သခင့်ရဲ့အရှင်အိမ်က ရွှေငွေတွေကို ဘာလို့ခိုးရမှာလဲ။ ကျွန်တော်တို့တစ်ယောက်ယောက်ဆီမှာ အဲဒီခွက်ကိုတွေ့ခဲ့ရင် သူ့ကိုသတ်လိုက်ပါ။ ကျန်တဲ့သူတွေလည်း သခင့်ဆီမှာ ကျွန်ခံပါ့မယ် လို့ပြန်ပြောကြတယ်။ အဲဒီအခါ အိမ်တော်ထိန်းက မင်းတို့စကား တည်ပါစေ။ တစ်ယောက်ယောက်ဆီမှာ ခွက်ကိုတွေ့လို့ကတော့ ငါ့ကျွန်ဖြစ်ပြီသာမှတ်။ ကျန်တဲ့သူတွေကိုတော့ လွှတ်ပေးလိုက်မယ် လို့ပြောတယ်။ ဒါနဲ့ အိတ်တွေကို အမြန်ချပြီး ဖွင့်ကြတယ်။ အကြီးဆုံးရဲ့အိတ်ကနေ အငယ်ဆုံးရဲ့အိတ်အထိ အသေအချာရှာတဲ့အခါ နောက်ဆုံး ဗင်ယာမိန်ရဲ့အိတ်ထဲမှာ ခွက်ကို တွေ့သွားတယ်။ အဲဒီအခါ သူတို့လည်း ကိုယ့်အဝတ်ကို ဆွဲဆုတ်၊ မြည်းပေါ် အထုပ်တွေပြန်တင်ပြီး မြို့ကို ပြန်လိုက်သွားကြတယ်။ ယောသပ်အိမ်ထဲကို ယုဒနဲ့ ညီအစ်ကိုတွေ ဝင်သွားတော့ အိမ်မှာ သူရှိနေတုန်းပဲ။ ဒါနဲ့ ယောသပ်ရှေ့မှာ ဦးညွှတ်ကြတယ်။ ယောသပ်က မင်းတို့ ဘယ်လိုလုပ်လိုက်တာလဲ။ ငါလိုလူက အတိအကျ နိမိတ်ဖတ်နိုင်တယ်ဆိုတာ မသိကြဘူးလား လို့ပြောတယ်။ အဲဒီအခါ ယုဒက သခင့်ကို ဘာပြန်ပြောနိုင်မှာလဲ။ ဘယ်လိုရှင်းပြရမလဲ။ ကျွန်တော်တို့ဟာ လူရိုးလူကောင်းတွေပါဆိုတာ ဘယ်လိုသက်သေပြရမလဲ။ စစ်မှန်တဲ့ဘုရားသခင်က ကျွန်တော်တို့လုပ်ခဲ့တဲ့ အမှားကြောင့် အပြစ်ပေးလိုက်တာပဲ။ ဒါကြောင့် ခွက်ကိုယူထားတဲ့သူရော ကျွန်တော်တို့ပါ သခင့်ကျွန် ဖြစ်ပါပြီ လို့ပြန်ပြောတယ်။ ဒါပေမဲ့ ယောသပ်က ဒီလိုလုပ်လို့ ဘယ်ဖြစ်မလဲ။ ခွက်ကိုယူထားတဲ့သူပဲ ငါ့ကျွန်ဖြစ်ရမယ်။ ကျန်တဲ့သူတွေတော့ မင်းတို့အဖေဆီ အေးအေးဆေးဆေး ပြန်ကြ လို့ပြောတယ်။ ယုဒက ယောသပ်အနား တိုးသွားပြီး သခင်၊ ကျွန်တော် တောင်းပန်ပါတယ်။ တစ်ခွန်းလောက် လျှောက်ထားပါရစေ။ စိတ်မဆိုးပါနဲ့။ သခင်ဟာ ဖာရောမင်းလိုပါပဲ။ မင်းတို့မှာ အဖေရှိသေးလား၊ ညီအစ်ကို ရှိသေးလား ဆိုပြီး သခင်မေးခဲ့ပါတယ်။ အဲဒီအခါ ကျွန်တော်တို့မှာ အဖေအိုကြီး ရှိပါတယ်။ အဖေအသက်ကြီးမှရတဲ့ သားထွေးလည်း ရှိပါတယ်။ သူ့အစ်ကိုက သေသွားပြီ။ သူ့အမေအရင်းကမွေးတဲ့ သားတွေထဲမှာ သူတစ်ယောက်ပဲ ကျန်ပါတော့တယ်။ ဒါကြောင့် အဖေက ညီလေးကို သိပ်ချစ်ပါတယ် လို့ ကျွန်တော်ပြောတော့၊ သခင်က သူ့ကိုတွေ့ချင်လို့ ငါ့ဆီခေါ်ခဲ့ ဆိုပြီး ပြောပါတယ်။ ဒါပေမဲ့ ကျွန်တော်တို့က ညီလေးကို အဖေနဲ့ခွဲလို့ မဖြစ်ဘူး။ ခွဲလိုက်ရင် အဖေသေမှာ လို့ပြောတော့၊ မင်းတို့ရဲ့ညီအငယ်ဆုံးကို မခေါ်လာရင် ငါ့မျက်နှာကို မြင်ရမှာ မဟုတ်ဘူး လို့သခင်ပြောပါတယ်။ ဒါကြောင့် ကျွန်တော်မျိုးတို့ရဲ့ အဖေဆီ ပြန်ရောက်တဲ့အခါ သခင်ပြောတဲ့အတိုင်း ပြောပြပါတယ်။ နောက်တော့ အဖေက စားစရာနည်းနည်း ပြန်သွားဝယ်ပါဦး လို့ပြောတဲ့အခါ၊ ကျွန်တော်တို့က မသွားနိုင်ပါဘူး အဖေ။ ညီလေးကိုထည့်မှပဲ သွားပါ့မယ်။ ညီလေးကို မခေါ်သွားရင် အဲဒီလူရဲ့မျက်နှာကို မြင်ရမှာမဟုတ်ဘူး လို့ပြောပါတယ်။ အဲဒီအခါ အဖေက ငါ့မိန်းမ ရာခေလက သားနှစ်ယောက်တည်း မွေးပေးခဲ့တာ မင်းတို့သိတာပဲ။ သားတစ်ယောက်က ငါ့ကိုခွဲခွာသွားပြီ။ သူ့ခမျာ တစ်စစီကိုက်ဖဲ့ခံရပြီပေါ့ လို့ငါပြောခဲ့တယ်။ အခုထိ သူ့ကို ငါမတွေ့ရတော့ဘူး။ ဒီသားကိုလည်း ငါ့ဆီကနေခေါ်သွားလို့ သူအသက်အန္တရာယ်ကြုံရရင် ဆံဖြူနေတဲ့ငါ့ကို ရင်နာနာနဲ့ သင်္ချိုင်းထဲ ဆင်းခိုင်းကြတာပဲ လို့ပြောပါတယ်။ အဖေက ညီလေးကို အသက်တမျှ ချစ်တဲ့အတွက် အခု သူမပါဘဲ ပြန်သွားရင်၊ မပါမှန်းသိတာနဲ့ အဖေသေမှာပဲ။ ဒါဆိုရင် ကျွန်တော်မျိုးတို့က ဆံဖြူနေတဲ့ အဖေ့ကို ရင်နာနာနဲ့ သင်္ချိုင်းထဲ ဆင်းခိုင်းသလို ဖြစ်သွားပါလိမ့်မယ်။ ကျွန်တော်က ညီလေးကို ပြန်ခေါ်လာပြီး အဖေ့ဆီ မအပ်နိုင်ရင် တစ်သက်လုံး ပြစ်ဒဏ်ခံယူပါ့မယ် ဆိုပြီး အာမခံခဲ့ပါတယ်။ ဒါကြောင့် ညီလေးအစား ကျွန်တော်ပဲ သခင့်ကျွန်အဖြစ် နေခဲ့ပါရစေ။ ညီလေးကိုတော့ သူ့အစ်ကိုတွေနဲ့ ပြန်ခွင့်ပေးပါ။ ညီလေးမပါဘဲ အဖေ့ဆီ ပြန်လို့မဖြစ်ပါဘူး။ အဖေ ဒီလိုအဖြစ်ဆိုးမျိုး ကြုံရမှာကို ကျွန်တော် မကြည့်ရက်လို့ပါ။,1,Ge,44,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/44/
audio/nwt_01_Ge_BU_45.mp3,အခန်းကြီး (၄၅) ယောသပ်လည်း ဣန္ဒြေမဆည်နိုင်တော့တဲ့အဆုံး မင်းမှုထမ်းတွေကို ထွက်သွားကြ ဆိုပြီး အမိန့်ပေးလိုက်တယ်။ ညီအစ်ကိုတွေပဲကျန်တော့မှ သူဘယ်သူလဲဆိုတာကို အသိပေးတယ်။ အဲဒီနောက် ယောသပ် အကျယ်ကြီးငိုတော့ အီဂျစ်လူတွေရော ဖာရောရဲ့နန်းတော်သားတွေပါ ကြားတယ်။ နောက်ဆုံးမှာ ကျွန်တော်ဟာ ယောသပ်ပါ။ အဖေ အသက်ရှင်သေးရဲ့လား လို့ သူပြောလိုက်တဲ့အခါ ညီအစ်ကိုတွေ အံ့ဩသွားပြီး စကားတစ်ခွန်းမှ မပြောနိုင်ကြဘူး။ အနားလာကြပါဦး လို့ပြောတော့ သူတို့ အနားတိုးလာကြတယ်။ အဲဒီအခါ ယောသပ်က ကျွန်တော်ဟာ အီဂျစ်ပြည်ဆီ အစ်ကိုတို့ရောင်းလိုက်တဲ့ ညီယောသပ်ပါ။ ကျွန်တော့်ကို ရောင်းလိုက်လို့ စိတ်မကောင်းမဖြစ်ပါနဲ့။ အချင်းချင်း အပြစ်မတင်ကြပါနဲ့။ အစ်ကိုတို့ရဲ့အသက်ကို ကယ်ဖို့ ဘုရားသခင်က ကျွန်တော့်ကို အရင်လွှတ်လိုက်တာပါ။ အခုဆို တိုင်းပြည်မှာ အငတ်ဘေးဆိုက်တာ နှစ်နှစ်ရှိပြီ။ နောက်ငါးနှစ်လုံးလုံး ထွန်ယက်ရိတ်သိမ်းလို့ ရဦးမှာ မဟုတ်ဘူး။ ဒါကြောင့် မြေကြီးပေါ်မှာ ကျွန်တော်တို့မျိုးဆက် မပြတ်စေဖို့၊ အစ်ကိုတို့ကို အံ့ဖွယ်နည်းနဲ့ကယ်ပြီး အသက်ဆက်ရှင်စေဖို့ ကျွန်တော့်ကို ဘုရားသခင် အရင်လွှတ်လိုက်တာပါ။ ဒီတော့ ကျွန်တော့်ကို ဒီပြည်လွှတ်လိုက်တာ အစ်ကိုတို့ မဟုတ်ပါဘူး။ စစ်မှန်တဲ့ဘုရားသခင်ပါ။ ကျွန်တော့်ကို ဖာရောမင်းရဲ့ အကြံပေးအရာရှိ၊ နန်းတွင်းသားတွေရဲ့သခင်၊ အီဂျစ်တစ်ပြည်လုံးကို အုပ်ချုပ်သူအဖြစ် ခန့်အပ်ချင်လို့ပါ။ အဖေ့ဆီ အမြန်ပြန်ကြ။ အီဂျစ်တစ်ပြည်လုံးကို အုပ်ချုပ်ဖို့ ကျွန်တော့်ကို ဘုရားသခင် ခန့်အပ်ပါပြီ။ ကျွန်တော်ရှိရာကို ဆင်းလာပါ။ အချိန်မဆွဲပါနဲ့။ ကျွန်တော်နဲ့နီးတဲ့ ဂေါရှင်အရပ်မှာ အဖေနဲ့ အဖေ့သားမြေးတွေ၊ သိုးနွားတိရစ္ဆာန်အုပ်တွေကို ခေါ်လာပြီး ပိုင်ဆိုင်သမျှနဲ့အတူ လာနေပါ။ ဒီမှာ အစားအစာတွေ ထောက်ပံ့ပေးပါ့မယ်။ အငတ်ဘေးဆိုက်ချိန် ငါးနှစ်တောင် ကျန်သေးတဲ့အတွက် အဖေနဲ့အိမ်သားတွေ ငတ်ပြတ်ပြီး ပိုင်ဆိုင်သမျှ ပျက်စီးသွားမှာ စိုးလို့ပါ ဆိုပြီး သားယောသပ် မှာတဲ့အကြောင်း ပြောလိုက်ပါ။ ပြီးတော့ အစ်ကိုတို့နဲ့ အခုစကားပြောနေတဲ့သူဟာ ကျွန်တော်ပဲဆိုတာ အစ်ကိုတို့ရော၊ ညီဗင်ယာမိန်ပါ တပ်အပ်မြင်ကြပြီပဲ။ ဒါကြောင့် အစ်ကိုတို့မြင်သမျှရော အီဂျစ်ပြည်မှာ ကျွန်တော့်တန်ခိုးအာဏာ ကြီးမားပုံကိုပါ အဖေ့ကို ပြောပြလိုက်ပါ။ အခုပဲ အဖေ့ကို အမြန်ဆုံး ခေါ်ခဲ့ကြပါ လို့ပြောတယ်။ အဲဒီနောက် ယောသပ်က ညီဗင်ယာမိန်ကို ဖက်ပြီး ငိုတော့ ဗင်ယာမိန်လည်း ပြန်ဖက်ပြီး ငိုတယ်။ အစ်ကိုတွေအားလုံးကိုလည်း နမ်းပြီး ငိုတယ်။ အဲဒီအခါကျမှပဲ အစ်ကိုတွေက သူ့ကို စကားပြောနိုင်တော့တယ်။ ယောသပ်ရဲ့အစ်ကိုတွေ ရောက်လာပြီ ဆိုတဲ့သတင်း နန်းတော်ကိုရောက်သွားတော့ ဖာရောနဲ့ မင်းမှုထမ်းတွေလည်း ဝမ်းသာကြတယ်။ ဖာရောမင်းက တိရစ္ဆာန်တွေပေါ် ပစ္စည်းတွေတင်ပြီး ခါနန်ပြည်ကို သွားပါ။ မင်းတို့အဖေနဲ့ မိသားစုတွေကို ခေါ်ပြီး ငါ့ဆီလာကြ။ အီဂျစ်ပြည်ထွက် ပစ္စည်းကောင်းတွေကို ငါပေးမယ်။ ဒီပြည်ကထွက်တဲ့ အကောင်းဆုံးအစာတွေကို မင်းတို့စားရမယ်လို့ ငါအမိန့်ပေးတဲ့အကြောင်း မင်းအစ်ကိုတွေကို ပြောလိုက်ပါ။ ပြီးတော့ အီဂျစ်ပြည်ကလှည်းတွေ ယူသွားကြ။ အဖေနဲ့ ကလေးတွေ၊ မိန်းမတွေကို လှည်းပေါ်တင်ပြီး ခေါ်လာကြ။ ပစ္စည်းဥစ္စာတွေအတွက် ဘာမှစိတ်မပူကြနဲ့။ အီဂျစ်တစ်ပြည်လုံးမှာရှိတဲ့ အကောင်းဆုံးအရာတွေကို အစ်ကိုတို့ ပိုင်တယ် လို့ မင်းပြောပါ ဆိုပြီး ယောသပ်ကို ပြောတယ်။ အစ္စရေးရဲ့သားတွေလည်း ပြောတဲ့အတိုင်း လုပ်ကြတယ်။ ယောသပ်က ဖာရောမင်းအမိန့်အတိုင်း လှည်းတွေအပြင်လမ်းမှာစားဖို့အစားအစာတွေလည်း ထည့်ပေးလိုက်တယ်။ အစ်ကိုတစ်ယောက်စီကို ဝတ်စုံတစ်စုံစီ ပေးပြီး ဗင်ယာမိန်ကိုတော့ ငွေစ ၃၀၀ နဲ့ ဝတ်စုံငါးစုံ ပေးတယ်။ အီဂျစ်ပြည်ထွက် ပစ္စည်းကောင်းတွေကို တင်ထားတဲ့ မြည်းဆယ်ကောင်၊ လမ်းခရီးမှာ အဖေစားဖို့ ကောက်နှံ၊ မုန့်၊ တခြားစားစရာတွေတင်ထားတဲ့ မြည်းမဆယ်ကောင်ကိုလည်း အဖေ့အတွက် ပို့လိုက်တယ်။ ပြီးတော့ အစ်ကိုတွေကို ပြန်လွှတ်လိုက်တဲ့အခါ သူတို့ ထွက်သွားကြတယ်။ လမ်းမှာ တစ်ယောက်နဲ့တစ်ယောက် စိတ်ဆိုးမနေကြပါနဲ့ လို့ သူ မှာလိုက်သေးတယ်။ သူတို့လည်း အီဂျစ်ပြည်က ထွက်ခွာပြီး အဖေယာကုပ်ရှိရာ ခါနန်ပြည်ကို ရောက်လာကြတယ်။ သူတို့က အဖေ၊ ယောသပ် အသက်ရှင်နေတုန်းပဲ။ အီဂျစ်တစ်ပြည်လုံးကို သူအုပ်ချုပ်နေတာဗျ လို့ပြောတော့ ယာကုပ်က အံ့ဩပြီး မယုံနိုင်ဘဲ ဖြစ်နေတယ်။ ဒါပေမဲ့ ယောသပ်ပြောသမျှကို သူတို့ ပြန်ပြောပြတဲ့အခါ၊ သူစီးဖို့ ယောသပ်ပို့လိုက်တဲ့ လှည်းတွေကို မြင်တဲ့အခါ ယာကုပ် အားရှိသွားတယ်။ ဒါကြောင့် ဒီလောက်ဆို ငါယုံပြီ။ ငါ့သားယောသပ် အသက်ရှင်တုန်းပဲကိုး။ ငါမသေခင် သွားတွေ့ဦးမှပဲ လို့ပြောတယ်။,1,Ge,45,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/45/
audio/nwt_01_Ge_BU_46.mp3,အခန်းကြီး (၄၆) ဒါနဲ့ အစ္စရေးက အိမ်သားအားလုံးကို ခေါ်ပြီး ထွက်လာတယ်။ ဗေရရှေဘအရပ်ကို ရောက်တော့ ဖခင်အိဇက်ကိုးကွယ်တဲ့ ဘုရားသခင်ကို ပူဇော်သက္ကာတွေ ဆက်သတယ်။ ညအခါ စိတ်အာရုံထဲမှာ ဘုရားသခင်က အစ္စရေးကို ယာကုပ်၊ ယာကုပ် လို့ခေါ်တော့ ခင်ဗျာ ဆိုပြီး ထူးတယ်။ ဘုရားသခင်က ငါဟာ မင်းအဖေကိုးကွယ်တဲ့ စစ်မှန်တဲ့ဘုရားသခင်ပဲ။ အီဂျစ်ပြည်ကို ဆင်းသွားရမှာ မစိုးရိမ်နဲ့။ အဲဒီမှာ မင်းကို လူမျိုးကြီး ဖြစ်စေမယ်။ ငါကိုယ်တိုင် မင်းနဲ့အတူ အီဂျစ်ပြည်ကို ဆင်းသွားပြီး အဲဒီကနေ မင်းကို ပြန်ခေါ်လာမယ်။ မင်းသေတဲ့အခါ ယောသပ်က မင်းမျက်လုံးကို မှိတ်ပေးလိမ့်မယ် လို့ပြောတယ်။ ယာကုပ်က ဗေရရှေဘအရပ်ကနေ ထွက်လာတယ်။ သားတွေက ဖခင်ယာကုပ်နဲ့ သားမယားတွေကို ဖာရောမင်းပို့ပေးတဲ့ လှည်းတွေပေါ်တင်ပြီး ခေါ်လာတယ်။ ခါနန်ပြည်မှာစုဆောင်းခဲ့တဲ့ ပစ္စည်းဥစ္စာတွေကို သယ်လာပြီး တိရစ္ဆာန်အုပ်တွေကို ခေါ်လာကြတယ်။ ဒီလိုနဲ့ ယာကုပ်နဲ့ သားမြေးအားလုံး အီဂျစ်ပြည်ကို ရောက်လာတယ်။ ယာကုပ်က သားသမီးမြေးမြစ်တွေအပါအဝင် အိမ်သားအားလုံးကို အီဂျစ်ပြည်ဆီ ခေါ်လာတယ်။ အီဂျစ်ပြည်ကို ရောက်လာတဲ့ အစ္စရေးခေါ် ယာကုပ်ရဲ့ သားတွေကတော့ သားဦး ရုဗင်။ ရုဗင်ရဲ့သားတွေက ဟာနုတ်၊ ဖာလု၊ ဟေဇရုံ၊ ကာမိ။ ရှိမောင်ရဲ့ သားတွေက ယေမွေလ၊ ယာမိန်၊ ဩဟဒ်၊ ယာခိန်၊ ဇောဟာ။ ခါနန်အမျိုးသမီးနဲ့ရတဲ့သား ရှောလ။ လေဝိရဲ့ သားတွေက ဂေရရှုန်၊ ကောဟတ်၊ မေရာရိ။ ယုဒရဲ့ သားတွေက ဧရ၊ ဩနန်၊ ရှေလ၊ ဖာရက်၊ ဇေရ။ ဧရနဲ့ ဩနန်ကတော့ ခါနန်ပြည်မှာ သေသွားတယ်။ ဖာရက်ရဲ့သားတွေက ဟေဇရုံနဲ့ ဟာမုလ။ အိသခါရဲ့သားတွေက တောလ၊ ဖုဝါ၊ အိဘ၊ ရှိမရုန်။ ဇာဗုလုန်ရဲ့ သားတွေက စိရက်၊ ဧလုန်၊ ယာလေလ။ သူတို့ဟာ ပါဒန်အာရံအရပ်မှာ ယာကုပ်နဲ့ရတဲ့ လေအာရဲ့သားမြေးတွေပဲ။ သမီးကတော့ ဒိန။ သားသမီးမြေးမြစ် စုစုပေါင်း ၃၃ ယောက် ရှိတယ်။ ဂဒ်ရဲ့ သားတွေက ဇိဖျုန်၊ ဟဂိ၊ ရှုနိ၊ ဧဇဗုန်၊ ဧရိ၊ အာရောဒိ၊ အရေလိ။ အာရှာရဲ့ သားတွေက အိမနာ၊ အိရှဘာ၊ အိရှဘိ၊ ဗေရိယ။ သမီး စေရာ။ ဗေရိယရဲ့သားတွေက ဟေဗာနဲ့ မာလချေလ။ သူတို့ဟာ သမီးလေအာကို လာဗန်လက်ဖွဲ့လိုက်တဲ့ ဇိလပရဲ့ သားတွေပဲ။ ယာကုပ်နဲ့ရတဲ့ ဇိလပရဲ့ သားမြေးပေါင်း ၁၆ ယောက် ရှိတယ်။ ယာကုပ်မိန်းမ ရာခေလရဲ့သားတွေက ယောသပ်နဲ့ ဗင်ယာမိန်။ အီဂျစ်ပြည်မှာ ဩနမြို့က ပုရောဟိတ် ပေါတိဖေရရဲ့သမီး အာသနတ်နဲ့ ယောသပ်ရတဲ့ သားတွေက မနာရှေနဲ့ ဧဖရိမ်။ ဗင်ယာမိန်ရဲ့ သားတွေက ဗေလ၊ ဗေခါ၊ အာရှဗေလ၊ ဂေရ၊ နေမန်၊ ဧဟိ၊ ရောရှ၊ မုပိမ်၊ ဟုပိမ်၊ အာရဒ။ သူတို့ဟာ ယာကုပ်နဲ့ရတဲ့ ရာခေလရဲ့သားမြေးတွေပဲ။ အားလုံးပေါင်း ၁၄ ယောက် ရှိတယ်။ ဒန်ရဲ့ သားက ဟုရှိမ်။ နဿလိရဲ့ သားတွေက ယာဇေလ၊ ဂုနိ၊ ယေဇာ၊ ရှိလင်။ သူတို့ဟာ သမီးရာခေလကို လာဗန်လက်ဖွဲ့လိုက်တဲ့ ဗိလဟာရဲ့ သားတွေပဲ။ ယာကုပ်နဲ့ရတဲ့ ဗိလဟာရဲ့သားမြေးပေါင်း ၇ ယောက် ရှိတယ်။ အီဂျစ်ပြည်ကို ရောက်လာတဲ့ ယာကုပ်ရဲ့သားမြေးတွေက ချွေးမတွေမပါဘဲ စုစုပေါင်း ၆၆ ယောက် ရှိတယ်။ အီဂျစ်ပြည်မှာ ယောသပ်ရတဲ့သား နှစ်ယောက် ရှိတယ်။ အီဂျစ်ပြည်ကိုရောက်လာတဲ့ ယာကုပ်ရဲ့အိမ်သားအားလုံး အယောက် ၇၀ ရှိတယ်။ ယာကုပ်က ဂေါရှင်အရပ်ကို လာနေပြီဆိုတဲ့အကြောင်း ယောသပ်ဆီ သတင်းပို့ဖို့ ယုဒကို အရင်လွှတ်လိုက်တယ်။ ဂေါရှင်အရပ်ကို သူတို့လာနေတုန်း၊ ယောသပ်လည်း မြင်းရထားကို အသင့်ပြင်ပြီး အဖေအစ္စရေးကို ကြိုဆိုဖို့ ဂေါရှင်အရပ်ကို သွားတယ်။ အဖေ့ကိုလည်း တွေ့ရော ဖက်ပြီး အကြာကြီးငိုတော့တယ်။ အစ္စရေးက အခု မင်းမျက်နှာကို မြင်ရပြီ။ မင်းအသက်ရှင်နေသေးတယ်ဆိုတာလည်း သိရပြီ။ ဒါကြောင့် အဖေ သေပျော်ပါပြီ သားရယ် လို့ယောသပ်ကို ပြောတယ်။ အဲဒီနောက် ယောသပ်က ညီအစ်ကိုတွေနဲ့ အဖေ့အိမ်သားတွေကို ဖာရောမင်းဆီ ကျွန်တော်သွားပြီး ကျွန်တော့်ညီအစ်ကိုတွေ၊ အဖေ့အိမ်သားတွေ ခါနန်ပြည်ကနေ ရောက်လာကြပါပြီ။ သူတို့ဟာ သိုးထိန်းတွေ၊ တိရစ္ဆာန်မွေးမြူသူတွေပါ။ တိရစ္ဆာန်အုပ်တွေကို ခေါ်လာပြီး ရှိသမျှပစ္စည်းတွေကို ရွှေ့ပြောင်းလာကြပါပြီ လို့လျှောက်တင်မယ်။ ဖာရောမင်းက အစ်ကိုတို့ကို ခေါ်ပြီး မင်းတို့ ဘာတွေလုပ်ကိုင်ကြသလဲ လို့မေးရင်၊ ကျွန်တော်မျိုးတို့ရော၊ ဘိုးဘေးတွေရော ငယ်ငယ်ကတည်းက ခုချိန်ထိ တိရစ္ဆာန်တွေ မွေးမြူကြပါတယ် လို့ပြောပါ။ အီဂျစ်လူတွေက သိုးထိန်းဆိုရင် ရွံမုန်းကြတဲ့အတွက် အစ်ကိုတို့ကို ဂေါရှင်အရပ်မှာ နေခိုင်းမှာပဲ လို့ပြောတယ်။,1,Ge,46,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/46/
audio/nwt_01_Ge_BU_47.mp3,အခန်းကြီး (၄၇) ယောသပ်က ဖာရောမင်းဆီ သွားပြီး ကျွန်တော့်အဖေနဲ့ ညီအစ်ကိုတွေဟာ သိုးနွားတိရစ္ဆာန်အုပ်တွေ၊ ပိုင်ဆိုင်သမျှတွေနဲ့အတူ ခါနန်ပြည်ကနေ ရောက်လာကြပါပြီ။ အခု၊ ဂေါရှင်အရပ်မှာ ရှိပါတယ် လို့သတင်းပို့တယ်။ ပြီးတော့ အစ်ကိုငါးယောက်ကို ခေါ်ပြီး ဖာရောမင်းရှေ့ အခစားဝင်တယ်။ ဖာရောမင်းက မင်းတို့ ဘာတွေလုပ်ကိုင်ကြသလဲ ဆိုပြီးမေးတဲ့အခါ သူတို့က ကျွန်တော်မျိုးတို့ရော၊ ဘိုးဘေးတွေရော သိုးထိန်းတွေပါ။ ခါနန်ပြည်မှာ အငတ်ဘေး ပြင်းထန်လွန်းတော့ ကျွန်တော်မျိုးတို့ရဲ့ သိုးအုပ်အတွက် စားကျက်မြေ မရှိတော့ပါဘူး။ ဒါကြောင့် ဒီပြည်မှာ တိုင်းတစ်ပါးသားအဖြစ် နေထိုင်ဖို့ ရောက်လာတာပါ။ ကျွန်တော်မျိုးတို့ကို ဂေါရှင်အရပ်မှာ နေထိုင်ခွင့်ပြုပါ လို့လျှောက်တင်ကြတယ်။ ဖာရောမင်းက ယောသပ်ကို မင်းအဖေနဲ့ ညီအစ်ကိုတွေ ရောက်လာကြပြီ။ အီဂျစ်ပြည်ဟာ မင်းလက်ထဲမှာ ရှိတာပဲ။ မင်းအဖေနဲ့ ညီအစ်ကိုတွေကို တိုင်းပြည်ရဲ့အကောင်းဆုံးနေရာ ဂေါရှင်အရပ်မှာ နေခိုင်းပါ။ ငါ့တိရစ္ဆာန်အုပ်တွေကို တာဝန်ယူကြီးကြပ်ဖို့ သူတို့ထဲက အရည်အချင်းရှိသူတွေကိုလည်း ခန့်လိုက်ပါ လို့ပြောတယ်။ အဲဒီနောက် ယောသပ်က ဖခင်ယာကုပ်ကို ဖာရောရှေ့ခေါ်လာပြီး မိတ်ဆက်ပေးတဲ့အခါ ယာကုပ်က ဖာရောမင်းကို ဆုမွန်ကောင်းတောင်းပေးတယ်။ ဖာရောမင်းက အသက်ဘယ်လောက်ရှိပြီလဲ လို့မေးတော့၊ ယာကုပ်က ကျွန်တော် လှည့်လည်နေထိုင်ခဲ့တာ နှစ်ပေါင်း ၁၃၀ ရှိပါပြီ။ ကျွန်တော့်သက်တမ်း တိုပြီး စိတ်ဆင်းရဲစရာတွေ ကြုံခဲ့ရပါတယ်။ လှည့်လည်နေထိုင်ခဲ့ကြတဲ့ ဘိုးဘေးတွေလောက် သက်တမ်းမရှည်ပါဘူး လို့ဖြေတယ်။ ယာကုပ်ဟာ ဖာရောမင်းကို ဆုမွန်ကောင်းတွေ တောင်းပေးပြီး ထွက်သွားတယ်။ ယောသပ်လည်း ဖာရောမင်းအမိန့်အတိုင်း ဖခင်နဲ့ ညီအစ်ကိုတွေကို အီဂျစ်ပြည်ရဲ့ အကောင်းဆုံးနေရာ ရာမသက်အရပ်မှာ နေရာချပေးတယ်။ ညီအစ်ကိုတွေ၊ ဖခင်နဲ့ ဖခင်ရဲ့အိမ်သားတွေအားလုံးကို သားသမီးအရေအတွက်ပေါ် မူတည်ပြီး အစားအစာဝေပေးတယ်။ အငတ်ဘေး ပြင်းထန်လွန်းတဲ့အတွက် တစ်ပြည်လုံးမှာ အစားအစာ မရှိတော့ဘူး။ အငတ်ဘေးကြောင့် အီဂျစ်ပြည်ရော၊ ခါနန်ပြည်ရော ပြုတ်ပြုတ်ပြုန်းလာတယ်။ ယောသပ်က အီဂျစ်ပြည်သားနဲ့ ခါနန်ပြည်သားတွေပေးတဲ့ ကောက်နှံဖိုးအားလုံးကို စုသိမ်းပြီး ဖာရောမင်းရဲ့ဘဏ္ဍာတိုက်ထဲ သွင်းတယ်။ အီဂျစ်ပြည်နဲ့ ခါနန်ပြည်မှာ ငွေကုန်သွားတဲ့အခါ အီဂျစ်ပြည်သားအားလုံး ယောသပ်ဆီ လာပြီး ကျွန်တော်တို့ကို အစားအစာပေးပါ။ ငွေကုန်သွားတာနဲ့ပဲ သခင့်ရှေ့မှာ ငတ်ပြီးသေရတော့မှာလား လို့ပြောကြတယ်။ ဒါနဲ့ ယောသပ်က ငွေကုန်သွားရင် တိရစ္ဆာန်တွေ ပေးကြ။ အစားအစာနဲ့ လဲပေးမယ် လို့ပြောတယ်။ ဒါကြောင့် တိရစ္ဆာန်တွေကို ယောသပ်ဆီ ယူလာကြတယ်။ ယောသပ်က မြင်းတွေ၊ သိုးအုပ်တွေ၊ တိရစ္ဆာန်အုပ်တွေ၊ မြည်းတွေကို အစားအစာနဲ့လဲပေးတယ်။ ဒီလိုနဲ့ အဲဒီနှစ်မှာ တိရစ္ဆာန်ကို အစားအစာနဲ့လဲလှယ်ပြီး လူတွေကို ဆက်ထောက်ပံ့တယ်။ အဲဒီနှစ်ကုန်လွန်ပြီး နောက်တစ်နှစ်မှာ လူတွေက ယောသပ်ဆီလာပြီး ကျွန်တော်တို့ရဲ့ငွေရော၊ တိရစ္ဆာန်အုပ်တွေရော သခင့်လက်ထဲ ရောက်ကုန်ပြီဆိုတာ သခင်အသိပါပဲ။ သခင့်ကိုပေးစရာဆိုလို့ ကိုယ်ခန္ဓာနဲ့လယ်မြေပဲ ကျန်ပါတော့တယ်။ သခင့်ရှေ့မှာ ကျွန်တော်တို့ရော လယ်မြေတွေရော ဘာကြောင့် သေကျေပျက်စီးရမှာလဲ။ ကျွန်တော်တို့နဲ့ လယ်မြေတွေကို သိမ်းပြီး အစားအစာတွေပေးပါ။ ကျွန်တော်တို့ဟာ ဖာရောမင်းရဲ့ကျွန်တွေ၊ လယ်မြေတွေလည်း ဖာရောမင်းရဲ့လယ်မြေတွေ ဖြစ်ပါစေ။ မသေဘဲ အသက်ဆက်ရှင်ဖို့၊ လယ်မြေတွေ မပျက်စီးဖို့ မျိုးစေ့ပေးပါ လို့ပြောကြတယ်။ အငတ်ဘေး ပိုပြင်းထန်လာတော့ အီဂျစ်ပြည်သားအားလုံးက လယ်မြေတွေရောင်းတဲ့အတွက် ယောသပ်လည်း လယ်မြေတွေကို ဖာရောမင်းအတွက် ဝယ်တယ်။ ဒီလိုနဲ့ လယ်မြေအားလုံး ဖာရောမင်းအပိုင် ဖြစ်လာတယ်။ ယောသပ်က အီဂျစ်ပြည်အရပ်ရပ်ကလူတွေကို မြို့တွေမှာ ပြောင်းရွှေ့နေထိုင်ခိုင်းတယ်။ ပုရောဟိတ်တွေကတော့ ဖာရောမင်းဆီကနေ ရိက္ခာတွေရတဲ့အတွက် လယ်မြေရောင်းစရာမလိုဘူး။ ဒါကြောင့် သူတို့ရဲ့လယ်မြေကို ယောသပ်မဝယ်ဘူး။ ယောသပ်က မင်းတို့ကိုရော လယ်မြေတွေကိုပါ ဖာရောမင်းအတွက် ဒီနေ့ ငါဝယ်လိုက်ပြီ။ လယ်မှာ စိုက်ပျိုးဖို့ မျိုးစေ့တွေယူကြ။ သီးနှံထွက်တဲ့အခါ ဖာရောမင်းကို ငါးပုံတစ်ပုံ ပေးရမယ်။ ကျန်တဲ့လေးပုံကို လယ်မှာ မျိုးကြဲနိုင်တယ်။ မင်းတို့နဲ့ အိမ်သားတွေ၊ ကလေးတွေ စားနိုင်တယ် လို့ပြောတော့၊ လူတွေက ကျွန်တော်တို့အသက်ကို သခင် ကယ်လိုက်ပါပြီ။ ကျွန်တော်တို့ဟာ သခင့်စိတ်နဲ့တွေ့တဲ့သူတွေ ဖြစ်ချင်ပါတယ်။ ဖာရောမင်းဆီမှာ ကျွန်ခံပါ့မယ် လို့ပြောကြတယ်။ ဒါနဲ့ ဖာရောမင်းကို ငါးပုံတစ်ပုံ ပေးရမယ်ဆိုတဲ့ အမိန့်ကို ယောသပ်ထုတ်ပြန်လိုက်တယ်။ အဲဒီအမိန့်က အီဂျစ်တစ်ပြည်လုံးမှာ ဒီနေ့အထိ အတည်ဖြစ်နေတုန်းပဲ။ ပုရောဟိတ်တွေရဲ့ လယ်မြေကိုတော့ ဖာရောမင်း မသိမ်းယူဘူး။ အစ္စရေးလည်း အီဂျစ်ပြည်၊ ဂေါရှင်အရပ်မှာ ဆက်နေထိုင်တယ်။ အဲဒီမှာ သူတို့အခြေချနေထိုင်ပြီး သားသမီးတွေ မွေးဖွားလာတဲ့အတွက် လူဦးရေများလာတယ်။ ယာကုပ်က အီဂျစ်ပြည်မှာ ၁၇ နှစ် ဆက်အသက်ရှင်တယ်။ အခု အသက် ၁၄၇ နှစ်ရှိနေပြီ။ အစ္စရေးက ကြာကြာမနေရတော့မှန်း သိတဲ့အခါ သားယောသပ်ကို ခေါ်ပြီး အဖေ့အတွက် တစ်ခုခုလုပ်ပေးချင်တယ်ဆိုရင် မင်းရဲ့လက်ကို ငါ့ပေါင်အောက်မှာ ထားပါ။ အဖေ့ကို ခိုင်မြဲတဲ့မေတ္တာပြပါ့မယ်၊ သစ္စာစောင့်သိပါ့မယ် ဆိုပြီး သစ္စာဆိုပါ။ အဖေ့ကို အီဂျစ်ပြည်မှာ မသင်္ဂြိုဟ်ပါနဲ့။ အဖေသေတဲ့အခါ အီဂျစ်ပြည်ကနေ သယ်သွားပြီး ဘိုးဘေးတွေရဲ့ သင်္ချိုင်းဂူမှာ သင်္ဂြိုဟ်ပေးပါ လို့ပြောတော့ ယောသပ်က အဖေမှာတဲ့အတိုင်း လုပ်ပါ့မယ် လို့ကတိပေးတယ်။ ယာကုပ်က ဒါဆိုရင် သစ္စာဆိုပါ လို့ပြောတော့ ယောသပ် သစ္စာဆိုတယ်။ အစ္စရေးလည်း ခုတင်ခေါင်းရင်းမှာ ထိုင်ပြီး ဘုရားသခင်ကို ဦးညွှတ်တယ်။,1,Ge,47,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/47/
audio/nwt_01_Ge_BU_48.mp3,အခန်းကြီး (၄၈) ယောသပ်က အဖေ နေမကောင်းဘူး ဆိုတဲ့သတင်းကို ကြားတဲ့အခါ သားမနာရှေနဲ့ ဧဖရိမ်ကို ခေါ်ပြီး ယာကုပ်ဆီ သွားတယ်။ သားယောသပ် လာတယ်ဆိုတာကို ယာကုပ် ကြားတယ်။ အစ္စရေးက အားယူပြီး ခုတင်ပေါ်မှာ ထထိုင်တယ်။ ပြီးတော့ ယောသပ်ကို အနန္တတန်ခိုးရှင် ဘုရားသခင်က အဖေ့ကို ကောင်းချီးပေးဖို့ ခါနန်ပြည်၊ လုဇမြို့ကို ရောက်လာပြီး၊ မင်းကို သားသမီးတွေ အများကြီး ငါရစေမယ်။ မင်းကို လူအုပ်စုကြီး ဖြစ်စေမယ်။ ဒီပြည်ကို မင်းရဲ့မျိုးနွယ် ထာဝရပိုင်ဆိုင်ဖို့ ပေးမယ် လို့ပြောခဲ့တယ်။ အီဂျစ်ပြည်ကို အဖေမရောက်လာခင် မင်းရထားတဲ့ သားနှစ်ယောက်ဟာ အဖေ့ရဲ့သားတွေပဲ။ ဧဖရိမ်နဲ့ မနာရှေဟာ ရုဗင်နဲ့ ရှိမောင်လိုပဲ အဖေ့ရဲ့သားတွေ ဖြစ်ရလိမ့်မယ်။ နောက်ပိုင်းရမယ့် သားသမီးတွေကတော့ မင်းရဲ့သားသမီးတွေ ဖြစ်လိမ့်မယ်။ သူတို့ဟာ အစ်ကိုတွေရဲ့နာမည်နဲ့ အမွေဆက်ခံလိမ့်မယ်။ ပါဒန်အရပ်ကနေ အဖေထွက်လာပြီး ခါနန်ပြည်ရောက်တဲ့အခါ ဧဖရတ်မြို့နဲ့ အလှမ်းဝေးသေးတဲ့နေရာမှာ မင်းအမေရာခေလ ဆုံးသွားတယ်။ ဒါကြောင့် ဘက်သလီဟင်လို့ခေါ်တဲ့ ဧဖရတ်မြို့ကို သွားတဲ့လမ်းမှာ သူ့ကို သင်္ဂြိုဟ်ခဲ့တယ် လို့ပြောတယ်။ အစ္စရေးကယောသပ်ရဲ့သားတွေကို မြင်တဲ့အခါ ဒါ မင်းရဲ့သားတွေလား လို့မေးတယ်။ ယောသပ်ကလည်း ဟုတ်ပါတယ်၊ ဒီပြည်မှာ ကျွန်တော့်ကို ဘုရားသခင်ပေးတဲ့သားတွေပါ လို့ပြောတော့ သူတို့ကို ဆုမွန်ကောင်းတောင်းပေးချင်လို့ အဖေ့အနား ခေါ်လာပါဦး လို့ပြောတယ်။ အစ္စရေးက အသက်ကြီးနေပြီဆိုတော့ မျက်စိမှုန်ပြီး မမြင်ရတော့ဘူး။ ဒါကြောင့် ယောသပ်က သူ့သားတွေကို အနားခေါ်လာပေးတဲ့အခါ အစ္စရေးက သူတို့ကို ဖက်ပြီးနမ်းတယ်။ ပြီးတော့ မင်းမျက်နှာကို ပြန်မြင်ရမယ်လို့ လုံးဝမထင်ခဲ့တာ။ အခုတော့ ဘုရားသခင်က မင်းရဲ့သားတွေကိုတောင် မြင်ခွင့်ပေးပြီ လို့ယောသပ်ကို ပြောတယ်။ ယောသပ်လည်း အစ္စရေးရဲ့ဒူးအနားမှာ ရှိနေတဲ့ သားတွေကို ခေါ်လိုက်ပြီး ဦးညွှတ်တယ်။ အဲဒီနောက် ယောသပ်က သားနှစ်ယောက်ကို အစ္စရေးအနား ခေါ်လာတယ်။ ဧဖရိမ်ကို ညာလက်နဲ့ကိုင်ပြီး အစ္စရေးရဲ့ဘယ်ဘက်မှာ ထားလိုက်တယ်။ မနာရှေကို ဘယ်လက်နဲ့ကိုင်ပြီး အစ္စရေးရဲ့ညာဘက်မှာ ထားလိုက်တယ်။ ဒါပေမဲ့ အစ္စရေးက ညာလက်ကို မြေးငယ်ဧဖရိမ်ရဲ့ ခေါင်းပေါ် တင်ပြီး ဘယ်လက်ကို မြေးဦးမနာရှေရဲ့ ခေါင်းပေါ် တင်တယ်။ မနာရှေကို သားဦးမှန်းသိလျက်နဲ့ အဲဒီလို တမင်လက်တင်လိုက်တာပဲ။ ပြီးတော့ ယောသပ်ကို ကောင်းချီးပေးတယ် ဘိုးဘေး အာဗြဟံနဲ့ အိဇက်တို့ ကိုးကွယ်ခဲ့တဲ့ စစ်မှန်တဲ့ဘုရား၊ ဒီနေ့အထိ ဘဝတစ်လျှောက်လုံး ငါ့ကို သိုးထိန်းလို စောင့်ရှောက်ခဲ့တဲ့ စစ်မှန်တဲ့ဘုရားက ဒီကလေးတွေကို ကောင်းချီးပေးပါစေ။ ငါဒုက္ခကြုံရတိုင်း ကောင်းကင်တမန် စေလွှတ်ပြီး ကယ်ခဲ့တဲ့အရှင်က ဒီကလေးတွေကို ကောင်းချီးပေးပါစေ။ အဘိုးအာဗြဟံ၊ အဖေအိဇက်၊ ငါယာကုပ်ဟာ ဒီကလေးတွေရဲ့ ဘိုးဘေးဖြစ်မှန်း လူတွေသိကြပါစေ။ မြေကြီးပေါ်မှာ သူတို့ အလွန်ပွားများကြပါစေ။ ဖခင်က ဧဖရိမ်ခေါင်းပေါ် ညာလက်တင်တာကို ယောသပ် သဘောမကျဘူး။ ဒါကြောင့် ဧဖရိမ်ခေါင်းပေါ် တင်ထားတဲ့ ဖခင်ရဲ့လက်ကို မနာရှေခေါင်းပေါ် ပြောင်းတင်ဖို့ ကိုင်လိုက်ပြီး၊ မဟုတ်သေးဘူး၊ အဖေ။ ဒီတစ်ယောက်က သားဦးပါ။ အဖေ့ညာလက်ကို သူ့ခေါင်းပေါ် တင်ပါလို့ပြောတယ်။ အစ္စရေးက လက်မခံဘဲ အဖေသိတယ်၊ ငါ့သား။ အဖေသိတယ်။ မနာရှေလည်း လူမျိုးတစ်မျိုးဖြစ်လာပြီး ကြီးမြတ်သူဖြစ်မှာပါ။ ဒါပေမဲ့ သူ့ညီဧဖရိမ်ဟာ ပိုကြီးမြတ်မယ်။ ဧဖရိမ်ရဲ့မျိုးနွယ်က လူမျိုးကြီးဖြစ်တဲ့အထိ တိုးပွားလာမယ် လို့ပြောတယ်။ အဲဒီနေ့မှာ အစ္စရေးက အစ္စရေးလူမျိုး အချင်းချင်း ဆုမွန်ကောင်း တောင်းပေးတဲ့အခါ မင်းတို့နာမည်ကို သုံးပြီး ဘုရားသခင်က မင်းကို ဧဖရိမ်နဲ့ မနာရှေလိုဖြစ်အောင် လုပ်ပေးပါစေ လို့ပြောကြပါစေ ဆိုပြီး သူတို့ကို ဆုမွန်ကောင်းတောင်းပေးတယ်။ ဧဖရိမ်ကို မနာရှေထက် ရှေ့တန်းတင်လိုက်တယ်။ အဲဒီနောက် အစ္စရေးက ယောသပ်ကို အဖေ သေရတော့မယ်။ ဒါပေမဲ့ ဘုရားသခင်က မင်းတို့နဲ့အတူ အမြဲရှိနေမယ်။ မင်းတို့ကို ဘိုးဘေးတွေရဲ့ပြည်ဆီ ဆက်ဆက်ပြန်ပို့ပေးမယ်။ အဖေက မင်းကို အစ်ကိုတွေထက် နယ်မြေတစ်ခု ပိုပေးမယ်။ အဲဒီနယ်မြေဟာ အာမောရိလူမျိုးလက်ထဲကနေ အဖေ့ရဲ့ဓား၊ အဖေ့ရဲ့လေးနဲ့ သိမ်းယူခဲ့တဲ့ နယ်မြေပဲ လို့ပြောတယ်။,1,Ge,48,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/48/
audio/nwt_01_Ge_BU_49.mp3,အခန်းကြီး (၄၉) ယာကုပ်က သားတွေကို ခေါ်ပြီးပြောတယ် မင်းတို့အားလုံး လူစုကြ။ အဆုံးပိုင်းကာလမှာ မင်းတို့ဘာဖြစ်မယ်ဆိုတာ အဖေပြောပြမယ်။ ယာကုပ်ရဲ့သားတို့၊ အနားလာပြီး အဖေအစ္စရေး ပြောတာကို နားထောင်ကြ။ ရုဗင်၊ မင်းဟာ ငါ့သားဦး၊ ငါ့အားမာန်၊ ငါ့ရင်သွေးဦး၊ ဂုဏ်သိက္ခာရဲ့အထွတ်၊ အစွမ်းခွန်အားရဲ့အထွတ်ပဲ။ ဒါပေမဲ့ မင်းက အရှိန်ပြင်းတဲ့ရေလို မဆင်မခြင် ပြုမူပြီး အဖေ့အိပ်ရာပေါ် တက်တဲ့အတွက် ညီတွေထက် သာလွန်မှာမဟုတ်ဘူး။ အဲဒီတုန်းက ငါ့အိပ်ရာကို မင်းညစ်ညူးစေခဲ့တယ်။ သူ တကယ်ပဲ ငါ့အိပ်ရာပေါ် တက်ခဲ့ပြီကော။ ရှိမောင်နဲ့လေဝိဟာ ညီအစ်ကိုတွေပဲ။ သူတို့ရဲ့ဓားတွေဟာ အကြမ်းဖက်လက်နက်တွေပဲ။ သူတို့က လူတွေကို ဒေါသတကြီး သတ်ခဲ့ကြတယ်။ နွားထီးတွေရဲ့ တံကောက်ကြောကို အပျော်သဘောနဲ့ ဖြတ်ခဲ့ကြတယ်။ ဒါကြောင့် သူတို့အုပ်စုထဲ ငါ မပါဘူး။ သူတို့လူစုနဲ့ မပတ်သက်ချင်ဘူး။ ရက်စက်လွန်းတဲ့ သူတို့ရဲ့ဒေါသ ကျိန်စာသင့်ပါစေ။ ပြင်းထန်လွန်းတဲ့ သူတို့ရဲ့အမျက် ကျိန်စာသင့်ပါစေ။ သူတို့ကို ယာကုပ်ရဲ့နယ်မြေမှာ ငါလူစုကွဲစေမယ်။ အစ္စရေးရဲ့နယ်မြေမှာ ကစဉ့်ကလျား ဖြစ်စေမယ်။ ယုဒ၊ မင်းကိုတော့ ညီအစ်ကိုတွေ ချီးမွမ်းကြလိမ့်မယ်။ မင်းက ရန်သူရဲ့လည်မျိုကို ချုပ်ကိုင်ရလိမ့်မယ်။ အဖေ့သားတွေက မင်းကို ဦးညွှတ်ကြလိမ့်မယ်။ ယုဒဟာ ခြင်္သေ့ပေါက်တစ်ကောင်ပဲ။ ငါ့သား၊ မင်းက သားကောင်ကို ဖမ်းစားပြီးနောက် ထပြီး ပြန်လိမ့်မယ်။ ယုဒက ခြင်္သေ့လို ဝပ်ပြီး လဲလျောင်းနေလိမ့်မယ်။ သူ့ကို ဘယ်သူနှိုးရဲမှာလဲ။ ရှိလော မရောက်မချင်း ရာဇလှံတံဟာ ယုဒဆီမှာပဲ ရှိနေမယ်။ အမိန့်ပေးသူရဲ့ တောင်ဝှေးကလည်း သူ့ခြေထောက်ကြားမှာ ရှိနေမယ်။ ရှိလောကို လူတွေ နာခံကြမယ်။ သူက မြည်းကို စပျစ်ပင်မှာ၊ မြည်းပေါက်လေးကို အကောင်းဆုံးစပျစ်ပင်မှာ ချည်ထားလိမ့်မယ်။ အဝတ်ကို စပျစ်ဝိုင်နဲ့၊ ဝတ်လုံကို စပျစ်ရည်နဲ့ လျှော်လိမ့်မယ်။ သူ့မျက်လုံးတွေဟာ စပျစ်ဝိုင်ကြောင့် နီရဲနေတယ်။ သွားတွေလည်း နို့ကြောင့် ဖြူဖွေးနေတယ်။ ဇာဗုလုန်က ပင်လယ်ကမ်းနားမှာ၊ သင်္ဘောတွေကျောက်ချတဲ့ ကမ်းနားမှာ နေထိုင်လိမ့်မယ်။ သူ့ပိုင်နက်က ဆိုင်ဒုန်မြို့နားအထိ ကျယ်ပြန့်လိမ့်မယ်။ အိသခါဟာ အရိုးသန်မာတဲ့ မြည်းပဲ။ ဝန်ထုပ်နှစ်ထုပ် ထမ်းထားရင်း လဲလျောင်းတတ်တယ်။ သူ့ရဲ့နားခိုရာက ကောင်းမွန်ပြီး နယ်မြေလည်း သာယာတာကို သူသိမြင်လိမ့်မယ်။ သူက ဝန်တွေထမ်းဖို့ ကျောကို ညွတ်ပေးမယ်။ အလုပ်ကြမ်းတွေ လုပ်လိမ့်မယ်။ အစ္စရေးမျိုးနွယ်တစ်နွယ်ဖြစ်တဲ့ ဒန်က လူတွေကို တရားစီရင်လိမ့်မယ်။ ဒန်ဟာ လမ်းဘေးမှာ ခွေနေတဲ့မြွေ၊ မြင်းစီးသူ နောက်ပြန်လန်ကျအောင် မြင်းခွာကို ပေါက်တတ်တဲ့ ချိုပါတဲ့မြွေ ဖြစ်ပါစေ။ ယေဟောဝါဘုရား၊ ကိုယ်တော် ကယ်တင်မယ့်အချိန်ကို ကျွန်တော် စောင့်မျှော်နေပါ့မယ်။ ဂဒ်ကိုတော့ ဓားပြတွေ တိုက်ခိုက်လိမ့်မယ်။ ဒါပေမဲ့ သူက ထက်ကြပ်မကွာ လိုက်ပြီး ပြန်တိုက်ခိုက်လိမ့်မယ်။ အာရှာဆီမှာ အစားအစာ ပေါများကြွယ်ဝမယ်။ ဘုရင့်ပွဲတော်နဲ့ထိုက်တဲ့ အစားအစာတွေ သူပေးလိမ့်မယ်။ နဿလိဟာ ကြော့ရှင်းတဲ့ သမင်မပဲ။ ယဉ်ကျေးရည်မွန်တဲ့ စကားတွေ ပြောတတ်တယ်။ ယောသပ်ဟာ စမ်းရေနားက အသီးသီးနေတဲ့အပင်ရဲ့ အကိုင်းပဲ။ သူ့ရဲ့အခက်အလက်တွေဟာ နံရံကိုကျော်သွားတယ်။ လေးသမားတွေက သူ့ကို မပြတ်နှောင့်ယှက်ပြီး ပစ်ခတ်တယ်။ မုန်းတီးစိတ်နဲ့ ရန်ငြိုးထားတယ်။ ဒါပေမဲ့ သူ့ရဲ့လေးကို ဆုပ်ကိုင်ထားတယ်။ သူ့လက်တွေဟာ သန်မာသွက်လက်တယ်။ ဒါဟာယာကုပ်ရဲ့ တန်ခိုးကြီးရှင်၊ သိုးထိန်း၊ အစ္စရေးရဲ့ ကျောက်ဆောင်ကြောင့်ပဲ။ ယောသပ်ဟာ အဖေ့ဘုရားသခင်ဆီက လက်ဆောင်ပဲ။ သူဟာ အနန္တတန်ခိုးရှင်နဲ့ အတူရှိတယ်။ သူ့ကို ကိုယ်တော် ကူညီမယ်။ မိုးကောင်းကင်ရဲ့ ကောင်းချီးတွေ၊ မြေအောက်ရေထုရဲ့ ကောင်းချီးတွေ၊ သားသမီးတွေ၊ တိရစ္ဆာန်တွေ အများကြီးပေးသနားမယ်။ အဖေပေးတဲ့ကောင်းချီးတွေဟာ ထာဝစဉ်တည်တဲ့ တောင်တန်းတွေနဲ့ ထာဝရတည်တဲ့ တောင်ကုန်းတွေရဲ့ ကောင်းချီးတွေထက် သာလွန်လိမ့်မယ်။ ယောသပ်ရဲ့ခေါင်းပေါ်မှာ၊ ညီအစ်ကိုတွေထဲက ရွေးချယ်ခံရသူရဲ့ ဦးထိပ်မှာ အမြဲတည်နေမယ်။ ဗင်ယာမိန်က ဝံပုလွေလို ကိုက်ဖဲ့နေလိမ့်မယ်။ မနက်ပိုင်းမှာ သားကောင်ကို ကိုက်စားပြီး ညနေပိုင်းမှာ တိုက်ရာပါဥစ္စာတွေကို ခွဲဝေမယ်။ သူတို့အားလုံးဟာ အစ္စရေး ၁၂ နွယ်ပဲ။ ဖခင်ယာကုပ်က အဲဒီစကားတွေ ပြောပြီး တစ်ယောက်စီကို ရသင့်ရထိုက်တဲ့ကောင်းချီး ပေးခဲ့တယ်။ အဲဒီနောက် သူတို့ကို မှာတယ် အဖေကတော့ ဘိုးဘေးတွေ စုဝေးရာကို သွားရတော့မယ်။ ဟိတ္တိလူမျိုး ဧဖရုန်ရဲ့ မြေကွက်ထဲက ဂူမှာ ဘိုးဘေးတွေနဲ့အတူ အဖေ့ကို သင်္ဂြိုဟ်ကြပါ။ အဲဒီဂူက ခါနန်ပြည်၊ မံရေအရပ်အရှေ့၊ မက်ပေလမြေကွက်ထဲမှာ ရှိတယ်။ အဲဒီမြေကွက်ကို အာဗြဟံက ဟိတ္တိလူမျိုး ဧဖရုန်ဆီကနေ သင်္ချိုင်းမြေအဖြစ် ဝယ်ထားတာ။ အာဗြဟံနဲ့ ဇနီးစာရာကိုရော အိဇက်နဲ့ ဇနီးရေဗက္ကာကိုပါ အဲဒီမှာ သင်္ဂြိုဟ်ခဲ့တယ်။ လေအာကိုလည်း အဲဒီမှာပဲ အဖေ သင်္ဂြိုဟ်ခဲ့တယ်။ အဲဒီမြေကွက်နဲ့ မြေကွက်ထဲကဂူကို ဟေသအမျိုးသားတွေဆီကနေ ဝယ်ထားတာ။ ယာကုပ်က သားတွေကို မှာကြားပြီးသွားတဲ့အခါ ခုတင်ပေါ် လဲလျောင်းလိုက်တယ်။ နောက်ဆုံးထွက်သက်ကို ရှူထုတ်ပြီး ဘိုးဘေးတွေ စုဝေးရာကို ရောက်သွားတယ်။,1,Ge,49,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/49/
audio/nwt_01_Ge_BU_50.mp3,အခန်းကြီး (၅၀) ယောသပ်က ကိုယ်ကိုကိုင်းပြီး အဖေ့ကို ဖက်နမ်းရင်း ငိုတော့တယ်။ ပြီးတော့ အဖေ့အလောင်း မပုပ်အောင် ဆေးစီရင်ဖို့ နန်းတွင်းသမားတော်တွေကို အမိန့်ပေးတယ်။ ဒါကြောင့် သမားတော်တွေက အစ္စရေးရဲ့အလောင်းကို ဆေးစီရင်တယ်။ အလောင်းကို ဆေးစီရင်ဖို့ ရက် ၄၀ တိတိ ကြာတယ်။ အီဂျစ်လူတွေလည်း ယာကုပ်အတွက် ရက်ပေါင်း ၇၀ ငိုကြွေးကြတယ်။ ယာကုပ်အတွက် ငိုကြွေးချိန်ပြီးသွားတော့ ယောသပ်က ဖာရောမင်းရဲ့မှူးမတ်တွေကို ကျွန်တော့်ကို ခင်ဗျားတို့စိတ်နဲ့တွေ့တယ်ဆိုရင် မင်းကြီးဆီ သွားပြောပေးပါ။ ကျွန်တော့်အဖေက ငါသေတော့မယ်။ ခါနန်ပြည်က ငါတူးထားတဲ့သင်္ချိုင်းမှာ ငါ့ကို သင်္ဂြိုဟ်ပါ လို့မှာပြီး သစ္စာဆိုခိုင်းပါတယ်။ ဒါကြောင့် အဖေ့ကို သွားသင်္ဂြိုဟ်ပါရစေ။ ပြီးရင် ကျွန်တော် ပြန်လာပါ့မယ် လို့ လျှောက်တင်ပေးပါ ဆိုပြီး ပြောတယ်။ ဖာရောမင်းက မင်းအဖေ သစ္စာဆိုခိုင်းတဲ့အတိုင်း သွားသင်္ဂြိုဟ်ပါ ဆိုပြီး ခွင့်ပေးတယ်။ ဒါကြောင့် ယောသပ်ဟာ အဖေ့ကို သင်္ဂြိုဟ်ဖို့ ထွက်သွားတော့ ဖာရောမင်းရဲ့ နန်းတွင်းမှူးမတ်တွေနဲ့ အီဂျစ်အရာရှိတွေ လိုက်သွားကြတယ်။ ယောသပ်ရဲ့အိမ်သားတွေ၊ ညီအစ်ကိုတွေ၊ အဖေ့ရဲ့အိမ်သားတွေလည်း လိုက်သွားကြတယ်။ ကလေးငယ်တွေ၊ သိုးအုပ်နွားအုပ်တွေကိုတော့ ဂေါရှင်အရပ်မှာ ထားခဲ့တယ်။ မြင်းရထားတွေနဲ့ မြင်းစီးသူရဲတွေပါ လိုက်သွားကြတော့ လူအုပ်က တော်တော်ကြီးတယ်။ ဂျော်ဒန်မြစ်အနီးက အာတဒ်ကောက်နယ်တလင်းကို ရောက်လာတဲ့အခါ အကြီးအကျယ် ငိုကြွေးကြတယ်။ ယောသပ်လည်း အဖေအတွက် ခုနစ်ရက်ကြာအောင် ငိုတယ်။ အာတဒ်ကောက်နယ်တလင်းမှာ သူတို့ငိုကြွေးနေတာကို အဲဒီအရပ်သား ခါနန်လူမျိုးတွေ မြင်တဲ့အခါ အီဂျစ်တွေ အကြီးအကျယ် ငိုနေပါလား လို့ပြောကြတယ်။ ဒါကြောင့် ဂျော်ဒန်မြစ်အနီးက အဲဒီအရပ်ကို အာဗေလမိဇရိမ် လို့နာမည်ပေးကြတယ်။ ယာကုပ်ရဲ့သားတွေဟာ အဖေမှာခဲ့တဲ့အတိုင်း တစ်သဝေမတိမ်း လုပ်ပေးကြတယ်။ အဖေ့အလောင်းကို ခါနန်ပြည်သယ်သွားပြီး မံရေအရပ်အရှေ့၊ မက်ပေလမြေကွက်ထဲက ဂူမှာ သင်္ဂြိုဟ်ကြတယ်။ အဲဒီမြေကွက်ကို ဟိတ္တိလူမျိုး ဧဖရုန်ဆီကနေ သင်္ချိုင်းမြေအဖြစ် အာဗြဟံဝယ်ထားတာ။ ယောသပ်က အဖေ့ကို သင်္ဂြိုဟ်ပြီးနောက် ညီအစ်ကိုတွေ၊ အသုဘလိုက်ပို့သူတွေနဲ့အတူ အီဂျစ်ပြည်ကို ပြန်လာတယ်။ အဖေဆုံးပြီးနောက်မှာ ယောသပ်ရဲ့အစ်ကိုတွေက ငါတို့ မကောင်းကြံခဲ့တာတွေကို ယောသပ် အငြိုးနဲ့ ပြန်လက်စားချေရင် ဘယ်နှယ့်လုပ်မလဲ လို့တိုင်ပင်ကြတယ်။ ဒါနဲ့ ယောသပ်ဆီ စကားပါးလိုက်တယ် အဖေက မသေခင်မှာ၊ မင်းကို ဒုက္ခရောက်အောင်လုပ်ခဲ့တဲ့ အစ်ကိုတွေရဲ့အပြစ်ကို ခွင့်လွှတ်ပေးဖို့ တောင်းပန်ပါတယ် လို့ယောသပ်ကို ပြောကြ ဆိုပြီး မှာခဲ့တယ်။ ဒါကြောင့် အဖေကိုးကွယ်တဲ့ ဘုရားသခင်ရဲ့ ကျွန်တွေဖြစ်တဲ့ ငါတို့ကို ခွင့်လွှတ်ပေးပါ။ အဲဒီစကားတွေကိုလည်း ကြားရော ယောသပ် ငိုတော့တာပဲ။ အဲဒီအခါ အစ်ကိုတွေ ဝင်လာတယ်။ သူ့ရှေ့မှာ ဦးညွှတ်ပြီး ကြိုက်သလိုခိုင်းပါ။ ကျွန်ခံပါ့မယ် လို့ပြောကြတယ်။ ယောသပ်က မစိုးရိမ်ပါနဲ့၊ အစ်ကိုတို့ရာ။ ဘုရားသခင်ကပဲ အပြစ်ပေးနိုင်တာပါ။ ကျွန်တော် ပေးလို့မရပါဘူး။ ကျွန်တော့်ကို အစ်ကိုတို့ မကောင်းကြံခဲ့ပေမဲ့ ဘုရားသခင်က အခုလို လူအများရဲ့အသက်ကို ကယ်ဖို့ အကောင်းဖြစ်စေခဲ့ပြီပဲ။ ဒါကြောင့် မစိုးရိမ်ကြပါနဲ့။ အစ်ကိုတို့နဲ့ ကလေးတွေအတွက် အစားအစာတွေ ကျွန်တော် ဆက်ထောက်ပံ့ပေးမှာပါ လို့ပြန်ပြောတယ်။ သူတို့ရဲ့စိုးရိမ်စိတ်တွေ ပြေအောင် အဲဒီလို နှစ်သိမ့်ပေးတယ်။ ယောသပ်နဲ့ အဖေ့အိမ်သားတွေဟာ အီဂျစ်ပြည်မှာ ဆက်နေထိုင်ကြတယ်။ ယောသပ်က နှစ်ပေါင်း ၁၁၀ အသက်ရှင်တယ်။ ဧဖရိမ်ရဲ့မြေးအထိ မျိုးဆက်သုံးဆက် မြင်ခွင့်ရတယ်။ မနာရှေရဲ့မြေး၊ မာခိရရဲ့သားတွေကိုလည်း မြင်ခွင့်ရတယ်။ ယောသပ်က သူတို့ကို သားသမီးအရင်းနဲ့မခြား အခွင့်အရေးပေးတယ်။ နောက်တော့ ယောသပ်က ငါသေရတော့မယ်။ ဒါပေမဲ့ ဘုရားသခင်က မင်းတို့ကို တကယ်သတိရလိမ့်မယ်။ မင်းတို့ကို ဒီပြည်ကနေ ဆက်ဆက်ခေါ်ထုတ်ပြီး အာဗြဟံ၊ အိဇက်၊ ယာကုပ်တို့ကို ကတိပေးထားတဲ့ပြည်ဆီ ခေါ်ဆောင်သွားမယ် လို့ပြောတယ်။ ပြီးတော့ မင်းတို့ကို ဘုရားသခင် တကယ်သတိရလိမ့်မယ်။ အဲဒီအခါကျရင် ငါ့အရိုးတွေကို ဒီနေရာကနေ သယ်သွားပါ ဆိုပြီး အစ္စရေးရဲ့သားမြေးတွေကို သစ္စာဆိုခိုင်းတယ်။ အဲဒီနောက် ယောသပ်က အသက် ၁၁၀ မှာ သေဆုံးသွားတယ်။ သူ့အလောင်းကို မပုပ်အောင် ဆေးစီရင်ပြီးနောက် အခေါင်းထဲထည့်ပြီး အီဂျစ်ပြည်မှာ ထားကြတယ်။,1,Ge,50,ကမ္ဘာဦး,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကမ္ဘာဦး/50/
audio/nwt_02_Ex_BU_01.mp3,ထွက်မြောက်ရာကျမ်း အခန်းကြီး (၁) အစ္စရေးလို့ခေါ်တဲ့ ယာကုပ်ဟာ အီဂျစ်ပြည်ကို သွားတဲ့အခါ သူ့သားတွေလည်း မိသားစုဝင်တွေနဲ့အတူ လိုက်သွားကြတယ်။ ယာကုပ်ရဲ့သားတွေက ရုဗင်၊ ရှိမောင်၊ လေဝိ၊ ယုဒ၊ အိသခါ၊ ဇာဗုလုန်၊ ဗင်ယာမိန်၊ ဒန်၊ နဿလိ၊ ဂဒ်၊ အာရှာ တို့ဖြစ်တယ်။ ယာကုပ်ကနေ ဆင်းသက်လာတဲ့ လူပေါင်း အယောက် ၇၀ ရှိတယ်။ ယောသပ်က အီဂျစ်ပြည်မှာ ကြိုရောက်နေပြီ။ နောက်ဆုံးမှာ၊ ယောသပ်နဲ့ ညီအစ်ကိုအားလုံးရော အဲဒီလူမျိုးဆက် အားလုံးပါ သေဆုံးသွားကြတယ်။ အစ္စရေးရဲ့သားမြေးတွေကတော့ သားသမီးတွေ မွေးဖွားပြီး လူဦးရေများလာတယ်။ လူဦးရေ များသည်ထက်များပြီး အင်မတန် အင်အားကြီးမားလာတဲ့အတွက် တစ်ပြည်လုံးအနှံ့ နေထိုင်ကြတယ်။ နောက်ပိုင်း၊ အီဂျစ်ပြည်မှာ ယောသပ်ကိုမသိတဲ့ ဘုရင်တစ်ပါး နန်းတက်လာတယ်။ သူက အစ္စရေးလူတွေဟာ ငါတို့ထက် ပိုများပြီး ပိုအင်အားကြီးနေပြီ။ ဒီတော့ ပရိယာယ်သုံးပြီး လူဦးရေ မတိုးပွားအောင် လုပ်ကြစို့။ ဒီလိုမှမလုပ်ရင် စစ်ဖြစ်တဲ့အခါ သူတို့က ရန်သူတွေနဲ့ပူးပေါင်း၊ ငါတို့ကို တိုက်ခိုက်ပြီး တိုင်းပြည်ကနေ ထွက်ခွာသွားလိမ့်မယ် လို့သူ့လူတွေကိုပြောတယ်။ အဲဒီနောက် မတရားခိုင်းစေတဲ့ အလုပ်ကြီးကြပ်သူတွေ ခန့်လိုက်တယ်။ အစ္စရေးတွေကို အလုပ်ကြမ်းလုပ်ခိုင်းပြီး နှိပ်စက်ညှဉ်းဆဲတယ်။ ဖာရောမင်းအတွက် စားနပ်ရိက္ခာသိုလှောင်ဖို့ ပိသုံမြို့နဲ့ ရာမသက်မြို့ကို သူတို့တည်ရတယ်။ ဒါပေမဲ့ နှိပ်စက်လေလေ တိုးပွားပျံ့နှံ့လေလေ ဖြစ်လာတော့ အီဂျစ်တွေက အစ္စရေးတွေကို ကြောက်ပြီးရွံမုန်းလာတယ်။ ဒါကြောင့် အစ္စရေးတွေကို ကျွန်အဖြစ် မတရားခိုင်းစေတယ်။ သူတို့ဘဝ ပိုပြီး ခက်ခဲကြမ်းတမ်းအောင် ရွှံ့စေးနဲ့ အုတ်ဖုတ်ခိုင်းတယ်။ လယ်ထဲမှာလည်း ကျွန်အလုပ်မှန်သမျှ လုပ်ခိုင်းပြီး ရက်ရက်စက်စက်၊ မညှာမတာ ခိုင်းစေတော့တယ်။ အီဂျစ်ဘုရင်က ရှိဖရနဲ့ ပုအာလို့ခေါ်တဲ့ ဟီဘရူးလက်သည် နှစ်ယောက်ကို ဆင့်ခေါ်ပြီး၊ ဟီဘရူးအမျိုးသမီးတွေကို မီးဖွားပေးတဲ့အခါ ယောက်ျားလေးဆိုရင် သတ်ပစ်၊ မိန်းကလေးဆိုရင် အရှင်ထား လို့အမိန့်ပေးတယ်။ ဒါပေမဲ့ လက်သည်တွေက စစ်မှန်တဲ့ဘုရားသခင်ကို ကြောက်ရွံ့တဲ့အတွက် ဘုရင့်အမိန့်အတိုင်း မလုပ်ဘဲ ယောက်ျားလေးတွေကို အသက်ချမ်းသာပေးတယ်။ ဒါကြောင့် အီဂျစ်ဘုရင်က လက်သည်တွေကို ခေါ်ပြီး မင်းတို့ ဘာကြောင့် ယောက်ျားလေးတွေကို အသက်ချမ်းသာပေးရတာလဲ လို့မေးတယ်။ လက်သည်တွေက ဟီဘရူးအမျိုးသမီးတွေဟာ အီဂျစ်အမျိုးသမီးတွေလို မဟုတ်ဘူး။ သူတို့က သန်စွမ်းတော့ ကျွန်မတို့မရောက်ခင် ကလေးမွေးပြီးနေကြပြီ လို့ပြန်လျှောက်တယ်။ ဒါကြောင့် ဘုရားသခင်က အဲဒီလက်သည်တွေကို ကျေးဇူးပြုတယ်။ အစ္စရေးလူတွေလည်း များသည်ထက်များလာပြီး အင်အားကြီးမားလာတယ်။ လက်သည်တွေဟာ စစ်မှန်တဲ့ဘုရားသခင်ကို ကြောက်ရွံ့တဲ့အတွက် နောက်ပိုင်းမှာ ဘုရားသခင်က သူတို့ကို မိသားစုဘဝ ပေးသနားတယ်။ နောက်တော့ ဖာရောမင်းက မွေးကင်းစ ဟီဘရူးယောက်ျားလေးအားလုံးကို နိုင်းမြစ်ထဲ ပစ်ချကြ။ မိန်းကလေးတွေကိုတော့ အရှင်ထားကြ ဆိုပြီး သူ့လူတွေကို အမိန့်ပေးတယ်။,2,Ex,1,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/1/
audio/nwt_02_Ex_BU_02.mp3,အခန်းကြီး (၂) အဲဒီကာလမှာ လေဝိအမျိုးသားတစ်ယောက်ဟာ လေဝိအမျိုးသမီးတစ်ယောက်နဲ့ အိမ်ထောင်ပြုတယ်။ မိန်းမမှာ ကိုယ်ဝန်ရှိလာပြီး သားလေးမွေးတယ်။ သားလေးက သိပ်ချစ်စရာကောင်းတဲ့အတွက် သုံးလဝှက်ထားတယ်။ ဝှက်ထားလို့ မရတော့တဲ့အဆုံး ပပိုင်းရပ်ကျူနဲ့ ရက်ပြီး ကတ္တရာစေးသုတ်ထားတဲ့ ခြင်းတောင်းထဲ ကလေးကို ထည့်တယ်။ အဲဒီတောင်းကို နိုင်းမြစ်ကမ်းနားက ကျူပင်တွေကြားမှာ ထားလိုက်တယ်။ ကလေးရဲ့အစ်မက ခပ်လှမ်းလှမ်းကနေ အခြေအနေကို စောင့်ကြည့်နေတယ်။ ဖာရောရဲ့သမီးတော်က နိုင်းမြစ်မှာ ရေချိုးဖို့ ဆင်းလာတယ်။ အခြွေအရံတွေလည်း မြစ်ကမ်းနားမှာ လမ်းလျှောက်နေကြတယ်။ သမီးတော်ဟာ ကျူပင်တွေကြားက ခြင်းတောင်းကို တွေ့သွားပြီး ချက်ချင်းပဲ အစေခံမလေးကို သွားယူခိုင်းတယ်။ တောင်းကို ဖွင့်ကြည့်လိုက်တော့ ငိုနေတဲ့ကလေးကို တွေ့တဲ့အခါ ဒါ ဟီဘရူးတွေရဲ့ကလေးပဲ လို့ပြောတယ်။ ဒါပေမဲ့ ကလေးကို သနားသွားတယ်။ အဲဒီအချိန်မှာ ကလေးရဲ့အစ်မက ဟီဘရူးကလေးထိန်းတစ်ယောက် သွားခေါ်ပေးရမလား လို့မေးလိုက်တယ်။ သမီးတော်က သွားခေါ်ခဲ့ လို့ပြောတော့ ချက်ချင်းပဲ ကလေးရဲ့အမေကို ခေါ်လာပေးတယ်။ သမီးတော်က ဒီကလေးကို ခေါ်သွားပြီး ထိန်းပေးပါ။ ကလေးထိန်းခကို ငါပေးမယ် လို့ပြောတယ်။ ဒါနဲ့ ကလေးရဲ့အမေလည်း ခေါ်သွားပြီး ထိန်းပေးတယ်။ ကလေးကြီးပြင်းလာတဲ့အခါ ဖာရောရဲ့သမီးတော်ဆီ ခေါ်သွားတော့ သမီးတော်က သားအဖြစ် မွေးစားလိုက်တယ်။ သူ့ကို ရေထဲကနေ ငါဆယ်ယူခဲ့တယ် ဆိုပြီး မောရှေ လို့နာမည်ပေးတယ်။ မောရှေက အရွယ်ရောက်လာတဲ့အခါ သူ့လူမျိုးတွေ ဘယ်လောက် ပင်ပင်ပန်းပန်း အလုပ်လုပ်နေရတယ်ဆိုတာကို သွားကြည့်တယ်။ အဲဒီအခါ သူ့လူမျိုး ဟီဘရူးတစ်ယောက်ကို အီဂျစ်လူက ရိုက်နေတာ မြင်လိုက်တယ်။ ဒါနဲ့ မောရှေက ဟိုဟိုဒီဒီကြည့်ပြီး ဘယ်သူ့ကိုမှ မတွေ့တဲ့အခါ အီဂျစ်လူကို သတ်ပြီး သဲထဲမှာ မြှုပ်ထားလိုက်တယ်။ နောက်တစ်ရက်ထပ်သွားတော့ ဟီဘရူးလူနှစ်ယောက် ရန်ဖြစ်နေတာကို တွေ့တယ်။ ဒါနဲ့ သူက ကိုယ့်လူမျိုးအချင်းချင်း ဘာလို့ရိုက်တာလဲ ဆိုပြီး မှားတဲ့သူကို မေးတယ်။ အဲဒီလူက ခင်ဗျားကို ဘယ်သူက ခေါင်းဆောင်ခန့်ထားလို့လဲ။ ဘယ်သူက တရားသူကြီး လုပ်ခိုင်းလို့လဲ။ အီဂျစ်လူကို သတ်သလို ကျုပ်ကို သတ်ချင်လို့လား ဆိုပြီးပြန်ပြောတယ်။ မောရှေလည်း ဒီကိစ္စကို လူတွေသိကုန်ပြီ လို့တွေးပြီး ကြောက်လာတယ်။ ဒီသတင်းကို ဖာရောကြားတဲ့အခါ မောရှေကို သတ်ဖို့လုပ်တယ်။ မောရှေလည်း ဖာရောမင်းဆီကနေ ထွက်ပြေးပြီး မိဒျန်ပြည်ကို ရောက်သွားတယ်။ အဲဒီကိုရောက်တော့ ရေတွင်းနားမှာ ထိုင်နေတယ်။ မိဒျန်လူမျိုးပုရောဟိတ်မှာ သမီးခုနစ်ယောက် ရှိတယ်။ သူတို့က ရေတွင်းကို ရောက်လာပြီး ဖခင်ရဲ့သိုးအုပ်ကို ရေတိုက်ဖို့ ခွက်တွေထဲ ရေဖြည့်ကြတယ်။ အဲဒီအချိန်မှာ ခါတိုင်းလိုပဲ သိုးထိန်းတွေရောက်လာပြီး သူတို့ကို မောင်းထုတ်တယ်။ မောရှေလည်း ထပြီး အမျိုးသမီးတွေဘက်ကနေ ကူညီပေးပြီးနောက် သိုးအုပ်ကို ရေတိုက်တယ်။ အိမ်ပြန်ရောက်တော့ ဖခင်ဖြစ်သူ ရွေလက ဒီနေ့ သမီးတို့အိမ်ပြန်လာတာ စောလှချေလား လို့မေးတယ်။ သူတို့က အီဂျစ်လူတစ်ယောက်က သမီးတို့ကို သိုးထိန်းတွေလက်ကနေ ကယ်တယ်။ သိုးအုပ်ကို တိုက်ဖို့ ရေလည်း ခပ်ပေးတယ် ဆိုပြီး ဖြေတယ်။ ရွေလက ဒါဆို သူဘယ်မှာလဲ။ ဘာလို့ ထားခဲ့တာလဲ။ အဖေတို့နဲ့အတူ စားသောက်ဖို့ သွားခေါ်ချေ ဆိုပြီး သမီးတွေကို ပြောတယ်။ နောက်ပိုင်း မောရှေက ရွေလဆီမှာနေဖို့ သဘောတူတယ်။ ဒါကြောင့် ရွေလက သမီးဇိပေါရကို မောရှေနဲ့ ပေးစားလိုက်တယ်။ ဇိပေါရ သားလေးမွေးတော့ မောရှေက တိုင်းတစ်ပါးမှာ ငါဧည့်သည် ဖြစ်ပြီ ဆိုပြီး ကလေးကို ဂေရရှုံ လို့နာမည်ပေးတယ်။ အချိန်အတော်ကြာပြီးနောက် အီဂျစ်ဘုရင် သေဆုံးသွားတယ်။ အစ္စရေးတွေကတော့ ကျွန်ခံနေရလို့ ညည်းတွားငိုကြွေးနေတုန်းပဲ။ သူတို့ရဲ့ညည်းတွားသံဟာ စစ်မှန်တဲ့ဘုရားသခင်ဆီ ရောက်သွားတယ်။ ဘုရားသခင်က သူတို့ရဲ့ညည်းတွားသံကို ကြားပြီး အာဗြဟံ၊ အိဇက်၊ ယာကုပ်တို့နဲ့ဖွဲ့ထားတဲ့ ပဋိညာဉ်ကို သတိရတယ်။ ဒါကြောင့် အစ္စရေးလူတွေရဲ့ အခြေအနေကို အာရုံစိုက်ပြီး ကြည့်ရှုနေတယ်။,2,Ex,2,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/2/
audio/nwt_02_Ex_BU_03.mp3,အခန်းကြီး (၃) မောရှေက ယောက္ခမဖြစ်သူ မိဒျန်လူမျိုး ပုရောဟိတ်ယေသရောရဲ့ သိုးအုပ်ကို ထိန်းကျောင်းရတယ်။ သူက သိုးအုပ်ကို တောအနောက်ဘက်မှာ ကျောင်းရင်း ဟောရပ်လို့ခေါ်တဲ့ ဘုရားသခင့်တောင်ကို ရောက်လာတယ်။ အဲဒီအခါ ယေဟောဝါရဲ့ ကောင်းကင်တမန်ဟာ ချုံပုတ်မှာလောင်နေတဲ့ မီးအသွင်နဲ့ ပေါ်လာတယ်။ သူကြည့်လိုက်တော့ ချုံပုတ် မီးလောင်နေပေမဲ့ မီးမကျွမ်းဘူး။ ဒါနဲ့ ချုံပုတ်က ဘာလို့ မီးမကျွမ်းတာပါလိမ့်။ ထူးဆန်းလိုက်တာ၊ သွားကြည့်ဦးမှပဲ ဆိုပြီး၊ သွားကြည့်ဖို့ လုပ်တာကို ယေဟောဝါ မြင်တဲ့အခါ ချုံပုတ်ထဲကနေ မောရှေ၊ မောရှေ လို့ခေါ်တယ်။ သူက ကျွန်တော် ရှိပါတယ် လို့ထူးတယ်။ ဘုရားသခင်က ရှေ့ဆက်မတိုးနဲ့။ မင်းရပ်နေတဲ့နေရာဟာ သန့်ရှင်းတဲ့မြေဖြစ်လို့ ဖိနပ်ချွတ်ပါ လို့ပြောတယ်။ ပြီးတော့ ငါဟာ ဘိုးဘေးတို့ရဲ့ဘုရား၊ အာဗြဟံရဲ့ဘုရား၊ အိဇက်ရဲ့ဘုရား၊ ယာကုပ်ရဲ့ဘုရားပဲ လို့ဆက်ပြောတယ်။ မောရှေလည်း ဘုရားသခင်ကို မကြည့်ဝံ့လို့ မျက်နှာကို ကွယ်ထားလိုက်တယ်။ ယေဟောဝါက အီဂျစ်ပြည်မှာ ငါ့လူတွေ ဒုက္ခရောက်နေတာကို ငါအသေအချာမြင်တယ်။ မတရားခိုင်းစေသူတွေကြောင့် သူတို့အော်ဟစ်တာကိုလည်း ငါကြားတယ်။ သူတို့ခံစားရတဲ့ ဝေဒနာတွေကို ငါကောင်းကောင်းသိတယ်။ သူတို့ကို အီဂျစ်တွေရဲ့လက်ထဲကနေ ကယ်တင်ဖို့၊ အီဂျစ်ပြည်ကနေ ခေါ်ထုတ်ပြီး ခါနန်၊ ဟိတ္တိ၊ အာမောရိ၊ ဖေရဇိ၊ ဟိဝိ၊ ယေဗုသိလူမျိုးတို့ နေထိုင်တဲ့ သာယာကျယ်ဝန်းတဲ့ပြည်၊ နို့နဲ့ပျားရည်စီးတဲ့ပြည်ကို ပို့ဆောင်ဖို့ ငါဆင်းလာမယ်။ အခု အစ္စရေးတွေရဲ့ အော်ဟစ်သံဟာ ငါ့ဆီရောက်လာပြီ။ သူတို့ကို အီဂျစ်တွေ မညှာမတာ နှိပ်စက်ညှဉ်းဆဲနေတာကိုလည်း ငါမြင်ပြီ။ ဒါကြောင့် အခု မင်းကို ဖာရောဆီ ငါစေလွှတ်မယ်။ ငါ့လူမျိုးအစ္စရေးတွေကို အီဂျစ်ပြည်ကနေ မင်းခေါ်ထုတ်လာရမယ် လို့ ဆက်ပြောတယ်။ ဒါပေမဲ့ မောရှေက ဖာရောမင်းဆီ သွားပြီး အစ္စရေးတွေကို အီဂျစ်ပြည်ကနေ ခေါ်ထုတ်လာဖို့ ကျွန်တော့်မှာ အစွမ်းအစ မရှိပါဘူး လို့ပြန်ပြောတယ်။ ဘုရားသခင်ကမင်းနဲ့အတူ ငါရှိတယ်။ မင်း ဒီလူတွေကို အီဂျစ်ပြည်ကနေ ခေါ်ထုတ်လာရမယ်။ အဲဒီနောက် မင်းတို့က စစ်မှန်တဲ့ဘုရားသခင်ဖြစ်တဲ့ ငါ့ကို ဒီတောင်မှာ ကိုးကွယ်ကြလိမ့်မယ်။ အဲဒါဟာ မင်းကို ငါစေလွှတ်တယ်ဆိုတဲ့ အထောက်အထားပဲ လို့ပြောတယ်။ ဒါပေမဲ့ မောရှေက အစ္စရေးတွေဆီ သွားပြီး ဘိုးဘေးတို့ရဲ့ဘုရားက ကျွန်တော့်ကို စေလွှတ်လိုက်တာ လို့ပြောတဲ့အခါ အဲဒီဘုရားနာမည်က ဘာလဲ လို့ သူတို့မေးခဲ့ရင် ဘာပြန်ပြောရမလဲ ဆိုပြီး ဘုရားသခင်ကို မေးတယ်။ ဒါနဲ့ ဘုရားသခင်က ငါဖြစ်ချင်တာမှန်သမျှ ငါဖြစ်လာမယ် ဆိုတာ ငါ့နာမည်ပဲ။ ငါဖြစ်လာမယ်လို့ နာမည်ရှိတဲ့အရှင်က စေလွှတ်လိုက်တာ ဆိုပြီး အစ္စရေးတွေကို ပြောရမယ် လို့မောရှေကို ပြောတယ်။ ပြီးတော့ ဘုရားသခင် ဆက်ပြောတယ် ဘိုးဘေးတို့ရဲ့ဘုရား၊ အာဗြဟံရဲ့ဘုရား၊ အိဇက်ရဲ့ဘုရား၊ ယာကုပ်ရဲ့ဘုရား ယေဟောဝါက ကျွန်တော့်ကို စေလွှတ်လိုက်တာ လို့ အစ္စရေးတွေကို ပြောပါ။ ဒီနာမည်ဟာ ထာဝစဉ် ငါ့နာမည်ပဲ။ လူမျိုးအဆက်ဆက် ငါ့ကို ဒီနာမည်နဲ့ သိရကြလိမ့်မယ်။ အခု သွားပြီး အစ္စရေးအကြီးအကဲတွေကို စုဝေးပါ။ ဘိုးဘေးတို့ရဲ့ဘုရား၊ အာဗြဟံရဲ့ဘုရား၊ အိဇက်ရဲ့ဘုရား၊ ယာကုပ်ရဲ့ဘုရား ယေဟောဝါက ကျွန်တော့်ဆီ ရောက်လာပြီး ပြောတယ် မင်းတို့ကိုရော အီဂျစ်ပြည်မှာ မင်းတို့ခံရတာတွေကိုရော ငါတကယ်သတိထားမိပြီ။ ဒါကြောင့် ညှဉ်းဆဲနေတဲ့ အီဂျစ်တွေလက်ကနေ မင်းတို့ကို ကယ်ထုတ်ပြီး ခါနန်၊ ဟိတ္တိ၊ အာမောရိ၊ ဖေရဇိ၊ ဟိဝိ၊ ယေဗုသိလူမျိုးတို့ နေထိုင်တဲ့ နို့နဲ့ပျားရည်စီးတဲ့ပြည်ကို ခေါ်သွားမယ်လို့ ငါကတိပေးတယ် ဆိုပြီး သူတို့ကိုပြောပါ။ မင်းပြောတာကို သူတို့နားထောင်မှာပါ။ အစ္စရေးအကြီးအကဲတွေနဲ့အတူ အီဂျစ်ဘုရင်ဆီ သွားပါ။ ဟီဘရူးတွေရဲ့ ဘုရားသခင် ယေဟောဝါက ကျွန်တော်တို့ကို ဆက်သွယ်လာတယ်။ ဒါကြောင့် အခု တောကန္တာရကို သုံးရက်ခရီး သွားပါရစေ။ ကျွန်တော်တို့ရဲ့ဘုရားသခင် ယေဟောဝါဆီ ပူဇော်သက္ကာ ဆက်သချင်လို့ပါ ဆိုပြီး ပြောလိုက်။ ဒါပေမဲ့ ငါ့ရဲ့အားကြီးတဲ့လက်နဲ့ အတင်းအကျပ် မခိုင်းမချင်း အီဂျစ်ဘုရင်က မင်းတို့ကို သွားခွင့်ပြုမှာမဟုတ်မှန်း ငါကောင်းကောင်းသိတယ်။ ဒါကြောင့် ငါလက်ဆန့်ပြီး အီဂျစ်ပြည်ကို ထူးဆန်းအံ့ဩဖွယ် လုပ်ရပ်တွေနဲ့ ဒဏ်ခတ်မယ်။ အဲဒီတော့မှ မင်းတို့ကို သူ လွှတ်ပေးမယ်။ အီဂျစ်တွေရှေ့မှာ ငါ့လူမျိုး မျက်နှာသာရအောင် ငါလုပ်မယ်။ မင်းတို့ လက်ဗလာနဲ့ ထွက်လာရမှာ မဟုတ်ဘူး။ မိန်းမတိုင်းက အိမ်နီးချင်းတွေဆီမှာ၊ ကိုယ့်အိမ်မှာရှိတဲ့ တိုင်းတစ်ပါးသူဆီမှာ ရွှေထည်ငွေထည်နဲ့ အဝတ်အစားတွေ တောင်းပြီး ကိုယ့်သားသမီးတွေကို ဝတ်ဆင်ပေးမယ်။ အီဂျစ်တွေရဲ့ ပစ္စည်းဥစ္စာကို သိမ်းယူရလိမ့်မယ်။,2,Ex,3,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/3/
audio/nwt_02_Ex_BU_04.mp3,အခန်းကြီး (၄) မောရှေက သူတို့ ကျွန်တော့်ကို မယုံဘူး၊ ကျွန်တော့်စကားကိုလည်း နားမထောင်ဘဲ ခင်ဗျားဆီ ယေဟောဝါဘုရား မရောက်လာပါဘူး လို့ပြောရင်ကော ဆိုပြီးမေးတယ်။ ယေဟောဝါက မင်းလက်ထဲမှာ ဘာရှိသလဲ လို့မေးတော့ တောင်ဝှေးရှိပါတယ် လို့ သူဖြေတယ်။ ဘုရားသခင်က တောင်ဝှေးကို မြေပေါ် ပစ်ချလိုက် လို့ပြောတယ်။ ပြောတဲ့အတိုင်း ပစ်ချလိုက်တဲ့အခါ တောင်ဝှေးက မြွေဖြစ်သွားလို့ မောရှေ ထွက်ပြေးတယ်။ ယေဟောဝါက မြွေရဲ့အမြီးကို ဖမ်းကိုင်လိုက် လို့ပြောတော့ အမြီးကို ဖမ်းကိုင်လိုက်တဲ့အခါ မြွေက တောင်ဝှေးပြန်ဖြစ်သွားတယ်။ ဘုရားသခင်က အဲဒီလိုလုပ်ပြရင် ဘိုးဘေးတို့ရဲ့ဘုရား၊ အာဗြဟံရဲ့ဘုရား၊ အိဇက်ရဲ့ဘုရား၊ ယာကုပ်ရဲ့ဘုရား ယေဟောဝါက မင်းဆီရောက်လာတယ်ဆိုတာ သူတို့ယုံကြလိမ့်မယ်လို့ဆက်ပြောတယ်။ အဲဒီနောက် ယေဟောဝါက အင်္ကျီရင်ဖုံးထဲ လက်ကို ထည့်ကြည့်ပါဦး လို့ပြောပြန်တယ်။ သူလည်း အင်္ကျီရင်ဖုံးထဲ လက်ကိုထည့်ပြီး ပြန်ထုတ်လိုက်တဲ့အခါ လက်ဟာ အနာကြီးရောဂါစွဲပြီး နှင်းလို ဖြူဖွေးသွားတယ်။ ဘုရားသခင်က အင်္ကျီရင်ဖုံးထဲ လက်ကို ပြန်ထည့်လိုက်ပါ လို့ပြောတယ်။ ဒါနဲ့ အင်္ကျီရင်ဖုံးထဲ လက်ကိုထည့်ပြီး ပြန်ထုတ်လိုက်တော့ လက်ဟာ နဂိုအတိုင်း ပြန်ဖြစ်သွားတယ်။ အဲဒီအခါ ဘုရားသခင်က သူတို့ မင်းကိုမယုံဘူး၊ အရင်ပြတဲ့အံ့ဖွယ်အမှုကို အရေးမစိုက်ဘူးဆိုရင် နောက်ပြတဲ့အံ့ဖွယ်အမှုကိုတော့ ကျိန်းသေ အရေးစိုက်ကြလိမ့်မယ်။ တကယ်လို့ အဲဒီအံ့ဖွယ်အမှု နှစ်ခုစလုံးကို မယုံသေးဘူး၊ မင်းပြောတာကို နားမထောင်သေးဘူးဆိုရင် နိုင်းမြစ်ရေကို ခပ်ပြီး မြေပေါ်သွန်ချလိုက်ပါ။ နိုင်းမြစ်ရေဟာ သွေးဖြစ်သွားမယ် လို့ပြောတယ်။ မောရှေက ယေဟောဝါဘုရား၊ တစ်ခွန်းလောက် ပြောပါရစေဦး။ ကျွန်တော်ဟာ ဟိုးအရင်ကတည်းက စကားပြောသွက်လက်သူ မဟုတ်ပါဘူး။ ကိုယ်တော်နဲ့ စကားစပြောချိန်မှာလည်း နှုတ်သွက်လျှာသွက်သူ မဟုတ်ပါဘူး လို့ယေဟောဝါကို ပြောတယ်။ ယေဟောဝါက လူ့နှုတ်ကို ဘယ်သူဖန်ဆင်းသလဲ။ ဆွံ့အသူ၊ နားမကြားသူ၊ မျက်စိမြင်သူ၊ မျက်စိမမြင်သူကို ဘယ်သူဖန်ဆင်းသလဲ။ ငါယေဟောဝါပဲ မဟုတ်လား။ ဒါကြောင့် အခု သွားပါ။ မင်းစကားပြောတဲ့အခါ မင်းနဲ့အတူ ငါရှိနေမယ်။ ဘာပြောရမယ်ဆိုတာ သင်ပေးမယ် လို့ပြောတယ်။ ဒါပေမဲ့ မောရှေက ယေဟောဝါဘုရား၊ ကျွန်တော် ပြောပါရစေဦး။ တခြားတစ်ယောက်ကို စေလွှတ်လို့ မရဘူးလား လို့ပြောပြန်တယ်။ ယေဟောဝါလည်း မောရှေကို အမျက်ထွက်ပြီး မင်းအစ်ကို လေဝိအမျိုးသားအာရုန် ရှိတာပဲ။ သူစကားပြောကောင်းမှန်း ငါသိတယ်။ အခု မင်းကိုတွေ့ဖို့ သူလာနေပြီ။ မင်းကိုတွေ့ရင် သူဝမ်းသာမှာပဲ။ ငါမှာထားသမျှ သူ့ကို ပြောပြလိုက်။ မင်းတို့စကားပြောတဲ့အခါ မင်းတို့နှစ်ယောက်စလုံးနဲ့အတူ ငါရှိနေမယ်။ ဘာလုပ်ရမယ်ဆိုတာ ငါသင်ပေးမယ်။ အာရုန်က မင်းရဲ့ပြောရေးဆိုခွင့်ရှိသူအနေနဲ့ လူတွေကို စကားပြောလိမ့်မယ်။ မင်းက သူ့အတွက် ဘုရားသခင့်ကိုယ်စားလှယ် ဖြစ်လိမ့်မယ်။ ဒီတောင်ဝှေးကို ဆောင်ထားပါ။ ဒီတောင်ဝှေးကိုသုံးပြီး အံ့ဖွယ်အမှုတွေ လုပ်ပြရမယ် လို့ပြောတယ်။ မောရှေလည်း ယောက္ခမ ယေသရောဆီ ပြန်သွားပြီး အီဂျစ်ပြည်မှာရှိတဲ့ ဆွေမျိုးသားချင်းတွေ အသက်ရှင်သေးရဲ့လားဆိုတာ သိချင်လို့ သွားကြည့်ပါရစေ ဆိုပြီးခွင့်တောင်းတော့ ယေသရောက စိတ်ချလက်ချသာ သွားပါ လို့ပြောတယ်။ နောက်တော့ ယေဟောဝါက မင်းရဲ့အသက်ကို ရန်မူသူတွေ သေကုန်ပြီ။ ဒါကြောင့် အီဂျစ်ပြည်ကို ပြန်သွားပါ ဆိုပြီး မိဒျန်ပြည်မှာ မောရှေကိုပြောတယ်။ ဒါနဲ့ မောရှေက သားမယားတွေကို မြည်းပေါ်တင်ပြီး အီဂျစ်ပြည်ကို ပြန်သွားတယ်။ စစ်မှန်တဲ့ဘုရားသခင်ရဲ့ တောင်ဝှေးကိုလည်း ယူသွားတယ်။ ယေဟောဝါက မောရှေကို မှာတယ် အီဂျစ်ပြည် ပြန်ရောက်တဲ့အခါ ငါပေးတဲ့တန်ခိုးနဲ့ ဖာရောမင်းရှေ့မှာ အံ့ဖွယ်အမှုတွေ ပြဖြစ်အောင်ပြပါ။ ဒါပေမဲ့ သူခေါင်းမာတာကို ငါခွင့်ပြုမယ်။ ငါ့လူမျိုးကို သူ လွှတ်ပေးမှာ မဟုတ်ဘူး။ ဒီတော့ ဖာရောကို ပြောလိုက်ပါ ယေဟောဝါက အစ္စရေးဟာ ငါ့သားဦးပဲ။ မင်းကို ငါပြောမယ်။ ငါ့ကိုဝတ်ပြုနိုင်ဖို့ ငါ့သားကို လွှတ်ပေးပါ။ မလွှတ်ပေးရင် မင်းရဲ့သားဦးကို ငါသတ်ရလိမ့်မယ် လို့ပြောတယ်။ ဒီလိုနဲ့ လမ်းမှာ တည်းခိုတဲ့နေရာရောက်တော့ ယေဟောဝါက သူနဲ့တွေ့ပြီး သူ့ကို သတ်ဖို့လုပ်တယ်။ အဲဒီအခါ ဇိပေါရက မီးခတ်ကျောက်ကိုယူပြီး သားရဲ့အရေဖျားကို ဖြတ်လိုက်တယ်။ အဲဒီအရေဖျားကို ခြေတော်ရင်းမှာ ထားပြီး ရှင်ဟာ ကျွန်မအတွက် သွေးနဲ့ကတိသစ္စာပြုထားတဲ့ လင်ယောက်ျားပဲလို့ပြောတယ်။ ဒါနဲ့ ဘုရားသခင်က သူ့ကို လွှတ်ပေးလိုက်တယ်။ ဇိပေါရလည်း အဲဒီလို အရေဖျား ဖြတ်လိုက်တဲ့အတွက် ရှင်ဟာ သွေးနဲ့ကတိသစ္စာပြုထားတဲ့ လင်ယောက်ျားပဲ ဆိုပြီးပြောတယ်။ အဲဒီနောက် ယေဟောဝါက တောကန္တာရမှာ မောရှေကို သွားတွေ့ပါ လို့ ပြောတယ်။ အာရုန်လည်း ထွက်သွားပြီး စစ်မှန်တဲ့ဘုရားသခင်ရဲ့တောင်မှာ မောရှေနဲ့တွေ့တော့ နမ်းပြီး နှုတ်ဆက်တယ်။ မောရှေက ယေဟောဝါမိန့်မှာသမျှ၊ ဘုရားပြခိုင်းတဲ့ အံ့ဖွယ်အမှုမှန်သမျှအကြောင်း အာရုန်ကို ပြောပြတယ်။ အဲဒီနောက် မောရှေနဲ့ အာရုန်က အစ္စရေးအကြီးအကဲအားလုံးကို စုဝေးလိုက်တယ်။ ပြီးတော့ အာရုန်က ယေဟောဝါ မောရှေကိုမိန့်မှာသမျှ ပြန်ပြောပြတယ်။ အံ့ဖွယ်အမှုတွေလည်း လုပ်ပြတယ်။ အဲဒီအခါ အစ္စရေးတွေ ယုံကြည်သွားကြတယ်။ သူတို့ကို ယေဟောဝါ သတိရပြီး သူတို့ခံရတဲ့ဒုက္ခတွေကို မြင်မှန်း သိရတဲ့အခါ ဦးညွှတ်ပျပ်ဝပ်ကြတယ်။,2,Ex,4,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/4/
audio/nwt_02_Ex_BU_05.mp3,အခန်းကြီး (၅) မောရှေနဲ့အာရုန်က ဖာရောမင်းရှေ့ အခစားဝင်ပြီး အစ္စရေးတို့ရဲ့ဘုရား ယေဟောဝါက တောမှာ ငါ့အတွက် ပွဲတော်ကျင်းပနိုင်ဖို့ ငါ့လူမျိုးကို လွှတ်ပေးပါ လို့ပြောတယ် ဆိုပြီး လျှောက်တင်တယ်။ ဒါပေမဲ့ ဖာရောမင်းက ယေဟောဝါက ဘယ်သူမို့လို့ သူ့စကားနားထောင်ပြီး အစ္စရေးတွေကို လွှတ်ပေးရမှာလဲ။ ယေဟောဝါကို ငါလုံးဝမသိဘူး။ အစ္စရေးတွေကိုလည်း မလွှတ်ပေးနိုင်ဘူး လို့ပြောတယ်။ ဒါနဲ့ သူတို့က ဟီဘရူးတွေရဲ့ ဘုရားသခင်က ကျွန်တော်တို့နဲ့ ဆက်သွယ်လာပါတယ်။ ဒါကြောင့် ကျွန်တော်တို့ရဲ့ဘုရား ယေဟောဝါဆီ ပူဇော်သက္ကာဆက်သဖို့ တောကန္တာရကို သုံးရက်ခရီး သွားပါရစေ။ မသွားရင် ကျွန်တော်တို့ကို ကပ်ရောဂါဘေး၊ ဓားဘေးနဲ့ ဒဏ်ခတ်လိမ့်မယ် လို့ပြန်ပြောတယ်။ အီဂျစ်ဘုရင်ကလည်း မောရှေနဲ့ အာရုန်၊ ဒီလူတွေ အလုပ်ပျက်အောင် မင်းတို့ ဘာလို့လုပ်နေတာလဲ။ ကိုယ့်အလုပ်ကိုယ် ပြန်လုပ်ကြစမ်း။ ဒီလူတွေဟာ တိုင်းပြည်မှာ နည်းနည်းနောနော မဟုတ်ဘူး။ သူတို့ အလုပ်နားပြီး မင်းတို့နဲ့အတူလိုက်လို့ ဘယ်ဖြစ်မလဲ လို့ပြောတယ်။ အဲဒီနေ့မှာပဲ ဖာရောက အလုပ်ကြီးကြပ်သူတွေနဲ့ အစ္စရေးအလုပ်သမားခေါင်းဆောင်တွေကို၊ ဒီလူတွေ အုတ်ဖုတ်ဖို့ ကောက်ရိုးမပေးနဲ့တော့။ သူတို့ဘာသာ သွားရှာပါစေ။ ဒါပေမဲ့ အုတ်အရေအတွက်ကို အရင်အတိုင်း လုပ်ခိုင်းလိုက်။ အရေအတွက် မလျော့စေနဲ့။ ဒီလူတွေဟာ လူပျင်းတွေ။ ဒါကြောင့် ဘုရားသခင်ဆီ ပူဇော်သက္ကာဆက်သဖို့ သွားချင်တယ် ဆိုပြီး တောင်းဆိုနေကြတာ။ ဒီလူတွေကို ပင်ပင်ပန်းပန်းလုပ်ခိုင်း၊ မနားစေနဲ့။ ဒါမှ အလိမ်အညာစကားတွေကို နားမယောင်ကြမှာ လို့ အမိန့်ပေးတယ်။ အဲဒီအခါ အလုပ်ကြီးကြပ်သူတွေနဲ့ အစ္စရေးအလုပ်သမား ခေါင်းဆောင်တွေက မင်းတို့ကို ကောက်ရိုးမပေးတော့ဘူး။ ကောက်ရိုးကို ကိုယ်တိုင်သွားရှာကြ။ အုတ်အရေအတွက်ကိုတော့ မလျော့စေနဲ့။ ဒါ ဖာရောမင်းရဲ့အမိန့်ပဲ လို့လူတွေကိုပြောတယ်။ လူတွေလည်း ကောက်ရိုးမပေးလို့ ရိုးပြတ်တွေကို အီဂျစ်ပြည်အနှံ့ လိုက်ရှာကြရတယ်။ အလုပ်ကြီးကြပ်သူတွေက ကောက်ရိုးရတုန်းကလိုပဲ နေ့တိုင်း အလုပ်ကို အပြီးလုပ်ကြ ဆိုပြီး မနားတမ်းခိုင်းကြတယ်။ ဖာရောရဲ့ အလုပ်ကြီးကြပ်သူတွေက အစ္စရေးအလုပ်သမား ခေါင်းဆောင်တွေကို အုတ်တွေကို အရင်အရေအတွက်အတိုင်း လုပ်ခိုင်းလျက်နဲ့ မနေ့ကရော၊ ဒီနေ့ရော ဘာကြောင့်မပြီးတာလဲ ဆိုပြီး ရိုက်နှက်ကြတယ်။ ဒါကြောင့် အစ္စရေးအလုပ်သမား ခေါင်းဆောင်တွေက ဖာရောမင်းဆီ သွားပြီး ကျွန်တော်မျိုးတို့ကို ဘာလို့ ဒီလိုလုပ်ရတာလဲ။ အလုပ်ကြီးကြပ်သူတွေက ကောက်ရိုးမပေးဘဲ အုတ်တွေလုပ်ခိုင်းတဲ့အပြင် ရိုက်လည်း ရိုက်တယ်။ အရှင်မင်းကြီးရဲ့လူတွေကသာ မှားတာပါ လို့ ညည်းညူပြောဆိုကြတယ်။ ဒါပေမဲ့ ဖာရောမင်းက လူပျင်းတွေ။ မင်းတို့က လူပျင်းတွေပဲ။ ဒါကြောင့် ယေဟောဝါဆီ ပူဇော်သက္ကာဆက်သဖို့ သွားချင်တယ် ဆိုပြီး တောင်းဆိုနေကြတာ။ သွားကြစမ်း။ အလုပ်ပြန်လုပ်ကြ။ ကောက်ရိုးတော့ မပေးနိုင်ဘူး။ သတ်မှတ်ထားတဲ့ အုတ်အရေအတွက်အတိုင်း လုပ်ကြ လို့ပြောတယ်။ တစ်နေ့စာ အုတ်အရေအတွက်ကို မလျော့စေနဲ့ ဆိုတဲ့အမိန့်ကြောင့် အစ္စရေးအလုပ်သမား ခေါင်းဆောင်တွေဟာ ဒုက္ခလှလှတွေ့ပြီဆိုတာ သိသွားတယ်။ ဖာရောဆီကနေ သူတို့ထွက်လာတဲ့အခါ ရပ်စောင့်နေတဲ့ မောရှေနဲ့အာရုန်ကိုလည်း တွေ့ရော၊ ခင်ဗျားတို့ကြောင့် ဖာရောနဲ့မင်းမှုထမ်းတွေက ကျွန်တော်တို့ကို ကြည့်မရတော့ဘူး။ ခင်ဗျားတို့ရဲ့လုပ်ရပ်ကို ယေဟောဝါဘုရားမြင်ပြီး တရားစီရင်ပါစေ။ ကျွန်တော်တို့ကို သတ်ဖို့ သူတို့လက်ထဲ ဓားထည့်ပေးလိုက်သလို ဖြစ်နေပြီ လို့ပြောကြတယ်။ အဲဒီအခါ မောရှေက ယေဟောဝါကို ယေဟောဝါဘုရား၊ ဒီလူတွေဒုက္ခရောက်အောင် ဘာကြောင့်လုပ်ရတာလဲ။ ကျွန်တော့်ကို ဘာကြောင့်စေလွှတ်ရတာလဲ။ ကိုယ်တော့်နာမည်သုံးပြီး ဖာရောမင်းကို လျှောက်တင်လိုက်ကတည်းက ဒီလူတွေကို သူ ပိုနှိပ်စက်နေတယ်။ ကိုယ်တော်ကလည်း အခုထိ မကယ်တင်သေးဘူး လို့ပြောတယ်။,2,Ex,5,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/5/
audio/nwt_02_Ex_BU_06.mp3,အခန်းကြီး (၆) ယေဟောဝါက ဖာရောကို ငါဘာလုပ်မယ်ဆိုတာ မင်း အခုတွေ့ရလိမ့်မယ်။ ငါ့ရဲ့အားကြီးတဲ့လက်နဲ့ အစ္စရေးတွေကို လွှတ်ပေးအောင် လုပ်မယ်။ ငါ့ရဲ့အားကြီးတဲ့လက်ကြောင့် ဖာရောက သူတို့ကို တိုင်းပြည်ကနေ ထွက်သွားခိုင်းလိမ့်မယ် ဆိုပြီး မောရှေကို ပြောတယ်။ အဲဒီနောက် ဘုရားသခင်က မောရှေကိုမှာတယ် ငါဟာ ယေဟောဝါပဲ။ အာဗြဟံ၊ အိဇက်၊ ယာကုပ်တို့ကို ယေဟောဝါဆိုတဲ့ ငါ့နာမည်နဲ့ပတ်သက်ပြီး အပြည့်အဝ အသိမပေးခဲ့ပေမဲ့ အနန္တတန်ခိုးရှင်အနေနဲ့တော့ ငါထင်ရှားပြခဲ့ဖူးတယ်။ ပြီးတော့ တိုင်းတစ်ပါးသားအဖြစ် သူတို့နေထိုင်ခဲ့တဲ့ ခါနန်ပြည်ကို ပေးမယ်ဆိုပြီး ကတိပေးခဲ့တယ်။ အခု အီဂျစ်တွေရဲ့ ကျွန်ဘဝရောက်နေတဲ့ အစ္စရေးလူတွေ ညည်းတွားအော်ဟစ်တာကို ကြားတော့ ငါ့ကတိကို သတိရပြီ။ ဒါကြောင့် အစ္စရေးတွေကို ပြောပါ ငါဟာ ယေဟောဝါပဲ။ အီဂျစ်တွေကို ငါပြင်းပြင်းထန်ထန် ဒဏ်ခတ်မယ်။ မင်းတို့ကို အီဂျစ်တွေရဲ့ ဖိနှိပ်ခံကျွန်ဘဝကနေ ကယ်လွှတ်မယ်။ တန်ခိုးကြီးတဲ့လက်ရုံးနဲ့ ကယ်တင်မယ်။ မင်းတို့ကို ငါ့လူမျိုးအဖြစ် သိမ်းယူမယ်။ ငါဟာ မင်းတို့ရဲ့ဘုရားသခင် ဖြစ်မယ်။ ငါဟာ မင်းတို့ကို အီဂျစ်တွေရဲ့ ဖိနှိပ်မှုအောက်ကနေ ခေါ်ထုတ်လာတဲ့ဘုရား ယေဟောဝါပဲဆိုတာ မင်းတို့ သိကိုသိရလိမ့်မယ်။ အာဗြဟံ၊ အိဇက်၊ ယာကုပ်တို့ကိုပေးမယ်လို့ ကျိန်ဆိုခဲ့တဲ့ပြည်ထဲ မင်းတို့ကို ခေါ်ဆောင်သွားမယ်။ အဲဒီပြည်ကို မင်းတို့အတွက် အပိုင်ပေးမယ်။ ငါဟာ ယေဟောဝါပဲ။ ဒါတွေကို မောရှေပြောပြပေမဲ့ အစ္စရေးလူတွေဟာ ပင်ပင်ပန်းပန်း ကျွန်ခံနေရလို့ စိတ်ဓာတ်ကျပြီး သူပြောတာကို နားမထောင်ကြဘူး။ ဒါနဲ့ယေဟောဝါက၊ အစ္စရေးတွေကိုတိုင်းပြည်ကနေ လွှတ်ပေးဖို့ အီဂျစ်ဘုရင်ဖာရောဆီ သွားပြော လို့မောရှေကို ခိုင်းတယ်။ မောရှေက ကျွန်တော်စကားပြောရင် ထစ်ထစ်ငေါ့ငေါ့ ဖြစ်နေလို့ အစ္စရေးတွေတောင် နားမထောင်တာ၊ ဖာရောမင်းဆို ပိုဆိုးမှာပေါ့ လို့ယေဟောဝါကို ပြန်ပြောတယ်။ ဒါပေမဲ့ ယေဟောဝါက အစ္စရေးတွေကို အီဂျစ်ပြည်ကနေ ခေါ်ထုတ်မယ်ဆိုတဲ့ အမိန့်ကို အစ္စရေးတွေနဲ့ ဖာရောမင်းကို ပြောဖို့ မောရှေနဲ့ အာရုန်ကို ထပ်မှာတယ်။ မျိုးနွယ်စုခေါင်းဆောင်တွေကတော့ အစ္စရေးရဲ့သားဦး ရုဗင်ရဲ့ သားတွေက ဟာနုတ်၊ ဖာလု၊ ဟေဇရုံ၊ ကာမိ။ သူတို့ဟာ ရုဗင်ရဲ့မျိုးဆက်တွေပဲ။ ရှိမောင်ရဲ့သားတွေက ယေမွေလ၊ ယာမိန်၊ ဩဟဒ်၊ ယာခိန်၊ ဇောဟာ၊ ခါနန်အမျိုးသမီးနဲ့ရတဲ့ ရှောလ။ သူတို့ဟာ ရှိမောင်ရဲ့မျိုးဆက်တွေပဲ။ လေဝိရဲ့ သားတွေက ဂေရရှုန်၊ ကောဟတ်၊ မေရာရိ။ သူတို့ဟာ လေဝိဆွေမျိုးစုတွေပဲ။ လေဝိက ၁၃၇ နှစ် အသက်ရှင်တယ်။ ဂေရရှုန်ရဲ့သားတွေက လိဗနိနဲ့ ရှိမိ။ သူတို့ဟာ ဂေရရှုန်ရဲ့အိမ်ထောင်စုတွေပဲ။ ကောဟတ်ရဲ့သားတွေက အာမရံ၊ အိဇဟာ၊ ဟေဗြုန်၊ ဩဇေလ။ ကောဟတ်က ၁၃၃ နှစ် အသက်ရှင်တယ်။ မေရာရိရဲ့သားတွေက မဟာလိနဲ့ မုရှိ။ သူတို့ဟာ ဆွေစဉ်မျိုးဆက်အလိုက် လေဝိအနွယ်ကနေ ဆင်းသက်လာတဲ့ အိမ်ထောင်စုတွေပဲ။ အာမရံက အဖေ့နှမ ယောခေဗက်နဲ့ အိမ်ထောင်ပြုပြီးနောက် အာရုန်နဲ့မောရှေကို မွေးတယ်။ အာမရံက ၁၃၇နှစ် အသက်ရှင်တယ်။ အိဇဟာရဲ့သားတွေက ကောရ၊ နေဖက်၊ ဇိခရိ။ ဩဇေလရဲ့သားတွေက မိရှေလ၊ ဧလဇာဖန်၊ သိသရိ။ အာရုန်က အမိနဒပ်ရဲ့သမီး၊ နာရှုန် ရဲ့ညီမ ဧလိရှဘနဲ့ အိမ်ထောင်ပြုတဲ့အတွက် နာဒပ်၊ အဘိဟု၊ ဧလာဇာ၊ ဧသမာတို့ကို မွေးတယ်။ ကောရရဲ့သားတွေက အသိရ၊ ဧလကာန၊ အဗျာသပ်။ သူတို့ဟာ ကောရရဲ့အိမ်သားတွေပဲ။ အာရုန်ရဲ့သား ဧလာဇာက ပုတေလရဲ့သမီးနဲ့ အိမ်ထောင်ပြုတဲ့အတွက် ဖိနဟတ်ကို မွေးတယ်။ သူတို့ဟာ ဆွေမျိုးစုအလိုက် လေဝိအနွယ်ရဲ့ ခေါင်းဆောင်တွေပဲ။ အာရုန်နဲ့ မောရှေကို ယေဟောဝါက အီဂျစ်ပြည်ကနေ အစ္စရေးလူမျိုးကို တပ်ဖွဲ့အလိုက် ခေါ်ထုတ်သွားပါ ဆိုပြီး ပြောခဲ့တယ်။ မောရှေနဲ့ အာရုန်က အစ္စရေးလူမျိုးကို အီဂျစ်ပြည်ကနေ ခေါ်သွားခွင့်ပေးဖို့ အီဂျစ်ဘုရင်ဖာရောကို ပြောခဲ့တယ်။ အီဂျစ်ပြည်မှာ မောရှေကို ယေဟောဝါ စကားပြောတဲ့နေ့မှာ၊ ငါဟာ ယေဟောဝါပဲ။ မင်းကို ငါပြောသမျှ အီဂျစ်ဘုရင် ဖာရောကို ပြန်ပြောပြပါ ဆိုပြီး ယေဟောဝါပြောတယ်။ အဲဒီအခါ မောရှေက ကျွန်တော် စကားထစ်တော့ ဖာရောမင်း နားထောင်ပါ့မလား ဆိုပြီး ယေဟောဝါကို ပြန်ပြောတယ်။,2,Ex,6,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/6/
audio/nwt_02_Ex_BU_07.mp3,အခန်းကြီး (၇) ယေဟောဝါက မောရှေကို မိန့်မှာတယ် ဖာရောအတွက် ဘုရားသခင်အဖြစ် မင်းကို ငါခန့်လိုက်ပြီ။ မင်းအစ်ကိုအာရုန်က မင်းရဲ့ပရောဖက် ဖြစ်လိမ့်မယ်။ ငါမိန့်မှာသမျှကို အာရုန်ကို ပြောပြလိုက်ပါ။ ဖာရောကို သူ စကားပြောလိမ့်မယ်။ ဖာရောက အစ္စရေးတွေကို တိုင်းပြည်ကနေ လွှတ်ပေးလိမ့်မယ်။ ဖာရော ခေါင်းမာမာနဲ့ငြင်းတာကို ငါခွင့်ပြုမယ်။ အီဂျစ်ပြည်မှာ အံ့ဖွယ်အမှုတွေ၊ ထူးဆန်းတာတွေ အများကြီး ငါလုပ်ပြဦးမယ်။ မင်းတို့ပြောတာကို ဖာရောနားထောင်မှာ မဟုတ်ဘူး။ ဒါကြောင့် အီဂျစ်ပြည်ကို ငါ့လက်နဲ့ ပြင်းပြင်းထန်ထန် ဒဏ်ခတ်ပြီးမှ ငါ့လူမျိုး အစ္စရေးလူစုကြီးကို ခေါ်ထုတ်မယ်။ အီဂျစ်ပြည်ကို ငါ့လက်နဲ့ဒဏ်ခတ်ပြီး အစ္စရေးတွေကို ခေါ်ထုတ်တဲ့အခါ ငါဟာ ယေဟောဝါပဲဆိုတာ အီဂျစ်တွေ ကောင်းကောင်းသိရလိမ့်မယ်။ မောရှေနဲ့အာရုန်လည်း ယေဟောဝါမိန့်မှာတဲ့အတိုင်း လုပ်တယ်။ မှာထားတဲ့အတိုင်း လုပ်ဆောင်ကြတယ်။ ဖာရောရှေ့ဝင်ပြီး စကားပြောတဲ့အချိန်မှာ မောရှေက အသက် ၈၀၊ အာရုန်က ၈၃ နှစ်ရှိပြီ။ ယေဟောဝါက မောရှေနဲ့ အာရုန်ကို ပြောတယ် အံ့ဖွယ်အမှုတစ်ခု လုပ်ပြစမ်း လို့ ဖာရောပြောခဲ့ရင် တောင်ဝှေးကို ပစ်ချလိုက် ဆိုပြီး အာရုန်ကို ပြောပါ။ တောင်ဝှေးဟာ မြွေကြီးတစ်ကောင် ဖြစ်သွားမယ်။ မောရှေနဲ့ အာရုန်လည်း ဖာရောဆီ သွားပြီး ယေဟောဝါမိန့်မှာတဲ့အတိုင်း တစ်သဝေမတိမ်း လုပ်ကြတယ်။ အာရုန်က တောင်ဝှေးကို ဖာရောနဲ့ မင်းမှုထမ်းတွေရှေ့ ပစ်ချလိုက်တဲ့အခါ တောင်ဝှေးဟာ မြွေကြီးတစ်ကောင် ဖြစ်သွားတယ်။ အဲဒီအခါ ဖာရောက ပညာရှိတွေ၊ ပယောဂဆရာတွေကို ဆင့်ခေါ်လိုက်တယ်။ အီဂျစ်ပြည်က မှော်ဆရာတွေလည်း မှော်ပညာသုံးပြီး ထပ်တူလုပ်ပြကြတယ်။ သူတို့ရဲ့တောင်ဝှေးတွေကို ပစ်ချတဲ့အခါ မြွေကြီးတွေ ဖြစ်ကုန်တယ်။ ဒါပေမဲ့ အာရုန်ရဲ့တောင်ဝှေးက သူတို့တောင်ဝှေးတွေကို မျိုပစ်လိုက်တယ်။ ဒါတောင် ဖာရောမင်း ခေါင်းမာနေတုန်းပဲ။ ယေဟောဝါပြောခဲ့သလိုပဲ မောရှေနဲ့ အာရုန်ရဲ့ စကားကို နားမထောင်ဘူး။ ဒါနဲ့ ယေဟောဝါက မောရှေကို ပြောတယ် ဖာရော ခေါင်းမာနေတုန်းပဲ။ ငါ့လူမျိုးကို မလွှတ်ပေးချင်ဘူး။ မနက်ကျရင် ဖာရောက နိုင်းမြစ်ကို သွားလိမ့်မယ်။ နိုင်းမြစ်ကမ်းစပ်မှာ သူ့ကို သွားတွေ့ပါ။ မြွေဖြစ်သွားတဲ့ တောင်ဝှေးကိုလည်း ကိုင်သွားပါ။ ပြီးတော့ သူ့ကိုပြောလိုက် ဟီဘရူးတွေရဲ့ဘုရားယေဟောဝါက ကျွန်တော့်ကို စေလွှတ်ပြီး တောမှာ ငါ့ကိုဝတ်ပြုဖို့ ငါ့လူမျိုးကို လွှတ်ပေးပါ လို့ပြောခိုင်းပေမဲ့ အခုချိန်ထိ မင်းကြီးနားမထောင်ဘူး။ ဒါကြောင့် ယေဟောဝါပြောတာက အခု ငါ့လက်ထဲက တောင်ဝှေးနဲ့ နိုင်းမြစ်ရေကို ရိုက်တဲ့အခါ မြစ်ရေဟာ သွေးဖြစ်သွားမယ်။ ငါဟာ ယေဟောဝါပဲဆိုတာ ဒီနည်းနဲ့ မင်းသိရမယ်။ ငါးတွေ သေကုန်တဲ့အတွက် နိုင်းမြစ်က ပုပ်စော်နံလိမ့်မယ်။ အီဂျစ်တွေလည်း နိုင်းမြစ်ရေကို သောက်လို့ရတော့မှာ မဟုတ်ဘူး။ အဲဒီနောက် ယေဟောဝါက မောရှေကိုအီဂျစ်ပြည်ရဲ့ရေတွေ၊ မြစ်တွေ၊ တူးမြောင်းတွေ၊ စိမ့်တောတွေ၊ ရေလှောင်ကန်တွေပေါ်မှာ တောင်ဝှေးကို ဆန့်လိုက်။ ရေတွေအားလုံး သွေးဖြစ်သွားမယ် လို့အာရုန်ကို ပြောပါ။ အီဂျစ်တစ်ပြည်လုံးမှာရှိတဲ့ ရေတွေသာမက သစ်သားအိုးခွက်၊ ကျောက်အိုးခွက်ထဲက ရေတွေလည်း သွေးဖြစ်သွားမယ် လို့ပြောတယ်။ မောရှေနဲ့ အာရုန်လည်း ယေဟောဝါ မိန့်မှာတဲ့အတိုင်း ချက်ချင်းလုပ်ကြတယ်။ ဖာရောနဲ့ မင်းမှုထမ်းတွေရှေ့မှာ နိုင်းမြစ်ရေကို တောင်ဝှေးနဲ့ ရိုက်လိုက်တဲ့အခါ မြစ်ရေဟာ သွေးဖြစ်သွားတယ်။ ငါးတွေသေကုန်တော့ မြစ်ရေ ပုပ်စော်နံလာတယ်။ အီဂျစ်တွေလည်း နိုင်းမြစ်ရေကို မသောက်နိုင်ကြတော့ဘူး။ အီဂျစ်တစ်ပြည်လုံးမှာ သွေးတွေချည်းပဲ ဖြစ်နေတယ်။ အီဂျစ်မှော်ဆရာတွေလည်း မှော်ပညာသုံးပြီး ထပ်တူလုပ်ပြကြတယ်။ ဒါကြောင့် ဖာရောဟာ ခေါင်းမာနေတုန်းပဲ။ ယေဟောဝါ ပြောခဲ့တဲ့အတိုင်း နားမထောင်ဘူး။ ဒီနောက် ဖာရောက နန်းတော်ကို ပြန်သွားတယ်။ ဒီကိစ္စကို လုံးဝအရေးမလုပ်ဘူး။ အီဂျစ်လူတွေက နိုင်းမြစ်ရေကို မသောက်နိုင်တော့လို့ နိုင်းမြစ်အနီးတစ်ဝိုက်မှာ သောက်ရေတွင်းတွေ တူးကြတယ်။ ဒီလိုနဲ့ နိုင်းမြစ်ကို ယေဟောဝါရိုက်ခဲ့တာ ခုနစ်ရက်တိတိ ကြာသွားပြီ။,2,Ex,7,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/7/
audio/nwt_02_Ex_BU_08.mp3,အခန်းကြီး (၈) အဲဒီနောက် ယေဟောဝါက မောရှေကို ပြောတယ် ဖာရောကို သွားပြောပါ။ ယေဟောဝါက ငါ့ကိုဝတ်ပြုဖို့ ငါ့လူမျိုးကို လွှတ်ပေးပါ။ မလွှတ်ပေးဘဲ ငြင်းဆန်နေဦးမယ်ဆိုရင် အီဂျစ်ပြည်ကို ဒဏ်ခတ်ဖို့ ဖားတွေကို ငါလွှတ်လိုက်မယ်။ နိုင်းမြစ်မှာ ဖားတွေ ပြည့်နေလိမ့်မယ်။ နန်းတော်၊ အိပ်ခန်း၊ အိပ်ရာ၊ မင်းမှုထမ်းတွေရဲ့အိမ်၊ လူ၊ မီးဖို၊ အိုးခွက်ပန်းကန်တွေပေါ် ဖားတွေ တက်လာမယ်။ မင်းနဲ့မင်းရဲ့လူတွေ၊ မင်းမှုထမ်းတွေအပေါ် ဖားတွေတက်လာမယ် လို့ပြောတယ်။ ပြီးတော့ ယေဟောဝါက မောရှေကို မြစ်တွေ၊ နိုင်းမြစ်တူးမြောင်းတွေ၊ စိမ့်တောတွေပေါ် တောင်ဝှေးကို ဆန့်လိုက်။ အီဂျစ်တစ်ပြည်လုံးပေါ် ဖားတွေတက်လာလိမ့်မယ် လို့ အာရုန်ကို ပြောလိုက်ပါ ဆိုပြီးပြောခိုင်းတယ်။ အာရုန်လည်း အီဂျစ်ပြည်ရဲ့ ရေတွေပေါ် လက်ကိုဆန့်လိုက်တော့ ဖားတွေတက်လာပြီး တစ်ပြည်လုံး ပြည့်သွားတယ်။ မှော်ဆရာတွေလည်း မှော်အတတ်သုံးပြီး အီဂျစ်ပြည်ပေါ် ဖားတွေတက်လာအောင် လုပ်ပြတယ်။ နောက်တော့ ဖာရောမင်းက မောရှေနဲ့အာရုန်ကို ခေါ်ပြီး ယေဟောဝါဆီ ပူဇော်သက္ကာဆက်သဖို့ မင်းရဲ့လူမျိုးတွေကို ငါလွှတ်ပေးမယ်။ ငါတို့ဆီကနေ ဖားတွေဖယ်ရှားပေးဖို့ ယေဟောဝါကို အသနားခံပေးပါ လို့ပြောတယ်။ မောရှေက ဖားတွေကို မင်းကြီးနဲ့ မင်းမှုထမ်းတွေ၊ လူတွေ၊ နန်းဆောင်တွေဆီကနေ ဖယ်ရှားပြီး နိုင်းမြစ်ထဲမှာပဲ နေစေဖို့ ဘယ်အချိန်မှာ အသနားခံပေးရမယ်ဆိုတာ မင်းကြီးကိုယ်တိုင် ဆုံးဖြတ်ပါ လို့ပြောတော့၊ ဖာရောက မနက်ဖြန် အသနားခံပေးပါ လို့ပြောတယ်။ မောရှေက ယေဟောဝါလို ဘုရားမျိုး မရှိဘူးဆိုတာ မင်းကြီးသိစေဖို့ အမိန့်တော်အတိုင်း အသနားခံပေးပါ့မယ်။ ဖားတွေက မင်းကြီးနဲ့ နန်းဆောင်တွေ၊ မင်းမှုထမ်းတွေနဲ့ လူတွေဆီမှာ မရှိတော့ဘဲ နိုင်းမြစ်ထဲမှာပဲ ရှိပါလိမ့်မယ် လို့လျှောက်တင်တယ်။ မောရှေနဲ့ အာရုန်လည်း ဖာရောမင်းရှေ့ကနေ ထွက်သွားတယ်။ ဖားတွေကို ဖာရောမင်းဆီကနေ ဖယ်ရှားပေးဖို့ ယေဟောဝါကို မောရှေအသနားခံတယ်။ ယေဟောဝါက မောရှေ အသနားခံတဲ့အတိုင်း လုပ်ပေးတဲ့အတွက် အိမ်တွေ၊ ခြံဝင်းတွေနဲ့ လယ်ပြင်မှာရှိတဲ့ ဖားတွေ သေကုန်တယ်။ ဖားအသေတွေကို အများကြီးစုပုံလိုက်တဲ့အခါ များလွန်းလို့ တစ်ပြည်လုံး ပုပ်စော်နံနေတာပဲ။ ဖားတွေမရှိတော့မှန်း ဖာရောမြင်တဲ့အခါ ခေါင်းမာလာပြန်တယ်။ ယေဟောဝါပြောခဲ့သလိုပဲ သူတို့စကားကို နားမထောင်ဘူး။ ဒါနဲ့ ယေဟောဝါက မြေမှုန့်ကို တောင်ဝှေးနဲ့ရိုက်ပါ။ အီဂျစ်တစ်ပြည်လုံးမှာ မှက်တွေ ထွက်လာမယ် လို့ အာရုန်ကိုပြောလိုက် ဆိုပြီး မောရှေကို ပြောခိုင်းတယ်။ အဲဒီအတိုင်း သူတို့လုပ်တယ်။ အာရုန်က မြေမှုန့်ကို တောင်ဝှေးနဲ့ ရိုက်လိုက်တဲ့အခါ အီဂျစ်တစ်ပြည်လုံးမှာရှိတဲ့ မြေမှုန့်က မှက်တွေ ဖြစ်လာပြီး လူနဲ့တိရစ္ဆာန်ကို ကိုက်တော့တယ်။ မှော်ဆရာတွေလည်း မှော်ပညာသုံးပြီး မှက်တွေ ဖြစ်လာအောင် ကြိုးစားပေမဲ့ မလုပ်နိုင်ကြဘူး။ မှက်တွေက လူနဲ့တိရစ္ဆာန်ကိုကိုက်တယ်။ မှော်ဆရာတွေက ဒါဟာ ဘုရားသခင်ရဲ့ တန်ခိုးကြောင့်ပဲ လို့ပြောပေမဲ့ ဖာရောကတော့ ခေါင်းမာနေတုန်းပဲ။ ယေဟောဝါပြောခဲ့သလို သူတို့စကားကို နားမထောင်ဘူး။ ဒါနဲ့ ယေဟောဝါက မောရှေကို ပြောတယ် မနက်ကျရင် နိုင်းမြစ်ကို သွားပါ။ နိုင်းမြစ်ကို ဖာရောလာတဲ့အခါ သူ့ကိုပြောလိုက်။ ယေဟောဝါ ပြောတယ် ငါ့ကိုဝတ်ပြုဖို့ငါ့လူမျိုးကို လွှတ်ပေးပါ။ ငါ့လူမျိုးကို မလွှတ်ပေးရင် မင်းနဲ့ မင်းမှုထမ်းတွေ၊ လူတွေ၊ နန်းဆောင်တွေဆီ ယင်ရဲတွေ လွှတ်လိုက်မယ်။ အီဂျစ်တွေရဲ့အိမ်နဲ့ မြေတစ်ပြင်လုံးမှာ ယင်ရဲတွေ ပြည့်နေမယ်။ အဲဒီနေ့မှာ ငါ့လူမျိုးနေထိုင်တဲ့ ဂေါရှင်အရပ်ကိုတော့ ငါကာကွယ်မှာဖြစ်လို့ သူတို့ဆီမှာ ယင်ရဲတစ်ကောင်မှ မရှိစေရဘူး။ ဒီပြည်မှာ ငါယေဟောဝါရှိတယ်ဆိုတာ ဒီနည်းနဲ့ မင်းသိရလိမ့်မယ်။ ငါ့လူမျိုးကို မင်းရဲ့လူမျိုးနဲ့ သီးခြားခွဲထားမယ်။ မနက်ဖြန်ကျရင် ဒီအံ့ဖွယ်အမှု ဖြစ်လိမ့်မယ်။ အဲဒီအတိုင်း ယေဟောဝါလုပ်တဲ့အတွက် ဖာရောရဲ့နန်းတော်၊ မင်းမှုထမ်းတွေရဲ့အိမ်တွေနဲ့ အီဂျစ်တစ်ပြည်လုံးကို ယင်ရဲတွေ အုပ်လိုက်ဝင်လာတယ်။ ယင်ရဲတွေကြောင့် တစ်တိုင်းပြည်လုံး ဒုက္ခရောက်ကုန်တယ်။ နောက်ဆုံး၊ ဖာရောကဒီပြည်မှာပဲ မင်းတို့ဘုရားဆီ ပူဇော်သက္ကာဆက်သကြ လို့မောရှေနဲ့ အာရုန်ကို ခေါ်ပြောတယ်။ မောရှေက မင်းကြီး၊ မဖြစ်ဘူးထင်ပါတယ်။ ကျွန်တော်တို့ရဲ့ဘုရား ယေဟောဝါဆီ ဆက်သမယ့် ပူဇော်သက္ကာတွေဟာ အီဂျစ်တွေအတွက် ရွံမုန်းစရာ ဖြစ်နေပါတယ်။ အီဂျစ်တွေ ရွံမုန်းတာကို သူတို့ရှေ့မှာပဲ ပူဇော်မယ်ဆိုရင် ကျွန်တော်တို့ကို ကျောက်ခဲနဲ့ ပေါက်ကြမှာပါ။ ဒါကြောင့် တောကို သုံးရက်ခရီးသွားပြီး ယေဟောဝါဘုရား မိန့်မှာတဲ့အတိုင်း ပူဇော်ချင်ပါတယ် လို့လျှောက်တင်တယ်။ ဖာရောက ငါ့အတွက် အသနားခံပေးဦး။ တောမှာ မင်းတို့ရဲ့ဘုရား ယေဟောဝါဆီ ပူဇော်သက္ကာဆက်သဖို့ ငါလွှတ်ပေးမယ်။ ဝေးဝေးတော့ မသွားကြနဲ့ လို့ပြောတယ်။ မောရှေက အခုပဲ မင်းကြီးရှေ့ကနေ ထွက်သွားပြီး ယေဟောဝါကို အသနားခံပေးပါ့မယ်။ မနက်ဖြန်ကျရင်မင်းကြီးနဲ့ မင်းမှုထမ်းတွေ၊ လူတွေဆီကနေ ယင်ရဲတွေ ထွက်သွားမှာပါ။ မင်းကြီးကသာ ယေဟောဝါဆီ ပူဇော်သက္ကာဆက်သဖို့ လူတွေကို မလွှတ်ပေးတော့ဘူးဆိုပြီး ထပ်မလှည့်စားပါနဲ့ လို့ပြောတယ်။ အဲဒီနောက် မောရှေက ဖာရောရှေ့ကနေ ထွက်သွားပြီး ယေဟောဝါကို အသနားခံတယ်။ ယေဟောဝါလည်း မောရှေအသနားခံတဲ့အတိုင်း လုပ်ပေးတဲ့အတွက် ဖာရောနဲ့ မင်းမှုထမ်းတွေ၊ လူတွေဆီကနေ ယင်ရဲတွေ တစ်ကောင်မကျန် ထွက်သွားတယ်။ ဒါပေမဲ့ ဒီတစ်ခါလည်း ဖာရောဟာ ခေါင်းမာမာနဲ့ လူတွေကို မလွှတ်ပေးပြန်ဘူး။,2,Ex,8,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/8/
audio/nwt_02_Ex_BU_09.mp3,အခန်းကြီး (၉) ဒါကြောင့် ယေဟောဝါက မောရှေကို မိန့်မှာတယ် ဖာရောဆီ သွားပြောပါ။ ဟီဘရူးတွေရဲ့ဘုရား ယေဟောဝါက ငါ့ကိုဝတ်ပြုဖို့ ငါ့လူမျိုးကို လွှတ်ပေးပါ။ ဒီတစ်ခါလည်း မလွှတ်ပေးသေးဘူးဆိုရင်တော့၊ မင်းရဲ့တိရစ္ဆာန်တွေကို ယေဟောဝါ ဒဏ်ခတ်လိမ့်မယ်။ သိုး၊ နွား၊ မြည်း၊ မြင်း၊ ကုလားအုတ်တွေ ဆိုးရွားတဲ့ကပ်ရောဂါ စွဲလိမ့်မယ်။ ယေဟောဝါက အစ္စရေးတွေရဲ့ တိရစ္ဆာန်နဲ့ အီဂျစ်တွေရဲ့ တိရစ္ဆာန်ကို သီးခြားခွဲထားမှာမို့လို့ အစ္စရေးရဲ့တိရစ္ဆာန် တစ်ကောင်မှ သေမှာမဟုတ်ဘူး လို့ပြောပါတယ်။ ယေဟောဝါက မနက်ဖြန် ဒီကပ်ဘေးကို အီဂျစ်ပြည်မှာ ငါယေဟောဝါ ကျရောက်စေမယ် ဆိုပြီး အချိန်သတ်မှတ်လိုက်တယ်။ နောက်တစ်နေ့မှာ အဲဒီကပ်ဘေးကို ယေဟောဝါ ကျရောက်စေတဲ့အတွက် အီဂျစ်တွေရဲ့ တိရစ္ဆာန်မျိုးစုံ သေကုန်တယ်။ အစ္စရေးတွေရဲ့ တိရစ္ဆာန်ကတော့ တစ်ကောင်မှ မသေဘူး။ ဖာရောမင်း စုံစမ်းကြည့်လိုက်တော့ အစ္စရေးတွေရဲ့ တိရစ္ဆာန်တစ်ကောင်မှ မသေမှန်း သိသွားတယ်။ ဒါပေမဲ့ ဖာရောမင်း ခေါင်းမာနေတုန်းပဲမို့လို့ လူတွေကို မလွှတ်ပေးသေးဘူး။ အဲဒီနောက် ယေဟောဝါက မောရှေနဲ့ အာရုန်ကို မီးဖိုထဲကပြာကို လက်ခုပ်အပြည့် ခပ်ယူလိုက်။ ပြီးတော့ မောရှေက ပြာတွေကို ဖာရောရှေ့ လေထဲ ကြဲလိုက်။ အီဂျစ်တစ်ပြည်လုံးအပေါ် ပြာမှုန့်တွေ ပျံ့နှံ့သွားပြီး တစ်ပြည်လုံးမှာရှိတဲ့ လူနဲ့တိရစ္ဆာန်မှာ အနာစိမ်းပေါက်လာလိမ့်မယ် လို့ပြောတယ်။ သူတို့လည်း မီးဖိုထဲကပြာကို ယူ၊ ဖာရောရှေ့ရပ်ပြီး မောရှေက လေထဲကြဲလိုက်တယ်။ လူနဲ့တိရစ္ဆာန်တွေမှာ အနာစိမ်းပေါက်လာတယ်။ မှော်ဆရာတွေရော အီဂျစ်လူတွေပါ ကိုယ်မှာ အနာစိမ်းပေါက်နေတော့ မှော်ဆရာတွေလည်း မောရှေဆီ မလာနိုင်ကြတော့ဘူး။ ယေဟောဝါက ဖာရောခေါင်းမာတာကို ခွင့်ပြုတယ်။ မောရှေကို ယေဟောဝါပြောခဲ့သလိုပဲ ဖာရောက သူတို့စကားကို နားမထောင်ဘူး။ ဒါနဲ့ ယေဟောဝါက မောရှေကို မိန့်မှာတယ် မနက်စောစော ဖာရောဆီသွားပြီး ပြောလိုက်ပါ။ ဟီဘရူးတွေရဲ့ဘုရား ယေဟောဝါပြောတာက ငါ့ကိုဝတ်ပြုဖို့ ငါ့လူမျိုးကို လွှတ်ပေးပါ။ မြေတစ်ပြင်လုံးမှာ ငါ့လို ဘုရားမျိုး မရှိဘူးဆိုတာ မင်းသိစေဖို့ မင်းနဲ့ မင်းမှုထမ်းတွေ၊ လူတွေဆီ ကပ်ဘေးတွေကို ငါလွှတ်လိုက်မယ်။ အခု မင်းနဲ့ မင်းရဲ့လူတွေကို ဆိုးရွားတဲ့ကပ်ရောဂါနဲ့သာ ငါဒဏ်ခတ်လိုက်ရင် မင်းတို့အားလုံး မြေပေါ်ကနေ ပျောက်ကွယ်သွားလိမ့်မယ်။ ဒါပေမဲ့ ငါ့တန်ခိုးကိုပြဖို့၊ ငါ့နာမည်ကို မြေတစ်ပြင်လုံးသိစေဖို့ မင်းကို ငါအသက်ရှင်ခွင့်ပေးနေတာ။ ဒါကိုများ မင်းက ငါ့လူမျိုးကို မလွှတ်ပေးဘဲ မောက်မာနေတုန်းပဲကိုး။ ဒါကြောင့် မနက်ဖြန် ဒီအချိန်ကျရင် အလွန်ကြီးတဲ့ မိုးသီးတွေကို ငါရွာကျစေမယ်။ အီဂျစ်ပြည်တည်ထောင်ချိန်ကစပြီး အဲဒီဘေးဆိုးမျိုး တစ်ခါမှ မဖြစ်ဖူးသေးဘူး။ အခု တိရစ္ဆာန်နဲ့ လယ်ထဲမှာရှိသမျှကို အမိုးအကာအောက်ထဲ သွင်းခိုင်းပါ။ အိမ်ထဲမှာမနေဘဲ လယ်ထဲရောက်နေတဲ့ လူနဲ့တိရစ္ဆာန်အားလုံး မိုးသီးကြောင့် သေရလိမ့်မယ်။ ဖာရောရဲ့မင်းမှုထမ်းတွေထဲမှာ ယေဟောဝါကို ကြောက်ရွံ့သူတွေဟာ ကျွန်နဲ့တိရစ္ဆာန်တွေကို အိမ်ထဲ အမြန်သွင်းကြတယ်။ ယေဟောဝါရဲ့စကားကို အရေးမစိုက်သူတွေကတော့ ကျွန်နဲ့တိရစ္ဆာန်တွေကို လယ်ပြင်မှာပဲ ထားကြတယ်။ ယေဟောဝါက မိုးပေါ် လက်ဆန့်လိုက်ပါ။ အီဂျစ်တစ်ပြည်လုံးမှာရှိတဲ့ လူနဲ့တိရစ္ဆာန်တွေ၊ အပင်တွေအပေါ် မိုးသီးကျလာမယ် လို့ပြောတော့၊ မောရှေလည်း တောင်ဝှေးကို မိုးပေါ်ဆန့်လိုက်တဲ့အခါ ယေဟောဝါက မိုးကြိုးနဲ့ မိုးသီးတွေ လွှတ်လိုက်တယ်။ မီးတွေလည်း ကျလာတယ်။ ယေဟောဝါက အီဂျစ်ပြည်ပေါ် မိုးသီး ဆက်တိုက် ရွာကျစေတယ်။ ဒါကြောင့် မီးနဲ့ရောတဲ့ မိုးသီးတွေ ရွာကျလာတယ်။ ဒီလောက်ပြင်းထန်တဲ့ မိုးသီးဘေးမျိုး အီဂျစ်ပြည်ရဲ့သမိုင်းမှာ တစ်ခါမှ မဖြစ်ဖူးဘူး။ အီဂျစ်တစ်ပြည်လုံးမှာရှိတဲ့ လူနဲ့တိရစ္ဆာန်တွေအပေါ် မိုးသီးကျလာတယ်။ အပင်ရှိသမျှ ပျက်စီးကုန်တယ်။ အစ္စရေးတွေနေထိုင်တဲ့ ဂေါရှင်အရပ်မှာတော့ မိုးသီး လုံးဝမကျဘူး။ ဒါကြောင့် ဖာရောမင်းက မောရှေနဲ့အာရုန်ကို ခေါ်ပြီး ငါမှားမှန်း သိပြီ။ ငါနဲ့ ငါ့လူမျိုးမှာ အပြစ်ရှိတယ်။ ယေဟောဝါကတော့ ဖြောင့်မတ်ပါတယ်။ မိုးကြိုးနဲ့ မိုးသီးဘေးကို ရပ်တန့်ပေးဖို့ ယေဟောဝါဆီ အသနားခံပေးပါ။ မင်းတို့ကို လွှတ်ပေးမယ်။ မင်းတို့ ဒီမှာ ဆက်နေစရာ မလိုတော့ဘူး လို့ပြောတယ်။ မောရှေက မြို့ပြင်ရောက်တာနဲ့ ယေဟောဝါဆီ လက်ဖြန့်ဆုတောင်းပေးပါ့မယ်။ မိုးကြိုးတွေ၊ မိုးသီးတွေ ရပ်တန့်သွားတဲ့အခါ ကမ္ဘာမြေကို ယေဟောဝါပိုင်တယ်ဆိုတာ မင်းကြီး သိရပါလိမ့်မယ်။ ဒါပေမဲ့ မင်းကြီးနဲ့ မင်းမှုထမ်းတွေက ယေဟောဝါဘုရားကို ကြောက်ရွံ့မှာ မဟုတ်မှန်း ကျွန်တော် သိပြီးသားပါ လို့ပြောလိုက်တယ်။ ရင့်မှည့်နေတဲ့ မုယောစပါးပင်တွေ၊ ဖူးပွင့်နေတဲ့ ပိုက်ဆန်လျှော်ပင်တွေ မိုးသီးထိပြီး ပျက်စီးကုန်တယ်။ ဂျုံပင်တွေ၊ ဂျုံကြမ်းပင်တွေကတော့ မမှည့်သေးလို့ မပျက်စီးဘူး။ မောရှေလည်း ဖာရောမင်းဆီကနေ မြို့ပြင်ထွက်ပြီး ယေဟောဝါဆီ လက်ဖြန့်ဆုတောင်းတယ်။ အဲဒီအခါ မိုးကြိုးတွေ၊ မိုးသီးတွေ ရပ်တန့်ပြီး မိုးစဲသွားတယ်။ မိုးကြိုးတွေ၊ မိုးသီးတွေ ရပ်တန့်ပြီး မိုးစဲသွားတာကို မြင်ပေမဲ့ ဖာရောမင်းနဲ့ မင်းမှုထမ်းတွေက စိတ်မပြောင်းသေးဘဲ ပြစ်မှားကြပြန်တယ်။ ဖာရောကတော့ ခေါင်းမာနေတုန်းပဲ။ မောရှေကတစ်ဆင့် ယေဟောဝါ ပြောခဲ့သလိုပဲ အစ္စရေးတွေကို မလွှတ်ပေးပြန်ဘူး။,2,Ex,9,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/9/
audio/nwt_02_Ex_BU_10.mp3,အခန်းကြီး (၁၀) အဲဒီနောက် ယေဟောဝါက မောရှေကို ဖာရောဆီ သွားပါ။ သူနဲ့ မင်းမှုထမ်းတွေ ခေါင်းမာတာကို ငါခွင့်ပြုထားတာက အံ့ဖွယ်အမှုတွေပြဖို့၊ အီဂျစ်ပြည်ကို ငါပြင်းပြင်းထန်ထန် ဒဏ်ခတ်ခဲ့တဲ့အကြောင်း၊ ငါပြခဲ့တဲ့ အံ့ဖွယ်အမှုတွေအကြောင်း မင်းတို့သားမြေးတွေကို ပြောပြနိုင်ဖို့ပဲ။ ငါဟာ ယေဟောဝါပဲဆိုတာ မင်းတို့ ကောင်းကောင်းသိရလိမ့်မယ် လို့ပြောတယ်။ မောရှေနဲ့ အာရုန်လည်း ဖာရောဆီ သွားပြောတယ် ဟီဘရူးတွေရဲ့ဘုရားသခင် ယေဟောဝါ ပြောတာက ဘယ်အချိန်အထိ ငါ့ကို မနာခံဘဲနေဦးမှာလဲ။ ငါ့ကိုဝတ်ပြုဖို့ ငါ့လူမျိုးကို လွှတ်ပေးပါ။ မလွှတ်ပေးရင် မနက်ဖြန် မင်းရဲ့တိုင်းပြည်ဆီ ကျိုင်းကောင်တွေ လွှတ်လိုက်မယ်။ ကျိုင်းကောင်တွေ များလွန်းလို့ မြေပြင်ကိုတောင် မြင်ရမှာမဟုတ်ဘူး။ မိုးသီးဒဏ်ကြောင့် မပျက်စီးဘဲ ကျန်ခဲ့သမျှကို ကျိုင်းကောင်တွေ စားပစ်လိမ့်မယ်။ လယ်ထဲက အပင်ရှိသမျှကိုလည်း စားပစ်လိမ့်မယ်။ မင်းရဲ့နန်းဆောင်တွေ၊ မင်းမှုထမ်းတွေရဲ့အိမ်တွေ၊ အီဂျစ်တစ်ပြည်လုံးကအိမ်တွေမှာ ကျိုင်းကောင်တွေ ပြည့်နေမယ်။ မင်းရဲ့ဘိုးဘေးခေတ်ကစပြီး ဒီနေ့အထိ ဒီလောက်များတဲ့ကျိုင်းကောင်တွေကို တစ်ခါမှ မြင်ဖူးမှာမဟုတ်ဘူး။ မောရှေက အဲဒီလိုပြောပြီး ဖာရောရှေ့ကနေ ထွက်သွားတယ်။ အဲဒီအခါ ဖာရောရဲ့မင်းမှုထမ်းတွေက အရှင်မင်းကြီး၊ ကျွန်တော်မျိုးတို့ကို ဒီလူ ဘယ်လောက်အထိ ဒုက္ခပေးနေဦးမှာလဲ။ သူတို့ရဲ့ဘုရား ယေဟောဝါကို ဝတ်ပြုဖို့ သူတို့ကို လွှတ်ပေးလိုက်ပါတော့။ အီဂျစ်ပြည် ပျက်စီးနေပြီဆိုတာ မင်းကြီးအသိပဲ မဟုတ်လား ဆိုပြီးပြောကြတယ်။ ဒါကြောင့် ဖာရောက မောရှေနဲ့အာရုန်ကို ပြန်ခေါ်ပြီး မင်းတို့ရဲ့ဘုရား ယေဟောဝါကို ဝတ်ပြုဖို့ သွားကြ။ ဒါနဲ့၊ ဘယ်သူတွေ သွားကြမှာလဲ လို့မေးတယ်။ မောရှေက ယေဟောဝါဘုရားအတွက် ပွဲတော်ကျင်းပမှာဖြစ်လို့ လူကြီးလူငယ်၊ သားသမီး၊ သိုးနွားတိရစ္ဆာန်အားလုံး သွားမှဖြစ်မယ် လို့ပြောတော့၊ ဖာရောက မင်းတို့ကိုရော ကလေးတွေကိုပါ လွှတ်ပေးမှ ယေဟောဝါက မင်းတို့နဲ့အတူ ရှိမတဲ့လား။ မဖြစ်နိုင်ဘူး။ မင်းတို့မှာမကောင်းတဲ့အကြံရှိနေမှန်း အသိသာကြီး။ ယေဟောဝါကို ဝတ်ပြုချင်တယ်ဆိုရင်လည်း ယောက်ျားတွေပဲ သွားကြ။ မင်းတို့ အဲဒီလိုပဲ တောင်းဆိုခဲ့တာ မဟုတ်လား ဆိုပြီး သူတို့ကို မောင်းထုတ်တယ်။ ယေဟောဝါက မောရှေကို အီဂျစ်ပြည်အပေါ် လက်ကိုဆန့်လိုက်ပါ။ ကျိုင်းကောင်တွေ ရောက်လာပြီး မိုးသီးဒဏ်ကလွတ်လို့ ကျန်ခဲ့သမျှ အပင်အားလုံးကို စားပစ်လိမ့်မယ် လို့ပြောတယ်။ မောရှေလည်း ချက်ချင်းပဲ အီဂျစ်ပြည်အပေါ် တောင်ဝှေးကို ဆန့်လိုက်တယ်။ ယေဟောဝါက အရှေ့လေကို အီဂျစ်ပြည်မှာ တစ်နေ့လုံး၊ တစ်ညလုံး တိုက်စေတယ်။ မနက်ကျတော့ ကျိုင်းကောင်တွေက အရှေ့လေနဲ့အတူ ရောက်လာပြီး၊ အီဂျစ်တစ်ပြည်လုံး ဖုံးလွှမ်းသွားတော့တယ်။ ကျိုင်းကောင်ကပ်ဘေးဟာ ပြင်းထန်လွန်းတယ်။ ဒီလောက်များတဲ့ ကျိုင်းကောင်တွေ အရင်တုန်းကမရှိခဲ့သလို နောင်လည်း ရှိမှာမဟုတ်ဘူး။ ကျိုင်းကောင်တွေ များလွန်းလို့ တစ်ပြည်လုံး မည်းနေတာပဲ။ မိုးသီးဒဏ်ကလွတ်လို့ ကျန်ခဲ့သမျှ သီးပင်စားပင်တွေကို စားပစ်ကြတယ်။ အီဂျစ်တစ်ပြည်လုံးမှာ အရွက်စိမ်းတွေ လုံးဝမကျန်တော့ဘူး။ ဒါကြောင့် ဖာရောမင်းက မောရှေနဲ့အာရုန်ကို အမြန်ခေါ်ပြီး မင်းတို့နဲ့ မင်းတို့ရဲ့ဘုရား ယေဟောဝါကို ငါပြစ်မှားမိပြီ။ ငါ့အပြစ်ကို ဒီတစ်ခါပဲ ခွင့်လွှတ်ပေးပါ။ ဒီဘေးဆိုးကို ဖယ်ရှားပေးဖို့ မင်းတို့ရဲ့ဘုရား ယေဟောဝါဆီ အသနားခံပေးပါ လို့ပြောတယ်။ မောရှေလည်း ဖာရောရှေ့ကနေ ထွက်သွားပြီး ယေဟောဝါဆီ အသနားခံတယ်။ အဲဒီအခါ ယေဟောဝါက လေကြောင်းပြောင်းလိုက်တော့ အနောက်လေပြင်း တိုက်ခတ်လာတယ်။ ကျိုင်းကောင်တွေ လေနဲ့ပါသွားပြီး ပင်လယ်နီထဲ ကျကုန်တယ်။ တစ်ကောင်မှ မကျန်တော့ဘူး။ ဒီတစ်ခါလည်း အစ္စရေးတွေကို မလွှတ်ပေးပြန်ဘူး။ ဖာရော ခေါင်းမာနေတာကို ယေဟောဝါ ခွင့်ပြုတယ်။ ယေဟောဝါက မောရှေကို မိုးပေါ် လက်ဆန့်လိုက်ပါ။ အီဂျစ်ပြည်မှာ အမှောင်ထုကြီး ကျရောက်လာမယ် လို့ပြောတယ်။ မောရှေလည်း ချက်ချင်းပဲ မိုးပေါ် လက်ဆန့်လိုက်တဲ့အခါ အီဂျစ်တစ်ပြည်လုံး သုံးရက်တိတိ မှောင်မိုက်သွားတယ်။ တစ်ယောက်ကိုတစ်ယောက် မမြင်ရလို့ သုံးရက်လုံးလုံး ဘယ်ကိုမှ သွားလို့မရဘူး။ အစ္စရေးတွေရဲ့ နေရာမှာတော့ အလင်းရောင်ရတယ်။ အဲဒီအခါ ဖာရောက မောရှေကိုခေါ်ပြီး ယေဟောဝါကို ဝတ်ပြုဖို့ သွားကြ။ သားသမီးတွေကိုပါ ခေါ်သွားကြ။ သိုးနွားတွေကိုတော့ ထားခဲ့ လို့ပြောတယ်။ မောရှေကလည်း ကျွန်တော်တို့ရဲ့ဘုရား ယေဟောဝါဆီ အလှူတွေ၊ ပူဇော်သက္ကာတွေ ဆက်သရမှာမို့လို့ တိရစ္ဆာန်တွေကိုပါ ခေါ်သွားခွင့်ပြုပါ။ ယေဟောဝါဘုရားကို ဝတ်ပြုတဲ့အခါ တိရစ္ဆာန်တွေထဲကတချို့ကို ပူဇော်ရမှာဖြစ်လို့ တစ်ကောင်မှ ချန်ခဲ့လို့မဖြစ်ဘူး။ ယေဟောဝါကို ဝတ်ပြုတဲ့အခါ ဘယ်အကောင်တွေ ပူဇော်ရမယ်ဆိုတာ အဲဒီနေရာရောက်မှ သိနိုင်မှာပါ လို့ပြောတယ်။ ယေဟောဝါက ဖာရောမင်း ခေါင်းမာတာကို ခွင့်ပြုတဲ့အတွက် အစ္စရေးတွေကို သူ မလွှတ်ပေးပြန်ဘူး။ ဒါကြောင့် ဖာရောက မောရှေကို ငါ့ရှေ့က ထွက်သွားစမ်း။ မင်း ကြပ်ကြပ်သတိထား။ ငါ့ရှေ့မှာ ထပ်ပေါ်မလာနဲ့။ ပေါ်လာတဲ့နေ့ မင်းအသေပဲ လို့ပြောတယ်။ မောရှေကလည်း အမိန့်တော်အတိုင်း ကျွန်တော် နောက်ထပ် မလာတော့ပါဘူး လို့ပြောတယ်။,2,Ex,10,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/10/
audio/nwt_02_Ex_BU_11.mp3,အခန်းကြီး (၁၁) ယေဟောဝါက မောရှေကို ဖာရောနဲ့ အီဂျစ်ပြည်ပေါ် နောက်ကပ်ဘေးတစ်ခု ငါကျရောက်စေဦးမယ်။ အဲဒီနောက် ဖာရောက မင်းတို့ကို လွှတ်ပေးလိမ့်မယ်။ ဒီပြည်ကနေ နှင်ထုတ်လိမ့်မယ်။ ဒါကြောင့် ယောက်ျားမိန်းမတွေကို အိမ်နီးချင်းတွေဆီကနေ ရွှေထည်ငွေထည်တွေ တောင်းခိုင်းပါ လို့ပြောတယ်။ ယေဟောဝါက အစ္စရေးလူမျိုးကို အီဂျစ်တွေရှေ့မှာ မျက်နှာသာရစေတယ်။ အီဂျစ်ပြည်မှာရှိတဲ့ မင်းမှုထမ်းတွေ၊ လူတွေက မောရှေကို လေးစားလာကြတယ်။ မောရှေက ယေဟောဝါ ပြောတယ် ညသန်းခေါင်ကျရင် အီဂျစ်ပြည်ကို ငါဖြတ်သွားမယ်။ နန်းထိုင်နေတဲ့ ဖာရောရဲ့သားဦးကနေ ကြိတ်ဆုံကြိတ်တဲ့ ကျွန်မရဲ့သားဦးအထိ၊ တိရစ္ဆာန်တွေရဲ့ သားဦးပါမကျန် အီဂျစ်ပြည်မှာရှိတဲ့ သားဦးမှန်သမျှ သေရမယ်။ အီဂျစ်တစ်ပြည်လုံးမှာ အကြီးအကျယ် ငိုကြွေးကြလိမ့်မယ်။ ဒီလိုအဖြစ်မျိုး အရင်တုန်းက မရှိခဲ့ဖူးသလို နောင်လည်း ရှိမှာမဟုတ်ဘူး။ အီဂျစ်တွေနဲ့ အစ္စရေးတွေကို ယေဟောဝါ သီးခြားခွဲထားနိုင်မှန်းသိစေဖို့ အစ္စရေးတွေနဲ့ သူတို့ရဲ့တိရစ္ဆာန်တွေကို ခွေးတောင် ဟောင်ရဲမှာ မဟုတ်ဘူး။ ဒါကြောင့် မင်းမှုထမ်းအားလုံး ကျွန်တော့်ဆီ လာပျပ်ဝပ်ပြီး ခင်ဗျားနဲ့ ခင်ဗျားလူတွေ ထွက်သွားကြပါတော့ လို့ပြောရလိမ့်မယ်။ အဲဒီအခါကျမှ ကျွန်တော် ထွက်သွားမယ် လို့ပြောပြီး ဖာရောရှေ့ကနေ စိတ်ဆိုးဆိုးနဲ့ ထွက်သွားတယ်။ ယေဟောဝါက မောရှေကို မင်းတို့စကားကို ဖာရောနားထောင်မှာ မဟုတ်ဘူး။ ဒီတော့ အီဂျစ်ပြည်မှာ အံ့ဖွယ်အမှုတွေ အများကြီး ငါပြရတာပေါ့ လို့ပြောတယ်။ မောရှေနဲ့အာရုန်က အံ့ဖွယ်အမှုတွေ လုပ်ပြတာတောင် အစ္စရေးတွေကို တိုင်းပြည်ကနေ ဖာရော မလွှတ်ပေးသေးဘူး။ ဖာရော ခေါင်းမာတာကို ယေဟောဝါ ခွင့်ပြုတယ်။,2,Ex,11,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/11/
audio/nwt_02_Ex_BU_12.mp3,"အခန်းကြီး (၁၂) ယေဟောဝါက အီဂျစ်ပြည်မှာ မောရှေနဲ့ အာရုန်ကို မိန့်မှာတယ် ဒီလကို နှစ်တစ်နှစ်ရဲ့ ပထမလအဖြစ် သတ်မှတ်ရမယ်။ အစ္စရေးတစ်မျိုးလုံးကို ပြောရမှာက ဒီလ၊ ဆယ်ရက်နေ့မှာ ဆွေမျိုးစုအလိုက် တစ်အိမ်ထောင်ကို သိုးတစ်ကောင် ယူရမယ်။ အိမ်သားနည်းလို့ သိုးတစ်ကောင်လုံး စားလို့မကုန်ရင် အိမ်နီးချင်းနဲ့ပေါင်းပြီး လူဦးရေအလိုက် သိုးကို ခွဲဝေယူရမယ်။ တစ်ယောက်စီ စားနိုင်သလောက် ခွဲတမ်းချရမယ်။ အနာအဆာမရှိတဲ့ တစ်နှစ်သားအရွယ် သိုးထီး ဖြစ်ရမယ်။ သိုးဖြစ်ဖြစ်၊ ဆိတ်ဖြစ်ဖြစ် ရတယ်။ အဲဒီသိုးကို ဒီလ ၁၄ ရက်နေ့အထိ စောင့်ရှောက်ထားပါ။ နေဝင်ချိန်ရောက်တဲ့အခါ အစ္စရေးမိသားစုတိုင်း သိုးကို သတ်ရမယ်။ သွေးတချို့ကိုယူပြီး အိမ်ရဲ့ တံခါးတိုင်နှစ်ဖက်နဲ့ တံခါးထုပ်ပေါ်မှာ သုတ်ရမယ်။ အဲဒီညမှာ အသားကိုစားရမယ်။ အသားကို မီးကင်ပြီး တဆေးမဲ့မုန့်၊ ဟင်းရွက်ခါးတွေနဲ့အတူ စားရမယ်။ အစိမ်းမစားရဘူး၊ ပြုတ်မစားရဘူး။ ခေါင်း၊ ခြေ၊ ဝမ်းတွင်းသားတွေနဲ့အတူ မီးကင်စားရမယ်။ အသားကို မနက်အထိ မချန်ထားရဘူး။ မနက်အထိကျန်သေးရင် မီးရှို့ပစ်ရမယ်။ စားတဲ့အခါ ခါးစည်းစည်း၊ ဖိနပ်စီး၊ တောင်ဝှေးကိုင်ပြီး မြန်မြန်စားရမယ်။ ဒါဟာ ယေဟောဝါရဲ့ ပသခါပွဲ ဖြစ်တယ်။ အဲဒီညမှာ အီဂျစ်ပြည်ကို ငါဖြတ်သွားမယ်။ အီဂျစ်ပြည်မှာရှိတဲ့ လူနဲ့တိရစ္ဆာန်သားဦးမှန်သမျှကို ကွပ်မျက်မယ်။ အီဂျစ်နတ်ဘုရားအားလုံးကိုလည်း တရားစီရင်မယ်။ ငါဟာ ယေဟောဝါဖြစ်တယ်။ မင်းတို့အိမ်မှာ သုတ်ထားတဲ့သွေးဟာ အမှတ်အသားပဲ။ အဲဒီသွေးကို ငါမြင်တဲ့အခါ ကျော်သွားမယ်။ အီဂျစ်ပြည်ကို ဒဏ်ခတ်တဲ့အခါ မင်းတို့အပေါ် ဖျက်ဆီးခြင်းဘေး ကျရောက်မှာ မဟုတ်ဘူး။ အဲဒီနေ့ဟာ မင်းတို့အတွက် အထိမ်းအမှတ်နေ့ပဲ။ ယေဟောဝါအတွက် ပွဲတော်အဖြစ် လူမျိုးအစဉ်အဆက် ကျင်းပရမယ်။ ဒါဟာ အမြဲတည်တဲ့ဥပဒေပဲ။ တဆေးမဲ့မုန့်ကို ခုနစ်ရက်လုံး စားရမယ်။ ပထမနေ့မှာ တဆေးကို အိမ်ထဲကနေ ဖယ်ရှားရမယ်။ ပထမနေ့ကစပြီး ခုနစ်ရက်အတွင်း တဆေးပါတဲ့မုန့် စားသူကို ပယ်ရှင်းရမယ်။ ပထမနေ့မှာ မြင့်မြတ်တဲ့ အစည်းအဝေး ကျင်းပရမယ်။ ခုနစ်ရက်မြောက်နေ့မှာလည်း မြင့်မြတ်တဲ့ အစည်းအဝေး ထပ်ကျင်းပရမယ်။ အဲဒီနေ့တွေမှာ လူတိုင်းက လိုအပ်သလောက် အစားအစာ ချက်ပြုတ်တာကလွဲလို့ ဘာအလုပ်မှ မလုပ်ရဘူး။ အီဂျစ်ပြည်ကနေ မင်းတို့လူစုကြီးကို ငါခေါ်ထုတ်မယ့်နေ့မှာ တဆေးမဲ့မုန့်ပွဲတော်ကို လုပ်ရမယ်။ လူမျိုးအစဉ်အဆက် အဲဒီနေ့ကို စောင့်ထိန်းရမယ်။ ဒါဟာ အမြဲတည်တဲ့ဥပဒေပဲ။ ပထမလ၊ ၁၄ ရက် ညဦးပိုင်းကနေ ၂၁ ရက် ညဦးပိုင်းအထိ တဆေးမဲ့မုန့်ကို စားရမယ်။ ခုနစ်ရက်ပတ်လုံး အိမ်မှာ တဆေးမထားရဘူး။ တိုင်းတစ်ပါးသားဖြစ်စေ၊ အစ္စရေးလူမျိုးဖြစ်စေ တဆေးပါတဲ့မုန့်ကို စားရင် စားတဲ့သူကို ပယ်ရှင်းရမယ်။ တဆေးပါတာမှန်သမျှ မစားရဘူး။ အိမ်တိုင်း တဆေးမဲ့မုန့်ကိုပဲ စားရမယ်။ မောရှေလည်း အစ္စရေးအကြီးအကဲတွေကို ချက်ချင်းခေါ်ပြီး ခင်ဗျားတို့ရဲ့ မိသားစုတစ်စုစီအတွက် သိုးကလေး၊ ဆိတ်ကလေးတွေကို ရွေးလိုက်ပါ။ အဲဒီပသခါပူဇော်သက္ကာကို သတ်ရမယ်။ ဟုဿုပ်ခက် တစ်စည်းကို ဇလုံထဲက သွေးမှာနှစ်ပြီး တံခါးထုပ်နဲ့ တံခါးတိုင်နှစ်ဖက်မှာ သုတ်ပါ။ မိုးမလင်းမချင်း ဘယ်သူမှ အိမ်ပြင်မထွက်ရဘူး။ အီဂျစ်ပြည်ကို ဒဏ်ခတ်ဖို့ ယေဟောဝါဖြတ်သွားတဲ့အခါ တံခါးထုပ်နဲ့ တံခါးတိုင်နှစ်ဖက်က သွေးကိုမြင်ပြီး အဲဒီတံခါးကို ယေဟောဝါ ကျော်သွားမယ်။ ခင်ဗျားတို့အိမ်ထဲကို သေဘေးဝင်ဖို့ ခွင့်ပြုမှာ မဟုတ်ဘူး။ ဒီပွဲကို ခင်ဗျားတို့နဲ့ သားမြေးတွေ လိုက်နာစောင့်ထိန်းရမယ်။ ဒါဟာ အမြဲတည်တဲ့စည်းမျဉ်းပဲ။ ယေဟောဝါပေးမယ့်ပြည်ထဲ ဝင်တဲ့အခါ ဒီပွဲတော်ကို လုပ်ရမယ်။ သားမြေးတွေက ဒီပွဲတော်ကို ဘာလို့လုပ်တာလဲ လို့မေးလာရင်၊ ယေဟောဝါဘုရားအတွက် ပသခါပူဇော်သက္ကာ ဆက်သဖို့ပေါ့။ အီဂျစ်တွေကို ဒဏ်ခတ်တုန်းက အီဂျစ်ပြည်မှာရှိတဲ့ အစ္စရေးတွေရဲ့အိမ်ကို ကျော်သွားပြီး ငါတို့ အိမ်သားတွေကို ဘုရား ကယ်နုတ်ခဲ့တယ် လို့ပြောပြရမယ်။ လူတွေလည်း ဦးညွှတ်ပျပ်ဝပ်ကြတယ်။ မောရှေနဲ့ အာရုန်ကို ယေဟောဝါမိန့်မှာတဲ့အတိုင်း အစ္စရေးတွေ လုပ်ဆောင်ကြတယ်။ မှာထားတဲ့အတိုင်း သူတို့လုပ်ဆောင်ကြတယ်။ သန်းခေါင်အချိန်ရောက်တော့ ယေဟောဝါက ဖာရောမင်းရဲ့သားဦးကနေ အကျဉ်းသားရဲ့သားဦးအထိ အီဂျစ်ပြည်မှာရှိတဲ့ သားဦးမှန်သမျှ၊ တိရစ္ဆာန်တွေရဲ့ သားဦးပါမကျန် ကွပ်မျက်လိုက်တယ်။ အဲဒီညမှာ ဖာရောနဲ့ မင်းမှုထမ်းအားလုံး၊ အီဂျစ်ပြည်သားအားလုံး နိုးထလာတယ်။ အိမ်တိုင်းမှာ သားဦးတွေ သေကုန်လို့ အီဂျစ်ပြည်မှာ ငိုသံတွေ ဆူညံနေတော့တယ်။ ဖာရောလည်း မောရှေနဲ့ အာရုန်ကို ညတွင်းချင်း ခေါ်ပြီး မင်းတို့ရော၊ အစ္စရေးလူတွေရော ဒီကနေ ထွက်သွားကြ။ မင်းတို့ပြောတဲ့အတိုင်း ယေဟောဝါကို သွားဝတ်ပြုကြ။ သိုးနွားတိရစ္ဆာန်အုပ်တွေကိုလည်း ယူသွားကြ။ ငါ့အတွက်လည်း အသနားခံပေးကြဦး လို့ပြောတယ်။ အီဂျစ်တွေက ငါတို့တော့ သေတာနဲ့ မခြားပါလား ဆိုပြီး အစ္စရေးတွေကို တိုင်းပြည်ကနေ အမြန်ဆုံး ထွက်သွားခိုင်းတယ်။ အစ္စရေးတွေလည်း တဆေးမထည့်ရသေးတဲ့ မုန့်ညက်နဲ့ မုန့်နယ်တဲ့အိုးတွေကို အဝတ်နဲ့ထုပ်ပြီး သယ်သွားကြတယ်။ မောရှေမှာထားတဲ့အတိုင်း အီဂျစ်တွေဆီက ရွှေထည်ငွေထည်နဲ့ အဝတ်အစားတွေကို တောင်းယူကြတယ်။ ယေဟောဝါက အစ္စရေးတွေကို အီဂျစ်တွေရှေ့မှာ မျက်နှာသာရစေတဲ့အတွက် သူတို့တောင်းသမျှ ပေးကြတယ်။ ဒီနည်းနဲ့ အီဂျစ်တွေရဲ့ ပစ္စည်းဥစ္စာကို သူတို့သိမ်းယူကြတယ်။ အစ္စရေးတွေဟာ ရာမသက်အရပ်ကနေ သုကုတ်အရပ်ကို ထွက်သွားကြတယ်။ ကလေးတွေမပါဘဲ ခြေကျင်လျှောက်နိုင်တဲ့ ယောက်ျားချည်းပဲ ၆၀၀,၀၀၀ နီးပါး ရှိတယ်။ ဧရာမလူအုပ်ကြီးနဲ့ သိုးနွားတိရစ္ဆာန်အုပ်တွေလည်း အများကြီး လိုက်ပါသွားကြတယ်။ အီဂျစ်ပြည်ကနေ သယ်လာတဲ့ မုန့်ညက်နဲ့ တဆေးမဲ့မုန့်ပြားတွေ ဖုတ်ကြတယ်။ အီဂျစ်ပြည်ကနေ ချက်ချင်း မောင်းထုတ်ခံရတဲ့အတွက် မုန့်ညက်မှာ တဆေးထည့်ဖို့ အချိန်မရလိုက်ဘူး။ အစ္စရေးတွေက အီဂျစ်ပြည်မှာ နှစ်ပေါင်း ၄၃၀ နေထိုင်ခဲ့တယ်။ နှစ်ပေါင်း ၄၃၀ စေ့တဲ့နေ့မှာပဲ ယေဟောဝါရဲ့လူစုကြီးဟာ အီဂျစ်ပြည်ကနေ ထွက်သွားကြတယ်။ အဲဒီညဟာ အီဂျစ်ပြည်ကနေ ယေဟောဝါခေါ်ထုတ်လာတဲ့ အထိမ်းအမှတ်အဖြစ် အစ္စရေးလူမျိုးအစဉ်အဆက် ယေဟောဝါအတွက် ပွဲတော်ကျင်းပရမယ့်ညပဲ။ ယေဟောဝါက မောရှေနဲ့ အာရုန်ကို ပြောတယ် ပသခါပွဲနဲ့ဆိုင်တဲ့ ဥပဒေကတော့ ပသခါအစားအစာကို ဘယ်တိုင်းတစ်ပါးသားမှ မစားရဘူး။ ငွေဝယ်ကျွန်ကိုတော့ အရေဖျားဖြတ်ပေးပြီးမှပဲ စားခွင့်ပေးရမယ်။ လာရောက်အခြေချသူနဲ့ စာရင်းငှားတွေ မစားရဘူး။ သိုးတစ်ကောင်ကို တစ်အိမ်တည်းမှာပဲ စုပြီးစားရမယ်။ အသားကို အိမ်ပြင် မယူသွားရဘူး။ အရိုးကိုလည်း မချိုးရဘူး။ အစ္စရေးအားလုံး ဒီပွဲကို လုပ်ရမယ်။ တိုင်းတစ်ပါးသားက ယေဟောဝါအတွက် ပသခါပွဲလုပ်ချင်တယ်ဆိုရင် သူ့အိမ်သားယောက်ျားတိုင်း အရေဖျားဖြတ်ရမယ်။ အဲဒီလိုလုပ်မယ်ဆိုရင် သူဟာ အစ္စရေးလူမျိုးလို ဖြစ်လာတဲ့အတွက် ပသခါပွဲလုပ်နိုင်တယ်။ အရေဖျားမဖြတ်တဲ့သူကတော့ မစားရဘူး။ အစ္စရေးလူမျိုးအတွက်ရော၊ တိုင်းတစ်ပါးသားအတွက်ရော ပညတ်တစ်မျိုးတည်း ရှိရမယ်။ မောရှေနဲ့ အာရုန်ကို ယေဟောဝါ မိန့်မှာတဲ့အတိုင်း အစ္စရေးအားလုံး လုပ်ဆောင်ကြတယ်။ မှာထားတဲ့အတိုင်း သူတို့လုပ်ဆောင်ကြတယ်။ အဲဒီနေ့မှာပဲ ယေဟောဝါက အစ္စရေးလူစုကြီးကို အီဂျစ်ပြည်ကနေ ခေါ်ထုတ်ခဲ့တယ်။",2,Ex,12,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/12/
audio/nwt_02_Ex_BU_13.mp3,အခန်းကြီး (၁၃) ယေဟောဝါက မောရှေကို၊ အစ္စရေးသားဦးမှန်သမျှ ငါ့အတွက် သီးသန့်ဖယ်ထားပါ။ လူနဲ့တိရစ္ဆာန် သားဦးမှန်သမျှကို ငါပိုင်တယ် လို့ပြောတယ်။ မောရှေလည်း လူတွေကို ပြောတယ် ကျွန်ခံခဲ့တဲ့ အီဂျစ်ပြည်ကနေ ထွက်လာတဲ့ ဒီနေ့ကို သတိရကြပါ။ ယေဟောဝါဘုရားက ခင်ဗျားတို့ကို အားကြီးတဲ့လက်နဲ့ ခေါ်ထုတ်ခဲ့တယ်။ တဆေးပါတဲ့မုန့်ကို မစားရဘူး။ အဗိဗလ၊ ဒီနေ့မှာ ခင်ဗျားတို့ ထွက်လာကြတယ်။ ခင်ဗျားတို့ကိုပေးမယ်လို့ ဘိုးဘေးတွေကို ကတိပေးခဲ့တဲ့ပြည်၊ ခါနန်၊ ဟိတ္တိ၊အာမောရိ၊ ဟိဝိ၊ ယေဗုသိလူမျိုးတို့ နေထိုင်တဲ့ နို့နဲ့ပျားရည်စီးတဲ့ပြည်ထဲ ယေဟောဝါ ခေါ်သွားတဲ့အခါ ဒီလရောက်တိုင်း ပသခါပွဲ ကျင်းပရမယ်။ ခုနစ်ရက်လုံး တဆေးမဲ့မုန့်ကို စားရမယ်။ ခုနစ်ရက်မြောက်နေ့ဟာ ယေဟောဝါအတွက် ပွဲတော်နေ့ပဲ။ ခုနစ်ရက်လုံး တဆေးမဲ့မုန့်ကို စားရမယ်။ တဆေးပါတဲ့မုန့် လုံးဝ မထားရဘူး။ ခင်ဗျားတို့နယ်မြေတစ်ခုလုံးမှာ တဆေးလုံးဝမရှိရဘူး။ ကိုယ့်သားကိုလည်း အီဂျစ်ပြည်ကနေ ထွက်လာတုန်းက အဖေတို့အတွက် ယေဟောဝါဘုရား လုပ်ပေးခဲ့တာတွေကြောင့် ဒီပွဲကိုလုပ်တာ ဆိုပြီး အဲဒီနေ့မှာပြောပြရမယ်။ ယေဟောဝါက ခင်ဗျားတို့ကို အီဂျစ်ပြည်ကနေ အားကြီးတဲ့လက်နဲ့ ခေါ်ထုတ်ခဲ့တဲ့အတွက် ယေဟောဝါရဲ့ ပညတ်အကြောင်း ခင်ဗျားတို့ အမြဲပြောဆိုနိုင်ဖို့ ဒီပွဲတော်ဟာ လက်ပေါ်က အမှတ်အသား၊ နဖူးပေါ်က နဖူးစည်းလို အမှတ်ရစေမယ်။ နှစ်တိုင်း သတ်မှတ်ထားချိန်ရောက်ရင် ဒီဥပဒေကို လိုက်နာရမယ်။ ယေဟောဝါဘုရားက ခင်ဗျားတို့ကိုပေးဖို့ ခင်ဗျားတို့နဲ့ ဘိုးဘေးတွေကို ကတိပေးထားတဲ့ ခါနန်ပြည်ထဲ ခေါ်ဆောင်သွားတဲ့အခါ၊ လူနဲ့တိရစ္ဆာန် သားဦးမှန်သမျှကို ယေဟောဝါအတွက် ပေးလှူရမယ်။ သူတို့ကို ယေဟောဝါပိုင်တယ်။ ဦးဆုံးမွေးတဲ့ မြည်းမှန်သမျှကို သိုးနဲ့ ရွေးယူရမယ်။ မရွေးရင် မြည်းရဲ့လည်ပင်းကို ချိုးပစ်ရမယ်။ ခင်ဗျားတို့ရဲ့ သားဦးမှန်သမျှကိုလည်း ပြန်ရွေးယူရမယ်။ နောက်ပိုင်းမှာ သားဖြစ်သူက ဘာလို့ ဒီလိုလုပ်တာလဲ လို့မေးလာရင် ယေဟောဝါဘုရားက အဖေတို့ကို ကျွန်ခံခဲ့တဲ့ အီဂျစ်ပြည်ကနေ အားကြီးတဲ့လက်နဲ့ ခေါ်ထုတ်ခဲ့တယ်။ ဖာရောမင်းက ခေါင်းမာမာနဲ့ မလွှတ်ပေးဘဲနေတဲ့အခါ အီဂျစ်ပြည်မှာရှိတဲ့ လူနဲ့တိရစ္ဆာန် သားဦးမှန်သမျှကို ယေဟောဝါ သေဒဏ်စီရင်ခဲ့တယ်။ ဒါကြောင့် အဖေတို့က တိရစ္ဆာန်သားဦးမှန်သမျှကို ယေဟောဝါဆီ ပူဇော်တယ်။ ကိုယ့်သားဦးကို ပြန်ရွေးယူတယ် လို့ဖြေရမယ်။ ယေဟောဝါက ကျွန်တော်တို့ကို အီဂျစ်ပြည်ကနေ အားကြီးတဲ့လက်နဲ့ ခေါ်ထုတ်ခဲ့တဲ့အတွက် ဒီပွဲတော်ဟာ လက်ပေါ်က အမှတ်အသား၊ နဖူးပေါ်က နဖူးစည်းလို အမှတ်ရစေမယ်။ လူတွေကို ဖာရောမင်း လွှတ်ပေးလိုက်တဲ့အခါ ဖိလိတိပြည်ကို ဖြတ်သွားတဲ့လမ်းဟာ ပိုနီးပေမဲ့ ဘုရားသခင်က စစ်ပွဲနဲ့ကြုံခဲ့ရင် ဒီလူတွေ စိတ်ပြောင်းပြီး အီဂျစ်ပြည်ကို ပြန်သွားကြမှာပဲ ဆိုပြီး အဲဒီလမ်းကနေ မခေါ်သွားဘူး။ ဘုရားသခင်က ပင်လယ်နီအနား တောလမ်းအတိုင်းပတ်ပြီး ခေါ်သွားတယ်။ အစ္စရေးတွေလည်း အီဂျစ်ပြည်ကနေ တပ်ဖွဲ့ပုံစံနဲ့ စနစ်တကျ ထွက်လာကြတယ်။ ယောသပ်က မင်းတို့ကို ဘုရားသခင် တကယ်သတိရလိမ့်မယ်။ အဲဒီအခါကျရင် ငါ့အရိုးတွေကို ဒီနေရာကနေ သယ်သွားပါ ဆိုပြီး အစ္စရေးလူတွေကို သစ္စာဆိုခိုင်းထားတဲ့အတွက် မောရှေက ယောသပ်ရဲ့အရိုးတွေကိုပါ သယ်သွားတယ်။ အဲဒီနောက် သုကုတ်အရပ်ကနေ သူတို့ထွက်ခွာပြီး တောစပ်နားက ဧသံအရပ်မှာ စခန်းချကြတယ်။ ယေဟောဝါက သူတို့ကို ဦးဆောင်သွားတယ်။ နေ့အချိန်မှာ မိုးတိမ်တိုင်နဲ့ လမ်းပြပြီး ညအချိန်မှာ မီးတိုင်နဲ့ အလင်းပေးတဲ့အတွက် နေ့ရောညပါ ခရီးဆက်နိုင်ကြတယ်။ နေ့အချိန်မှာ မိုးတိမ်တိုင်၊ ညအချိန်မှာ မီးတိုင်က သူတို့ရှေ့မှာ အမြဲရှိနေတယ်။,2,Ex,13,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/13/
audio/nwt_02_Ex_BU_14.mp3,အခန်းကြီး (၁၄) ယေဟောဝါက မောရှေကို မိန့်မှာတယ် အစ္စရေးတွေကို ပြန်လှည့်လာခိုင်းပါ။ ဗာလဇေဖုန်အရပ်ရှေ့၊ မိဂဒေါလအရပ်နဲ့ ပင်လယ်ကြား ပိဟဟိရုတ်အရပ်ရှေ့မှာ စခန်းချခိုင်းပါ။ ဗာလဇေဖုန်အရပ်ရှေ့ ပင်လယ်နားမှာ စခန်းချရမယ်။ ဖာရောက အစ္စရေးတွေတော့ မျက်စိလည်ပြီး တောထဲမှာ ချောင်ပိတ်မိနေလောက်ပြီ လို့ထင်လိမ့်မယ်။ ဖာရောခေါင်းမာတာကို ငါခွင့်ပြုတဲ့အတွက် နောက်ကနေ သူလိုက်လာမယ်။ ဖာရောနဲ့ သူ့စစ်တပ်ကို ငါရှုံးနိမ့်စေမယ်။ ဒီနည်းနဲ့ ငါ့ဘုန်းကို ထင်ရှားစေမယ်။ ငါဟာ ယေဟောဝါပဲဆိုတာ အီဂျစ်တွေ ကောင်းကောင်းသိရလိမ့်မယ်။ အစ္စရေးတွေလည်း အဲဒီအတိုင်း လုပ်ကြတယ်။ နောက်တော့ အစ္စရေးတွေ ထွက်ပြေးပြီဆိုပြီး အီဂျစ်ဘုရင်ကို သတင်းပို့ကြတယ်။ ဖာရောမင်းနဲ့ မင်းမှုထမ်းတွေလည်း ချက်ချင်း စိတ်ပြောင်းပြီး ငါတို့ ဘာလုပ်မိပါလိမ့်။ အစ္စရေးကျွန်တွေကို ဘာလို့လွှတ်လိုက်တာပါလိမ့် လို့ပြောကြတယ်။ ဒါနဲ့ ဖာရောမင်းက စစ်မြင်းရထားတွေကို အသင့်ပြင်ခိုင်းပြီး စစ်သည်တွေကို ခေါ်သွားတယ်။ အီဂျစ်ပြည်မှာရှိတဲ့ လက်ရွေးစင် စစ်မြင်းရထား ၆၀၀ နဲ့ မြင်းရထားအားလုံးကို စစ်သည်တွေနဲ့အတူ ခေါ်ပြီး၊ အစ္စရေးတွေနောက်ကို လိုက်တော့တယ်။ ယေဟောဝါလည်း အီဂျစ်ဘုရင်ဖာရော ခေါင်းမာတာကို ခွင့်ပြုတယ်။ အစ္စရေးတွေကတော့ အောင်မြင်စွာ ထွက်သွားကြပြီ။ သူတို့နောက်ကို အီဂျစ်တွေ လိုက်လာတယ်။ ဖာရောရဲ့ စစ်မြင်းရထားတွေ၊ မြင်းစီးသူရဲတွေ၊ စစ်တပ်တွေက ဗာလဇေဖုန်အရပ်ရှေ့ ပိဟဟိရုတ်အရပ် ပင်လယ်နားမှာ စခန်းချနေတဲ့ အစ္စရေးတွေကို မီလာကြတယ်။ ဖာရောနဲ့ အီဂျစ်တွေ လိုက်မီလာတာကို အစ္စရေးတွေ လှမ်းမြင်တဲ့အခါ ကြောက်လွန်းလို့ ယေဟောဝါကို အော်ဟစ်အကူအညီတောင်းကြတယ်။ မောရှေကိုလည်း အီဂျစ်ပြည်မှာ သင်္ချိုင်းမရှိလို့ တောထဲမှာ သေရအောင် ကျုပ်တို့ကို ခေါ်လာတာလား။ အီဂျစ်ပြည်ကနေ ခေါ်ထုတ်လာပြီးခါမှ အခု ဘယ့်နှယ်လုပ်လိုက်တာလဲ။ အီဂျစ်ပြည်မှာတုန်းက ကျွန်ဘဝနဲ့ပဲ နေတော့မယ် လို့ ကျုပ်တို့ပြောခဲ့သားပဲ။ တောထဲမှာ သေရတာထက် အီဂျစ်တွေဆီမှာ ကျွန်ခံရတာ ပိုကောင်းဦးမယ် လို့ပြောကြတယ်။ မောရှေကလည်း မကြောက်ကြနဲ့။ မားမားမတ်မတ်ရပ်ပြီး ဒီနေ့ ခင်ဗျားတို့ကို ယေဟောဝါဘုရား ဘယ်လိုကယ်တင်မယ်ဆိုတာ ကြည့်ကြ။ ဟောဒီအီဂျစ်တွေကို ဘယ်တော့မှ ပြန်တွေ့ရမှာမဟုတ်ဘူး။ ယေဟောဝါကိုယ်တိုင် တိုက်ခိုက်ပေးမယ်။ ခင်ဗျားတို့ကတော့ ငြိမ်ငြိမ်လေး ရပ်နေရုံပါပဲ လို့ပြောတယ်။ အဲဒီနောက် ယေဟောဝါက မောရှေကို မိန့်မှာတယ် ငါ့ကို ဘာလို့ အော်ဟစ် အကူအညီတောင်းနေတာလဲ။ အစ္စရေးတွေကို စခန်းသိမ်းဖို့ ပြောလိုက်။ မင်းကတော့ ပင်လယ်ပေါ် တောင်ဝှေးကို ဆန့်လိုက်ပါ။ ပင်လယ်ဟာ နှစ်ခြမ်းကွဲသွားပြီး ခြောက်သွေ့တဲ့မြေပေါ် အစ္စရေးတွေ ဖြတ်လျှောက်သွားလိမ့်မယ်။ အီဂျစ်တွေ ခေါင်းမာတာကို ငါခွင့်ပြုမှာဖြစ်လို့ အစ္စရေးတွေနောက်ကို သူတို့လိုက်လာကြမယ်။ ဖာရောနဲ့ သူ့စစ်တပ်၊ စစ်မြင်းရထားတွေနဲ့ မြင်းစီးသူရဲတွေကို ရှုံးနိမ့်စေမယ်။ ဒီနည်းနဲ့ ငါ့ဘုန်းကို ထင်ရှားစေမယ်။ ဖာရောနဲ့ စစ်မြင်းရထားတွေ၊ မြင်းစီးသူရဲတွေကို ရှုံးနိမ့်စေပြီး ငါ့ဘုန်းကို ထင်ရှားစေတဲ့အခါ ငါဟာ ယေဟောဝါပဲဆိုတာ အီဂျစ်တွေ ကောင်းကောင်းသိရလိမ့်မယ်။ အဲဒီနောက် အစ္စရေးတွေရှေ့ကသွားနေတဲ့ စစ်မှန်တဲ့ဘုရားသခင်ရဲ့ ကောင်းကင်တမန်က အနောက်ဘက်ကို ရောက်သွားတယ်။ အရှေ့မှာရှိတဲ့ မိုးတိမ်တိုင်ကလည်း အနောက်ဘက်ကို ရွေ့သွားပြီး သူတို့နောက်မှာ ရပ်တန့်နေတယ်။ မိုးတိမ်တိုင်က အီဂျစ်တပ်နဲ့ အစ္စရေးတွေကြား ရောက်သွားတယ်။ မိုးတိမ်က အီဂျစ်ဘက်ခြမ်းကို မည်းမှောင်စေပြီး အစ္စရေးတွေဘက်ခြမ်းကိုတော့ အလင်းပေးတယ်။ ဒါကြောင့် အီဂျစ်တွေက တစ်ညလုံး အစ္စရေးတွေအနား မကပ်နိုင်ကြဘူး။ မောရှေလည်း ပင်လယ်ပေါ် လက်ဆန့်လိုက်တဲ့အခါ ယေဟောဝါက တစ်ညလုံး အရှေ့လေပြင်း တိုက်စေတဲ့အတွက် ပင်လယ်ရေဟာ တဖြည်းဖြည်း နှစ်ခြမ်းကွဲသွားတယ်။ ပင်လယ်ကြမ်းပြင်လည်း ခြောက်သွေ့တဲ့မြေ ဖြစ်သွားတယ်။ အစ္စရေးတွေက ပင်လယ်အလယ် ခြောက်သွေ့တဲ့မြေပေါ် ဖြတ်လျှောက်သွားကြတယ်။ ရေဟာ သူတို့ရဲ့ဘေးနှစ်ဖက်မှာ ရေနံရံကြီး ဖြစ်နေတယ်။ ဖာရောရဲ့မြင်းတွေ၊ စစ်မြင်းရထားတွေ၊ မြင်းစီးသူရဲတွေအားလုံးက အစ္စရေးတွေနောက်ကို ဆက်လိုက်လာတယ်။ ပင်လယ်ထဲအထိ လိုက်လာကြတယ်။ မိုးသောက်ယံမှာ ယေဟောဝါက မီးတိုင်နဲ့ မိုးတိမ်တိုင်ကနေ အီဂျစ်တပ်ကိုကြည့်ပြီး ဖရိုဖရဲဖြစ်စေတယ်။ မြင်းရထား မောင်းရခက်အောင် ဘီးတွေကို ကျွတ်ထွက်စေတယ်။ ဒါနဲ့ အီဂျစ်တွေက ပြေးကြစို့။ အစ္စရေးတွေဘက်ကနေ ယေဟောဝါ စစ်တိုက်နေပြီ ဆိုပြီးပြောကြတယ်။ ယေဟောဝါက မောရှေကို ပင်လယ်ပေါ် လက်ဆန့်လိုက်။ ရေတွေ ပြန်စီးလာပြီး အီဂျစ်တွေနဲ့ စစ်မြင်းရထားတွေ၊ မြင်းစီးသူရဲတွေကို လွှမ်းသွားလိမ့်မယ်လို့ပြောတယ်။ မောရှေလည်း ပင်လယ်ပေါ် လက်ဆန့်လိုက်တာနဲ့ မိုးလင်းခါနီးမှာ ပင်လယ်ရေ ပြန်စီးလာပြီး နဂိုအတိုင်း ဖြစ်သွားတယ်။ အီဂျစ်တွေက ရေနဲ့လွတ်အောင် ပြေးပေမဲ့ ယေဟောဝါက သူတို့ကို ပင်လယ်ထဲ ခါချပစ်တယ်။ ပင်လယ်ထဲအထိ အစ္စရေးတွေနောက်ကို လိုက်လာတဲ့ ဖာရောစစ်တပ်တွေ၊ စစ်မြင်းရထားတွေ၊ မြင်းစီးသူရဲတွေကို ရေလွှမ်းမိုးသွားတယ်။ တစ်ယောက်မှ မလွတ်ဘူး။ အစ္စရေးတွေကတော့ ခြောက်သွေ့နေတဲ့ ပင်လယ်ကြမ်းပြင်ပေါ် ဖြတ်လျှောက်သွားတယ်။ ရေတွေက သူတို့ဘေးနှစ်ဖက်မှာ နံရံကြီးဖြစ်နေတယ်။ အဲဒီနေ့မှာ အစ္စရေးတွေကို အီဂျစ်တွေရဲ့ လက်ထဲကနေ ယေဟောဝါ ကယ်တင်ခဲ့တယ်။ အစ္စရေးတွေက ပင်လယ်ကမ်းခြေမှာ အီဂျစ်တွေ အတုံးအရုံး သေနေတာကို မြင်ရတယ်။ ယေဟောဝါက အီဂျစ်တွေကို ကြီးမားတဲ့တန်ခိုးနဲ့ ဒဏ်ခတ်လိုက်တာကို အစ္စရေးတွေမြင်တဲ့အခါ ယေဟောဝါကို ကြောက်ရွံ့လာတယ်။ ယေဟောဝါနဲ့ ကျွန်မောရှေကို ယုံကြည်လာတယ်။,2,Ex,14,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/14/
audio/nwt_02_Ex_BU_15.mp3,အခန်းကြီး (၁၅) မောရှေနဲ့ အစ္စရေးတွေက ယေဟောဝါကို ချီးမွမ်းသီချင်းဆိုကြတယ် ယေဟောဝါကို ချီးမွမ်းသီချင်းဆိုကြစို့။ ကိုယ်တော် အကြီးအကျယ် အောင်ပွဲခံပြီ။ မြင်းနဲ့ မြင်းစီးသူရဲကို ပင်လယ်ထဲ ချပစ်ပြီ။ ယေဟောဝါဟာ ငါ့ခွန်အား၊ ငါ့အစွမ်းသတ္တိ၊ ငါ့ကိုကယ်တင်တဲ့အရှင်။ ငါ့ဘုရားသခင်ပဲ။ ကိုယ်တော့်ကို ချီးမွမ်းမယ်။ ငါ့အဖေကိုးကွယ်တဲ့ ဘုရားသခင်ကို ချီးမြှောက်မယ်။ ယေဟောဝါဟာ ခွန်အားကြီးတဲ့ စစ်သူရဲ။ နာမတော်ဟာ ယေဟောဝါပဲ။ ဖာရောရဲ့ စစ်မြင်းရထားတွေ၊ စစ်တပ်တွေကို ပင်လယ်ထဲ ချပစ်ပြီ။ လက်ရွေးစင်စစ်သည်တွေ ပင်လယ်နီမှာ နစ်မြုပ်ကုန်ပြီ။ သူတို့ကို ဟုန်းဟုန်းထတဲ့ရေ လွှမ်းမိုးသွားပြီ။ ကျောက်တုံးလိုပဲ ရေနက်ထဲ စုံးစုံးမြုပ်သွားပြီ။ အို ယေဟောဝါ၊ ညာလက်တော်ဟာ တန်ခိုးကြီးလှတယ်။ အို ယေဟောဝါ၊ ညာလက်တော်ဟာ ရန်သူတွေကို ချေမှုန်းနိုင်တယ်။ ရန်သူတွေကို ကြီးမားလှတဲ့ ဘုန်းတန်ခိုးနဲ့ လှဲချပစ်တယ်။ ကောက်ရိုးတွေကို လောင်သလို ဒေါသမီးနဲ့ လောင်ကျွမ်းပစ်တယ်။ ကိုယ်တော် အသက်ရှူလိုက်တဲ့အခါ ရေတွေ စုဝေးသွားတယ်။ ဆက်မစီးတော့ဘဲ တန့်နေတယ်။ ဟုန်းဟုန်းထတဲ့ရေဟာ ပင်လယ်အလယ်မှာ ခဲသွားတယ်။ ရန်သူက ငါအမီလိုက်ဖမ်းမယ်။ တိုက်ရာပါဥစ္စာတွေကို ငါစိတ်ကြိုက်ခွဲဝေမယ်။ ဓားကို ဆွဲထုတ်ပြီး နှိမ်နင်းမယ် လို့ပြောတယ်။ ကိုယ်တော် လေမှုတ်လိုက်တဲ့အခါ ရန်သူတွေကို ပင်လယ်ရေ လွှမ်းသွားတယ်။ လှိုင်းလုံးကြီးတွေအောက်မှာ ခဲသတ္တုလို နစ်မြုပ်သွားတယ်။ အို ယေဟောဝါ၊ ကိုယ်တော့်လို ဘုရားမျိုး ဘယ်မှာရှိသလဲ။ ကိုယ်တော့်လို သန့်ရှင်းမြင့်မြတ်တဲ့ဘုရားမျိုး ဘယ်မှာရှိသလဲ။ ကြောက်ရွံ့ရိုသေထိုက်ပြီး ချီးမွမ်းထိုက်တဲ့အရှင်၊ အံ့ဖွယ်အမှုတွေလုပ်တဲ့အရှင်ပါပဲ။ ညာလက်တော် ဆန့်တဲ့အခါ ရန်သူတွေကို မြေမျိုသွားတယ်။ ကယ်နုတ်ခဲ့တဲ့လူမျိုးကို ခိုင်မြဲတဲ့မေတ္တာနဲ့ ခေါ်ဆောင်ပြီး သန့်ရှင်းရာအရပ်ဆီ အစွမ်း ခွန်အားနဲ့ ပို့ဆောင်ပေးမယ်။ ဒါကိုကြားတဲ့အခါ လူမျိုးတွေ တုန်လှုပ်သွားမယ်။ ဖိလိတိပြည်သားတွေ မချိမဆံ့ခံစားရမယ်။ ဧဒုံစော်ဘွားတွေ ထိတ်လန့်သွားမယ်။ မောဘဘုရင်တွေ ချောက်ချားနေမယ်။ ခါနန်ပြည်သားတွေ အားလျော့ကုန်မယ်။ ရန်သူတွေ ကြောက်ရွံ့ထိတ်လန့်နေကြမယ်။ အို ယေဟောဝါ၊ လူမျိုးတော် ဖြတ်သွားတဲ့အခါ၊ ကိုယ်တော်ပိုင်တဲ့လူမျိုး ဖြတ်သွားတဲ့အခါ အားကြီးတဲ့လက်ရုံးတော်ကြောင့် ကျောက်တုံးလို မလှုပ်မယှက် ဖြစ်ကုန်မယ်။ အို ယေဟောဝါ၊ ကိုယ်တော်က လူမျိုးတော်ကို ခေါ်လာပြီး စံမြန်းရာတောင်ပေါ်မှာ နေရာချပေးမယ်။ အို ယေဟောဝါ၊ ကိုယ်တိုင်တည်တဲ့ သန့်ရှင်းရာဌာနတော်မှာ နေရာချပေးမယ်။ ယေဟောဝါက ဘုရင်အဖြစ် အစဉ်ထာဝရ စိုးစံလိမ့်မယ်။ ဖာရောရဲ့မြင်းတွေ၊ စစ်မြင်းရထားတွေ၊ မြင်းစီးသူရဲတွေ ပင်လယ်ထဲ လိုက်ဝင်သွားတဲ့အခါ ယေဟောဝါက ပင်လယ်ရေကို ပြန်စီးလာစေတယ်။ အစ္စရေးတွေကတော့ ပင်လယ်အလယ် ခြောက်သွေ့တဲ့မြေမှာ ဖြတ်လျှောက်ကြတယ်။ အာရုန်ရဲ့အစ်မ ပရောဖက်မ မိရိအံက ချူတပ်ဗုံတီးတော့ မိန်းမတွေလည်း ချူတပ်ဗုံတီးပြီး ကခုန်ကြတယ်။ မိရိအံက ယောက်ျားတွေဆိုတဲ့သီချင်းကို ထပ်ကျော့ပြီး၊ ယေဟောဝါကို ချီးမွမ်းသီချင်းဆိုကြ။ ကိုယ်တော် အကြီးအကျယ် အောင်ပွဲခံပြီ။ မြင်းနဲ့ မြင်းစီးသူရဲကို ပင်လယ်ထဲ ချပစ်ပြီ၊ လို့ဆိုတယ်။ နောက်တော့ မောရှေဟာ အစ္စရေးတွေကို ပင်လယ်နီကနေ ခေါ်ထုတ်လာပြီး ရှုရတောကို ထွက်သွားတယ်။ တောထဲမှာ သုံးရက်ကြာ ခရီးနှင်ပေမဲ့ ရေမတွေ့ရသေးဘူး။ မာရ အရပ်ကို ရောက်လာတဲ့အခါ အဲဒီအရပ်ကရေဟာ ခါးလို့ မသောက်နိုင်ကြဘူး။ ဒါကြောင့် အဲဒီအရပ်ကို မာရလို့ နာမည်ပေးတယ်။ လူတွေက မောရှေကို အပြစ်တင်ပြီး အခု၊ ကျုပ်တို့ ဘာသောက်ရမှာတုံး လို့ညည်းညူကြတယ်။ မောရှေလည်း ယေဟောဝါဆီမှာ အကူအညီတောင်းတဲ့အခါ ယေဟောဝါက အပင်တစ်ပင် ညွှန်ပြတယ်။ အဲဒီအပင်ကို ရေထဲပစ်ချလိုက်တော့ ရေချိုဖြစ်သွားတယ်။ ဘုရားသခင်က သူတို့နာခံမှုရှိမရှိ စမ်းသပ်ဖို့ အဲဒီဖြစ်ရပ်ကို အခြေခံပြီး နောက်နောင်လိုက်နာရမယ့် စည်းမျဉ်းတစ်ခု သတ်မှတ်ပေးတယ်။ ပြီးတော့ ငါယေဟောဝါဟာ မင်းတို့ကို ကုသပေးတဲ့အရှင်ပဲ။ မင်းတို့ရဲ့ဘုရားသခင် ယေဟောဝါရဲ့စကားကို မြေဝယ်မကျ နားထောင်မယ်၊ မှန်တာကိုလုပ်မယ်၊ ငါ့ပညတ်တွေကို အာရုံစိုက် နားထောင်မယ်၊ စည်းမျဉ်းတွေကို လိုက်နာမယ်ဆိုရင် အီဂျစ်တွေအပေါ် ကျရောက်စေခဲ့တဲ့ ကပ်ရောဂါတစ်ခုမှ မင်းတို့အပေါ် ကျရောက်စေမှာ မဟုတ်ဘူး ဆိုပြီးမိန့်ဆိုတယ်။ အဲဒီနောက် ရေတွင်း ၁၂ တွင်းနဲ့ စွန်ပလွံပင် ၇၀ ရှိတဲ့ ဧလိမ်အရပ်ကို ရောက်လာတယ်။ အဲဒီမှာ သူတို့ စခန်းချကြတယ်။,2,Ex,15,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/15/
audio/nwt_02_Ex_BU_16.mp3,အခန်းကြီး (၁၆) အစ္စရေးအားလုံး ဧလိမ်အရပ်ကနေ ထွက်ခွာသွားကြတယ်။ အီဂျစ်ပြည်ကနေ ထွက်လာပြီးနောက် ဒုတိယလ၊ ၁၅ ရက်နေ့မှာ ဧလိမ်အရပ်နဲ့ ဆိုင်းနိုင်းတောကန္တာရကြား သိန်တောကန္တာရကို ရောက်လာတယ်။ အဲဒီတောကန္တာရမှာ အစ္စရေးတွေက မောရှေနဲ့ အာရုန်ကို ပြစ်တင်ညည်းညူကြတယ်။ အီဂျစ်ပြည်မှာ ယေဟောဝါဘုရားရဲ့ လက်ချက်နဲ့ သေခဲ့ရင်တောင် ကောင်းဦးမယ်။ အဲဒီတုန်းက အသားအိုးနား ထိုင်ပြီး အသားနဲ့မုန့်တွေ အဝစားရသေးတယ်။ အခုတော့ ခင်ဗျားတို့ခေါ်လာလို့ ဒီလူတစ်စုလုံး တောထဲမှာ ငတ်ပြတ်ပြီးသေတော့မယ် လို့မကျေမနပ် ပြောနေကြတယ်။ အဲဒီအခါ ယေဟောဝါက အခု၊ ကောင်းကင်ကနေ မုန့်ချပေးမယ်။ လူတိုင်း တစ်နေ့စာ စားနိုင်သလောက် ကောက်ရမယ်။ ငါ့ပညတ်အတိုင်း လိုက်မလိုက် ဒီနည်းနဲ့ သူတို့ကို ငါစမ်းသပ်မယ်။ ခြောက်ရက်မြောက်နေ့မှာတော့ ခါတိုင်းနေ့တွေထက် မုန့်ကို နှစ်ဆပိုကောက်ပြီး ပြင်ဆင်ရမယ် လို့မောရှေကို ပြောတယ်။ မောရှေနဲ့ အာရုန်က အီဂျစ်ပြည်ကနေ ခင်ဗျားတို့ကို ခေါ်ထုတ်လာတဲ့အရှင်ဟာ ယေဟောဝါပဲဆိုတာ ညဦးပိုင်းကျရင် သိရလိမ့်မယ်။ မနက်ကျရင်လည်း ယေဟောဝါဘုရားရဲ့ ဘုန်းအသရေကို မြင်ရမယ်။ ခင်ဗျားတို့ ပြစ်တင်ညည်းညူနေတာကို ယေဟောဝါကြားတယ်။ ကျွန်တော်တို့ကို ပြစ်တင်ညည်းညူနေရအောင် ကျွန်တော်တို့က ဘယ်သူတွေမို့လို့လဲ ဆိုပြီး အစ္စရေးတွေကို ပြောတယ်။ ပြီးတော့ မောရှေက ညဦးပိုင်းအတွက် အသား၊ မနက်ပိုင်းအတွက် မုန့်ကို အဝစားဖို့ ယေဟောဝါ ပေးမယ်။ ခင်ဗျားတို့ရဲ့ ပြစ်တင်ညည်းညူသံကို ယေဟောဝါကြားပြီ။ ကျွန်တော်တို့က ဘယ်သူတွေမို့လို့လဲ။ တကယ်တော့ ခင်ဗျားတို့က ကျွန်တော်တို့ကို မဟုတ်ဘဲ ယေဟောဝါကို ပြစ်တင်ညည်းညူနေကြတာ လို့ဆက်ပြောတယ်။ မောရှေက ယေဟောဝါဘုရားရှေ့ လာကြ။ ခင်ဗျားတို့ညည်းညူတာကို ကိုယ်တော်ကြားပြီ ဆိုပြီး အစ္စရေးလူတွေကို ပြောလိုက်ပါ လို့ အာရုန်ကို ပြောတယ်။ အာရုန်က အစ္စရေးလူတွေကို ပြောပြီးတာနဲ့ တောကန္တာရဘက်ကို သူတို့လှမ်းကြည့်တဲ့အခါ ယေဟောဝါရဲ့ဘုန်းအသရေ မိုးတိမ်မှာ ထင်ရှားတာကို တွေ့လိုက်ရတယ်။ ယေဟောဝါက မောရှေကို၊ အစ္စရေးတွေ ညည်းညူတာကို ငါကြားပြီ။ သူတို့ကို ပြောလိုက် နေဝင်ချိန်မှာ မင်းတို့ အသားစားရမယ်။ မနက်ကျရင်လည်း မုန့်အဝစားရမယ်။ ငါဟာ မင်းတို့ရဲ့ဘုရား ယေဟောဝါပဲဆိုတာ သိစေရမယ် လို့ပြောတယ်။ ညဦးပိုင်းမှာ ငုံးတွေရောက်လာလိုက်တာ စခန်းတစ်ခုလုံး ပြည့်သွားတယ်။ မိုးလင်းတော့ စခန်းပတ်လည်မှာ နှင်းတွေဖုံးနေတယ်။ နှင်းတွေ အငွေ့ပြန်သွားတဲ့အခါ မြေပြင်ပေါ်မှာ နှင်းပွင့်လို မွမွလေးဖြစ်နေတဲ့ အစေ့လေးတွေ ကျန်ခဲ့တယ်။ ဒါကို အစ္စရေးတွေ မြင်တဲ့အခါ ဘာမှန်းမသိတော့ ဘာတွေလဲ လို့ အချင်းချင်း မေးကြတယ်။ မောရှေက ခင်ဗျားတို့စားဖို့ ယေဟောဝါဘုရားပေးတဲ့ မုန့်ပဲ။ လူတိုင်း စားနိုင်သလောက် ကောက်ကြ။ တဲမှာနေတဲ့ လူဦးရေအလိုက် တစ်ယောက်ကို တစ်ဩမဲ စီ ကောက်ကြ လို့ ယေဟောဝါမိန့်မှာတယ် ဆိုပြီး ပြောတယ်။ အစ္စရေးတွေလည်း မှာတဲ့အတိုင်း လုပ်ကြတယ်။ များများကောက်တဲ့သူလည်း ရှိတယ်။ နည်းနည်းကောက်တဲ့သူလည်း ရှိတယ်။ ဩမဲတောင်းနဲ့ ခြင်တွယ်ပြီး ယူတဲ့အခါ များများကောက်တဲ့သူလည်း မပို၊ နည်းနည်းကောက်တဲ့သူလည်း မလိုအောင် ရကြတယ်။ လူတိုင်း စားနိုင်သလောက် ကောက်ကြတယ်။ မောရှေက မုန့်ကို မနက်အထိ မချန်ထားနဲ့ လို့ပြောတယ်။ ဒါပေမဲ့ တချို့က နားမထောင်ဘဲ မနက်အထိ ချန်ထားတဲ့အခါ ပိုးထိုးပြီး ပုပ်စော်နံလာတယ်။ ဒါကြောင့် မောရှေ အရမ်းစိတ်ဆိုးတယ်။ မနက်တိုင်း စားနိုင်သလောက် ကောက်ကြတယ်။ နေပြင်းလာတဲ့အခါ မုန့်အရည်ပျော်သွားတယ်။ ခြောက်ရက်မြောက်နေ့မှာ ခါတိုင်းထက် နှစ်ဆ၊ တစ်ယောက်ကို နှစ်ဩမဲစီ ကောက်ကြတယ်။ ဒီအကြောင်းကို အစ္စရေးခေါင်းဆောင်တွေ လာပြောပြတဲ့အခါ၊ မောရှေက ယေဟောဝါဘုရား ပြောတယ် မနက်ဖြန်ဟာ ယေဟောဝါအတွက် မြင့်မြတ်တဲ့ဥပုသ်နေ့၊ လုံးဝအနားယူရမယ့်နေ့ပဲ။ ဒီတော့ မုန့်ကို ဖုတ်ချင်ရင် ဖုတ်ကြ။ ပြုတ်ချင်ရင် ပြုတ်ကြ။ ကျန်တာကို မနက်အထိ သိမ်းထားကြ လို့ပြောတယ်။ လူတွေက မောရှေပြောတဲ့အတိုင်း မနက်အထိ မုန့်ကိုသိမ်းထားတဲ့အခါ ပုပ်စော်မနံဘူး၊ ပိုးလည်း မထိုးဘူး။ မောရှေက ဒီနေ့ဟာ ယေဟောဝါဘုရားအတွက် ဥပုသ်နေ့ဖြစ်လို့ ကျန်တဲ့မုန့်ကို ဒီနေ့ စားကြ။ မြေပြင်ပေါ်မှာ မုန့်ကို တွေ့မှာမဟုတ်ဘူး။ ခြောက်ရက်ပတ်လုံး မုန့်ကို ကောက်ရမယ်။ ခုနစ်ရက်မြောက်နေ့ဟာ ဥပုသ်နေ့ဆိုတော့ ဘာမှတွေ့မှာ မဟုတ်ဘူး လို့ပြောတယ်။ တချို့က ခုနစ်ရက်မြောက်နေ့မှာ မုန့်ကောက်ဖို့ ထွက်သွားပေမဲ့ ဘာမှ မတွေ့ကြဘူး။ ဒါကြောင့် ယေဟောဝါက မောရှေကို ငါ့ပညတ်တွေ၊ ဥပဒေတွေကို ဘယ်အချိန်အထိ မလိုက်နာဘဲ နေကြမှာလဲ။ ယေဟောဝါက မင်းတို့အတွက် ဥပုသ်နေ့ပေးထားတယ်ဆိုတာ သတိရပါဦး။ ဒါကြောင့် ခြောက်ရက်မြောက်နေ့မှာ မုန့်ကို နှစ်ရက်စာ ပေးထားတာပေါ့။ ခုနစ်ရက်မြောက်နေ့မှာ လူတိုင်း ကိုယ့်နေရာမှာပဲ နေကြ။ ဘယ်မှ မသွားကြနဲ့ လို့ပြောတယ်။ လူတွေလည်း ခုနစ်ရက်မြောက်နေ့မှာ အနားယူကြတယ်။ အစ္စရေးတွေက အဲဒီမုန့်ကို မန္နမုန့် လို့ခေါ်ကြတယ်။ နံနံစေ့လို အဖြူရောင်သန်းပြီး ပျားရည်နဲ့လုပ်တဲ့ မုန့်ပြားလို အရသာမျိုးရှိတယ်။ မင်းတို့ကို အီဂျစ်ပြည်ကနေ ခေါ်ထုတ်လာတုန်းက တောကန္တာရမှာ ငါကျွေးတဲ့မုန့်ကို လူမျိုးအစဉ်အဆက် မြင်ဖူးတယ်ရှိအောင် မုန့်တစ်ဩမဲစာ သိမ်းထားပါ လို့ယေဟောဝါဘုရား မိန့်မှာတယ် ဆိုပြီး မောရှေပြောတယ်။ ဒါနဲ့ မောရှေက အိုးထဲမှာ မန္နမုန့် တစ်ဩမဲထည့်ပြီး ယေဟောဝါရှေ့မှာ ထားပါ။ ဒါကို လူမျိုးအစဉ်အဆက် သိမ်းထားရမယ် လို့အာရုန်ကို ပြောတယ်။ အာရုန်လည်း မောရှေကို ယေဟောဝါ မိန့်မှာတဲ့အတိုင်း အဲဒီအိုးကို သက်သေခံချက်သေတ္တာရှေ့မှာ ချထားတယ်။ အစ္စရေးတွေဟာ လူသူနေထိုင်တဲ့ပြည်ကို မရောက်မချင်း နှစ်ပေါင်း ၄၀ လုံးလုံး မန္နမုန့် စားကြတယ်။ ခါနန်ပြည်နယ်စပ်ကို ရောက်တဲ့အထိ စားခဲ့ရတယ်။ တစ်ဩမဲက တစ်ဧဖာရဲ့ ဆယ်ပုံတစ်ပုံရှိတယ်။,2,Ex,16,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/16/
audio/nwt_02_Ex_BU_17.mp3,"အခန်းကြီး (၁၇) အစ္စရေးတွေဟာ ယေဟောဝါရဲ့အမိန့်အတိုင်း သိန်တောကန္တာရကနေ ထွက်ခွာပြီး တစ်နေရာပြီး တစ်နေရာ ခရီးဆက်ကြတယ်။ ဒီလိုနဲ့ ရေဖိဒိမ်အရပ်မှာ စခန်းချတယ်။ အဲဒီမှာ သောက်စရာရေ မရှိဘူး။ လူတွေက သောက်စရာရေ ပေးပါ ဆိုပြီး မောရှေကို ရန်ရှာတယ်။ မောရှေက ကျွန်တော့်ကို ဘာလို့ ရန်ရှာနေကြတာလဲ။ ယေဟောဝါဘုရားကို ဘာလို့ စမ်းသပ်နေကြတာလဲ လို့ပြောတယ်။ ဒါပေမဲ့ လူတွေက ရေငတ်လွန်းလို့ ကျုပ်တို့ရော၊ သားသမီးတွေ၊ တိရစ္ဆာန်တွေပါ ရေငတ်ပြီးသေအောင် အီဂျစ်ပြည်ကနေ ဘာလို့ ခေါ်ထုတ်လာတာလဲ ဆိုပြီး မောရှေကို ပြစ်တင်ညည်းညူနေတော့တယ်။ မောရှေက ဒီလူတွေကို ဘယ်လိုလုပ်ရမလဲ။ ကျွန်တော့်ကို ကျောက်ခဲနဲ့ ပေါက်တော့မှာပဲ ဆိုပြီး ယေဟောဝါကို အကူအညီတောင်းတယ်။ ယေဟောဝါက မောရှေကို အစ္စရေးအကြီးအကဲတချို့ကို ခေါ်ပြီး လူတွေရှေ့ကနေ သွားပါ။ နိုင်းမြစ်ကို ရိုက်ခဲ့တဲ့ တောင်ဝှေးကိုလည်း ကိုင်သွားပါ။ ဟောရပ်အရပ်က ကျောက်ဆောင်ပေါ်မှာ ငါရပ်နေမယ်။ ကျောက်ဆောင်ကို ရိုက်လိုက်။ ရေထွက်လာပြီး လူတွေသောက်ကြလိမ့်မယ် လို့ပြောတယ်။ မောရှေလည်း မှာထားတဲ့အတိုင်း အစ္စရေးအကြီးအကဲတွေရှေ့မှာ လုပ်တယ်။ အစ္စရေးတွေ မောရှေကို ရန်ရှာတဲ့အတွက်၊ ငါတို့နဲ့အတူ ယေဟောဝါရှိသလား မရှိဘူးလား ဆိုပြီး ယေဟောဝါကို အကဲစမ်းတဲ့အတွက် အဲဒီအရပ်ကို မာဆာ နဲ့ မေရိဘ လို့နာမည်ပေးတယ်။ ရေဖိဒိမ်အရပ်မှာ အစ္စရေးတွေ စခန်းချနေတုန်း အာမလက်လူတွေ လာတိုက်ခိုက်တယ်။ မောရှေက ယောရှုကို ယောက်ျားတချို့ ရွေးပြီး အာမလက်လူတွေကို ထွက်တိုက်ပါ။ မနက်ဖြန်ကျရင် စစ်မှန်တဲ့ဘုရားသခင်ရဲ့ တောင်ဝှေးကို ကိုင်ပြီး တောင်ထိပ်မှာ ကျွန်တော်ရပ်နေမယ် လို့ပြောတယ်။ ယောရှုလည်း မောရှေ မှာထားတဲ့အတိုင်း လိုက်နာပြီး အာမလက်လူတွေကို တိုက်ခိုက်တယ်။ မောရှေ၊ အာရုန်၊ ဟုရတို့ကတော့ တောင်ထိပ်ကို တက်သွားကြတယ်။ မောရှေက လက်ကိုဆန့်ထားရင် အစ္စရေးတွေ အနိုင်ရပြီး လက်ကို ချလိုက်ရင် အာမလက်လူတွေ အနိုင်ရတယ်။ မောရှေ လက်ညောင်းလာတဲ့အခါ အာရုန်နဲ့ဟုရက ကျောက်တုံးပေါ် ထိုင်ခိုင်းပြီး လက်ကို တစ်ဖက်စီ မ,ထားပေးတဲ့အတွက် မောရှေက နေဝင်ချိန်အထိ လက်ကို ဆန့်ထားနိုင်တယ်။ ယောရှုလည်း အာမလက်လူတွေနဲ့ အပေါင်းပါတွေကို ဓားနဲ့ ချေမှုန်းနိုင်ခဲ့တယ်။ ယေဟောဝါက ဒီအကြောင်းကို အမှတ်တရဖြစ်အောင် မှတ်တမ်းတင်ထားပါ။ အာမလက်လူတွေကို မြေကြီးပေါ်ကနေ ငါအစတုံးဖျက်ဆီးမယ်။ သူတို့ကို အမှတ်ရကြတော့မှာ မဟုတ်ဘူး လို့ယောရှုကို ပြောလိုက်ပါ ဆိုပြီး မောရှေကို ပြောတယ်။ အဲဒီနောက် မောရှေက ပူဇော်ရာပလ္လင်တည်ပြီး ယေဟောဝါနိသိ လို့နာမည်ပေးလိုက်တယ်။ ပြီးတော့ အာမလက်တွေက ယေဟောဝါရဲ့ ပလ္လင်ကို ရန်မူတဲ့အတွက် သူတို့ရဲ့လူမျိုးအဆက်ဆက်ကို ယေဟောဝါ တိုက်ခိုက်မယ် ဆိုပြီး ပြောတယ်။",2,Ex,17,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/17/
audio/nwt_02_Ex_BU_18.mp3,အခန်းကြီး (၁၈) ယေဟောဝါဘုရားသခင်က အစ္စရေးတွေကို အီဂျစ်ပြည်ကနေ ဘယ်လို ခေါ်ထုတ်ခဲ့တယ်၊ အစ္စရေးလူမျိုးနဲ့ မောရှေအတွက် ဘာတွေ လုပ်ပေးခဲ့တယ်ဆိုတာကို မောရှေရဲ့ ယောက္ခမ မိဒျန်လူမျိုး ပုရောဟိတ်ယေသရော ကြားတဲ့အခါ၊ အိမ်ပြန်ရောက်နေတဲ့ မောရှေရဲ့ဇနီး ဇိပေါရကို ခေါ်လာတယ်။ ဇိပေါရရဲ့ သားနှစ်ယောက်ကိုလည်း ခေါ်လာတယ်။ မောရှေက တိုင်းတစ်ပါးမှာ ငါဧည့်သည်ဖြစ်ပြီ ဆိုပြီး သားတစ်ယောက်ကို ဂေရရှုံ လို့နာမည်ပေးခဲ့တယ်။ နောက်တစ်ယောက်ကိုတော့ ငါ့အဖေကိုးကွယ်တဲ့ ဘုရားသခင်က ငါ့ကို ကူညီခဲ့တယ်။ ဖာရောရဲ့ ဓားဘေးကနေ ကယ်တင်ခဲ့တယ် ဆိုပြီး ဧလျာဇာ လို့နာမည်ပေးခဲ့တယ်။ ယောက္ခမ ယေသရောနဲ့ မောရှေရဲ့ သားမယားတွေဟာ တောကန္တာရထဲက စစ်မှန်တဲ့ဘုရားသခင့်တောင်မှာ စခန်းချနေတဲ့ မောရှေဆီ လိုက်လာကြတယ်။ ပြီးတော့ ယောက္ခမက မင်းရဲ့သားမယားတွေနဲ့အတူ ရောက်လာပြီ လို့မောရှေဆီ စကားပါးလိုက်တယ်။ မောရှေလည်း ယောက္ခမကို ချက်ချင်း ထွက်ကြိုပြီး ဦးညွှတ်နမ်းရှုပ်တယ်။ သာကြောင်းမာကြောင်း နှုတ်ဆက်မေးမြန်းပြီးနောက် တဲထဲဝင်ကြတယ်။ ယေဟောဝါက အစ္စရေးတွေအတွက် ဖာရောမင်းနဲ့အီဂျစ်ပြည်ကို ဘာလုပ်ခဲ့တယ်၊ လမ်းမှာ အခက်အခဲတွေကြုံရပေမဲ့ ယေဟောဝါ ဘယ်လိုကယ်တင်ခဲ့တယ်ဆိုတာ ယောက္ခမကို မောရှေပြန်ပြောပြတယ်။ ယေဟောဝါက အစ္စရေးတွေကို အီဂျစ်တွေရဲ့လက်ကနေ ကယ်တင်ပြီး ကောင်းမှုပြုခဲ့တဲ့အကြောင်း ယေသရောကြားတော့ ဝမ်းသာသွားတယ်။ ဒါကြောင့် ယေသရောက မင်းတို့ကို အီဂျစ်တွေနဲ့ ဖာရောမင်းရဲ့လက်ထဲကနေ ကယ်နုတ်တဲ့အရှင်၊ အီဂျစ်တွေရဲ့ အချုပ်အနှောင်ကနေ ကယ်တင်တဲ့အရှင် ယေဟောဝါကို ချီးမွမ်းကြ။ ယေဟောဝါဘုရားက လူမျိုးတော်ကို အနိုင်ကျင့်တဲ့သူတွေကို ဒဏ်ခတ်တဲ့အတွက် ဘုရားတွေထဲမှာ အကြီးမြတ်ဆုံးဖြစ်မှန်း ငါသိပြီ လို့ပြောတယ်။ အဲဒီနောက် မောရှေရဲ့ယောက္ခမ ယေသရောက ဘုရားသခင်အတွက် မီးရှို့ရာအလှူတွေ၊ ပူဇော်သက္ကာတွေ ယူလာတယ်။ အာရုန်နဲ့ အစ္စရေးအကြီးအကဲတွေလည်း ယေသရောနဲ့အတူ စားသောက်ဖို့ ဘုရားသခင်ရှေ့ ရောက်လာကြတယ်။ နောက်တစ်နေ့မှာ မောရှေက လူတွေရဲ့အမှုအခင်းကို ဖြေရှင်းပေးဖို့ ခါတိုင်းလိုပဲ ထိုင်တယ်။ လူတွေလည်း မောရှေဆီ လာပြီး မနက်ကနေ ညနေအထိ ရပ်စောင့်နေကြတယ်။ လူတွေအတွက် မောရှေလုပ်ပေးနေတာကို ယေသရောမြင်တဲ့အခါ မင်းတစ်ယောက်တည်း ဒီမှာထိုင်ပြီး ဘာတွေလုပ်ပေးနေတာလဲ။ မင်းကို လူတွေ တစ်နေကုန် ရပ်စောင့်နေရပါလား လို့မေးတယ်။ မောရှေက လူတွေ ဘုရားသခင်ကို မေးမြန်းချင်လို့ ကျွန်တော့်ဆီ လာကြတာ။ အမှုအခင်းဖြစ်ရင် ကျွန်တော့်ဆီ လာကြတယ်။ ကျွန်တော်က နှစ်ဦးနှစ်ဖက်ကို ဖြေရှင်းပေးရတယ်။ ဘုရားသခင့်ဆုံးဖြတ်ချက်တွေနဲ့ ပညတ်တွေအကြောင်း သူတို့ကို အသိပေးရတယ် လို့ဖြေတယ်။ အဲဒီအခါ ယေသရောက မင်းလုပ်ပုံက မဟုတ်သေးပါဘူး။ မင်းရော၊ ဒီလူတွေရော ပင်ပန်းကုန်မှာပေါ့။ ဒီအလုပ်ဟာ တာဝန်ကြီးလွန်းတော့ တစ်ယောက်တည်း ဒိုင်ခံလုပ်နိုင်မှာ မဟုတ်ဘူး။ ဒီတော့ နားထောင်။ ငါအကြံပေးမယ်။ ဘုရားသခင်လည်း မင်းနဲ့အတူရှိမှာပါ။ မင်းက လူတွေရဲ့ကိုယ်စား ဘုရားသခင်ဆီ အမှုအခင်းတွေ တင်ပြပေးလိုက်။ သူတို့ကို စည်းမျဉ်းနဲ့ပညတ်တွေ သွန်သင်ပေးပြီး လိုက်နာသင့်တာတွေ၊ လုပ်သင့်လုပ်ထိုက်တာတွေ အသိပေးလိုက်ပေါ့။ ပြီးတော့ အမျိုးသားတွေထဲကနေ အရည်အချင်းရှိသူ၊ ဘုရားသခင်ကို ကြောက်ရွံ့ရိုသေသူ၊ ယုံကြည်စိတ်ချရသူ၊ မတရား အမြတ်မထုတ်တဲ့သူတွေကို ရွေးချယ်ပြီး တစ်ထောင်အုပ်၊ တစ်ရာအုပ်၊ ငါးဆယ်အုပ်၊ တစ်ဆယ်အုပ်ဆိုပြီး ခန့်လိုက်ရင် ကောင်းမယ်။ သူတို့က လူတွေရဲ့အမှုအခင်းတွေကို ဆုံးဖြတ်ပေးပါစေ။ ကြီးတဲ့အမှုဆိုရင် မင်းဆီ တင်ပြပြီး ငယ်တဲ့အမှုဆိုရင်တော့ ကိုယ်တိုင်ဆုံးဖြတ်ပေးပါစေ။ အဲဒီလို သူတို့ တာဝန်ခွဲဝေယူမယ်ဆိုရင် မင်းသက်သာတာပေါ့။ ဘုရားသခင် မိန့်မှာတယ်လို့ သဘောထားပြီး အဲဒီလိုလုပ်မယ်ဆိုရင် မင်းဝန်ပိတော့မှာ မဟုတ်ဘူး။ လူတွေလည်း ကျေကျေနပ်နပ်နဲ့ အိမ်ပြန်သွားကြလိမ့်မယ် လို့အကြံပေးတယ်။ မောရှေလည်း ယောက္ခမပြောတာကို နားထောင်ပြီး အကြံပေးတဲ့အတိုင်း ချက်ချင်းလုပ်တယ်။ အစ္စရေးလူတွေထဲက အရည်အချင်းရှိသူတွေကို ရွေးချယ်ပြီး တစ်ထောင်အုပ်၊ တစ်ရာအုပ်၊ ငါးဆယ်အုပ်၊ တစ်ဆယ်အုပ်ဆိုပြီး ခန့်လိုက်တယ်။ သူတို့က လူတွေရဲ့အမှုအခင်းတွေကို ဆုံးဖြတ်ပေးတယ်။ ကြီးတဲ့အမှုဆိုရင် မောရှေဆီ တင်ပြပြီး ငယ်တဲ့အမှုတွေကိုတော့ ကိုယ်တိုင် ဆုံးဖြတ်ပေးတယ်။ အဲဒီနောက် မောရှေ လိုက်ပို့တော့ ယောက္ခမလည်း နေရပ်ကို ပြန်သွားတယ်။,2,Ex,18,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/18/
audio/nwt_02_Ex_BU_19.mp3,အခန်းကြီး (၁၉) အစ္စရေးတွေက အီဂျစ်ပြည်ကနေ ထွက်လာပြီးနောက် တတိယလ၊ အဲဒီနေ့မှာပဲ ဆိုင်းနိုင်းတောကန္တာရကို ရောက်လာတယ်။ ရေဖိဒိမ်အရပ်ကနေ ဆိုင်းနိုင်းတောကန္တာရကို ရောက်လာတော့ ဆိုင်းနိုင်းတောင်ရှေ့မှာ စခန်းချကြတယ်။ မောရှေလည်း စစ်မှန်တဲ့ဘုရားသခင်နဲ့တွေ့ဆုံဖို့ တောင်ပေါ်တက်သွားတယ်။ တောင်ပေါ်မှာ ယေဟောဝါက သူ့ကို ခေါ်ပြီး ယာကုပ်အမျိုး၊ အစ္စရေးတွေကို ပြောပြပါ။ မင်းတို့ကို လင်းယုန်လို တောင်ပံတွေနဲ့ ငါဘယ်လိုသယ်ဆောင်ခဲ့တယ်၊ အီဂျစ်လူမျိုးကို ဘာလုပ်ခဲ့တယ်ဆိုတာ မင်းတို့ကိုယ်တိုင် မြင်ခဲ့ကြပြီ။ မြေတစ်ပြင်လုံးကို ငါပိုင်တယ်။ ဒါကြောင့် ငါ့စကားကို မြေဝယ်မကျ နာခံပါ။ မင်းတို့နဲ့ငါဖွဲ့မယ့် ပဋိညာဉ်ကို စောင့်ထိန်းပါ။ ဒါဆိုရင် မင်းတို့ဟာ လူမျိုးအားလုံးထဲမှာ ငါတန်ဖိုးအထားရဆုံးလူမျိုး ဖြစ်လာမယ်။ သန့်ရှင်းတဲ့လူမျိုး၊ ပုရောဟိတ်အုပ်ချုပ်တဲ့နိုင်ငံ ဖြစ်လာမယ် ဆိုပြီးပြောတယ်။ မောရှေပြန်လာတော့ အကြီးအကဲတွေကို ခေါ်ပြီး ယေဟောဝါ မိန့်မှာသမျှကို ပြန်ပြောပြတယ်။ လူအားလုံးက ယေဟောဝါဘုရား မိန့်မှာသမျှကို လိုက်နာပါ့မယ် ဆိုပြီး တညီတညွတ်တည်း ပြောကြတယ်။ မောရှေလည်း ချက်ချင်းပဲ သူတို့ပြောတာကို ယေဟောဝါဆီ ပြန်ပြောပြတယ်။ ယေဟောဝါက မင်းကို ငါစကားပြောတဲ့အခါ လူတွေကြားနိုင်ဖို့၊ မင်းကို သူတို့ အမြဲယုံကြည်နိုင်ဖို့ တိမ်ထုကြီးနဲ့ ငါဆင်းလာမယ် ဆိုပြီး မောရှေကို ပြောတယ်။ မောရှေလည်း လူတွေပြောတာကို ယေဟောဝါဆီ ပြန်ပြောပြတယ်။ ယေဟောဝါက ဒီနေ့နဲ့ မနက်ဖြန် လူတွေကို သန့်စင်အောင် လုပ်ခိုင်းပါ။ အဝတ်တွေ လျှော်ဖွပ်ခိုင်းပါ။ သုံးရက်မြောက်နေ့အတွက် သူတို့ အသင့်ဖြစ်နေရမယ်။ ယေဟောဝါက သုံးရက်မြောက်နေ့ကျရင် လူအားလုံးရှေ့မှာ ဆိုင်းနိုင်းတောင်ပေါ်ကို ဆင်းလာမယ်။ တောင်ခြေပတ်လည်ကို စည်းတားထားပါ။ ပြီးတော့ တောင်ပေါ် မတက်ကြနဲ့။ တောင်ခြေနားကိုလည်း မကပ်ကြနဲ့။ တောင်အနားလာသူတိုင်း သေဒဏ်ခံရမယ်။ သူ့ကို ဘယ်သူမှ မထိနဲ့။ ကျောက်ခဲနဲ့ ပေါက်သတ်ရမယ် ဒါမှမဟုတ် မြားနဲ့ ပစ်သတ်ရမယ်။ တိရစ္ဆာန်ဖြစ်စေ၊ လူဖြစ်စေ အနားလာရင် သေဒဏ်ခံရမယ် လို့လူတွေကိုပြောပါ။ သိုးချိုတံပိုး မှုတ်သံကြားရင်တော့ တောင်နားကို လာလို့ရတယ် လို့ မောရှေကို မိန့်မှာတယ်။ မောရှေက တောင်ပေါ်က ဆင်းလာပြီး လူတွေကို သန့်စင်အောင် လုပ်ခိုင်းတယ်။ လူတွေလည်း အဝတ်တွေ လျှော်ဖွပ်ကြတယ်။ ပြီးတော့ မောရှေက သုံးရက်မြောက်နေ့အတွက် အသင့်ပြင်ထားကြပါ။ မိန်းမနားကို မကပ်ကြနဲ့ လို့မှာတယ်။ သုံးရက်မြောက်နေ့ မနက်ပိုင်းမှာ မိုးခြိမ်းပြီး လျှပ်စီးတွေလက်တယ်။ တောင်ပေါ်ကို တိမ်ထုကြီး ဆင်းလာတယ်။ တံပိုးမှုတ်သံကြီး ထွက်လာတော့ စခန်းမှာရှိတဲ့လူအားလုံး တုန်လှုပ်သွားတယ်။ မောရှေက လူတွေကို ဘုရားသခင်နဲ့ တွေ့ဆုံပေးဖို့ စခန်းကနေ ခေါ်လာတယ်။ လူတွေလည်း တောင်ခြေနားမှာ ရပ်နေကြတယ်။ ယေဟောဝါက မီးလျှံနဲ့ဆင်းလာတော့ ဆိုင်းနိုင်းတစ်တောင်လုံး မီးခိုးဖုံးသွားတယ်။ မီးခိုးတွေက မီးဖိုထဲကတက်လာသလို အလိပ်လိုက် တက်လာတယ်။ တစ်တောင်လုံးလည်း သွက်သွက်ခါအောင် လှုပ်နေတယ်။ တံပိုးမှုတ်သံ ကျယ်သည်ထက် ကျယ်လာတဲ့အခါ မောရှေခေါ်လိုက်တော့ စစ်မှန်တဲ့ဘုရားသခင်လည်း ပြန်ထူးတယ်။ ယေဟောဝါက ဆိုင်းနိုင်းတောင်ပေါ် ဆင်းလာတယ်။ တောင်ပေါ်တက်လာဖို့ ယေဟောဝါခေါ်တော့ မောရှေ တက်သွားတယ်။ ယေဟောဝါက တောင်အောက် ဆင်းသွားပါ။ ယေဟောဝါကို ဖူးမြင်ဖို့ အတင်း မတက်လာကြနဲ့ဆိုပြီး လူတွေကို သတိပေးပါ။ တက်လာရင် သူတို့ သေရမယ်။ ယေဟောဝါအနား ပုံမှန်လာတဲ့ ပုရောဟိတ်တွေကိုလည်း ကိုယ်ကိုသန့်စင်အောင် လုပ်ခိုင်းပါ။ မလုပ်ရင် ယေဟောဝါ ဒဏ်ခတ်မယ် လို့ပြောတယ်။ မောရှေက ဆိုင်းနိုင်းတောင်ပေါ်ကို သူတို့ တက်လာမှာ မဟုတ်ပါဘူး။ တောင်ခြေပတ်လည်ကို စည်းတားထားပြီး သန့်ရှင်းမြင့်မြတ်စေပါ လို့ ကိုယ်တော် သတိပေးပြီးသားပဲ ဆိုပြီး ယေဟောဝါကို ပြောတယ်။ ဒါပေမဲ့ ယေဟောဝါက မဟုတ်ဘူး။ မင်း ဆင်းသွားပါ။ အာရုန်ကိုခေါ်ပြီး ပြန်တက်လာခဲ့။ ပုရောဟိတ်တွေနဲ့ လူတွေကိုတော့ ယေဟောဝါဆီ အတင်း မတက်လာစေနဲ့။ တက်လာရင် ငါဒဏ်ခတ်မိမယ် လို့ပြောတယ်။ မောရှေလည်း လူတွေဆီ ဆင်းသွားပြီး ပြောပြတယ်။,2,Ex,19,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/19/
audio/nwt_02_Ex_BU_20.mp3,အခန်းကြီး (၂၀) အဲဒီနောက် ဘုရားသခင်က ဒီပညတ်တွေကို ပေးတယ် ငါဟာ မင်းတို့ကို ကျွန်ခံရာအီဂျစ်ပြည်ကနေ ခေါ်ထုတ်လာတဲ့ဘုရားသခင် ယေဟောဝါပဲ။ ငါကလွဲလို့ တခြားဘုရားတွေကို မကိုး ကွယ်နဲ့။ အထက်မိုးကောင်းကင်ပေါ်က၊ အောက်အရပ်မြေကြီးပေါ်က၊ မြေအောက် ရေထဲက အရာတစ်ခုခုနဲ့ ပုံသဏ္ဌာန်တူတာကိုဖြစ်စေ၊ ရုပ်တုကိုဖြစ်စေ မလုပ်နဲ့။ အဲဒါတွေကို ဦးမချနဲ့။ ဝတ်မပြုနဲ့။ မင်းတို့ရဲ့ဘုရားသခင် ငါယေဟောဝါဟာ ငါတစ်ပါးတည်းကိုပဲ ကိုးကွယ်ဆည်းကပ်ဖို့ တောင်းဆိုတဲ့ဘုရား၊ ငါ့ကိုမုန်းတဲ့သူဆိုရင် သူ့ရဲ့သားမြေးမြစ်တွေအထိ ဒဏ်ခတ်တဲ့ဘုရား၊ ငါ့ကိုချစ်ပြီး ငါ့ပညတ်တွေကို လိုက်နာသူဆိုရင်တော့ လူမျိုးဆက်တစ်ထောင်အထိ ခိုင်မြဲတဲ့မေတ္တာပြတဲ့ဘုရားပဲ။ မင်းတို့ရဲ့ဘုရားသခင် ယေဟောဝါရဲ့နာမည်ကို တလွဲမသုံးနဲ့။ တလွဲသုံးသူကို ယေဟောဝါ အပြစ်မပေးဘဲ မနေဘူး။ ဥပုသ်နေ့ဟာ မြင့်မြတ်တဲ့နေ့ဆိုတာ သတိရပါ။ ခြောက်ရက်လုံး အလုပ်မှန်သမျှ လုပ်နိုင်တယ်။ ခုနစ်ရက်မြောက်နေ့ကတော့ မင်းတို့ရဲ့ဘုရား ယေဟောဝါအတွက် ဥပုသ်နေ့ပဲ။ ကိုယ်တိုင်နဲ့ သားသမီးတွေရော၊ ကျွန်တွေ၊ ခြံမွေးတိရစ္ဆာန်တွေ၊ ကိုယ့်ဆီလာနေတဲ့ တိုင်းတစ်ပါးသားတွေပါမကျန် အလုပ်မလုပ်ရဘူး။ ယေဟောဝါက ကောင်းကင်၊ မြေကြီး၊ ပင်လယ်နဲ့ရှိသမျှကို ခြောက်ရက်အတွင်း ဖန်ဆင်းပြီး ခုနစ်ရက်မြောက်နေ့မှာ စတင်အနားယူနေတယ်။ ဒါကြောင့် ဥပုသ်နေ့ကို ယေဟောဝါ ကောင်းချီးပေးပြီး မြင့်မြတ်တဲ့နေ့လို့ သတ်မှတ်ထားတယ်။ မိဘကို ရိုသေပါ။ ဒါမှသာ ယေဟောဝါဘုရားသခင်ပေးတဲ့ ပြည်မှာ အသက်ရှည်ရှည် နေနိုင်မယ်။ လူ့အသက် မသတ်နဲ့။ အိမ်ထောင်ရေး မဖောက်ပြန်နဲ့။ မခိုးနဲ့။ တခြားသူအတွက် မဟုတ်မမှန် သက်သေမထွက်ဆိုနဲ့။ တခြားသူရဲ့အိမ်ကို မတပ်မက်နဲ့။ တခြားသူရဲ့ မိန်းမ၊ ကျွန်၊ နွား၊ မြည်းစသဖြင့် ပိုင်ဆိုင်တာတစ်ခုကိုမှ မတပ်မက်နဲ့။ အဲဒီအခါ လူအားလုံးက မိုးခြိမ်းသံ၊ တံပိုးမှုတ်သံကို ကြားရပြီး လျှပ်စီးလက်တာ၊ တောင်ကနေ မီးခိုးထွက်တာတွေကို မြင်ရတယ်။ ဒါတွေကို မြင်ရကြားရတဲ့အခါ ကြောက်ရွံ့တုန်လှုပ်ပြီး အဝေးမှာ သွားရပ်နေကြတယ်။ ပြီးတော့ ကျွန်တော်တို့ကို ခင်ဗျားပဲ ပြောပါ။ နားထောင်ပါ့မယ်။ ဘုရားသခင် မပြောပါစေနဲ့။ သေမှာစိုးလို့ပါ ဆိုပြီး မောရှေကို ပြောကြတယ်။ မောရှေကလည်း မကြောက်ပါနဲ့။ စစ်မှန်တဲ့ဘုရားသခင်က ခင်ဗျားတို့ကို စမ်းသပ်ဖို့၊ သူ့ကို အမြဲကြောက်ရွံ့ပြီး အပြစ်မလုပ်မိစေဖို့ အခုလို ကြွလာတာပါ လို့ပြန်ပြောတယ်။ လူတွေကတော့ အဝေးမှာပဲ ရပ်နေပေမဲ့ မောရှေက စစ်မှန်တဲ့ဘုရားသခင်ရှိနေတဲ့ တိမ်တိုက်နားကို တိုးသွားတယ်။ အဲဒီအခါ ယေဟောဝါက အစ္စရေးတွေကို ပြောလိုက်ပါ ကောင်းကင်ကနေ ငါစကားပြောတာကို မင်းတို့ကိုယ်တိုင် မြင်ရပြီ။ ငွေဘုရား၊ ရွှေဘုရားတွေ မလုပ်နဲ့။ ငါကလွဲလို့ တခြားဘုရားကို မကိုးကွယ်နဲ့။ ငါ့အတွက် ပူဇော်ရာမြေပလ္လင် တည်ရမယ်။ အဲဒီပလ္လင်ပေါ်မှာ မီးရှို့ရာအလှူတွေ၊ မိတ်သဟာယ ပူဇော်သက္ကာတွေ၊ သိုးနွားတိရစ္ဆာန်တွေကို ပူဇော်ရမယ်။ ငါ့နာမည်ကိုခေါ်ပြီး ဝတ်ပြုကိုးကွယ်ဖို့ ငါရွေးချယ်ထားတဲ့ နေရာတိုင်းမှာ မင်းတို့ဆီ ရောက်လာပြီး ကောင်းချီးပေးမယ်။ ငါ့အတွက် ပူဇော်ရာကျောက်ပလ္လင် တည်မယ်ဆိုရင် ထုဆစ်ထားတဲ့ကျောက်နဲ့ မတည်နဲ့။ စို့သုံးပြီး ထုဆစ်ထားတဲ့ကျောက်နဲ့ တည်တဲ့ပလ္လင်ဟာ ညစ်ညူးတယ်။ ပလ္လင်ပေါ်တက်ဖို့ လှေကားတွေ မလုပ်နဲ့။ လှေကားနဲ့တက်ရင် ရှက်စရာအင်္ဂါတွေ ပေါ်မှာစိုးရတယ်။,2,Ex,20,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/20/
audio/nwt_02_Ex_BU_21.mp3,အခန်းကြီး (၂၁) သူတို့ကို ပြောပြရမယ့် တရားဥပဒေတွေကတော့ ဟီဘရူးကျွန်တစ်ယောက်ကို ဝယ်ထားရင် ခြောက်နှစ်ပဲ ကျွန်ခံခိုင်းရမယ်။ ခုနစ်နှစ်မြောက်ကျရင် အဖိုးအခမတောင်းဘဲ လွှတ်ပေးရမယ်။ ကျွန်ခံစက တစ်ယောက်တည်းဆိုရင် တစ်ယောက်ပဲ လွှတ်ပေးရမယ်။ ဇနီးပါလာရင် ဇနီးနဲ့အတူ လွှတ်ပေးရမယ်။ သခင် အိမ်ထောင်ချပေးလို့ သားသမီးရခဲ့ရင်တော့ အဲဒီသားမယားတွေကို သခင်ပိုင်တယ်။ ကျွန်က တစ်ယောက်တည်း ထွက်သွားရမယ်။ ဒါပေမဲ့ ကျွန်က သခင့်ကိုရော ကျွန်တော့်သားမယားတွေကိုပါ ချစ်တယ်။ မထွက်သွားချင်ပါဘူး လို့မရမကပြောခဲ့ရင်၊ သခင်က ကျွန်ကို တံခါးနား ဒါမှမဟုတ် တံခါးတိုင်နား ခေါ်လာရမယ်။ စစ်မှန်တဲ့ဘုရားသခင်ကို သက်သေထားပြီး သူ့နားရွက်ကို စူးနဲ့ဖောက်ရမယ်။ သူဟာ တစ်သက်လုံး ကျွန်ခံရမယ်။ လူတစ်ယောက်က သမီးကို ကျွန်အဖြစ် ရောင်းတယ်ဆိုပါစို့။ အဲဒီကျွန်မိန်းမကို ကျွန်ယောက်ျားတွေလို မလွှတ်ပေးရဘူး။ သခင်က သူ့ကို မကြိုက်လို့ မယားငယ်အဖြစ် မထားချင်ဘူးဆိုရင် တခြားတစ်ယောက်ဆီ ပြန်ရောင်းခွင့်ရှိတယ်။ ဒါပေမဲ့ သခင့်ဘက်က သစ္စာဖျက်တာဖြစ်လို့ တိုင်းတစ်ပါးသားတွေဆီတော့ ရောင်းခွင့်မရှိဘူး။ ကိုယ့်သားနဲ့ ပေးစားမယ်ဆိုရင် အဲဒီကျွန်မိန်းမကို သမီးတစ်ယောက်ရဲ့ ရပိုင်ခွင့်တွေ ပေးရမယ်။ ကိုယ့်သားက နောက်မိန်းမယူခဲ့ရင် အရင်ယူထားတဲ့ ကျွန်မိန်းမကို စားစရာ၊ ဝတ်စရာ ထောက်ပံ့ပေးရမယ်။ အိမ်ထောင်သည်ဝတ်ကို မပျက်ကွက်ရဘူး။ ဒီဝတ္တရားသုံးမျိုးကို ပျက်ကွက်ရင် ငွေတစ်ပြားမှ မတောင်းဘဲ ကျွန်မိန်းမကို လွှတ်ပေးရမယ်။ လူကိုရိုက်လို့ သေသွားရင် ရိုက်တဲ့သူဟာ သေဒဏ် ခံရမယ်။ ဒါပေမဲ့ မတော်တဆ လုပ်မိတယ်၊ ဘုရားသခင်ကလည်း အဲဒီလိုဖြစ်ခွင့်ပြုတယ်ဆိုရင် သူထွက်ပြေးနိုင်တဲ့နေရာကို သတ်မှတ်ပေးမယ်။ ဒေါသထွက်လို့ တမင်ရည်ရွယ်ပြီး သတ်ခဲ့ရင်တော့ သတ်တဲ့သူက ပူဇော်ရာပလ္လင်နားမှာ ရှိနေရင်တောင် သူ့ကို ဆွဲခေါ်သွားပြီး သေဒဏ် ပေးရမယ်။ မိဘကို ရိုက်တဲ့သူဟာ သေဒဏ်ခံရမယ်။ လူကို အတင်းအဓမ္မ ဖမ်းဆီးပြီး ရောင်းစားရင်ဖြစ်စေ၊ သူ့ကို လက်ဝယ်ပိုင်ဆိုင်ထားရင်ဖြစ်စေ သေဒဏ်ခံရမယ်။ မိဘကို ကျိန်ဆဲသူဟာ သေဒဏ်ခံရမယ်။ ယောက်ျားချင်း ရန်ဖြစ်ပြီး ကျောက်ခဲနဲ့ပေါက်လို့၊ လက်သီးနဲ့ ထိုးလို့ ခံရတဲ့လူက မသေပေမဲ့ အိပ်ရာထဲ လဲသွားတယ်ဆိုပါစို့။ နောက်ပိုင်း ထပြီး တောင်ဝှေးနဲ့ အိမ်ပြင်ထွက် လမ်းလျှောက်နိုင်ရင် ဒဏ်ရာရအောင်လုပ်တဲ့သူဟာ ပြစ်ဒဏ်ကင်းလွတ်တယ်။ ဒါပေမဲ့ လုံးဝသက်သာမှ သူအလုပ်သွားနိုင်မှာဖြစ်လို့ အလုပ်ပျက်ချိန်အတွက် လျော်ကြေးပေးရမယ်။ သခင်က ကျွန်ယောက်ျား ဒါမှမဟုတ် ကျွန်မိန်းမကို တုတ်နဲ့ရိုက်လို့ အဲဒီကျွန် သေသွားရင် သခင်ကို ပြစ်ဒဏ်ပေးရမယ်။ ဒါပေမဲ့ ကျွန်က တစ်ရက်နှစ်ရက် အသက်ရှင်သေးတယ်ဆိုရင် သခင်ကို ပြစ်ဒဏ်မပေးရဘူး။ ကျွန်ကို သခင်ပိုင်လို့ပဲ။ ယောက်ျားချင်း ခိုက်ရန်ဖြစ်တဲ့အခါ ကိုယ်ဝန်ဆောင်မိခင်ကို ထိခိုက်မိပြီး လမစေ့ဘဲ သားဖွားလိုက်ရတယ်ဆိုပါစို့။ မိခင်ရော ကလေးပါ မသေဘူးဆိုရင် ထိခိုက်အောင်လုပ်တဲ့သူက အဲဒီမိန်းမရဲ့ယောက်ျားတောင်းဆိုတဲ့ လျော်ကြေးကို တရားသူကြီးရဲ့ ဆုံးဖြတ်ချက်အတိုင်း ပေးရမယ်။ တစ်ယောက်ယောက်သေရင်တော့ အသက်အတွက် အသက် ပြန်လျော်ပေးရမယ်။ မျက်စိအတွက် မျက်စိ၊ သွားအတွက် သွား၊ လက်အတွက် လက်၊ ခြေအတွက် ခြေ ပြန်လျော်ပေးရမယ်။ အပူလောင်ခြင်းအတွက် အပူလောင်ခြင်း၊ ထိခိုက်ခြင်းအတွက် ထိခိုက်ခြင်း၊ ရိုက်နှက်ခြင်းအတွက် ရိုက်နှက်ခြင်းကို ခံစေရမယ်။ လူတစ်ယောက်က ကျွန်ယောက်ျား၊ ကျွန်မိန်းမကို ရိုက်မိလို့ မျက်စိပျက်သွားရင် ပြန်လျော်တဲ့အနေနဲ့ ကျွန်ကို ထွက်သွားခွင့်ပေးရမယ်။ သွားကျိုးတယ်ဆိုရင် ပြန်လျော်တဲ့အနေနဲ့ ကျွန်ကို ထွက်သွားခွင့်ပေးရမယ်။ နွားခွေ့လို့ လူသေသွားရင် နွားကို ကျောက်ခဲနဲ့ ပေါက်သတ်ရမယ်။ အသားကို မစားရဘူး။ ပိုင်ရှင်ကတော့ ပြစ်ဒဏ်ကင်းလွတ်တယ်။ ဒါပေမဲ့ နွားက ခွေ့တတ်မှန်း ပိုင်ရှင်ကို သတိပေးထားပါလျက်နဲ့ နွားကို မချည်ထားတဲ့အတွက် လူကို ခွေ့သတ်မိရင် နွားကို ကျောက်ခဲနဲ့ ပေါက်သတ်ရမယ်။ ပိုင်ရှင်ကိုလည်း သေဒဏ်ပေးရမယ်။ ရွေးဖိုးပေးရမယ်လို့ ပြစ်ဒဏ်ချမှတ်ရင်တော့ သူ့အသက်ကို ရွေးယူဖို့ လျော်ကြေးပေးရမယ်။ သူတစ်ပါးသားသမီးကို ခွေ့သတ်တယ်ဆိုရင်လည်း နွားပိုင်ရှင်ကို အဲဒီအတိုင်းပဲ စီရင်ရမယ်။ ကျွန်ကို ခွေ့သတ်တယ်ဆိုရင်တော့ သူ့သခင်ကို ရှယ်ကယ် ၃၀ ပေးပြီး နွားကို ကျောက်ခဲနဲ့ ပေါက်သတ်ရမယ်။ တွင်းတူးပြီး ပြန်မဖုံးလို့ နွားဖြစ်ဖြစ်၊ မြည်းဖြစ်ဖြစ် တွင်းထဲကျသွားရင်၊ တွင်းပိုင်ရှင်က တိရစ္ဆာန်ပိုင်ရှင်ကို လျော်ကြေးပေးပြီး အသေကောင်ကို ယူရမယ်။ လူတစ်ယောက်ရဲ့ နွားက တခြားသူရဲ့နွားကို ခွေ့သတ်ရင် နွားအရှင်ကို ရောင်းပြီး ငွေကိုခွဲဝေယူရမယ်။ နွားအသေကောင်ကိုလည်း ခွဲဝေယူရမယ်။ ပိုင်ရှင်က သူ့နွား ခွေ့တတ်မှန်း သိလျက်နဲ့ မချည်ထားတာဆိုရင်တော့ နွားတစ်ကောင် ပြန်လျော်ပေးပြီး နွားအသေကောင်ကို ယူရမယ်။,2,Ex,21,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/21/
audio/nwt_02_Ex_BU_22.mp3,အခန်းကြီး (၂၂) လူတစ်ယောက်က နွား ဒါမှမဟုတ် သိုးကို ခိုးပြီး သတ်တာဖြစ်စေ၊ ရောင်းတာဖြစ်စေ နွားတစ်ကောင်အတွက် နွားငါးကောင်၊ သိုးတစ်ကောင်အတွက် သိုးလေးကောင် ပြန်လျော်ရမယ်။ (သူခိုးက ညအချိန် ဖောက်ထွင်းနေတုန်း မိသွားလို့ အရိုက်ခံရပြီး သေသွားရင် ရိုက်တဲ့သူမှာ အပြစ်မရှိဘူး။ နေထွက်ပြီးချိန်မှာခိုးလို့ အရိုက်ခံရပြီး သေသွားရင်တော့ ရိုက်တဲ့သူမှာ အပြစ်ရှိတယ်။) သူခိုးက ပြန်လျော်ပေးရမယ်။ လျော်စရာမရှိရင် ခိုးမိတဲ့ပစ္စည်းတွေအတွက် ကိုယ့်ကိုယ်ကိုယ် ရောင်းပြီး လျော်ကြေးပေးရမယ်။ ခိုးရာပါ နွား၊ မြည်း၊ သိုးကို အရှင်ဖမ်းမိရင် သူခိုးက နှစ်ဆလျော်ရမယ်။ ကိုယ့်တိရစ္ဆာန်က ကိုယ့်လယ်ကွက်ထဲ၊ စပျစ်ခြံထဲကနေ သူတစ်ပါးပိုင်နက်ထဲ သွားစားတယ်ဆိုရင် ကိုယ့်လယ်ကွက်ထဲ၊ စပျစ်ခြံထဲက အကောင်းဆုံးသီးနှံနဲ့ ပြန်လျော်ရမယ်။ မီးရှို့တဲ့အခါ ဆူးပင်တွေ မီးလောင်ပြီး သူတစ်ပါးလယ်ထဲက ကောက်လှိုင်းစည်းတွေ၊ ကောက်ပင်တွေဆီ မီးကူးသွားရင် မီးရှို့တဲ့သူက လောင်သွားတာတွေအတွက် ပြန်လျော်ရမယ်။ တခြားသူဆီမှာ ငွေ ဒါမှမဟုတ် ပစ္စည်းတစ်ခုခု အပ်ထားတယ်ဆိုပါစို့။ အပ်ထားတာတွေ အခိုးခံရလို့ မိရင် ခိုးတဲ့သူက နှစ်ဆလျော်ရမယ်။ သူခိုးကို မမိရင် အိမ်ရှင်ကပဲ ယူထားသလားသိနိုင်ဖို့ သူ့ကို ဘုရားသခင်ရှေ့ ခေါ်လာရမယ်။ လူနှစ်ယောက်က နွား၊ မြည်း၊ သိုး၊ အဝတ်အစား ဒါမှမဟုတ် ပျောက်ဆုံးပစ္စည်းတစ်ခုခုကို ဒါ ငါ့ဥစ္စာ ဆိုပြီး အငြင်းပွားနေရင် သူတို့အမှုကို ဘုရားသခင်ရှေ့ တင်ပြရမယ်။ အပြစ်ရှိတယ်လို့ ဘုရားဖော်ထုတ်လိုက်သူက နှစ်ဆလျော်ရမယ်။ မြည်း၊ နွား၊ သိုး၊ ခြံမွေးတိရစ္ဆာန်တစ်ကောင်ကောင်ကို တခြားသူဆီမှာ အပ်နှံထားလို့ အဲဒီတိရစ္ဆာန် သေသွားရင်၊ သေရာပါ ဒဏ်ရာရသွားရင်၊ ဘယ်သူမှ မရှိခိုက် သူတစ်ပါး ဖမ်းသွားရင်၊ လက်ခံထားသူက သူ့ကြောင့်ဖြစ်တာ မဟုတ်မှန်း ယေဟောဝါရှေ့မှာ ကျိန်ဆိုရမယ်။ ဒါကို ပိုင်ရှင်က သဘောတူရမယ်။ လက်ခံထားသူက ပြန်လျော်စရာ မလိုဘူး။ ဒါပေမဲ့ သူ့လက်ထဲကနေ အခိုးခံရတယ်ဆိုရင် ပိုင်ရှင်ကို ပြန်လျော်ရမယ်။ သားရဲကိုက်သတ်တယ်ဆိုရင် အသေကောင်ကို ယူလာပြရမယ်။ အဲဒီအတွက် ပြန်လျော်စရာ မလိုဘူး။ တခြားသူရဲ့တိရစ္ဆာန်ကို ငှားသုံးတဲ့အခါ အဲဒီတိရစ္ဆာန်က ပိုင်ရှင်ရဲ့မျက်ကွယ်မှာ သေရာပါဒဏ်ရာ ရသွားရင် ဒါမှမဟုတ် သေသွားရင် ငှားတဲ့လူက ပြန်လျော်ရမယ်။ ပိုင်ရှင်ရှေ့မှာပဲ ဖြစ်သွားရင်တော့ ပြန်လျော်စရာ မလိုဘူး။ တိရစ္ဆာန်ကို အခနဲ့ငှားထားတာဖြစ်လို့ ငှားရမ်းခဟာ လျော်ကြေးပဲ။ မစေ့စပ်ရသေးတဲ့ အပျိုစင်ကို ဖြားယောင်းပြီး အတူအိပ်တယ်ဆိုရင် တင်တောင်းငွေ ပေးပြီး ဇနီးအဖြစ် လက်ထပ်ယူရမယ်။ မိန်းကလေးရဲ့ဖခင်က မပေးစားရင်လည်း သတ်မှတ်ထားတဲ့ တင်တောင်းငွေကို ပေးရမယ်။ စုန်းမကို အသက်ရှင်ခွင့် မပေးရဘူး။ တိရစ္ဆာန်နဲ့ လိင်ဆက်ဆံသူကို သေဒဏ်ပေးရမယ်။ ယေဟောဝါဆီ မဟုတ်ဘဲ တခြားဘုရားတွေဆီ ယဇ်ပူဇော်သူကို သေဒဏ်ပေးရမယ်။ တိုင်းတစ်ပါးသားကို မညှဉ်းဆဲနဲ့။ မဖိနှိပ်နဲ့။ မင်းတို့လည်း အီဂျစ်ပြည်မှာ တိုင်းတစ်ပါးသား ဖြစ်ခဲ့ဖူးတာပဲ။ မုဆိုးမနဲ့ မိဘမဲ့ကလေးကို အနိုင်မကျင့်နဲ့။ အနိုင်ကျင့်လို့ ငါ့ဆီ အော်ဟစ်အကူအညီ တောင်းလာရင် ငါမကြားဘဲ မနေဘူး။ ငါဒေါသထွက်ပြီး မင်းတို့ကို ဓားဘေးနဲ့ ကွပ်မျက်မယ်။ မင်းတို့ရဲ့ သားမယားတွေဟာ မုဆိုးမတွေ၊ ဖတဆိုးလေးတွေ ဖြစ်ကုန်မယ်။ ငါ့လူမျိုးထဲက ဆင်းရဲသားတွေကို ငွေချေးပေးရင် ငွေတိုးစားသူလို အတိုးမယူရဘူး။ တခြားသူရဲ့အဝတ်ကို အပေါင်ပစ္စည်းအဖြစ် ယူထားရင် နေဝင်ချိန်ရောက်တဲ့အခါ ပြန်ပေးရမယ်။ သူ့မှာ ခြုံစရာဆိုလို့ ဒါပဲရှိတဲ့အတွက် ခြုံစရာမရှိရင် သူဘယ်လိုအိပ်နိုင်မလဲ။ ငါ့ဆီ သူအော်ဟစ်အကူအညီ တောင်းရင် ငါမကြားဘဲ မနေဘူး။ ငါဟာ ကရုဏာကြီးတဲ့အရှင် ဖြစ်လို့ပဲ။ ဘုရားသခင်ကို မကျိန်ဆဲနဲ့။ မင်းတို့ရဲ့ခေါင်းဆောင်ကိုလည်း မကျိန်ဆဲနဲ့။ သီးဦးသီးဖျားတွေ၊ ဆီတွေ၊ စပျစ်ဝိုင်တွေကို ပူဇော်ဖို့ မတွန့်တိုနဲ့။ သားဦးကိုလည်း ငါ့ကို ပေးရမယ်။ ဦးဆုံးပေါက်တဲ့ နွားထီးနဲ့ သိုးထီးကို မိခင်နဲ့အတူ ခုနစ်ရက်ထားပြီး ရှစ်ရက်မြောက်နေ့မှာ ငါ့ကိုပေးရမယ်။ မင်းတို့ဟာ ငါ့ရဲ့သန့်ရှင်းတဲ့လူမျိုး ဖြစ်ရမယ်။ တောထဲမှာ သားရဲကိုက်ဖြတ်ထားတဲ့ အသားကို မစားရဘူး။ ခွေးတွေကို ကျွေးရမယ်။,2,Ex,22,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/22/
audio/nwt_02_Ex_BU_23.mp3,အခန်းကြီး (၂၃) မမှန်တဲ့သတင်း မဖြန့်နဲ့။ လူဆိုးနဲ့ ပေါင်းပြီး မဟုတ်မမှန် သက်သေမထွက်ဆိုနဲ့။ လူအများနောက် လိုက်ပြီး မကောင်းတာမလုပ်နဲ့။ လူအများအကြိုက် လိုက်ပြီး သက်သေထွက်ဆိုခြင်းအားဖြင့် အမှန်တရားကို ကပြောင်းကပြန်ဖြစ်အောင် မလုပ်နဲ့။ ဆင်းရဲသားရဲ့အမှုကို ကိုင်တွယ်တဲ့အခါမှာလည်း ဆင်းရဲလို့ဆိုပြီး မျက်နှာမလိုက်မိစေနဲ့။ ရန်သူရဲ့နွား၊ မြည်း လမ်းလွဲနေတာကိုတွေ့ရင် ပြန်ပို့ပေးရမယ်။ ကိုယ့်ကိုမုန်းတဲ့သူရဲ့ မြည်းဟာ ဝန်ပိလို့ လဲနေတာကိုတွေ့ရင် မမြင်ချင်ယောင်ဆောင်ပြီး ထွက်မသွားနဲ့။ သူ့ကိုဝိုင်းကူပြီး တိရစ္ဆာန်ရဲ့ဝန်တွေကို ဖယ်ရှားပေးရမယ်။ ဆင်းရဲသားရဲ့အမှုကို တရားသဖြင့် စီရင်ပေးရမယ်။ မဟုတ်မမှန် မစွပ်စွဲနဲ့။ အပြစ်မဲ့သူနဲ့ ဖြောင့်မတ်သူကို မသတ်နဲ့။ လူဆိုးကို ဖြောင့်မတ်သူလို့ ငါမသတ်မှတ်ဘူး။ လာဘ်မစားနဲ့။ တံစိုးလက်ဆောင်ဟာ အမှားအမှန် ခွဲခြားနိုင်သူတွေကိုတောင် အသိဉာဏ်ကွယ်စေတယ်၊ ဖြောင့်မတ်သူတွေကိုတောင် မမှန်မကန် ပြောထွက်စေတယ်။ တိုင်းတစ်ပါးသားကို မညှဉ်းဆဲနဲ့။ မင်းတို့လည်း အီဂျစ်ပြည်မှာ တိုင်းတစ်ပါးသားဖြစ်ခဲ့ဖူးလို့ အဲဒီဘဝဟာ ဘယ်လိုလဲဆိုတာ သိနေတာပဲ။ ခြောက်နှစ်လုံး ထွန်ယက်စိုက်ပျိုးပြီး သီးနှံတွေ စုသိမ်းပါ။ ဒါပေမဲ့ ခုနစ်နှစ်မြောက်မှာ မြေကိုမစိုက်ပျိုးဘဲ အလွတ်ထားရမယ်။ အဲဒီမြေကထွက်တဲ့ သီးနှံတွေကို ဆင်းရဲသားတွေ စားလိမ့်မယ်၊ ကျန်တာတွေကို တိရစ္ဆာန်တွေ စားလိမ့်မယ်။ စပျစ်ခြံနဲ့ သံလွင်ခြံတွေကိုလည်း အဲဒီလိုလုပ်ရမယ်။ ခြောက်ရက်လုံး အလုပ်လုပ်ပြီး ခုနစ်ရက်မြောက်နေ့မှာ အနားယူရမယ်။ ဒါမှ နွားတွေ၊ မြည်းတွေ အနားရနိုင်မယ်။ ကျွန်တွေ၊ တိုင်းတစ်ပါးသားတွေလည်း အားဖြည့်နိုင်မယ်။ ငါမိန့်မှာသမျှကို ဂရုတစိုက် လုပ်ဆောင်ပါ။ တခြားဘုရားတွေဆီ ဆုမတောင်းနဲ့။ သူတို့နာမည်ကို မတမိစေနဲ့။ ငါ့အတွက် တစ်နှစ် သုံးကြိမ် ပွဲတော်ကျင်းပရမယ်။ တဆေးမဲ့မုန့်ပွဲတော်ကို ကျင်းပရမယ်။ မင်းတို့က အဗိဗလမှာ အီဂျစ်ပြည်ကနေ ထွက်လာတဲ့အတွက် အဗိဗလ၊ သတ်မှတ်ထားတဲ့ရက်ရောက်ရင် ငါမိန့်မှာထားတဲ့အတိုင်း ခုနစ်ရက်လုံး တဆေးမဲ့မုန့်ကို စားရမယ်။ ငါ့ဆီ ဘယ်သူမှ လက်ဗလာနဲ့ မလာရဘူး။ လယ်လုပ်ပြီးရလာတဲ့ သီးနှံတွေကို စုသိမ်းတဲ့အခါ သီးဦးသီးဖျား ရိတ်သိမ်းပွဲတော် ကျင်းပရမယ်။ လယ်ထွက်သီးနှံတွေ စုသိမ်းတဲ့ နှစ်ကုန်ပိုင်းမှာလည်း စုသိမ်းပွဲတော်ကို ကျင်းပရမယ်။ ယောက်ျားတိုင်း စစ်မှန်တဲ့သခင် ယေဟောဝါရှေ့ တစ်နှစ် သုံးကြိမ် လာရမယ်။ ပူဇော်သက္ကာရဲ့သွေးကို တဆေးပါတဲ့မုန့်နဲ့ရောပြီး ငါ့ဆီ မပူဇော်နဲ့။ ပွဲတော်တွေမှာပူဇော်တဲ့ အဆီကို နောက်နေ့မနက်အထိ မချန်ထားနဲ့။ ကိုယ့်လယ်ယာထွက် အကောင်းဆုံး သီးဦးသီးဖျားအမှည့်တွေကို ယေဟောဝါဘုရားရဲ့ အိမ်တော်ဆီ ယူလာရမယ်။ ဆိတ်ကလေးကို မိခင်နို့ရည်နဲ့ မချက်ပြုတ်ရဘူး။ မင်းတို့ကို လမ်းခရီးမှာ စောင့်ရှောက်ဖို့၊ ငါပြင်ဆင်ထားတဲ့နေရာဆီ ခေါ်သွားဖို့ ကောင်းကင်တမန်တစ်ပါးကို မင်းတို့ရှေ့မှာ ငါစေလွှတ်ထားတယ်။ သူပြောတာကို အာရုံစိုက် နားထောင်ပြီး သူ့စကားကို နာခံပါ။ မပုန်ကန်နဲ့။ ငါ့နာမည် ခံယူထားတဲ့သူဖြစ်လို့ မင်းတို့ အပြစ်ကျူးလွန်ရင် ခွင့်လွှတ်မှာ မဟုတ်ဘူး။ သူ့စကားကို မြေဝယ်မကျ နာခံပြီး ငါပြောတဲ့အတိုင်း လုပ်မယ်ဆိုရင်တော့ ရန်သူတွေကို ငါ တိုက်ခိုက်ပေးမယ်။ မင်းတို့ကို ဆန့်ကျင်တဲ့သူတွေကို ငါဆန့်ကျင်မယ်။ ငါ့ရဲ့ကောင်းကင်တမန်က ရှေ့ကနေသွားပြီး အာမောရိ၊ ဟိတ္တိ၊ ဖေရဇိ၊ ခါနန်၊ ဟိဝိ၊ ယေဗုသိလူမျိုးတို့ရဲ့ နေရာဆီ မင်းတို့ကို ခေါ်သွားမယ်။ သူတို့ကို ငါအစတုံး ဖျက်ဆီးမယ်။ သူတို့ရဲ့ဘုရားတွေကို ဦးမချနဲ့။ ဝတ်မပြုနဲ့။ သူတို့ရဲ့အကျင့်တွေကို အတုမယူနဲ့။ သူတို့ရဲ့ ဘုရားရုပ်တုတွေကို ဖြိုချရမယ်။ ကိုးကွယ်ရာ ကျောက်တိုင်တွေကို ချိုးဖျက်ရမယ်။ မင်းတို့ရဲ့ဘုရား ယေဟောဝါကိုပဲ ဝတ်ပြုရမယ်။ ဘုရားက အစာရေစာ ပေးမယ်။ အနာရောဂါတွေကိုလည်း ဖယ်ရှားပေးမယ်။ မင်းတို့တိုင်းပြည်မှာ ကိုယ်ဝန်ပျက်ကျတဲ့မိန်းမ၊ အမြုံမ ရှိမှာမဟုတ်ဘူး။ မင်းတို့ကို အသက်ရှည်စေမယ်။ ရန်သူတွေက မင်းတို့နဲ့ ထိပ်တိုက်မတွေ့ခင်ကတည်းက ငါ့သတင်းကြားပြီး ကြောက်လန့်နေမယ်။ မင်းတို့ရင်ဆိုင်ရမယ့် လူမျိုးတွေကို ငါဖရိုဖရဲဖြစ်စေမယ်။ ရန်သူတွေ ရှုံးနိမ့်ပြီး ထွက်ပြေးအောင် ငါလုပ်မယ်။ ဟိဝိ၊ ခါနန်၊ ဟိတ္တိလူမျိုးတွေက မင်းတို့နဲ့ ထိပ်တိုက်မတွေ့ခင်ကတည်းက ငါ့သတင်းကြားပြီး စိတ်ပျက်နေကြမယ်။ သူတို့ကို ငါနှင်ထုတ်မယ်။ ဒါပေမဲ့ တိုင်းပြည်မှာ လူသူကင်းမဲ့ပြီး သားရဲတွေ မင်းမူလာမှာစိုးလို့ သူတို့ကို တစ်နှစ်တည်းမှာ အကုန်နှင်ထုတ်ပစ်မှာ မဟုတ်ဘူး။ မင်းတို့ သားသမီးတွေ တိုးပွားလာပြီး ပြည်ကို သိမ်းပိုက်နိုင်တဲ့အချိန်အထိ သူတို့ကို ဖြည်းဖြည်းချင်း နှင်ထုတ်မယ်။ မင်းတို့ရဲ့နယ်နိမိတ်ကို ပင်လယ်နီကနေ ဖိလိတိပင်လယ်အထိ၊ တောကန္တာရကနေ မြစ်ကြီး အထိ ငါသတ်မှတ်ပေးမယ်။ အဲဒီပြည်သားတွေကို မင်းတို့လက်ထဲ အပ်မှာဖြစ်လို့ သူတို့ကို နှင်ထုတ်နိုင်မယ်။ သူတို့နဲ့ဖြစ်စေ၊ သူတို့ဘုရားတွေနဲ့ဖြစ်စေ ကတိသစ္စာမပြုနဲ့။ သူတို့ကို မင်းတို့ရဲ့ပြည်မှာ နေထိုင်ခွင့်မပေးနဲ့။ ပေးလိုက်ရင် သူတို့ကြောင့် ငါ့ကို မင်းတို့ ပြစ်မှားမိလိမ့်မယ်။ သူတို့ရဲ့ဘုရားတွေကို မင်းတို့ဝတ်ပြုရင် ထောင်ချောက်ထဲ ကျလိမ့်မယ်။,2,Ex,23,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/23/
audio/nwt_02_Ex_BU_24.mp3,အခန်းကြီး (၂၄) ယေဟောဝါက မောရှေကို အာရုန်၊ နာဒပ်၊ အဘိဟုနဲ့ အစ္စရေးအကြီးအကဲ ၇၀ ကို ခေါ်ပြီး တောင်ပေါ် တက်လာပါ။ ခပ်လှမ်းလှမ်းကနေ ငါ့ကို ဦးညွှတ်ပျပ်ဝပ်ကြပါ။ မင်းတစ်ယောက်ပဲ ယေဟောဝါအနားကို လာရမယ်။ သူတို့ကတော့ မလာရဘူး။ အစ္စရေးတွေ တောင်ပေါ် တက်မလာရဘူး လို့ပြောတယ်။ မောရှေက လူတွေဆီ လာပြီး ယေဟောဝါပြောတဲ့စကားတွေ၊ တရားဥပဒေတွေကို ပြန်ပြောပြတယ်။ လူတွေက ယေဟောဝါဘုရား မိန့်မှာသမျှ လိုက်နာပါ့မယ် ဆိုပြီး တစ်သံတည်း ဖြေကြတယ်။ မောရှေက ယေဟောဝါ မိန့်မှာသမျှကို ရေးမှတ်ထားတယ်။ ပြီးတော့ မနက်စောစောထ၊ တောင်ခြေမှာ ပူဇော်ရာပလ္လင်တည်ပြီး အစ္စရေး ၁၂ နွယ်ကို ကိုယ်စားပြုတဲ့ ကျောက်တိုင် ၁၂ တိုင် စိုက်ထူတယ်။ အဲဒီနောက် အစ္စရေးလူငယ်တွေကို ရွေးချယ်တယ်။ သူတို့က မီးရှို့ရာအလှူတွေ ဆက်သတယ်။ နွားထီးတွေကိုလည်း မိတ်သဟာယ ပူဇော်သက္ကာတွေအဖြစ် ယေဟောဝါဆီ ဆက်သတယ်။ မောရှေက သွေးကိုယူပြီး တစ်ဝက်ကို ဖလားတွေထဲ ထည့်တယ်။ ကျန်တစ်ဝက်ကို ပူဇော်ရာပလ္လင်ပေါ် ဖျန်းလိုက်တယ်။ ပဋိညာဉ်ကျမ်းကို ယူပြီး လူတွေကြားအောင် ကျယ်ကျယ်ဖတ်ပြတယ်။ ယေဟောဝါဘုရား မိန့်မှာသမျှကို နာခံလိုက်နာပါ့မယ် လို့ လူတွေ ပြန်ပြောတဲ့အခါ၊ မောရှေက သွေးကို ယူ၊ လူတွေပေါ် ဖျန်းပြီး ဒါဟာ ပဋိညာဉ်နဲ့ဆိုင်တဲ့ သွေးပဲ။ ဒီကျမ်းစကားနဲ့အညီ ယေဟောဝါက ခင်ဗျားတို့နဲ့ ပဋိညာဉ် ဖွဲ့လိုက်ပြီ လို့ပြောတယ်။ မောရှေ၊အာရုန်၊ နာဒပ်၊ အဘိဟုနဲ့ အစ္စရေးအကြီးအကဲ ၇၀ တို့ဟာ တောင်ပေါ် တက်သွားပြီး၊ အစ္စရေးတို့ရဲ့ဘုရားသခင်ကို ဖူးမြင်ကြတယ်။ ဘုရားသခင်ရဲ့ ခြေဖဝါးအောက်မှာ ကောင်းကင်လို ပြာလဲ့နေတဲ့ နီလာကျောက်ပြား ခင်းထားသလို ဖြစ်နေတယ်။ အဲဒီအစ္စရေးဂုဏ်သရေရှိသူတွေဟာ စစ်မှန်တဲ့ဘုရားသခင်နဲ့ဆိုင်တဲ့ စိတ်အာရုံကို မြင်ရတယ်။ အဲဒီနောက် စားသောက်ကြတယ်။ ဘုရားက သူတို့အပေါ် အန္တရာယ်မရောက်စေဘူး။ ယေဟောဝါက ငါရှိတဲ့တောင်ပေါ်ကို တက်လာပြီး နေပါ။ လူတွေကို သွန်သင်ပေးရမယ့် ပညတ်ဥပဒေတွေပါတဲ့ ကျောက်ပြားတွေကို ငါရေးပြီး ပေးမယ် လို့မောရှေကို ပြောတယ်။ မောရှေနဲ့ လက်ထောက်ယောရှုက ထသွားတယ်။ စစ်မှန်တဲ့ဘုရားသခင်ရဲ့ တောင်ပေါ်ကို မောရှေတက်သွားတယ်။ အကြီးအကဲတွေကိုတော့ ကျွန်တော်တို့ပြန်လာတဲ့အထိ ဒီမှာ စောင့်နေကြ။ ခင်ဗျားတို့နဲ့အတူ အာရုန်နဲ့ဟုရ ရှိတယ်။ အမှုအခင်းပေါ်လာရင် သူတို့ဆီ သွားပါ ဆိုပြီးမှာခဲ့တယ်။ အဲဒီနောက် တောင်ကို မိုးတိမ်ဖုံးအုပ်နေတုန်းမှာ မောရှေ တောင်ပေါ်တက်သွားတယ်။ ယေဟောဝါရဲ့ ဘုန်းအသရေဟာ ဆိုင်းနိုင်းတောင်ပေါ်မှာ ဆက်ရှိနေပြီး ခြောက်ရက်လုံး မိုးတိမ်ဖုံးလွှမ်းနေတယ်။ ခုနစ်ရက်မြောက်နေ့မှာ ဘုရားသခင်က မောရှေကို မိုးတိမ်ထဲကနေ ခေါ်တယ်။ ယေဟောဝါရဲ့ဘုန်းအသရေဟာ တောင်ထိပ်ပေါ်မှာ တောက်နေတဲ့မီးလျှံလို ဖြစ်နေတာကို အစ္စရေးတွေမြင်ရတယ်။ မောရှေလည်း မိုးတိမ်ထဲဝင်ပြီး တောင်ပေါ်တက်သွားတယ်။ ရက်ပေါင်း ၄၀ လုံး တောင်ပေါ်မှာ နေတယ်။,2,Ex,24,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/24/
audio/nwt_02_Ex_BU_25.mp3,အခန်းကြီး (၂၅) ယေဟောဝါက မောရှေကို မိန့်မှာတယ် ငါ့အတွက် အလှူပစ္စည်းတွေကို လှူဒါန်းဖို့ အစ္စရေးတွေကို ပြောပါ။ စေတနာစိတ်နဲ့ လှူဒါန်းတဲ့သူအားလုံးဆီကနေ အလှူပစ္စည်းတွေကို မင်းတို့လက်ခံရမယ်။ မင်းတို့လက်ခံရမယ့် အလှူပစ္စည်းတွေကတော့ ရွှေ၊ ငွေ၊ ကြေးနီ၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချော၊ ဆိတ်မွေး၊ အနီရောင်ဆိုးထားတဲ့ သိုးထီးသားရေ၊ ဖျံသားရေ၊ ရှားသား၊ မီးခွက်ထွန်းဖို့ဆီ၊ ဘိသိက်ဆီနဲ့ နံ့သာပေါင်း ဖော်စပ်ဖို့ ဗာလစံဆီ၊ သင်တိုင်းမှာ၊ ရင်ဖုံးမှာ စီခြယ်ဖို့ မဟူရာကြောင်ဝင်ကျောက်တွေနဲ့ တခြားကျောက်မျက်တွေပဲ။ ငါ့အတွက် သန့်ရှင်းရာဌာနတော်ကို မင်းတို့ ဆောက်လုပ်ရမယ်။ မင်းတို့အလယ်မှာ ငါစံမြန်းမယ်။ တဲတော်နဲ့ တဲတော်အသုံးအဆောင်တွေကို ငါပြမယ့်ပုံစံအတိုင်း အတိအကျ လုပ်ရမယ်။ အလျားနှစ်တောင်ခွဲ၊ အနံတစ်တောင်ခွဲ၊ အမြင့်တစ်တောင်ခွဲရှိတဲ့ သေတ္တာကို ရှားသားနဲ့ လုပ်ရမယ်။ သေတ္တာကို ရွှေစင်နဲ့ ရွှေချရမယ်။ အတွင်းအပြင်ကို ရွှေချပြီး သေတ္တာအပေါ်နား ပတ်လည်မှာ ရွှေအနားကွပ် လုပ်ရမယ်။ ရွှေကွင်းလေးကွင်း သွန်းလုပ်ရမယ်။ သေတ္တာရဲ့ခြေလေးချောင်း အပေါ်နား၊ သေတ္တာဘေးတစ်ဖက်စီမှာ နှစ်ကွင်းစီ တပ်ရမယ်။ ထမ်းပိုးတွေကို ရှားသားနဲ့လုပ်၊ ရွှေချပြီးနောက်၊ သေတ္တာထမ်းဖို့ သေတ္တာဘေးနှစ်ဖက်မှာရှိတဲ့ ကွင်းတွေထဲ လျှိုထားရမယ်။ ထမ်းပိုးတွေကို ကွင်းထဲမှာ အမြဲလျှိုထားရမယ်။ ပြန်မထုတ်ရဘူး။ ငါပေးမယ့် သက်သေခံချက်ကျောက်ပြားကို သေတ္တာထဲ ထည့်ထားရမယ်။ အလျားနှစ်တောင်ခွဲ၊ အနံတစ်တောင်ခွဲရှိတဲ့ သေတ္တာအဖုံးကို ရွှေစင်နဲ့ လုပ်ရမယ်။ အဖုံးရဲ့အစွန်နှစ်ဖက်မှာ ရွှေခေရုဗိမ်ရုပ်နှစ်ခုကိုလည်း ထုလုပ်ရမယ်။ အဖုံးရဲ့အစွန်နှစ်ဖက်မှာ ခေရုဗိမ်ရုပ်တွေကို တစ်ခုစီ လုပ်ရမယ်။ ခေရုဗိမ်တွေက အတောင်နှစ်ဖက်ကို အပေါ်ဘက်ဖြန့်၊ သေတ္တာအဖုံးကို မိုးထားပြီး မျက်နှာချင်းဆိုင် ပျပ်ဝပ်နေရမယ်။ ငါပေးမယ့် သက်သေခံချက်ကျောက်ပြားကို သေတ္တာထဲထည့်ပြီး အဖုံးနဲ့ဖုံးထားရမယ်။ အဲဒီနေရာမှာ မင်းကို ငါထင်ရှားပြပြီး အဖုံးပေါ်ကနေ စကားပြောမယ်။ အစ္စရေးတွေအတွက် ငါမိန့်မှာမယ့်အရာမှန်သမျှကို သက်သေခံချက်သေတ္တာပေါ်က ခေရုဗိမ်နှစ်ပါးကြားကနေ မင်းကို အသိပေးမယ်။ အလျားနှစ်တောင်၊ အနံတစ်တောင်၊ အမြင့်တစ်တောင်ခွဲရှိတဲ့ စားပွဲကို ရှားသားနဲ့ လုပ်ရမယ်။ စားပွဲကို ရွှေစင်နဲ့ ရွှေချပြီး ပတ်လည်အနားကို ရွှေကွပ်ရမယ်။ စားပွဲပတ်လည်မှာ လက်လေးသစ် ကျယ်တဲ့ ဘောင်လုပ်ပြီး ဘောင်အနားကို ရွှေကွပ်ရမယ်။ ရွှေကွင်းလေးကွင်း လုပ်ပြီး ခြေလေးချောင်းရှိတဲ့ ထောင့်လေးထောင့်မှာ တပ်ရမယ်။ ရွှေကွင်းတွေဟာ ဘောင်နဲ့ကပ်လျက်မှာ ရှိရမယ်။ ကွင်းတွေထဲ ထမ်းပိုးလျှိုပြီး စားပွဲကိုထမ်းရမယ်။ စားပွဲထမ်းမယ့် ထမ်းပိုးတွေကို ရှားသားနဲ့လုပ်ပြီး ရွှေချရမယ်။ စားပွဲမှာသုံးမယ့် ပန်းကန်တွေ၊ ခွက်တွေ၊ သွန်းလောင်းရာအလှူ လောင်းဖို့ ရေတကောင်းတွေ၊ ဖလားတွေကို ရွှေစင်နဲ့ လုပ်ရမယ်။ စားပွဲပေါ်မှာ ရှေ့တော်မုန့်ကို အမြဲတင်ရမယ်။ ဆီမီးတိုင်ကို ရွှေစင်နဲ့ ထုလုပ်ရမယ်။ ဆီမီးတိုင်ရဲ့ အလယ်တိုင်၊ ဖြာထွက်တဲ့ အခက်တွေ၊ ပွင့်ဖတ်တွေ၊ အဖူးတွေ၊ အပွင့်တွေကို တစ်စပ်တည်း ထုလုပ်ရမယ်။ အလယ်တိုင်ကနေ ညာဘက်ကို သုံးခက်၊ ဘယ်ဘက်ကို သုံးခက်၊ စုစုပေါင်း အခက်ခြောက်ခက် ဖြာထွက်နေရမယ်။ ညာဘက်အခက်တွေမှာ ဗာဒံပွင့်ပုံစံရှိတဲ့ အပွင့်တွေ၊ အဖူးတွေ၊ ပွင့်ဖတ်တွေ အစဉ်လိုက် သုံးဆင့်ရှိရမယ်။ ဘယ်ဘက်အခက်တွေမှာလည်း ဗာဒံပွင့်ပုံစံရှိတဲ့ အပွင့်တွေ၊ အဖူးတွေ၊ ပွင့်ဖတ်တွေ အစဉ်လိုက် သုံးဆင့်ရှိရမယ်။ အလယ်တိုင်ကနေ ဖြာထွက်တဲ့ အခက်ခြောက်ခက်စလုံး အဲဒီအတိုင်းဖြစ်ရမယ်။ အလယ်တိုင်မှာလည်း ဗာဒံပွင့်ပုံစံရှိတဲ့ အပွင့်တွေ၊ အဖူးတွေ၊ ပွင့်ဖတ်တွေ အစဉ်လိုက် လေးဆင့်ရှိရမယ်။ အလယ်တိုင်ကနေ ဖြာထွက်တဲ့ အခက်သုံးစုံထဲက တစ်စုံစီရဲ့အောက်မှာ အဖူးတစ်ဖူးစီ ရှိရမယ်။ အဖူးတွေ၊ အခက်တွေပါတဲ့ ဆီမီးတိုင်တစ်ခုလုံးကို တစ်စပ်တည်း ထုလုပ်ရမယ်။ ဆီမီးတိုင်မှာ မီးခွက်ခုနစ်လုံး ရှိရမယ်။ မီးခွက်တွေကို မီးညှိတဲ့အခါ မီးခွက်အရှေ့ဘက်မှာ လင်းနေမယ်။ မီးညှပ်တွေ၊ မီးစာခံခွက်တွေဟာ ရွှေစင်ဖြစ်ရမယ်။ ဆီမီးတိုင်နဲ့ ဆီမီးတိုင်အသုံးအဆောင်တွေကို ရွှေစင်တစ်တဲလင့်နဲ့ လုပ်ရမယ်။ တောင်ပေါ်မှာ မင်းကိုပြတဲ့ပုံစံအတိုင်း ဒီပစ္စည်းတွေကို သေသေချာချာ လုပ်ရမယ်။,2,Ex,25,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/25/
audio/nwt_02_Ex_BU_26.mp3,အခန်းကြီး (၂၆) တဲတော်အတွက် ရွက်ထည်ဆယ်ထည်ကို ချည်ချော၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်နဲ့ ရက်လုပ်ရမယ်။ ရွက်ထည်တွေမှာ ခေရုဗိမ်ပုံတွေပေါ်အောင် ပန်းထိုးရမယ်။ ရွက်ထည်တစ်ထည်စီဟာ အလျား ၂၈ တောင်၊ အနံ ၄ တောင်ရှိရမယ်။ ရွက်ထည်အားလုံး အတိုင်းအတာ တူရမယ်။ ရွက်ထည်ငါးထည်ကို တစ်ထည်တည်း ဖြစ်အောင် တွဲချုပ်ရမယ်။ နောက်ငါးထည်ကိုလည်း တစ်ထည်တည်း ဖြစ်အောင် တွဲချုပ်ရမယ်။ ကွင်းတွေကို အပြာရောင်ချည်နဲ့လုပ်ပြီး တွဲချုပ်ထားတဲ့ ရွက်ထည်တစ်ထည်ရဲ့ အနားစွန်းမှာ တပ်ရမယ်။ နောက်ရွက်ထည်ရဲ့ အနားစွန်း၊ ရွက်ထည်နှစ်ထည် ဆက်မယ့်နေရာမှာလည်း တပ်ရမယ်။ ရွက်ထည်တစ်ထည်စီရဲ့ အနားစွန်းမှာတပ်ဖို့ ကွင်း ၅၀ စီ လုပ်ရမယ်။ ရွက်ထည်နှစ်ထည် ဆက်မယ့်နေရာမှာ ကွင်းချင်းဆိုင်နေရမယ်။ ရွှေချိတ် ၅၀ ကို လုပ်ပြီး ရွက်ထည်နှစ်ထည်ကို တစ်စပ်တည်းဖြစ်အောင် ချိတ်တွေနဲ့ တွဲရမယ်။ တဲတော်အမိုးကို ဆိတ်မွေးရွက်ထည် ၁၁ ထည်နဲ့ လုပ်ရမယ်။ ရွက်ထည်တစ်ထည်စီက အလျား အတောင် ၃၀၊ အနံ ၄ တောင်ရှိရမယ်။ ရွက်ထည် ၁၁ ထည်စလုံး အတိုင်းအတာ တူရမယ်။ ရွက်ထည်ငါးထည်ကို တစ်စပ်တည်း ဖြစ်အောင်၊ နောက်ခြောက်ထည်ကိုလည်း တစ်စပ်တည်း ဖြစ်အောင် တွဲချုပ်ရမယ်။ ခြောက်ခုမြောက် ရွက်ထည်ကို တဲတော်မျက်နှာစာမှာ ခေါက်တင်ထားရမယ်။ တွဲချုပ်ထားတဲ့ ရွက်ထည်တစ်ထည်ရဲ့ အနားစွန်းမှာ ကွင်း ၅၀ တပ်ရမယ်။ နောက်ရွက်ထည်ရဲ့ အနားစွန်း၊ ရွက်ထည်နှစ်ထည် ဆက်မယ့်နေရာမှာလည်း ကွင်း ၅၀ တပ်ရမယ်။ ကြေးနီချိတ် ၅၀ ကိုလုပ်၊ ကွင်းတွေကို ချိတ်တွေနဲ့ချိတ်ပြီး ရွက်ထည်နှစ်ထည်ကို တစ်စပ်တည်းဖြစ်အောင် တွဲရမယ်။ ရွက်ထည်ရဲ့ ပိုနေတဲ့အပိုင်းကို တဲတော် အနောက်ဘက်မှာ တွဲလောင်းချထားပါ။ မြောက်ဘက်ခြမ်းက ပိုနေတဲ့တစ်တောင်နဲ့ တောင်ဘက်ခြမ်းက ပိုနေတဲ့တစ်တောင်ကို တဲတော်ဖုံးအုပ်ဖို့ ချထားရမယ်။ ဒါ့အပြင် တဲတော်အမိုးကို အနီရောင်ဆိုးထားတဲ့ သိုးထီးသားရေနဲ့ လုပ်ရမယ်။ အဲဒီပေါ်မှာ ဖျံသားရေနဲ့ ထပ်ဖုံးအုပ်ရမယ်။ တဲတော်နံရံအတွက် ကျည်းဘောင်တွေကို ရှားသားနဲ့ လုပ်ရမယ်။ ကျည်းဘောင်တစ်ခုစီက အမြင့် ၁၀ တောင်၊ အနံ ၁ တောင်ခွဲ ရှိရမယ်။ ကျည်းဘောင်တိုင်းမှာ စရွေးတံနှစ်ခု ယှဉ်လျက်ရှိရမယ်။ ကျည်းဘောင်အားလုံး အဲဒီပုံစံအတိုင်း လုပ်ရမယ်။ တဲတော်ရဲ့ တောင်ဘက်ခြမ်းနံရံအတွက် ကျည်းဘောင် ၂၀ လုပ်ရမယ်။ ကျည်းဘောင် ၂၀ အောက်မှာ ခံဖို့ ငွေအောက်ခံခုံ ၄၀ လုပ်ရမယ်။ ကျည်းဘောင်တစ်ခုမှာ စရွေးတံနှစ်ခု၊ အောက်ခံခုံနှစ်ခု ရှိရမယ်။ ကျည်းဘောင်တိုင်းမှာ စရွေးတံနှစ်ခု၊ အောက်ခံခုံနှစ်ခုစီ ရှိရမယ်။ တဲတော်ရဲ့မြောက်ဘက်ခြမ်းနံရံအတွက် ကျည်းဘောင် ၂၀၊ ငွေအောက်ခံခုံ ၄၀ လုပ်ရမယ်။ ကျည်းဘောင်တစ်ခုမှာ အောက်ခံခုံနှစ်ခု ရှိရမယ်။ ကျည်းဘောင်တိုင်းမှာ အောက်ခံခုံနှစ်ခုစီ ရှိရမယ်။ အနောက်ဘက် တဲတော်နောက်ကျောနံရံအတွက် ကျည်းဘောင်ခြောက်ခု လုပ်ရမယ်။ တဲတော်နောက်ကျောနံရံရဲ့ ထောင့်နှစ်ထောင့်အတွက် ကျည်းဘောင်နှစ်ခု လုပ်ရမယ်။ အဲဒီကျည်းဘောင်တစ်ခုစီမှာ သစ်သားနှစ်ချပ်က အောက်ခြေကနေ တက်သွားပြီး ထိပ်နားမှာ သွားဆုံရမယ်။ ကျည်းဘောင်နှစ်ခုစလုံးကို ဒီပုံစံအတိုင်း လုပ်ပြီး ဒေါက်တိုင်နှစ်ခုအဖြစ် သုံးရမယ်။ နောက်ကျောနံရံအတွက် ကျည်းဘောင် ၈ ခု၊ ငွေအောက်ခံခုံ ၁၆ ခု ရှိရမယ်။ ကျည်းဘောင်တစ်ခုမှာ အောက်ခံခုံနှစ်ခု ရှိရမယ်။ ကျည်းဘောင်တိုင်းမှာ အောက်ခံခုံနှစ်ခုစီ ရှိရမယ်။ သစ်သားတန်းတွေကို ရှားသားနဲ့ လုပ်ရမယ်။ တဲတော်တောင်ဘက်ခြမ်းနံရံရဲ့ ကျည်းဘောင်တွေကို ချုပ်ဖို့ သစ်သားတန်းငါးခု၊ မြောက်ဘက်ခြမ်းနံရံရဲ့ ကျည်းဘောင်တွေကို ချုပ်ဖို့ သစ်သားတန်းငါးခု၊ နောက်ကျောဘက် အနောက်နံရံရဲ့ ကျည်းဘောင်တွေကို ချုပ်ဖို့ သစ်သားတန်းငါးခု လုပ်ရမယ်။ ကျည်းဘောင်တွေကို အလယ်ကနေချုပ်မယ့် သစ်သားတန်းက ဟိုဘက်စွန်းကနေ ဒီဘက်စွန်းအထိ တစ်ဆက်တည်းဖြစ်ရမယ်။ ကျည်းဘောင်တွေကို ရွှေချရမယ်။ သစ်သားတန်းတွေကို ရွှေချရမယ်။ သစ်သားတန်းတွေ လျှိုဖို့ ရွှေကွင်းတွေ လုပ်ရမယ်။ တောင်ပေါ်မှာ မင်းကိုပြတဲ့ပုံစံအတိုင်း တဲတော်ကို ဆောက်လုပ်ရမယ်။ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ ကန့်လန့်ကာ ရက်လုပ်ရမယ်။ ကန့်လန့်ကာမှာ ခေရုဗိမ်ပုံတွေပေါ်အောင် ပန်းထိုးရမယ်။ ရွှေချထားတဲ့ ရှားတိုင် လေးတိုင်ပေါ်မှာ ကန့်လန့်ကာကို ချိတ်ဆွဲရမယ်။ ကန့်လန့်ကာချိတ်တွေကို ရွှေနဲ့လုပ်ရမယ်။ တိုင်လေးတိုင်ကို ငွေအောက်ခံခုံလေးခုပေါ်မှာ ထောင်ရမယ်။ ကန့်လန့်ကာကို ချိတ်တွေနဲ့ ချိတ်ရမယ်။ သက်သေခံချက်သေတ္တာကို ကန့်လန့်ကာအတွင်းဘက်မှာ ထားရမယ်။ သန့်ရှင်းရာအခန်းနဲ့ အသန့်ရှင်းဆုံးအခန်းကို ကန့်လန့်ကာနဲ့ ကာထားရမယ်။ အသန့်ရှင်းဆုံးအခန်းထဲက သက်သေခံချက်သေတ္တာကို အဖုံးနဲ့ ဖုံးထားရမယ်။ ကန့်လန့်ကာအပြင်ဘက်မှာ စားပွဲကို ထားရမယ်။ စားပွဲကို မြောက်ဘက်ခြမ်း၊ ဆီမီးတိုင်ကို စားပွဲနဲ့မျက်နှာချင်းဆိုင်ဖြစ်တဲ့ တဲတော်တောင်ဘက်ခြမ်းမှာ ထားရမယ်။ တဲတော်ဝင်ပေါက်ရဲ့ လိုက်ကာကို အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ ရက်လုပ်ရမယ်။ လိုက်ကာအတွက် ရှားတိုင် ငါးတိုင်လုပ်ပြီး ရွှေချရမယ်။ လိုက်ကာချိတ်တွေကို ရွှေနဲ့လုပ်ရမယ်။ တိုင်တွေအတွက် ကြေးနီအောက်ခံခုံငါးခု သွန်းလုပ်ရမယ်။,2,Ex,26,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/26/
audio/nwt_02_Ex_BU_27.mp3,အခန်းကြီး (၂၇) အလျားငါးတောင်၊ အနံငါးတောင်ရှိတဲ့ စတုရန်းပုံပူဇော်ရာပလ္လင်ကို ရှားသားနဲ့ လုပ်ရမယ်။ အမြင့်သုံးတောင် ရှိရမယ်။ ပူဇော်ရာပလ္လင် ထောင့်လေးထောင့်မှာ ဦးချိုအတက်တွေ ရှိရမယ်။ အတက်တွေက ပူဇော်ရာပလ္လင်နဲ့ တစ်ဆက်တည်း ဖြစ်နေရမယ်။ အဲဒီပလ္လင်ကို ကြေးနီနဲ့ အုပ်ရမယ်။ ပြာကို ဖယ်ရှားဖို့ ပုံးတွေ၊ ဂေါ်ပြားတွေ၊ ဇလုံတွေ၊ ခက်ရင်းခွတွေနဲ့ မီးခဲအိုးတွေ လုပ်ရမယ်။ ပူဇော်ရာပလ္လင် အသုံးအဆောင်တွေကို ကြေးနီနဲ့ လုပ်ရမယ်။ အဲဒီပလ္လင်အတွက် ကြေးနီဆန်ခါ လုပ်ရမယ်။ ကြေးနီကွင်းလေးကွင်း လုပ်ပြီး ထောင့်လေးထောင့်မှာ တစ်ကွင်းစီ တပ်ရမယ်။ ဆန်ခါကို ပူဇော်ရာပလ္လင်အတွင်းဘက် အနားကွပ်အောက် ရောက်တဲ့အထိ ထည့်ရမယ်။ ဆန်ခါက ပူဇော်ရာပလ္လင်အတွင်းဘက် ထက်ဝက်လောက်အထိ ရောက်သွားလိမ့်မယ်။ ပူဇော်ရာပလ္လင်အတွက် ထမ်းပိုးတွေကို ရှားသားနဲ့လုပ်ပြီး ကြေးနီနဲ့ အုပ်ရမယ်။ ထမ်းပိုးကို ကွင်းထဲ လျှိုထားရမယ်။ ပူဇော်ရာပလ္လင်ကို ထမ်းတဲ့အခါ ထမ်းပိုးတွေက အဲဒီပလ္လင်ရဲ့ ဘေးနှစ်ဖက်မှာ ရှိရမယ်။ တောင်ပေါ်မှာ မင်းကိုပြတဲ့ပုံစံအတိုင်း ပူဇော်ရာပလ္လင်ကို သစ်သားပြားတွေနဲ့ လုပ်ရမယ်၊ ဟောင်းလောင်းဖြစ်နေတဲ့ သေတ္တာပုံစံမျိုး လုပ်ရမယ်။ တဲတော်ပတ်လည်ကို ဝင်းခတ်ရမယ်။ တဲတော်တောင်ဘက်ခြမ်းအတွက် အတောင် ၁၀၀ ရှည်တဲ့အကာကို ချည်ချောနဲ့ ရက်လုပ်ရမယ်။ ကြေးနီတိုင် ၂၀ နဲ့ အောက်ခံခုံ ၂၀ ရှိရမယ်။ တိုင်ရဲ့ချိတ်တွေ၊ တွယ်ချိတ်စရာတွေကို ငွေနဲ့လုပ်ရမယ်။ မြောက်ဘက်ခြမ်းအတွက်လည်း အတောင် ၁၀၀ ရှည်တဲ့အကာကို ရက်လုပ်ရမယ်။ ကြေးနီတိုင် ၂၀ နဲ့ အောက်ခံခုံ ၂၀ ရှိရမယ်။ တိုင်ရဲ့ချိတ်တွေ၊ တွယ်ချိတ်စရာတွေကို ငွေနဲ့လုပ်ရမယ်။ တဲတော်ဝင်းရဲ့ အနောက်ဘက်အကာဟာ အတောင် ၅၀ ရှည်ပြီး တိုင် ၁၀ တိုင်၊ အောက်ခံခုံ ၁၀ခု ရှိရမယ်။ နေထွက်ရာအရပ် တဲတော်ဝင်းရဲ့ အရှေ့ဘက်အကာလည်း အတောင် ၅၀ ရှည်ရမယ်။ တဲတော်ဝင်းရဲ့ ဝင်ပေါက်မှာရှိတဲ့ ညာဘက်အကာဟာ ၁၅ တောင် ရှည်ပြီး တိုင်သုံးတိုင်နဲ့ အောက်ခံခုံသုံးခု ရှိရမယ်။ တဲတော်ဝင်းရဲ့ ဝင်ပေါက်မှာရှိတဲ့ ဘယ်ဘက်အကာလည်း ၁၅ တောင်ရှည်ပြီး တိုင်သုံးတိုင်နဲ့ အောက်ခံခုံသုံးခု ရှိရမယ်။ တဲတော်ဝင်းရဲ့ ဝင်ပေါက်အတွက် အတောင် ၂၀ ရှည်တဲ့ လိုက်ကာကို အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ ရက်လုပ်ရမယ်။ တိုင်လေးတိုင်၊ အောက်ခံခုံလေးခု ရှိရမယ်။ တဲတော်ဝင်းပတ်လည်က တိုင်အားလုံးရဲ့ တွယ်ချိတ်စရာတွေနဲ့ ချိတ်တွေကို ငွေနဲ့လုပ်ရမယ်။ အောက်ခံခုံတွေကိုတော့ ကြေးနီနဲ့လုပ်ရမယ်။ ချည်ချောနဲ့ ရက်လုပ်ထားတဲ့ တဲတော်ဝင်းအကာက အလျားအတောင် ၁၀၀၊ အနံအတောင် ၅၀၊ အမြင့် ၅ တောင်ရှိရမယ်။ အောက်ခံခုံတွေကို ကြေးနီနဲ့လုပ်ရမယ်။ တဲတော်အသုံးအဆောင်၊ တဲတော်ငုတ်တိုင်၊ တဲတော်ဝင်းရဲ့ ငုတ်တိုင် အားလုံးကို ကြေးနီနဲ့လုပ်ရမယ်။ မီးခွက်တွေကို အမြဲထွန်းထားဖို့ သံလွင်ဆီစစ်စစ် ယူလာကြပါလို့ အစ္စရေးတွေကို မင်းပြောရမယ်။ တွေ့ဆုံရာတဲတော်အတွင်း၊ သက်သေခံချက်သေတ္တာရှေ့က ကန့်လန့်ကာအပြင်ဘက်မှာရှိတဲ့ မီးခွက်တွေကို ညဦးပိုင်းကနေ မနက်အထိ ယေဟောဝါရှေ့ ထွန်းထားဖို့ အာရုန်နဲ့သူ့သားတွေ စီစဉ်ရမယ်။ ဒါဟာ အစ္စရေးလူမျိုးအစဉ်အဆက် လိုက်နာရမယ့် အမြဲတည်တဲ့ဥပဒေပဲ။,2,Ex,27,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/27/
audio/nwt_02_Ex_BU_28.mp3,အခန်းကြီး (၂၈) ပုရောဟိတ်အဖြစ် အမှုဆောင်ဖို့ မင်းအစ်ကိုအာရုန်နဲ့ သူ့သား နာဒပ်၊ အဘိဟု၊ ဧလာဇာ၊ ဧသမာတို့ကို အစ္စရေးတွေထဲကနေ ရွေးချယ်ပါ။ မင်းအစ်ကို အာရုန်အတွက် ခံ့ညားထည်ဝါပြီး သန့်ရှင်းတဲ့အဝတ်တွေ ချုပ်ပေးရမယ်။ အာရုန်ကို သန့်ရှင်းမြင့်မြတ်စေမယ့် အဝတ်တွေ ချုပ်ပေးဖို့ ငါ ဉာဏ်ပညာပေးထားသူတွေ၊ လက်မှုပညာသည်တွေကို မှာကြားပါ။ အာရုန်က ငါ့ရဲ့ပုရောဟိတ်အဖြစ် အမှုဆောင်ရမယ်။ လက်မှုပညာသည်တွေက ရင်ဖုံး၊ သင်တိုင်း၊ လက်ပြတ်ဝတ်ရုံ၊ လေးထောင့်ကွက်ပေါ်အောင် ရက်ထားတဲ့ ဝတ်လုံရှည်၊ ခေါင်းပေါင်း၊ ခါးပန်းတွေကို ချုပ်ပေးရမယ်။ ပုရောဟိတ်တွေအဖြစ် အမှုဆောင်နိုင်ဖို့ မင်းအစ်ကို အာရုန်နဲ့ သားတွေအတွက် သန့်ရှင်းတဲ့အဝတ်တွေကို ချုပ်ပေးရမယ်။ ရွှေချည်၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေကို သုံးရမယ်။ သင်တိုင်းကို ရွှေချည်၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ အလှဆင်ပြီး ရက်ရမယ်။ သင်တိုင်းရဲ့ အပေါ်အနားနှစ်ဖက်မှာ ပခုံးကြိုးပြားနှစ်ခုကို တပ်ရမယ်။ သင်တိုင်းချပ်ရပ်နေအောင် ချည်ပေးမယ့် ခါးစည်းကြိုးကိုလည်း သင်တိုင်းရက်တဲ့အတိုင်း ရွှေချည်၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေသုံးပြီး ရက်ရမယ်။ မဟူရာကြောင်ဝင်ကျောက် နှစ်လုံးပေါ်မှာ အစ္စရေးမျိုးနွယ်ရဲ့ နာမည်တွေ ရေးထွင်းရမယ်။ ကျောက်တစ်လုံးပေါ်မှာ နာမည်ခြောက်ခု၊ နောက်တစ်လုံးပေါ်မှာ နာမည်ခြောက်ခုကို မျိုးနွယ်ကြီးစဉ်ငယ်လိုက် ရေးထွင်းရမယ်။ တံဆိပ်တုံးမှာရေးထွင်းသလိုမျိုး အစ္စရေးမျိုးနွယ်ရဲ့ နာမည်တွေကို အဲဒီကျောက်နှစ်လုံးပေါ်မှာ ရေးထွင်းရမယ်။ ပြီးတော့ ကျောက်နှစ်လုံးကို ရွှေပြားနဲ့ ကွပ်ရမယ်။ အစ္စရေးလူမျိုးကို အမှတ်ရစေဖို့ သင်တိုင်းရဲ့ ပခုံးကြိုးပြားတွေပေါ်မှာ ကျောက်နှစ်လုံး တပ်ရမယ်။ အာရုန်က သူတို့နာမည်ကို ပခုံးကြိုးပြားတွေပေါ် ဆောင်ထားတဲ့အတွက် ယေဟောဝါက သူတို့ကို အမှတ်ရနေလိမ့်မယ်။ ရွှေပြားအကွပ်တွေ လုပ်ရမယ်။ ရွှေစင်ကြိုးနှစ်ပင်ကို ကျစ်ပြီး ရွှေပြားအကွပ်တွေနဲ့ ချိတ်ဆက်ပေးရမယ်။ သင်တိုင်းလိုပဲ တရားစီရင်ချက်ရင်ဖုံးကိုလည်း ရွှေချည်၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ အလှဆင်ပြီး ရက်ရမယ်။ ရင်ဖုံးကို ခေါက်လိုက်တဲ့အခါ အလျားတစ်ထွာ၊ အနံတစ်ထွာရှိတဲ့ စတုရန်းပုံဖြစ်ရမယ်။ ရင်ဖုံးပေါ်မှာ ကျောက်မျက်လေးတန်း စီခြယ်ရမယ်။ ပထမအတန်းမှာ ပတ္တမြား၊ ဥဿဖရား၊ မြ၊ ဒုတိယအတန်းမှာ စိမ်းပြာကျောက်၊ နီလာ၊ နဂါးသွဲ့၊ တတိယအတန်းမှာ လဲ့ရှမ်ကျောက်၊ သင်္ဘောမဟူရာ၊ ခရမ်းစွဲ၊ စတုတ္ထအတန်းမှာ ပြောင်ခေါင်းစိမ်း၊ မဟူရာကြောင်ဝင်၊ ကျောက်စိမ်း ရှိရမယ်။ အဲဒီကျောက်မျက်တွေကို ရွှေနဲ့ကွပ်ရမယ်။ ကျောက်မျက်တွေက အစ္စရေးမျိုးနွယ် ၁၂ နွယ်ကို ကိုယ်စားပြုတယ်။ ကျောက်မျက်တစ်လုံးစီမှာ တစ်နွယ်စီရဲ့နာမည်ကို ရေးထွင်းရမယ်။ ရွှေစင်ကြိုးလုံးလေးတွေကို ကျစ်ပြီး ရင်ဖုံးပတ်လည်မှာ တပ်ရမယ်။ ရွှေကွင်းနှစ်ကွင်း လုပ်ပြီး ရင်ဖုံးရဲ့ထောင့်နှစ်ဖက်မှာ တပ်ရမယ်။ ရွှေစင်ကြိုးနှစ်ပင်ကို ရင်ဖုံးထောင့်က ရွှေကွင်းနှစ်ကွင်းမှာ ချိတ်ရမယ်။ ရွှေစင်ကြိုးနှစ်ပင်ရဲ့ ကျန်တဲ့အစွန်းနှစ်ခုကို ရွှေပြားအကွပ်နှစ်ခုနဲ့ ချိတ်ပြီး သင်တိုင်းရဲ့ရှေ့ခြမ်း ပခုံးကြိုးပြားတွေပေါ် တပ်ရမယ်။ ရွှေကွင်းနှစ်ကွင်း လုပ်ပြီး သင်တိုင်းနဲ့ကပ်လျက်ရှိတဲ့ ရင်ဖုံးရဲ့အတွင်းဘက် အောက်အနားစွန်းနှစ်ဖက်မှာ တပ်ရမယ်။ နောက်ထပ်ရွှေကွင်း နှစ်ကွင်း လုပ်ပြီး သင်တိုင်းအပြင်ဘက်၊ ခါးစည်းကြိုးအထက်နား ပခုံးကြိုးပြားနှစ်ပြားရဲ့ ကျန်အနားစွန်းနှစ်ဖက်မှာ တပ်ရမယ်။ ရင်ဖုံးရဲ့ကွင်းနဲ့ သင်တိုင်းရဲ့ကွင်းကို အပြာရောင်ကြိုးနဲ့ ဆက်ထားရမယ်။ ဒီနည်းနဲ့ ရင်ဖုံးက ခါးစည်းကြိုးအထက်နားမှာ နေရာတကျရှိနေမယ်။ အာရုန်က သန့်ရှင်းရာအခန်းကို ဝင်တဲ့အခါ တရားစီရင်ချက်ရင်ဖုံးကို ဝတ်ဆင်ရမယ်။ ရင်ဖုံးပေါ်မှာ အစ္စရေးမျိုးနွယ်ရဲ့ နာမည်တွေပါတဲ့အတွက် သူတို့ကို ယေဟောဝါ အမြဲအမှတ်ရလိမ့်မယ်။ အာရုန်က ယေဟောဝါရှေ့ကိုဝင်တဲ့အခါ ဥရိမ်နဲ့သုမိမ်ကို တရားစီရင်ချက်ရင်ဖုံးထဲ ထည့်ထားရမယ်။ ယေဟောဝါရှေ့ အစ္စရေးလူမျိုးကို တရားစီရင်တဲ့အခါ ဥရိမ်နဲ့သုမိမ် ပါတဲ့ ရင်ဖုံးကို အမြဲဝတ်ထားရမယ်။ လက်ပြတ်ဝတ်ရုံကို အပြာရောင်ချည်တစ်မျိုးတည်းနဲ့ ရက်ရမယ်။ ဝတ်ရုံမှာ လည်ပင်းပေါက် ဖောက်ရမယ်။ လည်ပင်းပေါက် မစုတ်ပြဲအောင် သံချပ်အင်္ကျီလို လည်ပင်းပေါက်အနားပတ်လည်ကို ရက်ပြီးကွပ်ရမယ်။ လက်ပြတ်ဝတ်ရုံရဲ့ အောက်အနားပတ်လည်မှာ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်တွေနဲ့ လုပ်ထားတဲ့ သလဲသီးတွေ တပ်ရမယ်။ သလဲသီးတွေကြားမှာ ရွှေဆည်းလည်းတွေ တပ်ရမယ်။ ဝတ်ရုံရဲ့ အောက်အနားပတ်လည်မှာ ရွှေဆည်းလည်းနဲ့ သလဲသီးကို တစ်လုံးခြားစီ တပ်ရမယ်။ အာရုန်က အမှုဆောင်တဲ့အခါ လက်ပြတ်ဝတ်ရုံကို ဝတ်ထားရမယ်။ ယေဟောဝါရှေ့ သန့်ရှင်းရာဌာနတော်ထဲ သူဝင်ထွက်တဲ့အခါ ဆည်းလည်းသံမြည်တဲ့အတွက် သေဘေးကနေ လွတ်လိမ့်မယ်။ တောက်ပြောင်တဲ့ ရွှေစင်ပြားတစ်ခု လုပ်ရမယ်။ အဲဒီပေါ်မှာ ယေဟောဝါဟာ သန့်ရှင်းမြင့်မြတ်တယ် ဆိုပြီး ရေးထွင်းရမယ်။ အဲဒီရွှေပြားကို ခေါင်းပေါင်းရှေ့ဘက်မှာ အပြာရောင်ကြိုးနဲ့ချည်ပြီး တပ်ရမယ်။ အဲဒီရွှေပြားက အာရုန်ရဲ့နဖူးပေါ်မှာ ရှိရမယ်။ အစ္စရေးတွေ ဆက်ကပ်ထားတဲ့ သန့်ရှင်းမြင့်မြတ်ရာတွေနဲ့ ပတ်သက်ပြီး တစ်ယောက်ယောက် အမှားအယွင်းလုပ်မိတဲ့အခါ အာရုန်က တာဝန်ယူရမယ်။ ယေဟောဝါရဲ့ နှစ်သက်လက်ခံမှုကို သူတို့ရနိုင်ဖို့ အဲဒီရွှေပြားက အာရုန်ရဲ့နဖူးပေါ်မှာ အမြဲရှိနေရမယ်။ လေးထောင့်ကွက်တွေဖော်ထားတဲ့ ဝတ်ရုံရှည်ကို ချည်ချောနဲ့ရက်ပြီး ခေါင်းပေါင်းကိုလည်း ချည်ချောနဲ့ ရက်ရမယ်။ ခါးပန်းကိုလည်း ရက်ရမယ်။ အာရုန်ရဲ့သားတွေအတွက် ခံ့ညားထည်ဝါတဲ့ ဝတ်လုံရှည်တွေ၊ ခါးပန်းတွေ၊ ပိတ်ဦးထုပ်တွေ ချုပ်ပေးရမယ်။ မင်းအစ်ကိုအာရုန်နဲ့ သားတွေကို ဝတ်ဆင်ပေးရမယ်။ ငါ့ပုရောဟိတ်တွေအဖြစ် အမှုဆောင်ဖို့ သူတို့ကို ဘိသိက်ပေး ခန့်အပ်ပြီး သန့်ရှင်းမြင့်မြတ်စေမယ်။ ရှက်စရာအင်္ဂါတွေ မပေါ်အောင် ခါးကနေ ပေါင်အထိရှည်တဲ့ ပိတ်ဘောင်းဘီကို သူတို့အတွက် ချုပ်ပေးရမယ်။ အာရုန်နဲ့သားတွေက တွေ့ဆုံရာတဲတော်ကို ဝင်တဲ့အခါ၊ သန့်ရှင်းရာဌာနတော်မှာ အမှုဆောင်ဖို့ ပူဇော်ရာပလ္လင်အနားကို သွားတဲ့အခါ အပြစ်သင့်ပြီး မသေရအောင် အဲဒါတွေကို ဝတ်ထားရမယ်။ ဒါဟာ အာရုန်နဲ့ သားစဉ်မြေးဆက်တွေ လိုက်နာရမယ့် အမြဲတည်တဲ့ဥပဒေပဲ။,2,Ex,28,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/28/
audio/nwt_02_Ex_BU_29.mp3,အခန်းကြီး (၂၉) အာရုန်နဲ့ သူ့သားတွေကို ပုရောဟိတ်တွေအဖြစ် အမှုဆောင်နိုင်အောင် သန့်ရှင်းမြင့်မြတ်စေရမယ့်နည်းကတော့ နွားထီးပျိုတစ်ကောင်နဲ့ အနာအဆာမရှိတဲ့ သိုးထီးနှစ်ကောင်ကို ယူပါ။ တဆေးမဲ့မုန့်၊ ဆီနယ်ပြီးလုပ်ထားတဲ့ တဆေးမဲ့မုန့်လက်ကောက်၊ ဆီသုတ်ထားတဲ့ တဆေးမဲ့မုန့်ပြားတွေကိုလည်း ယူပါ။ မုန့်တွေကို ဂျုံနုနဲ့လုပ်ရမယ်။ အဲဒီမုန့်တွေကို တောင်းထဲထည့်ပြီး နွားထီးတစ်ကောင်၊ သိုးထီးနှစ်ကောင်နဲ့အတူယူလာပါ။ အာရုန်နဲ့ သူ့သားတွေကို တွေ့ဆုံရာတဲတော်ဝင်ပေါက်ဆီ ခေါ်လာပြီး ဆေးကြောသန့်စင်ခိုင်းပါ။ ပြီးရင် အဝတ်တွေကို ယူပါ။ အာရုန်ကို ဝတ်လုံရှည်၊ လက်ပြတ်ဝတ်ရုံ၊ သင်တိုင်း၊ ရင်ဖုံးတွေ ဝတ်ဆင်ပေးပြီး ခါးစည်းကြိုးကို မြဲအောင်ချည်ပေးပါ။ ခေါင်းပေါင်း ဆောင်းပေးပါ။ ခေါင်းပေါင်းပေါ်မှာ သန့်ရှင်းမြင့်မြတ်တဲ့ ဆက်ကပ်အပ်နှံခြင်း အမှတ်အသားကို ဆင်ပေးရမယ်။ ဘိသိက်ဆီကိုယူ၊ ခေါင်းပေါ်လောင်းပြီး ဘိသိက်ပေးရမယ်။ အာရုန်ရဲ့သားတွေကိုလည်း ခေါ်လာပြီး ဝတ်လုံရှည်တွေ ဝတ်ပေးရမယ်။ အာရုန်နဲ့ သူ့သားတွေကို ခါးပန်းစည်းပေးရမယ်။ ပိတ်ဦးထုပ် ဆောင်းပေးရမယ်။ သူတို့က ပုရောဟိတ်တာဝန်ကို အမြဲထမ်းဆောင်ရမယ်။ ဒါဟာ အမြဲတည်တဲ့ဥပဒေပဲ။ ဒီနည်းနဲ့ မင်းက အာရုန်နဲ့သားတွေကို ပုရောဟိတ်တွေအဖြစ် အမှုဆောင်ဖို့ ခန့်အပ်ရမယ်။ အဲဒီနောက် နွားထီးကို တွေ့ဆုံရာတဲတော်ရှေ့ ယူလာပါ။ အာရုန်နဲ့ သူ့သားတွေက နွားထီးရဲ့ခေါင်းပေါ် လက်တင်ရမယ်။ ယေဟောဝါရှေ့ တွေ့ဆုံရာတဲတော် ဝင်ပေါက်မှာ နွားထီးကို သတ်ရမယ်။ သွေးနည်းနည်းယူပြီး ပူဇော်ရာပလ္လင်ရဲ့ ဦးချိုအတက်တွေပေါ်မှာ လက်ညှိုးနဲ့ သုတ်ရမယ်။ ကျန်တဲ့သွေးတွေကို ပူဇော်ရာပလ္လင်ခြေရင်းမှာ သွန်ချရမယ်။ ဝမ်းတွင်းအဆီလွှာ၊ အသည်းပေါ်ကအဆီလွှာ၊ ကျောက်ကပ်နှစ်ခုနဲ့ ကျောက်ကပ်ပေါ်ကအဆီတွေကို ပူဇော်ရာပလ္လင်ပေါ်မှာ မီးရှို့ပူဇော်ရမယ်။ နွားထီးရဲ့အသား၊ အရေခွံနဲ့ မစင်တွေကိုတော့ စခန်းအပြင်ဘက်မှာ မီးရှို့ရမယ်။ ဒါဟာ အပြစ်ဖြေရာအလှူပဲ။ အဲဒီနောက် သိုးထီးကို ယူလာပါ။ အာရုန်နဲ့သားတွေက သိုးထီးရဲ့ခေါင်းပေါ် လက်တင်ရမယ်။ သိုးထီးကိုသတ်၊ သွေးကိုယူပြီး ပူဇော်ရာပလ္လင်ဘေးပတ်လည်မှာ ဖျန်းရမယ်။ သိုးထီးကို အပိုင်းပိုင်းဖြတ်၊ အူနဲ့ခြေထောက်တွေကို ဆေးကြောပြီး ခေါင်းနဲ့အတူ စီထားရမယ်။ သိုးထီးတစ်ကောင်လုံးကို ပူဇော်ရာပလ္လင်ပေါ်တင်ပြီး မီးရှို့ပူဇော်ရမယ်။ ဒါဟာ ယေဟောဝါဆီ ဆက်သတဲ့ မွှေးကြိုင်တဲ့ မီးရှို့ရာအလှူ၊ ယေဟောဝါဆီ မီးရှို့ဆက်သတဲ့ အလှူပဲ။ နောက်ထပ်သိုးထီးတစ်ကောင် ယူလာပါ။ အာရုန်နဲ့ သူ့သားတွေက သိုးထီးရဲ့ခေါင်းပေါ် လက်တင်ရမယ်။ သိုးထီးကိုသတ်၊ သွေးနည်းနည်းယူပြီး အာရုန်နဲ့ သားတွေရဲ့ ညာဘက်နားပန်၊ ညာလက်မ၊ ညာခြေမပေါ်မှာ သုတ်ရမယ်။ သွေးကို ပူဇော်ရာပလ္လင်ဘေးပတ်လည်မှာ ဖျန်းရမယ်။ ဘိသိက်ဆီနည်းနည်း၊ ပူဇော်ရာပလ္လင်ပေါ်က သွေးနည်းနည်းယူပြီး အာရုန်နဲ့ သားတွေရဲ့ အဝတ်ပေါ် ဖျန်းရမယ်။ ဒီနည်းအားဖြင့် အာရုန်နဲ့ သားတွေရဲ့အဝတ်ဟာ သန့်ရှင်းသွားမယ်။ ပုရောဟိတ် ခန့်အပ်ချိန်မှာ ပူဇော်တဲ့ သိုးထီးရဲ့အဆီ၊ အဆီများတဲ့အမြီး၊ ဝမ်းတွင်းအဆီလွှာ၊ အသည်းပေါ်ကအဆီလွှာ၊ ကျောက်ကပ်နှစ်ခုနဲ့ ကျောက်ကပ်ပေါ်ကအဆီ၊ ညာဘက်ပေါင်ကို ယူပါ။ ယေဟောဝါရှေ့မှာရှိတဲ့ တဆေးမဲ့မုန့်လုံးတစ်လုံး၊ ဆီနယ်ပြီးလုပ်ထားတဲ့ မုန့်လက်ကောက်တစ်ခု၊ မုန့်ပြားတစ်ချပ်ကိုလည်း တောင်းထဲက ယူပါ။ မင်းက အဲဒါတွေကို အာရုန်နဲ့ သူ့သားတွေရဲ့လက်ပေါ် တင်ပြီး ယေဟောဝါရှေ့မှာ ချီလွှဲရာပူဇော်သက္ကာအဖြစ် ချီလွှဲပေးရမယ်။ ပြီးရင် သူတို့လက်ထဲကနေယူ၊ ပူဇော်ရာပလ္လင်ပေါ်က မီးရှို့ရာအလှူပေါ်တင်ပြီး ယေဟောဝါရှေ့ မွှေးကြိုင်တဲ့ရနံ့ထွက်အောင် မီးရှို့ရမယ်။ ဒါဟာ ယေဟောဝါဆီ မီးရှို့ဆက်သတဲ့အလှူပဲ။ အာရုန်ကို ပုရောဟိတ်ခန့်အပ်ချိန်မှာ ပူဇော်တဲ့ သိုးထီးရဲ့ ရင်ဒူးသားကို ယူပြီး ယေဟောဝါရှေ့မှာ ချီလွှဲရာအလှူအဖြစ် ချီလွှဲရမယ်။ အဲဒါဟာ မင်းရဲ့ဝေစုပဲ။ ချီလွှဲရာအလှူဖြစ်တဲ့ ရင်ဒူးသား၊ မြင့်မြတ်ရာဝေစုဖြစ်တဲ့ ပေါင်သားကို ဆက်ကပ်ရမယ်။ အဲဒါတွေက အာရုန်နဲ့ သားတွေကို ပုရောဟိတ်ခန့်အပ်ချိန်မှာ ချီလွှဲတဲ့ သိုးထီးရဲ့အသားတုံးတွေပဲ။ အဲဒီအသားတုံးတွေဟာ မြင့်မြတ်ရာဝေစုဖြစ်လို့ အာရုန်နဲ့ သားတွေအတွက် ပေးရမယ်။ ဒါဟာ အစ္စရေးတွေ အမြဲလိုက်နာရမယ့် စည်းမျဉ်းပဲ။ ဒါတွေဟာ ယေဟောဝါအတွက် အစ္စရေးတွေပေးလှူတဲ့ မိတ်သဟာယ ပူဇော်သက္ကာတွေထဲက မြင့်မြတ်တဲ့ဝေစုပဲ။ အာရုန်ရဲ့သားတွေက ပုရောဟိတ်တာဝန် ဆက်ခံဖို့ ဘိသိက်ပေးပြီး ခန့်အပ်ခံရချိန်မှာ အာရုန်ရဲ့ သန့်ရှင်းတဲ့အဝတ်တွေကို ဝတ်ရမယ်။ ပုရောဟိတ်တာဝန် ဆက်ခံပြီး သန့်ရှင်းရာဌာနတော်မှာ အမှုဆောင်ဖို့ တွေ့ဆုံရာတဲတော်ကိုဝင်တဲ့ အာရုန်ရဲ့သားက အဲဒီအဝတ်တွေကို ခုနစ်ရက်လုံး ဝတ်ရမယ်။ ပုရောဟိတ်ခန့်အပ်ချိန်မှာ ပူဇော်တဲ့ သိုးထီးရဲ့အသားကို သန့်ရှင်းရာဌာနတော်မှာ ပြုတ်ရမယ်။ အာရုန်နဲ့ သားတွေက သိုးထီးရဲ့အသားနဲ့ တောင်းထဲကမုန့်ကို တွေ့ဆုံရာတဲတော် ဝင်ပေါက်မှာ စားရမယ်။ သူတို့ကို ပုရောဟိတ်ခန့်အပ်ဖို့၊ သန့်ရှင်းမြင့်မြတ်စေဖို့ ပူဇော်တဲ့ အဲဒီအပြစ်ဖြေရာအလှူတွေကို စားရမယ်။ သန့်ရှင်းမြင့်မြတ်ရာဖြစ်လို့ အခွင့်မရှိသူ မစားရဘူး။ ပူဇော်ထားတဲ့သိုးသားနဲ့ မုန့်က မနက်အထိ ကျန်နေရင် မီးရှို့ရမယ်။ သန့်ရှင်းမြင့်မြတ်ရာဖြစ်လို့ မစားရဘူး။ ငါမှာထားတဲ့အတိုင်း အာရုန်နဲ့ သားတွေကို လုပ်ပေးရမယ်။ သူတို့ကို ပုရောဟိတ်ခန့်အပ်တဲ့အခါ ခုနစ်ရက် အချိန်ယူရမယ်။ အပြစ်ဖြေဖို့ အပြစ်ဖြေရာအလှူ နွားထီးကို နေ့တိုင်း ပူဇော်ရမယ်။ ပူဇော်ရာပလ္လင်အတွက် အပြစ်ဖြေပြီး စင်ကြယ်စေရမယ်။ အဲဒီပလ္လင်ကို ဘိသိက်ဆီလောင်းပြီး ဆက်ကပ်ရမယ်။ ပူဇော်ရာပလ္လင်အတွက် အပြစ်ဖြေဖို့ ခုနစ်ရက် အချိန်ယူရမယ်။ ပူဇော်ရာပလ္လင်ကို အသန့်ရှင်းဆုံးဖြစ်စေဖို့ ဆက်ကပ်ရမယ်။ ပူဇော်ရာပလ္လင်ကို ထိသူတိုင်း သန့်ရှင်းရမယ်။ ပူဇော်ရာပလ္လင်ပေါ်မှာ တစ်နှစ်သားအရွယ် သိုးထီးလေးတွေကို တစ်ရက်နှစ်ကောင် ပုံမှန်ပူဇော်ရမယ်။ မနက်ပိုင်းမှာ တစ်ကောင်၊ နေဝင်ချိန်မှာ တစ်ကောင်ပူဇော်ရမယ်။ ပထမသိုးထီးလေးနဲ့အတူ သံလွင်ဆီစစ်စစ် တစ်ဟိန်ရဲ့ လေးပုံတစ်ပုံနဲ့ ဂျုံနုတစ်ဧဖာရဲ့ ဆယ်ပုံတစ်ပုံကိုရောပြီး ပူဇော်ရမယ်။ စပျစ်ဝိုင်တစ်ဟိန်ရဲ့ လေးပုံတစ်ပုံကိုလည်း သွန်းလောင်းရာအလှူအဖြစ် ပူဇော်ရမယ်။ ဒုတိယသိုးထီးလေးကို နေဝင်ချိန်မှာ ပူဇော်ရမယ်။ မနက်ပိုင်းမှာလိုပဲ ကောက်နှံအလှူ၊ သွန်းလောင်းရာအလှူနဲ့အတူ မွှေးကြိုင်တဲ့ရနံ့ထွက်အောင် ပူဇော်ရမယ်။ ယေဟောဝါဆီ မီးရှို့ဆက်သတဲ့အလှူပဲ။ ဒါဟာ ယေဟောဝါရှေ့ တွေ့ဆုံရာတဲတော်ဝင်ပေါက်မှာ မင်းတို့လူမျိုးအစဉ်အဆက် ပုံမှန်ပူဇော်ရမယ့် မီးရှို့ရာအလှူပဲ။ တွေ့ဆုံရာတဲတော်မှာ မင်းကို ငါတွေ့ဆုံပြီး စကားပြောမယ်။ အဲဒီနေရာမှာ အစ္စရေးတွေကို ငါတွေ့ဆုံမယ်။ ငါ့ရဲ့ဘုန်းအသရေကြောင့် အဲဒီနေရာ သန့်ရှင်းမြင့်မြတ်လာမယ်။ တွေ့ဆုံရာတဲတော်နဲ့ ပူဇော်ရာပလ္လင်ကို ငါသန့်ရှင်းမြင့်မြတ်စေမယ်။ အာရုန်နဲ့ သားတွေကိုလည်း ပုရောဟိတ်တွေအဖြစ် အမှုဆောင်နိုင်ဖို့ သန့်ရှင်းမြင့်မြတ်စေမယ်။ အစ္စရေးလူမျိုးအလယ်မှာ ငါစံမြန်းမယ်၊ သူတို့ရဲ့ဘုရားသခင်ဖြစ်မယ်။ သူတို့ရဲ့ဘုရား ငါယေဟောဝါဟာ သူတို့အလယ်မှာ စံမြန်းဖို့ သူတို့ကို အီဂျစ်ပြည်ကနေ ခေါ်ထုတ်လာတဲ့အရှင်ပဲဆိုတာ ကောင်းကောင်းသိကြလိမ့်မယ်။ ငါဟာ သူတို့ရဲ့ဘုရားသခင် ယေဟောဝါပဲ။,2,Ex,29,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/29/
audio/nwt_02_Ex_BU_30.mp3,အခန်းကြီး (၃၀) နံ့သာပေါင်းမီးရှို့ဖို့ ပလ္လင်တစ်ခုကို ရှားသားနဲ့ လုပ်ရမယ်။ အလျားတစ်တောင်၊ အနံတစ်တောင်ရှိတဲ့ စတုရန်းပုံ ဖြစ်ရမယ်။ အမြင့်နှစ်တောင် ရှိရမယ်။ ဦးချိုအတက်တွေက ပလ္လင်နဲ့တစ်ဆက်တည်း ရှိရမယ်။ ပလ္လင်မျက်နှာပြင်၊ ဘေးပတ်လည်နဲ့ ဦးချိုအတက်တွေကို ရွှေစင်နဲ့ ရွှေချပြီး အပေါ်နားပတ်လည်မှာ ရွှေအနားကွပ် လုပ်ရမယ်။ ပလ္လင်ရဲ့ဘေးနှစ်ဖက် အနားကွပ်အောက်မှာ ထမ်းပိုးလျှိုစရာ ရွှေကွင်းနှစ်ကွင်းစီ တပ်ရမယ်။ ထမ်းပိုးတွေကို ရှားသားနဲ့လုပ်ပြီး ရွှေချရမယ်။ သက်သေခံချက်သေတ္တာနဲ့ သေတ္တာအဖုံးရှေ့၊ မင်းကို ငါတွေ့ဆုံမယ့်နေရာနားက ကန့်လန့်ကာရှေ့မှာ ပလ္လင်ကို ထားရမယ်။ အာရုန်က မနက်တိုင်း မီးခွက်တွေ ပြင်ဆင်တဲ့အခါ ပလ္လင်ပေါ်မှာ နံ့သာပေါင်းကို မီးရှို့ရမယ်။ နေဝင်ချိန်မှာ မီးခွက်ထွန်းတဲ့အခါ နံ့သာပေါင်းကို မီးရှို့ရမယ်။ မင်းတို့လူမျိုးအစဉ်အဆက် ယေဟောဝါရှေ့မှာ အမြဲမီးရှို့ရမယ်။ တားမြစ်ထားတဲ့ နံ့သာပေါင်း၊ မီးရှို့ရာအလှူ၊ ကောက်နှံအလှူကို ပလ္လင်ပေါ်မှာ မပူဇော်ရဘူး။ သွန်းလောင်းရာအလှူကိုလည်း မလောင်းရဘူး။ အာရုန်က အပြစ်ဖြေရာအလှူရဲ့ သွေးကို ဦးချိုအတက်တွေမှာ သုတ်လိမ်းပြီး ပလ္လင်ကို တစ်နှစ်တစ်ခါ သန့်စင်ရမယ်။ မင်းတို့ လူမျိုးအစဉ်အဆက် တစ်နှစ်တစ်ခါ အဲဒီလိုလုပ်ရမယ်။ ဒါဟာ ယေဟောဝါရှေ့မှာ အသန့်ရှင်းဆုံးပဲ။ အဲဒီနောက် ယေဟောဝါက မောရှေကို မိန့်မှာတယ် အစ္စရေးတွေကို လူဦးရေစာရင်း ကောက်တဲ့အခါ ကပ်ဘေး မကျရောက်စေဖို့ တစ်ယောက်စီက ကိုယ့်အသက်အတွက် ရွေးဖိုးကို ယေဟောဝါဆီ ပေးရမယ်။ လူဦးရေစာရင်းဝင်သူတွေက သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် တစ်ဝက်ကို ယေဟောဝါအတွက် အလှူအဖြစ် ပေးရမယ်။ တစ်ရှယ်ကယ်က ဂေရ ၂၀ နဲ့ ညီမျှတယ်။ အသက် ၂၀ နဲ့ ၂၀ အထက် လူဦးရေစာရင်းဝင်သူတိုင်း ယေဟောဝါအတွက် ပေးလှူရမယ်။ ကိုယ့်အသက်အတွက် အပြစ်ဖြေဖို့ ယေဟောဝါကို ပေးလှူတဲ့အခါ သူဌေးက ရှယ်ကယ်တစ်ဝက်ထက် ပိုမပေးရဘူး။ ဆင်းရဲသားလည်း ရှယ်ကယ်တစ်ဝက်အောက် လျော့မပေးရဘူး။ အပြစ်ဖြေရာငွေကို အစ္စရေးတွေဆီကနေ ယူပြီး တွေ့ဆုံရာတဲတော်လုပ်ငန်းအတွက် ပေးရမယ်။ အဲဒါက အစ္စရေးတွေကို ယေဟောဝါ အမှတ်ရနေဖို့၊ မင်းတို့ရဲ့ အသက်အတွက် အပြစ်ဖြေပေးဖို့ ဖြစ်လိမ့်မယ်။ ယေဟောဝါက မောရှေကို ဆက်မိန့်မှာတယ် ဆေးကြောဖို့အတွက် ကြေးနီအင်တုံကြီးနဲ့ အင်တုံတင်ဖို့ ကြေးနီစင်ကို လုပ်ရမယ်။ တွေ့ဆုံရာတဲတော်နဲ့ ပူဇော်ရာပလ္လင်ကြားမှာ ထားပြီး ရေဖြည့်ရမယ်။ အာရုန်နဲ့ သူ့သားတွေက အဲဒီမှာ ခြေလက်ဆေးရမယ်။ တွေ့ဆုံရာတဲတော်ထဲ ဝင်တဲ့အခါ၊ ယေဟောဝါအတွက် မီးရှို့ပူဇော်ဖို့ ပူဇော်ရာပလ္လင်အနား သွားပြီး အမှုဆောင်တဲ့အခါ သေဘေးနဲ့လွတ်အောင် ခြေလက်ဆေးရမယ်။ ဒါဟာ အာရုန်နဲ့သားမြေးတွေ အမျိုးအစဉ်အဆက် လိုက်နာရမယ့် အမြဲတည်တဲ့စည်းမျဉ်းပဲ။ ယေဟောဝါက မောရှေကို မိန့်မှာတယ် အကောင်းဆုံး အမွှေးနံ့သာတွေဖြစ်တဲ့ မုရန်သစ်စေးခဲ ရှယ်ကယ် ၅၀၀၊ သစ်ကြံပိုးမွှေး ရှယ်ကယ် ၂၅၀၊ ကြိမ်မွှေး ရှယ်ကယ် ၂၅၀၊ ကရဝေး ရှယ်ကယ် ၅၀၀ နဲ့ သံလွင်ဆီ တစ်ဟိန် ကိုယူပါ။ သန့်ရှင်းရာဌာနတော်ရဲ့ စံအလေးချိန်အတိုင်း ချိန်တွယ်ရမယ်။ အဲဒီအမွှေးနံ့သာတွေကို သမအောင်ရောစပ်ပြီး သန့်ရှင်းတဲ့ဘိသိက်ဆီ ဖော်စပ်ရမယ်။ ဒါဟာ သန့်ရှင်းတဲ့ဘိသိက်ဆီပဲ။ တွေ့ဆုံရာတဲတော်နဲ့ သက်သေခံချက်သေတ္တာကို ဘိသိက်ဆီ လောင်းရမယ်။ စားပွဲနဲ့ စားပွဲအသုံးအဆောင်၊ ဆီမီးတိုင်နဲ့ ဆီမီးတိုင်အသုံးအဆောင်၊ နံ့သာပေါင်းပလ္လင်၊ မီးရှို့ပူဇော်ရာပလ္လင်နဲ့ ပလ္လင်အသုံးအဆောင်၊ အင်တုံကြီးနဲ့ အင်တုံတင်တဲ့စင်ကိုလည်း ဘိသိက်ဆီ လောင်းရမယ်။ အဲဒီပစ္စည်းတွေကို အသန့်ရှင်းဆုံးဖြစ်အောင် ဆက်ကပ်ရမယ်။ အဲဒီပစ္စည်းတွေကို ကိုင်တဲ့သူတိုင်း သန့်ရှင်းရမယ်။ ပုရောဟိတ်တွေအဖြစ် ငါ့အတွက် အမှုဆောင်နိုင်ဖို့ အာရုန်နဲ့ သူ့သားတွေကိုလည်း ဘိသိက်ပေးပြီး သန့်ရှင်းမြင့်မြတ်စေရမယ်။ မင်းတို့လူမျိုးအစဉ်အဆက်မှာ ဒီဆီကို သန့်ရှင်းတဲ့ဘိသိက်ဆီအဖြစ် ငါ့အတွက် အမြဲသုံးရမယ်။ ဒီဆီကို လူတွေ မလိမ်းရဘူး။ ဒီဆီနဲ့တူအောင် မဖော်စပ်ရဘူး။ သန့်ရှင်းတဲ့ဆီ ဖြစ်တယ်။ မင်းတို့အတွက် သန့်ရှင်းတဲ့ဆီ အမြဲဖြစ်နေရမယ်။ ဒီဆီမွှေးနဲ့တူအောင် ဖော်စပ်တဲ့သူ၊ အခွင့်မရှိသူကို ဒီဆီမွှေးလိမ်းပေးတဲ့သူဟာ ပယ်ရှင်းခံရမယ် လို့ အစ္စရေးတွေကို ပြောပါ။ ယေဟောဝါက မောရှေကို ဆက်မိန့်မှာတယ် အမွှေးနံ့သာတွေဖြစ်တဲ့ သစ်စေးမွှေး၊ ခရုခွံမွှေး၊ ဂါဗနမ်သစ်စေးမွှေး၊ လောဗန် စစ်စစ်ကို အချိုးကျယူပါ။ အဲဒီအမွှေးနံ့သာတွေကို သမအောင်ရောစပ်၊ ဆားခတ်ပြီး သန့်ရှင်းတဲ့ နံ့သာပေါင်းစစ်စစ်ကို ဖော်စပ်ရမယ်။ အဲဒီအမွှေးနံ့သာတချို့ကို ညက်ညက်ထောင်းပြီး မင်းကို ငါတွေ့ဆုံမယ့် တွေ့ဆုံရာတဲတော်ထဲက သက်သေခံချက်သေတ္တာရှေ့မှာ ထားရမယ်။ အဲဒီနံ့သာပေါင်းဟာ မင်းတို့အတွက် အသန့်ရှင်းဆုံးဖြစ်ရမယ်။ ဒီနည်းနဲ့ဖော်စပ်တဲ့ နံ့သာပေါင်းကို ကိုယ်ပိုင်သုံးဖို့ မလုပ်ရဘူး။ ယေဟောဝါအတွက် သန့်ရှင်းတဲ့အရာအဖြစ် ယူမှတ်ရမယ်။ ကိုယ်ရှူဖို့အတွက် အဲဒီနံ့သာပေါင်းနဲ့တူအောင် ဖော်စပ်တဲ့သူဟာ ပယ်ရှင်းခံရမယ်။,2,Ex,30,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/30/
audio/nwt_02_Ex_BU_31.mp3,အခန်းကြီး (၃၁) ယေဟောဝါက မောရှေကို မိန့်မှာတယ် ယုဒအနွယ်ထဲက ဟုရရဲ့မြေး၊ ဥရိရဲ့သား ဗေဇလေလကို ငါရွေးချယ်ပြီ။ သူ့ကို ဉာဏ်ပညာ၊ သိနားလည်နိုင်စွမ်း၊ လက်မှုအတတ် အမျိုးမျိုးနဲ့ဆိုင်တဲ့ အသိပညာတွေပေးပြီး ဘုရားသခင့်စွမ်းအားတော်နဲ့ ပြည့်စေမယ်။ သူက လက်ရာမြောက်တဲ့ပုံစံတွေ ဖန်တီးနိုင်လိမ့်မယ်။ ရွှေထည်၊ ငွေထည်၊ ကြေးထည်တွေလုပ်တဲ့ပညာ၊ ကျောက်မျက်တွေကို သွေးပြီး စီခြယ်တဲ့ပညာ၊ ပန်းပုပညာမျိုးစုံကို တတ်ကျွမ်းလိမ့်မယ်။ သူ့ကို ကူညီဖို့ ဒန်အနွယ်ထဲက အဟိသမက်ရဲ့သား အဟောလျဘကိုလည်း ငါခန့်အပ်ပြီ။ လက်မှုပညာသည်တွေကို ဉာဏ်ပညာပေးမှာဖြစ်လို့ ငါမိန့်မှာတဲ့အတိုင်း သူတို့လုပ်နိုင်ကြမယ်။ တွေ့ဆုံရာတဲတော်၊ သက်သေခံချက်သေတ္တာနဲ့ သေတ္တာအဖုံး၊ တဲတော်နဲ့ဆိုင်တဲ့ပစ္စည်း၊ စားပွဲနဲ့ စားပွဲအသုံးအဆောင်၊ ရွှေစင်ဆီမီးတိုင်နဲ့ ဆီမီးတိုင်အသုံးအဆောင်၊ နံ့သာပေါင်းပလ္လင်၊ မီးရှို့ပူဇော်ရာပလ္လင်နဲ့ ပလ္လင်အသုံးအဆောင်၊ အင်တုံကြီးနဲ့ အင်တုံတင်တဲ့စင်၊ လှပတဲ့ရက်ထည်တွေ၊ ပုရောဟိတ်အာရုန်အတွက် သန့်ရှင်းတဲ့အဝတ်တွေ၊ ပုရောဟိတ်အဖြစ် အမှုဆောင်မယ့် သူ့သားတွေအတွက် အဝတ်တွေ၊ ဘိသိက်ဆီ၊ သန့်ရှင်းရာဌာနတော်အတွက် နံ့သာပေါင်းကို သူတို့လုပ်လိမ့်မယ်။ ငါမိန့်မှာတဲ့အတိုင်း သူတို့လုပ်ကြလိမ့်မယ်။ ယေဟောဝါက မောရှေကို ဆက်ပြောတယ် အစ္စရေးတွေကို ပြောပါ။ ဥပုသ်နေ့တွေကို မပျက်မကွက် စောင့်ထိန်းရမယ်။ ဥပုသ်နေ့ဟာ မင်းတို့ကို ငါယေဟောဝါ သီးခြားခွဲထားမှန်း လူမျိုးအစဉ်အဆက် သတိရစေမယ့် အထိမ်းအမှတ်ဖြစ်လို့ပဲ။ ဥပုသ်နေ့ကို စောင့်ထိန်းရမယ်။ မြင့်မြတ်တဲ့နေ့ ဖြစ်တယ်။ ဥပုသ်ပညတ်ကို ချိုးဖောက်ရင် သေဒဏ်ပဲ။ ဥပုသ်နေ့မှာ အလုပ်လုပ်တဲ့ လူကို ပယ်ရှင်းရမယ်။ ခြောက်ရက်လုံး အလုပ်လုပ်နိုင်တယ်။ ခုနစ်ရက်မြောက်နေ့ကတော့ အပြည့်အဝအနားယူရမယ့် ဥပုသ်နေ့ပဲ။ အဲဒီနေ့ဟာ ယေဟောဝါအတွက် မြင့်မြတ်တယ်။ ဥပုသ်နေ့မှာ အလုပ်လုပ်သူတိုင်း သေဒဏ်ခံရမယ်။ အစ္စရေးတွေက ဥပုသ်နေ့ကို စောင့်ထိန်းရမယ်။ သူတို့လူမျိုးအစဉ်အဆက် စောင့်ထိန်းရမယ်။ ဒါဟာ အမြဲတည်တဲ့ပဋိညာဉ်ပဲ။ ဥပုသ်နေ့ဟာ ငါနဲ့ အစ္စရေးတွေကြားမှာ အမြဲတည်တဲ့အထိမ်းအမှတ် ဖြစ်တယ်။ ယေဟောဝါက ကောင်းကင်နဲ့ မြေကြီးကို ခြောက်ရက်အတွင်း ဖန်ဆင်းပြီး ခုနစ်ရက်မြောက်နေ့မှာ အလုပ်မလုပ်တော့ဘဲ အနားယူနေတယ်။ ဘုရားသခင်က ဆိုင်းနိုင်းတောင်ပေါ်မှာ မောရှေနဲ့ စကားပြောပြီးတဲ့အခါ လက်ညှိုးတော်နဲ့ ရေးထားတဲ့ သက်သေခံချက်ကျောက်ပြား နှစ်ချပ်ကို ပေးတယ်။,2,Ex,31,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/31/
audio/nwt_02_Ex_BU_32.mp3,"အခန်းကြီး (၃၂) မောရှေက တောင်ပေါ်တက်သွားတာ ကြာလှပြီ။ မဆင်းလာသေးတော့ လူတွေဟာ အာရုန်ဆီ လာပြီး ကျုပ်တို့ကို ဦးဆောင်ခေါ်သွားမယ့် ဘုရားတစ်ဆူ လုပ်ပေးစမ်းပါ။ အီဂျစ်ပြည်ကနေ ကျုပ်တို့ကို ခေါ်ထုတ်လာတဲ့ မောရှေတစ်ယောက် ဟိုမှာ ဘာဖြစ်နေမှန်း မသိဘူး လို့ ဝိုင်းပြောကြတယ်။ အာရုန်လည်း ကဲ၊ ခင်ဗျားတို့ရဲ့ သားမယားတွေ ဝတ်ထားတဲ့ ရွှေနားဆွဲတွေ ယူလာခဲ့ လို့ပြောတယ်။ လူတွေက ဝတ်ထားတဲ့ ရွှေနားဆွဲတွေကို ချွတ်ပြီး အာရုန်ဆီ ယူလာကြတယ်။ အာရုန်လည်း ရွှေတွေကို ယူပြီး နွားရုပ်တစ်ခု လုပ်ပေးလိုက်တယ်။ လူတွေက အစ္စရေးတို့၊ ခင်ဗျားတို့ကို အီဂျစ်ပြည်ကနေ ခေါ်ထုတ်လာတာ ဒီဘုရားသခင်ပဲ ဆိုပြီးပြောကြတယ်။ ဒါကို အာရုန်မြင်တော့ နွားရုပ်ရှေ့မှာ ယဇ်ပလ္လင်တည်ပြီး မနက်ဖြန်ကျရင် ယေဟောဝါဘုရားအတွက် ပွဲတော်ရှိတယ် လို့ကြေညာလိုက်တယ်။ နောက်နေ့မနက်စောစောမှာ လူတွေက မီးရှို့ရာအလှူတွေ၊ မိတ်သဟာယ ပူဇော်သက္ကာတွေ ဆက်သကြတယ်။ အဲဒီနောက် စားသောက်ပြီး မြူးထူးပျော်ပါးကြတယ်။ ယေဟောဝါက မောရှေကို အခုချက်ချင်း တောင်အောက်ကို ဆင်းပါ။ အီဂျစ်ပြည်ကနေ မင်းခေါ်ထုတ်လာတဲ့လူတွေ ဖောက်ပြန်ကုန်ပြီ။ ငါမိန့်မှာထားတဲ့လမ်းစဉ်ကနေလွဲသွားတာ မြန်လိုက်ကြတာ။ နွားရုပ်လုပ်ပြီး ဦးချနေကြပြီ။ နွားရုပ်ရှေ့မှာ ပူဇော်ပြီး အစ္စရေးတို့၊ ခင်ဗျားတို့ကို အီဂျစ်ပြည်ကနေ ခေါ်ထုတ်လာတာ ဒီဘုရားသခင်ပဲ လို့ပြောနေကြပြီ ဆိုပြီးပြောတယ်။ ယေဟောဝါက ဒီလူတွေ တော်တော်ခေါင်းမာမှန်း ငါသိတယ်။ ငါအမျက်ထွက်လွန်းလို့ သူတို့ကို ဖျက်ဆီးမယ်။ ငါ့ကိုမတားနဲ့။ မင်းကိုတော့ လူမျိုးကြီး ဖြစ်စေမယ် လို့ပြောတယ်။ အဲဒီအခါ မောရှေက ယေဟောဝါဘုရားကို အသနားခံတယ် ယေဟောဝါဘုရား၊ လူမျိုးတော်ကို ကြီးမားတဲ့တန်ခိုး၊ အားကြီးတဲ့ လက်နဲ့ အီဂျစ်ပြည်ကနေ ခေါ်ထုတ်လာပြီးခါမှ ဘာလို့ အမျက်ထွက် နေရတာပါလဲ။ အဲဒီဘုရားက ဒီလူတွေကို မကောင်းတဲ့အကြံနဲ့ ခေါ်ထုတ်သွားတာပဲ။ သူတို့ကို တောတောင်ထဲမှာ ကွပ်မျက်လိုက်ပြီ။ မြေပြင်ပေါ်ကနေ အပြတ်ရှင်းလိုက်ပြီ ဆိုပြီး အီဂျစ်တွေ ပြောစရာဖြစ်နေပါဦးမယ်။ အမျက်တော် လျှော့လိုက်ပါဦး။ သူတို့အပေါ် ဘေးဆိုးကျရောက်စေမယ်ဆိုတဲ့ ဆုံးဖြတ်ချက်ကို ပြန်စဉ်းစားပေးပါ။ ကိုယ်တော့်ကျွန် အာဗြဟံ၊ အိဇက်၊ အစ္စရေးကို သတိရလှည့်ပါ။ မင်းရဲ့မျိုးနွယ်ကိုကောင်းကင်ကြယ်တွေလို တိုးပွားများပြားစေမယ်။ ငါရွေးချယ်ထားတဲ့ ဒီပြည်တစ်ခုလုံးကို မင်းရဲ့မျိုးနွယ်ကို ငါပေးမယ်။ ဒီပြည်ကို သူတို့ ထာဝစဉ် ပိုင်ဆိုင်လိမ့်မယ် လို့ ကိုယ့်ကိုယ်ကိုယ် တိုင်တည်ပြီး ကျိန်ဆိုခဲ့တာကို သတိရလှည့်ပါ။ ယေဟောဝါလည်း သူတို့အပေါ် ဘေးဆိုးကျရောက်စေမယ်လို့ ပြောခဲ့တာကို ပြန်စဉ်းစားသုံးသပ်တယ်။ အဲဒီနောက် မောရှေက မျက်နှာပြင်နှစ်ဖက်စလုံး ရေးထွင်းထားတဲ့ သက်သေခံချက် ကျောက်ပြားနှစ်ချပ်ကို ယူပြီး တောင်ပေါ်ကနေ ဆင်းသွားတယ်။ ကျောက်ပြားတွေဟာ ဘုရားသခင့်လက်ရာ၊ ရေးထွင်းထားတဲ့စာကလည်း ဘုရားသခင်ရေးတဲ့စာ ဖြစ်တယ်။ ယောရှုက လူတွေရဲ့ အော်ဟစ်ဆူညံသံကို ကြားတော့ စခန်းမှာ စစ်တိုက်သံတွေ ကြားနေရတယ် လို့မောရှေကို ပြောတယ်။ ဒါပေမဲ့ မောရှေက ကျွန်တော်ကြားတဲ့အသံဟာ စစ်အောင်သံလည်း မဟုတ်၊ စစ်ရှုံးသံလည်း မဟုတ်၊ သီချင်းသံပဲ လို့ပြောတယ်။ မောရှေက စခန်းအနားကို ရောက်တဲ့အခါ နွားရုပ်ရှေ့မှာ လူတွေ ကခုန်နေတာကို မြင်တော့ ဒေါသပေါက်ကွဲသွားတယ်။ ဒါနဲ့ ယူလာတဲ့ကျောက်ပြားတွေကို တောင်ခြေရင်းမှာ ပစ်ချလိုက်တာ ကွဲကြေကုန်တယ်။ သူတို့လုပ်တဲ့ နွားရုပ်ကိုယူ၊ မီးရှို့ပြီး အမှုန့်ကြိတ်လိုက်တယ်။ အမှုန့်တွေကို ရေပေါ်ဖြူးချပြီး အစ္စရေးတွေကို သောက်ခိုင်းတယ်။ ပြီးတော့ အာရုန်ကို ဒီလူတွေ ဒီလောက်ကြီးလေးတဲ့အပြစ် ကျူးလွန်အောင် ခင်ဗျားကို ဘယ်လို သွေးဆောင်လိုက်တာလဲ ဆိုပြီးမေးတယ်။ အာရုန်ကလည်း ကျွန်တော့်ကို စိတ်မဆိုးပါနဲ့။ ဒီလူတွေ မကောင်းတာလုပ်ချင်မှန်း သခင်သိပါတယ်။ သူတို့က ကျုပ်တို့ကို ဦးဆောင်ခေါ်သွားမယ့် ဘုရားတစ်ဆူ လုပ်ပေးစမ်းပါ။ အီဂျစ်ပြည်ကနေ ကျုပ်တို့ကို ခေါ်ထုတ်လာတဲ့ မောရှေတစ်ယောက် ဟိုမှာ ဘာဖြစ်နေမှန်း မသိဘူး ဆိုပြီး ဝိုင်းပြောကြလို့ပါ။ ကျွန်တော်လည်း ခင်ဗျားတို့ရဲ့ရွှေတွေကို ချွတ်ပေးကြ လို့ပြောပြီး အဲဒီရွှေတွေကို မီးထဲပစ်ထည့်လိုက်တော့ ဒီနွားရုပ် ထွက်လာပါတယ် လို့ပြန်ဖြေတယ်။ အာရုန်ကြောင့် လူတွေ ထိန်းမနိုင်သိမ်းမရဖြစ်ပြီး ရန်သူတွေ ကဲ့ရဲ့စရာဖြစ်နေတာကို မြင်တဲ့အခါ၊ မောရှေက စခန်းဝင်ပေါက်မှာရပ်ပြီး ယေဟောဝါဘုရားဘက် ရပ်တည်ချင်တဲ့သူတွေ ကျွန်တော့်ဆီ လာကြ လို့ပြောတယ်။ လေဝိအမျိုးသားအားလုံး သူ့ဆီ လာကြတယ်။ မောရှေက ဓားကိုယ်စီ ကိုင်ကြ။ စခန်းအဝင်ပေါက် တစ်ခုပြီးတစ်ခု သွားကြ။ ကိုယ့်ညီအစ်ကို၊ ကိုယ့်အမျိုးသားချင်း၊ ကိုယ့်မိတ်ဆွေရင်းတွေကို သတ်ကြ။ အစ္စရေးတို့ရဲ့ဘုရား ယေဟောဝါရဲ့အမိန့်ပဲ လို့ပြောတယ်။ လေဝိအမျိုးသားတွေလည်း မောရှေပြောတဲ့အတိုင်း လုပ်တဲ့အတွက် အဲဒီနေ့မှာ ယောက်ျား ၃,၀၀၀ လောက် သေသွားတယ်။ မောရှေက ဒီနေ့၊ ယေဟောဝါဘုရားဆီ ကိုယ့်ကိုယ်ကိုယ် ဆက်ကပ်ကြပါ။ ခင်ဗျားတို့က ကိုယ့်သားအရင်း၊ ညီအစ်ကိုရင်းကိုတောင် တိုက်ခိုက်ခဲ့တယ်။ ဘုရားသခင် ကောင်းချီးပေးလိမ့်မယ် လို့ပြောတယ်။ နောက်တစ်နေ့မှာ မောရှေက ခင်ဗျားတို့ ကြီးလေးတဲ့အပြစ်ကို ကျူးလွန်ခဲ့ကြပြီ။ ဒါကြောင့် အခု ယေဟောဝါဘုရားဆီ တက်သွားပြီး အပြစ်ပြေရာပြေကြောင်း တောင်းပန်ကြည့်မယ် လို့လူတွေကိုပြောတယ်။ မောရှေက ယေဟောဝါဆီသွားပြီး ဒီလူတွေ ကြီးလေးတဲ့အပြစ် လုပ်လိုက်ပါပြီ။ ရွှေဘုရားလုပ်ပြီး ကိုးကွယ်ကြပါပြီ။ ဒါပေမဲ့ အလိုတော်ရှိရင် သူတို့အပြစ်ကို ခွင့်လွှတ်ပေးပါ။ ဒါမှမဟုတ် ကိုယ်တော့်စာစောင်ထဲကနေ ကျွန်တော့်နာမည်ကို ပယ်ဖျက်ပေးပါ လို့တောင်းပန်တယ်။ ယေဟောဝါက မောရှေကို ငါ့ကိုပြစ်မှားသူရဲ့နာမည်ကိုပဲ ငါ့စာစောင်ကနေ ပယ်ဖျက်မယ်။ ငါပြောတဲ့နေရာဆီ ဒီလူတွေကို ခေါ်သွားပါ။ ငါ့ရဲ့ကောင်းကင်တမန်က ရှေ့ကနေ သွားလိမ့်မယ်။ ဒီလူတွေရဲ့အပြစ်အတွက် ငါဒဏ်ခတ်မယ့်အချိန် ရောက်လာမယ် လို့ပြောပြီး၊ အာရုန်ကို နွားရုပ်လုပ်ခိုင်းတဲ့ လူတွေကို ယေဟောဝါဒဏ်ခတ်တယ်။",2,Ex,32,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/32/
audio/nwt_02_Ex_BU_33.mp3,အခန်းကြီး (၃၃) ယေဟောဝါက မောရှေကို အီဂျစ်ပြည်ကနေ ခေါ်ထုတ်ခဲ့တဲ့ လူတွေနဲ့အတူ ဒီနေရာကနေ ထွက်သွားပါ။ အာဗြဟံ၊ အိဇက်၊ ယာကုပ်ကို ငါကျိန်ဆိုခဲ့တဲ့ပြည်ကို သွားပါ။ သူတို့ရဲ့မျိုးနွယ်ကို ဒီပြည်ပေးမယ်လို့ ငါကတိပေးခဲ့တယ်။ မင်းရှေ့မှာ ကောင်းကင်တမန်တစ်ပါးကို ငါစေလွှတ်ပြီး ခါနန်၊ အာမောရိ၊ ဟိတ္တိ၊ ဖေရဇိ၊ ဟိဝိ၊ ယေဗုသိလူမျိုးတွေကို နှင်ထုတ်မယ်။ နို့နဲ့ပျားရည်စီးတဲ့ပြည်ကို သွားကြပါ။ ငါကတော့ မင်းတို့နဲ့အတူ မလိုက်ဘူး။ မင်းတို့က ခေါင်းမာတော့ လမ်းခရီးမှာ ငါဖျက်ဆီးမိလိမ့်မယ် လို့ပြောတယ်။ လူတွေက ဒီသတင်းဆိုးကို ကြားတဲ့အခါ ငိုကြွေးပြီး လက်ဝတ်လက်စားတွေ မဝတ်ကြတော့ဘူး။ ယေဟောဝါက မင်းတို့ဟာ ခေါင်းမာတဲ့သူတွေပဲ။ မင်းတို့ဆီ ငါလာပြီး ချက်ချင်း ဖျက်ဆီးပစ်လိုက်လို့ရတယ်။ ဒါပေမဲ့ ဘယ်လို ဒဏ်ပေးရင်ကောင်းမလဲ စဉ်းစားလိုက်ဦးမယ်။ လောလောဆယ်တော့ လက်ဝတ်လက်စားတွေ ချွတ်ထားကြ လို့ အစ္စရေးတွေကို ပြောလိုက်ပါ ဆိုပြီး မောရှေကို ပြောတယ်။ အစ္စရေးတွေလည်း ဟောရပ်တောင်မှာ လက်ဝတ်လက်စားတွေ ချွတ်ကြတယ်။ နောက်ပိုင်း ပြန်မဝတ်တော့ဘူး။ မောရှေလည်း သူ့တဲကို ဖြုတ်ပြီး စခန်းအပြင်ဘက်၊ ခပ်လှမ်းလှမ်းမှာ တဲထိုးလိုက်တယ်။ အဲဒါကို တွေ့ဆုံရာတဲတော်လို့ ခေါ်တယ်။ ယေဟောဝါကို မေးမြန်းချင်တဲ့သူတွေက စခန်းအပြင်ဘက် တွေ့ဆုံရာတဲတော်ကို သွားရမယ်။ မောရှေထွက်သွားတဲ့အခါ လူတွေက ကိုယ့်တဲဝမှာရပ်ပြီး တဲတော်ထဲ မောရှေဝင်သွားတဲ့အထိ ကြည့်နေကြတယ်။ တဲတော်ထဲ မောရှေဝင်လိုက်တာနဲ့ မိုးတိမ်တိုင် ဆင်းလာပြီး တဲတော်ဝမှာ တည်နေတယ်။ ဘုရားသခင်က မောရှေကို စကားပြောတယ်။ တဲတော်ဝမှာ မိုးတိမ်တိုင် တည်နေတာကို မြင်တဲ့အခါ လူအားလုံးက ကိုယ့်တဲဝကနေ ပျပ်ဝပ်ကြတယ်။ ယေဟောဝါက လူလူချင်းစကားပြောသလို မောရှေနဲ့မျက်နှာချင်းဆိုင် စကားပြောတယ်။ စခန်းကို မောရှေပြန်လာတဲ့အခါ လက်ထောက်လည်းဖြစ်၊ နောက်လိုက်လည်းဖြစ်တဲ့ နုန်ရဲ့သားယောရှုက တဲတော်မှာပဲ နေရစ်ခဲ့တယ်။ မောရှေက ယေဟောဝါကို ဒီလူတွေကို ဦးဆောင်ခေါ်သွားပါ လို့ ကိုယ်တော်မိန့်မှာတုန်းက ကျွန်တော်နဲ့အတူ ဘယ်သူ့ကို လွှတ်မလဲဆိုတာ မပြောခဲ့ဘူး။ မင်းဟာ ငါ့စိတ်နဲ့တွေ့တဲ့သူပဲ။ မင်းကို ငါကောင်းကောင်းသိတယ် လို့ပဲ ပြောခဲ့တယ်။ ကျွန်တော်ဟာ စိတ်တော်နဲ့တွေ့တဲ့သူဆိုရင် ကိုယ်တော့်ကိုသိပြီး မျက်နှာသာဆက်ရနိုင်ဖို့ ကိုယ်တော့်လမ်းစဉ်တွေအကြောင်း သင်ပေးပါ။ ဒီလူမျိုးဟာ ကိုယ်တော့်လူမျိုးပဲဆိုတာကိုလည်း သတိရလှည့်ပါ လို့ပြောတယ်။ ဘုရားသခင်က ငါကိုယ်တိုင် မင်းနဲ့အတူသွားမယ်။ မင်း စိတ်အေးလက်အေး ဖြစ်စေရမယ် လို့ပြောတယ်။ မောရှေကလည်း ကိုယ်တော်မပါဘဲနဲ့ ကျွန်တော်တို့ကို ဒီနေရာကနေ မထွက်သွားခိုင်းပါနဲ့။ ကိုယ်တော်ပါမှပဲ ကျွန်တော်နဲ့ ကိုယ်တော့်လူမျိုးဟာ စိတ်တော်နဲ့တွေ့တယ်၊ တခြားလူမျိုးအားလုံးနဲ့မတူဘဲ ခြားနားတယ်ဆိုတာ သိနိုင်ပါလိမ့်မယ် လို့ပြောတယ်။ ယေဟောဝါက ကောင်းပြီ။ ဒီတစ်ခါလည်း မင်းတောင်းဆိုတဲ့အတိုင်း လုပ်ပေးမယ်။ မင်းဟာ ငါ့စိတ်နဲ့တွေ့တဲ့သူပဲ။ မင်းကို ငါကောင်းကောင်းသိတယ် လို့ပြန်ပြောတယ်။ အဲဒီအခါ မောရှေက ကိုယ်တော်ရဲ့ ဘုန်းအသရေကို ဖူးမြင်ခွင့်ပေးပါ လို့တောင်းဆိုတယ်။ ဘုရားသခင်က ငါ့ရဲ့ကောင်းမြတ်မှုမှန်သမျှကို မြင်ခွင့်ပေးမယ်။ ယေဟောဝါဆိုတဲ့ ငါ့နာမည်အကြောင်း မင်းကို အသိပေးမယ်။ ငါမျက်နှာသာပေးချင်တဲ့သူကို မျက်နှာသာပေးမယ်။ ကရုဏာပြချင်တဲ့သူကို ကရုဏာပြမယ်။ ဒါပေမဲ့ ငါ့ကိုမြင်တဲ့သူဟာ အသက်မရှင်နိုင်တဲ့အတွက် မင်းကို ငါ့မျက်နှာ ဖူးမြင်ခွင့်မပေးဘူး ဆိုပြီးပြောတယ်။ ယေဟောဝါက ငါ့အနားမှာရှိတဲ့ ကျောက်ဆောင်ပေါ်မှာ မင်းရပ်နေပါ။ ငါ့ရဲ့ဘုန်းအသရေ ဖြတ်သွားတဲ့အခါ မင်းကို ကျောက်ဂူထဲမှာ နေခိုင်းမယ်။ ငါဖြတ်ကျော်သွားချိန်ထိ မင်းကို ငါ့လက်နဲ့ ကာပေးထားမယ်။ ငါ့လက်ကို ဖယ်လိုက်တဲ့အခါ ငါ့နောက်ကျောကို မင်းမြင်ရမယ်။ မျက်နှာကိုတော့ မြင်ရမှာမဟုတ်ဘူး လို့ဆက်ပြောတယ်။,2,Ex,33,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/33/
audio/nwt_02_Ex_BU_34.mp3,အခန်းကြီး (၃၄) ယေဟောဝါက မောရှေကို အရင်ကျောက်ပြားလိုမျိုး ကျောက်ပြားနှစ်ချပ် ထုဆစ်ပါ။ မင်းခွဲလိုက်တဲ့ အရင်ကျောက်ပြားတွေပေါ်က စကားတွေအတိုင်း ငါပြန်ရေးပေးမယ်။ မင်းက မနက်ကျရင် ဆိုင်းနိုင်းတောင်ထိပ်ပေါ် တက်လာပြီး ငါ့ရှေ့မှာ ရပ်နေရမှာမို့လို့ အသင့်ပြင်ထားပါ။ ဘယ်သူ့ကိုမှ မခေါ်လာနဲ့။ တစ်တောင်လုံးမှာ လူမရှိစေနဲ့။ တောင်ခြေမှာလည်း သိုးနွားတွေ မကျောင်းစေနဲ့ လို့မိန့်မှာတယ်။ မောရှေလည်း ယေဟောဝါမိန့်မှာတဲ့အတိုင်း အရင်ကျောက်ပြားလိုမျိုး ကျောက်ပြားနှစ်ချပ် ထုဆစ်တယ်။ မနက်စောစောထ၊ ကျောက်ပြားနှစ်ချပ်ကိုကိုင်ပြီး ဆိုင်းနိုင်းတောင်ပေါ် တက်သွားတယ်။ ယေဟောဝါက တိမ်တိုက်နဲ့ ဆင်းလာတယ်။ မောရှေအနား လာရပ်ပြီး ယေဟောဝါဆိုတဲ့နာမည်အကြောင်း အသိပေးတယ်။ ယေဟောဝါက မောရှေရှေ့မှာ ဖြတ်သွားပြီး ယေဟောဝါဟာ ကရုဏာရှိပြီး သနားစာနာတတ်တဲ့ဘုရား၊ ယေဟောဝါဟာ အမျက်ထွက်နှေးပြီး ခိုင်မြဲတဲ့မေတ္တာနဲ့ သစ္စာတရား ကြီးမားတဲ့ဘုရား၊ လူထောင်ပေါင်းများစွာကို ခိုင်မြဲတဲ့မေတ္တာပြတဲ့ဘုရား၊ အမှားတွေ၊ ကျူးလွန်မှုတွေ၊ အပြစ်တွေကို ခွင့်လွှတ်ပေမဲ့ ပြစ်မှားသူကို ဒဏ်မပေးဘဲမနေတဲ့ဘုရား၊ ဖခင်ရဲ့အပြစ်အတွက် သားမြေးမြစ်တွေအထိ ဒဏ်ခတ်တဲ့ ဘုရားပဲ လို့ပြောတယ်။ မောရှေလည်း ချက်ချင်း ဦးညွှတ်ပျပ်ဝပ်လိုက်တယ်။ ပြီးတော့ ယေဟောဝါဘုရား၊ ကျွန်တော့်ကို စိတ်နဲ့တွေ့တယ်ဆိုရင် ကျွန်တော်တို့နဲ့အတူ လိုက်ခဲ့ပေးပါ။ ယေဟောဝါဘုရား၊ ကျွန်တော်တို့ဟာ ခေါင်းမာတဲ့လူမျိုးပါ။ ဒါပေမဲ့ ကျွန်တော်တို့ကို ကိုယ်တော့်ပိုင်ဆိုင်ရာအဖြစ် လက်ခံပေးပြီး အမှားတွေ၊ အပြစ်တွေကို ခွင့်လွှတ်ပေးပါ လို့ပြောတယ်။ ဘုရားသခင်က ကောင်းပြီ။ မင်းတို့နဲ့ ငါပဋိညာဉ်ဖွဲ့မယ်။ မြေတစ်ပြင်လုံးမှာရော၊ လူမျိုးအားလုံးရှေ့မှာပါ ငါမပြဖူးသေးတဲ့ အံ့ဖွယ်အမှုတွေကို မင်းတို့ရှေ့မှာ ငါလုပ်ပြမယ်။ ယေဟောဝါရဲ့ လုပ်ဆောင်မှုကို လူမျိုးအားလုံး မြင်တွေ့ရလိမ့်မယ်။ ထိတ်လန့်အံ့ဩစရာတွေကို မင်းတို့အတွက် ငါလုပ်မယ်။ ဒီနေ့ ငါမိန့်မှာတဲ့စကားတွေကို အာရုံစိုက်ကြ။ အာမောရိ၊ ခါနန်၊ ဟိတ္တိ၊ ဖေရဇိ၊ ဟိဝိ၊ ယေဗုသိလူမျိုးတို့ကို မင်းတို့ရှေ့ကနေ ငါနှင်ထုတ်မယ်။ မင်းတို့ရောက်မယ့်ပြည်က ပြည်သားတွေနဲ့ မိတ်မဖွဲ့ကြနဲ့။ မိတ်ဖွဲ့ရင် မင်းတို့အတွက် ထောင်ချောက်ဖြစ်လိမ့်မယ်။ သူတို့ရဲ့ယဇ်ပလ္လင်တွေကို ဖြိုဖျက်ရမယ်။ ကိုးကွယ်ရာကျောက်တိုင်တွေ၊ ကိုးကွယ်ရာသစ်တိုင်တွေကို ခုတ်လှဲဖျက်ဆီးရမယ်။ တခြားဘုရားကို ဦးမချနဲ့။ ငါယေဟောဝါဟာ ငါတစ်ပါးတည်းကို ကိုးကွယ်ဆည်းကပ်ဖို့ တောင်းဆိုတဲ့ဘုရားပဲ။ ငါတစ်ပါးတည်းကိုသာ ကိုးကွယ်ဆည်းကပ်ဖို့ တောင်းဆိုတဲ့အရှင်ပဲ။ အဲဒီပြည်သားတွေနဲ့ မိတ်မဖွဲ့ကြနဲ့။ သူတို့ရဲ့ဘုရားတွေကို ဝတ်ပြုပြီး ယဇ်ပူဇော်တဲ့အခါ မင်းတို့ကို ဖိတ်ခေါ်လိမ့်မယ်။ အဲဒီအခါ ယဇ်ပူဇော်ထားတာတွေကို စားမိလိမ့်မယ်။ ဒီလိုနဲ့ ကိုယ့်သားတွေကို သူတို့ရဲ့သမီးတွေနဲ့ ပေးစားမိလိမ့်မယ်။ သူတို့ရဲ့သမီးတွေက နတ်ဘုရားတွေကိုဝတ်ပြုတဲ့အခါ မင်းတို့ရဲ့သားတွေကိုလည်း ဝတ်ပြုခိုင်းလိမ့်မယ်။ ဘုရားရုပ်တုတွေ သွန်းလုပ်ပြီး မကိုးကွယ်နဲ့။ တဆေးမဲ့မုန့်ပွဲတော်ကို ကျင်းပရမယ်။ မင်းတို့က အဗိဗလ မှာ အီဂျစ်ပြည်ကနေ ထွက်လာတဲ့အတွက် အဲဒီလ၊ သတ်မှတ်ထားတဲ့ရက်ရောက်ရင် ငါမိန့်မှာထားတဲ့အတိုင်း ခုနစ်ရက်လုံး တဆေးမဲ့မုန့်ကို စားရမယ်။ သားဦးယောက်ျားမှန်သမျှ ငါပိုင်တယ်။ သိုးနွားတိရစ္ဆာန်သားဦးတွေကိုလည်း ငါပိုင်တယ်။ ဦးဆုံးမွေးတဲ့မြည်းကို သိုးတစ်ကောင်နဲ့ ရွေးယူရမယ်။ မရွေးယူဘူးဆိုရင် မြည်းရဲ့လည်ပင်းကို ချိုးပစ်ရမယ်။ မင်းတို့ရဲ့သားဦးမှန်သမျှကိုလည်း ပြန်ရွေးယူရမယ်။ ငါ့ဆီ ဘယ်သူမှ လက်ဗလာနဲ့ မလာရဘူး။ ခြောက်ရက်လုံး အလုပ်လုပ်ပြီး ခုနစ်ရက်မြောက်နေ့မှာ အနားယူရမယ်။ ထွန်ယက်ချိန်၊ ရိတ်သိမ်းချိန်ဖြစ်နေရင်တောင် အနားယူရမယ်။ သီးဦးသီးဖျား ဂျုံစပါးအမှည့်တွေကို ပူဇော်ဖို့ ခုနစ်သီတင်းပွဲတော် ကျင်းပရမယ်။ နှစ်ကုန်ပိုင်းမှာ စုသိမ်းပွဲတော် ကိုလည်း ကျင်းပရမယ်။ ယောက်ျားတိုင်း အစ္စရေးတို့ရဲ့ဘုရား၊ စစ်မှန်တဲ့သခင် ယေဟောဝါရှေ့ တစ်နှစ်သုံးကြိမ် လာရမယ်။ တခြားလူမျိုးတွေကို မင်းတို့ရှေ့ကနေ ငါနှင်ထုတ်ပြီး မင်းတို့ရဲ့နယ်မြေကို ကျယ်ဝန်းစေမယ်။ ယေဟောဝါဘုရားရှေ့ကို တစ်နှစ်သုံးကြိမ် သွားနေချိန်မှာ မင်းတို့ရဲ့ပြည်ကို ဘယ်သူမှ လာသိမ်းမှာမဟုတ်ဘူး။ ပူဇော်သက္ကာရဲ့သွေးကို တဆေးပါတဲ့မုန့်နဲ့ရောပြီး မပူဇော်ရဘူး။ ပသခါပူဇော်သက္ကာကို နောက်နေ့မနက်အထိ မချန်ထားရဘူး။ မင်းတို့မြေကထွက်တဲ့ အကောင်းဆုံး သီးဦးသီးဖျားအမှည့်တွေကို ယေဟောဝါဘုရားသခင်ရဲ့အိမ်တော်ဆီ ယူလာရမယ်။ ဆိတ်ကလေးကို မိခင်နို့ရည်နဲ့ မချက်ပြုတ်ရဘူး။ ဒီစကားတွေကို ရေးမှတ်ထားပါ။ ဒီမှာပါတဲ့အတိုင်း မင်းနဲ့ရော အစ္စရေးလူမျိုးနဲ့ပါ ငါပဋိညာဉ်ဖွဲ့မယ် ဆိုပြီး ယေဟောဝါက မောရှေကို ပြောတယ်။ မောရှေလည်း ရက်ပေါင်း ၄၀ လုံး မစားမသောက်ဘဲ ယေဟောဝါနဲ့အတူ တောင်ပေါ်မှာ ရှိနေတယ်။ ဘုရားသခင်က ပဋိညာဉ်စကားတွေဖြစ်တဲ့ ပညတ်တော်ဆယ်ပါးကို ကျောက်ပြားတွေပေါ် ရေးပေးတယ်။ မောရှေဟာ သက်သေခံချက် ကျောက်ပြားနှစ်ချပ်ကို ကိုင်ပြီး ဆိုင်းနိုင်းတောင်ပေါ်ကနေ ဆင်းလာတယ်။ ဘုရားသခင်နဲ့ စကားပြောခဲ့တဲ့အတွက် သူ့မျက်နှာမှာ ရောင်ခြည်ဖြာထွက်နေတာကို သူမသိဘူး။ မောရှေရဲ့မျက်နှာမှာ ရောင်ခြည်ဖြာထွက်နေတာကို အာရုန်နဲ့ အစ္စရေးတွေ မြင်ပြီး အနားမကပ်ရဲကြဘူး။ မောရှေက အာရုန်နဲ့ မျိုးနွယ်စုခေါင်းဆောင်တွေကို ခေါ်လိုက်တဲ့အခါ သူတို့ရောက်လာတယ်။ မောရှေလည်း သူတို့ကို စကားပြောတယ်။ အစ္စရေးအားလုံး အနားရောက်လာတဲ့အခါ မောရှေက ဆိုင်းနိုင်းတောင်ပေါ်မှာ ယေဟောဝါပေးတဲ့ ပညတ်တွေအကြောင်း ပြန်ပြောပြတယ်။ သူတို့နဲ့ စကားပြောပြီးတဲ့အခါ သူ့မျက်နှာကို ဖုံးထားလိုက်တယ်။ ဒါပေမဲ့ ယေဟောဝါနဲ့စကားပြောဖို့ တဲတော်ထဲ ဝင်သွားတဲ့အခါ မျက်နှာဖုံးကို ချွတ်လိုက်တယ်။ အဲဒီနောက် ပြန်ထွက်လာပြီး ဘုရားမိန့်မှာသမျှ အစ္စရေးတွေကို ပြန်ပြောပြတယ်။ မောရှေရဲ့မျက်နှာမှာ ရောင်ခြည်ဖြာထွက်တာကို အစ္စရေးတွေ မြင်ကြတယ်။ မောရှေက ဘုရားသခင်နဲ့စကားပြောဖို့ တဲတော်ထဲ မဝင်မချင်း မျက်နှာကို ဖုံးထားတယ်။,2,Ex,34,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/34/
audio/nwt_02_Ex_BU_35.mp3,အခန်းကြီး (၃၅) မောရှေက အစ္စရေးလူစုကြီးကို စုရုံးခိုင်းတယ်။ ပြီးတော့ ခင်ဗျားတို့ကို ယေဟောဝါဘုရား မိန့်မှာတယ် ခြောက်ရက်လုံး အလုပ်လုပ်နိုင်တယ်။ ခုနစ်ရက်မြောက်နေ့ကတော့ မြင့်မြတ်တဲ့နေ့၊ ယေဟောဝါအတွက် အပြည့်အဝအနားယူရမယ့် ဥပုသ်နေ့ပဲ။ ဥပုသ်နေ့မှာ အလုပ်လုပ်သူတိုင်း သေဒဏ်ခံရမယ်။ ဥပုသ်နေ့ရောက်ရင် အိမ်မှာ မီးမမွှေးရဘူး လို့ပြောတယ်။ မောရှေက အစ္စရေးတွေကို ပြောတယ် ယေဟောဝါဘုရား မိန့်မှာတာကတော့၊ ယေဟောဝါအတွက် အလှူပစ္စည်းကို ဖယ်ထားကြ။ စေတနာထက်သန်သူတိုင်း ယေဟောဝါအတွက် ရွှေ၊ ငွေ၊ ကြေးနီ၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချော၊ ဆိတ်မွေး၊ အနီရောင်ဆိုးထားတဲ့ သိုးထီးသားရေ၊ ဖျံသားရေ၊ ရှားသား၊ မီးခွက်ထွန်းဖို့ဆီ၊ ဘိသိက်ဆီနဲ့နံ့သာပေါင်း ဖော်စပ်ဖို့ ဗာလစံဆီ၊ မဟူရာကြောင်ဝင်ကျောက်၊ သင်တိုင်းနဲ့ရင်ဖုံးမှာ စီခြယ်ဖို့ တခြားကျောက်မျက်တွေစတဲ့ အလှူပစ္စည်းတွေကို ယူလာကြပါ။ မင်းတို့ထဲက လက်မှုပညာသည်တွေ လာပြီး ယေဟောဝါဘုရား မိန့်မှာထားတဲ့ ပစ္စည်းတွေကို လုပ်ကြပါ။ အဲဒီပစ္စည်းတွေကတော့ တဲတော်နဲ့ တဲတော်အမိုးအကာတွေ၊ ချိတ်၊ ကျည်းဘောင်၊ သစ်သားတန်း၊ တိုင်၊ အောက်ခံခုံ၊ သေတ္တာနဲ့ ထမ်းပိုး၊ သေတ္တာအဖုံး၊ ကန့်လန့်ကာ၊ စားပွဲနဲ့ ထမ်းပိုး၊ စားပွဲအသုံးအဆောင်၊ ရှေ့တော်မုန့်၊ ဆီမီးတိုင်နဲ့ ဆီမီးတိုင်အသုံးအဆောင်၊ မီးခွက်၊ မီးထွန်းဖို့ဆီ၊ နံ့သာပေါင်းပလ္လင်နဲ့ ထမ်းပိုး၊ ဘိသိက်ဆီ၊ နံ့သာပေါင်း၊ တဲတော်ဝင်းရဲ့ ဝင်ပေါက်လိုက်ကာ၊ မီးရှို့ပူဇော်ရာပလ္လင်၊ ပလ္လင်ရဲ့ကြေးနီဆန်ခါနဲ့ ထမ်းပိုး၊ ပူဇော်ရာပလ္လင်အသုံးအဆောင်၊ အင်တုံကြီးနဲ့ အင်တုံတင်တဲ့စင်၊ တဲတော်ဝင်း အကာ၊ တိုင်၊အောက်ခံခုံ၊တဲတော်ဝင်းရဲ့ ဝင်ပေါက်လိုက်ကာ၊ တဲတော်ငုတ်တိုင်၊ တဲတော်ဝင်း ငုတ်တိုင်၊ ကြိုး၊ သန့်ရှင်းရာဌာနတော်မှာ အမှုဆောင်တဲ့အခါ ဝတ်ဖို့ လှပတဲ့ရက်ထည်၊ ပုရောဟိတ်အာရုန်အတွက် သန့်ရှင်းတဲ့အဝတ်၊ ပုရောဟိတ်အဖြစ် အမှုဆောင်မယ့် သူ့သားတွေအတွက် အဝတ်တွေပဲ။ အစ္စရေးတွေလည်း မောရှေရှေ့ကနေ ထွက်သွားကြတယ်။ အဲဒီနောက် စေတနာစိတ် ထက်သန်သူတွေက တွေ့ဆုံရာတဲတော်နဲ့ တဲတော်လုပ်ငန်းအတွက်၊ သန့်ရှင်းတဲ့အဝတ်တွေအတွက် ယေဟောဝါဆီ အလှူပစ္စည်းတွေ ယူလာကြတယ်။ စေတနာထက်သန်သူတွေက တဖွဲဖွဲလာပြီး ရင်ထိုး၊ နားဆွဲ၊ လက်စွပ်၊ တခြားလက်ဝတ်ရတနာနဲ့ ရွှေထည်အမျိုးမျိုး ယူလာကြတယ်။ ယေဟောဝါအတွက် ရွှေကို ဆက်သကြတယ်။ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချော၊ ဆိတ်မွေး၊ အနီရောင်ဆိုးထားတဲ့ သိုးထီးသားရေနဲ့ ဖျံသားရေ ရှိတဲ့သူတွေကလည်း လာလှူကြတယ်။ ငွေနဲ့ကြေးနီ လှူနိုင်သူတွေကလည်း ယေဟောဝါအတွက် လှူကြတယ်။ ရှားသားရှိတဲ့သူတွေကလည်း တဲတော်အတွက် လှူကြတယ်။ ချည်ငင်တတ်တဲ့ မိန်းမတွေက ချည်ငင်ပြီး အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်နဲ့ ချည်ချောတွေ ယူလာကြတယ်။ ထက်သန်တဲ့စေတနာနဲ့ ဆိတ်မွေးချည်တွေ ငင်ကြတယ်။ မျိုးနွယ်စုခေါင်းဆောင်တွေက သင်တိုင်းနဲ့ ရင်ဖုံးမှာ စီခြယ်ဖို့ မဟူရာကြောင်ဝင်ကျောက်တွေ၊ တခြားကျောက်မျက်တွေ ယူလာကြတယ်။ ဗာလစံဆီ၊ မီးထွန်းဖို့ဆီ၊ ဘိသိက်ဆီနဲ့ နံ့သာပေါင်း ဖော်စပ်ဖို့ ဆီကိုလည်း ယူလာကြတယ်။ စေတနာထက်သန်သူတွေက မောရှေကနေတစ်ဆင့် ယေဟောဝါမိန့်မှာတဲ့ အလုပ်တွေမှာသုံးဖို့ ပစ္စည်းတွေ ပေးလှူကြတယ်။ အစ္စရေးတွေက ယေဟောဝါဆီ ရက်ရက်ရောရော ပေးလှူကြတယ်။ အဲဒီနောက် မောရှေက အစ္စရေးတွေကို ပြောတယ် ယုဒအနွယ်ထဲက ဟုရရဲ့မြေး၊ ဥရိရဲ့သား ဗေဇလေလကို ယေဟောဝါဘုရား ရွေးချယ်လိုက်ပြီ။ သူ့ကို ဉာဏ်ပညာ၊ သိနားလည်မှု၊ လက်မှုအတတ်အမျိုးမျိုးနဲ့ဆိုင်တဲ့ အသိပညာတွေ ပေးပြီး ဘုရားသခင့်စွမ်းအားတော်နဲ့ ပြည့်စေပြီ။ သူက လက်ရာမြောက်တဲ့ပုံစံတွေ ဖန်တီးနိုင်လိမ့်မယ်။ ရွှေထည်၊ ငွေထည်၊ ကြေးထည်တွေလုပ်တဲ့ပညာ၊ ကျောက်မျက်တွေကို သွေးပြီး စီခြယ်တဲ့ပညာ၊ ပန်းပုပညာမျိုးစုံ တတ်ကျွမ်းလိမ့်မယ်။ ဘုရားသခင်က ဗေဇလေလနဲ့ ဒန်အနွယ်ထဲက အဟိသမက်ရဲ့သား အဟောလျဘကို တခြားသူတွေကို ပြန်လည်သင်ကြားနိုင်စွမ်းလည်း ပေးထားတယ်။ အဲဒီအပြင် အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေကိုသုံးပြီး အထည်ရက်တဲ့အတတ်၊ ရက်ကန်းအတတ်၊ လက်မှုအတတ်၊ ပန်းထိုးအတတ် စတာတွေကိုလည်း တတ်မြောက်စေတယ်။ သူတို့က လက်မှုပညာမျိုးစုံ တတ်ကျွမ်းပြီး ပုံစံမျိုးစုံ ဖန်တီးကြလိမ့်မယ်။,2,Ex,35,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/35/
audio/nwt_02_Ex_BU_36.mp3,အခန်းကြီး (၃၆) ဗေဇလေလနဲ့ အဟောလျဘက သန့်ရှင်းရာဌာနတော်နဲ့ဆိုင်တဲ့ လုပ်ငန်းတွေ လုပ်ဖို့ ယေဟောဝါဘုရားဆီက ဉာဏ်ပညာ၊ သိနားလည်မှုတွေရထားတဲ့ လက်မှုပညာသည်တွေနဲ့အတူ ယေဟောဝါ မိန့်မှာတဲ့အတိုင်း လုပ်ရမယ်။ မောရှေက ဗေဇလေလ၊ အဟောလျဘ၊ ယေဟောဝါ ဉာဏ်ပညာပေးထားတဲ့ လက်မှုပညာသည်တွေစတဲ့ စေတနာနဲ့လုပ်ဆောင်ချင်သူတွေကို ခေါ်လိုက်တယ်။ သူတို့က သန့်ရှင်းရာဌာနတော်ကို ဆောက်လုပ်ဖို့ အစ္စရေးတွေလှူတဲ့ အလှူပစ္စည်းအားလုံးကို မောရှေဆီကနေ လာယူသွားတယ်။ လူတွေကတော့ စေတနာနဲ့လှူတဲ့ အလှူပစ္စည်းတွေကို မနက်တိုင်း ယူလာနေတုန်းပဲ။ အဲဒီနောက် သန့်ရှင်းရာဌာနတော်နဲ့ဆိုင်တဲ့ လုပ်ငန်းကို လုပ်ဆောင်ကြတဲ့ လက်မှုပညာသည်တွေ တစ်ယောက်ပြီးတစ်ယောက် ရောက်လာပြီး၊ ယေဟောဝါဘုရား မိန့်မှာတဲ့အလုပ်အတွက် လူတွေယူလာတဲ့ ပစ္စည်းတွေဟာ လိုတာထက် အများကြီး ပိုနေပြီ လို့ ပြောကြတယ်။ မောရှေလည်း သန့်ရှင်းရာဌာနတော်အတွက် အလှူပစ္စည်းတွေကို ဘယ်သူမှ မယူလာကြနဲ့တော့ ဆိုပြီး စခန်းမှာ ကြေညာခိုင်းတယ်။ ဒါနဲ့ အလှူပစ္စည်းတွေ မယူလာကြတော့ဘူး။ ရရှိတဲ့ပစ္စည်းတွေဟာ လိုတာထက်တောင် ပိုလျှံနေသေးတယ်။ လက်မှုပညာသည်တွေက တဲတော် ရွက်ထည် ဆယ်ထည်ကို ချည်ချော၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်တွေနဲ့ ရက်လုပ်ကြတယ်။ ဗေဇလေလက ရွက်ထည်တွေမှာ ခေရုဗိမ်ပုံတွေပေါ်အောင် ပန်းထိုးတယ်။ ရွက်ထည်တစ်ထည်စီက အလျား ၂၈ တောင်၊ အနံ ၄တောင်ရှိတယ်။ ရွက်ထည်အားလုံး အတိုင်းအတာတူတယ်။ သူက ရွက်ထည်ငါးထည်ကို တွဲချုပ်တယ်။ နောက်ငါးထည်ကိုလည်း တွဲချုပ်တယ်။ ပြီးတော့ ကွင်းတွေကို အပြာရောင်ချည်နဲ့လုပ်ပြီး ရွက်ထည်ရဲ့အနားစွန်း၊ ရွက်ထည်နှစ်ထည် ဆက်မယ့်နေရာမှာ တပ်လိုက်တယ်။ နောက်ရွက်ထည်ရဲ့ အနားစွန်း၊ ရွက်ထည်နှစ်ထည် ဆက်မယ့်နေရာမှာလည်း ကွင်းတွေ တပ်လိုက်တယ်။ ရွက်ထည်တစ်ထည်အတွက် ကွင်း ၅၀၊ နောက်ရွက်ထည်ရဲ့အနားစွန်း၊ ရွက်ထည်နှစ်ထည် ဆက်မယ့်နေရာအတွက်လည်း ကွင်း ၅၀ ကိုလုပ်ပြီး ကွင်းချင်းဆိုင်ထားလိုက်တယ်။ ရွှေချိတ် ၅၀ ကိုလုပ်ပြီး ရွက်ထည်နှစ်ထည်ကို တစ်ထည်တည်းဖြစ်အောင် ချိတ်တွေနဲ့ တွဲလိုက်တယ်။ အဲဒီနောက် တဲတော်အမိုးအတွက် ဆိတ်မွေးရွက်ထည် ၁၁ ထည်ကို သူလုပ်တယ်။ ရွက်ထည်တစ်ထည်စီက အလျားအတောင် ၃၀၊ အနံ ၄ တောင်ရှိတယ်။ ရွက်ထည် ၁၁ထည်စလုံး အတိုင်းအတာ တူတယ်။ ရွက်ထည်ငါးထည်ကို တစ်စပ်၊ နောက်ခြောက်ထည်ကို တစ်စပ် တွဲချုပ်လိုက်တယ်။ ပြီးတော့ ရွက်ထည်ရဲ့အနားစွန်း၊ ရွက်ထည်နှစ်ထည် ဆက်မယ့်နေရာမှာ ကွင်း ၅၀ တပ်တယ်။ နောက်ရွက်ထည်ရဲ့ အနားစွန်းမှာလည်း ကွင်း ၅၀ တပ်တယ်။ ကြေးနီချိတ် ၅၀ ကိုလုပ်ပြီး ရွက်ထည်နှစ်ထည်ကို တစ်ထည်တည်းဖြစ်အောင် ချိတ်တွေနဲ့ တွဲလိုက်တယ်။ အဲဒီနောက် တဲတော်အမိုးကို အနီရောင်ဆိုးထားတဲ့ သိုးထီးသားရေနဲ့ လုပ်တယ်။ အဲဒီပေါ်မှာထပ်ဖုံးမယ့် အမိုးကို ဖျံသားရေနဲ့ လုပ်တယ်။ တဲတော်နံရံအတွက် ကျည်းဘောင်တွေကို ရှားသားနဲ့ လုပ်တယ်။ ကျည်းဘောင်တစ်ခုစီက အမြင့် ၁၀ တောင်၊ အနံ ၁ တောင်ခွဲ ရှိတယ်။ ကျည်းဘောင်တိုင်းမှာ စရွေးတံနှစ်ခု ယှဉ်လျက်ရှိတယ်။ ကျည်းဘောင်အားလုံးကို အဲဒီပုံစံအတိုင်း လုပ်တယ်။ တဲတော်ရဲ့ တောင်ဘက်ခြမ်းနံရံအတွက် ကျည်းဘောင် ၂၀ ကို လုပ်တယ်။ ကျည်းဘောင် ၂၀ အောက်မှာခံဖို့ ငွေအောက်ခံခုံ ၄၀ ကို လုပ်တယ်။ ကျည်းဘောင်တစ်ခုမှာ စရွေးတံနှစ်ခု၊ အောက်ခံခုံနှစ်ခု ရှိတယ်။ ကျည်းဘောင်တိုင်းမှာ စရွေးတံနှစ်ခု၊ အောက်ခံခုံနှစ်ခုစီ ရှိတယ်။ တဲတော်ရဲ့ မြောက်ဘက်ခြမ်းနံရံအတွက် ကျည်းဘောင် ၂၀၊ ငွေအောက်ခံခုံ ၄၀ ကို လုပ်တယ်။ ကျည်းဘောင်တစ်ခုမှာ အောက်ခံခုံနှစ်ခု၊ ကျည်းဘောင်တိုင်းမှာ အောက်ခံခုံနှစ်ခုစီ ရှိတယ်။ အနောက်ဘက် တဲတော်နောက်ကျောနံရံအတွက် ကျည်းဘောင်ခြောက်ခုကိုလည်းလုပ်တယ်။ တဲတော်နောက်ကျောနံရံရဲ့ ထောင့်နှစ်ထောင့်အတွက် ကျည်းဘောင်နှစ်ခုကို လုပ်တယ်။ အဲဒီကျည်းဘောင်တစ်ခုစီမှာ သစ်သားနှစ်ချပ်က အောက်ခြေကနေ တက်သွားပြီး ထိပ်နားမှာ သွားဆုံတယ်။ ဒေါက်တိုင်နှစ်ခုကို အဲဒီပုံစံအတိုင်း သူလုပ်တယ်။ နောက်ကျောနံရံအတွက် ကျည်းဘောင် ၈ ခု၊ ငွေအောက်ခံခုံ ၁၆ ခုရှိတယ်။ ကျည်းဘောင်တိုင်းမှာ အောက်ခံခုံနှစ်ခုစီ ရှိတယ်။ ပြီးတော့ သစ်သားတန်းတွေကို ရှားသားနဲ့ လုပ်တယ်။ တဲတော်တောင်ဘက်ခြမ်းနံရံရဲ့ ကျည်းဘောင်တွေကို ချုပ်ဖို့ သစ်သားတန်းငါးခု၊ မြောက်ဘက်ခြမ်းနံရံရဲ့ ကျည်းဘောင်တွေကို ချုပ်ဖို့ သစ်သားတန်းငါးခု၊ နောက်ကျောဘက် အနောက်နံရံရဲ့ ကျည်းဘောင်တွေကို ချုပ်ဖို့ သစ်သားတန်းငါးခု လုပ်တယ်။ ကျည်းဘောင်တွေကို အလယ်ကနေချုပ်မယ့် သစ်သားတန်းကို ဟိုဘက်စွန်းကနေ ဒီဘက်စွန်းအထိ တစ်ဆက်တည်းဖြစ်အောင် လုပ်တယ်။ ကျည်းဘောင်တွေကို ရွှေချတယ်။ သစ်သားတန်းတွေကိုလည်း ရွှေချတယ်။ သစ်သားတန်းတွေ လျှိုဖို့ ရွှေကွင်းတွေ လုပ်တယ်။ အဲဒီနောက် သူက ကန့်လန့်ကာကို အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ ရက်လုပ်တယ်။ ကန့်လန့်ကာမှာ ခေရုဗိမ်ပုံတွေပေါ်အောင် ပန်းထိုးတယ်။ ကန့်လန့်ကာအတွက် ရှားတိုင်လေးတိုင် လုပ်ပြီး ရွှေချတယ်။ ရွှေချိတ်တွေ လုပ်တယ်။ တိုင်လေးတိုင်အတွက် ငွေအောက်ခံခုံလေးခု လုပ်တယ်။ တဲတော်ဝင်ပေါက်အတွက် လိုက်ကာကို အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ ရက်လုပ်တယ်။ လိုက်ကာအတွက် တိုင်ငါးတိုင်နဲ့ ချိတ်တွေကိုလည်း လုပ်တယ်။ တိုင်ထိပ်နဲ့ တိုင်ပေါ်က တွယ်ချိတ်စရာတွေကို ရွှေချတယ်။ တိုင်တွေအတွက် အောက်ခံခုံငါးခုကိုတော့ ကြေးနီနဲ့လုပ်တယ်။,2,Ex,36,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/36/
audio/nwt_02_Ex_BU_37.mp3,အခန်းကြီး (၃၇) ဗေဇလေလက အလျားနှစ်တောင်ခွဲ၊ အနံတစ်တောင်ခွဲ၊ အမြင့်တစ်တောင်ခွဲရှိတဲ့ သေတ္တာကို ရှားသားနဲ့လုပ်တယ်။ သေတ္တာအတွင်းအပြင်ကို ရွှေစင်နဲ့ ရွှေချပြီး အပေါ်နားပတ်လည်မှာ ရွှေအနားကွပ်ကို လုပ်တယ်။ ရွှေကွင်းလေးကွင်း သွန်းလုပ်ပြီး သေတ္တာရဲ့ခြေလေးချောင်း အပေါ်နား၊ ဘေးတစ်ဖက်စီမှာ နှစ်ကွင်းစီတပ်တယ်။ ထမ်းပိုးတွေကို ရှားသားနဲ့လုပ်၊ ရွှေချပြီးနောက်၊ သေတ္တာထမ်းဖို့ သေတ္တာဘေးနှစ်ဖက်မှာရှိတဲ့ ကွင်းတွေထဲ လျှိုထားလိုက်တယ်။ အဲဒီနောက် အလျားနှစ်တောင်ခွဲ၊ အနံတစ်တောင်ခွဲရှိတဲ့ သေတ္တာအဖုံးကို ရွှေစင်နဲ့လုပ်တယ်။ အဖုံးရဲ့အစွန်နှစ်ဖက်မှာ ရွှေခေရုဗိမ်ရုပ်နှစ်ခု ထုလုပ်တယ်။ အဖုံးရဲ့အစွန်နှစ်ဖက်မှာ ခေရုဗိမ်ရုပ်တွေကို တစ်ရုပ်စီ ထုလုပ်တယ်။ ခေရုဗိမ်ရုပ်တွေက အတောင်နှစ်ဖက်ကို အပေါ်ဘက်ဖြန့်၊ သေတ္တာအဖုံးကို မိုးထားပြီး မျက်နှာချင်းဆိုင် ပျပ်ဝပ်နေတယ်။ ပြီးတော့ အလျားနှစ်တောင်၊ အနံတစ်တောင်၊ အမြင့်တစ်တောင်ခွဲရှိတဲ့ စားပွဲကို ရှားသားနဲ့ လုပ်တယ်။ စားပွဲကို ရွှေစင်နဲ့ ရွှေချပြီး အပေါ်နားပတ်လည်မှာ ရွှေအနားကွပ်ကို လုပ်တယ်။ စားပွဲပတ်လည်မှာ လက်လေးသစ် ကျယ်တဲ့ ဘောင်လုပ်ပြီး ဘောင်အနားကို ရွှေကွပ်တယ်။ ရွှေကွင်းလေးကွင်း သွန်းလုပ်ပြီး ခြေလေးချောင်းရှိတဲ့ ထောင့်လေးထောင့်မှာ တပ်လိုက်တယ်။ ထမ်းပိုးလျှိုစရာ အဲဒီကွင်းတွေက ဘောင်နဲ့ကပ်လျက်မှာ ရှိတယ်။ စားပွဲထမ်းမယ့် ထမ်းပိုးတွေကို ရှားသားနဲ့လုပ်ပြီး ရွှေချတယ်။ စားပွဲမှာသုံးမယ့် ပန်းကန်၊ ခွက်၊ သွန်းလောင်းရာအလှူ လောင်းဖို့ ဖလား၊ ရေတကောင်းတွေကို ရွှေစင်နဲ့ လုပ်တယ်။ အဲဒီနောက် ဆီမီးတိုင်ကို ရွှေစင်နဲ့ ထုလုပ်တယ်။ ဆီမီးတိုင်ရဲ့ အလယ်တိုင်၊ ဖြာထွက်တဲ့ အခက်တွေ၊ ပွင့်ဖတ်တွေ၊ အဖူးတွေ၊ အပွင့်တွေကို တစ်စပ်တည်း ထုလုပ်တယ်။ အလယ်တိုင်ကနေ ညာဘက်ကို သုံးခက်၊ ဘယ်ဘက်ကို သုံးခက်၊ စုစုပေါင်း အခက်ခြောက်ခက် ဖြာထွက်နေတယ်။ ညာဘက်အခက်တွေမှာ ဗာဒံပွင့်ပုံစံရှိတဲ့ အပွင့်တွေ၊ အဖူးတွေ၊ ပွင့်ဖတ်တွေ အစဉ်လိုက် သုံးဆင့်ရှိတယ်။ ဘယ်ဘက်အခက်တွေမှာလည်း ဗာဒံပွင့်ပုံစံရှိတဲ့ အပွင့်တွေ၊ အဖူးတွေ၊ ပွင့်ဖတ်တွေ အစဉ်လိုက် သုံးဆင့်ရှိတယ်။ အလယ်တိုင်ကနေ ဖြာထွက်တဲ့ အခက်ခြောက်ခက်စလုံး အဲဒီပုံစံအတိုင်းပဲ။ အလယ်တိုင်မှာလည်း ဗာဒံပွင့်ပုံစံရှိတဲ့ အပွင့်တွေ၊ အဖူးတွေ၊ ပွင့်ဖတ်တွေ အစဉ်လိုက် လေးဆင့်ရှိတယ်။ အလယ်တိုင်ကနေ ဖြာထွက်တဲ့ အခက်သုံးစုံထဲက တစ်စုံစီရဲ့အောက်မှာ အဖူးတစ်ဖူးစီရှိတယ်။ အဖူးတွေ၊ အခက်တွေပါတဲ့ ဆီမီးတိုင်တစ်ခုလုံးကို တစ်စပ်တည်း ထုလုပ်တယ်။ ဆီမီးတိုင်အတွက် မီးခွက်ခုနစ်ခွက်၊ မီးညှပ်၊ မီးစာခံခွက်တွေကို ရွှေစင်နဲ့လုပ်တယ်။ ဆီမီးတိုင်နဲ့ ဆီမီးတိုင်အသုံးအဆောင်တွေကို ရွှေစင်တစ်တဲလင့်နဲ့ လုပ်တယ်။ အလျားတစ်တောင်၊ အနံတစ်တောင်ရှိတဲ့ စတုရန်းပုံ နံ့သာပေါင်းပလ္လင်ကို ရှားသားနဲ့ လုပ်တယ်။ အမြင့် နှစ်တောင်ရှိတယ်။ ဦးချိုအတက်တွေကို ပလ္လင်နဲ့ တစ်ဆက်တည်းဖြစ်အောင် လုပ်တယ်။ ပလ္လင်မျက်နှာပြင်၊ ဘေးပတ်လည်နဲ့ ဦးချိုအတက်တွေကို ရွှေစင်နဲ့ ရွှေချပြီး အပေါ်နားပတ်လည်မှာ ရွှေအနားကွပ်ကို လုပ်တယ်။ ပလ္လင်ရဲ့ဘေးနှစ်ဖက် အနားကွပ်အောက်မှာ ထမ်းပိုးလျှိုစရာ ရွှေကွင်းနှစ်ကွင်းစီ တပ်တယ်။ ထမ်းပိုးတွေကို ရှားသားနဲ့လုပ်ပြီး ရွှေချထားတယ်။ အမွှေးနံ့သာတွေကို သမအောင်ရောစပ်ပြီး သန့်ရှင်းတဲ့ ဘိသိက်ဆီနဲ့ နံ့သာပေါင်းစစ်စစ်ကိုလည်း ဖော်စပ်တယ်။,2,Ex,37,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/37/
audio/nwt_02_Ex_BU_38.mp3,"အခန်းကြီး (၃၈) ဗေဇလေလက အလျားငါးတောင်၊ အနံငါးတောင်ရှိတဲ့ စတုရန်းပုံ မီးရှို့ပူဇော်ရာပလ္လင်ကို ရှားသားနဲ့လုပ်တယ်။ အမြင့် သုံးတောင်ရှိတယ်။ ပူဇော်ရာပလ္လင်ရဲ့ ထောင့်လေးထောင့်မှာ ဦးချိုအတက်တွေကို လုပ်တယ်။ အတက်တွေက ပူဇော်ရာပလ္လင်နဲ့ တစ်ဆက်တည်း ဖြစ်နေတယ်။ ပူဇော်ရာပလ္လင်ကို ကြေးနီနဲ့ အုပ်လိုက်တယ်။ ပူဇော်ရာပလ္လင် အသုံးအဆောင်တွေဖြစ်တဲ့ ပုံး၊ ဂေါ်ပြား၊ ဇလုံ၊ ခက်ရင်းခွ၊ မီးခဲအိုးတွေကို ကြေးနီနဲ့လုပ်တယ်။ ကြေးနီဆန်ခါကိုလည်း လုပ်ပြီး ပူဇော်ရာပလ္လင် အတွင်းဘက်၊ အနားကွပ်အောက် ထက်ဝက်လောက် ရောက်အောင် ထည့်လိုက်တယ်။ ထမ်းပိုးလျှိုစရာ ကွင်းလေးကွင်းကို သွန်းလုပ်ပြီး ကြေးနီဆန်ခါအနား၊ ထောင့်လေးထောင့်မှာ တပ်လိုက်တယ်။ ထမ်းပိုးတွေကို ရှားသားနဲ့လုပ်၊ ကြေးနီနဲ့ အုပ်ပြီး၊ ပူဇော်ရာပလ္လင်ရဲ့ ဘေးနှစ်ဖက်မှာရှိတဲ့ ကွင်းတွေထဲ လျှိုထားလိုက်တယ်။ ပူဇော်ရာပလ္လင်ကို သစ်သားပြားတွေနဲ့ လုပ်ရမယ်၊ ဟောင်းလောင်းဖြစ်နေတဲ့ သေတ္တာပုံစံမျိုး လုပ်ရမယ်။ တွေ့ဆုံရာ တဲတော်ဝင်ပေါက်မှာ အမှုဆောင်ဖို့ တာဝန်ကျတဲ့ အမျိုးသမီးတွေရဲ့ ကြေးမုံတွေကို သုံးပြီး ကြေးနီအင်တုံကြီးနဲ့ အင်တုံတင်တဲ့စင်ကို လုပ်တယ်။ အဲဒီနောက် တဲတော်ပတ်လည်ကို ဝင်းခတ်တယ်။ တဲတော်တောင်ဘက်ခြမ်းအတွက် အတောင် ၁၀၀ ရှည်တဲ့ အကာကို ချည်ချောနဲ့ ရက်လုပ်တယ်။ အကာအတွက် တိုင် ၂၀၊ အောက်ခံခုံ ၂၀ ကို ကြေးနီနဲ့ လုပ်တယ်။ တိုင်ရဲ့ချိတ်တွေ၊ တွယ်ချိတ်စရာတွေကို ငွေနဲ့လုပ်တယ်။ မြောက်ဘက်ခြမ်းအတွက် အကာက အတောင် ၁၀၀ ရှည်တယ်။ အကာအတွက် တိုင် ၂၀၊ အောက်ခံခုံ ၂၀ ကို ကြေးနီနဲ့လုပ်တယ်။ တိုင်ရဲ့ချိတ်တွေ၊ တွယ်ချိတ်စရာတွေကို ငွေနဲ့လုပ်တယ်။ အနောက်ဘက်ခြမ်းအတွက် အကာက အတောင် ၅၀ ရှည်တယ်။ အကာအတွက် တိုင် ၁၀ တိုင်၊ အောက်ခံခုံ ၁၀ ခုရှိတယ်။ တိုင်ရဲ့ချိတ်တွေ၊ တွယ်ချိတ်စရာတွေကို ငွေနဲ့လုပ်တယ်။ နေထွက်ရာအရပ် အရှေ့ဘက်ခြမ်းအတွက် အကာက အတောင် ၅၀ ရှည်တယ်။ တဲတော်ဝင်းရဲ့ ဝင်ပေါက်မှာရှိတဲ့ ညာဘက်အကာက ၁၅ တောင်ရှည်ပြီး တိုင်သုံးတိုင်၊ အောက်ခံခုံသုံးခု ရှိတယ်။ တဲတော်ဝင်းရဲ့ ဝင်ပေါက်မှာရှိတဲ့ ဘယ်ဘက်အကာလည်း ၁၅ တောင်ရှည်ပြီး တိုင်သုံးတိုင်၊ အောက်ခံခုံသုံးခု ရှိတယ်။ တဲတော်ဝင်းရဲ့ အကာအားလုံးကို ချည်ချောနဲ့လုပ်တယ်။ တိုင်တွေအတွက် အောက်ခံခုံတွေကို ကြေးနီနဲ့လုပ်တယ်။ တိုင်ရဲ့ချိတ်တွေ၊ တွယ်ချိတ်စရာတွေကို ငွေနဲ့လုပ်ပြီး တိုင်ထိပ်တွေကို ငွေနဲ့အုပ်တယ်။ တဲတော်ဝင်းရဲ့တိုင်မှာ ချိတ်ဖို့ ငွေတွယ်ချိတ်တွေလည်း ရှိတယ်။ တဲတော်ဝင်းရဲ့ ဝင်ပေါက်လိုက်ကာကို အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ ရက်လုပ်တယ်။ လိုက်ကာက အတောင် ၂၀ ရှည်တယ်။ အမြင့်က ၅ တောင်ရှိပြီး တဲတော်ဝင်းရဲ့အကာတွေနဲ့ တစ်ညီတည်းပဲ။ ဝင်ပေါက်အတွက် တိုင်လေးတိုင်နဲ့ အောက်ခံခုံလေးခုကို ကြေးနီနဲ့လုပ်တယ်။ တိုင်ရဲ့ချိတ်တွေ၊ တွယ်ချိတ်စရာတွေကို ငွေနဲ့လုပ်ပြီး တိုင်ထိပ်တွေကို ငွေနဲ့အုပ်တယ်။ တဲတော်ငုတ်တိုင်၊ တဲတော်ဝင်းရဲ့ ငုတ်တိုင်တွေကို ကြေးနီနဲ့လုပ်တယ်။ မောရှေက သက်သေခံချက်သေတ္တာရှိတဲ့ သန့်ရှင်းရာတဲတော်ရဲ့ ပစ္စည်းတွေကို စာရင်းပြုစုခိုင်းတယ်။ ပုရောဟိတ်အာရုန်ရဲ့သား ဧသမာ ညွှန်ကြားတဲ့အတိုင်း လေဝိအမျိုးသားတွေ စာရင်းပြုစုကြတယ်။ မောရှေကို ယေဟောဝါ မိန့်မှာသမျှအတိုင်း ယုဒအနွယ်ထဲက ဟုရရဲ့မြေး၊ ဥရိရဲ့သား ဗေဇလေလက လုပ်တယ်။ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေသုံးပြီးအထည်ရက်တဲ့အတတ်၊ လက်မှုအတတ်၊ ပန်းထိုးအတတ် ကျွမ်းကျင်တဲ့ အဟောလျဘလည်း သူ့ကို ကူညီတယ်။ အဟောလျဘဟာ ဒန်အနွယ်က အဟိသမက်ရဲ့သားပဲ။ သန့်ရှင်းရာဌာနတော်အတွက်သုံးတဲ့ ရွှေက ချီလွှဲရာအလှူအဖြစ် ဆက်သတဲ့ ရွှေအလေးချိန်နဲ့ ညီမျှတယ်။ သန့်ရှင်းရာဌာနတော်ရဲ့ စံအလေးချိန်အတိုင်း ၂၉ တဲလင့်နဲ့ ရှယ်ကယ် ၇၃၀ ရှိတယ်။ အစ္စရေးလူတွေထဲက စာရင်းဝင်သူတွေပေးတဲ့ ငွေအလေးချိန်က သန့်ရှင်းရာဌာနတော်ရဲ့ စံအလေးချိန်အတိုင်း တဲလင့် ၁၀၀ နဲ့ ၁,၇၇၅ ရှယ်ကယ် ရှိတယ်။ အသက် ၂၀ နဲ့ ၂၀ အထက် လူဦးရေစာရင်းဝင်သူတိုင်းက သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ်တစ်ဝက်စီ ယူလာကြတယ်။ စာရင်းဝင်သူပေါင်း ၆၀၃,၅၅၀ ရှိတယ်။ သန့်ရှင်းရာဌာနတော်အတွက် အောက်ခံခုံတွေ၊ ကန့်လန့်ကာအတွက် အောက်ခံခုံတွေ သွန်းလုပ်ဖို့ တဲလင့် ၁၀၀ သုံးတယ်။ အောက်ခံခုံတစ်ခုက တစ်တဲလင့်၊ အောက်ခံခုံ ၁၀၀ အတွက် တဲလင့် ၁၀၀ ဖြစ်တယ်။ ငွေ ၁,၇၇၅ ရှယ်ကယ်ကို သုံးပြီး တိုင်ထိပ်တွေကို ငွေနဲ့ အုပ်တယ်၊ ချိတ်တွေလုပ်ပြီး တိုင်တွေမှာ တပ်တယ်။ လူတွေလှူဒါန်းတဲ့ ကြေးနီအလေးချိန်က တဲလင့် ၇၀ နဲ့ ရှယ်ကယ် ၂,၄၀၀ ရှိတယ်။ တွေ့ဆုံရာတဲတော် ဝင်ပေါက်အတွက် အောက်ခံခုံ၊ ကြေးနီပူဇော်ရာပလ္လင်၊ ကြေးနီဆန်ခါ၊ ပူဇော်ရာပလ္လင် အသုံးအဆောင်တွေကို အဲဒီကြေးနီနဲ့ လုပ်တယ်။ ပြီးတော့ တဲတော်ဝင်းအတွက် အောက်ခံခုံ၊ တဲတော်ဝင်းရဲ့ ဝင်ပေါက်အတွက် အောက်ခံခုံ၊ တဲတော်ငုတ်တိုင်၊ တဲတော်ဝင်းရဲ့ ငုတ်တိုင်တွေကိုလည်း အဲဒီကြေးနီနဲ့ လုပ်တယ်။",2,Ex,38,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/38/
audio/nwt_02_Ex_BU_39.mp3,အခန်းကြီး (၃၉) သန့်ရှင်းရာဌာနတော်မှာ အမှုဆောင်တဲ့အခါ ဝတ်ရမယ့် အဝတ်တွေကို အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်တွေနဲ့ သူတို့ လှလှပပ ရက်လုပ်ကြတယ်။ မောရှေကို ယေဟောဝါ မိန့်မှာထားတဲ့အတိုင်း အာရုန်အတွက် သန့်ရှင်းတဲ့အဝတ်တွေကိုလည်း ရက်လုပ်ကြတယ်။ သင်တိုင်းကို ရွှေချည်၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ ရက်လုပ်ကြတယ်။ ရွှေကိုအပြားခတ်ပြီး ရွှေကြိုးမျှင်တွေ လုပ်တယ်။ ရွှေကြိုးမျှင်တွေကို အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ရောပြီး အလှဆင် ရက်လုပ်ကြတယ်။ သင်တိုင်းရဲ့ အပေါ်အနားနှစ်ဖက်မှာ တပ်ဖို့ ပခုံးကြိုးပြားတွေ လုပ်တယ်။ သင်တိုင်းချပ်ရပ်နေအောင် ချည်ဖို့ ခါးစည်းကြိုးကိုလည်း သင်တိုင်းရက်တဲ့အခါသုံးတဲ့ ရွှေချည်၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေသုံးပြီး ရက်လုပ်တယ်။ မောရှေကို ယေဟောဝါ မိန့်မှာထားတဲ့အတိုင်းပါပဲ။ မဟူရာကြောင်ဝင်ကျောက်တွေကို ရွှေပြားနဲ့ကွပ်ပြီး ကျောက်တွေပေါ်မှာ အစ္စရေးမျိုးနွယ်ရဲ့ နာမည်တွေကို ရေးထွင်းကြတယ်။ အစ္စရေးတွေကို အမှတ်ရစေဖို့ သင်တိုင်းရဲ့ ပခုံးကြိုးပြားတွေပေါ်မှာ အဲဒီကျောက်တွေကို တပ်လိုက်တယ်။ မောရှေကို ယေဟောဝါ မိန့်မှာထားတဲ့အတိုင်းပါပဲ။ သင်တိုင်းရက်တဲ့အတိုင်း ရင်ဖုံးကိုလည်း ရွှေချည်၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်၊ ချည်ချောတွေနဲ့ အလှဆင် ရက်လုပ်တယ်။ ရင်ဖုံးက ခေါက်လိုက်ရင် စတုရန်းပုံရှိတယ်။ အလျားတစ်ထွာ၊ အနံတစ်ထွာရှိတယ်။ ရင်ဖုံးပေါ်မှာ ကျောက်မျက်လေးတန်း စီခြယ်တယ်။ ပထမအတန်းမှာ ပတ္တမြား၊ ဥဿဖရား၊ မြ၊ ဒုတိယအတန်းမှာ စိမ်းပြာကျောက်၊ နီလာ၊ နဂါးသွဲ့၊ တတိယအတန်းမှာ လဲ့ရှမ်ကျောက်၊ သင်္ဘောမဟူရာ၊ ခရမ်းစွဲ၊ စတုတ္ထအတန်းမှာ ပြောင်ခေါင်းစိမ်း၊ မဟူရာကြောင်ဝင်၊ ကျောက်စိမ်းရှိတယ်။ အဲဒီကျောက်မျက်တွေကို ရွှေနဲ့ကွပ်လိုက်တယ်။ ကျောက်မျက်တွေက အစ္စရေးမျိုးနွယ် ၁၂ နွယ်ကို ကိုယ်စားပြုတယ်။ ကျောက်မျက်တစ်လုံးစီမှာ တစ်နွယ်စီရဲ့နာမည်ကို ရေးထွင်းတယ်။ ရင်ဖုံးပတ်လည်မှာတပ်ဖို့ ရွှေစင်ကြိုးလုံးလေးတွေကို ကျစ်တယ်။ ရွှေပြားအကွပ်နှစ်ခုကို လုပ်တယ်။ ရွှေကွင်းနှစ်ကွင်းကိုလုပ်ပြီး ရင်ဖုံးထောင့်နှစ်ဖက်မှာ တပ်လိုက်တယ်။ ရွှေကြိုးနှစ်ပင်ကို ရင်ဖုံးထောင့်က ရွှေကွင်းနှစ်ကွင်းမှာ ချိတ်လိုက်တယ်။ ရွှေကြိုးနှစ်ပင်ရဲ့ ကျန်တဲ့အစွန်းနှစ်ခုကို ရွှေပြားအကွပ်နှစ်ခုနဲ့ချိတ်ပြီး သင်တိုင်းရှေ့ခြမ်း ပခုံးကြိုးပြားတွေပေါ် တပ်တယ်။ ရွှေကွင်းနှစ်ကွင်း လုပ်ပြီး သင်တိုင်းနဲ့ကပ်လျက်ရှိတဲ့ ရင်ဖုံးရဲ့အတွင်းဘက် အောက်အနားစွန်းနှစ်ဖက်မှာ တပ်လိုက်တယ်။ နောက်ထပ်ရွှေကွင်း နှစ်ကွင်းကို လုပ်ပြီး သင်တိုင်းအပြင်ဘက်၊ ခါးစည်းကြိုးအထက်နား ပခုံးကြိုးပြားရဲ့ ကျန်အနားစွန်းနှစ်ဖက်ဆက်တဲ့ နေရာနားမှာ တပ်တယ်။ ရင်ဖုံးရဲ့ကွင်းနဲ့ သင်တိုင်းရဲ့ကွင်းကို အပြာရောင်ကြိုးနဲ့ ဆက်လိုက်တယ်။ ဒီနည်းနဲ့ ရင်ဖုံးဟာ ခါးစည်းကြိုးအထက်နားမှာ နေရာတကျ ရှိနေတယ်။ မောရှေကို ယေဟောဝါ မိန့်မှာထားတဲ့အတိုင်းပါပဲ။ လက်ပြတ်ဝတ်ရုံကို အပြာရောင် ချည်တစ်မျိုးတည်းနဲ့ ရက်လုပ်တယ်။ ဝတ်ရုံမှာ လည်ပင်းပေါက်ဖောက်တယ်။ လည်ပင်းပေါက် မစုတ်ပြဲအောင် သံချပ်အင်္ကျီလို လည်ပင်းပေါက်အနားပတ်လည်ကို ရက်ပြီးကွပ်တယ်။ လက်ပြတ်ဝတ်ရုံရဲ့ အောက်အနားပတ်လည်မှာ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်တွေနဲ့ လုပ်ထားတဲ့ သလဲသီးတွေကို တပ်တယ်။ ရွှေစင်ဆည်းလည်းတွေ လုပ်ပြီး ဝတ်ရုံရဲ့ အောက်အနားပတ်လည်က သလဲသီးတွေကြားမှာ တပ်တယ်။ အမှုဆောင်တဲ့အခါ ဝတ်မယ့် ဒီဝတ်ရုံရဲ့ အောက်အနားပတ်လည်မှာ ရွှေဆည်းလည်းနဲ့ သလဲသီးကို တစ်လုံးခြားစီ တပ်တယ်။ မောရှေကို ယေဟောဝါ မိန့်မှာထားတဲ့အတိုင်းပါပဲ။ အာရုန်နဲ့ သူ့သားတွေအတွက် ချည်ချောဝတ်လုံရှည်ကို ရက်လုပ်ကြတယ်။ ချည်ချောခေါင်းပေါင်း၊ လှပတဲ့ပိတ်ဦးထုပ်၊ ပိတ်ဘောင်းဘီတွေကိုလည်း ရက်လုပ်ကြတယ်။ ခါးပန်းကို ချည်ချော၊ အပြာရောင်ချည်၊ ခရမ်းရောင်သိုးမွေး၊ ကြက်သွေးရောင်ချည်တွေနဲ့ ရက်လုပ်တယ်။ မောရှေကို ယေဟောဝါ မိန့်မှာထားတဲ့အတိုင်းပါပဲ။ ပြီးတော့ တောက်ပြောင်တဲ့ ရွှေစင်ပြားကို လုပ်တယ်။ အဲဒါဟာ သန့်ရှင်းမြင့်မြတ်တဲ့ ဆက်ကပ်အပ်နှံခြင်းအမှတ်အသားပဲ။ ယေဟောဝါဟာ သန့်ရှင်းမြင့်မြတ်တယ် ဆိုပြီး အဲဒီပေါ်မှာ ရေးထွင်းတယ်။ အဲဒီရွှေပြားကို ခေါင်းပေါင်းရှေ့မှာ အပြာရောင်ကြိုးနဲ့ချည်ပြီး တပ်လိုက်တယ်။ မောရှေကို ယေဟောဝါ မိန့်မှာထားတဲ့အတိုင်းပါပဲ။ ဒီလိုနဲ့ တွေ့ဆုံရာတဲတော်ဖြစ်တဲ့ သန့်ရှင်းရာတဲတော်နဲ့ဆိုင်တဲ့ အလုပ်အားလုံး ပြီးစီးသွားတယ်။ မောရှေကို ယေဟောဝါ မိန့်မှာတဲ့အတိုင်း အစ္စရေးတွေ လုပ်ဆောင်ကြတယ်။ မှာထားတဲ့အတိုင်း သူတို့ လုပ်ဆောင်ကြတယ်။ အဲဒီနောက် သူတို့က တဲတော်ပစ္စည်းတွေ၊ ချိတ်၊ ကျည်းဘောင်၊ သစ်သားတန်း၊ တိုင်၊ တိုင်အောက်ခံခုံ၊ တဲတော်အမိုးအတွက် အနီရောင်ဆိုးထားတဲ့ သိုးထီးသားရေနဲ့ ဖျံသားရေ၊ ကန့်လန့်ကာ၊ သက်သေခံချက်သေတ္တာနဲ့ ထမ်းပိုး၊ သေတ္တာအဖုံး၊ စားပွဲနဲ့ စားပွဲအသုံးအဆောင်၊ ရှေ့တော်မုန့်၊ ရွှေစင်ဆီမီးတိုင်၊ ဆီမီးတိုင်ပေါ်က အတန်းလိုက်ရှိနေတဲ့ မီးခွက်တွေ၊ ဆီမီးတိုင်အသုံးအဆောင်၊ မီးထွန်းဖို့ဆီ၊ ရွှေပလ္လင်၊ ဘိသိက်ဆီ၊ နံ့သာပေါင်း၊ တဲတော် ဝင်ပေါက်လိုက်ကာ၊ ကြေးနီပူဇော်ရာပလ္လင်၊ ကြေးနီဆန်ခါ၊ ထမ်းပိုး၊ ပူဇော်ရာပလ္လင်အသုံးအဆောင်၊ အင်တုံကြီးနဲ့ အင်တုံတင်တဲ့စင်၊ တဲတော်ဝင်းအကာ၊ တိုင်၊ တိုင်အောက်ခံခုံ၊ တဲတော်ဝင်း ဝင်ပေါက်လိုက်ကာ၊ တဲတော်ကြိုး၊ တဲတော်ငုတ်တိုင်၊ တွေ့ဆုံရာတဲတော်ဖြစ်တဲ့ သန့်ရှင်းရာတဲတော်နဲ့ဆိုင်တဲ့ ပစ္စည်းတွေ၊ သန့်ရှင်းရာဌာနတော်မှာ အမှုဆောင်တဲ့အခါ ဝတ်ဖို့ လှပတဲ့ရက်ထည်တွေ၊ ပုရောဟိတ်အာရုန်အတွက် သန့်ရှင်းတဲ့အဝတ်တွေ၊ ပုရောဟိတ်တွေအဖြစ် အမှုဆောင်မယ့် သူ့သားတွေအတွက် အဝတ်တွေကို မောရှေဆီ ယူလာကြတယ်။ မောရှေကိုယေဟောဝါမိန့်မှာတဲ့အတိုင်းအစ္စရေးတွေလုပ်ကြတယ်။ မောရှေက စစ်ဆေးကြည့်တဲ့အခါ ယေဟောဝါ မိန့်မှာတဲ့အတိုင်း လုပ်ထားတာကို တွေ့တော့ သူတို့အတွက် ဆုမွန်ကောင်း တောင်းပေးတယ်။,2,Ex,39,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/39/
audio/nwt_02_Ex_BU_40.mp3,အခန်းကြီး (၄၀) ယေဟောဝါက မောရှေကို မိန့်မှာတယ် ပထမလ၊ ပထမနေ့မှာ တွေ့ဆုံရာတဲတော်ဖြစ်တဲ့ သန့်ရှင်းရာတဲတော်ကို ဆောက်လုပ်ရမယ်။ သက်သေခံချက်သေတ္တာကို တဲတော်ထဲသွင်းပြီး ကန့်လန့်ကာနဲ့ ကာထားရမယ်။ စားပွဲကို သွင်းပြီး စားပွဲအသုံးအဆောင်တွေကို နေရာချရမယ်။ ဆီမီးတိုင်ကို သွင်းပြီး မီးခွက်တွေ ထွန်းထားရမယ်။ နံ့သာပေါင်းပူဇော်တဲ့ ရွှေပလ္လင်ကို သက်သေခံချက်သေတ္တာရှေ့မှာ ထားပြီး တဲတော်ဝင်ပေါက်မှာ လိုက်ကာတပ်ရမယ်။ မီးရှို့ပူဇော်ရာပလ္လင်ကို တွေ့ဆုံရာတဲတော် ဝင်ပေါက်ရှေ့မှာ ထားရမယ်။ အင်တုံကြီးကို တွေ့ဆုံရာတဲတော်နဲ့ ပူဇော်ရာပလ္လင်ကြားမှာ ထားပြီး ရေဖြည့်ရမယ်။ တဲတော်ပတ်လည်ကို ဝင်းခတ်ပြီး တဲတော်ဝင်းရဲ့ဝင်ပေါက်မှာ လိုက်ကာတပ်ရမယ်။ တဲတော်နဲ့ တဲတော်အသုံးအဆောင်အားလုံးကို ဘိသိက်ဆီလောင်းပြီး ဆက်ကပ်ရမယ်။ ဒီနည်းနဲ့ တဲတော်ဟာ သန့်ရှင်းမြင့်မြတ်ရာ ဖြစ်လာမယ်။ မီးရှို့ပူဇော်ရာပလ္လင်နဲ့ ပလ္လင်အသုံးအဆောင်တွေကို ဘိသိက်ဆီ လောင်းရမယ်။ ဒီနည်းနဲ့ ပူဇော်ရာပလ္လင်ဟာ အသန့်ရှင်းဆုံး ဖြစ်လာမယ်။ အင်တုံကြီးနဲ့ အင်တုံတင်တဲ့စင်ကိုလည်း ဘိသိက်ဆီ လောင်းရမယ်။ အဲဒီနောက် မင်းက အာရုန်နဲ့ သားတွေကို တွေ့ဆုံရာတဲတော် ဝင်ပေါက်နား ခေါ်လာပြီး ရေချိုးခိုင်းပါ။ အာရုန်ကို သန့်ရှင်းတဲ့အဝတ်တွေ ဝတ်ပေးပြီးနောက် ဘိသိက်ပေးပြီး သန့်ရှင်းမြင့်မြတ်စေရမယ်။ ပုရောဟိတ်အဖြစ် သူ အမှုဆောင်ရမယ်။ သူ့သားတွေကိုလည်း ခေါ်လာပြီး ဝတ်လုံရှည်တွေ ဝတ်ပေးရမယ်။ အာရုန်ကို ဘိသိက်ပေးသလို သူ့သားတွေကိုလည်း ဘိသိက်ပေးရမယ်။ ပုရောဟိတ်တွေအဖြစ် သူတို့အမှုဆောင်ရမယ်။ အဲဒီလို ဘိသိက်ပေးခံရတဲ့အတွက် သူတို့အမျိုးအဆက်ဆက် ပုရောဟိတ်တာဝန်ကို ဆက်ခံရမယ်။ မောရှေလည်း ယေဟောဝါမိန့်မှာတဲ့အတိုင်း လုပ်တယ်။ မှာထားတဲ့အတိုင်း လုပ်ဆောင်တယ်။ ဒုတိယနှစ်၊ ပထမလ၊ ပထမနေ့မှာ တဲတော်ကို ဆောက်လုပ်တယ်။ မောရှေက တဲတော်ဆောက်တဲ့အခါ အောက်ခံခုံတွေကို နေရာချပြီး ကျည်းဘောင်တွေ ထောင်တယ်။ သစ်သားတန်းတွေ လျှိုပြီး တိုင်တွေ ထူတယ်။ တဲတော်အမိုးကို ဖုံးအုပ်ပြီး အဲဒီပေါ်မှာ အမိုးတွေ ထပ်ဖုံးအုပ်တယ်။ ယေဟောဝါ မိန့်မှာထားတဲ့အတိုင်းပါပဲ။ မောရှေက သက်သေခံချက်ကျောက်ပြားကို ယူပြီး သေတ္တာထဲ ထည့်တယ်။ သေတ္တာကို ထမ်းပိုးလျှိုပြီး အဖုံးနဲ့ ဖုံးတယ်။ သက်သေခံချက်သေတ္တာကို တဲတော်ထဲသွင်းပြီး ကန့်လန့်ကာနဲ့ ကာလိုက်တယ်။ ယေဟောဝါ မိန့်မှာထားတဲ့အတိုင်းပါပဲ။ စားပွဲကိုလည်း တွေ့ဆုံရာတဲတော်ထဲ သွင်းပြီး ကန့်လန့်ကာအပြင်ဘက်၊ တဲတော်မြောက်ဘက်ခြမ်းမှာ ထားတယ်။ ယေဟောဝါရှေ့က စားပွဲပေါ်မှာ မုန့်တွေကို စီထားလိုက်တယ်။ ယေဟောဝါ မိန့်မှာထားတဲ့အတိုင်းပါပဲ။ ဆီမီးတိုင်ကို တွေ့ဆုံရာတဲတော်ထဲ သွင်းပြီး စားပွဲရှေ့၊ တဲတော်တောင်ဘက်ခြမ်းမှာ ထားတယ်။ ပြီးတော့ ယေဟောဝါရှေ့က မီးခွက်တွေကို ထွန်းလိုက်တယ်။ ယေဟောဝါ မိန့်မှာထားတဲ့အတိုင်းပါပဲ။ မောရှေက ရွှေပလ္လင်ကို တွေ့ဆုံရာတဲတော်ထဲ သွင်းပြီး ကန့်လန့်ကာရှေ့မှာ ထားတယ်။ အဲဒီပေါ်မှာ နံ့သာပေါင်း မီးရှို့ပူဇော်နိုင်ဖို့ ဖြစ်တယ်။ ယေဟောဝါ မိန့်မှာထားတဲ့အတိုင်းပါပဲ။ အဲဒီနောက် တဲတော်ဝင်ပေါက်မှာ လိုက်ကာတပ်တယ်။ မီးရှို့ပူဇော်ရာပလ္လင်ကိုတော့ တွေ့ဆုံရာတဲတော်ဖြစ်တဲ့ သန့်ရှင်းရာတဲတော်ဝင်ပေါက်မှာ ထားတယ်။ အဲဒီပေါ်မှာ မီးရှို့ရာအလှူနဲ့ ကောက်နှံအလှူတွေကို ပူဇော်ဖို့ဖြစ်တယ်။ မောရှေကို ယေဟောဝါ မိန့်မှာထားတဲ့အတိုင်းပါပဲ။ အင်တုံကြီးကိုလည်း တွေ့ဆုံရာတဲတော်နဲ့ ပူဇော်ရာပလ္လင်ကြားမှာ ထားပြီး ရေဖြည့်တယ်။ မောရှေ၊ အာရုန်နဲ့ သူ့သားတွေက အဲဒီမှာ ခြေလက်ဆေးတယ်။ သူတို့က တွေ့ဆုံရာတဲတော်ထဲ ဝင်တဲ့အခါတိုင်း၊ ပူဇော်ရာပလ္လင်အနား သွားတဲ့အခါတိုင်း ခြေလက်ဆေးတယ်။ ယေဟောဝါ မိန့်မှာထားတဲ့အတိုင်းပါပဲ။ နောက်ဆုံးမှာ မောရှေက တဲတော်နဲ့ ပူဇော်ရာပလ္လင်ရဲ့ ပတ်လည်ကို ဝင်းခတ်၊ တဲတော်ဝင်းရဲ့ ဝင်ပေါက်မှာ လိုက်ကာတပ်တယ်။ ဒီလိုနဲ့ အလုပ်ကို လက်စသတ်လိုက်တယ်။ အဲဒီအခါ တွေ့ဆုံရာတဲတော်ကို မိုးတိမ်ဖုံးလွှမ်းပြီး ယေဟောဝါရဲ့ ဘုန်းအသရေနဲ့ ပြည့်သွားတယ်။ တွေ့ဆုံရာတဲတော်ပေါ်မှာ မိုးတိမ်တည်နေပြီး ယေဟောဝါရဲ့ ဘုန်းအသရေနဲ့ ပြည့်နေတဲ့အတွက် တဲတော်ထဲ မောရှေဝင်လို့မရဘူး။ တဲတော်ပေါ်ကနေ မိုးတိမ်တက်သွားရင် အစ္စရေးတွေ စခန်းသိမ်းပြီး ခရီးဆက်ကြတယ်။ မိုးတိမ်မတက်ရင်တော့ စခန်းမသိမ်းဘဲ ဆက်နေကြတယ်။ အစ္စရေးတွေရဲ့ ခရီးစဉ်တစ်လျှောက်လုံး တဲတော်ပေါ်မှာ နေ့အချိန်ဆိုရင် ယေဟောဝါရဲ့မိုးတိမ်၊ ညအချိန်ဆိုရင် မီးတိုင်ရှိနေတာကို မြင်နေရတယ်။,2,Ex,40,ထွက်မြောက်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ထွက်မြောက်ရာ/40/
audio/nwt_03_Le_BU_01.mp3,ဝတ်ပြုရာကျမ်း အခန်းကြီး (၁) ယေဟောဝါကတွေ့ဆုံရာတဲတော်ကနေ မောရှေကိုခေါ်ပြီး မိန့်မှာတယ် အစ္စရေးတွေကို ပြောပါ၊ ခြံမွေးတိရစ္ဆာန်တွေထဲကနေ ယေဟောဝါဆီ ပေးလှူမယ်ဆိုရင် နွား၊ သိုး၊ ဆိတ်တွေကို လှူရမယ်။ လူတစ်ယောက်က နွားအုပ်ထဲကနေ မီးရှို့ရာအလှူကို ပေးလှူမယ်ဆိုရင် အနာအဆာမရှိတဲ့ နွားထီး ဖြစ်ရမယ်။ တွေ့ဆုံရာ တဲတော်ဝင်ပေါက်မှာ ယေဟောဝါရှေ့ စိတ်လိုကိုယ်လျောက် ပေးလှူရမယ်။ သူက မီးရှို့ရာအလှူဖြစ်တဲ့ နွားထီးရဲ့ခေါင်းပေါ် လက်တင်ရမယ်။ သူ့အပြစ်တွေကို ခွင့်လွှတ်တဲ့အနေနဲ့ အဲဒီနွားထီးကို လက်ခံမယ်။ ပြီးရင် နွားထီးကို ယေဟောဝါရှေ့မှာ သတ်ရမယ်။ အာရုန်ရဲ့သား ပုရောဟိတ်တွေက သွေးကို ယူလာပြီး တွေ့ဆုံရာတဲတော် ဝင်ပေါက်မှာရှိတဲ့ ပူဇော်ရာပလ္လင် ဘေးပတ်လည်မှာ ဖျန်းရမယ်။ မီးရှို့ရာအလှူဖြစ်တဲ့ နွားထီးကို အရေခွံဆုတ်ပြီး အပိုင်းပိုင်း ဖြတ်ရမယ်။ အာရုန်ရဲ့သား ပုရောဟိတ်တွေက ပူဇော်ရာပလ္လင်မှာ မီးထည့်ရမယ်။ ထင်းတွေကိုလည်း စီပြီးထည့်ရမယ်။ ပြီးတော့ နွားထီးရဲ့ခေါင်း၊ အဆီဖတ်၊ အသားတစ်တွေကို ပူဇော်ရာပလ္လင်ပေါ်က ထင်းမီးပေါ် စီထားရမယ်။ အူနဲ့ ခြေထောက်တွေကို ရေဆေးရမယ်။ ပုရောဟိတ်က တစ်ကောင်လုံးကို ပူဇော်ရာပလ္လင်ပေါ်မှာ မီးရှို့ရမယ်။ ဒါဟာ မွှေးကြိုင်တဲ့ ရနံ့အဖြစ် ယေဟောဝါဆီ ဆက်သတဲ့ မီးရှို့ရာအလှူပဲ။ သိုး ဒါမှမဟုတ် ဆိတ်ကို မီးရှို့ရာအလှူအဖြစ် ပေးလှူမယ်ဆိုရင် အနာအဆာမရှိတဲ့ အထီး ဖြစ်ရမယ်။ အဲဒီအကောင်ကို ပူဇော်ရာပလ္လင် မြောက်ဘက် ယေဟောဝါရှေ့မှာ သတ်ရမယ်။ အာရုန်ရဲ့သား ပုရောဟိတ်တွေက သွေးကို ပူဇော်ရာပလ္လင် ဘေးပတ်လည်မှာဖျန်းရမယ်။ အဲဒီအကောင်ကို အပိုင်းပိုင်းဖြတ်ပြီး ခေါင်း၊ အဆီဖတ်တွေနဲ့အတူ ပူဇော်ရာပလ္လင်ပေါ်ကထင်းမီးပေါ် စီထားရမယ်။ အူနဲ့ခြေထောက်တွေကို ရေဆေးရမယ်။ ပုရောဟိတ်က တစ်ကောင်လုံးကို ပူဇော်ရာပလ္လင်ပေါ်မှာ မီးရှို့ရမယ်။ ဒါဟာ မွှေးကြိုင်တဲ့ရနံ့အဖြစ် ယေဟောဝါဆီ ဆက်သတဲ့ မီးရှို့ရာအလှူပဲ။ ငှက်တွေကိုမီးရှို့ရာအလှူအဖြစ် ယေဟောဝါဆီ ပေးလှူမယ်ဆိုရင်တော့ ချိုး ဒါမှမဟုတ် ခိုကလေးဖြစ်ရမယ်။ ပုရောဟိတ်က ငှက်ကို ယူလာပြီး ပူဇော်ရာပလ္လင်ပေါ်မှာ မီးရှို့ရမယ်။ ငှက်လည်ပင်းကို လက်သည်းနဲ့ဆိတ်ပြီး သွေးကို ပူဇော်ရာပလ္လင်နံရံပေါ်မှာညှစ်ချရမယ်။ ငှက်စလုတ်နဲ့ အမွေးကို နုတ်ယူပြီး ပူဇော်ရာပလ္လင်ရဲ့ အရှေ့ဘက်ခြမ်း ပြာတွေပုံထားတဲ့ နေရာမှာ ပစ်ရမယ်။ ငှက်ကို အတောင်ပံကနေ ကိုင်ပြီး ရင်အုံကို ဆွဲဖွင့်ရမယ်။ နှစ်ပိုင်းတော့ မပြတ်စေရဘူး။ ပူဇော်ရာပလ္လင်ပေါ်က ထင်းမီးပေါ်မှာ ငှက်ကို မီးရှို့ရမယ်။ ဒါဟာ မွှေးကြိုင်တဲ့ ရနံ့အဖြစ် ယေဟောဝါဆီ ဆက်သတဲ့ မီးရှို့ရာအလှူပဲ။,3,Le,1,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/1/
audio/nwt_03_Le_BU_02.mp3,အခန်းကြီး (၂) လူတစ်ယောက်က ယေဟောဝါဆီ ကောက်နှံအလှူ ဆက်သမယ်ဆိုရင် ဂျုံနုကို ပေးလှူရမယ်။ ဂျုံနုပေါ် ဆီလောင်း၊ လောဗန် တင်ပြီး၊ အာရုန်ရဲ့သား ပုရောဟိတ်တွေဆီ ယူလာရမယ်။ ပုရောဟိတ်က ဆီလောင်းထားတဲ့ ဂျုံနု လက်တစ်ဆုပ်စာနဲ့ လောဗန်ရှိသမျှကို ယူပြီး ကိုယ်စားပြုအလှူအဖြစ် ပူဇော်ရာပလ္လင်ပေါ်မှာ မီးရှို့ရမယ်။ ဒါဟာ မွှေးကြိုင်တဲ့ရနံ့အဖြစ် ယေဟောဝါဆီ မီးရှို့ဆက်သတဲ့ အလှူပဲ။ ကောက်နှံအလှူထဲက ကျန်တာတွေကို အာရုန်နဲ့သူ့သားတွေ ယူနိုင်တယ်။ ဒါဟာ ယေဟောဝါဆီ မီးရှို့ဆက်သတဲ့ အလှူထဲက အသန့်ရှင်းဆုံးအလှူပဲ။ မီးဖိုမှာဖုတ်တဲ့ မုန့်ကို ကောက်နှံအလှူအဖြစ် ပေးလှူမယ်ဆိုရင် ဂျုံနုကို ဆီနဲ့နယ်ပြီး လုပ်ထားတဲ့ တဆေးမဲ့ မုန့်လက်ကောက်တွေ ဖြစ်ရမယ်။ ဒါမှမဟုတ် ဆီသုတ်ထားတဲ့ တဆေးမဲ့မုန့်ပြားတွေ ဖြစ်ရမယ်။ ဒယ်ပြားမှာလုပ်တဲ့မုန့်ကို ကောက်နှံအလှူအဖြစ် ပေးလှူမယ်ဆိုရင် ဂျုံနုကို ဆီနဲ့နယ်ပြီး လုပ်ထားတဲ့ တဆေးမဲ့မုန့် ဖြစ်ရမယ်။ မုန့်ကို အပိုင်းပိုင်းဖဲ့ပြီး ဆီလောင်းရမယ်။ ဒါဟာ ကောက်နှံအလှူပဲ။ ဒယ်အိုးမှာကြော်တဲ့မုန့်ကို ကောက်နှံအလှူအဖြစ် ပေးလှူမယ်ဆိုရင် ဂျုံနုကို ဆီနဲ့နယ်ပြီး လုပ်ထားတဲ့မုန့် ဖြစ်ရမယ်။ အဲဒီလိုလုပ်ထားတဲ့ ကောက်နှံအလှူကို ယေဟောဝါဆီ ယူလာပြီး ပုရောဟိတ်ကို ပေးရမယ်။ ပုရောဟိတ်က ကောက်နှံအလှူကို ပူဇော်ရာပလ္လင်နား ယူလာရမယ်။ ကောက်နှံအလှူနည်းနည်းကို ယူပြီး ကိုယ်စားပြုအလှူအဖြစ် ပူဇော်ရာပလ္လင်ပေါ်မှာ မီးရှို့ရမယ်။ ဒါဟာ မွှေးကြိုင်တဲ့ရနံ့အဖြစ် ယေဟောဝါဆီ မီးရှို့ဆက်သတဲ့ အလှူပဲ။ ကောက်နှံအလှူထဲက ကျန်တာတွေကို အာရုန်နဲ့သူ့သားတွေ ယူနိုင်တယ်။ ဒါဟာ ယေဟောဝါဆီ မီးရှို့ဆက်သတဲ့ အလှူတွေထဲက အသန့်ရှင်းဆုံးအလှူပဲ။ ယေဟောဝါဆီ ဆက်သတဲ့ ကောက်နှံအလှူတိုင်းမှာ တဆေးမပါရဘူး။ တဆေး ဒါမှမဟုတ် ပျားရည်ကို ယေဟောဝါဆီ မီးရှို့ဆက်သတဲ့ အလှူအဖြစ် မပူဇော်ရဘူး။ တဆေးနဲ့ ပျားရည်ကို သီးဦးသီးဖျား အလှူအဖြစ် ယေဟောဝါဆီ ဆက်သနိုင်ပေမဲ့ မွှေးကြိုင်တဲ့ ရနံ့အဖြစ် ပူဇော်ရာပလ္လင်ပေါ်မှာ မီးမရှို့ရဘူး။ ကောက်နှံအလှူအားလုံးကို ဆားခတ်ရမယ်။ ကောက်နှံအလှူမှာ ဘုရားသခင့် ပဋိညာဉ်ကို အမှတ်ရစေတဲ့ဆား ခတ်ဖို့ မမေ့နဲ့။ အလှူအားလုံးကို ဆားခတ်ရမယ်။ သီးဦးသီးဖျား အမှည့်တွေကို ကောက်နှံအလှူအဖြစ် ယေဟောဝါဆီ ဆက်သမယ်ဆိုရင် ရင့်မှည့်ပေမဲ့ မခြောက်သေးတဲ့အနှံကို လှော်၊ မညက်တညက် ထောင်းပြီး ဆက်သရမယ်။ ဒါဟာ သီးဦးသီးဖျား အမှည့်တွေကို ဆက်သတဲ့ ကောက်နှံအလှူပဲ။ ကောက်နှံပေါ် ဆီလောင်းပြီး လောဗန်ကို တင်ရမယ်။ ဒါဟာ ကောက်နှံအလှူပဲ။ မညက်တညက် ထောင်းပြီး ဆီလောင်းထားတဲ့ ကောက်နှံနည်းနည်းနဲ့ လောဗန်ရှိသမျှကို ယူပြီး ကိုယ်စားပြုအလှူအဖြစ် ပုရောဟိတ်က မီးရှို့ရမယ်။ ဒါဟာ ယေဟောဝါဆီ မီးရှို့ဆက်သတဲ့ အလှူပဲ။,3,Le,2,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/2/
audio/nwt_03_Le_BU_03.mp3,အခန်းကြီး (၃) နွားထီး ဒါမှမဟုတ် နွားမကို မိတ်သဟာယပူဇော်သက္ကာ အဖြစ်ပေးလှူမယ်ဆိုရင် အနာအဆာမရှိတဲ့ အကောင်ကို ယေဟောဝါရှေ့ ယူလာရမယ်။ လှူတဲ့သူက နွားရဲ့ခေါင်းပေါ် လက်တင်ရမယ်။ နွားကို တွေ့ဆုံရာတဲတော် ဝင်ပေါက်မှာ သတ်ရမယ်။ အာရုန်ရဲ့သား ပုရောဟိတ်တွေက သွေးကိုပူဇော်ရာပလ္လင်ဘေးပတ်လည်မှာ ဖျန်းရမယ်။ သူက မိတ်သဟာယပူဇော်သက္ကာရဲ့ တချို့အပိုင်းကို ယေဟောဝါအတွက် မီးရှို့ပူဇော်ဖို့ ပေးရမယ်။ အဲဒီအပိုင်းတွေကတော့ ဝမ်းတွင်းအဆီလွှာ၊ အူမှာကပ်နေတဲ့အဆီတွေ၊ ခါးအတွင်းပိုင်းမှာရှိတဲ့ ကျောက်ကပ်နှစ်ခုနဲ့ ကျောက်ကပ်ပေါ်က အဆီတွေပဲ။ ကျောက်ကပ်တွေနဲ့အတူ အသည်းပေါ်က အဆီလွှာလည်း ပါတယ်။ အာရုန်ရဲ့သားတွေက အဲဒါတွေကို ပူဇော်ရာပလ္လင် ထင်းမီးပေါ်က မီးရှို့ရာအလှူပေါ် တင်ပြီး မီးရှို့ရမယ်။ ဒါဟာ မွှေးကြိုင်တဲ့ရနံ့အဖြစ် ယေဟောဝါဆီ မီးရှို့ဆက်သတဲ့ အလှူပဲ။ သိုးအုပ်ဆိတ်အုပ်ထဲကနေ မိတ်သဟာယပူဇော်သက္ကာအဖြစ် ယေဟောဝါဆီ ပေးလှူမယ်ဆိုရင် အနာအဆာမရှိတဲ့ အထီး ဒါမှမဟုတ် အမဖြစ်ရမယ်။ သိုးထီးလေးကို လှူမယ်ဆိုရင် ယေဟောဝါရှေ့ ယူလာရမယ်။ လှူတဲ့သူက သိုးရဲ့ခေါင်းပေါ် လက်တင်ရမယ်။ သိုးကို တွေ့ဆုံရာတဲတော်ရှေ့မှာ သတ်ရမယ်။ အာရုန်ရဲ့သားတွေက သွေးကို ပူဇော်ရာပလ္လင် ဘေးပတ်လည်မှာ ဖျန်းရမယ်။ လှူတဲ့သူက မိတ်သဟာယ ပူဇော်သက္ကာရဲ့ အဆီကို ယေဟောဝါအတွက် မီးရှို့ပူဇော်ဖို့ ပေးရမယ်။ ကျောရိုးနားက အဆီများတဲ့အမြီး၊ ဝမ်းတွင်းအဆီလွှာ၊ အူမှာကပ်နေတဲ့အဆီ၊ ခါးအတွင်းပိုင်းမှာရှိတဲ့ ကျောက်ကပ်နှစ်ခုနဲ့ ကျောက်ကပ်ပေါ်ကအဆီတွေကိုပေးရမယ်။ ကျောက်ကပ်တွေနဲ့အတူ အသည်းပေါ်က အဆီလွှာလည်းပါတယ်။ ပုရောဟိတ်ကအဲဒါတွေကိုယေဟောဝါအတွက် အစားအစာအဖြစ် ပူဇော်ရာပလ္လင်ပေါ်မှာ မီးရှို့ပူဇော်ရမယ်။ ဆိတ်ကို ပေးလှူမယ်ဆိုရင် ယေဟောဝါရှေ့ယူလာရမယ်။ လှူတဲ့သူကဆိတ်ရဲ့ခေါင်းပေါ် လက်တင်ရမယ်။ ဆိတ်ကို တွေ့ဆုံရာတဲတော်ရှေ့မှာ သတ်ရမယ်။ အာရုန်ရဲ့သားတွေကသွေးကိုပူဇော်ရာပလ္လင် ဘေးပတ်လည်မှာဖျန်းရမယ်။ ယေဟောဝါအတွက် မီးရှို့ပူဇော်ဖို့ ဝမ်းတွင်းအဆီလွှာ၊ အူမှာကပ်နေတဲ့အဆီ၊ ခါးအတွင်းပိုင်းမှာရှိတဲ့ ကျောက်ကပ်နှစ်ခုနဲ့ ကျောက်ကပ်ပေါ်က အဆီတွေကို ပေးရမယ်။ ကျောက်ကပ်တွေနဲ့အတူ အသည်းပေါ်က အဆီလွှာလည်းပါတယ်။ ပုရောဟိတ်က အဲဒါတွေကို အစားအစာအဖြစ် ပူဇော်ရာပလ္လင်ပေါ်မှာ မီးရှို့ရမယ်။ ဒါဟာမွှေးကြိုင်တဲ့ရနံ့အဖြစ် မီးရှို့ဆက်သတဲ့အလှူပဲ။အဲဒီအဆီအားလုံး ယေဟောဝါအတွက် ဖြစ်ရမယ်။ ဘာအဆီဖြစ်ဖြစ်၊ ဘာသွေးဖြစ်ဖြစ် လုံးဝ မစားရဘူး။ ဒါဟာ မင်းတို့နေထိုင်ရာ အရပ်တိုင်းမှာ လူမျိုးအစဉ်အဆက် လိုက်နာရမယ့် အမြဲတည်တဲ့ ဥပဒေပဲ။,3,Le,3,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/3/
audio/nwt_03_Le_BU_04.mp3,အခန်းကြီး (၄) ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ လူတစ်ယောက်က ယေဟောဝါ တားမြစ်ထားတာကို လုပ်ပြီး မတော်တဆအပြစ်ကျူးလွန်မိရင် လုပ်ဆောင်ရမှာကတော့ ဘိသိက်ခံ ပုရောဟိတ်ကိုယ်တိုင် အပြစ်လုပ်မိပြီး လူတွေအပေါ် အပြစ်ရောက်စေတယ်ဆိုရင် သူကျူးလွန်တဲ့အပြစ်အတွက်အပြစ်ဖြေရာအလှူအဖြစ် အနာအဆာမရှိတဲ့ နွားထီးပျိုတစ်ကောင်ကို ယေဟောဝါဆီ ဆက်သရမယ်။ သူက နွားထီးကို ယေဟောဝါရှေ့၊ တွေ့ဆုံရာတဲတော်ဝင်ပေါက်ဆီ ယူလာရမယ်။ နွားထီးရဲ့ခေါင်းပေါ် လက်တင်ပြီး ယေဟောဝါရှေ့မှာ သတ်ရမယ်။ ဘိသိက်ခံပုရောဟိတ်က နွားထီးရဲ့ သွေးနည်းနည်းကို တွေ့ဆုံရာတဲတော်ထဲ ယူလာရမယ်။ လက်ညှိုးကို သွေးထဲနှစ်ပြီး သန့်ရှင်းရာ ဌာနတော်ထဲက ကန့်လန့်ကာရှေ့၊ ယေဟောဝါရှေ့မှာ ခုနစ်ခါဖျန်းရမယ်။ ယေဟောဝါရှေ့၊ တွေ့ဆုံရာတဲတော်ထဲက နံ့သာပေါင်းပလ္လင်ရဲ့ ဦးချိုအတက်တွေပေါ်မှာလည်း သွေးနည်းနည်း သုတ်ရမယ်။ ကျန်တဲ့သွေးအားလုံးကိုတော့တွေ့ဆုံရာတဲတော် ဝင်ပေါက်က မီးရှို့ပူဇော်ရာပလ္လင် ခြေရင်းမှာ သွန်ချရမယ်။ အဲဒီနောက် သူက အပြစ်ဖြေရာအလှူဖြစ်တဲ့ နွားထီးရဲ့အဆီအားလုံးကို ဖယ်ထုတ်ထားရမယ်။ အဲဒီအဆီတွေကတော့ ဝမ်းတွင်းအဆီလွှာ၊ အူမှာကပ်နေတဲ့အဆီ၊ ခါးအတွင်းပိုင်းမှာရှိတဲ့ ကျောက်ကပ်နှစ်ခုနဲ့ ကျောက်ကပ်ပေါ်က အဆီတွေပဲ။ ကျောက်ကပ်တွေနဲ့အတူ အသည်းပေါ်က အဆီလွှာလည်း ပါတယ်။ မိတ်သဟာယ ပူဇော်သက္ကာဖြစ်တဲ့ နွားထီးရဲ့ အဆီကို ဖယ်ထုတ်သလိုပဲ အဲဒီအဆီတွေကို ဖယ်ထုတ်ပြီး မီးရှို့ပူဇော်ရာပလ္လင်ပေါ်မှာ မီးရှို့ဆက်သရမယ်။ ကျန်တဲ့ အရေခွံ၊ အသား၊ ခေါင်း၊ ခြေထောက်၊ အူ၊ မစင်အားလုံးကို၊ စခန်းအပြင်ဘက်၊ ပြာတွေသွန်ထားရာ သန့်ရှင်းတဲ့နေရာဆီ ယူသွားပြီး ထင်းမီးပေါ်မှာ မီးရှို့ရမယ်။ ပြာသွန်ထားတဲ့ နေရာမှာ အဲဒါတွေကို မီးရှို့ရမယ်။ အစ္စရေးတစ်မျိုးလုံး မတော်တဆ အပြစ်ကျူးလွန်မိတယ် ဆိုပါစို့။ ယေဟောဝါ တားမြစ်ထားတာကို လုပ်မိမှန်း မသိလိုက်ဘဲ၊ နောက်မှအပြစ်ရှိမှန်းသိပြီဆိုရင်အပြစ်ဖြေရာအလှူအဖြစ်နွားထီးပျိုတစ်ကောင်ကို သူတို့ဆက်သရမယ်။ နွားထီးကို တွေ့ဆုံရာတဲတော်ရှေ့ ယူလာရမယ်။ အစ္စရေးအကြီးအကဲတွေကယေဟောဝါရှေ့မှာနွားထီးရဲ့ ခေါင်းပေါ် လက်တင်ရမယ်။ နွားထီးကို ယေဟောဝါရှေ့မှာ သတ်ရမယ်။ အဲဒီနောက်ဘိသိက်ခံပုရောဟိတ်က နွားထီးရဲ့ သွေးနည်းနည်းကို တွေ့ဆုံရာတဲတော်ထဲ ယူလာရမယ်။ လက်ညှိုးကို သွေးထဲနှစ်ပြီး ကန့်လန့်ကာရှေ့၊ ယေဟောဝါရှေ့မှာ ခုနစ်ခါ ဖျန်းရမယ်။ ပြီးတော့ ယေဟောဝါရှေ့၊ တွေ့ဆုံရာတဲတော်ထဲက နံ့သာပေါင်းပလ္လင်ရဲ့ ဦးချိုအတက်တွေပေါ် သွေးနည်းနည်းသုတ်ရမယ်။ ကျန်တဲ့သွေးအားလုံးကိုတော့ တွေ့ဆုံရာတဲတော်ဝင်ပေါက်က မီးရှို့ပူဇော်ရာ ပလ္လင်ခြေရင်းမှာ သွန်ချရမယ်။ နွားထီးရဲ့ အဆီတွေကို ဖယ်ထုတ်ပြီး ပူဇော်ရာပလ္လင်ပေါ်မှာ မီးရှို့ရမယ်။ ပုရောဟိတ်က အပြစ်ဖြေရာအလှူဖြစ်တဲ့ နွားထီးကို ကိုယ်တိုင်အတွက် ပူဇော်တုန်းကလိုပဲ ဒီနွားထီးကိုလည်း အဲဒီအတိုင်း ပူဇော်ပြီး လူတွေအတွက် အပြစ်ဖြေပေးရမယ်။ ဒီနည်းနဲ့ သူတို့ အပြစ်လွတ်လိမ့်မယ်။ သူကနွားထီးကိုစခန်းအပြင်ဘက် ယူသွားပြီး ကိုယ့်အတွက်ပူဇော်တဲ့ နွားထီးကို မီးရှို့သလို မီးရှို့ရမယ်။ ဒါဟာ အစ္စရေးတစ်မျိုးလုံးအတွက် အပြစ်ဖြေရာအလှူပဲ။ ခေါင်းဆောင်တစ်ယောက်က ယေဟောဝါဘုရား တားမြစ်ထားတာကို လုပ်ပြီး မတော်တဆ အပြစ်ကျူးလွန်မိရင်၊ ဒါမှမဟုတ် ပညတ်ချက်ကို ချိုးဖောက်မိမှန်း သိလိုက်ပြီဆိုရင် အနာအဆာမရှိတဲ့ ဆိတ်ထီးလေးတစ်ကောင်ကို အလှူအဖြစ် ယူလာရမယ်။ သူက ဆိတ်ထီးလေးရဲ့ခေါင်းပေါ် လက်တင်ပြီး ယေဟောဝါရှေ့ မီးရှို့ရာအလှူသတ်တဲ့နေရာမှာ အဲဒီဆိတ်ကို သတ်ရမယ်။ ဒါဟာ အပြစ်ဖြေရာအလှူပဲ။ ပုရောဟိတ်က အပြစ်ဖြေရာအလှူဖြစ်တဲ့ တိရစ္ဆာန်ရဲ့ သွေးနည်းနည်းကို လက်ညှိုးနဲ့ယူပြီး မီးရှို့ပူဇော်ရာပလ္လင်ရဲ့ ဦးချိုအတက်တွေပေါ်သုတ်ရမယ်။ ကျန်တဲ့သွေးကိုတော့ ပူဇော်ရာပလ္လင်ခြေရင်းမှာ သွန်ချရမယ်။ မိတ်သဟာယ ပူဇော်သက္ကာရဲ့ အဆီကို မီးရှို့သလို ဆိတ်ထီးလေးရဲ့ အဆီတွေကို ပူဇော်ရာပလ္လင်ပေါ်မှာ မီးရှို့ရမယ်။ သူ့အပြစ်အတွက် ပုရောဟိတ်က အပြစ်ဖြေပေးရမယ်။ ဒါဆိုရင် သူ့အပြစ် ခွင့်လွှတ်ခံရမယ်။ ဒီပြည်မှာနေတဲ့လူတစ်ယောက်က ယေဟောဝါ တားမြစ်ထားတာကို လုပ်ပြီး မတော်တဆ အပြစ်ကျူးလွန်မိရင်၊ ဒါမှမဟုတ် အပြစ်ကျူးလွန်မိမှန်း သိလိုက်ပြီဆိုရင် ကျူးလွန်မိတဲ့ အပြစ်အတွက် အနာအဆာမရှိတဲ့ ဆိတ်မလေးတစ်ကောင်ကို အလှူအဖြစ် ယူလာရမယ်။ သူက အပြစ်ဖြေရာအလှူဖြစ်တဲ့ ဆိတ်မလေးရဲ့ ခေါင်းပေါ် လက်တင်ပြီး မီးရှို့ရာအလှူကိုသတ်တဲ့ နေရာမှာ အဲဒီဆိတ်ကို သတ်ရမယ်။ ပုရောဟိတ်က သွေးနည်းနည်းကို လက်ညှိုးနဲ့ယူပြီး မီးရှို့ပူဇော်ရာပလ္လင်ရဲ့ ဦးချိုအတက်တွေပေါ် သုတ်ရမယ်။ ကျန်တဲ့ သွေးအားလုံးကိုတော့ ပူဇော်ရာပလ္လင်ခြေရင်းမှာ သွန်ချရမယ်။ မိတ်သဟာယ ပူဇော်သက္ကာရဲ့ အဆီကို ဖယ်ထုတ်သလို ဆိတ်မလေးရဲ့ အဆီအားလုံးကို ဖယ်ထုတ်ပြီး ယေဟောဝါအတွက် မွှေးကြိုင်တဲ့ရနံ့အဖြစ် ပူဇော်ရာပလ္လင်ပေါ်မှာ မီးရှို့ရမယ်။ သူ့အတွက် ပုရောဟိတ်က အပြစ်ဖြေပေးရမယ်။ ဒါဆိုရင် သူ့အပြစ် ခွင့်လွှတ်ခံရမယ်။ သူကအပြစ်ဖြေရာအလှူအဖြစ် သိုးကို ပူဇော်မယ်ဆိုရင်တော့ အနာအဆာမရှိတဲ့ သိုးမလေးကို ယူလာရမယ်။ အပြစ်ဖြေရာအလှူဖြစ်တဲ့ သိုးမလေးရဲ့ခေါင်းပေါ် လက်တင်ပြီး မီးရှို့ရာအလှူသတ်တဲ့ နေရာမှာ အပြစ်ဖြေရာအလှူအဖြစ် အဲဒီသိုးကို သတ်ရမယ်။ ပုရောဟိတ်က အပြစ်ဖြေရာအလှူရဲ့ သွေးနည်းနည်းကို လက်ညှိုးနဲ့ယူပြီး မီးရှို့ပူဇော်ရာပလ္လင်ရဲ့ ဦးချိုအတက်တွေပေါ် သုတ်ရမယ်။ ကျန်တဲ့သွေး အားလုံးကိုတော့ ပူဇော်ရာပလ္လင်ခြေရင်းမှာ သွန်ချရမယ်။ မိတ်သဟာယ ပူဇော်သက္ကာဖြစ်တဲ့ သိုးထီးလေးရဲ့ အဆီကို ဖယ်ထုတ်သလို သိုးမလေးရဲ့ အဆီအားလုံးကို ဖယ်ထုတ်ရမယ်။ ပုရောဟိတ်က အဲဒီအဆီတွေကို ပူဇော်ရာပလ္လင်ပေါ်မှာ ယေဟောဝါအတွက် ပူဇော်ထားတဲ့ မီးရှို့ရာအလှူပေါ် တင်ပြီး မီးရှို့ရမယ်။ သူကျူးလွန်မိတဲ့ အပြစ်အတွက် ပုရောဟိတ်က အပြစ်ဖြေပေးရမယ်။ ဒါဆိုရင် သူ့အပြစ် ခွင့်လွှတ်ခံရမယ်။,3,Le,4,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/4/
audio/nwt_03_Le_BU_05.mp3,အခန်းကြီး (၅) လူတစ်ယောက်က သက်သေထွက်ဆိုပေးဖို့လူသိရှင်ကြား တောင်းဆိုတဲ့ စကားကို ကြားတဲ့အပြင် တစ်ယောက်ယောက် အပြစ်လုပ်တာကို မြင်လျက်၊ သိလျက်၊ သက်သေဖြစ်လျက်နဲ့ သတင်းမပေးရင် အပြစ်ရှိတယ်။ သူ့အပြစ်အတွက် ပြစ်ဒဏ်ခံရမယ်။ လူတစ်ယောက်ကသားရဲအသေကောင်၊ ခြံမွေးတိရစ္ဆာန်အသေကောင်၊ အုံဖွဲ့နေတတ်တဲ့ သတ္တဝါအသေကောင်စတဲ့ မသန့်ရှင်းရာ တစ်ခုခုကို ကိုင်မိတယ်ဆိုပါစို့။ ကိုင်မိမှန်း မသိရင်တောင် မသန့်ရှင်းဘူး။ အပြစ်ရှိတယ်။ ဒါမှမဟုတ် မသန့်ရှင်းတဲ့ လူကိုဖြစ်စေ၊ လူ့ကိုယ်ခန္ဓာကထွက်တဲ့ မသန့်ရှင်းတဲ့အရာကိုဖြစ်စေ တစ်ခုခုကို အမှတ်တမဲ့ ကိုင်မိတယ်ဆိုပါစို့။ ကိုင်မိမှန်း သိသွားတဲ့အခါသူကမသန့်ရှင်းဘူး။ အပြစ်ရှိတယ်။ လူတစ်ယောက်က ကောင်းတာကိုဖြစ်စေ၊ မကောင်းတာကိုဖြစ်စေ လုပ်ပါ့မယ်လို့ မဆင်မခြင် ကျိန်ဆိုမိတယ်ဆိုပါစို့။ နောက်မှ မဆင်မခြင် ကျိန်ဆိုမိမှန်းသိသွားတဲ့အခါ သူ့မှာ အပြစ်ရှိတယ်။ အဲဒီအပြစ်တစ်ခုခု လုပ်မိရင် အပြစ်ဝန်ခံရမယ်။ အပြစ်ဖြေဖို့ ဒုစရိုက်ဖြေရာအလှူဖြစ်တဲ့ သိုးမလေး ဒါမှမဟုတ် ဆိတ်မလေးတစ်ကောင်ကို အပြစ်ဖြေရာအလှူအဖြစ် ယေဟောဝါဆီ ယူလာရမယ်။ သူ့အပြစ်အတွက် ပုရောဟိတ်က အပြစ်ဖြေပေးရမယ်။ သိုးကို မတတ်နိုင်ရင် သူ့အပြစ်အတွက် ဒုစရိုက်ဖြေရာအလှူအဖြစ် ချိုးနှစ်ကောင် ဒါမှမဟုတ် ခိုကလေးနှစ်ကောင်ကို ယေဟောဝါဆီယူလာရမယ်။ တစ်ကောင်က အပြစ်ဖြေရာအလှူအတွက်၊နောက်တစ်ကောင်က မီးရှို့ရာအလှူအတွက်ဖြစ်တယ်။ အဲဒါတွေကိုပုရောဟိတ်ဆီ ယူလာရမယ်။ ပုရောဟိတ်ကအပြစ်ဖြေရာအလှူအတွက်ငှက်တစ်ကောင်ကိုအရင်ဆက်သရမယ်။ ငှက်လည်ပင်းကို လက်သည်းနဲ့ဆိတ်ရမယ်။ဒါပေမဲ့လည်ပင်းမပြတ်စေရဘူး။ အပြစ်ဖြေရာအလှူရဲ့ သွေးနည်းနည်းကို ပူဇော်ရာပလ္လင် နံရံပေါ်မှာ ဖျန်းရမယ်။ ကျန်တဲ့သွေးကိုတော့ ပူဇော်ရာပလ္လင်ခြေရင်းမှာညှစ်ချရမယ်။ ဒါဟာ အပြစ်ဖြေရာအလှူပဲ။ နောက်တစ်ကောင်ကို မီးရှို့ရာအလှူအဖြစ်လုပ်ထုံးလုပ်နည်းအတိုင်း ပူဇော်ပြီး သူ့အပြစ်အတွက် ပုရောဟိတ်က အပြစ်ဖြေပေးရမယ်။ ဒါဆိုရင် သူ့အပြစ် ခွင့်လွှတ်ခံရမယ်။ ချိုးနှစ်ကောင် ဒါမှမဟုတ် ခိုကလေးနှစ်ကောင်ကို မတတ်နိုင်ရင် သူ့အပြစ်အတွက်အပြစ်ဖြေရာအလှူအဖြစ် ဂျုံနုတစ်ဧဖာရဲ့ ဆယ်ပုံတစ်ပုံကိုယူလာရမယ်။အပြစ်ဖြေရာအလှူဖြစ်လို့ အဲဒီပေါ်မှာ ဆီမလောင်းရဘူး၊ လောဗန်မတင်ရဘူး။ အဲဒါကို ပုရောဟိတ်ဆီ ယူလာရမယ်။ ပုရောဟိတ်က ဂျုံမှုန့်လက်တစ်ဆုပ်စာကို ယူ၊ ပူဇော်ရာပလ္လင်ပေါ်မှာ ယေဟောဝါအတွက် ပူဇော်ထားတဲ့ မီးရှို့ရာအလှူပေါ် တင်ပြီး ကိုယ်စားပြုအလှူအဖြစ် မီးရှို့ရမယ်။ ဒါဟာ အပြစ်ဖြေရာအလှူပဲ။ ဒီနည်းနဲ့ ပုရောဟိတ်က အပြစ်တစ်ခုခု လုပ်မိသူအတွက် အပြစ်ဖြေပေးရမယ်။ ဒါဆိုရင် သူ့အပြစ် ခွင့်လွှတ်ခံရမယ်။ ကောက်နှံအလှူမှာလိုပဲ ကျန်တဲ့ဂျုံမှုန့်ကို ပုရောဟိတ်အတွက် ပေးရမယ်။ ယေဟောဝါကမောရှေကို ဆက်မိန့်မှာတယ် လူတစ်ယောက်က ယေဟောဝါရဲ့ သန့်ရှင်းမြင့်မြတ်ရာတွေနဲ့ဆိုင်တဲ့ ပညတ်ကို မတော်တဆ ချိုးဖောက်မိပြီး သစ္စာမဲ့ခဲ့ရင် အနာအဆာမရှိတဲ့ သိုးထီးတစ်ကောင်ကိုဒုစရိုက်ဖြေရာအလှူအဖြစ် ယေဟောဝါဆီ ယူလာရမယ်။ သိုးထီးရဲ့ ငွေရှယ်ကယ် တန်ဖိုးကို သန့်ရှင်းရာဌာနတော်ရဲ့ စံအလေးချိန်အတိုင်း သတ်မှတ်ရမယ်။ သန့်ရှင်းရာဌာနတော်ကို ပြစ်မှားမိတဲ့အတွက် သတ်မှတ်လျော်ကြေးအပြင် လျော်ကြေးရဲ့ ငါးပုံတစ်ပုံကိုပါပုရောဟိတ်ဆီ ပေးရမယ်။ ပုရောဟိတ်က ဒုစရိုက်ဖြေရာအလှူဖြစ်တဲ့ သိုးထီးကို ပူဇော်ပြီး အပြစ်ဖြေပေးရမယ်။ ဒါဆိုရင် သူ့အပြစ် ခွင့်လွှတ်ခံရမယ်။ လူတစ်ယောက်က ယေဟောဝါ တားမြစ်ထားတာကို လုပ်မိတယ်ဆိုပါစို့။ လုပ်မိမှန်း မသိရင်တောင် သူ့မှာ အပြစ်ရှိတယ်။ သူ့အပြစ်အတွက် ပြစ်ဒဏ်ခံရမယ်။ သတ်မှတ်တန်ဖိုးနဲ့ညီပြီး အနာအဆာမရှိတဲ့ သိုးထီးကို ဒုစရိုက်ဖြေရာ အလှူအဖြစ် ပုရောဟိတ်ဆီ ယူလာရမယ်။ မတော်တဆ ကျူးလွန်မိတဲ့ အမှားအတွက် ပုရောဟိတ်က အပြစ်ဖြေပေးရမယ်။ ဒါဆိုရင် သူ့အပြစ် ခွင့်လွှတ်ခံရမယ်။ ဒါဟာ ဒုစရိုက်ဖြေရာအလှူပဲ။ သူက ယေဟောဝါကို ပြစ်မှားမိတဲ့အပြစ် ရှိတယ်။,3,Le,5,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/5/
audio/nwt_03_Le_BU_06.mp3,အခန်းကြီး (၆) ယေဟောဝါက မောရှေကို မိန့်မှာတယ် လူတစ်ယောက်က တခြားသူ လာအပ်ထားတာ တစ်ခုခုကို ပြန်မပေးဘဲ လှည့်စားရင်၊ ခိုးယူထားရင်၊ ကလိမ်ကျရင် ယေဟောဝါအပေါ် သစ္စာမဲ့တာပဲ။ ပျောက်သွားတဲ့ပစ္စည်းကိုကောက်ရထားပါလျက်နဲ့ မတွေ့ဘူးလို့လိမ်ပြောရင်၊ အဲဒီအပြစ်တစ်ခုခုကို လုပ်ထားပါလျက်နဲ့ မလုပ်ဘူးလို့ ကျိန်ဆိုရင် ဘုရားသခင်ကို သစ္စာမဲ့တာပဲ။ သူ့မှာ အပြစ်ရှိတယ်။ အဲဒီအပြစ်တစ်ခုခုကို ကျူးလွန်မိရင် ခိုးရာပါပစ္စည်း၊ မတရားယူထားတဲ့ပစ္စည်း၊ လိမ်ညာယူထားတဲ့ပစ္စည်း၊ အပ်ထားတဲ့ပစ္စည်း၊ ကောက်ရတဲ့ပစ္စည်း၊ လိမ်ညာကျိန်ဆိုပြီးယူထားတဲ့ပစ္စည်းကို ဒါမှမဟုတ် တန်ရာတန်ကြေးကို ပြန်ပေးရမယ်။ ပစ္စည်းတန်ဖိုးရဲ့ ငါးပုံတစ်ပုံကိုလည်း ပေးရမယ်။ ပြစ်မှုထင်ရှားတဲ့နေ့မှာ အဲဒါကို ပိုင်ရှင်ဆီ ပြန်ပေးရမယ်။ သတ်မှတ်တန်ဖိုးနဲ့ညီပြီး အနာအဆာမရှိတဲ့ သိုးထီးကို ဒုစရိုက်ဖြေရာအလှူအဖြစ် ယေဟောဝါဆီပူဇော်ဖို့ ပုရောဟိတ်ဆီ ယူလာရမယ်။ သူ့အတွက် ပုရောဟိတ်က ယေဟောဝါရှေ့မှာ အပြစ်ဖြေပေးရမယ်။ ဒါဆိုရင် သူလုပ်မိတဲ့အပြစ် ခွင့်လွှတ်ခံရမယ်။ ယေဟောဝါက မောရှေကို မိန့်မှာတယ် အာရုန်နဲ့ သူ့သားတွေကို ပြောပါ။ မီးရှို့ရာအလှူနဲ့ဆိုင်တဲ့ ပညတ်ကတော့ မီးရှို့ရာအလှူက ပူဇော်ရာပလ္လင်မီးဖိုပေါ်မှာ တစ်ညလုံး၊ မနက်အထိ ရှိနေရမယ်။ ပူဇော်ရာပလ္လင်ပေါ်မှာ အမြဲ မီးတောက်လောင်နေရမယ်။ ပုရောဟိတ်က ဝတ်လုံနဲ့ ပိတ်ဘောင်းဘီကို ဝတ်ဆင်ရမယ်။ ပြီးတော့ ပူဇော်ရာပလ္လင်ပေါ်မှာ မီးရှို့လိုက်တဲ့ ပူဇော်သက္ကာရဲ့ပြာကို ဖယ်ထုတ်ပြီး ပူဇော်ရာပလ္လင်ဘေးမှာ ထားရမယ်။ အဲဒီနောက် အဝတ်လဲပြီး ပြာကို စခန်းအပြင်ဘက် သန့်ရှင်းတဲ့နေရာကို ယူသွားရမယ်။ ပူဇော်ရာပလ္လင်ပေါ်မှာ အမြဲ မီးတောက်လောင်နေရမယ်။ မီးမငြိမ်းစေရဘူး။ ပုရောဟိတ်က မနက်တိုင်း ပူဇော်ရာပလ္လင်မှာ ထင်းထည့်ပြီး ထင်းမီးပေါ်မှာ မီးရှို့ရာအလှူကို စီထားရမယ်။ မိတ်သဟာယ ပူဇော်သက္ကာတွေရဲ့ အဆီကို ထင်းမီးပေါ်မှာ မီးရှို့ပူဇော်ရမယ်။ ပူဇော်ရာပလ္လင်ပေါ်မှာ အမြဲ မီးတောက်လောင်နေရမယ်။ မီးမငြိမ်းစေရဘူး။ ကောက်နှံအလှူနဲ့ဆိုင်တဲ့ ပညတ်ကတော့ အာရုန်ရဲ့သားတွေက ပူဇော်ရာပလ္လင်ရှေ့၊ ယေဟောဝါရှေ့မှာကောက်နှံအလှူကို ဆက်သရမယ်။ ကောက်နှံအလှူဖြစ်တဲ့ ဆီလောင်းထားတဲ့ဂျုံနု လက်တစ်ဆုပ်စာနဲ့ လောဗန်ရှိသမျှကိုယူပြီး ကိုယ်စားပြုအလှူအဖြစ်၊ယေဟောဝါအတွက် မွှေးကြိုင်တဲ့ရနံ့အဖြစ် ပူဇော်ရာပလ္လင်ပေါ်မှာမီးရှို့ပူဇော်ရမယ်။ ကျန်တဲ့ဂျုံနုကို အာရုန်နဲ့သူ့သားတွေ စားရမယ်။ တဆေးမဲ့မုန့်လုပ်ပြီး သန့်ရှင်းရာဌာနတော်ဖြစ်တဲ့တွေ့ဆုံရာတဲတော်ဝင်းအတွင်းမှာစားရမယ်။ မုန့်ကို တဆေးထည့်ပြီး မဖုတ်ရဘူး။ ငါ့ဆီ မီးရှို့ဆက်သတဲ့ အလှူတွေထဲက အဲဒါကို သူတို့ရဲ့ဝေစုအဖြစ်ငါပေးတယ်။ ဒါဟာ အပြစ်ဖြေရာအလှူနဲ့ဒုစရိုက်ဖြေရာအလှူလိုပဲအသန့်ရှင်းဆုံးအလှူဖြစ်တယ်။ ဒါကိုအာရုန်ရဲ့သားမြေး ယောက်ျားအားလုံး စားရမယ်။ ဒါဟာမင်းတို့လူမျိုးအစဉ်အဆက် ယေဟောဝါအတွက် မီးရှို့ဆက်သတဲ့ အလှူတွေထဲက သူတို့အမြဲရမယ့်ဝေစုပဲ။ မီးရှို့ဆက်သတဲ့အလှူတွေကို ထိတဲ့အရာမှန်သမျှသန့်ရှင်းမြင့်မြတ်တယ်။ ယေဟောဝါကမောရှေကို မိန့်မှာတယ် အာရုန်ကို ဘိသိက်ပေးတဲ့နေ့မှာ အာရုန်နဲ့ သူ့သားတွေက ဂျုံနုတစ်ဧဖာရဲ့ ဆယ်ပုံတစ်ပုံကို ပုံမှန်ကောက်နှံအလှူအဖြစ် ယေဟောဝါဆီ ပူဇော်ရမယ်။ မနက်မှာ တစ်ဝက်၊ညဦးပိုင်းမှာတစ်ဝက် ပူဇော်ရမယ်။ ဂျုံနုကို ဆီနယ်ပြီးဒယ်ပြားပေါ်မှာ မုန့်ဖုတ်ရမယ်။ မုန့်ကို ဖဲ့၊ ဆီရွှဲအောင် လောင်းပြီး ယေဟောဝါအတွက် မွှေးကြိုင်တဲ့ရနံ့အဖြစ် ပူဇော်ရမယ်။ အာရုန်ရဲ့သားမြေးတွေထဲကဘိသိက်ခံပုရောဟိတ်က အဲဒီမုန့်ကို ပူဇော်ရမယ်။ အကုန်အစင် မီးရှို့ပူဇော်တဲ့အလှူအဖြစ် ယေဟောဝါဆီ ပူဇော်ရမယ်။ ဒါဟာ အမြဲတည်တဲ့စည်းမျဉ်းပဲ။ ပုရောဟိတ်ရဲ့ ကောက်နှံအလှူတိုင်းကို အကုန်အစင် မီးရှို့ပူဇော်ရမယ်။ မစားရဘူး။ ယေဟောဝါကမောရှေကို မိန့်မှာတယ် အာရုန်နဲ့ သားတွေကို ပြောပါ။ အပြစ်ဖြေရာအလှူနဲ့ဆိုင်တဲ့ ပညတ်ကတော့ အပြစ်ဖြေရာအလှူဖြစ်တဲ့ တိရစ္ဆာန်ကို မီးရှို့ရာအလှူကို သတ်တဲ့နေရာမှာ ယေဟောဝါရှေ့ သတ်ရမယ်။ ဒါဟာ အသန့်ရှင်းဆုံးအလှူပဲ။ အပြစ်ဖြေဖို့ပူဇော်တဲ့ ပုရောဟိတ်က အဲဒီအသားကို သန့်ရှင်းရာဌာနတော်ဖြစ်တဲ့ တွေ့ဆုံရာတဲတော်ဝင်း အတွင်းမှာ စားရမယ်။ အဲဒီအသားကိုထိမိတဲ့အရာမှန်သမျှသန့်ရှင်းမြင့်မြတ်တယ်။ အဝတ်ကိုအဲဒီတိရစ္ဆာန်ရဲ့သွေးစွန်းသွားရင်သန့်ရှင်းရာဌာနတော်မှာ ဆေးကြောရမယ်။ အသားကို မြေအိုးထဲမှာ ပြုတ်ရင် မြေအိုးကို ခွဲပစ်ရမယ်။ ကြေးနီအိုးထဲမှာ ပြုတ်ရင်တော့ ကြေးနီအိုးကို တိုက်ချွတ်ပြီး ရေဆေးရမယ်။ အဲဒီအသားကို ပုရောဟိတ်တွေပဲ စားရမယ်။ ဒါဟာ အသန့်ရှင်းဆုံးအရာပဲ။ သွေးကို သန့်ရှင်းရာဌာနတော်ဖြစ်တဲ့ တွေ့ဆုံရာတဲတော်ထဲ ယူသွားပြီး အပြစ်ဖြေရင်တော့ အဲဒီအသားကို မစားရဘူး။ မီးရှို့ရမယ်။,3,Le,6,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/6/
audio/nwt_03_Le_BU_07.mp3,အခန်းကြီး (၇) ဒုစရိုက်ဖြေရာ အလှူနဲ့ဆိုင်တဲ့ ပညတ်ကတော့ ဒါဟာ အသန့်ရှင်းဆုံးအလှူဖြစ်တယ်။ ဒုစရိုက်ဖြေရာအလှူကို မီးရှို့ရာအလှူတွေ သတ်တဲ့နေရာမှာ သတ်ရမယ်။ သွေးကို ပူဇော်ရာပလ္လင် ဘေးပတ်လည်မှာဖျန်းရမယ်။ အဆီများတဲ့ အမြီး၊ဝမ်းတွင်းအဆီလွှာ၊ ခါးအတွင်းပိုင်းမှာရှိတဲ့ကျောက်ကပ်နှစ်ခုနဲ့ ကျောက်ကပ်ပေါ်က အဆီတွေကို ဖယ်ထုတ်ပါ။ကျောက်ကပ်တွေနဲ့အတူအသည်းပေါ်က အဆီလွှာကိုလည်း ဖယ်ထုတ်ပါ။ ပုရောဟိတ်က အဲဒီအဆီတွေကို ယေဟောဝါအတွက် ပူဇော်ရာပလ္လင်ပေါ်မှာ မီးရှို့ပူဇော်ရမယ်။ ဒါဟာ ဒုစရိုက်ဖြေရာအလှူပဲ။ အသားကိုတော့ သန့်ရှင်းရာဌာနတော်မှာ ပုရောဟိတ်တွေ စားရမယ်။ ဒီအသားဟာအသန့်ရှင်းဆုံးပဲ။ ဒုစရိုက်ဖြေရာအလှူကိုအပြစ်ဖြေရာအလှူနဲ့ဆိုင်တဲ့ ပညတ်အတိုင်းပူဇော်ရမယ်။အပြစ်ဖြေပေးတဲ့ပုရောဟိတ်က အသားကို ယူရမယ်။ ပုရောဟိတ်က လူတစ်ယောက်အတွက် မီးရှို့ရာအလှူကို ဆက်သပေးတဲ့အခါ အဲဒီလူယူလာတဲ့ တိရစ္ဆာန်ရဲ့ အရေခွံကို ယူရမယ်။ မီးဖိုမှာဖုတ်ထားတဲ့ ကောက်နှံအလှူ၊ဒယ်အိုးဒယ်ပြားမှာ လုပ်ထားတဲ့ ကောက်နှံအလှူကို ပူဇော်ပေးတဲ့ပုရောဟိတ်ကယူရမယ်။ ဆီလောင်းထားရင်ဖြစ်စေ၊ ဆီမလောင်းထားရင်ဖြစ်စေ မဖုတ်ရသေးတဲ့ ကောက်နှံအလှူတွေကိုတော့ အာရုန်ရဲ့သားတွေက အညီအမျှ ခွဲဝေယူရမယ်။ ယေဟောဝါဆီ ဆက်သမယ့် မိတ်သဟာယပူဇော်သက္ကာနဲ့ဆိုင်တဲ့ ပညတ်ကတော့ လူတစ်ယောက်က ကျေးဇူးတင်ချီးမွမ်းတဲ့အနေနဲ့ ဆက်သမယ်ဆိုရင် ဆီနယ်ပြီးလုပ်ထားတဲ့ တဆေးမဲ့မုန့်လက်ကောက်တွေ၊ ဆီသုတ်ထားတဲ့ တဆေးမဲ့မုန့်ပြားတွေ၊ဂျုံနုကိုဆီရွှဲအောင်နယ်ပြီး လုပ်ထားတဲ့ မုန့်လက်ကောက်တွေကို ကျေးဇူးတင်ချီးမွမ်းရာ ပူဇော်သက္ကာနဲ့အတူဆက်သရမယ်။ တဆေးပါတဲ့ မုန့်လက်ကောက်တွေကိုလည်း မိတ်သဟာယ ပူဇော်သက္ကာဖြစ်တဲ့ ကျေးဇူးတင်ချီးမွမ်းရာ ပူဇော်သက္ကာနဲ့အတူ ဆက်သရမယ်။ မုန့်တွေကို တစ်မျိုးတစ်ခုစီ ယူပြီး ယေဟောဝါအတွက် မြင့်မြတ်တဲ့ဝေစုအဖြစ် ဆက်သရမယ်။ အဲဒီဝေစုကို ယဇ်ကောင်ရဲ့သွေး ဖျန်းပေးတဲ့ ပုရောဟိတ်က ယူရမယ်။ မိတ်သဟာယ ပူဇော်သက္ကာဖြစ်တဲ့ ကျေးဇူးတင်ချီးမွမ်းရာ ပူဇော်သက္ကာရဲ့ အသားကို ပူဇော်တဲ့နေ့မှာပဲ စားရမယ်။ နောက်နေ့မနက်အထိ လုံးဝမချန်ထားရဘူး။ သစ္စာကတိအလျောက် ဒါမှမဟုတ် စေတနာအလျောက် ဆက်သမယ်ဆိုရင်တော့ အဲဒီနေ့မှာ အသားကို စားရမယ်။ ကျန်တာကို နောက်တစ်နေ့မှာလည်း စားနိုင်တယ်။ သုံးရက်အထိကျန်နေသေးရင်တော့ အသားကို မီးရှို့ပစ်ရမယ်။ သုံးရက်မြောက်နေ့မှာမိတ်သဟာယ ပူဇော်သက္ကာရဲ့ အသားကို စားရင် သူ့ကို ဘုရားသခင်နှစ်သက်လက်ခံမှာမဟုတ်ဘူး။ အသိအမှတ်ပြုမှာ မဟုတ်ဘူး။ အဲဒီအသားဟာ ရွံစရာပဲ။ နည်းနည်းလေးပဲ စားမိရင်တောင် သူက အပြစ်အတွက် ပြစ်ဒဏ် ခံရမယ်။ မသန့်ရှင်းတဲ့အရာနဲ့ထိမိတဲ့အသားကို မစားရဘူး။ မီးရှို့ပစ်ရမယ်။ သန့်ရှင်းတဲ့ အသားကိုတော့ သန့်ရှင်းသူတိုင်း စားနိုင်တယ်။ ယေဟောဝါအတွက် ဆက်သထားတဲ့ မိတ်သဟာယ ပူဇော်သက္ကာရဲ့ အသားကို မသန့်ရှင်းတဲ့လူက စားရင် သူ့ကို ပယ်ရှင်းရမယ်။ လူတစ်ယောက်က မသန့်ရှင်းတဲ့သူ၊ လူ့ခန္ဓာကိုယ်ကထွက်တဲ့မသန့်ရှင်းတဲ့အရာ၊ မသန့်ရှင်းတဲ့တိရစ္ဆာန်၊ မသန့်ရှင်းတဲ့ ရွံစရာတစ်ခုခုကို ကိုင်မိပြီးတဲ့နောက် ယေဟောဝါအတွက် ဆက်သထားတဲ့ မိတ်သဟာယ ပူဇော်သက္ကာရဲ့ အသားကို စားရင် သူ့ကို ပယ်ရှင်းရမယ်။ ယေဟောဝါကမောရှေကို ဆက်ပြောတယ် အစ္စရေးတွေကို ပြောပါ။ နွားအဆီ၊ သိုးအဆီ၊ ဆိတ်အဆီကို လုံးဝမစားရဘူး။ တိရစ္ဆာန်အသေကောင်ရဲ့ အဆီ၊ ကိုက်သတ်ခံရတဲ့ အကောင်ရဲ့ အဆီကို ဘာအတွက်ပဲဖြစ်ဖြစ် အသုံးပြုနိုင်ပေမဲ့ လုံးဝ မစားရဘူး။ ယေဟောဝါအတွက် မီးရှို့ပူဇော်တဲ့ တိရစ္ဆာန်ရဲ့အဆီ စားသူတိုင်းကို ပယ်ရှင်းရမယ်။ ဘယ်မှာပဲနေနေ ငှက်သွေးဖြစ်စေ၊ တိရစ္ဆာန်သွေးဖြစ်စေ ဘာသွေးကိုမှ မစားရဘူး။ ဘာသွေးပဲစားစား သူ့ကို ပယ်ရှင်းရမယ်။ ယေဟောဝါကမောရှေကို ဆက်ပြောတယ် အစ္စရေးတွေကိုပြောပါ။ယေဟောဝါအတွက် မိတ်သဟာယပူဇော်သက္ကာကို ဆက်သသူတိုင်း အဲဒီပူဇော်သက္ကာထဲက တချို့ကို ယေဟောဝါအတွက် ယူလာရမယ်။ ရင်ဒူးသားနဲ့ အဆီကို ယေဟောဝါအတွက် မီးရှို့ဆက်သတဲ့ အလှူအဖြစ် သူကိုယ်တိုင် ယူလာရမယ်။ ပြီးတော့ ချီလွှဲရာအလှူအဖြစ်ယေဟောဝါရှေ့မှာ ချီလွှဲရမယ်။ ပုရောဟိတ်က အဆီကိုပူဇော်ရာပလ္လင်ပေါ်မှာမီးရှို့ရမယ်။ ရင်ဒူးသားကိုတော့ အာရုန်နဲ့သူ့သားတွေယူရမယ်။ မိတ်သဟာယ ပူဇော်သက္ကာရဲ့ ညာဘက်ပေါင်ကို မြင့်မြတ်တဲ့ဝေစုအဖြစ် ပုရောဟိတ်ကို ပေးရမယ်။ မိတ်သဟာယပူဇော်သက္ကာရဲ့ သွေးနဲ့ အဆီကို ဆက်သပေးတဲ့ အာရုန်ရဲ့သားက ညာဘက်ပေါင်ကို ဝေစုအဖြစ် ယူရမယ်။ ချီလွှဲရာအလှူဖြစ်တဲ့ ရင်ဒူးသားနဲ့ မြင့်မြတ်ရာဝေစုဖြစ်တဲ့ ပေါင်သားကိုအစ္စရေးတွေရဲ့မိတ်သဟာယ ပူဇော်သက္ကာတွေထဲကနေ ယူပြီး ပုရောဟိတ်အာရုန်နဲ့ သူ့သားတွေကို ငါပေးတယ်။ ဒါဟာ အစ္စရေးတွေ လိုက်နာရမယ့် အမြဲတည်တဲ့စည်းမျဉ်းပဲ။ ဒါတွေဟာ ယေဟောဝါဆီ မီးရှို့ဆက်သတဲ့ အလှူတွေထဲကနေ ပုရောဟိတ်တွေဖြစ်တဲ့ အာရုန်နဲ့ သူ့သားတွေအတွက်ဖယ်ထားရမယ့် ဝေစုပဲ။ ယေဟောဝါရဲ့ ပုရောဟိတ်တွေအဖြစ် အမှုဆောင်ဖို့ သူတို့ကို ခေါ်လာတဲ့နေ့မှာ အဲဒီအတိုင်းမိန့်မှာထားတယ်။ ယေဟောဝါကအဲဒီဝေစုကို အစ္စရေးတွေဆီကနေ ယူပြီး အာရုန်နဲ့ သူ့သားတွေကို ပေးဖို့ သူတို့ကို ဘိသိက်ပေးတဲ့နေ့မှာ မိန့်မှာခဲ့တယ်။ ဒါဟာ သူတို့လူမျိုး အစဉ်အဆက် လိုက်နာရမယ့် အမြဲတည်တဲ့ဥပဒေပဲ။ ဒါတွေဟာ မီးရှို့ရာအလှူ၊ ကောက်နှံအလှူ၊ အပြစ်ဖြေရာအလှူ၊ ဒုစရိုက်ဖြေရာအလှူ၊ ခန့်အပ်ခြင်းဆိုင်ရာ ပူဇော်သက္ကာ၊ မိတ်သဟာယ ပူဇော်သက္ကာ နဲ့ဆိုင်တဲ့ ပညတ်တွေပါ။ ဆိုင်းနိုင်းတောင်မှာ မောရှေကို ယေဟောဝါ မိန့်မှာတဲ့အတိုင်းပါပဲ။ အဲဒီတုန်းက ဆိုင်းနိုင်းတောကန္တာရမှာ ယေဟောဝါဆီ အလှူတွေဆက်သဖို့ အစ္စရေးလူမျိုးကို မှာကြားခဲ့တယ်။,3,Le,7,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/7/
audio/nwt_03_Le_BU_08.mp3,အခန်းကြီး (၈) ယေဟောဝါကမောရှေကို၊ အာရုန်နဲ့ သူ့သားတွေကို ခေါ်ပါ။ အဝတ်တွေ၊ ဘိသိက်ဆီ၊ သိုးထီးနှစ်ကောင်၊ အပြစ်ဖြေရာအလှူဖြစ်တဲ့ နွားထီး၊ တဆေးမဲ့မုန့်တောင်းကို ယူပါ။ အစ္စရေးတစ်မျိုးလုံးကို တွေ့ဆုံရာတဲတော် ဝင်ပေါက်မှာ စုရုံးခိုင်းလိုက်ပါ လို့ပြောတယ်။ မောရှေလည်းယေဟောဝါမိန့်မှာတဲ့အတိုင်း လုပ်တယ်။ လူတွေက တွေ့ဆုံရာတဲတော် ဝင်ပေါက်မှာ လာစုကြတယ်။ ဒါနဲ့ မောရှေက ဒီလိုလုပ်ဖို့ ကျွန်တော်တို့ကို ယေဟောဝါမိန့်မှာထားတယ်လို့ပြောပြီး၊ အာရုန်နဲ့ သူ့သားတွေကိုခေါ်လာတယ်။ရေချိုးခိုင်းတယ်။ အာရုန်ကို ဝတ်လုံရှည်ဝတ်ပေးပြီး ခါးစည်းစည်းပေးတယ်။ လက်ပြတ်ဝတ်ရုံကို ဝတ်၊ သင်တိုင်းကို ထပ်ဝတ်ပေးပြီးရက်ထားတဲ့ သင်တိုင်းခါးစည်းကို မြဲအောင်စည်းပေးလိုက်တယ်။ ရင်ဖုံးကို ဝတ်ဆင်ပေးတယ်။ ဥရိမ်နဲ့သုမိမ်ကို ရင်ဖုံးထဲ ထည့်ပေးတယ်။ ခေါင်းပေါင်း ပေါင်းပေးပြီး သန့်ရှင်းမြင့်မြတ်တဲ့ ဆက်ကပ်အပ်နှံခြင်း အမှတ်အသား ရွှေစင်ပြားကို ခေါင်းပေါင်းအရှေ့ဘက်မှာ တပ်ပေးတယ်။ ယေဟောဝါ မိန့်မှာတဲ့အတိုင်း မောရှေလုပ်တယ်။ အဲဒီနောက်မောရှေကတဲတော်နဲ့ တဲတော်အသုံးအဆောင်တွေကို ဘိသိက်ဆီလောင်းပြီး ဆက်ကပ်လိုက်တယ်။ ဆီနည်းနည်းယူပြီး ပူဇော်ရာပလ္လင်ပေါ် ခုနစ်ခါဖျန်းတယ်။ ပူဇော်ရာပလ္လင်နဲ့ ပူဇော်ရာပလ္လင် အသုံးအဆောင်တွေ၊ အင်တုံကြီးနဲ့ အင်တုံတင်တဲ့စင်ကို ဘိသိက်ဆီလောင်းပြီးဆက်ကပ်တယ်။ နောက်ဆုံး၊ အာရုန်ကို သန့်ရှင်းမြင့်မြတ်စေဖို့ သူ့ခေါင်းပေါ်ဘိသိက်ဆီလောင်းပြီး ဘိသိက်ပေးတယ်။ မောရှေကအာရုန်ရဲ့သားတွေကိုလည်း ခေါ်လာပြီး ဝတ်လုံရှည်ဝတ်ပေးတယ်။ခါးစည်းစည်းပေးတယ်။ ပိတ်ဦးထုပ် ဆောင်းပေးတယ်။ ယေဟောဝါမိန့်မှာတဲ့အတိုင်းလုပ်ပေးတယ်။ အဲဒီနောက် အပြစ်ဖြေရာအလှူဖြစ်တဲ့ နွားထီးကို ယူလာပြီး အာရုန်နဲ့သားတွေက နွားထီးရဲ့ခေါင်းပေါ် လက်တင်ကြတယ်။ မောရှေက နွားထီးကိုသတ်၊လက်ညှိုးနဲ့သွေးနည်းနည်းကိုယူ၊ ပူဇော်ရာပလ္လင်ရဲ့ ဦးချိုအတက်အားလုံးမှာ သုတ်ပြီး ပူဇော်ရာပလ္လင်ကိုအပြစ်စင်ကြယ်စေတယ်။ ကျန်တဲ့သွေးကိုတော့ ပူဇော်ရာပလ္လင်ခြေရင်းမှာ သွန်ချလိုက်တယ်။ ပူဇော်ရာပလ္လင်ပေါ်မှာအပြစ်ဖြေနိုင်ဖို့ ဒီနည်းနဲ့ ပူဇော်ရာပလ္လင်ကိုဆက်ကပ်လိုက်တယ်။ နွားထီးရဲ့ဝမ်းတွင်းအဆီလွှာ၊အသည်းပေါ်ကအဆီလွှာ၊ကျောက်ကပ်နှစ်ခုနဲ့ ကျောက်ကပ်ပေါ်က အဆီတွေကိုယူပြီး ပူဇော်ရာပလ္လင်ပေါ်မှာမီးရှို့ပူဇော်တယ်။ ကျန်တဲ့အပိုင်းတွေ၊အရေခွံ၊ အသား၊မစင်တွေကိုတော့စခန်းအပြင်ဘက်မှာ မီးရှို့တယ်။ မောရှေက ယေဟောဝါမိန့်မှာတဲ့အတိုင်းလုပ်ဆောင်တယ်။ အဲဒီနောက်မီးရှို့ရာအလှူဖြစ်တဲ့သိုးထီးကိုယူလာပြီးအာရုန်နဲ့သားတွေက သိုးထီးရဲ့ခေါင်းပေါ် လက်တင်ကြတယ်။ မောရှေက သိုးထီးကိုသတ်ပြီးပူဇော်ရာပလ္လင် ဘေးပတ်လည်မှာသွေးကိုဖျန်းတယ်။ သိုးထီးကိုအပိုင်းပိုင်းဖြတ်ပြီး ခေါင်း၊ အသားတစ်တွေ၊ အဆီဖတ်တွေကို မီးရှို့တယ်။ အူနဲ့ခြေထောက်ကိုရေဆေးတယ်။ အဲဒီနောက်သိုးထီးတစ်ကောင်လုံးကို ပူဇော်ရာပလ္လင်ပေါ်မှာ မွှေးကြိုင်တဲ့ရနံ့အဖြစ် ယေဟောဝါအတွက် မီးရှို့ပူဇော်တယ်။ ဒါဟာ မီးရှို့ရာအလှူပဲ။ မောရှေက ယေဟောဝါမိန့်မှာတဲ့အတိုင်း လုပ်ဆောင်တယ်။ ခန့်အပ်ခြင်းဆိုင်ရာသိုးထီးဖြစ်တဲ့ဒုတိယသိုးကိုယူလာတော့ အာရုန်နဲ့သားတွေကသိုးရဲ့ခေါင်းပေါ် လက်တင်ကြတယ်။ မောရှေက သိုးထီးကိုသတ်၊ သွေးနည်းနည်းယူပြီး အာရုန်ရဲ့ ညာဘက်နားပန်၊ ညာလက်မ၊ ညာခြေမပေါ်မှာ သုတ်တယ်။ အာရုန်ရဲ့သားတွေကိုလည်း ခေါ်ပြီး သူတို့ရဲ့ ညာဘက်နားပန်၊ ညာလက်မ၊ညာခြေမတွေပေါ်မှာသွေးနည်းနည်းသုတ်တယ်။ ကျန်တဲ့သွေးကိုတော့ ပူဇော်ရာပလ္လင်ဘေးပတ်လည်မှာ ဖျန်းတယ်။ အဲဒီနောက် မောရှေက အဆီ၊ အဆီများတဲ့အမြီး၊ဝမ်းတွင်းအဆီလွှာ၊အသည်းပေါ်ကအဆီလွှာ၊ ကျောက်ကပ်နှစ်ခုနဲ့ကျောက်ကပ်ပေါ်ကအဆီ၊ညာဘက်ပေါင်ကိုယူတယ်။ ယေဟောဝါရှေ့မှာရှိတဲ့ မုန့်တောင်းထဲက တဆေးမဲ့ မုန့်လက်ကောက်တစ်ခု၊ ဆီနယ်ပြီးလုပ်ထားတဲ့ မုန့်လက်ကောက်တစ်ခု၊ မုန့်ပြားတစ်ချပ်ကိုလည်း ယူတယ်။ အဲဒီမုန့်တွေကို အဆီဖတ်တွေနဲ့ ညာဘက်ပေါင်ပေါ် တင်တယ်။ အဲဒါတွေအားလုံးကို အာရုန်ရဲ့လက်၊ သူ့သားတွေရဲ့ လက်ပေါ် တင်ပေးပြီး ယေဟောဝါရှေ့မှာချီလွှဲရာအလှူအဖြစ်ချီလွှဲတယ်။ အဲဒါတွေကို သူတို့လက်ထဲက ပြန်ယူ၊ ပူဇော်ရာပလ္လင်ပေါ်က မီးရှို့ရာအလှူပေါ်တင်ပြီး မွှေးကြိုင်တဲ့ရနံ့အဖြစ် မီးရှို့ပူဇော်တယ်။ ဒါတွေဟာ ခန့်အပ်ခြင်းဆိုင်ရာပူဇော်သက္ကာဖြစ်တယ်။ ယေဟောဝါအတွက် မီးရှို့ဆက်သတဲ့ အလှူပဲ။ အဲဒီနောက် မောရှေက သိုးထီးရဲ့ ရင်ဒူးသားကိုယူပြီး ယေဟောဝါရှေ့မှာ ချီလွှဲရာအလှူအဖြစ် ချီလွှဲတယ်။ ယေဟောဝါ မိန့်မှာထားတဲ့အတိုင်း ခန့်အပ်ခြင်းဆိုင်ရာ သိုးထီးရဲ့ ရင်ဒူးသားဟာ မောရှေရဲ့ဝေစု ဖြစ်တယ်။ အဲဒီနောက် မောရှေက ဘိသိက်ဆီနည်းနည်း၊ ပူဇော်ရာပလ္လင်ပေါ်က သွေးနည်းနည်းကိုယူပြီး အာရုန်နဲ့ သားတွေ၊ သူတို့ရဲ့အဝတ်တွေပေါ် ဖျန်းတယ်။ အာရုန်နဲ့ သားတွေ၊ သူတို့ရဲ့အဝတ်တွေကို ဒီနည်းနဲ့ သန့်ရှင်းမြင့်မြတ်စေတယ်။ မောရှေက အာရုန်နဲ့သားတွေကို တွေ့ဆုံရာတဲတော် ဝင်ပေါက်မှာ အသားကို ပြုတ်ပါ။ အာရုန်နဲ့သားတွေ စားရမယ် လို့ ကျွန်တော့်ကို မိန့်မှာထားတဲ့အတိုင်း အဲဒီနေရာမှာ အသားနဲ့ ခန့်အပ်ခြင်းဆိုင်ရာ တောင်းထဲက မုန့်ကို စားပါ။ ကျန်တဲ့အသားနဲ့ မုန့်ကို မီးရှို့ပစ်ပါ။ ခန့်အပ်ခြင်းဆိုင်ရာ နေ့ရက်တွေ မပြီးဆုံးမချင်း ခုနစ်ရက်ပတ်လုံး တွေ့ဆုံရာတဲတော်ဝင်ပေါက်နားမှာပဲ နေကြပါ။ ခင်ဗျားတို့ကို ပုရောဟိတ်ခန့်အပ်တဲ့အခါခုနစ်ရက်အချိန်ယူရလိမ့်မယ်။ ဒီနေ့လိုပဲ ကျန်တဲ့နေ့တွေမှာလည်း ခင်ဗျားတို့အတွက် အပြစ်ဖြေပေးဖို့ ယေဟောဝါမိန့်မှာထားတယ်။ ခင်ဗျားတို့ အသက်မသေစေဖို့ တွေ့ဆုံရာတဲတော် ဝင်ပေါက်မှာခုနစ်ရက်ပတ်လုံး နေ့ညမပြတ်နေပါ။ ယေဟောဝါပေးတဲ့ တာဝန်ကို သတိဝီရိယရှိရှိ ထမ်းဆောင်ကြပါ။ ကျွန်တော့်ကို အဲဒီလိုပဲ မိန့်မှာထားတယ် လို့ပြောတယ်။ အာရုန်နဲ့ သားတွေလည်း မောရှေကတစ်ဆင့် ယေဟောဝါ မိန့်မှာတဲ့အတိုင်း လုပ်ဆောင်ကြတယ်။,3,Le,8,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/8/
audio/nwt_03_Le_BU_09.mp3,အခန်းကြီး (၉) ရှစ်ရက်မြောက်နေ့မှာ မောရှေကအာရုန်နဲ့သူ့သားတွေ၊ အစ္စရေး အကြီးအကဲတွေကို ခေါ်တယ်။ အာရုန်ကိုအပြစ်ဖြေရာအလှူအတွက် အနာအဆာမရှိတဲ့ နွားပေါက်တစ်ကောင်၊ မီးရှို့ရာအလှူအတွက် အနာအဆာမရှိတဲ့ သိုးထီးတစ်ကောင်ကိုယူပြီး ယေဟောဝါရှေ့မှာ ကိုယ့်အတွက် ပူဇော်ပါ။ အစ္စရေးတွေကိုလည်း အပြစ်ဖြေရာအလှူအတွက် ဆိတ်ထီးတစ်ကောင်၊ မီးရှို့ရာအလှူအတွက် အနာအဆာမရှိတဲ့ တစ်နှစ်သားအရွယ် နွားပေါက်တစ်ကောင်၊ သိုးထီးလေးတစ်ကောင်ကိုယူလာခဲ့ပါ။ ယေဟောဝါရှေ့မှာ ပူဇော်ဖို့ မိတ်သဟာယ ပူဇော်သက္ကာအတွက် နွားထီးတစ်ကောင်နဲ့ သိုးထီးတစ်ကောင်၊ ဆီလောင်းထားတဲ့ ကောက်နှံအလှူကိုလည်း ယူလာခဲ့ပါ။ ဒီနေ့ ယေဟောဝါဘုရားက ခင်ဗျားတို့ရှေ့မှာ ကြွလာလိမ့်မယ် လို့ပြောလိုက်ပါ ဆိုပြီးမှာတယ်။ သူတို့ကမောရှေမှာကြားတဲ့အတိုင်း အဲဒါတွေအားလုံးကို တွေ့ဆုံရာတဲတော်ရှေ့ ယူလာကြတယ်။ အစ္စရေးတစ်မျိုးလုံးလည်းရောက်လာပြီး ယေဟောဝါရှေ့ရပ်နေကြတယ်။ မောရှေက ဒီလိုလုပ်ဖို့ ယေဟောဝါဘုရား မိန့်မှာထားတယ်။ ယေဟောဝါဘုရားရဲ့ဘုန်းကျက်သရေထွန်းတောက်တာကို ခင်ဗျားတို့ မြင်ရလိမ့်မယ် ဆိုပြီး ပြောတယ်။ အာရုန်ကိုယေဟောဝါဘုရားမိန့်မှာတဲ့အတိုင်း ပူဇော်ရာပလ္လင် အနားသွားပြီး အပြစ်ဖြေရာအလှူနဲ့ မီးရှို့ရာအလှူကို ဆက်သပါ။ ကိုယ်တိုင်နဲ့ ကိုယ့်အိမ်သားတွေအတွက် အပြစ်ဖြေပါ။ လူတွေရဲ့အလှူကိုလည်း ဆက်သပေးပြီး အပြစ်ဖြေပေးပါ လို့ပြောတယ်။ အာရုန်လည်း ချက်ချင်းပဲ ပူဇော်ရာပလ္လင်အနား သွားပြီး သူ့အတွက် အပြစ်ဖြေရာအလှူဖြစ်တဲ့ နွားပေါက်ကို သတ်တယ်။ သူ့သားတွေ ယူလာပေးတဲ့သွေးထဲ လက်ညှိုးကိုနှစ်ပြီးပူဇော်ရာပလ္လင်ရဲ့ ဦးချိုအတက်တွေပေါ်မှာသုတ်တယ်။ ကျန်တဲ့သွေးကိုတော့ ပူဇော်ရာပလ္လင်ခြေရင်းမှာ သွန်ချတယ်။ အပြစ်ဖြေရာအလှူရဲ့ အဆီ၊ ကျောက်ကပ်၊ အသည်းပေါ်ကအဆီလွှာကို ပူဇော်ရာပလ္လင်ပေါ်မှာ မီးရှို့ပူဇော်တယ်။ မောရှေကို ယေဟောဝါ မိန့်မှာတဲ့အတိုင်းပါပဲ။ အသားနဲ့ အရေခွံကိုတော့ စခန်းအပြင်ဘက်မှာ မီးရှို့တယ်။ အဲဒီနောက် အာရုန်က မီးရှို့ရာအလှူကိုသတ်တယ်။သူ့သားတွေ ယူလာပေးတဲ့သွေးကိုပူဇော်ရာပလ္လင် ဘေးပတ်လည်မှာ ဖျန်းတယ်။ သူတို့ယူလာပေးတဲ့မီးရှို့ရာအလှူရဲ့ခေါင်းနဲ့အသားတစ်တွေကို ပူဇော်ရာပလ္လင်ပေါ်မှာ မီးရှို့ပူဇော်တယ်။ အူနဲ့ခြေထောက်တွေကို ရေဆေးပြီး ပူဇော်ရာပလ္လင်ပေါ်က မီးရှို့ရာအလှူပေါ် တင်ပြီး မီးရှို့ပူဇော်တယ်။ အဲဒီနောက် အာရုန်က လူတွေရဲ့အလှူကိုဆက်သတယ်။လူတွေအတွက် အပြစ်ဖြေပေးမယ့် ဆိတ်ကို သတ်တယ်။ ပထမအကောင်လိုပဲ ဒီအကောင်ကိုလည်း အပြစ်ဖြေရာအလှူအဖြစ်ပူဇော်တယ်။ မီးရှို့ရာအလှူကိုလုပ်ထုံးလုပ်နည်းအတိုင်း ပူဇော်တယ်။ မနက်ပိုင်း မီးရှို့ရာအလှူအပြင် ကောက်နှံအလှူကိုလည်း လက်တစ်ဆုပ်စာ ယူပြီး ပူဇော်ရာပလ္လင်ပေါ်မှာ မီးရှို့ပူဇော်တယ်။ နောက်တော့ အာရုန်က လူတွေအတွက် မိတ်သဟာယ ပူဇော်သက္ကာဖြစ်တဲ့နွားထီးနဲ့သိုးထီးကိုသတ်တယ်။ သူ့သားတွေ ယူလာပေးတဲ့သွေးကို ပူဇော်ရာပလ္လင်ဘေးပတ်လည်မှာ ဖျန်းတယ်။ နွားထီးရဲ့အဆီ၊ သိုးထီးရဲ့ အဆီများတဲ့အမြီး၊ ဝမ်းတွင်းအဆီလွှာ၊ ကျောက်ကပ်၊ အသည်းပေါ်က အဆီလွှာကို ယူပြီး၊ ရင်ဒူးသားတွေပေါ် တင်တယ်။ အဆီတွေကိုတော့ ပူဇော်ရာပလ္လင်ပေါ်မှာမီးရှို့ပူဇော်တယ်။ မောရှေမှာထားတဲ့အတိုင်း အာရုန်က ရင်ဒူးသားတွေနဲ့ ညာဘက်ပေါင်ကို ယေဟောဝါရှေ့မှာ ချီလွှဲရာအလှူအဖြစ် ချီလွှဲတယ်။ အာရုန်က လူတွေဘက် လက်ကိုမြှောက်ပြီး ကောင်းချီးပေးတယ်။ အပြစ်ဖြေရာအလှူ၊မီးရှို့ရာအလှူနဲ့ မိတ်သဟာယပူဇော်သက္ကာတွေ ဆက်သပြီးနောက်ဆင်းလာတယ်။ နောက်ဆုံး၊ မောရှေနဲ့အာရုန်က တွေ့ဆုံရာတဲတော်ထဲ ဝင်သွားတယ်။ အဲဒီနောက် ပြန်ထွက်လာပြီး လူတွေကို ကောင်းချီးပေးတယ်။ အဲဒီအခါ ယေဟောဝါရဲ့ ဘုန်းကျက်သရေ ထွန်းတောက်တာကို လူအားလုံး ဖူးမြင်ရတယ်။ ယေဟောဝါဆီကနေ မီးကျလာပြီး ပူဇော်ရာပလ္လင်ပေါ်က မီးရှို့ရာအလှူနဲ့ အဆီတွေ လောင်ကျွမ်းသွားတာကို လူတွေမြင်တဲ့အခါ ဝမ်းသာအားရ ကြွေးကြော်ပြီး မြေပေါ်မှာ ပျပ်ဝပ်ကြတယ်။,3,Le,9,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/9/
audio/nwt_03_Le_BU_10.mp3,အခန်းကြီး (၁၀) နောက်ပိုင်းအာရုန်ရဲ့သား နာဒပ်နဲ့ အဘိဟုက မီးခဲခွက်ကိုယ်စီယူ၊ မီးထည့်၊ မီးပေါ်မှာ နံ့သာပေါင်းတင်ပြီး ယေဟောဝါ မမိန့်မှာတဲ့၊ တားမြစ်ထားတဲ့ မီးကို ပူဇော်တယ်။ အဲဒီအခါ ယေဟောဝါဆီကမီးကျလာပြီးသူတို့ကိုလောင်ကျွမ်းတဲ့အတွက် ယေဟောဝါရှေ့မှာ သေဆုံးသွားကြတယ်။ မောရှေက အာရုန်ကို ခေါ်ပြီး ယေဟောဝါဘုရားက ငါ့အနားမှာရှိတဲ့လူတွေ ငါ့ကို အထွတ်အမြတ်ထားရမယ်။ ဒါမှ လူအားလုံး ငါ့ကို ဂုဏ်တင်ကြလိမ့်မယ် ဆိုပြီး ပြောထားတာပဲလို့ပြောတယ်။အာရုန်လည်း ဘာမှပြန်မပြောဘဲ နေတယ်။ မောရှေကအာရုန်ရဲ့ဘထွေး ဩဇေလရဲ့သား မိရှေလနဲ့ဧလဇာဖန်ကို ခေါ်ပြီး ခင်ဗျားတို့ရဲ့ ညီအစ်ကိုတွေကို သန့်ရှင်းရာ ဌာနတော်ကနေ စခန်းအပြင် ထုတ်သွားကြ လို့ပြောတယ်။ သူတို့လည်း မောရှေပြောတဲ့အတိုင်းဝတ်လုံရှည်ဝတ်ထားတဲ့ အလောင်းတွေကို စခန်းအပြင်ဘက် ထုတ်သွားကြတယ်။ မောရှေက အာရုန်နဲ့ ကျန်တဲ့သား ဧလာဇာ၊ ဧသမာတို့ကို ဆံပင်တွေ မဖြီးဘဲမနေနဲ့။ အဝတ်တွေကိုလည်း မဆုတ်ဖြဲနဲ့။ ဒီလိုမှမဟုတ်ရင် ခင်ဗျားတို့ သေလိမ့်မယ်။ အစ္စရေးလူစုကို ဘုရားသခင် အမျက်ထွက်လိမ့်မယ်။ ယေဟောဝါ မီးနဲ့ဖျက်ဆီးလိုက်တဲ့သူတွေအတွက် ခင်ဗျားတို့ရဲ့ညီအစ်ကို အစ္စရေးတွေပဲ ငိုကြွေးရမယ်။ ခင်ဗျားတို့ကိုတော့ ယေဟောဝါရဲ့ ဘိသိက်ဆီ လောင်းထားတဲ့အတွက် တွေ့ဆုံရာတဲတော် ဝင်ပေါက်နားမှာပဲ နေကြပါ။ ထွက်သွားရင် သေလိမ့်မယ် လို့ပြောတယ်။ သူတို့လည်း မောရှေပြောတဲ့အတိုင်း လုပ်ကြတယ်။ ယေဟောဝါကအာရုန်ကို၊ မင်းရော၊ မင်းရဲ့သားတွေရော တွေ့ဆုံရာတဲတော်ကို လာတဲ့အခါ စပျစ်ဝိုင်ဖြစ်စေ၊တခြားအရက်ယမကာဖြစ်စေမသောက်နဲ့။ သောက်ရင် သေလိမ့်မယ်။ဒါဟာမင်းတို့အမျိုးအစဉ်အဆက် လိုက်နာရမယ့် အမြဲတည်တဲ့ ဥပဒေပဲ။ ဒါမှ မင်းတို့က မြင့်မြတ်ရာနဲ့ ညစ်ညူးရာ၊ သန့်ရှင်းရာနဲ့မသန့်ရှင်းရာကိုခွဲခြားသိနိုင်မယ်။ မောရှေကတစ်ဆင့်ငါယေဟောဝါပြောတဲ့ စည်းမျဉ်းအားလုံးကိုအစ္စရေးလူမျိုးကို သွန်သင်ပေးနိုင်မယ် လို့ပြောတယ်။ အဲဒီနောက် မောရှေက အာရုန်နဲ့ ကျန်တဲ့သား ဧလာဇာ၊ ဧသမာကို ယေဟောဝါဘုရားအတွက်မီးရှို့ဆက်သတဲ့အလှူတွေထဲက ကျန်တဲ့ကောက်နှံအလှူကို ယူ၊ တဆေးမဲ့မုန့် ဖုတ်ပြီး ပူဇော်ရာပလ္လင်အနားမှာ စားပါ။ ဒါဟာ အသန့်ရှင်းဆုံးအရာပဲ။ အဲဒါကယေဟောဝါဘုရားအတွက် မီးရှို့ဆက်သတဲ့ အလှူတွေထဲက ခင်ဗျားနဲ့ ခင်ဗျားသားတွေရဲ့ ဝေစုဖြစ်လို့ သန့်ရှင်းရာဌာနတော်မှာပဲ စားရမယ်။ ဒီလိုလုပ်ဖို့ကျွန်တော့်ကို မိန့်မှာထားတယ်။ ခင်ဗျားနဲ့ ခင်ဗျားရဲ့ သားသမီးတွေက ချီလွှဲရာအလှူဖြစ်တဲ့ ရင်ဒူးသား၊ မြင့်မြတ်ရာဝေစုဖြစ်တဲ့ ပေါင်သားကို သန့်ရှင်းရာဌာနတော်မှာစားရမယ်။ အဲဒါတွေကို အစ္စရေးလူမျိုးရဲ့ မိတ်သဟာယ ပူဇော်သက္ကာတွေထဲကနေ ခင်ဗျားနဲ့ ခင်ဗျားရဲ့သားတွေအတွက် ဝေစုပေးထားတယ်။ လူတွေက မီးရှို့ပူဇော်မယ့် အဆီတွေနဲ့အတူ မြင့်မြတ်ရာဝေစုဖြစ်တဲ့ ပေါင်သား၊ ချီလွှဲရာအလှူဖြစ်တဲ့ ရင်ဒူးသားကို ယူလာလိမ့်မယ်။ ယေဟောဝါဘုရားရှေ့မှာ ချီလွှဲရာအလှူအဖြစ် ချီလွှဲပေးရမယ်။အဲဒီအသားတွေဟာ ယေဟောဝါ မိန့်မှာတဲ့အတိုင်း ခင်ဗျားနဲ့ ခင်ဗျားရဲ့သားတွေ အမြဲရမယ့်ဝေစု ဖြစ်လိမ့်မယ် လို့ပြောတယ်။ မောရှေက အပြစ်ဖြေရာအလှူဖြစ်တဲ့ဆိတ်ကိုအသည်းအသန် လိုက်ရှာတဲ့အခါ မီးရှို့ပူဇော်ပြီးသွားမှန်း သိလိုက်ရတော့ အာရုန်ရဲ့သား ဧလာဇာနဲ့ဧသမာကိုဒေါသထွက်ပြီး၊ အပြစ်ဖြေရာအလှူဖြစ်တဲ့ တိရစ္ဆာန်ရဲ့ အသားကို သန့်ရှင်းရာဌာနတော်မှာ ဘာလို့မစားတာလဲ။ အဲဒီအသားကအသန့်ရှင်းဆုံးအရာ မဟုတ်လား။ယေဟောဝါဘုရားရှေ့မှာ အစ္စရေးတစ်မျိုးလုံးရဲ့ အမှားအတွက် တာဝန်ယူပြီး အပြစ်ဖြေပေးဖို့ ကိုယ်တော်ပေးထားတာ မဟုတ်လား။ ယဇ်ကောင်ရဲ့သွေးကိုလည်းသန့်ရှင်းရာဌာနတော်ထဲမယူလာပါလား။ တကယ်ဆိုဘုရားမိန့်မှာထားတဲ့အတိုင်း အဲဒီအသားကို သန့်ရှင်းရာဌာနတော်မှာ စားရမှာလေ လို့ပြောတယ်။ အာရုန်က ဒီနေ့ အပြစ်ဖြေရာအလှူနဲ့ မီးရှို့ရာအလှူကို ယေဟောဝါဘုရားရှေ့ လူတွေ ယူလာကြပေမဲ့ ကျွန်တော်က ဒီလိုအဖြစ်ဆိုး ကြုံခဲ့ရပြီလေ။ အပြစ်ဖြေရာအလှူကို ဒီနေ့ ကျွန်တော်စားရင် ယေဟောဝါဘုရားလက်ခံပါ့မလား လို့ပြန်ဖြေတယ်။ ဒါကိုကြားတော့မောရှေလည်းကျေနပ်သွားတယ်။,3,Le,10,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/10/
audio/nwt_03_Le_BU_11.mp3,အခန်းကြီး (၁၁) ယေဟောဝါကမောရှေနဲ့ အာရုန်ကိုမိန့်မှာတယ်။ အစ္စရေးတွေကို ပြောပါ ကုန်းသတ္တဝါတွေထဲမှာ မင်းတို့စားလို့ရတဲ့ အကောင်တွေကတော့၊ ခွာကွဲပြီး စားမြုံ့ပြန်တဲ့အကောင်တွေပဲ။ စားမြုံ့ပဲ ပြန်တဲ့အကောင်၊ ခွာပဲ ကွဲတဲ့အကောင်တွေကိုတော့ မစားရဘူး။ ကုလားအုတ်က စားမြုံ့ပြန်ပေမဲ့ ခွာမကွဲလို့ မသန့်ရှင်းဘူး။ ယုန်က စားမြုံ့ပြန်ပေမဲ့ခွာမကွဲလို့မသန့်ရှင်းဘူး။ တောယုန်က စားမြုံ့ပြန်ပေမဲ့ခွာမကွဲလို့မသန့်ရှင်းဘူး။ ဝက်က ခွာကွဲပေမဲ့ စားမြုံ့မပြန်လို့မသန့်ရှင်းဘူး။ အဲဒီအကောင်တွေကို မစားရဘူး။ အသေကောင်တွေကိုမထိရဘူး။အဲဒီအကောင်တွေဟာ မသန့်ရှင်းဘူး။ ရေသတ္တဝါတွေထဲမှာ ပင်လယ်ထဲကဖြစ်စေ၊မြစ်ထဲကဖြစ်စေဆူးတောင်နဲ့အကြေးခွံ ပါတဲ့ ရေသတ္တဝါမှန်သမျှစားလို့ရတယ်။ ပင်လယ်နဲ့ မြစ်တွေမှာ အုံဖွဲ့နေတတ်တဲ့ သတ္တဝါ၊ ဆူးတောင်နဲ့အကြေးခွံ မပါတဲ့ရေသတ္တဝါမှန်သမျှဟာ ရွံစရာပဲ။ အဲဒီအကောင်တွေဟာရွံစရာဖြစ်တဲ့အတွက် မစားရဘူး။ အသေကောင်တွေကိုလည်းရွံရှာရမယ်။ ဆူးတောင်နဲ့အကြေးခွံ မပါတဲ့ ရေသတ္တဝါမှန်သမျှဟာ ရွံစရာပဲ။ ပျံတတ်တဲ့သတ္တဝါတွေထဲမှာ မစားရမယ့်ရွံစရာအကောင်တွေကတော့ လင်းယုန်၊ ဝန်လက်ငှက်၊ လင်းတနက်၊ စွန်နီ၊ စွန်နက်မျိုးဝင်အားလုံး၊ ကျီးကန်းမျိုးဝင်အားလုံး၊ ငှက်ကုလားအုတ်၊ ဇီးကွက်၊ စင်ရော်၊သိမ်းငှက်မျိုးဝင်အားလုံး၊ ဇီးကွက်ပုတို၊ တင်ကျီးငှက်၊ နားရွက်ရှည်ဇီးကွက်၊ ငန်း၊ ငှက်ကြီးဝန်ပို၊ လင်းတ၊ ငှက်ကျား၊ ငဟစ်မျိုးဝင်အားလုံး၊ တောင်ဘီစူး၊ လင်းနို့တွေပဲ။ အတောင်နဲ့ ခြေလေးချောင်းပါပြီး အုံဖွဲ့နေတတ်တဲ့အင်းဆက်ပိုးအားလုံး ရွံစရာကောင်းတယ်။ အတောင်နဲ့ ခြေလေးချောင်းပါပြီး အုံဖွဲ့နေတတ်တဲ့ အင်းဆက်ပိုးတွေထဲမှာ ခုန်တတ်တဲ့ခြေထောက် နောက်တစ်စုံပါတဲ့ အကောင်လေးတွေကိုတော့ စားလို့ရတယ်။ ကျိုင်းကောင်အမျိုးမျိုး၊ ပုရစ်၊ နှံကောင်တွေကို စားလို့ရတယ်။ အတောင်နဲ့ ခြေလေးချောင်းပဲပါတဲ့၊ အုံဖွဲ့နေတတ်တဲ့ တခြားအင်းဆက်ပိုးတွေကတော့ ရွံစရာပဲ။ အဲဒီအကောင်တွေကို စားရင် မင်းတို့ မသန့်မရှင်း ဖြစ်သွားနိုင်တယ်။ အဲဒီအသေကောင်တွေကို ထိမိသူတိုင်းညဦးပိုင်းအထိမသန့်ရှင်းဘူး။ အဲဒီအသေကောင်တွေကို သယ်ဆောင်သူတိုင်း ကိုယ့်အဝတ်တွေကို လျှော်ရမယ်။ သူဟာ ညဦးပိုင်းအထိ မသန့်ရှင်းဘူး။ ခွာကွဲပေမဲ့စားမြုံ့မပြန်တဲ့ တိရစ္ဆာန်တွေဟာမသန့်ရှင်းဘူး။ အဲဒီအကောင်တွေကိုထိမိသူတိုင်း မသန့်ရှင်းဘူး။ ခွာမရှိတဲ့ ခြေလေးချောင်း သတ္တဝါအားလုံးက မသန့်ရှင်းဘူး။ အဲဒီအသေကောင်တွေကို ထိမိသူတိုင်း ညဦးပိုင်းအထိ မသန့်ရှင်းဘူး။ အဲဒီအသေကောင်တွေကို သယ်ဆောင်သူက ကိုယ့်အဝတ်တွေကို လျှော်ရမယ်။ ညဦးပိုင်းအထိ မသန့်ရှင်းဘူး။ အဲဒီအကောင်တွေဟာ မသန့်ရှင်းဘူး။ အုံဖွဲ့နေတတ်တဲ့ ကုန်းသတ္တဝါတွေထဲက မသန့်ရှင်းတဲ့ အကောင်တွေကတော့ ပွေး၊ ကြွက်၊ ပုတ်သင်မျိုးဝင်အားလုံး၊ တောက်တဲ့၊ ဖွတ်၊ ရေပုတ်သင်၊ ကန္တာရပုတတ်၊ ပုတ်သင်ညိုတွေပဲ။ အုံဖွဲ့နေတတ်တဲ့ အဲဒီသတ္တဝါအားလုံးဟာ မသန့်ရှင်းဘူး။ အဲဒီအသေကောင်တွေကို ထိမိသူတိုင်း ညဦးပိုင်းအထိ မသန့်ရှင်းဘူး။ သစ်သားအိုးခွက်၊ အဝတ်၊ သားရေ၊ အထည်ကြမ်း တစ်ခုခုပေါ် အဲဒီအသေကောင်တွေကျရင် အဲဒါတွေဟာ မသန့်ရှင်းဘူး။ ရေနဲ့ ဆေးကြောရမယ်။ ညဦးပိုင်းအထိ မသန့်ရှင်းဘူး။ ပြီးမှ သန့်ရှင်းသွားမယ်။ မြေအိုးထဲ အသေကောင်ကျရင် အိုးကို ခွဲပစ်ရမယ်။အိုးထဲမှာရှိသမျှ မသန့်ရှင်းဘူး။ အဲဒီအိုးထဲကရေနဲ့ ထိမိတဲ့ အစားအစာမှန်သမျှ မသန့်ရှင်းဘူး။ အဲဒီအိုးထဲက အရည်မှန်သမျှ မသန့်ရှင်းဘူး။ အသေကောင်တွေ ကျထားတဲ့ ဘယ်ပစ္စည်းမဆို မသန့်ရှင်းဘူး။ မီးဖိုဖြစ်စေ၊ မီးဖိုငယ်ဖြစ်စေ ခွဲပစ်ရမယ်။ အဲဒါတွေဟာ မသန့်ရှင်းဘူး၊ ဘယ်တော့မှ မသန့်ရှင်းဘူး။ စမ်းရေတွင်းနဲ့ ရေလှောင်ကန်ထဲ ကျရင်တော့ ရေက သန့်ရှင်းနေတုန်းပဲ။ အဲဒီအသေကောင်တွေကို ထိမိသူဟာ မသန့်ရှင်းဘူး။ မျိုးစေ့တစ်ခုခုအပေါ်အသေကောင်တွေကျရင် အဲဒီမျိုးစေ့ဟာ သန့်ရှင်းတယ်။ ရေစိမ်ထားတဲ့ မျိုးစေ့ပေါ်မှာအသေကောင်ရဲ့အစိတ်အပိုင်းတစ်ခုခု ကျရင်တော့ အဲဒီမျိုးစေ့ဟာ မသန့်ရှင်းဘူး။ စားလို့ရတဲ့တိရစ္ဆာန်တစ်ကောင် သေသွားရင် အသေကောင်ကို ကိုင်မိသူဟာ ညဦးပိုင်းအထိ မသန့်ရှင်းဘူး။ အသေကောင်ရဲ့ အစိတ်အပိုင်းတစ်ခုခုကို စားတဲ့သူတိုင်း ကိုယ့်အဝတ်တွေကို လျှော်ရမယ်။ ညဦးပိုင်းအထိ မသန့်ရှင်းဘူး။ အဲဒီအသေကောင်ကို သယ်ဆောင်သူတိုင်း ကိုယ့်အဝတ်တွေကို လျှော်ရမယ်။ ညဦးပိုင်းအထိ မသန့်ရှင်းဘူး။ အုံဖွဲ့နေတတ်တဲ့ ကုန်းသတ္တဝါတိုင်းဟာ ရွံစရာပဲ။ မစားရဘူး။ တွားသွားသတ္တဝါ၊ခြေလေးချောင်းသတ္တဝါ၊ ခြေအများကြီးရှိပြီး အုံဖွဲ့နေတတ်တဲ့ ကုန်းသတ္တဝါတွေကို မစားရဘူး။ ရွံစရာကောင်းတယ်။ အုံဖွဲ့နေတတ်တဲ့ သတ္တဝါတွေကြောင့် ကိုယ့်ကိုယ်ကိုယ် ရွံစရာဖြစ်အောင် မလုပ်နဲ့။ ကိုယ့်ကိုယ်ကိုယ် ညစ်ညူးအောင်၊ မသန့်မရှင်းဖြစ်အောင် မလုပ်နဲ့။ ငါဟာ မင်းတို့ရဲ့ဘုရား ယေဟောဝါပဲ။ ငါဟာ သန့်ရှင်းတဲ့အတွက် မင်းတို့လည်း ကိုယ်ကိုဆက်ကပ်ပြီး သန့်ရှင်းနေရမယ်။ အုံဖွဲ့နေတတ်တဲ့ ကုန်းသတ္တဝါတွေကြောင့် ကိုယ့်ကိုယ်ကိုယ် ညစ်ညူးအောင် မလုပ်နဲ့။ ငါဟာ မင်းတို့ရဲ့ ဘုရားသခင်ဖြစ်မှန်းပြဖို့ မင်းတို့ကို အီဂျစ်ပြည်ကနေ ခေါ်ထုတ်လာတဲ့အရှင် ယေဟောဝါပဲ။ ငါဟာသန့်ရှင်းတဲ့အတွက် မင်းတို့လည်းသန့်ရှင်းရမယ်။ ဒါတွေဟာ ခြေလေးချောင်းသတ္တဝါ၊ ပျံတတ်တဲ့သတ္တဝါ၊ ရေမှာနေတဲ့ သတ္တဝါ၊ အုံဖွဲ့နေတတ်တဲ့ ကုန်းသတ္တဝါနဲ့ဆိုင်တဲ့ပညတ်ဖြစ်တယ်။ သန့်ရှင်းတဲ့အရာနဲ့ မသန့်ရှင်းတဲ့အရာ၊ စားလို့ရတဲ့ သတ္တဝါနဲ့ စားလို့မရတဲ့ သတ္တဝါကို မင်းတို့ ခွဲခြားသိရမယ်။,3,Le,11,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/11/
audio/nwt_03_Le_BU_12.mp3,အခန်းကြီး (၁၂) ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ မိန်းမတစ်ယောက် ကိုယ်ဝန်ဆောင်ပြီးသားလေးမွေးတဲ့အခါ ရာသီလာချိန်မသန့်ရှင်းတဲ့ နေ့တွေမှာလိုပဲခုနစ်ရက်လုံး မသန့်ရှင်းဘူး။ ရှစ်ရက်မြောက်နေ့ကျရင် ကလေးကို အရေဖျားဖြတ် ပေးရမယ်။ မိခင်ဟာ သွေးဆင်းပြီး သန့်ရှင်းသွားတဲ့အထိ နောက်ထပ် ၃၃ ရက်လုံး အိမ်မှာပဲ နေရမယ်။ သန့်စင်သွားတဲ့နေ့ရက်တွေ မစေ့မချင်း သန့်ရှင်းမြင့်မြတ်တဲ့အရာကို မကိုင်ရဘူး။ သန့်ရှင်းရာဌာနတော်ကိုလည်း မသွားရဘူး။ သမီးမွေးလာတဲ့အခါ ၁၄ ရက်လုံး မသန့်ရှင်းဘူး။ ရာသီလာချိန်မှာလိုပဲ မသန့်ရှင်းဘူး။ သွေးဆင်းပြီး သန့်ရှင်းသွားတဲ့အထိ နောက်ထပ် ၆၆ ရက်လုံး အိမ်မှာပဲ နေရမယ်။ သား ဒါမှမဟုတ် သမီးမွေးပြီးလို့ သန့်စင်သွားတဲ့ နေ့ရက်တွေ စေ့တဲ့အခါ မီးရှို့ရာအလှူအတွက် တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ခိုကလေး ဒါမှမဟုတ် ချိုးတစ်ကောင်ကို တွေ့ဆုံရာတဲတော် ဝင်ပေါက်ဆီ ယူလာပြီး ပုရောဟိတ်ကို ပေးရမယ်။ ပုရောဟိတ်ကအဲဒီအကောင်ကို ယေဟောဝါရှေ့ဆက်သပြီး မိခင်အတွက် အပြစ်ဖြေပေးရမယ်။ မိခင်လည်း သွေးမဆင်းတော့လို့ သန့်ရှင်းသွားလိမ့်မယ်။ ဒါဟာ သား ဒါမှမဟုတ် သမီးကို မွေးဖွားတဲ့ မိခင်တိုင်း လိုက်နာရမယ့် ပညတ်ပဲ။ သိုးကို မတတ်နိုင်ဘူးဆိုရင် ချိုးနှစ်ကောင် ဒါမှမဟုတ် ခိုကလေးနှစ်ကောင် ယူလာရမယ်။ မီးရှို့ရာအလှူအတွက် တစ်ကောင်၊ အပြစ်ဖြေရာအလှူအတွက် တစ်ကောင်ဖြစ်တယ်။ ပုရောဟိတ်က မိခင်အတွက် အပြစ်ဖြေပေးရမယ်။ အဲဒီအခါ မိခင်လည်း သန့်ရှင်းသွားလိမ့်မယ်။,3,Le,12,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/12/
audio/nwt_03_Le_BU_13.mp3,အခန်းကြီး (၁၃) ယေဟောဝါကမောရှေနဲ့ အာရုန်ကိုမိန့်မှာတယ် လူတစ်ယောက်ရဲ့ အရေပြားပေါ်မှာ အဖုအပိမ့်၊ ဝဲနာ၊ အကွက်ပေါ်လာပြီး အနာကြီးရောဂါ ဖြစ်နိုင်ချေရှိတယ်ဆိုရင်သူ့ကိုပုရောဟိတ်အာရုန် ဒါမှမဟုတ်သူ့သားပုရောဟိတ်တစ်ယောက်ယောက်ဆီ ခေါ်လာရမယ်။ ပုရောဟိတ်က အနာကို စစ်ဆေးကြည့်ရမယ်။အနာပေါ်က အမွေးတွေ ဖြူနေပြီး အနာက အရေပြားထဲ နက်ဝင်နေပြီဆိုရင်အနာကြီးရောဂါပဲ။ ပုရောဟိတ်က စစ်ဆေးကြည့်ပြီးနောက် မသန့်ရှင်းဘူးလို့ အတည်ပြုပေးရမယ်။ ဒါပေမဲ့ အနာကွက်က ဖြူနေပြီး အရေပြားထဲ နက်ဝင်ပုံမရှိဘူး၊ အမွေးလည်း မဖြူဘူးဆိုရင် သူ့ကို ခုနစ်ရက် သီးသန့်နေခိုင်းရမယ်။ ခုနစ်ရက်မြောက်နေ့မှာ ပုရောဟိတ်က သူ့ကို စစ်ဆေးကြည့်ရမယ်။ အရေပြားပေါ်မှာ အနာမပြန့်ပွားဘဲ နဂိုအတိုင်းရှိနေရင် နောက်ထပ်ခုနစ်ရက် သီးသန့်နေခိုင်းရမယ်။ ခုနစ်ရက်မြောက်နေ့မှာ ပုရောဟိတ်ကထပ်စစ်ဆေးကြည့်ရမယ်။ အနာက သက်သာသွားပြီး မပြန့်ပွားဘူးဆိုရင်သူ့ကိုသန့်ရှင်းတယ်လို့ အတည်ပြုပေးရမယ်။ အဲဒါ ဝဲနာပဲ။ သူက အဝတ်တွေကို လျှော်ရမယ်။ ပြီးရင် သန့်ရှင်းသွားပြီ။ သူသန့်ရှင်းတယ်လို့ ပုရောဟိတ်အတည်ပြုပြီးမှ အရေပြားပေါ်မှာ ဝဲနာပြန့်ပွားလာရင် ပြန်လာရမယ်။ ပုရောဟိတ်က စစ်ဆေးကြည့်တဲ့အခါ အရေပြားပေါ်မှာ ဝဲနာပြန့်ပွားနေရင် မသန့်ရှင်းဘူးလို့ အတည်ပြုပေးရမယ်။ ဒါဟာ အနာကြီးရောဂါပဲ။ လူတစ်ယောက်မှာ အနာကြီးရောဂါဖြစ်နေရင် သူ့ကို ပုရောဟိတ်ဆီ ခေါ်လာရမယ်။ ပုရောဟိတ်က သူ့ကို စစ်ဆေးကြည့်ရမယ်။ အရေပြားပေါ်မှာ အဖြူရောင်အဖုအပိမ့် ထွက်နေပြီး အမွေးတွေဖြူနေမယ်၊ အနာက ပွင့်ထွက်နေမယ်ဆိုရင်၊ နာတာရှည် အနာကြီးရောဂါပဲ။ မသန့်ရှင်းဘူးလို့ ပုရောဟိတ်က အတည်ပြုပေးရမယ်။သူကမသန့်ရှင်းတဲ့အတွက် နောက်ထပ်စစ်ဆေးဖို့ သီးသန့်နေခိုင်းစရာ မလိုတော့ဘူး။ တစ်ကိုယ်လုံးမှာ အနာကြီးရောဂါ ပြန့်နေပြီ၊ ဘယ်နေရာကြည့်ကြည့် ခြေဆုံးခေါင်းဆုံး ပြန့်နေပြီဆိုရင်၊ ပုရောဟိတ်က စစ်ဆေးကြည့်လိုက်လို့ တစ်ကိုယ်လုံး အနာကြီးရောဂါ ပြန့်နေတာ သေချာသွားရင် သန့်ရှင်းတယ် လို့အတည်ပြုပေးရမယ်။ သူဟာ တစ်ကိုယ်လုံး ဖြူသွားပြီဆိုတော့ သန့်ရှင်းတယ်။ သူ့မှာ ပွင့်ထွက်နေတဲ့ အနာရှိရင်တော့ မသန့်ရှင်းဘူး။ ပုရောဟိတ်ကပွင့်ထွက်နေတဲ့ အနာကိုတွေ့ရင် မသန့်ရှင်းဘူးလို့ အတည်ပြုပေးရမယ်။ ပွင့်ထွက်နေတဲ့ အနာရှိရင် မသန့်ရှင်းဘူး။ ဒါဟာ အနာကြီးရောဂါပဲ။ ပွင့်ထွက်နေတဲ့အနာသက်သာပြီးဖြူလာရင် ပုရောဟိတ်ဆီ သူပြန်လာရမယ်။ ပုရောဟိတ်က စစ်ဆေးကြည့်တဲ့အခါ အနာဟာ အဖြူရောင်ပြောင်းနေရင် ရောဂါစွဲသူကို သန့်ရှင်းတယ်လို့ အတည်ပြုပေးရမယ်။ သူဟာ သန့်ရှင်းတယ်။ လူတစ်ယောက်ရဲ့ အရေပြားပေါ်မှာ အနာစိမ်းပေါက်ပြီးနောက် ပျောက်သွားပေမဲ့၊ အနာစိမ်းပေါက်တဲ့ နေရာမှာ အဖြူရောင်အဖုအပိမ့် ထွက်လာရင် ဒါမှမဟုတ် နီဖျော့ဖျော့အကွက် ပေါ်လာရင် ပုရောဟိတ်ဆီ လာပြရမယ်။ ပုရောဟိတ်ကစစ်ဆေးကြည့်တဲ့အခါ အနာဟာ အရေပြားထဲ နက်ဝင်နေပြီး အမွေးတွေဖြူနေပြီဆိုရင်မသန့်ရှင်းဘူးလို့ အတည်ပြုပေးရမယ်။ ဒါဟာ အနာစိမ်းနေရာမှာ ပေါ်လာတဲ့ အနာကြီးရောဂါပဲ။ ပုရောဟိတ်က စစ်ဆေးကြည့်တဲ့အခါ အနာမှာ အဖြူရောင်အမွေး မရှိ၊ အနာလည်း အရေပြားထဲ နက်ဝင်ပုံမရှိဘဲ သက်သာနေရင် သူ့ကို ခုနစ်ရက် သီးသန့်နေခိုင်းရမယ်။ အရေပြားပေါ်မှာ အနာပြန့်ပွားနေတာ သေချာပြီဆိုရင်တော့ မသန့်ရှင်းဘူးလို့ အတည်ပြုပေးရမယ်။ ဒါဟာ အနာကြီးရောဂါပဲ။ အနာကွက် မပြန့်ပွားဘဲ နဂိုအတိုင်းရှိနေရင် အနာစိမ်းရောင်ရမ်းတာပဲ။ သူ့ကို သန့်ရှင်းတယ်လို့ အတည်ပြုပေးရမယ်။ တစ်ယောက်ယောက်က မီးလောင်နာဖြစ်ပြီး အနာပေါ်မှာ နီဖျော့ဖျော့အကွက် ဒါမှမဟုတ် အဖြူကွက်ပေါ်လာရင်၊ ပုရောဟိတ်က အနာကို စစ်ဆေးကြည့်ရမယ်။ အနာကွက်ပေါ်က အမွေးတွေဖြူလာပြီး အနာက အရေပြားထဲ နက်ဝင်နေပြီဆိုရင် မီးလောင်နာမှာ ပေါ်လာတဲ့ အနာကြီးရောဂါပဲ။သူ့ကို မသန့်ရှင်းဘူးလို့ အတည်ပြုပေးရမယ်။ ဒါဟာ အနာကြီးရောဂါပဲ။ ဒါပေမဲ့ ပုရောဟိတ်က စစ်ဆေးကြည့်တဲ့အခါအနာမှာအဖြူရောင်အမွေး မရှိ၊ အနာလည်း အရေပြားထဲ နက်ဝင်ပုံမရှိဘဲ သက်သာနေရင် သူ့ကိုခုနစ်ရက် သီးသန့်နေခိုင်းရမယ်။ ခုနစ်ရက်မြောက်နေ့မှာ ပုရောဟိတ်က သူ့ကို စစ်ဆေးကြည့်ရမယ်။ အရေပြားပေါ်မှာ အနာပြန့်ပွားနေတာ သေချာပြီဆိုရင် မသန့်ရှင်းဘူးလို့ အတည်ပြုပေးရမယ်။ ဒါဟာ အနာကြီးရောဂါပဲ။ အနာကွက် မပြန့်ပွားဘဲ နဂိုအတိုင်းရှိနေရင် မီးလောင်ဖုပဲ။ မီးလောင်နာ ရောင်ရမ်းတာဖြစ်တဲ့အတွက် သန့်ရှင်းတယ်လို့ အတည်ပြုပေးရမယ်။ ယောက်ျားဖြစ်စေ၊ မိန်းမဖြစ်စေ ခေါင်းပေါ်မှာ ဒါမှမဟုတ် မေးစေ့မှာ အနာပေါက်လာရင်၊ ပုရောဟိတ်ကအနာကိုစစ်ဆေးကြည့်ရမယ်။ အနာဟာ အရေပြားထဲ နက်ဝင်နေပြီး အမွေးတွေ ဝါတာတာဖြစ်နေရင် သူ့ကို မသန့်ရှင်းဘူးလို့ အတည်ပြုပေးရမယ်။ ဒါဟာ ဦးရေပြား ဒါမှမဟုတ် မေးစေ့မှာပေါက်တဲ့ အနာပဲ။ ခေါင်းနဲ့ မေးစေ့မှာဖြစ်တဲ့အနာကြီးရောဂါပဲ။ အနာဟာ အရေပြားထဲ နက်ဝင်ပုံမရှိ၊ အနာမှာ အမည်းရောင် အမွေးလည်း မရှိတာကို ပုရောဟိတ်တွေ့ရင်သူ့ကို ခုနစ်ရက် သီးသန့်နေခိုင်းရမယ်။ ခုနစ်ရက်မြောက်နေ့မှာ ပုရောဟိတ်က စစ်ဆေးကြည့်ရမယ်။အနာမပြန့်ပွားဘူး၊အရေပြားထဲနက်ဝင်ပုံမရှိဘူး၊အဝါရောင် အမွေးတွေ မရှိဘူးဆိုရင်၊ သူ့ဆံပင် ဒါမှမဟုတ်မုတ်ဆိတ်ကို ရိတ်ရမယ်။ အနာပေါက်တဲ့နေရာက အမွေးကိုတော့ မရိတ်ရဘူး။ ပုရောဟိတ်က သူ့ကို နောက်ထပ်ခုနစ်ရက် သီးသန့်နေခိုင်းရမယ်။ ခုနစ်ရက်မြောက်နေ့မှာ ပုရောဟိတ်က ခေါင်းမှာ ဒါမှမဟုတ် မေးစေ့မှာဖြစ်တဲ့ အနာကို ထပ်စစ်ဆေးကြည့်ရမယ်။ အနာ မပြန့်ပွားဘူး၊ အရေပြားထဲ နက်ဝင်ပုံမရှိဘူးဆိုရင် သန့်ရှင်းတယ်လို့ အတည်ပြုပေးရမယ်။ သူ အဝတ်တွေကို လျှော်ရမယ်။ ပြီးရင် သန့်ရှင်းသွားပြီ။ ဒါပေမဲ့ သန့်ရှင်းတယ်လို့ အတည်ပြုပြီးမှ အရေပြားပေါ်မှာ အနာပြန့်ပွားလာရင်၊ ပုရောဟိတ်က သူ့ကို စစ်ဆေးကြည့်ရမယ်။ အရေပြားပေါ်မှာအနာပြန့်ပွားနေရင်အဝါရောင်အမွေးရှိမရှိ စစ်ဆေးဖို့ မလိုတော့ဘူး။ သူဟာ မသန့်ရှင်းဘူး။ ဒါပေမဲ့ အနာမပြန့်ပွားဘူး၊ အမွေးတွေ နဂိုအတိုင်းမည်းနေရင်အနာသက်သာပြီ။သူ သန့်ရှင်းသွားပြီဖြစ်လို့ သန့်ရှင်းကြောင်း အတည်ပြုပေးရမယ်။ ယောက်ျားဖြစ်စေ၊ မိန်းမဖြစ်စေ အရေပြားပေါ်မှာ အဖြူအကွက်တွေ ပေါ်လာမယ်ဆိုရင်၊ ပုရောဟိတ်က စစ်ဆေးကြည့်ရမယ်။ အရေပြားပေါ်မှာ ဖြူဖျော့ဖျော့အကွက်တွေ ဖြစ်နေရင် ရိုးရိုးအဖုအပိမ့်ပဲ။ သူဟာ သန့်ရှင်းတယ်။ ယောက်ျားတစ်ယောက်ဟာ ဆံပင်ကျွတ်ပြီး ထိပ်ပြောင်နေရင် သန့်ရှင်းတယ်။ နဖူးပေါ်ကဆံပင်တွေ ကျွတ်ပြီး ထိပ်ပြောင်နေရင် သန့်ရှင်းတယ်။ ပြောင်နေတဲ့ထိပ် ဒါမှမဟုတ် နဖူးပေါ်မှာ နီဖျော့ဖျော့အနာကွက် ပေါ်လာရင်တော့ အနာကြီးရောဂါပဲ။ ပုရောဟိတ်က သူ့ကို စစ်ဆေးကြည့်ရမယ်။ ပြောင်နေတဲ့ထိပ် ဒါမှမဟုတ် နဖူးပေါ်က အနာကွက်မှာ နီဖျော့ဖျော့ အဖုအပိမ့်ဖြစ်နေရင်၊ အနာကြီးရောဂါနဲ့ တူနေရင်၊ သူဟာ အနာကြီးရောဂါသည်ပဲ။ မသန့်ရှင်းဘူး။ ခေါင်းမှာ အနာစွဲနေတဲ့အတွက် မသန့်ရှင်းဘူးလို့ အတည်ပြုပေးရမယ်။ အနာကြီးရောဂါသည်က ကိုယ့်အဝတ်တွေကို ဆုတ်ဖြဲရမယ်။ ခေါင်းမဖြီးရဘူး။ ပါးစပ်ကို အုပ်ပြီး မသန့်ရှင်းဘူး၊ မသန့်ရှင်းဘူး လို့အော်ရမယ်။ ရောဂါဖြစ်နေချိန်တစ်လျှောက်လုံး မသန့်မရှင်း ဖြစ်နေလိမ့်မယ်။ သူက မသန့်ရှင်းလို့ စခန်းအပြင်ဘက်မှာ သီးခြားနေထိုင်ရမယ်။ သိုးမွေးထည်မှာ ဒါမှမဟုတ် ချည်ထည်မှာ ကူးစက်ပြန့်ပွားနာ တစ်မျိုးမျိုးဖြစ်ရင်၊ အဲဒီအထည်တွေရဲ့ တိုင်ချည်ဖောက်ချည်မှာ၊ သားရေ၊ သားရေအသုံးအဆောင် တစ်ခုခုမှာ ပြန့်ပွားနာဖြစ်ရင်၊ အဝတ်၊ တိုင်ချည်ဖောက်ချည်၊ သားရေ၊ သားရေအသုံးအဆောင် တစ်ခုခုမှာ စိမ်းဝါရောင် ဒါမှမဟုတ် နီစပ်စပ်အကွက်တွေရှိနေရင် ပြန့်ပွားနာကြောင့် ညစ်ညမ်းတာပဲ။ပုရောဟိတ်ဆီသွားပြရမယ်။ ပုရောဟိတ်က စစ်ဆေးကြည့်ပြီးတော့ ပြန့်ပွားနာဖြစ်တဲ့ပစ္စည်းကို ခုနစ်ရက် သီးသန့်ခွဲထားရမယ်။ ခုနစ်ရက်မြောက်နေ့မှာ စစ်ဆေးကြည့်တဲ့အခါအဝတ်၊တိုင်ချည်ဖောက်ချည်၊ သားရေအသုံးအဆောင် တစ်ခုခုမှာ အကွက်တွေ ပြန့်ပွားနေရင် ကူးစက်တတ်တဲ့ရောဂါဖြစ်လို့ မသန့်ရှင်းဘူး။ အဲဒီအဝတ်၊ သိုးမွေးထည်နဲ့ ချည်ထည်တွေရဲ့ တိုင်ချည်ဖောက်ချည်၊ သားရေအသုံးအဆောင်တွေကို မီးရှို့ရမယ်။ ဒါဟာ ကူးစက်တတ်တဲ့ ရောဂါဖြစ်လို့ မီးရှို့ပစ်ရမယ်။ ပုရောဟိတ်က စစ်ဆေးကြည့်တဲ့အခါ အဝတ်၊ တိုင်ချည်ဖောက်ချည်၊ သားရေအသုံးအဆောင်မှာ အကွက်တွေ မပြန့်ပွားဘူးဆိုရင်၊ အဲဒါကို လျှော်ခိုင်းရမယ်။ ပြီးရင် နောက်ထပ်ခုနစ်ရက် သီးသန့်ခွဲထားရမယ်။ အသေအချာ လျှော်ဖွပ်ပြီးနောက် ပြန်စစ်ဆေးကြည့်လို့ အကွက်တွေ မပြန့်ပွားရင်တောင် နဂိုအတိုင်း ညစ်ညမ်းနေတုန်းပဲဆိုရင် ဒါဟာ မသန့်ရှင်းဘူး။ အဲဒီပစ္စည်းက အတွင်းအပြင် ဆွေးမြေ့နေပြီဖြစ်လို့ မီးရှို့ပစ်ရမယ်။ ပုရောဟိတ်စစ်ဆေးကြည့်တဲ့အခါ အဝတ်၊ သားရေ၊ တိုင်ချည်ဖောက်ချည်ပေါ်က အကွက်တွေဟာ အသေအချာလျှော်ဖွပ်ပြီးတဲ့နောက်မှာ အရောင်မှိန်သွားရင်အဲဒီအကွက်ရှိတဲ့နေရာကိုဖြတ်ထုတ်ပစ်ရမယ်။ ဒါပေမဲ့ အဝတ်၊ တိုင်ချည်ဖောက်ချည်၊ သားရေအသုံးအဆောင်တစ်ခုခုရဲ့ နောက်တစ်နေရာမှာ အကွက်ထပ်ပေါ်လာရင် ရောဂါပြန့်ပွားနေပြီ။ ဒါကြောင့် ရောဂါပြန့်နေတဲ့ ဘယ်ပစ္စည်းကိုမဆို မီးရှို့ပစ်ရမယ်။ အဝတ်၊ တိုင်ချည်ဖောက်ချည်၊ သားရေအသုံးအဆောင်ကို လျှော်ဖွပ်ပြီးနောက် အဲဒီအကွက် ပျောက်သွားရင် ဒုတိယအကြိမ် ထပ်လျှော်ရမယ်။ပြီးရင်သန့်ရှင်းသွားပြီ။ ဒါတွေဟာ သိုးမွေးထည်၊ ချည်ထည်၊ တိုင်ချည်ဖောက်ချည်၊ သားရေအသုံးအဆောင်တွေမှာ စွဲတတ်တဲ့ ကူးစက်ပြန့်ပွားနာနဲ့ဆိုင်တဲ့ ပညတ်ပဲ။ ဘယ်ပစ္စည်းက သန့်ရှင်းတယ်၊ မသန့်ရှင်းဘူးဆိုတာကို ဒီပညတ်အတိုင်း အတည်ပြုပေးရမယ်။,3,Le,13,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/13/
audio/nwt_03_Le_BU_14.mp3,အခန်းကြီး (၁၄) ယေဟောဝါကမောရှေကို မိန့်မှာတယ် အနာကြီးရောဂါသည်ကိုပုရောဟိတ်ဆီ ခေါ်လာပြီးနောက် သန့်ရှင်းတယ်လို့ အတည်ပြုတဲ့နေ့မှာလိုက်နာရမယ့် ပညတ်ကတော့၊ ပုရောဟိတ်ကစခန်းအပြင် ထွက်သွားပြီး သူ့ကို စစ်ဆေးကြည့်ရမယ်။ အနာကြီးရောဂါသည်ဟာ ရောဂါပျောက်သွားပြီဆိုရင်၊ သူ့ကို သန့်စင်ပေးဖို့ သန့်ရှင်းတဲ့ ငှက်အရှင်နှစ်ကောင်၊ သစ်ကတိုးသား၊ ကြက်သွေးရောင်ချည်၊ဟုဿုပ်ခက်ကို ယူလာခိုင်းရမယ်။ ပုရောဟိတ်က စမ်းရေထည့်ထားတဲ့ မြေအိုးထဲမှာ ငှက်တစ်ကောင်ကို သတ်ခိုင်းရမယ်။ ငှက်အရှင်ကိုတော့ သစ်ကတိုးသား၊ ကြက်သွေးရောင်ချည်၊ ဟုဿုပ်ခက်နဲ့အတူ မြေအိုးထဲကငှက်သွေးထဲ နှစ်ရမယ်။ သန့်ရှင်းသွားတဲ့ ရောဂါသည်အပေါ် အဲဒီသွေးကို ခုနစ်ခါဖျန်းပြီး သူ့ကို သန့်ရှင်းသွားပြီလို့ အတည်ပြုပေးရမယ်။ ပြီးရင် ငှက်အရှင်ကို လွှတ်ပေးလိုက်ရမယ်။ သန့်ရှင်းသွားတဲ့သူဟာ အဝတ်တွေလျှော်၊ အမွေးတွေရိတ်ပြီး ရေချိုးရမယ်။ပြီးရင်သူသန့်ရှင်းသွားပြီဖြစ်လို့ စခန်းထဲ ပြန်ဝင်လာနိုင်တယ်။ ဒါပေမဲ့ တဲအပြင်မှာ ခုနစ်ရက်နေရမယ်။ ခုနစ်ရက်မြောက်နေ့မှာ ဆံပင်၊ မုတ်ဆိတ်နဲ့ မျက်ခုံးမွေးတွေ ရိတ်ပစ်ရမယ်။ အမွေးတွေရိတ်၊ အဝတ်တွေလျှော်၊ ရေချိုးပြီးရင် သူဟာ သန့်ရှင်းသွားပြီ။ ရှစ်ရက်မြောက်နေ့မှာ သူဟာ အနာအဆာမရှိတဲ့သိုးထီးလေးနှစ်ကောင်၊ တစ်နှစ်သားအရွယ် သိုးမလေးတစ်ကောင်၊ ကောက်နှံအလှူအဖြစ် ဆီလောင်းထားတဲ့ဂျုံနု တစ်ဧဖာရဲ့ ဆယ်ပုံသုံးပုံ၊ ဆီတစ်လောဂကို ယူလာရမယ်။ သန့်ရှင်းတယ်လို့ အတည်ပြုပေးတဲ့ ပုရောဟိတ်ဟာ သန့်ရှင်းသွားသူနဲ့အတူ အဲဒီအလှူတွေကို ယေဟောဝါရှေ့၊ တွေ့ဆုံရာတဲတော်ဝင်ပေါက်ကိုယူလာရမယ်။ ပုရောဟိတ်က ဒုစရိုက်ဖြေရာအလှူအဖြစ် သိုးထီးလေးတစ်ကောင်နဲ့ ဆီတစ်လောဂကို ယူပြီး ယေဟောဝါရှေ့မှာ ချီလွှဲပေးရမယ်။ ပြီးရင် အပြစ်ဖြေရာအလှူနဲ့ မီးရှို့ရာအလှူဖြစ်တဲ့ တိရစ္ဆာန်ကို သတ်နေကျနေရာ၊ သန့်ရှင်းရာဌာနတော်မှာ သိုးထီးလေးကို သတ်ရမယ်။ အပြစ်ဖြေရာအလှူမှာလိုပဲဒုစရိုက်ဖြေရာအလှူကိုလည်း ပုရောဟိတ် ယူရမယ်။ ဒါဟာ အသန့်ရှင်းဆုံးအရာပဲ။ အဲဒီနောက် ပုရောဟိတ်က ဒုစရိုက်ဖြေရာအလှူရဲ့ သွေးနည်းနည်းကို ယူပြီး သန့်ရှင်းသွားသူရဲ့ ညာဘက်နားပန်၊ ညာလက်မနဲ့ ညာခြေမပေါ်မှာ သုတ်ရမယ်။ ဆီတစ်လောဂထဲက နည်းနည်းကိုယူပြီး ဘယ်လက်ဖဝါးထဲမှာ ထည့်ရမယ်။ ဘယ်လက်ဖဝါးမှာရှိတဲ့ ဆီထဲ ညာလက်ညှိုးကိုနှစ်ပြီး ယေဟောဝါရှေ့ ခုနစ်ခါဖျန်းရမယ်။ လက်ဖဝါးထဲမှာကျန်တဲ့ ဆီနည်းနည်းကို သန့်ရှင်းသွားသူရဲ့ ညာဘက်နားပန်၊ ညာလက်မနဲ့ ညာခြေမပေါ် သုတ်ထားတဲ့ သွေးပေါ်မှာ ထပ်သုတ်ရမယ်။ လက်ဖဝါးထဲမှာကျန်တဲ့ ဆီကို သန့်ရှင်းသွားသူရဲ့ ခေါင်းပေါ် လိမ်းပေးပြီး ယေဟောဝါရှေ့မှာ အပြစ်ဖြေပေးရမယ်။ ပုရောဟိတ်က အပြစ်ဖြေရာအလှူကို ပူဇော်ပြီး သန့်ရှင်းသွားသူအတွက် အပြစ်ဖြေပေးရမယ်။ ပြီးတော့ မီးရှို့ရာအလှူဖြစ်တဲ့ တိရစ္ဆာန်ကို သတ်ရမယ်။ မီးရှို့ရာအလှူနဲ့ ကောက်နှံအလှူကို ပူဇော်ရာပလ္လင်ပေါ်မှာ ပူဇော်ပြီး သူ့အတွက် အပြစ်ဖြေပေးရမယ်။ ဒီနည်းနဲ့ သူ သန့်ရှင်းသွားမယ်။ ဒါပေမဲ့သူဟာ ဆင်းရဲလို့ မတတ်နိုင်ဘူးဆိုရင်သူ့အပြစ်ဖြေနိုင်အောင် ဒုစရိုက်ဖြေရာအလှူအဖြစ် ချီလွှဲဖို့ သိုးထီးလေးတစ်ကောင်၊ ကောက်နှံအလှူအဖြစ်ဆီလောင်းထားတဲ့ဂျုံနု တစ်ဧဖာရဲ့ ဆယ်ပုံတစ်ပုံ၊ ဆီတစ်လောဂကို ယူလာရမယ်။ သူတတ်နိုင်တဲ့ ချိုးနှစ်ကောင် ဒါမှမဟုတ် ခိုကလေးနှစ်ကောင်ကိုလည်းယူလာရမယ်။ အပြစ်ဖြေရာအလှူအတွက် တစ်ကောင်၊ မီးရှို့ရာအလှူအတွက် တစ်ကောင်ဖြစ်တယ်။ ရှစ်ရက်မြောက်နေ့မှာ သန့်ရှင်းတယ်လို့ အတည်ပြုဖို့ အဲဒါတွေကို ယေဟောဝါရှေ့၊ တွေ့ဆုံရာတဲတော်ဝင်ပေါက်မှာရှိတဲ့ ပုရောဟိတ်ဆီ ယူလာရမယ်။ ပုရောဟိတ်က ဒုစရိုက်ဖြေရာအလှူဖြစ်တဲ့ သိုးထီးလေးနဲ့ ဆီတစ်လောဂကို ယူပြီး ယေဟောဝါရှေ့ ချီလွှဲပေးရမယ်။ ဒုစရိုက်ဖြေရာအလှူဖြစ်တဲ့ သိုးထီးလေးကို သတ်၊ သွေးနည်းနည်းကိုယူပြီးသန့်ရှင်းသွားသူရဲ့ညာဘက်နားပန်၊ညာလက်မနဲ့ ညာခြေမပေါ်မှာ သုတ်ရမယ်။ ပြီးတော့ ပုရောဟိတ်က ဘယ်လက်ဖဝါးထဲ ဆီနည်းနည်း ထည့်ရမယ်။ ဘယ်လက်ဖဝါးထဲက ဆီနည်းနည်းကို ညာလက်ညှိုးနဲ့ ယူပြီး ယေဟောဝါရှေ့ ခုနစ်ခါ ဖျန်းရမယ်။ လက်ဖဝါးထဲမှာကျန်တဲ့ ဆီနည်းနည်းကို သန့်ရှင်းသွားသူရဲ့ ညာဘက်နားပန်၊ ညာလက်မနဲ့ ညာခြေမပေါ် သုတ်ထားတဲ့ သွေးပေါ်မှာ ထပ်သုတ်ရမယ်။ လက်ဖဝါးထဲမှာကျန်တဲ့ဆီကို သန့်ရှင်းသွားသူရဲ့ ခေါင်းပေါ် လိမ်းပေးပြီး ယေဟောဝါရှေ့မှာ အပြစ်ဖြေပေးရမယ်။ အဲဒီနောက် သူတတ်နိုင်တဲ့ ချိုးနှစ်ကောင်ဒါမှမဟုတ် ခိုကလေးနှစ်ကောင်ကိုပုရောဟိတ်ကပူဇော်ရမယ်။ တစ်ကောင်ကို အပြစ်ဖြေရာအလှူအဖြစ်၊ နောက်တစ်ကောင်ကို မီးရှို့ရာအလှူအဖြစ် ကောက်နှံအလှူနဲ့အတူ ပူဇော်ရမယ်။သန့်ရှင်းသွားသူအတွက် ယေဟောဝါရှေ့မှာ အပြစ်ဖြေပေးရမယ်။ ဆင်းရဲလို့ မတတ်နိုင်တဲ့ အနာကြီးရောဂါသည်ကို သန့်ရှင်းတယ်လို့ အတည်ပြုတဲ့အခါဒီပညတ်အတိုင်း လိုက်နာရမယ်။ ယေဟောဝါက မောရှေနဲ့ အာရုန်ကို ပြောတယ် ငါအပိုင်ပေးမယ့်ခါနန်ပြည်ကိုရောက်ပြီးနောက် မင်းတို့ရဲ့အိမ်တစ်အိမ်မှာ ကူးစက်ပြန့်ပွားနာ ဖြစ်တဲ့အခါ၊ အိမ်ပိုင်ရှင်က ပုရောဟိတ်ဆီ လာပြီးကျွန်တော့်အိမ်နံရံမှာအကွက်တွေပေါ်နေတယ်လို့ပြောရမယ်။ ပုရောဟိတ်က အိမ်ထဲကပစ္စည်းတွေကို အရင် ရှင်းထုတ်ခိုင်းရမယ်။ ပြီးမှ အိမ်ကို လာစစ်ဆေးကြည့်ရမယ်။ မရှင်းထုတ်ထားရင် အိမ်ထဲကပစ္စည်းရှိသမျှ မသန့်ရှင်းဘူးလို့ အတည်ပြုမိနိုင်တယ်။ ပုရောဟိတ်ကစစ်ဆေးတဲ့အခါ အိမ်နံရံက စိမ်းဝါရောင် ဒါမှမဟုတ် နီစပ်စပ်အကွက်တွေကြောင့် ညစ်ညမ်းနေမယ်၊ အကွက်က နံရံထဲထိ စွဲနေမယ်ဆိုရင်၊ အိမ်ပြင်ထွက်ပြီး အိမ်ကို ခုနစ်ရက် ပိတ်ထားရမယ်။ ခုနစ်ရက်မြောက်နေ့မှာ ပုရောဟိတ်က ပြန်လာကြည့်ရမယ်။ အိမ်နံရံမှာ ညစ်ညမ်းတဲ့အကွက် ပြန့်ပွားနေမယ်ဆိုရင်၊ ညစ်ညမ်းနေတဲ့ ကျောက်တုံးတွေကိုထုတ်ပစ်ပြီးမြို့ပြင်က မသန့်ရှင်းတဲ့ နေရာမှာ သွားပစ်ခိုင်းရမယ်။ အိမ်အတွင်းနံရံက အင်္ဂတေကိုလည်း အသေအချာ ခြစ်ထုတ်ခိုင်းရမယ်။ ခြစ်ထုတ်လိုက်တဲ့ အင်္ဂတေတွေကို မြို့ပြင်က မသန့်ရှင်းတဲ့ နေရာမှာ သွားပစ်ရမယ်။ ထုတ်ပစ်လိုက်တဲ့ ကျောက်တုံးတွေနေရာမှာ တခြားကျောက်တုံးတွေနဲ့ အစားထိုးရမယ်။ အင်္ဂတေအသစ်ကိုင်ရမယ်။ အဲဒီအိမ်ကကျောက်တုံးတွေကိုထုတ်ပစ်၊အင်္ဂတေကိုခြစ်ထုတ်၊ အင်္ဂတေအသစ် ကိုင်ပြီးနောက်လည်း ညစ်ညမ်းတဲ့အကွက် ပြန်ပေါ်လာတယ်ဆိုရင်၊ ပုရောဟိတ်က အိမ်ထဲဝင်ပြီး စစ်ဆေးကြည့်ရမယ်။ ညစ်ညမ်းတဲ့အကွက်တွေ ပြန့်ပွားနေပြီဆိုရင် ကူးစက်ပြန့်ပွားနာပဲ။ အဲဒီအိမ် မသန့်ရှင်းဘူး။ အိမ်ကို ဖြိုချခိုင်းပြီး ကျောက်တုံး၊ သစ်သား၊ အင်္ဂတေ အားလုံးကို မြို့ပြင်က မသန့်ရှင်းတဲ့ နေရာဆီ သယ်သွားခိုင်းရမယ်။ အိမ်ကိုပိတ်ထားချိန်အတွင်း အိမ်ထဲဝင်တဲ့သူတိုင်း ညဦးပိုင်းအထိ မသန့်ရှင်းဘူး။ အိမ်ထဲမှာ အိပ်တဲ့သူ၊ စားတဲ့သူတိုင်း ကိုယ့်အဝတ်တွေကို လျှော်ရမယ်။ ပုရောဟိတ်က လာကြည့်တဲ့အခါ အိမ်က အင်္ဂတေအသစ် ကိုင်ပြီးနောက် ညစ်ညမ်းတဲ့အကွက်တွေ မပြန့်ပွားဘူးဆိုရင်တော့ သန့်ရှင်းတယ်လို့ အတည်ပြုပေးရမယ်။ညစ်ညမ်းတဲ့ အကွက်တွေ ပျောက်သွားပြီဖြစ်လို့ပဲ။ အိမ်ကို သန့်ရှင်းသွားအောင် လုပ်ပေးဖို့ ငှက်နှစ်ကောင်၊ သစ်ကတိုးသား၊ ကြက်သွေးရောင်ချည်၊ ဟုဿုပ်ခက်ကို ယူရမယ်။ ပြီးတော့ စမ်းရေထည့်ထားတဲ့ မြေအိုးထဲမှာ ငှက်တစ်ကောင်ကို သတ်ရမယ်။ သစ်ကတိုးသား၊ ဟုဿုပ်ခက်၊ ကြက်သွေးရောင်ချည်နဲ့ ငှက်အရှင်ကို မြေအိုးထဲကငှက်သွေးထဲ နှစ်ရမယ်။ အိမ်ကို အဲဒီသွေးနဲ့ ခုနစ်ခါဖျန်းရမယ်။ ငှက်သွေး၊ စမ်းရေ၊ ငှက်အရှင်၊ သစ်ကတိုးသား၊ ဟုဿုပ်ခက်၊ ကြက်သွေးရောင်ချည်ကို သုံးပြီး အဲဒီအိမ်ကို သန့်ရှင်းသွားအောင် လုပ်ပေးရမယ်။ ငှက်အရှင်ကိုတော့ မြို့ပြင်မှာ လွှတ်လိုက်ပြီး အိမ်အတွက် အပြစ်ဖြေပေးရမယ်။ ဒါဆိုရင် အိမ်က သန့်ရှင်းသွားပြီ။ ဒါတွေဟာအနာကြီးရောဂါ အမျိုးမျိုးနဲ့ဆိုင်တဲ့ ပညတ်ပဲ။ ဦးရေပြား ဒါမှမဟုတ် မေးစေ့မှာအနာပေါက်ရင်၊ အဝတ်နဲ့အိမ်မှာ ကူးစက်ပြန့်ပွားနာဖြစ်ရင်၊ အဖုအပိမ့်၊ ဝဲနာ၊ အနာကွက်တွေပေါက်ရင်ဒီပညတ်အတိုင်း လိုက်နာရမယ်။ ဘယ်လိုအခြေအနေမှာသန့်ရှင်းတယ်၊ ဘယ်လိုအခြေအနေမှာ မသန့်ရှင်းဘူးဆိုတာ ဆုံးဖြတ်ပေးရမယ်။ ဒါဟာ အနာကြီးရောဂါဖြစ်ရင် လိုက်နာရမယ့် ပညတ်ပဲ။,3,Le,14,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/14/
audio/nwt_03_Le_BU_15.mp3,အခန်းကြီး (၁၅) ယေဟောဝါကမောရှေနဲ့ အာရုန်ကိုမိန့်မှာတယ် အစ္စရေးတွေကိုပြောပါ။ယောက်ျား တစ်ယောက်က လိင်အင်္ဂါကနေ အရိအရွဲ ထွက်နေရင်မသန့်ရှင်းဘူး။ အရိအရွဲ ထွက်နေတာဖြစ်စေ၊ အရိအရွဲကြောင့် လိင်အင်္ဂါ ပိတ်ဆို့နေတာဖြစ်စေ မသန့်ရှင်းဘူး။ အရိအရွဲထွက်နေသူအိပ်တဲ့ အိပ်ရာဟာ မသန့်ရှင်းဘူး။ သူထိုင်တဲ့ နေရာလည်း မသန့်ရှင်းဘူး။ သူ့အိပ်ရာကို ထိမိကိုင်မိသူဟာ ကိုယ့်အဝတ်တွေကိုလျှော်ပြီး ရေချိုးရမယ်။ ညဦးပိုင်းအထိ မသန့်ရှင်းဘူး။ အရိအရွဲထွက်နေသူ ထိုင်တဲ့နေရာမှာ ထိုင်မိသူဟာ ကိုယ့်အဝတ်တွေကို လျှော်ပြီး ရေချိုးရမယ်။ ညဦးပိုင်းအထိ မသန့်ရှင်းဘူး။ အရိအရွဲထွက်နေသူကို ထိမိကိုင်မိသူဟာ ကိုယ့်အဝတ်တွေကို လျှော်ပြီးရေချိုးရမယ်။ညဦးပိုင်းအထိမသန့်ရှင်းဘူး။ အရိအရွဲထွက်နေသူက သန့်ရှင်းသူတစ်ယောက်ကိုတံတွေးထွေးမိရင် အဲဒီလူဟာ ကိုယ့်အဝတ်တွေကို လျှော်ပြီး ရေချိုးရမယ်။ ညဦးပိုင်းအထိ မသန့်ရှင်းဘူး။ အရိအရွဲထွက်နေသူထိုင်တဲ့ ကုန်းနှီးကလည်း မသန့်ရှင်းဘူး။ သူထိုင်တဲ့နေရာကို ထိမိကိုင်မိသူဟာ ညဦးပိုင်းအထိ မသန့်ရှင်းဘူး။ သူထိုင်ထားတဲ့ ပစ္စည်းတွေကို သယ်တဲ့သူကလည်း ကိုယ့်အဝတ်တွေကိုလျှော်ပြီး ရေချိုးရမယ်။ ညဦးပိုင်းအထိ မသန့်ရှင်းဘူး။ အရိအရွဲထွက်နေသူက လက်မဆေးဘဲ လူတစ်ယောက်ကို ထိမိကိုင်မိရင် အဲဒီလူဟာ ကိုယ့်အဝတ်တွေကိုလျှော်ပြီး ရေချိုးရမယ်။ ညဦးပိုင်းအထိ မသန့်ရှင်းဘူး။ အရိအရွဲ ထွက်နေသူကိုင်တဲ့ မြေအိုးကို ခွဲပစ်ရမယ်။ သစ်သားအိုးခွက်ဆိုရင် ဆေးကြောရမယ်။ သူက အရိအရွဲထွက်တာ ရပ်ပြီးနောက် ခုနစ်ရက်အကြာမှာ အဝတ်တွေကိုလျှော်ပြီး စမ်းချောင်းမှာ ရေချိုးရမယ်။ပြီးရင် သန့်ရှင်းသွားပြီ။ ရှစ်ရက်မြောက်နေ့မှာချိုးနှစ်ကောင်ဒါမှမဟုတ်ခိုကလေးနှစ်ကောင်ကို ယေဟောဝါရှေ့၊ တွေ့ဆုံရာတဲတော်ဝင်ပေါက်ဆီ ယူလာပြီး ပုရောဟိတ်ကိုပေးရမယ်။ ပုရောဟိတ်က တစ်ကောင်ကို အပြစ်ဖြေရာအလှူအဖြစ်၊ နောက်တစ်ကောင်ကို မီးရှို့ရာအလှူအဖြစ် ပူဇော်ရမယ်။ သူသန့်ရှင်းသွားအောင် ယေဟောဝါရှေ့မှာ အပြစ်ဖြေပေးရမယ်။ ယောက်ျားတစ်ယောက်ဟာသုက်ရည်ထွက်ရင်ရေချိုးရမယ်။ ညဦးပိုင်းအထိ မသန့်ရှင်းဘူး။ သုက်ရည်ထိတဲ့ အဝတ်တွေ၊ သားရေပစ္စည်းတွေကို လျှော်ဖွပ်ရမယ်။ ညဦးပိုင်းအထိ မသန့်ရှင်းဘူး။ ယောက်ျားတစ်ယောက်က မိန်းမနဲ့အိပ်ပြီး သုက်ရည်ထွက်တယ်ဆိုရင် နှစ်ယောက်စလုံး ရေချိုးရမယ်။ ညဦးပိုင်းအထိ မသန့်ရှင်းဘူး။ မိန်းမတစ်ယောက်ဟာ ရာသီသွေးဆင်းရင်ခုနစ်ရက်လုံးမစင်ကြယ်ဘူး။ သူ့ကို ထိမိကိုင်မိသူက ညဦးပိုင်းအထိမသန့်ရှင်းဘူး။ ရာသီလာချိန်အတွင်း သူအိပ်တဲ့နေရာ၊ သူထိုင်တဲ့နေရာက မသန့်ရှင်းဘူး။ သူ့အိပ်ရာကိုထိမိကိုင်မိသူဟာ ကိုယ့်အဝတ်တွေကို လျှော်ပြီးရေချိုးရမယ်။ ညဦးပိုင်းအထိ မသန့်ရှင်းဘူး။ သူထိုင်တဲ့နေရာကို ထိမိသူဟာ ကိုယ့်အဝတ်တွေကို လျှော်ပြီးရေချိုးရမယ်။ ညဦးပိုင်းအထိ မသန့်ရှင်းဘူး။ သူ့အိပ်ရာကိုဖြစ်စေ၊ သူထိုင်တဲ့နေရာကိုဖြစ်စေ ထိမိကိုင်မိသူဟာ ညဦးပိုင်းအထိ မသန့်ရှင်းဘူး။ သူနဲ့ဆက်ဆံပြီးသူ့ရာသီသွေးကြောင့် မသန့်မရှင်းဖြစ်သွားသူဟာ ခုနစ်ရက် မသန့်ရှင်းဘူး။ အဲဒီလူရဲ့အိပ်ရာလည်း မသန့်ရှင်းဘူး။ မိန်းမတစ်ယောက်ဟာ ပုံမှန်ရာသီလာချိန် မဟုတ်ဘဲ ရက်အတော်ကြာ သွေးဆင်းနေရင် ဒါမှမဟုတ် ပုံမှန်ရာသီလာချိန်ထက်လွန်ပြီး သွေးဆက်ဆင်းနေရင် ရာသီလာချိန်မှာလိုပဲ အဲဒီအချိန်တစ်လျှောက်လုံး မသန့်ရှင်းဘူး။ သူ့အိပ်ရာလည်း ရာသီလာချိန်မှာလိုပဲ မသန့်ရှင်းဘူး။ သူထိုင်တဲ့ နေရာကလည်း ရာသီလာချိန်မှာလိုပဲ မသန့်ရှင်းဘူး။ အဲဒါတွေကို ထိမိကိုင်မိသူဟာ မသန့်ရှင်းဘူး။ ကိုယ့်အဝတ်တွေကိုလျှော်ပြီး ရေချိုးရမယ်။ ညဦးပိုင်းအထိ မသန့်ရှင်းဘူး။ သွေးဆင်းတာရပ်သွားရင် ခုနစ်ရက်စောင့်ရမယ်။ ပြီးမှ သန့်ရှင်းမယ်။ ရှစ်ရက်မြောက်နေ့မှာ ချိုးနှစ်ကောင် ဒါမှမဟုတ် ခိုကလေးနှစ်ကောင်ကို တွေ့ဆုံရာတဲတော် ဝင်ပေါက်ဆီ ယူလာပြီး ပုရောဟိတ်ကို ပေးရမယ်။ ပုရောဟိတ်က တစ်ကောင်ကို အပြစ်ဖြေရာအလှူအဖြစ်၊ နောက်တစ်ကောင်ကို မီးရှို့ရာအလှူအဖြစ် ပူဇော်ရမယ်။ သူသန့်ရှင်းသွားအောင် ယေဟောဝါရှေ့မှာ အပြစ်ဖြေပေးရမယ်။ ဒီနည်းနဲ့ မင်းတို့က အစ္စရေးတွေကိုသန့်ရှင်းအောင်လုပ်ပေးရမယ်။ သူတို့ရဲ့မသန့်ရှင်းမှုကြောင့် သူတို့အလယ်မှာရှိတဲ့ ငါ့တဲတော် ညစ်ညူးသွားရင် သူတို့သေရလိမ့်မယ်။ ဒါတွေဟာ အရိအရွဲထွက်တဲ့ ယောက်ျား၊ သုက်ရည်ထွက်ပြီး မသန့်မရှင်းဖြစ်နေတဲ့ ယောက်ျားတွေ လိုက်နာရမယ့် ပညတ်ပဲ။ အရိအရွဲထွက်နေတဲ့ ယောက်ျား၊ မသန့်ရှင်းတဲ့ မိန်းမနဲ့ ဆက်ဆံတဲ့ယောက်ျား၊ ရာသီလာနေတဲ့ မိန်းမ၊ သွေးဆင်းနေတဲ့ မိန်းမ လိုက်နာရမယ့် ပညတ်ပဲ။,3,Le,15,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/15/
audio/nwt_03_Le_BU_16.mp3,အခန်းကြီး (၁၆) အာရုန်ရဲ့သားနှစ်ယောက် ယေဟောဝါရှေ့ကိုလာတဲ့အတွက် သေဆုံးသွား ပြီးတဲ့နောက် ယေဟောဝါက မောရှေကို ပြောတယ်။ ယေဟောဝါက မင်းအစ်ကိုအာရုန်ကို ပြောလိုက်ပါ။ သေတ္တာအဖုံးရှေ့၊ ကန့်လန့်ကာအတွင်းထဲက အသန့်ရှင်းဆုံးအခန်းကို ဝင်ချင်တိုင်း မဝင်ပါနဲ့။ ဝင်ရင် သေလိမ့်မယ်။ သေတ္တာအဖုံးပေါ်က မိုးတိမ်မှာ ငါရှိနေတယ်။ အာရုန်ဟာအသန့်ရှင်းဆုံးအခန်းထဲ ဝင်မယ်ဆိုရင် အပြစ်ဖြေရာအလှူအတွက် နွားထီးလေးတစ်ကောင်နဲ့ မီးရှို့ရာအလှူအတွက် သိုးထီးတစ်ကောင်ကို ယူလာရမယ်။ သန့်ရှင်းတဲ့ ချည်ထည်ဝတ်လုံရှည်နဲ့ ပိတ်ဘောင်းဘီ ဝတ်ပြီး ချည်ထည်ခါးစည်း စည်းရမယ်။ ချည်ထည်ခေါင်းပေါင်း ပေါင်းရမယ်။ ဒါတွေဟာ သန့်ရှင်းတဲ့အဝတ်တွေပဲ။ သူက ရေချိုးပြီးမှ အဲဒါတွေကို ဝတ်ဆင်ရမယ်။ အာရုန်က အပြစ်ဖြေရာအလှူအတွက် ဆိတ်ထီးလေးနှစ်ကောင်၊ မီးရှို့ရာအလှူအတွက် သိုးထီးတစ်ကောင်ကို အစ္စရေးတွေဆီက ယူရမယ်။ အပြစ်ဖြေရာအလှူဖြစ်တဲ့ နွားထီးကိုကိုယ့်အတွက် ဆက်သပြီး ကိုယ်တိုင်နဲ့ အိမ်သားတွေရဲ့အပြစ်ကို ဖြေရမယ်။ ပြီးတော့ အာရုန်ဟာ ဆိတ်နှစ်ကောင်ကိုယူပြီး ယေဟောဝါရှေ့၊ တွေ့ဆုံရာတဲတော် ဝင်ပေါက်မှာ ထားရမယ်။ ဆိတ်နှစ်ကောင်ကို မဲချရမယ်။တစ်ကောင်ကယေဟောဝါအတွက်၊ နောက်တစ်ကောင်ကတော့ အာဇေလအတွက် ဖြစ်တယ်။ ယေဟောဝါအတွက်မဲကျတဲ့ ဆိတ်ကိုယူပြီးအပြစ်ဖြေရာအလှူအဖြစ် ပူဇော်ရမယ်။ အာဇေလအတွက်မဲကျတဲ့ဆိတ်ကိုတော့ မသတ်ဘဲ ယေဟောဝါရှေ့မှာထားပြီး အပြစ်ဖြေရမယ်။ပြီးနောက် အာဇေလအတွက် တောကန္တာရထဲ လွှတ်လိုက်ရမယ်။ အာရုန်ကကိုယ့်အတွက် အပြစ်ဖြေရာအလှူဖြစ်တဲ့ နွားထီးကို ယူလာ၊ ကိုယ်တိုင်နဲ့ အိမ်သားတွေရဲ့ အပြစ်ကို ဖြေပြီး နွားထီးကို သတ်ရမယ်။ ပြီးတော့ယေဟောဝါရှေ့ ပူဇော်ရာပလ္လင်ပေါ်ကမီးခဲကို မီးခဲခွက်ထဲ အပြည့်ထည့်၊နံ့သာပေါင်း လက်တစ်ခုပ်စာကို ယူပြီး ကန့်လန့်ကာအတွင်းထဲဝင်ရမယ်။ ယေဟောဝါရှေ့မှာ နံ့သာပေါင်းကို မီးခဲပေါ် ဖြူးရမယ်။ သက်သေခံချက်သေတ္တာ အဖုံးပေါ်မှာ နံ့သာပေါင်းအငွေ့တွေ ဖုံးလွှမ်းသွားတဲ့အတွက် သူ အသက်ချမ်းသာရလိမ့်မယ်။ အဲဒီနောက် နွားထီးရဲ့ သွေးနည်းနည်းကို ယူပြီး အရှေ့ဘက်ခြမ်း၊ သေတ္တာအဖုံးရှေ့မှာ လက်ညှိုးနဲ့ ဖျန်းရမယ်။သွေးနည်းနည်းကိုသေတ္တာအဖုံးရှေ့မှာ လက်ညှိုးနဲ့ ခုနစ်ခါဖျန်းရမယ်။ အဲဒီနောက် လူတွေအတွက် အပြစ်ဖြေရာအလှူဖြစ်တဲ့ဆိတ်ကို သတ်ပြီး သွေးကို ကန့်လန့်ကာအတွင်းထဲ ယူလာရမယ်။ ဆိတ်သွေးကို နွားထီးသွေးလိုပဲ သေတ္တာအဖုံးရှေ့မှာ ဖျန်းရမယ်။ အစ္စရေးတွေရဲ့ မသန့်ရှင်းတဲ့လုပ်ရပ်တွေ၊ ပြစ်မှားမှုတွေ၊ အပြစ်တွေကြောင့် မညစ်ညူးစေဖို့ အသန့်ရှင်းဆုံးအခန်းအတွက် အာရုန်က အပြစ်ဖြေပေးရမယ်။ မသန့်ရှင်းတဲ့ အစ္စရေးတွေရဲ့အလယ်မှာရှိတဲ့တွေ့ဆုံရာတဲတော်အတွက်လည်း အပြစ်ဖြေပေးရမယ်။ အပြစ်ဖြေဖို့ အသန့်ရှင်းဆုံးအခန်းထဲ အာရုန်ဝင်ပြီး ပြန်ထွက်လာချိန်အထိတွေ့ဆုံရာတဲတော်ထဲမှာ ဘယ်သူမှ မရှိရဘူး။ ကိုယ်တိုင်နဲ့ အိမ်သားတွေအတွက်၊ အစ္စရေးတစ်မျိုးလုံးအတွက် အပြစ်ဖြေပေးရမယ်။ အဲဒီနောက် ယေဟောဝါရှေ့က ပူဇော်ရာပလ္လင်ဆီ ထွက်လာပြီး ပူဇော်ရာပလ္လင်အတွက် အပြစ်ဖြေပေးရမယ်။ နွားထီးသွေး၊ ဆိတ်သွေးနည်းနည်းစီ ယူပြီး ပူဇော်ရာပလ္လင်ရဲ့ ဦးချိုအတက်တွေကို သုတ်ရမယ်။ သွေးနည်းနည်းကို ပူဇော်ရာပလ္လင်ပေါ်မှာ လက်ညှိုးနဲ့ ခုနှစ်ခါ ဖျန်းရမယ်။ အစ္စရေးတွေရဲ့ မသန့်ရှင်းတဲ့ လုပ်ရပ်တွေကြောင့် မညစ်ညူးစေဖို့ ပူဇော်ရာပလ္လင်ကို ဆက်ကပ်ရမယ်။ အသန့်ရှင်းဆုံးအခန်း၊ တွေ့ဆုံရာတဲတော်နဲ့ ပူဇော်ရာပလ္လင်အတွက် အပြစ်ဖြေပေးပြီးတဲ့အခါ ဆိတ်အရှင်ကို ဆက်သရမယ်။ အာရုန်က ဆိတ်အရှင်ရဲ့ခေါင်းပေါ်မှာ လက်နှစ်ဖက်စလုံး တင်ပြီး အစ္စရေးတွေရဲ့အမှားတွေ၊ ပြစ်မှားမှုတွေ၊ အပြစ်တွေကို ဝန်ချတောင်းပန်ရမယ်။ အဲဒီအပြစ်တွေကို ဆိတ်ခေါင်းပေါ် တင်ရမယ်။ တာဝန်ရထားသူရဲ့လက်ထဲ ဆိတ်ကို အပ်ပြီး တောထဲ လွှတ်ခိုင်းရမယ်။ သူက ဆိတ်ကို တောထဲ လွှတ်ပေးရမယ်။ အဲဒီဆိတ်က သူတို့ရဲ့အပြစ်အားလုံးကို လူသူကင်းမဲ့ရာအရပ်ဆီ သယ်ဆောင်သွားမယ်။ ပြီးရင် အာရုန်က တွေ့ဆုံရာတဲတော်ထဲ ဝင်လာရမယ်။ အသန့်ရှင်းဆုံးအခန်းထဲဝင်တုန်းကဝတ်တဲ့ချည်ထည်အဝတ်တွေကို ချွတ်ထားခဲ့ရမယ်။ သန့်ရှင်းရာဌာနတော်မှာ ရေချိုးပြီး အဝတ်လဲရမယ်။ အဲဒီနောက် လာပြီး ကိုယ်တိုင်နဲ့ လူတွေအတွက် မီးရှို့ရာအလှူကို ဆက်သရမယ်။ ကိုယ်တိုင်နဲ့ လူတွေအတွက် အပြစ်ဖြေပေးရမယ်။ အပြစ်ဖြေရာအလှူဖြစ်တဲ့ တိရစ္ဆာန်ရဲ့ အဆီတွေကို ပူဇော်ရာပလ္လင်ပေါ်မှာ မီးရှို့ပူဇော်ရမယ်။ အာဇေလအတွက် မဲကျတဲ့ဆိတ်ကို လွှတ်ပေးသူက ကိုယ့်အဝတ်တွေကိုလျှော်ပြီးရေချိုးရမယ်။ ပြီးမှ စခန်းထဲ ဝင်လာရမယ်။ အပြစ်ဖြေရာအလှူဖြစ်တဲ့ နွားထီးရဲ့သွေး၊ ဆိတ်ရဲ့သွေးနဲ့ အသန့်ရှင်းဆုံးအခန်းမှာ အပြစ်ဖြေပြီးပြီဖြစ်လို့ အဲဒီအကောင်တွေကို စခန်းအပြင် ယူသွားရမယ်။ အရေခွံ၊ အသားနဲ့ မစင်တွေကို မီးရှို့ရမယ်။ မီးရှို့တဲ့သူဟာ ကိုယ့်အဝတ်တွေကို လျှော်ပြီး ရေချိုးရမယ်။ ပြီးမှ စခန်းထဲ ဝင်လာရမယ်။ မင်းတို့လိုက်နာရမယ့် အမြဲတည်တဲ့ ဥပဒေကတော့ ခုနစ်လပိုင်း၊ ဆယ်ရက်နေ့ရောက်ရင် ကိုယ့်ကိုယ်ကိုယ် ဒဏ်ပေးရမယ်။ အစ္စရေးတွေဖြစ်စေ၊လာအခြေချတဲ့တိုင်းတစ်ပါးသားဖြစ်စေဘာအလုပ်မှမလုပ်ရဘူး။ မင်းတို့ကို သန့်ရှင်းတယ်လို့ အတည်ပြုဖို့ အဲဒီနေ့မှာ အပြစ်ဖြေရမယ်။ ယေဟောဝါရှေ့မှာ မင်းတို့ရဲ့အပြစ်အားလုံးသန့်စင်သွားမယ်။ အဲဒီနေ့ဟာ လုံးဝအနားယူရမယ့် ဥပုသ်နေ့ဖြစ်တယ်။မင်းတို့ ကိုယ့်ကိုယ်ကိုယ်ဒဏ်ပေးရမယ်။ ဒါဟာ အမြဲတည်တဲ့ဥပဒေပဲ။ ဖခင်ရဲ့နေရာကို ဆက်ခံဖို့ ဘိသိက်ပေး၊ ခန့်အပ်ခံရတဲ့ ပုရောဟိတ်က အပြစ်ဖြေပေးရမယ်။ သန့်ရှင်းတဲ့ ချည်ထည်အဝတ်တွေဝတ်ဆင်ရမယ်။ အသန့်ရှင်းဆုံးအခန်း၊ တွေ့ဆုံရာတဲတော်နဲ့ ပူဇော်ရာပလ္လင်အတွက် အပြစ်ဖြေပေးရမယ်။ ပုရောဟိတ်တွေနဲ့ အစ္စရေးတစ်မျိုးလုံးအတွက် အပြစ်ဖြေပေးရမယ်။ အစ္စရေးတွေရဲ့ အပြစ်အားလုံးအတွက် တစ်နှစ်တစ်ခါ အပြစ်ဖြေပေးရမယ်။ ဒါဟာ မင်းတို့လိုက်နာရမယ့် အမြဲတည်တဲ့ ဥပဒေပဲ။ အာရုန်က မောရှေကို ယေဟောဝါ မိန့်မှာတဲ့အတိုင်း လုပ်ဆောင်တယ်။,3,Le,16,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/16/
audio/nwt_03_Le_BU_17.mp3,အခန်းကြီး (၁၇) ယေဟောဝါကမောရှေကို ဆက်ပြောတယ် အာရုန်၊ သူ့သားတွေနဲ့ အစ္စရေး တစ်မျိုးလုံးကို ပြောပါ။ ယေဟောဝါ မိန့်မှာတာက အစ္စရေးတစ်ယောက်ဟာ စခန်းထဲမှာဖြစ်စေ၊ စခန်းအပြင်မှာဖြစ်စေ နွား၊ သိုး၊ ဆိတ်ကိုသတ်တယ် ဆိုပါစို့။ ယေဟောဝါရဲ့ တဲတော်ရှေ့မှာ ယေဟောဝါဆီ အလှူအဖြစ် ဆက်သဖို့ တွေ့ဆုံရာတဲတော် ဝင်ပေါက်ဆီ မယူလာတဲ့အတွက် သူ့ကို အသက်သတ်တဲ့အပြစ်ရှိသူလို့ ယူမှတ်ရမယ်။ အသက်သတ်တဲ့ အပြစ်အတွက် သူ့ကို ပယ်ရှင်းရမယ်။ အစ္စရေးတွေဟာ အကောင်တွေကို အခုလို ကွင်းပြင်မှာ မပူဇော်တော့ဘဲ ယေဟောဝါဆီ၊ ပုရောဟိတ်ရှိတဲ့ တွေ့ဆုံရာတဲတော် ဝင်ပေါက်ဆီ ယူလာရမယ်။ ယေဟောဝါအတွက် မိတ်သဟာယ ပူဇော်သက္ကာတွေအဖြစ် ပူဇော်ရမယ်။ ပုရောဟိတ်က သွေးကို တွေ့ဆုံရာတဲတော် ဝင်ပေါက်မှာရှိတဲ့ ယေဟောဝါရဲ့ ပူဇော်ရာပလ္လင်ပေါ်မှာ ဖျန်းရမယ်။ အဆီတွေကို မွှေးကြိုင်တဲ့ရနံ့အဖြစ် ယေဟောဝါဆီ မီးရှို့ပူဇော်ရမယ်။ ဒါမှ အစ္စရေးတွေက နတ်ဆိုးတွေကို ဝတ်ပြုပြီး ယဇ်ပူဇော်တော့မှာ မဟုတ်ဘူး။ ဒါဟာ မင်းတို့လူမျိုးအစဉ်အဆက် လိုက်နာရမယ့် အမြဲတည်တဲ့ဥပဒေပဲ။ သူတို့ကိုပြောလိုက်ပါ အစ္စရေးလူမျိုးဖြစ်စေ၊လာအခြေချတဲ့ တိုင်းတစ်ပါးသားဖြစ်စေမီးရှို့ရာအလှူဒါမှမဟုတ်ပူဇော်သက္ကာကို ယေဟောဝါဆီ ဆက်သဖို့ တွေ့ဆုံရာတဲတော် ဝင်ပေါက်ဆီ မယူလာဘူးဆိုရင် အဲဒီလူကို ပယ်ရှင်းရမယ်။ အစ္စရေးလူမျိုးဖြစ်စေ၊ လာအခြေချတဲ့တိုင်းတစ်ပါးသားဖြစ်စေ သွေးတစ်မျိုးမျိုးကိုစားရင် စားတဲ့လူကိုငါငြင်းပယ်ပြီးပယ်ရှင်းမယ်။ သတ္တဝါရဲ့ အသက်ဟာ သွေးမှာရှိတယ်။ မင်းတို့ရဲ့အပြစ်ကိုဖြေဖို့ သွေးကို ပူဇော်ရာပလ္လင်ပေါ်မှာ လောင်းရမယ်လို့ ငါသတ်မှတ်ထားပြီ။ အသက်ဟာ သွေးမှာရှိတဲ့အတွက် အပြစ်ကိုဖြေပေးနိုင်တာ သွေးပဲ။ ဒါကြောင့် မင်းတို့ တစ်ယောက်မှ သွေးမစားရဘူး၊ လာအခြေချတဲ့ တိုင်းတစ်ပါးသားလည်း သွေးမစားရဘူး လို့ အစ္စရေးတွေကို ငါမိန့်မှာတယ်။ အစ္စရေးလူမျိုးဖြစ်စေ၊ လာအခြေချတဲ့ တိုင်းတစ်ပါးသားဖြစ်စေ တစ်ယောက်ယောက်ကအမဲလိုက်တဲ့အခါ သားရဲ ဒါမှမဟုတ် ငှက်ကိုဖမ်းမိရင်သွေးကိုသွန်ပြီး မြေနဲ့ဖုံးရမယ်။ အသက်ဟာသွေးမှာရှိတယ်။ သတ္တဝါတိုင်းမှာအသက်ဟာသွေးပဲ။ဒါကြောင့်သတ္တဝါတိုင်းမှာအသက်ဟာ သွေးဖြစ်လို့ ဘယ်သွေးကိုမှမစားရဘူး။စားတဲ့သူတိုင်းကို ပယ်ရှင်းရမယ် ဆိုပြီးအစ္စရေးလူမျိုးကို ငါမိန့်မှာထားတာ။ အစ္စရေးလူမျိုးဖြစ်စေ၊တိုင်းတစ်ပါးသားဖြစ်စေ တစ်ယောက်ယောက်က တိရစ္ဆာန်အသေကောင် ဒါမှမဟုတ် သားရဲကိုက်သတ်ထားတဲ့အကောင်ကိုစားရင် ကိုယ့်အဝတ်တွေကိုလျှော်ပြီး ရေချိုးရမယ်။ ညဦးပိုင်းအထိ မသန့်ရှင်းဘူး။ ပြီးရင် သန့်ရှင်းသွားပြီ။ အဝတ်မလျှော်ဘူး၊ ရေမချိုးဘူးဆိုရင်တော့ သူကအပြစ်အတွက်ပြစ်ဒဏ်ခံရမယ်။,3,Le,17,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/17/
audio/nwt_03_Le_BU_18.mp3,အခန်းကြီး (၁၈) ယေဟောဝါကမောရှေကို ဆက်ပြောတယ် အစ္စရေးတွေကို ပြောပါ ငါဟာ မင်းတို့ရဲ့ဘုရားယေဟောဝါပဲ။ မင်းတို့နေထိုင်ခဲ့တဲ့ အီဂျစ်ပြည်ကလူတွေလို လိုက်မလုပ်နဲ့။ မင်းတို့ကို ငါပို့ဆောင်မယ့် ခါနန်ပြည်က လူတွေလိုလည်း လိုက်မလုပ်နဲ့။ သူတို့ရဲ့ဓလေ့ထုံးစံတွေကို မလိုက်နဲ့။ ငါ့တရားစီရင်ချက်တွေကို လိုက်နာပါ။ ငါ့ဥပဒေတွေကို စောင့်ထိန်းပါ။ ငါဟာ မင်းတို့ရဲ့ဘုရား ယေဟောဝါပဲ။ ငါ့ဥပဒေတွေ၊ တရားစီရင်ချက်တွေကို လိုက်နာပါ။ လိုက်နာသူတိုင်း အဲဒါတွေအားဖြင့်အသက်ရှင်ရလိမ့်မယ်။ ငါဟာ ယေဟောဝါပဲ။ ဘယ်သူမှဆွေမျိုးနီးစပ်သူနဲ့ လိင်မဆက်ဆံနဲ့။ ငါဟာ ယေဟောဝါပဲ။ ဖခင် ဒါမှမဟုတ် မိခင်နဲ့ မဆက်ဆံနဲ့။ကိုယ့်မိခင်ဖြစ်သူနဲ့ မဆက်ဆံနဲ့။ ဖခင်ရဲ့မိန်းမနဲ့ မဆက်ဆံနဲ့။ ဖခင်ကိုအရှက်ခွဲရာရောက်တယ်။ ကိုယ့်နှမအရင်းနဲ့ဖြစ်စေ၊ အဖေတူအမေကွဲနှမဒါမှမဟုတ် အမေတူ အဖေကွဲ နှမနဲ့ဖြစ်စေ မဆက်ဆံနဲ့။ သားကမွေးတဲ့ ကိုယ့်မြေးမ၊ သမီးကမွေးတဲ့ ကိုယ့်မြေးမနဲ့ မဆက်ဆံနဲ့။ သူတို့ဟာ သွေးသားရင်းချာတွေဖြစ်လို့ သူတို့နဲ့ဆက်ဆံရင် ကိုယ့်ကိုယ်ကိုယ် အရှက်ခွဲရာရောက်တယ်။ အဖေတူအမေကွဲနှမနဲ့ မဆက်ဆံနဲ့။ သူဟာ ကိုယ့်နှမပဲ။ ကိုယ့်အဒေါ်နဲ့ မဆက်ဆံနဲ့။ သူဟာ ဖခင်ရဲ့ သွေးသားရင်းချာပဲ။ ကိုယ့်ဒေါ်ကြီး ဒါမှမဟုတ် ဒေါ်လေးနဲ့ မဆက်ဆံနဲ့။ သူဟာ မိခင်ရဲ့ သွေးသားရင်းချာပဲ။ ဘကြီးဘထွေးရဲ့မိန်းမနဲ့ မဆက်ဆံနဲ့။သူဟာကိုယ့်အဒေါ်ပဲ။ ဘကြီးဘထွေးကိုအရှက်ခွဲရာရောက်တယ်။ ကိုယ့်ချွေးမနဲ့ မဆက်ဆံနဲ့။ သူဟာ ကိုယ့်သားရဲ့ မိန်းမပဲ။ သူနဲ့ မဆက်ဆံနဲ့။ ကိုယ့်မရီး ဒါမှမဟုတ် ခယ်မနဲ့ မဆက်ဆံနဲ့။ ကိုယ့်ညီအစ်ကိုကို အရှက်ခွဲရာရောက်တယ်။ ကိုယ့်ရဲ့မယားပါသမီးနဲ့ မဆက်ဆံနဲ့။ မယားပါ သားသမီးကမွေးတဲ့ ကိုယ့်မြေးမတွေကို မယူနဲ့။ သူတို့ဟာ ကိုယ့်မယားရဲ့ သွေးသားရင်းချာတွေပဲ။ ဒါဟာ ညစ်ညမ်းတဲ့လုပ်ရပ်ပဲ။ ကိုယ့်ဇနီး အသက်ရှင်နေတုန်းမှာ ခယ်မ ဒါမှမဟုတ် မရီးကို မယားပြိုင်အဖြစ် မယူနဲ့။ သူတို့နဲ့ မဆက်ဆံနဲ့။ ရာသီလာလို့ မစင်မကြယ်ဖြစ်နေတဲ့ မိန်းမနဲ့ မဆက်ဆံနဲ့။ ကိုယ့်အပေါင်းအဖော်ရဲ့ မိန်းမနဲ့ မဆက်ဆံနဲ့။ အဲဒီလိုလုပ်ရင် ကိုယ့်ကိုယ်ကိုယ် ညစ်ညူးအောင်လုပ်ရာရောက်တယ်။ ကိုယ့်သားသမီးကို မောလုတ်ဘုရားအတွက် မပေးလှူနဲ့။ ဒီနည်းနဲ့ ကိုယ့်ဘုရားသခင်ရဲ့ နာမည်ကို ကဲ့ရဲ့ရှုတ်ချစရာဖြစ်အောင် မလုပ်နဲ့။ ငါဟာ ယေဟောဝါပဲ။ မိန်းမနဲ့အတူအိပ်သလို ယောက်ျားချင်း အတူမအိပ်နဲ့။ ဒါဟာ ရွံစရာလုပ်ရပ်ပဲ။ ယောက်ျားဖြစ်ဖြစ်၊ မိန်းမဖြစ်ဖြစ် တိရစ္ဆာန်နဲ့ မဆက်ဆံနဲ့။ အဲဒီလိုလုပ်ရင် ကိုယ့်ကိုယ်ကိုယ် ညစ်ညူးအောင် လုပ်ရာရောက်တယ်။ ဒါဟာ သဘာဝနဲ့ဆန့်ကျင်တဲ့ လုပ်ရပ်ပဲ။ ဒီအကျင့်တွေကျင့်ပြီး ကိုယ့်ကိုယ်ကိုယ် ညစ်ညူးအောင် မလုပ်နဲ့။ မင်းတို့ရှေ့ကနေ ငါနှင်ထုတ်တော့မယ့် လူမျိုးတွေဟာ ဒီအကျင့်တွေနဲ့ ညစ်ညူးနေကြတယ်။ ဒါကြောင့် သူတို့ရဲ့တိုင်းပြည်ဟာ ညစ်ညူးနေပြီ။ သူတို့အပြစ်အတွက် ငါဒဏ်ခတ်မယ်။ သူတို့ဟာတိုင်းပြည်ကနေ နှင်ထုတ်ခံရမယ်။ မင်းတို့ကတော့ ငါ့ဥပဒေတွေ၊ တရားစီရင်ချက်တွေကို လိုက်နာရမယ်။ အစ္စရေးလူမျိုးဖြစ်စေ၊ လာအခြေချတဲ့ တိုင်းတစ်ပါးသားဖြစ်စေ ဒီရွံရှာစရာလုပ်ရပ် တစ်ခုကိုမှ မလုပ်ရဘူး။ မင်းတို့အရင် နေထိုင်ခဲ့တဲ့ ပြည်သားတွေဟာ ဒီရွံရှာစရာလုပ်ရပ်တွေ လုပ်တဲ့အတွက် တိုင်းပြည်က ညစ်ညူးနေပြီ။ မင်းတို့ကတော့ တိုင်းပြည်ကို မညစ်ညူးစေတဲ့အတွက် မင်းတို့အရင် နေထိုင်ခဲ့သူတွေလိုမျိုး နှင်ထုတ်ခံရမှာ မဟုတ်ဘူး။ ဒီရွံရှာစရာ လုပ်ရပ်တွေလုပ်တဲ့ လူဟာ ပယ်ရှင်းခံရမယ်။ ငါ့တောင်းဆိုချက်တွေကို လိုက်နာပါ။ အရင်လူတွေလုပ်ခဲ့တဲ့ ရွံရှာစရာ ဓလေ့ထုံးစံတွေကို တစ်ခုမှ လိုက်မလုပ်နဲ့။ အဲဒီလိုလုပ်ရင် ကိုယ့်ကိုယ်ကိုယ် ညစ်ညူးအောင် လုပ်ရာရောက်တယ်။ ငါဟာ မင်းတို့ရဲ့ဘုရား ယေဟောဝါပဲ။,3,Le,18,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/18/
audio/nwt_03_Le_BU_19.mp3,အခန်းကြီး (၁၉) ယေဟောဝါကမောရှေကို မိန့်မှာတယ် အစ္စရေးတစ်မျိုးလုံးကို ပြောလိုက်ပါ မင်းတို့ရဲ့ဘုရား ငါယေဟောဝါဟာ သန့်ရှင်းတဲ့အတွက် မင်းတို့လည်း သန့်ရှင်းရမယ်။ မိဘကို ရိုသေပါ။ ဥပုသ်နေ့တွေကို စောင့်ထိန်းပါ။ ငါဟာ မင်းတို့ရဲ့ဘုရား ယေဟောဝါပဲ။ အသုံးမဝင်တဲ့ ဘုရားတွေဆီ ပြန်လှည့်မသွားနဲ့။ ရုပ်တုတွေ သွန်းလုပ်ပြီး မကိုးကွယ်နဲ့။ ငါဟာ မင်းတို့ရဲ့ဘုရား ယေဟောဝါပဲ။ ယေဟောဝါဆီ မိတ်သဟာယ ပူဇော်သက္ကာ ဆက်သမယ်ဆိုရင် နှစ်သက်မှုရစေမယ့် နည်းအတိုင်း ဆက်သပါ။ ဆက်သတဲ့နေ့နဲ့ နောက်တစ်နေ့မှာ ယဇ်သားကို စားရမယ်။ သုံးရက်မြောက်နေ့အထိ ကျန်သေးရင်တော့ မီးရှို့ပစ်ရမယ်။ သုံးရက်မြောက်နေ့မှာ စားရင် ရွံစရာဖြစ်လို့ နှစ်သက်မှုရမှာ မဟုတ်ဘူး။ စားတဲ့သူဟာ အပြစ်အတွက် ပြစ်ဒဏ်ခံရမယ်။ ယေဟောဝါရဲ့ သန့်ရှင်းမြင့်မြတ်ရာကို မထီလေးစားလုပ်တဲ့အတွက် သူ့ကို ပယ်ရှင်းရမယ်။ လယ်ရိတ်သိမ်းတဲ့အခါ လယ်ကွက်အနားတစ်လျှောက်က ကောက်ပင်တွေကို အကုန်မရိတ်နဲ့။ ရိတ်သိမ်းပြီးနောက် ကျန်တာတွေကို ပြန်မကောက်နဲ့။ စပျစ်သီး အကြွင်းအကျန်တွေကို ပြန်မခူးနဲ့။ ကျကျန်ခဲ့တဲ့ စပျစ်သီးတွေကိုလည်း ပြန်မကောက်နဲ့။ ဆင်းရဲသားတွေ၊ တိုင်းတစ်ပါးသားတွေအတွက် ချန်ထားရမယ်။ ငါဟာ မင်းတို့ရဲ့ဘုရား ယေဟောဝါပဲ။ သူတစ်ပါးပစ္စည်းမခိုးနဲ့။ အချင်းချင်း မလှည့်စားနဲ့။ ကလိမ်ကကျစ် မလုပ်နဲ့။ ငါ့နာမည်ကိုသုံးပြီး မဟုတ်မမှန် မကျိန်ဆိုနဲ့။ မင်းတို့ဘုရားသခင်ရဲ့ နာမည်ဟာ ကဲ့ရဲ့စရာ ဖြစ်သွားလိမ့်မယ်။ ငါဟာ ယေဟောဝါပဲ။ သူတစ်ပါးကို ဖြတ်စားလျှပ်စားမလုပ်နဲ့။ မလုယက်နဲ့။ စာရင်းငှားကို လုပ်အားခ နေ့ချင်း ရှင်းပေးလိုက်ပါ။ နောက်နေ့မနက်အထိ မဆိုင်းထားနဲ့။ နားမကြားသူကို မကျိန်ဆဲနဲ့။ မျက်မမြင်ရှေ့မှာ ခလုတ်တိုက်စရာ မချထားနဲ့။ ဘုရားသခင်ကို ကြောက်ရွံ့ပါ။ ငါဟာ ယေဟောဝါပဲ။ အမှုအခင်းတွေကို မတရား မစီရင်နဲ့။ ဆင်းရဲသားမို့လို့ဆိုပြီး မျက်နှာသာ မပေးမိစေနဲ့။ ချမ်းသာလို့ဆိုပြီး မျက်နှာမလိုက်နဲ့။ လူလူချင်း မျှမျှတတ စီရင်ပါ။ အရပ်တကာလည်ပြီး သွားပုပ်လေလွင့် မပြောနဲ့။ ကိုယ့်အပေါင်းအဖော်ကို သေကြောင်းမကြံစည်နဲ့။ ငါဟာ ယေဟောဝါပဲ။ ကိုယ့်ညီအစ်ကိုကိုမုန်းတဲ့စိတ်မထားနဲ့။ ကိုယ့်အပေါင်းအဖော်ကိုဆုံးမပါ။ မဆုံးမရင်သူ့အပြစ်အတွက် ကိုယ့်မှာလည်း တာဝန်ရှိတယ်။ အချင်းချင်းလက်စားမချေနဲ့၊ အငြိုးမထားနဲ့။ လူလူချင်းကို ကိုယ်နဲ့ထပ်တူ ချစ်ပါ။ ငါဟာ ယေဟောဝါပဲ။ မင်းတို့လိုက်နာရမယ့် ဥပဒေတွေကတော့မျိုးမတူတဲ့ခြံမွေးတိရစ္ဆာန်နှစ်ကောင်ကို မျိုးမစပ်နဲ့။ မျိုးစေ့နှစ်မျိုးကို ရောပြီး မကြဲနဲ့။ ချည်နှစ်မျိုးရောပြီး ရက်လုပ်ထားတဲ့ အဝတ်ကို မဝတ်နဲ့။ လူတစ်ယောက်ကကိုယ့်ကျွန်မကိုတခြားလူဆီမယားငယ်အဖြစ်ရောင်းဖို့ကတိပေးထားပေမဲ့ လာမရွေးယူခင်၊မလွတ်လပ်ခင်မှာ သူနဲ့လိင်ဆက်ဆံရင်နှစ်ယောက်စလုံးကို ပြစ်ဒဏ်ပေးရမယ်။ဒါပေမဲ့ကျွန်မဟာ လွတ်လပ်သူ မဟုတ်သေးတဲ့အတွက် သူတို့ကို သေဒဏ်မပေးရဘူး။ အဲဒီလူဟာ သိုးထီးတစ်ကောင်ကို ဒုစရိုက်ဖြေရာ အလှူအဖြစ် ယေဟောဝါရှေ့ တွေ့ဆုံရာတဲတော် ဝင်ပေါက်ဆီ ယူလာရမယ်။ ပုရောဟိတ်က ဒုစရိုက်ဖြေရာအလှူဖြစ်တဲ့သိုးထီးကိုပူဇော်ပြီး အဲဒီလူကျူးလွန်ခဲ့တဲ့ အပြစ်အတွက် ယေဟောဝါရှေ့မှာ အပြစ်ဖြေပေးရမယ်။ ဒါဆိုရင် သူ့အပြစ် ခွင့်လွှတ်ခံရလိမ့်မယ်။ ငါပေးမယ့်တိုင်းပြည်ကို ရောက်ပြီးနောက်သီးပင်စားပင်တွေ စိုက်ပျိုးတဲ့အခါအသီးအပွင့်တွေကို မစင်ကြယ်တဲ့အသီး၊ တားမြစ်ထားတဲ့ အသီးလို့ ယူမှတ်ရမယ်။ သုံးနှစ်လုံးလုံး မစားရဘူး။ လေးနှစ်မြောက်မှာတော့ အသီးအားလုံး သန့်ရှင်းသွားပြီဖြစ်လို့ ယေဟောဝါဆီ ဝမ်းမြောက်ဝမ်းသာ ဆက်သရမယ်။ ငါးနှစ်မြောက်ကျမှ အသီးအပွင့်တွေကို မင်းတို့စားရမယ်။ ဒီအတိုင်းသာ လုပ်မယ်ဆိုရင် သီးနှံတွေ အထွက်တိုးမယ်။ ငါဟာ မင်းတို့ရဲ့ဘုရား ယေဟောဝါပဲ။ သွေးပါတဲ့အစာကို မစားနဲ့။ အတိတ်နိမိတ်မဖတ်နဲ့။မှော်အတတ် မလိုက်စားနဲ့။ ဦးခေါင်းဘေးပတ်လည်ကဆံပင်ကိုမရိတ်နဲ့။မုတ်ဆိတ်မွေးကိုပုံပျက်ပန်းပျက်ဖြစ်အောင် မရိတ်နဲ့။ သေလွန်သူအတွက်ကိုယ့်အသားကိုဓားနဲ့မမွှန်းနဲ့။ ဆေးမင်ကြောင် မထိုးနဲ့။ ငါဟာ ယေဟောဝါပဲ။ ကိုယ့်သမီးကို ပြည့်တန်ဆာလုပ်ခိုင်းပြီး အသရေမဖျက်နဲ့။ အဲဒီလိုလုပ်ရင် တိုင်းပြည်ဟာ ပြည့်တန်ဆာတွေကြောင့် ညစ်ညမ်းလာမယ်။ ဥပုသ်နေ့ကို စောင့်ထိန်းပါ။ သန့်ရှင်းရာဌာနတော်ကို ကြည်ညိုလေးစားပါ။ ငါဟာ ယေဟောဝါပဲ။ နတ်ကတော်တွေဆီ မသွားနဲ့။ ဗေဒင်မမေးနဲ့။ သူတို့ကြောင့် ညစ်ညူးသွားလိမ့်မယ်။ ငါဟာ မင်းတို့ရဲ့ဘုရား ယေဟောဝါပဲ။ ဆံပင်ဖြူတဲ့သူကို ရိုသေပါ။ သက်ကြီးရွယ်အိုကိုလေးစားပါ။ ဘုရားသခင်ကို ကြောက်ရွံ့ပါ။ ငါဟာ ယေဟောဝါပဲ။ မင်းတို့တိုင်းပြည်မှာလာအခြေချတဲ့ တိုင်းတစ်ပါးသားကို မညှဉ်းဆဲရဘူး။ လာအခြေချတဲ့ တိုင်းတစ်ပါးသားကို ကိုယ့်ပြည်သားလိုပဲ ယူမှတ်ရမယ်။ သူ့ကို ကိုယ်နဲ့ထပ်တူ ချစ်ရမယ်။ မင်းတို့လည်း အီဂျစ်ပြည်မှာ တိုင်းတစ်ပါးသားဖြစ်ခဲ့ဖူးတာပဲ။ ငါဟာ မင်းတို့ရဲ့ဘုရား ယေဟောဝါဖြစ်တယ်။ တိုင်းထွာတဲ့အခါ၊ ချိန်တွယ်တဲ့အခါ၊ ခြင်တွယ်တဲ့အခါ မရိုးမသားမလုပ်နဲ့။ တိကျတဲ့ချိန်ခွင်၊ တိကျတဲ့အလေး၊ တိကျတဲ့ ကုန်ခြောက်အခြင်အတွယ်၊ တိကျတဲ့အရည်အခြင်အတွယ်ကို သုံးရမယ်။ ငါဟာ မင်းတို့ကိုအီဂျစ်ပြည်ကနေခေါ်ထုတ်လာတဲ့ ယေဟောဝါဘုရားပဲ။ ဒါကြောင့် ငါ့ဥပဒေတွေ၊ တရားစီရင်ချက်တွေကို လိုက်နာပါ။ ငါဟာ ယေဟောဝါပဲ။,3,Le,19,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/19/
audio/nwt_03_Le_BU_20.mp3,"အခန်းကြီး (၂၀) ယေဟောဝါကမောရှေကို ဆက်ပြောတယ် အစ္စရေးတွေကိုပြောပါ၊အစ္စရေးလူမျိုးဖြစ်စေ၊ လာအခြေချတဲ့ တိုင်းတစ်ပါးသားဖြစ်စေ ကိုယ့်သားသမီးကို မောလုတ်ဘုရားဆီ ပေးလှူတဲ့သူကို သေဒဏ်ပေးရမယ်။ ပြည်သားတွေက သူ့ကို ကျောက်ခဲနဲ့ပေါက်သတ်ရမယ်။ ကိုယ့်သားသမီးကို မောလုတ်ဘုရားဆီပေးလှူတဲ့အတွက်၊သန့်ရှင်းရာဌာနတော်ကို ညစ်ညူးစေပြီး သန့်ရှင်းမြင့်မြတ်တဲ့ငါ့နာမည်ကိုကဲ့ရဲ့စရာဖြစ်စေတဲ့အတွက်သူ့ကိုငါငြင်းပယ်ပြီးပယ်ရှင်းမယ်။ ကိုယ့်သားသမီးကို မောလုတ်ဘုရားဆီ ပေးလှူနေတာကို ပြည်သားတွေက မမြင်ချင်ယောင်ဆောင်ပြီး သူ့ကိုမသတ်ဘဲနေမယ်ဆိုရင်၊ သူနဲ့သူ့မိသားစုကို ငါငြင်းပယ်မယ်။ သူ့ကိုရော မောလုတ်ဘုရားကို ဝတ်ပြုရာမှာ သူနဲ့ပူးပေါင်းသူတွေကိုပါ ငါပယ်ရှင်းမယ်။ နတ်ကတော်တွေနဲ့ ရှေ့ဖြစ်ဟောသူတွေဆီ သွားတဲ့သူ၊ ငါ့ကိုသစ္စာဖောက်တဲ့သူကို ငါငြင်းပယ်မယ်၊ သူ့ကို ပယ်ရှင်းပစ်မယ်။ ငါဟာမင်းတို့ရဲ့ဘုရား ယေဟောဝါဖြစ်တဲ့အတွက် မင်းတို့လည်း ကိုယ်ကိုဆက်ကပ်ပြီးသန့်ရှင်းနေရမယ်။ ငါ့ဥပဒေတွေကို လိုက်နာစောင့်ထိန်းရမယ်။ ငါဟာ မင်းတို့ကို သန့်ရှင်းတဲ့လူမျိုးအဖြစ် သီးခြားခွဲထားတဲ့အရှင် ယေဟောဝါပဲ။ မိဘကိုကျိန်ဆဲတဲ့သူကို သေဒဏ်ပေးရမယ်။ မိဘကိုကျိန်ဆဲလို့ ကိုယ့်အပြစ်နဲ့ကိုယ် သေရမယ်။ လင်ယောက်ျားရှိတဲ့ မိန်းမနဲ့ အိမ်ထောင်ရေးဖောက်ပြန်ရင် ကိုယ့်လူမျိုးချင်းရဲ့ မိန်းမနဲ့ ဖောက်ပြန်တဲ့သူကိုရော အဲဒီမိန်းမကိုပါ သေဒဏ်ပေးရမယ်။ ဖခင်ရဲ့မိန်းမနဲ့ ဖောက်ပြန်တဲ့သူဟာ ဖခင်ကို အရှက်ခွဲရာရောက်တယ်။ နှစ်ယောက်စလုံးကို သေဒဏ်ပေးရမယ်။ ကိုယ့်အပြစ်နဲ့ကိုယ်သေရမယ်။ ကိုယ့်ချွေးမနဲ့ ဖောက်ပြန်ရင် နှစ်ယောက်စလုံးကို သေဒဏ်ပေးရမယ်။ သဘာဝနဲ့ ဆန့်ကျင်တဲ့ အရာကို သူတို့ကျူးလွန်ကြပြီ။ ကိုယ့်အပြစ်နဲ့ကိုယ် သေရမယ်။ မိန်းမနဲ့အတူအိပ်သလို ယောက်ျားချင်း အတူအိပ်ရင် ရွံစရာလုပ်ရပ်ဖြစ်လို့ နှစ်ယောက်စလုံးကို သေဒဏ်ပေးရမယ်။ ကိုယ့်အပြစ်နဲ့ကိုယ် သေရမယ်။ လူတစ်ယောက်က သမီးကိုရော အမေကိုပါ မယားအဖြစ်ယူတယ်ဆိုရင် အဲဒါဟာ ညစ်ညမ်းတဲ့လုပ်ရပ်ပဲ။ မင်းတို့ဆီမှာ ညစ်ညမ်းတဲ့လုပ်ရပ်တွေ မရှိစေဖို့ သူတို့ကို သေဒဏ်ပေးပြီး မီးရှို့ရမယ်။ ယောက်ျားတစ်ယောက်က တိရစ္ဆာန်နဲ့ လိင်ဆက်ဆံရင် သူ့ကို သေဒဏ်ပေးရမယ်။ တိရစ္ဆာန်ကိုလည်း သတ်ပစ်ရမယ်။ မိန်းမတစ်ယောက်က တိရစ္ဆာန်နဲ့ လိင်ဆက်ဆံဖို့လုပ်ရင် မိန်းမကိုရော၊ တိရစ္ဆာန်ကိုရောသတ်ပစ်ရမယ်။သူတို့ကိုသေဒဏ်ပေးရမယ်။ ကိုယ့်အပြစ်နဲ့ကိုယ် သေရမယ်။ လူတစ်ယောက်ဟာ ဖခင်ရဲ့သမီးဖြစ်စေ၊ မိခင်ရဲ့သမီးဖြစ်စေ ကိုယ့်နှမနဲ့ ဖောက်ပြန်ရင် အရှက်ကင်းမဲ့တာပဲ။ သူတို့ကို ပယ်ရှင်းရမယ်။ သူက ကိုယ့်နှမကို အရှက်ခွဲတယ်။ သူ့အပြစ်အတွက် ပြစ်ဒဏ်ခံရမယ်။ လူတစ်ယောက်က ရာသီလာနေတဲ့ မိန်းမနဲ့ အတူအိပ်ရင် သွေးရဲ့ မြင့်မြတ်မှုကိုအလေးမထားတဲ့အတွက် နှစ်ယောက်စလုံးကို ပယ်ရှင်းရမယ်။ ကိုယ့်အဒေါ်၊ကိုယ့်အရီးနဲ့ မဖောက်ပြန်ရဘူး။ ကိုယ်နဲ့သွေးသားတော်စပ်သူကိုအရှက်ခွဲရာရောက်တယ်။ သူတို့ဟာ ကိုယ့်အပြစ်အတွက် ပြစ်ဒဏ်ခံရမယ်။ ဘကြီးဘထွေးရဲ့မိန်းမနဲ့ ဖောက်ပြန်သူဟာ ကိုယ့်ဘကြီးဘထွေးကို အရှက်ခွဲရာရောက်တယ်။ သူတို့ဟာ ကိုယ့်အပြစ်အတွက် ပြစ်ဒဏ်ခံရမယ်။သားသမီးမရှိဘဲ သေရမယ်။ ကိုယ့်မရီး၊ ခယ်မကိုယူရင် စက်ဆုပ်ဖွယ်ရာဖြစ်ပြီး ကိုယ့်ညီအစ်ကို,ကို အရှက်ခွဲရာရောက်တယ်။ သူတို့ သားသမီးရမှာ မဟုတ်ဘူး။ ငါ့ရဲ့ဥပဒေနဲ့ တရားစီရင်ချက်အားလုံးကို လိုက်နာပါ။ မလိုက်နာရင် မင်းတို့ကိုငါပို့ဆောင်နေတဲ့ တိုင်းပြည်ကနေ နှင်ထုတ်မယ်။ မင်းတို့ရှေ့ကနေ ငါနှင်ထုတ်မယ့် လူမျိုးတွေရဲ့ ဓလေ့ထုံးစံတွေကို မလိုက်နဲ့။ အဲဒီထုံးစံတွေကို လုပ်တဲ့အတွက် သူတို့ကို ငါစက်ဆုပ်ရွံရှာတယ်။ ဒါကြောင့် သူတို့ရဲ့ပြည်ကို မင်းတို့အပိုင်ရလိမ့်မယ်။ ငါကလည်း နို့နဲ့ပျားရည်စီးတဲ့ အဲဒီပြည်ကို မင်းတို့ကို ပေးမယ်။ ငါဟာ မင်းတို့ကို တခြားလူမျိုးတွေနဲ့ သီးခြားခွဲထားတဲ့ဘုရား ယေဟောဝါပဲ လို့ ငါပြောခဲ့တာ။ သန့်ရှင်းတဲ့ တိရစ္ဆာန်နဲ့ မသန့်ရှင်းတဲ့ တိရစ္ဆာန်၊ သန့်ရှင်းတဲ့ငှက်နဲ့ မသန့်ရှင်းတဲ့ ငှက်တွေကို မင်းတို့ ခွဲခြားသိရမယ်။ မသန့်ရှင်းတဲ့ သတ္တဝါအဖြစ်ငါသတ်မှတ်ထားတဲ့ အကောင်တွေ၊ ငှက်တွေ၊ တွားသွားတဲ့ အကောင်တွေကြောင့် ကိုယ့်ကိုယ်ကိုယ် ရွံစရာမဖြစ်စေနဲ့။ ငါယေဟောဝါဟာ သန့်ရှင်းတဲ့အတွက် မင်းတို့လည်း သန့်ရှင်းနေရမယ်။ မင်းတို့ကို ငါပိုင်တဲ့လူမျိုးအဖြစ် တခြားလူမျိုးတွေထဲကနေ ငါသီးခြားခွဲထားပြီ။ ယောက်ျားဖြစ်ဖြစ်၊ မိန်းမဖြစ်ဖြစ် နတ်ကတော်လုပ်ရင် ဒါမှမဟုတ် ရှေ့ဖြစ်ဟောရင် သေဒဏ်ပေးရမယ်။ ကျောက်ခဲနဲ့ ပေါက်သတ်ရမယ်။ ကိုယ့်အပြစ်နဲ့ကိုယ် သေရမယ်။",3,Le,20,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/20/
audio/nwt_03_Le_BU_21.mp3,အခန်းကြီး (၂၁) ယေဟောဝါကမောရှေကို ဆက်ပြောတယ် အာရုန်ရဲ့သားပုရောဟိတ်တွေကိုပြောပါ။ ဘယ်ပုရောဟိတ်မှ ကိုယ့်လူမျိုးထဲက သေလွန်သူအတွက် ကိုယ်ကို မညစ်ညူးစေရဘူး။ ဒါပေမဲ့သွေးသားနီးစပ်သူ ကိုယ့်မိဘ၊ သားသမီး၊ ညီအစ်ကိုအတွက်တော့ ကိုယ်ကို ညစ်ညူးစေနိုင်တယ်။ တစ်အိမ်တည်း အတူနေထိုင်တဲ့၊ အိမ်ထောင်မကျသေးတဲ့ အပျိုစင်နှမအတွက်လည်း ကိုယ်ကိုညစ်ညူးစေနိုင်တယ်။ ကိုယ့်လူမျိုးထဲက အိမ်ထောင်သည်မိန်းမအတွက် ကိုယ်ကိုမညစ်ညူးစေရဘူး။ အဲဒီလိုလုပ်ရင် သူ မသန့်မရှင်းဖြစ်သွားလိမ့်မယ်။ ခေါင်းတုံး တုံးတာ၊ မုတ်ဆိတ်မွေးရိတ်တာ၊ ကိုယ့်အသားကိုဓားနဲ့ မွှန်းတာ မလုပ်ရဘူး။ ပုရောဟိတ်တွေဟာ မိမိတို့ရဲ့ဘုရားသခင်အတွက် သန့်ရှင်းသူတွေ ဖြစ်ရမယ်။ ဘုရားသခင်ရဲ့နာမည်ကို ကဲ့ရဲ့ရှုတ်ချစရာ မဖြစ်စေရဘူး။ ယေဟောဝါအတွက် မီးရှို့ရာအလှူတွေ၊ ဘုရားသခင်ရဲ့ အစားအစာတွေကို ဆက်သရသူဖြစ်လို့ သူတို့သန့်ရှင်းရမယ်။ ပြည့်တန်ဆာမ၊ အပျိုစင်မဟုတ်တော့တဲ့ မိန်းမ၊ ကွာရှင်းထားတဲ့ မိန်းမကို လက်မထပ်ရဘူး။ ပုရောဟိတ်ဟာ ဘုရားသခင်အတွက် သန့်ရှင်းတဲ့သူပဲ။ ဘုရားသခင်ရဲ့ အစားအစာ ဆက်သသူဖြစ်လို့ ပုရောဟိတ်ကို သန့်ရှင်းသူလို့ ယူမှတ်ရမယ်။ မင်းတို့ကို သန့်ရှင်းတဲ့လူမျိုးအဖြစ် သီးခြားခွဲထားတဲ့အရှင် ငါယေဟောဝါဟာ သန့်ရှင်းမြင့်မြတ်တဲ့အတွက် သူ့ကို သန့်ရှင်းသူလို့ ယူမှတ်ရမယ်။ ပုရောဟိတ်ရဲ့သမီးကပြည့်တန်ဆာလုပ်ပြီးကိုယ့်အသရေပျက်အောင်လုပ်ရင် ဖခင်ကို အရှက်ခွဲရာရောက်တယ်။ သူ့ကို သေဒဏ်ပေးပြီး မီးရှို့ရမယ်။ ညီအစ်ကိုတွေထဲမှာ ခေါင်းပေါ်ဘိသိက်ဆီလောင်းခံရသူ၊ ပုရောဟိတ်အဝတ်တွေ ဝတ်ဖို့ ခန့်အပ်ခံရသူ ပုရောဟိတ်မင်းဟာ ဆံပင်တွေ မဖြီးဘဲမနေရဘူး။အဝတ်တွေကိုလည်း မဆုတ်ဖြဲရဘူး။ လူသေအလောင်းနားကို မသွားရဘူး။ ကိုယ့်မိဘအတွက်တောင် ကိုယ်ကိုမညစ်ညူးစေရဘူး။ ဆက်ကပ်အပ်နှံခြင်း အမှတ်အသားဖြစ်တဲ့ ဘုရားသခင်ရဲ့ ဘိသိက်ဆီကို သူ့အပေါ် လောင်းထားတဲ့အတွက် သန့်ရှင်းရာ ဌာနတော်ကနေ မထွက်သွားရဘူး။ ဘုရားသခင်ရဲ့ သန့်ရှင်းရာ ဌာနတော်ကို မညစ်ညူးစေရဘူး။ ငါဟာ ယေဟောဝါပဲ။ ပုရောဟိတ်က အပျိုစင်ကိုပဲ လက်ထပ်ရမယ်။ မုဆိုးမ၊ တစ်ခုလပ်၊ အပျိုစင်မဟုတ်သူ၊ ပြည့်တန်ဆာကို လက်မထပ်ရဘူး။ ကိုယ့်လူမျိုးထဲက အပျိုစင်ကိုပဲ လက်ထပ်ရမယ်။ ကိုယ့်မျိုးရိုး ညစ်ညူးအောင် မလုပ်ရဘူး။ ငါယေဟောဝါဟာ သူ့ကို သန့်ရှင်းသူအဖြစ် သီးခြားခွဲထားတဲ့အရှင် ဖြစ်တယ်။ ယေဟောဝါကမောရှေကို ဆက်ပြောတယ် အာရုန်ကို ပြောလိုက်ပါ၊မင်းရဲ့သားစဉ်မြေးဆက်မှာကိုယ်အင်္ဂါချို့ယွင်းတဲ့ ဘယ်ယောက်ျားမှဘုရားသခင်ရဲ့အစားအစာကိုဆက်သဖို့မလာရဘူး။ ကိုယ်အင်္ဂါ ချို့ယွင်းနေရင် သန့်ရှင်းရာ ဌာနတော်ကို မလာရဘူး။ မျက်မမြင်သူ၊ ခြေထောက်မသန်သူ၊ နှုတ်ခမ်းပဲ့နေသူ၊ ခြေလက်အင်္ဂါ မညီသူ၊ ခြေကျိုးနေသူ၊လက်ကျိုးနေသူ၊ ကျောခုံးသူ၊ ပုညှက်သူ၊ မျက်စိချို့ယွင်းသူ၊ နှင်းခူပေါက်နေသူ၊ ပွေးပေါက်နေသူ၊ဝှေးစေ့ပျက်စီးနေသူ မလာရဘူး။ ပုရောဟိတ်အာရုန်ရဲ့သားမြေးတွေထဲမှာ ချို့ယွင်းချက်ရှိသူက ယေဟောဝါအတွက် မီးရှို့ရာအလှူတွေဆက်သဖို့ မလာရဘူး။ သူ့မှာ ချို့ယွင်းချက် ရှိနေလို့ ဘုရားသခင်ရဲ့ အစားအစာ ဆက်သဖို့ မလာရဘူး။ အသန့်ရှင်းဆုံးအရာတွေနဲ့ သန့်ရှင်းရာတွေထဲက ဘုရားသခင်ရဲ့အစားအစာကိုတော့ စားနိုင်တယ်။ ဒါပေမဲ့ သူ့မှာ ချို့ယွင်းချက် ရှိနေလို့ ကန့်လန့်ကာ အနားကိုရော၊ ပူဇော်ရာပလ္လင် အနားကိုရော မလာရဘူး။ ငါယေဟောဝါဟာ ပုရောဟိတ်တွေကို သန့်ရှင်းသူတွေအဖြစ် သီးခြားခွဲထားတဲ့ အရှင်ဖြစ်လို့ သန့်ရှင်းရာဌာနတော်ကို ညစ်ညူးအောင် မလုပ်ရဘူး။ မောရှေက ဒီစကားတွေကို အာရုန်၊ သူ့သားတွေနဲ့ အစ္စရေးအားလုံးကို ပြန်ပြောပြတယ်။,3,Le,21,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/21/
audio/nwt_03_Le_BU_22.mp3,အခန်းကြီး (၂၂) ယေဟောဝါကမောရှေကို မိန့်မှာတယ် ငါ့အတွက် အစ္စရေးတွေ ဆက်ကပ်ပေးလှူတဲ့ သန့်ရှင်းမြင့်မြတ်ရာတွေကို ဆက်သပေးတဲ့အခါ သတိထားဖို့၊ သန့်ရှင်းမြင့်မြတ်တဲ့ ငါ့နာမည်ကို ကဲ့ရဲ့စရာမဖြစ်စေဖို့ အာရုန်နဲ့ သူ့သားတွေကို ပြောပါ။ ငါဟာ ယေဟောဝါပဲ။ သူတို့ကိုပြောလိုက်ပါ မင်းတို့ရဲ့ သားမြေးတွေထဲက မသန့်မရှင်းဖြစ်နေသူ တစ်ယောက်ဟာ ယေဟောဝါအတွက် အစ္စရေးတွေ ဆက်ကပ်ထားတဲ့ သန့်ရှင်းမြင့်မြတ်ရာတွေအနား လာမိရင် သူ့ကိုငါ့ရှေ့ကနေ ပယ်ရှင်းရမယ်။ ငါဟာယေဟောဝါပဲ။ အာရုန်ရဲ့သားမြေးတွေထဲက အနာကြီးရောဂါဖြစ်နေသူ၊ အရိအရွဲထွက်နေသူဟာ သန့်ရှင်းတဲ့အခြေအနေ မရောက်မချင်း သန့်ရှင်းမြင့်မြတ်ရာတွေကို မစားရဘူး။ သေလွန်သူကြောင့် မသန့်မရှင်းဖြစ်နေသူကို ထိမိကိုင်မိသူ၊ သုက်ရည်ထွက်သူ၊ မသန့်ရှင်းတဲ့ အုံဖွဲ့နေတတ်တဲ့အကောင်ကို၊ အကြောင်းတစ်ခုခုကြောင့် မသန့်မရှင်းဖြစ်နေသူကို ထိမိကိုင်မိသူလည်း မစားရဘူး။ အဲဒါတွေကို ထိမိကိုင်မိတဲ့လူဟာ ညဦးပိုင်းအထိ မသန့်ရှင်းဘူး။ သန့်ရှင်းမြင့်မြတ်ရာတွေကို မစားရဘူး။ ရေချိုးရမယ်။ နေဝင်ချိန်ရောက်ရင်တော့ သန့်ရှင်းသွားပြီဖြစ်လို့ သူ့စားစရာဖြစ်တဲ့ သန့်ရှင်းမြင့်မြတ်ရာတွေကို စားနိုင်တယ်။ တိရစ္ဆာန်အသေကောင်၊သားရဲကိုက်သတ်ထားတဲ့ အကောင်ကိုလည်း မစားရဘူး။စားရင် မသန့်မရှင်းဖြစ်သွားလိမ့်မယ်။ ငါဟာယေဟောဝါပဲ။ ပုရောဟိတ်တွေကငါ့ရဲ့တောင်းဆိုချက်တွေကိုလိုက်နာရမယ်။ မလိုက်နာဘူးဆိုရင် သန့်ရှင်းမြင့်မြတ်ရာတွေကို ညစ်ညူးစေတဲ့အတွက် အပြစ်သင့်ပြီး သေရလိမ့်မယ်။ ငါဟာ သူတို့ကို သန့်ရှင်းသူတွေအဖြစ် သီးခြားခွဲထားတဲ့အရှင် ယေဟောဝါပဲ။ သန့်ရှင်းမြင့်မြတ်ရာကို အခွင့်မရှိသူ မစားရဘူး။ ပုရောဟိတ်ရဲ့ တိုင်းတစ်ပါးသားဧည့်သည်ဖြစ်စေ၊ စာရင်းငှားဖြစ်စေ သန့်ရှင်းမြင့်မြတ်ရာကိုမစားရဘူး။ ပုရောဟိတ် ဝယ်ထားတဲ့သူ၊ သူ့အိမ်မှာမွေးလာတဲ့ကျွန်တွေကတော့ စားနိုင်တယ်။ ပုရောဟိတ်ရဲ့သမီးက ပုရောဟိတ်မဟုတ်သူနဲ့ လက်ထပ်ရင် သန့်ရှင်းမြင့်မြတ်တဲ့ အလှူတွေကို မစားရဘူး။ ဒါပေမဲ့ သူက သားသမီးမရှိဘဲ မုဆိုးမဖြစ်သွားလို့ ဒါမှမဟုတ် ကွာရှင်းလိုက်လို့ ဖခင်ရဲ့အိမ်ကိုပြန်လာပြီး အရင်လိုနေထိုင်တယ်ဆိုရင် ဖခင်ရတဲ့ အစားအစာကို စားနိုင်တယ်။ အခွင့်မရှိသူ ကတော့ မစားရဘူး။ လူတစ်ယောက်ဟာ သန့်ရှင်းမြင့်မြတ်ရာကို မတော်တဆစားမိရင် ပုရောဟိတ်ကိုပြန်လျော်ပေးရမယ်။ တန်ဖိုးရဲ့ ငါးပုံတစ်ပုံကိုလည်း ထပ်ပေးရမယ်။ ပုရောဟိတ်တွေကလည်း ယေဟောဝါအတွက် အစ္စရေးလူမျိုး ပေးလှူထားတဲ့ သန့်ရှင်းမြင့်မြတ်ရာတွေကို ညစ်ညူးအောင်မလုပ်ရဘူး။ အဲဒါတွေကို လူတွေကိုစားခွင့်ပေးပြီး ပြစ်ဒဏ်သင့်စေတာမျိုး မဖြစ်စေရဘူး။ ငါယေဟောဝါဟာ သူတို့ကို သန့်ရှင်းတဲ့လူမျိုးအဖြစ် သီးခြားခွဲထားတဲ့ အရှင်ပဲ။ ယေဟောဝါကမောရှေကို ဆက်ပြောတယ် အာရုန်နဲ့ သူ့သားတွေ၊ အစ္စရေးတွေကို ပြောပါ။ အစ္စရေးလူမျိုးဖြစ်စေ၊ လာအခြေချတဲ့ တိုင်းတစ်ပါးသားဖြစ်စေ တစ်ယောက်ယောက်က မီးရှို့ရာအလှူကို သစ္စာကတိအလျောက်၊ စေတနာအလျောက် ယေဟောဝါဆီ ဆက်သမယ်ဆိုရင်၊ အနာအဆာမရှိတဲ့ နွားထီး၊ သိုးထီးလေးဒါမှမဟုတ်ဆိတ်ထီးဖြစ်မှပဲနှစ်သက်လက်ခံမှုရလိမ့်မယ်။ အနာအဆာရှိတဲ့အကောင်ကို မဆက်သရဘူး။ ဆက်သရင် မင်းတို့ကို နှစ်သက်လက်ခံမှာ မဟုတ်ဘူး။ လူတစ်ယောက်ကမိတ်သဟာယ ပူဇော်သက္ကာကို သစ္စာကတိအလျောက်ဒါမှမဟုတ်စေတနာအလျောက် ယေဟောဝါဆီ ဆက်သမယ်ဆိုရင်အနာအဆာမရှိတဲ့အကောင်ဖြစ်မှပဲ နှစ်သက်လက်ခံမှုရလိမ့်မယ်။ အဲဒီတိရစ္ဆာန်မှာ အနာအဆာ လုံးဝမရှိရဘူး။ မျက်စိကန်း၊ ခြေကျိုး၊ ထိခိုက်ရှနာရှိနေတာ၊ ကြွက်နို့၊ ဝဲနာ၊ ပွေးပေါက်နေတာ မဖြစ်ရဘူး။ အဲဒါမျိုးကို ယေဟောဝါဆီ မဆက်သရဘူး။ အဲဒီလိုအလှူမျိုးကို ပူဇော်ရာပလ္လင်ပေါ် တင်ပြီး ယေဟောဝါဆီ မဆက်သရဘူး။ ခြေလက်တစ်ဖက်ရှည်လွန်းတိုလွန်းတဲ့ သိုးနွားတွေကို စေတနာအလျောက်ပေးတဲ့ အလှူအဖြစ် ဆက်သနိုင်ပေမဲ့သစ္စာကတိအလျောက်ပေးတဲ့ အလှူအဖြစ် ဆက်သရင်တော့ လက်ခံမှာမဟုတ်ဘူး။ ဝှေးစေ့ပျက်နေတဲ့ အကောင်၊ သင်းကွပ်ထားတဲ့အကောင်ကို ယေဟောဝါဆီမဆက်သရဘူး။ အစ္စရေးပြည်မှာ အဲဒါတွေကို မဆက်သရဘူး။ အဲဒီလိုအကောင်မျိုးကို တိုင်းတစ်ပါးသားဆီကနေ ရရင်လည်း အနာအဆာ၊ ချို့ယွင်းချက်တွေ ရှိနေတဲ့အတွက် ဘုရားသခင်ရဲ့ အစားအစာအဖြစ် မဆက်သရဘူး။ အဲဒါမျိုးကို လက်ခံမှာ မဟုတ်ဘူး။ ယေဟောဝါကမောရှေကို ဆက်ပြောတယ် နွား၊ သိုး၊ ဆိတ်မွေးလာတဲ့အခါ မိခင်နဲ့အတူ ခုနစ်ရက်ထားရမယ်။ ရှစ်ရက်မြောက်နေ့ကစပြီး ယေဟောဝါဆီ မီးရှို့ရာအလှူအဖြစ် ပူဇော်နိုင်တယ်။ နွားဖြစ်ဖြစ်၊ သိုးဖြစ်ဖြစ် သားအမိနှစ်ကောင်စလုံးကို တစ်ရက်တည်းမှာ မသတ်ရဘူး။ ယေဟောဝါဆီ ကျေးဇူးတင်ချီးမွမ်းရာ ပူဇော်သက္ကာကို ဆက်သမယ်ဆိုရင် နှစ်သက်လက်ခံမှုရစေမယ့်နည်းနဲ့ ဆက်သရမယ်။ ပူဇော်တဲ့အသားကို ဆက်သတဲ့နေ့မှာပဲ စားရမယ်။ နောက်နေ့မနက်အထိ မချန်ထားရဘူး။ ငါဟာ ယေဟောဝါပဲ။ ငါ့ပညတ်ချက်တွေကို လိုက်နာစောင့်ထိန်းရမယ်။ ငါဟာ ယေဟောဝါပဲ။ သန့်ရှင်းမြင့်မြတ်တဲ့ငါ့နာမည်ကို ကဲ့ရဲ့စရာဖြစ်အောင် မလုပ်ရဘူး။ အဲဒီအစားအစ္စရေးတွေအလယ်မှာ ငါ့ကို ဂုဏ်တင်ချီးမွမ်းရမယ်။ ငါဟာ မင်းတို့ကို သန့်ရှင်းတဲ့လူမျိုးအဖြစ် သီးခြားခွဲထားတဲ့အရှင် ယေဟောဝါပဲ။ မင်းတို့ရဲ့ ဘုရားသခင်ဖြစ်ကြောင်းပြဖို့မင်းတို့ကိုအီဂျစ်ပြည်ကနေ ခေါ်ထုတ်လာတဲ့ အရှင်ဖြစ်တယ်။ ငါဟာ ယေဟောဝါပဲ။,3,Le,22,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/22/
audio/nwt_03_Le_BU_23.mp3,အခန်းကြီး (၂၃) ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ ယေဟောဝါအတွက် မင်းတို့လုပ်ရမယ့် ရာသီပွဲတွေဟာ မြင့်မြတ်တဲ့ စည်းဝေးပွဲတွေပဲ။ အဲဒီရာသီပွဲတွေကတော့ ခြောက်ရက်လုံးအလုပ်လုပ်နိုင်တယ်။ခုနစ်ရက်မြောက်နေ့ကတော့အပြည့်အဝအနားယူရမယ့် ဥပုသ်နေ့၊ မြင့်မြတ်တဲ့စည်းဝေးပွဲ ဖြစ်တယ်။ဘာအလုပ်မှမလုပ်ရဘူး။မင်းတို့နေထိုင်ရာအရပ်တိုင်းမှာအဲဒီနေ့ဟာ ယေဟောဝါအတွက် ဥပုသ်နေ့ပဲ။ သတ်မှတ်ထားချိန်မှာ မင်းတို့လုပ်ရမယ့် မြင့်မြတ်တဲ့စည်းဝေးပွဲတွေ၊ ယေဟောဝါရဲ့ ရာသီပွဲတွေကတော့ ပထမလ၊ ၁၄ ရက်နေ့၊ နေဝင်ချိန်ဟာ ယေဟောဝါအတွက် ပသခါပွဲ ဖြစ်တယ်။ ပထမလ၊ ၁၅ ရက်နေ့ဟာ ယေဟောဝါအတွက်တဆေးမဲ့မုန့်ပွဲတော်ဖြစ်တယ်။ ခုနစ်ရက်လုံး တဆေးမဲ့မုန့်ကို စားရမယ်။ ပထမနေ့မှာမြင့်မြတ်တဲ့စည်းဝေးပွဲ လုပ်ရမယ်။ ပင်ပန်းတဲ့အလုပ် မှန်သမျှ မလုပ်ရဘူး။ ခုနစ်ရက်ပတ်လုံး မီးရှို့ရာအလှူကို ယေဟောဝါဆီ ဆက်သရမယ်။ ခုနစ်ရက်မြောက်နေ့မှာလည်း မြင့်မြတ်တဲ့စည်းဝေးပွဲ လုပ်ရမယ်။ ပင်ပန်းတဲ့အလုပ် မှန်သမျှ မလုပ်ရဘူး။ ယေဟောဝါက မောရှေကို ဆက်ပြောတယ် အစ္စရေးတွေကို ပြောပါ။ မင်းတို့ကို ငါပေးမယ့်ပြည်ထဲ ရောက်ပြီးနောက် ကောက်ရိတ်သိမ်းတဲ့အခါဦးဆုံးရိတ်တဲ့ ကောက်လှိုင်းစည်းကိုပုရောဟိတ်ဆီ ယူလာရမယ်။ မင်းတို့ နှစ်သက်လက်ခံမှုရဖို့ ပုရောဟိတ်က ကောက်လှိုင်းစည်းကို ယေဟောဝါရှေ့ ချီလွှဲရမယ်။ ဥပုသ်နေ့လွန်ပြီး နောက်တစ်ရက်မှာ ပုရောဟိတ်ကအဲဒါကိုချီလွှဲရမယ်။ မင်းတို့ရဲ့ကောက်လှိုင်းစည်းကို ချီလွှဲတဲ့နေ့မှာ အနာအဆာမရှိတဲ့ တစ်နှစ်သားအရွယ် သိုးထီးလေးကို မီးရှို့ရာအလှူအဖြစ်ယေဟောဝါဆီ ဆက်သရမယ်။ ဆီလောင်းထားတဲ့ဂျုံနု တစ်ဧဖာရဲ့ ဆယ်ပုံနှစ်ပုံကိုလည်း ကောက်နှံအလှူအဖြစ်၊ မွှေးကြိုင်တဲ့ရနံ့အဖြစ် ယေဟောဝါဆီ မီးရှို့ပူဇော်ရမယ်။ အဲဒါတွေနဲ့အတူ စပျစ်ဝိုင်တစ်ဟိန်ရဲ့ လေးပုံတစ်ပုံကို သွန်းလောင်းရာအလှူအဖြစ် ဆက်သရမယ်။ အဲဒီနေ့မရောက်မချင်း၊ ဘုရားသခင်ဆီ ဒီအလှူတွေ မယူလာမချင်း မုန့်၊ ကောက်နှံလှော် ဒါမှမဟုတ် ကောက်သစ်ကို မစားရဘူး။ ဒါဟာ မင်းတို့နေထိုင်ရာ အရပ်တိုင်းမှာ လူမျိုးအစဉ်အဆက် လိုက်နာရမယ့် အမြဲတည်တဲ့ ဥပဒေပဲ။ ဥပုသ်နေ့အလွန် နောက်တစ်ရက်ဖြစ်တဲ့ ချီလွှဲရာအလှူ ကောက်လှိုင်းစည်းကိုယူလာတဲ့နေ့ကစပြီး ဥပုသ်ခုနစ်ပတ်ပြည့်အောင် ရေတွက်ရမယ်။ အပတ်တိုင်းဟာ ခုနစ်ရက်အပြည့်ဖြစ်ရမယ်။ ဥပုသ်ခုနစ်ပတ်ပြည့်ပြီးနောက်တစ်ရက်ဖြစ်တဲ့ ရက် ၅၀ မြောက်နေ့မှာ ကောက်သစ်အလှူကို ယေဟောဝါဆီ ဆက်သရမယ်။ မင်းတို့အိမ်ကနေ မုန့်နှစ်လုံးကို ချီလွှဲရာအလှူအဖြစ် ယူလာရမယ်။ ဂျုံနုတစ်ဧဖာရဲ့ ဆယ်ပုံနှစ်ပုံနဲ့လုပ်ပြီး တဆေးထည့်ဖုတ်ထားတဲ့ အဲဒီမုန့်တွေကို ယေဟောဝါဆီ သီးဦးသီးဖျားအလှူတွေအဖြစ် ဆက်သရမယ်။ အဲဒီမုန့်နှစ်လုံးနဲ့အတူ အနာအဆာမရှိတဲ့ တစ်နှစ်သားအရွယ် သိုးထီးလေးခုနစ်ကောင်၊ နွားထီးပျိုတစ်ကောင်၊ သိုးထီးနှစ်ကောင်ကို ဆက်သရမယ်။ အဲဒီတိရစ္ဆာန်တွေကို မီးရှို့ရာအလှူအဖြစ် သက်ဆိုင်ရာ ကောက်နှံအလှူ၊ သွန်းလောင်းရာ အလှူတွေနဲ့အတူယေဟောဝါဆီမီးရှို့ပူဇော်ရမယ်။ ဒါဟာယေဟောဝါအတွက် မွှေးကြိုင်တဲ့ရနံ့ပဲ။ ပြီးတော့ အပြစ်ဖြေရာအလှူအဖြစ်ဆိတ်ကလေးတစ်ကောင်၊ မိတ်သဟာယ ပူဇော်သက္ကာအဖြစ် တစ်နှစ်သားအရွယ် သိုးထီးလေး နှစ်ကောင်ကိုလည်း ဆက်သရမယ်။ ပုရောဟိတ်က အဲဒီသိုးထီးလေးနှစ်ကောင်ကို သီးဦးသီးဖျားအမှည့်နဲ့ လုပ်ထားတဲ့ မုန့်တွေနဲ့အတူ ယေဟောဝါရှေ့ ချီလွှဲရာအလှူအဖြစ် ချီလွှဲရမယ်။ ဒါတွေဟာ ယေဟောဝါအတွက် သန့်ရှင်းမြင့်မြတ်ရာဖြစ်ပြီး ပုရောဟိတ်က ယူရမယ်။ အဲဒီနေ့မှာ မြင့်မြတ်တဲ့ စည်းဝေးပွဲရှိမယ်ဆိုတာကြေညာရမယ်။ ပင်ပန်းတဲ့အလုပ် မှန်သမျှ မလုပ်ရဘူး။ ဒါဟာ မင်းတို့နေထိုင်ရာအရပ်တိုင်းမှာ လူမျိုးအစဉ်အဆက် လိုက်နာရမယ့် အမြဲတည်တဲ့ဥပဒေပဲ။ ကောက်ရိတ်တဲ့အခါ လယ်ကွက်အနားတစ်လျှောက်က ကောက်ပင်တွေကို အကုန်မရိတ်ရဘူး။ ရိတ်သိမ်းပြီးနောက် ကျန်တာတွေကို ပြန်မကောက်ရဘူး။ ဆင်းရဲသားတွေ၊ တိုင်းတစ်ပါးသားတွေအတွက် ချန်ထားခဲ့ရမယ်။ ငါဟာမင်းတို့ရဲ့ဘုရားယေဟောဝါပဲ။ ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ ခုနစ်လပိုင်း၊ တစ်ရက်နေ့မှာ အပြည့်အဝ အနားယူရမယ်။ အဲဒီနေ့ဟာခရာမှုတ်ပြီးကြေညာရမယ့် မြင့်မြတ်တဲ့စည်းဝေးပွဲနေ့ပဲ။ ပင်ပန်းတဲ့အလုပ် မှန်သမျှ မလုပ်ရဘူး။ အလှူတွေကိုယေဟောဝါဆီမီးရှို့ဆက်သရမယ်။ ယေဟောဝါကမောရှေကို ဆက်ပြောတယ် ခုနစ်လပိုင်း၊ ၁၀ ရက်နေ့ကတော့ အပြစ်ဖြေရာနေ့ပဲ။ အဲဒီနေ့မှာ မြင့်မြတ်တဲ့စည်းဝေးပွဲ လုပ်ပြီးကိုယ့်ကိုယ်ကိုယ် ဒဏ်ပေးရမယ်။ အလှူတွေကို ယေဟောဝါဆီ မီးရှို့ဆက်သရမယ်။ အဲဒီနေ့ထူးနေ့မြတ်မှာ ဘာအလုပ်မှ မလုပ်ရဘူး။ မင်းတို့ရဲ့ဘုရား ယေဟောဝါရှေ့မှာ မင်းတို့ရဲ့အပြစ်ကို ဖြေပေးမယ့် အပြစ်ဖြေရာနေ့ပဲ။ အဲဒီနေ့မှာ ကိုယ့်ကိုယ်ကိုယ် ဒဏ်မပေးတဲ့သူ ဘယ်သူမဆို ပယ်ရှင်းခံရမယ်။ အဲဒီနေ့မှာ အလုပ်လုပ်တဲ့ လူတိုင်းကို အမျိုးထဲကနေ ငါဖျက်ဆီးမယ်။ ဘာအလုပ်မှ မလုပ်ရဘူး။ ဒါဟာ မင်းတို့နေထိုင်ရာ အရပ်တိုင်းမှာ လူမျိုးအစဉ်အဆက် လိုက်နာရမယ့် အမြဲတည်တဲ့ဥပဒေပဲ။ အဲဒီနေ့ဟာ အပြည့်အဝ အနားယူရမယ့် ဥပုသ်နေ့ပဲ။ အဲဒီလ၊ ကိုးရက်နေ့၊ ညဦးပိုင်းမှာ ကိုယ့်ကိုယ်ကိုယ် ဒဏ်ပေးရမယ်။ အဲဒီညဦးပိုင်းကနေ နောက်နေ့ညဦးပိုင်းအထိ ဥပုသ်နေ့ကို စောင့်ထိန်းရမယ်။ ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ ခုနစ်လပိုင်း၊ ၁၅ ရက်နေ့ဟာ ယေဟောဝါအတွက် ခုနစ်ရက်ကြာလုပ်ရမယ့် တဲနေပွဲပဲ။ ပထမနေ့မှာမြင့်မြတ်တဲ့စည်းဝေးပွဲလုပ်ရမယ်။ ပင်ပန်းတဲ့အလုပ်မှန်သမျှ မလုပ်ရဘူး။ ခုနစ်ရက်လုံး အလှူတွေကို ယေဟောဝါဆီ မီးရှို့ဆက်သရမယ်။ ရှစ်ရက်မြောက်နေ့မှာ မြင့်မြတ်တဲ့စည်းဝေးပွဲလုပ်ပြီး အလှူတွေကို ယေဟောဝါဆီ မီးရှို့ဆက်သရမယ်။ ဒါဟာ အထူးအစည်းအဝေးပဲ။ ပင်ပန်းတဲ့အလုပ်မှန်သမျှ မလုပ်ရဘူး။ ဒါတွေဟာယေဟောဝါရဲ့ ရာသီပွဲတွေ ဖြစ်တယ်။ မြင့်မြတ်တဲ့ စည်းဝေးပွဲတွေအဖြစ်ကြေညာရမယ်။ မီးရှို့ရာအလှူ၊ ကောက်နှံအလှူနဲ့ သွန်းလောင်းရာအလှူတွေကို ယေဟောဝါဆီ နေ့ရက်အလိုက် မီးရှို့ဆက်သရမယ်။ အဲဒါတွေက ယေဟောဝါရဲ့ ဥပုသ်နေ့တွေမှာ ဆက်သရမယ့်အလှူတွေ၊ လက်ဆောင်တွေ၊ သစ္စာကတိအလျောက် ဒါမှမဟုတ် စေတနာအလျောက်ပေးတဲ့ အလှူတွေအပြင်ယေဟောဝါဆီ နောက်ထပ်ဆက်သရမယ့် အလှူတွေဖြစ်တယ်။ ဒါပေမဲ့ ခုနစ်လပိုင်း၊ ၁၅ ရက်နေ့မှာ မင်းတို့ရဲ့မြေထွက်သီးနှံတွေကို စုသိမ်းတဲ့အခါ ယေဟောဝါရဲ့ပွဲတော်ကို ခုနစ်ရက်ကြာ လုပ်ရမယ်။ ပထမနေ့မှာ အပြည့်အဝ အနားယူပြီး ရှစ်ရက်မြောက်နေ့မှာလည်း အပြည့်အဝ အနားယူရမယ်။ ပထမနေ့မှာ အကောင်းဆုံးသစ်သီးတွေ၊ စွန်ပလွံခက်တွေ၊ အရွက်ဝေဆာတဲ့သစ်ကိုင်းတွေ၊ ချိုင့်ဝှမ်းထဲက မိုးမခကိုင်းတွေကို ယူလာပြီး မင်းတို့ရဲ့ဘုရား ယေဟောဝါရှေ့မှာ ခုနစ်ရက်ပတ်လုံး ရွှင်လန်းရမယ်။ ဒီပွဲကိုယေဟောဝါအတွက် ပွဲတော်အဖြစ် တစ်နှစ်မှာ ခုနစ်ရက်လုပ်ရမယ်။ ခုနစ်လပိုင်းမှာ ဒီပွဲကို လုပ်ရမယ်။ဒါဟာမင်းတို့လူမျိုးအစဉ်အဆက် လိုက်နာရမယ့် အမြဲတည်တဲ့ဥပဒေပဲ။ ခုနစ်ရက်လုံး တဲတွေမှာပဲ နေထိုင်ရမယ်။ အစ္စရေးတစ်မျိုးလုံးတဲတွေမှာပဲ နေထိုင်ရမယ်။ အစ္စရေးတွေကို အီဂျစ်ပြည်ကနေ ငါခေါ်ထုတ်လာတုန်းက တဲတွေမှာ နေထိုင်စေတဲ့အကြောင်း နောင်လူမျိုးဆက်တွေ သိစေဖို့ဖြစ်တယ်။ ငါဟာ မင်းတို့ရဲ့ဘုရား ယေဟောဝါပဲ။ မောရှေလည်း ယေဟောဝါရဲ့ ရာသီပွဲတွေအကြောင်း အစ္စရေးလူမျိုးကို ပြန်ပြောပြတယ်။,3,Le,23,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/23/
audio/nwt_03_Le_BU_24.mp3,အခန်းကြီး (၂၄) ယေဟောဝါကမောရှေကို မိန့်မှာတယ် ဆီမီးခွက်တွေကို အမြဲထွန်းထားနိုင်အောင် သံလွင်ဆီစစ်စစ် ယူလာကြဖို့ အစ္စရေးတွေကိုပြောပါ။ အာရုန်က တွေ့ဆုံရာတဲတော်အတွင်း၊ သက်သေခံချက် သေတ္တာရှေ့က ကန့်လန့်ကာအပြင်ဘက်မှာ ညဦးပိုင်းကနေ မနက်အထိ ယေဟောဝါရှေ့မှာ ဆီမီးခွက်တွေ အမြဲထွန်းထားနိုင်အောင် စီစဉ်ရမယ်။ ဒါဟာ မင်းတို့လူမျိုးအစဉ်အဆက် လိုက်နာရမယ့်အမြဲတည်တဲ့ဥပဒေပဲ။ သူက ယေဟောဝါရှေ့ ရွှေစင်ဆီမီးတိုင်ပေါ်မှာ မီးခွက်တွေကိုအစဉ်အတိုင်း အမြဲထွန်းထားရမယ်။ ဂျုံနုကိုယူပြီး မုန့်လက်ကောက် ၁၂ ခု ဖုတ်ပါ။ မုန့်လက်ကောက်တစ်ခုစီကို ဂျုံနုတစ်ဧဖာရဲ့ ဆယ်ပုံနှစ်ပုံနဲ့ ဖုတ်ရမယ်။ ယေဟောဝါရှေ့ ရွှေစင်စားပွဲပေါ်မှာ မုန့်တွေကို ခြောက်ခုစီဆင့်ပြီး နှစ်ပုံပုံထားရမယ်။ မုန့်တစ်ပုံစီပေါ်မှာ လောဗန် စစ်စစ်ကို တင်ထားရမယ်။ အဲဒါက ယေဟောဝါဆီ မီးရှို့ဆက်သတဲ့ ကိုယ်စားပြုအလှူပဲ။ ဥပုသ်နေ့ရောက်တိုင်း ယေဟောဝါရှေ့မှာ မုန့်ကို ပုံမှန်တင်ထားရမယ်။ ဒါဟာ အစ္စရေးလူမျိုးနဲ့ဖွဲ့တဲ့ အမြဲတည်တဲ့ ပဋိညာဉ်ပဲ။ အဲဒီမုန့်က အာရုန်နဲ့ သူ့သားတွေအတွက်ဖြစ်ပြီး သန့်ရှင်းရာဌာနတော်မှာ စားရမယ်။ ယေဟောဝါဆီ မီးရှို့ဆက်သတဲ့ အလှူတွေထဲမှာ ဒီမုန့်ဟာ ပုရောဟိတ်အတွက် အသန့်ရှင်းဆုံးအရာပဲ။ ဒါဟာ အမြဲတည်တဲ့စည်းမျဉ်း ဖြစ်တယ်။ အစ္စရေးမိန်းမနဲ့အီဂျစ်လူရတဲ့ သားတစ်ယောက် ရှိတယ်။ သူဟာ စခန်းထဲမှာ အစ္စရေးတစ်ယောက်နဲ့ ရန်ဖြစ်တယ်။ ဘုရားသခင့်နာမည်ကို စော်ကားပြောဆိုပြီး ကျိန်ဆဲတဲ့အတွက် သူ့ကို မောရှေဆီ ခေါ်လာကြတယ်။ သူ့အမေက ဒန်အနွယ်၊ ဒိဗရိရဲ့သမီးရှေလောမိတ်ဖြစ်တယ်။ ယေဟောဝါရဲ့ ဆုံးဖြတ်ချက်ကို သေသေချာချာ မသိရခင်အထိ သူ့ကို ချုပ်နှောင်ထားလိုက်တယ်။ ယေဟောဝါကမောရှေကို ပြောတယ် ကျိန်ဆဲသူကို စခန်းအပြင်ဘက် ခေါ်ထုတ်ပါ။ သူကျိန်ဆဲတာကို ကြားတဲ့သူတိုင်း သူ့ခေါင်းပေါ် လက်တင်ရမယ်။ ပြီးတော့ အစ္စရေးတစ်မျိုးလုံး သူ့ကို ကျောက်ခဲနဲ့ ပေါက်သတ်ရမယ်။ အစ္စရေးတွေကို ပြောရမှာက ဘုရားသခင်ကို ကျိန်ဆဲသူတိုင်း ပြစ်ဒဏ်ခံရမယ်။ ယေဟောဝါရဲ့ နာမည်ကို စော်ကားပြောဆိုသူဟာ သေဒဏ်ခံရမယ်။ အစ္စရေးတစ်မျိုးလုံး သူ့ကို ကျောက်ခဲနဲ့ ပေါက်သတ်ရမယ်။ တိုင်းတစ်ပါးသားဖြစ်စေ၊ အစ္စရေးလူမျိုးဖြစ်စေ ဘုရားသခင့်နာမည်ကို စော်ကားပြောဆိုရင် သေဒဏ်ခံရမယ်။ လူ့အသက်သတ်သူကို သေဒဏ်ပေးရမယ်။ သူတစ်ပါးရဲ့ ခြံမွေးတိရစ္ဆာန်ကို ရိုက်သတ်သူကအသက်အတွက်အသက် ပြန်လျော်ပေးရမယ်။ သူတစ်ပါးကို ဒဏ်ရာရအောင်လုပ်ရင် လုပ်တဲ့သူကိုအဲဒီအတိုင်းပြန်ခံစေရမယ်။ သူတစ်ပါးကို ဒဏ်ရာရအောင် လုပ်ရင် အရိုးကျိုးခြင်းအတွက် အရိုးကျိုးခြင်း၊ မျက်စိအတွက် မျက်စိ၊ သွားအတွက် သွားစသဖြင့် အဲဒီအတိုင်း ပြန်ခံစေရမယ်။ သူတစ်ပါးရဲ့ တိရစ္ဆာန်ကို ရိုက်သတ်ရင် အစားပြန်လျော်ပေးရမယ်။ လူကို သတ်ရင်တော့ သေဒဏ်ခံရမယ်။ တိုင်းတစ်ပါးသားအတွက်ဖြစ်စေ၊အစ္စရေးလူမျိုးအတွက်ဖြစ်စေ တရားစီရင်ချက်တစ်မျိုးကိုပဲ ကျင့်သုံးရမယ်။ ငါဟာမင်းတို့ရဲ့ဘုရား ယေဟောဝါပဲ။ မောရှေက အစ္စရေးလူမျိုးကို ဒါတွေပြောပြပြီးတဲ့နောက် ကျိန်ဆဲသူကို စခန်းအပြင် ခေါ်ထုတ်လာပြီး ကျောက်ခဲနဲ့ ပေါက်သတ်ကြတယ်။ ဒီနည်းနဲ့ အစ္စရေးတွေကမောရှေကတစ်ဆင့် ယေဟောဝါမိန့်မှာတဲ့အတိုင်းလုပ်ကြတယ်။,3,Le,24,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/24/
audio/nwt_03_Le_BU_25.mp3,အခန်းကြီး (၂၅) ယေဟောဝါကဆိုင်းနိုင်းတောင်မှာ မောရှေကို မိန့်မှာတယ် အစ္စရေးတွေကို ပြောပါ။ငါပေးမယ့်ပြည်ထဲ မင်းတို့ရောက်တဲ့အခါ ဥပုသ်နေ့နဲ့ ပတ်သက်တဲ့ ယေဟောဝါရဲ့ ပညတ်ကို စောင့်ထိန်းရမယ်။မြေကိုအနားပေးရမယ်။ ခြောက်နှစ်လုံး လယ်မှာ မျိုးကြဲနိုင်တယ်။ ခြောက်နှစ်လုံး စပျစ်ကိုင်းတွေချိုင်ပြီး မြေထွက်သီးနှံတွေကို စုသိမ်းနိုင်တယ်။ ခုနစ်နှစ်မြောက်ကတော့ ယေဟောဝါရဲ့ ဥပုသ်နှစ်ဖြစ်လို့ မြေကို လုံးဝအနားပေးရမယ်။ မျိုးမကြဲရဘူး။ စပျစ်ကိုင်းတွေကို မချိုင်ရဘူး။ ရိတ်သိမ်းပြီးနောက် ကျန်ခဲ့တဲ့ကောက်နှံကနေ အလိုလိုပေါက်တဲ့ ကောက်ပင်တွေကို မရိတ်သိမ်းရဘူး။ ချိုင်ထားတဲ့ စပျစ်ပင်က အသီးတွေကိုလည်း မစုသိမ်းရဘူး။ တစ်နှစ်လုံး လယ်မြေကို မထွန်ဘဲ အနားပေးရမယ်။ ဒါပေမဲ့ ဥပုသ်နှစ်အတွင်းမှာ ပေါက်လာတဲ့ သီးနှံတွေကို မင်းတို့ရော၊ ကျွန်တွေ၊ စာရင်းငှားတွေ၊လာအခြေချတဲ့ တိုင်းတစ်ပါးသားတွေပါ စားနိုင်တယ်။ ခြံမွေးတိရစ္ဆာန်တွေနဲ့ သားရဲတွေလည်း စားနိုင်တယ်။ လယ်မှာပေါက်လာတဲ့ သီးနှံအားလုံးကို စားနိုင်တယ်။ ဥပုသ်နှစ်ကို ခုနစ်ကြိမ် ရေတွက်ရမယ်။ ခုနစ်နှစ်ကို ခုနစ်ကြိမ် ရေတွက်လိုက်ရင် ၄၉ နှစ်ရလာမယ်။ အဲဒီနောက် ခုနစ်လပိုင်း ၁၀ ရက်၊ အပြစ်ဖြေရာနေ့ ရောက်တဲ့အခါ တံပိုးသံ အကျယ်ကြီးမှုတ်ရမယ်။ တစ်ပြည်လုံးမှာ တံပိုးမှုတ်ရမယ်။ နှစ် ၅၀ မြောက်ကို ဘုရားသခင်ဆီ ဆက်ကပ်ပြီး ပြည်သူပြည်သားအားလုံး လွတ်လပ်ခွင့်ရကြောင်း ကြေညာရမယ်။ အဲဒီနှစ်ဟာ လွတ်လပ်ခွင့်ရတဲ့နှစ် ဖြစ်ပြီး လူတိုင်း ကိုယ့်မြေ၊ ကိုယ့်မိသားစုဆီ ပြန်ရမယ်။ နှစ် ၅၀ မြောက်ဟာ လွတ်လပ်ခွင့်ရတဲ့နှစ် ဖြစ်တယ်။ မျိုးမကြဲရဘူး။ ကျန်ခဲ့တဲ့ကောက်နှံကနေ အလိုလိုပေါက်တဲ့ ကောက်ပင်တွေကို မရိတ်သိမ်းရဘူး။ ချိုင်ထားတဲ့ စပျစ်ပင်က အသီးတွေကိုလည်း မစုသိမ်းရဘူး။ ဒါဟာ လွတ်လပ်ခွင့်ရတဲ့နှစ်ဖြစ်လို့ မင်းတို့အတွက် မြင့်မြတ်တဲ့နှစ်ပဲ။ အလိုလိုပေါက်တဲ့ သီးနှံတွေကိုပဲ စားရမယ်။ လွတ်လပ်ခွင့်ရတဲ့နှစ်မှာ လူတိုင်း ကိုယ်ပိုင်တဲ့မြေဆီ ပြန်သွားရမယ်။ အချင်းချင်း အရောင်းအဝယ်လုပ်မယ်ဆိုရင် အမြတ်မထုတ်ရဘူး။ လယ်မြေကို ဝယ်တဲ့အခါ လွတ်လပ်ခွင့်ရတဲ့နှစ် ရောက်ဖို့ ဘယ်နှစ်နှစ် လိုသေးတယ်ဆိုတာကို တွက်ချက်ပြီး ဝယ်ရမယ်။ ရောင်းသူကလည်း လွတ်လပ်ခွင့်ရတဲ့နှစ် ရောက်တဲ့အထိ သီးနှံဘယ်နှစ်နှစ် ရိတ်သိမ်းနိုင်ဦးမယ်ဆိုတာကိုတွက်ချက်ပြီး ရောင်းရမယ်။ သီးနှံဘယ်နှစ်နှစ် ရိတ်သိမ်းနိုင်မယ်ဆိုတာကို တွက်ချက်ပြီး ရောင်းတာဖြစ်လို့ နှစ်တွေ အများကြီးလိုသေးရင် ရောင်းစျေးကို တိုးနိုင်တယ်။ နည်းနည်းပဲလိုရင်တော့ ရောင်းစျေးကို လျှော့ရမယ်။ အချင်းချင်းအမြတ်မထုတ်ရဘူး။ ငါဟာ မင်းတို့ရဲ့ဘုရား ယေဟောဝါပဲ။ ဘုရားသခင်ကို ကြောက်ရွံ့ပါ။ ငါ့ရဲ့ဥပဒေတွေ၊ တရားစီရင်ချက်တွေကို လိုက်နာစောင့်ထိန်းမယ်ဆိုရင် တိုင်းပြည်မှာ ဘေးကင်းလုံခြုံစွာ နေထိုင်ရမယ်။ မြေမှာ အသီးအနှံထွက်တဲ့အတွက် ဝဝလင်လင်စားပြီး ဘေးကင်းလုံခြုံစွာ နေထိုင်ရမယ်။ မင်းတို့က မျိုးစေ့မကြဲ၊ သီးနှံလည်း မစုသိမ်းရဘူးဆိုရင် ခုနစ်နှစ်မြောက်မှာ ဘာစားရမလဲ လို့ မေးကောင်းမေးမယ်။ စိတ်မပူကြပါနဲ့။ ခြောက်နှစ်မြောက်မှာ မင်းတို့ကို ငါကောင်းချီးပေးမှာဖြစ်လို့ အဲဒီနှစ်မှာ မြေက သုံးနှစ်စာ သီးနှံထွက်မယ်။ ရှစ်နှစ်မြောက်မှာ မျိုးကြဲရမယ်။ ကိုးနှစ်မြောက်အထိ သီးနှံဟောင်းကို စားရမယ်။ သီးနှံမထွက်ခင်အထိ သီးနှံဟောင်းကို စားရမယ်။ မြေကို အပြီးအပိုင် မရောင်းရဘူး။ မြေဟာ ငါ့ပိုင်ဆိုင်ရာ ဖြစ်လို့ပဲ။ ငါ့အတွက်တော့ မင်းတို့ဟာ ဒီပြည်မှာ တိုင်းတစ်ပါးသားတွေ၊ လာရောက်အခြေချသူတွေပဲ။ မင်းတို့အပိုင်ရမယ့်ပြည်တစ်ဝန်းလုံးမှာ မြေကိုရောင်းတဲ့သူက ကိုယ့်မြေကို ပြန်ဝယ်ယူခွင့်ရှိရမယ်။ အစ္စရေးတစ်ယောက်က ဆင်းရဲသွားလို့ မြေကို ရောင်းလိုက်ရတယ်ဆိုရင် အဲဒီမြေကို ဆွေမျိုးနီးစပ်သူက ပြန်ဝယ်ယူခွင့်ရှိတယ်။ ပြန်ဝယ်မယ့်သူ မရှိပေမဲ့ မူလပိုင်ရှင်က ချမ်းသာလာလို့ကိုယ့်မြေကိုပြန်ဝယ်နိုင်ပြီဆိုရင်၊ သူရောင်းလိုက်တဲ့နှစ်ကစပြီး လွန်သွားတဲ့နှစ်အတွင်းမှာ ထွက်တဲ့ သီးနှံတန်ဖိုးကို တွက်ချက်ရမယ်။ အဲဒီတန်ဖိုးကို မူလရောင်းစျေးထဲကနေ နုတ်ပြီး ကျန်တဲ့ငွေကို ဝယ်တဲ့လူဆီ ပြန်ပေးရမယ်။ မူလပိုင်ရှင်က ကိုယ့်မြေဆီ ပြန်သွားရမယ်။ မြေကိုပြန်ဝယ်ဖို့ မတတ်နိုင်ရင်တော့ အဲဒီမြေဟာ လွတ်လပ်ခွင့်ရတဲ့နှစ်အထိ ဝယ်သူလက်ထဲမှာပဲ ရှိနေရမယ်။ လွတ်လပ်ခွင့်ရတဲ့နှစ်ရောက်ရင် အဲဒီမြေကို ပြန်ရလိမ့်မယ်။ မူလပိုင်ရှင်က ကိုယ့်မြေဆီ ပြန်သွားရမယ်။ လူတစ်ယောက်က မြို့ရိုးထဲကအိမ်ကိုရောင်းမယ်ဆိုရင်ရောင်းပြီးတဲ့အချိန်ကစပြီးနှစ်ကုန်တဲ့အထိ ပြန်ဝယ်ယူခွင့်ရှိတယ်။ တစ်နှစ်အတွင်း တရားဝင်ပြန်ဝယ်ယူခွင့်ရှိတယ်။ တစ်နှစ်အတွင်းမှာ ပြန်မဝယ်နိုင်ရင်တော့ အဲဒီအိမ်ကို ဝယ်သူနဲ့ သူ့သားစဉ်မြေးဆက်တွေ အမြဲပိုင်ဆိုင်ရမယ်။ လွတ်လပ်ခွင့်ရတဲ့နှစ်မှာ မူလပိုင်ရှင်ဆီ ပြန်ပေးစရာမလိုဘူး။ ဒါပေမဲ့ မြို့ရိုးမရှိတဲ့ ကျေးရွာထဲက အိမ်တွေကိုတော့လယ်ယာလိုသတ်မှတ်ရမယ်။ အဲဒီအိမ်ကို ပိုင်ရှင်က အချိန်မရွေး ပြန်ဝယ်ခွင့်ရှိတယ်။လွတ်လပ်ခွင့်ရတဲ့နှစ်မှာ အိမ်ကို ပိုင်ရှင်ဆီ ပြန်ပေးရမယ်။ လေဝိအနွယ်ပိုင်တဲ့မြို့တွေထဲက အိမ်တွေကိုတော့ လေဝိအနွယ်ဝင်တွေရောင်းရင်အချိန်မရွေးပြန်ဝယ်ယူခွင့်ရှိတယ်။ ပြန်မဝယ်ဘူးဆိုရင်လွတ်လပ်ခွင့်ရတဲ့နှစ်မှာ အဲဒီအိမ်ကိုမူလပိုင်ရှင် လေဝိအနွယ်ဆီ ပြန်ပေးရမယ်။ အစ္စရေးလူမျိုးမှာ လေဝိအနွယ်က သူတို့မြို့တွေမှာရှိတဲ့ အိမ်တွေကိုပိုင်တယ်။ မြို့ဝန်းကျင်က စားကျက်မြေကို မရောင်းရဘူး။ စားကျက်မြေတွေကို သူတို့ အမြဲပိုင်တယ်။ အိမ်နီးချင်းအစ္စရေးလူတစ်ယောက်ကဆင်းရဲသွားလို့ ကိုယ့်ကိုယ်ကိုယ် မထောက်ပံ့နိုင်ဘူးဆိုရင် တိုင်းတစ်ပါးသားနဲ့ လာရောက်အခြေချသူတွေကိုကူညီသလို သူ့ကိုလည်း ကူညီရမယ်။ ဒါမှ သူ ဆက်အသက်ရှင်နိုင်လိမ့်မယ်။ သူ့ဆီက အတိုးမယူရဘူး။ အမြတ်မထုတ်ရဘူး။ ဘုရားသခင်ကိုကြောက်ရွံ့ရမယ်။ ဒါဆိုရင် သူ ဆက်အသက်ရှင်လိမ့်မယ်။ သူ့ကို ငွေချေးတဲ့အခါ အတိုးမယူရဘူး။ အစားအစာပေးရင်လည်း အမြတ်မထုတ်ရဘူး။ ငါဟာ မင်းတို့ရဲ့ ဘုရားသခင်ဖြစ်တယ်ဆိုတာပြဖို့၊ မင်းတို့ကိုခါနန်ပြည်ပေးဖို့အီဂျစ်ပြည်ကနေခေါ်ထုတ်လာတဲ့အရှင် ယေဟောဝါပဲ။ အိမ်နီးချင်းအစ္စရေးလူတစ်ယောက် ဆင်းရဲသွားလို့ သူ့ကိုယ်သူ လာရောင်းရင် ကျွန်လို မခိုင်းနဲ့။ သူ့ကိုစာရင်းငှားတစ်ယောက်လို၊ လာရောက်အခြေချသူလို ဆက်ဆံပါ။ လွတ်လပ်ခွင့်ရတဲ့နှစ်အထိ သူအလုပ်လုပ်ပေးလိမ့်မယ်။ ပြီးရင်တော့သူနဲ့သူ့သားသမီးတွေက ထွက်သွားပြီး ဆွေမျိုးတွေဆီ ပြန်ရမယ်။ ဘိုးဘေးတွေပိုင်တဲ့မြေကို ပြန်သွားရမယ်။ အစ္စရေးလူမျိုးဟာအီဂျစ်ပြည်ကနေ ငါခေါ်ထုတ်လာတဲ့ ငါ့ကျွန်တွေဖြစ်တဲ့အတွက် ကိုယ့်ကိုယ်ကိုယ် ကျွန်အဖြစ် မရောင်းရဘူး။ သူ့ကို မညှာမတာ မဆက်ဆံပါနဲ့။ ဘုရားသခင်ကိုကြောက်ရွံ့ပါ။ ကျွန်တွေ၊ ကျွန်မတွေ လိုချင်ရင်တော့ပတ်ဝန်းကျင်နိုင်ငံတွေကနေ ဝယ်ရမယ်။ မင်းတို့ပြည်မှာနေတဲ့ တိုင်းတစ်ပါးသားတွေ၊ သူတို့ကနေ မွေးလာသူတွေကိုလည်း ကျွန်အဖြစ် အပိုင်ဝယ်နိုင်တယ်။ သူတို့ကို သားမြေးတွေအတွက် အမွေအဖြစ်၊ ထာဝရပိုင်ဆိုင်ရာအဖြစ် လက်ဆင့်ကမ်းပေးနိုင်တယ်။ အလုပ်သမားတွေအဖြစ်ခိုင်းနိုင်တယ်။ကိုယ့်ညီအစ်ကိုအစ္စရေးတွေကိုတော့မညှာမတာမဆက်ဆံနဲ့။ တိုင်းတစ်ပါးသား ဒါမှမဟုတ် လာရောက်အခြေချသူက ချမ်းသာလာပြီး သူ့အနီးအနားမှာ နေထိုင်တဲ့ မင်းရဲ့ညီအစ်ကိုကတော့ ဆင်းရဲသွားလို့ အဲဒီတိုင်းတစ်ပါးသား၊ လာရောက်အခြေချသူဆီမှာ ဒါမှမဟုတ် အဲဒီလူရဲ့ မိသားစုဝင်ဆီမှာ ကိုယ့်ကိုယ်ကိုယ် ရောင်းတယ်ဆိုရင်၊ ရောင်းပြီးတဲ့နောက် ပြန်ဝယ်ယူခွင့်ရှိနေတုန်းပဲ။ သူ့ညီအစ်ကိုတစ်ယောက်က သူ့ကိုပြန်ဝယ်နိုင်တယ်။ သူ့ဘကြီးဘထွေး၊ ဘကြီးဘထွေးရဲ့သား ဒါမှမဟုတ် သွေးသားရင်းချာ တစ်ယောက်က ပြန်ဝယ်နိုင်တယ်။ ဒါမှမဟုတ်ကိုယ်တိုင်ချမ်းသာလာရင် သူ့ကိုယ်သူ ပြန်ဝယ်ယူနိုင်တယ်။ သူ့ကိုယ်သူရောင်းလိုက်တဲ့နှစ်ကနေ လွတ်လပ်ခွင့်ရတဲ့နှစ်အထိ နှစ်ပေါင်းကို ဝယ်သူနဲ့အတူ တွက်ချက်ရမယ်။ သူ့ကိုယ်သူရောင်းခဲ့တဲ့စျေးက အဲဒီနှစ်ပေါင်းအရေအတွက်နဲ့ ညီတယ်။ အဲဒီနှစ်တွေအတွင်း သူ့ရဲ့လုပ်အားခကို စာရင်းငှားတစ်ယောက်ရဲ့ လုပ်အားခအတိုင်း သတ်မှတ်ရမယ်။ လွတ်လပ်ခွင့်ရတဲ့နှစ် ရောက်ဖို့ နှစ်တွေ အများကြီးလိုသေးရင် ပြန်ဝယ်ယူတဲ့ငွေကို လိုသေးတဲ့နှစ်တွေနဲ့အညီပေးရမယ်။ လွတ်လပ်ခွင့်ရတဲ့နှစ်ရောက်ဖို့ နှစ်အနည်းငယ်ပဲလိုရင် ပြန်ဝယ်ယူတဲ့ငွေကို လိုသေးတဲ့နှစ်တွေနဲ့အညီ တွက်ချက်ပြီး ပေးရမယ်။ သခင်က သူ့ကို နှစ်တိုင်းငှားတဲ့ စာရင်းငှားလို သဘောထားရမယ်။ သခင်က မညှာမတာ ခိုင်းစားနေလားဆိုတာကို မင်းတို့ ကြည့်ပေးရမယ်။ ဒါပေမဲ့ သူက တစ်နည်းနည်းနဲ့ သူ့ကိုယ်သူ ပြန်မဝယ်နိုင်ဘူးဆိုရင်တော့ လွတ်လပ်ခွင့်ရတဲ့နှစ်ရောက်မှသားသမီးတွေနဲ့အတူ လွတ်လပ်ခွင့်ရမယ်။ အစ္စရေးတွေဟာငါပိုင်တဲ့ကျွန်တွေ၊ အီဂျစ်ပြည်ကနေ ငါခေါ်ထုတ်လာတဲ့ ငါ့ကျွန်တွေဖြစ်တယ်။ ငါဟာ မင်းတို့ရဲ့ဘုရား ယေဟောဝါပဲ။,3,Le,25,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/25/
audio/nwt_03_Le_BU_26.mp3,"အခန်းကြီး (၂၆) အသုံးမဝင်တဲ့ဘုရားတွေကို မလုပ်နဲ့။ ရုပ်တုတွေ၊ ကိုးကွယ်ရာ ကျောက်တိုင်တွေကို မစိုက်ထူနဲ့။ ဦးညွှတ်ပျပ်ဝပ်ဖို့ ကျောက်ရုပ်တွေကို တိုင်းပြည်မှာ မထားနဲ့။ ငါဟာ မင်းတို့ရဲ့ဘုရား ယေဟောဝါပဲ။ ဥပုသ်နေ့တွေကို စောင့်ထိန်းပါ။ သန့်ရှင်းရာဌာနတော်ကို ကြည်ညိုလေးစားပါ။ ငါဟာ ယေဟောဝါပဲ။ ငါ့ဥပဒေတွေ၊ ပညတ်ချက်တွေကို အမြဲ လိုက်နာစောင့်ထိန်းမယ်ဆိုရင်၊ အချိန်တန်တဲ့အခါ ငါမိုးရွာစေမှာဖြစ်လို့ လယ်မှာ ကောက်နှံတွေ ဖြစ်ထွန်းလိမ့်မယ်။ အပင်တွေလည်း အသီးသီးမယ်။ သီးနှံတွေ လှိုင်လှိုင်ထွက်တဲ့အတွက် စပါးနယ်လို့မပြီးခင် စပျစ်သီး ဆွတ်ခူးချိန် ရောက်လာမယ်။ စပျစ်သီးဆွတ်ခူးလို့ မပြီးခင်မျိုးကြဲချိန် ရောက်လာမယ်။ အစားအစာကိုအဝစားပြီးတိုင်းပြည်မှာ ဘေးကင်းလုံခြုံစွာနေထိုင်ရမယ်။ တိုင်းပြည်ကို ငါငြိမ်သက်အေးချမ်းစေမှာဖြစ်လို့ ကြောက်စရာမလိုဘဲ မင်းတို့အိပ်ရမယ်။ ကြမ်းကြုတ်တဲ့ သားရဲတွေကို တိုင်းပြည်ကနေ ငါဖယ်ရှားပေးမယ်။ ဓားဘေးကြုံရမှာ မဟုတ်ဘူး။ ရန်သူတွေကို မင်းတို့လိုက်ဖမ်းရလိမ့်မယ်။ ဓားဘေးကြောင့် ရန်သူတွေ ကျဆုံးလိမ့်မယ်။ မင်းတို့ဘက်က လူ ၅ ယောက်က လူ ၁၀၀ ကို လိုက်ဖမ်းရလိမ့်မယ်။ လူ ၁၀၀ က လူ ၁၀,၀၀၀ ကို လိုက်ဖမ်းရလိမ့်မယ်။ ဓားဘေးကြောင့် ရန်သူတွေ ကျဆုံးလိမ့်မယ်။ မင်းတို့ကို ငါ မျက်နှာသာပေးမယ်။ သားသမီးတွေ အများကြီး မွေးဖွားစေပြီး တိုးများစေမယ်။ မင်းတို့နဲ့ဖွဲ့ခဲ့တဲ့ ပဋိညာဉ်ကို ငါစောင့်ထိန်းမယ်။ အရင်နှစ်က သီးနှံဟောင်းတွေကို စားလို့မကုန်သေးခင် သီးနှံသစ်တွေ သိုလှောင်ဖို့ သီးနှံဟောင်းတွေကို ရှင်းထုတ်ရလိမ့်မယ်။ ငါ့တဲတော်ကို မင်းတို့အလယ်မှာ တည်စေမယ်။ မင်းတို့ကို ငါ မပစ်ပယ်ဘူး။ ငါဟာ မင်းတို့နဲ့အတူရှိပြီး မင်းတို့ရဲ့ဘုရားသခင် ဖြစ်မယ်။ မင်းတို့လည်း ငါ့လူမျိုးဖြစ်ရလိမ့်မယ်။ ငါဟာ မင်းတို့ကို ကျွန်ဘဝကနေ လွတ်မြောက်အောင်အီဂျစ်ပြည်ကနေခေါ်ထုတ်လာတဲ့ဘုရား ယေဟောဝါပဲ။ မင်းတို့ရဲ့ထမ်းပိုးကို ချိုးပစ်ပြီး မတ်မတ်လျှောက်စေခဲ့ပြီ။ ဒါပေမဲ့ ငါ့စကားကို မင်းတို့နားမထောင်ဘူး၊ ပညတ်ချက်တွေကို မလိုက်နာဘူးဆိုရင်၊ ငါ့ဥပဒေတွေကို ပစ်ပယ်ပြီး ငါ့တရားစီရင်ချက်တွေကိုရွံမုန်းမယ်ဆိုရင်၊ပညတ်ချက်တွေကို မလိုက်နာဘဲငါ့ပဋိညာဉ်ကိုချိုးဖောက်မယ်ဆိုရင်၊ ငါလည်းမင်းတို့ကိုစိတ်ဆင်းရဲစရာတွေ၊ အဆုတ်ရောဂါတွေ၊ အပြင်းဖျားတာတွေနဲ့ ဒဏ်ခတ်မယ်။ မျက်စိကွယ်စေမယ်။ မင်းတို့ရဲ့ ဘဝကို လုံးပါးပါးစေမယ်။ မျိုးကြဲတဲ့အခါ ရန်သူတွေ စားပစ်လိုက်လို့ အကျိုးခံစားရမှာ မဟုတ်ဘူး။ မင်းတို့ကို ငါကျောခိုင်းမှာမို့လို့ ရန်သူတွေရှေ့မှာ ရှုံးနိမ့်ရလိမ့်မယ်။ လိုက်ဖမ်းသူမရှိဘဲ ထွက်ပြေးရမယ်။ မုန်းတဲ့သူတွေက မင်းတို့ကို နင်းချေကြလိမ့်မယ်။ ဒီလောက်ခံရတာတောင် ငါ့စကား နားမထောင်ဘူးဆိုရင် မင်းတို့ရဲ့အပြစ်တွေအတွက် ခုနစ်ဆတိုးပြီး ပြစ်ဒဏ်ပေးမယ်။ မင်းတို့ရဲ့မာနကို ငါချိုးပစ်မယ်။ မင်းတို့ရဲ့ ကောင်းကင်ကို သံလို၊ မြေကြီးကို ကြေးနီလို ဖြစ်စေမယ်။ လယ်မှာ ကောက်နှံတွေ မဖြစ်ထွန်းတဲ့အပြင် အပင်တွေလည်း အသီးမသီးတဲ့အတွက် မင်းတို့ ကြိုးစားပမ်းစား လုပ်သမျှ အချည်းနှီးဖြစ်သွားမယ်။ ဒါတောင်မှ ငါ့ကိုဆန့်ကျင်ပြီး ငါ့စကား နားမထောင်ချင်သေးဘူးဆိုရင် မင်းတို့ရဲ့အပြစ်အတွက် ခုနစ်ဆတိုးပြီး ဒဏ်ခတ်မယ်။ သားရဲတွေကို ငါလွှတ်လိုက်မှာဖြစ်လို့ မင်းတို့ရဲ့သားသမီးတွေ၊ ခြံမွေးတိရစ္ဆာန်တွေကို ကိုက်သတ်လိမ့်မယ်။ လူဦးရေ လျော့နည်းသွားတဲ့အတွက် လမ်းသွားလမ်းလာတွေတောင်ရှိတော့မှာမဟုတ်ဘူး။ ဒါတောင်မှငါဆုံးမတာကို နားမထောင်ဘဲ ဆန့်ကျင်နေဦးမယ်ဆိုရင်၊ ငါလည်း မင်းတို့ကို ဆန့်ကျင်ပြီး မင်းတို့အပြစ်အတွက် ခုနစ်ဆတိုးပြီး ဒဏ်ခတ်မယ်။ ငါ့ပဋိညာဉ်ကို ချိုးဖောက်တဲ့အတွက် ဓားဘေးနဲ့ လက်စားချေမယ်။ မြို့တွေထဲ ပြေးဝင်ခိုလှုံတဲ့အခါ ကပ်ရောဂါတွေကို ငါလွှတ်လိုက်မယ်။ ရန်သူတွေလက်ထဲ မင်းတို့ရောက်ရလိမ့်မယ်။ စားနပ်ရိက္ခာကို ငါဖျက်ဆီးတဲ့အခါ အိမ်ရှင်မ ၁၀ ယောက်အတွက် မုန့်ဖုတ်ဖို့ မီးဖိုတစ်ဖိုပဲ လိုလိမ့်မယ်။ မုန့်ကို ခွဲတမ်းချပြီး မဝရေစာ စားရလိမ့်မယ်။ ဒါတောင်မှငါ့စကားနားမထောင်ဘဲ ဆန့်ကျင်နေဦးမယ်ဆိုရင်၊ ငါလည်း မင်းတို့ကို ပြင်းပြင်းထန်ထန် ဆန့်ကျင်မယ်။ မင်းတို့အပြစ်အတွက် ခုနစ်ဆတိုးပြီး ဒဏ်ခတ်မယ်။ ကိုယ့်သားသမီးတွေရဲ့ အသားကို စားရလိမ့်မယ်။ မင်းတို့ရဲ့ အထွတ်အမြတ်နေရာတွေကို ဖျက်ဆီးမယ်။ နံ့သာပေါင်း ပူဇော်တဲ့ စင်တွေကို ခုတ်လှဲမယ်။ မင်းတို့ရဲ့အလောင်းတွေကို ရွံမုန်းဖွယ်ရုပ်တု အကျိုးအပဲ့တွေပေါ်မှာ ပစ်ချမယ်။ မင်းတို့ကို ငါရွံလွန်းလို့ မင်းတို့ဆီကနေ ထွက်သွားမယ်။ မင်းတို့ရဲ့ မြို့တွေကို ဓားဘေးနဲ့ ဖျက်ဆီးမယ်။ ဝတ်ကျောင်းတွေကို ပျက်စီးစေမယ်။ မင်းတို့ဆက်သတဲ့ ပူဇော်သက္ကာတွေရဲ့ မွှေးကြိုင်တဲ့ရနံ့ကို ငါလက်ခံမှာ မဟုတ်ဘူး။ မင်းတို့ပြည်ကို ငါဖျက်ဆီးမှာဖြစ်လို့ ပြည်ကိုသိမ်းပိုက်မယ့် ရန်သူတွေတောင် တအံ့တဩ ဖြစ်သွားလိမ့်မယ်။ မင်းတို့ကို တိုင်းပြည်အရပ်ရပ်ဆီ တကွဲတပြား ဖြစ်စေမယ်။ ဓားကိုထုတ်ပြီး မင်းတို့နောက်ကို လိုက်စေမယ်။ ပြည်ဟာ လူသူကင်းမဲ့ပြီး မြို့တွေလည်း ပျက်စီးသွားမယ်။ ရန်သူရဲ့ပြည်မှာမင်းတို့ရောက်နေတုန်း မင်းတို့တိုင်းပြည်က လူသူကင်းမဲ့ချိန်တစ်လျှောက်လုံး အနားယူရလိမ့်မယ်။ အရင်က ဥပုသ်နှစ်တွေမှာ အနားမရခဲ့တဲ့အတွက် အဲဒီအချိန်မှာ အနားရလိမ့်မယ်။ မင်းတို့နေထိုင်တုန်းက ဥပုသ်နှစ်တွေမှာ လယ်မြေတွေ အနားမရခဲ့ဘူး။ ဒါကြောင့် တိုင်းပြည် လူသူကင်းမဲ့ချိန် တစ်လျှောက်လုံးမှာ လယ်မြေတွေ အနားရလိမ့်မယ်။ မင်းတို့ထဲက အသက်ရှင်ကျန်ရစ်သူတွေကို ရန်သူ့တိုင်းပြည်တွေမှာ စိတ်ပျက်အားလျော့သွားအောင် ငါလုပ်မယ်။ သစ်ရွက်လှုပ်သံကြားရုံနဲ့ ထွက်ပြေးကြလိမ့်မယ်။ဓားဘေးကြောင့် ထွက်ပြေးသူတွေလို ထွက်ပြေးပြီး လိုက်ဖမ်းသူမရှိဘဲ လဲကျလိမ့်မယ်။ ဓားဘေးကြောင့် ထွက်ပြေးသူတွေလို လိုက်ဖမ်းသူမရှိဘဲ အချင်းချင်း တိုက်မိပြီး လဲကျလိမ့်မယ်။ ရန်သူတွေကို ခုခံနိုင်စွမ်းရှိမှာ မဟုတ်ဘူး။ တိုင်းပြည်အရပ်ရပ်ကို ကွဲလွင့်ပြီး သေဆုံးကြလိမ့်မယ်။ ရန်သူရဲ့မြေက မင်းတို့ကို ဝါးမျိုသွားမယ်။ မင်းတို့ထဲက ကျန်ရစ်သူတွေဟာ ကိုယ့်အမှားကြောင့်၊ ဘိုးဘေးတွေရဲ့အမှားကြောင့် ရန်သူရဲ့ပြည်မှာစိတ်ထောင်းကိုယ်ကြေ ဖြစ်ရလိမ့်မယ်။ အဲဒီအခါကျမှ ကိုယ့်ရဲ့အမှား၊ ဘိုးဘေးတွေရဲ့ အမှားနဲ့ သစ္စာဖောက်မှုကို ဝန်ခံကြလိမ့်မယ်။ ငါ့ကိုဆန့်ကျင်ပြီး သစ္စာဖောက်ခဲ့မှန်း ဝန်ခံကြလိမ့်မယ်။ ငါလည်း သူတို့ကို ဆန့်ကျင်ပြီး ရန်သူ့တိုင်းပြည်ကို ပို့ပစ်မယ်။ အဲဒီအခါကျရင်တော့ခေါင်းမာလွန်းတဲ့သူတို့ဟာစိတ်နှိမ့်ချလာပြီး ကိုယ့်အမှားအတွက် ပေးဆပ်နိုင်ကောင်းပါရဲ့။ ငါလည်း ယာကုပ်နဲ့ဖွဲ့တဲ့ ပဋိညာဉ်၊ အိဇက်နဲ့ဖွဲ့တဲ့ ပဋိညာဉ်၊ အာဗြဟံနဲ့ဖွဲ့တဲ့ ပဋိညာဉ်ကို သတိရမယ်။မင်းတို့ရဲ့တိုင်းပြည်ကိုလည်းသတိရမယ်။ တိုင်းပြည်ဟာ စွန့်ပစ်ခံရချိန်မှာ အနားရလိမ့်မယ်၊ လူသူကင်းမဲ့နေမယ်။ ငါ့တရားစီရင်ချက်တွေကို ပစ်ပယ်ပြီး ငါ့ဥပဒေတွေကိုရွံမုန်းခဲ့တဲ့သူတို့ရဲ့အမှားအတွက် ပြန်ပေးဆပ်ရမယ်။ ဒီလိုဖြစ်နေပေမဲ့ သူတို့ကို ရန်သူရဲ့ပြည်မှာ ရှိနေတုန်း ငါအပြီးအပိုင်တော့ ပစ်ပယ်မှာ မဟုတ်ဘူး။ မျိုးပြုတ်သွားတဲ့အထိတော့ ဖယ်ရှားမှာ မဟုတ်ဘူး။ အဲဒီလိုလုပ်ရင် သူတို့နဲ့ဖွဲ့ထားတဲ့ ငါ့ရဲ့ပဋိညာဉ်ကို ချိုးဖျက်ရာရောက်တယ်။ ငါဟာ သူတို့ရဲ့ဘုရား ယေဟောဝါဖြစ်တယ်။ သူတို့အကျိုးအတွက် ဘိုးဘေးတွေနဲ့ဖွဲ့ထားတဲ့ ပဋိညာဉ်ကို ငါသတိရမယ်။ အဲဒီဘိုးဘေးတွေကို လူမျိုးခြားတွေရှေ့မှာ အီဂျစ်ပြည်ကနေ ငါခေါ်ထုတ်ပြီး ငါဟာ သူတို့ရဲ့ ဘုရားသခင်ဖြစ်မှန်းပြခဲ့တယ်။ငါဟာ ယေဟောဝါပဲ။ ဒါတွေဟာဆိုင်းနိုင်းတောင်ပေါ်မှာ မောရှေကတစ်ဆင့် အစ္စရေးလူမျိုးကို ယေဟောဝါပေးခဲ့တဲ့ စည်းမျဉ်းတွေ၊ တရားစီရင်ချက်တွေ၊ ပညတ်ချက်တွေပဲ။",3,Le,26,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/26/
audio/nwt_03_Le_BU_27.mp3,အခန်းကြီး (၂၇) ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ လူတစ်ယောက်ကို ယေဟောဝါဆီ ပေးလှူဖို့၊ တစ်နည်းအားဖြင့် သူ့အတွက် သတ်မှတ်တန်ဖိုးကို ပေးလှူဖို့ အထူးသစ္စာကတိ ပြုထားတယ်ဆိုပါစို့။ အသက်၂၀နဲ့ ၆၀ ကြား ယောက်ျားဖြစ်ရင်သတ်မှတ်တန်ဖိုးဟာသန့်ရှင်းရာဌာနတော်ရဲ့ စံအလေးချိန်အရ ငွေရှယ်ကယ် ၅၀ ဖြစ်ရမယ်။ မိန်းမဖြစ်ရင်တော့ သတ်မှတ်တန်ဖိုးဟာ ရှယ်ကယ် ၃၀ ဖြစ်ရမယ်။ အသက် ၅ နှစ်နဲ့ ၂၀ ကြား ယောက်ျားဖြစ်ရင် သတ်မှတ်တန်ဖိုးဟာ ရှယ်ကယ် ၂၀၊ မိန်းမဖြစ်ရင် ရှယ်ကယ် ၁၀ ဖြစ်ရမယ်။ အသက်တစ်လသားနဲ့ ငါးနှစ်ကြား ယောက်ျားလေးဖြစ်ရင် သတ်မှတ်တန်ဖိုးဟာ ငွေငါးရှယ်ကယ်၊ မိန်းကလေးဖြစ်ရင် ငွေသုံးရှယ်ကယ် ဖြစ်ရမယ်။ အသက်၆၀နဲ့အထက် ယောက်ျားဖြစ်ရင် သတ်မှတ်တန်ဖိုးဟာ ၁၅ ရှယ်ကယ်၊ မိန်းမဖြစ်ရင် ရှယ်ကယ် ၁၀ ဖြစ်ရမယ်။ ဒါပေမဲ့ သစ္စာကတိပြုသူက ဆင်းရဲလွန်းလို့ သတ်မှတ်တန်ဖိုး မပေးနိုင်ရင် ပေးလှူခံရသူကို ပုရောဟိတ်ရှေ့ ခေါ်လာရမယ်။ ပုရောဟိတ်က တန်ဖိုးဖြတ်ပေးရမယ်။ သစ္စာကတိပြုသူ တတ်နိုင်တဲ့အပေါ်မူတည်ပြီးတန်ဖိုးဖြတ်ပေးရမယ်။ ယေဟောဝါဆီ သင့်လျော်တဲ့ တိရစ္ဆာန်တစ်ကောင် ပူဇော်ဖို့ သစ္စာကတိပြုတယ်ဆိုရင်ယေဟောဝါကိုပေးမယ့် ဘယ်အကောင်မဆို သန့်ရှင်းမြင့်မြတ်တယ်။ အဲဒီတိရစ္ဆာန်ကိုနောက်တစ်ကောင်နဲ့အစားထိုးလို့မရသလိုအညံ့ကိုအကောင်းနဲ့၊ အကောင်းကို အညံ့နဲ့ လဲလှယ်လို့ မရဘူး။ တခြားတိရစ္ဆာန်နဲ့ လဲမယ်ဆိုရင် နဂိုအကောင်ရော၊ လဲလှယ်မယ့် အကောင်ရော သန့်ရှင်းမြင့်မြတ်ရာဖြစ်သွားပြီ။ ယေဟောဝါအတွက် ပူဇော်ဆက်သလို့မရတဲ့ မသန့်ရှင်းတဲ့တိရစ္ဆာန် ဖြစ်နေမယ်ဆိုရင် အဲဒီအကောင်ကို ပုရောဟိတ်ဆီ ယူလာရမယ်။ ပုရောဟိတ်ကအဲဒီတိရစ္ဆာန်ကောင်းမကောင်းပေါ် မူတည်ပြီး တန်ဖိုးဖြတ်ပေးရမယ်။ တန်ဖိုးဖြတ်ပေးတဲ့အတိုင်း အတည်ဖြစ်ရမယ်။ အဲဒီတိရစ္ဆာန်ကိုပြန်ဝယ်ချင်တယ်ဆိုရင် သတ်မှတ်တန်ဖိုးအပြင် တန်ဖိုးရဲ့ငါးပုံတစ်ပုံကို ထပ်ပေးရမယ်။ လူတစ်ယောက်က ကိုယ့်အိမ်ကို ယေဟောဝါအတွက် သန့်ရှင်းမြင့်မြတ်ရာအဖြစ်ဆက်ကပ်မယ်ဆိုရင် ပုရောဟိတ်က ကောင်းမကောင်းကို ကြည့်ပြီး တန်ဖိုးဖြတ်ရမယ်။ တန်ဖိုးဖြတ်တဲ့အတိုင်းအတည်ဖြစ်ရမယ်။ ကိုယ့်အိမ်ကို ဆက်ကပ်ပြီးမှ ပြန်ဝယ်ချင်တယ်ဆိုရင်တော့ သတ်မှတ်တန်ဖိုးအပြင် တန်ဖိုးရဲ့ ငါးပုံတစ်ပုံ ထပ်ပေးပြီး ပြန်ယူနိုင်တယ်။ လူတစ်ယောက်ကကိုယ့်လယ်မြေတချို့ကိုယေဟောဝါဆီ ဆက်ကပ်ချင်တယ်ဆိုရင်မျိုးကြဲနိုင်တဲ့အတိုင်းအတာပေါ်မူတည်ပြီး တန်ဖိုးဖြတ်ရမယ်။ မုယောစပါးတစ်ဟောမဲ ကြဲနိုင်တဲ့ လယ်မြေကို ငွေရှယ်ကယ်၅၀လို့ တန်ဖိုးဖြတ်ရမယ်။ လယ်မြေကိုလွတ်လပ်ခွင့်ရတဲ့နှစ် ကစပြီး ဆက်ကပ်မယ်ဆိုရင် သတ်မှတ်တန်ဖိုးအတိုင်းအတည်ဖြစ်ရမယ်။ လွတ်လပ်ခွင့်ရတဲ့နှစ်ပြီးမှ ဆက်ကပ်မယ်ဆိုရင်တော့ပုရောဟိတ်က လာမယ့်လွတ်လပ်ခွင့်ရတဲ့နှစ် ရောက်ဖို့ ဘယ်နှစ်နှစ်လိုသေးတယ်ဆိုတာကို တွက်ချက်ပြီး သတ်မှတ်တန်ဖိုးကို လျှော့ပေးရမယ်။ ဆက်ကပ်တဲ့သူက လယ်မြေကို ပြန်ဝယ်မယ်ဆိုရင်တော့ သတ်မှတ်တန်ဖိုးအပြင် တန်ဖိုးရဲ့ ငါးပုံတစ်ပုံထပ်ပေးပြီး ပြန်ယူနိုင်တယ်။ ဒါပေမဲ့ လယ်မြေကို ပြန်မဝယ်ဘဲ တခြားလူကို ရောင်းလိုက်ရင် အဲဒီလယ်မြေကို ပြန်ဝယ်လို့ မရတော့ဘူး။ လွတ်လပ်ခွင့်ရတဲ့နှစ် ရောက်ရင် အဲဒီလယ်မြေဟာ ယေဟောဝါအတွက် သန့်ရှင်းမြင့်မြတ်ရာ၊ အပြီးအပိုင်ဆက်ကပ်ထားတဲ့လယ်မြေ ဖြစ်သွားပြီ။ပုရောဟိတ်အပိုင်ဖြစ်သွားပြီ။ လူတစ်ယောက်ကအမွေရထားတဲ့ လယ်မြေမဟုတ်ဘဲ ဝယ်ထားတဲ့ လယ်မြေကို ယေဟောဝါဆီ ဆက်ကပ်မယ်ဆိုရင်၊ ပုရောဟိတ်က လွတ်လပ်ခွင့်ရတဲ့နှစ် ရောက်ဖို့ ဘယ်နှစ်နှစ် လိုသေးတယ်ဆိုတာကို တွက်ချက်ပြီး တန်ဖိုးသတ်မှတ်ပေးရမယ်။ သတ်မှတ်တန်ဖိုးကို အဲဒီနေ့မှာပဲ သူပေးရမယ်။ ဒါဟာ ယေဟောဝါအတွက် သန့်ရှင်းမြင့်မြတ်တယ်။ လွတ်လပ်ခွင့်ရတဲ့နှစ် ရောက်တဲ့အခါ အဲဒီလယ်မြေကို သူဝယ်ခဲ့တဲ့ မူလပိုင်ရှင်ဆီ ပြန်ပေးရမယ်။ တန်ဖိုးဖြတ်တိုင်း သန့်ရှင်းရာဌာနတော်ရဲ့ စံအလေးချိန်အတိုင်း ဖြတ်ရမယ်။ တစ်ရှယ်ကယ်မှာ ဂေရ ၂၀ ရှိတယ်။ တိရစ္ဆာန်ရဲ့ သားဦးတွေကိုတော့ မဆက်ကပ်ရဘူး။ သားဦးတွေကို ယေဟောဝါပိုင်တယ်။ နွားဖြစ်စေ၊ သိုးဖြစ်စေ ယေဟောဝါပိုင်ဆိုင်ပြီးသားပဲ။ မသန့်ရှင်းတဲ့ တိရစ္ဆာန်တွေထဲက သားဦးကိုတော့ ပြန်ရွေးနိုင်တယ်။ ပြန်ရွေးမယ်ဆိုရင် သတ်မှတ်တန်ဖိုးအပြင် တန်ဖိုးရဲ့ငါးပုံတစ်ပုံကိုထပ်ပေးရမယ်။ ပြန်မရွေးဘူးဆိုရင်ပုရောဟိတ်ကသတ်မှတ်တန်ဖိုးအတိုင်း ရောင်းရမယ်။ လူတစ်ယောက်ကကိုယ်ပိုင်ဆိုင်တဲ့ လူ၊ တိရစ္ဆာန် ဒါမှမဟုတ် လယ်မြေကို ယေဟောဝါဆီ အပြီးအပိုင်ဆက်ကပ်မယ်ဆိုရင်တော့ ရောင်းလို့မရဘူး၊ပြန်ဝယ်လို့လည်း မရဘူး။အပြီးအပိုင် ဆက်ကပ်ထားတာမှန်သမျှဟာ ယေဟောဝါအတွက် အသန့်ရှင်းဆုံးအရာပဲ။ ဖျက်ဆီးဖို့ သတ်မှတ်ခံရသူကိုလည်းပြန်ရွေးလို့မရဘူး။ အဲဒီလူအတွက် သေဒဏ်ပဲရှိတယ်။ ကောက်နှံဖြစ်စေ၊ အသီးဖြစ်စေ ဆယ်ဖို့တစ်ဖို့ကို ယေဟောဝါပိုင်တယ်။ ယေဟောဝါအတွက် သန့်ရှင်းမြင့်မြတ်ရာဖြစ်တယ်။ လူတစ်ယောက်က ကိုယ့်ရဲ့ ဆယ်ဖို့တစ်ဖို့ကို ပြန်ဝယ်ချင်တယ်ဆိုရင် တန်ရာတန်ကြေးအပြင် တန်ဖိုးရဲ့ ငါးပုံတစ်ပုံကို ထပ်ပေးရမယ်။ သိုးထိန်းက တိရစ္ဆာန်အုပ်ထဲက သိုးတွေကို ရေတွက်တဲ့အခါ ဆယ်ကောင်မြောက် အကောင်ကို ဖယ်ထားရမယ်။ ဆယ်ကောင်မြောက် တိရစ္ဆာန်တိုင်းဟာ ယေဟောဝါအတွက် သန့်ရှင်းမြင့်မြတ်တယ်။ အဲဒီတိရစ္ဆာန်ကို ကောင်းမကောင်း မစစ်ဆေးရဘူး။ တခြားတိရစ္ဆာန်နဲ့ မလဲရဘူး။ လဲမယ်ဆိုရင် နဂိုအကောင်ရော၊ လဲလှယ်မယ့် အကောင်ရော သန့်ရှင်းမြင့်မြတ်တယ်။ ပြန်ဝယ်လို့ မရဘူး။ ဒါတွေဟာ ဆိုင်းနိုင်းတောင်မှာ မောရှေကတစ်ဆင့်အစ္စရေးလူမျိုးအတွက် ယေဟောဝါပေးတဲ့ ပညတ်ချက်တွေပဲ။,3,Le,27,ဝတ်ပြုရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဝတ်ပြုရာ/27/
audio/nwt_04_Nu_BU_01.mp3,"တောလည်ရာကျမ်း အခန်းကြီး (၁) အီဂျစ်ပြည်ကနေအစ္စရေးတွေ ထွက်လာပြီးနောက် ဒုတိယနှစ်၊ ဒုတိယလ၊ ပထမနေ့မှာ ဆိုင်းနိုင်းတောကန္တာရမှာရှိတဲ့ တွေ့ဆုံရာတဲတော်မှာ မောရှေကို ယေဟောဝါ မိန့်မှာတယ် အစ္စရေးတစ်မျိုးလုံးကို မျိုးနွယ်စု၊ ဆွေမျိုးစုအလိုက် လူဦးရေစာရင်းကောက်ပါ။ ယောက်ျားအားလုံးရဲ့ နာမည်ကို စာရင်းယူပါ။ မင်းနဲ့အာရုန်က အစ္စရေးစစ်တပ်မှာ စစ်မှုထမ်းနိုင်တဲ့ အသက် ၂၀ ပြည့်ပြီးသူတွေကို တပ်ဖွဲ့အလိုက် စာရင်းသွင်းပါ။ တစ်နွယ်စီမှာ အမျိုးသား တစ်ယောက်စီကို ခေါ်လိုက်ပါ။ သူတို့က မျိုးနွယ်စုခေါင်းဆောင်လုပ်ရမယ်။ ရုဗင်အနွယ်မှာ ရှေဒုရရဲ့သားဧလိဇုရ၊ ရှိမောင်အနွယ်မှာ ဇုရိရှဒဲရဲ့သား ရှေလုမျေလ၊ ယုဒအနွယ်မှာ အမိနဒပ်ရဲ့သား နာရှုန်၊ အိသခါအနွယ်မှာဇုအာရဲ့သား နာသနေလ၊ ဇာဗုလုန်အနွယ်မှာ ဟေလုန်ရဲ့သား ဧလျာဘ၊ ယောသပ်ရဲ့ သားတွေဖြစ်တဲ့ ဧဖရိမ်အနွယ်မှာ အမိဟုရဲ့သား ဧလိရှမာ၊ မနာရှေအနွယ်မှာ ပေဒါဇုရရဲ့သား ဂါမလျေလ၊ ဗင်ယာမိန်အနွယ်မှာ ဂိဒေါနိရဲ့သား အဘိဒန်၊ ဒန်အနွယ်မှာ အမိရှဒဲရဲ့သား အဟေဇာ၊ အာရှာအနွယ်မှာ သြကရန်ရဲ့သား ပါဂျေလ၊ ဂဒ်အနွယ်မှာ ဒွေလရဲ့သား ဧလျာသပ်၊ နဿလိအနွယ်မှာ ဧနန်ရဲ့သား အဟိရတို့က မင်းကို ကူညီပေးလိမ့်မယ်။ သူတို့ဟာအစ္စရေးတွေထဲကဆင့်ခေါ်ခံရတဲ့မျိုးနွယ်စုခေါင်းဆောင်တွေ၊ အစ္စရေး ထောင်နဲ့ချီကို ဦးဆောင်တဲ့သူတွေပဲ။ မောရှေနဲ့အာရုန်က နာမည်နဲ့ရွေးချယ်ခံရတဲ့ အဲဒီအမျိုးသားတွေကို ခေါ်လိုက်တယ်။ သူတို့က ဒုတိယလ၊ ပထမနေ့မှာ လူအားလုံးကို စုရုံးခိုင်းတယ်။ အသက် ၂၀ ပြည့်ပြီးသူတွေကို မျိုးနွယ်စု၊ ဆွေမျိုးစုအလိုက် နာမည်စာရင်းကောက်ယူဖို့ဖြစ်တယ်။ ယေဟောဝါမိန့်မှာတဲ့အတိုင်း မောရှေကဆိုင်းနိုင်းတောကန္တာရမှာလူဦးရေစာရင်း ကောက်တယ်။ အစ္စရေးရဲ့သားဦးရုဗင်အနွယ်ရဲ့ သားစဉ်မြေးဆက်တွေကို ဆွေမျိုးစု၊ အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့အသက် ၂၀ ပြည့် ယောက်ျားတွေကိုရေတွက်တဲ့အခါ၊ ရုဗင်အနွယ်မှာ စာရင်းဝင်သူပေါင်း ၄၆,၅၀၀ ရှိတယ်။ ရှိမောင်အနွယ်ရဲ့ သားစဉ်မြေးဆက်တွေကို ဆွေမျိုးစု၊ အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကိုရေတွက်တဲ့အခါ၊ ရှိမောင်အနွယ်မှာ စာရင်းဝင်သူပေါင်း ၅၉,၃၀၀ ရှိတယ်။ ဂဒ်အနွယ်ရဲ့ သားစဉ်မြေးဆက်တွေကို ဆွေမျိုးစု၊အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကိုရေတွက်တဲ့အခါ၊ ဂဒ်အနွယ်မှာ စာရင်းဝင်သူပေါင်း ၄၅,၆၅၀ ရှိတယ်။ ယုဒအနွယ်ရဲ့သားစဉ်မြေးဆက်တွေကို ဆွေမျိုးစု၊အိမ်ထောင်စုအလိုက်နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကိုရေတွက်တဲ့အခါ၊ ယုဒအနွယ်မှာ စာရင်းဝင်သူပေါင်း ၇၄,၆၀၀ ရှိတယ်။ အိသခါအနွယ်ရဲ့ သားစဉ်မြေးဆက်တွေကို ဆွေမျိုးစု၊ အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကိုရေတွက်တဲ့အခါ၊ အိသခါအနွယ်မှာ စာရင်းဝင်သူပေါင်း ၅၄,၄၀၀ ရှိတယ်။ ဇာဗုလုန်အနွယ်ရဲ့သားစဉ်မြေးဆက်တွေကို ဆွေမျိုးစု၊အိမ်ထောင်စုအလိုက်နာမည်စာရင်းကောက်တယ်။စစ်မှုထမ်းနိုင်တဲ့အသက် ၂၀ ပြည့် ယောက်ျားတွေကို ရေတွက်တဲ့အခါ၊ ဇာဗုလုန်အနွယ်မှာ စာရင်းဝင်သူပေါင်း ၅၇,၄၀၀ ရှိတယ်။ ယောသပ်ရဲ့သားတွေထဲက ဧဖရိမ်အနွယ်ရဲ့ သားစဉ်မြေးဆက်တွေကို ဆွေမျိုးစု၊ အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကိုရေတွက်တဲ့အခါ၊ ဧဖရိမ်အနွယ်မှာစာရင်းဝင်သူပေါင်း ၄၀,၅၀၀ ရှိတယ်။ မနာရှေအနွယ်ရဲ့ သားစဉ်မြေးဆက်တွေကို ဆွေမျိုးစု၊ အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကို ရေတွက်တဲ့အခါ၊ မနာရှေအနွယ်မှာ စာရင်းဝင်သူပေါင်း ၃၂,၂၀၀ ရှိတယ်။ ဗင်ယာမိန်အနွယ်ရဲ့ သားစဉ်မြေးဆက်တွေကို ဆွေမျိုးစု၊အိမ်ထောင်စုအလိုက်နာမည်စာရင်းကောက်တယ်။စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကို ရေတွက်တဲ့အခါ၊ ဗင်ယာမိန်အနွယ်မှာ စာရင်းဝင်သူပေါင်း ၃၅,၄၀၀ ရှိတယ်။ ဒန်အနွယ်ရဲ့ သားစဉ်မြေးဆက်တွေကို ဆွေမျိုးစု၊ အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကို ရေတွက်တဲ့အခါ၊ ဒန်အနွယ်မှာ စာရင်းဝင်သူပေါင်း ၆၂,၇၀၀ ရှိတယ်။ အာရှာအနွယ်ရဲ့ သားစဉ်မြေးဆက်တွေကို ဆွေမျိုးစု၊ အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကိုရေတွက်တဲ့အခါ၊ အာရှာအနွယ်မှာ စာရင်းဝင်သူပေါင်း ၄၁,၅၀၀ ရှိတယ်။ နဿလိအနွယ်ရဲ့ သားစဉ်မြေးဆက်တွေကို ဆွေမျိုးစု၊ အိမ်ထောင်စုအလိုက် နာမည်စာရင်းကောက်တယ်။ စစ်မှုထမ်းနိုင်တဲ့ အသက် ၂၀ ပြည့် ယောက်ျားတွေကိုရေတွက်တဲ့အခါ၊ နဿလိအနွယ်မှာ စာရင်းဝင်သူပေါင်း ၅၃,၄၀၀ ရှိတယ်။ သူတို့ကိုမောရှေ၊အာရုန်နဲ့ အစ္စရေးမျိုးနွယ်စုခေါင်းဆောင်၁၂ ယောက်က စာရင်းကောက်ထားတာ။ ခေါင်းဆောင်တစ်ယောက်စီဟာ ကိုယ့်မျိုးနွယ်စုကိုကိုယ်စားပြုတယ်။ အစ္စရေးစစ်တပ်မှာ စစ်မှုထမ်းနိုင်တဲ့ အသက် ၂၀ ပြည့်ပြီးသူတွေကို မျိုးနွယ်စုအလိုက် စာရင်းကောက်တဲ့အခါ၊ စာရင်းဝင်သူ စုစုပေါင်း ၆၀၃,၅၅၀ ရှိတယ်။ လေဝိအနွယ်ကိုတော့ တခြားအနွယ်တွေနဲ့အတူစာရင်းမကောက်ဘူး။ ယေဟောဝါက မောရှေကိုပြောထားတယ် လေဝိအနွယ်ကိုတော့ စာရင်းမကောက်နဲ့။ တခြားအနွယ်တွေနဲ့ရောပြီး မရေတွက်နဲ့။ သက်သေခံချက်သေတ္တာရှိတဲ့တဲတော်နဲ့ တဲတော်အသုံးအဆောင်တွေ၊ သက်ဆိုင်တဲ့ပစ္စည်းတွေကို ထိန်းသိမ်းခိုင်းပါ။ သူတို့က တဲတော်နဲ့ အသုံးအဆောင်တွေကို သယ်ဆောင်ပြီး တဲတော်မှာ အမှုထမ်းရမယ်။ တဲတော်ပတ်လည်မှာ စခန်းချရမယ်။ တဲတော်ကို ပြောင်းရွှေ့တဲ့အခါတိုင်းလေဝိအနွယ်ဖြုတ်သိမ်းရမယ်။ ပြန်နေရာချတဲ့အခါလည်း လေဝိအနွယ်ပဲ တပ်ဆင်ရမယ်။ တဲတော်အနား အခွင့်မရှိဘဲလာတဲ့သူကို သေဒဏ်ပေးရမယ်။ အစ္စရေးအားလုံးကကိုယ့်အတွက် သတ်မှတ်ပေးထားတဲ့ နေရာမှာ တဲထိုးရမယ်။ တပ်ဖွဲ့တစ်ဖွဲ့မှာ မျိုးနွယ်စုသုံးစုရှိပြီး ကိုယ့်တပ်ဖွဲ့နဲ့ကိုယ် စခန်းချရမယ်။ အစ္စရေးတွေကိုငါအမျက်မထွက်မိစေဖို့ သက်သေခံချက်သေတ္တာရှိတဲ့ တဲတော်ပတ်လည်မှာ လေဝိအနွယ်စခန်းချရမယ်။ လေဝိအနွယ်က သက်သေခံချက်သေတ္တာရှိတဲ့ တဲတော်ကို ကြည့်ရှုစောင့်ရှောက်ရမယ့် တာဝန်ရှိတယ်။ မောရှေကို ယေဟောဝါ မိန့်မှာတဲ့အတိုင်း အစ္စရေးတွေ လုပ်ဆောင်ကြတယ်။ မှာထားတဲ့အတိုင်း သူတို့လုပ်ကြတယ်။",4,Nu,1,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/1/
audio/nwt_04_Nu_BU_02.mp3,"အခန်းကြီး (၂) ယေဟောဝါက မောရှေနဲ့အာရုန်ကို မိန့်မှာတယ် အစ္စရေးအားလုံးဟာ မျိုးနွယ်စုသုံးစုပါတဲ့ တပ်ဖွဲ့အလိုက် သတ်မှတ်ထားတဲ့ နေရာ၊ ကိုယ့်မျိုးနွယ်စုနဲ့ဆိုင်တဲ့ အလံနားမှာ စခန်းချရမယ်။တွေ့ဆုံရာတဲတော်ကို မျက်နှာမူပြီး တဲတော်ပတ်လည်မှာ စခန်းချရမယ်။ နေထွက်ရာ အရှေ့ဘက်မှာ ယုဒဦးဆောင်တဲ့ မျိုးနွယ်စုသုံးစုပါတဲ့ တပ်ဖွဲ့ စခန်းချရမယ်။ အမိနဒပ်ရဲ့သား နာရှုန်က ယုဒအနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၇၄,၆၀၀ ရှိတယ်။ သူ့ရဲ့ညာဘက်မှာ အိသခါအနွယ် စခန်းချရမယ်။ ဇုအာရဲ့သား နာသနေလက အိသခါအနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၅၄,၄၀၀ ရှိတယ်။ ဘယ်ဘက်မှာ ဇာဗုလုန်အနွယ် စခန်းချရမယ်။ ဟေလုန်ရဲ့သား ဧလျာဘက ဇာဗုလုန်အနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၅၇,၄၀၀ ရှိတယ်။ ယုဒအနွယ်ဦးဆောင်တဲ့တပ်ဖွဲ့မှာ စာရင်းဝင်သူပေါင်း ၁၈၆,၄၀၀ ရှိတယ်။ သူတို့က အရင်ဆုံး စခန်းသိမ်းပြီး ထွက်ရမယ်။ တောင်ဘက်မှာရုဗင်ဦးဆောင်တဲ့ မျိုးနွယ်စုသုံးစုပါတဲ့ တပ်ဖွဲ့ စခန်းချရမယ်။ ရှေဒုရရဲ့သား ဧလိဇုရက ရုဗင်အနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၄၆,၅၀၀ ရှိတယ်။ သူ့ညာဘက်မှာရှိမောင်အနွယ် စခန်းချရမယ်။ ဇုရိရှဒဲရဲ့သား ရှေလုမျေလက ရှိမောင်အနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ၅၉,၃၀၀ရှိတယ်။ ဘယ်ဘက်မှာဂဒ်အနွယ် စခန်းချရမယ်။ ရွေလရဲ့သား ဧလျာသပ်က ဂဒ်အနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၄၅,၆၅၀ ရှိတယ်။ ရုဗင်အနွယ်ဦးဆောင်တဲ့ တပ်ဖွဲ့မှာ စာရင်းဝင်သူပေါင်း ၁၅၁,၄၅၀ ရှိတယ်။ သူတို့က ဒုတိယမြောက် စခန်းသိမ်းပြီး ထွက်ရမယ်။ တွေ့ဆုံရာတဲတော်ကို ပြောင်းရွှေ့ချိန်မှာ လေဝိအနွယ်က တခြားတပ်ဖွဲ့တွေရဲ့ အလယ်မှာ နေရမယ်။ သူတို့ခရီးသွားတဲ့အခါ မျိုးနွယ်စုသုံးစုပါတဲ့ တပ်ဖွဲ့အလိုက်၊ ကိုယ့်နေရာနဲ့ကိုယ် စခန်းချတဲ့ပုံစံအတိုင်း သွားရမယ်။ အနောက်ဘက်မှာ ဧဖရိမ်ဦးဆောင်တဲ့ မျိုးနွယ်စုသုံးစုပါတဲ့ တပ်ဖွဲ့ စခန်းချရမယ်။ အမိဟုရဲ့သား ဧလိရှမာကဧဖရိမ်အနွယ်ရဲ့မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၄၀,၅၀၀ ရှိတယ်။ သူ့ရဲ့ဘယ်ဘက်မှာမနာရှေအနွယ်စခန်းချရမယ်။ ပေဒါဇုရရဲ့သားဂါမလျေလကမနာရှေအနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၃၂,၂၀၀ရှိတယ်။ ညာဘက်မှာ ဗင်ယာမိန်အနွယ် စခန်းချရမယ်။ ဂိဒေါနိရဲ့သား အဘိဒန်က ဗင်ယာမိန်အနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၃၅,၄၀၀ ရှိတယ်။ ဧဖရိမ်အနွယ် ဦးဆောင်တဲ့ တပ်ဖွဲ့မှာ စာရင်းဝင်သူပေါင်း ၁၀၈,၁၀၀ ရှိတယ်။ သူတို့က တတိယမြောက် စခန်းသိမ်းပြီး ထွက်ရမယ်။ မြောက်ဘက်မှာ ဒန်ဦးဆောင်တဲ့ မျိုးနွယ်စုသုံးစုပါတဲ့ တပ်ဖွဲ့ စခန်းချရမယ်။ အမိရှဒဲရဲ့သား အဟေဇာက ဒန်အနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၆၂,၇၀၀ ရှိတယ်။ သူ့ရဲ့ဘယ်ဘက်မှာ အာရှာအနွယ် စခန်းချရမယ်။ သြကရန်ရဲ့သား ပါဂျေလက အာရှာအနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၄၁,၅၀၀ ရှိတယ်။ ညာဘက်မှာ နဿလိအနွယ် စခန်းချရမယ်။ ဧနန်ရဲ့သား အဟိရက နဿလိအနွယ်ရဲ့ မျိုးနွယ်စုခေါင်းဆောင် လုပ်ရမယ်။ သူ့တပ်မှာ စာရင်းဝင်သူ ၅၃,၄၀၀ ရှိတယ်။ ဒန်အနွယ်ဦးဆောင်တဲ့ တပ်ဖွဲ့မှာ စာရင်းဝင်သူပေါင်း ၁၅၇,၆၀၀ ရှိတယ်။ တပ်ဖွဲ့တွေထဲမှာ သူတို့က နောက်ဆုံး စခန်းသိမ်းပြီး ထွက်ရမယ်။ သူတို့ဟာမျိုးနွယ်စုအလိုက် စာရင်းဝင်တဲ့အစ္စရေးတွေဖြစ်တယ်။ အစ္စရေးတပ်အတွက်စာရင်းဝင်သူပေါင်း ၆၀၃,၅၅၀ ရှိတယ်။ မောရှေကိုယေဟောဝါမိန့်မှာထားတဲ့အတိုင်း လေဝိအနွယ်ကိုတော့ တခြားအနွယ်တွေနဲ့ ရောပြီး စာရင်းမကောက်ဘူး။ မောရှေကိုယေဟောဝါမိန့်မှာထားတဲ့အတိုင်း အစ္စရေးတွေ လုပ်ဆောင်ကြတယ်။ ဒါဟာ အစ္စရေးတွေ မျိုးနွယ်စု၊ ဆွေမျိုးစုအလိုက်၊ မျိုးနွယ်စုသုံးစုပါတဲ့ တပ်ဖွဲ့အလိုက် စခန်းချပုံ၊ စခန်းသိမ်းပုံပဲ။",4,Nu,2,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/2/
audio/nwt_04_Nu_BU_03.mp3,"အခန်းကြီး (၃) ဆိုင်းနိုင်းတောင်ပေါ်မှာ မောရှေကိုယေဟောဝါစကားပြောချိန်တုန်းက အာရုန်နဲ့ မောရှေရဲ့ သားမြေးတွေကတော့ အာရုန်ရဲ့သားတွေကသားဦးနာဒပ်၊အဘိဟု၊ ဧလာဇာ၊ ဧသမာ။ သူတို့ဟာ အာရုန်ရဲ့သားတွေ၊ပုရောဟိတ်အဖြစ်အမှုဆောင်ဖို့ခန့်အပ်ခံရတဲ့ ဘိသိက်ခံပုရောဟိတ်တွေဖြစ်တယ်။ ဆိုင်းနိုင်းတောကန္တာရမှာနာဒပ်နဲ့အဘိဟုကတားမြစ်ထားတဲ့မီးကို ယေဟောဝါဆီပူဇော်တဲ့အတွက် ယေဟောဝါရှေ့မှာသေဆုံးခဲ့ကြရတယ်။ သူတို့မှာ သားတစ်ယောက်မှ မရှိဘူး။ ဧလာဇာနဲ့ ဧသမာကတော့ ဖခင် အာရုန်နဲ့အတူ ပုရောဟိတ်တွေအဖြစ် ဆက်အမှုဆောင်ကြတယ်။ ယေဟောဝါက မောရှေကို မိန့်မှာတယ် လေဝိအနွယ်ကို ပုရောဟိတ်အာရုန်ရှေ့မှာရပ်ခိုင်းပါ။ အာရုန်အတွက်သူတို့အမှုဆောင်ရမယ်။ တဲတော်လုပ်ငန်းတွေ လုပ်ဆောင်ရမယ်။တွေ့ဆုံရာတဲတော်ရှေ့မှာ အာရုန်အတွက်၊ လူအားလုံးအတွက် သူတို့ရဲ့တာဝန်ကိုကျေပွန်ရမယ်။ တဲတော်လုပ်ငန်းတွေ လုပ်ဆောင်ရမယ်။ တွေ့ဆုံရာတဲတော်ရဲ့ ပစ္စည်းတွေကိုထိန်းသိမ်းပြီးအစ္စရေးတွေအတွက်သူတို့ရဲ့တာဝန်ကိုလုပ်ဆောင်ရမယ်။ မင်းက လေဝိအနွယ်ကို အာရုန်နဲ့ သူ့သားတွေဆီ ပေးအပ်ရမယ်။ သူတို့ဟာ အာရုန်အတွက် အမှုဆောင်ဖို့ အစ္စရေးတွေထဲကပေးအပ်ခံရသူတွေဖြစ်တယ်။ အာရုန်နဲ့ သူ့သားတွေကို ပုရောဟိတ်တာဝန် ထမ်းဆောင်ဖို့ ခန့်အပ်ရမယ်။ သန့်ရှင်းရာဌာနတော်အနား အခွင့်မရှိဘဲလာတဲ့သူကို သေဒဏ်ပေးရမယ်။ ယေဟောဝါကမောရှေကို၊ အခု၊အစ္စရေးတွေရဲ့သားဦးအစားလေဝိအနွယ်ကိုငါယူမယ်။ လေဝိအနွယ်ဟာငါ့အပိုင်ဖြစ်လိမ့်မယ်။ ဘာလို့လဲဆိုတော့ သားဦးအားလုံးကို ငါပိုင်တယ်။ အီဂျစ်ပြည်မှာ သားဦးတွေကို ငါကွပ်မျက်ခဲ့တုန်းက အစ္စရေးတွေရဲ့သားဦးနဲ့တိရစ္ဆာန်သားဦးမှန်သမျှကို ငါ့အတွက် သီးသန့်ဖယ်ထားခဲ့တယ်။ ဒါကြောင့် လေဝိအနွယ်ကို ငါပိုင်တယ်။ ငါဟာ ယေဟောဝါပဲ လို့မိန့်မှာတယ်။ ဆိုင်းနိုင်းတောကန္တာရမှာ ယေဟောဝါက၊ လေဝိအမျိုးသားတွေကို ဆွေမျိုးစု၊ အိမ်ထောင်စုအလိုက် စာရင်းကောက်ပါ။ အသက်တစ်လပြည့် သားယောက်ျားအားလုံးကိုစာရင်းကောက်ပါ လို့မောရှေကိုမှာတယ်။ မောရှေကလည်း ယေဟောဝါ မိန့်မှာတဲ့အတိုင်း စာရင်းကောက်တယ်။ လေဝိရဲ့သားတွေကတော့ဂေရရှုန်၊ကောဟတ်၊ မေရာရိ။ အိမ်ထောင်စုအလိုက် ဂေရရှုန်ရဲ့ သားတွေက လိဗနိ၊ ရှိမိ။ အိမ်ထောင်စုအလိုက်ကောဟတ်ရဲ့ သားတွေက အာမရံ၊ အိဇဟာ၊ ဟေဗြုန်၊ ဩဇေလ။ အိမ်ထောင်စုအလိုက် မေရာရိရဲ့ သားတွေက မဟာလိ၊ မုရှိ။ သူတို့ဟာ လေဝိအနွယ်ရဲ့ ဆွေမျိုးစုတွေ၊ အိမ်ထောင်စုတွေဖြစ်တယ်။ ဂေရရှုန်ကနေလိဗနိမိသားစုနဲ့ ရှိမိ,မိသားစုဆင်းသက်လာတယ်။ သူတို့ဟာ ဂေရရှုန်ရဲ့ အိမ်ထောင်စုတွေဖြစ်တယ်။ သူတို့ထဲမှာ အသက်တစ်လပြည့် စာရင်းဝင်သူ သားယောက်ျားပေါင်း ၇,၅၀၀ ရှိတယ်။ ဂေရရှုန်အိမ်ထောင်စုတွေကတဲတော်အနောက်ဘက်၊ အနောက်အရပ်မှာစခန်းချတယ်။ လေလရဲ့သားဧလျာသပ်ဟာ ဂေရရှုန်အမျိုးသားတွေရဲ့ခေါင်းဆောင်ဖြစ်တယ်။ တွေ့ဆုံရာတဲတော်မှာ ဂေရရှုန်ရဲ့သားမြေးတွေက တဲတော်နဲ့ တဲတော်ရဲ့အမိုးအကာတွေ၊ တွေ့ဆုံရာတဲတော် ဝင်ပေါက်ရဲ့ လိုက်ကာ၊ တဲတော်ဝင်းရဲ့ အကာ၊ တဲတော်နဲ့ ပူဇော်ရာပလ္လင်ကို ကာရံထားတဲ့ တဲတော်ဝင်းရဲ့ဝင်ပေါက် လိုက်ကာ၊ တဲတော်ကြိုးတွေကိုထိန်းသိမ်းစောင့်ရှောက်ရတယ်။ အဲဒါတွေနဲ့ဆိုင်တဲ့အလုပ်အားလုံးကို လုပ်ဆောင်ရတယ်။ ကောဟတ်ကနေအာမရံမိသားစု၊ အိဇဟာမိသားစု၊ ဟေဗြုန်မိသားစု၊ဩဇေလမိသားစုဆင်းသက်လာတယ်။သူတို့ဟာကောဟတ်ရဲ့ အိမ်ထောင်စုတွေဖြစ်တယ်။ သူတို့ထဲမှာအသက်တစ်လပြည့်သားယောက်ျားပေါင်း ၈,၆၀၀ ရှိတယ်။ သန့်ရှင်းရာဌာနတော်ကို သူတို့ ထိန်းသိမ်းစောင့်ရှောက်ရတယ်။ ကောဟတ်အိမ်ထောင်စုတွေကတဲတော်ရဲ့တောင်ဘက်ခြမ်းမှာ စခန်းချတယ်။ ဩဇေလရဲ့သား ဧလိဇာဖန်ဟာ ကောဟတ်အမျိုးသားတွေရဲ့ခေါင်းဆောင်ဖြစ်တယ်။ သေတ္တာတော်၊ စားပွဲ၊ ဆီမီးတိုင်၊ ကန့်လန့်ကာ၊ ပလ္လင်တွေ၊ သန့်ရှင်းရာဌာနတော်ရဲ့ အသုံးအဆောင်တွေကို သူတို့ ထိန်းသိမ်းစောင့်ရှောက်ရတယ်။ အဲဒါတွေနဲ့ဆိုင်တဲ့ အလုပ်အားလုံးကို လုပ်ဆောင်ရတယ်။ ပုရောဟိတ်အာရုန်ရဲ့သား ဧလာဇာဟာ လေဝိအနွယ် ခေါင်းဆောင်တွေရဲ့ အကြီးအကဲဖြစ်ပြီး သန့်ရှင်းရာဌာနတော်မှာ အမှုဆောင်သူတွေကို ကြီးကြပ်ကွပ်ကဲရတယ်။ မေရာရိကနေ မဟာလိမိသားစုနဲ့ မုရှိမိသားစု ဆင်းသက်လာတယ်။ သူတို့ဟာမေရာရိရဲ့အိမ်ထောင်စုတွေဖြစ်တယ်။ သူတို့ထဲမှာ အသက်တစ်လပြည့်စာရင်းဝင်သူ သားယောက်ျားပေါင်း၆,၂၀၀ရှိတယ်။ အဘိဟဲလရဲ့သား ဇုရေလဟာမေရာရိအမျိုးသားတွေရဲ့ ခေါင်းဆောင်ဖြစ်တယ်။တဲတော်ရဲ့မြောက်ဘက်ခြမ်းမှာသူတို့စခန်းချတယ်။ မေရာရိရဲ့သားမြေးတွေကတဲတော်ကျည်းဘောင်၊ သစ်သားတန်း၊ တိုင်၊ စရွေးပေါက်ပါတဲ့အောက်ခံခုံ၊ပစ္စည်းအားလုံး၊ တဲတော်ဝင်းပတ်လည်ကတိုင်၊ စရွေးပေါက်ပါတဲ့အောက်ခံခုံ၊ တဲတော်ငုတ်တိုင်၊တဲတော်ကြိုးတွေကို ထိန်းသိမ်းစောင့်ရှောက်ရတယ်။ အဲဒါတွေနဲ့ဆိုင်တဲ့ အလုပ်အားလုံးကို လုပ်ဆောင်ရတယ်။ တွေ့ဆုံရာ တဲတော်ရဲ့အရှေ့ဘက်၊နေထွက်ရာအရှေ့အရပ်မှာ မောရှေ၊ အာရုန်နဲ့ သူ့သားတွေ စခန်းချတယ်။ အစ္စရေးတွေကိုယ်စား သန့်ရှင်းရာ ဌာနတော်ကိုသူတို့ ထိန်းသိမ်းစောင့်ရှောက်ရတယ်။ သန့်ရှင်းရာ ဌာနတော်အနားအခွင့်မရှိဘဲ လာတဲ့သူ တိုင်းကို သေဒဏ် ပေးရမယ်။ မောရှေနဲ့ အာရုန်က ယေဟောဝါရဲ့ အမိန့်အတိုင်း လေဝိအနွယ်ကို ဆွေမျိုးစုအလိုက် စာရင်းကောက်တဲ့အခါ အသက် တစ်လပြည့် စာရင်းဝင်သူ သားယောက်ျားပေါင်း ၂၂,၀၀၀ ရှိတယ်။ ယေဟောဝါကမောရှေကို မိန့်မှာတယ်အစ္စရေးတွေထဲမှာ အသက်တစ်လပြည့်သားဦးတွေကို စာရင်းကောက်ပါ။ သူတို့ရဲ့နာမည်ကို စာရင်းယူပါ။ အစ္စရေးတွေရဲ့သားဦးအစားလေဝိအနွယ်ကိုငါ့အတွက် ဖယ်ထားပါ။ အစ္စရေးတွေရဲ့ ခြံမွေးတိရစ္ဆာန် သားဦးအစား လေဝိအနွယ်ရဲ့ ခြံမွေးတိရစ္ဆာန်တွေကိုလည်း ငါ့အတွက်ဖယ်ထားပါ။ ငါဟာ ယေဟောဝါပဲ။ မောရှေလည်း ယေဟောဝါ မိန့်မှာတဲ့အတိုင်း အစ္စရေးတွေရဲ့သားဦးကို စာရင်းကောက်တယ်။ အသက်တစ်လပြည့် စာရင်းဝင်သူ သားဦးပေါင်း ၂၂,၂၇၃ ယောက်ရှိတယ်။ ယေဟောဝါကမောရှေကို မိန့်မှာတယ် အစ္စရေးတွေရဲ့ သားဦးအားလုံးအစား လေဝိအနွယ်ကို ငါ့အတွက် ဖယ်ထားပါ။ သူတို့ရဲ့ ခြံမွေးတိရစ္ဆာန်တွေအစားလေဝိအနွယ်ရဲ့ခြံမွေးတိရစ္ဆာန်တွေကိုလည်းငါ့အတွက် ဖယ်ထားပါ။ လေဝိအနွယ်ကိုငါပိုင်တယ်။ ငါဟာ ယေဟောဝါပဲ။ အစ္စရေးသားဦးတွေကလေဝိအနွယ်ရဲ့ အရေအတွက်ထက် ၂၇၃ ယောက် ပိုနေတယ်။ ပိုနေတဲ့သားဦးတွေကို ရွေးဖို့၊ သန့်ရှင်းရာဌာနတော်ရဲ့ စံအလေးချိန်အတိုင်း တစ်ယောက်ကိုငွေငါးရှယ်ကယ်စီ ကောက်ယူရမယ်။ ငွေတစ်ရှယ်ကယ်မှာဂေရ ၂၀ ရှိတယ်။ အဲဒီငွေကို ပိုနေတဲ့သားဦးတွေအတွက် ရွေးဖိုးငွေအဖြစ် အာရုန်နဲ့ သူ့သားတွေဆီ ပေးရမယ်။ ဒါနဲ့ မောရှေက လေဝိအနွယ် အရေအတွက်ထက် ပိုနေတဲ့သားဦးတွေကိုရွေးယူဖို့ ရွေးဖိုးငွေကောက်တယ်။ အစ္စရေးသားဦးတွေဆီကနေသန့်ရှင်းရာဌာနတော်ရဲ့စံအလေးချိန်အတိုင်းငွေ ၁,၃၆၅ ရှယ်ကယ်ကို ကောက်တယ်။ ယေဟောဝါ ပြောတဲ့အတိုင်း၊ ယေဟောဝါ မိန့်မှာထားတဲ့အတိုင်း အဲဒီရွေးဖိုးငွေကို အာရုန်နဲ့ သူ့သားတွေဆီ ပေးလိုက်တယ်။",4,Nu,3,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/3/
audio/nwt_04_Nu_BU_04.mp3,"အခန်းကြီး (၄) ယေဟောဝါက မောရှေနဲ့ အာရုန်ကိုမိန့်မှာတယ် လေဝိအနွယ်ထဲမှာ ကောဟတ်သားမြေးတွေကို ဆွေမျိုးစု၊ အိမ်ထောင်စုအလိုက် စာရင်းကောက်ရမယ်။ အသက် ၃၀ ကနေ ၅၀ အထိရှိပြီး တွေ့ဆုံရာတဲတော်မှာ အမှုဆောင်ဖို့ တာဝန်ရထားသူတွေကို စာရင်းကောက်ရမယ်။ တွေ့ဆုံရာတဲတော်မှာကောဟတ်အမျိုးသားတွေလုပ်ရမယ့် လုပ်ငန်းတွေဟာ အသန့်ရှင်းဆုံးအရာနဲ့ ဆိုင်တယ်။ စခန်းသိမ်းချိန်ရောက်ရင် အာရုန်နဲ့သားတွေက တဲတော်ထဲဝင်လာပြီး ကန့်လန့်ကာကို ဖြုတ်ရမယ်။ သက်သေခံချက် သေတ္တာကို အဲဒီကန့်လန့်ကာနဲ့ ဖုံးအုပ်ရမယ်။ အပေါ်မှာ ဖျံသားရေနဲ့ အုပ်ပြီး အပြာရောင်အထည်နဲ့ ထပ်အုပ်ရမယ်။ ထမ်းပိုးတွေကိုလည်း လျှိုထားရမယ်။ သူတို့က ရှေ့တော်မုန့်စားပွဲပေါ်မှာ အပြာရောင်အထည်ကို ခင်းပြီး ပန်းကန်တွေ၊ ခွက်တွေ၊ သွန်းလောင်းရာအလှူလောင်းဖို့ ဖလားတွေ၊ တကောင်းတွေကို တင်ရမယ်။ စားပွဲပေါ်မှာ ပုံမှန်ဆက်သတဲ့မုန့် ရှိနေရမယ်။ အဲဒါတွေကို ကြက်သွေးရောင် အထည်နဲ့ အုပ်ပြီးဖျံသားရေနဲ့ထပ်ဖုံးအုပ်ရမယ်။ ထမ်းပိုးတွေကိုလည်း လျှိုထားရမယ်။ ဆီမီးတိုင်၊ မီးခွက်တွေ၊ မီးညှပ်တွေ၊မီးစာခံခွက်တွေ၊ ဆီဖြည့်ခွက်တွေကို အပြာရောင်အထည်နဲ့ ဖုံးအုပ်ရမယ်။ ဆီမီးတိုင်နဲ့ ဆီမီးတိုင် အသုံးအဆောင်တွေကို ဖျံသားရေနဲ့ ထုပ်ပိုးပြီး ထမ်းစင်ပေါ် တင်ရမယ်။ ရွှေပလ္လင်ကို အပြာရောင်အထည်နဲ့ အုပ်ပြီး ဖျံသားရေနဲ့ ထပ်အုပ်ရမယ်။ ထမ်းပိုးတွေကိုလည်း လျှိုထားရမယ်။ သန့်ရှင်းရာဌာနတော်မှာ သုံးနေကျပစ္စည်းအားလုံးကို အပြာရောင်အထည်နဲ့ ထုပ်ပိုးရမယ်။ အပေါ်ကနေ ဖျံသားရေနဲ့ ထပ်အုပ်ပြီး ထမ်းစင်ပေါ် တင်ရမယ်။ ပူဇော်ရာပလ္လင်ပေါ်က ပြာတွေကို ဖယ်ထုတ်ပြီး ပူဇော်ရာပလ္လင်ကို ခရမ်းရောင် သိုးမွေးထည်နဲ့ အုပ်ရမယ်။ ပူဇော်ရာပလ္လင်မှာ အမှုဆောင်တဲ့အခါ သုံးနေကျ ပစ္စည်းတွေဖြစ်တဲ့ မီးခဲအိုးတွေ၊ ခက်ရင်းခွတွေ၊ ဂေါ်ပြားတွေ၊ ဇလုံတွေ၊ပူဇော်ရာပလ္လင်အသုံးအဆောင်တွေကို ပူဇော်ရာပလ္လင်ပေါ် တင်ပြီး ဖျံသားရေနဲ့ အုပ်ရမယ်။ ထမ်းပိုးတွေကိုလည်း လျှိုထားရမယ်။ စခန်းသိမ်းချိန်ရောက်ရင် သန့်ရှင်းရာဌာနတော် ရဲ့ ပစ္စည်းအားလုံးကို အာရုန်နဲ့ သူ့သားတွေ ဖုံးအုပ်ပြီးတဲ့နောက်ကောဟတ်အမျိုးသားတွေဝင်လာပြီးသယ်သွားရမယ်။ သန့်ရှင်းရာဌာနတော်မှာသုံးတဲ့ ပစ္စည်းတွေကိုတော့ မထိရဘူး။ ထိမိရင် သေလိမ့်မယ်။ ဒါတွေဟာ တွေ့ဆုံရာတဲတော်နဲ့ဆိုင်တဲ့ကောဟတ်အမျိုးသားတွေရဲ့ တာဝန်ဖြစ်တယ်။ ပုရောဟိတ်အာရုန်ရဲ့သား ဧလာဇာက မီးထွန်းဖို့ဆီ၊ နံ့သာပေါင်း၊ ပုံမှန်ကောက်နှံအလှူ၊ ဘိသိက်ဆီအတွက် တာဝန်ယူရမယ်။ သန့်ရှင်းရာဌာနတော်နဲ့အသုံးအဆောင်တွေအပါအဝင် တဲတော်တစ်ခုလုံးကို ကြီးကြပ်ပေးရမယ်။ ယေဟောဝါက မောရှေနဲ့ အာရုန်ကိုမိန့်မှာတယ် လေဝိအနွယ်ထဲမှာ ကောဟတ်မျိုးနွယ်ကို မပြတ်စေရဘူး။ အသန့်ရှင်းဆုံးအရာတွေနားသူတို့လာရတဲ့အတွက် အသက်မသေစေဖို့ အာရုန်နဲ့သားတွေကသူတို့တစ်ယောက်စီလုပ်ရမယ့်တာဝန်တွေ၊ သယ်ရမယ့်ပစ္စည်းတွေကို သတ်မှတ်ပေးရမယ်။ သူတို့က တဲတော်ထဲဝင်လာပြီး သန့်ရှင်းမြင့်မြတ်ရာတွေကို တစ်ချက်တောင် မကြည့်ရဘူး။ ကြည့်မိရင် သေလိမ့်မယ်။ ယေဟောဝါကမောရှေကို မိန့်မှာတယ် ဂေရရှုန်ရဲ့သားမြေးတွေကို ဆွေမျိုးစု၊ အိမ်ထောင်စုအလိုက် စာရင်းကောက်ပါ။ အသက် ၃၀ ကနေ ၅၀ အထိရှိပြီး တွေ့ဆုံရာတဲတော်မှာ အမှုဆောင်ဖို့ တာဝန်ရထားသူ အားလုံးကို စာရင်းကောက်ပါ။ ဂေရရှုန်အမျိုးသားတွေ လုပ်ရမယ့်အလုပ်တွေ၊ သယ်ရမယ့်ပစ္စည်းတွေကတော့ တဲတော်ရဲ့ ရွက်ထည်၊ တွေ့ဆုံရာတဲတော်ရဲ့ အမိုး၊ အဲဒီပေါ်က အမိုး၊ ဖျံသားရေအမိုး၊ တဲတော်ဝင်ပေါက် လိုက်ကာ၊ တဲတော်ဝင်းရဲ့အကာ၊ တဲတော်နဲ့ပူဇော်ရာပလ္လင်ကို ကာရံထားတဲ့ တဲတော်ဝင်းရဲ့ ဝင်ပေါက်လိုက်ကာ၊ တဲတော်ကြိုး၊ အသုံးအဆောင်ပစ္စည်းတွေပဲ။ ဒါဟာ သူတို့ရဲ့တာဝန်ဖြစ်တယ်။ ဂေရရှုန်အမျိုးသားတွေ လုပ်ရမယ့်အလုပ်၊ သယ်ရမယ့်ပစ္စည်းတွေကို အာရုန်နဲ့သားတွေကကြီးကြပ်ပေးရမယ်။ သူတို့သယ်ရမယ့် ပစ္စည်းတွေကို မင်းက သတ်မှတ်ပေးရမယ်။ ဒါဟာ တွေ့ဆုံရာတဲတော်မှာ ဂေရရှုန်အမျိုးသားတွေထမ်းဆောင်ရမယ့် တာဝန်ပဲ။ ပုရောဟိတ်အာရုန်ရဲ့သား ဧသမာညွှန်ကြားတဲ့အတိုင်း လုပ်ဆောင်ရမယ်။ မေရာရိရဲ့သားမြေးတွေကို ဆွေမျိုးစု၊ အိမ်ထောင်စုအလိုက် စာရင်းကောက်ရမယ်။ အသက် ၃၀ ကနေ ၅၀ အထိရှိပြီး တွေ့ဆုံရာတဲတော်မှာ အမှုဆောင်ဖို့ တာဝန်ရထားသူတွေကိုစာရင်းကောက်ရမယ်။ တွေ့ဆုံရာတဲတော်မှာအမှုဆောင်တဲ့အခါသူတို့သယ်ရမယ့် ပစ္စည်းတွေကတော့ တဲတော်ရဲ့ကျည်းဘောင်၊ သစ်သားတန်း၊ တိုင်၊ စရွေးပေါက်ပါတဲ့ အောက်ခံခုံ၊ တဲတော်ဝင်းပတ်လည်က တိုင်၊ စရွေးပေါက်ပါတဲ့အောက်ခံခုံ၊ တဲတော်ငုတ်တိုင်၊ တဲတော်ကြိုး၊ အဲဒါတွေနဲ့ဆိုင်တဲ့ ပစ္စည်းတွေပဲ။အဲဒါတွေနဲ့ဆိုင်တဲ့အလုပ်အားလုံးကိုသူတို့လုပ်ဆောင်ရမယ်။ တစ်ယောက်စီ သယ်ရမယ့်ပစ္စည်းတွေကို မင်း သတ်မှတ်ပေးရမယ်။ ဒါဟာတွေ့ဆုံရာတဲတော်မှာမေရာရိအမျိုးသားတွေ ထမ်းဆောင်ရမယ့်တာဝန်ပဲ။ပုရောဟိတ်အာရုန်ရဲ့သား ဧသမာညွှန်ကြားတဲ့အတိုင်းလုပ်ဆောင်ရမယ်။ မောရှေ၊အာရုန်နဲ့မျိုးနွယ်စုခေါင်းဆောင်တွေလည်း ကောဟတ်ရဲ့ သားမြေးတွေကို ဆွေမျိုးစု၊ အိမ်ထောင်စုအလိုက်စာရင်းကောက်တယ်။ အသက် ၃၀ ကနေ ၅၀ အထိရှိပြီး တွေ့ဆုံရာတဲတော်မှာ အမှုဆောင်ဖို့ တာဝန်ရထားသူတွေကို စာရင်းကောက်တယ်။ စာရင်းဝင်သူပေါင်း၂,၇၅၀ရှိတယ်။ သူတို့ဟာကောဟတ် အမျိုးသားတွေထဲကစာရင်းဝင်သူ၊ တွေ့ဆုံရာတဲတော်မှာ အမှုဆောင်သူတွေဖြစ်တယ်။ မောရှေကို ယေဟောဝါ မိန့်မှာတဲ့အတိုင်းမောရှေနဲ့အာရုန်ကသူတို့ကိုစာရင်းကောက်တယ်။ ဂေရရှုန်ရဲ့သားမြေးတွေကို ဆွေမျိုးစု၊အိမ်ထောင်စုအလိုက် စာရင်းကောက်တယ်။ အသက် ၃၀ ကနေ ၅၀ အထိရှိပြီး တွေ့ဆုံရာတဲတော်မှာအမှုဆောင်ဖို့တာဝန်ရထားသူတွေကိုစာရင်းကောက်တယ်။ ဆွေမျိုးစု၊ အိမ်ထောင်စုအလိုက် စာရင်းဝင်သူပေါင်း ၂,၆၃၀ ရှိတယ်။ သူတို့ဟာဂေရရှုန် အမျိုးသားတွေထဲကစာရင်းဝင်သူ၊ တွေ့ဆုံရာတဲတော်မှာ အမှုဆောင်သူတွေဖြစ်တယ်။ယေဟောဝါ မိန့်မှာတဲ့အတိုင်း မောရှေနဲ့ အာရုန်က သူတို့ကို စာရင်းကောက်တယ်။ မေရာရိရဲ့သားမြေးတွေကို ဆွေမျိုးစု၊ အိမ်ထောင်စုအလိုက် စာရင်းကောက်တယ်။ အသက် ၃၀ ကနေ ၅၀ အထိရှိပြီး တွေ့ဆုံရာတဲတော်မှာ အမှုဆောင်ဖို့ တာဝန်ရထားသူတွေကိုစာရင်းကောက်တယ်။ စာရင်းဝင်သူပေါင်း ၃,၂၀၀ ရှိတယ်။ သူတို့ဟာမေရာရိ အမျိုးသားတွေထဲက စာရင်းဝင်သူတွေဖြစ်တယ်။မောရှေကိုယေဟောဝါမိန့်မှာတဲ့အတိုင်း မောရှေနဲ့ အာရုန်က သူတို့ကို စာရင်းကောက်တယ်။ မောရှေ၊ အာရုန်နဲ့ အစ္စရေး မျိုးနွယ်စုခေါင်းဆောင်တွေကလေဝိအနွယ်ကိုဆွေမျိုးစု၊အိမ်ထောင်စုအလိုက်စာရင်းကောက်တယ်။ သူတို့က အသက် ၃၀ ကနေ ၅၀ အထိရှိပြီးတွေ့ဆုံရာတဲတော်နဲ့ဆိုင်တဲ့အလုပ်တွေ လုပ်ဆောင်ဖို့၊ ပစ္စည်းတွေသယ်ဖို့ တာဝန်ရထားကြတယ်။ စာရင်းဝင်သူပေါင်း၈,၅၈၀ရှိတယ်။ မောရှေကို ယေဟောဝါ မိန့်မှာတဲ့အတိုင်း တစ်ယောက်စီ ဘာလုပ်ရမယ်၊ ဘာသယ်ရမယ်ဆိုတာကိုသတ်မှတ်ပေးထားတယ်။မောရှေကိုယေဟောဝါမိန့်မှာထားတဲ့အတိုင်းစာရင်းကောက်တယ်။",4,Nu,4,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/4/
audio/nwt_04_Nu_BU_05.mp3,"အခန်းကြီး (၅) ယေဟောဝါကမောရှေကို မိန့်မှာတယ် လူသေကောင် ကိုင်မိလို့ မသန့်မရှင်းဖြစ်နေသူ၊ အနာကြီးရောဂါဖြစ်နေသူ၊ အရိအရွဲ ထွက်နေသူတွေကို စခန်းအပြင်ဘက် ထုတ်လိုက်ဖို့ အစ္စရေးတွေကို ပြောလိုက်ပါ။ ယောက်ျားဖြစ်ဖြစ်၊မိန်းမဖြစ်ဖြစ် သူ့ကို ထုတ်လိုက်ရမယ်။ ငါရှိနေတဲ့ ဒီစခန်း မညစ်ညူးဖို့ သူတို့ကို စခန်းအပြင်ဘက်ထုတ်ထားရမယ်။ အစ္စရေးတွေလည်း သူတို့ကို စခန်းအပြင်ဘက် ထုတ်လိုက်တယ်။ မောရှေကို ယေဟောဝါ မိန့်မှာတဲ့အတိုင်း လုပ်ဆောင်ကြတယ်။ ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ ယောက်ျားဖြစ်ဖြစ်၊ မိန်းမဖြစ်ဖြစ် လူတွေလုပ်တတ်တဲ့ အပြစ်တစ်ခုခု ကျူးလွန်ပြီးယေဟောဝါအပေါ်သစ္စာမဲ့တယ်ဆိုရင်သူ့မှာအပြစ်ရှိတယ်။ အပြစ်ကို သူ ဝန်ခံရမယ်။ အပြစ်အတွက်ပြစ်မှားခံရသူကိုလျော်ကြေးအပြည့်ပေးရမယ်။လျော်ကြေးရဲ့ ငါးပုံတစ်ပုံကိုလည်း ထပ်ပေးရမယ်။ ဒါပေမဲ့ပြစ်မှားခံရသူက သေသွားတယ်၊ လျော်ကြေးလက်ခံမယ့် ဆွေမျိုးရင်းချာလည်း မရှိဘူးဆိုရင် လျော်ကြေးကို ယေဟောဝါဆီ ပေးရမယ်။ အပြစ်ကျူးလွန်သူအတွက် အပြစ်ဖြေပေးတဲ့ အပြစ်ဖြေရာသိုးထီးနဲ့ လျော်ကြေးကို ပုရောဟိတ်ပိုင်တယ်။ ပုရောဟိတ်က အစ္စရေးတွေယူလာတဲ့သန့်ရှင်းမြင့်မြတ်တဲ့အလှူအားလုံးကို ယူရမယ်။ လူတစ်ယောက်စီပေးတဲ့သန့်ရှင်းမြင့်မြတ်ရာ မှန်သမျှကို ယူရမယ်။ ပေးလာသမျှကို ပုရောဟိတ် ယူရမယ်။ ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ မိန်းမတစ်ယောက်က ကိုယ့်ယောက်ျားအပေါ် သစ္စာမဲ့ပြီး ဖောက်ပြန်တယ်၊ တခြားလူနဲ့ဖောက်ပြန်တာကို ကိုယ့်ယောက်ျားမသိအောင် လျှို့ဝှက်ထားတယ်၊ အဲဒီမိန်းမက ကိုယ်ကိုညစ်ညူးစေခဲ့ပေမဲ့သူဖောက်ပြန်တာကိုလက်ပူးလက်ကြပ်မမိ၊သက်သေလည်း မရှိဘူးဆိုရင်၊ မိန်းမဖောက်ပြန်တာကိုယောက်ျားက သဝန်တိုပြီး သံသယဝင်တာပဲဖြစ်ဖြစ်၊ မိန်းမ,မဖောက်ပြန်ဘဲနဲ့ ယောက်ျားက သဝန်တိုပြီး သံသယဝင်တာပဲဖြစ်ဖြစ်၊ ယောက်ျားက မိန်းမကို ပုရောဟိတ်ဆီ ခေါ်လာရမယ်။ မိန်းမအတွက် အလှူအဖြစ် မုယောမှုန့် တစ်ဧဖာ ရဲ့ဆယ်ပုံတစ်ပုံကိုလည်း ယူလာရမယ်။ဒါဟာသဝန်တိုခြင်းနဲ့ဆိုင်တဲ့ ကောက်နှံအလှူ၊ အပြစ်ဖော်ထုတ်မယ့်ကောက်နှံအလှူဖြစ်လို့ဆီမလောင်းရဘူး၊ လောဗန် မတင်ရဘူး။ ပုရောဟိတ်ကမိန်းမကို ယေဟောဝါရှေ့ရပ်ခိုင်းရမယ်။ မြေအိုးထဲမှာသန့်ရှင်းတဲ့ရေကို ထည့်ရမယ်။ တဲတော်ဝင်းထဲက မြေမှုန့်နည်းနည်းကို အဲဒီရေထဲ ထည့်ရမယ်။ အဲဒီနောက် မိန်းမကို ယေဟောဝါရှေ့ရပ်ခိုင်းပြီး ဆံပင်ဖြေချခိုင်းရမယ်။ သဝန်တိုခြင်းနဲ့ဆိုင်တဲ့ကောက်နှံအလှူ၊တစ်နည်းအားဖြင့် အပြစ်ဖော်ထုတ်မယ့် ကောက်နှံအလှူကို မိန်းမရဲ့လက်ဖဝါးပေါ် တင်ရမယ်။ ပုရောဟိတ်က ကျိန်စာသင့်စေမယ့် ခါးတဲ့ရေ ထည့်ထားတဲ့ မြေအိုးကို ကိုင်ထားရမယ်။ ပုရောဟိတ်ကမိန်းမကို ခင်ဗျားကကိုယ့်လင်ယောက်ျားရှိနေတုန်း တခြားလူနဲ့ မဖောက်ပြန်ဘူး၊ ကိုယ်ကို မညစ်ညူးစေဘူးဆိုရင် ကျိန်စာသင့်စေမယ့်ဟောဒီခါးတဲ့ရေရဲ့ ဆိုးကျိုးတွေကနေကင်းလွတ်ပါစေ။ ကိုယ့်လင်ယောက်ျားရှိနေလျက်နဲ့တခြားလူနဲ့ဖောက်ပြန်ပြီး ကိုယ်ကို ညစ်ညူးစေခဲ့တယ်ဆိုရင်တော့ ဆိုပြီး၊ ဒီကျိန်စာမှာပါတဲ့ စကားအတိုင်း သစ္စာဆိုခိုင်းရမယ်။ လူတွေ ခင်ဗျားနာမည်ကိုသုံးပြီး ကျိန်စာတိုက်အောင်၊ သစ္စာဆိုအောင် ယေဟောဝါဘုရား လုပ်ပါစေ။ ခင်ဗျား မြုံသွားအောင်၊ ဝမ်းဗိုက် ဖောရောင်အောင် ယေဟောဝါဘုရား လုပ်ပါစေ။ ကျိန်စာသင့်စေမယ့် ဟောဒီရေက ဝမ်းထဲရောက်သွားတဲ့အခါ ဝမ်းဗိုက်ဖောရောင်လာပြီး မြုံသွားပါစေ လို့ မိန်းမကို ပြောရမယ်။ မိန်းမကလည်း ဒီအတိုင်း ဖြစ်ပါစေ၊ ဒီအတိုင်း ဖြစ်ပါစေ လို့ ပြန်ပြောရမယ်။ ပုရောဟိတ်က အဲဒီကျိန်ဆိုချက်တွေကို ရေး၊ ခါးတဲ့ရေထဲမှာနှစ်ပြီး ဆေးရမယ်။ အဲဒီနောက် မိန်းမကိုကျိန်စာသင့်စေမယ့်ခါးတဲ့ရေ သောက်ခိုင်းတဲ့အခါရေကဝမ်းထဲရောက်သွားပြီး ဝေဒနာခံစားစေမယ်။ ပုရောဟိတ်က သဝန်တိုခြင်းနဲ့ဆိုင်တဲ့ ကောက်နှံအလှူကို မိန်းမလက်ထဲကနေ ယူ၊ ယေဟောဝါရှေ့မှာ ချီလွှဲပြီးနောက် ပူဇော်ရာပလ္လင်အနား ယူလာရမယ်။ ကိုယ်စားပြုအလှူအဖြစ် ကောက်နှံအလှူ လက်တစ်ဆုပ်စာကိုယူပြီး ပူဇော်ရာပလ္လင်ပေါ်မှာ မီးရှို့ပူဇော်ရမယ်။ ပြီးရင် မိန်းမကို အဲဒီရေ သောက်ခိုင်းရမယ်။ မိန်းမက လင်ယောက်ျားကိုသစ္စာဖောက်ပြီး ကိုယ်ကိုညစ်ညူးစေခဲ့တယ်ဆိုရင် ကျိန်စာသင့်စေတဲ့ရေက ဝမ်းထဲရောက်သွားပြီး ဝေဒနာခံစားစေမယ်။ ဝမ်းဗိုက်ဖောရောင်လာပြီး မြုံသွားမယ်။ လူတွေက သူ့နာမည်ကိုသုံးပြီး ကျိန်စာတိုက်ကြလိမ့်မယ်။ မိန်းမက ကိုယ်ကိုမညစ်ညူးစေဘဲ သန့်ရှင်းတယ်ဆိုရင်တော့ အဲဒီပြစ်ဒဏ်ကနေ လွတ်လိမ့်မယ်။ ကိုယ်ဝန်ဆောင်နိုင်ပြီး သားသမီး မွေးဖွားနိုင်လိမ့်မယ်။ မိန်းမတစ်ယောက်က လင်ယောက်ျားရှိလျက်နဲ့ဖောက်ပြန်ပြီး ကိုယ်ကိုညစ်ညူးစေတယ်ဆိုရင်၊ ဒါမှမဟုတ် ယောက်ျားက မိန်းမကိုသစ္စာဖောက်တယ်လို့သံသယဝင်ပြီးသဝန်တိုတယ်ဆိုရင် ဒီပညတ်အတိုင်းလုပ်ဆောင်ရမယ်။ ယောက်ျားက မိန်းမကို ယေဟောဝါရှေ့ ခေါ်လာရမယ်။ပုရောဟိတ်ကလည်း ဒီပညတ်အတိုင်းလုပ်ဆောင်ရမယ်။ ယောက်ျားမှာအပြစ်မရှိဘူး။ မိန်းမကတော့အပြစ်အတွက်ပြစ်ဒဏ်ခံရမယ်။",4,Nu,5,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/5/
audio/nwt_04_Nu_BU_06.mp3,အခန်းကြီး (၆) ယေဟောဝါကမောရှေကို မိန့်မှာတယ် အစ္စရေးတွေကိုပြောပါ။ ယောက်ျားဖြစ်ဖြစ်၊ မိန်းမဖြစ်ဖြစ် ယေဟောဝါအတွက် နာဇရိလူ အဖြစ်နေထိုင်ဖို့ သစ္စာကတိပြုတယ်ဆိုရင်၊ ဝိုင်နဲ့ အရက်ယမကာကိုရှောင်ရမယ်။ဝိုင်အချဉ်ရည်၊အချဉ်ဖောက်ထားတဲ့ အရက်ယမကာ၊ စပျစ်သီးနဲ့လုပ်တဲ့ အရည်ကို မသောက်ရဘူး။ စပျစ်သီး အစိမ်းရော အခြောက်ပါ မစားရဘူး။ နာဇရိလူအဖြစ် နေထိုင်ချိန် တစ်လျှောက်လုံးမှာ စပျစ်သီးစိမ်းကအစ အခွံအဆုံး စပျစ်ပင်ကရသမျှ ဘာကိုမှ မစားရဘူး။ နာဇရိသစ္စာခံချိန်တစ်လျှောက်လုံးမှာသူဆံပင်မဖြတ်ရဘူး။ ယေဟောဝါအတွက် သီးသန့်ဖယ်ထားချိန် စေ့သွားတဲ့အထိ ဆံပင်ရှည်ထားရမယ်။ဒီနည်းနဲ့သန့်ရှင်းနေရမယ်။ ယေဟောဝါအတွက် သီးသန့်ဖယ်ထားချိန်တစ်လျှောက်လုံးမှာ လူသေကောင် အနား မသွားရဘူး။ မိဘ၊ ညီအစ်ကိုမောင်နှမ သေရင်တောင် ကိုယ်ကို မညစ်ညူးစေရဘူး။ ဆံပင်ရှည်ထားတာဟာ ဘုရားသခင်အတွက် နာဇရိလူဖြစ်တယ်ဆိုတဲ့အမှတ်အသားပဲ။ နာဇရိသစ္စာခံချိန်တစ်လျှောက်လုံးမှာ သူဟာ ယေဟောဝါအတွက် သန့်ရှင်းတယ်။ ဒါပေမဲ့ တစ်ယောက်ယောက်က သူ့ဘေးမှာ ရုတ်တရက် သေသွားလို့ ဘုရားသခင်အတွက်သီးသန့်ဖယ်ထားတယ်ဆိုတဲ့ အမှတ်အသားဖြစ်တဲ့ ဆံပင်ကို ညစ်ညူးစေတယ်ဆိုရင်စင်ကြယ်ကြောင်း အတည်ပြုတဲ့နေ့၊ ခုနစ်ရက်မြောက်နေ့မှာ ကတုံးတုံးရမယ်။ ရှစ်ရက်မြောက်နေ့မှာချိုးနှစ်ကောင်ဒါမှမဟုတ် ခိုကလေးနှစ်ကောင်ကို တွေ့ဆုံရာတဲတော် ဝင်ပေါက်မှာရှိတဲ့ ပုရောဟိတ်ဆီ ယူလာရမယ်။ ပုရောဟိတ်က တစ်ကောင်ကိုအပြစ်ဖြေရာအလှူအဖြစ်၊ နောက်တစ်ကောင်ကို မီးရှို့ရာအလှူအဖြစ် ပူဇော်ပြီး လူသေကောင်ကို ထိမိလို့ အပြစ်ရှိနေသူအတွက် အပြစ်ဖြေပေးရမယ်။ အဲဒီနေ့မှာ သူက ကိုယ်ကိုဆက်ကပ်ပြီးဆံပင်ရှည်ပြန်ထားရမယ်။ ယေဟောဝါအတွက် ကိုယ်ကို သီးသန့်ဖယ်ထားပြီး နာဇရိလူအဖြစ် နေထိုင်တဲ့အချိန်ကို အသစ်ကပြန်စရမယ်။ ဒုစရိုက်ဖြေရာအလှူအဖြစ် တစ်နှစ်သားအရွယ် သိုးထီးလေးကို ယူလာရမယ်။ ဒါပေမဲ့ သူက ကိုယ်ကိုညစ်ညူးစေတဲ့အတွက် နာဇရိလူ အဖြစ်နေထိုင်ခဲ့တဲ့ အရင်နေ့ရက်တွေကို ထည့်မတွက်ရဘူး။ နာဇရိလူလိုက်နာရမယ့် ပညတ်ကတော့ နာဇရိသစ္စာခံချိန် စေ့သွားရင်တွေ့ဆုံရာတဲတော်ဝင်ပေါက်ဆီလာရမယ်။ ယေဟောဝါဆီ ဆက်သရမယ့် အလှူတွေကတော့ မီးရှို့ရာအလှူအဖြစ် အနာအဆာမရှိတဲ့ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအဖြစ် အနာအဆာမရှိတဲ့ တစ်နှစ်သားအရွယ် သိုးမလေးတစ်ကောင်၊ မိတ်သဟာယ ပူဇော်သက္ကာအဖြစ် အနာအဆာမရှိတဲ့ သိုးထီးတစ်ကောင်ကို ယူလာရမယ်။ ဂျုံနုကို ဆီနယ်ပြီး လုပ်ထားတဲ့ တဆေးမဲ့မုန့်လက်ကောက်တွေ၊ဆီသုတ်ထားတဲ့တဆေးမဲ့မုန့်ပြားတွေ ထည့်ထားတဲ့ တောင်းကိုလည်း ကောက်နှံအလှူ၊ သွန်းလောင်းရာအလှူတွေနဲ့အတူ ယူလာရမယ်။ ပုရောဟိတ်က အဲဒါတွေကို ယေဟောဝါရှေ့ ယူလာပြီး အပြစ်ဖြေရာအလှူနဲ့ မီးရှို့ရာအလှူကိုဆက်သရမယ်။ ပြီးတော့ တဆေးမဲ့မုန့်တွေ ထည့်ထားတဲ့ တောင်းနဲ့အတူ သိုးထီးကို မိတ်သဟာယ ပူဇော်သက္ကာအဖြစ် ယေဟောဝါဆီ ဆက်သရမယ်။ ကောက်နှံအလှူနဲ့ သွန်းလောင်းရာအလှူကိုလည်း ဆက်သရမယ်။ နာဇရိလူက မဖြတ်ဘဲထားတဲ့ သူ့ဆံပင်ကို တွေ့ဆုံရာတဲတော် ဝင်ပေါက်မှာ ရိတ်ရမယ်။ နာဇရိသစ္စာခံချိန်အတွင်းမှာ ရှည်လာတဲ့ ဆံပင်ကို မိတ်သဟာယပူဇော်သက္ကာ ပူဇော်ထားတဲ့မီးထဲထည့်ရမယ်။ နာဇရိအမှတ်အသားဖြစ်တဲ့ ဆံပင်ကိုဖြတ်ပြီးရင် ပုရောဟိတ်က ပြုတ်ထားတဲ့ သိုးထီးလက်ပြင်သားတစ်ဖက်၊ တောင်းထဲက တဆေးမဲ့မုန့်လက်ကောက်တစ်ခု၊ တဆေးမဲ့မုန့်ပြားတစ်ချပ်ကို နာဇရိလူရဲ့လက်ပေါ် တင်ပေးရမယ်။ ပြီးတော့အဲဒါတွေကိုချီလွှဲရာအလှူအဖြစ်ယေဟောဝါရှေ့မှာချီလွှဲရမယ်။ အဲဒါတွေနဲ့အတူ ချီလွှဲရာအလှူရဲ့ ရင်ဒူးသားနဲ့ မြင့်မြတ်တဲ့ဝေစုရဲ့ ပေါင်သားဟာ ပုရောဟိတ်အတွက် သန့်ရှင်းမြင့်မြတ်ရာဖြစ်တယ်။ ပြီးရင်တော့ နာဇရိလူက ဝိုင်သောက်လို့ရပြီ။ နာဇရိလူဟာ သတ်မှတ်ထားတာထက်ပိုပြီး ယေဟောဝါဆီ ပူဇော်မယ်လို့ သစ္စာဆိုထားတဲ့အပြင် တတ်လည်းတတ်နိုင်တယ်ဆိုရင် အဲဒီအတိုင်း လုပ်ရမယ်။ ဒါဟာ နာဇရိလူ လိုက်နာရမယ့် ပညတ်ပဲ။ ယေဟောဝါကမောရှေကို ပြောတယ် အာရုန်နဲ့သူ့သားတွေကိုပြောပါ၊အစ္စရေးတွေကို ကောင်းချီးပေးတဲ့အခါ မင်းတို့ကို ယေဟောဝါဘုရား ကောင်းချီးပေးပြီး စောင့်ရှောက်ပါစေ။ မင်းတို့အပေါ် ယေဟောဝါဘုရားရဲ့ မျက်နှာအလင်း ထွန်းလင်းပါစေ။ မင်းတို့ကို ကိုယ်တော် မျက်နှာသာပေးပါစေ။ ယေဟောဝါဘုရားက မင်းတို့ကို ကြည့်ရှုစောင်မပါစေ။ ငြိမ်သက်ခြင်း ပေးသနားပါစေ ဆိုပြီး ပြောရမယ်။ အာရုန်နဲ့သူ့သားတွေ ကောင်းချီးပေးတဲ့အခါငါ့နာမည်ကိုသုံးရင် အစ္စရေးတွေကိုငါကောင်းချီးပေးမယ်။,4,Nu,6,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/6/
audio/nwt_04_Nu_BU_07.mp3,"အခန်းကြီး (၇) မောရှေကတဲတော်ကိုတည်ဆောက်ပြီးတဲ့နေ့မှာ တဲတော်နဲ့ တဲတော်ပရိဘောဂတွေ၊ပူဇော်ရာပလ္လင်နဲ့ ပလ္လင်အသုံးအဆောင်တွေကို ဘိသိက်ဆီလောင်းပြီးဆက်ကပ်လိုက်တယ်။ အဲဒါတွေကို ဘိသိက်ဆီလောင်းပြီးဆက်ကပ်တဲ့အခါ၊ အစ္စရေးခေါင်းဆောင်တွေဖြစ်တဲ့ မျိုးနွယ်စုခေါင်းဆောင်တွေကအလှူဆက်သကြတယ်။လူဦးရေစာရင်း ကောက်တာကို ကြီးကြပ်တဲ့ အဲဒီမျိုးနွယ်စုခေါင်းဆောင်တွေက၊ အလှူတွေကို ယေဟောဝါရှေ့ယူလာကြတယ်။မျိုးနွယ်စုခေါင်းဆောင်တစ်ယောက်ကို နွားထီးတစ်ကောင်စီ၊ နှစ်ယောက်ကို အမိုးပါတဲ့ လှည်းတစ်စီးစီ၊စုစုပေါင်း လှည်းခြောက်စီး၊ နွားထီး ၁၂ ကောင်ကို တဲတော်ရှေ့ ယူလာကြတယ်။ အဲဒီအခါ ယေဟောဝါက၊ အဲဒါတွေကို တွေ့ဆုံရာတဲတော်လုပ်ငန်းမှာ သုံးမှာဖြစ်လို့ သူတို့ဆီကနေ ယူထားပါ။ ပြီးရင် လေဝိအမျိုးသားတွေရဲ့ တာဝန်အတွက် လိုအပ်သလိုသုံးဖို့ ပေးလိုက်ပါ လို့မောရှေကို ပြောတယ်။ မောရှေလည်း လှည်းနဲ့နွားတွေကို လက်ခံပြီး လေဝိအမျိုးသားတွေကို ပေးလိုက်တယ်။ ဂေရရှုန်ရဲ့ သားမြေးတွေကို တာဝန်အတွက် လိုအပ်သလိုသုံးဖို့ လှည်းနှစ်စီး၊ နွားထီးလေးကောင်၊ မေရာရိရဲ့ သားမြေးတွေကို တာဝန်အတွက် လိုအပ်သလို သုံးဖို့ လှည်းလေးစီး၊ နွားထီးရှစ်ကောင် ပေးလိုက်တယ်။ အဲဒါတွေကို ပုရောဟိတ်အာရုန်ရဲ့သား ဧသမာက ကြီးကြပ်ရတယ်။ ကောဟတ်ရဲ့ သားမြေးတွေက သန့်ရှင်းရာ ဌာနတော်နဲ့ဆိုင်တဲ့ အလုပ်တွေကို လုပ်ရပြီး မြင့်မြတ်တဲ့ပစ္စည်းတွေကို ကိုယ်တိုင်ထမ်းရမှာဖြစ်လို့ သူတို့ကိုတော့ လှည်းနဲ့နွားတွေမပေးဘူး။ ပူဇော်ရာပလ္လင်ကို ဘိသိက်ဆီလောင်းပြီး ဆက်ကပ်တဲ့နေ့၊ ပူဇော်ရာပလ္လင်အပ်နှံပွဲနေ့မှာ မျိုးနွယ်စုခေါင်းဆောင်တွေက လှူဖွယ်ပစ္စည်းတွေ ဆက်သကြတယ်။ အလှူတွေကို ပူဇော်ရာပလ္လင်ရှေ့ဆက်သတဲ့အခါ၊ ယေဟောဝါက ပူဇော်ရာပလ္လင်အပ်နှံပွဲအတွက် အလှူတွေကို မျိုးနွယ်စုခေါင်းဆောင်တွေက တစ်ရက်စီ အလှည့်ကျ ဆက်သရမယ် လို့ မောရှေကို ပြောတယ်။ ဦးဆုံးနေ့မှာ ယုဒအနွယ်၊ အမိနဒပ်ရဲ့သားနာရှုန်က လှူဖွယ်ပစ္စည်းတွေ ဆက်သတယ်။ လှူဖွယ်ပစ္စည်းတွေထဲမှာသန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံအလှူအတွက်ဆီလောင်းထားတဲ့ဂျုံနု အပြည့်ထည့်ပြီးဆက်သတယ်။ ဆယ်ရှယ်ကယ် လေးပြီး နံ့သာပေါင်း အပြည့် ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက် နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေး ငါးကောင်ကိုလည်း ဆက်သတယ်။ ဒါတွေဟာ အမိနဒပ်သား နာရှုန်ရဲ့ လှူဖွယ်ပစ္စည်းတွေပဲ။ ဒုတိယနေ့မှာ အိသခါ မျိုးနွယ်စုခေါင်းဆောင်၊ ဇုအာရဲ့သား နာသနေလက လှူဖွယ်ပစ္စည်းတွေ ဆက်သတယ်။ လှူဖွယ်ပစ္စည်းတွေထဲမှာ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ရှယ်ကယ်၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံ အလှူအတွက် ဆီလောင်းထားတဲ့ဂျုံနု အပြည့်ထည့်ပြီး ဆက်သတယ်။ ဆယ်ရှယ်ကယ် လေးပြီး နံ့သာပေါင်း အပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက်နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေးငါးကောင်ကိုလည်းဆက်သတယ်။ ဒါတွေဟာ ဇုအာသား နာသနေလရဲ့ လှူဖွယ်ပစ္စည်းတွေပဲ။ တတိယနေ့မှာဇာဗုလုန်မျိုးနွယ်စုခေါင်းဆောင်၊ ဟေလုန်ရဲ့သား ဧလျာဘ ဆက်သတဲ့ လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံအလှူအတွက် ဆီလောင်းထားတဲ့ ဂျုံနု အပြည့်ထည့်ပြီးဆက်သတယ်။ ဆယ်ရှယ်ကယ် လေးပြီး နံ့သာပေါင်း အပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက် နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေး ငါးကောင်ကိုလည်း ဆက်သတယ်။ ဒါတွေဟာ ဟေလုန်သား ဧလျာဘရဲ့ လှူဖွယ်ပစ္စည်းတွေပဲ။ လေးရက်မြောက်နေ့မှာ ရုဗင်မျိုးနွယ်စုခေါင်းဆောင်၊ ရှေဒုရရဲ့သား ဧလိဇုရ ဆက်သတဲ့ လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံအလှူအတွက် ဆီလောင်းထားတဲ့ဂျုံနု အပြည့်ထည့်ပြီး ဆက်သတယ်။ ၁၀ ရှယ်ကယ် လေးပြီး နံ့သာပေါင်း အပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက် နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေး ငါးကောင်ကိုလည်း ဆက်သတယ်။ ဒါတွေဟာ ရှေဒုရသား ဧလိဇုရရဲ့ လှူဖွယ်ပစ္စည်းတွေပဲ။ ငါးရက်မြောက်နေ့မှာ ရှိမောင်မျိုးနွယ်စုခေါင်းဆောင်၊ ဇုရိရှဒဲရဲ့သား ရှေလုမျေလ ဆက်သတဲ့ လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံအလှူအတွက် ဆီလောင်းထားတဲ့ ဂျုံနုအပြည့်ထည့်ပြီးဆက်သတယ်။ ဆယ်ရှယ်ကယ် လေးပြီး နံ့သာပေါင်း အပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက် နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေး ငါးကောင်ကိုလည်း ဆက်သတယ်။ ဒါတွေဟာ ဇုရိရှဒဲသား ရှေလုမျေလရဲ့ လှူဖွယ်ပစ္စည်းတွေပဲ။ ခြောက်ရက်မြောက်နေ့မှာ ဂဒ်မျိုးနွယ်စုခေါင်းဆောင်၊ဒွေလရဲ့သားဧလျာသပ် ဆက်သတဲ့လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံ အလှူအတွက် ဆီလောင်းထားတဲ့ဂျုံနု အပြည့်ထည့်ပြီး ဆက်သတယ်။ ဆယ်ရှယ်ကယ် လေးပြီး နံ့သာပေါင်း အပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက်နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေးငါးကောင်ကိုလည်းဆက်သတယ်။ ဒါတွေဟာ ဒွေလသား ဧလျာသပ်ရဲ့ လှူဖွယ်ပစ္စည်းတွေပဲ။ ခုနစ်ရက်မြောက်နေ့မှာ ဧဖရိမ်မျိုးနွယ်စုခေါင်းဆောင်၊ အမိဟုရဲ့သား ဧလိရှမာ ဆက်သတဲ့လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံအလှူအတွက်ဆီလောင်းထားတဲ့ဂျုံနုအပြည့်ထည့်ပြီးဆက်သတယ်။ ဆယ်ရှယ်ကယ် လေးပြီး နံ့သာပေါင်း အပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက်နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ဆိတ်ထီးငါးကောင်၊ တစ်နှစ်သားအရွယ်သိုးထီးလေးငါးကောင်ကိုလည်း ဆက်သတယ်။ ဒါတွေဟာ အမိဟုသား ဧလိရှမာရဲ့ လှူဖွယ်ပစ္စည်းတွေပဲ။ ရှစ်ရက်မြောက်နေ့မှာ မနာရှေမျိုးနွယ်စုခေါင်းဆောင်၊ပေဒါဇုရရဲ့သား ဂါမလျေလ ဆက်သတဲ့ လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံအလှူအတွက်ဆီလောင်းထားတဲ့ ဂျုံနု အပြည့်ထည့်ပြီး ဆက်သတယ်။ ဆယ်ရှယ်ကယ် လေးပြီးနံ့သာပေါင်းအပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက်နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေးငါးကောင်ကိုလည်းဆက်သတယ်။ ဒါတွေဟာ ပေဒါဇုရသားဂါမလျေလရဲ့ လှူဖွယ်ပစ္စည်းတွေပဲ။ ကိုးရက်မြောက်နေ့မှာ ဗင်ယာမိန်မျိုးနွယ်စုခေါင်းဆောင်၊ ဂိဒေါနိရဲ့သား အဘိဒန် ဆက်သတဲ့ လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာ ကောက်နှံအလှူအတွက် ဆီလောင်းထားတဲ့ ဂျုံနု အပြည့်ထည့်ပြီးဆက်သတယ်။ ဆယ်ရှယ်ကယ် လေးပြီး နံ့သာပေါင်းအပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက် နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေး ငါးကောင်ကိုလည်း ဆက်သတယ်။ ဒါတွေဟာ ဂိဒေါနိသား အဘိဒန်ရဲ့ လှူဖွယ်ပစ္စည်းတွေပဲ။ ဆယ်ရက်မြောက်နေ့မှာ ဒန်မျိုးနွယ်စုခေါင်းဆောင်၊အမိရှဒဲရဲ့သား အဟေဇာ ဆက်သတဲ့လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံးပါတယ်။ အဲဒါတွေထဲမှာ ကောက်နှံအလှူအတွက် ဆီလောင်းထားတဲ့ဂျုံနု အပြည့်ထည့်ပြီး ဆက်သတယ်။ ဆယ်ရှယ်ကယ် လေးပြီး နံ့သာပေါင်းအပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက် နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေး ငါးကောင်ကိုလည်း ဆက်သတယ်။ ဒါတွေဟာ အမိရှဒဲသား အဟေဇာရဲ့ လှူဖွယ်ပစ္စည်းတွေပဲ။ ဆယ့်တစ်ရက်မြောက်နေ့မှာ အာရှာမျိုးနွယ်စုခေါင်းဆောင်၊ သြကရန်ရဲ့သား ပါဂျေလ ဆက်သတဲ့ လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့ စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံးပါတယ်။ အဲဒါတွေထဲမှာ ကောက်နှံအလှူအတွက် ဆီလောင်းထားတဲ့ ဂျုံနု အပြည့်ထည့်ပြီး ဆက်သတယ်။ ဆယ်ရှယ်ကယ် လေးပြီး နံ့သာပေါင်းအပြည့်ထည့်ထားတဲ့ ရွှေခွက်တစ်ခွက်၊ မီးရှို့ရာအလှူအတွက် နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေး ငါးကောင်ကိုလည်း ဆက်သတယ်။ ဒါတွေဟာ ဩကရန်သား ပါဂျေလရဲ့ လှူဖွယ်ပစ္စည်းတွေပဲ။ ဆယ့်နှစ်ရက်မြောက်နေ့မှာ နဿလိမျိုးနွယ်စု ခေါင်းဆောင်၊ ဧနန်ရဲ့သား အဟိရ ဆက်သတဲ့ လှူဖွယ်ပစ္စည်းတွေထဲမှာ၊ သန့်ရှင်းရာဌာနတော်ရဲ့စံအလေးချိန်အတိုင်း ရှယ်ကယ် ၁၃၀ လေးတဲ့ ငွေလင်ပန်းတစ်ချပ်နဲ့ ရှယ်ကယ် ၇၀ လေးတဲ့ ငွေဖလားတစ်လုံး ပါတယ်။ အဲဒါတွေထဲမှာကောက်နှံအလှူအတွက် ဆီလောင်းထားတဲ့ ဂျုံနု အပြည့်ထည့်ပြီး ဆက်သတယ်။ ဆယ်ရှယ်ကယ်လေးပြီးနံ့သာပေါင်း အပြည့်ထည့်ထားတဲ့ရွှေခွက်တစ်ခွက်၊ မီးရှို့ရာအလှူအတွက် နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးတစ်ကောင်၊ အပြစ်ဖြေရာအလှူအတွက် ဆိတ်ကလေးတစ်ကောင်၊ မိတ်သဟာယ ပူဇော်သက္ကာအတွက် နွားနှစ်ကောင်၊ သိုးထီးငါးကောင်၊ ဆိတ်ထီးငါးကောင်၊ တစ်နှစ်သားအရွယ် သိုးထီးလေး ငါးကောင်ကိုလည်း ဆက်သတယ်။ ဒါတွေဟာ ဧနန်သား အဟိရရဲ့ လှူဖွယ်ပစ္စည်းတွေပဲ။ ပူဇော်ရာပလ္လင်ကို ဘိသိက်ဆီလောင်း၊ဆက်ကပ်ပြီးအပ်နှံတဲ့အချိန်မှာ အစ္စရေးမျိုးနွယ်စုခေါင်းဆောင်တွေ ဆက်သတဲ့ လှူဖွယ်ပစ္စည်းတွေက ငွေလင်ပန်း ၁၂ ချပ်၊ ငွေဖလား ၁၂ လုံး၊ ရွှေခွက် ၁၂ ခွက်ရှိတယ်။ ငွေလင်ပန်းတစ်ချပ်စီက ရှယ်ကယ် ၁၃၀၊ ငွေဖလားတစ်လုံးစီက ရှယ်ကယ် ၇၀ လေးတယ်။ စုစုပေါင်းငွေအလေးချိန်က သန့်ရှင်းရာဌာနတော်ရဲ့စံအလေးချိန်အရ ရှယ်ကယ် ၂,၄၀၀ ရှိတယ်။ နံ့သာပေါင်း အပြည့်ထည့်ထားတဲ့ ရွှေခွက် ၁၂ ခွက်ရှိပြီး တစ်ခွက်စီက သန့်ရှင်းရာဌာနတော်ရဲ့ စံအလေးချိန်အရ ၁၀ ရှယ်ကယ်လေးတယ်။ စုစုပေါင်း ရွှေအလေးချိန်က ရှယ်ကယ် ၁၂၀ ရှိတယ်။ မီးရှို့ရာအလှူအတွက် ကောက်နှံအလှူနဲ့အတူ နွားထီး ၁၂ ကောင်၊ သိုးထီး ၁၂ ကောင်၊ တစ်နှစ်သားအရွယ်သိုးထီးလေး ၁၂ကောင်၊ အပြစ်ဖြေရာအလှူအတွက် ဆိတ်ကလေး ၁၂ ကောင်၊ မိတ်သဟာယ ပူဇော်သက္ကာအတွက် နွားထီး ၂၄ ကောင်၊ သိုးထီး ၆၀၊ ဆိတ်ထီး ၆၀၊ တစ်နှစ်သားအရွယ် သိုးထီးလေး ၆၀ ရှိတယ်။ ဒါတွေဟာ ပူဇော်ရာပလ္လင်ကို ဘိသိက်ဆီလောင်း၊ ဆက်ကပ်ပြီး အပ်နှံတဲ့ပွဲမှာ ဆက်သတဲ့ လှူဖွယ်ပစ္စည်းတွေဖြစ်တယ်။ မောရှေကဘုရားသခင်နဲ့ စကားပြောဖို့တွေ့ဆုံရာတဲတော်ထဲ ဝင်တဲ့အခါတိုင်း သက်သေခံချက် သေတ္တာအဖုံးပေါ်ကနေ စကားပြောသံကိုကြားရတယ်။ဘုရားသခင်က ခေရုဗိမ်နှစ်ပါးကြားကနေ သူ့ကို စကားပြောတယ်။",4,Nu,7,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/7/
audio/nwt_04_Nu_BU_08.mp3,အခန်းကြီး (၈) ယေဟောဝါက မောရှေကို ပြောတယ် မီးခွက်ခုနစ်လုံးကို ထွန်းတဲ့အခါ ဆီမီးတိုင်ရဲ့ အရှေ့ဘက်မှာ အလင်းဖြာနေအောင် ထားရမယ် လို့ အာရုန်ကို ပြောပါ။ အာရုန်လည်း အဲဒီအတိုင်း လုပ်တယ်။ မောရှေကို ယေဟောဝါ ပြောတဲ့အတိုင်း ဆီမီးတိုင်ရဲ့ အရှေ့ဘက်မှာ အလင်းဖြာနေအောင် မီးခွက်တွေ ထွန်းပြီး ထားလိုက်တယ်။ ဆီမီးတိုင်ကို ရွှေနဲ့ ထုလုပ်ထားတယ်။ အလယ်တိုင်ကနေ အပွင့်တွေအထိ တစ်စပ်တည်းထုလုပ်ထားတာဖြစ်တယ်။ စိတ်အာရုံမှာ မောရှေကို ယေဟောဝါ ပြတဲ့အတိုင်းပါပဲ။ ယေဟောဝါက မောရှေကို မိန့်မှာတယ် အစ္စရေးတွေထဲကနေ လေဝိအနွယ်ကို ရွေးပြီး သန့်ရှင်းစေပါ။ အပြစ်စင်ကြယ်စေတဲ့ ရေကို သူတို့အပေါ်ဖျန်းပါ။ တစ်ကိုယ်လုံးက အမွေးတွေကိုရိတ်၊အဝတ်တွေကို လျှော်ပြီး ကိုယ်ကို ဆေးကြောသန့်စင်ခိုင်းပါ။ နွားထီးပျိုတစ်ကောင်နဲ့အတူ ကောက်နှံအလှူအဖြစ် ဆီလောင်းထားတဲ့ ဂျုံနုကို သူတို့ယူလာရမယ်။ မင်းလည်း အပြစ်ဖြေရာအလှူအတွက်နွားထီးပျိုနောက်တစ်ကောင်ကို ယူလာရမယ်။ လေဝိအမျိုးသားတွေကို တွေ့ဆုံရာတဲတော်ရှေ့ ခေါ်လာပြီး အစ္စရေးတစ်မျိုးလုံးကို စုရုံးခိုင်းပါ။ လေဝိအမျိုးသားတွေကို ယေဟောဝါရှေ့ ခေါ်လာတဲ့အခါ အစ္စရေးတွေက သူတို့အပေါ် လက်တင်ရမယ်။ အာရုန်က လေဝိအမျိုးသားတွေကို ချီလွှဲရာအလှူအဖြစ် ယေဟောဝါရှေ့မှာ ဆက်သရမယ်။ ယေဟောဝါရဲ့အမှုတော်ကို သူတို့ထမ်းဆောင်ရမယ်။ အဲဒီနောက် လေဝိအမျိုးသားတွေက နွားထီးရဲ့ခေါင်းပေါ် လက်တင်ရမယ်။ သူတို့အတွက်အပြစ်ဖြေပေးဖို့တစ်ကောင်ကိုအပြစ်ဖြေရာအလှူအဖြစ်၊ နောက်တစ်ကောင်ကို မီးရှို့ရာအလှူအဖြစ် ယေဟောဝါဆီ ဆက်သရမယ်။ မင်းက လေဝိအမျိုးသားတွေကို အာရုန်နဲ့သူ့သားတွေရှေ့ ရပ်ခိုင်းပြီး ယေဟောဝါအတွက် ချီလွှဲရာအလှူအဖြစ် သူတို့ကို ဆက်သရမယ်။ လေဝိအမျိုးသားတွေကို အစ္စရေးတွေထဲကနေသီးသန့်ဖယ်ထားပါ။ သူတို့ကို ငါပိုင်တယ်။ လေဝိအမျိုးသားတွေက တွေ့ဆုံရာတဲတော်မှာ အမှုဆောင်ဖို့ ဝင်လာရမယ်။ မင်းက သူတို့ကို သန့်ရှင်းစေပြီး ချီလွှဲရာအလှူအဖြစ် ဆက်သရမယ်။ သူတို့ဟာ ပေးအပ်ခံရသူတွေ၊ အစ္စရေးတွေထဲကနေ ငါ့အတွက် ပေးအပ်ခံရသူတွေပဲ။ အစ္စရေးတွေရဲ့သားဦးအစား သူတို့ကို ငါယူမယ်။ အီဂျစ်ပြည်က သားဦးတွေကို ငါကွပ်မျက်ခဲ့တုန်းက အစ္စရေးတွေရဲ့သားဦးတွေကိုငါ့အတွက် သီးသန့်ဖယ်ထားခဲ့တယ်။ ဒါကြောင့်အစ္စရေးတွေရဲ့လူနဲ့တိရစ္ဆာန်သားဦးအားလုံးကိုငါပိုင်တယ်။ အစ္စရေးတွေရဲ့သားဦးအစား လေဝိအမျိုးသားတွေကိုငါယူမယ်။ အစ္စရေးတွေထဲကလေဝိအမျိုးသားတွေကို ပေးအပ်ခံရသူတွေအဖြစ် အာရုန်နဲ့ သူ့သားတွေဆီ ငါပေးမယ်။ သန့်ရှင်းရာဌာနတော် အနားကို အစ္စရေးတွေ သွားမိလို့ ဘေးဒဏ်ခံရတာမျိုး မဖြစ်အောင် လေဝိအမျိုးသားတွေက တွေဆုံရာတဲတော်မှာ သူတို့ကိုယ်စား အမှုဆောင်ပေးရမယ်။ သူတို့အတွက် အပြစ်ဖြေပေးရမယ်။ လေဝိအမျိုးသားတွေနဲ့ ပတ်သက်ပြီး မောရှေကို ယေဟောဝါ မှာတဲ့အတိုင်း မောရှေ၊ အာရုန်နဲ့ အစ္စရေးတစ်မျိုးလုံးလုပ်ဆောင်ကြတယ်။ လေဝိအမျိုးသားတွေက ကိုယ်ကို စင်ကြယ်စေပြီး အဝတ်တွေ လျှော်ကြတယ်။ ပြီးတော့ အာရုန်က သူတို့ကို ချီလွှဲရာအလှူအဖြစ်ယေဟောဝါရှေ့ ဆက်သပြီး စင်ကြယ်သွားအောင် အပြစ်ဖြေပေးတယ်။ အဲဒီနောက် လေဝိအမျိုးသားတွေက အာရုန်နဲ့ သူ့သားတွေလက်အောက်မှာ အမှုဆောင်ဖို့ တွေ့ဆုံရာတဲတော်ထဲ ဝင်လာတယ်။ လေဝိအမျိုးသားတွေနဲ့ ပတ်သက်ပြီး မောရှေကို ယေဟောဝါမိန့်မှာတဲ့အတိုင်း လုပ်ကြတယ်။ ယေဟောဝါကမောရှေကို ပြောတယ် လေဝိအမျိုးသားတွေထဲမှာ အသက် ၂၅ နှစ်ပြည့်သူတွေက တွေ့ဆုံရာတဲတော်မှာ အမှုဆောင်ရမယ်။ အသက် ၅၀ ကျော်ရင်တော့ အမှုမဆောင်တော့ဘဲ အနားယူရမယ်။ သူက တွေ့ဆုံရာတဲတော်မှာ တာဝန်ထမ်းဆောင်နေတဲ့ ညီအစ်ကိုတွေကို ကူညီပေးနိုင်ပေမဲ့ အဲဒီမှာ တာဝန်မထမ်းဆောင်ရဘူး။ လေဝိအမျိုးသားတွေ၊ သူတို့ရဲ့တာဝန်တွေနဲ့ ပတ်သက်ရင် အဲဒီအတိုင်း မင်းလုပ်ပေးရမယ်။,4,Nu,8,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/8/
audio/nwt_04_Nu_BU_09.mp3,အခန်းကြီး (၉) အီဂျစ်ပြည်ကနေထွက်လာပြီးနောက် ဒုတိယနှစ်၊ ပထမလ၊ ဆိုင်းနိုင်းတောကန္တာရမှာ ယေဟောဝါက မောရှေကိုမိန့်မှာတယ် အစ္စရေးတွေကသတ်မှတ်ထားချိန်မှာ ပသခါပွဲ အတွက် ပူဇော်သက္ကာကို ပြင်ဆင်ရမယ်။ သတ်မှတ်ထားချိန်ဖြစ်တဲ့ ဒီလ၊ ၁၄ ရက်နေ့၊ နေဝင်ချိန်မှာသက်ဆိုင်ရာပြဋ္ဌာန်းချက်တွေ၊လုပ်ထုံးလုပ်နည်းတွေအတိုင်း ပြင်ဆင်ရမယ်။ မောရှေလည်း အစ္စရေးတွေကို ပသခါပွဲအတွက် ပူဇော်သက္ကာ ပြင်ဆင်ခိုင်းတယ်။ ပထမလ၊ ၁၄ ရက်နေ့၊ နေဝင်ချိန်ရောက်တော့ ဆိုင်းနိုင်းတောကန္တာရမှာ ပသခါပူဇော်သက္ကာကို ပြင်ဆင်ကြတယ်။ မောရှေကို ယေဟောဝါ မိန့်မှာတဲ့အတိုင်းအစ္စရေးတွေလုပ်ဆောင်တယ်။ အဲဒီနေ့မှာ လူတချို့က လူသေကောင်ကို ကိုင်မိလို့ မသန့်မရှင်း ဖြစ်နေတဲ့အတွက် ပသခါပူဇော်သက္ကာကို မပြင်ဆင်နိုင်ကြဘူး။ ဒါကြောင့် မောရှေနဲ့အာရုန်ဆီ လာပြီး၊ ကျွန်တော်တို့က လူသေကောင်ကို ကိုင်မိလို့ မသန့်မရှင်း ဖြစ်နေပါတယ်။ ဒီတော့ သတ်မှတ်ထားချိန်မှာ အစ္စရေးတွေနဲ့အတူ ယေဟောဝါဘုရားဆီ ပူဇော်သက္ကာဆက်သခွင့် မရှိဘူးလား လို့မေးကြတယ်။ မောရှေက ခဏစောင့်ပါ။ခင်ဗျားတို့နဲ့ပတ်သက်ပြီး ယေဟောဝါဘုရား ဘယ်လို ပြောမယ်ဆိုတာ နားထောင်ပါရစေဦး လို့ပြန်ပြောတယ်။ ယေဟောဝါက မောရှေကို မိန့်မှာတယ် အစ္စရေးတွေကို ပြောလိုက်ပါ။ မင်းတို့ဖြစ်ဖြစ်၊ နောင်လာနောက်သားဖြစ်ဖြစ် လူတစ်ယောက်က လူသေကောင်ကိုကိုင်မိလို့မသန့်မရှင်း ဖြစ်နေရင်တောင် ဒါမှမဟုတ် ခရီးဝေး သွားနေရင်တောင် ယေဟောဝါအတွက် ပသခါ ပူဇော်သက္ကာကို ပြင်ဆင်ရမယ်။ သူတို့က ဒုတိယလ၊ ၁၄ ရက်နေ့၊ နေဝင်ချိန်မှာ ပသခါ ပူဇော်သက္ကာကို ပြင်ဆင်ရမယ်။ အသားကို တဆေးမဲ့မုန့်၊ ဟင်းရွက်ခါးတွေနဲ့ စားရမယ်။ အသားကို နောက်နေ့မနက်အထိ မချန်ရဘူး။ အရိုးကိုလည်း မချိုးရဘူး။ ပသခါပွဲနဲ့ဆိုင်တဲ့ ပြဋ္ဌာန်းချက်တွေအတိုင်းပြင်ဆင်ရမယ်။ ဒါပေမဲ့ လူတစ်ယောက်က သန့်ရှင်းနေလျက်နဲ့ဒါမှမဟုတ်ခရီးဝေး မသွားဘဲနဲ့ ပသခါပူဇော်သက္ကာ ပြင်ဆင်ဖို့ ပျက်ကွက်တယ်ဆိုရင် သူ့ကို ပယ်ရှင်းရမယ်။ သူက သတ်မှတ်ထားချိန်မှာယေဟောဝါဆီပူဇော်သက္ကာ မဆက်သဘူးဆိုတော့ သူ့အပြစ်အတွက် ဒဏ်ခံရမယ်။ မင်းတို့နဲ့အတူနေထိုင်တဲ့ တိုင်းတစ်ပါးသားလည်း ယေဟောဝါအတွက် ပသခါပူဇော်သက္ကာကို ပြင်ဆင်ရမယ်။ ပသခါပွဲနဲ့ဆိုင်တဲ့ ပြဋ္ဌာန်းချက်အတိုင်း၊ လုပ်ထုံးလုပ်နည်းအတိုင်း လုပ်ရမယ်။ အစ္စရေးလူမျိုးအတွက်ရော၊ တိုင်းတစ်ပါးသားအတွက်ရော ပြဋ္ဌာန်းချက်တစ်မျိုးတည်း ရှိရမယ်။ တဲတော်ကို တည်ဆောက်တဲ့နေ့မှာ မိုးတိမ်က သက်သေခံချက်သေတ္တာရှိရာတဲတော်ကိုဖုံးလွှမ်းသွားတယ်။ ညဦးပိုင်းကနေ မနက်အထိတဲတော်ပေါ်မှာမီးလျှံလို တောက်ပနေတယ်။ နောက်ပိုင်းမှာလည်း တဲတော်ပေါ်မှာ နေ့အချိန်ဆိုရင် မိုးတိမ်၊ ညအချိန်ဆိုရင် မီးလျှံ ရှိနေတယ်။ တဲတော်ပေါ်ကနေ မိုးတိမ်တက်သွားရင် အစ္စရေးတွေ ချက်ချင်းထွက်ခွာကြတယ်။ မိုးတိမ်ရပ်သွားရင် ရပ်တဲ့နေရာမှာ စခန်းချကြတယ်။ အစ္စရေးတွေဟာ ယေဟောဝါရဲ့ အမိန့်အတိုင်း ထွက်ခွာပြီး ယေဟောဝါရဲ့ အမိန့်အတိုင်း စခန်းချကြတယ်။ တဲတော်ပေါ်မှာ မိုးတိမ် ရပ်တန့်နေသရွေ့ စခန်းချနေကြတယ်။ မိုးတိမ်က တဲတော်ပေါ်မှာ ရက်အကြာကြီး ရပ်တန့်နေရင် အစ္စရေးတွေက ယေဟောဝါကို နာခံပြီး မထွက်ခွာကြဘူး။ တစ်ခါတလေ မိုးတိမ်က တဲတော်ပေါ်မှာ ရက်အနည်းငယ်ပဲ ရပ်တန့်နေတတ်တယ်။ ယေဟောဝါရဲ့အမိန့်အတိုင်း စခန်းချပြီး ယေဟောဝါရဲ့အမိန့်အတိုင်း သူတို့ထွက်ခွာကြတယ်။ တစ်ခါတလေ မိုးတိမ်က ညဦးပိုင်းကနေ မနက်အထိပဲ ရှိနေတတ်တယ်။ မနက်ရောက်လို့ မိုးတိမ်တက်သွားတဲ့အခါ သူတို့ထွက်ခွာကြတယ်။ နေ့ဖြစ်ဖြစ်၊ ညဖြစ်ဖြစ် မိုးတိမ်တက်သွားတိုင်း သူတို့ ထွက်ခွာကြတယ်။ နှစ်ရက်ဖြစ်စေ၊ တစ်လဖြစ်စေ၊ ဒီထက်ကြာတာပဲဖြစ်စေ မိုးတိမ်က တဲတော်ပေါ်မှာ ရပ်တန့်နေသရွေ့ အစ္စရေးတွေ စခန်းချနေကြတယ်။ မိုးတိမ်တက်သွားမှ ထွက်ခွာကြတယ်။ ယေဟောဝါရဲ့ အမိန့်အတိုင်း စခန်းချပြီး ယေဟောဝါရဲ့ အမိန့်အတိုင်း ထွက်ခွာကြတယ်။ မောရှေကတစ်ဆင့် ယေဟောဝါပေးတဲ့ အမိန့်အတိုင်းယေဟောဝါကိုနာခံကြတယ်။,4,Nu,9,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/9/
audio/nwt_04_Nu_BU_10.mp3,အခန်းကြီး (၁၀) ယေဟောဝါကမောရှေကို မိန့်မှာတယ် ငွေခရာနှစ်ခု လုပ်ပါ။ အစ္စရေးတွေကို ဆင့်ခေါ်တဲ့အခါ၊ စခန်းသိမ်းဖို့ အချက်ပေးတဲ့အခါ ခရာမှုတ်ရမယ်။ ခရာနှစ်ခုစလုံးမှုတ်ရင်တွေ့ဆုံရာတဲတော် ဝင်ပေါက်မှာ လူအားလုံး စုရုံးရမယ်။ ခရာတစ်ခုပဲ မှုတ်ရင်တော့ အစ္စရေး ထောင်နဲ့ချီကို ဦးဆောင်တဲ့ မျိုးနွယ်စု ခေါင်းဆောင်တွေပဲ စုရုံးရမယ်။ ခရာသံ အနိမ့်အမြင့်နဲ့ မှုတ်တဲ့အခါ အရှေ့ဘက်မှာ စခန်းချသူတွေ ထွက်ခွာရမယ်။ ဒုတိယအကြိမ် မှုတ်တဲ့အခါ တောင်ဘက်မှာစခန်းချသူတွေ ထွက်ခွာရမယ်။ ခရာတစ်ခါမှုတ်ရင် တစ်ဖွဲ့ ထွက်ခွာရမယ်။ လူတွေကို စုရုံးဖို့ခေါ်ရင်လည်း ခရာမှုတ်ရမယ်။ ဒါပေမဲ့ ခရာသံ အနိမ့်အမြင့်နဲ့ မမှုတ်ရဘူး။ အာရုန်ရဲ့သား ပုရောဟိတ်တွေက ခရာမှုတ်ရမယ်။ ဒါဟာ မင်းတို့လူမျိုး အစဉ်အဆက် လိုက်နာရမယ့် အမြဲတည်တဲ့ပြဋ္ဌာန်းချက်ပဲ။ မင်းတို့ရဲ့ပြည်မှာ ဖိနှိပ်တဲ့ ရန်သူတွေနဲ့ စစ်ဖြစ်ရင် စစ်ပွဲအတွက် အသင့်ပြင်ဖို့ အချက်ပေးတဲ့အနေနဲ့ ခရာမှုတ်ရမယ်။ အဲဒီအခါ ယေဟောဝါဘုရားက မင်းတို့ကို သတိရပြီး ရန်သူလက်ကနေ ကယ်တင်လိမ့်မယ်။ ပျော်စရာ အချိန်အခါတွေဖြစ်တဲ့ ပွဲတော်တွေ၊ လဆန်းနေ့တွေမှာလည်း မီးရှို့ရာအလှူတွေ၊ မိတ်သဟာယ ပူဇော်သက္ကာတွေရှေ့ ခရာမှုတ်ရမယ်။ အဲဒီအခါ မင်းတို့ကို ဘုရားသခင် သတိရလိမ့်မယ်။ ငါဟာ မင်းတို့ရဲ့ဘုရား ယေဟောဝါပဲ။ ဒုတိယနှစ်၊ ဒုတိယလ၊ ၂၀ ရက်နေ့ရောက်တော့ မိုးတိမ်က သက်သေခံချက်သေတ္တာရှိတဲ့ တဲတော်ပေါ်ကနေ တက်သွားတယ်။ ဒါကြောင့်အစ္စရေးတွေကဆိုင်းနိုင်းတောကန္တာရကနေ အစဉ်လိုက် ထွက်ခွာကြတယ်။ အဲဒီနောက် မိုးတိမ်က ပါရန်တောကန္တာရမှာ ရပ်တန့်နေတယ်။ ဒါဟာမောရှေကတစ်ဆင့် ယေဟောဝါပေးတဲ့ အမိန့်အတိုင်း ဦးဆုံးအကြိမ် ထွက်ခွာတာပဲ။ ယုဒအနွယ် ဦးဆောင်တဲ့ မျိုးနွယ်စုသုံးစုပါတဲ့ တပ်ဖွဲ့က အရင်ဆုံး ထွက်ခွာတယ်။ အမိနဒပ်ရဲ့သား နာရှုန်က ယုဒတပ်ကို ဦးဆောင်တယ်။ ဇုအာရဲ့သား နာသနေလက အိသခါတပ်ကိုဦးဆောင်တယ်။ ဟေလုန်ရဲ့သားဧလျာဘက ဇာဗုလုန်တပ်ကို ဦးဆောင်တယ်။ တဲတော်ကို ဖြုတ်ပြီးနောက် ဂေရရှုန်ရဲ့သားမြေးတွေနဲ့ မေရာရိရဲ့သားမြေးတွေက တဲတော်ကိုထမ်းပြီး ထွက်ခွာတယ်။ အဲဒီနောက် ရုဗင်အနွယ် ဦးဆောင်တဲ့ မျိုးနွယ်စုသုံးစုပါတဲ့ တပ်ဖွဲ့ကထွက်ခွာတယ်။ရှေဒုရရဲ့သား ဧလိဇုရက ရုဗင်တပ်ကိုဦးဆောင်တယ်။ ဇုရိရှဒဲရဲ့သား ရှေလုမျေလက ရှိမောင်တပ်ကို ဦးဆောင်တယ်။ ဒွေလရဲ့သား ဧလျာသပ်က ဂဒ်ရဲ့တပ်ကို ဦးဆောင်တယ်။ နောက်တော့ ကောဟတ်အမျိုးသားတွေက သန့်ရှင်းရာဌာနတော်ရဲ့ အသုံးအဆောင်တွေကို ထမ်းပြီး ထွက်ခွာတယ်။သူတို့ရောက်သွားချိန်မှာ တဲတော်ဟာ တပ်ဆင်ပြီးသားဖြစ်နေရမယ်။ ပြီးနောက် ဧဖရိမ်အနွယ် ဦးဆောင်တဲ့ မျိုးနွယ်စုသုံးစုပါတဲ့ တပ်ဖွဲ့က ထွက်ခွာတယ်။ အမိဟုရဲ့သား ဧလိရှမာက ဧဖရိမ်တပ်ကို ဦးဆောင်တယ်။ ပေဒါဇုရရဲ့သားဂါမလျေလက မနာရှေတပ်ကို ဦးဆောင်တယ်။ ဂိဒေါနိရဲ့သား အဘိဒန်က ဗင်ယာမိန်တပ်ကို ဦးဆောင်တယ်။ နောက်ဆုံး၊ဒန်အနွယ်ဦးဆောင်တဲ့ မျိုးနွယ်စုသုံးစုပါတဲ့ တပ်ဖွဲ့က တပ်ဖွဲ့အားလုံးရဲ့ နောက်ရံတပ်အနေနဲ့ ထွက်ခွာတယ်။ အမိရှဒဲရဲ့သား အဟေဇာက ဒန်ရဲ့တပ်ကိုဦးဆောင်တယ်။ သြကရန်ရဲ့သား ပါဂျေလက အာရှာတပ်ကို ဦးဆောင်တယ်။ ဧနန်ရဲ့သား အဟိရက နဿလိတပ်ကိုဦးဆောင်တယ်။ အစ္စရေးတပ်ဖွဲ့တွေ အဲဒီအတိုင်း အစဉ်လိုက်ထွက်ခွာကြတယ်။ မောရှေက မိဒျန်လူမျိုး ယောက္ခမ ရွေလ ရဲ့သား ဟောဗတ်ကို ယေဟောဝါဘုရား ပေးမယ်လို့ ကတိပြုထားတဲ့ပြည်ကို ကျွန်တော်တို့ သွားနေကြတာ။ ခင်ဗျားလည်း လိုက်ခဲ့ပါ။ ခင်ဗျားကို ကောင်းကောင်းကြည့်ရှုမှာပါ။ ယေဟောဝါဘုရားက အစ္စရေးတွေကို ကောင်းချီးပေးမယ်လို့ ကတိပေးထားတယ် ဆိုပြီးပြောတယ်။ ဟောဗတ်က ကျွန်တော် မလိုက်ဘူး။ ကိုယ့်တိုင်းပြည်၊ ကိုယ့်ဆွေမျိုးသားချင်းဆီကိုပဲ ပြန်မယ် လို့ပြောတဲ့အခါ၊ မောရှေက ကျွန်တော်တို့ကို မထားခဲ့ပါနဲ့။ ဒီတောထဲမှာစခန်းချသင့်တဲ့နေရာကိုခင်ဗျားပဲ သိတာ။ ကျွန်တော်တို့ကို လမ်းပြပေးပါဗျာ။ ခင်ဗျားသာ လိုက်ခဲ့မယ်ဆိုရင် ယေဟောဝါဘုရားပေးမယ့် ကောင်းချီးတွေကို ခင်ဗျားကိုလည်း တကယ်ခံစားခွင့်ပေးမှာပါ လို့ပြန်ပြောတယ်။ သူတို့က ယေဟောဝါရဲ့ တောင်ကနေ သုံးရက်ခရီး ဆက်သွားကြတယ်။ သုံးရက်ခရီး တစ်လျှောက်လုံးမှာ စခန်းချရမယ့် နေရာကို သိနိုင်ဖို့ ယေဟောဝါရဲ့ ပဋိညာဉ်သေတ္တာကို ရှေ့ကနေထမ်းသွားတယ်။ စခန်းချတဲ့ နေရာကနေ ထွက်လာတဲ့အခါ နေ့အချိန်မှာ ယေဟောဝါရဲ့မိုးတိမ်က ဦးဆောင်ခေါ်သွားတယ်။ သေတ္တာတော်ကို ရွှေ့ပြောင်းတဲ့အခါတိုင်း မောရှေက ယေဟောဝါဘုရား၊ ထတော်မူပါ။ ရန်သူတွေကို တကွဲတပြားဖြစ်စေပါ။ ကိုယ်တော့်ကိုမုန်းတဲ့သူတွေကိုရှေ့တော်ကနေ ထွက်ပြေးစေပါ လို့ပြောတတ်တယ်။ သေတ္တာတော်ကို နေရာချတဲ့အခါတိုင်းယေဟောဝါဘုရား၊ထောင်သောင်းမကများလှတဲ့ အစ္စရေးတွေဆီ ပြန်လာပါ လို့ပြောတတ်တယ်။,4,Nu,10,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/10/
audio/nwt_04_Nu_BU_11.mp3,"အခန်းကြီး (၁၁) အဲဒီနောက် လူတွေက ယေဟောဝါရှေ့အကြီးအကျယ် ညည်းညူစပြုလာကြတယ်။ဒါကို ယေဟောဝါ ကြားတဲ့အခါ အမျက်ထွက်တယ်။ ယေဟောဝါဆီက မီးကျလာပြီး စခန်းအစွန်ဘက်က လူတချို့ကို လောင်သွားတယ်။ လူတွေ အော်ဟစ်အကူအညီတောင်းတဲ့အခါ ယေဟောဝါကို မောရှေ အသနားခံပေးတဲ့အတွက် မီးငြိမ်းသွားတယ်။ သူတို့အပေါ် ယေဟောဝါဆီက မီးကျပြီး လောင်သွားလို့ အဲဒီနေရာကို တဗေရ ဆိုပြီး ခေါ်တယ်။ နောက်တော့ သူတို့နဲ့အတူပါလာတဲ့ တိုင်းတစ်ပါးသားတွေက စားစရာကို အငမ်းမရတောင့်တကြတယ်။ အစ္စရေးတွေလည်း ငိုယိုပြီး အသားစားချင်လိုက်တာ၊ ဘယ်သူပေးမှာလဲ။ အီဂျစ်ပြည်မှာ အလကားစားခဲ့ရတဲ့ ငါး၊ သခွားသီး၊ ဖရဲသီး၊ ကြက်သွန်မြိတ်၊ ကြက်သွန်နီ၊ ကြက်သွန်ဖြူတွေကို သတိရလိုက်တာ။ ခုတော့၊ ငါတို့ အားပြတ်ကုန်ပြီ။ ဒီမန္နမုန့်ကလွဲလို့ ဘာဆိုဘာမှ မရှိပါလား လို့ညည်းကြတယ်။ မန္နမုန့်ဆိုတာ နံနံစေ့လို၊ သစ်စေးမွှေး လိုမျိုးပဲ။ လူတွေက အပြင်ထွက်ပြီး မန္နမုန့်ကောက်ကြတယ်။ မန္နမုန့်ကို ကြိတ်ဆုံနဲ့ကြိတ် ဒါမှမဟုတ် ဆုံထဲထည့်ထောင်းပြီး အိုးထဲထည့်ပြုတ်တယ်၊ မုန့်လုံးလေးတွေလည်း လုပ်ကြတယ်။ မုန့်ဆီကြော်လို အရသာချိုတယ်။ ညအချိန် စခန်းပေါ် နှင်းပေါက်လေးတွေကျတဲ့အခါ မန္နမုန့်လည်း ကျလာတတ်တယ်။ လူတွေက သူတို့မိသားစုနဲ့အတူ တဲဝမှာ ငိုနေကြတာကို မောရှေကြားတယ်။ ယေဟောဝါ တအားစိတ်ဆိုးလာတော့ မောရှေလည်း စိတ်မချမ်းမသာဖြစ်ပြီး၊ ယေဟောဝါကို ပြောတယ် ကျွန်တော့်ကို ဘာလို့ဒုက္ခပေးရတာလဲ။ ဘာလို့ မျက်နှာသာမပေးဘဲ ဒီလူအားလုံးရဲ့ ဝန်ကို ထမ်းခိုင်းထားရတာလဲ။ ကျွန်တော်က ဒီလူတွေကို ဝမ်းနဲ့လွယ်ပြီး မွေးထားတာမှ မဟုတ်တာ။ ကလေးထိန်းက နို့စို့ကလေးကို ချီပိုက်သလိုမျိုး သူတို့ကို ရင်ခွင်ထဲမှာ ချီပိုက်ပြီး ဘိုးဘေးတွေကိုပေးမယ်လို့ ကျိန်ဆိုထားတဲ့ပြည်ထဲ ဘာလို့ခေါ်သွားခိုင်းတာလဲ။ ဒီလူတွေကို ကျွေးဖို့ အသားကို ကျွန်တော် ဘယ်ကရနိုင်မှာလဲ။ အသား ကျွေးပါဦး ဆိုပြီး ငိုယိုနေကြပြီ။ ဒီလူအားလုံးရဲ့ဝန်က လေးလွန်းလို့ ကျွန်တော်တစ်ယောက်တည်း မထမ်းနိုင်တော့ပါဘူး။ အခုလို မနိုင်ဝန် ဆက်ထမ်းခိုင်းနေမယ့်အစား အခုပဲ သတ်လိုက်ပါတော့။ ကျွန်တော် မျက်နှာသာရတယ်ဆိုရင် ဒုက္ခမကြုံပါရစေနဲ့တော့။ အဲဒီအခါ ယေဟောဝါက အစ္စရေးအကြီးအကဲတွေ၊ ခေါင်းဆောင်တွေထဲက မင်းသိတဲ့သူ အယောက် ၇၀ ကို ရွေးလိုက်။ သူတို့ကို တွေ့ဆုံရာတဲတော်ဆီ ခေါ်လာပြီး မင်းနဲ့အတူ ရပ်နေခိုင်းပါ။ အဲဒီမှာ ငါဆင်းလာပြီး မင်းနဲ့စကားပြောမယ်။ မင်းမှာရှိတဲ့ စွမ်းအားတော်တချို့ကို ယူပြီး သူတို့ကို ပေးမယ်။ သူတို့က လူတွေရဲ့ဝန်ကို ကူထမ်းပေးမှာမို့လို့မင်းတစ်ယောက်တည်းထမ်းစရာမလိုတော့ဘူး။ ပြီးတော့ လူတွေကိုလည်း ပြောလိုက် မနက်ဖြန်အတွက် ကိုယ်ကိုသန့်ရှင်းစေကြပါ။ အသားစားချင်လိုက်တာ၊ ဘယ်သူပေးမှာလဲ။ အီဂျစ်ပြည်မှာဆို ကောင်းကောင်းစားခဲ့ရတာ ဆိုပြီး ယေဟောဝါရှေ့မှာ ငိုတဲ့အတွက် အသားစားရလိမ့်မယ်။ ယေဟောဝါက အသားကို တကယ်ပေးမှာဆိုတော့ မင်းတို့ စားရလိမ့်မယ်။ တစ်ရက်၊ နှစ်ရက်၊ ငါးရက်၊ ဆယ်ရက်၊ ရက်နှစ်ဆယ်လောက်ပဲ စားရမှာမဟုတ်ဘူး။ နှာခေါင်းထဲကထွက်ပြီး ရွံစရာဖြစ်လာတဲ့အထိ တစ်လလုံးလုံး အသားစားရမယ်။ ဘာဖြစ်လို့လဲဆိုတော့ မင်းတို့က မင်းတို့နဲ့အတူရှိနေတဲ့ ငါယေဟောဝါကို ငြင်းပယ်တဲ့အပြင် ဘာလို့များ အီဂျစ်ပြည်ကနေ ထွက်လာမိပါလိမ့် ဆိုပြီး ငိုယိုကြလို့ပဲ လို့ပြန်ပြောတယ်။ မောရှေက ယောက်ျားချည်းပဲ ၆၀၀,၀၀၀ တောင် ရှိတာ။ သူတို့စားဖို့အသားကို ငါပေးမယ်။ တစ်လလုံးလုံး အသားပဲ စားရလိမ့်မယ် လို့ ကိုယ်တော်ပြောနေပါလား။ သိုးနွားတိရစ္ဆာန်အားလုံးကို သတ်ရင်တောင် လောက်မယ်မထင်ဘူး။ ပင်လယ်ငါးရှိသမျှကို ဖမ်းရင်တောင် မလောက်နိုင်ဘူး လို့ပြောတယ်။ အဲဒီအခါ ယေဟောဝါက ယေဟောဝါရဲ့လက်ဟာ တိုလွန်းသလား။ ငါပြောတဲ့အတိုင်း ဖြစ်မဖြစ် အခု မင်းတွေ့ရလိမ့်မယ် ဆိုပြီး ပြောတယ်။ မောရှေလည်း ထွက်သွားပြီး ယေဟောဝါ ပြောခိုင်းတာတွေကို လူတွေကို ပြောပြတယ်။ အကြီးအကဲတွေထဲက အယောက် ၇၀ ကို ရွေးချယ်ပြီး တဲတော်ပတ်လည်မှာ ရပ်နေခိုင်းတယ်။ အဲဒီအခါ ယေဟောဝါက မိုးတိမ်ထဲဆင်းလာပြီး မောရှေကို စကားပြောတယ်။ မောရှေမှာရှိတဲ့စွမ်းအားတော်တချို့ကို ယူပြီး အကြီးအကဲ ၇၀ ကို ပေးတယ်။ စွမ်းအားတော်ရတာနဲ့ သူတို့ ပရောဖက်ပြုကြတယ်။ ဒါပေမဲ့ နောက်ပိုင်းမှာ ပရောဖက်မပြုကြတော့ဘူး။ စာရင်းဝင်သူတွေထဲမှာ ဧလဒဒ်နဲ့မေဒဒ်ကစခန်းထဲကျန်ရစ်ခဲ့တယ်။ သူတို့က တဲတော်ကို မသွားပေမဲ့ သူတို့အပေါ်မှာလည်း စွမ်းအားတော် သက်ရောက်လာတဲ့အတွက် စခန်းထဲမှာ ပရောဖက်ပြုကြတယ်။ အဲဒီအခါ လူငယ်လေးတစ်ယောက် မောရှေဆီ ပြေးလာပြီး ဧလဒဒ်နဲ့ မေဒဒ်က စခန်းထဲမှာ ပရောဖက်ပြုနေပြီ လို့ပြောတယ်။ လူငယ်ဘဝကတည်းက မောရှေရဲ့လက်ထောက် ဖြစ်လာတဲ့နုန်ရဲ့သားယောရှုက သခင်၊ သူတို့ကို တားပါဦး လို့ပြောတော့၊ မောရှေက ကျွန်တော့်အတွက် မနာလိုဖြစ်နေတာလား။ မဖြစ်ပါနဲ့။ ကျွန်တော်က ယေဟောဝါဘုရားရဲ့ လူအားလုံးကို ပရောဖက်ဖြစ်စေချင်တာ။ သူတို့အပေါ် ယေဟောဝါရဲ့ စွမ်းအားတော် သက်ရောက်စေချင်တာ ဆိုပြီးပြောတယ်။ အဲဒီနောက် မောရှေက အစ္စရေး အကြီးအကဲတွေနဲ့အတူ စခန်းကို ပြန်သွားတယ်။ ယေဟောဝါက လေတိုက်ခတ်စေတဲ့အတွက် ပင်လယ်ကနေ ငုံးတွေ ရောက်လာပြီး စခန်းနဲ့တစ်ရက်ခရီး အကွာအထိ စခန်းပတ်လည်မှာ ကျလာတယ်။ ငုံးတွေကျလာတာ မြေပြင်ပေါ်မှာ ထုနှစ်တောင်လောက် ရှိတယ်။ အဲဒီနေ့မှာ လူတွေက တစ်နေ့လုံး၊ တစ်ညလုံး၊ နောက်တစ်နေ့လုံး ငုံးတွေကို စုသိမ်းကြတယ်။ အနည်းဆုံး စုသိမ်းသူက တစ်ဆယ်ဟောမဲ အထိ ရတယ်။ ငုံးတွေကို စခန်းပတ်လည်မှာ ဖြန့်လှန်းထားကြတယ်။ ဒါပေမဲ့ အသားကို သူတို့ဝါးလို့ မပြီးခင်မှာပဲ ယေဟောဝါအမျက်ထွက်တယ်။ဒါနဲ့လူအမြောက်အမြားကို ယေဟောဝါ ဒဏ်ခတ်တယ်။ စားစရာ အငမ်းမရ တောင့်တသူတွေကို သင်္ဂြိုဟ်ထားလို့ အဲဒီနေရာကို ကိဗြုတ်ဟတဝါလို့ ခေါ်ကြတယ်။ သူတို့က ကိဗြုတ်ဟတဝါအရပ်ကနေ ဟာဇရုတ်အရပ်ကို ထွက်ခွာလာပြီး ဟာဇရုတ်အရပ်မှာပဲ ဆက်နေကြတယ်။",4,Nu,11,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/11/
audio/nwt_04_Nu_BU_12.mp3,အခန်းကြီး (၁၂) ကုရှအမျိုးသမီးနဲ့ အိမ်ထောင်ပြုထားလို့ဆိုပြီး မောရှေကို မိရိအံနဲ့အာရုန်ပြစ်တင်ဝေဖန်တယ်။ ယေဟောဝါဘုရားက မောရှေကတစ်ဆင့်ပဲ မိန့်မှာသလား။ ငါတို့ကတစ်ဆင့်လည်းမိန့်မှာတာပဲ မဟုတ်လား ဆိုပြီး ပြောကြတယ်။ ဒါကိုယေဟောဝါနားထောင်နေတယ်။ မောရှေဟာ ကမ္ဘာပေါ်က လူအားလုံးထဲမှာ စိတ်ထားအနူးညံ့ဆုံးပဲ။ ယေဟောဝါက ချက်ချင်းပဲ မင်းတို့သုံးယောက် တွေ့ဆုံရာတဲတော်ကို သွားကြလို့ပြောတော့မောရှေ၊ အာရုန်နဲ့ မိရိအံတို့ ထွက်သွားကြတယ်။ ယေဟောဝါက မိုးတိမ်တိုင်ထဲ ဆင်းလာပြီး တဲတော်ဝင်ပေါက်မှာ ရပ်လိုက်တယ်။ အာရုန်နဲ့မိရိအံကို ခေါ်တဲ့အခါသူတို့ရှေ့တိုးသွားတယ်။ ဘုရားသခင်က ငါပြောတာကို တစ်ဆိတ်လောက် နားထောင်ကြ။ မင်းတို့ထဲမှာ ယေဟောဝါရဲ့ ပရောဖက်ရှိရင် ငါဘယ်သူလဲဆိုတာ စိတ်အာရုံထဲမှာ သူ့ကိုအသိပေးမယ်။ အိပ်မက်ထဲမှာ သူ့ကို ငါစကားပြောမယ်။ ငါ့လူမျိုးတစ်မျိုးလုံးကို အပ်ထားတဲ့ ငါ့ကျွန်မောရှေကိုတော့ အဲဒီလိုမလုပ်ဘူး။ ငါကိုယ်တိုင် သူနဲ့ အပြန်အလှန် စကားပြောတယ်။ စကားထာတွေနဲ့မဟုတ်ဘဲ ပွင့်ပွင့်လင်းလင်း ပြောတယ်။ ငါယေဟောဝါ ကိုယ်ထင်ပြတာကိုလည်း သူမြင်ရတယ်။ ဒါတောင် မင်းတို့က ငါ့ကျွန်မောရှေကို ပြစ်တင်ဝေဖန်ရဲသေးလား ဆိုပြီး ပြောတယ်။ သူတို့ကို ယေဟောဝါ အကြီးအကျယ် စိတ်ဆိုးတယ်။ ဒါကြောင့် သူတို့ဆီကနေ ထွက်သွားတော့၊ မိုးတိမ်က တဲတော်ပေါ်ကနေ ခွာသွားတယ်။ မိရိအံက အနာကြီးရောဂါစွဲပြီး နှင်းလိုဖြူသွားတယ်။ အာရုန် လှည့်ကြည့်တော့ မိရိအံ အနာကြီးရောဂါ စွဲနေတာကို မြင်ပြီး၊ ချက်ချင်းပဲ မောရှေကို ကျွန်တော် တောင်းပန်ပါတယ်။ အပြစ်ကို ဗွေမယူပါနဲ့။ ကျွန်တော်တို့ရဲ့ လုပ်ရပ်ဟာ သိပ်ကို မိုက်မဲပါတယ်။ မွေးကတည်းက ကိုယ်ခန္ဓာတစ်ဝက် ပုပ်ပျက်နေတဲ့ ကလေးအသေလို မိရိအံကို မဖြစ်စေပါနဲ့ လို့ တောင်းပန်တယ်။ မောရှေလည်း အို ဘုရားသခင်၊ သူ့ရောဂါ ပျောက်အောင် လုပ်ပေးပါ။ တောင်းပန်ပါတယ် ဆိုပြီး ယေဟောဝါကို အသနားခံတယ်။ ယေဟောဝါက မိရိအံရဲ့ မျက်နှာကို သူ့အဖေ တံတွေးထွေးရင် ခုနစ်ရက်လုံး သူ အရှက်ကွဲမယ် မဟုတ်လား။ အခု၊ သူ့ကို ခုနစ်ရက်လုံး စခန်းအပြင်မှာ သီးသန့်ထားလိုက်။ ပြီးမှ စခန်းထဲ ပြန်ဝင်ခိုင်းပါ လို့မောရှေကို ပြောတယ်။ ဒါနဲ့ မိရိအံကို စခန်းအပြင်မှာ ခုနစ်ရက်လုံး သီးသန့်ထားလိုက်တယ်။ မိရိအံ စခန်းထဲ ပြန်မဝင်မချင်း လူတွေ စခန်းမသိမ်းကြဘူး။ အဲဒီနောက်မှာ သူတို့က ဟာဇရုတ်အရပ်ကနေ ထွက်ခွာပြီး ပါရန်တောကန္တာရမှာ စခန်းချကြတယ်။,4,Nu,12,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/12/
audio/nwt_04_Nu_BU_13.mp3,အခန်းကြီး (၁၃) ယေဟောဝါကမောရှေကို မိန့်မှာတယ် အစ္စရေးတွေအတွက် ငါပေးမယ့် ခါနန်ပြည်ဆီ လူလွှတ်ပြီး ထောက်လှမ်းခိုင်းပါ။ မျိုးနွယ်တစ်နွယ်မှာ ခေါင်းဆောင်တစ်ယောက်စီ ရွေးပြီး လွှတ်လိုက်ပါ။ မောရှေလည်း ယေဟောဝါမိန့်မှာတဲ့အတိုင်းအစ္စရေးခေါင်းဆောင်တွေကိုပါရန်တောကန္တာရကနေ လွှတ်လိုက်တယ်။ သူတို့ရဲ့နာမည်တွေကတော့ ရုဗင်အနွယ် ဇက္ကုရရဲ့သား ရှမွာ၊ ရှိမောင်အနွယ်ဟောရိရဲ့သား ရှာဖတ်၊ ယုဒအနွယ် ယေဖုန်နာရဲ့သားကာလက်၊ အိသခါအနွယ် ယောသပ်ရဲ့သား အိဂါလ၊ ဧဖရိမ်အနွယ် နုန်ရဲ့သား ဟောရှာ၊ ဗင်ယာမိန်အနွယ် ရာဖုရဲ့သား ပါလတိ၊ ဇာဗုလုန်အနွယ်သောဒိရဲ့သား ဂါဒေလ၊ ယောသပ်အနွယ်ထဲက မနာရှေအနွယ် သုသိရဲ့သား ဂဒ်ဒိ၊ ဒန်အနွယ် ဂေမလိရဲ့သား အမျေလ၊ အာရှာအနွယ်မိက္ခေလရဲ့သား သေသုရ၊ နဿလိအနွယ် ဝါဖသိရဲ့သား နာဘိ၊ ဂဒ်အနွယ် မာခိရဲ့သား ဂွေလတို့ဖြစ်တယ်။ သူတို့ဟာ ခါနန်ပြည်ကို ထောက်လှမ်းဖို့ မောရှေ လွှတ်လိုက်တဲ့သူတွေပဲ။ မောရှေက နုန်ရဲ့သား ဟောရှာကို ယောရှုလို့ နာမည်ပေးတယ်။ မောရှေက သူတို့ကို ခါနန်ပြည်ကို ထောက်လှမ်းဖို့ လွှတ်လိုက်တယ်။ နေဂပ်အရပ်ဆီအဲဒီလမ်းအတိုင်း တက်သွားကြ။ ပြီးရင် တောင်တန်းဒေသဘက်ကို တက်သွား။ အဲဒီတိုင်းပြည်က ဘယ်လိုပြည်မျိုးလဲ။ လူများသလား၊ နည်းသလား။ ပြည်သားတွေက ခွန်အားကြီးသလား၊ အားနည်းသလား။ သူတို့နေတဲ့ပြည်က ကောင်းသလား၊ မကောင်းဘူးလား။ သူတို့နေထိုင်တဲ့ မြို့တွေက တဲတွေနဲ့လား၊ ခံတပ်တွေနဲ့လား။ မြေဩဇာ ကောင်းမကောင်း၊ သစ်ပင်တွေ ရှိမရှိဆိုတာတွေကို ကြည့်လာခဲ့ကြ။ အဲဒီပြည်ထွက် သစ်သီးတချို့ကိုလည်း ယူလာခဲ့ကြဦး။ ခင်ဗျားတို့ သတ္တိရှိဖို့တော့ လိုတယ် ဆိုပြီးမှာတယ်။ အဲဒီအချိန်ဟာ စပျစ်သီးမှည့်ခါစအချိန်ပဲ။ သူတို့လည်း ထွက်သွားပြီး ဇိနတောကန္တာရကနေ ဟာမတ်လမ်းဝနား ရဟောဘအရပ်အထိ ထောက်လှမ်းကြတယ်။ နေဂပ်အရပ်ဘက် တက်သွားပြီးနောက် ဟေဗြုန်မြို့ကို ရောက်လာတယ်။ အဲဒီမှာ အာနကအမျိုးသားတွေဖြစ်တဲ့ အဟိမန်၊ ရှေရှဲနဲ့ တာလမဲတို့ နေထိုင်တယ်။ ဟေဗြုန်မြို့ကို အီဂျစ်ပြည်၊ ဇောနမြို့မတည်ခင် ခုနစ်နှစ်ကတည်းက တည်ခဲ့တာဖြစ်တယ်။ ဧရှကောလသဲချောင်းကို ရောက်လာတဲ့အခါ စပျစ်သီးတစ်ပြွတ်ပါတဲ့ အကိုင်းကိုခုတ်ပြီး လူနှစ်ယောက်က တုတ်နဲ့လျှိုထမ်းလာကြတယ်။ သလဲသီးနဲ့ သဖန်းသီးတချို့လည်း ပါတယ်။ အစ္စရေးတွေခုတ်ယူခဲ့တဲ့ စပျစ်သီးပြွတ်ကို အစွဲပြုပြီး အဲဒီအရပ်ကို ဧရှကောလ သဲချောင်းလို့ ခေါ်ကြတယ်။ သူတို့က ပြည်ကို ရက် ၄၀ ထောက်လှမ်းပြီးနောက်ပြန်လာကြတယ်။ ပါရန်တောကန္တာရ၊ ကာဒေရှအရပ်မှာရှိနေတဲ့ မောရှေ၊ အာရုန်နဲ့ အစ္စရေးတွေဆီ ပြန်ရောက်လာတဲ့အခါ အကြောင်းစုံပြောပြပြီး ယူလာတဲ့အသီးတွေကို ပြကြတယ်။ မောရှေကိုလည်း ကျွန်တော်တို့ကို သွားခိုင်းတဲ့ တိုင်းပြည်ထဲ ရောက်ခဲ့တယ်။ တကယ့်ကို နို့နဲ့ပျားရည်စီးတဲ့ပြည်ပါပဲ။ ဒါတွေဟာ အဲဒီပြည်ထွက်အသီးတွေပါ။ ဒါပေမဲ့ပြည်သားတွေကတော့ အားကောင်းမောင်းသန်ကြီးတွေဗျ။ ခံတပ်မြို့ကြီးတွေမှာ နေကြတာ။ အာနကအမျိုးသားတွေကိုလည်း တွေ့ခဲ့တယ်။ နေဂပ်အရပ်မှာ အာမလက်လူမျိုးတွေ၊ တောင်တန်းဒေသမှာ ဟိတ္တိလူမျိုး၊ ယေဗုသိလူမျိုး၊ အာမောရိလူမျိုးတွေ၊ ပင်လယ်နားနဲ့ ဂျော်ဒန်မြစ်တစ်လျှောက်မှာတော့ ခါနန်လူမျိုးတွေ နေထိုင်ကြတယ် ဆိုပြီး ပြန်ပြောပြကြတယ်။ ကာလက်က အဲဒီပြည်ကို အခုပဲ ချီတက်သိမ်းယူကြစို့။ ကျုပ်တို့ အနိုင်ရမှာသေချာတယ် ဆိုပြီး မောရှေရှေ့မှာ ရပ်နေတဲ့ လူတွေ စိတ်အေးသွားအောင် ပြောတယ်။ ဒါပေမဲ့ သူနဲ့လိုက်သွားသူတွေက ကျုပ်တို့တိုက်နိုင်မှာ မဟုတ်ဘူး။ အဲဒီလူတွေက ပိုအင်အားကြီးနေတယ် လို့ပြောကြတယ်။ အစ္စရေးတွေကိုလည်း ကျုပ်တို့ထောက်လှမ်းခဲ့တဲ့ ပြည်က ကိုယ့်ပြည်သားတွေကို ဖျက်ဆီးတတ်တယ်။ ကျုပ်တို့တွေ့ခဲ့တဲ့ လူတွေကလည်း လူကောင်အကြီးကြီးတွေပဲ။ နက်ဖလင်တွေ ကနေ ဆင်းသက်လာတဲ့ အာနကအမျိုးသား လူထွားကြီးတွေတောင် ပါသေးတယ်။ ယှဉ်လိုက်ရင် ကျုပ်တို့ဟာ နှံကောင်တွေလိုပဲ။ သူတို့လည်း ကျုပ်တို့ကို နှံကောင်တွေလို့ပဲ မြင်ကြမှာ ဆိုပြီး သတင်းဆိုးပဲ ပြောနေတော့တယ်။,4,Nu,13,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/13/
audio/nwt_04_Nu_BU_14.mp3,အခန်းကြီး (၁၄) အစ္စရေးအားလုံးလည်း တစ်ညလုံး အော်ဟစ်ငိုကြွေးကြတယ်။ မောရှေနဲ့အာရုန်ကို ပြစ်တင်ညည်းညူပြီး အီဂျစ်ပြည်မှာ ကျုပ်တို့သေခဲ့ရင် အကောင်းသား။ ဒီတောမှာ သေသွားရင်လည်း ကောင်းတာပဲ။ ခုတော့ ကျုပ်တို့ ဓားဘေးနဲ့သေရအောင် ဒီပြည်ထဲ ယေဟောဝါဘုရား ဘာလို့ခေါ်လာတာလဲ။ ကျုပ်တို့ရဲ့သားမယားတွေသိမ်းပိုက်ခံရတော့မယ်။ အီဂျစ်ပြည်ကို ပြန်သွားရင် ပိုမကောင်းဘူးလား လို့ပြောကြတယ်။ ခေါင်းဆောင်တစ်ယောက်ခန့်ပြီး အီဂျစ်ပြည်ကို ပြန်ကြစို့ လို့တောင် တိုင်ပင်ကြတယ်။ အဲဒီအချိန်မှာ မောရှေနဲ့ အာရုန်က မြေပေါ် ပျပ်ဝပ်နေတယ်။ ဒါကို စုဝေးနေတဲ့ အစ္စရေးတွေအားလုံး မြင်ကြတယ်။ ခါနန်ပြည်ကို ထောက်လှမ်းခဲ့သူတွေထဲက နုန်ရဲ့သားယောရှုနဲ့ ယေဖုန်နာရဲ့သား ကာလက်က ကိုယ့်အဝတ်ကို ဆွဲဆုတ်ပြီး၊ ကျုပ်တို့ ထောက်လှမ်းခဲ့တဲ့ ပြည်ဟာသိပ်ကောင်းတဲ့ပြည်ပါ။ ယေဟောဝါဘုရားက ကျုပ်တို့ကို စိတ်နဲ့တွေ့တယ်ဆိုရင်နို့နဲ့ပျားရည်စီးတဲ့ဒီပြည်ထဲပို့ဆောင်ပြီး အပိုင်ပေးမှာ သေချာတယ်။ ယေဟောဝါဘုရားကို မပုန်ကန်ကြပါနဲ့။ အဲဒီပြည်သားတွေကို မကြောက်ကြပါနဲ့။ ကျုပ်တို့ နှိမ်နင်းနိုင်မှာပါ။ သူတို့မှာ အကာအကွယ်မရှိဘူး။ ကျုပ်တို့မှာတော့ ယေဟောဝါဘုရား ရှိတယ်။ မကြောက်ကြနဲ့ လို့ပြောတယ်။ ဒါပေမဲ့လည်း အစ္စရေးအားလုံးက သူတို့ကို ကျောက်ခဲနဲ့ ပေါက်ဖို့ တိုင်ပင်ကြတယ်။ အဲဒီအချိန်မှာ ယေဟောဝါရဲ့ ဘုန်းအသရေက အစ္စရေးအားလုံးရှေ့ တွေ့ဆုံရာတဲတော်ပေါ်မှာ ထင်ရှားလာတယ်။ ယေဟောဝါက မောရှေကို ဒီလူမျိုးက ဘယ်အချိန်ထိ ငါ့ကို မလေးမစား လုပ်နေမှာလဲ။ သူတို့ရှေ့မှာ အံ့ဖွယ်အမှုတွေ ဒီလောက်လုပ်ပြတာတောင် ဘယ်အချိန်အထိ ငါ့ကို မယုံကြည်ဘဲ နေကြမှာလဲ။ သူတို့ကို ကပ်ရောဂါဘေးနဲ့ ငါဒဏ်ခတ်ပြီး ဖျက်ဆီးမယ်။ မင်းကိုတော့ သူတို့ထက် ပိုကြီးမြတ်တဲ့လူမျိုး၊ ပိုအင်အားကြီးတဲ့ လူမျိုးဖြစ်စေမယ် လို့ပြောတယ်။ ဒါပေမဲ့ မောရှေက ယေဟောဝါကို ပြောတယ် ဒီလူမျိုးကို အီဂျစ်လူတွေဆီကနေ ကိုယ်တော့်တန်ခိုးနဲ့ ခေါ်ထုတ်ခဲ့တယ် မဟုတ်လား။ အခု ဒီသတင်းကို အီဂျစ်လူတွေ ကြားသွားရင်၊ ခါနန်ပြည်သားတွေကို ပြန်ပြောပြတော့မှာပေါ့။ ကိုယ်တော်ဟာ ဒီလူမျိုးနဲ့အတူရှိတဲ့အရှင် ယေဟောဝါဖြစ်တယ်၊ သူတို့ဆီ ရောက်လာပြီး အထင်အရှား မြင်နိုင်အောင် ဖော်ပြခဲ့တယ်၊ ကိုယ်တော်ဟာ ယေဟောဝါဘုရားဖြစ်ပြီး သူတို့စခန်းပေါ်မှာ မိုးတိမ်ကို တည်စေခဲ့တယ်၊ နေ့ဘက်မှာ မိုးတိမ်တိုင်၊ညဘက်မှာမီးတိုင်နဲ့ သူတို့ရှေ့ကနေ သွားခဲ့တယ်ဆိုတာတွေကို ဒီပြည်သားတွေ သိထားပါတယ်။ အခု ဒီလူအားလုံးကို ချက်ချင်း ဖျက်ဆီးလိုက်မယ်ဆိုရင် ကိုယ်တော့် ဂုဏ်သတင်းကို ကြားထားတဲ့ လူမျိုးတွေက၊ ယေဟောဝါဘုရားက အစ္စရေးတွေကို ဒီပြည်ပေးမယ်လို့ ကျိန်ဆိုထားပေမဲ့ အခုတော့ သူတို့ကို မပို့ဆောင်နိုင်တော့လို့ တောကန္တာရမှာ ဖျက်ဆီးလိုက်ပြီလို့ပြောတော့မှာပေါ့။ ဒါကြောင့် ယေဟောဝါဘုရား၊ ကတိပေးထားတဲ့အတိုင်း တန်ခိုးတော် ဘယ်လောက်ကြီးမြတ်တယ်ဆိုတာ ပြပေးပါ။ ငါယေဟောဝါဟာ အမျက်ထွက်နှေးပြီးခိုင်မြဲတဲ့မေတ္တာ ကြီးမားတဲ့ဘုရား၊ အမှားတွေ၊ ကျူးလွန်မှုတွေကို ခွင့်လွှတ်ပေမဲ့ ဒဏ်မပေးဘဲ မနေတဲ့ဘုရား၊ ဖခင်ရဲ့အပြစ်အတွက် သားမြေးမြစ်အထိ ဒဏ်ခတ်တဲ့ဘုရားပဲ လို့ ကိုယ်တော် ပြောခဲ့ပါတယ်။ ခိုင်မြဲတဲ့မေတ္တာတော်နဲ့အညီ ဒီလူမျိုးရဲ့အမှားကို ခွင့်လွှတ်ပေးပါ။ အီဂျစ်ပြည်ကနေ ထွက်လာချိန်ကစပြီး အခုချိန်အထိ ဒီလူတွေကို ခွင့်လွှတ်ပေးခဲ့ပြီပဲ လို့တောင်းပန်တယ်။ အဲဒီအခါ ယေဟောဝါက မင်းတောင်းပန်လို့ ငါခွင့်လွှတ်လိုက်မယ်။ ဒါပေမဲ့ အသက်ရှင်နေတဲ့ဘုရား ငါ့ကိုယ်ငါတိုင်တည်ပြီးကျိန်ဆိုမယ်။ မြေတစ်ပြင်လုံးမှာ ယေဟောဝါရဲ့ ဘုန်းအသရေ ပြည့်နေရလိမ့်မယ်။ ငါ့ရဲ့ဘုန်းအသရေကို မြင်လျက်နဲ့၊ အီဂျစ်ပြည်နဲ့ တောထဲမှာ ငါပြခဲ့တဲ့ အံ့ဖွယ်အမှုတွေကို မြင်လျက်နဲ့ ငါ့ကို ၁၀ ကြိမ်တောင် အကဲစမ်းပြီး ငါ့စကားကို နားမထောင်တဲ့သူတစ်ယောက်မှ၊ ဘိုးဘေးတွေကို ပေးမယ်လို့ ငါကျိန်ဆိုခဲ့တဲ့ ပြည်ကို မြင်ခွင့်ရမှာ မဟုတ်ဘူး။ ငါ့ကို မထီလေးစားလုပ်တဲ့သူ တစ်ယောက်မှ အဲဒီပြည်ကို မြင်ရမှာမဟုတ်ဘူး။ ငါ့ကျွန် ကာလက်ရဲ့ စိတ်ဓာတ်ကတော့ အများနဲ့မတူဘူး။ သူက ငါ့စကားကို မြေဝယ်မကျ နားထောင်တယ်။ ဒါကြောင့် သူရောက်ခဲ့တဲ့ပြည်ထဲ ငါဆက်ဆက်ပို့ဆောင်မယ်။ သူ့သားမြေးတွေလည်း အဲဒီပြည်ကို အပိုင်ရလိမ့်မယ်။ ချိုင့်ဝှမ်းမှာ အာမလက်လူမျိုး၊ ခါနန်လူမျိုးတွေ နေထိုင်ကြတာဆိုတော့ မင်းတို့က မနက်ဖြန်ကျရင် ပြန်လှည့်ပြီး ပင်လယ်နီလမ်းအတိုင်း တောကန္တာရဘက်ကို ခရီးဆက်ပါ လို့ပြောတယ်။ အဲဒီနောက်ယေဟောဝါက မောရှေနဲ့အာရုန်ကိုမိန့်မှာတယ် ဆိုးယုတ်တဲ့ ဒီအစ္စရေးတွေ ဘယ်အချိန်ထိ ငါ့ကို ပြစ်တင်ညည်းညူနေမှာလဲ။ ငါ့ကို သူတို့ ပြစ်တင်ညည်းညူနေတာ ငါကြားတယ်။ သူတို့ကို ပြောလိုက်ပါ။ ယေဟောဝါပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ပြီး ကျိန်ဆိုမယ်။ ငါကြားခဲ့တဲ့ မင်းတို့စကားတွေအတိုင်းငါလုပ်မယ်။ ငါ့ကို ပြစ်တင်ညည်းညူခဲ့ကြတဲ့အတွက် မင်းတို့ထဲက အသက် ၂၀ ပြည့်စာရင်းဝင်သူအားလုံး ဒီတောထဲမှာပဲ သေဆုံးရလိမ့်မယ်။ မင်းတို့ရဲ့အလောင်းတွေ ဒီတောမှာပဲ ကျန်ခဲ့ရလိမ့်မယ်။ မင်းတို့ကို နေခွင့်ပေးမယ်လို့ငါကျိန်ဆိုခဲ့တဲ့ပြည်ထဲ ယေဖုန်နာရဲ့သား ကာလက်နဲ့ နုန်ရဲ့သား ယောရှုကလွဲလို့ တစ်ယောက်မှ မဝင်ရဘူး။ သိမ်းပိုက်ခံရမယ်လို့ မင်းတို့ပြောခဲ့တဲ့ သားသမီးတွေကို အဲဒီပြည်ထဲ ငါပို့ဆောင်မယ်။ မင်းတို့မဝင်ချင်တဲ့ ပြည်အကြောင်း သူတို့ကောင်းကောင်း သိလာကြလိမ့်မယ်။ မင်းတို့ရဲ့ အလောင်းတွေကတော့ ဒီတောထဲမှာပဲ ကျန်ခဲ့လိမ့်မယ်။ မင်းတို့ထဲက နောက်ဆုံးတစ်ယောက် သေတဲ့အထိ မင်းတို့ရဲ့သားတွေဟာ ဒီတောထဲမှာ နှစ်ပေါင်း ၄၀ လုံးလုံး သိုးထိန်းတွေ ဖြစ်ရလိမ့်မယ်။ မင်းတို့ရဲ့သစ္စာမဲ့တဲ့ လုပ်ရပ်အတွက် သူတို့ပေးဆပ်ရလိမ့်မယ်။ ခါနန်ပြည်ကို ထောက်လှမ်းခဲ့တဲ့ ရက်ပေါင်း ၄၀ အတွက် တစ်ရက်ကို တစ်နှစ်ထားပြီး နှစ်ပေါင်း ၄၀ လုံးလုံး ကိုယ့်အပြစ်အတွက် ပေးဆပ်ရလိမ့်မယ်။ ငါ့ကိုငြင်းပယ်ရင် ဘာအကျိုးဆက်တွေ ခံရမလဲဆိုတာ သိရကြလိမ့်မယ်။ ငါယေဟောဝါ ပြောမယ်။ ငါ့ကိုဆန့်ကျင်တဲ့ ဒီဆိုးယုတ်တဲ့လူတွေဟာ ဒီတောထဲမှာ ဇာတ်သိမ်းပြီး သေဆုံးရလိမ့်မယ်။ ခါနန်ပြည်ကို ထောက်လှမ်းဖို့ မောရှေလွှတ်လိုက်တဲ့သူတွေ၊ အဲဒီပြည်အကြောင်း သတင်းဆိုးတွေ ပြန်ပြောလို့ မောရှေကို လူတွေ ပြစ်တင်ညည်းညူအောင်လုပ်တဲ့သူတွေ၊ သတင်းဆိုး ပြန်ပြောတဲ့သူတွေဟာ ဒဏ်ခတ်ခံရပြီး ယေဟောဝါရှေ့မှာ သေရလိမ့်မယ်။ တိုင်းပြည်ကို ထောက်လှမ်းသူတွေထဲမှာ နုန်ရဲ့သား ယောရှုနဲ့ ယေဖုန်နာရဲ့သား ကာလက်ကတော့ အသက်ဆက်ရှင်ရလိမ့်မယ်။ မောရှေက အဲဒီစကားတွေ ပြန်ပြောပြတဲ့အခါ အစ္စရေးတွေ အကြီးအကျယ် ငိုကြတယ်။ ပြီးတော့ မနက်စောစောထ၊ တောင်ပေါ်တက်ဖို့ ပြင်ဆင်ပြီး ငါတို့အပြစ်လုပ်ခဲ့ပေမဲ့ ယေဟောဝါဘုရားပြောတဲ့ နေရာဆီ တက်သွားဖို့ အခု အသင့်ဖြစ်နေပြီ လို့ပြောကြတယ်။ မောရှေက ခင်ဗျားတို့ ဘာကြောင့် ယေဟောဝါဘုရားရဲ့ အမိန့်ကို လွန်ဆန်ကြတာလဲ။ ခင်ဗျားတို့အောင်မြင်မှာမဟုတ်ဘူး။ ခင်ဗျားတို့နဲ့အတူယေဟောဝါဘုရား မရှိတော့တဲ့အတွက် မတက်သွားကြနဲ့။ ရန်သူတွေကို အနိုင်ရမှာ မဟုတ်ဘူး။ အာမလက်လူမျိုး၊ ခါနန်လူမျိုးတွေ ပြန်တိုက်လို့ ဓားဘေးနဲ့ သေရလိမ့်မယ်။ ယေဟောဝါဘုရားရဲ့ စကားကို နားမထောင်တဲ့အတွက် ခင်ဗျားတို့နဲ့အတူ ယေဟောဝါရှိမှာ မဟုတ်ဘူး ဆိုပြီး သူတို့ကိုပြောတယ်။ ဒါပေမဲ့သူတို့အတင့်ရဲပြီး တောင်ပေါ်တက်သွားကြတယ်။ ယေဟောဝါရဲ့ ပဋိညာဉ်သေတ္တာနဲ့ မောရှေကတော့ စခန်းထဲကနေ မခွာဘူး။ တောင်ပေါ်မှာနေတဲ့ အာမလက်လူမျိုး၊ ခါနန်လူမျိုးတွေ ဆင်းလာပြီး တိုက်ခိုက်တဲ့အတွက် သူတို့က ဟောမာမြို့အထိ ကစဉ့်ကလျား ထွက်ပြေးခဲ့ရတယ်။,4,Nu,14,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/14/
audio/nwt_04_Nu_BU_15.mp3,အခန်းကြီး (၁၅) ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ ငါပေးတဲ့ပြည်ကို ရောက်တဲ့အခါ၊ မီးရှို့ရာအလှူ၊ သစ္စာကတိအလျောက် ဒါမှမဟုတ် စေတနာအလျောက်ပေးတဲ့ အလှူ၊ ရာသီပွဲတွေမှာ ဆက်သတဲ့ အလှူတစ်မျိုးမျိုးကို ယေဟောဝါဆီ ပူဇော်မယ်ဆိုရင်နွား၊ သိုး၊ ဆိတ်တွေထဲက တစ်ကောင်ကို ယေဟောဝါအတွက် မွှေးကြိုင်တဲ့ ရနံ့အဖြစ် မီးရှို့ပူဇော်ရမယ်။ ကောက်နှံအလှူအဖြစ် ဂျုံနု တစ်ဧဖာရဲ့ ဆယ်ပုံတစ်ပုံကို ဆီတစ်ဟိန်ရဲ့ လေးပုံတစ်ပုံ လောင်းပြီး ယေဟောဝါဆီ ဆက်သရမယ်။ မီးရှို့ရာအလှူ ဒါမှမဟုတ် သိုးထီးလေး တစ်ကောင်ကို ပူဇော်မယ်ဆိုရင် စပျစ်ဝိုင် တစ်ဟိန်ရဲ့ လေးပုံတစ်ပုံကိုလည်း သွန်းလောင်းရာအလှူအဖြစ် ဆက်သရမယ်။ သိုးထီးတစ်ကောင် ပူဇော်မယ်ဆိုရင်တော့ ဂျုံနုတစ်ဧဖာရဲ့ ဆယ်ပုံနှစ်ပုံကို ဆီတစ်ဟိန်ရဲ့ သုံးပုံတစ်ပုံလောင်းပြီး ကောက်နှံအလှူအဖြစ် ဆက်သရမယ်။ ပြီးတော့ စပျစ်ဝိုင်တစ်ဟိန်ရဲ့ သုံးပုံတစ်ပုံကိုသွန်းလောင်းရာအလှူအဖြစ်၊ ယေဟောဝါအတွက် မွှေးကြိုင်တဲ့ရနံ့အဖြစ် ဆက်သရမယ်။ မီးရှို့ရာအလှူ၊ သစ္စာကတိအလျောက်ပေးတဲ့ ပူဇော်သက္ကာ၊ မိတ်သဟာယ ပူဇော်သက္ကာအဖြစ် နွားထီးတစ်ကောင်ကိုယေဟောဝါဆီဆက်သမယ်ဆိုရင်၊ အဲဒီနွားထီးနဲ့အတူ ဂျုံနုတစ်ဧဖာရဲ့ ဆယ်ပုံသုံးပုံကို ဆီတစ်ဟိန်ရဲ့တစ်ဝက်လောင်းပြီး ကောက်နှံအလှူအဖြစ် ပူဇော်ရမယ်။ စပျစ်ဝိုင်တစ်ဟိန်ရဲ့ တစ်ဝက်ကိုလည်း သွန်းလောင်းရာအလှူအဖြစ်၊ မွှေးကြိုင်တဲ့ရနံ့အဖြစ် ယေဟောဝါဆီ မီးရှို့ပူဇော်ရမယ်။ နွားထီး၊ သိုးထီး၊သိုးထီးလေးဒါမှမဟုတ် ဆိတ်ကို ပူဇော်တဲ့အခါ တစ်ကောင်စီအတွက် အဲဒီအတိုင်း ဆက်သရမယ်။ တိရစ္ဆာန်ဘယ်နှစ်ကောင်ပဲ ပူဇော်ပါစေ အကောင်ရေအလိုက် တစ်ကောင်စီကိုအဲဒီအတိုင်းဆက်သရမယ်။ အစ္စရေးလူအားလုံး ယေဟောဝါဆီ မွှေးကြိုင်တဲ့ရနံ့အဖြစ် မီးရှို့ပူဇော်တဲ့အခါ အဲဒီအတိုင်း လုပ်ရမယ်။ မင်းတို့နဲ့အတူ နေထိုင်နေတဲ့ တိုင်းတစ်ပါးသားကဖြစ်စေ၊လူမျိုးအဆက်ဆက် နေထိုင်ခဲ့တဲ့ တိုင်းတစ်ပါးသားကဖြစ်စေအလှူတစ်မျိုးမျိုးကို ယေဟောဝါဆီ မွှေးကြိုင်တဲ့ရနံ့အဖြစ် မီးရှို့ဆက်သမယ်ဆိုရင် မင်းတို့လုပ်တဲ့အတိုင်းပဲလုပ်ရမယ်။ အစ္စရေးလူတွေအတွက်ရော တိုင်းတစ်ပါးသားတွေအတွက်ပါပြဋ္ဌာန်းချက်တစ်မျိုးတည်း ရှိရမယ်။ ဒါဟာ မင်းတို့လူမျိုးအဆက်ဆက် လိုက်နာရမယ့် အမြဲတည်တဲ့ ပြဋ္ဌာန်းချက်ပဲ။ ယေဟောဝါရှေ့မှာတိုင်းတစ်ပါးသားတွေဟာ မင်းတို့နဲ့ တန်းတူပဲ။ မင်းတို့အတွက်ရော တိုင်းတစ်ပါးသားအတွက်ပါ ပညတ်တစ်မျိုး၊ တရားစီရင်ချက်တစ်မျိုးတည်း ရှိရမယ်။ ယေဟောဝါကမောရှေကို မိန့်မှာတယ် အစ္စရေးတွေကို ပြောပါ။ မင်းတို့က ငါပို့ဆောင်တဲ့ပြည်ထဲရောက်သွားပြီး အဲဒီပြည်ထွက်စားစရာ မှန်သမျှကို စားတဲ့အခါ ယေဟောဝါဆီ လှူရမယ်။ သီးဦးသီးဖျား ဂျုံကြမ်းကို မုန့်လက်ကောက်တွေလုပ်ပြီး လှူရမယ်။ ကောက်နယ်တလင်းကနေ ရတာတွေကို လှူသလိုပဲ လှူရမယ်။ သီးဦးသီးဖျား ဂျုံကြမ်းတချို့ကို ယေဟောဝါဆီ မင်းတို့လူမျိုး အဆက်ဆက် လှူရမယ်။ မောရှေကို ယေဟောဝါ မိန့်မှာထားတဲ့ အဲဒီ ပညတ်ချက်တွေ၊ ယေဟောဝါမိန့်မှာချိန်ကနေ နောင်မျိုးဆက်အဆက်ဆက်တိုင်အောင် လိုက်နာဖို့ မောရှေကတစ်ဆင့် ယေဟောဝါမိန့်မှာတဲ့အဲဒီပညတ်ချက်တွေကို၊ မတော်တဆ ချိုးဖောက်မိပေမဲ့ မသိလိုက်ဘူး၊ နောက်မှ သိသွားတယ်ဆိုရင် အစ္စရေးတစ်မျိုးလုံးက နွားထီးပျိုတစ်ကောင်ကို မွှေးကြိုင်တဲ့ရနံ့အဖြစ် ယေဟောဝါဆီ မီးရှို့ပူဇော်ရမယ်။ နွားထီးပျိုနဲ့အတူ ကောက်နှံအလှူ၊ သွန်းလောင်းရာအလှူကို လုပ်ထုံးလုပ်နည်းအတိုင်း ဆက်သရမယ်။ အပြစ်ဖြေရာအလှူအဖြစ် ဆိတ်ကလေးတစ်ကောင်ကိုလည်း ဆက်သရမယ်။ ပုရောဟိတ်က အစ္စရေးတစ်မျိုးလုံးအတွက် အပြစ်ဖြေပေးရမယ်။ မတော်တဆ မှားမိတာဖြစ်လို့ သူတို့ အပြစ်လွတ်လိမ့်မယ်။ သူတို့အမှားအတွက် အပြစ်ဖြေရာအလှူနဲ့ ယေဟောဝါဆီဆက်သဖို့ မီးရှို့ရာအလှူကို ယေဟောဝါရှေ့ ယူလာရမယ်။ လူထုတစ်ရပ်လုံး မတော်တဆ အမှားလုပ်မိတာဖြစ်လို့ အစ္စရေးတစ်မျိုးလုံးရော ပြည်မှာနေထိုင်တဲ့ တိုင်းတစ်ပါးသားတွေပါ အပြစ်လွတ်လိမ့်မယ်။ လူတစ်ယောက်က မတော်တဆ အမှားလုပ်မိရင် အပြစ်ဖြေရာအလှူအတွက် တစ်နှစ်သားအရွယ် ဆိတ်မတစ်ကောင်ကိုဆက်သရမယ်။ ပုရောဟိတ်ကမတော်တဆ အမှားလုပ်မိသူအတွက် ယေဟောဝါရှေ့မှာ အပြစ်ဖြေပေးရမယ်။ ဒီလိုအပြစ်ဖြေပေးတဲ့အခါ အပြစ်လွတ်လိမ့်မယ်။ အစ္စရေးတွေဖြစ်စေ၊ ပြည်မှာနေထိုင်တဲ့ တိုင်းတစ်ပါးသားဖြစ်စေ မတော်တဆ အမှားလုပ်မိရင် ဒီပညတ်တစ်မျိုးတည်းကိုပဲ လိုက်နာရမယ်။ အစ္စရေးဖြစ်စေ၊ တိုင်းတစ်ပါးသားဖြစ်စေ တမင်တကာ အပြစ်လုပ်ရင်တော့ ယေဟောဝါကိုစော်ကားတာဖြစ်လို့သူ့ကိုပယ်ရှင်းရမယ်။ ယေဟောဝါရဲ့စကားကို အလေးမထားဘဲ ပညတ်ချက်ကို ချိုးဖောက်တာဖြစ်လို့ သူ့ကို ကျိန်းသေပယ်ရှင်းရမယ်။ အပြစ်အတွက် သူ ဒဏ်ခံရမယ်။ အစ္စရေးတွေ တောထဲမှာရှိနေတုန်း ဥပုသ်နေ့မှာ လူတစ်ယောက် ထင်းခွေနေတာကိုတွေ့တယ်။ သူ့ကိုတွေ့တဲ့သူတွေက မောရှေ၊ အာရုန်နဲ့ လူအားလုံးဆီ ခေါ်လာတယ်။ သူ့ကို ဘယ်လိုစီရင်ရမှန်း အတိအကျ မသိရသေးတဲ့အတွက် ဖမ်းချုပ်ထားလိုက်တယ်။ နောက်တော့ ယေဟောဝါက သူ့ကို သေဒဏ်စီရင်ရမယ်။ လူတွေကစခန်းအပြင်မှာ သူ့ကို ကျောက်ခဲနဲ့ ပေါက်သတ်ရမယ် ဆိုပြီး မောရှေကိုပြောတယ်။ မောရှေကို ယေဟောဝါ ပြောတဲ့အတိုင်း လူတွေလည်း သူ့ကို စခန်းအပြင်ခေါ်သွားပြီး ကျောက်ခဲနဲ့ ပေါက်သတ်ကြတယ်။ ယေဟောဝါကမောရှေကို ဆက်ပြောတယ် အစ္စရေးတွေကိုပြောပါ။ အစ္စရေးလူမျိုးအဆက်ဆက် အဝတ်ရဲ့ အောက်အနားစွန်းမှာအမြိတ်တပ်ရမယ်။အမြိတ်ရဲ့အပေါ်နား ပတ်လည်မှာအပြာရောင်ကြိုး တပ်ရမယ်။ အဲဒီအမြိတ်ကို မင်းတို့မြင်တဲ့အခါ ယေဟောဝါရဲ့ ပညတ်ချက်တွေကို သတိရပြီး လိုက်နာကြလိမ့်မယ်။ စိတ်ရဲ့အလိုဆန္ဒ၊ မျက်စိရဲ့ အလိုဆန္ဒနောက်ကို မလိုက်ကြနဲ့။ လိုက်မိရင်ငါ့ကိုသစ္စာဖောက်သွားလိမ့်မယ်။ ဒီပညတ်ကို မင်းတို့သတိရပြီး ငါ့ပညတ်ချက်အားလုံးကို လိုက်နာကြလိမ့်မယ်။မင်းတို့ဟာ ဘုရားသခင်အတွက် သန့်ရှင်းသူတွေ ဖြစ်လိမ့်မယ်။ ငါဟာ မင်းတို့ရဲ့ ဘုရားသခင်ဖြစ်ကြောင်း ပြဖို့ မင်းတို့ကို အီဂျစ်ပြည်ကနေ ခေါ်ထုတ်လာတဲ့ဘုရား ယေဟောဝါ၊ မင်းတို့ရဲ့ဘုရား ယေဟောဝါပဲ။,4,Nu,15,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/15/
audio/nwt_04_Nu_BU_16.mp3,"အခန်းကြီး (၁၆) လေဝိရဲ့မြစ်၊ ကောဟတ်ရဲ့မြေး၊ အိဇဟာရဲ့သား ကောရဟာ ရုဗင်အနွယ် ဧလျာဘရဲ့သား ဒါသန်နဲ့ အဘိရံ၊ ပိလက်ရဲ့သား ဩနတို့နဲ့ ပူးပေါင်းပြီး၊ မောရှေကို ပုန်ကန်တယ်။ သူတို့နဲ့အတူ အစ္စရေးခေါင်းဆောင်တွေ၊ လူတွေထဲက ရွေးချယ်ခံရသူတွေ၊ အရေးပါသူတွေဖြစ်တဲ့ လူပေါင်း ၂၅၀ လည်းပါတယ်။ သူတို့က မောရှေနဲ့ အာရုန်ဆီလာပြီး ခင်ဗျားတို့ သိပ်စိတ်ပျက်ဖို့ ကောင်းတာပဲ။ ဒီလူအားလုံး သန့်ရှင်းတယ်။ ယေဟောဝါဘုရားလည်း သူတို့နဲ့အတူ ရှိတယ်။ ခင်ဗျားတို့က ဘာဖြစ်လို့ ယေဟောဝါရဲ့လူတွေထက် ကိုယ့်ကိုယ်ကိုယ် ချီးမြှောက်နေတာလဲ လို့ ပြောကြတယ်။ ဒါကို မောရှေကြားတဲ့အခါ ချက်ချင်းပဲ ပျပ်ဝပ်လိုက်တယ်။ ပြီးတော့ ကောရနဲ့ အပေါင်းပါတွေကို ယေဟောဝါဘုရားက မိမိရဲ့လူဘယ်သူလဲ၊ ဘယ်သူ သန့်ရှင်းသလဲ၊ မိမိအနား ဘယ်သူလာရမလဲဆိုတာ မနက်ကျရင်အသိပေးလိမ့်မယ်။ဘုရားရွေးချယ်တဲ့သူဟာ အနားလာရလိမ့်မယ်။ ဒါကြောင့် ကောရနဲ့ အပေါင်းပါတို့၊ မီးခဲခွက်ကိုယ်စီ ယူပါ။ မနက်ဖြန်ကျရင် ယေဟောဝါဘုရားရှေ့မှာ မီးခဲခွက်ထဲ မီးခဲထည့်ပြီး အဲဒီပေါ်မှာ နံ့သာပေါင်းထည့်ပါ။ ယေဟောဝါဘုရား ရွေးချယ်မယ့်သူဟာ သန့်ရှင်းသူပဲ။ လေဝိအမျိုးသားတို့၊ ခင်ဗျားတို့ တော်တော်လွန်နေပြီ လို့ပြောတယ်။ မောရှေက ကောရကို ဆက်ပြောတယ် လေဝိအမျိုးသားတို့၊ တစ်ဆိတ်လောက်နားထောင်ကြပါ။ အစ္စရေးတို့ရဲ့ဘုရား ယေဟောဝါက ခင်ဗျားတို့ကို တဲတော်လုပ်ငန်းတွေ လုပ်ဆောင်ဖို့၊ လူတွေရှေ့မှာရပ်ပြီး အမှုဆောင်ပေးဖို့ အစ္စရေးလူတွေထဲကနေ သီးသန့်ဖယ်ထားပြီး အနားလာခွင့်ပြုခဲ့တယ်။ ဒါကို အသေးအဖွဲလို့ ထင်နေတာလား။ ခင်ဗျားနဲ့ ခင်ဗျားရဲ့ညီအစ်ကိုတွေဖြစ်တဲ့ လေဝိအမျိုးသားအားလုံးကို ဘုရားသခင်က အနားခေါ်ထားတာပဲ မဟုတ်လား။ ဒါတောင် ပုရောဟိတ် အခွင့်အရာရဖို့ ကြိုးစားနေတာလား။ ခင်ဗျားနဲ့ ခင်ဗျားရဲ့အပေါင်းပါတွေ ဒီလိုလုပ်တာဟာ ယေဟောဝါဘုရားကို ဆန့်ကျင်နေတာပဲ။ အာရုန်က ဘယ်သူမို့လို့ ခင်ဗျားတို့ ပြစ်တင်ညည်းညူနေရတာလဲ။ နောက်တော့ မောရှေက ဧလျာဘရဲ့သား ဒါသန်နဲ့အဘိရံကို အခေါ်လွှတ်ပေမဲ့သူတို့ကမလာနိုင်ဘူး။ ကျုပ်တို့ကို တောမှာ အသေသတ်ဖို့ နို့နဲ့ပျားရည်စီးတဲ့ ပြည်ကနေ ခေါ်ထုတ်လာတာဟာ အသေးအဖွဲကိစ္စမှ မဟုတ်တာ။ အခုလည်းကျုပ်တို့အပေါ် ခင်ဗျားက အာဏာရှင်လုပ်ချင်နေတာလား။ ကျုပ်တို့ကို နို့နဲ့ပျားရည်စီးတဲ့ပြည်ထဲ ခေါ်သွားမလို့ဆို။ လယ်မြေတွေ၊ စပျစ်ခြံတွေ အမွေပေးမလို့ဆို။ အခုတော့ ဘယ်မှာလဲ။ ခင်ဗျားက ဒီလူတွေကို မျက်စိဖောက်ပစ်မလို့ မဟုတ်လား။ ကျုပ်တို့ မလာနိုင်ဘူး လို့ပြန်ပြောတယ်။ မောရှေလည်းအရမ်းဒေါသထွက်ပြီး သူတို့ရဲ့ကောက်နှံအလှူကို အရေးမစိုက်ပါနဲ့။ သူတို့ဆီက မြည်းတစ်ကောင်ကိုတောင် ကျွန်တော် မယူဖူးပါဘူး။သူတို့ဒုက္ခရောက်အောင်လည်း မလုပ်ဖူးပါဘူး ဆိုပြီး ယေဟောဝါကို ပြောတယ်။ အဲဒီနောက် ကောရကို မနက်ဖြန် အာရုန်ရော၊ ခင်ဗျားနဲ့အပေါင်းပါတွေရော ယေဟောဝါဘုရားရှေ့ကို လာကြ။ မီးခဲခွက် ကိုယ်စီယူပြီး အဲဒီပေါ်မှာ နံ့သာပေါင်းထည့်လာကြ။ ခင်ဗျားနဲ့ အာရုန်အပြင် လူ ၂၅၀ လည်း မီးခဲခွက်ကိုယ်စီကိုင်ပြီးယေဟောဝါဘုရားရှေ့ကို လာကြပါ လို့ ပြောလိုက်တယ်။ သူတို့လည်း မီးခဲခွက်ထဲမှာ မီးခဲထည့်၊ အဲဒီပေါ်မှာ နံ့သာပေါင်းထည့်ပြီး မောရှေ၊ အာရုန်နဲ့အတူ တွေ့ဆုံရာတဲတော် ဝင်ပေါက်မှာ ရပ်နေကြတယ်။ ကောရနဲ့ အပေါင်းပါတွေက တွေ့ဆုံရာတဲတော် ဝင်ပေါက်မှာ မောရှေနဲ့အာရုန်ကို ပုန်ကန်ဖို့ စုဝေးတဲ့အခါ ယေဟောဝါရဲ့ ဘုန်းအသရေ ထင်ရှားလာတာကို အစ္စရေးအားလုံး တွေ့ရတယ်။ ယေဟောဝါကမောရှေနဲ့အာရုန်ကို၊ ဒီလူစုနဲ့ ဝေးဝေးမှာနေကြ။ သူတို့ကို ငါ ချက်ချင်း ဖျက်ဆီးပစ်တော့မယ် လို့ပြောတယ်။ မောရှေနဲ့ အာရုန်လည်း မြေပေါ်ပျပ်ဝပ်ပြီး လူအားလုံးကို အသက်စွမ်းအားပေးတဲ့ အရှင် ဘုရားသခင်၊ လူတစ်ယောက်ရဲ့ အပြစ်ကြောင့် လူတစ်မျိုးလုံးကို အမျက်ထွက်တော့မှာလား လို့ပြောတယ်။ အဲဒီအခါ ယေဟောဝါက မောရှေကို၊ ကောရ၊ဒါသန်၊ အဘိရံတို့ရဲ့ တဲအနားမှာ မနေကြနဲ့ ဆိုပြီး လူတွေကို ပြောလိုက် လို့အမိန့်ပေးတယ်။ မောရှေလည်း အစ္စရေးအကြီးအကဲတွေနဲ့အတူ ဒါသန်၊ အဘိရံဆီ သွားတယ်။ ပြီးတော့ လူတွေကို ဒီလူဆိုးတွေရဲ့အပြစ်ကြောင့် ခင်ဗျားတို့ပါ ရောပြီး ဖျက်ဆီးမခံရအောင် သူတို့ရဲ့တဲအနားမှာ မနေကြနဲ့။ သူတို့ရဲ့ပစ္စည်းတစ်ခုကိုမှ မထိကြနဲ့ ဆိုပြီး ပြောတယ်။ လူတွေလည်း ချက်ချင်းပဲ ကောရ၊ ဒါသန်၊ အဘိရံတို့ရဲ့ တဲအနားကနေ ခွာသွားကြတယ်။ ဒါသန်နဲ့ အဘိရံက သားမယားတွေနဲ့အတူ တဲဝမှာ ရပ်နေတယ်။ မောရှေက ဒါကို ကျွန်တော့်သဘောနဲ့လုပ်တာမဟုတ်ဘူး။ ယေဟောဝါဘုရားခိုင်းလို့ လုပ်တယ်ဆိုတာ ခင်ဗျားတို့သိရလိမ့်မယ်။ ဒီလူတွေသာ တခြားလူတွေလို ဖြစ်ရိုးဖြစ်စဉ်အတိုင်း သေဆုံးမယ်ဆိုရင်၊ လူတွေခံနေကျပြစ်ဒဏ်မျိုးကိုပဲခံရမယ်ဆိုရင် ကျွန်တော့်ကို ယေဟောဝါဘုရားစေလွှတ်တာမဟုတ်ဘူး။ ယေဟောဝါက ထူးထူးခြားခြား ဒဏ်ခတ်တဲ့အတွက် မြေကြီးကွဲအက်လာပြီး သူတို့နဲ့ ပိုင်ဆိုင်ရာတွေကို မြေမျိုသွားမယ်၊ သူတို့ အရှင်လတ်လတ် သင်္ချိုင်းထဲ ဆင်းသွားမယ်ဆိုရင်တော့ ယေဟောဝါဘုရားကို သူတို့ မထီလေးစားလုပ်ခဲ့မှန်း ခင်ဗျားတို့ သိရလိမ့်မယ် လို့ပြောတယ်။ မောရှေရဲ့စကားဆုံးတာနဲ့ သူတို့နင်းထားတဲ့မြေကြီးဟာကွဲအက်ပြီး၊ သူတို့နဲ့ သူတို့ရဲ့အိမ်သားတွေ၊ ကောရရဲ့လူတွေ၊ ပစ္စည်းဥစ္စာတွေကိုမျိုပစ်တယ်။ ပြီးတော့ မြေကြီးပြန်စေ့သွားတဲ့အတွက် သူတို့အားလုံး သင်္ချိုင်းထဲ အရှင်လတ်လတ် ဆင်းသွားရတယ်။ အစ္စရေးတွေထဲကနေ ဖျက်ဆီးခံလိုက်ရတယ်။ သူတို့ရဲ့အော်သံကြောင့် အနီးဝန်းကျင်မှာရှိတဲ့ အစ္စရေးတွေကလည်း ငါတို့ကိုပါ မြေမျိုနေဦးမယ် ဆိုပြီး ထွက်ပြေးကြတယ်။ အဲဒီနောက် ယေဟောဝါဆီကနေ မီးကျလာပြီး နံ့သာပေါင်းပူဇော်သူ ၂၅၀ ကို လောင်သွားတယ်။ ယေဟောဝါကမောရှေကို မီးခဲခွက်တွေဟာ သန့်ရှင်းတဲ့အတွက် မီးထဲကနေ ကောက်ယူဖို့ ပုရောဟိတ်အာရုန်ရဲ့သား ဧလာဇာကို ပြောလိုက်ပါ။ မီးခဲတွေကိုတော့ ခပ်ဝေးဝေးမှာ ပစ်ခိုင်းလိုက်။ အသက်အဆုံးခံပြီး အပြစ်လုပ်တဲ့လူတွေရဲ့ မီးခဲခွက်တွေကို ကြေးနီပြားတွေလုပ်ပြီး ပူဇော်ရာပလ္လင်ကို တစ်လွှာထပ်အုပ်ခိုင်းပါ။ မီးခဲခွက်တွေဟာ ယေဟောဝါရှေ့ကို သူတို့ယူလာတာဖြစ်လို့ သန့်ရှင်းတယ်။ ဒါဟာ အစ္စရေးလူမျိုးအတွက် သတိပေးတဲ့ အမှတ်အသား ဖြစ်ရမယ် လို့ပြောတယ်။ ပုရောဟိတ်ဧလာဇာလည်း မီးလောင်ပြီးသေသွားသူတွေရဲ့ ကြေးနီမီးခဲခွက်တွေကို ယူပြီး ပူဇော်ရာပလ္လင်ကို တစ်လွှာထပ်အုပ်ဖို့ ကြေးနီပြားတွေ လုပ်လိုက်တယ်။ မောရှေကတစ်ဆင့် ယေဟောဝါပြောခဲ့တဲ့အတိုင်း လုပ်တယ်။ ဒါဟာ အာရုန်ရဲ့သားမြေးမဟုတ်တဲ့ အခွင့်မရှိသူ တစ်ယောက်မှ ယေဟောဝါရှေ့လာပြီး နံ့သာပေါင်းကိုမီးမရှို့စေဖို့၊ ကောရနဲ့ အပေါင်းပါတွေလို မဖြစ်စေဖို့ အစ္စရေးတွေအတွက် သတိပေးချက်ပဲ။ နောက်တစ်နေ့မှာ အစ္စရေးတွေက မောရှေနဲ့ အာရုန်ကို ပြစ်တင်ညည်းညူပြီး ယေဟောဝါဘုရားရဲ့ လူတွေကို ခင်ဗျားတို့နှစ်ယောက် သတ်ပစ်လိုက်ပြီ လို့ စွပ်စွဲကြတယ်။ လူတွေက မောရှေနဲ့အာရုန်ကို ပုန်ကန်ဖို့ စုရုံးနေတဲ့အခါ တွေ့ဆုံရာတဲတော်ဘက်ကို လှမ်းကြည့်လိုက်တော့ တဲတော်ကို မိုးတိမ်ဖုံးလွှမ်းပြီး ယေဟောဝါရဲ့ဘုန်းအသရေ ထင်ရှားလာတာကို မြင်ရတယ်။ မောရှေနဲ့အာရုန်လည်းတွေ့ဆုံရာတဲတော်ရှေ့ကိုလာတော့၊ ယေဟောဝါက၊ ဒီလူတွေနဲ့ဝေးဝေးမှာ နေကြ။ သူတို့ကို ငါချက်ချင်း ဖျက်ဆီးမယ် လို့ပြောတယ်။ အဲဒီအခါ မောရှေနဲ့ အာရုန်က မြေပေါ် ပျပ်ဝပ်နေကြတယ်။ မောရှေက အာရုန်ကို ယေဟောဝါဘုရား အမျက်ထွက်နေပြီ။ ဒါကြောင့် မီးခဲခွက်ကိုယူ၊ ပူဇော်ရာပလ္လင်ပေါ်ကမီးခဲတွေထည့်၊ အဲဒီပေါ်မှာ နံ့သာပေါင်းထည့်၊ လူတွေဆီမြန်မြန်သွားပြီးအပြစ်ဖြေပေးလိုက်ပါ။ ဘေးဒဏ် ကျရောက်နေပြီ လို့ပြောတယ်။ အာရုန်လည်း မောရှေ ပြောတဲ့အတိုင်း ချက်ချင်းယူပြီး လူတွေဆီ ပြေးသွားတယ်။ လူတွေမှာ ဘေးဒဏ်ကျရောက်နေတာကို တွေ့တော့ မီးခဲခွက်ထဲမှာ နံ့သာပေါင်းထည့်ပြီး သူတို့အတွက် အပြစ်ဖြေပေးတယ်။ အဲဒီနောက် သေသွားတဲ့လူတွေနဲ့ အသက်ရှင်နေသူတွေကြားမှာ ရပ်နေလိုက်တော့ ဘေးဒဏ်ရပ်သွားတယ်။ ကောရကြောင့် သေတဲ့သူတွေ မပါဘဲ ဒီဘေးဒဏ်ကြောင့် သေတဲ့သူချည်းပဲ ၁၄,၇၀၀ ရှိတယ်။ ဘေးဒဏ်ရပ်သွားပြီးနောက် အာရုန်က တွေ့ဆုံရာတဲတော် ဝင်ပေါက်မှာရှိတဲ့ မောရှေဆီ ပြန်လာတယ်။",4,Nu,16,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/16/
audio/nwt_04_Nu_BU_17.mp3,အခန်းကြီး (၁၇) ယေဟောဝါကမောရှေကို ပြောတယ် အစ္စရေးတွေကိုပြောပြပြီးမျိုးနွယ်စုခေါင်းဆောင်တွေဆီကနေ တစ်နွယ်စီအတွက် တောင်ဝှေးတစ်ချောင်းစီ၊ စုစုပေါင်း ၁၂ ချောင်း ယူလာခဲ့။ တစ်ချောင်းစီပေါ်မှာ ခေါင်းဆောင်တစ်ယောက်စီရဲ့ နာမည်ကို ရေးထားလိုက်။ လေဝိအနွယ်ရဲ့တောင်ဝှေးပေါ်မှာတော့ အာရုန်ရဲ့နာမည်ကို ရေးပါ။ မျိုးနွယ်စုခေါင်းဆောင် တစ်ယောက်ကို တောင်ဝှေးတစ်ချောင်း ဖြစ်ရမယ်။ တွေ့ဆုံရာတဲတော်ထဲက သက်သေခံချက်သေတ္တာရှေ့၊ မင်းကို ငါထင်ရှားပြနေကျ နေရာမှာ တောင်ဝှေးတွေကို ထားလိုက်ပါ။ ငါရွေးချယ်သူရဲ့ တောင်ဝှေးဟာ ပန်းတွေ ပွင့်နေလိမ့်မယ်။ အဲဒီအခါ အစ္စရေးတွေ ငါ့ကို ပြစ်တင်ညည်းညူနေတာ၊ မင်းတို့ကို ပြစ်တင်ညည်းညူနေတာတွေ ရပ်သွားလိမ့်မယ်။ ဒီအကြောင်းကို မောရှေ ပြောပြတဲ့အခါမျိုးနွယ်စုခေါင်းဆောင်အားလုံး တောင်ဝှေးတွေ ကိုယ်စီယူလာပေးတယ်။ အာရုန်ရဲ့တောင်ဝှေးအပါအဝင် စုစုပေါင်း ၁၂ ချောင်းရှိတယ်။ မောရှေက တောင်ဝှေးတွေကို ယေဟောဝါရှေ့၊ သက်သေခံချက်သေတ္တာရှိရာ တဲတော်ထဲမှာ ထားလိုက်တယ်။ နောက်တစ်နေ့မှာ သက်သေခံချက် သေတ္တာရှိရာ တဲတော်ထဲ မောရှေဝင်သွားတော့ လေဝိအနွယ်၊ အာရုန်ရဲ့တောင်ဝှေးမှာ ပန်းတွေ ဖူးပွင့်နေပြီး ဗာဒံသီးတွေ ဝင်းမှည့်နေတာကို တွေ့လိုက်ရတယ်။ မောရှေက တောင်ဝှေးအားလုံးကို ယေဟောဝါရှေ့ကနေ အစ္စရေးတွေဆီ ယူလာတယ်။ သူတို့လည်း ကြည့်ပြီး ကိုယ့်တောင်ဝှေးကိုယ် ပြန်ယူသွားကြတယ်။ အဲဒီနောက်ယေဟောဝါက အာရုန်ရဲ့ တောင်ဝှေးကို သက်သေခံချက်သေတ္တာရှေ့မှာ ပြန်ထားလိုက်ပါ။ ပုန်ကန်တဲ့ ဒီလူမျိုးကို သတိပေးတဲ့ အမှတ်အသားအဖြစ် သိမ်းထားပါ။ ဒါမှ ငါ့ကို ပြစ်တင်ညည်းညူနေတာတွေ ရပ်တန့်ပြီး သေဘေးကနေ လွတ်နိုင်လိမ့်မယ် လို့ ပြောတော့၊ မောရှေလည်း ယေဟောဝါ မိန့်မှာတဲ့အတိုင်း ချက်ချင်းလုပ်တယ်။ မှာထားတဲ့အတိုင်း သူလုပ်ဆောင်တယ်။ နောက်တော့ အစ္စရေးတွေက အခု ကျုပ်တို့သေရတော့မယ်။ အားလုံးသေကျေပျက်စီးရတော့မယ်။ ယေဟောဝါရဲ့ တဲတော်နား သွားတဲ့သူတိုင်း သေရမယ်ဆိုတော့ ကျုပ်တို့အားလုံး ဒီလိုနဲ့ပဲ ဇာတ်သိမ်းရတော့မှာလား လို့ မောရှေကို ပြောကြတယ်။,4,Nu,17,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/17/
audio/nwt_04_Nu_BU_18.mp3,အခန်းကြီး (၁၈) ယေဟောဝါကအာရုန်ကို မိန့်မှာတယ်သန့်ရှင်းရာဌာနတော်ကို ပြစ်မှားတဲ့ အပြစ်မှန်သမျှအတွက် မင်းနဲ့ မင်းရဲ့သားတွေမှာ၊ မင်းရဲ့မျိုးနွယ်မှာ တာဝန်ရှိတယ်။ ပုရောဟိတ် အခွင့်အရာကို ပြစ်မှားတဲ့ အပြစ်မှန်သမျှအတွက်လည်း မင်းနဲ့ မင်းရဲ့သားတွေမှာ တာဝန်ရှိတယ်။ မင်းရဲ့ဘိုးဘေးမျိုးနွယ်ဖြစ်တဲ့ လေဝိအနွယ်ထဲက ညီအစ်ကိုတွေကို ခေါ်လာပါ။ သူတို့က မင်းကိုဝိုင်းကူပေးပြီး သက်သေခံချက် သေတ္တာရှိရာ တဲတော်ရှေ့မှာ မင်းအတွက်၊ မင်းရဲ့သားတွေအတွက် အမှုဆောင်ရမယ်။ သူတို့ဟာ မင်းအတွက်၊ တဲတော်တစ်ခုလုံးအတွက် အမှုဆောင်ရမယ့် တာဝန်ရှိတယ်။ ဒါပေမဲ့ သန့်ရှင်းရာဌာနတော်ရဲ့ အသုံးအဆောင်တွေနဲ့ ပူဇော်ရာပလ္လင်အနား မလာရဘူး။ လာရင် သူတို့ရော မင်းပါ သေရလိမ့်မယ်။ သူတို့က မင်းကိုဝိုင်းကူပေးပြီး တွေ့ဆုံရာတဲတော်နဲ့ဆိုင်တဲ့ တာဝန်တွေအပြင် တဲတော်လုပ်ငန်း မှန်သမျှ လုပ်ရမယ်။ အခွင့်မရှိသူ တစ်ယောက်မှ မင်းတို့အနား မလာရဘူး။ အစ္စရေးတွေကို ငါထပ်ပြီး အမျက်မထွက်မိစေဖို့ သန့်ရှင်းရာဌာနတော်နဲ့ ပူဇော်ရာပလ္လင်ရဲ့ တာဝန်တွေကို မင်းတို့လုပ်ဆောင်ရမယ်။ မင်းတို့ရဲ့ညီအစ်ကို လေဝိအမျိုးသားတွေကို အစ္စရေးတွေထဲကနေ ရွေးပြီး မင်းတို့အတွက် လက်ဆောင်အဖြစ် ငါပေးတယ်။ သူတို့ဟာ တွေ့ဆုံရာတဲတော်လုပ်ငန်းတွေ လုပ်ဆောင်ဖို့ ယေဟောဝါဆီ ပေးအပ်ခံရသူတွေပဲ။ မင်းနဲ့ မင်းရဲ့သားတွေက ပူဇော်ရာပလ္လင်နဲ့ ကန့်လန့်ကာအတွင်းဘက်မှာ ပုရောဟိတ်တာဝန်တွေကို လုပ်ဆောင်ရမယ်။ အဲဒီမှာအမှုဆောင်ရမယ်။ ပုရောဟိတ်တာဝန်ကို မင်းတို့အတွက် လက်ဆောင်အဖြစ် ငါပေးတယ်။ သန့်ရှင်းရာဌာနတော်အနား အခွင့်မရှိဘဲလာတဲ့သူတိုင်း သေဒဏ်ခံရမယ်။ ယေဟောဝါက အာရုန်ကို ဆက်ပြောတယ်ငါ့အတွက်အစ္စရေးတွေ ပေးလှူထားတာတွေကို မင်း တာဝန်ယူထိန်းသိမ်းပေးရမယ်။ အစ္စရေးတွေလှူတဲ့ သန့်ရှင်းမြင့်မြတ်ရာအားလုံးကို မင်းနဲ့ မင်းရဲ့သားတွေအတွက် အမြဲရမယ့်ဝေစုအဖြစ် ငါပေးတယ်။ ငါ့အတွက် မီးရှို့ဆက်သတဲ့ အသန့်ရှင်းဆုံး အလှူတွေထဲမှာ ကောက်နှံအလှူတွေ၊ အပြစ်ဖြေရာအလှူတွေ၊ ဒုစရိုက်ဖြေရာအလှူတွေ နဲ့အတူ သူတို့ဆက်သတဲ့ အလှူမှန်သမျှကို မင်းယူရမယ်။ ဒါဟာ မင်းနဲ့ မင်းရဲ့သားတွေအတွက် အသန့်ရှင်းဆုံးအရာပဲ။ အဲဒါတွေဟာ သန့်ရှင်းမြင့်မြတ်ရာဖြစ်လို့ သန့်ရှင်းရာဌာနတော်မှာပဲ စားရမယ်။ ယောက်ျားအားလုံး စားရမယ်။ အစ္စရေးတွေပေးတဲ့ ချီလွှဲရာအလှူတွေ၊ လက်ဆောင်တွေကိုလည်း မင်း ယူရမယ်။ မင်းနဲ့ မင်းရဲ့ သားသမီးတွေ အမြဲရတဲ့ ဝေစုအဖြစ် ငါပေးတယ်။ မင်းရဲ့အိမ်မှာရှိတဲ့ သန့်ရှင်းသူတိုင်း စားလို့ရတယ်။ ယေဟောဝါကို အစ္စရေးတွေလှူတဲ့ အကောင်းဆုံးဆီ၊ အကောင်းဆုံးစပျစ်ဝိုင်အသစ်၊ ကောက်နှံနဲ့ သီးဦးသီးဖျားအားလုံး မင်းအတွက်ငါပေးတယ်။ ယေဟောဝါဆီ သူတို့ယူလာတဲ့ သီးဦးသီးဖျား မြေထွက်သီးနှံ အမှည့်အားလုံးကို မင်း ယူရမယ်။ မင်းရဲ့အိမ်မှာရှိတဲ့ သန့်ရှင်းသူတိုင်း စားလို့ရတယ်။ အစ္စရေးပြည်မှာ အပြီးအပိုင် ဆက်ကပ်တဲ့ အရာမှန်သမျှ မင်း ယူရမယ်။ ယေဟောဝါဆီ သူတို့ယူလာတဲ့လူနဲ့တိရစ္ဆာန်သားဦးမှန်သမျှကို မင်း ယူရမယ်။ လူရဲ့သားဦးကို ဆက်ဆက်ရွေးယူရမယ်။ မသန့်ရှင်းတဲ့ တိရစ္ဆာန်ရဲ့ သားဦးကိုလည်း ရွေးယူရမယ်။ တစ်လသားနဲ့ အထက်ဖြစ်ရင်သန့်ရှင်းရာဌာနတော်ရဲ့စံအလေးချိန်အတိုင်း သတ်မှတ်တန်ဖိုးနဲ့အညီ ငွေငါးရှယ်ကယ်နဲ့ ရွေးယူရမယ်။ တစ်ရှယ်ကယ်မှာ ဂေရ ၂၀ ရှိတယ်။ နွား၊ သိုး၊ ဆိတ်တွေရဲ့သားဦးတွေကိုတော့မရွေးယူရဘူး။ သန့်ရှင်းမြင့်မြတ်ရာဖြစ်တယ်။ အဲဒီအကောင်တွေရဲ့ သွေးကို ပူဇော်ရာပလ္လင်ပေါ်မှာ ဖျန်းရမယ်။ အဆီကို မွှေးကြိုင်တဲ့ ရနံ့အဖြစ် ယေဟောဝါဆီ မီးရှို့ပူဇော်ရမယ်။ အသားကိုတော့ ချီလွှဲရာအလှူဖြစ်တဲ့ ရင်ဒူးသားနဲ့ ညာဘက်ခြေထောက်တွေကို ယူသလိုပဲ မင်း ယူရမယ်။ ငါယေဟောဝါအတွက် အစ္စရေးတွေ လှူဒါန်းတဲ့ သန့်ရှင်းတဲ့အလှူ အားလုံးကို မင်းနဲ့ မင်းရဲ့သားသမီးတွေ အမြဲရတဲ့ ဝေစုအဖြစ် ငါပေးတယ်။ ဒါဟာ မင်းနဲ့ မင်းရဲ့သားမြေးတွေအတွက် ယေဟောဝါရှေ့ ထာဝစဉ်တည်တဲ့ ပဋိညာဉ်ပဲ။ ယေဟောဝါကအာရုန်ကို မိန့်မှာတယ် အစ္စရေးပြည်မှာ မင်း အမွေမြေရမှာ မဟုတ်ဘူး။ သူတို့နဲ့ရောပြီး ဝေစုရမှာ မဟုတ်ဘူး။ အစ္စရေးလူမျိုးမှာ ငါဟာ မင်းရဲ့ဝေစု၊ မင်းရဲ့အမွေပဲ။ တွေ့ဆုံရာတဲတော် လုပ်ငန်းတွေ လုပ်ဆောင်ရတဲ့ လေဝိအမျိုးသားတွေအတွက် အစ္စရေးပြည်က ထွက်သမျှရဲ့ ဆယ်ဖို့တစ်ဖို့ကို အမွေအဖြစ် ငါပြန်ပေးတယ်။ အစ္စရေးလူတွေက တွေ့ဆုံရာတဲတော်နား လုံးဝမလာရဘူး။ လာရင် အပြစ်သင့်ပြီး သေလိမ့်မယ်။ လေဝိအမျိုးသားတွေက တွေ့ဆုံရာတဲတော်လုပ်ငန်းတွေ လုပ်ဆောင်ရမယ်။လူတွေရဲ့အမှားအတွက်သူတို့မှာတာဝန်ရှိတယ်။ အစ္စရေးတွေအလယ်မှာ သူတို့အမွေမရဘူး။ ဒါဟာ မင်းတို့လူမျိုးအဆက်ဆက် လိုက်နာရမယ့်အမြဲတည်တဲ့ဥပဒေပဲ။ ယေဟောဝါဆီ အစ္စရေးတွေလှူဒါန်းတဲ့ ဆယ်ဖို့တစ်ဖို့ကို လေဝိအမျိုးသားတွေအတွက် အမွေအဖြစ် ငါပေးတယ်။ ဒါကြောင့် အစ္စရေးတွေအလယ်မှာ သူတို့ အမွေမရဘူး လို့ငါပြောခဲ့တာ။ ယေဟောဝါကမောရှေကို မိန့်မှာတယ် လေဝိအမျိုးသားတွေကို ပြောပါ။ အစ္စရေးတွေဆီကရတဲ့ဆယ်ဖို့တစ်ဖို့ဟာ မင်းတို့အတွက် ငါပေးတဲ့အမွေပဲ။ အဲဒီဆယ်ဖို့တစ်ဖို့ထဲကနေ ဆယ်ဖို့တစ်ဖို့ကိုယူပြီး ယေဟောဝါအတွက် မင်းတို့ လှူဒါန်းရမယ်။ အဲဒီအလှူကို မင်းတို့ပိုင်တဲ့ ကောက်နယ်တလင်းထဲက ကောက်နှံလိုမျိုး၊ စပျစ်သီးနယ်ရာကျင်းထဲက အလျှံပယ်ထွက်တဲ့ စပျစ်ဝိုင်လိုမျိုး၊ ဆီကြိတ်ဆုံထဲကထွက်တဲ့ ဆီလိုမျိုး မင်းတို့ရဲ့အလှူအဖြစ် ငါယူမှတ်မယ်။ ဒီနည်းနဲ့ မင်းတို့လည်း အစ္စရေးတွေဆီကရတဲ့ ဆယ်ဖို့တစ်ဖို့ထဲကနေ ယေဟောဝါအတွက် လှူဒါန်းရမယ်။ ယေဟောဝါအတွက် အဲဒီအလှူတွေကို ပုရောဟိတ်အာရုန်ဆီ ပေးရမယ်။ မင်းတို့ရတဲ့ လက်ဆောင်တွေထဲက အကောင်းဆုံးအလှူ အမျိုးမျိုးကို သန့်ရှင်းမြင့်မြတ်ရာအဖြစ် ယေဟောဝါအတွက် လှူဒါန်းရမယ်။ လေဝိအမျိုးသားတွေကို ပြောပါ။ အကောင်းဆုံးအရာကို လှူဒါန်းပြီးနောက် ကျန်တာတွေကို ကိုယ်ပိုင်တဲ့ ကောက်နယ်တလင်းက ကောက်နှံ၊ စပျစ်သီးနယ်ရာ ကျင်းထဲက စပျစ်ဝိုင်၊ ဆီကြိတ်ဆုံထဲက ဆီလို့ ယူမှတ်ရမယ်။ အဲဒါတွေဟာ တွေ့ဆုံရာတဲတော်မှာ လုပ်လို့ရတဲ့ လုပ်အားခဖြစ်တာကြောင့် မင်းတို့နဲ့ မင်းတို့ရဲ့အိမ်သားတွေ ဘယ်နေရာမှာမဆို စားလို့ရတယ်။ အကောင်းဆုံးအရာကို မင်းတို့လှူဒါန်းနေသရွေ့ အပြစ်သင့်မှာ မဟုတ်ဘူး။ အစ္စရေးတွေလှူတဲ့ သန့်ရှင်းမြင့်မြတ်ရာတွေကို ညစ်ညူးအောင် မလုပ်နဲ့။ လုပ်ရင် သေရလိမ့်မယ်။,4,Nu,18,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/18/
audio/nwt_04_Nu_BU_19.mp3,အခန်းကြီး (၁၉) ယေဟောဝါက မောရှေနဲ့ အာရုန်ကို မိန့်မှာတယ် ငါယေဟောဝါပြဋ္ဌာန်းတာကတော့ အနာအဆာမရှိ၊ ချို့ယွင်းချက်မရှိ၊ ထမ်းပိုးမတင်ဖူးသေးတဲ့ နွားမအနီတစ်ကောင် ယူလာဖို့ အစ္စရေးတွေကို ပြောပါ။ အဲဒီနွားကို ပုရောဟိတ်ဧလာဇာဆီ ပေးရမယ်။ နွားကို စခန်းအပြင် ထုတ်သွားပြီး သူ့ရှေ့မှာ သတ်ရမယ်။ ပုရောဟိတ်က နွားသွေးနည်းနည်းကို လက်ညှိုးနဲ့ယူပြီး တွေ့ဆုံရာတဲတော်ရှိတဲ့ဘက်ကို ခုနစ်ခါဖျန်းရမယ်။ ပြီးရင် နွားမကို သူ့ရှေ့မှာ မီးရှို့ရမယ်။ အရေခွံ၊ အသား၊ သွေးနဲ့ မစင်ကို မီးရှို့ရမယ်။ ပုရောဟိတ်က သစ်ကတိုးသား၊ ဟုဿုပ်ခက်၊ ကြက်သွေးရောင်ချည်ကို အဲဒီမီးထဲ ထည့်ရမယ်။ ပြီးတော့ အဝတ်တွေကိုလျှော်၊ ရေချိုးပြီးနောက် စခန်းထဲ ပြန်ဝင်နိုင်တယ်။ ဒါပေမဲ့ ညဦးပိုင်းအထိ သူ မသန့်ရှင်းဘူး။ နွားမကို မီးရှို့တဲ့သူက ကိုယ့်အဝတ်တွေကို လျှော်ပြီး ရေချိုးရမယ်။ ညဦးပိုင်းအထိ မသန့်ရှင်းဘူး။ သန့်ရှင်းသူတစ်ယောက်က နွားမရဲ့ပြာတွေကို စုသိမ်းပြီး စခန်းအပြင်ဘက် သန့်ရှင်းတဲ့နေရာမှာ ထားရမယ်။ စင်ကြယ်စေတဲ့ရေ ဖော်စပ်ဖို့ ပြာတွေကို အစ္စရေးတွေ သိမ်းထားရမယ်။ ဒါဟာ အပြစ်ဖြေရာအလှူပဲ။ နွားမရဲ့ပြာတွေကိုစုသိမ်းသူကကိုယ့်အဝတ်တွေကို လျှော်ရမယ်။ ညဦးပိုင်းအထိ မသန့်ရှင်းဘူး။ ဒါဟာ အစ္စရေးတွေ၊ ပြည်မှာနေထိုင်တဲ့ တိုင်းတစ်ပါးသားတွေ လိုက်နာရမယ့် အမြဲတည်တဲ့ ပြဋ္ဌာန်းချက်ပဲ။ လူသေကောင်ကို ကိုင်မိသူဟာ ခုနစ်ရက်လုံး မသန့်ရှင်းဘူး။ သူက သုံးရက်မြောက်နေ့မှာ စင်ကြယ်စေတဲ့ ရေနဲ့ ကိုယ်ကိုစင်ကြယ်စေမယ်ဆိုရင် ခုနစ်ရက်မြောက်နေ့မှာ သန့်ရှင်းသွားလိမ့်မယ်။ သုံးရက်မြောက်နေ့မှာ ကိုယ်ကိုစင်ကြယ်အောင် မလုပ်ဘူးဆိုရင်တော့ ခုနစ်ရက်မြောက်နေ့မှာ သန့်ရှင်းမှာမဟုတ်ဘူး။ လူသေကောင်ကို ကိုင်မိပေမဲ့ ကိုယ်ကိုစင်ကြယ်အောင် မလုပ်တဲ့သူဟာယေဟောဝါရဲ့တဲတော်ကို ညစ်ညူးစေတဲ့အတွက် သူ့ကို ပယ်ရှင်းရမယ်။ စင်ကြယ်စေတဲ့ရေနဲ့ မဖျန်းတဲ့အတွက် မသန့်ရှင်းဘူး။ သူဟာ မသန့်မရှင်း ဖြစ်နေတုန်းပဲ။ တဲထဲမှာ လူသေရင် လိုက်နာရမယ့် ပြဋ္ဌာန်းချက်ကတော့ တဲထဲဝင်လာသူ၊ တဲထဲမှာ ရှိနေသူတွေဟာ ခုနစ်ရက်လုံးမသန့်ရှင်းဘူး။ မဖုံးအုပ်ထားတဲ့ အိုးခွက်ရှိသမျှ မသန့်ရှင်းဘူး။ အိမ်ပြင်မှာရှိသူကလည်း ဓားနဲ့အသတ်ခံရသူ၊ လူသေကောင်၊ လူအရိုး၊ သင်္ချိုင်းဂူကို ကိုင်မိရင် ခုနစ်ရက်လုံး မသန့်ရှင်းဘူး။ သူသန့်ရှင်းသွားအောင် အပြစ်ဖြေရာအလှူရဲ့ ပြာကို အိုးထဲ ထည့်ပြီး စမ်းရေထည့်ရမယ်။ ပြီးတော့ သန့်ရှင်းသူတစ်ယောက်က ဟုဿုပ်ခက်ကို အဲဒီရေထဲမှာ နှစ်ပြီး တဲပေါ်မှာ၊ အိုးခွက်တွေပေါ်မှာ၊ တဲထဲမှာရှိတဲ့ လူတွေပေါ်မှာ ဖျန်းရမယ်။ လူအရိုး၊ အသတ်ခံရသူ၊ လူသေကောင်၊ သင်္ချိုင်းဂူကို ကိုင်မိသူပေါ်မှာ ဖျန်းရမယ်။ သန့်ရှင်းသူက သုံးရက်မြောက်နေ့နဲ့ ခုနစ်ရက်မြောက်နေ့မှာ မသန့်ရှင်းသူအပေါ် အဲဒီရေဖျန်းပြီး ခုနစ်ရက်မြောက်နေ့မှာ သူ့ကို အပြစ်ကနေ စင်ကြယ်စေရမယ်။ အဲဒီနောက် သန့်စင်ခံရသူက ကိုယ့်အဝတ်တွေကို လျှော်ပြီး ရေချိုးရမယ်။ ညဦးပိုင်းရောက်ရင် သန့်ရှင်းသွားပြီ။ မသန့်မရှင်းဖြစ်ပြီးနောက် ကိုယ်ကိုစင်ကြယ်အောင် မလုပ်တဲ့သူဟာ ယေဟောဝါရဲ့ သန့်ရှင်းရာဌာနတော်ကို ညစ်ညူးစေတဲ့အတွက် သူ့ကို ပယ်ရှင်းရမယ်။ စင်ကြယ်စေတဲ့ ရေနဲ့ မဖျန်းတဲ့အတွက် သူ မသန့်ရှင်းဘူး။ သူတို့လိုက်နာရမယ့် အမြဲတည်တဲ့ ပြဋ္ဌာန်းချက်ကတော့ စင်ကြယ်စေတဲ့ ရေကို ဖျန်းပေးသူကလည်း ကိုယ့်အဝတ်တွေကို လျှော်ရမယ်။ စင်ကြယ်စေတဲ့ ရေကို ထိမိသူဟာ ညဦးပိုင်းအထိ မသန့်ရှင်းဘူး။ မသန့်ရှင်းသူ ထိမိကိုင်မိတဲ့အရာ မှန်သမျှ မသန့်ရှင်းဘူး။ အဲဒီအရာတွေကို ထိမိကိုင်မိသူကလည်း ညဦးပိုင်းအထိ မသန့်ရှင်းဘူး။,4,Nu,19,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/19/
audio/nwt_04_Nu_BU_20.mp3,အခန်းကြီး (၂၀) ပထမလမှာအစ္စရေးတစ်မျိုးလုံးဇိနတောကန္တာရကို ရောက်လာပြီးကာဒေရှအရပ်မှာ စခန်းချကြတယ်။အဲဒီမှာမိရိအံ သေဆုံးသွားတဲ့အတွက်သင်္ဂြိုဟ်လိုက်တယ်။ လူတွေက ရေမရှိတော့ မောရှေနဲ့အာရုန်ကို အပြစ်တင်ဖို့ စုဝေးလာကြတယ်။ မောရှေကို ကျုပ်တို့ညီအစ်ကိုတွေ ယေဟောဝါဘုရားရှေ့မှာ သေတုန်းက ကျုပ်တို့လည်း သေသွားခဲ့ရင် အကောင်းသား။ ယေဟောဝါဘုရားရဲ့ လူတွေကို ဒီတောထဲ ဘာလို့ခေါ်လာတာလဲ။ ကျုပ်တို့ရော တိရစ္ဆာန်တွေပါ သေကုန်တော့မှာပဲ။ ကျုပ်တို့ကို အီဂျစ်ပြည်ကနေ ဒီလောက်ဆိုးရွားတဲ့ နေရာမျိုးကို ဘာလို့ခေါ်လာတာလဲ။ ဒီမှာ မျိုးကြဲလို့လည်း မရ။ သဖန်းပင်၊ စပျစ်ပင်၊ သလဲပင်တွေလည်း စိုက်လို့ မရ။ သောက်စရာရေလည်း မရှိပါလား ဆိုပြီး ရန်ရှာကြတယ်။ မောရှေနဲ့အာရုန်လည်း လူတွေဆီကနေ တွေ့ဆုံရာတဲတော် ဝင်ပေါက်ကို လာပြီး မြေပေါ်ပျပ်ဝပ်တဲ့အခါ ယေဟောဝါရဲ့ ဘုန်းအသရေ ထင်ရှားလာတယ်။ ယေဟောဝါကမောရှေကို၊ တောင်ဝှေးကို သွားယူခဲ့။ မင်းနဲ့မင်းအစ်ကိုအာရုန်က လူတွေကို ခေါ်လိုက်။ ပြီးတော့ ကျောက်ဆောင်ထဲက ရေထွက်လာအောင် သူတို့ရှေ့မှာ ကျောက်ဆောင်ကို အမိန့်ပေးလိုက်ပါ။ လူတွေ၊ တိရစ္ဆာန်တွေ သောက်ဖို့ ကျောက်ဆောင်ထဲကနေ ရေထွက်လာအောင် မင်း လုပ်ပေးရမယ် လို့ပြောတယ်။ မောရှေလည်း ပြောတဲ့အတိုင်းပဲ တောင်ဝှေးကို ယေဟောဝါရှေ့ကနေ ယူလိုက်တယ်။ မောရှေနဲ့အာရုန်ကလူတွေကိုကျောက်ဆောင်ရှေ့မှာ စုခိုင်းတယ်။ ပြီးတော့ မောရှေက ဟေ့ သူပုန်တွေ၊ နားထောင်ကြစမ်း။ မင်းတို့က ဒီကျောက်ဆောင်ထဲကနေရေထွက်အောင် ငါတို့ကို လုပ်ခိုင်းနေတာမဟုတ်လား ဆိုပြီး၊ တောင်ဝှေးကိုမြှောက်၊ ကျောက်ဆောင်ကို နှစ်ချက်ရိုက်လိုက်တော့ ရေတွေ ဒလဟော ထွက်လာတယ်။ လူတွေရော တိရစ္ဆာန်တွေပါ သောက်ကြတယ်။ နောက်တော့ ယေဟောဝါက မောရှေနဲ့အာရုန်ကို မင်းတို့တွေ ငါ့ကို မယုံဘူး။ အစ္စရေးတွေရှေ့မှာ ငါ့ကို သန့်ရှင်းမြင့်မြတ်တဲ့ အရှင်အဖြစ် ဂုဏ်မတင်ဘူး။ ဒါကြောင့် ငါပေးမယ့်ပြည်ထဲ ဒီလူတွေကို ခေါ်သွားရမှာ မဟုတ်ဘူး လို့ပြောတယ်။ ယေဟောဝါကို အစ္စရေးတွေ ရန်ရှာခဲ့တဲ့အတွက် အဲဒီနေရာကို မေရိဘ စမ်းရေလို့ ခေါ်တယ်။ အဲဒီတုန်းက ဘုရားသခင်ဟာ သန့်ရှင်းမြင့်မြတ်တဲ့အရှင်ဖြစ်မှန်း သူတို့ကို ပြခဲ့တယ်။ နောက်တော့ မောရှေက ကာဒေရှအရပ်ကနေ ဧဒုံဘုရင်ဆီ တမန်တွေလွှတ်ပြီး စကားပါးလိုက်တယ် မင်းကြီးရဲ့ညီ အစ္စရေးမှာလိုက်တာက ကျွန်တော်တို့ကြုံရတဲ့ အခက်အခဲတွေကို မင်းကြီး ကောင်းကောင်းသိပါတယ်။ ဘိုးဘေးတွေဟာ အီဂျစ်ပြည်ကို သွားပြီး အဲဒီမှာ နှစ်ပေါင်းများစွာ နေထိုင်ခဲ့တယ်။ အီဂျစ်တွေက ဘိုးဘေးတွေနဲ့ ကျွန်တော်တို့ကို နှိပ်စက်ခဲ့တယ်။ ကျွန်တော်တို့ အော်ဟစ်အကူအညီတောင်းတော့ ယေဟောဝါဘုရား နားထောင်ပါတယ်။ ဒါကြောင့် ကောင်းကင်တမန်စေလွှတ်ပြီး ကျွန်တော်တို့ကို အီဂျစ်ပြည်ကနေ ခေါ်ထုတ်ခဲ့ပါတယ်။ အခု၊ မင်းကြီးရဲ့ တိုင်းပြည်နယ်စပ်မှာရှိတဲ့ ကာဒေရှမြို့ကို ရောက်နေပါပြီ။ မင်းကြီးရဲ့ပြည်ကို ဖြတ်သွားခွင့်ပေးပါ။ လယ်မြေတွေ၊ စပျစ်ခြံတွေကို မဖြတ်သွားပါဘူး။ တွင်းရေကိုလည်း မသောက်ပါဘူး။ မင်းကြီးရဲ့နယ်မြေကို မကျော်မချင်း လမ်းမကြီးအတိုင်းပဲ တည့်တည့်သွားပါ့မယ်။ ဧဒုံဘုရင်က ငါတို့နယ်မြေကို မဖြတ်သွားနဲ့။ ဖြတ်သွားရင် ဓားဆွဲပြီး ငါလာမယ် လို့ပြောတယ်။ အစ္စရေးတွေကလမ်းမကြီးအတိုင်းပဲ သွားပါ့မယ်။ ကျွန်တော်တို့နဲ့ တိရစ္ဆာန်တွေ မင်းကြီးရဲ့ရေကို သောက်မိရင် အခပေးပါ့မယ်။ ခြေကျင်ဖြတ်လျှောက်ခွင့်လေးပဲ ပေးပါ လို့တောင်းဆိုတယ်။ ဒါပေမဲ့ ဧဒုံဘုရင်က ခွင့်မပြုနိုင်ဘူး လို့ပြောပြီး စစ်သည်အလုံးအရင်းနဲ့ ချီတက်လာတယ်။ ဧဒုံဘုရင်က ပြည်ထဲ ဖြတ်သွားခွင့်မပေးတဲ့အတွက် အစ္စရေးတွေလည်း ပြန်လှည့်သွားရတယ်။ အဲဒီနောက်အစ္စရေးတစ်မျိုးလုံးကာဒေရှအရပ်ကနေထွက်ပြီး ဟောရတောင်ကို ရောက်လာကြတယ်။ ဧဒုံပြည်နယ်စပ်နားကဟောရတောင်မှာယေဟောဝါကမောရှေနဲ့အာရုန်ကိုခေါ်ပြီး၊ အာရုန်ဟာ ဘိုးဘေးတွေ စုဝေးရာကိုရောက်သွားလိမ့်မယ်။ အစ္စရေးတွေကို ငါပေးမယ့်ပြည်ထဲ ဝင်ရမှာမဟုတ်ဘူး။ မင်းတို့နှစ်ယောက်စလုံး မေရိဘစမ်းရေကိစ္စနဲ့ပတ်သက်ပြီးငါ့အမိန့်ကိုလွန်ဆန်ခဲ့တယ်။ အာရုန်နဲ့ သူ့သားဧလာဇာကို ခေါ်ပြီး ဟောရတောင်ပေါ် တက်သွားပါ။ အာရုန်ရဲ့ ပုရောဟိတ်အဝတ်တွေကို ချွတ်ပြီး သူ့သားဧလာဇာကို ဝတ်ပေးပါ။ အဲဒီမှာ အာရုန် သေဆုံးလိမ့်မယ် လို့ပြောတယ်။ မောရှေလည်းယေဟောဝါ မိန့်မှာတဲ့အတိုင်း လုပ်တယ်။ အစ္စရေးတွေရှေ့မှာ ဟောရတောင်ပေါ် သူတို့ တက်သွားကြတယ်။ မောရှေက အာရုန်ရဲ့အဝတ်တွေကို ချွတ်ပြီး သူ့သားဧလာဇာကိုဝတ်ပေးတယ်။ တောင်ပေါ်မှာပဲ အာရုန် သေဆုံးသွားတယ်။ မောရှေနဲ့ ဧလာဇာလည်း တောင်ပေါ်ကနေ ပြန်ဆင်းလာတယ်။ အာရုန်သေဆုံးပြီဆိုတာ အစ္စရေးတွေ သိသွားတဲ့အခါ ရက်ပေါင်း ၃၀ ကြာအောင် ငိုကြွေးကြတယ်။,4,Nu,20,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/20/
audio/nwt_04_Nu_BU_21.mp3,အခန်းကြီး (၂၁) နေဂပ်အရပ်မှာ နေထိုင်တဲ့ ခါနန်လူမျိုး အာရဒ်ဘုရင်က အသရိမ်လမ်းအတိုင်း အစ္စရေးတွေ လာနေတာကို ကြားတဲ့အခါ တိုက်ခိုက်ပြီး တချို့ကို သုံ့ပန်းအဖြစ် ဖမ်းသွားတယ်။ ဒါကြောင့် အစ္စရေးတွေက ဒီလူတွေကို ကျွန်တော်တို့လက်ထဲ အပ်မယ်ဆိုရင် သူတို့ရဲ့မြို့တွေကို ဖျက်ဆီးပစ်ပါ့မယ် လို့ ယေဟောဝါကို သစ္စာကတိပြုကြတယ်။ ယေဟောဝါလည်း သူတို့စကားကို နားထောင်ပြီး ခါနန်လူမျိုးကို သူတို့လက်ထဲ အပ်လိုက်တယ်။ အစ္စရေးတွေက ခါနန်လူတွေကိုရော သူတို့ရဲ့မြို့တွေကိုပါ ဖျက်ဆီးပစ်တယ်။ ဒါကြောင့် အဲဒီနေရာကို ဟောမာ ဆိုပြီး နာမည်ပေးတယ်။ အစ္စရေးတွေက ဟောရတောင်ကနေ ပင်လယ်နီလမ်းအတိုင်း ဧဒုံပြည်ကို ပတ်ပြီး ခရီးဆက်လာကြတယ်။ သူတို့ ခရီးပန်းလာတဲ့အခါ၊ ကျုပ်တို့ကို အီဂျစ်ပြည်ကနေ ဘာလို့ခေါ်ထုတ်လာတာလဲ။ အခုတော့၊ ဒီတောထဲမှာ သေရတော့မယ်။ စားစရာမရှိ၊ ရေမရှိ၊ ဒီမုန့်ကိုလည်း ရွံလှပြီ ဆိုပြီး ဘုရားသခင်နဲ့ မောရှေကို အပြစ်တင်ကြတယ်။ ဒါကြောင့် ယေဟောဝါက အဆိပ်ပြင်းတဲ့ မြွေတွေ လွှတ်လိုက်တယ်။ အစ္စရေး အတော်များများ မြွေကိုက်ခံရပြီး သေကုန်တယ်။ အဲဒီအခါလူတွေကမောရှေဆီ လာပြီး ယေဟောဝါဘုရားနဲ့ ခင်ဗျားကိုပြစ်တင်ပြောဆိုမိတဲ့အတွက် ကျွန်တော်တို့ မှားပါတယ်။ ဒီမြွေတွေကို ဖယ်ရှားပေးဖို့ ယေဟောဝါဘုရားဆီ အသနားခံပေးပါ လို့တောင်းပန်ကြတယ်။ မောရှေလည်း အသနားခံပေးလိုက်တယ်။ ယေဟောဝါက အဆိပ်ပြင်းတဲ့ မြွေကို ပုံတူထုလုပ်ပြီးတိုင်ပေါ်မှာမြှောက်ထားပါ။ မြွေကိုက်ခံရသူတွေအဲဒါကိုကြည့်ရင် အသက်ချမ်းသာရလိမ့်မယ် လို့ပြောတော့၊ မောရှေလည်း ချက်ချင်းပဲ ကြေးနီမြွေရုပ်လုပ်ပြီး တိုင်ပေါ်မှာ မြှောက်ထားလိုက်တယ်။ မြွေကိုက်ခံရသူက ကြေးနီမြွေရုပ်ကို ကြည့်တဲ့အခါ အသက်ချမ်းသာရသွားတယ်။ အဲဒီနောက် အစ္စရေးတွေ ထွက်ခွာလာပြီး ဩဗုတ်အရပ်မှာ စခန်းချတယ်။ ဩဗုတ်အရပ်ကနေ ထွက်ခွာလာပြီး အရှေ့ဘက်၊ မောဘပြည်ကို မျက်နှာမူထားတဲ့ တောကန္တာရ၊ အိယာအာဗရိမ်အရပ်မှာ စခန်းချတယ်။ အဲဒီကနေ ထွက်ခွာလာပြီး ဇေရက်သဲချောင်းနားမှာ စခန်းချတယ်။ အဲဒီကနေ ထွက်ခွာလာပြီး အာမောရိနယ်စပ်နားမှာရှိတဲ့ တောကန္တာရထဲကအာနုန်သဲချောင်းဒေသမှာ စခန်းချတယ်။ အာနုန်သဲချောင်းဟာ မောဘနဲ့ အာမောရိကြား၊ မောဘပြည်ရဲ့နယ်နိမိတ်ပဲ။ ယေဟောဝါရဲ့စစ်ပွဲများ စာစောင်မှာ သုဖအရပ်မှာရှိတဲ့ ဝါဟက်ဒေသ၊ အာနုန်သဲချောင်းတွေ၊ အာရမြို့ကို စီးဆင်းပြီး မောဘနယ်စပ်အထိ လျှောဆင်းသွားတဲ့ သဲချောင်းတွေ လို့ရေးထားတယ်။ အဲဒီကနေဗေရရေတွင်းမှာ စခန်းချကြတယ်။ အဲဒီရေတွင်းဟာ လူတွေကို စုလိုက်။ သူတို့သောက်ဖို့ ရေကို ငါပေးမယ် လို့ မောရှေကို ယေဟောဝါပြောခဲ့တဲ့ ရေတွင်းပဲ။ အဲဒီမှာ အစ္စရေးတွေက အို ရေတွင်း၊ ရေထွက်ပါတော့။ ရေတွင်းအတွက် သီချင်းဆိုကြပါတော့။ ခေါင်းဆောင်တွေ၊ ဂုဏ်သရေရှိသူတွေတူးတဲ့ ရေတွင်း။ ရာဇလှံတံနဲ့တူးတဲ့၊ တောင်ဝှေးတွေနဲ့တူးတဲ့ ရေတွင်း ဆိုပြီး သီဆိုကြတယ်။ အဲဒီနောက်တောကန္တာရကနေ မတ္တနာအရပ်ကိုခရီးဆက်တယ်။ မတ္တနာအရပ်ကနေ နဟာလေလအရပ်၊ နဟာလေလအရပ်ကနေ ဗာမုတ်အရပ်ကို ခရီးဆက်တယ်။ ဗာမုတ်အရပ်ကနေ ပိသဂါ ကုန်းပြင်မြင့်မှာရှိတဲ့ ချိုင့်ဝှမ်းကို ခရီးဆက်ကြတယ်။ မောဘပြည်၊ ယေရှိမုန်အရပ်ကို ပိသဂါကုန်းပြင်မြင့်ကနေ လှမ်းမြင်နေရတယ်။ အစ္စရေးတွေကအာမောရိဘုရင် ရှိဟုန်ဆီ တမန်တွေလွှတ်ပြီး၊ မင်းကြီးရဲ့ပြည်ကိုဖြတ်သွားခွင့်ပြုပါ။ လယ်မြေတွေ၊ စပျစ်ခြံတွေထဲ မဝင်ပါဘူး။ တွင်းရေကိုလည်း မသောက်ပါဘူး။ မင်းကြီးရဲ့နယ်မြေကို မကျော်မချင်း လမ်းမကြီးအတိုင်းပဲ သွားပါ့မယ် လို့ခွင့်တောင်းပေမဲ့၊ ရှိဟုန်က ဖြတ်ခွင့်မပေးတဲ့အပြင် လူတွေကို စုရုံးပြီး တောမှာရှိတဲ့ အစ္စရေးတွေဆီ ချီတက်လာတယ်။ ယာဟတ်မြို့ကို ရောက်တဲ့အခါအစ္စရေးတွေကို တိုက်ခိုက်တယ်။ အစ္စရေးတွေလည်း ပြန်တိုက်ခိုက်ပြီး အာနုန်သဲချောင်းကနေ အမ္မုန်လူမျိုးတွေနေတဲ့ဒေသနားကယာဗုတ်ချောင်းအထိ သိမ်းပိုက်လိုက်တယ်။ အမ္မုန်လူမျိုးရဲ့နယ်စပ်မှာရှိတဲ့ ယာဇာမြို့ကိုတော့ မကျော်ဘူး။ အစ္စရေးတွေက အဲဒီမြို့အားလုံးကို သိမ်းပိုက်ပြီးနောက် အာမောရိလူတွေရဲ့ မြို့တွေဖြစ်တဲ့ ဟေရှဘုန်နဲ့ ပတ်ဝန်းကျင်မြို့ငယ်တွေမှာ နေထိုင်ကြတယ်။ ဟေရှဘုန်မြို့ဟာ အာမောရိဘုရင် ရှိဟုန်ရဲ့ မြို့တော်ပဲ။ ရှိဟုန်က မောဘဘုရင်ကို တိုက်ခိုက်ပြီး အာနုန်သဲချောင်းအထိ နယ်မြေအားလုံးကို သိမ်းပိုက်ထားတယ်။ ဒါကြောင့် ဟေရှဘုန်ကို လာကြ။ ရှိဟုန်ဘုရင်ရဲ့ မြို့တော်ကို အခိုင်အမာတည်ဆောက်ကြစို့။ ဟေရှဘုန်မြို့ကနေ ထွက်လာတဲ့မီး၊ ရှိဟုန်ဘုရင်ရဲ့ မြို့တော်ကနေ ထွက်လာတဲ့ မီးလျှံဟာ မောဘပြည်၊ အာရအရပ်ကို လောင်ကျွမ်းပြီ။ အာနုန်ကုန်းမြင့်တွေရဲ့ အရှင်တွေကို လောင်သွားပြီ။ အို မောဘ၊ အဖြစ်ဆိုးလှချေလား။ အို ခေမုရှရဲ့လူတို့၊ မင်းတို့ ဖျက်ဆီးခံရလိမ့်မယ်။ ခေမုရှက ကိုယ့်သားသမီးတွေကို ဝရမ်းပြေးဘဝရောက်အောင်၊ အာမောရိဘုရင် ရှိဟုန်ရဲ့ သုံ့ပန်းဘဝရောက်အောင် လုပ်လိုက်ပြီ။ သူတို့ကို ပစ်ခတ်ကြစို့။ ဟေရှဘုန်မြို့ဟာ ဒိဘုန်မြို့အထိ ပျက်စီးရလိမ့်မယ်။ နောဖာအရပ်အထိ ဖျက်ဆီးပစ်စို့။ မေဒဘအရပ်အထိ မီးတွေလောင်လိမ့်မယ် လို့စပ်ဆိုပြီး လူတွေသရော်ကြတယ်။ အာမောရိပြည်မှာအစ္စရေးတွေ စခန်းချနေတုန်း၊ မောရှေကယာဇာမြို့ဆီ လူလွှတ်၊ ထောက်လှမ်းပြီး ပတ်ဝန်းကျင် မြို့ငယ်တွေကို သိမ်းပိုက်လိုက်တယ်။အဲဒီမှာရှိတဲ့ အာမောရိလူတွေကို မောင်းထုတ်လိုက်တယ်။ အဲဒီနောက် ပြန်လှည့်ပြီးဗာရှန်လမ်းအတိုင်းတက်သွားတယ်။ ဗာရှန်ဘုရင် သြဂတ်ကလည်း သူ့လူတွေနဲ့အတူ ဧဒြိမြို့မှာ စစ်ဆင်နွှဲဖို့ ချီတက်လာတယ်။ ယေဟောဝါက မောရှေကို မကြောက်နဲ့။ ဗာရှန်ဘုရင်နဲ့ သူ့လူတွေကိုရော သူ့တိုင်းပြည်ကိုပါ မင်းလက်ထဲ ငါအပ်မယ်။ ဟေရှဘုန်မြို့မှာနေတဲ့ အာမောရိဘုရင် ရှိဟုန်ကို မင်းလုပ်ခဲ့သလို သူ့ကိုလည်း လုပ်ရမယ် ဆိုပြီး ပြောတယ်။ ဒါကြောင့် အစ္စရေးတွေက ဗာရှန်ဘုရင်နဲ့ သူ့သားတွေ၊ သူ့လူတွေကို တစ်ယောက်မကျန် သတ်ပစ်ပြီး တိုင်းပြည်ကို သိမ်းလိုက်တယ်။,4,Nu,21,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/21/
audio/nwt_04_Nu_BU_22.mp3,အခန်းကြီး (၂၂) အစ္စရေးတွေက ခရီးဆက်လာပြီးယေရိခေါမြို့တစ်ဖက်၊ ဂျော်ဒန်မြစ်အရှေ့ဘက်ခြမ်းက မောဘလွင်ပြင်မှာ စခန်းချကြတယ်။ ဇိဖော်ရဲ့သားဗာလက်က အာမောရိလူတွေကို အစ္စရေးတွေ ဘယ်လိုလုပ်ခဲ့တယ်ဆိုတဲ့ သတင်းကို ကြားသိရတဲ့အခါ၊ မောဘပြည်သားတွေက လူဦးရေသိပ်များတဲ့ အစ္စရေးတွေကို ကြောက်ပြီး ရွံမုန်းလာတယ်။ သူတို့က နွားတွေ မြက်ကိုစားပစ်သလို ဒီလူတွေလည်း ဒို့ပတ်ဝန်းကျင်မှာ ရှိသမျှကို စားပစ်တော့မယ် ဆိုပြီး မိဒျန်လူမျိုး အကြီးအကဲတွေကို ပြောကြတယ်။ အဲဒီအချိန်တုန်းကမောဘပြည်ကို ဇိဖော်ရဲ့သားဗာလက်အုပ်ချုပ်နေတယ်။ ဗာလက်မင်းက သူ့တိုင်းပြည်ရဲ့မြစ်ကြီး အနား၊ ပေသော်မြို့မှာနေတဲ့ ဗောရရဲ့သား ဗာလမ်ဆီ တမန်တွေ လွှတ်လိုက်ပြီးအီဂျစ်ပြည်ကနေ ထွက်လာတဲ့ လူမျိုးတစ်မျိုးက မြေတစ်ပြင်လုံးကို ပျံ့နှံ့သွားလိုက်တာ အခုတော့ ငါ့ရှေ့တည့်တည့်ကို ရောက်နေပြီ။ သူတို့က ငါ့ထက် ပိုအင်အားကြီးနေလို့ သူတို့ကို ကျိန်စာတိုက်ပေးဖို့ မင်းလာခဲ့ပါ။ ငါ အနိုင်ရပြီး သူတို့ကို တိုင်းပြည်ကနေ မောင်းထုတ်နိုင်ကောင်းပါရဲ့။ မင်းကောင်းချီးပေးတဲ့သူက ကောင်းချီးရပြီး မင်းကျိန်စာတိုက်တဲ့သူက ကျိန်စာသင့်မှန်း ငါသိတယ် လို့ မှာလိုက်တယ်။ မောဘလူမျိုး အကြီးအကဲတွေနဲ့ မိဒျန်လူမျိုးအကြီးအကဲတွေက ဗာလမ်ဆီ ဉာဏ်ပူဇော်ခ ယူသွားပြီး ဗာလက်မင်းရဲ့ စကားတွေကို ပြန်ပြောပြတယ်။ ဗာလမ်က ဒီည ဒီမှာတည်းခိုကြပါ။ ကျွန်တော့်ကို ယေဟောဝါဘုရား ပြောတဲ့အတိုင်း ခင်ဗျားတို့ကို ပြန်ပြောပါ့မယ် ဆိုပြီး ပြောတယ်။ မောဘမှူးမတ်တွေလည်း ဗာလမ်ဆီမှာ တည်းခိုကြတယ်။ ဘုရားသခင်ကဗာလမ်ဆီ ရောက်လာပြီး မင်းဆီမှာ လာတည်းတဲ့သူတွေကဘယ်သူတွေလဲလို့မေးတယ်။ ဗာလမ်က ဇိဖော်ရဲ့သား၊ မောဘဘုရင် ဗာလက် လွှတ်လိုက်တဲ့သူတွေပါ။ ဗာလက်မင်းက အီဂျစ်ပြည်ကနေ ထွက်လာတဲ့ လူမျိုးတစ်မျိုးက မြေတစ်ပြင်လုံးကို ပျံ့နှံ့သွားလိုက်တာ အခုတော့ ငါ့ရှေ့တည့်တည့်ကို ရောက်နေပြီ။ သူတို့ကို ကျိန်စာတိုက်ပေးဖို့ မင်းလာခဲ့ပါ။ ငါ အနိုင်ရပြီး သူတို့ကို တိုင်းပြည်ကနေ မောင်းထုတ်နိုင်ကောင်းပါရဲ့ လို့ စကားပါးလိုက်ပါတယ် ဆိုပြီး ပြန်ဖြေတယ်။ ဒါပေမဲ့ ဘုရားသခင်က သူတို့နဲ့ မလိုက်သွားနဲ့။ အဲဒီလူမျိုးဟာ ကောင်းချီးခံစားရတဲ့ လူမျိုးဖြစ်လို့ မင်း ကျိန်စာမတိုက်ရဘူး လို့ ဗာလမ်ကိုပြောတယ်။ မနက်ကျတော့ ဗာလမ်က ခင်ဗျားတို့ကိုယ့်ပြည်ကိုပြန်ကြပါ။ ယေဟောဝါဘုရားကခင်ဗျားတို့နဲ့ မလိုက်ခိုင်းဘူးဆိုပြီးပြောတယ်။ မောဘမှူးမတ်တွေလည်း ဗာလက်မင်းဆီ ပြန်သွားပြီး ဗာလမ်က ကျွန်တော်တို့နဲ့အတူ မလိုက်ချင်ဘူးလို့ ပြောပါတယ် ဆိုပြီး လျှောက်တင်ကြတယ်။ ဗာလက်မင်းက အရင်ထက်ပိုများပြီး ပိုရာထူးကြီးတဲ့ မှူးမတ်တွေကို လွှတ်ပြန်တယ်။ သူတို့က ဗာလမ်ဆီ ရောက်လာပြီး ဇိဖော်ရဲ့သား ဗာလက်မင်းက ငါ့ဆီ ဆက်ဆက်လာခဲ့ပါ။ မင်းကို ထိုက်ထိုက်တန်တန် ချီးမြှင့်မယ်။ မင်းပြောသမျှ လုပ်ပေးမယ်။ ဆက်ဆက်သာ လာခဲ့။ ငါ့အတွက် ဒီလူမျိုးကို ကျိန်စာတိုက်ပေးပါ လို့ မှာလိုက်ပါတယ် ဆိုပြီးပြောတော့၊ ဗာလမ်ကလည်း ဗာလက်မင်းက ရွှေငွေတွေ ပြည့်နေတဲ့ နန်းတော်ကို ပေးရင်တောင် ကျွန်တော့်ရဲ့ဘုရား ယေဟောဝါရဲ့အမိန့်ကို လွန်ဆန်ပြီး ဘာကိုမှမလုပ်နိုင်ပါဘူး။ ဒါပေမဲ့ ကျွန်တော့်ကို ယေဟောဝါဘုရား ဘာပြောဦးမလဲ သိနိုင်ဖို့ ဒီည ဒီမှာတည်းခိုကြပါ လို့ မှူးမတ်တွေကို ပြန်ပြောတယ်။ အဲဒီညမှာဘုရားသခင်က ဗာလမ်ဆီ ရောက်လာပြီး ဒီလူတွေ မင်းကို လာခေါ်တာဆိုရင် လိုက်သွားပါ။ ဒါပေမဲ့ ငါပြောခိုင်းတာတွေကိုပဲ ပြောရမယ် လို့ပြောတယ်။ ဗာလမ်လည်း မနက်အိပ်ရာထတော့ မြည်းကိုကုန်းနှီးတင်ပြီး မောဘမှူးမတ်တွေနဲ့အတူ လိုက်သွားတယ်။ ဒါပေမဲ့ ဗာလမ် လိုက်သွားတာကို ဘုရားသခင် အမျက်ထွက်တယ်။ အစေခံနှစ်ယောက်နဲ့အတူ ဗာလမ်မြည်းစီးသွားနေတုန်း ယေဟောဝါရဲ့ ကောင်းကင်တမန်ကလမ်းမှာပိတ်ရပ်ပြီး တားတယ်။ ဓားကိုင်ပြီး ရပ်နေတဲ့ ယေဟောဝါရဲ့ကောင်းကင်တမန်ကိုမြည်းက မြင်တော့ လမ်းဘေးကိုဆင်းပြီး ရှောင်လိုက်တယ်။ ဒါပေမဲ့ ဗာလမ်က မြည်းကိုရိုက်ပြီး လမ်းပေါ်ပြန်တက်ခိုင်းတယ်။ ယေဟောဝါရဲ့ ကောင်းကင်တမန်က စပျစ်ခြံနှစ်ခြံရဲ့ ကျောက်တံတိုင်း နှစ်ဖက်ကြား လမ်းကျဉ်းလေးမှာ ပိတ်ရပ်ပြန်တယ်။ မြည်းက ယေဟောဝါရဲ့ ကောင်းကင်တမန်ကိုမြင်တဲ့အခါကျောက်တံတိုင်းဘက်ကို အတင်းတိုးကပ်သွားတော့ ဗာလမ်ရဲ့ခြေထောက်က တံတိုင်းနဲ့ညပ်သွားတယ်။ ဒါကြောင့် မြည်းကို ထပ်ရိုက်တယ်။ အဲဒီအခါယေဟောဝါရဲ့ ကောင်းကင်တမန်ကမြည်းရှေ့ကို ကျော်တက်ပြီး ဘယ်ညာလှည့်စရာမရှိတဲ့ လမ်းကျဉ်းလေးမှာ ပိတ်ရပ်ပြန်တယ်။ မြည်းက ယေဟောဝါရဲ့ ကောင်းကင်တမန်ကို မြင်တော့ ဝပ်ချလိုက်တယ်။ ဗာလမ်လည်း အရမ်းစိတ်ဆိုးလာပြီး မြည်းကို တရစပ်ရိုက်တယ်။ နောက်ဆုံးတော့ ယေဟောဝါက မြည်းကို စကားပြောနိုင်အောင် လုပ်ပေးလိုက်တဲ့အခါ မြည်းက ငါဘာအမှားလုပ်မိလို့သုံးခါတောင်ရိုက်ရတာလဲ ဆိုပြီး မေးတယ်။ ဗာလမ်က မင်း ငါ့ကို အရူးလုပ်တာကိုး။ ငါ့လက်ထဲမှာ ဓားသာရှိလို့ကတော့ မင်းကို သတ်လိုက်ပြီ လို့ကြိမ်းတယ်။ မြည်းကလည်း ငါ့ကို တစ်သက်လုံး စီးလာခဲ့တာပဲ။ အခုလို လုပ်ဖူးလို့လားလို့မေးတော့ဗာလမ်က မလုပ်ဖူးဘူးဆိုပြီးပြန်ပြောတယ်။ ယေဟောဝါက ဗာလမ်ရဲ့မျက်စိကို ဖွင့်ပေးတဲ့အခါ ဓားကိုင်ပြီး လမ်းပေါ်ရပ်နေတဲ့ယေဟောဝါရဲ့ ကောင်းကင်တမန်ကိုသူတွေ့သွားတယ်။ ဒါနဲ့ ချက်ချင်းပဲ မြေပေါ်ပျပ်ဝပ်လိုက်တယ်။ ယေဟောဝါရဲ့ ကောင်းကင်တမန်ကမြည်းကိုဘာလို့ သုံးခါတောင် ရိုက်ရတာလဲ။ ခင်ဗျားသွားတဲ့လမ်းက ကျုပ်အလိုနဲ့ လားလားကြီးဆန့်ကျင်နေလို့ ခင်ဗျားကိုတားဖို့ ကျုပ်ကိုယ်တိုင်ထွက်လာတာ။ မြည်းက ကျုပ်ကိုမြင်ပြီး ရှောင်သွားဖို့ သုံးကြိမ်ကြိုးစားခဲ့တယ်။ သူသာမရှောင်ရင် အခုလောက်ဆို ခင်ဗျားကို ကျုပ်သတ်ပြီးပြီ။ သူ့ကိုတော့ အသက်ချမ်းသာပေးလိုက်မှာ လို့ပြောတယ်။ ဗာလမ်က ယေဟောဝါရဲ့ ကောင်းကင်တမန်ကို ကျွန်တော် မှားပါပြီ။ ကျွန်တော်နဲ့တွေ့ဖို့ အရှင် လမ်းမှာရပ်နေမှန်း မသိလို့ပါ။ အရှင် မသွားစေချင်ဘူးဆိုရင် ကျွန်တော် ပြန်လှည့်ပါ့မယ် ဆိုပြီး ပြောတယ်။ ယေဟောဝါရဲ့ ကောင်းကင်တမန်က သူတို့နဲ့ လိုက်သွားပါ။ ဒါပေမဲ့ ကျုပ်ပြောခိုင်းတာကိုပဲ ပြောရမယ် လို့ မှာတယ်။ ဗာလမ်လည်း ဗာလက်မင်းရဲ့ မှူးမတ်တွေနဲ့အတူ လိုက်သွားတယ်။ ဗာလမ်လာနေပြီဆိုတာကို ကြားတော့ ဗာလက်မင်းက နယ်စပ်မှာရှိတဲ့ အာနုန်သဲချောင်းရဲ့ ကမ်းနားပေါ်က မောဘမြို့တစ်မြို့မှာ ချက်ချင်း လာကြိုတယ်။ ပြီးတော့ မင်းကို ငါအခေါ်လွှတ်လိုက်တာပဲ။ ငါ့ဆီ ဘာလို့မလာတာလဲ။ မင်းကို ထိုက်ထိုက်တန်တန် ချီးမြှင့်ဖို့ မတတ်နိုင်ဘူး ထင်နေတာလား ဆိုပြီးပြောတယ်။ ဗာလမ်က အခု၊ မင်းကြီးဆီ ကျွန်တော်ရောက်လာပြီ။ ဒါပေမဲ့ ကျွန်တော့်မှာ ဘာမှပြောပိုင်ခွင့်မရှိဘူး။ ဘုရားသခင်ပြောခိုင်းတာကိုပဲ ပြောရမှာပါ ဆိုပြီးပြောတယ်။ ဒီလိုနဲ့ ဗာလမ်က ဗာလက်မင်းနဲ့အတူ လိုက်သွားပြီး ကိရယဟုဇုတ်အရပ်ကိုရောက်လာတယ်။ ဗာလက်မင်းကသိုးနွားတွေပူဇော်ပြီး အသားတချို့ကို ဗာလမ်နဲ့ မှူးမတ်တွေဆီ ပို့ပေးတယ်။ မနက်ရောက်တော့ ဗာလမ်ကို ခေါ်ပြီး ဗာမုတ်ဗာလမြို့ကို တက်သွားတယ်။ အဲဒီကနေလှမ်းကြည့်ရင် အစ္စရေးတစ်မျိုးလုံးကို မြင်ရတယ်။,4,Nu,22,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/22/
audio/nwt_04_Nu_BU_23.mp3,အခန်းကြီး (၂၃) ဗာလမ်က ဒီနေရာမှာ ကျွန်တော့်အတွက် ပူဇော်ရာပလ္လင် ခုနစ်ခု တည်ပြီး နွားထီးခုနစ်ကောင်၊ သိုးထီးခုနစ်ကောင်ကို အသင့်ပြင်ထားပေးပါ လို့ ပြောတယ်။ ဗာလက်မင်းလည်း သူပြောတဲ့အတိုင်း ချက်ချင်းလုပ်ပေးတယ်။ သူတို့က ပလ္လင်တစ်ခုစီပေါ်မှာ နွားထီးနဲ့သိုးထီး တစ်ကောင်စီ ပူဇော်တယ်။ ဗာလမ်က မင်းကြီးရဲ့ မီးရှို့ရာအလှူနားမှာ ရပ်နေပါ။ ကျွန်တော့်ကို ယေဟောဝါဘုရား ဆက်သွယ်မယ် ထင်တာပဲ။ သွားကြည့်လိုက်ဦးမယ်။ ဘုရားပြောသမျှ မင်းကြီးကို ပြန်ပြောပါ့မယ် ဆိုပြီး တောင်ကတုံးတစ်ခုပေါ် တက်သွားတယ်။ ဘုရားသခင် ဆက်သွယ်လာတဲ့အခါ ဗာလမ်က ကျွန်တော် ပူဇော်ရာပလ္လင်ခုနစ်ခု တည်ထားပါတယ်။ ပလ္လင်တစ်ခုစီပေါ်မှာ နွားထီးနဲ့သိုးထီး တစ်ကောင်စီ ပူဇော်ထားပါတယ်လို့ပြောတယ်။ ယေဟောဝါက ဗာလက်မင်းကို သွားပြောလိုက် ဆိုပြီး ဗာလမ်ပြောရမယ့် စကားတွေကို မှာတယ်။ ဗာလမ်ပြန်လာတော့ ဗာလက်မင်းနဲ့ မောဘမှူးမတ်တွေ မီးရှို့ရာအလှူနားမှာ ရပ်နေတာကို တွေ့တယ်။ အဲဒီအခါ ဗာလမ် စပ်ဆိုပြီး ပြောလိုက်တာက မောဘဘုရင် ဗာလက်က အာရံပြည်ကနေ၊ အရှေ့ဘက် တောင်တန်းတွေဆီကနေ ငါ့ကိုခေါ်လာပြီး ယာကုပ်ကို ကျိန်စာတိုက်ပေးပါ။ အစ္စရေးကို ရှုတ်ချပေးပါ တဲ့။ ဘုရားသခင် ကျိန်စာမတိုက်တဲ့သူတွေကို ငါဘယ်လို ကျိန်စာတိုက်နိုင်မလဲ။ ယေဟောဝါ မရှုတ်ချတဲ့သူတွေကို ငါဘယ်လို ရှုတ်ချနိုင်မလဲ။ ကျောက်တောင်ထိပ်ကနေ၊ တောင်ကုန်းပေါ်ကနေ လှမ်းကြည့်ရင် လူမျိုးခြားတွေနဲ့ မရောနှောဘဲ သီးခြားနေတတ်တဲ့ လူမျိုးတစ်မျိုးကို ငါမြင်ရတယ်။ မြေမှုန့်လို များလွန်းတဲ့ ယာကုပ်အမျိုးကို ဘယ်သူရေတွက်နိုင်မလဲ။ အစ္စရေးလူမျိုးရဲ့ လေးပုံတစ်ပုံကိုတောင် ဘယ်သူရေတွက်နိုင်လို့လဲ။ သူတော်ကောင်းတွေလို ငါသေပါရစေ။ သူတို့လို ငါဇာတ်သိမ်းပါရစေ။ အဲဒီအခါဗာလက်ကမင်း ဘယ်လိုလုပ်လိုက်တာလဲ။ငါ့ရန်သူတွေကို ကျိန်စာတိုက်ခိုင်းတာလေ။ ခုတော့ ကောင်းချီးပဲ ပေးနေပါလား လို့ပြောတော့၊ ဗာလမ်က ယေဟောဝါဘုရား ပြောခိုင်းတာကိုပဲ ကျွန်တော် ပြောမယ် လို့ပြန်ဖြေတယ်။ ဗာလက်မင်းက သူတို့တစ်မျိုးလုံးကိုမဟုတ်ဘဲ တချို့ကိုပဲမြင်ရမယ့် နောက်တစ်နေရာကို လိုက်ခဲ့။ အဲဒီကနေ သူတို့ကို ကျိန်စာတိုက်ပါ ဆိုပြီး၊ ပိသဂါ ကုန်းပြင်မြင့်ပေါ်က ဇောဖိမ်ကွင်းပြင်ဆီ ခေါ်သွားတယ်။ အဲဒီမှာ ဗာလမ်က ပူဇော်ရာပလ္လင် ခုနစ်ခုတည်ပြီး တစ်ခုစီပေါ်မှာ နွားထီးနဲ့ သိုးထီးတစ်ကောင်စီ ပူဇော်တယ်။ အဲဒီနောက် မီးရှို့ရာအလှူနားမှာ မင်းကြီးနေခဲ့ပါ။ ကျွန်တော်ကတော့ ဘုရားသခင်နဲ့ စကားပြောဖို့ ဟိုနားကို သွားလိုက်ဦးမယ် လို့ပြောတယ်။ ယေဟောဝါက ဗာလမ်ကို ဆက်သွယ်လာပြီး ဗာလက်မင်းဆီ သွားပြောလိုက် ဆိုပြီး ဗာလမ်ပြောရမယ့်စကားတွေကို မှာတယ်။ ဗာလမ်ပြန်လာတော့ ဗာလက်မင်းနဲ့ မောဘမှူးမတ်တွေ မီးရှို့ရာအလှူနားမှာ ရပ်နေတာကို တွေ့ရတယ်။ ယေဟောဝါဘုရား ဘာတွေပြောလိုက်သလဲ လို့ ဗာလက်မင်း မေးတဲ့အခါ၊ ဗာလမ်စပ်ဆိုပြီး ပြောလိုက်တာက ဇိဖော်ရဲ့သား ဗာလက်မင်း၊ နားထောင်ပါဦး။ ဘုရားသခင်ဟာ လူတွေလို မလိမ်တတ်ဘူး။ လူတွေလို စိတ်မပြောင်းလဲတတ်ဘူး။ ပြောပြီးရင် ပြောတဲ့အတိုင်း လုပ်တယ်။ မိန့်ဆိုပြီးရင် မိန့်ဆိုတဲ့အတိုင်း လုပ်ဆောင်တယ်။ ငါဒီကိုရောက်နေတာ ကောင်းချီးပေးဖို့ပဲ။ ဘုရားပေးတဲ့ ကောင်းချီးကို မပြောင်းလဲပစ်နိုင်ဘူး။ မှော်ပညာသုံးပြီး ယာကုပ်အမျိုးကို ဒုက္ခပေးရင် ဘုရားသခင် သည်းခံမှာ မဟုတ်ဘူး။ အစ္စရေးအမျိုး ဒုက္ခရောက်မှာကို ဘုရားသခင်ခွင့်မပြုဘူး။ ယေဟောဝါဘုရားက သူတို့နဲ့အတူရှိတယ်။ ဘုရားသခင်ဟာ ဘုရင်ပဲဆိုပြီး သူတို့ကြွေးကြော်နေကြတယ်။ ဘုရားသခင်က သူတို့ကို အီဂျစ်ပြည်ကနေ ခေါ်ထုတ်လာတယ်။ ဘုရားသခင်ဟာ သူတို့အတွက် နွားရိုင်းဦးချိုလိုပဲ။ ယာကုပ်အမျိုး ပျက်စီးသွားအောင် မှော်အတတ်နဲ့ လုပ်လို့မရဘူး။ အစ္စရေးအမျိုး ဒုက္ခရောက်အောင် ပြုစားလို့မရဘူး။ ယာကုပ်အမျိုး၊ အစ္စရေးအမျိုးအတွက် ဘုရားသခင်လုပ်တဲ့ အံ့ဖွယ်အမှုတွေကို ကြည့်ပါဦး လို့ အခု ပြောစမှတ် ပြုနေကြပြီ။ လူမျိုးတစ်မျိုးက ခြင်္သေ့လို ထလာလိမ့်မယ်။ ခြင်္သေ့လို ထွက်လာလိမ့်မယ်။ သားကောင်ကို မစားရမချင်း၊ သွေးကို မသောက်ရမချင်း လှဲလျောင်းနေမှာ မဟုတ်ဘူး။ အဲဒီအခါ ဗာလက်မင်းက သူတို့ကို ကျိန်စာမတိုက်ချင်ရင် နေပါ။ ကောင်းချီးတော့ မပေးနဲ့ လို့ပြောတဲ့အခါ၊ ဗာလမ်က ယေဟောဝါဘုရား ပြောတာကိုပဲ လုပ်မယ် လို့ ကျွန်တော်ပြောထားတယ်လေ လို့ပြန်ဖြေတယ်။ ဗာလက်မင်းက နောက်တစ်နေရာကို လိုက်ခဲ့ဦး။ အဲဒီကနေ သူတို့ကို ကျိန်စာတိုက်ဖို့ စစ်မှန်တဲ့ ဘုရားသခင် အလိုတော် ရှိကောင်းပါရဲ့ ဆိုပြီး၊ ယေရှိမုန်အရပ်ဘက် မျက်နှာမူနေတဲ့ ပေဂုရတောင်ထိပ်ဆီ ခေါ်သွားတယ်။ ဗာလမ်က ဒီနေရာမှာ ပူဇော်ရာပလ္လင် ခုနစ်ခုတည်ပြီး နွားထီးခုနစ်ကောင်၊ သိုးထီးခုနစ်ကောင် အသင့်ပြင်ထားပေးပါ လို့ပြောတဲ့အခါ၊ ဗာလက်မင်းလည်း ပြောတဲ့အတိုင်း လုပ်ပေးတယ်။ ပလ္လင်တစ်ခုစီပေါ်မှာ နွားထီးနဲ့သိုးထီး တစ်ကောင်စီ ပူဇော်တယ်။,4,Nu,23,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/23/
audio/nwt_04_Nu_BU_24.mp3,အခန်းကြီး (၂၄) အစ္စရေးတွေကိုကောင်းချီးပေးတာပဲ ယေဟောဝါ နှစ်သက်မှန်း ဗာလမ် သိသွားတဲ့အခါ သူတို့ကို မှော်အတတ်နဲ့ ပျက်စီးအောင်လုပ်ဖို့နည်းလမ်းမရှာတော့ဘူး။ တောဘက်ကို သူလှမ်းကြည့်လိုက်တဲ့အခါ၊ အစ္စရေးတွေမျိုးနွယ်စုအလိုက် စခန်းချနေထိုင်ကြတာကို တွေ့တယ်။ အဲဒီအခါ သူ့အပေါ် ဘုရားသခင်ရဲ့ စွမ်းအားတော် သက်ရောက်လာတဲ့အတွက်၊ သူစပ်ဆိုပြီးပြောတာက ဒါဟာ ဗောရသား ဗာလမ်ရဲ့စကားပဲ။ မျက်စိပွင့်သွားတဲ့သူ၊ ဘုရားသခင့်စကားကို ကြားရတဲ့သူ၊ အနန္တတန်ခိုးရှင်ဆီက စိတ်အာရုံကို မြင်ရတဲ့သူ၊ မျက်စိဖွင့်ထားရင်း ပျပ်ဝပ်နေသူရဲ့စကားပဲ။ အို ယာကုပ်၊ အို အစ္စရေး၊ မင်းရဲ့တဲတွေ လှလိုက်တာ။ ရှည်လျားတဲ့သဲချောင်းတွေလို၊ မြစ်နားက ဥယျာဉ်တွေလို၊ ယေဟောဝါစိုက်တဲ့ သစ်မွှေးပင်တွေလို၊ ရေနားမှာပေါက်တဲ့ သစ်ကတိုးပင်တွေလိုပါပဲလား။ အစ္စရေးရဲ့ သားရေပုံးနှစ်ပုံးထဲကနေ ရေတွေ တစိမ့်စိမ့် စီးကျနေလိုက်တာ။ ရေပေါများတဲ့နေရာမှာ သူ့မျိုးစေ့ကို ကြဲထားတယ်။ သူ့ရဲ့ဘုရင်ဟာ အာဂတ်မင်းထက်ပိုကြီးမြတ်လိမ့်မယ်။ သူ့နိုင်ငံဟာ တန်ခိုးအာဏာ ကြီးလိမ့်မယ်။ ဘုရားသခင်က သူ့ကို အီဂျစ်ပြည်ကနေ ခေါ်ထုတ်လာပြီ။ ဘုရားသခင်ဟာ သူ့အတွက် နွားရိုင်းဦးချိုလိုပဲ။ သူက ဖိနှိပ်တဲ့လူမျိုးတွေကို ဖျက်ဆီးလိမ့်မယ်။ လူမျိုးတွေရဲ့ အရိုးကို ကိုက်ဖဲ့ပြီး မြားနဲ့ ဖြိုခွင်းလိမ့်မယ်။ ခြင်္သေ့လို ဝပ်ပြီး လှဲလျောင်းနေတယ်။ ခြင်္သေ့နဲ့တူတဲ့သူ့ကို ဘယ်သူ နှိုးရဲမှာလဲ။ မင်းကို ကောင်းချီးပေးသူတွေ ကောင်းချီးရတယ်၊ ကျိန်ဆဲသူတွေ ကျိန်စာသင့်တယ်။ အဲဒီအခါဗာလက်မင်းက ဗာလမ်ကို အရမ်းဒေါသထွက်လာပြီး လှောင်တဲ့အနေနဲ့လက်ခုပ်တီးရင်း ရန်သူတွေကို ငါကျိန်စာတိုက်ခိုင်းတာလေ။ ခုတော့ သုံးကြိမ်စလုံး ကောင်းချီးပဲပေးနေပါလား။ အခု၊ ကိုယ့်အိမ်ကိုယ် ပြန်တော့။ မင်းကို ထိုက်ထိုက်တန်တန် ချီးမြှင့်မယ်လို့ စိတ်ကူးထားတာ။ ဒါပေမဲ့ ယေဟောဝါဘုရား တားဆီးလိုက်ပြီ လို့ပြောတယ်။ ဗာလမ်က ဗာလက်မင်းကို ပြောတယ် မင်းကြီးလွှတ်လိုက်တဲ့ တမန်တွေကို၊ ဗာလက်မင်းက ရွှေငွေတွေပြည့်နေတဲ့ နန်းတော်ကို ပေးရင်တောင် ယေဟောဝါဘုရားရဲ့အမိန့်ကို လွန်ဆန်ပြီး အကောင်းအဆိုး ဘာမှ ကျွန်တော်မလုပ်နိုင်ဘူး။ ယေဟောဝါဘုရားပြောခိုင်းတာကိုပဲပြောရမှာ ဆိုပြီး ကျွန်တော်ပြောခဲ့သားပဲ။ အခု ကိုယ့်လူမျိုးဆီပဲ ပြန်တော့မယ်။ နောင်တစ်ချိန်မှာ ဒီလူမျိုးက မင်းကြီးရဲ့လူမျိုးကို ဘာလုပ်မယ်ဆိုတာ ကျွန်တော်ပြောပါရစေ တဲ့။ အဲဒီနောက် သူစပ်ဆိုပြီး ပြောတာက ဒါဟာ ဗောရသား ဗာလမ်ရဲ့စကားပဲ။ မျက်စိပွင့်သွားတဲ့သူ၊ ဘုရားသခင့်စကားကို ကြားရသူ၊ အမြင့်ဆုံးအရှင်ပေးတဲ့ အသိပညာကို ရရှိသူ၊ အနန္တတန်ခိုးရှင်ဆီက စိတ်အာရုံကို မြင်ရသူ၊ မျက်စိဖွင့်ထားရင်း ပျပ်ဝပ်နေသူရဲ့ စကားပဲ။ သူ့ကို ငါမြင်ရလိမ့်မယ်။ အခုတော့ မမြင်ရသေးဘူး။ သူ့ကို ငါတွေ့ရလိမ့်မယ်။ အခုတော့ မဟုတ်သေးဘူး။ ယာကုပ်ရဲ့အမျိုးကနေ ကြယ်တစ်လုံး ပေါ်ထွက်လာမယ်။ အစ္စရေးအမျိုးထဲကနေ ရာဇလှံတံ ပေါ်ထွန်းမယ်။ သူက မောဘရဲ့ နဖူးကို၊ ဆူပူအုံကြွသူတွေရဲ့ ခေါင်းကို ရိုက်ခွဲမယ်။ အစ္စရေး ရဲစွမ်းသတ္တိပြနေချိန်မှာ ဧဒုံ သိမ်းပိုက်ခံရလိမ့်မယ်။ စိရကို ရန်သူတွေ သိမ်းယူလိမ့်မယ်။ ယာကုပ်အမျိုးထဲက တစ်ယောက်က လူတွေကို နှိမ်နင်းလိမ့်မယ်။ မြို့ဖျက်ဆီးခံရပြီးနောက် ကျန်ရစ်ခဲ့သူတွေကို ဖျက်ဆီးလိမ့်မယ်။ ဗာလမ်က အာမလက်လူမျိုးကိုကြည့်ပြီး လူမျိုးတွေထဲမှာ အာမလက်ဟာ ဦးဆုံးပဲ။ ဒါပေမဲ့ နောက်ဆုံးမှာ ပျက်စီးရလိမ့်မယ် လို့စပ်ဆိုတယ်။ အဲဒီနောက်ကေနိတ်လူမျိုးကို ကြည့်ပြီး မင်းရဲ့နေရာဟာ ဘေးကင်းလုံခြုံတယ်။ မင်းနေထိုင်ရာအရပ်ဟာ ကျောက်ဆောင်ပေါ်မှာ တည်ရှိတယ်။ ဒါပေမဲ့ ဘယ်လောက်ကြာကြာ ဘေးကင်းနေမှာလဲ။ ကေနိဟာ မီးရှို့ခံရလိမ့်မယ်။ အဆီးရီးယားက သုံ့ပန်းအဖြစ် ဖမ်းခေါ်သွားလိမ့်မယ် လို့စပ်ဆိုပြီး ပြောတယ်။ အဲဒီနောက် ဗာလမ်က အဖြစ်ဆိုးလိုက်တာ။ ဘုရားသခင် အဲဒီလိုလုပ်တဲ့အခါ ဘယ်သူ အသက်ရှင်ကျန်ရစ်မှာလဲ။ ခိတိမ်ကမ်းရိုးတန်းကနေ သင်္ဘောတွေ လာလိမ့်မယ်။ အဆီးရီးယားကို သူတို့နှိပ်စက်လိမ့်မယ်။ ဧဗာကို နှိပ်စက်လိမ့်မယ်။ ဒါပေမဲ့ သူလည်း လုံးဝ ပျက်စီးရလိမ့်မယ် လို့ စပ်ဆိုပြီး ပြောတယ်။ အဲဒီနောက် ဗာလမ်က သူ့နေရပ်ကို ပြန်သွားတယ်။ ဗာလက်မင်းလည်း ပြန်သွားတယ်။,4,Nu,24,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/24/
audio/nwt_04_Nu_BU_25.mp3,"အခန်းကြီး (၂၅) အစ္စရေးတွေက ရှိတိမ်အရပ်မှာ နေထိုင်တုန်းမောဘပြည်သူတွေနဲ့မှားယွင်းကြတယ်။ မောဘပြည်သူတွေ ဖိတ်ခေါ်တဲ့ နတ်ဘုရားပူဇော်ပွဲကိုသွား၊ စားသောက်ပြီးနတ်ဘုရားတွေကိုဦးချရှိခိုးကြတယ်။ အဲဒီလိုဗာလပေဂုရဘုရားကို ဝတ်ပြုကြတဲ့အတွက် အစ္စရေးတွေကို ယေဟောဝါ အမျက်ထွက်တယ်။ ယေဟောဝါက ဦးဆောင်သူတွေကိုဖမ်းပြီး သတ်လိုက်။ ယေဟောဝါရှေ့၊ လူမြင်ကွင်းမှာ သစ်တိုင်ပေါ် ဆွဲထားပါ။ ဒါမှ အစ္စရေးတွေကို ငါယေဟောဝါ အမျက်ပြေမယ် လို့ပြောတယ်။ မောရှေကလည်း အစ္စရေးတရားသူကြီးတွေကို မင်းတို့အားလုံး ဗာလပေဂုရဘုရား ဝတ်ပြုတဲ့သူတွေကို သတ်လိုက်ကြ လို့ပြောတယ်။ အဲဒီအချိန်မှာပဲအစ္စရေးတစ်ယောက်က တွေ့ဆုံရာတဲတော်ဝင်ပေါက်မှာ ငိုကြွေးနေတဲ့ အစ္စရေးတွေနဲ့ မောရှေရှေ့မှာပဲ မိဒျန်အမျိုးသမီးတစ်ယောက်ကို ခေါ်လာတယ်။ ဒါကို ပုရောဟိတ်အာရုန်ရဲ့မြေး၊ ဧလာဇာရဲ့သား ဖိနဟတ် မြင်တာနဲ့ လှံကိုင်ပြီး လူအုပ်ထဲကနေထွက်လာတယ်။ အဲဒီလူရဲ့တဲထဲ လိုက်ဝင်သွားပြီး နှစ်ယောက်စလုံးကို လှံနဲ့ထိုးသတ်လိုက်တယ်။ အဲဒီလူနဲ့ မိဒျန်အမျိုးသမီးရဲ့ ဝမ်းဗိုက်ကို ထိုးသတ်လိုက်တဲ့အတွက် အစ္စရေးတွေအပေါ် ကျရောက်တဲ့ ဘေးဒဏ် ရပ်သွားတယ်။ အဲဒီဘေးဒဏ်ကြောင့် လူ ၂၄,၀၀၀ သေဆုံးခဲ့ရတယ်။ ယေဟောဝါကမောရှေကို၊ ပုရောဟိတ်အာရုန်ရဲ့မြေး၊ဧလာဇာရဲ့သားဖိနဟတ်ကြောင့် အစ္စရေးတွေအပေါ်ငါအမျက်ပြေသွားပြီ။ ဘုရားသခင်အပေါ်သစ္စာမဲ့တဲ့လုပ်ရပ်ကို သူ လုံးဝ သည်းမခံဘူး။ ငါဟာ ငါတစ်ပါးတည်းကိုပဲ ကိုးကွယ်ဆည်းကပ်ဖို့ တောင်းဆိုတဲ့ဘုရား ဖြစ်ပေမဲ့ အခု အစ္စရေးတွေကို မဖျက်ဆီးတော့ဘူး။ ဒါကြောင့်ငါကျေးဇူးပြုမယ်လို့ ကတိပေးတဲ့အကြောင်း သူ့ကို ပြောလိုက်ပါ။ သူရော သူ့သားမြေးတွေပါ ပုရောဟိတ်တာဝန်ကို အမြဲရလိမ့်မယ်။ ငါ့အပေါ် သစ္စာမဲ့တဲ့ လုပ်ရပ်ကို သူလုံးဝသည်းမခံဘူး။ အစ္စရေးတွေအတွက်လည်း အပြစ်ဖြေပေးခဲ့တယ် လို့ပြောတယ်။ မိဒျန်အမျိုးသမီးနဲ့အတူအသတ်ခံရတဲ့လူရဲ့ နာမည်က ဇိမရိလို့ခေါ်တယ်။ သူဟာ ရှာလုရဲ့သား၊ ရှိမောင်အနွယ်ထဲက ဆွေမျိုးစုခေါင်းဆောင် တစ်ယောက်ပဲ။ အသတ်ခံရတဲ့ မိဒျန်အမျိုးသမီးကတော့ မိဒျန် ဆွေမျိုးစုခေါင်းဆောင် ဇုရရဲ့ သမီး ကောဇဘိလို့ ခေါ်တယ်။ နောက်ပိုင်းမှာယေဟောဝါကမောရှေကို၊ မိဒျန်လူမျိုးကိုတိုက်ခိုက်ပြီးဖျက်ဆီးပစ်ပါ။ သူတို့က မင်းတို့ ပေဂုရနတ်ဘုရားကို ဝတ်ပြုတဲ့အပြစ် လုပ်မိပြီး ဘေးဒဏ်ခံရအောင် သွေးဆောင်ခဲ့တယ်။ ပေဂုရကိစ္စကြောင့် မင်းတို့ ဘေးဒဏ်ခံရတဲ့နေ့မှာ အသတ်ခံလိုက်ရတဲ့ အမျိုးသမီး၊ မိဒျန်ခေါင်းဆောင်ရဲ့သမီး ကောဇဘိကို သုံးပြီး အပြစ်လုပ်မိအောင် သွေးဆောင်ခဲ့တယ် လို့ပြောတယ်။",4,Nu,25,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/25/
audio/nwt_04_Nu_BU_26.mp3,"အခန်းကြီး (၂၆) ဘေးဒဏ်ရပ်သွားပြီးနောက် ယေဟောဝါကမောရှေနဲ့ ပုရောဟိတ်အာရုန်ရဲ့သား ဧလာဇာကို၊ အစ္စရေးလူတွေထဲက စစ်မှုထမ်းနိုင်တဲ့ အသက် ၂၀ ပြည့်သူတွေကို မျိုးနွယ်စုအလိုက် လူဦးရေစာရင်းကောက်ပါ ဆိုပြီး မှာတယ်။ မောရှေနဲ့ ပုရောဟိတ် ဧလာဇာလည်း ယေရိခေါမြို့အနီး၊ ဂျော်ဒန်မြစ်နား၊ မောဘလွင်ပြင်မှာ၊ မောရှေကို ယေဟောဝါဘုရား မိန့်မှာတဲ့အတိုင်း အသက် ၂၀ ပြည့်သူတွေကို လူဦးရေစာရင်းကောက်ပါ လို့ လူတွေကို ပြောတယ်။ အီဂျစ်ပြည်ကနေထွက်လာတဲ့ အစ္စရေးရဲ့သားစဉ်မြေးဆက်တွေကတော့ အစ္စရေးသားဦးဖြစ်တဲ့ ရုဗင်အနွယ်ရဲ့ သားမြေးတွေက ဟာနုတ်မိသားစု၊ဖာလုမိသားစု၊ ဟေဇရုံမိသားစု၊ ကာမိ မိသားစု။ ရုဗင်အနွယ်ရဲ့မိသားစုတွေမှာ စာရင်းဝင်သူပေါင်း ၄၃,၇၃၀ ရှိတယ်။ ဖာလုရဲ့သားကဧလျာဘ၊ ဧလျာဘရဲ့သားတွေကနေမွေလ၊ ဒါသန်၊ အဘိရံ။ ဒါသန်နဲ့ အဘိရံဟာ လူတွေထဲက ရွေးချယ်ခံရသူတွေပဲ။ ကောရရဲ့ အုပ်စုနဲ့ပူးပေါင်းပြီး မောရှေနဲ့ အာရုန်ကို ပုန်ကန်ခဲ့သူတွေ၊ ယေဟောဝါကို ပုန်ကန်ခဲ့သူတွေပဲ။ မြေကြီးက ကွဲအက်ပြီး သူတို့ကို မျိုပစ်တယ်။ ကောရက အပေါင်းပါ ၂၅၀ နဲ့အတူ မီးလောင်ပြီး သေသွားတယ်။ သူတို့ဟာ သတိပေးနမူနာပဲ။ ကောရရဲ့ သားတွေကတော့ မသေဘူး။ ရှိမောင်အနွယ်ရဲ့ မိသားစုတွေကတော့ နေမွေလမိသားစု၊ ယာမိန်မိသားစု၊ ယာခိန်မိသားစု၊ ဇေရမိသားစု၊ ရှောလမိသားစု။ ရှိမောင်အနွယ်ရဲ့ မိသားစုတွေမှာ စာရင်းဝင်သူပေါင်း ၂၂,၂၀၀ ရှိတယ်။ ဂဒ်အနွယ်ရဲ့ မိသားစုတွေက ဇေဖုန်မိသားစု၊ ဟဂိမိသားစု၊ ရှုနိမိသားစု၊ ဩဇနိမိသားစု၊ ဧရိမိသားစု၊ အာရောဒိမိသားစု၊ အရေလိမိသားစု။ ဂဒ်အနွယ်ရဲ့ မိသားစုတွေမှာစာရင်းဝင်သူပေါင်း၄၀,၅၀၀ရှိတယ်။ ယုဒရဲ့သားတွေက ဧရနဲ့ ဩနန်။ သူတို့ ခါနန်ပြည်မှာ သေဆုံးသွားတယ်။ ယုဒအနွယ်ရဲ့ မိသားစုတွေကတော့ရှေလမိသားစု၊ ဖာရက်မိသားစု၊ ဇေရမိသားစု။ ဖာရက်ရဲ့ သားမြေးတွေက ဟေဇရုံမိသားစု၊ ဟာမုလမိသားစု။ ယုဒအနွယ်ရဲ့မိသားစုတွေမှာ စာရင်းဝင်သူပေါင်း ၇၆,၅၀၀ ရှိတယ်။ အိသခါအနွယ်ရဲ့ မိသားစုတွေကတော့ တောလမိသားစု၊ ဖုဝါမိသားစု၊ ယာရှုပ်မိသားစု၊ ရှိမရုန်မိသားစု။ အိသခါအနွယ်ရဲ့ မိသားစုတွေမှာ စာရင်းဝင်သူပေါင်း ၆၄,၃၀၀ ရှိတယ်။ ဇာဗုလုန်အနွယ်ရဲ့ မိသားစုတွေကတော့စိရက်မိသားစု၊ ဧလုန်မိသားစု၊ယာလေလမိသားစု။ ဇာဗုလုန်အနွယ်ရဲ့ မိသားစုတွေမှာစာရင်းဝင်သူပေါင်း ၆၀,၅၀၀ ရှိတယ်။ ယောသပ်အနွယ်ရဲ့ မိသားစုတွေကတော့ မနာရှေမိသားစု၊ ဧဖရိမ်မိသားစု။ မနာရှေရဲ့ သားမြေးတွေကမာခိရမိသားစု၊ ဂိလဒ်မိသားစု။မာခိရရဲ့သားကဂိလဒ်။ ဂိလဒ်ရဲ့သားမြေးတွေက ယေဇာမိသားစု၊ ဟိလက်မိသားစု၊ အသရေလမိသားစု၊ ရှေခင်မိသားစု၊ ရှမိဒမိသားစု၊ ဟေဖာမိသားစု။ ဟေဖာရဲ့သား ဇလောဖဒ်မှာ သားမရှိဘဲ သမီးတွေပဲ ရှိတယ်။ သူတို့နာမည်က မာလာ၊ နောဧ၊ ဟောဂလာ၊ မိလခါ၊ တိရဇာ။ မနာရှေအနွယ်ရဲ့ မိသားစုတွေမှာစာရင်းဝင်သူပေါင်း ၅၂,၇၀၀ ရှိတယ်။ ဧဖရိမ်အနွယ်ရဲ့ မိသားစုတွေကတော့ရှုသေလမိသားစု၊ ဗေခါမိသားစု၊တာဟန်မိသားစု။ ရှုသေလရဲ့သားမြေးတွေက ဧရန်မိသားစု။ ဧဖရိမ်အနွယ်ရဲ့ မိသားစုတွေမှာစာရင်းဝင်သူပေါင်း ၃၂,၅၀၀ ရှိတယ်။ သူတို့ဟာ ယောသပ်အနွယ်ရဲ့ မိသားစုတွေပဲ။ ဗင်ယာမိန်အနွယ်ရဲ့ မိသားစုတွေကတော့ဗေလမိသားစု၊ အာရှဗေလမိသားစု၊အဟိရံမိသားစု၊ ရှေဖုဖံမိသားစု၊ ဟုဖံမိသားစု။ ဗေလကနေ အာရဒမိသားစုနဲ့ နေမန်မိသားစု ဆင်းသက်လာတယ်။ ဗင်ယာမိန်အနွယ်ရဲ့ မိသားစုတွေမှာ စာရင်းဝင်သူပေါင်း ၄၅,၆၀၀ ရှိတယ်။ ဒန်အနွယ်ရဲ့ မိသားစုတွေကတော့ ရှုဟံမိသားစု။ သူတို့ဟာ ဒန်အနွယ်ရဲ့ မိသားစုတွေပဲ။ ရှုဟံမိသားစုမှာ စာရင်းဝင်သူပေါင်း ၆၄,၄၀၀ ရှိတယ်။ အာရှာအနွယ်ရဲ့ မိသားစုတွေကတော့ အိမနာမိသားစု၊ အိရှဘိမိသားစု၊ ဗေရိယမိသားစု။ ဗေရိယရဲ့သားတွေကနေ ဟေဗာမိသားစု၊ မာလချေလမိသားစုဆင်းသက်လာတယ်။ အာရှာရဲ့သမီးက စေရာ။ အာရှာအနွယ်ရဲ့ မိသားစုတွေမှာ စာရင်းဝင်သူပေါင်း ၅၃,၄၀၀ ရှိတယ်။ နဿလိအနွယ်ရဲ့ မိသားစုတွေကတော့ ယာဇေလမိသားစု၊ ဂုနိမိသားစု၊ ယေဇာမိသားစု၊ ရှိလင်မိသားစု။ နဿလိအနွယ်ရဲ့ မိသားစုတွေမှာ စာရင်းဝင်သူပေါင်း ၄၅,၄၀၀ ရှိတယ်။ အစ္စရေးလူမျိုးမှာ စာရင်းဝင်သူ စုစုပေါင်း ၆၀၁,၇၃၀ ရှိတယ်။ ယေဟောဝါကမောရှေကို၊ ဒီပြည်ကို နာမည်စာရင်းမှာပါတဲ့ လူဦးရေအလိုက် အမွေခွဲဝေပေးလိုက်ပါ။ အုပ်စုကြီးရင် ကြီးသလို၊ ငယ်ရင် ငယ်သလို လူဦးရေ အနည်းအများအလိုက် အုပ်စုတစ်ခုစီကို အမွေမြေခွဲပေးပါ။ ပြည်ကို မဲချပြီး ခွဲဝေပေးပါ။ သူတို့ကို မျိုးနွယ်အလိုက် အမွေမြေကို ခွဲပေးရမယ်။ အုပ်စုကြီးရင် ကြီးသလို၊ ငယ်ရင် ငယ်သလို အမွေမြေကို မဲချပြီး ခွဲဝေပေးလိုက်ပါ လို့ ပြောတယ်။ လေဝိအနွယ်ရဲ့ မိသားစုစာရင်းဝင်သူတွေက ဂေရရှုန်မိသားစု၊ ကောဟတ်မိသားစု၊ မေရာရိမိသားစု။ လေဝိအနွယ်ရဲ့ မိသားစုတွေက လိဗနိမိသားစု၊ ဟေဗြုန်မိသားစု၊ မဟာလိမိသားစု၊ မုရှိမိသားစု၊ ကောရမိသားစု။ ကောဟတ်ရဲ့သားကအာမရံ။ အာမရံရဲ့ဇနီးကလေဝိရဲ့သမီး ယောခေဗက်။ ယောခေဗက်ကို အီဂျစ်ပြည်မှာ မွေးတယ်။ ယောခေဗက်က အာမရံနဲ့ထိမ်းမြားပြီးမိရိအံ၊အာရုန်၊ မောရှေကို မွေးတယ်။ အာရုန်ရဲ့ သားတွေက နာဒပ်၊ အဘိဟု၊ ဧလာဇာ၊ ဧသမာ။ နာဒပ်နဲ့ အဘိဟုက တားမြစ်ထားတဲ့မီးကို ယေဟောဝါရှေ့ပူဇော်တဲ့အတွက် သေဆုံးခဲ့ကြတယ်။ လေဝိအနွယ်မှာ အသက် ၁ လပြည့် လူဦးရေစာရင်းဝင်သူ ယောက်ျားပေါင်း ၂၃,၀၀၀ ရှိတယ်။ အစ္စရေးတွေနဲ့အတူ အမွေမခံရတဲ့ သူတို့ကို အစ္စရေး လူဦးရေစာရင်းမှာ မသွင်းဘူး။ ဒါကတော့ယေရိခေါမြို့အနီး၊ ဂျော်ဒန်မြစ်နား၊ မောဘလွင်ပြင်မှာ မောရှေနဲ့ ပုရောဟိတ်ဧလာဇာ ကောက်တဲ့ အစ္စရေးလူဦးရေစာရင်းပဲ။ အဲဒီစာရင်းမှာဆိုင်းနိုင်းတောကန္တာရမှာတုန်းက မောရှေနဲ့ ပုရောဟိတ်အာရုန် ကောက်ခဲ့တဲ့ လူဦးရေစာရင်းထဲဝင်တဲ့သူ တစ်ယောက်မှမပါဘူး။ ဒီတောကန္တာရမှာ သူတို့ ဆက်ဆက်သေရမယ် ဆိုပြီး ယေဟောဝါ ပြောခဲ့လို့ပဲ။ ယေဖုန်နာရဲ့သား ကာလက်နဲ့ နုန်ရဲ့သား ယောရှုကလွဲရင် သူတို့ထဲက တစ်ယောက်မှ မကျန်တော့ဘူး။",4,Nu,26,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/26/
audio/nwt_04_Nu_BU_27.mp3,အခန်းကြီး (၂၇) ယောသပ်သားမနာရှေရဲ့မိသားစုတွေထဲမှာဇလောဖဒ် လို့ခေါ်တဲ့လူတစ်ယောက်ရှိတယ်။ သူ့အဖေက ဟေဖာ၊ ဟေဖာရဲ့အဖေက ဂိလဒ်၊ ဂိလဒ်ရဲ့အဖေက မာခိရ၊ မာခိရရဲ့အဖေက မနာရှေဖြစ်တယ်။ ဇလောဖဒ်ရဲ့သမီး မာလာ၊ နောဧ၊ ဟောဂလာ၊ မိလခါ၊ တိရဇာတို့က၊ မောရှေ၊ ပုရောဟိတ်ဧလာဇာ၊ မျိုးနွယ်စု ခေါင်းဆောင်တွေနဲ့ လူထုရှေ့၊တွေ့ဆုံရာတဲတော် ဝင်ပေါက်မှာ ရပ်ပြီး၊ ကျွန်မတို့အဖေဟာ တောကန္တာရမှာ သေဆုံးခဲ့ပါပြီ။ ကောရနဲ့ အပေါင်းပါတွေလို ယေဟောဝါဘုရားကို ပုန်ကန်ခဲ့တာ မဟုတ်ပါဘူး။ အဖေက သူ့အပြစ်နဲ့သူ သေရတာပါ။ သားတစ်ယောက်မှ မရှိပါဘူး။ သားမရှိတာနဲ့ပဲ အဖေ့နာမည်ဟာ မိသားစုထဲကနေ ပျောက်ပျက်သွားရမှာလား။ အဖေ့ရဲ့ ညီအစ်ကိုတွေနဲ့အတူ ကျွန်မတို့ကို အမွေပေးပါ လို့ ပြောတော့၊ မောရှေကလည်း သူတို့ကိစ္စကို ယေဟောဝါဆီ တင်ပြပေးတယ်။ ယေဟောဝါက မောရှေကို ပြောတယ် ဇလောဖဒ်ရဲ့ သမီးတွေပြောတာ တရားနည်းလမ်းကျတယ်။ သူတို့ကို ဖခင်ရဲ့ အမွေမြေ လွှဲပေးလိုက်ပါ။ ဘကြီးဘထွေးနဲ့အတူ အမွေခံကြပါစေ။ လူတစ်ယောက်ဟာ သားမရှိဘဲ သေဆုံးသွားရင် သမီးကို အမွေပေးရမယ်။ သမီးမရှိရင် ညီအစ်ကိုတွေကို အမွေပေးရမယ်။ ညီအစ်ကိုတွေ မရှိရင် ဘကြီးဘထွေးတွေကို အမွေပေးရမယ်။ သူ့မှာ ညီအစ်ကိုအရင်းမရှိရင် အနီးစပ်ဆုံးဆွေမျိုးကို အမွေပေးရမယ်။ အဲဒီဆွေမျိုးက အမွေဆက်ခံရမယ်။ ဒါဟာ မောရှေကို ယေဟောဝါ မိန့်မှာတဲ့အတိုင်း အစ္စရေးလူတွေလိုက်နာရမယ့် ဥပဒေပဲ ဆိုပြီး အစ္စရေးတွေကို ပြောပါ။ အဲဒီနောက်ယေဟောဝါက အာဗရိမ်တောင်တန်းပေါ် တက်ပြီး အစ္စရေးတွေအတွက် ငါပေးမယ့်ပြည်ကို လှမ်းကြည့်ပါ။ ကြည့်ပြီးရင် မင်းအစ်ကိုအာရုန်လိုပဲ ဘိုးဘေးတွေစုဝေးရာကိုရောက်သွားလိမ့်မယ်။ ဇိနတော ကာဒေရှအရပ်၊ မေရိဘစမ်းရေနားမှာ ငါ့ကို လူတွေရန်ရှာတုန်းက ငါ့အမိန့်ကို မင်းတို့ လွန်ဆန်ခဲ့ကြတယ်။ လူတွေရှေ့မှာ ငါ့ကို သန့်ရှင်းမြင့်မြတ်တဲ့အရှင်အဖြစ် ဂုဏ်မတင်ခဲ့ကြဘူး လို့ မောရှေကို ပြောတယ်။ အဲဒီအခါ မောရှေက ယေဟောဝါကို၊ လူတွေကိုအသက်စွမ်းအားပေးတဲ့အရှင်ယေဟောဝါဘုရား၊ဒီလူစုကြီးကိုကြီးကြပ်ဖို့၊ ယေဟောဝါရဲ့လူတွေ ထိန်းသူမရှိတဲ့ သိုးတွေလို မဖြစ်ဖို့ အရာရာ ဦးဆောင်ညွှန်ကြားမယ့်သူကို ခန့်အပ်ပေးပါ လို့ပြောတယ်။ ဒါနဲ့ ယေဟောဝါက ဦးဆောင်နိုင်စွမ်းရှိသူ၊နုန်ရဲ့သား ယောရှုကို ခေါ်ပြီး သူ့အပေါ်မှာ လက်တင်ပါ။ သူ့ကိုပုရောဟိတ်ဧလာဇာရှေ့၊ လူထုရှေ့ ရပ်ခိုင်းပြီး ခေါင်းဆောင် ခန့်လိုက်ပါ။ သူ့စကားကို အစ္စရေးလူတွေ နားထောင်အောင် မင်းရဲ့အခွင့်အာဏာတချို့ကိုလွှဲပေးလိုက်ပါ။ ယောရှုက ပုရောဟိတ် ဧလာဇာရှေ့မှာ ရပ်ရမယ်။ ဧလာဇာက စီရင်ဆုံးဖြတ်ချက်သိနိုင်ဖို့ ဥရိမ်ကိုသုံးပြီး ငါယေဟောဝါရှေ့မှာ ယောရှုကိုယ်စား မေးမြန်းပေးရမယ်။ အဲဒီစီရင်ဆုံးဖြတ်ချက်အတိုင်း ယောရှုနဲ့ အစ္စရေးတွေ လိုက်နာရမယ် လို့ပြောတယ်။ မောရှေလည်းယေဟောဝါ မိန့်မှာတဲ့အတိုင်း ယောရှုကို ခေါ်ပြီး ပုရောဟိတ်ဧလာဇာရှေ့၊လူထုရှေ့မှာ ရပ်ခိုင်းတယ်။ ပြီးတော့ သူ့အပေါ်မှာ လက်တင်ပြီး ခေါင်းဆောင် ခန့်လိုက်တယ်။ ယေဟောဝါ ပြောတဲ့အတိုင်း သူလုပ်ဆောင်တယ်။,4,Nu,27,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/27/
audio/nwt_04_Nu_BU_28.mp3,အခန်းကြီး (၂၈) အဲဒီနောက် ယေဟောဝါက မောရှေကိုမိန့်မှာတယ် ငါ့ရဲ့စားစရာဖြစ်တဲ့ အလှူတွေကို ဂရုတစိုက် ဆက်သကြပါ။ သတ်မှတ်ထားချိန်မှာ အလှူတွေကို မွှေးကြိုင်တဲ့ရနံ့ထွက်အောင် မီးရှို့ဆက်သပါ ဆိုပြီး အစ္စရေးတွေကို ပြောပါ။ အစ္စရေးတွေကိုပြောပါ ယေဟောဝါဆီ မီးရှို့ဆက်သရမယ့် အလှူကတော့အနာအဆာမရှိတဲ့တစ်နှစ်သားအရွယ် သိုးထီးလေးတွေကို တစ်ရက်နှစ်ကောင်ပုံမှန်ပူဇော်ရမယ်။ မနက် တစ်ကောင်၊ ညနေ တစ်ကောင် ပူဇော်ရမယ်။ ကောက်နှံအလှူအဖြစ် ဂျုံနု တစ်ဧဖာရဲ့ ဆယ်ပုံတစ်ပုံကို ဆီစစ်စစ် တစ်ဟိန်ရဲ့ လေးပုံတစ်ပုံ ရောပြီး ပူဇော်ရမယ်။ ဒါဟာ ဆိုင်းနိုင်းတောင်မှာ ပြဋ္ဌာန်းခဲ့တဲ့ ပုံမှန်မီးရှို့ရာအလှူ၊ မွှေးကြိုင်တဲ့ရနံ့ထွက်အောင် ယေဟောဝါဆီ မီးရှို့ဆက်သတဲ့ အလှူဖြစ်တယ်။ သိုးထီးလေး တစ်ကောင်စီအတွက် တစ်ဟိန်ရဲ့ လေးပုံတစ်ပုံကိုလည်း ပူဇော်ရမယ်။ ယေဟောဝါအတွက် သွန်းလောင်းရာအလှူအဖြစ် ယမကာအရည်ကို သန့်ရှင်းရာဌာနတော်မှာသွန်းလောင်းရမယ်။ နောက်တစ်ကောင်ကို ညနေမှာ ပူဇော်ရမယ်။ မနက်မှာ ပူဇော်သလိုပဲ ကောက်နှံအလှူ၊ သွန်းလောင်းရာအလှူနဲ့အတူ မွှေးကြိုင်တဲ့ရနံ့အဖြစ် ယေဟောဝါဆီ မီးရှို့ပူဇော်ရမယ်။ ဥပုသ်နေ့မှာ အနာအဆာမရှိတဲ့ တစ်နှစ်သားအရွယ် သိုးထီးလေးနှစ်ကောင်၊ ကောက်နှံအလှူအဖြစ် ဆီရောထားတဲ့ဂျုံနုဆယ်ပုံနှစ်ပုံကို သွန်းလောင်းရာအလှူနဲ့အတူ ပူဇော်ရမယ်။ အဲဒါတွေက ပုံမှန်မီးရှို့ရာအလှူ၊ သွန်းလောင်းရာအလှူနဲ့အတူ ဥပုသ်နေ့မှာ ပူဇော်တဲ့ မီးရှို့ရာအလှူဖြစ်တယ်။ လဆန်းနေ့တိုင်းမှာယေဟောဝါအတွက် မီးရှို့ရာအလှူအဖြစ် နွားထီးပျိုနှစ်ကောင်၊သိုးထီးတစ်ကောင်၊ အနာအဆာမရှိတဲ့ တစ်နှစ်သားအရွယ် သိုးထီးလေးခုနစ်ကောင်ကို ပူဇော်ရမယ်။ နွားထီးတစ်ကောင်စီအတွက်ကောက်နှံအလှူအဖြစ် ဆီရောထားတဲ့ ဂျုံနု ဆယ်ပုံသုံးပုံ၊ သိုးထီးတစ်ကောင်အတွက် ကောက်နှံအလှူအဖြစ် ဆီရောထားတဲ့ ဂျုံနု ဆယ်ပုံနှစ်ပုံ၊ သိုးထီးလေး တစ်ကောင်စီအတွက် ကောက်နှံအလှူအဖြစ် ဆီရောထားတဲ့ ဂျုံနု ဆယ်ပုံတစ်ပုံကို မွှေးကြိုင်တဲ့ရနံ့ထွက်အောင် ယေဟောဝါဆီမီးရှို့ပူဇော်ရမယ်။ သွန်းလောင်းရာအလှူအဖြစ် နွားထီးတစ်ကောင်အတွက် စပျစ်ဝိုင် တစ်ဟိန်ရဲ့တစ်ဝက်၊ သိုးထီးတစ်ကောင်အတွက် တစ်ဟိန်ရဲ့ သုံးပုံတစ်ပုံ၊ သိုးထီးလေးတစ်ကောင်အတွက် တစ်ဟိန်ရဲ့ လေးပုံတစ်ပုံကိုလည်း ပူဇော်ရမယ်။ ဒါဟာ တစ်နှစ်လုံး လတိုင်း ပူဇော်ရမယ့် မီးရှို့ရာအလှူပဲ။ ပုံမှန်မီးရှို့ရာအလှူ၊သွန်းလောင်းရာအလှူအပြင် အပြစ်ဖြေရာအလှူအဖြစ် ဆိတ်ကလေးတစ်ကောင်ကိုလည်း ယေဟောဝါဆီ ပူဇော်ရမယ်။ ပထမလ၊ ၁၄ ရက်နေ့ဟာ ယေဟောဝါရဲ့ ပသခါပွဲဖြစ်တယ်။ ဆယ့်ငါးရက်နေ့မှာလည်း ပွဲတော်ရှိမယ်။ ခုနစ်ရက်ပတ်လုံး တဆေးမဲ့မုန့်ကို စားရမယ်။ ပွဲတော်ပထမနေ့မှာ မြင့်မြတ်တဲ့ စည်းဝေးပွဲ ကျင်းပရမယ်။ ပင်ပန်းတဲ့အလုပ် မလုပ်ကြနဲ့။ နွားထီးပျိုနှစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေး ခုနစ်ကောင်ကို ယေဟောဝါဆီ မီးရှို့ရာအလှူအဖြစ် ပူဇော်ရမယ်။ အနာအဆာမရှိတဲ့ အကောင် ဖြစ်ရမယ်။ နွားထီးတစ်ကောင်အတွက် ဆီရောထားတဲ့ ဂျုံနု ဆယ်ပုံသုံးပုံ၊ သိုးထီးတစ်ကောင်အတွက် ဂျုံနုဆယ်ပုံနှစ်ပုံကိုလည်း ကောက်နှံအလှူအဖြစ် ပူဇော်ရမယ်။ သိုးထီးလေးခုနစ်ကောင်မှာ တစ်ကောင်စီအတွက် ဂျုံနုဆယ်ပုံတစ်ပုံ ပူဇော်ရမယ်။ မင်းတို့ကိုအပြစ်ဖြေပေးဖို့ဆိတ်တစ်ကောင်ကိုလည်း အပြစ်ဖြေရာ အလှူအဖြစ် ပူဇော်ရမယ်။ အဲဒါတွေကို ပုံမှန်မီးရှို့ရာအလှူဖြစ်တဲ့ မနက်ပိုင်း မီးရှို့ရာအလှူနဲ့အတူ ပူဇော်ရမယ်။ အဲဒီလိုပဲ၊ စားစရာဖြစ်တဲ့ မီးရှို့ရာအလှူကိုလည်း ခုနစ်ရက်လုံး မွှေးကြိုင်တဲ့ရနံ့ ထွက်အောင် ယေဟောဝါဆီ ပူဇော်ရမယ်။ ပုံမှန်မီးရှို့ရာအလှူ၊သွန်းလောင်းရာအလှူနဲ့အတူ ပူဇော်ရမယ်။ ခုနစ်ရက်မြောက်နေ့မှာ မြင့်မြတ်တဲ့စည်းဝေးပွဲ ကျင်းပရမယ်။ ပင်ပန်းတဲ့အလုပ် မလုပ်ကြနဲ့။ ယေဟောဝါဆီ ကောက်သစ်ဆက်သတဲ့ သီးဦးသီးဖျားမှည့်ချိန် ခုနစ်သီတင်းပွဲမှာ မြင့်မြတ်တဲ့စည်းဝေးပွဲ ကျင်းပရမယ်။ ပင်ပန်းတဲ့အလုပ် မလုပ်ကြနဲ့။ နွားထီးပျိုနှစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးခုနစ်ကောင်ကို မွှေးကြိုင်တဲ့ရနံ့ထွက်အောင် ယေဟောဝါဆီ မီးရှို့ရာအလှူအဖြစ်ပူဇော်ရမယ်။ နွားထီးတစ်ကောင်စီအတွက် ဆီလောင်းထားတဲ့ ဂျုံနု ဆယ်ပုံသုံးပုံ၊ သိုးထီးတစ်ကောင်အတွက် ဆယ်ပုံနှစ်ပုံ၊ သိုးထီးလေးခုနစ်ကောင်မှာ တစ်ကောင်စီအတွက် ဆယ်ပုံတစ်ပုံကို ကောက်နှံအလှူအဖြစ် ပူဇော်ရမယ်။ မင်းတို့အတွက် အပြစ်ဖြေပေးဖို့ ဆိတ်ကလေး တစ်ကောင်ကိုလည်း ပူဇော်ရမယ်။ ပုံမှန်မီးရှို့ရာအလှူ၊ ကောက်နှံအလှူ၊ သွန်းလောင်းရာ အလှူတို့နဲ့အတူ ပူဇော်ရမယ်။ အနာအဆာမရှိတဲ့ အကောင်တွေ ဖြစ်ရမယ်။,4,Nu,28,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/28/
audio/nwt_04_Nu_BU_29.mp3,အခန်းကြီး (၂၉) ခုနစ်လပိုင်း၊ တစ်ရက်နေ့မှာ မြင့်မြတ်တဲ့စည်းဝေးပွဲ ကျင်းပရမယ်။ ပင်ပန်းတဲ့အလုပ် မလုပ်ကြနဲ့။ အဲဒီနေ့ဟာ ခရာမှုတ်ပြီး ကြေညာရမယ့်နေ့ပဲ။ နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေး ခုနစ်ကောင်ကို မီးရှို့ရာအလှူအဖြစ် မွှေးကြိုင်တဲ့ရနံ့ ထွက်အောင် ယေဟောဝါဆီ ပူဇော်ရမယ်။ အနာအဆာမရှိတဲ့အကောင်တွေဖြစ်ရမယ်။ ကောက်နှံအလှူအဖြစ်နွားထီးတစ်ကောင်အတွက် ဆီရောထားတဲ့ ဂျုံနု တစ်ဧဖာရဲ့ဆယ်ပုံသုံးပုံ၊သိုးထီးတစ်ကောင်အတွက် ဆယ်ပုံနှစ်ပုံ၊ သိုးထီးလေးခုနစ်ကောင်မှာတစ်ကောင်စီအတွက် ဆယ်ပုံတစ်ပုံကို ပူဇော်ရမယ်။ မင်းတို့အတွက်အပြစ်ဖြေပေးဖို့ အပြစ်ဖြေရာအလှူအဖြစ် ဆိတ်ထီးလေး တစ်ကောင်ကိုလည်း ပူဇော်ရမယ်။ လစဉ်မီးရှို့ရာအလှူနဲ့ ကောက်နှံအလှူ၊ ပုံမှန်မီးရှို့ရာအလှူနဲ့ကောက်နှံအလှူ၊ သွန်းလောင်းရာအလှူတွေအပြင် အဲဒါတွေကိုလည်း ပူဇော်ရမယ်။ လုပ်ထုံးလုပ်နည်းအတိုင်း မွှေးကြိုင်တဲ့ ရနံ့အဖြစ်ယေဟောဝါဆီ မီးရှို့ပူဇော်ရမယ်။ ခုနစ်လပိုင်း၊ ဆယ်ရက်နေ့မှာ မြင့်မြတ်တဲ့စည်းဝေးပွဲကျင်းပရမယ်။ ကိုယ့်ကိုယ်ကိုယ် ဒဏ်ပေးရမယ်။ ဘာအလုပ်မှမလုပ်ကြနဲ့။ နွားထီးပျိုတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးခုနစ်ကောင်ကိုမီးရှို့ရာအလှူအဖြစ်မွှေးကြိုင်တဲ့ရနံ့ထွက်အောင် ယေဟောဝါဆီ ပူဇော်ရမယ်။ အနာအဆာမရှိတဲ့အကောင်တွေဖြစ်ရမယ်။ ကောက်နှံအလှူအဖြစ် နွားထီးတစ်ကောင်အတွက် ဆီရောထားတဲ့ ဂျုံနုတစ်ဧဖာရဲ့ ဆယ်ပုံသုံးပုံ၊ သိုးထီးတစ်ကောင်အတွက်ဆယ်ပုံနှစ်ပုံ၊ သိုးထီးလေးခုနစ်ကောင်မှာ တစ်ကောင်စီအတွက် ဆယ်ပုံတစ်ပုံကိုလည်း ပူဇော်ရမယ်။ အပြစ်ဖြေရာနေ့မှာပူဇော်တဲ့အပြစ်ဖြေရာအလှူ၊ ပုံမှန်မီးရှို့ရာအလှူနဲ့ ကောက်နှံအလှူ၊ သွန်းလောင်းရာအလှူအပြင် ဆိတ်ကလေးတစ်ကောင်ကိုလည်းအပြစ်ဖြေရာအလှူအဖြစ်ပူဇော်ရမယ်။ ခုနစ်လပိုင်း၊ ၁၅ ရက်နေ့မှာ မြင့်မြတ်တဲ့စည်းဝေးပွဲ ကျင်းပရမယ်။ ပင်ပန်းတဲ့အလုပ် မလုပ်ကြနဲ့။ ခုနစ်ရက်လုံး ယေဟောဝါအတွက် ပွဲခံရမယ်။ နွားထီးပျို ၁၃ ကောင်၊ သိုးထီး ၂ ကောင်၊ တစ်နှစ်သားအရွယ် သိုးထီးလေး ၁၄ ကောင်ကို မီးရှို့ရာအလှူအဖြစ် မွှေးကြိုင်တဲ့ ရနံ့ထွက်အောင် ယေဟောဝါဆီ ပူဇော်ရမယ်။ အနာအဆာမရှိတဲ့ အကောင်တွေ ဖြစ်ရမယ်။ ကောက်နှံအလှူအဖြစ် နွားထီး ၁၃ ကောင်မှာ တစ်ကောင်စီအတွက် ဆီရောထားတဲ့ဂျုံနု တစ်ဧဖာရဲ့ ဆယ်ပုံသုံးပုံ၊ သိုးထီး ၂ ကောင်မှာ တစ်ကောင်စီအတွက် ဆယ်ပုံနှစ်ပုံ၊ သိုးထီးလေး ၁၄ ကောင်မှာ တစ်ကောင်စီအတွက် ဆယ်ပုံတစ်ပုံကိုလည်း ပူဇော်ရမယ်။ ပုံမှန်မီးရှို့ရာအလှူနဲ့ ကောက်နှံအလှူ၊ သွန်းလောင်းရာအလှူအပြင် ဆိတ်ကလေး တစ်ကောင်ကိုလည်း အပြစ်ဖြေရာအလှူအဖြစ် ပူဇော်ရမယ်။ ဒုတိယနေ့မှာနွားထီးပျို ၁၂ ကောင်၊ သိုးထီး ၂ ကောင်၊ တစ်နှစ်သားအရွယ်သိုးထီးလေး၁၄ကောင်ကိုပူဇော်ရမယ်။အနာအဆာမရှိတဲ့အကောင်တွေဖြစ်ရမယ်။ ကောက်နှံအလှူ၊ သွန်းလောင်းရာအလှူကို နွားထီး၊ သိုးထီး၊ သိုးထီးလေးတွေရဲ့အရေအတွက်အလိုက် လုပ်ထုံးလုပ်နည်းအတိုင်းပူဇော်ရမယ်။ ပုံမှန်မီးရှို့ရာအလှူနဲ့ ကောက်နှံအလှူ၊ သွန်းလောင်းရာအလှူအပြင်ဆိတ်ကလေးတစ်ကောင်ကိုလည်း အပြစ်ဖြေရာအလှူအဖြစ် ပူဇော်ရမယ်။ တတိယနေ့မှာ နွားထီး ၁၁ ကောင်၊ သိုးထီး ၂ ကောင်၊ တစ်နှစ်သားအရွယ် သိုးထီးလေး ၁၄ ကောင်ကိုပူဇော်ရမယ်။အနာအဆာမရှိတဲ့အကောင်တွေဖြစ်ရမယ်။ ကောက်နှံအလှူ၊ သွန်းလောင်းရာအလှူကို နွားထီး၊ သိုးထီး၊ သိုးထီးလေးတွေရဲ့အရေအတွက်အလိုက် လုပ်ထုံးလုပ်နည်းအတိုင်း ပူဇော်ရမယ်။ ပုံမှန်မီးရှို့ရာအလှူနဲ့ကောက်နှံအလှူ၊ သွန်းလောင်းရာအလှူအပြင် ဆိတ်တစ်ကောင်ကိုလည်း အပြစ်ဖြေရာအလှူအဖြစ် ပူဇော်ရမယ်။ စတုတ္ထနေ့မှာ နွားထီး ၁၀ ကောင်၊ သိုးထီး ၂ ကောင်၊ တစ်နှစ်သားအရွယ် သိုးထီးလေး ၁၄ ကောင်ကို ပူဇော်ရမယ်။ အနာအဆာမရှိတဲ့အကောင်တွေဖြစ်ရမယ်။ ကောက်နှံအလှူ၊ သွန်းလောင်းရာအလှူကို နွားထီး၊ သိုးထီး၊ သိုးထီးလေးတွေရဲ့အရေအတွက်အလိုက် လုပ်ထုံးလုပ်နည်းအတိုင်းပူဇော်ရမယ်။ ပုံမှန်မီးရှို့ရာအလှူနဲ့ ကောက်နှံအလှူ၊ သွန်းလောင်းရာအလှူအပြင်ဆိတ်ကလေးတစ်ကောင်ကိုလည်း အပြစ်ဖြေရာအလှူအဖြစ် ပူဇော်ရမယ်။ ပဉ္စမနေ့မှာ နွားထီး ၉ ကောင်၊ သိုးထီး ၂ ကောင်၊ တစ်နှစ်သားအရွယ် သိုးထီးလေး ၁၄ ကောင်ကို ပူဇော်ရမယ်။ အနာအဆာမရှိတဲ့ အကောင်တွေ ဖြစ်ရမယ်။ ကောက်နှံအလှူ၊ သွန်းလောင်းရာအလှူကို နွားထီး၊ သိုးထီး၊ သိုးထီးလေးတွေရဲ့ အရေအတွက်အလိုက် လုပ်ထုံးလုပ်နည်းအတိုင်း ပူဇော်ရမယ်။ ပုံမှန်မီးရှို့ရာအလှူနဲ့ ကောက်နှံအလှူ၊ သွန်းလောင်းရာအလှူအပြင် ဆိတ်တစ်ကောင်ကိုလည်း အပြစ်ဖြေရာအလှူအဖြစ်ပူဇော်ရမယ်။ ဆဋ္ဌမနေ့မှာနွားထီး ၈ကောင်၊ သိုးထီး ၂ ကောင်၊ တစ်နှစ်သားအရွယ် သိုးထီးလေး ၁၄ကောင်ကိုပူဇော်ရမယ်။အနာအဆာမရှိတဲ့အကောင်တွေဖြစ်ရမယ်။ ကောက်နှံအလှူ၊ သွန်းလောင်းရာအလှူကို နွားထီး၊ သိုးထီး၊ သိုးထီးလေးတွေရဲ့အရေအတွက်အလိုက် လုပ်ထုံးလုပ်နည်းအတိုင်း ပူဇော်ရမယ်။ ပုံမှန်မီးရှို့ရာအလှူနဲ့ ကောက်နှံအလှူ၊သွန်းလောင်းရာအလှူအပြင် ဆိတ်တစ်ကောင်ကိုလည်း အပြစ်ဖြေရာအလှူအဖြစ် ပူဇော်ရမယ်။ သတ္တမနေ့မှာနွားထီး၇ ကောင်၊ သိုးထီး ၂ ကောင်၊ တစ်နှစ်သားအရွယ် သိုးထီးလေး ၁၄ ကောင်ကိုပူဇော်ရမယ်။အနာအဆာမရှိတဲ့အကောင်တွေဖြစ်ရမယ်။ ကောက်နှံအလှူ၊ သွန်းလောင်းရာအလှူကို နွားထီး၊ သိုးထီး၊ သိုးထီးလေးတွေရဲ့အရေအတွက်အလိုက် လုပ်ထုံးလုပ်နည်းအတိုင်း ပူဇော်ရမယ်။ ပုံမှန်မီးရှို့ရာအလှူနဲ့ ကောက်နှံအလှူ၊ သွန်းလောင်းရာအလှူအပြင် ဆိတ်တစ်ကောင်ကိုလည်း အပြစ်ဖြေရာအလှူအဖြစ် ပူဇော်ရမယ်။ အဋ္ဌမနေ့မှာ အထူးအစည်းအဝေး ကျင်းပရမယ်။ ပင်ပန်းတဲ့အလုပ် မလုပ်ကြနဲ့။ နွားထီးတစ်ကောင်၊ သိုးထီးတစ်ကောင်၊ တစ်နှစ်သားအရွယ် သိုးထီးလေးခုနစ်ကောင်ကို မီးရှို့ရာအလှူအဖြစ် မွှေးကြိုင်တဲ့ရနံ့ထွက်အောင် ယေဟောဝါဆီ ပူဇော်ရမယ်။ အနာအဆာမရှိတဲ့ အကောင်တွေ ဖြစ်ရမယ်။ ကောက်နှံအလှူ၊ သွန်းလောင်းရာအလှူကို နွားထီး၊ သိုးထီး၊ သိုးထီးလေးတွေရဲ့ အရေအတွက်အလိုက် လုပ်ထုံးလုပ်နည်းအတိုင်း ပူဇော်ရမယ်။ ပုံမှန်မီးရှို့ရာအလှူနဲ့ ကောက်နှံအလှူ၊ သွန်းလောင်းရာအလှူအပြင် ဆိတ်တစ်ကောင်ကိုလည်း အပြစ်ဖြေရာအလှူအဖြစ်ပူဇော်ရမယ်။ သစ္စာကတိအလျောက် ဒါမှမဟုတ်စေတနာအလျောက်ပေးတဲ့ အလှူတွေအပြင် အဲဒါတွေကို မီးရှို့ရာအလှူ၊ ကောက်နှံအလှူ၊ သွန်းလောင်းရာအလှူ၊ မိတ်သဟာယပူဇော်သက္ကာတွေအဖြစ် ရာသီပွဲတော်တွေမှာ ယေဟောဝါဆီ ပူဇော်ရမယ်။ မောရှေလည်း ယေဟောဝါ မိန့်မှာတဲ့အတိုင်း အစ္စရေးတွေကို ပြန်ပြောပြတယ်။,4,Nu,29,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/29/
audio/nwt_04_Nu_BU_30.mp3,အခန်းကြီး (၃၀) အဲဒီနောက် မောရှေက အစ္စရေး မျိုးနွယ်စုခေါင်းဆောင်တွေကို ပြောတယ်။ ယေဟောဝါဘုရား မိန့်မှာတဲ့ စကားတွေကတော့ လူတစ်ယောက်ကယေဟောဝါကို သစ္စာကတိပြုတယ်၊ တစ်ခုခုကို ရှောင်ကြဉ်မယ်လို့သစ္စာဆိုတယ်ဆိုရင် အဲဒီသစ္စာကတိအတိုင်း လုပ်ရမယ်။ ဖခင်အုပ်ထိန်းမှုအောက်မှာ ရှိနေတဲ့ သမီးပျိုတစ်ယောက်က ယေဟောဝါကို သစ္စာကတိပြုတယ်၊ တစ်ခုခုကိုရှောင်ကြဉ်မယ်လို့သစ္စာဆိုတယ် ဆိုပါစို့။ အဲဒါကို ဖခင်ကြားပြီးမကန့်ကွက်ရင်သူ့သစ္စာကတိတွေ၊တစ်ခုခုကို ရှောင်ကြဉ်မယ်ဆိုတဲ့ သစ္စာဆိုချက်တွေ အတည်ဖြစ်လိမ့်မယ်။ ဖခင်ကန့်ကွက်ရင်တော့ အတည်မဖြစ်ဘူး။ဖခင်ကန့်ကွက်တာဖြစ်လို့ယေဟောဝါခွင့်လွှတ်လိမ့်မယ်။ ဒါပေမဲ့ သူက သစ္စာကတိပြုပြီး ဒါမှမဟုတ် အလျင်စလို ကတိပေးပြီးနောက်မှအိမ်ထောင်ကျသွားတယ် ဆိုပါစို့။ အဲဒီအကြောင်းကိုသူ့ယောက်ျား ကြားပြီး အဲဒီနေ့မှာ မကန့်ကွက်ရင် သူ့သစ္စာကတိတွေ၊ တစ်ခုခုကို ရှောင်ကြဉ်မယ်ဆိုတဲ့ သစ္စာဆိုချက်တွေ အတည်ဖြစ်လိမ့်မယ်။ အဲဒီနေ့မှာ ယောက်ျား ကန့်ကွက်ရင်တော့ သူ့သစ္စာကတိ၊ အလျင်စလိုပေးတဲ့ ကတိကို ယောက်ျားက ဖျက်လို့ရတယ်။ သူ့ကို ယေဟောဝါ ခွင့်လွှတ်လိမ့်မယ်။ မုဆိုးမ ဒါမှမဟုတ် တစ်ခုလပ်မိန်းမဆိုရင်တော့ သစ္စာကတိအတိုင်း လုပ်ရမယ်။ လင်ယောက်ျားရဲ့ အုပ်ထိန်းမှုအောက်မှာ ရှိနေတဲ့ မိန်းမက သစ္စာကတိပြုတယ်၊ တစ်ခုခုကို ရှောင်ကြဉ်မယ်လို့သစ္စာဆိုတယ်ဆိုပါစို့။ အဲဒါကို သူ့ယောက်ျားက ကြားပြီး မကန့်ကွက်ဘဲ သဘောတူတယ်ဆိုရင်သူ့သစ္စာကတိတွေ၊တစ်ခုခုကို ရှောင်ကြဉ်မယ်ဆိုတဲ့ သစ္စာဆိုချက်တွေအတည်ဖြစ်လိမ့်မယ်။ ယောက်ျားက ကြားတဲ့နေ့မှာ ပယ်ဖျက်လိုက်ပြီဆိုရင်တော့ အတည်မဖြစ်ဘူး။ ယောက်ျား ပယ်ဖျက်တာဖြစ်လို့ သူ့ကို ယေဟောဝါ ခွင့်လွှတ်လိမ့်မယ်။ သစ္စာကတိ၊ တစ်ခုခုကို ရှောင်ကြဉ်မယ်ဆိုတဲ့ သစ္စာဆိုချက်မှန်သမျှကို လင်ယောက်ျားက အတည်ပြုခွင့်၊ ပယ်ဖျက်ခွင့်ရှိတယ်။ အချိန်တွေ ကုန်လွန်သွားပေမဲ့ လင်ယောက်ျားက မကန့်ကွက်ရင်တော့ သူ့သစ္စာကတိတွေ၊ တစ်ခုခုကို ရှောင်ကြဉ်မယ်ဆိုတဲ့ သစ္စာဆိုချက်တွေကို အတည်ပြုရာရောက်တယ်။ ယောက်ျားက ကြားတဲ့နေ့မှာ မကန့်ကွက်တဲ့အတွက် အတည်ပြုရာရောက်တယ်။ လင်ယောက်ျားက ကြားပေမဲ့ ရက်အတော်ကြာမှ ပယ်ဖျက်တယ်ဆိုရင်တော့ ယောက်ျားကပဲ ပြစ်ဒဏ်ခံရမယ်။ ဒါတွေဟာ လင်ယောက်ျားရဲ့ အုပ်ထိန်းမှုအောက်မှာ ရှိနေတဲ့ မိန်းမ၊ ဖခင်အုပ်ထိန်းမှုအောက်မှာရှိနေတဲ့ သမီးပျိုတို့ သစ္စာကတိပြုတဲ့အခါ လိုက်နာရမယ့် စည်းမျဉ်းတွေ၊ မောရှေကတစ်ဆင့် ယေဟောဝါ မိန့်မှာတဲ့ စည်းမျဉ်းတွေပဲ။,4,Nu,30,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/30/
audio/nwt_04_Nu_BU_31.mp3,"အခန်းကြီး (၃၁) ယေဟောဝါကမောရှေကို၊ အစ္စရေးတွေအတွက် မိဒျန်လူမျိုးကို လက်စားချေပါ။ ပြီးရင် မင်းက ဘိုးဘေးတွေ စုဝေးရာကို ရောက်သွားလိမ့်မယ် လို့ပြောတယ်။ မောရှေက လူတွေကို တိုက်ပွဲဝင်ဖို့ ယောက်ျားတွေ အသင့်ပြင်ထားကြ။ ယေဟောဝါဘုရားက မိဒျန်လူမျိုးကို လက်စားချေလိမ့်မယ်။ အစ္စရေးမျိုးနွယ်တွေထဲကတစ်နွယ်မှာလူ ၁,၀၀၀ စီ လွှတ်ရမယ် လို့ပြောတယ်။ ဒါကြောင့်ထောင်သောင်းချီတဲ့ အစ္စရေးတွေထဲက တစ်နွယ်မှာ လူ ၁,၀၀၀ စီ၊လူပေါင်း ၁၂,၀၀၀ က စစ်တိုက်ဖို့ အသင့်ဖြစ်နေတယ်။ မောရှေကတစ်နွယ်မှာလူ ၁,၀၀၀စီကိုလွှတ်လိုက်တယ်။ ပုရောဟိတ် ဧလာဇာရဲ့သား ဖိနဟတ်ကိုလည်း သန့်ရှင်းတဲ့ အသုံးအဆောင်တွေ၊အချက်ပေးခရာတွေ ယူပြီး လိုက်သွားခိုင်းတယ်။ မောရှေကို ယေဟောဝါ မိန့်မှာတဲ့အတိုင်း အစ္စရေးတွေက မိဒျန်လူမျိုးကို တိုက်ခိုက်ပြီး ယောက်ျားတွေကိုသတ်ပစ်တယ်။ ဧဝိ၊ ရေကင်၊ ဇုရ၊ ဟုရ၊ ရေဘလို့ခေါ်တဲ့ မိဒျန်ဘုရင် ငါးပါးကို လုပ်ကြံလိုက်တယ်။ဗောရရဲ့သားဗာလမ်ကိုလည်း ဓားနဲ့ကွပ်မျက်တယ်။ မိဒျန်အမျိုးသမီးတွေနဲ့ ကလေးတွေကိုတော့သုံ့ပန်းအဖြစ်ဖမ်းခေါ်လာတယ်။ ခြံမွေးတိရစ္ဆာန်တွေ၊ တခြားတိရစ္ဆာန်တွေ၊ ပစ္စည်းဥစ္စာတွေကို သိမ်းယူပြီး၊ သူတို့ရဲ့မြို့တွေ၊ စခန်းတွေကို မီးရှို့ကြတယ်။ တိုက်ရာပါဥစ္စာတွေကိုသိမ်းယူပြီးလူတွေ၊ တိရစ္ဆာန်တွေကိုဖမ်းခေါ်လာတယ်။ ယေရိခေါမြို့တစ်ဖက်၊ ဂျော်ဒန်မြစ်နားက မောဘလွင်ပြင်မှာ စခန်းချနေတဲ့ မောရှေ၊ ပုရောဟိတ်ဧလာဇာနဲ့ အစ္စရေးလူတွေဆီ သုံ့ပန်းတွေ၊ တိုက်ရာပါဥစ္စာတွေကို ယူလာကြတယ်။ မောရှေ၊ပုရောဟိတ်ဧလာဇာနဲ့မျိုးနွယ်စုခေါင်းဆောင်တွေက စခန်းအပြင်မှာထွက်ကြိုကြတယ်။ မောရှေကတိုက်ပွဲကနေပြန်လာတဲ့ ထောင်တပ်မှူး၊ ရာတပ်မှူးတွေကို စိတ်ဆိုးပြီး၊ မိန်းမတွေကို ဘာလို့ အသက်ချမ်းသာ ပေးရတာလဲ။ ဒီမိန်းမတွေက ဗာလမ်ရဲ့ စကားအတိုင်း ပေဂုရနတ်ဘုရားကိုဝတ်ပြုအောင်၊ ယေဟောဝါဘုရားကိုသစ္စာဖောက်အောင် သွေးဆောင်ခဲ့လို့ အစ္စရေးတွေကို ယေဟောဝါဘုရားဒဏ်ခတ်ခဲ့တယ်မဟုတ်လား။ အခု ယောက်ျားလေးတွေ၊ ယောက်ျားနဲ့နေဖူးတဲ့ မိန်းမတွေကို အကုန်ကွပ်မျက်ပါ။ ယောက်ျားနဲ့မနေဖူးသေးတဲ့မိန်းမတွေကိုတော့ အသက်ချမ်းသာပေးလိုက်။ ခင်ဗျားတို့အားလုံး စခန်းအပြင်မှာ ခုနစ်ရက်နေရမယ်။ ခင်ဗျားတို့ဖြစ်ဖြစ်၊ သုံ့ပန်းတွေဖြစ်ဖြစ် လူသတ်မိတဲ့သူ၊ လူသေကောင်ကို ကိုင်မိတဲ့သူဟာ သုံးရက်မြောက်နေ့နဲ့ ခုနစ်ရက်မြောက်နေ့မှာ ကိုယ်ကိုစင်ကြယ်အောင် လုပ်ရမယ်။ အဝတ်၊ သားရေထည်၊ ဆိတ်မွေးထည်၊ သစ်သားထည်တွေကိုလည်းစင်ကြယ်အောင် လုပ်ရမယ် လို့ပြောတယ်။ ပုရောဟိတ်ဧလာဇာက တိုက်ပွဲဝင်ခဲ့တဲ့ စစ်သည်တွေကို မောရှေကို ယေဟောဝါဘုရားမိန့်မှာတဲ့ ပညတ်ကတော့၊ ရွှေ၊ ငွေ၊ ကြေးနီ၊ သံ၊ ခဲမဖြူ၊ ခဲ၊ မီးခံပစ္စည်းတွေကို မီးနဲ့သန့်စင်ရမယ်။ ရေနဲ့လည်း သန့်စင်ရမယ်။ မီးမခံတဲ့ပစ္စည်းတွေကိုတော့ ရေနဲ့ပဲ ဆေးကြောရမယ်။ ခင်ဗျားတို့ ခုနစ်ရက်မြောက်နေ့မှာ အဝတ်တွေကိုလျှော်ပြီး သန့်ရှင်းအောင်လုပ်ရမယ်။ ပြီးမှ စခန်းထဲ ဝင်လာရမယ် လို့ပြောတယ်။ ယေဟောဝါကမောရှေကို ပြောတယ် မင်းနဲ့ ပုရောဟိတ်ဧလာဇာ၊ အစ္စရေးခေါင်းဆောင်တွေက သုံ့ပန်းတွေ၊ တိရစ္ဆာန်တွေအပါအဝင် တိုက်ရာပါဥစ္စာတွေကို စာရင်းယူပါ။ တိုက်ရာပါဥစ္စာတွေကို ထက်ဝက်ခွဲပြီး တိုက်ပွဲဝင်ခဲ့တဲ့ စစ်သည်တွေကို တစ်ဝက်၊ ကျန်တဲ့အစ္စရေးတွေကို တစ်ဝက် ဝေပေးလိုက်ပါ။ စစ်သည်တွေရတဲ့ ဝေစုထဲကနေ လူ ၅၀၀ မှာ တစ်ယောက်၊ သိုး၊ နွား၊ မြည်းတွေကိုလည်း အကောင်ရေ ၅၀၀ မှာ တစ်ကောင် စီကို ယေဟောဝါအတွက် အခွန်အဖြစ် ယူပါ။ အဲဒါတွေကို ယေဟောဝါအတွက် အလှူအဖြစ် ပုရောဟိတ်ဧလာဇာကို ပေးပါ။ အစ္စရေးတွေရတဲ့ ဝေစုကိုတော့ လူ ၅၀ မှာ တစ်ယောက်၊ သိုး၊ နွား၊ မြည်းတွေထဲက အကောင်ရေ ၅၀ မှာ တစ်ကောင်စီကိုယူပြီး ယေဟောဝါရဲ့ တဲတော်ကို စောင့်ရှောက်ဖို့ တာဝန်ရထားတဲ့ လေဝိအမျိုးသားတွေကို ပေးပါ။ ယေဟောဝါ မိန့်မှာတဲ့အတိုင်း မောရှေနဲ့ ပုရောဟိတ်ဧလာဇာ လုပ်ဆောင်ကြတယ်။ စစ်သည်တွေ သိမ်းယူခဲ့တဲ့လက်ကျန်တိုက်ရာပါဥစ္စာတွေကသိုး၆၇၅,၀၀၀၊ နွား ၇၂,၀၀၀၊ မြည်း ၆၁,၀၀၀ ရှိတယ်။ ယောက်ျားနဲ့အတူမနေဖူးတဲ့ မိန်းမက ၃၂,၀၀၀ ရှိတယ်။ တိုက်ပွဲဝင်ခဲ့တဲ့ စစ်သည်တွေက သိုး ၃၃၇,၅၀၀ ရတယ်။ အဲဒီသိုးတွေထဲမှာ ၆၇၅ ကောင်က ယေဟောဝါအတွက် အခွန်ဖြစ်တယ်။ နွား ၃၆,၀၀၀ရတယ်။၇၂ကောင်က ယေဟောဝါအတွက် အခွန်ဖြစ်တယ်။ မြည်း ၃၀,၅၀၀ရတယ်။ ၆၁ကောင်က ယေဟောဝါအတွက် အခွန်ဖြစ်တယ်။ လူပေါင်း ၁၆,၀၀၀ ရတယ်။ ၃၂ ယောက်က ယေဟောဝါအတွက် အခွန်ဖြစ်တယ်။ မောရှေက အဲဒီအခွန်ကို ယေဟောဝါအတွက် အလှူအဖြစ် ပုရောဟိတ်ဧလာဇာဆီ ပေးလိုက်တယ်။ မောရှေကို ယေဟောဝါ မိန့်မှာတဲ့အတိုင်း လုပ်ဆောင်ကြတယ်။ တိုက်ပွဲဝင်ခဲ့တဲ့ စစ်သည်တွေကို မောရှေ ခွဲဝေပေးပြီးနောက် အစ္စရေးတွေရတဲ့ ဝေစုတစ်ဝက်ကတော့ သိုး၃၃၇,၅၀၀၊ နွား ၃၆,၀၀၀၊ မြည်း၃၀,၅၀၀၊ လူ၁၆,၀၀၀ရှိတယ်။ ယေဟောဝါ မိန့်မှာတဲ့အတိုင်း မောရှေက အစ္စရေးတွေရတဲ့ ဝေစုထဲကနေ လူ ၅၀မှာတစ်ယောက်၊တိရစ္ဆာန်အကောင်ရေ၅၀ မှာ တစ်ကောင်စီကို ယူပြီး ယေဟောဝါရဲ့ တဲတော်ကို စောင့်ရှောက်ဖို့ တာဝန်ရထားတဲ့ လေဝိအမျိုးသားတွေကို ပေးလိုက်တယ်။ အဲဒီအခါ ထောင်တပ်မှူး၊ ရာတပ်မှူးတွေကမောရှေဆီလာပြီး၊ ကျွန်တော်တို့လက်အောက်က စစ်သည်တွေကို ရေတွက်တဲ့အခါ တစ်ယောက်မှ မလျော့ပါဘူး။ ဒါကြောင့် ကျွန်တော်တို့ယောက်တိုင်း ရွှေထည်၊ ခြေချင်း၊ လက်ကောက်၊ တံဆိပ်လက်စွပ်၊ နားဆွဲ၊ လက်ဝတ်လက်စားတွေကို ယေဟောဝါဘုရားအတွက် လှူပါ့မယ်။ ယေဟောဝါဘုရားဆီမှာ ကျွန်တော်တို့အတွက် အပြစ်ဖြေပေးပါ လို့ပြောတယ်။ ဒါကြောင့် မောရှေနဲ့ ပုရောဟိတ် ဧလာဇာကသူတို့ဆီကနေရွှေနဲ့ လက်ဝတ်လက်စားတွေကို လက်ခံလိုက်တယ်။ ယေဟောဝါအတွက် ထောင်တပ်မှူးတွေ၊ ရာတပ်မှူးတွေ လှူဒါန်းတဲ့ ရွှေအလေးချိန်က ရှယ်ကယ် ၁၆,၇၅၀ရှိတယ်။ စစ်သည်တိုင်းက တိုက်ရာပါဥစ္စာထဲကနေ ဝေစုကိုယ်စီ ရထားကြတယ်။ မောရှေနဲ့ ပုရောဟိတ် ဧလာဇာက ထောင်တပ်မှူးတွေ၊ရာတပ်မှူးတွေပေးတဲ့ရွှေကို လက်ခံပြီး အစ္စရေးတွေကို ယေဟောဝါ အမှတ်ရနေစေဖို့ တွေ့ဆုံရာတဲတော်ထဲ ယူလာကြတယ်။",4,Nu,31,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/31/
audio/nwt_04_Nu_BU_32.mp3,အခန်းကြီး (၃၂) ရုဗင်အနွယ်နဲ့ ဂဒ်အနွယ်က ခြံမွေးတိရစ္ဆာန် အများကြီးပိုင်တယ်။ ယာဇာနဲ့ ဂိလဒ်နယ်မြေဟာ စားကျက်ကောင်းပဲဆိုတာ သူတို့သိမြင်တဲ့အတွက်၊ မောရှေ၊ပုရောဟိတ်ဧလာဇာနဲ့ မျိုးနွယ်စုခေါင်းဆောင်တွေဆီ လာပြီး၊ အတရုတ်၊ ဒိဘုန်၊ ယာဇာ၊ နိမ်ရာ၊ ဟေရှဘုန်၊ ဧလာလေ၊ ရှေဘံ၊ နေဗော၊ ဗောနဆိုတဲ့ နယ်မြေတွေဟာ၊ အစ္စရေးတွေအတွက် ယေဟောဝါဘုရားနှိမ်နင်းပေးတဲ့ နယ်မြေတွေပါ။ ကျွန်တော်တို့ရဲ့ ခြံမွေးတိရစ္ဆာန်တွေအတွက်နေရာကောင်းပါပဲ။ သခင် သဘောတူတယ်ဆိုရင် ကျွန်တော်တို့ကို ဒီနယ်မြေတွေ ပေးပါ။ ဂျော်ဒန်မြစ်ကို မကူးပါရစေနဲ့ ဆိုပြီး တောင်းဆိုကြတယ်။ မောရှေက ဂဒ်အနွယ်နဲ့ ရုဗင်အနွယ်ကို ကိုယ့်ညီအစ်ကိုတွေ စစ်တိုက်သွားနေချိန်မှာ ခင်ဗျားတို့က ဒီမှာ နေရစ်ခဲ့ကြမလို့လား။ ယေဟောဝါဘုရား ကျိန်းသေပေးမယ့် ပြည်ကို အစ္စရေးတွေ မကူးချင်အောင် ဘာကြောင့်လုပ်နေတာလဲ။ ဒီပြည်ကိုကြည့်ဖို့ မင်းတို့ရဲ့ဖခင်တွေကို ကာဒေရှဗာနာအရပ်ကနေ လွှတ်လိုက်တုန်းကလည်း သူတို့ ဒီလိုပဲ လုပ်ခဲ့ကြတယ်။ ဧရှကောလသဲချောင်းကို သူတို့တက်သွားပြီး ယေဟောဝါပေးမယ့် ပြည်ကို မြင်တဲ့အခါ အစ္စရေးတွေ မသွားချင်အောင် လုပ်ခဲ့ကြတယ်။ ဒါကြောင့် အဲဒီနေ့မှာ ယေဟောဝါဘုရားက အမျက်ထွက်ပြီး၊ အီဂျစ်ပြည်ကထွက်လာသူတွေထဲမှာ အသက် ၂၀ ပြည့်သူတိုင်းဟာ အာဗြဟံ၊ အိဇက်၊ ယာကုပ်တို့ကို ငါကတိပေးခဲ့တဲ့ ပြည်ကို မြင်ခွင့်ရမှာ မဟုတ်ဘူး။ ငါ့စကားကို သူတို့ အပြည့်အဝ နားမထောင်ဘူး။ ကေနဇိအမျိုးသား၊ ယေဖုန်နာရဲ့သား ကာလက်နဲ့ နုန်ရဲ့သား ယောရှုကတော့ ငါယေဟောဝါရဲ့ စကားကို မြေဝယ်မကျ နားထောင်ခဲ့လို့ ပြည်ကို မြင်ခွင့်ရမယ် ဆိုပြီး ပြောခဲ့တယ်။ ယေဟောဝါက အစ္စရေးတွေကို အမျက်ထွက်တဲ့အတွက် ယေဟောဝါရှေ့မှာ မကောင်းတာတွေလုပ်ခဲ့တဲ့ မျိုးဆက်တစ်ခုလုံး သေဆုံးသွားချိန်အထိ တောထဲမှာ နှစ်ပေါင်း ၄၀ လှည့်လည်သွားလာစေခဲ့တယ်။ အခု ခင်ဗျားတို့လည်း ဖခင်တွေလိုပဲ အပြစ်ကျူးလွန်ပြီး အစ္စရေးတွေကို ယေဟောဝါ အမျက်ထွက်အောင် ဆွပေးနေကြပြန်ပြီ။ ခင်ဗျားတို့သာ ဘုရားကို ကျောခိုင်းရင် ဒီလူတွေ တောထဲမှာ ထပ်နေရဦးမှာပဲ။ ခင်ဗျားတို့ကြောင့် အားလုံး ပျက်စီးကုန်လိမ့်မယ် လို့ပြန်ပြောတယ်။ သူတို့က နောက်ပိုင်းမှာ မောရှေဆီ ပြန်လာပြီး ဒီနယ်မြေမှာ ကျွန်တော်တို့ ကျောက်နံရံကာ သိုးခြံတွေ၊ သားသမီးတွေအတွက်မြို့တွေ တည်ဆောက်ပါရစေ။ အစ္စရေးတွေအခြေချနေထိုင်မယ့် နေရာရောက်တဲ့အထိ အတူလိုက်ပါပြီး ရှေ့ကနေ ချီတက်သွားပါ့မယ်။ ကျွန်တော်တို့ရဲ့သားသမီးတွေပဲဒီပြည်သားတွေရန်ကနေလွတ်ကင်းအောင် ခံတပ်မြို့တွေမှာ နေရစ်ခဲ့ပါမယ်။ အစ္စရေးတွေ အမွေမြေကိုယ်စီ မရမချင်း ကျွန်တော်တို့ အိမ်မပြန်ပါဘူး။ ဂျော်ဒန်မြစ်အရှေ့ဘက်မှာ ကျွန်တော်တို့ အမွေရထားပြီဆိုတော့ ဂျော်ဒန်မြစ်ရဲ့ ဟိုဘက်ခြမ်းမှာ သူတို့နဲ့အတူ အမွေမြေမယူပါဘူး လို့ပြောကြတယ်။ မောရှေကကောင်းပြီ။ ဒါဆိုရင် ခင်ဗျားတို့ ယေဟောဝါဘုရားရှေ့ တိုက်ပွဲဝင်ဖို့ လက်နက်စွဲကိုင်ရမယ်။ လူအားလုံးလက်နက်စွဲကိုင်ပြီး ယေဟောဝါဘုရားရှေ့မှာ ဂျော်ဒန်မြစ်ကို ဖြတ်ကူးရမယ်။ ဘုရားက ရန်သူတွေကို ရှေ့ကနေ နှင်ထုတ်ပေးလိမ့်မယ်။ ယေဟောဝါဘုရားရှေ့မှာ ဒီပြည်ကို အနိုင်ရပြီးမှ ခင်ဗျားတို့ ပြန်လာရမယ်။ အဲဒီလိုလုပ်မယ်ဆိုရင် ယေဟောဝါနဲ့အစ္စရေးလူတွေရှေ့မှာအပြစ်ကင်းလိမ့်မယ်။ ဒီနယ်မြေကို ယေဟောဝါရှေ့မှာ အပိုင်ရလိမ့်မယ်။ အဲဒီလိုမလုပ်ရင်တော့ ယေဟောဝါဘုရားကို ပြစ်မှားတာဖြစ်လို့ အပြစ်ရဲ့အကျိုးဆက်ကို ခံရမယ်ဆိုတာ သိထားကြပါ။ ကိုယ့်သားသမီးတွေအတွက် မြို့တွေ၊ တိရစ္ဆာန်တွေအတွက် ခြံတွေကို ခင်ဗျားတို့ တည်ဆောက်နိုင်တယ်။ ဒါပေမဲ့ ပေးထားတဲ့ကတိကို တည်ရမယ် လို့ပြန်ပြောလိုက်တယ်။ ဂဒ်အနွယ်နဲ့ရုဗင်အနွယ်က သခင်ပြောတဲ့အတိုင်းလုပ်ပါ့မယ်။ ကျွန်တော်တို့ရဲ့ သားမယားတွေ၊ ခြံမွေးတိရစ္ဆာန်တွေက ဂိလဒ်ပြည်မှာရှိတဲ့မြို့တွေမှာနေရစ်ခဲ့ပါမယ်။ ကျွန်တော်တို့ကတော့ သခင်ပြောတဲ့အတိုင်း ယေဟောဝါဘုရားရှေ့ တိုက်ပွဲဝင်ဖို့ လက်နက်စွဲကိုင်ပြီး ဖြတ်ကူးသွားပါ့မယ် လို့ပြန်ပြောကြတယ်။ ဒါနဲ့ မောရှေက ပုရောဟိတ်ဧလာဇာ၊ နုန်ရဲ့သားယောရှုနဲ့ အစ္စရေးမျိုးနွယ်စုခေါင်းဆောင်တွေကိုခေါ်ပြီး၊ ဂဒ်အနွယ်၊ ရုဗင်အနွယ်က ခင်ဗျားတို့နဲ့အတူ ဂျော်ဒန်မြစ်ကို ဖြတ်ကူးပြီး ယေဟောဝါဘုရားရှေ့ လက်နက်စွဲကိုင် တိုက်ပွဲဝင်တယ်ဆိုရင်၊ ခါနန်ပြည်ကို အနိုင်ရတယ်ဆိုရင် ဂိလဒ်ပြည်ကိုသူတို့အတွက် အပိုင်ပေးလိုက်ပါ။ ဒါပေမဲ့ ခင်ဗျားတို့နဲ့အတူ လက်နက်စွဲကိုင်ပြီး မဖြတ်ကူးဘူးဆိုရင်တော့ ခါနန်ပြည်မှာပဲ သူတို့နေရမယ် လို့မှာတယ်။ အဲဒီအခါဂဒ်အနွယ်နဲ့ရုဗင်အနွယ်က ယေဟောဝါဘုရား ပြောတဲ့အတိုင်း လုပ်ပါ့မယ်။ ယေဟောဝါဘုရားရှေ့မှာလက်နက်စွဲကိုင်ပြီး ခါနန်ပြည်ကို ကူးသွားပါ့မယ်။ ကျွန်တော်တို့ကို ဂျော်ဒန်မြစ်ရဲ့ဒီဘက်မှာပဲ အမွေမြေပေးပါ လို့ပြန်ပြောကြတယ်။ မောရှေလည်း ဂဒ်အနွယ်၊ ရုဗင်အနွယ်၊ ယောသပ်ရဲ့သား မနာရှေအနွယ်တစ်ဝက်ကို အာမောရိဘုရင် ရှိဟုန်ရဲ့နိုင်ငံမှာရှိတဲ့ မြို့တွေ၊ ဗာရှန်ဘုရင်သြဂတ်ရဲ့နိုင်ငံမှာရှိတဲ့ မြို့တွေနဲ့ပတ်ဝန်းကျင်မြို့ရွာတွေပေးလိုက်တယ်။ ဂဒ်အနွယ် တည်တဲ့မြို့တွေက ဒိဘုန်၊ အတရုတ်၊ အာရော်၊ အတရုတ်ရှောဖန်၊ ယာဇာ၊ ယုဗေဟ၊ ဗက်နိမရာ၊ ဗေသာရံ လို့ခေါ်တယ်။ အဲဒီမြို့တွေမှာ ခံတပ်တွေ၊ ကျောက်နံရံကာ သိုးခြံတွေ ရှိတယ်။ ရုဗင်အနွယ် တည်တဲ့မြို့တွေဟာ ဟေရှဘုန်၊ ဧလာလေ၊ ကိရယသိမ်၊ နေဗော၊ ဗာလမုန်၊ ရှိဗမ လို့ခေါ်တယ်။ သူတို့က မြို့တွေကို ပြန်တည်ဆောက်ပြီး နာမည်သစ်နဲ့ မှည့်ခေါ်ကြတယ်။ မနာရှေရဲ့သား မာခိရရဲ့ သားမြေးတွေက ဂိလဒ်ပြည်ကို ချီတက်သိမ်းပိုက်ပြီး အဲဒီမှာနေတဲ့ အာမောရိလူမျိုးကို မောင်းထုတ်လိုက်တယ်။ ဒါကြောင့်မောရှေကမနာရှေရဲ့သား မာခိရကိုဂိလဒ်ပြည်ပေးလိုက်တော့ အဲဒီမှာ သူနေထိုင်တယ်။ မနာရှေရဲ့သား ယာအိရက အဲဒီဒေသမှာရှိတဲ့ ကျေးရွာတွေကို ချီတက်သိမ်းပိုက်ပြီး ဟာဝုတ်ယာအိရ လို့နာမည်ပေးတယ်။ နောဗာဆိုတဲ့ လူကလည်း ကေနတ်မြို့နဲ့ ပတ်ဝန်းကျင်မြို့ငယ်တွေကို ချီတက်သိမ်းပိုက်တယ်။ ပြီးတော့ သူ့နာမည်ကို အစွဲပြုပြီး နောဗာလို့ နာမည်ပေးတယ်။,4,Nu,32,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/32/
audio/nwt_04_Nu_BU_33.mp3,အခန်းကြီး (၃၃) အစ္စရေးတွေက မောရှေနဲ့အာရုန်ရဲ့ဦးဆောင်မှုအောက်မှာ အီဂျစ်ပြည်ကနေ တပ်ဖွဲ့အလိုက် ခရီးထွက်ခွာခဲ့ကြတယ်။ မောရှေက ခရီးစဉ်အဆင့်ဆင့်ကို ယေဟောဝါ မိန့်မှာတဲ့အတိုင်း မှတ်တမ်းတင်ထားတယ်။ အစ္စရေးတွေရဲ့ ခရီးစဉ်တွေကတော့ ပထမလ၊ ၁၅ ရက်နေ့မှာ ရာမသက်အရပ်ကနေ သူတို့ ထွက်ခွာလာတယ်။ ပသခါပွဲအပြီး နောက်တစ်ရက်မှာ အီဂျစ်လူတွေရှေ့မှာ အောင်မြင်စွာ ထွက်ခွာလာတယ်။ အဲဒီအချိန်မှာ အီဂျစ်တွေက ယေဟောဝါ ကွပ်မျက်ခဲ့တဲ့ သားဦးတွေကို သင်္ဂြိုဟ်နေကြတယ်။ ယေဟောဝါက အီဂျစ်နတ်ဘုရားတွေကို တရားစီရင်ခဲ့တယ်။ အစ္စရေးတွေက ရာမသက်အရပ်ကနေ ထွက်ခွာလာပြီး သုကုတ်အရပ်မှာစခန်းချတယ်။ သုကုတ်အရပ်ကနေ ထွက်ခွာလာပြီး တောကန္တာရအစပ်က ဧသံအရပ်မှာ စခန်းချတယ်။ ဧသံအရပ်ကနေ ထွက်ခွာလာပြီး ဗာလဇေဖုန်အရပ်ရှေ့၊ ပိဟဟိရုတ်အရပ်ဘက်ကို လှည့်သွားတယ်။ မိဂဒေါလအရပ်ရှေ့မှာ စခန်းချတယ်။ အဲဒီနောက် ပိဟဟိရုတ်အရပ်ကနေ ထွက်ခွာလာတယ်။ ပင်လယ်ကို ဖြတ်ပြီး ဧသံတောကန္တာရကို ရောက်လာတယ်။ အဲဒီမှာ သုံးရက်ခရီးသွားပြီး မာရအရပ်မှာ စခန်းချတယ်။ အဲဒီနောက် အစ္စရေးတွေက မာရအရပ်ကနေ ထွက်ခွာလာပြီး ဧလိမ်အရပ်ကို ရောက်လာတယ်။ ဧလိမ်အရပ်မှာ ရေတွင်း ၁၂ တွင်းနဲ့ စွန်ပလွံပင် ၇၀ ရှိတဲ့အတွက် အဲဒီမှာ စခန်းချတယ်။ ဧလိမ်အရပ်ကနေ ထွက်ခွာလာပြီး ပင်လယ်နီနားမှာ စခန်းချတယ်။ ပင်လယ်နီကနေ ထွက်ခွာလာပြီး သိန်တောကန္တာရမှာ စခန်းချတယ်။ သိန်တောကန္တာရကနေ ထွက်ခွာလာပြီး ဒေါဖကာအရပ်မှာ စခန်းချတယ်။ ဒေါဖကာအရပ်ကနေ ထွက်ခွာလာပြီး အာလုရှအရပ်မှာ စခန်းချတယ်။ အာလုရှအရပ်ကနေ ထွက်ခွာလာပြီးရေဖိဒိမ်အရပ်မှာ စခန်းချတယ်။ အဲဒီမှာ သောက်စရာရေ မရှိဘူး။ ရေဖိဒိမ်အရပ်ကနေ ထွက်ခွာလာပြီး ဆိုင်းနိုင်းတောကန္တာရမှာ စခန်းချတယ်။ ဆိုင်းနိုင်းတောကန္တာရကနေ သူတို့ ထွက်ခွာလာပြီးနောက် ကိဗြုတ်ဟတဝါအရပ်မှာစခန်းချတယ်။ ကိဗြုတ်ဟတဝါအရပ်ကနေ ထွက်ခွာလာပြီးဟာဇရုတ်အရပ်မှာ စခန်းချတယ်။ ဟာဇရုတ်အရပ်ကနေထွက်ခွာလာပြီးရိသမာအရပ်မှာစခန်းချတယ်။ ရိသမာအရပ်ကနေ ထွက်ခွာလာပြီး ရိမုန်ဖာရက်အရပ်မှာစခန်းချတယ်။ ရိမုန်ဖာရက်အရပ်ကနေ ထွက်ခွာလာပြီးလိဗနအရပ်မှာစခန်းချတယ်။ လိဗနအရပ်ကနေ ထွက်ခွာလာပြီး ရိဿအရပ်မှာ စခန်းချတယ်။ ရိဿအရပ်ကနေ ထွက်ခွာလာပြီး ကေဟလာသအရပ်မှာ စခန်းချတယ်။ ကေဟလာသအရပ်ကနေ ထွက်ခွာလာပြီး ရှာဖာတောင်မှာ စခန်းချတယ်။ ရှာဖာတောင်ကနေ ထွက်ခွာလာပြီးတဲ့နောက်ဟာရဒအရပ်မှာ သူတို့စခန်းချတယ်။ ဟာရဒအရပ်ကနေ ထွက်ခွာလာပြီး မက္ကလုတ်အရပ်မှာ စခန်းချတယ်။ မက္ကလုတ်အရပ်ကနေ ထွက်ခွာလာပြီး တာဟတ်အရပ်မှာစခန်းချတယ်။ တာဟတ်အရပ်ကနေ ထွက်ခွာလာပြီး တာရအရပ်မှာ စခန်းချတယ်။ တာရအရပ်ကနေ ထွက်ခွာလာပြီး မိသကာအရပ်မှာ စခန်းချတယ်။ မိသကာအရပ်ကနေ ထွက်ခွာလာပြီး ဟာရှမောနအရပ်မှာ စခန်းချတယ်။ ဟာရှမောနအရပ်ကနေ ထွက်ခွာလာပြီး မောသရုတ်အရပ်မှာ စခန်းချတယ်။ မောသရုတ်အရပ်ကနေ ထွက်ခွာလာပြီး ဗင်ယာကန်အရပ်မှာ စခန်းချတယ်။ ဗင်ယာကန်အရပ်ကနေ ထွက်ခွာလာပြီး ဟောရဂိဒ်ဂဒ်အရပ်မှာ စခန်းချတယ်။ ဟောရဂိဒ်ဂဒ်အရပ်ကနေ ထွက်ခွာလာပြီး ယုပ်ဘာသအရပ်မှာ စခန်းချတယ်။ ယုပ်ဘာသအရပ်ကနေ ထွက်ခွာလာပြီး ဧဗြောနအရပ်မှာ စခန်းချတယ်။ ဧဗြောနအရပ်ကနေ ထွက်ခွာလာပြီး ဧဇယုန်ဂါဗာအရပ်မှာ စခန်းချတယ်။ ဧဇယုန်ဂါဗာအရပ်ကနေ ထွက်ခွာလာပြီး ဇိနတောကန္တာရ၊ ကာဒေရှအရပ်မှာ စခန်းချတယ်။ နောက်ပိုင်းမှာ အစ္စရေးတွေက ကာဒေရှအရပ်ကနေ ထွက်ခွာလာပြီး ဧဒုံပြည်နယ်စပ်ကဟောရတောင်မှာ စခန်းချတယ်။ အီဂျစ်ပြည်ကနေထွက်လာပြီးအနှစ်၄၀ မြောက်၊ ၅လပိုင်း၊၁ရက်နေ့မှာပုရောဟိတ်အာရုန်က ယေဟောဝါရဲ့ အမိန့်အတိုင်းဟောရတောင်ပေါ်တက်သွားပြီးအဲဒီမှာသေဆုံးသွားတယ်။ အာရုန် သေဆုံးချိန်မှာ အသက် ၁၂၃ နှစ်ရှိပြီ။ ခါနန်ပြည်၊ နေဂပ်အရပ်မှာနေထိုင်တဲ့ ခါနန်လူမျိုး အာရဒ်ဘုရင်က အစ္စရေးတွေ လာနေပြီဆိုတဲ့သတင်းကို ကြားတယ်။ အစ္စရေးတွေက ဟောရတောင်ကနေ ထွက်ခွာပြီး ဇာလမောနအရပ်မှာ စခန်းချတယ်။ ဇာလမောနအရပ်ကနေ ထွက်ခွာလာပြီး ပုနုန်အရပ်မှာ စခန်းချတယ်။ ပုနုန်အရပ်ကနေ ထွက်ခွာလာပြီး ဩဗုတ်အရပ်မှာ စခန်းချတယ်။ ဩဗုတ်အရပ်ကနေ ထွက်ခွာလာပြီး မောဘနယ်စပ်က အိယာအာဗရိမ်အရပ်မှာ စခန်းချတယ်။ အဲဒီနောက် အိဇိမ်အရပ်ကနေထွက်ခွာလာပြီး ဒိဘုန်ဂဒ်အရပ်မှာ စခန်းချတယ်။ ဒိဘုန်ဂဒ်အရပ်ကနေ ထွက်ခွာလာပြီး အာလမုန်ဒိဗလသိမ်အရပ်မှာစခန်းချတယ်။ အာလမုန် ဒိဗလသိမ်အရပ်ကနေထွက်ခွာလာပြီးနေဗောတောင်ရှေ့၊ အာဗရိမ်တောင်ရိုးမှာ စခန်းချတယ်။ နောက်ဆုံး၊ အာဗရိမ်တောင်ရိုးကနေ ထွက်ခွာလာပြီး ယေရိခေါမြို့တစ်ဖက်၊ ဂျော်ဒန်မြစ်နားက မောဘလွင်ပြင်မှာ စခန်းချတယ်။ ဗက်ယေရှိမုတ်အရပ်ကနေ အာဗေလရှိတိမ်အရပ်အထိ ဂျော်ဒန်မြစ်တစ်လျှောက် မောဘလွင်ပြင်မှာ စခန်းချနေထိုင်ကြတယ်။ ယေရိခေါမြို့တစ်ဖက်၊ ဂျော်ဒန်မြစ်အနီးမောဘလွင်ပြင်မှာယေဟောဝါကမောရှေကို ပြောတယ် အစ္စရေးတွေကို ပြောပါ။ မင်းတို့က ဂျော်ဒန်မြစ်ကိုကူးပြီး ခါနန်ပြည်ထဲ ဝင်ရတော့မယ်။ ခါနန်ပြည်သားတွေကို မောင်းထုတ်ပါ။ သူတို့ရဲ့ ကျောက်ရုပ်တုတွေ၊ သွန်းထားတဲ့ ရုပ်တုတွေကို ဖျက်ဆီးပစ်ပါ။ အထွတ်အမြတ်နေရာတွေကိုလည်း ဖြိုဖျက်ပစ်ပါ။ မင်းတို့ကို ဒီပြည် ငါအပိုင်ပေးမယ်၊ ပြည်ကို သိမ်းပိုက်ပြီး နေထိုင်ကြပါ။ ပြည်ကိုမဲချပြီး မိသားစုအလိုက် ခွဲဝေယူကြပါ။ အုပ်စုကြီးရင် ကြီးသလို၊ ငယ်ရင် ငယ်သလို အမွေမြေကို ခွဲဝေယူရမယ်။ ကိုယ်မဲကျတဲ့နေရာဟာ ကိုယ့်အမွေမြေပဲ။ မျိုးနွယ်အလိုက် အမွေမြေရလိမ့်မယ်။ ဒီပြည်သားတွေကို မမောင်းထုတ်ဘူးဆိုရင်တော့ မျက်စိမှာစူးနေတဲ့ ဆူးတွေလို၊ နံဘေးမှာထိုးနေတဲ့ ဆူးတွေလို မင်းတို့ကို နှောင့်ယှက်ကြလိမ့်မယ်။ အဲဒီအခါ သူတို့ကို ဒဏ်ပေးဖို့ ငါဆုံးဖြတ်ထားတဲ့အတိုင်း မင်းတို့ကိုလည်း ငါဒဏ်ပေးမယ်။,4,Nu,33,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/33/
audio/nwt_04_Nu_BU_34.mp3,အခန်းကြီး (၃၄) ယေဟောဝါကမောရှေကို မိန့်မှာတယ် အစ္စရေးတွေကို မင်း ညွှန်ကြားရမှာက မင်းတို့အမွေရမယ့် ခါနန်ပြည်ထဲဝင်တဲ့အခါ နယ်နိမိတ်တွေကိုဒီလိုသတ်မှတ်ရမယ် တောင်ဘက်နယ်နိမိတ်ဟာ ဇိနတောကန္တာရကနေဧဒုံပြည်တစ်လျှောက်ပဲ။ တောင်ဘက်နယ်နိမိတ်ရဲ့ အရှေ့ပိုင်းက ဆားငန်အိုင် အစွန်ပိုင်းကနေ စတင်တယ်။ အဲဒီကနေ အာကရာဗင်ကုန်းရဲ့ တောင်ဘက်ကို ဖြတ်ပြီး ဇိနတောကန္တာရအထိ ဆက်သွားတယ်။ အဲဒီနောက် ကာဒေရှဗာနာအရပ်ရဲ့ တောင်ဘက်ကနေ ဟာဇာအဒါမြို့အထိ၊ အာဇမုန်မြို့အထိ ဆက်သွားတယ်။ အာဇမုန်မြို့ကနေ အီဂျစ်သဲချောင်းဘက် ကွေ့သွားပြီး ပင်လယ်ကြီးမှာ နယ်နိမိတ်ဆုံးတယ်။ ပင်လယ်ကြီးနဲ့ ကမ်းရိုးတန်းတစ်လျှောက်လုံးဟာ အနောက်ဘက် နယ်နိမိတ်ပဲ။ မြောက်ဘက်နယ်နိမိတ်က ပင်လယ်ကြီးကနေဟောရတောင်အထိ၊ ဟောရတောင်ကနေဟာမတ်လမ်းဝအထိ၊ ဇေဒဒ်အရပ်အထိဆက်သွားတယ်။ အဲဒီနောက် ဇိဖြုန်အရပ်အထိ ရောက်လာပြီး ဟာဇရေနန်အရပ်မှာ နယ်နိမိတ်ဆုံးတယ်။ ဒါဟာ မြောက်ဘက် နယ်နိမိတ်ပဲ။ ဟာဇရေနန်အရပ်ကနေ ရှေဖံအရပ်အထိကအရှေ့ဘက်နယ်နိမိတ်ပဲ။ ရှေဖံအရပ်ကနေ အအိန်အရပ်ရဲ့ အရှေ့ဘက် ရိဗလအရပ်အထိ ဆက်သွားပြီး ခိနေရက်အိုင်ရဲ့ အရှေ့ဘက်ကို ဆင်းလာတယ်။ အဲဒီနောက် ဂျော်ဒန်မြစ်အထိ ရောက်လာပြီး ဆားငန်အိုင်မှာ နယ်နိမိတ်ဆုံးတယ်။ ဒါဟာ မင်းတို့ရဲ့ပြည်၊ ပြည်ရဲ့နယ်နိမိတ်တွေပဲ။ မောရှေလည်း အစ္စရေးတွေကို အနွယ်ကိုးနွယ်နဲ့ အနွယ်တစ်ဝက်ကို ပေးဖို့ ယေဟောဝါဘုရား မိန့်မှာထားတဲ့အတိုင်း ခင်ဗျားတို့ မဲချပြီး အမွေအဖြစ် ခွဲဝေယူရမယ့်ပြည်ဟာဒီပြည်ပဲ။ ရုဗင်အနွယ်၊ ဂဒ်အနွယ်နဲ့ မနာရှေအနွယ် တစ်ဝက်ကတော့ ယေရိခေါမြို့တစ်ဖက်၊ နေထွက်ရာအရပ်ဖြစ်တဲ့ ဂျော်ဒန်မြစ်ရဲ့ အရှေ့ဘက်မှာ အမွေယူပြီးပြီ လို့မှာတယ်။ ယေဟောဝါက မောရှေကို မှာတယ် ပုရောဟိတ် ဧလာဇာနဲ့ နုန်ရဲ့သား ယောရှုက မင်းတို့ အမွေရမယ့် ပြည်ကို ခွဲဝေပေးလိမ့်မယ်။ ပြည်ကို ခွဲဝေရာမှာ ကူညီပေးဖို့ တစ်နွယ်မှာ ခေါင်းဆောင်တစ်ယောက်စီ ရွေးချယ်ပါ။ အဲဒီခေါင်းဆောင်တွေကတော့ ယုဒအနွယ်မှာ ယေဖုန်နာရဲ့သားကာလက်၊ ရှိမောင်အနွယ်မှာ အမိဟုရဲ့သား ရှေမွေလ၊ ဗင်ယာမိန်အနွယ်မှာ ခိသလုန်ရဲ့သားဧလိဒဒ်၊ ဒန်အနွယ်မှာ ယောဂလိရဲ့သား ခေါင်းဆောင်ဗုကိ၊ ယောသပ်ရဲ့သား မနာရှေအနွယ်မှာ ဧဖုရဲ့သား ခေါင်းဆောင်ဟံယေလ၊ ဧဖရိမ်အနွယ်မှာ ရှိဖတန်ရဲ့သားခေါင်းဆောင်ကေမွေလ၊ ဇာဗုလုန်အနွယ်မှာ ပါနက်ရဲ့သား ခေါင်းဆောင်ဧလိဇာဖန်၊ အိသခါအနွယ်မှာ အာဇန်ရဲ့သား ခေါင်းဆောင်ပါလတေလ၊ အာရှာအနွယ်မှာ ရှေလောမိရဲ့သားခေါင်းဆောင်အဟိဟု၊ နဿလိအနွယ်မှာ အမိဟုရဲ့သား ခေါင်းဆောင်ပေဒေလတို့ဖြစ်တယ်။ သူတို့ဟာ ခါနန်ပြည်မှာ အစ္စရေးတွေကို မြေခွဲဝေပေးဖို့ ယေဟောဝါ ခန့်အပ်ထားသူတွေပဲ။,4,Nu,34,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/34/
audio/nwt_04_Nu_BU_35.mp3,"အခန်းကြီး (၃၅) ယေရိခေါမြို့တစ်ဖက်၊ ဂျော်ဒန်မြစ်အနီး မောဘလွင်ပြင်မှာ ယေဟောဝါကမောရှေကိုမိန့်မှာတယ် အစ္စရေးတွေကိုဒီလိုညွှန်ကြားပါ။ ကိုယ်ရမယ့် အမွေမြေထဲကနေ လေဝိအမျိုးသားတွေ နေထိုင်ဖို့ မြို့တွေ၊ မြို့ပတ်လည်က စားကျက်မြေတွေ ပေးရမယ်။ မြို့တွေက သူတို့နေထိုင်ဖို့၊ စားကျက်မြေတွေက သိုးနွားတိရစ္ဆာန်တွေ၊ လိုအပ်တဲ့ပစ္စည်းတွေထားဖို့ဖြစ်တယ်။ လေဝိအမျိုးသားတွေကို ပေးရမယ့် စားကျက်မြေဟာမြို့ပတ်လည်မှာမြို့ရိုးကနေ အတောင် ၁,၀၀၀ အထိ ကျယ်ရမယ်။ အရှေ့ဘက်မှာ အတောင် ၂,၀၀၀၊ တောင်ဘက်မှာ အတောင် ၂,၀၀၀၊ အနောက်ဘက်မှာအတောင် ၂,၀၀၀၊မြောက်ဘက်မှာ အတောင် ၂,၀၀၀ ရှိရမယ်။ ဒါဟာ မြို့တွေရဲ့စားကျက်မြေပဲ။ မြို့က အလယ်ဗဟိုမှာရှိရမယ်။ လေဝိအမျိုးသားတွေကို ပေးရမယ့် မြို့တွေကတော့ လူသတ်မိသူ ထွက်ပြေးနိုင်ဖို့ ခိုလှုံရာမြို့ ၆ မြို့အပြင် နောက်ထပ် ၄၂ မြို့ရှိတယ်။ စားကျက်မြေအပါအဝင် စုစုပေါင်း ၄၈ မြို့ကို ပေးရမယ်။ အစ္စရေးအနွယ်တွေက အုပ်စုကြီးရင် ကြီးသလို၊ ငယ်ရင် ငယ်သလို ကိုယ်ပိုင်တဲ့မြို့တွေထဲကနေ ပေးရမယ်။ အနွယ်တိုင်းက ကိုယ်ရမယ့် အမွေမြေအပေါ် မူတည်ပြီး လေဝိအမျိုးသားတွေကို မြို့တွေပေးရမယ်။ ယေဟောဝါက မောရှေကို မှာတယ် အစ္စရေးတွေကို ပြောပါ။ မင်းတို့က ဂျော်ဒန်မြစ်ကို ဖြတ်ကူးပြီးခါနန်ပြည်ထဲဝင်ရတော့မယ်။ သွားလာရလွယ်ကူတဲ့ မြို့တွေကို ခိုလှုံရာမြို့တွေအဖြစ်ရွေးချယ်ပါ။ မတော်တဆ လူသတ်မိသူက အဲဒီကို ထွက်ပြေးရမယ်။ လူသတ်မိသူက လူထုရှေ့ စစ်ဆေးခံရချိန်မတိုင်ခင် သွေးကြွေးဆပ်မယ့်သူရဲ့ လက်ချက်နဲ့ မသေရအောင် အဲဒီမြို့တွေမှာ သွားခိုလှုံရမယ်။ ခိုလှုံရာမြို့ ၆ မြို့က အဲဒီရည်ရွယ်ချက်အတွက်ပဲ။ ဂျော်ဒန်မြစ်ရဲ့ ဒီဘက်မှာ ၃ မြို့၊ ခါနန်ပြည်ဘက်မှာ ၃ မြို့ ရှိရမယ်။ ဒီမြို့ ၆ မြို့ဟာ အစ္စရေးတွေဖြစ်စေ၊ အမြဲ ဒါမှမဟုတ် ခေတ္တလာနေထိုင်တဲ့ တိုင်းတစ်ပါးသားဖြစ်စေ မတော်တဆ လူသတ်မိသူတိုင်း ထွက်ပြေးရမယ့် ခိုလှုံရာမြို့တွေပဲ။ လူတစ်ယောက်ကို သံထည်တစ်ခုခုနဲ့ရိုက်လို့သေသွားရင်လူသတ်မှုပဲ။ လူသတ်သမားကို သေဒဏ်ပေးရမယ်။ ကျောက်တုံးနဲ့ပေါက်လို့ သေသွားရင် လူသတ်မှုပဲ။ လူသတ်သမားကို သေဒဏ်ပေးရမယ်။ သစ်သားထည်တစ်ခုခုနဲ့ ရိုက်လို့ သေသွားရင် လူသတ်မှုပဲ။ လူသတ်သမားကို သေဒဏ်ပေးရမယ်။ သွေးကြွေးဆပ်မယ့်သူက လူသတ်သမားကို တွေ့ရင် ကိုယ်တိုင်သတ်ရမယ်။ မုန်းတီးစိတ်ကြောင့် တွန်းချလိုက်လို့ ဒါမှမဟုတ် မလိုတမာစိတ်ကြောင့်တစ်ခုခုနဲ့ပစ်ပေါက်လိုက်လို့ သေသွားတယ်ဆိုရင်၊ မုန်းတီးစိတ်ကြောင့် လက်နဲ့ရိုက်လို့ သေသွားတယ်ဆိုရင် သတ်တဲ့သူကိုသေဒဏ်ပေးရမယ်။သူဟာ လူသတ်သမားပဲ။သွေးကြွေးဆပ်မယ့်သူက လူသတ်သမားကို တွေ့ရင် သတ်ရမယ်။ မုန်းတီးစိတ်ကြောင့် မဟုတ်ဘဲမတော်တဆတွန်းမိလို့၊မလိုတမာစိတ်ကြောင့်မဟုတ်ဘဲ တစ်ခုခုနဲ့ပစ်မိလို့၊ ရန်ငြိုးမရှိ၊ ထိခိုက်စေချင်တဲ့စိတ်လည်းမရှိဘဲ မမြင်တဲ့အတွက် ကျောက်တုံးပစ်ချမိလို့ လူသေသွားတယ်ဆိုရင်၊ လူတွေက သတ်တဲ့သူနဲ့ သွေးကြွေးဆပ်မယ့်သူကိုအဲဒီပညတ်တွေအတိုင်းဆုံးဖြတ်ပေးရမယ်။ လူသတ်မိသူကိုသွေးကြွေးဆပ်မယ့်သူရဲ့လက်ကနေကယ်ပြီးသူထွက်ပြေးခိုလှုံခဲ့တဲ့ ခိုလှုံရာမြို့ဆီပြန်ပို့ပေးရမယ်။ သူက သန့်ရှင်းတဲ့ဆီနဲ့ ဘိသိက်ပေးခံရတဲ့ပုရောဟိတ်မင်း သေဆုံးချိန်အထိ အဲဒီမြို့မှာ နေထိုင်ရမယ်။ လူသတ်မိသူက ခိုလှုံရာမြို့ရဲ့နယ်နိမိတ် အပြင်ဘက်ကို ထွက်တဲ့အတွက်၊ သွေးကြွေးဆပ်မယ့်သူက လူသတ်မိသူကို နယ်နိမိတ်အပြင်ဘက်မှာ တွေ့ပြီး သတ်လိုက်တယ်ဆိုရင် သူ့မှာအပြစ်မရှိဘူး။ လူသတ်မိသူကပုရောဟိတ်မင်းသေဆုံးချိန်အထိ ခိုလှုံရာမြို့ထဲမှာပဲ နေရမယ်။ ပုရောဟိတ်မင်း သေပြီးရင်တော့ ကိုယ့်နေရပ်ကို ပြန်နိုင်တယ်။ ဒါဟာ မင်းတို့ နေထိုင်တဲ့ဒေသတိုင်းမှာ လူမျိုးအစဉ်အဆက် လိုက်နာရမယ့် ဥပဒေတွေပဲ။ သက်သေတွေရဲ့ထွက်ဆိုချက်ရှိရင် လူသတ်တဲ့သူကိုလူသတ်မှုနဲ့သေဒဏ်စီရင်ရမယ်။ သက်သေထွက်ဆိုသူ တစ်ယောက်ပဲရှိရင်တော့သူ့ကိုသေဒဏ်မစီရင်ရဘူး။ သေဒဏ်ခံထိုက်တဲ့လူသတ်သမားရဲ့ အသက်အတွက် ရွေးဖိုးပေးရင်မယူရဘူး။ သူ့ကို သေဒဏ်စီရင်ရမယ်။ ခိုလှုံရာမြို့မှာ လာခိုတဲ့သူက ပုရောဟိတ်မင်း မသေခင် ကိုယ့်နေရပ်ပြန်ချင်လို့ ရွေးဖိုးပေးရင်လည်း မယူရဘူး။ ကိုယ်နေထိုင်တဲ့တိုင်းပြည်ကို လူသတ်မှုကြောင့် မညစ်ညူးစေနဲ့။ တိုင်းပြည်မှာ သွေးစွန်းရင် လူသတ်သူကို ပြန်ကွပ်မျက်လိုက်တာကလွဲလို့ တခြားနည်းနဲ့အပြစ်ဖြေလို့မရနိုင်ဘူး။ မင်းတို့နေထိုင်တဲ့ပြည်၊ ငါစံမြန်းတဲ့ပြည်ကို မညစ်ညူးစေနဲ့။ ငါယေဟောဝါဟာ အစ္စရေးတွေအလယ်မှာ စံမြန်းနေလို့ပဲ။",4,Nu,35,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/35/
audio/nwt_04_Nu_BU_36.mp3,အခန်းကြီး (၃၆) ယောသပ်ရဲ့ သားမြေးတွေထဲက မနာရှေနဲ့ မာခိရ တို့ကနေ ဆင်းသက်လာတဲ့ ဂိလဒ်အမျိုးရဲ့ ခေါင်းဆောင်တွေက မောရှေနဲ့ အစ္စရေးမျိုးနွယ်စု ခေါင်းဆောင်တွေဆီ လာပြီး တိုင်ပင်တယ်။ အစ္စရေးတွေအတွက် အမွေအဖြစ် ဒီပြည်ကို မဲချပြီး ခွဲဝေပေးဖို့ သခင့်ကို ယေဟောဝါဘုရား မိန့်မှာခဲ့ပါတယ်။ ကျွန်တော်တို့ရဲ့ ညီအစ်ကို ဇလောဖဒ်ရဲ့ အမွေမြေကို သမီးတွေဆီ ပေးဖို့လည်း ယေဟောဝါဘုရား မိန့်မှာခဲ့ပါတယ်။ တကယ်လို့ သူတို့က တခြားအစ္စရေးအနွယ်ထဲက ယောက်ျားတွေနဲ့ လက်ထပ်ရင် ဘိုးဘေးတွေဆီကနေ ရထားတဲ့အမွေမြေကို သူတို့လက်ထပ်တဲ့အနွယ်ဆီ ပေးရမှာပေါ့။ ဒါဆိုရင် ကျွန်တော်တို့ရဲ့ အမွေမြေ လျော့သွားမှာပေါ့။ အစ္စရေးလူတွေအတွက် လွတ်လပ်ခွင့်ရတဲ့နှစ် ရောက်လာတဲ့အခါ သူတို့အမွေမြေကို သူတို့လက်ထပ်တဲ့ အနွယ်ဆီ အပြီးအပိုင် ပေးလိုက်ရမှာဖြစ်လို့ ကျွန်တော်တို့အနွယ်ရဲ့ အမွေမြေ လျော့သွားပါလိမ့်မယ် ဆိုပြီး ပြောကြတယ်။ မောရှေလည်းယေဟောဝါရဲ့ အမိန့်အတိုင်းအစ္စရေးတွေကိုမှာတယ် ယောသပ်အနွယ်ဝင်တွေ ပြောတာ တရားနည်းလမ်းကျတယ်။ ဒါကြောင့် ဇလောဖဒ်ရဲ့ သမီးတွေကို ယေဟောဝါဘုရား မိန့်မှာတာက ကိုယ်ကြိုက်တဲ့သူကို လက်ထပ်နိုင်တယ်။ ဒါပေမဲ့ ဖခင်ရဲ့ အနွယ်ဝင်တွေကိုပဲ လက်ထပ်ရမယ်။ အစ္စရေးတွေက ကိုယ့်အမွေမြေကို တခြားတစ်နွယ်ဆီ မလွှဲပြောင်းရဘူး။ ကိုယ့်မျိုးနွယ်ရဲ့ အမွေမြေကို ထိန်းသိမ်းရမယ်။ အစ္စရေးအနွယ်တွေထဲမှာအမွေမြေဆက်ခံရတဲ့သမီးတိုင်း ဖခင်ရဲ့ အနွယ်ဝင်ကိုပဲ လက်ထပ်ရမယ်။ ဒီနည်းနဲ့ ကိုယ့်မျိုးနွယ်ရဲ့အမွေမြေကို ထိန်းသိမ်းရမယ်။ အစ္စရေးအနွယ်တိုင်း ကိုယ့်အမွေမြေကိုထိန်းသိမ်းရမှာဖြစ်တဲ့အတွက် ကိုယ့်အမွေမြေကို တခြားတစ်နွယ်ဆီ မလွှဲပြောင်းရဘူး။ ဇလောဖဒ်ရဲ့ သမီးတွေလည်း မောရှေကို ယေဟောဝါမိန့်မှာတဲ့အတိုင်းလုပ်ဆောင်ကြတယ်။ ဇလောဖဒ်ရဲ့သမီးတွေဖြစ်တဲ့ မာလာ၊တိရဇာ၊ဟောဂလာ၊မိလခါ၊ နောဧတို့ဟာ ဘကြီးဘထွေးရဲ့ သားတွေနဲ့ လက်ထပ်ကြတယ်။ ယောသပ်သားမနာရှေရဲ့အမျိုးထဲက ယောက်ျားတွေနဲ့ လက်ထပ်တဲ့အတွက် သူတို့အမွေမြေဟာဖခင်မျိုးနွယ်ထဲမှာပဲဆက်ရှိနေတယ်။ ဒါတွေဟာယေရိခေါမြို့တစ်ဖက်၊ဂျော်ဒန်မြစ်အနီးမောဘလွင်ပြင်မှာ အစ္စရေးတွေကို မောရှေကတစ်ဆင့်ယေဟောဝါဘုရားပေးတဲ့ ပညတ်ချက်တွေနဲ့တရားစီရင်ချက်တွေဖြစ်တယ်။,4,Nu,36,တောလည်ရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တောလည်ရာ/36/
audio/nwt_05_De_BU_01.mp3,တရားဟောရာကျမ်း အခန်းကြီး (၁) မောရှေက ဂျော်ဒန်မြစ်ဝှမ်းဒေသ၊ တောကန္တာရမှာ အစ္စရေးတွေကို မှာကြားတယ်။ အဲဒီတောကန္တာရက ပါရန်၊ တောဖေလ၊ လာဗန်၊ ဟာဇရုတ်နဲ့ ဒိဇဟတ်အရပ်ကြား၊ သုဖအရပ်ရဲ့ အရှေ့ဘက်က ကန္တာရလွင်ပြင်မှာ တည်ရှိတယ်။ စိရတောင်ကိုသွားတဲ့ လမ်းအတိုင်း ဟောရပ်အရပ်ကနေ ကာဒေရှဗာနာအရပ်ကို သွားရင် ၁၁ ရက် ကြာတယ်။ အနှစ် ၄၀မြောက်၊ ၁၁လပိုင်း၊ ၁ ရက်နေ့မှာ မောရှေက ယေဟောဝါ ညွှန်ကြားသမျှ အစ္စရေးတွေကို ပြန်ပြောပြတယ်။ အဲဒီအချိန်မှာ၊ ဟေရှဘုန်မြို့မှာ နန်းထိုင်တဲ့ အာမောရိဘုရင် ရှိဟုန်နဲ့ အာရှတရုတ်မြို့မှာ နန်းထိုင်တဲ့ ဗာရှန်ဘုရင် ဩဂတ်ကို ဧဒြိမြို့မှာ အနိုင်ရပြီးပြီ။ မောရှေက မောဘပြည်၊ ဂျော်ဒန်မြစ်ဝှမ်းဒေသမှာ ပညတ်တရားအကြောင်း အခုလိုရှင်းပြတယ် ဟောရပ်အရပ်မှာ ယေဟောဝါဘုရားက ဒီတောင်တန်းဒေသမှာ မင်းတို့နေတာ အတော်ကြာပြီ။ အာမောရိလူမျိုးနေထိုင်ရာ တောင်တန်းဒေသနဲ့ ပတ်ဝန်းကျင်ဒေသတွေဖြစ်တဲ့ အရာဗာအရပ်၊ အလယ်ပိုင်းတောင်တန်းဒေသ၊ ရှဖိလာအရပ်၊ နေဂပ်အရပ်၊ ကမ်းရိုးတန်းဒေသဘက် စထွက်ကြပါ။ ပြီးတော့ ခါနန်ပြည်ဘက် ဝင်ပြီး လက်ဘနွန်တောင်တန်းနဲ့ ယူဖရေးတီးမြစ်ကြီးအထိ သွားကြပါ။ အဲဒီပြည်ဟာ မင်းတို့ရှေ့မှာပဲ ရှိနေတယ်။ ဘိုးဘေးအာဗြဟံ၊ အိဇက်၊ ယာကုပ်နဲ့ သူတို့ရဲ့မျိုးနွယ်ကို ပေးမယ်လို့ ယေဟောဝါ ကျိန်ဆိုခဲ့တဲ့ပြည်ကို ဝင်ရောက်သိမ်းပိုက်ကြပါ လို့ပြောခဲ့တယ်။ အဲဒီတုန်းက ခင်ဗျားတို့ကို ကျွန်တော် ပြောဖူးတယ် ကျွန်တော်တစ်ယောက်တည်း ဦးမဆောင်နိုင်ဘူး။ ယေဟောဝါဘုရား တိုးများစေတဲ့အတွက် အခုဆိုရင် ခင်ဗျားတို့ ကောင်းကင်ကြယ်တွေလို များနေပြီ။ ဘိုးဘေးတို့ရဲ့ဘုရား ယေဟောဝါဟာ ခင်ဗျားတို့ကို အဆတစ်ထောင် တိုးပွားအောင် လုပ်ပေးပါစေ။ ကတိတော်အတိုင်း ကောင်းချီးပေးပါစေ။ ခင်ဗျားတို့ရဲ့ဝန်ကို ကျွန်တော်တစ်ယောက်တည်း မထမ်းနိုင်ဘူး။ ခင်ဗျားတို့ရဲ့ပြဿနာတွေ၊ ရန်ရှာတာတွေကို တစ်ယောက်တည်း မဖြေရှင်းနိုင်ဘူး။ ဒါကြောင့် ကိုယ့်အနွယ်ထဲက ပညာအမြော်အမြင်နဲ့ အတွေ့အကြုံရှိတဲ့ အမျိုးသားတွေကို ရွေးထုတ်ပါ။ သူတို့ကို ခေါင်းဆောင်အဖြစ် ခန့်အပ်မယ် ဆိုပြီးတော့ပေါ့။ အဲဒီအခါ ခင်ဗျားတို့က ဒီအကြံ ကောင်းပါတယ် လို့သဘောတူတဲ့အတွက်၊ အစ္စရေးအနွယ်တွေထဲက အမြော်အမြင်နဲ့ အတွေ့အကြုံရှိတဲ့ အမျိုးသားတွေကို လူတစ်ထောင်အုပ်၊ တစ်ရာအုပ်၊ ငါးဆယ်အုပ်၊ တစ်ဆယ်အုပ်နဲ့ လက်ထောက်ခေါင်းဆောင်တွေအဖြစ် ကျွန်တော် ခန့်လိုက်တယ်။ အဲဒီတုန်းက အမှုစီရင်ပေးမယ့်သူတွေကို ကျွန်တော် ညွှန်ကြားခဲ့တယ်။ အမှုအခင်းတွေ ကြားနာတဲ့အခါ အစ္စရေးအချင်းချင်းဖြစ်တဲ့ အမှုကိုဖြစ်စေ၊ တိုင်းတစ်ပါးသားနဲ့ဖြစ်တဲ့ အမှုကိုဖြစ်စေ တရားသဖြင့် စီရင်ပေးရမယ်။ တရားစီရင်တဲ့အခါ မျက်နှာမလိုက်ရဘူး။ အရေးပါသူရဲ့အမှုကို ကြားနာသလိုပဲ အရေးမပါသူရဲ့အမှုကိုလည်း ကြားနာပေးရမယ်။ ဘုရားသခင့်ကိုယ်စား တရားစီရင်နေတာဖြစ်လို့ လူကို မကြောက်ရဘူး။ အမှုကြီးဆိုရင် ကျွန်တော့်ကို တင်ပြပါ။ ကျွန်တော် ကြားနာပေးမယ် ဆိုပြီး၊ လုပ်သင့်လုပ်ထိုက်တာ အားလုံးကို အဲဒီတုန်းက ညွှန်ကြားခဲ့တယ်။ အဲဒီနောက် ယေဟောဝါဘုရား မိန့်မှာတဲ့အတိုင်း ဟောရပ်အရပ်ကနေ ကျွန်တော်တို့ ထွက်လာခဲ့ကြတယ်။ အာမောရိလူမျိုး နေထိုင်ရာ တောင်တန်းဒေသဘက်သွားတဲ့ လမ်းတစ်လျှောက် ခင်ဗျားတို့မြင်ခဲ့တဲ့ ကြောက်စရာကောင်းတဲ့ တောကန္တာရကြီးကို ဖြတ်လျှောက်လာခဲ့ကြတယ်။ နောက်ဆုံး ကာဒေရှဗာနာအရပ်ကို ရောက်လာတယ်။ အဲဒီအခါ ကျွန်တော်က ယေဟောဝါဘုရားပေးမယ့် အာမောရိလူမျိုးနေထိုင်ရာ တောင်တန်းဒေသကို ရောက်လာပြီ။ ယေဟောဝါဘုရားက ဒီပြည်ကို ခင်ဗျားတို့လက်ထဲ အပ်လိုက်ပြီ။ ဘိုးဘေးတို့ရဲ့ဘုရား ယေဟောဝါပြောတဲ့အတိုင်း တက်သွားပြီး သိမ်းပိုက်ပါ။ မကြောက်ကြနဲ့ လို့ပြောခဲ့တယ်။ အဲဒီအခါ ခင်ဗျားတို့က အဲဒီပြည်ကို ဘယ်လမ်းကနေ သွားရမယ်၊ လမ်းမှာ ဘယ်မြို့တွေ တွေ့ရမယ်ဆိုတာ သိနိုင်ဖို့ လူတချို့ကို အရင်လွှတ်ပြီး စုံစမ်းခိုင်းရအောင် လို့လာပြောတော့၊ ကျွန်တော်လည်း ဒီအကြံကို သဘောကျတဲ့အတွက် ခင်ဗျားတို့ထဲက တစ်နွယ်မှာ တစ်ယောက်စီ၊ စုစုပေါင်း ၁၂ ယောက်ကို ရွေးလိုက်တယ်။ သူတို့က တောင်တန်းဒေသဘက် တက်သွားပြီး ဧရှကောလသဲချောင်းကို ရောက်တဲ့အခါ အဲဒီပြည်ကို ထောက်လှမ်းခဲ့ကြတယ်။ အဲဒီပြည်ထွက် အသီးတချို့ကိုလည်း ယူလာပြီး ယေဟောဝါဘုရား ပေးမယ့်ပြည်ဟာ သိပ်ကောင်းတဲ့ပြည်ပဲ လို့ ပြန်ပြောပြကြတယ်။ ဒါပေမဲ့ ခင်ဗျားတို့ မသွားချင်ဘူး။ ယေဟောဝါဘုရားရဲ့ အမိန့်ကို လွန်ဆန်ကြတယ်။ ယေဟောဝါဘုရားက ကျုပ်တို့ကို မုန်းလို့၊ အာမောရိလူတွေလက်ထဲ အပ်ပြီး ဖျက်ဆီးပစ်ချင်လို့ အီဂျစ်ပြည်ကနေ ခေါ်ထုတ်လာတာပဲ။ ဘယ်လိုနေရာမျိုးကို ကျုပ်တို့ သွားနေတာပါလိမ့်။ အဲဒီပြည်သားတွေဟာ အရပ်မြင့်မြင့်၊ ထွားထွားကျိုင်းကျိုင်းကြီးတွေ။ မိုးထိအောင်မြင့်တဲ့ ခံတပ်မြို့ကြီးတွေမှာ နေကြတာ။ အဲဒီမှာ အာနကလူတွေကိုတောင် တွေ့ခဲ့သေးတယ် လို့ သူတို့ပြောတော့ ကျုပ်တို့ စိတ်အားလျော့တာပေါ့ ဆိုပြီး ကိုယ့်တဲမှာ ညည်းညူနေကြတယ်။ ဒါကြောင့် ကျွန်တော်က သူတို့ကို မကြောက်နဲ့။ မထိတ်လန့်နဲ့။ ယေဟောဝါဘုရားက ရှေ့ကနေသွားပြီး တိုက်ခိုက်ပေးမယ်။ အီဂျစ်ပြည်မှာတုန်းက တိုက်ခိုက်ပေးခဲ့တာကို ခင်ဗျားတို့ မြင်ခဲ့သားပဲ။ ဖခင်က သားကို ချီပိုက်ပြီး ခေါ်လာသလို ယေဟောဝါဘုရားက ခင်ဗျားတို့ကို ဒီနေရာရောက်တဲ့အထိ တောကန္တာရတစ်လျှောက် ဘယ်လိုခေါ်လာမှန်း ခင်ဗျားတို့ မြင်ခဲ့တာပဲ လို့ပြောတယ်။ ဒါတောင်မှ ခင်ဗျားတို့ ယေဟောဝါဘုရားကို မယုံကြဘူး။ လမ်းခရီးတစ်လျှောက် ရှေ့ကနေ သွားပြီး စခန်းချမယ့်နေရာ ရှာပေးတဲ့အရှင်ကို မယုံကြဘူး။ ဘုရားက ညအချိန်မှာ မီးတိုင်နဲ့၊ နေ့အချိန်မှာ မိုးတိမ်တိုင်နဲ့ လမ်းပြခဲ့တယ်။ ယေဟောဝါဘုရားက ခင်ဗျားတို့ ပြောနေတာတွေကို ကြားတော့ အမျက်ထွက်ပြီး ကျိန်ဆိုခဲ့တယ်။ မင်းတို့ရဲ့ ဘိုးဘေးတွေကို ပေးမယ်လို့ ငါကျိန်ဆိုခဲ့တဲ့ သာယာလှပတဲ့ပြည်ကို ဆိုးယုတ်တဲ့ ဒီလူမျိုးဆက်ထဲက တစ်ယောက်မှ မြင်ခွင့်ရမှာ မဟုတ်ဘူး။ ယေဖုန်နာရဲ့သား ကာလက်ပဲ မြင်ခွင့်ရမယ်။ ကာလက်က ငါယေဟောဝါရဲ့စကားကို မြေဝယ်မကျ နားထောင်တဲ့အတွက် သူနင်းခဲ့တဲ့ အဲဒီပြည်ကို သူနဲ့ သူ့သားမြေးတွေကို ငါပေးမယ်။ (ယေဟောဝါဘုရားက ခင်ဗျားတို့ကြောင့် ကျွန်တော့်ကို အမျက်ထွက်ပြီး မင်းလည်း အဲဒီပြည်ကို မဝင်ရဘူး။ မင်းရဲ့လက်ထောက် နုန်ရဲ့သား ယောရှုကတော့ ဝင်ရမယ်။ သူက အဲဒီပြည်ကို အစ္စရေးတွေ အမွေခံနိုင်အောင် လုပ်ပေးမှာမို့လို့ သူ့ကို အားပေးပါ လို့ပြောခဲ့တယ်။) ဒါ့အပြင် သိမ်းပိုက်ခံရမယ်လို့ မင်းတို့ပြောခဲ့တဲ့ ကလေးတွေ၊ အကောင်းအဆိုးကို အခုအချိန်မှာ မခွဲခြားနိုင်သေးတဲ့ သားသမီးတွေလည်း ဝင်ရမယ်။ သူတို့ကို အဲဒီပြည် ငါအပိုင်ပေးမယ်။ မင်းတို့ကတော့ ပြန်လှည့်ပြီး ပင်လယ်နီလမ်းအတိုင်း တောကန္တာရဘက်ကို သွားကြ လို့ ပြောခဲ့တယ်။ အဲဒီအခါ ခင်ဗျားတို့က ယေဟောဝါဘုရားကို ကျုပ်တို့ ပြစ်မှားမိပါပြီ။ ယေဟောဝါဘုရား မိန့်မှာတဲ့အတိုင်း အခု သွားတိုက်ခိုက်ပါ့မယ် ဆိုပြီး လက်နက်ကိုယ်စီ ကိုင်ကြတယ်။ တောင်ပေါ်တက်ရတာ အလွယ်လေးပဲလို့ ထင်နေကြတာ။ ဒါပေမဲ့ ယေဟောဝါဘုရားက မင်းတို့နဲ့အတူ ငါမရှိတော့တဲ့အတွက် မတက်သွားကြနဲ့။ မတိုက်ကြနဲ့။ ရန်သူတွေကို အနိုင်ရမှာ မဟုတ်ဘူး လို့ ကျွန်တော့်ကို ပြောခိုင်းတယ်။ ကျွန်တော်ပြောပေမဲ့ ခင်ဗျားတို့ နားမထောင်ဘူး။ ယေဟောဝါဘုရားရဲ့ အမိန့်ကို လွန်ဆန်ကြတယ်။ အတင့်ရဲပြီး တောင်ပေါ်တက်သွားကြတယ်။ အဲဒီအခါ တောင်ပေါ်မှာနေတဲ့ အာမောရိလူတွေ ဆင်းလာပြီး ပျားအုပ်ကြီး လိုက်သလို လိုက်တိုက်တဲ့အတွက် စိရပြည်၊ ဟောမာမြို့အထိ ခင်ဗျားတို့ ကစဉ့်ကလျား ထွက်ပြေးခဲ့ရတယ်။ ခင်ဗျားတို့ ပြန်လာပြီး ယေဟောဝါရှေ့ ငိုကြွေးပေမဲ့ ယေဟောဝါ နားမထောင်ဘူး။ ဂရုမစိုက်ဘူး။ ဒါကြောင့် ကာဒေရှအရပ်မှာ ခင်ဗျားတို့ အကြာကြီး နေခဲ့ရတာပေါ့။,5,De,1,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/1/
audio/nwt_05_De_BU_02.mp3,အခန်းကြီး (၂) အဲဒီနောက် ကျွန်တော်တို့က ယေဟောဝါဘုရား ပြောတဲ့အတိုင်း ပြန်လှည့်ပြီး ပင်လယ်နီလမ်းအတိုင်း တောကန္တာရဘက် ထွက်လာတယ်။ စိရတောင်ဝန်းကျင်မှာ ရက်ပေါင်းများစွာ ခရီးနှင်ခဲ့ကြတယ်။ နောက်တော့ ယေဟောဝါဘုရားက၊ ဒီတောင်ဝန်းကျင်မှာ မင်းတို့သွားလာနေတာ တော်တော်ကြာသွားပြီ။ အခု မြောက်ဘက်ကို ပြန်လှည့်ကြ။ ပြီးတော့ အစ္စရေးတွေကို စိရပြည်မှာနေတဲ့ ဧသောရဲ့သားမြေးတွေ၊ မင်းတို့ညီအစ်ကိုတွေရဲ့ နယ်စပ်ကို ဖြတ်ရတော့မယ်။ မင်းတို့ကို သူတို့ ကြောက်နေမှာပဲ။ ဒါကြောင့် အထူးသတိထားကြ။ သူတို့ကို မတိုက်နဲ့။ သူတို့ပြည်ရဲ့ ခြေတစ်ဖဝါးစာကိုတောင် မင်းတို့ကို ငါ မပေးဘူး။ စိရတောင်ကို ဧသောအတွက် ငါအပိုင်ပေးထားတယ်။ သူတို့ဆီက အစားအစာကို ဝယ်စားရမယ်။ ရေကိုလည်း ဝယ်သောက်ရမယ်။ မင်းတို့ရဲ့ဘုရား ယေဟောဝါက မင်းတို့လုပ်သမျှကို ကောင်းချီးပေးခဲ့ပြီပဲ။ ဒီတောကန္တာရကြီးထဲမှာ မင်းတို့ သွားလာနေတာကိုလည်း ဂရုတစိုက် ကြည့်နေတယ်။ မင်းတို့ရဲ့ဘုရား ယေဟောဝါက ဒီအနှစ် ၄၀ လုံး အတူရှိနေတဲ့အတွက် မင်းတို့မှာ လိုလေသေးမရှိ ပြည့်စုံခဲ့ပြီ လို့ မှာကြားပါ ဆိုပြီးပြောတယ်။ ကျွန်တော်တို့လည်း အရာဗာလမ်းအတိုင်း မသွားဘဲ ဧလပ်မြို့နဲ့ ဧဇယုန်ဂါဗာအရပ်ကို ရှောင်ပြီး စိရပြည်မှာ နေထိုင်တဲ့ ဧသောရဲ့သားမြေးတွေ၊ ကိုယ့်ညီအစ်ကိုတွေရဲ့ နယ်စပ်ကနေပဲ ဖြတ်လာခဲ့ကြတယ်။ အဲဒီနောက် ပြန်လှည့်ပြီး မောဘတောကန္တာရဘက် သွားတဲ့လမ်းအတိုင်း ခရီးဆက်ခဲ့ကြတယ်။ ယေဟောဝါဘုရားက မောဘပြည်သားတွေကို မနှောင့်ယှက်နဲ့။ စစ်မတိုက်နဲ့။ မင်းတို့ကို မောဘပြည် ငါမပေးဘူး။ အာရမြို့ကို လောတရဲ့သားမြေးတွေအတွက် ငါအပိုင်ပေးထားတယ်။ (အရင်တုန်းက အဲဒီမှာ ဧမိမ်လူမျိုး နေထိုင်ခဲ့တယ်။ သူတို့က အာနကလူတွေလိုပဲ ထွားကျိုင်းပြီး အရပ်မြင့်တယ်။ လူဦးရေလည်း သိပ်များတယ်။ ရေဖိမ်လူမျိုးကလည်း အာနကလူတွေလိုပဲ ထွားကျိုင်းတယ်။ မောဘတွေက ရေဖိမ်တွေကို ဧမိမ်လို့ ခေါ်လေ့ရှိတယ်။ အရင်တုန်းက စိရပြည်မှာ ဟောရိလူမျိုး နေထိုင်ခဲ့တယ်။ ဒါပေမဲ့ ဧသောရဲ့သားမြေးတွေက သူတို့ကို တိုက်ခိုက်မောင်းထုတ်ပြီး အဲဒီမှာ အခြေချကြတယ်။ အစ္စရေးတွေကလည်း ယေဟောဝါဘုရား အပိုင်ပေးမယ့်ပြည်ကို အဲဒီလိုပဲ လုပ်လိမ့်မယ်။) အခု၊ ဇေရက်သဲချောင်းကို ဖြတ်ကူးကြပါ လို့ ပြောတယ်။ ကျွန်တော်တို့လည်း ဇေရက်သဲချောင်းကို ဖြတ်ကူးကြတယ်။ ကာဒေရှဗာနာအရပ်ကနေ ထွက်လာပြီး ဇေရက်သဲချောင်းကို ဖြတ်ကူးချိန်အထိ ၃၈ နှစ် ကြာတယ်။ ဒီအတောအတွင်း အဲဒီလူမျိုးဆက်မှာရှိတဲ့ တိုက်ခိုက်နိုင်သူအားလုံး ယေဟောဝါဘုရား ကျိန်ဆိုခဲ့တဲ့အတိုင်း သေဆုံးကုန်ပြီ။ ယေဟောဝါရဲ့လက်ရုံးဟာ သူတို့တစ်ယောက်မကျန် ပျက်စီးသွားတဲ့အထိ ဖယ်ရှားပစ်ခဲ့တယ်။ သူတို့အားလုံး သေဆုံးသွားတဲ့အခါ၊ ယေဟောဝါ ပြောတာက အခု၊ မင်းတို့ မောဘပြည်၊ အာရမြို့နားကနေ ဖြတ်သွားရမယ်။ အမ္မုန်လူမျိုးရဲ့ပြည်နား ရောက်တဲ့အခါ သူတို့ကို မနှောင့်ယှက်နဲ့။ မင်းတို့ကို အမ္မုန်ပြည် ငါမပေးဘူး။ အဲဒီပြည်ကို လောတရဲ့ သားမြေးတွေအတွက် ငါအပိုင်ပေးထားတယ်။ အဲဒီပြည်ကိုလည်း ရေဖိမ်လူမျိုးရဲ့ပြည်လို့ ခေါ်ကြတယ်။ (အရင်တုန်းက အဲဒီမှာ ရေဖိမ်လူမျိုး နေထိုင်ခဲ့တယ်။ အမ္မုန်လူတွေက သူတို့ကို ဇံဇုမိမ်လူမျိုးလို့ ခေါ်လေ့ရှိတယ်။ ရေဖိမ်လူမျိုးက အာနကလူတွေလိုပဲ ထွားကျိုင်းပြီး အရပ်မြင့်တယ်။ လူဦးရေ သိပ်များတယ်။ ဒါပေမဲ့ ယေဟောဝါဘုရား တိုက်ခိုက်ပေးတဲ့အတွက် အမ္မုန်လူမျိုးက သူတို့ကို မောင်းထုတ်ပြီး အဲဒီမှာ အခြေချကြတယ်။ ဘုရားသခင်က စိရပြည်မှာနေတဲ့ ဧသောရဲ့သားမြေးတွေအတွက်လည်း အဲဒီလိုပဲ တိုက်ခိုက်ပေးခဲ့တယ်။ ဒါကြောင့် ဧသောရဲ့သားမြေးတွေက ဟောရိလူမျိုးကို မောင်းထုတ်နိုင်ခဲ့ပြီး အခုထိ ဟောရိလူမျိုးတွေရဲ့ ပြည်မှာ နေထိုင်ကြတယ်။ ဂါဇာဒေသအထိ နေထိုင်တဲ့ အာဝိမ်လူမျိုးကိုလည်း ကတ်တောရအရပ်ကနေ ထွက်လာတဲ့ ကတ္တောရိမ်လူမျိုးက ဖျက်ဆီးပြီး အဲဒီမှာ အခြေချကြတယ်။) အခု ဒီကနေထွက်ခွာပြီး အာနုန်သဲချောင်းကို ဖြတ်သွားကြပါ။ အာမောရိလူမျိုး၊ ဟေရှဘုန်ဘုရင် ရှိဟုန်ကို မင်းတို့လက်ထဲ ငါအပ်တယ်။ ဒါကြောင့် သူ့ကို တိုက်ခိုက်ပြီး ပြည်ကို သိမ်းပိုက်ကြ။ အရပ်ရပ်ကလူတွေ မင်းတို့ရဲ့သတင်းကို ကြားပြီး ကြောက်စိတ်ဝင်လာအောင် အခု ငါလုပ်မယ်။ သူတို့ စိတ်မငြိမ်မသက်ဖြစ်ပြီး တုန်လှုပ်ချောက်ချားကြလိမ့်မယ်။ အဲဒီနောက် ကျွန်တော်က ကေဒမုတ် တောကန္တာရကနေ ဟေရှဘုန်ဘုရင် ရှိဟုန်ဆီ တမန်တွေ လွှတ်ပြီး၊ မင်းကြီးရဲ့ပြည်ကို ဖြတ်သွားခွင့်ပြုပါ။ လမ်းမကြီးအတိုင်းပဲ တည့်တည့်သွားပါ့မယ်။ အစားအစာကို ဝယ်စားပါ့မယ်။ ရေကိုလည်း ဝယ်သောက်ပါ့မယ်။ မင်းကြီးရဲ့ပြည်ကို ခြေကျင်ဖြတ်လျှောက်ခွင့်လေးပဲ ပေးပါ။ ဂျော်ဒန်မြစ်ကို ဖြတ်ပြီး ယေဟောဝါဘုရားပေးမယ့် ပြည်ထဲ ဝင်ချိန်အထိပါပဲ။ စိရပြည်မှာ နေထိုင်တဲ့ ဧသောရဲ့သားမြေးတွေ၊ အာရမြို့မှာ နေထိုင်တဲ့ မောဘလူမျိုးတွေလည်း ကျွန်တော်တို့ကို အဲဒီလိုပဲ အခွင့်ပေးခဲ့ပါတယ် ဆိုပြီး ငြိမ်းချမ်းရေးစကား ကမ်းလှမ်းခဲ့တယ်။ ဒါပေမဲ့ ဟေရှဘုန်ဘုရင် ရှိဟုန်က ဖြတ်လျှောက်ခွင့် မပေးဘူး။ သူစိတ်သဘောထား တင်းမာပြီး ခေါင်းမာတာကို ယေဟောဝါဘုရား ခွင့်ပြုခဲ့တယ်။ အခုလိုမျိုး သူ့ကို ခင်ဗျားတို့လက်ထဲ အပ်ဖို့ပဲ။ အဲဒီနောက် ယေဟောဝါဘုရားက အခု၊ ရှိဟုန်မင်းနဲ့ သူ့ရဲ့ပြည်ကို မင်းတို့လက်ထဲ ငါအပ်ပြီ။ သူ့ပြည်ကို တိုက်ခိုက်သိမ်းပိုက်ပါ လို့ပြောတယ်။ ရှိဟုန်မင်းက ယာဟတ်မြို့မှာ ကျွန်တော်တို့ကို တိုက်ခိုက်ဖို့ စစ်သည်တွေနဲ့အတူ ချီတက်လာတဲ့အခါ၊ ယေဟောဝါဘုရားက သူ့ကို ကျွန်တော်တို့လက်ထဲ အပ်တဲ့အတွက် သူနဲ့သူ့သားတွေ၊ သူ့စစ်သည်တွေကို အနိုင်ရခဲ့တယ်။ သူ့ရဲ့မြို့တွေကို သိမ်းပိုက်ပြီး ဖျက်ဆီးတယ်။ ယောက်ျား၊ မိန်းမ၊ ကလေးတွေကို တစ်ယောက်မကျန် သတ်လိုက်တယ်။ အဲဒီမြို့တွေထဲက တိုက်ရာပါဥစ္စာတွေနဲ့ တိရစ္ဆာန်တွေကိုပဲ သိမ်းယူခဲ့ကြတယ်။ (အာနုန်သဲချောင်းထဲက မြို့အပါအဝင်) သဲချောင်းကမ်းနားမှာရှိတဲ့ အာရော်မြို့ကနေ ဂိလဒ်ပြည်အထိ မသိမ်းနိုင်တဲ့မြို့ မရှိခဲ့ဘူး။ ယေဟောဝါဘုရားက အဲဒီမြို့အားလုံးကို ကျွန်တော်တို့လက်ထဲ အပ်ခဲ့တယ်။ ဒါပေမဲ့ အမ္မုန်လူမျိုးရဲ့ပြည်၊ ယာဗုတ်သဲချောင်း တစ်လျှောက်လုံး၊ တောင်တန်းဒေသက မြို့တွေအစရှိတဲ့ ယေဟောဝါဘုရား တားမြစ်ထားတဲ့ မြို့ရွာတွေကိုတော့ မသွားခဲ့ကြဘူး။,5,De,2,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/2/
audio/nwt_05_De_BU_03.mp3,အခန်းကြီး (၃) အဲဒီနောက် ကျွန်တော်တို့ ပြန်လှည့်ပြီး ဗာရှန်လမ်းအတိုင်း တက်သွားကြတယ်။ ဗာရှန်ဘုရင်ဩဂတ်က သူ့လူတွေနဲ့အတူ ဧဒြိမြို့မှာ ကျွန်တော်တို့ကို တိုက်ခိုက်ဖို့ ချီတက်လာတယ်။ ယေဟောဝါဘုရားက မကြောက်နဲ့။ သူနဲ့ သူ့လူတွေကိုရော သူ့တိုင်းပြည်ကိုပါ မင်းလက်ထဲ ငါအပ်မယ်။ ဟေရှဘုန်မြို့မှာ နန်းစံတဲ့ အာမောရိဘုရင် ရှိဟုန်ကို မင်းလုပ်ခဲ့သလို ဗာရှန်ဘုရင်ကိုလည်း လုပ်ရမယ် ဆိုပြီး ကျွန်တော့်ကို ပြောတယ်။ ယေဟောဝါဘုရားက ဗာရှန်ဘုရင် ဩဂတ်နဲ့ သူ့လူတွေကို ကျွန်တော်တို့လက်ထဲ အပ်တဲ့အတွက် သူတို့ကို တစ်ယောက်မကျန် ကွပ်မျက်ခဲ့တယ်။ အာဂေါဘဒေသ တစ်ခုလုံးမှာရှိတဲ့ မြို့ပေါင်း ၆၀ အပါအဝင် မြို့အားလုံးကိုလည်း သိမ်းပိုက်လိုက်တယ်။ ဗာရှန်ပြည်၊ ဘုရင်ဩဂတ်ရဲ့ နိုင်ငံမှာ မသိမ်းပိုက်နိုင်တဲ့မြို့ရယ်လို့ မရှိခဲ့ဘူး။ အဲဒီမြို့တွေဟာ မြို့ရိုးကြီးတွေ၊ ဂိတ်တံခါးတွေ၊ ကန့်လန့်ကျင်တွေရှိတဲ့ ခံတပ်မြို့တွေပဲ။ ရွာလေးတွေလည်း အများကြီးပဲ။ ဟေရှဘုန်ဘုရင် ရှိဟုန်ကို ဖျက်ဆီးခဲ့သလို အဲဒီမြို့တွေကို ဖျက်ဆီးခဲ့ကြတယ်။ မြို့တွေကို ဖျက်ဆီးပြီး ယောက်ျား၊ မိန်းမ၊ ကလေးတွေကိုလည်း ကွပ်မျက်ခဲ့တယ်။ တိရစ္ဆာန်နဲ့ တိုက်ရာပါဥစ္စာအားလုံးကို သိမ်းယူခဲ့ကြတယ်။ အဲဒီတုန်းက အာနုန်သဲချောင်းကနေ ဟေရမုန်တောင်အထိ ကျယ်ပြန့်တဲ့ ဂျော်ဒန်မြစ်ဝှမ်းဒေသကို အာမောရိဘုရင် နှစ်ပါးဆီကနေ သိမ်းယူခဲ့တယ်။ (ဟေရမုန်တောင်ကို ဆိုင်ဒုန်လူမျိုးတွေက စိရုန်လို့ခေါ်ပြီး အာမောရိလူမျိုးက စိနဲလို့ ခေါ်တယ်။) ကုန်းပြင်မြင့်ပေါ်က မြို့အားလုံး၊ ဂိလဒ်တစ်ပြည်လုံး၊ ဘုရင်ဩဂတ်ပိုင်တဲ့ သာလကမြို့နဲ့ ဧဒြိမြို့အထိ ဗာရှန်တစ်ပြည်လုံးကို သိမ်းပိုက်ခဲ့တယ်။ ဗာရှန်ဘုရင် ဩဂတ်ဟာ ရေဖိမ်လူမျိုးရဲ့ နောက်ဆုံးဘုရင်ပဲ။ သံနဲ့ လုပ်ထားတဲ့ သူ့ခေါင်းတလားဟာ အလျား ၉ တောင်၊ အနံ ၄ တောင်ရှိတယ်။ အမ္မုန်လူမျိုးတွေရဲ့ ရဗာမြို့မှာ အခုထိရှိနေတုန်းပဲ။ အာနုန်သဲချောင်းကမ်းနားမှာရှိတဲ့ အာရော်မြို့ကနေ ဂိလဒ်တောင်တန်းဒေသရဲ့ တစ်ဝက်ကို အဲဒီတုန်းက သိမ်းယူခဲ့တယ်။ အဲဒီမှာရှိတဲ့မြို့တွေကို ရုဗင်အနွယ်နဲ့ ဂဒ်အနွယ်ကို ကျွန်တော်ပေးလိုက်တယ်။ ဂိလဒ်ဒေသရဲ့ ကျန်တစ်ဝက်နဲ့ ဘုရင်ဩဂတ်ပိုင်တဲ့ ဗာရှန်တစ်ပြည်လုံးကို မနာရှေအနွယ်တစ်ဝက်ကို ပေးလိုက်တယ်။ ဗာရှန်ပြည်မှာရှိတဲ့ အာဂေါဘဒေသ တစ်ခုလုံးကို ရေဖိမ်လူမျိုးရဲ့ပြည်လို့ ခေါ်ကြတယ်။ မနာရှေအနွယ် ယာအိရက ဂေရှုရိပြည်သားနဲ့ မာခါသိပြည်သားတွေရဲ့ နယ်နိမိတ်အထိ အာဂေါဘဒေသ တစ်ခုလုံးကို သိမ်းယူတယ်။ သူ့ကိုအစွဲပြုပြီး ဗာရှန်ပြည်ရဲ့ ရွာငယ်တွေကို ဟာဝုတ်ယာအိရ လို့မှည့်ခေါ်ခဲ့တာ ဒီနေ့အထိ နာမည်တွင်နေတုန်းပဲ။ မာခိရကိုတော့ ဂိလဒ်ပြည် ပေးလိုက်တယ်။ ရုဗင်အနွယ်နဲ့ ဂဒ်အနွယ်ကို ဂိလဒ်ပြည်ကနေ အာနုန်သဲချောင်းအထိ ပေးလိုက်တယ်။ သဲချောင်းအလယ်ပိုင်းကတော့ နယ်နိမိတ်ပေါ့။ အမ္မုန်ပြည်ရဲ့ နယ်နိမိတ်ဖြစ်တဲ့ ယာဗုတ်သဲချောင်း၊ ဂျော်ဒန်မြစ်နဲ့ မြစ်ကမ်းတစ်လျှောက်ဖြစ်တဲ့ အရာဗာအရပ်အထိ ပါတယ်။ ခိနေရက်အိုင် ကနေ အရှေ့ဘက် ပိသဂါတောင်ခြေမှာရှိတဲ့ အရာဗာလို့ခေါ်တဲ့ ဆားငန်အိုင် အထိ ကျယ်ဝန်းတယ်။ ကျွန်တော်က ရုဗင်အနွယ်၊ ဂဒ်အနွယ်နဲ့ မနာရှေအနွယ်တစ်ဝက်ကို ပြောတယ် ယေဟောဝါဘုရားက ခင်ဗျားတို့အတွက် ဒီပြည်ကို အပိုင်ပေးလိုက်ပြီ။ ဒါကြောင့် ရဲရင့်တဲ့ယောက်ျားတွေ လက်နက်ကိုင်ပြီး ကိုယ့်ညီအစ်ကို အစ္စရေးတွေရှေ့ကနေ ကူးသွားရမယ်။ သားမယားတွေ၊ တိရစ္ဆာန်တွေကတော့ ပေးထားတဲ့မြို့တွေမှာ နေခဲ့ရမယ်။ (ခင်ဗျားတို့မှာ တိရစ္ဆာန်တွေ အများကြီးရှိတာ ကျွန်တော်သိတယ်။) ယေဟောဝါဘုရားက ခင်ဗျားတို့ကို အေးချမ်းစွာ နေထိုင်ခွင့်ပေးခဲ့တယ်။ ဒါကြောင့် ခင်ဗျားတို့လည်း ဂျော်ဒန်မြစ်တစ်ဖက်ကမ်းမှာရှိတဲ့ ယေဟောဝါဘုရား ပေးမယ့်ပြည်ကို ညီအစ်ကိုတွေ သိမ်းပိုက်ပြီး အေးချမ်းစွာ နေထိုင်ခွင့်ရမယ့်အချိန်အထိ ကူညီပေးရမယ်။ ပြီးမှ ကိုယ်ရထားတဲ့ နယ်မြေတွေဆီ ပြန်လာရမယ်။ အဲဒီတုန်းက ယောရှုကိုလည်း ဒီဘုရင်နှစ်ပါးကို ယေဟောဝါဘုရား ဘာလုပ်ခဲ့တယ်ဆိုတာ ခင်ဗျားမြင်တာပဲ။ အခုကူးသွားမယ့် ပြည်မှာရှိတဲ့ မြို့တွေကိုလည်း ယေဟောဝါ အဲဒီလိုပဲ လုပ်လိမ့်မယ်။ ယေဟောဝါဘုရား တိုက်ခိုက်ပေးမှာဖြစ်လို့ သူတို့ကို မကြောက်ပါနဲ့ လို့ ကျွန်တော် မှာခဲ့တယ်။ အဲဒီတုန်းက ယေဟောဝါကို ကျွန်တော် အသနားခံတယ် အချုပ်အခြာအာဏာပိုင်ရှင် ယေဟောဝါ၊ ကျွန်တော့်ကို ကိုယ်တော်ရဲ့ ကြီးမြတ်မှုနဲ့ အားကြီးတဲ့လက်ရုံးကို ပြပါပြီ။ ဒီလို တန်ခိုးကြီးလုပ်ရပ်တွေကို ကောင်းကင်ပေါ်၊ မြေကြီးပေါ်မှာရှိတဲ့ ဘယ်ဘုရားမှ မလုပ်နိုင်ပါဘူး။ ကျွန်တော် ဂျော်ဒန်မြစ်တစ်ဖက်ကို ကူးသွားပြီး သာယာလှပတဲ့ပြည်ကို မြင်ပါရစေ။ သာယာလှပတဲ့ တောင်တန်းဒေသနဲ့ လက်ဘနွန်ပြည်ကို မြင်ပါရစေ ဆိုပြီးတော့ပေါ့။ ဒါပေမဲ့ ယေဟောဝါဘုရားက ခင်ဗျားတို့ကြောင့် ကျွန်တော့်ကို အမျက်ထွက်နေတုန်းပဲ။ ဒါကြောင့် ယေဟောဝါက ကျွန်တော်ပြောတာကို နားမထောင်ဘဲ တော်ပြီ။ ဒီအကြောင်း ထပ်မပြောနဲ့တော့။ ဒီဂျော်ဒန်မြစ်ကို မင်းဖြတ်ကူးရမှာ မဟုတ်ဘူး။ ဒါကြောင့် ပိသဂါတောင်ပေါ်ကို တက်သွားပြီး အရပ်လေးမျက်နှာကို လှမ်းကြည့်လိုက်။ အဲဒီပြည်ကို မြင်ရမယ်။ ပြီးရင် ယောရှုကို ခေါင်းဆောင် ခန့်ပါ။ သူ အားရှိသွားအောင် အားပေးလိုက်ပါ။ သူဟာ အစ္စရေးလူမျိုးရှေ့ကနေ ဖြတ်ကူးပြီး မင်းလှမ်းမြင်ရတဲ့ ပြည်ကို သူတို့ အမွေခံရအောင် လုပ်ပေးမယ့်သူပဲ လို့ပြောတယ်။ ဗက်ပေဂုရမြို့ရှေ့က ချိုင့်ဝှမ်းမှာ နေထိုင်တုန်းက ဒါတွေအားလုံး ဖြစ်ပျက်ခဲ့တယ်။,5,De,3,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/3/
audio/nwt_05_De_BU_04.mp3,အခန်းကြီး (၄) အစ္စရေးတို့၊ ကျွန်တော် သွန်သင်ပေးနေတဲ့ စည်းမျဉ်းတွေနဲ့ တရားစီရင်ချက်တွေကို နားထောင်ပါ။ ဒါမှ ခင်ဗျားတို့ အသက်ဆက်ရှင်ပြီး ဘိုးဘေးတို့ရဲ့ဘုရား ယေဟောဝါ ပေးမယ့်ပြည်ကို ဝင်ရောက်သိမ်းပိုက်နိုင်မယ်။ ကျွန်တော် မှာကြားနေတဲ့ ဒီစကားတွေကို ထပ်မဖြည့်ပါနဲ့။ မနုတ်ပယ်ပါနဲ့။ ကျွန်တော် မှာကြားနေတဲ့ ယေဟောဝါဘုရားရဲ့ ပညတ်ချက်တွေကို လိုက်နာကြပါ။ ဗာလပေဂုရဘုရားကို ခင်ဗျားတို့ဝတ်ပြုတုန်းက ယေဟောဝါဘုရား ဘာလုပ်ခဲ့မှန်း ကိုယ်တိုင် မြင်ခဲ့ကြတာပဲ။ ဗာလပေဂုရနောက် လိုက်သူတိုင်းကို ယေဟောဝါဘုရား ဖျက်ဆီးခဲ့တယ်။ ယေဟောဝါဘုရားကိုပဲ တွယ်တာနေတဲ့ ခင်ဗျားတို့ကတော့ ဒီနေ့အထိ အသက်ရှင်နေတယ်။ ယေဟောဝါဘုရား မိန့်မှာတဲ့ စည်းမျဉ်းတွေ၊ တရားစီရင်ချက်တွေကို ကျွန်တော် သွန်သင်ပေးခဲ့ပြီ။ ခင်ဗျားတို့ သိမ်းပိုက်မယ့်ပြည်မှာ အဲဒီအတိုင်း လိုက်နာကြပါ။ ဂရုတစိုက် စောင့်ထိန်းကြပါ။ ဒါဆိုရင် အဲဒီစည်းမျဉ်းတွေအကြောင်း ကြားတဲ့သူတိုင်းက ခင်ဗျားတို့ရဲ့ ဉာဏ်ပညာနဲ့ သိနားလည်နိုင်စွမ်းကို သိမြင်လာမယ်။ တကယ့်ကို ပညာရှိပြီး သိနားလည်နိုင်စွမ်းရှိတဲ့ လူမျိုးကြီးပါလား ဆိုပြီး ပြောကြမယ်။ ယေဟောဝါဘုရားက ကျွန်တော်တို့ ဆုတောင်းတဲ့အခါတိုင်း အနီးအနားမှာ ရှိတယ်။ ဒီလိုဘုရားမျိုး ဘယ်လူမျိုးတွေမှာ ရှိလို့လဲ။ ဒီနေ့ ကျွန်တော် သွန်သင်ပေးတဲ့ ဒီပညတ်တရားလို မှန်ကန်တဲ့ စည်းမျဉ်းတွေ၊ တရားစီရင်ချက်တွေ ဘယ်လူမျိုးကြီးဆီမှာ ရှိလို့လဲ။ ဒါကြောင့် ကိုယ်တိုင်မြင်ခဲ့တာတွေကို တစ်သက်လုံး မမေ့ဖို့၊ စိတ်ထဲမှာ မပျောက်ပျက်သွားစေဖို့ ကိုယ့်ကိုယ်ကိုယ် ဂရုစိုက်ပါ၊ သတိထားကြပါ။ သားမြေးတွေကိုလည်း ပြောပြကြပါ။ ဟောရပ်အရပ်မှာ ယေဟောဝါဘုရားရှေ့ ခင်ဗျားတို့ ရပ်ခဲ့တဲ့နေ့တုန်းက ငါ့စကားတွေကို ကြားနာနိုင်အောင် လူတွေကို စုရုံးပါ။ ဒါမှ သူတို့ အသက်ရှင်နေသရွေ့ ငါ့ကို ကြောက်ရွံ့ရိုသေလာမယ်။ သားမြေးတွေကိုလည်း သင်ပေးနိုင်မယ် ဆိုပြီး ကျွန်တော့်ကို ယေဟောဝါ ပြောခဲ့တယ်။ ဒါနဲ့ တောင်ခြေနားမှာ ခင်ဗျားတို့ လာရပ်ကြတယ်။ အဲဒီအချိန် တောင်ပေါ်မှာ မီးလောင်နေပြီး မီးတောက်မီးလျှံတွေ မိုးပေါ် တက်နေတယ်။ မည်းမှောင်နေတဲ့ တိမ်ထုကြီး ဖုံးလွှမ်းနေတယ်။ ယေဟောဝါဘုရားက မီးထဲကနေ စကားပြောတဲ့အခါ စကားသံကို ခင်ဗျားတို့ ကြားရပေမဲ့ ပုံသဏ္ဌာန်ကိုတော့ မမြင်ခဲ့ရဘူး။ ခင်ဗျားတို့ လိုက်နာရမယ့် ပဋိညာဉ်ဖြစ်တဲ့ ပညတ်တော်ဆယ်ပါးကို ဘုရား မိန့်မှာပြီး ကျောက်ပြားနှစ်ချပ်ပေါ်မှာ ရေးပေးခဲ့တယ်။ ခင်ဗျားတို့ကို သွန်သင်ပေးရမယ့် စည်းမျဉ်းတွေ၊ တရားစီရင်ချက်တွေအကြောင်း ကျွန်တော့်ကို ယေဟောဝါဘုရား မိန့်မှာခဲ့တယ်။ ခင်ဗျားတို့ ဝင်ရောက်သိမ်းပိုက်မယ့်ပြည်မှာ အဲဒီအတိုင်းပဲ လိုက်နာရမယ်။ ဟောရပ်အရပ်မှာ မီးထဲကနေ ယေဟောဝါဘုရား စကားပြောတဲ့နေ့တုန်းက ဘုရားရဲ့ပုံသဏ္ဌာန်ကို ခင်ဗျားတို့ မမြင်ခဲ့ရဘူး။ ဒါကြောင့် ကိုယ့်ကိုယ်ကိုယ် သတိထားကြ အရာတစ်ခုခုနဲ့တူတဲ့ ရုပ်တုတွေ ထုလုပ်ပြီး မဖောက်ပြန်ကြနဲ့။ ယောက်ျားပုံ၊ မိန်းမပုံ၊ မြေတိရစ္ဆာန်တစ်မျိုးမျိုးရဲ့ပုံ၊ မိုးကောင်းကင်မှာ ပျံသန်းတဲ့ ငှက်တစ်မျိုးမျိုးရဲ့ပုံ၊ တွားသွားသတ္တဝါတစ်မျိုးမျိုးရဲ့ပုံ၊ မြေကြီးအောက် ရေထဲက ငါးတစ်မျိုးမျိုးရဲ့ပုံတွေကို မထုလုပ်ကြနဲ့။ ကောင်းကင်ကို မော့ကြည့်လို့ နေ၊ လ၊ ကြယ်အစရှိတဲ့ ကောင်းကင်ပေါ်ကအရာတွေကို မြင်တဲ့အခါ သွေးဆောင်ခံရပြီး ဦးချရှိခိုးတာ၊ ဝတ်ပြုတာမျိုး မလုပ်ကြနဲ့။ အဲဒါတွေဟာ ကောင်းကင်အောက်မှာရှိတဲ့ လူအားလုံးအတွက် ယေဟောဝါဘုရား ပေးထားတာတွေပဲ။ ခင်ဗျားတို့ဟာ သံရည်ကျိုမီးဖိုဖြစ်တဲ့ အီဂျစ်ပြည်ကနေ ယေဟောဝါ ခေါ်ထုတ်လာခဲ့သူတွေပါ။ ဒါကြောင့်လည်း အခုလို ဘုရားပိုင်ဆိုင်တဲ့ လူမျိုး ဖြစ်လာကြပြီ။ ယေဟောဝါက ခင်ဗျားတို့ကြောင့် ကျွန်တော့်ကို အမျက်ထွက်ခဲ့တယ်။ ဂျော်ဒန်မြစ်ကို မကူးရဘူး၊ ယေဟောဝါဘုရား အမွေပေးမယ့် သာယာလှပတဲ့ပြည်ထဲ မဝင်ရဘူးလို့ ကျိန်ဆိုခဲ့တဲ့အတွက်၊ ဒီပြည်မှာပဲ ကျွန်တော် သေဆုံးရတော့မယ်။ ဂျော်ဒန်မြစ်ကို ကူးရမှာ မဟုတ်ဘူး။ ခင်ဗျားတို့ကတော့ ဖြတ်ကူးပြီး သာယာလှပတဲ့ပြည်ကို သိမ်းယူရမယ်။ ခင်ဗျားတို့နဲ့ ယေဟောဝါဘုရားသခင်ဖွဲ့ခဲ့တဲ့ ပဋိညာဉ်ကို မမေ့ဖို့၊ ယေဟောဝါဘုရား တားမြစ်ထားတဲ့ အရာတစ်ခုခုနဲ့တူတဲ့ ရုပ်တုကို မထုလုပ်မိဖို့ သတိထားကြပါ။ ယေဟောဝါဘုရားဟာ လောင်ကျွမ်းစေတဲ့မီး၊ မိမိတစ်ပါးတည်းကိုပဲ ကိုးကွယ်ဆည်းကပ်ဖို့ တောင်းဆိုတဲ့ဘုရား ဖြစ်လို့ပဲ။ ခင်ဗျားတို့ အဲဒီပြည်မှာ သားမြေးတွေရလာပြီး အနေကြာလာတဲ့အခါ ဖောက်ပြန်လာမယ်၊ ရုပ်တုတွေ လုပ်မယ်၊ ယေဟောဝါဘုရားရှေ့မှာ မကောင်းမှုလုပ်ပြီး အမျက်ထွက်စေမယ်ဆိုရင်၊ ကောင်းကင်နဲ့ မြေကြီးကို သက်သေထားပြီး ကျွန်တော်ပြောမယ် ခင်ဗျားတို့ဟာ ဂျော်ဒန်မြစ်ကို ကူးပြီး သိမ်းပိုက်ရတော့မယ့်ပြည်မှာ အမြန်ဆုံး ပျက်စီးသွားမယ်။ ကြာရှည်မနေရဘဲ အစတုံး ဖျက်ဆီးခံရမယ်။ ယေဟောဝါဘုရားက ခင်ဗျားတို့ကို တကွဲတပြား ဖြစ်စေမယ်။ တိုင်းပြည်အရပ်ရပ်ဆီ ယေဟောဝါ မောင်းထုတ်လိုက်တဲ့အတွက် အဲဒီပြည်တွေမှာ လူနည်းစုပဲ အသက်ရှင်ကျန်ရစ်ပြီး၊ လူတွေလုပ်တဲ့ မမြင်နိုင်၊ မကြားနိုင်၊ မစားနိုင်၊ အနံ့မခံနိုင်တဲ့ သစ်သားဘုရား၊ ကျောက်ဘုရားတွေကို ဝတ်ပြုရလိမ့်မယ်။ အဲဒီပြည်တွေမှာ ယေဟောဝါဘုရားကို ခင်ဗျားတို့ ရှာမယ်၊ စိတ်စွမ်းရှိသမျှ၊ ကိုယ်စွမ်းရှိသမျှ ရှာဖွေမေးမြန်းမယ် ဆိုရင်တော့ တွေ့ကိုတွေ့ရလိမ့်မယ်။ နောက်ပိုင်းမှာ ခင်ဗျားတို့ အကြီးအကျယ် ဒုက္ခရောက်ပြီး အခုပြောတဲ့အတိုင်း ကြုံရတဲ့အခါ ယေဟောဝါဘုရားဆီ ပြန်လှည့်လာပြီး ဘုရားရဲ့စကားကို နားထောင်ကြလိမ့်မယ်။ ယေဟောဝါဘုရားဟာ ကရုဏာရှိတဲ့ဘုရား ဖြစ်လို့ ခင်ဗျားတို့ကို မစွန့်ပစ်ဘူး၊ မဖျက်ဆီးဘူး။ ဘိုးဘေးတွေနဲ့ ကျိန်ဆိုပြီးဖွဲ့ထားတဲ့ ပဋိညာဉ်ကိုလည်း မမေ့ဘူး။ ခင်ဗျားတို့ခေတ်မတိုင်ခင် တစ်ချိန်တုန်းကအကြောင်းတွေကို မေးကြည့်လိုက်ပါ။ ကမ္ဘာပေါ်မှာ လူကို ဘုရားသခင် ဖန်ဆင်းချိန်ကစပြီး ဒါမျိုးဖြစ်ဖူးလို့လား။ မိုးကောင်းကင်တစ်ဖက်စွန်းကနေ နောက်တစ်ဖက်စွန်းအထိ လိုက်ရှာကြည့်ပါ။ ဒီလိုကြီးကျယ်တဲ့ ဖြစ်ရပ်မျိုး ရှိဖူးလို့လား၊ ဒီလိုအကြောင်းမျိုး ကြားဖူးလို့လား။ မီးထဲကနေ ဘုရားသခင် စကားပြောတဲ့အသံကို ခင်ဗျားတို့လို ကြားပြီးမှ အသက်ဆက်ရှင်တဲ့ လူမျိုးရယ်လို့ ရှိလို့လား။ ယေဟောဝါဘုရားက အီဂျစ်ပြည်မှာ တရားစီရင်ချက်၊ အံ့ဖွယ်အမှု၊ ထူးဆန်းတဲ့အရာ၊ စစ်ပွဲ၊ အားကြီးတဲ့လက်၊ တန်ခိုးကြီးတဲ့ လက်ရုံး၊ ကြောက်မက်ဖွယ် လုပ်ရပ်တွေနဲ့ ခင်ဗျားတို့ကို တခြားလူမျိုးထဲကနေ ခေါ်ထုတ်လာခဲ့တယ်။ ဒါကို ခင်ဗျားတို့ မြင်ခဲ့ကြတာပဲ။ ဘုရားက ဘယ်လူမျိုးကို အဲဒီလို ခေါ်ထုတ်ခဲ့ဖူးလို့လဲ။ ယေဟောဝါဟာ စစ်မှန်တဲ့ဘုရားသခင်ဖြစ်မှန်း ခင်ဗျားတို့ သိအောင် အဲဒါတွေ ပြသခဲ့တယ်။ ဘုရားသခင်ကလွဲလို့ တခြားဘုရား မရှိဘူး။ ဘုရားက ခင်ဗျားတို့ကို တည့်မတ်ပေးဖို့ မိုးကောင်းကင်ကနေ အသံတော်ကို ကြားစေခဲ့တယ်။ မြေကြီးပေါ်မှာ မီးတောက်မီးလျှံကြီးကို မြင်စေခဲ့တယ်။ မီးထဲကနေ ခင်ဗျားတို့ကို စကားပြောခဲ့တယ်။ ဘုရားသခင်က ဘိုးဘေးတွေကို ချစ်လို့ သူတို့ရဲ့မျိုးနွယ်ကို ရွေးချယ်ပြီး ခင်ဗျားတို့ကို အီဂျစ်ပြည်ကနေ ကြီးမားတဲ့တန်ခိုးနဲ့ ခေါ်ထုတ်ခဲ့တယ်။ ပိုအင်အားကြီးတဲ့ လူမျိုးတွေကို ရှေ့ကနေ မောင်းထုတ်ပေးခဲ့တယ်။ ခင်ဗျားတို့ကို ခေါ်လာပြီး သူတို့ပြည်ကို အခုလို အမွေပေးခဲ့တယ်။ ဒါကြောင့် အထက်ကောင်းကင်နဲ့ အောက်အရပ်မြေကြီးပေါ်မှာ ယေဟောဝါဟာ စစ်မှန်တဲ့ဘုရားသခင်ပဲဆိုတာ အခု စွဲစွဲမြဲမြဲ သိမှတ်ထားကြပါ။ ကိုယ်တော့်လို ဘုရားမျိုး မရှိဘူး။ အခု ကျွန်တော် မှာကြားနေတဲ့ စည်းမျဉ်းတွေ၊ ပညတ်ချက်တွေကို လိုက်နာကြပါ။ ဒါမှ ကိုယ်တိုင်ရော၊ သားမြေးတွေပါ ကောင်းစားပြီး ယေဟောဝါဘုရားပေးတဲ့ ပြည်မှာ အကြာကြီး နေရမယ်။ အဲဒီအချိန်မှာ မောရှေက ဂျော်ဒန်မြစ်အရှေ့ဘက်မှာ မြို့သုံးမြို့ကို သီးသန့်ခွဲထားလိုက်တယ်။ လူကို မုန်းလို့ မဟုတ်ဘဲ မတော်တဆ သတ်မိတဲ့သူက အသက်ချမ်းသာရဖို့ မြို့သုံးမြို့ထဲက တစ်မြို့မြို့ကို ထွက်ပြေးရမယ်။ အဲဒီမြို့တွေကတော့ ရုဗင်အနွယ်ရဲ့ ပိုင်နက်ထဲက တောကန္တာရ ကုန်းပြင်မြင့်မှာ ဗေဇာမြို့၊ ဂဒ်အနွယ်ရဲ့ ပိုင်နက်ထဲက ဂိလဒ်ပြည်မှာ ရာမုတ်မြို့၊ မနာရှေအနွယ်ရဲ့ ပိုင်နက်ထဲက ဗာရှန်ပြည်မှာ ဂေါလန်မြို့ပဲ။ ဒါကတော့ အစ္စရေးလူမျိုးကို မောရှေပေးတဲ့ ပညတ်တရားပဲ။ အီဂျစ်ပြည်ကနေ ထွက်လာပြီးနောက် အစ္စရေးတွေကို မောရှေပေးခဲ့တဲ့ သတိပေးချက်တွေ၊ စည်းမျဉ်းတွေ၊ တရားစီရင်ချက်တွေ ဖြစ်တယ်။ ဂျော်ဒန်မြစ်ဝှမ်းဒေသမှာ၊ ဗက်ပေဂုရမြို့ရှေ့က ချိုင့်ဝှမ်းမှာ၊ အာမောရိဘုရင် ရှိဟုန်ရဲ့ပြည်မှာ ပေးခဲ့တယ်။ မောရှေနဲ့ အစ္စရေးလူတွေက အီဂျစ်ပြည်ကနေ ထွက်လာပြီးနောက် ဟေရှဘုန်မြို့မှာစိုးစံတဲ့ အာမောရိဘုရင် ရှိဟုန်ကို အနိုင်ရခဲ့တယ်။ ရှိဟုန်ဘုရင်ရဲ့ ပြည်အပြင် ဗာရှန်ဘုရင် ဩဂတ်ရဲ့ပြည်ကိုလည်း သိမ်းပိုက်ခဲ့ကြတယ်။ ဒီအာမောရိဘုရင်နှစ်ပါးဟာ ဂျော်ဒန်မြစ်အရှေ့ဘက် မြစ်ဝှမ်းဒေသမှာ နေထိုင်သူတွေပဲ။ သူတို့ရဲ့နယ်မြေက အာနုန်သဲချောင်းကမ်းနားပေါ်က အာရော်မြို့ကနေ ဟေရမုန်လို့ခေါ်တဲ့ စိအုန်တောင်အထိ ကျယ်တယ်။ ပိသဂါတောင်ခြေမှာရှိတဲ့ အရာဗာအိုင် အထိ ဂျော်ဒန်မြစ်အရှေ့ဘက် မြစ်ဝှမ်းဒေသက အရာဗာအရပ် တစ်ခုလုံးလည်း ပါဝင်တယ်။,5,De,4,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/4/
audio/nwt_05_De_BU_05.mp3,အခန်းကြီး (၅) အဲဒီနောက် မောရှေက အစ္စရေးအားလုံးကို ခေါ်ပြီး ပြောတယ် အစ္စရေးတို့၊ ကျွန်တော်ပြောပြနေတဲ့ စည်းမျဉ်းတွေ၊ တရားစီရင်ချက်တွေကို နားထောင်ပါ။ သင်ယူပြီး ဂရုတစိုက် လိုက်နာပါ။ ယေဟောဝါဘုရားက ဟောရပ်အရပ်မှာ ကျွန်တော်တို့နဲ့ ပဋိညာဉ်ဖွဲ့ခဲ့တယ်။ ယေဟောဝါက အဲဒီပဋိညာဉ်ကို ဘိုးဘေးတွေနဲ့ မဟုတ်ဘဲ အခု ဒီမှာရှိနေတဲ့ ကျွန်တော်တို့အားလုံးနဲ့ ဖွဲ့ခဲ့တာ။ ယေဟောဝါက ဟောရပ်တောင်မှာ ခင်ဗျားတို့ကို မီးထဲကနေ တိုက်ရိုက် စကားပြောခဲ့တယ်။ အဲဒီတုန်းက ခင်ဗျားတို့ မီးကို ကြောက်ပြီး တောင်ပေါ် မတက်ခဲ့ကြဘူး။ ဒါကြောင့် ယေဟောဝါရဲ့စကားကို ပြန်ပြောပြဖို့ ယေဟောဝါနဲ့ ခင်ဗျားတို့ကြားမှာ ကျွန်တော် ရပ်နေခဲ့တယ်။ ဘုရားပြောတာက ငါဟာ မင်းတို့ကို ကျွန်ခံရာ အီဂျစ်ပြည်ကနေ ခေါ်ထုတ်လာတဲ့ဘုရား ယေဟောဝါပဲ။ ငါကလွဲလို့ တခြားဘုရားတွေကို လုံးဝ မကိုးကွယ်နဲ့။ အထက် မိုးကောင်းကင်ပေါ်က၊ အောက်အရပ် မြေကြီးပေါ်က၊ မြေကြီးအောက် ရေထဲက အရာတစ်ခုခုနဲ့ ပုံသဏ္ဌာန်တူတာကိုဖြစ်စေ၊ ရုပ်တုကိုဖြစ်စေ မလုပ်နဲ့။ အဲဒါတွေကို ဦးမချနဲ့။ ဝတ်မပြုနဲ့။ မင်းတို့ရဲ့ဘုရားသခင် ယေဟောဝါဟာ ငါတစ်ပါးတည်းကိုပဲ ကိုးကွယ်ဆည်းကပ်ဖို့ တောင်းဆိုတဲ့ဘုရား၊ ငါ့ကိုမုန်းတဲ့သူဆိုရင် သူ့သားမြေးမြစ်တွေအထိ ဒဏ်ခတ်တဲ့ဘုရား၊ ငါ့ကိုချစ်ပြီး ပညတ်တွေကို လိုက်နာသူဆိုရင်တော့ လူမျိုးဆက်တစ်ထောင်အထိ ခိုင်မြဲတဲ့မေတ္တာပြတဲ့ဘုရား ဖြစ်တယ်။ မင်းတို့ရဲ့ဘုရားသခင် ယေဟောဝါရဲ့ နာမည်ကို တလွဲမသုံးနဲ့။ တလွဲသုံးသူကို ယေဟောဝါ အပြစ်မပေးဘဲ မနေဘူး။ ယေဟောဝါဘုရား မိန့်မှာတဲ့အတိုင်း ဥပုသ်နေ့ကို မြင့်မြတ်တဲ့နေ့အဖြစ် စောင့်ထိန်းပါ။ ခြောက်ရက်လုံး အလုပ်မှန်သမျှ လုပ်နိုင်တယ်။ ခုနစ်ရက်မြောက်နေ့ကတော့ ယေဟောဝါဘုရားအတွက် ဥပုသ်နေ့ပဲ။ ကိုယ်တိုင်နဲ့ သားသမီးတွေရော၊ ကျွန်တွေ၊ နွားမြည်းစတဲ့ ခြံမွေးတိရစ္ဆာန်တွေ၊ ကိုယ့်မြို့မှာ နေထိုင်တဲ့ တိုင်းတစ်ပါးသားတွေပါမကျန် အလုပ်မလုပ်ရဘူး။ ကျွန်တွေလည်း မင်းတို့လိုပဲ အနားယူနိုင်ဖို့ ဖြစ်တယ်။ အီဂျစ်ပြည်မှာကျွန်ခံခဲ့ဖူးတာ၊ ယေဟောဝါဘုရားက အားကြီးတဲ့လက်၊ တန်ခိုးကြီးတဲ့ လက်ရုံးနဲ့ ခေါ်ထုတ်ခဲ့တာကို သတိရကြပါ။ ဒါကြောင့်လည်း ဥပုသ်နေ့ကို စောင့်ထိန်းဖို့ ယေဟောဝါဘုရား မိန့်မှာခဲ့တာပဲ။ ယေဟောဝါဘုရား မိန့်မှာတဲ့အတိုင်း မိဘကို ရိုသေပါ။ ဒါမှသာ ယေဟောဝါဘုရားပေးမယ့် ပြည်မှာ အသက်ရှည်ရှည် နေနိုင်ပြီး ကောင်းစားမယ်။ လူ့အသက် မသတ်နဲ့။ အိမ်ထောင်ရေး မဖောက်ပြန်နဲ့။ မခိုးနဲ့။ တခြားသူအတွက် မဟုတ်မမှန် သက်သေမထွက်ဆိုနဲ့။ တခြားသူရဲ့မိန်းမကို မတပ်မက်နဲ့။ တခြားသူရဲ့အိမ်၊ လယ်၊ ကျွန်၊ နွား၊ မြည်းစသဖြင့် ပိုင်ဆိုင်တာတစ်ခုကိုမှ အတ္တစိတ်နဲ့ မတပ်မက်နဲ့။ ယေဟောဝါက ဒီပညတ်ချက်တွေကို တောင်ပေါ်မှာ မီးထဲကနေ၊ မည်းမှောင်နေတဲ့ တိမ်ထုကြီးထဲကနေ ခင်ဗျားတို့လူစုကြီးကို အကျယ်ကြီး ပြောခဲ့တယ်။ အဲဒီပညတ်ချက်တွေကို ဘာမှ ထပ်မဖြည့်စွက်တော့ဘဲ ကျောက်ပြားနှစ်ချပ်ပေါ် ရေးပြီး ကျွန်တော့်ကို ပေးတယ်။ တောင်ပေါ်မှာ မီးလောင်နေတုန်း အမှောင်ထုထဲက စကားသံကို ကြားတာနဲ့ မျိုးနွယ်စုခေါင်းဆောင်တွေ၊ အကြီးအကဲတွေအားလုံး ကျွန်တော့်ဆီ လာကြတယ်။ ပြီးတော့ ခင်ဗျားတို့က အခု ယေဟောဝါဘုရားက ဘုန်းသရေနဲ့ ကြီးမြတ်မှုကို ထင်ရှားပြပြီ။ မီးထဲကနေ ဘုရားစကားပြောတာကိုလည်း ကြားရပြီ။ ဘုရားသခင်က လူကို စကားပြောပေမဲ့ အဲဒီလူ အသက် ဆက်ရှင်နိုင်တာကို ကျုပ်တို့ မြင်ရပြီ။ ကျုပ်တို့ ဘာကြောင့် သေရမှာလဲ။ ကျုပ်တို့ကို ဒီမီးလျှံကြီး ဝါးမျိုတော့မှာပဲ။ ယေဟောဝါဘုရားရဲ့ အသံကိုသာ ဆက်ကြားနေရရင် ကျုပ်တို့ သေမှာ။ အသက်ရှင်တဲ့ဘုရားသခင် မီးထဲကနေ စကားပြောတဲ့အသံကို ကျုပ်တို့ ကြားသလို ကြားပြီး အသက်ဆက်ရှင်တဲ့လူ ဘယ်သူရှိလို့လဲ။ ခင်ဗျားပဲ ယေဟောဝါဘုရား ပြောတာတွေကို သွားနားထောင်ပြီး ယေဟောဝါဘုရား ပြောသမျှ ပြန်ပြောပြပါ။ ကျုပ်တို့ နားထောင်ပြီး လိုက်နာပါ့မယ် လို့ပြောခဲ့ကြတယ်။ ခင်ဗျားတို့ အဲဒီလိုပြောတာကို ယေဟောဝါ ကြားတယ်။ ဒါကြောင့် ယေဟောဝါက ဒီလူတွေပြောတာကို ငါကြားတယ်။ သူတို့ပြောတာ မှန်တယ်။ သူတို့ဆီမှာ ငါ့ကိုကြောက်တဲ့စိတ်သာ အမြဲရှိရင်၊ ငါ့ပညတ်ချက်မှန်သမျှကို လိုက်နာရင် သူတို့ရော၊ သားမြေးတွေပါ ထာဝရ ကောင်းစားမယ်။ ကိုယ့်တဲတွေဆီ ပြန်ကြ လို့ သူတို့ကို သွားပြောပါ။ မင်းကတော့ ငါ့အနားမှာ နေခဲ့။ ပညတ်ချက်တွေ၊ စည်းမျဉ်းတွေ၊ တရားစီရင်ချက်တွေကို ငါပြောပြမယ်။ မင်း သူတို့ကို သွန်သင်ပေးပါ။ သူတို့ကို ငါအပိုင်ပေးမယ့်ပြည်မှာ အဲဒီအတိုင်း သူတို့ လိုက်နာရမယ် လို့ ကျွန်တော့်ကို ပြောခဲ့တယ်။ ယေဟောဝါဘုရား မိန့်မှာထားတဲ့အတိုင်း ဂရုတစိုက် လိုက်နာကြပါ။ ဘယ်ညာ မလွဲသွားကြနဲ့။ ယေဟောဝါဘုရား မိန့်မှာထားတဲ့ လမ်းစဉ်အတိုင်း လျှောက်လှမ်းကြပါ။ ဒါမှ ခင်ဗျားတို့ သိမ်းပိုက်မယ့်ပြည်မှာ အသက်ရှင်ပြီး ကောင်းစားနိုင်မယ်။ အသက်ရှည်ရှည် နေနိုင်မယ်။,5,De,5,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/5/
audio/nwt_05_De_BU_06.mp3,အခန်းကြီး (၆) ဒါတွေဟာ ခင်ဗျားတို့ကို သွန်သင်ပေးဖို့ ယေဟောဝါဘုရားပေးထားတဲ့ ပညတ်ချက်တွေ၊ စည်းမျဉ်းတွေ၊ တရားစီရင်ချက်တွေပဲ။ ခင်ဗျားတို့ သိမ်းပိုက်တော့မယ့် ပြည်ကို ကူးသွားတဲ့အခါ အဲဒီအတိုင်း လိုက်နာရမယ်။ ကိုယ်တိုင်ရော သားမြေးတွေပါ ယေဟောဝါဘုရားကို ကြောက်ရွံ့ရိုသေပြီး ကျွန်တော် မှာကြားနေတဲ့ ဥပဒေတွေ၊ ပညတ်ချက်တွေကို တစ်သက်လုံး လိုက်နာရမယ်။ ဒါမှ ခင်ဗျားတို့ အသက်ရှည်ရှည် နေရမယ်။ အစ္စရေးတို့၊ အဲဒါတွေကို နားထောင်ပြီး ဂရုတစိုက် လိုက်နာကြ။ ဒါမှ ဘိုးဘေးတို့ရဲ့ဘုရား ယေဟောဝါ ကတိပေးထားတဲ့အတိုင်း နို့နဲ့ပျားရည်စီးတဲ့ ပြည်မှာ ကောင်းစားပြီး တိုးပွားများပြားလာမယ်။ အစ္စရေးတို့၊ နားထောင်ကြ။ ကျွန်တော်တို့ရဲ့ ဘုရားသခင် ယေဟောဝါဟာ တစ်ဆူတည်းသော ယေဟောဝါပဲ။ ယေဟောဝါဘုရားကို စိတ်စွမ်းရှိသမျှ၊ ကိုယ်စွမ်းရှိသမျှ၊ ခွန်အားရှိသမျှ ချစ်ပါ။ အခု ကျွန်တော် မှာကြားနေတဲ့ ဒီစကားတွေကို နှလုံးသွင်းရမယ်။ ပြီးတော့ သားသမီးတွေကို စိတ်စွဲမှတ်သွားအောင် သွန်သင်ပေးရမယ်။ အိမ်မှာ ထိုင်တဲ့အခါ၊ လမ်းလျှောက်တဲ့အခါ၊ အိပ်တဲ့အခါ၊ ထတဲ့အခါ ပြောပြရမယ်။ အဲဒီစကားတွေကို သတိပေးချက်အနေနဲ့ လက်ပေါ်မှာ ချည်ထားပါ။ နဖူးစည်းလို ဖြစ်စေပါ။ အိမ်တံခါးတိုင်တွေမှာ၊ မြို့တံခါးတွေမှာ ရေးထားပါ။ ယေဟောဝါဘုရားက ခင်ဗျားတို့ကို ပေးမယ်ဆိုပြီး ဘိုးဘေးအာဗြဟံ၊ အိဇက်၊ ယာကုပ်တို့ကို ကျိန်ဆိုခဲ့တဲ့ပြည်ထဲ ခေါ်ဆောင်သွားတဲ့အခါ၊ ခင်ဗျားတို့ဟာ ကိုယ်တိုင် မတည်ဆောက်ခဲ့တဲ့ မြို့ကြီးမြို့ကောင်းတွေ၊ ကိုယ်တိုင်မဖြည့်ဘဲ ကောင်းမွန်ရာအမျိုးမျိုး ပြည့်နေတဲ့အိမ်တွေ၊ ကိုယ်တိုင်မတူးခဲ့တဲ့ ရေလှောင်ကန်တွေ၊ ကိုယ်တိုင် မစိုက်ပျိုးခဲ့တဲ့ စပျစ်ခြံတွေ၊ သံလွင်ပင်တွေရှိတဲ့ပြည်ထဲ ရောက်ပြီး ဝဝလင်လင် စားသောက်ရတဲ့အခါ၊ ကျွန်ခံရာ အီဂျစ်ပြည်ကနေ ခင်ဗျားတို့ကို ခေါ်ထုတ်လာတဲ့ ယေဟောဝါကို မေ့သွားတဲ့အဖြစ်မျိုး မရောက်ရအောင် သတိပြုပါ။ ယေဟောဝါဘုရားကို ကြောက်ရွံ့ပါ။ ဘုရားကိုပဲ ဝတ်ပြုပါ။ နာမတော်ကိုပဲ တိုင်တည်ပြီး သစ္စာဆိုပါ။ ပတ်ဝန်းကျင်မှာရှိတဲ့ တခြားလူမျိုးတွေရဲ့ ဘုရားတွေနောက်မလိုက်သွားနဲ့။ ခင်ဗျားတို့နဲ့အတူရှိတဲ့ ယေဟောဝါဘုရားဟာ မိမိတစ်ပါးတည်းကိုပဲ ကိုးကွယ်ဆည်းကပ်ဖို့ တောင်းဆိုတဲ့ဘုရားပဲ။ တခြားဘုရားတွေနောက် လိုက်သွားရင် ခင်ဗျားတို့အပေါ် ယေဟောဝါဘုရားရဲ့ ဒေါသမီး တောက်လောင်ပြီး မြေပြင်ပေါ်ကနေ ဖျက်ဆီးလိမ့်မယ်။ မာဆာအရပ်မှာတုန်းကလို ယေဟောဝါဘုရားကို အကဲမစမ်းကြနဲ့။ ယေဟောဝါဘုရား မိန့်မှာထားတဲ့ ပညတ်ချက်တွေ၊ သတိပေးချက်တွေ၊ စည်းမျဉ်းတွေကို ကြိုးစားလိုက်နာကြ။ ယေဟောဝါရှေ့မှာ မှန်ကန်ကောင်းမွန်ရာကို လုပ်ပါ။ ဒါမှ ဘိုးဘေးတွေကို ယေဟောဝါ ကျိန်ဆိုခဲ့တဲ့ သာယာလှပတဲ့ပြည်ကို ဝင်ရောက်သိမ်းပိုက်ပြီး ကောင်းစားနိုင်မယ်။ ယေဟောဝါ ကတိပေးထားတဲ့အတိုင်း ရန်သူတွေကို တိုက်ထုတ်နိုင်မယ်။ နောင်တစ်ချိန်မှာ သားဖြစ်သူက ယေဟောဝါဘုရားက သတိပေးချက်တွေ၊ စည်းမျဉ်းတွေ၊ တရားစီရင်ချက်တွေကို ဘာလို့ပေးတာလဲ ဆိုပြီးမေးလာရင်၊ အဖေတို့ဟာ အီဂျစ်ပြည်မှာ ဖာရောရဲ့ကျွန်တွေ ဖြစ်ခဲ့ကြတယ်။ ဒါပေမဲ့ ယေဟောဝါဘုရားက အဖေတို့ကို အီဂျစ်ပြည်ကနေ အားကြီးတဲ့လက်နဲ့ ခေါ်ထုတ်ခဲ့တယ်။ ယေဟောဝါဘုရားက အီဂျစ်ပြည်အပေါ်၊ ဖာရောနဲ့ နန်းတွင်းသားတွေအပေါ် အဖျက်စွမ်းအားကြီးတဲ့ အံ့ဖွယ်အမှုတွေ၊ ထူးဆန်းတဲ့အရာတွေ ဆက်တိုက် ကျရောက်စေခဲ့တာ အဖေတို့ မြင်ခဲ့တယ်။ ပြီးတော့ အီဂျစ်ပြည်ကနေ ခေါ်ထုတ်လာပြီး အဖေတို့ကို ပေးမယ်လို့ ဘိုးဘေးတွေကို ကျိန်ဆိုခဲ့တဲ့ပြည်ဆီ ခေါ်လာခဲ့တယ်။ အဲဒီနောက် ယေဟောဝါက ဒီစည်းမျဉ်းတွေကို လိုက်နာပါ၊ ယေဟောဝါဘုရားကို ကြောက်ရွံ့ရိုသေပါလို့ မိန့်မှာခဲ့တယ်။ ဒါဟာ အဖေတို့ရဲ့ ထာဝရကောင်းကျိုးအတွက်ပဲ။ ဒါကြောင့် အဖေတို့ အခုလို အသက်ဆက်ရှင်နေတာပေါ့။ အဖေတို့ကို မိန့်မှာထားတဲ့အတိုင်း ယေဟောဝါဘုရားကို နာခံပြီး ဒီပညတ်ချက်တွေကို ဂရုတစိုက် လိုက်နာမယ်ဆိုရင် ဖြောင့်မတ်သူတွေလို့ သတ်မှတ်ခံရမယ် လို့ဖြေရမယ်။,5,De,6,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/6/
audio/nwt_05_De_BU_07.mp3,အခန်းကြီး (၇) ခင်ဗျားတို့ အခု ဝင်ရောက် သိမ်းပိုက်တော့မယ့် ပြည်ထဲ ရောက်တဲ့အခါ ယေဟောဝါဘုရားက လူဦးရေ ပိုများပြီး ပိုအင်အားကြီးတဲ့ ဟိတ္တိ၊ ဂိရဂါရှိ၊ အာမောရိ၊ ခါနန်၊ ဖေရဇိ၊ ဟိဝိ၊ ယေဗုသိဆိုတဲ့ လူမျိုးခုနစ်မျိုးကို နှင်ထုတ်ပေးမယ်။ သူတို့ကို ခင်ဗျားတို့လက်ထဲ ယေဟောဝါဘုရား အပ်မှာဖြစ်လို့ အနိုင်ယူပြီး အစတုံးဖျက်ဆီးလိုက်ပါ။ သူတို့ကို မိတ်မဖွဲ့နဲ့၊ မသနားနဲ့။ သူတို့နဲ့ ထိမ်းမြားပေးစားတာမျိုး မလုပ်နဲ့။ ကိုယ့်သမီးတွေကို သူတို့သားတွေနဲ့ မပေးစားနဲ့။ သူတို့သမီးတွေကိုလည်း ကိုယ့်သားတွေနဲ့ မပေးစားနဲ့။ ဘုရားသခင်ကို စွန့်ပစ်ပြီး တခြားဘုရားတွေကို ဝတ်ပြုအောင် ခင်ဗျားတို့ရဲ့ သားသမီးတွေကို သူတို့သွေးဆောင်လိမ့်မယ်။ အဲဒီအခါ ခင်ဗျားတို့ကို ယေဟောဝါ အမျက်ထွက်ပြီး ချက်ချင်း ဖျက်ဆီးလိမ့်မယ်။ ဒါကြောင့် သူတို့ရဲ့ ပူဇော်ရာပလ္လင်တွေကို ဖြိုချရမယ်။ ကိုးကွယ်ရာကျောက်တိုင်တွေ၊ ကိုးကွယ်ရာသစ်တိုင်တွေကို ခုတ်လှဲဖျက်ဆီးရမယ်။ ရုပ်တုတွေကို မီးရှို့ရမယ်။ ခင်ဗျားတို့ဟာ ယေဟောဝါဘုရားအတွက် သန့်ရှင်းတဲ့လူမျိုး ဖြစ်တယ်။ ယေဟောဝါဘုရားက မြေတစ်ပြင်လုံးမှာရှိတဲ့ လူမျိုးအားလုံးထဲကနေ ခင်ဗျားတို့ကို တန်ဖိုးအထားရဆုံး လူမျိုးအဖြစ် ရွေးချယ်ထားပြီ။ ယေဟောဝါက ခင်ဗျားတို့ကို လူဦးရေ အများဆုံးဖြစ်နေလို့ ချစ်ခဲ့တာ၊ ရွေးချယ်ခဲ့တာ မဟုတ်ဘူး။ လူဦးရေ အနည်းဆုံး ဖြစ်လျက်နဲ့၊ ယေဟောဝါက ခင်ဗျားတို့ကို ချစ်လို့၊ ဘိုးဘေးတွေနဲ့ ကျိန်ဆိုထားတဲ့ ကျိန်ဆိုချက်ကို တည်စေချင်လို့ ယေဟောဝါက ကျွန်ခံရာပြည်ကနေ၊ အီဂျစ်ဘုရင်ဖာရောရဲ့ လက်ထဲကနေ အခုလို ကယ်တင်ပြီး အားကြီးတဲ့လက်နဲ့ ခေါ်ထုတ်ခဲ့တာ။ ယေဟောဝါဘုရားသခင်ဟာ စစ်မှန်တဲ့ဘုရား၊ သစ္စာရှိတဲ့ဘုရား၊ ကိုယ်တော့်ကိုချစ်ပြီး ပညတ်အတိုင်း လိုက်နာသူတွေကို လူမျိုးဆက်တစ်ထောင်အထိ ခိုင်မြဲတဲ့မေတ္တာပြတဲ့ဘုရား၊ ပဋိညာဉ်ကို တည်စေတဲ့ဘုရားဆိုတာ ခင်ဗျားတို့ အသိပါ။ ဘုရားသခင်က မိမိကို မုန်းတဲ့သူတွေကိုတော့ မရှောင်လွှဲဘဲ ဖျက်ဆီးပစ်မယ်။ မိမိကိုမုန်းတဲ့သူတွေကို မနှောင့်နှေးဘဲ အရေးယူမယ်။ မရှောင်လွှဲဘဲ ပြန်ဆပ်ပေးမယ်။ ဒါကြောင့် အခု ကျွန်တော် မှာကြားနေတဲ့ ပညတ်ချက်တွေ၊ စည်းမျဉ်းတွေ၊ တရားစီရင်ချက်တွေကို ဂရုတစိုက် လိုက်နာကြပါ။ ဒီတရားစီရင်ချက်တွေကို ခင်ဗျားတို့ အမြဲနားထောင်မယ်၊ လိုက်နာစောင့်ထိန်းမယ်ဆိုရင် ယေဟောဝါဘုရားက ဘိုးဘေးတွေနဲ့ကျိန်ဆိုခဲ့တဲ့ ပဋိညာဉ်ကို တည်စေပြီး ခိုင်မြဲတဲ့မေတ္တာပြလိမ့်မယ်။ ဘုရားသခင်က ခင်ဗျားတို့ကို ချစ်ပြီး ကောင်းချီးပေးမယ်၊ တိုးပွားစေမယ်။ သားသမီးတွေ အများကြီး ရစေမယ်။ ခင်ဗျားတို့ကို ပေးမယ်ဆိုပြီး ဘိုးဘေးတွေကို ကျိန်ဆိုခဲ့တဲ့ပြည်မှာ မြေထွက်သီးနှံ၊ ကောက်နှံ၊ စပျစ်ဝိုင်အသစ်၊ ဆီတွေ အထွက်တိုးစေမယ်။ သိုးနွားတိရစ္ဆာန်တွေ တိုးပွားစေမယ်။ ခင်ဗျားတို့ဟာ လူမျိုးအားလုံးထဲမှာ ကောင်းချီးအရဆုံးလူတွေ ဖြစ်လာမယ်။ ခင်ဗျားတို့ဆီမှာ သားသမီး မထွန်းကားတဲ့ ယောက်ျားမိန်းမ၊ သားမပေါက်တဲ့ တိရစ္ဆာန်တွေ မရှိစေရဘူး။ ယေဟောဝါဘုရားက အနာရောဂါတွေကို ဖယ်ရှားပေးမယ်။ အီဂျစ်ပြည်မှာ မြင်ခဲ့ရတဲ့ ရောဂါဆိုးတွေကို ခင်ဗျားတို့အပေါ် မဟုတ်ဘဲ ခင်ဗျားတို့ကို မုန်းတဲ့သူတွေအပေါ် ကျရောက်စေမယ်။ ခင်ဗျားတို့လက်ထဲ ယေဟောဝါဘုရားအပ်တဲ့ လူမျိုးတွေကို ဖျက်ဆီးရမယ်။ သူတို့ကို မသနားနဲ့။ သူတို့ရဲ့ဘုရားတွေကို ဝတ်မပြုနဲ့။ ဝတ်ပြုရင် ထောင်ချောက်ထဲ ကျသွားမယ်။ ဒီလူမျိုးတွေက ဒို့ထက် လူဦးရေပိုများတော့ သူတို့ကို မောင်းထုတ်နိုင်ပါ့မလား ဆိုပြီး တွေးမိရင်၊ သူတို့ကို မကြောက်နဲ့။ ဖာရောနဲ့ အီဂျစ်လူတွေကို ယေဟောဝါဘုရား ဘယ်လို ဒဏ်ခတ်ခဲ့တယ်ဆိုတာ ပြန်သတိရပါ။ ယေဟောဝါဘုရားက ခင်ဗျားတို့ကို ပြင်းထန်တဲ့ တရားစီရင်ချက်၊ အံ့ဖွယ်အမှု၊ ထူးဆန်းတဲ့အရာ၊ အားကြီးတဲ့လက်၊ တန်ခိုးကြီးတဲ့ လက်ရုံးနဲ့ ခေါ်ထုတ်ခဲ့တာကို ကိုယ်တိုင် မြင်ခဲ့ကြတာပဲ။ အဲဒါတွေကို ပြန်သတိရပါ။ ယေဟောဝါဘုရားက ခင်ဗျားတို့ကြောက်တဲ့ လူမျိုးတွေကိုလည်း အဲဒီလိုပဲ ဒဏ်ခတ်မယ်။ ခင်ဗျားတို့ လက်ကနေ လွတ်မြောက်ပြီး ပုန်းအောင်းနေသူတွေကို ယေဟောဝါဘုရားက ကြောက်စိတ်ဝင်စေမယ်၊ သူတို့ ပျက်စီးသွားမယ်။ သူတို့ကို ကြောက်စရာမလိုဘူး။ ကြီးမြတ်ပြီး ရိုသေခန့်ညားဖွယ်ကောင်းတဲ့ ယေဟောဝါဘုရားဟာ ခင်ဗျားတို့နဲ့ အတူရှိနေတယ်။ ယေဟောဝါဘုရားက အဲဒီလူမျိုးတွေကို ဖြည်းဖြည်းချင်း နှင်ထုတ်မယ်။ သူတို့ကို တစ်ခါတည်း ဖျက်ဆီးဖို့ ခွင့်မပြုဘူး။ ဖျက်ဆီးလိုက်ရင် သားရဲတွေ များလာပြီး ခင်ဗျားတို့ကို အန္တရာယ်ပြုလိမ့်မယ်။ ယေဟောဝါဘုရားက သူတို့ကို ခင်ဗျားတို့လက်ထဲ အပ်ပြီး လုံးဝ ရှုံးနိမ့်စေမယ်။ သူတို့ အစတုံး ဖျက်ဆီးခံရမယ်။ သူတို့ရဲ့ဘုရင်တွေကို ခင်ဗျားတို့လက်ထဲ အပ်မယ်။ သူတို့ရဲ့နာမည်ကို မြေကြီးပေါ်မှာ မကျန်ရစ်အောင် ဖျက်ပစ်ရမယ်။ သူတို့ကို အကုန်အစင် ပယ်ရှင်းပြီးချိန်အထိ ခင်ဗျားတို့ကို ဘယ်သူမှ ခုခံနိုင်မှာ မဟုတ်ဘူး။ သူတို့ရဲ့ ဘုရားရုပ်တုတွေကို မီးရှို့ရမယ်။ ရုပ်တုတွေမှာ မွမ်းမံထားတဲ့ ရွှေငွေကို မတပ်မက်နဲ့၊ မယူထားနဲ့။ ယူထားရင် ထောင်ချောက်မိနေဦးမယ်။ အဲဒါကို ယေဟောဝါဘုရား ရွံမုန်းတယ်။ ရွံမုန်းစရာရုပ်တုကို အိမ်ထဲ မယူလာနဲ့။ ယူလာရင် ခင်ဗျားတို့လည်း အဲဒီရုပ်တုလိုပဲ ဖျက်ဆီးပစ်ရမယ့်အရာ ဖြစ်သွားမယ်။ ရုပ်တုတွေဟာ ဖျက်ဆီးပစ်ရမယ့်အရာတွေ ဖြစ်လို့ လုံးဝ ရွံရှာမုန်းတီးရမယ်။,5,De,7,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/7/
audio/nwt_05_De_BU_08.mp3,အခန်းကြီး (၈) အခု ကျွန်တော် မှာကြားတဲ့ ပညတ်ချက်တိုင်းကို ဂရုတစိုက် လိုက်နာကြ။ ဒါမှ ခင်ဗျားတို့ အသက်ဆက်ရှင်ပြီး တိုးပွားလာမယ်။ ဘိုးဘေးတွေကို ယေဟောဝါ ကျိန်ဆိုခဲ့တဲ့ပြည်ကို ဝင်ရောက်သိမ်းပိုက်နိုင်မယ်။ ယေဟောဝါဘုရားသခင်က ခင်ဗျားတို့ စိတ်နှိမ့်ချလာစေဖို့၊ ပညတ်ချက်တွေကို လိုက်နာချင်စိတ် ရှိမရှိ သိရအောင် စမ်းသပ်ဖို့ အနှစ် ၄၀ လုံး လျှောက်စေခဲ့တဲ့ တောကန္တာရ ခရီးရှည်ကြီးကို သတိရပါ။ ဘုရားက ခင်ဗျားတို့ စိတ်နှိမ့်ချတတ်လာအောင် အစာငတ်စေခဲ့တယ်။ ပြီးမှ ခင်ဗျားတို့ရော၊ ဘိုးဘေးတွေရော မစားဖူးတဲ့ မန္နမုန့်ကို ကျွေးခဲ့တယ်။ လူဟာ အစားအစာနဲ့ပဲ အသက်ရှင်ရမှာ မဟုတ်ဘူး၊ ယေဟောဝါရဲ့ နှုတ်ထွက်စကားမှန်သမျှနဲ့ အသက်ရှင်ရမယ်ဆိုတာကို ခင်ဗျားတို့ သိစေဖို့ ဖြစ်တယ်။ ဒီအနှစ် ၄၀ အတွင်း ခင်ဗျားတို့ရဲ့ အဝတ်တွေ မဟောင်းနွမ်းခဲ့သလို ခြေထောက်တွေလည်း မရောင်ခဲ့ဘူး။ ဖခင်က သားကို တည့်မတ်ပေးသလို ယေဟောဝါဘုရားက ခင်ဗျားတို့ကို ပဲ့ပြင်တည့်မတ်ပေးနေမှန်း ခင်ဗျားတို့ ကောင်းကောင်းသိပါတယ်။ ဒါကြောင့် ယေဟောဝါဘုရားရဲ့ ပညတ်ချက်တွေကို လိုက်နာကြ။ ဘုရားလမ်းစဉ်တွေအတိုင်း လိုက်လျှောက်ပြီး ဘုရားကို ကြောက်ရွံ့ကြပါ။ ခင်ဗျားတို့ကို သာယာလှပတဲ့ပြည်ထဲ ယေဟောဝါဘုရား ခေါ်ဆောင်လာပြီ။ အဲဒီပြည်ဟာ ချောင်းတွေ ပေါများတယ်။ ချိုင့်ဝှမ်းလွင်ပြင်နဲ့ တောင်တန်းဒေသမှာ စမ်းချောင်းတွေ၊ စိမ့်စမ်းတွေ စီးဆင်းနေတယ်။ ဂျုံ၊ မုယောစပါး၊ စပျစ်ပင်၊ သဖန်းပင်၊ သလဲပင်တွေ ရှိတယ်။ သံလွင်ဆီနဲ့ ပျားရည် ထွက်တယ်။ အစားအစာ ပေါများပြီး လိုလေသေးမရှိ ပြည့်စုံတဲ့ပြည်၊ သံရိုင်းပါတဲ့ကျောက်တွေ ထွက်ပြီး တောင်တန်းတွေကနေ ကြေးနီတူးဖော်ရတဲ့ပြည် ဖြစ်တယ်။ ခင်ဗျားတို့ ဝဝလင်လင် စားသောက်ရတဲ့အခါ သာယာလှပတဲ့ ပြည်ကိုပေးတဲ့ ယေဟောဝါဘုရားကို ကျေးဇူးတင်ချီးမွမ်းရမယ်။ အခု ကျွန်တော် မှာကြားနေတဲ့ ပညတ်ချက်တွေ၊ တရားစီရင်ချက်တွေ၊ ဥပဒေတွေကို မလိုက်နာဘဲ ယေဟောဝါဘုရားကို မေ့သွားတဲ့အဖြစ်မျိုး မရောက်ရအောင် သတိပြုပါ။ ဝဝလင်လင် စားသောက်ရတဲ့အခါ၊ အိမ်ကြီးအိမ်ကောင်းတွေ ဆောက်ပြီး နေထိုင်ရတဲ့အခါ၊ သိုးနွားတိရစ္ဆာန်အုပ်တွေ၊ ရွှေငွေတွေ တိုးပွားလာပြီး အစစအရာရာ ပြည့်စုံလာတဲ့အခါ၊ မာနစိတ် မဝင်လာပါစေနဲ့။ ကျွန်ခံရာ အီဂျစ်ပြည်ကနေ ခေါ်ထုတ်လာတဲ့ဘုရား ယေဟောဝါကို မမေ့ပါနဲ့။ ဘုရားက ခင်ဗျားတို့ကို အဆိပ်ပြင်းတဲ့မြွေတွေ၊ ကင်းမြီးကောက်တွေ ပေါများပြီး ရေမရှိ၊ ခြောက်သွေ့တဲ့ ကြောက်စရာကန္တာရကြီးထဲ ဖြတ်လျှောက်စေခဲ့တယ်။ တောကန္တာရမှာ မီးခတ်ကျောက်ဆောင်ထဲကနေ ရေထွက်အောင် လုပ်ပေးခဲ့တယ်။ ဘိုးဘေးတွေ မသိခဲ့တဲ့ မန္နမုန့်ကို ကျွေးခဲ့တယ်။ ဒီလိုလုပ်တာဟာ အနာဂတ်အကျိုးအတွက် ခင်ဗျားတို့ကို စမ်းသပ်ဖို့၊ စိတ်နှိမ့်ချလာစေဖို့ပဲ။ ကိုယ့်အစွမ်းအစ၊ ကိုယ့်ခွန်အားနဲ့ အခုလို ကြီးပွားနေတာ ဆိုတဲ့ အတွေးမျိုး ဝင်လာခဲ့ရင်၊ ယေဟောဝါဘုရားက ဘိုးဘေးတွေနဲ့ကျိန်ဆိုခဲ့တဲ့ ပဋိညာဉ်ကို တည်စေဖို့ ခင်ဗျားတို့ကို အစွမ်းအစပေးလို့သာ အခုလို ကြီးပွားနေတယ်ဆိုတာ သတိရပါ။ ခင်ဗျားတို့သာ ယေဟောဝါဘုရားကို မေ့လျော့ပြီး တခြားဘုရားတွေနောက် လိုက်မယ်၊ ဦးချဝတ်ပြုမယ်ဆိုရင် ကျိန်းသေ ပျက်စီးရမယ်ဆိုတာ ကျွန်တော် ဒီနေ့ သတိပေးတယ်။ ယေဟောဝါဘုရားရဲ့ စကားကို နားမထောင်ဘူးဆိုရင် ယေဟောဝါ ဖျက်ဆီးခဲ့တဲ့ လူမျိုးတွေလို ခင်ဗျားတို့လည်း ပျက်စီးရလိမ့်မယ်။,5,De,8,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/8/
audio/nwt_05_De_BU_09.mp3,အခန်းကြီး (၉) အစ္စရေးတို့၊ နားထောင်ကြ။ အခု၊ ခင်ဗျားတို့ ဂျော်ဒန်မြစ်ကို ကူးပြီး လူဦးရေ ပိုများတဲ့၊ ပိုအင်အားကြီးတဲ့ လူမျိုးတွေ၊ မိုးထိအောင်မြင့်တဲ့ ခံတပ်မြို့ကြီးတွေကို သိမ်းပိုက်အနိုင်ယူရတော့မယ်။ ထွားကျိုင်းပြီး အရပ်မြင့်တဲ့ အာနကလူတွေကိုလည်း အနိုင်ယူရတော့မယ်။ သူတို့အကြောင်း ခင်ဗျားတို့ သိတာပဲ။ အာနကအမျိုးသားတွေကို ဘယ်သူယှဉ်နိုင်မလဲ ဆိုတဲ့စကားကိုလည်း ကြားဖူးတာပဲ။ အခု၊ ယေဟောဝါဘုရားက ခင်ဗျားတို့ရှေ့ကနေ ဖြတ်ကူးမယ်ဆိုတာ သိထားကြပါ။ ဘုရားဟာ လောင်ကျွမ်းစေတဲ့မီး ဖြစ်တယ်။ သူတို့အားလုံးကို ဖျက်ဆီးလိမ့်မယ်။ ခင်ဗျားတို့ရှေ့မှာ သူတို့ကို နှိမ်နင်းလိမ့်မယ်။ အဲဒီအခါ ခင်ဗျားတို့က ယေဟောဝါ ကတိပေးထားတဲ့အတိုင်း သူတို့ကို အမြန်မောင်းထုတ်ပြီး ဖျက်ဆီးနိုင်မယ်။ ယေဟောဝါဘုရားက သူတို့ကို ခင်ဗျားတို့ရှေ့ကနေ နှင်ထုတ်တဲ့အခါ ငါဖြောင့်မတ်လို့ ဒီပြည်ကိုအပိုင်ပေးဖို့ ယေဟောဝါ ခေါ်ဆောင်လာတာပဲ ဆိုပြီး စိတ်ထဲမှာ မပြောမိစေနဲ့။ တကယ်တော့ ဒီလူမျိုးတွေ ဆိုးသွမ်းလို့ ယေဟောဝါ နှင်ထုတ်လိုက်တာ။ ခင်ဗျားတို့ ဖြောင့်မတ်နေလို့၊ စိတ်ထားကောင်းလို့ သူတို့ပြည်ကို ဝင်ရောက်သိမ်းပိုက်နိုင်တာ မဟုတ်ဘူး။ ဒီလူမျိုးတွေ ဆိုးသွမ်းလွန်းလို့ ယေဟောဝါဘုရား နှင်ထုတ်လိုက်တာ။ ဘိုးဘေးအာဗြဟံ၊ အိဇက်၊ ယာကုပ်တို့ကို ယေဟောဝါ ကျိန်ဆိုခဲ့တဲ့စကားအတိုင်း လုပ်ဆောင်ဖို့လည်း ပါတာပေါ့။ ခင်ဗျားတို့ ဖြောင့်မတ်နေလို့ ယေဟောဝါဘုရားက သာယာလှပတဲ့ ဒီပြည်ကို အပိုင်ပေးတာ မဟုတ်ဘူးဆိုတာ သိထားကြပါ။ တကယ်တော့ ခင်ဗျားတို့ဟာ ခေါင်းမာတဲ့ လူမျိုးပဲ။ တောကန္တာရမှာ ယေဟောဝါ ဒေါသထွက်အောင် ခင်ဗျားတို့ ဘယ်လိုဆွခဲ့တယ်ဆိုတာ သတိရပါ။ ဘယ်တော့မှ မမေ့ပါနဲ့။ အီဂျစ်ပြည်ကနေ ထွက်လာတဲ့နေ့ကစပြီး ဒီကိုရောက်တဲ့အထိ ယေဟောဝါကို ခင်ဗျားတို့ ပုန်ကန်ခဲ့ကြတယ်။ ဟောရပ်အရပ်မှာတောင် ယေဟောဝါကို ဒေါသထွက်အောင် ဆွခဲ့ကြတယ်။ အဲဒီတုန်းက ယေဟောဝါ စိတ်ဆိုးလွန်းလို့ ခင်ဗျားတို့အားလုံးကို ဖျက်ဆီးပစ်တော့မလို့ပဲ။ ခင်ဗျားတို့နဲ့ ယေဟောဝါဖွဲ့တဲ့ ပဋိညာဉ်ကို ကျောက်ပြားပေါ်မှာ ရေးထားတော့ အဲဒီကျောက်ပြားတွေကို ယူဖို့ တောင်ပေါ်တက်သွားတုန်းက မစားမသောက်ဘဲ ရက်ပေါင်း ၄၀ လုံး တောင်ပေါ်မှာ ကျွန်တော် နေခဲ့တယ်။ ယေဟောဝါက လက်ညှိုးတော်နဲ့ ရေးထားတဲ့ ကျောက်ပြားနှစ်ချပ်ကို ပေးတယ်။ ခင်ဗျားတို့ စုဝေးတဲ့နေ့တုန်းက တောင်ပေါ်မှာ မီးထဲကနေ ယေဟောဝါပြောခဲ့တဲ့ စကားအားလုံးကို အဲဒီကျောက်ပြားတွေပေါ် ရေးထားတယ်။ ရက်ပေါင်း ၄၀ ပြည့်တဲ့အခါ ယေဟောဝါက ပဋိညာဉ်ကျောက်ပြား နှစ်ချပ်ကို ပေးတယ်။ ပြီးတော့ ယေဟောဝါက ကျွန်တော့်ကို အခုချက်ချင်း တောင်အောက်ကို ဆင်းပါ။ အီဂျစ်ပြည်ကနေ မင်းခေါ်ထုတ်လာတဲ့လူတွေ ဖောက်ပြန်ကုန်ပြီ။ ငါမိန့်မှာထားတဲ့ လမ်းစဉ်ကနေ လွဲသွားတာ မြန်လိုက်တာ။ သူတို့ ရုပ်တုသွန်းလုပ်ကြပြီ ဆိုပြီး ပြောတယ်။ ယေဟောဝါက ဒီလူတွေ တော်တော်ခေါင်းမာတာ ငါသိပြီ။ သူတို့အားလုံးကို ဖျက်ဆီးမယ်။ သူတို့နာမည်ကို မြေကြီးပေါ်မှာ မကျန်ရစ်အောင် ဖျက်ပစ်မယ်။ ငါ့ကို မတားနဲ့။ မင်းကိုတော့ လူဦးရေပိုများပြီး ပိုအင်အားကြီးတဲ့လူမျိုး ဖြစ်စေမယ် လို့ပြောတယ်။ ကျွန်တော်လည်း တောင်ပေါ် မီးလောင်နေချိန်မှာ ပဋိညာဉ်ကျောက်ပြား နှစ်ချပ်ကို ကိုင်ပြီး တောင်ပေါ်ကနေ ဆင်းလာတော့၊ ခင်ဗျားတို့ နွားရုပ်သွန်းလုပ်ပြီး ယေဟောဝါဘုရားကို ပြစ်မှားနေတာ မြင်လိုက်ရတယ်။ ယေဟောဝါ မိန့်မှာထားတဲ့ လမ်းစဉ်ကနေ ခင်ဗျားတို့ ချက်ချင်းပဲ လမ်းလွဲသွားကြတယ်။ ဒါနဲ့ ကျွန်တော် ကိုင်ထားတဲ့ ကျောက်ပြားနှစ်ချပ်ကို ခင်ဗျားတို့ရှေ့မှာ ပစ်ချလိုက်တာ ကွဲကြေကုန်တယ်။ ယေဟောဝါရှေ့မှာ မကောင်းတာတွေ လုပ်ပြီး ဘုရားစိတ်ဆိုးအောင် လုပ်ခဲ့တဲ့ ခင်ဗျားတို့ရဲ့ အပြစ်ကြောင့် ကျွန်တော်ဟာ အရင်ကလိုပဲ ရက်ပေါင်း ၄၀ လုံး မစားမသောက်ဘဲ ယေဟောဝါရှေ့မှာ ပျပ်ဝပ်နေခဲ့ရတယ်။ ယေဟောဝါက အကြီးအကျယ် ဒေါသထွက်ပြီး ခင်ဗျားတို့အားလုံးကို ဖျက်ဆီးမယ်လုပ်နေလို့ ကျွန်တော် ကြောက်နေတာ။ ဒါပေမဲ့ ဒီတစ်ခါလည်း ကျွန်တော် အသနားခံတာကို ယေဟောဝါ နားထောင်ပေးခဲ့တယ်။ ယေဟောဝါဘုရားက အာရုန်ကို စိတ်ဆိုးလွန်းလို့ ဖျက်ဆီးတော့မလို့ပဲ။ အဲဒီအချိန်မှာ အာရုန်အတွက်လည်း ကျွန်တော် အသနားခံပေးခဲ့တယ်။ အဲဒီနောက် ခင်ဗျားတို့ အပြစ်ကျူးလွန်ပြီး လုပ်ခဲ့တဲ့ နွားရုပ်ကိုယူ၊ မီးရှို့ပြီး အမှုန့်ကြိတ်ပစ်တယ်။ အဲဒီအမှုန့်တွေကို တောင်ကျချောင်းထဲ ကြဲချလိုက်တယ်။ အဲဒီအပြင် တဗေရအရပ်၊ မာဆာအရပ်၊ ကိဗြုတ်ဟတဝါအရပ်မှာလည်း ယေဟောဝါ ဒေါသထွက်အောင် ခင်ဗျားတို့ လုပ်ခဲ့ကြတယ်။ ကာဒေရှဗာနာအရပ်မှာ ယေဟောဝါဘုရားက ငါပေးမယ့်ပြည်ကို တက်သွားပြီး သိမ်းပိုက်ကြ လို့ ခိုင်းတော့လည်း ခင်ဗျားတို့ ယေဟောဝါဘုရားရဲ့ အမိန့်ကို လွန်ဆန်ကြပြန်တယ်။ ဘုရားသခင်ကို မယုံကြည်ကြဘူး၊ မနာခံခဲ့ကြဘူး။ ကျွန်တော်နဲ့ သိကျွမ်းခဲ့ချိန်ကတည်းက ခင်ဗျားတို့ဟာ ယေဟောဝါဘုရားကို ပုန်ကန်ခဲ့ကြတာပဲ။ ဒါကြောင့် ကျွန်တော်လည်း ယေဟောဝါဘုရားရှေ့မှာ ရက်ပေါင်း ၄၀ လုံး ပျပ်ဝပ်နေခဲ့တယ်။ ခင်ဗျားတို့အားလုံးကို ဖျက်ဆီးမယ်ဆိုပြီး ယေဟောဝါ ပြောနေလို့ အဲဒီလို ပျပ်ဝပ်နေခဲ့တာ။ ပြီးတော့ ကျွန်တော်က ယေဟောဝါဘုရားကို အချုပ်အခြာအာဏာပိုင်ရှင် ယေဟောဝါ၊ လူမျိုးတော်ကို မဖျက်ဆီးလိုက်ပါနဲ့။ သူတို့ဟာ ကိုယ်တော်တစ်ပါးတည်း ပိုင်ဆိုင်တဲ့သူတွေ၊ တန်ခိုးတော်နဲ့ ရွေးယူထားသူတွေ၊ အားကြီးတဲ့လက်နဲ့ အီဂျစ်ပြည်ကနေ ခေါ်ထုတ်ခဲ့သူတွေပါ။ ကိုယ်တော့်ကျွန် အာဗြဟံ၊ အိဇက်၊ ယာကုပ်တို့ကို သတိရလှည့်ပါ။ ဒီလူတွေ ခေါင်းမာတာ၊ ဆိုးညစ်တာ၊ အပြစ်လုပ်တာတွေကို အာရုံမစိုက်ပါနဲ့။ ကျွန်တော်တို့ကို ကိုယ်တော် ခေါ်ထုတ်လာတဲ့ပြည်ရဲ့ ပြည်သားတွေက ယေဟောဝါက ကိုယ်ကတိပေးခဲ့တဲ့ပြည်ထဲ မပို့ဆောင်နိုင်တော့လို့၊ သူတို့ကိုမုန်းလို့ တောကန္တာရထဲ ခေါ်လာပြီး ကွပ်မျက်လိုက်တာ ဆိုပြီး ပြောနေပါဦးမယ်။ သူတို့ဟာ ကိုယ်တော်တစ်ပါးတည်း ပိုင်ဆိုင်တဲ့လူမျိုး၊ ကြီးမားတဲ့တန်ခိုး၊ တန်ခိုးကြီးတဲ့လက်ရုံးနဲ့ ခေါ်ထုတ်လာခဲ့သူတွေပါ ဆိုပြီး အသနားခံခဲ့တယ်။,5,De,9,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/9/
audio/nwt_05_De_BU_10.mp3,အခန်းကြီး (၁၀) အဲဒီအခါ ယေဟောဝါက အရင်ကျောက်ပြားလိုမျိုး ကျောက်ပြားနှစ်ချပ် ထုဆစ်ပြီး ငါရှိတဲ့တောင်ပေါ်ကို တက်လာခဲ့။ သေတ္တာတစ်လုံးကိုလည်း သစ်သားနဲ့လုပ်ပါ။ မင်းခွဲလိုက်တဲ့ အရင်ကျောက်ပြားတွေပေါ်က စကားတွေအတိုင်း ငါပြန်ရေးပေးမယ်။ အဲဒီကျောက်ပြားတွေကို သေတ္တာထဲ ထည့်ထားပါ လို့ ကျွန်တော့်ကို ပြောတယ်။ ကျွန်တော်လည်း သေတ္တာတစ်လုံးကို ရှားသားနဲ့ လုပ်တယ်။ အရင်ကျောက်ပြားလိုမျိုး ကျောက်ပြားနှစ်ချပ် ထုဆစ်တယ်။ ပြီးတော့ ကျောက်ပြားနှစ်ချပ်ကို ကိုင်ပြီး တောင်ပေါ် တက်သွားတယ်။ ယေဟောဝါက အရင်ကလိုပဲ ကျောက်ပြားတွေပေါ်မှာ ပညတ်တော်ဆယ်ပါး ရေးပေးတယ်။ ခင်ဗျားတို့စုဝေးတဲ့နေ့တုန်းက တောင်ပေါ်မှာ မီးထဲကနေ ဘုရားမိန့်မှာတဲ့ ပညတ်တွေပေါ့။ ယေဟောဝါက ကျွန်တော့်ကို အဲဒီကျောက်ပြားတွေ ပေးတယ်။ ကျွန်တော်လည်း တောင်ပေါ်ကနေ ပြန်ဆင်းလာပြီး ယေဟောဝါမိန့်မှာတဲ့အတိုင်း ကျောက်ပြားတွေကို လုပ်ထားတဲ့သေတ္တာထဲ ထည့်ထားလိုက်တာ အခုထိရှိနေတုန်းပဲ။ အစ္စရေးတွေက ဗေရုတ်ဗင်ယာကန်အရပ်ကနေ မောသရုတ်အရပ်ကို ထွက်ခွာလာတယ်။ အဲဒီမှာ အာရုန်သေဆုံးသွားတဲ့အတွက် သင်္ဂြိုဟ်လိုက်ကြတယ်။ သူ့သားဧလာဇာက ပုရောဟိတ်တာဝန်ကို ဆက်ခံတယ်။ အဲဒီကနေ ဂုဒ်ဂေါဒအရပ်ကို ထွက်ခွာလာတယ်။ ဂုဒ်ဂေါဒအရပ်ကနေ ချောင်းတွေစီးဆင်းနေတဲ့ ယုပ်ဘာသအရပ်ကို ထွက်ခွာလာတယ်။ အဲဒီအချိန်မှာ ယေဟောဝါက လေဝိအနွယ်ကို ယေဟောဝါရဲ့ ပဋိညာဉ်သေတ္တာ ထမ်းဖို့၊ ယေဟောဝါရှေ့မှာ ရပ်ပြီး အမှုဆောင်ဖို့၊ နာမတော်နဲ့ ကောင်းချီးပေးဖို့ သီးသန့်ဖယ်ထားတယ်။ သူတို့ အခုချိန်ထိ အဲဒီလို အမှုဆောင်နေကြတယ်။ ဒါကြောင့် လေဝိအနွယ်ဟာ ညီအစ်ကိုတွေနဲ့အတူ ဘာဝေစု၊ ဘာအမွေမှ မရဘူး။ ယေဟောဝါဘုရား ပြောတဲ့အတိုင်း ယေဟောဝါဟာ သူတို့ရဲ့အမွေပဲ။ ကျွန်တော်လည်း အရင်လိုပဲ ရက်ပေါင်း ၄၀ လုံး တောင်ပေါ်မှာ နေတယ်။ ဒီတစ်ခေါက်လည်း ကျွန်တော်အသနားခံတာကို ယေဟောဝါ နားထောင်ပေးတယ်။ ဒါကြောင့် ခင်ဗျားတို့ကို ယေဟောဝါ မဖျက်ဆီးချင်တော့ဘူး။ အဲဒီနောက် ယေဟောဝါဘုရားက လူတွေကို ဦးဆောင်ပြီး ထွက်ခွာဖို့ အသင့်ပြင်ပါ။ သူတို့ကို ပေးမယ်ဆိုပြီး ဘိုးဘေးတွေကို ငါကျိန်ဆိုခဲ့တဲ့ပြည်ထဲ သူတို့ ဝင်ရောက်သိမ်းပိုက်ရမယ် လို့ ကျွန်တော့်ကို ပြောတယ်။ အစ္စရေးတို့၊ ခင်ဗျားတို့ဆီကနေ ယေဟောဝါဘုရား လိုချင်တာ ဘာများရှိလို့လဲ။ ယေဟောဝါဘုရားကို ကြောက်ရွံ့ရိုသေတာ၊ ဘုရားလမ်းစဉ်အတိုင်း လျှောက်လှမ်းတာ၊ ဘုရားကိုချစ်တာ၊ ယေဟောဝါဘုရားကို စိတ်စွမ်းရှိသမျှ၊ ကိုယ်စွမ်းရှိသမျှနဲ့ ဝတ်ပြုတာ၊ ခင်ဗျားတို့ ကောင်းကျိုးအတွက် အခု ကျွန်တော် မှာကြားနေတဲ့ ယေဟောဝါရဲ့ ပညတ်ချက်တွေ၊ ဥပဒေတွေကို လိုက်နာတာကိုပဲ လိုချင်တယ် မဟုတ်လား။ ယေဟောဝါဘုရားဟာ အမြင့်ဆုံး ကောင်းကင်ကို ပိုင်တယ်။ မြေကြီးနဲ့ မြေကြီးပေါ်ရှိသမျှကိုလည်း ပိုင်တယ်။ ဒါပေမဲ့ ယေဟောဝါက ခင်ဗျားတို့ရဲ့ ဘိုးဘေးတွေကိုပဲ မေတ္တာပြပြီး ရင်းရင်းနှီးနှီး ဆက်ဆံခဲ့တယ်။ သူတို့ရဲ့ သားမြေးတွေဖြစ်တဲ့ ခင်ဗျားတို့ကိုလည်း လူမျိုးအားလုံးထဲကနေ အခုလို ရွေးချယ်ခဲ့တယ်။ ဒါကြောင့် ခင်ဗျားတို့ စိတ်နှလုံးကို စင်ကြယ်စေကြ။ ခေါင်းမမာကြနဲ့တော့။ ယေဟောဝါဘုရားသခင်ဟာ ဘုရားတို့ရဲ့ဘုရား သခင်တို့ရဲ့သခင် တန်ခိုးကြီးပြီး ရိုသေခန့်ညားဖွယ်ကောင်းတဲ့ ဘုရား၊ မျက်နှာမလိုက်တဲ့အရှင်၊ တံစိုးလက်ဆောင်ကို လက်မခံတဲ့အရှင် ဖြစ်တယ်။ ဘုရားသခင်က မိဘမဲ့ကလေးနဲ့ မုဆိုးမအတွက် တရားသဖြင့် စီရင်ပေးတယ်။ တိုင်းတစ်ပါးသားကို ချစ်ပြီး စားစရာ၊ ဝတ်စရာ ပေးသနားတယ်။ ခင်ဗျားတို့လည်း အီဂျစ်ပြည်မှာ တိုင်းတစ်ပါးသား ဖြစ်ခဲ့ဖူးတဲ့အတွက် တိုင်းတစ်ပါးသားကို ချစ်ရမယ်။ ယေဟောဝါဘုရားကိုကြောက်ရွံ့ရိုသေပါ။ ဘုရားကိုပဲ ဝတ်ပြုပါ။ ဘုရားကိုပဲ တွယ်တာနေပါ။ နာမတော်ကိုပဲ တိုင်တည်ပြီး သစ္စာဆိုပါ။ ဘုရားသခင်ဟာ ခင်ဗျားတို့ ချီးမွမ်းရမယ့်အရှင်ပဲ။ ခင်ဗျားတို့ကိုယ်တိုင် မြင်ခဲ့တဲ့အတိုင်း ကြီးမြတ်ပြီး အံ့မခန်းဖွယ်လုပ်ရပ်တွေကို လုပ်ဆောင်ပေးခဲ့တဲ့ ခင်ဗျားတို့ရဲ့ ဘုရားသခင်ပဲ။ ဘိုးဘေးတွေ အီဂျစ်ပြည်ကို ဆင်းသွားတုန်းက လူ ၇၀ ပဲ ရှိခဲ့တာ။ အခုတော့ ယေဟောဝါဘုရားက ခင်ဗျားတို့ကို ကောင်းကင်ကြယ်တွေလို များပြားစေပြီ။,5,De,10,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/10/
audio/nwt_05_De_BU_11.mp3,အခန်းကြီး (၁၁) ယေဟောဝါဘုရားကို ချစ်ကြပါ။ ဘုရားရဲ့ တောင်းဆိုချက်တွေ၊ ဥပဒေတွေ၊ တရားစီရင်ချက်တွေ၊ ပညတ်ချက်တွေကို အမြဲလိုက်နာကြပါ။ အခု၊ ခင်ဗျားတို့ကို ဦးတည်ပြောနေမှန်း ခင်ဗျားတို့ သိပါတယ်။ ယေဟောဝါဘုရားရဲ့ ဆုံးမမှု၊ ကြီးမြတ်မှု၊ အားကြီးတဲ့လက်၊ တန်ခိုးကြီးတဲ့ လက်ရုံးကို မသိမမြင်ဖူးတဲ့ သားမြေးတွေကို ပြောနေတာ မဟုတ်ဘူး။ သူတို့က အီဂျစ်ပြည်မှာ အီဂျစ်ဘုရင်ဖာရောနဲ့ တစ်ပြည်လုံးအပေါ် ဘုရားပြခဲ့တဲ့ အံ့ဖွယ်လုပ်ဆောင်မှုတွေကို မမြင်ဖူးကြဘူး။ အီဂျစ်စစ်တပ်နဲ့ ဖာရောရဲ့ မြင်းတွေ၊ စစ်မြင်းရထားတွေ ခင်ဗျားတို့နောက် လိုက်လာတဲ့အခါ ယေဟောဝါဘုရားက ပင်လယ်နီမှာ ရေနဲ့လွှမ်းမိုးပြီး ဘယ်လို အပြီးအပြတ် ဖျက်ဆီးခဲ့တယ်ဆိုတာကိုလည်း မမြင်ဖူးကြဘူး။ ဒီနေရာရောက်လာချိန်အထိ တောကန္တာရထဲမှာ ခင်ဗျားတို့အတွက် ဘုရား ဘာတွေလုပ်ပေးခဲ့တယ်ဆိုတာကိုလည်း သူတို့ မမြင်ဖူးကြဘူး။ ရုဗင်အနွယ်၊ ဧလျာဘရဲ့သား ဒါသန်နဲ့အဘိရံတို့ကို ဘုရားဒဏ်ခတ်တုန်းက မြေကြီးကွဲအက်လာပြီး အိမ်သူအိမ်သားတွေ၊ တဲတွေ၊ သူတို့နောက်လိုက်တဲ့ လူတွေ၊ တိရစ္ဆာန်တွေကိုပါ အစ္စရေးအားလုံးရှေ့မှာ မြေမျိုပစ်တယ်ဆိုတာကိုလည်း မမြင်ဖူးကြဘူး။ ယေဟောဝါဘုရား လုပ်ခဲ့တဲ့ တန်ခိုးကြီးလုပ်ရပ်အားလုံးကို ခင်ဗျားတို့ပဲ ကိုယ်တိုင် မြင်ခဲ့တာပါ။ အခု ကျွန်တော် မှာကြားနေတဲ့ ပညတ်ချက်အားလုံးကို လိုက်နာကြ။ ဒါမှ ခင်ဗျားတို့ အင်အားကြီးလာပြီး တစ်ဖက်ကမ်းမှာရှိတဲ့ အဲဒီပြည်ကို ဝင်ရောက်သိမ်းပိုက်နိုင်မယ်။ ဘိုးဘေးတွေနဲ့ သူတို့သားမြေးတွေကို ပေးမယ်ဆိုပြီး ယေဟောဝါဘုရား ကျိန်ဆိုခဲ့တဲ့ပြည်၊ နို့နဲ့ပျားရည်စီးတဲ့ပြည်မှာ အသက်ရှည်ရှည် နေနိုင်ကြမယ်။ အခုသွားပြီး သိမ်းပိုက်မယ့်ပြည်ဟာ ခင်ဗျားတို့ထွက်လာခဲ့တဲ့ အီဂျစ်ပြည်လို မဟုတ်ဘူး။ အီဂျစ်ပြည်မှာဆိုရင် လယ်ထဲမှာ မျိုးစေ့ကြဲပြီးတဲ့အခါ ဟင်းရွက်ခြံထဲ ရေသွင်းသလိုမျိုး ပင်ပင်ပန်းပန်း ရေသွင်းခဲ့ရတယ်။ ဒါပေမဲ့ အခု ခင်ဗျားတို့ ဖြတ်ကူးပြီး ဝင်ရောက်သိမ်းပိုက်တော့မယ့် ပြည်ဟာ တောင်တန်းတွေ၊ ချိုင့်ဝှမ်းလွင်ပြင်တွေရှိတဲ့ပြည်၊ မိုးရေကို သောက်ရတဲ့ပြည်၊ ယေဟောဝါဘုရား ဂရုစိုက်တဲ့ပြည် ဖြစ်တယ်။ ယေဟောဝါဘုရားက အဲဒီပြည်ကို နှစ်ဦးပိုင်းကနေ နှစ်ကုန်ပိုင်းအထိ တစ်နှစ်လုံး ကြည့်ရှုစောင့်ရှောက်နေတာ။ အခု ကျွန်တော် မှာကြားနေတဲ့ ပညတ်ချက်တွေကို ကြိုးစားနာခံပြီး ယေဟောဝါဘုရားကို ချစ်မယ်၊ စိတ်စွမ်းရှိသမျှ၊ ကိုယ်စွမ်းရှိသမျှနဲ့ ဝတ်ပြုမယ်ဆိုရင်၊ ဘုရားက ခင်ဗျားတို့ရဲ့ပြည်မှာ အချိန်တန်တဲ့အခါ ဆောင်းဦးမိုးနဲ့ နွေဦးမိုးကို ရွာစေတဲ့အတွက် စပျစ်ဝိုင်အသစ်၊ ဆီ၊ ကောက်နှံတွေကို ခင်ဗျားတို့ စုသိမ်းရမယ်။ တိရစ္ဆာန်တွေစားဖို့ လယ်ပြင်မှာ မြက်ပင်တွေ ပေါက်စေမယ်။ ခင်ဗျားတို့လည်း ဝဝလင်လင် စားသောက်ရမယ်။ ဒါကြောင့် ခင်ဗျားတို့ သွေးဆောင်ခံရတဲ့အခါ စိတ်နှလုံးလမ်းလွဲသွားပြီး တခြားဘုရားတွေကို ဦးမချ၊ ဝတ်မပြုမိဖို့ သတိပြုကြပါ။ ဒီလိုမှမဟုတ်ရင် ခင်ဗျားတို့ကို ယေဟောဝါဘုရား ဒေါသထွက်ပြီး မိုးကောင်းကင်ကို ပိတ်လိုက်တဲ့အတွက် မိုးရွာတော့မှာ မဟုတ်ဘူး။ မြေကလည်း သီးနှံဖြစ်ထွန်းတော့မှာ မဟုတ်ဘူး။ ယေဟောဝါဘုရားပေးတဲ့ သာယာလှပတဲ့ပြည်မှာ ကြာရှည်မနေရဘဲ ပျက်စီးသွားမယ်။ ဒီစကားတွေကို စိတ်ထဲ၊ နှလုံးထဲ စွဲမှတ်ထားပါ။ သတိပေးချက်အနေနဲ့ လက်ပေါ်မှာ ချည်ထားပါ။ နဖူးစည်းလို ဖြစ်စေပါ။ သားသမီးတွေကိုလည်း ဒီစကားတွေ သွန်သင်ပေးရမယ်။ အိမ်မှာ ထိုင်တဲ့အခါ၊ လမ်းလျှောက်တဲ့အခါ၊ အိပ်တဲ့အခါ၊ ထတဲ့အခါ သူတို့ကို ပြောပြပါ။ အိမ်တံခါးတိုင်တွေမှာ၊ မြို့တံခါးတွေမှာ ရေးထားပါ။ ဒါဆိုရင် ကမ္ဘာမြေရဲ့အထက်မှာ ကောင်းကင်တည်ရှိနေသရွေ့ ခင်ဗျားတို့ရော သားမြေးတွေပါ ဘိုးဘေးတွေကို ပေးမယ်ဆိုပြီး ယေဟောဝါ ကျိန်ဆိုခဲ့တဲ့ပြည်မှာ အသက်ရှည်ရှည် နေနိုင်မယ်။ ခင်ဗျားတို့သာ ကျွန်တော် မှာကြားနေတဲ့ ဒီပညတ်ချက်အားလုံးကို မြေဝယ်မကျ လိုက်နာစောင့်ထိန်းမယ်၊ ယေဟောဝါဘုရားကို ချစ်မယ်၊ ဘုရားရဲ့လမ်းစဉ်အတိုင်း လျှောက်လှမ်းပြီး ဘုရားကို တွယ်တာနေမယ်ဆိုရင်၊ ယေဟောဝါဘုရားက ဒီလူမျိုးအားလုံးကို ရှေ့ကနေ မောင်းထုတ်ပေးမယ်။ ပိုအင်အားကြီးပြီး လူဦးရေပိုများတဲ့ လူမျိုးတွေကို ခင်ဗျားတို့ သိမ်းပိုက်အနိုင်ယူရလိမ့်မယ်။ ခြေချတဲ့ မြေမှန်သမျှကို ပိုင်ဆိုင်ရလိမ့်မယ်။ ခင်ဗျားတို့ရဲ့ နယ်မြေဟာ တောကန္တာရကနေ လက်ဘနွန်ပြည်အထိ၊ ယူဖရေးတီးမြစ်ကြီးကနေ အနောက်ဘက်ပင်လယ်အထိ ကျယ်ပြန့်မယ်။ ခင်ဗျားတို့ကို ဘယ်သူမှ ခုခံတားဆီးနိုင်မှာ မဟုတ်ဘူး။ ခင်ဗျားတို့ရောက်မယ့် ပြည်မှာ လူအားလုံး ခင်ဗျားတို့ကို ကြောက်တဲ့စိတ်ဝင်လာအောင် ယေဟောဝါဘုရားက ကတိအတိုင်း လုပ်ဆောင်ပေးမယ်။ အခု ခင်ဗျားတို့ရှေ့မှာ ကောင်းချီးနဲ့ ကျိန်စာကို ချထားတယ်။ ကျွန်တော် အခုမှာကြားနေတဲ့ ယေဟောဝါဘုရားရဲ့ ပညတ်ချက်တွေကို ခင်ဗျားတို့ နာခံမယ်ဆိုရင် ကောင်းချီးရမယ်။ ယေဟောဝါဘုရားရဲ့ ပညတ်ချက်တွေကို မနာခံဘဲ အခုမှာကြားနေတဲ့ လမ်းစဉ်ကနေ လွဲသွားပြီး ကိုယ်မသိတဲ့ တခြားဘုရားတွေနောက် လိုက်မယ်ဆိုရင်တော့ ကျိန်စာသင့်လိမ့်မယ်။ ယေဟောဝါဘုရားက ခင်ဗျားတို့ သိမ်းပိုက်တော့မယ့် ပြည်ထဲ ပို့ဆောင်တဲ့အခါ ဂေရဇိမ်တောင်ပေါ်မှာ ကောင်းချီး၊ ဧဗလတောင်ပေါ်မှာ ကျိန်စာကို ခင်ဗျားတို့ ကြေညာရမယ်။ အဲဒီတောင်နှစ်တောင်က အရာဗာအရပ်မှာ နေထိုင်တဲ့ ခါနန်လူမျိုးတွေရဲ့ ပြည်၊ ဂျော်ဒန်မြစ်အနောက်ဘက်၊ အပင်ကြီးတွေရှိရာ မောရေဒေသအနား၊ ဂိလဂါလအရပ်ရဲ့ မျက်နှာချင်းဆိုင်မှာ ရှိတယ်။ ခင်ဗျားတို့က ဂျော်ဒန်မြစ်ကို ဖြတ်ကူးပြီး ယေဟောဝါဘုရားပေးတဲ့ ပြည်ထဲ ဝင်ရောက်သိမ်းပိုက်ရတော့မယ်။ အဲဒီပြည်ကို အပိုင်ရပြီး နေထိုင်တဲ့အခါ၊ အခု ကျွန်တော် မှာကြားနေတဲ့ စည်းမျဉ်းတွေ၊ တရားစီရင်ချက်တွေကို ဂရုတစိုက် လိုက်နာကြပါ။,5,De,11,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/11/
audio/nwt_05_De_BU_12.mp3,အခန်းကြီး (၁၂) ဘိုးဘေးတို့ရဲ့ဘုရား ယေဟောဝါအပိုင်ပေးမယ့်ပြည်မှာ ခင်ဗျားတို့ အသက်ရှင်နေသရွေ့ ဂရုတစိုက် စောင့်ထိန်းရမယ့် စည်းမျဉ်းတွေ၊ တရားစီရင်ချက်တွေကတော့ ခင်ဗျားတို့ သိမ်းပိုက်အနိုင်ယူမယ့် လူမျိုးတွေက တောင်တွေ၊ တောင်ကုန်းတွေပေါ်မှာ၊ စိမ်းလန်းတဲ့ အပင်တွေအောက်မှာ သူတို့ရဲ့ဘုရားတွေကို ဝတ်ပြုကြတာဖြစ်လို့ အဲဒီဝတ်ပြုရာနေရာအားလုံးကို အစအနမကျန် ဖျက်ဆီးရမယ်။ ယဇ်ပလ္လင်တွေကို ဖြိုဖျက်ရမယ်။ သူတို့ရဲ့ ကိုးကွယ်ရာကျောက်တိုင်တွေကို ချိုးဖဲ့ပြီး ကိုးကွယ်ရာသစ်တိုင်တွေကို မီးရှို့ရမယ်။ ဘုရားရုပ်တုတွေကို ခုတ်လှဲရမယ်။ ဘုရားရုပ်တုတွေရဲ့ နာမည်ကို အဲဒီနေရာကနေ ဖျောက်ဖျက်ပစ်ရမယ်။ သူတို့ရဲ့ဘုရားတွေကို သူတို့ကိုးကွယ်တဲ့ ပုံစံမျိုးနဲ့ ယေဟောဝါဘုရားကို မကိုးကွယ်နဲ့။ နာမတော်တည်စေဖို့၊ ကိုယ်တိုင်စံမြန်းဖို့ အစ္စရေးနယ်မြေတွေထဲမှာ ယေဟောဝါဘုရား ရွေးချယ်တဲ့နေရာကို တွေ့အောင်သာ ရှာပြီး သွားကြပါ။ မီးရှို့ရာအလှူတွေ၊ ပူဇော်သက္ကာတွေ၊ ဆယ်ဖို့တစ်ဖို့တွေ၊ လှူဖွယ်ပစ္စည်းတွေ၊ သစ္စာကတိအလျောက်ပေးတဲ့ အလှူတွေ၊ စေတနာအလျောက်ပေးတဲ့ အလှူတွေ၊ သိုးနွားတိရစ္ဆာန်ရဲ့ သားဦးတွေကို အဲဒီနေရာဆီ ယူသွားကြပါ။ ယေဟောဝါဘုရား ကောင်းချီးပေးနေတယ်ဆိုတော့ အိမ်သူအိမ်သားတွေနဲ့အတူ ယေဟောဝါဘုရားရှေ့ အဲဒီနေရာမှာ စားသောက်ပြီး ကိုယ်လုပ်ဆောင်ခဲ့ရာ၊ ပြီးမြောက်ခဲ့ရာတွေအတွက် ရွှင်လန်းကြပါ။ အခု ခင်ဗျားတို့က ကိုယ့်နည်းကိုယ့်ဟန်အတိုင်း ဝတ်ပြုနေတယ်။ ဟိုရောက်ရင် အဲဒီလို မလုပ်ရတော့ဘူး။ ယေဟောဝါဘုရားပေးမယ့် နားနေရာအရပ်၊ အမွေမြေကို မရောက်သေးဘူး။ ဂျော်ဒန်မြစ်ကိုကူးပြီး ယေဟောဝါဘုရား အပိုင်ပေးမယ့်ပြည်မှာ နေထိုင်ရတဲ့အခါ ဘုရားက ပတ်ဝန်းကျင်ရန်သူတွေရဲ့ ဘေးရန်ကနေ ကင်းဝေးစေမှာဖြစ်လို့ ခင်ဗျားတို့ ဘေးကင်းလုံခြုံစွာ နေရလိမ့်မယ်။ ကျွန်တော် မှာထားတဲ့အတိုင်း မီးရှို့ရာအလှူတွေ၊ ပူဇော်သက္ကာတွေ၊ ဆယ်ဖို့တစ်ဖို့တွေ၊ လှူဖွယ်ပစ္စည်းတွေ၊ ယေဟောဝါဆီမှာ သစ္စာကတိပြုထားတဲ့ အလှူတွေကို နာမတော်တည်စေဖို့ ယေဟောဝါဘုရား ရွေးချယ်တဲ့နေရာဆီ ယူလာရမယ်။ ကိုယ်တိုင်နဲ့ သားသမီးတွေရော၊ ကျွန်တွေ၊ ကိုယ့်မြို့မှာနေထိုင်တဲ့ လေဝိအနွယ်ဝင်တွေပါ ယေဟောဝါဘုရားရှေ့မှာ ရွှင်လန်းရမယ်။ လေဝိအနွယ်က ခင်ဗျားတို့နဲ့အတူ ဘာဝေစု၊ ဘာအမွေမှ မရဘူး။ မီးရှို့ရာအလှူတွေကို တွေ့ကရာနေရာမှာ မပူဇော်မိဖို့ သတိပြုပါ။ အစ္စရေးအနွယ်တွေရဲ့ နယ်မြေထဲက ယေဟောဝါ ရွေးချယ်တဲ့နေရာမှာပဲ မီးရှို့ရာအလှူတွေကို ပူဇော်ရမယ်။ ကျွန်တော် မှာကြားသမျှကို အဲဒီနေရာမှာပဲ လုပ်ဆောင်ရမယ်။ ခင်ဗျားတို့ အသားစားချင်တယ်ဆိုရင် ယေဟောဝါဘုရား ကောင်းချီးပေးတဲ့အတိုင်း ကိုယ့်မြို့တွေမှာ တိရစ္ဆာန်ကို သတ်စားနိုင်တယ်။ ဒရယ်သား၊ သမင်သားကို စားသလိုပဲ မသန့်ရှင်းသူရော၊ သန့်ရှင်းသူရော အသားစားနိုင်တယ်။ သွေးကိုတော့ မစားရဘူး။ ရေသွန်သလို သွေးကို မြေပေါ် သွန်ရမယ်။ ဆီ၊ စပျစ်ဝိုင်အသစ်နဲ့ ကောက်နှံတွေရဲ့ ဆယ်ပုံတစ်ပုံ၊ သိုးနွားတိရစ္ဆာန်ရဲ့ သားဦးတွေ၊ သစ္စာကတိအလျောက်ပေးတဲ့ အလှူ၊ စေတနာအလျောက်ပေးတဲ့ အလှူ၊ လှူဖွယ်ပစ္စည်းတွေကို ကိုယ့်ရဲ့မြို့တွေထဲမှာ မစားရဘူး။ ယေဟောဝါဘုရား ရွေးချယ်တဲ့နေရာမှာ၊ ယေဟောဝါဘုရားရှေ့မှာပဲ စားရမယ်။ ကိုယ်တိုင်နဲ့ သားသမီးတွေရော၊ ကျွန်တွေ၊ ကိုယ့်မြို့မှာ နေထိုင်တဲ့ လေဝိအနွယ်ဝင်တွေပါ စားရမယ်။ ကိုယ်လုပ်ဆောင်ပြီးမြောက်ခဲ့ရာတွေအတွက် ယေဟောဝါဘုရားရှေ့မှာ ရွှင်လန်းရမယ်။ ကိုယ့်ပြည်မှာ နေထိုင်နေသရွေ့ လေဝိအနွယ်ကို ပစ်မထားမိဖို့ သတိပြုကြပါ။ ယေဟောဝါဘုရားက ကတိပေးထားတဲ့အတိုင်း ခင်ဗျားတို့ရဲ့ နယ်မြေကို ကျယ်ဝန်းစေတဲ့အခါ ခင်ဗျားတို့ အသားစားချင်လာပြီး အသား စားချင်လိုက်တာ လို့ပြောမိမှာပဲ။ ခင်ဗျားတို့ စားချင်စိတ်ပေါ်လာတိုင်း စားနိုင်တယ်။ နာမတော်တည်စေဖို့ ယေဟောဝါဘုရား ရွေးချယ်တဲ့နေရာဟာ ဝေးတယ်ဆိုရင် ယေဟောဝါပေးတဲ့ သိုးနွားတိရစ္ဆာန်အုပ်ထဲက တစ်ကောင်ကောင်ကို ကျွန်တော် မှာကြားတဲ့အတိုင်း သတ်စားနိုင်တယ်။ ခင်ဗျားတို့ အသားစားချင်စိတ် ပေါ်လာတိုင်း ကိုယ့်မြို့ထဲမှာ စားနိုင်တယ်။ ဒရယ်သား၊ သမင်သားကို စားသလိုပဲ မသန့်ရှင်းသူရော သန့်ရှင်းသူပါ အသားစားနိုင်တယ်။ သွေးကိုတော့ မစားဖို့ အခိုင်အမာ ဆုံးဖြတ်ထားပါ။ သွေးဟာ အသက်ပဲ။ အသက်ပါနေတဲ့ အသားကို မစားနဲ့။ သွေးကို မစားရဘူး။ ရေသွန်သလို သွေးကို မြေပေါ် သွန်ပစ်ပါ။ သွေးကို မစားနဲ့။ ဒီလိုလုပ်တာဟာ ယေဟောဝါဘုရားရှေ့မှာ မှန်ကန်ရာကို လုပ်တာဖြစ်လို့ ကိုယ်တိုင်ရော သားမြေးတွေပါ ကောင်းစားလိမ့်မယ်။ ယေဟောဝါဘုရား ရွေးချယ်တဲ့နေရာကို လာတဲ့အခါ သန့်ရှင်းမြင့်မြတ်တဲ့အလှူတွေ၊ သစ္စာကတိအလျောက်ပေးတဲ့ အလှူတွေကိုပဲ ယူလာရမယ်။ အဲဒီမှာ မီးရှို့ရာအလှူတွေရဲ့ သွေးနဲ့အသားကို ယေဟောဝါဘုရားရဲ့ ပူဇော်ရာပလ္လင်ပေါ်မှာ ဆက်သရမယ်။ တခြားပူဇော်သက္ကာတွေရဲ့ သွေးကို ယေဟောဝါဘုရားရဲ့ ပူဇော်ရာပလ္လင်ခြေရင်းမှာ သွန်ချရမယ်။ အသားကိုတော့ စားနိုင်တယ်။ ကျွန်တော် မှာကြားနေတဲ့ ဒီစကားအားလုံးကို ဂရုတစိုက် နာခံပါ။ ဒါဟာ ယေဟောဝါဘုရားရှေ့မှာ ကောင်းမွန်ရာ၊ မှန်ကန်ရာကို လုပ်နေတာဖြစ်လို့ ကိုယ်တိုင်ရော သားမြေးတွေပါ အမြဲကောင်းစားလိမ့်မယ်။ ခင်ဗျားတို့မောင်းထုတ်မယ့် လူမျိုးတွေကို ယေဟောဝါဘုရား အစတုံးဖျက်ဆီးတဲ့အခါ သူတို့ပြည်မှာ ခင်ဗျားတို့ နေထိုင်ရလိမ့်မယ်။ သူတို့ အစတုံးဖျက်ဆီးခံရပြီးနောက် ခင်ဗျားတို့ ထောင်ချောက် မမိအောင် သတိပြုပါ။ ဒီလူမျိုးတွေက သူတို့ရဲ့ဘုရားတွေကို ဘယ်လိုမျိုး ဝတ်ပြုနေကြပါလိမ့်။ ငါလည်း သူတို့လို လုပ်ဦးမှပဲ လို့တွေးပြီး သူတို့ရဲ့ဘုရားတွေအကြောင်း မမေးမြန်းနဲ့။ နတ်ဘုရားတွေကို သူတို့ကိုးကွယ်သလို ယေဟောဝါဘုရားကို မကိုးကွယ်နဲ့။ သူတို့က နတ်ဘုရားတွေကို ကိုးကွယ်တဲ့အခါ ယေဟောဝါ မုန်းတီးတဲ့ ရွံရှာဖွယ်ရာတွေကို လုပ်ကြတယ်။ ကိုယ့်သားသမီးတွေကိုတောင် မီးရှို့ပူဇော်ကြတယ်။ ကျွန်တော် မှာကြားနေတဲ့ ဒီစကားတွေအတိုင်း ဂရုတစိုက် လုပ်ဆောင်ပါ။ ထပ်မဖြည့်ပါနဲ့။ မနုတ်ပယ်ပါနဲ့။,5,De,12,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/12/
audio/nwt_05_De_BU_13.mp3,အခန်းကြီး (၁၃) ခင်ဗျားတို့ဆီမှာ ပရောဖက် ဒါမှမဟုတ် အိပ်မက်ဖတ်သူ တစ်ယောက်ယောက် ပေါ်လာပြီး လက္ခဏာတွေ၊ အတိတ်နိမိတ်တွေ ပေးလို့၊ အဲဒီလက္ခဏာတွေ၊ အတိတ်နိမိတ်တွေအတိုင်း တကယ်ဖြစ်လာတဲ့အခါ ခင်ဗျားတို့ မသိတဲ့ ဘုရားတွေနဲ့ပတ်သက်ပြီး အဲဒီဘုရားတွေနောက် လိုက်ကြစို့၊ ဝတ်ပြုကြစို့ လို့ ပြောလာရင်၊ အဲဒီပရောဖက် ဒါမှမဟုတ် အိပ်မက်ဖတ်သူရဲ့စကားကို နားမထောင်ပါနဲ့။ ယေဟောဝါဘုရားကို ခင်ဗျားတို့ စိတ်စွမ်းရှိသမျှ၊ ကိုယ်စွမ်းရှိသမျှ ချစ်မချစ်သိချင်လို့ ယေဟောဝါဘုရား စမ်းသပ်နေတာ။ ယေဟောဝါဘုရားနောက်ကိုပဲ လိုက်ပါ။ ဘုရားကိုပဲ ကြောက်ရွံ့ပါ။ ပညတ်ချက်တွေကို လိုက်နာပါ။ ဘုရားရဲ့စကားကို နားထောင်ပါ။ ဘုရားကိုပဲ ဝတ်ပြုပါ။ ဘုရားကိုပဲ တွယ်တာနေကြပါ။ ခင်ဗျားတို့ကို အီဂျစ်ပြည်ကနေ ခေါ်ထုတ်လာတဲ့အရှင်၊ ကျွန်ခံရာပြည်ကနေ ရွေးယူလာတဲ့အရှင် ယေဟောဝါဘုရားကို ပုန်ကန်ဖို့ သွေးထိုးပေးပြီး ယေဟောဝါဘုရား လျှောက်ခိုင်းတဲ့ လမ်းစဉ်ကနေ လွဲသွားအောင်လုပ်တဲ့ အဲဒီပရောဖက်ကို ဒါမှမဟုတ် အိပ်မက်ဖတ်သူကို ကွပ်မျက်ရမယ်။ ဒီနည်းနဲ့ ဆိုးယုတ်မှုကို ခင်ဗျားတို့ဆီကနေ ဖယ်ရှားပစ်ရမယ်။ မိခင်ကမွေးတဲ့ ကိုယ့်ညီအစ်ကို၊ ကိုယ့်သားသမီး၊ ကိုယ်မြတ်နိုးရတဲ့ဇနီး၊ မိတ်ရင်းဆွေရင်း တစ်ယောက်ယောက်က ကိုယ်တိုင်ရော၊ ဘိုးဘေးတွေပါ မသိတဲ့ တခြားဘုရားတွေကို သွားဝတ်ပြုကြစို့ လို့ပြောပြီး တိတ်တဆိတ် သွေးဆောင်ခဲ့ရင်၊ ရပ်နီးရပ်ဝေးမှာ နေထိုင်သူ၊ တိုင်းပြည်တစ်ခွင်မှာ နေထိုင်သူတွေရဲ့ ဘုရားတွေကို ဝတ်ပြုဖို့ သွေးဆောင်ခဲ့ရင်၊ သူ့ကို မလိုက်လျောနဲ့။ သူပြောတာကို နားမထောင်နဲ့။ သူ့ကို မသနားနဲ့။ မညှာတာနဲ့။ မကာကွယ်ပေးနဲ့။ သူ့ကို ကျိန်းသေ ကွပ်မျက်ရမယ်။ ကိုယ်တိုင် အရင်ဆုံး ကျောက်ခဲနဲ့ ပေါက်ရမယ်။ ပြီးမှ တခြားလူတွေက ကျောက်ခဲနဲ့ ပေါက်သတ်ရမယ်။ ကျွန်ခံရာ အီဂျစ်ပြည်ကနေ ခေါ်ထုတ်လာတဲ့ ယေဟောဝါဘုရားဆီကနေ လမ်းလွဲသွားအောင် လုပ်တဲ့အတွက် သူ့ကို ကျောက်ခဲနဲ့ ပေါက်သတ်ရမယ်။ ဒါကို အစ္စရေးတွေကြားတဲ့အခါ ကြောက်ရွံ့ပြီး ဒီလိုဆိုးညစ်တဲ့ လုပ်ရပ်မျိုး ထပ်လုပ်ရဲတော့မှာ မဟုတ်ဘူး။ ယေဟောဝါဘုရား ပေးထားတဲ့ မြို့မှာ ခင်ဗျားတို့ နေထိုင်တဲ့အခါ၊ လူဖျင်းတွေက မြို့သားတွေကို ကိုယ်မသိတဲ့ တခြားဘုရားတွေကို သွားဝတ်ပြုကြစို့ လို့ပြောပြီး လမ်းလွဲသွားအောင် လုပ်နေကြပြီ ဆိုတဲ့သတင်းကို ကြားရင်၊ ဒီကိစ္စကို စုံစမ်းရမယ်၊ သေသေချာချာ စစ်ဆေးမေးမြန်းရမယ်။ ခင်ဗျားတို့ဆီမှာ ဒီရွံမုန်းစရာ လုပ်ရပ်ကို လုပ်နေတာ သေချာရင်၊ အဲဒီမြို့သူမြို့သားအားလုံးကို ဓားနဲ့ ဆက်ဆက် သတ်ရမယ်။ အဲဒီမြို့နဲ့ မြို့ထဲမှာရှိသမျှကိုရော၊ တိရစ္ဆာန်တွေကိုရော အကုန်ဖျက်ဆီးရမယ်။ မြို့ထဲက တိုက်ရာပါဥစ္စာအားလုံးကို မြို့ရင်ပြင်မှာ စုပုံထားပြီး မြို့ကို မီးရှို့ရမယ်။ အဲဒီပစ္စည်းတွေဟာ ယေဟောဝါဘုရားအတွက် အကုန်အစင် မီးရှို့ရာအလှူတွေပဲ။ အဲဒီမြို့ဟာ ထာဝရ အပျက်အယွင်းပုံကြီး ဖြစ်ရမယ်။ ဘယ်တော့မှ ပြန်မတည်ဆောက်ရဘူး။ ဖျက်ဆီးဖို့ သီးသန့်ဖယ်ထားတဲ့အရာ တစ်ခုကိုမှ မယူရဘူး။ ဒါဆိုရင် ယေဟောဝါက အမျက်ပြေပြီး သနားကရုဏာပြလိမ့်မယ်။ ဘိုးဘေးတွေကို ကျိန်ဆိုထားတဲ့အတိုင်း ခင်ဗျားတို့ကို တိုးပွားစေမယ်။ အခု ကျွန်တော် မှာကြားနေတဲ့ ပညတ်ချက်အားလုံးကို လိုက်နာပြီး ယေဟောဝါဘုရားကို နာခံရမယ်။ ဒီနည်းနဲ့ ယေဟောဝါဘုရားရှေ့မှာ မှန်ရာကို လုပ်ဆောင်ရမယ်။,5,De,13,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/13/
audio/nwt_05_De_BU_14.mp3,အခန်းကြီး (၁၄) ခင်ဗျားတို့ဟာ ယေဟောဝါဘုရားရဲ့ သားသမီးတွေပဲ။ သေလွန်သူအတွက် ကိုယ့်အသားကို ဓားနဲ့ မမွှန်းရဘူး၊ ဦးခေါင်းရှေ့ပိုင်းကို ပြောင်အောင် မရိတ်ရဘူး။ ခင်ဗျားတို့ဟာ ယေဟောဝါဘုရားအတွက် သန့်ရှင်းတဲ့ လူမျိုးပဲ။ ယေဟောဝါက မြေကြီးပေါ်မှာရှိတဲ့ လူမျိုးအားလုံးထဲကနေ ခင်ဗျားတို့ကို တန်ဖိုးအထားရဆုံး လူမျိုးအဖြစ် ရွေးချယ်ထားပြီ။ ရွံရှာဖွယ်ရာမှန်သမျှ ခင်ဗျားတို့ မစားရဘူး။ သိုး၊ နွား၊ ဆိတ်၊ သမင်၊ ဒရယ်၊ သမင်ငယ်မျိုး၊ တောဆိတ်၊ ဆိတ်သမင်၊ သိုးရိုင်း၊ တောင်ပေါ်သိုးတွေကိုတော့ စားလို့ရတယ်။ ခွာကွဲပြီး စားမြုံ့ပြန်တဲ့ တိရစ္ဆာန်တွေကို စားလို့ရတယ်။ စားမြုံ့ပြန်ပေမဲ့ မစားရတဲ့အကောင်၊ ခွာကွဲပေမဲ့ မစားရတဲ့အကောင်တွေ ရှိတယ်။ ကုလားအုတ်၊ တောယုန်၊ ယုန်တွေဟာ စားမြုံ့ပြန်ပေမဲ့ ခွာမကွဲလို့ မသန့်ရှင်းဘူး။ ဝက်က ခွာကွဲပေမဲ့ စားမြုံ့မပြန်လို့ မသန့်ရှင်းဘူး။ အဲဒီအကောင်တွေကို မစားရဘူး။ အသေကောင်တွေကို မထိရဘူး။ ရေသတ္တဝါတွေထဲမှာ ဆူးတောင်နဲ့ အကြေးခွံပါတဲ့ ရေသတ္တဝါမှန်သမျှ စားလို့ရတယ်။ ဒါပေမဲ့ ဆူးတောင်နဲ့ အကြေးခွံမပါတဲ့ ရေသတ္တဝါက မသန့်ရှင်းတဲ့အတွက် မစားရဘူး။ သန့်ရှင်းတဲ့ငှက်တွေကို စားလို့ရတယ်။ မစားရမယ့် ငှက်တွေကတော့ လင်းယုန်၊ ဝန်လက်ငှက်၊ လင်းတနက်၊ စွန်နီ၊ စွန်နက်၊ စွန်မျိုးဝင်အားလုံး၊ ကျီးကန်းမျိုးဝင်အားလုံး၊ ငှက်ကုလားအုတ်၊ ဇီးကွက်၊ စင်ရော်၊ သိမ်းငှက်မျိုးဝင်အားလုံး၊ ဇီးကွက်ပုတို၊ နားရွက်ရှည်ဇီးကွက်၊ ငန်း၊ ငှက်ကြီးဝန်ပို၊ လင်းတ၊ တင်ကျီးငှက်၊ ငှက်ကျား၊ ငဟစ်မျိုးဝင်အားလုံး၊ တောင်ဘီစူး၊ လင်းနို့ ဖြစ်တယ်။ အတောင်ပါပြီး အုံဖွဲ့နေတတ်တဲ့ အင်းဆက်ပိုး အားလုံးကလည်း မသန့်ရှင်းလို့ မစားရဘူး။ သန့်ရှင်းပြီး ပျံတတ်တဲ့သတ္တဝါတိုင်းကို စားလို့ရတယ်။ ခင်ဗျားတို့ဟာ ယေဟောဝါဘုရားအတွက် သန့်ရှင်းတဲ့ လူမျိုးဖြစ်လို့ တိရစ္ဆာန်အသေကောင်ကို မစားရဘူး။ ကိုယ့်မြို့မှာနေထိုင်တဲ့ တိုင်းတစ်ပါးသားတွေ စားဖို့ ပေးလို့ရတယ်၊ ရောင်းလို့ရတယ်။ ဆိတ်ကလေးကို မိခင်နို့ရည်နဲ့ မချက်ပြုတ်ရဘူး။ နှစ်တိုင်း ကိုယ့်လယ်ထွက်သီးနှံထဲကနေ ဆယ်ဖို့တစ်ဖို့ကို မပျက်မကွက် ပေးရမယ်။ နာမတော်တည်စေဖို့ ဘုရားရွေးချယ်တဲ့ နေရာမှာ ဆီ၊ စပျစ်ဝိုင်အသစ်နဲ့ ကောက်နှံတွေရဲ့ ဆယ်ဖို့တစ်ဖို့၊ သိုးနွားတိရစ္ဆာန်အုပ်ထဲက သားဦးတွေကို ယေဟောဝါဘုရားရှေ့မှာ စားရမယ်။ ယေဟောဝါဘုရားကို အမြဲကြောက်ရွံ့တတ်အောင် သင်ယူနိုင်ဖို့ ဖြစ်တယ်။ နာမတော်တည်စေဖို့ ယေဟောဝါဘုရား ရွေးချယ်တဲ့နေရာဟာ ခရီးဝေးလွန်းတဲ့အတွက် ယေဟောဝါဘုရား ကောင်းချီးပေးလို့ ရထားတဲ့ အဲဒီလက်ဆောင်တွေကို မသယ်သွားနိုင်ဘူးဆိုရင်၊ အဲဒါတွေကို ရောင်းနိုင်တယ်။ ရတဲ့ငွေကို ယူပြီး ယေဟောဝါဘုရား ရွေးချယ်တဲ့နေရာဆီ သွားရမယ်။ ခင်ဗျားတို့က ကိုယ်စားချင်တဲ့ သိုး၊ နွား၊ ဆိတ်၊ စပျစ်ဝိုင်၊ တခြားအရက်ယမကာတွေကို အဲဒီငွေနဲ့ ဝယ်ရမယ်။ ကိုယ်အလိုရှိသမျှ ဝယ်ရမယ်။ အိမ်သူအိမ်သားတွေနဲ့အတူ ယေဟောဝါဘုရားရှေ့ အဲဒီနေရာမှာ စားသောက်ပြီး ရွှင်လန်းရမယ်။ ကိုယ့်မြို့မှာ နေထိုင်တဲ့ လေဝိအနွယ်ဝင်တွေကို ပစ်မထားပါနဲ့။ သူတို့က ဘာဝေစု၊ ဘာအမွေမှ မရကြဘူး။ သုံးနှစ်စေ့တိုင်း အဲဒီနှစ်မှာ ထွက်သမျှထဲက ဆယ်ဖို့တစ်ဖို့အားလုံးကို ယူလာပြီး မြို့တွေထဲမှာ စုဆောင်းထားရမယ်။ ဘာဝေစု၊ ဘာအမွေမှ မရတဲ့ လေဝိအနွယ်၊ ကိုယ့်မြို့မှာ နေထိုင်တဲ့ တိုင်းတစ်ပါးသား၊ မိဘမဲ့ကလေး၊ မုဆိုးမတွေက လာပြီး အဝစားကြလိမ့်မယ်။ ဒါဆိုရင် ခင်ဗျားတို့ လုပ်သမျှကို ယေဟောဝါဘုရား ကောင်းချီးပေးလိမ့်မယ်။,5,De,14,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/14/
audio/nwt_05_De_BU_15.mp3,"အခန်းကြီး (၁၅) ခုနစ်နှစ်စေ့တိုင်း လွတ်ငြိမ်းခွင့် ပေးရမယ်။ လွတ်ငြိမ်းခွင့် ပေးရမယ့်နည်းကတော့ ကြွေးရှင်တွေက ကိုယ့်အမျိုးသားချင်း ယူထားတဲ့ အကြွေးကို လျှော်ပစ်ရမယ်။ ယေဟောဝါရှေ့ လွတ်ငြိမ်းခွင့်ပေးကြောင်း ကြေညာရမှာဖြစ်လို့ ကိုယ့်အမျိုးသားချင်း ဒါမှမဟုတ် ကိုယ့်ညီအစ်ကို,ကို အကြွေးမတောင်းရဘူး။ တိုင်းတစ်ပါးသားကို အကြွေးတောင်းနိုင်ပေမဲ့ ကိုယ့်ညီအစ်ကို ချေးထားတာတွေကိုတော့ ပြန်မတောင်းရဘူး။ ယေဟောဝါဘုရား အမွေပေးမယ့်ပြည်မှာ ခင်ဗျားတို့ကို ယေဟောဝါ ကောင်းချီးပေးမှာ သေချာလို့ ခင်ဗျားတို့တစ်ယောက်မှ ဆင်းရဲမှာ မဟုတ်ဘူး။ ဒါပေမဲ့ အခု ကျွန်တော် မှာကြားနေတဲ့ ဒီပညတ်ချက်အားလုံးကို ဂရုတစိုက် လိုက်နာပြီး ယေဟောဝါဘုရားရဲ့ စကားကို မြေဝယ်မကျ နာခံမှသာ ကောင်းချီးရလိမ့်မယ်။ ယေဟောဝါဘုရားဟာ ကတိပေးထားတဲ့အတိုင်း ကောင်းချီးပေးမယ်။ တခြားလူမျိုးတွေကို ခင်ဗျားတို့ ချေးငှားပေးရလိမ့်မယ်။ သူတို့ဆီကနေ ချေးငှားဖို့ လိုမှာမဟုတ်ဘူး။ တခြားလူမျိုးတွေကို ခင်ဗျားတို့ အုပ်စိုးရမယ်။ သူတို့ အုပ်စိုးရမှာ မဟုတ်ဘူး။ ယေဟောဝါဘုရားပေးတဲ့ ပြည်ထဲက မြို့တစ်မြို့မှာ ကိုယ့်ညီအစ်ကိုတစ်ယောက် ဆင်းရဲနေတယ်ဆိုရင် သူ့အပေါ် အကြင်နာ မကင်းမဲ့ရဘူး။ မတွန့်တိုရဘူး။ သူ့ကို ရက်ရက်ရောရော ပေးကမ်းရမယ်။ သူလိုအပ်တာ၊ သူ့မှာ မရှိတာတွေကို ချေးငှားပေးရမယ်။ ခုနစ်နှစ်မြောက်ဖြစ်တဲ့ လွတ်ငြိမ်းရာနှစ် နီးလာပြီပဲ လို့တွေးမိပြီး ဆင်းရဲသား ညီအစ်ကိုအပေါ် မရက်ရောနိုင်တော့ဘဲ ဘာမှ မပေးချင်တဲ့စိတ်မျိုး မဝင်လာအောင် သတိပြုပါ။ ယေဟောဝါဘုရားဆီ သူအော်ဟစ်တိုင်ကြားလိုက်ရင် ကိုယ့်အပြစ် ဖြစ်သွားမယ်။ မပေးချင်ပေးချင်နဲ့ မဟုတ်ဘဲ ရက်ရက်ရောရော ပေးရမယ်။ ဒါဆိုရင် ယေဟောဝါဘုရားက ခင်ဗျားတို့ လုပ်ဆောင်သမျှကို ကောင်းချီးပေးမယ်။ တိုင်းပြည်မှာ ဆင်းရဲနွမ်းပါးသူတော့ အမြဲရှိမှာပဲ။ ဒါကြောင့် တိုင်းပြည်မှာ ဒုက္ခရောက်ပြီး ဆင်းရဲနေတဲ့ ညီအစ်ကိုကို ရက်ရက်ရောရော ပေးရမယ် ဆိုပြီး ကျွန်တော် မှာကြားနေတာပါ။ ကိုယ့်လူမျိုးချင်း ဟီဘရူးယောက်ျား ဒါမှမဟုတ် မိန်းမတစ်ယောက်ကို ဝယ်ထားတယ်ဆိုရင် သူ ခြောက်နှစ် ကျွန်ခံပြီးနောက် ခုနစ်နှစ်မြောက်မှာ လွှတ်ပေးရမယ်။ လွှတ်ပေးတဲ့အခါ လက်ချည်းသက်သက် မလွှတ်လိုက်ရဘူး။ ကိုယ့်ရဲ့တိရစ္ဆာန်အုပ်၊ ကောက်နယ်တလင်း၊ ဆီကြိတ်ဆုံ၊ စပျစ်သီးနယ်ရာကျင်းထဲက တချို့ကို ရက်ရက်ရောရော ပေးလိုက်ရမယ်။ ယေဟောဝါဘုရား ကောင်းချီးပေးထားသလောက် သူ့ကို ပေးလိုက်ရမယ်။ ခင်ဗျားတို့ အီဂျစ်ပြည်မှာ ကျွန်ခံခဲ့ဖူးတာ၊ ယေဟောဝါဘုရားက ရွေးယူခဲ့ရတာတွေကို ပြန်သတိရပါ။ ဒါကြောင့်လည်း ဒီပညတ်ကို လိုက်နာဖို့ အခုလို ကျွန်တော် မှာကြားနေတာပေါ့။ ဒါပေမဲ့ အဲဒီကျွန်က သခင်နဲ့အိမ်သားတွေကို ချစ်ပြီး သခင့်ဆီမှာနေရတာ ပျော်တဲ့အတွက် မထွက်သွားချင်ဘူး လို့ပြောရင်၊ သူ့ကို တံခါးနား ခေါ်လာပြီး သူ့နားရွက်ကို စူးနဲ့ဖောက်ရမယ်။ သူ တစ်သက်လုံး ကျွန်ခံရမယ်။ ကျွန်မိန်းမကိုလည်း အဲဒီလိုပဲ လုပ်ရမယ်။ သူ့ကို လွှတ်ပေးလိုက်ရတယ်ဆိုရင်လည်း နစ်နာတယ်လို့ မထင်ပါနဲ့။ သူ့ရဲ့ခြောက်နှစ်စာ လုပ်အားခဟာ စာရင်းငှားတစ်ယောက်ရဲ့ လုပ်ခနှစ်ဆနဲ့ ညီတယ်။ ယေဟောဝါဘုရားက ခင်ဗျားတို့လုပ်သမျှကို ကောင်းချီးပေးခဲ့ပြီပဲ။ ကိုယ့်ရဲ့သိုးနွားတိရစ္ဆာန်အုပ်ထဲက ဦးဆုံးပေါက်တဲ့ အထီးအားလုံးကို ယေဟောဝါဘုရားအတွက် ဆက်ကပ်ရမယ်။ ဦးဆုံးပေါက်တဲ့ နွားထီးကို အလုပ်မခိုင်းရဘူး။ ဦးဆုံးပေါက်တဲ့ သိုးထီးကိုလည်း အမွေးမညှပ်ရဘူး။ အဲဒီအကောင်တွေကို ယေဟောဝါဘုရားရှေ့၊ ယေဟောဝါ ရွေးချယ်တဲ့နေရာမှာ ကိုယ့်အိမ်သူအိမ်သားတွေနဲ့အတူ နှစ်တိုင်း စားရမယ်။ အဲဒီအကောင်က ခြေကျိုးနေရင်၊ မျက်စိကန်းနေရင်၊ ဆိုးရွားတဲ့ အနာအဆာတစ်ခုခု ရှိနေရင် ယေဟောဝါဘုရားဆီ မပူဇော်ရဘူး။ အဲဒီအကောင်ကို ကိုယ့်မြို့တွေထဲမှာပဲ စားရမယ်။ ဒရယ်သား၊ သမင်သားကို စားသလို မသန့်ရှင်းသူရော သန့်ရှင်းသူပါ စားနိုင်တယ်။ သွေးကိုတော့ မစားရဘူး။ ရေသွန်သလို သွေးကို မြေပေါ် သွန်ရမယ်။",5,De,15,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/15/
audio/nwt_05_De_BU_16.mp3,အခန်းကြီး (၁၆) အဗိဗလ ကိုမှတ်ထားပြီး ယေဟောဝါဘုရားအတွက် ပသခါပွဲ ကျင်းပရမယ်။ ယေဟောဝါဘုရားက အဗိဗလ၊ ညအချိန်မှာ ခင်ဗျားတို့ကို အီဂျစ်ပြည်ကနေ ခေါ်ထုတ်ခဲ့တယ်။ နာမတော်တည်စေဖို့ ယေဟောဝါ ရွေးချယ်တဲ့နေရာမှာ သိုးနွားတိရစ္ဆာန်အုပ်ထဲကနေ ယေဟောဝါဘုရားအတွက် ပသခါပူဇော်သက္ကာကို ပူဇော်ရမယ်။ အသားကို တဆေးပါတဲ့မုန့်နဲ့ မစားရဘူး။ အီဂျစ်ပြည်ကနေ ခင်ဗျားတို့ အလောတကြီး ထွက်လာခဲ့ရလို့ ဒုက္ခမုန့်ဖြစ်တဲ့ တဆေးမဲ့မုန့်ကို ခုနစ်ရက်လုံး စားရမယ်။ အီဂျစ်ပြည်ကနေ ထွက်လာတဲ့နေ့ကို တစ်သက်လုံး သတိရနေဖို့ အဲဒီလိုလုပ်ရမယ်။ ခင်ဗျားတို့နယ်မြေတစ်ခုလုံးမှာ ခုနစ်ရက်တိတိ တဆေး လုံးဝမရှိစေရဘူး။ ပထမနေ့ ညဦးပိုင်းမှာပူဇော်တဲ့ အသားကိုလည်း နောက်နေ့မနက်အထိ မချန်ထားရဘူး။ ပသခါပူဇော်သက္ကာကို ယေဟောဝါဘုရား ပေးထားတဲ့ ဘယ်မြို့မှာမဆို ပူဇော်ခွင့်မရှိဘူး။ နာမတော်တည်စေဖို့ ယေဟောဝါဘုရား ရွေးချယ်တဲ့နေရာမှာပဲ ပူဇော်ရမယ်။ အီဂျစ်ပြည်ကနေ ထွက်လာတဲ့အချိန်၊ နေဝင်ခါစ ညဦးပိုင်းမှာ ပသခါပူဇော်သက္ကာကို ပူဇော်ရမယ်။ ယေဟောဝါဘုရား ရွေးချယ်တဲ့နေရာမှာ အသားကို ချက်စားရမယ်။ မနက်ကျရင် ကိုယ့်တဲဆီ ပြန်ရမယ်။ ခြောက်ရက်လုံး တဆေးမဲ့မုန့်ကို စားရမယ်။ ခုနစ်ရက်မြောက်နေ့မှာ ယေဟောဝါဘုရားအတွက် အထူးအစည်းအဝေး ကျင်းပရမယ်။ ဘာအလုပ်မှ မလုပ်ရဘူး။ ခုနစ်ပတ်ပြည့်အောင် ရေတွက်ရမယ်။ ကောက်ပင်တွေကို ဦးဆုံးရိတ်ချိန်ကစပြီး ခုနစ်ပတ်ပြည့်အောင် ရေတွက်ရမယ်။ အဲဒီနောက် စေတနာအလျောက်ပေးတဲ့ အလှူကို ယေဟောဝါဘုရား ကောင်းချီးပေးထားသလောက် ယူလာပြီး ယေဟောဝါဘုရားအတွက် ခုနစ်သီတင်းပွဲတော်ကို ကျင်းပရမယ်။ နာမတော်တည်စေဖို့ ယေဟောဝါဘုရား ရွေးချယ်တဲ့နေရာမှာ ကိုယ်တိုင်နဲ့ သားသမီး၊ ကျွန်၊ ကိုယ့်မြို့မှာနေထိုင်တဲ့ လေဝိအနွယ်၊ ခင်ဗျားတို့ဆီမှာရှိတဲ့ တိုင်းတစ်ပါးသား၊ မိဘမဲ့ကလေး၊ မုဆိုးမတွေဟာ ယေဟောဝါဘုရားရှေ့မှာ ရွှင်လန်းရမယ်။ ခင်ဗျားတို့က အီဂျစ်ပြည်မှာ ကျွန်ခံခဲ့ဖူးတာကို သတိရပြီး ဒီစည်းမျဉ်းတွေကို လိုက်နာစောင့်ထိန်းရမယ်။ ကောက်နယ်တလင်း၊ စပျစ်သီးနယ်ရာကျင်းနဲ့ ဆီကြိတ်ဆုံကနေ စုသိမ်းတဲ့အခါ တဲနေပွဲကို ခုနစ်ရက်ကြာ ကျင်းပရမယ်။ ပွဲတော်အတွင်းမှာ ကိုယ်တိုင်နဲ့ သားသမီး၊ ကျွန်၊ ကိုယ့်မြို့မှာနေထိုင်တဲ့ လေဝိအနွယ်၊ တိုင်းတစ်ပါးသား၊ မိဘမဲ့ကလေး၊ မုဆိုးမတွေလည်း ရွှင်လန်းရမယ်။ ယေဟောဝါဘုရား ရွေးချယ်တဲ့နေရာမှာ ယေဟောဝါအတွက် ပွဲတော်ကို ခုနစ်ရက်ကြာ ကျင်းပရမယ်။ ယေဟောဝါဘုရားက လယ်ထွက်သီးနှံတွေ၊ ခင်ဗျားတို့ရဲ့လုပ်ဆောင်မှုတွေကို ကောင်းချီးပေးထားတဲ့အတွက် အားပါးတရ ရွှင်လန်းကြပါ။ ယေဟောဝါဘုရား ရွေးချယ်တဲ့နေရာမှာ ယောက်ျားအားလုံး တဆေးမဲ့မုန့်ပွဲတော်၊ ခုနစ်သီတင်းပွဲတော်၊ တဲနေပွဲတော်အတွက် ရှေ့တော်ကို တစ်နှစ်သုံးကြိမ် လာရမယ်။ ယေဟောဝါရှေ့ကို ဘယ်သူမှ လက်ဗလာနဲ့ မလာရဘူး။ လူတိုင်းက ယေဟောဝါဘုရား ကောင်းချီးပေးထားတဲ့အတိုင်း လက်ဆောင်ယူလာရမယ်။ ယေဟောဝါဘုရား ပေးထားတဲ့မြို့တွေမှာ တစ်နွယ်စီအတွက် တရားသူကြီးတွေ၊ လက်ထောက်ခေါင်းဆောင်တွေ ခန့်ထားရမယ်။ သူတို့က လူတွေကို တရားသဖြင့် စီရင်ပေးရမယ်။ အမှန်တရားကို ကပြောင်းကပြန်ဖြစ်အောင် မလုပ်ရဘူး။ မျက်နှာမလိုက်ရဘူး။ လာဘ်မစားရဘူး။ တံစိုးလက်ဆောင်ဟာ ပညာရှိသူကို အသိဉာဏ်ကွယ်စေတယ်၊ ဖြောင့်မတ်သူတွေကိုတောင် မမှန်မကန် ပြောဆိုစေတယ်။ တရားမျှတတဲ့ လမ်းစဉ်ကိုပဲ ခင်ဗျားတို့လိုက်ရမယ်။ ဒါမှ အသက်ဆက်ရှင်ပြီး ယေဟောဝါဘုရားပေးတဲ့ ပြည်ကို ပိုင်ဆိုင်နိုင်မယ်။ ယေဟောဝါဘုရားအတွက် ပူဇော်ရာပလ္လင်တည်တဲ့အခါ ပလ္လင်နားမှာ ကိုးကွယ်ရာသစ်တိုင် အဖြစ် ဘာသစ်ပင်ကိုမှ မစိုက်ရဘူး။ ယေဟောဝါဘုရား မုန်းတဲ့ ကိုးကွယ်ရာကျောက်တိုင်ကိုလည်း မစိုက်ထူရဘူး။,5,De,16,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/16/
audio/nwt_05_De_BU_17.mp3,အခန်းကြီး (၁၇) အနာအဆာတွေ၊ ချွတ်ယွင်းချက်တွေ ရှိတဲ့ နွားထီး ဒါမှမဟုတ် သိုးကို ယေဟောဝါဘုရားဆီ မပူဇော်ရဘူး။ ယေဟောဝါဘုရားအတွက် ရွံစရာဖြစ်လို့ပဲ။ ယေဟောဝါဘုရား ပေးထားတဲ့ မြို့တစ်မြို့မှာ ယောက်ျား ဒါမှမဟုတ် မိန်းမတစ်ယောက်က ယေဟောဝါဘုရားရဲ့ အမြင်မှာ မကောင်းတာလုပ်ပြီး ဘုရားရဲ့ပဋိညာဉ်ကို ချိုးဖောက်တယ်၊ လမ်းလွဲသွားပြီး တခြားဘုရားတွေကို ဝတ်ပြုတဲ့အပြင် နေ၊ လအစရှိတဲ့ ကောင်းကင်ပေါ်ကအရာတွေကို ဦးချရှိခိုးတယ်၊ ဒီနည်းနဲ့ မမိန့်မှာထားတဲ့အရာကို လုပ်နေတယ်ဆိုပါစို့။ ဒီအကြောင်းကို လာပြောပြတဲ့အခါ ဒါမှမဟုတ် ကြားမိတဲ့အခါ အသေအချာ စုံစမ်းရမယ်။ အစ္စရေးပြည်မှာ ဒီရွံမုန်းစရာလုပ်ရပ်ကို လုပ်နေတာ သေချာရင်၊ အဲဒီလို ဆိုးညစ်တဲ့လုပ်ရပ်ကို လုပ်တဲ့ ယောက်ျား ဒါမှမဟုတ် မိန်းမကို မြို့တံခါးအပြင်ဘက် ခေါ်ထုတ်ပြီး ကျောက်ခဲနဲ့ ပေါက်သတ်ရမယ်။ သေဒဏ်ခံထိုက်သူကို သက်သေတစ်ယောက်တည်းရဲ့ ထွက်ဆိုချက်နဲ့တော့ သေဒဏ်မပေးရဘူး။ သက်သေနှစ်ယောက်၊ သုံးယောက်ရှိမှပဲ သေဒဏ်ပေးရမယ်။ သက်သေထွက်ဆိုသူတွေက အရင်ဆုံး သူ့ကို ကျောက်ခဲနဲ့ ပေါက်ရမယ်။ ပြီးမှ ကျန်တဲ့သူအားလုံးက ကျောက်ခဲနဲ့ ပေါက်သတ်ရမယ်။ ဒီနည်းနဲ့ ဆိုးညစ်မှုကို ခင်ဗျားတို့ဆီကနေ ဖယ်ရှားရမယ်။ မြို့တစ်မြို့မှာ လူသတ်မှု၊ တရားစွဲဆိုမှု၊ အကြမ်းဖက်မှု၊ အငြင်းပွားမှု ပေါ်လာပြီး စီရင်ဆုံးဖြတ်ပေးဖို့ သိပ်ခက်ခဲနေရင် ယေဟောဝါဘုရား ရွေးချယ်တဲ့နေရာကို သွားရမယ်။ တာဝန်ထမ်းဆောင်နေတဲ့ လေဝိအနွယ် ပုရောဟိတ်တွေနဲ့ တရားသူကြီးဆီ သွားပြီး အမှုကို တင်ပြပါ။ သူတို့ စီရင်ဆုံးဖြတ်ပေးမယ်။ ယေဟောဝါ ရွေးချယ်တဲ့နေရာကနေ သူတို့ဆုံးဖြတ်ပေးတဲ့အတိုင်း လုပ်ဆောင်ရမယ်။ သူတို့ညွှန်ကြားတဲ့အတိုင်း ဂရုတစိုက် လိုက်နာရမယ်။ သူတို့ထောက်ပြတဲ့ ပညတ်အတိုင်း၊ သူတို့ချမှတ်တဲ့ ဆုံးဖြတ်ချက်အတိုင်း လုပ်ရမယ်။ အဲဒီဆုံးဖြတ်ချက်အတိုင်း တစ်သဝေမတိမ်း လိုက်နာရမယ်။ ယေဟောဝါဘုရားရှေ့မှာ အမှုဆောင်တဲ့ ပုရောဟိတ်ရဲ့စကား၊ တရားသူကြီးရဲ့စကားကို နားမထောင်ဘဲ အတင့်ရဲပြီး လုပ်နေတဲ့သူကို သေဒဏ်ပေးရမယ်။ ဒီနည်းနဲ့ ဆိုးညစ်မှုကို အစ္စရေးပြည်ကနေ ဖယ်ရှားပစ်ရမယ်။ ဒါကို အစ္စရေးတွေ ကြားတဲ့အခါ ကြောက်ရွံ့ပြီး အတင့်ရဲကြတော့မှာ မဟုတ်ဘူး။ ယေဟောဝါဘုရားပေးတဲ့ ပြည်ထဲ ဝင်ရောက်သိမ်းပိုက်ပြီး နေထိုင်တဲ့အခါ ပတ်ဝန်းကျင်က လူမျိုးတွေလို ဘုရင်တစ်ပါး နန်းတင်မယ် လို့ ခင်ဗျားတို့ ပြောလာလိမ့်မယ်။ အဲဒီအခါ ယေဟောဝါဘုရား ရွေးချယ်တဲ့သူကိုပဲ နန်းတင်ရမယ်။ အဲဒီဘုရင်ဟာ ကိုယ့်ညီအစ်ကိုတွေထဲက ဖြစ်ရမယ်။ ကိုယ့်ညီအစ်ကို မဟုတ်တဲ့ တိုင်းတစ်ပါးသား မဖြစ်ရဘူး။ အဲဒီဘုရင်က မြင်းတွေအများကြီး မစုဆောင်းရဘူး။ မြင်းတွေရဖို့ အီဂျစ်ပြည်ဆီ လူတွေကို မသွားခိုင်းရဘူး။ အီဂျစ်ပြည်ကို ပြန်မသွားရဘူး လို့ ယေဟောဝါ ပြောထားတယ်။ ဘုရင်က စိတ်နှလုံး လမ်းမလွဲရလေအောင် မိဖုရားအများကြီး မထားရဘူး။ ရွှေငွေအများကြီး မစုဆောင်းရဘူး။ သူနန်းထိုင်တဲ့အခါ လေဝိအနွယ် ပုရောဟိတ်တွေ သိမ်းဆည်းထားတဲ့ ဒီပညတ်ကျမ်းကိုယူပြီး ကိုယ်တိုင် တစ်စောင်ကူးရေးရမယ်။ ဘုရင်က အဲဒီကျမ်းလိပ်ကို ကိုယ်နဲ့မကွာ ဆောင်ထားပြီး တစ်သက်လုံး ဖတ်ရမယ်။ ဒါမှ ယေဟောဝါဘုရားကို ကြောက်ရွံ့ရိုသေတတ်လာပြီး ကျမ်းလိပ်မှာပါတဲ့ စကားတွေ၊ စည်းမျဉ်းတွေကို လိုက်နာနိုင်မယ်။ အဲဒီလိုလုပ်မယ်ဆိုရင် ကိုယ့်အမျိုးသားချင်းတွေထက် သာတယ်ဆိုပြီး စိတ်ကြီးဝင်လာမှာ မဟုတ်ဘူး။ ပညတ်ချက်တွေကနေ လမ်းလွဲသွားမှာ မဟုတ်ဘူး။ အစ္စရေးပြည်မှာ ကိုယ်တိုင်ရော၊ သားမြေးတွေပါ နန်းသက် ကြာရှည်လိမ့်မယ်။,5,De,17,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/17/
audio/nwt_05_De_BU_18.mp3,အခန်းကြီး (၁၈) ပုရောဟိတ်တွေ၊ လေဝိအမျိုးသားတွေအပါအဝင် လေဝိတစ်နွယ်လုံး အစ္စရေးတွေနဲ့အတူ ဘာဝေစု၊ ဘာအမွေမှ ရမှာမဟုတ်ဘူး။ ယေဟောဝါဆီ ဆက်သတဲ့ မီးရှို့ရာအလှူတွေ တစ်နည်းအားဖြင့် ဘုရားရဲ့ဝေစုကို သူတို့ စားရမယ်။ ဒါကြောင့် သူတို့က ညီအစ်ကိုတွေနဲ့အတူ ဘာအမွေမှ ရမှာမဟုတ်ဘူး။ ကတိတော်အတိုင်း ယေဟောဝါဟာ သူတို့ရဲ့အမွေပဲ။ လူတွေဆီကနေ ပုရောဟိတ်တွေ ရပိုင်ခွင့်ရှိတဲ့အရာတွေ ရှိတယ်။ နွားထီးတွေ၊ သိုးတွေ ပူဇော်တဲ့အခါ လက်ပြင်သား၊ မေးရိုးနဲ့ အစာအိမ်ကို ပုရောဟိတ်ကို ပေးရမယ်။ ဦးဆုံးစုသိမ်းတဲ့ ကောက်နှံ၊ စပျစ်ဝိုင်အသစ်၊ ဆီ၊ သိုးအုပ်ထဲက ဦးဆုံးညှပ်တဲ့သိုးမွေးကိုလည်း ပေးရမယ်။ ယေဟောဝါဘုရားက အစ္စရေးအနွယ်အားလုံးထဲကနေ လေဝိနဲ့ သူ့သားတွေကို ယေဟောဝါရဲ့နာမည် ခံယူပြီး အမြဲအမှုဆောင်ဖို့ ရွေးချယ်ထားပြီ။ လေဝိအမျိုးသား တစ်ယောက်ဟာ အစ္စရေးပြည်ထဲက သူနေထိုင်တဲ့မြို့ကနေ ထွက်လာပြီး ယေဟောဝါ ရွေးချယ်တဲ့နေရာကို သွားချင်တယ်ဆိုရင်၊ အဲဒီနေရာမှာ ယေဟောဝါရှေ့ အမှုဆောင်နေတဲ့ လေဝိအမျိုးသားချင်းတွေလိုပဲ ယေဟောဝါဘုရားရဲ့ နာမည်ကို ခံယူပြီး အမှုဆောင်နိုင်တယ်။ သူက ဘိုးဘွားပိုင်ပစ္စည်းတွေကို ရောင်းလို့ ရတဲ့ငွေအပြင် အစားအစာဝေစုတွေကိုလည်း လေဝိအမျိုးသားချင်းတွေလိုပဲ ညီတူညီမျှ ရလိမ့်မယ်။ ယေဟောဝါဘုရား ပေးတဲ့ပြည်ထဲ ဝင်တဲ့အခါ အဲဒီပြည်သားတွေရဲ့ ရွံမုန်းစရာ အကျင့်ဓလေ့တွေကို အတုမယူရဘူး။ ခင်ဗျားတို့ဆီမှာ ကိုယ့်သားသမီးကို မီးရှို့ပူဇော်သူ၊ နတ်ဆရာ၊ မှော်ဆရာ၊ နိမိတ်ဖတ်သူ၊ ပယောဂဆရာ၊ စုန်းအတတ်နဲ့ပြုစားသူ၊ နတ်ကတော်ကို၊ ဗေဒင်ဆရာကို မေးမြန်းတဲ့သူ၊ လူသေကိုမေးမြန်းတဲ့သူ တစ်ယောက်မှ မရှိရဘူး။ အဲဒီလိုလူတွေကို ယေဟောဝါ ရွံမုန်းတယ်။ ဒီရွံမုန်းစရာ အကျင့်ဓလေ့တွေကြောင့်ပဲ ယေဟောဝါဘုရားက ဒီပြည်သားတွေကို ခင်ဗျားတို့ရှေ့ကနေ နှင်ထုတ်လိုက်တာ။ ယေဟောဝါဘုရားရှေ့မှာ ခင်ဗျားတို့ အပြစ်ပြောစရာ မရှိအောင် နေရမယ်။ ခင်ဗျားတို့ မောင်းထုတ်မယ့် ဒီလူမျိုးတွေဟာ မှော်ဆရာတွေ၊ နတ်ဆရာတွေ ပြောတာကို နားထောင်တတ်ကြတယ်။ ခင်ဗျားတို့ကိုတော့ ယေဟောဝါဘုရားက ဒါမျိုးတွေ လုပ်ခွင့်မပေးဘူး။ ကျွန်တော်နဲ့တူတဲ့ ပရောဖက်တစ်ယောက်ကို ခင်ဗျားတို့ထဲကနေ ယေဟောဝါဘုရား ပေါ်ထွန်းစေမယ်။ သူ့စကားကို နားထောင်ပါ။ ဒီလိုပေါ်ထွန်းစေတာဟာ ခင်ဗျားတို့ရဲ့ တောင်းဆိုချက်ကို ယေဟောဝါဘုရား အဖြေပေးလိုက်တာပဲ။ ဟောရပ်အရပ်မှာ စုဝေးတဲ့နေ့တုန်းက ယေဟောဝါဘုရားရဲ့ အသံကို ထပ်မကြားပါရစေနဲ့။ ဒီမီးတောက်မီးလျှံကြီးကိုလည်း ထပ်မမြင်ပါရစေနဲ့။ သေမှာ ကြောက်လို့ပါ ဆိုပြီး ခင်ဗျားတို့ ပြောခဲ့ကြတယ်လေ။ အဲဒီအခါ ယေဟောဝါက သူတို့ပြောတာ မှန်တယ်။ မင်းနဲ့တူတဲ့ ပရောဖက်တစ်ယောက်ကို သူတို့ထဲကနေ ငါပေါ်ထွန်းစေမယ်။ ငါပြောမယ့်စကားကို သူ့ကို မှာထားမယ်။ ငါမှာထားသမျှကို သူပြန်ပြောပြလိမ့်မယ်။ ငါ့နာမည်ကို သုံးပြီး သူပြောတဲ့အခါ နားမထောင်တဲ့သူကို ငါဖြေရှင်းချက် တောင်းမယ်။ ပရောဖက်တစ်ယောက်က အတင့်ရဲပြီး ငါမမှာထားတဲ့ စကားတွေကို ငါ့နာမည်သုံးပြီး ဟောရင် ဒါမှမဟုတ် တခြားဘုရားတွေရဲ့ နာမည်ကိုသုံးပြီး ဟောရင် သေဒဏ်ခံရမယ်။ ဒီစကားကို ယေဟောဝါ ပြောမပြော ဘယ်လိုသိနိုင်မလဲ လို့ မင်းတို့ တွေးမိမှာပဲ။ ပရောဖက်က ယေဟောဝါရဲ့ နာမည်ကို သုံးပြီး ဟောတဲ့အခါ အဲဒီစကားမပြည့်စုံဘူး၊ တကယ်မဖြစ်လာဘူးဆိုရင် ယေဟောဝါပြောတာ မဟုတ်ဘူး။ အဲဒီပရောဖက်က အတင့်ရဲပြီး ဟောနေတာပဲ။ သူ့ကို မကြောက်ကြနဲ့ လို့ပြောခဲ့တယ်။,5,De,18,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/18/
audio/nwt_05_De_BU_19.mp3,အခန်းကြီး (၁၉) ယေဟောဝါဘုရားပေးတဲ့ ပြည်က လူမျိုးတွေကို ယေဟောဝါဘုရား ဖယ်ရှားတဲ့အတွက် ခင်ဗျားတို့ တိုက်ခိုက်သိမ်းယူပြီး သူတို့ရဲ့မြို့တွေ၊ အိမ်တွေမှာ နေထိုင်တဲ့အခါ၊ ယေဟောဝါဘုရား အပိုင်ပေးတဲ့ပြည်မှာ မြို့သုံးမြို့ကို သီးသန့်ခွဲထားရမယ်။ ယေဟောဝါဘုရား အပိုင်ပေးတဲ့ပြည်ကို သုံးပိုင်းခွဲရမယ်။ တစ်ပိုင်းမှာ မြို့တစ်မြို့စီ ရှိရမယ်။ လူသတ်မိသူ ထွက်ပြေးလာနိုင်ဖို့ အဲဒီမြို့တွေဆီ သွားတဲ့လမ်းကို ကောင်းကောင်း ဖောက်ထားရမယ်။ လူသတ်မိရင် အသက်ချမ်းသာရဖို့ အဲဒီမြို့တွေဆီ ထွက်ပြေးနိုင်တဲ့ အခြေအနေတွေ ရှိတယ် ကိုယ့်အမျိုးသားချင်းကို မုန်းလို့ မဟုတ်ဘဲ မတော်တဆ သတ်မိတယ်ဆိုရင်၊ လူနှစ်ယောက် တောထဲ သစ်ခုတ်သွားတဲ့အခါ တစ်ယောက်က သစ်ခုတ်ဖို့ ပုဆိန်ကို လွှဲလိုက်တော့ ပုဆိန်ရိုး ကျွတ်ထွက်သွားလို့ သူ့အဖော်ကို ထိမှန်ပြီး သေသွားတယ်ဆိုရင် လူသတ်မိသူဟာ အသက်ချမ်းသာရဖို့ အဲဒီမြို့တစ်မြို့ဆီ ထွက်ပြေးရမယ်။ ဒါပေမဲ့ အဲဒီမြို့ကိုသွားတဲ့ခရီး ဝေးလွန်းရင် ဒေါသထွက်နေတဲ့ သွေးကြွေးဆပ်ရမယ့်သူက လူသတ်မိသူကို အမီလိုက်ပြီး သတ်နိုင်တယ်။ လူသတ်မိသူဟာ သူ့အဖော်ကို မုန်းနေလို့ သတ်လိုက်တာ မဟုတ်တဲ့အတွက် မသေသင့်ဘူး။ ဒါကြောင့် မြို့သုံးမြို့ကို သီးသန့်ခွဲထားပါ လို့ ကျွန်တော် မှာကြားနေတာပေါ့။ ယေဟောဝါဘုရားက ဘိုးဘေးတွေကို ကျိန်ဆိုခဲ့တဲ့အတိုင်း ခင်ဗျားတို့ရဲ့နယ်မြေကို ကျယ်ဝန်းစေတဲ့အခါ၊ ဘိုးဘေးတွေကိုပေးမယ်လို့ ကတိပြုထားတဲ့ ပြည်တစ်ပြည်လုံးကို ခင်ဗျားတို့ကို ပေးတဲ့အခါ၊ ဒီမြို့သုံးမြို့အပြင် နောက်ထပ်သုံးမြို့ကိုလည်း သီးသန့်ခွဲထားရမယ်။ အခု ကျွန်တော်မှာကြားနေတဲ့ ပညတ်ချက်တွေကို သစ္စာရှိရှိ လိုက်နာပြီး ယေဟောဝါဘုရားကို ချစ်မှသာ၊ ဘုရားရဲ့လမ်းစဉ်အတိုင်း အမြဲလိုက်လျှောက်မှသာ ဘုရားက နယ်မြေကို ကျယ်ဝန်းစေပြီး တစ်ပြည်လုံးကို ပေးလိမ့်မယ်။ ဒီလိုလုပ်မယ်ဆိုရင် ယေဟောဝါဘုရား အမွေပေးတဲ့ပြည်မှာ အပြစ်မဲ့သူတွေကို သတ်မိမှာမဟုတ်တဲ့အတွက် ခင်ဗျားတို့မှာ လူသတ်မိတဲ့အပြစ် ရှိမှာမဟုတ်ဘူး။ လူတစ်ယောက်ကို မုန်းလို့ ချောင်းရိုက်တဲ့အတွက် အကြီးအကျယ် ဒဏ်ရာရပြီး သေသွားတယ်ဆိုပါစို့။ လူသတ်သမားက အဲဒီမြို့တစ်မြို့ကို ထွက်ပြေးခဲ့ရင်၊ သူနေထိုင်ခဲ့တဲ့မြို့ရဲ့ အကြီးအကဲတွေက သူ့ကို အခေါ်လွှတ်ပြီး သွေးကြွေးဆပ်မယ့်သူလက်ထဲ အပ်ရမယ်။ သူအသတ်ခံရမယ်။ သူ့ကို မသနားနဲ့။ အပြစ်မဲ့သူကိုသတ်တဲ့ အပြစ်ကို အစ္စရေးပြည်ကနေ ဖယ်ရှားရမယ်။ ဒါမှ ခင်ဗျားတို့ ကောင်းစားလိမ့်မယ်။ ယေဟောဝါဘုရား အပိုင်ပေးတဲ့ပြည်မှာ ခင်ဗျားတို့ အမွေမြေရတဲ့အခါ အိမ်နီးချင်းရဲ့ နယ်နိမိတ်မှတ်တိုင်ကို ဘိုးဘေးတွေ သတ်မှတ်ခဲ့တဲ့ နေရာကနေ မရွှေ့ကြနဲ့။ လူတစ်ယောက် ကျူးလွန်တဲ့ အမှား ဒါမှမဟုတ် အပြစ်နဲ့ပတ်သက်ပြီး သက်သေတစ်ယောက်တည်းရဲ့ ထွက်ဆိုချက်နဲ့ အတည်မပြုရဘူး။ သက်သေနှစ်ယောက် ဒါမှမဟုတ် သုံးယောက်ရဲ့ ထွက်ဆိုချက်ရှိမှသာ အတည်ပြုရမယ်။ လူတစ်ယောက်က နောက်တစ်ယောက်ကို အပြစ်ကျူးလွန်တယ်ဆိုပြီး မလိုတမာစိတ်နဲ့ စွပ်စွဲတယ်၊ သက်သေထွက်ဆိုတယ်ဆိုရင်၊ အငြင်းပွားနေတဲ့ သူတို့နှစ်ယောက်စလုံးက ယေဟောဝါရှေ့၊ တာဝန်ထမ်းဆောင်နေတဲ့ ပုရောဟိတ်တွေနဲ့ တရားသူကြီးတွေရှေ့ လာရမယ်။ တရားသူကြီးတွေက အသေအချာ စုံစမ်းစစ်ဆေးရမယ်။ သက်သေက မဟုတ်မမှန် ထွက်ဆိုတာ၊ မဟုတ်မမှန် စွပ်စွဲနေတာဆိုရင်၊ စွပ်စွဲခံရသူကို ခံစေချင်တဲ့ ပြစ်ဒဏ်အတိုင်း အဲဒီသက်သေကို ပြစ်ဒဏ်ပေးရမယ်။ ဒီနည်းနဲ့ မကောင်းမှုကို ခင်ဗျားတို့ဆီကနေ ဖယ်ရှားရမယ်။ ဒါကို လူတွေကြားတဲ့အခါ ကြောက်ရွံ့ပြီး ဒီလိုဆိုးတဲ့လုပ်ရပ်မျိုး ထပ်လုပ်ရဲတော့မှာ မဟုတ်ဘူး။ သူ့ကို မသနားရဘူး။ အသက်အတွက် အသက် ပြန်လျော်ပေးရမယ်။ မျက်စိအတွက် မျက်စိ၊ သွားအတွက် သွား၊ လက်အတွက် လက်၊ ခြေအတွက် ခြေကို ပြန်လျော်ပေးရမယ်။,5,De,19,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/19/
audio/nwt_05_De_BU_20.mp3,အခန်းကြီး (၂၀) ရန်သူတွေကို ချီတက်တိုက်ခိုက်တဲ့အခါ ကိုယ့်ထက်ပိုများတဲ့ မြင်းတွေ၊ မြင်းရထားတွေ၊ စစ်သည်တွေကို မြင်ရင် မကြောက်နဲ့။ ခင်ဗျားတို့ကို အီဂျစ်ပြည်ကနေ ခေါ်ထုတ်ခဲ့တဲ့ ယေဟောဝါဘုရားဟာ ခင်ဗျားတို့နဲ့အတူ ရှိတယ်။ တိုက်ပွဲဝင်ခါနီးမှာ ပုရောဟိတ်က ထွက်လာပြီး၊ အစ္စရေးတို့၊ နားထောင်ကြပါ။ အခု ရန်သူတွေကို တိုက်ရတော့မယ်။ သတ္တိမွေးကြ။ မကြောက်ကြနဲ့။ မတုန်လှုပ်ကြနဲ့။ ယေဟောဝါဘုရားက ခင်ဗျားတို့နဲ့အတူ ချီတက်ပြီး ရန်သူတွေကို တိုက်ခိုက်ပေးမယ်။ ခင်ဗျားတို့ကို ကယ်တင်မယ် လို့ပြောရမယ်။ ခေါင်းဆောင်တွေကလည်း အိမ်သစ်ဆောက်ထားပေမဲ့ အိမ်သစ်တက်ပွဲ မလုပ်ရသေးတဲ့သူ ရှိသလား။ ရှိရင် အိမ်ပြန်နိုင်တယ်။ အိမ်မပြန်လို့ တိုက်ပွဲမှာ ကျဆုံးခဲ့ရင် တခြားလူက အိမ်သစ်တက်ပွဲ လုပ်လိမ့်မယ်။ စပျစ်ခြံ စိုက်ထားပေမဲ့ အသီးမခူးရသေးတဲ့သူ ရှိသလား။ ရှိရင် အိမ်ပြန်နိုင်တယ်။ အိမ်မပြန်လို့ တိုက်ပွဲမှာ ကျဆုံးခဲ့ရင် တခြားလူက အသီးခူးစားလိမ့်မယ်။ အမျိုးသမီးတစ်ယောက်နဲ့ စေ့စပ်ထားပေမဲ့ လက်မထပ်ရသေးသူ ရှိသလား။ ရှိရင် အိမ်ပြန်နိုင်တယ်။ အိမ်မပြန်လို့ တိုက်ပွဲမှာ ကျဆုံးခဲ့ရင် တခြားလူက အဲဒီအမျိုးသမီးကို လက်ထပ်လိမ့်မယ် လို့ စစ်သည်တွေကို ပြောရမယ်။ အဲဒီအပြင် ကြောက်တတ်တဲ့သူ၊ သတ္တိနည်းတဲ့သူ ရှိသလား။ ရှိရင် အိမ်ပြန်ပါ။ အိမ်မပြန်ရင် သူ့ကြောင့် တခြားလူတွေ စိတ်အားလျော့ကုန်မယ် လို့ပြောရမယ်။ ခေါင်းဆောင်တွေက စစ်သည်တွေကို မှာကြားပြီးပြီဆိုရင် ဦးဆောင်မယ့် တပ်မှူးတွေကို ခန့်အပ်ရမယ်။ ခင်ဗျားတို့ မြို့တစ်မြို့ကို တိုက်ဖို့ ချီတက်တဲ့အခါ ငြိမ်းချမ်းရေးစကားကို အရင်ဆုံး ကမ်းလှမ်းရမယ်။ သူတို့က လက်ခံပြီး မြို့တံခါး ဖွင့်ပေးတယ်ဆိုရင် မြို့သူမြို့သားအားလုံးကို ခင်ဗျားတို့ရဲ့ ကျွန်အဖြစ် ခိုင်းစေနိုင်တယ်။ လက်မခံဘဲ စစ်ဆင်နွှဲမယ်ဆိုရင်တော့ မြို့ကို ဝိုင်းထားရမယ်။ ယေဟောဝါဘုရားက အဲဒီမြို့ကို ခင်ဗျားတို့လက်ထဲ အပ်မှာဖြစ်လို့ ယောက်ျားအားလုံးကို ဓားနဲ့သတ်ရမယ်။ မိန်းမတွေ၊ ကလေးတွေ၊ တိရစ္ဆာန်တွေ၊ မြို့ထဲမှာ ရှိသမျှပစ္စည်းတွေ၊ တိုက်ရာပါဥစ္စာတွေကိုတော့ သိမ်းယူရမယ်။ ယေဟောဝါဘုရား အပ်ပေးတဲ့ ရန်သူတွေဆီက တိုက်ရာပါဥစ္စာတွေကို ခင်ဗျားတို့ ပိုင်ဆိုင်ရမယ်။ အနီးဝန်းကျင်က လူမျိုးတွေရဲ့ မြို့တွေကို မဟုတ်ဘဲ သိပ်အလှမ်းဝေးတဲ့ မြို့တွေကိုပဲ အဲဒီလိုလုပ်ရမယ်။ ဒါပေမဲ့ ယေဟောဝါဘုရား အမွေပေးမယ့်မြို့တွေထဲမှာ သက်ရှိတစ်ယောက်မှ မချန်ထားရမယ့်မြို့တွေ ရှိတယ်။ ယေဟောဝါဘုရား မိန့်မှာထားတဲ့အတိုင်း ဟိတ္တိ၊ အာမောရိ၊ ခါနန်၊ ဖေရဇိ၊ ဟိဝိ၊ ယေဗုသိလူမျိုးတွေရဲ့ မြို့တွေကို လုံးလုံးဖျက်ဆီးပစ်ရမယ်။ ဒါမှ သူတို့ရဲ့ဘုရားတွေကို ဝတ်ပြုတဲ့အခါလုပ်တဲ့ ရွံမုန်းစရာ အကျင့်ဓလေ့တွေကို လိုက်လုပ်ဖို့ ခင်ဗျားတို့ကို မသင်ပေးနိုင်မှာ။ အဲဒီအကျင့်ဓလေ့တွေကြောင့် ယေဟောဝါဘုရားကို ခင်ဗျားတို့ ပြစ်မှားမိနိုင်တယ်။ မြို့တစ်မြို့ကို တိုက်ခိုက်ဖို့ အကြာကြီးတပ်ချပြီး ဝိုင်းရံတဲ့အခါ သစ်ပင်တွေကို ပုဆိန်နဲ့ မခုတ်လှဲရဘူး။ အသီးကို ခူးစားနိုင်ပေမဲ့ အပင်ကို မခုတ်ရဘူး။ ခင်ဗျားတို့ ဝိုင်းရံတိုက်ခိုက်ရမှာက လူတွေပဲ။ သစ်ပင်တွေ မပါဘူး။ စားလို့မရတဲ့ သစ်ပင်ကိုတော့ ခုတ်လှဲနိုင်တယ်။ ခင်ဗျားတို့ကို ခံတိုက်နေတဲ့မြို့ ကျရှုံးသွားအောင် မြို့ရိုးပတ်လည်မှာ တံတိုင်းခတ်တဲ့အခါ အဲဒီသစ်ပင်တွေကို သုံးနိုင်တယ်။,5,De,20,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/20/
audio/nwt_05_De_BU_21.mp3,အခန်းကြီး (၂၁) ယေဟောဝါဘုရား အပိုင်ပေးတဲ့ပြည်မှာ လူသေအလောင်းကို တောထဲမှာတွေ့ပြီး ဘယ်သူသတ်သွားမှန်း မသိရင်၊ အကြီးအကဲတွေ၊ တရားသူကြီးတွေက အလောင်းနဲ့ ပတ်ဝန်းကျင်မှာရှိတဲ့မြို့တွေရဲ့ အကွာအဝေးကို သွားပြီး တိုင်းတာရမယ်။ အလောင်းနဲ့ အနီးဆုံးမြို့က အကြီးအကဲတွေဟာ တိရစ္ဆာန်အုပ်ထဲက အလုပ်မလုပ်ဖူးတဲ့၊ ထမ်းပိုးမထမ်းဖူးတဲ့ နွားမပျိုတစ်ကောင်ကို ယူရမယ်။ အဲဒီနောက် မြေလွတ်မြေရိုင်းမှာ စီးဆင်းနေတဲ့ သဲချောင်းထဲ နွားမပျိုကို ခေါ်သွားပြီး လည်ပင်းကို ချိုးရမယ်။ လေဝိအနွယ် ပုရောဟိတ်တွေ လိုက်လာရမယ်။ သူတို့ဟာ ယေဟောဝါရဲ့နာမည်ကို သုံးပြီး ကောင်းချီးပေးဖို့၊ ကိုယ်တော့်အတွက် အမှုဆောင်ဖို့ ယေဟောဝါဘုရား ရွေးချယ်ထားသူတွေ ဖြစ်လို့ပဲ။ အကြမ်းဖက်မှုနဲ့ဆိုင်တဲ့ အမှုအခင်းတွေကို ဘယ်လိုဖြေရှင်းရမယ်ဆိုတာ သူတို့ ပြောပြရမယ်။ အဲဒီနောက် အလောင်းနဲ့ အနီးဆုံးမြို့ရဲ့ အကြီးအကဲတွေက သဲချောင်းထဲမှာ လည်ပင်းချိုးထားတဲ့ နွားမပျိုပေါ် လက်ကို ဆေးချပြီး၊ ဒီလူကို ကျွန်တော်တို့ မသတ်ပါဘူး။ သူအသတ်ခံရတာကိုလည်း မမြင်ပါဘူး။ ယေဟောဝါဘုရား၊ ကိုယ်တော်ရွေးယူခဲ့တဲ့ အစ္စရေးလူမျိုးကို ဒီအမှုကြောင့် အပြစ်မတင်ပါနဲ့။ ကိုယ်တော့်လူမျိုး အစ္စရေးတွေဆီမှာ အပြစ်မဲ့သူကို သတ်မိတဲ့အပြစ် မရောက်ပါစေနဲ့ ဆိုပြီး ပြောရမယ်။ ဒါဆိုရင် လူသတ်မှုအတွက် သူတို့ အပြစ်သင့်တော့မှာ မဟုတ်ဘူး။ အပြစ်မဲ့သူကို သတ်တဲ့အပြစ်ကို ခင်ဗျားတို့ဆီကနေ ဖယ်ရှားရမယ်။ ဒီနည်းနဲ့ ယေဟောဝါရှေ့မှာ မှန်ရာကို လုပ်ရမယ်။ ရန်သူတွေကို ချီတက်တိုက်ခိုက်တဲ့အခါ ယေဟောဝါဘုရား အနိုင်ရစေတဲ့အတွက် သူတို့ကို သုံ့ပန်းအဖြစ် ဖမ်းခေါ်လာပြီး၊ သုံ့ပန်းတွေထဲမှာ မိန်းမလှတစ်ယောက်ကို သဘောကျလို့ လက်ထပ်ယူချင်တယ်ဆိုရင်၊ သူ့ကို အိမ်ခေါ်လာရမယ်။ ဆံပင်ရိတ်ပြီး ခြေသည်းလက်သည်း ညှပ်ခိုင်းရမယ်။ သုံ့ပန်းအဝတ်ကို မဝတ်ရတော့ဘူး။ အိမ်မှာပဲနေပြီး မိဘတွေအတွက် တစ်လလုံး ငိုကြွေးရမယ်။ ပြီးရင် သူနဲ့ ပေါင်းသင်းဆက်ဆံနိုင်တယ်။ ခင်ဗျားတို့ လင်မယားဖြစ်သွားပြီ။ ဒါပေမဲ့ သူ့ကို သဘောမကျတော့ဘူးဆိုရင် သူသွားချင်တဲ့နေရာကို ထွက်သွားခွင့်ပေးရမယ်။ ဇနီးအဖြစ် ပေါင်းသင်းပြီးပြီဖြစ်လို့ သူ့ကို ငွေနဲ့ မရောင်းရဘူး၊ နိုင်ထက်စီးနင်း မဆက်ဆံရဘူး။ လူတစ်ယောက်မှာ ဇနီးနှစ်ယောက် ရှိပြီး တစ်ယောက်ကို ပိုချစ်တယ်ဆိုပါစို့။ နှစ်ယောက်စလုံး သားလေးမွေးလာတဲ့အခါ အချစ်မခံရတဲ့ ဇနီးရဲ့သားက သားဦးဖြစ်နေတယ်ဆိုရင်၊ အမွေပေးချိန်မှာ အဲဒီသားဦးအစား ပိုချစ်တဲ့ဇနီးရဲ့ သားကို သားဦးအခွင့်အရေး မပေးရဘူး။ အချစ်မခံရတဲ့ဇနီးရဲ့ သားကို သားဦးအဖြစ် အသိအမှတ်ပြုပြီး ပိုင်ဆိုင်သမျှထဲက ဝေစုနှစ်ဆ ပေးရမယ်။ အဲဒီသားဟာ ဖခင်ရဲ့ ရင်သွေးဦးဖြစ်လို့ သားဦးအခွင့်အရေးကို သူပဲ ရထိုက်တယ်။ ခေါင်းမာပြီး ကလန်ကဆန် လုပ်တတ်တဲ့ သားတစ်ယောက်က မိဘကို မနာခံဘူး၊ ဆုံးမခံရပေမဲ့ နားမထောင်ဘူးဆိုရင်၊ မိဘတွေက သူ့ကို မြို့တံခါးမှာရှိနေတဲ့ အကြီးအကဲတွေဆီ ဆွဲခေါ်သွားရမယ်။ ပြီးတော့ ဒီသားဟာ ခေါင်းမာပြီး ကလန်ကဆန် လုပ်တတ်ပါတယ်။ ကျွန်တော်တို့စကားကို နားမထောင်ပါဘူး။ စားကြူး၊ သောက်ကြူးတဲ့သူပါ ဆိုပြီး အကြီးအကဲတွေကို ပြောပြရမယ်။ အဲဒီအခါ မြို့သားအားလုံးက သူ့ကို ကျောက်ခဲနဲ့ ပေါက်သတ်ရမယ်။ ဒီနည်းနဲ့ ခင်ဗျားတို့ဆီကနေ မကောင်းမှုကို ဖယ်ရှားရမယ်။ ဒါကို အစ္စရေးအားလုံး ကြားတဲ့အခါ ကြောက်ရွံ့ကြလိမ့်မယ်။ သေဒဏ်ခံထိုက်တဲ့ အပြစ် ကျူးလွန်သူကို ကွပ်မျက်ပြီး သစ်တိုင်မှာ ဆွဲထားတယ်ဆိုရင်၊ အလောင်းကို သစ်တိုင်ပေါ်မှာ တစ်ညလုံး မထားရဘူး။ အဲဒီနေ့မှာပဲ သင်္ဂြိုဟ်ရမယ်။ သစ်တိုင်တင်ခံရတဲ့သူဟာ ဘုရားသခင်ရဲ့ ကျိန်ခြင်းကို ခံရသူပဲ။ ယေဟောဝါဘုရား အမွေပေးတဲ့ ပြည်ကို ညစ်ညူးအောင် မလုပ်ရဘူး။,5,De,21,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/21/
audio/nwt_05_De_BU_22.mp3,အခန်းကြီး (၂၂) ကိုယ့်ညီအစ်ကိုရဲ့ သိုး၊ နွား လမ်းပျောက်နေတာကို မြင်ရင် မသိချင်ယောင် မဆောင်ရဘူး။ ပိုင်ရှင်ဆီ ပြန်ပို့ပေးရမယ်။ ပိုင်ရှင်က အနီးအနားမှာ မနေဘူး၊ ပိုင်ရှင် ဘယ်သူဘယ်ဝါမှန်း မသိဘူးဆိုရင်တော့ အဲဒီတိရစ္ဆာန်ကို ကိုယ့်အိမ် ခေါ်သွားရမယ်။ ပိုင်ရှင်လာရှာတဲ့အထိ ကိုယ့်ဆီမှာပဲ ထားရမယ်။ သူရောက်လာရင် ပြန်အပ်ရမယ်။ ကိုယ့်ညီအစ်ကိုရဲ့ မြည်း၊ အဝတ်အစား၊ ပစ္စည်းတွေ ပျောက်သွားလို့ ကိုယ်က တွေ့တယ်ဆိုရင်လည်း အဲဒီအတိုင်း လုပ်ရမယ်။ မသိချင်ယောင်မဆောင်ရဘူး။ ကိုယ့်ညီအစ်ကိုရဲ့ မြည်း၊ နွား လမ်းပေါ်လဲနေတာကို မြင်ရင် မသိချင်ယောင်မဆောင်ရဘူး။ ဝိုင်းကူပြီး တိရစ္ဆာန်ကို ထူပေးရမယ်။ မိန်းမက ယောက်ျားအဝတ်ကို မဝတ်ရဘူး။ ယောက်ျားကလည်း မိန်းမအဝတ်ကို မဝတ်ရဘူး။ အဲဒီလိုဝတ်တဲ့သူကို ယေဟောဝါဘုရား ရွံမုန်းတယ်။ လမ်းသွားရင်း သစ်ပင်ပေါ်၊ မြေပေါ်မှာ ငှက်သိုက်ကို တွေ့တဲ့အခါ ငှက်မက သားပေါက်တွေ၊ ဥတွေကို ဝပ်နေတယ်ဆိုရင် သားပေါက်တွေနဲ့အတူ ငှက်မကို မယူရဘူး။ သားပေါက်တွေကို ယူနိုင်ပေမဲ့ ငှက်မကိုတော့ လွှတ်ပေးရမယ်။ ဒါမှ ခင်ဗျားတို့ ကောင်းစားပြီး အသက်ရှည်ရှည် နေရမယ်။ အိမ်သစ်ဆောက်တဲ့အခါ အိမ်မိုးပတ်လည်မှာ အကာအရံ လုပ်ထားရမယ်။ အိမ်မိုးပေါ်ကနေ တစ်ယောက်ယောက် ပြုတ်ကျလို့ အိမ်သားတွေအပေါ် အပြစ်သင့်တာမျိုး မဖြစ်စေဖို့ပဲ။ စပျစ်ခြံထဲမှာ မျိုးစေ့နှစ်မျိုးရောပြီး မကြဲရဘူး။ ကြဲရင် ထွက်လာတဲ့သီးနှံရော စပျစ်သီးတွေပါ သန့်ရှင်းရာဌာနတော်အတွက် အသိမ်းခံရမယ်။ နွားနဲ့ မြည်းကို တွဲပြီး လယ်မထွန်ခိုင်းရဘူး။ သိုးမွေးနဲ့ချည်မျှင် ရောပြီးရက်ထားတဲ့ အဝတ်ကို မဝတ်ရဘူး။ အပေါ်ရုံခြုံထည်ရဲ့ ထောင့်လေးထောင့်မှာ ပန်းဖွားတပ်ရမယ်။ ယောက်ျားတစ်ယောက်က မိန်းမနဲ့ ထိမ်းမြားပေါင်းသင်းပြီးမှ မုန်းလာတဲ့အတွက်၊ သူ့ကို အကျင့်ပျက်သူလို့ စွပ်စွဲတယ်၊ ဒီမိန်းမကို ထိမ်းမြားပေါင်းသင်းတဲ့အခါ အပျိုစစ်တဲ့ အထောက်အထား မတွေ့ဘူး လို့ နာမည်ဖျက်တယ်ဆိုရင်၊ သမီးရှင် မိဘနှစ်ပါးက အပျိုစစ်ကြောင်း အထောက်အထားကိုယူပြီး မြို့တံခါးမှာရှိတဲ့ အကြီးအကဲတွေဆီ လာပြရမယ်။ ဖခင်က ကျွန်တော့်သမီးကို ဒီလူနဲ့ ပေးစားလိုက်ပေမဲ့ ဒီလူက သမီးကိုမုန်းတဲ့အတွက်၊ အကျင့်ပျက်သူလို့ စွပ်စွဲပြီး ခင်ဗျားသမီးမှာ အပျိုစစ်တဲ့အထောက်အထား မတွေ့ဘူး လို့ပြောနေပါတယ်။ ဒါဟာ ကျွန်တော့်သမီး အပျိုစစ်ကြောင်း အထောက်အထားပါ လို့ပြောပြီး အကြီးအကဲတွေရှေ့မှာ အဲဒီအဝတ်ကို ဖြန့်ပြရမယ်။ အဲဒီအခါ မြို့ရဲ့အကြီးအကဲတွေက အဲဒီလူကို ခေါ်ပြီး ဆုံးမရမယ်။ ပြီးတော့ အစ္စရေးအပျိုစင်တစ်ယောက်ကို အသရေဖျက်တဲ့အတွက် သူ့ကို ရှယ်ကယ် ၁၀၀ ဒဏ်ငွေတပ်ပြီး အဲဒီငွေကို သမီးရှင်ဖြစ်တဲ့ဖခင်ဆီ ပေးရမယ်။ အဲဒီမိန်းမကို ဆက်ပေါင်းသင်းရမယ်။ တစ်သက်လုံး ကွာရှင်းခွင့်မရှိဘူး။ ဒါပေမဲ့ စွပ်စွဲချက် မှန်နေပြီး အဲဒီမိန်းမမှာ အပျိုစစ်တဲ့အထောက်အထား မရှိရင်၊ သူ့ကို ဖခင်ရဲ့ အိမ်ပေါက်ဝဆီ ခေါ်ထုတ်လာရမယ်။ မြို့သားတွေက သူ့ကို ကျောက်ခဲနဲ့ ပေါက်သတ်ရမယ်။ အဲဒီမိန်းမဟာ ဖခင်အိမ်မှာနေကတည်းက လိင်အကျင့်ယိုယွင်းပြီး အစ္စရေးပြည်မှာ အရှက်မဲ့တဲ့လုပ်ရပ်ကို ကျူးလွန်ခဲ့လို့ပဲ။ ဒီနည်းနဲ့ ခင်ဗျားတို့ဆီကနေ မကောင်းမှုကို ဖယ်ရှားရမယ်။ ယောက်ျားတစ်ယောက်က တခြားသူရဲ့မယားနဲ့ ဖောက်ပြန်နေတုန်း မိသွားတယ်ဆိုရင် သူ့ကိုရော မိန်းမကိုပါ သေဒဏ်ပေးရမယ်။ ဒီနည်းနဲ့ အစ္စရေးပြည်ကနေ မကောင်းမှုကို ဖယ်ရှားရမယ်။ ယောက်ျားတစ်ယောက်က တခြားသူနဲ့ စေ့စပ်ထားတဲ့ အပျိုစင်ကို မြို့ထဲမှာတွေ့ပြီး အတူအိပ်တယ်ဆိုရင်၊ မိန်းကလေးဟာ မြို့ထဲမှာ ရှိပေမဲ့ မအော်တဲ့အတွက်၊ ယောက်ျားကလည်း တခြားသူရဲ့မိန်းမကို အရှက်တကွဲ ဖြစ်အောင် လုပ်တဲ့အတွက် နှစ်ယောက်စလုံးကို မြို့တံခါးဆီ ခေါ်ထုတ်လာပြီး ကျောက်ခဲနဲ့ ပေါက်သတ်ရမယ်။ ဒီနည်းနဲ့ ခင်ဗျားတို့ဆီကနေ ဆိုးယုတ်မှုကို ဖယ်ရှားရမယ်။ ဒါပေမဲ့ ယောက်ျားတစ်ယောက်က တခြားသူနဲ့ စေ့စပ်ထားတဲ့ မိန်းကလေးကို တောထဲမှာ တွေ့လို့ အနိုင်ကျင့်ပြီး စော်ကားလိုက်တယ်ဆိုရင် အဲဒီယောက်ျားကိုပဲ သေဒဏ်ပေးရမယ်။ ဒါဟာ လူတစ်ယောက်ကို ရန်လုပ်ပြီး သတ်တဲ့အမှုနဲ့ အတူတူပဲ။ မိန်းကလေးကတော့ သေထိုက်တဲ့အပြစ် မကျူးလွန်တဲ့အတွက် သူ့ကို ဘာမှမလုပ်ရဘူး။ အဲဒီယောက်ျားက စေ့စပ်ထားတဲ့ မိန်းကလေးကို တောထဲမှာ တွေ့တာဆိုတော့ မိန်းကလေးက အော်ရင်တောင် ကယ်မယ့်သူ မရှိလို့ပဲ။ ယောက်ျားတစ်ယောက်က မစေ့စပ်ရသေးတဲ့ အပျိုစင်ကို တွေ့လို့ ဆွဲခေါ်ပြီး စော်ကားလိုက်တယ်၊ ဒါကို လူတွေ သိသွားတယ်ဆိုရင်၊ စော်ကားတဲ့ယောက်ျားက မိန်းကလေးရဲ့ဖခင်ကို ငွေရှယ်ကယ် ၅၀ ပေးပြီး မိန်းကလေးကို လက်ထပ်ယူရမယ်။ အဲဒီမိန်းကလေးကို အရှက်ခွဲလိုက်တဲ့အတွက် တစ်သက်လုံး ကွာရှင်းခွင့် မရှိဘူး။ ဘယ်သူမှ အဖေ့မိန်းမကို မယူရဘူး။ အဲဒီလိုလုပ်ရင် ကိုယ့်အဖေကို အရှက်ခွဲရာရောက်တယ်။,5,De,22,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/22/
audio/nwt_05_De_BU_23.mp3,အခန်းကြီး (၂၃) ဝှေးစေ့ပျက်သူ ဒါမှမဟုတ် ယောက်ျားတန်ဆာ ဖြတ်ထားသူ တစ်ယောက်မှ ယေဟောဝါရဲ့လူမျိုး အစုအဝေးထဲ မပါရဘူး။ တရားဝင် လက်မထပ်ဘဲ မွေးတဲ့သားက ယေဟောဝါရဲ့လူမျိုး အစုအဝေးထဲ မပါရဘူး။ သူ့သားစဉ်မြေးဆက် ဆယ်ဆက်အထိ ယေဟောဝါရဲ့လူမျိုး အစုအဝေးထဲ မပါရဘူး။ အမ္မုန်လူမျိုးနဲ့မောဘလူမျိုး တစ်ယောက်မှယေဟောဝါရဲ့လူမျိုး အစုအဝေးထဲ မပါရဘူး။ သူတို့ရဲ့ သားစဉ်မြေးဆက် ဆယ်ဆက်အထိ ယေဟောဝါရဲ့လူမျိုး အစုအဝေးထဲ မပါရဘူး။ သူတို့က အီဂျစ်ပြည်ကနေ ခင်ဗျားတို့ ထွက်လာတဲ့အခါ လမ်းမှာ အစာရေစာ မထောက်ပံ့ပေးတဲ့အပြင် ခင်ဗျားတို့ကို ကျိန်စာတိုက်ဖို့ မက်ဆိုပိုတေးမီးယားပြည်၊ ပေသော်မြို့က ဗောရရဲ့သား ဗာလမ်ကို ငှားရမ်းခဲ့ကြတယ်။ ဒါပေမဲ့ ဗာလမ်ရဲ့စကားကို ယေဟောဝါဘုရား နားမထောင်ခဲ့ဘူး။ ယေဟောဝါဘုရားက ခင်ဗျားတို့ကို ချစ်တယ်၊ ဒါကြောင့် ကျိန်စာတွေကို ကောင်းချီးဖြစ်အောင် ယေဟောဝါဘုရား ပြောင်းလဲပေးခဲ့တယ်။ သူတို့ ကောင်းစားအောင်၊ ကြီးပွားတိုးတက်အောင် ဘယ်တော့မှ မလုပ်ပေးရဘူး။ ဧဒုံလူမျိုးကို မမုန်းရဘူး။ သူတို့ဟာ ခင်ဗျားတို့ရဲ့ ညီအစ်ကိုတွေပဲ။ အီဂျစ်လူတွေကို မမုန်းရဘူး။ သူတို့တိုင်းပြည်မှာ ခင်ဗျားတို့ တိုင်းတစ်ပါးသား ဖြစ်ခဲ့ဖူးလို့ပဲ။ သူတို့ရဲ့ တတိယမျိုးဆက်ကစပြီး ယေဟောဝါရဲ့လူမျိုး အစုအဝေးထဲ ပါဝင်နိုင်တယ်။ ရန်သူတွေကို တိုက်ခိုက်ဖို့ တပ်ချတဲ့အခါ မသန့်ရှင်းရာ မှန်သမျှကို ရှောင်ရမယ်။ တစ်ယောက်ယောက်က ညအချိန်မှာ သုက်ရည်ထွက်လို့ မသန့်မရှင်း ဖြစ်နေမယ်ဆိုရင် တပ်ပြင်ထွက်ရမယ်။ တပ်စခန်းထဲ ပြန်မဝင်ရဘူး။ ညဦးပိုင်းရောက်တဲ့အခါ ရေချိုးရမယ်။ နေဝင်သွားမှ တပ်စခန်းထဲ ပြန်ဝင်လာရမယ်။ မစင်စွန့်တဲ့နေရာကို တပ်စခန်းအပြင်ဘက်မှာ ထားရမယ်။ အဲဒီကိုသွားပြီး မစင်စွန့်ရမယ်။ လက်နက်တွေနဲ့အတူ တူးရွင်းကိုလည်း ဆောင်ထားရမယ်။ တပ်စခန်းအပြင်မှာ မစင်စွန့်တဲ့အခါ အဲဒီတူးရွင်းနဲ့ တွင်းတူးရမယ်။ ပြီးရင် မစင်ကို ပြန်ဖုံးရမယ်။ ယေဟောဝါဘုရားက ခင်ဗျားတို့ကို ကယ်တင်ဖို့၊ ရန်သူတွေကို ခင်ဗျားတို့လက်ထဲအပ်ဖို့ စခန်းထဲမှာ သွားလာနေတယ်။ မစင်ကြယ်တဲ့အရာ တစ်ခုခုကို ဘုရားတွေ့လို့ ထွက်မသွားရလေအောင် တပ်စခန်းဟာ သန့်ရှင်းနေရမယ်။ သခင့်ဆီကနေ ထွက်ပြေးပြီး ကိုယ့်ဆီရောက်လာတဲ့ ကျွန်ကို သခင့်လက်ထဲ ပြန်မအပ်ရဘူး။ မြို့တွေထဲက သူနေချင်တဲ့ ဘယ်နေရာမှာမဆို နေလို့ရတယ်။ သူ့ကို အနိုင်မကျင့်ရဘူး။ အစ္စရေးအမျိုးသမီးတစ်ယောက်မှ ဗိမာန်ပြည့်တန်ဆာ မလုပ်ရဘူး။ အစ္စရေးအမျိုးသားတွေလည်း ဗိမာန်ပြည့်တန်ဆာ မလုပ်ရဘူး။ မိန်းမပြည့်တန်ဆာလုပ်လို့ ရတဲ့ငွေ ဒါမှမဟုတ် ယောက်ျားပြည့်တန်ဆာ လုပ်လို့ ရတဲ့ငွေကို ယေဟောဝါဘုရားရဲ့ အိမ်တော်ဆီ သစ္စာကတိအတိုင်း လှူဖို့ မယူလာရဘူး။ အဲဒီငွေနှစ်မျိုးစလုံးကို ယေဟောဝါဘုရား ရွံမုန်းတယ်။ ကိုယ့်အမျိုးသားချင်းကို ငွေ၊ စားစရာ၊ တစ်ခုခု ချေးငှားတဲ့အခါ အတိုးမယူရဘူး။ တိုင်းတစ်ပါးသားဆီကနေ အတိုးယူနိုင်တယ်။ အမျိုးသားချင်းဆီကနေတော့ အတိုးမယူရဘူး။ ဒါမှ ခင်ဗျားတို့ သိမ်းပိုက်တော့မယ့် ပြည်မှာ လုပ်ဆောင်သမျှကို ယေဟောဝါဘုရား ကောင်းချီးပေးလိမ့်မယ်။ ယေဟောဝါဘုရားကို သစ္စာကတိပြုတယ်ဆိုရင် အဲဒီအတိုင်း လုပ်ဆောင်ဖို့ မနှောင့်နှေးရဘူး။ ယေဟောဝါဘုရားက အဲဒီသစ္စာကတိအတိုင်း လုပ်ခိုင်းမှာဖြစ်လို့ နှောင့်နှေးနေရင် အပြစ်ဖြစ်လိမ့်မယ်။ သစ္စာကတိမပြုဘူးဆိုရင်တော့ အပြစ်သင့်မှာ မဟုတ်ဘူး။ ကိုယ်ပြောထားတဲ့ စကားအတိုင်း လုပ်ဆောင်ရမယ်။ ယေဟောဝါဘုရားဆီ စေတနာအလျောက် ပေးလှူပါ့မယ်ဆိုပြီး သစ္စာကတိပြုထားတဲ့အတိုင်း လုပ်ဆောင်ရမယ်။ သူတစ်ပါးရဲ့ စပျစ်ခြံထဲ သွားတဲ့အခါ စပျစ်သီးတွေကို အာသာပြေတဲ့အထိ စားနိုင်ပေမဲ့ အိတ်ထဲမှာတော့ မထည့်သွားရဘူး။ သူတစ်ပါးရဲ့ လယ်ထဲ သွားတဲ့အခါ ရင့်မှည့်တဲ့အနှံတွေကို ဆွတ်ခူးနိုင်ပေမဲ့ ကောက်ပင်တွေကိုတော့ တံစဉ်နဲ့ မရိတ်ရဘူး။,5,De,23,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/23/
audio/nwt_05_De_BU_24.mp3,အခန်းကြီး (၂၄) လူတစ်ယောက်က မိန်းမတစ်ယောက်ကို လက်ထပ်ပြီးနောက်မှ အပြစ်တင်စရာတစ်ခုခု တွေ့လို့ မနှစ်သက်တော့ဘူးဆိုရင် ကွာရှင်းစာချုပ် ရေးပေးပြီး အိမ်ကနေ ထွက်သွားခိုင်းရမယ်။ မိန်းမက အိမ်ကနေ ထွက်သွားပြီးနောက် တခြားယောက်ျားနဲ့ အိမ်ထောင်ပြုနိုင်တယ်။ ဒုတိယယောက်ျားကလည်း သူ့ကို မချစ်တော့လို့ ကွာရှင်းစာချုပ် ရေးပေးပြီး အိမ်ကနေ ထွက်သွားခိုင်းတယ် ဒါမှမဟုတ် ဒုတိယယောက်ျား သေဆုံးသွားတယ်ဆိုရင်၊ ပထမယောက်ျားက ညစ်ညူးသွားပြီဖြစ်တဲ့ အဲဒီမိန်းမကို ပြန်ယူခွင့်မရှိဘူး။ ဒါဟာ ယေဟောဝါအတွက် ရွံမုန်းစရာပဲ။ ယေဟောဝါဘုရား အမွေပေးတဲ့ပြည်ကို အပြစ်မသင့်စေနဲ့။ အိမ်ထောင်ကျခါစလူတစ်ယောက်က စစ်မှုမထမ်းရဘူး။ တခြားတာဝန်တွေကိုလည်း မထမ်းဆောင်ရဘူး။ တာဝန်ကင်းလွတ်ခွင့်နဲ့ တစ်နှစ်လုံး အိမ်မှာနေပြီး ဇနီးကို ပျော်အောင်ထားရမယ်။ ကြိတ်ဆုံကိုဖြစ်စေ၊ ကြိတ်ဆုံအပေါ်ကျောက်ပြားကိုဖြစ်စေ အပေါင်ပစ္စည်းအဖြစ် မယူရဘူး။ ယူရင် လူတစ်ယောက်ရဲ့ အသက်ကို အပေါင်ပစ္စည်းအဖြစ် ယူတာနဲ့ အတူတူပဲ။ လူတစ်ယောက်က ညီအစ်ကိုချင်းဖြစ်တဲ့ အစ္စရေးတစ်ယောက်ကို အတင်းအဓမ္မ ဖမ်းဆီး၊ ညှဉ်းဆဲပြီး ရောင်းစားတယ်၊ အဲဒါကို မိသွားတယ်ဆိုရင် သူ အသတ်ခံရမယ်။ ခင်ဗျားတို့ဆီကနေ မကောင်းမှုကို ဖယ်ရှားရမယ်။ အနာကြီးရောဂါ ဖြစ်ပွားတဲ့အခါ လေဝိအနွယ် ပုရောဟိတ်တွေ ညွှန်ကြားသမျှအတိုင်း သေသေချာချာ လုပ်ဆောင်ပါ။ သူတို့ကို ကျွန်တော် မှာကြားထားတဲ့အတိုင်း တိတိကျကျ လုပ်ပါ။ အီဂျစ်ပြည်ကနေ ထွက်လာတုန်းက လမ်းမှာ မိရိအံကို ယေဟောဝါဘုရား ဘယ်လို ဒဏ်ခတ်ခဲ့တယ်ဆိုတာ သတိရပါ။ ကိုယ့်အမျိုးသားချင်းကို တစ်ခုခု ချေးငှားပေးတဲ့အခါ သူအပေါင်ထားတဲ့ ပစ္စည်းကို ယူဖို့ သူ့အိမ်ထဲ မဝင်ပါနဲ့။ အိမ်ပြင်မှာပဲ ရပ်နေပါ။ ချေးငှားယူတဲ့သူက အိမ်ပြင်မှာရပ်နေတဲ့ ကိုယ့်ဆီ အပေါင်ပစ္စည်းကို ယူလာပေးရမယ်။ သူက ဆင်းရဲတယ်ဆိုရင် သူပေးတဲ့ အပေါင်ပစ္စည်းကို အိပ်ရာဝင်ချိန်အထိ မယူထားရဘူး။ နေဝင်တာနဲ့ အပေါင်ပစ္စည်းကို ဆက်ဆက် ပြန်ပေးရမယ်။ သူက အဝတ်ကိုခြုံပြီး အိပ်ရတဲ့အတွက် ဆုမွန်ကောင်း တောင်းပေးလိမ့်မယ်။ ကိုယ်တိုင်လည်း ယေဟောဝါဘုရားရှေ့မှာ ဖြောင့်မတ်သူအဖြစ် သတ်မှတ်ခံရလိမ့်မယ်။ ကိုယ့်မြို့မှာ နေထိုင်တဲ့ အမျိုးသားချင်းဖြစ်စေ၊ တိုင်းတစ်ပါးသားဖြစ်စေ ဆင်းရဲပြီး ဒုက္ခရောက်နေတဲ့ စာရင်းငှားတစ်ယောက်ကို လုပ်အားခပေးတဲ့အခါ ကလိမ်ကကျစ် မလုပ်ရဘူး။ သူက ဆင်းရဲပြီး အဲဒီလုပ်အားခနဲ့ အသက်ဆက်နေရလို့ လုပ်အားခကို နေမဝင်ခင် နေ့ချင်းပေးရမယ်။ မပေးရင် ယေဟောဝါဆီမှာ သူအော်ဟစ်တိုင်ကြားလိမ့်မယ်။ အဲဒီအခါ ကိုယ့်အပြစ် ဖြစ်သွားလိမ့်မယ်။ သားသမီးရဲ့ အပြစ်ကြောင့် ဖခင်ကို သေဒဏ်မပေးရဘူး။ ဖခင်ရဲ့အပြစ်ကြောင့် သားသမီးကို သေဒဏ်မပေးရဘူး။ လူတိုင်း ကိုယ့်အပြစ်ကြောင့်ပဲ သေဒဏ်ခံရမယ်။ တိုင်းတစ်ပါးသားကိုဖြစ်စေ၊ မိဘမဲ့ကလေးကိုဖြစ်စေ တရားစီရင်တဲ့အခါ အမှန်တရားကို ကပြောင်းကပြန် ဖြစ်အောင် မလုပ်ရဘူး။ မုဆိုးမရဲ့ အဝတ်ကို အပေါင်ပစ္စည်းအဖြစ် မယူရဘူး။ အီဂျစ်ပြည်မှာ ကျွန်ခံခဲ့ဖူးတာ၊ ယေဟောဝါဘုရား ရွေးယူခဲ့ရတာကို ပြန်သတိရပါ။ ဒါကြောင့်လည်း ဒီပညတ်ကို လိုက်နာဖို့ ကျွန်တော် မှာကြားနေတာပေါ့။ လယ်ရိတ်တဲ့အခါ မေ့ကျန်ခဲ့တဲ့ ကောက်လှိုင်းစည်းကို သိမ်းဖို့ ပြန်မသွားရဘူး။ တိုင်းတစ်ပါးသားတွေ၊ မိဘမဲ့ကလေးတွေ၊ မုဆိုးမတွေအတွက် ချန်ထားခဲ့ရမယ်။ ဒါမှ ခင်ဗျားတို့ လုပ်ဆောင်သမျှကို ယေဟောဝါဘုရား ကောင်းချီးပေးလိမ့်မယ်။ သံလွင်သီးကို ရိုက်ခြွေတဲ့အခါ သံလွင်ကိုင်းတွေကို အကြိမ်ကြိမ် မရိုက်ရဘူး။ တိုင်းတစ်ပါးသားတွေ၊ မိဘမဲ့ကလေးတွေ၊ မုဆိုးမတွေအတွက် ချန်ထားခဲ့ရမယ်။ စပျစ်ခြံမှာ စပျစ်သီးခူးတဲ့အခါ အကြွင်းအကျန်တွေကို သိမ်းဖို့ ပြန်မသွားရဘူး။ တိုင်းတစ်ပါးသားတွေ၊ မိဘမဲ့ကလေးတွေ၊ မုဆိုးမတွေအတွက် ချန်ထားခဲ့ရမယ်။ အီဂျစ်ပြည်မှာ ခင်ဗျားတို့ ကျွန်ခံခဲ့ဖူးတာကို ပြန်သတိရပါ။ ဒါကြောင့်လည်း ဒီပညတ်ကို လိုက်နာဖို့ ကျွန်တော် မှာကြားနေတာပေါ့။,5,De,24,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/24/
audio/nwt_05_De_BU_25.mp3,အခန်းကြီး (၂၅) လူနှစ်ယောက်က အငြင်းပွားပြီး တရားသူကြီးတွေဆီ လာတဲ့အခါ သူတို့ကို တရားစီရင်ပေးရမယ်။ ဖြောင့်မတ်သူကို အပြစ်မရှိဘူးလို့ စီရင်ပြီး ဆိုးညစ်သူကို အပြစ်ရှိတယ်လို့ စီရင်ရမယ်။ ဆိုးညစ်သူဟာ ကြိမ်ဒဏ်ခံထိုက်တယ်ဆိုရင် တရားသူကြီးက သူ့ကို မှောက်ခိုင်းပြီး ကြိမ်ဒဏ်ပေးရမယ်။ သူ့အကျင့်ဆိုးနဲ့ ထိုက်သင့်တဲ့ ကြိမ်ဒဏ်အရေအတွက်ကို ခံစေရမယ်။ သူ့ကို ကြိမ်ဒဏ်အချက် ၄၀ အထိ ရိုက်နိုင်တယ်။ ပိုမရိုက်ရဘူး။ ပိုရိုက်ရင် ကိုယ့်ညီအစ်ကိုကို အရှက်ခွဲရာရောက်တယ်။ စပါးနယ်နေတဲ့ နွားကို ပါးချုပ် မတပ်ရဘူး။ အတူနေထိုင်တဲ့ ညီအစ်ကိုတွေထဲမှာ တစ်ယောက်က သားမရှိဘဲ ကွယ်လွန်သွားတယ်ဆိုရင် သူ့ဇနီးက သူစိမ်းယောက်ျားနဲ့ လက်မထပ်ရဘူး။ ကွယ်လွန်သူရဲ့ အစ်ကို ဒါမှမဟုတ် ညီဖြစ်သူက မရီး-မတ် ယူရမယ့်ထုံးစံ အတိုင်း အဲဒီမုဆိုးမကို လက်ထပ်ယူရမယ်။ အစ္စရေးအမျိုးမှာ နာမည် မပျောက်ပျက်စေဖို့ မွေးလာတဲ့သားဦးက ကွယ်လွန်သူရဲ့ နာမည်ကို ဆက်ခံရမယ်။ အဲဒီမုဆိုးမကို အစ်ကို ဒါမှမဟုတ် ညီဖြစ်သူ မယူချင်ဘူးဆိုရင်တော့ မုဆိုးမက မြို့တံခါးမှာရှိတဲ့ အကြီးအကဲတွေဆီသွားပြီး အစ္စရေးအမျိုးမှာ ကိုယ့်ညီအစ်ကိုရဲ့နာမည်ကို ထိန်းသိမ်းဖို့ သူငြင်းဆိုပါတယ်။ မရီး-မတ် ယူရမယ့်ထုံးစံအတိုင်း ကျွန်မကို လက်ထပ်ဖို့ သဘောမတူပါဘူး လို့ပြောပြရမယ်။ မြို့အကြီးအကဲတွေက အဲဒီလူကိုခေါ်ပြီး မေးမြန်းကြည့်ရမယ်။ သူက ကျွန်တော် လက်မထပ်ချင်ပါဘူး လို့ဇွတ်အတင်းပြောနေရင်၊ မုဆိုးမက အကြီးအကဲတွေရှေ့ အနားလာပြီး အဲဒီလူရဲ့ ဖိနပ်ကိုချွတ်၊ မျက်နှာကို တံတွေးထွေးပြီး ကိုယ့်ညီအစ်ကိုရဲ့ မျိုးဆက် မထိန်းသိမ်းချင်တဲ့လူကို ဒီလိုလုပ်ရတယ် လို့ပြောရမယ်။ အစ္စရေးမျိုးနွယ်ထဲမှာ သူ့မျိုးရိုးကို ဖိနပ်ချွတ်ခံရသူရဲ့ မျိုးရိုး လို့ ခေါ်တွင်စေရမယ်။ လူနှစ်ယောက် သတ်ပုတ်တဲ့အခါ တစ်ယောက်ရဲ့မိန်းမက သူ့ယောက်ျားဘက်ကနေ ကူညီပေးဖို့ တစ်ဖက်လူရဲ့ ယောက်ျားတန်ဆာကို ဖမ်းဆွဲရင်၊ သူ့လက်ကို ဖြတ်ပစ်ရမယ်။ မသနားရဘူး။ အိတ်ထဲမှာ ကြီးတဲ့အလေး၊ သေးတဲ့အလေးဆိုပြီး နှစ်မျိုးမထားရဘူး။ အိမ်မှာ ခြင်တွယ်စရာ တောင်းအကြီး၊ တောင်းအသေးဆိုပြီး နှစ်မျိုးမထားရဘူး။ တိကျမှန်ကန်တဲ့အလေး၊ တိကျမှန်ကန်တဲ့ ခြင်တွယ်စရာ တောင်းတွေကိုပဲ သုံးရမယ်။ ဒါမှ ယေဟောဝါဘုရားပေးတဲ့ ပြည်မှာ အသက်ရှည်ရှည် နေရလိမ့်မယ်။ အဲဒီလို နှစ်မျိုးထားပြီး မရိုးမသား လုပ်တဲ့သူတိုင်းကို ယေဟောဝါဘုရား ရွံမုန်းတယ်။ အီဂျစ်ပြည်ကနေ ထွက်လာတဲ့လမ်းမှာ ခင်ဗျားတို့ကို အာမလက်လူတွေ ဘာလုပ်ခဲ့တယ်ဆိုတာ သတိရပါ။ ခင်ဗျားတို့ အားအင်ကုန်ခန်း မောပန်းနေချိန်မှာ သူတို့က နောက်ကျကျန်ရစ်သူတွေကို လမ်းမှာစောင့်ပြီး တိုက်ခိုက်ခဲ့တယ်။ ဘုရားသခင်ကို သူတို့ မကြောက်ဘူး။ ဒါကြောင့် ယေဟောဝါဘုရား အမွေပေးမယ့်ပြည်မှာ ပတ်ဝန်းကျင်ရန်သူတွေရဲ့ ဘေးရန်ကနေ ယေဟောဝါဘုရား ကင်းဝေးစေတဲ့အခါ အာမလက်လူတွေကို အမှတ်မရတော့အောင် မြေကြီးပေါ်ကနေ ဖယ်ရှားပစ်ပါ။ ဒါကို မမေ့ပါနဲ့။,5,De,25,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/25/
audio/nwt_05_De_BU_26.mp3,အခန်းကြီး (၂၆) ခင်ဗျားတို့က ယေဟောဝါဘုရား အမွေပေးမယ့်ပြည်ထဲ ဝင်ရောက်သိမ်းပိုက်ပြီး နေထိုင်တဲ့အခါ၊ ယေဟောဝါဘုရားပေးတဲ့ ပြည်ကနေထွက်တဲ့ သီးနှံထဲက သီးဦးသီးဖျားတချို့ကို တောင်းထဲထည့်ပြီး နာမတော်တည်စေဖို့ ယေဟောဝါဘုရား ရွေးချယ်တဲ့နေရာဆီ ယူသွားရမယ်။ တာဝန်ထမ်းဆောင်နေတဲ့ ပုရောဟိတ်ဆီ သွားပြီး ကျွန်တော်တို့ကို ပေးမယ်လို့ ဘိုးဘေးတွေကို ယေဟောဝါ ကျိန်ဆိုခဲ့တဲ့ပြည်ထဲ ရောက်လာတဲ့အတွက် ယေဟောဝါဘုရားကို ကျေးဇူးတင်ကြောင်း လာပြောတာပါ ဆိုပြီး ပြောရမယ်။ ပုရောဟိတ်က ခင်ဗျားပေးတဲ့ တောင်းကို ယူပြီး ယေဟောဝါဘုရားရဲ့ ပူဇော်ရာပလ္လင်ရှေ့မှာ ချထားမယ်။ အဲဒီနောက် ခင်ဗျားက ယေဟောဝါဘုရားရှေ့မှာ ကျွန်တော့်ဘိုးဘေးဟာ လှည့်လည်နေထိုင်တဲ့ အာရံအမျိုးသားတစ်ယောက်ပါ။ သူက အိမ်သားအနည်းငယ်နဲ့အတူ အီဂျစ်ပြည်ကို ဆင်းသွားပြီး တိုင်းတစ်ပါးသားအဖြစ် နေထိုင်ခဲ့တယ်။ ဒါပေမဲ့ အဲဒီမှာ အင်အားကြီးပြီး များပြားလှတဲ့ လူမျိုးကြီး ဖြစ်လာတယ်။ အီဂျစ်တွေက ကျွန်တော်တို့ကို ကျွန်အဖြစ် ပင်ပင်ပန်းပန်း ခိုင်းစေပြီး ညှဉ်းဆဲနှိပ်စက်တယ်။ ဒါကြောင့် ဘိုးဘေးတို့ရဲ့ဘုရား ယေဟောဝါကို အော်ဟစ်အကူအညီ တောင်းကြတယ်။ ဒါကို ယေဟောဝါ ကြားတယ်။ ကျွန်တော်တို့ နှိပ်စက်ခံရတာ၊ ဒုက္ခခံရတာ၊ ဖိနှိပ်ခံရတာတွေကိုလည်း မြင်တယ်။ နောက်ဆုံးမှာ ယေဟောဝါက အားကြီးတဲ့လက်၊ တန်ခိုးကြီးတဲ့လက်ရုံး၊ ကြောက်မက်ဖွယ် လုပ်ရပ်တွေ၊ အံ့ဖွယ်အမှုတွေ၊ ထူးဆန်းတဲ့အရာတွေနဲ့ ကျွန်တော်တို့ကို အီဂျစ်ပြည်ကနေ ခေါ်ထုတ်ခဲ့တယ်။ ပြီးတော့ ကျွန်တော်တို့ကို ဒီနေရာခေါ်လာပြီး နို့နဲ့ပျားရည်စီးတဲ့ ပြည်ကို ပေးတယ်။ အခု ကျွန်တော့်ကို ယေဟောဝါပေးတဲ့ မြေထွက်သီးနှံထဲက သီးဦးသီးဖျားတွေကို ယူလာပါပြီ လို့ပြောရမယ်။ အဲဒီနောက် ယေဟောဝါဘုရားရှေ့မှာ တောင်းကို ချထားပြီး ယေဟောဝါဘုရားကို ဦးညွှတ်ရမယ်။ ကိုယ်တိုင်နဲ့ အိမ်သားတွေကို ယေဟောဝါဘုရားပေးခဲ့တဲ့ ကောင်းမွန်ရာအားလုံးအတွက် ရွှင်လန်းရမယ်။ ကိုယ့်မြို့မှာရှိတဲ့ လေဝိအနွယ်၊ တိုင်းတစ်ပါးသားတွေကိုလည်း ပါဝင်စေရမယ်။ သုံးနှစ်တစ်ကြိမ် ဆယ်ဖို့တစ်ဖို့ ပေးရတဲ့နေ့ ရောက်တဲ့အခါ ထွက်သမျှ သီးနှံတွေထဲက ဆယ်ဖို့တစ်ဖို့အားလုံးကို စုသိမ်းပြီး ကိုယ့်မြို့မှာ နေထိုင်တဲ့ လေဝိအနွယ်၊ တိုင်းတစ်ပါးသားတွေ၊ မိဘမဲ့ကလေးတွေ၊ မုဆိုးမတွေကို ပေးရမယ်။ သူတို့ အဝစားကြမယ်။ အဲဒီနောက် ယေဟောဝါဘုရားရှေ့မှာ ဘုရားမိန့်မှာတဲ့အတိုင်း မြင့်မြတ်တဲ့ဝေစုကို ကိုယ့်အိမ်ထဲကနေ ထုတ်ပြီး လေဝိအနွယ်၊ တိုင်းတစ်ပါးသားတွေ၊ မိဘမဲ့ကလေးတွေ၊ မုဆိုးမတွေကို ပေးပါပြီ။ ပညတ်ချက်တွေကို ကျွန်တော် မချိုးဖောက်ပါဘူး။ လျစ်လျူမရှုပါဘူး။ ကျွန်တော်က ဒီမြင့်မြတ်တဲ့ဝေစုကို ကွယ်လွန်သူအတွက် ငိုကြွေးချိန်မှာ ယူမစားပါဘူး။ မသန့်မရှင်း ဖြစ်နေချိန်မှာလည်း မထိပါဘူး။ ကွယ်လွန်သူအတွက်သုံးဖို့လည်း မပေးပါဘူး။ ယေဟောဝါဘုရားရဲ့ စကားကို နာခံပါတယ်။ မိန့်မှာထားသမျှ လုပ်ဆောင်ပါတယ်။ အခု၊ သန့်ရှင်းတဲ့ စံမြန်းရာကောင်းကင်ကနေ ငုံ့ကြည့်ပြီး လူမျိုးတော် အစ္စရေးတွေကို ကောင်းချီးပေးပါ။ ဘိုးဘေးတွေကို ကျိန်ဆိုခဲ့တဲ့အတိုင်း ကျွန်တော်တို့ကိုပေးတဲ့ နို့နဲ့ပျားရည်စီးတဲ့ ပြည်ကိုလည်း ကောင်းချီးပေးပါ ဆိုပြီး ပြောရမယ်။ အခု၊ ဒီစည်းမျဉ်းတွေ၊ တရားစီရင်ချက်တွေအတိုင်း လုပ်ဆောင်ဖို့ ယေဟောဝါဘုရားမိန့်မှာတယ်။ အဲဒါတွေကို စိတ်စွမ်းရှိသမျှ၊ ကိုယ်စွမ်းရှိသမျှ လိုက်နာစောင့်ထိန်းကြ။ ခင်ဗျားတို့က ဘုရားရဲ့ လမ်းစဉ်တွေအတိုင်း လိုက်လျှောက်တယ်။ ဘုရားရဲ့ စည်းမျဉ်းတွေ၊ ပညတ်ချက်တွေ၊ တရားစီရင်ချက်တွေကို လိုက်နာပြီး ဘုရားရဲ့စကားကို နားထောင်တယ်။ ဒါကြောင့် ယေဟောဝါက ခင်ဗျားတို့ရဲ့ ဘုရားသခင်ဖြစ်မယ်လို့ ဒီနေ့ ထုတ်ဖော်ပြောဆိုလိုက်ပြီ။ ကတိတော်အတိုင်း ခင်ဗျားတို့လည်း ကိုယ်တော် တန်ဖိုးအထားရဆုံးလူမျိုး ဖြစ်ပါ့မယ်၊ ပညတ်ချက်အားလုံး လိုက်နာပါ့မယ်ဆိုပြီး ယေဟောဝါကို ဒီနေ့ ထုတ်ဖော်ပြောဆိုလိုက်ပြီ။ ယေဟောဝါဘုရားရဲ့ သန့်ရှင်းတဲ့လူမျိုးဖြစ်မှန်း ခင်ဗျားတို့ သက်သေပြတဲ့အတွက် ဘုရားသခင်က ကတိတော်အတိုင်း ဖန်ဆင်းထားတဲ့ လူမျိုးအားလုံးထက် ခင်ဗျားတို့ကို ချီးမြှောက်မယ်။ ချီးမွမ်းခြင်း၊ ကျော်ကြားခြင်း၊ ဂုဏ်သရေရှိခြင်းတို့ကို ပေးသနားမယ်။,5,De,26,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/26/
audio/nwt_05_De_BU_27.mp3,အခန်းကြီး (၂၇) အဲဒီနောက် မောရှေနဲ့ အစ္စရေးအကြီးအကဲတွေက လူတွေကို ပြောတယ် အခု ကျွန်တော်မှာကြားတဲ့ ပညတ်ချက်အားလုံးကို လိုက်နာကြပါ။ ဂျော်ဒန်မြစ်ကို ဖြတ်ကူးပြီး ယေဟောဝါဘုရားပေးတဲ့ ပြည်ထဲရောက်တဲ့အခါ ကျောက်တုံးကြီးတွေကို စိုက်ထူပြီး ထုံးဖြူသုတ်ပါ။ ဂျော်ဒန်မြစ်ကို ဖြတ်ကူးပြီးတဲ့အခါ ဒီပညတ်တရားကို အဲဒီကျောက်တုံးတွေပေါ်မှာ ရေးထားပါ။ ဒါမှ ဘိုးဘေးတို့ရဲ့ဘုရား ယေဟောဝါ ကတိပေးထားတဲ့အတိုင်း ယေဟောဝါဘုရားပေးမယ့် နို့နဲ့ပျားရည်စီးတဲ့ ပြည်ထဲ ဝင်နိုင်မယ်။ ဂျော်ဒန်မြစ်ကို ဖြတ်ကူးပြီးတဲ့အခါ အခု ကျွန်တော် မှာကြားတဲ့အတိုင်း ဧဗလတောင်ပေါ်မှာ အဲဒီကျောက်တုံးတွေကို စိုက်ထူပြီး ထုံးဖြူသုတ်ရမယ်။ အဲဒီမှာ ယေဟောဝါဘုရားအတွက် ပူဇော်ရာကျောက်ပလ္လင်ကိုလည်း တည်ရမယ်။ ပလ္လင်အတွက် ကျောက်တုံးတွေကို သံကိရိယာ သုံးပြီး မထုဆစ်ရဘူး။ ယေဟောဝါဘုရားရဲ့ ပူဇော်ရာပလ္လင်ကို ကျောက်အရိုင်းတုံးတွေနဲ့ တည်ရမယ်။ ပလ္လင်ပေါ်မှာ မီးရှို့ရာအလှူတွေကို ယေဟောဝါဘုရားဆီ ပူဇော်ရမယ်။ မိတ်သဟာယ ပူဇော်သက္ကာတွေကိုလည်း ပူဇော်ပြီး အဲဒီမှာ စားရမယ်။ ယေဟောဝါဘုရားရှေ့မှာ ရွှင်လန်းရမယ်။ ဒီပညတ်တရားမှာပါတဲ့ အချက်အားလုံးကို အဲဒီကျောက်တုံးတွေပေါ်မှာ ရှင်းရှင်းလင်းလင်း ရေးထားရမယ်။ အဲဒီနောက် မောရှေနဲ့ လေဝိအနွယ်ပုရောဟိတ်တွေက အစ္စရေးတို့၊ တိတ်တိတ်နေပြီး နားထောင်ကြ။ အခု၊ ခင်ဗျားတို့ဟာ ယေဟောဝါဘုရားရဲ့ လူမျိုး ဖြစ်လာပြီ။ ယေဟောဝါဘုရားရဲ့ စကားကို နားထောင်ကြပါ။ ကျွန်တော် မှာကြားနေတဲ့ ဘုရားရဲ့ ပညတ်ချက်တွေ၊ စည်းမျဉ်းတွေကို လိုက်နာကြပါ လို့ အစ္စရေးအားလုံးကို ပြောတယ်။ အဲဒီနေ့မှာ မောရှေက လူတွေကို မှာကြားတယ် ဂျော်ဒန်မြစ်ကို ဖြတ်ကူးပြီးနောက် လူတွေကို ကောင်းချီးပေးတဲ့အခါ ရှိမောင်၊ လေဝိ၊ ယုဒ၊ အိသခါ၊ ယောသပ်၊ ဗင်ယာမိန်အနွယ်တွေက ဂေရဇိမ်တောင်မှာ ရပ်နေရမယ်။ ကျိန်စာတွေ ရွတ်ဆိုတဲ့အခါ ရုဗင်၊ ဂဒ်၊ အာရှာ၊ ဇာဗုလုန်၊ ဒန်၊ နဿလိအနွယ်တွေက ဧဗလတောင်မှာ ရပ်နေရမယ်။ အဲဒီနောက် အစ္စရေးအားလုံးကို လေဝိအမျိုးသားတွေ အသံကျယ်ကျယ်နဲ့ ပြောရမှာက ယေဟောဝါ ရွံမုန်းတဲ့၊ လက်မှုပညာသည်တွေရဲ့ လက်ရာဖြစ်တဲ့ ရုပ်တုဆင်းတုတွေကို လုပ်ပြီး ဝှက်ထားတဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) မိဘကို မထီလေးစားလုပ်တဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) အိမ်နီးချင်းရဲ့ နယ်နိမိတ်မှတ်တိုင်ကို ရွှေ့တဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) မျက်မမြင်ကို လမ်းပျောက်အောင် လုပ်တဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) တိုင်းတစ်ပါးသား၊ မိဘမဲ့ကလေးနဲ့ မုဆိုးမကို တရားစီရင်တဲ့အခါ အမှန်တရားကို ကပြောင်းကပြန်ဖြစ်အောင် လုပ်တဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) အဖေ့မိန်းမနဲ့ ဖောက်ပြန်ပြီး အဖေ့ကို အရှက်ခွဲတဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) တိရစ္ဆာန်နဲ့ လိင်ဆက်ဆံတဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) အဖေတူအမေကွဲဖြစ်စေ၊ အမေတူအဖေကွဲဖြစ်စေ၊ မောင်နှမချင်းဖြစ်စေ ဖောက်ပြန်တဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) ယောက္ခမနဲ့ဖောက်ပြန်တဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) တခြားသူကို ချောင်းမြောင်းပြီးသတ်တဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) အပြစ်မဲ့တဲ့ လူကို သတ်ဖို့ တံစိုးလက်ဆောင်ယူတဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။) ဒီပညတ်တရားမှာပါတဲ့အချက်တွေကို မထောက်ခံတဲ့သူ၊ မလိုက်နာတဲ့သူ ကျိန်စာသင့်ပါစေ။ (လူအားလုံးက အာမင် လို့ပြောရမယ်။),5,De,27,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/27/
audio/nwt_05_De_BU_28.mp3,အခန်းကြီး (၂၈) ယေဟောဝါဘုရားရဲ့ စကားကို ဆက်ဆက် နားထောင်မယ်၊ အခု ကျွန်တော် မှာကြားတဲ့ ပညတ်ချက်အားလုံးကို ဂရုတစိုက် လိုက်နာမယ်ဆိုရင် ယေဟောဝါဘုရားက ခင်ဗျားတို့ကို ကမ္ဘာပေါ်မှာရှိတဲ့ လူမျိုးအားလုံးထက် ပိုချီးမြှောက်လိမ့်မယ်။ ယေဟောဝါဘုရားရဲ့ စကားကို အမြဲနားထောင်မယ်ဆိုရင် အလျှံပယ် ခံစားရမယ့် ကောင်းချီးတွေကတော့ ခင်ဗျားတို့ဟာ မြို့ထဲမှာရော ကျေးလက်မှာပါ ကောင်းချီးခံစားရလိမ့်မယ်။ ခင်ဗျားတို့ရဲ့ သားသမီးတွေ၊ မြေထွက်သီးနှံတွေ၊ တိရစ္ဆာန်သားပေါက်တွေ၊ သိုးနွားသားပေါက်တွေ ကောင်းချီးခံစားရလိမ့်မယ်။ ခင်ဗျားတို့ရဲ့ တောင်းနဲ့ မုန့်နယ်တဲ့ဇလုံဟာ ကောင်းချီးခံစားရလိမ့်မယ်။ ခင်ဗျားတို့ ဘယ်ကိုပဲသွားသွား၊ ဘာကိုပဲလုပ်လုပ် ကောင်းချီးခံစားရလိမ့်မယ်။ ယေဟောဝါက ခင်ဗျားတို့ကို တိုက်ခိုက်တဲ့ ရန်သူတွေကို ရှုံးနိမ့်စေမယ်။ တိုက်ခိုက်ဖို့ တစ်လမ်းတည်းကနေ သူတို့ချီတက်လာပေမဲ့ လမ်းခုနစ်သွယ်နဲ့ ထွက်ပြေးရလိမ့်မယ်။ ယေဟောဝါက ခင်ဗျားတို့ရဲ့ သိုလှောင်ရုံတွေ၊ လုပ်ဆောင်သမျှတွေကို ကောင်းချီးပေးလိမ့်မယ်။ ယေဟောဝါဘုရားပေးမယ့် ပြည်မှာ ခင်ဗျားတို့ မလွဲမသွေ ကောင်းချီးခံစားရမယ်။ ယေဟောဝါဘုရားရဲ့ ပညတ်ချက်တွေကို အမြဲလိုက်နာပြီး ဘုရားရဲ့လမ်းစဉ်တွေအတိုင်း လိုက်လျှောက်မယ်ဆိုရင် ယေဟောဝါက ကျိန်ဆိုခဲ့တဲ့အတိုင်း ခင်ဗျားတို့ကို သန့်ရှင်းတဲ့လူမျိုး ဖြစ်စေမယ်။ ကမ္ဘာပေါ်မှာရှိတဲ့ လူမျိုးအားလုံးက ယေဟောဝါရဲ့နာမည်ကို ခင်ဗျားတို့ ခံယူထားမှန်း သိမြင်ပြီး ကြောက်ရွံ့ကြလိမ့်မယ်။ ခင်ဗျားတို့ကို ပေးမယ်ဆိုပြီး ဘိုးဘေးတွေကို ယေဟောဝါ ကျိန်ဆိုခဲ့တဲ့ပြည်မှာ ယေဟောဝါက သားသမီးတွေ၊ သိုးနွားတိရစ္ဆာန်တွေ အမြောက်အမြား ရစေမယ်။ မြေကိုလည်း သီးနှံဖြစ်ထွန်းစေမယ်။ ယေဟောဝါက ကောင်းကင်သိုလှောင်ရုံကြီးကို ဖွင့်ပေးပြီး ခင်ဗျားတို့ပြည်မှာ ရာသီအလိုက် မိုးရွာစေမယ်၊ လုပ်ဆောင်သမျှကို ကောင်းချီးပေးမယ်။ လူမျိုးများစွာကို ခင်ဗျားတို့ ချေးငှားပေးရမယ်။ သူတို့ဆီကနေ ချေးငှားဖို့ လိုမှာမဟုတ်ဘူး။ ခင်ဗျားတို့ လိုက်နာကျင့်ကြံဖို့ အခု ကျွန်တော်မှာကြားနေတဲ့ ယေဟောဝါဘုရားရဲ့ ပညတ်ချက်တွေကို အမြဲနာခံမယ်ဆိုရင် ယေဟောဝါက ခင်ဗျားတို့ကို အမြီးမဖြစ်စေဘဲ ခေါင်းဖြစ်စေမယ်။ အောက်ဆုံးမှာ မနေရဘဲ ထိပ်ဆုံးမှာ နေရမယ်။ ဒါကြောင့် အခု ကျွန်တော် မှာကြားနေတဲ့ စကားတွေအတိုင်း လိုက်နာကြပါ။ ဘယ်ညာ မလွဲသွားနဲ့။ တခြားဘုရားတွေကို သွားမကိုးကွယ်ကြနဲ့။ ဒါပေမဲ့ ယေဟောဝါဘုရားရဲ့ စကားကို နားမထောင်ဘူး၊ အခု ကျွန်တော် မှာကြားနေတဲ့ ဘုရားရဲ့ ပညတ်ချက်တွေ၊ ဥပဒေတွေကို ဂရုတစိုက် မလိုက်နာဘူးဆိုရင် ခင်ဗျားတို့အပေါ် စုပြုံရောက်လာမယ့် ကျိန်စာတွေကတော့ ခင်ဗျားတို့ဟာ မြို့ထဲမှာ ကျိန်စာသင့်မယ်။ ကျေးလက်မှာလည်း ကျိန်စာသင့်မယ်။ ခင်ဗျားတို့ရဲ့ တောင်းနဲ့ မုန့်နယ်တဲ့ဇလုံဟာ ကျိန်စာသင့်မယ်။ ခင်ဗျားတို့ရဲ့ သားသမီးတွေ၊ မြေထွက်သီးနှံတွေ၊ သိုးနွားသားပေါက်တွေ ကျိန်စာသင့်မယ်။ ခင်ဗျားတို့ ဘယ်ကိုပဲသွားသွား ကျိန်စာသင့်မယ်။ ဘာကိုပဲလုပ်လုပ် ကျိန်စာသင့်မယ်။ အကျင့်ဆိုးတွေ ကျင့်ပြီး ဘုရားသခင်ကို စွန့်ပစ်မယ်ဆိုရင် ခင်ဗျားတို့ ဘာပဲလုပ်လုပ် ကျိန်စာတွေ၊ စိတ်ရှုပ်ထွေးစရာတွေ၊ ပြစ်ဒဏ်တွေကို ယေဟောဝါ စေလွှတ်မယ်။ နောက်ဆုံး၊ ခင်ဗျားတို့ လုံးဝဖျက်ဆီးခံရပြီး အမြန်ပျက်စီးသွားမယ်။ ယေဟောဝါက ခင်ဗျားတို့ကို ကပ်ရောဂါတွေ စွဲကပ်စေပြီး ဝင်ရောက်သိမ်းပိုက်မယ့် ပြည်ကနေ သုတ်သင်ပယ်ရှင်းမယ်။ ယေဟောဝါက အဆုတ်နာ၊ အပြင်းဖျားတာ၊ ရောင်ရမ်းတာ၊ အပူကြီးတာ၊ ဓားဘေး၊ အပူရှိန်ကြောင့် အပင်သေတဲ့ဘေး၊ မှိုရောဂါတွေနဲ့ ဒဏ်ခတ်မယ်။ အဲဒီဘေးဆိုးတွေက ခင်ဗျားတို့ မပျက်စီးမချင်း နောက်ကနေ လိုက်လာမယ်။ ခင်ဗျားတို့အတွက် ကောင်းကင်ဟာ ကြေးနီ၊ မြေကြီးဟာ သံဖြစ်သွားမယ်။ ယေဟောဝါက ခင်ဗျားတို့ လုံးလုံးပျက်စီးသွားတဲ့အထိ တိုင်းပြည်မှာ သဲနဲ့မြေမှုန့်ကို ရွာကျစေမယ်။ ယေဟောဝါက ခင်ဗျားတို့ကို ရန်သူတွေရှေ့မှာ ရှုံးနိမ့်စေမယ်။ ခင်ဗျားတို့က ရန်သူတွေကို တိုက်ခိုက်ဖို့ တစ်လမ်းတည်းကနေ ချီတက်သွားပေမဲ့ လမ်းခုနစ်သွယ်နဲ့ ထွက်ပြေးရလိမ့်မယ်။ မြေကြီးပေါ်မှာရှိတဲ့ တိုင်းနိုင်ငံ အားလုံးက ခင်ဗျားတို့ရဲ့ အခြေအနေကို မြင်ပြီး ထိတ်လန့် သွားလိမ့်မယ်။ ခင်ဗျားတို့ရဲ့ အလောင်းတွေကို ကောင်းကင်ငှက်တွေ၊ မြေတိရစ္ဆာန်တွေ စားလိမ့်မယ်။ အဲဒီအကောင်တွေကို မောင်းထုတ်မယ့်သူတောင် ရှိမှာမဟုတ်ဘူး။ ယေဟောဝါက ခင်ဗျားတို့ကို အီဂျစ်ပြည်ရဲ့ အနာစိမ်း၊ လိပ်ခေါင်းရောဂါ၊ နှင်းခူ၊ အဖုအပိမ့်တွေနဲ့ ဒဏ်ခတ်မယ်။ အဲဒီရောဂါတွေ ပျောက်နိုင်မှာ မဟုတ်ဘူး။ ယေဟောဝါက ခင်ဗျားတို့ကို ရူးသွပ်ခြင်း၊ မျက်စိကန်းခြင်း၊ စိတ်ရှုပ်ထွေးခြင်းနဲ့ ဒဏ်ခတ်မယ်။ မျက်မမြင်က ဘာမှမမြင်ရလို့ စမ်းတဝါးဝါး သွားရသလို ခင်ဗျားတို့လည်း နေ့ခင်းကြောင်တောင်မှာ စမ်းတဝါးဝါး သွားရလိမ့်မယ်။ လုပ်ဆောင်သမျှ အောင်မြင်မှာ မဟုတ်ဘူး။ အမြဲတမ်း လိမ်ညာခံရပြီး လုယက်ခံရမယ်။ ကယ်မယ့်သူ ရှိမှာမဟုတ်ဘူး။ ကိုယ်နဲ့စေ့စပ်ထားတဲ့ အမျိုးသမီးကို တခြားလူ စော်ကားသွားမယ်။ အိမ်ဆောက်ပေမဲ့ နေရမှာ မဟုတ်ဘူး။ စပျစ်ခြံ စိုက်ပျိုးပေမဲ့ အသီးခူးခွင့်ရမှာ မဟုတ်ဘူး။ ကိုယ့်ရဲ့နွားကို ရှေ့မှာတင် သတ်ပေမဲ့ အဲဒီအသားကို စားရမှာ မဟုတ်ဘူး။ မြည်းကို ကိုယ့်ရှေ့မှာပဲ ခိုးသွားပေမဲ့ ပြန်ရမှာမဟုတ်ဘူး။ သိုးကို ရန်သူတွေ ဖမ်းသွားပေမဲ့ ကယ်မယ့်သူ ရှိမှာမဟုတ်ဘူး။ သားသမီးတွေကို တခြားလူမျိုးတွေ ဖမ်းခေါ်သွားတဲ့အခါ ဒီအတိုင်းပဲ ကြည့်နေရမယ်။ သူတို့ပြန်အလာကို မျှော်လင့်နေပေမဲ့ ဘာမှတတ်နိုင်မှာ မဟုတ်ဘူး။ မြေထွက်သီးနှံတွေ၊ လုပ်ဆောင်လို့ ရသမျှတွေကို ကိုယ်မသိတဲ့လူမျိုးက စားသုံးလိမ့်မယ်။ ခင်ဗျားတို့ အမြဲတမ်း လိမ်ညာခံရပြီး နင်းခြေခံရမယ်။ မြင်ရတဲ့အရာတွေကြောင့် ရူးသွပ်သွားမယ်။ ယေဟောဝါက နာကျင်ပြီး မပျောက်နိုင်တဲ့ အနာစိမ်းတွေကို ခင်ဗျားတို့ရဲ့ ဒူးနဲ့ ခြေထောက်မှာသာမက ခြေဆုံးခေါင်းဆုံး ပေါက်စေမယ်။ ယေဟောဝါက ခင်ဗျားတို့နဲ့ ခင်ဗျားတို့တင်မြှောက်ထားတဲ့ ဘုရင်ကို ခင်ဗျားတို့ရော ဘိုးဘေးတွေပါမသိတဲ့ လူမျိုးဆီ နှင်ထုတ်မယ်။ အဲဒီမှာ သစ်သားဘုရား၊ ကျောက်ဘုရားတွေကို ကိုးကွယ်ရမယ်။ ယေဟောဝါက ခင်ဗျားတို့ကို လူအမျိုးမျိုးဆီ မောင်းထုတ်မယ်။ ခင်ဗျားတို့ဟာ လူမျိုးတွေအလယ်မှာ ထိတ်လန့်စရာ၊ နှာခေါင်းရှုံ့စရာ၊ လှောင်ပြောင်စရာ ဖြစ်လာမယ်။ လယ်မှာ မျိုးစေ့အများကြီးကြဲပေမဲ့ ကျိုင်းကောင်တွေ စားပစ်လိုက်လို့ နည်းနည်းပဲ ရိတ်သိမ်းရမယ်။ စပျစ်ခြံတွေ စိုက်ပျိုးပြီး ပြုစုပေမဲ့ ပိုးကိုက်သွားလို့ အသီးတစ်လုံးမှ စုသိမ်းရမှာ မဟုတ်ဘူး။ စပျစ်ဝိုင်လည်း သောက်ရမှာ မဟုတ်ဘူး။ နယ်မြေတစ်ခုလုံးမှာ သံလွင်ပင်တွေရှိပေမဲ့ သံလွင်သီးတွေ ကြွေသွားလို့ လိမ်းစရာဆီ ရှိမှာမဟုတ်ဘူး။ သားသမီးတွေ မွေးဖွားပေမဲ့ သူတို့တွေ သုံ့ပန်းဘဝရောက်ကုန်လို့ အတူနေရမှာ မဟုတ်ဘူး။ သစ်ပင်တွေ၊ အသီးအနှံတွေကို ပိုးကောင်တွေ ဖျက်ဆီးလိမ့်မယ်။ ခင်ဗျားတို့ဆီမှာရှိတဲ့ တိုင်းတစ်ပါးသားတွေက ကြီးမြင့်သည်ထက် ကြီးမြင့်လာမယ်။ ခင်ဗျားတို့ကတော့ နိမ့်ကျသည်ထက် နိမ့်ကျသွားမယ်။ သူတို့က ခင်ဗျားတို့ကို ချေးငှားပေးမယ်။ ခင်ဗျားတို့က ချေးငှားပေးနိုင်မှာ မဟုတ်ဘူး။ သူတို့က ခေါင်းဖြစ်ပြီး ခင်ဗျားတို့ကတော့ အမြီးဖြစ်ရမယ်။ ယေဟောဝါဘုရားရဲ့ စကားကို နားမထောင်ရင်၊ မိန့်မှာထားတဲ့ ပညတ်ချက်တွေ၊ ဥပဒေတွေကို မလိုက်နာရင် ဒီကျိန်စာအားလုံး နောက်ကနေ လိုက်လာပြီး ခင်ဗျားတို့အပေါ် စုပြုံရောက်လာမယ်။ ဒီလိုနဲ့ ခင်ဗျားတို့ လုံးလုံး ပျက်စီးသွားမယ်။ အဲဒီကျိန်စာတွေဟာ ခင်ဗျားတို့နဲ့ သားမြေးတွေအပေါ် ကျရောက်လိမ့်မယ်၊ အမြဲတည်တဲ့ နိမိတ်နဲ့ သတိပေးချက် ဖြစ်လိမ့်မယ်။ ခင်ဗျားတို့ လိုလေသေးမရှိ ပြည့်စုံနေချိန်မှာ ယေဟောဝါဘုရားကို ဝမ်းမြောက်ရွှင်လန်းစွာ ဝတ်မပြုခဲ့လို့ပဲ။ ရန်သူတွေကို ယေဟောဝါ စေလွှတ်လိုက်မှာဖြစ်လို့ ခင်ဗျားတို့ဟာ စားစရာ၊ သောက်စရာ၊ ဝတ်စရာ အရာရာချို့တဲ့ပြီး ကျွန်ခံရမယ်။ ဘုရားသခင်က ခင်ဗျားတို့ပခုံးပေါ် သံထမ်းပိုး တင်ပေးမယ်။ ဒီလိုနဲ့ ခင်ဗျားတို့ လုံးလုံးပျက်စီးသွားမယ်။ ယေဟောဝါဘုရားက ခင်ဗျားတို့ကို တိုက်ခိုက်မယ့် လူမျိုးတစ်မျိုးကို ဝေးလံလှတဲ့ မြေကြီးတစ်ဖက်စွန်းကနေ ပေါ်ထွက်စေမယ်။ သူတို့က လင်းယုန်လို တစ်ဟုန်ထိုး တိုက်ခိုက်မယ်။ ခင်ဗျားတို့နားမလည်တဲ့ ဘာသာစကားကိုပြောတဲ့ လူမျိုး၊ ကြီးသူကို မလေးစား၊ ငယ်သူကို မသနားဘဲ ရက်စက်ကြမ်းကြုတ်တဲ့ လူမျိုး ဖြစ်တယ်။ တိရစ္ဆာန်သားပေါက်တွေ၊ မြေထွက်သီးနှံတွေကို သူတို့ စားလိုက်မှာဖြစ်လို့ ခင်ဗျားတို့ လုံးလုံးပျက်စီးသွားရလိမ့်မယ်။ ကောက်နှံ၊ စပျစ်ဝိုင်အသစ်၊ ဆီ၊ သိုးနွားသားပေါက်တွေကို ချန်မထားဘဲ အားလုံးကို ဖျက်ဆီးပစ်မယ်။ တစ်ပြည်လုံးမှာရှိတဲ့ မြို့တွေကို ဝိုင်းရံပိတ်ဆို့ထားမှာဖြစ်လို့ ခင်ဗျားတို့ အားကိုးနေတဲ့၊ မြင့်မားခိုင်ခံ့တဲ့ မြို့ရိုးတွေ ပြိုလဲကုန်လိမ့်မယ်။ ယေဟောဝါဘုရားပေးတဲ့ ပြည်ထဲက မြို့အားလုံးကို သူတို့ ဝိုင်းထားမှာဖြစ်လို့၊ ကိုယ့်ရင်သွေးကို ပြန်စားရမယ်။ ရန်သူတွေ ဝိုင်းရံပိတ်ဆို့ထားတဲ့အတွက် အကြီးအကျယ် ဒုက္ခရောက်ပြီး ယေဟောဝါဘုရား ပေးသနားတဲ့ သားသမီးတွေရဲ့ အသားကိုတောင် ပြန်စားရမယ်။ နူးညံ့ပြီး စာနာတတ်တဲ့ ယောက်ျားတောင်မှ ကိုယ့်ညီအစ်ကို၊ မြတ်နိုးရတဲ့ဇနီး၊ ကျန်နေသေးတဲ့ ကိုယ့်ရင်သွေးတွေကို သနားမှာ မဟုတ်ဘူး။ မြို့တွေကို ရန်သူတွေ ဝိုင်းရံပိတ်ဆို့ထားပြီး အကြီးအကျယ် ဒုက္ခရောက်တဲ့အခါ စားစရာမရှိတော့တဲ့အတွက် အဲဒီယောက်ျားက ကိုယ့်ရင်သွေးရဲ့ အသားကို စားလိမ့်မယ်။ သူများကို ဝေမျှပေးမှာ မဟုတ်ဘူး။ နူးညံ့သိမ်မွေ့လွန်းလို့ မြေပေါ် ခြေမချဝံ့တဲ့ မိန်းမက မြတ်နိုးရတဲ့ လင်ယောက်ျားနဲ့ သားသမီးတွေကို သနားမှာ မဟုတ်ဘူး။ မြို့တွေကို ရန်သူတွေ ဝိုင်းရံပိတ်ဆို့ထားပြီး အကြီးအကျယ် ဒုက္ခရောက်တဲ့အတွက် အဲဒီမိန်းမက ကိုယ်မွေးထုတ်လိုက်တဲ့ ရင်သွေးနဲ့ အချင်းကိုတောင် ဝှက်ပြီးစားလိမ့်မယ်။ ဒီစာစောင်မှာရေးထားတဲ့ ပညတ်တရားအားလုံးကို ခင်ဗျားတို့ ဂရုတစိုက် မလိုက်နာဘူး၊ ယေဟောဝါ ဘုရားရဲ့ ဂုဏ်ကျက်သရေရှိတဲ့၊ ရိုသေခန့်ညားဖွယ်ကောင်းတဲ့ နာမည်ကို မကြောက်ရွံ့ဘူးဆိုရင်၊ ယေဟောဝါက ခင်ဗျားတို့နဲ့ သားမြေးတွေအပေါ် မပြီးဆုံးနိုင်တဲ့ ကပ်ဘေးကြီးတွေ၊ နာတာရှည်ရောဂါဆိုးတွေ ကျရောက်စေမယ်။ ခင်ဗျားတို့ အီဂျစ်ပြည်မှာနေတုန်းက ကြောက်ခဲ့ရတဲ့ ရောဂါအားလုံးကို ပြန်စွဲကပ်စေမယ်။ ဒီပညတ်ကျမ်းမှာ မရေးထားတဲ့ ရောဂါတွေ၊ ကပ်ဘေးတွေကိုလည်း ယေဟောဝါ ကျရောက်စေတဲ့အတွက် ခင်ဗျားတို့ တစ်ယောက်မကျန် ပျက်စီးသွားမယ်။ ကောင်းကင်ကြယ်တွေလို များပြားခဲ့ပေမဲ့ ယေဟောဝါဘုရားရဲ့ စကားကို နားမထောင်တဲ့အတွက် လူနည်းစုပဲ ကျန်ရစ်ရမယ်။ ယေဟောဝါဟာ ခင်ဗျားတို့ ကောင်းစားပြီး တိုးများအောင် လုပ်ပေးရတာကို နှစ်သက်ခဲ့သလို အစတုံးဖျက်ဆီးရတာကိုလည်း ယေဟောဝါနှစ်သက်လိမ့်မယ်။ ပိုင်ဆိုင်ရတော့မယ့် ပြည်ကနေ ခင်ဗျားတို့ ဖယ်ရှားခံရမယ်။ ယေဟောဝါက ခင်ဗျားတို့ကို မြေကြီးစွန်းတိုင်အောင် တိုင်းနိုင်ငံအရပ်ရပ်ဆီ တကွဲတပြား ဖြစ်စေမယ်။ ကိုယ်တိုင်ရော ဘိုးဘေးတွေပါ မသိတဲ့ သစ်သားဘုရား၊ ကျောက်ဘုရားတွေကို အဲဒီမှာ ကိုးကွယ်ရလိမ့်မယ်။ အဲဒီမှာ ခင်ဗျားတို့ အေးအေးချမ်းချမ်း နေရမှာ မဟုတ်ဘူး။ ခြေတစ်ဖဝါးစာနေရာတောင် ပိုင်မှာမဟုတ်ဘူး။ အဲဒီအစား ယေဟောဝါက စိတ်ပူပန်စေမယ်၊ မျက်စိကွယ်စေမယ်၊ စိတ်ပျက်အားလျော့စေမယ်။ အသက်အန္တရာယ် ကြုံနေရလို့ နေ့ညမပြတ် ကြောက်လန့်နေရမယ်။ အသက်ဆက်ရှင်ဖို့ မသေမချာ ဖြစ်နေမယ်။ ကြောက်စိတ်တွေ၊ မြင်ရတဲ့အရာတွေကြောင့် မနက်မှာ ညရောက်ပါစေတော့၊ ညရောက်တော့လည်း မိုးလင်းပါစေတော့ ဆိုပြီး တမ်းတလိမ့်မယ်။ ဘယ်တော့မှ ပြန်လာရမှာ မဟုတ်ဘူး လို့ ပြောခဲ့တဲ့လမ်းအတိုင်း ယေဟောဝါက ခင်ဗျားတို့ကို အီဂျစ်ပြည်ဆီ သင်္ဘောနဲ့ ဆက်ဆက်ပြန်ပို့မယ်။ အဲဒီမှာ ရန်သူတွေဆီ ကိုယ့်ကိုယ်ကိုယ် ကျွန်အဖြစ် ရောင်းစားတာတောင် ဝယ်မယ့်သူရှိမှာ မဟုတ်ဘူး။,5,De,28,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/28/
audio/nwt_05_De_BU_29.mp3,အခန်းကြီး (၂၉) ယေဟောဝါက ဟောရပ်အရပ်မှာ အစ္စရေးတွေနဲ့ ပဋိညာဉ်ဖွဲ့ခဲ့တဲ့အပြင် မောဘပြည်မှာလည်း ပဋိညာဉ်ထပ်ဖွဲ့တယ်။ အဲဒီပဋိညာဉ်မှာပါတဲ့ စကားတွေကတော့ မောရှေက အစ္စရေးအားလုံးကို ခေါ်ပြီး ဒီလိုပြောတယ် အီဂျစ်ပြည်မှာ ဖာရောနဲ့ မင်းမှုထမ်းတွေကို၊ အီဂျစ်တစ်ပြည်လုံးကို ယေဟောဝါ ဘယ်လိုဒဏ်ခတ်ခဲ့မှန်း ခင်ဗျားတို့ကိုယ်တိုင် မြင်ခဲ့တယ်။ ပြင်းထန်တဲ့ တရားစီရင်ချက်တွေ၊ အံ့ဖွယ်အမှုကြီးတွေ၊ ထူးဆန်းတဲ့အရာတွေကိုလည်း မြင်ခဲ့တယ်။ ဒါပေမဲ့ ယေဟောဝါက ခင်ဗျားတို့ကို နားလည်နိုင်တဲ့စိတ်နှလုံး၊ မြင်နိုင်တဲ့မျက်စိ၊ ကြားနိုင်တဲ့နားကို အခုချိန်ထိ မပေးဘူး။ တောကန္တာရမှာ အနှစ်၄၀လုံး ငါလမ်းပြခေါ်ဆောင်ခဲ့ချိန်အတွင်း မင်းတို့ကိုယ်ပေါ်က အဝတ်တွေ မဟောင်းနွမ်းခဲ့ဘူး။ စီးထားတဲ့ ဖိနပ်တွေ မပြတ်ခဲ့ဘူး။ မုန့်တွေ၊ ဝိုင်တွေ၊ အရက်ယမကာတွေကို မင်းတို့ မစားမသောက်ခဲ့ရပေမဲ့ ငါဟာ မင်းတို့ရဲ့ဘုရားသခင် ယေဟောဝါမှန်း သိစေဖို့ မင်းတို့ကို စောင့်ရှောက်ခဲ့တယ်။ အခုတော့၊ ဒီနေရာကို ကျွန်တော်တို့ ရောက်လာပါပြီ။ ကျွန်တော်တို့ကို လာတိုက်ခိုက်တဲ့ ဟေရှဘုန်ဘုရင် ရှိဟုန်နဲ့ ဗာရှန်ဘုရင် ဩဂတ်ကို အနိုင်ရခဲ့တယ်။ သူတို့တိုင်းပြည်ကို သိမ်းယူပြီး ရုဗင်အနွယ်၊ ဂဒ်အနွယ်နဲ့ မနာရှေအနွယ်တစ်ဝက်ကို အမွေပေးလိုက်တယ်။ ခင်ဗျားတို့လုပ်ဆောင်သမျှ အောင်မြင်နိုင်ဖို့ ဒီပဋိညာဉ်စကားတွေကို လိုက်နာကြပါ၊ နာခံကြပါ။ ယေဟောဝါဘုရားရှေ့မှာ မျိုးနွယ်စုခေါင်းဆောင်တွေ၊ အကြီးအကဲတွေ၊ လက်ထောက်ခေါင်းဆောင်တွေ၊ အစ္စရေးအမျိုးသားတွေ၊ ခင်ဗျားတို့ရဲ့ သားမယားတွေ၊ တပ်စခန်းထဲက တိုင်းတစ်ပါးသားတွေ၊ ထင်းခွေရေခပ်ပေးသူတွေပါမကျန် အားလုံးက၊ ယေဟောဝါဘုရားရဲ့ ပဋိညာဉ်နဲ့ ကျိန်ဆိုချက်ကို လိုက်နာဖို့သဘောတူတဲ့အနေနဲ့ အခု ဒီမှာရပ်နေကြတယ်။ ဒီနေ့၊ ယေဟောဝါဘုရားက ခင်ဗျားတို့နဲ့ပဋိညာဉ်ဖွဲ့ပြီ။ ဘုရားသခင်က ကတိပေးခဲ့တဲ့အတိုင်း၊ ဘိုးဘေးအာဗြဟံ၊ အိဇက်၊ ယာကုပ်တို့ကို ကျိန်ဆိုခဲ့တဲ့အတိုင်း ခင်ဗျားတို့ကို မိမိလူမျိုးအဖြစ် သတ်မှတ်ဖို့၊ ခင်ဗျားတို့ရဲ့ ဘုရားသခင် ဖြစ်လာဖို့ အခုလို ပဋိညာဉ်ဖွဲ့ရတာပဲ။ ဒီပဋိညာဉ်၊ ဒီကျိန်ဆိုချက်ကို ခင်ဗျားတို့နဲ့ပဲ ဖွဲ့တာမဟုတ်ဘူး။ ယေဟောဝါဘုရားရှေ့ အခုရပ်နေသူတွေနဲ့ရော နောင်လာနောက်သားတွေနဲ့ပါ ဖွဲ့တာဖြစ်တယ်။ (အီဂျစ်ပြည်မှာ ဘယ်လိုနေခဲ့ရမှန်း၊ ခရီးစဉ်တစ်လျှောက် တခြားလူမျိုးတွေရဲ့ နယ်မြေကို ဘယ်လိုကျော်ဖြတ်ခဲ့ရမှန်း ခင်ဗျားတို့ ကောင်းကောင်းသိတာပဲ။ သူတို့ရဲ့ ရွံရှာဖွယ်ဆင်းတုတွေ၊ သစ်သား၊ ကျောက်၊ ရွှေ၊ ငွေတွေနဲ့ လုပ်ထားတဲ့ ရွံမုန်းဖွယ်ရုပ်တုတွေကို မြင်ခဲ့တာပဲ။) အခု ဒီမှာရှိနေတဲ့ ယောက်ျားမိန်းမ၊ မိသားစု၊ မျိုးနွယ်တွေက ယေဟောဝါဘုရားဆီကနေ စိတ်နှလုံးလမ်းလွဲသွားပြီး တခြားလူမျိုးတွေရဲ့ ဘုရားတွေကို မကိုးကွယ်မိအောင် သတိထားကြပါ။ ခင်ဗျားတို့ဆီမှာ အဆိပ်ပင်နဲ့ ဒေါနပင်ကို ပေါက်စေတဲ့အမြစ် မရှိရလေအောင် သတိထားကြပါ။ လူတစ်ယောက်က ဒီကျိန်ဆိုချက်တွေကို ကြားပေမဲ့ ကိုယ့်ကိုယ်ကိုယ် အထင်ကြီးပြီး စိမ်းလန်းတဲ့အပင်ကိုရော ခြောက်သွေ့တဲ့အပင်ကိုပါ တိုက်ချပစ်သလို လူအားလုံး ပျက်စီးသွားပါစေဆိုတဲ့အကြံနဲ့ ငါ့စိတ်ကြိုက် ဘာပဲလုပ်လုပ်၊ အဆင်ပြေမှာပါ လို့ပြောနေမယ်ဆိုရင်၊ သူ့ကို ယေဟောဝါ ခွင့်လွှတ်မှာ မဟုတ်ဘူး။ ယေဟောဝါ အကြီးအကျယ် အမျက်ထွက်ပြီး ဒီပညတ်ကျမ်းမှာ ရေးထားတဲ့ ကျိန်စာအားလုံး သူ့အပေါ် ကျရောက်စေမှာ သေချာတယ်။ ယေဟောဝါကသူ့နာမည်ကိုကမ္ဘာမြေပေါ်မှာ မကျန်ရစ်ရလေအောင် လုံးဝပယ်ဖျက်လိမ့်မယ်။ ယေဟောဝါက အစ္စရေးအနွယ်အားလုံးထဲကနေ သူ့ကို ရွေးထုတ်ပြီး ဒီပညတ်ကျမ်းမှာ ရေးထားတဲ့ ပဋိညာဉ်နဲ့ဆိုင်တဲ့ ကျိန်စာတွေအတိုင်း ဘေးဆိုးတွေ ကျရောက်စေမယ်။ နောင်လာနောက်သားတွေနဲ့ ရပ်ဝေးကလာတဲ့ တိုင်းတစ်ပါးသားတွေက ဒီပြည်ပေါ် ယေဟောဝါ ကျရောက်စေတဲ့ ကပ်ဘေးတွေကို မြင်ရလိမ့်မယ်။ ယေဟောဝါက ကန့်၊ ဆားနဲ့ မီးကို ကျစေတဲ့အတွက် တစ်ပြည်လုံးမှာ မျိုးကြဲလို့မရ၊ အညှောက်မထွက်၊ ဘာအပင်မှ မပေါက်ဘဲ ဖြစ်လိမ့်မယ်။ အမျက်တော် ထွက်ပြီး ဖျက်ဆီးခဲ့တဲ့ သောဒုံနဲ့ဂေါမောရမြို့လို၊ အာဒမာနဲ့ ဇေဘိုင်မြို့လို ဖြစ်သွားမယ်။ နောင်လာနောက်သားတွေ၊ တိုင်းတစ်ပါးသားတွေနဲ့ လူမျိုးအားလုံးက ဒီပြည်ကို ယေဟောဝါ ဘာလို့ ဒီလိုဒဏ်ခတ်ရတာလဲ။ ဘာလို့ ဒီလောက်တောင် အမျက်တော် ထွက်ရတာလဲ လို့မေးကြလိမ့်မယ်။ သူတို့ကို အီဂျစ်ပြည်ကနေ ခေါ်ထုတ်ခဲ့တုန်းက ဘိုးဘေးတွေရဲ့ဘုရား ယေဟောဝါနဲ့ဖွဲ့ခဲ့တဲ့ ပဋိညာဉ်ကို သူတို့ ချိုးဖောက်ခဲ့ကြတာကိုး။ သူတို့မသိတဲ့ဘုရား၊ မကိုးကွယ်ဖို့ တားမြစ်ထားတဲ့ ဘုရားတွေဆီ သွားပြီး ဦးချဝတ်ပြုခဲ့ကြတာကိုး။ ဒါကြောင့် ယေဟောဝါ အမျက်ထွက်ပြီး ပညတ်ကျမ်းမှာ ရေးထားတဲ့ ကျိန်စာတွေကို အဲဒီပြည်အပေါ် ကျရောက်စေတာပဲ။ ယေဟောဝါက သူတို့ကို စိတ်ဆိုးပြီး အမျက်ဒေါသ ထွက်လွန်းလို့ တိုင်းပြည်ကနေ ဖယ်ရှားပြီး အခုလို တခြားတိုင်းပြည်ကို နှင်ထုတ်လိုက်တာပဲ လို့ သူတို့ ပြောကြလိမ့်မယ်။ လျှို့ဝှက်ချက်အားလုံးကို ယေဟောဝါဘုရားပဲ သိတယ်။ ဒါပေမဲ့ ဒီပညတ်တရားမှာပါတဲ့ စကားတွေကို လိုက်နာနိုင်ဖို့ ကျွန်တော်တို့နဲ့ သားမြေးအစဉ်အဆက်ကို ထုတ်ဖော်အသိပေးတာတွေ ရှိတယ်။,5,De,29,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/29/
audio/nwt_05_De_BU_30.mp3,အခန်းကြီး (၃၀) ကျွန်တော်ပြောနေတဲ့ ဒီကောင်းချီးတွေ၊ ဒီကျိန်စာတွေအတိုင်း ခင်ဗျားတို့ ကြုံရတဲ့အခါ ယေဟောဝါဘုရား နှင်ထုတ်လိုက်လို့ တကွဲတပြား ရောက်သွားမယ့် လူမျိုးတွေအလယ်မှာ ဒီစကားတွေကို ပြန်သတိရမယ်၊ ခင်ဗျားတို့နဲ့ သားမြေးတွေကို အခု ကျွန်တော် မှာကြားနေတဲ့အတိုင်း ယေဟောဝါဘုရားဆီ ပြန်လှည့်လာပြီး ဘုရားရဲ့စကားကို စိတ်စွမ်းရှိသမျှ၊ ကိုယ်စွမ်းရှိသမျှ နားထောင်မယ်ဆိုရင်၊ ယေဟောဝါဘုရားက ခင်ဗျားတို့ကို သုံ့ပန်းဘဝကနေ ပြန်ခေါ်လာပြီး ကရုဏာပြမယ်။ ယေဟောဝါဘုရား နှင်ထုတ်လိုက်လို့ တကွဲတပြား ရောက်သွားမယ့် လူမျိုးတွေဆီကနေ ပြန်စုစည်းမယ်။ ခင်ဗျားတို့ရဲ့ လူတွေဟာ မိုးကောင်းကင်တစ်ဖက်စွန်းအထိ ကွဲလွင့်နေရင်တောင် ယေဟောဝါဘုရားက ပြန်စုစည်းပြီး ခေါ်လာမယ်။ ယေဟောဝါဘုရားက ဘိုးဘေးတွေ သိမ်းပိုက်ခဲ့တဲ့ပြည်ထဲ ခင်ဗျားတို့ကို ခေါ်ဆောင်လာမယ်။ အဲဒီပြည်ကို ခင်ဗျားတို့ ပိုင်ဆိုင်ရလိမ့်မယ်။ ခင်ဗျားတို့ကို ကောင်းစားစေပြီး ဘိုးဘေးတွေထက် တိုးများစေမယ်။ ယေဟောဝါဘုရားက ခင်ဗျားတို့နဲ့ သားမြေးတွေရဲ့ စိတ်နှလုံးကို စင်ကြယ်စေမယ်။ ဒါမှ ယေဟောဝါဘုရားကို စိတ်စွမ်းရှိသမျှ၊ ကိုယ်စွမ်းရှိသမျှ ချစ်ပြီး အသက်ဆက်ရှင်နိုင်လိမ့်မယ်။ ခင်ဗျားတို့ကို မုန်းတီးနှိပ်စက်ခဲ့တဲ့ ရန်သူတွေအပေါ် ဒီကျိန်စာအားလုံးကို ယေဟောဝါဘုရား ကျရောက်စေမယ်။ ခင်ဗျားတို့လည်း ပြန်လှည့်လာပြီး ယေဟောဝါရဲ့ စကားကို နားထောင်ကြလိမ့်မယ်၊ အခု ကျွန်တော်မှာကြားနေတဲ့ ပညတ်ချက်အားလုံးကို လိုက်နာကြလိမ့်မယ်။ ယေဟောဝါဘုရားက ခင်ဗျားတို့ လုပ်ဆောင်သမျှမှာ အောင်မြင်ကြီးပွားစေမယ်။ သားသမီးတွေ၊ တိရစ္ဆာန်တွေ၊ မြေထွက်သီးနှံတွေကို များပြားစေမယ်။ ယေဟောဝါက ဘိုးဘေးတွေ ကောင်းစားအောင် လုပ်ပေးရတာကို နှစ်သက်ခဲ့သလို ခင်ဗျားတို့ ကောင်းစားအောင် လုပ်ပေးရတာကိုလည်း နှစ်သက်လိမ့်မယ်။ အဲဒီအခါ ခင်ဗျားတို့လည်း ယေဟောဝါဘုရားရဲ့ စကားကို နားထောင်ပြီး ဒီပညတ်ကျမ်းမှာ ရေးထားတဲ့ ပညတ်ချက်တွေ၊ ဥပဒေတွေကို လိုက်နာလိမ့်မယ်။ ယေဟောဝါဘုရားဆီ စိတ်စွမ်းရှိသမျှ၊ ကိုယ်စွမ်းရှိသမျှ ပြန်လာကြလိမ့်မယ်။ အခု ကျွန်တော် မှာကြားနေတဲ့ ဒီပညတ်ချက်တွေဟာ ခင်ဗျားတို့အတွက် ခက်ခဲလွန်းတဲ့အရာ၊ လက်လှမ်းမမီနိုင်တဲ့အရာ မဟုတ်ဘူး။ ကျုပ်တို့ ကြားနာပြီး လိုက်နာနိုင်ဖို့ ဘယ်သူက ကောင်းကင်ကိုတက်ပြီး ယူပေးမှာလဲ လို့ပြောရလောက်အောင် ပညတ်ချက်တွေက ကောင်းကင်မှာရှိတာ မဟုတ်ဘူး။ ကျုပ်တို့ ကြားနာပြီး လိုက်နာနိုင်ဖို့ ဘယ်သူက ပင်လယ်တစ်ဖက်ကမ်းကို ကူးသွားပြီး ယူပေးမှာလဲ လို့ပြောရလောက်အောင် ပညတ်ချက်တွေက ပင်လယ်တစ်ဖက်ကမ်းမှာရှိတာ မဟုတ်ဘူး။ ပညတ်ချက်မှာပါတဲ့ တရားစကားတွေဟာ ခင်ဗျားတို့ရဲ့ နှုတ်ထဲမှာ၊ နှလုံးသားထဲမှာ၊ အနီးအနားမှာပဲ ရှိတဲ့အတွက် လိုက်နာနိုင်ပါတယ်။ အသက်ရှင်ပြီး ကောင်းစားစေတဲ့လမ်းနဲ့ သေဆုံးပြီး ပျက်စီးစေတဲ့လမ်း နှစ်လမ်းကို ခင်ဗျားတို့ရှေ့မှာ ချထားတယ်။ အခု ကျွန်တော် မှာကြားနေတဲ့ ယေဟောဝါဘုရားရဲ့ ပညတ်ချက်တွေကို ခင်ဗျားတို့ နားထောင်မယ်၊ ယေဟောဝါဘုရားကို ချစ်ပြီး ကိုယ်တော့်လမ်းစဉ်အတိုင်း လိုက်လျှောက်မယ်၊ ပညတ်ချက်တွေ၊ ဥပဒေတွေ၊ တရားစီရင်ချက်တွေကို လိုက်နာမယ်ဆိုရင် အသက်ရှင်ပြီး တိုးများလာမယ်။ ပိုင်ဆိုင်ရတော့မယ့်ပြည်မှာ ခင်ဗျားတို့ကို ယေဟောဝါဘုရား ကောင်းချီးပေးမယ်။ ဒါပေမဲ့ ခင်ဗျားတို့ စိတ်နှလုံးလမ်းလွဲသွားပြီး နားမထောင်ဘူး၊ သွေးဆောင်ခံရပြီး တခြားဘုရားတွေကို ဦးချဝတ်ပြုမယ်ဆိုရင်တော့၊ မလွဲမသွေ ပျက်စီးရမယ်ဆိုတာ ကျွန်တော် အခုသတိပေးတယ်။ ဂျော်ဒန်မြစ်ကို ဖြတ်ကူးပြီး အပိုင်ရမယ့်ပြည်မှာ အသက်ရှည်ရှည် နေရမှာ မဟုတ်ဘူး။ ကောင်းကင်နဲ့ မြေကြီးကို သက်သေထားပြီး ကျွန်တော်ပြောမယ်။ အသက်ရှင်ခြင်းနဲ့ သေခြင်း၊ ကောင်းချီးနဲ့ ကျိန်စာကို ခင်ဗျားတို့ရှေ့မှာ ချထားတယ်။ ကိုယ်တိုင်ရော သားမြေးတွေပါ အသက်ဆက်ရှင်နိုင်ဖို့ အသက်ရှင်ခြင်းကို ရွေးချယ်ပါ။ ယေဟောဝါဘုရားကို ချစ်မြတ်နိုးကြပါ။ ဘုရားရဲ့စကားကို နားထောင်ပါ။ ဘုရားကို တွယ်တာနေပါ။ ယေဟောဝါဘုရားဟာ အသက်ပေးရှင် ဖြစ်တယ်။ ဘိုးဘေးအာဗြဟံ၊ အိဇက်၊ ယာကုပ်တို့ကို ပေးမယ်လို့ ကျိန်ဆိုခဲ့တဲ့ပြည်မှာ ဘုရားကပဲ ခင်ဗျားတို့ကို အသက်ရှည်ရှည် နေခွင့်ပေးနိုင်တယ်။,5,De,30,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/30/
audio/nwt_05_De_BU_31.mp3,အခန်းကြီး (၃၁) အဲဒီနောက် မောရှေက အစ္စရေးတွေကို မှာကြားတယ် အခု ကျွန်တော် အသက် ၁၂၀ ရှိပြီ။ ဒီဂျော်ဒန်မြစ်ကို မကူးရဘူး လို့ ယေဟောဝါ ပြောထားတဲ့အတွက် ကျွန်တော် ဆက်ဦးဆောင်လို့ မရတော့ဘူး။ ယေဟောဝါဘုရားက ခင်ဗျားတို့ရှေ့ကနေ ဖြတ်ကူးပြီး အဲဒီလူမျိုးတွေကို သုတ်သင်ဖျက်ဆီးမယ်။ သူတို့ကို ခင်ဗျားတို့ မောင်းထုတ်ရလိမ့်မယ်။ ယောရှုက ယေဟောဝါ ပြောတဲ့အတိုင်း ခင်ဗျားတို့ကို ဦးဆောင်ခေါ်သွားမယ်။ ယေဟောဝါက အာမောရိဘုရင်တွေဖြစ်တဲ့ ရှိဟုန်၊ ဩဂတ်နဲ့ သူတို့ရဲ့တိုင်းပြည်ကို ဖျက်ဆီးခဲ့သလိုပဲ အဲဒီလူမျိုးတွေကိုလည်း ဖျက်ဆီးမယ်။ သူတို့ကို ယေဟောဝါ ရှုံးနိမ့်စေမယ်။ ကျွန်တော် မှာကြားနေတဲ့ ပညတ်ချက်အတိုင်း သူတို့ကို လုပ်ရမယ်။ ရဲစွမ်းသတ္တိရှိကြပါ။ သူတို့ကို မကြောက်နဲ့။ မထိတ်လန့်နဲ့။ ယေဟောဝါဘုရားက ခင်ဗျားတို့နဲ့အတူ ချီတက်မယ်။ ခင်ဗျားတို့ကို ပစ်ထားမှာ၊ စွန့်ခွာမှာ မဟုတ်ဘူး။ အဲဒီနောက် ယောရှုကို ခေါ်ပြီး ရဲစွမ်းသတ္တိရှိပါ။ ဘိုးဘေးတွေကို ပေးမယ်လို့ ယေဟောဝါ ကတိပေးခဲ့တဲ့ပြည်ထဲ ဒီလူတွေကို ခေါ်ဆောင်သွားမယ့်သူဟာ ခင်ဗျားပဲ။ ခင်ဗျားက ဒီပြည်ကို သူတို့အတွက် အမွေပေးရမယ်။ ယေဟောဝါက ရှေ့ကနေ ချီတက်မယ်။ ခင်ဗျားနဲ့အတူ အမြဲရှိနေမယ်။ ခင်ဗျားကို ပစ်ထားမှာ၊ စွန့်ခွာမှာ မဟုတ်ဘူး။ ဒါကြောင့် မကြောက်ပါနဲ့ ဆိုပြီး အစ္စရေးအားလုံးရှေ့မှာ မှာတယ်။ မောရှေက ဒီပညတ်တရားကို ရေးပြီး ယေဟောဝါရဲ့ ပဋိညာဉ်သေတ္တာကို ထမ်းတဲ့ လေဝိအနွယ် ပုရောဟိတ်တွေနဲ့ အစ္စရေးအကြီးအကဲတွေကို ပေးလိုက်တယ်။ ပြီးတော့ သူတို့ကိုမှာတယ် ခုနစ်နှစ်စေ့တိုင်း၊ လွတ်ငြိမ်းခွင့်ပေးရတဲ့နှစ် သတ်မှတ်ထားချိန်မှာ လုပ်တဲ့တဲနေပွဲတော်ရက်အတွင်းမှာ၊ အစ္စရေးအားလုံး ယေဟောဝါဘုရား ရွေးချယ်တဲ့နေရာ၊ ရှေ့တော်ကို ရောက်လာတဲ့အခါ ဒီပညတ်တရားကို သူတို့အားလုံးကြားအောင် ခင်ဗျားတို့ ဖတ်ပြရမယ်။ ယောက်ျား၊ မိန်းမ၊ ကလေး၊ ကိုယ့်မြို့တွေမှာနေတဲ့ တိုင်းတစ်ပါးသားအပါအဝင် လူအားလုံးကို စုဝေးပြီး နားထောင်ခိုင်းပါ။ ဒါမှ သူတို့နာယူပြီး ယေဟောဝါဘုရားကို ကြောက်ရွံ့တတ်လာမယ်၊ ဒီပညတ်ကျမ်းမှာပါတဲ့ စကားတွေကို ဂရုတစိုက်လိုက်နာနိုင်မယ်။ ဒီပညတ်တရားကို မသိသေးတဲ့ သားမြေးတွေကိုလည်း နားထောင်ပြီး နာယူခိုင်းပါ။ ဒါမှ ဂျော်ဒန်မြစ်ကို ဖြတ်ကူးပြီး သိမ်းယူတော့မယ့် ပြည်မှာ အသက်ရှင်နေသရွေ့ ယေဟောဝါဘုရားကို ကြောက်ရွံ့တတ်လာမယ်။ အဲဒီနောက် ယေဟောဝါက မောရှေကို မင်း သေဆုံးမယ့်အချိန် နီးလာပြီ။ ယောရှုကို ခေါ်ပြီး တွေ့ဆုံရာတဲတော်မှာ ရပ်နေပါ။ သူ့ကို ငါခေါင်းဆောင်ခန့်မယ် လို့ပြောတယ်။ မောရှေလည်း ယောရှုနဲ့အတူ သွားပြီး တွေ့ဆုံရာတဲတော်မှာ ရပ်နေတယ်။ အဲဒီအခါ တဲတော်ပေါ်က မိုးတိမ်တိုင်မှာ ယေဟောဝါ ထင်ရှားလာတယ်။ မိုးတိမ်တိုင်က တဲတော်ဝမှာ တည်နေတယ်။ ယေဟောဝါက မောရှေကို ဆက်ပြောတယ် မကြာခင် မင်းသေဆုံးရတော့မယ်။ ဒီလူမျိုးက သူတို့ရောက်သွားမယ့် ပြည်မှာရှိတဲ့ တိုင်းတစ်ပါးဘုရားတွေကို ဝတ်ပြုကြလိမ့်မယ်။ ငါ့ကို စွန့်ပစ်ပြီး သူတို့နဲ့ဖွဲ့ခဲ့တဲ့ ပဋိညာဉ်ကို ချိုးဖောက်ကြလိမ့်မယ်။ အဲဒီအခါ ငါလည်း အကြီးအကျယ် စိတ်ဆိုးပြီး သူတို့ လုံးလုံးပျက်စီးသွားတဲ့အထိ စွန့်ပစ်ပြီး မျက်နှာလွှဲထားမယ်။ သူတို့က ဘေးဆိုးတွေ၊ ဆင်းရဲဒုက္ခတွေ အများကြီးကြုံရတဲ့အခါ ငါတို့နဲ့အတူ ဘုရားသခင်မရှိလို့ ဒီဘေးဆိုးတွေ ကြုံရတာပဲ ဆိုပြီး ပြောကြလိမ့်မယ်။ ဒါပေမဲ့ တခြားဘုရားတွေဆီ လမ်းလွဲသွားတဲ့ သူတို့ရဲ့ ဆိုးညစ်တဲ့လုပ်ရပ်တွေကြောင့် ငါ ဆက်ပြီးမျက်နှာလွှဲထားမယ်။ အခု သီချင်းတစ်ပုဒ် ရေးပြီး အစ္စရေးတွေကို သင်ပေးပါ။ ဒီသီချင်းဟာ အစ္စရေးလူမျိုးအတွက် ငါ့သတိပေးချက်တွေရဲ့ သက်သေ ဖြစ်ရလိမ့်မယ်။ ဒီသီချင်းကို သူတို့ သင်ယူပါစေ။ ဘိုးဘေးတွေကို ကတိပေးခဲ့တဲ့ နို့နဲ့ပျားရည်စီးတဲ့ ပြည်ထဲ ရောက်သွားတဲ့အခါ သူတို့ ဝဝလင်လင် စားသောက်ရပြီး ကောင်းစားလာမယ်။ အဲဒီအခါ တခြားဘုရားတွေဆီ လမ်းလွဲသွားပြီး ဝတ်ပြုကြလိမ့်မယ်။ ငါ့ကို မထီလေးစား လုပ်ပြီး ငါ့ပဋိညာဉ်ကို ချိုးဖောက်ကြလိမ့်မယ်။ ဘေးဆိုးတွေ၊ ဆင်းရဲဒုက္ခတွေ အများကြီး ကြုံရမယ်။ ဒီသီချင်းဟာ သူတို့အတွက် သက်သေဖြစ်လာမယ်။ (ဒီသီချင်းကို သူတို့သားမြေးတွေ မမေ့လျော့ရဘူး။) ငါကတိပေးခဲ့တဲ့ပြည်ထဲ မခေါ်ဆောင်သွားခင်ကတည်းက သူတို့ ဘာတွေ ကြံစည်နေတယ်ဆိုတာ ငါသိပြီးသားပဲ။ အဲဒီနေ့မှာ မောရှေက သီချင်းကိုရေးပြီး အစ္စရေးတွေကို သင်ပေးတယ်။ ဘုရားသခင်က နုန်ရဲ့သား ယောရှုကို ခေါင်းဆောင်ခန့်ပြီး ရဲစွမ်းသတ္တိရှိပါ။ ငါကတိပေးထားတဲ့ ပြည်ထဲ အစ္စရေးတွေကို ခေါ်ဆောင်သွားသူဟာ မင်းပဲ။ မင်းနဲ့အတူ ငါအမြဲရှိနေမယ် လို့ပြောတယ်။ မောရှေက ဒီပညတ်တရားမှာပါတဲ့ စကားအားလုံးကို ကျမ်းစောင်ထဲမှာ ချရေးပြီးသွားတဲ့အခါ၊ ယေဟောဝါရဲ့ ပဋိညာဉ်သေတ္တာကို ထမ်းတဲ့ လေဝိအမျိုးသားတွေကို မှာကြားတယ် ဒီပညတ်ကျမ်းကို ယူပြီး ယေဟောဝါဘုရားရဲ့ ပဋိညာဉ်သေတ္တာဘေးမှာ ထားပါ။ ဒီကျမ်းစောင်ဟာ ခင်ဗျားတို့ကို စစ်ကြောမယ့် သက်သေဖြစ်လိမ့်မယ်။ ခင်ဗျားတို့ ပုန်ကန်တတ်တာ၊ ခေါင်းမာတာ ကျွန်တော်သိတာပေါ့။ အခု ကျွန်တော် အသက်ရှင်နေတုန်း၊ ခင်ဗျားတို့နဲ့အတူ ရှိနေတုန်းမှာတောင် ယေဟောဝါကို ဒီလောက်ပုန်ကန်တယ်ဆိုရင် ကျွန်တော်သေပြီးရင် ဘယ်လောက်တောင် ပုန်ကန်လိုက်ကြမလဲ။ မျိုးနွယ်စုအကြီးအကဲနဲ့ လက်ထောက်ခေါင်းဆောင် အားလုံးကို စုဝေးခိုင်းလိုက်ပါ။ ကောင်းကင်နဲ့ မြေကြီးကို သက်သေထားပြီး သူတို့ကြားအောင် ကျွန်တော် ပြောပါရစေ။ ကျွန်တော်သေဆုံးပြီးနောက်မှာ ခင်ဗျားတို့က မိုက်မိုက်မဲမဲ ပြုမူပြီး မှာထားတဲ့လမ်းစဉ်ကနေ လွဲသွားမယ်ဆိုတာ ကျွန်တော် ကောင်းကောင်း သိတယ်။ နောင်တစ်ချိန်ကျရင် ခင်ဗျားတို့က ယေဟောဝါရှေ့မှာ မကောင်းတာတွေ လုပ်ပြီး ကိုယ့်လက်နဲ့ ထုလုပ်တဲ့အရာတွေနဲ့ ဘုရားကို စိတ်ဆိုးအောင် လုပ်ကြမှာဖြစ်လို့ ဘေးဆိုးတွေ ကြုံရမှာ သေချာတယ်။ အဲဒီနောက် မောရှေက အစ္စရေးတစ်မျိုးလုံးရှေ့မှာ ဒီသီချင်းကို အစအဆုံး ရွတ်ပြတယ်,5,De,31,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/31/
audio/nwt_05_De_BU_32.mp3,"အခန်းကြီး (၃၂) အို ကောင်းကင်၊ နားစိုက်ပါ။ ငါပြောမယ်။ အို မြေကြီး၊ ငါ့စကားတွေကို နားထောင်ပါ။ ငါ့သွန်သင်ချက်ဟာ မိုးရေလို ကျလိမ့်မယ်။ ငါ့စကားတွေဟာ ဆီးနှင်းလို တဖွဲဖွဲကျလိမ့်မယ်။ မြက်ပင်ပေါ် ရွာချတဲ့ မိုးဖွဲလို၊ အပင်တွေပေါ် ရွာသွန်းဖြိုးတဲ့ မိုးလိုပဲ။ ယေဟောဝါရဲ့ နာမည်ကို ငါကြေညာမယ်။ ဘုရားသခင်ရဲ့ ကြီးမြတ်မှုအကြောင်း ပြောကြပါ။ ဘုရားသခင်ဟာ ကျောက်ဆောင်ပဲ။ လုပ်ဆောင်သမျှ ပြီးပြည့်စုံတယ်။ နည်းလမ်းတော်တွေ တရားမျှတတယ်။ သစ္စာရှိတဲ့ဘုရား၊ မတရားမှုကင်းတဲ့ဘုရား၊ ဖြောင့်မတ်၊ မှန်ကန်တဲ့ဘုရား ပဲ။ သူတို့ အကျင့်ပျက်ကြတယ်။ ဘုရားရဲ့ သားသမီး မဟုတ်ဘူး။ အဲဒီလိုဖြစ်ရတာ ကိုယ့်အပြစ်နဲ့ကိုယ်ပဲ။ ကောက်ကျစ်စဉ်းလဲတဲ့ လူမျိုးဆက်ပဲ။ ဉာဏ်ပညာမဲ့တဲ့ လူမိုက်တို့၊ ယေဟောဝါကို ဒီလို ကျေးဇူးကန်းရသလား။ ကိုယ်တော်ဟာ မင်းတို့ကို ဖြစ်တည်စေတဲ့ဖခင်၊ မင်းတို့ကို ဖန်ဆင်းပြီး တည်မြဲစေတဲ့အရှင်ပဲ။ အတိတ်ကို ပြန်သတိရပါ။ အရင်လူမျိုးဆက်တွေရဲ့ ခေတ်ကို ပြန်တွေးကြည့်ပါ။ ကိုယ့်အဖေကို မေးကြည့်၊ ပြောပြလိမ့်မယ်။ အသက်ကြီးသူတွေကို မေးကြည့်၊ ရှင်းပြလိမ့်မယ်။ အမြင့်ဆုံးအရှင်က လူမျိုးတွေကို အမွေပေးတဲ့အခါ၊ အာဒံရဲ့သားမြေးတွေကို ပျံ့နှံ့စေတဲ့အခါ၊ အစ္စရေးလူဦးရေကို တွက်ချက်ပြီး နယ်နိမိတ် သတ်မှတ်ပေးခဲ့တာ။ လူမျိုးတော်ဟာ ယေဟောဝါရဲ့ဝေစုပဲ။ ယာကုပ်ဟာ ကိုယ်တော့်အမွေပဲ။ ဘုရားသခင်က ယာကုပ်ကို တောကန္တာရမှာ၊ သားရဲအူသံ ကြားရတဲ့ ကန္တာရ ဟင်းလင်းပြင်မှာ ရှာတွေ့ခဲ့တယ်။ သူ့ကို ရင်အုပ်မကွာ စောင့်ရှောက်ပြီး မျက်ဆန်တော်လို ကာကွယ် ပေးခဲ့တယ်။ လင်းယုန်က ငှက်ပေါက်လေးတွေကို အသိုက်ထဲကနေ အသာအယာ တွန်းပြီး သူတို့အပေါ် ပျံဝဲနေသလို၊ တောင်ပံတွေကို ဖြန့်၊ အပျံသင်စ ငှက်လေးတွေကို ချီယူပြီး သယ်ဆောင်သွားသလို၊ တခြားဘယ်ဘုရားမှ မပါဘဲ ယေဟောဝါတစ်ပါးတည်းကပဲ ယာကုပ်ကို အမြဲဦးဆောင်ခဲ့တယ်။ ဘုရားသခင်က သူ့ကို တောင်တန်းတောင်ကုန်းတွေအပေါ် အုပ်စိုးခွင့် ပေးတဲ့အတွက် မြေထွက်သီးနှံတွေကို သူစားရတယ်။ ကျောက်ဆောင်ကြားက ပျားရည်၊ မီးခတ်ကျောက်ပေါတဲ့ ဒေသကနေထွက်တဲ့ ဆီကို ကျွေးမွေးတယ်။ နွားကရတဲ့ ထောပတ်၊ သိုးနို့၊ အကောင်းဆုံးသိုး၊ ဗာရှန်ပြည်က သိုးထီး၊ ဆိတ်ထီး၊ အကောင်းဆုံးဂျုံစပါး၊ စပျစ်သီးကနေထွက်တဲ့ ဝိုင်ကိုလည်း ကျွေးမွေးတယ်။ ယေရှုရုန် ဝဖြိုးလာတဲ့အခါ ခြေစုံကန်တယ်။ ဝဖီးတုတ်ခိုင်ပြီး ဖောင်းကားလာတဲ့အခါ ဖန်ဆင်းရှင်ဘုရားကို စွန့်ခွာပြီး ကယ်တင်ရှင် ကျောက်ဆောင်ကြီးကို မထီလေးစားလုပ်တယ်။ သူတို့က တခြားဘုရားတွေကို ကိုးကွယ်ပြီး အမျက်တော်ကို နှိုးဆွကြတယ်။ ရွံရှာဖွယ်ရာတွေလုပ်ပြီး စိတ်ဆိုးအောင် လုပ်ကြတယ်။ ဘုရားသခင်ဆီ မပူဇော်ဘဲ နတ်ဆိုးတွေဆီ၊ ကိုယ်တိုင်မသိ၊ ဘိုးဘေးတွေလည်းမသိတဲ့ နောက်မှပေါ်လာတဲ့ ဘုရားအသစ်တွေဆီ ပူဇော်ကြတယ်။ ဖခင်ကျောက်ဆောင်ကြီးကို မေ့နေပြီ။ မွေးဖခင် ဘုရားရှင်ကို သတိမရဘူး။ ဒါကို ယေဟောဝါ မြင်တဲ့အခါ သူတို့ကို ငြင်းပယ်လိုက်တယ်။ သားသမီးတွေက စိတ်ဆိုးအောင် လုပ်တာကိုး။ ဒါကြောင့် ဘုရားသခင် ပြောတာက သူတို့ကို ငါမျက်နှာလွှဲမယ်။ သူတို့ရဲ့ ဇာတ်သိမ်းကို ငါစောင့်ကြည့်မယ်။ သူတို့ဟာ ဖောက်ပြန်တဲ့ လူမျိုးဆက်ပဲ။ သစ္စာမရှိတဲ့ သားသမီးတွေပဲ။ ဘုရားမဟုတ်တာတွေကို ကိုးကွယ်ပြီး ငါ့အမျက်ကို ဆွကြတယ်။ အသုံးမဝင်တဲ့ ရုပ်တုတွေ လုပ်ပြီး ငါ့ကို စိတ်ဆိုးအောင် လုပ်ကြတယ်။ ငါကလည်း ဘာမှမဟုတ်တဲ့ လူမျိုးကိုသုံးပြီး သူတို့ရဲ့ မနာလိုစိတ်ကို ဆွပေးမယ်။ ဉာဏ်ပညာမရှိတဲ့ လူမျိုးကိုသုံးပြီး သူတို့စိတ်ဆိုးအောင် လုပ်မယ်။ ငါ့ဒေါသဟာ မီးလိုလောင်ပြီး အနက်ရှိုင်းဆုံး သင်္ချိုင်းအထိ လောင်ကျွမ်းသွားမယ်။ မြေကြီးနဲ့ မြေကြီးကထွက်သမျှကို ဝါးမျိုမယ်။ တောင်ရဲ့အခြေအမြစ်မှာ တောက်လောင်နေမယ်။ သူတို့အပေါ် ဘေးဆိုးတွေ စုပြုံကျရောက်စေမယ်။ ငါ့မြားတွေနဲ့ အကုန်ပစ်ခွင်းလိုက်မယ်။ သူတို့ ဆာလောင်ငတ်ပြတ်နေမယ်။ အပြင်းဖျားခြင်းနဲ့ ပြင်းထန်တဲ့ဖျက်ဆီးခြင်းက သူတို့ကို ဝါးမျိုသွားမယ်။ သားရဲတွေရဲ့အစွယ်၊ တွားသွားသတ္တဝါတွေရဲ့ အဆိပ်ကို ငါလွှတ်လိုက်မယ်။ လူပျိုအပျိုတွေ၊ နို့စို့ကလေးတွေ၊ ဆံဖြူအိုမင်းသူတွေဟာ အိမ်ပြင်မှာ ဓားဘေးနဲ့၊ အိမ်ထဲမှာ ကြောက်ရွံ့ခြင်းဘေးနဲ့ ဆုံးပါးရလိမ့်မယ်။ သူတို့ကို တကွဲတပြား ဖြစ်စေမယ်။ သူတို့ကို လူတွေ အမှတ်မရတော့အောင် လုပ်မယ် လို့ငါပြောတယ်။ ဒါပေမဲ့ ရန်သူတွေက အထင်လွဲပြီး ဒါတွေကို ယေဟောဝါလုပ်တာ မဟုတ်ဘူး။ ကိုယ့်အစွမ်းအစကြောင့် ငါတို့အနိုင်ရတာ လို့ ပြောလာမှာကို ငါမကြားချင်ဘူး။ အစ္စရေးတွေဟာ စဉ်းစားဉာဏ်မရှိ၊ သိနားလည်နိုင်စွမ်းမရှိတဲ့ လူမျိုးပဲ။ သူတို့သာ ဉာဏ်ပညာရှိရင် ဆင်ခြင်သုံးသပ်နိုင်မှာပါ။ အကျိုးဆက်ကို စဉ်းစားမိမှာပါ။ ကျောက်ဆောင်ဖြစ်တဲ့ ယေဟောဝါသာ သူတို့ကို မစွန့်ပစ်ခဲ့ရင်၊ ရန်သူ့လက်ထဲ မအပ်ခဲ့ရင် လူတစ်ယောက်က လူ ၁,၀၀၀ ကို၊ လူနှစ်ယောက်က လူ ၁၀,၀၀၀ ကို ဘယ်လို နှိမ်နင်းနိုင်မလဲ။ သူတို့ရဲ့ကျောက်ဆောင်ဟာ ငါတို့ရဲ့ကျောက်ဆောင်ကြီးနဲ့ မတူမှန်း ရန်သူတွေ သိထားကြတယ်။ သူတို့ရဲ့စပျစ်ပင်ဟာ သောဒုံရဲ့စပျစ်မျိုး၊ ဂေါမောရရဲ့စိုက်ခင်းထဲက စပျစ်မျိုးပဲ။ အသီးတွေမှာ အဆိပ်ပါတယ်၊ သီးပြွတ်တွေဟာ ခါးလွန်းတယ်။ သူတို့ရဲ့စပျစ်ဝိုင်ဟာ မြွေဆိုးအဆိပ်၊ ပြင်းထန်တဲ့ မြွေဟောက်အဆိပ်အတောက်ပဲ။ သူတို့ရဲ့လုပ်ရပ်တွေကို ငါသိမ်းထားတယ်။ ငါ့သိုလှောင်ရုံထဲမှာ တံဆိပ်ခတ်ထားတယ်။ လက်စားချေတာ၊ ဒဏ်ခတ်တာဟာ ငါ့ကိစ္စပါ။ အချိန်တန်ရင် သူတို့ ခြေချော်သွားမယ်။ သူတို့ပျက်စီးမယ့်အချိန် နီးလာပြီ။ သူတို့ကြုံရမယ့်အရာတွေ အမြန်ရောက်လာမယ်။ ယေဟောဝါက လူမျိုးတော်ကို တရားစီရင်မယ်။ မိမိရဲ့ကျေးကျွန်တွေ ခွန်အားဆုတ်ယုတ်နေတာ၊ ခိုကိုးရာမဲ့နေတာ၊ အားနည်းနေတာကို မြင်တဲ့အခါ သနားမှာပဲ။ ဘုရားသခင်က သူတို့ရဲ့ ခိုလှုံရာကျောက်ဆောင်၊ သူတို့ရဲ့ဘုရားတွေ ဘယ်မှာလဲ။ သူတို့ပူဇော်တဲ့ ယဇ်ကောင်တွေရဲ့အဆီကို စားပြီး သွန်းလောင်းတဲ့ စပျစ်ဝိုင်ကို သောက်လေ့ရှိတဲ့ ဘုရားတွေ ဘယ်မှာလဲ။ သူတို့ကို လာကူညီပါလေစေ။ သူတို့ရဲ့ခိုလှုံရာ ဖြစ်ပါလေစေ။ ငါဟာ ဘုရားသခင်ပဲ။ ငါကလွဲလို့ တခြားဘုရား မရှိဘူး။ ငါဟာ သေစေနိုင်တယ်။ အသက်ရှင်စေနိုင်တယ်။ ဒဏ်ရာရစေနိုင်တယ်။ ပျောက်ကင်းစေနိုင်တယ်။ ငါ့လက်ကနေ ကယ်တင်နိုင်တဲ့သူ မရှိဘူး။ ငါ့လက်ကို ကောင်းကင်ပေါ် မြှောက်ပြီး ထာဝစဉ် အသက်ရှင်နေတဲ့ဘုရား ငါ့ကိုယ်ငါ တိုင်တည်ပြီး ကျိန်ဆိုမယ် လို့ပြောတယ်။ ပြောင်လက်နေတဲ့ ဓားကို ငါသွေးပြီး တရားစီရင်ဖို့ အသင့်ပြင်ထားမယ်။ ရန်သူတွေကို လက်စားချေပြီး ငါ့ကိုမုန်းတဲ့သူတွေကို ဒဏ်ခတ်မယ်။ ငါ့ရဲ့မြားတွေက အသတ်ခံရသူတွေ၊ သုံ့ပန်းတွေရဲ့သွေးနဲ့ ယစ်မူးလိမ့်မယ်။ ငါ့ရဲ့ဓားက ရန်သူ့ခေါင်းဆောင်တွေရဲ့ ဦးခေါင်းကို စားလိမ့်မယ်။ လူမျိုးအပေါင်းတို့၊ ဘုရားရဲ့လူမျိုးနဲ့အတူ ဝမ်းမြောက်ကြပါ။ ဘုရားက မိမိကျွန်တွေရဲ့ သွေးအတွက် လက်စားချေတော့မယ်။ ရန်သူတွေကို လက်စားချေပြီး လူမျိုးတော်ရဲ့ပြည်ကို အပြစ်ကင်းစင်အောင် လုပ်ပေးတော့မယ်။ ဒီသီချင်းကို အစ္စရေးတစ်မျိုးလုံးရှေ့မှာ မောရှေနဲ့ နုန်ရဲ့သား ဟောရှာက အစအဆုံး ရွတ်ပြတယ်။ အစ္စရေးတွေကို ဒီစကားအားလုံး ပြောပြီးတဲ့နောက်၊ မောရှေက အခု ကျွန်တော်ပြောနေတဲ့ သတိပေးချက်တွေကို နှလုံးသွင်းကြပါ။ ဒါမှ ဒီပညတ်တရားမှာပါတဲ့ စကားတွေကို ဂရုတစိုက်လိုက်နာဖို့ သားမြေးတွေကို မှာကြားနိုင်မယ်။ ဒီစကားတွေဟာ အဓိပ္ပာယ်မရှိတဲ့ စကားတွေ မဟုတ်ဘူး။ အသက်ရှင်စေတဲ့ စကားတွေပဲ။ ဒီစကားတွေကို လိုက်နာရင် ဂျော်ဒန်မြစ်ကိုကူးပြီး သိမ်းပိုက်တော့မယ့်ပြည်မှာ ခင်ဗျားတို့ အသက်ရှည်ရှည် နေနိုင်မယ် လို့မှာတယ်။ အဲဒီနေ့မှာပဲ ယေဟောဝါက မောရှေကို ပြောတယ် ယေရိခေါမြို့ဘက် မျက်နှာမူထားတဲ့ မောဘပြည်ထဲက နေဗောတောင်လို့ခေါ်တဲ့ အာဗရိမ်တောင်ပေါ် တက်သွားပြီး အစ္စရေးတွေအတွက် ငါအပိုင်ပေးမယ့် ခါနန်ပြည်ကို လှမ်းမျှော်ကြည့်ပါ။ မင်းရဲ့အစ်ကို အာရုန်ဟာ ဟောရတောင်ပေါ်မှာ သေဆုံးပြီး ဘိုးဘေးတွေ စုဝေးရာကို ရောက်သွားသလို မင်းလည်း ဒီတောင်ပေါ်မှာ သေဆုံးပြီး ဘိုးဘေးတွေ စုဝေးရာကို ရောက်လိမ့်မယ်။ မင်းတို့နှစ်ယောက်စလုံးက ဇိနတောကန္တာရ၊ ကာဒေရှအရပ်မှာရှိတဲ့ မေရိဘစမ်းရေနားမှာ အစ္စရေးတွေရှေ့ ငါ့ကို သစ္စာမဲ့ခဲ့ကြတယ်။ အစ္စရေးတွေရှေ့မှာ ငါ့ကို သန့်ရှင်းမြင့်မြတ်တဲ့အရှင်အဖြစ် ဂုဏ်မတင်ခဲ့ကြဘူး။ ဒါကြောင့် အစ္စရေးတွေအတွက် ငါပေးမယ့်ပြည်ကို အဝေးကနေပဲ လှမ်းကြည့်ရလိမ့်မယ်။ ပြည်ထဲကို မင်းဝင်ရမှာ မဟုတ်ဘူး။",5,De,32,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/32/
audio/nwt_05_De_BU_33.mp3,အခန်းကြီး (၃၃) စစ်မှန်တဲ့ဘုရားသခင်ရဲ့လူ မောရှေက မသေဆုံးခင်မှာ အစ္စရေးတွေကို ဒီလိုကောင်းချီးပေးတယ် ယေဟောဝါက ဆိုင်းနိုင်းတောင်ကနေ ကြွလာတယ်။ စိရ တောင်ကနေ ထွန်းလင်းတယ်။ ပါရန်တောင်တန်းကနေ ဘုန်းအသရေ ဖြာထွက်နေတယ်။ သန့်ရှင်းတဲ့ ကောင်းကင်တမန် အထောင်အသောင်း ခြံရံထားတယ်။ ညာဘက်မှာ စစ်သည်တော်တွေ ရှိတယ်။ လူမျိုးတော်ကို ဘုရား ချစ်မြတ်နိုးတယ်။ သန့်ရှင်းသူအားလုံး လက်ထဲမှာ ရှိတယ်။ ခြေရင်းမှာ ထိုင်ပြီး တရားစကားတွေကို နားထောင်ကြတယ်။ (မောရှေက ပညတ်တရား ပေးတယ်။ အဲဒီပညတ်တရားကို ယာကုပ်အမျိုး ပိုင်ဆိုင်တယ်။) ခေါင်းဆောင်တွေက အစ္စရေးမျိုးနွယ်အားလုံးနဲ့အတူ စုဝေးတဲ့အခါ ကိုယ်တော်ဟာ ယေရှုရုန် အမျိုးမှာ ဘုရင်ဖြစ်လာတယ်။ ရုဗင်အနွယ် မသေမပျောက်ဘဲ အသက်ဆက်ရှင်ပါစေ။ လူဦးရေ မလျော့နည်းပါစေနဲ့။ ယုဒအနွယ်ကိုပေးတဲ့ ကောင်းချီးကတော့ အို ယေဟောဝါ၊ ယုဒရဲ့စကားကို နားထောင်ပေးပါ။ သူ့ကို အမျိုးသားချင်းတွေဆီ ပြန်ပို့ဆောင်ပေးပါ။ သူ့လက်ရုံးက ပိုင်ဆိုင်သမျှကို ကာကွယ်ပါပြီ။ သူ့ဘက်ကနေ ရန်သူတွေကို တိုက်ခိုက်ပေးပါ။ လေဝိအနွယ်ကို ပေးတဲ့ ကောင်းချီးကတော့ မာဆာအရပ်မှာ ကိုယ်တော်စမ်းသပ်ခဲ့တဲ့ သစ္စာစောင့်သူက ကိုယ်တော်ရဲ့သုမိမ်နဲ့ ဥရိမ်ကို ပိုင်ဆိုင်တယ်။ ကိုယ်တော်က မေရိဘစမ်းရေနားမှာ သူနဲ့ငြင်းခုံခဲ့တယ်။ သူက မိဘကို အရေးမစိုက်ဘူး။ ညီအစ်ကိုတွေကို အသိအမှတ်မပြုဘူး။ သားတွေဘက်မှာလည်း မရပ်တည်ဘူး။ ကိုယ်တော့်စကားတွေကို လိုက်နာပြီး ကိုယ်တော့်ပဋိညာဉ်ကိုပဲ စောင့်ထိန်းတယ်။ သူက ယာကုပ်အမျိုးကို ကိုယ်တော့်တရားစီရင်ချက်တွေအကြောင်း သွန်သင်ပေးပါစေ။ အစ္စရေးလူမျိုးကို ပညတ်တရားအကြောင်း သွန်သင်ပေးပါစေ။ မွှေးကြိုင်တဲ့ရနံ့ ထွက်အောင် နံ့သာပေါင်း ပူဇော်ပါစေ။ ပူဇော်ရာပလ္လင်ပေါ်မှာ အကုန်အစင် မီးရှို့ရာအလှူကို ပူဇော်ပါစေ။ ယေဟောဝါ၊ သူ့ရဲ့အစွမ်းခွန်အားကို ကောင်းချီးပေးပါ။ သူလုပ်ဆောင်သမျှကို လက်ခံပေးပါ။ သူ့ကိုမုန်းတဲ့သူတွေ ပြန်မထနိုင်တော့အောင် ရန်သူတွေရဲ့ ခြေထောက်ကို ချိုးပစ်ပါ။ ဗင်ယာမိန်အနွယ်ကိုပေးတဲ့ ကောင်းချီးကတော့ သူ့အနားမှာ ယေဟောဝါ ချစ်မြတ်နိုးတဲ့သူ လုံခြုံစွာနေရပါစေ။ သူက တစ်နေ့လုံး ကာကွယ်မှာဖြစ်လို့ သူ့ပခုံးကြားမှာ နေရလိမ့်မယ်။ ယောသပ်အနွယ်ကိုပေးတဲ့ ကောင်းချီးကတော့ သူ့နယ်မြေကို ယေဟောဝါ ကောင်းချီးပေးပါစေ။ မိုးကောင်းကင်ပေါ်က အကောင်းဆုံးအရာတွေ၊ ဆီးနှင်းတွေ၊ မြေအောက်စမ်းရေတွင်းတွေ၊ နေရောင်ကြောင့် သီးပွင့်တဲ့ အကောင်းဆုံးသီးနှံတွေ၊ ရာသီအလိုက် ဝင်းမှည့်တဲ့ အကောင်းဆုံးသီးနှံတွေ၊ ရှေးကတည်းကရှိခဲ့တဲ့ တောင်တန်းတွေဆီက အကောင်းဆုံးအရာတွေ၊ ထာဝရတည်တဲ့ တောင်ကုန်းတွေရဲ့ အကောင်းဆုံးအရာတွေ၊ ကမ္ဘာမြေနဲ့ မြေကထွက်သမျှ အကောင်းဆုံးအရာတွေကို ရပါစေ။ ချုံပုတ်မှာ ထင်ရှားပြခဲ့တဲ့အရှင်ရဲ့ နှစ်သက်မှုကိုလည်း ရပါစေ။ အဲဒီကောင်းချီးတွေဟာ ယောသပ်ရဲ့ခေါင်းမှာ၊ ညီအစ်ကိုတွေထဲက ရွေးချယ်ခံရသူရဲ့ ဦးထိပ်မှာ သက်ရောက်ပါစေ။ သူ့ရဲ့ခမ်းနားမှုဟာ ဦးဆုံးဖွားတဲ့ နွားထီးရဲ့ ခမ်းနားမှုလိုပဲ။ သူ့ဦးချိုတွေဟာ နွားရိုင်းရဲ့ ဦးချိုတွေလိုပဲ။ လူတွေကို သူ့ဦးချိုတွေနဲ့ မြေကြီးစွန်းအထိ တွန်းလိမ့်မယ်။ သူ့ဦးချိုတွေဟာ ထောင်သောင်းချီတဲ့ ဧဖရိမ်အနွယ်၊ ထောင်နဲ့ချီတဲ့ မနာရှေအနွယ်ပဲ။ ဇာဗုလုန်အနွယ်ကိုပေးတဲ့ ကောင်းချီးကတော့ ဇာဗုလုန်၊ မင်းရဲ့ ကူးသန်းရောင်းဝယ်မှုကြောင့် ဝမ်းမြောက်ပါ။ အိသခါ၊ မင်းရဲ့တဲတွေကြောင့် ဝမ်းမြောက်ပါ။ သူတို့က လူတွေကို တောင်ပေါ် ဖိတ်ခေါ်လိမ့်မယ်။ အဲဒီမှာ ဖြောင့်မတ်ခြင်းပူဇော်သက္ကာကို ဆက်သလိမ့်မယ်။ ပင်လယ်ရဲ့ ကြွယ်ဝတဲ့စည်းစိမ်၊ သဲသောင်မှာ ဝှက်ထားတဲ့ ဘဏ္ဍာတွေကို ရရှိကြမယ်။ ဂဒ်အနွယ်ကိုပေးတဲ့ ကောင်းချီးကတော့ ဂဒ်ရဲ့နယ်နိမိတ်တွေကို ကျယ်ဝန်းစေသူ ကောင်းချီးခံစားရပါစေ။ သူက ခြင်္သေ့လို လဲလျောင်းပြီး သားကောင်ရဲ့ လက်နဲ့ခေါင်းကို ကိုက်ဖြတ်ဖို့ အသင့်ရှိနေတယ်။ အကောင်းဆုံးနယ်မြေကို သူ ရွေးချယ်လိမ့်မယ်။ ပညတ်တရားပေးတဲ့သူက သူ့အတွက် ဖယ်ထားပေးတဲ့ နယ်မြေပဲ။ ခေါင်းဆောင်တွေ အတူစုဝေးကြလိမ့်မယ်။ သူက ယေဟောဝါရဲ့ ဖြောင့်မတ်မှုတွေ၊ တရားစီရင်ချက်တွေနဲ့အညီ အစ္စရေးတွေကို စီရင်လိမ့်မယ်။ ဒန်အနွယ်ကိုပေးတဲ့ ကောင်းချီးကတော့ ဒန်ဟာ ခြင်္သေ့ပေါက်တစ်ကောင်ပဲ။ ဗာရှန်ပြည်ကနေ သူ ခုန်ထွက်လာမယ်။ နဿလိအနွယ်ကိုပေးတဲ့ ကောင်းချီးကတော့ နဿလိဟာ မျက်နှာသာရသူ၊ ယေဟောဝါရဲ့ကောင်းချီး အပြည့်အဝ ခံစားရသူပဲ။ အနောက်ဘက်နဲ့ တောင်ဘက်က နယ်မြေတွေကို သိမ်းပိုက်ပါ။ အာရှာအနွယ်ကို ပေးတဲ့ ကောင်းချီးကတော့ အာရှာဟာ သားတွေ ရပါစေ။ ညီအစ်ကိုတွေရဲ့ မျက်နှာသာကို ရပါစေ။ သူ့ခြေကို ဆီထဲနှစ်ထားနိုင်ပါစေ။ မင်းရဲ့ မြို့တံခါးကန့်လန့်ကျင်တွေကို သံတွေ၊ ကြေးနီတွေနဲ့ လုပ်ထားတယ်။ ဘဝတစ်လျှောက်လုံး ဘေးကင်းလုံခြုံစွာ မင်း နေထိုင်ရလိမ့်မယ်။ ယေရှုရုန်ရဲ့ စစ်မှန်တဲ့ဘုရားလိုမျိုး တခြားဘုရားမရှိဘူး။ ကိုယ်တော်ဟာ မင်းကိုကူညီဖို့ မိုးကောင်းကင်ကို စီးနင်းတဲ့အရှင်၊ ဘုန်းတန်ခိုးအပြည့်နဲ့ မိုးတိမ်ကို စီးနင်းတဲ့အရှင်ပဲ။ ဘုရားသခင်ဟာ ရှေးကတည်းက ခိုလှုံရာပဲ။ ထာဝရလက်ရုံးတော်က မင်းကို ထောက်မပေးတယ်။ ရန်သူတွေကို မောင်းထုတ်ပေးမယ်။ သူတို့ကို အစတုံးဖျက်ဆီးလိုက် လို့ပြောလိမ့်မယ်။ အစ္စရေးက ကောက်နှံနဲ့ စပျစ်ဝိုင်အသစ် ထွက်တဲ့ပြည်မှာ ဘေးကင်းလုံခြုံစွာ နေထိုင်ရမယ်။ ယာကုပ်ရဲ့ စမ်းရေတွင်းက ဘေးကင်းပြီး သီးခြားရှိနေလိမ့်မယ်။ သူ့ကောင်းကင်က ဆီးနှင်းတွေ တဖွဲဖွဲ ကျနေလိမ့်မယ်။ အစ္စရေး၊ မင်းဟာ ပျော်ရွှင်ချမ်းမြေ့သူပဲ။ ကာကွယ်ပေးတဲ့ ဒိုင်းလွှား၊ ကြီးမြတ်တဲ့ ဓားဖြစ်တဲ့ ယေဟောဝါရဲ့ ကယ်တင်ခြင်းကို ခံရတဲ့လူမျိုးပဲ။ မင်းလိုလူမျိုး ရှိလို့လား။ မင်းရှေ့မှာ ရန်သူတွေ ဝပ်တွားနေမယ်။ ရန်သူတွေရဲ့ကျောကို နင်းရမယ်။,5,De,33,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/33/
audio/nwt_05_De_BU_34.mp3,အခန်းကြီး (၃၄) အဲဒီနောက် မောရှေက မောဘလွင်ပြင်ကနေ ယေရိခေါမြို့ကို မျက်နှာမူထားတဲ့ နေဗောတောင်၊ ပိသဂါကုန်းပြင်မြင့်ထိပ်ကို တက်သွားတယ်။ အဲဒီမှာ ယေဟောဝါက ဂိလဒ်ပြည်ကနေ ဒန်နယ်မြေအထိ၊ နဿလိနယ်မြေတစ်ခုလုံး၊ ဧဖရိမ်နယ်မြေ၊ မနာရှေနယ်မြေ၊ အနောက်ဘက်ပင်လယ် အထိ ယုဒနယ်မြေတစ်ခုလုံး၊ နေဂပ်အရပ်နဲ့ ဂျော်ဒန်ခရိုင်၊ စွန်ပလွံပင်မြို့ဖြစ်တဲ့ ယေရိခေါမြို့ရဲ့ ချိုင့်ဝှမ်းလွင်ပြင်၊ ဇောရမြို့အထိ တစ်ပြည်လုံးကို ပြတယ်။ ယေဟောဝါက မင်းရဲ့မျိုးနွယ်ကိုပေးမယ် ဆိုပြီး အာဗြဟံ၊ အိဇက်၊ ယာကုပ်တို့ကို ငါကတိပေးခဲ့တဲ့ ပြည်ဟာ ဒီပြည်ပဲ။ မင်းကို အဲဒီပြည် မြင်ခွင့်ပေးတယ်။ ဒါပေမဲ့ မင်း ဝင်ခွင့်ရမှာ မဟုတ်ဘူး လို့ မောရှေကို ပြောတယ်။ အဲဒီနောက် ယေဟောဝါ ပြောခဲ့တဲ့အတိုင်းပဲ ယေဟောဝါရဲ့ကျွန် မောရှေဟာ မောဘပြည်၊ အဲဒီနေရာမှာပဲ သေဆုံးသွားတယ်။ ဘုရားသခင်က သူ့ကို ဗက်ပေဂုရမြို့ရှေ့က မောဘပြည်ချိုင့်ဝှမ်းမှာ သင်္ဂြိုဟ်လိုက်တယ်။ သူ့သင်္ချိုင်းဂူ ဘယ်မှာရှိမှန်း ဒီနေ့အထိ ဘယ်သူမှ မသိကြဘူး။ မောရှေ သေဆုံးချိန်မှာ အသက် ၁၂၀ ရှိပြီ။ မျက်စိ မမှုန်သေးဘူး။ ခွန်အားလည်း မလျော့သေးဘူး။ အစ္စရေးတွေက မောဘလွင်ပြင်မှာ မောရှေအတွက် ရက်ပေါင်း ၃၀ ငိုကြွေးကြတယ်။ ဒီလိုနဲ့ မောရှေသေဆုံးလို့ ငိုကြွေးရတဲ့အချိန် ပြီးဆုံးသွားတယ်။ မောရှေက နုန်ရဲ့သား ယောရှုအပေါ် လက်တင်ခဲ့တဲ့အတွက် သူဟာ ဉာဏ်ပညာ ပြည့်ဝတယ်။ သူ့စကားကို အစ္စရေးတွေ နားထောင်ကြတယ်။ မောရှေကို ယေဟောဝါ မိန့်မှာခဲ့တဲ့အတိုင်း လုပ်ဆောင်ကြတယ်။ ဒါပေမဲ့ ယေဟောဝါ တရင်းတနှီး သိကျွမ်းခဲ့တဲ့ မောရှေလို ပရောဖက်မျိုး အစ္စရေးပြည်မှာ နောင်ဘယ်တော့မှ မပေါ်တော့ဘူး။ မောရှေက ယေဟောဝါခိုင်းတဲ့အတိုင်း ဖာရောနဲ့ မင်းမှုထမ်းတွေရှေ့၊ အီဂျစ်တစ်ပြည်လုံးရှေ့မှာ အံ့ဖွယ်အမှုတွေ၊ ထူးဆန်းတဲ့အရာတွေ လုပ်ပြခဲ့တယ်။ အစ္စရေးတွေရှေ့မှာလည်း အားကြီးတဲ့လက်၊ ကြီးမားတဲ့ အစွမ်းတန်ခိုးကို သုံးပြီးလုပ်ပြခဲ့တယ်။,5,De,34,တရားဟောရာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တရားဟောရာ/34/
audio/nwt_06_Jos_BU_01.mp3,ယောရှုကျမ်း အခန်းကြီး (၁) ယေဟောဝါရဲ့ကျွန် မောရှေ သေဆုံးပြီးနောက် မောရှေရဲ့လက်ထောက်၊ နုန်ရဲ့သား ယောရှုကို ယေဟောဝါပြောတယ် ငါ့ကျွန်မောရှေ သေဆုံးသွားပြီ။ ဒါကြောင့် မင်းက အစ္စရေးလူမျိုးနဲ့အတူ ဂျော်ဒန်မြစ်ကို ဖြတ်ကူးပြီး ငါပေးမယ့်ပြည်ထဲ ဝင်ဖို့ အသင့်ပြင်ပါ။ မောရှေကို ငါကတိပေးခဲ့တဲ့အတိုင်း မင်းခြေချတဲ့ မြေမှန်သမျှ ငါပေးမယ်။ မင်းရဲ့နယ်မြေဟာ တောကန္တာရကနေ လက်ဘနွန်ပြည်အထိ၊ ယူဖရေးတီးမြစ်ကြီးအထိ ဟိတ္တိလူမျိုးရဲ့ နယ်မြေအားလုံး၊ အနောက်ဘက်ပင်လယ်ကြီး အထိ ကျယ်ပြန့်လိမ့်မယ်။ မင်းအသက်ရှင်နေသရွေ့ မင်းကို ဘယ်သူမှ တားဆီးနိုင်မှာမဟုတ်ဘူး။ မောရှေနဲ့အတူ ငါရှိခဲ့သလို မင်းနဲ့လည်း အတူရှိနေမယ်။ မင်းကို ပစ်ထားမှာ မဟုတ်ဘူး။ စွန့်ခွာမှာ မဟုတ်ဘူး။ ရဲစွမ်းသတ္တိရှိပါ။ သူတို့ကိုပေးမယ်လို့ ဘိုးဘေးတွေကို ငါကတိပေးခဲ့တဲ့ ပြည်ကို သူတို့အမွေရဖို့ ခေါ်သွားရမယ့်သူဟာ မင်းပဲ။ ရဲစွမ်းသတ္တိ ရှိပါ။ ငါ့ကျွန်မောရှေ မှာကြားခဲ့တဲ့ ပညတ်တရားကို ဂရုတစိုက် လိုက်နာပါ။ ဘယ်ညာ မလွဲသွားနဲ့။ ဒါမှ အရာရာကို ဉာဏ်ပညာရှိရှိ လုပ်ဆောင် နိုင်မယ်။ ဒီပညတ်ကျမ်းမှာပါတဲ့ အကြောင်းတွေကို မပြောဘဲမနေနဲ့။ အဲဒီမှာ ရေးထားသမျှကို ဂရုတစိုက် လိုက်နာနိုင်ဖို့ နေ့ညမပြတ် ဖတ်ရွတ်ဆင်ခြင်ပါ။ ဒါဆိုရင် ဘဝလမ်းခရီး အောင်မြင်ပြီး ဉာဏ်ပညာရှိရှိ လုပ်ဆောင်နိုင်မယ်။ ရဲစွမ်းသတ္တိရှိပါလို့ ငါမိန့်မှာထားတယ် မဟုတ်လား။ မကြောက်ပါနဲ့။ မင်းရဲ့ဘုရားသခင် ယေဟောဝါဟာ မင်းသွားလေရာမှာ အတူရှိနေမယ်။ ယောရှုလည်း လက်ထောက် ခေါင်းဆောင်တွေကို ခေါ်ပြီး၊ စခန်းတစ်လျှောက် သွားကြ။ လူတွေကို စားနပ်ရိက္ခာတွေ အသင့်ပြင်ထား။ သုံးရက်အတွင်းမှာ ဂျော်ဒန်မြစ်ကို ကူးပြီး ယေဟောဝါဘုရား အပိုင်ပေးမယ့်ပြည်ကို ဝင်ရောက်သိမ်းပိုက်ရတော့မယ် လို့ပြောလိုက်ပါ ဆိုပြီး မှာတယ်။ ယောရှုက ရုဗင်အနွယ်၊ ဂဒ်အနွယ်၊ မနာရှေအနွယ်တစ်ဝက်ကိုလည်း ပြောတယ်။ ယေဟောဝါရဲ့ကျွန် မောရှေ မှာခဲ့တယ် မဟုတ်လား ယေဟောဝါဘုရားဟာ ခင်ဗျားတို့ကို ဒီပြည်မှာ အေးအေးချမ်းချမ်း နေထိုင်ခွင့်ပေးပြီ။ ခင်ဗျားတို့ရဲ့ သားမယားတွေ၊ တိရစ္ဆာန်တွေက ဂျော်ဒန်မြစ် ဒီဘက်ကမ်း၊ မောရှေပေးခဲ့တဲ့ပြည်မှာ နေထိုင်ကြလိမ့်မယ်။ ခွန်အားကြီး စစ်သည်တွေကတော့ ညီအစ်ကိုတွေရှေ့ကနေ တပ်ဖွဲ့ပုံစံနဲ့ စနစ်တကျ ဖြတ်ကူးရမယ်။ ယေဟောဝါဘုရားက ခင်ဗျားတို့ကို အေးအေးချမ်းချမ်း နေထိုင်ခွင့် ပေးခဲ့သလို ခင်ဗျားတို့ရဲ့ ညီအစ်ကိုတွေလည်း ယေဟောဝါပေးမယ့် ပြည်ကို သိမ်းပိုက်ပြီး အေးအေးချမ်းချမ်း နေထိုင်ခွင့်ရမယ့်အချိန်အထိ သူတို့ကို ကူညီပေးရမယ်။ ပြီးမှ ဂျော်ဒန်မြစ်အရှေ့ဘက်ကမ်းမှာ ယေဟောဝါရဲ့ကျွန် မောရှေပေးထားတဲ့ ခင်ဗျားတို့ရဲ့နယ်မြေဆီ ပြန်လာရမယ် ဆိုပြီး သူမှာကြားခဲ့တာကို သတိရကြပါ။ အဲဒီအခါ သူတို့က ခင်ဗျားပြောတဲ့အတိုင်း လုပ်ပါ့မယ်။ သွားခိုင်းတဲ့နေရာ သွားပါ့မယ်။ မောရှေပြောသမျှကို ကျွန်တော်တို့ နားထောင်ခဲ့သလို ခင်ဗျားပြောသမျှကိုလည်း နားထောင်ပါ့မယ်။ အရေးကြီးတာကတော့ ယေဟောဝါဘုရားက မောရှေနဲ့အတူ ရှိခဲ့သလို ခင်ဗျားနဲ့လည်း အတူရှိနေဖို့ပါပဲ။ ခင်ဗျားရဲ့အမိန့်ကို ဆန့်ကျင်တဲ့သူ၊ ခင်ဗျားမှာကြားသမျှကို မနာခံတဲ့သူ ကွပ်မျက်ခံရမယ်။ ဒါကြောင့် ရဲစွမ်းသတ္တိသာ ရှိပါ လို့ပြောကြတယ်။,6,Jos,1,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/1/
audio/nwt_06_Jos_BU_02.mp3,အခန်းကြီး (၂) နုန်ရဲ့သား ယောရှုက သူလျှိုနှစ်ယောက်ကို ရှိတိမ်အရပ်ကနေ တိတ်တဆိတ် စေလွှတ်ပြီး အဲဒီပြည်၊ အထူးသဖြင့် ယေရိခေါမြို့ကို သွားထောက်လှမ်းကြ လို့ပြောတယ်။ သူတို့လည်း ထွက်သွားပြီး ရာခပ်လို့ခေါ်တဲ့ ပြည့်တန်ဆာရဲ့အိမ်ကို ရောက်တော့ အဲဒီမှာ တည်းခိုကြတယ်။ ယေရိခေါမင်းကြီးက ဒီပြည်ကို ထောက်လှမ်းဖို့ ဒီည၊ အစ္စရေးလူတွေ ရောက်လာတယ် ဆိုတဲ့သတင်း ရတဲ့အခါ၊ ရာခပ်ဆီ လူလွှတ်ပြီး မင်းဆီမှာ လာတည်းတဲ့ ဧည့်သည်တွေက တိုင်းပြည်ကို ထောက်လှမ်းဖို့ ရောက်လာကြတာ။ သူတို့ကို ထုတ်ပေးစမ်း လို့အမိန့်ပေးတယ်။ ဒါပေမဲ့ ရာခပ်က သူလျှိုနှစ်ယောက်ကို ဝှက်ထားလိုက်ပြီ။ သူတို့ရောက်လာတာ မှန်ပါတယ်။ ဒါပေမဲ့ ဘယ်ကလာမှန်း ကျွန်မ မသိဘူး။ မိုးချုပ်လို့ မြို့တံခါးပိတ်ခါနီးမှာ ထွက်သွားကြတယ်။ ဘယ်ကို ထွက်သွားမှန်းတော့ မသိပါဘူး။ မြန်မြန်လိုက်ရင် မီနိုင်ပါသေးတယ် လို့ပြောတယ်။ (တကယ်တော့ ရာခပ်က သူတို့ကို အိမ်မိုးပေါ် ခေါ်သွားပြီး အိမ်မိုးပေါ်မှာ ဖြန့်လှန်းထားတဲ့ ပိုက်ဆန်လျှော်ရိုးတွေအောက်မှာ ဝှက်ထားတာ။) မင်းကြီးလွှတ်လိုက်တဲ့ လူတွေလည်း ဂျော်ဒန်မြစ် ရေတိမ်ပိုင်းဘက်ကို လိုက်သွားကြတယ်။ သူတို့ထွက်သွားတာနဲ့ မြို့တံခါးကို ပိတ်လိုက်တယ်။ ရာခပ်က သူလျှိုနှစ်ယောက် မအိပ်ခင်မှာ အိမ်မိုးပေါ် တက်သွားတယ်။ ပြီးတော့ သူတို့ကို ယေဟောဝါဘုရားက ရှင်တို့ကို ဒီပြည် ပေးမယ်ဆိုတာ ကျွန်မ သိတယ်။ ရှင်တို့ကို ကျွန်မတို့ သိပ်ကြောက်နေတာ။ ရှင်တို့ကြောင့် ဒီပြည်သူပြည်သားတွေ စိတ်ပျက်အားလျော့နေကြပြီ။ အီဂျစ်ပြည်ကနေ ရှင်တို့ထွက်လာတုန်းက ပင်လယ်နီရေကို ယေဟောဝါ ဘယ်လိုခန်းခြောက်စေခဲ့တယ်၊ ဂျော်ဒန်မြစ်တစ်ဖက်ကမ်းက အာမောရိဘုရင်တွေဖြစ်တဲ့ ရှိဟုန်နဲ့ ဩဂတ်ကို ဘယ်လို ချေမှုန်းခဲ့တယ်ဆိုတာ ကျွန်မတို့ ကြားထားတယ်။ ဒီအကြောင်းတွေကို ကြားရတော့ စိတ်ဓာတ်ကျပြီး ရှင်တို့ကို ခုခံရဲတဲ့သတ္တိ မရှိကြတော့ဘူး။ ရှင်တို့ရဲ့ဘုရားသခင် ယေဟောဝါဟာ အထက်ကောင်းကင်မှာရော အောက်အရပ်မြေကြီးမှာပါ အကြီးမြတ်ဆုံးဘုရားပါ။ အခု၊ ကျွန်မက ရှင်တို့ကို ခိုင်မြဲတဲ့မေတ္တာပြတဲ့အတွက် ရှင်တို့လည်း ကျွန်မအဖေရဲ့ အိမ်သူအိမ်သားတွေကို ခိုင်မြဲတဲ့မေတ္တာ ပြပါ့မယ်လို့ ယေဟောဝါဘုရားကို တိုင်တည်ပြီး သစ္စာဆိုပါ။ ယုံကြည်စိတ်ချနိုင်တဲ့ အထောက်အထားတစ်ခုခု ပေးခဲ့ပါ။ ကျွန်မရဲ့မိဘ၊ မောင်နှမနဲ့ သက်ဆိုင်သူအားလုံးကို အသက်ချမ်းသာပေးပြီး သေဘေးကနေ ကယ်တင်ပါ လို့တောင်းဆိုတယ်။ ဒါနဲ့ သူလျှိုတွေက ကျုပ်တို့အသက်ကို ရင်းပြီး အာမခံပါတယ်။ ကျုပ်တို့လာတဲ့သတင်း မပေါက်ကြားဘူးဆိုရင် ကျုပ်တို့ကို ယေဟောဝါဘုရား ဒီပြည်ပေးတဲ့အခါ ခင်ဗျားကို ခိုင်မြဲတဲ့မေတ္တာနဲ့ သစ္စာစောင့်သိမှု ပြပါ့မယ် ဆိုပြီး ကတိပေးတယ်။ ရာခပ်ရဲ့အိမ်က မြို့ရိုးပေါ်မှာ ရှိနေတယ်။ ဒါကြောင့် သူတို့ကို ပြတင်းပေါက်ကနေ ကြိုးနဲ့ လျှောချပေးပြီး၊ ရှင်တို့ကို လိုက်ရှာတဲ့သူတွေ မတွေ့နိုင်အောင် တောင်ပေါ်ကို သွားပြီး သုံးရက်ပုန်းနေကြပါ။ လိုက်ရှာသူတွေ ပြန်မှပဲ ခရီးဆက်ကြပါ လို့ မှာတယ်။ သူလျှိုတွေက ခင်ဗျား သစ္စာဆိုခိုင်းထားတာနဲ့ပတ်သက်ပြီး ကျုပ်တို့ အပြစ်ကင်းစေရမယ်။ ကျုပ်တို့ ဒီပြည်ထဲ ပြန်ဝင်လာတဲ့အခါ ကျုပ်တို့ကို လျှောချလိုက်တဲ့ ပြတင်းပေါက်မှာ ဒီကြက်သွေးရောင်ကြိုးကို ချည်ထားပါ။ မချည်ထားရင်တော့ ကျုပ်တို့အပြစ် မဟုတ်ဘူး။ မိဘ၊ မောင်နှမ၊ အိမ်သူအိမ်သားအားလုံးကို ဒီအိမ်ထဲမှာ ခေါ်ထားပါ။ တစ်ယောက်ယောက် အိမ်ပြင်ထွက်သွားမယ်ဆိုရင် သူ့အပြစ်နဲ့သူ သေလိမ့်မယ်။ ကျုပ်တို့ကတော့ အပြစ်ကင်းတယ်။ ခင်ဗျားရဲ့အိမ်ထဲမှာ ရှိနေလျက်နဲ့ ထိခိုက်သွားတယ်ဆိုရင်တော့ သူသေတာဟာ ကျုပ်တို့အပြစ်ပဲ။ ကျုပ်တို့လာတဲ့အကြောင်းကို တိုင်ကြားမယ်ဆိုရင်လည်း ခင်ဗျား သစ္စာဆိုခိုင်းထားတာနဲ့ပတ်သက်ပြီး ကျုပ်တို့ အပြစ်ကင်းတယ် လို့ပြောတယ်။ အဲဒီအခါ ရာခပ်က ရှင်တို့ပြောတဲ့အတိုင်း ဖြစ်ပါစေ ဆိုပြီးပြောတယ်။ သူတို့ကို သွားခိုင်းတော့ သူတို့လည်း ထွက်သွားကြတယ်။ အဲဒီနောက် ရာခပ်က ပြတင်းပေါက်မှာ ကြက်သွေးရောင်ကြိုးကို ချည်ထားလိုက်တယ်။ သူလျှိုတွေလည်း တောင်ပေါ်ကို သွားပြီး သုံးရက်ပုန်းနေတယ်။ လိုက်ရှာသူတွေ ပြန်မှပဲ ခရီးဆက်ကြတယ်။ လိုက်ရှာသူတွေက သူတို့ကို နေရာအနှံ့ လိုက်ရှာပေမဲ့ မတွေ့ကြဘူး။ သူလျှိုနှစ်ယောက်က တောင်ပေါ်ကနေ ပြန်ဆင်းလာပြီး မြစ်ကို ဖြတ်ကူးကြတယ်။ နုန်ရဲ့သား ယောရှုဆီ ရောက်လာတဲ့အခါ အကြောင်းစုံ ပြောပြကြတယ်။ ယေဟောဝါဘုရားက တစ်ပြည်လုံးကို ကျုပ်တို့လက်ထဲ အပ်လိုက်ပြီပဲ။ ကျုပ်တို့ကြောင့် ပြည်သူပြည်သားတွေ တကယ် စိတ်ပျက်အားလျော့နေကြပြီ ဆိုပြီး ယောရှုကို ပြောပြတယ်။,6,Jos,2,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/2/
audio/nwt_06_Jos_BU_03.mp3,"အခန်းကြီး (၃) ယောရှုက မနက်စောစော ထပြီး အစ္စရေးတွေနဲ့အတူ ရှိတိမ်အရပ်ကနေ ထွက်ခွာလာတယ်။ ဂျော်ဒန်မြစ်ကို ရောက်လာတဲ့အခါ မဖြတ်ကူးသေးဘဲ မြစ်နားမှာ ညအိပ်ကြတယ်။ သုံးရက်ကြာပြီးနောက် လက်ထောက်ခေါင်းဆောင်တွေက စခန်းတစ်လျှောက် သွားပြီး၊ ယေဟောဝါဘုရားရဲ့ ပဋိညာဉ်သေတ္တာကို လေဝိအနွယ် ပုရောဟိတ်တွေ ထမ်းတာကိုတွေ့တာနဲ့ ကိုယ့်နေရာကနေ ထွက်ခွာပြီး သူတို့နောက်ကို လိုက်ရမယ်။ ကပ်မလိုက်ကြနဲ့။ အတောင် ၂,၀၀၀ လောက် ခွာပြီး လိုက်ကြပါ။ ဒါဆိုရင် တစ်ခါမှ မသွားဖူးတဲ့လမ်းကို ဘယ်လိုသွားရမယ်ဆိုတာ သိနိုင်မယ် ဆိုပြီး လူတွေကို မှာတယ်။ ယောရှုက မနက်ဖြန်ကျရင် ယေဟောဝါက ခင်ဗျားတို့အလယ်မှာ အံ့ဖွယ်အမှုတွေ လုပ်မှာဖြစ်လို့ ကိုယ်ကို သန့်ရှင်းစေကြပါ ဆိုပြီး လူတွေကို ပြောတယ်။ ပြီးတော့ ယောရှုက ပုရောဟိတ်တွေကို ပဋိညာဉ်သေတ္တာ ထမ်းပြီး ရှေ့က သွားကြပါ လို့ပြောတော့ သူတို့လည်း ပဋိညာဉ်သေတ္တာ ထမ်းပြီး ရှေ့က သွားကြတယ်။ ယေဟောဝါက ယောရှုကို ဒီနေ့ကစပြီး အစ္စရေးတွေရှေ့မှာ မင်းကို ငါချီးမြှောက်မယ်။ ငါဟာ မောရှေနဲ့အတူ ရှိခဲ့သလို မင်းနဲ့လည်း အတူရှိမယ်ဆိုတာ သူတို့ သိကြလိမ့်မယ်။ ပဋိညာဉ်သေတ္တာ ထမ်းတဲ့ ပုရောဟိတ်တွေကို ဂျော်ဒန်မြစ်ရေစပ်နား ရောက်တာနဲ့ ရပ်နေကြပါ ဆိုပြီး ပြောပါ လို့မှာကြားတယ်။ ယောရှုကလည်း အစ္စရေးတွေကို ဒီနားလာပြီး ယေဟောဝါဘုရားရဲ့ စကားတွေကို နားထောင်ကြပါ။ အသက်ရှင်တဲ့ ဘုရားသခင်ဟာ ခင်ဗျားတို့အလယ်မှာ ရှိတယ်၊ ခင်ဗျားတို့ရှေ့ကနေ ခါနန်၊ ဟိတ္တိ၊ ဟိဝိ၊ ဖေရဇိ၊ ဂိရဂါရှိ၊ အာမောရိ၊ ယေဗုသိလူမျိုးတွေကို ကျိန်းသေ မောင်းထုတ်မယ်ဆိုတာ ဒီနည်းနဲ့ ခင်ဗျားတို့ သိရလိမ့်မယ်။ ကြည့်လိုက်ပါ။ မြေတစ်ပြင်လုံးကို ပိုင်စိုးတဲ့သခင်ရဲ့ ပဋိညာဉ်သေတ္တာက ဂျော်ဒန်မြစ်ကို ရှေ့ကနေ ဖြတ်ကူးနေပြီ။ အခု၊ အစ္စရေးတစ်နွယ်မှာ တစ်ယောက်စီ၊ လူ ၁၂ ယောက်ကို ရွေးလိုက်ပါ။ မြေတစ်ပြင်လုံးကို ပိုင်စိုးတဲ့သခင် ယေဟောဝါရဲ့ သေတ္တာတော်ကို ထမ်းတဲ့ ပုရောဟိတ်တွေက ဂျော်ဒန်မြစ်ရေထဲ ခြေချလိုက်တာနဲ့ မြစ်ညာကနေ စီးဆင်းလာတဲ့ရေတွေ တာရိုးနဲ့ပိတ်လိုက်သလို ရပ်တန့်သွားမယ် လို့ပြောတယ်။ ဂျော်ဒန်မြစ်ကို မဖြတ်ကူးခင် စခန်းချတဲ့နေရာကနေ လူတွေ ထွက်ခွာလာချိန်မှာ ပဋိညာဉ်သေတ္တာထမ်းတဲ့ ပုရောဟိတ်တွေက ရှေ့ကနေ သွားကြတယ်။ ပဋိညာဉ်သေတ္တာထမ်းတဲ့ ပုရောဟိတ်တွေက ဂျော်ဒန်မြစ်နား ရောက်လာပြီး ရေစပ်မှာ ခြေချလိုက်တာနဲ့၊ (အခုလိုရိတ်သိမ်းချိန်မှာ ဂျော်ဒန်မြစ်ရေ လျှံနေတတ်တယ်။) မြစ်ညာကနေ စီးဆင်းလာတဲ့ ရေတွေ တန့်သွားတယ်။ အလှမ်းဝေးတဲ့ ဇာရတန်အရပ်နားက အာဒံမြို့မှာ တာရိုးနဲ့ပိတ်လိုက်သလို ရေတွေ တန့်သွားတယ်။ အရာဗာအိုင်လို့ခေါ်တဲ့ ဆားငန်အိုင်ဘက် စီးဆင်းတဲ့ ရေလည်း ခန်းသွားတယ်။ မြစ်ရေ တန့်သွားတဲ့အတွက် လူတွေက တစ်ဖက်ကမ်းမှာရှိတဲ့ ယေရိခေါမြို့ဆီ ဖြတ်ကူးကြတယ်။ ခြောက်သွေ့တဲ့ မြစ်ကြမ်းပြင်ပေါ် လူတွေ ဖြတ်သွားချိန်မှာ ယေဟောဝါရဲ့ ပဋိညာဉ်သေတ္တာကို ထမ်းတဲ့ ပုရောဟိတ်တွေက ဂျော်ဒန်မြစ်အလယ်၊ ခြောက်သွေ့တဲ့ မြစ်ကြမ်းပြင်မှာ ငြိမ်ငြိမ်လေး ရပ်နေကြတယ်။ မြစ်တစ်ဖက်ကမ်းကို အစ္စရေးတစ်မျိုးလုံး ဖြတ်ကူးပြီးချိန်အထိ ရပ်နေကြတယ်။",6,Jos,3,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/3/
audio/nwt_06_Jos_BU_04.mp3,"အခန်းကြီး (၄) ဂျော်ဒန်မြစ်ကို အစ္စရေးတစ်မျိုးလုံး ဖြတ်ကူးပြီးတာနဲ့ ယေဟောဝါက ယောရှုကို၊ အစ္စရေးတစ်နွယ်မှာ တစ်ယောက်စီ၊ လူ ၁၂ ယောက်ကို ရွေးလိုက်ပါ။ ပုရောဟိတ်တွေ ငြိမ်ငြိမ်လေး ရပ်နေခဲ့တဲ့ ဂျော်ဒန်မြစ်အလယ်ကနေ ကျောက် ၁၂ တုံးကို သယ်လာပြီး ဒီည စခန်းချမယ့်နေရာမှာ ထားရမယ် လို့ သူတို့ကို ပြောပါ ဆိုပြီး မှာတယ်။ ယောရှုလည်း အစ္စရေးတစ်နွယ်မှာ တစ်ယောက်စီ ရွေးထားတဲ့ လူ ၁၂ ယောက်ကို ခေါ်ပြီး၊ ဂျော်ဒန်မြစ်အလယ်မှာရှိတဲ့ ယေဟောဝါဘုရားရဲ့ သေတ္တာတော်ရှေ့နားကို သွားပြီး အစ္စရေးအနွယ်အလိုက် တစ်ယောက်ကို ကျောက်တစ်တုံးစီ သယ်ခဲ့ပါ။ အဲဒီကျောက်တွေက ဘုရားသခင် လုပ်ပေးခဲ့တာတွေကို အမှတ်ရစေမယ်။ နောင်တစ်ချိန်မှာ သားသမီးတွေက ဒီကျောက်တုံးတွေကို ဘာလို့ထားတာလဲ ဆိုပြီး မေးလာရင်၊ ယေဟောဝါရဲ့ ပဋိညာဉ်သေတ္တာကို ထမ်းပြီး ဂျော်ဒန်မြစ်ကို ဖြတ်ကူးတဲ့အခါ ပဋိညာဉ်သေတ္တာရှေ့မှာ မြစ်ရေ ရပ်တန့်သွားတယ်။ ဒါကြောင့် ဒီကျောက်တုံးတွေဟာ အစ္စရေးတွေအတွက် ထာဝရအထိမ်းအမှတ်ပဲ ဆိုပြီး ပြောပြရမယ် လို့မှာတယ်။ အစ္စရေးတွေလည်း ယောရှုမှာကြားတဲ့အတိုင်း လုပ်ကြတယ်။ ယောရှုကို ယေဟောဝါ ညွှန်ကြားတဲ့အတိုင်း အစ္စရေးအနွယ်အလိုက် ကျောက် ၁၂ တုံးကို ဂျော်ဒန်မြစ်အလယ်ကနေ သယ်လာပြီး ညအိပ်စခန်းချမယ့်နေရာမှာ ချထားကြတယ်။ အဲဒီနောက် ပဋိညာဉ်သေတ္တာ ထမ်းတဲ့ ပုရောဟိတ်တွေရပ်ခဲ့တဲ့ ဂျော်ဒန်မြစ်အလယ်မှာ နောက်ထပ်ကျောက် ၁၂ တုံးကို ယောရှု စိုက်ထူလိုက်တယ်။ အဲဒီကျောက်တုံးတွေ ဒီနေ့အထိ ရှိနေတုန်းပဲ။ ယောရှုကို မောရှေမှာကြားခဲ့သမျှ၊ ယောရှုကတစ်ဆင့် ယေဟောဝါ လုပ်ခိုင်းသမျှ ပြီးစီးသွားတဲ့အထိ ပဋိညာဉ်သေတ္တာ ထမ်းတဲ့ ပုရောဟိတ်တွေက ဂျော်ဒန်မြစ်အလယ်မှာ ရပ်နေကြတယ်။ အဲဒီအချိန်မှာ လူတွေ ခပ်သွက်သွက် ဖြတ်ကူးကြတယ်။ လူအားလုံး ဖြတ်ကူးပြီးတာနဲ့ ယေဟောဝါရဲ့ သေတ္တာတော်ကို ထမ်းတဲ့ ပုရောဟိတ်တွေ ဖြတ်ကူးကြတယ်။ ဒါကို လူတွေ ကြည့်နေကြတယ်။ ရုဗင်အနွယ်၊ ဂဒ်အနွယ်နဲ့ မနာရှေအနွယ်တစ်ဝက်က မောရှေညွှန်ကြားခဲ့တဲ့အတိုင်း အစ္စရေးတွေရှေ့ကနေ တပ်ဖွဲ့ပုံစံနဲ့ စနစ်တကျ ဖြတ်ကူးကြတယ်။ လက်နက်ကိုင်စစ်သည် ၄၀,၀၀၀ လောက်က ယေရိခေါလွင်ပြင်ဘက်ကို ယေဟောဝါရှေ့မှာ ဖြတ်ကူးသွားကြတယ်။ အဲဒီနေ့မှာ ယေဟောဝါက အစ္စရေးတွေရှေ့မှာ ယောရှုကို ချီးမြှောက်တယ်။ လူတွေက မောရှေကို အလွန်လေးစားခဲ့သလို ယောရှုကိုလည်း သူအသက်ရှင်နေသရွေ့ အလွန်လေးစားကြတယ်။ ယေဟောဝါက ယောရှုကို၊ သက်သေခံချက်သေတ္တာ ထမ်းတဲ့ ပုရောဟိတ်တွေကို ဂျော်ဒန်မြစ်ထဲကနေ တက်လာခိုင်းပါ လို့ပြောတယ်။ ယောရှုလည်း ပုရောဟိတ်တွေကို ဂျော်ဒန်မြစ်ထဲကနေ တက်လာကြ လို့ပြောတယ်။ ယေဟောဝါရဲ့ ပဋိညာဉ်သေတ္တာကို ထမ်းတဲ့ ပုရောဟိတ်တွေက ဂျော်ဒန်မြစ်လယ်ကနေ တက်လာပြီး ကုန်းပေါ်လည်း ခြေချလိုက်ရော မြစ်ရေဟာ ပြန်စီးဆင်းပြီး အရင်လိုပဲ လျှံနေတော့တယ်။ ပထမလ၊ ဆယ်ရက်နေ့မှာ လူတွေက ဂျော်ဒန်မြစ်ကနေ တက်လာပြီး ယေရိခေါမြို့ရဲ့ အရှေ့ဘက်နယ်စပ်မှာရှိတဲ့ ဂိလဂါလအရပ်မှာ စခန်းချကြတယ်။ ဂျော်ဒန်မြစ်ထဲကနေ သယ်လာတဲ့ ကျောက် ၁၂ တုံးကိုတော့ ယောရှုက ဂိလဂါလအရပ်မှာ စိုက်ထူပြီး၊ အစ္စရေးတွေကို မှာတယ် နောင်တစ်ချိန်မှာ သားသမီးတွေက ဒီကျောက်တုံးတွေ ဘာအတွက်လဲ လို့မေးလာရင်၊ အစ္စရေးတွေဟာ ဂျော်ဒန်မြစ်ရဲ့ ခြောက်သွေ့တဲ့ မြစ်ကြမ်းပြင်ပေါ်မှာ ဖြတ်ကူးခဲ့ကြတယ်။ ယေဟောဝါဘုရားက ပင်လယ်နီကို အဖေတို့ ဖြတ်ကူးပြီးချိန်အထိ ခန်းခြောက်စေခဲ့တယ်။ ယေဟောဝါဘုရားက ဂျော်ဒန်မြစ်ကိုလည်း အဖေတို့ဖြတ်ကူးလို့ မပြီးမချင်း ခန်းခြောက်စေခဲ့တယ်။ ယေဟောဝါရဲ့လက်ရုံး ဘယ်လောက်အားကြီးမှန်း ကမ္ဘာပေါ်ရှိသမျှလူတွေ သိစေဖို့၊ ယေဟောဝါဘုရားကို မင်းတို့ အမြဲကြောက်ရွံ့ရိုသေစေဖို့ အဲဒီလို လုပ်ခဲ့တာ ဆိုပြီး ပြောပြရမယ်။",6,Jos,4,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/4/
audio/nwt_06_Jos_BU_05.mp3,အခန်းကြီး (၅) ဂျော်ဒန်မြစ် အနောက်ဘက်မှာရှိတဲ့ အာမောရိဘုရင်တွေ၊ ပင်လယ်နားတစ်လျှောက်မှာ ရှိတဲ့ ခါနန်ဘုရင်တွေက ဂျော်ဒန်မြစ်ကို အစ္စရေးတွေ ဖြတ်ကူးပြီးချိန်အထိ မြစ်ရေကို ယေဟောဝါ ခန်းခြောက်စေခဲ့တဲ့အကြောင်း ကြားတဲ့အခါ စိတ်ပျက်အားလျော့လာပြီး အစ္စရေးတွေကို တိုက်ခိုက်ဖို့ သတ္တိမရှိကြတော့ဘူး။ အဲဒီအချိန်မှာ ယေဟောဝါက ကျောက်ဓားတွေ လုပ်ပါ။ အစ္စရေးယောက်ျားတွေကို ဒုတိယအကြိမ် အရေဖျားဖြတ်ပေးပါ လို့ ယောရှုကို ပြောတယ်။ ယောရှုလည်း ကျောက်ဓားတွေလုပ်ပြီး ဂိဘာဟာလုတ် အရပ်မှာ အစ္စရေးယောက်ျားတွေကို အရေဖျားဖြတ်ပေးတယ်။ အရေဖျားဖြတ်ပေးရတဲ့ အကြောင်းရင်းကတော့ အီဂျစ်ပြည်ကထွက်လာတဲ့ ယောက်ျားအားလုံး၊ စစ်သည်အားလုံးဟာ တောကန္တာရခရီးမှာ သေဆုံးကုန်ကြပြီ။ အီဂျစ်ပြည်ကနေ ထွက်လာတဲ့ ယောက်ျားအားလုံး အရေဖျားဖြတ်ပြီးသားဖြစ်ပေမဲ့ အီဂျစ်ပြည်ကနေ ထွက်လာပြီးနောက် တောကန္တာရခရီးမှာ မွေးလာတဲ့ ယောက်ျားတွေကတော့ အရေဖျား မဖြတ်ရသေးလို့ပဲ။ အီဂျစ်ပြည်ကထွက်လာတဲ့ အစ္စရေးတစ်မျိုးလုံး၊ ယေဟောဝါဘုရားရဲ့ စကားကို နားမထောင်တဲ့ စစ်သည်ယောက်ျားအားလုံး သေဆုံးကုန်တဲ့အထိ အစ္စရေးတွေဟာ တောထဲမှာ နှစ်ပေါင်း ၄၀ သွားလာခဲ့ကြတယ်။ ဒို့တစ်တွေကို ပေးမယ်လို့ ဘိုးဘေးတွေကို ယေဟောဝါကတိပေးခဲ့တဲ့ နို့နဲ့ပျားရည်စီးတဲ့ ဒီပြည်ကို သူတို့မြင်ခွင့်ရမှာ မဟုတ်ဘူးဆိုပြီး ယေဟောဝါ ကျိန်ဆိုခဲ့တယ်။ သူတို့အစား သူတို့ရဲ့ သားမြေးတွေကို မြင်ခွင့်ပေးခဲ့တယ်။ အဲဒီသားမြေးတွေဟာ ခရီးသွားချိန်မှာ အရေဖျားမဖြတ်ရသေးတဲ့အတွက် ယောရှုက အရေဖျားဖြတ်ပေးရတာပါ။ လူမျိုးတစ်မျိုးလုံး အရေဖျားဖြတ်ပြီးနောက် အနာသက်သာလာချိန်အထိ စခန်းမှာပဲ အနားယူကြတယ်။ အဲဒီအခါ ယေဟောဝါက အီဂျစ်တွေ ကဲ့ရဲ့တာကို ဒီနေ့ ငါဖယ်ရှားလိုက်ပြီ ဆိုပြီး ယောရှုကို ပြောတယ်။ ဒါကြောင့် အဲဒီနေရာကို ဂိလဂါလလို့ ဒီနေ့အထိ ခေါ်ကြတယ်။ အစ္စရေးတွေက ဂိလဂါလအရပ်မှာ ဆက်ပြီး စခန်းချကြတယ်။ အဲဒီလ ၁၄ ရက်နေ့၊ ညဦးပိုင်းရောက်တော့ ယေရိခေါလွင်ပြင်မှာ ပသခါပွဲ လုပ်ကြတယ်။ ပသခါပွဲပြီးတဲ့ နောက်တစ်နေ့ကစပြီး အဲဒီပြည်ထွက်သီးနှံတွေကို စားသုံးကြတယ်။ တဆေးမဲ့မုန့်နဲ့ ကောက်နှံလှော်ကိုလည်း စားကြတယ်။ ပြည်ထွက်သီးနှံတွေကို စားတဲ့ အဲဒီနေ့ကစပြီး မန္နမုန့် မရတော့ဘူး။ အစ္စရေးတွေစားဖို့ မန္နမုန့်တွေ နောက်ထပ်မကျတော့ဘူး။ အဲဒီနှစ်ကစပြီး ခါနန်ပြည်ထွက် သီးနှံတွေကို စားသုံးကြတယ်။ ယောရှုက ယေရိခေါမြို့နားမှာ ရှိနေတုန်း လှမ်းကြည့်လိုက်တော့ ဓားကိုင်ထားတဲ့ လူတစ်ယောက် ရှေ့မှာရပ်နေတာကို တွေ့လိုက်တယ်။ ဒါနဲ့ အနားသွားပြီး ခင်ဗျားက ကျွန်တော်တို့ဘက်ကလား၊ ရန်သူ့ဘက်ကလား လို့မေးတဲ့အခါ၊ သူက ခင်ဗျားထင်သလို မဟုတ်ဘူး။ ယေဟောဝါရဲ့ ဗိုလ်ချုပ်အနေနဲ့ ကျုပ်ရောက်လာတာ လို့ပြောတယ်။ ယောရှုလည်း ဦးညွှတ်ပျပ်ဝပ်လိုက်ပြီး သခင်၊ အမိန့်ရှိပါ ဆိုပြီးပြောတယ်။ ယေဟောဝါရဲ့ ဗိုလ်ချုပ်က ခင်ဗျားရပ်နေတဲ့ နေရာဟာ သန့်ရှင်းတဲ့အတွက် ဖိနပ်ချွတ်ပါ လို့ပြောတဲ့အခါ ယောရှုလည်း ချက်ချင်း ဖိနပ်ချွတ်လိုက်တယ်။,6,Jos,5,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/5/
audio/nwt_06_Jos_BU_06.mp3,အခန်းကြီး (၆) ယေရိခေါမြို့မှာတော့ အစ္စရေးတွေကို ကြောက်လို့ မြို့တံခါးကို လုံလုံခြုံခြုံ ပိတ်ထားတယ်။ မြို့ထဲဝင်ထွက်တဲ့သူ တစ်ယောက်မှ မရှိဘူး။ ယေဟောဝါက ယောရှုကို အခု ယေရိခေါမြို့၊ ယေရိခေါမင်းကြီးနဲ့ ခွန်အားကြီး စစ်သည်တွေကို မင်းလက်ထဲ ငါအပ်ပြီ။ မင်းတို့စစ်သည်တွေက မြို့ကို တစ်ရက် တစ်ကြိမ်၊ ခြောက်ရက် လှည့်ပတ်ချီတက်ရမယ်။ ပုရောဟိတ်ခုနစ်ယောက်က သိုးချိုတံပိုးကိုယ်စီ ကိုင်ပြီး ပဋိညာဉ်သေတ္တာရှေ့ကနေ သွားရမယ်။ ခုနစ်ရက်မြောက်နေ့မှာတော့ မြို့ကို ခုနစ်ကြိမ် လှည့်ပတ်ချီတက်ရမယ်။ ပုရောဟိတ်တွေက တံပိုးမှုတ်ရမယ်။ တံပိုးသံကြားတာနဲ့ စစ်သည်အားလုံး စစ်ငြာသံပေးရမယ်။ အဲဒီအခါ မြို့ရိုး လုံးဝပြိုကျသွားမယ်။ စစ်သည်တွေလည်း မြို့ထဲကို တစ်ဟုန်ထိုး ဝင်တိုက်ရမယ် ဆိုပြီး မိန့်မှာတယ်။ နုန်ရဲ့သား ယောရှုက ပုရောဟိတ်တွေကို ခေါ်ပြီး ခင်ဗျားတို့က ပဋိညာဉ်သေတ္တာကို ထမ်းရမယ်။ သိုးချိုတံပိုးကိုယ်စီ ကိုင်ထားတဲ့ ပုရောဟိတ်ခုနစ်ယောက်က ယေဟောဝါရဲ့ သေတ္တာတော်ရှေ့ကနေ သွားပါ လို့ပြောတယ်။ စစ်သည်တွေကိုလည်း ခင်ဗျားတို့ကတော့ မြို့ကို လှည့်ပတ်ချီတက်ရမယ်။ လက်နက်ကိုင်ထားတဲ့ ခင်ဗျားတို့က ယေဟောဝါရဲ့ သေတ္တာတော်ရှေ့ကနေ ချီတက်ပါ လို့ပြောတယ်။ ယောရှုပြောတဲ့အတိုင်း တံပိုးကိုယ်စီ ကိုင်ထားတဲ့ ပုရောဟိတ်ခုနစ်ယောက်က ယေဟောဝါရှေ့ကနေ သွားပြီး တံပိုးမှုတ်ကြတယ်။ ယေဟောဝါရဲ့ ပဋိညာဉ်သေတ္တာကို ထမ်းတဲ့သူတွေက နောက်ကနေ လိုက်ကြတယ်။ ရှေ့ဆုံးမှာ လက်နက်ကိုင်စစ်သည်တွေ ချီတက်တယ်။ သူတို့နောက်မှာ ပုရောဟိတ်တွေက တံပိုးဆက်တိုက်မှုတ်ရင်း လိုက်လာတယ်။ ပဋိညာဉ်သေတ္တာ ထမ်းတဲ့သူတွေလည်း ပါတယ်။ သူတို့နောက်မှာ နောက်ရံတပ်သားတွေ လိုက်ပါလာတယ်။ ယောရှုက စစ်သည်တွေကို မအော်ကြနဲ့။ စကား မပြောမိစေနဲ့။ အော်ကြ လို့ အမိန့်မပေးမချင်း စကားတစ်ခွန်းမှ မပြောကြနဲ့။ ကျုပ်အမိန့်ပေးမှပဲ အော်ကြ လို့မှာထားတယ်။ ပြီးတော့ ယေဟောဝါရဲ့ သေတ္တာတော်ကို ထမ်းပြီး မြို့ကို တစ်ပတ် ပတ်ခိုင်းတယ်။ ပြီးမှ စခန်းကို ပြန်လာပြီး ညအိပ်ကြတယ်။ နောက်တစ်နေ့မနက်မှာ ယောရှုက စောစောထတယ်။ ပုရောဟိတ်တွေလည်း ယေဟောဝါရဲ့ သေတ္တာတော်ကို ထမ်းလာကြတယ်။ ယေဟောဝါရဲ့ သေတ္တာတော် ရှေ့ဆုံးမှာ လက်နက်ကိုင်စစ်သည်တွေ ချီတက်တယ်။ သူတို့နောက်မှာ ပုရောဟိတ်ခုနစ်ယောက်က ကိုယ်စီကိုင်ထားတဲ့ တံပိုးကို မပြတ်မှုတ်ရင်း လိုက်လာတယ်။ ယေဟောဝါရဲ့ သေတ္တာတော်ကို ထမ်းတဲ့သူတွေလည်း ပါတယ်။ သူတို့နောက်ကနေ နောက်ရံတပ်သားတွေ လိုက်ပါလာတယ်။ ဒုတိယနေ့မှာလည်း မြို့ကို တစ်ပတ်ပတ်ပြီး ချီတက်တယ်။ ပြီးမှ စခန်းကို ပြန်လာကြတယ်။ အဲဒီအတိုင်း ခြောက်ရက်လုံး ချီတက်ကြတယ်။ ခုနစ်ရက်မြောက်နေ့ ရောက်တဲ့အခါ အရုဏ်တက်တာနဲ့ ထပြီး ခါတိုင်းလိုပဲ မြို့ကို လှည့်ပတ်ပြီး ချီတက်ကြတယ်။ အဲဒီနေ့မှာတော့ ခုနစ်ကြိမ်ပတ်ပြီး ချီတက်ကြတယ်။ ခုနစ်ကြိမ်မြောက် ချီတက်ချိန်မှာ ပုရောဟိတ်တွေ တံပိုးမှုတ်တဲ့အခါ ယောရှုက စစ်သည်တွေကို ကြွေးကြော်ကြ။ ဒီမြို့ကို ခင်ဗျားတို့လက်ထဲ ယေဟောဝါဘုရား အပ်လိုက်ပြီ။ မြို့နဲ့ မြို့ထဲမှာရှိသမျှဟာ ဖျက်ဆီးပစ်ရမယ့်အရာတွေပဲ။ ဒါတွေအားလုံးကို ယေဟောဝါ ပိုင်တယ်။ ပြည့်တန်ဆာရာခပ်က ကျုပ်တို့ လွှတ်လိုက်တဲ့ သူလျှိုတွေကို ဝှက်ထားပေးတဲ့အတွက် သူနဲ့ သူ့အိမ်မှာရှိတဲ့သူတွေကိုတော့ အသက်ချမ်းသာပေးရမယ်။ ဖျက်ဆီးပစ်ရမယ့်အရာတွေနဲ့ ဝေးဝေးနေကြ။ တပ်မက်စိတ်ဝင်ပြီး ယူမိမှာ စိုးရတယ်။ ယူမိရင် အစ္စရေးတပ်စခန်းဟာ ဖျက်ဆီးဖို့ သတ်မှတ်ထားရာ ဖြစ်သွားပြီး ဘေးဒုက္ခရောက်သွားမယ်။ ရွှေ၊ ငွေ၊ ကြေးထည်၊ သံထည်တွေကတော့ ယေဟောဝါအတွက် သန့်ရှင်းမြင့်မြတ်ရာဖြစ်လို့ ယေဟောဝါရဲ့ ဘဏ္ဍာတိုက်ထဲ ထည့်ရမယ်။ အခု၊ ကြွေးကြော်ကြ လို့အမိန့်ပေးတယ်။ စစ်သည်တွေလည်း တံပိုးမှုတ်သံ ကြားတဲ့အခါ အော်ကြတယ်။ အဲဒီလိုအော်ပြီး စစ်ငြာသံ ပေးလိုက်တာနဲ့ မြို့ရိုး လုံးဝ ပြိုကျသွားတော့တယ်။ အဲဒီအခါ စစ်သည်တွေ တစ်ဟုန်ထိုး ချီတက်ပြီး မြို့ကို သိမ်းပိုက်လိုက်ကြတယ်။ မြို့ထဲမှာရှိတဲ့ ယောက်ျား၊ မိန်းမ၊ လူငယ်၊ လူကြီး၊ နွား၊ သိုး၊ မြည်းတွေကို ဓားနဲ့ ကွပ်မျက်ကြတယ်။ အဲဒီနောက် ယောရှုက ပြည်ကိုထောက်လှမ်းခဲ့တဲ့ သူလျှိုနှစ်ယောက်ကို ပြည့်တန်ဆာရာခပ်ရဲ့ အိမ်ကို သွားကြ။ သူ့ကို ကတိပေးထားတဲ့အတိုင်း သူနဲ့အတူ သက်ဆိုင်သူအားလုံးကို ခေါ်ထုတ်လာကြ လို့ပြောတယ်။ လူငယ်သူလျှိုတွေလည်း သွားပြီး ရာခပ်နဲ့ မိဘ၊ မောင်နှမ၊ သက်ဆိုင်သူအားလုံးကို ခေါ်ထုတ်လာတယ်။ သူတို့တစ်မိသားစုလုံးကို အစ္စရေးတပ်စခန်း အပြင်ဘက်အထိ ဘေးရန်ကင်းကင်း ခေါ်လာကြတယ်။ အဲဒီနောက် မြို့နဲ့မြို့ထဲမှာရှိသမျှကို မီးရှို့လိုက်တယ်။ ရွှေ၊ ငွေ၊ ကြေးထည်၊ သံထည်အားလုံးကိုတော့ ယေဟောဝါရဲ့ အိမ်တော်ထဲက ဘဏ္ဍာတိုက်အတွက် ပေးအပ်ကြတယ်။ ပြည့်တန်ဆာရာခပ်က ယေရိခေါမြို့ကို ထောက်လှမ်းဖို့ ယောရှုလွှတ်လိုက်တဲ့ သူလျှိုတွေကို ဝှက်ထားပေးခဲ့တဲ့အတွက် သူနဲ့ အိမ်သူအိမ်သားတွေ၊ သက်ဆိုင်သူတွေ အသက်ချမ်းသာရခဲ့တယ်။ ရာခပ်ဟာ ဒီနေ့အထိ အစ္စရေးတွေနဲ့အတူ နေထိုင်တုန်းပဲ။ အဲဒီအချိန်မှာ ယောရှုက ယေရိခေါမြို့ကို ပြန်တည်ဆောက်တဲ့သူဟာ ယေဟောဝါဘုရားရှေ့မှာ ကျိန်စာသင့်ပါစေ။ မြို့ကို အုတ်မြစ်ချတဲ့အခါ သူ့ရဲ့သားဦး သေဆုံးပါစေ။ မြို့တံခါးတွေကို တပ်ဆင်တဲ့အခါ သားထွေး သေဆုံးပါစေ ဆိုပြီး ကျိန်ဆိုတယ်။ ယေဟောဝါဟာ ယောရှုနဲ့အတူ ရှိတဲ့အတွက် မြေတစ်ပြင်လုံးမှာ ယောရှုရဲ့ဂုဏ်သတင်း ပျံ့နှံ့သွားတယ်။,6,Jos,6,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/6/
audio/nwt_06_Jos_BU_07.mp3,"အခန်းကြီး (၇) ဒါပေမဲ့ အစ္စရေးတွေက ဖျက်ဆီးပစ်ရမယ့်အရာတွေကို မယူရဘူးဆိုတဲ့ အမိန့်ကို မနာခံဘဲ သစ္စာမဲ့ခဲ့ကြတယ်။ ယုဒအနွယ် ဇေရရဲ့မြစ်၊ ဇာဗဒိရဲ့မြေး၊ ကာမိရဲ့သား အာခန်က ဖျက်ဆီးပစ်ရမယ့်အရာတချို့ကို ယူထားတယ်။ ဒါကြောင့် အစ္စရေးတွေကို ယေဟောဝါ အကြီးအကျယ် အမျက်ထွက်တယ်။ ယောရှုက ယေရိခေါမြို့ကနေ ဗေသလအရှေ့ဘက်၊ ဗေသဝင်မြို့နားမှာရှိတဲ့ အာအိမြို့ဆီ လူတချို့စေလွှတ်ပြီး အဲဒီကို သွားထောက်လှမ်းခဲ့ပါ လို့ပြောတယ်။ သူတို့လည်း အာအိမြို့ဘက် တက်သွားပြီး ထောက်လှမ်းကြတယ်။ အဲဒီနောက် ယောရှုဆီပြန်လာပြီး စစ်သည်အားလုံး တက်သွားစရာ မလိုပါဘူး။ အင်အားနှစ်ထောင်၊ သုံးထောင်လောက်နဲ့တင် တိုက်နိုင်ပါတယ်။ အာအိမြို့သားတွေက လူနည်းစုပဲဆိုတော့ စစ်သည်အားလုံးကို တက်သွားခိုင်းရင် ပင်ပန်းရုံပဲ ရှိမယ် လို့ သတင်းပေးကြတယ်။ ဒါနဲ့ စစ်သည် ၃,၀၀၀ လောက် အာအိမြို့ဆီ တက်သွားတယ်။ ဒါပေမဲ့ စစ်ရှုံးပြီး ထွက်ပြေးခဲ့ရတယ်။ အာအိမြို့သားတွေက အစ္စရေးစစ်သည် ၃၆ ယောက်ကို ကွပ်မျက်ပြီး မြို့ပြင်ကနေ ရှေဗရိမ် အရပ်အထိ တောင်အဆင်းလမ်းတစ်လျှောက် လိုက်တိုက်တယ်။ စစ်သည်တွေလည်း စိတ်ပျက်အားလျော့ပြီး ကြောက်စိတ်ဝင်လာတယ်။ ဒါကြောင့် ယောရှုနဲ့ အစ္စရေးအကြီးအကဲတွေက ကိုယ့်အဝတ်ကို ဆွဲဆုတ်ပြီး ညဦးပိုင်းအထိ ယေဟောဝါရဲ့ သေတ္တာတော်ရှေ့မှာ ပျပ်ဝပ်နေကြတယ်။ ခေါင်းပေါ်မှာ မြေမှုန့်တွေ တင်ကြတယ်။ ယောရှုက အို အချုပ်အခြာအာဏာပိုင်ရှင် ယေဟောဝါ၊ ဒီလူတွေကို အာမောရိလူတွေလက်ချက်နဲ့ သေသွားရအောင် ဂျော်ဒန်မြစ် ဒီဘက်ကမ်းကို ဘာလို့ ခေါ်လာတာလဲ။ ဟိုဘက်ကမ်းမှာပဲ ကျွန်တော်တို့ ဆက်နေရင်တောင် ကောင်းဦးမယ်။ ယေဟောဝါဘုရား၊ အစ္စရေးတွေ ရန်သူရှေ့က ဆုတ်ခွာခဲ့ရပြီဆိုတော့ ကျွန်တော် ဘာများ ပြောနိုင်ဦးမှာလဲ။ ဒီအကြောင်းကို ခါနန်လူမျိုးတွေ၊ ဒီပြည်သားတွေ ကြားသွားရင် လာဝိုင်းပြီး ကျွန်တော်တို့နာမည်ကို ကမ္ဘာမြေပေါ်မှာ မကျန်ရစ်အောင် ဖျက်ပစ်ပါလိမ့်မယ်။ ကြီးမြတ်တဲ့နာမတော်ကို မထိခိုက်ရလေအောင် ကိုယ်တော် ဘယ်လိုများ လုပ်ပေးမှာလဲ ဆိုပြီး အသနားခံတယ်။ အဲဒီအခါ ယေဟောဝါက ယောရှုကို ထပါ။ ဘာလို့ ပျပ်ဝပ်နေတာလဲ။ အစ္စရေးတွေ ပြစ်မှားကြပြီ။ လိုက်နာဖို့ ငါမှာထားတဲ့ ပဋိညာဉ်ကို ချိုးဖောက်ကြပြီ။ ဖျက်ဆီးပစ်ရမယ့်အရာတချို့ကို ခိုးယူပြီး သူတို့ ပစ္စည်းတွေထဲမှာ ဝှက်ထားကြပြီ။ ဒါကြောင့် အစ္စရေးတွေက ရန်သူကိုအနိုင်ရမှာ မဟုတ်ဘူး။ သူတို့က ဖျက်ဆီးပစ်ရမယ့်အရာတွေ ဖြစ်သွားပြီဆိုတော့ ရန်သူတွေဆီကနေ လှည့်ထွက်ပြီး ပြေးရလိမ့်မယ်။ ဖျက်ဆီးပစ်ရမယ့်အရာတွေကို မင်းတို့ဆီကနေ မဖယ်ရှားမချင်း မင်းတို့နဲ့အတူ ငါရှိမှာ မဟုတ်ဘူး။ ထတော့။ လူတွေကို သန့်ရှင်းစေပါ။ အစ္စရေးတွေကို ပြောရမှာက မနက်ဖြန် ကိုယ်ကို သန့်ရှင်းစေကြပါ။ အစ္စရေးတို့ရဲ့ဘုရား ယေဟောဝါ မိန့်မှာလိုက်တယ် အစ္စရေးလူတို့၊ မင်းတို့ဆီမှာ ဖျက်ဆီးပစ်ရမယ့်အရာတွေ ရှိနေတယ်။ အဲဒါကို မင်းတို့ဆီကနေ မဖယ်ရှားမချင်း ရန်သူတွေကို အနိုင်ရမှာ မဟုတ်ဘူး။ မနက်ကျရင် အစ္စရေး ၁၂ နွယ်လုံး ရှေ့တော်ကို လာရမယ်။ ၁၂ နွယ်ထဲက ယေဟောဝါ ရွေးထုတ်တဲ့ အနွယ်က ရှေ့ထွက်လာရမယ်။ အဲဒီအနွယ်ထဲက ယေဟောဝါ ရွေးထုတ်တဲ့ ဆွေမျိုးစု ရှေ့ထွက်လာရမယ်။ အဲဒီဆွေမျိုးစုထဲက ယေဟောဝါ ရွေးထုတ်တဲ့ အိမ်ထောင်စု ရှေ့ထွက်လာရမယ်။ အဲဒီအိမ်ထောင်စုထဲကနေ ရွေးထုတ်ခံရသူ ရှေ့ထွက်လာရမယ်။ ဖျက်ဆီးပစ်ရမယ့်အရာတွေနဲ့အတူ လက်ပူးလက်ကြပ်မိသူကို ကွပ်မျက်ပြီး မီးရှို့ရမယ်။ သူပိုင်ဆိုင်သမျှကိုလည်း မီးရှို့ရမယ်။ သူဟာ ယေဟောဝါရဲ့ ပဋိညာဉ်ကို ချိုးဖောက်ပြီး အစ္စရေးလူမျိုးမှာ အရှက်မဲ့တဲ့လုပ်ရပ်ကို ကျူးလွန်ခဲ့လို့ပဲ ဆိုပြီးပြောတယ်။ နောက်နေ့မနက်မှာ ယောရှုက စောစောထပြီး အစ္စရေးမျိုးနွယ်တစ်နွယ်စီကို ရှေ့တော်လာခိုင်းတဲ့အခါ ယုဒအနွယ် ရွေးထုတ်ခံရတယ်။ အဲဒီနောက် ယုဒအနွယ်ရဲ့ ဆွေမျိုးစုတွေကို ရှေ့ထွက်လာခိုင်းတဲ့အခါ ဇေရဆွေမျိုးစု ရွေးထုတ်ခံရတယ်။ ဇေရဆွေမျိုးစုထဲက တစ်စုစီကို ရှေ့ထွက်လာခိုင်းတဲ့အခါ ဇာဗဒိအိမ်ထောင်စု ရွေးထုတ်ခံရတယ်။ အဲဒီနောက် ဇာဗဒိအိမ်ထောင်စုထဲက တစ်ယောက်စီကို ရှေ့ထွက်လာခိုင်းတယ်။ နောက်ဆုံးမှာ ယုဒအနွယ် ဇေရရဲ့မြစ်၊ ဇာဗဒိရဲ့မြေး၊ ကာမိရဲ့သား အာခန် ရွေးထုတ်ခံရတယ်။ ယောရှုက ငါ့သား၊ အစ္စရေးတို့ရဲ့ဘုရား ယေဟောဝါကို ဂုဏ်တင်ပြီး အပြစ်ဝန်ခံပါ။ မင်း ဘာလုပ်ခဲ့သလဲ။ အကုန်ပြော ဆိုပြီး အာခန်ကို ပြောတယ်။ ဒါနဲ့ အာခန်က အစ္စရေးတို့ရဲ့ဘုရားသခင် ယေဟောဝါကို ကျွန်တော် ပြစ်မှားခဲ့တာ ဝန်ခံပါတယ်။ တိုက်ရာပါဥစ္စာတွေထဲမှာ ရှိနာပြည်က လှပတဲ့ ဝတ်လုံတစ်ထည်၊ ငွေရှယ်ကယ် ၂၀၀၊ ရှယ်ကယ် ၅၀ အလေးချိန်ရှိတဲ့ ရွှေချောင်းတစ်ချောင်းကို တွေ့တော့ လိုချင်တာနဲ့ ယူထားမိပါပြီ။ တဲထဲမှာ မြေမြှုပ်ပြီး ဝှက်ထားပါတယ်။ ငွေကို အောက်ဆုံးမှာ ဝှက်ထားပါတယ် လို့ ပြန်ဖြေတယ်။ ယောရှုလည်း ချက်ချင်းပဲ လူတွေလွှတ်လိုက်တယ်။ သူတို့က အာခန်ရဲ့တဲဆီ ပြေးသွားပြီး ရှာကြည့်တော့ ဝတ်လုံနဲ့ အောက်မှာ ဝှက်ထားတဲ့ ငွေတွေကို တွေ့သွားတယ်။ အဲဒါတွေကို ယောရှုနဲ့ အစ္စရေးတွေဆီ ယူလာပြီး ယေဟောဝါရှေ့မှာ ချထားကြတယ်။ ယောရှုနဲ့ အစ္စရေးတွေက ဇေရသား အာခန်ကို ငွေ၊ ဝတ်လုံ၊ ရွှေချောင်း၊ သားသမီး၊ နွား၊ မြည်း၊ သိုး၊ သူ့တဲ၊ သူပိုင်ဆိုင်သမျှတွေနဲ့အတူ အာခေါ်ချိုင့်ဝှမ်းဆီ ခေါ်ထုတ်သွားကြတယ်။ ယောရှုက ငါတို့ ဘေးဒုက္ခရောက်အောင် ဘာလို့လုပ်တာလဲ။ ဒီနေ့ ယေဟောဝါဘုရားက မင်းကို ဒုက္ခရောက်စေမယ် လို့ပြောတယ်။ ပြီးတာနဲ့ အစ္စရေးတွေက သူတို့ကို ကျောက်ခဲနဲ့ ပေါက်သတ်ပြီး မီးရှို့လိုက်တယ်။ ဒီနည်းနဲ့ သူတို့အားလုံးကို ကျောက်ခဲနဲ့ ပေါက်သတ်ကြတယ်။ ပြီးတော့ သူ့အပေါ်မှာ ကျောက်ပုံကြီး ပုံထားလိုက်တယ်။ အဲဒီကျောက်ပုံဟာ ဒီနေ့အထိ ရှိနေတုန်းပဲ။ အဲဒီအခါမှပဲ ယေဟောဝါ အမျက်ပြေသွားတယ်။ ဒါကြောင့် အဲဒီနေရာက အာခေါ် ချိုင့်ဝှမ်းဆိုပြီး ဒီနေ့အထိ နာမည်တွင်သွားတယ်။",6,Jos,7,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/7/
audio/nwt_06_Jos_BU_08.mp3,"အခန်းကြီး (၈) အဲဒီနောက် ယေဟောဝါက ယောရှုကို မကြောက်ပါနဲ့။ စစ်သည်အားလုံးကို ခေါ်ပြီး အာအိမြို့ကို ချီတက်တိုက်ခိုက်ပါ။ အာအိဘုရင်နဲ့ သူ့လူတွေ၊ သူ့မြို့နဲ့ သူ့နယ်မြေကို မင်းလက်ထဲ ငါအပ်ပြီ။ ယေရိခေါမြို့နဲ့ ယေရိခေါမင်းကြီးကို မင်းတိုက်ခဲ့သလို အာအိမြို့နဲ့ အာအိဘုရင်ကို တိုက်ရမယ်။ တိုက်ရာပါဥစ္စာတွေ၊ တိရစ္ဆာန်တွေကို သိမ်းယူရမယ်။ မြို့အနောက်ဘက်မှာ ချုံခိုတပ်ဖွဲ့ချထားပါ လို့ပြောတယ်။ ဒါကြောင့် ယောရှုနဲ့ စစ်သည်အားလုံးက အာအိမြို့ကိုတိုက်ဖို့ တက်သွားကြတယ်။ ယောရှုက ခွန်အားကြီး စစ်သည် ၃၀,၀၀၀ ကို ရွေး၊ ညအချိန်မှာ လွှတ်လိုက်ပြီး၊ မင်းတို့က မြို့အနောက်ဘက်မှာ ချုံခိုတပ်ဖွဲ့ ချထားရမယ်။ မြို့နဲ့ဝေးဝေးကို မသွားကြနဲ့။ အားလုံး အသင့်ပြင်ထားကြ။ ငါနဲ့ ကျန်တဲ့စစ်သည်တွေကတော့ မြို့အနားကို သွားမယ်။ အရင်တစ်ခါလိုပဲ မြို့သားတွေ ထွက်တိုက်တဲ့အခါ ငါတို့ ဆုတ်ခွာသွားမယ်။ သူတို့က အရင်တစ်ခါလိုပဲ ငါတို့ ဆုတ်ခွာသွားပြီအထင်နဲ့ လိုက်တိုက်တဲ့အခါငါတို့က မြို့နဲ့ဝေးဝေး ရောက်တဲ့အထိ ဆုတ်ခွာရင်း မျှားခေါ်သွားမယ်။ အဲဒီအခါ မင်းတို့က ချုံခိုတိုက်ဖို့ တပ်ပုန်းချထားတဲ့နေရာက ထွက်လာပြီး မြို့ကို သိမ်းပိုက်ရမယ်။ ယေဟောဝါဘုရားက အာအိမြို့ကို မင်းတို့လက်ထဲ အပ်မယ်။ မြို့ကို သိမ်းပိုက်ပြီးတာနဲ့ မီးရှို့ရမယ်။ ယေဟောဝါ ပြောတဲ့အတိုင်း လုပ်ကြပါ။ ဒါငါ့အမိန့်ပဲ လို့ မှာတယ်။ အဲဒီလိုမှာပြီး လွှတ်လိုက်တော့ စစ်သည်တွေလည်း ချုံခိုတိုက်မယ့်နေရာကို ချီတက်သွားပြီး ဗေသလမြို့နဲ့ အာအိမြို့ကြား၊ အာအိမြို့အနောက်ဘက်မှာ နေရာယူတယ်။ ယောရှုဟာ အဲဒီညမှာ စစ်သည်တွေနဲ့အတူ နေတယ်။ ယောရှုက မနက်စောစောထပြီး တပ်ဖွဲ့တွေကို စုစည်းလိုက်တယ်။ သူနဲ့ အစ္စရေးအကြီးအကဲတွေက စစ်သည်တွေကို အာအိမြို့ဆီ ဦးဆောင်ခေါ်သွားတယ်။ စစ်သည်တွေလည်း ချီတက်သွားပြီး မြို့အရှေ့ဘက်ကို ရောက်လာကြတယ်။ မြို့ရဲ့မြောက်ဘက်မှာ စခန်းချတယ်။ သူတို့နဲ့ အာအိမြို့ကြားမှာ ချိုင့်ဝှမ်းတစ်ခုပဲ ခြားတယ်။ ယောရှုက စစ်သည် ၅,၀၀၀ လောက်ကို ဗေသလမြို့နဲ့ အာအိမြို့ကြား၊ အာအိမြို့အနောက်ဘက်မှာ တပ်ပုန်းချထားလိုက်တယ်။ ဒါကြောင့် တပ်မက မြို့မြောက်ဘက်မှာ နေရာယူပြီး နောက်ရံတပ်က မြို့အနောက်ဘက်မှာ နေရာယူထားတယ်။ ယောရှုက အဲဒီညမှာ ချိုင့်ဝှမ်းထဲ ဆင်းသွားတယ်။ ဒါကို အာအိဘုရင်မြင်တာနဲ့ ကန္တာရချိုင့်ဝှမ်းလွင်ပြင်ကို လှမ်းမြင်ရတဲ့နေရာမှာ အစ္စရေးတွေကို တိုက်ဖို့ မြို့သားအားလုံးနဲ့အတူ မနက်စောစော ထွက်လာတယ်။ ဒါပေမဲ့ မြို့အနောက်ဘက်မှာ တပ်ပုန်းချထားမှန်း မသိဘူး။ အာအိမြို့သားတွေ တိုက်ခိုက်တဲ့အခါ ယောရှုနဲ့ အစ္စရေးတွေက တောကန္တာရဘက်သွားတဲ့ လမ်းအတိုင်း ထွက်ပြေးကြတယ်။ အဲဒီအခါ မြို့ထဲမှာကျန်တဲ့သူတွေက လိုက်တိုက်ဖို့ အမိန့်ရတဲ့အတွက် သူတို့အားလုံး ယောရှုနောက်ကို လိုက်ရင်း မြို့နဲ့ဝေးရာကို ရောက်သွားတယ်။ အာအိမြို့နဲ့ ဗေသလမြို့မှာရှိတဲ့ ယောက်ျားအားလုံး အစ္စရေးတွေနောက် လိုက်တိုက်ကြတော့ မြို့ကို ကာကွယ်ပေးမယ့်သူ တစ်ယောက်မှ မရှိတော့ဘူး။ အဲဒီအခါ ယေဟောဝါက မင်းကိုင်ထားတဲ့ လှံကို အာအိမြို့ဘက် ဆန့်လိုက်ပါ။ အဲဒီမြို့ကို မင်းလက်ထဲ ငါအပ်မယ် လို့ပြောတော့ ယောရှုလည်း လက်ထဲက လှံကို အာအိမြို့ဘက် ဆန့်လိုက်တယ်။ သူ့လက်ကို ဆန့်လိုက်တဲ့အခါ ချုံခိုတပ်ဖွဲ့က တပ်ချတဲ့နေရာကနေ အမြန်ထွက်လာပြီး မြို့ထဲ ပြေးဝင်လာတယ်။ မြို့ကို သိမ်းပိုက်ပြီး ချက်ချင်း မီးရှို့လိုက်တယ်။ အာအိမြို့သားတွေ နောက်လှည့်ကြည့်တဲ့အခါ မြို့ထဲကနေ မီးခိုးတွေ တလူလူတက်နေတာကို မြင်တော့ ကြောက်လန့်ပြီး ဘယ်ကိုပြေးရမှန်းမသိ ဖြစ်ကုန်တယ်။ တောကန္တာရဘက် ထွက်ပြေးသွားတဲ့ အစ္စရေးစစ်သည်တွေက လိုက်တိုက်တဲ့ အာအိမြို့သားတွေဆီ ပြန်လှည့်လာတယ်။ ချုံခိုတပ်ဖွဲ့က မြို့ကိုသိမ်းပိုက်လိုက်လို့ မြို့ထဲကနေ မီးခိုးတွေတက်လာတာကို ယောရှုနဲ့ အစ္စရေးစစ်သည်တွေ မြင်တဲ့အခါ ပြန်လှည့်လာပြီး အာအိမြို့သားတွေကို တိုက်ခိုက်ကြတယ်။ မြို့ကိုသိမ်းလိုက်တဲ့ စစ်သည်တွေကလည်း မြို့ထဲကနေ ထွက်လာတဲ့အတွက် အာအိမြို့သားတွေဟာ အစ္စရေးတပ်ဖွဲ့ နှစ်ဖွဲ့ကြားမှာ ပိတ်မိသွားတယ်။ အစ္စရေးတွေက အသက်ရှင်ကျန်ရစ်သူ၊ ထွက်ပြေးသူ တစ်ယောက်မှ မကျန်အောင် ကွပ်မျက်ကြတယ်။ အာအိဘုရင်ကိုတော့ အရှင်ဖမ်းပြီး ယောရှုဆီ ခေါ်လာကြတယ်။ အစ္စရေးတွေက တောကန္တာရအထိ လိုက်တိုက်ကြတဲ့ အာအိမြို့သားတွေကို တစ်ယောက်မကျန် သတ်ပစ်ပြီးနောက် အာအိမြို့ဆီ ပြန်လာပြီး မြို့ထဲမှာ ကျန်ရစ်သူတွေကို သုတ်သင်တယ်။ အဲဒီနေ့မှာ အာအိမြို့သား ယောက်ျားမိန်းမအားလုံး ၁၂,၀၀၀ လောက် သေဆုံးသွားတယ်။ အာအိမြို့သားတွေကို ဖျက်ဆီးလို့မပြီးမချင်း ယောရှုက လှံကိုင်ပြီး ဆန့်ထားတဲ့ သူ့လက်ကို ပြန်မရုပ်ဘူး။ ယောရှုကို ယေဟောဝါ မိန့်မှာထားတဲ့အတိုင်း မြို့ထဲက တိရစ္ဆာန်တွေနဲ့ တိုက်ရာပါဥစ္စာတွေကို အစ္စရေးတွေ သိမ်းယူကြတယ်။ ယောရှုက အာအိမြို့ကို မီးရှို့ဖျက်ဆီးပြီး အပျက်အယွင်းပုံကြီး ဖြစ်အောင် လုပ်လိုက်တယ်။ အဲဒီအပျက်အယွင်းပုံကြီးဟာ ဒီနေ့အထိ ရှိနေတုန်းပဲ။ အာအိဘုရင်ကိုလည်း ကွပ်မျက်ပြီး ညနေအထိ သစ်တိုင်မှာ ချိတ်ဆွဲထားတယ်။ နေဝင်ခါနီးမှာ အလောင်းကို သစ်တိုင်ပေါ်ကနေချဖို့ အမိန့်ပေးလိုက်တယ်။ အလောင်းကို မြို့တံခါးမှာ ပစ်ထားပြီး သူ့အပေါ်မှာ ကျောက်ပုံကြီး ပုံထားကြတယ်။ အဲဒီကျောက်ပုံဟာ ဒီနေ့အထိ ရှိနေတုန်းပဲ။ အဲဒီနောက် ယောရှုက ဧဗလတောင်ပေါ်မှာ အစ္စရေးတို့ရဲ့ဘုရား ယေဟောဝါအတွက် ပူဇော်ရာပလ္လင် တည်တယ်။ အစ္စရေးတွေကို ယေဟောဝါရဲ့ကျွန် မောရှေ မှာကြားခဲ့တဲ့အတိုင်း၊ မောရှေရဲ့ပညတ်ကျမ်းမှာ ရေးထားတဲ့အတိုင်း သံကိရိယာမသုံးဘဲ ကျောက်ရိုင်းတုံးတွေနဲ့တည်တဲ့ ပူဇော်ရာပလ္လင် ဖြစ်တယ်။ အဲဒီပလ္လင်ပေါ်မှာ ယေဟောဝါအတွက် မီးရှို့ရာအလှူတွေနဲ့ မိတ်သဟာယ ပူဇော်သက္ကာတွေကို ပူဇော်ကြတယ်။ အဲဒီနေရာမှာ ယောရှုက အစ္စရေးတွေရှေ့ မောရှေရေးခဲ့တဲ့ ပညတ်ကျမ်းကို ကျောက်တုံးတွေပေါ် ကူးရေးတယ်။ အစ္စရေးတွေ၊ အကြီးအကဲတွေ၊ လက်ထောက်ခေါင်းဆောင်တွေ၊ တရားသူကြီးတွေက ယေဟောဝါရဲ့ ပဋိညာဉ်သေတ္တာကို ထမ်းတဲ့ လေဝိအနွယ် ပုရောဟိတ်တွေဘက် မျက်နှာမူပြီး ပဋိညာဉ်သေတ္တာရဲ့ ဘေးနှစ်ဖက်မှာ ရပ်နေကြတယ်။ အစ္စရေးတွေအပြင် တိုင်းတစ်ပါးသားတွေလည်း အဲဒီမှာ ရပ်နေကြတယ်။ (ယေဟောဝါရဲ့ကျွန် မောရှေ အရင်က မှာကြားခဲ့တဲ့အတိုင်း) အစ္စရေးလူမျိုးဟာ ကောင်းချီးခံယူဖို့ ဂေရဇိမ်တောင်ရှေ့မှာ တစ်ဝက်၊ ဧဗလတောင်ရှေ့မှာ တစ်ဝက် ရပ်နေကြတယ်။ အဲဒီနောက် ယောရှုက ပညတ်ကျမ်းမှာ ရေးထားတဲ့အတိုင်း ကောင်းချီးနဲ့ ကျိန်စာတွေ အပါအဝင် ပညတ်ကျမ်းမှာပါသမျှကို ကျယ်ကျယ်ဖတ်ပြတယ်။ မိန်းမ၊ ကလေး၊ ပြည်မှာနေထိုင်တဲ့ တိုင်းတစ်ပါးသားအပါအဝင် အစ္စရေးတစ်မျိုးလုံးရှေ့မှာ ယောရှုက မောရှေမှာကြားခဲ့သမျှကို အသံကျယ်ကျယ်နဲ့ တစ်လုံးမကျန် ဖတ်ပြတယ်။",6,Jos,8,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/8/
audio/nwt_06_Jos_BU_09.mp3,အခန်းကြီး (၉) ဂျော်ဒန်မြစ် အနောက်ဘက်က တောင်တန်းဒေသ၊ ရှဖိလာအရပ်၊ ပင်လယ်ကြီး ကမ်းရိုးတန်းတစ်လျှောက်၊ လက်ဘနွန်ပြည် အရှေ့ဘက်မှာနေတဲ့ ဟိတ္တိ၊ အာမောရိ၊ ခါနန်၊ ဖေရဇိ၊ ဟိဝိနဲ့ ယေဗုသိလူမျိုးတို့ရဲ့ ဘုရင်အားလုံးက အဲဒီသတင်းကို ကြားတဲ့အခါ၊ ယောရှုနဲ့ အစ္စရေးတွေကို တိုက်ခိုက်ဖို့ မဟာမိတ်ဖွဲ့ကြတယ်။ ဂိဗောင်မြို့သားတွေက ယေရိခေါမြို့နဲ့ အာအိမြို့ကို ယောရှု ဘယ်လိုချေမှုန်းခဲ့တယ်ဆိုတဲ့ သတင်းကို ကြားတော့၊ အမြော်အမြင်ရှိရှိ လုပ်ဆောင်ကြတယ်။ အစာရေစာတွေကို ဟောင်းနွမ်းတဲ့အိတ်တွေ၊ ပေါက်ပြဲလို့ ဖာထားတဲ့ သားရေဘူးတွေထဲ ထည့်ပြီး မြည်းတွေပေါ် တင်လာတယ်။ ဟောင်းနွမ်းတဲ့ ဖိနပ်တွေကို စီးလာပြီး စုတ်ပြဲနေတဲ့အဝတ်တွေ ဝတ်လာကြတယ်။ ရိက္ခာမုန့်တွေလည်း ခြောက်ကပ်ပြီး ကျိုးကြေနေတယ်။ ဂိလဂါလအရပ်မှာ စခန်းချနေတဲ့ ယောရှုဆီ ရောက်လာပြီး ခင်ဗျားတို့နဲ့ မဟာမိတ်ဖွဲ့ချင်လို့ အခုလို ရပ်ဝေးကနေ လာကြတာပါ လို့ ယောရှုနဲ့ အစ္စရေးတွေကို ပြောတယ်။ အစ္စရေးတွေက ခင်ဗျားတို့ ဒီအနီးဝန်းကျင်မှာ နေတာလည်း ဖြစ်နိုင်တာပဲ။ ခင်ဗျားတို့နဲ့ မဟာမိတ်မဖွဲ့နိုင်ဘူး ဆိုပြီး အဲဒီဟိဝိလူတွေကို ပြောပေမဲ့၊ သူတို့က ခင်ဗျားတို့ဆီမှာ ကျွန်ခံပါ့မယ် လို့ ယောရှုကို ပြန်ပြောတယ်။ ယောရှုက ခင်ဗျားတို့ ဘယ်သူတွေလဲ။ ဘယ်က လာကြတာလဲ လို့မေးတော့၊ သူတို့က ခင်ဗျားတို့ရဲ့ဘုရားသခင် ယေဟောဝါရဲ့နာမည်ကိုကြားပြီး ရပ်ဝေးကနေ လာကြတာပါ။ အဲဒီဘုရားရဲ့ ဂုဏ်သတင်းကို ကြားပါတယ်။ အဲဒီဘုရားက အီဂျစ်ပြည်ကို ဘယ်လို ဒဏ်ခတ်ခဲ့မှန်း၊ ဂျော်ဒန်မြစ်အရှေ့ဘက်က အာမောရိဘုရင်နှစ်ပါးဖြစ်တဲ့ ဟေရှဘုန်ဘုရင် ရှိဟုန်နဲ့ အာရှတရုတ်မြို့က ဗာရှန်ဘုရင် ဩဂတ်ကို ဘယ်လိုဒဏ်ခတ်ခဲ့မှန်း ကျွန်တော်တို့ ကြားပါတယ်။ ဒါကြောင့် ကျွန်တော်တို့ရဲ့ အကြီးအကဲတွေနဲ့ မြို့သူမြို့သားတွေက လမ်းခရီးမှာ စားဖို့ ရိက္ခာတွေယူပြီး သူတို့ကို သွားတွေ့ကြ။ ပြီးတော့ ကျွန်တော်တို့နဲ့ မဟာမိတ်ဖွဲ့ပါ။ ကျွန်ခံပါ့မယ် လို့ပြောကြ ဆိုပြီး မှာလိုက်ပါတယ်။ ဒီကို ထွက်လာတဲ့နေ့တုန်းက ဒီရိက္ခာမုန့်တွေ ပူပူနွေးနွေးလေးပါ။ အခု ကြည့်ပါဦး၊ ခြောက်ကပ်ပြီး ကျိုးကြေကုန်ပြီ။ ဒီသားရေဘူးတွေကလည်း စပျစ်ဝိုင် ဖြည့်တုန်းက အသစ်ပါ။ အခုတော့ ပေါက်ပြဲကုန်ပြီ။ အဝတ်တွေ၊ ဖိနပ်တွေလည်း ခရီးဝေးလွန်းလို့ ဟောင်းနွမ်းကုန်ပါပြီ လို့ ဖြေတယ်။ အဲဒီအခါ အစ္စရေးတွေက မုန့်တချို့ကိုယူပြီး စစ်ဆေးကြည့်တယ်။ ယေဟောဝါကိုတော့ မမေးမိကြဘူး။ ယောရှုက သူတို့ကို အသက်ချမ်းသာပေးမယ်လို့ ကတိပေးပြီး မဟာမိတ်ဖွဲ့လိုက်တယ်။ အစ္စရေးခေါင်းဆောင်တွေကလည်း အဲဒီအတိုင်းပဲ သစ္စာဆိုကြတယ်။ မဟာမိတ်ဖွဲ့ပြီးနောက် သုံးရက်ကြာတော့ အဲဒီလူတွေဟာ အနီးဝန်းကျင်မှာပဲ နေထိုင်မှန်း အစ္စရေးတွေ သိသွားတယ်။ ဒါနဲ့ ခရီးထွက်လာပြီး သုံးရက်မြောက်နေ့မှာ အဲဒီလူတွေနေထိုင်တဲ့ ဂိဗောင်၊ ခေဖိရာ၊ ဗေရုတ်၊ ကိရယတ် ယာရိမ်မြို့တွေဆီ ရောက်လာတယ်။ အစ္စရေးတို့ရဲ့ဘုရား ယေဟောဝါကို တိုင်တည်ပြီး ခေါင်းဆောင်တွေ သစ္စာဆိုထားတဲ့အတွက် အစ္စရေးတွေက သူတို့ကို မတိုက်ကြဘူး။ ဒါပေမဲ့ ခေါင်းဆောင်တွေကို ပြစ်တင်ညည်းညူလာကြတယ်။ ခေါင်းဆောင်တွေကလည်း အစ္စရေးတို့ရဲ့ဘုရား ယေဟောဝါကို တိုင်တည်ပြီး သစ္စာဆိုထားတဲ့အတွက် သူတို့ဒုက္ခရောက်အောင် လုပ်လို့ မဖြစ်ဘူး။ သစ္စာဆိုထားပြီးပြီဆိုတော့ သူတို့ကို အသက်ချမ်းသာပေးမှ ဖြစ်မယ်။ အဲဒီလိုမလုပ်ရင် ကျွန်တော်တို့ကို ဘုရားသခင် အမျက်ထွက်မယ်။ သူတို့ကို အသက်ချမ်းသာပေးလိုက်ပေမဲ့ အစ္စရေးတွေအတွက် ထင်းခွေရေခပ်တဲ့အလုပ်တွေ လုပ်ခိုင်းမယ် လို့ပြောတယ်။ ဒါဟာ ဂိဗောင်မြို့သားတွေကို ခေါင်းဆောင်တွေ ကတိပေးခဲ့တဲ့အတိုင်းပါပဲ။ ယောရှုက ဂိဗောင်မြို့သားတွေကို ခေါ်ပြီး ခင်ဗျားတို့က အနီးဝန်းကျင်မှာ နေလျက်နဲ့ ရပ်ဝေးကနေ လာကြတာပါ ဆိုပြီး ကျွန်တော်တို့ကို ဘာလို့လှည့်စားတာလဲ။ အခုချိန်ကစပြီး ခင်ဗျားတို့ ကျိန်စာသင့်ပြီ။ ဘုရားသခင်ရဲ့ အိမ်တော်အတွက် ထင်းခွေရေခပ်တဲ့အလုပ် လုပ်ပြီး အမြဲကျွန်ခံရမယ် လို့ပြောတယ်။ သူတို့က ယေဟောဝါဘုရားက ခင်ဗျားတို့ကို ဒီတစ်ပြည်လုံး ပေးဖို့၊ ဒီပြည်သူပြည်သားအားလုံးကို ခင်ဗျားတို့ရှေ့ကနေ ဖျက်ဆီးပစ်ဖို့ ဘုရားရဲ့ကျွန် မောရှေကို မိန့်မှာခဲ့တဲ့အကြောင်း ကျွန်တော်တို့ ကြားသိရတဲ့အခါ အသက်ဆုံးမှာ ကြောက်လို့ အခုလို လုပ်ရတာပါ။ အခု ကျွန်တော်တို့ဟာ ခင်ဗျားတို့လက်ထဲမှာ ရှိပါတယ်။ ကောင်းမယ်၊ သင့်တော်မယ်လို့ ထင်တဲ့အတိုင်းသာ လုပ်ပါ လို့ပြောကြတယ်။ ယောရှုက သူတို့ကို အစ္စရေးတွေလက်ထဲကနေ ကယ်လိုက်တဲ့အတွက် သူတို့ကို အစ္စရေးတွေ မသတ်တော့ဘူး။ ဒါပေမဲ့ ယောရှုက အဲဒီနေ့ကစပြီး သူတို့ကို အစ္စရေးတွေအတွက်၊ ယေဟောဝါ ရွေးချယ်တဲ့နေရာမှာ တည်ထားတဲ့ ပူဇော်ရာပလ္လင်အတွက် ထင်းခွေရေခပ်တဲ့ အလုပ်တွေ လုပ်ခိုင်းတယ်။ အခုချိန်ထိ သူတို့ အဲဒီအလုပ် လုပ်နေတုန်းပဲ။,6,Jos,9,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/9/
audio/nwt_06_Jos_BU_10.mp3,အခန်းကြီး (၁၀) ယောရှုက အာအိမြို့ကို သိမ်းပိုက်ပြီး ဖျက်ဆီးလိုက်ပြီဆိုတဲ့သတင်း၊ ယေရိခေါမြို့နဲ့ ယေရိခေါမင်းကြီးလိုပဲ အာအိမြို့နဲ့ အာအိဘုရင်ကိုလည်း ချေမှုန်းလိုက်ပြီဆိုတဲ့သတင်း၊ ဂိဗောင်မြို့သားတွေက အစ္စရေးတွေနဲ့ မဟာမိတ်ဖွဲ့ပြီး အတူနေထိုင်ကြပြီဆိုတဲ့သတင်းကို ဂျေရုဆလင်ဘုရင် အဒေါနိဇေဒက် ကြားတဲ့အခါ၊ အရမ်းထိတ်လန့်သွားတယ်။ ဘာလို့လဲဆိုတော့ ဂိဗောင်မြို့ဟာ အာအိမြို့ထက် ကြီးပြီး နန်းစိုက်မြို့လို ခမ်းနားကြီးကျယ်တဲ့အပြင် မြို့သားတွေကလည်း စစ်သူရဲတွေဖြစ်နေလို့ပဲ။ ဒါနဲ့ ဂျေရုဆလင်ဘုရင် အဒေါနိဇေဒက်က ဟေဗြုန်ဘုရင် ဟောဟံ၊ ယာမုတ်ဘုရင် ပိရံ၊ လာခိရှဘုရင် ယာဖျာ၊ ဧဂလုန်ဘုရင် ဒေဗိရတို့ဆီ လူလွှတ်ပြီး၊ ငါ့ကို စစ်ကူပေးကြ။ ဂိဗောင်မြို့သားတွေကို တိုက်ရအောင်။ သူတို့က ယောရှုနဲ့ အစ္စရေးတွေကို မဟာမိတ်ဖွဲ့လိုက်ပြီ လို့သတင်းပို့တယ်။ အဲဒီအခါ အာမောရိဘုရင် ငါးပါးဖြစ်တဲ့ ဂျေရုဆလင်ဘုရင်၊ ဟေဗြုန်ဘုရင်၊ ယာမုတ်ဘုရင်၊ လာခိရှဘုရင်၊ ဧဂလုန်ဘုရင်က ပူးပေါင်းပြီး စစ်သည်အလုံးအရင်းနဲ့ ချီတက်သွားကြတယ်။ အဲဒီနောက် ဂိဗောင်မြို့ကို တိုက်ဖို့ တပ်ချကြတယ်။ ဂိဗောင်မြို့သားတွေက ဂိလဂါလအရပ်မှာ စခန်းချနေတဲ့ယောရှုဆီ လူလွှတ်ပြီး ကျွန်တော်တို့ကို အမြန်လာကယ်ပါဦး။ ပစ်မထားပါနဲ့။ တောင်တန်းဒေသက အာမောရိဘုရင်တွေ ပူးပေါင်းပြီး လာတိုက်နေလို့ ကူညီပါဦး ဆိုပြီး အကူအညီတောင်းတယ်။ ယောရှုလည်း စစ်သူရဲတွေ၊ ခွန်အားကြီးစစ်သည်တွေနဲ့အတူ ဂိလဂါလအရပ်ကနေ ချီတက်သွားတယ်။ ယေဟောဝါက သူတို့ကို မင်းလက်ထဲ ငါအပ်လိုက်ပြီဖြစ်လို့ မကြောက်နဲ့။ မင်းကို ဘယ်သူမှ ခုခံနိုင်မှာ မဟုတ်ဘူး လို့ ယောရှုကို ပြောတယ်။ ယောရှုလည်း ဂိလဂါလအရပ်ကနေ တစ်ညလုံး ချီတက်ပြီးနောက် သူတို့ကို ရုတ်တရက် ဝင်စီးတယ်။ ယေဟောဝါက ရန်သူတွေကို အစ္စရေးတွေရှေ့မှာ ဖရိုဖရဲဖြစ်စေတယ်။ ဒါကြောင့် အစ္စရေးတွေက ဂိဗောင်မြို့မှာ ရန်သူအမြောက်အမြားကို ကွပ်မျက်ကြတယ်။ ဗေသောရုန်အတက်လမ်းအတိုင်း လိုက်ပြီး အဇေကာမြို့နဲ့ မက်ကဒါမြို့အထိ လိုက်သတ်ကြတယ်။ ရန်သူတွေ ထွက်ပြေးတဲ့အခါ ဗေသောရုန်အဆင်းလမ်းမှာ ယေဟောဝါက အဇေကာမြို့အထိ မိုးသီးကြီးတွေ ကျစေတဲ့အတွက် သူတို့သေကုန်တယ်။ အစ္စရေးတွေရဲ့ ဓားချက်ကြောင့် သေတာထက် မိုးသီးကြောင့် သေတာ ပိုများတယ်။ အာမောရိလူတွေကို အစ္စရေးတွေရှေ့ ယေဟောဝါ အကြီးအကျယ် ရှုံးနိမ့်စေတဲ့နေ့မှာယောရှုက ယေဟောဝါကို နေမင်းကြီး၊ ဂိဗောင်မြို့ပေါ်မှာ ရပ်နေပါ။ လမင်းကြီး၊ အာယလုန်ချိုင့်ဝှမ်းပေါ်မှာ ရပ်နေပါ ဆိုပြီး ပြောတယ်။ ဒါကြောင့် ရန်သူတွေကို အစ္စရေးတွေ နှိမ်နင်းလို့မပြီးမချင်း နေရော၊ လရော ရပ်တန့်နေတယ်။ ဒီအကြောင်းကို ယာရှာစာစောင်မှာ ရေးထားတယ်။ အဲဒီနေ့မှာ နေမဝင်ဘူး။ နေဟာ တစ်နေ့လုံး ကောင်းကင်မှာ ရပ်တန့်နေတယ်။ လူတစ်ယောက်ရဲ့စကားကို ယေဟောဝါ နားထောင်ခဲ့တဲ့ အဲဒီလိုနေ့မျိုး အရင်ကရော နောက်ပိုင်းမှာပါ မရှိဖူးဘူး။ အစ္စရေးတွေအတွက် ယေဟောဝါ တိုက်ခိုက်ပေးခဲ့တယ်။ အဲဒီနောက် ယောရှုနဲ့ အစ္စရေးအားလုံးက စခန်းချထားတဲ့ ဂိလဂါလအရပ်ဆီ ပြန်လာကြတယ်။ အဲဒီအချိန်မှာ ဘုရင်ငါးပါးက ထွက်ပြေးပြီး မက်ကဒါလိုဏ်ဂူထဲမှာ ပုန်းနေကြတယ်။ မက်ကဒါလိုဏ်ဂူထဲမှာ ဘုရင်ငါးပါး ပုန်းနေတယ် ဆိုတဲ့သတင်းကို ယောရှုကြားတော့၊ ဂူဝကို ကျောက်တုံးကြီးတွေနဲ့ ပိတ်ပြီး အစောင့်တွေ ချထားလိုက်။ ကျန်တဲ့သူတွေကတော့ ရပ်စောင့်မနေနဲ့။ ရန်သူတွေနောက်လိုက်ပြီး အနောက်ဘက်ကနေ တိုက်ကြ။ သူတို့ကို မြို့တွေထဲ မဝင်စေနဲ့။ ယေဟောဝါဘုရားက သူတို့ကို ခင်ဗျားတို့လက်ထဲ အပ်ပြီ လို့အမိန့်ပေးတယ်။ ယောရှုနဲ့ အစ္စရေးတွေက ရန်သူအမြောက်အမြားကို ချေမှုန်းတယ်။ ခံတပ်မြို့တွေထဲ ဝင်ပြေးလို့ လွတ်မြောက်သွားတဲ့ ရန်သူဆိုလို့ နည်းနည်းလေးပဲ ရှိတယ်။ စစ်သည်အားလုံးက မက်ကဒါမြို့မှာ တပ်ချထားတဲ့ ယောရှုဆီ ဘေးမသီရန်မခ ပြန်ရောက်လာကြတယ်။ အစ္စရေးတွေကို ဘယ်သူမှ ရန်မစရဲကြဘူး။ အဲဒီနောက် ယောရှုက လိုဏ်ဂူဝကိုဖွင့်ပြီး ဘုရင်ငါးပါးကို ခေါ်ထုတ်လာခဲ့ လို့အမိန့်ပေးတော့၊ ဘုရင်ငါးပါးဖြစ်တဲ့ ဂျေရုဆလင်ဘုရင်၊ ဟေဗြုန်ဘုရင်၊ ယာမုတ်ဘုရင်၊ လာခိရှဘုရင်၊ ဧဂလုန်ဘုရင်ကို လိုဏ်ဂူထဲကနေ ယောရှုဆီ ခေါ်ထုတ်လာကြတယ်။ အဲဒီအခါ ယောရှုက အစ္စရေးတစ်မျိုးလုံးကို ခေါ်လိုက်တယ်။ အတူတိုက်ခိုက်ခဲ့တဲ့ တပ်မှူးတွေကို လာကြ၊ ဒီဘုရင်တွေရဲ့ လည်ကုပ်ကို နင်းကြ လို့ပြောတော့ သူတို့လည်း ဘုရင်တွေရဲ့ လည်ကုပ်ကို နင်းကြတယ်။ ယောရှုက မကြောက်ကြနဲ့။ ရဲစွမ်းသတ္တိရှိကြ။ ခင်ဗျားတို့ တိုက်ခိုက်နေတဲ့ ရန်သူအားလုံးကို ယေဟောဝါဘုရား ဒီလိုပဲလုပ်မယ် လို့ပြောတယ်။ အဲဒီနောက် ယောရှုက ဘုရင်ငါးပါးကို ကွပ်မျက်ပြီး သစ်တိုင်ငါးတိုင်မှာ ညနေပိုင်းအထိ ချိတ်ဆွဲထားတယ်။ နေဝင်ချိန်ရောက်တော့ သူတို့ကို သစ်တိုင်ပေါ်ကနေ ချပြီး သူတို့ပုန်းခဲ့တဲ့ လိုဏ်ဂူထဲ ပစ်ထားဖို့ အမိန့်ပေးတယ်။ ပြီးတော့ လိုဏ်ဂူဝမှာ ကျောက်တုံးကြီးတွေ ပုံထားကြတယ်။ အဲဒီကျောက်တုံးကြီးတွေ ဒီနေ့အထိ ရှိနေတုန်းပဲ။ အဲဒီနေ့မှာပဲ ယောရှုက မက်ကဒါမြို့ကို သိမ်းပိုက်ပြီး ဘုရင်နဲ့ မြို့ထဲမှာရှိတဲ့ လူအားလုံးကို တစ်ယောက်မကျန် ကွပ်မျက်လိုက်တယ်။ ယေရိခေါဘုရင်လိုပဲ မက်ကဒါဘုရင်ကိုလည်း အဆုံးစီရင်လိုက်တယ်။ အဲဒီနောက် ယောရှုနဲ့ အစ္စရေးစစ်သည်တွေက မက်ကဒါမြို့ကနေ လိဗနမြို့ကို ဆက်ချီတက်ပြီး လိဗနမြို့ကို တိုက်ခိုက်ကြတယ်။ ယေဟောဝါက လိဗနမြို့နဲ့ လိဗနဘုရင်ကို အစ္စရေးတွေလက်ထဲ အပ်တဲ့အတွက် မြို့ကို တိုက်ခိုက်ပြီး လူအားလုံးကို ကွပ်မျက်တယ်။ ယေရိခေါဘုရင်လိုပဲ လိဗနဘုရင်ကိုလည်း အဆုံးစီရင်လိုက်တယ်။ ပြီးတော့ ယောရှုနဲ့ အစ္စရေးစစ်သည်တွေက လိဗနမြို့ကနေ လာခိရှမြို့ကို ဆက်ချီတက်တယ်။ အဲဒီမှာ တပ်ချပြီး မြို့ကို တိုက်တယ်။ ယေဟောဝါက လာခိရှမြို့ကို အစ္စရေးတွေလက်ထဲ အပ်တဲ့အတွက် ဒုတိယနေ့မှာ မြို့ကို သိမ်းပိုက်တယ်။ လိဗနမြို့ကို တိုက်ခဲ့သလိုပဲ လာခိရှမြို့ကို တိုက်ခိုက်ပြီး လူအားလုံးကို ကွပ်မျက်လိုက်တယ်။ အဲဒီအချိန်မှာ ဂေဇာဘုရင်ဟောရံက လာခိရှမြို့ကို စစ်ကူဖို့ ချီတက်လာတယ်။ ဒါပေမဲ့ ယောရှုက ဂေဇာဘုရင်နဲ့ သူ့လူတွေကို တစ်ယောက်မကျန် ချေမှုန်းတယ်။ ပြီးတော့ ယောရှုနဲ့ အစ္စရေးစစ်သည်တွေက လာခိရှမြို့ကနေ ဧဂလုန်မြို့ကို ဆက်ချီတက်တယ်။ အဲဒီမှာ တပ်ချပြီး မြို့ကို တိုက်တယ်။ အဲဒီနေ့မှာပဲ မြို့ကို သိမ်းပိုက်လိုက်တယ်၊ လာခိရှမြို့မှာလိုပဲ ဧဂလုန်မြို့မှာရှိတဲ့ လူအားလုံးကိုလည်း သုတ်သင်ဖျက်ဆီးတယ်။ အဲဒီနောက် ယောရှုနဲ့ အစ္စရေးစစ်သည်တွေက ဧဂလုန်မြို့ကနေ ဟေဗြုန်မြို့ကို ဆက်ချီတက်ပြီး တိုက်ခိုက်တယ်။ မြို့ကိုသိမ်းပိုက်ပြီး ဟေဗြုန်ဘုရင်၊ ပတ်ဝန်းကျင်မြို့ငယ်တွေ၊ မြို့ထဲမှာရှိတဲ့ လူအားလုံးကို ချေမှုန်းလိုက်တယ်။ ဧဂလုန်မြို့မှာလိုပဲ ဟေဗြုန်မြို့မှာရှိတဲ့ လူအားလုံးကိုလည်း သုတ်သင်ဖျက်ဆီးတယ်။ နောက်ဆုံး၊ ယောရှုနဲ့ အစ္စရေးစစ်သည်တွေက ဒေဗိရမြို့ကို ပြန်လှည့်လာပြီး တိုက်ခိုက်တယ်။ ဒေဗိရဘုရင်ကို ဖမ်း၊ မြို့နဲ့ ပတ်ဝန်းကျင်မြို့ငယ်တွေကို သိမ်းပိုက်ပြီး မြို့ထဲမှာရှိတဲ့ လူအားလုံးကို သုတ်သင်ဖျက်ဆီးတယ်။ တစ်ယောက်ကိုမှ မချန်ထားဘူး။ ဟေဗြုန်မြို့၊ လိဗနမြို့နဲ့ လိဗနဘုရင်ကို ချေမှုန်းခဲ့သလိုပဲ ဒေဗိရမြို့နဲ့ ဒေဗိရဘုရင်ကိုလည်း ချေမှုန်းတယ်။ ဒီလိုနဲ့ ယောရှုက တောင်တန်းဒေသ၊ နေဂပ်အရပ်၊ ရှဖိလာအရပ်နဲ့ တောင်စောင်းတစ်လျှောက်လုံးကို အနိုင်ရခဲ့တယ်။ ဘုရင်အားလုံးကိုလည်း ချေမှုန်းတယ်။ အစ္စရေးတို့ရဲ့ဘုရား ယေဟောဝါ မိန့်မှာတဲ့အတိုင်း သက်ရှိမှန်သမျှကို သုတ်သင်ဖျက်ဆီးတယ်။ ကာဒေရှဗာနာအရပ်ကနေ ဂါဇာမြို့အထိ၊ ဂေါရှင်နယ်မြေတစ်ခုလုံး၊ ဂိဗောင်မြို့အထိ အနိုင်ရခဲ့တယ်။ အစ္စရေးတို့ရဲ့ဘုရား ယေဟောဝါက အစ္စရေးတွေဘက်ကနေ တိုက်ခိုက်ပေးတဲ့အတွက် ယောရှုဟာ အဲဒီဘုရင်အားလုံးနဲ့ သူတို့ရဲ့နယ်မြေတွေကို တစ်ချီတည်းနဲ့ တောက်လျှောက် သိမ်းပိုက်နိုင်ခဲ့တယ်။ အဲဒီနောက် ယောရှုနဲ့ အစ္စရေးစစ်သည်တွေက စခန်းချထားတဲ့ ဂိလဂါလအရပ်ဆီ ပြန်လာကြတယ်။,6,Jos,10,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/10/
audio/nwt_06_Jos_BU_11.mp3,အခန်းကြီး (၁၁) အဲဒီသတင်းကို ဟာဇော်ဘုရင် ယာဘိန် ကြားတဲ့အခါ မာဒုန်ဘုရင်ယောဗပ်၊ ရှိမရုန်ဘုရင်နဲ့ အာခရှပ်ဘုရင်ဆီ သတင်းပို့တယ်။ မြောက်ဘက်တောင်တန်းဒေသနဲ့ ခိနေရက်အိုင်ရဲ့ တောင်ဘက်လွင်ပြင်တွေမှာရှိတဲ့ ဘုရင်တွေ၊ ရှဖိလာအရပ်နဲ့ အနောက်ဘက် ဒေါရတောင်စောင်းတွေမှာရှိတဲ့ ဘုရင်တွေ၊ ဂျော်ဒန်မြစ်အရှေ့ဘက်နဲ့ အနောက်ဘက်မှာရှိတဲ့ ခါနန်လူမျိုးတွေ၊ တောင်တန်းဒေသမှာရှိတဲ့ အာမောရိ၊ ဟိတ္တိ၊ ဖေရဇိနဲ့ ယေဗုသိလူမျိုးတွေ၊ မိဇပါပြည် ဟေရမုန်တောင်ခြေရင်းမှာရှိတဲ့ ဟိဝိလူမျိုးတွေဆီကိုလည်း သတင်းပို့တယ်။ ဒါကြောင့် အဲဒီဘုရင်အားလုံးက ပင်လယ်သဲပွင့်တွေလို မရေတွက်နိုင်အောင် များတဲ့ စစ်တပ်တွေ၊ မြင်းတွေ၊ စစ်မြင်းရထားတွေ အလုံးအရင်းနဲ့ ထွက်လာကြတယ်။ ဘုရင်အားလုံး တွေ့ဆုံပြီးနောက် အစ္စရေးတွေကို တိုက်ဖို့ မေရုံချောင်းနားမှာ စုပေါင်းတပ်ချကြတယ်။ အဲဒီအခါ ယေဟောဝါက ယောရှုကို မနက်ဖြန် ဒီအချိန်လောက်မှာ သူတို့ကို အစ္စရေးတွေလက်ထဲ ငါအပ်မှာဖြစ်လို့ မကြောက်နဲ့။ ချေမှုန်းပါ။ မြင်းတွေကို တံကောက်ကြော ဖြတ်ပစ်ပါ။ မြင်းရထားတွေကိုလည်း မီးရှို့ပါ လို့ပြောတယ်။ ယောရှုနဲ့ စစ်သည်တွေလည်း မေရုံချောင်းတစ်လျှောက် တပ်ချထားတဲ့ ရန်သူတွေကို ရုတ်တရက် ဝင်စီးလိုက်တယ်။ ယေဟောဝါက ရန်သူတွေကို အစ္စရေးတွေလက်ထဲ အပ်တဲ့အတွက် အစ္စရေးတွေ အနိုင်ရတယ်။ ဆိုင်ဒုန်မြို့ကြီးနဲ့ မိသရဖောသမိမ်မြို့အထိ၊ အရှေ့ဘက် မိဇပါချိုင့်ဝှမ်းအထိ လိုက်တိုက်ပြီး တစ်ယောက်မကျန် နှိမ်နင်းတယ်။ ယောရှုလည်း ယေဟောဝါ မိန့်မှာတဲ့အတိုင်း မြင်းတွေကို တံကောက်ကြောဖြတ်ပြီး မြင်းရထားတွေကို မီးရှို့တယ်။ အဲဒီနောက် ယောရှုက ပြန်လှည့်လာပြီး ဟာဇော်မြို့ကို သိမ်းပိုက်တယ်။ ဟာဇော်ဘုရင်ကိုလည်း ဓားနဲ့ကွပ်မျက်တယ်။ အရင်တုန်းက ဟာဇော်မြို့ဟာ အဲဒီနိုင်ငံတွေမှာ အင်အားအကြီးဆုံးပဲ။ မြို့ထဲမှာရှိတဲ့ လူအားလုံးကို သုတ်သင်ဖျက်ဆီးတယ်။ သက်ရှိဆိုလို့ ဘာမှမကျန်ဘူး။ ပြီးတော့ ဟာဇော်မြို့ကို မီးရှို့တယ်။ မြို့အားလုံးကို သိမ်းပိုက်ပြီး ဘုရင်အားလုံးကို ဓားနဲ့ကွပ်မျက်တယ်။ ယေဟောဝါရဲ့ကျွန် မောရှေမှာကြားခဲ့တဲ့အတိုင်း သုတ်သင်ဖျက်ဆီးတယ်။ တောင်ပေါ်မြို့တွေထဲမှာ ဟာဇော်မြို့ကလွဲရင် တခြားမြို့တွေကို အစ္စရေးတွေ မီးမရှို့ဘူး။ ဟာဇော်မြို့တစ်မြို့ကိုပဲ ယောရှု မီးရှို့ခဲ့တယ်။ အစ္စရေးတွေက အဲဒီမြို့တွေကရတဲ့ တိုက်ရာပါဥစ္စာတွေ၊ တိရစ္ဆာန်တွေကို သိမ်းယူပြီး လူတွေကို ကွပ်မျက်တယ်။ သက်ရှိဆိုလို့ တစ်ယောက်မှ မချန်ထားဘူး။ ယေဟောဝါရဲ့ကျွန် မောရှေက ဘုရားမိန့်မှာသမျှကို ယောရှုကို မှာခဲ့တယ်။ ယောရှုကလည်း မှာကြားတဲ့အတိုင်း လုပ်တယ်၊ မောရှေကို ယေဟောဝါမိန့်မှာတဲ့အတိုင်း တစ်ခုမကျန် လိုက်နာတယ်။ ဒီလိုနဲ့ ယောရှုက တောင်တန်းဒေသ၊ နေဂပ်အရပ်တစ်ခုလုံး၊ ဂေါရှင်နယ်မြေတစ်ခုလုံး၊ ရှဖိလာအရပ်၊ အရာဗာအရပ်၊ အစ္စရေးတောင်တန်းဒေသနဲ့ ရှဖိလာအရပ် ပါဝင်တဲ့ ပြည်တစ်ခုလုံးကို သိမ်းပိုက်လိုက်တယ်။ စိရတောင်တန်းဘက်ကို တက်သွားတဲ့ ဟာလက်တောင်ကနေ ဟေရမုန်တောင်ခြေရင်းမှာရှိတဲ့ လက်ဘနွန်ချိုင့်ဝှမ်းထဲက ဗာလဂဒ်မြို့အထိ ကျယ်ပြန့်တယ်။ အဲဒီဒေသတွေမှာရှိတဲ့ ဘုရင်အားလုံးကို ဖမ်းပြီး ကွပ်မျက်တယ်။ ယောရှုက အဲဒီဘုရင်တွေကို အချိန်အတော်ကြာ တိုက်ခိုက်ခဲ့ရတယ်။ ဂိဗောင်မြို့မှာနေတဲ့ ဟိဝိလူတွေကလွဲလို့ ဘယ်မြို့ကမှ အစ္စရေးတွေနဲ့ မဟာမိတ်မဖွဲ့ကြဘူး။ ဒါကြောင့် အဲဒီမြို့တွေကို တိုက်ခိုက်သိမ်းယူခဲ့ကြတယ်။ ယေဟောဝါက သနားညှာတာမနေဘဲ သုတ်သင်ဖျက်ဆီးနိုင်ဖို့ သူတို့ခေါင်းမာတာကို ခွင့်ပြုခဲ့တာ။ ဒါကြောင့် သူတို့က အစ္စရေးတွေကို ခုခံတိုက်ခိုက်တယ်။ မောရှေကို ယေဟောဝါ မိန့်မှာတဲ့အတိုင်း သူတို့ ချေမှုန်းခံလိုက်ရတယ်။ အဲဒီအချိန်မှာ ယောရှုက တောင်တန်းဒေသ၊ ဟေဗြုန်မြို့၊ ဒေဗိရမြို့၊ အာနပ်မြို့၊ ယုဒတောင်တန်းဒေသ တစ်ခုလုံး၊ အစ္စရေးတောင်တန်းဒေသ တစ်ခုလုံးမှာ ရှိနေတဲ့ အာနကလူမျိုးကို ဖယ်ရှားတယ်။ သူတို့နဲ့ သူတို့ရဲ့မြို့တွေကိုလည်း သုတ်သင်ဖျက်ဆီးတယ်။ အစ္စရေးတွေပိုင်တဲ့ပြည်မှာ အာနကလူတစ်ယောက်မှ မကျန်ဘူး။ ဂါဇာမြို့၊ ဂါသမြို့နဲ့ အာဇုတ်မြို့မှာပဲ ကျန်တော့တယ်။ ဒီလိုနဲ့ မောရှေကို ယေဟောဝါ ကတိပေးခဲ့တဲ့အတိုင်း ယောရှုက တစ်ပြည်လုံးကို သိမ်းပိုက်တယ်။ အဲဒီနောက် အစ္စရေးအနွယ်အလိုက် ဝေစုတွေခွဲပြီး အမွေပေးတယ်။ တစ်ပြည်လုံးမှာ စစ်မဖြစ်ဘဲ ငြိမ်းချမ်းသာယာနေတယ်။,6,Jos,11,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/11/
audio/nwt_06_Jos_BU_12.mp3,အခန်းကြီး (၁၂) အစ္စရေးတွေက ဂျော်ဒန်မြစ်အရှေ့ဘက် အာနုန်သဲချောင်းကနေ ဟေရမုန်တောင်အထိ၊ အရှေ့ဘက် အရာဗာအရပ်တစ်ခုလုံးကို သိမ်းပိုက်ပြီး အဲဒီမှာရှိတဲ့ ဘုရင်တွေကို အနိုင်ရခဲ့တယ်။ ဟေရှဘုန်မြို့မှာ စိုးစံတဲ့ အာမောရိဘုရင် ရှိဟုန်ကို အနိုင်ရခဲ့တယ်။ သူ့နယ်မြေက အာနုန်သဲချောင်းကမ်းနားမှာရှိတဲ့ အာရော်မြို့၊ အာနုန်သဲချောင်း အလယ်ပိုင်းကနေ အမ္မုန်လူမျိုးရဲ့ နယ်နိမိတ် ယာဗုတ်သဲချောင်းအထိ ကျယ်ပြန့်တယ်။ ဂိလဒ်ပြည်တစ်ဝက်အပါအဝင်၊ ဂျော်ဒန်မြစ်အရှေ့ဘက်ခြမ်း ခိနေရက်အိုင် ကနေ အရာဗာလို့ခေါ်တဲ့ ဆားငန်အိုင်နားက ဗက်ယေရှိမုတ်အရပ်အထိ၊ တောင်ဘက် ပိသဂါတောင်ခြေအထိ ကျယ်ပြန့်တယ်။ အစ္စရေးတွေက အာရှတရုတ်မြို့နဲ့ ဧဒြိမြို့မှာစိုးစံတဲ့ ဗာရှန်ဘုရင် ဩဂတ်ကိုလည်း အနိုင်ရတယ်။ ရေဖိမ်လူမျိုးရဲ့ နောက်ဆုံးဘုရင် ဩဂတ်က၊ ဟေရမုန်တောင်၊ သာလကမြို့၊ ဗာရှန်တစ်ပြည်လုံး၊ ဂေရှုရိနဲ့မာခါသိတို့ရဲ့ နယ်နိမိတ်အထိ၊ ဟေရှဘုန်ဘုရင် ရှိဟုန်ရဲ့ နယ်နိမိတ်အထိ ဂိလဒ်ပြည်တစ်ဝက်ကို အုပ်ချုပ်တယ်။ ယေဟောဝါရဲ့ကျွန် မောရှေနဲ့ အစ္စရေးတွေက သူတို့ကို အနိုင်ရခဲ့တယ်။ ယေဟောဝါရဲ့ကျွန် မောရှေက သူတို့ရဲ့နယ်မြေကို ရုဗင်အနွယ်၊ ဂဒ်အနွယ်၊ မနာရှေအနွယ်တစ်ဝက်ကို အမွေပေးလိုက်တယ်။ ယောရှုနဲ့ အစ္စရေးတွေက ဂျော်ဒန်မြစ်အနောက်ဘက်မှာရှိတဲ့ ဘုရင်တွေကို အနိုင်ရတယ်။ သူတို့ရဲ့နယ်မြေက လက်ဘနွန်ချိုင့်ဝှမ်းမှာရှိတဲ့ ဗာလဂဒ်မြို့ကနေ စိရတောင်တန်းဘက် တက်သွားတဲ့ ဟာလက်တောင်အထိ ကျယ်ပြန့်တယ်။ ယောရှုက အဲဒီနယ်မြေကို အစ္စရေးအနွယ်အလိုက် ဝေစုတွေခွဲပြီး အမွေပေးလိုက်တယ်။ အဲဒီနယ်မြေက ဟိတ္တိ၊ အာမောရိ၊ ခါနန်၊ ဖေရဇိ၊ ဟိဝိ၊ ယေဗုသိလူမျိုးတွေ နေထိုင်ခဲ့တဲ့ တောင်တန်းဒေသ၊ ရှဖိလာအရပ်၊ အရာဗာအရပ်၊ တောင်စောင်းတစ်လျှောက်၊ တောကန္တာရ၊ နေဂပ်အရပ် ဖြစ်တယ်။ ယောရှုနဲ့ အစ္စရေးတွေ အနိုင်ရခဲ့တဲ့ ဘုရင်တွေကတော့ (၁) ယေရိခေါဘုရင်၊ (၂) ဗေသလမြို့နားက အာအိဘုရင်၊ (၃)ဂျေရုဆလင်ဘုရင်၊ (၄)ဟေဗြုန်ဘုရင်၊ (၅) ယာမုတ်ဘုရင်၊ (၆) လာခိရှဘုရင်၊ (၇) ဧဂလုန်ဘုရင်၊ (၈) ဂေဇာဘုရင်၊ (၉) ဒေဗိရဘုရင်၊ (၁၀) ဂေဒါဘုရင်၊ (၁၁) ဟောမာဘုရင်၊ (၁၂) အာရဒ် ဘုရင်၊ (၁၃) လိဗနဘုရင်၊ (၁၄) အဒုလံဘုရင်၊ (၁၅) မက်ကဒါဘုရင်၊ (၁၆) ဗေသလဘုရင်၊ (၁၇) တာပွာဘုရင်၊ (၁၈) ဟေဖာဘုရင်၊ (၁၉) အာဖက်ဘုရင်၊ (၂၀) လာရှရုန်ဘုရင်၊ (၂၁) မာဒုန်ဘုရင်၊ (၂၂) ဟာဇော်ဘုရင်၊ (၂၃) ရှိမရုန်မေရုန်ဘုရင်၊ (၂၄)အာခရှပ်ဘုရင်၊ (၂၅) တာနက်ဘုရင်၊ (၂၆) မေဂိဒေါဘုရင်၊ (၂၇) ကေဒေရှဘုရင်၊ (၂၈) ကရမေလအရပ်က ယောကနမ်ဘုရင်၊ (၂၉) ဒေါရတောင်စောင်းတွေပေါ်က ဒေါရဘုရင်၊ (၃၀) ဂိလဂါလအရပ်က ဂေါအိမ်ဘုရင်၊ (၃၁) တိရဇာဘုရင်၊ စုစုပေါင်း ဘုရင် ၃၁ ပါးဖြစ်တယ်။,6,Jos,12,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/12/
audio/nwt_06_Jos_BU_13.mp3,အခန်းကြီး (၁၃) ယောရှုဟာ အသက်ကြီးပြီး အိုမင်းလာပြီ။ ဒါကြောင့် ယေဟောဝါက ယောရှုကို မင်း အသက်ကြီးပြီး အိုမင်းနေပြီ။ သိမ်းပိုက်ရမယ့်နယ်မြေ အများကြီး ကျန်နေသေးတယ်။ ဖိလိတိလူမျိုးရဲ့ နယ်မြေတစ်ခုလုံးနဲ့ ဂေရှုရိလူမျိုးရဲ့ နယ်မြေတစ်ခုလုံး ကျန်သေးတယ်။ (အီဂျစ်ပြည်အရှေ့ဘက် နိုင်းမြစ်ရဲ့ မြစ်လက်တက်ကနေ မြောက်ဘက် ဧကြုန်မြို့နယ်စပ်အထိကို ခါနန်လူမျိုးရဲ့ နယ်မြေလို့ သတ်မှတ်ကြတယ်။) ဂါဇာ၊ အာဇုတ်၊ အာရှကေလုန်၊ ဂါသ၊ ဧကြုန်မြို့တို့ကို အုပ်ချုပ်တဲ့ ဖိလိတိမင်း ငါးပါးရဲ့ နယ်မြေ၊ အာဝိမ်လူမျိုးရဲ့ နယ်မြေ၊ တောင်ဘက်မှာ ခါနန်လူမျိုးရဲ့ နယ်မြေတစ်ခုလုံး၊ ဆိုင်ဒုန်လူမျိုးပိုင်တဲ့ မာရာမြို့၊ အာမောရိနယ်စပ်နားက အာဖက်မြို့အထိ၊ ဂေဗလမြို့သားတွေရဲ့ နယ်မြေ၊ ဟေရမုန်တောင်ခြေရင်းမှာရှိတဲ့ ဗာလဂဒ်မြို့ကနေ ဟာမတ်လမ်းဝအထိ လက်ဘနွန်ပြည် အရှေ့ဘက်တစ်ခုလုံး၊ လက်ဘနွန်ကနေ မိသရဖောသမိမ်အရပ်အထိ တောင်တန်းဒေသ တစ်လျှောက်မှာ နေထိုင်တဲ့ လူတွေရဲ့နယ်မြေ၊ ဆိုင်ဒုန်လူမျိုးရဲ့ နယ်မြေတွေလည်း ကျန်သေးတယ်။ အဲဒီလူမျိုးတွေကို အစ္စရေးတွေရှေ့ကနေ ငါမောင်းထုတ်မယ်။ ငါမိန့်မှာထားတဲ့အတိုင်း ဒီပြည်ကို အစ္စရေးတွေအတွက် အမွေအဖြစ် မင်း ခွဲဝေပေးရမယ်။ အခု၊ ဒီပြည်ကို ခွဲဝေပြီး အနွယ်ကိုးနွယ်နဲ့ မနာရှေအနွယ်တစ်ဝက်ကို အမွေပေးလိုက်ပါ လို့ပြောတယ်။ ယေဟောဝါရဲ့ကျွန် မောရှေပေးခဲ့တဲ့အတိုင်း မနာရှေအနွယ်တစ်ဝက်၊ ရုဗင်အနွယ်၊ ဂဒ်အနွယ်တို့က ဂျော်ဒန်မြစ်အရှေ့ဘက်မှာ အမွေရခဲ့တယ်။ သူတို့ရတဲ့ အမွေမြေကတော့ အာနုန်သဲချောင်း ကမ်းနားမှာရှိတဲ့ အာရော်မြို့ကနေ သဲချောင်းအလယ်မှာ ရှိတဲ့မြို့၊ ဒိဘုန်မြို့အထိ မေဒဘကုန်းပြင်မြင့် တစ်ခုလုံး၊ ဟေရှဘုန်မြို့မှာ နန်းထိုင်တဲ့ အာမောရိဘုရင် ရှိဟုန်ရဲ့ မြို့အားလုံးနဲ့ အမ္မုန်လူမျိုးရဲ့ နယ်စပ်အထိ ကျယ်ပြန့်တယ်။ ဂိလဒ်ပြည်၊ ဂေရှုရိပြည်သားနဲ့ မာခါသိပြည်သားတွေရဲ့ နယ်မြေ၊ ဟေရမုန်တောင် တစ်ကြောလုံး၊ သာလကမြို့အထိ ဗာရှန်တစ်ပြည်လုံး၊ အာရှတရုတ်မြို့နဲ့ ဧဒြိမြို့မှာ နန်းထိုင်တဲ့ ဗာရှန်ဘုရင်ဩဂတ်ရဲ့ ပိုင်နက်တစ်ခုလုံးလည်း ပါဝင်တယ်။ (ဩဂတ်ဟာ ရေဖိမ်လူမျိုးရဲ့ နောက်ဆုံးဘုရင်ပဲ။) မောရှေက သူတို့ကို အနိုင်ရပြီး မောင်းထုတ်ခဲ့တယ်။ ဂေရှုရိပြည်သားနဲ့ မာခါသိပြည်သားတွေကိုတော့ အစ္စရေးတွေ မောင်းမထုတ်ခဲ့ကြဘူး။ ဒါကြောင့် ဂေရှုရိပြည်သားနဲ့ မာခါသိပြည်သားတွေက ဒီနေ့အထိ အစ္စရေးတွေနဲ့အတူ နေထိုင်ကြတယ်။ လေဝိအနွယ်ကိုတော့ မောရှေက အမွေမပေးဘူး။ အစ္စရေးတို့ရဲ့ဘုရား ယေဟောဝါဆီ မီးရှို့ဆက်သတဲ့ ပူဇော်သက္ကာတွေဟာ ကိုယ်တော် ကတိပေးထားတဲ့အတိုင်း သူတို့ရဲ့အမွေပဲ။ အဲဒီနောက် မောရှေက ရုဗင်အနွယ်မှာရှိတဲ့ မိသားစုတိုင်းကို အမွေပေးခဲ့တယ်။ သူတို့ရဲ့နယ်မြေဟာ အာနုန်သဲချောင်း ကမ်းနားမှာရှိတဲ့ အာရော်မြို့ကနေ သဲချောင်းအလယ်မှာရှိတဲ့မြို့၊ မေဒဘမြို့နားက ကုန်းပြင်မြင့် တစ်ခုလုံး၊ ဟေရှဘုန်နဲ့ ကုန်းပြင်မြင့်ပေါ်က ပတ်ဝန်းကျင်မြို့ငယ်အားလုံး၊ ဒိဘုန်၊ ဗာမုတ်ဗာလ၊ ဗက်ဗာလမုန်၊ ယာဟတ်၊ ကေဒမုတ်၊ မေဖတ်၊ ကိရယသိမ်၊ ရှိဗမ၊ ချိုင့်ဝှမ်းအနီး တောင်ပေါ်မှာရှိတဲ့ ဇာရက်ရှာဟာ၊ ဗက်ပေဂုရ၊ ပိသဂါတောင်စောင်း၊ ဗက်ယေရှိမုတ်အရပ်၊ ကုန်းပြင်မြင့်ပေါ်က မြို့အားလုံး၊ ဟေရှဘုန်မြို့မှာ နန်းထိုင်တဲ့ အာမောရိဘုရင် ရှိဟုန်ရဲ့ ပိုင်နက်တစ်ခုလုံးအထိ ကျယ်ပြန့်တယ်။ မောရှေက ရှိဟုန်ဘုရင်နဲ့ မိဒျန်ခေါင်းဆောင်တွေဖြစ်တဲ့ ဧဝိ၊ ရေကင်၊ ဇုရ၊ ဟုရ၊ ရေဘတို့ကို အနိုင်ရခဲ့တယ်။ အဲဒီခေါင်းဆောင်ငါးယောက်ဟာ ရှိဟုန်ရဲ့ပိုင်နက်ထဲမှာ နေထိုင်တဲ့ လက်အောက်ခံဘုရင်တွေ ဖြစ်တယ်။ အစ္စရေးတွေ ဓားနဲ့ ကွပ်မျက်လိုက်တဲ့သူတွေထဲမှာ ဗောရရဲ့သား၊ နတ်ဆရာ ဗာလမ်လည်း ပါတယ်။ ရုဗင်အနွယ်ရဲ့ နယ်နိမိတ်ကတော့ ဂျော်ဒန်မြစ်ပဲ။ ဒီနယ်မြေတစ်ခုလုံးနဲ့ ကျေးရွာတွေကို ရုဗင်အနွယ်မှာရှိတဲ့ မိသားစုတွေ အမွေရခဲ့တယ်။ အဲဒီနောက် မောရှေက ဂဒ်အနွယ်မှာရှိတဲ့ မိသားစုတိုင်းကို အမွေပေးခဲ့တယ်။ သူတို့ရဲ့နယ်မြေဟာ ယာဇာမြို့၊ ဂိလဒ်ပြည်က မြို့အားလုံး၊ ရဗာမြို့အရှေ့ဘက်က အာရော်မြို့အထိ ကျယ်ပြန့်တဲ့ အမ္မုန်ပြည်ရဲ့ တစ်ဝက်၊ ဟေရှဘုန်မြို့ကနေ ရာမတ်မိဇပါမြို့နဲ့ ဗေတောနိမ်မြို့အထိ၊ မဟာနိမ်မြို့ကနေ ဒေဗိရမြို့ရဲ့ နယ်စပ်အထိ၊ ချိုင့်ဝှမ်းထဲမှာရှိတဲ့ ဗေသာရံ၊ ဗက်နိမရာ၊ သုကုတ်၊ ဇာဖုန်မြို့တွေနဲ့ ဟေရှဘုန်ဘုရင်ရှိဟုန်ရဲ့ ကျန်တဲ့ပိုင်နက်အထိ ကျယ်ပြန့်တယ်။ သူတို့ရဲ့ နယ်နိမိတ်ထဲမှာ ခိနေရက်အိုင်ရဲ့ အောက်ဘက် အစွန်ပိုင်းကစပြီး ဂျော်ဒန်မြစ်အရှေ့ဘက် တစ်လျှောက်လုံး ပါတယ်။ ဒီနယ်မြေတစ်ခုလုံးနဲ့ မြို့ရွာတွေဟာ ဂဒ်အနွယ်မှာရှိတဲ့ မိသားစုတွေရတဲ့ အမွေမြေပဲ။ အဲဒီနောက် မောရှေက မနာရှေအနွယ်တစ်ဝက်ထဲက မိသားစုတိုင်းကို အမွေမြေ ပေးခဲ့တယ်။ သူတို့ရဲ့ နယ်မြေဟာ မဟာနိမ်မြို့ကနေ ဗာရှန်တစ်ပြည်လုံး၊ ဗာရှန်ဘုရင်ဩဂတ်ရဲ့ ပိုင်နက်တစ်ခုလုံးအထိ ကျယ်ပြန့်ပြီး ဗာရှန်ပြည်မှာရှိတဲ့ ယာအိရမြို့ငယ်အားလုံးနဲ့ မြို့ပေါင်း ၆၀ လည်း ပါတယ်။ ဂိလဒ်ပြည်တစ်ဝက်၊ ဗာရှန်ပြည်မှာရှိတဲ့ ဘုရင်ဩဂတ်ရဲ့ ပိုင်နက်ထဲက အာရှတရုတ်မြို့နဲ့ ဧဒြိမြို့ကို မနာရှေရဲ့သား မာခိရရဲ့ သားမြေးတစ်ဝက်ကို မိသားစုအလိုက် ခွဲဝေပေးလိုက်တယ်။ ဒါတွေကတော့ ယေရိခေါမြို့အရှေ့ဘက်၊ ဂျော်ဒန်မြစ်တစ်ဖက်ကမ်း မောဘလွင်ပြင်မှာ သူတို့ကို မောရှေ ခွဲဝေပေးခဲ့တဲ့ အမွေမြေတွေပဲ။ လေဝိအနွယ်ကိုတော့ မောရှေက အမွေမြေ မပေးဘူး။ အစ္စရေးတို့ရဲ့ဘုရား ယေဟောဝါဟာ သူတို့ကို ကတိပေးထားတဲ့အတိုင်း သူတို့ရဲ့အမွေပဲ။,6,Jos,13,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/13/
audio/nwt_06_Jos_BU_14.mp3,အခန်းကြီး (၁၄) အစ္စရေးတွေ ခါနန်ပြည်ကို ရောက်တဲ့အခါ ပုရောဟိတ် ဧလာဇာ၊ နုန်ရဲ့သား ယောရှုနဲ့ မျိုးနွယ်စုခေါင်းဆောင်တွေ ခွဲဝေပေးတဲ့အတိုင်း အမွေမြေ ရကြတယ်။ မောရှေကတစ်ဆင့် ယေဟောဝါ မိန့်မှာတဲ့အတိုင်း အနွယ်ကိုးနွယ်နဲ့ တစ်ဝက်က မဲချပြီး အမွေခွဲဝေယူကြတယ်။ မောရှေက ကျန်တဲ့အနွယ် နှစ်နွယ်နဲ့ တစ်ဝက်ကို ဂျော်ဒန်မြစ်အရှေ့ဘက်မှာ အမွေခွဲပေးပြီးပြီ။ လေဝိအနွယ်ကိုတော့ သူတို့နဲ့အတူ အမွေမပေးဘူး။ ယောသပ်ရဲ့ သားမြေးတွေဟာ မနာရှေအနွယ်နဲ့ ဧဖရိမ်အနွယ်ဆိုပြီး နှစ်နွယ်ဖြစ်လာတယ်။ လေဝိအနွယ်ကို နေစရာမြို့တွေ၊ တိရစ္ဆာန်နဲ့ ပစ္စည်းဥစ္စာအတွက် စားကျက်မြေတွေကလွဲလို့ ဝေစုမပေးဘူး။ အစ္စရေးတွေက မောရှေကို ယေဟောဝါ မိန့်မှာတဲ့အတိုင်း အဲဒီပြည်ကို ခွဲဝေယူကြတယ်။ ယုဒအမျိုးသားတွေက ဂိလဂါလအရပ်မှာရှိနေတဲ့ ယောရှုဆီ လာကြတယ်။ ကေနဇိအမျိုးသား၊ ယေဖုန်နာရဲ့သား ကာလက်က ကာဒေရှဗာနာအရပ်မှာ ဒို့နှစ်ယောက်စလုံးနဲ့ပတ်သက်ပြီး စစ်မှန်တဲ့ဘုရားသခင်ရဲ့လူ မောရှေကို ယေဟောဝါဘုရား ဘာပြောခဲ့မှန်း ခင်ဗျား မှတ်မိမှာပါ။ ဒီပြည်ကို ထောက်လှမ်းဖို့ ကာဒေရှဗာနာအရပ်ကနေ ယေဟောဝါရဲ့ကျွန် မောရှေ စေလွှတ်တုန်းက ကျွန်တော့်အသက် ၄၀ ရှိပြီ။ ထောက်လှမ်းပြီး ပြန်လာတဲ့အခါ အမှန်အတိုင်း သတင်းပေးခဲ့တယ်။ အတူသွားတဲ့ ညီအစ်ကိုတွေက လူတွေကို စိတ်ပျက်အားလျော့စေခဲ့ပေမဲ့ ကျွန်တော်ကတော့ ယေဟောဝါဘုရားရဲ့ စကားကို မြေဝယ်မကျ နားထောင်ခဲ့ပါတယ်။ ဒါကြောင့် အဲဒီနေ့မှာ မောရှေက ခင်ဗျားဟာ ယေဟောဝါဘုရားရဲ့ စကားကို မြေဝယ်မကျ နားထောင်ခဲ့တဲ့အတွက် ခြေချခဲ့တဲ့ ဒီပြည်ကို ကိုယ်တိုင်နဲ့ သားမြေးတွေ ထာဝစဉ်အမွေရလိမ့်မယ် ဆိုပြီး ကတိပေးခဲ့ပါတယ်။ အစ္စရေးတွေ တောကန္တာရထဲ လျှောက်သွားနေချိန်မှာ ယေဟောဝါဘုရားက မောရှေကို အဲဒီလို ကတိပေးခဲ့တာပါ။ ယေဟောဝါဘုရားက ကတိတော်အတိုင်း ကျွန်တော့်ကို ၄၅ နှစ်လုံးလုံး အသက်ဆက်ရှင်ခွင့် ပေးပါပြီ။ အခုဆိုရင် ကျွန်တော့်အသက် ၈၅ နှစ်ရှိပြီ။ ကျွန်တော့်ကို မောရှေ စေလွှတ်တုန်းကလိုပဲ အခုလည်း သန်မာနေဆဲပါ။ စစ်တိုက်ဖို့၊ တခြားတာဝန်တွေ ထမ်းဆောင်ဖို့ ခွန်အားရှိနေဆဲပါ။ ဒါကြောင့် အဲဒီတုန်းက ယေဟောဝါဘုရား ကတိပေးခဲ့တဲ့ ဒီတောင်တန်းဒေသကို ကျွန်တော့်ကို ပေးပါ။ ဒီဒေသမှာ အာနကအမျိုးသားတွေ၊ ခံတပ်မြို့ကြီးတွေ ရှိတယ်လို့ ပြောကြတာကို ခင်ဗျား ကြားခဲ့သားပဲ။ ယေဟောဝါဘုရား ကတိပေးထားတဲ့အတိုင်း ကျွန်တော်နဲ့အတူ ယေဟောဝါဘုရား ရှိနေမှာ သေချာလို့ သူတို့ကို ကျွန်တော် မောင်းထုတ်ပါ့မယ် လို့ပြောတယ်။ ယောရှုလည်း ယေဖုန်နာရဲ့သား ကာလက်အတွက် ဆုမွန်ကောင်း တောင်းပေးပြီး ဟေဗြုန်မြို့ကို အမွေပေးလိုက်တယ်။ ကေနဇိအမျိုးသား၊ ယေဖုန်နာရဲ့သားကာလက်က အစ္စရေးတို့ရဲ့ဘုရား ယေဟောဝါရဲ့စကားကို မြေဝယ်မကျ နားထောင်တဲ့အတွက် ဟေဗြုန်မြို့ကို ဒီနေ့အထိ အမွေမြေအဖြစ် ရခဲ့တယ်။ ဟေဗြုန်မြို့ကို အရင်တုန်းက ကိရယအာဘမြို့လို့ ခေါ်တယ်။ (အာဘဆိုတာ အာနကအမျိုးသားတွေရဲ့ ခေါင်းဆောင်နာမည်ပဲ။) အဲဒီနောက် တစ်ပြည်လုံးမှာ စစ်မဖြစ်ဘဲ ငြိမ်းချမ်းသာယာနေတယ်။,6,Jos,14,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/14/
audio/nwt_06_Jos_BU_15.mp3,အခန်းကြီး (၁၅) ယုဒအနွယ်ရဲ့ မိသားစုတွေ မဲကျပြီးရတဲ့ နယ်မြေက ဧဒုံပြည်နယ်စပ်အထိ၊ ဇိနတောကန္တာရနဲ့ နေဂပ်အရပ် တောင်ဘက်စွန်းအထိ ကျယ်ပြန့်တယ်။ ယုဒနယ်မြေရဲ့ တောင်ဘက်နယ်နိမိတ်က ဆားငန်အိုင်အစွန်ပိုင်း တောင်ဘက်ကွေ့ကနေ စတယ်။ အဲဒီနောက် အာကရာဗင်ကုန်းရှိရာ တောင်ဘက်ကို ဆက်သွားပြီး ဇိနတောကန္တာရကို ဖြတ်သွားတယ်။ တောင်ဘက်ကနေ ကာဒေရှဗာနာအရပ်ကို တက်သွားပြီး ဟေဇရုံမြို့ကို ဖြတ်သွားတယ်။ အာဒါမြို့ကို တက်သွားပြီး ကာကာမြို့ဘက်ကို ကွေ့သွားတယ်။ အဲဒီနောက် အာဇမုန်မြို့ကိုဖြတ်၊ အီဂျစ်သဲချောင်းအထိ ဆက်သွားပြီး ပင်လယ်ကြီးမှာ နယ်နိမိတ်ဆုံးတယ်။ ဒါဟာ တောင်ဘက်နယ်နိမိတ်ပဲ။ အရှေ့ဘက် နယ်နိမိတ်ကတော့ ဆားငန်အိုင်တစ်လျှောက် ဂျော်ဒန်မြစ်ဝအထိ ဖြစ်တယ်။ မြောက်ဘက် နယ်နိမိတ်က အိုင်ကွေ့၊ ဂျော်ဒန်မြစ်ဝကနေ စတင်တယ်။ အဲဒီကနေ ဗေသောဂလမြို့ဘက် တက်သွားပြီး ဗေသရာဗမြို့မြောက်ဘက်ကို ဖြတ်သွားတယ်။ ရုဗင်အမျိုးသား ဗောဟန်ရဲ့ကျောက်တိုင်အထိ ဆက်သွားတယ်။ အဲဒီကနေ အာခေါ်ချိုင့်ဝှမ်းမှာရှိတဲ့ ဒေဗိရမြို့ဘက် တက်သွားပြီး မြောက်ဘက် ဂိလဂါလအရပ်ကို ကွေ့သွားတယ်။ ဂိလဂါလအရပ်က သဲချောင်းရဲ့ တောင်ဘက်မှာရှိတဲ့ အဒုမိမ်ကုန်းရဲ့ အရှေ့ဘက်မှာ ရှိတယ်။ အဲဒီနောက် အင်ရှေမက်စမ်းရေတွင်းကို ဖြတ်သွားပြီး အင်ရောဂေလစမ်းရေတွင်းအထိ ရောက်တယ်။ ပြီးတော့ ဟိန်နုံသားရဲ့ချိုင့်ဝှမ်းကို၊ တောင်ဘက်မှာရှိတဲ့ ဂျေရုဆလင်မြို့တည်ရာ ယေဗုသိတောင်စောင်းကို ဆက်သွားတယ်။ အဲဒီကနေ ဟိန်နုံချိုင့်ဝှမ်းရဲ့ အနောက်ဘက်မှာရှိတဲ့ တောင်ထိပ်ကို တက်သွားတယ်။ အဲဒီတောင်က ရေဖိမ်ချိုင့်ဝှမ်းရဲ့ မြောက်ဘက်စွန်းမှာ ရှိတယ်။ အဲဒီတောင်ထိပ်ကနေ နေဖတောစမ်းရေတွင်းအထိ၊ ဧဖရုန်တောင်ကြောပေါ်မှာရှိတဲ့ မြို့တွေအထိ၊ အဲဒီနောက် ကိရယတ်ယာရိမ်လို့ခေါ်တဲ့ ဗာလာမြို့အထိ ရောက်တယ်။ ဗာလာမြို့ကနေ စိရတောင်ရှိရာ အနောက်ဘက်ကို ကွေ့သွားပြီး ခေသလုန်လို့ခေါ်တဲ့ ယာရိမ်တောင်စောင်းရဲ့ မြောက်ဘက်ကို ဖြတ်သွားတယ်။ အဲဒီနောက် ဗက်ရှေမက်မြို့ကို ဆင်းလာပြီး တိမနမြို့ကို ဖြတ်သွားတယ်။ အဲဒီကနေ ဧကြုန်တောင်စောင်းရဲ့ မြောက်ဘက်ကို ဆက်သွားပြီး ရှိကြုန်မြို့အထိ ရောက်တယ်။ ပြီးတော့ ဗာလာတောင်ကိုဖြတ်၊ ယာဗနေလမြို့ကို ဆက်သွားပြီး ပင်လယ်မှာ နယ်နိမိတ်ဆုံးတယ်။ အနောက်ဘက် နယ်နိမိတ်ကတော့ ပင်လယ်ကြီးနဲ့ ကမ်းရိုးတန်းဒေသ ဖြစ်တယ်။ ဒါဟာ ယုဒရဲ့သားမြေးတွေ မိသားစုအလိုက် ရတဲ့ နယ်မြေရဲ့ ပတ်လည်နယ်နိမိတ်ပဲ။ ယောရှုက ယေဟောဝါရဲ့ အမိန့်အတိုင်း ယုဒသားမြေးတွေရဲ့ နယ်မြေထဲက ဟေဗြုန်လို့ခေါ်တဲ့ ကိရယအာဘမြို့ကို ယေဖုန်နာရဲ့သား ကာလက်အတွက် ဝေစုပေးလိုက်တယ်။ (အာဘဟာ အာနကရဲ့ ဖခင်ပဲ။) ကာလက်က အာနကရဲ့ သားသုံးယောက်ဖြစ်တဲ့ ရှေရှဲ၊ အဟိမန်၊ တာလမဲကို ကိရယအာဘမြို့ကနေ မောင်းထုတ်လိုက်တယ်။ ပြီးတော့ အဲဒီကနေ တက်သွားပြီး ဒေဗိရမြို့သားတွေကို တိုက်ခိုက်တယ်။ (ဒေဗိရမြို့ကို အရင်တုန်းက ကိရယသေဖာမြို့လို့ ခေါ်တယ်။) ကာလက်က ကိရယသေဖာမြို့ သိမ်းပိုက်နိုင်သူကို ငါ့သမီးအာခသနဲ့ ပေးစားမယ် လို့ပြောတယ်။ ကာလက်ညီ ကေနတ်ရဲ့သား ဩသံယေလက အဲဒီမြို့ကို သိမ်းပိုက်လိုက်တယ်။ ဒါကြောင့် ကာလက်က ဩသံယေလကို သမီးအာခသနဲ့ ပေးစားတယ်။ အာခသက ယောက်ျားအိမ်ကို လိုက်သွားချိန်မှာ ဖခင်ဆီကနေ မြေတစ်ကွက်တောင်းဖို့ ယောက်ျားကို တိုက်တွန်းတယ်။ အဲဒီနောက် မြည်းပေါ်ကနေ ဆင်းလိုက်တယ်။ ကာလက်က ဘာလိုချင်လို့လဲ ဆိုပြီးမေးတော့၊ သမီးကို ဆုလက်ဆောင်ပေးပါဦး။ အဖေက တောင်ဘက်မှာ မြေတစ်ကွက် ပေးထားပြီဆိုတော့ ဂုလောသမိမ် အရပ်ကိုလည်း ပေးပါဦး လို့ထပ်တောင်းတယ်။ ဒါနဲ့ ကာလက်က အထက်ဂုလောနဲ့ အောက်ဂုလောကို ပေးလိုက်တယ်။ ဒါဟာ မိသားစုအလိုက် ယုဒအနွယ်ရဲ့ အမွေမြေပဲ။ ယုဒအနွယ်ရဲ့ တောင်ဘက် နယ်နိမိတ်အနား၊ ဧဒုံပြည်နယ်စပ်ဘက်မှာရှိတဲ့ မြို့တွေကတော့ ကပ်ဇေလ၊ ဧဒါ၊ ယာဂုရ၊ ကိန၊ ဒိမောန၊ အာဒဒါ၊ ကေဒေရှ၊ ဟာဇော်၊ အိသနန်၊ ဇိဖ၊ တေလင်၊ ဗာလုတ်၊ ဟာဇော်ဟဒတ်တာ၊ ဟာဇော်လို့ခေါ်တဲ့ ကေရုတ်ဟေဇရုန်၊ အာမန်၊ ရှေမာ၊ မောလဒ၊ ဟာဇာဂတ်ဒါ၊ ဟေရှမုန်၊ ဗက်ပါလက်၊ ဟာဇာရှုအာ၊ ဗေရရှေဘ၊ ဗေဇောသယာ၊ ဗာလာ၊ အိအိန်၊ ဧဇင်၊ ဧလတောလတ်၊ ခေသိလ၊ ဟောမာ၊ ဇိကလတ်၊ မာဒမေန၊ သံသနာ၊ လေဗောက်၊ ရှိလဟိမ်၊ အအိန်၊ ရိမုန်တို့ဖြစ်တယ်။ စုစုပေါင်း ၂၉ မြို့နဲ့ ကျေးရွာတွေလည်း ပါတယ်။ ရှဖိလာအရပ်မှာရှိတဲ့ မြို့တွေကတော့ ဧရှတောလ၊ ဇောရာ၊ အာရှနာ၊ ဇာနော၊ အင်ဂနိမ်၊ တာပွာ၊ ဧနံ၊ ယာမုတ်၊ အဒုလံ၊ စောခေါ၊ အဇေကာ၊ ရှာရိမ်၊ အဒိသိမ်၊ ဂဒေရနဲ့ ဂဒေရောသိမ်တို့ ဖြစ်တယ်။ စုစုပေါင်း ၁၄ မြို့နဲ့ ကျေးရွာတွေ ပါတယ်။ ဇေနန်၊ ဟဒါရှ၊ မိဂဒါဂတ်၊ ဒိလန်၊ မိဇပါ၊ ယောကသေလ၊ လာခိရှ၊ ဗောဇကတ်၊ ဧဂလုန်၊ ကာဗုန်၊ လာမံ၊ ကိသလိတ်၊ ဂေဒရုတ်၊ ဗက်ဒါဂုန်၊ နေမ၊ မက်ကဒါ တို့ဖြစ်တယ်။ စုစုပေါင်း ၁၆ မြို့နဲ့ ကျေးရွာတွေ ပါတယ်။ လိဗန၊ ဧသာ၊ အာရှန်၊ ယိဖတ၊ အာရှနာ၊ နေဇိပ်၊ ကိလာ၊ အာခဇိပ်၊ မရေရှတို့ဖြစ်တယ်။ မြို့ ၉ မြို့နဲ့ ကျေးရွာတွေ ပါတယ်။ ဧကြုန်မြို့နဲ့ ပတ်ဝန်းကျင်မြို့ငယ်တွေ၊ ကျေးရွာတွေ၊ ဧကြုန်မြို့ အနောက်ဘက်ကစပြီး အာဇုတ်မြို့ အနီးတစ်ဝိုက်မှာရှိတဲ့ နယ်မြေအားလုံးနဲ့ ကျေးရွာတွေ ပါတယ်။ အာဇုတ်မြို့နဲ့ ပတ်ဝန်းကျင်မြို့ငယ်တွေ၊ ကျေးရွာတွေ၊ ဂါဇာမြို့နဲ့ ပတ်ဝန်းကျင်မြို့ငယ်တွေ၊ ကျေးရွာတွေလည်း ပါဝင်ပြီး အီဂျစ်သဲချောင်းအထိ၊ ပင်လယ်ကြီးနဲ့ ကမ်းရိုးတန်းဒေသအထိ ကျယ်ပြန့်တယ်။ တောင်တန်းဒေသမှာရှိတဲ့ မြို့တွေကတော့ ရှမိရ၊ ယတိရ၊ စောခေါ၊ ဒန်န၊ ဒေဗိရလို့ခေါ်တဲ့ ကိရယသန်န၊ အာနပ်၊ ဧရှတမော၊ အာနိမ်၊ ဂေါရှင်၊ ဟောလုန်၊ ဂိလော တို့ဖြစ်တယ်။ စုစုပေါင်း ၁၁ မြို့နဲ့ ကျေးရွာတွေ ပါတယ်။ အာရပ်၊ဒုမာ၊ဧရှန်၊ ယာနုံ၊ ဗက်တာပွာ၊ အာဖက်၊ ဟုန်တ၊ ဟေဗြုန်လို့ခေါ်တဲ့ ကိရယအာဘ၊ ဇိအောရဆိုတဲ့ မြို့ ၉ မြို့နဲ့ ကျေးရွာတွေ ပါတယ်။ မောန၊ ကရမေလ၊ ဇိဖ၊ ယုတ္တ၊ ယေဇရေလ၊ ယောကဒံ၊ ဇာနော၊ ကေနိ၊ဂိဗာ၊တိမန ဆိုတဲ့ မြို့ ၁၀ မြို့နဲ့ ကျေးရွာတွေ ပါတယ်။ ဟာလဟုလ၊ ဗက်ဇုရ၊ ဂေဒေါ်၊ မာရပ်၊ ဗေသနုတ်၊ ဧလတေကုန်ဆိုတဲ့ မြို့ ၆ မြို့နဲ့ ကျေးရွာတွေ ပါတယ်။ ကိရယတ်ယာရိမ်လို့ခေါ်တဲ့ ကိရယတ်ဗာလနဲ့ ရဗာဆိုတဲ့ မြို့ ၂ မြို့အပြင် ကျေးရွာတွေလည်း ပါတယ်။ တောကန္တာရမှာရှိတဲ့ မြို့တွေကတော့ ဗေသရာဗ၊ မိဒိန်၊ သေကာက၊ နိဗရှန်၊ ဆားမြို့၊ အင်ဂေဒိမြို့ တို့ဖြစ်တယ်။ မြို့ ၆ မြို့နဲ့ ကျေးရွာတွေ ပါတယ်။ ယုဒအမျိုးသားတွေက ဂျေရုဆလင်မြို့မှာနေတဲ့ ယေဗုသိလူမျိုးကိုတော့ မနှင်ထုတ်နိုင်ဘူး။ ဒါကြောင့် ယေဗုသိလူမျိုးက ဂျေရုဆလင်မြို့မှာ ယုဒအမျိုးသားတွေနဲ့အတူ ဒီနေ့အထိ နေထိုင်ကြတယ်။,6,Jos,15,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/15/
audio/nwt_06_Jos_BU_16.mp3,အခန်းကြီး (၁၆) ယောသပ်ရဲ့ သားမြေးတွေ မဲကျပြီး ရတဲ့နယ်မြေက ယေရိခေါမြို့အနီး ဂျော်ဒန်မြစ်ကနေ ယေရိခေါအရှေ့ဘက်မှာရှိတဲ့ စမ်းရေတွင်းအထိ၊ ယေရိခေါမြို့ကနေ တောကန္တာရကို ဖြတ်ပြီး ဗေသလတောင်တန်းဒေသအထိ၊ လုဇမြို့နားက ဗေသလအရပ်ကနေ အာခိလူမျိုးရဲ့ နယ်နိမိတ်ဖြစ်တဲ့ အတရုတ်မြို့အထိ ရောက်တယ်။ အဲဒီနောက် အနောက်ဘက် ယာဖလက်လူမျိုးရဲ့ နယ်နိမိတ်ကို ဆင်းသွားပြီး အောက်ဗေသောရုန်နဲ့ ဂေဇာမြို့အထိ ဆက်သွားတယ်။ ပင်လယ်မှာ နယ်နိမိတ်ဆုံးတယ်။ ယောသပ်ရဲ့ သားမြေးတွေဖြစ်တဲ့ မနာရှေအနွယ်နဲ့ ဧဖရိမ်အနွယ်က နယ်မြေရတယ်။ ဧဖရိမ်ရဲ့သားမြေးတွေ မိသားစုအလိုက်ရတဲ့ အမွေမြေရဲ့ နယ်နိမိတ်ကတော့ အရှေ့ဘက်မှာ အတရုတ်အက်ဒါမြို့ကနေ အထက်ဗေသောရုန်မြို့အထိ ဆက်သွားပြီး၊ ပင်လယ်မှာ နယ်နိမိတ်ဆုံးတယ်။ မြောက်ဘက်နယ်နိမိတ်က မိတ်မေသမြို့ကနေ အရှေ့ဘက် တာနတ်ရှိလောမြို့ကို ကွေ့သွားပြီး အရှေ့ဘက် ယာနောမြို့ကို ဖြတ်သွားတယ်။ ယာနောမြို့ကနေ အတရုတ်မြို့နဲ့ နာရမြို့ကို ဆင်းသွားပြီး ယေရိခေါမြို့ကို ရောက်တယ်။ ပြီးတော့ ဂျော်ဒန်မြစ်ဘက်ကို ရောက်သွားတယ်။ နယ်နိမိတ်က တာပွာမြို့ကနေ ကာနသဲချောင်းအထိ အနောက်ဘက်ကို ဆက်သွားပြီး ပင်လယ်မှာ အဆုံးသတ်တယ်။ ဒါဟာ မိသားစုအလိုက် ဧဖရိမ်အနွယ်ရတဲ့ အမွေမြေပဲ။ မနာရှေအနွယ်ရဲ့ အမွေမြေထဲမှာလည်း ဧဖရိမ်ရဲ့သားမြေးတွေ အပိုင်ရတဲ့မြို့တွေ၊ ကျေးရွာတွေ ရှိသေးတယ်။ ဧဖရိမ်အမျိုးသားတွေက ဂေဇာမြို့မှာနေတဲ့ ခါနန်လူမျိုးကိုတော့ မနှင်ထုတ်ကြဘူး။ ဒါကြောင့် ခါနန်လူမျိုးတွေက ဧဖရိမ်အမျိုးသားတွေနဲ့အတူ ဒီနေ့အထိ ဆက်နေထိုင်ပြီး ကျွန်ခံကြတယ်။,6,Jos,16,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/16/
audio/nwt_06_Jos_BU_17.mp3,အခန်းကြီး (၁၇) ယောသပ်ရဲ့သားဦး မနာရှေရဲ့အနွယ်က မဲကျပြီး နယ်မြေရတယ်။ မနာရှေရဲ့သားဦး၊ ဂိလဒ်ရဲ့အဖေ မာခိရက စစ်သူရဲဖြစ်လို့ ဂိလဒ်ပြည်နဲ့ ဗာရှန်ပြည်ကို အပိုင်ရတယ်။ မနာရှေရဲ့ သားစဉ်မြေးဆက် အဗျဇော၊ ဟိလက်၊ အသရေလ၊ ရှေခင်၊ ဟေဖာ၊ ရှမိဒတို့ကနေ ဆင်းသက်လာတဲ့ သားမြေးတွေလည်း မိသားစုအလိုက် မဲကျပြီး နယ်မြေရကြတယ်။ သူတို့ဟာ မိသားစုအလိုက် ယောသပ်ရဲ့သား မနာရှေကနေ ဆင်းသက်လာတဲ့ သားယောက်ျားတွေပဲ။ ဒါပေမဲ့ မနာရှေကနေ ဆင်းသက်လာတဲ့ မာခိရရဲ့မြစ်၊ ဂိလဒ်ရဲ့မြေး၊ ဟေဖာရဲ့သား ဇလောဖဒ်မှာ သားမရှိဘူး။ မာလာ၊ နောဧ၊ ဟောဂလာ၊ မိလခါ၊ တိရဇာလို့ခေါ်တဲ့ သမီးတွေပဲ ရှိတယ်။ သူတို့က ပုရောဟိတ် ဧလာဇာ၊ နုန်ရဲ့သား ယောရှု၊ မျိုးနွယ်စုခေါင်းဆောင်တွေဆီ လာပြီး ကျွန်မတို့ရဲ့ အနွယ်ဝင်တွေနဲ့အတူ ကျွန်မတို့ကို အမွေပေးဖို့ မောရှေကို ယေဟောဝါဘုရား မိန့်မှာခဲ့ပါပြီ လို့ပြောတယ်။ ဒါကြောင့် ယေဟောဝါရဲ့ အမိန့်အတိုင်း သူတို့ကို ဖခင်ရဲ့အနွယ်ဝင်တွေနဲ့အတူ အမွေပေးလိုက်တယ်။ မနာရှေအနွယ်ဟာ ဂျော်ဒန်မြစ်အရှေ့ဘက်က ဂိလဒ်ပြည်နဲ့ ဗာရှန်ပြည်အပြင် ဝေစုဆယ်စုကိုလည်း ထပ်ရတယ်။ မနာရှေအနွယ်ဝင် အမျိုးသမီးတွေက မနာရှေအမျိုးသားတွေနဲ့အတူ အမွေရလို့ပဲ။ မနာရှေရဲ့ ကျန်တဲ့သားမြေးတွေက ဂိလဒ်ပြည်ကို အပိုင်ရတယ်။ မနာရှေရဲ့ နယ်နိမိတ်က အာရှာရဲ့ နယ်နိမိတ်ကနေ ရှေခင်မြို့ဘက် မျက်နှာမူထားတဲ့ မိတ်မေသမြို့အထိဖြစ်ပြီး အင်တာပွာမြို့သားတွေရဲ့ နယ်မြေရှိရာ တောင်ဘက်ကို ဆက်သွားတယ်။ တာပွာနယ်မြေကို မနာရှေ ပိုင်တယ်။ မနာရှေရဲ့ နယ်နိမိတ်ထဲက တာပွာမြို့ကိုတော့ ဧဖရိမ်ရဲ့ သားမြေးတွေ ပိုင်တယ်။ အဲဒီနောက် နယ်နိမိတ်က ကာနသဲချောင်းရဲ့ တောင်ဘက်အထိ ဆင်းသွားတယ်။ မနာရှေအနွယ်ရဲ့ ပိုင်နက်ထဲမှာ ဧဖရိမ်အနွယ်ပိုင်တဲ့ မြို့တွေလည်းရှိတယ်။ မနာရှေအနွယ်ရဲ့ နယ်နိမိတ်က ကာနသဲချောင်းရဲ့ မြောက်ဘက်မှာရှိပြီး ပင်လယ်မှာ အဆုံးသတ်တယ်။ တောင်ဘက်က ဧဖရိမ်ရဲ့နယ်မြေ၊ မြောက်ဘက်က မနာရှေရဲ့ နယ်မြေဖြစ်ပြီး ပင်လယ်က နယ်နိမိတ်ပဲ။ မနာရှေနယ်မြေရဲ့ မြောက်ဘက်မှာ အာရှာနယ်မြေ၊ အရှေ့ဘက်မှာ အိသခါနယ်မြေ ရှိတယ်။ အိသခါနယ်မြေနဲ့ အာရှာနယ်မြေထဲမှာ မနာရှေအနွယ်ရတဲ့ မြို့တွေကတော့ ဗက်ရှယန်၊ အိဗလံ၊ ဒေါရ၊ တောင်ကုန်းထူထပ်တဲ့ဒေသ သုံးခုဖြစ်တဲ့ အင်ဒေါရ၊ တာနက်နဲ့ မေဂိဒေါမြို့တို့ ဖြစ်တယ်။ အဲဒီမြို့သူမြို့သားတွေ၊ ပတ်ဝန်းကျင်မြို့ငယ်တွေလည်း ပါဝင်တယ်။ ဒါပေမဲ့ အဲဒီမြို့တွေကို မနာရှေရဲ့သားမြေးတွေ မသိမ်းပိုက်နိုင်ကြဘူး။ ခါနန်လူမျိုးတွေက အဲဒီမြို့တွေမှာ မရမက ဆက်နေထိုင်ကြတယ်။ အစ္စရေးတွေ လူဦးရေ တိုးများလာတဲ့အခါ ခါနန်လူမျိုးတွေကို ကျွန်အဖြစ် စေခိုင်းကြတယ်။ အကုန်အစင်တော့ မနှင်ထုတ်ခဲ့ကြဘူး။ ယောသပ်ရဲ့ သားမြေးတွေက ယေဟောဝါဘုရား အခုလို ကောင်းချီးပေးနေတဲ့အတွက် ကျွန်တော်တို့ လူဦးရေ တိုးများနေပြီ။ ဒီတော့ နယ်မြေတစ်ခုပဲ မဲချပေးမယ်ဆိုရင် ကျွန်တော်တို့အတွက် လောက်ပါ့မလား ဆိုပြီး မေးတဲ့အခါ၊ ယောရှုက ခင်ဗျားတို့ လူဦးရေ သိပ်များလာလို့ ဧဖရိမ်တောင်တန်းဒေသက သိပ်ကျဉ်းနေတယ်ဆိုရင် ဖေရဇိပြည်နဲ့ ရေဖိမ်ပြည်မှာရှိတဲ့ သစ်တောကို ခုတ်ထွင်ရှင်းလင်းပြီး နေထိုင်ကြ လို့ပြောတယ်။ အဲဒီအခါ ယောသပ်ရဲ့ သားမြေးတွေက ဧဖရိမ်တောင်တန်းဒေသဟာ ကျွန်တော်တို့အတွက် မလောက်ဘူး။ ဒါ့အပြင် ချိုင့်ဝှမ်းဒေသဖြစ်တဲ့ ဗက်ရှယန်မြို့နဲ့ ပတ်ဝန်းကျင်မြို့ငယ်တွေမှာရော၊ ယေဇရေလချိုင့်ဝှမ်းမှာရော နေထိုင်ကြတဲ့ ခါနန်လူမျိုးတွေမှာ သံဓားကောက်တပ်ထားတဲ့ စစ်မြင်းရထားတွေရှိတယ် ဆိုပြီး ပြန်ပြောကြတယ်။ ဒါနဲ့ ယောရှုက ယောသပ်ရဲ့ သားမြေးတွေဖြစ်တဲ့ ဧဖရိမ်အနွယ်နဲ့ မနာရှေအနွယ်ကို ခင်ဗျားတို့က လူဦးရေ သိပ်များပြီး အင်အားလည်း ကြီးတယ်။ ဒီတော့ နယ်မြေဝေစုတစ်ခုတည်းနဲ့ ဘယ်ဖြစ်မလဲ။ တောင်တန်းဒေသ တစ်ခုလုံးကိုလည်း ယူလိုက်ပါ။ အဲဒီဒေသက သစ်တောဖြစ်နေတော့ ခုတ်ထွင် ရှင်းလင်းလိုက်ပေါ့။ အဲဒီအထိ ခင်ဗျားတို့နယ်မြေပဲ။ ခါနန်လူမျိုးတွေက ခွန်အားကြီးပြီး သံဓားကောက်တပ်ထားတဲ့ စစ်မြင်းရထားတွေ ရှိပေမဲ့ သူတို့ကို နှင်ထုတ်နိုင်မယ် လို့ပြောတယ်။,6,Jos,17,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/17/
audio/nwt_06_Jos_BU_18.mp3,အခန်းကြီး (၁၈) အဲဒီနောက် ရှိလောအရပ်မှာ အစ္စရေးတစ်မျိုးလုံး စုရုံးကြတယ်။ ပြည်ကို အောင်နိုင်ပြီဖြစ်လို့ ရှိလောအရပ်မှာ တွေ့ဆုံရာတဲတော်ကို တည်ဆောက်လိုက်ကြတယ်။ ဒါပေမဲ့ အစ္စရေးခုနစ်နွယ်အတွက် အမွေမြေကို မဲမချရသေးဘူး။ ဒါကြောင့် ယောရှုက ခင်ဗျားတို့အတွက် ဘိုးဘေးတို့ရဲ့ဘုရား ယေဟောဝါပေးတဲ့ပြည်ကို သိမ်းပိုက်ဖို့ ဘယ်လောက်အထိ အချိန်ဆွဲနေဦးမှာလဲ။ တစ်နွယ်မှာ လူသုံးယောက်စီ ရွေးလိုက်ပါ။ တစ်ပြည်လုံးအနှံ့ လျှောက်ပြီး အမွေရမယ့် နယ်မြေကို မြေပုံရေးဆွဲဖို့ သူတို့ကို လွှတ်လိုက်မယ်။ ပြီးရင် ကျုပ်ဆီ ပြန်လာရမယ်။ သူတို့က ပြည်ကို ဝေစုခုနစ်စု ခွဲရမယ်။ ယုဒအနွယ်က တောင်ဘက်ပိုင်နက်မှာ ဆက်နေရမယ်။ ယောသပ်အမျိုးက မြောက်ဘက်ပိုင်နက်မှာ ဆက်နေရမယ်။ ခင်ဗျားတို့က ပြည်ကို မြေပုံဆွဲပြီး ခုနစ်ပိုင်း ခွဲလိုက်ပါ။ ပြီးရင် ကျုပ်ဆီ ယူလာခဲ့။ ယေဟောဝါဘုရားရှေ့မှာ ခင်ဗျားတို့အတွက် မဲချပေးမယ်။ လေဝိအနွယ်ကတော့ ခင်ဗျားတို့နဲ့အတူ ဝေစုမရဘူး။ ယေဟောဝါရဲ့ ပုရောဟိတ်တွေအဖြစ် အမှုဆောင်ရတာဟာ သူတို့ရဲ့အမွေပဲ။ ဂဒ်အနွယ်၊ ရုဗင်အနွယ်နဲ့ မနာရှေအနွယ်တစ်ဝက်ကလည်း ဂျော်ဒန်မြစ်အရှေ့ဘက်မှာ ယေဟောဝါရဲ့ကျွန် မောရှေပေးတဲ့ အမွေမြေကို ရပြီးပြီ လို့အစ္စရေးတွေကို ပြောတယ်။ မြေပုံရေးဆွဲမယ့်သူတွေက ခရီးထွက်ဖို့ ပြင်ကြတယ်။ ယောရှုက တစ်ပြည်လုံးအနှံ့ သွားပြီး မြေပုံဆွဲလာခဲ့ကြ။ ကျုပ်ဆီ ပြန်ရောက်လာတဲ့အခါ ယေဟောဝါဘုရားရှေ့ ဒီရှိလောအရပ်မှာ ခင်ဗျားတို့အတွက် မဲချပေးမယ် ဆိုပြီး မှာလိုက်တယ်။ အဲဒီအခါ သူတို့က တစ်ပြည်လုံးအနှံ့ သွားပြီးနောက် မြေပုံဆွဲပြီး ခုနစ်ပိုင်း ခွဲလိုက်တယ်။ အဲဒီအပိုင်းတွေမှာပါတဲ့ မြို့အားလုံးကိုလည်း စာရင်းရေးမှတ်ထားတယ်။ ပြီးတော့ ရှိလောအရပ်မှာ စခန်းချနေတဲ့ ယောရှုဆီ ပြန်လာတယ်။ ယောရှုက အစ္စရေးတွေအတွက် ယေဟောဝါရှေ့ ရှိလောအရပ်မှာ မဲချပြီး နယ်မြေခွဲဝေပေးတယ်။ ဗင်ယာမိန်အနွယ်က မိသားစုတွေအလိုက် အရင်ဆုံး မဲကျတယ်။ သူတို့ရဲ့နယ်မြေက ယောသပ်အနွယ်နဲ့ ယုဒအနွယ် ကြားမှာရှိတယ်။ သူတို့ရဲ့ မြောက်ဘက်နယ်နိမိတ်က ဂျော်ဒန်မြစ်ကနေစပြီး မြောက်ဘက်မှာရှိတဲ့ ယေရိခေါတောင်စောင်း၊ အဲဒီကနေ အနောက်ဘက်တောင်တန်းကို ဆက်တက်သွားပြီး ဗေသဝင်တောကန္တာရအထိ ရောက်တယ်။ အဲဒီကနေ ဗေသလလို့ခေါ်တဲ့ လုဇမြို့ရဲ့ တောင်ဘက်တောင်စောင်းကို ဆက်သွားတယ်။ ပြီးတော့ အောက်ဗေသောရုန်မြို့ရဲ့ တောင်ဘက်က တောင်တန်းပေါ်မှာရှိတဲ့ အတရုတ်အက်ဒါမြို့ဘက်ကို ဆင်းသွားတယ်။ အနောက်ဘက် နယ်နိမိတ်က ဗေသောရုန်မြို့ကို မျက်နှာမူထားတဲ့ တောင်ကနေ တောင်ဘက်ကို ဆင်းသွားပြီး ကိရယတ်ယာရိမ် ဒါမှမဟုတ် ကိရယဗာလလို့ခေါ်တဲ့ ယုဒမြို့မှာ အဆုံးသတ်တယ်။ ဒါဟာ အနောက်ဘက်နယ်နိမိတ်ပဲ။ တောင်ဘက်နယ်နိမိတ်က ကိရယတ်ယာရိမ်မြို့ အစွန်ပိုင်းကနေ အနောက်ဘက်၊ နေဖတောစမ်းရေတွင်းကို ဆက်သွားတယ်။ အဲဒီကနေ ဟိန်နုံသားရဲ့ချိုင့်ဝှမ်းကို မျက်နှာမူထားတဲ့တောင်ရဲ့ တောင်ခြေဘက် ဆင်းသွားတယ်။ အဲဒီတောင်က ရေဖိမ်ချိုင့်ဝှမ်းရဲ့ မြောက်ဘက်မှာ ရှိတယ်။ အဲဒီနောက် ယေဗုသိတောင်စောင်းရဲ့တောင်ဘက်၊ ဟိန်နုံချိုင့်ဝှမ်းအတိုင်း ဆင်းသွားပြီး အင်ရောဂေလစမ်းရေတွင်းအထိ ရောက်တယ်။ ပြီးတော့ နယ်နိမိတ်က မြောက်ဘက်ကို တက်သွားပြီး အင်ရှေမက် စမ်းရေတွင်းဘက်၊ အဲဒီကနေ အဒုမိမ်ကုန်း အရှေ့ဘက်မှာရှိတဲ့ ဂေလိလုတ်အရပ်ဘက်ကို ဆက်သွားတယ်။ အဲဒီနောက် ရုဗင်အမျိုးသားဗောဟန်ရဲ့ ကျောက်တိုင်အထိ ဆင်းသွားတယ်။ အရာဗာအရပ်ရှေ့က မြောက်ဘက် တောင်စောင်းကို ဆက်သွားပြီး အရာဗာအရပ်ဘက်ကို ဆင်းသွားတယ်။ အဲဒီနောက် ဗေသောဂလမြို့ရဲ့ မြောက်ဘက် တောင်စောင်းကို ဆက်သွားပြီး ဆားငန်အိုင်ရဲ့ မြောက်ဘက်ကွေ့၊ ဂျော်ဒန်မြစ်ရဲ့ တောင်ဘက်မြစ်ဝမှာ နယ်နိမိတ်ဆုံးတယ်။ ဒါဟာ တောင်ဘက်နယ်နိမိတ်ပဲ။ ဂျော်ဒန်မြစ်ကတော့ အရှေ့ဘက်နယ်နိမိတ် ဖြစ်တယ်။ ဒါဟာ ဗင်ယာမိန်ရဲ့သားမြေးတွေ မိသားစုအလိုက်ရတဲ့ အမွေမြေရဲ့ ပတ်လည်နယ်နိမိတ် ဖြစ်တယ်။ မိသားစုအလိုက် ဗင်ယာမိန်အနွယ်ရတဲ့ မြို့တွေက ယေရိခေါ၊ ဗေသောဂလ၊ ဧမက်ကေဇစ်၊ ဗေသရာဗ၊ ဇေမရိမ်၊ ဗေသလ၊ အာဝိမ်၊ ပါရ၊ ဩဖရ၊ ခေဖာဟာမောနဲ၊ ဩဖနိ၊ ဂေဘတို့ဖြစ်တယ်။ စုစုပေါင်း ၁၂ မြို့နဲ့ ကျေးရွာတွေ ပါတယ်။ ဂိဗောင်၊ ရာမ၊ ဗေရုတ်၊ မိဇပါ၊ ခေဖိရာ၊ မောဇ၊ ရေကင်၊ အိရပေလ၊ တာရလ၊ ဇေလ၊ ဟာဧလပ်၊ ဂျေရုဆလင်လို့ခေါ်တဲ့ ယေဗုသိ၊ ဂိဗာ၊ ကိရယတ်ဆိုတဲ့ မြို့ ၁၄မြို့နဲ့ ကျေးရွာတွေ ပါတယ်။ ဒါဟာ မိသားစုအလိုက် ဗင်ယာမိန်ရဲ့ သားမြေးတွေရတဲ့ အမွေမြေပဲ။,6,Jos,18,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/18/
audio/nwt_06_Jos_BU_19.mp3,အခန်းကြီး (၁၉) ဒုတိယအကြိမ် မဲချတဲ့အခါ ရှိမောင်အနွယ်က မိသားစုအလိုက် မဲကျတယ်။ သူတို့ရဲ့အမွေမြေက ယုဒအနွယ်ရဲ့ အမွေမြေထဲမှာ ရှိတယ်။ အမွေရတဲ့ မြို့တွေကတော့ ရှေဘနဲ့ ဗေရရှေဘ၊ မောလဒ၊ ဟာဇာရှုအာ၊ ဗာလာ၊ ဧဇင်၊ ဧလတောလတ်၊ ဗေသုလ၊ ဟောမာ၊ ဇိကလတ်၊ ဗက်မာကဗုတ်၊ ဟာဇာသုသ၊ ဗက်လေဗောက်၊ ရှရုဟင်မြို့တို့ဖြစ်တယ်။ စုစုပေါင်း ၁၃ မြို့နဲ့ ကျေးရွာတွေ ပါတယ်။ အအိန်၊ ရိမုန်၊ ဧသာ၊ အာရှန်ဆိုတဲ့ မြို့ ၄ မြို့နဲ့ ကျေးရွာတွေလည်း ပါတယ်။ ဗာလတ်ဗေရလို့ခေါ်တဲ့ တောင်ဘက် ရာမမြို့အထိ အဲဒီမြို့တွေဝန်းကျင်က ကျေးရွာအားလုံး ပါတယ်။ ဒါဟာ မိသားစုအလိုက် ရှိမောင်အနွယ်ရဲ့ အမွေမြေပဲ။ ယုဒအနွယ်ရဲ့ အမွေမြေက ကျယ်လွန်းလို့ ရှိမောင်ရဲ့ သားမြေးတွေအတွက် အမွေမြေကို ယုဒဆီကနေ ယူလိုက်တယ်။ ဒါကြောင့် ရှိမောင်ရဲ့ သားမြေးတွေက ယုဒရဲ့နယ်မြေထဲမှာ အမွေမြေရတယ်။ တတိယအကြိမ် မဲချတဲ့အခါ ဇာဗုလုန်ရဲ့သားမြေးတွေက မိသားစုအလိုက် မဲကျတယ်။ သူတို့အမွေမြေရဲ့ နယ်နိမိတ်က စာရိဒ်မြို့အထိ ရောက်တယ်။ အဲဒီကနေ အနောက်ဘက် မရာလမြို့ကို ဆက်တက်သွားပြီး ဒဗရှက်မြို့အထိ၊ ပြီးတော့ ယောကနံမြို့အရှေ့ဘက်မှာရှိတဲ့ သဲချောင်းအထိ ရောက်တယ်။ အဲဒီနောက် စာရိဒ်မြို့ကနေ အရှေ့ဘက် ခိသလုတာဗော် နယ်စပ်အထိ သွားပြီး ဒါဗရတ်မြို့နဲ့ ယာဖျာမြို့အထိ ရောက်တယ်။ အဲဒီကနေ အရှေ့ဘက် ဂါသေဖာမြို့၊ အိကာဇိန်မြို့ကို ဆက်သွားပြီး ရိမုန်မြို့၊ နေအာမြို့အထိ ရောက်တယ်။ မြောက်ဘက် ဟာနသုန်မြို့ကို ကွေ့သွားပြီး ယိဖသေလချိုင့်ဝှမ်းမှာ နယ်နိမိတ်ဆုံးတယ်။ ဇာဗုလုန်အနွယ်ရတဲ့ မြို့တွေထဲမှာ ကာတတ်၊ နဟာလ၊ ရှိမရုန်၊ အိဒါလ၊ ဘက်သလီဟင် အပါအဝင် မြို့ ၁၂ မြို့နဲ့ ကျေးရွာတွေ ပါတယ်။ ဒါဟာ ဇာဗုလုန်အနွယ်ရဲ့ သားမြေးတွေထဲက မိသားစုတွေရတဲ့ အမွေမြေ၊ မြို့တွေနဲ့ ကျေးရွာတွေပဲ။ စတုတ္ထအကြိမ် မဲချတဲ့အခါ အိသခါရဲ့ သားမြေးတွေက မိသားစုအလိုက် မဲကျတယ်။ သူတို့ရဲ့ နယ်နိမိတ်ထဲမှာ ယေဇရေလ၊ ခေသုလုတ်၊ ရှုနင်၊ ဟာဖရိမ်၊ ရှိဟုန်၊ အာနဟာရတ်၊ ရဗိတ်၊ ကိရှုန်၊ အာဗက်၊ ရေမက်၊ အင်ဂနိမ်၊ အင်ဟဒါ၊ ဗက်ပါဇက်မြို့တွေပါဝင်တယ်။ အဲဒီနောက် တာဗော်တောင်၊ ရှာဟဇုမာမြို့နဲ့ ဗက်ရှေမက်မြို့အထိ ရောက်ပြီး ဂျော်ဒန်မြစ်မှာ နယ်နိမိတ်ဆုံးတယ်။ စုစုပေါင်း ၁၆ မြို့နဲ့ ကျေးရွာတွေ ပါတယ်။ ဒါဟာ မိသားစုအလိုက် အိသခါအနွယ်ရတဲ့ အမွေမြေ၊ မြို့တွေနဲ့ ကျေးရွာတွေပဲ။ ပဉ္စမအကြိမ် မဲချတဲ့အခါ အာရှာအနွယ်က မိသားစုအလိုက် မဲကျတယ်။ သူတို့ရဲ့ နယ်နိမိတ်ထဲမှာ ဟေလကတ်၊ ဟာလိ၊ ဗေတင်၊ အာခရှပ်၊ အာလမေလက်၊ အာမဒ်၊ မိရှလမြို့တွေ ပါဝင်တယ်။ နယ်နိမိတ်က အနောက်ဘက် ကရမေလတောင်အထိ၊ ရှိဟောရ လိဗနတ်ချောင်းအထိ ရောက်တယ်။ ပြီးတော့ အရှေ့ဘက်ကို ပြန်လာပြီး ဗက်ဒါဂုန်မြို့ကို ရောက်တယ်။ အဲဒီကနေ ဇာဗုလုန်နယ်မြေနဲ့ ယိဖသေလချိုင့်ဝှမ်း မြောက်ဘက်အထိ၊ ဗေသမက်မြို့နဲ့ နယေလမြို့အထိ ရောက်ပြီး ကာဗုလမြို့ဘယ်ဘက်ကို ရောက်တယ်။ အဲဒီနောက် ဧဗြုန်၊ ရဟောဘ၊ ဟာမုန်၊ ကာနနဲ့ ဆိုင်ဒုန်မြို့ကြီးအထိ ဆက်သွားတယ်။ ပြီးတော့ ရာမမြို့ကို ပြန်လှည့်ပြီး တိုင်ရာခံတပ်မြို့အထိ ဆက်သွားတယ်။ အဲဒီကနေ ဟောသမြို့ကို ပြန်လှည့်ပြီး ပင်လယ်မှာ နယ်နိမိတ်ဆုံးတယ်။ အဲဒီကမ်းရိုးတန်းဒေသမှာ အာခဇိပ်၊ အန်မာ၊ အာဖက်နဲ့ ရဟောဘမြို့ တို့ရှိတယ်။ စုစုပေါင်း ၂၂ မြို့နဲ့ ကျေးရွာတွေ ပါတယ်။ ဒါဟာ မိသားစုအလိုက် အာရှာအနွယ်ရတဲ့ အမွေမြေ၊ မြို့တွေနဲ့ ကျေးရွာတွေပဲ။ ဆဋ္ဌမအကြိမ် မဲချတဲ့အခါ နဿလိအနွယ်က မိသားစုအလိုက် မဲကျတယ်။ သူတို့ရဲ့ နယ်နိမိတ်က ဟေလပ်အရပ်ကနေ စပြီး ဇာနနိမ်အရပ်မှာရှိတဲ့ အပင်ကြီးအထိ ရောက်တယ်။ အာဒမိနေကပ်၊ ယာဗနေလနဲ့ လာကုံမြို့တွေအထိ ဆက်သွားပြီး ဂျော်ဒန်မြစ်မှာ အဆုံးသတ်တယ်။ ပြီးတော့ အနောက်ဘက် အာဇနုတာဗော်မြို့ကို လှည့်သွားတယ်။ အဲဒီကနေ ဟုကုတ်မြို့အထိ ဆက်သွားပြီး တောင်ဘက် ဇာဗုလုန်နယ်မြေအထိ ရောက်တယ်။ အနောက်ဘက်မှာ အာရှာနယ်မြေအထိ၊ အရှေ့ဘက်မှာ ဂျော်ဒန်မြစ်နားက ယုဒရဲ့ နယ်မြေအထိ ရောက်တယ်။ ခံတပ်မြို့တွေကတော့ ဇိဒိမ်၊ ဇေရ၊ ဟာမတ်၊ ရာကတ်၊ ခိနေရက်၊ အာဒမာ၊ ရာမ၊ ဟာဇော်၊ ကေဒေရှ၊ ဧဒြိ၊ အင်ဟာဇော်၊ အိရုန်၊ မိဂဒလေလ၊ ဟောရင်၊ ဗေသနတ်၊ ဗက်ရှေမက်မြို့ တို့ဖြစ်တယ်။ စုစုပေါင်း ၁၉ မြို့နဲ့ ကျေးရွာတွေ ပါတယ်။ ဒါဟာ မိသားစုအလိုက် နဿလိအနွယ်ရတဲ့ အမွေမြေ၊ မြို့တွေနဲ့ ကျေးရွာတွေပဲ။ သတ္တမအကြိမ်မဲချတဲ့အခါ ဒန်အနွယ်က မိသားစုအလိုက် မဲကျတယ်။ သူတို့အမွေမြေရဲ့ နယ်နိမိတ်ကတော့ ဇောရာ၊ ဧရှတောလ၊ အိရရှေမက်၊ ရှာလဗိန်၊ အာယလုန်၊ ယေသလ၊ ဧလုန်၊ တိမန၊ ဧကြုန်၊ ဧလတေက၊ ဂိဗသုန်၊ ဗာလပ်၊ ယေဟုတ်၊ ဗေနဗေရက်၊ ဂါသရိမုန်၊ မေယာကုန်၊ ရာကုန်မြို့တွေကို ဖြတ်ပြီး ယုပ္ပေမြို့ အရှေ့ဘက်အထိ ရောက်တယ်။ ဒန်အနွယ်ရဲ့နယ်မြေ ကျဉ်းလွန်းလို့ ဒန်အမျိုးသားတွေက လဲရှန်မြို့ကို တိုက်ခိုက်ပြီး မြို့သားတွေကို ဓားနဲ့ သုတ်သင်လိုက်တယ်။ မြို့ကို အပိုင်သိမ်းပြီး နေထိုင်ကြတယ်။ ဘိုးဘေးဖြစ်သူ ဒန်ရဲ့နာမည်ကို အစွဲပြုပြီး လဲရှန်မြို့ကို ဒန်မြို့ဆိုပြီး နာမည်ပြောင်းလိုက်တယ်။ ဒါဟာ မိသားစုအလိုက် ဒန်အနွယ်ရတဲ့ အမွေမြေ၊ မြို့တွေနဲ့ ကျေးရွာတွေပဲ။ ဒီလိုနဲ့ ပြည်ကို အမွေမြေ ခွဲဝေပြီးတဲ့အခါ အစ္စရေးတွေက သူတို့ရဲ့ နယ်မြေထဲမှာ နုန်ရဲ့သား ယောရှုကို အမွေမြေပေးကြတယ်။ ယေဟောဝါရဲ့ အမိန့်အတိုင်း သူတောင်းတဲ့မြို့ကို ပေးတယ်။ အဲဒီမြို့ကတော့ ဧဖရိမ်တောင်တန်းဒေသမှာရှိတဲ့ တိမနသေရမြို့ပဲ။ သူက အဲဒီမြို့ကို ပြန်တည်ဆောက်ပြီး နေထိုင်တယ်။ ဒါကတော့ ယေဟောဝါရှေ့၊ ရှိလောအရပ်က တွေ့ဆုံရာတဲတော် ဝင်ပေါက်မှာ ပုရောဟိတ်ဧလာဇာ၊ နုန်ရဲ့သားယောရှုနဲ့ အစ္စရေးမျိုးနွယ်စုခေါင်းဆောင်တွေ မဲချပြီး ခွဲဝေပေးတဲ့ အမွေမြေတွေ ဖြစ်တယ်။ ဒီလိုနဲ့ ပြည်ကို ခွဲဝေတဲ့အလုပ် ပြီးသွားတယ်။,6,Jos,19,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/19/
audio/nwt_06_Jos_BU_20.mp3,အခန်းကြီး (၂၀) ယေဟောဝါက ယောရှုကို ပြောတယ် အစ္စရေးတွေကို ပြောရမှာက မောရှေကနေတစ်ဆင့် ငါပြောခဲ့တဲ့အတိုင်း ခိုလှုံရာမြို့တွေကို ရွေးချယ်ပါ။ မတော်တဆ ဒါမှမဟုတ် အမှတ်တမဲ့ လူသတ်မိသူဟာ အဲဒီမြို့တွေဆီ ထွက်ပြေးနိုင်တယ်။ အဲဒီမြို့တွေဆီ ပြေးရင် သွေးကြွေးဆပ်သူလက်ကနေ လွတ်မြောက်နိုင်တယ်။ သူက အဲဒီမြို့တစ်မြို့ဆီ ထွက်ပြေးပြီးနောက် မြို့တံခါးရှေ့ရပ်ပြီး မြို့အကြီးအကဲတွေကို အကျိုးအကြောင်း ပြောပြရမယ်။ အကြီးအကဲတွေက သူ့ကို မြို့ထဲ ဝင်ခိုင်းပြီး နေစရာတစ်နေရာ ပေးရမယ်။ မြို့ထဲမှာ သူနေထိုင်ရမယ်။ သွေးကြွေးဆပ်သူ လိုက်လာရင်လည်း သူ့ကို မအပ်ရဘူး။ ကိုယ့်အမျိုးသားချင်းကို မုန်းလို့ မဟုတ်ဘဲ မတော်တဆ သတ်မိတာဖြစ်လို့ပဲ။ သူက လူထုရှေ့ စစ်ဆေးခံရချိန်အထိ အဲဒီမြို့မှာပဲ နေရမယ်။ သူအပြစ်ကင်းတယ်ဆိုတာ ထင်ရှားရင် တာဝန်ထမ်းဆောင်နေတဲ့ ပုရောဟိတ်မင်း သေဆုံးချိန်အထိ အဲဒီမှာပဲ ဆက်နေရမယ်။ အဲဒီနောက် ကိုယ့်နေရပ်ဆီပြန်နိုင်တယ်။ ဒါကြောင့် အစ္စရေးတွေက နဿလိတောင်တန်းဒေသ ဂါလိလဲနယ်မှာ ကေဒေရှမြို့၊ ဧဖရိမ်တောင်တန်းဒေသမှာ ရှေခင်မြို့၊ ယုဒတောင်တန်းဒေသမှာ ဟေဗြုန်လို့ခေါ်တဲ့ ကိရယအာဘမြို့ကို ခိုလှုံရာမြို့တွေအဖြစ် ဆက်ကပ်လိုက်တယ်။ ယေရိခေါမြို့ အရှေ့ဘက်၊ ဂျော်ဒန်မြစ်ဝှမ်းဒေသအတွက်တော့ ရုဗင်အနွယ်ရဲ့ နယ်မြေထဲက တောကန္တာရကုန်းပြင်မြင့်မှာ ဗေဇာမြို့၊ ဂဒ်အနွယ်ရဲ့နယ်မြေထဲက ဂိလဒ်ပြည်မှာ ရာမုတ်မြို့၊ မနာရှေအနွယ်ရဲ့ နယ်မြေထဲက ဗာရှန်ပြည်မှာ ဂေါလန်မြို့ကို ရွေးချယ်လိုက်တယ်။ အဲဒီမြို့တွေကို အစ္စရေးတွေအတွက်ရော၊ သူတို့ဆီမှာ နေထိုင်တဲ့ တိုင်းတစ်ပါးသားတွေအတွက်ပါ သတ်မှတ်ပေးထားတယ်။ မတော်တဆ လူသတ်မိသူ ဘယ်သူမဆို လူထုရှေ့ စစ်ဆေးခံရချိန် မတိုင်ခင် သွေးကြွေးဆပ်သူရဲ့ လက်ချက်နဲ့ အသတ်မခံရဖို့ အဲဒီမြို့တွေဆီ ထွက်ပြေးခိုလှုံနိုင်တယ်။,6,Jos,20,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/20/
audio/nwt_06_Jos_BU_21.mp3,အခန်းကြီး (၂၁) လေဝိအနွယ်ရဲ့ ခေါင်းဆောင်တွေက ပုရောဟိတ် ဧလာဇာ၊ နုန်ရဲ့သား ယောရှု၊ အစ္စရေးအနွယ်တွေရဲ့ ခေါင်းဆောင်တွေ ရှိနေတဲ့၊ ခါနန်ပြည်၊ ရှိလောအရပ်ဆီ လာပြီး ကျွန်တော်တို့နေထိုင်ဖို့ မြို့တွေ၊ တိရစ္ဆာန်တွေအတွက် စားကျက်မြေတွေပေးဖို့ မောရှေကတစ်ဆင့် ယေဟောဝါဘုရား မိန့်မှာခဲ့ပါတယ် လို့ပြောတယ်။ အစ္စရေးတွေလည်း ယေဟောဝါရဲ့ အမိန့်အတိုင်း ကိုယ့်အမွေမြေထဲကနေ မြို့တွေ၊ စားကျက်မြေတွေကို လေဝိအနွယ်အတွက် ပေးကြတယ်။ မဲချတဲ့အခါ ကောဟတ်ဆွေမျိုးစု မဲကျတယ်။ ပုရောဟိတ်အာရုန်ကနေ ဆင်းသက်လာတဲ့ လေဝိအမျိုးသားတွေကို ယုဒအနွယ်၊ ရှိမောင်အနွယ်၊ ဗင်ယာမိန်အနွယ်ရဲ့ နယ်မြေထဲက မြို့ ၁၃မြို့ကို ပေးကြတယ်။ ကျန်တဲ့ ကောဟတ်အမျိုးသားတွေကိုတော့ ဧဖရိမ်အနွယ်၊ ဒန်အနွယ်၊ မနာရှေအနွယ်တစ်ဝက်ရဲ့ ဆွေမျိုးစုတွေ ပိုင်တဲ့ မြို့တွေထဲက ၁၀ မြို့ကို ခွဲဝေပေးတယ်။ ဂေရရှုန်အမျိုးသားတွေကို အိသခါအနွယ်၊ အာရှာအနွယ်၊ နဿလိအနွယ်တွေရဲ့ နယ်မြေနဲ့ ဗာရှန်ပြည်မှာရှိတဲ့ မနာရှေအနွယ်တစ်ဝက်ရဲ့ နယ်မြေထဲက မြို့ပေါင်း ၁၃ မြို့ကို ဆွေမျိုးစုအလိုက် ခွဲဝေပေးတယ်။ ဆွေမျိုးစုအလိုက် မေရာရိအမျိုးသားတွေကို ရုဗင်အနွယ်၊ ဂဒ်အနွယ်၊ ဇာဗုလုန်အနွယ်ရဲ့ နယ်မြေထဲက မြို့ပေါင်း ၁၂ မြို့ကို ခွဲဝေပေးတယ်။ ဒီလိုနဲ့ အစ္စရေးတွေလည်း မောရှေကတစ်ဆင့် ယေဟောဝါ မိန့်မှာတဲ့အတိုင်း အဲဒီမြို့တွေနဲ့ ဆိုင်ရာစားကျက်မြေတွေကို မဲချပြီး လေဝိအနွယ်ကို ပေးလိုက်တယ်။ ယုဒအနွယ်နဲ့ ရှိမောင်အနွယ်ရဲ့ နယ်မြေထဲက နာမည်နဲ့တကွ ဖော်ပြထားတဲ့ မြို့တွေကို အစ္စရေးတွေ ခွဲဝေပေးလိုက်တယ်။ လေဝိအနွယ်၊ အာရုန်ရဲ့သားမြေးတွေကနေ ဆင်းသက်လာတဲ့ ကောဟတ်ဆွေမျိုးစုတွေ အရင်ဆုံး မဲကျတဲ့အတွက် သူတို့ကို ခွဲဝေပေးလိုက်တဲ့ မြို့တွေကတော့၊ ယုဒတောင်တန်းဒေသက ဟေဗြုန်လို့ခေါ်တဲ့ ကိရယအာဘမြို့နဲ့ ပတ်လည်က စားကျက်မြေတွေဖြစ်တယ်။ (အာဘဟာ အာနကရဲ့ဖခင်ပဲ။) ဟေဗြုန်မြို့ရဲ့ လယ်မြေတွေနဲ့ ကျေးရွာတွေကိုတော့ ယေဖုန်နာရဲ့သား ကာလက်ကို အပိုင်ပေးလိုက်တယ်။ ပုရောဟိတ်အာရုန်ရဲ့ သားမြေးတွေကိုပေးတဲ့ မြို့တွေကတော့ လူသတ်မိသူအတွက် ခိုလှုံရာမြို့ဖြစ်တဲ့ ဟေဗြုန်မြို့နဲ့ ဆိုင်ရာစားကျက်မြေ၊ လိဗနမြို့နဲ့ ဆိုင်ရာစားကျက်မြေ၊ ယတိရမြို့နဲ့ ဆိုင်ရာစားကျက်မြေ၊ ဧရှတမောမြို့နဲ့ ဆိုင်ရာစားကျက်မြေ၊ ဟောလုန်မြို့နဲ့ ဆိုင်ရာစားကျက်မြေ၊ ဒေဗိရမြို့နဲ့ ဆိုင်ရာစားကျက်မြေ၊ အအိန်မြို့နဲ့ ဆိုင်ရာစားကျက်မြေ၊ ယုတ္တမြို့နဲ့ ဆိုင်ရာစားကျက်မြေ၊ ဗက်ရှေမက်မြို့နဲ့ ဆိုင်ရာစားကျက်မြေတွေပဲ။ ဒီမြို့ ၉ မြို့ကို ယုဒအနွယ်နဲ့ ရှိမောင်အနွယ် နှစ်နွယ်ရဲ့ နယ်မြေထဲကနေ ပေးလိုက်တယ်။ ဗင်ယာမိန်အနွယ်ရဲ့ နယ်မြေထဲက ဂိဗောင်မြို့နဲ့ ဆိုင်ရာစားကျက်မြေ၊ ဂေဘမြို့နဲ့ ဆိုင်ရာစားကျက်မြေ၊ အာနသုတ်မြို့နဲ့ ဆိုင်ရာစားကျက်မြေ၊ အာလမုန်မြို့နဲ့ ဆိုင်ရာစားကျက်မြေကို ပေးလိုက်တယ်။ မြို့ ၄မြို့ဖြစ်တယ်။ အဲဒီမြို့ ၁၃ မြို့နဲ့ ဆိုင်ရာစားကျက်မြေတွေကို ပုရောဟိတ်အာရုန်ရဲ့ သားမြေးတွေအတွက် ပေးလိုက်တယ်။ လေဝိအနွယ်ထဲက ကျန်တဲ့ ကောဟတ်ဆွေမျိုးစုတွေအတွက် မဲချပြီးပေးလိုက်တဲ့မြို့တွေကတော့ ဧဖရိမ်အနွယ်ရဲ့နယ်မြေထဲက မြို့တွေပဲ။ လူသတ်မိသူအတွက် ခိုလှုံရာမြို့ဖြစ်တဲ့ ဧဖရိမ်တောင်တန်းဒေသက ရှေခင်မြို့နဲ့ ဆိုင်ရာစားကျက်မြေ၊ ဂေဇာမြို့နဲ့ ဆိုင်ရာစားကျက်မြေ၊ ကိဗဇိမ်မြို့နဲ့ ဆိုင်ရာစားကျက်မြေ၊ ဗေသောရုန်မြို့နဲ့ ဆိုင်ရာစားကျက်မြေကို ပေးလိုက်တယ်။ မြို့ ၄ မြို့ဖြစ်တယ်။ ဒန်အနွယ်ရဲ့ နယ်မြေထဲက ဧလတေကမြို့နဲ့ ဆိုင်ရာစားကျက်မြေ၊ ဂိဗသုန်မြို့နဲ့ ဆိုင်ရာစားကျက်မြေ၊ အာယလုန်မြို့နဲ့ ဆိုင်ရာစားကျက်မြေ၊ ဂါသရိမုန်မြို့နဲ့ ဆိုင်ရာစားကျက်မြေကို ပေးလိုက်တယ်။ မြို့ ၄ မြို့ဖြစ်တယ်။ မနာရှေအနွယ်တစ်ဝက်ရဲ့ နယ်မြေထဲက တာနက်မြို့နဲ့ ဆိုင်ရာစားကျက်မြေ၊ ဂါသရိမုန်မြို့နဲ့ ဆိုင်ရာစားကျက်မြေကို ပေးလိုက်တယ်။ မြို့ ၂ မြို့ဖြစ်တယ်။ ကျန်တဲ့ကောဟတ်ဆွေမျိုးစုတွေကို စားကျက်မြေအပါအဝင် စုစုပေါင်း ၁၀ မြို့ ခွဲဝေပေးတယ်။ လေဝိအနွယ်ရဲ့ ဆွေမျိုးစုတွေထဲက ဂေရရှုန်အမျိုးသားတွေကို မနာရှေအနွယ်တစ်ဝက်ရဲ့ နယ်မြေထဲက မြို့တွေကို ခွဲဝေပေးတယ်။ လူသတ်မိသူအတွက် ခိုလှုံရာမြို့ဖြစ်တဲ့ ဗာရှန်ပြည်က ဂေါလန်မြို့နဲ့ ဆိုင်ရာစားကျက်မြေ၊ ဗေရှတေရမြို့နဲ့ ဆိုင်ရာစားကျက်မြေကို ပေးလိုက်တယ်။ မြို့ ၂ မြို့ဖြစ်တယ်။ အိသခါအနွယ်ရဲ့ နယ်မြေထဲက ကိရှုန်မြို့နဲ့ ဆိုင်ရာစားကျက်မြေ၊ ဒါဗရတ်မြို့နဲ့ ဆိုင်ရာစားကျက်မြေ၊ ယာမုတ်မြို့နဲ့ ဆိုင်ရာစားကျက်မြေ၊ အင်ဂနိမ်မြို့နဲ့ ဆိုင်ရာစားကျက်မြေကို ပေးလိုက်တယ်။ မြို့ ၄ မြို့ဖြစ်တယ်။ အာရှာအနွယ်ရဲ့ နယ်မြေထဲက မိရှလမြို့နဲ့ ဆိုင်ရာစားကျက်မြေ၊ အာဗဒုန်မြို့နဲ့ ဆိုင်ရာစားကျက်မြေ၊ ဟေလကတ်မြို့နဲ့ ဆိုင်ရာစားကျက်မြေ၊ ရဟောဘမြို့နဲ့ ဆိုင်ရာစားကျက်မြေကို ပေးလိုက်တယ်။ မြို့ ၄မြို့ဖြစ်တယ်။ နဿလိအနွယ်ရဲ့ နယ်မြေထဲက ခွဲဝေပေးလိုက်တဲ့ မြို့တွေကတော့ လူသတ်မိသူအတွက် ခိုလှုံရာမြို့ဖြစ်တဲ့ ဂါလိလဲနယ်က ကေဒေရှမြို့နဲ့ ဆိုင်ရာစားကျက်မြေ၊ ဟန်မုဒေါရမြို့နဲ့ ဆိုင်ရာစားကျက်မြေ၊ ကာတံမြို့နဲ့ ဆိုင်ရာစားကျက်မြေတွေပဲ။ မြို့ ၃ မြို့ဖြစ်တယ်။ ဂေရရှုန်အမျိုးသားတွေရဲ့ ဆွေမျိုးစုတွေကို စုစုပေါင်း ၁၃ မြို့နဲ့ ဆိုင်ရာစားကျက်မြေတွေ ခွဲဝေပေးလိုက်တယ်။ လေဝိအနွယ်ထဲက မေရာရိဆွေမျိုးစုကို ပေးလိုက်တဲ့မြို့တွေကတော့ ဇာဗုလုန်အနွယ်ရဲ့နယ်မြေထဲက ယောကနံမြို့နဲ့ ဆိုင်ရာစားကျက်မြေ၊ ကာတမြို့နဲ့ ဆိုင်ရာစားကျက်မြေ၊ ဒိမနမြို့နဲ့ ဆိုင်ရာစားကျက်မြေ၊ နဟာလမြို့နဲ့ ဆိုင်ရာစားကျက်မြေတွေပဲ။ မြို့ ၄ မြို့ဖြစ်တယ်။ ရုဗင်အနွယ်ရဲ့ နယ်မြေထဲက ဗေဇာမြို့နဲ့ ဆိုင်ရာစားကျက်မြေ၊ ယာဟတ်မြို့နဲ့ ဆိုင်ရာစားကျက်မြေ၊ ကေဒမုတ်မြို့နဲ့ ဆိုင်ရာစားကျက်မြေ၊ မေဖတ်မြို့နဲ့ ဆိုင်ရာစားကျက်မြေတွေကို ပေးလိုက်တယ်။ မြို့ ၄ မြို့ဖြစ်တယ်။ ဂဒ်အနွယ်ရဲ့ နယ်မြေထဲက ခွဲဝေပေးလိုက်တဲ့ မြို့တွေကတော့ လူသတ်မိသူအတွက် ခိုလှုံရာမြို့ဖြစ်တဲ့ ဂိလဒ်ပြည်က ရာမုတ်မြို့နဲ့ ဆိုင်ရာစားကျက်မြေ၊ မဟာနိမ်မြို့နဲ့ ဆိုင်ရာစားကျက်မြေ၊ ဟေရှဘုန်မြို့နဲ့ ဆိုင်ရာစားကျက်မြေ၊ ယာဇာမြို့နဲ့ ဆိုင်ရာစားကျက်မြေတွေပဲ။ မြို့ ၄ မြို့ဖြစ်တယ်။ လေဝိအနွယ်ထဲက မေရာရိအမျိုးသားတွေရဲ့ ဆွေမျိုးစုတွေကို စုစုပေါင်း ၁၂ မြို့ ခွဲဝေပေးတယ်။ ဒါကြောင့် အစ္စရေးတွေရဲ့ နယ်မြေထဲမှာ လေဝိအနွယ်ရဲ့ မြို့ပေါင်းက စားကျက်မြေအပါအဝင် ၄၈မြို့ရှိတယ်။ အဲဒီမြို့အားလုံးရဲ့ ပတ်လည်မှာ စားကျက်မြေတွေ ရှိတယ်။ ဒီလိုနဲ့ ယေဟောဝါက ဘိုးဘေးတွေကို ပေးမယ်လို့ ကတိပေးခဲ့တဲ့ပြည် တစ်ပြည်လုံး အစ္စရေးတွေကို ပေးတယ်။ အစ္စရေးတွေလည်း ပြည်ကို သိမ်းပိုက်ပြီး နေထိုင်ကြတယ်။ ဒါ့အပြင် ယေဟောဝါက ဘိုးဘေးတွေကို ကတိပေးခဲ့တဲ့အတိုင်း တစ်ပြည်လုံးကို ငြိမ်းချမ်းသာယာစေတယ်။ ရန်သူတစ်ယောက်မှ သူတို့ကို မခုခံနိုင်ကြဘူး။ ယေဟောဝါက ရန်သူအားလုံးကို သူတို့လက်ထဲ အပ်တယ်။ အစ္စရေးတွေကိုပေးခဲ့တဲ့ ယေဟောဝါရဲ့ ကောင်းမွန်တဲ့ကတိအားလုံး မပြည့်စုံဘဲ မနေဘူး။ တစ်ခုမကျန် ပြည့်စုံလာတယ်။,6,Jos,21,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/21/
audio/nwt_06_Jos_BU_22.mp3,အခန်းကြီး (၂၂) ယောရှုက ရုဗင်အနွယ်၊ ဂဒ်အနွယ်၊ မနာရှေအနွယ်တစ်ဝက်ကို ခေါ်ပြီး၊ ခင်ဗျားတို့ဟာ ယေဟောဝါရဲ့ကျွန် မောရှေ မှာကြားတဲ့အတိုင်း လုပ်ခဲ့တယ်။ ကျုပ်မှာကြားတာကိုလည်း နာခံကြတယ်။ ဒီနေ့အထိ ကိုယ့်ညီအစ်ကိုတွေကို မစွန့်သွားဘူး။ ယေဟောဝါဘုရားမိန့်မှာတဲ့အတိုင်းလိုက်နာခဲ့တယ်။ အခု၊ ယေဟောဝါဘုရားက ကတိပေးခဲ့တဲ့အတိုင်း ခင်ဗျားတို့ရဲ့ ညီအစ်ကိုတွေကို အေးအေးချမ်းချမ်း နေထိုင်ခွင့်ပေးပြီ။ ဒါကြောင့် ယေဟောဝါရဲ့ကျွန် မောရှေပေးခဲ့တဲ့ ဂျော်ဒန်မြစ် အရှေ့ဘက်ခြမ်းက ကိုယ့်နယ်မြေ၊ ကိုယ့်တဲတွေဆီ ပြန်ကြတော့။ ယေဟောဝါရဲ့ကျွန် မောရှေမှာကြားခဲ့တဲ့အတိုင်း၊ ပညတ်တရားအတိုင်း ဂရုတစိုက် လိုက်နာကြ။ ယေဟောဝါဘုရားကို ချစ်ပြီး ဘုရားရဲ့ လမ်းစဉ်အားလုံးကို လိုက်လျှောက်ကြ။ ပညတ်ချက်တွေကို လိုက်နာပြီး ဘုရားကိုပဲ တွယ်တာနေကြပါ။ ဘုရားသခင်ကို စိတ်စွမ်းရှိသမျှ၊ ကိုယ်စွမ်းရှိသမျှ ဝတ်ပြုကြပါ လို့ပြောတယ်။ အဲဒီနောက် ဆုမွန်ကောင်း တောင်းပေးပြီး ယောရှု ပြန်လွှတ်လိုက်တော့ သူတို့ အိမ်ပြန်သွားကြတယ်။ မောရှေက မနာရှေအနွယ်တစ်ဝက်ကို ဗာရှန်ပြည်မှာ အမွေပေးပြီးပြီ။ ကျန်တစ်ဝက်ကိုတော့ ယောရှုက ဂျော်ဒန်မြစ်အနောက်ဘက်မှာ သူတို့ညီအစ်ကိုတွေနဲ့အတူ အမွေပေးတယ်။ ယောရှုက သူတို့ကို ပြန်လွှတ်လိုက်ချိန်မှာ ဆုမွန်ကောင်း တောင်းပေးတဲ့အပြင်၊ ပစ္စည်းဥစ္စာတွေ၊ တိရစ္ဆာန်တွေ၊ ရွှေ၊ ငွေ၊ ကြေးနီ၊ သံ၊ အဝတ်အထည်တွေ အများကြီးယူပြီး ကိုယ့်အိမ်ကိုယ့်ရာကို ပြန်ကြ။ ရန်သူတွေဆီက တိုက်ရာပါဥစ္စာတွေကိုလည်း ညီအစ်ကိုတွေနဲ့ ခွဲဝေယူကြပါ လို့လည်း ပြောသေးတယ်။ အဲဒီနောက် ရုဗင်အနွယ်၊ ဂဒ်အနွယ်၊ မနာရှေအနွယ်တစ်ဝက်က မောရှေကတစ်ဆင့် ယေဟောဝါပေးခဲ့တဲ့ အမိန့်အတိုင်း သူတို့နေထိုင်ဖို့ ရထားတဲ့ ဂိလဒ်ပြည်ဆီ ပြန်သွားဖို့ အစ္စရေးတွေရှိနေတဲ့ ခါနန်ပြည်၊ ရှိလောအရပ်ကနေ ထွက်ခွာလာကြတယ်။ ခါနန်ပြည် ဂျော်ဒန်မြစ်နားကိုရောက်တော့ ရုဗင်အနွယ်၊ ဂဒ်အနွယ်နဲ့ မနာရှေအနွယ်တစ်ဝက်က ခမ်းနားတဲ့ ပူဇော်ရာပလ္လင်ကြီးတစ်ခုကို ဂျော်ဒန်မြစ်နားမှာ တည်ကြတယ်။ အဲဒီအကြောင်းကို ကျန်တဲ့အစ္စရေးတွေ ကြားတဲ့အခါ ရုဗင်အနွယ်၊ ဂဒ်အနွယ်နဲ့ မနာရှေအနွယ်တစ်ဝက်က အစ္စရေးတွေပိုင်တဲ့ ဂျော်ဒန်မြစ် အနောက်ဘက်ဒေသ၊ ခါနန်ပြည်နယ်စပ်မှာ ပူဇော်ရာပလ္လင်တစ်ခု တည်ကြပြီ လို့ပြောကြတယ်။ ဒီသတင်း ကြားတာနဲ့ အစ္စရေးတစ်မျိုးလုံးက သူတို့ကို တိုက်ဖို့ ရှိလောအရပ်မှာ စုဝေးကြတယ်။ အဲဒီနောက် အစ္စရေးတွေက ပုရောဟိတ်ဧလာဇာရဲ့သား ဖိနဟတ်ကို ဂိလဒ်ပြည်မှာရှိတဲ့ ရုဗင်အနွယ်၊ ဂဒ်အနွယ်၊ မနာရှေအနွယ် တစ်ဝက်ဆီ လွှတ်လိုက်တယ်။ ဖိနဟတ်နဲ့အတူ ခေါင်းဆောင် ဆယ်ယောက်လည်း လိုက်သွားတယ်။ အဲဒီခေါင်းဆောင်တွေက အစ္စရေးတစ်နွယ်စီကို ကိုယ်စားပြုတယ်။ အစ္စရေးလူ ထောင်နဲ့ချီကို ဦးဆောင်ရတဲ့ ဆွေမျိုးစုခေါင်းဆောင်တွေပဲ။ သူတို့က ဂိလဒ်ပြည်မှာရှိတဲ့ ရုဗင်အနွယ်၊ ဂဒ်အနွယ်၊ မနာရှေအနွယ်တစ်ဝက်ဆီ ရောက်လာတော့ ယေဟောဝါရဲ့ လူစုတစ်စုလုံးက ခင်ဗျားတို့ကို မှာလိုက်တယ် အစ္စရေးတို့ရဲ့ ဘုရားသခင်ကို ဘာလို့ ဒီလို သစ္စာဖောက်ရတာလဲ။ အခု၊ ခင်ဗျားတို့ ပူဇော်ရာပလ္လင် တည်ပြီး ယေဟောဝါကို ပုန်ကန်ကြပြီ။ ဒါဟာ ယေဟောဝါကို ကျောခိုင်းလိုက်တာပဲ။ ပေဂုရအရပ်မှာ ကျူးလွန်ခဲ့တဲ့ အပြစ်နဲ့တင် မတော်သေးဘူးလား။ ယေဟောဝါရဲ့ လူစုအပေါ် ဘေးဒဏ်ကျရောက်ခဲ့တာကို မေ့လိုက်ကြပြီလား။ အဲဒီပြစ်ဒဏ်ကို အခုချိန်ထိ ခံနေရတုန်းပဲ။ အခုလည်း ယေဟောဝါဘုရားကို ကျောခိုင်းဦးမလို့လား။ ဒီနေ့၊ ယေဟောဝါကို ခင်ဗျားတို့ ပုန်ကန်မယ်ဆိုရင် မနက်ဖြန် အစ္စရေးတစ်မျိုးလုံးကို အကြီးအကျယ် အမျက်ထွက်လိမ့်မယ်။ ခင်ဗျားတို့အပိုင်ရတဲ့ပြည်က မသန့်ရှင်းဘူးဆိုရင်လည်း ယေဟောဝါရဲ့ တဲတော် ရှိတဲ့နေရာ၊ ယေဟောဝါပိုင်တဲ့ပြည်မှာ ကျုပ်တို့နဲ့အတူ လာနေထိုင်ကြပါ။ ယေဟောဝါကိုတော့ မပုန်ကန်ကြပါနဲ့။ ယေဟောဝါဘုရားရဲ့ ပူဇော်ရာပလ္လင် ရှိပြီးသားပဲ။ နောက်ပလ္လင်တစ်ခုကို တည်ပြီး ကျုပ်တို့အားလုံးကို ပုန်ကန်သူတွေဖြစ်အောင် မလုပ်ကြပါနဲ့။ ဇေရရဲ့သား အာခန်က ဖျက်ဆီးပစ်ရမယ့်အရာကို မယူရဘူးဆိုတဲ့ အမိန့်ကို မနာခံဘဲ သစ္စာမဲ့တဲ့အခါ သူ့အပြစ်ကြောင့် သူတစ်ယောက်တည်း သေခဲ့ရတာ မဟုတ်ဘူး။ အမျက်တော်ကို အစ္စရေးတစ်မျိုးလုံး ခံခဲ့ရတာ မဟုတ်လား ဆိုပြီး ပြောကြတယ်။ အဲဒီအခါ ရုဗင်အနွယ်၊ ဂဒ်အနွယ်နဲ့ မနာရှေအနွယ်တစ်ဝက်က အစ္စရေးလူထောင်နဲ့ချီကို ဦးဆောင်ရတဲ့ ခေါင်းဆောင်တွေကို ရှင်းပြတယ် ဘုရားတွေထဲမှာ အကြီးမြတ်ဆုံး ဘုရားသခင် ယေဟောဝါ။ ဘုရားတွေထဲမှာ အကြီးမြတ်ဆုံး ဘုရားသခင် ယေဟောဝါ၊ ဘုရားသခင် သိပါတယ်။ အစ္စရေးတွေလည်း သိကြပါလိမ့်မယ်။ ယေဟောဝါကို ပုန်ကန်ရင်၊ သစ္စာဖောက်ရင် ဒီနေ့ ကျုပ်တို့ကို အသက်ချမ်းသာ မပေးပါနဲ့။ ယေဟောဝါကို ကျောခိုင်းပြီး မီးရှို့ရာအလှူတွေ၊ ကောက်နှံအလှူတွေ၊ မိတ်သဟာယ ပူဇော်သက္ကာတွေ ဆက်သဖို့ ပူဇော်ရာပလ္လင် တည်တာဆိုရင် ကျုပ်တို့ကို ယေဟောဝါ ပြစ်ဒဏ်ပေးပါစေ။ တကယ်တော့ ကျုပ်တို့ ဒီလိုလုပ်တာ အကြောင်းရှိလို့ပါ။ နောင်တစ်ချိန်မှာ ခင်ဗျားတို့ရဲ့ သားမြေးတွေက ကျုပ်တို့ရဲ့ သားမြေးတွေကို မင်းတို့က အစ္စရေးတို့ရဲ့ဘုရား ယေဟောဝါနဲ့ ဘာဆိုင်လို့လဲ။ ယေဟောဝါက ဂျော်ဒန်မြစ်ကို နယ်နိမိတ်ထားပြီး မင်းတို့ ရုဗင်အနွယ်၊ ဂဒ်အနွယ်တွေကို ငါတို့နဲ့ ခြားထားလိုက်ပြီ။ မင်းတို့က ယေဟောဝါနဲ့ ဘာမှမဆိုင်ဘူး ဆိုပြီး ပြောကြလိမ့်မယ်။ ဒီနည်းနဲ့ ခင်ဗျားတို့ရဲ့သားမြေးတွေက ယေဟောဝါဘုရားကို ကျုပ်တို့ရဲ့သားမြေးတွေ ဝတ်မပြုနိုင်အောင် တားဆီးကြလိမ့်မယ်။ ဒါကြောင့် ကျုပ်တို့က ပူဇော်ရာပလ္လင်တစ်ခု တည်ရအောင်။ မီးရှို့ရာအလှူတွေ၊ ပူဇော်သက္ကာတွေ ဆက်သဖို့ မဟုတ်ဘူး။ ကျုပ်တို့နဲ့ ခင်ဗျားတို့၊ ကျုပ်တို့ရဲ့ သားမြေးတွေနဲ့ ခင်ဗျားတို့ရဲ့ သားမြေးတွေအတွက် သက်သေဖြစ်စေဖို့ပဲ။ ကျုပ်တို့က ယေဟောဝါရှေ့မှာပဲ မီးရှို့ရာအလှူတွေ၊ မိတ်သဟာယ ပူဇော်သက္ကာတွေ၊ တခြားပူဇော်သက္ကာတွေ ဆက်သပြီး ဝတ်ပြုမယ်ဆိုတာ ဒီပူဇော်ရာပလ္လင်ဟာ သက်သေပဲ။ ဒါမှ နောက်နောင် ခင်ဗျားတို့ရဲ့ သားမြေးတွေက မင်းတို့ ယေဟောဝါဘုရားနဲ့ ဘာမှမဆိုင်ဘူး လို့ ကျုပ်တို့ရဲ့သားမြေးတွေကို မပြောနိုင်မှာ ဆိုပြီး တိုင်ပင်ကြတယ်။ ဒါကြောင့် နောင်တစ်ချိန်မှာ သူတို့က ကျုပ်တို့နဲ့ ကျုပ်တို့ရဲ့ သားမြေးတွေကို အဲဒီလိုပြောလာခဲ့ရင် ဒီမှာကြည့်၊ ယေဟောဝါရဲ့ ပူဇော်ရာပလ္လင်နဲ့တူတဲ့ ဒီပလ္လင်ကို ငါတို့ဘိုးဘေးတွေ တည်ခဲ့တယ်။ မီးရှို့ရာအလှူတွေ၊ ပူဇော်သက္ကာတွေ ဆက်သဖို့ မဟုတ်ဘူး။ မင်းတို့နဲ့ ငါတို့အတွက် သက်သေဖြစ်စေဖို့ပဲ ဆိုပြီး ပြန်ပြောမယ် လို့ ကျုပ်တို့ တိုင်ပင်ကြပါတယ်။ ယေဟောဝါကို ကျောခိုင်းဖို့၊ ယေဟောဝါကို ပုန်ကန်ဖို့ဆိုတာ စဉ်းတောင်မစဉ်းစားဝံ့ပါဘူး။ မီးရှို့ရာအလှူတွေ၊ ကောက်နှံအလှူတွေ၊ တခြားပူဇော်သက္ကာတွေ ဆက်သဖို့ တဲတော်ရှေ့က ယေဟောဝါဘုရားရဲ့ ပူဇော်ရာပလ္လင်ကလွဲလို့ တခြားပူဇော်ရာပလ္လင်ကို တည်ဖို့ မရည်ရွယ်ပါဘူး။ ရုဗင်အနွယ်၊ ဂဒ်အနွယ်၊ မနာရှေအနွယ်တစ်ဝက် ပြောတဲ့စကားကို ကြားတဲ့အခါ ပုရောဟိတ်ဖိနဟတ်ရော၊ အစ္စရေးလူထောင်နဲ့ချီကို ဦးဆောင်ရတဲ့ ဆွေမျိုးစုခေါင်းဆောင်တွေပါ ကျေနပ်သွားကြတယ်။ ဒါကြောင့် ပုရောဟိတ်ဧလာဇာရဲ့သား ဖိနဟတ်က ယေဟောဝါဘုရားကို ခင်ဗျားတို့ သစ္စာမဖောက်တဲ့အတွက် တို့တစ်တွေနဲ့အတူ ယေဟောဝါဘုရား ရှိတယ်ဆိုတာ ဒီနေ့သိရပြီ။ အစ္စရေးတွေကို ယေဟောဝါဘုရားရဲ့လက်ထဲကနေ ခင်ဗျားတို့ ကယ်လိုက်တာပဲ ဆိုပြီး ရုဗင်အနွယ်၊ ဂဒ်အနွယ်နဲ့ မနာရှေအနွယ်ရဲ့ သားမြေးတွေကို ပြောတယ်။ အဲဒီနောက် ပုရောဟိတ်ဧလာဇာရဲ့သား ဖိနဟတ်နဲ့ ခေါင်းဆောင်တွေက ဂိလဒ်ပြည်မှာရှိတဲ့ ရုဗင်အနွယ်၊ ဂဒ်အနွယ်ဆီကနေ ခါနန်ပြည်ကို ပြန်လာပြီး ကျန်တဲ့အစ္စရေးတွေကို အကြောင်းစုံ ပြောပြကြတယ်။ ဒီသတင်းကို အစ္စရေးတွေကြားတဲ့အခါ ကျေနပ်သွားပြီး ဘုရားသခင်ကို ချီးမွမ်းကြတယ်။ ရုဗင်အနွယ်နဲ့ ဂဒ်အနွယ် နေထိုင်တဲ့ပြည်ကို သွားတိုက်ခိုက်ပြီး ဖျက်ဆီးမယ့်အကြောင်း ထပ်မပြောကြတော့ဘူး။ ရုဗင်အနွယ်၊ ဂဒ်အနွယ်က ယေဟောဝါဟာ စစ်မှန်တဲ့ဘုရားသခင် ဖြစ်မှန်း ဒီပူဇော်ရာပလ္လင်ဟာ ငါတို့အားလုံးအတွက် သက်သေပဲ ဆိုပြီး အဲဒီပလ္လင်ကို နာမည်ပေးလိုက်တယ်။,6,Jos,22,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/22/
audio/nwt_06_Jos_BU_23.mp3,အခန်းကြီး (၂၃) ယေဟောဝါက အစ္စရေးတွေကို ပတ်ဝန်းကျင်ရန်သူတွေရဲ့ ဘေးရန်ကနေ ကင်းဝေးစေခဲ့တာ အချိန်အတော်ကြာပြီ။ ယောရှုလည်း အသက်ကြီးပြီး အိုမင်းလာပြီ။ ယောရှုက အကြီးအကဲတွေ၊ ခေါင်းဆောင်တွေ၊ တရားသူကြီးတွေ၊ လက်ထောက်ခေါင်းဆောင်တွေ အပါအဝင် အစ္စရေးအားလုံးကိုခေါ်ပြီး ပြောတယ် ကျုပ်ကတော့ အသက်ကြီးပြီး အိုမင်းနေပြီ။ ယေဟောဝါဘုရားက ဒီလူမျိုးအားလုံးကို ဘယ်လို တိုက်ခိုက်ပေးခဲ့မှန်း ခင်ဗျားတို့ကိုယ်တိုင် မြင်ခဲ့ကြပြီ။ ယေဟောဝါဘုရားဟာ ခင်ဗျားတို့အတွက် တိုက်ခိုက်ပေးတဲ့အရှင်ပါပဲ။ ဂျော်ဒန်မြစ်ကနေ အနောက်ဘက် ပင်လယ်ကြီး အထိ ကျုပ်ဖျက်ဆီးခဲ့တဲ့ လူမျိုးတွေနဲ့ ကျန်နေသေးတဲ့ လူမျိုးတွေရဲ့ ပြည်ကို ခင်ဗျားတို့အတွက် အမွေအဖြစ် မဲချခွဲဝေပေးခဲ့ပြီ။ သူတို့ကို ခင်ဗျားတို့ရှေ့ကနေ တိုက်ထုတ်ပေးခဲ့သူ၊ မောင်းထုတ်ပေးခဲ့သူဟာ ယေဟောဝါဘုရားပဲ။ ယေဟောဝါဘုရား ကတိပေးထားတဲ့အတိုင်း သူတို့ပြည်ကို ခင်ဗျားတို့ သိမ်းယူနိုင်ခဲ့တယ်။ ဒီတော့ မောရှေရဲ့ ပညတ်ကျမ်းမှာ ရေးထားသမျှအတိုင်း လိုက်နာကျင့်ကြံဖို့ ခင်ဗျားတို့ သတ္တိရှိရမယ်။ ဘယ်ညာ မလွဲသွားပါနဲ့။ ကျန်နေသေးတဲ့ လူမျိုးတွေနဲ့ ဘယ်တော့မှ ရောရောနှောနှော မနေပါနဲ့။ သူတို့ဘုရားတွေရဲ့ နာမည်ကို မတမိစေနဲ့။ သူတို့ရဲ့ဘုရားတွေကို တိုင်တည်ပြီး သစ္စာမဆိုနဲ့။ သူတို့ဘုရားတွေကို လုံးဝ ဦးမချ၊ ဝတ်မပြုပါနဲ့။ အခုလိုပဲ ယေဟောဝါဘုရားကို ဆက်ပြီးတွယ်တာနေပါ။ လူဦးရေများပြီး အင်အားကြီးတဲ့ လူမျိုးတွေကို ခင်ဗျားတို့ရှေ့ကနေ ယေဟောဝါဘုရား နှင်ထုတ်ပေးမယ်။ အခုအထိ၊ ခင်ဗျားတို့ကို ခုခံနိုင်တဲ့သူ တစ်ယောက်မှ မရှိသေးဘူး။ ယေဟောဝါဘုရားက ကတိအတိုင်း တိုက်ခိုက်ပေးတဲ့အတွက် ခင်ဗျားတို့ရဲ့ လူတစ်ယောက်က လူတစ်ထောင်ကို လိုက်ဖမ်းနိုင်မယ်။ ယေဟောဝါဘုရားကို ချစ်ကြပါ။ ဒီနည်းနဲ့ ကိုယ့်ကိုယ်ကိုယ် အမြဲစောင့်ရှောက်ကြပါ။ ဘုရားသခင်ကို ကျောခိုင်းမယ်၊ ကျန်နေသေးတဲ့ လူမျိုးတွေကို တွယ်တာနေမယ်၊ သူတို့နဲ့ ထိမ်းမြားပေးစားမယ်၊ မိတ်ဖွဲ့ပေါင်းသင်းမယ်ဆိုရင်တော့၊ အဲဒီလူမျိုးတွေကို ယေဟောဝါဘုရား ဆက်ပြီးမောင်းထုတ်ပေးမှာ မဟုတ်ဘူးဆိုတာ သိထားကြပါ။ အဲဒီလူမျိုးတွေက ထောင်ချောက်လို၊ ကျော့ကွင်းလို၊ နံစောင်းကိုရိုက်တဲ့ ကျာပွတ်လို၊ မျက်စိကိုစူးတဲ့ ဆူးတွေလို ဖြစ်လာမယ်။ ဒီလိုနဲ့ ခင်ဗျားတို့ဟာ ယေဟောဝါဘုရားပေးတဲ့ ဒီသာယာလှပတဲ့ ပြည်မှာ လုံးဝပျက်စီးသွားမယ်။ ကျုပ်ကတော့ မကြာခင် သေရတော့မယ်။ ယေဟောဝါဘုရား ပေးခဲ့တဲ့ ကောင်းမွန်တဲ့ ကတိအားလုံး မပြည့်စုံဘဲ မနေဘူးဆိုတာ ခင်ဗျားတို့ အကြွင်းမဲ့သိတာပဲ။ အဲဒီကတိတွေ တစ်ခုမကျန် ပြည့်စုံလာတယ်။ တစ်ခုမှ မပြည့်စုံဘဲ မနေခဲ့ဘူး။ ဒါပေမဲ့ ယေဟောဝါဘုရား ပြောခဲ့တဲ့ ကောင်းမွန်တဲ့ကတိအားလုံး ပြည့်စုံလာသလိုပဲ ယေဟောဝါက ကတိပေးထားတဲ့ ဘေးဆိုးအားလုံးကိုလည်း ကျရောက်စေမယ်။ ယေဟောဝါဘုရားပေးတဲ့ သာယာလှပတဲ့ ဒီပြည်မှာ ခင်ဗျားတို့ လုံးဝဖျက်ဆီးခံရမယ်။ စောင့်ထိန်းရမယ့် ယေဟောဝါဘုရားရဲ့ ပဋိညာဉ်ကို ချိုးဖောက်မယ်ဆိုရင်၊ တခြားဘုရားတွေကို သွားဝတ်ပြုပြီး ဦးချမယ်ဆိုရင် ခင်ဗျားတို့ကို ယေဟောဝါဘုရား အမျက်ထွက်မယ်။ ဘုရားပေးထားတဲ့ သာယာလှပတဲ့ ပြည်မှာ ခင်ဗျားတို့ အမြန်ဆုံး ပျက်စီးသွားမယ်။,6,Jos,23,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/23/
audio/nwt_06_Jos_BU_24.mp3,အခန်းကြီး (၂၄) ယောရှုက အစ္စရေးအနွယ်အားလုံးကို ရှေခင်မြို့မှာ စုဝေးခိုင်းတယ်။ အစ္စရေးအကြီးအကဲတွေ၊ ခေါင်းဆောင်တွေ၊ တရားသူကြီးတွေ၊ လက်ထောက်ခေါင်းဆောင်တွေကို ခေါ်လိုက်တော့ သူတို့က စစ်မှန်တဲ့ဘုရားသခင်ရှေ့မှာ လာရပ်ကြတယ်။ ယောရှုက လူအားလုံးကို ပြောတယ် အစ္စရေးတို့ရဲ့ဘုရား ယေဟောဝါပြောတာက ရှေးအချိန်တုန်းက အာဗြဟံနဲ့ နာခေါ်ရဲ့အဖေ တေရအပါအဝင် ဘိုးဘေးတွေဟာ မြစ်ကြီး တစ်ဖက်မှာ နေထိုင်ပြီး တခြားဘုရားတွေကို ဝတ်ပြုခဲ့ကြတယ်။ နောက်တော့ မင်းတို့ရဲ့ဘိုးဘေး အာဗြဟံကို မြစ်ကြီးတစ်ဖက်ကနေ ငါခေါ်ပြီး ခါနန်တစ်ပြည်လုံးကို လျှောက်သွားစေခဲ့တယ်။ သူ့မျိုးနွယ်ကို များပြားစေခဲ့တယ်။ သူ့အတွက် အိဇက်ကို ငါပေးခဲ့တယ်။ အိဇက်အတွက် ယာကုပ်နဲ့ ဧသောကို ငါပေးခဲ့တယ်။ ဧသောအတွက် စိရတောင်ကို ငါအပိုင်ပေးခဲ့တယ်။ ယာကုပ်နဲ့ သူ့သားတွေကတော့ အီဂျစ်ပြည်ကို ဆင်းသွားကြတယ်။ နောက်တော့ မောရှေနဲ့ အာရုန်ကို ငါစေလွှတ်ပြီး အီဂျစ်ပြည်ကို ကပ်ဘေးတွေနဲ့ ဒဏ်ခတ်တယ်။ ပြီးတော့ မင်းတို့ကို ငါခေါ်ထုတ်လာတယ်။ မင်းတို့ရဲ့ ဘိုးဘေးတွေကို အီဂျစ်ပြည်ကနေ ငါခေါ်ထုတ်လာပြီး ပင်လယ်နားကို ရောက်တဲ့အခါ အီဂျစ်တွေက စစ်မြင်းရထားတွေ၊ မြင်းစီးသူရဲတွေနဲ့အတူ ပင်လယ်နီအထိ လိုက်လာကြတာ။ သူတို့ အော်ဟစ်အကူအညီတောင်းတဲ့အတွက် ငါယေဟောဝါက သူတို့နဲ့ အီဂျစ်တွေကြားမှာ အမှောင်ထုကြီး ကျရောက်စေပြီး အီဂျစ်တွေအပေါ် ပင်လယ်ရေ လွှမ်းမိုးလိုက်တယ်။ အီဂျစ်ပြည်မှာ ငါလုပ်ခဲ့တာတွေကို မင်းတို့ကိုယ်တိုင် မြင်ခဲ့တယ်။ ဒီလိုနဲ့ တောကန္တာရမှာ နှစ်ပေါင်းများစွာ မင်းတို့ နေထိုင်ခဲ့ကြတယ်။ အဲဒီနောက် မင်းတို့ကို ဂျော်ဒန်မြစ် အရှေ့ဘက်မှာ နေထိုင်တဲ့ အာမောရိလူမျိုးတွေရဲ့ ပြည်ဆီ ငါခေါ်လာခဲ့တယ်။ မင်းတို့ကို တိုက်ခိုက်တဲ့ အာမောရိလူတွေကို မင်းတို့လက်ထဲ ငါအပ်ပြီး ချေမှုန်းလိုက်တယ်။ ပြည်ကို မင်းတို့ သိမ်းပိုက်နိုင်ခဲ့တယ်။ ဇိဖော်ရဲ့သား၊ မောဘဘုရင်ဗာလက်က အစ္စရေးတွေကို တိုက်ခိုက်ဖို့ ပြင်တယ်။ ဗောရရဲ့သား ဗာလမ်ကို ခေါ်ပြီး မင်းတို့ကို ကျိန်စာတိုက်ခိုင်းတယ်။ ဒါပေမဲ့ ဗာလမ်ရဲ့စကားကို ငါနားမထောင်ခဲ့ဘူး။ မင်းတို့ကို သူ အကြိမ်ကြိမ် ကောင်းချီးပေးခဲ့ရတယ်။ ဒီလိုနဲ့ မင်းတို့ကို သူ့လက်ထဲကနေ ငါကယ်ခဲ့တယ်။ အဲဒီနောက် မင်းတို့က ဂျော်ဒန်မြစ်ကို ဖြတ်ကူးပြီး ယေရိခေါမြို့ကို ရောက်လာတယ်။ ယေရိခေါမြို့သားတွေ၊ အာမောရိ၊ ဖေရဇိ၊ ခါနန်၊ ဟိတ္တိ၊ ဂိရဂါရှိ၊ ဟိဝိ၊ ယေဗုသိလူမျိုးတွေက မင်းတို့ကို တိုက်ခိုက်ပေမဲ့ သူတို့ကို မင်းတို့လက်ထဲ ငါအပ်ခဲ့တယ်။ အာမောရိဘုရင် နှစ်ပါးလိုပဲ ရန်သူတွေက မင်းတို့နဲ့ ထိပ်တိုက်မတွေ့ခင်ကတည်းက ငါ့သတင်းကြားလို့ ကြောက်လန့်ပြီး ထွက်ပြေးသွားကြတယ်။ မင်းတို့ရဲ့ ဓားနဲ့လေးကြောင့် ထွက်ပြေးတာ မဟုတ်ဘူး။ မင်းတို့ကတော့ အပင်ပန်းခံစရာမလိုဘဲ ရလိုက်တဲ့ပြည်၊ မင်းတို့ မတည်ဆောက်ခဲ့တဲ့ မြို့တွေကို ငါပေးတဲ့အတွက် အဲဒီမှာ နေထိုင်ရတယ်။ ကိုယ်တိုင်မစိုက်ပျိုးတဲ့ စပျစ်ခြံနဲ့ သံလွင်ပင်ရဲ့ အသီးတွေကို စားနေရတယ်။ ဒါကြောင့် ယေဟောဝါဘုရားကို ကြောက်ရွံ့ရိုသေပြီး သမာဓိရှိရှိ၊ သစ္စာရှိရှိ ဝတ်ပြုကြပါ။ မြစ်ကြီးတစ်ဖက်မှာ၊ အီဂျစ်ပြည်မှာ ဘိုးဘေးတွေ ဝတ်ပြုခဲ့တဲ့ဘုရားတွေကို စွန့်ပယ်ပြီး ယေဟောဝါကို ဝတ်ပြုကြ။ ယေဟောဝါဘုရားကို ဝတ်မပြုသင့်ဘူးလို့ ခင်ဗျားတို့ထင်ရင် မြစ်ကြီးတစ်ဖက်မှာ ဘိုးဘေးတွေ ကိုးကွယ်ခဲ့တဲ့ ဘုရားတွေကို ဝတ်ပြုမလား ဒါမှမဟုတ် ခင်ဗျားတို့ နေထိုင်တဲ့ပြည်က အာမောရိလူမျိုးရဲ့ ဘုရားတွေကို ဝတ်ပြုမလား၊ ဘယ်ဘုရားကို ဝတ်ပြုမယ်ဆိုတာ ဒီနေ့ ရွေးချယ်ကြ။ ကျုပ်နဲ့ ကျုပ်ရဲ့မိသားစုကတော့ ယေဟောဝါဘုရားကိုပဲ ဝတ်ပြုမယ်။ အဲဒီအခါ လူတွေက ယေဟောဝါဘုရားကို စွန့်ပြီး တခြားဘုရားတွေကို ဝတ်ပြုဖို့ဆိုတာ ကျွန်တော်တို့အတွက် မတွေးဝံ့စရာပါ။ ယေဟောဝါဘုရားက ကျွန်ခံရာ အီဂျစ်ပြည်ကနေ ကျွန်တော်တို့နဲ့ ဘိုးဘေးတွေကို ခေါ်ထုတ်လာခဲ့တယ်။ ကျွန်တော်တို့ရှေ့မှာတင် ဒီအံ့ဖွယ်အမှုကြီးတွေ လုပ်ဆောင်ပေးခဲ့တယ်။ ကျွန်တော်တို့ ဖြတ်သန်းခဲ့တဲ့ လမ်းခရီးတစ်လျှောက်က လူမျိုးတွေအလယ်မှာ မပြတ် စောင့်ရှောက်ပေးခဲ့တယ်။ ယေဟောဝါဘုရားက ဒီပြည်မှာ နေထိုင်တဲ့ အာမောရိလူမျိုးအပါအဝင် လူမျိုးအားလုံးကို ကျွန်တော်တို့ရှေ့ကနေ နှင်ထုတ်ပေးခဲ့တယ်။ ဒါကြောင့် ယေဟောဝါဘုရားကိုပဲ ကျွန်တော်တို့ ဝတ်ပြုပါ့မယ်။ ကိုယ်တော်ဟာ ကျွန်တော်တို့ရဲ့ ဘုရားသခင်ပါ ဆိုပြီး ပြန်ဖြေကြတယ်။ အဲဒီအခါ ယောရှုက ယေဟောဝါဘုရားကို ခင်ဗျားတို့ တကယ်ပဲ ဆက်ဝတ်ပြုနိုင်ပါ့မလား။ ကိုယ်တော်ဟာ သန့်ရှင်းမြင့်မြတ်တဲ့ဘုရား၊ မိမိတစ်ပါးတည်းကိုပဲ ကိုးကွယ်ဆည်းကပ်ဖို့ တောင်းဆိုတဲ့ဘုရားပဲ။ ခင်ဗျားတို့ရဲ့ ကျူးလွန်မှုတွေ၊ အပြစ်တွေကို ခွင့်လွှတ်မှာ မဟုတ်ဘူး။ ခင်ဗျားတို့သာ ယေဟောဝါဘုရားကို စွန့်ပြီး တိုင်းတစ်ပါးဘုရားတွေကို ဝတ်ပြုရင် ကိုယ်တော်ကလည်း ခင်ဗျားတို့ ကောင်းစားအောင် လုပ်ပေးခဲ့ပေမဲ့ ခင်ဗျားတို့ကို စွန့်ပစ်လိမ့်မယ်၊ ပယ်ရှင်းလိမ့်မယ် လို့ပြောတယ်။ လူတွေကလည်း ယေဟောဝါဘုရားကိုပဲ ကျွန်တော်တို့ ဝတ်ပြုမှာပါ။ တကယ်ပါ ဆိုပြီး ပြန်ပြောကြတယ်။ ဒါနဲ့ ယောရှုက ယေဟောဝါဘုရားကို ဝတ်ပြုဖို့ ကိုယ့်ဆန္ဒအလျောက် ရွေးချယ်တယ်ဆိုတာ ခင်ဗျားတို့ကိုယ်တိုင် သက်သေပဲ လို့ပြောတဲ့အခါ သူတို့က ဟုတ်ပါတယ်။ ကျွန်တော်တို့ကိုယ်တိုင် သက်သေပါ ဆိုပြီး ပြောကြတယ်။ ဒါဆိုရင် ခင်ဗျားတို့ဆီမှာရှိတဲ့ တိုင်းတစ်ပါးဘုရားတွေကို ဖယ်ရှားကြ။ အစ္စရေးတို့ရဲ့ဘုရား ယေဟောဝါဆီ စိတ်စွမ်းရှိသမျှနဲ့ ပြန်လှည့်လာကြပါ လို့ယောရှုပြောတော့၊ လူတွေကလည်း ယေဟောဝါဘုရားကို ဝတ်ပြုပါ့မယ်၊ နာခံပါ့မယ် ဆိုပြီး ပြန်ပြောကြတယ်။ အဲဒီနေ့မှာ ယောရှုက အစ္စရေးတွေနဲ့ ကတိသစ္စာပြုပြီး လိုက်နာရမယ့် စည်းမျဉ်းစည်းကမ်းတွေကို ရှေခင်မြို့မှာ သတ်မှတ်ပေးတယ်။ အဲဒီစကားတွေကို ဘုရားသခင်ရဲ့ ပညတ်ကျမ်းမှာ ရေးထားလိုက်တယ်။ ပြီးတော့ ကျောက်တုံးကြီးတစ်တုံးကို ယူပြီး ယေဟောဝါရဲ့ သန့်ရှင်းရာဌာနတော်နားက သစ်ပင်ကြီးအောက်မှာ စိုက်ထူလိုက်တယ်။ ယောရှုက ဒီကျောက်တုံးဟာ တို့တစ်တွေအတွက် သက်သေပဲ။ တို့တစ်တွေကို ယေဟောဝါဘုရားပြောတဲ့ စကားမှန်သမျှ ဒီကျောက်တုံး ကြားတယ်။ ဘုရားသခင်ကို ခင်ဗျားတို့ ငြင်းပယ်ရင် ဒီကျောက်တုံးဟာ သက်သေပဲ လို့ပြောပြီးတဲ့နောက်၊ လူတွေကို ကိုယ့်အမွေမြေဆီ ပြန်ခိုင်းလိုက်တယ်။ အဲဒီနောက် ယေဟောဝါရဲ့ကျွန်၊ နုန်ရဲ့သား ယောရှုက အသက် ၁၁၀ မှာ သေဆုံးသွားတဲ့အတွက်၊ ဂါရှတောင်ရဲ့မြောက်ဘက်၊ ဧဖရိမ်တောင်တန်းဒေသမှာရှိတဲ့ တိမနသေရမြို့၊ သူ့ရဲ့အမွေမြေမှာ သင်္ဂြိုဟ်ကြတယ်။ အစ္စရေးတွေဟာ ယောရှုလက်ထက်မှာရော၊ ယောရှုထက် အသက်ပိုရှည်ပြီး အစ္စရေးတွေအကျိုးအတွက် ယေဟောဝါ လုပ်ဆောင်ပေးခဲ့သမျှကို သိတဲ့ အကြီးအကဲတွေ လက်ထက်မှာပါ ယေဟောဝါကို ဆက်ဝတ်ပြုကြတယ်။ အီဂျစ်ပြည်ကနေ အစ္စရေးတွေ သယ်လာတဲ့ ယောသပ်ရဲ့ အရိုးတွေကို ရှေခင်မြို့ကမြေကွက်မှာ မြှုပ်လိုက်ကြတယ်။ ရှေခင်ရဲ့အဖေ ဟာမော်ရဲ့သားတွေဆီကနေ ငွေစ ၁၀၀ ပေးပြီး ယာကုပ်ဝယ်ခဲ့တဲ့ အဲဒီမြေကွက်ကို ယောသပ်ရဲ့သားမြေးတွေ အမွေရထားကြတယ်။ အာရုန်ရဲ့သား ဧလာဇာလည်း သေဆုံးသွားတယ်။ ဧဖရိမ်တောင်တန်းဒေသမှာ သူ့သား ဖိနဟတ်ကို ပေးခဲ့တဲ့ ဖိနဟတ်တောင်ကုန်းမှာ သင်္ဂြိုဟ်ကြတယ်။,6,Jos,24,ယောရှု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောရှု/24/
audio/nwt_15_Ezr_BU_01.mp3,"ဧဇရကျမ်း အခန်းကြီး (၁) ပါးရှားဘုရင် ဆိုင်းရပ် နန်းစံပထမနှစ်မှာ သူ့စိတ်ကို ယေဟောဝါ လှုံ့ဆော်တယ်။ ယေရမိကတစ်ဆင့် ယေဟောဝါ ပြောခဲ့တဲ့စကားတွေ ပြည့်စုံစေဖို့ပဲ။ ဘုရင်က နိုင်ငံတစ်ဝန်းလုံးမှာ အမိန့်တော်စာ ထုတ်ပြန်ပြီး အခုလို ကြေညာစေတယ် ပါးရှားဘုရင် ဆိုင်းရပ်ရဲ့ အမိန့်တော် ကောင်းကင်အုပ်စိုးရှင် ယေဟောဝါဘုရားကငါ့ကိုကမ္ဘာ့တိုင်းနိုင်ငံအားလုံး ပေးအပ်ပြီ။ ယုဒပြည်၊ ဂျေရုဆလင်မြို့မှာအိမ်တော်တည်ဆောက်ပါလို့လည်းတာဝန်ပေးလိုက်ပြီ။ လူမျိုးတော်ထဲမှာပါတဲ့ မင်းတို့အားလုံးနဲ့အတူ ဘုရားသခင်ရှိပါစေ။ ယုဒပြည်၊ ဂျေရုဆလင်မြို့ကို သွားစေ။ ဂျေရုဆလင်မြို့မှာရှိတဲ့ အစ္စရေးတို့ရဲ့ဘုရား ယေဟောဝါရဲ့အိမ်တော်ကို ပြန်တည်ဆောက်စေ။ အဲဒီဘုရားဟာ စစ်မှန်တဲ့ ဘုရားသခင်ပဲ။ တိုင်းတစ်ပါးသားအဖြစ် ဘယ်မှာပဲ နေထိုင်နေပါစေ သူ့အိမ်နီးချင်းတွေက ရွှေငွေတွေ၊ ဥစ္စာပစ္စည်းတွေ၊ တိရစ္ဆာန်တွေကို ထည့်ပေးလိုက်ရမယ်။ ဂျေရုဆလင်မြို့မှာရှိတဲ့ ဘုရားသခင်ရဲ့ အိမ်တော်အတွက် စေတနာအလျောက်ပေးတဲ့ အလှူတွေကိုလည်း ထည့်ပေးလိုက်ရမယ်။ ဒီနည်းနဲ့ သူတို့ကို ကူညီထောက်မရမယ်။ အဲဒီအခါ ယုဒအနွယ်နဲ့ ဗင်ယာမိန်အနွယ်ရဲ့ ဆွေမျိုးစု ခေါင်းဆောင်တွေ၊ ပုရောဟိတ်တွေ၊ လေဝိအမျိုးသားတွေရဲ့ စိတ်ကို ဘုရားသခင် လှုံ့ဆော်ပေးတယ်။ ဒါကြောင့် သူတို့က ဂျေရုဆလင်မြို့ကို တက်သွားပြီး ယေဟောဝါရဲ့အိမ်တော်ကို ပြန်တည်ဆောက်ဖို့ အသင့်ပြင်ကြတယ်။ သူတို့ရဲ့ အိမ်နီးချင်းတွေကလည်း စေတနာအလျောက်ပေးတဲ့ အလှူတွေအပြင် ရွှေထည်ငွေထည်တွေ၊ ဥစ္စာပစ္စည်းတွေ၊ တိရစ္ဆာန်တွေ၊ တန်ဖိုးကြီးပစ္စည်းတွေပေးပြီးကူညီကြတယ်။ နေဗုခဒ်နေဇာက ယေဟောဝါရဲ့အိမ်တော် အသုံးအဆောင်ပစ္စည်းတွေကို ဂျေရုဆလင်မြို့ကနေ သိမ်းယူလာပြီး သူ့ဘုရားဗိမာန်မှာ ထည့်ထားခဲ့တယ်။အဲဒီပစ္စည်းတွေကိုပါးရှားဘုရင်ဆိုင်းရပ်က ထုတ်ပေးတယ်။ ဘဏ္ဍာထိန်း မိသရေဒတ်ရဲ့ ကြီးကြပ်မှုအောက်မှာ အဲဒီပစ္စည်းတွေကို ထုတ်လာခိုင်းတယ်။ သူက ပစ္စည်းစာရင်းလုပ်ပြီးနောက် ယုဒခေါင်းဆောင် ရှေရှဗာဇာကို အပ်လိုက်တယ်။ ပစ္စည်းစာရင်းထဲမှာ ရွှေတောင်း ၃၀၊ ငွေတောင်း ၁,၀၀၀၊ တခြားခွက် ၂၉ လုံး၊ ရွှေဖလားငယ် ၃၀၊ ငွေဖလားငယ်၄၁၀၊တခြားအသုံးအဆောင်ပစ္စည်း ၁,၀၀၀ ပါတယ်။ ရွှေထည်ငွေထည်ပစ္စည်း စုစုပေါင်း ၅,၄၀၀ ရှိတယ်။ ရှေရှဗာဇာက ပြည်နှင်ခံရသူတွေ ဗာဗုလုန်မြို့ကနေ ဂျေရုဆလင်မြို့ကို ပြန်လာချိန်မှာ အဲဒီပစ္စည်းအားလုံးကို သယ်လာတယ်။",15,Ezr,1,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/1/
audio/nwt_15_Ezr_BU_02.mp3,"အခန်းကြီး (၂) ဗာဗုလုန်ဘုရင် နေဗုခဒ်နေဇာ ဖမ်းခေါ်သွားတဲ့အတွက် ဗာဗုလုန်ရဲ့ ခရိုင်မြို့တွေမှာ သုံ့ပန်းဘဝရောက်ပြီး နောက်ပိုင်းမှာ ဂျေရုဆလင်မြို့နဲ့ ယုဒပြည်မှာရှိတဲ့ ကိုယ့်မြို့ကိုယ့်ရွာဆီ ပြန်လာတဲ့သူတွေ ရှိတယ်။ ဇေရုဗဗေလ၊ ယေရွှာ၊ နေဟမိ၊ စရာယ၊ ရေလာယ၊ မော်ဒကဲ၊ ဗိလရှန်၊ မိဇပါ၊ ဗိဂဝဲ၊ ရေဟုံ၊ ဗာနာတို့နဲ့အတူ သူတို့ပြန်လာကြတယ်။ အဲဒီအစ္စရေးအမျိုးသားတွေရဲ့အရေအတွက်ကတော့ ပါရုတ်ရဲ့ သားမြေး ၂,၁၇၂ ယောက်၊ ရှေဖတိရဲ့သားမြေး၃၇၂ယောက်၊ အာရာရဲ့သားမြေး ၇၇၅ ယောက်၊ ပါဟတ်မောဘရဲ့ သားမြေး၊ ယေရွှာရဲ့ သားမြေးနဲ့ ယွာဘရဲ့ သားမြေး စုစုပေါင်း ၂,၈၁၂ ယောက်၊ ဧလံရဲ့သားမြေး ၁,၂၅၄ ယောက်၊ ဇတ်တုရဲ့သားမြေး ၉၄၅ ယောက်၊ ဇက်ကဲရဲ့ သားမြေးပေါင်း ၇၆၀၊ ဗာနိရဲ့သားမြေး ၆၄၂ ယောက်၊ ဗေဗဲရဲ့ သားမြေး ၆၂၃ ယောက်၊ အာဇဂဒ်ရဲ့ သားမြေး ၁,၂၂၂ ယောက်၊ အဒေါနိကံရဲ့ သားမြေး ၆၆၆ ယောက်၊ ဗိဂဝဲရဲ့ သားမြေး ၂,၀၅၆ ယောက်၊ အာဒိန်ရဲ့ သားမြေး ၄၅၄ ယောက်၊ ဟေဇကိအမျိုး အာတာရဲ့ သားမြေး ၉၈ ယောက်၊ ဗေဇဲရဲ့ သားမြေး ၃၂၃ ယောက်၊ ယောရရဲ့ သားမြေး ၁၁၂ ယောက်၊ ဟာရှုံရဲ့သားမြေး ၂၂၃ ယောက်၊ ဂိတ်ဗာရဲ့ သားမြေး ၉၅ ယောက်၊ ဘက်သလီဟင်မြို့သား၁၂၃ ယောက်၊ နေတောဖရွာသား ၅၆ ယောက်၊ အာနသုတ်မြို့သား ၁၂၈ ယောက်၊ အာဇမာဝက်ရဲ့သားမြေး ၄၂ ယောက်၊ ကိရယတ်ယာရိမ်မြို့သား၊ ခေဖိရာမြို့သား၊ဗေရုတ်မြို့သားစုစုပေါင်း ၇၄၃ယောက်၊ ရာမမြို့နဲ့ ဂေဘမြို့သား ၆၂၁ယောက်၊ မိတ်မတ်မြို့သား ၁၂၂ ယောက်၊ ဗေသလမြို့နဲ့ အာအိမြို့သား ၂၂၃ယောက်၊ နေဗောမြို့သား ၅၂ ယောက်၊ မာဂဗိတ်အရပ်သား၁၅၆ယောက်၊ ဧလံ နောက်တစ်ယောက်ရဲ့သားမြေး ၁,၂၅၄ ယောက်၊ ဟာရိမ်ရဲ့သားမြေး ၃၂၀၊ လောဒမြို့၊ ဟာဒိမြို့နဲ့ သြနောမြို့သားစုစုပေါင်း၇၂၅ ယောက်၊ ယေရိခေါမြို့သား ၃၄၅ ယောက်၊ ရှေနာအရပ်သား ၃,၆၃၀ ဖြစ်တယ်။ ပုရောဟိတ်တွေကတော့ ယေရွှာအမျိုး ယေဒါယရဲ့သားမြေး ၉၇၃ ယောက်၊ အိမေရရဲ့သားမြေး ၁,၀၅၂ ယောက်၊ ပါရှုရရဲ့သားမြေး ၁,၂၄၇ယောက်၊ ဟာရိမ်ရဲ့သားမြေး ၁,၀၁၇ ယောက်ဖြစ်တယ်။ လေဝိအမျိုးသားတွေကတော့ ဟောဒဝိကနေ ဆင်းသက်လာတဲ့ ယေရွှာနဲ့ ကာဒမေလရဲ့သားမြေး ၇၄ ယောက်၊ အာသပ်ရဲ့သားမြေး သီချင်းသည် ၁၂၈ ယောက်၊ တံခါးစောင့်တွေဖြစ်တဲ့ ရှလုံရဲ့သားမြေး၊ အာတာရဲ့သားမြေး၊ တာလမုန်ရဲ့သားမြေး၊ အက္ကုပ်ရဲ့သားမြေး၊ ဟတိတရဲ့သားမြေး၊ ရှောဗဲရဲ့သားမြေး စုစုပေါင်း ၁၃၉ ယောက်ဖြစ်တယ်။ ဗိမာန်တော်ကျွန်တွေ ကတော့ဇိဟရဲ့သားမြေး၊ဟသုဖရဲ့သားမြေး၊ တဗောက်ရဲ့သားမြေး၊ ကေရုတ်ရဲ့သားမြေး၊ သယာဟရဲ့သားမြေး၊ ပါဒုန်ရဲ့သားမြေး၊ လေဗနရဲ့သားမြေး၊ ဟာဂဘရဲ့သားမြေး၊ အက္ကုပ်ရဲ့သားမြေး၊ ဟာဂပ်ရဲ့သားမြေး၊ ရှာလမဲရဲ့သားမြေး၊ ဟာနန်ရဲ့သားမြေး၊ ဂိဒေလရဲ့သားမြေး၊ ဂါဟာရဲ့သားမြေး၊ ရာယရဲ့သားမြေး၊ ရေဇိန်ရဲ့သားမြေး၊ နေကောဒရဲ့သားမြေး၊ ဂဇမ်ရဲ့သားမြေး၊ သြဇရဲ့သားမြေး၊ ပါသာရဲ့သားမြေး၊ ဗေသဲရဲ့သားမြေး၊ အာသနာရဲ့သားမြေး၊ မဟုနိမ်ရဲ့သားမြေး၊ နဖုသိမ်ရဲ့သားမြေး၊ ဗာကဗုတ်ရဲ့သားမြေး၊ ဟကုဖရဲ့သားမြေး၊ ဟာရဟုရရဲ့သားမြေး၊ ဗာဇလုတ်ရဲ့သားမြေး၊ မဟိဒရဲ့သားမြေး၊ ဟာရရှရဲ့သားမြေး၊ ဗာကုတ်ရဲ့သားမြေး၊ သိသရရဲ့သားမြေး၊ တာမရဲ့သားမြေး၊ နေဇိရဲ့သားမြေး၊ ဟတိဖရဲ့သားမြေးတို့ ဖြစ်တယ်။ ရှောလမုန်ကျွန်တွေရဲ့သားမြေးတွေကတော့ သောတဲရဲ့သားမြေး၊ သောဖရက်ရဲ့သားမြေး၊ ပေရုဒရဲ့သားမြေး၊ ယာလရဲ့သားမြေး၊ ဒါကုန်ရဲ့သားမြေး၊ ဂိဒေလရဲ့သားမြေး၊ ရှေဖတိရဲ့သားမြေး၊ ဟတိလရဲ့သားမြေး၊ ပေါခရက်ဟေဇဗိမ်ရဲ့ သားမြေး၊ အာမိရဲ့သားမြေးတို့ ဖြစ်တယ်။ ဗိမာန်တော်ကျွန်တွေနဲ့ ရှောလမုန်ကျွန်တွေရဲ့ သားမြေး စုစုပေါင်း ၃၉၂ ယောက်ရှိတယ်။ တေလမေလမြို့၊ တေလဟာသမြို့၊ ခေရုပ်မြို့၊ အာဒန်မြို့၊ အိမေရမြို့ကနေ ထွက်လာခဲ့ပေမဲ့ ဘယ်ဆွေမျိုးစု၊ ဘယ်မျိုးရိုးဖြစ်မှန်း သက်သေမပြနိုင်တဲ့အတွက်အစ္စရေးဟုတ်မဟုတ်မသေချာသူတွေလည်းရှိတယ်။ အဲဒီလူတွေကတော့ ဒေလာယရဲ့သားမြေး၊ တောဘိရဲ့သားမြေး၊နေကောဒရဲ့သားမြေးစုစုပေါင်း ၆၅၂ယောက်ရှိတယ်။ ပုရောဟိတ်အမျိုးထဲမှာဟဗာယရဲ့သားမြေး၊ဟက္ကုတ်ရဲ့သားမြေး၊ ဂိလဒ်ပြည်သားဗာဇိလဲရဲ့သမီးတစ်ယောက်နဲ့လက်ထပ်ပြီးအဲဒီမိသားစုနာမည်ကိုခံယူလိုက်တဲ့ဗာဇိလဲရဲ့ သားမြေးတို့ဖြစ်တယ်။ ဆွေစဉ်မျိုးဆက်စာရင်းထဲမှာ သူတို့ပါမပါ ရှာပေမဲ့လည်း မတွေ့တဲ့အတွက်အတည်ပြုလို့မရဘူး။ဒါကြောင့် သူတို့ဟာ ပုရောဟိတ်အဖွဲ့ဝင်ဖြစ်ဖို့ အရည်အချင်း မပြည့်မီကြဘူး။ ဒါနဲ့ ဘုရင်ခံက ဥရိမ်နဲ့သုမိမ်ကို သုံးပြီး မေးမြန်းနိုင်တဲ့ ပုရောဟိတ် မရှိမချင်း အသန့်ရှင်းဆုံးအရာတွေကို သူတို့မစားရဘူးလို့ အမိန့်ချလိုက်တယ်။ လူတစ်စုလုံးရဲ့လူဦးရေက ၄၂,၃၆၀ ရှိတယ်။ ဒါ့အပြင် ကျွန်ယောက်ျား ကျွန်မိန်းမ ၇,၃၃၇ ယောက်၊သီချင်းသည်ယောက်ျားမိန်းမ၂၀၀ ရှိတယ်။ မြင်း ၇၃၆ ကောင်၊ လား ၂၄၅ ကောင်၊ ကုလားအုတ်၄၃၅ကောင်၊မြည်းအကောင်၆,၇၂၀ရှိတယ်။ ဂျေရုဆလင်မြို့မှာရှိတဲ့ ယေဟောဝါရဲ့ အိမ်တော်ကို သူတို့ရောက်လာတဲ့အခါဆွေမျိုးစုခေါင်းဆောင်တချို့က စစ်မှန်တဲ့ဘုရားသခင်ရဲ့ အိမ်တော်ကို နဂိုနေရာမှာ ပြန်တည်ဆောက်နိုင်ဖို့ စေတနာစိတ်နဲ့အလှူတွေ ပေးလှူကြတယ်။ သူတို့တတ်နိုင်တဲ့အတိုင်း ရွှေဒရက်မာ ၆၁,၀၀၀၊ ငွေမိုင်နာ ၅,၀၀၀၊ ပုရောဟိတ်ဝတ်လုံ ၁၀၀ ကို စီမံကိန်းဘဏ္ဍာတိုက်မှာ ပေးလှူကြတယ်။ ပုရောဟိတ်တွေ၊ လေဝိအမျိုးသားတွေ၊ သီချင်းသည်တွေ၊ တံခါးစောင့်တွေ၊ ဗိမာန်တော်ကျွန်တွေနဲ့ ပြည်သူပြည်သားတချို့ကကိုယ့်မြို့ကိုယ့်ရွာမှာပြန်အခြေချကြတယ်။ဒီလိုနဲ့အစ္စရေးအားလုံး ကိုယ့်မြို့ကိုယ့်ရွာမှာ အခြေချကြတယ်။",15,Ezr,2,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/2/
audio/nwt_15_Ezr_BU_03.mp3,အခန်းကြီး (၃) ကိုယ့်မြို့ကိုယ့်ရွာတွေမှာ အခြေချနေထိုင်တဲ့အစ္စရေးတွေဟာ ခုနစ်လပိုင်း ရောက်တဲ့အခါ ဂျေရုဆလင်မြို့မှာ တစ်စုတစ်ဝေးတည်း စုရုံးလာကြတယ်။ ယောဇဒက်ရဲ့သား ယေရွှာနဲ့ အပေါင်းပါပုရောဟိတ်တွေ၊ ရှာလသေလရဲ့သား ဇေရုဗဗေလနဲ့ သူ့ညီအစ်ကိုတွေက အစ္စရေးတွေကိုးကွယ်တဲ့ ဘုရားသခင်ရဲ့ ပူဇော်ရာပလ္လင်ကို တည်ကြတယ်။ စစ်မှန်တဲ့ ဘုရားသခင်ရဲ့လူမောရှေရေးခဲ့တဲ့ ပညတ်ကျမ်းမှာ ပါတဲ့အတိုင်း မီးရှို့ရာပူဇော်သက္ကာတွေ ပူဇော်နိုင်ဖို့ဖြစ်တယ်။ သူတို့က ပတ်ဝန်းကျင်လူမျိုးတွေကို ကြောက်ပေမဲ့လည်း ပူဇော်ရာပလ္လင်ကို နဂိုနေရာမှာ တည်လိုက်တယ်။ ပြီးတော့ ယေဟောဝါအတွက် မနက်ပိုင်းနဲ့ ညနေပိုင်းမီးရှို့ရာပူဇော်သက္ကာတွေကိုစပြီးပူဇော်ကြတယ်။ အဲဒီနောက် ပညတ်ကျမ်းမှာ ရေးထားတဲ့အတိုင်းတဲနေပွဲကိုကျင်းပတယ်။ မီးရှို့ရာပူဇော်သက္ကာတွေကိုတစ်ရက်စီအတွက် သတ်မှတ်ထားတဲ့အရေအတွက်အတိုင်း နေ့စဉ် ဆက်သကြတယ်။ ပြီးတဲ့နောက် ပုံမှန်မီးရှို့ရာအလှူကို ဆက်သတယ်။ လဆန်းနေ့တွေနဲ့ ယေဟောဝါရဲ့ မြင့်မြတ်တဲ့ ပွဲတော်ရာသီတွေမှာ ဆက်သရမယ့် အလှူတွေအပြင် ယေဟောဝါအတွက် စေတနာစိတ်နဲ့ လှူဒါန်းသူတွေရဲ့ အလှူတွေကိုလည်း ဆက်သကြတယ်။ ယေဟောဝါရဲ့ ဗိမာန်တော်ကို အုတ်မြစ်မချရသေးပေမဲ့ ခုနစ်လပိုင်း၊ တစ်ရက်နေ့ကစပြီး ယေဟောဝါအတွက် မီးရှို့ရာပူဇော်သက္ကာတွေကိုပူဇော်ကြတယ်။ ပြီးနောက် ကျောက်ဆစ်သမားတွေ၊ လက်မှုပညာသည်တွေကို ငွေပေးတယ်။ ပါးရှားဘုရင် ဆိုင်းရပ်ရဲ့ အမိန့်နဲ့ သစ်ကတိုးသားတွေကို လက်ဘနွန်ကနေပင်လယ်လမ်းအတိုင်း ယုပ္ပေမြို့အထိ မျှောချပေးတဲ့ ဆိုင်ဒုန်နဲ့ တိုင်ရာလူမျိုးတွေကို စားနပ်ရိက္ခာတွေ၊ ဆီတွေ ပေးတယ်။ ဂျေရုဆလင်မြို့မှာရှိတဲ့ ဘုရားသခင့်အိမ်တော်ကို ရောက်လာပြီးတဲ့နောက် ဒုတိယနှစ်၊ ဒုတိယလမှာ ရှာလသေလရဲ့သား ဇေရုဗဗေလ၊ ယောဇဒက်ရဲ့သား ယေရွှာ၊ ကျန်တဲ့ညီအစ်ကိုတွေ၊ ပုရောဟိတ်တွေ၊ လေဝိအမျိုးသားတွေ၊ သုံ့ပန်းဘဝကနေ ဂျေရုဆလင်မြို့ကို ပြန်လာသူတွေ အားလုံးက အိမ်တော်ပြန်တည်ဆောက်တဲ့ လုပ်ငန်းကို စတင်ကြတယ်။ ပြီးတော့ သူတို့က အသက် ၂၀ ပြည့်ပြီးသား လေဝိအမျိုးသားတွေကို ယေဟောဝါရဲ့ အိမ်တော်လုပ်ငန်းမှာကြီးကြပ်စေတယ်။ ယေရွှာနဲ့ သားတွေ၊ ညီအစ်ကိုတွေ၊ ကာဒမေလနဲ့ သားတွေ၊ ယုဒရဲ့သားမြေးတွေက လေဝိအမျိုးသားတွေဖြစ်တဲ့ ဟေနဒဒ်ရဲ့သားမြေးတွေ၊ သူတို့ရဲ့သားတွေ၊ ဆွေမျိုးသားချင်းတွေနဲ့ ပူးပေါင်းပြီး ဘုရားသခင့်အိမ်တော် တည်ဆောက်တဲ့လုပ်သားတွေကိုကြီးကြပ်တယ်။ ယေဟောဝါရဲ့ ဗိမာန်တော်ကို အုတ်မြစ်ချပြီးတဲ့အခါ ဝတ်စုံဝတ်ထားတဲ့ ပုရောဟိတ်တွေက ခရာတွေကိုင်ပြီး၊ အာသပ်ရဲ့သားမြေးလေဝိအမျိုးသားတွေက လင်းကွင်းတွေကိုင်ပြီး အစ္စရေးဘုရင်ဒါဝိဒ် ညွှန်ကြားခဲ့တဲ့အတိုင်း ယေဟောဝါကို ချီးမွမ်းဖို့ ရပ်နေကြတယ်။ အဲဒီနောက် ဘုရားသခင်ဟာ ကောင်းမြတ်တယ်။ အစ္စရေးတွေအပေါ်ထားတဲ့ ခိုင်မြဲတဲ့မေတ္တာတော် ထာဝစဉ်တည်မြဲတယ် ဆိုပြီး ထပ်ကျော့သီဆိုရင်း ယေဟောဝါကို ကျေးဇူးတင်ချီးမွမ်းကြတယ်။ ယေဟောဝါရဲ့အိမ်တော်ကို အုတ်မြစ်ချပြီးသွားတဲ့အတွက် ယေဟောဝါကို အသံကျယ်ကြီးနဲ့ လူတွေ ချီးမွမ်းကြတယ်။ အဲဒီလို အုတ်မြစ်ချပြီးသွားတာကို မြင်တဲ့အခါ အရင်အိမ်တော်ကို မြင်ဖူးတဲ့ အသက်ကြီးပိုင်း ပုရောဟိတ်တွေ၊ လေဝိအမျိုးသားတွေ၊ ဆွေမျိုးစုခေါင်းဆောင်တွေ ငိုကြွေးကြတယ်။ လူအများစုကတော့ ဝမ်းသာအားရ ကြွေးကြော်နေကြတယ်။ ဒါကြောင့် ဝမ်းသာအားရ ကြွေးကြော်သံလား၊ ငိုကြွေးသံလားဆိုတာ မသိနိုင်တော့ဘူး။ လူတွေ အသံကျယ်ကြီးနဲ့ ကြွေးကြော်နေတာကို အဝေးကြီးကတောင် ကြားရတယ်။,15,Ezr,3,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/3/
audio/nwt_15_Ezr_BU_04.mp3,အခန်းကြီး (၄) ပြည်နှင်ခံရာကနေ ပြန်လာသူတွေဟာ အစ္စရေးတို့ရဲ့ဘုရား ယေဟောဝါအတွက် ဗိမာန်တော် တည်ဆောက်နေမှန်း ယုဒနဲ့ ဗင်ယာမိန်အမျိုးရဲ့ ရန်သူတွေ ကြားတဲ့အခါ၊ ဇေရုဗဗေလနဲ့ ဆွေမျိုးစုခေါင်းဆောင်တွေဆီ ရောက်လာပြီး ငါတို့လည်း မင်းတို့ရဲ့ဘုရားသခင်ကို ကိုးကွယ်တာပဲ။ ငါတို့ကို ဒီနေရာခေါ်လာတဲ့ အဆီးရီးယားဘုရင် ဧသရဟဒုန် လက်ထက်ကတည်းက အဲဒီဘုရားဆီ ပူဇော်ခဲ့ကြတာ။ ဒါကြောင့် အိမ်တော်တည်ဆောက်တဲ့ အလုပ်မှာ မင်းတို့နဲ့အတူ ပါဝင်ပါရစေ လို့ပြောတယ်။ ဒါပေမဲ့ ဇေရုဗဗေလ၊ ယေရွှာနဲ့ ကျန်တဲ့အစ္စရေး ဆွေမျိုးစုခေါင်းဆောင်တွေက ကျွန်တော်တို့ရဲ့ ဘုရားသခင်အတွက် အိမ်တော် တည်ဆောက်တဲ့အလုပ်မှာ ခင်ဗျားတို့ ပါစရာမလိုဘူး။ ပါးရှားဘုရင်ဆိုင်းရပ် မိန့်မှာခဲ့တဲ့အတိုင်း အစ္စရေးတို့ရဲ့ဘုရား ယေဟောဝါအတွက် အိမ်တော်ကို ကျွန်တော်တို့ပဲ တည်ဆောက်မယ် လို့ပြောလိုက်တယ်။ အဲဒီအခါပတ်ဝန်းကျင်လူမျိုးတွေကယုဒလူတွေစိတ်ဓာတ်ကျသွားအောင်၊အိမ်တော် မတည်ဆောက်တော့ဘဲစိတ်ပျက်အားလျော့သွားအောင် ဆက်တိုက် နှောင့်ယှက်ကြတယ်။ ပါးရှားဘုရင် ဆိုင်းရပ်လက်ထက်ကနေ ပါးရှားဘုရင် ဒါရိလက်ထက်အထိ အကြံပေးအရာရှိတွေ ငှားရမ်းပြီး ယုဒလူတွေရဲ့ အစီအစဉ်တွေ ပျက်သွားအောင် လုပ်ကြတယ်။ အာရွှေရုနန်းစံချိန် အစပိုင်းမှာ ယုဒပြည်သားတွေနဲ့ ဂျေရုဆလင်မြို့သားတွေကို စွပ်စွဲတဲ့ စာတစ်စောင် ရေးကြတယ်။ ပါးရှားဘုရင် အာတဇေရဇ် လက်ထက်မှာလည်း ဗိရှလံ၊ မိသရေဒတ်၊ တဗေလနဲ့ အပေါင်းပါတွေက အာတဇေရဇ်ဆီ စာရေးပို့တယ်။ အဲဒီစာကို အာရမိတ်စကား၊ အာရမိတ်အက္ခရာနဲ့ရေးပြီး ဘာသာပြန်လိုက်တယ်။ အစိုးရအရာရှိချုပ်ရေဟုံနဲ့ ကျမ်းကူးသူ ရှိမရှဲတို့က ဂျေရုဆလင်မြို့နဲ့ ပတ်သက်တဲ့ စွပ်စွဲချက်တစ်စောင် ရေးပြီး အာတဇေရဇ်မင်းဆီ ပို့လိုက်တယ်။ (အစိုးရအရာရှိချုပ် ရေဟုံ၊ ကျမ်းကူးသူ ရှိမရှဲ၊ အပေါင်းပါတွေဖြစ်တဲ့ တရားသူကြီးတွေ၊ လက်ထောက်ဘုရင်ခံတွေ၊ အတွင်းဝန်တွေ၊ ဧရက်မြို့သားတွေ၊ ဗာဗုလုန်မြို့သားတွေ၊ ဧလံလူမျိုး ရှုရှန်မြို့သားတွေ၊ ဘုရင်မင်းမြတ် အာသနပါ ဖမ်းခေါ်သွားပြီး ရှမာရိမြို့တွေမှာ နေရာချထားပေးတဲ့ တခြားလူမျိုးတွေ၊ မြစ်ကြီး တစ်ဖက်ကမ်းမှာ နေထိုင်သူတွေကအဲဒီစာကိုရေးပို့လိုက်ကြတာ။ ဒါကတော့ အဲဒီစာကို ကူးရေးထားတဲ့စာပဲ။) အာတဇေရဇ်မင်းကြီးထံသို့၊ မြစ်ကြီးတစ်ဖက်ကမ်းမှာနေထိုင်ကြတဲ့ ကျွန်တော်တို့ လျှောက်ထားအပ်ပါတယ်။ ကျွန်တော်တို့ဆီ မင်းကြီးပြန်လွှတ်လိုက်တဲ့ ဂျူးတွေ ဂျေရုဆလင်မြို့ကို ရောက်နေပြီ။ ပုန်ကန်တတ်တဲ့မြို့၊ ဆိုးညစ်တဲ့မြို့ကို ပြန်တည်ဆောက်ပြီး မြို့ရိုးကို အပြီးသတ်နေပြီ။ အုတ်မြစ်တွေကိုလည်း ပြုပြင်နေပြီဆိုတဲ့အကြောင်း မင်းကြီးကို အသိပေးအပ်ပါတယ်။ ဒီမြို့ကို ပြန်တည်ဆောက်ပြီး မြို့ရိုးလည်း ပြီးစီးသွားမယ်ဆိုရင် လူခွန်၊ ပစ္စည်းခွန်၊ ဖြတ်သန်းခတွေကို သူတို့ပေးကြတော့မှာ မဟုတ်ဘူး။ ဒါဆိုရင် ဘဏ္ဍာတော် ဆုံးရှုံးလိမ့်မယ်ဆိုတာ မင်းကြီးကို အသိပေးအပ်ပါတယ်။ ကျွန်တော်တို့ဟာ နန်းတော်ကပေးတဲ့ လစာကို ယူနေသူတွေ ဖြစ်တာကြောင့် မင်းကြီးရဲ့အကျိုးစီးပွား ထိခိုက်မှာကို မမြင်လိုပါဘူး။ ဒါကြောင့် မင်းကြီးဆီ အခုလို စာရေးပြီး အသိပေးရတာပါ။ ဘိုးတော်ဘေးတော်တို့ရဲ့ မှတ်တမ်းမှာ စစ်ဆေးကြည့်နိုင်ပါတယ်။ ဒီမြို့ဟာ ရှေးအချိန်ကတည်းက ပုန်ကန်တတ်တဲ့မြို့၊ ဘုရင်တွေနဲ့ ခရိုင်မြို့တွေကို ဒုက္ခပေးတတ်တဲ့မြို့၊ ဆူပူထကြွအောင် လှုံ့ဆော်ပေးသူတွေ နေထိုင်တဲ့မြို့ဖြစ်မှန်း မင်းကြီး တွေ့ရပါလိမ့်မယ်။ ဒါကြောင့် ဒီမြို့ ဖျက်ဆီးခံခဲ့ရတာပါ။ ဒီမြို့ကိုသာ ပြန်တည်ဆောက်ပြီး မြို့ရိုးလည်း ပြီးစီးသွားမယ်ဆိုရင် မင်းကြီးဟာ မြစ်ကြီး တစ်ဖက်ကမ်းမှာရှိတဲ့ နယ်မြေကို ထိန်းချုပ်နိုင်စွမ်းရှိတော့မှာ မဟုတ်ဘူးဆိုတာ လျှောက်ထားအပ်ပါတယ်။ အဲဒီအခါ ဘုရင်အာတဇေရဇ်က အစိုးရအရာရှိချုပ် ရေဟုံ၊ ကျမ်းကူးသူ ရှိမရှဲ၊ ရှမာရိမြို့မှာနေထိုင်တဲ့ သူတို့ရဲ့အပေါင်းပါတွေ၊ မြစ်ကြီး တစ်ဖက်ကမ်းမှာ နေထိုင်သူတွေကို စာပြန်လိုက်တယ် ငါကိုယ်တော်မြတ် နှုတ်ခွန်းဆက်သလိုက်တယ်။ မင်းတို့ပို့တဲ့ စာကို ငါ့ရှေ့မှာ အသေအချာ ဖတ်ပြကြတယ်။ ငါ့အမိန့်အရ စစ်ဆေးကြည့်တဲ့အခါ အဲဒီမြို့ဟာ ရှေးအချိန်ကတည်းက ဘုရင်တွေကို ပုန်ကန်တဲ့မြို့၊ ပုန်ကန်ထကြွမှု၊ တော်လှန်မှုတွေ ဖြစ်ပွားတဲ့မြို့ဆိုတာ ငါသိလိုက်ရပြီ။ ဂျေရုဆလင်မြို့ကိုအုပ်ချုပ်တဲ့ တန်ခိုးကြီးဘုရင်တွေဟာ မြစ်ကြီးတစ်ဖက်က နယ်မြေအားလုံးကို အုပ်စိုးပြီး လူခွန်၊ ပစ္စည်းခွန်၊ ဖြတ်သန်းခတွေကိုကောက်ခံခဲ့ကြတာပဲ။ ဒါကြောင့်ငါ့အမိန့်မရမချင်း မြို့ပြန်တည်ဆောက်နေတာကိုရပ်ဆိုင်းထားဖို့ အဲဒီလူတွေကိုအမိန့်ထုတ်လိုက်ပါ။ ငါကိုယ်တော်မြတ်ရဲ့ အကျိုးစီးပွား နောက်ထပ်ထိခိုက်မှု မရှိရအောင် ဒီကိစ္စကို မပေါ့ဆဘဲ ဂရုတစိုက် လုပ်ဆောင်ကြပါ။ အာတဇေရဇ်မင်း ထုတ်ပြန်တဲ့စာ ဖတ်ပြတာကို နားထောင်လို့ပြီးတာနဲ့ ရေဟုံ၊ ကျမ်းကူးသူ ရှိမရှဲနဲ့အပေါင်းပါတွေက ဂျူးတွေရှိရာ ဂျေရုဆလင်မြို့ကို ရောက်လာပြီး သူတို့ရဲ့အလုပ်ကို အတင်းအဓမ္မ ရပ်ဆိုင်းခိုင်းတယ်။ ဒါကြောင့် ဂျေရုဆလင်မြို့မှာ ဘုရားသခင့်အိမ်တော် တည်ဆောက်တဲ့အလုပ် ရပ်ဆိုင်းသွားတယ်၊ ပါးရှားဘုရင်ဒါရိနန်းစံဒုတိယနှစ်အထိပဲ။,15,Ezr,4,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/4/
audio/nwt_15_Ezr_BU_05.mp3,အခန်းကြီး (၅) အဲဒီနောက်ပရောဖက်ဟဂ္ဂဲ၊ အိဒေါရဲ့မြေး ပရောဖက်ဇာခရိတို့က ယုဒပြည်နဲ့ ဂျေရုဆလင်မြို့မှာနေတဲ့ဂျူးတွေကိုအစ္စရေးတို့ဘုရားသခင်ရဲ့ နာမည်ကိုသုံးပြီး ပရောဖက်ပြုကြတယ်။ ဂျူးတွေနဲ့အတူ ဘုရားသခင် ရှိနေတယ်။ ဒါနဲ့ ရှာလသေလရဲ့သား ဇေရုဗဗေလ၊ ယောဇဒက်ရဲ့သား ယေရွှာတို့က ဂျေရုဆလင်မြို့မှာရှိတဲ့ ဘုရားသခင့်အိမ်တော် တည်ဆောက်တဲ့အလုပ်ကို ပြန်စကြတယ်။ ဘုရားသခင့် ပရောဖက်တွေကလည်း သူတို့နဲ့အတူရှိပြီး ကူညီပေးကြတယ်။ အဲဒီအချိန်မှာ မြစ်ကြီး တစ်ဖက်ကမ်းက ဘုရင်ခံ တာတနဲ၊ ရှေသာဗောဇနဲနဲ့ အပေါင်းပါတွေ ရောက်လာပြီး ဒီအိမ်တော်ကို တည်ဆောက်ဖို့၊ ဒီအဆောက်အအုံကို အပြီးသတ်ဖို့ ခင်ဗျားတို့ကို ဘယ်သူအမိန့်ပေးတာလဲ ဆိုပြီးမေးတယ်။ ဒီအိမ်တော်ကို ဘယ်သူတွေ တည်ဆောက်နေတာလဲ၊ သူတို့ရဲ့နာမည်တွေက ဘာလဲ လို့လည်း မေးကြတယ်။ ဒါပေမဲ့ ဘုရားသခင်က ဂျူးအကြီးအကဲတွေကို ကြည့်ရှုစောင့်ရှောက်ပေးတယ်။ ဒါကြောင့် ဒီကိစ္စကို ဒါရိမင်းဆီ အစီရင်ခံစာ တင်သွင်းပြီး အမိန့်ထုတ်ပြန်စာ မရမချင်း အိမ်တော် တည်ဆောက်တဲ့အလုပ်ကို သူတို့ မရပ်ဆိုင်းကြဘူး။ မြစ်ကြီး တစ်ဖက်ကမ်းမှာရှိတဲ့ ဘုရင်ခံ တာတနဲ၊ ရှေသာဗောဇနဲနဲ့ အပေါင်းပါတွေ၊ လက်ထောက်ဘုရင်ခံတွေက ဒါရိမင်းဆီ စာတစ်စောင်ရေးပို့လိုက်တယ်။ သူတို့ပို့လိုက်တဲ့အစီရင်ခံစာထဲမှာအခုလိုရေးထားတယ် ဒါရိမင်းကြီးထံသို့၊ ငြိမ်သက်ခြင်းအပေါင်းနဲ့ ပြည့်စုံပါစေ။ ကြီးမြတ်တဲ့ ဘုရားသခင်ရဲ့ အိမ်တော်ရှိရာ ယုဒခရိုင်ကို ကျွန်တော်တို့ သွားတဲ့အခါ အိမ်တော်ကို ကျောက်တုံးကြီးတွေနဲ့တည်ဆောက်နေတာ တွေ့ခဲ့ရတယ်။ အိမ်တော်နံရံတွေကိုလည်း သစ်သားတွေထည့်ပြီး ဆောက်နေကြတယ်။ အားကြိုးမာန်တက် လုပ်ဆောင်နေကြတဲ့အတွက် လုပ်ငန်းတိုးတက်နေတယ် ဆိုတဲ့အကြောင်း မင်းကြီးကိုအသိပေးအပ်ပါတယ်။ ကျွန်တော်တို့က ဒီအိမ်တော်ကို တည်ဆောက်ဖို့၊ ဒီအဆောက်အအုံကို အပြီးသတ်ဖို့ ခင်ဗျားတို့ကို ဘယ်သူ အမိန့်ပေးတာလဲ ဆိုပြီး သူတို့ရဲ့အကြီးအကဲတွေကို မေးတယ်။ ဦးဆောင်နေသူတွေရဲ့ နာမည်ကို မင်းကြီးဆီ အစီရင်ခံနိုင်အောင် သူတို့ရဲ့နာမည်ကိုပါ မေးလိုက်တယ်။ အဲဒီအခါ သူတို့က ကျွန်တော်တို့ဟာ မိုးမြေကို အုပ်စိုးတဲ့အရှင် ဘုရားသခင်ရဲ့ ကျွန်တွေပါ။ လွန်ခဲ့တဲ့ နှစ်ပေါင်းများစွာတုန်းက အစ္စရေးဘုရင်မင်းမြတ် တည်ဆောက်ခဲ့တဲ့ အိမ်တော်ကို ပြန်တည်ဆောက်နေကြတာ။ ကောင်းကင်အုပ်စိုးရှင်ဘုရားသခင်ကို ကျွန်တော်တို့ရဲ့ ဘိုးဘေးတွေ အမျက်ထွက်စေခဲ့တဲ့အတွက် ဘုရားသခင်က သူတို့ကို ခါလဒဲလူမျိုး ဗာဗုလုန်ဘုရင် နေဗုခဒ်နေဇာလက်ထဲ အပ်လိုက်တယ်။ ဗာဗုလုန်ဘုရင်က ဒီအိမ်တော်ကို ဖျက်ဆီးပြီး လူတွေကိုလည်း ဗာဗုလုန်ဆီဖမ်းခေါ်သွားခဲ့တယ်။ ဒါပေမဲ့ ဗာဗုလုန်ဘုရင် ဆိုင်းရပ်က နန်းစံပထမနှစ်မှာ ဘုရားသခင့်အိမ်တော်ကို ပြန်တည်ဆောက်ဖို့ အမိန့်ထုတ်ခဲ့တယ်။ ဒါ့အပြင် ဂျေရုဆလင်မြို့ ဗိမာန်တော်ကနေ ဗာဗုလုန်ဗိမာန်ကို နေဗုခဒ်နေဇာ သိမ်းယူလာတဲ့ ဘုရားသခင့်အိမ်တော်သုံး ရွှေခွက်ငွေခွက်တွေကို ထုတ်ယူပြီး ဘုရင်ခံအဖြစ် ခန့်ထားတဲ့ ရှေရှဗာဇာကို အပ်လိုက်တယ်။ ပြီးတော့ ဒီခွက်တွေကို ယူပြီး ဂျေရုဆလင်မြို့မှာရှိတဲ့ ဗိမာန်တော်မှာ ပြန်ထားပါ။ ဘုရားသခင့်အိမ်တော်ကို နဂိုနေရာမှာ ပြန်တည်ဆောက်ပါ လို့ သူ့ကို မိန့်မှာတယ်။ ဒါနဲ့ ရှေရှဗာဇာက ဂျေရုဆလင်မြို့ကို ပြန်လာပြီး ဘုရားသခင့်အိမ်တော်ကို အုတ်မြစ်ချတယ်။ အဲဒီအချိန်ကတည်းက ဒီအိမ်တော်ကို ပြန်တည်ဆောက်နေတာ အခုထိ မပြီးသေးပါဘူး လို့ပြောကြတယ်။ မင်းကြီးအလိုရှိမယ်ဆိုရင် ဂျေရုဆလင်မြို့မှာ ဘုရားသခင့် အိမ်တော်ကို ပြန်တည်ဆောက်ဖို့ ဆိုင်းရပ်မင်း အမိန့်ထုတ်ခဲ့တယ်၊ မထုတ်ခဲ့ဘူးဆိုတာ သိနိုင်အောင် ဗာဗုလုန်မြို့ရဲ့ နန်းတော်ဘဏ္ဍာတိုက်မှာ ရှာဖွေစစ်ဆေးစေပါ။ ပြီးရင် ဒီကိစ္စနဲ့ပတ်သက်တဲ့ မင်းကြီးရဲ့ ဆုံးဖြတ်ချက်ကို အကြောင်းကြားပေးပါ။,15,Ezr,5,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/5/
audio/nwt_15_Ezr_BU_06.mp3,အခန်းကြီး (၆) အဲဒီအခါ ဒါရိမင်း အမိန့်ထုတ်လိုက်တဲ့အတွက် ဗာဗုလုန်မြို့ရဲ့ ဘဏ္ဍာတွေထားတဲ့ မော်ကွန်းတိုက်တွေမှာ ရှာဖွေစစ်ဆေးကြတယ်။ ဒါနဲ့ မီးဒီးယားခရိုင်၊အက်ဘာတနာမြို့ကရဲတိုက်မှာ စာလိပ်တစ်လိပ် တွေ့သွားတယ်။ အဲဒီစာလိပ်မှာ အခုလို ရေးထားတယ် ဆိုင်းရပ်မင်း နန်းစံပထမနှစ်မှာ ဂျေရုဆလင်မြို့ ဘုရားသခင့်အိမ်တော်နဲ့ ပတ်သက်ပြီး ထုတ်ပြန်တဲ့အမိန့်တော် ဂျူးလူမျိုးတွေပူဇော်သက္ကာ ဆက်သနိုင်ဖို့ အိမ်တော်ကို ပြန်တည်ဆောက်စေ။ အုတ်မြစ်ချစေ။ အိမ်တော်ဟာ အမြင့်အတောင် ၆၀၊ အနံအတောင်၆၀ရှိရမယ်။ ကျောက်တုံးကြီးသုံးဆင့်ပေါ် သစ်သားတစ်ဆင့်ထပ်ပြီး နံရံတွေကို တည်ဆောက်ရမယ်။ ကုန်ကျစရိတ်ကို နန်းတော်ဘဏ္ဍာထဲကနေ ထုတ်ပေးစေ။ ဂျေရုဆလင် ဗိမာန်တော်ကနေ ဗာဗုလုန်မြို့ဆီ နေဗုခဒ်နေဇာ သိမ်းယူလာတဲ့ ရွှေခွက်ငွေခွက်တွေကိုလည်း ဘုရားသခင့် အိမ်တော်ထဲမှာ နေရာတကျ ပြန်ထားစေ။ မြစ်ကြီး တစ်ဖက်ကမ်းမှာရှိတဲ့ ဘုရင်ခံ တာတနဲ၊ ရှေသာဗောဇနဲနဲ့ အပေါင်းပါတို့၊ လက်ထောက်ဘုရင်ခံတို့၊ အဲဒီနေရာနဲ့ ဝေးဝေးမှာနေကြ။ ဘုရားသခင့်အိမ်တော်တည်ဆောက်တဲ့အလုပ်ကို မနှောင့်ယှက်ကြနဲ့။ ဂျူးဘုရင်ခံနဲ့ ဂျူးအကြီးအကဲတွေက အိမ်တော်ကို နဂိုနေရာမှာ ပြန်တည်ဆောက် ကြလိမ့်မယ်။ ဘုရားသခင့်အိမ်တော်ကို ပြန်တည်ဆောက်တဲ့အခါ ဂျူးအကြီးအကဲတွေအတွက် မင်းတို့လုပ်ပေးဖို့ ငါထုတ်ပြန်တဲ့ အမိန့်ကတော့ သူတို့ရဲ့လုပ်ငန်း မရပ်တန့်သွားအောင် ကုန်ကျစရိတ်ကို မြစ်ကြီး တစ်ဖက်ကမ်းကရတဲ့ အခွန်ငွေဖြစ်တဲ့ ဘုရင့်ဘဏ္ဍာထဲကနေ ချက်ချင်း ထုတ်ပေးရမယ်။ ဂျေရုဆလင်မြို့မှာရှိတဲ့ ပုရောဟိတ်တွေ တောင်းဆိုတဲ့အတိုင်း၊ ကောင်းကင်အုပ်စိုးရှင် ဘုရားသခင်ဆီ မီးရှို့ရာအလှူတွေ ပူဇော်ဖို့ နွားထီးလေးတွေ၊ သိုးထီးတွေ၊ သိုးသငယ်တွေ၊ ဂျုံ၊ ဆား၊ စပျစ်ဝိုင်၊ ဆီ စသဖြင့် လိုအပ်တာတွေကို နေ့စဉ် မပျက်မကွက် ပေးရမယ်။ ဒါမှ သူတို့က ကောင်းကင်အုပ်စိုးရှင် ဘုရားသခင်နှစ်သက်တဲ့ အလှူတွေကို မပြတ်ဆက်သနိုင်မယ်၊ ဘုရင်နဲ့သားမြေးတွေ အသက်ရှည်ဖို့ ဆုတောင်းပေးနိုင်မယ်။ တစ်ယောက်ယောက်က ဒီအမိန့်ကို မလိုက်နာရင် သူ့အိမ်တိုင်ကို ဆွဲနုတ်၊ သူ့ကို အဲဒီတိုင်ပေါ်တင်ပြီး ရိုက်ထားစေ၊ သူ့အိမ်ကိုလည်း လူတွေ မစင်စွန့်တဲ့နေရာ ဖြစ်စေလို့ ငါ အမိန့်ထုတ်ပြန်လိုက်တယ်။ ဘုရင်ဖြစ်စေ၊ လူဖြစ်စေ ဒီအမိန့်ကို မလိုက်နာဘဲ ဂျေရုဆလင်မြို့မှာရှိတဲ့ ဘုရားသခင့် အိမ်တော်ကို ဖျက်ဆီးဖို့ ကြိုးစားမယ်ဆိုရင် အဲဒီအိမ်တော်မှာ မိမိနာမည်ကိုတည်စေတဲ့ ဘုရားသခင်က သူ့ကို ဖျက်ဆီးပစ်ပါစေ။ ဒါဟာ ငါဒါရိမင်းကြီးရဲ့ အမိန့်ပဲ။ အမိန့်တော်အတိုင်း ချက်ချင်းလိုက်နာစေ။ အဲဒီအခါ မြစ်ကြီး တစ်ဖက်ကမ်းမှာရှိတဲ့ ဘုရင်ခံတာတနဲ၊ ရှေသာဗောဇနဲနဲ့ အပေါင်းပါတွေလည်း ဒါရိမင်းရဲ့အမိန့်ကို ချက်ချင်း လိုက်နာကြတယ်။ ပရောဖက်ဟဂ္ဂဲနဲ့ အိဒေါရဲ့မြေး ဇာခရိရဲ့ ပရောဖက်ပြု စကားတွေကြောင့် ဂျူးအကြီးအကဲတွေ အားတက်လာပြီး ဆက်တည်ဆောက်တဲ့အတွက် အိမ်တော်ဟာ တဖြည်းဖြည်း ပြီးလာတယ်။ အစ္စရေးတို့ရဲ့ ဘုရားသခင့် အမိန့်ကြောင့်၊ ဆိုင်းရပ်မင်း၊ ဒါရိမင်းနဲ့ ပါးရှားဘုရင် အာတဇေရဇ်ရဲ့ အမိန့်ကြောင့် အိမ်တော်ကို တည်ဆောက်လို့ ပြီးသွားတယ်။ ဒါရိမင်း နန်းစံခြောက်နှစ်မြောက်၊ အာဒါလ သုံးရက်နေ့မှာ အိမ်တော်ကို လက်စသတ်လိုက်ကြတယ်။ အဲဒီနောက် အစ္စရေးတွေ၊ ပုရောဟိတ်တွေ၊လေဝိအမျိုးသားတွေ၊ ပြည်နှင်ခံဖြစ်ခဲ့ဖူးသူတွေဟာ ဘုရားသခင့်အိမ်တော် အပ်နှံပွဲကို ဝမ်းသာအားရ ကျင်းပကြတယ်။ အိမ်တော်အပ်နှံပွဲအတွက် နွားထီး ၁၀၀၊ သိုးထီး ၂၀၀၊ သိုးကလေး ၄၀၀၊ အစ္စရေးအားလုံးအတွက် အပြစ်ဖြေရာအလှူအဖြစ် အစ္စရေးအနွယ်တွေရဲ့ အရေအတွက်နဲ့အညီ ဆိတ်ထီး ၁၂ ကောင်ကို ပူဇော်ကြတယ်။ ပြီးတော့ မောရှေရဲ့ကျမ်းမှာရေးထားတဲ့အတိုင်း ဂျေရုဆလင်မြို့မှာ ဘုရားသခင်အတွက် အမှုဆောင်ဖို့ ပုရောဟိတ်အုပ်စုနဲ့ လေဝိအမျိုးသားအုပ်စုတွေကို ခန့်အပ်လိုက်တယ်။ ပြည်နှင်ခံဖြစ်ခဲ့ဖူးသူတွေဟာ တစ်လပိုင်း၊ ၁၄ ရက်နေ့မှာ ပသခါပွဲ ကျင်းပကြတယ်။ ပုရောဟိတ်တွေရော၊ လေဝိအမျိုးသားတွေရော တစ်ယောက်မကျန် ကိုယ်ကို သန့်ရှင်းပြီးသားဖြစ်လို့ အားလုံးသန့်ရှင်းနေကြတယ်။ ဒါကြောင့် ပြည်နှင်ခံဖြစ်ခဲ့ဖူးသူ အားလုံးအတွက်၊ ကိုယ်တိုင်နဲ့အပေါင်းပါပုရောဟိတ်တွေအတွက် ပသခါသိုးသငယ်ကိုသူတို့သတ်ကြတယ်။ အဲဒီနောက် ပြည်နှင်ခံရာကနေ ပြန်လာတဲ့ အစ္စရေးတွေက ပသခါသိုးသားကို စားကြတယ်။ သူတို့နဲ့လာပူးပေါင်းပြီး အစ္စရေးတို့ရဲ့ဘုရား ယေဟောဝါကိုဝတ်ပြုဖို့ ပတ်ဝန်းကျင်လူမျိုးတွေရဲ့ မသန့်ရှင်းမှုတွေနဲ့ ကိုယ်ကို ကင်းဝေးစေသူတွေလည်း စားကြတယ်။ ယေဟောဝါက ရွှင်လန်းစေတဲ့အတွက် တဆေးမဲ့မုန့်ပွဲကို ခုနစ်ရက်လုံး ဝမ်းသာအားရ သူတို့ကျင်းပကြတယ်။ ဘုရားသခင်က အဆီးရီးယားဘုရင်ကို သူတို့အပေါ် နှစ်သက်လိုလားတဲ့စိတ်ဖြစ်အောင် လှုံ့ဆော်ပေးတယ်။ ဒါကြောင့် သူက အစ္စရေးတို့ရဲ့ ဘုရားသခင်၊ စစ်မှန်တဲ့ ဘုရားသခင်ရဲ့ အိမ်တော် တည်ဆောက်ရေးလုပ်ငန်းမှာ သူတို့ကို ကူညီပေးခဲ့တယ်။,15,Ezr,6,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/6/
audio/nwt_15_Ezr_BU_07.mp3,အခန်းကြီး (၇) အဲဒါတွေဖြစ်ပြီးတဲ့နောက် ပါးရှားဘုရင်အာတဇေရဇ် လက်ထက်မှာ ဗာဗုလုန်မြို့ကနေ ဧဇရ ပြန်လာတယ်။ သူ့အဖေက စရာယ၊ စရာယရဲ့အဖေက အာဇရိ၊ အာဇရိရဲ့အဖေကဟိလခိ၊ ဟိလခိရဲ့အဖေကရှလုံ၊ရှလုံရဲ့အဖေက ဇာဒုတ်၊ ဇာဒုတ်ရဲ့အဖေက အဟိတုပ်၊ အဟိတုပ်ရဲ့အဖေက အာမရိ၊ အာမရိရဲ့အဖေက အာဇရိ၊ အာဇရိရဲ့အဖေက မေရာယုတ်၊ မေရာယုတ်ရဲ့အဖေက ဇေရဟိ၊ ဇေရဟိရဲ့အဖေကဩဇေ၊ သြဇေရဲ့အဖေက ဗုကိ၊ ဗုကိရဲ့အဖေကအဘိရွှ၊အဘိရွှရဲ့အဖေက ဖိနဟတ်၊ ဖိနဟတ်ရဲ့အဖေက ဧလာဇာ၊ ဧလာဇာရဲ့အဖေက ပုရောဟိတ်မင်း အာရုန်ဖြစ်တယ်။ အဲဒီဧဇရက ဗာဗုလုန်မြို့ကနေ ပြန်လာတယ်။ သူဟာ အစ္စရေးတို့ရဲ့ဘုရား ယေဟောဝါ ပေးအပ်ခဲ့တဲ့ မောရှေပညတ်ကို နှံ့နှံ့စပ်စပ်သိတဲ့ ကျမ်းကူးသူတစ်ယောက်ပဲ။ သူ့ကို ယေဟောဝါဘုရား ထောက်မပေးနေတဲ့အတွက် သူတောင်းဆိုသမျှကို ပါးရှားဘုရင် ခွင့်ပြုတယ်။ အစ္စရေးတွေ၊ ပုရောဟိတ်တွေ၊ လေဝိအမျိုးသားတွေ၊ သီချင်းသည်တွေ၊ တံခါးစောင့်တွေ၊ ဗိမာန်တော်ကျွန်တွေ ထဲက တချို့ဟာ အာတဇေရဇ်မင်း နန်းစံခုနစ်နှစ်မှာ ဂျေရုဆလင်မြို့ကို ပြန်လာတယ်။ ဧဇရလည်း အာတဇေရဇ် နန်းစံခုနစ်နှစ်၊ ငါးလပိုင်းမှာ ဂျေရုဆလင်မြို့ကို ရောက်လာတယ်။ သူက တစ်လပိုင်း၊ တစ်ရက်နေ့မှာ ဗာဗုလုန်မြို့ကနေ စထွက်လာတယ်။ ဘုရားသခင် ထောက်မပေးနေတဲ့အတွက် ၅ လပိုင်း၊ တစ်ရက်နေ့မှာ ဂျေရုဆလင်မြို့ကို သူရောက်လာတယ်။ သူဟာ ယေဟောဝါရဲ့ ပညတ်ကျမ်းကိုရှာဖွေလေ့လာဖို့၊ လက်တွေ့ကျင့်သုံးဖို့၊ အစ္စရေးတွေကို စည်းမျဉ်းတွေ၊ တရားစီရင်ချက်တွေအကြောင်း သွန်သင်ပေးဖို့ စိတ်ကို ပြင်ဆင်ထားတယ်။ ဒါကတော့အစ္စရေးတွေအတွက် ယေဟောဝါရဲ့ ပညတ်ချက်တွေ၊ စည်းမျဉ်းတွေကို နှံ့စပ်ကျွမ်းကျင်တဲ့ ကျမ်းကူးသူ ပုရောဟိတ် ဧဇရဆီ အာတဇေရဇ်မင်း ပေးလိုက်တဲ့စာပဲ။ ဘုရင်တို့ရဲ့ဘုရင်အာတဇေရဇ်ထံမှ ကောင်းကင်အုပ်စိုးရှင် ဘုရားသခင်ရဲ့ ပညတ်ကျမ်းကို ကူးရေးသူ ပုရောဟိတ်ဧဇရသို့ ငြိမ်သက်ခြင်းအပေါင်းနဲ့ ပြည့်စုံပါစေ။ ငါ့နိုင်ငံမှာရှိတဲ့ အစ္စရေးတွေ၊ ပုရောဟိတ်တွေ၊ လေဝိအမျိုးသားတွေထဲမှာ မင်းနဲ့အတူ ဂျေရုဆလင်မြို့ဆီ ပြန်လိုသူတိုင်း ပြန်နိုင်တယ်လို့ ငါ အမိန့်ထုတ်ပြန်လိုက်တယ်။ ငါကိုယ်တော်မြတ်နဲ့ အကြံပေးအရာရှိ ခုနစ်ယောက်ရဲ့ အမိန့်အရ မင်းဆီမှာရှိတဲ့ ဘုရားသခင်ရဲ့ ပညတ်တရားကို ယုဒပြည်သားနဲ့ ဂျေရုဆလင်မြို့သားတွေ လိုက်နာ၊ မလိုက်နာ စုံစမ်းစစ်ဆေးဖို့ မင်းကို စေလွှတ်လိုက်တယ်။ ဒါ့အပြင် ဂျေရုဆလင်မြို့မှာ စံမြန်းတဲ့ အစ္စရေးတို့ရဲ့ ဘုရားသခင်အတွက် ငါကိုယ်တော်မြတ်နဲ့ အကြံပေးအရာရှိတွေ စေတနာရှိရှိ လှူလိုက်တဲ့ရွှေငွေကို မင်း ယူသွားရမယ်။ ဗာဗုလုန်ခရိုင်မြို့တွေမှာ ကောက်ခံရရှိတဲ့ ရွှေငွေအားလုံးအပြင် ဂျေရုဆလင်မြို့မှာရှိတဲ့ မင်းတို့ဘုရားသခင်ရဲ့ အိမ်တော်အတွက် ပုရောဟိတ်တွေနဲ့ လူတွေ စေတနာရှိရှိလှူလိုက်တဲ့ လက်ဆောင်တွေကိုလည်း ယူသွားရမယ်။ နွားထီးတွေ၊ သိုးထီးတွေ၊ သိုးသငယ်တွေ၊ ကောက်နှံအလှူတွေ၊ သွန်းလောင်းရာအလှူတွေကို အဲဒီငွေနဲ့ ချက်ချင်းဝယ်ပြီး ဂျေရုဆလင်မြို့၊ မင်းတို့ဘုရားသခင်ရဲ့ အိမ်တော်မှာရှိတဲ့ ပူဇော်ရာပလ္လင်ပေါ်မှာ ဆက်သရမယ်။ ကျန်တဲ့ရွှေငွေကို မင်းနဲ့ညီအစ်ကိုတွေက မင်းတို့ဘုရားသခင်ရဲ့ အလိုတော်နဲ့အညီ ကောင်းမယ်ထင်သလို သုံးလိုက်ပါ။ မင်းကိုပေးလိုက်တဲ့ အိမ်တော်အသုံးအဆောင် ခွက်ဖလားအားလုံးကို ဂျေရုဆလင်မြို့ဆီ သယ်သွားပြီး ဘုရားသခင်ရှေ့မှာ ပြန်ထားလိုက်ပါ။ မင်းတို့ဘုရားသခင်ရဲ့ အိမ်တော်အတွက် လိုအပ်တာတွေရှိသေးလို့ တောင်းလာခဲ့ရင် မင်းက ငါ့ရဲ့ ဘဏ္ဍာတိုက်ထဲကနေ ထုတ်ပြီးပေးလိုက်ပါ။ မြစ်ကြီး တစ်ဖက်ကမ်းမှာရှိတဲ့ ဘဏ္ဍာထိန်းအားလုံးကို ငါအာတဇေရဇ်မင်းအမိန့်ထုတ်ပြန်တာက ကောင်းကင်အုပ်စိုးရှင် ဘုရားသခင်ရဲ့ ပညတ်ကျမ်းကို ကူးရေးသူ ပုရောဟိတ်ဧဇရ တောင်းဆိုသမျှ မင်းတို့ ချက်ချင်းလုပ်ပေးရမယ်။ ငွေ တဲလင့် ၁၀၀၊ ဂျုံ ကောရ ၁၀၀၊ စပျစ်ဝိုင် ဗတ် ၁၀၀၊ ဆီ ဗတ် ၁၀၀ နဲ့ ဆားကို လိုအပ်သလို ပေးရမယ်။ ကောင်းကင်အုပ်စိုးရှင် ဘုရားသခင်ရဲ့ အိမ်တော်နဲ့ပတ်သက်ပြီး ကောင်းကင်အုပ်စိုးရှင် ဘုရားသခင် မိန့်မှာသမျှ ဝီရိယရှိရှိ လုပ်ကြ။ မလုပ်ရင် တိုင်းသူပြည်သားတွေနဲ့ ငါ့သားမြေးတွေကို အမျက်တော်သင့်လိမ့်မယ်။ မင်းတို့ကို နောက်ထပ် အသိပေးချင်တာက ပုရောဟိတ်တွေ၊ လေဝိအမျိုးသားတွေ၊ ဂီတပညာရှင်တွေ၊ တံခါးစောင့်တွေ၊ ဗိမာန်တော်ကျွန်တွေ၊ ဘုရားသခင့်အိမ်တော် အလုပ်သမားတွေဆီက လူခွန်၊ ပစ္စည်းခွန်၊ ဖြတ်သန်းခ လုံးဝမကောက်ခံရဘူး။ ဧဇရ၊ မင်းကတော့ မင်းရဲ့ ဘုရားသခင်ဆီက ရထားတဲ့ ဉာဏ်ပညာကို သုံးပြီး လက်ထောက်တရားသူကြီးတွေနဲ့ တရားသူကြီးတွေကို ခန့်အပ်ပါ။ မြစ်ကြီးတစ်ဖက်ကမ်းမှာရှိတဲ့ လူတွေ၊ ဘုရားသခင်ရဲ့ ပညတ်တွေအကြောင်း သိထားတဲ့လူတွေကို သူတို့တရားစီရင်ရမယ်။ မင်းက အဲဒီပညတ်တွေအကြောင်း မသိတဲ့သူတွေကို သွန်သင်ပေးရမယ်။ မင်းကိုးကွယ်တဲ့ ဘုရားသခင်ရဲ့ ပညတ်တရားနဲ့ ငါထုတ်ပြန်ထားတဲ့ တရားဥပဒေတွေကို မလိုက်နာတဲ့သူဟာ သေဒဏ်၊ ပြည်နှင်ဒဏ်၊ ထောင်ဒဏ်၊ ဒဏ်ငွေ တစ်ခုမဟုတ်တစ်ခု ချက်ချင်း ချမှတ်ခံရမယ်။ ဂျေရုဆလင်မြို့မှာရှိတဲ့ ယေဟောဝါရဲ့ အိမ်တော်ကို တင့်တယ်အောင် လုပ်ပေးချင်တဲ့စိတ် ပေါ်လာဖို့ မင်းကြီးကို လှုံ့ဆော်တဲ့အရှင် ဘိုးဘေးတို့ရဲ့ဘုရား ယေဟောဝါကို ချီးမွမ်းကြပါ။ ဘုရားသခင်က မင်းကြီးနဲ့ အကြံပေးအရာရှိတွေ၊ အာဏာရှိတဲ့မှူးမတ်တွေ အားလုံးရှေ့မှာ ကျွန်တော့်ကို ခိုင်မြဲတဲ့မေတ္တာပြတယ်။ ယေဟောဝါဘုရား ထောက်မနေတဲ့အတွက် ကျွန်တော်လည်း သတ္တိရှိလာပြီး အစ္စရေးခေါင်းဆောင်တွေကို အတူလိုက်ခဲ့ဖို့ စုရုံးလိုက်တယ်။,15,Ezr,7,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/7/
audio/nwt_15_Ezr_BU_08.mp3,"အခန်းကြီး (၈) အာတဇေရဇ်မင်း လက်ထက်မှာ ဗာဗုလုန်မြို့ကနေ ကျွန်တော်နဲ့အတူ ပြန်လာတဲ့ ဆွေမျိုးစုခေါင်းဆောင်တွေရဲ့ဆွေစဉ်မျိုးဆက်စာရင်း ဖိနဟတ်ရဲ့ သားမြေးတွေထဲမှာ ဂေရရှုံ၊ ဧသမာရဲ့ သားမြေးတွေထဲမှာ ဒံယေလ၊ ဒါဝိဒ်ရဲ့ သားမြေးတွေထဲမှာဟတ္တုတ်၊ ရှေခနိရဲ့ သားမြေးတွေနဲ့ ပါရုတ်ရဲ့သားမြေးတွေထဲမှာ ဇာခရိ၊ သူနဲ့အတူ စာရင်းဝင်သူ ယောက်ျားပေါင်း ၁၅၀၊ ပါဟတ်မောဘရဲ့ သားမြေးတွေထဲမှာ ဇေရဟိရဲ့သားဧလျောနဲ၊ သူနဲ့အတူယောက်ျားအယောက် ၂၀၀၊ ဇတ်တုရဲ့သားမြေးတွေထဲမှာ ယဟာဇေလရဲ့သား ရှေခနိ၊ သူနဲ့အတူ ယောက်ျား ၃၀၀၊ အာဒိန်ရဲ့သားမြေးတွေထဲမှာ ယောနသန်ရဲ့သားဧဗက်၊ သူနဲ့အတူ ယောက်ျား ၅၀၊ ဧလံရဲ့သားမြေးတွေထဲမှာ အာသလိရဲ့သား ယေရှာယ၊ သူနဲ့အတူ ယောက်ျား ၇၀၊ ရှေဖတိရဲ့သားမြေးတွေထဲမှာ မိက္ခေလရဲ့သား ဇေဗဒိ၊သူနဲ့အတူယောက်ျား ၈၀၊ ယွာဘရဲ့သားမြေးတွေထဲမှာယေဟေလရဲ့သား သြဗဒိ၊သူနဲ့အတူယောက်ျား၂၁၈ယောက်၊ ဗာနိရဲ့ သားမြေးတွေထဲမှာ ယောသိဖိရဲ့သား ရှေလောမိတ်၊ သူနဲ့အတူ ယောက်ျား ၁၆၀၊ ဗေဗဲရဲ့ သားမြေးတွေထဲမှာ ဗေဗဲရဲ့သား ဇာခရိ၊ သူနဲ့အတူယောက်ျား၂၈ယောက်၊ အာဇဂဒ်ရဲ့ သားမြေးတွေထဲမှာ ဟက်ကတန်ရဲ့သား ယောဟနန်၊ သူနဲ့အတူ ယောက်ျား ၁၁၀၊ အဒေါနိကံရဲ့ သားမြေးတွေထဲမှာ နောက်ဆုံးမှရောက်လာသူတွေဖြစ်တဲ့ဧလိဖလက်၊ ယေယေလ၊ ရှေမာယ၊ သူတို့နဲ့အတူ ယောက်ျား ၆၀၊ ဗိဂဝဲရဲ့ သားမြေးတွေမှာ ဥသဲ၊ ဇာဗု၊ သူတို့နဲ့အတူ ယောက်ျား ၇၀ တို့ဖြစ်တယ်။ ကျွန်တော်က သူတို့ကို အဟာဝအရပ်ဘက် စီးဆင်းတဲ့ မြစ်နားမှာ စုရုံးလိုက်ပြီး အဲဒီမှာ သုံးရက် စခန်းချတယ်။ အဲဒီလူတွေနဲ့ ပုရောဟိတ်တွေထဲမှာ ရှာကြည့်တဲ့အခါ လေဝိအမျိုးသား တစ်ယောက်မှ မတွေ့ဘူး။ ဒါနဲ့ ခေါင်းဆောင်တွေဖြစ်တဲ့ဧလျာဇာ၊ အေရေလ၊ ရှေမာယ၊ ဧလနာသန်၊ ယာရိပ်၊ ဧလနာသန်၊ နာသန်၊ ဇာခရိ၊ မေရှုလံ၊ သွန်သင်သူတွေဖြစ်တဲ့ ယောယရိပ်၊ဧလနာသန်တို့ကိုခေါ်လိုက်တယ်။ အဲဒီနောက် သူတို့ကို ကသိဖိအရပ်မှာရှိတဲ့ ခေါင်းဆောင်အိဒေါဆီ လွှတ်လိုက်တယ်။ အိဒေါနဲ့ သူ့ညီအစ်ကို ဗိမာန်တော်ကျွန်တွေ ကိုပြောဖို့၊ ဘုရားသခင့်အိမ်တော်မှာ အမှုဆောင်မယ့်သူတွေခေါ်လာဖို့သူတို့ကိုမှာတယ်။ ကျွန်တော်တို့ကို ဘုရားသခင်ထောက်မပေးနေတဲ့အတွက် အစ္စရေးရဲ့သား၊ လေဝိရဲ့မြေး၊ မဟာလိရဲ့ သားမြေးတွေထဲက သတိပညာရှိသူ ရှေရဘိ၊ သူ့သားတွေနဲ့ ညီအစ်ကို ၁၈ ယောက်ကိုခေါ်လာကြတယ်။ ဟာရှဘိ၊ သူနဲ့အတူ မေရာရိအမျိုးသားတွေထဲက ယေရှာယ၊ သူ့ညီအစ်ကိုတွေနဲ့ သူတို့ရဲ့သားတွေ အယောက် ၂၀ လည်း ပါတယ်။ လေဝိအမျိုးသားတွေရဲ့ လုပ်ငန်းကို ကူညီဖို့ ဒါဝိဒ်နဲ့ မှူးမတ်တွေပေးအပ်ခဲ့တဲ့ ဗိမာန်တော်ကျွန်တွေ ထဲက ၂၂၀ လည်း ပါတယ်။ သူတို့အားလုံးဟာ နာမည်နဲ့တကွ ရွေးချယ်ခံရသူတွေပဲ။ အဲဒီနောက်ကျွန်တော်က အဟာဝမြစ်နားမှာ အစာရှောင်ဖို့ ကြေညာတယ်။ ဘုရားသခင်ရှေ့မှာ ကိုယ်ကိုနှိမ့်ချဖို့၊ လမ်းခရီးမှာ ကျွန်တော်တို့နဲ့ သားသမီးတွေ၊ ပစ္စည်းဥစ္စာတွေကို စောင့်ရှောက်ပေးပါလို့ အသနားခံဖို့ ဖြစ်တယ်။ ဘုရားသခင်ရဲ့ လက်တော်ဟာ ကိုယ်တော့်ကို ရှာဖွေသူတွေနဲ့အတူ ရှိတယ်။ ကိုယ်တော့်ကို စွန့်တဲ့သူတွေကိုတော့ အမျက်တော်ထွက်ပြီး ဒဏ်ခတ်တယ် ဆိုပြီး မင်းကြီးကို ပြောခဲ့ဖူးတော့ လမ်းခရီးမှာ ရန်သူတွေရဲ့ ဘေးရန်ကို ကာကွယ်နိုင်ဖို့ မင်းကြီးဆီမှာ စစ်သားတွေ၊ မြင်းစီးသူရဲတွေတောင်းရမှာ ရှက်စရာပဲ။ ဒါကြောင့် ကျွန်တော်တို့ အစာရှောင်ကြတယ်။ လမ်းခရီးမှာ ကာကွယ်ပေးဖို့ အသနားခံကြတယ်။ အဲဒီလို အသနားခံတာကို ဘုရားသခင်နားထောင်ပေးတယ်။ ဒါနဲ့ ကျွန်တော်က ပုရောဟိတ်ခေါင်းဆောင်တွေထဲက ရှေရဘိ၊ ဟာရှဘိနဲ့ သူတို့ရဲ့ညီအစ်ကို ဆယ်ယောက် အားလုံးပေါင်း ၁၂ ယောက်ကို ရွေးချယ်လိုက်တယ်။ ပြီးတော့ ဘုရားသခင့်အိမ်တော်အတွက် ဘုရင်နဲ့ အကြံပေးအရာရှိတွေ၊ မှူးမတ်တွေနဲ့ အစ္စရေးတွေအားလုံး ပေးလှူလိုက်တဲ့ ရွှေငွေ၊ ပစ္စည်းဥစ္စာတွေကို ချိန်တွယ်ပြီး သူတို့ကို ပေးလိုက်တယ်။ ကျွန်တော် ချိန်တွယ်ပြီး ပေးလိုက်တာတွေကတော့ ငွေတဲလင့် ၆၅၀၊ ၂ တဲလင့်တန်ဖိုးရှိတဲ့ ငွေထည်ပစ္စည်း ၁၀၀၊ ရွှေတဲလင့် ၁၀၀၊ ဒဲရစ် ၁,၀၀၀ တန်ဖိုးရှိတဲ့ ရွှေဖလားငယ် ၂၀၊ ရွှေလိုအဖိုးတန်တဲ့ အနီရောင်တောက်တောက် အကောင်းစား ကြေးထည်ပစ္စည်း ၂ ခုဖြစ်တယ်။ ပြီးတော့ ကျွန်တော်က ခင်ဗျားတို့ဟာ ယေဟောဝါဘုရားအတွက် သန့်ရှင်းတယ်။ ဒီပစ္စည်းတွေကလည်း သန့်ရှင်းတယ်။ ဒီရွှေငွေက ဘိုးဘေးတို့ရဲ့ဘုရား ယေဟောဝါအတွက် စေတနာအလျောက်ပေးတဲ့ အလှူဖြစ်တယ်။ ဂျေရုဆလင်မြို့မှာရှိတဲ့ ယေဟောဝါအိမ်တော်ရဲ့ အခန်းတွေမှာ၊ ပုရောဟိတ်တွေနဲ့ လေဝိအမျိုးသားတွေရဲ့ ခေါင်းဆောင်တွေ၊ အစ္စရေး ဆွေမျိုးစုခေါင်းဆောင်တွေရှေ့မှာအဲဒီပစ္စည်းတွေကိုချိန်တွယ်ပြီးမအပ်မချင်း သေသေချာချာ စောင့်ရှောက်ကြပါ လို့ သူတို့ကိုပြောတယ်။ ပုရောဟိတ်တွေ၊လေဝိအမျိုးသားတွေကလည်း ချိန်တွယ်ပြီးပေးတဲ့ ရွှေငွေ၊ ပစ္စည်းတွေကိုဘုရားသခင့်အိမ်တော်ရှိရာ ဂျေရုဆလင်မြို့ကို သယ်သွားဖို့ လက်ခံယူလိုက်တယ်။ နောက်ဆုံးတော့ တစ်လပိုင်း၊ ၁၂ ရက်နေ့မှာ အဟာဝမြစ်နားကနေ ထွက်ခွာပြီး ဂျေရုဆလင်မြို့ကို ခရီးဆက်ကြတယ်။ ဘုရားသခင်ရဲ့လက်တော်က ကျွန်တော်တို့ကို ထောက်မပေးပြီး လမ်းခရီးတစ်လျှောက်မှာ ရန်သူတွေ၊ ချောင်းမြောင်းတိုက်ခိုက်သူတွေရဲ့ ရန်ကနေ ကယ်တင်တယ်။ ဒါကြောင့် ကျွန်တော်တို့က ဂျေရုဆလင်မြို့ကို ရောက်လာပြီး သုံးရက်နေကြတယ်။ လေးရက်မြောက်နေ့ရောက်တော့ ဘုရားသခင့်အိမ်တော်မှာ ရွှေငွေ၊ ပစ္စည်းတွေကို ချိန်တွယ်ပြီး ဥရိယရဲ့သား ပုရောဟိတ် မေရမုတ်လက်ထဲ အပ်လိုက်တယ်။ သူနဲ့အတူ ဖိနဟတ်ရဲ့သား ဧလာဇာ၊ လေဝိအမျိုးသားတွေဖြစ်တဲ့ ယေရွှာရဲ့သား ယောဇဗတ်နဲ့ ဗိနွိရဲ့သား နောဒိတို့လည်းရှိနေတယ်။ အဲဒါတွေအားလုံးကို ရေတွက်ချိန်တွယ်ပြီးနောက် အလေးချိန်တွေကို ရေးမှတ်ထားလိုက်တယ်။ ပြည်နှင်ခံ သုံ့ပန်းဘဝကနေ ပြန်လာသူတွေက အစ္စရေးတို့ရဲ့ ဘုရားသခင်ဆီ မီးရှို့ရာပူဇော်သက္ကာတွေ ဆက်သတယ်။ အစ္စရေးအားလုံးအတွက် နွားထီး ၁၂ ကောင်၊ သိုးထီး ၉၆ ကောင်၊ သိုးသငယ်အထီး ၇၇ ကောင်၊ အပြစ်ဖြေရာအလှူအဖြစ် ဆိတ်ထီး ၁၂ ကောင်ကို ပူဇော်ကြတယ်။ ဒါတွေအားလုံးဟာ ယေဟောဝါအတွက် မီးရှို့ရာအလှူဖြစ်တယ်။ အဲဒီနောက် ကျွန်တော်တို့က ဘုရင့်အမိန့်စာတွေကို မြစ်ကြီး တစ်ဖက်ကမ်းက ဘုရင်ခံချုပ်တွေ၊ ဘုရင်ခံတွေဆီ ပေးအပ်လိုက်တယ်။ သူတို့လည်း လူတွေနဲ့ စစ်မှန်တဲ့ ဘုရားသခင့်အိမ်တော်ကို ထောက်မကူညီပေးကြတယ်။",15,Ezr,8,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/8/
audio/nwt_15_Ezr_BU_09.mp3,အခန်းကြီး (၉) အဲဒါတွေဖြစ်ပြီးသွားတဲ့အခါ ခေါင်းဆောင်တွေက ကျွန်တော့်ဆီ လာပြီး အစ္စရေးတွေ၊ ပုရောဟိတ်တွေ၊ လေဝိအမျိုးသားတွေက ခါနန်၊ ဟိတ္တိ၊ ဖေရဇိ၊ ယေဗုသိ၊ အမ္မုန်၊ မောဘ၊ အီဂျစ်၊ အာမောရိစတဲ့ ပတ်ဝန်းကျင်လူမျိုးတွေနဲ့ ကင်းကင်းရှင်းရှင်း မနေကြဘူး။ သူတို့ရဲ့ ရွံမုန်းစရာ အကျင့်ဓလေ့တွေကိုလည်း လိုက်လုပ်နေကြတယ်။ သူတို့ရဲ့သမီးတွေကို လက်ထပ်ယူတယ်။ ကိုယ့်သားတွေနဲ့လည်း ပေးစားတယ်။ သန့်ရှင်းတဲ့မျိုးနွယ် အစ္စရေးတွေက ပတ်ဝန်းကျင် လူမျိုးတွေနဲ့ ရောနှောနေကြပြီ။ ဒီသစ္စာမဲ့တဲ့လုပ်ရပ်ကို ကျူးလွန်သူတွေထဲမှာ ခေါင်းဆောင်တွေ၊ အုပ်ချုပ်ရေးမှူးတွေ အဆိုးဆုံးပါပဲ လို့ပြောကြတယ်။ ဒီသတင်းကိုကြားတာနဲ့ကျွန်တော် အဝတ်တွေကို ဆွဲဆုတ်ပြီး ဆံပင်နဲ့ မုတ်ဆိတ်တချို့ကို ဆွဲနုတ်ပစ်တယ်။ အဲဒီနောက် အံ့သြတုန်လှုပ်ပြီး ထိုင်ချလိုက်တယ်။ ညနေပိုင်းကောက်နှံအလှူ ပူဇော်ချိန်အထိ အံ့သြတုန်လှုပ်ပြီး ထိုင်နေတုန်းမှာ ပြည်နှင်ခံတွေရဲ့ သစ္စာမဲ့မှုနဲ့ပတ်သက်ပြီး အစ္စရေးတို့ရဲ့ ဘုရားသခင်ပြောတဲ့ စကားတွေကို လေးစားသူတိုင်း ကျွန်တော့်အနား ရောက်လာကြတယ်။ ညနေပိုင်းကောက်နှံအလှူ ပူဇော်ချိန်မှာ ကျွန်တော်က စုတ်ပြဲနေတဲ့အဝတ်တွေနဲ့ ကိုယ်ကိုနှိမ့်ချပြီး ထိုင်နေရာကနေ ထလိုက်တယ်။ ဒူးထောက်ပြီးနောက် ယေဟောဝါဘုရားရှေ့မှာ လက်ကိုဖြန့်ပြီး၊ ဆုတောင်းလိုက်တာက အို ဘုရားသခင်၊ ကျွန်တော်ရှက်လွန်းလို့ ကိုယ်တော့်ကို မျက်နှာမပြရဲပါဘူး။ ဘုရားသခင်၊ ကျွန်တော်တို့ရဲ့ အမှားတွေ ခေါင်းကိုလွှမ်းမိုးတဲ့အထိ များနေပြီ။ ကျွန်တော်တို့ရဲ့ အပြစ်တွေ ကောင်းကင်အထိတောင် ရောက်နေပြီ။ ဘိုးဘေးတွေ လက်ထက်ကစပြီး ဒီနေ့အထိ အပြစ်တွေအများကြီးကျူးလွန်ခဲ့ပါပြီ။ ကျွန်တော်တို့ရဲ့အမှားတွေကြောင့်အခုလိုမျိုး ကိုယ်တိုင်ရော၊ ဘုရင်တွေနဲ့ ပုရောဟိတ်တွေပါ တိုင်းတစ်ပါးဘုရင်တွေလက်ထဲ ကျရောက်ခဲ့ရတယ်။ ဓားဘေးကြောင့် သေခဲ့ရတယ်။ သုံ့ပန်းဘဝရောက်ခဲ့ရတယ်။ လုယက်ခံရပြီး အရှက်တကွဲဖြစ်ခဲ့ရပါတယ်။ ဒါပေမဲ့ ယေဟောဝါဘုရားက ကျွန်တော်တို့ရဲ့မျက်လုံး တောက်ပလာအောင်၊ ကျွန်ခံနေရချိန်မှာ နည်းနည်းလေးပဲဖြစ်ဖြစ် အားသစ်လန်းဆန်းလာအောင် အကြွင်းအကျန်တစ်စုကို လွတ်မြောက်စေပြီး သန့်ရှင်းရာအရပ်မှာ ခိုင်မြဲတဲ့နေရာကို ပေးခဲ့ပြီ။ ဘုရားသခင်၊ ဒီအခိုက်အတန့်လေးမှာ ကရုဏာတော်ကို ကျွန်တော်တို့ ခံစားနေရပြီ။ ကျွန်ဘဝရောက်နေတဲ့ ကျွန်တော်တို့ကို ဘုရားသခင် ပစ်မထားဘူး။ ကျွန်တော်တို့ကို အားသစ်လန်းစေဖို့၊ ဘုရားသခင့်အိမ်တော်ကို ပြန်တည်ဆောက်ဖို့၊ အပျက်အယွင်းတွေကို ပြန်ပြုပြင်ဖို့၊ ကျောက်တံတိုင်းနောက်မှာ နေရသလိုမျိုး ယုဒပြည်နဲ့ ဂျေရုဆလင်မြို့မှာ နေရဖို့ ကျွန်တော်တို့ကို ခိုင်မြဲတဲ့မေတ္တာပြပြီး ပါးရှားဘုရင်တွေရှေ့မှာမျက်နှာသာရစေပါပြီ။ အို ဘုရားသခင်၊ ဒါတွေဖြစ်ပြီးပြီဆိုတော့ အခု ကျွန်တော်တို့ ဘာများပြောနိုင်မှာလဲ။ ပညတ်ချက်တွေကို ကျွန်တော်တို့ မလိုက်နာခဲ့ကြဘူး။ ကိုယ်တော်က ကျွန်ဖြစ်သူ ပရောဖက်တွေကတစ်ဆင့် မင်းတို့ သိမ်းပိုက်မယ့်ပြည်ဟာ ညစ်ညူးတဲ့ပြည်ပဲ။ အဲဒီပြည်သားတွေဟာ ညစ်ညမ်းတယ်။ တစ်ပြည်လုံးမှာလည်း မသန့်ရှင်းတဲ့ အကျင့်တွေ၊ ရွံမုန်းစရာ အကျင့်ဓလေ့တွေ ပြည့်နေတယ်။ ဒါကြောင့် ကိုယ့်သမီးတွေကို သူတို့သားတွေနဲ့ မပေးစားနဲ့။ သူတို့သမီးတွေကိုလည်း ကိုယ့်သားတွေနဲ့ မပေးစားနဲ့။ သူတို့ အေးအေးချမ်းချမ်း နေနိုင်အောင်၊ ကြီးပွားတိုးတက်အောင် ဘယ်တော့မှ မလုပ်ပေးရဘူး။ ဒါဆိုရင် မင်းတို့ အင်အားကြီးလာပြီး ပြည်ထွက်သီးနှံတွေကို စားသုံးနိုင်မယ်၊ အဲဒီပြည်ကို မင်းတို့သားမြေးတွေ ထာဝစဉ်ပိုင်ဆိုင်နိုင်မယ် ဆိုပြီး ပြောခဲ့ပါတယ်။ ဘုရားသခင်၊ ကိုယ်တော်က ကျွန်တော်တို့ရဲ့ အမှားတွေနဲ့အညီ ထိုက်သင့်တဲ့အပြစ်ဒဏ်ကို မပေးဘဲ ဒီမှာရှိနေတဲ့ ကျွန်တော်တို့ကို လွတ်မြောက်ခွင့်ပေးခဲ့တယ်။ ကျွန်တော်တို့ရဲ့ အကျင့်ဆိုးတွေ၊ ကြီးလေးတဲ့အပြစ်တွေကြောင့် ဒါတွေကို ကြုံခဲ့ရတာတောင်၊ ကိုယ်တော့်ပညတ်ချက်တွေကို ထပ်ချိုးဖောက်ပြီး ရွံမုန်းစရာအကျင့်တွေ ကျင့်တဲ့ ဒီလူမျိုးတွေနဲ့ ထိမ်းမြားပေးစားနေမယ်ဆိုရင် ကိုယ်တော် အမျက်ထွက်ပြီး ကျွန်တော်တို့ကို တစ်ယောက်မကျန် သုတ်သင်ဖျက်ဆီးပစ်မှာ မဟုတ်လား။ အစ္စရေးတို့ရဲ့ဘုရား ယေဟောဝါ၊ ကိုယ်တော်ဟာ ဖြောင့်မတ်တဲ့အရှင်ပါ။ အခု၊ ကျွန်တော်တို့ဟာ လွတ်မြောက်ကျန်ရစ်တဲ့ လူနည်းစုလေးပါ။ အပြစ်များလှတဲ့ ကျွန်တော်တို့ဟာ ကိုယ်တော့်ရှေ့ ရောက်နေပါတယ်။ အဲဒီအပြစ်တွေကြောင့် ရှေ့တော်မှာ အပြစ်ကင်းတဲ့ပုံစံမျိုးနဲ့ ရပ်တည်ဖို့ဆိုတာ မဖြစ်နိုင်ပါဘူး။,15,Ezr,9,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/9/
audio/nwt_15_Ezr_BU_10.mp3,အခန်းကြီး (၁၀) ဧဇရက စစ်မှန်တဲ့ ဘုရားသခင်ရဲ့ အိမ်တော်ရှေ့မှာ ပျပ်ဝပ်ပြီး ငိုကြွေးနေတယ်။ အပြစ်တွေကိုဝန်ချတောင်းပန်ပြီး ဆုတောင်းနေတယ်။ အဲဒီအချိန်မှာအစ္စရေးယောက်ျားမိန်းမ၊ ကလေးတွေအပါအဝင် လူအုပ်ကြီးဟာ သူ့အနား စုရုံးလာတယ်။ လူတွေလည်း အကြီးအကျယ် ငိုကြွေးကြတယ်။ အဲဒီအခါ ဧလံရဲ့ သားမြေးတွေထဲက ယေဟေလရဲ့သား ရှေခနိက ဧဇရကို ကျွန်တော်တို့ဟာ ပတ်ဝန်းကျင် လူမျိုးတွေထဲက တိုင်းတစ်ပါးမိန်းမတွေကိုလက်ထပ်ပြီးဘုရားသခင်ကို သစ္စာဖောက်ခဲ့ကြပါပြီ။ ဒါပေမဲ့လည်း အစ္စရေးတွေအတွက် မျှော်လင့်ချက် ရှိပါသေးတယ်။ အခု ယေဟောဝါရဲ့ ညွှန်ကြားချက်အတိုင်း၊ ဘုရားသခင့်ပညတ်ချက်ကို လေးစားသူတွေရဲ့ ညွှန်ကြားချက်အတိုင်း အဲဒီမိန်းမအားလုံးကိုရော သူတို့နဲ့ရတဲ့ ကလေးတွေကိုရော စွန့်လွှတ်မယ်လို့ ဘုရားသခင်ကို ကတိပေးကြမယ်။ ဒီကိစ္စကို ပညတ်တရားနဲ့အညီ လုပ်ဆောင်ကြမယ်။ ကဲ၊ ထပါဗျာ။ ဒီကိစ္စကို ခင်ဗျားတာဝန်ယူပြီး လုပ်ဆောင်ပေးပါ။ ကျွန်တော်တို့လည်း ခင်ဗျားနဲ့အတူ ရှိနေပါတယ်။ ဒါကြောင့် သတ္တိရှိရှိ အရေးယူလုပ်ဆောင်ပါ လို့ပြောတယ်။ ဒါနဲ့ဧဇရလည်းထရပ်ပြီး ပုရောဟိတ်တွေ၊ လေဝိအမျိုးသားတွေနဲ့ အစ္စရေးအားလုံးရဲ့ ခေါင်းဆောင်တွေကို အဲဒီစကားအတိုင်း လုပ်ဆောင်ပါ့မယ်လို့ သစ္စာဆိုခိုင်းတယ်။ သူတို့လည်းသစ္စာဆိုကြတယ်။ ပြီးနောက် ဧဇရက ဘုရားသခင့်အိမ်တော်ရှေ့ကနေ ထပြီး ဧလျာရှိပ်ရဲ့သား ယေဟောဟနန်ရဲ့ အခန်းကို သွားတယ်။ အဲဒီကို သွားပေမဲ့ ဘာမှ မစားမသောက်ဘူး။ ပြည်နှင်ခံတွေရဲ့ သစ္စာမဲ့မှုကြောင့် သူ ဝမ်းနည်းနေလို့ပဲ။ အဲဒီနောက် ပြည်နှင်ခံဖြစ်ခဲ့ဖူးသူအားလုံး ဂျေရုဆလင်မြို့မှာ စုဝေးရမယ်ဆိုပြီး ယုဒပြည်နဲ့ ဂျေရုဆလင်မြို့ တစ်လျှောက်လုံးမှာကြေညာခိုင်းတယ်။ သုံးရက်အတွင်းမရောက်လာသူတိုင်း ခေါင်းဆောင်တွေနဲ့ အကြီးအကဲတွေရဲ့ ဆုံးဖြတ်ချက်အရ ပစ္စည်းဥစ္စာအားလုံး သိမ်းယူခံရမယ့်အပြင် ကိုယ်တိုင်လည်း ပြည်နှင်ခံလူစုလူဝေးထဲကနေ နှင်ထုတ်ခံရမှာဖြစ်တယ်။ ဒါကြောင့် ယုဒနဲ့ ဗင်ယာမိန်အနွယ်ဝင် ယောက်ျားအားလုံး သုံးရက်အတွင်း ဂျေရုဆလင်မြို့မှာ စုဝေးကြတယ်။ ကိုးလပိုင်း ၂၀ ရက်နေ့မှာဖြစ်တယ်။ ဘုရားသခင့်အိမ်တော်ရင်ပြင်မှာလူအားလုံး ထိုင်နေကြတယ်။ အရေးပေါ်အစည်းအဝေး ဖြစ်တာကြောင့်ရော၊ မိုးသည်းထန်နေတာကြောင့်ရော လူတွေတုန်လှုပ်နေကြတယ်။ အဲဒီအခါ ပုရောဟိတ်ဧဇရက ထရပ်ပြီး ခင်ဗျားတို့ဟာ တိုင်းတစ်ပါးမိန်းမတွေကို လက်ထပ်ပြီး သစ္စာဖောက်ခဲ့ကြပြီ။ ဒီနည်းနဲ့ အစ္စရေးတွေကို အပြစ်များသည်ထက် များအောင် လုပ်ခဲ့ကြပြီ။ အခုဘိုးဘေးတို့ရဲ့ဘုရား ယေဟောဝါဆီမှာ အပြစ်တွေ ဝန်ချတောင်းပန်ပြီး အလိုတော်အတိုင်း လုပ်ဆောင်ကြပါ။ ပတ်ဝန်းကျင်လူမျိုးတွေနဲ့ ကင်းကင်းရှင်းရှင်းနေပြီး တိုင်းတစ်ပါးမိန်းမတွေနဲ့လည်း လမ်းခွဲကြပါ လို့ပြောတယ်။ လူအားလုံးကလည်း ခင်ဗျားပြောတဲ့အတိုင်း ကျွန်တော်တို့ လုပ်ပါ့မယ်။ ဒါပေမဲ့ ဒီမှာလူတွေအများကြီးပဲ။ မိုးသည်းတဲ့ရာသီလည်းဖြစ်နေတော့ ကျွန်တော်တို့ အိမ်ပြင်မှာ ရပ်မနေနိုင်ပါဘူး။ ကျွန်တော်တို့ အကြီးအကျယ် ကလန်ကဆန် လုပ်ခဲ့ကြလို့ ဒီကိစ္စဟာ တစ်ရက်နှစ်ရက်တည်းနဲ့ပြီးမယ့်ကိစ္စမဟုတ်ပါဘူး။ ဒါကြောင့် ခေါင်းဆောင်တွေက လူတစ်စုလုံးအတွက် တာဝန်ယူဖြေရှင်းပေးပါ။ မြို့ရွာတွေမှာ တိုင်းတစ်ပါးမိန်းမတွေနဲ့ လက်ထပ်ထားသူအားလုံးကတော့ ကိုယ့်မြို့ရွာမှာရှိတဲ့အကြီးအကဲတွေ၊ တရားသူကြီးတွေနဲ့အတူသတ်မှတ်ထားချိန်အတွင်း အရောက်လာခဲ့ပါမယ်။ ဒီကိစ္စနဲ့ပတ်သက်ပြီးဘုရားသခင်အမျက်ပြေသွားအောင်အဲဒီလိုလုပ်ဆောင်ပါ့မယ် လို့ အသံကျယ်ကြီးနဲ့ ပြောကြတယ်။ ဒါကိုအာသဟေလရဲ့သား ယောနသန်နဲ့ တိကဝရဲ့သား ယဟာဇိတို့က ကန့်ကွက်တယ်။ အဲဒီလိုကန့်ကွက်တာကို လေဝိအမျိုးသား မေရှုလံနဲ့ ရှဗေသဲတို့က ထောက်ခံတယ်။ ပြည်နှင်ခံဖြစ်ခဲ့ဖူးသူတွေကတော့ သဘောတူထားတဲ့အတိုင်း လုပ်ဆောင်ကြတယ်။ ပုရောဟိတ်ဧဇရ၊ နာမည်နဲ့ရွေးချယ်ထားတဲ့ ဆွေမျိုးစုခေါင်းဆောင်တွေက ဒီကိစ္စကို စုံစမ်းစစ်ဆေးဖို့ ဆယ်လပိုင်း တစ်ရက်နေ့မှာ သီးသန့်စည်းဝေးကြတယ်။ တစ်လပိုင်း တစ်ရက်နေ့မှာတော့ တိုင်းတစ်ပါးမိန်းမတွေနဲ့ လက်ထပ်ထားတဲ့ အမျိုးသားအားလုံးကို စုံစမ်းစစ်ဆေးလို့ ပြီးသွားတယ်။ ပုရောဟိတ်တွေရဲ့သားတချို့လည်း တိုင်းတစ်ပါးမိန်းမတွေနဲ့ လက်ထပ်ထားမှန်းသိလိုက်ရတယ်။ သူတို့ကတော့ယောဇဒက်ရဲ့သား ယေရွှာရဲ့ သားတွေနဲ့ ယေရွှာရဲ့ညီအစ်ကိုတွေဖြစ်တဲ့မာသေယ၊ဧလျာဇာ၊ယာရိပ်၊ဂေဒလိတို့ဖြစ်တယ်။ ဒါပေမဲ့ သူတို့လည်း ဇနီးတွေကို စွန့်မယ်လို့ ကတိပြုကြတယ်။ သူတို့ကျူးလွန်ခဲ့တဲ့ အပြစ်အတွက် သိုးထီးတစ်ကောင်ကို ပူဇော်ကြတယ်။ ဒါ့အပြင် အိမေရရဲ့ သားမြေးတွေထဲက ဟာနေနိ၊ဇေဗဒိ၊ ဟာရိမ်ရဲ့ သားမြေးတွေထဲက မာသေယ၊ ဧလိယ၊ ရှေမာယ၊ ယေဟေလ၊ ဩဇိ၊ ပါရှုရရဲ့ သားမြေးတွေထဲက ဧလိသြနဲ၊ မာသေယ၊ အိရှမေလ၊ နာသနေလ၊ ယောဇဗတ်၊ ဧလာသ။ လေဝိအမျိုးသားတွေထဲက ယောဇဗတ်၊ ရှိမိ၊ ကေလာယ (ကေလိတ)၊ ပေသဟိ၊ ယုဒ၊ ဧလျာဇာ၊ သီချင်းသည်တွေထဲက ဧလျာရှိပ်၊ တံခါးစောင့်တွေထဲက ရှလုံ၊ တေလင်၊ ဥရိ။ အစ္စရေးတွေထဲမှာပါရုတ်ရဲ့ သားမြေးတွေထဲက ရာမိ၊ ယေဇိ၊ မာလခိယ၊ မိယာမိန်၊ ဧလာဇာ၊ မာလခိယ၊ ဗေနာယ၊ ဧလံရဲ့သားမြေးတွေထဲက မသနိ၊ ဇာခရိ၊ ယေဟေလ၊ အာဗဒိ၊ ယေရမုတ်၊ ဧလိယ၊ ဇတ်တုရဲ့ သားမြေးတွေထဲက ဧလိသြနဲ၊ ဧလျာရှိပ်၊ မသနိ၊ ယေရမုတ်၊ ဇာဗဒ်၊ အာဇိဇ၊ ဗေဗဲရဲ့ သားမြေးတွေထဲက ယေဟောဟနန်၊ ဟာနနိ၊ ဇဗဲ၊ အာသလဲ၊ ဗာနိရဲ့ သားမြေးတွေထဲကမေရှုလံ၊ မာလုတ်၊ အဒါယ၊ ယာရှုပ်၊ ရှာလ၊ ယေရမုတ်၊ ပါဟတ်မောဘရဲ့ သားမြေးတွေထဲက အာဒန၊ ခေလာလ၊ ဗေနာယ၊ မာသေယ၊ မသနိ၊ ဗေဇလေလ၊ ဗိနွိ၊ မနာရှေ၊ ဟာရိမ်ရဲ့ သားမြေးတွေထဲက ဧလျာဇာ၊ အိရှိယ၊ မာလခိယ၊ ရှေမာယ၊ ရှိမိန်၊ ဗင်ယာမိန်၊ မာလုတ်၊ ရှေမရိ၊ ဟာရှုံရဲ့ သားမြေးတွေထဲက မာတနဲ၊ မာတသာ၊ ဇာဗဒ်၊ ဧလိဖလက်၊ ယေရမဲ၊ မနာရှေ၊ ရှိမိ၊ ဗာနိရဲ့ သားမြေးတွေထဲက မေဒဲ၊ အာမရံ၊ ဝေလ၊ ဗေနာယ၊ ဗေဒိ၊ ခေလု၊ ဝါနိ၊ မေရမုတ်၊ ဧလျာရှိပ်၊ မသနိ၊ မာတနဲ၊ ယာသော၊ ဗိနွိရဲ့ သားမြေးတွေထဲကရှိမိ၊ ရှေလမိ၊ နာသန်၊ အဒါယ၊ မာခနဒေဗဲ၊ရှာရှဲ၊ ရှာရဲ၊ အာဇာရေလ၊ ရှေလမိ၊ ရှေမရိ၊ ရှလုံ၊အာမရိ၊ယောသပ်၊ နေဗောမြို့ သားတွေထဲက ယေယေလ၊ မာတသိ၊ ဇာဗဒ်၊ ဇေဗိန၊ ယာဒါ၊ ယောလ၊ဗေနာယ။ သူတို့အားလုံးက တိုင်းတစ်ပါးမိန်းမတွေနဲ့ လက်ထပ်ထားပေမဲ့ အဲဒီမိန်းမတွေကိုရော၊ သူတို့နဲ့ရတဲ့ ကလေးတွေကိုရောစွန့်လွှတ်လိုက်ကြတယ်။,15,Ezr,10,ဧဇရ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဇရ/10/
audio/nwt_16_Ne_BU_01.mp3,နေဟမိကျမ်း အခန်းကြီး (၁) ဟာခလိသား နေဟမိ ရဲ့စကား မင်းကြီး နန်းစံ အနှစ် ၂၀ မြောက်၊ ခိသလုလ မှာ ကျွန်တော်ဟာ ရှုရှန်နန်းတော်မှာ ရှိနေတယ်။ အဲဒီအချိန်မှာ ကျွန်တော့်ညီအစ်ကိုတွေဖြစ်တဲ့ ဟာနေနိနဲ့ ယုဒပြည်သားတချို့ ရောက်လာကြတယ်။ ဒါနဲ့ သုံ့ပန်းဘဝကနေ လွတ်မြောက်လာတဲ့ ဂျူးအကြွင်းအကျန်တွေအကြောင်း၊ ဂျေရုဆလင်မြို့အကြောင်း သူတို့ကို မေးကြည့်တယ်။ သူတို့က သုံ့ပန်းဘဝကနေ လွတ်မြောက်လာပြီး ယုဒခရိုင်မှာနေထိုင်တဲ့ ကျန်ကြွင်းသူတွေဟာ အခြေအနေ တော်တော်ဆိုးနေတဲ့အပြင် ကဲ့ရဲ့ရှုတ်ချ ခံနေရတယ်။ ဂျေရုဆလင်မြို့ရိုး ပြိုပျက်နေပြီး မြို့တံခါးတွေလည်း မီးလောင်ပျက်စီးကုန်ပါပြီ လို့ပြန်ဖြေတယ်။ အဲဒီစကားကို ကျွန်တော်ကြားတဲ့အခါ ထိုင်ပြီး ရက်ပေါင်းများစွာ ငိုကြွေးမြည်တမ်းတယ်။ အစာရှောင်ပြီး ကောင်းကင်အုပ်စိုးရှင် ဘုရားသခင်ရှေ့မှာ ဆုတောင်းနေတယ်။ ကောင်းကင်အုပ်စိုးရှင် ယေဟောဝါဘုရား၊ ကိုယ်တော်ဟာ ကြီးမြတ်ပြီး ရိုသေခန့်ညားဖွယ်ကောင်းတဲ့ ဘုရားသခင်၊ ပဋိညာဉ်ကို တည်စေတဲ့အရှင်ပါ။ ကိုယ်တော့်ကိုချစ်ပြီး ပညတ်စောင့်ထိန်းသူတွေကို ခိုင်မြဲတဲ့မေတ္တာပြတဲ့ အရှင်ပါ။ ဒီနေ့ ကျွန်တော် ဆုတောင်းတာကို မြင်လှည့်ပါ၊ နားထောင်ပေးပါ။ ကိုယ်တော့်ကျွန် အစ္စရေးတွေနဲ့ ပတ်သက်ပြီး နေ့ညမပြတ် ဆုတောင်းနေပါတယ်။ ကိုယ်တော့်ကို ပြစ်မှားတဲ့ အစ္စရေးတွေရဲ့ အပြစ်တွေကိုလည်း ဝန်ချတောင်းပန်ပါတယ်။ ကျွန်တော်နဲ့ ကျွန်တော့်အဖေရဲ့ အမျိုးတွေ ကိုယ်တော့်ကို ပြစ်မှားကြပါပြီ။ ကိုယ်တော့်ကျွန် မောရှေကိုပေးတဲ့ ပညတ်ချက်တွေ၊ စည်းမျဉ်းတွေ၊ တရားစီရင်ချက်တွေကို မလိုက်နာဘဲ ဖောက်ပြန်တဲ့ လုပ်ရပ်တွေ ကျူးလွန်ခဲ့ကြပါပြီ။ ငါ့ကို သစ္စာဖောက်မယ်ဆိုရင် မင်းတို့ကို လူမျိုးခြားတွေဆီ တကွဲတပြား ဖြစ်စေမယ်။ ဒါပေမဲ့ ငါ့ဆီပြန်လှည့်လာပြီး ငါ့ပညတ်ချက်တွေကို လိုက်နာမယ်၊ နာခံမယ်ဆိုရင် မိုးကောင်းကင် တစ်ဖက်စွန်းအထိ မင်းတို့ကွဲလွင့်နေရင်တောင် ငါပြန်စုစည်းမယ်။ နာမတော်တည်စေဖို့ ငါရွေးချယ်ထားတဲ့ နေရာဆီ ပြန်ခေါ်လာမယ် ဆိုပြီး ကိုယ်တော့်ကျွန် မောရှေကို မိန့်မှာခဲ့တာ သတိရပေးပါ။ သူတို့ဟာ ကိုယ်တော့်ကျွန်တွေ၊ ကိုယ်တော့်လူတွေပါ။ ကြီးမားတဲ့တန်ခိုး၊ အားကြီးတဲ့လက်ရုံးနဲ့ ရွေးယူလာခဲ့သူတွေပါ။ ယေဟောဝါဘုရား၊ ကျွန်တော့်ဆုတောင်းချက်၊ နာမတော်ကို ကြောက်ရွံ့ရိုသေရတာကို နှစ်သက်တဲ့ ကိုယ်တော့်ကျွန်တွေရဲ့ ဆုတောင်းချက်ကို ဂရုတစိုက်နားထောင်ပေးပါ။ ဒီနေ့ ကျွန်တော့်ကို အောင်မြင်ခွင့်ပေးပါ။ ကျွန်တော့်ကို မင်းကြီး သနားလာအောင် လုပ်ပေးပါ။ အဲဒီအချိန်မှာ ကျွန်တော်ဟာ မင်းကြီးရဲ့ ဖလားတော်ဝန်ပဲ။,16,Ne,1,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/1/
audio/nwt_16_Ne_BU_02.mp3,အခန်းကြီး (၂) အာတဇေရဇ်မင်း နန်းစံအနှစ် ၂၀၊ နိသန်လမှာ ကျွန်တော်က မင်းကြီးရှေ့မှာ တည်ခင်းထားတဲ့ စပျစ်ဝိုင်ကို ယူပြီး ခါတိုင်းလိုပဲ ဆက်သတယ်။ ဒါပေမဲ့ ရှေ့တော်မှာ တစ်ခါမှ မျက်နှာမညှိုးဖူးတဲ့အတွက်၊ မင်းကြီးက နေကောင်းလျက်နဲ့ ဘာဖြစ်လို့ ဒီလောက် မျက်နှာညှိုးနေတာလဲ။ စိတ်ညစ်စရာ တစ်ခုခု ရှိနေတာပဲ ဖြစ်ရမယ် ဆိုပြီးပြောတော့ ကျွန်တော် လန့်ဖျပ်သွားတယ်။ ဒါနဲ့ကျွန်တော်ကအရှင်မင်းကြီး၊ အသက်တော် ရှည်ပါစေ။ ကျွန်တော့်ဘိုးဘေးတွေရဲ့ သင်္ချိုင်းရှိရာမြို့ဟာ ပျက်စီးနေပြီး မြို့တံခါးတွေလည်း မီးလောင်ပျက်စီးကုန်ပါပြီ။ ဒါကြောင့် ကျွန်တော် မျက်နှာမညှိုးဘဲ ဘယ်နေနိုင်ပါ့မလဲ လို့လျှောက်တင်တယ်။ ဒါနဲ့ မင်းကြီးက မင်း ဘာဖြစ်စေချင်သလဲ လို့မေးတော့ ကောင်းကင်အုပ်စိုးရှင် ဘုရားသခင်ဆီ ကျွန်တော် ချက်ချင်း ဆုတောင်းလိုက်တယ်။ အဲဒီနောက် မင်းကြီး အလိုတော်ရှိတယ်၊ ကျွန်တော့်ကို မင်းကြီးစိတ်နဲ့ တွေ့တယ်ဆိုရင် ယုဒပြည်၊ ဘိုးဘေးတွေရဲ့ သင်္ချိုင်းရှိရာမြို့ကို သွားခွင့်ပြုပါ။ မြို့ကို ပြန်တည်ဆောက်ချင်ပါတယ် ဆိုပြီး ခွင့်တောင်းတယ်။ အဲဒီအခါ မိဖုရားနဲ့အတူ ထိုင်နေတဲ့ဘုရင်က မင်းရဲ့ခရီးစဉ် ဘယ်လောက်ကြာမလဲ။ ဘယ်တော့ပြန်လာမလဲ လို့မေးတယ်။ ဘုရင်က သွားခွင့်ပေးချင်နေတာကြောင့် ကျွန်တော်လည်း ခရီးစဉ်ကြာချိန်ကို ပြောပြလိုက်တယ်။ ပြီးတော့ မင်းကြီး အလိုတော်ရှိမယ်ဆိုရင် ယုဒပြည်ကို ကျွန်တော် သွားတဲ့အခါ မြစ်ကြီး တစ်ဖက်ကမ်းမှာရှိတဲ့ ဘုရင်ခံတွေ သူတို့ပြည်ကို ဖြတ်သွားခွင့်ပြုစေဖို့ အမိန့်တော်စာတွေ ပေးသနားပါ။ ဒါ့အပြင် ဗိမာန်တော်ရဲတိုက်ရဲ့ တံခါးတွေအတွက်၊ မြို့ရိုးအတွက်၊ ကျွန်တော်နေမယ့်အိမ်အတွက် သစ်တွေပေးဖို့ သစ်တောဝန် အာသပ်ဆီကို အမိန့်တော်စာ ပေးသနားပါ လို့တောင်းဆိုတယ်။ ဘုရားသခင်ရဲ့ ထောက်မပေးမှုကြောင့် ကျွန်တော်တောင်းဆိုတာတွေကို မင်းကြီး ပေးသနားတယ်။ ကျွန်တော်က မင်းကြီးထည့်ပေးလိုက်တဲ့ ဗိုလ်ချုပ်တွေ၊ မြင်းစီးသူရဲတွေနဲ့အတူ မြစ်ကြီးတစ်ဖက်ကမ်းမှာရှိတဲ့ ဘုရင်ခံတွေဆီ ရောက်လာပြီး အမိန့်တော်စာတွေကို ပေးလိုက်တယ်။ အစ္စရေးတွေကို ကူညီဖို့ လူတစ်ယောက် လာနေပြီဆိုတဲ့ သတင်းကို ဗေသောရုန်မြို့သား သမ်ဘာလတ်၊ အမ္မုန်အမျိုးသား အရာရှိတောဘိတို့ ကြားတဲ့အခါ အရမ်း စိတ်အနှောင့်အယှက် ဖြစ်သွားကြတယ်။ နောက်ဆုံးတော့ ဂျေရုဆလင်မြို့ကို ကျွန်တော်ရောက်လာပြီး အဲဒီမှာ သုံးရက်နေတယ်။ ညအချိန်မှာ ကျွန်တော်ထပြီး လူတချို့ကို ခေါ်တယ်။ ဂျေရုဆလင်မြို့အတွက် လုပ်ဆောင်ရမယ့်အရာနဲ့ ပတ်သက်ပြီး ကျွန်တော့်စိတ်ထဲ ဘုရားသခင် ထည့်ပေးတဲ့ အကြံအစည်တွေကို ဘယ်သူ့ကိုမှ မပြောပြဘူး။ ကျွန်တော်စီးတဲ့ မြည်းကလွဲလို့ တခြားတိရစ္ဆာန် မပါဘူး။ ညအချိန်မှာ ချိုင့်ဝှမ်းတံခါးကနေ ကျွန်တော် ထွက်လာတယ်။ မြွေကြီးစမ်းရေတွင်း ရှေ့ကနေ ဖြတ်ပြီး ပြာပုံတံခါးအထိ သွားတယ်။ အဲဒီလိုသွားရင်းနဲ့ ပြိုပျက်နေတဲ့ မြို့ရိုးတွေ၊ မီးလောင်ပျက်စီးနေတဲ့ မြို့တံခါးတွေကို အသေအချာ စစ်ဆေးတယ်။ ပြီးတော့ စမ်းရေတွင်းတံခါးကို ဖြတ်ပြီး ဘုရင့်ရေကန်အထိ ဆက်သွားတယ်။ အဲဒီမှာ ကျွန်တော်စီးလာတဲ့မြည်း သွားစရာလမ်း မရှိတော့ဘူး။ ဒါနဲ့ ချိုင့်ဝှမ်းဘက်ကို ဆက်တက်သွားပြီး မြို့ရိုးကို ကြည့်ရှုစစ်ဆေးတယ်။ ပြီးတဲ့နောက် ပြန်လှည့်လာပြီး ချိုင့်ဝှမ်းတံခါးကနေ ပြန်ဝင်လာခဲ့တယ်။ ကျွန်တော်က ဂျူးတွေ၊ ပုရောဟိတ်တွေ၊ အရာရှိတွေ၊ အုပ်ချုပ်ရေးမှူးတွေနဲ့ ကျန်တဲ့အလုပ်သမားတွေကို ဘာတစ်ခုမှ မပြောပြသေးတဲ့အတွက် ကျွန်တော် ဘယ်သွားမှန်း၊ ဘာလုပ်နေမှန်း အုပ်ချုပ်ရေးမှူးတွေ မသိကြဘူး။ နောက်ဆုံးတော့ ကျွန်တော်က ဂျေရုဆလင်မြို့ ပျက်စီးပြီး မြို့တံခါးတွေ မီးလောင်ကျွမ်းနေတာ၊ အခြေအနေ တော်တော်ဆိုးနေတာ ခင်ဗျားတို့အမြင်ပဲ။ ကျွန်တော်တို့ ဆက်ပြီး ကဲ့ရဲ့ရှုတ်ချမခံရအောင် အခု ဂျေရုဆလင်မြို့ရိုးကို ပြန်တည်ဆောက်ကြစို့ ဆိုပြီး သူတို့ကိုပြောတယ်။ ကျွန်တော့်ကို ဘုရားသခင် ဘယ်လို ထောက်မပေးနေတယ်၊ မင်းကြီး ဘာပြောခဲ့တယ်ဆိုတာတွေကိုလည်း ပြောပြလိုက်တယ်။ အဲဒီအခါ သူတို့က အခုပဲ မြို့ရိုးကို ပြန်တည်ဆောက်ကြစို့ လို့ပြောပြီး လုပ်ငန်းစတင်ဖို့ အားတက်သရော ပြင်ဆင်ကြတော့တယ်။ ဒီအကြောင်းကို ဗေသောရုန်မြို့သား သမ်ဘာလတ်၊ အမ္မုန်အမျိုးသား အရာရှိတောဘိ၊ အာရပ်လူ ဂေရှင်တို့ကြားတဲ့အခါ ကျွန်တော်တို့ကို လှောင်ပြောင်တယ်။ ဘာတွေ လျှောက်လုပ်နေတာလဲ။ မင်းကြီးကို ပုန်ကန်နေတာလား ဆိုပြီး ကဲ့ရဲ့ပြောဆိုကြတယ်။ ကျွန်တော်ကလည်း ကောင်းကင်အုပ်စိုးရှင် ဘုရားသခင်က အောင်မြင်ခွင့် ပေးလိမ့်မယ်။ ကျွန်တော်တို့ဟာ ဘုရားရဲ့ကျွန်တွေဖြစ်လို့ မြို့ရိုးကို စတင် တည်ဆောက်ကြမယ်။ ခင်ဗျားတို့ကတော့ ဂျေရုဆလင်မြို့နဲ့ ဘာမှမဆိုင်ဘူး။ ဘာပြောပိုင်ခွင့်မှ မရှိဘူး။ ဒီမြို့မှာ ခင်ဗျားတို့နဲ့ ပတ်သက်တဲ့ အမှတ်ရစရာ ဘာတစ်ခုမှမရှိဘူး ဆိုပြီး သူတို့ကို ပြန်ပြောလိုက်တယ်။,16,Ne,2,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/2/
audio/nwt_16_Ne_BU_03.mp3,"အခန်းကြီး (၃) ပုရောဟိတ်မင်း ဧလျာရှိပ်နဲ့ သူ့ညီအစ်ကို ပုရောဟိတ်တွေက သိုးတံခါးကို စပြီး တည်ဆောက်ကြတယ်။ အဲဒါကို ဆက်ကပ်ပြီး တံခါးရွက်တွေ တပ်တယ်။ သိုးတံခါးကနေ မေအာမျှော်စင်အထိ၊ ဟာနနေလမျှော်စင်အထိ တည်ဆောက်ပြီး ဆက်ကပ်ကြတယ်။ အဲဒီကနေ မြို့ရိုးနောက်တစ်ပိုင်းကို ယေရိခေါမြို့သားတွေ တည်ဆောက်ကြတယ်။ နောက်တစ်ပိုင်းကို အိမရိရဲ့သား ဇက္ကုရက တည်ဆောက်တယ်။ ဟေသနာရဲ့ သားမြေးတွေက ငါးတံခါးကို တည်ဆောက်တယ်။ တံခါးဘောင်ကို ဆင်ပြီးတဲ့နောက် တံခါးရွက်တွေ၊ မင်းတုပ်တွေ၊ ကန့်လန့်ကျင်တွေ တပ်ဆင်တယ်။ အဲဒီကနေ မြို့ရိုးနောက်တစ်ပိုင်းကို ဟက္ကုတ်ရဲ့မြေး၊ ဥရိယရဲ့သား မေရမုတ်က ပြုပြင်တယ်။ အဲဒီကနေ နောက်တစ်ပိုင်းကို မေရှဇဗေလရဲ့မြေး၊ ဗေရခိရဲ့သား မေရှုလံက ပြုပြင်တယ်။ အဲဒီကနေ နောက်တစ်ပိုင်းကို ဗာနရဲ့သား ဇာဒုတ်က ပြုပြင်တယ်။ အဲဒီကနေ နောက်တစ်ပိုင်းကို တေကောမြို့သားတွေက ပြုပြင်ကြတယ်။ ဒါပေမဲ့ သူတို့ထဲက အထင်ကရပုဂ္ဂိုလ်တွေဟာ ခေါင်းဆောင်တွေခိုင်းတာကို မလုပ်ချင်ကြဘူး။ ပါသာရဲ့သား ယောယဒနဲ့ ဗေသောဒေယရဲ့သား မေရှုလံတို့က မြို့ဟောင်းတံခါးကို ပြုပြင်တယ်။ တံခါးဘောင်ကို ဆင်ပြီးတဲ့နောက် တံခါးရွက်တွေ၊ မင်းတုပ်တွေ၊ ကန့်လန့်ကျင်တွေ တပ်ဆင်တယ်။ အဲဒီကနေ မြို့ရိုးနောက်တစ်ပိုင်းကို ဂိဗောင်မြို့သား မေလတိနဲ့ မေရောနုတ်အရပ်သား ယာဒုန်တို့က ပြုပြင်တယ်။ ဂိဗောင်မြို့သားတွေနဲ့ မိဇပါမြို့သားတွေဟာ မြစ်ကြီး တစ်ဖက်ကမ်းမှာရှိတဲ့ ဘုရင်ခံရဲ့လက်အောက်မှာ ရှိတယ်။ အဲဒီကနေ မြို့ရိုးနောက်တစ်ပိုင်းကို ဟာဟာယရဲ့သား ရွှေပန်းထိမ်သမား သြဇေလက ပြုပြင်တယ်။ အဲဒီကနေ နောက်တစ်ပိုင်းကို ဆီမွှေးဖော်စပ်သူ ဟာနနိက ပြုပြင်တယ်။ သူတို့က မြို့ရိုးကျယ်အထိ ကျောက်ပြားခင်းတယ်။ အဲဒီကနေ နောက်တစ်ပိုင်းကို ဟုရရဲ့သား၊ ဂျေရုဆလင်ခရိုင်တစ်ဝက်ကို အုပ်ချုပ်ရတဲ့ ရေဖာယက ပြုပြင်တယ်။ ဟာရုမပ်ရဲ့သား ယေဒါယက သူ့အိမ်ရှေ့က မြို့ရိုးတစ်ပိုင်းကို ပြုပြင်တယ်။ အဲဒီကနေ နောက်တစ်ပိုင်းကို ဟာရှဗနိရဲ့သား ဟတ္တုတ်က ပြုပြင်တယ်။ မြို့ရိုးနောက်တစ်ပိုင်းနဲ့ မုန့်ဖိုမျှော်စင်ကို ဟာရိမ်ရဲ့သား မာလခိယနဲ့ ပါဟတ်မောဘရဲ့သား ဟာရှုပ်တို့က ပြုပြင်တယ်။ အဲဒီကနေ မြို့ရိုးနောက်တစ်ပိုင်းကို ဟာလောဟတ်ရဲ့သား၊ ဂျေရုဆလင်ခရိုင်တစ်ဝက်ကို အုပ်ချုပ်ရတဲ့ ရှလုံက ပြုပြင်တယ်။ သူ့သမီးတွေ ဝိုင်းကူကြတယ်။ ဟာနုန်နဲ့ ဇာနောမြို့သားတွေက ချိုင့်ဝှမ်းတံခါးကို ပြုပြင်တယ်။ တံခါးကိုတည်ဆောက်ပြီး တံခါးရွက်တွေ၊ မင်းတုပ်တွေ၊ ကန့်လန့်ကျင်တွေ တပ်ဆင်တယ်။ ပြာပုံတံခါးအထိ မြို့ရိုးအတောင် ၁,၀၀၀ ကို ပြုပြင်ကြတယ်။ ရေခပ်ရဲ့သား၊ ဗေသကရင်ခရိုင်ကို အုပ်ချုပ်ရတဲ့ မာလခိယက ပြာပုံတံခါးကို ပြုပြင်တယ်။ တံခါးကို တည်ဆောက်ပြီး တံခါးရွက်တွေ၊ မင်းတုပ်တွေ၊ ကန့်လန့်ကျင်တွေ တပ်ဆင်တယ်။ ကောလဟောဇရဲ့သား၊ မိဇပါခရိုင်ကို အုပ်ချုပ်ရတဲ့ ရှာလုန်က စမ်းရေတွင်းတံခါးကို ပြုပြင်တယ်။ တံခါးကို တည်ဆောက်၊ အမိုး,မိုးပြီး တံခါးရွက်တွေ၊ မင်းတုပ်တွေ၊ ကန့်လန့်ကျင်တွေ တပ်ဆင်တယ်။ ဘုရင့်ဥယျာဉ်နားက တူးမြောင်းကန်မြို့ရိုးကို ဒါဝိဒ်မြို့ကနေ ဆင်းသွားတဲ့ လှေကားအထိ ပြုပြင်တယ်။ အာဇဗုတ်ရဲ့သား၊ ဗက်ဇုရခရိုင်တစ်ဝက်ကို အုပ်ချုပ်ရတဲ့ နေဟမိက ဒါဝိဒ်သင်္ချိုင်းရှေ့ကနေ တူးထားတဲ့ရေကန်အထိ၊ စစ်သူရဲတွေရဲ့အိမ်အထိ မြို့ရိုးနောက်တစ်ပိုင်းကို ပြုပြင်တယ်။ လေဝိအမျိုးသားတွေထဲမှာ ဗာနိရဲ့သား ရေဟုံက ဦးစီးပြီး မြို့ရိုးနောက်တစ်ပိုင်းကို ပြုပြင်တယ်။ ကိလာခရိုင်တစ်ဝက်ကို အုပ်ချုပ်ရတဲ့ ဟာရှဘိက မိမိခရိုင်ရဲ့တာဝန်ဖြစ်တဲ့ မြို့ရိုးနောက်တစ်ပိုင်းကို ပြုပြင်တယ်။ အဲဒီကနေ နောက်တစ်ပိုင်းကို ဟေနဒဒ်ရဲ့သား၊ ကိလာခရိုင်တစ်ဝက်ကို အုပ်ချုပ်ရတဲ့ ဗာဝဲက ဦးစီးပြီးပြုပြင်တယ်။ ယေရွှာရဲ့သား၊ မိဇပါခရိုင်ကို အုပ်ချုပ်ရတဲ့ ဧဇာက ပြအိုးနားမှာရှိတဲ့ လက်နက်တိုက်ရှိရာကုန်းရဲ့ ရှေ့နားက မြို့ရိုးတစ်ပိုင်းကို ပြုပြင်တယ်။ ဇဗဲရဲ့သား ဗာရုတ်က ပြအိုးနားကနေ ပုရောဟိတ်မင်း ဧလျာရှိပ်ရဲ့ အိမ်ပေါက်ဝအထိ မြို့ရိုးနောက်တစ်ပိုင်းကို အားကြိုးမာန်တက် ပြုပြင်တယ်။ ဟက္ကုတ်ရဲ့မြေး၊ ဥရိယရဲ့သား မေရမုတ်က ဧလျာရှိပ်ရဲ့အိမ်ပေါက်ဝကနေ အိမ်ထောင့်စွန်းအထိ မြို့ရိုးနောက်တစ်ပိုင်းကို ပြုပြင်တယ်။ ဂျော်ဒန်မြစ်ဝှမ်းဒေသမှာ နေထိုင်တဲ့ ပုရောဟိတ်တွေက မြို့ရိုးနောက်တစ်ပိုင်းကို ပြုပြင်တယ်။ ဗင်ယာမိန်နဲ့ ဟာရှုပ်က သူတို့အိမ်ရှေ့နားက အပိုင်းကို ပြုပြင်တယ်။ အာနနိယရဲ့မြေး၊ မာသေယရဲ့သား အာဇရိက သူ့အိမ်နားက မြို့ရိုးတစ်ပိုင်းကို ပြုပြင်တယ်။ အဲဒီကနေ နောက်တစ်ပိုင်းကို ဟေနဒဒ်ရဲ့သား ဗိနွိက အာဇရိရဲ့အိမ်ကနေ ပြအိုးအထိ၊ မြို့ရိုးထောင့်အထိ ပြုပြင်တယ်။ ဥဇရဲ့သားပါလက ပြအိုးရှေ့မှာရှိတဲ့ မြို့ရိုးနောက်တစ်ပိုင်းနဲ့ အစောင့်ရင်ပြင်နားမှာရှိတဲ့ အထက်မျှော်စင်ကို ပြုပြင်တယ်။ အဲဒီမျှော်စင်က နန်းတော်အပြင်ဘက်ကို ထွက်နေတယ်။ အဲဒီကနေ နောက်တစ်ပိုင်းကို ပါရုတ်ရဲ့သား ပေဒါယက ပြုပြင်တယ်။ သြဖေလအရပ်မှာနေထိုင်တဲ့ ဗိမာန်တော်ကျွန်တွေက အရှေ့ဘက် ရေတံခါးရှေ့နားအထိ၊ အစွန်းထွက်နေတဲ့ မျှော်စင်အထိ ပြုပြင်တယ်။ တေကောမြို့သားတွေက အစွန်းထွက်နေတဲ့မျှော်စင် အရှေ့ကနေ သြဖေလမြို့ရိုးအထိ နောက်တစ်ပိုင်းကို ပြုပြင်တယ်။ ပုရောဟိတ်တွေက မြင်းတံခါးကနေစပြီး ကိုယ့်အိမ်ရှေ့မှာရှိတဲ့ မြို့ရိုးကို အသီးသီး ပြုပြင်ကြတယ်။ အိမေရရဲ့သား ဇာဒုတ်က ကိုယ့်အိမ်ရှေ့မှာရှိတဲ့ မြို့ရိုးနောက်တစ်ပိုင်းကို ပြုပြင်တယ်။ အဲဒီကနေ မြို့ရိုးနောက်တစ်ပိုင်းကို ရှေကနိရဲ့သား အရှေ့တံခါးမှူး ရှေမာယက ပြုပြင်တယ်။ ရှေလမိရဲ့သား ဟာနနိနဲ့ ဇာလပ်ရဲ့ ခြောက်ယောက်မြောက်သား ဟာနုန်က မြို့ရိုးနောက်တစ်ပိုင်းကို ပြုပြင်တယ်။ ဗေရခိရဲ့သား မေရှုလံက ကိုယ့်အိမ်ခန်းရဲ့ ရှေ့နားက မြို့ရိုးနောက်တစ်ပိုင်းကို ပြုပြင်တယ်။ အဲဒီကနေ မြို့ရိုးနောက်တစ်ပိုင်းကို ရွှေပန်းထိမ်အသင်းဝင် မာလခိယက စစ်ဆေးရေး တံခါးနားမှာရှိတဲ့ ဗိမာန်တော်ကျွန်တွေနဲ့ ကုန်သည်တွေရဲ့ အိမ်အထိ၊ မြို့ရိုးထောင့် အထက်ခန်းအထိ ပြုပြင်တယ်။ မြို့ရိုးထောင့် အထက်ခန်းနဲ့ သိုးတံခါးကြားက မြို့ရိုးတစ်ပိုင်းကို ရွှေပန်းထိမ်သမားတွေနဲ့ ကုန်သည်တွေပြုပြင်တယ်။",16,Ne,3,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/3/
audio/nwt_16_Ne_BU_04.mp3,အခန်းကြီး (၄) ကျွန်တော်တို့ မြို့ရိုးပြန်တည်ဆောက်နေတာကို သမ်ဘာလတ် ကြားတဲ့အခါ အကြီးအကျယ် စိတ်ဆိုးပြီး မကျေမနပ်ဖြစ်တယ်။ ဒါနဲ့ ဂျူးတွေကို သူ လှောင်ပြောင်တော့တယ်။ သူ့ညီအစ်ကိုတွေနဲ့ ရှမာရိတပ်ရှေ့မှာ ချည့်နဲ့နေတဲ့ ဒီဂျူးတွေ ဘာလုပ်နေကြတာလဲ။ သူတို့အစွမ်းအစနဲ့ ဒါကြီးကို ဆောက်မယ်တဲ့လား။ ပူဇော်သက္ကာတွေ ဆက်သကြမယ်တဲ့လား။ တစ်ရက်တည်းနဲ့ အပြီးဆောက်မယ်တဲ့လား။ အုတ်ကျိုးအုတ်ပဲ့တွေကြားထဲက မီးကျွမ်းနေတဲ့ ကျောက်တုံးတွေကို သူတို့ပြန်အသက်သွင်းနိုင်မှာမို့လို့လား ဆိုပြီးပြောတယ်။ ဘေးမှာရပ်နေတဲ့ အမ္မုန်အမျိုးသား တောဘိကလည်း သူတို့ဆောက်နေတဲ့ ကျောက်မြို့ရိုးက မြေခွေးတစ်ကောင် တက်ရင်တောင် ပြိုကျသွားမှာပါကွာ ဆိုပြီး လှောင်ပြောင်တယ်။ ဒါနဲ့ ကျွန်တော်က ဘုရားသခင်၊ နားထောင်ပေးပါ။ ကျွန်တော်တို့ မထီလေးစား လုပ်ခံနေရလို့ပါ။ သူတို့ကဲ့ရဲ့တဲ့အတိုင်း သူတို့ကို ပြန်ဆပ်ပေးပါ၊ တိုက်ရာပါဥစ္စာတွေလို အသိမ်းခံရပြီး သုံ့ပန်းဘဝ ရောက်စေပါ။ သူတို့ရဲ့အမှားကို မဖုံးထားပါနဲ့။ သူတို့ရဲ့အပြစ်ကို ရှေ့တော်ကနေ မဖျက်ပစ်လိုက်ပါနဲ့။ မြို့ရိုးတည်ဆောက်သူတွေကို သူတို့ စော်ကားနေလို့ပါ ဆိုပြီး ဆုတောင်းတယ်။ ကျွန်တော်တို့က မြို့ရိုးကို ဆက်ပြီး ပြုပြင်ကြတဲ့အတွက် မြို့ရိုးတစ်ခုလုံး အမြင့်တစ်ဝက်အထိ ပြီးသွားတယ်။ လူတွေလည်း အလုပ်ထဲမှာ စိတ်ကိုနှစ်ပြီး လုပ်ဆောင်ကြတယ်။ ဂျေရုဆလင်မြို့ရိုးကို ဆက်ပြီး ပြုပြင်နေတဲ့အကြောင်း၊ မြို့ရိုးပြိုပျက်တဲ့ နေရာတွေကို ဖာထေးနေတဲ့အကြောင်း သမ်ဘာလတ်၊ တောဘိ၊ အာရပ်လူတွေ၊ အမ္မုန်လူတွေ၊ အာဇုတ်မြို့သားတွေ ကြားတဲ့အခါ ဒေါသထွက်ကြတယ်။ ဒါကြောင့် ဂျေရုဆလင်မြို့ကို လာတိုက်ပြီး မြို့ထဲမှာ ဆူဆူပူပူ ဖြစ်အောင်လုပ်ဖို့ သူတို့ ပူးပေါင်းကြံစည်ကြတယ်။ ဒါပေမဲ့ ကျွန်တော်တို့က ဘုရားသခင်ဆီ ဆုတောင်းပြီး သူတို့ရန်ကို ကာကွယ်ဖို့ နေ့ရောညပါ အစောင့်ချထားလိုက်တယ်။ ဒါပေမဲ့ ယုဒလူတွေက မြို့ရိုးဆောက်နေသူတွေ သိပ်ပင်ပန်းနေပြီ။ ရှင်းထုတ်ရမယ့် အုတ်ကျိုးအုတ်ပဲ့တွေလည်း အများကြီးရှိသေးတယ်။ ငါတို့ချည်းပဲဆိုရင် မြို့ရိုးကို ဆောက်နိုင်မှာမဟုတ်ဘူး လို့ပြောနေကြတယ်။ ရန်သူတွေကလည်း သူတို့ အမှုမဲ့အမှတ်မဲ့ ဖြစ်နေချိန်မှာ ငါတို့ဝင်သွားပြီး သတ်ပစ်မယ်။ အလုပ်ရပ်ဆိုင်းသွားအောင် လုပ်မယ် ဆိုပြီး ကြိမ်းနေကြတယ်။ ရန်သူတွေအနီးမှာ နေထိုင်တဲ့ ဂျူးတွေကလည်း ရောက်လာတဲ့အခါတိုင်း ပတ်ဝန်းကျင် အရပ်ရပ်ကနေ ရန်သူတွေ လာတိုက်နိုင်တယ် ဆိုပြီး အကြိမ်ကြိမ် သတိပေးကြတယ်။ ဒါကြောင့် ကျွန်တော်က မြို့ရိုးအနောက်ဘက် နိမ့်တဲ့နေရာတွေ၊ မြေကွက်လပ်တွေမှာ အစောင့်တွေ ချထားလိုက်တယ်။ သူတို့ကို ဓားတွေ၊ လှံတွေ၊ လေးတွေပေးပြီး ဆွေမျိုးစုအလိုက် နေရာချထားတယ်။ သူတို့ ကြောက်လန့်နေတာကို မြင်တော့ ချက်ချင်းပဲ အရာရှိတွေ၊ အုပ်ချုပ်ရေးမှူးတွေနဲ့ လူတွေကို ရန်သူတွေကို မကြောက်ပါနဲ့။ ကြီးမြတ်ပြီး ရိုသေခန့်ညားဖွယ်ကောင်းတဲ့ ယေဟောဝါဘုရားကို သတိရကြပါ။ ကိုယ့်ညီအစ်ကိုတွေ၊ သားမယားတွေ၊ ကိုယ့်အိုးကိုယ့်အိမ်တွေအတွက် တိုက်ခိုက်ကြပါ လို့ အားပေးတယ်။ ရန်သူတွေက သူတို့အကြံကို ကျွန်တော်တို့ သိသွားမှန်း၊ သူတို့အကြံအစည်ကို စစ်မှန်တဲ့ဘုရားသခင် ဖျက်ဆီးလိုက်မှန်း ကြားသိသွားတယ်။ ကျွန်တော်တို့ကတော့ မြို့ရိုးဆောက်တဲ့ အလုပ်ကို ဆက်လုပ်ကြတယ်။ အဲဒီနေ့ကစပြီး လူတစ်ဝက်က အလုပ်လုပ်တယ်။ ကျန်တစ်ဝက်က လှံတွေ၊ ဒိုင်းလွှားတွေ၊ လေးတွေကိုင်ပြီး ချပ်ဝတ်တန်ဆာတွေ ဝတ်ထားကြတယ်။ ခေါင်းဆောင်တွေကလည်း ဂျူးတွေရဲ့နောက်မှာ ရပ်ပြီး ထောက်မပေးကြတယ်။ အဲဒီဂျူးတွေဟာ မြို့ရိုးတည်ဆောက်နေကြလို့ပဲ။ အထမ်းသမားတွေက လက်တစ်ဖက်နဲ့ အလုပ်လုပ်ပြီး ကျန်တစ်ဖက်နဲ့ လက်နက်ကိုင်ထားကြတယ်။ မြို့ရိုးဆောက်လုပ်သူတိုင်းက ခါးမှာ ဓားကိုယ်စီ ချိတ်ဆွဲပြီး အလုပ်လုပ်ကြတယ်။ တံပိုးမှုတ်မယ့်သူက ကျွန်တော့်နားမှာ ရပ်နေရတယ်။ အဲဒီနောက် ကျွန်တော်က အရာရှိတွေ၊ အုပ်ချုပ်ရေးမှူးတွေနဲ့ လူတွေကို အလုပ်က ကြီးမားကျယ်ပြန့်ပြီး မြို့ရိုးပေါ်မှာ တစ်ကွဲတစ်ပြားစီ လုပ်နေရတဲ့အတွက် တစ်ယောက်နဲ့တစ်ယောက် အလှမ်းဝေးနေတယ်။ ဒါကြောင့် တံပိုးမှုတ်သံကြားရင် ကျွန်တော်တို့ရှိတဲ့ နေရာမှာ လာစုကြပါ။ ကျွန်တော်တို့အတွက် ဘုရားသခင် တိုက်ခိုက်ပေးလိမ့်မယ် လို့မှာထားတယ်။ အဲဒီနောက် အရုဏ်တက်ချိန်ကနေ ကြယ်ထွက်ချိန်အထိ လူတစ်ဝက်က မြို့ရိုးကိုတည်ဆောက်ပြီး ကျန်တစ်ဝက်က လှံတွေ ကိုင်ဆောင်ထားကြတယ်။ ကျွန်တော်က ခင်ဗျားတို့အားလုံး ညဘက်မှာ ကိုယ့်နောက်လိုက်နဲ့အတူ ဂျေရုဆလင်မြို့ထဲမှာ ရှိနေရမယ်။ ညအချိန်မှာ ကင်းစောင့်ပြီး နေ့အချိန်မှာ အလုပ်လုပ်ရမယ် လို့ လူတွေကို ပြောတယ်။ ကျွန်တော်အပါအဝင် ညီအစ်ကိုတွေ၊ နောက်လိုက်တွေ၊ ကျွန်တော့်ရဲ့ နောက်လိုက်အစောင့်တွေ အားလုံးက ကိုယ့်အဝတ်ကို မချွတ်တမ်းဝတ်ထားပြီး ညာလက်မှာ လက်နက်ကိုယ်စီ ကိုင်ထားကြတယ်။,16,Ne,4,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/4/
audio/nwt_16_Ne_BU_05.mp3,အခန်းကြီး (၅) ယောက်ျားမိန်းမ အတော်များများက ဂျူးလူမျိုး အချင်းချင်းကို ပြစ်တင်ပြောဆိုကြတယ်။ တချို့က ကျွန်တော်တို့မှာ သားသမီးတွေ အများကြီးပဲ။ အသက်ဆက်နိုင်ဖို့ စားစရာ ကောက်နှံတွေရမှ ဖြစ်မယ် လို့ပြောကြတယ်။ တချို့က အစာခေါင်းပါးနေတော့ ကောက်နှံတွေရဖို့ ကိုယ့်လယ်မြေ၊ စပျစ်ခြံ၊ အိမ်တွေကို ပေါင်ထားရတယ် ဆိုပြီး ညည်းကြတယ်။ တချို့ကလည်း ဘုရင်ကို ဆက်ကြေးပေးနိုင်ဖို့ လယ်မြေတွေ၊ စပျစ်ခြံတွေကို ပေါင်ပြီး ငွေချေးရတယ်။ တကယ်ဆိုရင် ငါတို့ဟာ သွေးသားရင်းချာ ညီအစ်ကိုတွေပါ။ ငါတို့သားသမီးတွေလည်း သူတို့သားသမီးတွေလိုပါပဲ။ အခုတော့ ကိုယ့်သားသမီးတွေကို ကျွန်ခံခိုင်းရတော့မယ်။ ငါတို့သမီးတချို့ဆို ကျွန်တောင်ဖြစ်နေပြီ။ ငါတို့လယ်မြေတွေ၊ စပျစ်ခြံတွေကို သူများပိုင်သွားပြီဆိုတော့ ဘာများ တတ်နိုင်တော့မှာလဲ ဆိုပြီး ညည်းတွားနေကြတယ်။ အဲဒီလိုညည်းတွားနေတဲ့ စကားတွေကိုကြားတော့ ကျွန်တော် သိပ်စိတ်ဆိုးတယ်။ ဒါကြောင့် အဲဒီကိစ္စကို စဉ်းစားသုံးသပ်ပြီးနောက် အရာရှိတွေ၊ အုပ်ချုပ်ရေးမှူးတွေကို ခေါ်ပြီး ခင်ဗျားတို့ ကိုယ့်ညီအစ်ကိုတွေဆီကနေ မတန်တဆ အတိုးယူနေကြတာပဲ လို့ ပြောလိုက်တယ်။ သူတို့ရဲ့လုပ်ရပ်ကြောင့် အစည်းအဝေးကြီးတစ်ခု လုပ်ဖို့လည်း စီစဉ်လိုက်တယ်။ ပြီးတော့ တခြားလူမျိုးတွေဆီမှာ ရောင်းစားခံခဲ့ရတဲ့ ညီအစ်ကိုတွေကို ကျွန်တော်တို့ တတ်နိုင်သလောက် ပြန်ဝယ်ခဲ့တယ်။ အခု ခင်ဗျားတို့က ကိုယ့်ညီအစ်ကိုတွေကို ပြန်ရောင်းစားဦးမလို့လား။ သူတို့ကို ကျွန်တော်တို့ ပြန်ဝယ်ရဦးမှာလား လို့ ကျွန်တော်ပြောတော့ သူတို့ ဘာမှပြန်မပြောနိုင်ဘဲ နှုတ်ဆိတ်နေကြတယ်။ ခင်ဗျားတို့ရဲ့ လုပ်ရပ်ဟာ လုံးဝမသင့်တော်ဘူး။ တကယ်တော့ ဘုရားသခင်ကို ကြောက်ရွံ့ရိုသေတဲ့စိတ်နဲ့ ခင်ဗျားတို့ လုပ်ဆောင်သင့်တာ။ ဒါမှ ရန်သူလူမျိုးခြားတွေရဲ့ ကဲ့ရဲ့မှုကနေ လွတ်တော့မှာပေါ့။ ကျွန်တော်နဲ့ ညီအစ်ကိုတွေ၊ နောက်လိုက်တွေလည်း လူတွေကို ငွေနဲ့ကောက်နှံ ချေးငှားပေးနေတာပဲ။ အခုလို အတိုးနဲ့ချေးငှားတာမျိုးကို ရပ်တန်းက ရပ်လိုက်ကြစို့။ သူတို့ရဲ့လယ်မြေတွေ၊ စပျစ်ခြံတွေ၊ သံလွင်ခြံတွေ၊ အိမ်တွေကို ဒီနေ့ပဲ ပြန်ပေးဖို့ ကျွန်တော် မေတ္တာရပ်ခံပါတယ်။ ငွေ၊ ကောက်နှံ၊ စပျစ်ဝိုင်အသစ်၊ ဆီအတွက် ခင်ဗျားတို့ယူထားတဲ့အတိုး ၁ ရာခိုင်နှုန်းကို ကိုလည်း ပြန်ပေးလိုက်ပါ လို့ပြောလိုက်တယ်။ အဲဒီအခါ သူတို့က ကျွန်တော်တို့ ပြန်ပေးပါ့မယ်။ သူတို့ဆီကနေ ဘာမှ မတောင်းတော့ပါဘူး။ ခင်ဗျားပြောတဲ့အတိုင်း တိတိကျကျ လုပ်ပါ့မယ် လို့ ကတိပေးတဲ့အတွက် ကျွန်တော်လည်း ပုရောဟိတ်တွေကို ခေါ်လိုက်တယ်။ ပြီးတော့ ကတိအတိုင်း လုပ်ပါ့မယ်လို့ အဲဒီလူတွေကို ကျိန်ဆိုခိုင်းတယ်။ ဒါ့အပြင် ကျွန်တော်က အင်္ကျီရင်ဖုံးကို ခါချပြီး စစ်မှန်တဲ့ ဘုရားသခင်က ကတိအတိုင်း မလုပ်တဲ့သူကို သူ့အိမ်ကနေ၊ သူ့ပိုင်ဆိုင်ရာကနေ အခုလိုပဲ ခါချပစ်ပါစေ။ အခုလိုပဲ ဘာမှမကျန်အောင် ခါချပစ်ပါစေ လို့ပြောလိုက်တယ်။ အဲဒီအခါ လူအားလုံးက အာမင် လို့ပြောပြီး ယေဟောဝါကို ချီးမွမ်းကြတယ်။ ကတိပေးတဲ့အတိုင်း လုပ်ကြတယ်။ ဒါ့အပြင် ယုဒဘုရင်ခံအဖြစ် အာတဇေရဇ်မင်း ခန့်အပ်ချိန်ကစပြီး၊ မင်းကြီး နန်းစံအနှစ် ၂၀ ကနေ ၃၂ နှစ်အထိ ၁၂ နှစ်လုံး ကျွန်တော်နဲ့ ညီအစ်ကိုတွေက ဘုရင်ခံရိက္ခာကို မယူဘူး။ ကျွန်တော့်အရင် ဘုရင်ခံတွေကတော့ လူတွေကို ဝန်လေးအောင် လုပ်ခဲ့ကြတယ်။ အစားအစာနဲ့ စပျစ်ဝိုင်အတွက် ငွေ ရှယ်ကယ် ၄၀ ကို နေ့တိုင်းယူတယ်။ သူတို့ရဲ့ နောက်လိုက်တွေလည်း လူတွေကို ဖိနှိပ်တာပဲ။ ကျွန်တော်ကတော့ ဘုရားသခင်ကို ကြောက်ရွံ့ရိုသေတဲ့အတွက် အဲဒီလိုမလုပ်ဘူး။ ကျွန်တော်နဲ့ ကျွန်တော့်နောက်လိုက်တွေက မြို့ရိုးဆောက်နေတာကိုလည်း ဝိုင်းကူပေးတယ်။ ဒါပေမဲ့ မြေတစ်ကွက်မှ ကျွန်တော်တို့ မယူဘူး။ ဂျူးတွေနဲ့ အုပ်ချုပ်ရေးမှူး ၁၅၀ အပြင် ပတ်ဝန်းကျင် လူမျိုးတွေဆီကနေ ရောက်လာသူတွေကိုပါ ကျွန်တော့်စားပွဲမှာ ကျွေးမွေးတယ်။ နွားထီးတစ်ကောင်၊ အကောင်းဆုံးသိုး ခြောက်ကောင်နဲ့ ငှက်တွေကို နေ့တိုင်း ချက်ပြုတ်ပေးတယ်။ စပျစ်ဝိုင် အမျိုးမျိုးကိုလည်း ဆယ်ရက်တစ်ကြိမ် အလျှံပယ်ပေးတယ်။ အဲဒီလောက် ကုန်ကျပေမဲ့ ဘုရင်ခံရထိုက်တဲ့ ရိက္ခာကို ကျွန်တော် မတောင်းဘူး။ မင်းကြီးအတွက် လုပ်ဆောင်ပေးရတာနဲ့ပဲ လူတွေ ပင်ပန်းလှပြီ။ ဘုရားသခင်၊ ဒီလူတွေအတွက် ကျွန်တော်လုပ်ပေးသမျှ အားလုံးကိုထောက်ပြီး ကျွန်တော့်ကို သတိရပေးပါ။ မျက်နှာသာ ပေးတော်မူပါ။,16,Ne,5,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/5/
audio/nwt_16_Ne_BU_06.mp3,အခန်းကြီး (၆) မြို့ရိုးပြိုပျက်တဲ့နေရာ တစ်နေရာမှ မကျန်အောင် ကျွန်တော် ပြန်တည်ဆောက်နေပြီဆိုတဲ့သတင်း သမ်ဘာလတ်၊ တောဘိ၊ အာရပ်လူ ဂေရှင်နဲ့ ရန်သူတွေဆီ ရောက်သွားတယ်။ (အဲဒီအချိန်တုန်းက မြို့တံခါးတွေမှာ တံခါးရွက်တွေ မတပ်ရသေးဘူး။) ချက်ချင်းပဲ သမ်ဘာလတ်နဲ့ ဂေရှင်က သြနောချိုင့်ဝှမ်းထဲက ရွာတစ်ရွာမှာ ဆုံကြရအောင် ဆိုပြီး သတင်းပို့လာတယ်။ တကယ်တော့ ကျွန်တော့်ကို ဒုက္ခပေးဖို့ သူတို့ ကြံစည်နေကြတာ။ ဒါကြောင့် ကျွန်တော်က တမန်တွေလွှတ်ပြီး ကျွန်တော် လုပ်ငန်းကြီး လုပ်နေတာမို့ ဆင်းမလာနိုင်ဘူး။ အလုပ်ကိုထားခဲ့ပြီး ဆင်းလာမယ်ဆိုရင် လုပ်ငန်းရပ်ဆိုင်းသွားမှာပေါ့ လို့ အကြောင်းပြန်လိုက်တယ်။ ဒါပေမဲ့ သူတို့ အဲဒီအတိုင်း လေးကြိမ် သတင်းပို့လာတယ်။ ကျွန်တော်လည်း အကြိမ်တိုင်းမှာ အဲဒီလိုပဲ အကြောင်းပြန်တယ်။ သမ်ဘာလတ်က သူ့နောက်လိုက်ကို ငါးကြိမ်မြောက် စေလွှတ်ပြီး အဲဒီလိုပဲ ပြောခိုင်းပြန်တယ်။ တံဆိပ်မခတ်ထားတဲ့ စာတစ်စောင်ကိုလည်း ထည့်ပေးလိုက်တယ်။ စာထဲမှာ တခြားလူမျိုးတွေရော ဂေရှင်ကပါ ပြောနေကြပြီ။ ခင်ဗျားနဲ့ဂျူးတွေက ပုန်ကန်ဖို့အကြံနဲ့ မြို့ရိုးကို တည်ဆောက်နေတာတဲ့။ ဒီသတင်းအရဆိုရင် ခင်ဗျား ဘုရင်လုပ်တော့မယ်ပေါ့။ ပရောဖက်တွေကိုလည်း ယုဒပြည်မှာ ဘုရင်ရှိတယ် လို့ ဂျေရုဆလင်မြို့အနှံ့ ကြေညာခိုင်းထားတယ်ဆို။ အခု ဒီအကြောင်းတွေကို မင်းကြီးဆီ လျှောက်ထားကြလိမ့်မယ်။ ဒီတော့ ကျုပ်တို့ ဆွေးနွေးရအောင်။ အရောက်လာခဲ့ပါ ဆိုပြီး ရေးထားတယ်။ ဒါပေမဲ့ ကျွန်တော်က ခင်ဗျားပြောတာတွေ တစ်ခုမှ မမှန်ဘူး။ ဒါ လုပ်ကြံပြောဆိုနေတာပဲ ဆိုပြီး အကြောင်းပြန်လိုက်တယ်။ သူတို့က ကျွန်တော်တို့ ကြောက်သွားအောင် ခြိမ်းခြောက်ပြီး ဒီလူတွေ လက်လျှော့သွားမှာပါ။ အလုပ်ကို လက်စသတ်နိုင်မယ် မထင်ဘူး လို့ပြောကြတယ်။ ဒါနဲ့ ခွန်အားပေးပါဆိုပြီး ဘုရားကို ကျွန်တော် ဆုတောင်းတယ်။ အဲဒီအချိန်မှာ မဟေတဗေလရဲ့မြေး၊ ဒေလာယရဲ့သား ရှေမာယက ဘယ်မှမသွားဘဲ အိမ်ထဲအောင်းနေတယ်။ ကျွန်တော် သူ့ဆီသွားတဲ့အခါ သူက စစ်မှန်တဲ့ ဘုရားသခင်ရဲ့အိမ်တော်ဖြစ်တဲ့ ဗိမာန်တော်ထဲမှာ ဆုံကြရအောင်။ ညဘက်မှာ ခင်ဗျားကိုသတ်ဖို့ သူတို့လာကြမှာမို့လို့ ဗိမာန်တော်တံခါးတွေကို ပိတ်ပြီး ပုန်းနေရအောင် ဆိုပြီးပြောတယ်။ ကျွန်တော့်လိုလူက ထွက်ပြေးပုန်းရှောင် နေရမှာလား။ ကျွန်တော် ဗိမာန်တော်ထဲ ဝင်ရင်ကော သေဒဏ်ကနေ လွတ်ပါ့မလား။ မဝင်ဘူး လို့ပြန်ပြောလိုက်တယ်။ ရှေမာယ အဲဒီလို ပရောဖက်ပြုတာက ဘုရားသခင် စေခိုင်းလို့မဟုတ်ဘဲ တောဘိနဲ့ သမ်ဘာလတ်တို့ ငှားရမ်းပြီး ပြောခိုင်းလို့ဆိုတာ ကျွန်တော် ရိပ်မိသွားတယ်။ သူ့ကို ငှားရမ်းထားတာက ကျွန်တော့်ကို ခြိမ်းခြောက်ဖို့၊ အပြစ်ကျူးလွန်မိစေဖို့ပဲ။ အဲဒီအတိုင်းသာဖြစ်လာရင် ကျွန်တော် နာမည်ပျက်ပြီး သူတို့ကဲ့ရဲ့ဖို့ အကွက်တွေ့သွားမှာပေါ့။ အို ဘုရားသခင်၊ တောဘိနဲ့ သမ်ဘာလတ်တို့ လုပ်ခဲ့တာတွေကို မှတ်ထားပေးပါ။ ကျွန်တော့်ကို တစ်ချိန်လုံး ခြိမ်းခြောက်နေတဲ့ ပရောဖက်မ နောဒိနဲ့ ကျန်တဲ့ပရောဖက်တွေကိုလည်း မှတ်ထားပေးပါ။ နောက်ဆုံးတော့ ဧလုလ ၂၅ရက်နေ့မှာ မြို့ရိုး တည်ဆောက်ပြီးသွားတယ်။ ၅၂ ရက်ကြာ ဆောက်လုပ်ခဲ့ကြတယ်။ ဒီသတင်းကို ရန်သူတွေ ကြားတဲ့အခါ၊ ပတ်ဝန်းကျင်လူမျိုးတွေ မြင်တဲ့အခါ အကြီးအကျယ် အရှက်ရသွားကြတယ်။ ကျွန်တော်တို့ ကိုးကွယ်တဲ့ ဘုရားသခင်ရဲ့ အကူအညီနဲ့ ဒီအလုပ်ပြီးစီးသွားမှန်း သဘောပေါက်သွားကြတယ်။ အဲဒီအချိန်အတွင်းမှာ ယုဒအရာရှိတွေက တောဘိဆီ စာတွေအများကြီး ရေးပို့တယ်။ တောဘိကလည်း စာပြန်လေ့ရှိတယ်။ တောဘိဟာ အာရာရဲ့သား ရှေကနိရဲ့ သမက်ဖြစ်တဲ့အပြင် သားယေဟောဟနန်ကလည်း ဗေရခိရဲ့သား မေရှုလံရဲ့သမီးနဲ့ ယူထားတာကြောင့် ယုဒလူအများစုက သူ့ဘက် ရပ်တည်ပါ့မယ်လို့ ကတိသစ္စာပြုထားကြတယ်။ သူတို့က တောဘိရဲ့ ကောင်းကြောင်းတွေ လာပြောတတ်သလို ကျွန်တော်ပြောတာတွေကိုလည်း သူ့ဆီ သတင်းပို့တတ်တယ်။ အဲဒီအခါ တောဘိက ကျွန်တော့်ဆီ ခြိမ်းခြောက်စာတွေ ပို့လေ့ရှိတယ်။,16,Ne,6,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/6/
audio/nwt_16_Ne_BU_07.mp3,"အခန်းကြီး (၇) မြို့ရိုးပြန်တည်ဆောက်ပြီးတာနဲ့ တံခါးရွက်တွေကို ကျွန်တော် တပ်ဆင်တယ်။ တံခါးစောင့်တွေ၊ သီချင်းသည်တွေ၊ လေဝိအမျိုးသားတွေကိုလည်း ခန့်အပ်တယ်။ ပြီးတော့ ဂျေရုဆလင်မြို့ကို ကြီးကြပ်ကွပ်ကဲဖို့ ကျွန်တော့်ညီ ဟာနေနိနဲ့ ရဲတိုက်မှူး ဟာနနိကို ခန့်ထားတယ်။ ဟာနနိဟာ တကယ် ယုံကြည်စိတ်ချထိုက်သူ၊ စစ်မှန်တဲ့ ဘုရားသခင်ကို အလွန်ကြောက်ရွံ့ရိုသေသူ ဖြစ်တယ်။ ဂျေရုဆလင်မြို့တံခါးတွေကို နေမမြင့်မချင်း မဖွင့်ရဘူး။ မြို့တံခါးကို စောင့်ကြပ်တဲ့အခါ တံခါးတွေပိတ်ပြီး မင်းတုပ်ချထားရမယ်။ မြို့သားတချို့ကို ကင်းတဲမှာ၊ တချို့ကိုတော့ ကိုယ့်အိမ်ရှေ့မှာ ကင်းစောင့်တာဝန် ချထားရမယ် ဆိုပြီး သူတို့ကို ကျွန်တော်မှာတယ်။ မြို့က ကြီးမားကျယ်ဝန်းသလောက် နေထိုင်သူ နည်းနည်းလေးပဲ ရှိတယ်။ အိမ်တွေကိုလည်း ပြန်မဆောက်ရသေးဘူး။ အရာရှိတွေ၊ အုပ်ချုပ်ရေးမှူးတွေနဲ့ လူတွေကို စုဝေးပြီး ဆွေစဉ်မျိုးဆက်စာရင်း ပြုစုသင့်တယ်ဆိုတဲ့အကြံ ကျွန်တော့်စိတ်ထဲ ပေါ်လာအောင် ဘုရားသခင် လုပ်ပေးတယ်။ ဦးဆုံးပြန်ရောက်လာသူတွေရဲ့ ဆွေစဉ်မျိုးဆက်စာရင်းကိုလည်း တွေ့တယ်။ အဲဒီမှာ အခုလိုရေးထားတယ်- ဗာဗုလုန်ဘုရင် နေဗုခဒ်နေဇာ ဖမ်းခေါ်သွားတဲ့အတွက် ဗာဗုလုန်ရဲ့ ခရိုင်မြို့တွေမှာ သုံ့ပန်းဘဝရောက်ပြီး နောက်ပိုင်းမှာ ဂျေရုဆလင်မြို့နဲ့ ယုဒပြည်၊ ကိုယ့်မြို့ကိုယ့်ရွာဆီ ပြန်လာတဲ့သူတွေရှိတယ်။ ဇေရုဗဗေလ၊ ယေရွှာ၊ နေဟမိ၊ အာဇရိ၊ ရေမိ၊ နာဟမာနိ၊ မော်ဒကဲ၊ ဗိလရှန်၊ မိဇပေရက်၊ ဗိဂဝဲ၊ နေဟုံ၊ ဗာနာတို့နဲ့အတူ သူတို့ပြန်လာကြတယ်။ အဲဒီအစ္စရေးအမျိုးသားတွေရဲ့ အရေအတွက်ကတော့ ပါရုတ်ရဲ့သားမြေး ၂,၁၇၂ ယောက်၊ ရှေဖတိရဲ့သားမြေး ၃၇၂ ယောက်၊ အာရာရဲ့သားမြေး ၆၅၂ယောက်၊ ပါဟတ်မောဘရဲ့ သားမြေး၊ ယေရွှာရဲ့သားမြေးနဲ့ ယွာဘရဲ့သားမြေး စုစုပေါင်း ၂,၈၁၈ ယောက်၊ ဧလံရဲ့ သားမြေး ၁,၂၅၄ ယောက်၊ ဇတ်တုရဲ့သားမြေး ၈၄၅ ယောက်၊ ဇက်ကဲရဲ့သားမြေး ၇၆၀၊ ဗိနွိရဲ့သားမြေး ၆၄၈ ယောက်၊ ဗေဗဲရဲ့သားမြေး ၆၂၈ ယောက်၊ အာဇဂဒ်ရဲ့သားမြေး ၂,၃၂၂ယောက်၊ အဒေါနိကံရဲ့သားမြေး ၆၆၇ယောက်၊ ဗိဂဝဲရဲ့သားမြေး ၂,၀၆၇ ယောက်၊ အာဒိန်ရဲ့သားမြေး ၆၅၅ ယောက်၊ ဟေဇကိအမျိုး အာတာရဲ့သားမြေး ၉၈ ယောက်၊ ဟာရှုံရဲ့သားမြေး ၃၂၈ ယောက်၊ ဗေဇဲရဲ့သားမြေး ၃၂၄ ယောက်၊ ဟာရိပ်ရဲ့သားမြေး ၁၁၂ ယောက်၊ ဂိဗောင်မြို့သား ၉၅ ယောက်၊ ဘက်သလီဟင်မြို့သားနဲ့ နေတောဖရွာသား ၁၈၈ ယောက်၊ အာနသုတ်မြို့သား ၁၂၈ ယောက်၊ ဗက်အာဇမာဝက်မြို့သား ၄၂ ယောက်၊ ကိရယတ်ယာရိမ်မြို့သား၊ ခေဖိရာမြို့သား၊ ဗေရုတ်မြို့သား စုစုပေါင်း ၇၄၃ ယောက်၊ ရာမမြို့နဲ့ဂေဘမြို့သား ၆၂၁ ယောက်၊ မိတ်မတ်မြို့သား ၁၂၂ ယောက်၊ ဗေသလမြို့နဲ့ အာအိမြို့သား ၁၂၃ ယောက်၊ တခြားနေဗောမြို့သား ၅၂ ယောက်၊ ဧလံ နောက်တစ်ယောက်ရဲ့သားမြေး ၁,၂၅၄ ယောက်၊ ဟာရိမ်ရဲ့သားမြေး ၃၂၀၊ ယေရိခေါမြို့သား ၃၄၅ ယောက်၊ လောဒမြို့၊ ဟာဒိမြို့နဲ့ သြနောမြို့သား စုစုပေါင်း ၇၂၁ ယောက်၊ ရှေနာအရပ်သား ၃,၉၃၀ ဖြစ်တယ်။ ပုရောဟိတ်တွေကတော့ ယေရွှာအမျိုး ယေဒါယရဲ့ သားမြေး ၉၇၃ ယောက်၊ အိမေရရဲ့ သားမြေး ၁,၀၅၂ ယောက်၊ ပါရှုရရဲ့သားမြေး ၁,၂၄၇ ယောက်၊ ဟာရိမ်ရဲ့သားမြေး ၁,၀၁၇ ယောက်ဖြစ်တယ်။ လေဝိအမျိုးသားတွေကတော့ ဟောဒေဝကနေ ဆင်းသက်လာတဲ့ ယေရွှာနဲ့ ကာဒမေလရဲ့သားမြေး ၇၄ ယောက်၊ အာသပ်ရဲ့သားမြေး သီချင်းသည် ၁၄၈ ယောက်၊ တံခါးစောင့်တွေဖြစ်တဲ့ ရှလုံရဲ့သားမြေး၊ အာတာရဲ့သားမြေး၊ တာလမုန်ရဲ့သားမြေး၊ အက္ကုပ်ရဲ့သားမြေး၊ ဟတိတရဲ့သားမြေး၊ ရှောဗဲရဲ့သားမြေး စုစုပေါင်း ၁၃၈ ယောက်ဖြစ်တယ်။ ဗိမာန်တော်ကျွန်တွေ ကတော့ ဇိဟရဲ့သားမြေး၊ ဟသုဖရဲ့သားမြေး၊ တဗောက်ရဲ့သားမြေး၊ ကေရုတ်ရဲ့သားမြေး၊ သယရဲ့သားမြေး၊ ပါဒုန်ရဲ့သားမြေး၊ လေဗနရဲ့သားမြေး၊ ဟာဂဘရဲ့သားမြေး၊ ရှာလမဲရဲ့သားမြေး၊ ဟာနန်ရဲ့သားမြေး၊ ဂိဒေလရဲ့သားမြေး၊ ဂါဟာရဲ့သားမြေး၊ ရာယရဲ့သားမြေး၊ ရေဇိန်ရဲ့သားမြေး၊ နေကောဒရဲ့သားမြေး၊ ဂဇမ်ရဲ့သားမြေး၊ သြဇရဲ့သားမြေး၊ ပါသာရဲ့သားမြေး၊ ဗေသဲရဲ့သားမြေး၊ မဟုနိမ်ရဲ့သားမြေး၊ နေဖိရှေသိမ်ရဲ့သားမြေး၊ ဗာကဗုတ်ရဲ့သားမြေး၊ ဟကုဖရဲ့သားမြေး၊ ဟာရဟုရရဲ့သားမြေး၊ ဗာဇလိတ်ရဲ့သားမြေး၊ မဟိဒရဲ့သားမြေး၊ ဟာရရှရဲ့သားမြေး၊ ဗာကုတ်ရဲ့သားမြေး၊ သိသရရဲ့သားမြေး၊ တာမရဲ့သားမြေး၊ နေဇိရဲ့သားမြေး၊ ဟတိဖရဲ့သားမြေးတို့ဖြစ်တယ်။ ရှောလမုန်ကျွန်တွေရဲ့ သားမြေးတွေကတော့ သောတဲရဲ့သားမြေး၊ သောဖရက်ရဲ့သားမြေး၊ ပေရိဒရဲ့သားမြေး၊ ယာလရဲ့သားမြေး၊ ဒါကုန်ရဲ့သားမြေး၊ ဂိဒေလရဲ့သားမြေး၊ ရှေဖတိရဲ့သားမြေး၊ ဟတိလရဲ့သားမြေး၊ ပေါခရက်ဟေဇဗိမ်ရဲ့ သားမြေး၊ အာမုန်ရဲ့သားမြေးတို့ဖြစ်တယ်။ ဗိမာန်တော်ကျွန်တွေနဲ့ ရှောလမုန်ကျွန်တွေရဲ့ သားမြေး စုစုပေါင်း ၃၉၂ယောက်ရှိတယ်။ တေလမေလမြို့၊ တေလဟာသမြို့၊ ခေရုပ်မြို့၊ အာဒန်မြို့၊ အိမေရမြို့ကနေ ထွက်လာခဲ့ပေမဲ့ ဘယ်ဆွေမျိုးစု၊ ဘယ်မျိုးရိုးဖြစ်မှန်း သက်သေမပြနိုင်တဲ့အတွက် အစ္စရေးဟုတ်မဟုတ် မသေချာသူတွေလည်း ရှိတယ်။ အဲဒီလူတွေကတော့ ဒေလာယရဲ့သားမြေး၊ တောဘိရဲ့သားမြေး၊ နေကောဒရဲ့သားမြေး စုစုပေါင်း ၆၄၂ ယောက်ရှိတယ်။ ပုရောဟိတ်တွေထဲမှာ ဟဗာယရဲ့သားမြေး၊ ဟက္ကုတ်ရဲ့သားမြေး၊ ဂိလဒ်ပြည်သား ဗာဇိလဲရဲ့ သမီးတစ်ယောက်နဲ့လက်ထပ်ပြီး အဲဒီမိသားစုနာမည်ကို ခံယူလိုက်တဲ့ ဗာဇိလဲရဲ့သားမြေးတို့ ဖြစ်တယ်။ ဆွေစဉ်မျိုးဆက်စာရင်းထဲမှာ သူတို့ပါမပါ ရှာပေမဲ့လည်း မတွေ့တဲ့အတွက် အတည်ပြုလို့မရဘူး။ ဒါကြောင့် သူတို့ဟာ ပုရောဟိတ်အဖွဲ့ဝင်ဖြစ်ဖို့ အရည်အချင်း မပြည့်မီကြဘူး။ ဒါနဲ့ ဘုရင်ခံက ဥရိမ်နဲ့သုမိမ်ကို သုံးပြီး မေးမြန်းနိုင်တဲ့ ပုရောဟိတ် မရှိမချင်း အသန့်ရှင်းဆုံးအရာတွေကို သူတို့မစားရဘူးလို့ အမိန့်ချလိုက်တယ်။ လူတစ်စုလုံးရဲ့ လူဦးရေက ၄၂,၃၆၀ ရှိတယ်။ ဒါ့အပြင် ကျွန်ယောက်ျား ကျွန်မိန်းမ ၇,၃၃၇ ယောက်၊ သီချင်းသည် ယောက်ျားမိန်းမ ၂၄၅ ယောက် ရှိတယ်။ မြင်း ၇၃၆ ကောင်၊ လား ၂၄၅ ကောင်၊ ကုလားအုတ် ၄၃၅ ကောင်၊ မြည်းအကောင် ၆,၇၂၀ ရှိတယ်။ ဆွေမျိုးစုခေါင်းဆောင်တချို့က လုပ်လက်စလုပ်ငန်းအတွက် ပေးလှူကြတယ်။ ဘုရင်ခံကလည်း ရွှေဒရက်မာ ၁,၀၀၀၊ ဖလား ၅၀၊ ပုရောဟိတ်ဝတ်လုံ ၅၃၀ ကို ဘဏ္ဍာတိုက်ဆီ ပေးလှူတယ်။ ဆွေမျိုးစုခေါင်းဆောင်တချို့က ရွှေဒရက်မာ ၂၀,၀၀၀၊ ငွေ မိုင်နာ ၂,၂၀၀ ကို စီမံကိန်းဘဏ္ဍာတိုက်ဆီ ပေးလှူကြတယ်။ ကျန်တဲ့လူတွေက ရွှေဒရက်မာ ၂၀,၀၀၀၊ ငွေမိုင်နာ ၂,၀၀၀၊ ပုရောဟိတ်ဝတ်လုံ ၆၇ စုံကို ပေးလှူကြတယ်။ ပုရောဟိတ်တွေ၊ လေဝိအမျိုးသားတွေ၊ တံခါးစောင့်တွေ၊ သီချင်းသည်တွေ၊ ပြည်သူပြည်သားတချို့၊ ဗိမာန်တော်ကျွန်တွေနဲ့ ကျန်တဲ့အစ္စရေးအားလုံးက ကိုယ့်မြို့ကိုယ့်ရွာမှာ ပြန်အခြေချကြတယ်။ ဒီလိုနဲ့ ခုနစ်လပိုင်း ရောက်တဲ့အခါ အားလုံး အခြေကျနေပြီ။",16,Ne,7,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/7/
audio/nwt_16_Ne_BU_08.mp3,အခန်းကြီး (၈) အဲဒီနောက် ရေတံခါးရှေ့မှာရှိတဲ့ လူထုရင်ပြင်မှာ လူအားလုံး တညီတညွတ်တည်း စုဝေးကြတယ်။ အစ္စရေးတွေအတွက် ယေဟောဝါပေးခဲ့တဲ့ မောရှေပညတ်ကျမ်းကို ယူလာပါဆိုပြီး ကျမ်းကူးသူ ဧဇရကို ပြောတော့၊ ခုနစ်လပိုင်း တစ်ရက်နေ့မှာ ပုရောဟိတ်ဧဇရက ယောက်ျားမိန်းမတွေ၊ ကြားတဲ့အရာကို နားလည်နိုင်သူတွေပါဝင်တဲ့ လူစုကြီးရှေ့ကို ပညတ်ကျမ်း ယူလာတယ်။ သူက ရေတံခါးရှေ့ လူထုရင်ပြင်မှာရောက်နေတဲ့ ယောက်ျားမိန်းမတွေ၊ နားလည်နိုင်သူတွေ အားလုံးရှေ့မှာ မနက်မိုးလင်းချိန်ကနေ နေ့လယ်အထိ ပညတ်ကျမ်းကို အသံကျယ်ကျယ် ဖတ်ပြတယ်။ လူတွေလည်း အာရုံစိုက် နားထောင်ကြတယ်။ အဲဒီအခါသမယအတွက် လုပ်ထားတဲ့ သစ်သားစင်မြင့်ပေါ်မှာ ကျမ်းကူးသူဧဇရ ရပ်နေတယ်။ သူ့ရဲ့ညာဘက်မှာ မာတသိ၊ ရှေမာ၊ အာနယ၊ ဥရိယ၊ ဟိလခိ၊ မာသေယ၊ ဘယ်ဘက်မှာ ပေဒါယ၊ မိရှေလ၊ မာလခိယ၊ ဟာရှုံ၊ ဟာရှဗဒါန၊ ဇာခရိ၊ မေရှုလံတို့ ရပ်နေတယ်။ ဧဇရဟာ လူအားလုံးထက် မြင့်တဲ့နေရာမှာ ရပ်နေတော့ လူတွေက သူ့ကို ကြည့်နေတယ်။ ပညတ်ကျမ်းကို သူဖွင့်လိုက်တဲ့အခါ လူအားလုံး မတ်တတ်ရပ်နေကြတယ်။ အဲဒီနောက် ဧဇရက ကြီးမြတ်တဲ့အရှင်၊ စစ်မှန်တဲ့ဘုရား ယေဟောဝါကို ချီးမွမ်းတဲ့အခါ လူအားလုံးက အာမင်၊ အာမင် လို့ပြောပြီး ကောင်းကင်ပေါ် လက်ဖြန့်ကြတယ်။ ပြီးတော့ ယေဟောဝါကို ဦးချပျပ်ဝပ်ကြတယ်။ အဲဒီနောက် လူတွေ မတ်တတ်ရပ်ကြတယ်။ လေဝိအမျိုးသားတွေဖြစ်တဲ့ ယေရွှာ၊ ဗာနိ၊ ရှေရဘိ၊ ယာမိန်၊ အက္ကုပ်၊ ရှဗေသဲ၊ ဟောဒိယ၊ မာသေယ၊ ကေလိတ၊ အာဇရိ၊ ယောဇဗတ်၊ ဟာနန်နဲ့ ပေလာယတို့က လူတွေကို ပညတ်တရားအကြောင်း ရှင်းပြတယ်။ သူတို့က ဘုရားသခင်ရဲ့ ပညတ်ကျမ်းကို အသံကျယ်ကျယ်ဖတ်ပြီး အနက်အဓိပ္ပာယ်ကို ရှင်းပြတယ်။ ဖတ်ပြတဲ့အရာကို လူတွေ သဘောပေါက်အောင် ကူညီပေးတယ်။ လူတွေဟာ ပညတ်ကျမ်းမှာပါတဲ့ စကားတွေကို ကြားရတဲ့အခါ ငိုကြတယ်။ ဒါကြောင့် ဘုရင်ခံ နေဟမိ၊ ကျမ်းကူးသူ ပုရောဟိတ်ဧဇရ၊ လူတွေကို သွန်သင်ပေးတဲ့ လေဝိအမျိုးသားတွေက ဒီနေ့ဟာ ယေဟောဝါဘုရားအတွက် မြင့်မြတ်တဲ့နေ့ပဲ။ ဒါကြောင့် ဝမ်းမနည်းကြပါနဲ့။ မငိုကြပါနဲ့ ဆိုပြီးပြောတယ်။ ပြီးတော့ နေဟမိက သွားကြ။ စားကောင်းသောက်ဖွယ်တွေကို စားသောက်ကြပါ။ အစားအစာပြင်ဆင်ဖို့ မတတ်နိုင်သူတွေအတွက်လည်း ပို့ပေးလိုက်ပါ။ ဒီနေ့ဟာ ကျွန်တော်တို့ရဲ့ သခင်အတွက် မြင့်မြတ်တဲ့နေ့ပဲ။ စိတ်မကောင်း မဖြစ်ကြပါနဲ့။ ယေဟောဝါဘုရား ပေးသနားတဲ့ ဝမ်းမြောက်ခြင်းဟာ ခင်ဗျားတို့အတွက် ရဲတိုက်ပဲ ဆိုပြီး ပြောတယ်။ လေဝိအမျိုးသားတွေကလည်း တိတ်ပါတော့။ ဝမ်းမနည်းကြပါနဲ့တော့။ ဒီနေ့ဟာ မြင့်မြတ်တဲ့နေ့ပဲ ဆိုပြီး လူတွေကို နှစ်သိမ့်ပေးကြတယ်။ လူတွေလည်း ကြားနာခဲ့ရတဲ့ ကျမ်းစကားတွေကို သဘောပေါက်သွားတဲ့အတွက် စားသောက်ဖို့၊ စားစရာဝေစုတွေ ပို့ပေးဖို့၊ အားပါးတရ ရွှင်လန်းဖို့ ထွက်သွားကြတယ်။ ဒုတိယနေ့မှာ ဆွေမျိုးစုခေါင်းဆောင်တွေ၊ ပုရောဟိတ်တွေ၊ လေဝိအမျိုးသားတွေက ပညတ်ကျမ်းမှာပါတဲ့ စကားတွေကို ဒီထက်ပိုပြီး ထိုးထွင်းသိမြင်နိုင်ဖို့ ကျမ်းကူးသူ ဧဇရဆီ လာကြတယ်။ အဲဒီအခါ ခုနစ်လပိုင်းမှာ ကျင်းပတဲ့ ပွဲတော်အတွင်း အစ္စရေးတွေ တဲတွေနဲ့နေရမယ်ဆိုပြီး မောရှေကတစ်ဆင့် ယေဟောဝါပေးခဲ့တဲ့ ပညတ်ကျမ်းမှာ ရေးထားတာကို တွေ့ကြတယ်။ ဒါနဲ့ သူတို့က တောင်ပေါ်ကိုသွားပြီး သံလွင်ပင်၊ ထင်းရှူးပင်၊ မုရတုပင်၊ စွန်ပလွံပင်တွေရဲ့ သစ်ကိုင်းသစ်ခက်တွေ ခုတ်လာခဲ့။ တခြားအပင်တွေရဲ့ သစ်ခက်တွေကိုပါ ယူလာကြ။ ပညတ်ကျမ်းမှာ ရေးထားတဲ့အတိုင်း တဲတွေထိုးရမယ် ဆိုပြီး ဂျေရုဆလင်မြို့နဲ့ မြို့ရွာအားလုံးမှာ ကြေညာခိုင်းလိုက်တယ်။ လူတွေလည်း ထွက်သွားပြီး သစ်ကိုင်းသစ်ခက်တွေ ယူလာတယ်။ အိမ်မိုးပေါ်မှာ၊ ခြံဝင်းထဲမှာ၊ ဘုရားသခင့်အိမ်တော်ဝင်းထဲမှာ၊ ရေတံခါးရှေ့ လူထုရင်ပြင်မှာ၊ ဧဖရိမ်တံခါးရှေ့ လူထုရင်ပြင်မှာ တဲတွေထိုးကြတယ်။ သုံ့ပန်းဘဝကနေ ပြန်လာတဲ့ လူစုကြီးတစ်ခုလုံး တဲတွေထိုးပြီး နေထိုင်တယ်။ နုန်ရဲ့သား ယောရှုလက်ထက်ကစပြီး အခုချိန်အထိ တဲနေပွဲကို ဒီလိုမျိုး မကျင်းပဖူးတဲ့အတွက် အစ္စရေးတွေ အကြီးအကျယ် ပျော်ရွှင်နေကြတယ်။ ဘုရားသခင်ရဲ့ ပညတ်ကျမ်းကို ပထမနေ့ကနေ နောက်ဆုံးနေ့အထိ နေ့တိုင်း ဖတ်ပြပေးတယ်။ ပွဲတော်ကို ခုနစ်ရက် လုပ်ပြီးတဲ့နောက် သတ်မှတ်ထားတဲ့အတိုင်း ရှစ်ရက်မြောက်နေ့မှာ အထူးစည်းဝေးပွဲ ကျင်းပကြတယ်။,16,Ne,8,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/8/
audio/nwt_16_Ne_BU_09.mp3,အခန်းကြီး (၉) ခုနစ်လပိုင်း၊ ၂၄ ရက်နေ့မှာ အစ္စရေးတွေ စုရုံးပြီး အစာရှောင်ကြတယ်။ အထည်ကြမ်း ဝတ်ပြီး ခေါင်းပေါ်မှာ မြေမှုန့်တွေ တင်တယ်။ အစ္စရေးမျိုးရိုးကနေ ဆင်းသက်လာသူတွေက တိုင်းတစ်ပါးသားတွေနဲ့ ကင်းကင်းရှင်းရှင်း နေတယ်။ ကိုယ့်နေရာမှာ ရပ်ပြီး ကိုယ့်အပြစ်တွေ၊ ဘိုးဘေးတွေရဲ့ အမှားတွေကို ဝန်ချတောင်းပန်ကြတယ်။ ယေဟောဝါဘုရားရဲ့ ပညတ်ကျမ်းကို အသံကျယ်ကျယ်နဲ့ သုံးနာရီကြာ ဖတ်ပြတယ်။ နောက်ထပ်သုံးနာရီကြာ အပြစ်ဝန်ချတောင်းပန်ပြီး ယေဟောဝါဘုရားကို ဦးချပျပ်ဝပ်ကြတယ်။ ယေရွှာ၊ ဗာနိ၊ ကာဒမေလ၊ ရှေဗနိ၊ ဗုနိ၊ ရှေရဘိ၊ ဗာနိနဲ့ ခေနိတို့က လေဝိအမျိုးသားတွေအတွက် ဆောက်ထားတဲ့ စင်မြင့်ပေါ်မှာ ရပ်ပြီး ယေဟောဝါ ဘုရားဆီ အသံကျယ်ကျယ် ဆုတောင်းကြတယ်။ လေဝိအမျိုးသားတွေဖြစ်တဲ့ ယေရွှာ၊ ကာဒမေလ၊ ဗာနိ၊ ဟာရှဗနိ၊ ရှေရဘိ၊ ဟောဒိယ၊ ရှေဗနိနဲ့ ပေသဟိတို့က မတ်တတ်ရပ်ကြပါ။ ယေဟောဝါဘုရားကို အစဉ်ထာဝရ ချီးမွမ်းကြပါ။ အို ဘုရားသခင်၊ ဂုဏ်ကျက်သရေရှိလှတဲ့ နာမတော်ကို သူတို့ဂုဏ်တင်ကြပါစေ။ နာမတော်ဟာ ချီးမွမ်းဂုဏ်တင်လို့ မဆုံးနိုင်ပါဘူး။ ကိုယ်တော်တစ်ပါးတည်းသာ ယေဟောဝါဖြစ်တယ်။ မိုးကောင်းကင်နဲ့ အမြင့်ဆုံးကောင်းကင်ကိုတောင် ကိုယ်တော်ဖန်ဆင်းတယ်။ ကောင်းကင်ပေါ်ကအရာတွေ၊ မြေကြီးနဲ့ မြေကြီးပေါ်ကအရာတွေ၊ ပင်လယ်နဲ့ ပင်လယ်ထဲက အရာတွေကိုလည်း ဖန်ဆင်းပြီး အဲဒါတွေအားလုံးကို အသက်ရှင်စေတယ်။ ကောင်းကင်ပေါ်ကအရာတွေက ကိုယ်တော့်ကို ပျပ်ဝပ်ကိုးကွယ်နေကြတယ်။ ကိုယ်တော်ဟာ စစ်မှန်တဲ့ဘုရား ယေဟောဝါပါ။ အာဗြံကို ရွေးချယ်ပြီး ခါလဒဲပြည်၊ ဥရမြို့ကနေ ခေါ်ထုတ်လာပြီးနောက် အာဗြဟံလို့ နာမည်ပေးတယ်။ သူဟာ ရှေ့တော်မှာ သစ္စာရှိသူဖြစ်မှန်း ကိုယ်တော်တွေ့တဲ့အတွက် သူနဲ့ မျိုးနွယ်ကို ခါနန်၊ ဟိတ္တိ၊ အာမောရိ၊ ဖေရဇိ၊ ယေဗုသိ၊ ဂိရဂါရှိလူမျိုးတို့ရဲ့ ပြည်ကိုပေးမယ်ဆိုပြီး သူနဲ့ပဋိညာဉ်ဖွဲ့တယ်။ ကိုယ်တော်ဟာ ဖြောင့်မတ်တဲ့အရှင် ဖြစ်တဲ့အတွက် ကတိတည်ခဲ့ပါတယ်။ အီဂျစ်ပြည်မှာ ဘိုးဘေးတွေ ဒုက္ခရောက်တာကို ကိုယ်တော်မြင်တယ်။ ပင်လယ်နီမှာ အော်ဟစ်အကူအညီတောင်းတာကိုလည်း ကြားတယ်။ ဖာရောနဲ့ မင်းမှုထမ်းတွေ၊ တိုင်းသူပြည်သားတွေက ကိုယ်တော့်လူမျိုးကို နှိပ်စက်မှန်း ကိုယ်တော်သိတဲ့အတွက် သူတို့ရှေ့မှာ အံ့ဖွယ်အမှုတွေ၊ ထူးဆန်းတဲ့အရာတွေ လုပ်ပြခဲ့တယ်။ ဒီနည်းနဲ့ နာမတော်ကို ဒီနေ့အထိ ထင်ရှားစေခဲ့ပြီ။ သူတို့ရှေ့မှာ ပင်လယ်ကို နှစ်ခြမ်းခွဲလိုက်တဲ့အတွက် ခြောက်သွေ့တဲ့မြေပေါ်မှာ သူတို့ ဖြတ်လျှောက်သွားကြတယ်။ နောက်ကနေလိုက်လာတဲ့ ရန်သူတွေကိုတော့ ရေနက်ထဲ ပစ်ချခဲ့တယ်။ လှိုင်းထန်တဲ့ ပင်လယ်ထဲ ကျောက်တုံးကို ပစ်ချသလိုပါပဲ။ နေ့အချိန်မှာ မိုးတိမ်တိုင်နဲ့ လမ်းပြပြီး ညအချိန်မှာ မီးတိုင်နဲ့ သူတို့သွားရမယ့်လမ်းကို အလင်းပေးတယ်။ ဆိုင်းနိုင်းတောင်ပေါ် ကိုယ်တော်ဆင်းလာပြီး ကောင်းကင်ကနေ စကားပြောတယ်။ ဖြောင့်မတ်တဲ့ တရားစီရင်ချက်တွေ၊ မှန်ကန်တဲ့ဥပဒေတွေ၊ ကောင်းမွန်တဲ့ စည်းမျဉ်းတွေနဲ့ ပညတ်ချက်တွေကို ပေးတယ်။ ကိုယ်တော်ရဲ့ မြင့်မြတ်တဲ့ဥပုသ်နေ့ကို သိစေပြီး ကိုယ်တော့်ကျွန် မောရှေကတစ်ဆင့် ပညတ်ချက်တွေ၊ စည်းမျဉ်းတွေနဲ့ ပညတ်တရားကို ပေးခဲ့တယ်။ သူတို့ဆာလောင်တဲ့အခါ ကောင်းကင်ကနေ မုန့်ချပေးတယ်။ ရေငတ်တဲ့အခါ ကျောက်ဆောင်ထဲကနေ ရေထွက်စေတယ်။ သူတို့ကိုပေးမယ်လို့ ကျိန်ဆိုခဲ့တဲ့ပြည်ကို ဝင်ရောက်သိမ်းပိုက်ပါဆိုပြီး ကိုယ်တော်ပြောခဲ့တယ်။ ဒါပေမဲ့ ဘိုးဘေးတွေဟာအတင့်ရဲတဲ့လုပ်ရပ်တွေ လုပ်ပြီး ခေါင်းမာတယ်။ ပညတ်ချက်တွေကို နားမထောင်ဘူး။ သူတို့မှာ နားထောင်ချင်စိတ် မရှိဘူး။ ကိုယ်တော်လုပ်ပေးခဲ့တဲ့ ထူးဆန်းအံ့သြဖွယ် လုပ်ရပ်တွေကိုလည်း သတိမရတော့ဘဲ ခေါင်းမာတယ်။ ကျွန်ခံရာအီဂျစ်ပြည်ကို ပြန်ဖို့ ခေါင်းဆောင်တစ်ယောက်ကို ခန့်ထားတယ်။ ဒါပေမဲ့ ကိုယ်တော်ဟာ ခွင့်လွှတ်ဖို့ အသင့်ရှိတဲ့ဘုရား၊ သနားစာနာပြီး ကရုဏာရှိတဲ့ဘုရား၊ ဒေါသထွက်နှေးပြီး ခိုင်မြဲတဲ့မေတ္တာ ကြွယ်ဝတဲ့ ဘုရားဖြစ်တာကြောင့် သူတို့ကို မစွန့်ပစ်ခဲ့ဘူး။ နွားသငယ်ရုပ်တုကို သွန်းလုပ်ပြီးနောက် ငါတို့ကို အီဂျစ်ပြည်ကနေ ခေါ်ထုတ်လာတာ ဒီဘုရားသခင်ပဲ လို့ပြောပြီး မထီလေးစား လုပ်ရပ်တွေကို သူတို့ ကျူးလွန်ကြတာတောင်၊ ကိုယ်တော်ကတော့ ကြီးမားလှတဲ့ ကရုဏာကြောင့် သူတို့ကို တောကန္တာရမှာ မစွန့်ပစ်ခဲ့ဘူး။ နေ့အချိန်မှာ လမ်းပြပေးတဲ့ မိုးတိမ်တိုင်ရော ညအချိန်မှာ သွားရမယ့်လမ်းကို အလင်းပေးတဲ့ မီးတိုင်ပါ သူတို့ပေါ်ကနေ မခွာခဲ့ဘူး။ သူတို့ထိုးထွင်းသိမြင်နိုင်ဖို့ ကောင်းမြတ်တဲ့ စွမ်းအားတော်ကို ပေးတယ်။ မန္နမုန့်မကျွေးဘဲ မနေခဲ့ဘူး။ ရေငတ်တဲ့အခါ ရေပေးတယ်။ တောကန္တာရမှာ နှစ်ပေါင်း ၄၀ လုံးလုံး အစာရေစာ ကျွေးမွေးခဲ့တယ်။ သူတို့မှာ လိုလေသေးမရှိ ပြည့်စုံခဲ့တယ်။ အဝတ်တွေ မဟောင်းနွမ်းခဲ့ဘူး၊ ခြေထောက်တွေလည်း မရောင်ခဲ့ဘူး။ ကိုယ်တော်က တိုင်းနိုင်ငံတွေနဲ့ လူမျိုးတွေကို သူတို့လက်ထဲ ပေးအပ်တယ်။ အဲဒီလူမျိုးတွေရဲ့ နယ်မြေကို အပိုင်းလိုက် ခွဲဝေပေးတယ်။ ဒါကြောင့် ဟေရှဘုန်ဘုရင် ရှိဟုန်ရဲ့ပြည်၊ ဗာရှန်ဘုရင် သြဂတ်ရဲ့ပြည်ကို သူတို့ သိမ်းပိုက်ခဲ့တယ်။ သူတို့ရဲ့သားသမီးတွေကို ကောင်းကင်ကြယ်တွေလို များပြားစေတယ်။ အဲဒီနောက် ဘိုးဘေးတွေကို ကတိပေးခဲ့တဲ့ပြည်ကို ဝင်ရောက်သိမ်းပိုက်နိုင်ဖို့ အဲဒီပြည်ထဲ ခေါ်ဆောင်သွားတဲ့အတွက်၊ သူတို့ရဲ့ သားသမီးတွေ ဝင်ရောက်သိမ်းပိုက်ခဲ့ကြတယ်။ အဲဒီပြည်မှာနေထိုင်တဲ့ ခါနန်လူတွေကို သူတို့ရှေ့မှာပဲ ကိုယ်တော်နှိမ်နင်းခဲ့တယ်။ အဲဒီလူမျိုးရဲ့ ဘုရင်တွေ၊ ပြည်သူပြည်သားတွေကို စိတ်တိုင်းကျလုပ်နိုင်အောင် သူတို့လက်ထဲ အပ်လိုက်တယ်။ သူတို့က ခံတပ်မြို့တွေနဲ့ မြေသြဇာကောင်းတဲ့ပြည်ကို သိမ်းပိုက်တယ်။ ကောင်းမွန်ရာအမျိုးမျိုး ပြည့်နေတဲ့အိမ်၊ တူးပြီးသား ရေတွင်း၊ စပျစ်ခြံ၊ သံလွင်ခြံ၊ လှိုင်လှိုင်သီးတဲ့ အပင်တွေကိုလည်း သိမ်းယူတယ်။ ဝဝလင်လင် စားသောက်ပြီး ဝဖြိုးလာကြတယ်။ ကိုယ်တော်ရဲ့ ကြီးမားလှတဲ့ ကောင်းမြတ်မှုကို ခံစားရတယ်။ ဒါပေမဲ့ သူတို့က ကိုယ်တော့်ကို မနာခံဘဲ ပုန်ကန်တယ်။ ပညတ်တရားကို ကျောခိုင်းခဲ့တယ်။ ကိုယ်တော့်ဆီ ပြန်လှည့်လာဖို့ သတိပေးတဲ့ ပရောဖက်တွေကိုလည်း သတ်ပစ်တယ်။ မထီလေးစား လုပ်ရပ်တွေကို ကျူးလွန်ခဲ့တယ်။ ဒါကြောင့် ဒုက္ခပေးတဲ့ ရန်သူတွေလက်ထဲ သူတို့ကို ကိုယ်တော် အပ်လိုက်တယ်။ သူတို့ဒုက္ခရောက်ချိန်မှာ အော်ဟစ်အကူအညီတောင်းတဲ့အခါ ကောင်းကင်ကနေ ကိုယ်တော်ကြားတယ်။ ကရုဏာကြီးမားလှတဲ့အတွက် ရန်သူလက်ကနေ ကယ်တင်မယ့်သူတွေကို ပေါ်ထွန်းစေတယ်။ ဒါပေမဲ့ သူတို့သက်သာရာရတဲ့အခါ ရှေ့တော်မှာ မကောင်းတာတွေ ပြန်လုပ်တဲ့အတွက် သူတို့ကိုကြီးစိုးမယ့် ရန်သူတွေလက်ထဲ ကိုယ်တော် အပ်လိုက်တယ်။ အဲဒီအခါ ကိုယ်တော့်ဆီ ပြန်လှည့်လာပြီး အော်ဟစ်အကူအညီတောင်းတော့ ကောင်းကင်ကနေ ကြားတယ်။ ကရုဏာ ကြီးမားလှတဲ့အတွက် သူတို့ကို အကြိမ်ကြိမ် ကယ်တင်ခဲ့တယ်။ ပညတ်တရားကို လိုက်နာဖို့ သတိပေးပေမဲ့ သူတို့က ပညတ်ချက်တွေကို နားမထောင်ဘဲ အတင့်ရဲတဲ့ လုပ်ရပ်တွေ လုပ်တယ်။ ကိုယ်တော့် စီရင်ဆုံးဖြတ်ချက်တွေကို မလိုက်နာဘဲ ပြစ်မှားခဲ့ကြတယ်။ အဲဒီအတိုင်းသာ လိုက်နာမယ်ဆိုရင် အသက်ရှင်ကြမှာ။ ဒါပေမဲ့ သူတို့ ကလန်ကဆန်လုပ်ပြီး ကျောခိုင်းကြတယ်။ ခေါင်းမာတဲ့အပြင် နားထောင်ချင်စိတ်လည်းမရှိဘူး။ သူတို့ကို နှစ်ပေါင်းများစွာ ကိုယ်တော် သည်းခံခဲ့တယ်။ စွမ်းအားတော်ရထားတဲ့ ပရောဖက်တွေကတစ်ဆင့် အမြဲသတိပေးပေမဲ့ သူတို့ နားမထောင်ကြဘူး။ နောက်ဆုံးတော့ ပတ်ဝန်းကျင်လူမျိုးတွေလက်ထဲ အပ်လိုက်တယ်။ ဒါပေမဲ့ ကရုဏာတော် ကြီးမားလှတဲ့အတွက် သူတို့ကို မစွန့်ပစ်ဘူး။ အစတုံး မဖျက်ဆီးခဲ့ဘူး။ ကိုယ်တော်ဟာ သနားစာနာပြီး ကရုဏာရှိတဲ့ ဘုရားသခင် ဖြစ်လို့ပါပဲ။ ဘုရားသခင်၊ ကိုယ်တော်ဟာ ကြီးမြတ်တဲ့အရှင်၊ တန်ခိုးကြီးပြီး ရိုသေခန့်ညားဖွယ်ကောင်းတဲ့ ဘုရားသခင်၊ ပဋိညာဉ်ကို တည်စေပြီး ခိုင်မြဲသောမေတ္တာပြတဲ့ အရှင်ပါ။ အဆီးရီးယားဘုရင်တွေ လက်ထက်ကစပြီး အခုချိန်အထိ ကျွန်တော်တို့ရဲ့ ဘုရင်တွေ၊ မှူးမတ်တွေ၊ ပုရောဟိတ်တွေ၊ ပရောဖက်တွေ၊ ဘိုးဘေးတွေနဲ့ ကိုယ်တော့်လူမျိုးတွေ ကြုံရတဲ့ ဆင်းရဲဒုက္ခကို အသေးအဖွဲလို့ သဘောမထားပါနဲ့။ ကျွန်တော်တို့ကို ကိုယ်တော် ပြစ်ဒဏ်ပေးတာ တရားပါတယ်။ ကိုယ်တော်က သစ္စာရှိရှိ လုပ်ဆောင်ခဲ့ပါတယ်။ ကျွန်တော်တို့ကသာ မိုက်မိုက်မဲမဲ လုပ်ခဲ့တာပါ။ ကျွန်တော်တို့ရဲ့ ဘုရင်တွေ၊ မှူးမတ်တွေ၊ ပုရောဟိတ်တွေ၊ ဘိုးဘေးတွေက ပညတ်တရားကို မလိုက်နာကြဘူး။ ကိုယ်တော့်ပညတ်ချက်တွေ၊ သတိပေးချက်တွေကိုလည်း အာရုံမစိုက်ကြဘူး။ သူတို့ရဲ့နိုင်ငံမှာ နေထိုင်ပြီး ကိုယ်တော်ပေးတဲ့ ကောင်းချီးတွေကို အလျှံပယ် ခံစားနေချိန်၊ ကျယ်ဝန်းပြီး မြေသြဇာကောင်းတဲ့ပြည်မှာ ရှိနေချိန်မှာတောင် ကိုယ်တော့်ကို ဝတ်မပြုကြဘူး။ အကျင့်ဆိုးတွေကို မစွန့်ပစ်ဘူး။ ဒါကြောင့် အခုချိန်မှာ ကျွန်တော်တို့ဟာ ကျွန်တွေဖြစ်နေရပြီ။ ပြည်ထွက်သီးနှံတွေ၊ ကောင်းမွန်တဲ့ အရာတွေကို စားသုံးဖို့ ဘိုးဘေးတွေကို ကိုယ်တော်ပေးခဲ့တဲ့ ပြည်မှာ ကျွန်တွေ ဖြစ်နေပါပြီ။ ကျွန်တော်တို့ရဲ့အပြစ်ကြောင့် ကျွန်တော်တို့ကို အုပ်ချုပ်ဖို့ ကိုယ်တော်ခန့်ထားတဲ့ တိုင်းတစ်ပါးဘုရင်တွေက ဒီပြည်ထွက်သီးနှံတွေကို စားသုံးနေကြပြီ။ သူတို့က ကျွန်တော်တို့ကိုရော တိရစ္ဆာန်တွေကိုပါ ကြိုက်သလို ခိုင်းစားနေတဲ့အတွက် အကြီးအကျယ် ဒုက္ခရောက်နေကြပါပြီ။ ဒါတွေအားလုံးကြောင့် ကျွန်တော်တို့က ကတိခံဝန်ချက်ကို ရေးသားပြီး မှူးမတ်တွေ၊ လေဝိအမျိုးသားတွေ၊ ပုရောဟိတ်တွေက တံဆိပ်ခတ်နှိပ်ကြတယ်။,16,Ne,9,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/9/
audio/nwt_16_Ne_BU_10.mp3,အခန်းကြီး (၁၀) အဲဒီကတိခံဝန်ချက်ကို တံဆိပ်ခတ်သူတွေကတော့- ဟာခလိရဲ့သား ဘုရင်ခံ နေဟမိ၊ ဇေဒကိ၊ စရာယ၊ အာဇရိ၊ ယေရမိ၊ ပါရှုရ၊ အာမရိ၊ မာလခိယ၊ ဟတ္တုတ်၊ ရှေဗနိ၊ မာလုတ်၊ ဟာရိမ်၊ မေရမုတ်၊ သြဗဒိ၊ ဒံယေလ၊ ဂိနေသုန်၊ ဗာရုတ်၊ မေရှုလံ၊ အဘိယ၊ မိယာမိန်၊ မာဇိ၊ ဗိလဂဲနဲ့ ရှေမာယတို့ဖြစ်တယ်။ သူတို့ဟာ ပုရောဟိတ်တွေပဲ။ လေဝိအမျိုးသားတွေကတော့ အာဇနိရဲ့သား ယေရွှာ၊ ဟေနဒဒ်ရဲ့ သားမြေးတွေမှာ ဗိနွိ၊ ကာဒမေလ၊ ရှေဗနိ၊ ဟောဒိယ၊ ကေလိတ၊ ပေလာယ၊ ဟာနန်၊ မိက္ခာ၊ ရဟောဘ၊ ဟာရှဘိ၊ ဇက္ကုရ၊ ရှေရဘိ၊ ရှေဗနိ၊ ဟောဒိယ၊ ဗာနိ၊ ဗေနိနုတို့ဖြစ်တယ်။ ခေါင်းဆောင်တွေကတော့ ပါရုတ်၊ ပါဟတ်မောဘ၊ ဧလံ၊ ဇတ်တု၊ ဗာနိ၊ ဗုနိ၊ အာဇဂဒ်၊ ဗေဗဲ၊ အဒေါနိယ၊ ဗိဂဝဲ၊ အာဒိန်၊ အာတာ၊ ဟေဇကိ၊ အာဇုရ၊ ဟောဒိယ၊ ဟာရှုံ၊ ဗေဇဲ၊ ဟာရိပ်၊ အာနသုတ်၊ နေဗဲ၊ မာဂပျာရှ၊ မေရှုလံ၊ ဟေဇိရ၊ မေရှဇဗေလ၊ ဇာဒုတ်၊ ယာဒွါ၊ ပေလတိ၊ ဟာနန်၊ အာနယ၊ ဟောရှာ၊ ဟာနနိ၊ ဟာရှုပ်၊ ဟာလောဟတ်၊ ပိလဟ၊ ရှောဗ၊ ရေဟုံ၊ ဟာရှဗန၊ မာသေယ၊ အဟိယ၊ ဟာနန်၊ အာနန်၊ မာလုတ်၊ ဟာရိမ်၊ ဗာနာတို့ဖြစ်တယ်။ ကျန်တဲ့သူတွေဖြစ်တဲ့ ပုရောဟိတ်တွေ၊ လေဝိအမျိုးသားတွေ၊ တံခါးစောင့်တွေ၊ သီချင်းသည်တွေ၊ ဗိမာန်တော်ကျွန်တွေ၊ စစ်မှန်တဲ့ ဘုရားသခင်ရဲ့ ပညတ်ကို လိုက်နာနိုင်ဖို့ ပတ်ဝန်းကျင်လူမျိုးတွေနဲ့ ကင်းကင်းရှင်းရှင်း နေသူတွေ၊ သူတို့ရဲ့ သားမယားတွေ၊ သိနားလည်နိုင်တဲ့ အရွယ်ရှိသူ အားလုံးဟာ၊ သူတို့ရဲ့ ညီအစ်ကိုတွေဖြစ်တဲ့ အထင်ကရပုဂ္ဂိုလ်တွေနဲ့ ပူးပေါင်းပြီးနောက် စစ်မှန်တဲ့ ဘုရားသခင်ရဲ့ကျွန် မောရှေကတစ်ဆင့်ပေးခဲ့တဲ့ ပညတ်အတိုင်း လိုက်လျှောက်ဖို့၊ ယေဟောဝါဘုရားရဲ့ ပညတ်ချက်၊ တရားစီရင်ချက်၊ စည်းမျဉ်းတွေ အားလုံးကို ဂရုတစိုက် လိုက်နာဖို့ သစ္စာဆိုကြတယ်။ ဒီကတိသစ္စာကို ချိုးဖောက်ရင်တော့ ကျိန်စာသင့်လိမ့်မယ်။ ကျွန်တော်တို့က ကိုယ့်သမီးတွေကို ပတ်ဝန်းကျင်လူမျိုးတွေနဲ့ မပေးစားတော့ဘူး။ ကိုယ့်သားတွေကိုလည်း သူတို့ရဲ့သမီးတွေနဲ့ မပေးစားတော့ဘူး။ ဥပုသ်နေ့မှာ ပတ်ဝန်းကျင်လူမျိုးတွေက ကုန်ပစ္စည်းတွေနဲ့ ကောက်နှံမျိုးစုံကို ရောင်းဖို့ယူလာတဲ့အခါ ဥပုသ်နေ့မှာဖြစ်စေ၊ သန့်ရှင်းမြင့်မြတ်တဲ့နေ့မှာဖြစ်စေ သူတို့ဆီကနေ ကျွန်တော်တို့ ဘာမှမဝယ်ဘူး။ ခုနစ်နှစ်မြောက်မှာ မြေကိုအနားပေးမယ့်အပြင် မရသေးတဲ့ အကြွေးတွေကိုလည်း မတောင်းတော့ဘူး။ ဒါ့အပြင် ကျွန်တော်တို့အားလုံး နှစ်စဉ် တစ်ယောက်ကို တစ်ရှယ်ကယ် ရဲ့သုံးပုံတစ်ပုံကို မပျက်မကွက် ပေးလှူမယ်။ အဲဒီငွေဟာ ဘုရားသခင်ရဲ့အိမ်တော် လုပ်ငန်းအတွက်၊ ဥပုသ်နေ့နဲ့ လဆန်းနေ့မှာ ဆက်သဖို့ အဆင့်ဆင့်စီထားတဲ့မုန့်၊ ပုံမှန်ကောက်နှံအလှူနဲ့ ပုံမှန်မီးရှို့ရာအလှူတွေအတွက်၊ ရာသီပွဲတော်တွေ၊ သန့်ရှင်းမြင့်မြတ်ရာတွေ၊ အစ္စရေးတွေရဲ့ အပြစ်ကို ဖြေပေးဖို့ အပြစ်ဖြေရာအလှူတွေအတွက်၊ ဘုရားသခင့်အိမ်တော်လုပ်ငန်း အားလုံးအတွက် ဖြစ်တယ်။ ဒါ့အပြင် ပညတ်ကျမ်းမှာ ရေးထားတဲ့အတိုင်း နှစ်စဉ် သတ်မှတ်ထားချိန်မှာ ယေဟောဝါဘုရားရဲ့ အိမ်တော်ထဲက ပူဇော်ရာပလ္လင်အတွက် လိုအပ်တဲ့ထင်းတွေကို ဘယ်ဆွေမျိုးစု ယူလာရမယ်ဆိုတာ သိနိုင်ဖို့ ပုရောဟိတ်တွေ၊ လေဝိအမျိုးသားတွေနဲ့ လူတွေကို ကျွန်တော်တို့ မဲချပြီးဆုံးဖြတ်တယ်။ ကျွန်တော်တို့ပြည်ကထွက်တဲ့ သီးဦးသီးဖျား အမှည့်တွေနဲ့ ပေါ်ဦးပေါ်ဖျား သစ်သီးအမှည့်အမျိုးမျိုးကို ယေဟောဝါရဲ့ အိမ်တော်ဆီ နှစ်တိုင်း ယူလာမယ်။ ကျွန်တော်တို့ရဲ့ သားဦးတွေ၊ သိုးနွားတိရစ္ဆာန် သားဦးတွေကို ပညတ်ကျမ်းမှာ ရေးထားတဲ့အတိုင်း ဘုရားသခင့်အိမ်တော်ဆီ၊ အိမ်တော်မှာ အမှုဆောင်နေတဲ့ ပုရောဟိတ်တွေဆီ ယူလာမယ်။ ပြီးတော့ သီးဦးသီးဖျား ဂျုံကြမ်းတွေ၊ အလှူပစ္စည်းတွေ၊ သစ်သီးအမျိုးမျိုး၊ စပျစ်ဝိုင်အသစ်နဲ့ ဆီကို ဘုရားသခင့်အိမ်တော်ရဲ့ သိုလှောင်ခန်းတွေမှာရှိတဲ့ ပုရောဟိတ်တွေဆီ ယူလာမယ်။ ထွန်ယက်စိုက်ပျိုးတဲ့ မြို့တိုင်းမှာ ဆယ်ဖို့တစ်ဖို့ ကောက်ခံကြတဲ့ လေဝိအမျိုးသားတွေဆီ ကျွန်တော်တို့ရဲ့ မြေထွက်သီးနှံ ဆယ်ဖို့တစ်ဖို့ကို ယူလာမယ်။ လေဝိအမျိုးသားတွေ ဆယ်ဖို့တစ်ဖို့ ကောက်ခံတဲ့အခါ အာရုန်အမျိုး ပုရောဟိတ်တွေ အနားမှာ ရှိရမယ်။ လေဝိအမျိုးသားတွေက ဆယ်ဖို့တစ်ဖို့ထဲကနေ ဆယ်ဖို့တစ်ဖို့ကို ဘုရားသခင့်အိမ်တော်ဆီ၊ သိုလှောင်ရုံထဲက အခန်းတွေဆီ ယူလာရမယ်။ အစ္စရေးတွေနဲ့ လေဝိအမျိုးသားတွေက အလှူပစ္စည်းဖြစ်တဲ့ ကောက်နှံ၊ စပျစ်ဝိုင်အသစ်၊ ဆီတို့ကို သိုလှောင်ခန်းတွေဆီ ယူလာရမယ်။ အဲဒီမှာ သန့်ရှင်းရာဌာနတော်ရဲ့ အသုံးအဆောင်ပစ္စည်းတွေအပြင် အမှုဆောင်နေတဲ့ ပုရောဟိတ်တွေ၊ တံခါးစောင့်တွေနဲ့ သီချင်းသည်တွေလည်း ရှိနေတယ်။ ဘုရားသခင်ရဲ့ အိမ်တော်ကို ကျွန်တော်တို့ပစ်ထားမှာ မဟုတ်ဘူး။,16,Ne,10,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/10/
audio/nwt_16_Ne_BU_11.mp3,"အခန်းကြီး (၁၁) အဲဒီအချိန်မှာ အစ္စရေးခေါင်းဆောင်တွေက ဂျေရုဆလင်မြို့မှာ နေထိုင်တယ်။ ကျန်တဲ့လူတွေထဲက ဆယ်အိမ်ထောင်မှာ တစ်အိမ်ထောင်ဟာ သန့်ရှင်းတဲ့ ဂျေရုဆလင်မြို့မှာနေပြီး ကျန်တဲ့ကိုးအိမ်ထောင်ကတော့ တခြားမြို့တွေမှာနေဖို့ မဲချပြီး ဆုံးဖြတ်ကြတယ်။ ဂျေရုဆလင်မြို့မှာ ဆန္ဒအလျောက် သွားနေထိုင်သူတွေကိုလည်း ဆုမွန်ကောင်း တောင်းပေးကြတယ်။ ယုဒခရိုင်ဝန်တွေက ဂျေရုဆလင်မြို့မှာ နေထိုင်တယ်။ (ကျန်တဲ့အစ္စရေးတွေ၊ ပုရောဟိတ်တွေ၊ လေဝိအမျိုးသားတွေ၊ ဗိမာန်တော်ကျွန်တွေနဲ့ ရှောလမုန်ကျွန်တွေရဲ့ သားမြေးတွေကတော့ တခြားယုဒမြို့တွေမှာ၊ ကိုယ့်မြို့ကိုယ့်ရွာမှာ နေထိုင်ကြတယ်။ ယုဒနဲ့ ဗင်ယာမိန်အမျိုးသား တချို့လည်း ဂျေရုဆလင်မြို့မှာ နေထိုင်တယ်။) ယုဒအနွယ်မှာ ဖာရက်မိသားစုထဲက အသာယ (အသာယရဲ့ဖခင်က ဩဇိ၊ သြဇိရဲ့ဖခင်က ဇာခရိ၊ ဇာခရိရဲ့ဖခင်က အာမရိ၊ အာမရိရဲ့ဖခင်က ရှေဖတိ၊ ရှေဖတိရဲ့ဖခင်က မဟာလေလ)၊ ရှေလ,မိသားစုထဲက မာသေယ (မာသေယရဲ့ဖခင်က ဗာရုတ်၊ ဗာရုတ်ရဲ့ဖခင်က ကောလဟောဇ၊ ကောလဟောဇရဲ့ဖခင်က ဟဇာယ၊ ဟဇာယရဲ့ဖခင်က အဒါယ၊ အဒါယရဲ့ဖခင်က ယောယရိပ်၊ ယောယရိပ်ရဲ့ဖခင်က ဇာခရိ)၊ ဖာရက်ရဲ့သားမြေးထဲက လုပ်ရည်ကိုင်ရည်ရှိသူ ၄၆၈ ယောက်တို့က ဂျေရုဆလင်မြို့မှာ နေထိုင်ကြတယ်။ ဗင်ယာမိန် အမျိုးသားတွေထဲမှာ စာလု (စာလုရဲ့ဖခင်က မေရှုလံ၊ မေရှုလံရဲ့ဖခင်က ယောဒဒ်၊ ယောဒဒ်ရဲ့ဖခင်က ပေဒါယ၊ ပေဒါယရဲ့ဖခင်က ကောလာယ၊ ကောလာယရဲ့ဖခင်က မာသေယ၊ မာသေယရဲ့ဖခင်က အိသေလ၊ အိသေလရဲ့ဖခင်က ယေရှာယ)။ ပြီးတော့ ဂါဗဲနဲ့စာလဲအမျိုး စုစုပေါင်း ၉၂၈ ယောက်လည်း ပါတယ်။ ဇိခရိရဲ့သား ယောလက ကြီးကြပ်ရေးမှူးဖြစ်ပြီး ဟာသေနွာရဲ့သား ယုဒက လက်ထောက်မြို့အုပ်ဖြစ်တယ်။ ပုရောဟိတ်တွေထဲမှာ ယောယရိပ်ရဲ့သား ယေဒါယ၊ ယာခိန်၊ ဘုရားသခင့် အိမ်တော်ခေါင်းဆောင် စရာယ (စရာယရဲ့ဖခင်က ဟိလခိ၊ ဟိလခိရဲ့ဖခင်က မေရှုလံ၊ မေရှုလံရဲ့ဖခင်က ဇာဒုတ်၊ ဇာဒုတ်ရဲ့ဖခင်က မေရာယုတ်၊ မေရာယုတ်ရဲ့ဖခင်က အဟိတုပ် )၊ အိမ်တော်မှာ အလုပ်လုပ်တဲ့ သူတို့ညီအစ်ကို ၈၂၂ ယောက်၊ အဒါယ (အဒါယရဲ့ဖခင်က ယေရောဟံ၊ ယေရောဟံရဲ့ဖခင်က ပေလလိ၊ ပေလလိရဲ့ဖခင်က အံဇိ၊ အံဇိရဲ့ဖခင်က ဇာခရိ၊ ဇာခရိရဲ့ဖခင်က ပါရှုရ၊ ပါရှုရရဲ့ဖခင်က မာလခိယ)၊ သူ့ညီအစ်ကို ဆွေမျိုးစုခေါင်းဆောင် ၂၄၂ ယောက်၊ အာမရှဲ (အာမရှဲရဲ့ဖခင်က အာဇာရေလ၊ အာဇာရေလရဲ့ဖခင်က အာဇိ၊ အာဇိရဲ့ဖခင်က မေရှိလမုတ်၊ မေရှိလမုတ်ရဲ့ဖခင်က အိမေရ)၊ ရဲစွမ်းသတ္တိနဲ့ပြည့်စုံတဲ့ သူတို့ရဲ့ညီအစ်ကို ၁၂၈ ယောက်ရှိတယ်။ ကြီးကြပ်ရေးမှူးကတော့ ဆွေကြီးမျိုးကြီးထဲက ဇာဗဒေလဖြစ်တယ်။ လေဝိအမျိုးသားတွေထဲမှာ ဗုနိရဲ့တီ၊ ဟာရှဘိရဲ့မြစ်၊ အာဇရိကံရဲ့မြေး၊ ဟာရှုပ်ရဲ့သား ရှေမာယ၊ ဘုရားသခင့်အိမ်တော် အပြင်ပိုင်းလုပ်ငန်းတွေကို ကြီးကြပ်ရတဲ့ လေဝိအမျိုးသား ခေါင်းဆောင်တွေထဲက ရှဗေသဲနဲ့ ယောဇဗတ်၊ အာသပ်ရဲ့မြစ်၊ ဇာဗဒိရဲ့မြေး၊ မိက္ခာရဲ့သား ဂီတမှူး မသနိနဲ့ လက်ထောက် ဗာဗုကိ၊ ယေဒုသုန်ရဲ့မြစ်၊ ဂါလာရဲ့မြေး၊ ရှမွာရဲ့သား အာဗဒတို့ဖြစ်တယ်။ မသနိက ဆုတောင်းတဲ့အခါ ကျေးဇူးတင်ချီးမွမ်းတဲ့သီချင်းကို ဦးဆောင်သီဆိုသူလည်း ဖြစ်တယ်။ သန့်ရှင်းတဲ့မြို့မှာနေထိုင်သူ လေဝိအမျိုးသား စုစုပေါင်း ၂၈၄ ယောက်ရှိတယ်။ တံခါးစောင့်တွေကတော့ အက္ကုပ်၊ တာလမုန်နဲ့ သူတို့ညီအစ်ကို ၁၇၂ ယောက်ရှိတယ်။ ကျန်တဲ့အစ္စရေးတွေ၊ ပုရောဟိတ်တွေနဲ့ လေဝိအမျိုးသားတွေက ကိုယ်အမွေရထားတဲ့ တခြားယုဒမြို့တွေမှာ နေထိုင်ကြတယ်။ ဗိမာန်တော်ကျွန်တွေက သြဖေလအရပ်မှာ နေထိုင်ကြတယ်။ ဇိဟနဲ့ ဂိသပက သူတို့ကို ကြီးကြပ်တယ်။ ဂျေရုဆလင်မြို့မှာ နေထိုင်တဲ့ လေဝိအမျိုးသားတွေရဲ့ ကြီးကြပ်ရေးမှူးကတော့ သီချင်းသည် အာသပ်ကနေ ဆင်းသက်လာတဲ့ သြဇေဖြစ်တယ်။ သြဇေရဲ့ဖခင်က ဗာနိ၊ ဗာနိရဲ့ဖခင်က ဟာရှဘိ၊ ဟာရှဘိရဲ့ဖခင်က မသနိ၊ မသနိရဲ့ဖခင်က မိက္ခာ။ သြဇေက ဘုရားသခင်ရဲ့ အိမ်တော်လုပ်ငန်းကိုလည်း ကြီးကြပ်ရတယ်။ သီချင်းသည်တွေ လိုအပ်တဲ့ရိက္ခာကို နေ့စဉ်ပေးရမယ်ဆိုပြီး အမိန့်တော် ထုတ်ပြန်ထားတယ်။ ယုဒအနွယ် ဇေရရဲ့မြေး၊ မေရှဇဗေလရဲ့သား ပေသဟိက လူတွေရဲ့ အရေးကိစ္စအားလုံးအတွက် ဘုရင်ကို အကြံပေးရတဲ့သူဖြစ်တယ်။ ပတ်ဝန်းကျင် နယ်မြေအပါအဝင် မြို့ရွာတွေရဲ့ စာရင်းကတော့ ကိရယအာဘမြို့နဲ့ ပတ်ဝန်းကျင်မြို့ငယ်တွေ၊ ဒိဘုန်မြို့နဲ့ ပတ်ဝန်းကျင်မြို့ငယ်တွေ၊ ယေကပ်ဇေလမြို့နဲ့ ကျေးရွာတွေမှာ ယုဒလူတချို့ နေထိုင်ကြတယ်။ ယေရွှာမြို့၊ မောလဒမြို့၊ ဗက်ပါလက်မြို့၊ ဟာဇာရှုအာမြို့၊ ဗေရရှေဘမြို့နဲ့ ပတ်ဝန်းကျင်မြို့ငယ်တွေ၊ ဇိကလတ်မြို့၊ မေကောနမြို့နဲ့ ပတ်ဝန်းကျင်မြို့ငယ်တွေ၊ အင်ရိမုန်မြို့၊ ဇောရာမြို့၊ ယာမုတ်မြို့၊ ဇာနောမြို့၊ အဒုလံမြို့နဲ့ ကျေးရွာတွေ၊ လာခိရှမြို့နဲ့ နယ်မြေတွေ၊ အဇေကာမြို့နဲ့ ပတ်ဝန်းကျင်မြို့ငယ်တွေမှာလည်း နေထိုင်တယ်။ ဗေရရှေဘမြို့ကနေ ဟိန်နုံချိုင့်ဝှမ်းအထိ အခြေချနေထိုင်ကြတယ်။ ဗင်ယာမိန်အမျိုးသားတွေက ဂေဘမြို့၊ မိတ်မတ်မြို့၊ အာအိယမြို့၊ ဗေသလမြို့နဲ့ ပတ်ဝန်းကျင်မြို့ငယ်တွေ၊ အာနသုတ်မြို့၊ နောဗမြို့၊ အာနနိယမြို့၊ ဟာဇော်မြို့၊ ရာမမြို့၊ ဂိတိမ်အရပ်၊ ဟာဒိမြို့၊ ဇေဘိုင်မြို့၊ နေဗလတ်အရပ်၊ လောဒမြို့နဲ့ လက်မှုပညာသည်ချိုင့်ဝှမ်းဖြစ်တဲ့ သြနောမြို့မှာ နေထိုင်ကြတယ်။ ယုဒနယ်မြေမှာ နေထိုင်ခဲ့ရတဲ့ လေဝိအမျိုးသားအုပ်စုတချို့က ဗင်ယာမိန်နယ်မြေမှာ နေထိုင်ရတယ်။",16,Ne,11,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/11/
audio/nwt_16_Ne_BU_12.mp3,အခန်းကြီး (၁၂) ရှာလသေလရဲ့သား ဇေရုဗဗေလ၊ ယေရွှာတို့နဲ့အတူ ဂျေရုဆလင်မြို့ကို ပြန်လာတဲ့ ပုရောဟိတ်တွေ၊ လေဝိအမျိုးသားတွေကတော့ စရာယ၊ ယေရမိ၊ ဧဇရ၊ အာမရိ၊ မာလုတ်၊ ဟတ္တုတ်၊ ရှေခနိ၊ ရေဟုံ၊ မေရမုတ်၊ အိဒေါ၊ ဂိနေသို၊ အဘိယ၊ မိယာမိန်၊ မာဒိယ၊ ဗိလဂ၊ ရှေမာယ၊ ယောယရိပ်၊ ယေဒါယ၊ စာလု၊ အာမောက်၊ ဟိလခိ၊ ယေဒါယတို့ဖြစ်တယ်။ သူတို့ဟာ ယေရွှာလက်ထက်မှာ သူတို့ညီအစ်ကိုတွေနဲ့ ပုရောဟိတ်တွေရဲ့ ခေါင်းဆောင်တွေပဲ။ လေဝိအမျိုးသားတွေကတော့ ယေရွှာ၊ ဗိနွိ၊ ကာဒမေလ၊ ရှေရဘိ၊ ယုဒနဲ့ မသနိ။ မသနိက ညီအစ်ကိုတွေနဲ့အတူ ကျေးဇူးတင်ချီးမွမ်းသီချင်းတွေကို ဦးဆောင်သီဆိုသူဖြစ်တယ်။ သူတို့ညီအစ်ကိုတွေဖြစ်တဲ့ ဗာဗုကိနဲ့ ဥနိက မျက်နှာချင်းဆိုင်မှာ ရပ်ပြီး စောင့်ကြပ်ရတယ်။ ယေရွှာရဲ့သားက ယောယကိမ်၊ ယောယကိမ်ရဲ့သားက ဧလျာရှိပ်၊ ဧလျာရှိပ်ရဲ့သားက ယောယဒ၊ ယောယဒရဲ့သားက ယောနသန်၊ ယောနသန်ရဲ့သားက ယာဒွါဖြစ်တယ်။ ယောယကိမ် လက်ထက်မှာရှိတဲ့ ပုရောဟိတ်တွေ၊ ဆွေမျိုးစုခေါင်းဆောင်တွေကတော့ စရာယဆွေမျိုးစုမှာ မေရာယ၊ ယေရမိဆွေမျိုးစုမှာ ဟာနနိ၊ ဧဇရဆွေမျိုးစုမှာ မေရှုလံ၊ အာမရိဆွေမျိုးစုမှာ ယေဟောဟနန်၊ မာလုတ်ကိဆွေမျိုးစုမှာ ယောနသန်၊ ရှေဗနိဆွေမျိုးစုမှာ ယောသပ်၊ ဟာရိမ်ဆွေမျိုးစုမှာ အာဒန၊ မေရာယုတ်ဆွေမျိုးစုမှာ ဟေလကဲ၊ အိဒေါဆွေမျိုးစုမှာ ဇာခရိ၊ ဂိနေသုန်ဆွေမျိုးစုမှာ မေရှုလံ၊ အဘိယဆွေမျိုးစုမှာ ဇိခရိ၊ မိညာမိန်ဆွေမျိုးစုမှာ ၊ မောဒါဆွေမျိုးစုမှာ ပိလတဲ၊ ဗိလဂဆွေမျိုးစုမှာ ရှမွာ၊ ရှေမာယဆွေမျိုးစုမှာ ယေဟောနသန်၊ ယောယရိပ်ဆွေမျိုးစုမှာ မာတနဲ၊ ယေဒါယဆွေမျိုးစုမှာ ဩဇေ၊ စာလဲဆွေမျိုးစုမှာ ကာလဲ၊ အာမောက်ဆွေမျိုးစုမှာ ဧဗာ၊ ဟိလခိဆွေမျိုးစုမှာ ဟာရှဘိ၊ ယေဒါယဆွေမျိုးစုမှာ နာသနေလတို့ဖြစ်တယ်။ ဧလျာရှိပ်၊ ယောယဒ၊ ယောဟနန်နဲ့ ယာဒွါ တို့လက်ထက်မှာ ဆွေမျိုးစုခေါင်းဆောင်တွေဖြစ်တဲ့ လေဝိအမျိုးသားတွေကိုရော ပုရောဟိတ်တွေကိုပါ ပါးရှားဘုရင် ဒါရိလက်ထက်အထိ စာရင်းသွင်းထားတယ်။ လေဝိအမျိုးသား ဆွေမျိုးစုခေါင်းဆောင်တွေကို ဧလျာရှိပ်ရဲ့သား ယောဟနန်လက်ထက်အထိ သမိုင်းမှတ်တမ်းမှာ စာရင်းသွင်းထားတယ်။ လေဝိအမျိုးသား ခေါင်းဆောင်တွေကတော့ ဟာရှဘိ၊ ရှေရဘိ၊ ကာဒမေလရဲ့သား ယေရွှာ တို့ဖြစ်တယ်။ သူတို့ညီအစ်ကိုတွေဟာ မျက်နှာချင်းဆိုင်မှာ ရပ်ပြီး ဘုရားသခင့်လူဒါဝိဒ်ရဲ့ ညွှန်ကြားချက်အတိုင်း ကျေးဇူးတင်ချီးမွမ်းတဲ့ သီချင်းကို သီဆိုရတယ်။ အစောင့်အုပ်စုတွေက တစ်စုနဲ့တစ်စု ဘေးချင်းယှဉ်ပြီး စောင့်ကြပ်နေရတယ်။ မသနိ၊ ဗာဗုကိ၊ သြဗဒိ၊ မေရှုလံ၊ တာလမုန်၊ အက္ကုပ်တို့ဟာ ဗိမာန်တော်တံခါးနားက သိုလှောင်ရုံတွေကို စောင့်ကြပ်တဲ့ တံခါးစောင့်တွေ ဖြစ်တယ်။ သူတို့ဟာ ယောဇဒက်ရဲ့မြေး၊ ယေရွှာရဲ့သား ယောယကိမ်လက်ထက်၊ ဘုရင်ခံနေဟမိနဲ့ ကျမ်းကူးသူ ပုရောဟိတ်ဧဇရတို့ လက်ထက်မှာ အမှုဆောင်သူတွေဖြစ်တယ်။ ဂျေရုဆလင်မြို့ရိုးအပ်နှံပွဲ ကျင်းပချိန်ရောက်တဲ့အခါ လင်းကွင်း၊ ကြိုးတပ်တူရိယာ၊ စောင်းတွေ တီးခတ်ပြီး ကျေးဇူးတင်ချီးမွမ်းတဲ့ သီချင်းတွေကို ဝမ်းမြောက်စွာ သီဆိုနိုင်ဖို့ လေဝိအမျိုးသားတွေကို ရှာပြီး သူတို့နေရာအရပ်ရပ်ကနေ ဂျေရုဆလင်မြို့ဆီ ခေါ်လာတယ်။ သီချင်းသည်တွေက အနီးအနားခရိုင်ကနေ၊ ဂျေရုဆလင်မြို့ဝန်းကျင် အရပ်ရပ်ကနေ၊ နေတောဖကျေးရွာတွေကနေ၊ ဗက်ဂိလဂါလမြို့၊ ဂေဘမြို့နဲ့ အာဇမာဝက်မြို့ရဲ့ ကျေးလက်ဒေသကနေ စုရုံးလာတယ်။ သီချင်းသည်တွေက ဂျေရုဆလင်မြို့ပတ်ဝန်းကျင် အရပ်ရပ်မှာ ရွာတွေတည်ထားကြတယ်။ ပုရောဟိတ်တွေနဲ့ လေဝိအမျိုးသားတွေက ကိုယ်ကိုသန့်ရှင်းစေကြတယ်။ လူတွေ၊ မြို့တံခါးတွေနဲ့ မြို့ရိုးကိုလည်း သန့်ရှင်းစေကြတယ်။ အဲဒီနောက် ယုဒခေါင်းဆောင်တွေကို မြို့ရိုးပေါ် ကျွန်တော်ခေါ်သွားတယ်။ ဒါ့အပြင် ကျေးဇူးတင်ချီးမွမ်းတဲ့ တေးသံစုံအဖွဲ့နဲ့ နောက်ကနေ စီတန်းလှည့်လည်တဲ့အဖွဲ့ကို နှစ်ဖွဲ့ ခွဲလိုက်တယ်။ တစ်ဖွဲ့က ပြာပုံတံခါးဆီ ဦးတည်ပြီး မြို့ရိုးပေါ်မှာ လက်ယာရစ် လှည့်သွားတယ်။ ဟောရှာယနဲ့ ယုဒခေါင်းဆောင်တစ်ဝက်က နောက်ကနေလိုက်တယ်။ အာဇရိ၊ ဧဇရ၊ မေရှုလံ၊ ယုဒ၊ ဗင်ယာမိန်၊ ရှေမာယ၊ ယေရမိလည်း ပါတယ်။ ခရာမှုတ်ပြီး နောက်ကနေလိုက်တဲ့ ပုရောဟိတ်တချို့ကတော့ ယောနသန်ရဲ့သား ဇာခရိနဲ့ (ယောနသန်ရဲ့အဖေက ရှေမာယ၊ ရှေမာယရဲ့အဖေက မသနိ၊ မသနိရဲ့အဖေက မိက္ခာယ၊ မိက္ခာယရဲ့အဖေက ဇက္ကုရ၊ ဇက္ကုရရဲ့အဖေက အာသပ်)၊ သူ့ညီအစ်ကိုတွေဖြစ်တဲ့ ရှေမာယ၊ အာဇာရေလ၊ မိလလဲ၊ ဂိလလဲ၊ မာအိ၊ နာသနေလ၊ ယုဒ၊ ဟာနေနိတို့ဖြစ်တယ်။ ဘုရားသခင့်လူဒါဝိဒ်ရဲ့ တူရိယာတွေ တီးမှုတ်ပြီး သူတို့လိုက်ကြတယ်။ ကျမ်းကူးသူ ဧဇရက သူတို့ရှေ့ကနေ သွားတယ်။ စမ်းရေတွင်းတံခါးကို သူတို့ရောက်လာတဲ့အခါ ဒါဝိဒ်မြို့ရဲ့ လှေကားကို ဖြတ်ပြီး မြို့ရိုးအတက်လမ်းအတိုင်း ဒါဝိဒ်ရဲ့နန်းတော် အထက်ဘက်ကို တည့်တည့်တက်သွားတယ်။ ပြီးတော့ အရှေ့ဘက်မှာရှိတဲ့ ရေတံခါးဆီ ဆက်သွားကြတယ်။ ကျေးဇူးတင်ချီးမွမ်းတဲ့တေးသံစုံ နောက်တစ်ဖွဲ့က မြို့ရိုးပေါ်မှာလက်ဝဲရစ် လှည့်သွားတယ်။ ကျွန်တော်နဲ့ ကျန်တဲ့လူတွေက နောက်ကနေလိုက်တယ်။ မုန့်ဖိုမျှော်စင်ကို ဖြတ်ပြီး မြို့ရိုးကျယ်အထိ ဆက်သွားတယ်။ ပြီးတော့ ဧဖရိမ်တံခါးကို ဖြတ်ပြီး မြို့ဟောင်းတံခါး၊ ငါးတံခါး၊ ဟာနနေလမျှော်စင်၊ မေအာမျှော်စင်၊ သိုးတံခါးအထိ ဆက်သွားတယ်။ အစောင့်တံခါးကို ရောက်တဲ့အခါ ရပ်နေကြတယ်။ အဲဒီနောက် ကျေးဇူးတင်ချီးမွမ်းတဲ့ တေးသံစုံအဖွဲ့ နှစ်ဖွဲ့စလုံး ရောက်လာပြီး ဘုရားသခင့်အိမ်တော်ရှေ့မှာ ရပ်နေကြတယ်။ ကျွန်တော်နဲ့ အုပ်ချုပ်ရေးမှူးတစ်ဝက်လည်း ပါတယ်။ ခရာမှုတ်သူ ပုရောဟိတ်တွေဖြစ်တဲ့ ဧလျာကိမ်၊ မာသေယ၊ မိညာမိန်၊ မိက္ခာယ၊ ဧလိသြနဲ၊ ဇာခရိ၊ ဟာနနိ၊ မာသေယ၊ ရှေမာယ၊ ဧလာဇာ၊ ဩဇေ၊ ယေဟောဟနန်၊ မာလခိယ၊ ဧလံ၊ ဧဇာတို့လည်း ပါတယ်။ အိဇရဟိ ဦးဆောင်တဲ့ သီချင်းသည်တွေက ကျယ်လောင်စွာ သီဆိုကြတယ်။ အဲဒီနေ့မှာ ပူဇော်သက္ကာတွေ အများကြီးဆက်သကြတယ်။ ဘုရားသခင်က ဝမ်းမြောက်ခွင့်ပေးတဲ့အတွက် သူတို့ အကြီးအကျယ် ရွှင်လန်းဝမ်းမြောက်ကြတယ်။ အမျိုးသမီးတွေ၊ ကလေးတွေလည်း ပျော်ရွှင်နေကြတယ်။ ဂျေရုဆလင်မြို့မှာ ရွှင်လန်းဝမ်းမြောက်နေတဲ့ အသံကို အဝေးကြီးကတောင် ကြားရတယ်။ အလှူပစ္စည်းတွေ၊ သီးဦးသီးဖျားတွေ၊ ဆယ်ဖို့တစ်ဖို့တွေထားတဲ့ သိုလှောင်ခန်းတွေကို ကြီးကြပ်ဖို့ အမျိုးသားတွေကို အဲဒီနေ့မှာ တာဝန်ပေးတယ်။ သူတို့က ပုရောဟိတ်တွေနဲ့ လေဝိအမျိုးသားတွေအတွက် ပညတ်တရားမှာ ပြဋ္ဌာန်းထားတဲ့ ဝေစုတွေကို မြို့အသီးသီးရဲ့ လယ်မြေတွေကနေ ကောက်ခံပြီး သိုလှောင်ခန်းတွေမှာ စုသိမ်းရမယ်။ ဗိမာန်တော်မှာ ပုရောဟိတ်တွေနဲ့ လေဝိအမျိုးသားတွေ အမှုဆောင်နေတဲ့အတွက် ယုဒလူတွေ ဝမ်းမြောက်ဝမ်းသာ ဖြစ်နေကြတယ်။ ပုရောဟိတ်တွေနဲ့ လေဝိအမျိုးသားတွေက ဘုရားသခင်ပေးတဲ့ တာဝန်တွေ၊ စင်ကြယ်စေခြင်းနဲ့ဆိုင်တဲ့ တာဝန်တွေကို စတင်ထမ်းဆောင်ကြတယ်။ သီချင်းသည်တွေ၊ တံခါးစောင့်တွေကလည်း ဒါဝိဒ်နဲ့ သားတော်ရှောလမုန် ညွှန်ကြားချက်အတိုင်း လုပ်ဆောင်ကြတယ်။ ရှေးအချိန် ဒါဝိဒ်နဲ့ အာသပ်လက်ထက်မှာဆိုရင် သီချင်းသည်တွေကို ဦးဆောင်ပြီး ဘုရားသခင်ကို ကျေးဇူးတင်ချီးမွမ်းတဲ့ သီချင်းတွေစပ်ဆိုတဲ့ ဂီတမှူးတွေရှိခဲ့တယ်။ ဇေရုဗဗေလနဲ့ နေဟမိလက်ထက်မှာ အစ္စရေးတွေက သီချင်းသည်တွေနဲ့ တံခါးစောင့်တွေအတွက် နေ့စဉ်လိုအပ်တဲ့ ဝေစုတွေကို ပေးကြတယ်။ လေဝိအမျိုးသားတွေအတွက်လည်း ဝေစုကို သီးသန့်ဖယ်ထားကြတယ်။ လေဝိအမျိုးသားတွေကလည်း သူတို့ရတဲ့ဝေစုထဲကနေ အာရုန်ရဲ့ သားမြေးတွေအတွက် သီးသန့်ဖယ်ထားကြတယ်။,16,Ne,12,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/12/
audio/nwt_16_Ne_BU_13.mp3,အခန်းကြီး (၁၃) အဲဒီနေ့မှာ မောရှေရဲ့ ပညတ်ကျမ်းကို လူတွေကြားအောင် ဖတ်ပြတဲ့အခါ အမ္မုန်လူမျိုးနဲ့ မောဘလူမျိုး တစ်ယောက်မှ ဘုရားသခင့်လူမျိုး အစုအဝေးထဲ မပါရဘူးဆိုပြီး ရေးထားတာကို တွေ့ရတယ်။ သူတို့က အစ္စရေးတွေကို အစာရေစာ မထောက်ပံ့ပေးတဲ့အပြင် ကျိန်စာတိုက်ဖို့ ဗာလမ်ကို ငှားရမ်းခဲ့ကြတယ်။ ဒါပေမဲ့ ဘုရားသခင်က ကျိန်စာကို ကောင်းချီးအဖြစ် ပြောင်းလဲပေးခဲ့တယ်။ အဲဒီပညတ်ကို ကြားတဲ့အခါ တိုင်းတစ်ပါးမျိုးနွယ်က ဆင်းသက်လာသူတွေကို အစ္စရေးတွေထဲကနေ ပယ်ထုတ်လိုက်ကြတယ်။ အဲဒီမတိုင်ခင်မှာ ဘုရားသခင့်အိမ်တော် သိုလှောင်ခန်းတာဝန်ခံ ပုရောဟိတ် ဧလျာရှိပ်က တောဘိနဲ့ အမျိုးတော်တဲ့အတွက်၊ တောဘိကို သိုလှောင်ခန်းကြီးတစ်ခန်း ပေးထားတယ်။ အရင်တုန်းက အဲဒီအခန်းမှာ ကောက်နှံအလှူ၊ လောဗန်၊ အသုံးအဆောင်ပစ္စည်းတွေအပြင် လေဝိအမျိုးသားတွေ၊ သီချင်းသည်တွေနဲ့ တံခါးစောင့်တွေ ရထိုက်တဲ့ ကောက်နှံ၊ စပျစ်ဝိုင်အသစ်၊ ဆီတို့ရဲ့ ဆယ်ဖို့တစ်ဖို့၊ ပုရောဟိတ်တွေအတွက်ပေးတဲ့ အလှူပစ္စည်းတွေကိုပါ ထားလေ့ရှိတယ်။ အဲဒီအတောအတွင်း ကျွန်တော် ဂျေရုဆလင်မြို့မှာ မရှိဘူး။ ဗာဗုလုန်ဘုရင် အာတဇေရဇ် နန်းစံ ၃၂ နှစ်မှာ ဘုရင့်ဆီ ပြန်သွားလိုက်တာ။ အတော်လေးကြာတော့ ကျွန်တော်က ဘုရင့်ဆီ ခွင့်ပြုချက်တောင်းပြီး၊ ဂျေရုဆလင်မြို့ကို ပြန်ရောက်လာတဲ့အခါ ဧလျာရှိပ်က ဘုရားသခင်ရဲ့အိမ်တော် ဝင်းထဲမှာ တောဘိအတွက် အခန်းတစ်ခန်းပေးထားမှန်း ကျွန်တော် သိလိုက်ရတယ်။ ဒါဟာ တော်တော်ဆိုးတဲ့လုပ်ရပ်ပဲ။ ကျွန်တော်လည်း ဒေါသထွက်လွန်းလို့ အဲဒီအခန်းထဲက တောဘိရဲ့ ပရိဘောဂအားလုံးကို အပြင်ထုတ်ပစ်လိုက်တယ်။ အဲဒီနောက် သိုလှောင်ခန်းတွေကို သန့်ရှင်းရေး လုပ်ခိုင်းလိုက်တယ်။ ဘုရားသခင့်အိမ်တော် အသုံးအဆောင်ပစ္စည်းတွေ၊ ကောက်နှံအလှူတွေ၊ လောဗန်တွေကို အဲဒီအခန်းမှာ ပြန်ထားလိုက်တယ်။ လေဝိအမျိုးသားတွေလည်း ရထိုက်တဲ့ဝေစုတွေ မရကြဘူး။ ဒါကြောင့် အမှုဆောင်နေတဲ့ လေဝိအမျိုးသားတွေ၊ သီချင်းသည်တွေက ကိုယ့်လယ်မြေဆီ ပြန်သွားနေရမှန်း ကျွန်တော်သိလိုက်ရတယ်။ ဒါနဲ့ အုပ်ချုပ်ရေးမှူးတွေကို စစ်မှန်တဲ့ဘုရားသခင်ရဲ့ အိမ်တော်ကို ဘာလို့ပစ်ထားကြတာလဲ ဆိုပြီး ပြင်းပြင်းထန်ထန် ပြစ်တင်ပြောဆိုလိုက်တယ်။ လေဝိအမျိုးသားတွေကို ပြန်စုစည်းပြီး တာဝန်ထမ်းဆောင်ခိုင်းတယ်။ ယုဒလူတွေကလည်း ကောက်နှံ၊ စပျစ်ဝိုင်အသစ်၊ ဆီတို့ရဲ့ ဆယ်ဖို့တစ်ဖို့ကို သိုလှောင်ခန်းတွေဆီ ယူလာကြတယ်။ အဲဒီနောက် ကျွန်တော်က ပုရောဟိတ်ရှေလမိ၊ ကျမ်းကူးသူ ဇာဒုတ်နဲ့ လေဝိအမျိုးသား ပေဒါယကို သိုလှောင်ခန်းတာဝန်ခံအဖြစ် ခန့်ထားတယ်။ မသနိရဲ့မြေး၊ ဇက္ကုရရဲ့သား ဟာနန်က လက်ထောက်ဖြစ်တယ်။ သူတို့ဟာ ယုံကြည်စိတ်ချထိုက်သူတွေဖြစ်ပြီး ညီအစ်ကိုတွေအတွက် ဝေစုခွဲဝေပေးရတဲ့တာဝန် ရထားကြတယ်။ ဘုရားသခင်၊ ဒီအတွက် ကျွန်တော့်ကို သတိရပေးပါ။ ဘုရားသခင့်အိမ်တော်နဲ့ အိမ်တော်လုပ်ငန်းတွေအတွက် ကျွန်တော်လုပ်ခဲ့တဲ့ ခိုင်မြဲတဲ့မေတ္တာပါလုပ်ရပ်တွေကို မမေ့လိုက်ပါနဲ့။ အဲဒီအချိန်တုန်းက ယုဒလူတွေဟာ ဥပုသ်နေ့မှာ စပျစ်သီးနယ်တာ၊ မြည်းတွေပေါ် ကောက်နှံတွေ တင်လာတာ၊ စပျစ်ဝိုင်၊ စပျစ်သီးတွေ၊ သဖန်းသီးတွေနဲ့ ဝန်ထုပ်အမျိုးမျိုးကို ဂျေရုဆလင်မြို့ထဲ သယ်လာတာကို ကျွန်တော် တွေ့တယ်။ ဒါကြောင့် ဥပုသ်နေ့မှာ အစားအစာတွေ မရောင်းကြဖို့ သတိပေးခဲ့တယ်။ ဂျေရုဆလင်မြို့မှာ နေထိုင်တဲ့ တိုင်ရာလူမျိုးတွေကလည်း ငါးနဲ့ ကုန်ပစ္စည်း အမျိုးမျိုးကို ယူလာပြီး မြို့ထဲက ယုဒလူတွေကို ဥပုသ်နေ့မှာ ရောင်းကြတယ်။ အဲဒီအခါ ကျွန်တော်က ယုဒအရာရှိတွေကို ခင်ဗျားတို့လုပ်ပုံက ဆိုးရွားလိုက်တာ။ ဥပုသ်နေ့ကိုတောင် မစောင့်ထိန်းကြပါလား။ ဘိုးဘေးတွေ အဲဒီလိုလုပ်ခဲ့လို့ ဘုရားသခင်က ကျွန်တော်တို့နဲ့ ဒီမြို့အပေါ်မှာ အခုလို ဘေးဆိုးတွေ ကျရောက်စေခဲ့တယ် မဟုတ်လား။ ဒါတောင် ခင်ဗျားတို့က ဥပုသ်နေ့ကို မစောင့်ထိန်းဘဲ အစ္စရေးတွေကို ဘုရားသခင် ပိုပြီးအမျက်ထွက်အောင် လုပ်နေကြပါလား ဆိုပြီး ပြင်းပြင်းထန်ထန် အပြစ်တင်တယ်။ အဲဒီနောက် ကျွန်တော်က ဥပုသ်နေ့မစခင် ဂျေရုဆလင်မြို့တံခါးတွေမှာ မှောင်ရိပ်ကျတာနဲ့ တံခါးတွေ ပိတ်ခိုင်းလိုက်တယ်။ ဥပုသ်နေ့ မကုန်မချင်း တံခါးမဖွင့်ရဘူးလို့လည်း မှာထားတယ်။ ပြီးတော့ ဥပုသ်နေ့မှာ ဘာပစ္စည်းမှ မြို့ထဲ မသယ်လာနိုင်အောင် ကျွန်တော့်နောက်လိုက်တချို့ကို မြို့တံခါးတွေမှာ အစောင့်ချထားတယ်။ ဒါကြောင့် ကုန်သည်တွေနဲ့ ကုန်ပစ္စည်းအမျိုးမျိုး ရောင်းချသူတွေက မြို့ပြင်မှာ တစ်ကြိမ်နှစ်ကြိမ် ညအိပ်သေးတယ်။ အဲဒီအခါ ကျွန်တော်က မြို့ရိုးရှေ့မှာ ဘာလို့ အိပ်ကြတာလဲ။ နောက်တစ်ခါတွေ့ရင်တော့ ဖမ်းမယ် ဆိုပြီး သူတို့ကို သတိပေးလိုက်တယ်။ အဲဒီအချိန်ကစပြီး ဥပုသ်နေ့မှာ မလာကြတော့ဘူး။ ပြီးတော့ လေဝိအမျိုးသားတွေကို ပုံမှန် ကိုယ်ကိုစင်ကြယ်စေပြီး မြို့တံခါးတွေမှာ လာစောင့်ကြပ်ရမယ်လို့ ကျွန်တော်မှာထားတယ်။ ဒါမှ ဥပုသ်နေ့ကို မြင့်မြတ်တဲ့နေ့အဖြစ် စောင့်ထိန်းနိုင်မယ်။ ဘုရားသခင်၊ ကျွန်တော် အခုလို လုပ်ဆောင်တာကိုလည်း သတိရပေးပါ။ ကိုယ်တော်ရဲ့ ခိုင်မြဲသောမေတ္တာ ကြီးမားလှတဲ့အတွက် ကျွန်တော့်ကို သနားပါ။ ဒါ့အပြင် အဲဒီအချိန်တုန်းက ဂျူးတွေဟာ အာဇုတ်မြို့သူတွေ၊ အမ္မုန်အမျိုးသမီးတွေ၊ မောဘအမျိုးသမီးတွေနဲ့ လက်ထပ်ထားမှန်း ကျွန်တော် သိလိုက်ရတယ်။ သူတို့ရဲ့သားသမီးတစ်ယောက်မှ ဂျူးဘာသာစကားကို မပြောတတ်ဘူး။ တစ်ဝက်လောက်က အာဇုတ်စကားကို ပြောတယ်။ ကျန်တာတွေကတော့ တခြားဘာသာစကားကို ပြောကြတယ်။ ဒါကြောင့် ကျွန်တော်က သူတို့ကို ပြင်းပြင်းထန်ထန် ပြစ်တင်ပြီး ဘုရားသခင် ဆုံးမတာ ခံရမယ်လို့ သတိပေးလိုက်တယ်။ တချို့ကို ရိုက်နှက်ပြီး ဆံပင်ဆွဲနုတ်ပစ်တယ်။ အဲဒီနောက် ဘုရားသခင်ကို တိုင်တည်ပြီး ကျိန်ဆိုခိုင်းတယ် ကိုယ့်သမီးတွေကို သူတို့ရဲ့သားတွေနဲ့ မပေးစားနဲ့။ သူတို့ရဲ့သမီးတွေကို ကိုယ်တိုင်လည်း မယူနဲ့။ ကိုယ့်သားတွေနဲ့လည်း မပေးစားနဲ့။ အစ္စရေးဘုရင် ရှောလမုန်က အဲဒီလိုလုပ်ပြီး ပြစ်မှားခဲ့တယ် မဟုတ်လား။ လူမျိုးတွေထဲမှာ သူ့လိုဘုရင်မျိုး မရှိဘူး။ ဘုရားသခင်က သူ့ကို ချစ်တဲ့အတွက် အစ္စရေးဘုရင်အဖြစ် ခန့်အပ်တယ်။ ဒါပေမဲ့ တိုင်းတစ်ပါးမိန်းမတွေက သူအပြစ်ကျူးလွန်အောင် လုပ်နိုင်ခဲ့တယ်။ အခု ခင်ဗျားတို့က တိုင်းတစ်ပါးမိန်းမတွေနဲ့ လက်ထပ်ပြီး ဘုရားသခင်ကို သစ္စာဖောက်ခဲ့ကြပြီ။ ဒီလောက်ဆိုးရွားတဲ့လုပ်ရပ်ဟာ လူကြားလို့မှ ကောင်းသေးရဲ့လား ဆိုပြီး ပြောလိုက်တယ်။ ပြီးတော့ ပုရောဟိတ်မင်း ဧလျာရှိပ်ရဲ့မြေး၊ ယောယဒရဲ့ သားတစ်ယောက်ဟာ ဟောရုန်မြို့သား သမ်ဘာလတ်ရဲ့ သမက်ဖြစ်နေလို့ အဲဒီသားကို ကျွန်တော် မောင်းထုတ်လိုက်တယ်။ ဘုရားသခင်၊ သူတို့က ပုရောဟိတ်တာဝန်ကို ညစ်ညူးစေတဲ့အပြင် လေဝိအမျိုးသားတွေ၊ ပုရောဟိတ်တွေနဲ့ဖွဲ့တဲ့ ပဋိညာဉ်ကိုလည်း ညစ်ညူးစေခဲ့တဲ့အတွက် သူတို့ကို အပြစ်ဒဏ်ပေးဖို့ သတိရပါ။ အဲဒီနောက် ကျွန်တော်က လူတွေကို တိုင်းတစ်ပါး လွှမ်းမိုးမှုမှန်သမျှကနေ ကင်းစင်သွားအောင် လုပ်ပေးတယ်။ ပုရောဟိတ်တွေနဲ့ လေဝိအမျိုးသားတွေကို တာဝန်ကိုယ်စီ ခွဲဝေပေးတယ်။ သီးဦးသီးဖျား အမှည့်တွေ၊ သတ်မှတ်ထားချိန်မှာ ယူလာရမယ့် ထင်းတွေအတွက် စီစဉ်ပေးတယ်။ ဘုရားသခင်၊ ကျွန်တော့်ကို သတိရပေးပါ။ မျက်နှာသာ ပေးတော်မူပါ။,16,Ne,13,နေဟမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နေဟမိ/13/
audio/nwt_17_Es_BU_01.mp3,ဧသတာကျမ်း အခန်းကြီး (၁) အိန္ဒိယပြည်ကနေအီသီယိုးပီးယားပြည်အထိ ခရိုင် ၁၂၇ ခုကို အုပ်ချုပ်တဲ့ အာရွှေရုမင်း လက်ထက်မှာ၊ မင်းကြီးဟာ ရှုရှန်နန်းတော်ထဲက ရာဇပလ္လင်ပေါ် နန်းထိုင်ပြီး စိုးစံတယ်။ နန်းစံသုံးနှစ်မှာ မှူးမတ်တွေ၊ မင်းမှုထမ်းတွေအတွက် စားသောက်ပွဲကြီး လုပ်ပေးတယ်။ ပါးရှားဗိုလ်ချုပ်၊ မီးဒီးယားဗိုလ်ချုပ်၊ အရာရှိတွေ၊ ခရိုင်အုပ်ချုပ်ရေးမှူးတွေ ရှေ့တော်မှာ ခစားနေတယ်။ မင်းကြီးက ခမ်းနားလှတဲ့နိုင်ငံရဲ့ စည်းစိမ်တွေ၊ ဘုန်းတန်ခိုးနဲ့ အရှိန်အဝါ ကြီးမားပုံတွေကို ရက်ပေါင်း ၁၈၀ ပြသတယ်။ ရက်စေ့သွားတဲ့အခါ ရှုရှန်နန်းတော်ထဲက ရာထူးကြီးငယ်မရွေး အားလုံးအတွက် ခုနစ်ရက်ကြာ စားသောက်ပွဲကြီးကို နန်းတော်ဥယျာဉ်ထဲမှာတည်ခင်းပေးတယ်။ ဥယျာဉ်ထဲမှာ ပိတ်ချောထည်၊ အကောင်းစားချည်ထည်၊အပြာရောင် အထည်တွေနဲ့ လုပ်ထားတဲ့ ကန့်လန့်ကာတွေကို ငွေကွင်းတပ်ထားတဲ့ စကျင်ကျောက်တိုင်တွေမှာ ခရမ်းရောင်ချည်ကြိုးတွေနဲ့ ချည်ထားတယ်။ သလင်းကျောက်၊ စကျင်ကျောက်၊ ကနုကမာနဲ့ အနက်ရောင် စကျင်ကျောက်တွေ ခင်းထားတဲ့ စင်္ကြံပေါ်မှာ ရွှေငွေအတိပြီးတဲ့ ညောင်စောင်းတွေ ရှိတယ်။ စပျစ်ဝိုင်ကို ရွှေခွက်တွေထဲ ထည့်ပြီး တည်ခင်းတယ်။ ခွက်တစ်လုံးနဲ့တစ်လုံး ဆင်တူတယ်ဆိုတာ မရှိဘူး။ မင်းကြီးပဲ တတ်နိုင်တဲ့ တော်ဝင်စပျစ်ဝိုင်တွေကို အလျှံပယ် တည်ခင်းတယ်။ လူတိုင်း ဆန္ဒရှိသလောက် သောက်ပါစေဆိုပြီး နန်းတွင်းအရာရှိတွေကို မင်းကြီးမှာထားတဲ့အတွက် စပျစ်ဝိုင်သောက်တဲ့အခါ ဘယ်သူ့ကိုမှ အတင်းအကျပ် မပြုရဆိုတဲ့ စည်းမျဉ်းကို လိုက်နာကြတယ်။ မိဖုရားဝါရှတိလည်း အာရွှေရုမင်းရဲ့ နန်းတော်မှာ အမျိုးသမီးတွေအတွက် စားသောက်ပွဲ ကျင်းပတယ်။ ခုနစ်ရက်မြောက်နေ့ရောက်တော့ မင်းကြီးက စပျစ်ဝိုင်အရှိန်ကြောင့် ရွှင်မြူးလာတဲ့အခါ မဟုမန်၊ ဗိဇသ၊ ဟာဗောန၊ ဗိဂသ၊ အဗာဂသ၊ ဇေသာ၊ ကာကတ်လို့ခေါ်တဲ့ အပါးတော်မြဲ နန်းတွင်းအရာရှိ ခုနစ်ယောက်ကို ဆင့်ခေါ်လိုက်တယ်။ အင်မတန်ချောမောတဲ့ မိဖုရားဝါရှတိရဲ့အလှကို လူတွေနဲ့ မှူးမတ်တွေရှေ့ ထုတ်ကြွားချင်လို့ မိဖုရားကို ရာဇခေါင်းဆောင်း ဆင်မြန်းစေပြီး ရှေ့တော်ခေါ်ခဲ့ဖို့ မိန့်မှာတယ်။ ဒါပေမဲ့ မိဖုရားဝါရှတိက နန်းတွင်းအရာရှိတွေကတစ်ဆင့် ရောက်လာတဲ့ ဘုရင့်အမိန့်ကို ထပ်တလဲလဲ ငြင်းဆန်ပြီး မလာဘဲနေတယ်။ အဲဒီအခါ မင်းကြီးက အကြီးအကျယ် စိတ်ဆိုးပြီး ဒေါသပေါက်ကွဲသွားတယ်။ ဒါနဲ့ မင်းကြီးက ရှေးထုံးရှေးနည်းတွေကို သိနားလည်တဲ့ ပညာရှိတွေကို ခေါ်လိုက်တယ်။ (မင်းကြီးက အမှုကိစ္စတိုင်းမှာ တရားဥပဒေနဲ့ အမှုအခင်းအကြောင်း နှံ့စပ်သူတွေကို တိုင်ပင်လေ့ရှိတယ်။ ကာရှေန၊ ရှေသာ၊ အာဒမာသ၊ တာရှိ၊ မေရက်၊ မာရှေန၊ မမုကန်လို့ခေါ်တဲ့ ပါးရှားနဲ့မီးဒီးယား မှူးမတ်ခုနစ်ယောက်ဟာ ဘုရင်ကို အနီးကပ် အကြံပေးရသူတွေ၊ ရှေ့တော်မှာ ခစားခွင့်ရှိသူတွေ၊ နိုင်ငံမှာ ရာထူးအကြီးဆုံး ပုဂ္ဂိုလ်တွေပဲ။) ပြီးတော့ နန်းတွင်းအရာရှိတွေကတစ်ဆင့် ငါအာရွှေရုမင်း ထုတ်ပြန်တဲ့အမိန့်ကို မနာခံတဲ့ မိဖုရားဝါရှတိကို ဥပဒေနဲ့အညီ ဘယ်လိုစီရင်ရမလဲ ဆိုပြီးတိုင်ပင်တယ်။ အဲဒီအခါ ဘုရင်နဲ့ မှူးမတ်တွေရှေ့မှာ မမုကန်က မိဖုရားဝါရှတိ ကျူးလွန်တဲ့အမှားက မင်းကြီးကိုပဲ ထိခိုက်တာ မဟုတ်ပါဘူး။ မှူးမတ်တွေကိုရော မင်းကြီးအုပ်ချုပ်တဲ့ ခရိုင်အားလုံးက လူတွေကိုပါ ထိခိုက်ပါတယ်။ ဇနီးသည်တွေက မိဖုရားရဲ့လုပ်ရပ်ကို ကြားသိတဲ့အခါ ခင်ပွန်းဖြစ်သူကို မထီလေးစား လုပ်ကြလိမ့်မယ်။ ရှေ့တော်ကိုလာပါလို့ အာရွှေရုမင်း ဆင့်ခေါ်တာတောင် မိဖုရားဝါရှတိ လာလို့လား ဆိုပြီး ပြောကြမှာ။ ဒီနေ့ မိဖုရားရဲ့ လုပ်ရပ်ကိုကြားတဲ့ ပါးရှားနဲ့မီးဒီးယား မှူးမတ်ကတော်တွေကလည်း ခင်ပွန်းဖြစ်သူကို အဲဒီလိုပဲ ပြန်ခံပြောကြမယ်။ အဲဒီအခါ မထီလေးစားလုပ်တာတွေ၊ ဒေါသထွက်ရတာတွေတိုးများလာပါလိမ့်မယ်။ ဒါကြောင့် မင်းကြီး အလိုရှိမယ်ဆိုရင် မိဖုရားဝါရှတိကို ဘယ်တော့မှ ရှေ့တော်မဝင်စေနဲ့ဆိုတဲ့ အမိန့်ထုတ်ပြန်ပြီး မပယ်ဖျက်နိုင်တဲ့ ပါးရှားနဲ့ မီးဒီးယားဥပဒေထဲမှာ ရေးမှတ်ထားပါ။ ပြီးရင်သူ့ထက်သာတဲ့အမျိုးသမီးတစ်ယောက်ကို မိဖုရားတင်မြှောက်ပါ။ မင်းကြီးရဲ့အမိန့်ကို ကျယ်ပြောလှတဲ့ နိုင်ငံတစ်ဝန်းလုံးမှာ ကြေညာလိုက်ရင် ဇနီးသည်အားလုံးက ခင်ပွန်းသည်ကို အယုတ်အမြတ်မရွေး လေးစားကြပါလိမ့်မယ် ဆိုပြီး လျှောက်တင်တယ်။ အဲဒီအကြံပြုချက်ကို မင်းကြီးရော မှူးမတ်တွေပါ နှစ်သက်ကြတယ်။ ဒါနဲ့ မင်းကြီးက မမုကန်ပြောတဲ့အတိုင်း လုပ်ဆောင်တယ်။ ပြီးတော့ အိမ်ထောင်မှာ လင်ယောက်ျားဟာ ဦးစီးဖြစ်ရမယ်၊သူ့ဘာသာစကားကိုပဲ ပြောရမယ်ဆိုပြီး ရေးထားတဲ့ အမိန့်တော်စာကို ထုတ်ပြန်တယ်။ ခရိုင်တစ်ခုစီရဲ့ စာအရေးအသားနဲ့ သူတို့ပြောတဲ့ ဘာသာစကားအတိုင်းရေးသားပြီး အာရွှေရုအုပ်ချုပ်တဲ့ ခရိုင်အားလုံးဆီ ပို့လိုက်တယ်။,17,Es,1,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/1/
audio/nwt_17_Es_BU_02.mp3,အခန်းကြီး (၂) အဲဒီနောက် အာရွှေရုမင်းက စိတ်ပြေသွားတဲ့အခါမိဖုရားဝါရှတိ ဘာလုပ်ခဲ့တယ်၊ သူ့ကိုဘယ်လို စီရင်ချက်ချခဲ့တယ်ဆိုတာကို ပြန်သတိရတယ်။ အဲဒီအခါ အပါးတော်မြဲ မှူးမတ်တွေက မင်းကြီးအတွက် အပျိုစင် မိန်းမချောလေးတွေကို ရှာခိုင်းလိုက်ပါ။ မင်းကြီးရဲ့ပိုင်နက် ခရိုင်တွေထဲက အပျိုစင် မိန်းမချောလေးတွေကို ရှုရှန်နန်းတော်မှာရှိတဲ့ အပျိုတော်နန်းဆောင်ဆီ ခေါ်လာဖို့ လူတချို့ကို တာဝန်ပေးလိုက်ပါ။မိန်းမပျိုလေးတွေကို အပျိုတော်ထိန်း၊ မိန်းမစိုး ဟေဂဲလက်ထဲ အပ်ပြီး အလှပြုပြင်ပေးစေပါ။ အဲဒီနောက် မင်းကြီး အကြိုက်ဆုံးတစ်ယောက်ကို ဝါရှတိနေရာမှာ မိဖုရားမြှောက်တော်မူပါ ဆိုပြီး အကြံပေးတယ်။ ဒီအကြံပေးချက်ကို မင်းကြီး သဘောကျသွားပြီး အဲဒီအတိုင်း လုပ်တယ်။ ရှုရှန်နန်းတော်မှာ ဗင်ယာမိန်အမျိုးသား ကိရှရဲ့မြစ်၊ ရှိမိရဲ့မြေး၊ ယာအိရရဲ့သား မော်ဒကဲလို့ခေါ်တဲ့ ဂျူးတစ်ယောက် ရှိတယ်။ ဂျေရုဆလင်မြို့ကနေ ယုဒဘုရင် ယေခေါနိနဲ့ သုံ့ပန်းတွေကို ဗာဗုလုန်ဘုရင် နေဗုခဒ်နေဇာ ဖမ်းခေါ်သွားတုန်းက အဲဒီသုံ့ပန်းတွေထဲမှာ သူလည်း ပါတယ်။ မော်ဒကဲမှာ ဧသတာလို့ခေါ်တဲ့ နှမဝမ်းကွဲတစ်ယောက်ရှိပြီး ဟဒဿ လို့လည်း ခေါ်တယ်။ သူ့မှာ မိဘတွေ မရှိတော့တဲ့အတွက် မော်ဒကဲက ကျွေးမွေးစောင့်ရှောက်ထားတယ်။ သူဟာ ရုပ်ချောပြီး ဆွဲဆောင်မှုရှိတယ်။ သူ့မိဘတွေ ဆုံးပါးသွားတဲ့အခါ မော်ဒကဲက သမီးအဖြစ် မွေးစားထားတာ။ အမိန့်တော်စာကို ကြေညာပြီးတဲ့နောက်မိန်းမပျိုလေးတွေကို ရှုရှန်နန်းတော်မှာရှိတဲ့ အပျိုတော်ထိန်း ဟေဂဲလက်ထဲအပ်ဖို့ ခေါ်လာကြတယ်။ ဧသတာကိုလည်း ခေါ်လာပြီး ဟေဂဲလက်ထဲ အပ်လိုက်တယ်။ ဟေဂဲက မိန်းမပျိုလေး ဧသတာကို သဘောကျပြီး မျက်နှာသာပေးတယ်။ သူ့ကို အလှပြုပြင်ပေးဖို့၊ အထူးအစားအစာတွေ ကျွေးဖို့ ချက်ချင်း စီစဉ်ပြီး နန်းတွင်းအပျိုတော် ခုနစ်ယောက်ကိုလည်း ပေးအပ်တယ်။ ပြီးတော့ဧသတာနဲ့အပျိုတော်ခုနစ်ယောက်ကို အပျိုတော်နန်းဆောင်ရဲ့ အကောင်းဆုံးအဆောင်မှာ ထားပေးတယ်။ ဧသတာလည်း မော်ဒကဲ မှာထားတဲ့အတိုင်း သူ့လူမျိုး၊ သူ့ဆွေမျိုးအကြောင်း လုံးဝမပြောဘဲ လျှို့ဝှက်ထားတယ် ။ မော်ဒကဲက ဧသတာရဲ့အခြေအနေနဲ့ ဘာတွေ ဖြစ်ပျက်နေတယ်ဆိုတာ သိနိုင်ဖို့ အပျိုတော်နန်းဆောင်ဝင်း အရှေ့မှာ နေ့တိုင်း ဖြတ်လျှောက်လေ့ရှိတယ်။ မိန်းမပျိုလေးတွေကို မုရန်ဆီနဲ့ ခြောက်လ၊ ဗာလစံဆီ၊ နံ့သာဆီအမျိုးမျိုးနဲ့ ခြောက်လ အလှပြုပြင်ပေးရတယ်။ အဲဒီလို ဆယ့်နှစ်လကြာ အလှပြုပြင်ချိန် ကုန်ဆုံးသွားရင် မိန်းမပျိုလေးတွေက အာရွှေရုမင်းဆီ တစ်ယောက်ပြီးတစ်ယောက် အလှည့်ကျ ဝင်ရတော့မှာဖြစ်တယ်။ မင်းကြီးဆီဝင်ဖို့ အလှည့်ကျတဲ့ မိန်းမပျိုလေးဟာ အပျိုတော်နန်းဆောင်ကနေ နန်းတော်ကို သွားတဲ့အခါ လိုချင်တာမှန်သမျှ တောင်းယူနိုင်တယ်။ ညနေပိုင်းမှာ မင်းကြီးဆီ ဝင်ပြီး နောက်နေ့မနက်မှာ မောင်းမတွေကို အုပ်ထိန်းရတဲ့ မိန်းမစိုး ရှဂါဇ လက်အောက်မှာရှိတဲ့ မောင်းမနန်းဆောင်ကို ပြန်ရတယ်။ မင်းကြီး နှစ်သက်မြတ်နိုးလို့ နာမည်တပ်ပြီး ဆင့်ခေါ်မှသာ မင်းကြီးဆီ သူ ထပ်ပြီးဝင်ရမယ်။ အဘိဟဲလရဲ့ သမီး၊ မော်ဒကဲရဲ့နှမဝမ်းကွဲ ဧသတာလည်း မင်းကြီးဆီဝင်ဖို့ အလှည့်ကျလာတယ်။ ဧသတာက အပျိုတော်ထိန်း၊ မိန်းမစိုးဟေဂဲ ဆင်ပေးထားတာကလွဲလို့ ဘာမှထပ်မတောင်းဘူး။ (ဧသတာကို မြင်သူတိုင်း ချစ်ခင်ကြတယ်။) အာရွှေရုမင်းနန်းစံ ခုနစ်နှစ်၊ တေဗက် လို့ခေါ်တဲ့ ဆယ်လပိုင်းမှာ ဧသတာကို အာရွှေရုမင်းရဲ့ နန်းဆောင်ဆီ ခေါ်လာကြတယ်။ မင်းကြီးလည်း ဧသတာကို တခြားမိန်းကလေးတွေထက် ပိုချစ်မြတ်နိုးတယ်။ ဧသတာကို တခြားအပျိုစင်တွေထက် မျက်နှာသာပိုပေးပြီး ပိုနှစ်သက်တဲ့အတွက် ရာဇခေါင်းဆောင်း ဆောင်းပေးပြီး ဝါရှတိနေရာမှာ မိဖုရားမြှောက်လိုက်တယ်။ အဲဒီနောက် မှူးမတ်တွေ၊ မင်းမှုထမ်းတွေအတွက် စားသောက်ပွဲကြီး ကျင်းပပေးတယ်။ ဒါဟာ ဧသတာအတွက် ကျင်းပတဲ့ပွဲပဲ။ ခရိုင်တွေမှာလည်း လွတ်ငြိမ်းချမ်းသာခွင့်ကို ကြေညာပြီး မင်းကြီးသာလျှင် တတ်နိုင်တဲ့ လက်ဆောင်တွေ ပေးသနားတယ်။ အပျိုစင်တွေကို ဒုတိယအကြိမ်ခေါ်လာချိန်မှာမော်ဒကဲက နန်းတော်တံခါးမှာထိုင်နေတယ်။ ဧသတာလည်း မော်ဒကဲမှာထားတဲ့အတိုင်းသူ့ဆွေမျိုး၊သူ့လူမျိုးအကြောင်း လုံးဝမပြောဘဲ လျှို့ဝှက်ထားတယ်။ မော်ဒကဲရဲ့ အုပ်ထိန်းမှုအောက်မှာ ရှိနေတုန်းကလိုပဲ မော်ဒကဲရဲ့စကားကို နားထောင်တယ်။ နန်းတော်တံခါးမှာမော်ဒကဲထိုင်ရချိန်တုန်းက နန်းတွင်းအရာရှိတွေဖြစ်တဲ့ တံခါးစောင့် ဗိဂသန်နဲ့ တေရက်က ဒေါသထွက်ပြီး အာရွှေရုမင်းကို လုပ်ကြံဖို့ လျှို့ဝှက်ကြံစည်တယ်။ ဒါကို မော်ဒကဲသိသွားတဲ့အခါ ချက်ချင်းပဲ မိဖုရားဧသတာကို ပြောပြလိုက်တယ်။ ဧသတာလည်း မော်ဒကဲကိုယ်စား မင်းကြီးဆီ လျှောက်တင်တယ်။ ဒီကိစ္စကို စုံစမ်းစစ်ဆေးပြီးနောက် မှန်တယ်ဆိုတာ သိရတဲ့အခါ တံခါးစောင့်နှစ်ယောက်ကို သစ်တိုင်မှာ ဆွဲထားလိုက်တယ်။ အဲဒီနောက် ရှေ့တော်မှာ အကြောင်းစုံကို သမိုင်းမှတ်တမ်းထဲ ရေးမှတ်စေတယ်။,17,Es,2,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/2/
audio/nwt_17_Es_BU_03.mp3,"အခန်းကြီး (၃) အဲဒီနောက် အာရွှေရုမင်းက အာဂတ်အမျိုး ဟမ်မဒါသရဲ့သား ဟာမန်ကို ရာထူးတိုးပေးတယ်။ သူ့ရဲ့ပလ္လင်ကို အတူခစားနေတဲ့ မှူးမတ်တွေထက် ပိုမြင့်တဲ့နေရာမှာ ထားပြီး ချီးမြှောက်တယ်။ နန်းတော်တံခါးမှာရှိတဲ့ မင်းမှုထမ်းအားလုံးက ဟာမန်ကို ဦးညွှတ်ပျပ်ဝပ်ရတယ်။ ဒါဟာ ဘုရင့်အမိန့်ပဲ။ မော်ဒကဲကတော့ ဦးမညွှတ်ဘူး၊ မပျပ်ဝပ်ဘူး။ ဒါကြောင့် နန်းတော်တံခါးမှာ ခစားတဲ့ မင်းမှုထမ်းတွေက ဘုရင့်အမိန့်ကို ဘာလို့ မလိုက်နာတာလဲ ဆိုပြီး မော်ဒကဲကို မေးမြန်းကြတယ်။ အဲဒီလို နေ့တိုင်းမေးမြန်းပေမဲ့ မော်ဒကဲက အရေးမလုပ်ဘူး။ သူဟာ ဂျူးလူမျိုးဆိုတာ ပြောပြီးသားဖြစ်လို့ပဲ။ ဒါနဲ့ မင်းမှုထမ်းတွေက မော်ဒကဲရဲ့လုပ်ရပ်ကို ဟာမန် ဘယ်လောက်သည်းခံနိုင်မလဲ သိနိုင်ဖို့ ဟာမန်ကို ပြောပြကြတယ်။ ဟာမန်က သူ့ကို မော်ဒကဲ ဦးမညွှတ်တာ၊ မပျပ်ဝပ်တာကို တွေ့တဲ့အခါ ဒေါသူပုန်ထတော့တယ်။ မော်ဒကဲရဲ့ လူမျိုးအကြောင်းကို သိထားတဲ့အတွက် မော်ဒကဲတစ်ယောက်ကိုပဲ ရှင်းပစ်နိုင်တယ်ဆိုရင် သိက္ခာကျတာပေါ့လို့ သူတွေးတယ်။ ဒါကြောင့် အာရွှေရုမင်းရဲ့ နိုင်ငံတစ်ဝန်းလုံးမှာရှိတဲ့ မော်ဒကဲရဲ့လူမျိုး ဂျူးရှိသမျှကို သုတ်သင်ရှင်းလင်းဖို့ ကြံစည်တော့တယ်။ အာရွှေရုမင်းနန်းစံ ၁၂ နှစ်၊ နိသန် လို့ခေါ်တဲ့ တစ်လပိုင်းမှာ ဟာမန်ကသူ့အကြံအစည်ကိုအကောင်အထည်ဖော်ဖို့ ရက်ကောင်းရက်မြတ် ရွေးချင်တဲ့အတွက် ပုရမဲ ချခိုင်းတဲ့အခါ အာဒါ လို့ခေါ်တဲ့ ၁၂ လပိုင်းမှာ မဲကျတယ်။ ဟာမန်က အာရွှေရုမင်းကို မင်းကြီးရဲ့ ပိုင်နက်ထဲက ခရိုင်တွေမှာ လူမျိုးစုတွေကြား ဟိုတစ်စုဒီတစ်စုပျံ့နှံ့နေတဲ့လူမျိုးတစ်မျိုး ရှိပါတယ်။ သူတို့ရဲ့ စည်းမျဉ်းဥပဒေဟာ တခြားလူမျိုးတွေနဲ့ မတူပါဘူး။ မင်းကြီးပြဋ္ဌာန်းတဲ့ ဥပဒေတွေကိုလည်း မလိုက်နာကြဘူး။ သူတို့ကို ဒီအတိုင်းလွှတ်ထားရင် မင်းကြီးအတွက် အကျိုးမရှိပါဘူး။ ဒါကြောင့်မင်းကြီးအလိုတော်ရှိမယ်ဆိုရင် သူတို့ကို ကွပ်မျက်ဖို့ အမိန့်တော်စာထုတ်ပြန်ပါ။ကျွန်တော်ကလည်းဘဏ္ဍာတိုက်ထဲ သွင်းဖို့ ငွေတဲလင့် ၁၀,၀၀၀ ကို အရာရှိတွေဆီ အပ်ပါ့မယ် လို့လျှောက်တင်တယ်။ ဒါနဲ့ ဘုရင်ကလည်း တံဆိပ်လက်စွပ်ကို ချွတ်ပြီး အာဂတ်အမျိုး ဟမ်မဒါသရဲ့သား၊ဂျူးတွေရဲ့ရန်သူ ဟာမန်ကို ပေးတယ်။ ပြီးတော့ အဲဒီလူမျိုးကိုရော သူတို့ရဲ့ငွေကိုပါ မင်းလက်ထဲ ငါအပ်တယ်။ မင်းသဘောအတိုင်း လုပ်နိုင်တယ် ဆိုပြီး ခွင့်ပြုလိုက်တယ်။ အဲဒီနောက် တစ်လပိုင်း ၁၃ ရက်နေ့မှာ အတွင်းဝန်တွေကို ဆင့်ခေါ်တယ်။ ခရိုင်တွေကို အုပ်ချုပ်တဲ့ ဘုရင်ခံချုပ်တွေ၊ ဘုရင်ခံတွေ၊ လူမျိုးအသီးသီးရဲ့ ခေါင်းဆောင်တွေကို ဟာမန်မိန့်မှာသမျှအတိုင်း အတွင်းဝန်တွေ ရေးကြတယ်။ ခရိုင်တစ်ခုစီရဲ့ စာအရေးအသားနဲ့ သူတို့ရဲ့ ဘာသာစကားအတိုင်း ရေးတယ်။ အဲဒီအမိန့်တော်စာကို အာရွှေရုမင်းရဲ့ နာမည်တပ်ပြီး မင်းကြီးရဲ့လက်စွပ်နဲ့ တံဆိပ်ခတ်လိုက်တယ်။ စာတွေကိုခြေမြန်တော်ကတစ်ဆင့် အာရွှေရုအုပ်ချုပ်တဲ့ ခရိုင်အားလုံးဆီ ပို့လိုက်တယ်။ အာဒါလို့ခေါ်တဲ့ ၁၂ လပိုင်း၊ ၁၃ ရက်၊ တစ်နေ့တည်းမှာ လူကြီးလူငယ်၊ မိန်းမ၊ ကလေးပါမကျန် ဂျူးလူမျိုးအားလုံးကို သုတ်သင်ပယ်ရှင်းဖို့၊ သူတို့ရဲ့ ပစ္စည်းဥစ္စာတွေကိုသိမ်းယူဖို့ အမိန့်ပေးထားတယ်။ စာမှာပါတဲ့အမိန့်ကို ခရိုင်အားလုံးမှာ ဥပဒေအဖြစ် သတ်မှတ်ရမယ့်အပြင် လူအားလုံးသိဖို့လည်း ကြေညာရမယ်။ ဒါမှ အဲဒီနေ့မှာ လူတွေ အသင့်ဖြစ်နေနိုင်မယ်။ ခြေမြန်တော်တွေက ဘုရင့်အမိန့်နဲ့ အမြန်ဆုံး ထွက်သွားကြတယ်။ အဲဒီဥပဒေကို ရှုရှန်နန်းတော်မှာလည်း ထုတ်ပြန်တယ်။ ဘုရင်နဲ့ဟာမန်က ထိုင်ပြီး စပျစ်ဝိုင် သောက်နေကြတယ်။ ရှုရှန်မြို့ထဲမှာတော့ ပွက်လောရိုက်သွားတယ်။",17,Es,3,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/3/
audio/nwt_17_Es_BU_04.mp3,အခန်းကြီး (၄) အကြောင်းစုံကိုမော်ဒကဲ သိသွားတဲ့အခါ အဝတ်ကို ဆွဲဆုတ်၊ အထည်ကြမ်း ဝတ်ပြီး ခေါင်းပေါ် ပြာတွေတင်တယ်။ အဲဒီနောက် မြို့လယ်ကောင်ကို သွားပြီး ရှိုက်ကြီးတငင် ငိုတော့တယ်။ အထည်ကြမ်း ဝတ်ထားသူတိုင်း နန်းတော်ထဲ ဝင်ခွင့်မရှိတဲ့အတွက် မော်ဒကဲက နန်းတော်တံခါးအထိပဲ သွားတယ်။ အမိန့်တော်စာ ရောက်သွားတဲ့ ခရိုင်အားလုံးမှာ ဂျူးတွေ အကြီးအကျယ် ငိုကြွေးမြည်တမ်းပြီး အစာရှောင်ကြတယ်။ အထည်ကြမ်းတွေ၊ ပြာတွေပေါ် အိပ်ကြတယ်။ အခြွေအရံတွေနဲ့ မိန်းမစိုးတွေက အကြောင်းစုံ လာပြောပြတဲ့အခါ မိဖုရားဧသတာ အတော်လေး စိတ်ထိခိုက်သွားတယ်။ ဒါကြောင့် အထည်ကြမ်းအစား လဲစရာအဝတ်တွေ ပို့ပေးလိုက်ပေမဲ့ မော်ဒကဲ လက်မခံဘူး။ ဒါနဲ့ ဧသတာက အနားမှာ ခစားဖို့ မင်းကြီးခန့်ထားတဲ့ မိန်းမစိုး ဟာတက်ကို ခေါ်ပြီး အကျိုးအကြောင်း စုံစမ်းဖို့ မော်ဒကဲဆီ လွှတ်တယ်။ ဟာတက်လည်း နန်းတော်တံခါးရှေ့ မြို့တော်ရင်ပြင်မှာရှိတဲ့ မော်ဒကဲဆီထွက်သွားတယ်။ အဲဒီအခါ မော်ဒကဲက ကြုံတွေ့ခဲ့တာတွေကိုရော ဂျူးတွေကိုကွပ်မျက်ဖို့ ဘဏ္ဍာတိုက်ထဲ သွင်းမယ်လို့ ဟာမန်ကတိပေးခဲ့တဲ့ ငွေပမာဏအတိအကျကိုပါ ပြောပြတယ်။ ဂျူးတွေကို သုတ်သင်ပယ်ရှင်းပါဆိုပြီး ရှုရှန်မြို့မှာ ထုတ်ပြန်ထားတဲ့ အမိန့်တော်စာကိုလည်း ပေးလိုက်တယ်။ မိဖုရားဧသတာကို အဲဒီစာပြပြီး ရှင်းပြဖို့၊ ဒါ့အပြင် မင်းကြီးရှေ့ဝင်ပြီး မျက်နှာသာ တောင်းခံပါ၊ ကိုယ့်လူမျိုးအတွက် ကိုယ်တိုင်အသနားခံပါ ဆိုပြီးပြောဖို့ ဟာတက်ကို မှာလိုက်တယ်။ ဟာတက်က ပြန်လာပြီး မော်ဒကဲပြောတာတွေကို ဧသတာကို ပြန်ပြောပြတယ်။ ဧသတာကလည်း မော်ဒကဲကို၊ ဆင့်ခေါ်မခံရဘဲ ဘုရင့်အတွင်းရင်ပြင်ထဲ ဝင်လာတဲ့ ယောက်ျားမိန်းမ ဘယ်သူမဆိုအတွက် ဥပဒေတစ်ခုပဲ ရှိတယ်။ အဲဒါကတော့ သေဒဏ်ပဲ။ ရွှေရာဇလှံတံ ကမ်းပေးမှသာ သူအသက်ချမ်းသာ ရမှာပါ။ ဒါကို ခရိုင်အားလုံးကလူတွေ၊ မင်းမှုထမ်းတွေ သိထားကြတယ်။ ကျွန်မ ဆင့်ခေါ်မခံရတာ အခုဆိုရင် ရက်ပေါင်း ၃၀ ရှိပါပြီ ဆိုပြီး ဟာတက်ကတစ်ဆင့် ပြောခိုင်းတယ်။ မော်ဒကဲက ဧသတာ ပြောခိုင်းတာတွေကို သိရတဲ့အခါ၊ ငါက နန်းတွင်းမှာနေတာဆိုတော့ ဂျူးတွေမလွတ်လည်းငါတစ်ယောက်တော့ လွတ်မြောက်မှာပါလို့ မထင်နဲ့။ ဒီအချိန်မှာ မင်း နှုတ်ဆိတ်နေမယ်ဆိုရင် ဂျူးတွေအတွက် အကူအညီနဲ့ ကယ်တင်ခြင်းဟာ တစ်နည်းနည်းနဲ့ ပေါ်လာမှာပဲ။ မင်းနဲ့ မင်းအဖေရဲ့ အမျိုးကတော့ ပျက်စီးရလိမ့်မယ်။ မင်း မိဖုရားဖြစ်လာတာဟာ အခုလို အန္တရာယ် ကြုံရချိန်အတွက်များလားဆိုတာ ဘယ်သူပြောနိုင်မှာလဲ ဆိုပြီး အကြောင်းပြန်လိုက်တယ်။ အဲဒီအခါ ဧသတာက မော်ဒကဲကို၊ ရှုရှန်မြို့မှာရှိတဲ့ ဂျူးတွေကို စုရုံးပြီး ကျွန်မအတွက် အစာရှောင်ကြပါ။ သုံးရက်လုံး နေ့ရောညပါ ဘာမှ မစားမသောက်ဘဲ နေကြပါ။ ကျွန်မလည်း အခြွေအရံတွေနဲ့အတူ အစာရှောင်မယ်။ ပြီးရင် ဥပဒေနဲ့ဆန့်ကျင်ပေမဲ့ မင်းကြီးဆီ အခစားဝင်မယ်။ သေရမယ်ဆိုရင်လည်း အသေခံပါ့မယ် ဆိုပြီး ပြန်ပြောတယ်။ ဒါနဲ့ မော်ဒကဲလည်း ထွက်သွားပြီး ဧသတာ မှာကြားတဲ့အတိုင်း လုပ်တယ်။,17,Es,4,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/4/
audio/nwt_17_Es_BU_05.mp3,အခန်းကြီး (၅) သုံးရက်မြောက်နေ့မှာ ဧသတာက နန်းဝတ်နန်းစားတွေ ဆင်မြန်းပြီး နန်းတော်နဲ့ မျက်နှာချင်းဆိုင်မှာရှိတဲ့ အတွင်းရင်ပြင်မှာ ရပ်နေတယ်။ အဲဒီအချိန်မှာ မင်းကြီးက ဝင်ပေါက်ဘက် မျက်နှာမူပြီး ရာဇပလ္လင်ပေါ် ထိုင်နေတယ်။ ရင်ပြင်မှာရပ်နေတဲ့ မိဖုရားဧသတာကို တွေ့သွားတဲ့အခါ မင်းကြီး စိတ်ကြည်နူးသွားပြီး လက်ထဲက ရွှေရာဇလှံတံကို ကမ်းပေးတယ်။ ဧသတာလည်း အနားတိုးလာပြီး ရာဇလှံတံရဲ့ ထိပ်ဖျားကို လှမ်းထိလိုက်တယ်။ မင်းကြီးက မိဖုရားဧသတာ၊ ဘာကိစ္စများရှိလို့လဲ။ ဘာများ တောင်းဆိုချင်သလဲ။ နိုင်ငံတစ်ဝက်ကို တောင်းမယ်ဆိုရင်တောင် ငါပေးမှာပါ ဆိုပြီးပြောတဲ့အခါ၊ ဧသတာက အလိုတော်ရှိမယ်ဆိုရင်ဒီနေ့မင်းကြီးအတွက် ကျွန်မပြင်ဆင်တဲ့ စားသောက်ပွဲကို ဟာမန်နဲ့အတူ ကြွတော်မူပါ လို့ပြန်ဖြေတယ်။ အဲဒီအခါ မင်းကြီးက ဧသတာ တောင်းဆိုတဲ့အတိုင်း ဟာမန်ကို မြန်မြန်လာခိုင်းလိုက် ဆိုပြီး သူ့လူတွေကို ပြောတယ်။ ပြီးတော့ ဧသတာပြင်ဆင်တဲ့ စားသောက်ပွဲဆီ ဟာမန်နဲ့အတူ သွားတယ်။ စပျစ်ဝိုင်တည်ခင်းချိန်မှာ မင်းကြီးက ဧသတာကို ဘာများ အသနားခံချင်သလဲ။ ငါပေးမှာပေါ့။ ဘာများ တောင်းဆိုချင်သလဲ။ နိုင်ငံတစ်ဝက်ကို တောင်းမယ်ဆိုရင်တောင် ငါပေးမယ် ဆိုပြီး ပြောတယ်။ ဧသတာက ကျွန်မ အသနားခံချင်တာ၊ တောင်းဆိုချင်တာ ရှိပါတယ်။ ကျွန်မကို မင်းကြီးစိတ်နဲ့ တွေ့တယ်၊ ကျွန်မ အသနားခံတာကို ပေးချင်တယ်၊ ကျွန်မတောင်းဆိုတဲ့အတိုင်း လုပ်ပေးချင်တယ်ဆိုရင် မနက်ဖြန် မင်းကြီးနဲ့ ဟာမန်အတွက် ပြင်ဆင်မယ့် စားသောက်ပွဲကို ဟာမန်နဲ့အတူ ကြွတော်မူပါဦး။ မနက်ဖြန်ကျမှ ကျွန်မ တောင်းဆိုပါ့မယ် လို့ဖြေတယ်။ အဲဒီနေ့မှာ ဟာမန်လည်း အပျော်ကြီးပျော်ပြီး ပြန်သွားတယ်။ ဒါပေမဲ့ နန်းတော်တံခါးမှာရှိနေတဲ့ မော်ဒကဲက သူ့ရှေ့မှာ မတ်တတ်မရပ်တာ၊ မတုန်မလှုပ် ရှိနေတာကို မြင်တဲ့အခါ ဟာမန် ဒေါသပေါက်ကွဲတော့တယ်။ ဒါပေမဲ့ ဒေါသကိုထိန်းပြီး အိမ်ပြန်သွားတယ်။ အဲဒီနောက် ဇနီးဇေရက်နဲ့ မိတ်ဆွေတွေကိုခေါ်လိုက်တယ်။ ပြီးတော့ သူ ဘယ်လောက် စည်းစိမ်ကြွယ်ဝတယ်၊ သားရတနာတွေ ဘယ်လောက် ပိုင်ဆိုင်ထားတယ်၊ မင်းကြီးက မှူးမတ်တွေနဲ့ မင်းမှုထမ်းတွေထက်သာတဲ့ ရာထူးပေးပြီး ဘယ်လို ချီးမြှင့်မြှောက်စားထားတယ်ဆိုတဲ့အကြောင်း ကြွားလုံးထုတ်တော့တယ်။ ပြီးတော့ ဟာမန်က ဒါတင် ဘယ်ကမလဲ။ မိဖုရားဧသတာက သူပြင်ဆင်တဲ့ စားသောက်ပွဲကို မင်းကြီးနဲ့အတူ လိုက်လာဖို့ တခြားသူတွေကို မဖိတ်ဘဲ ငါ့ကိုမှ ရွေးပြီး ဖိတ်တာကွ။ မနက်ဖြန်ကျရင်လည်း မင်းကြီးနဲ့အတူ လာခဲ့ဖို့ ဖိတ်ထားသေးတယ်။ ဒါပေမဲ့ နန်းတော်တံခါးမှာ ဂျူးလူမျိုး မော်ဒကဲကို မြင်နေသရွေ့တော့ ဒါတွေ စံစားနေရလည်း ငါစိတ်ချမ်းသာနိုင်မယ် မထင်ဘူး လို့ပြောတယ်။ အဲဒီအခါ ဇနီးဇေရက်နဲ့ မိတ်ဆွေတွေက အတောင် ၅၀ မြင့်တဲ့ သစ်တိုင်ကို စိုက်ထူခိုင်းလိုက်လေ။ အဲဒီသစ်တိုင်ပေါ် မော်ဒကဲကို ချိတ်ဆွဲထားဖို့ မနက်ကျရင် မင်းကြီးကို လျှောက်တင်လိုက်။ ပြီးမှ စားသောက်ပွဲကို မင်းကြီးနဲ့အတူ သွားပြီး ပျော်ပျော်ပါးပါး စားသောက်ပေါ့ လို့အကြံပေးကြတယ်။ ဒီအကြံကို ဟာမန် သဘောကျတဲ့အတွက် သစ်တိုင် စိုက်ထူခိုင်းလိုက်တယ်။,17,Es,5,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/5/
audio/nwt_17_Es_BU_06.mp3,အခန်းကြီး (၆) အဲဒီညမှာအာရွှေရုမင်းအိပ်မပျော်တဲ့အတွက်သမိုင်းမှတ်တမ်းကို ယူလာပြီး ဖတ်ပြခိုင်းတယ်။ နန်းတွင်းအရာရှိတွေဖြစ်တဲ့ တံခါးစောင့် ဗိဂသန်နဲ့ တေရက်က မင်းကြီးကိုလုပ်ကြံဖို့ လျှို့ဝှက်ကြံစည်နေတဲ့အကြောင်း မော်ဒကဲ တိုင်ကြားခဲ့တဲ့ မှတ်တမ်းကို တွေ့သွားတယ်။ ဒါနဲ့ မင်းကြီးက အဲဒီအတွက် မော်ဒကဲကို ဂုဏ်ပြုပြီး ဆုလာဘ်တွေ ချီးမြှင့်ပြီးပြီလား လို့မေးတော့ အပါးတော်မြဲ မှူးမတ်တွေက ဘာမှ မချီးမြှင့်ရသေးပါဘူး ဆိုပြီးဖြေတယ်။ အဲဒီနောက် မင်းကြီးက ရင်ပြင်မှာ ဘယ်သူရှိသလဲ လို့မေးတယ်။ အဲဒီအချိန်မှာ ဟာမန်က သူလုပ်ထားတဲ့သစ်တိုင်မှာ မော်ဒကဲကို ဆွဲထားပါဆိုပြီး လျှောက်တင်ဖို့ နန်းတော်အပြင်ရင်ပြင်မှာ ရောက်နေတယ်။ ရင်ပြင်မှာ ဟာမန်ရှိနေပါတယ် လို့ မှူးမတ်တွေ လျှောက်တော့ မင်းကြီးက ဝင်လာခိုင်းလိုက် လို့ပြောတယ်။ ဟာမန် ဝင်လာတဲ့အခါ မင်းကြီးက ငါကိုယ်တော်မြတ် ဂုဏ်ပြုချင်တဲ့ လူတစ်ယောက် ရှိတယ်။ သူ့ကို ဘယ်လို ဂုဏ်ပြုရင်ကောင်းမလဲ လို့မေးတော့ ဟာမန်က မင်းကြီး ဂုဏ်ပြုချင်တဲ့သူဟာ ငါကလွဲလို့ ဘယ်သူ ရှိဦးမှာလဲ လို့တွေးပြီး၊ မင်းကြီး ဂုဏ်ပြုချင်တဲ့သူအတွက်၊ မင်းကြီးဝတ်တဲ့ မင်းဝတ်တန်ဆာအပြင် ခေါင်းမှာ အလှတန်ဆာ ဆင်ထားတဲ့ စီးတော်မြင်းကို ယူလာခိုင်းလိုက်ပါ။ အဲဒီမင်းဝတ်တန်ဆာနဲ့ စီးတော်မြင်းကို မှူးကြီးမတ်ကြီး တစ်ယောက်ဆီမှာ အပ်ပြီး မင်းကြီး ဂုဏ်ပြုချင်တဲ့သူကို မင်းဝတ်တန်ဆာ ဝတ်ဆင်စေပါ။ မြင်းတော်ကို စီးစေပြီး လူထုရင်ပြင်မှာ လှည့်လည်စေပါ။ ပြီးတော့ မင်းကြီး ဂုဏ်ပြုချင်တဲ့သူကို ဒီလိုဂုဏ်ပြုချီးမြှင့်ရတယ် ဆိုပြီး ရှေ့ကနေ ကြေညာစေရမယ် လို့လျှောက်တင်တယ်။ မင်းကြီးက မင်းဝတ်တန်ဆာနဲ့ စီးတော်မြင်းကို မြန်မြန်ယူလာခဲ့။ နန်းတော်တံခါးမှာ ထိုင်နေတဲ့ ဂျူးလူမျိုး မော်ဒကဲကို အဲဒီအတိုင်း လုပ်ပေးလိုက်။ အခုနပြောတာတွေ တစ်ခုမှမကျန်စေနဲ့ ဆိုပြီး ဟာမန်ကို ချက်ချင်း အမိန့်ပေးတယ်။ ဒါနဲ့ ဟာမန်က မင်းဝတ်တန်ဆာနဲ့ စီးတော်မြင်းကို ယူလာတယ်။ မော်ဒကဲကို မင်းဝတ်တန်ဆာဝတ်ဆင်ပေးပြီး စီးတော်မြင်းနဲ့ လူထုရင်ပြင်မှာ လှည့်လည်စေတယ်။ ပြီးတော့ မင်းကြီး ဂုဏ်ပြုချင်တဲ့သူကို ဒီလို ဂုဏ်ပြုချီးမြှင့်ရတယ် လို့ ရှေ့ကနေ ကြေညာတယ်။ အဲဒီနောက် မော်ဒကဲက နန်းတော်တံခါးဆီ ပြန်လာတယ်။ ဟာမန်ကတော့ ခေါင်းကိုခြုံပြီး ညည်းတွားမြည်တမ်းရင်း အိမ်ကို သုတ်ခြေတင်တော့တယ်။ ဟာမန်က ကြုံတွေ့ရသမျှကိုဇနီးဇေရက်နဲ့ ပညာရှိမိတ်ဆွေတွေကို ပြောပြတဲ့အခါ သူတို့က ခုချိန်ကစပြီး မော်ဒကဲကို ခင်ဗျား ရှုံးပြီ။ အဲဒီမော်ဒကဲသာ ဂျူးမျိုးနွယ်မှန်တယ်ဆိုရင် သူ့ကို ခင်ဗျား အနိုင်ရမှာ မဟုတ်ဘူး။ ကျိန်းသေ ရှုံးနိမ့်မှာပဲ ဆိုပြီးပြောကြတယ်။ အဲဒီလိုပြောနေတုန်းမှာပဲ နန်းတွင်းအရာရှိတွေ ရောက်လာပြီး ဟာမန်ကို ဧသတာပြင်ဆင်တဲ့ စားသောက်ပွဲဆီ အမြန် ခေါ်သွားကြတော့တယ်။,17,Es,6,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/6/
audio/nwt_17_Es_BU_07.mp3,အခန်းကြီး (၇) အဲဒီနောက် အာရွှေရုမင်းနဲ့ ဟာမန်က မိဖုရားဧသတာရဲ့ စားသောက်ပွဲဆီသွားကြတယ်။ ဒုတိယနေ့ စပျစ်ဝိုင် တည်ခင်းချိန်မှာ မင်းကြီးက မိဖုရားဧသတာ၊ ဘာများ အသနားခံချင်သလဲ။ ငါပေးမှာပေါ့။ ဘာများ တောင်းဆိုချင်သလဲ။ နိုင်ငံတစ်ဝက်ကို တောင်းမယ်ဆိုရင်တောင် ငါပေးမယ် လို့ထပ်ပြောတော့၊ မိဖုရားဧသတာက အရှင်မင်းကြီး၊ ကျွန်မကို စိတ်တော်နဲ့ တွေ့တယ်၊ အလိုတော် ရှိတယ်ဆိုရင် ကျွန်မအသက်ကို ကယ်တင်ပေးပါလို့ အသနားခံပါတယ်။ ကျွန်မရဲ့ လူမျိုးကိုလည်း အသက်ချမ်းသာပေးဖို့ အသနားခံပါတယ်။ ကျွန်မနဲ့ ကျွန်မရဲ့လူမျိုး ရောင်းစားခံလိုက်ရပြီ။ ကျွန်မတို့ အသတ်ခံရတော့မယ်။ သုတ်သင်ပယ်ရှင်း ခံရတော့မယ်။ ကျွန်အဖြစ် ရောင်းစားခံရရုံပဲဆိုရင်တော့ ကျွန်မ နှုတ်ဆိတ်နေဦးမှာပါ။ အခုတော့ ဒီဘေးဆိုးကြီးဟာမင်းကြီးကိုလည်း အကျိုးယုတ်စေမှာဖြစ်လို့ ခွင့်ပြုတော်မမူပါနဲ့ ဆိုပြီးပြောလိုက်တယ်။ အဲဒီအခါ မင်းကြီးက ဒီလိုကြံစည်ဝံ့တာ ဘယ်သူလဲ။ အဲဒီလူ ဘယ်မှာလဲ လို့မေးတယ်။ ဧသတာက ကျွန်မတို့ကို တိုက်ခိုက်တဲ့ ရန်သူကတော့ ဟောဒီလူယုတ်မာ ဟာမန်ပါပဲ လို့ပြောလိုက်တယ်။ ဟာမန်ဟာ မင်းကြီးနဲ့ မိဖုရားကို ကြောက်ပြီး တဆတ်ဆတ် တုန်နေတယ်။ မင်းကြီးလည်း တအားဒေါသထွက်ပြီး စပျစ်ဝိုင် တည်ခင်းတဲ့ပွဲကနေ နန်းတော်ဥယျာဉ်ထဲ ထွက်သွားတယ်။ ဟာမန်ဟာ ကျိန်းသေ အပြစ်ပေးခံရတော့မယ်မှန်းသိတဲ့အတွက် အသက်ချမ်းသာပေးပါဆိုပြီး မိဖုရား ဧသတာကို အသနားခံဖို့ ထလိုက်တယ်။ မင်းကြီးက ဥယျာဉ်ထဲကနေ စပျစ်ဝိုင်တည်ခင်းထားတဲ့ နန်းဆောင်ဆီ ပြန်ဝင်လာတဲ့အခါ ဧသတာထိုင်နေတဲ့ ညောင်စောင်းနား အတင်းတိုးကပ်နေတဲ့ ဟာမန်ကိုမြင်တော့ ဒီလူ ငါ့နန်းတော်ထဲမှာတောင် မိဖုရားကို မတရားကျင့်ဖို့ ကြံနေသေးတာလား ဆိုပြီး အော်ပြောတယ်။ အဲဒီလိုအော်လိုက်တာနဲ့ ဟာမန်ရဲ့မျက်နှာကို သူတို့ ဖုံးအုပ်ကြတယ်။ နန်းတွင်းအရာရှိ ဟာဗောနက မော်ဒကဲအတွက် သစ်တိုင်တစ်တိုင်ကိုဟာမန်လုပ်ထားတယ်။ အတောင် ၅၀ မြင့်တဲ့ အဲဒီတိုင်ကို သူ့အိမ်မှာ စိုက်ထူထားတယ်။ တကယ်တော့ မော်ဒကဲသတင်းပေးလို့ မင်းကြီး အသက်ချမ်းသာရခဲ့တာပါ ဆိုပြီးပြောတဲ့အခါ မင်းကြီးက ဟာမန်ကို အဲဒီတိုင်မှာ ဆွဲထားကြ လို့အမိန့်ပေးတယ်။ ဒါကြောင့် မော်ဒကဲအတွက် လုပ်ထားတဲ့ သစ်တိုင်မှာ ဟာမန်ကို ဆွဲထားကြတယ်။ အဲဒီတော့မှ မင်းကြီးလည်း ဒေါသပြေသွားတယ်။,17,Es,7,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/7/
audio/nwt_17_Es_BU_08.mp3,အခန်းကြီး (၈) အဲဒီနေ့မှာ အာရွှေရုမင်းက ဂျူးတွေရဲ့ရန်သူ ဟာမန်ရဲ့ ပိုင်ဆိုင်ရာမှန်သမျှကို မိဖုရားဧသတာဆီ အပ်လိုက်တယ်။ ဧသတာက မော်ဒကဲနဲ့ ဆွေမျိုးတော်စပ်တဲ့အကြောင်း ပြောပြလိုက်တဲ့အတွက် မင်းကြီးဆီ မော်ဒကဲ အခစားဝင်ရတယ်။ မင်းကြီးက ဟာမန်ဆီကနေ ပြန်သိမ်းယူထားတဲ့ တံဆိပ်လက်စွပ်ကို ချွတ်ပြီး မော်ဒကဲကို ပေးတယ်။ ဧသတာကလည်း ဟာမန်ရဲ့ ပိုင်ဆိုင်ရာမှန်သမျှကို ကြီးကြပ်ဖို့ မော်ဒကဲကို အပ်လိုက်တယ်။ ဧသတာက မင်းကြီးကို နောက်တစ်ကြိမ် လျှောက်တင်ပြန်တယ်။ ဂျူးတွေ ဒုက္ခရောက်အောင် အာဂတ်အမျိုး ဟာမန် မကောင်းကြံစည်ထားတာကို ဖယ်ရှားပေးဖို့ ခြေတော်ရင်းမှာ ပျပ်ဝပ်ငိုကြွေးပြီး အသနားခံတယ်။ မင်းကြီးက ရွှေရာဇလှံတံကို ကမ်းပေးလိုက်တော့ ဧသတာလည်း ထရပ်လိုက်တယ်။ ပြီးတော့ မင်းကြီး အလိုတော်ရှိပြီး ကျွန်မကို စိတ်တော်နဲ့ တွေ့တယ်၊ နှစ်သက်တယ်ဆိုရင်၊ မင်းကြီး သင့်တော်တယ်ထင်ရင် အာဂတ်အမျိုး ဟမ်မဒါသရဲ့သား၊ အကြံသမား ဟာမန်ရေးခဲ့တဲ့ စာတွေကို ပယ်ဖျက်မယ့် အမိန့်တော်စာကို ရေးပေးပါ။ နို့မို့ဆိုရင် မင်းကြီးအုပ်ချုပ်တဲ့ ခရိုင်အားလုံးမှာရှိတဲ့ ဂျူးတွေ ကွပ်မျက်ခံရပါတော့မယ်။ ကျွန်မရဲ့လူမျိုး ဒီလိုဘေးဆိုးကြုံပြီး ဆွေမျိုးတွေ ကွပ်မျက်ခံရတော့မှာကို ကျွန်မ ဘယ်လိုမှ မကြည့်ရက်ဘူး ဆိုပြီး လျှောက်တင်တယ်။ အာရွှေရုမင်းလည်းမိဖုရားဧသတာနဲ့ဂျူးလူမျိုးမော်ဒကဲကို ဟာမန်က ဂျူးတွေကို ကွပ်မျက်ဖို့ ကြံစည်တဲ့အတွက် သူ့ကို သစ်တိုင်မှာ ဆွဲထားလိုက်ပြီ။ သူပိုင်ဆိုင်သမျှကိုလည်း ဧသတာဆီ ငါအပ်လိုက်ပြီ။ ဘုရင့်နာမည်နဲ့ရေးပြီး လက်စွပ်တော်နဲ့ တံဆိပ်ခတ်ထားတဲ့ အမိန့်ဆိုတာ ပြန်ရုပ်သိမ်းလို့ မရဘူး။ ဒီတော့ မင်းတို့ ကောင်းမယ်ထင်သလို ဂျူးတွေရဲ့အကျိုးအတွက် ငါကိုယ်တော်မြတ်ရဲ့ နာမည်နဲ့ စာရေးပြီး လက်စွပ်တော်နဲ့ တံဆိပ်ခတ်လိုက်ပါ လို့အမိန့်ပေးတယ်။ ဒါကြောင့် သိဝန် လို့ခေါ်တဲ့ သုံးလပိုင်း၊ ၂၃ ရက်နေ့မှာ အတွင်းဝန်တွေကို ဆင့်ခေါ်လိုက်တယ်။ သူတို့က ဂျူးတွေကိုရော အိန္ဒိယပြည်ကနေ အီသီယိုးပီးယားပြည်အထိ ခရိုင် ၁၂၇ ခုမှာရှိတဲ့ ဘုရင်ခံချုပ်တွေ၊ ဘုရင်ခံတွေ၊ ခေါင်းဆောင်တွေကိုပါ မော်ဒကဲမိန့်မှာတဲ့အတိုင်း စာရေးကြတယ်။ ခရိုင်တစ်ခုစီကိုသူတို့ဘာသာစကား၊သူတို့စာအရေးအသားနဲ့ ရေးလိုက်တယ်။ ဂျူးတွေဆီကိုလည်းသူတို့ဘာသာစကား၊ သူတို့စာအရေးအသားနဲ့ ရေးလိုက်တယ်။ မော်ဒကဲကအာရွှေရုမင်း နာမည်နဲ့ စာရေးပြီး လက်စွပ်တော်နဲ့ တံဆိပ်ခတ်လိုက်တယ်။ အဲဒီစာတွေကို ခြေမြန်တော်တွေကတစ်ဆင့် ပေးပို့လိုက်တယ်။ သူတို့က မင်းကြီးရဲ့မြင်းဇောင်းမှာ မွေးထားတဲ့ သန်မြန်တဲ့ မြင်းတွေစီးပြီး ထွက်သွားတယ်။ စာထဲမှာ ဘုရင်က မြို့အသီးသီးမှာရှိတဲ့ ဂျူးတွေ စုရုံးပြီး ကိုယ့်အသက်အတွက် ခုခံကာကွယ်ဖို့၊ ခရိုင်တွေ ဒါမှမဟုတ် လူမျိုးတွေထဲက တိုက်ခိုက်လာသူ ဘယ်သူ့ကိုမဆို မိန်းမနဲ့ကလေးတွေ ဖြစ်နေရင်တောင် သုတ်သင်ပယ်ရှင်းပြီး သူတို့ရဲ့ ပစ္စည်းတွေကို သိမ်းယူဖို့ ခွင့်ပြုထားတယ်။ အာရွှေရုမင်း အုပ်ချုပ်တဲ့ ခရိုင်အားလုံးမှာ အာဒါ လို့ခေါ်တဲ့ ၁၂ လပိုင်း၊ ၁၃ ရက်နေ့မှာပဲ ဂျူးတွေ အဲဒီလို လုပ်ခွင့်ရှိတယ်။ စာထဲမှာပါတဲ့ အမိန့်ကို ခရိုင်အားလုံးမှာ ဥပဒေအဖြစ် သတ်မှတ်ရမယ့်အပြင် လူအားလုံးသိဖို့လည်း ကြေညာရမယ်။ ဒါမှ အဲဒီနေ့မှာ ဂျူးတွေက ရန်သူတွေကို လက်တုံ့ပြန်ဖို့ အသင့်ဖြစ်နေနိုင်မယ်။ ဘုရင့်အမိန့်အရ ခြေမြန်တော်တွေဟာ ဘုရင့်မြင်းဇောင်းထဲမှာ မွေးထားတဲ့ သန်မြန်တဲ့ မြင်းတွေစီးပြီး ဒုန်းစိုင်းထွက်သွားကြတယ်။ အဲဒီဥပဒေကို ရှုရှန်နန်းတော်မှာလည်း ထုတ်ပြန်တယ်။ မော်ဒကဲက တင့်တယ်တဲ့ ရွှေသရဖူကို ဆောင်း၊ ဝတ်လဲတော်အဖြူအပြာနဲ့ ခရမ်းရောင် သိုးမွေးဝတ်ရုံကို ဝတ်ဆင်ပြီး မင်းကြီးရှေ့ကနေ ထွက်လာတယ်။ ရှုရှန်မြို့ထဲမှာ လူတွေ ရွှင်လန်းစွာ ကြွေးကြော်ကြတယ်။ ဂျူးတွေ သက်သာရာရသွားပြီး ဝမ်းမြောက်ရွှင်လန်းကြတယ်။ လူတွေက သူတို့ကို လေးစားလာကြတယ်။ အမိန့်တော်စာရောက်လေရာ ခရိုင်နဲ့ မြို့အားလုံးမှာ ဂျူးတွေဟာ ဝမ်းမြောက်ရွှင်လန်းပြီး စားသောက်ပွဲတွေ၊ ပျော်ပွဲရွှင်ပွဲတွေ လုပ်ကြတယ်။ ပြည်သူပြည်သား အတော်များများ ဂျူးတွေကိုကြောက်ပြီး ဂျူးဘာသာထဲ ဝင်လာကြတယ်။,17,Es,8,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/8/
audio/nwt_17_Es_BU_09.mp3,"အခန်းကြီး (၉) အာဒါ လို့ခေါ်တဲ့ ၁၂ လပိုင်း၊ ၁၃ ရက်နေ့ ရောက်လာတယ်။ အမိန့်တော်စာအတိုင်းလုပ်ဆောင်ရမယ့်နေ့၊ ဂျူးတွေကို သုတ်သင်ဖို့ ရန်သူတွေ စောင့်မျှော်နေတဲ့နေ့ပဲ။ ဒါပေမဲ့ မျှော်လင့်တဲ့အတိုင်း ဖြစ်မလာဘဲ ဂျူးတွေက သူတို့ကို မုန်းတီးတဲ့သူတွေကို အနိုင်ရလိုက်တယ်။ အာရွှေရုမင်း အုပ်ချုပ်တဲ့ ခရိုင်အားလုံးကမြို့တွေမှာ ဂျူးတွေက အန္တရာယ်ပြုသူတွေကို ခုခံဖို့ စုရုံးကြတယ်။ သူတို့ကို ကြောက်တဲ့အတွက် လူတွေ တစ်ယောက်မှ ရန်မမူရဲကြဘူး။ ခရိုင်တွေမှာရှိတဲ့ ခေါင်းဆောင်တွေ၊ ဘုရင်ခံချုပ်တွေ၊ ဘုရင်ခံတွေ၊ မင်းမှုထမ်းတွေအားလုံးက မော်ဒကဲကိုကြောက်ပြီး ဂျူးတွေကို ကူညီပေးကြတယ်။ မော်ဒကဲဟာ နန်းတော်မှာ သြဇာအာဏာကြီးသူ ဖြစ်လာတယ်။ ခရိုင်အားလုံးမှာ သူ့ဂုဏ်သတင်း ကျော်ကြားပြီး တစ်နေ့တခြား သြဇာအာဏာ ကြီးမားလာတယ်။ ဂျူးတွေက ရန်သူတွေကို ဓားနဲ့ သုတ်သင်ကွပ်မျက်တယ်။သူတို့ကို မုန်းတီးတဲ့သူတွေကိုလည်း ဆန္ဒရှိသလိုလုပ်ကြတယ်။ ရှုရှန်နန်းတော်မှာ လူ ၅၀၀ ကို သတ်ပစ်တယ်။ ဒါ့အပြင် ပါရှန်ဒါသ၊ ဒါလဖုန်၊ အာသပါသ၊ ပေါရသ၊ အာဒလိ၊ အာရိဒါသ၊ ပါမရှာတ၊ အရိသဲ၊ အရိဒဲ၊ ဝါဇေဇာသတို့ကိုလည်း ကွပ်မျက်တယ်။ သူတို့ဟာ ဟမ်မဒါသရဲ့သား၊ ဂျူးတွေရဲ့ရန်သူ ဟာမန်ရဲ့ သားဆယ်ယောက်ပဲ။ အဲဒီလိုကွပ်မျက်လိုက်ပေမဲ့ သူတို့ရဲ့ ပစ္စည်းဥစ္စာကိုတော့ မသိမ်းယူကြဘူး။ အဲဒီနေ့မှာ ရှုရှန်နန်းတော်မှာ ကွပ်မျက်ခံရသူတွေရဲ့ စာရင်းကို မင်းကြီးဆီ အစီရင်ခံကြတယ်။ အဲဒီအခါ မင်းကြီးက မိဖုရားဧသတာကို ရှုရှန်နန်းတော်မှာ ဂျူးတွေက လူ ၅၀၀ နဲ့ ဟာမန်ရဲ့သား ဆယ်ယောက်ကို ကွပ်မျက်လိုက်ပြီ။ ငါကိုယ်တော်မြတ် အုပ်ချုပ်တဲ့ တခြားခရိုင်တွေမှာဆိုရင် ဒီထက်တောင် ပိုများမှာပဲ။ အခု ဘာများ အသနားခံချင်သေးလဲ။ ငါပေးမယ်။ ဘာများ တောင်းဆိုချင်သေးလဲ။ ငါဖြည့်ဆည်းပေးမယ် လို့ပြောတယ်။ ဒါနဲ့ ဧသတာက မင်းကြီး အလိုရှိမယ်ဆိုရင် ရှုရှန်မြို့မှာရှိတဲ့ ဂျူးတွေကို ဒီနေ့ဥပဒေအတိုင်း မနက်ဖြန်မှာလည်း လုပ်ခွင့်ပေးပါ။ ဟာမန်ရဲ့သား ဆယ်ယောက်ကို သစ်တိုင်မှာ ဆွဲထားလိုက်ပါ လို့ပြောတယ်။ မင်းကြီးလည်း အဲဒီအတိုင်းလုပ်ဖို့ အမိန့်ပေးပြီး ရှုရှန်မြို့မှာ ဥပဒေ ထုတ်ပြန်လိုက်တယ်။ ဟာမန်ရဲ့သား ဆယ်ယောက်ကိုလည်း သစ်တိုင်မှာ ဆွဲထားလိုက်တယ်။ ရှုရှန်မြို့မှာရှိတဲ့ ဂျူးတွေက အာဒါလ၊ ၁၄ ရက်နေ့မှာ စုရုံးကြပြန်တယ်။ ရှုရှန်မြို့မှာ လူ ၃၀၀ ကို ကွပ်မျက်ပစ်တယ်။ သူတို့ရဲ့ ပစ္စည်းဥစ္စာကိုတော့ မသိမ်းယူကြဘူး။ မင်းကြီး အုပ်ချုပ်တဲ့ခရိုင်တွေထဲက ကျန်တဲ့ဂျူးတွေလည်း စုရုံးပြီးနောက် ကိုယ့်အသက်အတွက် ခုခံကာကွယ်ပြီး ရန်သူတွေကို နှိမ်နင်းကြတယ်။ သူတို့ကို မုန်းတီးတဲ့သူတွေထဲက လူ ၇၅,၀၀၀ ကို သုတ်သင်ပစ်တယ်။ ပစ္စည်းဥစ္စာကိုတော့ မသိမ်းယူကြဘူး။ အဲဒီအချိန်ကတော့ အာဒါလ၊ ၁၃ ရက်နေ့ဖြစ်တယ်။ ၁၄ ရက်နေ့မှာ သူတို့အနားယူတယ်။ အဲဒီနေ့ကို ပျော်ပျော်ပါးပါး ပွဲခံရာနေ့အဖြစ် သတ်မှတ်လိုက်တယ်။ ရှုရှန်မြို့မှာရှိတဲ့ဂျူးတွေက ၁၃ရက်နဲ့ ၁၄ ရက်နေ့မှာ စုရုံးတယ်။ ၁၅ရက်နေ့မှာ သူတို့အနားယူတယ်။ အဲဒီနေ့ကို ပျော်ပျော်ပါးပါး ပွဲခံရာနေ့အဖြစ် သတ်မှတ်လိုက်တယ်။ ဒါကြောင့် ကျေးလက်ဒေသကမြို့တွေမှာ နေထိုင်တဲ့ ဂျူးတွေဟာ အာဒါလ၊ ၁၄ရက်နေ့ကို ပျော်ပျော်ပါးပါး ပွဲခံရာနေ့၊ ပျော်ပွဲရွှင်ပွဲ ကျင်းပရာနေ့၊ အချင်းချင်းကို အစားအစာတွေ လက်ဆောင်ပေးတဲ့နေ့အဖြစ် သတ်မှတ်လိုက်တယ်။ မော်ဒကဲက ဒီဖြစ်ရပ်တွေကို မှတ်တမ်းတင်ထားတယ်။ အာရွှေရုမင်း အုပ်ချုပ်တဲ့ ရပ်နီးရပ်ဝေးက ခရိုင်အားလုံးမှာရှိတဲ့ ဂျူးတွေဆီကိုလည်း စာတွေ ပေးပို့လိုက်တယ်။ နှစ်တိုင်း၊ အာဒါလ၊ ၁၄ ရက်နဲ့ ၁၅ ရက်နေ့မှာ ပွဲတော်ကျင်းပရမယ်လို့ သူတို့ကို ညွှန်ကြားထားတယ်။ အဲဒီနေ့တွေမှာ ဂျူးတွေဟာ ရန်သူတွေလက်ကနေ လွတ်မြောက်ခဲ့ကြတယ်။ အဲဒီလမှာ သူတို့ဟာ ဝမ်းနည်းကြေကွဲရာကနေ ရွှင်လန်းခဲ့ရတယ်။ ငိုကြွေးမြည်တမ်းတဲ့နေ့ဟာ ပျော်ပွဲရွှင်ပွဲ ကျင်းပတဲ့နေ့အဖြစ် ကူးပြောင်းခဲ့တယ်။ ဒါကြောင့် အဲဒီနေ့တွေကို ပျော်ပျော်ပါးပါး ပွဲခံရာနေ့၊ အချင်းချင်း အစားအစာတွေ လက်ဆောင်ပေးတဲ့နေ့၊ ဆင်းရဲသားတွေကို ပေးကမ်းစွန့်ကြဲတဲ့နေ့အဖြစ် ကျင်းပရမယ်။ ဂျူးတွေလည်းသူတို့အစပြုကျင်းပခဲ့တဲ့အဲဒီပွဲကိုနောင်လည်း ဆက်ကျင်းပဖို့၊ မော်ဒကဲ ရေးလိုက်တဲ့အတိုင်း လုပ်ဆောင်ဖို့ သဘောတူကြတယ်။ အာဂတ်အမျိုး ဟမ်မဒါသရဲ့သား၊ ဂျူးတွေရဲ့ရန်သူ ဟာမန်က ဂျူးတွေကို သုတ်သင်ဖို့ကြံစည်ပြီး ပုရလို့ခေါ်တဲ့ မဲကို ချခဲ့တယ်။ ဂျူးတွေ အထိတ်တလန့်ဖြစ်ပြီး သုတ်သင်ခံရစေဖို့ပဲ။ ဒါပေမဲ့ ဧသတာ အခစားဝင်တဲ့အခါ မင်းကြီးက ဂျူးတွေအပေါ် မကောင်းကြံခဲ့သမျှ သူပဲ ပြန်ခံစေ ဆိုတဲ့ အမိန့်တော်စာကို ထုတ်ပြန်တယ်။ ပြီးတော့ သူနဲ့သူ့သားတွေကို သစ်တိုင်မှာ ဆွဲထားလိုက်တယ်။ ဒါကြောင့် ပုရ ဆိုတဲ့နာမည်ကို အစွဲပြုပြီး အဲဒီနေ့တွေကို ပုရိမ်လို့ ခေါ်ကြတယ်။ စာထဲမှာ မော်ဒကဲ ရေးထားတဲ့အရာတွေ၊ ကိုယ်တိုင် မြင်ရကြုံရတာတွေကြောင့်၊ ဂျူးတွေဟာ ကိုယ်တိုင်နဲ့ သားမြေးတွေရော၊ လာပူးပေါင်းသူအားလုံးရော နှစ်တိုင်း သတ်မှတ်ထားတဲ့ နေ့ရက်တွေရောက်ရင် ဒီပွဲကို မပျက်မကွက် ကျင်းပဖို့၊ အဲဒီနေ့တွေနဲ့ပတ်သက်ပြီး စာမှာရေးထားတဲ့အတိုင်းလုပ်ဆောင်ဖို့ သဘောတူကြတယ်။ ခရိုင်တိုင်း၊ မြို့တိုင်းမှာ မိသားစုအားလုံးက သားမြေးအစဉ်အဆက် အဲဒီနေ့တွေကို သတိတရနဲ့ ကျင်းပရမယ်။ ပုရိမ်ပွဲနေ့တွေကို မပျောက်ပျက်အောင် ဂျူးတွေ ထိန်းသိမ်းရမယ်။ အဲဒီနေ့တွေမှာလုပ်တဲ့ အထိမ်းအမှတ်ပွဲကိုလည်း သားမြေးအဆက်ဆက် ကျင်းပရမယ်။ အဲဒီနောက် အဘိဟဲလရဲ့သမီး မိဖုရားဧသတာနဲ့ ဂျူးလူမျိုး မော်ဒကဲတို့က ပုရိမ်ပွဲနဲ့ပတ်သက်တဲ့ ဒုတိယစာကို အတည်ပြုဖို့ အခွင့်အာဏာအပြည့်နဲ့ စာရေးလိုက်တယ်။ မေတ္တာစကား၊ မှန်သောစကားတွေ ရေးပြီး အာရွှေရုမင်းရဲ့ ပိုင်နက်ထဲက ခရိုင် ၁၂၇ ခုမှာရှိတဲ့ ဂျူးအားလုံးဆီ ပို့လိုက်တယ်။ ဂျူးလူမျိုးမော်ဒကဲနဲ့ မိဖုရားဧသတာတို့ ညွှန်ကြားတဲ့အတိုင်း၊ ကိုယ်တိုင်နဲ့ သားမြေးတွေ လုပ်ဆောင်ပါ့မယ်လို့ ဂျူးတွေ သဘောတူထားတဲ့အတိုင်း သတ်မှတ်ထားချိန်ရောက်ရင် အစာရှောင်တာ၊ တိုးလျှိုးအသနားခံတာတွေအပါအဝင် ပုရိမ်ပွဲနေ့တွေ ကျင်းပရမယ်ဆိုတဲ့အမိန့်ကို အတည်ဖြစ်စေဖို့ပဲ။ ဧသတာကလည်း ပုရိမ်နဲ့ပတ်သက်တဲ့ ကိစ္စတွေကို အမိန့်ချပြီး အတည်ပြုပေးလိုက်တယ်။ အဲဒီအမိန့်ကို စာနဲ့မှတ်တမ်းတင်ထားတယ်။",17,Es,9,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/9/
audio/nwt_17_Es_BU_10.mp3,အခန်းကြီး (၁၀) အာရွှေရုမင်းက ကုန်းတွင်းပိုင်းမှာရော ကျွန်းတွေမှာပါမကျန် အင်ပါယာတစ်ခုလုံးမှာ လူတွေကို ကျွန်အဖြစ် ခိုင်းစေတယ်။ အာရွှေရုမင်းရဲ့ အင်အားကြီး စွမ်းဆောင်ချက်တွေအကြောင်း၊ မင်းကြီးရဲ့ ချီးမြှောက်မှုကြောင့် မော်ဒကဲ ကြီးမြတ်လာပုံအကြောင်း အသေးစိတ်ကို မီးဒီးယားနဲ့ ပါးရှားဘုရင်တွေရဲ့ ရာဇဝင်မှတ်တမ်းမှာ ရေးထားတယ်။ ဂျူးလူမျိုး မော်ဒကဲဟာ အာရွှေရုမင်းပြီးရင် ရာထူးအကြီးဆုံးပဲ။ သူဟာ ဂျူးတွေထဲမှာ အရေးပါအရာရောက်သူ၊ ညီအစ်ကိုတွေရဲ့ လေးစားမှုခံရသူဖြစ်တယ်။ သူ့လူမျိုးရဲ့ ကောင်းကျိုး၊ သူတို့သားမြေးတွေရဲ့ အကျိုးကို သယ်ပိုးခဲ့တယ်။,17,Es,10,ဧသတာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧသတာ/10/
audio/nwt_18_Job_BU_01.mp3,"ယောဘ အခန်းကြီး (၁) ဥဇပြည်မှာ ယောဘ လို့ခေါ်တဲ့ လူတစ်ယောက်ရှိတယ်။ သူဟာ ရိုးဖြောင့်သူ၊ သမာဓိရှိသူ၊ ဘုရားသခင်ကို ကြောက်ရွံ့သူ၊ မကောင်းမှုကို ရှောင်တဲ့သူ ဖြစ်တယ်။ သူ့မှာ သားခုနစ်ယောက်၊ သမီးသုံးယောက် ရှိတယ်။ သိုး ၇,၀၀၀၊ ကုလားအုတ် ၃,၀၀၀၊နွား ၁,၀၀၀၊ မြည်း ၅၀၀ နဲ့ အစေခံအမြောက်အမြား ရှိတယ်။ အရှေ့ပြည်သားတွေထဲမှာ အချမ်းသာဆုံးပဲ။ သူ့သားတွေက နေ့တစ်နေ့သတ်မှတ်ပြီး ကိုယ့်အိမ်မှာ စားသောက်ပွဲကို အလှည့်ကျ လုပ်လေ့ရှိတယ်။ နှမသုံးယောက်ကိုလည်း အတူစားသောက်ဖို့ဖိတ်ခေါ်တတ်တယ်။ စားသောက်ပွဲတွေလုပ်ပြီးသွားတဲ့အခါ ယောဘက ကိုယ်ကို သန့်စင်စေကြပါဆိုပြီး သူတို့ကို မှာလေ့ရှိတယ်။ ငါ့သားသမီးတွေ အပြစ်လုပ်ပြီး စိတ်ထဲကနေ ဘုရားသခင်ကို ကျိန်ဆဲမိမှာပဲ လို့တွေးမိတယ်။ ဒါကြောင့် မနက်စောစောထပြီး သူတို့အားလုံးအတွက် မီးရှို့ရာပူဇော်သက္ကာတွေ ဆက်သတယ်။ အဲဒီလို သူအမြဲလုပ်လေ့ရှိတယ်။ ဘုရားသခင်ရဲ့သားတွေ ယေဟောဝါရှေ့အခစားဝင်ရတဲ့နေ့ ရောက်လာတော့ စာတန်လည်း သူတို့နဲ့အတူ ဝင်လာတယ်။ ယေဟောဝါကဘယ်ကလာတာလဲလို့မေးတဲ့အခါစာတန်က ကမ္ဘာအနှံ့ လှည့်လည်ပြီး လာခဲ့တာ လို့ ယေဟောဝါကို ဖြေတယ်။ ဒါနဲ့ ယေဟောဝါက ငါ့ကျွန် ယောဘကို သတိထားမိသလား။ ကမ္ဘာပေါ်မှာ သူ့လိုလူ တစ်ယောက်မှ မရှိဘူး။ ရိုးဖြောင့်သူ၊ သမာဓိရှိသူ၊ ဘုရားသခင်ကို ကြောက်ရွံ့သူ၊ မကောင်းမှုကို ရှောင်တဲ့သူပဲ လို့ပြောတယ်။ အဲဒီအခါ စာတန်က ယေဟောဝါကို ယောဘက ဘာအကျိုးမှမရဘဲ ဘုရားသခင်ကို ကြောက်ပါ့မလား။ ခင်ဗျားက သူ့ကိုရော သူ့အိမ်နဲ့ ပိုင်ဆိုင်သမျှကိုပါ ကာကွယ်ပေးထားတာကိုး။ သူလုပ်သမျှကို ကောင်းချီးပေးပြီး ခြံမွေးတိရစ္ဆာန်တွေကိုလည်း ပွားများစေတာကိုး။ ဒါပေမဲ့၊ အခု လက်ကိုဆန့်ပြီး သူပိုင်ဆိုင်သမျှကို ဖျက်ဆီးကြည့်ပါလား၊ ခင်ဗျားကို ရှေ့မှာတင် ကျိန်းသေကျိန်ဆဲလိမ့်မယ်လို့ပြန်ပြောတယ်။ ဒါနဲ့ ယေဟောဝါက ကောင်းပြီ။ သူပိုင်ဆိုင်သမျှ မင်းလက်ထဲမှာရှိတယ်။ လူကိုတော့ မထိနဲ့ လို့ပြောတယ်။ စာတန်လည်း ယေဟောဝါရှေ့ကနေ ထွက်သွားတယ်။ တစ်နေ့ ယောဘရဲ့သားသမီးတွေက အစ်ကိုကြီးအိမ်မှာ အစာစားပြီး စပျစ်ဝိုင် သောက်နေကြတယ်။ အဲဒီအချိန်မှာ ယောဘဆီ လူတစ်ယောက် ရောက်လာပြီး လယ်ထွန်နေတဲ့ နွားတွေ၊ အနားမှာ ကျက်စားနေတဲ့ မြည်းတွေကို၊ သေဘလူတွေ တိုက်ခိုက်လုယူသွားတယ်။ ကျွန်တွေကိုလည်း သတ်ပစ်တယ်။ ကျွန်တော် တစ်ယောက်တည်း လွတ်လာလို့ သခင့်ကို လာသတင်းပို့တာပါ လို့ပြောတယ်။ အဲဒီလိုပြောနေတုန်း နောက်တစ်ယောက် ရောက်လာပြီး ကောင်းကင်ကနေ ကျလာတဲ့ ဘုရားသခင်ရဲ့မီး ထိမှန်ပြီး သိုးတွေနဲ့ ကျွန်တွေကို လောင်ကျွမ်းသွားတယ်။ကျွန်တော်တစ်ယောက်တည်း လွတ်လာလို့ သခင့်ကို လာသတင်းပို့တာပါ လို့ပြောတယ်။ အဲဒီလိုပြောနေတုန်း နောက်တစ်ယောက် ရောက်လာပြီး ခါလဒဲလူတွေက အဖွဲ့သုံးဖွဲ့ ခွဲပြီး ကုလားအုတ်တွေကို တိုက်ခိုက်လုယူသွားတယ်။ ကျွန်တွေကိုလည်း သတ်ပစ်တယ်။ ကျွန်တော်တစ်ယောက်တည်း လွတ်လာလို့ သခင့်ကို လာသတင်းပို့တာပါ လို့ပြောတယ်။ အဲဒီလိုပြောနေတုန်း နောက်တစ်ယောက် ရောက်လာပြီး သခင့်သားသမီးတွေက အစ်ကိုကြီးအိမ်မှာ အစာစားပြီး စပျစ်ဝိုင် သောက်နေချိန်မှာ၊ တောကန္တာရကနေ ရုတ်တရက် တိုက်ခတ်လာတဲ့ လေပြင်းကြီးက အိမ်ရဲ့ လေးဖက်လေးတန်ကို တိုက်တဲ့အတွက် သူတို့အပေါ် အိမ်ပြိုကျပြီး သေကုန်ပြီ။ ကျွန်တော်တစ်ယောက်တည်း လွတ်လာလို့ သခင့်ကို လာသတင်းပို့တာပါ လို့ပြောတယ်။ ဒါနဲ့ ယောဘက ထပြီး အဝတ်ကို ဆွဲဆုတ်တယ်။ ဆံပင်ကိုလည်း ရိတ်တယ်။ ပြီးတော့ မြေပေါ်မှာ ပျပ်ဝပ်ပြီး၊ ငါဟာ အမေ့ဗိုက်ထဲကနေ ဘာမှမပါဘဲ ထွက်လာတယ်။ ဘာမှမပါဘဲ ပြန် သွားတော့မယ်။ ယေဟောဝါ ပေးသနားတယ်။ ယေဟောဝါပဲ ပြန် ရုပ်သိမ်းတယ်။ ယေဟောဝါရဲ့နာမည်ကို အမြဲချီးမွမ်းကြပါစေ လို့ပြောတယ်။ ဒါတွေအားလုံး ကြုံရပေမဲ့ ယောဘက အပြစ်မလုပ်ဘူး။ ဘုရားသခင် မှားတယ်လို့လည်း မစွပ်စွဲဘူး။",18,Job,1,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/1/
audio/nwt_18_Job_BU_02.mp3,အခန်းကြီး (၂) အဲဒီနောက် ဘုရားသခင်ရဲ့သားတွေ ယေဟောဝါရှေ့ အခစားဝင်ရတဲ့နေ့ ရောက်လာတယ်။ စာတန်လည်း သူတို့နဲ့အတူ ယေဟောဝါရှေ့ကို ဝင်လာတယ်။ ယေဟောဝါကဘယ်ကလာတာလဲ လို့မေးတဲ့အခါ စာတန်က ကမ္ဘာအနှံ့ လှည့်လည်ပြီး လာခဲ့တာ လို့ ယေဟောဝါကို ဖြေတယ်။ ဒါနဲ့ ယေဟောဝါက ငါ့ကျွန်ယောဘကို သတိထားမိသလား။ ကမ္ဘာပေါ်မှာ သူ့လို လူတစ်ယောက်မှ မရှိဘူး။ ရိုးဖြောင့်သူ၊ သမာဓိရှိသူ၊ ဘုရားသခင်ကို ကြောက်ရွံ့သူ၊ မကောင်းမှုကို ရှောင်တဲ့သူ ဖြစ်တယ်။ သူ့ကို အကြောင်းမရှိဘဲ ဒုက္ခပေးဖို့ မင်းတိုက်တွန်းပေမဲ့ သူကတော့ သမာဓိခိုင်မြဲနေတုန်းပဲ လို့ပြောတယ်။ ဒါပေမဲ့ စာတန်က ယေဟောဝါကိုအသက်အတွက် အသက်ဆိုသလိုပေါ့။ လူဟာ အသက်ဆက်ရှင်ဖို့ ကိုယ်ပိုင်ဆိုင်သမျှကို ပေးမှာပဲ။ အခု လက်ကိုဆန့်ပြီး သူ့အရိုးနဲ့အသားကို ထိခိုက်ကြည့်ပါလား။ ခင်ဗျားကို ရှေ့မှာတင် ကျိန်းသေ ကျိန်ဆဲလိမ့်မယ် လို့ပြောတယ်။ အဲဒီအခါယေဟောဝါက ကောင်းပြီ။ သူဟာ မင်းလက်ထဲမှာ ရှိတယ်။ သူ့အသက်ကိုတော့ မထိနဲ့ လို့ပြောတယ်။ စာတန်လည်း ယေဟောဝါရှေ့ကနေထွက်သွားပြီး ယောဘကို ဆိုးဝါးတဲ့ အနာစိမ်းတွေ ခြေဆုံးခေါင်းဆုံးပေါက်စေတယ်။ ယောဘခမျာ ကုတ်ခြစ်ဖို့ အိုးခြမ်းပဲ့ကို ယူပြီး ပြာထဲမှာ ထိုင်နေရတယ်။ နောက်တော့ သူ့ဇနီးက ရှင်သမာဓိ ခိုင်မြဲနေတုန်းပဲလား။ ဘုရားသခင်ကိုကျိန်ဆဲပြီးသေလိုက်ပါတော့ လို့ပြောတယ်။ ယောဘက အသိတရား မရှိတဲ့ မိန်းမလို မင်းပြောနေပါလား။ ဘုရားသခင်ဆီကနေ ကောင်းတာကိုပဲ ငါတို့လက်ခံပြီး မကောင်းတာကိုတော့ လက်မခံဘဲနေရမှာလား လို့ ပြန်ပြောတယ်။ ဒါတွေအားလုံးကြုံရပေမဲ့ ယောဘက နှုတ်နဲ့တောင် မပြစ်မှားဘူး။ ယောဘရဲ့မိတ်ဆွေသုံးယောက်ဖြစ်တဲ့တေမန်အမျိုးသား ဧလိဖတ်၊ ရှုအာအမျိုးသား ဗိလဒဒ်၊ နေမတ်အမျိုးသား ဇောဖာတို့က ယောဘကြုံရတဲ့ အဖြစ်ဆိုးတွေကို ကြားတဲ့အခါ နေရပ်အသီးသီးကနေ ထွက်လာတယ်။ သူတို့အတူဆုံပြီး ယောဘကို စာနာတဲ့စကား၊ နှစ်သိမ့်စကားတွေပြောဖို့ ရောက်လာကြတယ်။ ယောဘကို အဝေးကနေ လှမ်းမြင်ပေမဲ့ သူတို့ မမှတ်မိဘူး။ ယောဘမှန်းလည်းသိရော အကြီးအကျယ် ငိုကြတယ်။ အဝတ်ကို ဆွဲဆုတ်ပြီး မြေမှုန့်တွေကိုခေါင်းပေါ်ပစ်တင်ကြတယ်။ ယောဘနဲ့အတူ ခုနစ်ရက်ပတ်လုံး မြေပေါ်မှာ ထိုင်ကြတယ်။ ယောဘ အကြီးအကျယ် ဝေဒနာခံစားနေတာကို မြင်ရတဲ့အတွက်စကားတစ်ခွန်းမှ မပြောကြဘူး။,18,Job,2,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/2/
audio/nwt_18_Job_BU_03.mp3,အခန်းကြီး (၃) အဲဒီနောက် ယောဘက နှုတ်ဆိတ်မနေနိုင်တော့ဘဲသူမွေးတဲ့နေ့ကို ကျိန်ဆဲပြီး၊ ဒီလိုပြောတယ် ငါမွေးတဲ့နေ့ ပျက်စီးပါစေ။ သားယောက်ျားလေး ကိုယ်ဝန်ရှိနေပြီ လို့ပြောတဲ့ညလည်း ပျက်စီးပါစေ။ အဲဒီနေ့ မှောင်မိုက်ပါစေ။ ဘုရားသခင် ဂရုမစိုက်ပါစေနဲ့။ အလင်း မထွန်းလင်းပါစေနဲ့။ အဲဒီနေ့ကို အမှောင်ထုကြီး လွှမ်းမိုးပါစေ။ မိုးတိမ်တိုက်ကြီး ဖုံးလွှမ်းပါစေ။ မှောင်မိုက် ခြောက်လှန့်ပါစေ။ အဲဒီညကို အမှောင်ထု သိမ်းယူသွားပါစေ။ နှစ်တစ်နှစ်ရဲ့ နေ့ရက်တွေနဲ့အတူ ဝမ်းမြောက်ခွင့် မရပါစေနဲ့၊ လတွေကို ရေတွက်တဲ့အခါ မပါပါစေနဲ့။ အဲဒီည အသက်မဲ့ပါစေ။ ပျော်ရွှင်မြူးထူးသံ ကင်းမဲ့ပါစေ။ နေ့ရက်ကို ကျိန်ဆဲတတ်သူတွေ၊ လဝိသန်ကို နှိုးနိုင်သူတွေ အဲဒီညကို ကျိန်ဆဲပါစေ။ အဲဒီညရဲ့ မိုးသောက်ကြယ်တွေ မှောင်မိုက်ပါစေ။ အလင်းကို စောင့်မျှော်ပေမဲ့ အချည်းနှီးဖြစ်ပါစေ။ အရုဏ်ဦး အလင်းတန်းတွေကို မမြင်ရပါစေနဲ့။ အဲဒီညက ငါ့အမေရဲ့ဝမ်းကို မပိတ်ထားခဲ့ဘူး။ ဒုက္ခတွေကို ငါမမြင်အောင် မဝှက်ထားပေးဘူး။ ငါက မွေးဖွားချိန်မှာ ဘာလို့ မသေသွားတာလဲ။ အမေ့ဝမ်းထဲက ထွက်လာချိန်မှာ ဘာလို့ မသေသွားတာလဲ။ ငါ့ကို ဘာလို့ ပေါင်ပေါ် သိပ်ရတာလဲ။ ဘာလို့ နို့တိုက်ရတာလဲ။ အဲဒီလိုသာ မလုပ်ခဲ့ရင် အခုဆို ငါ အေးအေးဆေးဆေး လဲလျောင်းနေလောက်ပြီ။ အိပ်စက်အနားယူနေလောက်ပြီ။ အခုပျက်စီးနေတဲ့ နေရာတွေကို တည်ဆောက်ခဲ့သူတွေ၊ ကမ္ဘာပေါ်က ဘုရင်တွေ၊ မှူးမတ်တွေနဲ့အတူ၊ ရွှေတွေပိုင်ဆိုင်ပြီး ကိုယ့်အိမ်ကို ငွေတွေနဲ့ဖြည့်ထားတဲ့ မင်းညီမင်းသားတွေနဲ့အတူ အိပ်စက် အနားယူနေလောက်ပြီ။ ငါဟာ ပျက်ကျသွားတဲ့ သန္ဓေသားလို၊ အလင်းကို မမြင်လိုက်ရတဲ့ ကလေးတွေလို ဘာလို့ မဖြစ်ခဲ့တာလဲ။ သင်္ချိုင်းမှာဆို လူဆိုးတွေတောင် သောကငြိမ်းအေးရတယ်။ မောပန်းသူတွေ အနားယူရတယ်။ အကျဉ်းသားတွေလည်း စိတ်အေးလက်အေး နေရတယ်။ ခိုင်းစေသူတွေရဲ့ အသံကို မကြားရဘူး။ အဲဒီမှာ အယုတ်အမြတ်မရွေး အားလုံးတန်းတူပဲ။ ကျွန်လည်း သခင့်လက်က လွတ်မြောက်သွားတာပဲ။ ဘုရားသခင်က ဒုက္ခရောက်နေသူကို ဘာလို့ အလင်းပေးရတာလဲ။ စိတ်ညစ်နေသူတွေကို ဘာလို့ အသက်ရှင်ခွင့်ပေးရတာလဲ။ သေခြင်းကို တောင့်တနေလျက်နဲ့ ဘာလို့ မသေကြတာလဲ။ သူတို့က သေခြင်းကို ရတနာသိုက်ထက် ပိုပြီးရှာနေကြတာ။ သင်္ချိုင်းကိုသာ ရှာတွေ့ခဲ့ရင် သူတို့ အကြီးအကျယ် ပျော်သွားမှာ။ ဘုရားသခင်က လမ်းပျောက်နေသူကို ကာဆီးထားပြီး ဘာလို့ အလင်းပေးရတာလဲ။ ငါ့မှာတော့ အစာမစားနိုင်ဘဲ သက်ပြင်းပဲ ချနေရတယ်။ ငါ့ငိုကြွေးခြင်းတွေ ရေလို စီးဆင်းနေတယ်။ ငါထိတ်လန့်တဲ့အရာ ငါ့ဆီ ရောက်လာပြီ။ ငါကြောက်တဲ့အရာကို ကြုံနေရပြီ။ ငါ့မှာ မငြိမ်းချမ်းနိုင်ဘူး။ မအေးချမ်းနိုင်ဘူး။ စိတ်အေးလက်အေးလည်း မနေရဘူး။ ဒုက္ခတွေ တစ်ခုပြီးတစ်ခု ကြုံနေရတယ်။,18,Job,3,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/3/
audio/nwt_18_Job_BU_04.mp3,အခန်းကြီး (၄) တေမန်အမျိုးသား ဧလိဖတ် ပြန်ပြောတာက အခုအချိန်မှာ တစ်ယောက်ယောက် စကားလာပြောရင် ခင်ဗျား စိတ်တိုမှာလား။ ဒါပေမဲ့ ဘယ်သူက မပြောဘဲ နေနိုင်မှာလဲ။ မှန်ပါတယ်။ ခင်ဗျားဟာ လူအများကြီးကို တည့်မတ်ပေးခဲ့တယ်။ အားနည်းသူတွေကို အားပေးခဲ့တယ်။ တိုက်မိလဲသူတွေကို အားပေးစကားပြောပြီး ပြန်ထူ ပေးခဲ့တယ်။ ဒူးမခိုင်သူတွေကို ခိုင်ခံ့စေခဲ့တယ်။ ဒါပေမဲ့ အခု ကိုယ်တိုင်ကြုံရတော့ မခံနိုင်အောင် ဖြစ်နေပြီပေါ့။ ကိုယ့်ကိုထိခိုက်လာတော့ တုန်လှုပ်ချောက်ချားနေပြီပေါ့။ ဘုရားသခင်ကို ကြည်ညိုတဲ့စိတ်က ခင်ဗျားကို ယုံကြည်စိတ်ချမှု မပေးဘူးလား။ သမာဓိလမ်းစဉ်ကကော ခင်ဗျားကို မျှော်လင့်ချက် မပေးဘူးလား။ တစ်ဆိတ်လောက် စဉ်းစားကြည့်။ ဘယ်သူက အပြစ်မရှိဘဲ ပျက်စီးဖူးလို့လဲ။ ရိုးဖြောင့်သူဟာ ဘယ်တုန်းက ဖျက်ဆီးခံရဖူးလို့လဲ။ ကျုပ်မြင်ဖူးသလောက်တော့ ဘေးဖြစ်စေတဲ့အရာကို ထွန်ယက်သူတွေ၊ ပြဿနာမျိုးစေ့ကို ကြဲသူတွေဟာ အဲဒီအတိုင်း ပြန်ရိတ်သိမ်းရတာပဲ။ ဘုရားသခင် ရှူထုတ်လိုက်တဲ့ လေကြောင့် သူတို့ ပျက်စီးသွားတယ်။ အမျက်တော်လေကြောင့် ဇာတ်သိမ်းသွားတယ်။ ခြင်္သေ့ ဟိန်းဟောက်တယ်။ ခြင်္သေ့ပျို မာန်ဖီတယ်။ ဒါပေမဲ့ ခွန်အားကြီးတဲ့ ခြင်္သေ့တွေရဲ့ သွားတောင် ကျိုးတတ်တာပဲ။ ခြင်္သေ့က သားကောင်မရှိလို့ သေသွားတယ်။ ခြင်္သေ့ပေါက်တွေလည်း တကွဲတပြား ဖြစ်ကုန်တယ်။ ကျုပ်ဆီ စကားသံတစ်ခု တိုးတိုးလေး ရောက်လာတယ်။ သဲ့သဲ့လေးပြောတဲ့အသံကို ကြားလိုက်ရတယ်။ လူတွေ အိပ်မောကျနေတဲ့ ညအချိန်မှာ မြင်ရတဲ့ စိတ်အာရုံတွေကြောင့် ကျုပ် စိတ်မငြိမ်မသက် ဖြစ်သွားတယ်။ ကျုပ် အကြီးအကျယ် တုန်လှုပ်နေတယ်။ ကြောက်စိတ်တွေ အရိုးထဲထိ စိမ့်ဝင်သွားတယ်။ ဝိညာဉ်တစ်ကောင် ရှေ့ကနေ ဖြတ်သွားတော့ ကြက်သီးထသွားတာပဲ။ အဲဒီဝိညာဉ်က မလှုပ်မယှက် ရပ်နေတယ်။ ဘယ်သူဘယ်ဝါမှန်း ကျုပ် မသိဘူး။ သူ့အရိပ်ကတော့ ရှေ့တည့်တည့်မှာ ရှိနေတယ်။ အဲဒီအချိန်မှာ တိတ်ဆိတ်သွားတယ်။ ပြီးတဲ့နောက် အသံတစ်သံ ကြားလိုက်ရတယ် သေမျိုးဖြစ်တဲ့လူက ဘုရားထက် ပိုဖြောင့်မတ်နိုင်ပါ့မလား။ လူက ကိုယ့်ဖန်ဆင်းရှင်ထက် ပိုသန့်စင်နိုင်ပါ့မလား တဲ့။ ကြည့်လေ။ ဘုရားက မိမိရဲ့ကျွန်တွေကို မယုံဘူး။ ကောင်းကင်တမန်တွေကိုတောင် အပြစ်ရှာသေးတာ။ ရွှံ့အိမ်မှာ နေတဲ့သူ၊ မြေမှုန့်နဲ့ ဖွဲ့စည်းထားသူ၊ ပိုးဖလံလို ပျက်စီးလွယ်သူတွေဆိုရင်တော့ ပြောမနေနဲ့တော့။ သူတို့က တစ်နေ့ချင်းမှာပဲ စိစိညက်ညက် ကြေသွားတယ်။ ဘယ်သူမှ မသိလိုက်ဘဲ ထာဝစဉ် ပျက်စီးသွားရတယ်။ ကြိုးတွေ ဆွဲဖြုတ်ခံရတဲ့ တဲလိုပဲ။ ဉာဏ်ပညာမရှိဘဲ သေဆုံးသွားရတယ်။,18,Job,4,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/4/
audio/nwt_18_Job_BU_05.mp3,အခန်းကြီး (၅) ခင်ဗျား ခေါ်ကြည့်လိုက်ပါလား။ ဘယ်သူ ထူးမှာလဲ။ သန့်ရှင်းသူတွေထဲက ဘယ်သူ့ဆီ အကူအညီတောင်းမှာလဲ။ နာကြည်းစိတ်က မိုက်မဲသူကို သတ်လိမ့်မယ်။ မနာလိုစိတ်က ရိုးအတဲ့သူကို သေစေလိမ့်မယ်။ မိုက်မဲသူတွေ အခြေတကျဖြစ်နေတာကို ကျုပ်မြင်ခဲ့ဖူးတယ်။ ဒါပေမဲ့ သူနေထိုင်တဲ့နေရာက ရုတ်တရက် ကျိန်ဆဲခံလိုက်ရတယ်။ သူ့သားတွေက ဘေးကင်းလုံခြုံမှု မရှိဘူး။ မြို့တံခါးမှာ ဖိနှိပ်ခံရတဲ့အခါ ကယ်မယ့်သူ တစ်ယောက်မှ မရှိဘူး။ သူတို့ ရိတ်သိမ်းထားတာတွေ ဆူးပင်ကြားထဲ ရှိနေရင်တောင် ဆာလောင်နေသူ ယူစားပစ်တယ်။ သူတို့ ပိုင်ဆိုင်တာတွေလည်း အသိမ်းခံလိုက်ရတယ်။ ဘေးဖြစ်စေတဲ့အရာတွေဟာ မြေမှုန့်ထဲကနေ ထွက်လာတာမှ မဟုတ်တာ။ ပြဿနာကလည်း မြေကြီးထဲကနေ ပေါက်လာတာမှ မဟုတ်တာ။ မီးပွားဆိုတာ အပေါ်ကိုလွင့်တက်သလို လူဆိုတာလည်း မွေးလာရင် ဒုက္ခကြုံရမှာပဲ။ ကျုပ်သာဆိုရင် ဘုရားကို အကူအညီတောင်းပြီး ကိုယ့်အမှုကို ဘုရားဆီပဲ အပ်လိုက်မှာ။ ဘုရားသခင်ဟာ ကြီးမြတ်တဲ့အရာတွေ၊ စိစစ်လို့ မကုန်နိုင်တဲ့အရာတွေ၊ ရေတွက်လို့ မကုန်နိုင်တဲ့ အံ့ဖွယ်ရာတွေကို လုပ်ဆောင်တဲ့အရှင်၊ မြေပေါ်မိုးရွာစေတဲ့အရှင်၊ လယ်ပြင်တွေပေါ် ရေသွန်းလောင်းတဲ့အရှင်၊ နိမ့်ကျသူကို ချီးမြှောက်တဲ့ အရှင်၊ ညှိုးငယ်နေသူကို ထူမပြီး ကယ်တင်တဲ့ အရှင်ပဲ။ ဘုရားက ဉာဏ်များသူရဲ့အကြံကို ပျက်ပြားစေတယ်။ ဒါကြောင့် သူလုပ်သမျှ မအောင်မြင်ဘူး။ ပညာရှိသူကို သူ့ပရိယာယ်နဲ့ပဲ ပြန်ကျော့မိစေတယ်။ ဒါကြောင့် လူလည်တွေရဲ့အကြံ ပျက်စီးသွားတယ်။ နေ့ဘက်မှာ အမှောင်က သူတို့ကို လွှမ်းခြုံထားတယ်။ မွန်းတည့်ချိန်မှာလည်း ညဘက်မှာလို စမ်းတဝါးဝါး သွားလာရတယ်။ ဘုရားက ဆင်းရဲသားကို ဓားသွားလိုထက်တဲ့ စကားတွေရဲ့ ရန်ကနေ၊ သန်မာသူရဲ့လက်ကနေ ကယ်တင်တယ်။ ဒါကြောင့် ခိုကိုးရာမဲ့သူဟာ မျှော်လင့်ချက် ရှိလာတယ်။ မဖြောင့်မတ်သူကတော့ နှုတ်ဆိတ်နေရတယ်။ ဘုရားသခင်ရဲ့ပဲ့ပြင်မှု ခံရသူဟာ ပျော်ရွှင်ချမ်းမြေ့တယ်။ ဒါကြောင့် အနန္တတန်ခိုးရှင် ဆုံးမတာကို မငြင်းပယ်ပါနဲ့။ ဘုရားက နာကျင်အောင်လုပ်ပေမဲ့ ဒဏ်ရာကို ပြန်စည်းပေးတယ်။ အပိုင်းပိုင်းချိုးပေမဲ့ ကိုယ်တိုင်ပြန်ကုပေးတယ်။ ခင်ဗျား ဘေးဆိုးခြောက်ခု ကြုံရရင်တောင် ဘုရားကယ်တင်မယ်။ ခုနစ်ခုမြောက် ဘေးဆိုးကလည်း ခင်ဗျားကို အန္တရာယ်ပေးနိုင်မှာ မဟုတ်ဘူး။ ငတ်မွတ်ခေါင်းပါးချိန်မှာ သေဘေးကနေ၊ စစ်ဖြစ်ချိန်မှာ ဓားဘေးကနေ ဘုရားကယ်လိမ့်မယ်။ ပုတ်ခတ်ပြောဆိုတဲ့ စကားတွေရဲ့ ရန်ကနေ ခင်ဗျားကို ကာကွယ်ပေးလိမ့်မယ်။ ဖျက်ဆီးခြင်းဘေး ရောက်လာရင်လည်း ကြောက်စရာ မလိုဘူး။ ပျက်စီးခြင်းဘေးနဲ့ အငတ်ဘေးကြုံတဲ့အခါ ခင်ဗျား ရယ်မောနေရလိမ့်မယ်။ သားရဲတွေကို ကြောက်ရမှာ မဟုတ်ဘူး။ လယ်ထဲက ကျောက်တုံးတွေ ခင်ဗျားကို ဒုက္ခပေးမှာ မဟုတ်ဘူး။ သားရဲတွေနဲ့လည်း သင့်မြတ်နေလိမ့်မယ်။ ခင်ဗျားက တဲထဲမှာ ငြိမ်သက်မှု ခံစားရလိမ့်မယ်။ စားကျက်ကို သွားကြည့်တဲ့အခါ ပျက်စီးပျောက်ရှတာ တစ်ခုမှ တွေ့မှာမဟုတ်ဘူး။ သားသမီးတွေ အများကြီးရလိမ့်မယ်။ သားစဉ်မြေးဆက်တွေလည်း မြက်ပင်တွေလို များပြားလိမ့်မယ်။ ရင့်မှည့်နေချိန်မှာ ရိတ်သိမ်းခံလိုက်ရတဲ့ ကောက်လှိုင်းစည်းတွေလို ခင်ဗျားဟာ သေဆုံးချိန်မှာတောင် သန်တုန်းမြန်တုန်း ဖြစ်နေလိမ့်မယ်။ ဒါတွေဟာ ကျုပ်တို့ လေ့လာသိရှိထားတဲ့ အချက်တွေပဲ။ နားထောင်ပြီး လက်ခံလိုက်ပါ။,18,Job,5,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/5/
audio/nwt_18_Job_BU_06.mp3,အခန်းကြီး (၆) ယောဘ အခုလိုပြန်ပြောတယ် ကျုပ်ရဲ့သောကတွေကို ချိန်ကြည့်လို့ရရင် သိပ်ကောင်းမှာပဲ။ ကြုံရတဲ့ ဘေးဆိုးတွေကိုလည်း ချိန်ခွင်ထဲ ထည့်ချိန်လို့ရရင် သိပ်ကောင်းမှာပဲ။ ပင်လယ်သဲပွင့်တွေထက်တောင် ပိုလေးဦးမယ်။ ဒါကြောင့် ကျုပ် မဆင်မခြင် ပြောလိုက်မိတာ။ အနန္တတန်ခိုးရှင်က မြားနဲ့ခွင်းလို့ မြားဆိပ်တွေကို ကျုပ် သောက်သုံးနေရတယ်။ ဘုရားသခင်ဆီက ကြောက်မက်ဖွယ်ရာတွေဟာ ကျုပ်ကိုတိုက်ခိုက်ဖို့ တန်းစီစောင့်နေတယ်။ မြည်းရိုင်းက မြက်တွေရှိနေလျက်နဲ့ ဟီပါ့မလား။ နွားကရော အစာရှိနေလျက်နဲ့ အော်ပါ့မလား။ အရသာ မရှိတဲ့အစာကို ဆားမပါဘဲ စားမလား။ ကွမ်းကတိုးပင်ရဲ့ အရည်ကရော အရသာရှိလို့လား။ ပုပ်သိုးနေတဲ့အစာနဲ့ တူလို့ အဲဒါတွေကို ထိတောင် မထိချင်ဘူး။ ကျုပ် တောင်းဆိုတာတွေ ရရင်၊ ကျုပ်ဆန္ဒကို ဘုရားဖြည့်ဆည်းပေးရင် သိပ်ကောင်းမှာပဲ။ ကျုပ်ကို ခြေမွှလိုက်ရင်၊ လက်တော်ကိုဆန့်ပြီး ကွပ်မျက်လိုက်ရင် သိပ်ကောင်းမှာပဲ။ အဲဒီလိုဖြစ်ရင်တောင် ကျုပ် စိတ်သက်သာရာ ရဦးမယ်။ တဆစ်ဆစ် နာကျင်နေတဲ့ကြားက ဝမ်းသာအားရ ထခုန်ဦးမယ်။ သန့်ရှင်းတဲ့အရှင်ရဲ့ စကားတွေကို ကျုပ် မပစ်ပယ်ခဲ့ပါဘူး။ ကျုပ်မှာ ဆက်စောင့်နေဖို့ ခွန်အား မရှိတော့ဘူး။ ဆက်အသက်ရှင်နေလို့ကော အကျိုးထူးမှာ မို့လို့လား။ ကျုပ်ရဲ့ခွန်အားက ကျောက်ဆောင်လို ခိုင်မာလို့လား။ ကျုပ်ရဲ့အသားက ကြေးနီနဲ့ လုပ်ထားလို့လား။ ကျုပ် ဘာများ တတ်နိုင်ဦးမှာလဲ။ ထောက်မပေးမယ့်သူမှ မရှိတော့တာ။ လူလူချင်းကို ခိုင်မြဲတဲ့မေတ္တာ မပြသူဟာ အနန္တတန်ခိုးရှင်ကို မကြောက်တဲ့သူပဲ။ ကျုပ်ရဲ့ ညီအစ်ကိုတွေက ဆောင်းရာသီ စမ်းချောင်းတွေလို လှည့်စားတတ်တယ်။ ခန်းခြောက်သွားတဲ့ ဆောင်းရာသီ စမ်းချောင်းတွေလိုပဲ။ ရေခဲတွေ၊ နှင်းခဲတွေ အရည်ပျော်သွားလို့ နောက်ကျိနေတဲ့ ချောင်းတွေလိုပဲ။ နွေလည်းရောက်ရော ရေမရှိတော့ဘဲ ပျောက်ကွယ်သွားတယ်။ ပူပြင်းလာတဲ့အခါ ခန်းခြောက်သွားတယ်။ ကွေ့ကောက်စီးဆင်းပြီး ကန္တာရမှာ လမ်းစပျောက်သွားတော့တယ်။ အဲဒီချောင်းတွေကို တေမပြည်ရဲ့ ကုလားအုတ်ယာဉ်တန်းတွေ လိုက်ရှာကြတယ်။ သေဘပြည်ရဲ့ ခရီးသည်တွေလည်း မျှော်ကြတယ်။ ရေရှိမှာပဲလို့ ယုံကြည်ပြီး ရောက်လာပေမဲ့ အရှက်တကွဲဖြစ်ပြီး စိတ်ပျက်ကြရတယ်။ ခင်ဗျားတို့လည်း အဲဒီချောင်းတွေလိုပဲ။ ကျုပ်ခံနေရတဲ့ ကြောက်စရာဘေးဆိုးကို မြင်ပြီး ကြောက်လန့်သွားကြတယ်။ ခင်ဗျားတို့ဆီကနေ ကျုပ် တစ်ခုခု တောင်းဖူးလို့လား။ ခင်ဗျားတို့ရဲ့ စည်းစိမ်ထဲကနေ လက်ဆောင်ပေးပါလို့ တောင်းဆိုဖူးလို့လား။ ရန်သူလက်ကနေ ကယ်ပါဦး၊ ဖိနှိပ်သူတွေလက်ကနေ ကယ်ပါဦးဆိုပြီး အသနားခံဖူးလို့လား။ ကျုပ်ကို သွန်သင်ပေးပါ။ နှုတ်ဆိတ်နေပါ့မယ်။ ကျုပ် ဘာမှားနေလဲဆိုတာ နားလည်အောင် ရှင်းပြကြပါ။ မှန်တဲ့စကားဆိုရင်တော့ နာစရာ မဟုတ်ပါဘူး။ ဒါပေမဲ့ ခင်ဗျားတို့ဆုံးမတာ ကျုပ်အတွက် ဘာအကျိုးများရှိလို့လဲ။ ကြံရာမရဖြစ်နေတဲ့ ကျုပ်ရဲ့စကားတွေ၊ လေထဲလွင့်သွားမယ့် စကားတွေကို အပြစ်တင်ဖို့ ခင်ဗျားတို့ ကြံစည်နေတာလား။ ခင်ဗျားတို့ဟာ မိဘမဲ့ကလေးကို မဲချယူမယ့်သူတွေပဲ။ မိတ်ဆွေကိုတောင် ရောင်းစားမယ့်သူတွေပဲ။ အခု ကျုပ်ကို ကြည့်ကြစမ်းပါ။ ခင်ဗျားတို့ကို လိမ်မပြောပါဘူး။ ပြန်စဉ်းစားကြည့်ပါဦး။ ကျုပ်ကို တလွဲမထင်ကြပါနဲ့။ ပြန်စဉ်းစားကြည့်ပါ။ ကျုပ် ဖြောင့်မတ်ပါသေးတယ်။ ကျုပ် မတရား ပြောပါ့မလား။ တစ်ခုခုတော့ မှားနေပြီဆိုတာ ကျုပ် မသိဘဲနေပါ့မလား။,18,Job,6,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/6/
audio/nwt_18_Job_BU_07.mp3,အခန်းကြီး (၇) ကမ္ဘာပေါ်က သေမျိုးဖြစ်တဲ့လူသားတွေရဲ့ ဘဝဟာ ခက်ခဲ ပင်ပန်းလိုက်တာ။ သူအသက်ရှင်ရတဲ့ နေ့ရက်တွေဟာ စာရင်းငှားတစ်ယောက်ရဲ့ နေ့ရက်တွေလိုပါပဲ။ ကျွန်တစ်ယောက်လို အရိပ်ကို တောင့်တနေရတယ်။ စာရင်းငှားတစ်ယောက်လို လုပ်ခကို မျှော်နေရတယ်။ ကျုပ်ပိုင်ဆိုင်လိုက်ရတာက အကျိုးမရှိတဲ့ လတွေပါပဲ။ ကျုပ်ရလိုက်တာက ဒုက္ခညတွေပါပဲ။ ဘယ်အချိန်ကျမှ နိုးထရမှာလဲ လို့ ညည်းတွားပြီး အိပ်နေရတယ်။ ညတာရှည်လွန်းလို့ မိုးသောက်ချိန်အထိ လူးလှိမ့်နေရတယ်။ ကျုပ်ရဲ့ကိုယ်ပေါ်မှာ လောက်တွေ တွယ်ပြီး ရွှံ့ခဲတွေ ကပ်နေတယ်။ အရေပြားပေါ်မှာလည်း ပြည်တွေ ယိုစီးပြီး အနာဖေးတွေ ဗရပွနဲ့။ ကျုပ်ရဲ့နေ့ရက်တွေဟာ ကုန်မြန်လိုက်တာ။ ရက်ကန်းသမရဲ့ လွန်းထက်တောင် မြန်သေးတယ်။ ဘာမျှော်လင့်ချက်မှ မရှိဘဲ ကုန်ဆုံးသွားတယ်။ အို ဘုရားသခင်၊ ကျွန်တော့်အသက်ဟာ လေလိုပဲ၊ ပျော်ရွှင်မှုကို ကျွန်တော် မြင်ရတော့မှာ မဟုတ်ဘူးဆိုတာ သတိရပေးပါဦး။ အခု ကျွန်တော့်ကိုမြင်ရပေမယ့် နောက်ဆို မြင်ရတော့မှာ မဟုတ်ဘူး။ ကျွန်တော့်ကို ရှာတဲ့အခါ တွေ့တော့မှာ မဟုတ်ဘူး။ လွင့်မျောပျောက်ကွယ်သွားတဲ့ တိမ်တွေလိုပဲ သင်္ချိုင်းထဲ ဆင်းသွားသူကလည်း ပြန်မလာတော့ဘူး။ သူ့အိမ်ကို ပြန်မလာတော့ဘူး။ သူ့နေရပ်မှာရှိတဲ့ လူတွေကလည်း သူ့ကို မေ့သွားကြလိမ့်မယ်။ ဒါကြောင့် ကျွန်တော် နှုတ်ဆိတ်မနေတော့ဘူး။ စိတ်ပျက်ပျက်နဲ့ ပြောတော့မယ်။ ခါးသီးနာကြည်းစိတ်နဲ့ ညည်းလိုက်တော့မယ်။ ကျွန်တော့်ကို စောင့်ကြပ်ထားရအောင် ကျွန်တော်ဟာ ပင်လယ်ကြီး မို့လို့လား။ ပင်လယ်သတ္တဝါကြီး မို့လို့လား။ အိပ်ရာထဲမှာနေရင် သက်သာသွားမှာပါ၊ အိပ်ရာပေါ်လှဲလိုက်ရင် သောကကင်းဝေးသွားမှာပါ လို့ပြောနေတုန်းမှာပဲ၊ ကိုယ်တော်က ကျွန်တော့်ကို အိပ်မက်ဆိုးတွေနဲ့ ခြောက်လှန့်ပြီး စိတ်အာရုံတွေနဲ့ ထိတ်လန့်စေတယ်။ ဒါကြောင့် ကျွန်တော် အသက်ရှူကျပ်ပြီးတော့သာ သေလိုက်ချင်တယ်။ ဒီခန္ဓာကိုယ်နဲ့ အသက်ရှင်နေရတာထက် သေသာသေလိုက်ချင်တော့တယ်။ အသက်ရှင်ရတာကို ရွံမုန်းလှပြီ။ ဆက်အသက် မရှင်ချင်တော့ဘူး။ ကျွန်တော့်နေ့ရက်တွေဟာ ပင့်သက်တစ်ရှိုက်စာပဲ ဖြစ်နေလို့ ကျွန်တော့်ကို ပစ်ထားလိုက်ပါတော့။ သေမျိုးဖြစ်တဲ့လူက ဘယ်သူမို့လို့ ကိုယ်တော် ဂရုစိုက်နေရတာလဲ။ ဘယ်သူမို့လို့ အာရုံစိုက်နေရတာလဲ။ သူ့ကို ဘာလို့ မနက်တိုင်း စစ်ဆေးနေတာလဲ။ ဘာလို့ တစ်ချိန်လုံး စမ်းသပ်နေတာလဲ။ ကျွန်တော့်ကို အကြည့် မလွှဲနိုင်ဘူးလား။ တံတွေးမျိုချိန် တစ်ခဏလေးတောင် အလွတ်မပေးနိုင်ဘူးလား။ ကျွန်တော် အပြစ်လုပ်ခဲ့ရင်တောင် လူသားတွေကို စောင့်ကြည့်တဲ့အရှင် ကိုယ်တော့်ကို ထိခိုက်မှာ မို့လို့လား။ ကျွန်တော့်ကို ဘာလို့ ပစ်မှတ်ထားရတာလဲ။ ကျွန်တော်ဟာ ဝန်ထုပ်ဝန်ပိုး ဖြစ်နေလို့လား။ ကျွန်တော့်အပြစ်ကို ဘာလို့ မဖြေလွှတ်တာလဲ။ ကျွန်တော့်အမှားကို ဘာလို့ ခွင့်မလွှတ်တာလဲ။ မကြာခင် မြေမှုန့်ထဲမှာ ကျွန်တော် အိပ်ရတော့မယ်။ ကိုယ်တော်ရှာရင်တောင် တွေ့တော့မှာ မဟုတ်ဘူး။,18,Job,7,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/7/
audio/nwt_18_Job_BU_08.mp3,အခန်းကြီး (၈) ရှုအာအမျိုးသား ဗိလဒဒ် ပြန်ပြောတာက ခင်ဗျား ဘယ်အချိန်အထိ ဒီလိုမျိုးပြောနေမှာလဲ။ မိုးတစ်လုံး လေတစ်လုံး ပြောနေလိုက်တာ။ ဘုရားက အမှန်တရားကို ကပြောင်းကပြန် လုပ်ပါ့မလား။ အနန္တတန်ခိုးရှင်က ဖြောင့်မတ်ခြင်းတရားကို ကပြောင်းကပြန် လုပ်ပါ့မလား။ ခင်ဗျားရဲ့သားတွေက ဘုရားကိုပြစ်မှားခဲ့ရင် သူတို့ရဲ့ ပုန်ကန်မှုအတွက် ကိုယ်တော် ဒဏ်ခတ်မှာပဲ။ ခင်ဗျားသာ ဘုရားကို မျှော်ကိုးပြီး အနန္တတန်ခိုးရှင်ဆီမှာ မျက်နှာသာရဖို့ အသနားခံမယ်ဆိုရင်၊ ခင်ဗျားသာ တကယ်ပဲ ဖြူစင်ရိုးသားမယ်ဆိုရင် ခင်ဗျားကို ဘုရားဂရုစိုက်ပြီး နေရာမှန်မှာ ပြန်ထားပေးမှာပဲ။ အစပိုင်းမှာ နိမ့်ကျပေမဲ့ နောက်ပိုင်းမှာ တိုးတက်ကြီးပွားမှာပဲ။ ရှေးတုန်းက လူမျိုးဆက်တွေကို မေးကြည့်လိုက်ပါ။ သူတို့ဘိုးဘေးတွေ တွေ့ရှိခဲ့တာတွေကို အာရုံစိုက်ကြည့်ပါ။ ကျုပ်တို့က မနေ့တစ်နေ့ကမှ လူဖြစ်လာလို့ ဘာမှမသိပါဘူး။ ကမ္ဘာမြေပေါ်မှာ ကျုပ်တို့ရဲ့ နေ့ရက်တွေဟာ အရိပ်လိုပဲ။ ဘိုးဘေးတွေ ခင်ဗျားကို သွန်သင်ပေးလိမ့်မယ်။ သူတို့သိတာတွေကို ပြောပြလိမ့်မယ်။ ပပိုင်းရပ်ကျူပင်ဟာ ရွှံ့နွံမရှိတဲ့နေရာမှာ ကြီးထွားပါ့မလား။ ကျူပင်ကကော ရေမရှိဘဲ ကြီးထွားပါ့မလား။ ဖူးပွင့်နေတုန်းမှာပဲ တခြားအပင်တွေထက် အရင်ခြောက်သွေ့သွားလိမ့်မယ်။ ဘုရားကို မေ့တဲ့သူတွေလည်း အဲဒီလိုပဲ ဖြစ်သွားမယ်။ ဘုရားတရားမဲ့သူရဲ့ မျှော်လင့်ချက်ဟာ ပျက်စီးသွားမယ်။ သူအားထားတဲ့အရာဟာ အချည်းနှီးပဲ။ သူအားကိုးတဲ့အရာကလည်း ပင့်ကူအိမ်လိုပဲ ပျက်စီးလွယ်တယ်။ အဲဒီအိမ်ကိုမှီပေမဲ့ အိမ်က ခံနိုင်မှာ မဟုတ်ဘူး။ အားပြုပြီးကိုင်ပေမဲ့ ခိုင်မြဲမှာ မဟုတ်ဘူး။ သူဟာ နေရောင်အောက်မှာ စိမ်းစိုနေတဲ့အပင်ပဲ။ တစ်ခြံလုံး အညွန့်တွေ ဖြာထွက်ပြီး၊ ကျောက်ပုံတွေကြားမှာ အမြစ်တွေ ရစ်တွယ်နေတယ်။ ကျောက်ပုံကြားမှာ အမြစ်စွဲစရာနေရာကို သူလိုက်ရှာတယ်။ ဒါပေမဲ့ ဆွဲနုတ်ခံလိုက်ရတဲ့အခါ သူအမြစ်စွဲခဲ့တဲ့နေရာက မင်းကို ငါမသိပါလား လို့ ပြောလိမ့်မယ်။ ဒီလိုနဲ့ သူ ပျောက်ကွယ်သွားလိမ့်မယ်။ သူ့နေရာမှာ တခြားအပင်တွေ ပေါက်လာလိမ့်မယ်။ သေချာတာကတော့ သမာဓိစောင့်သိသူတွေကို ဘုရားပစ်ပယ်မှာ မဟုတ်ဘူး။ လူယုတ်မာတွေကိုလည်း ထောက်မမှာ မဟုတ်ဘူး။ ဘုရားက ခင်ဗျားကို ရယ်မောစေမယ်။ ရွှင်လန်းတဲ့စိတ်နဲ့ သီချင်းဆိုစေမယ်။ ခင်ဗျားကို မုန်းတဲ့သူတွေ အရှက်ကွဲရလိမ့်မယ်။ လူဆိုးတွေရဲ့တဲလည်း ရှိတော့မှာ မဟုတ်ဘူး။,18,Job,8,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/8/
audio/nwt_18_Job_BU_09.mp3,အခန်းကြီး (၉) ယောဘလည်း ပြန်ပြောတယ် ခင်ဗျားတို့ပြောတာ မှန်တယ်ဆိုတာ ကျုပ်သိပါတယ်။ ဒါပေမဲ့ ဘုရားနဲ့သာ အမှုဖြစ်ရင် သေမျိုးဖြစ်တဲ့လူက ဘယ်လိုလုပ်ပြီး မှန်နိုင်မှာလဲ။ ဘုရားနဲ့ပြိုင်ပြီး ငြင်းစတမ်းဆိုရင် မေးခွန်းတစ်ထောင်မှာ တစ်ခုတောင် ဖြေနိုင်မှာ မဟုတ်ဘူး။ ဘုရားက ဉာဏ်ပညာရှိပြီး တန်ခိုးကြီးတယ်။ ဘုရားကို အာခံတာတောင် ဘာမှ မထိခိုက်တဲ့သူဆိုတာ ရှိလို့လား။ ဘုရားသခင်က ဘယ်သူမှ မသိလိုက်ဘဲ တောင်တွေကို ရွှေ့ပစ်တယ်။ တောင်တွေကို ဒေါသနဲ့ မှောက်လှန်ပစ်တယ်။ ကမ္ဘာကြီးကို လှုပ်ခါပစ်တဲ့အတွက် ကမ္ဘာမြေရဲ့တိုင်တွေ သိမ့်သိမ့်တုန်သွားတယ်။ အလင်းမပေးနဲ့လို့ နေကို မှာထားတယ်။ ကြယ်တွေရဲ့ အလင်းရောင်ကိုလည်း ပိတ်ထားတယ်။ မိုးကောင်းကင်ကို ပြန့်ကားစေတယ်။ လှိုင်းလုံးကြီးတွေပေါ် နင်းလျှောက်သွားတယ်။ အာရှကြယ်စု၊ ခသိလကြယ်စု၊ ခိမကြယ်စု၊ တောင်မျက်နှာကြယ်စုတွေကို ဖန်ဆင်းတယ်။ ကြီးမြတ်တဲ့အရာတွေ၊ စိစစ်လို့ မကုန်နိုင်တဲ့အရာတွေ၊ ရေတွက်လို့ မကုန်နိုင်တဲ့ အံ့ဖွယ်ရာတွေကို လုပ်ဆောင်တယ်။ အနားကနေ ဘုရားဖြတ်သွားပေမဲ့ ကျုပ် မမြင်လိုက်ဘူး။ ဖြတ်ကျော်သွားပေမဲ့ ကျုပ် မသိလိုက်ဘူး။ ဘုရားက တစ်ခုခုကို ဆတ်ခနဲယူလိုက်တဲ့အခါ ဘယ်သူ ဆီးတားနိုင်မလဲ။ ဒါဘာလုပ်တာလဲ လို့ ဘယ်သူ ပြောနိုင်မလဲ။ ဘုရားက ဒေါသကိုထိန်းမှာ မဟုတ်ဘူး။ ရာခပ်ကို ကူညီသူတွေတောင် ဦးညွှတ်ရလိမ့်မယ်။ ဒါကြောင့် ဘုရားနဲ့ ငြင်းခုံပြောဆိုရတော့မယ်ဆိုရင် စကားလုံးတွေကို ကျုပ် အသေအချာ ရွေးရတော့မှာပေါ့။ ဒီတော့ ကိုယ်မှန်နေရင်တောင် ဘာမှ ပြန်မပြောတော့ဘူး။ ကရုဏာပြပါလို့ တရားသူကြီးကို အသနားခံရုံပဲ ရှိတော့တယ်။ ကျုပ်ခေါ်ရင် ဘုရား ထူးမှာလား။ ကျုပ်ပြောတာကို နားထောင်မယ် မထင်ပါဘူး။ ကျုပ်ကို မုန်တိုင်းနဲ့ ခြေမွှခဲ့ပြီပဲ။ အကြောင်းမရှိဘဲ ဒဏ်ရာတွေအများကြီး ပေးခဲ့ပြီပဲ။ အသက်ရှူခွင့်လေးတောင် မပေးဘဲ ခါးသီးမှုတွေနဲ့ ပြည့်နှက်စေခဲ့ပြီပဲ။ တန်ခိုးနဲ့ပတ်သက်လာရင် ဘုရားဟာ တန်ခိုးအကြီးဆုံးပဲ။ တရားမျှတမှုနဲ့ပတ်သက်လာရင် ဘယ်သူက ငါ့ကိုဆင့်ခေါ်ပြီး ဖြေရှင်းချက် ပေးခိုင်းမလဲ လို့ ဘုရားပြောတယ်။ ကျုပ်မှန်နေရင်တောင် ကိုယ့်ကိုယ်ကိုယ်ပဲ အပြစ်တင်တော့မယ်။ ကျုပ် သမာဓိစောင့်သိနေရင်တောင် အပြစ်ရှိသူလို့ ဘုရား သတ်မှတ်မှာပဲ။ သမာဓိစောင့်သိနေပေမဲ့ ကိုယ့်ကိုယ်ကိုယ် ယုံကြည်မှု မရှိတော့ဘူး။ ဒီလိုဘဝမျိုးကို မလိုချင်ပါဘူး။ ပြောရမယ်ဆိုရင် အတူတူပါပဲ။ ဒါကြောင့် အပြစ်မဲ့သူကိုရော လူဆိုးကိုပါ ဘုရားဖျက်ဆီးတယ် လို့ ကျုပ်ပြောနေတာပေါ့။ ရုတ်တရက် ရေကြီးလို့ လူတွေ သေကျေပျက်စီးပြီး အပြစ်မဲ့သူလည်း သေဆုံးသွားတဲ့အခါ ဘုရား ပြုံးရယ်နေလိမ့်မယ်။ မြေကြီးကို လူဆိုးလက်ထဲ အပ်ပြီး အမှန်တရားကို မမြင်နိုင်အောင် တရားသူကြီးတွေရဲ့ မျက်လုံးကို ဖုံးကွယ်ပစ်တယ်။ ဒါတွေကို ဘုရားမှ မလုပ်ရင် ဘယ်သူလုပ်မှာလဲ။ ကျုပ်ရဲ့နေ့ရက်တွေဟာ ခြေမြန်တော်တွေထက်တောင် ပိုမြန်တယ်။ ဘာကောင်းကျိုးမှ မရလိုက်ဘဲ တစ်ရက်ပြီးတစ်ရက် ကုန်သွားတယ်။ နေ့ရက်တွေဟာ ကျူရိုးလှေလို၊ သားကောင်ကို ထိုးသုတ်တဲ့ လင်းယုန်လို မြန်လိုက်တာ။ ဝေဒနာတွေကို မေ့ထားပြီး ပြုံးပြုံးလေးပဲ နေတော့မယ် လို့ပြောပေမဲ့၊ ခံစားရတဲ့ နာကျင်မှုတွေကြောင့် ကြောက်နေတုန်းပဲ။ ကျုပ်ကို အပြစ်ရှိသူလို့ ကိုယ်တော်ယူမှတ်မယ်ဆိုတာ သိနေပါတယ်။ အပြစ်ရှိသူလို့ ယူမှတ်နေမှတော့ ဘာလို့ ကြိုးစားနေရမှာလဲ၊ အလကားဖြစ်သွားမှာပဲလေ။ ကိုယ့်ကိုယ်ကိုယ် နှင်းရေနဲ့ ဆေးကြောပြီး လက်ကို ပြာရည်နဲ့ သန့်စင်ရင်တောင်၊ ကိုယ်တော်က တွင်းထဲ ပြန်နှစ်လိမ့်မယ်။ ကိုယ့်အဝတ်ကတောင် ကိုယ့်ကိုရွံရှာလိမ့်မယ်။ ဘုရားကို ပြန်ချေပရအောင်၊ တရားရုံးကို အတူသွားရအောင် ဘုရားက ကျုပ်လို လူမှမဟုတ်တာ။ ဘုရားနဲ့ကျုပ် စပ်ကြားမှာ ဆုံးဖြတ်ပေးမယ့်သူ၊ တရားသူကြီး လုပ်ပေးမယ့်သူ တစ်ယောက်မှ မရှိဘူး။ ကျုပ်ကို ကြိမ်ဒဏ် မပေးဘူးဆိုရင်၊ ကြောက်စရာတွေနဲ့ မခြောက်လှန့်ဘူးဆိုရင်၊ ကြောက်စရာအကြောင်း မရှိတော့တဲ့အတွက် မကြောက်ရွံ့ဘဲ ဘုရားကို ပြောတော့မယ်။,18,Job,9,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/9/
audio/nwt_18_Job_BU_10.mp3,အခန်းကြီး (၁၀) အသက်ရှင်ရတာကို ကျုပ် ရွံမုန်းလှပြီ။ မကျေနပ်ချက်တွေကို ဖွင့်ချလိုက်တော့မယ်။ ခါးသီးနာကြည်းစိတ်နဲ့ ပြောတော့မယ်။ ဘုရားသခင်ကို ပြောမယ် ကျွန်တော့်ကို အပြစ်ရှိသူလို့ မသတ်မှတ်ပါနဲ့။ ကျွန်တော့်ကို ဘာလို့ အမှုလုပ်ရတာလဲဆိုတာ ပြောပြပါ။ လူဆိုးရဲ့ အကြံဉာဏ်ကို လက်ခံတာ၊ ဖန်ဆင်းထားတဲ့လက်ရာကို ဖိနှိပ်တာ၊ အထင်အမြင်သေးတာက ကိုယ်တော့်ကို အကျိုးပေးလို့လား။ လူတွေရဲ့ မျက်စိမျိုး ကိုယ်တော့်မှာ ရှိသလား။ သေမျိုးဖြစ်တဲ့လူတွေ မြင်သလို ကိုယ်တော်မြင်သလား။ ကိုယ်တော့်နေ့ရက်တွေဟာ လူတွေရဲ့ နေ့ရက်တွေလိုပဲလား။ ကိုယ်တော့်နှစ်တွေဟာ လူတွေရဲ့ နှစ်တွေလိုပဲလား။ ဒါကြောင့် ကျွန်တော့်အမှားကို ရှာနေတာလား။ ကျွန်တော့်အပြစ်ကို လိုက်ကြည့်နေတာလား။ ကျွန်တော် အပြစ်မရှိမှန်း ကိုယ်တော် သိပါတယ်။ ဒါပေမဲ့ ကိုယ်တော့်လက်ကနေ ကျွန်တော့်ကို ဘယ်သူမှ မကယ်နိုင်ဘူး။ ကျွန်တော့်ကို ကိုယ်တော်ပဲ ပုံသွင်းပြုလုပ်ခဲ့တာလေ။ အခုတော့ ပြန်ဖျက်ဆီးနေပါလား။ ကျွန်တော့်ကို ရွှံ့စေးနဲ့လုပ်ထားတယ်ဆိုတာ သတိရပါဦး။ အခုတော့ မြေမှုန့်ထဲ ပြန်သွားခိုင်းနေပါလား။ ကိုယ်တော်က ကျွန်တော့်ကို နွားနို့လို လောင်းပြီး ဒိန်ခဲလို ခဲစေခဲ့တယ်။ ကျွန်တော့်ကိုယ်ခန္ဓာကို အရေပြားတွေ၊ အသားတွေနဲ့ ဖုံးလွှမ်းပေးပြီး အရိုးတွေ၊ အရွတ်တွေနဲ့ ဖွဲ့စည်းပေးခဲ့တယ်။ ကျွန်တော့်ကို အသက်ပေးခဲ့တယ်။ ခိုင်မြဲတဲ့မေတ္တာ ပြခဲ့တယ်။ ကျွန်တော့်အသက်စွမ်းအားကို ကာကွယ်စောင့်ရှောက်ခဲ့တယ်။ ဒါပေမဲ့ ကျွန်တော့်ကို ဒုက္ခပေးဖို့ တိတ်တဆိတ် ကြံစည်တယ်။ ဒီဒုက္ခတွေ ကိုယ်တော့်ဆီက လာမှန်း ကျွန်တော် သိပါတယ်။ ကျွန်တော် အပြစ်လုပ်တဲ့အခါ ကိုယ်တော် စောင့်ကြည့်နေတယ်။ အမှားတွေကို ခွင့်မလွှတ်ဘူး။ ကျွန်တော် အပြစ်ရှိရင်လည်း အဖြစ်ဆိုးလွန်းပါတယ်။ အပြစ်မရှိပြန်တော့လည်း သိက္ခာကျပြီး ဒုက္ခရောက်နေလို့ ခေါင်းမော့နိုင်မှာ မဟုတ်ပါဘူး။ ခေါင်းမော့မိရင် ကိုယ်တော်က ခြင်္သေ့ပျိုလို လိုက်ဖမ်းဦးမယ်။ ကျွန်တော့်ကို ဒဏ်ပေးဖို့ တန်ခိုးပြဦးမယ်။ ကိုယ်တော်က သက်သေတွေ တစ်ယောက်ပြီးတစ်ယောက် ခေါ်လာတယ်။ အမျက်ထွက်တဲ့အတွက် ကျွန်တော့်မှာ ဒုက္ခတစ်ခုပြီးတစ်ခု ကြုံနေရတယ်။ ကျွန်တော့်ကို အမေ့ဝမ်းထဲကနေ ဘာလို့ ထုတ်ခဲ့တာလဲ။ တကယ်ဆို ဘယ်သူမှမမြင်ခင် သေခဲ့ရမှာ။ အဲဒါမှ ကျွန်တော်ဟာ တစ်ခါမှ မရှိခဲ့ဖူးသူလို ဖြစ်သွားမှာ။ အမေ့ဝမ်းထဲကနေ သင်္ချိုင်းကို တန်းရောက်သွားမှာ။ ကျုပ်ရဲ့နေ့ရက်တွေ သိပ်မကျန်တော့ပါဘူး။ ဒါကြောင့် ဘုရားက ကျုပ်ကို ပစ်ထားလိုက်ပါစေ။ ကျုပ်မသွားခင် စိတ်သက်သာရာရအောင် အကြည့်လွှဲပေးပါစေ။ ကျုပ် သွားပြီးရင် ပြန်မလာတော့ဘူး။ ပိန်းပိတ်အောင် မှောင်တဲ့ပြည်၊ အမှောင်ထု ကြီးစိုးတဲ့ပြည်၊ မှောင်မိုက်ပြီး ပရမ်းပတာ ဖြစ်နေတဲ့ပြည်ကို သွားရမှာ။ အဲဒီမှာ အလင်းကတောင် အမှောင်လိုဖြစ်နေတာ။,18,Job,10,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/10/
audio/nwt_18_Job_BU_11.mp3,အခန်းကြီး (၁၁) နေမတ်အမျိုးသား ဇောဖာ ပြန်ပြောတာက ဒီစကားတွေအတွက် အဖြေမရှိဘဲ နေမလား။ စကားအများကြီး ပြောတိုင်း မှန်နိုင်မှာလား။ ခင်ဗျားရဲ့ အဓိပ္ပာယ်မဲ့ စကားတွေကြောင့် လူတွေ နှုတ်ဆိတ်သွားမှာလား။ လှောင်ပြောင်တဲ့ စကားတွေကို အပြစ်တင်တဲ့သူ မရှိဘဲနေမှာလား။ ကျုပ်ရဲ့သွန်သင်ချက်တွေဟာ အမှန်တွေပါ။ ဘုရားရှေ့မှာ ကျုပ် သန့်ရှင်းတယ် လို့ ခင်ဗျားပြောခဲ့တယ်။ ဒါပေမဲ့ ဘုရားပဲ နှုတ်ကိုဖွင့်ပြီး ခင်ဗျားကို ပြောပါစေ။ လက်တွေ့ကျ ဉာဏ်ပညာမှာ အသွင်အပြင် အမျိုးမျိုးရှိတဲ့အတွက် ဉာဏ်ပညာရဲ့ လျှို့ဝှက်ချက်တွေအကြောင်း ဘုရား ပြောပြလိမ့်မယ်။ အမှားတချို့ကို ဘုရားသခင် တမင်မေ့ထားပေးမှန်း ခင်ဗျားသိလာမယ်။ ဘုရားရဲ့ နက်နဲတဲ့ဉာဏ်ပညာအကြောင်း ခင်ဗျား ထုတ်ဖော်နိုင်သလား။ အနန္တတန်ခိုးရှင်အကြောင်းကို အကုန်အစင် ထုတ်ဖော်နိုင်သလား။ ဉာဏ်ပညာဟာ မိုးကောင်းကင်ထက် ပိုမြင့်တဲ့အတွက် ခင်ဗျား ဘယ်လိုလုပ် ရယူနိုင်မှာလဲ။ သင်္ချိုင်းထက် ပိုနက်ရှိုင်းတဲ့အတွက် ဘယ်လိုလုပ် သိနိုင်မှာလဲ။ ဉာဏ်ပညာဟာ ကမ္ဘာမြေထက် ကျယ်ဝန်းတယ်။ ပင်လယ်ထက် ကျယ်ပြန့်တယ်။ ဘုရားက ဖြတ်သွားပြီး တစ်ယောက်ယောက်ကို တရားရုံးဆီ ဆွဲခေါ်သွားရင် ဘယ်သူ တားနိုင်မှာလဲ။ လှည့်စားတတ်သူတွေကို ဘုရားသိတယ်။ ဆိုးညစ်တဲ့အရာကို မြင်တဲ့အခါ အရေးမစိုက်ဘဲ နေမှာလား။ မြည်းရိုင်းက လူကို မွေးထုတ်တဲ့အခါကျမှ ဦးနှောက်မရှိသူလည်း သိနားလည်မှု ရှိလာလိမ့်မယ်။ ခင်ဗျားသာ စိတ်ကိုပြင်ဆင်ပြီး ဘုရားဆီ လက်ဖြန့်အသနားခံမယ်ဆိုရင်၊ ကိုယ်လုပ်နေတဲ့ မကောင်းမှုတွေကို စွန့်ပစ်ပြီး ကိုယ့်တဲမှာ မဖြောင့်မတ်တာ ဘာတစ်ခုကိုမှ လက်မခံဘူးဆိုရင်၊ အပြစ်ပြောစရာမရှိဘဲ ခေါင်းမော့နိုင်မှာ။ ဘာကိုမှ မကြောက်ဘဲ ရပ်တည်နိုင်မှာ။ အဲဒီအခါ ကိုယ့်ဒုက္ခကို မေ့သွားမယ်။ စီးဆင်းသွားတဲ့ရေလိုပဲ ယူမှတ်လိမ့်မယ်။ ခင်ဗျားဘဝဟာ မွန်းတည့်ချိန်ထက် တောက်ပမယ်။ ဘဝမိုးမှောင်ကျချိန်မှာတောင် မနက်ခင်းလို ဖြစ်မယ်။ မျှော်လင့်ချက်ရှိတဲ့အတွက် ယုံကြည်စိတ်ချမှု ရှိနေမယ်။ ပတ်လည်ကို ကြည့်ပြီးတဲ့နောက် စိတ်ချလက်ချ အိပ်စက်နိုင်မယ်။ ခြောက်လှန့်သူ တစ်ယောက်မှမရှိတဲ့အတွက် အေးအေးဆေးဆေး လဲလျောင်းရလိမ့်မယ်။ လူတွေက ခင်ဗျားရဲ့ မျက်နှာသာရဖို့ ကြိုးစားကြလိမ့်မယ်။ လူဆိုးတွေကတော့ မျက်စိမှုန်လာမယ်။ ပြေးစရာမြေ ရှိမှာမဟုတ်ဘူး။ သူတို့ရဲ့တစ်ခုတည်းသောမျှော်လင့်ချက်ဟာ သေခြင်းပဲ။,18,Job,11,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/11/
audio/nwt_18_Job_BU_12.mp3,အခန်းကြီး (၁၂) ယောဘ ပြန်ပြောတာက သိပ်ဟုတ်တာပေါ့။ ခင်ဗျားတို့ပဲ သိတယ်၊ တတ်တယ်။ ခင်ဗျားတို့ သေတဲ့အခါ ဉာဏ်ပညာလည်း လိုက်သေမှာပဲ။ ကျုပ်လည်း သိတာပေါ့။ ခင်ဗျားတို့ထက် မညံ့ပါဘူး။ ဒါတွေကို မသိတဲ့လူ ရှိလို့လား။ ဘုရားသခင်ဆီက အဖြေရဖို့ အကူအညီတောင်းမိလို့ ကျုပ်ကို မိတ်ဆွေတွေ လှောင်ကြတယ်။ ဖြောင့်မတ်ပြီး အပြစ်ကင်းတဲ့သူဟာ လှောင်ပြောင်စရာ ဖြစ်ရတာပဲ။ အပူအပင်ကင်းသူက ဘေးဆိုးကို မမှုဘူး။ ခြေမခိုင်သူတွေပဲ ဘေးဆိုးကြုံရတယ်လို့ ထင်တတ်တယ်။ ဓားပြတွေရဲ့တဲက အေးချမ်းနေတယ်။ ဘုရားသခင်ကို အမျက်ထွက်အောင် လုပ်သူတွေက ရုပ်တုပိုင်ဆိုင်ထားသူတွေလို ဘေးကင်းလုံခြုံနေတယ်။ ဒါပေမဲ့ တိရစ္ဆာန်တွေကို မေးကြည့်လိုက်ပါ။ သူတို့ သွန်သင်ပေးလိမ့်မယ်။ မိုးကောင်းကင်ငှက်တွေကို မေးကြည့်ပါ။ သူတို့ ပြောပြလိမ့်မယ်။ ဒါမှမဟုတ် ကမ္ဘာမြေအကြောင်း စဉ်းစားကြည့်လိုက်ပါ။ ခင်ဗျားတို့ကို သွန်သင်ပေးလိမ့်မယ်။ ပင်လယ်ငါးတွေလည်း ခင်ဗျားတို့ကို ပြောပြလိမ့်မယ်။ သူတို့ကို ယေဟောဝါ ဖန်ဆင်းထားတယ်ဆိုတာ သူတို့ မသိဘဲနေပါ့မလား။ သက်ရှိတိုင်းရဲ့ အသက်နဲ့ လူတိုင်းရဲ့ အသက်စွမ်းအားဟာ ဘုရားလက်ထဲမှာ ရှိတယ်။ လျှာက အစာကို မြည်းတတ်သလို နားကလည်း စကားတွေကို စစ်ဆေးတတ်တယ် မဟုတ်လား။ အသက်ကြီးသူဆီမှာ ဉာဏ်ပညာရှိပြီး အသက်ရှည်သူဆီမှာ သိနားလည်မှုရှိတယ် မဟုတ်လား။ ဘုရားဆီမှာ ဉာဏ်ပညာနဲ့ အစွမ်းခွန်အားရှိတယ်။ အကြံဉာဏ်နဲ့ သိနားလည်မှုလည်း ရှိတယ်။ ဘုရားဖြိုဖျက်ထားတာကို ပြန်တည်ဆောက်လို့ မရနိုင်ဘူး။ ဘုရားပိတ်ထားတာကို ဘယ်သူမှ ပြန်မဖွင့်နိုင်ဘူး။ ဘုရားက ရေကို မလွှတ်ပေးတဲ့အခါ မြေကြီး ခြောက်သွေ့သွားတယ်။ ပြန်လွှတ်ပေးတဲ့အခါ ရေလွှမ်းမိုးသွားတယ်။ ဘုရားဆီမှာ ခွန်အားနဲ့ လက်တွေ့ကျဉာဏ်ပညာ ရှိတယ်။ လမ်းလွဲသူရော လမ်းလွဲအောင်လုပ်တဲ့သူပါ ဘုရားလက်ထဲမှာ ရှိတယ်။ ဘုရားက မှူးမတ်တွေကို ခြေဗလာနဲ့ သွားလာစေတယ်။ တရားသူကြီးတွေကို ရူးသွပ်စေတယ်။ ဘုရင်တွေ ချည်ထားတဲ့ကြိုးကို ဖြေပေးတယ်။ ဘုရင်တွေကို ခါးစည်းနဲ့ ချည်နှောင်တယ်။ ပုရောဟိတ်တွေကို ခြေဗလာနဲ့ လျှောက်စေတယ်။ တန်ခိုးအာဏာတည်မြဲသူတွေကိုကျရှုံးစေတယ်။ ဘုရားက ယုံကြည်ရတဲ့ အတိုင်ပင်ခံတွေကို နှုတ်ဆိတ်စေတယ်။ အသက်ကြီးသူတွေရဲ့ အသိတရားကို နုတ်ယူပစ်တယ်။ ဂုဏ်အသရေရှိသူတွေကို အရှက်ခွဲတယ်။ အားကြီးသူတွေကို အားလျော့စေတယ်။ မှောင်မိုက်မှာရှိတဲ့ နက်နဲရာတွေကို ဖော်ထုတ်တယ်။ အမှောင်ထုကို အလင်းထဲ ခေါ်ထုတ်လာတယ်။ ဘုရားက လူမျိုးတွေကို အင်အားကြီးမားစေပြီးနောက် ဖျက်ဆီးပစ်တယ်။ တိုးများစေပြီးနောက် သုံ့ပန်းဘဝ ရောက်စေတယ်။ ခေါင်းဆောင်တွေရဲ့ သိနားလည်မှုကို နုတ်ယူတယ်။ လမ်းမရှိတဲ့ ကန္တာရမှာ လှည့်လည်သွားလာစေတယ်။ သူတို့က အလင်းမရှိတဲ့မှောင်မိုက်မှာ စမ်းတဝါးဝါး သွားလာနေရတယ်။ အရက်မူးနေသူလို ဒယိမ်းဒယိုင် ဖြစ်စေတယ်။,18,Job,12,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/12/
audio/nwt_18_Job_BU_13.mp3,အခန်းကြီး (၁၃) ဒါတွေအားလုံးကို ကျုပ် မျက်စိနဲ့ တပ်အပ်မြင်ပြီ။ နားနဲ့ ဆတ်ဆတ်ကြားပြီး နားလည်ပြီ။ ခင်ဗျားတို့လောက်တော့ ကျုပ်လည်း သိပါတယ်။ ခင်ဗျားတို့ထက် မညံ့ပါဘူး။ ကျုပ်ကတော့ အနန္တတန်ခိုးရှင်နဲ့ပဲ စကားပြောချင်တယ်။ ကိုယ့်အမှုကို ဘုရားသခင်ဆီပဲ တင်ပြချင်တယ်။ ခင်ဗျားတို့က မဟုတ်တာတွေပြောပြီး ကျုပ်ကို သိက္ခာချနေကြတယ်။ ခင်ဗျားတို့အားလုံး သုံးစားလို့မရတဲ့ သမားတော်တွေပဲ။ တိတ်တိတ်နေကြ။ ဒါမှ ခင်ဗျားတို့ကို ပညာရှိတယ်လို့ ထင်ကြမှာ။ ကျုပ်ရဲ့ချေပချက်ကို နားထောင်ကြဦး။ ကျုပ်ရဲ့လျှောက်လဲချက်ကို အာရုံစိုက်ကြဦး။ ခင်ဗျားတို့က ဘုရားသခင် ဘက်မှာ နေပြီး မတရား ပြောမလို့လား။ လှည့်စားပြောဆိုမလို့လား။ ဘုရားဘက်မှာ နေကြမလို့လား။ စစ်မှန်တဲ့ဘုရားသခင်ဘက်မှာနေပြီး လျှောက်လဲပေးမလို့လား။ ဘုရားသာ စစ်ဆေးရင် ခင်ဗျားတို့အတွက် ကောင်းနိုင်ပါ့မလား။ သေမျိုးဖြစ်တဲ့လူကို လှည့်စားသလို ဘုရားကို လှည့်စားမလို့လား။ ခင်ဗျားတို့ မသိမသာ မျက်နှာလိုက်နေရင် ကောင်းကောင်း ဆုံးမခံရလိမ့်မယ်။ ဘုရားရဲ့ ဂုဏ်အရှိန်အဝါကို မလန့်ကြဘူးလား။ ဘုရားကို မကြောက်ကြဘူးလား။ ခင်ဗျားတို့ရဲ့ ပညာအလိမ္မာစကားတွေဟာ ပြာလိုပဲ တန်ဖိုးမရှိဘူး။ ချေပချက်တွေကလည်း ရွှံ့စေးဒိုင်းလွှားလိုပဲ မခိုင်မာဘူး။ တိတ်တိတ်နေကြပါ။ ကျုပ် ပြောပါရစေ။ ပြီးမှ ဖြစ်ချင်တာ ဖြစ်ပါစေတော့။ ကျုပ် ဘာလို့ အသက်အန္တရာယ် ကြုံနေရတာလဲ။ ဘာလို့ အသက်ကို ရင်းရမှာလဲ။ ဘုရားသတ်လို့ သေရမယ်ဆိုရင်လည်း ကျုပ် စောင့်မျှော်နေဦးမယ်။ ကျုပ်ရဲ့အမှုကို ရှေ့တော်မှာ ခုခံပြောဆိုမယ်။ တရားမဲ့သူတစ်ယောက်မှ ရှေ့တော်ကို မဝင်လာနိုင်ဘူး ဆိုတော့ ကျုပ်ကို ဘုရားကယ်မှာပါ။ ကျုပ်စကားကို အသေအချာ နားထောင်ကြပါ။ ကျုပ်ရဲ့ထွက်ဆိုချက်ကို အာရုံစိုက်ကြပါ။ အခု ကျုပ်ရဲ့အမှုကို တင်ပြဖို့ အသင့်ဖြစ်နေပြီ။ ကိုယ်မှန်တာ ကိုယ်သိတယ်။ ကျုပ်နဲ့ ဘယ်သူတရားဆိုင်မလဲ။ ကျုပ် နှုတ်ဆိတ်ပြီးသာနေရရင် သေရချည်ရဲ့။ အို ဘုရားသခင်၊ ကျွန်တော် တောင်းဆိုချင်တဲ့ ဒီအချက်နှစ်ချက်ကို လိုက်လျောပေးရင် ကိုယ်တော့်ကို ရှောင်ဖယ်မနေတော့ပါဘူး။ ကျွန်တော့်အပေါ် တင်ထားတဲ့ လေးလံတဲ့လက်ကို ဖယ်ပေးပါ။ ကိုယ်တော့်ကို ကြောက်တဲ့စိတ်နဲ့ ချောက်ချားပြီး မနေပါရစေနဲ့။ ကျွန်တော့်ကို ခေါ်ပါ။ ပြန်ထူးပါ့မယ်။ ကျွန်တော်ပြောရင်လည်း တုံ့ပြန်ပေးပါ။ ကျွန်တော် ဘာအမှားတွေ၊ ဘာအပြစ်တွေ လုပ်ခဲ့လို့လဲ။ ကျွန်တော့်ပြစ်မှားမှုနဲ့ အပြစ်တွေကို ဖော်ထုတ်လိုက်ပါ။ ကျွန်တော့်ကို ဘာလို့ မျက်နှာလွှဲပြီး ရန်သူလို သဘောထားရတာလဲ။ လေနှင်ရာလွင့်တဲ့ သစ်ရွက်ကို ခြောက်လှန့်မလို့လား။ ရိုးပြတ်ခြောက်ကို လိုက်ဖမ်းမလို့လား။ ကျွန်တော်နဲ့ပတ်သက်တဲ့ ပြင်းထန်တဲ့ စွပ်စွဲချက်တွေကို ကိုယ်တော် ရေးမှတ်ထားတယ်။ ငယ်ငယ်တုန်းက ကျူးလွန်ခဲ့တဲ့ အပြစ်တွေအတွက် ဖြေရှင်းချက်ပေးခိုင်းတယ်။ ကျွန်တော့်ကို ထိတ်တုံးခတ်ထားတယ်။ ကျွန်တော်သွားတဲ့လမ်းတွေကို နှိုက်နှိုက်ချွတ်ချွတ် စစ်ဆေးတယ်။ တကောက်ကောက် ခြေရာခံလိုက်တယ်။ ဒါကြောင့် ကျွန်တော်ဟာ ပုပ်ဆွေးနေတဲ့အရာလို၊ ပိုးစားနေတဲ့ အဝတ်လို ပျက်စီးသွားတာပေါ့။,18,Job,13,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/13/
audio/nwt_18_Job_BU_14.mp3,အခန်းကြီး (၁၄) လူ့ဘဝဟာ တိုတောင်းတယ်။ ဒုက္ခတွေ ပြည့်နှက်နေတယ်။ လူဟာ ပန်းလိုပွင့်ပြီး ညှိုးနွမ်းသွားတယ်။ အရိပ်လိုကွယ်ပျောက်သွားတယ်။ ကိုယ်တော်က သူ့ကို မျက်စိဒေါက်ထောက် ကြည့်တယ်။ တရားစီရင်ဖို့ ဆင့်ခေါ်တယ်။ မသန့်ရှင်းသူက သန့်ရှင်းသူကို မွေးထုတ်နိုင်ပါ့မလား။ မဖြစ်နိုင်ဘူး။ လူ့သက်တမ်းဟာ သတ်မှတ်ပြီးသားပဲ။ သူနေရမယ့် လတွေဟာ ဘုရားလက်ထဲမှာပဲ ရှိတယ်။ မကျော်လွန်ရအောင် ကန့်သတ်ထားတယ်။ စာရင်းငှားတစ်ယောက်လို တစ်နေ့တာအကုန်မှာ အနားယူနိုင်အောင် သူ့ဆီကနေ အကြည့်ကိုလွှဲပေးပါ။ သစ်ပင်မှာတောင် မျှော်လင့်ချက် ရှိသေးတာပဲ။ ခုတ်လှဲလိုက်ရင် အတက်တွေ ပြန်ပေါက်ပြီး အခက်တွေ ပြန်ထွက်လာလိမ့်မယ်။ အမြစ်တွေ မြေအောက်မှာ ဆွေးပြီး သစ်ငုတ်ကလည်း မြေပေါ်မှာ သေနေပေမဲ့ ရေနံ့လေး ရတဲ့အခါ အတက်ထွက်ပြီး အပင်ပေါက်လေးလို အခက်အလက်တွေ ထွက်လာလိမ့်မယ်။ လူကတော့ သေသွားရင် ဘာမှ မစွမ်းဆောင်နိုင်တော့ဘူး။ သေဆုံးသွားရင် ဘယ်မှာမှ မရှိတော့ဘူး။ ရေအိုင် တိမ်ကောသွားသလို၊ မြစ်ချောင်း ခန်းခြောက်သွားသလို လူကလည်း သေသွားပြီးနောက် ပြန်မထတော့ဘူး။ မိုးကောင်းကင် တည်ရှိနေသရွေ့ ပြန်နိုးထလာမှာ မဟုတ်ဘူး။ အိပ်ပျော်ရာကနေ နှိုးလို့ရမှာ မဟုတ်ဘူး။ ကိုယ်တော်က ကျွန်တော့်ကို သင်္ချိုင်း မှာ ဝှက်ထားပေးရင်၊ အမျက်မပြေမချင်း ဖုံးကွယ်ပေးထားရင်၊ ကျွန်တော့်အတွက် အချိန်သတ်မှတ်ပြီး သတိရပေးရင် သိပ်ကောင်းမှာပဲ။ လူဟာ သေဆုံးသွားရင် အသက်ပြန်ရှင်နိုင်ဦးမလား။ ကျွန်တော်က လွတ်မြောက်မယ့်အချိန် မရောက်မချင်း မဖြစ်မနေ ကြုံရမယ့်နေ့တွေ တစ်လျှောက်လုံး စောင့်ဆိုင်းနေပါ့မယ်။ ကိုယ်တော် ခေါ်တဲ့အခါ ပြန်ထူးပါ့မယ်။ ကိုယ်တော်ဟာ ဖန်ဆင်းထားတဲ့လက်ရာကို ပြန်မြင်ချင်စိတ် ပြင်းပြနေလိမ့်မယ်။ အခုတော့ ကိုယ်တော်က ကျွန်တော့်ခြေလှမ်းတိုင်းကို ရေတွက်နေတယ်။ အပြစ်ကိုပဲ လိုက်ကြည့်နေတယ်။ ကျွန်တော့်ပြစ်မှားမှုတွေကို အိတ်ထဲထည့်ပြီး ချိပ်ပိတ်ထားတယ်။ အမှားတွေကိုလည်း ကော်နဲ့ ချိပ်ပိတ်ထားတယ်။ တောင်တန်း ပြိုကျပြီး တစ်စစီဖြစ်သွားသလို၊ ကျောက်ဆောင် နေရာရွေ့သွားသလို၊ ကျောက်တွေကို ရေတိုက်စားသလို၊ စီးဆင်းတဲ့ရေက မြေကို တိုက်စားသလို ကိုယ်တော်က သေမျိုးဖြစ်တဲ့လူရဲ့ မျှော်လင့်ချက်ကို ဖျက်ဆီးပစ်တယ်။ သူ့ကို အနိုင်ယူပြီး ဖျက်ဆီးလိုက်တယ်။ သူ့ရုပ်သွင်ကို ပြောင်းပစ်ပြီး အဝေးကို နှင်လွှတ်တယ်။ သားတွေဂုဏ်ပြုခံရတာကို သူ မသိဘူး။ သူတို့အနှိမ်ခံရတာကိုလည်း မသိဘူး။ ဒါပေမဲ့ သွေးသားခန္ဓာ ရှိနေတုန်းမှာတော့ နာကျင်နေရတယ်။ အသက်ရှင်နေတုန်းမှာတော့ ညည်းတွားနေရတယ်။,18,Job,14,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/14/
audio/nwt_18_Job_BU_15.mp3,အခန်းကြီး (၁၅) တေမန်အမျိုးသား ဧလိဖတ် ပြန်ပြောတာက ဉာဏ်ပညာရှိသူက အဓိပ္ပာယ်မဲ့တဲ့စကားတွေ ပြောပါ့မလား။ ကိုယ့်ဝမ်းကို အရှေ့လေတွေနဲ့ ဖြည့်ထားပါ့မလား။ အဲဒီလိုစကားနဲ့ ဆုံးမနေတာ ဘာမှအသုံးမဝင်ဘူး။ ပြောနေရုံနဲ့ ဘာမှ အကျိုးမထူးဘူး။ ခင်ဗျားကြောင့် ဘုရားကို ကြောက်စိတ်တွေ လျော့ကုန်ပြီ။ ဘုရားအကြောင်း တွေးတောချင်စိတ်တွေ ပျောက်ကုန်ပြီ။ ခင်ဗျားရဲ့အမှားက ခင်ဗျားဘာပြောရမယ်ဆိုတာ ညွှန်ကြားနေတယ်။ ခင်ဗျားက စဉ်းလဲတဲ့စကားတွေ ပြောတယ်။ ခင်ဗျားကို အပြစ်တင်တာ ကျုပ် မဟုတ်ဘူး။ ခင်ဗျားပဲ ကိုယ့်ကိုယ်ကိုယ် အပြစ်တင်နေတာ။ ကိုယ့်အမှားကို ကိုယ်တိုင် သက်သေထွက်ဆိုနေတာ။ ခင်ဗျားက ဦးဆုံးမွေးဖွားလာတဲ့ လူလား။ တောင်ကုန်းတွေ မပေါ်ပေါက်ခင် မွေးဖွားလာတာလား။ ဘုရားပြောတဲ့ အတွင်းရေးတွေကို ကြားနာခွင့်ရထားလို့လား။ ခင်ဗျားတစ်ယောက်တည်းပဲ ဉာဏ်ပညာရှိတာလား။ ခင်ဗျားပဲ သိပြီး ကျုပ်တို့မသိတာ ရှိလို့လား။ ခင်ဗျားပဲ နားလည်ပြီး ကျုပ်တို့နားမလည်တာ ရှိလို့လား။ ကျုပ်တို့ထဲမှာ ဆံဖြူနေသူတွေ၊ ခင်ဗျားအဖေထက် အသက်ကြီးသူတွေ ရှိတယ်။ ခင်ဗျားကို ဘုရားနှစ်သိမ့်ပေးတာ၊ ညင်ညင်သာသာ ပြောတာတွေ မလုံလောက်သေးဘူးလား။ ခင်ဗျား ဘာလို့ စိတ်ကြီးဝင်နေတာလဲ။ မျက်လုံးတွေက ဘာလို့ ဒေါသမီး ဝင်းဝင်းတောက်နေတာလဲ။ ခင်ဗျားက ဘုရားသခင်ကို စိတ်ဆိုးလို့ ဒီလိုစကားမျိုး ပြောတာ။ သေမျိုးဖြစ်တဲ့လူဟာ ဘယ်လိုလုပ် စင်ကြယ်နိုင်မှာလဲ။ မိန်းမမွေးတဲ့လူဟာ ဘယ်လိုလုပ် ဖြောင့်မတ်နိုင်မှာလဲ။ ကြည့်လေ။ ဘုရားက သန့်ရှင်းသူတွေကိုတောင် မယုံဘူး။ မိုးကောင်းကင်တောင် ရှေ့တော်မှာ မစင်ကြယ်ဘူး။ ရွံစရာကောင်းပြီး အကျင့်ပျက်သူ၊ မဖြောင့်မတ်မှုကို ရေသောက်သလို သောက်သုံးနေသူဆိုရင်တော့ ပြောမနေနဲ့တော့။ ကျုပ်ပြောမယ်။ နားထောင်ပါ။ မြင်ဖူးသမျှ ကျုပ်ပြောပြမယ်။ ဉာဏ်ပညာရှိသူတွေကို ဘိုးဘေးတွေ မထိမ်ဝှက်ဘဲ ပြောခဲ့တဲ့အရာတွေ ကျုပ်ပြောပြမယ်။ ဘိုးဘေးတွေက ပြည်ကို ရခဲ့တယ်။ အဲဒီပြည်ထဲ ဘယ်သူစိမ်းမှ မဖြတ်သွားဘူး။ လူဆိုးဟာ တစ်သက်လုံး ဒုက္ခကြုံရတယ်။ အာဏာရှင်ဟာ သက်တမ်းတစ်လျှောက်လုံး ဒုက္ခခံရတယ်။ ကြောက်လန့်စရာအသံတွေ ကြားရတယ်။ အေးချမ်းငြိမ်သက်ချိန်မှာ ဓားပြတိုက်ခံရတယ်။ အမှောင်ထဲကနေ လွတ်မယ်လို့ သူ မထင်ဘူး။ သူ့ကို ဓားဘေး စောင့်ကြိုနေတယ်။ သူက စားစရာ ဘယ်မှာလဲဆိုပြီး လိုက်ရှာနေရတယ်။ အမှောင်နေ့ဟာ လက်တစ်ကမ်းမှာပဲဆိုတာ ကောင်းကောင်းသိနေတယ်။ စိတ်ဆင်းရဲမှုနဲ့ ပူပင်သောကဟာ သူ့ကို ခြောက်လှန့်နေတယ်။ တိုက်ပွဲဝင်ဖို့အသင့်ဖြစ်နေတဲ့ ဘုရင်လို သူ့ကို အနိုင်ယူလိုက်တယ်။ သူက ဘုရားကို လက်သီးလက်မောင်း တန်းပြတဲ့အတွက်၊ အနန္တတန်ခိုးရှင်ကို အာခံဖို့ကြိုးစားတဲ့အတွက်၊ ဒိုင်းလွှားကြီးကို ကိုင်ပြီး ဘုရားကိုတိုက်ခိုက်ဖို့ ခေါင်းမာမာနဲ့ ပြေးလာတဲ့အတွက်၊ သူ့မျက်နှာက အဆီတွေနဲ့ မို့အစ်နေသလို ခါးကလည်း အဆီတွေနဲ့ တုတ်ခိုင်နေတဲ့အတွက်၊ ဖျက်ဆီးခံရမယ့် မြို့တွေ၊ လူမနေတော့ဘဲ ကျောက်ပုံဖြစ်ရမယ့် အိမ်တွေမှာ နေထိုင်ရတယ်။ သူ ချမ်းသာလာမှာ မဟုတ်ဘူး။ စည်းစိမ်တိုးလာမှာ မဟုတ်ဘူး။ သူ့ပစ္စည်းဥစ္စာတွေ ပွားများလာမှာ မဟုတ်ဘူး။ အမှောင်ထဲကနေ လွတ်မှာမဟုတ်ဘူး။ သူ့အခက်အလက်ဟာ မီးလျှံကြောင့် ခြောက်သွေ့ သွားလိမ့်မယ်။ ဘုရားရှူထုတ်တဲ့ လေကြောင့် သူသေဆုံးသွားလိမ့်မယ်။ တကယ်ဆို သူ လမ်းမလွဲသင့်ဘူး။ အကျိုးမရှိတဲ့အရာကို မကိုးစားသင့်ဘူး။ အကျိုးမရှိတာကို ပြန်ရမှာမို့လို့ပဲ။ သူ့အချိန်မရောက်ခင် အဲဒီအတိုင်း ဖြစ်လိမ့်မယ်။ သူ့အကိုင်းအခက်တွေလည်း ဘယ်တော့မှ စိမ်းလန်းမှာ မဟုတ်ဘူး။ သူဟာ မမှည့်ခင် အသီးကြွေသွားတဲ့ စပျစ်ပင်လို၊ အပွင့်ကြွေသွားတဲ့ သံလွင်ပင်လို ဖြစ်လိမ့်မယ်။ ဘုရားတရားမဲ့တဲ့ လူစုဟာ ဖြစ်ထွန်းမှာ မဟုတ်ဘူး။ လာဘ်စားသူတွေရဲ့တဲဟာ မီးလောင်သွားလိမ့်မယ်။ သူတို့က ဒုက္ခကို ကိုယ်ဝန်ဆောင်ပြီး ဒုစရိုက်ကို မွေးဖွားတယ်။ လှည့်စားမှုကို မွေးထုတ်တယ်။,18,Job,15,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/15/
audio/nwt_18_Job_BU_16.mp3,အခန်းကြီး (၁၆) ယောဘ ပြန်ပြောတာက ဒီလိုအကြောင်းတွေကို အရင်က အများကြီး ကြားဖူးသားပဲ။ ခင်ဗျားတို့က ကျုပ်ကို နှစ်သိမ့်ပေးမယ့်အစား နှိပ်စက်နေကြတာပဲ။ အဓိပ္ပာယ်မဲ့စကားတွေ ပြောလို့ပြီးဦးမှာလား။ ဘာလို့ ဒီလိုပြောနေကြတာလဲ။ ကျုပ်လည်း ခင်ဗျားတို့လောက်တော့ ပြောတတ်ပါတယ်။ ခင်ဗျားတို့သာ ကျုပ်နေရာမှာဆိုရင် ကျုပ်လည်း ခင်ဗျားတို့မကောင်းကြောင်းကို စီကာပတ်ကုံးပြောပြီး ခေါင်းတခါခါ လုပ်တတ်သားပဲ။ ဒါပေမဲ့ အဲဒီအစား အားပေးစကား၊ နှစ်သိမ့်စကား ပြောပြီး ခင်ဗျားတို့ကို စိတ်သက်သာရာ ရစေမှာပါ။ ကျုပ်ပြောတော့ကော ဝေဒနာ သက်သာသွားတာမှ မဟုတ်တာ။ မပြောဘဲနေတော့လည်း နာကျင်နေတုန်းပဲ။ အခုတော့ ဘုရားက ကျုပ်ကို မောပန်းစေပြီ။ အိမ်သားအားလုံးကို ဆုံးပါးစေပြီ။ ကျုပ်ကို ဘုရားဖမ်းထားတာ အများအမြင်ပဲ။ ကျုပ်ပိန်ချုံးနေတာ သက်သေပဲ။ ဘုရားက ကျုပ်ကို ဒေါသတကြီး အပိုင်းပိုင်း ဆွဲဖဲ့နေတယ်။ အမုန်းရန်ငြိုးတွေ သိုထားပြီး အံကြိတ်နေတယ်။ ရန်သူက ကျုပ်ကို စိန်းစိန်းကြီး ကြည့်နေတယ်။ လူတွေက ကျုပ်ကိုဝါးမျိုဖို့ ပါးစပ်ဟထားကြတယ်။ အထင်သေးတဲ့စိတ်နဲ့ ပါးရိုက်ကြတယ်။ ရန်မူဖို့ အုပ်စုလိုက် ဝိုင်းအုံလာကြတယ်။ ဘုရားသခင်က ကျုပ်ကို လူငယ်တွေလက်ထဲ အပ်တယ်။ လူဆိုးတွေလက်ထဲ ထိုးအပ်လိုက်တယ်။ ဒုက္ခကင်းဝေးနေတဲ့အခါ ဘုရားက ကျုပ်ကို တစ်စစီ ခြေမွှတယ်။ လည်ကုပ်ကနေ ကိုင်ပြီး နင်းခြေတယ်။ ကျုပ်ကို ပစ်မှတ်ထားတယ်။ ဘုရားရဲ့လေးသမားတွေ ကျုပ်ကို ဝိုင်းထားတယ်။ မညှာတာဘဲ ကျုပ်ရဲ့ကျောက်ကပ်ကို မြားနဲ့ခွင်းတယ်။ သည်းခြေကိုလည်း မြေပေါ်သွန်ပစ်တယ်။ ကျုပ်ရင်ဘတ်ကို အကြိမ်ကြိမ် ထိုးဖောက်တယ်။ စစ်သူရဲလို တစ်ဟုန်ထိုး ပြေးဝင်လာတယ်။ ကျုပ်ဟာ အထည်ကြမ်း ဝတ်ထားရတယ်။ ဂုဏ်သိက္ခာ ကို မြေမှာ မြှုပ်ထားရတယ်။ ငိုရလွန်းလို့ မျက်နှာ နီရဲနေပြီ။ မျက်ကွင်းတွေလည်း ညိုမည်းနေပြီ။ တကယ်တော့ အကြမ်းဖက်မှုတစ်ခုမှ ကျုပ်မလုပ်ခဲ့ဘူး။ စိတ်ရင်းမှန်နဲ့ပဲ ဆုတောင်းခဲ့တယ်။ မြေကြီး၊ ကျုပ်ရဲ့သွေးကို မဖုံးထားပါနဲ့။ ကျုပ်ရဲ့ငိုကြွေးသံလည်း မရပ်စဲပါစေနဲ့။ အခု၊ ကျုပ်ရဲ့သက်သေက ကောင်းကင်မှာ ရှိတယ်။ ကျုပ်ဘက်ကနေ သက်သေထွက်ဆိုပေးမယ့်သူက ဟိုးအမြင့်မှာ ရှိတယ်။ မျက်ရည်ကျပြီး ဘုရားသခင်ဆီ အသနားခံတဲ့အတွက် ကျုပ်ကို မိတ်ဆွေတွေ လှောင်ပြောင်ကြတယ်။ လူနှစ်ယောက်စပ်ကြားမှာ ဆုံးဖြတ်ပေးမယ့်သူ ရှိသလို ဘုရားသခင်နဲ့လူ စပ်ကြားမှာလည်း ဆုံးဖြတ်ပေးမယ့်သူရှိပါစေ။ ကျုပ်နေရမယ့်နှစ်တွေ သိပ်မကျန်တော့ပါဘူး။ ပြန်လှည့်လို့မရတဲ့ လမ်းကို သွားရတော့မယ်။,18,Job,16,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/16/
audio/nwt_18_Job_BU_17.mp3,အခန်းကြီး (၁၇) အသက်စွမ်းအား ကုန်ခန်းနေပြီ။ ကျုပ်ရဲ့နေ့ရက်တွေ ကုန်ဆုံးပြီ။ သင်္ချိုင်းက ကျုပ်ကို စောင့်နေတယ်။ လှောင်ပြောင်သူတွေ ဝိုင်းရံနေတယ်။ ပုန်ကန်တဲ့လုပ်ရပ်တွေကို ကြည့်ပဲကြည့်နေရတယ်။ အို ဘုရားသခင်၊ ကျုပ်ရဲ့အာမခံပစ္စည်းကို လက်ခံပြီး သိမ်းထားပေးပါ။ အာမခံပေးပြီး လက်ဆွဲနှုတ်ဆက်မယ့်သူဆိုလို့ ကိုယ်တော်ကလွဲရင် ဘယ်သူမှ မရှိပါဘူး။ ကိုယ်တော်က သူတို့ကို ဆင်ခြင်တုံတရား ကင်းမဲ့စေတယ်။ သူတို့ကို မချီးမြှောက်တော့ဘူး။ အဲဒီလိုလူက မိတ်ဆွေတွေကို ပစ္စည်းဥစ္စာတွေ ဝေပေးတယ်။ သားသမီးတွေကတော့ ဆာလောင်လွန်းလို့ မျက်လုံးတွေ ဝေဝါးနေတယ်။ ဘုရားက ကျုပ်ကို နှာခေါင်းရှုံ့စရာဖြစ်အောင် လုပ်လို့ ကျုပ်မျက်နှာကို လူတွေ တံတွေးနဲ့ထွေးကြတယ်။ သောကတွေကြောင့် ကျုပ်မျက်လုံးတွေ မှုန်ဝါးနေပြီ။ ခြေလက်တွေလည်း ပိန်လှီနေပြီ။ ကျုပ်ရဲ့အဖြစ်ကို ကြည့်ပြီး ရိုးဖြောင့်သူတွေ အံ့သြနေတယ်။ ဘုရားတရားမဲ့သူတွေကြောင့် အပြစ်ကင်းသူလည်း စိတ်အနှောင့်အယှက် ဖြစ်နေရတယ်။ ဖြောင့်မတ်သူက သူ့လမ်းစဉ်မှာ လျှောက်မြဲလျှောက်နေတယ်။ အပြစ်ကင်းသူကလည်း ခွန်အားတိုးပွားနေတယ်။ ခင်ဗျားတို့အားလုံး ကျုပ်နဲ့ ဆက်ငြင်းခုံလို့ရပါတယ်။ ဒါပေမဲ့ ခင်ဗျားတို့ထဲမှာ ဉာဏ်ပညာရှိသူ တစ်ယောက်မှ မပါဘူး။ ကျုပ်ရဲ့နေ့ရက်တွေ ကုန်ဆုံးပြီ။ အကြံအစည်တွေ၊ အလိုဆန္ဒတွေ ပျက်စီးပြီ။ ခင်ဗျားတို့က ညကို နေ့ဖြစ်အောင် လုပ်ကြတယ်။ လင်းတော့မယ် လို့ ပြောပေမဲ့ မှောင်နေတုန်းပဲ။ ဆက်သာစောင့်နေရရင် သင်္ချိုင်းဟာ ကျုပ်ရဲ့အိမ် ဖြစ်လာလိမ့်မယ်။ အမှောင်ထဲမှာပဲ အိပ်ရာခင်းရတော့မယ်။ သင်္ချိုင်းတွင်းကို အဖေ၊ လောက်ကောင်တွေကို အမေ၊ နှမလေး လို့ ကျုပ်ခေါ်မယ်။ ကျုပ်မျှော်လင့်ချက်တွေ ဘယ်မှာလဲ။ ကျုပ်မျှော်လင့်ချက်ကို ဘယ်သူမြင်နိုင်မှာလဲ။ ကျုပ်တို့အားလုံး မြေမှုန့်ထဲ ဆင်းသက်တဲ့အခါ မျှော်လင့်ချက်ကလည်း သင်္ချိုင်းတံခါးအထိ ဆင်းရလိမ့်မယ်။,18,Job,17,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/17/
audio/nwt_18_Job_BU_18.mp3,အခန်းကြီး (၁၈) ရှုအာအမျိုးသားဗိလဒဒ် ပြန်ပြောတာက ခင်ဗျားပြောလို့ မပြီးနိုင်သေးဘူးလား။ နားလည်မှုလေး ရှိစမ်းပါ။ ကျုပ်တို့လည်း ပြောဦးမှာပေါ့။ ကျုပ်တို့ကို တိရစ္ဆာန်တွေလို့ ဘာကြောင့် ထင်နေရတာလဲ။ ငတုံးတွေ လို့ ဘာကြောင့် သဘောထားရတာလဲ။ ခင်ဗျားက ကိုယ့်ကိုယ်ကိုယ် ဒေါသတကြီးနဲ့ အပိုင်းပိုင်း ဆွဲဖဲ့နေရင်တောင် ခင်ဗျားအတွက်နဲ့ ကမ္ဘာကြီးဟာ လူသူဆိတ်သုဉ်းသွားမတဲ့လား။ ကျောက်ဆောင် နေရာရွေ့သွားမတဲ့လား။ လူဆိုးရဲ့အလင်း ငြိမ်းသွားလိမ့်မယ်။ သူ့မီးလျှံကလည်း တောက်ပမှာ မဟုတ်ဘူး။ သူ့တဲထဲက အလင်းဟာ အမှောင်ကျသွားလိမ့်မယ်။ သူ့မီးခွက်လည်း ငြိမ်းသွားလိမ့်မယ်။ သူက အားမာန်အပြည့်နဲ့ ခြေလှမ်းကျဲကျဲ လှမ်းနိုင်တော့မှာ မဟုတ်ဘူး။ သူ့အကြံအစည်နဲ့သူ လဲကျသွားလိမ့်မယ်။ သူ့ခြေထောက်ဟာ ပိုက်ကွန်ထဲ တိုးဝင်လိမ့်မယ်။ ညွှတ်ကွင်းထဲ သူငြိနေလိမ့်မယ်။ သူ့ဖနောင့် ထောင်ချောက်မိသွားမယ်။ ကျော့ကွင်းထဲ သူမိနေမယ်။ သူ့ကိုထောင်ဖမ်းမယ့် ကြိုးကွင်းကိုမြေပေါ်မှာ ဝှက်ထားလိမ့်မယ်။ သူသွားမယ့်လမ်းမှာ ထောင်ချောက် ဆင်ထားလိမ့်မယ်။ ကြောက်လန့်စရာတွေ သူ့ကို အဘက်ဘက်ကနေ ခြောက်လှန့်ပြီး တကောက်ကောက် လိုက်နေလိမ့်မယ်။ ခွန်အားတွေ ဆုတ်ယုတ်လာပြီး ဘေးဒုက္ခတွေကြောင့် ဒယိမ်းဒယိုင် ဖြစ်နေလိမ့်မယ်။ သူ့အသားတွေ တစ်တိတိ စားကုန်လိမ့်မယ်။ ရောဂါဆိုးက ခြေလက်တွေကို ဝါးမျိုပစ်လိမ့်မယ်။ လုံခြုံတဲ့ သူ့တဲထဲကနေ ဆွဲထုတ်ပြီး ဘေးဒဏ်တို့ရဲ့မင်းဆီ ခေါ်သွားကြလိမ့်မယ်။ သူ့တဲထဲမှာ သူစိမ်းတွေ နေလိမ့်မယ်။ သူ့အိမ်ကို ကန့်တွေ ကြဲချလိမ့်မယ်။ သူ့အမြစ်တွေ ခြောက်သွေ့သွားမယ်။ သူ့အကိုင်းအခက်တွေ ညှိုးနွမ်းသွားမယ်။ ကမ္ဘာပေါ်မှာ သူနဲ့ပတ်သက်တဲ့ အမှတ်ရစရာတွေ ကျန်ရစ်တော့မှာ မဟုတ်ဘူး။ လမ်းပေါ်မှာလည်း သူ့နာမည်ကိုသိတဲ့သူ ရှိမှာမဟုတ်ဘူး။ အလင်းထဲကနေ အမှောင်ထဲကို မောင်းထုတ်ခံရမယ်။ ကမ္ဘာပေါ်ကနေ နှင်ထုတ်ခံရမယ်။ သူ့အမျိုးထဲမှာ သားသမီးတွေ၊ သားစဉ်မြေးဆက်တွေ ရှိမှာမဟုတ်ဘူး။ သူနေထိုင်တဲ့နေရာမှာလည်း အသက်ရှင်ကျန်ရစ်သူ တစ်ယောက်မှ ရှိမှာမဟုတ်ဘူး။ သူပျက်စီးတဲ့နေ့မှာ အနောက်အရပ်ကလူတွေ ချောက်ချားသွားမယ်။ အရှေ့အရပ်ကလူတွေလည်း တုန်လှုပ်သွားမယ်။ အမှားလုပ်သူနေထိုင်တဲ့ တဲတွေ၊ ဘုရားသခင်ကို မသိတဲ့သူရဲ့ နေရာဟာ အဲဒီလိုပဲ ဖြစ်သွားမယ်။,18,Job,18,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/18/
audio/nwt_18_Job_BU_19.mp3,အခန်းကြီး (၁၉) ယောဘ ပြန်ပြောတာက ခင်ဗျားတို့ ကျုပ်ကို ဘယ်အချိန်ထိ စိတ်အနှောင့်အယှက် ပေးနေမှာလဲ။ ဘယ်အချိန်ထိ စကားနဲ့ ချိုးဖဲ့နေမှာလဲ။ ကျုပ်ကို ပြစ်တင်ဆုံးမတာ ဆယ်ကြိမ်ရှိနေပြီ။ အရှက်မရှိ မညှာမတာ ဆက်ဆံကြပြီ။ ကျုပ် အမှားလုပ်ခဲ့တယ်ဆိုရင်တောင် ကျုပ်နဲ့ပဲ ဆိုင်တယ်။ ကျုပ် ကဲ့ရဲ့ခံထိုက်လို့ ခံရတာဆိုပြီး ကိုယ့်ကိုယ်ကိုယ် ပိုချီးမြှောက်နေကြမယ်ဆိုရင်၊ ကျုပ်ကိုလမ်းလွဲစေသူဟာ ဘုရားသခင်ပဲဆိုတာ သိထားကြပါ။ ဘုရားက ကျုပ်ကို ပိုက်ကွန်နဲ့ဖမ်းတယ်။ ရက်စက်လိုက်တာ လို့အော်ပေမဲ့လည်း နားထောင်ပေးမယ့်သူ မရှိဘူး။ အော်ဟစ်အကူအညီတောင်းပေမဲ့လည်း တရားမျှတမှုဆိုတာ မရှိဘူး။ ဘုရားက လမ်းကို ကျောက်တံတိုင်းနဲ့ ကာဆီးထားလို့ ကျုပ် ဖြတ်မသွားနိုင်ဘူး။ လမ်းတွေကို အမှောင်ချထားတယ်။ ကျုပ်ရဲ့ဂုဏ်ကျက်သရေကို ရုပ်သိမ်းလိုက်ပြီ။ ခေါင်းပေါ်က သရဖူကို ဖယ်ရှားလိုက်ပြီ။ ကျုပ် ပျက်စီးသွားတဲ့အထိ အဘက်ဘက်ကနေ ဖြိုချတယ်။ ကျုပ်ရဲ့မျှော်လင့်ချက်ကို သစ်ပင်လို ဆွဲနုတ်ပစ်တယ်။ ကျုပ်ကို ဒေါသမီးတောက်လောင်ပြီး ရန်သူလို သဘောထားတယ်။ ဘုရားရဲ့စစ်တပ်က ချီတက်လာပြီး ကျုပ်ကို ဝိုင်းထားတယ်။ တဲပတ်လည်မှာ စခန်းချထားတယ်။ ဘုရားက ညီရင်းအစ်ကိုတွေကို ကျုပ်နဲ့ဝေးရာဆီ မောင်းထုတ်လိုက်ပြီ။ အသိမိတ်ဆွေတွေ ရှောင်ဖယ်သွားကြပြီ။ ဆွေမျိုးရင်းချာတွေ ကျုပ်ကို ထားရစ်ခဲ့ပြီ။ အသိအကျွမ်းတွေကလည်း မေ့ကုန်ပြီ။ အိမ်မှာလာတည်းဖူးတဲ့ ဧည့်သည်တွေ၊ အစေခံမိန်းကလေးတွေက ကျုပ်ကို သူစိမ်းတစ်ရံလို သဘောထားကြတယ်။ သူတို့အမြင်မှာ ကျုပ်ဟာ တိုင်းတစ်ပါးသားပဲ။ ကျွန်ကို ခေါ်တော့လည်း သူပြန်မထူးဘူး။ အသနားခံ တောင်းပန်နေရတယ်။ ကျုပ်မိန်းမကတောင် ကျုပ်အာငွေ့ကို ရွံသတဲ့။ ညီရင်းအစ်ကိုတွေအတွက် ကျုပ်ဟာ ပုပ်စော်နံနေပါပြီ။ ကလေးတွေလည်း ကျုပ်ကို မလေးစားကြတော့ဘူး။ မတ်တတ်ရပ်တဲ့အခါ သရော်ကြတယ်။ မိတ်ဆွေရင်းချာတွေက ကျုပ်ကို နှာခေါင်းရှုံ့ကြပြီ။ ချစ်ရသူတွေလည်း ခြေစုံကန်သွားကြပြီ။ ကျုပ်မှာ အရိုးပေါ်အရေတင် ဖြစ်နေတယ်။ သေဘေးကနေ သီသီကလေး လွတ်လာတယ်။ သူငယ်ချင်းတို့ရေ၊ သနားကြပါ။ သနားကြပါဦး။ ကျုပ်ကို ဘုရားသခင် ရိုက်နေပြီ။ ဘုရားသခင်နှိပ်စက်နေသလို ခင်ဗျားတို့ ကျုပ်ကို ဘာလို့ နှိပ်စက်နေကြတာလဲ။ ဘာလို့ မနားတမ်း ထိုးနှက်နေကြတာလဲ။ ကျုပ်ရဲ့စကားတွေကို ရေးမှတ်ထားစေချင်လိုက်တာ။ စာစောင်ထဲမှာ ကမ္ပည်းထိုးထားစေချင်လိုက်တာ။ ထာဝစဉ် တည်မြဲအောင် သံကညစ်နဲ့ ကျောက်ထက်အက္ခရာတင်ပြီး ခဲရည်လောင်းထားရင် သိပ်ကောင်းမှာပဲ။ ကျုပ်ကိုရွေးနုတ်မယ့်သူ အသက်ရှင်နေမှန်း ကျုပ် ကောင်းကောင်းသိတယ်။ နောက်ပိုင်းမှာ သူက ကမ္ဘာမြေမှာ ပေါ်ထွန်းလာလိမ့်မယ်။ ကျုပ်ရဲ့အသားအရေတွေ ပျက်စီးသွားရင်တောင် အသက်ရှင်နေတုန်းမှာပဲ ဘုရားသခင်ကို မြင်ရလိမ့်မယ်။ ဘုရားကို ကိုယ်တိုင်မြင်ရမယ်။ ကိုယ့်မျက်စိနဲ့ တပ်အပ်မြင်ရမယ်။ ကျုပ် ရင်ကွဲနာကျနေပြီ။ ပြဿနာအရင်းခံဟာ ကျုပ်ပဲ ဆိုတဲ့ပုံစံမျိုးနဲ့ သူ့ကို ငါတို့နှိပ်စက်နေလို့လား ဆိုပြီး ခင်ဗျားတို့ ပြောနေကြတယ်။ ဓားဘေးကို ကြောက်ကြစမ်းပါ။ ဓားဆိုတာ အမှားလုပ်သူကို ဒဏ်ပေးတတ်တယ်။ တရားသူကြီးရှိတယ်ဆိုတာ ခင်ဗျားတို့ သိထားသင့်တယ်။,18,Job,19,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/19/
audio/nwt_18_Job_BU_20.mp3,အခန်းကြီး (၂၀) နေမတ်အမျိုးသား ဇောဖာ ပြန်ပြောတာက ကျုပ် စိတ်မငြိမ်မသက်ဖြစ်ပြီး ရင်ထဲမှာ ဗလောင်ဆူနေလို့ ပြန်ပြောတော့မယ်။ ကျုပ်ကို စော်ကားတဲ့ ဆုံးမစကားတွေကို ကြားနေရတယ်။ ကျုပ်လည်း သိထားတာတွေရှိလို့ ပြောရတော့မယ်။ ခင်ဗျား သိမှာပါ။ ကမ္ဘာပေါ်မှာ လူရယ်လို့ စဖြစ်လာချိန်ကတည်းက လူဆိုးဟာ ကြာကြာ မပျော်နိုင်ပါဘူး။ ဘုရားတရားမဲ့သူက ပျော်ရလည်း ခဏပါပဲ။ သူ့ရဲ့ကြီးမြတ်မှုက မိုးထိအောင် ရောက်ပြီး ခေါင်းက မိုးတိမ်ကို မီနေရင်တောင်၊ မစင်လို ထာဝစဉ် ပျက်စီးသွားလိမ့်မယ်။ မြင်နေကျလူတွေကလည်း သူဘယ်ရောက်သွားပါလိမ့် လို့မေးလိမ့်မယ်။ သူက အိပ်မက်လို လွင့်ပြယ်သွားမယ်။ ရှာလို့ မတွေ့တော့ဘူး။ ညအိပ်မက်လို ပျောက်လွင့်သွားမယ်။ တွေ့ခဲ့ဖူးသူတွေက သူ့ကို ထပ်တွေ့ရတော့မှာ မဟုတ်ဘူး။ နေရင်းအရပ်မှာလည်း သူ့ကို ထပ်မြင်ရတော့မှာ မဟုတ်ဘူး။ သူ့သားသမီးတွေက ဆင်းရဲသားတွေရဲ့ မျက်နှာသာရဖို့ ကြိုးစားလိမ့်မယ်။ သိမ်းယူထားတဲ့ စည်းစိမ်တွေကို သူကိုယ်တိုင် ပြန်ပေးရလိမ့်မယ်။ သူ့အရိုးအဆစ်တွေ သန်စွမ်းနေပေမဲ့ အဲဒီသန်စွမ်းမှုနဲ့အတူ မြေမှုန့်ထဲ လဲလျောင်းရလိမ့်မယ်။ မကောင်းမှုကို ခံတွင်းတွေ့ပြီး ငုံထားမယ်ဆိုရင်၊ မထွေးထုတ်ဘဲ ဆက်အရသာခံနေမယ်ဆိုရင်၊ အစာက ဗိုက်ထဲမှာ အချဉ်ပေါက်ပြီး မြွေဟောက်အဆိပ်လို ဖြစ်သွားလိမ့်မယ်။ မျိုချထားတဲ့ စည်းစိမ်တွေကို ပြန်အန်ထုတ်ရလိမ့်မယ်။ ဘုရားက အဲဒါတွေကို သူ့ဗိုက်ထဲကနေ ထုတ်ပစ်လိမ့်မယ်။ မြွေဟောက်အဆိပ်ကို သူစုပ်ရလိမ့်မယ်။ မြွေပွေးအစွယ်က သူ့ကို သတ်လိမ့်မယ်။ စမ်းချောင်းတွေ၊ ပျားရည်နဲ့ ထောပတ်စီးတဲ့ ချောင်းတွေကို သူမြင်ရတော့မှာ မဟုတ်ဘူး။ ပစ္စည်းဥစ္စာတွေကို မသုံးစွဲလိုက်ရဘဲ ပြန်ပေးရမယ်။ ကုန်သွယ်လို့ရတဲ့ စည်းစိမ်တွေကို စံစားရမှာ မဟုတ်ဘူး။ သူက ဆင်းရဲသားတွေကို နင်းခြေပြီး ပစ်ထားခဲ့တယ်။ ကိုယ်မဆောက်တဲ့ အိမ်ကိုလည်း လုယူခဲ့တယ်။ ဒါကြောင့် သူငြိမ်သက်မှုခံစားရမှာ မဟုတ်ဘူး။ စည်းစိမ်ကလည်း သူလွတ်မြောက်အောင် လုပ်ပေးနိုင်မှာ မဟုတ်ဘူး။ သူဝါးမျိုစရာ ဘာမှကျန်မှာ မဟုတ်ဘူး။ သူ့ရဲ့ချမ်းသာကြွယ်ဝမှုဟာ တည်မြဲမှာ မဟုတ်ဘူး။ သူဟာ ကျိကျိတက် ချမ်းသာနေချိန်မှာ စိုးရိမ်ပူပန်နေရလိမ့်မယ်။ အကြောင်းမလှမှုတွေ စုပြုံရောက်လာလိမ့်မယ်။ သူ ဗိုက်ဖြည့်နေချိန်မှာ ဘုရားသခင်က ဒေါသမီးတွေ လွှတ်လိမ့်မယ်။ ဗိုက်ထဲကို ဒေါသမိုးတွေ လောင်းချမယ်။ သံလက်နက်တွေကို ရှောင်ပြေးနေချိန်မှာ ကြေးနီမြားတွေ သူ့ကို ထုတ်ချင်းခွင်းလိမ့်မယ်။ ကျောမှာ စိုက်နေတဲ့မြား၊ သည်းခြေမှာ စိုက်နေတဲ့ လက်နက်ကို ဆွဲနုတ်လိမ့်မယ်။ သူ ကြောက်လန့်သွားလိမ့်မယ်။ အမှောင်ထုက သူ့ဘဏ္ဍာတွေကို စောင့်နေမယ်။ ဘယ်သူမှ မီးထိုးယပ်ခတ် မလုပ်တဲ့မီးက သူ့ကို ဝါးမျိုမယ်။ တဲထဲမှာ အသက်ရှင်ကျန်ရစ်သူတွေကို ဘေးဆိုး စောင့်နေမယ်။ မိုးကောင်းကင်က သူ့အမှားကို ဖော်ထုတ်မယ်။ ကမ္ဘာမြေက သူ့ကို ဆန့်ကျင်မယ်။ ရေလွှမ်းမိုးဘေးက သူ့အိမ်ကို တိုက်ချသွားမယ်။ အမျက်တော်ထွက်တဲ့နေ့မှာ ရေတွေ ဒလဟောစီးနေမယ်။ ဒါတွေဟာ ဘုရားသခင်ဆီကနေ လူဆိုးရတဲ့ဝေစုပဲ။ သူ့အတွက် ဘုရားသတ်မှတ်ထားတဲ့ အမွေပဲ။,18,Job,20,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/20/
audio/nwt_18_Job_BU_21.mp3,အခန်းကြီး (၂၁) ယောဘ ပြန်ပြောတာက ကျုပ်ပြောတာကို အသေအချာ နားထောင်ကြပါ။ ဒါဆို နှစ်သိမ့်ပေးရာ ရောက်လိမ့်မယ်။ ကျုပ်ပြောနေတုန်း သည်းခံပေးကြပါ။ ပြီးမှ လှောင်ချင်လည်း လှောင်ကြပေါ့။ ကျုပ်က လူကို ညည်းပြနေတာမှ မဟုတ်တာ။ အဲဒီလိုသာဆိုရင်တော့ ကျုပ် စိတ်ရှည်နိုင်မှာ မဟုတ်ဘူး။ ကျုပ်ကို တအံ့တသြ စိုက်ကြည့်ပြီး ပါးစပ်ကို လက်နဲ့ ပိတ်ထားကြပါ။ ကြုံခဲ့ရတာတွေကို ပြန်တွေးမိတိုင်း ထိတ်လန့်လွန်းလို့ ကျုပ် တစ်ကိုယ်လုံး တဆတ်ဆတ် တုန်နေတယ်။ လူဆိုးတွေ ဘာလို့ အသက်ရှည်နေကြတာလဲ။ ဘာလို့ အသက်ကြီးတဲ့အထိ နေရပြီး ချမ်းသာနေကြတာလဲ။ သူတို့မျက်စိအောက်မှာပဲ သားသမီးတွေ ကြီးပြင်းလာတယ်။ သားစဉ်မြေးဆက်တွေကိုလည်း မြင်ရတယ်။ သူတို့အိုးအိမ်တွေ အေးချမ်းလုံခြုံပြီး ဘာကြောက်စရာမှ မရှိဘူး။ ဘုရားသခင်ကလည်း သူတို့ကို ကြိမ်ဒဏ်မပေးဘူး။ သူတို့ရဲ့ နွားထီးတွေ မျိုးပွားကြတယ်။ နွားမတွေလည်း ဇီးမလျှောဘဲ သားပေါက်ကြတယ်။ ကလေးတွေက သိုးအုပ်လို အပြင်မှာ ပြေးလွှားနေကြတယ်။ သားသမီးတွေ ခုန်ပေါက်နေကြတယ်။ ချူတပ်ဗုံနဲ့ စောင်းတွေ တီးပြီး သီချင်းဆိုကြတယ်။ ပလွေသံကို နားဆင်ကြတယ်။ ကျေနပ်စရာကောင်းတဲ့ဘဝနဲ့ အသက်ရှင်ပြီးနောက် သင်္ချိုင်းကို အေးအေးသက်သာ ရောက်သွားကြတယ်။ ဒါပေမဲ့ သူတို့က စစ်မှန်တဲ့ဘုရားသခင်ကို နေပါစေ၊ ဘုရားရဲ့လမ်းစဉ်တွေအကြောင်း မသိချင်ပါဘူး။ အနန္တတန်ခိုးရှင်ဆိုတာ ဘယ်သူမို့လို့ ဝတ်ပြုရမှာလဲ။ ဘုရားနဲ့သိကျွမ်းလို့ရော ဘာအကျိုးရမှာမို့လို့လဲ လို့ပြောကြတယ်။ ဒါပေမဲ့ သူတို့စည်းစိမ်ကို သူတို့မထိန်းထားနိုင်မှန်း ကျုပ်သိတယ်။ လူဆိုးတွေရဲ့အတွေးမျိုး ကျုပ်မှာ လုံးဝမရှိဘူး။ လူဆိုးတွေရဲ့မီးခွက် ဘယ်နှစ်ခါများ ငြိမ်းဖူးလို့လဲ။ ဘေးဒုက္ခတွေကို ဘယ်နှစ်ခါများ ကြုံဖူးလို့လဲ။ ဘုရားသခင်က သူတို့ကိုဘယ်နှစ်ခါများ ဒေါသနဲ့ ဖျက်ဆီးဖူးလို့လဲ။ သူတို့ဟာ လေနှင်ရာလွင့်တဲ့ ကောက်ရိုးလို၊ လေပြင်းနှင်ရာ လွင့်သွားတဲ့ စပါးခွံလို ဖြစ်ဖူးလို့လား။ ဘုရားသခင်က လူတစ်ယောက်ရဲ့ အပြစ်အတွက် သူ့သားကို ဒဏ်ခတ်မှာပါ။ ဒါပေမဲ့ အသိတရားရစေဖို့ သူ့ကိုလည်း ပြန်ဆပ်ပေးပါစေ။ သူက သူ့ရဲ့ပျက်စီးခြင်းကို ကိုယ်တိုင်မြင်ရပါစေ။ အနန္တတန်ခိုးရှင်ရဲ့ အမျက်ကို သောက်သုံးရပါစေ။ သူနေရမယ့်လတွေ ကုန်ဆုံးသွားပြီး သူသေဆုံးပြီးနောက် သားမြေးတွေအတွက် စိုးရိမ်ပူပန်နိုင်ပါဦးမလား။ ကြီးမြတ်သူတွေကို တရားစီရင်တဲ့အခါ ဘုရားသခင်ကို အသိပညာပေးနိုင်သူ ရှိသလား။ လူတစ်ယောက်က အပူအပင်ကင်းပြီး စိတ်အေးလက်အေး ဖြစ်နေတုန်း၊ သန်စွမ်းနေတုန်း၊ ပေါင်တွေ တုတ်ခိုင်ပြီး အရိုးတွေ သန်မာနေတုန်းမှာပဲ သေဆုံးရတယ်။ နောက်တစ်ယောက်ကျတော့ ကောင်းတာတွေကို တစ်ခါမှ မမြည်းစမ်းလိုက်ရဘဲ အကြီးအကျယ် သောကရောက်ပြီး သေဆုံးရတယ်။ ဒါပေမဲ့ နှစ်ယောက်စလုံး မြေမှုန့်ထဲမှာ လဲလျောင်းရလိမ့်မယ်။ တစ်ကိုယ်လုံး လောက်တွေ တွယ်နေလိမ့်မယ်။ ခင်ဗျားတို့ ဘာတွေတွေးနေမှန်း၊ ကျုပ်ကို ဒုက္ခပေးဖို့ ဘာတွေကြံစည်နေမှန်း ကျုပ် သိတာပေါ့။ အရေးပါ အရာရောက်သူရဲ့အိမ်က ဘယ်မှာရှိတော့လို့လဲ။ လူဆိုးနေခဲ့တဲ့တဲကရော ဘယ်မှာရှိတော့လို့လဲ ဆိုပြီး ခင်ဗျားတို့ ပြောကြတယ်။ ခရီးသည်တွေကို မမေးဖူးဘူးလား။ သူတို့ရဲ့တွေ့ရှိချက်တွေကို အသေအချာ မလေ့လာဖူးဘူးလား။ လူယုတ်မာဟာ ဘေးဒုက္ခကျရောက်တဲ့နေ့မှာ လွတ်မြောက်သွားတယ်တဲ့။ ဒုက္ခရောက်တဲ့နေ့မှာ ကယ်တင်ခံရတယ်တဲ့။ နည်းလမ်းတော်ကို အပြစ်တင်မယ့်သူ၊ သူလုပ်ခဲ့တာတွေအတွက် ပြန်ဆပ်ပေးမယ့်သူ ရှိလို့လား။ သူ့ကို သင်္ချိုင်းဆီ ပို့ဆောင်ပေးပြီး အုတ်ဂူကိုလည်း စောင့်ကြပ်ပေးကြတယ်။ မြေစိုင်မြေခဲတွေဟာ သူ့အတွက် ချိုမြိန်နေလိမ့်မယ်။ အရင်သွားနှင့်တဲ့ မရေတွက်နိုင်တဲ့သူတွေလို လူအားလုံးလည်း သူ့နောက် လိုက်သွားရမှာပဲ။ ဒီတော့ ကျုပ်ကို ဘာလို့ အဓိပ္ပာယ်မရှိတဲ့စကားနဲ့ နှစ်သိမ့်နေတာလဲ။ ခင်ဗျားတို့စကားတွေဟာ အလိမ်အညာတွေချည်းပဲ။,18,Job,21,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/21/
audio/nwt_18_Job_BU_22.mp3,အခန်းကြီး (၂၂) တေမန်အမျိုးသား ဧလိဖတ် ပြန်ပြောတာက လူက ဘုရားသခင်အတွက် အသုံးဝင်လို့လား။ ထိုးထွင်းဉာဏ်ရှိသူကရော ဘုရားကို အကျိုးပြုလို့လား။ ခင်ဗျားဖြောင့်မတ်တာကို အနန္တတန်ခိုးရှင် အရေးစိုက်ပါ့မလား။ သမာဓိလမ်းစဉ်အတိုင်း ခင်ဗျားလိုက်လျှောက်လို့ကော ဘုရားက ဘာအကျိုးရလို့လဲ။ ခင်ဗျားသာ တကယ်ကြည်ညိုတယ်ဆိုရင် ဘုရားက ဒဏ်ပေးပြီး တရားစီရင်ပါ့မလား။ ကမ်းကုန်အောင် ဆိုးညစ်လို့၊ အမှားတွေ များလွန်းလို့ အခုလိုခံနေရတာ မဟုတ်လား။ ခင်ဗျားက ညီအစ်ကိုတွေရဲ့ အပေါင်ပစ္စည်းကို မတရားသိမ်းတယ်။ မရှိဆင်းရဲသားတွေရဲ့ အဝတ်ကိုတောင် ချွတ်ယူတယ်။ မောပန်းနေသူကို ရေမတိုက်ဘူး။ ဆာလောင်နေသူကို စားစရာမပေးဘူး။ ခင်ဗျားလို သြဇာအာဏာရှိသူတွေကတော့ မြေယာတွေ ပိုင်ဆိုင်တယ်။ အခွင့်ထူးခံတွေ အဲဒီမှာ နေထိုင်တယ်။ ခင်ဗျားက မုဆိုးမတွေကို လက်ဗလာနဲ့ နှင်လွှတ်တယ်။ မိဘမဲ့ကလေးတွေရဲ့ လက်ရုံးကို ချိုးပစ်တယ်။ ဒါကြောင့် ပတ်လည်မှာ ထောင်ချောက်တွေ ဝိုင်းနေတာ။ ကြောက်စရာတွေ ရုတ်တရက်ပေါ်လာပြီး ခင်ဗျားကို ခြောက်လှန့်နေတာ။ ဘာကိုမှ မမြင်နိုင်လောက်အောင် မှောင်မိုက်နေတာ။ ခင်ဗျားကို ရေတွေ လွှမ်းမိုးနေတာ။ ဘုရားသခင်က အမြင့်ဆုံးကောင်းကင်မှာ ရှိတယ်မဟုတ်လား။ ကြယ်တွေ ဟိုးအမြင့်မှာရှိနေတာကို ကြည့်လိုက်စမ်းပါ။ ဒါတောင် ခင်ဗျားက ဘုရားသခင် ဘာသိမှာတုံး။ အမှောင်ထုကြီးကို ထိုးဖောက်ပြီး တရားစီရင်နိုင်လို့လား။ တိမ်တိုက်ကြီး ကာဆီးထားလို့ ဘုရား မမြင်ဘူး။ ဘုရားက ကောင်းကင်အမိုးခုံးပေါ်မှာပဲ သွားလာနေတာ လို့ ပြောသေးတယ်။ လူဆိုးတွေ လျှောက်ခဲ့တဲ့ လမ်းဟောင်းကို ခင်ဗျားလိုက်မလို့လား။ သူတို့ဟာ အချိန်မတန်ခင် ဖယ်ရှားခံလိုက်ရတာ။ သူတို့ရဲ့အုတ်မြစ် ရေထုကြီးနဲ့ မျောပါသွားတာ။ စစ်မှန်တဲ့ဘုရားသခင်ကို လာမနှောင့်ယှက်ပါနဲ့၊ အနန္တတန်ခိုးရှင်က ကျုပ်တို့ကို ဘာလုပ်နိုင်မှာလဲ ဆိုပြီး သူတို့ပြောကြတယ်။ ဒါပေမဲ့ ဘုရားကပဲ သူတို့အိမ်ကို ကောင်းတဲ့အရာတွေ ဖြည့်ပေးတယ်။ (အဲဒီလို ဆိုးညစ်တဲ့အတွေးမျိုး ကျုပ် လုံးဝမတွေးဘူး။) သူတို့ပျက်စီးတာကို မြင်ပြီး ဖြောင့်မတ်သူတွေ ဝမ်းမြောက်လိမ့်မယ်။ အပြစ်ကင်းသူတွေက လှောင်ပြောင်ပြီး၊ ငါတို့ရန်ဘက်တွေ ဖျက်ဆီးခံရပြီ။ ကျန်တာတွေကိုလည်း မီးလောင်ကုန်မှာ လို့ ပြောလိမ့်မယ်။ ဘုရားကို သိကျွမ်းအောင် လုပ်ပါ။ ဒါဆို ဘုရားနဲ့ သင့်မြတ်နေလိမ့်မယ်။ ခင်ဗျားဆီ ကောင်းတဲ့အရာတွေ ရောက်လာလိမ့်မယ်။ နှုတ်တော်ထွက်ပညတ်တွေကို လက်ခံပါ။ မိန့်မှာချက်တွေကို နှလုံးသွင်းပါ။ အနန္တတန်ခိုးရှင်ဆီ ပြန်လှည့်လာပါ။ ခင်ဗျားကို ပြန်ထူထောင်ပေးလိမ့်မယ်။ မဖြောင့်မတ်မှုတွေကို ကိုယ့်တဲကနေ ဖယ်ရှားမယ်ဆိုရင်၊ ရွှေတုံးကို မြေပေါ် လွင့်ပစ်ပြီး သြဖိရရွှေကို ကျောက်ပေါတဲ့ လျှိုမြောင်ထဲ ပစ်ချမယ်ဆိုရင်၊ အနန္တတန်ခိုးရှင်ဟာ ခင်ဗျားရဲ့ရွှေတုံး၊ ခင်ဗျားရဲ့ငွေစင် ဖြစ်လာမယ်။ အဲဒီအခါ အနန္တတန်ခိုးရှင်ကြောင့် ခင်ဗျား ကြည်နူးရလိမ့်မယ်။ ဘုရားသခင်ကို မော်ဖူးနိုင်လိမ့်မယ်။ ခင်ဗျား အသနားခံတဲ့အခါ ဘုရားနားထောင်မယ်။ သစ္စာကတိပြုထားတဲ့အတိုင်း ခင်ဗျား လုပ်ဆောင်နိုင်မယ်။ ကြံတိုင်းအောင်လိမ့်မယ်။ ခင်ဗျားသွားမယ့်လမ်းမှာ အလင်းထွန်းလင်းနေမယ်။ မောက်မောက်မာမာ ပြောဆိုရင် အရှက်ခွဲခံရလိမ့်မယ်။ နှိမ့်ချသူကိုတော့ ဘုရား ကယ်တင်မယ်။ အပြစ်မဲ့သူကို ဘုရား ကယ်မှာဖြစ်လို့ ခင်ဗျားသာ အပြစ်ကင်းမယ်ဆိုရင် ကျိန်းသေ ကယ်တင်ခံရမှာပါ။,18,Job,22,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/22/
audio/nwt_18_Job_BU_23.mp3,အခန်းကြီး (၂၃) ယောဘ ပြန်ပြောတာက ဒီနေ့လည်း ကျုပ်ရဲ့မကျေနပ်ချက်တွေကို မလျှော့တမ်း ပြောဦးမှာပဲ။ သက်ပြင်းချရလွန်းလို့ အားအင်ကုန်ခန်းနေပြီ။ ဘုရားသခင်ကို ဘယ်မှာတွေ့နိုင်မယ်ဆိုတာ သိချင်လိုက်တာ။ သိများသိခဲ့ရင် ဘုရားစံမြန်းတဲ့နေရာကို သွားမှာပဲ။ ကျုပ်ရဲ့အမှုကို တင်ပြမယ်။ ထုချေမယ့်စကားတွေကို အသင့်ပြင်ထားမယ်။ အဲဒီအခါ ဘုရား ဘယ်လိုတုံ့ပြန်မယ်ဆိုတာ သိလာမယ်။ ဘုရားပြောမယ့် စကားတွေကို မှတ်ထားမယ်။ ဘုရားက မဟာတန်ခိုးကိုသုံးပြီး ကျုပ်နဲ့ ပြိုင်ငြင်းပါ့မလား။ ဘယ်ငြင်းပါ့မလဲ။ ကျုပ်ပြောတာကို နားထောင်ပေးမှာ သေချာတယ်။ ရိုးဖြောင့်သူရဲ့အမှုကို ဘုရားရှေ့မှာ ဖြေရှင်းလို့ရတယ်။ တရားသူကြီးက ကျုပ်ကို ကွင်းလုံးကျွတ် လွှတ်ပေးလိမ့်မယ်။ ကျုပ်က အရှေ့ဘက်ကို သွားတဲ့အခါ အဲဒီမှာ ဘုရား မရှိဘူး။ နောက်ပြန်လှည့်တော့လည်း မတွေ့ဘူး။ ဘယ်ဘက်မှာ ဘုရား အလုပ်လုပ်နေတဲ့အခါ သွားရှာတော့လည်း မတွေ့ဘူး။ ညာဘက်ကို ဘုရားလှည့်သွားပေမဲ့ ကျုပ် မမြင်ပြန်ဘူး။ ဒါပေမဲ့ ဘုရားကတော့ ကျုပ်သွားတဲ့လမ်းကို သိတယ်။ ဘုရားစစ်ဆေးပြီးတဲ့နောက် ကျုပ်ဟာ ရွှေစင်လို ဖြစ်လာမယ်။ ဘုရားရဲ့ခြေရာတွေကို ကျုပ် ထက်ကြပ်မကွာ လိုက်တယ်။ လမ်းမလွဲဘဲ လိုက်တယ်။ နှုတ်တော်ထွက် ပညတ်ချက်ကနေ မသွေဖည်ပါဘူး။ မိန့်မှာချက်တွေကို တောင်းဆိုထားတာထက် တန်ဖိုးထားပြီး လိုက်နာပါတယ်။ ဘုရားစိတ်ပိုင်းဖြတ်ပြီးရင် ဘယ်သူတားနိုင်မလဲ။ လုပ်ချင်ပြီဆိုရင် ဖြစ်အောင်လုပ်မှာပဲ။ ကျုပ်နဲ့ပတ်သက်ပြီး စိတ်ပိုင်းဖြတ်ထားတဲ့အတိုင်း ဘုရားလုပ်ဆောင်လိမ့်မယ်။ အဲဒီလိုလုပ်ဆောင်စရာတွေ အများကြီး ကျန်သေးတယ်။ ဘုရားကြောင့် ကျုပ် စိတ်ပူနေရတယ်။ ဘုရားအကြောင်း စဉ်းစားမိရင် ပိုပြီးကြောက်လာတယ်။ ဘုရားသခင်က ကျုပ်ကို သတ္တိနည်းစေတယ်။ အနန္တတန်ခိုးရှင်က ကျုပ်ကို ကြောက်လန့်စေတယ်။ ဒါပေမဲ့ မှောင်မိုက်နေလို့၊ မျက်နှာကို အမှောင်ထုဖုံးလွှမ်းနေလို့ ကျုပ်နှုတ်ဆိတ်သွားမှာတော့ မဟုတ်ဘူး။,18,Job,23,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/23/
audio/nwt_18_Job_BU_24.mp3,အခန်းကြီး (၂၄) အနန္တတန်ခိုးရှင်က ဘာလို့ အချိန်မသတ်မှတ်ထားတာလဲ။ ဘုရားကိုသိကျွမ်းသူတွေက တရားစီရင်မယ့်နေ့ကို ဘာလို့မသိမြင်ကြတာလဲ။ လူတွေက နယ်နိမိတ်မှတ်တိုင်တွေကို ရွှေ့တယ်။ သိုးစုတွေကို ခိုးပြီး ကိုယ့်စားကျက်ဆီ ခေါ်သွားတယ်။ မိဘမဲ့ကလေးရဲ့မြည်းကို မောင်းထုတ်တယ်။ မုဆိုးမရဲ့နွားကို အပေါင်ပစ္စည်းအဖြစ် သိမ်းတယ်။ ဆင်းရဲသားတွေကို လမ်းပေါ်ကနေ တွန်းချတယ်။ ခိုကိုးရာမဲ့သူတွေ ပုန်းရှောင်နေရတယ်။ ဆင်းရဲသားတွေက မြည်းရိုင်းတွေလို တောထဲမှာ စားစရာ လိုက်ရှာရတယ်။ သားသမီးတွေအတွက် ကန္တာရမှာ အစာရှာရတယ်။ သူတစ်ပါးလယ်ကွက်မှာ တိရစ္ဆာန်အစာကို ရိတ်ရတယ်။ လူဆိုးရဲ့စပျစ်ခြံမှာ ကောက်သင်းကောက်ရတယ်။ ညရောက်တော့ အဝတ်မပါ၊ ခြုံစရာမရှိဘဲ ချမ်းချမ်းစီးစီး အိပ်ရတယ်။ တောင်ပေါ်မိုးကြောင့် ရွှဲရွှဲစိုပြီး နားခိုစရာမရှိတဲ့အတွက် ကျောက်ဆောင်တွေကြားမှာပဲ ခိုကပ်နေရတယ်။ ဖတဆိုးလေးဟာ အမိရင်ခွင်ထဲကနေ ဆွဲထုတ်ခံရတယ်။ ဆင်းရဲသားရဲ့အဝတ်ဟာ အပေါင်ပစ္စည်းအဖြစ် အသိမ်းခံရတယ်။ ဒါကြောင့် သူတို့ခမျာ အဝတ်မပါဘဲ သွားလာနေရတယ်။ ကောက်လှိုင်းစည်းတွေကို ဗိုက်ဆာဆာနဲ့ သယ်နေရတယ်။ နေပူကျဲကျဲမှာ လှေကားထစ်စိုက်ခင်းတွေထဲ ပင်ပင်ပန်းပန်း အလုပ်လုပ်ရတယ်။ စပျစ်သီးနယ်ရာကျင်းတွေမှာ နင်းနေရပေမဲ့ ရေငတ်နေတယ်။ သေခါနီးလူတွေ မြို့ထဲမှာ ညည်းတွားနေတယ်။ သေလောက်တဲ့ဒဏ်ရာ ရထားသူတွေကလည်း အကူအညီတောင်းနေတယ်။ ဒါပေမဲ့ ဘုရားသခင် လုံးဝ အရေးမလုပ်ဘူး။ တချို့က အလင်းကို မကြိုက်ဘူး။ အလင်းရဲ့လမ်းတွေကို အသိအမှတ်မပြုဘူး။ အလင်းရဲ့လမ်းတွေအတိုင်း မလိုက်ဘူး။ လူသတ်သမားက အရုဏ်တက်ချိန်မှာ ထပြီး ခိုကိုးရာမဲ့သူနဲ့ ဆင်းရဲသားတွေကို သတ်ပစ်တယ်။ ညဘက်မှာတော့ ခိုးဝှက်တယ်။ အိမ်ထောင်ရေးဖောက်ပြန်သူက နေဝင်ချိန်ကို စောင့်နေတတ်တယ်။ ဘယ်သူမှ မမြင်ပါဘူး ဆိုပြီး မျက်နှာကို ဖုံးတတ်တယ်။ သူခိုးတွေက ညဘက်မှာ အိမ်တွေကို ဖောက်ထွင်းပြီး နေ့ဘက်မှာတော့ အိမ်တွင်း အောင်းနေတတ်တယ်။ အလင်းကို ရှောင်ကြတယ်။ သူတို့အတွက် နံနက်အလင်းဟာ မှောင်မိုက်လိုပဲ။ မှောင်မိုက်မှာဖြစ်တတ်တဲ့ ကြောက်စရာတွေကိုတော့ သူတို့ အကျွမ်းတဝင်ဖြစ်နေတယ်။ ဒါပေမဲ့ သူတို့က ရေထဲမှာ တစ်ဟုန်ထိုး မျောပါသွားလိမ့်မယ်။ သူတို့မြေယာတွေ ကျိန်စာသင့်လိမ့်မယ်။ စပျစ်ခြံတွေဆီ ပြန်လာနိုင်တော့မှာ မဟုတ်ဘူး။ မိုးခေါင်ပြီး နေပူတဲ့အခါ နှင်းရေတွေ ခန်းခြောက်သွားသလို သင်္ချိုင်းကလည်း အပြစ်လုပ်တဲ့သူကို ဆွဲခေါ်သွားလိမ့်မယ်။ အပြစ်လုပ်သူကို မွေးမိခင်ကတောင် မေ့သွားမယ်။ လောက်တွေ သူ့ကို မြိန်ရေရှက်ရေ စားလိမ့်မယ်။ ဘယ်သူမှ သတိမရတော့ဘူး။ မဖြောင့်မတ်သူဟာ အခုတ်ခံလိုက်ရတဲ့ သစ်ပင်လို ဖြစ်သွားမယ်။ သူက မြုံနေတဲ့မိန်းမကို အနိုင်ကျင့်တတ်တယ်။ မုဆိုးမကို နှိပ်စက်တတ်တယ်။ ဘုရားသခင်က ခွန်အားကိုသုံးပြီး သြဇာအာဏာရှိသူတွေကို ပယ်ရှင်းပစ်မယ်။ သူတို့က တိုးတက်ကြီးပွားလာရင်တောင် အသက်အတွက် ဘာအာမခံချက်မှ မရှိဘူး။ သူတို့ လုံခြုံနေတာ၊ ယုံကြည်စိတ်ချမှုရှိနေတာကို ဘုရားသခင် ခွင့်ပြုထားတယ်။ သူတို့လုပ်သမျှကိုတော့ စောင့်ကြည့်နေတယ်။ သူတို့က ခဏတာ ချီးမြှောက်ခံရပေမဲ့ ကွယ်ပျောက်သွားမှာပဲ။ ဆွဲချခံရပြီး အများတကာလို သေဆုံးသွားမှာပဲ။ ကောက်နှံလို ရိတ်ဖြတ်ခံရမှာပဲ။ အခု ကျုပ် လူလိမ်ပါလို့ ဘယ်သူ သက်သေပြနိုင်မလဲ။ ကျုပ်စကား မှားတယ်လို့ ဘယ်သူ ထောက်ပြနိုင်မလဲ။,18,Job,24,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/24/
audio/nwt_18_Job_BU_25.mp3,အခန်းကြီး (၂၅) ရှုအာအမျိုးသား ဗိလဒဒ် ပြန်ပြောတာက ဘုရားက တန်ခိုးအာဏာရှိပြီး ကြောက်စရာကောင်းလောက်အောင် ခွန်အားကြီးတယ်။ ကောင်းကင်မှာ ငြိမ်သက်ခြင်း ရှိစေတယ်။ ဘုရားရဲ့ တပ်မဟာကို ရေတွက်နိုင်သလား။ ဘုရားပေးတဲ့ အလင်းကို မရတဲ့သူ ရှိသလား။ ဒါကြောင့် သေမျိုးဖြစ်တဲ့လူဟာ ဘယ်လိုလုပ်ပြီး ဘုရားသခင်ရှေ့မှာ ဖြောင့်မတ်နိုင်မှာလဲ။ မိန်းမမွေးတဲ့လူဟာ ဘယ်လိုလုပ်ပြီး အပြစ်ကင်းနိုင်မှာလဲ။ ဘုရားရှေ့မှာ လမင်းတောင် ထိန်ထိန်လင်းတာ မဟုတ်ဘူး။ ကြယ်တွေလည်း စင်ကြယ်တာ မဟုတ်ဘူး။ လောက်ကောင်ဖြစ်တဲ့ သေမျိုးလူသား၊ တီကောင်ဖြစ်တဲ့ လူသားဆိုရင် ပြောမနေနဲ့တော့။,18,Job,25,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/25/
audio/nwt_18_Job_BU_26.mp3,အခန်းကြီး (၂၆) ယောဘ ပြန်ပြောတာက ခင်ဗျားတို့က ခွန်အားမရှိသူကို အခုလို ကူညီကြတယ်ပေါ့။ အားမရှိတဲ့လက်ကို အခုလို အားပေးကြတယ်ပေါ့။ ဉာဏ်ပညာမရှိသူကို ခင်ဗျားတို့ပေးတဲ့ အကြံဉာဏ်က ကောင်းလိုက်တာ။ လက်တွေ့ကျ ဉာဏ်ပညာရှိမှန်း ပြနေကြတာပေါ့။ ခင်ဗျားတို့ ဘယ်သူ့ကို ပြောနေတာလဲ။ ဒီလိုပြောဖို့ ဘယ်သူ သင်ပေးတာလဲ။ အစွမ်းမရှိတော့တဲ့ လူသေတွေ တုန်လှုပ်နေတယ်။ ပင်လယ်နဲ့ ပင်လယ်သတ္တဝါတွေထက်တောင် နိမ့်ကျသွားတယ်။ ဘုရားသခင်ရှေ့မှာ သင်္ချိုင်းကိုတောင် ဖုံးကွယ်ထားလို့ မရဘူး။ ဖျက်ဆီးခြင်းအရပ်ကလည်း အဖုံးအကာ မရှိဘူး။ ဘုရားက မြောက်ဘက်မိုးကောင်းကင်ကို လဟာပြင်ဘက် ပြန့်ကားစေတယ်။ ကမ္ဘာမြေကို ဘာနဲ့မှမချိတ်ဆွဲဘဲ ဆိုင်းထားတယ်။ ရေရဲ့အလေးချိန်ကြောင့် တိမ်တွေ ပေါက်ထွက်မသွားအောင် တိမ်စိုင်တွေထဲ ရေကို ပတ်ရစ်သိမ်းဆည်းတယ်။ ရာဇပလ္လင်ကို မမြင်နိုင်အောင် တိမ်တိုက်တွေ ဖြန့်ပြီး ကွယ်ထားတယ်။ ရေမျက်နှာပြင်ပေါ်မှာ မိုးကုပ်စက်ဝိုင်းကို သတ်မှတ်တယ်။ အလင်းနဲ့အမှောင်ကို ပိုင်းခြားတယ်။ မိုးကောင်းကင်ရဲ့တိုင်တွေ လှုပ်ခါတယ်။ ဘုရား ဆုံးမလိုက်တဲ့အခါ မှင်တက်သွားတယ်။ ပင်လယ်ကို တန်ခိုးတော်နဲ့ မွှေနှောက်တယ်။ ပင်လယ်သတ္တဝါကြီးကို ဉာဏ်ပညာနဲ့ အပိုင်းပိုင်းဖြတ်တယ်။ ကောင်းကင်ကို ရှူထုတ်လိုက်တဲ့လေနဲ့ သန့်စင်စေတယ်။ လျှောခနဲပြေးတဲ့ မြွေကို လက်တော်နဲ့ အဆုံးစီရင်တယ်။ ဒါတွေဟာ ဘုရားရဲ့ လုပ်ဆောင်မှုတွေထဲမှာ အရိပ်အမြွက်ပဲ ရှိသေးတယ်။ ဘုရားရဲ့အသံကို သဲ့သဲ့လေးကြားရရုံပဲ ရှိသေးတယ်။ ဒီတော့ ဘုရားဖြစ်ပေါ်စေတဲ့ မိုးခြိမ်းသံအကြောင်းကို ဘယ်သူနားလည်နိုင်မှာလဲ။,18,Job,26,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/26/
audio/nwt_18_Job_BU_27.mp3,အခန်းကြီး (၂၇) ယောဘ ဆက်ပြောတာက ကျုပ်ကို တရားသဖြင့် မစီရင်တဲ့ဘုရား၊ အသက်ရှင်နေတဲ့ဘုရားကို တိုင်တည်ပြီး ပြောမယ်။ ကျုပ်ကို စိတ်နာကြည်းစေတဲ့ဘုရား၊ အသက်ရှင်နေတဲ့ အနန္တတန်ခိုးရှင်ကို တိုင်တည်ပြီး ပြောမယ်။ ကျုပ် အသက်ရှူနေသရွေ့၊ နှာခေါင်းထဲမှာ ဘုရားပေး အသက်စွမ်းအား ရှိနေသရွေ့၊ ကျုပ်ရဲ့နှုတ်ကနေ မဖြောင့်မတ်တဲ့စကား မထွက်စေရဘူး။ ကျုပ်ရဲ့လျှာက လှည့်စားတဲ့စကားကို မပြောဘူး။ ခင်ဗျားတို့ကို ဖြောင့်မတ်တယ်လို့ ပြောဖို့ဆိုတာ ဝေလာဝေးပဲ။ သေတဲ့အထိ ကျုပ်ရဲ့သမာဓိကို မစွန့်ဘူး။ ဖြောင့်မတ်ခြင်းတရားကို ကိုယ်နဲ့မကွာ ထိန်းသိမ်းထားမယ်။ ကျုပ်အသက်ရှင်နေသရွေ့ ကိုယ့်စိတ်က ကိုယ့်ကိုအပြစ်မတင်ဘူး။ ရန်သူက လူဆိုးလို၊ ကျုပ်ကိုတိုက်ခိုက်တဲ့သူက မဖြောင့်မတ်သူလို ဖြစ်သွားပါစေ။ ဘုရားတရားမဲ့သူ ဖျက်ဆီးခံရတဲ့အခါ၊ သူ့အသက်ကို ဘုရားသခင် နုတ်ယူလိုက်တဲ့အခါ သူ့မှာ ဘာမျှော်လင့်ချက် ရှိဦးမှာလဲ။ ဒုက္ခရောက်တဲ့အခါ သူအော်ဟစ်တာကို ဘုရား နားထောင်ပါ့မလား။ အနန္တတန်ခိုးရှင်ကြောင့် သူ ကြည်နူးနိုင်ပါ့မလား။ ဘုရားသခင်ကို တစ်ချိန်လုံး ဆုတောင်းနေပါ့မလား။ ဘုရားသခင်ရဲ့ တန်ခိုးတော် အကြောင်း ကျုပ်သင်ပေးမယ်။ အနန္တတန်ခိုးရှင်အကြောင်း မထိမ်ဝှက်ဘဲ ပြောပြမယ်။ ခင်ဗျားတို့သာ စိတ်အာရုံတွေ မြင်ရတယ်ဆိုရင် ခင်ဗျားတို့ရဲ့စကားတွေ ဘာလို့ အဓိပ္ပာယ်မရှိ ဖြစ်နေရတာလဲ။ ဘုရားဆီကနေ လူဆိုးတွေရတဲ့ ဝေစု၊ အနန္တတန်ခိုးရှင်ဆီကနေ အာဏာရှင်တွေရတဲ့ အမွေကတော့ သူ့သားတွေ များလာခဲ့ရင် ဓားစာဖြစ်သွားမယ်။ သူ့သားစဉ်မြေးဆက်တွေလည်း ဝဝလင်လင် စားရမှာမဟုတ်ဘူး။ အသက်ရှင်ကျန်ရစ်သူတွေက ကပ်ရောဂါကြောင့် သေလိမ့်မယ်။ ကျန်ရစ်သူမုဆိုးမတွေက သူတို့အတွက် ငိုမှာမဟုတ်ဘူး။ လူဆိုးက ငွေကို မြေမှုန့်လို ပုံထားရင်တောင်၊ ဝတ်ကောင်းစားလှတွေ များလွန်းလို့ ရွှံ့လို ပုံနေရင်တောင်၊ သူသိမ်းထားတဲ့ အဲဒီအဝတ်တွေကို ဖြောင့်မတ်သူက ဝတ်ဆင်လိမ့်မယ်။ သူ့ငွေတွေကို အပြစ်ကင်းသူက ခွဲဝေယူလိမ့်မယ်။ သူဆောက်တဲ့အိမ်က ပိုးအိမ်လို၊ ကင်းသမားဆောက်တဲ့ ကင်းတဲလို ပျက်စီးလွယ်လိမ့်မယ်။ သူက လူချမ်းသာအဖြစ်နဲ့ အိပ်ရာဝင်ပေမဲ့ ဘာကိုမှ စုဆောင်းမိမှာ မဟုတ်ဘူး။ မျက်လုံးပွင့်လာတဲ့အခါ ဘာမှရှိတော့မှာ မဟုတ်ဘူး။ ကြောက်စရာတွေက သူ့ကို ရေလို လွှမ်းမိုးလိမ့်မယ်။ ညဘက်မှာ လေပြင်းမုန်တိုင်းက ဆွဲခေါ်သွားလိမ့်မယ်။ အရှေ့လေနဲ့ လွင့်ပါသွားတဲ့အတွက် သူရှိတော့မှာ မဟုတ်ဘူး။ လေက သူ့ကို နေရာကနေ တိုက်ချပစ်လိမ့်မယ်။ လေအရှိန်ကနေ လွတ်အောင် အသည်းအသန် ထွက်ပြေးပေမယ့် သူ့ကို မသနားဘဲ တိုက်ချပစ်လိမ့်မယ်။ လူတွေ လက်ခုပ်လက်ဝါးတီးပြီး သရော်တဲ့အနေနဲ့ လေချွန်ကြလိမ့်မယ်။,18,Job,27,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/27/
audio/nwt_18_Job_BU_28.mp3,အခန်းကြီး (၂၈) ငွေကို တူးဖော်တဲ့နေရာ ရှိတယ်။ သန့်စင်ဖို့လိုတဲ့ ရွှေကို တူးဖော်တဲ့နေရာလည်း ရှိတယ်။ သံကို မြေကြီးထဲက ထုတ်ယူတယ်။ ကျောက်ထဲကနေ ကြေးနီထွက်တယ်။ လူက အမှောင်ထုကို ခွင်းပြီး မှောင်မည်းနေတဲ့ နေရာမှာ သတ္တုရိုင်းကို ထောင့်စေ့အောင် ရှာတယ်။ လူတွေမနေတဲ့နေရာ၊ လူတွေမရောက်တဲ့နေရာ၊ လူသူမသိတဲ့နေရာမှာ သတ္တုတွင်းကို တူးတယ်။ လူတချို့က တွင်းထဲကို ကြိုးနဲ့လျှောဆင်းတယ်။ ကြိုးကို တွဲလဲခိုပြီး အလုပ်လုပ်တယ်။ မြေပေါ်မှာ စားစရာတွေ ပေါက်နေပေမဲ့ မြေအောက်မှာတော့ မီးလောင်သလို ဗြောင်းဆန်နေတယ်။ အဲဒီမှာ နီလာကျောက်တွေ ရှိတယ်။ မြေမှုန့်ထဲမှာ ရွှေတွေရှိတယ်။ အဲဒီလမ်းကို ဘယ်သားရဲငှက်မှ မသိဘူး။ စွန်နက်လည်း မမြင်ဘူး။ ကြမ်းကြုတ်တဲ့ သားရဲတွေ မနင်းဖူးဘူး။ ခြင်္သေ့ပျိုလည်း မသွားဖူးဘူး။ လူက မီးခတ်ကျောက်ဆောင်ကို လက်နဲ့ ဖောက်ထွင်းတယ်။ တောင်တွေကို အရင်းကနေ မှောက်လှန်ပစ်တယ်။ ကျောက်ဆောင်ထဲက ရေမြောင်းတွေကို ပိတ်လိုက်တယ်။ တန်ဖိုးရှိရာမှန်သမျှကို မတွေ့တွေ့အောင် ရှာတယ်။ ရေစိမ့်ထွက်တဲ့နေရာတွေကို ပိတ်ဆို့ပြီး တိမ်မြုပ်နေတဲ့အရာတွေကို အလင်းထဲ ဖော်ထုတ်တယ်။ ဒါပေမဲ့ ဉာဏ်ပညာကို ဘယ်မှာတွေ့နိုင်မလဲ။ သိနားလည်မှုရဲ့ ဇာစ်မြစ်က ဘယ်မှာလဲ။ ဉာဏ်ပညာရဲ့တန်ဖိုးကို ဘယ်သူမှ မသိဘူး။ သက်ရှိလောကမှာ ဘယ်လိုမှ ရှာမတွေ့နိုင်ဘူး။ ငါ့ဆီမှာ မရှိဘူး လို့ နက်ရှိုင်းတဲ့ရေထုက ပြောတယ်။ ငါနဲ့အတူ မရှိဘူး လို့ ပင်လယ်ကလည်း ပြောတယ်။ ဉာဏ်ပညာကို ရွှေစင်နဲ့ ဝယ်လို့မရနိုင်ဘူး။ ငွေနဲ့ချိန်ပြီး လဲယူလို့ မရနိုင်ဘူး။ သြဖိရရွှေ၊ ရှားပါးတဲ့မဟူရာကျောက်၊ နီလာကျောက်တွေ ပေးပြီး ဝယ်လို့မရနိုင်ဘူး။ ရွှေတွေ၊ ဖန်တွေ မယှဉ်နိုင်ဘူး။ ရွှေစင်ဖလားနဲ့လဲလို့ မရနိုင်ဘူး။ သန္တာကျောက်နဲ့ သလင်းကျောက်ဆိုရင်တော့ ဝေးပါလေရော။ ဉာဏ်ပညာပြည့်နေတဲ့ အိတ်ဟာ ပုလဲပြည့်နေတဲ့ အိတ်ထက် တန်ဖိုးကြီးတယ်။ ကုရှပြည် ထွက် ဥဿဖရားက မယှဉ်နိုင်ဘူး။ ရွှေစင်နဲ့တောင် ဝယ်လို့မရနိုင်ဘူး။ ဒါဆိုရင် ဉာဏ်ပညာက ဘယ်ကနေ လာသလဲ။ သိနားလည်မှုရဲ့ ဇာစ်မြစ်က ဘယ်မှာလဲ။ သက်ရှိတွေ မမြင်နိုင်ဘူး။ မိုးကောင်းကင်ငှက်တွေ မတွေ့နိုင်ဘူး။ ဖျက်ဆီးခြင်းနဲ့ သေခြင်းက သူ့သတင်းကို ကြားဖူးရုံလေးပါပဲ လို့ ပြောကြတယ်။ ဘုရားသခင်ပဲ ဉာဏ်ပညာ ရှာတွေ့နိုင်မယ့်လမ်းကို နားလည်တယ်။ ဉာဏ်ပညာရဲ့ တည်နေရာကို သိတယ်။ ဘုရားက မြေတစ်ခွင်လုံးကို ကြည့်နေတယ်။ ကောင်းကင်အောက်မှာ ရှိသမျှကို မြင်တယ်။ လေကို အစွမ်းခွန်အား ပေးပြီး ရေကို သူ့အတိုင်းအတာနဲ့သူ ပိုင်းခြားပေးတဲ့အခါ၊ မိုးရေအတွက် စည်းမျဉ်းသတ်မှတ်ပြီး မိုးကြိုးမုန်တိုင်းအတွက် လမ်းခင်းပေးတဲ့အခါ ဘုရားက ဉာဏ်ပညာကို တွေ့မြင်ပြီး အဲဒီအကြောင်းကို ရှင်းပြတယ်။ ဉာဏ်ပညာကို ဖြစ်ပေါ်စေပြီး စမ်းသပ်တယ်။ အဲဒီနောက် ယေဟောဝါကို ကြောက်ရွံ့တာဟာ ဉာဏ်ပညာပဲ။ မကောင်းမှုကို ရှောင်တာဟာ သိနားလည်မှုပဲ လို့ လူကို ပြောတယ်။,18,Job,28,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/28/
audio/nwt_18_Job_BU_29.mp3,အခန်းကြီး (၂၉) ယောဘ ဆက်ပြောတာက ကုန်လွန်သွားတဲ့ လတွေ၊ ဘုရားသခင် ကြည့်ရှုစောင့်ရှောက်ခဲ့တဲ့ နေ့တွေကို ပြန်လိုချင်လိုက်တာ။ အဲဒီအချိန်တုန်းက ဘုရားက ကျုပ်ရဲ့ခေါင်းပေါ်မှာ မီးခွက် ထွန်းပေးတဲ့အတွက် မှောင်မိုက်ထဲမှာ အလင်းနဲ့ လျှောက်ခဲ့ရတယ်။ အဲဒီတုန်းက ကျုပ်ဟာ အရွယ်ကောင်းလေးပါ။ ကျုပ်တဲမှာ ဘုရားသခင်နဲ့ ရင်းနှီးကျွမ်းဝင်ခွင့်ရခဲ့တယ်။ ကျုပ်နဲ့အတူ အနန္တတန်ခိုးရှင် ရှိခဲ့တယ်။ သားသမီးတွေလည်း ခြံရံနေတယ်။ ကျုပ်ခြေချတဲ့နေရာမှာ ထောပတ်တွေ လျှံကျနေပြီး ကျောက်ဆောင်တွေက ဆီတွေ စီးဆင်းပေးခဲ့တယ်။ မြို့တံခါးကို သွားပြီး လူထုရင်ပြင်မှာ ထိုင်ခဲ့တယ်။ လူငယ်တွေက ကျုပ်ကိုတွေ့တာနဲ့ လမ်းဖယ်ပေးကြတယ်။ အသက်ကြီးသူတွေတောင် ထရပ်ကြတယ်။ ခေါင်းဆောင်တွေဆို စကားဆက်မပြောတော့ဘဲ ပါးစပ်ကို လက်နဲ့ပိတ်ထားကြတယ်။ အရေးပါအရာရောက်သူတွေလည်း နှုတ်ဆိတ်နေကြတယ်။ သူတို့လျှာဟာ အာခေါင်မှာ ကပ်နေတယ်။ ကျုပ်အကြောင်းကို ကြားသူတိုင်း အကောင်းပြောကြတယ်။ ကျုပ်ကို မြင်သူတိုင်းလည်း ကျုပ်ဘက်ကနေ ထောက်ခံကြတယ်။ အော်ဟစ်အကူအညီတောင်းနေတဲ့ ဆင်းရဲသားတွေ၊ ဖတဆိုးတွေ၊ ခိုကိုးရာမဲ့နေသူတွေကို ကျုပ်ကယ်ခဲ့တယ်။ ဒုက္ခနွံထဲ နစ်နေသူက ကျုပ်ကို ကောင်းချီးပေးတယ်။ မုဆိုးမတွေကို ကျုပ်ရွှင်လန်းစေခဲ့တယ်။ ကျုပ်က ဖြောင့်မတ်ခြင်းကို ဝတ်ဆင်တယ်။ တရားမျှတခြင်းဟာ ကျုပ်ရဲ့ဝတ်ရုံလို၊ ခေါင်းပေါင်းလိုပါပဲ။ ကျုပ်ဟာ မျက်မမြင်အတွက် မျက်စိ၊ ခြေမသန်သူအတွက် ခြေထောက် ဖြစ်ခဲ့တယ်။ ဆင်းရဲသားတွေအတွက် ဖခင်သဖွယ် ဖြစ်ခဲ့တယ်။ သူစိမ်းတွေရဲ့ အမှုအခင်းတွေကိုလည်း စုံစမ်းစစ်ဆေးပေးခဲ့တယ်။ အမှားကျူးလွန်သူရဲ့ မေးရိုးကို ရိုက်ချိုးပြီး သူဝါးမျိုနေတဲ့ သားကောင်ကို ဆွဲထုတ်ပေးခဲ့တယ်။ ကျုပ်ဟာ ကိုယ့်အသိုက်အမြုံမှာပဲ သေဆုံးရလိမ့်မယ်။ ကျုပ်ရဲ့နေ့ရက်တွေ သဲပွင့်တွေလို များပြားလိမ့်မယ်။ ကျုပ်ရဲ့အမြစ်တွေ ရေထဲမှာ ဖြာထွက်ပြီး သစ်ကိုင်းတွေလည်း တစ်ညလုံး နှင်းတွေ စိုနေလိမ့်မယ်။ ကျုပ်ရဲ့ဂုဏ်ကျက်သရေ ဘယ်တော့မှ မညှိုးနွမ်းဘူး။ လက်ထဲက လေးဟာ တရစပ် ပစ်ခတ်နေရလိမ့်မယ် လို့ ကျုပ်ပြောခဲ့ဖူးတယ်။ ကျုပ်ပြောမယ့်စကားကို လူတွေ မျှော်လင့်ကြတယ်။ ကျုပ်ရဲ့အကြံဉာဏ်ကို တိတ်တိတ်နေပြီး စောင့်မျှော်ကြတယ်။ ကျုပ်ပြောပြီးတဲ့နောက် သူတို့ ဘာမှထပ်မပြောတော့ဘူး။ ကျုပ်ရဲ့စကားတွေ သူတို့နားထဲ ညင်ညင်သာသာ ရောက်သွားတယ်။ မိုးကိုမျှော်သလို ကျုပ်ကို မျှော်ကြတယ်။ နွေဦးမိုးကို သောက်သုံးသလို ကျုပ်ရဲ့စကားတွေကို သောက်သုံးကြတယ်။ ကျုပ်ပြုံးပြတဲ့အခါ မယုံနိုင်အောင် ဖြစ်ကုန်တယ်။ ကျုပ်ရဲ့မျက်နှာအလင်းက သူတို့ကို စိတ်အေးစေတယ်။ ကျုပ်က ခေါင်းဆောင်အနေနဲ့ သူတို့ကို လမ်းညွှန်ပေးခဲ့တယ်။ စစ်သည်တွေ ခြံရံထားတဲ့ ဘုရင်လို၊ ငိုကြွေးသူတွေကို နှစ်သိမ့်ပေးတဲ့သူလို ဖြစ်ခဲ့တယ်။,18,Job,29,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/29/
audio/nwt_18_Job_BU_30.mp3,အခန်းကြီး (၃၀) အခုတော့ ကျုပ်ရဲ့သိုးထိန်းခွေးတွေကို ကြည့်ပေးဖို့တောင် မတန်တဲ့လူတွေရဲ့ သားတွေ၊ ကျုပ်ထက် အသက်ငယ်သူတွေက ကျုပ်ကို လှောင်ရယ်ကြတယ်။ သူတို့ခွန်အားကို ကျုပ်အတွက် သုံးကြလို့လား။ သူတို့ အားအင်ကုန်ခန်းသွားပြီပဲ။ ဆင်းရဲငတ်ပြတ်လို့ နွမ်းလျနေတယ်။ ပျက်စီးပြီး လူသူကင်းမဲ့နေတဲ့မြေ၊ ခြောက်သွေ့နေတဲ့မြေကို ဝါးစားနေရတယ်။ ချုံပင်တွေရဲ့ ငန်ကျိကျိ အရွက်တွေကို ခူးစားရတယ်။ တံမြက်စည်းပင်ရဲ့ အမြစ်ကို စားရတယ်။ ရပ်ရွာထဲကနေ မောင်းထုတ်ခံရတယ်။ သူခိုးကို အော်ဟစ်မောင်းထုတ်သလို သူတို့ကို မောင်းထုတ်ကြတယ်။ လျှိုမြောင်တွေ၊ လိုဏ်ခေါင်းတွေ၊ ကျောက်ဆောင်တွေထဲမှာ သူတို့နေရတယ်။ ချုံတွေထဲမှာ အော်ငိုနေရပြီး ဖက်ယားပင်တွေကြားမှာ ပြွတ်သိပ်နေထိုင်ရတယ်။ အသိတရားမရှိသူရဲ့ သားတွေ၊ လူယုတ်မာရဲ့ သားတွေအဖြစ် နေရင်းပြည်ကနေ မောင်းထုတ်ခံရတယ်။ အခုတော့ သူတို့က ကျုပ်ရဲ့အကြောင်းကို သီချင်းဖွဲ့ဆိုပြီး လှောင်ပြောင်ကြပြီ။ ကျုပ်ဟာ နှာခေါင်းရှုံ့စရာ ဖြစ်နေပြီ။ ကျုပ်ကို ရွံလို့ ဝေးဝေးရှောင်ကြတယ်။ မျက်နှာကို တံတွေးနဲ့ထွေးဖို့ ဝန်မလေးကြဘူး။ ဘုရားသခင်က ကျုပ်ကို မခုခံနိုင်အောင်လုပ်ပြီး မာန်ချိုး လိုက်တဲ့အတွက် သူတို့ ဇက်ကုန်လွှတ်ပြီး ရောက်လာတယ်။ ကျုပ်ရဲ့ညာဘက်မှာ လူဆိုးတစ်အုပ်လို ထကြွကြတယ်။ ကျုပ်ကို ထွက်ပြေးခိုင်းပေမဲ့ အတားအဆီးတွေကို လမ်းပေါ်ချပြီး ကျုပ်ပျက်စီးသွားအောင် လုပ်ကြတယ်။ ကျုပ်ရဲ့လမ်းတွေကို ဖြိုဖျက်ပြီး ဘေးဒုက္ခကို တိုးများစေတယ်။ သူတို့ကိုတားမယ့်သူ တစ်ယောက်မှ မရှိဘူး။ မြို့ရိုးကို ထိုးဖောက်ပြီး ဝင်လာသလို ကျုပ်ဆီ ရောက်လာကြတယ်။ အပျက်အစီးတွေကြားကနေ တစ်ဟုန်ထိုး ပြေးလာကြတယ်။ ကျုပ်ကို ကြောက်မက်ဖွယ်ရာတွေ လွှမ်းမိုးထားတယ်။ ကျုပ်ရဲ့ဂုဏ်သိက္ခာဟာ လေလို လွင့်ပါသွားတယ်။ ကယ်တင်ခြင်းဟာ တိမ်လို ပျောက်ကွယ်သွားတယ်။ ကျုပ် သေလုနီးပါး ဖြစ်နေပြီ။ ဒုက္ခနေ့တွေကိုပဲ ကြုံနေရတယ်။ ညဘက်မှာ အရိုးတွေ ကိုက်ခဲပြီး တဆစ်ဆစ် နာကျင်နေတယ်။ ကျုပ်ရဲ့အဝတ်ဟာ အရှိန်နဲ့ဆောင့်ဆွဲခံရလို့ ပုံပျက်ပန်းပျက် ဖြစ်နေတယ်။ ကျပ်နေတဲ့ အင်္ကျီလည်ပင်းပေါက်လို မွန်းကျပ်စေတယ်။ ဘုရားသခင်က ရွှံ့ထဲပစ်ထားလိုက်တော့ ကျုပ်မှာ မြေမှုန့်နဲ့ ပြာမှုန့် ဖြစ်နေပြီ။ ကျုပ်အော်ဟစ်အကူအညီတောင်းပေမဲ့ ကိုယ်တော် ပြန်မထူးဘူး။ မတ်တတ်ရပ်ပြပေမဲ့ ဒီအတိုင်းပဲ ကြည့်နေတယ်။ ကျုပ်ကို ရက်ရက်စက်စက် ကျောခိုင်းလိုက်ပြီ။ အားကြီးတဲ့လက်ရုံးနဲ့ တိုက်ခိုက်ပြီ။ ကျုပ်ကို ကောက်ကိုင်ပြီး လေထဲလွှင့်ပစ်တယ်။ မုန်တိုင်းထဲ ပစ်ပေါက်တယ်။ ကျုပ်ကို သေခြင်းဆီ၊ အသက်ရှင်သူတိုင်း စုဝေးရမယ့်အိမ်ဆီ ပို့မယ်ဆိုတာ သိပါတယ်။ ဒါပေမဲ့ သောကရောက်နေသူက ဒုက္ခရောက်လို့ အကူအညီတောင်းတဲ့အခါ ဘယ်သူမှ အလဲထိုးမှာ မဟုတ်ပါဘူး။ ကျုပ်က အခက်ကြုံနေရသူတွေအတွက် ငိုကြွေးခဲ့ဖူးတယ် မဟုတ်လား။ ဆင်းရဲသားတွေအတွက် ပူဆွေးခဲ့ဖူးတယ် မဟုတ်လား။ အကောင်းကို မျှော်လင့်ပေမဲ့ အဆိုးပဲ ရောက်လာတယ်။ အလင်းကို စောင့်မျှော်ပေမဲ့ အမှောင်ပဲ ရောက်လာတယ်။ ရင်ထဲမှာ ဗလောင်ဆူနေတယ်။ ဒုက္ခနေ့တွေပဲ ရင်ဆိုင်နေရတယ်။ နေရောင်မရှိလို့ အမှောင်ထဲမှာပဲ သွားလာနေရတယ်။ လူအုပ်အလယ်မှာ ထရပ်ပြီး အကူအညီတောင်းနေရတယ်။ ခွေးအတွေနဲ့ ညီအစ်ကိုတော်ပြီး ငှက်ကုလားအုတ်မတွေနဲ့ မိတ်ဆွေဖြစ်နေရတယ်။ ကျုပ်အရေပြားဟာ ညိုမည်းပြီး ကွာကျလာတယ်။ အရိုးတွေလည်း ပူပြီး လောင်မြိုက်နေတယ်။ စောင်းက ညည်းတွားဖို့အတွက်၊ ပလွေကလည်း ငိုကြွေးဖို့အတွက်ပဲ ဖြစ်လာရပြီ။,18,Job,30,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/30/
audio/nwt_18_Job_BU_31.mp3,အခန်းကြီး (၃၁) ကျုပ်က တခြားမိန်းမကို တပ်မက်တဲ့စိတ်နဲ့ မကြည့်ဘူးလို့ ကိုယ့်မျက်စိနဲ့ ကတိသစ္စာပြုထားပြီးပြီ။ အဲဒီလိုသာကြည့်ခဲ့ရင် ကောင်းကင်မှာရှိတဲ့ ဘုရားသခင်ဆီကနေ ဝေစုရပါဦးမလား။ အမြင့်မှာရှိတဲ့ အနန္တတန်ခိုးရှင်ဆီကနေ အမွေရပါဦးမလား။ အမှားကျူးလွန်သူကို ဘေးဒုက္ခတွေ စောင့်ကြိုနေတယ် မဟုတ်လား။ ဒုက္ခရောက်စေသူက ဘေးဆိုးတွေ ကြုံရတယ် မဟုတ်လား။ ဘုရားက ကျုပ်ရဲ့လမ်းစဉ်တွေကို မြင်တယ် မဟုတ်လား။ ခြေလှမ်းတိုင်းကို ရေတွက်နေတယ် မဟုတ်လား။ မမှန်တဲ့လမ်းစဉ်မှာ ကျုပ်လျှောက်ဖူးလို့လား။ လှည့်စားဖို့ အပြေးအလွှား သွားဖူးလို့လား။ ဘုရားသခင်က ကျုပ်ကို မှန်တဲ့ချိန်ခွင်ထဲမှာ ချိန်တွယ်ကြည့်ပါစေ။ အဲဒါဆိုရင် ကျုပ်ရဲ့သမာဓိကို သိလာပါလိမ့်မယ်။ ကျုပ်ခြေလှမ်းတွေက လမ်းမှန် ကနေ လွဲသွားခဲ့ရင်၊ စိတ်နှလုံးက မျက်စိရဲ့အလိုဆန္ဒနောက်ကို လိုက်ပါသွားခဲ့ရင်၊ လက်တွေ စွန်းထင်းသွားခဲ့ရင်၊ ကျုပ် မျိုးကြဲတာကို သူများ စားသွားပါစေ။ ကျုပ်စိုက်တဲ့အပင်ဟာ အမြစ်ပါမကျန် နုတ်ပစ်ခံရပါစေ။ မိန်းမတစ်ယောက်ရဲ့ သွေးဆောင်မှုနောက် စိတ်ပါသွားပြီး အိမ်နီးချင်းရဲ့တံခါးဝမှာ ချောင်းမြောင်းနေခဲ့မိရင်၊ ကျုပ်ရဲ့ဇနီးက တခြားယောက်ျားအတွက် ကောက်နှံကြိတ်ပေးရပါစေ။ သူ့ကို တခြားယောက်ျားတွေ စော်ကားပါစေ။ ဘာကြောင့်လဲဆိုတော့ ဒါဟာ အရှက်မရှိတဲ့လုပ်ရပ်၊ တရားသူကြီးတွေပေးတဲ့ ပြစ်ဒဏ်ကို ခံထိုက်တဲ့လုပ်ရပ်ဖြစ်လို့ပဲ။ ကျုပ်ရဲ့ပစ္စည်းဥစ္စာရှိသမျှကို အစအနမကျန်အောင် ဝါးမျိုဖျက်ဆီးပစ်မယ့် မီးပဲ။ ကျွန်တွေက ကျုပ်ကို မကျေမနပ်ဖြစ်ပြီး လာပြောတဲ့အခါ ကျုပ် တရားသဖြင့် မစီရင်ပေးခဲ့ဘူးဆိုရင်၊ ဘုရားသခင်နဲ့ ရင်ဆိုင်ရတဲ့အခါ ဘယ်လိုလုပ်မလဲ။ ဖြေရှင်းချက်တောင်းတဲ့အခါ ဘယ်လိုပြောရမလဲ။ အမေ့ဝမ်းထဲမှာ ကျုပ်ကိုဖန်ဆင်းတဲ့အရှင်ဟာ သူတို့ကိုလည်း ဖန်ဆင်းခဲ့တယ် မဟုတ်လား။ ကျုပ်တို့ကို မမွေးခင်ကတည်းက ပုံသွင်းတာလည်း အဲဒီအရှင်ပဲ မဟုတ်လား။ ကျုပ်က ဆင်းရဲသားကို လိုချင်တာမပေးခဲ့ရင်၊ မုဆိုးမကို မျက်စိမျက်နှာ ညှိုးငယ်သွားအောင် လုပ်ခဲ့ရင်၊ ကိုယ်စားမယ့်အစာကို မိဘမဲ့တွေနဲ့ မဝေမျှဘဲ တစ်ယောက်တည်း စားပစ်ခဲ့ရင်၊ (ကျုပ်ဟာ ငယ်ငယ်ကတည်းက မိဘမဲ့ကလေးကို ဖခင်သဖွယ် ပြုစုစောင့်ရှောက်ခဲ့တယ်။ ကလေးဘဝကတည်းက မုဆိုးမကို လမ်းပြပေးခဲ့တယ်။) ဝတ်စရာမရှိလို့ အေးခဲပြီး သေရတော့မယ့်သူ၊ ခြုံစရာမရှိတဲ့ ဆင်းရဲသားကို တွေ့တဲ့အခါ၊ သိုးမွေးထည်နဲ့ နွေးသွားအောင် မလုပ်ပေးမိလို့ ကျုပ်ကို သူဆုမွန်ကောင်း မတောင်းပေးခဲ့ရင်၊ မြို့တံခါးနားမှာ ကျုပ်ရဲ့အကူအညီ လိုနေတဲ့ မိဘမဲ့ကလေးကို ခြိမ်းခြောက်တဲ့အနေနဲ့ လက်သီးဆုပ်ပြခဲ့ရင်၊ ကျုပ်လက်မောင်းဟာ ပခုံးကနေ ပြုတ်ထွက်ပါစေ။ တံတောင်ဆစ်ကနေကျိုးပါစေ။ ဘုရားသခင်ဆီက ဘေးဒုက္ခကို ကျုပ်ကြောက်တယ်။ ဂုဏ်အရှိန်အဝါကြောင့် ရှေ့တော်မှာ ကျုပ် မရပ်တည်နိုင်ဘူး။ ရွှေကို ကျုပ်အားကိုးခဲ့ရင်၊ ရွှေစင်ကို အာမခံချက်ပဲ လို့ပြောခဲ့ရင်၊ စုဆောင်းထားတဲ့ ပစ္စည်းဥစ္စာတွေ များလာပြီး စည်းစိမ်ချမ်းသာကို သာယာ ခဲ့ရင်၊ တောက်ပတဲ့ နေမင်းကိုဖြစ်စေ၊ ခံ့ခံ့ညားညား ရွေ့လျားနေတဲ့ လမင်းကိုဖြစ်စေ တွေ့တဲ့အခါ၊ စိတ်နှလုံး လမ်းလွဲသွားပြီး အဲဒါတွေကို ဝတ်ပြုတဲ့အနေနဲ့ ကိုယ့်လက်ကို နမ်းခဲ့ရင်၊ ကောင်းကင်မှာရှိတဲ့ စစ်မှန်တဲ့ဘုရားသခင်ကို ငြင်းပယ်ရာရောက်တယ်။ ဒါဟာ တရားသူကြီးတွေပေးတဲ့ ပြစ်ဒဏ်ကို ခံထိုက်တဲ့အမှားပဲ။ ရန်သူပျက်စီးတဲ့အခါ ကျုပ်ဝမ်းသာဖူးလို့လား။ သူဒုက္ခရောက်တဲ့အခါ အားရဖူးလို့လား။ သူ့အသက်ကို ရင်းပြီး သစ္စာဆိုခိုင်းတဲ့ အပြစ်မျိုး ကျုပ် တစ်ခါမှ မလုပ်ခဲ့ဘူး။ သူကျွေးတဲ့အခါ ဝဝလင်လင် မစားရတဲ့သူ ရှိလို့လား ဆိုပြီး ကျုပ်တဲမှာနေတဲ့ လူတွေ ပြောကြတယ်။ ဘယ်သူစိမ်းမှ အပြင်မှာ ညမအိပ်ခဲ့ရဘူး။ ခရီးသွားဧည့်သည်တွေအတွက် တံခါးကို ဖွင့်ထားတယ်။ ကျုပ်က တခြားလူတွေလို ကိုယ့်အပြစ်ကို ဖုံးကွယ်ဖူးသလား။ ကိုယ့်အမှားကို လူမမြင်အောင် ဝှက်ထားဖူးသလား။ အများတကာ ဘယ်လိုတုံ့ပြန်မလဲဆိုပြီး တွေးပူခဲ့ဖူးလို့လား။ တခြားမိသားစုတွေ အထင်သေးမှာ ကြောက်လို့ နှုတ်ဆိတ်နေပြီး အိမ်တွင်းပုန်းခဲ့ဖူးလို့လား။ ကျုပ်ပြောတာကို နားထောင်ပေးမယ့်သူရှိရင် သိပ်ကောင်းမှာပဲ။ ပြောခဲ့တာတွေအတွက် ကျုပ်နာမည်ကို လက်မှတ်ထိုး ပါ့မယ်။ အနန္တတန်ခိုးရှင် ပြန်ဖြေပါစေ။ စွပ်စွဲသူကလည်း စွဲချက်တွေကို ရေးမှတ်ထားရင် သိပ်ကောင်းမှာပဲ။ အဲဒီစွဲချက်တွေကို ကျုပ်ထမ်းထားပြီး ခေါင်းပေါ်မှာ သရဖူလို ဆောင်းထားမယ်။ ကျုပ်ရဲ့ခြေလှမ်းတိုင်းအတွက် ဘုရားကို အစီရင်ခံမယ်။ မင်းညီမင်းသားတစ်ပါးလို ယုံကြည်မှုအပြည့်နဲ့ ဘုရားအနားသွားမယ်။ မြေက ကျုပ်ကို အပြစ်တင်အော်ဟစ်ပြီး ထယ်ကြောင်းတွေက ငိုကြွေးခဲ့ရင်၊ မြေထွက်သီးနှံတွေကို ငွေမပေးဘဲ စားသုံးခဲ့ရင်၊ မြေပိုင်ရှင်တွေကို စိတ်ဆင်းရဲအောင်လုပ်ခဲ့ရင်၊ ဂျုံပင်အစား ဆူးပင်၊ မုယောပင်အစား နံစော်တဲ့ပေါင်းပင်တွေ ပေါက်ပါစေ။ ယောဘရဲ့စကား ပြီးဆုံးပြီ။,18,Job,31,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/31/
audio/nwt_18_Job_BU_32.mp3,အခန်းကြီး (၃၂) ကိုယ့်ကိုယ်ကိုယ် ဖြောင့်မတ်တယ်လို့ ယောဘ ယုံကြည်နေတဲ့အတွက် မိတ်ဆွေသုံးယောက် ဘာမှ ဆက်မပြောတော့ဘူး။ ဒါပေမဲ့ ဗုဇအနွယ်၊ ရာမအိမ်ထောင်စုဝင် ဗာရခေလရဲ့သား ဧလိဟုကတော့ တအားဒေါသထွက်တယ်။ ဘုရားသခင်ထက် ပိုဖြောင့်မှန်တယ်ဆိုတာပြဖို့ ယောဘ ကြိုးစားနေတဲ့အတွက် ဧလိဟု သိပ်စိတ်ဆိုးတယ်။ ယောဘရဲ့မိတ်ဆွေ သုံးယောက်ကိုလည်း သိပ်စိတ်ဆိုးတယ်။ ယောဘကို သူတို့ ဘာမှ ပြန်မပြောနိုင်တဲ့အပြင်ဘုရားသခင် ဆိုးညစ်တယ်ဆိုပြီး အပြစ်တင်ကြလို့ပဲ။ ဧလိဟုဟာ အားလုံးထဲမှာ အသက်အငယ်ဆုံးဖြစ်နေလို့ ယောဘ ပြောပြီးသွားတဲ့အထိ စောင့်နေတယ်။ သူတို့သုံးယောက် ပြန်ပြောစရာ တစ်ခွန်းမှ မရှိတာကို တွေ့တော့ ဧလိဟု ပိုပြီးဒေါသထွက်လာတယ်။ ဒါကြောင့် ဗုဇအနွယ်၊ ဗာရခေလရဲ့သား ဧလိဟုပြောတာက ခင်ဗျားတို့က အသက်ကြီးပြီး ကျွန်တော်က အသက်ငယ်တဲ့အတွက် လေးစားတဲ့အနေနဲ့ နှုတ်ဆိတ်နေတာပါ။ ကိုယ်သိတာကို ပြောဖို့ မဝံ့မရဲဖြစ်နေတာပါ။ အသက်ကြီးသူတွေ ပြောပါစေ။ နှစ်ပေါင်းများစွာ အသက်ရှင်ခဲ့သူတွေက ဉာဏ်ပညာအကြောင်းကို ပြောပါစေ လို့ ကျွန်တော်တွေးမိတယ်။ တကယ်တော့ လူတွေကို သိနားလည်မှုရှိစေတာက ဘုရားပေးတဲ့ စွမ်းအား၊ အနန္တတန်ခိုးရှင်ရဲ့ ထွက်သက်ဝင်သက်ပဲ။ အသက်ကြီးတိုင်းလည်း ပညာရှိတာ မဟုတ်ဘူး။ အသက်ကြီးသူတွေပဲ မှန်တာကို နားလည်တာ မဟုတ်ဘူး။ ဒါကြောင့် သိသလောက် ပြောပါ့မယ်။ နားထောင်ပေးကြပါ လို့ ကျွန်တော်ပြောနေတာ။ ခင်ဗျားတို့ပြောနေတုန်း ကျွန်တော် နားထောင်ခဲ့တယ်။ ပြန်ပြောမယ့်စကားတွေကို ခင်ဗျားတို့ စဉ်းစားနေတုန်း ကျွန်တော် စောင့်ခဲ့တယ်။ ကျွန်တော် အသေအချာ နားထောင်ကြည့်လိုက်တော့ ယောဘမှားတယ်လို့ ခင်ဗျားတို့ သက်သေမပြနိုင်ခဲ့ဘူး။ သူ့စကားကို မချေပနိုင်ခဲ့ဘူး။ ဒါကြောင့် ကျုပ်တို့ ဉာဏ်ပညာကို တွေ့ပြီ။ ယောဘကို ဆုံးမနေတာ လူမဟုတ်ဘူး။ ဘုရားသခင်ပဲ ဆိုပြီး မပြောကြပါနဲ့။ ယောဘက ကျွန်တော့်ကို တိုက်ရိုက်ပြောနေတာ မဟုတ်လို့ ကျွန်တော်လည်း ခင်ဗျားတို့လို သူ့ကို ပြန်ချေပမှာ မဟုတ်ဘူး။ ခင်ဗျားတို့က ကြောက်လန့်ပြီး ဘာမှပြန်မပြောကြတော့ဘူး။ ပြောစရာစကားလည်း မရှိတော့ဘူး။ ကျွန်တော်စောင့်နေပေမဲ့ ခင်ဗျားတို့က ဘာမှဆက်မပြောတော့ဘဲ မလှုပ်မယှက်နဲ့ နှုတ်ဆိတ်နေကြတယ်။ ဒါကြောင့် ကျွန်တော် ပြောတော့မယ်။ ကိုယ်သိတာကို ပြောတော့မယ်။ ကျွန်တော့်မှာ ပြောစရာတွေ အများကြီးပဲ။ စွမ်းအားတော်က လှုံ့ဆော်နေတယ်။ ရင်ထဲမှာ ချုပ်တည်းထားရလွန်းလို့ အလုံပိတ်ထားတဲ့ စပျစ်ဝိုင်လို၊ ကွဲထွက်တော့မယ့် ဝိုင်သားရေဘူးအသစ်လို ဖြစ်နေပြီ။ ဒါကြောင့် စိတ်သက်သာရာရဖို့ ပြောပါရစေ။ နှုတ်ကိုဖွင့်ပြီး ပြောပါရစေ။ ကျွန်တော် မျက်နှာမလိုက်ဘဲ ပြောမှာပါ။ မြှောက်ပင့်ပြီး မပြောပါဘူး။ ဘယ်လိုမြှောက်ပင့်ရမှန်းလည်း မသိပါဘူး။ တကယ်လို့ မြှောက်ပင့်မိခဲ့ရင် ဖန်ဆင်းရှင်က ကျွန်တော့်ကို ချက်ချင်း ဒဏ်ခတ်လိမ့်မယ်။,18,Job,32,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/32/
audio/nwt_18_Job_BU_33.mp3,အခန်းကြီး (၃၃) ယောဘ၊ အခု ကျွန်တော်ပြောတာကို တစ်ဆိတ်လောက် နားထောင်ပါ။ ကျွန်တော်ပြောသမျှကို နားထောင်ပေးပါ။ ကျွန်တော် နှုတ်ဆိတ်မနေတော့ဘဲ ပြောတော့မယ်။ ရိုးဖြောင့်တဲ့စိတ်နဲ့ ပြောပါ့မယ်။ သိထားသလောက် စိတ်ရင်းမှန်နဲ့ ပြောပါ့မယ်။ ဘုရားသခင်ရဲ့ စွမ်းအားတော်က ကျွန်တော့်ကို ဖန်ဆင်းတယ်။ အနန္တတန်ခိုးရှင်ရဲ့ ထွက်သက်ဝင်သက်က အသက်ရှင်စေတယ်။ ခင်ဗျား ပြောနိုင်ရင် ပြန်ပြောပါ။ ကျွန်တော့်ကို ချေပဖို့ အသင့်ပြင်ထားပါ။ ကျွန်တော်နဲ့ ခင်ဗျားဟာ စစ်မှန်တဲ့ဘုရားသခင်ရှေ့မှာ အတူတူပါပဲ။ ကျွန်တော့်ကိုလည်း ရွှံ့မြေနဲ့ပဲ ပုံသွင်းထားတာပါ။ ဒါကြောင့် ကျွန်တော့်ကို ကြောက်စရာ မလိုပါဘူး။ ကျွန်တော့်စကားတွေက ခင်ဗျား စိတ်ထိခိုက်လောက်တဲ့အထိ မဖြစ်စေရပါဘူး။ ဒါပေမဲ့ ခင်ဗျားပြောခဲ့တဲ့ စကားတွေဟာ ကျွန်တော့်နားထဲကနေ အခုထိ မထွက်သေးဘူး။ ကျုပ်ဟာ စင်ကြယ်တယ်၊ အပြစ်မရှိဘူး။ သန့်ရှင်းပြီး အမှားကင်းတယ်။ ဘုရားသခင်ကသာ ကျုပ်ကို အကြောင်းမရှိ အကြောင်းရှာပြီး တိုက်ခိုက်နေတာ။ ရန်သူလို သဘောထားနေတာ။ ကျုပ်ခြေကို ထိတ်တုံးခတ်ပြီး ကျုပ်သွားတဲ့လမ်းတွေကို စစ်ဆေးနေတာ လို့ ခင်ဗျားပြောခဲ့တယ်။ အဲဒီလိုပြောတာ မမှန်ဘူး။ ဒါကြောင့် ကျွန်တော်ပြောမယ် ဘုရားသခင်ဟာ သေမျိုးဖြစ်တဲ့လူထက် အဆပေါင်းများစွာ ပိုကြီးမြတ်ပါတယ်။ ခင်ဗျားက ဘုရားကို ဘာလို့ မကျေမနပ်ဖြစ်နေရတာလဲ။ ခင်ဗျားပြောသမျှကို ပြန်မဖြေလို့လား။ ဘုရားသခင်က တစ်ကြိမ် ပြောတယ်။ နှစ်ကြိမ် ထပ်ပြောတယ်။ ဒါပေမဲ့ ဘယ်သူမှ အရေးမစိုက်ဘူး။ လူတွေ နှစ်နှစ်ခြိုက်ခြိုက် အိပ်ပျော်နေချိန်၊ အိပ်ရာပေါ် အိပ်မောကျနေတဲ့ ညအချိန်မှာ အိပ်မက်တွေ၊ စိတ်အာရုံတွေကတစ်ဆင့် ပြောတယ်။ လူတွေရဲ့နားကို ဖွင့်ပေးတယ်။ ညွှန်ကြားချက်ကို စိတ်ထဲ စွဲမှတ်စေတယ်။ အဲဒီလိုလုပ်တာဟာ လူတွေ အမှားမလုပ်မိအောင်၊ မာနကြီးမလာအောင် ကာကွယ်ပေးဖို့ပဲ။ ဘုရားသခင်က လူကို သင်္ချိုင်းတွင်းထဲ မရောက်စေဘဲ၊ ဓားဘေးနဲ့မသေစေဘဲ အသက်ချမ်းသာပေးတယ်။ အိပ်ရာပေါ်မှာ နာကျင်တဲ့ ဝေဒနာနဲ့၊ အရိုးတွေ တဆစ်ဆစ် ကိုက်ခဲတဲ့ဝေဒနာနဲ့ ဆုံးမတယ်။ ဒါကြောင့် လူဟာ စားစရာကို ရွံလာတယ်။ စားကောင်းသောက်ဖွယ်တွေကိုတောင် မစားချင်တော့ဘူး။ အသားတွေ ကြုံလှီသွားပြီး အရိုးတွေ ပြိုင်းပြိုင်းထလာတယ်။ သူ့အသက်ဟာ သင်္ချိုင်းတွင်းနဲ့ နီးလာပြီ။ အသက်အန္တရာယ်ပေးမယ့်သူတွေလက်ထဲ ရောက်လုပြီ။ လူကို ဖြောင့်မှန်မှုအကြောင်း ပြောပြဖို့ စေတမန် တစ်ယောက်သာ ရှိရင်၊ လူတစ်ထောင်မှာ ရှေ့နေလိုက်ပေးမယ့်သူ တစ်ယောက်သာရှိရင်၊ ဘုရားသခင်က လူကိုမျက်နှာသာပေးပြီး သူ့ကို လွှတ်ပေးလိုက်ပါ။ သင်္ချိုင်းတွင်းထဲ မဆင်းစေနဲ့။ ရွေးဖိုးကို ငါတွေ့ပြီ။ သူက လူငယ်ဘဝတုန်းကထက် အသားအရေ စိုပြည်လာပါစေ။ လူငယ့်အားမာန်နဲ့ပြည့်တဲ့ နေ့ရက်တွေကို ပြန်ရပါစေ လို့ပြောတယ်။ သူအသနားခံတဲ့အခါ ဘုရားသခင် လက်ခံလိမ့်မယ်။ ရွှင်လန်းစွာ ဟစ်ကြွေးရင်း မျက်နှာတော်ကို ဖူးမြင်ခွင့်ရလိမ့်မယ်။ ဘုရားက သေမျိုးဖြစ်တဲ့လူကို ရှေ့တော်မှာ ဖြောင့်မတ်တဲ့ အနေအထား ပြန်ရစေမယ်။ အဲဒီလူက ကျုပ် အပြစ်လုပ်ခဲ့တယ်။ မှန်တဲ့အရာကို တလွဲဖြစ်အောင် လုပ်ခဲ့တယ်။ ဒါပေမဲ့ ထိုက်သင့်တဲ့ပြစ်ဒဏ် မခံခဲ့ရဘူး။ ဘုရားက ကျုပ်အသက်ကို သင်္ချိုင်းတွင်းထဲကနေ ရွေးနုတ်ခဲ့တယ်။ ဒါကြောင့် အလင်းကို ကျုပ် မြင်နေရတာ လို့ တခြားသူတွေကို ပြောလိမ့်မယ်။ ဘုရားက ဒါတွေကို လူတစ်ယောက်အတွက် နှစ်ကြိမ်မက သုံးကြိမ်တောင် လုပ်ဆောင်တယ်။ အဲဒီလိုလုပ်တာက သူ့ကို သင်္ချိုင်းတွင်းထဲကနေ ပြန်ခေါ်လာပြီး အသက်ရောင်ခြည် ထွန်းလင်းပေးဖို့ပဲ။ ယောဘ၊ တိတ်တိတ်နေပြီး ကျွန်တော်ပြောတာကို အာရုံစိုက်နားထောင်ပါ။ ကျွန်တော် ဆက်ပြောပါ့မယ်။ ပြောစရာရှိရင်တော့ ပြန်ပြောပါ။ ခင်ဗျားမှန်တယ်ဆိုတာ ကျွန်တော် သက်သေပြချင်ပါတယ်။ ဒါကြောင့် ပြောသာပြောပါ။ ဘာမှပြောစရာမရှိရင်တော့ တိတ်တိတ်နေပြီး နားထောင်ပေးပါ။ ဉာဏ်ပညာအကြောင်း ကျွန်တော် သင်ပေးမယ်။,18,Job,33,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/33/
audio/nwt_18_Job_BU_34.mp3,အခန်းကြီး (၃၄) ဧလိဟု ဆက်ပြောတာက ပညာရှိတို့၊ ကျွန်တော်ပြောတာကို နားထောင်ပါ။ အသိအမြင်ကြွယ်သူတို့၊ နားထောင်ကြပါ။ လျှာက အစာကို မြည်းတတ်သလို နားကလည်း စကားတွေကို စစ်ဆေးတတ်တယ်။ ဒါကြောင့် ဘယ်အရာမှန်တယ်ဆိုတာ ကိုယ်တိုင်အကဲဖြတ်ပါ။ ဘယ်အရာကောင်းတယ်ဆိုတာ ကိုယ်တိုင်ဆုံးဖြတ်ပါ။ ယောဘက ကျုပ် ဖြောင့်မှန်လျက်သားနဲ့ ဘုရားသခင်က မျှမျှတတ မစီရင်ပေးဘူး။ ကျုပ်က ကိုယ်ခံထိုက်တဲ့ စီရင်ချက်နဲ့ပတ်သက်ပြီး လိမ်ပြောပါ့မလား။ ဘာအပြစ်မှမလုပ်ဘဲနဲ့ ဒဏ်ရာဟာ ကုမရနိုင်အောင် ဖြစ်နေတယ် လို့ပြောတယ်။ ယောဘလိုလူ ရှိသေးလား။ သူက လှောင်ပြောင်မှုကို ရေလို သောက်နေရတာ။ သူက အမှားလုပ်သူတွေနဲ့ ပေါင်းဖော်တယ်။ လူဆိုးတွေနဲ့ ပေါင်းသင်းတယ်။ ဘုရားနှစ်သက်မှုရဖို့ ကြိုးစားရင်လည်း ဘာမှမထူးပါဘူး လို့ သူပြောတယ်။ သိနားလည်မှုရှိသူတို့၊ နားထောင်ကြပါ။ စစ်မှန်တဲ့ဘုရားသခင်က ဆိုးညစ်တာကို ဘယ်တော့မှ မလုပ်ဘူး။ အနန္တတန်ခိုးရှင်က မကောင်းတာကို လုံးဝမလုပ်ဘူး။ ဘုရားက လူကို သူ့လုပ်ရပ်အတိုင်း ဆုချလိမ့်မယ်။ သူ့လမ်းစဉ်အတိုင်း အကျိုးဆက်ကို ပြန်ခံစေမယ်။ စိတ်ချပါ၊ ဘုရားက ဆိုးညစ်တာကို မလုပ်ဘူး။ အနန္တတန်ခိုးရှင်က အမှန်တရားကို ကပြောင်းကပြန်ဖြစ်အောင် မလုပ်ဘူး။ ကမ္ဘာမြေကို ဘုရားလက်ထဲ ဘယ်သူအပ်သလဲ။ လောကကို အုပ်ချုပ်ဖို့ ဘုရားကို ဘယ်သူခန့်သလဲ။ ဘုရားကသာ လူတွေကို စူးစိုက်ကြည့်လိုက်ရင်၊ အသက်စွမ်းအားနဲ့ ထွက်သက်ဝင်သက်ကို ရုပ်သိမ်းလိုက်ရင်၊ လူသားအားလုံး သေကျေပြီး မြေမှုန့်ကို ပြန်သွားရလိမ့်မယ်။ ဒါကြောင့် ခင်ဗျားတို့ သိနားလည်မှုရှိရင် အာရုံစိုက်နားထောင်ပါ။ ကျွန်တော်ပြောတာကို ဂရုတစိုက် နားထောင်ပါ။ တရားမျှတမှုကို မုန်းတဲ့သူက အုပ်ချုပ်နိုင်ပါ့မလား။ ဖြောင့်မတ်ပြီး သြဇာအာဏာရှိသူကို အပြစ်တင်လို့ရပါ့မလား။ ဘုရင်ကို အသုံးမကျတဲ့လူ လို့ ပြောလို့ရပါ့မလား။ ဂုဏ်အသရေရှိသူတွေကို လူဆိုးတွေ လို့ ပြောလို့ရပါ့မလား။ ဘုရားက မင်းညီမင်းသားတွေဆိုပြီး မျက်နှာလိုက်တာ မဟုတ်ဘူး။ သူဌေးတွေကို ဆင်းရဲသားတွေထက် မျက်နှာသာပိုပေးတာ မဟုတ်ဘူး။ လူအားလုံးဟာ ဘုရားရဲ့လက်ရာတွေပဲ။ သူတို့က သန်းခေါင်ယံမှာ ရုတ်တရက် သေဆုံးတတ်တယ်။ အကြီးအကျယ် တုန်လှုပ်ပြီး ကွယ်လွန်သွားတတ်တယ်။ သြဇာအာဏာရှိသူတွေတောင် ဖယ်ရှားခံရတတ်တယ်။ လူ့လက်ချက်နဲ့တော့ မဟုတ်ဘူး။ ဘုရားက လူသွားတဲ့လမ်းတွေကို ကြည့်နေတာ။ ခြေလှမ်းတိုင်းကို မြင်နေတာ။ အမှားလုပ်တဲ့သူတွေ ပုန်းနိုင်လောက်အောင် မှောင်တဲ့ အမှောင်ထုဆိုတာ မရှိဘူး။ ဘုရားက ဘယ်သူ့ကိုမဆို ရှေ့တော်သွင်းပြီး တရားစီရင်ဖို့ အချိန်သတ်မှတ်ထားစရာ မလိုဘူး။ သြဇာအာဏာရှိသူတွေကို စစ်ဆေးစရာမလိုဘဲ ဖယ်ရှားတယ်။ သူတို့နေရာမှာ တခြားသူတွေကို ခန့်အပ်တယ်။ သူတို့ ဘာတွေလုပ်နေမှန်း ဘုရားသိတယ်။ ညအချိန်မှာ ဖျက်ဆီးလိုက်တဲ့အတွက် သူတို့ပျက်စီးသွားတယ်။ သူတို့ရဲ့ဆိုးညစ်မှုကြောင့် လူမြင်ကွင်းမှာ ဒဏ်ခတ်တယ်။ သူတို့က ဘုရားရဲ့နောက်ကို ဆက်မလိုက်ဘဲ လမ်းလွဲသွားတယ်။ ဘုရားရဲ့လမ်းစဉ်တွေကို လုံးဝ အရေးမစိုက်ဘူး။ သူတို့ဒုက္ခပေးလို့ ဆင်းရဲသားတွေက ဘုရားဆီ အကူအညီတောင်းကြတယ်။ ခိုကိုးရာမဲ့သူတွေရဲ့ အော်ဟစ်သံကို ဘုရားကြားတယ်။ ဘုရားသာ နှုတ်ဆိတ်နေရင် ဘယ်သူအပြစ်တင်နိုင်မှာလဲ။ မျက်နှာတော်ကို ကွယ်လိုက်ရင် ဘယ်သူမြင်နိုင်တော့မှာလဲ။ လူမျိုးတစ်မျိုးကိုဖြစ်စေ၊ လူတစ်ယောက်ကိုဖြစ်စေ မျက်နှာတော်ကို ကွယ်လိုက်ရင် ရလဒ်ဟာ အတူတူပဲ။ ဒါကြောင့် ဘုရားတရားမဲ့သူ မအုပ်စိုးနိုင်တော့ဘူး။ လူတွေကို ထောင်ချောက် မဆင်နိုင်တော့ဘူး။ တစ်ယောက်ယောက်က ကျွန်တော် ဘာအပြစ်မှမလုပ်ဘဲနဲ့ ဒဏ်ပေးခံရတယ်။ ကိုယ့်အမှားကိုယ် မသိတာမျိုးဆိုရင် သင်ပေးပါ။ မကောင်းတာလုပ်ခဲ့မိတယ်ဆိုရင် နောင်မလုပ်တော့ပါဘူး လို့ ဘုရားကို ပြောပါ့မလား။ ဘုရားက ခင်ဗျားထင်သလို ဆုချမှာလား။ စီရင်တော်မူချက်ကို ခင်ဗျားမှ လက်မခံတာ။ လက်မခံဖို့ ဆုံးဖြတ်လိုက်တာ ကျွန်တော်မဟုတ်ဘူး။ ခင်ဗျားပဲ။ အဲဒီတော့ ခင်ဗျားသိထားတာကို ပြောပြပါ။ သိနားလည်မှုရှိသူတွေ၊ ကျွန်တော်ပြောတာကိုကြားတဲ့ ပညာရှိတွေက ယောဘက ဘာမှမသိဘဲ ပြောနေတာ။ ထိုးထွင်းဉာဏ်မရှိဘဲ ပြောနေတာ လို့ ကျွန်တော့်ကို ပြောကြတယ်။ ယောဘက လူဆိုးတွေလို ပြန်ပြောတဲ့အတွက် အတိုင်းအတာတစ်ခုအထိ စမ်းသပ်ခံရပါစေ။ သူက အပြစ်အပေါ် ပုန်ကန်မှုကို ထပ်ဆင့်တယ်။ ကျွန်တော်တို့ကို လက်ခုပ်တီးပြီး လှောင်တယ်။ စစ်မှန်တဲ့ဘုရားသခင်ကိုလည်း အကြီးအကျယ် ဆန့်ကျင်ပြောဆိုတယ်။,18,Job,34,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/34/
audio/nwt_18_Job_BU_35.mp3,အခန်းကြီး (၃၅) ဧလိဟု ဆက်ပြောတာက ခင်ဗျားက ဘုရားသခင်ထက် ကျုပ် ပိုဖြောင့်မတ်တယ် လို့ ပြောရလောက်တဲ့အထိ ကိုယ့်ကိုယ်ကိုယ် မှန်တယ်လို့ ယုံကြည်နေသလား။ ကျုပ်ဖြောင့်မတ်နေလို့ကော ဘုရားက ဘာအကျိုးရလို့လဲ။ အပြစ်မလုပ်ဘဲနေရင်ကော ကျုပ် ပိုကောင်းစားမှာမို့လို့လား ဆိုပြီး ခင်ဗျားပြောခဲ့တယ်။ ခင်ဗျားနဲ့ ခင်ဗျားမိတ်ဆွေတွေကို ကျွန်တော် ပြောမယ်။ အထက်မှာရှိနေတဲ့ ကောင်းကင်နဲ့ မိုးတိမ်တွေကို မော့ကြည့်ပြီး လေ့လာပါ။ ခင်ဗျား အပြစ်လုပ်လို့ကော ဘုရားကို ဘာထိခိုက်မှာမို့လို့လဲ။ ပြစ်မှားမှုတွေ များလာရင်ကော ဘုရားကို ဘာလုပ်နိုင်မှာမို့လို့လဲ။ ခင်ဗျား ဖြောင့်မတ်နေလို့ကော ဘုရားကို ဘာအကျိုးပြုလို့လဲ။ ခင်ဗျားဆီကနေ ဘုရား ဘာများရလို့လဲ။ ခင်ဗျားရဲ့ဆိုးညစ်မှုက ခင်ဗျားလိုလူသားကိုပဲ ထိခိုက်နိုင်တယ်။ ခင်ဗျားရဲ့ဖြောင့်မတ်မှုကလည်း လူသားကိုပဲအကျိုးပြုနိုင်တယ်။ လူတွေဟာ အကြီးအကျယ် ဖိနှိပ်ခံရတဲ့အခါ အော်ဟစ်ကြတယ်။ သြဇာအာဏာရှိသူရဲ့ ကြီးစိုးမှုကနေ လွတ်မြောက်ဖို့ အော်ဟစ်ကြတယ်။ ဒါပေမဲ့ ညအချိန်မှာ ချီးမွမ်းသီချင်း သီဆိုခွင့်ပေးတဲ့ မဟာဖန်ဆင်းရှင် ဘုရားသခင် ဘယ်မှာလဲ ဆိုပြီး တစ်ယောက်မှ မမေးကြဘူး။ ဘုရားက မြေသားရဲတွေထက် ကျွန်တော်တို့ကို ပိုသင်ပေးတယ်။ မိုးကောင်းကင်ငှက်တွေထက် ပိုပြီးဉာဏ်ပညာရှိစေတယ်။ လူဆိုးတွေ အော်ဟစ်အကူအညီတောင်းပေမဲ့ သူတို့ရဲ့မာနကြောင့် ဘုရား နားမထောင်ဘူး။ အဓိပ္ပာယ်မဲ့ အော်ဟစ်နေတာကို ဘုရား လုံးဝမကြားဘူး။ အနန္တတန်ခိုးရှင်က လုံးဝ အာရုံမစိုက်ဘူး။ ဘုရားကို မမြင်ရဘူးဆိုပြီး ခင်ဗျားညည်းနေတာမျိုးဆိုရင်တော့ ဘုရားက ပိုလို့တောင် မကြားဘူး။ ခင်ဗျားရဲ့အမှုက ရှေ့တော်မှာရောက်နေလို့ စိုးရိမ်တကြီး စောင့်နေလိုက်ပါ။ ဒါပေမဲ့ ဘုရားက ခင်ဗျားကို ဒေါသထွက်ပြီး ဖြေရှင်းချက် မတောင်းပါဘူး။ မဆင်မခြင်ပြောလိုက်တဲ့ စကားတွေကို ဗွေမယူပါဘူး။ ယောဘက အဓိပ္ပာယ်မရှိ လျှောက်ပြောနေတာ။ ဘာမှမသိဘဲ အကြီးအကျယ် လျှောက်ပြောနေတာ။,18,Job,35,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/35/
audio/nwt_18_Job_BU_36.mp3,အခန်းကြီး (၃၆) ဧလိဟု ဆက်ပြောတာက ကျွန်တော် ရှင်းပြနေတုန်း နည်းနည်းလောက် သည်းခံပေးပါ။ ဘုရားသခင်ကိုယ်စား ကျွန်တော် ပြောစရာရှိသေးတယ်။ ကျွန်တော်သိထားသမျှ ပြောပြပါ့မယ်။ ဖန်ဆင်းရှင် ဖြောင့်မတ်တယ်ဆိုတာကို ကြေညာပါ့မယ်။ ကျွန်တော်ပြောတာတွေဟာ အမှန်တွေပါ။ အသိပညာနဲ့ ပြီးပြည့်စုံတဲ့အရှင်က ခင်ဗျားရှေ့မှာ ရှိတယ်။ ဘုရားသခင်ဟာ တကယ်ခွန်အားကြီးတယ်။ သိနားလည်နိုင်စွမ်းလည်း ကြီးမားတယ်။ ဒါပေမဲ့ ဘယ်သူ့ကိုမှ အထင်မသေးဘူး။ ဘုရားက လူဆိုးတွေကို အသက်ဆက်ရှင်စေမှာ မဟုတ်ဘူး။ ဒုက္ခရောက်နေသူတွေကိုတော့ တရားသဖြင့် စီရင်လိမ့်မယ်။ ဖြောင့်မတ်သူတွေကို အကြည့် မလွှဲဘူး။ သူတို့ကို ဘုရင်တွေအဖြစ် နန်းတင်ပြီး ထာဝစဉ် ချီးမြှောက်တယ်။ ဒါပေမဲ့ သူတို့ရဲ့ခြေလက်တွေ ထိတ်ခတ်ခံရပြီး ဒုက္ခကြိုးတွေနဲ့ ချည်နှောင်ခံရတဲ့အခါ၊ ဘုရားက သူတို့လုပ်ခဲ့တာတွေ၊ သူတို့ရဲ့မာနကြောင့် ကျူးလွန်ခဲ့တဲ့ ပြစ်မှားမှုတွေကို ဖော်ပြလိမ့်မယ်။ ဘုရားက တည့်မတ်ပေးဖို့ သူတို့ရဲ့နားကို ဖွင့်တယ်။ မကောင်းမှုကိုရှောင်ဖို့ သူတို့ကို ပြောတယ်။ ဘုရားကို နာခံပြီး ဝတ်ပြုမယ်ဆိုရင် သူတို့အသက်ရှင်ရတဲ့ နေ့ရက်တွေ ကြွယ်ဝကောင်းစားလိမ့်မယ်။ သူတို့အသက်ရှင်ရတဲ့ နှစ်တွေ သာယာချမ်းမြေ့လိမ့်မယ်။ မနာခံရင်တော့ ဓားဘေးနဲ့ ဆုံးပါးလိမ့်မယ်။ အသိပညာမရှိဘဲ သေဆုံးရလိမ့်မယ်။ ဘုရားတရားမဲ့သူတွေဟာ နာကြည်းစိတ်ကို သိုထားတယ်။ ဘုရားချုပ်နှောင်ရင်တောင် အော်ဟစ်အကူအညီ မတောင်းကြဘူး။ သူတို့က ငယ်ငယ်ရွယ်ရွယ်နဲ့ သေရလိမ့်မယ်။ ဗိမာန်မှာရှိတဲ့ ယောက်ျား ပြည့်တန်ဆာတွေနဲ့အတူ ဘဝဆုံးရလိမ့်မယ်။ ဒါပေမဲ့ ဘုရားက ဒုက္ခရောက် နေသူကို ဒုက္ခနွံထဲကနေ ကယ်ဆယ်တယ်။ သူတို့ ဖိနှိပ်ခံရတဲ့အခါ နားကိုဖွင့်ပေးတယ်။ ခင်ဗျားကို ဒုက္ခတွင်းဝကနေ ဆွဲတင်ပြီး တားမြစ်ချုပ်ချယ်မှုကင်းတဲ့၊ ကျယ်ဝန်းတဲ့အရပ်ဆီ ခေါ်သွားတယ်။ ခင်ဗျားကို စိတ်သက်သာစေမယ့် စားကောင်းသောက်ဖွယ်တွေ စားပွဲပေါ်မှာ ရှိနေတယ်။ တရားစီရင်မယ့်အချိန်၊ တရားမျှတမှုကို အတည်ပြုမယ့်အချိန် ရောက်လာတဲ့အခါ လူဆိုးတွေ တရားစီရင်ခံရတဲ့အတွက် ခင်ဗျား စိတ်ကျေနပ်ရလိမ့်မယ်။ ဒါပေမဲ့ ဒေါသကြောင့် အာဃာတ မထားမိအောင် သတိထားပါ။ လာဘ်ထိုးနိုင်တာပဲဆိုပြီး လမ်းမလွဲသွားပါနဲ့။ ခင်ဗျား အော်ဟစ်အကူအညီတောင်းနေလို့ကော၊ ဒါမှမဟုတ် အားသွန်ခွန်စိုက် ကြိုးစားလို့ကော ဒုက္ခကနေ လွတ်မြောက်ပါ့မလား။ လူတွေ ပျောက်ကွယ် သွားတတ်တဲ့ ညအချိန်ကို မတောင့်တပါနဲ့။ ဒုက္ခခံမယ့်အစား မကောင်းတာတွေပဲ လုပ်တော့မယ်ဆိုပြီး မကောင်းမှုဘက် ခြေဦးပြန်မလှည့်သွားမိဖို့ သတိထားပါ။ ကြည့်ပါဦး။ ဘုရားသခင်ဟာ တန်ခိုး သိပ်ကြီးမားတယ်။ ဘုရားလို သွန်သင်နိုင်သူ ဘယ်သူရှိသလဲ။ ဘုရားရဲ့လမ်းစဉ်ကို ဘယ်သူ လမ်းညွှန်ပေးသလဲ။ ကိုယ်တော်လုပ်တာ မှားတယ် လို့ ဘယ်သူပြောမလဲ။ ဘုရားရဲ့လုပ်ဆောင်မှုတွေကို လူတွေ ချီးမွမ်းကြတယ်။ ခင်ဗျားလည်း ဂုဏ်တင်ချီးမွမ်းဖို့ သတိရပါ။ ဘုရားရဲ့လုပ်ဆောင်မှုတွေကို လူအားလုံး မြင်ရတယ်။ သေမျိုးဖြစ်တဲ့လူက ခပ်လှမ်းလှမ်းကနေပဲ ကြည့်နေတယ်။ ဘုရားသခင်ရဲ့ ကြီးမြတ်မှုကို ကျွန်တော်တို့ အပြည့်အဝ မသိနိုင်ဘူး။ ဘုရားရဲ့ နှစ်ပေါင်းအရေအတွက်တွေကို ဉာဏ်မမီနိုင်ဘူး။ ဘုရားက ရေစက်တွေကို ဆွဲယူတယ်။ ရေခိုးရေငွေ့တွေက မိုးရေအဖြစ် ငွေ့ရည်ဖွဲ့တယ်။ အဲဒီနောက် မိုးတိမ်တွေကနေ မိုးရွာချပြီး လူတွေအပေါ် ရွာသွန်းဖြိုးတော့တယ်။ တိမ်လွှာတွေအကြောင်း၊ ဘုရားရဲ့တဲထဲက မိုးခြိမ်းသံတွေအကြောင်း ဘယ်သူ သိနားလည်နိုင်သလဲ။ ဘုရားက တိမ်လွှာတွေပေါ် အလင်းကို ဘယ်လို ဖြာဆင်းပေးတယ်၊ ပင်လယ်ကြမ်းပြင်ကို ရေတွေနဲ့ ဘယ်လို ဖုံးလွှမ်းထားတယ်ဆိုတာကို ကြည့်ပါ။ လူတွေကို ဒီနည်းနဲ့ ထောက်မပေးတယ်။ စားစရာတွေ အလျှံပယ်ပေးတယ်။ လျှပ်စီးကို လက်နဲ့ထိန်းထားတယ်။ ပစ်မှတ်ကို ချိန်ရွယ်ပြီး ပစ်တယ်။ မိုးခြိမ်းသံက ဘုရားအကြောင်း ပြောတယ်။ ခြံမွေးတိရစ္ဆာန်တွေတောင် ဘယ်သူလာနေပြီဆိုတာကို ပြောတတ်တယ်။,18,Job,36,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/36/
audio/nwt_18_Job_BU_37.mp3,အခန်းကြီး (၃၇) ဒါကြောင့် ကျွန်တော် နှလုံးတုန်ပြီး ရင်တွေ တဒိတ်ဒိတ် ခုန်နေတယ်။ ဘုရားရဲ့ မြည်ဟည်းသံ၊ နှုတ်တော်ကထွက်တဲ့ မိုးချုန်းသံကို အသေအချာ နားထောင်ကြပါ။ ဘုရားက ကောင်းကင်တစ်ခွင်မှာ မိုးချုန်းစေပြီး ကမ္ဘာမြေတစ်ခွင်ဆီ လျှပ်စီးကို စေလွှတ်တယ်။ လျှပ်စီးလက်ပြီးတဲ့နောက် အသံမြည်ဟည်းလာတယ်။ ဘုရားရဲ့မိုးခြိမ်းသံဟာ အားမာန် ပါတယ်။ မိုးခြိမ်းသံနဲ့အတူ လျှပ်စီးကို လွှတ်လိုက်တယ်။ ဘုရားသခင်က အံ့ဖွယ်ကောင်းတဲ့အသံနဲ့ မိုးခြိမ်းပြီး ကျွန်တော်တို့ ဉာဏ်မမီနိုင်တဲ့ ကြီးမြတ်တဲ့အရာတွေကို လုပ်ဆောင်တယ်။ ဆီးနှင်းကို မြေပေါ် ကျဆင်းစေ၊ သည်းထန်တဲ့မိုးကို သဲကြီးမဲကြီး ရွာချစေ ဆိုပြီး အမိန့်ပေးတယ်။ ဘုရားက မိမိရဲ့လုပ်ဆောင်မှုကို သေမျိုးဖြစ်တဲ့လူတွေ သိလာစေဖို့ လူတွေရဲ့အလုပ်ကို ရပ်နားပစ်တယ်။ သားရဲတိရစ္ဆာန်တွေက ဂူတွေထဲ ဝင်သွားပြီး တွင်းထဲမှာ အောင်းနေတယ်။ လေပြင်းဟာ သူ့အခန်းထဲကနေ တိုက်ခတ်လာတယ်။ မြောက်လေဟာ အအေးဓာတ်ကို သယ်ဆောင်လာတယ်။ ဘုရားသခင်ရဲ့ ထွက်သက်ဝင်သက်ဟာ ရေကို ခဲစေတဲ့အတွက် ရေပြင်ကြီး အေးခဲသွားတယ်။ ဘုရားက မိုးတိမ်ကို ရေခိုးရေငွေ့တွေနဲ့ လေးလံစေတယ်။ တိမ်ထုထဲမှာ လျှပ်စီးကို လက်စေတယ်။ ဘုရားစေညွှန်ရာဆီ တိမ်တွေ လွင့်မျောနေတယ်။ မြေပြင်ပေါ်မှာ ဘာအမိန့်ပဲရပါစေ အဲဒီအတိုင်း လုပ်ဆောင်တယ်။ ဒဏ်ပေးဖို့ဖြစ်စေ၊ မြေကို စိုစေဖို့ဖြစ်စေ၊ ခိုင်မြဲတဲ့မေတ္တာပြဖို့ဖြစ်စေ တိမ်တွေကို ဘုရားဖြစ်ပေါ်စေတယ်။ ယောဘ၊ နားထောင်ပါဦး။ ဘုရားသခင်ရဲ့ အံ့ဖွယ်အမှုတွေကို ခဏလောက် အသေအချာ စဉ်းစားကြည့်ပါဦး။ ဘုရားသခင်က တိမ်တွေကို ဘယ်လို ထိန်းချုပ်ထားတယ်၊ တိမ်ထဲကနေ လျှပ်စီးတွေကို ဘယ်လို လက်စေတယ်ဆိုတာ ခင်ဗျားသိသလား။ မိုးတိမ်တွေ ဘယ်လို လွင့်မျောနေတယ်ဆိုတာကိုရော သိသလား။ ဒါတွေဟာ အသိပညာနဲ့ ပြီးပြည့်စုံတဲ့အရှင်ရဲ့ အံ့ဖွယ်လုပ်ဆောင်မှုတွေပဲ။ ကမ္ဘာမြေဟာ တောင်လေကြောင့် ဆိတ်ငြိမ်သွားတဲ့အခါ ခင်ဗျားရဲ့အဝတ်တွေ ဘာလို့ ပူနွေးလာတာလဲ။ ဘုရားက မိုးကောင်းကင်ကို သတ္တုကြေးမုံတမျှ ခိုင်ခံ့ပြန့်ကားအောင် လုပ်ထားသလို ခင်ဗျား လုပ်နိုင်သလား။ ဘုရားကို ဘာပြန်လျှောက်တင်ရမယ်ဆိုတာ ပြောပါဦး။ ကျွန်တော်တို့က မှောင်မိုက်ထဲမှာရှိနေတော့ ပြန်မဖြေတတ်ဘူး။ ကျွန်တော် အသိပေးစရာရှိတယ်ဆိုပြီး ဘုရားကို ပြောသင့်သလား။ ဒါမှမဟုတ် လူတစ်ယောက်က ဘုရားသိဖို့လိုတဲ့ အချက်တစ်ခုခုကို ထောက်ပြဖူးသလား။ မိုးကောင်းကင်မှာ အလင်းတောက်ပနေပေမဲ့ လူတွေ မမြင်နိုင်ဘူး။ လေတစ်ချက်ဝှေ့ပြီး တိမ်ကင်းစင်သွားမှပဲ မြင်ရတော့တယ်။ မြောက်ဘက်ကနေ ရွှေရောင်နေခြည်တွေ ဖြာထွက်လာတယ်။ ဘုရားသခင်ရဲ့ ဘုန်းတန်ခိုးဟာ အံ့မခန်းပါပဲ။ အနန္တတန်ခိုးရှင်အကြောင်း ကျွန်တော်တို့ အပြည့်အဝ နားမလည်နိုင်ဘူး။ ဘုရားက တန်ခိုးကြီးတယ်။ တရားမျှတမှုနဲ့ ဖြောင့်မတ်မှုကို ဘယ်တော့မှ မချိုးဖောက်ဘူး။ ဒါကြောင့် ဘုရားကို ကြောက်ရွံ့ ရိုသေသင့်တယ်။ ကိုယ့်ကိုယ်ကိုယ် ပညာရှိတယ်လို့ ထင်မှတ်သူတစ်ယောက်ကိုမှ ဘုရား မျက်နှာသာမပေးဘူး။,18,Job,37,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/37/
audio/nwt_18_Job_BU_38.mp3,အခန်းကြီး (၃၈) လေမုန်တိုင်းထဲကနေ ယောဘကို ယေဟောဝါပြောတာက ငါ့ရည်ရွယ်ချက်ကို ဝိုးတိုးဝါးတားဖြစ်အောင် လုပ်နေတာ၊ ဘာမှမသိဘဲ ပြောနေတာ ဘယ်သူလဲ။ ယောက်ျားပီပီ ရင်ဆိုင်ဖို့ အသင့်ပြင်ထားပါ။ ငါမေးမယ်။ ပြန်ဖြေပါ။ ကမ္ဘာကြီးကို ငါအုတ်မြစ်ချတုန်းက မင်း ဘယ်မှာရှိသလဲ။ နားလည်ရင် ပြောပါ။ ကမ္ဘာကြီးရဲ့ အတိုင်းအတာတွေကို ဘယ်သူသတ်မှတ်သလဲ။ သိရင် ပြောပါ။ ဘယ်သူက တိုင်းကြိုးကိုဆန့်ပြီး ကမ္ဘာကြီးကို တိုင်းတာသလဲ။ ကမ္ဘာ့အောက်ခံခုံတွေ ဘယ်ထဲမှာ နစ်ဝင်နေသလဲ။ ကမ္ဘာ့ထောင့်ချုပ်ကျောက်ကို ဘယ်သူချသလဲ။ အဲဒီတုန်းက မိုးသောက်ကြယ်တွေ ရွှင်လန်းစွာ သီချင်းဆိုပြီး ဘုရားသခင်ရဲ့သားတွေ လက်ခုပ်သြဘာပေးကြတယ်။ ပင်လယ်ဟာ မိခင်ရဲ့ဝမ်းထဲကနေ ထွက်လာတဲ့အခါ ဘယ်သူက တံခါးပိတ်ပြီး ကာဆီးခဲ့သလဲ။ အဲဒီတုန်းက ပင်လယ်ကို တိမ်စိုင်တိမ်လိပ်တွေနဲ့ ငါဝတ်ဆင်ပေးတယ်။ တိမ်ထုကြီးနဲ့ လွှမ်းခြုံပေးတယ်။ ပင်လယ်ကို နယ်နိမိတ် သတ်မှတ်ပေးပြီး ကန့်လန့်ကျင်နဲ့တံခါးတွေ တပ်ပေးတယ်။ ပြီးတော့ ဒီအထိပဲ လာ။ ဒီထက် မကျော်နဲ့။ ဒီနေရာဟာ လှိုင်းလုံးကြီးတွေ ရပ်ရမယ့်နေရာပဲ လို့ ငါမှာထားတယ်။ မင်းက မနက်ခင်းကို အမိန့်ပေးဖူးသလား။ အရုဏ်ဦး ထွက်ပေါ်ရမယ့်နေရာကို သတ်မှတ်ဖူးသလား။ မြေကြီးစွန်းတွေကို ကိုင်ပြီး လူဆိုးတွေကို ခါချလိုက်ပါလို့ အရုဏ်ဦးကို ခိုင်းစေဖူးသလား။ ကမ္ဘာကြီးဟာ တံဆိပ်နှိပ်ခံရတဲ့ ရွှံ့စေးလို ပုံပေါ်လာတယ်။ အဝတ်ဆင်ယင်ထားသလို အဆင်းသဏ္ဌာန် ပေါ်လွင်လာတယ်။ ဒါပေမဲ့ လူဆိုးတွေရဲ့အလင်း ဆုတ်ခွာသွားတယ်။ မြှောက်ထားတဲ့ သူတို့လက်ရုံးလည်း ကျိုးသွားတယ်။ မင်းက ပင်လယ်မြစ်ဖျားခံတဲ့ နေရာဆီ ဆင်းသွားဖူးသလား။ နက်ရှိုင်းတဲ့ရေထုထဲ ဆင်းပြီး စူးစမ်းရှာဖွေဖူးသလား။ သေခြင်းရဲ့တံခါးတွေကို မင်းကို ဘယ်သူဖွင့်ပြဖူးသလဲ။ ပိန်းပိတ်အောင်မှောင်တဲ့အရပ်ရဲ့ တံခါးတွေကို မြင်ဖူးသလား။ ကမ္ဘာမြေရဲ့ အကျယ်အဝန်းကို မင်းသိသလား။ ဒါတွေအားလုံးကို သိရင် ပြောပါ။ ဘယ်အရပ်မှာ အလင်းနေထိုင်သလဲ။ အမှောင်ရဲ့နေရာကရော ဘယ်မှာလဲ။ ဒါကိုသိမှ အလင်းနဲ့ အမှောင်ကို သူတို့ရဲ့ဌာနေဆီ မင်း ခေါ်သွားနိုင်မှာပေါ့။ သူတို့ရဲ့ အိမ်ပြန်လမ်းတွေအကြောင်း နားလည်နိုင်မှာပေါ့။ ဒါတွေကိုသိရအောင် အဲဒီတုန်းက မင်းကို မွေးဖွားခဲ့ပြီမို့လို့လား။ မင်းရဲ့နှစ်အရေအတွက်ဟာ များလွန်းနေလို့လား။ နှင်းဘဏ္ဍာတိုက်တွေထဲ မင်းဝင်ဖူးသလား။ မိုးသီးဘဏ္ဍာတိုက်တွေကိုကော မြင်ဖူးသလား။ အဲဒါတွေကို ဘေးဒုက္ခကျရောက်မယ့် အချိန်အတွက်၊ စစ်တိုက်မယ့်နေ့အတွက် ငါသိုလှောင်ထားတယ်။ အလင်းဟာ ဘယ်လမ်းကြောင်းနဲ့ ဖြာထွက်သလဲ။ ကမ္ဘာကြီးပေါ်မှာ အရှေ့လေက ဘယ်ကနေ တိုက်ခတ်လာသလဲ။ ရေလုံးကြီးစီးဆင်းရာ လမ်းကြောင်းကို ဘယ်သူ ဖောက်ပေးသလဲ။ မိုးသက်မုန်တိုင်းနဲ့ မိုးကြိုး အတွက်ဘယ်သူ လမ်းထွင်ပေးသလဲ။ လူမနေတဲ့ မြေပေါ်၊ လူသူမရှိတဲ့ ကန္တာရပေါ် ဘယ်သူ မိုးရွာစေသလဲ။ မြေရိုင်းတွေကို စိုစွတ်စေပြီး မြက်နုလေးတွေ ပေါက်လာအောင် ဘယ်သူလုပ်တာလဲ။ မိုးစက်လေးတွေမှာ အဖေရှိသလား။ နှင်းစက်လေးတွေရဲ့ အဖေကကော ဘယ်သူလဲ။ ရေခဲက ဘယ်သူ့ဝမ်းထဲကနေ ထွက်လာသလဲ။ မိုးကောင်းကင်နှင်းခဲတွေကို ဘယ်သူ မွေးထုတ်လိုက်သလဲ။ ရေပြင်ကြီးအေးခဲပြီး ကျောက်လို မာကြောသွားတဲ့အခါ ရေထုရဲ့မျက်နှာပြင်ဟာ အေးခဲသွားတယ်။ ခိမကြယ်စုရဲ့ ကြိုးတွေကို မင်း ချည်နိုင်သလား။ ခသိလကြယ်စုရဲ့ ကြိုးတွေကို ဖြေနိုင်သလား။ ကြယ်စုတွေကို သူ့အချိန်နဲ့သူ ခေါ်ထုတ်လာနိုင်သလား။ အာရှကြယ်စုနဲ့ သူ့ရဲ့သားတွေကို လမ်းပြနိုင်သလား။ မိုးကောင်းကင်ရဲ့ နိယာမတရားတွေကို မင်း သိသလား။ ကမ္ဘာမြေကို အဲဒီနိယာမတရားတွေနဲ့ ထိန်းချုပ်နိုင်အောင် လုပ်လို့ရသလား။ မင်းကို ရေထုကြီး ဖုံးလွှမ်းသွားအောင် မိုးတိမ်ကို အော်ခေါ်နိုင်သလား။ လျှပ်စီးတွေကို မင်း လွှတ်နိုင်သလား။ လျှပ်စီးတွေက ပြန်လာပြီး ဒီမှာရှိပါတယ် လို့ မင်းကို ပြောမလား။ တိမ်လွှာတွေထဲ ဘယ်သူ ဉာဏ်ပညာသွင်းပေးသလဲ။ မိုးကောင်းကင်ရဲ့ သဘာဝဖြစ်စဉ်တွေကို ဘယ်သူ အသိဉာဏ်ပေးထားလဲ။ တိမ်တွေကို ရေတွက်နိုင်လောက်အောင် ဘယ်သူ ပညာရှိလို့လဲ။ မိုးကောင်းကင်ရေအိုးတွေကို ဘယ်သူ လောင်းချနိုင်သလဲ။ အဲဒီလိုလောင်းချလိုက်လို့ မြေမှုန့်တွေဟာ ရွှံ့ပြင်ကြီး ဖြစ်သွားပြီး မြေစိုင်မြေခဲတွေ စေးကပ်ကုန်တာ မဟုတ်လား။ ခြင်္သေ့စားဖို့ သားကောင်ကို မင်း ဖမ်းပေးနိုင်လို့လား။ ခြင်္သေ့ပျိုတွေ အဆာပြေသွားအောင် လုပ်ပေးနိုင်သလား။ သူတို့က တွင်းထဲမှာ ဝပ်ပြီး ဂူထဲမှာ ချောင်းမြောင်းနေတယ်။ ကျီးနက်ကြီးက သားပေါက်တွေ စားစရာမရှိလို့ ပျံဝဲပြီး ဘုရားသခင်ဆီ အော်ဟစ်အကူအညီတောင်းတဲ့အခါ သူ့အတွက် စားစရာကို ဘယ်သူ ပြင်ဆင်ပေးသလဲ။,18,Job,38,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/38/
audio/nwt_18_Job_BU_39.mp3,အခန်းကြီး (၃၉) တောင်ဆိတ်တွေ သားပေါက်ချိန်ကို မင်းသိသလား။ သမင်မတွေ သားပေါက်တာကို စောင့်ကြည့်ဖူးသလား။ သူတို့ ဇီးကပ်တဲ့လတွေကို မင်းရေတွက်ဖူးသလား။ ဘယ်အချိန်မှာ သားပေါက်မယ်ဆိုတာ သိသလား။ သူတို့က ကျောကိုင်းပြီး သားပေါက်လေးကို မွေးထုတ်လိုက်တာနဲ့ သားဖွားဝေဒနာ ပျောက်ကင်းသွားတယ်။ သားပေါက်လေးတွေဟာ သန်မာပြီး ကွင်းပြင်ကြီးထဲမှာ ကြီးပြင်းလာတယ်။ ထွက်သွားပြီးနောက် ပြန်မလာတော့ဘူး။ မြည်းရိုင်းကို ဘယ်သူ လွှတ်ပေးထားသလဲ။ သူ့ကိုချည်ထားတဲ့ ကြိုးတွေကို ဘယ်သူဖြေပေးသလဲ။ ကန္တာရလွင်ပြင်ကို သူ့နေအိမ်အဖြစ်၊ ဆားလွင်ပြင်ကို သူ့ဌာနေအဖြစ် ငါပေးထားတယ်။ မြို့ရဲ့ဆူညံသံကို သူ အရေးမလုပ်ဘူး။ ခိုင်းစေသူရဲ့အော်ဟစ်သံကို နားမထောင်ဘူး။ တောင်ကုန်းတွေပေါ်မှာ ခြေဦးတည့်ရာသွားပြီး စားကျက် လိုက်ရှာတယ်။ စိမ်းလန်းတဲ့အပင်တွေကို ရှာဖွေတတ်တယ်။ မင်းက နွားရိုင်းကို လွယ်လွယ်နဲ့ ခိုင်းစားလို့ ရမလား။ နွားတင်းကုပ်ထဲမှာ သူ ညအိပ်ပါ့မလား။ နွားရိုင်းကို ကြိုးနဲ့ဆွဲခေါ်လာပြီး ထယ်ထိုးခိုင်းလို့ရမလား။ ချိုင့်ဝှမ်းမှာ လယ်ထွန်ဖို့ မင်းနောက်ကနေ လိုက်လာပါ့မလား။ သူ့ခွန်အားဗလကို စိတ်ချလို့ရမလား။ မင်းလုပ်ရမယ့် အလုပ်ကြမ်းကို သူ့ကိုခိုင်းလို့ရမလား။ ရိတ်သိမ်းထားတာတွေကို သယ်လာပေးဖို့ သူ့ကို အားကိုးမလား။ အဲဒါတွေကို ကောက်နယ်တလင်းမှာ လာစုပုံပေးပါ့မလား။ ငှက်ကုလားအုတ်ဟာ အားရပါးရ အတောင်ခတ်ပေမဲ့ သူ့အမွေးအတောင်တွေဟာ ငှက်ကျားရဲ့ အမွေးအတောင်တွေနဲ့ ယှဉ်နိုင်မလား။ ငှက်ကုလားအုတ်က ဥတွေကို မြေပေါ်ဥချပြီး မြေမှုန့်ထဲမှာ နွေးအောင်ထားတယ်။ သားရဲတိရစ္ဆာန်တွေ တက်နင်းသွားမှာ၊ ဥတွေအနင်းခံရပြီး ကွဲကြေသွားမှာကို သူ မစိုးရိမ်ဘူး။ သားပေါက်လေးတွေကို ကိုယ့်ရင်သွေးမဟုတ်သလို ခပ်ကြမ်းကြမ်း ဆက်ဆံတယ်။ သူပင်ပန်းခဲ့သမျှ အလကားဖြစ်သွားမှာကို မစိုးရိမ်ဘူး။ ဘုရားသခင်က သူ့ကို ဉာဏ်ပညာ မပေးထားလို့ပဲ။ အသိဉာဏ် ဝေမျှမပေး ထားလို့ပဲ။ ဒါပေမဲ့ အတောင် တဖျပ်ဖျပ်ခတ်ပြီး ပြေးတဲ့အခါ မြင်းနဲ့ မြင်းစီးသမားကို လှောင်ရယ်တတ်တယ်။ မင်းဟာ မြင်းကို အစွမ်းခွန်အားပေးတဲ့သူလား။ ဖွာကျနေတဲ့ လည်ဆံမွေးတွေက မင်း ဆင်ယင်ပေးထားတာလား။ သူ့ကို ကျိုင်းကောင်လို ခုန်ပေါက်စေနိုင်သလား။ သူ့ရဲ့နှာမှုတ်သံကြီးဟာ လန့်စရာပဲ။ ချိုင့်ဝှမ်းထဲမှာ မြေကို ခွာနဲ့ယက်ပြီး အားမာန်ပါပါ ကဆုန်ပေါက်တတ်တယ်။ စစ်ပွဲဆီ ဒုန်းစိုင်းပြေးတတ်တယ်။ ကြောက်လန့်စရာကို လှောင်ရယ်တတ်တယ်။ ဘာကိုမှ မကြောက်တတ်ဘူး။ ဓားဘေးကြောင့် ပြန်လှည့်မသွားတတ်ဘူး။ မြင်းစီးသူရဲရဲ့ မြားကျည်တောက်ဟာ နံဘေးမှာ တဂျောက်ဂျောက် မြည်နေတယ်။ လှံရှည်၊ လှံတိုတွေ တလက်လက် တောက်နေတယ်။ စိတ်တက်ကြွပြီး ရှေ့ကို ဒုန်းစိုင်းပြေးတတ်တယ်။ တံပိုးသံကြားတဲ့အခါ အငြိမ်မနေနိုင်ဘူး။ တံပိုးမှုတ်လိုက်တာနဲ့ ဟီသံပေးတတ်တယ်။ စစ်ပွဲကို အဝေးကနေ အနံ့ခံတတ်တယ်။ တပ်မှူးတွေရဲ့အမိန့်သံ၊ စစ်ငြာသံကို ကြားတတ်တယ်။ သိမ်းငှက်က မင်း အသိဉာဏ်ပေးထားလို့ တောင်ပံဖြန့်ပြီး တောင်ဘက်ကို ပျံသန်းတာလား။ လင်းယုန်က မင်းအမိန့်ပေးထားလို့ အထက်ကို ပျံသန်းပြီး အမြင့်မှာ အသိုက်ဆောက်တာလား။ သူက ကျောက်ကမ်းပါးပေါ်မှာ ညအိပ်တတ်တယ်။ ကျောက်ကြိုကျောက်ကြားထဲက သူ့ခံတပ်မှာ နေတတ်တယ်။ အဲဒီနေရာကနေ အစာရှာတတ်တယ်။ ဟိုးအဝေးကြီးကို လှမ်းမြင်နိုင်တယ်။ သားပေါက်လေးတွေက သွေးကို စုပ်ယူသောက်သုံးနေတယ်။ အသေကောင်ရှိတဲ့နေရာမှာ သူတို့ ရှိတတ်တယ်။,18,Job,39,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/39/
audio/nwt_18_Job_BU_40.mp3,အခန်းကြီး (၄၀) ယေဟောဝါက ယောဘကို အပြစ်ရှာတတ်တဲ့သူက အနန္တတန်ခိုးရှင်နဲ့အပြိုင် ငြင်းခုံသင့်သလား။ ဘုရားသခင်ကို ဆုံးမချင်တဲ့သူ ဖြေပါဦး လို့ပြောတယ်။ ဒါနဲ့ ယောဘက ယေဟောဝါကို ကျွန်တော်ဟာ ဘာမှမဟုတ်တဲ့သူပါ။ ဘာပြန်ပြောနိုင်မှာလဲ။ ပါးစပ်ကို လက်နဲ့ပိတ်ထားပါပြီ။ ကျွန်တော် တစ်ခါပြောပြီးပြီ။ ထပ်မပြောတော့ပါဘူး။ နှစ်ခါတောင် ပြောပြီးပြီဖြစ်လို့ ပြောစရာ မရှိတော့ပါဘူး လို့ဖြေတယ်။ အဲဒီအခါ ယေဟောဝါက လေမုန်တိုင်းထဲကနေ ယောဘကို ပြောတာက ယောက်ျားပီပီ ရင်ဆိုင်ဖို့ အသင့်ပြင်ထားပါ။ ငါမေးမယ်။ ပြန်ဖြေပါ။ မင်းက ငါ့ရဲ့တရားမျှတမှုကို စောဒကတက်မလို့လား။ မင်းမှန်တယ်ဆိုတာပြဖို့ ငါ့ကို အပြစ်တင်မလို့လား။ စစ်မှန်တဲ့ဘုရားသခင်မှာရှိတဲ့ တန်ခိုးကြီးတဲ့လက်ရုံးမျိုး မင်းမှာ ရှိသလား။ ဘုရားလိုအသံမျိုးနဲ့ မိုးခြိမ်းနိုင်သလား။ အဲဒီလို မင်းလုပ်နိုင်ရင် ဂုဏ်ကျက်သရေ၊ ခမ်းနားမြင့်မြတ်မှုနဲ့ ကိုယ်ကိုဆင်ယင်လိုက်ပါ။ ဂုဏ်သိက္ခာနဲ့ ခမ်းနားထည်ဝါမှုကို ဝတ်ဆင်လိုက်ပါ။ မင်းရဲ့ပြင်းထန်တဲ့ဒေါသကို လွှတ်ကြည့်လိုက်။ မောက်မာသူတွေကို ကြည့်ပြီး နှိမ့်ချပစ်လိုက်။ မောက်မာသူတွေကို ကြည့်ပြီး နှိမ့်ချပစ်လိုက်။ လူဆိုးတွေကို သူ့နေရာမှာတင် နင်းခြေပစ်လိုက်။ သူတို့ကို မြေမှုန့်ထဲမှာ တစ်စုတည်း ဝှက်ပြီး မှောက်မိုက်အရပ်မှာ ချည်နှောင်လိုက်။ အဲဒီလိုလုပ်နိုင်ရင် မင်းရဲ့ညာလက်ရုံးဟာ မင်းကိုကယ်တင်နိုင်တာပဲဆိုပြီး ငါကိုယ်တိုင် အသိအမှတ်ပြုမယ်။ ဗေဟမုတ် ကိုကြည့်။ မင်းကို ငါဖန်ဆင်းသလို သူ့ကိုလည်း ငါဖန်ဆင်းခဲ့တယ်။ သူဟာ နွားထီးလိုပဲ မြက်ကို စားတယ်။ သူ့ခါးမှာရှိတဲ့ အင်အား၊ ဝမ်းဗိုက်ကြွက်သားတွေမှာရှိတဲ့ ခွန်အားကို ကြည့်လိုက်။ သူ့အမြီးဟာ သစ်ကတိုးပင်လို တောင့်တင်းတယ်။ ပေါင်အရွတ်တွေ လိမ်ယှက်နေတယ်။ အရိုးတွေဟာ ကြေးနီချောင်းတွေလိုပဲ။ ခြေထောက်တွေလည်း သံချောင်းတွေလိုပဲ။ ဘုရားဖန်ဆင်းတဲ့ အဲဒီလိုတိရစ္ဆာန်တွေထဲမှာ သူဟာ ဦးဆုံးပဲ။ ဖန်ဆင်းတဲ့အရှင်ကသာ သူ့ကို ဓားနဲ့ နှိမ်နင်းနိုင်တယ်။ သားရဲတိရစ္ဆာန်တွေ ဆော့ကစားတဲ့ တောင်တန်းတွေက သူ့အတွက် စားစရာတွေ ထုတ်လုပ်ပေးတယ်။ ကြာပင်တွေအောက်မှာ၊ ရွှံ့နွံတောထဲက ကျူပင်တွေအောက်မှာ သူ လဲလျောင်းနေတတ်တယ်။ သူ့ကို ကြာပင်တွေ အရိပ်မိုးပေးတယ်။ ချိုင့်ဝှမ်းထဲက မိုးမခပင်တွေ ခြံရံပေးတယ်။ မြစ်ရေကြီးတဲ့အခါ သူ မလန့်ဘူး။ ဂျော်ဒန်မြစ်ရေက သူ့ပါးစပ်ကို အရှိန်နဲ့ ဝင်တိုးရင်တောင် မမှုဘူး။ သူကြည့်နေတုန်းမှာ သူ့ကို ဖမ်းရဲတဲ့သူ ရှိသလား။ သူ့နှာခေါင်းကို သံချိတ်နဲ့ဖောက်ရဲတဲ့သူ ရှိသလား။,18,Job,40,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/40/
audio/nwt_18_Job_BU_41.mp3,အခန်းကြီး (၄၁) လဝိသန်ကို ငါးမျှားချိတ်နဲ့ မင်းဖမ်းနိုင်သလား။ သူ့လျှာကို ကြိုးနဲ့ ချည်ထားနိုင်သလား။ နှာခေါင်းပေါက်ထဲ ကြိုးကို လျှိုသွင်းနိုင်သလား။ မေးရိုးတွေကို သံချိတ်နဲ့ ဖောက်နိုင်သလား။ ချမ်းသာပေးပါဆိုပြီး မင်းကို သူအသနားခံပါ့မလား။ မင်းကို ညင်ညင်သာသာ ပြောပါ့မလား။ မင်းဆီမှာ တစ်သက်လုံး ကျွန်ခံပါ့မယ်ဆိုပြီး သူကတိပေးပါ့မလား။ ငှက်နဲ့ဆော့ကစားသလို သူနဲ့ ဆော့ကစားမလား။ မင်းရဲ့သမီးလေးတွေ ကစားဖို့ သူ့ကို ကြိုးနဲ့ချည်ထားပေးမလား။ သူ့ကို ကုန်သည်တွေ အရောင်းအဝယ် လုပ်ကြမလား။ သူ့ကိုခုတ်ပိုင်းပြီး အရောင်းအဝယ်သမားတွေနဲ့ ခွဲဝေယူကြမလား။ သူ့အရေခွံကို လှံနဲ့ထိုးမလား။ သူ့ခေါင်းကို ငါးထိုးတဲ့မှိန်းနဲ့ ထိုးမလား။ သူ့အပေါ် လက်တင်ကြည့်လိုက်။ အဲဒီတိုက်ပွဲကို တစ်သက်မမေ့ဘူး ဖြစ်သွားမယ်။ ထပ်လုပ်ရဲတော့မှာ မဟုတ်ဘူး။ သူ့ကိုဖမ်းမိဖို့ မျှော်လင့်ချက်မထားနဲ့။ မြင်ရုံနဲ့တင် အကြီးအကျယ် ကြောက်လန့်သွားမယ်။ သူ့ဒေါသကို ဘယ်သူမှ မဆွရဲဘူး။ ဒါဆိုရင် ဘယ်သူက ငါ့ရှေ့မှာ ရပ်တည်နိုင်သလဲ။ ဘယ်သူက ငါ့ကိုဘာပေးဖူးလို့ ငါပြန်ဆပ်ပေးရမှာလဲ။ ကောင်းကင်အောက်မှာ ရှိသမျှဟာ ငါ့ဥစ္စာချည်းပဲ။ သူ့ခြေလက်တွေ၊ ခွန်အားတွေအကြောင်း၊ ကျကျနန ဖွဲ့စည်းထားတဲ့ သူ့ခန္ဓာကိုယ်အကြောင်း ငါမပြောဘဲ မနေဘူး။ သူ့ရဲ့အပေါ်ရုံအဝတ်ကို ဘယ်သူ ချွတ်ဖူးသလဲ။ ဟနေတဲ့မေးရိုးတွေထဲ ဘယ်သူဝင်မလဲ။ သူ့ပါးစပ်တံခါးကို ဘယ်သူ အတင်းဆွဲဖွင့်ရဲသလဲ။ သွားတွေဟာ ထိတ်လန့်စရာပဲ။ သူ့ကျောပေါ်မှာ အကြေးခွံတွေ အတန်းလိုက်ရှိနေတယ်။ ချိပ်ပိတ်ထားသလို စေ့နေတာပဲ။ အကြေးခွံတွေ တစ်ခုနဲ့တစ်ခု ပူးကပ်နေလို့ လေတောင် မတိုးနိုင်ဘူး။ တစ်ခုနဲ့တစ်ခု တွယ်ကပ်နေလို့ ခွာမရအောင် စွဲမြဲနေတယ်။ သူ နှာမှုတ်လိုက်တဲ့အခါ အလင်းတွေ ဖြာထွက်သွားတယ်။ မျက်လုံးတွေဟာ အရုဏ်ဦး အလင်းတန်းတွေလိုပဲ။ ပါးစပ်ထဲကနေ လျှပ်စီးတွေဖြာပြီး မီးပွားတွေ လွင့်ထွက်လာတယ်။ နှာခေါင်းပေါက်ကနေ အခိုးအငွေ့တွေ ထွက်နေလိုက်တာ ကျူရိုးတွေ တောက်လောင်နေတဲ့ မီးဖိုကြီးလိုပဲ။ သူ့ထွက်သက်ဝင်သက်ဟာ မီးသွေးတွေကို မီးစွဲစေတယ်။ ခံတွင်းထဲကနေ မီးလျှံတွေ ပန်းထွက်နေတယ်။ သူ့လည်ပင်းမှာ ကြီးမားတဲ့ခွန်အား ရှိတယ်။ သူနဲ့ပက်ပင်းတိုးသူတိုင်း ကြောက်လန့်ပြီး ပြေးကုန်တယ်။ သူ့အရေပြားလွှာတွေ အထပ်ထပ် ပူးကပ်နေတယ်။ သတ္တုရည်လောင်းထားသလို စွဲမြဲပြီး ခိုင်မာနေတယ်။ နှလုံးဟာ ကျောက်တုံးလို၊ အောက်ခံကြိတ်ဆုံကျောက်လို မာကျောတယ်။ သူထတဲ့အခါ လူစွမ်းကောင်းတွေတောင် ကြောက်လန့်သွားတယ်။ ရေထဲမှာ တဗြန်းဗြန်း ခါယမ်းတဲ့အခါ သူတို့ ဆောက်တည်ရာမရ ဖြစ်ကုန်တယ်။ ဓား၊ လှံ၊ မှိန်း၊ မြားတွေနဲ့ တိုက်ခိုက်ပါစေ ဘာလက်နက်မှ သူ့ကိုနိုင်မှာ မဟုတ်ဘူး။ သူ့အတွက်တော့ သံဟာ ကောက်ရိုးလိုပဲ။ ကြေးနီဟာ သစ်ဆွေးတုံးလိုပဲ။ မြားနဲ့ပစ်လည်း သူထွက်ပြေးမှာ မဟုတ်ဘူး။ လောက်လွှဲကျောက်တွေဟာ ရိုးပြတ်လို ဖြစ်သွားတယ်။ သူ့အတွက်တော့ တင်းပုတ်ဟာ ရိုးပြတ်လိုပဲ။ လှံတိုဝှေ့ယမ်းသံကို သူ လှောင်ရယ်တတ်တယ်။ ဝမ်းဗိုက်ဟာ ချွန်ထက်တဲ့ အိုးခြမ်းကွဲတွေလို ဖြစ်နေလို့ ရွှံ့ပေါ်မှာ ကောက်နယ်ပြား ဖြတ်သွားသလို အရာထင်ကျန်စေတယ်။ အိုးဆူပွက်သလို နက်ရှိုင်းတဲ့ရေထုကို သူဆူပွက်စေတယ်။ အိုးထဲမှာ ဆီမွှေးကိုမွှေသလို ပင်လယ်ကို မွှေနှောက်တတ်တယ်။ သူသွားတဲ့လမ်းတစ်လျှောက် လင်းလက်တဲ့လမ်းကြောင်း ကျန်ရစ်ခဲ့တယ်။ ရေထုကြီးမှာ ဖြူဖွေးတဲ့ဆံပင်တွေ ရှိသလား ထင်ရတယ်။ ကမ္ဘာပေါ်မှာ သူ့လိုတိရစ္ဆာန် တစ်ကောင်မှမရှိဘူး။ အကြောက်အလန့်မရှိတဲ့ သတ္တဝါအဖြစ် သူ့ကို ဖန်ဆင်းထားတယ်။ မာန်ထောင်တဲ့ အကောင်တွေကို သူ စိန်းစိန်းကြီး ကြည့်တတ်တယ်။ သားရဲကြီးတွေထဲမှာ သူဟာ ဘုရင်ပဲ။,18,Job,41,ယောဘ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဘ/41/
audio/nwt_18_Job_BU_42.mp3,အခန်းကြီး (၄၂) အဲဒီအခါယောဘက ယေဟောဝါကို ပြောတယ် ကိုယ်တော်ဟာ အရာရာကို လုပ်ဆောင်နိုင်မှန်း၊ ကိုယ်တော် ကြံစည်သမျှ မဖြစ်နိုင်တာ မရှိမှန်း ကျွန်တော်သိပါပြီ။ ဘာမှမသိဘဲ ငါ့ရည်ရွယ်ချက်ကို ဝိုးတိုးဝါးတားဖြစ်အောင် လုပ်နေတာ ဘယ်သူလဲ လို့ ကိုယ်တော် မေးခဲ့တယ်။ ဟုတ်ပါတယ်။ ကိုယ်တိုင်မသိ၊ အံ့သြလို့မကုန်နိုင်တဲ့ အရာတွေအကြောင်း ဘာမှနားမလည်ဘဲ ကျွန်တော်ပြောမိပါပြီ။ ငါပြောမယ်။ နားထောင်ပါ။ ငါမေးမယ်။ ပြန်ဖြေပါ လို့ ကိုယ်တော် ပြောခဲ့တယ်။ ကိုယ်တော့်အကြောင်းကို အရင်က နားနဲ့သာ ကြားခဲ့ဖူးတာပါ။ အခုတော့ ကိုယ်တော့်ကို မျက်စိနဲ့ တပ်အပ်မြင်ရပါပြီ။ ဒါကြောင့် ပြောခဲ့တဲ့စကားတွေကို ပြန်ရုပ်သိမ်းပါတယ်။ မြေမှုန့်နဲ့ ပြာထဲမှာထိုင်ပြီး နောင်တရပါပြီ။ ယေဟောဝါက ယောဘနဲ့ စကားပြောပြီးတဲ့နောက် တေမန်အမျိုးသား ဧလိဖတ်ကို ယေဟောဝါ ပြောတာက မင်းနဲ့ မိတ်ဆွေနှစ်ယောက်ကို ငါစိတ်ဆိုးတယ်။ ငါ့အကြောင်းကို ငါ့ကျွန်ယောဘ အမှန်အတိုင်း ပြောသလိုမျိုး မင်းတို့မပြောကြဘူး။ အခု၊ နွားထီးခုနစ်ကောင်နဲ့ သိုးထီးခုနစ်ကောင်ကို ယူပြီး ငါ့ကျွန်ယောဘဆီ သွားကြ။ မီးရှို့ရာပူဇော်သက္ကာ ဆက်သကြ။ ငါ့ကျွန်ယောဘက မင်းတို့အတွက် ဆုတောင်းပေးလိမ့်မယ်။ မင်းတို့ရဲ့ မိုက်မဲမှုနဲ့အညီ ငါမစီရင်မိဖို့ သူတောင်းဆိုပေးရင် ငါလက်ခံမယ်။ ငါ့အကြောင်းကို ငါ့ကျွန်ယောဘ အမှန်အတိုင်း ပြောသလိုမျိုး မင်းတို့ မပြောကြဘူး။ ဒါနဲ့ တေမန်အမျိုးသား ဧလိဖတ်၊ ရှုအာအမျိုးသား ဗိလဒဒ်၊ နေမတ်အမျိုးသား ဇောဖာတို့က ယေဟောဝါပြောတဲ့အတိုင်း သွားလုပ်ကြတယ်။ ယောဘ ဆုတောင်းပေးတာကိုယေဟောဝါ လက်ခံတယ်။ မိတ်ဆွေတွေအတွက် ယောဘ ဆုတောင်းပေးပြီးတဲ့နောက်မှာ ယေဟောဝါက ယောဘရဲ့ ဆင်းရဲဒုက္ခတွေကို ဖယ်ရှားပေးပြီး အရင်တုန်းကလိုပဲ ပြန်ကြွယ်ဝစေတယ်။ ယေဟောဝါက ယောဘပိုင်ဆိုင်ခဲ့တာတွေထက် နှစ်ဆပြန်ပေးတယ်။ ယောဘရဲ့မောင်နှမတွေ၊မိတ်ဟောင်းဆွေဟောင်းတွေက သူ့အိမ်ကို လာပြီး အတူစားသောက်တယ်။ သူ့အပေါ် ယေဟောဝါ ကျရောက်ခွင့်ပြုခဲ့တဲ့ ဘေးဆိုးမှန်သမျှအတွက် ဝမ်းနည်းစကားပြောပြီး နှစ်သိမ့်ပေးကြတယ်။ ပြီးတော့ ငွေတစ်စစီ၊ ရွှေတစ်ကွင်းစီ လက်ဆောင်ပေးသွားကြတယ်။ ယေဟောဝါကယောဘကို ဘဝရဲ့အစောပိုင်းနှစ်တွေထက် နှောင်းပိုင်းနှစ်တွေမှာ ပိုကောင်းချီးပေးတဲ့အတွက် သူ့မှာ သိုး ၁၄,၀၀၀၊ ကုလားအုတ် ၆,၀၀၀၊ နွားအရှဉ်း ၁,၀၀၀၊ မြည်းမ ၁,"၀၀၀ ရှိလာတယ်။ သားခုနစ်ယောက်၊သမီးသုံးယောက် ထပ်ရတယ်။ သမီးကြီးကို ယေမိမ၊ အလတ်ကို ကေဇိ၊ သမီးထွေးကို ကေရင်ဟတ်ပုတ်လို့နာမည်ပေးတယ်။ တစ်ပြည်လုံးမှာယောဘသမီးတွေလောက် လှတဲ့သူ မရှိဘူး။ ယောဘက သမီးတွေကို အစ်ကိုမောင်တွေနဲ့အတူ အမွေခွဲဝေပေးတယ်။ အဲဒီနောက် ယောဘက နှစ်ပေါင်း ၁၄၀ အသက်ရှင်တယ်။ သားသမီးမြေးမြစ်တွေရပြီး မျိုးဆက်လေးဆက်ကို မြင်ရတယ်။ ယောဘဟာကျေနပ်စရာကောင်းတဲ့ဘဝနဲ့ အသက်ရှည်ရှည် နေရပြီးနောက် ကွယ်လွန်သွားတယ်။""",18
audio/nwt_19_Ps_BU_001.mp3,ဆာလံကျမ်း အပိုင်း (၁) ဆာလံ (၁) လူဆိုးတွေရဲ့ အကြံဉာဏ်အတိုင်း မလိုက်တဲ့သူ၊ အပြစ်လုပ်သူတွေရဲ့ လမ်းစဉ်မှာ မရပ်တဲ့သူ၊ လှောင်ပြောင်သူတွေနဲ့အတူ မထိုင်တဲ့သူဟာ ပျော်ရွှင်ချမ်းမြေ့တယ်။ သူဟာ ယေဟောဝါရဲ့ ပညတ်မှာ ပျော်မွေ့ပြီး ပညတ်တော်ကို နေ့ညမပြတ် ဖတ်ရွတ်ဆင်ခြင်တယ်။ ရာသီအလိုက် အသီးသီးပြီး မညှိုးနွမ်းတဲ့ သစ်ပင်၊ စမ်းချောင်းနား စိုက်ထားတဲ့ သစ်ပင်နဲ့ တူလိမ့်မယ်။ လုပ်သမျှ အောင်မြင်လိမ့်မယ်။ လူဆိုးတွေကတော့ အဲဒီလို မဟုတ်ဘူး။ လေတိုက်ရာ လွင့်ပါသွားတဲ့ ဖွဲနဲ့တူတယ်။ ဒါကြောင့် တရားစီရင်ခံရတဲ့အခါ လူဆိုးတွေ ရပ်တည်နိုင်မှာ မဟုတ်ဘူး။ ဖြောင့်မတ်သူတွေ စုဝေးတဲ့နေရာမှာ အပြစ်လုပ်သူတွေ ရပ်တည်နိုင်မှာ မဟုတ်ဘူး။ ဖြောင့်မတ်သူတွေရဲ့ လမ်းစဉ်ကို ယေဟောဝါ သိတယ်။ လူဆိုးတွေရဲ့ လမ်းစဉ်ကတော့ ပျက်စီးသွားလိမ့်မယ်။,19,Ps,1,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/1/
audio/nwt_19_Ps_BU_002.mp3,ဆာလံ (၂) လူမျိုးတွေ ဘာလို့ ဆူပူအုံကြွနေကြတာလဲ။ လူတွေက အကျိုးမရှိတာကို ဘာလို့ တီးတိုး ပြောနေကြတာလဲ။ ယေဟောဝါနဲ့ ကိုယ်တော် ဘိသိက်ပေးထားသူကို ဆန့်ကျင်ဖို့ ကမ္ဘာပေါ်က ဘုရင်တွေ ရပ်ပြီး မင်းအရာရှိတွေ စုဝေးနေတယ်။ ငါတို့ကို ခတ်ထားတဲ့ ခြေထိတ်လက်ထိတ်တွေကို ဖြုတ်ပြီး တုပ်နှောင်ထားတဲ့ ကြိုးတွေကိုဖြတ်ကြစို့ လို့ ပြောကြတယ်။ အဲဒီအခါ ကောင်းကင်ပေါ်မှာ နန်းထိုင်တဲ့အရှင် ရယ်လိမ့်မယ်။ ယေဟောဝါက သူတို့ကို လှောင်ပြောင်လိမ့်မယ်။ ဘုရားက သူတို့ကို စိတ်ဆိုးမာန်ဆိုးနဲ့ ပြောလိမ့်မယ်။ ဒေါသတကြီး ခြောက်လှန့်ပြီး၊ ငါ့ရဲ့ဘုရင်ကို သန့်ရှင်းတဲ့ ဇိအုန်တောင်ပေါ်မှာ ငါကိုယ်တိုင် မင်းမြှောက်ပြီ လို့ပြောလိမ့်မယ်။ ယေဟောဝါရဲ့အမိန့်ကို ငါကြေညာမယ်။ ဘုရားက ငါ့ကို မင်းဟာ ငါ့သားပဲ။ ဒီနေ့ ငါဟာ မင်းရဲ့ဖခင် ဖြစ်လာပြီ။ ငါ့ဆီမှာ တောင်းပါ။ လူမျိုးတွေကို မင်းရဲ့အမွေအဖြစ်၊ ကမ္ဘာမြေတစ်ခွင်လုံးကို မင်းရဲ့ပိုင်ဆိုင်ရာအဖြစ် ငါပေးမယ်။ မင်းက သူတို့ကို သံလှံတံနဲ့ ရိုက်ချိုးရလိမ့်မယ်။ မြေအိုးလို အစိတ်စိတ် အမြွှာမြွှာဖြစ်အောင် ရိုက်ခွဲရလိမ့်မယ် လို့ပြောတယ်။ ဒါကြောင့် ဘုရင်တို့၊ ထိုးထွင်းဉာဏ်ရှိကြောင်း ပြကြ။ ကမ္ဘာပေါ်က တရားသူကြီးတို့၊ တည့်မတ်ပေးတာကို လက်ခံကြ။ ယေဟောဝါကို ကြောက်ရွံ့ရိုသေတဲ့စိတ်နဲ့ အမှုဆောင်ကြ။ ကြည်ညိုလေးမြတ်တဲ့စိတ်နဲ့ ဝမ်းမြောက်ကြ။ သားတော်ကို ဂုဏ်တင်ကြ။ ဂုဏ်မတင်ရင် ဘုရားသခင် အမျက်ထွက်လိမ့်မယ်။ ချက်ချင်း အမျက်ထွက်ပြီး ဖြောင့်မတ်တဲ့လမ်းစဉ်ကနေ မင်းတို့ကို ပယ်ရှင်းလိမ့်မယ်။ ဘုရားဆီမှာ ခိုလှုံသူတွေကတော့ ပျော်ရွှင်ချမ်းမြေ့ရလိမ့်မယ်။,19,Ps,2,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/2/
audio/nwt_19_Ps_BU_003.mp3,ဆာလံ (၃) သား အဗရှလုံကြောင့် ထွက်ပြေးရချိန်မှာ ဒါဝိဒ်စပ်ဆိုတဲ့ သီချင်း။ ယေဟောဝါဘုရား၊ ကျွန်တော့်ရန်သူတွေ ဘာလို့ ဒီလောက်များရတာလဲ။ ပုန်ကန်ထကြွသူတွေ ဘာလို့ ဒီလောက်များရတာလဲ။ သူ့ကို ဘုရားသခင်ကယ်မှာ မဟုတ်ဘူး ဆိုပြီး ကျွန်တော့်အကြောင်း ပြောနေကြတယ်။ (စဲလာ) ယေဟောဝါ၊ တကယ်တော့ ကိုယ်တော်ဟာ ကျွန်တော့် ဒိုင်းလွှား၊ ကျွန်တော့် ဂုဏ်ကျက်သရေ၊ ကျွန်တော့်ကို ခေါင်းမော့စေတဲ့ အရှင်ပါ။ ယေဟောဝါကို ငါအော်ခေါ်မယ်။ သန့်ရှင်းတဲ့တောင်ပေါ်ကနေ ဘုရားပြန်ထူးမှာပဲ။ (စဲလာ) ငါလဲလျောင်းပြီး အိပ်စက်တော့မယ်။ ယေဟောဝါရဲ့ အကူအညီနဲ့ ဘေးမသီရန်မခ နိုးထလာလိမ့်မယ်။ ငါ့ကိုတိုက်ခိုက်ဖို့ လူထောင်သောင်းမက ဝိုင်းရံနေပေမဲ့ ငါမကြောက်ဘူး။ ယေဟောဝါဘုရား၊ ထတော်မူပါ။ ကျွန်တော့်ဘုရားသခင်၊ ကယ်ပါဦး။ ရန်သူတွေရဲ့ မေးရိုးကို ရိုက်ချိုးပေးပါ။ လူဆိုးတွေရဲ့သွားကို ချိုးပေးပါ။ ယေဟောဝါဘုရား၊ ကိုယ်တော်သာ ကယ်တင်ရှင်ပါ။ လူမျိုးတော်အပေါ် ကောင်းချီးသက်ရောက်ပါစေ။ (စဲလာ),19,Ps,3,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/3/
audio/nwt_19_Ps_BU_004.mp3,ဆာလံ (၄) ဂီတမှူးသို့။ ကြိုးတပ်တူရိယာနဲ့ တွဲဖက်သီဆိုရန်။ ဒါဝိဒ်စပ်ဆိုတဲ့ သီချင်း။ အို ဖြောင့်မတ်တဲ့ ဘုရားသခင်၊ ကျွန်တော်ခေါ်တဲ့အခါ ထူးလှည့်ပါ။ ဒုက္ခရောက်တဲ့အခါ လွတ်လမ်းကို ပြင်ဆင်ပေးပါ။ ကျွန်တော့်ကို မျက်နှာသာပေးပါ။ ဆုတောင်းတဲ့အခါ နားထောင်ပေးပါ။ လူသားတို့၊ ငါ့ကို ဘယ်လောက်ကြာကြာ သိက္ခာချနေမှာလဲ။ တန်ဖိုးမရှိတာကို ဘယ်လောက်ကြာကြာ နှစ်သက်နေမှာလဲ။ မဟုတ်မမှန်တာကို ဘယ်လောက်ကြာကြာ လိုက်ရှာနေမှာလဲ။ (စဲလာ) ယေဟောဝါက မိမိအပေါ် သစ္စာစောင့်သိသူကို အရေးတယူ ဆက်ဆံတယ်ဆိုတာ သိထားကြပါ။ ငါခေါ်တဲ့အခါ ယေဟောဝါ ကြားလိမ့်မယ်။ စိတ်အနှောင့်အယှက် ဖြစ်ရင်တောင် အပြစ်မလုပ်မိစေနဲ့။ စိတ်ထဲမှာပဲ ထားပြီး အိပ်ရာပေါ် ဆိတ်ငြိမ်စွာ နေလိုက်ပါ။ (စဲလာ) ဖြောင့်မတ်ခြင်း ပူဇော်သက္ကာတွေကို ပူဇော်ပြီး ယေဟောဝါကို ယုံကြည်ကိုးစားကြပါ။ ကောင်းတာတွေကို ဘယ်သူပြပေးမှာလဲ လို့ပြောတဲ့သူ အများကြီးပဲ။ အို ယေဟောဝါ၊ ကျွန်တော်တို့အပေါ် မျက်နှာသာအလင်း ထွန်းလင်းပါစေ။ ကောက်နှံနဲ့ စပျစ်ဝိုင်အသစ်တွေ အလျှံပယ်ထွက်လို့ရွှင်လန်းရတာထက် ကိုယ်တော်ပေးတဲ့ ရွှင်လန်းခြင်းဟာ သာလွန်ပါတယ်။ အို ယေဟောဝါ၊ ကိုယ်တော် တစ်ပါးတည်းသာ ကျွန်တော့်ကို ဘေးကင်းလုံခြုံစွာ နေထိုင်စေတဲ့အတွက် ကျွန်တော် စိတ်အေးလက်အေး လဲလျောင်းအိပ်စက်ပါတော့မယ်။,19,Ps,4,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/4/
audio/nwt_19_Ps_BU_005.mp3,ဆာလံ (၅) နီဟလုတ်နဲ့သက်ဆိုင်တဲ့ ဂီတမှူးသို့။ ဒါဝိဒ်စပ်ဆိုတဲ့ သီချင်း။ ယေဟောဝါဘုရား၊ ကျွန်တော့်စကားတွေကို နားထောင် ပေးပါ။ ကျွန်တော့်ညည်းတွားသံကို အာရုံစိုက်ပေးပါ။ ကျွန်တော့်ဘုရင်၊ ကျွန်တော့်ဘုရားသခင်၊ ကိုယ်တော့်ကိုသာ ဆုတောင်းတဲ့အတွက် ကျွန်တော့်ရဲ့ အကူအညီတောင်းသံကို အာရုံစိုက်ပေးပါ။ အို ယေဟောဝါ၊ မနက်မှာ ကျွန်တော့်အသံကို ကိုယ်တော် ကြားလိမ့်မယ်။ မနက်မှာ ကျွန်တော့်သောကတွေကို ပြောပြပြီး ကိုယ်တော့်အဖြေကို မျှော်လင့်တကြီး စောင့်နေပါ့မယ်။ ကိုယ်တော်ဟာ ဆိုးညစ်မှုကို နှစ်သက်တဲ့ဘုရားသခင် မဟုတ်တဲ့အတွက် ဘယ်လူဆိုးမှ ကိုယ်တော့်အနားမှာ နေနိုင်မှာမဟုတ်ဘူး။ မောက်မာသူ တစ်ယောက်မှ ရှေ့တော်မှာ ရပ်တည်နိုင်မှာ မဟုတ်ဘူး။ ယုတ်မာသူအားလုံးကို ကိုယ်တော် မုန်းတယ်။ လိမ်ပြောတတ်သူတွေကို ကိုယ်တော် ဖျက်ဆီးလိမ့်မယ်။ အကြမ်းဖက်သူတွေ၊ လှည့်စားတတ်သူတွေကို ယေဟောဝါ ရွံမုန်းတယ်။ ခိုင်မြဲတဲ့မေတ္တာ ကြီးမားလှတဲ့အတွက် အိမ်တော်ကို ကျွန်တော် လာပါ့မယ်။ သန့်ရှင်းတဲ့ ဗိမာန်တော်ကို မျက်နှာမူပြီး ကိုယ်တော့်ကို ကြောက်ရွံ့ရိုသေတဲ့စိတ်နဲ့ ဦးညွှတ်ပါ့မယ်။ အို ယေဟောဝါ၊ ရန်သူတွေလက်ထဲ မရောက်ရအောင် ကိုယ်တော်ရဲ့ ဖြောင့်မတ်တဲ့လမ်းထဲ ကျွန်တော့်ကို ပို့ဆောင်ပေးပါ။ ကိုယ်တော့်လမ်းပေါ်မှာ အနှောင့်အယှက်ကင်းကင်း လျှောက်ခွင့်ပေးပါ။ သူတို့ပြောသမျှ ယုံကြည်စိတ်ချလို့ မရဘူး။ သူတို့ဆီမှာ မလိုတမာစိတ်ပဲ ရှိတယ်။ သူတို့လည်ချောင်းဟာ ပွင့်နေတဲ့ သင်္ချိုင်းတွင်းပဲ။ သူတို့လျှာက မြှောက်ပင့်ပြောဆိုတတ်တယ်။ ဒါပေမဲ့ ဘုရားသခင်က သူတို့ကို အပြစ်ရှိသူလို့ သတ်မှတ်လိမ့်မယ်။ ကိုယ့်အတတ်နဲ့ ကိုယ်စူးကြလိမ့်မယ်။ အပြစ်တွေ များလွန်းတဲ့အတွက်၊ ကိုယ်တော့်ကို ပုန်ကန်တဲ့အတွက် သူတို့ မောင်းထုတ်ခံရပါစေ။ ကိုယ်တော့်ဆီ ခိုလှုံသူတွေကတော့ ဝမ်းမြောက်လိမ့်မယ်။ အစဉ်အမြဲ ရွှင်လန်းစွာ သီချင်းဆိုလိမ့်မယ်။ သူတို့ကို ကိုယ်တော် ကာကွယ်ပေးလိမ့်မယ်။ နာမတော်ကို ချစ်မြတ်နိုးသူတွေဟာ ကိုယ်တော်ကြောင့် ဝမ်းမြောက်လိမ့်မယ်။ ယေဟောဝါဘုရား၊ ဖြောင့်မတ်သူမှန်သမျှကို ကိုယ်တော် ကောင်းချီးပေးမယ်။ ကိုယ်တော့်မျက်နှာသာဟာ သူတို့ကို ဒိုင်းလွှားကြီးလို ကာကွယ်ပေးမယ်။,19,Ps,5,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/5/
audio/nwt_19_Ps_BU_006.mp3,ဆာလံ (၆) ဂီတမှူးသို့။ ရှေမိနိတ်သံ ညှိထားတဲ့ ကြိုးတပ်တူရိယာနဲ့ တွဲဖက်သီဆိုရန်။ ဒါဝိဒ်စပ်ဆိုတဲ့သီချင်း။ အို ယေဟောဝါ၊ ကျွန်တော့်ကို ဒေါသတကြီး မဆုံးမပါနဲ့။ စိတ်ဆိုးမာန်ဆိုး မတည့်မတ်ပါနဲ့။ ယေဟောဝါ၊ ကျွန်တော် ခြေကုန်လက်ပန်းကျနေလို့ ကရုဏာပြလှည့်ပါ။ ယေဟောဝါ၊ ကျွန်တော့်အရိုးတွေ တုန်လှုပ်နေလို့ ပျောက်ကင်းစေပါ။ ကျွန်တော် အရမ်းစိတ်ညစ်နေပြီ။ ယေဟောဝါ၊ ကျွန်တော် မေးပါရစေ။ ဘယ်လောက်ကြာကြာ ဒီလိုခံစားနေရမှာလဲ။ ယေဟောဝါ၊ ကျွန်တော့်ကို လာကယ်ပါဦး။ ခိုင်မြဲတဲ့မေတ္တာတော်ကို ထောက်ပြီး ကယ်တင်ပါဦး။ လူသေတွေ ကိုယ်တော့်အကြောင်း မပြောနိုင်ဘူး။ သင်္ချိုင်းမှာ ကိုယ်တော့်ကို မချီးမွမ်းနိုင်ဘူး။ ညည်းတွားရလွန်းလို့ ကျွန်တော် မောပန်းနေပြီ။ တစ်ညလုံး ငိုရလွန်းလို့ အိပ်ရာဟာ မျက်ရည်တွေနဲ့ စိုရွှဲနေပြီ။ ခုတင်ကလည်း မျက်ရည်ထဲမှာ မျောနေပြီ။ သောကကြောင့် ကျွန်တော့်မျက်လုံးတွေ အားနည်းလာပြီ။ ဒုက္ခပေးသူတွေကြောင့် မျက်စိတွေ မှုန်လာပြီ။ လူယုတ်မာတို့၊ ငါ့ဆီကနေ ထွက်သွားကြ။ ငါ့ငိုကြွေးသံကို ယေဟောဝါ ကြားလိမ့်မယ်။ မျက်နှာသာပေးပါလို့ အသနားခံတာကို ယေဟောဝါ ကြားလိမ့်မယ်။ ငါ့ဆုတောင်းချက်ကို ယေဟောဝါ လက်ခံလိမ့်မယ်။ ငါ့ရန်သူအားလုံး အရှက်တကွဲဖြစ်ပြီး တုန်လှုပ်ချောက်ချားကြလိမ့်မယ်။ ရုတ်တရက် အရှက်ကွဲပြီး လှည့်ပြေးရလိမ့်မယ်။,19,Ps,6,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/6/
audio/nwt_19_Ps_BU_007.mp3,ဆာလံ (၇) ဗင်ယာမိန်အမျိုးသား ကုရှရဲ့စကားကြောင့် ယေဟောဝါဆီ ဒါဝိဒ်သီဆိုတဲ့ ငိုချင်း။ အို ကျွန်တော့်ဘုရား ယေဟောဝါ၊ ကိုယ်တော့်ဆီမှာ ကျွန်တော် ခိုလှုံပါတယ်။ ညှဉ်းပန်းနှိပ်စက်သူတွေရဲ့ လက်ကနေ ကယ်ပါဦး။ မကယ်ရင်တော့ သူတို့က ကျွန်တော့်ကို ခြင်္သေ့ဆွဲဖဲ့သလို အပိုင်းပိုင်း ဆွဲဖဲ့ကြလိမ့်မယ်။ ကျွန်တော့်ကို ကိုက်ဆွဲသွားလို့ ကယ်မယ့်သူ ရှိမှာ မဟုတ်ဘူး။ ကျွန်တော့်ဘုရား ယေဟောဝါ၊ ကျွန်တော် အမှားလုပ်မိခဲ့ရင်၊ မတရားတာ လုပ်မိခဲ့ရင်၊ ကိုယ့်အပေါ် ကောင်းတဲ့သူကို အဆိုးနဲ့ တုံ့ပြန်မိခဲ့ရင်၊ ရန်သူကို အကြောင်းမဲ့ လုယက်မိခဲ့ရင်၊ ကျွန်တော့်ကို ရန်သူ ဖမ်းမိပါစေ။ ကျွန်တော့်အသက်ကို မြေပေါ်မှာ နင်းခြေပစ်ပါစေ။ ကျွန်တော့်ဂုဏ်သိက္ခာကို မြေမှုန့်ထဲမှာ ဖျက်ဆီးပစ်ပါစေ။ (စဲလာ) ယေဟောဝါဘုရား၊ ဒေါသတကြီး ထတော်မူပါ။ ဒေါသထွက်နေတဲ့ ရန်သူတွေကို တိုက်ခိုက်ဖို့ ထတော်မူပါ။ နိုးထပြီး ကျွန်တော့်အတွက် တရားသဖြင့်စီရင်ဖို့ အမိန့်ပေးလိုက်ပါ။ ကိုယ်တော့်ဆီ လူမျိုးတွေ ဝိုင်းရံလာပါစေ။ အထက်အရပ်ကနေ သူတို့ကို ကိုယ်တော် တိုက်ခိုက်လိမ့်မယ်။ လူတွေကို ယေဟောဝါ ပြစ်ဒဏ် ချမှတ်လိမ့်မယ်။ အို ယေဟောဝါ၊ ကျွန်တော် ဖြောင့်မတ်တဲ့အတိုင်း၊ သမာဓိရှိတဲ့အတိုင်း တရားစီရင်ပေးပါ။ လူဆိုးတွေရဲ့ ယုတ်မာတဲ့ လုပ်ရပ်တွေကို အဆုံးသတ်ပေးပါ။ ဖြောင့်မတ်သူတွေကိုတော့ ခိုင်ခံ့ မြဲမြံစေပါ။ ကိုယ်တော်ဟာ နှလုံးသားနဲ့ အနက်ရှိုင်းဆုံး ခံစားချက်တွေကို စစ်ဆေးတဲ့ ဖြောင့်မတ်တဲ့ဘုရားသခင် ဖြစ်လို့ပါ။ ဘုရားသခင်ဟာ ငါ့ဒိုင်းလွှားပါ၊ စိတ်ရိုးဖြောင့်သူတွေရဲ့ ကယ်တင်ရှင်ပါ။ ဘုရားသခင်ဟာ ဖြောင့်မတ်တဲ့ တရားသူကြီးပဲ။ နေ့တိုင်း တရားစီရင်ချက်တွေ ချမှတ်နေတယ်။ လူတွေ နောင်တမယူဘူးဆိုရင် ဘုရားက ဓားကို သွေးလိမ့်မယ်။ လေးကိုတင်ပြီး ချိန်ရွယ်လိမ့်မယ်။ သေစေနိုင်တဲ့ လက်နက်တွေကို ပြင်ဆင်ပြီး မီးမြားတွေကို အသင့်ပြင်လိမ့်မယ်။ ဆိုးသွမ်းမှုကို ကိုယ်ဝန်ဆောင်ထားတဲ့သူကို ကြည့်လိုက်ပါ။ ဒုက္ခကို ကိုယ်ဝန်လွယ်ပြီး အလိမ်အညာတွေကိုသူမွေးဖွားတယ်။ တွင်းကို နက်နက်တူးပေမဲ့ အဲဒီတွင်းထဲ ပြန်ကျလိမ့်မယ်။ သူဖန်တီးတဲ့ဒုက္ခဟာ သူ့ခေါင်းပေါ် ပြန်ရောက်လိမ့်မယ်။ သူလုပ်တဲ့ အကြမ်းဖက်မှုဟာ သူ့ငယ်ထိပ်ပေါ် ပြန်ကျလိမ့်မယ်။ ငါကတော့ ယေဟောဝါရဲ့ တရားမျှတမှုကြောင့် ဘုရားကို ချီးမွမ်းမယ်။ အမြင့်ဆုံးအရှင် ယေဟောဝါရဲ့ နာမည်ကို ချီးမွမ်းသီချင်းဆိုမယ်။,19,Ps,7,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/7/
audio/nwt_19_Ps_BU_008.mp3,ဆာလံ (၈) ဂစ်သစ်နဲ့သက်ဆိုင်တဲ့ ဂီတမှူးသို့။ ဒါဝိဒ်စပ်ဆိုတဲ့ သီချင်း။ ကျွန်တော်တို့ရဲ့သခင်ယေဟောဝါ၊ နာမတော်ဟာ မြေတစ်ခွင်လုံးမှာ ခံ့ညားထည်ဝါလိုက်တာ။ ကိုယ်တော်ရဲ့ ခမ်းနားမြင့်မြတ်မှုဟာ ကောင်းကင်ထက်တောင် မြင့်မားတယ်။ ကိုယ်တော်က ရန်သူတွေကြောင့် ကလေးငယ်တွေနဲ့ နို့စို့ကလေးတွေရဲ့ နှုတ်ကနေ အစွမ်းခွန်အားကို ထွက်လာစေတယ်။ ရန်သူတွေ၊ လက်စားချေလိုသူတွေကို ဒီနည်းနဲ့ နှုတ်ဆိတ်စေတယ်။ လက်ရာတော်ဖြစ်တဲ့ ကောင်းကင်ကို၊ ဖန်ဆင်းထားတဲ့ လမင်းနဲ့ ကြယ်စင်တွေကို မြင်တဲ့အခါ၊ သေမျိုးဖြစ်တဲ့လူဟာ ဘာမို့လို့ ကိုယ်တော် အောက်မေ့နေရတာလဲ၊ လူသားဟာ ဘာမို့လို့ ကိုယ်တော် ဂရုစိုက်နေရတာလဲဆိုပြီး ကျွန်တော် တွေးမိတယ်။ ကိုယ်တော်က သူ့ကို ကောင်းကင်တမန်တွေ ထက် အနည်းငယ် နိမ့်ကျစေတယ်။ သူ့ကို ဘုန်းအသရေ၊ ခမ်းနားမြင့်မြတ်မှုနဲ့ ချီးမြှောက်တယ်။ လက်ရာတော်တွေအပေါ် အုပ်စိုးစေပြီး အရာအားလုံးကို သူ့ခြေအောက်မှာ ချထားတယ်။ သိုးနွားတိရစ္ဆာန်တွေ၊ သားရဲတွေ၊ ကောင်းကင်ငှက်တွေ၊ ပင်လယ်ငါးတွေ၊ ရေသတ္တဝါတွေ အားလုံးကို သူ့ခြေအောက်မှာ ချထားတယ်။ အို ကျွန်တော်တို့ရဲ့သခင် ယေဟောဝါ၊ နာမတော်ဟာ မြေတစ်ခွင်မှာ ခံ့ညားထည်ဝါလိုက်တာ။,19,Ps,8,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/8/
audio/nwt_19_Ps_BU_009.mp3,ဆာလံ (၉) မတ်လာဘန်နဲ့သက်ဆိုင်တဲ့ ဂီတမှူးသို့။ ဒါဝိဒ်စပ်ဆိုတဲ့ သီချင်း။ အို ယေဟောဝါ၊ ကိုယ်တော့်ကိုလှိုက်လှိုက်လှဲလှဲ ချီးမွမ်း မယ်။ အံ့ဖွယ်လုပ်ဆောင်မှုတွေအကြောင်း ပြောပြမယ်။ အမြင့်ဆုံးအရှင်၊ ကိုယ်တော်ကြောင့် ကျွန်တော် ဝမ်းမြောက်ရွှင်လန်းပြီး နာမတော်ကို ချီးမွမ်းသီချင်းဆိုမယ်။ ရန်သူတွေ လှည့်ပြေးသွားတဲ့အခါ တိုက်မိလဲပြီး ရှေ့တော်မှာ ပျက်စီးသွားလိမ့်မယ်။ ကိုယ်တော်က ရာဇပလ္လင်ပေါ် ထိုင်ပြီး ဖြောင့်မတ်စွာ တရားစီရင်တဲ့အခါ ကျွန်တော့်အမှုကို တရားသဖြင့် စီရင်ပေးတယ်။ ကိုယ်တော်ဟာ လူမျိုးတွေကို ပြစ်တင်ဆုံးမပြီး လူဆိုးတွေကို ဖျက်ဆီးပစ်တယ်။ သူတို့ရဲ့နာမည်ကို အစဉ်ထာဝရ ကွယ်ပျောက်စေတယ်။ ရန်သူတွေ ထာဝစဉ် ဖျက်ဆီးခံရပြီ။ သူတို့မြို့တွေကို ကိုယ်တော် မြေလှန်ပစ်ပြီ။ သူတို့နဲ့ပတ်သက်တဲ့ အမှတ်ရစရာအားလုံး ပျက်စီးသွားလိမ့်မယ်။ ယေဟောဝါကတော့ ထာဝစဉ် နန်းထိုင်ပြီ။ တရားသဖြင့်စီရင်ဖို့ရာဇပလ္လင်ကိုအခိုင်အမာ တည်ထားပြီ။ ဘုရားက ကမ္ဘာမြေကို ဖြောင့်မတ်စွာ တရားစီရင်ပြီး လူမျိုးတွေကို ဖြောင့်မတ်စွာ စီရင်ဆုံးဖြတ်လိမ့်မယ်။ ယေဟောဝါဟာ ဖိနှိပ်ခံရသူတွေအတွက် လုံခြုံတဲ့ခိုလှုံရာ ဖြစ်လိမ့်မယ်။ ဒုက္ခရောက်ချိန်မှာ လုံခြုံတဲ့ခိုလှုံရာ ဖြစ်လိမ့်မယ်။ ယေဟောဝါဘုရား၊ နာမတော်ကိုသိတဲ့သူတွေ ကိုယ်တော့်ကို ယုံကြည်ကိုးစားကြလိမ့်မယ်။ ကိုယ်တော့်ကို ရှာတဲ့သူတွေကို ကိုယ်တော် ဘယ်တော့မှ မစွန့်ပစ်ဘူး။ ဇိအုန်မှာ စံမြန်းတဲ့ ယေဟောဝါကို ချီးမွမ်းသီချင်းဆိုကြပါ။ ဘုရားရဲ့လုပ်ဆောင်မှုတွေအကြောင်း လူတွေကို ပြောကြပါ။ သူတို့ရဲ့သွေးအတွက် လက်စားချေပေးတဲ့အရှင်က သူတို့ကို သတိရလိမ့်မယ်။ ဒုက္ခရောက်သူတွေ အော်ဟစ်တာကို ဘုရားက မေ့လျော့မှာမဟုတ်ဘူး။ ယေဟောဝါဘုရား၊ ကျွန်တော့်ကို မျက်နှာသာပေးလှည့်ပါ။ မလိုမုန်းထားသူတွေရဲ့ ဖိနှိပ်မှုကို မြင်လှည့်ပါ။ ကျွန်တော့်ကို သေခြင်းတံခါးဝ ကနေ ပြန်ထူပေးတာ ကိုယ်တော်ပါ။ ဒါကြောင့် ချီးမွမ်းထိုက်တဲ့ ကိုယ်တော့်လုပ်ဆောင်မှုတွေအကြောင်း ဇိအုန်သမီးပျိုရဲ့ တံခါးတွေမှာ ကြေညာမယ်။ ကယ်တင်ခြင်း ကျေးဇူးကြောင့် ဝမ်းမြောက်ပါ့မယ်။ လူမျိုးတွေဟာ ကိုယ်တူးတဲ့တွင်းထဲ ပြန်ကျကုန်ပြီ။ သူတို့ခြေလည်း ကိုယ်ဆင်တဲ့ ထောင်ချောက်ထဲ ပြန်မိသွားပြီ။ ယေဟောဝါဟာ တရားစီရင်ချက်တွေကြောင့် ထင်ရှားတယ်။ လူဆိုးတွေ ကိုယ့်အတတ်နဲ့ ကိုယ်စူးနေပြီ။ ဟစ်ဂေးယန်။ (စဲလာ) ဘုရားသခင်ကိုမေ့တဲ့ လူမျိုးတွေနဲ့ လူဆိုးတွေဟာ သင်္ချိုင်းကို သွားရလိမ့်မယ်။ ဆင်းရဲသားတွေကတော့ ဘယ်တော့မှ မေ့လျော့ခံရမှာ မဟုတ်ဘူး။ စိတ်နူးညံ့သူတွေရဲ့ မျှော်လင့်ချက်ဟာ ဘယ်တော့မှ ပျက်စီးမှာ မဟုတ်ဘူး။ ယေဟောဝါဘုရား၊ ထတော်မူပါ။ သေမျိုးဖြစ်တဲ့လူတွေ အောင်နိုင်ခွင့်မရပါစေနဲ့။ ရှေ့တော်မှာ လူမျိုးတွေ တရား စီရင်ခံရပါစေ။ ယေဟောဝါဘုရား၊ လူမျိုးတွေကို ကြောက်လန့်စေပါ။ သူတို့ဟာ သေမျိုးတွေပဲဆိုတာ သိကြပါစေ။ (စဲလာ),19,Ps,9,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/9/
audio/nwt_19_Ps_BU_010.mp3,ဆာလံ (၁၀) အို ယေဟောဝါ၊ ဘာလို့ အဝေးမှာ ရပ်နေတာလဲ။ ကျွန်တော် ဒုက္ခရောက်ချိန်မှာ ဘာလို့ ပုန်းရှောင်နေတာလဲ။ လူဆိုးက မောက်မာတဲ့စိတ်ကြောင့် ခိုကိုးရာမဲ့သူတွေကို လိုက်ဖမ်းနေတယ်။ ဒါပေမဲ့ ကိုယ့်အကြံနဲ့ကိုယ် ပြန်ခံရလိမ့်မယ်။ လူဆိုးဟာ အတ္တဆန္ဒတွေအကြောင်း ဝါကြွားတယ်။ လောဘကြီးသူက ကိုယ့်ကိုယ်ကိုယ် ချီးမွမ်းတယ်။ נ ယေဟောဝါကို မလေးမစား လုပ်တယ်။ လူဆိုးဟာ မောက်မာတဲ့အတွက် ဘာကိုမှ မဆန်းစစ်ဘူး။ ဘုရားသခင် မရှိဘူး လို့ပဲ တွေးတယ်။ သူလုပ်သမျှ အောင်မြင်တယ်။ ဒါပေမဲ့ ကိုယ်တော်ရဲ့ တရားစီရင်ချက်တွေကို သူနားလည်နိုင်စွမ်း မရှိဘူး။ ရန်သူတွေကို လှောင်ပြောင်တယ်။ ငါဘယ်တော့မှ တုန်လှုပ်ရမှာ မဟုတ်ဘူး။ နောင်လာနောက်သား အဆက်ဆက် ဘေးဆိုးကြုံရမှာ မဟုတ်ဘူး လို့ စိတ်ထဲမှာ သူပြောတတ်တယ်။ သူ့နှုတ်မှာ ကျိန်စာတွေ၊ အလိမ်အညာတွေ၊ ခြိမ်းခြောက်မှုတွေ အပြည့်ပဲ။ သူ့လျှာက ဒုက္ခရောက်စေတဲ့၊ ထိခိုက်စေတဲ့ စကားတွေကို ပြောတတ်တယ်။ သူက ရွာတွေနားမှာ စောင့်ပြီး ချောင်းမြောင်းနေတယ်။ အပြစ်မဲ့သူကို သတ်ဖို့ အဲဒီကနေ ထွက်လာတယ်။ ע အခြေမလှသူကို စောင့်ကြည့်နေတယ်။ ဂူထဲက ခြင်္သေ့လိုပဲ ကွယ်ရာကနေ စောင့်နေတယ်။ ခိုကိုးရာမဲ့သူကို ဖမ်းဖို့ စောင့်နေတယ်။ ခိုကိုးရာမဲ့သူ ကျော့ကွင်းမိတဲ့အခါ ဖမ်းခေါ်သွားပြီး၊ နင်းပြားဘဝ ရောက်သွားအောင် လုပ်လိုက်တယ်။ အခြေမလှသူတွေဟာ လူဆိုးရဲ့လက်ခုပ်ထဲ ရောက်သွားတယ်။ ဘုရားသခင်က ငါ့ရဲ့ဆိုးသွမ်းမှုတွေကို မေ့သွားပြီ။ မျက်ကွယ်ပြုလိုက်ပြီ။ လုံးဝ သတိထားမိမှာ မဟုတ်ဘူး လို့ စိတ်ထဲမှာ သူပြောတတ်တယ်။ ယေဟောဝါဘုရား၊ ထတော်မူပါ။ ဘုရားသခင်၊ လက်ကိုမြှောက်ပြီး သူ့ကို တိုက်ခိုက်တော်မူပါ။ ခိုကိုးရာမဲ့သူတွေကို မမေ့လိုက်ပါနဲ့။ လူဆိုးက ဘုရားသခင်ကို ဘာလို့ မလေးမစား လုပ်ရတာလဲ။ ငါ့ကို တရားစီရင်မှာ မဟုတ်ပါဘူး လို့ စိတ်ထဲမှာ ပြောတတ်တယ်။ ဒါပေမဲ့ ကိုယ်တော်က ဒုက္ခနဲ့သောကတွေကို တွေ့တယ်။ အဲဒါတွေကိုကြည့်ပြီး အရေးယူ ဖြေရှင်းပေးတယ်။ အခြေမလှသူတွေ ကိုယ်တော့်ဆီအကူအညီတောင်းကြတယ်။ ကိုယ်တော်ဟာ မိဘမဲ့ကလေးတွေကို ကူညီပေးသူပဲ။ ယုတ်မာတဲ့လူဆိုးရဲ့ လက်ရုံးကို ချိုးပစ်ပါ။ ဒါမှ သူ့ရဲ့ဆိုးသွမ်းမှုကို ကိုယ်တော် ရှာတွေ့တော့မှာ မဟုတ်ဘူး။ ယေဟောဝါဟာ အစဉ်ထာဝရ ဘုရင်ဖြစ်တယ်။ လူမျိုးတွေက မြေပေါ်ကနေ ပျောက်ကွယ်သွားလိမ့်မယ်။ အို ယေဟောဝါ၊ ကိုယ်တော်က စိတ်နူးညံ့သူတွေရဲ့ တောင်းဆိုချက်ကို ကြားလိမ့်မယ်။ သူတို့စိတ်နှလုံးကို ခိုင်ခံ့စေပြီး သူတို့စကားကို အာရုံစိုက်ပေးလိမ့်မယ်။ မိဘမဲ့ကလေးတွေနဲ့ ဖိနှိပ်ခံရသူတွေအတွက် တရားမျှတစွာ စီရင်ပေးလိမ့်မယ်။ ဒါကြောင့် သေမျိုးဖြစ်တဲ့လူဟာ သူတို့ကို ခြောက်လှန့်နိုင်တော့မှာ မဟုတ်ဘူး။,19,Ps,10,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/10/
audio/nwt_19_Ps_BU_011.mp3,ဆာလံ (၁၁) ဂီတမှူးသို့။ ဒါဝိဒ်စပ်ဆိုတဲ့ သီချင်း။ ယေဟောဝါဆီမှာ ငါခိုလှုံတယ်။ မင်းတို့က ငါ့ကို ငှက်တစ်ကောင်လို တောင်ပေါ်ကိုပျံတော့။ ကြည့်လိုက်။ လူဆိုးတွေ လေးတင်ထားတယ်။ စိတ်ရိုးဖြောင့်သူတွေကို အမှောင်ထဲကနေ ချောင်းပစ်ဖို့ လေးညှို့ပေါ်မှာ မြားတင်ထားတယ်။ တရားမျှတမှုရဲ့ အခြေခံအုတ်မြစ်တွေ ပြိုလဲသွားတဲ့အခါ ဖြောင့်မတ်သူက ဘာတတ်နိုင်လို့လဲ ဆိုပြီး ပြောတယ်ပေါ့။ ယေဟောဝါဟာ သန့်ရှင်းတဲ့ ဗိမာန်တော်မှာ စံမြန်းတယ်။ ယေဟောဝါရဲ့ ရာဇပလ္လင်ဟာ ကောင်းကင်မှာ ရှိတယ်။ လူသားတွေကို မျက်စိရှင်ရှင်ထားပြီး ကြည့်ရှုစစ်ဆေးနေတယ်။ ယေဟောဝါက ဖြောင့်မတ်သူကိုရော လူဆိုးကိုပါ စစ်ဆေးတယ်။ အကြမ်းဖက်မှုနှစ်သက်သူကို မုန်းတယ်။ လူဆိုးတွေအတွက် ထောင်ချောက်ကို ကိုယ်တော် ဆင်ထားလိမ့်မယ်။ မီး၊ ကန့်နဲ့ ချစ်ချစ်တောက်ပူတဲ့ လေဟာ သူတို့ရဲ့ဝေစု ဖြစ်လိမ့်မယ်။ ယေဟောဝါဟာ ဖြောင့်မတ်တယ်။ ဖြောင့်မတ်တဲ့ လုပ်ရပ်တွေကို ချစ်မြတ်နိုးတယ်။ စိတ်ရိုးဖြောင့်သူတွေ မျက်နှာတော်ကို ဖူးမြင်ရလိမ့်မယ်။,19,Ps,11,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/11/
audio/nwt_19_Ps_BU_012.mp3,ဆာလံ (၁၂) ဂီတမှူးသို့။ ရှေမိနိတ်သံ နဲ့တီးခတ်ရန်။ ဒါဝိဒ်စပ်ဆိုတဲ့ သီချင်း။ ယေဟောဝါဘုရား၊ကျွန်တော့်ကို ကယ်ပါဦး။ သစ္စာစောင့်သိသူ တစ်ယောက်မှ မရှိတော့ဘူး။ လူတွေထဲမှာ သစ္စာရှိသူတွေကို ရှာမတွေ့နိုင်တော့ဘူး။ လူတွေ အချင်းချင်း လိမ်ညာပြောကြတယ်။ နှုတ်ခမ်းနဲ့ မြှောက်ပင့်ပြီး လှည့်စားတတ်တဲ့စိတ်နဲ့ ပြောကြတယ်။ မြှောက်ပင့်တတ်တဲ့ နှုတ်ခမ်း၊ ကြွားလုံးထုတ်တတ်တဲ့ လျှာကို ယေဟောဝါ ဖြတ်ပစ်လိမ့်မယ်။ ငါတို့က စကားနဲ့ အနိုင်ယူမယ်။ ကိုယ်ကြိုက်သလို ကိုယ်ပြောမယ်။ ငါတို့ကို ဘယ်သူမှ ဆရာ လာမလုပ်နဲ့ လို့ သူတို့ပြောတယ်။ ဒါကြောင့် ယေဟောဝါက ဒုက္ခရောက်သူတွေ ဖိနှိပ်ခံရပြီး ဆင်းရဲသားတွေ ညည်းတွားနေရတဲ့အတွက် ငါထပြီး အရေးယူလုပ်ဆောင်မယ်။ သူတို့ကို အထင်သေးသူတွေရဲ့ လက်ကနေ ငါကယ်တင်မယ် လို့ပြောတယ်။ ယေဟောဝါရဲ့ နှုတ်ထွက်စကားတွေဟာ စင်ကြယ်တယ်။ မြေမီးဖိုထဲမှာ ခုနစ်ကြိမ် သန့်စင်ထားတဲ့ ငွေနဲ့တူတယ်။ အို ယေဟောဝါ၊ သူတို့ကို ကိုယ်တော် စောင့်ရှောက်လိမ့်မယ်။ သူတို့အားလုံးကို ဒီလူမျိုးဆက်ရဲ့ရန်ကနေ ထာဝစဉ် ကာကွယ်ပေးလိမ့်မယ်။ စာရိတ္တပျက်ပြားမှုကို လူတွေအားပေးအားမြှောက် လုပ်နေတဲ့အတွက် လူဆိုးတွေလည်း ထင်ရာစိုင်း သွားလာနေတယ်။,19,Ps,12,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/12/
audio/nwt_19_Ps_BU_013.mp3,ဆာလံ (၁၃) ဂီတမှူးသို့။ ဒါဝိဒ်စပ်ဆိုတဲ့ သီချင်း။ ယေဟောဝါဘုရား၊ ကျွန်တော့်ကို ဘယ်လောက်ကြာကြာ မေ့ထားမှာလဲ။ ထာဝစဉ်ပဲလား။ ဘယ်လောက်ကြာကြာ မျက်နှာလွှဲထားမှာလဲ။ နေ့တိုင်း သောကရောက်ပြီး ဘယ်လောက်ကြာကြာ စိုးရိမ်ပူပန်နေရဦးမှာလဲ။ ရန်သူဟာ ကျွန်တော့်ကို ဘယ်လောက်ကြာကြာ အနိုင်ယူနေဦးမှာလဲ။ အို ယေဟောဝါ၊ ကျွန်တော့်အဖြစ်ကို ကြည့်ပြီး အဖြေပေးလှည့်ပါ။ သေခြင်းမှာ အိပ်ပျော်မသွားရအောင် ကျွန်တော့်မျက်လုံးတွေကို အလင်းပေးလှည့်ပါ။ ဒါမှ ရန်သူက သူ့ကို ငါနိုင်ပြီ လို့ မပြောနိုင်မှာ။ ကျွန်တော်ကျရှုံးသွားလို့ ရန်ဘက်တွေ ဝမ်းမြောက်ရတာမျိုး မဖြစ်စေပါနဲ့။ ကျွန်တော်ကတော့ ခိုင်မြဲတဲ့မေတ္တာတော်ကိုပဲ ယုံကြည် ကိုးစားပါတယ်။ ကိုယ်တော် ကယ်တင်တဲ့အခါ ရင်ထဲမှာ ဝမ်းမြောက်ရလိမ့်မယ်။ ယေဟောဝါ ကြွယ်ဝစွာဆုချတဲ့အတွက် ကျွန်တော် ချီးမွမ်းသီချင်းဆိုမယ်။,19,Ps,13,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/13/
audio/nwt_19_Ps_BU_014.mp3,ဆာလံ (၁၄) ဂီတမှူးသို့။ ဒါဝိဒ်စပ်ဆိုတဲ့ သီချင်း။ မိုက်မဲသူတွေက ယေဟောဝါ မရှိဘူး လို့ စိတ်ထဲမှာ ပြောတတ်တယ်။ သူတို့ရဲ့အကျင့်တွေ ယိုယွင်းနေတယ်။ သူတို့ရဲ့လုပ်ရပ်တွေဟာ ရွံစရာကောင်းတယ်။ မှန်ရာလုပ်တဲ့သူ တစ်ယောက်မှ မရှိဘူး။ ယေဟောဝါကတော့ လူသားတွေထဲမှာ ထိုးထွင်းဉာဏ်ရှိသူ၊ ယေဟောဝါကိုရှာတဲ့သူ ရှိလေမလားဆိုပြီး ကောင်းကင်ကနေ ငုံ့ကြည့်နေတယ်။ သူတို့အားလုံး လမ်းလွဲပြီး အကျင့်ယိုယွင်းနေတယ်။ မှန်ရာလုပ်တဲ့သူ မရှိဘူး။ တစ်ယောက်တလေတောင် မရှိဘူး။ အမှားလုပ်တဲ့သူတွေ တစ်ယောက်မှ နားမလည်ကြဘူး။ ငါ့လူတွေကို အစားအစာလို ဝါးမျိုပစ်တယ်။ ယေဟောဝါဆီ ဆုမတောင်းကြဘူး။ ဒါပေမဲ့ ဖြောင့်မတ်သူရဲ့ လူမျိုးဆက်နဲ့အတူ ယေဟောဝါရှိနေလို့ သူတို့ အကြီးအကျယ် ကြောက်လန့်ရလိမ့်မယ်။ အမှားလုပ်တဲ့ မင်းတို့က နိမ့်ကျသူရဲ့ အကြံအစည်တွေကို ဖျက်ဖို့ ကြိုးစားပေမဲ့ ယေဟောဝါဟာ သူ့ရဲ့ခိုလှုံရာပဲ။ ဇိအုန်ကနေ အစ္စရေးရဲ့ကယ်တင်ခြင်း ပေါ်ထွက်လာပါစေ။ ယေဟောဝါက လူမျိုးတော်ကို သုံ့ပန်းဘဝကနေ ပြန်စုသိမ်းတဲ့အခါ ယာကုပ် ရွှင်လန်းပါစေ။ အစ္စရေး ဝမ်းမြောက်ပါစေ။,19,Ps,14,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/14/
audio/nwt_19_Ps_BU_015.mp3,ဆာလံ (၁၅) ဒါဝိဒ်စပ်ဆိုတဲ့ သီချင်း။ အို ယေဟောဝါ၊ တဲတော်မှာ ဘယ်သူ တည်းခိုခွင့်ရမလဲ။ သန့်ရှင်းတဲ့တောင်ပေါ်မှာ ဘယ်သူ နေခွင့်ရမလဲ။ အမှားကင်းအောင်နေတဲ့သူ၊ မှန်ရာလုပ်တဲ့သူ၊ ဟုတ်တိုင်းမှန်ရာ ပြောတဲ့သူပါ။ သူက သူတစ်ပါးအကြောင်း သွားပုပ်လေလွင့် မပြောဘူး။ လူလူချင်းအပေါ် မကောင်းတာ ဘာမှမလုပ်ဘူး။ မိတ်ဆွေတွေအကြောင်း မကောင်းသတင်း မလွှင့်တတ်ဘူး။ ယုတ်ညံ့သူကို ရှောင်ခွာတယ်။ ယေဟောဝါကို ကြောက်ရွံ့သူတွေကိုတော့ ဂုဏ်တင်တယ်။ ကိုယ့်အကျိုး ပျက်မယ်ဆိုရင်တောင် ကတိတည်တတ်တယ်။ ငွေချေးပေးတဲ့အခါ အတိုးမယူဘူး။ အပြစ်မဲ့သူကို ဒုက္ခပေးဖို့ သူ့ဆီ လာဘ်ထိုးလို့ မရဘူး။ သူလိုလူဟာ ဘယ်တော့မှ တုန်လှုပ်ရမှာ မဟုတ်ဘူး။,19,Ps,15,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/15/
audio/nwt_19_Ps_BU_016.mp3,ဆာလံ (၁၆) ဒါဝိဒ်စပ်ဆိုတဲ့ မစ်တမ်။ အို ဘုရားသခင်၊ ကိုယ်တော့်ဆီမှာ ခိုလှုံတဲ့အတွက်ကျွန်တော့်ကို ကာကွယ်ပေးပါ။ ယေဟောဝါကို ကိုယ်တော်ဟာ ယေဟောဝါပါ။ ခံစားရတဲ့ ကောင်းကျိုးချမ်းသာ မှန်သမျှ ကိုယ်တော့်ဆီက လာတာပါ။ ကမ္ဘာပေါ်မှာရှိတဲ့ သန့်ရှင်းသူတွေ၊ ကြီးမြတ်သူတွေကြောင့် ကျွန်တော် ပျော်ရွှင်ကြည်နူးနေပါတယ် လို့ ကျွန်တော်ပြောတယ်။ တခြားဘုရားတွေနောက် လိုက်သွားသူတွေ ဒုက္ခပင်လယ်ဝေကြရတယ်။ ကျွန်တော်ကတော့ အဲဒီဘုရားတွေဆီ ဘယ်တော့မှ သွေးကို သွန်းလောင်းပူဇော်မှာ မဟုတ်ဘူး။ အဲဒီဘုရားတွေရဲ့ နာမည်ကို တမိမှာ မဟုတ်ဘူး။ ယေဟောဝါဟာ ကျွန်တော်ရတဲ့ ဝေစု၊ ကျွန်တော်ရတဲ့ ခွဲတမ်း၊ ကျွန်တော်သောက်တဲ့ ခွက်ပဲ။ ကျွန်တော့်အမွေကို ကိုယ်တော် ကာကွယ်စောင့်ရှောက်ပေးတယ်။ ကျွန်တော့်အတွက် သာယာတဲ့နေရာတွေကို သတ်မှတ်ပေးတယ်။ ဒါကြောင့် ကိုယ်ရတဲ့အမွေနဲ့ ကျွန်တော် ကျေနပ်နေပါတယ်။ အကြံဉာဏ်ပေးတဲ့ ယေဟောဝါကို ချီးမွမ်းမယ်။ ညအချိန်မှာ အနက်ရှိုင်းဆုံး ခံစားချက်တွေက ကျွန်တော့်ကို တည့်မတ်ပေးတယ်။ ယေဟောဝါဟာ ကျွန်တော့်ရှေ့မှာ အမြဲရှိနေတယ်။ ကျွန်တော့်ညာဘက်မှာ ဘုရားရှိနေလို့ ဘယ်တော့မှ တုန်လှုပ်မှာ မဟုတ်ဘူး။ ဒါကြောင့် ရင်ထဲမှာ ဝမ်းမြောက်နေတယ်။ ကျွန်တော် အတိုင်းမသိ ရွှင်လန်းနေတယ်။ ဘေးကင်းလုံခြုံစွာ နေနေရတယ်။ ကိုယ်တော်က ကျွန်တော့်ကို သင်္ချိုင်းမှာ ပစ်ထားမှာ မဟုတ်ဘူး။ သစ္စာစောင့်သိသူကို သင်္ချိုင်းတွင်းထဲ ပုပ်ပျက်သွားတဲ့အဖြစ်မျိုး တွေ့ကြုံခွင့်ပြုမှာ မဟုတ်ဘူး။ ကိုယ်တော်ကြောင့် အသက်လမ်းကို ကျွန်တော် သိရှိရတယ်။ ရှေ့တော်မှာ နေခွင့်ရလို့ သိပ်ပျော်တယ်။ ကိုယ်တော့်ညာဘက်မှာ နေခွင့်ရလို့ ထာဝစဉ် ကြည်နူးတယ်။,19,Ps,16,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/16/
audio/nwt_19_Ps_BU_017.mp3,ဆာလံ (၁၇) ဒါဝိဒ်ရဲ့ ဆုတောင်းချက်။ အို ယေဟောဝါ၊ တရားမျှတမှုအတွက် ကျွန်တော် အသနားခံ နေတာကို ကြားလှည့်ပါ။ ကျွန်တော် အကူအညီတောင်းတာကို အာရုံစိုက်ပေးပါ။ စိတ်ရင်းမှန်နဲ့ ဆုတောင်းတာကို နားထောင်ပေးပါ။ ကျွန်တော့်အတွက် တရားသဖြင့် ဆုံးဖြတ်ပေးပါ။ ကျွန်တော် ဖြောင့်မှန်တယ်ဆိုတာ ကိုယ်တော် တွေ့မြင်ပါစေ။ ကျွန်တော့် စိတ်နှလုံးကို ကိုယ်တော် စစ်ဆေးတယ်။ ညအချိန်မှာ ကျွန်တော့်ကို စစ်ကြောတယ်။ ကျွန်တော့်ကို သန့်စင်ပေးတယ်။ မကောင်းတာ တစ်ခုမှ မကြံစည်မှန်း၊ နှုတ်နဲ့လည်း မပြစ်မှားမှန်း ကိုယ်တော် သိတယ်။ လူတွေ ဘာတွေပဲ လုပ်နေပါစေ၊ ကျွန်တော်ကတော့ နှုတ်တော်ထွက်စကားကြောင့် ဓားပြတွေရဲ့ လမ်းစဉ်ကို ရှောင်ရှားနိုင်တာပါ။ ကျွန်တော် တိုက်မိမလဲရအောင် ကိုယ်တော့်လမ်းတွေပေါ်မှာပဲ လျှောက်လှမ်းပါရစေ။ အို ဘုရားသခင်၊ ကိုယ်တော် နားထောင်မယ်ဆိုတာသိလို့ တောင်းလျှောက်ရတာပါ။ နားကိုစွင့်ပြီး ကျွန်တော် ပြောတာကို နားထောင်ပေးပါ။ ပုန်ကန်သူတွေရဲ့ရန်ကနေ လွတ်ဖို့ ညာလက်ရုံးတော်အောက်မှာ လာခိုလှုံတဲ့သူတွေကို ကယ်တင်တဲ့အရှင်၊ ခိုင်မြဲတဲ့မေတ္တာတော်ကို အံ့ဖွယ်နည်းနဲ့ ပြသလှည့်ပါ။ ကိုယ်တော်ရဲ့ မျက်ဆန်လို ကျွန်တော့်ကို ကာကွယ်ပေးပါ။ အတောင်တော် အရိပ်အောက်မှာ ဝှက်ထားပေးပါ။ တိုက်ခိုက်နေတဲ့ လူဆိုးတွေ၊ ဝိုင်းရံထားတဲ့ ရန်သူတွေလက်ကနေ ကာကွယ်ပေးပါ။ သူတို့မှာ စာနာစိတ် မရှိဘူး။ မောက်မောက်မာမာ ပြောတတ်တယ်။ ကျွန်တော်တို့ကို ဝိုင်းရံပိတ်ဆို့ထားတယ်။ အလဲထိုးဖို့ အခွင့်ကောင်း စောင့်နေတယ်။ သားကောင်ကို အပိုင်းပိုင်းဆွဲဖြတ်ချင်တဲ့ ခြင်္သေ့လိုပဲ။ ဝပ်ပြီး ချောင်းမြောင်းနေတဲ့ ခြင်္သေ့ပျိုလိုပဲ။ အို ယေဟောဝါ၊ ထတော်မူပါ။ ရန်သူကို ထိပ်တိုက်ရင်ဆိုင်ပြီး ရှုံးနိမ့်စေပါ။ လူဆိုးရဲ့လက်ကနေ ကိုယ်တော့်ဓားနဲ့ ကယ်တင်ပေးပါ။ ယေဟောဝါဘုရား၊ ဒီလောကသားတွေလက်ကနေ လက်ရုံးတော်နဲ့ ကယ်တင်ပေးပါ။ သူတို့ရဲ့ဝေစုဟာ လက်ရှိ အသက်တာအတွက်ပဲ။ ကောင်းတဲ့အရာတွေ ကိုယ်တော် ဖြည့်ဆည်းပေးတဲ့အတွက် သူတို့လည်း သားသမီးတွေအတွက် အမွေဥစ္စာ ချန်ထားကြတယ်။ ကျွန်တော်ကတော့ ဖြောင့်မတ်တဲ့အတွက် မျက်နှာတော်ကို ဖူးမြင်ခွင့်ရလိမ့်မယ်။ နိုးထလာတဲ့အခါ ကိုယ်တော့်ကို မြင်ရရင်ပဲ ကျေနပ်ပါပြီ။,19,Ps,17,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/17/
audio/nwt_19_Ps_BU_018.mp3,ဆာလံ (၁၈) ဂီတမှူးသို့။ ယေဟောဝါရဲ့ကျွန် ဒါဝိဒ်စပ်ဆိုတဲ့ သီချင်း။ ရှောလုနဲ့ ရန်သူတွေလက်ကနေ ယေဟောဝါ ကယ်တင်ပြီးနောက် ယေဟောဝါအတွက် သီဆိုတဲ့သီချင်း။ အို ယေဟောဝါ၊ ကျွန်တော့် အစွမ်းခွန်အားဖြစ်တဲ့ ကိုယ်တော့်ကို ချစ်မြတ်နိုးလိုက်တာ။ ယေဟောဝါဟာ ငါ့ကျောက်ဆောင်၊ ငါ့ရဲတိုက်၊ ငါ့ကို ကယ်တင်တဲ့အရှင်ပါ။ ဘုရားသခင်ဟာ ငါခိုလှုံတဲ့ ကျောက်ဆောင်၊ ငါ့ရဲ့ ဒိုင်းလွှား၊ ငါ့ကို ကယ်တင်တဲ့ ဦးချို၊ လုံခြုံတဲ့ခိုလှုံရာပါ။ ချီးမွမ်းထိုက်တဲ့အရှင် ယေဟောဝါကို ငါဆုတောင်းတဲ့အခါ ရန်သူတွေလက်ကနေ ကယ်တင်ပေးမှာပဲ။ သေခြင်းရဲ့ကြိုးတွေ ငါ့ကို ရစ်ပတ်နေတယ်။ အသုံးမကျသူတွေက ရုတ်တရက် လွှမ်းမိုးတတ်တဲ့ရေလို ငါ့ကို ခြောက်လှန့်နေတယ်။ သင်္ချိုင်းရဲ့ကြိုးတွေ ငါ့ကို ပတ်ရစ်ထားတယ်။ သေခြင်းရဲ့ ကျော့ကွင်းတွေကို ငါရင်ဆိုင်နေရတယ်။ ဒုက္ခရောက်နေချိန်မှာ ယေဟောဝါကို ငါဆုတောင်းတယ်။ ကူညီပါလို့ ဘုရားသခင်ကို တစာစာ တောင်းလျှောက်တယ်။ ငါ့အသံကို ဗိမာန်တော်ထဲကနေ ကြားတယ်။ ငါ့ရဲ့ အကူအညီတောင်းသံဟာ ဘုရားရဲ့နားထဲ ရောက်သွားတယ်။ အဲဒီအခါ မြေကြီး တုန်ခါလာတယ်။ တောင်ရဲ့ အခြေအမြစ်တွေလည်း သိမ့်သိမ့်တုန်လာတယ်။ အမျက်တော်ကြောင့် အဲဒါတွေ ယိမ်းထိုးလာတယ်။ ဘုရားရဲ့နှာခေါင်းထဲကနေ မီးခိုးတွေ၊ ခံတွင်းထဲကနေ ကျွမ်းလောင်စေတဲ့မီးတွေ ထွက်လာတယ်။ ဘုရားဆီကနေ မီးကျီးခဲတွေ ထွက်လာတယ်။ ဘုရား ဆင်းသက်တဲ့အခါ ကောင်းကင် ညွှတ်ကျလာတယ်။ ခြေတော်ရင်းမှာ မည်းမှောင်တဲ့တိမ်ထု ရှိနေတယ်။ ဘုရားက ခေရုဗိမ်ကို စီးပြီး ပျံသန်းလာတယ်။ ကောင်းကင်တမန် ရဲ့တောင်ပံကို စီးပြီး ထိုးဆင်းလာတယ်။ မှောင်မိုက်ကို လွှမ်းခြုံထားတယ်။ မည်းမှောင်နေတဲ့ မိုးတိမ်နဲ့ တိမ်ထုကြီးကို ပတ်လည်မှာ ခြံရံထားတယ်။ မိုးသီးတွေ၊ မီးကျီးခဲတွေက ရှေ့တော်မှာရှိတဲ့ လျှပ်စီးတွေထဲကနေ တိမ်ထုကို ဖောက်ထွက်ပြီး ကျလာတယ်။ အဲဒီနောက် ယေဟောဝါက ကောင်းကင်မှာ မိုးခြိမ်းစေတယ်။ အမြင့်ဆုံးအရှင်က အသံကို လွှင့်တဲ့အခါ မိုးသီးတွေ၊ မီးကျီးခဲတွေ ကျလာတယ်။ မြားတွေပစ်လွှတ်ပြီး ရန်သူတွေကို ကစဉ့်ကလျားဖြစ်စေတယ်။ လျှပ်စီးလက်ပြီး သူတို့ကို ဖရိုဖရဲဖြစ်စေတယ်။ အို ယေဟောဝါ၊ ကိုယ်တော် ဆုံးမလိုက်တဲ့အတွက်၊ နှာခေါင်းထဲကနေ လေမှုတ်ထုတ်လိုက်တဲ့အတွက် မြစ်ကြမ်းပြင်တွေ ထင်ရှားလာတယ်။ မြေကြီးအုတ်မြစ်တွေ ပေါ်လာတယ်။ အထက်အရပ်ကနေ လက်တော်ကို ဆန့်လိုက်တယ်။ ငါ့ကိုကိုင်ပြီး နက်ရှိုင်းတဲ့ ရေထဲကနေ ဆယ်ယူတယ်။ အင်အားကြီးတဲ့ ရန်သူတွေ၊ အင်အားပိုကြီးပြီး ငါ့ကို မုန်းတီးနေသူတွေလက်ကနေ ကယ်တင်တယ်။ ငါဒုက္ခရောက်နေချိန်မှာ သူတို့ တိုက်ခိုက်ပေမဲ့လည်း ငါ့ကို ယေဟောဝါ ထောက်မပေးတယ်။ ဘေးကင်းလုံခြုံတဲ့ နေရာဆီ ငါ့ကို ပို့ဆောင်ပေးတယ်။ ငါ့ကိုနှစ်သက်တဲ့အတွက် ကယ်တင်တယ်။ ယေဟောဝါက ငါဖြောင့်မတ်တဲ့အတိုင်း ဆုချတယ်။ ငါ့လက်တွေ အပြစ်ကင်းတဲ့အတိုင်း ပြန်ဆပ်ပေးတယ်။ ယေဟောဝါရဲ့ လမ်းစဉ်တွေအတိုင်း ငါအမြဲလိုက်လျှောက်တယ်။ ဘုရားသခင်ကို ကျောခိုင်းတာဟာ ဆိုးညစ်တဲ့ လုပ်ရပ်ဖြစ်လို့ ငါမလုပ်ဘူး။ ဘုရားရဲ့ တရားစီရင်ချက်တွေအကြောင်း ငါအမြဲစဉ်းစားတယ်။ ဘုရားရဲ့ဥပဒေတွေကို လျစ်လျူမရှုဘူး။ ရှေ့တော်မှာ အပြစ်ပြောစရာမရှိအောင် ငါနေမယ်။ မပြစ်မှားမိအောင် စောင့်ထိန်းမယ်။ ယေဟောဝါက ငါဖြောင့်မတ်တဲ့အတိုင်း၊ ရှေ့တော်မှာ ငါ့လက်တွေ အပြစ်ကင်းတဲ့အတိုင်း ပြန်ဆပ်ပေးပါစေ။ သစ္စာစောင့်သိသူကို ကိုယ်တော်ကလည်း သစ္စာစောင့်သိတယ်။ အပြစ်ပြောစရာမရှိသူကို အပြစ်ပြောစရာမရှိအောင် ဆက်ဆံတယ်။ ဖြူစင်တဲ့သူကို ဖြူစင်တဲ့သဘောနဲ့ ဆက်ဆံတယ်။ ကောက်ကျစ်သူကိုတော့ ပါးနပ်စွာ ဆက်ဆံတယ်။ နိမ့်ကျသူတွေကို ကယ်တင်တယ်။ မောက်မာသူတွေကိုတော့ ချိုးနှိမ်ပစ်တယ်။ အို ယေဟောဝါ၊ ကျွန်တော့်မီးခွက်ကို ထွန်းညှိပေးသူဟာ ကိုယ်တော်ပါ။ ဘုရားသခင်က ကျွန်တော့်ရဲ့ မှောင်မိုက်ကို ထွန်းလင်းစေတယ်။ ကိုယ်တော့် အကူအညီကြောင့် ဓားပြအုပ်စုကို ဖြိုခွင်းနိုင်ပြီ။ ဘုရားသခင်ပေးတဲ့ ခွန်အားကြောင့် မြို့ရိုးကို တက်နိုင်ပြီ။ စစ်မှန်တဲ့ဘုရားသခင်ရဲ့ လမ်းစဉ်ဟာ ပြည့်ဝစုံလင်တယ်။ ယေဟောဝါရဲ့ နှုတ်ထွက်စကားဟာ သန့်စင်တယ်။ ဘုရားဟာ ခိုလှုံသူတွေအတွက် ဒိုင်းလွှားပဲ။ ယေဟောဝါကလွဲလို့ ဘယ်ဘုရား ရှိသလဲ။ ငါတို့ဘုရားသခင်ကလွဲလို့ ဘယ်သူဟာ ကျောက်ဆောင်ဖြစ်သလဲ။ စစ်မှန်တဲ့ဘုရားသခင်က ငါ့ကိုအစွမ်းခွန်အားနဲ့ လွှမ်းခြုံပေးတယ်။ ငါ့လမ်းခရီးကို ချောမွေ့စေတယ်။ ငါ့ခြေကို သမင်ခြေလို ဖြစ်စေတယ်။ မြင့်မားတဲ့နေရာတွေမှာ ရပ်စေတယ်။ ငါ့လက်တွေကို စစ်ရေးကျွမ်းကျင်အောင် လေ့ကျင့်ပေးတယ်။ ကြေးနီလေးကို ငါ့လက်ရုံးအားနဲ့ တင်နိုင်တယ်။ ကိုယ်တော်က ကျွန်တော့်ကို ကယ်တင်ခြင်းဒိုင်းလွှား ပေးတယ်။ ညာလက်ရုံးတော်နဲ့ ထောက်မတယ်။ ကိုယ်တော့်နှိမ့်ချမှုကြောင့် ကျွန်တော် ကြီးမြတ်လာတယ်။ ကျွန်တော် ခြေချမယ့်လမ်းကို ကိုယ်တော် ကျယ်ဝန်းစေတယ်။ ကျွန်တော် ခြေချော်မှာ မဟုတ်ဘူး။ ရန်သူတွေကို လိုက်လံဖမ်းဆီးမယ်။ သုတ်သင်ဖယ်ရှားလို့ မပြီးမချင်း ပြန်မလာဘူး။ သူတို့ ပြန်မထနိုင်အောင် နင်းခြေပစ်မယ်။ ကျွန်တော့်ခြေရင်းမှာ ပြိုလဲသွားလိမ့်မယ်။ ကျွန်တော် စစ်တိုက်နိုင်အောင် ကိုယ်တော် အစွမ်းခွန်အား ပေးလိမ့်မယ်။ ရန်သူတွေကို ခြေအောက်မှာ ပြိုလဲစေလိမ့်မယ်။ ရန်သူတွေကို နောက်လှည့်ပြေးစေမယ်။ ကျွန်တော့်ကို မုန်းတဲ့သူတွေ ဇာတ်သိမ်းသွားအောင် ကျွန်တော်လုပ်မယ်။ သူတို့ အော်ဟစ်အကူအညီတောင်းပေမဲ့ ကယ်တင်မယ့်သူ တစ်ယောက်မှ မရှိဘူး။ သူတို့အော်ခေါ်ရင်တောင် ယေဟောဝါ ပြန်မထူးဘူး။ သူတို့ကို လေထဲလွင့်နေတဲ့ ဖုန်မှုန့်လို ဖြစ်သွားအောင် ကျွန်တော် ထုထောင်းပစ်မယ်။ လမ်းပေါ်က ရွှံ့တွေလို လွှင့်ပစ်မယ်။ ကျွန်တော့်ကို အပြစ်ရှာသူတွေလက်ကနေ ကိုယ်တော် ကယ်တင်လိမ့်မယ်။ လူမျိုးတွေရဲ့ ခေါင်းဆောင်အဖြစ် ခန့်အပ်လိမ့်မယ်။ ကျွန်တော်မသိတဲ့ လူမျိုးတစ်မျိုးက ကျွန်တော့်ဆီမှာ ကျွန်ခံလိမ့်မယ်။ ကျွန်တော့်အကြောင်းကို ကြားရုံနဲ့ သူတို့ နာခံလိမ့်မယ်။ တိုင်းတစ်ပါးသားတွေ ရှေ့မှာလာပြီး ဝပ်တွားကြလိမ့်မယ်။ တိုင်းတစ်ပါးသားတွေ သတ္တိမရှိတော့ဘူး။ ရဲတိုက်တွေထဲကနေ ကြောက်ရွံ့တုန်လှုပ်ပြီး ထွက်လာလိမ့်မယ်။ ယေဟောဝါဟာ အသက်ရှင်နေတဲ့ ဘုရားပဲ။ ငါ့ကျောက်ဆောင်ကို ချီးမွမ်းကြပါ။ ငါ့ကိုကယ်တင်တဲ့ ဘုရားသခင်ကို ချီးမြှောက်ကြပါ။ စစ်မှန်တဲ့ဘုရားသခင်က ငါ့အတွက် လက်စားချေ ပေးတယ်။ လူတွေကို ငါ့ခြေအောက်မှာ နှိမ်နင်းတယ်။ ဒေါသထွက်နေတဲ့ ရန်သူတွေလက်ကနေ ကယ်တင်ပေးတယ်။ တိုက်ခိုက်သူတွေရဲ့ အထက်မှာ ကျွန်တော့်ကို ချီးမြှင့်ပေးတယ်။ အကြမ်းဖက်သူရဲ့ လက်ကနေ ကယ်တင်ပေးတယ်။ ဒါကြောင့် ယေဟောဝါဘုရား၊ လူမျိုးတွေအလယ်မှာ ကိုယ်တော့်ကို ဂုဏ်တင်ချီးမွမ်းပါ့မယ်။ နာမတော်ကို ချီးမွမ်းသီချင်းဆိုပါ့မယ်။ ဘုရားက ခန့်အပ်ထားတဲ့ ဘုရင်ကို ကယ်တင်ဖို့ ကြီးမြတ်တဲ့အရာတွေ လုပ်ဆောင်တယ်။ ဘိသိက်ပေးထားသူကို၊ ဒါဝိဒ်နဲ့ သူ့မျိုးနွယ်ကို ခိုင်မြဲတဲ့မေတ္တာ ထာဝစဉ်ပြတယ်။,19,Ps,18,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/18/
audio/nwt_19_Ps_BU_019.mp3,ဆာလံ (၁၉) ဂီတမှူးသို့။ ဒါဝိဒ်စပ်ဆိုတဲ့ သီချင်း။ ကောင်းကင်က ဘုရားသခင်ရဲ့ ဂုဏ်ကျက်သရေကို ကြေညာနေတယ်။ အထက်မိုးကောင်းကင်က ဘုရားရဲ့လက်ရာတွေအကြောင်း ပြောကြားနေတယ်။ သူတို့က နေ့စဉ်နေ့တိုင်း တတွတ်တွတ် ပြောနေတယ်။ ညစဉ်ညတိုင်း ဘုရားသခင်အကြောင်း ဖော်ပြနေတယ်။ တကယ်တော့ သူတို့ ဘာစကားမှ မပြောဘူး။ စကားတစ်ခွန်းမှ မဟဘူး။ ဘာစကားသံမှလည်း မကြားရဘူး။ ဒါပေမဲ့ သူတို့ရဲ့အသံဟာ မြေတစ်ပြင်လုံးအထိ၊ သူတို့ရဲ့သတင်းစကားဟာ မြေကြီးစွန်းအထိ ပျံ့နှံ့သွားတယ်။ ဘုရားသခင်က ကောင်းကင်မှာ နေမင်းအတွက် တဲတစ်ဆောင် ဆောက်ပေးတယ်။ နေမင်းဟာ မင်္ဂလာအိပ်ခန်းထဲက ထွက်လာတဲ့ သတို့သားနဲ့တူတယ်။ ခွန်အားကြီးသူလို ကိုယ့်လမ်းကြောင်းအတိုင်း ပြေးရင်းနဲ့ ရွှင်လန်းနေတယ်။ ကောင်းကင် တစ်ဖက်စွန်းကနေ ထွက်လာပြီး နောက်တစ်ဖက်စွန်းအထိ လှည့်ပတ်သွားတယ်။ သူ့အပူရှိန်နဲ့ လွတ်ကင်းတာ ဘာမှမရှိဘူး။ ယေဟောဝါရဲ့ပညတ်ဟာ ပြည့်ဝစုံလင်တယ်။ လူကို အစွမ်းခွန်အား ပြည့်စေတယ်။ ယေဟောဝါရဲ့ သတိပေးချက်ဟာ ယုံကြည်စိတ်ချထိုက်တယ်။ အတွေ့အကြုံမရှိသူကို ဉာဏ်ပညာရှိစေတယ်။ ယေဟောဝါရဲ့ မိန့်မှာချက်တွေဟာ ဖြောင့်မတ်တယ်။ စိတ်နှလုံးကို ရွှင်လန်းစေတယ်။ ယေဟောဝါရဲ့ ပညတ်ချက်ဟာ သန့်စင်တယ်။ မျက်စိကို လင်းစေတယ်။ ယေဟောဝါကို ကြောက်ရွံ့ခြင်းဟာ စင်ကြယ်တယ်။ ထာဝစဉ်တည်တယ်။ ယေဟောဝါရဲ့ တရားစီရင်ချက်တွေဟာ စစ်မှန်တယ်၊ အလုံးစုံ ဖြောင့်မတ်တယ်။ အဲဒါတွေဟာ ရွှေထက်မက ရွှေစင်အမြောက်အမြားထက် နှစ်သက်စရာ ကောင်းတယ်။ ပျားအုံကနေ တစက်စက်ကျနေတဲ့ ပျားရည်ထက် ချိုမြိန်တယ်။ အဲဒါတွေက ကျွန်တော်မျိုးကို သတိပေးနေတယ်။ အဲဒါတွေကို စောင့်ထိန်းတဲ့အတွက် အကျိုးကြီးလှပါတယ်။ ကိုယ့်အမှားကိုယ်သိတဲ့သူ ဘယ်သူရှိသလဲ။ မသိဘဲလုပ်မိတဲ့ အပြစ်တွေကို ခွင့်လွှတ်ပေးလှည့်ပါ။ ရောင့်တက်တဲ့ လုပ်ရပ်တွေ မလုပ်မိအောင် ကျွန်တော်မျိုးကို တားဆီးပေးပါ။ အဲဒါတွေဟာ ကျွန်တော့်ကို အနိုင်မယူပါစေနဲ့။ ဒါမှ ကျွန်တော်ဟာ အပြစ်ပြောစရာမရှိတဲ့သူ၊ ပြောင်ပြောင်တင်းတင်း ကျူးလွန်တဲ့ အပြစ်တွေနဲ့ ကင်းစင်တဲ့သူ ဖြစ်နိုင်မှာပါ။ အို ယေဟောဝါ၊ ကျွန်တော့်ကျောက်ဆောင်၊ ကျွန်တော့်ရွေးနုတ်ရှင်၊ ကျွန်တော့်နှုတ်ကထွက်တဲ့ စကားတွေနဲ့ စိတ်ထဲက အတွေးတွေဟာ ကိုယ်တော် နှစ်သက်တာတွေ ဖြစ်ပါစေ။,19,Ps,19,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/19/
audio/nwt_19_Ps_BU_020.mp3,ဆာလံ (၂၀) ဂီတမှူးသို့။ ဒါဝိဒ်စပ်ဆိုတဲ့ သီချင်း။ ဒုက္ခရောက်ချိန်မှာ မင်းကြီးရဲ့ ဆုတောင်းချက်ကို ယေဟောဝါ အဖြေပေးပါစေ။ ယာကုပ်ကိုးကွယ်တဲ့ ဘုရားသခင်ရဲ့ နာမည်က မင်းကြီးကို ကာကွယ်ပေးပါစေ။ ဘုရားက မင်းကြီးအတွက် အကူအညီကို သန့်ရှင်းရာအရပ်ကနေ စေလွှတ်ပေးပါစေ။ ဇိအုန်တောင်ကနေ ဖေးမပေးပါစေ။ မင်းကြီးဆက်သတဲ့ ပူဇော်သက္ကာတွေကို ဘုရား သတိရပါစေ။ မီးရှို့ရာ ပူဇော်သက္ကာကို နှစ်သက်လက်ခံပါစေ။ (စဲလာ) မင်းကြီးရဲ့ လိုအင်ဆန္ဒတွေကို ဖြည့်ဆည်းပေးပါစေ။ မင်းကြီးရဲ့ အစီအစဉ်အားလုံးကို အောင်မြင်ခွင့်ပေးပါစေ။ မင်းကြီးရဲ့ အောင်ပွဲတွေအတွက် ကျွန်တော်တို့ ရွှင်လန်းစွာ သီချင်းဆိုပါ့မယ်။ ဘုရားသခင်ရဲ့ နာမည်နဲ့ အောင်လံလွှင့်ထူပါ့မယ်။ မင်းကြီးတောင်းသမျှ ဆုကို ယေဟောဝါ ဖြည့်ဆည်းပေးပါစေ။ ယေဟောဝါဟာ ဘိသိက်ပေးထားသူကို ကယ်တင်တယ်ဆိုတာ ကျွန်တော်တို့ သိပြီ။ သူ့ဆုတောင်းချက်တွေကို သန့်ရှင်းတဲ့ ကောင်းကင်ကနေ နားထောင်ပြီး အားကြီးတဲ့ ညာလက်ရုံးနဲ့ ကယ်တင်တယ်။ တချို့က မြင်းရထားတွေ၊ တချို့ကမြင်းတွေကို အားကိုးပေမဲ့ ကျွန်တော်တို့ကတော့ ယေဟောဝါဘုရားရဲ့ နာမည်ကိုခေါ်ပြီး ဆုတောင်းမယ်။ အဲဒီလူတွေ ပြိုလဲ ကျရှုံးကုန်ပြီ။ ကျွန်တော်တို့ကတော့ ပြန်ထပြီး ရပ်တည်နိုင်ပြီ။ အို ယေဟောဝါ၊ မင်းကြီးကို ကယ်တင်ပေးပါ။ ကျွန်တော်တို့အကူအညီတောင်းတဲ့အခါ ကူညီပေးလှည့်ပါ။,19,Ps,20,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/20/
audio/nwt_19_Ps_BU_021.mp3,ဆာလံ (၂၁) ဂီတမှူးသို့။ ဒါဝိဒ်စပ်ဆိုတဲ့ သီချင်း။ အို ယေဟောဝါ၊ မင်းကြီးဟာ ကိုယ်တော်ပေးတဲ့ အစွမ်းခွန်အားကြောင့် ဝမ်းမြောက်နေတယ်။ ကိုယ်တော် ကယ်တင်ပေးလို့ သိပ်ဝမ်းမြောက်နေတယ်။ သူ့ရဲ့လိုအင်ဆန္ဒကို ကိုယ်တော် ဖြည့်ဆည်းပေးတယ်။ သူတောင်းဆိုတာကိုလည်း မငြင်းပယ်ဘူး။ (စဲလာ) သူ့ကို ကောင်းချီးတွေ အလျှံပယ်ပေးတယ်။ ရွှေစင်သရဖူ ဆောင်းပေးတယ်။ အသက်ရှည်ဖို့ သူ ဆုပန်တဲ့အတိုင်း ဖြည့်ဆည်းပေးတယ်။ အစဉ်ထာဝရ အသက်ရှည်စေတယ်။ ကိုယ်တော် ကယ်တင်ပေးလို့ သူ့ရဲ့ဂုဏ်ကျက်သရေ တိုးလာတယ်။ ကိုယ်တော်က ဂုဏ်သိက္ခာနဲ့ခမ်းနားမြင့်မြတ်မှုကို သူ့ဆီ အပ်နှင်းတယ်။ သူ့ကို ထာဝစဉ် ကောင်းချီးခံစားစေတယ်။ သူနဲ့အတူ ရှိနေပြီး သူ့ကို ပျော်ရွှင်စေတယ်။ ယေဟောဝါကို သူ ယုံကြည် ကိုးစားတယ်။ အမြင့်ဆုံးအရှင်ရဲ့ ခိုင်မြဲတဲ့မေတ္တာကြောင့် သူ ဘယ်တော့မှ တုန်လှုပ်မှာ မဟုတ်ဘူး။ ကိုယ်တော်က ရန်သူတွေကို လက်နဲ့ ကိုင်ဖမ်းမယ်။ မလိုမုန်းထားသူတွေကို ညာလက်ရုံးနဲ့ ကိုင်ဖမ်းမယ်။ စစ်ကြောချိန်ရောက်တဲ့အခါ သူတို့ဟာ မီးဖိုထဲ ပစ်ချခံရသလို ဖြစ်လိမ့်မယ်။ ယေဟောဝါက သူတို့ကို ဒေါသတကြီး ဝါးမျိုမယ်။ သူတို့ကို မီးလောင်ကျွမ်းသွားမယ်။ သူတို့ရဲ့ သားစဉ်မြေးဆက်တွေကို ကမ္ဘာမြေပေါ်ကနေ၊ သူတို့ရဲ့သားမြေးတွေကို လူသားတွေထဲကနေ ဖျက်ဆီးလိမ့်မယ်။ ကိုယ်တော့်အပေါ် သူတို့ မကောင်းကြံကြတာကိုး။ အောင်မြင်မှာမဟုတ်တဲ့ အကြံတွေ ကြံစည်ကြတာကိုး။ ကိုယ်တော်က သူတို့ကို လေးနဲ့ချိန်ရွယ်ပြီး နောက်လှည့်ပြေးစေလိမ့်မယ်။ ယေဟောဝါဘုရား၊ အစွမ်းခွန်အားနဲ့ ထတော်မူပါ။ ကိုယ်တော်ရဲ့ ခွန်အားကြီးမားမှုအကြောင်း ကျွန်တော်တို့ ချီးမွမ်းသီချင်းဆိုပါ့မယ်။,19,Ps,21,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/21/
audio/nwt_19_Ps_BU_022.mp3,ဆာလံ (၂၂) ဂီတမှူးသို့။ “အရုဏ်ဦးရဲ့သမင်မ” တေးသွားအတိုင်း သီဆိုရန်။ ဒါဝိဒ်စပ်ဆိုတဲ့ သီချင်း။ ကျွန်တော့်ဘုရား၊ ကျွန်တော့်ဘုရား၊ ကျွန်တော့်ကို ဘာလို့ စွန့်ပစ်တာလဲ။ ဘာလို့ မကယ်တာလဲ။ ကျွန်တော် ညည်းတွားအော်ဟစ်တာကို ဘာလို့ မကြားတာလဲ။ ကျွန်တော့်ဘုရားသခင်၊ နေ့ဘက်မှာ တဖွဖွခေါ်ပေမဲ့ ကိုယ်တော် ပြန်မထူးဘူး။ ညဘက်မှာလည်း နှုတ်ဆိတ်မနေဘဲ ခေါ်နေပါတယ်။ ကိုယ်တော်ဟာ သန့်ရှင်းမြင့်မြတ်တယ်။ အစ္စရေးတို့ရဲ့ ချီးမွမ်းခြင်းတွေ ကိုယ်တော့်ကို ဝိုင်းရံနေတယ်။ ဘိုးဘေးတွေ ကိုယ်တော့်ကို ယုံကြည်ကိုးစားခဲ့တယ်။ အဲဒီလိုယုံကြည်ကိုးစားလို့ ကိုယ်တော် အမြဲကယ်တင်ခဲ့တယ်။ ကိုယ်တော့်ကို အော်ဟစ်အကူအညီတောင်းလို့ သူတို့ ကယ်တင်ခံရတယ်။ ကိုယ်တော့်ကို ယုံကြည်ကိုးစားလို့ သူတို့ စိတ်မပျက်ခဲ့ရဘူး။ ကျွန်တော်ဟာ လူမဟုတ်ပါဘူး၊ တီကောင်ပါ။ လူတွေ အထင်သေးတာ၊ ရွံရှာတာကို ခံနေရပါတယ်။ မြင်သူတိုင်း ကျွန်တော့်ကို သရော်ကြတယ်။ နှာခေါင်းရှုံ့ပြီး လှောင်ပြောင်တဲ့အနေနဲ့ ခေါင်းကို ခါကြတယ်။ ယေဟောဝါဆီ သူ ပုံအပ်ထားတာပဲ။ ဘုရားပဲ ကယ်ပါစေ။ ဘုရားက သူ့ကို သိပ်ချစ်တာဆိုတော့ ဘုရားကပဲ ကယ်ပါစေပေါ့ လို့ သရော်ကြတယ်။ ကိုယ်တော်က ကျွန်တော့်ကို အမေ့ဝမ်းထဲကနေ ခေါ်ထုတ်ပြီး အမေ့ရင်ခွင်မှာ ဘေးကင်းလုံခြုံစေတယ်။ ကျွန်တော်ဟာ မွေးကတည်းက ကိုယ်တော်ဂရုစိုက်တာ ခံခဲ့ရသူပါ။ အမေ့ဝမ်းထဲမှာ ရှိကတည်းက ကိုယ်တော်ဟာ ကျွန်တော့်ဘုရားသခင်ပါ။ ကျွန်တော် ဒုက္ခရောက်တော့မှာမို့လို့ ဝေးဝေးမနေပါနဲ့။ ကျွန်တော့်ကို ကူညီမယ့်သူ တစ်ယောက်မှ မရှိဘူး။ နွားပေါက်အများကြီးက ကျွန်တော့်ကို ဝိုင်းထားတယ်။ သန်မာတဲ့ ဗာရှန်နွားတွေလည်း ပတ်လည်မှာ ရှိနေတယ်။ ကျွန်တော့်ကို ရန်မူဖို့ ပါးစပ်ကို အကျယ်ကြီး ဟထားကြတယ်။ သားကောင်ကို အပိုင်းပိုင်းဆွဲဖဲ့ပြီး ဟိန်းဟောက်နေတဲ့ ခြင်္သေ့လိုပါပဲ။ ကျွန်တော်ဟာ ရေလို သွန်ချခံနေရပြီ။ အရိုးအဆစ်တွေ လွဲကုန်ပြီ။ နှလုံးသားကလည်း ပျားဖယောင်းလို အရည်ပျော်ကုန်ပြီ။ အားအင်ကုန်ခန်းပြီး အိုးခြမ်းပဲ့လို ဖြစ်နေပြီ။ လျှာကလည်း အာခေါင်မှာ ကပ်နေပြီ။ ကျွန်တော့်ကို သေတွင်းထဲ ကိုယ်တော် ပို့လိုက်ပြီ။ ခွေးတွေက ဝိုင်းအုံပြီး လူယုတ်မာတွေလို အုပ်လိုက်ကြီး အနားကပ်လာတယ်။ ကျွန်တော့်ခြေလက်တွေကို ခြင်္သေ့လို ကိုက်ဖဲ့ကြတယ်။ ကျွန်တော့်အရိုး ဘယ်နှစ်ချောင်းရှိမှန်းတောင် ရေတွက်လို့ရတယ်။ ရန်သူတွေ ကျွန်တော့်ကို စိုက်ကြည့်နေတယ်။ ကျွန်တော့်ဝတ်လုံတွေကို အပိုင်းပိုင်း ခွဲယူပြီး အင်္ကျီကိုလည်း မဲချယူကြတယ်။ ယေဟောဝါဘုရား၊ ဝေးဝေးမှာ မနေပါနဲ့။ ကိုယ်တော်ဟာ ကျွန်တော့်ရဲ့ အစွမ်းခွန်အားပါ။ အမြန်လာကူလှည့်ပါ။ ကျွန်တော့်ကို ဓားဘေးကနေ၊ ကျွန်တော့်ရဲ့ အဖိုးတန်တဲ့အသက်ကို ခွေးတွေလက်ကနေ ကယ်တင်ပေးပါ။ ခြင်္သေ့ခံတွင်းထဲ မရောက်အောင်၊ နွားရိုင်းဦးချိုနဲ့ အဝှေ့မခံရအောင် ကယ်တင်ပေးပါ။ ပြန်ထူးပြီး ကယ်တင်ပေးပါ။ နာမတော်ကို ညီအစ်ကိုတွေသိအောင် ကြေညာပါ့မယ်။ လူစုလူဝေးအလယ်မှာ ကိုယ်တော့်ကို ချီးမွမ်းပါ့မယ်။ ယေဟောဝါကို ကြောက်ရွံ့သူတို့၊ ဘုရားကို ချီးမွမ်းကြ။ ယာကုပ်ရဲ့ သားမြေးအပေါင်းတို့၊ ဘုရားကို ဂုဏ်တင်ချီးမွမ်းကြ။ အစ္စရေးရဲ့ သားမြေးအပေါင်းတို့၊ ဘုရားကို ရိုသေကိုင်းရှိုင်းကြ။ ဘုရားဟာ ဖိနှိပ်ခံရသူရဲ့ဒုက္ခကို အရေးမစိုက်ဘဲ မနေဘူး၊ မရွံရှာဘူး။ သူ့ကို မျက်နှာမလွှဲဘူး။ သူအော်ဟစ်အကူအညီတောင်းတဲ့အခါ ကြားတယ်။ လူစုလူဝေးကြီးအလယ်မှာ ကိုယ်တော့်ကို ကျွန်တော် ချီးမွမ်းမယ်။ ကိုယ်တော့်ကို ကြောက်ရွံ့သူတွေရှေ့မှာ သစ္စာကတိပြုခဲ့တဲ့အတိုင်း လုပ်ဆောင်မယ်။ စိတ်နူးညံ့သူတွေ ဝဝလင်လင် စားသောက်ရလိမ့်မယ်။ လူတွေက ယေဟောဝါကို ရှာပြီး ချီးမွမ်းလိမ့်မယ်။ ဘဝကို ထာဝစဉ် ပျော်မွေ့နိုင်ကြပါစေ။ မြေတစ်ခွင်လုံးဟာ သတိရပြီး ယေဟောဝါဆီ ပြန်လာလိမ့်မယ်။ လူမျိုးနွယ်အားလုံးလည်း ရှေ့တော်မှာ ဦးညွှတ်ကြလိမ့်မယ်။ ယေဟောဝါဟာ ရှင်ဘုရင်ပဲ။ လူမျိုးတွေကို အုပ်စိုးနေတယ်။ ကမ္ဘာပေါ်က ကြီးပွားနေသူတွေ စားသောက်ပြီး ဦးညွှတ်ကြလိမ့်မယ်။ မြေမှုန့်ထဲ ဆင်းသက်နေသူအားလုံး ရှေ့တော်မှာ ဒူးထောက်ကြလိမ့်မယ်။ တစ်ယောက်မှ ကိုယ့်ကိုယ်ကိုယ် အသက်ဆက်ရှင်အောင် မလုပ်နိုင်ဘူး။ သူတို့ရဲ့ သားစဉ်မြေးဆက်တွေ ဘုရားအတွက် အမှုဆောင်ကြလိမ့်မယ်။ နောင်လူမျိုးဆက်ဟာ ယေဟောဝါအကြောင်း ကြားသိရလိမ့်မယ်။ ဘုရားရဲ့ ဖြောင့်မတ်မှုအကြောင်း သူတို့ လာပြောပြလိမ့်မယ်။ ဘုရားလုပ်ဆောင်ခဲ့ရာတွေအကြောင်း နောင်လာနောက်သားတွေကို ပြောပြလိမ့်မယ်။,19,Ps,22,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/22/
audio/nwt_19_Ps_BU_023.mp3,ဆာလံ (၂၃) ဒါဝိဒ်စပ်ဆိုတဲ့ သီချင်း။ ယေဟောဝါဟာငါ့သိုးထိန်းပါ။ လိုလေသေးမရှိ ငါပြည့်စုံနေတာ။ ငါ့ကို စိမ်းစိုတဲ့စားကျက်တွေမှာ နားနေစေတယ်။ ရေပေါများတဲ့နေရာဆီ ဦးဆောင်ခေါ်သွားတယ်။ ငါ့ကို လန်းဆန်းစေတယ်။ နာမတော်ကိုထောက်ပြီး ဖြောင့်မတ်ခြင်းလမ်းထဲ ဦးဆောင်ခေါ်သွားတယ်။ မှောင်မိုက်တဲ့ ချိုင့်ဝှမ်းထဲ လျှောက်ရပေမဲ့ ကိုယ်တော်ရှိနေလို့ ဘာအန္တရာယ်မှ မကြောက်ဘူး။ နှင်တံနဲ့ တောင်ဝှေးတော်ကြောင့် ကျွန်တော် စိတ်အေးလက်အေး ဖြစ်နေတယ်။ ကိုယ်တော်က ရန်သူရှေ့မှာ ကျွန်တော့်အတွက် စားသောက်ပွဲ တည်ခင်းပေးတယ်။ ကျွန်တော့်ခေါင်းကို ဆီလိမ်းပေးတယ်။ ကျွန်တော့်ခွက်ဟာ ပြည့်လျှံနေတယ်။ ကောင်းမြတ်ခြင်းကျေးဇူးနဲ့ ခိုင်မြဲတဲ့မေတ္တာကို အသက်ထက်ဆုံး ကျွန်တော် ခံစားရလိမ့်မယ်။ ယေဟောဝါရဲ့ အိမ်တော်မှာ တစ်သက်လုံး နေထိုင်သွားမယ်။,19,Ps,23,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/23/
audio/nwt_19_Ps_BU_024.mp3,ဆာလံ (၂၄) ဒါဝိဒ်စပ်ဆိုတဲ့ သီချင်း။ ယေဟောဝါဟာ ကမ္ဘာမြေနဲ့ ကမ္ဘာမြေပေါ်ရှိသမျှကို ပိုင်တယ်။ မြေကြီးနဲ့ မြေကြီးပေါ် နေထိုင်သူတွေကို ပိုင်တယ်။ ဘုရားက ကမ္ဘာမြေကို ပင်လယ်ရဲ့အထက်မှာ အခိုင်အမာ တည်စေတယ်။ မြစ်ချောင်းတွေအထက်မှာ ခိုင်ခံ့မြဲမြံစေတယ်။ ယေဟောဝါရဲ့ တောင်ပေါ်ကို ဘယ်သူ တက်ခွင့်ရှိသလဲ။ သန့်ရှင်းရာဌာနမှာ ဘယ်သူ ရပ်နေခွင့်ရှိသလဲ။ အပြစ်ကင်းတဲ့လက်နဲ့ ဖြူစင်တဲ့စိတ်နှလုံး ရှိသူ၊ ဘုရားရဲ့အသက်ကို တိုင်တည်ပြီး မဟုတ်မမှန် မကျိန်ဆိုတဲ့သူ၊ အလိမ်အညာစကားတွေနဲ့ မကျိန်ဆိုတဲ့သူပဲပေါ့။ သူဟာ ယေဟောဝါရဲ့ ကောင်းချီးတွေ ခံစားရလိမ့်မယ်။ ကယ်တင်ရှင် ဘုရားသခင်က သူ့ကို ဖြောင့်မတ်သူလို့ သတ်မှတ်လိမ့်မယ်။ ယာကုပ်ရဲ့ဘုရားသခင်၊ ဒီလူမျိုးဆက်ဟာ ကိုယ်တော့်ကိုရှာတဲ့သူတွေ၊ ကိုယ်တော့်မျက်နှာသာ ရချင်တဲ့သူတွေရဲ့ လူမျိုးဆက်ပါ။ (စဲလာ) မြို့တံခါးတို့၊ မင်းတို့ရဲ့မုခ်ဦးတွေကို မြှင့်လိုက်ကြ။ ရှေးဟောင်းတံခါးတို့၊ ဖွင့်လိုက်ကြ။ ဘုန်းကြီးတဲ့ ဘုရင်မင်းမြတ် ဝင်လာတော့မယ်။ ဘုန်းကြီးတဲ့ ဘုရင်မင်းမြတ်ဟာ ဘယ်သူလဲ။ အစွမ်းခွန်အားကြီးမားတဲ့ ယေဟောဝါ၊ စစ်မှုမှာ ပြိုင်ဘက်ကင်းတဲ့ ယေဟောဝါပဲပေါ့။ မြို့တံခါးတို့၊ မင်းတို့ရဲ့မုခ်ဦးတွေကို မြှင့်လိုက်ကြ။ ရှေးဟောင်းတံခါးတို့၊ ဖွင့်လိုက်ကြ။ ဘုန်းကြီးတဲ့ ဘုရင်မင်းမြတ် ဝင်လာတော့မယ်။ ဘုန်းကြီးတဲ့ ဘုရင်မင်းမြတ်ဟာ ဘယ်သူလဲ။ ဘုန်းကြီးတဲ့ ဘုရင်မင်းမြတ်ဟာ ဗိုလ်ခြေတို့ရဲ့အရှင် ယေဟောဝါပဲပေါ့။ (စဲလာ),19,Ps,24,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/24/
audio/nwt_19_Ps_BU_025.mp3,ဆာလံ (၂၅) ဒါဝိဒ်စပ်ဆိုတဲ့ သီချင်း။ အို ယေဟောဝါ၊ ကိုယ်တော့်ကိုဆုတောင်းအသနားခံပါတယ်။ ဘုရားသခင်၊ ကိုယ်တော့်ကို ယုံကြည်ကိုးစားပါတယ်။ ကျွန်တော် အရှက်မကွဲပါရစေနဲ့။ ရန်သူတွေ ကျွန်တော့်ဒုက္ခကိုကြည့်ပြီး ကျိတ်ဝမ်းသာနေတာမျိုး မဖြစ်ပါစေနဲ့။ ကိုယ်တော့်ကို မျှော်လင့်သူတွေ အရှက်ကွဲရမှာ မဟုတ်ဘူး။ သက်သက်မဲ့ သစ္စာဖောက်သူတွေကိုတော့ အရှက်ကွဲခြင်းက စောင့်ကြိုနေတယ်။ အို ယေဟောဝါ၊ ကိုယ်တော့်လမ်းစဉ်တွေအကြောင်း ကျွန်တော့်ကို သိနားလည်စေပါ။ နည်းလမ်းတွေအကြောင်း သင်ကြားပေးလှည့်ပါ။ ကိုယ်တော့် အမှန်တရားလမ်းပေါ် လျှောက်လှမ်းစေပါ။ ကျွန်တော့်ကို သင်ကြားပေးပါ။ ကိုယ်တော်ဟာ ကျွန်တော့်ကိုကယ်တင်တဲ့ ဘုရားသခင်ပါ။ ו ကိုယ်တော့်ကို တစ်နေ့လုံး မျှော်လင့်နေပါတယ်။ အို ယေဟောဝါ၊ ကိုယ်တော် အမြဲပြတဲ့ ကရုဏာနဲ့ ခိုင်မြဲတဲ့မေတ္တာကို အောက်မေ့လှည့်ပါ။ ငယ်ရွယ်စဉ်က ကျွန်တော်ကျူးလွန်ခဲ့တဲ့ အပြစ်တွေ၊ အမှားတွေကို မေ့ပျောက်ပေးပါ။ အို ယေဟောဝါ၊ ကိုယ်တော့်ကောင်းမြတ်ခြင်းကို ထောက်ပြီး ခိုင်မြဲတဲ့မေတ္တာနဲ့အညီ ကျွန်တော့်ကို သတိရလှည့်ပါ။ ယေဟောဝါဟာ ကောင်းမြတ်ပြီး ဖြောင့်မှန်တယ်။ ဒါကြောင့် အပြစ်လုပ်သူတွေကို လျှောက်သင့်တဲ့လမ်းဆီ ပြညွှန်ပေးတယ်။ စိတ်နူးညံ့သူတွေကို လမ်းမှန်ပေါ်ရောက်အောင် လမ်းညွှန်ပေးလိမ့်မယ်။ စိတ်နူးညံ့သူတွေကို မိမိရဲ့လမ်းစဉ်အကြောင်း သင်ကြားပေးလိမ့်မယ်။ ဘုရားရဲ့ပဋိညာဉ်နဲ့ သတိပေးချက်တွေကို စောင့်ထိန်းသူတွေအတွက် ယေဟောဝါရဲ့ လမ်းစဉ်အားလုံးဟာ ခိုင်မြဲတဲ့မေတ္တာနဲ့ သစ္စာတရားပါပဲ။ အို ယေဟောဝါ၊ ကျွန်တော့်အပြစ်က ကြီးလေးပေမဲ့ နာမတော်ကိုထောက်ပြီး ခွင့်လွှတ်ပေးပါ။ ဘယ်သူဟာ ယေဟောဝါကို ကြောက်ရွံ့သလဲ။ သူ့ကို ရွေးချယ်သင့်တဲ့ လမ်းစဉ်အကြောင်း သွန်သင်ပေးလိမ့်မယ်။ သူဟာ ကောင်းကျိုးချမ်းသာ ခံစားရလိမ့်မယ်။ သူ့သားစဉ်မြေးဆက်တွေလည်း ကမ္ဘာမြေကို ပိုင်ဆိုင်ရလိမ့်မယ်။ ယေဟောဝါကို ကြောက်ရွံ့သူတွေဟာ ဘုရားနဲ့ ခင်မင်ရင်းနှီးခွင့်ရတယ်။ ဘုရားရဲ့ကတိသစ္စာအကြောင်း သူတို့ကို အသိပေးတယ်။ ယေဟောဝါက ငါ့ခြေကို ကျော့ကွင်းထဲကနေ လွတ်မြောက်စေမှာမို့လို့ ဘုရားကို အမြဲ မျှော်ကြည့်နေတယ်။ ကျွန်တော့်ဘက် မျက်နှာလှည့်ပြီး မျက်နှာသာပြပါဦး။ အထီးကျန်ပြီးခိုကိုးရာမဲ့နေလို့ပါ။ ရင်ထဲမှာ သောကတွေ သိပ်များနေပြီ။ ဝေဒနာတွေကို ပျောက်ကင်းစေပါ။ ကျွန်တော့် ဒုက္ခဝေဒနာတွေကို မြင်ပြီး အပြစ်မှန်သမျှ ခွင့်လွှတ်ပေးပါ။ ရန်သူတွေ ဘယ်လောက်တောင် များနေတယ်၊ သူတို့ရဲ့ မုန်းတီးစိတ် ဘယ်လောက် ပြင်းထန်နေတယ်ဆိုတာ မြင်လှည့်ပါ။ ကျွန်တော့်အသက်ကို စောင့်ရှောက်ပြီး ကယ်တင်ပေးပါ။ ကိုယ်တော့်ဆီ ခိုလှုံတဲ့အတွက် အရှက်မကွဲပါရစေနဲ့။ ကိုယ်တော့်ကို မျှော်လင့်နေတဲ့အတွက် သမာဓိနဲ့ ဖြောင့်မှန်မှုက ကျွန်တော့်ကို ကာကွယ်စောင့်ရှောက်ပါစေ။ အို ဘုရားသခင်၊ အစ္စရေးကို ဆင်းရဲဒုက္ခအားလုံးကနေ ကယ်တင်ပေးပါ။,19,Ps,25,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/25/
audio/nwt_19_Ps_BU_026.mp3,ဆာလံ (၂၆) ဒါဝိဒ်စပ်ဆိုတဲ့ သီချင်း။ အို ယေဟောဝါ၊ ကျွန်တော် သမာဓိရှိရှိ လျှောက်လှမ်းတဲ့အတွက် တရားသဖြင့် စီရင်ပေးပါ။ ယေဟောဝါကို ယုံကြည်ကိုးစားပါတယ်။ မယိမ်းယိုင်ပါဘူး။ ယေဟောဝါဘုရား၊ ကျွန်တော့်ကို စစ်ဆေးပါ။ စမ်းသပ်တော်မူပါ။ အနက်ရှိုင်းဆုံး ခံစားချက်တွေကို၊ ကျွန်တော့်နှလုံးသားကို သန့်စင်ပေးပါ။ ခိုင်မြဲတဲ့မေတ္တာတော်ကို အမြဲ အမှတ်ရပြီး အမှန်တရားလမ်းအတိုင်း ကျွန်တော် လျှောက်လှမ်းတယ်။ လူလိမ်လူညာတွေနဲ့ မပေါင်းဘူး။ သရုပ်မှန်ဖုံးကွယ်ထားသူတွေကို ရှောင်တယ်။ လူယုတ်မာအုပ်စုကို မုန်းတယ်။ လူဆိုးတွေနဲ့လည်း မပေါင်းဘူး။ ယေဟောဝါဘုရား၊ ကျွန်တော့်လက်ကို အပြစ်မဲ့ခြင်းနဲ့ ဆေးကြောပါ့မယ်။ ပူဇော်ရာပလ္လင်ကို လှည့်ပတ်ပြီး လျှောက်ပါ့မယ်။ ကျေးဇူးတင်ချီးမွမ်းသံကို ကြားသိစေဖို့၊ ကိုယ်တော်ရဲ့ အံ့ဖွယ်လုပ်ဆောင်မှုတွေအကြောင်း ကြေညာနိုင်ဖို့ပါ။ အို ယေဟောဝါ၊ ကိုယ်တော့်ဂုဏ်ကျက်သရေ တည်ရှိတဲ့နေရာ၊ စံမြန်းရာအိမ်တော်ကို ကျွန်တော် ချစ်မြတ်နိုးလိုက်တာ။ ကျွန်တော့်ကို အပြစ်လုပ်သူတွေနဲ့အတူ မဖယ်ရှားလိုက်ပါနဲ့။ ကျွန်တော့်အသက်ကို အကြမ်းဖက်သူတွေနဲ့အတူ မနုတ်ယူလိုက်ပါနဲ့။ သူတို့လက်က ရှက်စရာကောင်းတာတွေကို လုပ်တယ်။ ညာလက်မှာလည်း လာဘ်စားမှုတွေ အပြည့်ပဲ။ ကျွန်တော်ကတော့ သမာဓိရှိရှိ လျှောက်လှမ်းပါ့မယ်။ ကျွန်တော့်ကို ကယ်တင်ပြီး မျက်နှာသာပေးလှည့်ပါ။ ညီညာတဲ့မြေပေါ် ကျွန်တော် ရပ်နေတယ်။ လူစုလူဝေးကြီးအလယ်မှာ ယေဟောဝါကို ချီးမွမ်းမယ်။,19,Ps,26,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/26/
audio/nwt_19_Ps_BU_027.mp3,ဆာလံ (၂၇) ဒါဝိဒ်စပ်ဆိုတဲ့ သီချင်း။ ယေဟောဝါဟာ ငါ့အလင်း၊ ငါ့ကယ်တင်ခြင်းပဲ။ ဘယ်သူ့ကို ကြောက်နေရမှာလဲ။ ယေဟောဝါဟာ ငါ့အသက်ရဲ့ ရဲတိုက်ပဲ။ ဘယ်သူ့ကို ကြောက်လန့်နေရမှာလဲ။ လူယုတ်မာတွေက ငါ့အသားကိုဝါးမျိုဖို့ တိုက်ခိုက်ပေမဲ့ ငါ့ရန်သူတွေ၊ ရန်ဘက်တွေဖြစ်တဲ့ သူတို့ပဲ တိုက်မိပြီး လဲကျကုန်တယ်။ တပ်မကြီးတစ်ခုလုံး ငါ့ကိုဝိုင်းထားရင်တောင် ငါမကြောက်ဘူး။ သူတို့တိုက်ခိုက်လာရင်တောင် ငါ့မှာ ယုံကြည်စိတ်ချမှု အပြည့်ရှိနေလိမ့်မယ်။ ယေဟောဝါဆီမှာ ငါဆုပန်ထားတာ တစ်ခုပဲရှိတယ်။ ငါတောင့်တတဲ့ အဲဒီဆုကတော့ ယေဟောဝါရဲ့အိမ်တော်မှာ အသက်ထက်ဆုံး နေထိုင်ခွင့်ရဖို့ပါပဲ။ အဲဒီလိုသာဆိုရင် ယေဟောဝါရဲ့ကောင်းမြတ်ခြင်းကို ငါမြင်တွေ့နိုင်မယ်။ ဗိမာန်တော်ကိုလည်း တန်ဖိုးထားစိတ်နဲ့ ကြည့်နိုင်မယ်။ ငါဒုက္ခရောက်ချိန်မှာ ဘုရားက သူ့ရဲ့ နားနေရာမှာ ငါ့ကို ဝှက်ထားပေးမယ်။ လျှို့ဝှက်နေရာဖြစ်တဲ့ တဲတော်မှာ ဝှက်ထားပေးမယ်။ ကျောက်ဆောင်ပေါ် တင်ထားပေးမယ်။ အခုဆို ငါဟာ ဝိုင်းရံထားတဲ့ရန်သူတွေရဲ့ အထက်မှာ ဦးမော့နိုင်ပြီ။ ရွှင်လန်းစွာ သီချင်းဆိုရင်း တဲတော်မှာ ပူဇော်သက္ကာတွေ ဆက်သမယ်။ ယေဟောဝါကို ချီးမွမ်းသီချင်းဆိုမယ်။ အို ယေဟောဝါ၊ ကျွန်တော်ခေါ်တဲ့အခါ ကြားလှည့်ပါ။ မျက်နှာသာပေးပြီး ပြန်ထူးလှည့်ပါ။ ငါ့မျက်နှာသာရဖို့ ကြိုးစားကြ လို့ ဘုရားမိန့်မှာထားတယ် ဆိုပြီး စိတ်ထဲ တွေးမိတယ်။ ဒါကြောင့် ယေဟောဝါဘုရား၊ မျက်နှာသာရဖို့ ကျွန်တော် ကြိုးစားပါ့မယ်။ ကျွန်တော်မျိုးကို မျက်နှာမလွှဲလိုက်ပါနဲ့။ ဒေါသနဲ့ မောင်းမထုတ် လိုက်ပါနဲ့။ ကိုယ်တော်ဟာ ကူညီမစရှင်ပါ။ ကယ်တင်ရှင် ဘုရားသခင်၊ ကျွန်တော့်ကို မစွန့်ပစ်ပါနဲ့။ မထားခဲ့ပါနဲ့။ မိရင်းဖရင်းက ကျွန်တော့်ကို စွန့်ပစ်ခဲ့ရင်တောင် ယေဟောဝါ လက်ခံထားမှာပါ။ အို ယေဟောဝါ၊ ကိုယ်တော့်လမ်းစဉ်အကြောင်း သွန်သင်ပေးပါ။ ရန်သူ့လက်ထဲ မရောက်ရလေအောင် ဖြောင့်မှန်တဲ့လမ်းထဲ ပို့ဆောင်ပေးပါ။ ရန်သူ့လက်ထဲ မအပ်လိုက်ပါနဲ့။ ကျွန်တော့်အကြောင်း မဟုတ်မမှန် သက်သေထွက်ဆိုသူတွေ ထကြွနေပြီ။ အကြမ်းဖက်ပြီး ခြိမ်းခြောက်နေပြီ။ သက်ရှိလောကမှာ ယေဟောဝါရဲ့ကောင်းမြတ်ခြင်းကို ခံစားရမှာပါဆိုတဲ့ ယုံကြည်ချက်သာ မရှိခဲ့ရင် ကျွန်တော် ဘယ်ဆီကိုများ ရောက်နေမလဲ။ ယေဟောဝါကို မျှော်လင့်ပါ။ ရဲစွမ်းသတ္တိရှိပါ။ ယေဟောဝါကိုသာ မျှော်လင့်နေပါ။,19,Ps,27,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/27/
audio/nwt_19_Ps_BU_028.mp3,ဆာလံ (၂၈) ဒါဝိဒ်စပ်ဆိုတဲ့ သီချင်း။ ကျွန်တော့်ကျောက်ဆောင် ယေဟောဝါ၊ကျွန်တော် မပြတ်တမ်း ခေါ်နေပါတယ်။ မကြားဘဲ မနေပါနဲ့။ ကိုယ်တော် နှုတ်ဆိတ်နေရင် ကျွန်တော်ဟာ သေတွင်းထဲ ဆင်းတော့မယ့်လူလို ဖြစ်သွားလိမ့်မယ်။ သန့်ရှင်းရာဌာနတော်မှာရှိတဲ့ အတွင်းခန်းဘက်ကို လက်ဖြန့်ပြီး ကူညီလှည့်ပါလို့ အသနားခံတဲ့အခါ ကြားတော်မူပါ။ လူဆိုးတွေ၊ နစ်နာအောင်လုပ်တဲ့သူတွေ၊ အပြောချိုပေမဲ့ စိတ်ထားယုတ်မာသူတွေနဲ့အတူ ကျွန်တော့်ကို ဆွဲခေါ်မသွားပါနဲ့။ သူတို့ရဲ့ ယုတ်မာတဲ့အကျင့်တွေ၊ အပြုအမူတွေအတိုင်း ပြန်ဆပ်ပေးပါ။ သူတို့လုပ်ခဲ့တာတွေ၊ လုပ်ရပ်တွေအတိုင်း ပြန်ခံစေပါ။ ယေဟောဝါရဲ့ လုပ်ဆောင် မှုတွေ၊ လက်ရာတော်တွေကို သူတို့ အရေးမလုပ်တဲ့အတွက် ဘုရားက သူတို့ကို မတည်ဆောက်ဘဲ ဖြိုဖျက်လိမ့်မယ်။ ယေဟောဝါကို ချီးမွမ်းကြပါ။ ငါအသနားခံတာကို ဘုရားကြားတယ်။ ယေဟောဝါဟာ ငါ့အစွမ်း ခွန်အား၊ ငါ့ဒိုင်းလွှားပဲ။ ဘုရားကိုပဲ ယုံကြည်ကိုးစားတယ်။ ဘုရားကူညီပေးလို့ ဝမ်းသာတယ်။ သီချင်းတွေဆိုပြီး ဘုရားကို ချီးမွမ်းမယ်။ ယေဟောဝါဟာ လူမျိုးတော်အတွက် အစွမ်းခွန်အားပဲ။ ဘိသိက်ပေးထားသူကို ကယ်တင်တဲ့ ရဲတိုက်ပဲ။ လူမျိုးတော်ကို ကယ်တင်လှည့်ပါ။ အမွေတော်ကို ကောင်းချီးပေးလှည့်ပါ။ သူတို့ကို ထိန်းကျောင်းပြီး ထာဝစဉ် ချီပိုက်ထားလှည့်ပါ။,19,Ps,28,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/28/
audio/nwt_19_Ps_BU_029.mp3,ဆာလံ (၂၉) ဒါဝိဒ်စပ်ဆိုတဲ့ သီချင်း။ ခွန်အားကြီးသူတို့၊ ယေဟောဝါ ရထိုက်တာကို ပေးကြ။ ယေဟောဝါက ဘုန်းအသရေနဲ့ အစွမ်းခွန်အားရှိတဲ့အတွက် ဘုရားရထိုက်တာကို ပေးကြ။ ယေဟောဝါရဲ့ ဘုန်းအသရေနဲ့ ပြည့်စုံတဲ့ နာမည်ကို ဂုဏ်တင် ချီးမွမ်းကြ။ သန့်ရှင်းတဲ့အဝတ်တွေ ဝတ်ပြီး ယေဟောဝါကို ဦးချကြ။ ရေပြင်ပေါ်မှာ ယေဟောဝါရဲ့ အသံကို ကြားရတယ်။ ဘုန်းတန်ခိုးကြီးတဲ့ ဘုရားရဲ့ အသံဟာ မိုးခြိမ်းသံနဲ့ တူတယ်။ ရေပြင်ကြီးအထက်မှာ ယေဟောဝါ တည်ရှိတယ်။ ယေဟောဝါရဲ့အသံဟာ တန်ခိုးပါတယ်။ ယေဟောဝါရဲ့အသံဟာ ထည်ဝါတယ်။ ယေဟောဝါရဲ့အသံကြောင့် သစ်ကတိုးပင်တွေ ကျိုးပဲ့ကုန်တယ်။ ယေဟောဝါဟာ လက်ဘနွန်က သစ်ကတိုးပင်တွေကို အစိတ်စိတ်အမြွှာမြွှာ ဖြစ်စေတယ်။ လက်ဘနွန်တောင်တန်းကို နွားပေါက်လေးလို၊ စိရုန်တောင်ကို နွားရိုင်းပျိုလို ခုန်ပေါက်စေတယ်။ ယေဟောဝါရဲ့ အသံကြောင့် လျှပ်စီးတွေ လင်းလက်သွားတယ်။ ယေဟောဝါရဲ့ အသံကြောင့် တောကန္တာရဟာ သိမ့်သိမ့်တုန်သွားတယ်။ ယေဟောဝါဟာ ကာဒေရှတောကန္တာရကို သိမ့်သိမ့်တုန်စေတယ်။ ယေဟောဝါရဲ့ အသံကြောင့် သမင်မဟာ တဆတ်ဆတ် တုန်ပြီး သားဖွားတော့တယ်။ သစ်တောတွေ ပြောင်တလင်းခါကုန်တယ်။ ဘုရားကို ဂုဏ်တင်ချီးမွမ်းကြ ဆိုပြီး ဗိမာန်တော်ထဲက လူအားလုံး ကြွေးကြော်ကြတယ်။ ယေဟောဝါဟာ ရေပြင်ကျယ်ကြီးပေါ်မှာ နန်းထိုင်တယ်။ ယေဟောဝါဟာ ထာဝရဘုရင်အဖြစ် နန်းထိုင်တယ်။ လူမျိုးတော်ကို ယေဟောဝါ အစွမ်းခွန်အားပေးလိမ့်မယ်။ ငြိမ်သက်ခြင်းကောင်းချီးကို ယေဟောဝါ ပေးလိမ့်မယ်။,19,Ps,29,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/29/
audio/nwt_19_Ps_BU_030.mp3,အို ယေဟောဝါ၊ ကျွန်တော့်ကို မြှင့်တင်ပေးတဲ့အတွက် ကိုယ်တော့်ကို ချီးမြှောက်ပါ့မယ်။ ရန်သူတွေ ကျွန်တော့်ကိုကြည့်ပြီး ဝမ်းမြောက်တာမျိုး ကိုယ်တော် ဖြစ်ခွင့်မပေးခဲ့ဘူး။ ကျွန်တော့်ရဲ့ဘုရား ယေဟောဝါ၊ ကျွန်တော် အော်ဟစ်အကူအညီတောင်းတဲ့အခါ ဝေဒနာသက်သာစေတယ်။ ယေဟောဝါဘုရား၊ ကျွန်တော့်ကို သင်္ချိုင်းကနေ ကိုယ်တော် ဆွဲတင်လိုက်ပြီ။ သေတွင်းထဲ မဆင်းစေဘဲ အသက်ရှင်ခွင့်ပေးလိုက်ပြီ။ သစ္စာစောင့်သိသူတို့၊ ယေဟောဝါကို ချီးမွမ်းသီချင်းဆိုကြ။ သန့်ရှင်းတဲ့နာမတော်ကို ကျေးဇူးတင်ချီးမွမ်းကြ။ အမျက်တော်ခံရလည်း တစ်ခဏပါပဲ။ မျက်နှာသာကိုတော့ တစ်သက်လုံး ခံစားရတာပါ။ ညနေခင်းမှာ ငိုကြွေးရပေမဲ့ မနက်မိုးလင်းတဲ့အခါ ရွှင်လန်းစွာ သီချင်းဆိုရတယ်။ ငါဘယ်တော့မှ မတုန်လှုပ်ဘူး လို့ သောကကင်းဝေးချိန်မှာ ကျွန်တော် ပြောခဲ့တယ်။ အို ယေဟောဝါ၊ ကျွန်တော်ဟာ မျက်နှာသာခံစားရချိန်မှာ တောင်တန်းလို ခိုင်မြဲနေတယ်။ ကိုယ်တော် မျက်နှာလွှဲလိုက်ချိန်မှာတော့ ကြောက်လန့်နေတယ်။ ယေဟောဝါဘုရား၊ ကိုယ်တော့်ကို မပြတ်တမ်း ခေါ်နေပါတယ်။ မျက်နှာသာရဖို့ ယေဟောဝါကို တဖွဖွ အသနားခံနေပါတယ်။ ကျွန်တော်သေဆုံးပြီး သင်္ချိုင်းတွင်းထဲ ဆင်းသွားလို့ကော ဘာအကျိုးရှိမှာလဲ။ မြေမှုန့်ဟာ ကိုယ်တော့်ကို ချီးမွမ်းနိုင်ပါ့မလား။ ကိုယ်တော့်သစ္စာတရားအကြောင်း ပြောနိုင်ပါ့မလား။ အို ယေဟောဝါ၊ ကြားလှည့်ပါ။ မျက်နှာသာပေးလှည့်ပါ။ ယေဟောဝါဘုရား၊ ကူညီမစရှင် ဖြစ်လှည့်ပါ။ ကိုယ်တော်က ကျွန်တော့်ငိုကြွေးခြင်းကို ကခုန်ခြင်းအဖြစ် ပြောင်းလဲပေးတယ်။ အထည်ကြမ်း ကိုချွတ်ပြီး ဝမ်းမြောက်ခြင်းကို ဝတ်ဆင်ပေးတယ်။ ဒါကြောင့် နှုတ်ဆိတ်မနေဘဲ ချီးမွမ်းသီချင်းဆိုနိုင်တာပါ။ ယေဟောဝါဘုရား၊ ကိုယ်တော့်ကို ထာဝစဉ်ချီးမွမ်းပါ့မယ်။,19,Ps,30,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/30/
audio/nwt_19_Ps_BU_031.mp3,အို ယေဟောဝါ၊ ကိုယ်တော့်ဆီမှာ ခိုလှုံပါတယ်။ ကျွန်တော် ဘယ်တော့မှ အရှက်မကွဲပါရစေနဲ့။ ကိုယ်တော့် ဖြောင့်မတ်မှုကို ထောက်ပြီး ကယ်တင်ပေးလှည့်ပါ။ နားကို စွင့်ပြီး အမြန်လာကယ်ပါဦး။ ကျွန်တော့်အတွက် တောင်ပေါ်ရဲတိုက် ဖြစ်လှည့်ပါ။ ကယ်တင်မယ့်ခံတပ် ဖြစ်လှည့်ပါ။ ကိုယ်တော်ဟာ ကျွန်တော့်ကျောက်ဆောင်၊ ကျွန်တော့်ရဲတိုက်ပါ။ နာမတော်ကိုထောက်ပြီး ကျွန်တော့်ကို ဦးဆောင်လမ်းပြလိမ့်မယ်။ ကျွန်တော့်ကိုဖမ်းဖို့ သူတို့ထောင်ထားတဲ့ ပိုက်ထဲကနေ လွတ်မြောက်စေလိမ့်မယ်။ ကိုယ်တော်ဟာ ကျွန်တော့်ခံတပ်ပဲ။ ကျွန်တော့်ရဲ့ အသက်စွမ်းအားကို ကိုယ်တော့်လက်ထဲ အပ်ပါတယ်။ အမှန်တရားရဲ့ဘုရား ယေဟောဝါ၊ ကျွန်တော့်ကို ကိုယ်တော်ရွေးယူထားပြီ။ တန်ဖိုးမရှိတဲ့ အချည်းနှီးရုပ်တုတွေကို ကိုးကွယ်တဲ့သူတွေကို ကျွန်တော်မုန်းတယ်။ ယေဟောဝါကိုပဲ ယုံကြည်ကိုးစားတယ်။ ခိုင်မြဲတဲ့မေတ္တာတော်ကြောင့် ကျွန်တော် ဝမ်းမြောက်ဝမ်းသာ ဖြစ်နေမှာပါ။ ကျွန်တော် ဒုက္ခရောက်နေတာကို ကိုယ်တော် မြင်တယ်။ အကြီးအကျယ် သောကရောက်နေတာကို သိတယ်။ ကျွန်တော့်ကို ရန်သူလက်ထဲ မအပ်ဘူး။ ဘေးကင်းလုံခြုံတဲ့နေရာမှာ ရပ်စေတယ်။ အို ယေဟောဝါ၊ ကျွန်တော် ဒုက္ခရောက်နေလို့ မျက်နှာသာပေးလှည့်ပါ။ ဝေဒနာတွေကြောင့် မျက်စိသာမက တစ်ကိုယ်လုံး အားနည်းနေပြီ။ ကျွန်တော့်ဘဝဟာ ကြေကွဲမှုတွေနဲ့၊ ကျွန်တော့်နှစ်တွေဟာ ညည်းတွားမှုတွေနဲ့ တငွေ့ငွေ့လောင်ကျွမ်းနေပြီ။ အမှားတွေကြောင့် အားအင်ချည့်နဲ့ကုန်ပြီ။ အရိုးတွေလည်း အားပျော့ကုန်ပြီ။ ကျွန်တော့်ကို ရန်သူတွေ၊ အထူးသဖြင့် အိမ်နီးချင်းတွေ အထင်သေးကြတယ်။ အသိအကျွမ်းတွေကလည်း ကြောက်ကြတယ်။ အပြင်မှာတွေ့တဲ့အခါ ထွက်ပြေးကြတယ်။ ကျွန်တော့်ကို သေလူတစ်ယောက်လို စိတ်ထဲကနေ ထုတ်ပစ်ပြီး မေ့ထားကြတယ်။ ကျွန်တော်ဟာ ကွဲနေတဲ့အိုးလို ဖြစ်နေပြီ။ မလိုတမာစိတ်နဲ့ပြောတဲ့ ကောလာဟလတွေ အများကြီး ကြားနေရတယ်။ ပတ်လည်မှာ ကြောက်လန့်စရာတွေချည်းပဲ။ ကျွန်တော့်ကို တိုက်ခိုက်ဖို့ ဝိုင်းအုံလာကြတယ်။ အသက်ကို နုတ်ယူဖို့ ကြံစည်ကြတယ်။ အို ယေဟောဝါ၊ ကိုယ်တော့်ကို ယုံကြည်ကိုးစားပါတယ်။ ကိုယ်တော်ဟာ ကျွန်တော့်ဘုရားသခင်ပဲ လို့ ထုတ်ဖော်ပြောပါတယ်။ ကျွန်တော့်နေ့ရက်တွေဟာ ကိုယ်တော့်လက်ထဲမှာပါ။ ရန်သူတွေ၊ ညှဉ်းပန်းနှိပ်စက်သူတွေရဲ့ လက်ကနေ ကယ်တင်ပေးပါ။ ကျွန်တော်မျိုးအပေါ် မျက်နှာတော်အလင်း ထွန်းလင်းပေးပါဦး။ ခိုင်မြဲတဲ့မေတ္တာတော်ကို ထောက်ပြီး ကယ်တင်ပေးပါဦး။ ယေဟောဝါဘုရား၊ ကျွန်တော် ဆုတောင်းတဲ့အခါ အရှက်မကွဲပါရစေနဲ့။ လူဆိုးတွေပဲ အရှက်ကွဲပြီး သင်္ချိုင်းမှာ နှုတ်ဆိတ်သွားပါစေ။ ထောင်လွှားတဲ့စိတ်၊ အထင်သေးတဲ့စိတ်နဲ့ ဖြောင့်မတ်သူကို မောက်မောက်မာမာ လိမ်ညာပြောတဲ့ နှုတ်ခမ်းတွေ ဆွံ့အသွားပါစေ။ ကိုယ်တော်ရဲ့ ကောင်းမြတ်ခြင်းတွေ များပြားလိုက်တာ။ ကိုယ်တော့်ကို ကြောက်ရွံ့သူတွေအတွက် သိုမှီးထားတယ်။ ကိုယ်တော်က ခိုလှုံသူတွေရဲ့အကျိုးအတွက် လူအားလုံးရှေ့မှာ ကောင်းမြတ်ခြင်းကို ပြတယ်။ သူတို့ကို ပူးပေါင်းကြံစည်မှုကနေ လွတ်မြောက်အောင် ကိုယ်တော့်အနီးအပါးက လျှို့ဝှက်နေရာမှာ ဝှက်ထားပေးလိမ့်မယ်။ အငြိုးတကြီး တိုက်ခိုက်မခံရအောင် အရိပ်တော်အောက်မှာ ဖုံးကွယ်ပေးလိမ့်မယ်။ ယေဟောဝါကို ချီးမွမ်းကြပါ။ ဝိုင်းရံခံရတဲ့ မြို့ထဲမှာ ကျွန်တော့်ကို အံ့ဖွယ်နည်းနဲ့ ခိုင်မြဲတဲ့မေတ္တာပြခဲ့တယ်။ ကျွန်တော် အလန့်တကြားဖြစ်ပြီး ရှေ့တော်ကနေ ပျောက်ကွယ်သွားတော့မှာပဲ လို့ ပြောမိတယ်။ ဒါပေမဲ့ အကူအညီ တောင်းလိုက်တဲ့အခါ ကျွန်တော် အသနားခံတာကို ကိုယ်တော်ကြားတယ်။ သစ္စာစောင့်သိသူအပေါင်းတို့၊ ယေဟောဝါကို ချစ်ကြပါ။ ယေဟောဝါက သစ္စာရှိသူတွေကို ကာကွယ်ပေးတယ်။ ထောင်လွှားသူတွေကိုတော့ အဆပေါင်းများစွာ ပြန်ဆပ်ပေးတယ်။ ယေဟောဝါကို စောင့်မျှော်သူအပေါင်းတို့၊ ရဲစွမ်းသတ္တိရှိကြပါ။,19,Ps,31,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/31/
audio/nwt_19_Ps_BU_032.mp3,ဆာလံ (၃၂) ဒါဝိဒ်စပ်ဆိုတဲ့ မက်စကီး။ အမှားတွေ ခွင့်လွှတ်ခံရသူ၊ အပြစ်တွေ ဖုံးအုပ်ခံရသူဟာ ပျော်ရွှင်ချမ်းမြေ့တယ်။ အပြစ်ရှိတယ်လို့ ယေဟောဝါ မသတ်မှတ်တဲ့သူ၊ မလှည့်စားတတ်တဲ့သူဟာ ပျော်ရွှင်ချမ်းမြေ့တယ်။ အပြစ်ကို ဝန်မခံဘဲ နှုတ်ပိတ်နေတဲ့အခါ တစ်နေ့လုံး ညည်းတွားနေရတဲ့အတွက် အရိုးတွေ ဆွေးမြည့်ကုန်တယ်။ နေ့ရောညပါလက်တော်နဲ့ပိနေလို့ ကျွန်တော့်မှာ လေးလိုက်တာ။ ကျွန်တော့်အစွမ်းခွန်အားတွေဟာ နွေရာသီမှာ အငွေ့ပျံသွားတဲ့ ရေလို ဖြစ်နေပြီ။ (စဲလာ) နောက်ဆုံးတော့ အပြစ်ကို ဝန်ချတောင်းပန်ရပါတယ်။ အမှားတွေကို မဖုံးကွယ်ထားတော့ဘူး။ အပြစ်တွေကို ယေဟောဝါဆီ ဝန်ချတောင်းပန်ပါတယ် လို့ပြောတဲ့အခါ အမှားတွေ၊ အပြစ်တွေကို ကိုယ်တော် ခွင့်လွှတ် ပေးတယ်။ (စဲလာ) ဒါကြောင့် သစ္စာစောင့်သိသူတွေဟာ ကိုယ်တော့်ကို တွေ့နိုင်တုန်းမှာ ဆုတောင်းလိမ့်မယ်။ အဲဒီအခါ လွှမ်းမိုးတဲ့ရေတွေတောင် သူတို့ဆီ ရောက်နိုင်တော့မှာ မဟုတ်ဘူး။ ကိုယ်တော်ဟာပုန်းခိုရာနေရာပါ။ ကျွန်တော် ဒုက္ခမရောက်ရအောင် ကာကွယ်စောင့်ရှောက်ပေးလိမ့်မယ်။ လွတ်မြောက်သွားလို့ ရွှင်လန်းစွာသီဆိုတဲ့ သီချင်းသံတွေနဲ့ ကျွန်တော့်ကို ခြံရံပေး လိမ့်မယ်။ (စဲလာ) မင်းကို ငါထိုးထွင်းဉာဏ် ရှိစေမယ်၊ သွားသင့်တဲ့လမ်းကို ညွှန်ပြပေးမယ်။ မပြတ်ကြည့်ရှုပြီး အကြံဉာဏ်ပေးမယ်။ သိနားလည်မှုမရှိတဲ့ မြင်းတွေ၊ လားတွေလို မဖြစ်ပါနဲ့။ အဲဒီတိရစ္ဆာန်တွေကို လိုသလို သုံးနိုင်ဖို့ဆိုတာ အရင်ဆုံး သူတို့ရဲ့စိတ်ရိုင်းကို ဇက်ကြိုးတွေ၊ လည်ကြိုးတွေနဲ့ ထိန်းချုပ်ရတာ။ လူဆိုးတွေ ဒုက္ခပင်လယ်ဝေနေပေမဲ့ ယေဟောဝါကို ယုံကြည်ကိုးစားသူကိုတော့ ခိုင်မြဲတဲ့မေတ္တာတော် ဝိုင်းရံနေတယ်။ ဖြောင့်မတ်သူတို့၊ ယေဟောဝါကြောင့် ဝမ်းမြောက်ရွှင်လန်းကြ။ စိတ်ရိုးဖြောင့်သူအပေါင်းတို့၊ ရွှင်လန်းစွာ သီချင်းဆိုကြ။,19,Ps,32,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/32/
audio/nwt_19_Ps_BU_033.mp3,ဖြောင့်မတ်သူတို့၊ ယေဟောဝါကြောင့် ရွှင်လန်းစွာ သီချင်းဆိုကြ။ စိတ်ရိုးဖြောင့်သူတွေ ဘုရားကို ချီးမွမ်းသင့်တယ်။ စောင်းတီးပြီး ယေဟောဝါကို ကျေးဇူးတင်ချီးမွမ်းကြပါ။ ဆယ်ကြိုးတပ်တူရိယာ တီးခတ်ပြီး ချီးမွမ်းသီချင်းဆိုကြပါ။ ဘုရားအတွက် သီချင်းသစ် သီဆိုကြပါ။ စောင်းကြိုးတွေကို ကျကျနန တီးခတ်ပြီး ရွှင်လန်းစွာ သီချင်းဆိုကြပါ။ ယေဟောဝါရဲ့ နှုတ်ထွက်စကားဟာ ဖြောင့်မှန်တယ်။ ဘုရားလုပ်ဆောင်သမျှ ယုံကြည်စိတ်ချထိုက်တယ်။ ဖြောင့်မတ်ခြင်းနဲ့ တရားမျှတခြင်းကို ဘုရားမြတ်နိုးတယ်။ ကမ္ဘာမြေဟာ ယေဟောဝါရဲ့ ခိုင်မြဲတဲ့မေတ္တာနဲ့ ပြည့်ဝနေတယ်။ ယေဟောဝါက ကောင်းကင်ကို နှုတ်တော်ထွက်စကားနဲ့၊ ကောင်းကင်မှာရှိတဲ့ အရာအားလုံးကို နှုတ်တော်ထွက်လေနဲ့ ဖန်ဆင်းတယ်။ ပင်လယ်ရေကို ဆည်ထဲမှာ စုသလို စုစည်းထားတယ်။ လှိုင်းထန်တဲ့ရေကိုလည်း သိုလှောင်ခန်းတွေမှာ သိမ်းထားတယ်။ ကမ္ဘာမြေတစ်ခွင်လုံး ယေဟောဝါကို ကြောက်ရွံ့ပါစေ။ ကမ္ဘာသူကမ္ဘာသားအားလုံး ဘုရားကို ရိုသေကိုင်းရှိုင်းကြပါစေ။ ဘုရားပြောရင် ပြောတဲ့အတိုင်း ဖြစ်လာတယ်။ အမိန့်ပေးရင် ပေးတဲ့အတိုင်း တည်တယ်။ ယေဟောဝါက လူမျိုးတွေရဲ့ အကြံအစည်ကို ပျက်ပြားစေတယ်။ လူတွေရဲ့ အစီအစဉ်ကို ဖျက်ဆီးတယ်။ ယေဟောဝါရဲ့ ဆုံးဖြတ်ချက်တွေကတော့ ထာဝစဉ်တည်လိမ့်မယ်။ ဘုရားရဲ့ စိတ်ကူးကြံစည်မှုတွေလည်း လူမျိုးအဆက်ဆက်တိုင်အောင် တည်လိမ့်မယ်။ ယေဟောဝါကို ဘုရားသခင်အဖြစ် ကိုးကွယ်တဲ့လူမျိုး၊ ပိုင်ဆိုင်ရာအဖြစ် ဘုရားရွေးချယ်ထားတဲ့ လူတွေဟာ ပျော်ရွှင်ချမ်းမြေ့တယ်။ ယေဟောဝါက ကောင်းကင်ပေါ်ကနေ ငုံ့ကြည့်ပြီး လူသားအားလုံးကို မြင်တယ်။ ကမ္ဘာသူကမ္ဘာသားတွေကို စံမြန်းရာနေရာကနေ ကြည့်နေတယ်။ လူအားလုံးရဲ့ စိတ်နှလုံးကို ဖန်ဆင်းတာ ဘုရားသခင်ပဲ။ သူတို့လုပ်ဆောင်သမျှကို ဘုရား စစ်ဆေးတယ်။ တပ်မဟာကြီးက ဘုရင်ကို မကယ်နိုင်ဘူး။ တန်ခိုးအာဏာကြီးမားမှုက ခွန်အားကြီးသူကို မကယ်နိုင်ဘူး။ တိုက်ပွဲနိုင်ဖို့ မြင်းကို အားကိုးရင် မှားလိမ့်မယ်။ မြင်းက ခွန်အားဘယ်လောက်ကြီးကြီး လွတ်မြောက်ဖို့ အာမမခံနိုင်ဘူး။ ယေဟောဝါက မိမိကို ကြောက်ရွံ့သူတွေ၊ ခိုင်မြဲတဲ့မေတ္တာတော်ကို စောင့်မျှော်နေသူတွေကို ကြည့်ရှုနေတယ်။ သေဘေးကနေ သူတို့ကို ကယ်တင်ဖို့၊ အငတ်ဘေးကြုံရချိန်မှာ အသက်ဆက်ရှင်စေဖို့ပဲ။ ယေဟောဝါကို ငါတို့ မျှော်လင့်စောင့်စားနေတယ်။ ဘုရားဟာ ငါတို့ရဲ့ကူညီမစရှင်၊ ငါတို့ရဲ့ဒိုင်းလွှားပဲ။ သန့်ရှင်းတဲ့ နာမတော်ကို ငါတို့ ယုံကြည်ကိုးစားတယ်။ ဘုရားကြောင့် စိတ်ရွှင်လန်းရတယ်။ အို ယေဟောဝါ၊ ကိုယ်တော့်ကို စောင့်မျှော်နေကြတဲ့ ကျွန်တော်တို့အပေါ် ခိုင်မြဲတဲ့မေတ္တာတော် သက်ရောက်ပါစေ။,19,Ps,33,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/33/
audio/nwt_19_Ps_BU_034.mp3,ဆာလံ (၃၄) အဘိမလက်မင်းရှေ့ ရူးချင်ယောင်ဆောင်တဲ့အတွက် မောင်းထုတ်ခံရပြီး ထွက်သွားချိန်မှာ ဒါဝိဒ်စပ်ဆိုတဲ့ သီချင်း။ ယေဟောဝါကို အချိန်တိုင်း ချီးမွမ်းမယ်။ မရပ်မနား ချီးမွမ်းမယ်။ ယေဟောဝါအကြောင်း ဂုဏ်ယူဝင့်ကြွားစွာ ပြောမယ်။ စိတ်နူးညံ့သူတွေ ကြားပြီး ဝမ်းမြောက်လိမ့်မယ်။ ယေဟောဝါကို ငါနဲ့အတူ ဂုဏ်တင်ချီးမွမ်းကြပါ။ နာမတော်ကို အတူချီးမြှောက်ကြပါစို့။ ယေဟောဝါက ငါမေးလျှောက်တဲ့အခါ ပြန်ဖြေတယ်။ ကြောက်လန့်စရာမှန်သမျှကနေ ငါ့ကို ကယ်တင်တယ်။ ဘုရားကို မျှော်ကြည့်သူတွေဟာ မျက်နှာဝင်းပနေတယ်။ အရှက်ကွဲပြီး မျက်နှာပျက်ရမှာ မဟုတ်ဘူး။ ဟောဒီနိမ့်ကျတဲ့လူ ခေါ်တာကို ယေဟောဝါ ကြားတယ်။ ဒုက္ခမှန်သမျှကနေ သူ့ကို ကယ်တင်တယ်။ ယေဟောဝါကို ကြောက်ရွံ့သူတွေရဲ့ ပတ်လည်မှာ ကောင်းကင်တမန် ခြံရံနေတယ်။ သူတို့ကို ကယ်တင်တယ်။ ယေဟောဝါ ဘယ်လောက် ကောင်းမြတ်သလဲဆိုတာ မြည်းစမ်းပြီး ကိုယ်တိုင်ခံစားကြည့်ပါ။ ဘုရားကို ခိုလှုံသူဟာ ပျော်ရွှင် ချမ်းမြေ့တယ်။ သန့်ရှင်းသူအပေါင်းတို့၊ ယေဟောဝါကို ကြောက်ရွံ့ကြ။ ဘုရားကို ကြောက်ရွံ့သူတွေဟာ လိုလေသေးမရှိ ပြည့်စုံတယ်။ အားကြီးတဲ့ ခြင်္သေ့ပျိုတွေ မဝရေစာ စားနေရရင်တောင် ယေဟောဝါကို ရှာတဲ့သူတွေကတော့ ကောင်းမွန်ရာတစ်ခုမှ ချို့တဲ့မှာ မဟုတ်ဘူး။ ငါ့သားတို့၊ လာကြ။ ငါပြောတာကို နားထောင်ကြ။ ယေဟောဝါကို ကြောက်ရွံ့တတ်အောင် သင်ပေးမယ်။ မင်းတို့ထဲမှာ ဘဝကို ပျော်မွေ့ချင်သူ၊ ကောင်းမွန်တဲ့နေ့ရက်တွေကို မြင်တွေ့ချင်သူ ရှိသလား။ အဲဒီလိုနေချင်ရင် မကောင်းတဲ့စကား မပြောမိအောင် လျှာကိုထိန်းချုပ်ပါ။ လှည့်ဖြားတဲ့စကား မပြောမိအောင် နှုတ်ကိုစောင့်စည်းပါ။ မကောင်းမှုကို ရှောင်ပါ။ ကောင်းမှုကို လုပ်ဆောင်ပါ။ ငြိမ်သက်ခြင်းရှိအောင် လုပ်ဆောင်ပြီး ငြိမ်သက်ခြင်း အမြဲရှိနိုင်အောင် အစွမ်းကုန်ကြိုးစားပါ။ ယေဟောဝါက ဖြောင့်မတ်သူတွေကို ကြည့်ရှုနေတယ်။ သူတို့ရဲ့ အော်ဟစ်အကူအညီတောင်းသံကို နားထောင်နေတယ်။ မကောင်းမှုပြုသူတွေကိုတော့ ယေဟောဝါ မျက်နှာလွှဲတယ်။ သူတို့နဲ့ပတ်သက်တဲ့ အမှတ်ရစရာအားလုံးကို ကမ္ဘာမြေပေါ်ကနေ ဖျောက်ဖျက်ပစ်တယ်။ ဖြောင့်မတ်သူတွေ အော်ဟစ်တဲ့အခါ ယေဟောဝါ ကြားတယ်။ ဒုက္ခမှန်သမျှကနေ သူတို့ကို ကယ်တင်တယ်။ ယေဟောဝါဟာ စိတ်ကြေကွဲနေသူတွေရဲ့ အနီးအပါးမှာ ရှိတယ်။ စိတ်ထောင်းကိုယ်ကြေ ဖြစ်နေသူတွေကို ကယ်တင်တယ်။ ဖြောင့်မတ်သူဟာ အခက်အခဲ အများကြီးကြုံရပေမဲ့ ယေဟောဝါက အခက်အခဲမှန်သမျှကနေ သူ့ကိုကယ်တင်တယ်။ ဘုရား ကာကွယ်ပေးတဲ့အတွက် သူ့အရိုးတစ်ချောင်းမှ မကျိုးဘူး။ လူဆိုးတွေဟာ ဘေးဒုက္ခကြောင့် သေဆုံးရလိမ့်မယ်။ ဖြောင့်မတ်သူကို မုန်းတဲ့သူတွေဟာ အပြစ်ရှိသူတွေလို့ ယူမှတ်ခံရလိမ့်မယ်။ ယေဟောဝါက မိမိကျေးကျွန်တွေရဲ့ အသက်ကို ရွေးယူတယ်။ ဘုရားဆီ ခိုလှုံသူတစ်ယောက်မှ အပြစ်ရှိသူလို့ ယူမှတ်ခံရမှာ မဟုတ်ဘူး။,19,Ps,34,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/34/
audio/nwt_19_Ps_BU_035.mp3,ဆာလံ (၃၅) ဒါဝိဒ်စပ်ဆိုတဲ့ သီချင်း။ အို ယေဟောဝါ၊ ကျွန်တော့်ကို ဆန့်ကျင်သူတွေရဲ့ စွဲချက်ကို ထုချေပေးပါ။ တိုက်ခိုက်လာသူတွေကို ပြန်တိုက်ခိုက်ပေးပါ။ ဒိုင်းလွှားကြီးတွေ၊ ဒိုင်းလွှားငယ်တွေ ကိုင်ပြီး ကျွန်တော့်ကို ကာကွယ်ပေးဖို့ ထတော်မူပါ။ လိုက်ဖမ်းနေသူတွေကို တိုက်ခိုက်ဖို့ လှံနဲ့ စစ်ပုဆိန်ကို ကိုင်မြှောက်ပြီး ငါဟာ မင်းကို ကယ်မယ့်သူပဲ လို့ ပြောလှည့်ပါ။ ကျွန်တော့်ကို လိုက်သတ်နေသူတွေ အရှက်တကွဲ အကျိုးနည်း ဖြစ်သွားပါစေ။ ကျွန်တော့်ကို ဖျက်ဆီးဖို့ မတရားကြံစည်နေသူတွေ အရှက်ကွဲပြီး နောက်လှည့်ပြေးကြပါစေ။ လေတိုက်ရာ လွင့်ပါသွားတဲ့ ဖွဲလို ဖြစ်ပါစေ။ သူတို့ကို ယေဟောဝါရဲ့ ကောင်းကင်တမန် မောင်းထုတ်ပါစေ။ သူတို့ကို ယေဟောဝါရဲ့ ကောင်းကင်တမန် လိုက်ဖမ်းတဲ့အခါ သူတို့ရဲ့လမ်းဟာ မည်းမှောင်ပြီး ချော်နေပါစေ။ သူတို့က အကြောင်းမရှိဘဲ ကျွန်တော့်ကိုဖမ်းဖို့ ပိုက်ထောင်ထားတယ်။ အကြောင်းမရှိဘဲ ကျွန်တော့်အတွက် တွင်းတူးထားတယ်။ သူတို့အပေါ် ဘေးဒုက္ခ ရုတ်တရက် ကျရောက်ပါစေ။ ကိုယ်ထောင်ထားတဲ့ ပိုက်ထဲ ပြန်မိပါစေ။ ပိုက်ထဲကျပြီး ပျက်စီးသွားပါစေ။ ကျွန်တော်ကတော့ ယေဟောဝါကြောင့်ဝမ်းမြောက်လိမ့်မယ်။ ဘုရားရဲ့ကယ်တင်ခြင်းကြောင့် ရွှင်လန်းလိမ့်မယ်။ အို ယေဟောဝါ၊ ကိုယ်တော်နဲ့ ဘယ်သူတူသလဲ။ ကိုယ်တော်က ခိုကိုးရာမဲ့သူကို အားကြီးသူတွေလက်ကနေ၊ ခိုကိုးရာမဲ့သူနဲ့ ဆင်းရဲသားကို ဓားပြတွေလက်ကနေ ကယ်တင်တယ် လို့ ကျွန်တော် အားပါးတရ ပြောပါရစေ။ မလိုတမာစိတ်နဲ့ သက်သေထွက်ဆိုသူတွေ ပေါ်လာပြီး ကျွန်တော် လုံးဝမသိတဲ့အကြောင်းတွေကို မေးမြန်းကြတယ်။ ကျွန်တော်လုပ်တဲ့ ကောင်းမှုကို မကောင်းမှုနဲ့ တုံ့ပြန်ကြတယ်။ ကျွန်တော် ဝမ်းနည်းပူဆွေးအောင် လုပ်ကြတယ်။ ကျွန်တော့်မှာတော့ သူတို့ဖျားနာတဲ့အခါ အထည်ကြမ်း ဝတ်ခဲ့တာ။ အစာရှောင်ပြီး ကိုယ့်ကိုယ်ကိုယ် ဒဏ်ပေးခဲ့တာ။ ဆုတောင်းချက်တွေ အဖြေမရတဲ့အခါ၊ မိတ်ဆွေ ဒါမှမဟုတ် ညီအစ်ကိုသေဆုံးလို့ ငိုကြွေးနေသူလို ကျွန်တော် ငိုကြွေးခဲ့ရတာ။ မိခင်ဆုံးပါးလို့ ငိုကြွေးနေသူလို ဝမ်းနည်းမှိုင်တွေခဲ့ရတာ။ ကျွန်တော် ခလုတ်တိုက်လဲတဲ့အခါကျတော့ သူတို့ ဝမ်းသာအားရဖြစ်ပြီး စုရုံးကြတယ်။ ကျွန်တော့်ကို ချောင်းမြောင်း တိုက်ခိုက်ဖို့ စုရုံးကြတယ်။ ကျွန်တော့်ကို အပိုင်းပိုင်းဆွဲဖဲ့ပြီး စကားတွေနဲ့ မနားတမ်း ထိုးနှက်ကြတယ်။ ဘုရားတရားမဲ့သူက ကျွန်တော့်ကို အထင်သေးပြီး လှောင်ပြောင်တယ်။ ဒေါသထွက်ပြီး အံကြိတ်ထားတယ်။ ယေဟောဝါဘုရား၊ ဘယ်လောက်ကြာကြာ ဒီအတိုင်းကြည့်နေမှာလဲ။ ကျွန်တော့်ကို သူတို့ရဲ့ တိုက်ခိုက်မှုတွေကနေ၊ ကျွန်တော့်ရဲ့ အဖိုးတန်တဲ့အသက်ကို ခြင်္သေ့ပျိုတွေရဲ့လက်ကနေ ကယ်တင်ပေးပါ။ အဲဒီလိုဆိုရင် လူစုလူဝေးကြီးအလယ်မှာ ကိုယ်တော့်ကို ကျေးဇူးတင်ချီးမွမ်းမယ်။ လူအုပ်အလယ်မှာ ချီးမွမ်းမယ်။ အကြောင်းမရှိဘဲ ရန်မူသူတွေ ကျွန်တော့်ဒုက္ခကို ကြည့်ပြီး ကျိတ်ဝမ်းသာနေတာမျိုး မဖြစ်ပါစေနဲ့။ အကြောင်းမရှိဘဲ မုန်းတီးနေသူတွေ မလိုတမာစိတ်နဲ့ မျက်စပစ်နေတာမျိုး မဖြစ်ပါစေနဲ့။ သူတို့က ရန်ငြိမ်းစေတဲ့စကားတွေ မပြောကြဘူး။ သင့်သင့်မြတ်မြတ်နေတတ်တဲ့ ပြည်သားတွေကို အကောက်ကြံနေကြတယ်။ အာပေါင်အာရင်း သန်သန်နဲ့ ကျွန်တော့်ကို စွပ်စွဲနေကြတယ်။ ဟား ဟား၊ သူကျရှုံးတာကို မြင်ရပြီဟေ့ လို့ ပြောကြတယ်။ အို ယေဟောဝါ၊ ဒါကို ကိုယ်တော်တွေ့ပါတယ်။ နှုတ်ဆိတ်မနေပါနဲ့။ ယေဟောဝါဘုရား၊ ကျွန်တော်နဲ့ ဝေးဝေးမနေပါနဲ့။ ယေဟောဝါဘုရား၊ ကျွန်တော့်ဘက်ကနေ ခုခံကာကွယ်ပေးဖို့ နိုးထလှည့်ပါ။ ကျွန်တော့်အမှုအတွက် ခုခံကာကွယ်ပေးပါ။ ယေဟောဝါဘုရား၊ ကိုယ်တော်ရဲ့ ဖြောင့်မတ်ခြင်းနဲ့အညီ တရား စီရင်ပါ။ ကျွန်တော့်ဒုက္ခကိုကြည့်ပြီး သူတို့ ကျိတ်ဝမ်းသာနေတာမျိုး မဖြစ်ပါစေနဲ့။ ဟား ဟား၊ ငါတို့ဖြစ်စေချင်တာ ဒါပဲ လို့ ဘယ်တော့မှ ပြောခွင့်မရကြပါစေနဲ့။ သူ့ကို ငါတို့ဝါးမျိုလိုက်ပြီ လို့ ဘယ်တော့မှ ပြောခွင့်မရပါစေနဲ့။ ကျွန်တော့်ဒုက္ခကို ကြည့်ပြီး ကျိတ်ဝမ်းသာနေသူတွေ အရှက်ကွဲပြီး ရှုတ်ချခံရပါစေ။ ကျွန်တော့်ကို အထက်စီးကနေ ပြောတဲ့သူတွေ အရှက်တကွဲ အကျိုးနည်း ဖြစ်သွားပါစေ။ ကျွန်တော့်ဖြောင့်မတ်မှုကို နှစ်သက်သူတွေကတော့ ရွှင်လန်းစွာ သီချင်းဆိုကြပါစေ။ ယေဟောဝါကို ဂုဏ်တင်ချီးမွမ်းကြပါ၊ ကိုယ်တော်က မိမိရဲ့ကျွန် ငြိမ်သက်မှုခံစားရတာကို နှစ်သက်တယ် လို့ မပြတ်ပြောနိုင်ကြပါစေ။ အဲဒီအခါ ကျွန်တော်က ကိုယ်တော့် ဖြောင့်မတ်မှုအကြောင်း ပြန်ပြောပြပြီး ကိုယ်တော့်ကို တစ်နေ့လုံး ချီးမွမ်းပါ့မယ်။,19,Ps,35,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/35/
audio/nwt_19_Ps_BU_036.mp3,ဆာလံ (၃၆) ဂီတမှူးသို့။ ယေဟောဝါရဲ့ကျွန် ဒါဝိဒ်စပ်ဆိုတဲ့ သီချင်း။ လူဆိုးရဲ့စိတ်ထဲမှာ အပြစ်က စကားပြောနေတယ်။ လူဆိုးက ဘုရားသခင်ကို ကြောက်ရကောင်းမှန်း မသိဘူး။ ကိုယ့်ကိုယ်ကိုယ် အထင်ကြီးလွန်းတဲ့အတွက် ကိုယ့်အမှားကို မြင်လည်း မမြင်ဘူး၊ မုန်းလည်း မမုန်းဘူး။ သူ့နှုတ်ကထွက်တဲ့ စကားတွေဟာ ထိခိုက်စေတယ်။ လှည့်စားတတ်တယ်။ မှန်ရာလုပ်တဲ့အခါ လိုအပ်တဲ့ ထိုးထွင်းဉာဏ်မျိုး သူ့မှာ မရှိဘူး။ အိပ်ရာပေါ် ရှိနေချိန်မှာတောင် သူတစ်ပါးကို အကောက်ကြံနေတယ်။ မကောင်းတဲ့လမ်းပေါ် ရပ်မြဲရပ်နေတယ်။ မကောင်းမှုကို မငြင်းပယ်ဘူး။ ယေဟောဝါဘုရား၊ ခိုင်မြဲတဲ့မေတ္တာတော်ဟာ ကောင်းကင်အထိ၊ သစ္စာတရားဟာ မိုးတိမ်တွေအထိ မြင့်မားလှတယ်။ ကိုယ်တော်ရဲ့ ဖြောင့်မတ်ခြင်းဟာ ခံ့ညားတဲ့ တောင်တန်းကြီးလိုပါပဲ။ ကိုယ်တော်ရဲ့ တရားစီရင်ချက်တွေဟာ နက်ရှိုင်းတဲ့ ရေထုကြီးလိုပါပဲ။ အို ယေဟောဝါ၊ လူတွေရော တိရစ္ဆာန်တွေပါ ရှင်သန်နေတာ ကိုယ်တော်ကြောင့်ပါ။ အို ဘုရားသခင်၊ ခိုင်မြဲတဲ့မေတ္တာတော်ဟာ အဖိုးထိုက်လှတယ်။ အတောင်တော် အရိပ်အောက်မှာ လူသားတွေ ခိုလှုံကြတယ်။ အိမ်တော်ထဲက အဆီအနှစ်တွေကို သူတို့ ဝဝလင်လင် သောက်သုံးရတယ်။ ကိုယ်တော်က သူတို့ကို ကောင်းမြတ်ခြင်းမြစ်ရေ သောက်သုံးစေတယ်။ ကိုယ်တော်ဟာ အသက်ရဲ့ပင်ရင်းပါ။ အလင်းတော်ကြောင့်သာ အလင်းကို ကျွန်တော်တို့ မြင်တွေ့နိုင်တာပါ။ ကိုယ်တော့်ကို သိကျွမ်းသူတွေအပေါ် ခိုင်မြဲတဲ့မေတ္တာ ဆက်ပြလှည့်ပါ။ စိတ်ရိုးဖြောင့်သူတွေအပေါ် ကိုယ်တော်ရဲ့ ဖြောင့်မတ်မှုကို တည်မြဲတည်စေပါ။ မောက်မာသူတွေ ကျွန်တော့်ကို မနင်းပါစေနဲ့။ လူဆိုးတွေ ကျွန်တော့်ကို မမောင်းထုတ်ပါစေနဲ့။ အမှားကျူးလွန်သူတွေ ကျဆုံးကုန်ပြီ။ ပြန်မထနိုင်လောက်အောင် အလဲထိုးခံရပြီ။,19,Ps,36,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/36/
audio/nwt_19_Ps_BU_037.mp3,ဆာလံ (၃၇) ဒါဝိဒ်စပ်ဆိုတဲ့ သီချင်း။ လူယုတ်မာတွေကြောင့် စိတ်မပျက်နဲ့။ အပြစ်လုပ်သူတွေကို မနာလိုမဖြစ်နဲ့။ သူတို့ဟာ မြက်ပင်တွေလို ချက်ချင်း ညှိုးနွမ်းပြီး မြက်နုတွေလို ခြောက်သွေ့သွားလိမ့်မယ်။ ယေဟောဝါကို ယုံကြည်ကိုးစားပြီး ကောင်းတာကို လုပ်ပါ။ ကမ္ဘာပေါ်မှာ နေထိုင်ပြီး သစ္စာရှိရှိ ပြုမူပါ။ ယေဟောဝါဆီမှာ ပျော်ရွှင် ကြည်နူးမှုကို ရှာပါ။ အလိုဆန္ဒတွေကို ဘုရား ဖြည့်ဆည်းပေးလိမ့်မယ်။ မင်းတို့ရဲ့လမ်းစဉ်ကို ယေဟောဝါဆီ ပုံအပ်လိုက်ပါ။ ဘုရားကို အားကိုးပါ။ မင်းတို့ရဲ့အကျိုးအတွက် လုပ်ဆောင်ပေးလိမ့်မယ်။ ဘုရားက မင်းတို့ရဲ့ဖြောင့်မတ်မှုကို အရုဏ်ဦးလို၊ တရားမျှတမှုကို မွန်းတည့်နေလို ထွန်းလင်းစေမယ်။ ယေဟောဝါရှေ့မှာ နှုတ်ဆိတ်နေပါ။ ဘုရားကို မျှော်လင့်တကြီး စောင့်စားနေပါ။ မကောင်းကြံပြီး အောင်မြင်နေသူတွေကြောင့် စိတ်မပျက်ပါနဲ့။ အမျက်မထွက်နဲ့။ ဒေါသူပုန်မထနဲ့။ စိတ်မပျက်ပါနဲ့။ မကောင်းမှုတွေ မလုပ်နဲ့။ လူယုတ်မာတွေ ပယ်ရှင်းခံရပြီး ယေဟောဝါကို မျှော်လင့်နေသူတွေကတော့ ကမ္ဘာမြေကို ပိုင်ဆိုင်ရမှာ ဖြစ်လို့ပဲ။ မကြာခင် လူဆိုးတွေ လုံးဝ ရှိတော့မှာ မဟုတ်ဘူး။ သူတို့ရှိတတ်တဲ့နေရာမှာ သွားကြည့်ရင်တောင် ရှိကြတော့မှာ မဟုတ်ဘူး။ စိတ်နူးညံ့သူတွေကတော့ ကမ္ဘာမြေကို ပိုင်ဆိုင်ရလိမ့်မယ်။ များပြားလှတဲ့ ငြိမ်သက်ခြင်းကြောင့် ပျော်ရွှင်ကြည်နူးရလိမ့်မယ်။ လူဆိုးက ဖြောင့်မတ်သူကို ဒုက္ခပေးဖို့ ကြံစည်နေတယ်။ ဒေါသထွက်ပြီး အံကြိတ်နေတယ်။ ဒါပေမဲ့ သူကျဆုံးမယ့်နေ့ ရောက်လာမှာကို ယေဟောဝါသိတဲ့အတွက် သူ့ကို ရယ်လိမ့်မယ်။ လူဆိုးတွေက ဖိနှိပ်ခံရသူတွေနဲ့ ဆင်းရဲသားတွေကို လဲကျစေဖို့၊ ဖြောင့်မှန်တဲ့ လမ်းစဉ်အတိုင်း လိုက်တဲ့သူတွေကို ကွပ်မျက်ဖို့ ဓားကို ဆွဲထုတ်ပြီး လေးကို တင်ထားကြတယ်။ ဒါပေမဲ့ ဓားဟာ သူတို့နှလုံးထဲ ပြန်စိုက်လိမ့်မယ်။ လေးတွေလည်း ကျိုးကုန်လိမ့်မယ်။ ဖြောင့်မတ်သူတစ်ယောက်ရဲ့ ဥစ္စာအနည်းအကျဉ်းဟာ လူဆိုးတွေရဲ့ ဥစ္စာအမြောက်အမြားထက် မွန်မြတ်တယ်။ လူဆိုးရဲ့လက်ရုံး ကျိုးရလိမ့်မယ်။ ဖြောင့်မတ်သူကိုတော့ ယေဟောဝါ ထောက်မပေးလိမ့်မယ်။ အပြစ်ပြောစရာမရှိသူတွေ ဘာတွေကြုံတွေ့နေရမှန်း ယေဟောဝါ သိတယ်။ သူတို့ရဲ့အမွေဟာ ထာဝစဉ် တည်လိမ့်မယ်။ ဒုက္ခရောက်ချိန်မှာ သူတို့ အရှက်ကွဲရမှာ မဟုတ်ဘူး။ အငတ်ဘေးဆိုက်ချိန်မှာလည်း အလျှံပယ် စားရလိမ့်မယ်။ လူဆိုးတွေကတော့ ပျက်စီးသွားလိမ့်မယ်။ ယေဟောဝါရဲ့ ရန်သူတွေဟာ စိမ်းလန်းတဲ့ စားကျက်တွေလို ပျောက်ခြင်းမလှ ပျောက်သွားလိမ့်မယ်။ မီးခိုးငွေ့လို လွင့်ပြယ်သွားလိမ့်မယ်။ လူဆိုးက ချေးငှားယူပြီး ပြန်မဆပ်တတ်ဘူး။ ဖြောင့်မတ်သူကတော့ ရက်ရောပြီး ပေးကမ်းတတ်တယ်။ ဘုရားရဲ့ ကောင်းချီးခံစားရသူတွေဟာ ကမ္ဘာမြေကို ပိုင်ဆိုင်ရလိမ့်မယ်။ ဘုရားရဲ့ ကျိန်ခြင်းခံရသူတွေကတော့ ပယ်ရှင်းခံရလိမ့်မယ်။ ယေဟောဝါက လူတစ်ယောက်ရဲ့လမ်းစဉ်ကို နှစ်သက်တဲ့အခါ သူ့ခြေလှမ်းတွေကို လမ်းညွှန်ပေးတယ်။ ယေဟောဝါက လက်နဲ့ ထောက်မပေးတဲ့အတွက် သူလဲသွားရင်တောင် နာလန်မထူနိုင်အောင်ဖြစ်မှာ မဟုတ်ဘူး။ ဖြောင့်မတ်သူ စွန့်ပစ်ခံရတာ၊ သူ့သားသမီးတွေ တောင်းစားနေရတာကို လူငယ်ဘဝကနေ အခု အသက်ကြီးချိန်အထိ ငါတစ်ခါမှ မတွေ့ဖူးဘူး။ သူဟာ ရက်ရက်ရောရော ချေးငှားပေးတတ်တယ်။ သူ့သားသမီးတွေ ကောင်းချီးခံစားရလိမ့်မယ်။ မကောင်းမှုကို ရှောင်ပါ၊ ကောင်းမှုကို လုပ်ဆောင်ပါ။ ဒါဆိုရင် ထာဝစဉ် တည်မြဲလိမ့်မယ်။ ယေဟောဝါဟာ တရားမျှတမှုကို မြတ်နိုးတယ်။ သစ္စာစောင့်သိသူတွေကို ဘယ်တော့မှ မစွန့်ဘူး။ ע သူတို့ အစဉ်အမြဲ ကာကွယ်ခံရမယ်။ လူဆိုးတွေရဲ့ သားစဉ်မြေးဆက်တွေကတော့ ပယ်ရှင်းခံရမယ်။ ဖြောင့်မတ်သူတွေဟာ ကမ္ဘာမြေကို ပိုင်ဆိုင်ပြီး ထာဝစဉ် နေထိုင်ရလိမ့်မယ်။ ဖြောင့်မတ်သူရဲ့နှုတ်ဟာ ဉာဏ်ပညာစကားကို ဝေမျှတယ်။ သူ့လျှာက တရားမျှတမှုအကြောင်း ပြောဆိုတယ်။ ဘုရားသခင်ရဲ့ပညတ်ကို သူ နှလုံးသွင်းထားတယ်။ သူ့ခြေလှမ်းတွေ ယိမ်းယိုင်မှာ မဟုတ်ဘူး။ လူဆိုးက ဖြောင့်မတ်သူကို စောင့်ကြည့်နေတယ်။ သတ်ဖို့ ရှာကြံနေတယ်။ ဒါပေမဲ့ ယေဟောဝါက ဖြောင့်မတ်သူကို လူဆိုးလက်ထဲ စွန့်ပစ်မှာမဟုတ်ဘူး။ တရားစီရင်ချိန်မှာ သူ့ကို အပြစ်ရှိသူလို့ သတ်မှတ်မှာ မဟုတ်ဘူး။ ယေဟောဝါကို မျှော်လင့်ပြီး ဘုရားရဲ့လမ်းစဉ်အတိုင်း လိုက်လျှောက်ပါ။ ဒါဆိုရင် ဘုရားက ကမ္ဘာမြေကို ပိုင်ဆိုင်ခွင့်ပေးပြီး ချီးမြှောက်လိမ့်မယ်။ လူဆိုးတွေ ပယ်ရှင်းခံရတာကိုလည်း မြင်ခွင့်ပေးလိမ့်မယ်။ ရက်စက်ယုတ်မာတဲ့သူ ကြီးပွားနေတာကို ငါတွေ့ဖူးတယ်။ သူဟာ ဇာတိမြေပေါ်မှာပဲ ရှင်သန်စိမ်းလန်းနေတဲ့ အပင်နဲ့တူတယ်။ ဒါပေမဲ့ ရုတ်ခြည်းသေဆုံးပြီး သူပျောက်ကွယ်သွားတယ်။ ငါလိုက်ရှာပေမဲ့ မတွေ့တော့ဘူး။ အပြစ်ပြောစရာမရှိသူကို သတိပြုကြည့်ပါ။ စိတ်ရိုးဖြောင့်သူကို မျက်ခြည်မပြတ် ကြည့်နေပါ။ သူလိုလူရဲ့အနာဂတ်ဟာ ငြိမ်းချမ်းနေလိမ့်မယ်။ ပြစ်မှားသူတွေကတော့ ဖျက်ဆီးခံရလိမ့်မယ်။ လူဆိုးတွေရဲ့ အနာဂတ်ဟာ ပျက်စီးရလိမ့်မယ်။ ဖြောင့်မတ်သူတွေရဲ့ ကယ်တင်ခြင်းဟာ ယေဟောဝါဆီက လာတယ်။ ဒုက္ခရောက်ချိန်မှာ ဘုရားဟာ သူတို့ရဲ့ခံတပ်ပဲ။ ယေဟောဝါက သူတို့ကိုကူညီပြီးကယ်တင်ပေးလိမ့်မယ်။ ဘုရားဆီမှာ ခိုလှုံတဲ့အတွက် သူတို့ကို လူဆိုးတွေလက်ကနေ လွတ်မြောက်စေပြီး ကယ်တင်ပေးလိမ့်မယ်။,19,Ps,37,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/37/
audio/nwt_19_Ps_BU_038.mp3,အို ယေဟောဝါ၊ ကျွန်တော့်ကို ဒေါသတကြီး မဆုံးမပါနဲ့။ စိတ်ဆိုးမာန်ဆိုး မတည့်မတ်ပါနဲ့။ ကိုယ်တော်ပစ်လိုက်တဲ့ မြားတွေ ကျွန်တော့်ကိုယ်ထဲ စိုက်ဝင်နေတယ်။ ကျွန်တော့်ကို လက်တော်နဲ့ ဖိထားတယ်။ အမျက်တော်ကြောင့် ကျွန်တော် တစ်ကိုယ်လုံး ကိုက်ခဲနေတယ်။ ကိုယ့်အပြစ်ကြောင့် အရိုးတွေလည်း သက်သာရာမရ ဖြစ်နေတယ်။ ကိုယ့်အမှားတွေဟာ ခေါင်းကိုလွှမ်းမိုးတဲ့အထိ များနေပြီ။ ဝန်ထုပ်ကြီး ထမ်းရသလို သိပ်လေးတာပဲ။ ကိုယ့်ရဲ့မိုက်မဲမှုကြောင့် ဒဏ်ရာတွေလည်း ပြည်တည်ပြီး ပုပ်စော်နံနေတယ်။ ကျွန်တော် သောကရောက်ပြီး အကြီးအကျယ် စိတ်ဓာတ်ကျနေတယ်။ ဝမ်းနည်းပက်လက်နဲ့ တစ်နေ့လုံး လျှောက်သွားနေတယ်။ ရင်ထဲမှာ လောင်မြိုက်နေတယ်။ တစ်ကိုယ်လုံး နာနေတယ်။ ငိုင်တိုင်တိုင်နဲ့ စိတ်ထောင်းကိုယ်ကြေ ဖြစ်နေတယ်။ ရင်ထဲ မချိအောင်ခံစားရလို့ အော်ဟစ်ညည်းတွားနေရတယ်။ အို ယေဟောဝါ၊ ကျွန်တော့်ဆန္ဒအားလုံး ကိုယ်တော် သိပါတယ်။ ကျွန်တော့်သက်ပြင်းချသံကိုလည်း ကိုယ်တော် ကြားပါတယ်။ ကျွန်တော့်နှလုံး တဆတ်ဆတ် တုန်နေပြီ။ အားအင်ကုန်ခန်း နေပြီ။ မျက်စိလည်း အလင်းကွယ်နေပြီ။ မိတ်ဆွေတွေ၊ အပေါင်းအသင်းတွေက ရောဂါဆိုးကြောင့် ကျွန်တော့်ကို ရှောင်ကြတယ်။ အသိအကျွမ်းတွေကလည်း ဝေးဝေးရှောင်ကြတယ်။ ကျွန်တော့်အသက်ကို ရန်ရှာသူတွေက ထောင်ချောက်ဆင်ထားကြတယ်။ အန္တရာယ်ပြုချင်သူတွေက ကျွန်တော် ပျက်စီးရာပျက်စီးကြောင်း ပြောနေကြတယ်။ အလိမ်အညာစကားတွေကို တစ်နေ့လုံး တီးတိုးပြောနေကြတယ်။ ကျွန်တော်ကတော့ နားမကြားတဲ့သူလို နားမထောင်ဘဲနေမယ်။ စကားအတဲ့သူလို ပါးစပ်မဟဘဲ နေမယ်။ ကျွန်တော်ဟာ နားမကြားတဲ့သူလို၊ ချေပစရာစကားတစ်ခွန်းမှ မရှိတဲ့သူလို ဖြစ်နေပြီ။ အို ယေဟောဝါ၊ ကိုယ်တော့်ကို စောင့်မျှော်ပါတယ်။ ယေဟောဝါဘုရား၊ ကိုယ်တော်ကလည်း ပြန်ဖြေပါတယ်။ ကျွန်တော့်ဒုက္ခကို ကြည့်ပြီး သူတို့ ကျိတ်ဝမ်းသာတာမျိုး မဖြစ်ပါစေနဲ့။ ကျွန်တော် ခြေချော်တာကို ကြည့်ပြီး သူတို့ သဘောကျနေတာမျိုး မဖြစ်ပါစေနဲ့ လို့ ကျွန်တော် ပြောခဲ့တယ်။ ကျွန်တော် လဲကျမတတ် ဖြစ်နေပြီ။ တဆစ်ဆစ် နာကျင်နေပြီ။ အမှားအတွက် ဝန်ချတောင်းပန်ပါတယ်။ အပြစ်ကြောင့် စိတ်ဒုက္ခရောက်နေပါတယ်။ ရန်သူတွေကတော့ ကြံ့ခိုင်သန်စွမ်းနေတယ်။ အကြောင်းမရှိဘဲ ကျွန်တော့်ကို မုန်းတီးနေသူတွေ များလာပြီ။ အကောင်းကို အဆိုးနဲ့ သူတို့ တုံ့ပြန်ကြတယ်။ ကောင်းတာလုပ်ဖို့ ကြိုးစားတဲ့အတွက် ကျွန်တော့်ကို ဆန့်ကျင်ကြတယ်။ ယေဟောဝါဘုရား၊ ကျွန်တော့်ကို မစွန့်ပစ်ပါနဲ့။ အို ဘုရားသခင်၊ ကျွန်တော်နဲ့ ဝေးဝေးမနေပါနဲ့။ ကယ်တင်ရှင် ယေဟောဝါ၊ ကျွန်တော့်ကို အမြန်လာကူပါတော့။,19,Ps,38,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/38/
audio/nwt_19_Ps_BU_039.mp3,စကားနဲ့ မပြစ်မှားမိအောင် ငါစောင့်စည်းမယ်။ ရှေ့မှာ လူဆိုးတွေ ရှိနေသရွေ့ ပါးချုပ်တပ်ပြီး နှုတ်ကို စောင့်စည်းမယ် လို့ ငါပြောတယ်။ စကားမပြောဘဲ နှုတ်ဆိတ်နေလိုက်တယ်။ ကောင်းတာကိုတောင် မပြောတော့ဘူး။ ဒါပေမဲ့ ငါ့ရဲ့နာကျင်မှုဟာ ပိုပိုပြင်းထန်လာတယ်။ ရင်ထဲမှာ တငွေ့ငွေ့လောင်နေတယ်။ တနုံ့နုံ့တွေးလေလေ လောင်မြိုက်လေလေပဲ။ ဒါနဲ့ပဲ ငါပြောလိုက်မိတာက ယေဟောဝါဘုရား၊ ကျွန်တော့်ဘဝရဲ့နိဂုံး ဘယ်တော့ရောက်လာမလဲ၊ ဘယ်လောက်ကြာကြာ အသက်ရှင်မလဲ သိနိုင်ဖို့ ကူညီပေးပါ။ ဒါမှ အသက်ဟာ တိုတောင်းလှပါလားဆိုတာ သိနိုင်မှာပါ။ ကျွန်တော့်အသက်ကို ကိုယ်တော် တိုတောင်းစေတယ်။ ရှေ့တော်မှာ ကျွန်တော့်သက်တမ်းဟာ မပြောပလောက်ပါဘူး။ ဘေးကင်းလုံခြုံနေတယ်လို့ ထင်ရပေမဲ့ တကယ်တော့ လူ့သက်တမ်းဟာ ပင့်သက်တစ်ရှိုက်စာပါပဲ။ (စဲလာ) လူတွေဟာ အရိပ်လိုပဲ ရှင်သန်လှုပ်ရှားနေတယ်။ ဘာမဟုတ်တဲ့အရာတွေအတွက် သဲကြီးမဲကြီး ရုန်းကန်နေတယ်။ စည်းစိမ်တွေသာ စုဆောင်းနေတာ၊ ဘယ်သူစံစားရမယ်မှန်း သူ မသိရှာဘူး။ အို ယေဟောဝါ၊ ဒါဆို ဘာကိုများ မျှော်လင့်ရမှာလဲ။ ကိုယ်တော်သာ ကျွန်တော့်ရဲ့ မျှော်လင့်ချက်ပါ။ ကျွန်တော့်ကို အပြစ်မှန်သမျှကနေ ကယ်တင်ပေးပါ။ လူမိုက်ရဲ့ လက်ချက်ကြောင့် လူတွေ အထင်သေးတာကို မခံပါရစေနဲ့။ ဒီလိုဖြစ်အောင် ကိုယ်တော် လုပ်ဆောင်ခဲ့တာဆိုတော့ ကျွန်တော် ပါးစပ်မဟဘဲ နှုတ်ဆိတ်နေပါ့မယ်။ ကိုယ်တော်ပေးတဲ့ ရောဂါဆိုးကို ဖယ်ရှားပေးပါ။ လက်တော်နဲ့ ဒဏ်ခတ်တဲ့အတွက် ကျွန်တော့်မှာ ချုံးချုံးကျနေပါပြီ။ ကိုယ်တော်က လူတွေကို အမှားအတွက် ဒဏ်ပေးပြီး တည့်မတ်တယ်။ လူတွေ တန်ဖိုးထားတဲ့အရာတွေကို ပိုးစားသလို စားပစ်တယ်။ တကယ်တော့ လူ့သက်တမ်းဟာ ပင့်သက်တစ်ရှိုက်စာပါပဲ။ (စဲလာ) ယေဟောဝါဘုရား၊ ကျွန်တော့် ဆုတောင်းသံကို ကြားလှည့်ပါ။ အော်ဟစ်အကူအညီတောင်းသံကို နားထောင်ပေးပါ။ ကျွန်တော့် မျက်ရည်တွေကို လျစ်လျူမရှုလိုက်ပါနဲ့။ ကိုယ်တော့်အတွက် ကျွန်တော်ဟာ ဘိုးဘေးတွေလို တိုင်းတစ်ပါးသားတစ်ယောက်၊ ခရီးသွား ဧည့်သည်တစ်ယောက်ပါပဲ။ ကျွန်တော် မသေဆုံးခင်၊ ကွယ်ပျောက်မသွားခင် ပျော်ရွှင်နိုင်ဖို့ ကိုယ်တော်ရဲ့ ခက်ထန်တဲ့အကြည့်ကို ကျွန်တော့်ဆီကနေလွှဲပေးပါ။,19,Ps,39,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/39/
audio/nwt_19_Ps_BU_040.mp3,ဆာလံ (၄၀) ဂီတမှူးသို့။ ဒါဝိဒ်စပ်ဆိုတဲ့ သီချင်း။ ယေဟောဝါကို ငါ အမျှော်လင့်ကြီး မျှော်လင့်နေတယ်။ ဘုရားက နားစွင့်ထားတဲ့အတွက် ငါ့ရဲ့ အော်ဟစ်အကူအညီတောင်းသံကို ကြားတယ်။ တဝေါဝေါ မြည်နေတဲ့ တွင်းထဲကနေ၊ ရွှံ့နွံထဲကနေ ငါ့ကို ဆွဲထုတ်တယ်။ ငါ့ခြေကို ကျောက်ဆောင်ပေါ် တင်ပေးတယ်။ ငါ့ခြေလှမ်းတွေကို ခိုင်မြဲစေတယ်။ ပြီးတော့ ဘုရားသခင်ကို ချီးမွမ်းတဲ့ သီချင်းသစ် သင်ပေးတယ်။ ဒါကို လူတွေ တအံ့တသြကြည့်ပြီး ယေဟောဝါကို ယုံကြည်ကိုးစားလာလိမ့်မယ်။ ယေဟောဝါကို ယုံကြည်ကိုးစားတဲ့သူ၊ အာခံသူတွေနဲ့ လိမ်လည်သူတွေကို မမျှော်ကိုးတဲ့သူဟာ ပျော်ရွှင်ချမ်းမြေ့တယ်။ ယေဟောဝါဘုရား၊ ကိုယ်တော်ရဲ့ လုပ်ဆောင်မှုတွေ၊ အံ့ဖွယ်အမှုတွေ၊ ကျွန်တော်တို့နဲ့ပတ်သက်တဲ့ အကြံအစည်တွေဟာ များပြားလိုက်တာ။ ကိုယ်တော့်ကို ယှဉ်နိုင်တဲ့သူ မရှိဘူး။ အဲဒီအကြောင်းတွေကို ပြောကြည့်လိုက်တဲ့အခါ ပြောမကုန်နိုင်အောင် များလှတယ်။ ပူဇော်သက္ကာတွေ၊ အလှူတွေကို ကိုယ်တော် မလိုချင်ဘူး။ ဒါပေမဲ့ နာခံတတ်ဖို့ ကျွန်တော့်နားကို ဖွင့်ပေးတယ်။ မီးရှို့ရာအလှူတွေ၊ အပြစ်ဖြေရာအလှူတွေကို ကိုယ်တော် မတောင်းဆိုဘူး။ ဒါကြောင့် ကျွန်တော် ရောက်လာပါပြီ။ ကျမ်းလိပ်ထဲမှာ ကျွန်တော့်အကြောင်း ရေးထားပါတယ်။ အို ဘုရားသခင်၊ အလိုတော်ဆောင်တာဟာ ကျွန်တော့်အတွက် ကြည်နူးစရာပါ။ ပညတ်တော်ဟာ ရင်ထဲမှာ နက်နက်ရှိုင်းရှိုင်း စွဲမြဲနေပါတယ်။ ဖြောင့်မတ်ခြင်းသတင်းကောင်းကို လူစုလူဝေးအလယ်မှာ ကြေညာမယ်။ ယေဟောဝါဘုရား၊ ကျွန်တော် နှုတ်ပိတ်မနေဘူးဆိုတာ ကိုယ်တော် ကောင်းကောင်း သိပါတယ်။ ကိုယ်တော်ရဲ့ ဖြောင့်မတ်ခြင်းအကြောင်းကို စိတ်ထဲ မျိုသိပ်မထားဘူး။ ကိုယ်တော်ရဲ့ သစ္စာတရားနဲ့ ကယ်တင်ခြင်းအကြောင်းကို ကြေညာမယ်။ ခိုင်မြဲတဲ့မေတ္တာတော်နဲ့ အမှန်တရားအကြောင်းကို လူစုလူဝေးအလယ်မှာ ထိမ်ဝှက်မထားဘူး လို့ ကျွန်တော်ပြောတယ်။ အို ယေဟောဝါ၊ ကျွန်တော့်ကို ကရုဏာမပြဘဲ မနေလိုက်ပါနဲ့။ ခိုင်မြဲတဲ့မေတ္တာတော်နဲ့ အမှန်တရားဟာ ကျွန်တော့်ကို အမြဲ ကာကွယ်စောင့်ရှောက်ပေးပါစေ။ အတိုင်းမသိများတဲ့ ဘေးဒုက္ခတွေ ဝိုင်းရံနေတယ်။ အမှားတွေဒုနဲ့ဒေး လွှမ်းမိုးနေလို့ ကိုယ့်လမ်းကိုတောင် မမြင်ရတော့ဘူး။ အမှားတွေဟာ ဆံပင်တွေထက် ပိုများတယ်။ ကျွန်တော် စိတ်ပျက်အားလျော့နေပြီ။ အို ယေဟောဝါ၊ ကျွန်တော့်ကို ကယ်တင်ဖို့ အလိုရှိတော်မူပါ။ ယေဟောဝါဘုရား၊ အမြန်လာကူပါဦး။ ကျွန်တော့်အသက်ကို သတ်ချင်သူအားလုံး အရှက်ကွဲပြီး ရှုတ်ချခံရပါစေ။ ကျွန်တော် ဘေးဆိုးကြုံရလို့ ဝမ်းသာအားရ ဖြစ်နေသူတွေ အရှက်တကွဲ နောက်လှည့်ပြေးရပါစေ။ ကျွန်တော့်ကို ဟားတိုက်နေသူတွေ အရှက်ကွဲလို့ တုန်လှုပ်ချောက်ချားပါစေ။ ကိုယ်တော့်ကို ရှာတဲ့သူတွေကတော့ ကိုယ်တော်ကြောင့် ရွှင်လန်းဝမ်းမြောက်ကြပါစေ။ ကိုယ်တော့် ကယ်တင်ခြင်းကို မြတ်နိုးသူတွေက ယေဟောဝါကို ဂုဏ်တင်ချီးမွမ်းကြပါ လို့ အမြဲပြောနိုင်ကြပါစေ။ ခိုကိုးရာမဲ့ပြီး ဆင်းရဲနွမ်းပါးနေလို့ ကျွန်တော့်ကို ယေဟောဝါ အာရုံစိုက်ပါစေ။ ကိုယ်တော်ဟာ ကူညီမစရှင်၊ ကယ်တင်ရှင်ပါ။ အို ဘုရားသခင်၊ နှောင့်နှေးမနေပါနဲ့။,19,Ps,40,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/40/
audio/nwt_19_Ps_BU_041.mp3,ဆာလံ (၄၁) ဂီတမှူးသို့။ ဒါဝိဒ်စပ်ဆိုတဲ့ သီချင်း။ နိမ့်ကျသူကို စာနာမှုပြတဲ့သူဟာ ပျော်ရွှင်ချမ်းမြေ့တယ်။ ဘေးဆိုးကြုံရချိန်မှာ ယေဟောဝါ ကယ်တင်လိမ့်မယ်။ သူ့ကို ယေဟောဝါ စောင့်ရှောက်ပြီး အသက်ဆက်ရှင်စေလိမ့်မယ်။ ကမ္ဘာမြေပေါ်မှာ ပျော်ရွှင်ချမ်းမြေ့သူလို့ သတ်မှတ်လိမ့်မယ်။ သူ့ကို ရန်သူတွေလက်ထဲ ဘယ်တော့မှ မအပ်ဘူး။ သူ အိပ်ရာထဲလဲနေချိန်မှာ ယေဟောဝါ ဖေးမပေးမယ်။ သူဖျားနာနေချိန်မှာ ပြုစုပေးမယ်။ အို ယေဟောဝါ၊ ကျွန်တော့်ကို မျက်နှာသာပေးလှည့်ပါ။ ကုစားပေးလှည့်ပါ။ ကိုယ်တော့်ကို ပြစ်မှားမိပါပြီ လို့ ငါပြောတယ်။ ရန်သူတွေကတော့ သူ ဘယ်အချိန်ကျမှ သေမှာလဲ။ ဘယ်အချိန်ကျမှ သူ့နာမည် ပျောက်ပျက်သွားမှာလဲ ဆိုပြီး ငါ့အကြောင်း မကောင်းပြောနေကြတယ်။ ရန်သူက ငါ့ကိုလာကြည့်ပြီဆိုရင် မဟုတ်မမှန်တာတွေ ပြောတယ်။ ထိခိုက်စေတဲ့စကားတွေ ပြောဖို့ပဲ ရှာကြံတယ်။ ပြန်သွားတဲ့အခါလည်း ငါ့သတင်းတွေကို လိုက်ဖြန့်တယ်။ ငါ့ကိုမုန်းတဲ့သူတွေ ငါ့အကြောင်း တီးတိုးပြောကြတယ်။ ငါ့ကို မကောင်းကြံကြတယ်။ ကြောက်စရာကောင်းတာကို သူကြုံနေရပြီ။ သူ လဲသွားပြီ။ နာလန်ထူနိုင်တော့မှာ မဟုတ်ဘူး လို့ပြောကြတယ်။ ငါယုံကြည်လို့ အတူလက်ဆုံစားတဲ့ ငါ့မိတ်ဆွေရင်းကတောင် ငါ့ကို ဖနောင့်နဲ့ပေါက်တယ်။ အို ယေဟောဝါ၊ ကျွန်တော့်ကို မျက်နှာသာပေးပြီး ထူမပေးလှည့်ပါ။ ဒါမှ သူတို့လုပ်ရပ်အတွက် ပြန်ဒဏ်ပေးနိုင်မှာပါ။ ရန်သူက ကျွန်တော့်အပေါ် အောင်ပွဲမဆင်နိုင်ဘူး။ ဒါကိုကြည့်ပြီး ကိုယ်တော့်နှစ်သက်မှုကို ရထားမှန်း ကျွန်တော် သိနိုင်မှာပါ။ ကျွန်တော့်သမာဓိကြောင့် ကျွန်တော့်ကို ထောက်မပြီး ရှေ့တော်မှာ ထာဝစဉ် နေရာပေးလိမ့်မယ်။ အစ္စရေးတို့ရဲ့ဘုရား ယေဟောဝါကို အစဉ်ထာဝရ ချီးမွမ်းကြပါစေ။ အာမင်။ အာမင်။,19,Ps,41,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/41/
audio/nwt_19_Ps_BU_042.mp3,အပိုင်း (၂) ဆာလံ (၄၂) ဂီတမှူးသို့။ ကောရရဲ့သားမြေးတွေ စပ်ဆိုတဲ့ မက်စကီး။ အို ဘုရားသခင်၊ သမင်ဟာ စမ်းရေကို တမ်းတသလို ကျွန်တော်လည်း ကိုယ်တော့်ကို တမ်းတနေပါတယ်။ အသက်ရှင်တဲ့ ဘုရားသခင်ကို ရေဆာသလို ဆာနေပါတယ်။ ဘုရားသခင်ရှေ့ကို ဘယ်အချိန်မှ ရောက်နိုင်မှာလဲ။ လူတွေက မင်းရဲ့ဘုရားသခင် ဘယ်မှာလဲ ဆိုပြီး တစ်နေ့လုံး ကဲ့ရဲ့နေတဲ့အတွက် မျက်ရည်တွေဟာ နေ့ရောညပါ ကျွန်တော့်စားစရာ ဖြစ်နေပြီ။ ပွဲတော်နွှဲပျော်နေသူတွေရဲ့ ပျော်ရွှင်မြူးထူးသံ၊ ကျေးဇူးတင် ချီးမွမ်းသံတွေကြားမှာ ဘုရားသခင်ရဲ့ အိမ်တော်ဆီ လူစုကြီးနဲ့အတူ သွားခဲ့တာ၊ ရှေ့ကနေ တစ်လှမ်းချင်း လျှောက်ခဲ့တာတွေကို ပြန်သတိရမိလေတိုင်း ရင်ထဲမှာ ဆို့နင့်လာတယ်။ ကျွန်တော် ဘာလို့ စိတ်ပျက်နေရမှာလဲ။ ဘာလို့ ရင်ထဲ ယောက်ယက်ခတ်နေရမှာလဲ။ ဘုရားသခင်ကို မဟာကယ်တင်ရှင်အဖြစ် ချီးမွမ်းရဦးမယ်။ ဒါကြောင့် ဘုရားသခင်ကို စောင့်ဆိုင်းပါ။ အို ဘုရားသခင်၊ ကျွန်တော် စိတ်ပျက်နေပါတယ်။ ဒါကြောင့် ဂျော်ဒန်မြစ်ဝှမ်းဒေသကနေ၊ ဟေရမုန်တောင်ထိပ်နဲ့ မိဇာတောင်ကနေ ကိုယ်တော့်ကို မျှော်မှန်းတမ်းတနေမိတယ်။ ရေတံခွန် စီးဆင်းသံတွေ ထွက်ပေါ်လာတဲ့အခါ ရေလုံးကြီးတွေ အချင်းချင်း အော်ခေါ်ကြတယ်။ ကျွန်တော့်ကို လှိုင်းလုံးကြီးတွေ လွှမ်းမိုးသွားတယ်။ ယေဟောဝါက နေ့ဘက်မှာ ကျွန်တော့်ကို ခိုင်မြဲတဲ့မေတ္တာ ပြလိမ့်မယ်။ ညဘက်မှာ ကိုယ်တော့်အကြောင်း သီဆိုမယ်။ အသက်ပေးရှင် ဘုရားသခင်ဆီ ဆုတောင်းမယ်။ ကျွန်တော့်ကို ဘာလို့ မေ့ထားတာလဲ။ ရန်သူတွေဖိနှိပ်တာနဲ့ပဲ ကျွန်တော် ဘာလို့ ဝမ်းနည်းပက်လက် လျှောက်သွားနေရမှာလဲ ဆိုပြီး ကျွန်တော့်ကျောက်ဆောင် ဘုရားသခင်ကို ပြောမယ်။ ရန်သူတွေ ကဲ့ရဲ့နေတယ်။ သတ်ချင်စိတ်နဲ့ ရန်မူနေတယ်။ မင်းရဲ့ဘုရားသခင် ဘယ်မှာလဲ ဆိုပြီး တစ်နေ့လုံး ကဲ့ရဲ့ကြတယ်။ ကျွန်တော် ဘာလို့ စိတ်ပျက်နေရမှာလဲ။ ဘာလို့ ရင်ထဲ ယောက်ယက်ခတ်နေရမှာလဲ။ ကိုယ်တော့်ကို မဟာကယ်တင်ရှင်၊ ကျွန်တော့်ရဲ့ ဘုရားသခင်အဖြစ် ချီးမွမ်းရဦးမယ်။ ဒါကြောင့် ဘုရားသခင်ကို စောင့်ဆိုင်းပါ။,19,Ps,42,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/42/
audio/nwt_19_Ps_BU_043.mp3,ဆာလံ (၄၃) အို ဘုရားသခင်၊ ကျွန်တော့်ဘက်ကနေ တရားစီရင်ပေးပါ။ သစ္စာမဲ့တဲ့လူမျိုးရဲ့ စွဲချက်ကို ထုချေပေးပါ။ လှည့်စားတတ်သူနဲ့ မဖြောင့်မတ်သူရဲ့ လက်ကနေ ကယ်တော်မူပါ။ ကိုယ်တော်ဟာ ကျွန်တော့်ရဲ့ဘုရားသခင်၊ ကျွန်တော့်ရဲ့ခံတပ်ပါ။ ကျွန်တော့်ကို ဘာလို့ ပစ်ထားတာလဲ။ ရန်သူတွေ ဖိနှိပ်တာနဲ့ပဲ ကျွန်တော် ဘာလို့ ဝမ်းနည်းပက်လက် လျှောက်သွားနေရမှာလဲ။ အလင်းတော်နဲ့ အမှန်တရားကို စေလွှတ်ပေးလှည့်ပါ။ ကျွန်တော့်ကို လမ်းပြပေးပါစေ။ သန့်ရှင်းတဲ့တောင်နဲ့ ခမ်းနားလှတဲ့ တဲတော်ဆီ လမ်းပြပေးပါစေ။ အဲဒီအခါ ဘုရားသခင်ရဲ့ ပူဇော်ရာပလ္လင်ဆီ၊ ကျွန်တော့်ကို ရွှင်လန်းစေတဲ့ ဘုရားသခင်ဆီ အရောက်လာပါ့မယ်။ အို ဘုရားသခင်၊ ကျွန်တော့်ရဲ့ ဘုရားသခင်၊ စောင်းတီးပြီး ကိုယ်တော့်ကို ချီးမွမ်းပါ့မယ်။ ကျွန်တော် ဘာလို့ စိတ်ပျက်နေရမှာလဲ။ ဘာလို့ ရင်ထဲ ယောက်ယက်ခတ်နေရမှာလဲ။ ကိုယ်တော့်ကို မဟာကယ်တင်ရှင်၊ ကျွန်တော့်ရဲ့ ဘုရားသခင်အဖြစ် ချီးမွမ်းရဦးမယ်။ ဒါကြောင့် ဘုရားသခင်ကို စောင့်ဆိုင်းပါ။,19,Ps,43,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/43/
audio/nwt_19_Ps_BU_044.mp3,ဆာလံ (၄၄) ဂီတမှူးသို့။ ကောရရဲ့ သားမြေးတွေ+စပ်ဆိုတဲ့ မက်စကီး။* အို ဘုရားသခင်၊ ဟိုးရှေးရှေးတုန်းက ဘိုးဘေးတွေရဲ့ လက်ထက်မှာ ကိုယ်တော် လုပ်ဆောင်ခဲ့တာတွေအကြောင်း တစ်ဆင့်ပြန်ပြောပြလို့ ကျွန်တော်တို့ကိုယ်တိုင် ကြားရပါပြီ။ တခြားလူမျိုးတွေကို လက်ရုံးတော်နဲ့ မောင်းထုတ်ခဲ့တယ်။ သူတို့ကို နှိမ်နင်းပြီး နှင်ထုတ်ခဲ့တယ်။ အဲဒီမှာ ဘိုးဘေးတွေကို နေရာချပေးခဲ့တယ်။ ဘိုးဘေးတွေက အဲဒီပြည်ကို သူတို့ဓားနဲ့ သိမ်းပိုက်ခဲ့တာ မဟုတ်ဘူး။ သူတို့လက်ရုံးနဲ့ အနိုင်ရခဲ့တာလည်း မဟုတ်ဘူး။ ညာလက်တော်၊ လက်ရုံးတော်နဲ့ မျက်နှာတော်အလင်းကြောင့်သာ အဲဒီလိုနိုင်ခဲ့တာ။ သူတို့ကို ကိုယ်တော် နှစ်သက်မြတ်နိုးခဲ့တယ်။ အို ဘုရားသခင်၊ ကိုယ်တော်ဟာ ကျွန်တော့်ဘုရင်ပါ။ အပြတ်အသတ် အောင်ပွဲဆင်ဖို့ ယာကုပ်ကို ကူညီပေးပါ။ ရန်သူတွေကို ကိုယ်တော်ပေးတဲ့ တန်ခိုးနဲ့ မောင်းထုတ်ကြမယ်။ ဆန့်ကျင်သူတွေကို နာမတော်အားကိုးနဲ့ နင်းခြေကြမယ်။ လေးမြားတွေကို အားမကိုးဘူး။ ဓားက ကျွန်တော့်ကို မကယ်နိုင်ဘူး။ ကိုယ်တော်ကသာ ရန်သူတွေလက်ကနေ ကယ်ခဲ့တာ။ မလိုမုန်းထားသူတွေကို အရှက်ရစေခဲ့တာ။ ဘုရားသခင်ကို ကျွန်တော်တို့ တစ်နေ့လုံး ချီးမွမ်းမယ်။ နာမတော်ကို ထာဝစဉ် ကျေးဇူးတင်ချီးမွမ်းမယ်။ (စဲလာ) အခုတော့ ကိုယ်တော်က ကျွန်တော်တို့ကို စွန့်ပစ်ပြီး အရှက်ရစေတယ်။ ကျွန်တော်တို့ တပ်ဖွဲ့နဲ့အတူ မချီတက်တော့ဘူး။ ကျွန်တော်တို့ကို ရန်သူတွေဆီကနေ တပ်ခေါက်စေတယ်။ မလိုမုန်းထားသူတွေ စိတ်ကြိုက် လုယူသွားကြတယ်။ ကျွန်တော်တို့ကို သိုးတွေလို အသတ်ခံရအောင် ကိုယ်တော် အပ်လိုက်တယ်။ တခြားလူမျိုးတွေအလယ်မှာ ကွဲလွင့်စေတယ်။ ကိုယ့်လူမျိုးကို မဖြစ်စလောက် ငွေလေးနဲ့ ရောင်းစားတယ်။ အဲဒီလိုရောင်းစားလိုက်လို့ ကိုယ်တော် ဘာအမြတ်မှ ရတာ မဟုတ်ဘူး။ ကိုယ်တော်က ကျွန်တော်တို့ကို အိမ်နီးချင်းတွေ ကဲ့ရဲ့ရှုတ်ချစရာ၊ ပတ်ဝန်းကျင်ကလူတွေ လှောင်ပြောင်သရော်စရာ ဖြစ်စေတယ်။ တခြားလူမျိုးတွေ အလယ်မှာ နှာခေါင်းရှုံ့စရာ ဖြစ်စေတယ်။ လူတွေက လှောင်တဲ့အနေနဲ့ ခေါင်းခါကြတယ်။ ကျွန်တော် တစ်နေ့လုံး အရှက်ရနေတယ်။ ရှက်စိတ်ကြောင့် ခေါင်းမဖော်နိုင်ဘူး။ သူတို့ရဲ့ ကဲ့ရဲ့စော်ကားသံတွေကြောင့်၊ လက်စားချေတဲ့ ရန်သူတွေကြောင့်ပါ။ ဒါတွေအားလုံး ကြုံနေရပေမဲ့ ကိုယ်တော့်ကို ကျွန်တော်တို့ မမေ့လျော့ပါဘူး။ ပဋိညာဉ်ကိုလည်း မချိုးဖောက်ပါဘူး။ ကျွန်တော်တို့ရဲ့ စိတ်ဟာ မသွေဖည်ပါဘူး။ ကိုယ်တော့်လမ်းစဉ်ကနေ ခြေလှမ်းမလွဲသွားပါဘူး။ ဒါပေမဲ့ ကိုယ်တော်က ခွေးအတွေ ကျက်စားတဲ့အရပ်မှာ ကျွန်တော်တို့ကို အရေးနိမ့်စေတယ်။ အမှောင်ထုကြီးနဲ့ ဖုံးလွှမ်းပစ်တယ်။ ကျွန်တော်တို့က ကိုယ့်ဘုရားသခင်ရဲ့ နာမည်ကို မေ့လျော့ခဲ့မယ်၊ တခြားဘုရားဆီ လက်ဖြန့်ဆုတောင်းခဲ့မယ်ဆိုရင်၊ ဘုရားသခင် မသိဘဲနေပါ့မလား။ စိတ်ထဲ လျှို့ဝှက်ထားတာတွေကို ဘုရားသိတာပဲ။ ဒါပေမဲ့ ကျွန်တော်တို့ဟာ ကိုယ်တော့်အတွက် နေ့တိုင်းလိုလို သေဘေးနဲ့ ကြုံနေရတယ်။ အသတ်ခံရမယ့် သိုးတွေလို ဖြစ်နေပြီ။ ယေဟောဝါဘုရား၊ ထတော်မူပါ။ ဘာလို့ အိပ်မြဲအိပ်နေတာလဲ။ နိုးထပါတော့။ ကျွန်တော်တို့ကို ထာဝစဉ် မစွန့်ပစ်ပါနဲ့။ ဘာလို့ မျက်နှာလွှဲထားတာလဲ။ ကျွန်တော်တို့ခံရတဲ့ ဒုက္ခနဲ့ ဖိနှိပ်မှုတွေကို ဘာလို့ မေ့ထားတာလဲ။ ကျွန်တော်တို့ မြေမှုန့်အထိ လှဲချခံရပြီ။ ခန္ဓာကိုယ်ကလည်း မြေမှာ ပြားပြားဝပ်နေရပြီ။ ကူညီပေးဖို့ ထလှည့်ပါ။ ခိုင်မြဲတဲ့မေတ္တာတော်ကို ထောက်ပြီး ကယ်တင်လှည့်ပါ။,19,Ps,44,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/44/
audio/nwt_19_Ps_BU_045.mp3,ဆာလံ (၄၅) ဂီတမှူးသို့။ “နှင်းပန်းတို့” တေးသွားအတိုင်း သီဆိုရန်။ ကောရရဲ့သားမြေးတွေ+ စပ်ဆိုတဲ့ မက်စကီး။* မေတ္တာဖွဲ့သီချင်း။ ကြည်နူးစရာ အကြောင်းတစ်ခုကြောင့် ငါစိတ်လှုပ်ရှားနေတယ်။ ရှင်ဘုရင်တစ်ပါးအကြောင်း ငါသီချင်းရေးဖွဲ့မယ်။ ငါ့လျှာဟာ ကျွမ်းကျင်တဲ့ ကျမ်းကူးသူရဲ့ ကလောင်တံ ဖြစ်ပါစေ။ မင်းကြီးဟာ လူသားတွေထဲမှာ အခံ့ညားဆုံးပါ။ မင်းကြီးရဲ့နှုတ်ကနေ ယဉ်ကျေးသိမ်မွေ့တဲ့စကား ထွက်လာတယ်။ ဒါကြောင့် မင်းကြီးကို ဘုရားသခင် ထာဝစဉ် ကောင်းချီးပေးတာ။ ခွန်အားကြီးတဲ့သူ၊ ခါးမှာ ဓားကို ချိတ်လိုက်ပါ။ ဂုဏ်သိက္ခာတွေ၊ ခမ်းနားမြင့်မြတ်မှုတွေကိုလည်း ချိတ်ဆွဲလိုက်ပါ။ တခမ်းတနား အောင်ပွဲခံပါ။ အမှန်တရားအတွက်၊ နှိမ့်ချခြင်းနဲ့ ဖြောင့်မတ်ခြင်းအတွက် စီးနင်းတိုက်ခိုက်ပါ။ မင်းကြီးရဲ့ညာလက်ဟာ ထိတ်လန့်အံ့သြစရာတွေ လုပ်ဆောင်လိမ့်မယ်။ ချွန်ထက်တဲ့ မြားတွေကြောင့် ရန်သူတွေ လဲကျသွားတယ်။ ရန်သူတွေရဲ့ နှလုံးကို ခွင်းပစ်တယ်။ ဘုရားသခင်ဟာ အစဉ်ထာဝရ မင်းကြီးရဲ့ရာဇပလ္လင်ပဲ။ နိုင်ငံတော်ရဲ့ ရာဇလှံတံဟာ တရားမျှတခြင်းလှံတံပဲ။ မင်းကြီးက ဖြောင့်မတ်မှုကိုချစ်မြတ်နိုးတယ်။ ဆိုးသွမ်းမှုကို မုန်းတယ်။ ဒါကြောင့် ဘုရားသခင်က မင်းကြီးကို အပေါင်းအဖော်တွေထက် ပိုချီးမြှောက်ပြီး အားရရွှင်လန်းခြင်းဆီနဲ့ ဘိသိက်ပေးတယ်။ မင်းကြီးရဲ့ ဝတ်ရုံတွေဟာ မုရန်၊ အကျော်၊ ကရဝေးရနံ့တွေ သင်းထုံနေတယ်။ ခမ်းနားလှတဲ့ ဆင်စွယ်နန်းတော်ကြီးထဲက ကြိုးတပ်တူရိယာသံတွေကြောင့် မင်းကြီး ဝမ်းမြောက်နေတယ်။ မင်းကြီးရဲ့ ဂုဏ်သရေရှိ အမျိုးသမီးတွေထဲမှာ ဘုရင့်သမီးတော်တွေ ပါတယ်။ ကြင်ရာတော်က သြဖိရရွှေကို ဆင်မြန်းပြီး မင်းကြီးရဲ့ညာဘက်မှာ ရပ်နေတယ်။ အို သမီးတော်၊ နားထောင်ပါ။ အာရုံစိုက်ပြီး နားစွင့်ပါ။ ကိုယ့်လူမျိုးနဲ့ ကိုယ့်ဖခင်ရဲ့အိမ်ကို မေ့ပစ်လိုက်ပါ။ မင်းရဲ့အလှကြောင့် မင်းကြီးက မင်းကို တမ်းတနေလိမ့်မယ်။ သူဟာ မင်းရဲ့သခင်ဖြစ်လို့ ဦးညွှတ်လိုက်ပါ။ တိုင်ရာသမီးပျိုဟာ လက်ဆောင်ယူလာလိမ့်မယ်။ ချမ်းသာကြွယ်ဝသူတွေက မင်းကြီးရဲ့ မျက်နှာသာရဖို့ ကြိုးစားကြလိမ့်မယ်။ ဘုရင့်သမီးတော်က နန်းတော်ထဲမှာ ဂုဏ်ကျက်သရေအပြည့်နဲ့ ရှိနေတယ်။ သူ့အဝတ်ကို ရွှေနဲ့ တန်ဆာဆင်ထားတယ်။ သူ့ကို လှလှပပ ရက်လုပ်ထားတဲ့ဝတ်ရုံ ဆင်မြန်းပေးပြီး မင်းကြီးဆီ ခေါ်ဆောင်လာမယ်။ အပျိုစင် အခြွေအရံတွေကိုလည်း တစ်ပါတည်း ခေါ်ဆောင်လာမယ်။ သူတို့ကို ရွှင်လန်းဝမ်းမြောက်စွာ ခေါ်ဆောင်လာမယ်။ မင်းကြီးရဲ့နန်းတော်ထဲ သူတို့ ဝင်လာကြမယ်။ မင်းကြီးရဲ့သားတွေက မင်းကြီးရဲ့ ဘိုးဘေးတွေနေရာကို ဆက်ခံလိမ့်မယ်။ မင်းကြီးက သူတို့ကို ကမ္ဘာမြေတစ်ခွင်မှာ မင်းညီမင်းသားတွေအဖြစ် ခန့်အပ်လိမ့်မယ်။ ကျွန်တော်က မင်းကြီးရဲ့နာမည်ကို နောင်လာနောက်သား အဆက်ဆက် ကြားသိစေပါ့မယ်။ ဒါကြောင့် မင်းကြီးကို လူတွေ အစဉ်ထာဝရ ချီးမွမ်းပါလိမ့်မယ်။,19,Ps,45,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/45/
audio/nwt_19_Ps_BU_046.mp3,ဆာလံ (၄၆) ဂီတမှူးသို့။ ကောရရဲ့ သားမြေးတွေ စပ်ဆိုတဲ့ သီချင်း။+ အာလမုတ်* တေးအမျိုးအစားအတိုင်း သီဆိုရန်။ ဘုရားသခင်ဟာ ငါတို့ရဲ့ခိုလှုံရာ၊ ငါတို့ရဲ့အစွမ်း ခွန်အားပဲ။ ဒုက္ခရောက်ချိန်မှာ ကူညီပေးဖို့ အသင့်ပဲ။ ဒါကြောင့် ကမ္ဘာကြီး တုန်ခါသွားရင်တောင်၊ ပင်လယ်နက်ကြီးထဲ တောင်တန်းတွေ ပြိုဆင်းသွားရင်တောင် ငါတို့ မကြောက်ဘူး။ ပင်လယ်ရေတွေ ဟုန်းဟုန်းမြည်ပြီး ဆူပွက်နေရင်တောင်၊ လှိုင်းထန်လို့ တောင်တန်းတွေ တုန်ခါနေရင်တောင် ငါတို့ မကြောက်ဘူး။ (စဲလာ) မြစ်တစ်စင်းရဲ့ မြစ်လက်တက်တွေက ဘုရားသခင်ရဲ့ မြို့တော်ကို၊ အမြင့်ဆုံးဘုရားသခင်ရဲ့ ခမ်းနားသန့်ရှင်းတဲ့ တဲတော်ကို ဝမ်းမြောက်စေတယ်။ ဘုရားသခင်က အဲဒီမြို့မှာ ရှိနေတဲ့အတွက် မြို့ဟာ ကျရှုံးမှာမဟုတ်ဘူး။ ရောင်နီထွက်ပေါ်လာချိန်မှာ အဲဒီမြို့ကို လာကူညီပေးလိမ့်မယ်။ လူမျိုးတွေ ရုတ်ရုတ်သဲသဲဖြစ်ပြီး နိုင်ငံတွေ ကျရှုံးနေတယ်။ ဘုရားသခင် အော်လိုက်တဲ့အခါ ကမ္ဘာကြီး အရည်ပျော်သွားတယ်။ ဗိုလ်ခြေတို့ရဲ့အရှင် ယေဟောဝါဟာ ငါတို့နဲ့အတူ ရှိတယ်။ ယာကုပ်ရဲ့ ဘုရားသခင်ဟာ လုံခြုံတဲ့ ခိုလှုံရာပဲ။ (စဲလာ) ယေဟောဝါရဲ့ လုပ်ဆောင်မှုတွေ၊ ကမ္ဘာမြေပေါ် လုပ်ဆောင်တဲ့ အံ့မခန်းဖွယ် လုပ်ရပ်တွေကို ကိုယ်တိုင် လာကြည့်ကြပါ။ ဘုရားက မြေတစ်ခွင်လုံးမှာ စစ်မှုကို ငြိမ်းစေတယ်။ လေးတွေကို ချိုးပြီး လှံတွေကို အပိုင်းပိုင်းဖြတ်ပစ်တယ်။ စစ်မြင်းရထားတွေကို မီးရှို့ပစ်တယ်။ အညံ့ခံကြ။ ငါဟာ ဘုရားသခင်ပဲဆိုတာကို သိမှတ်ကြ။ လူမျိုးတွေအလယ်မှာ ငါ့ကို ချီးမြှောက်ကြလိမ့်မယ်။ ကမ္ဘာမြေပေါ်မှာ ချီးမြှောက်ကြလိမ့်မယ်။ ဗိုလ်ခြေတို့ရဲ့အရှင် ယေဟောဝါဟာ ငါတို့နဲ့အတူ ရှိတယ်။ ယာကုပ်ရဲ့ ဘုရားသခင်ဟာ ငါတို့အတွက် လုံခြုံတဲ့ခိုလှုံရာပဲ။ (စဲလာ),19,Ps,46,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/46/
audio/nwt_19_Ps_BU_047.mp3,ဆာလံ (၄၇) ဂီတမှူးသို့။ ကောရရဲ့သားမြေးတွေ စပ်ဆိုတဲ့ သီချင်း။ လူအပေါင်းတို့၊ လက်ခုပ်တီးကြ။ ဘုရားသခင်ဆီ အောင်သံလွှင့်ပြီး ရွှင်လန်းစွာ သီချင်းဆိုကြ။ အမြင့်ဆုံးအရှင် ယေဟောဝါဟာ ရိုသေခန့်ညားဖွယ် ကောင်းလှတယ်။ မြေတစ်ခွင်လုံးမှာ ကြီးမြတ်တဲ့ ဘုရင်ပဲ။ ဘုရားက လူတွေကို ငါတို့လက်အောက်ရောက်အောင် နှိမ်နင်းပေးတယ်။ တခြားလူမျိုးတွေကို ငါတို့ခြေအောက်မှာ ချထားတယ်။ ငါတို့အတွက် အမွေမြေကို ရွေးချယ်ပေးတယ်။ အဲဒီအမွေမြေဟာ ဘုရားချစ်မြတ်နိုးတဲ့ ယာကုပ်အတွက် ဂုဏ်ယူဝင့်ကြွားစရာပဲ။ (စဲလာ) လူတွေ ရွှင်လန်းစွာ သီချင်းဆိုတဲ့အခါ ဘုရားသခင် တက်သွားတယ်။ တံပိုးမှုတ်လိုက်တဲ့အခါ ယေဟောဝါ တက်သွားတယ်။ ဘုရားသခင်ကို ချီးမွမ်းသီချင်းဆိုကြ။ ချီးမွမ်းသီချင်းဆိုကြပါ။ ငါတို့ရဲ့ဘုရင်ကို ချီးမွမ်းသီချင်းဆိုကြ။ ချီးမွမ်းသီချင်းဆိုကြပါ။ ဘုရားသခင်ဟာ မြေတစ်ခွင်လုံးမှာ ဘုရင်ဖြစ်လို့ ချီးမွမ်းသီချင်းဆိုကြပါ။ ထိုးထွင်းဉာဏ်ရှိကြောင်း ပြကြပါ။ ဘုရားသခင်ဟာ လူမျိုးတွေကို အုပ်စိုးတဲ့ ဘုရင်ဖြစ်ပြီ။ သန့်ရှင်းမြင့်မြတ်တဲ့ ရာဇပလ္လင်ပေါ်မှာ နန်းထိုင်ပြီ။ လူ့ခေါင်းဆောင်တွေက အာဗြဟံကိုးကွယ်တဲ့ ဘုရားသခင်ရဲ့ လူမျိုးနဲ့အတူ စုရုံးကြတယ်။ ကမ္ဘာ့အုပ်စိုးရှင်တွေကို ဘုရားသခင် ပိုင်တယ်။ ဘုရားသခင်ဟာ အကြီးအကျယ် ချီးမြှောက်ခံရတယ်။,19,Ps,47,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/47/
audio/nwt_19_Ps_BU_048.mp3,ဆာလံ (၄၈) ကောရရဲ့သားမြေးတွေ စပ်ဆိုတဲ့ သီချင်း။ ယေဟောဝါဟာ ကြီးမြတ်တဲ့အရှင်ပဲ။ ဘုရားသခင်ရဲ့ မြို့တော်မှာ၊ သန့်ရှင်းတဲ့တောင်ပေါ်မှာ ချီးမွမ်းခံထိုက်ဆုံး အရှင်ပဲ။ မဟာမင်းကြီးရဲ့ မြို့တော်၊ မြောက်ဘက်စွန်းက ဇိအုန်တောင်ဟာ မြင့်မားပြီး လှပ တင့်တယ်တယ်။ မြေတစ်ပြင်လုံးရဲ့ အားရရွှင်လန်းစရာပဲ။ မြို့ရဲ့ ခံတပ်မျှော်စင်တွေမှာ ဘုရားသခင်က မိမိဟာ လုံခြုံတဲ့ခိုလှုံရာ ဖြစ်မှန်း သိရှိစေတယ်။ ကြည့်လိုက်ပါ။ ဘုရင်တွေ စုရုံးပြီး အတူချီတက်လာနေပြီ။ မြို့တော်ကို မြင်တော့ သူတို့ တအံ့တသြဖြစ်ပြီး ကြောက်အားလန့်အား ထွက်ပြေးသွားပြီ။ ထိတ်လန့်တုန်လှုပ်ပြီး သားဖွားနေတဲ့မိန်းမ ဝေဒနာခံစားရသလို ဖြစ်ကုန်ပြီ။ ဘုရားသခင်က တာရှိသင်္ဘောတွေကို အရှေ့လေနဲ့ ဖျက်ဆီးလိုက်တယ်။ ဘုရားရဲ့ လုပ်ဆောင်မှုတွေအကြောင်း ငါတို့ကြားခဲ့ဖူးတယ်။ အခုတော့ ဗိုလ်ခြေတို့ရဲ့အရှင် ယေဟောဝါရဲ့မြို့တော်၊ ဘုရားသခင်ရဲ့ မြို့တော်မှာ ကိုယ်တိုင်မြင်ရပြီ။ ဘုရားသခင်က အဲဒီမြို့ကို ထာဝစဉ် ခိုင်ခံ့မြဲမြံစေလိမ့်မယ်။ (စဲလာ) အို ဘုရားသခင်၊ ကိုယ်တော်ရဲ့ ခိုင်မြဲတဲ့မေတ္တာအကြောင်း ဗိမာန်တော်ထဲမှာ တစိမ့်စိမ့် တွေးနေပါတယ်။ အို ဘုရားသခင်၊ ကိုယ်တော့်ကို ချီးမွမ်းတဲ့စကားတွေဟာ နာမတော်လိုပဲ မြေကြီးစွန်းတိုင်အောင် ရောက်ရှိနေတယ်။ ညာလက်တော်ဟာ ဖြောင့်မတ်ခြင်းတရားနဲ့ ပြည့်နေတယ်။ ကိုယ်တော်ရဲ့ တရားစီရင်ချက်တွေကြောင့် ဇိအုန်တောင် ဝမ်းမြောက်ပါစေ။ ယုဒမြို့တွေ ရွှင်လန်းပါစေ။ ဇိအုန်တောင်ကို လှည့်ပတ်ပြီး ချီတက်ကြ။ မျှော်စင်တွေကို ရေတွက်ကြ။ ခံစစ်ကုန်းရိုးတွေအကြောင်း နှလုံးထဲမှာ မှတ်ကျုံးထားကြပါ။ ခံတပ်မျှော်စင်တွေကို အသေအချာ ကြည့်ရှုကြပါ။ ဒါမှ နောင်လာနောက်သားတွေကို ပြောပြနိုင်မယ်။ ဒီဘုရားသခင်ဟာ အစဉ်ထာဝရ ငါတို့ရဲ့ဘုရားသခင်ပဲ။ ငါတို့ကို ထာဝစဉ် လမ်းပြပေးလိမ့်မယ်။,19,Ps,48,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/48/
audio/nwt_19_Ps_BU_049.mp3,ဆာလံ (၄၉) ဂီတမှူးသို့။ ကောရရဲ့ သားမြေးတွေ စပ်ဆိုတဲ့သီချင်း။ လူအပေါင်းတို့၊ နားထောင်ကြ။ ကမ္ဘာသူကမ္ဘာသား အပေါင်းတို့၊ အာရုံစိုက်ကြ။ အယုတ်အမြတ်မရွေး ဆင်းရဲချမ်းသာပါမကျန် လူအားလုံး အာရုံစိုက်ကြ။ ဉာဏ်ပညာအကြောင်း ငါပြောမယ်။ သိနားလည်မှုအကြောင်း တွေးတောမယ်။ စကားပုံတွေကို ငါအာရုံစိုက်မယ်။ စကားထာတွေကို စောင်းတီးပြီး ရှင်းပြမယ်။ အလဲထိုးချင်တဲ့ လူယုတ်မာတွေ ဝိုင်းရံထားလို့ ဒုက္ခရောက်တဲ့အခါ ငါ ဘာလို့ကြောက်ရမှာလဲ။ ကိုယ့်ရဲ့စည်းစိမ်ကို ကိုးစားတဲ့သူတွေ၊ ကိုယ့်ဥစ္စာဓနကို ကြွားနေတဲ့သူတွေ ရှိတယ်။ ဒါပေမဲ့ သူတို့တစ်ယောက်မှ ကိုယ့်ညီအစ်ကိုကို မရွေးနိုင်ဘူး။ ညီအစ်ကိုအတွက် ရွေးဖိုးကို ဘုရားသခင်ဆီ မပေးနိုင်ဘူး။ (အသက်အတွက် ရွေးဖိုးဟာ တန်ဖိုးကြီးလွန်းလို့ သူတို့ ဘယ်တော့မှ တတ်နိုင်မှာ မဟုတ်ဘူး။) အဲဒီလိုသာ ရွေးနိုင်မယ်ဆိုရင် သင်္ချိုင်းတွင်းကို သူတို့မြင်တွေ့ရမှာ မဟုတ်ဘဲ ထာဝစဉ် အသက်ရှင်မှာပေါ့။ ဉာဏ်ပညာကြီးသူတွေတောင် သေဆုံးရတာ လူမိုက်ရော စဉ်းစားဉာဏ်မရှိသူတွေပါ အတူပျက်စီးရတာ၊ ကိုယ့်စည်းစိမ်ကို သူများအတွက် ထားရစ်ခဲ့ရတာ သူတို့သိတာပဲ။ သူတို့က ကိုယ့်အိမ်ကို ထာဝစဉ်တည်စေချင်တယ်။ ကိုယ့်တဲကို လူမျိုးအဆက်ဆက် တည်စေချင်တယ်။ အိမ်ရာမြေတွေကိုလည်း ကိုယ့်နာမည်နဲ့ သမုတ်ထားကြတယ်။ ဂုဏ်မြင့်သူဖြစ်နေရင်တောင် လူဟာ အမြဲအသက်ရှင်နေမှာ မဟုတ်ဘူး။ တိရစ္ဆာန်တွေနဲ့မခြား သေရတာပဲ။ လူမိုက်တွေနဲ့ သူတို့ရဲ့ အဓိပ္ပာယ်မဲ့ စကားတွေကို သဘောကျပြီး သူတို့နောက်ကို လိုက်တဲ့သူတွေရဲ့ လမ်းဆုံးကတော့၊ (စဲလာ) အသတ်ခံရမယ့် သိုးတွေလို သင်္ချိုင်းကို သွားရလိမ့်မယ်။ သေမင်းဟာ သူတို့ရဲ့သိုးထိန်းပဲ။ မိုးသောက်တဲ့အခါ သူတို့ကို ရိုးဖြောင့်သူတွေ အနိုင်ရလိမ့်မယ်။ သူတို့ အစအနပါမကျန် ပျောက်ကွယ်သွားလိမ့်မယ်။ စံအိမ်ကြီးမှာမဟုတ်ဘဲ သင်္ချိုင်းမှာ နေရလိမ့်မယ်။ ငါ့ကိုတော့ ဘုရားသခင်က သင်္ချိုင်းရဲ့ လက်ကနေ ရွေးယူပြီး ချီမလိမ့်မယ်။ (စဲလာ) လူတစ်ယောက် စည်းစိမ်ကြွယ်ဝလာလို့ သူ့အိမ် ပိုခမ်းနားလာလို့ မကြောက်ပါနဲ့။ သူသေသွားရင် ဘာမှယူမသွားနိုင်ဘူး။ သူ့ဂုဏ်အရှိန်အဝါလည်း အတူလိုက်မသွားနိုင်ဘူး။ (လူတစ်ယောက် ကြီးပွားလာရင် လူတွေ ချီးမွမ်းတတ်တယ်။) သူက အသက်ရှင်နေတုန်းမို့လို့ ကိုယ့်ကိုယ်ကိုယ် အမွှမ်းတင်နေတာ။ နောက်ဆုံးတော့ ဘိုးဘေးတွေလို သေဆုံးရတာပဲ။ အလင်းကို သူတို့ မြင်တွေ့ရတော့မှာ မဟုတ်ဘူး။ ဒါကို နားမလည်တဲ့သူဟာ ဂုဏ်မြင့်သူဖြစ်နေရင်တောင် တိရစ္ဆာန်တွေနဲ့မခြား သေရတာပဲ။,19,Ps,49,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/49/
audio/nwt_19_Ps_BU_050.mp3,ဆာလံ (၅၀) အာသပ်စပ်ဆိုတဲ့ သီချင်း။ ဘုရားတို့ရဲ့ဘုရား ယေဟောဝါက ပြောနေတယ်။ နေထွက်ရာကနေ နေဝင်ရာအရပ်အထိ ကမ္ဘာမြေ တစ်ခွင်လုံးကို ဆင့်ခေါ်လိုက်တယ်။ ကျက်သရေအပေါင်း ခညောင်းရာ ဇိအုန်တောင်ကနေ ဘုရားသခင် အလင်းထွန်းလင်းတယ်။ ငါတို့ရဲ့ ဘုရားသခင် လာလိမ့်မယ်။ ဘုရားက နှုတ်ဆိတ်နေမှာ မဟုတ်ဘူး။ ရှေ့တော်မှာ လောင်နေတဲ့မီးလျှံ ရှိနေတယ်။ ပတ်လည်မှာ မိုးသက်မုန်တိုင်း ထန်နေတယ်။ ဘုရားက မိမိရဲ့လူတွေကို တရားစီရင်ဖို့ အထက်မိုးကောင်းကင်နဲ့ ကမ္ဘာမြေကို ဆင့်ခေါ်ပြီး၊ သစ္စာစောင့်သိသူတွေ ပူဇော်သက္ကာဆက်သပြီး ငါနဲ့ပဋိညာဉ်ဖွဲ့ထားသူတွေ ငါ့ဆီမှာစုဝေးကြ လို့ပြောတယ်။ ဘုရားသခင်ဟာ တရားသူကြီးဖြစ်လို့ မိုးကောင်းကင်က ဘုရားရဲ့ ဖြောင့်မတ်ခြင်းအကြောင်းကို ကြေညာတယ်။ (စဲလာ) ငါ့လူတို့၊ ငါပြောမယ်။ နားထောင်ကြ။ အို အစ္စရေး၊ မင်းကို ဆန့်ကျင်တဲ့ဘက်ကနေ ငါသက်သေထွက်ဆိုမယ်။ ငါဟာ မင်းရဲ့ဘုရားသခင်ပဲ။ မင်းဆက်သတဲ့ ပူဇော်သက္ကာတွေ ငါ့ရှေ့မှာ အမြဲရှိနေတဲ့ အကုန်အစင် မီးရှို့ရာအလှူတွေအတွက် မင်းကို ဆုံးမနေတာ မဟုတ်ဘူး။ မင်းအိမ်က နွားထီး၊ မင်းခြံထဲက ဆိတ်တွေကို ငါယူစရာမလိုဘူး။ တောထဲက သားရဲတိရစ္ဆာန်တွေ၊ တောင်တန်းတွေပေါ်က တိရစ္ဆာန်တွေ အားလုံး ငါ့ဥစ္စာချည်းပဲ။ တောင်တန်းတွေပေါ်က ငှက်မှန်သမျှ ငါသိတယ်။ ကွင်းပြင်ထဲက မြောက်မြားလှတဲ့ တိရစ္ဆာန်တွေလည်း ငါ့ဥစ္စာချည်းပဲ။ ငါဆာလောင်နေရင်လည်း မင်းကိုမပြောဘူး။ သီးနှံဖြစ်ထွန်းတဲ့ ကမ္ဘာမြေနဲ့ အဲဒီမြေပေါ်ရှိသမျှ ငါ့ဥစ္စာချည်းပဲ။ ငါ အမဲသားစားဖို့ လိုလို့လား။ ဆိတ်သွေးသောက်ဖို့ လိုလို့လား။ ကျေးဇူးတင် ချီးမွမ်းခြင်းကိုသာ ဘုရားသခင်ဆီ ပူဇော်ပါ။ အမြင့်ဆုံးအရှင်ဆီမှာ သစ္စာကတိပြုထားတဲ့အတိုင်း လုပ်ဆောင်ပါ။ ဒုက္ခရောက်ချိန်မှာ ငါ့ကိုဆုတောင်းပါ။ ငါကယ်တင်မယ်။ မင်းကလည်း ငါ့ကို ဂုဏ်တင်ချီးမွမ်းလိမ့်မယ်။ လူဆိုးကိုတော့ ဘုရားသခင်ပြောတာက ငါ့စည်းမျဉ်းတွေအကြောင်း၊ ငါ့ပဋိညာဉ်အကြောင်း မင်းပြောပိုင်ခွင့်ရှိလို့လား။ မင်းက ဆုံးမခံရတာကို မကြိုက်ဘူး။ ငါ့စကားကို ပစ်ပယ်တယ်။ သူခိုးကို မြင်တဲ့အခါ မင်းသဘောကျတယ်။ အိမ်ထောင်ရေး ဖောက်ပြန်သူတွေနဲ့ အပေါင်းအသင်းလုပ်တယ်။ မကောင်းသတင်းတွေ ဖြန့်တယ်။ လှည့်စားတဲ့စကားတွေကိုပဲ ပြောတယ်။ သူများနဲ့အတူထိုင်ပြီး ကိုယ့်ညီအစ်ကိုရဲ့ မကောင်းကြောင်းကို ပြောတယ်။ ကိုယ့်မွေးချင်းရဲ့ အမှားတွေကို ဖော်တယ်။ မင်း ဒါတွေလုပ်တဲ့အခါ ငါဘာမှမပြောတော့ ငါ့ကို မင်းလိုပဲ ထင်နေတာလား။ အခုတော့ မင်းကို ငါဆုံးမမယ်။ မင်းကို အမှုဖွင့်မယ်။ ဘုရားသခင်ကို မေ့တဲ့လူတို့၊ အဲဒါကို ထည့်စဉ်းစားကြဦး။ မဟုတ်ရင် ငါအပိုင်းပိုင်း ဆွဲဖြတ်လိုက်လို့ ကယ်မယ့်သူ ရှိမှာမဟုတ်ဘူး။ ကျေးဇူးတင် ချီးမွမ်းခြင်းကို ပူဇော်တဲ့သူဟာ ငါ့ကို ဂုဏ်တင်ချီးမွမ်းတဲ့သူပဲ။ လမ်းမှန်ပေါ် စွဲစွဲမြဲမြဲ လျှောက်လှမ်းတဲ့သူကို ငါ့ကယ်တင်ခြင်းကျေးဇူး ခံစားခွင့်ပေးမယ်။,19,Ps,50,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/50/
audio/nwt_19_Ps_BU_051.mp3,ဆာလံ (၅၁) ဂီတမှူးသို့။ ဗာသရှေဘနဲ့ မှားယွင်းပြီးနောက် ပရောဖက်နာသန် ရောက်လာတဲ့အခါ ဒါဝိဒ်စပ်ဆိုတဲ့ သီချင်း။ အို ဘုရားသခင်၊ ခိုင်မြဲတဲ့ မေတ္တာကို ထောက်ပြီး မျက်နှာသာ ပေးလှည့်ပါ။ ကြီးမားလှတဲ့ ကရုဏာနဲ့အညီ အပြစ်တွေကို ဖျောက်ဖျက်ပေးလှည့်ပါ။ အမှားကင်းစင်သွားအောင် ဆေးကြောပေးပါ။ အပြစ်မရှိတော့အောင် သန့်စင်ပေးပါ။ ကိုယ့်အမှားကိုယ် သိပါတယ်။ ကိုယ့်အပြစ်ကို အတွေးထဲကနေ မဖျောက်နိုင်ဘူး။ ကိုယ်တော့်ကို တကယ်ပဲ ပြစ်မှားမိပြီ။ ကိုယ်တော့်အမြင်မှာ မကောင်းတာကို လုပ်မိပြီ။ ကိုယ်တော်ပြောတာ ဖြောင့်မှန်ပါတယ်။ ကိုယ်တော်စီရင်တာ မှန်ကန်ပါတယ်။ ကျွန်တော်ဟာ မွေးကတည်းက အပြစ်ပါလာတယ်။ အမေ့ဝမ်းထဲ သန္ဓေတည်ကတည်းက အပြစ်တွေနဲ့ပါ။ စိတ်ရင်းနဲ့ ဟုတ်တိုင်းမှန်ရာ ပြောဆိုတာကို ကိုယ်တော်နှစ်သက်တယ်။ ကျွန်တော့်စိတ်နှလုံးကို စစ်မှန်တဲ့ ဉာဏ်ပညာအကြောင်း သင်ကြားပေးပါ။ အပြစ်စင်ကြယ်သွားအောင် ဟုဿုပ်ခက်နဲ့ သန့်စင်ပေးပါ။ နှင်းပွင့်ထက် ဖြူဖွေးသွားအောင် ဆေးကြောပေးပါ။ ရွှင်လန်းဝမ်းမြောက်တဲ့အသံတွေ ကြားပါရစေ။ ဒါမှသာ ကိုယ်တော်ခြေမွလိုက်တဲ့ အရိုးတွေ ဝမ်းမြောက်နိုင်မှာပါ။ အပြစ်တွေကို မျက်နှာလွှဲပေးပါ။ အမှားတွေကို သင်ပုန်းချေပေးပါ။ အို ဘုရားသခင်၊ ကျွန်တော့်ရင်ထဲမှာ စင်ကြယ်တဲ့စိတ်နှလုံးကို ဖန်ဆင်းပေးပါ။ မယိမ်းယိုင်တတ်တဲ့ စိတ်သဘောအသစ်ကို ထည့်သွင်းပေးပါ။ ကျွန်တော့်ကို ရှေ့တော်ကနေ မမောင်းထုတ်လိုက်ပါနဲ့။ သန့်ရှင်းသော စွမ်းအားတော်ကိုလည်း မရုပ်သိမ်းလိုက်ပါနဲ့။ ကယ်တင်ခြင်းကျေးဇူးကြောင့် ခံစားရတဲ့ ရွှင်လန်းမှုလေး ပြန်ပေးလှည့်ပါ။ စိတ်ပါလက်ပါ နာခံချင်စိတ်ရှိအောင် လှုံ့ဆော်ပေးပါ။ အပြစ်ကျူးလွန်သူတွေကို နည်းလမ်းတော်အကြောင်း သင်ကြားပေးပါ့မယ်။ ဒါမှ အပြစ်လုပ်တဲ့သူတွေ ကိုယ်တော့်ဆီ ပြန်လှည့်လာနိုင်မှာပါ။ ကျွန်တော့်ရဲ့ ကယ်တင်ရှင် ဘုရားသခင်၊ လူသတ်မှု မကျူးလွန်မိအောင် ကယ်တင်ပေးပါ။ ဒါမှ ကိုယ်တော်ရဲ့ ဖြောင့်မတ်ခြင်းအကြောင်း ရွှင်လန်းစွာ ကြေညာနိုင်မှာပါ။ ယေဟောဝါဘုရား၊ ကျွန်တော့်နှုတ်ကို ဖွင့်ပေးပါ။ ဒါမှ ကိုယ်တော့်ကို ချီးမွမ်းနိုင်မှာပါ။ ကိုယ်တော်က ပူဇော်သက္ကာကို မလိုချင်ဘူး။ လိုချင်တယ်ဆိုရင် ကျွန်တော် ပူဇော်မှာပါ။ အကုန်အစင်မီးရှို့ရာအလှူကိုလည်း ကိုယ်တော် မနှစ်သက်ဘူး။ ဘုရားသခင် နှစ်သက်တဲ့ ပူဇော်သက္ကာဟာ ကြေကွဲတဲ့စိတ်ပါ။ အို ဘုရားသခင်၊ ကျိုးပဲ့ကြေမွတဲ့ စိတ်နှလုံးကို ကိုယ်တော် မပစ်ပယ်ပါဘူး။ စေတနာစိတ်တော်နဲ့အညီ ဇိအုန်တောင်ကို ကောင်းကျိုးပြုလှည့်ပါ။ ဂျေရုဆလင်မြို့ရိုးကို တည်ဆောက်ပေးလှည့်ပါ။ အဲဒီအခါ ဖြောင့်မတ်တဲ့ ပူဇော်သက္ကာတွေ၊ မီးရှို့ရာ ပူဇော်သက္ကာတွေ၊ အကုန်အစင်ပူဇော်တဲ့ အလှူတွေကို ကိုယ်တော် နှစ်သက်ပါလိမ့်မယ်။ ပူဇော်ရာပလ္လင်ပေါ်မှာလည်း နွားထီးတွေကို ပူဇော်ကြပါလိမ့်မယ်။,19,Ps,51,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/51/
audio/nwt_19_Ps_BU_052.mp3,ဆာလံ (၅၂) ဂီတမှူးသို့။ မက်စကီး။* အဟိမလက်ရဲ့အိမ်ကို ဒါဝိဒ် ရောက်လာတဲ့အကြောင်း ဧဒုံအမျိုးသား ဒေါဂက ရှောလုကို သွားပြောတဲ့အခါ ဒါဝိဒ်စပ်ဆိုတဲ့ သီချင်း။ ခွန်အားကြီးတဲ့သူ၊ မင်းရဲ့ ယုတ်မာတဲ့ လုပ်ရပ်တွေအကြောင်း ဘာလို့ ကြွားလုံးထုတ်နေတာလဲ။ ဘုရားသခင်ရဲ့ ခိုင်မြဲတဲ့မေတ္တာဟာ အစဉ်အမြဲတည်တယ်။ သင်တုန်းဓားလို ထက်နေတဲ့ မင်းရဲ့လျှာက အကောက်ကြံပြီး မဟုတ်မမှန် ပြောတယ်။ မွန်မြတ်တဲ့အရာထက် ယုတ်မာတဲ့အရာကို မင်းပိုနှစ်သက်တယ်။ သစ္စာစကားထက် မုသားစကား ပြောရတာကို ပိုကြိုက်တယ်။ (စဲလာ) လိမ်ညာလှည့်စားသူ၊ ထိခိုက်နစ်နာစေတဲ့ စကားတွေကို မင်း အကြိုက်တွေ့နေပါလား။ ဒါကြောင့် ဘုရားသခင်က မင်းကို အပြီးအပိုင် ဖြိုချလိမ့်မယ်။ မင်းကိုဖမ်းဆွဲပြီး တဲထဲကနေ ခေါ်ထုတ်လိမ့်မယ်။ သက်ရှိလောကထဲကနေ အမြစ်ပါမကျန် ဆွဲနုတ်လိမ့်မယ်။ (စဲလာ) ဖြောင့်မတ်သူတွေ ဒါကို မြင်ပြီး အံ့သြထိတ်လန့်သွားလိမ့်မယ်။ ဟားတိုက်ရယ်မောပြီး၊ ဘုရားသခင်ကို မခိုလှုံဘဲ ကိုယ့်ဥစ္စာဓနကို ကိုးစားတဲ့သူ၊ ကိုယ့်ဉာဏ်နီဉာဏ်နက်ကိုပဲ အားကိုးတဲ့သူဟာ ဒီလူပဲ လို့ပြောလိမ့်မယ်။ ငါကတော့ ဘုရားသခင်ရဲ့ အိမ်တော်ထဲက စိမ်းလန်းနေတဲ့ သံလွင်ပင်လို ဖြစ်လိမ့်မယ်။ ဘုရားသခင်ရဲ့ ခိုင်မြဲတဲ့မေတ္တာကိုပဲ အစဉ်ထာဝရ ငါကိုးစားတယ်။ အို ဘုရားသခင်၊ ကိုယ်တော့် လုပ်ဆောင်ချက်တွေကြောင့် ထာဝစဉ်ချီးမွမ်းပါ့မယ်။ သစ္စာစောင့်သိသူတွေရှေ့မှာ နာမတော်ကို မျှော်လင့်နေပါ့မယ်။ နာမတော်ဟာ ကောင်းမြတ်လို့ပါ။,19,Ps,52,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/52/
audio/nwt_19_Ps_BU_053.mp3,ဆာလံ (၅၃) ဂီတမှူးသို့။ မဟာလတ်* တေးအမျိုးအစားအတိုင်း သီဆိုရန်။ မက်စကီး။* ဒါဝိဒ်စပ်ဆိုတဲ့ သီချင်း။ မိုက်မဲသူတွေက ယေဟောဝါ မရှိဘူး လို့ စိတ်ထဲမှာ ပြောတတ်တယ်။ သူတို့ရဲ့အကျင့်တွေဟာ မဖြောင့်မတ်ဘဲ ယိုယွင်းနေတယ်။ ရွံစရာကောင်းတယ်။ မှန်ရာလုပ်တဲ့သူ တစ်ယောက်မှ မရှိဘူး။ ဘုရားသခင်ကတော့ လူသားတွေထဲမှာ ထိုးထွင်းဉာဏ်ရှိသူ၊ ယေဟောဝါကို ရှာတဲ့သူ ရှိလေမလားဆိုပြီး ကောင်းကင်ကနေ ငုံ့ကြည့်နေတယ်။ သူတို့အားလုံး လမ်းလွဲပြီး အကျင့်ယိုယွင်းနေတယ်။ မှန်ရာလုပ်တဲ့သူ မရှိဘူး။ တစ်ယောက်တလေတောင် မရှိဘူး။ အမှားလုပ်တဲ့သူတွေ တစ်ယောက်မှ နားမလည်ကြဘူး။ ငါ့လူတွေကို အစားအစာလို ဝါးမျိုပစ်တယ်။ ယေဟောဝါဆီ ဆုမတောင်းကြဘူး။ ဒါပေမဲ့ မင်းကို တိုက်ခိုက်သူတွေရဲ့ အရိုးတွေကို ဘုရားသခင် ပြန့်ကျဲစေမှာဖြစ်လို့ တစ်ခါမှမကြုံဖူးတဲ့ ကြောက်လန့်ခြင်းမျိုးနဲ့ သူတို့ အကြီးအကျယ် ကြောက်လန့်ရလိမ့်မယ်။ ယေဟောဝါ ငြင်းပယ်လိုက်တဲ့ သူတို့ကို မင်းအရှက်ခွဲရလိမ့်မယ်။ ဇိအုန်ကနေ အစ္စရေးရဲ့ကယ်တင်ခြင်း ပေါ်ထွက်လာပါစေ။ ယေဟောဝါက လူမျိုးတော်ကို သုံ့ပန်းဘဝကနေ ပြန်စုသိမ်းတဲ့အခါ ယာကုပ် ရွှင်လန်းပါစေ။ အစ္စရေး ဝမ်းမြောက်ပါစေ။,19,Ps,53,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/53/
audio/nwt_19_Ps_BU_054.mp3,ဆာလံ (၅၄) ဂီတမှူးသို့။ ကြိုးတပ်တူရိယာနဲ့ တွဲဖက်သီဆိုရန်။ မက်စကီး။* ဇိဖမြို့သားတွေက “ကျွန်တော်တို့ဆီမှာ ဒါဝိဒ်ပုန်းခိုနေတယ်” လို့ ရှောလုကို လာပြောချိန်မှာ ဒါဝိဒ်စပ်ဆိုတဲ့ သီချင်း။ အို ဘုရားသခင်၊ နာမတော်ကို ထောက်ပြီး ကျွန်တော့်ကို ကယ်တင်ပေးပါ။ တန်ခိုးတော်နဲ့ ခုခံကာကွယ်ပေးပါ။ အို ဘုရားသခင်၊ ကျွန်တော် ဆုတောင်းတာကို နားထောင်ပေးပါ။ ကျွန်တော် ပြောတာကို အာရုံစိုက်ပေးပါ။ သူစိမ်းတွေ ကျွန်တော့်ကိုတိုက်ဖို့ ထကြွနေတယ်။ ရက်စက်တဲ့သူတွေလည်း သတ်ဖို့ရှာကြံနေတယ်။ ဘုရားသခင်ကို အရေးမလုပ်ကြဘူး။ (စဲလာ) ကြည့်လိုက်ပါ။ ဘုရားသခင်ဟာ ငါ့ရဲ့ကူညီမစရှင်ပဲ။ ငါ့ကိုထောက်မသူတွေနဲ့အတူ ယေဟောဝါ ရှိနေတယ်။ ရန်သူတွေကို သူတို့ရဲ့ယုတ်မာမှုအတိုင်း ဘုရားပြန်ဆပ်ပေးမယ်။ သစ္စာတော်နဲ့အညီ သူတို့ကို ဇာတ်သိမ်းပစ်ပါ။ ကိုယ်တော့်ဆီ ပူဇော်သက္ကာတွေ စိတ်ပါလက်ပါ ဆက်သပါ့မယ်။ ယေဟောဝါဘုရား၊ နာမတော်ဟာ ကောင်းမြတ်တဲ့အတွက် ချီးမွမ်းပါ့မယ်။ ဒုက္ခမှန်သမျှကနေ ဘုရား ကယ်တင်တဲ့အတွက် ရန်သူတွေကို အနိုင်ရတဲ့အကြည့်နဲ့ ငါကြည့်ရလိမ့်မယ်။,19,Ps,54,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/54/
audio/nwt_19_Ps_BU_055.mp3,ဆာလံ (၅၅) ဂီတမှူးသို့။ ကြိုးတပ်တူရိယာနဲ့ တွဲဖက်သီဆိုရန်။ ဒါဝိဒ်စပ်ဆိုတဲ့ မက်စကီး။ အို ဘုရားသခင်၊ ကျွန်တော် ဆုတောင်းတာကို နားထောင်ပေးပါ။ ကရုဏာပြဖို့ အသနားခံတာကိုလည်း လျစ်လျူမရှုလိုက်ပါနဲ့။ ကျွန်တော်ပြောတာကို အာရုံစိုက် နားထောင်ပြီး ပြန်ဖြေပေးပါ။ သောကကြောင့် စိတ်ယောက်ယက်ခတ်နေပါတယ်။ စိတ်ရှုပ်ထွေးနေပါတယ်။ ရန်သူရဲ့ စကားကြောင့်၊ လူယုတ်မာတွေရဲ့ ဖိနှိပ်မှုကြောင့် အခုလိုဖြစ်နေတာပါ။ သူတို့က ကျွန်တော့်အပေါ် ဒုက္ခတွေ စုပုံထားတယ်။ ဒေါသတကြီးနဲ့ အမုန်းရန်ငြိုး သိုထားတယ်။ ကျွန်တော် ရင်ထဲ မချိအောင် ခံစားနေရတယ်။ သေမှာကို ကြောက်တဲ့စိတ် လွှမ်းမိုးနေတယ်။ ကြောက်လွန်းလို့ တဆတ်ဆတ် တုန်နေတယ်။ ချိုးငှက်လို တောင်ပံတစ်စုံသာရှိရင် ဟိုးအဝေးကို ပျံသန်းပြီး လုံခြုံတဲ့နေရာမှာ နားခိုလိုက်ချင်ပါရဲ့။ ဟိုးအဝေးကို ထွက်ပြေးပြီး တောကန္တာရထဲမှာ နေလိုက်ချင်ပါရဲ့။ (စဲလာ) မိုးသက်မုန်တိုင်း ကင်းစင်တဲ့ ခိုနားရာနေရာဆီ အမြန်ဆုံး ပြေးသွားလိုက်ချင်ပါရဲ့ လို့ပြောနေမိတယ်။ ယေဟောဝါဘုရား၊ သူတို့ကို ကစဉ့်ကလျား ဖြစ်စေပါ။ သူတို့အကြံအစည်တွေကို ပျက်ပြားစေပါ။ မြို့ထဲမှာ အကြမ်းဖက်မှုတွေ၊ ရန်ပွဲတွေကိုပဲ မြင်တွေ့နေရလို့ပါ။ သူတို့က မြို့ရိုးပေါ်မှာ နေ့ရောညပါ လှည့်လည်နေတယ်။ မြို့ထဲမှာ အငြိုးအတေးတွေ၊ နှောင့်ယှက်မှုတွေနဲ့ ပြည့်နှက်နေတယ်။ မြို့လယ်ကောင်မှာ ပျက်စီးခြင်း ရှိနေတယ်။ လူထုရင်ပြင်မှာ ဖိနှိပ်မှုတွေ၊ လှည့်စားမှုတွေ အမြဲရှိနေတယ်။ ငါ့ကိုကဲ့ရဲ့တာ ငါ့ရန်သူမဟုတ်ဘူး။ ဟုတ်ခဲ့ရင် ငါသည်းခံနိုင်ပါတယ်။ ငါ့ကိုတိုက်ခိုက်တာ ငါ့ရန်ဘက် မဟုတ်ဘူး။ ဟုတ်ခဲ့ရင် ငါရှောင်နိုင်ပါတယ်။ အခုတော့ အဲဒီလိုလုပ်တာ မင်းကိုယ်တိုင် ဖြစ်နေပါလား။ ငါ့လိုလူ၊ ငါသိပ်ရင်းနှီးတဲ့ မိတ်ဆွေ ဖြစ်နေပါလား။ တစ်ချိန်က ငါတို့ သိပ်ရင်းနှီးခဲ့တယ်။ ဘုရားသခင့်အိမ်တော်ကိုလည်း လူစုကြီးနဲ့အတူ သွားခဲ့ဖူးတယ်။ ရန်သူတွေ ပျက်စီးသွားပါစေ။ သင်္ချိုင်းထဲ အရှင်လတ်လတ် ဆင်းသွားပါစေ။ သူတို့ဆီမှာ၊ သူတို့စိတ်ထဲမှာ ယုတ်မာမှုတွေ ရှိနေတယ်။ ငါကတော့ ဘုရားသခင်ကို အော်ခေါ်မယ်။ ငါ့ကို ယေဟောဝါ ကယ်တင်လိမ့်မယ်။ ညဦး၊ နံနက်၊ မွန်းတည့်ချိန်တွေမှာ ငါစိုးရိမ်ပူပန်ပြီး ညည်းတွားနေရတယ်။ ငါ့အသံကို ဘုရား ကြားတယ်။ ငါ့ကိုတိုက်ခိုက်သူတွေ အများကြီး ရှိနေတဲ့အတွက် သူတို့လက်ကနေ ကယ်တင်ပြီး ငြိမ်းချမ်းစွာ နေခွင့်ပေးလိမ့်မယ်။ ဟိုးရှေးရှေးကတည်းက နန်းထိုင်တဲ့ ဘုရားသခင်က ငါ့စကားကိုကြားပြီး သူတို့ကို အရေးယူလိမ့်မယ်။ (စဲလာ) သူတို့က ဘုရားသခင်ကို မကြောက်တဲ့အတွက် အကျင့်ပြောင်းလဲမှာ မဟုတ်ဘူး။ ငါ့မိတ်ဆွေက ကိုယ့်ရန်ဘက်မဟုတ်တဲ့သူတွေကို တိုက်ခိုက်တယ်။ ကတိသစ္စာကို ဖောက်ဖျက်တယ်။ သူ့အပြောဟာ ထောပတ်ထက် နူးညံ့ပေမဲ့ သူ့ရင်ထဲမှာတော့ တိုက်ခိုက် ချင်စိတ်တွေ ကိန်းအောင်းနေတယ်။ သူ့စကားတွေဟာ ဆီထက် ပျော့ပျောင်းပေမဲ့ ဓားအိမ်ကနေ ဆွဲထုတ်ထားတဲ့ ဓားတွေလိုပဲ။ ထမ်းထားရတဲ့ဝန်ကို ယေဟောဝါဆီ ပုံအပ်လိုက်ပါ။ ကိုယ်တော် ဖေးမလိမ့်မယ်။ ဖြောင့်မတ်သူကို ဘယ်တော့မှ လဲကျခွင့်ပြုမှာ မဟုတ်ဘူး။ အို ဘုရားသခင်၊ ကိုယ်တော်က လူဆိုးတွေကို အနက်ဆုံးတွင်းထဲ ချပစ်လိမ့်မယ်။ လူ့အသက်သတ်တဲ့သူ၊ လှည့်စားတတ်တဲ့သူတွေဟာ သက်တမ်းတစ်ဝက်တောင် နေရမှာမဟုတ်ဘူး။ ကျွန်တော်ကတော့ ကိုယ်တော့်ကို ယုံကြည်ကိုးစားပါ့မယ်။,19,Ps,55,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/55/
audio/nwt_19_Ps_BU_056.mp3,ဆာလံ (၅၆) ဂီတမှူးသို့။ “နှုတ်ဆိတ်နေတဲ့ အဝေးရောက် ချိုးငှက်ငယ်” တေးသွားအတိုင်း သီဆိုရန်။ မစ်တမ်။* ဂါသမြို့မှာ ဖိလိတိတွေလက်ထဲ ရောက်သွားတဲ့အခါ ဒါဝိဒ်စပ်ဆိုတဲ့ သီချင်း။ အို ဘုရားသခင်၊ ကျွန်တော့်ကို မျက်နှာသာပေးလှည့်ပါ။ သေမျိုးဖြစ်တဲ့လူတွေ တိုက်ခိုက်နေလို့ပါ။ တစ်နေ့လုံး မနားတမ်း တိုက်ခိုက်ဖိနှိပ်နေလို့ပါ။ ရန်သူတွေက ကျွန်တော့်ကို တိရစ္ဆာန်တွေလို တစ်နေ့လုံး ဝိုင်းဟပ်နေတယ်။ မောက်မာတဲ့စိတ်နဲ့ တိုက်ခိုက်နေသူတွေလည်း အများကြီးပဲ။ ဒါကြောင့် ကြောက်စိတ်ဝင်လာတိုင်း ကိုယ်တော့်ကို ယုံကြည်ကိုးစားတယ်။ ဘုရားသခင်ကို ငါယုံကြည်ကိုးစားတယ်။ နှုတ်တော်ထွက်စကားတွေကို ချီးမွမ်းတယ်။ ဘုရားသခင်ကို ယုံကြည်ကိုးစားတဲ့အတွက် ဘာကိုမှ မကြောက်ဘူး။ ဘာမဟုတ်တဲ့ လူသားက ငါ့ကို ဘာလုပ်နိုင်မှာလဲ။ သူတို့က တစ်နေ့လုံး ငါ့အကျိုးထိခိုက်အောင် လုပ်နေတယ်။ ငါ့ကိုအန္တရာယ်ပေးဖို့ပဲ စဉ်းစားနေတယ်။ ငါ့ကိုတိုက်ခိုက်ဖို့ပဲ ချောင်းနေတယ်။ ငါ့ကိုသတ်မယ်ဆိုတဲ့ ရည်ရွယ်ချက်နဲ့ ငါ့ခြေလှမ်းတိုင်းကို စောင့်ကြည့်နေတယ်။ အို ဘုရားသခင်၊ သူတို့ ဆိုးသွမ်းနေတဲ့အတွက် ပစ်ပယ်လိုက်ပါ။ လူမျိုးတွေကို အမျက်တော်နဲ့ လှဲချပစ်လိုက်ပါ။ ကိုယ်တော်က ကျွန်တော် လှည့်လည်သွားလာနေရတာကို မျက်ခြည်မပြတ် ကြည့်နေတယ်။ ကျွန်တော့် မျက်ရည်တွေကို သားရေဘူးထဲ သိမ်းထားပေးပါ။ စာအုပ်ထဲမှာလည်း ရေးမှတ်ထားပေးတယ် မဟုတ်လား။ ငါအကူအညီတောင်းတဲ့နေ့မှာ ရန်သူတွေ တပ်ခေါက်သွားရလိမ့်မယ်။ ဒါကြောင့် ငါ့ဘက်မှာ ဘုရားသခင်ရှိမှန်း ယုံကြည်စိတ်ချတယ်။ ဘုရားသခင်ကို ငါယုံကြည်ကိုးစားတယ်။ နှုတ်တော်ထွက် စကားတွေကို ချီးမွမ်းတယ်။ ယေဟောဝါကို ငါယုံကြည်ကိုးစားတယ်။ နှုတ်တော်ထွက် စကားတွေကို ချီးမွမ်းတယ်။ ဘုရားသခင်ကို ယုံကြည်ကိုးစားတဲ့အတွက် ဘာကိုမှမကြောက်ဘူး။ ဘာမဟုတ်တဲ့ လူသားက ငါ့ကို ဘာလုပ်နိုင်မှာလဲ။ အို ဘုရားသခင်၊ သစ္စာကတိပြုထားတဲ့အတိုင်း လုပ်ဆောင်ဖို့ ကျွန်တော့်မှာ တာဝန်ရှိပါတယ်။ ကျေးဇူးတင် ချီးမွမ်းရာအလှူတွေကို ပူဇော်ပါ့မယ်။ ကျွန်တော့်ကို သေမင်းလက်ကနေ ကိုယ်တော် ကယ်တင်တယ်။ တိုက်မိမလဲအောင် ကာကွယ်ပေးတယ်။ ဒါကြောင့် ဘုရားသခင်ရှေ့မှာ၊ သက်ရှိတွေရဲ့ အလင်းရောင်အောက်မှာ ကျွန်တော် လျှောက်လှမ်းနိုင်တာပါ။,19,Ps,56,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/56/
audio/nwt_19_Ps_BU_057.mp3,ဆာလံ (၅၇) ဂီတမှူးသို့။ “မဖျက်ဆီးလိုက်ပါနဲ့” တေးသွားအတိုင်း သီဆိုရန်။ မစ်တမ်။* ရှောလုရန်ကနေ ထွက်ပြေးပြီး လိုဏ်ဂူထဲရောက်နေချိန်မှာ ဒါဝိဒ်စပ်ဆိုတဲ့ သီချင်း။ အို ဘုရားသခင်၊ ကျွန်တော့်ကို မျက်နှာသာပေးလှည့်ပါ။ မျက်နှာသာပေးလှည့်ပါ။ ကိုယ်တော့်ဆီမှာ ခိုလှုံပါတယ်။ ဒုက္ခကင်းဝေးသွားချိန်အထိ အတောင်တော် အရိပ်အောက်မှာ ခိုလှုံပါတယ်။ ငါ့ဒုက္ခတွေကို အဆုံးတိုင်ပေးတဲ့ အမြင့်ဆုံးအရှင်၊ စစ်မှန်တဲ့ဘုရားသခင်ကို အကူအညီတောင်းတယ်။ ဘုရားသခင်က ကောင်းကင်ကနေ အကူအညီကို စေလွှတ်ပြီး ကယ်တင်လိမ့်မယ်။ ခိုင်မြဲတဲ့မေတ္တာနဲ့ သစ္စာတရားကို စေလွှတ်ပေးလိမ့်မယ်။ (စဲလာ) ငါ့ကို တိရစ္ဆာန်တွေလို ဝိုင်းဟပ်နေသူတွေ စိတ်ပျက်ရလိမ့်မယ်။ ငါ့ကို ခြင်္သေ့တွေ ဝိုင်းနေတယ်။ ဝါးမျိုချင်သူတွေအလယ်မှာ ငါအိပ်ရတော့မယ်။ သူတို့ရဲ့ သွားတွေဟာ လှံတွေ၊ မြားတွေပဲ။ သူတို့ရဲ့ လျှာတွေဟာ ထက်တဲ့ ဓားတွေပဲ။ အို ဘုရားသခင်၊ ကောင်းကင်အထက်မှာ ကိုယ်ကိုချီးမြှောက်တော်မူပါ။ မြေတစ်ခွင်လုံးမှာ ဘုန်းတန်ခိုးတော် ပျံ့နှံ့ပါစေ။ ငါ့ခြေကို ကျော့မိစေဖို့ သူတို့ ပိုက်ထောင်ထားတယ်။ ငါ့မှာ ဒုက္ခတွေနဲ့ပိနေတယ်။ ငါ့ရှေ့မှာ တွင်းတူးထားပေမဲ့ အဲဒီတွင်းထဲ သူတို့ပြန်ကျသွားတယ်။ (စဲလာ) အို ဘုရားသခင်၊ ကျွန်တော့်စိတ်ဟာ တည်ကြည်ခိုင်မြဲပါတယ်။ တည်ကြည်ခိုင်မြဲပါတယ်။ တေးဖွဲ့ပြီး သီချင်းဆိုပါ့မယ်။ ငါ့ဂုဏ်ကျက်သရေ၊ နိုးထပါ။ ကြိုးတပ်တူရိယာနဲ့ စောင်းတို့၊ နိုးထကြ။ အရုဏ်ဦးကိုလည်း နှိုးရဦးမယ်။ ယေဟောဝါဘုရား၊ ကိုယ်တော့်ကို လူတွေအလယ်မှာ ချီးမွမ်းပါ့မယ်။ လူမျိုးတွေအလယ်မှာ ချီးမွမ်းသီချင်းဆိုပါ့မယ်။ ခိုင်မြဲတဲ့မေတ္တာတော်ဟာ ကောင်းကင်တိုင်အောင် ကြီးမားလို့ပါ။ သစ္စာတရားဟာ မိုးယံတိုင်အောင် ကြီးမားလို့ပါ။ အို ဘုရားသခင်၊ ကောင်းကင်အထက်မှာ ကိုယ်ကိုချီးမြှောက်တော်မူပါ။ မြေတစ်ခွင်လုံးမှာ ဘုန်းတန်ခိုးတော် ပျံ့နှံ့ပါစေ။,19,Ps,57,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/57/
audio/nwt_19_Ps_BU_058.mp3,ဆာလံ (၅၈) ဂီတမှူးသို့။ “မဖျက်ဆီးလိုက်ပါနဲ့” တေးသွားအတိုင်း သီဆိုရန်။ ဒါဝိဒ်စပ်ဆိုတဲ့သီချင်း။ မစ်တမ်။* လူသားတို့၊ မင်းတို့ နှုတ်ဆိတ်နေမှတော့ ဖြောင့်မတ်ခြင်းအကြောင်း ပြောဆိုနိုင်ပါ့မလား။ ဖြောင့်မှန်စွာ တရားစီရင်နိုင်ပါ့မလား။ အခုတော့ မင်းတို့ရဲ့စိတ်က မဖြောင့်မတ်တာတွေ ကြံစည်နေတယ်။ မင်းတို့ရဲ့လက်က တိုင်းပြည်မှာ အကြမ်းဖက်မှု ပျံ့နှံ့စေတယ်။ လူဆိုးတွေဟာ မွေးကတည်းက လမ်းလွဲနေတာ။ မွေးလာချိန်ကတည်းက ထင်ရာစိုင်းသူတွေ၊ လိမ်ညာသူတွေပဲ။ သူတို့ရဲ့အဆိပ်ဟာ မြွေဆိပ်နဲ့ တူတယ်။ နားပိတ်ထားတဲ့ မြွေဟောက်လို သူတို့နားပင်းနေတယ်။ အလမ္ပာယ်ဆရာတွေ မန္တန်ရွတ်တဲ့အသံ ဘယ်လောက်ပဲ အစွမ်းထက်နေပါစေ အဲဒီမြွေဟောက်က နားထောင်မှာ မဟုတ်ဘူး။ အို ဘုရားသခင်၊ သူတို့ရဲ့သွားတွေ ကျွတ်ထွက်သွားအောင် ထိုးပစ်လိုက်ပါ။ ယေဟောဝါဘုရား၊ အဲဒီခြင်္သေ့တွေရဲ့ မေးရိုးကို ရိုက်ချိုးပစ်ပါ။ ခန်းခြောက်သွားတဲ့ရေလို သူတို့ ပျောက်ကွယ်ပါစေ။ ဘုရားက လေးတင်ပြီး မြားတွေပစ်လွှတ်ပါစေ။ သူတို့ ကျရှုံးပါစေ။ တရွေ့ရွေ့သွားရင်းနဲ့ အရည်ပျော်သွားတဲ့ ခရုလို ဖြစ်ပါစေ။ အသေမွေးလာလို့ နေရောင်မမြင်လိုက်ရတဲ့ ကလေးလို ဖြစ်ပါစေ။ မင်းတို့ရဲ့အိုးတွေ ဆူးပင်ရဲ့မီးရှိန်နဲ့ မပူလာခင်ကတည်းက စိုနေတဲ့ ဆူးတွေကိုရော မီးစွဲနေတဲ့ ဆူးတွေကိုပါ မုန်တိုင်းထဲ လွင့်သွားသလို ဘုရားသခင် လွင့်သွားစေလိမ့်မယ်။ ဖြောင့်မတ်သူတွေက လူဆိုးတွေ လက်စားချေခံရတာကို မြင်ရတဲ့အတွက် ဝမ်းမြောက်လိမ့်မယ်။ သူတို့ရဲ့ခြေဟာ လူဆိုးတွေရဲ့သွေးနဲ့ စိုရွှဲနေလိမ့်မယ်။ အဲဒီအခါ လူတွေက ဖြောင့်မတ်သူတွေ တကယ် အကျိုးခံစားရတာပဲ။ ကမ္ဘာမြေကို တရားစီရင်တဲ့ ဘုရားသခင် တကယ်ရှိတာပဲ လို့ပြောကြလိမ့်မယ်။,19,Ps,58,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/58/
audio/nwt_19_Ps_BU_059.mp3,ဆာလံ (၅၉) ဂီတမှူးသို့။ “မဖျက်ဆီးလိုက်ပါနဲ့ တေးသွားအတိုင်း သီဆိုရန်။ မစ်တမ်။* ရှောလုက ဒါဝိဒ်ကိုသတ်ဖို့ သူ့အိမ်ကို လူလွှတ်ပြီး စောင့်ကြည့်ခိုင်းချိန်မှာ ဒါဝိဒ်စပ်ဆိုတဲ့ သီချင်း။ အို ဘုရားသခင်၊ ကျွန်တော့်ကို ရန်သူ့လက်ကနေ ကယ်တင်ပေးပါ။ တိုက်ခိုက်နေသူတွေရဲ့ ရန်ကနေ ကာကွယ်ပေးပါ။ ယုတ်မာသူတို့လက်ကနေ ကယ်တင်ပေးပါ။ အကြမ်းဖက်သူတို့ရန်ကနေ ကယ်တင်ပေးပါ။ ယေဟောဝါဘုရား၊ ကြည့်ပါဦး။ ကျွန်တော် မပုန်ကန်ဘဲနဲ့၊ ဘာအပြစ်မှလည်း မလုပ်ဘဲနဲ့ ချောင်းမြောင်းတိုက်ခိုက်ဖို့ သူတို့ စောင့်နေကြတယ်။ အင်အားကြီးသူတွေ ကျွန်တော့်ကို တိုက်ခိုက်နေတယ်။ ကျွန်တော် ဘာအမှားမှ မလုပ်ဘဲနဲ့ သူတို့ပြေးလာပြီး တိုက်ခိုက်ဖို့ ပြင်ကြတယ်။ ကျွန်တော်ခေါ်တဲ့အခါ ထကြည့်လှည့်ပါ။ ဗိုလ်ခြေတို့ရဲ့ဘုရား ယေဟောဝါ၊ ကိုယ်တော်ဟာ အစ္စရေးတို့ရဲ့ ဘုရားသခင်ပါ။ လူမျိုးအားလုံးကို အရေးယူလုပ်ဆောင်ဖို့ နိုးထလှည့်ပါ။ ရန်ငြိုးကြီးတဲ့ သစ္စာဖောက်တွေကို ကရုဏာမပြပါနဲ့။ (စဲလာ) သူတို့ ညနေတိုင်း ပြန်လာတယ်။ ခွေးလိုမာန်ဖီပြီး မြို့ပတ်လည်မှာ ချောင်းမြောင်းသွားလာကြတယ်။ သူတို့နှုတ်ကနေ ဘယ်လိုစကားတွေ ထွက်လာတယ်ဆိုတာ ကြည့်ပါ။ သူတို့နှုတ်ခမ်းဟာ ဓားလိုပဲ။ ဘယ်သူကြားမှာမို့လို့လဲ လို့ ပြောတတ်တယ်။ အို ယေဟောဝါ၊ ကိုယ်တော်ကတော့ သူတို့ကို ရယ်လိမ့်မယ်။ လူမျိုးအားလုံးကို လှောင်ပြောင်လိမ့်မယ်။ ကျွန်တော့်အစွမ်းခွန်အား၊ ကိုယ်တော့်ကို စောင့်မြဲစောင့်နေပါ့မယ်။ ဘုရားသခင်ဟာ လုံခြုံတဲ့ ခိုလှုံရာဖြစ်လို့ပဲ။ ကျွန်တော့်ကို ခိုင်မြဲတဲ့မေတ္တာပြတဲ့ ဘုရားသခင်က လာကူညီလိမ့်မယ်။ ရန်သူတွေကို အနိုင်ရတဲ့အကြည့်နဲ့ ကြည့်ခွင့်ပေးလိမ့်မယ်။ ကိုယ်တော် လုပ်ဆောင်ခဲ့ရာတွေကို ကျွန်တော့်လူတွေ မမေ့ရလေအောင် ရန်သူတွေကို ချက်ချင်း အဆုံးမစီရင်ပါနဲ့ဦး။ တန်ခိုးတော်နဲ့ ကစဉ့်ကလျား ဖြစ်စေပါ။ ကျွန်တော်တို့ရဲ့ ဒိုင်းလွှားဖြစ်တဲ့ ယေဟောဝါ၊ သူတို့ကို ကျရှုံးစေပါ။ သူတို့ပြောတဲ့စကား၊ သူတို့နှုတ်ခမ်းရဲ့ အပြစ်ကြောင့် မာနကျော့ကွင်းထဲ ပြန်မိသွားပါစေ။ သူတို့က ကျိန်ဆဲပြီး လိမ်ညာပြောကြတယ်။ သူတို့ကို အမျက်တော်ရှပြီး အစတုံးပစ်ပါ။ လုံးဝ မကျန်ရစ်ရလေအောင် အစတုံးပစ်ပါ။ ယာကုပ်အမျိုးကိုရော မြေတစ်ခွင်လုံးကိုပါ ဘုရားသခင် အုပ်စိုးနေမှန်း သူတို့ကိုသိစေပါ။ (စဲလာ) ညနေစောင်းမှာ သူတို့ပြန်လာရပါစေ။ ခွေးလိုမာန်ဖီပြီး မြို့ပတ်လည်မှာ ချောင်းမြောင်းသွားလာရပါစေ။ စားစရာရှာဖို့ လှည့်လည်သွားလာနေရပါစေ။ ဝဝလင်လင် မစားရပါစေနဲ့၊ နေစရာ ရှာမတွေ့ပါစေနဲ့။ ကျွန်တော်ကတော့ ကိုယ်တော်ရဲ့ အစွမ်းခွန်အားအကြောင်း သီချင်းဆိုမယ်။ နံနက်ခင်းမှာ ကိုယ်တော်ရဲ့ ခိုင်မြဲတဲ့မေတ္တာအကြောင်း ဝမ်းသာအားရပြောမယ်။ ကိုယ်တော်ဟာ လုံခြုံတဲ့ခိုလှုံရာ၊ ဒုက္ခရောက်ချိန်မှာ ပြေးဝင်ခိုနားတဲ့နေရာ ဖြစ်လို့ပဲ။ အို ကျွန်တော့်ရဲ့ အစွမ်းခွန်အား၊ ကိုယ်တော့်ကို ချီးမွမ်းသီချင်းဆိုပါ့မယ်။ ဘုရားသခင်ဟာ လုံခြုံတဲ့ခိုလှုံရာ၊ ကျွန်တော့်ကို ခိုင်မြဲတဲ့မေတ္တာပြတဲ့ဘုရား ဖြစ်လို့ပဲ။,19,Ps,59,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/59/
audio/nwt_19_Ps_BU_060.mp3,အို ဘုရားသခင်၊ ကိုယ်တော်က ကျွန်တော်တို့ကို ပစ်ပယ်ခဲ့တယ်။ အကာအကွယ်တွေကို ဖြိုဖျက်ခဲ့တယ်။ အမျက်တော်ရှခဲ့တယ်။ အခုတော့ ပြန်လက်ခံပေးပါ။ ကိုယ်တော်က ကမ္ဘာမြေကို တုန်ခါအက်ကွဲစေတယ်။ ပြိုကျနေတဲ့ ကမ္ဘာမြေရဲ့အက်ကွဲရာတွေကို ပြုပြင်ပေးပါ။ လူမျိုးတော်ကို အခက်အခဲ ကြုံတွေ့စေတယ်။ စပျစ်ဝိုင်တိုက်ပြီး ဒယိမ်းဒယိုင် ဖြစ်စေတယ်။ ကိုယ်တော့်ကို ကြောက်ရွံ့သူတွေ မြားတွေ ရှောင်ကွင်းပြီး ထွက်ပြေးနိုင်ဖို့ အချက်ပြလှည့်ပါ။ (စဲလာ) ကိုယ်တော်ချစ်ရသူတွေ ကယ်တင်ခံရဖို့ ညာလက်တော်နဲ့ ကယ်တင်ပြီး ပြန်ဖြေပေးလှည့်ပါ။ သန့်ရှင်းတဲ့ ဘုရားသခင်က ပြောတယ် ငါ အားရရွှင်လန်းမယ်။ ရှေခင်မြို့ကို အမွေအဖြစ် ငါပေးမယ်။ သုကုတ် ချိုင့်ဝှမ်းလွင်ပြင်ကိုလည်း တိုင်းတာမယ်။ ဂိလဒ်ပြည်ကို ငါပိုင်တယ်။ မနာရှေနယ်မြေကိုလည်း ပိုင်တယ်။ ဧဖရိမ်နယ်မြေဟာ ငါခန့်အပ်တဲ့ ခေါင်းဆောင်ရဲ့ သံခမောက်ပဲ။ ယုဒပြည်ဟာ ငါခန့်အပ်တဲ့ ဘုရင်ရဲ့ တောင်ဝှေးပဲ။ မောဘပြည်ကတော့ ငါ့ခြေဆေးခွက်ပါ။ ဧဒုံပြည်အပေါ် ငါ့ဖိနပ်ကို ပစ်တင်မယ်။ ဖိလိတိပြည်အပေါ် ငါအောင်သံလွှင့်မယ်။ ဝိုင်းရံခံနေရတဲ့မြို့ထဲ ကျွန်တော့်ကို ဘယ်သူ ခေါ်သွားပေးမှာလဲ။ ဧဒုံပြည်အထိ ဘယ်သူ ပို့ဆောင်ပေးမှာလဲ။ အို ဘုရားသခင်၊ ကျွန်တော်တို့ကို ပစ်ပယ်ထားတဲ့ ကိုယ်တော်ပဲ မဟုတ်လား။ အို ဘုရားသခင်၊ ကျွန်တော်တို့ရဲ့ တပ်ဖွဲ့နဲ့အတူ မလိုက်ပါတော့တဲ့ ကိုယ်တော်ပဲ မဟုတ်လား။ ကျွန်တော်တို့ ဒုက္ခရောက်ချိန်မှာ ကူညီပေးလှည့်ပါ။ လူတွေကယ်တင်မှာကို မျှော်လင့်နေတာ အကျိုးမရှိဘူး။ ဘုရားသခင်ဆီကနေ ကျွန်တော်တို့ ခွန်အားရလိမ့်မယ်။ ရန်သူတွေကို ဘုရား နင်းခြေပေးလိမ့်မယ်။,19,Ps,60,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/60/
audio/nwt_19_Ps_BU_061.mp3,အို ဘုရားသခင်၊ ကျွန်တော် အကူအညီတောင်းတာကို နားထောင်ပေးပါ။ ကျွန်တော် ဆုတောင်းတာကို အာရုံစိုက်ပေးပါ။ စိတ်အားလျော့တဲ့အခါ မြေကြီးစွန်းကနေ ကိုယ်တော့်ကို အော်ခေါ်မယ်။ မြင့်မားတဲ့ ကျောက်ဆောင်ပေါ် ပို့ဆောင်ပေးပါ။ ကိုယ်တော်ဟာ ခိုလှုံရာ၊ ရန်သူလက်ကနေ ကာကွယ်ပေးတဲ့ ခိုင်ခံ့တဲ့ မျှော်စင်ပါ။ တဲတော်မှာ ကျွန်တော် ထာဝစဉ်တည်းခိုမယ်။ အတောင်တော် အရိပ်အောက်မှာ ခိုလှုံမယ်။ (စဲလာ) အို ဘုရားသခင်၊ ကျွန်တော့်ရဲ့ သစ္စာကတိတွေကို ကိုယ်တော်ကြားတယ်။ နာမတော်ကြောက်ရွံ့သူတွေ ရရှိတဲ့အမွေကိုလည်း ပေးတယ်။ ကိုယ်တော်က မင်းကြီးကို အသက်တာရှည်စေလိမ့်မယ်။ မင်းကြီး အသက်ရှင်ရမယ့်နှစ်တွေဟာ လူမျိုးအစဉ်အဆက်တိုင်အောင် ရှည်လိမ့်မယ်။ မင်းကြီးက ဘုရားသခင်ရှေ့မှာ ထာဝစဉ် နန်းထိုင်ရလိမ့်မယ်။ ခိုင်မြဲတဲ့မေတ္တာနဲ့ သစ္စာတရား ပေးသနားပြီး မင်းကြီးကို ကာကွယ်စောင့်ရှောက်ပေးပါ။ ကျွန်တော်လည်း သစ္စာကတိအတိုင်း နေ့တိုင်းလုပ်ဆောင်ရင်း နာမတော်ကို ထာဝစဉ် ချီးမွမ်းသီချင်းဆိုပါ့မယ်။,19,Ps,61,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/61/
audio/nwt_19_Ps_BU_062.mp3,ဆာလံ (၆၂) ယေဒုသုန်* နဲ့သက်ဆိုင်တဲ့ ဂီတမှူးသို့။ ဒါဝိဒ်စပ်ဆိုတဲ့ သီချင်း။ ငါကတော့ တိတ်တိတ်နေပြီး ဘုရားသခင်ကို စောင့်ဆိုင်းမယ်။ ဘုရားဟာ ငါ့ရဲ့ကယ်တင်ခြင်းပဲ။ ဘုရားဟာ ငါ့ကျောက်ဆောင်၊ ငါ့ကယ်တင်ခြင်း၊ ငါ့ရဲ့ လုံခြုံတဲ့ခိုလှုံရာပဲ။ ငါဘယ်တော့မှ အကြီးအကျယ် တုန်လှုပ်ရမှာ မဟုတ်ဘူး။ လူတစ်ယောက်ကိုသတ်ဖို့ ဘယ်အချိန်အထိ မင်းတို့ကြိုးစားနေမှာလဲ။ မင်းတို့အားလုံးဟာ ယိုင်နေတဲ့နံရံ၊ ပြိုကျတော့မယ့် ကျောက်တံတိုင်းလိုပဲ အန္တရာယ်ရှိတယ်။ သူ့ကို ဂုဏ်မြင့်ရာကနေ ဆွဲချဖို့ သူတို့ကြံစည်ကြတယ်။ လိမ်ပြောရတာကို နှစ်သက်ကြတယ်။ နှုတ်နဲ့ ကောင်းချီးပေးပေမဲ့ စိတ်ထဲမှာတော့ ကျိန်ဆဲတတ်တယ်။ (စဲလာ) ငါကတော့ တိတ်တိတ်နေပြီး ဘုရားသခင်ကို စောင့်ဆိုင်းမယ်။ ဘုရားဟာ ငါ့ရဲ့မျှော်လင့်ခြင်းပဲ။ ဘုရားဟာ ငါ့ကျောက်ဆောင်၊ ငါ့ကယ်တင်ခြင်း၊ ငါ့ရဲ့ လုံခြုံတဲ့ခိုလှုံရာပဲ။ ငါဘယ်တော့မှ တုန်လှုပ်ရမှာ မဟုတ်ဘူး။ ငါ့ရဲ့ ကယ်တင်ခြင်းနဲ့ ဂုဏ်ကျက်သရေဟာ ဘုရားသခင်ဆီက လာတာပါ။ ဘုရားသခင်ဟာ ခိုင်ခံ့တဲ့ ကျောက်ဆောင်၊ ခိုလှုံရာပဲ။ လူသားတို့၊ ကိုယ်တော့်ကို အချိန်တိုင်း ယုံကြည်ကိုးစားကြပါ။ ဘုရားကို ရင်ဖွင့်ကြပါ။ ဘုရားသခင်ဟာ ခိုလှုံရာပဲ။ ( စဲလာ ) လူသားတွေကတော့ လေလိုပါပဲ။ သူတို့အားလုံးကို ချိန်ခွင်နဲ့ချိန်ကြည့်ရင် လေထက်တောင် ပေါ့ဦးမယ်။ သူတို့ဆီခိုလှုံရင် မှားလိမ့်မယ်။ ခြိမ်းခြောက်ပြီးရတဲ့ ဥစ္စာကို အားမကိုးနဲ့။ လုယက်ပြီးရတဲ့ ဥစ္စာအပေါ် မျှော်လင့်ချက်မထားနဲ့။ စည်းစိမ်ကြွယ်ဝလာရင်လည်း စည်းစိမ်တွေမှာပဲ အာရုံရောက်မနေနဲ့။ ဘုရားသခင်ဟာ အစွမ်းတန်ခိုးရှိတယ်လို့ ဘုရားသခင်ပြောတာကို တစ်ကြိမ်မက နှစ်ကြိမ်တိုင်အောင် ငါကြားဖူးတယ်။ အို ယေဟောဝါ၊ ကိုယ်တော်က ခိုင်မြဲတဲ့မေတ္တာပြတယ်။ လူတိုင်းကို သူတို့အကျင့်အတိုင်း ပြန်ဆပ်ပေးတယ်။,19,Ps,62,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/62/
audio/nwt_19_Ps_BU_063.mp3,အို ဘုရားသခင်၊ ကိုယ်တော်ဟာ ကျွန်တော့်ရဲ့ ဘုရားသခင်ပါ။ ကိုယ်တော့်ကို စောင့်မျှော်နေပါတယ်။ ရေဆာသလိုမျိုး ကိုယ်တော့်ကို ဆာနေပါတယ်။ ရေမရှိ၊ ခြောက်သွေ့တဲ့မြေမှာ ကိုယ်တော့်ကို တမ်းတရလွန်းလို့ နွမ်းလျနေပြီ။ သန့်ရှင်းရာအရပ်မှာ ကိုယ်တော့်ကို ဖူးမြင်ခဲ့ရတယ်။ ကိုယ်တော်ရဲ့ အစွမ်းခွန်အားနဲ့ ဂုဏ်ကျက်သရေကို တွေ့မြင်ခဲ့ရတယ်။ ခိုင်မြဲတဲ့မေတ္တာဟာ အသက်ထက် ကောင်းမြတ်တဲ့အတွက် ကိုယ်တော့်ကို ဂုဏ်တင်ချီးမွမ်းမယ်။ ကိုယ်တော့်ကို အသက်ထက်ဆုံး ချီးမွမ်းမယ်။ နာမတော်ကိုခေါ်ပြီး လက်ဖြန့်ဆုတောင်းမယ်။ အကောင်းတကာ့ အကောင်းဆုံးဝေစု ရရှိတဲ့သူလို ကျွန်တော် ကျေနပ်နေတယ်။ ဒါကြောင့် ကိုယ်တော့်ကို ဝမ်းသာအားရ ချီးမွမ်းမယ်။ အိပ်ရာပေါ် ရှိနေချိန်မှာ ကိုယ်တော့်ကို သတိရတယ်။ ညယံတွေမှာ ကိုယ်တော့်အကြောင်း တွေးတောတယ်။ ကိုယ်တော်ဟာ ကျွန်တော့်ကို ကူညီပေးတဲ့အရှင်ပါ။ အတောင်တော် အရိပ်အောက်မှာ ရွှင်လန်းစွာ သီချင်းဆိုပါတယ်။ ကိုယ်တော့်ကိုပဲ ဖက်တွယ်ထားပါတယ်။ ညာလက်တော်ကလည်း ကျွန်တော့်ကို မြဲမြဲကိုင်ထားတယ်။ ကျွန်တော့်အသက်ကိုသတ်ဖို့ ရှာကြံနေသူတွေကတော့ သေတွင်းထဲ ဆင်းရလိမ့်မယ်။ သူတို့ဟာ ဓားနဲ့ကွပ်မျက်ခံရပြီး ခွေးအတွေရဲ့အစာ ဖြစ်သွားလိမ့်မယ်။ မင်းကြီးကတော့ ဘုရားသခင်ကြောင့် ဝမ်းမြောက်ရလိမ့်မယ်။ ဘုရားသခင်ကို တိုင်တည်ပြီး ကျိန်ဆိုသူတိုင်း အားရရွှင်လန်းကြလိမ့်မယ်။ လိမ်ပြောတတ်သူတွေ နှုတ်ပိတ်ခံရလိမ့်မယ်။,19,Ps,63,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/63/
audio/nwt_19_Ps_BU_064.mp3,အို ဘုရားသခင်၊ ကျွန်တော် အသနားခံတာကို ကြားလှည့်ပါ။ ရန်သူရဲ့ ကြောက်မက်ဖွယ် တိုက်ခိုက်မှုကနေ ကျွန်တော့်အသက်ကို ကာကွယ်စောင့်ရှောက်ပေးလှည့်ပါ။ လူယုတ်မာတွေရဲ့ အကောက်ကြံမှုကနေ၊ အမှားကျူးလွန်သူ အမြောက်အမြားရဲ့ ရန်ကနေ ကာကွယ်ပေးလှည့်ပါ။ သူတို့ဟာ လျှာကို ဓားလိုထက်နေအောင် သွေးထားတယ်။ ရက်စက်တဲ့စကားကို မြားတွေလို ချိန်ရွယ်တယ်။ အပြစ်မဲ့သူကို ကွယ်ရာကနေ ချောင်းပစ်တယ်။ အကြောက်အလန့် မရှိဘဲ ရုတ်တရက် ပစ်ခတ်ကြတယ်။ သူတို့က ယုတ်မာတဲ့အကြံကို မလွှတ်တမ်း စွဲကိုင်ထားတယ်။ ဘယ်လို ထောင်ချောက်ဆင်ရမလဲ တိုင်ပင်ပြီး ဒါတွေကို ဘယ်သူမြင်မှာမို့လို့လဲ လို့ပြောကြတယ်။ အမှားကျူးလွန်ဖို့ နည်းသစ်တွေကို ရှာတယ်။ ပါးနပ်တဲ့ ပရိယာယ်တွေကို လျှို့ဝှက်ကြံစည်တယ်။ သူတို့စိတ်ထဲက အတွေးတွေဟာ နားလည်ရခက်တယ်။ ဒါပေမဲ့ သူတို့ကို ဘုရားသခင် မြားနဲ့ပစ်လိမ့်မယ်။ ရုတ်တရက် မြားထိမှန်ပြီး သူတို့ ဒဏ်ရာရသွားလိမ့်မယ်။ သူတို့ရဲ့လျှာဟာ သူတို့ကို ကျဆုံးစေတဲ့အတွက် မြင်သူတိုင်း ခေါင်းခါကြလိမ့်မယ်။ အဲဒီအခါ လူတိုင်း ကြောက်လန့်ပြီး ဘုရားသခင် လုပ်ဆောင်ခဲ့ရာတွေအကြောင်း ကြေညာလိမ့်မယ်။ ဘုရားရဲ့ လုပ်ဆောင်မှုတွေကို ထိုးထွင်းသိမြင်လိမ့်မယ်။ ဖြောင့်မတ်သူက ယေဟောဝါကြောင့် ဝမ်းမြောက်ပြီး ဘုရားဆီ ခိုလှုံလိမ့်မယ်။ စိတ်ရိုးဖြောင့်သူအားလုံး အားရရွှင်လန်းလိမ့်မယ်။,19,Ps,64,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/64/
audio/nwt_19_Ps_BU_065.mp3,ဆာလံ (၆၅) ဂီတမှူးသို့။ ဒါဝိဒ်စပ်ဆိုတဲ့ သီချင်း။ အို ဘုရားသခင်၊ ဇိအုန်မှာ ချီးမွမ်းခြင်းက ကိုယ်တော့်ကို စောင့်ကြိုနေတယ်။ သစ္စာကတိပြုထားတဲ့အတိုင်း ကျွန်တော်တို့ လုပ်ဆောင်ပါ့မယ်။ ဆုတောင်းသံကို နားထောင်တဲ့အရှင်၊ ကိုယ်တော့်ဆီကို လူအမျိုးမျိုး လာကြပါလိမ့်မယ်။ အမှားတွေက ကျွန်တော့်ကို လွှမ်းမိုးထားတယ်။ ဒါပေမဲ့ ကျွန်တော်တို့ရဲ့ ပြစ်မှားမှုတွေကို ကိုယ်တော် ဖုံးအုပ်ပေးတယ်။ တံတိုင်းတော်ထဲမှာနေဖို့ ကိုယ်တော်ရွေးချယ်ပြီး ဖိတ်ခေါ်ထားတဲ့သူဟာ ပျော်ရွှင်ချမ်းမြေ့တယ်။ အိမ်တော်ဖြစ်တဲ့ သန့်ရှင်းတဲ့ ဗိမာန်တော်မှာ ခံစားရတဲ့ ကောင်းမြတ်ခြင်းကြောင့် ကျွန်တော်တို့ ကျေနပ်ရလိမ့်မယ်။ အို ကယ်တင်ရှင် ဘုရားသခင်၊ ဖြောင့်မတ်ခြင်းနဲ့အညီ လုပ်ဆောင်တဲ့ အံ့မခန်းဖွယ် လုပ်ရပ်တွေနဲ့ ကျွန်တော်တို့ကို ကိုယ်တော် အဖြေပေးပါလိမ့်မယ်။ ကိုယ်တော်ဟာ မြေတစ်ပြင်လုံးနဲ့ ပင်လယ်တစ်ပြင်လုံးမှာ နေထိုင်သူတွေရဲ့ ယုံကြည်အားထားရာပါ။ ကိုယ်တော်က တောင်တန်းတွေကို တန်ခိုးနဲ့ အခိုင်အမာတည်စေတယ်။ ခွန်အားကို ဝတ်ဆင်ထားတယ်။ ဟုန်းဟုန်းမြည်တဲ့ ပင်လယ်တွေ၊ ရိုက်ခတ်နေတဲ့ လှိုင်းလုံးတွေ၊ လူမျိုးတွေရဲ့ ဆူပူအုံကြွမှုတွေကို ငြိမ်သက်စေတယ်။ ဝေးခေါင်တဲ့ဒေသမှာ နေထိုင်သူတွေက ကိုယ်တော်ရဲ့ အံ့ဖွယ်အမှုတွေကြောင့် မှင်တက်သွားလိမ့်မယ်။ ကိုယ်တော်က နေထွက်ရာအရပ်ကနေ နေဝင်ရာအရပ်အထိ နေထိုင်သူအားလုံးကို ရွှင်လန်းစွာ သီချင်းဆိုစေလိမ့်မယ်။ ဘုရားသခင်က ကမ္ဘာမြေကို ဂရုစိုက်တယ်။ မြေဆီမြေနှစ်တွေ ပြည့်စေပြီး အကြီးအကျယ် သီးပွင့်ဖြစ်ထွန်းစေတယ်။ မြစ်ချောင်းကို ရေတွေပြည့်စေတယ်။ လူတွေအတွက် ကောက်နှံတွေ ပေါက်စေတယ်။ ကမ္ဘာမြေကို အဲဒီလိုပြင်ဆင်ထားတယ်။ ထယ်ကြောင်းတွေကို စိုစွတ်စေတယ်၊ ထယ်ထိုးထားတဲ့ မြေကို ညီညာစေတယ်။ မိုးရွာပြီး မြေကို ပျော့ပျောင်းစေတယ်၊ ပေါက်လာတဲ့ အပင်တွေကို ကောင်းချီးပေးတယ်။ တစ်နှစ်တာလုံးကို ကောင်းမြတ်ခြင်းသရဖူ ဆောင်းပေးတယ်။ ကိုယ်တော်သွားတဲ့ လမ်းကြောင်းမှာ ပေါများကြွယ်ဝမှုတွေ လျှံကျနေတယ်။ တောကန္တာရမှာရှိတဲ့ စားကျက်မြေတွေ စိမ်းစိုနေတယ်။ တောင်ကုန်းတွေလည်း ရွှင်လန်းခြင်းကို ဝတ်ဆင်ထားတယ်။ စားကျက်မြေတွေမှာ သိုးအုပ်တွေ ပြည့်နေတယ်။ ချိုင့်ဝှမ်းတွေမှာ ကောက်နှံပင်တွေ ဖုံးလွှမ်းနေတယ်။ သူတို့ အောင်သံလွှင့်ပြီး တေးသီနေတယ်။,19,Ps,65,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/65/
audio/nwt_19_Ps_BU_066.mp3,ဆာလံ (၆၆) ဂီတမှူးသို့။ ဆာလံသီချင်း။ အို မြေတစ်ခွင်လုံး၊ ဘုရားသခင်ဆီ အောင်သံလွှင့်ကြပါ။ ဂုဏ်ကျက်သရေရှိတဲ့ နာမတော်ကို ချီးမွမ်းသီချင်းဆိုကြပါ။ ကိုယ်တော့်ကို ဂုဏ်တင်ချီးမွမ်းကြပါ။ ဘုရားသခင်ကို ပြောကြပါ ကိုယ်တော်ရဲ့ လုပ်ဆောင်မှုတွေဟာ ထိတ်လန့်အံ့သြစရာ ကောင်းလိုက်တာ။ ကြီးမားလှတဲ့ တန်ခိုးကြောင့် ရန်သူတွေ ရှေ့တော်မှာ ဝပ်တွားရလိမ့်မယ်။ ကမ္ဘာမြေတစ်ခွင်လုံး ကိုယ်တော့်ကို ဦးညွှတ်လိမ့်မယ်။ ချီးမွမ်းသီချင်းဆိုကြလိမ့်မယ်။ နာမတော်ကိုလည်း ချီးမွမ်းသီချင်း ဆိုကြလိမ့်မယ်။ (စဲလာ) ဘုရားသခင်ရဲ့ လုပ်ဆောင်မှုတွေကို လာကြည့်ကြ။ လူသားတွေအတွက် ဘုရား လုပ်ဆောင်ပေးခဲ့တာတွေဟာ ထိတ်လန့်အံ့သြစရာပဲ။ ဘုရားသခင်က ပင်လယ်ကို ခြောက်သွေ့တဲ့မြေ ဖြစ်စေတယ်။ မြစ်ကို သူတို့ ခြေကျင်ကူးဖြတ်ခဲ့ကြတယ်။ အဲဒီမှာ ဘုရားကြောင့် ငါတို့ ဝမ်းမြောက်ခဲ့ရတယ်။ ဘုရားက ခွန်အားနဲ့ ထာဝစဉ် အုပ်ချုပ်တယ်။ လူမျိုးတွေကို မျက်ခြည်မပြတ် စောင့်ကြည့်နေတယ်။ ခေါင်းမာသူတွေ ကိုယ့်ကိုယ်ကိုယ် မချီးမြှောက်ကြနဲ့။ (စဲလာ) လူသားတို့၊ ဘုရားသခင်ကို ချီးမွမ်းကြ။ ဘုရားကိုချီးမွမ်းတဲ့ အသံကို ကြားသိစေကြ။ ဘုရားက ငါတို့ကို အသက်ဆက်ရှင်စေတယ်။ ငါတို့ကို တိုက်မိလဲစေမှာ မဟုတ်ဘူး။ အို ဘုရားသခင်၊ ကိုယ်တော်က ကျွန်တော်တို့ကို စစ်ဆေးတယ်။ ငွေကို သန့်စင်သလို သန့်စင်ပေးတယ်။ ကျွန်တော်တို့ကို မုဆိုးရဲ့ပိုက်ထဲ ကျော့မိစေတယ်။ လေးလံတဲ့ဝန်ကို ထမ်းစေတယ်။ သေမျိုးဖြစ်တဲ့ လူတွေကို ကျွန်တော်တို့အပေါ် တက်နင်းသွားစေတယ်။ ကျွန်တော်တို့ မီးထဲ၊ ရေထဲ ဖြတ်ခဲ့ရပေမဲ့ ကိုယ်တော်က ဘေးကင်းတဲ့နေရာကို ခေါ်ဆောင်လာတယ်။ အကုန်အစင် မီးရှို့ရာအလှူကို ယူပြီး အိမ်တော်ကို ကျွန်တော်လာမယ်။ သစ္စာကတိပြုထားတဲ့အတိုင်း လုပ်ဆောင်မယ်။ ဒုက္ခရောက်ချိန်မှာ ကျွန်တော့်နှုတ်နဲ့ သစ္စာကတိပြုထားတဲ့အတိုင်း လုပ်ဆောင်မယ်။ ဆူဖြိုးတဲ့ တိရစ္ဆာန်တွေကို မီးရှို့ရာအလှူအဖြစ် ဆက်သမယ်။ သိုးထီးတွေကို မီးရှို့ပူဇော်မယ်။ နွားထီးနဲ့ ဆိတ်ထီးတွေကိုလည်း ပူဇော်မယ်။ (စဲလာ) ဘုရားသခင်ကို ကြောက်ရွံ့သူအပေါင်းတို့၊ လာနားထောင်ကြ။ ငါ့အတွက် လုပ်ဆောင်ပေးခဲ့တာတွေကို ပြောပြမယ်။ ဘုရားကို ငါအော်ခေါ်တယ်။ ဂုဏ်တင်ချီးမွမ်းတယ်။ ငါသာ နာကြည်းစရာတွေကို တေးမှတ်ထားခဲ့ရင် ငါဆုတောင်းတာကို ယေဟောဝါ နားထောင်မှာ မဟုတ်ဘူး။ ဒါပေမဲ့ ဘုရားသခင်က ငါ့အသံကို ကြားခဲ့တယ်။ ငါ့ဆုတောင်းချက်ကို အာရုံစိုက်ခဲ့တယ်။ ငါ့ဆုတောင်းချက်ကို မငြင်းပယ်တဲ့၊ ခိုင်မြဲတဲ့မေတ္တာကို ငါ့ဆီကနေ မရုပ်သိမ်းတဲ့ ဘုရားသခင်ကို ချီးမွမ်းကြ။,19,Ps,66,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/66/
audio/nwt_19_Ps_BU_067.mp3,ဆာလံ (၆၇) ဂီတမှူးသို့။ ကြိုးတပ်တူရိယာနဲ့ တွဲဖက်သီဆိုရန်။ ဆာလံသီချင်း။ ဘုရားသခင်က ငါတို့ကို မျက်နှာသာပေးပြီး ကောင်းချီးပေးလိမ့်မယ်။ မျက်နှာတော်အလင်း ထွန်းလင်းပေးလိမ့်မယ်။ (စဲလာ) ဒါမှ မြေတစ်ပြင်လုံးက ကိုယ်တော်ရဲ့ လမ်းစဉ်အကြောင်း၊ လူမျိုးအားလုံး ကိုယ်တော်ရဲ့ ကယ်တင်ခြင်းအကြောင်း သိလာနိုင်မယ်။ အို ဘုရားသခင်၊ ကိုယ်တော့်ကို လူတွေ ချီးမွမ်းကြပါစေ။ လူအားလုံး ချီးမွမ်းကြပါစေ။ လူတွေကို ကိုယ်တော် တရားသဖြင့် စီရင်မှာဖြစ်လို့ လူမျိုးတွေ ဝမ်းသာအားရ သီချင်းဆိုကြပါစေ။ ကမ္ဘာပေါ်က လူမျိုးတွေကို ကိုယ်တော် လမ်းပြပေးလိမ့်မယ်။ (စဲလာ) အို ဘုရားသခင်၊ ကိုယ်တော့်ကို လူတွေ ချီးမွမ်းကြပါစေ။ လူအားလုံး ချီးမွမ်းကြပါစေ။ မြေကြီးဟာ အသီးအပွင့်တွေကို ထုတ်ပေးလိမ့်မယ်။ ငါတို့ကို ဘုရားသခင် ကောင်းချီးပေးလိမ့်မယ်။ ငါတို့ကို ဘုရားသခင် ကောင်းချီးပေးလိမ့်မယ်။ မြေတစ်ခွင်လုံး ဘုရားကို ကြောက်ရွံ့ရိုသေလိမ့်မယ်။,19,Ps,67,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/67/
audio/nwt_19_Ps_BU_068.mp3,ဆာလံ (၆၈) ဂီတမှူးသို့။ ဒါဝိဒ်စပ်ဆိုတဲ့ ဆာလံသီချင်း။ ဘုရားသခင် ထပါစေ။ ရန်သူတွေ ကွဲလွင့်သွားပါစေ။ ဘုရားကိုမုန်းတဲ့သူတွေ ရှေ့တော်ကနေ ထွက်ပြေးသွားပါစေ။ သူတို့ကို မီးခိုးငွေ့တွေလို လွင့်သွားအောင် လုပ်ပါစေ။ မီးရှေ့မှာ ဖယောင်းတွေ အရည်ပျော်သွားသလို ဘုရားသခင်ရှေ့မှာ လူဆိုးတွေ ပျက်စီးသွားပါစေ။ ဖြောင့်မတ်သူတွေကတော့ ဝမ်းမြောက်ကြပါစေ။ ဘုရားသခင်ရှေ့မှာ ရွှင်မြူးကြပါစေ။ အားရရွှင်လန်းကြပါစေ။ ဘုရားသခင်ကို ချီးမွမ်းသီချင်းဆိုကြပါ။ နာမတော်ကို ချီးမွမ်းသီချင်းဆိုကြပါ။ ကန္တာရလွင်ပြင်တွေကို ဖြတ်ပြီး စီးနင်းသွားတဲ့ အရှင်အတွက် သီချင်းဆိုကြပါ။ အဲဒီအရှင်ရဲ့ နာမည်ဟာ ယေဟောဝါလို့ ခေါ်တယ်။ ရှေ့တော်မှာ ဝမ်းမြောက်ကြပါ။ သန့်ရှင်းရာအရပ်မှာ စံမြန်းတဲ့ ဘုရားသခင်ဟာ ဖတဆိုးလေးတွေရဲ့ ဖခင်၊ မုဆိုးမတွေကို ကာကွယ်ပေးတဲ့သူပဲ။ ဘုရားသခင်က တစ်ကောင်ကြွက်ဖြစ်နေသူတွေကို ခိုနားရာအိမ် ပေးတယ်။ အကျဉ်းသားတွေကို လွတ်မြောက်စေပြီး ကြီးပွားစေတယ်။ ခေါင်းမာသူတွေကတော့ ခြောက်သွေ့တဲ့ မြေမှာ နေထိုင်ရတယ်။ အို ဘုရားသခင်၊ လူမျိုးတော်ကို ကိုယ်တော် ဦးဆောင်သွားတဲ့အခါ ကန္တာရကိုဖြတ်ပြီး ချီတက်သွားတဲ့အခါ၊ (စဲလာ) ကမ္ဘာမြေ တုန်ခါသွားတယ်။ ဘုရားသခင်ကြောင့် ကောင်းကင်ကနေ မိုးတွေရွာကျတယ်။ အစ္စရေးတို့ရဲ့ ဘုရားသခင်ကြောင့် ဒီဆိုင်းနိုင်းတောင် တုန်ခါသွားတယ်။ အို ဘုရားသခင်၊ ကိုယ်တော်က မိုးတွေ သဲကြီးမဲကြီး ရွာစေတယ်။ မောဟိုက်နေတဲ့ လူမျိုးတော်ကို အားသစ်လောင်းပေးတယ်။ ကိုယ်တော့်တဲစခန်းမှာ သူတို့နေထိုင်ကြတယ်။ အို ဘုရားသခင်၊ ကိုယ်တော်က ကောင်းမြတ်မှုနဲ့အညီ ဆင်းရဲသားတွေကို ထောက်ပံ့ပေးတယ်။ ယေဟောဝါက အမိန့်ပေးတယ်။ သတင်းကောင်း ကြေညာတဲ့ အမျိုးသမီးတွေဟာ အတိုင်းမသိ များပြားတယ်။ ဘုရင်တွေနဲ့ စစ်သည်ဗိုလ်ခြေတွေ ထွက်ပြေးကုန်ပြီ။ အိမ်မှာနေရစ်တဲ့ မိန်းမတွေက တိုက်ရာပါ ဥစ္စာကို ခွဲဝေယူတယ်။ ယောက်ျားတွေက တပ်စခန်းရဲ့ မီးပုံတွေကြားထဲ အိပ်စက်ရပေမဲ့ ငွေရောင်တောင်ပံတွေ၊ ရွှေရောင် အမွေးအတောင်တွေပါတဲ့ ချိုးငှက်ကို ယူဆောင်လာလိမ့်မယ်။ အနန္တတန်ခိုးရှင်က ဘုရင်တွေကို တကွဲတပြား ဖြစ်စေတဲ့အခါ ဇာလမုန်တောင်ပေါ်မှာ ဆီးနှင်းတွေ ကျလာတယ်။ ဗာရှန်တောင်တန်းဟာ ဘုရားသခင်ရဲ့ တောင်တန်းပဲ။ ဗာရှန်တောင်တန်းဟာ အမြင့်ဆုံးတောင်တွေရှိတဲ့ တောင်တန်းပဲ။ အမြင့်ဆုံးတောင်တန်းတို့၊ ဘုရားသခင် စံမြန်းဖို့ ရွေးချယ်ထားတဲ့ တောင်တန်းကို မနာလိုစိတ်နဲ့ ဘာလို့ ကြည့်နေကြတာလဲ။ ယေဟောဝါက အဲဒီမှာ ထာဝစဉ် စံမြန်းလိမ့်မယ်။ ဘုရားသခင်ရဲ့ စစ်မြင်းရထားတွေ ထောင်သောင်းမက များလှတယ်။ ယေဟောဝါက ဆိုင်းနိုင်းတောင်ကနေ သန့်ရှင်းရာအရပ်ဆီ ရောက်လာပြီ။ ကိုယ်တော်က အထက်ကိုတက်သွားတယ်။ သုံ့ပန်းတွေကို ဖမ်းခေါ်သွားတယ်။ ယေဟောဝါဘုရား၊ ကိုယ်တော်က လက်ဆောင်အဖြစ်ပေးဖို့ လူတွေကို ဖမ်းတယ်။ ခေါင်းမာတဲ့သူတွေတောင် ပါတယ်။ သူတို့အလယ်မှာ ကိုယ်တော် စံမြန်းတယ်။ ငါတို့ရဲ့ဝန်ကို နေ့စဉ်ထမ်းပေးတဲ့ ယေဟောဝါ၊ ငါတို့ကို ကယ်တင်တဲ့ စစ်မှန်တဲ့ ဘုရားသခင်ကို ချီးမွမ်းကြပါ။ (စဲလာ) စစ်မှန်တဲ့ ဘုရားသခင်ဟာ ငါတို့ကိုကယ်တင်တဲ့ ဘုရားသခင်ပဲ။ အချုပ်အခြာအာဏာပိုင်ရှင် ယေဟောဝါက သေခြင်းကနေ လွတ်မြောက်စေတဲ့လမ်းကို ပြင်ဆင်ပေးတယ်။ ဘုရားသခင်က ရန်သူတွေရဲ့ ဦးခေါင်း၊ အပြစ်ကို ဆက်လုပ်နေသူတွေရဲ့ ငယ်ထိပ်ကို ခွဲလိမ့်မယ်။ ယေဟောဝါက သူတို့ကို ဗာရှန်ပြည်ကနေ ငါပြန်ခေါ်လာမယ်။ နက်ရှိုင်းတဲ့ပင်လယ်ထဲကနေ ပြန်ခေါ်လာမယ်။ ဒါမှ မင်းတို့က ရန်သူ့သွေးနဲ့ ခြေဆေးနိုင်လိမ့်မယ်။ မင်းတို့ရဲ့ခွေးတွေက ရန်သူ့သွေးကို လျက်နိုင်လိမ့်မယ် လို့ပြောတယ်။ အို ဘုရားသခင်၊ ကိုယ်တော် အောင်ပွဲခံချီတက်လာတာကို သူတို့မြင်တွေ့ရပြီ။ သန့်ရှင်းရာအရပ်ဆီ ကျွန်တော့်ဘုရား၊ ကျွန်တော့်ဘုရင် ချီတက်လာတာကို သူတို့မြင်တွေ့ရပြီ။ သီချင်းသည်တွေ ရှေ့ကနေ သွားတယ်။ ကြိုးတပ်တူရိယာ တီးသူတွေ နောက်ကနေ လိုက်လာတယ်။ အလယ်မှာတော့ မိန်းမပျိုလေးတွေ ချူတပ်ဗုံတီးရင်း လိုက်ပါလာတယ်။ လူစုလူဝေးအလယ်မှာ ဘုရားသခင်ကို ချီးမွမ်းကြ။ အစ္စရေးတို့ရဲ့ ပင်ရင်းကနေ ဆင်းသက်လာသူတို့၊ ယေဟောဝါကို ချီးမွမ်းကြ။ အငယ်ဆုံးဖြစ်တဲ့ ဗင်ယာမိန်က လူတွေကို နှိမ်နင်းတယ်။ အော်ဟစ်မြူးထူးနေသူတွေနဲ့အတူ လိုက်ပါလာတဲ့ ယုဒမင်းညီမင်းသားတွေ၊ ဇာဗုလုန် မင်းညီမင်းသားတွေ၊ နဿလိ မင်းညီမင်းသားတွေကလည်း လူတွေကို နှိမ်နင်းတယ်။ ဘုရားသခင်က မင်းတို့ ကြံ့ခိုင်သန်စွမ်းရမယ်လို့ မိန့်မှာထားတယ်။ ကျွန်တော်တို့ အကျိုးအတွက် လုပ်ဆောင်ပေးတဲ့ ဘုရားသခင်၊ အစွမ်းတန်ခိုး ပြလှည့်ပါ။ ဘုရင်တွေက ဂျေရုဆလင်မြို့မှာရှိတဲ့ ဗိမာန်တော်အတွက် ကိုယ်တော့်ဆီ လက်ဆောင်တွေ ဆက်သကြလိမ့်မယ်။ ကျူတောထဲမှာနေတဲ့ သားရဲတွေ၊ နွားထီးအုပ်တွေ၊ နွားပေါက်တွေကို ဆုံးမလိုက်ပါ။ ဒါမှ လူတွေက ငွေစတွေ ယူလာပြီး ဦးညွှတ်ကြမှာ။ ဒါပေမဲ့ ကိုယ်တော်က စစ်ပွဲနှစ်သက်သူတွေကို ကွဲလွင့်စေတယ်။ အီဂျစ်ပြည်ကနေ ကြေးထည်တွေ ယူဆောင်လာလိမ့်မယ်။ ကုရှပြည်ဟာ ဘုရားသခင်ကို လက်ဆောင်တွေ အမြန်ဆက်သလိမ့်မယ်။ ကမ္ဘာမြေပေါ်က တိုင်းနိုင်ငံတို့၊ ဘုရားသခင်ကို ချီးမွမ်းသီချင်းဆိုကြပါ။ ယေဟောဝါကို ချီးမွမ်းသီချင်းဆိုကြပါ။ (စဲလာ) ရှေးကတည်းက တည်ရှိတဲ့ အမြင့်ဆုံးကောင်းကင်ကို စီးနင်းတဲ့အရှင်အတွက် သီချင်းဆိုကြပါ။ ဘုရားက တန်ခိုးသြဇာသံနဲ့ အကျယ်ကြီး ပြောတယ်။ ဘုရားသခင်ရဲ့ အစွမ်းတန်ခိုးကို အသိအမှတ်ပြုကြပါ။ အစ္စရေးတွေအပေါ် ဘုန်းတန်ခိုးတော် လွှမ်းမိုးနေတယ်။ မိုးကောင်းကင်မှာ အစွမ်းတန်ခိုးတော် တည်ရှိတယ်။ ဘုရားသခင်က ခမ်းနားတဲ့ သန့်ရှင်းရာ ဌာနတော်ကနေ ထွက်လာချိန်မှာ ရိုသေခန့်ညားဖွယ် ကောင်းလှတယ်။ ဘုရားသခင်ဟာ အစ္စရေးတို့ရဲ့ဘုရား၊ လူတွေကို အစွမ်းခွန်အား ပေးတဲ့အရှင်ပဲ။ ဘုရားသခင်ကို ချီးမွမ်းကြပါ။,19,Ps,68,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/68/
audio/nwt_19_Ps_BU_069.mp3,ဆာလံ (၆၉) ဂီတမှူးသို့။ “နှင်းပန်းတို့” တေးသွားအတိုင်း သီဆိုရန်။ ဒါဝိဒ်စပ်ဆိုတဲ့ သီချင်း။ အို ဘုရားသခင်၊ ကယ်တင်လှည့်ပါ။ ရေတွေတက်လာလို့ ကျွန်တော် အသက်ဆုံးရပါတော့မယ်။ မြေမာမရှိတဲ့ နက်ရှိုင်းတဲ့ ရွှံ့နွံထဲ ကျွန်တော် နစ်မြုပ်နေပြီ။ နက်ရှိုင်းတဲ့ ရေထုထဲ ရောက်နေပြီ။ ရေစီးသန်တဲ့ ချောင်းထဲ မျောပါသွားပြီ။ ကူမပေးဖို့ အော်ရလွန်းလို့ မောဟိုက်နေပြီ။ လည်ချောင်းတွေ အက်ကွဲနေပြီ။ ဘုရားသခင်ကို စောင့်မျှော်ရလွန်းလို့ မျက်စိတွေ မှုန်ဝါးနေပြီ။ အကြောင်းမရှိဘဲ မုန်းတီးနေသူတွေဟာ ခေါင်းပေါ်က ဆံပင်တွေထက်တောင် များသေးတယ်။ ကျွန်တော့်ကို ရှင်းပစ်ချင်သူတွေ၊ သစ္စာဖောက် ရန်သူတွေလည်း ဒုနဲ့ဒေးပဲ။ ကျွန်တော် မခိုးတဲ့ ပစ္စည်းတွေကို အတင်းပြန်ပေးခိုင်းကြတယ်။ အို ဘုရားသခင်၊ ကျွန်တော်မိုက်မဲတာ ကိုယ်တော်သိပါတယ်။ အပြစ်တွေကိုလည်း မမြင်ဘဲမနေပါဘူး။ အချုပ်အခြာအာဏာပိုင်ရှင်၊ ဗိုလ်ခြေတို့ရဲ့အရှင် ယေဟောဝါ၊ ကိုယ်တော့်ကို မျှော်လင့်နေသူတွေ ကျွန်တော့်ကြောင့် အရှက်မကွဲပါစေနဲ့။ အစ္စရေးတို့ရဲ့ ဘုရားသခင်၊ ကိုယ်တော့်ကို ရှာဖွေနေသူတွေ ကျွန်တော့်ကြောင့် အရှက်မရပါစေနဲ့။ ကိုယ်တော့်အတွက် ကျွန်တော် ကဲ့ရဲ့ခံနေရတယ်။ ရှက်စိတ်ကြောင့် မျက်နှာမဖော်ရဲအောင် ဖြစ်နေတယ်။ ကျွန်တော်ဟာ ညီအစ်ကိုတွေအတွက် သူစိမ်းတစ်ယောက်ဖြစ်နေပြီ။ မွေးချင်းတွေအတွက် တိုင်းတစ်ပါးသား ဖြစ်နေပြီ။ အိမ်တော်အတွက် စိတ်ထက်သန်မှုဟာ ကျွန်တော့်ရင်ထဲမှာ တောက်လောင်နေတယ်။ ကိုယ်တော့်ကို ကဲ့ရဲ့သူတွေ ကဲ့ရဲ့တာကို ကျွန်တော် ခံနေရတယ်။ ကိုယ်ကိုနှိမ့်ချပြီး အစာရှောင်တဲ့အခါ ကျွန်တော် ကဲ့ရဲ့ခံရတယ်။ အထည်ကြမ်း ဝတ်ပြန်တော့လည်း သူတို့အတွက် နှာခေါင်းရှုံ့စရာဖြစ်နေတယ်။ ကျွန်တော်ဟာ မြို့တံခါးမှာ ထိုင်တဲ့သူတွေအတွက် ပြောစရာ ခေါင်းစဉ် ဖြစ်နေတယ်။ အရက်သမားတွေအတွက် သီချင်းဖွဲ့စရာ ဖြစ်နေတယ်။ ယေဟောဝါဘုရား၊ ကိုယ်တော် မျက်နှာသာပေးတုန်းမှာ ကျွန်တော့် ဆုတောင်းချက်တွေ ကိုယ်တော့်ဆီ ရောက်ပါစေ။ အို ဘုရားသခင်၊ ခိုင်မြဲတဲ့မေတ္တာ ကြီးမားလှတဲ့အတွက် အဖြေပေးလှည့်ပါ။ ကိုယ်တော်ဟာ စစ်မှန်တဲ့ ကယ်တင်ရှင်ဖြစ်လို့ပါ။ ကျွန်တော့်ကို ရွှံ့နွံထဲကနေ ကယ်ဆယ်ပါ။ ကျွန်တော် မနစ်မြုပ်ပါရစေနဲ့။ ကျွန်တော့်ကိုမုန်းတဲ့သူတွေရဲ့ ရန်ကနေ၊ နက်ရှိုင်းတဲ့ ရေထုထဲကနေ ကယ်တင်ပါ။ တစ်ဟုန်ထိုး စီးဆင်းနေတဲ့ ရေထဲ မျောပါမသွားပါရစေနဲ့။ နက်ရှိုင်းတဲ့ ရေထုထဲ မနစ်မြုပ်ပါရစေနဲ့။ တွင်းထဲမှာ မပိတ်မိပါရစေနဲ့။ အို ယေဟောဝါ၊ ကျွန်တော့်ကို အဖြေပေးလှည့်ပါ။ ခိုင်မြဲတဲ့မေတ္တာဟာ ကောင်းမြတ်လှပါတယ်။ များပြားလှတဲ့ ကရုဏာကို ထောက်ပြီး လှည့်ကြည့်ပါဦး။ ကျွန်တော်မျိုးကို မျက်နှာမလွှဲလိုက်ပါနဲ့။ ဒုက္ခရောက်နေလို့ အမြန်ဆုံး အဖြေပေးလှည့်ပါ။ ကျွန်တော့်အနား လာပြီး ကယ်တင်ပေးပါ။ ရန်သူတွေလက်ကနေ ရွေးယူပေးပါ။ ကျွန်တော် ကဲ့ရဲ့ခံရတာ၊ အရှက်တကွဲ အကျိုးနည်း ဖြစ်ခဲ့ရတာကို ကိုယ်တော် သိပါတယ်။ ရန်သူအားလုံးကိုလည်း တွေ့ပါတယ်။ ကဲ့ရဲ့ခံရလို့ ကျွန်တော့်နှလုံး ကွဲကြေနေပြီ။ ဒီဒဏ်ရာ ကုလို့မရဘူး။ စာနာပေးမယ့်သူကို မျှော်လင့်ပေမဲ့ တစ်ယောက်မှမရှိဘူး။ နှစ်သိမ့်ပေးမယ့်သူ တစ်ယောက်မှ ရှာမတွေ့ဘူး။ ကျွန်တော့်ကို အစာမကျွေးဘဲ အဆိပ်ကျွေးတယ်။ ရေငတ်တဲ့အခါ ဝိုင်အချဉ်ရည် တိုက်တယ်။ သူတို့ရဲ့စားပွဲဟာ သူတို့အတွက် ထောင်ချောက်ဖြစ်ပါစေ။ သူတို့ရဲ့ ကြီးပွားတိုးတက်မှုဟာ သူတို့အတွက် ကျော့ကွင်းဖြစ်ပါစေ။ သူတို့မျက်စိတွေ မမြင်နိုင်အောင် ကွယ်သွားပါစေ။ တင်ပါးတွေလည်း တဆတ်ဆတ် တုန်လှုပ်ပါစေ။ သူတို့အပေါ် အမျက်တော် သွန်းလောင်းပါ။ သူတို့အပေါ် အမျက်တော်မီး ကျရောက်ပါစေ။ သူတို့ရဲ့တဲစခန်း လူသူကင်းမဲ့ပါစေ။ သူတို့ရဲ့တဲတွေမှာ နေထိုင်သူတစ်ယောက်မှ မရှိပါစေနဲ့။ သူတို့က ကိုယ်တော် ရိုက်နှက်တဲ့သူကို လိုက်ဖမ်းကြလို့ပါ။ ကိုယ်တော် ဒဏ်ရာရစေသူတွေရဲ့ ဒုက္ခဝေဒနာအကြောင်း မြိန်ရေရှက်ရေ ပြောနေကြလို့ပါ။ သူတို့ရဲ့အပြစ်ပေါ် အပြစ်တွေ ထပ်ဆင့်လိုက်ပါ။ ကိုယ်တော်ရဲ့ ဖြောင့်မတ်မှုကို ခံစားခွင့်မပေးပါနဲ့။ သူတို့ကို အသက်စာစောင်ကနေ ပယ်ဖျက်လိုက်ပါ။ ဖြောင့်မတ်သူတွေနဲ့အတူ စာရင်း မဝင်ပါစေနဲ့။ ကျွန်တော့်မှာတော့ စိတ်ဆင်းရဲပြီး ရင်နာနေတယ်။ အို ဘုရားသခင်၊ ကယ်တင်နိုင်တဲ့ တန်ခိုးတော်က ကျွန်တော့်ကို ကာကွယ်ပေးပါစေ။ ဘုရားသခင်ရဲ့ နာမည်ကို ချီးမွမ်းသီချင်းဆိုမယ်။ ကိုယ်တော့်ကို ကျေးဇူးတင်ချီးမွမ်းပြီး ဂုဏ်တင်မယ်။ နွားထီးကို၊ ချိုတွေ၊ ခွာတွေရှိတဲ့ နွားထီးပျိုကို ပူဇော်တာထက် အဲဒီလိုချီးမွမ်းတာကို ယေဟောဝါ ပိုနှစ်သက်ပါလိမ့်မယ်။ စိတ်နူးညံ့သူတွေ အဲဒါကိုမြင်ပြီး ဝမ်းမြောက်ကြလိမ့်မယ်။ ဘုရားသခင်ကို ရှာဖွေနေသူတို့၊ မင်းတို့ရဲ့ရင်ထဲမှာ အားအင်ပြည့်နေပါစေ။ ယေဟောဝါက နွမ်းပါးသူတွေရဲ့ စကားကို နားထောင်ပေးတယ်။ သုံ့ပန်းဘဝရောက်နေတဲ့ မိမိရဲ့ လူတွေကို အထင်မသေးဘူး။ ကောင်းကင်နဲ့ မြေကြီး၊ ပင်လယ်နဲ့ ပင်လယ်မှာ သွားလာတဲ့အရာ မှန်သမျှ ဘုရားကို ချီးမွမ်းကြပါ။ ဇိအုန်ကို ဘုရားသခင် ကယ်တင်လိမ့်မယ်။ ယုဒရဲ့မြို့တွေကို ပြန်တည်ဆောက်လိမ့်မယ်။ အဲဒီမှာ သူတို့နေထိုင်ပြီး ပြည်ကိုအပိုင်ရလိမ့်မယ်။ အဲဒီပြည်ကို ကျွန်တော်မျိုးရဲ့ သားစဉ်မြေးဆက်တွေ အမွေရလိမ့်မယ်။ နာမတော်ကို ချစ်မြတ်နိုးသူတွေ အဲဒီမှာ နေထိုင်ရလိမ့်မယ်။,19,Ps,69,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/69/
audio/nwt_19_Ps_BU_070.mp3,ဆာလံ (၇၀) ဂီတမှူးသို့။ သတိရအောက်မေ့ဖို့ ဒါဝိဒ်စပ်ဆိုတဲ့ သီချင်း။ အို ဘုရားသခင်၊ ကျွန်တော့်ကို ကယ်တင်ပေးပါ။ ယေဟောဝါဘုရား၊ အမြန်လာကူပါဦး။ ကျွန်တော့်အသက်ကို သတ်ချင်တဲ့သူတွေ အရှက်ကွဲပြီး ရှုတ်ချခံရပါစေ။ ကျွန်တော် ဘေးဆိုးကြုံရလို့ ဝမ်းသာအားရ ဖြစ်နေသူတွေ အရှက်တကွဲ နောက်လှည့်ပြေးရပါစေ။ ကျွန်တော့်ကို ဟားတိုက်နေသူတွေ အရှက်တကွဲ လှည့်ပြန်ရပါစေ။ ကိုယ်တော့်ကို ရှာတဲ့သူတွေကတော့ ကိုယ်တော်ကြောင့် ရွှင်လန်းဝမ်းမြောက်ကြပါစေ။ ကိုယ်တော့် ကယ်တင်ခြင်းကို မြတ်နိုးသူတွေက ဘုရားသခင်ကို ဂုဏ်တင်ချီးမွမ်းကြပါ လို့ အမြဲပြောနိုင်ပါစေ။ ကျွန်တော် ခိုကိုးရာမဲ့ပြီး ဆင်းရဲနွမ်းပါးနေတယ်။ အို ဘုရားသခင်၊ ကျွန်တော့်အတွက် အမြန်ဆုံး လုပ်ဆောင်ပေးလှည့်ပါ။ ကိုယ်တော်ဟာ ကူညီမစရှင်၊ ကယ်တင်ရှင်ပါ။ ယေဟောဝါဘုရား၊ နှောင့်နှေးမနေပါနဲ့။,19,Ps,70,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/70/
audio/nwt_19_Ps_BU_071.mp3,ဆာလံ (၇၁) ယေဟောဝါဘုရား၊ ကိုယ်တော့်ဆီမှာ ခိုလှုံပါတယ်။ ကျွန်တော် ဘယ်တော့မှ အရှက်မကွဲပါရစေနဲ့။ ကိုယ်တော်ရဲ့ ဖြောင့်မတ်မှုကို ထောက်ပြီး ကယ်တင်ပေးပါ။ ကူမပေးပါ။ နားကိုစွင့်ပြီး ကယ်တင်ပေးပါ။ ကျွန်တော် အချိန်မရွေး ပြေးဝင်ခိုလှုံနိုင်တဲ့ ကျောက်သားခံတပ် ဖြစ်လှည့်ပါ။ ကျွန်တော့်ကို ကယ်တင်ဖို့ အမိန့်ပေးလှည့်ပါ။ ကိုယ်တော်ဟာ ကျွန်တော့်ရဲ့ ကျောက်ဆောင်၊ ကျွန်တော့်ရဲတိုက်ပါ။ အို ဘုရားသခင်၊ လူဆိုးရဲ့လက်ကနေ၊ မတရားဖိနှိပ်သူရဲ့ လက်ခုပ်ထဲကနေ ကျွန်တော့်ကို ကယ်တင်ပေးပါ။ အချုပ်အခြာအာဏာပိုင်ရှင် ယေဟောဝါ၊ ကိုယ်တော်ဟာ ကျွန်တော့်မျှော်လင့်ချက်ပါ။ ကျွန်တော်ငယ်ငယ်ကတည်းက ကိုယ်တော့်ကို ယုံကြည်ကိုးစားခဲ့ပါတယ်။ မွေးကတည်းက ကိုယ်တော့်ကို မှီခိုအားထားခဲ့ပါတယ်။ အမေ့ဝမ်းထဲကနေ ကျွန်တော့်ကို ထုတ်ယူခဲ့သူဟာ ကိုယ်တော်ပါပဲ။ ကိုယ်တော့်ကို အမြဲချီးမွမ်းပါတယ်။ ကျွန်တော်ဟာ လူတွေအတွက် အံ့သြစရာဖြစ်နေပြီ။ ဒါပေမဲ့ ကိုယ်တော်ဟာ ကျွန်တော့်ရဲ့ ခိုင်ခံ့တဲ့ ခိုလှုံရာပါ။ ကျွန်တော့်နှုတ်မှာ ကိုယ်တော့်ကို ချီးမွမ်းတဲ့ စကားတွေ အပြည့်ပါပဲ။ ကိုယ်တော်ရဲ့ ခမ်းနားမြင့်မြတ်မှုအကြောင်း တစ်နေ့လုံး ပြောနေပါတယ်။ ကျွန်တော် အိုမင်းသွားချိန်မှာ မစွန့်ပစ်လိုက်ပါနဲ့။ အားအင် ဆုတ်ယုတ်သွားချိန်မှာ မပစ်ထားလိုက်ပါနဲ့။ ရန်သူတွေက ကျွန်တော့်မကောင်းကြောင်း ပြောနေကြပြီ။ ကျွန်တော့်အသက်ကို သတ်ချင်သူတွေ ပူးပေါင်းကြံစည်နေကြပြီ။ သူ့ကို ဘုရားသခင် စွန့်ပစ်လိုက်ပြီ။ ကယ်မယ့်သူ မရှိလောက်ဘူး။ သူ့ကို လိုက်ဖမ်းရအောင် ဆိုပြီး ပြောနေကြတယ်။ အို ဘုရားသခင်၊ ကျွန်တော်နဲ့ ဝေးဝေးမနေပါနဲ့။ အို ဘုရားသခင်၊ အမြန်ဆုံး လာကူပါဦး။ ကျွန်တော့်ကို ဆန့်ကျင်တဲ့သူတွေ အရှက်ကွဲပြီး ပျက်စီးသွားပါစေ။ ကျွန်တော့်ကို ဒုက္ခရောက်အောင်လုပ်တဲ့သူတွေ အရှက်တကွဲ အကျိုးနည်း ဖြစ်သွားပါစေ။ ကျွန်တော်ကတော့ ကိုယ်တော့်ကို အမြဲစောင့်မျှော်နေမယ်။ အရင်ကထက် ပိုချီးမွမ်းမယ်။ ကိုယ်တော်ရဲ့ ဖြောင့်မတ်ခြင်းနဲ့ ကယ်တင်ခြင်းအကြောင်းကို တစ်နေ့လုံး ပြောနေမယ်။ အဲဒီအကြောင်းတွေဟာ ပြောမကုန်နိုင်အောင် များလှပါတယ်။ အချုပ်အခြာအာဏာပိုင်ရှင် ယေဟောဝါ၊ ကိုယ်တော်ရဲ့ တန်ခိုးကြီးလုပ်ရပ်တွေအကြောင်း ကျွန်တော် သွားပြောမယ်။ ကိုယ်တော်တစ်ပါးတည်းရဲ့ ဖြောင့်မတ်ခြင်းအကြောင်းကို ပြောမယ်။ အို ဘုရားသခင်၊ ကိုယ်တော်က ကျွန်တော့်ကို ငယ်ငယ်ကတည်းက သွန်သင်ပေးတယ်။ အံ့ဖွယ်လုပ်ဆောင်မှုတွေအကြောင်း အခုထိ ကျွန်တော် ပြောနေတုန်းပါပဲ။ အို ဘုရားသခင်၊ ကျွန်တော် အိုမင်းပြီး ဆံပင်ဖြူသွားချိန်မှာ မစွန့်ပစ်လိုက်ပါနဲ့။ နောက်မျိုးဆက်တွေကို ကိုယ်တော့်တန်ခိုးအကြောင်း၊ နောင်လာနောက်သားတွေကို ကိုယ်တော်ရဲ့ အစွမ်းခွန်အားအကြောင်း ပြောပြချင်ပါတယ်။ အို ဘုရားသခင်၊ ကိုယ်တော်ရဲ့ ဖြောင့်မတ်ခြင်းဟာ ကောင်းကင်အထိ မြင့်မားလှတယ်။ အို ဘုရားသခင်၊ ကြီးမြတ်တဲ့အရာတွေ ကိုယ်တော် လုပ်ဆောင်ခဲ့တယ်။ ကိုယ်တော်နဲ့ ဘယ်သူတူသလဲ။ ကိုယ်တော်က ကျွန်တော့်ကို ဒုက္ခတွေ၊ ဘေးဆိုးတွေ အများကြီး ကြုံတွေ့စေခဲ့ပေမဲ့ အခုတော့ ပြန်အားဖြည့်ပေးပါ။ မြေကြီးရဲ့ အနက်ရှိုင်းဆုံးနေရာကနေ ဆွဲထုတ်ပေးပါ။ ကျွန်တော့်ကို အရင်ကထက် ပိုကြီးမြတ်စေပါ။ ကျွန်တော့်ကို ခြံရံပြီး နှစ်သိမ့်ပေးပါ။ အို ဘုရားသခင်၊ ကြိုးတပ်တူရိယာကို တီးပြီး ကိုယ်တော်ရဲ့ သစ္စာတရားအကြောင်း ချီးမွမ်းမယ်။ အစ္စရေးတို့ရဲ့ သန့်ရှင်းတဲ့အရှင်၊ စောင်းတီးပြီး ကိုယ်တော့်ကို ချီးမွမ်းသီချင်းဆိုမယ်။ ရွှင်လန်းစွာဟစ်ကြွေးရင်း ချီးမွမ်းသီချင်းဆိုမယ်။ ကိုယ်တော်က ကျွန်တော့်အသက်ကို ကယ်တင်ခဲ့လို့ပဲ။ ကိုယ်တော်ရဲ့ ဖြောင့်မတ်မှုအကြောင်း တစ်နေ့လုံး ပြောနေမယ်။ ကျွန်တော် ပျက်စီးရာပျက်စီးကြောင်း ရှာကြံနေသူတွေ အရှက်ကွဲပြီး ရှုတ်ချခံရမှာဖြစ်လို့ပဲ။,19,Ps,71,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/71/
audio/nwt_19_Ps_BU_072.mp3,ဆာလံ (၇၂) ရှောလမုန်ကို ရည်စူးတဲ့ သီချင်း။ အို ဘုရားသခင်၊ မင်းကြီးကို ကိုယ်တော်ရဲ့ တရားစီရင်ချက်တွေ ပေးအပ်လှည့်ပါ။ သားတော်ကို ကိုယ်တော်ရဲ့ဖြောင့်မတ်ခြင်း အပ်နှင်းလှည့်ပါ။ မင်းကြီးက လူတွေရဲ့အမှုကို ဖြောင့်မတ်စွာ လျှောက်လဲပေးနိုင်ပါစေ။ နိမ့်ကျသူတွေရဲ့ အမှုကို တရားမျှတစွာ လျှောက်လဲပေးနိုင်ပါစေ။ တောင်တန်းတွေက လူတွေဆီ ငြိမ်သက်ခြင်း ယူဆောင်လာပါစေ။ တောင်ကုန်းတွေက ဖြောင့်မတ်ခြင်း ယူဆောင်လာပါစေ။ မင်းကြီးက ပြည်သူပြည်သားထဲက နိမ့်ကျသူတွေဘက်ကနေ ခုခံကာကွယ်ပေးပါစေ။ နွမ်းပါးသူတွေရဲ့ သားသမီးတွေကို ကယ်တင်ပေးပါစေ။ လိမ်လည်လှည့်စားသူကို နင်းခြေပစ်ပါစေ။ နေမင်း ထွန်းလင်းနေသရွေ့၊ ကောင်းကင်မှာ လမင်းတည်ရှိနေသရွေ့ လူမျိုးအစဉ်အဆက် ဘုရားသခင်ကို ကြောက်ရွံ့ရိုသေကြပါလိမ့်မယ်။ မင်းကြီးဟာ ရိတ်ထားတဲ့ မြက်ပင်တွေပေါ် ရွာချတဲ့မိုးလို၊ မြေကိုစိုစွတ်အောင် တဖွဲဖွဲရွာတဲ့ မိုးလို ဖြစ်လိမ့်မယ်။ မင်းကြီးရဲ့လက်ထက်မှာ ဖြောင့်မတ်သူတွေ ကြီးပွားလိမ့်မယ်။ လမင်းတည်ရှိနေသရွေ့ ငြိမ်သက်ခြင်း တိုးများလိမ့်မယ်။ လက်အောက်ခံ ပြည်သူပြည်သားတွေဟာ ပင်လယ်တစ်ပြင်ကနေ တစ်ပြင်အထိ၊ မြစ်ကြီး ကနေ မြေကြီးစွန်းအထိ ရှိကြလိမ့်မယ်။ ကန္တာရမှာ နေထိုင်သူတွေ မင်းကြီးကို ဦးညွှတ်လိမ့်မယ်။ မင်းကြီးရဲ့ရန်သူတွေ မြေမှုန့်ကို လျက်ရလိမ့်မယ်။ တာရှိပြည်နဲ့ ကျွန်းနိုင်ငံတွေရဲ့ ဘုရင်တွေ ဆက်ကြေးပေးလိမ့်မယ်။ ရှေဘဘုရင်နဲ့ သေဘဘုရင်ကလည်း လက်ဆောင်ပဏ္ဏာ ဆက်သလိမ့်မယ်။ ဘုရင်အားလုံး မင်းကြီးကို ဦးညွှတ်လိမ့်မယ်။ လူမျိုးအားလုံး မင်းကြီးဆီမှာ အစေခံလိမ့်မယ်။ အော်ဟစ်အကူအညီတောင်းနေတဲ့ နွမ်းပါးသူတွေ၊ နိမ့်ကျသူတွေ၊ ကူကယ်ရာမဲ့သူတွေကို မင်းကြီး ကယ်တင်လိမ့်မယ်။ နိမ့်ကျသူတွေ၊ နွမ်းပါးသူတွေကို သနားလိမ့်မယ်။ ဆင်းရဲသားတွေရဲ့အသက်ကို ကယ်တင်လိမ့်မယ်။ သူတို့ကို ဖိနှိပ်မှုနဲ့ အကြမ်းဖက်မှုကနေ ကယ်တင်လိမ့်မယ်။ သူတို့သွေးဟာ မင်းကြီးအတွက် သိပ်အဖိုးတန်လိမ့်မယ်။ မင်းကြီး အသက်တော်ရှည်ပါစေ။ ရှေဘပြည်ထွက် ရွှေတွေကို မင်းကြီးဆီ ဆက်သကြပါစေ။ မင်းကြီးအတွက် အမြဲ ဆုတောင်းပေးကြပါစေ။ တစ်နေ့လုံး ဆုမွန်ကောင်း တောင်းပေးကြပါစေ။ ကောက်နှံတွေဟာ မြေပေါ်မှာ တောင်ပုံရာပုံ ရှိနေလိမ့်မယ်။ တောင်ပေါ်မှာ ဖွေးဖွေးလှုပ်နေလိမ့်မယ်။ လက်ဘနွန်ပြည်မှာလိုပဲ သီးနှံတွေ လှိုင်လှိုင် သီးပွင့်နေလိမ့်မယ်။ မြို့ထဲမှာလည်း လူတွေဟာ မြေမှာပေါက်နေတဲ့ အပင်တွေလို ဖူးပွင့်ဝေဆာနေလိမ့်မယ်။ မင်းကြီးရဲ့နာမည်ဟာ ထာဝစဉ်တည်မြဲပါစေ။ နေမင်း ထွန်းလင်းနေသရွေ့ ထင်ပေါ်ကျော်ကြားပါစေ။ မင်းကြီးကြောင့် လူတွေ ကောင်းချီးခံစားရပါစေ။ လူမျိုးအားလုံးက မင်းကြီးကို ပျော်ရွှင်ချမ်းမြေ့သူလို့ ခေါ်ကြပါစေ။ အစ္စရေးတို့ရဲ့ဘုရား ယေဟောဝါကို ချီးမွမ်းကြပါစေ။ ဘုရားသခင် တစ်ပါးတည်းသာ အံ့ဖွယ်ရာတွေကို လုပ်ဆောင်တယ်။ ဂုဏ်ကျက်သရေရှိတဲ့ နာမတော်ကို ထာဝစဉ် ချီးမွမ်းကြပါစေ။ မြေတစ်ပြင်လုံး ဘုရားရဲ့ဂုဏ်ကျက်သရေနဲ့ ပြည့်နေပါစေ။ အာမင်။ အာမင်။ ယေရှဲသား ဒါဝိဒ်ရဲ့ ဆုတောင်းချက်တွေ ပြီးဆုံးပါပြီ။,19,Ps,72,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/72/
audio/nwt_19_Ps_BU_073.mp3,ဆာလံ (၇၃) အာသပ်စပ်ဆိုတဲ့ သီချင်း။+ ဘုရားသခင်ဟာ အစ္စရေးတွေအပေါ်၊ စိတ်ထား ဖြူစင်သူတွေအပေါ် ကောင်းမြတ်လှတယ်။ ငါ့မှာတော့ ခြေလှမ်းတွေ မှားလုမတတ်၊ ခြေချော်လဲမတတ် ဖြစ်ခဲ့တယ်။ လူဆိုးတွေ ကြီးပွား ကောင်းစားနေတာကို မြင်ရတဲ့အခါ မောက်မာတဲ့ အဲဒီလူတွေကို ငါမနာလို မရှုဆိတ် ဖြစ်မိတယ်။ သူတို့ဟာ ကျန်းမာသန်စွမ်းနေတယ်။ သေဆုံးချိန်မှာလည်း ဘာဝေဒနာမှ မခံစားရဘူး။ တခြားသူတွေလို ဒုက္ခမကြုံရဘူး။ ဝေဒနာလည်း မခံစားရဘူး။ ဒါကြောင့် မောက်မာမှုကို လည်မှာ ဆွဲထားတယ်။ အကြမ်းဖက်မှုကို ဝတ်ဆင်ထားတယ်။ ကြီးပွားကောင်းစားနေလို့ မျက်လုံးတွေ ဖောင်းအစ်နေတယ်။ မှန်းထားတာထက်တောင် ပိုအောင်မြင်နေတယ်။ လှောင်ပြောင်တတ်တဲ့အပြင် ဆိုးညစ်တဲ့စကားတွေ ပြောတတ်တယ်။ မောက်မောက်မာမာ ခြိမ်းခြောက်ပြီး ဖိနှိပ်တတ်တယ်။ မိုးလားကဲလား သူတို့ပြောတတ်တယ်။ ဝင့်ဝင့်ဝါဝါ ကြွားလုံးထုတ်တတ်တယ်။ ဒါကြောင့် ဘုရားရဲ့လူတွေ သူတို့ဘက်ပါသွားပြီး သူတို့တိုက်တဲ့ရေကို တဝကြီး သောက်ကြတယ်။ ဘုရားသခင် ဘယ်လိုလုပ် သိမှာလဲ။ အမြင့်ဆုံးအရှင်က ဘာများသိလို့လဲ ဆိုပြီး ပြောတတ်တယ်။ အပူအပင် ကင်းကင်းနဲ့ နေရတာလည်း အဲဒီလူဆိုးတွေပါပဲ။ သူတို့စည်းစိမ်တွေဆို တိုးပြီးရင်း တိုးနေတာပဲ။ ငါ့စိတ်ကို ဖြူစင်အောင်ထားလည်း အလကားပဲ။ ငါ့လက်ကို အပြစ်မဲ့ခြင်းနဲ့ ဆေးရင်လည်း အလကားပဲ။ ငါ့မှာ တစ်နေ့လုံး ဒုက္ခခံနေရတယ်။ မနက်တိုင်း ဆုံးမခံနေရတယ်။ ဒါပေမဲ့ ဒီအကြောင်းတွေကို ထုတ်ပြောလိုက်ရင် ကိုယ်တော့်လူတွေကို သစ္စာဖောက်ရာရောက်မယ်။ ဒါကိုနားလည်ဖို့ ကြိုးစားပေမဲ့ စိတ်အနှောင့်အယှက်ပဲ ဖြစ်ရတယ်။ ဘုရားသခင်ရဲ့ ခမ်းနားတဲ့ သန့်ရှင်းရာဌာနတော်ထဲ ဝင်တော့မှပဲ သူတို့ရဲ့အနာဂတ်ကို သိမြင်လာတော့တယ်။ တကယ်တော့ ကိုယ်တော်က သူတို့ကို ချော်တဲ့မြေပေါ်မှာ ချထားတာကိုး။ သူတို့ပြိုလဲပျက်စီးအောင် လုပ်တော့မှာကိုး။ သူတို့ ရုတ်ချည်း တုန်လှုပ်ချောက်ချားရပြီ။ မထင်မှတ်ဘဲ ဆိုးဆိုးရွားရွား ဇာတ်သိမ်းရပြီ။ ယေဟောဝါဘုရား၊ ကိုယ်တော် နိုးထလာတဲ့အခါ သူတို့ရဲ့ပုံရိပ်ကို မေ့ဖျောက်ပစ်လိမ့်မယ်။ အိပ်ရာနိုးလာတဲ့အခါ ကိုယ့်အိပ်မက်ကို မမှတ်မိသလိုမျိုးပေါ့။ ကျွန်တော်ကတော့ စိတ်အချဉ်ပေါက်နေခဲ့တာ။ ရင်ထဲမှာ စူးစူးရှရှ နာကျင်နေခဲ့တာ။ စဉ်းစားဉာဏ်မဲ့ပြီး ဘာမှ နားမလည်နိုင်ခဲ့ဘူး။ ရှေ့တော်မှာ အသိဉာဏ်မရှိတဲ့ တိရစ္ဆာန်လို ဖြစ်ခဲ့တာ။ အခုတော့ ကိုယ်တော်နဲ့အတူ ကျွန်တော် အမြဲရှိနေပါတယ်။ ကျွန်တော့်ညာလက်ကို ကိုယ်တော်ဆုပ်ကိုင်ထားတယ်။ ကိုယ်တော် အကြံဉာဏ်ပေးပြီး လမ်းပြတယ်။ အဲဒီနောက် ကျွန်တော့်ကို ဂုဏ်ကျက်သရေ ရှိစေလိမ့်မယ်။ ကျွန်တော့်အတွက် ကောင်းကင်မှာ ကိုယ်တော်ကလွဲလို့ ဘယ်သူရှိလို့လဲ။ မြေပေါ်မှာလည်း ကိုယ်တော်ရှိနေသရွေ့ ဘာမှ မလိုအပ်ပါဘူး။ စိတ်နဲ့ခန္ဓာ ဆုတ်ယုတ်လာရင်တောင် ဘုရားသခင်က ကျွန်တော့်စိတ်ကို အားဖြည့်ပေးတယ်။ ကိုယ်တော်ဟာ ကျွန်တော့်ကျောက်ဆောင်ပါ။ ကျွန်တော့်ဝေစု အမြဲဖြစ်နေမှာပါ။ ကိုယ်တော့်ကို ဝေးဝေးရှောင်သူတွေ တကယ်ပျက်စီးရလိမ့်မယ်။ ဖောက်ပြန်ပြီး စွန့်ခွာသူတိုင်းကို ကိုယ်တော် ဇာတ်သိမ်းပစ်မယ်။ ကျွန်တော့်အတွက်တော့ ဘုရားသခင့် အနီးအပါးမှာ နေရတာ အကျိုးရှိပါတယ်။ အချုပ်အခြာအာဏာပိုင်ရှင် ယေဟောဝါဆီမှာ ကျွန်တော် ခိုလှုံနေပါတယ်။ ကိုယ်တော်ရဲ့ လုပ်ဆောင်မှုတွေအကြောင်း ကြားပြောနိုင်ဖို့ပါ။,19,Ps,73,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/73/
audio/nwt_19_Ps_BU_074.mp3,ဆာလံ (၇၄) အာသပ်စပ်ဆိုတဲ့ မက်စကီး။ အို ဘုရားသခင်၊ ကျွန်တော်တို့ကို ဘာလို့ ထာဝစဉ် ပစ်ပယ်ထားတာလဲ။ ကိုယ်တော်ရဲ့ စားကျက်ထဲက သိုးအုပ်ကို ဘာလို့ အမျက်ထွက်နေတာလဲ။ ရှေးကတည်းက ကိုယ်တော် ရယူပိုင်ဆိုင်ခဲ့တဲ့ လူတွေကို၊ အမွေအဖြစ် ရွေးယူခဲ့တဲ့ မျိုးနွယ်ကို သတိရပေးပါ။ စံမြန်းရာ ဇိအုန်တောင်ကို သတိရပေးပါ။ အမြဲပျက်စီးနေတဲ့ အရပ်ဆီ ခြေဦးလှည့်ခဲ့ပါဦး။ သန့်ရှင်းရာအရပ်မှာ ရှိသမျှကို ရန်သူတွေ ဖျက်ဆီးပစ်လိုက်ပြီ။ ကိုယ်တော်ရဲ့ တွေ့ဆုံရာနေရာမှာ ရန်သူတွေ အောင်သံလွှင့်ကြတယ်။ သူတို့ရဲ့အလံကို အဲဒီမှာ စိုက်ထူကြတယ်။ ပုဆိန်ကိုင်ပြီး တောအုပ်ကို ခုတ်ထွင်ရှင်းလင်းနေတဲ့ လူတွေလိုပဲ။ အဲဒီမှာထွင်းထားတဲ့ ပုံတွေကို ပုဆိန်တွေ၊ သံတုတ်တွေနဲ့ ဖျက်ဆီးပစ်တယ်။ သန့်ရှင်းရာဌာနတော်ကို မီးရှို့ပစ်တယ်။ နာမတော်နဲ့ မှည့်ခေါ်ထားတဲ့ တဲတော်ကို ညစ်ညူးအောင်လုပ်ပြီး မြေပေါ် ဖြိုချပစ်တယ်။ သူတို့ရော၊ သူတို့သားမြေးတွေရော ဒီပြည်မှာရှိတဲ့ ဘုရားသခင်ရဲ့ တွေ့ဆုံရာနေရာတွေကို မီးရှို့ပစ်မယ် ဆိုပြီး တွေးနေကြတယ်။ ကျွန်တော်တို့ရဲ့ အမှတ်အသားတွေ တစ်ခုမှမရှိတော့ဘူး။ ပရောဖက်တွေ တစ်ယောက်မှ မကျန်တော့ဘူး။ ဘယ်လောက်ကြာကြာ ဒီလိုဖြစ်နေမယ်ဆိုတာကိုလည်း ဘယ်သူမှမသိကြဘူး။ အို ဘုရားသခင်၊ ရန်သူတွေ ဘယ်အချိန်အထိ အခုလို ကဲ့ရဲ့နေမှာလဲ။ နာမတော်ကို ရန်သူတွေ အမြဲပဲ မလေးမစားလုပ်နေမှာလား။ ညာလက်တော်ကို ဘာလို့ရုပ်သိမ်းလိုက်တာလဲ။ ရင်ခွင်ထဲကနေ လက်ကိုဆန့်ထုတ်ပြီး သူတို့ကို ဇာတ်သိမ်းပစ်ပါ။ ဘုရားသခင်ဟာ ရှေးကတည်းက ကျွန်တော့်ဘုရင်မင်းမြတ်ပါ။ ကမ္ဘာမြေပေါ်မှာ ကယ်တင်ပေးတဲ့ အရှင်ပါ။ ကိုယ်တော်က ပင်လယ်ကို အစွမ်းတန်ခိုးနဲ့ မွှေနှောက်တယ်။ ရေသတ္တဝါကြီးတွေရဲ့ ခေါင်းကို ရိုက်ခွဲတယ်။ လဝိသန် ရဲ့ခေါင်းတွေကို နင်းခြေပြီး ကန္တာရမှာ နေထိုင်သူတွေ စားဖို့ ပေးလိုက်တယ်။ စမ်းရေ၊ ချောင်းရေတွေ စီးထွက်စေတယ်။ တသွင်သွင်စီးနေတဲ့ မြစ်တွေကို ခန်းခြောက်စေတယ်။ နေ့တွေ၊ ညတွေကို သတ်မှတ်တယ်။ အလင်းအိမ်နဲ့ နေမင်းကို ဖန်ဆင်းတယ်။ ကမ္ဘာမြေရဲ့ နယ်နိမိတ်တွေကို သတ်မှတ်တယ်။ နွေရာသီနဲ့ ဆောင်းရာသီကို ဖြစ်ပေါ်စေတယ်။ ယေဟောဝါဘုရား၊ ရန်သူတွေ ကဲ့ရဲ့နေတာ၊ နာမတော်ကို လူမိုက်တွေ မလေးမစား လုပ်နေတာကို သတိရပါဦး။ ကိုယ်တော့်ချိုးငှက်လေးရဲ့အသက်ကို သားရဲတွေလက်ထဲ မအပ်လိုက်ပါနဲ့။ ဒုက္ခရောက်နေတဲ့ ကိုယ်တော့်လူတွေကို ထာဝစဉ် မမေ့လိုက်ပါနဲ့။ ကမ္ဘာမြေရဲ့ မှောင်မိုက်တဲ့အရပ်တိုင်းမှာ အကြမ်းဖက်မှုတွေ ပြည့်နေလို့ ကိုယ်တော်ရဲ့ ပဋိညာဉ်ကို သတိရလှည့်ပါ။ နင်းပြားဘဝ ရောက်နေသူတွေ စိတ်ပျက်လက်ပျက် မထွက်သွားရပါစေနဲ့။ နိမ့်ကျသူတွေ၊ နွမ်းပါးသူတွေ နာမတော်ကို ချီးမွမ်းကြပါစေ။ အို ဘုရားသခင်၊ ထတော်မူပါ။ ကိုယ်တော်ရဲ့အမှုကို ကိုင်တွယ်လှည့်ပါ။ ကိုယ်တော့်ကို လူမိုက်တွေ တစ်နေ့လုံး ဘယ်လိုကဲ့ရဲ့နေတယ်ဆိုတာ သတိရလှည့်ပါ။ ရန်သူတွေ ဘာပြောနေတယ်ဆိုတာ မမေ့လိုက်ပါနဲ့။ အာခံသူတွေရဲ့ အော်ဟစ်သံဟာ ဆက်တိုက်ထွက်ပေါ်နေတယ်။,19,Ps,74,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/74/
audio/nwt_19_Ps_BU_075.mp3,ဆာလံ (၇၅) ဂီတမှူးသို့။ “မဖျက်ဆီးလိုက်ပါနဲ့” တေးသွားအတိုင်း သီဆိုရန်။ အာသပ်စပ်ဆိုတဲ့ သီချင်း။ အို ဘုရားသခင်၊ ကိုယ်တော့်ကို ကျွန်တော်တို့ ကျေးဇူးတင် ချီးမွမ်းပါတယ်။ ကျေးဇူးတင် ချီးမွမ်းပါတယ်။ နာမတော်ဟာ ကျွန်တော်တို့နဲ့အတူ ရှိတယ်။ လူတွေက ကိုယ်တော်ရဲ့ အံ့ဖွယ်လုပ်ဆောင်မှုတွေအကြောင်း ကြေညာကြတယ်။ ကိုယ်တော်က တရားစီရင်မယ့်အချိန်ကို သတ်မှတ်ပြီးနောက် တရားသဖြင့် ငါစီရင်မယ်။ ကမ္ဘာမြေရော ကမ္ဘာမြေပေါ် နေထိုင်သူတွေပါ ကြောက်စိတ်နဲ့ အရည်ပျော်သွားတဲ့အခါ ကမ္ဘာမြေရဲ့တိုင်တွေကို ခိုင်မြဲစေခဲ့သူဟာ ငါပဲ လို့ပြောတယ်။ (စဲလာ) ကြွားဝါသူတွေကို မကြွားနဲ့ လို့ ကျွန်တော်ပြောတယ်။ လူဆိုးတွေကိုလည်း ပြောလိုက်မယ် ကိုယ့်အစွမ်းခွန်အားကို မချီးမြှောက်နဲ့။ ကိုယ့်အစွမ်းခွန်အားကို သိပ်ပြီး ချီးမြှောက်မနေနဲ့။ မောက်မောက်မာမာ မပြောကြနဲ့။ ချီးမြှောက်ခြင်းဆိုတာ အရှေ့အရပ်၊ အနောက်အရပ်၊ တောင်အရပ်ကနေ လာတာမဟုတ်ဘူး။ တရားသူကြီးဖြစ်တဲ့ ဘုရားသခင်ကသာ တစ်ယောက်ကို နှိမ့်ချပြီး တစ်ယောက်ကို ချီးမြှောက်လိမ့်မယ်။ ယေဟောဝါရဲ့လက်ထဲမှာ ခွက်ဖလား ရှိတယ်။ ခွက်ထဲက ရောစပ်ထားတဲ့ စပျစ်ဝိုင်ဟာ အမြှုပ်ထနေတယ်။ အဲဒီဝိုင်ကို ဘုရားသွန်ချတဲ့အခါ ကမ္ဘာမြေပေါ်က လူဆိုးတွေ တစ်စက်မကျန် သောက်ရလိမ့်မယ်။ ကျွန်တော်ကတော့ ဒီအကြောင်းကို ထာဝစဉ်ကြေညာမယ်။ ယာကုပ်ရဲ့ဘုရားသခင်ကို ချီးမွမ်းသီချင်းဆိုမယ်။ လူဆိုးတွေရဲ့ အစွမ်းခွန်အားကို ငါဖယ်ရှားမယ်။ ဖြောင့်မတ်သူတွေရဲ့ အစွမ်းခွန်အားကိုတော့ တိုးပွားစေမယ် ဆိုပြီး ဘုရား ပြောထားလို့ပဲ။,19,Ps,75,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/75/
audio/nwt_19_Ps_BU_076.mp3,ဆာလံ (၇၆) ဂီတမှူးသို့။ ကြိုးတပ်တူရိယာနဲ့ တွဲဖက်သီဆိုရန်။ အာသပ်စပ်ဆိုတဲ့သီချင်း။ ယုဒပြည်မှာ ဘုရားသခင်ကို သိကြတယ်။ နာမတော်ဟာ အစ္စရေးပြည်မှာ ကျော်ကြားလှတယ်။ ဆာလင်မြို့ဟာ ကိုယ်တော့် နားနေရာ၊ ဇိအုန်ဟာ ဘုရားရဲ့စံမြန်းရာပဲ။ အဲဒီမှာ ဘုရားက ဝင်းလက်နေတဲ့ လေးမြား၊ ဒိုင်းလွှား၊ ဓားနဲ့ စစ်လက်နက်တွေကို ချိုးပစ်တယ်။ (စဲလာ) ကိုယ်တော်ဟာ ထွန်းလင်း တောက်ပနေတယ်။ သားရဲတွေ ကျက်စားတဲ့ တောင်တန်းတွေထက် ပိုခံ့ညားထည်ဝါတယ်။ ရဲရင့်တဲ့သူတွေ လုယက်ခံရတယ်။ သူတို့ အိပ်မောကျသွားတယ်။ စစ်သည်အားလုံး ခိုကိုးရာမဲ့နေတယ်။ ယာကုပ်ရဲ့ဘုရားသခင်၊ ကိုယ်တော် ဆုံးမလိုက်တဲ့အတွက် မြင်းရထားမောင်းသူရော မြင်းတွေပါ အိပ်မောကျကုန်ပြီ။ ကိုယ်တော် တစ်ပါးတည်းသာ ရိုသေခန့်ညားဖွယ် ကောင်းလှတယ်။ အမျက်တော်ကို ဘယ်သူခံရပ်နိုင်မှာလဲ။ ကောင်းကင်ကနေ တရားစီရင်ချက်ကို ကိုယ်တော် ကြေညာတယ်။ ကမ္ဘာမြေက ကြောက်လန့်ပြီး ငြိမ်သက်သွားတယ်။ တရားစီရင်ဖို့၊ ကမ္ဘာပေါ်က စိတ်နူးညံ့သူအားလုံးကို ကယ်တင်ဖို့ ဘုရားသခင် ထလိုက်တဲ့အခါ ကမ္ဘာမြေဟာ အဲဒီလိုဖြစ်သွားတယ်။ (စဲလာ) လူတွေရဲ့ဒေါသဟာ ကိုယ်တော့်ကို ချီးမွမ်းဖို့ ဖြစ်သွားလိမ့်မယ်။ ကိုယ်တော်က သူတို့ရဲ့ ဒေါသလက်ကျန်နဲ့ ကိုယ်ကိုအလှဆင်လိမ့်မယ်။ ယေဟောဝါဘုရားကို သစ္စာကတိပြုပြီး အဲဒီအတိုင်း လုပ်ဆောင်ကြပါ။ ဘုရားရဲ့ဝန်းကျင်မှာရှိသူတို့၊ ကြောက်ရွံ့တဲ့စိတ်နဲ့ လက်ဆောင်ယူလာကြပါ။ ခေါင်းဆောင်တွေရဲ့ မာနကို ဘုရား ချိုးနှိမ်လိမ့်မယ်။ ကမ္ဘာပေါ်က ဘုရင်တွေကို ကြောက်စိတ်ဝင်စေမယ်။,19,Ps,76,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/76/
audio/nwt_19_Ps_BU_077.mp3,ဆာလံ (၇၇) ယေဒုသုန်* နဲ့သက်ဆိုင်တဲ့ ဂီတမှူးသို့။ အာသပ်စပ်ဆိုတဲ့သီချင်း။ ဘုရားသခင်ကို ငါအော်ခေါ်မယ်။ ငါအော်ခေါ်တဲ့အခါ ဘုရားသခင် ကြားမှာပါ။ ဒုက္ခရောက်ချိန်မှာ ယေဟောဝါကို ငါရှာတယ်။ ညဘက်မှာ ကိုယ်တော့်ဆီ မနားတမ်း လက်ဖြန့်ဆုတောင်းတယ်။ ဒါတောင် စိတ်သက်သာရာ မရနိုင်ဘူး။ ဘုရားသခင်ကို သတိရလေတိုင်း ငါညည်းတွားနေမိတယ်။ ငါ့မှာ စိတ်ဒုက္ခရောက်လို့ အားအင်ကုန်ခန်းနေပါပြီ။ (စဲလာ) မျက်စိမှိတ်ပြီး အိပ်ပျော်ခွင့်ကို ကိုယ်တော်မပေးခဲ့ဘူး။ ကျွန်တော် စိတ်ညစ်လွန်းလို့ စကားတောင် မပြောနိုင်တော့ဘူး။ ဟိုးအရင်က နေ့ရက်တွေ၊ ဟိုးအတိတ်က နှစ်တွေအကြောင်း ပြန်တွေးမိတယ်။ ကိုယ်ရေးစပ်ခဲ့တဲ့ သီချင်းကို ညအချိန်မှာ ပြန်သတိရတယ်။ တစိမ့်စိမ့်တွေးတယ်။ အသေအချာ ဆန်းစစ်တယ်။ ယေဟောဝါက ငါတို့ကို ထာဝစဉ် စွန့်ပစ်ထားမှာလား။ မျက်နှာသာမပေးဘဲ နေတော့မှာလား။ ခိုင်မြဲတဲ့မေတ္တာ ထာဝစဉ် ကုန်ခန်းသွားပြီလား။ ကတိတော်ကလည်း လူမျိုးအစဉ်အဆက် ပျက်နေတော့မှာလား။ ဘုရားသခင်က မျက်နှာသာပေးဖို့ မေ့နေပြီလား။ အမျက်ထွက်ပြီး ကရုဏာကို ရုပ်သိမ်းလိုက်ပြီလား။ (စဲလာ) အမြင့်ဆုံးအရှင်က ညာလက်ကို ရုပ်သိမ်းလိုက်ပြီ။ ဒါကြောင့် ကျွန်တော် စိတ်ဆင်းရဲ ကိုယ်ဆင်းရဲ ဖြစ်နေပြီ လို့ ပြောနေရမှာလား။ ယေဟောဝါရဲ့ လုပ်ဆောင်မှုတွေကို သတိရပါ့မယ်။ ဟိုတုန်းကလုပ်ဆောင်ခဲ့တဲ့ အံ့ဖွယ်အမှုတွေကို သတိရပါ့မယ်။ ကိုယ်တော်ရဲ့ လုပ်ဆောင်မှုတွေအကြောင်း တွေးတောဆင်ခြင်ပါ့မယ်။ ကိုယ်တော်ရဲ့ လုပ်ရပ်တွေအကြောင်း စဉ်းစားဆင်ခြင်ပါ့မယ်။ အို ဘုရားသခင်၊ ကိုယ်တော်ရဲ့ လမ်းစဉ်တွေဟာ သန့်ရှင်းမြင့်မြတ်တယ်။ အို ဘုရားသခင်၊ ဘယ်ဘုရားက ကိုယ်တော့်လို ကြီးမြတ်ပါသလဲ။ ကိုယ်တော်ဟာ စစ်မှန်တဲ့ဘုရားသခင်ပဲ။ အံ့ဖွယ်ရာတွေ လုပ်ဆောင်တယ်။ လူတွေကို အစွမ်းတန်ခိုးပြတယ်။ လူမျိုးတော်ကို တန်ခိုးနဲ့ ကယ်တင်ခဲ့တယ်။ ယာကုပ်နဲ့ ယောသပ်ရဲ့ သားမြေးတွေကို ကယ်တင်ခဲ့တယ်။ (စဲလာ) အို ဘုရားသခင်၊ ရေတွေက ကိုယ်တော့်ကိုမြင်တယ်။ ကိုယ်တော့်ကို မြင်တဲ့အခါ ရေတွေ မငြိမ်မသက် ဖြစ်သွားတယ်။ နက်ရှိုင်းတဲ့ရေထုကြီး ဟုန်းဟုန်းမြည်သွားတယ်။ မိုးတိမ်တွေ မိုးရွာချတယ်။ အုံ့မှိုင်းနေတဲ့ ကောင်းကင်က မိုးခြိမ်းတယ်။ ကိုယ်တော်ရဲ့မြားတွေ ဟိုဟိုဒီဒီ ပျံဝဲနေတယ်။ မိုးခြိမ်းသံဟာ မြင်းရထားဘီးတွေရဲ့ အသံလိုပဲ။ လျှပ်စီးတွေကြောင့် ကမ္ဘာမြေ လင်းလက်သွားတယ်။ ကမ္ဘာမြေ သိမ့်သိမ့်တုန်သွားတယ်။ ပင်လယ်ပြင်ကို ကိုယ်တော် ဖြတ်လျှောက်သွားတယ်။ ရေထုကြီးကို ဖြတ်သန်းသွားတယ်။ ဒါပေမဲ့ ကိုယ်တော့်ကို ခြေရာခံလို့ မရနိုင်ဘူး။ လူမျိုးတော်ကို သိုးအုပ်လို ကိုယ်တော် ဦးဆောင်ခေါ်သွားတယ်။ မောရှေနဲ့ အာရုန်ကိုသုံးပြီး ဂရုစိုက် စောင့်ရှောက်ခဲ့တယ်။,19,Ps,77,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/77/
audio/nwt_19_Ps_BU_078.mp3,ဆာလံ (၇၈) အာသပ်စပ်ဆိုတဲ့ မက်စကီး။ ငါ့လူတို့၊ ငါ့သွန်သင်ချက်ကို နားထောင်ကြ။ ငါပြောမယ့် စကားတွေကို နားစွင့်ကြ။ ငါ့နှုတ်ကိုဖွင့်ပြီး စကားပုံတွေ ပြောမယ်။ ရှေးစကားထာတွေ ပြောပြမယ်။ ဘိုးဘေးတွေ ပြောပြခဲ့လို့ ငါတို့ ကြားသိထားသမျှ၊ သားမြေးတွေကို မထိမ်ဝှက်ထားပါဘူး။ ယေဟောဝါရဲ့ ချီးမွမ်းထိုက်တဲ့ လုပ်ဆောင်မှုတွေအကြောင်း၊ အစွမ်းတန်ခိုးအကြောင်း၊ ဘုရားလုပ်ခဲ့တဲ့ အံ့ဖွယ်ရာတွေအကြောင်း နောင်လာနောက်သားတွေကို ပြောပြမယ်။ ဘုရားသခင်က ယာကုပ်အမျိုးကို သတိပေးချက် ပြဋ္ဌာန်းပေးတယ်။ အစ္စရေးလူမျိုးကို ပညတ်တရား ချမှတ်ပေးတယ်။ ပြီးတော့ သားမြေးတွေဆီ လက်ဆင့်ကမ်းဖို့ ဘိုးဘေးတွေကို မိန့်မှာခဲ့တယ်။ နောက်မျိုးဆက်နဲ့ မွေးဖွားလာမယ့် သားမြေးတွေ သိလာဖို့ပဲ။ သူတို့ကလည်း သားမြေးတွေကို တစ်ဆင့် ပြန်ပြောပြလိမ့်မယ်။ အဲဒီအခါ ဘုရားသခင်ကို သားမြေးတွေ ယုံကြည်အားထားလာမယ်။ ဘုရားသခင်ရဲ့ လုပ်ဆောင်မှုတွေကို မမေ့လျော့ဘဲ ပညတ်ချက်တွေကို လိုက်နာကြလိမ့်မယ်။ ဒါမှ ဘိုးဘေးတွေလို သူတို့မဖြစ်ကြမှာ။ ဘိုးဘေးတွေဟာ ခေါင်းမာပြီး ပုန်ကန်တတ်တဲ့ လူမျိုးဆက်၊ စိတ်မတည်ငြိမ်တဲ့ လူမျိုးဆက်၊ ဘုရားသခင်အပေါ် သစ္စာမရှိတဲ့ လူမျိုးဆက်ဖြစ်ခဲ့တယ်။ ဧဖရိမ် အမျိုးသားတွေက လေးမြားတွေ အသင့်ပြင်ထားပေမဲ့ စစ်မြေပြင်ကနေ တပ်ခေါက်ခဲ့ရတယ်။ ဘုရားသခင်ရဲ့ ပဋိညာဉ်ကို မစောင့်ထိန်းခဲ့ဘူး။ ပညတ်တရားအတိုင်း မလိုက်လျှောက်ခဲ့ဘူး။ ဘုရားလုပ်ဆောင်ခဲ့တာတွေ၊ ပြခဲ့တဲ့ အံ့ဖွယ်ရာတွေကိုလည်း မေ့သွားကြတယ်။ ဘုရားက အီဂျစ်ပြည်၊ ဇောနအရပ်မှာ အံ့ဖွယ်ရာတွေကို ဘိုးဘေးတွေရှေ့ လုပ်ဆောင်ခဲ့တယ်။ သူတို့ဖြတ်လျှောက်နိုင်ဖို့ ပင်လယ်ကို နှစ်ခြမ်းခွဲခဲ့တယ်။ ရေတွေကို တံတိုင်းကြီးလိုဖြစ်အောင် လုပ်လိုက်တယ်။ နေ့အချိန်မှာ မိုးတိမ်နဲ့၊ ညအချိန်မှာ မီးရောင်နဲ့ လမ်းပြခဲ့တယ်။ တောကန္တာရမှာ ကျောက်ဆောင်တွေကို ထက်ခြမ်းခွဲပြီး နက်ရှိုင်းတဲ့ ရေထုကို သောက်ရသလို အဝသောက်စေခဲ့တယ်။ ကျောက်ဆောင်ထဲကနေ စမ်းရေ ဖြာထွက်စေခဲ့တယ်။ ရေကို မြစ်လို စီးဆင်းစေခဲ့တယ်။ ဒါပေမဲ့ သူတို့က အမြင့်ဆုံးအရှင်ကို ကန္တာရမှာ ပုန်ကန်ပြီး ဆက်ပြစ်မှားခဲ့ကြတယ်။ အငမ်းမရ စားချင်လို့ အစာကို မရမက တောင်းပြီး စိတ်ထဲမှာ ဘုရားသခင်ကို စိန်ခေါ်ခဲ့ကြတယ်။ ဘုရားသခင်က တောကန္တာရမှာ စားပွဲကို တည်ခင်းပေးနိုင်ပါ့မလား ဆိုပြီး ဘုရားသခင်ကို ဆန့်ကျင်ပြောဆိုကြတယ်။ ကြည့်ပါ။ ဘုရားက ကျောက်ဆောင်ကို ရိုက်လိုက်တဲ့အခါ ရေတွေ ပန်းထွက်ပြီး ဒလဟော စီးဆင်းလာတယ်။ ဘုရားက ငါတို့အတွက် မုန့်ကို ပေးနိုင်ပါ့မလား။ သူ့လူတွေအတွက် အသားကို ပေးနိုင်ပါ့မလား လို့ပြောကြတယ်။ ဒါကို ယေဟောဝါ ကြားတဲ့အခါ အမျက်ထွက်တယ်။ ယာကုပ်ကို ဒေါသမီး တောက်လောင်တယ်။ အစ္စရေးကို ဒေါသထွက်တယ်။ ဘုရားသခင်ကို သူတို့ မယုံကြည်ကြဘူး။ ဘုရားရဲ့ ကယ်တင်နိုင်စွမ်းကို မကိုးစားကြဘူး။ ဒါကြောင့် ဘုရားက အုံ့မှိုင်းနေတဲ့ ကောင်းကင်ကို အမိန့်ပေးပြီး မိုးကောင်းကင်တံခါးတွေ ဖွင့်လိုက်တယ်။ သူတို့စားဖို့ မန္နမုန့်ကို မိုးလို ရွာကျစေတယ်။ ကောင်းကင်ကနေ ကောက်နှံတွေ ချပေးတယ်။ သူတို့အဝစားနိုင်ဖို့ လုံလုံလောက်လောက် ချပေးခဲ့တယ်။ ခွန်အားကြီးသူတွေရဲ့ အစာကို သူတို့စားခဲ့ရတယ်။ ဘုရားက ကောင်းကင်မှာ အရှေ့လေကို တိုက်ခတ်စေတယ်။ တောင်လေကို တန်ခိုးတော်နဲ့ တိုက်စေတယ်။ အဲဒီနောက် အသားကို မြေမှုန့်တွေလို၊ ငှက်တွေကို ပင်လယ်ကမ်းခြေ သဲပွင့်တွေလို ရွာကျစေတယ်။ အဲဒါတွေကို တပ်စခန်းရဲ့အလယ်မှာ၊ တဲတွေပတ်လည်မှာ ကျစေတယ်။ သူတို့ တနင့်တပိုး စားခဲ့ရတယ်။ သူတို့ဆန္ဒကို ဘုရားဖြည့်ဆည်းပေးခဲ့တယ်။ ဒါပေမဲ့ သူတို့ အာသာမပြေခင်မှာပဲ၊ အစာကို ဝါးနေတုန်းမှာပဲ၊ ဘုရားသခင်ရဲ့ဒေါသ ကျရောက်လာတယ်။ သူတို့ထဲက အသန်မာဆုံးလူတွေကို ဘုရားကွပ်မျက်ခဲ့တယ်။ အစ္စရေး လူငယ်တွေကို ပြိုလဲစေခဲ့တယ်။ ဒါတောင်မှ သူတို့ ထပ်ပြီး ပြစ်မှားကြသေးတယ်။ ဘုရားရဲ့ အံ့ဖွယ်လုပ်ဆောင်မှုတွေကို မယုံကြည်ကြဘူး။ ဒါကြောင့် ဘုရားက သူတို့ရဲ့ နေ့ရက်တွေကို ပင့်သက်တစ်ရှိုက်စာလို အဆုံးတိုင်စေတယ်။ သူတို့ရဲ့နှစ်တွေကို ရုတ်တရက်ဖြစ်ပေါ်တဲ့ ထိတ်လန့်စရာတွေနဲ့ နိဂုံးချုပ်စေတယ်။ ဒါပေမဲ့ သူတို့ ကွပ်မျက်ခံရတိုင်း ဘုရားသခင်ကို ရှာဖွေကြတယ်။ ပြန်လှည့်လာပြီး ဘုရားကို မျှော်ကိုးကြတယ်။ ဘုရားသခင်ဟာ သူတို့ရဲ့ ကျောက်ဆောင်ဖြစ်မှန်း၊ အမြင့်ဆုံးအရှင် ဘုရားသခင်ဟာ သူတို့ရဲ့ ရွေးနုတ်ရှင်ဖြစ်မှန်း သတိရသွားလို့ပဲ။ ဒါပေမဲ့ သူတို့က ဘုရားကို အပြောနဲ့လှည့်စားတယ်။ လိမ်ညာတဲ့ စကားတွေ ပြောတယ်။ သူတို့ရဲ့စိတ်ဟာ ဘုရားအပေါ် စွဲမြဲမနေဘူး။ ဘုရားရဲ့ ပဋိညာဉ်ကို သစ္စာမစောင့်ကြဘူး။ ဒါပေမဲ့ ဘုရားက ကရုဏာထားတယ်။ သူတို့ကို မဖျက်ဆီးဘဲ အမှားတွေကို ခွင့်လွှတ်ပေးတယ်။ ဒေါသကို မပေါက်ကွဲစေဘဲ အကြိမ်ကြိမ် ထိန်းချုပ်ခဲ့တယ်။ သူတို့ဟာ အသွေးအသားပဲ၊ တိုက်ခတ်သွားပြီး ပြန်မလာတတ်တဲ့ လေပဲဆိုတာကို ဘုရား သတိရတယ်။ တောကန္တာရမှာ ဘုရားကို သူတို့ပုန်ကန်ခဲ့တာ၊ ကန္တာရမှာ ဘုရားကို စိတ်ထိခိုက်အောင်လုပ်ခဲ့တာ အကြိမ်ကြိမ်ပဲ။ ဘုရားသခင်ကို ခဏခဏ အကဲစမ်းကြတယ်။ အစ္စရေးတို့ရဲ့ သန့်ရှင်းတဲ့အရှင်ကို စိတ်နာစေကြတယ်။ တန်ခိုးတော်ကိုရော၊ ရန်သူတွေလက်ကနေ ကယ်တင်ခဲ့တဲ့နေ့ကိုပါ သတိမရကြဘူး။ အီဂျစ်ပြည်မှာ ထူးဆန်းတဲ့အရာတွေကို ဘုရား ဘယ်လိုပြခဲ့တယ်၊ ဇောနအရပ်မှာ အံ့ဖွယ်အမှုတွေကို ဘယ်လိုလုပ်ပြခဲ့တယ်ဆိုတာ သတိမရကြဘူး။ အီဂျစ်ပြည်သားတွေ သောက်လို့မရအောင် နိုင်းမြစ်တူးမြောင်းထဲက ရေကို သွေးဖြစ်စေခဲ့မှန်းလည်း သတိမရကြဘူး။ ဘုရားက ယင်ရဲတွေ အုပ်လိုက်လွှတ်ပြီး ကိုက်စေခဲ့တယ်။ ဖားတွေလွှတ်ပြီးဖျက်ဆီးခဲ့တယ်။ ကျိုင်းကောင်တွေ လွှတ်ပြီး ကောက်ပဲသီးနှံတွေကို စားစေတယ်။ ကျိုင်းကောင်အုပ်တွေ လွှတ်ပြီး တပင်တပန်း စိုက်ထားတဲ့ သီးနှံတွေကို စားစေတယ်။ စပျစ်ပင်နဲ့ သဖန်းပိုးစာပင်တွေကို မိုးသီးတွေ ရွာချပြီး ဖျက်ဆီးပစ်တယ်။ ဝန်တင်တိရစ္ဆာန်တွေအပေါ် မိုးသီးကျစေတယ်။ ခြံမွေးတိရစ္ဆာန်တွေကို မိုးကြိုးပစ်စေတယ်။ ဘုရားက အမျက်တော်ရှပြီး အမျက်ဒေါသ၊ ဘေးဒုက္ခနဲ့ ဒဏ်ခတ်တယ်။ ကောင်းကင်တမန်အုပ်စုကို သုံးပြီး ဘေးဆိုးတွေ ကျရောက်စေတယ်။ ဒေါသကို မထိန်းချုပ်ဘဲ လွှတ်လိုက်တယ်။ သူတို့ကို အသက်ချမ်းသာ မပေးဘဲ ကပ်ရောဂါဘေးလက်ထဲ အပ်လိုက်တယ်။ နောက်ဆုံး၊ အီဂျစ်ပြည်ရဲ့ သားဦးမှန်သမျှကို ကွပ်မျက်တယ်။ သူတို့ဟာ ဟာမရဲ့တဲတွေထဲက ရင်သွေးဦးတွေပဲ။ ပြီးတဲ့နောက် သိုးအုပ်ကို ခေါ်ထုတ်သလို လူမျိုးတော်ကို ခေါ်ထုတ်လာတယ်။ တောကန္တာရမှာ တိရစ္ဆာန်အုပ်ကို လမ်းပြသလို လမ်းပြခဲ့တယ်။ ဘုရားက ဘေးကင်းလုံခြုံစွာ ဦးဆောင်ခေါ်လာတဲ့အတွက် သူတို့ ဘာကိုမှ မကြောက်ခဲ့ရဘူး။ ပင်လယ်ကြီးက ရန်သူတွေကို လွှမ်းမိုးပစ်လိုက်တယ်။ သန့်ရှင်းတဲ့နယ်မြေဆီ၊ ညာလက်တော်နဲ့ ရယူထားတဲ့ ဒီတောင်တန်းဒေသဆီ သူတို့ကို ခေါ်ဆောင်လာတယ်။ လူမျိုးတွေကို သူတို့ရှေ့ကနေ မောင်းထုတ်တယ်။ သူတို့အတွက် အမွေမြေကို တိုင်းတာပြီး ခွဲဝေပေးတယ်။ အစ္စရေးအနွယ်တွေကို ကိုယ့်အိမ်ကိုယ့်ရာနဲ့ အခြေတကျဖြစ်စေတယ်။ ဒါပေမဲ့ သူတို့က အမြင့်ဆုံးအရှင် ဘုရားသခင်ကို စိန်ခေါ်ပြီး ပုန်ကန်နေတုန်းပဲ။ ဘုရား သတိပေးတာကို အရေးမစိုက်ဘူး။ ဘိုးဘေးတွေလို လမ်းလွဲပြီး သစ္စာဖောက်ကြတယ်။ ကြိုးလျော့နေတဲ့ လေးလိုပဲ စိတ်ချလို့မရဘူး။ အထွတ်အမြတ်နေရာတွေ တည်ပြီး ဘုရားကို စိတ်ဆိုးစေတယ်။ ရုပ်တုတွေလုပ်ပြီး အမျက်တော်ထွက်စေတယ်။ ဒါကို ဘုရားသခင် မြင်တဲ့အခါ ဒေါသထွက်ပြီး အစ္စရေးလူမျိုးကို လုံးဝပစ်ပယ်လိုက်တယ်။ နောက်ဆုံး၊ လူတွေအလယ်မှာ စံမြန်းရာဖြစ်ခဲ့တဲ့ ရှိလောမြို့က တဲတော်ကို စွန့်ပယ်လိုက်တယ်။ ဘုရားက မိမိအစွမ်းတန်ခိုးရဲ့ အမှတ်သင်္ကေတကို သုံ့ပန်းဘဝ ရောက်စေတယ်။ မိမိရဲ့ ဘုန်းအသရေကို ရန်သူ့လက်ထဲ အပ်လိုက်တယ်။ လူမျိုးတော်ကို ဓားဘေးလက်ထဲ အပ်တယ်။ အမွေတော်ကို အကြီးအကျယ် စိတ်ဆိုးတယ်။ လူပျိုတွေကို မီးတွေဝါးမျိုပစ်တယ်။ မိန်းမပျိုတွေအတွက် မင်္ဂလာသီချင်းတွေလည်း မသီဆိုရတော့ဘူး။ ပုရောဟိတ်တွေ ဓားဘေးကြောင့် ကျဆုံးသွားတယ်။ ကျန်ရစ်တဲ့မုဆိုးမတွေ မငိုကြဘူး။ အဲဒီတော့မှ ယေဟောဝါက အိပ်မောကျရာက နိုးလာတဲ့သူလို၊ ဝိုင်အမူးပြေသွားတဲ့ စစ်သူရဲလို နိုးထလာတယ်။ ဒါနဲ့ ရန်သူတွေကို မောင်းထုတ်ပြီး ထာဝစဉ် အရှက်ရစေတယ်။ ဘုရားက ယောသပ်ရဲ့ သားမြေးတွေကို ငြင်းပယ်တယ်။ ဧဖရိမ်အနွယ်ကို မရွေးချယ်ဘူး။ အဲဒီအစား ယုဒအနွယ်၊ ချစ်မြတ်နိုးရတဲ့ ဇိအုန်တောင်ကို ရွေးချယ်တယ်။ သန့်ရှင်းရာဌာနတော်ကို တည်ဆောက်ပြီး ကောင်းကင်လို တည်မြဲစေတယ်။ ထာဝစဉ် တည်ထားတဲ့ ကမ္ဘာမြေလို တည်မြဲစေတယ်။ မိမိကျွန် ဒါဝိဒ်ကို ရွေးချယ်ပြီး သိုးခြံတွေထဲကနေ ခေါ်ထုတ်ခဲ့တယ်။ နို့တိုက်သိုးမတွေကို ထိန်းကျောင်းရာကနေ လူမျိုးတော် ယာကုပ်ကို၊ အမွေတော် အစ္စရေးကို ထိန်းကျောင်းမယ့် သိုးထိန်းအဖြစ် ခန့်အပ်ခဲ့တယ်။ ဒါဝိဒ်က သူတို့ကို တည်ကြည်တဲ့စိတ်နဲ့ ထိန်းကျောင်းပြီး ကျွမ်းကျင်လိမ္မာစွာ ဦးဆောင်ခဲ့တယ်။,19,Ps,78,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/78/
audio/nwt_19_Ps_BU_079.mp3,ဆာလံ (၇၉) အာသပ်စပ်ဆိုတဲ့သီချင်း။ အို ဘုရားသခင်၊ ကိုယ်တော်ရဲ့ အမွေမြေကို လူမျိုးခြားတွေ ကျူးကျော်နေပြီ။ သန့်ရှင်းတဲ့ ဗိမာန်တော်ကို ညစ်ညူးစေပြီ။ ဂျေရုဆလင်မြို့ကို အပျက်အယွင်းပုံကြီး ဖြစ်စေပြီ။ ကိုယ်တော့်ကျွန်တွေရဲ့ အလောင်းကို ငှက်တွေစားဖို့၊ သစ္စာစောင့်သိသူတွေရဲ့ အသားကို မြေပေါ်က သားရဲတွေ စားဖို့ ကျွေးပစ်ကြပြီ။ ဒီလူတွေရဲ့ သွေးကို ဂျေရုဆလင်မြို့ ပတ်လည်မှာ ရေလို သွန်ပစ်ကြပြီ။ အလောင်းတွေကို သင်္ဂြိုဟ်မယ့်သူ တစ်ယောက်မှ မကျန်တော့ဘူး။ ကျွန်တော်တို့ဟာ အိမ်နီးချင်းတွေ ကဲ့ရဲ့ရှုတ်ချစရာ ဖြစ်နေပြီ။ ပတ်ဝန်းကျင်ကလူတွေ လှောင်ပြောင်သရော်နေကြပြီ။ ယေဟောဝါဘုရား၊ ဘယ်လောက်ကြာကြာ အမျက်ထွက်နေမှာလဲ။ ထာဝစဉ်ပဲလား။ ဘယ်လောက်ကြာကြာ ဒေါသမီး တောက်လောင်နေမှာလဲ။ ကိုယ်တော့်ကို အရေးမစိုက်တဲ့ လူမျိုးတွေအပေါ်၊ နာမတော်ကိုခေါ်ပြီး ဆုမတောင်းတဲ့ နိုင်ငံတွေအပေါ် အမျက်တော် သွန်းလောင်းလိုက်ပါ။ သူတို့က ယာကုပ်ကို ဝါးမျိုပစ်လို့ပါ။ သူ့ရဲ့မွေးရပ်မြေကို လူသူကင်းမဲ့စေလို့ပါ။ ဘိုးဘေးတွေရဲ့ အမှားတွေအတွက် ကျွန်တော်တို့ မပေးဆပ်ပါရစေနဲ့။ တအားနှိမ့်ချခံနေရလို့ အမြန်ဆုံး ကရုဏာပြလှည့်ပါ။ ကယ်တင်ရှင် ဘုရားသခင်၊ ဂုဏ်ကျက်သရေရှိတဲ့ နာမတော်ကို ထောက်ပြီး ကူညီပေးပါ။ နာမတော်ကို ထောက်ပြီး ကယ်မပေးပါ၊ အပြစ်တွေကို ခွင့်လွှတ်ပေးပါ။ သူတို့ဘုရားသခင် ဘယ်မှာလဲလို့လူမျိုးခြားတွေ ဘာလို့ပြောရမှာလဲ။ ကျွန်တော်မျိုးတို့ရဲ့ သွေးအတွက် သူတို့လက်စားချေခံရတာကို မြင်ပါရစေ။ အကျဉ်းသားတွေရဲ့ သက်ပြင်းချသံကို ကိုယ်တော် ကြားပါစေ။ သေဒဏ်စီရင်ခံရသူတွေကို ကြီးမားလှတဲ့ တန်ခိုးတော်နဲ့ အသက်ဆက်ရှင်စေပါ။ အို ယေဟောဝါ၊ အိမ်နီးချင်းတွေ ကိုယ်တော့်ကို ကဲ့ရဲ့စွပ်စွဲခဲ့တဲ့အတိုင်း ခုနစ်ဆ ပြန်ဆပ်ပေးပါ။ အဲဒီအခါ ကိုယ်တော်ရဲ့လူတွေ၊ ကိုယ်တော့်စားကျက်ထဲက သိုးတွေဖြစ်တဲ့ ကျွန်တော်တို့ဟာ ကိုယ်တော့်ကို ထာဝစဉ် ကျေးဇူးတင်ချီးမွမ်းပါ့မယ်။ ချီးမွမ်းစကားတွေကို လူမျိုးအဆက်ဆက် ကြေညာပါ့မယ်။,19,Ps,79,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/79/
audio/nwt_19_Ps_BU_080.mp3,ဆာလံ (၈၀) ဂီတမှူးသို့။ “နှင်းပန်းတို့” တေးသွားအတိုင်း သီဆိုရန်။ သတိရအောက်မေ့ဖို့ အာသပ်စပ်ဆိုတဲ့သီချင်း။+ အစ္စရေးရဲ့ သိုးထိန်း၊ နားထောင်ပေးပါ။ ကိုယ်တော်ဟာ ယောသပ်ကို သိုးအုပ်လို လမ်းပြပေးတဲ့ အရှင်ပါ။ ခေရုဗိမ်တွေပေါ်မှာ စံမြန်းတဲ့အရှင်၊ အလင်းထွန်းလင်းပေးပါ။ ဧဖရိမ်၊ ဗင်ယာမိန်နဲ့ မနာရှေတို့ရှေ့မှာ အစွမ်းခွန်အား ပြလှည့်ပါ။ ကျွန်တော်တို့ကို လာကယ်တင်ပေးပါ။ အို ဘုရားသခင်၊ ကျွန်တော်တို့ကို နာလန်ထူစေပါ။ ကျွန်တော်တို့ကို ကယ်တင်ဖို့ မျက်နှာတော်အလင်း ထွန်းလင်းပေးပါ။ ဗိုလ်ခြေတို့ရဲ့ဘုရား ယေဟောဝါ၊ ဘယ်လောက်ကြာကြာ အမျက်ထွက်ပြီး လူမျိုးတော်ရဲ့ ဆုတောင်းချက်ကို နားမထောင်ဘဲနေမှာလဲ။ ကိုယ်တော်က သူတို့ကို မျက်ရည်မုန့် ကျွေးတယ်။ မျက်ရည်တွေ တဝကြီး တိုက်တယ်။ ကျွန်တော်တို့ကြောင့် အိမ်နီးချင်းတွေကို အငြင်းအခုံဖြစ်စေတယ်။ ရန်သူတွေ စိတ်တိုင်းကျ လှောင်ပြောင်နေတယ်။ ဗိုလ်ခြေတို့ရဲ့ ဘုရားသခင်၊ ကျွန်တော်တို့ကို နာလန်ထူစေပါ။ ကျွန်တော်တို့ကို ကယ်တင်ဖို့ မျက်နှာတော်အလင်း ထွန်းလင်းပေးပါ။ ကိုယ်တော်က စပျစ်ပင်တစ်ပင်ကို အီဂျစ်ပြည်ကနေ ခေါ်ထုတ်လာတယ်။ လူမျိုးခြားတွေကို နှင်ထုတ်ပြီး အဲဒီအပင်ကို စိုက်ပျိုးတယ်။ အဲဒီအပင်အတွက် မြေနေရာ ရှင်းလင်းတယ်။ အပင်က အမြစ်စွဲပြီး မြေတစ်ပြင်လုံးကို ပျံ့နှံ့သွားတယ်။ အပင်ရိပ်က တောင်တန်းတွေကို၊ အကိုင်းအခက်တွေဟာ ဘုရားသခင်ရဲ့ သစ်ကတိုးပင်တွေကို အုပ်မိုးသွားတယ်။ အကိုင်းအခက်တွေက ပင်လယ်အထိ၊ အညွန့်တွေက မြစ်ကြီး အထိ ဖြာထွက်သွားတယ်။ အဲဒီစပျစ်ခြံရဲ့ ကျောက်တံတိုင်းကို ကိုယ်တော် ဘာလို့ဖြိုချတာလဲ။ အခုတော့ လမ်းသွားလမ်းလာတွေ အသီးကို ဆွတ်ခူးနေကြပြီ။ တောဝက်တွေ အပင်ကို ဖျက်ဆီးနေပြီ။ သားရဲတွေ အပင်ကို စားနေပြီ။ ဗိုလ်ခြေတို့ရဲ့ ဘုရားသခင်၊ ပြန်လာပါတော့။ ကောင်းကင်ပေါ်ကနေ ငုံ့ကြည့်ပြီး ဒီစပျစ်ပင်ကို ဂရုစိုက်ပေးပါဦး။ ညာလက်တော်နဲ့ စိုက်ပျိုးထားတဲ့ ပင်စည်ကို ဂရုစိုက်ပေးပါ။ ကိုယ်တော့်အတွက် သန်မာအောင် လုပ်ထားတဲ့ အကိုင်းကို ကြည့်ရှုလှည့်ပါ။ အပင်ဟာ ခုတ်လှဲပြီး မီးရှို့ခံလိုက်ရပြီ။ ကိုယ်တော်ဆုံးမလိုက်လို့ ပျက်စီးရပြီ။ ညာလက်တော်မှာရှိတဲ့ လူကို၊ ကိုယ်တော့်အတွက် သန်မာအောင်လုပ်ထားတဲ့ လူသားကို လက်တော်နဲ့ ထောက်မပေးပါစေ။ ဒါဆိုရင် ကိုယ်တော့်ဆီကနေ မထွက်သွားပါဘူး။ နာမတော်ကိုခေါ်ပြီး ဆုတောင်းနိုင်ဖို့ အသက်ဆက်ရှင်စေပါ။ ဗိုလ်ခြေတို့ရဲ့ဘုရား ယေဟောဝါ၊ ကျွန်တော်တို့ကို နာလန်ထူစေပါ။ ကျွန်တော်တို့ကို ကယ်တင်ဖို့ မျက်နှာတော်အလင်း ထွန်းလင်းပေးပါ။,19,Ps,80,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/80/
audio/nwt_19_Ps_BU_081.mp3,ဆာလံ (၈၁) ငါတို့ရဲ့ အစွမ်းတန်ခိုးဖြစ်တဲ့ ဘုရားသခင်အတွက် ရွှင်လန်းစွာ သီချင်းဆိုကြ။ ယာကုပ်ရဲ့ ဘုရားသခင်ဆီ အောင်သံလွှင့်ကြ။ တေးသံစလိုက်ပါ။ ချူတပ်ဗုံကိုယူပြီး တီးလိုက်ပါ။ အသံသာတဲ့ စောင်းကိုရော ကြိုးတပ်တူရိယာကိုပါ တီးခတ်လိုက်ပါ။ လဆန်းနေ့မှာ၊ ပွဲတော်ကျင်းပတဲ့ လပြည့်နေ့မှာ တံပိုးမှုတ်ကြ။ ဒါဟာ အစ္စရေးတို့အတွက် အမိန့်ပဲ။ ယာကုပ်ကိုးကွယ်တဲ့ ဘုရားသခင်ရဲ့ ပြဋ္ဌာန်းချက်ပဲ။ ဘုရားက အီဂျစ်ပြည်ကိုတိုက်ဖို့ ထွက်သွားတဲ့အခါ ယောသပ်အတွက် သတိပေးချက်အဖြစ် ဒါကို ပြဋ္ဌာန်းပေးခဲ့တာ။ ကျွန်တော် မသိတဲ့ အသံတစ်သံက ဒီလိုပြောနေတာကို ကြားခဲ့ရတယ် သူ့ပခုံးပေါ်က ဝန်ထုပ်ကို ငါဖယ်ရှားပေးခဲ့တယ်။ ခြင်းတောင်းကိုတောင် သူမသယ်ခဲ့ရဘူး။ မင်းတို့ဒုက္ခရောက်ပြီး ငါ့ကိုခေါ်တဲ့အခါ ငါကယ်တင်ခဲ့တယ်။ မိုးကြိုးတိမ်တိုက်ထဲကနေ ငါပြန်ထူးခဲ့တယ်။ မေရိဘ စမ်းရေနားမှာ မင်းတို့ကို ငါစမ်းသပ်ခဲ့တယ်။ (စဲလာ) ငါ့လူတို့၊ နားထောင်ပါ။ မင်းတို့ကို ငါသက်သေပြမယ်။ အစ္စရေးတို့၊ မင်းတို့ကို ငါ့စကား နားထောင်စေချင်လိုက်တာ။ အဲဒီလိုသာဆိုရင် မင်းတို့ဆီမှာ တခြားဘုရားရှိမှာ မဟုတ်ဘူး။ တိုင်းတစ်ပါးဘုရားကို မင်းတို့ ဦးညွှတ်ရမှာ မဟုတ်ဘူး။ ငါယေဟောဝါဟာ မင်းတို့ရဲ့ ဘုရားသခင်ပဲ။ အီဂျစ်ပြည်ကနေ မင်းတို့ကို ခေါ်ထုတ်လာတဲ့အရှင်ပဲ။ ပါးစပ်ကို ကျယ်ကျယ်ဟထားကြပါ။ ငါအဝကျွေးမယ်။ ဒါပေမဲ့ ငါ့လူတွေ ငါ့စကားကို နားမထောင်ကြဘူး။ အစ္စရေးက ငါ့ကို လက်အောက်မခံဘူး။ ဒါကြောင့် ခေါင်းမာတဲ့ သူတို့ရဲ့စိတ်အလိုအတိုင်း လိုက်ဖို့ ငါခွင့်ပြုခဲ့တယ်။ သူတို့က ကိုယ်မှန်တယ်ထင်ရာ လုပ်ကြတယ်။ ငါ့လူတွေကို ငါ့စကား နားထောင်စေချင်လိုက်တာ။ အစ္စရေးကို ငါ့လမ်းစဉ်အတိုင်း လိုက်စေချင်လိုက်တာ။ အဲဒီလိုသာဆိုရင် ရန်သူတွေကို ငါအမြန်ဆုံး နှိမ်နင်းပေးမှာ။ ရန်မူသူတွေကို ငါတိုက်ခိုက်ပေးမှာ။ ယေဟောဝါကို မုန်းတဲ့သူတွေဟာ ရှေ့တော်မှာ ဝပ်တွားနေရလိမ့်မယ်။ သူတို့ရဲ့ ဒုက္ခနေ့ရက်တွေ ထာဝစဉ်တာရှည်လိမ့်မယ်။ ငါ့လူတွေကိုတော့ အကောင်းဆုံးဂျုံကို ကျွေးမယ်။ ကျောက်ဆောင်ထဲကထွက်တဲ့ ပျားရည်ကို အဝကျွေးမယ်။,19,Ps,81,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/81/
audio/nwt_19_Ps_BU_082.mp3,ဆာလံ (၈၂) ဘုရားသခင်က သန့်ရှင်းမြင့်မြတ်တဲ့ ညီလာခံမှာ နေရာယူတယ်။ ဘုရားတွေအလယ်မှာ တရားစီရင်တယ်- မင်းတို့က ဘယ်လောက်ကြာကြာ မတရားသဖြင့် စီရင်ပြီး လူဆိုးတွေကို မျက်နှာလိုက်နေမှာလဲ။ (စဲလာ) နိမ့်ကျသူတွေ၊ ဖတဆိုးတွေဘက်ကနေ ခုခံကာကွယ်ကြပါ။ ခိုကိုးရာမဲ့သူတွေ၊ မွဲတေနေသူတွေအတွက် တရားသဖြင့် စီရင်ကြပါ။ နိမ့်ကျသူတွေ၊ နွမ်းပါးသူတွေကို ကယ်တင်ပါ။ သူတို့ကို လူဆိုးတွေရဲ့ လက်ကနေ ကယ်တင်ပါ လို့ပြောတယ်။ အဲဒီဘုရားတွေက မသိနားမလည်ဘဲ မှောင်မိုက်ထဲမှာ လျှောက်သွားနေတယ်။ ကမ္ဘာမြေရဲ့ အုတ်မြစ်တွေ ယိမ်းယိုင်နေတယ်။ ငါပြောမယ် မင်းတို့ဟာ ဘုရားတွေပဲ။ မင်းတို့အားလုံးဟာ အမြင့်ဆုံးအရှင်ရဲ့ သားတွေပဲ။ ဒါပေမဲ့ လူတွေလိုပဲ မင်းတို့ သေရလိမ့်မယ်။ တခြားမင်းညီမင်းသားတွေလိုပဲ ကျဆုံးရလိမ့်မယ်။ အို ဘုရားသခင်၊ ထတော်မူပါ။ ကမ္ဘာမြေကို တရားစီရင်တော်မူပါ။ လူမျိုးအားလုံးကို ကိုယ်တော် ပိုင်ဆိုင်ပါတယ်။,19,Ps,82,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/82/
audio/nwt_19_Ps_BU_083.mp3,ဆာလံ (၈၃) အို ဘုရားသခင်၊ နှုတ်ဆိတ်မနေပါနဲ့။ မြင့်မြတ်တဲ့အရှင်၊ ဘာမှမပြောဘဲ တိတ်တိတ်မနေပါနဲ့။ ရန်သူတွေ ဆူပူအုံကြွနေလို့ပါ။ မလိုမုန်းထားသူတွေ မောက်မောက်မာမာ ပြုမူနေလို့ပါ။ သူတို့က ကိုယ်တော့်လူတွေကို တိုက်ခိုက်ဖို့ ကလိမ်ဉာဏ်နဲ့ လျှို့ဝှက်တိုင်ပင်နေတယ်။ ကိုယ်တော် တန်ဖိုးထားတဲ့သူတွေကို တိုက်ခိုက်ဖို့ ပူးပေါင်းကြံစည်နေတယ်။ လာကြ။ သူတို့မျိုးပြုတ်သွားအောင် ဖျက်ဆီးပစ်ကြစို့။ ဒါမှ အစ္စရေးဆိုတဲ့နာမည်ကို ထာဝရ မေ့ပျောက်သွားကြမှာ လို့ပြောနေကြတယ်။ သူတို့ တစ်ကျိတ်တည်း တစ်ဉာဏ်တည်း ပရိယာယ်ဆင်နေတယ်။ ကိုယ်တော့်ကို တိုက်ခိုက်ဖို့ မဟာမိတ်ဖွဲ့နေတယ်။ ဧဒုံနဲ့အိရှမေလရဲ့ တဲတွေ၊ မောဘလူမျိုး၊ ဟာဂရိလူမျိုး၊ အမ္မုန်လူမျိုး၊ အာမလက်လူမျိုး၊ ဂေဗလအရပ်သား၊ ဖိလိတိပြည်သား၊ တိုင်ရာမြို့သားတွေ ပူးပေါင်းနေတယ်။ အဆီးရီးယားတွေလည်း သူတို့နဲ့ ပူးပေါင်းနေတယ်။ လောတရဲ့ သားမြေးတွေကို ကူညီထောက်မနေတယ်။ (စဲလာ) မိဒျန်လူမျိုးကို လုပ်ခဲ့သလို၊ ကိရှုန်သဲချောင်းမှာ သိသရနဲ့ ယာဘိန်ကို လုပ်ခဲ့သလို သူတို့ကို လုပ်ပစ်ပါ။ အင်ဒေါရအရပ်မှာ အစတုံး ဖျက်ဆီးခဲ့သလိုပေါ့။ မြေပေါ်မှာ မစင်လိုဖြစ်သွားသူတွေလိုပေါ့။ သူတို့ရဲ့ ဂုဏ်အသရေရှိသူတွေကို သြရဘနဲ့ ဇေဘလို၊ သူတို့ရဲ့ ခေါင်းဆောင်တွေကို ဇေဘာနဲ့ ဇာလမုနလို ဖြစ်သွားအောင် လုပ်လိုက်ပါ။ ဇေဘာနဲ့ ဇာလမုနတို့က ဘုရားသခင် စံမြန်းတဲ့ ပြည်ကို သိမ်းပိုက်ကြစို့လို့ပြောခဲ့တာ။ အို ဘုရားသခင်၊ သူတို့ကို လေပွေထဲပါသွားတဲ့ ဆူးခက်လို၊ လေနှင်ရာပါသွားတဲ့ ကောက်ရိုးလို ဖြစ်စေပါ။ တစ်တောလုံးကို ဝါးမျိုပစ်တဲ့ မီးလို၊ တောင်တန်းတွေကို လောင်မြိုက်တဲ့ မီးလျှံလို ကိုယ်တော်က သူတို့ကို မိုးသက်မုန်တိုင်းနဲ့ လိုက်လံတိုက်ခိုက်ပါစေ။ လေပြင်းမုန်တိုင်းနဲ့ ခြောက်လှန့်ပါစေ။ ယေဟောဝါဘုရား၊ သူတို့မျက်နှာကို အရှက်ကွဲခြင်းနဲ့ ဖုံးလွှမ်းလိုက်ပါ။ ဒါမှ နာမတော်ကို သူတို့ရှာကြမှာ။ သူတို့ အရှက်ကွဲပြီး ထာဝစဉ် ကြောက်လန့်နေရပါစေ။ ရှုတ်ချခံရပြီး ပျက်စီးသွားပါစေ။ ယေဟောဝါလို့ နာမည်ရှိတဲ့ ကိုယ်တော် တစ်ပါးတည်းသာ မြေတစ်ပြင်လုံးမှာ အမြင့်မြတ်ဆုံးအရှင် ဖြစ်မှန်း လူတွေသိကြပါစေ။,19,Ps,83,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/83/
audio/nwt_19_Ps_BU_084.mp3,ဆာလံ (၈၄) ဗိုလ်ခြေတို့ရဲ့အရှင် ယေဟောဝါ၊ ခမ်းနားလှတဲ့ တဲတော်ကို ချစ်မြတ်နိုးလိုက်တာ။ ယေဟောဝါရဲ့ ရင်ပြင်တော်ကို တမ်းတရလွန်းလို့ ကျွန်တော် နွမ်းလျနေပါပြီ။ အသက်ရှင်တဲ့ ဘုရားသခင်ကို စိတ်ရောကိုယ်ပါ ရွှင်လန်းစွာ ချီးမွမ်းသီချင်းဆိုပါတယ်။ ဗိုလ်ခြေတို့ရဲ့အရှင် ယေဟောဝါ၊ ကျွန်တော့်ဘုရင်၊ ကျွန်တော့်ဘုရားသခင်၊ ငှက်တွေတောင် အိမ်တော်မှာ နေစရာရှိပါတယ်။ ပျံလွှားကလည်း ခမ်းနားလှတဲ့ ပူဇော်ရာပလ္လင်နားမှာ အသိုက်ဆောက်ပြီး သားပေါက်တွေကို စောင့်ရှောက်ပါတယ်။ အိမ်တော်မှာ နေထိုင်သူတွေ ပျော်ရွှင်ချမ်းမြေ့တယ်။ ကိုယ်တော့်ကို အမြဲချီးမွမ်းနိုင်ကြတယ်။ (စဲလာ) ကိုယ်တော့်ဆီကနေ အစွမ်းခွန်အားရသူတွေ၊ အိမ်တော်ကိုသွားဖို့ စိတ်ပြင်းပြနေသူတွေ ပျော်ရွှင်ချမ်းမြေ့တယ်။ ခြောက်သွေ့တဲ့ ဘာကာချိုင့်ဝှမ်းကို ဖြတ်လျှောက်သွားရတာတောင် အဲဒီနေရာကို စမ်းရေထွက်တဲ့နေရာလို့ သူတို့ယူမှတ်ကြတယ်။ မိုးဦးကျချိန်မှာ အဲဒီချိုင့်ဝှမ်းဟာ ကောင်းချီးတွေနဲ့ လွှမ်းခြုံသွားတယ်။ အားသစ်အင်သစ်တွေနဲ့ သူတို့လျှောက်လာကြတယ်။ ဇိအုန်မှာရှိတဲ့ ဘုရားသခင်ရှေ့ ရောက်လာကြတယ်။ ဗိုလ်ခြေတို့ရဲ့ဘုရား ယေဟောဝါ၊ ကျွန်တော့်ရဲ့ ဆုတောင်းချက်ကို ကြားလှည့်ပါ။ ယာကုပ်ရဲ့ ဘုရားသခင်၊ နားထောင်ပေးလှည့်ပါ။ (စဲလာ) ကြည့်လိုက်ပါ၊ ကျွန်တော်တို့ရဲ့ ဒိုင်းလွှားပဲ၊ ကျွန်တော်တို့ရဲ့ ဘုရားသခင်ပဲ။ ဘိသိက်ပေးထားသူကို မျက်နှာသာပြလှည့်ပါ။ တံတိုင်းတော်ထဲမှာ နေရတဲ့ တစ်ရက်တာဟာ တခြားနေရာမှာ နေရတဲ့ ရက်ပေါင်းတစ်ထောင်ထက် သာလွန်ပါတယ်။ လူဆိုးတွေရဲ့တဲမှာ နေမယ့်အစား ဘုရားသခင့်အိမ်တော်မှာ တံခါးစောင့်လုပ်ဖို့ပဲ ရွေးချယ်ပါတယ်။ ယေဟောဝါဘုရားဟာ ကျွန်တော်တို့ရဲ့ နေမင်း၊ ကျွန်တော်တို့ရဲ့ ဒိုင်းလွှားပါ။ ဘုရားက မျက်နှာသာနဲ့ ဂုဏ်ကျက်သရေကို ပေးသနားတယ်။ ယေဟောဝါက သမာဓိရှိတဲ့လမ်းစဉ်မှာ လျှောက်လှမ်းသူတွေကို ကောင်းမွန်ရာတွေ မပေးဘဲ မနေဘူး။ ဗိုလ်ခြေတို့ရဲ့အရှင် ယေဟောဝါ၊ ကိုယ်တော့်ကို ယုံကြည်ကိုးစားသူဟာ ပျော်ရွှင်ချမ်းမြေ့တယ်။,19,Ps,84,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/84/
audio/nwt_19_Ps_BU_085.mp3,ဆာလံ (၈၅) ယေဟောဝါဘုရား၊ ကိုယ်တော်က ပြည်တော်ကို မျက်နှာသာပေးခဲ့တယ်။ ယာကုပ်ရဲ့သားမြေးတွေ သုံ့ပန်းဘဝ ရောက်နေတာကို ပြန်ခေါ်လာတယ်။ လူမျိုးတော်ရဲ့ အမှားတွေကို ဖြေလွှတ်ပေးခဲ့တယ်။ သူတို့အပြစ်မှန်သမျှ ခွင့်လွှတ်ပေးတယ်။ (စဲလာ) အမျက်တော်ကို ကိုယ်တော် ထိန်းချုပ်ခဲ့တယ်။ အမျက်ဒေါသကို စွန့်ပယ်တယ်။ ကယ်တင်ရှင် ဘုရားသခင်၊ ကျွန်တော်တို့ကို နာလန်ထူစေပါ။ ကျွန်တော်တို့ကို မကျေမနပ် မဖြစ်ပါနဲ့တော့။ ကျွန်တော်တို့ကို အမြဲ စိတ်ဆိုးနေတော့မှာလား။ လူမျိုးအစဉ်အဆက် ဒေါသမပြေဘဲ နေတော့မှာလား။ ကိုယ်တော်ကြောင့် ဝမ်းမြောက်နိုင်ဖို့ ကျွန်တော်တို့ကို နောက်တစ်ကြိမ် အားမဖြည့်ပေးတော့ဘူးလား။ အို ယေဟောဝါ၊ ခိုင်မြဲတဲ့မေတ္တာ ပြလှည့်ပါ။ ကယ်တင်ပေးလှည့်ပါ။ စစ်မှန်တဲ့ဘုရား ယေဟောဝါ ပြောတာကို ငါနားထောင်မယ်။ ဘုရားက လူမျိုးတော်ကို၊ သစ္စာစောင့်သိသူတွေကို ငြိမ်သက်ခြင်းအကြောင်း ပြောပြလိမ့်မယ်။ ကိုယ့်ကိုယ်ကိုယ် ယုံကြည်စိတ်ချလွန်းတဲ့ အဖြစ်မျိုး သူတို့ ပြန်မရောက်ပါစေနဲ့။ ဘုရားက မိမိကို ကြောက်ရွံ့ရိုသေသူတွေကို ကယ်တင်ဖို့ အသင့်ရှိတယ်။ ငါတို့ပြည်မှာ ဘုရားရဲ့ဂုဏ်ကျက်သရေ တည်ရှိစေဖို့ပဲ။ ခိုင်မြဲတဲ့မေတ္တာနဲ့ သစ္စာတရားတို့ တွေ့ဆုံလိမ့်မယ်။ ဖြောင့်မတ်ခြင်းနဲ့ ငြိမ်သက်ခြင်းတို့ နမ်းကြလိမ့်မယ်။ သစ္စာတရားက မြေကြီးထဲကနေ အတက်ထွက်လာလိမ့်မယ်။ ဖြောင့်မတ်ခြင်းက ကောင်းကင်ပေါ်ကနေ ငုံ့ကြည့်လိမ့်မယ်။ ကောင်းမွန်ရာတွေ ယေဟောဝါ ပေးသနားလိမ့်မယ်။ ငါတို့ပြည်မှာ သီးနှံတွေ ဖြစ်ထွန်းလိမ့်မယ်။ ဖြောင့်မတ်ခြင်းက ရှေ့တော်မှာ သွားလာပြီး ဘုရားအတွက် လမ်းခင်းပေးလိမ့်မယ်။,19,Ps,85,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/85/
audio/nwt_19_Ps_BU_086.mp3,ဆာလံ (၈၆) အို ယေဟောဝါ၊ ကျွန်တော် ဆင်းရဲဒုက္ခရောက်လို့ ဆုတောင်းနေတာကို နားစွင့်ပြီး ပြန်ဖြေလှည့်ပါ။ ကျွန်တော် သစ္စာစောင့်သိတဲ့အတွက် အသက်ကို စောင့်ရှောက်ပေးပါ။ ကိုယ်တော့်ကို ယုံကြည်ကိုးစားတဲ့ ကျွန်တော်မျိုးကို ကယ်တင်ပေးပါ။ ကိုယ်တော်ဟာ ကျွန်တော်ရဲ့ ဘုရားသခင်ပါ။ ယေဟောဝါဘုရား၊ မျက်နှာသာပေးလှည့်ပါ။ ကိုယ်တော့်ကို တစ်နေ့လုံး ခေါ်နေပါတယ်။ အို ယေဟောဝါ၊ ကျွန်တော်မျိုးကို ဝမ်းမြောက်စေပါ။ ဆုတောင်းအသနားခံပါတယ်။ အို ယေဟောဝါ၊ ကိုယ်တော်ဟာ ကောင်းမြတ်တယ်၊ ခွင့်လွှတ်ဖို့ အသင့်ရှိတယ်။ ဆုတောင်းသူ အားလုံးအပေါ် ခိုင်မြဲတဲ့မေတ္တာတော် ကြီးမားလှပါတယ်။ ယေဟောဝါဘုရား၊ ကျွန်တော် ဆုတောင်းတာကို နားထောင်ပေးပါ။ အသနားခံတာကို အာရုံစိုက်ပေးပါ။ ဒုက္ခရောက်တဲ့အခါ ဆုတောင်းမယ်။ ကိုယ်တော် ပြန်ဖြေမှာပဲ။ အို ယေဟောဝါ၊ ကိုယ်တော်နဲ့ တူတဲ့ ဘုရားမျိုး မရှိပါဘူး။ ကိုယ်တော်ရဲ့ လုပ်ဆောင်မှုနဲ့ နှိုင်းယှဉ်နိုင်လောက်တဲ့ လုပ်ဆောင်မှုမျိုး မရှိပါဘူး။ ယေဟောဝါဘုရား၊ ဖန်ဆင်းထားတဲ့ လူမျိုးအားလုံး ရှေ့တော်မှာ လာဦးညွှတ်ကြလိမ့်မယ်။ နာမတော်ကို ဂုဏ်တင်ကြလိမ့်မယ်။ ကိုယ်တော်ဟာ ကြီးမြတ်တယ်။ အံ့ဖွယ်ရာတွေ လုပ်ဆောင်တယ်။ ကိုယ်တော် တစ်ပါးတည်းသာ ဘုရားသခင်ပါ။ အို ယေဟောဝါ၊ ကိုယ်တော့်လမ်းစဉ်အကြောင်း သွန်သင်ပေးပါ။ အမှန်တရားလမ်းမှာ လျှောက်ပါ့မယ်။ နာမတော်ကို ကြောက်ရွံ့တတ်ဖို့ စိတ်ကိုစုစည်းပေးပါ။ ယေဟောဝါဘုရား၊ ကိုယ်တော့်ကို လှိုက်လှိုက်လှဲလှဲ ချီးမွမ်းပါ့မယ်။ နာမတော်ကို ထာဝစဉ် ဂုဏ်တင်ပါ့မယ်။ ကျွန်တော့်ကိုပြတဲ့ ခိုင်မြဲတဲ့မေတ္တာတော် ကြီးမားလှပါတယ်။ ကျွန်တော့်အသက်ကို အနက်ရှိုင်းဆုံး သင်္ချိုင်းကနေ ကိုယ်တော် ကယ်တင်ခဲ့တယ်။ အို ဘုရားသခင်၊ ရောင့်တက်သူတွေ ကျွန်တော့်ကိုတိုက်ခိုက်ဖို့ လုပ်နေတယ်။ ရက်စက်တဲ့ လူအုပ်ကလည်း အသက်ကိုသတ်ဖို့ ရှာကြံနေတယ်။ ကိုယ်တော့်ကို အရေးမစိုက်ကြဘူး။ ယေဟောဝါဘုရား၊ ကိုယ်တော်ဟာ ကရုဏာရှိပြီး သနားစာနာတတ်တဲ့ ဘုရားသခင်ပါ။ အမျက်ထွက်နှေးပြီး ခိုင်မြဲတဲ့မေတ္တာနဲ့ သစ္စာတရား ကြီးမားတဲ့ ဘုရားပါ။ ကျွန်တော့်ဘက်လှည့်ပြီး မျက်နှာသာပေးပါ။ ကျွန်တော်မျိုးကို အစွမ်းခွန်အားပေးပါ။ ကိုယ်တော့်ကျွန်မရဲ့ သားကို ကယ်တင်ပေးပါ။ ကိုယ်တော် ကောင်းမြတ်တယ်ဆိုတဲ့ အထောက်အထားကို ပြလှည့်ပါ။ ဒါမှ ကျွန်တော့်ကို မုန်းတဲ့သူတွေ မြင်ပြီး အရှက်ကွဲကြမှာပါ။ အို ယေဟောဝါ၊ ကိုယ်တော်ဟာ ကူညီမစရှင်၊ နှစ်သိမ့်ပေးရှင်ပါ။,19,Ps,86,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/86/
audio/nwt_19_Ps_BU_087.mp3,ဆာလံ (၈၇) သန့်ရှင်းတဲ့တောင်ပေါ်မှာ ဘုရားသခင့်မြို့တော်ရဲ့ အုတ်မြစ် တည်ရှိတယ်။ ယေဟောဝါက ဇိအုန်မြို့တံခါးတွေကို ယာကုပ်ရဲ့တဲတွေထက် ချစ်မြတ်နိုးတယ်။ စစ်မှန်တဲ့ဘုရားသခင်ရဲ့ မြို့တော်၊ မင်းနဲ့ပတ်သက်ပြီး ချီးမွမ်းစကားတွေ ပြောနေကြတယ်။ (စဲလာ) ငါ့ကိုသိသူတွေ စာရင်းထဲမှာ ရာခပ်နဲ့ ဗာဗုလုန်ကို ထည့်မယ်။ ဖိလိတိ၊ တိုင်ရာနဲ့ ကုရှလည်း ရှိတယ်။ သူတို့ဟာ ဇိအုန်မှာ မွေးဖွားလာတဲ့သူတွေပဲ လို့ ပြောကြလိမ့်မယ်။ ဇိအုန်အကြောင်း ပြောတဲ့အခါ သူတို့အားလုံးကို ဒီမှာ မွေးတာ ဆိုပြီး ပြောကြလိမ့်မယ်။ အမြင့်ဆုံးအရှင်က ဒီမြို့ကို ခိုင်ခံ့မြဲမြံစေလိမ့်မယ်။ လူတွေကို စာရင်းကောက်တဲ့အခါ ယေဟောဝါက သူတို့ဟာ ဇိအုန်မှာ မွေးဖွားလာတဲ့သူတွေပဲ လို့ ကြေညာလိမ့်မယ်။ (စဲလာ) သီချင်းသည်တွေ၊ ဝိုင်းပတ်ကခုန်သူတွေက ငါခံစားရတဲ့ ကောင်းချီးအားလုံး ဇိအုန်ကနေ စီးဆင်းလာတယ် လို့ပြောကြလိမ့်မယ်။,19,Ps,87,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/87/
audio/nwt_19_Ps_BU_088.mp3,ဆာလံ (၈၈) ကယ်တင်ရှင် ယေဟောဝါဘုရား၊ နေ့ဘက်မှာ ကိုယ်တော့်ဆီ အော်ဟစ်အကူအညီ တောင်းပါတယ်။ ညဘက်မှာလည်း ရှေ့တော်ကို လာပါတယ်။ ကျွန်တော့်ရဲ့ ဆုတောင်းချက်တွေ ရှေ့တော်ကို ရောက်ပါစေ။ အော်ဟစ်အကူအညီ တောင်းတဲ့အခါ နားစွင့်ပေးပါ။ ကျွန်တော် ဒုက္ခနွံထဲ နစ်နေပြီ။ သင်္ချိုင်းရဲ့ နှုတ်ခမ်းဝနား ရောက်နေပြီ။ သင်္ချိုင်းတွင်းထဲ ဆင်းနေသူတွေထဲမှာ ကျွန်တော်လည်း ပါနေပြီ။ ခိုကိုးရာမဲ့နေပါပြီ။ လူသေတွေကြားမှာ ပစ်ထားခံရပြီ။ သင်္ချိုင်းမှာ လဲလျောင်းနေတဲ့ လူသေလို ဖြစ်နေပြီ။ ကိုယ်တော် သတိမရတော့တဲ့သူတွေလို၊ ကိုယ်တော်ရဲ့ ဂရုစိုက်မှုကို မခံရတော့တဲ့သူတွေလို ဖြစ်နေပြီ။ ကိုယ်တော်က အမှောင်ဆုံး၊ အနက်ဆုံး တွင်းနက်ကြီးထဲ ကျွန်တော့်ကို ချပစ်တယ်။ အမျက်တော်ကြောင့် ကျွန်တော် ပိပြားနေပြီ။ လှိုင်းလုံးကြီးတွေနဲ့ လွှမ်းမိုးပစ်ပြီ။ (စဲလာ) အသိမိတ်ဆွေတွေကို အလှမ်းဝေးရာဆီ မောင်းထုတ်ပစ်တယ်။ ကျွန်တော့်ကို သူတို့အတွက် ရွံစရာကောင်းတဲ့သူလို ဖြစ်စေတယ်။ ကျွန်တော့်မှာ မလွတ်မြောက်နိုင်အောင် ပိတ်မိနေတယ်။ ဒုက္ခကြောင့် မျက်စိတွေမှုန်နေပြီ။ အို ယေဟောဝါ၊ ကိုယ်တော့်ကို တစ်နေ့လုံး ဆုတောင်းပါတယ်။ လက်ဖြန့်ဆုတောင်းနေပါတယ်။ ကိုယ်တော်က လူသေတွေကို အံ့သြစရာတွေ လုပ်ပြပါ့မလား။ ဘာမှ မစွမ်းဆောင်နိုင်တော့တဲ့ လူသေတွေ ထလာပြီး ကိုယ်တော့်ကို ချီးမွမ်းနိုင်ပါ့မလား။ (စဲလာ) ခိုင်မြဲတဲ့မေတ္တာအကြောင်း သင်္ချိုင်းမှာ ကြေညာနိုင်ပါ့မလား။ သစ္စာတရားအကြောင်း ဖျက်ဆီးခြင်းအရပ်မှာ ကြေညာနိုင်ပါ့မလား။ ကိုယ်တော်ရဲ့ အံ့ဖွယ်လုပ်ဆောင်မှုတွေအကြောင်း မှောင်မိုက်မှာ သိနိုင်ပါ့မလား။ ကိုယ်တော်ရဲ့ ဖြောင့်မတ်ခြင်းအကြောင်း အသိမဲ့နေသူတွေရဲ့ ပြည်မှာ သိနိုင်ပါ့မလား။ အို ယေဟောဝါ၊ ကျွန်တော်ကတော့ ကိုယ်တော့်ဆီ အော်ဟစ်အကူအညီတောင်းနေပါတယ်။ ကျွန်တော့်ရဲ့ ဆုတောင်းချက်တွေ ရှေ့တော်ကို နံနက်တိုင်း ရောက်ပါတယ်။ အို ယေဟောဝါ၊ ကျွန်တော့်ကို ဘာလို့ ပစ်ပယ်ထားတာလဲ။ ဘာလို့ မျက်နှာလွှဲထားတာလဲ။ ကျွန်တော့်မှာ ငယ်ငယ်ကတည်းက ဒုက္ခရောက်ပြီး သေလုနီးနီးပဲ။ ကိုယ်တော် ခွင့်ပြုလိုက်တဲ့ ထိတ်လန့်စရာတွေကြောင့် ငိုင်တိုင်တိုင်ကြီး ဖြစ်နေပြီ။ ကျွန်တော့်ကို အမျက်တော်မီးက လွှမ်းမိုးပစ်တယ်။ ကိုယ်တော် ကျရောက်စေတဲ့ ထိတ်လန့်စရာတွေက ဖျက်ဆီးပစ်တယ်။ ထိတ်လန့်စရာတွေက တစ်နေ့လုံး ရေလိုလွှမ်းမိုးထားတယ်။ အဘက်ဘက်ကနေ ဝိုင်းရံထားတယ်။ မိတ်ဆွေတွေ၊ အပေါင်းအသင်းတွေကို အလှမ်းဝေးရာဆီ ကိုယ်တော် မောင်းထုတ်ပစ်လို့ မှောင်မိုက်ကိုပဲ အပေါင်းအသင်း လုပ်နေရတယ်။,19,Ps,88,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/88/
audio/nwt_19_Ps_BU_089.mp3,ဆာလံ (၈၉) ယေဟောဝါပြတဲ့ ခိုင်မြဲတဲ့မေတ္တာအကြောင်း ထာဝစဉ်သီချင်းဆိုမယ်။ ကိုယ်တော်ရဲ့ သစ္စာတရားအကြောင်း လူမျိုးအဆက်ဆက် ကြားသိစေမယ်။ ခိုင်မြဲတဲ့မေတ္တာဟာ ထာဝစဉ် တည်မြဲတယ်။ ကိုယ်တော်က သစ္စာတရားကို ကောင်းကင်မှာ ခိုင်ခံ့မြဲမြံစေပြီ လို့ ကျွန်တော်ပြောတယ်။ ကိုယ်တော်က ရွေးချယ်ထားတဲ့သူနဲ့ ငါပဋိညာဉ်ဖွဲ့ထားတယ်။ ငါ့ကျွန်ဒါဝိဒ်ကို မင်းရဲ့မျိုးနွယ်ကို ထာဝစဉ်တည်တံ့စေမယ်။ မင်းရဲ့ရာဇပလ္လင်ကို လူမျိုးအဆက်ဆက် တည်စေမယ် ဆိုပြီး ငါကျိန်ဆိုကတိပေးတယ် လို့ပြောတယ်။ (စဲလာ) အို ယေဟောဝါ၊ ကောင်းကင်က ကိုယ်တော်ရဲ့ အံ့ဖွယ်လုပ်ဆောင်မှုတွေကို ချီးမွမ်းနေတယ်။ သန့်ရှင်းသူအစုအဝေးက ကိုယ်တော်ရဲ့ သစ္စာတရားကို ချီးမွမ်းနေတယ်။ ကောင်းကင်မှာ ယေဟောဝါနဲ့ ယှဉ်နိုင်တဲ့သူ ဘယ်သူရှိသလဲ။ ဘုရားသခင်ရဲ့ သားတွေထဲမှာ ယေဟောဝါနဲ့တူတဲ့သူ ဘယ်သူရှိသလဲ။ ဘုရားသခင်က သန့်ရှင်းသူတွေရဲ့ အစည်းအဝေးမှာ ကြည်ညိုဖွယ်ကောင်းလှတယ်။ ခစားနေသူတွေအလယ်မှာ ခမ်းနားထည်ဝါပြီး ရိုသေခန့်ညားဖွယ် ကောင်းလှတယ်။ ဗိုလ်ခြေတို့ရဲ့ဘုရား ယေဟောဝါ၊ ယေဟောဝါဘုရား၊ ကိုယ်တော့်လို ဘယ်သူ ခွန်အားကြီးမားသလဲ။ ကိုယ်တော့်ကို သစ္စာတရားက ခြံရံထားတယ်။ ကိုယ်တော်က လှိုင်းထန်တဲ့ပင်လယ်ကို ထိန်းချုပ်တယ်။ လှိုင်းထန်တဲ့အခါ ငြိမ်သက်စေတယ်။ ရာခပ်ကို လူသေလို နင်းခြေပစ်တယ်။ ရန်သူတွေကို သန်မာတဲ့လက်ရုံးနဲ့ ကစဉ့်ကလျား ဖြစ်စေတယ်။ ကောင်းကင်ဟာ ကိုယ်တော့်ဥစ္စာ၊ ကမ္ဘာမြေကလည်း ကိုယ်တော့်ဥစ္စာပဲ။ သီးနှံဖြစ်ထွန်းတဲ့ ကမ္ဘာမြေနဲ့ အဲဒီမြေပေါ်ရှိသမျှကို ကိုယ်တော် တည်စေတယ်။ မြောက်အရပ်နဲ့ တောင်အရပ်ကို ဖန်ဆင်းတယ်။ တာဗော်တောင်နဲ့ ဟေရမုန်တောင်က နာမတော်ကို ရွှင်လန်းစွာချီးမွမ်းနေတယ်။ လက်ရုံးတော်ဟာ ခွန်အားကြီးလှတယ်။ လက်တော်ဟာ သန်မာလှတယ်။ ညာလက်တော်ကို မြှောက်ထားတယ်။ ဖြောင့်မတ်ခြင်းနဲ့ တရားမျှတခြင်းဟာ ပလ္လင်တော်ရဲ့ အုတ်မြစ်ပဲ။ ခိုင်မြဲတဲ့မေတ္တာနဲ့ သစ္စာတရားကလည်း ရှေ့တော်မှာ ရပ်နေတယ်။ ကိုယ်တော့်ကို ရွှင်လန်းစွာ ချီးမွမ်းသူတွေ ပျော်ရွှင်ချမ်းမြေ့တယ်။ အို ယေဟောဝါ၊ မျက်နှာတော် အလင်းအောက်မှာ သူတို့လျှောက်လှမ်းကြတယ်။ သူတို့က နာမတော်ကြောင့် တစ်နေ့လုံး ဝမ်းမြောက်နေကြတယ်။ ကိုယ်တော်ရဲ့ ဖြောင့်မတ်ခြင်းကြောင့် ချီးမြှောက်ခံရတယ်။ ကိုယ်တော်ဟာ သူတို့အစွမ်းခွန်အားရဲ့ ဂုဏ်ကျက်သရေပါ။ မျက်နှာသာတော်ကြောင့် ကျွန်တော်တို့ရဲ့ အစွမ်းခွန်အား တိုးပွားနေတာပါ။ ကျွန်တော်တို့ရဲ့ ဒိုင်းလွှားဟာ ယေဟောဝါ ပေးသနားထားတာပါ။ ကျွန်တော်တို့ရဲ့ဘုရင်ဟာ အစ္စရေးတို့ရဲ့ သန့်ရှင်းတဲ့အရှင် ပေးသနားထားတာပါ။ အဲဒီတုန်းက သစ္စာစောင့်သိသူတွေကို စိတ်အာရုံကတစ်ဆင့် ကိုယ်တော်ပြောခဲ့တယ် ခွန်အားကြီးသူကို အစွမ်းခွန်အား ငါပေးသနားပြီ။ လူတွေထဲက ရွေးချယ်ထားသူကို ချီးမြှောက်ပြီ။ ငါ့ကျွန်ဒါဝိဒ်ကို ငါတွေ့ပြီ။ သူ့ကို သန့်ရှင်းတဲ့ဆီနဲ့ ဘိသိက်ပေးပြီ။ သူ့ကို ငါ့လက်နဲ့ ထောက်မမယ်။ ငါ့လက်ရုံးနဲ့ အစွမ်းခွန်အားရှိစေမယ်။ ရန်သူက သူ့ကို ဆက်ကြေးကောက်မှာ မဟုတ်ဘူး။ မဖြောင့်မတ်သူက သူ့ကိုဖိနှိပ်မှာ မဟုတ်ဘူး။ ရန်သူတွေကို သူ့ရှေ့မှာ ညက်ညက်ခြေပစ်မယ်။ သူ့ကိုမုန်းတဲ့သူတွေကို ဒဏ်ခတ်မယ်။ ငါ့ရဲ့သစ္စာတရားနဲ့ ခိုင်မြဲတဲ့မေတ္တာဟာ သူနဲ့အတူရှိတယ်။ ငါ့နာမည်ကြောင့် သူ့အစွမ်း ခွန်အား တိုးပွားလိမ့်မယ်။ ပင်လယ်ကို သူ့လက်အောက် ကျရောက်စေမယ်။ မြစ်ချောင်းတွေကို သူ့ညာလက်ရုံးအောက် ရောက်စေမယ်။ သူက ကိုယ်တော်ဟာ ကျွန်တော့်ဖခင်၊ ကျွန်တော့်ဘုရားသခင်၊ ကျွန်တော့်ကို ကယ်တင်တဲ့ ကျောက်ဆောင်ပါ ဆိုပြီး ပြောလိမ့်မယ်။ သူ့ကို သားဦးနေရာ ငါပေးမယ်။ ကမ္ဘာပေါ်ရှိသမျှ ဘုရင်တွေထဲမှာ အမြင့်မြတ်ဆုံးဘုရင် ဖြစ်စေမယ်။ သူ့ကို ခိုင်မြဲတဲ့မေတ္တာ ထာဝစဉ်ပြမယ်။ သူနဲ့ဖွဲ့ထားတဲ့ ပဋိညာဉ်လည်း ဘယ်တော့မှ မပျက်စေရဘူး။ သူ့ရဲ့မျိုးနွယ်ကို ထာဝစဉ်တည်တံ့စေမယ်။ ရာဇပလ္လင်ကိုလည်း ကောင်းကင်လို တည်မြဲစေမယ်။ သူ့သားမြေးတွေ ငါ့ပညတ်တရားကို စွန့်ပစ်ပြီး ငါ့မိန့်မှာချက်တွေအတိုင်း မလိုက်လျှောက်ရင်၊ ငါ့ဥပဒေတွေကို ချိုးဖောက်ပြီး ငါ့ပညတ်ချက်တွေကို မစောင့်ထိန်းရင်၊ သူတို့ရဲ့ မနာခံမှုအတွက် ကြိမ်လုံးနဲ့ ဆုံးမမယ်။ အမှားတွေအတွက် ရိုက်နှက်ဆုံးမမယ်။ ဒါပေမဲ့ သူ့အပေါ် ငါ့ရဲ့ခိုင်မြဲတဲ့မေတ္တာကို ဘယ်တော့မှ မရုပ်သိမ်းဘူး။ ငါ့ကတိကိုလည်း ဘယ်တော့မှ မဖျက်ဘူး။ ပဋိညာဉ်ကို ငါမချိုးဖောက်ဘူး။ နှုတ်ထွက်စကားကို ငါမပြောင်းလဲဘူး။ ငါ့ရဲ့ သန့်ရှင်းမြင့်မြတ်မှုကို တိုင်တည်ပြီး အပြီးသတ် ကျိန်ဆိုခဲ့တယ်။ ဒါဝိဒ်ကို ငါလိမ်မပြောဘူး။ သူ့မျိုးနွယ်ဟာ ထာဝစဉ်တည်တံ့လိမ့်မယ်။ သူ့ရာဇပလ္လင်လည်း ငါ့ရှေ့မှာရှိတဲ့ နေမင်းကြီးလို တည်မြဲလိမ့်မယ်။ လမင်းလို၊ ကောင်းကင်ပေါ်က သစ္စာရှိတဲ့သက်သေလို ထာဝစဉ် ခိုင်ခံ့မြဲမြံနေလိမ့်မယ်။ (စဲလာ) ဒါပေမဲ့ ကိုယ်တော်က သူ့ကိုစွန့်ပစ်ပြီး ငြင်းပယ်လိုက်တယ်။ ဘိသိက်ပေးထားသူကို အမျက်ထွက်နေတယ်။ ကိုယ်တော့်ကျွန်နဲ့ ဖွဲ့ခဲ့တဲ့ ပဋိညာဉ်ကို ပစ်ပယ်တယ်။ သူ့သရဖူကို မြေပေါ်ပစ်ချပြီး ညစ်ညူးစေတယ်။ သူ့ကျောက်တံတိုင်းတွေကို ဖြိုချတယ်။ သူ့ခံတပ်တွေကို ဖျက်ဆီးတယ်။ လမ်းသွားလမ်းလာတွေ သူ့ကို လုယက်ကြတယ်။ သူဟာ အိမ်နီးချင်းတွေ ကဲ့ရဲ့ရှုတ်ချစရာ ဖြစ်နေတယ်။ ကိုယ်တော်က သူ့ရန်သူတွေကို အောင်ပွဲခံစေတယ်။ သူ့ရန်သူအားလုံးကို ဝမ်းမြောက်စေတယ်။ သူ့ဓားကိုလည်း တုံးစေတယ်။ စစ်မြေပြင်မှာ ရှုံးနိမ့်စေတယ်။ သူ့ဘုန်းတန်ခိုးကို အဆုံးတိုင်စေတယ်။ သူ့ရာဇပလ္လင်ကို မြေပေါ်ပစ်ချတယ်။ သူ့လူငယ်ဘဝကို တိုတောင်းစေတယ်။ သူ့ကို အရှက်တရားနဲ့ ခြုံလွှမ်းတယ်။ (စဲလာ) အို ယေဟောဝါ၊ ဘယ်အချိန်အထိ ပုန်းနေမှာလဲ။ ထာဝစဉ်ပဲလား။ ဒေါသမီး အမြဲတောက်လောင်နေမှာလား။ ကျွန်တော့်သက်တမ်း ဘယ်လောက် တိုတောင်းတယ်ဆိုတာ သတိရပေးပါ။ လူသားအားလုံးကို ရည်ရွယ်ချက်မရှိဘဲ ကိုယ်တော် ဖန်ဆင်းခဲ့တာလား။ ဘယ်တော့မှ မသေဘဲ အသက်ရှင်နိုင်တဲ့သူ ဘယ်သူရှိလို့လဲ။ လူဟာ သင်္ချိုင်းရဲ့ လက်ကနေ ကိုယ့်ကိုယ်ကိုယ် ကယ်တင်နိုင်လို့လား။ (စဲလာ) အို ယေဟောဝါ၊ ခိုင်မြဲတဲ့မေတ္တာနဲ့ပြခဲ့တဲ့ အတိတ်ကလုပ်ရပ်တွေ ဘယ်ရောက်ကုန်ပြီလဲ။ သစ္စာတရားကို တိုင်တည်ပြီး ဒါဝိဒ်ကို ကိုယ်တော်ကျိန်ဆိုခဲ့တာပဲ။ ယေဟောဝါဘုရား၊ ကိုယ်တော့်ကျွန်တွေ ကဲ့ရဲ့ခံနေရတာ၊ ကျွန်တော် ကဲ့ရဲ့ခံနေရတာကို သတိရပေးလှည့်ပါ။ အို ယေဟောဝါ၊ ရန်သူတွေ စော်ကားနေတာ၊ ကိုယ်တော် ဘိသိက်ပေးထားသူရဲ့ လုပ်ရပ်တိုင်းကို စော်ကားနေတာ သတိရပေးလှည့်ပါ။ ယေဟောဝါကို ထာဝစဉ် ချီးမွမ်းကြပါစေ။ အာမင်။ အာမင်။,19,Ps,89,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/89/
audio/nwt_19_Ps_BU_090.mp3,ဆာလံ (၉၀) အို ယေဟောဝါ၊ ကိုယ်တော်ဟာ နောင်လာနောက်သား အဆက်ဆက် ကျွန်တော်တို့ရဲ့ ခိုနားရာပါ။ တောင်တန်းတွေကို မမွေးဖွားခင်၊ ကမ္ဘာကြီးနဲ့ သီးနှံဖြစ်ထွန်းတဲ့ ကမ္ဘာမြေကို မမွေးထုတ်ခင်ကတည်းက ကိုယ်တော်ဟာ ထာဝစဉ်ထာဝရ ဘုရားသခင်ပါ။ ကိုယ်တော်က သေမျိုးဖြစ်တဲ့လူကို မြေမှုန့်ကို ပြန်စေတယ်။ လူသားတို့၊ မြေမှုန့်ကို ပြန်ကြ လို့ပြောတယ်။ အနှစ်တစ်ထောင်ဟာ ကိုယ်တော့်အတွက် ကုန်လွန်သွားတဲ့ မနေ့ကလို၊ ညယံတစ်ယံလိုပါပဲ။ လူတွေကို ကိုယ်တော် ဖယ်ရှားလိုက်တယ်။ သူတို့ အိပ်မက်လို ပျောက်ကွယ်သွားကြတယ်။ မနက်ခင်းမှာ ပေါက်တဲ့ မြက်စိမ်းတွေလိုပဲ။ မနက်မှာ ဖူးပွင့်ဝေဆာနေပေမဲ့ ညနေမှာတော့ ညှိုးနွမ်းခြောက်သွေ့သွားကြတယ်။ ကျွန်တော်တို့ကို အမျက်တော်က ဝါးမျိုပစ်တယ်။ အမျက်တော်အရှိန်က ခြောက်လှန့်နေတယ်။ ကျွန်တော်တို့ရဲ့ အမှားတွေကို ရှေ့တော်မှာ ချထားတယ်။ ဖုံးကွယ်ထားသမျှ မျက်နှာတော်အလင်းကြောင့် ပေါ်လာတယ်။ အမျက်တော်ကြောင့် ကျွန်တော်တို့ရဲ့နေ့တွေ လျော့နည်းသွားတယ်။ ကျွန်တော်တို့ရဲ့နှစ်တွေဟာ ပင့်သက်တစ်ရှိုက်လို ကုန်ဆုံးသွားတယ်။ ကျွန်တော်တို့ရဲ့ သက်တမ်းဟာ အနှစ် ၇၀ ပါပဲ။ သန်မာလှရင်တော့ အနှစ် ၈၀ ပေါ့။ ဒါပေမဲ့ ဒုက္ခတွေ၊ ဝမ်းနည်းစရာတွေနဲ့ပဲ ပြည့်နေတယ်။ အဲဒီနှစ်တွေ အကုန်မြန်လွန်းလို့ ကျွန်တော်တို့ ပျောက်လွင့်သွားမှာပဲ။ အမျက်တော်အရှိန်ကို ဘယ်သူ နားလည်နိုင်သလဲ။ အမျက်တော်ဟာ ကိုယ်တော်ရထိုက်တဲ့ ကြောက်ရွံ့ရိုသေခြင်းလောက်ကို ကြီးမားပါတယ်။ အသက်ရှင်ရတဲ့ နေ့ရက်တွေကို ရေတွက်တတ်အောင် သင်ပေးပါ။ ဒါမှ ဉာဏ်ပညာရှိတဲ့ စိတ်နှလုံးကို ကျွန်တော်တို့ ရယူပိုင်ဆိုင်နိုင်မှာပါ။ အို ယေဟောဝါ၊ ပြန်လာပါတော့။ ဘယ်အချိန်အထိ ပြန်မလာဘဲ နေမှာလဲ။ ကိုယ်တော့်ကျွန်တွေကို သနားလှည့်ပါ။ နံနက်ခင်းမှာ ခိုင်မြဲတဲ့မေတ္တာပြပြီး စိတ်ကျေနပ်စေပါ။ ဒါမှ တစ်သက်လုံး ရွှင်လန်းစွာ သီချင်းဆိုပြီး ဝမ်းမြောက်နိုင်ကြမှာပါ။ ကျွန်တော်တို့ကို ဒုက္ခရောက်စေခဲ့တဲ့ နေ့ရက်တွေ၊ ဘေးဆိုးကြုံခဲ့ရတဲ့ နှစ်တွေနဲ့အညီ ဝမ်းမြောက်စေပါ။ ကိုယ်တော်ရဲ့ လုပ်ဆောင်မှုတွေကို ကိုယ်တော့်ကျွန်တွေ မြင်ခွင့်ရပါစေ။ ဘုန်းတန်ခိုးတော်ကို သားမြေးတွေ မြင်ခွင့်ရပါစေ။ ကျွန်တော်တို့အပေါ် ယေဟောဝါဘုရားရဲ့ မျက်နှာသာ သက်ရောက်ပါစေ။ ကျွန်တော်တို့ လုပ်ဆောင်လေသမျှကို အောင်မြင်စေပါ။ ကျွန်တော်တို့ လုပ်ဆောင်လေသမျှကို အောင်မြင်စေပါ။,19,Ps,90,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/90/
audio/nwt_19_Ps_BU_091.mp3,ဆာလံ (၉၁) အမြင့်ဆုံးအရှင်ရဲ့ လျှို့ဝှက်နေရာမှာ နေထိုင်သူတိုင်းဟာ အနန္တတန်ခိုးရှင်ရဲ့ အရိပ်အောက် ခိုလှုံခွင့်ရလိမ့်မယ်။ ကိုယ်တော်ဟာ ကျွန်တော့်ခိုလှုံရာ၊ ကျွန်တော့်ရဲတိုက်၊ ကျွန်တော်ကိုးစားတဲ့ ဘုရားသခင်ပါ လို့ ယေဟောဝါကို ငါပြောမယ်။ ဘုရားက မင်းကို ငှက်ဖမ်းသမားရဲ့ ထောင်ချောက်ကနေ၊ သေစေနိုင်တဲ့ ကပ်ရောဂါဘေး ကနေ ကယ်တင်လိမ့်မယ်။ မင်းကို အမွေးအတောင်တွေနဲ့ ဖုံးအုပ်ပေးလိမ့်မယ်။ အတောင်တော်အောက်မှာ မင်း ခိုလှုံရလိမ့်မယ်။ ဘုရားရဲ့ သစ္စာတရားဟာ ဒိုင်းလွှားကြီး၊ ကာကွယ်ပေးတဲ့တံတိုင်း ဖြစ်လိမ့်မယ်။ ညဘက်မှာ ဖြစ်တတ်တဲ့ ထိတ်လန့်စရာတွေ၊ နေ့ဘက်မှာ ပျံဝဲလာတဲ့ မြားတွေကို မင်း ကြောက်မှာမဟုတ်ဘူး။ မှောင်မိုက်မှာ ပျံ့နှံ့တဲ့ ကပ်ရောဂါဘေး၊ မွန်းတည့်ချိန်မှာ ဖြစ်တတ်တဲ့ ဖျက်ဆီးခြင်းဘေးကို မင်း ကြောက်မှာမဟုတ်ဘူး။ မင်းရဲ့ဘေးမှာ လူတစ်ထောင်၊ မင်းရဲ့ညာဘက်မှာ လူတစ်သောင်း လဲကျလိမ့်မယ်။ ဒါပေမဲ့ မင်းကတော့ အဲဒီဘေးဆိုးတွေကို ကြုံရမှာမဟုတ်ဘူး။ လူဆိုးတွေ ပြစ်ဒဏ်ခံရတာကို မျက်ဝါးထင်ထင် မြင်ရလိမ့်မယ်။ ယေဟောဝါဟာ ကျွန်တော့်ရဲ့ ခိုလှုံရာပါ လို့ မင်းပြောတဲ့အတွက်၊ အမြင့်ဆုံးအရှင်ကို ခိုလှုံတဲ့အတွက်၊ မင်းအပေါ် ဘေးဒုက္ခတစ်ခုမှ ကျရောက်မှာ မဟုတ်ဘူး။ မင်းရဲ့တဲနားကို ကပ်ရောဂါတစ်ခုမှ ရောက်လာမှာ မဟုတ်ဘူး။ သွားလေရာရာမှာ မင်းကိုစောင့်ရှောက်ဖို့ ကောင်းကင်တမန်တွေကို ဘုရားမိန့်မှာထားလိမ့်မယ်။ သူတို့ လက်နဲ့ပင့်ထားမှာဖြစ်လို့ မင်းက ကျောက်တုံးနဲ့ ထိမိခိုက်မိမှာ မဟုတ်ဘူး။ မင်းက ခြင်္သေ့ပေါက်နဲ့ မြွေဟောက်ကို၊ ခြင်္သေ့ပျိုနဲ့ မြွေကြီးကို ခြေနဲ့နင်းလိမ့်မယ်။ ဘုရားသခင်က ငါ့ကို ချစ်မြတ်နိုးတဲ့အတွက် သူ့ကိုကယ်တင်မယ်။ ငါ့နာမည်ကို သိတဲ့အတွက် သူ့ကိုကာကွယ်မယ်။ သူဆုတောင်းတဲ့အခါ ငါဖြေကြားမယ်။ သူဒုက္ခရောက်တဲ့အခါ သူနဲ့အတူ ငါရှိမယ်။ သူ့ကိုကယ်တင်ပြီး ဂုဏ်တင်မယ်။ သူ့ကို အသက်ရှည်ရှည် နေခွင့်ပေးမယ်။ ငါ့ကယ်တင်ခြင်းကို တွေ့မြင်ခွင့်ပေးမယ် လို့ပြောတယ်။,19,Ps,91,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/91/
audio/nwt_19_Ps_BU_092.mp3,ဆာလံ (၉၂) အို ယေဟောဝါ၊ ကိုယ်တော့်ကို ကျေးဇူးတင် ချီးမွမ်းတာဟာ လျောက်ပတ်လှပါတယ်။ အမြင့်ဆုံးအရှင်၊ နာမတော်ကို ချီးမွမ်းသီချင်းဆိုတာလည်း သင့်မြတ်လှပါတယ်။ မနက်မှာ ကိုယ်တော်ရဲ့ ခိုင်မြဲတဲ့မေတ္တာအကြောင်း၊ ညမှာ ကိုယ်တော်ရဲ့ သစ္စာတရားအကြောင်း ကြေညာတာဟာ လျော်ကန်လှပါတယ်။ ဆယ်ကြိုးတပ် တူရိယာနဲ့ ဗျပ်စောင်းကို တီးပြီး သာယာနာပျော်ဖွယ် စောင်းသံနဲ့အတူ ချီးမွမ်းထိုက်ပါတယ်။ အို ယေဟောဝါ၊ ကိုယ်တော်ရဲ့ လုပ်ရပ်တွေကြောင့် ဝမ်းမြောက်ပါတယ်။ လက်ရာတော်တွေကြောင့် ရွှင်လန်းစွာ သီချင်းဆိုပါတယ်။ အို ယေဟောဝါ၊ ကိုယ်တော်ရဲ့ လုပ်ဆောင်မှုတွေဟာ ကြီးမြတ်လှတယ်။ အကြံအစည်တွေလည်း နက်နဲလှတယ်။ ဒါတွေကို စဉ်းစားဉာဏ်မဲ့သူတွေ မသိနိုင်ဘူး။ လူမိုက်တွေ နားမလည်နိုင်တာက လူဆိုးတွေ ပေါင်းပင်လို ပေါက်နေပြီး အမှားလုပ်တဲ့သူတွေ ရှင်သန်ကြီးထွားနေပေမဲ့ နောက်ဆုံးတော့ ထာဝရ ဖျက်ဆီးခံရလိမ့်မယ်ဆိုတဲ့ အချက်ပဲ။ အို ယေဟောဝါ၊ ကိုယ်တော်ကတော့ ထာဝစဉ် အမြင့်မြတ်ဆုံးအရှင်ပါ။ ယေဟောဝါဘုရား၊ ရန်သူတွေကို အောင်ပွဲခံတဲ့အကြည့်နဲ့ ကြည့်လိုက်ပါ။ ရန်သူတွေ ပျက်စီးသွားမှာကို ကြည့်လိုက်ပါ။ အမှားလုပ်တဲ့သူအားလုံး တကွဲတပြား ဖြစ်သွားပါလိမ့်မယ်။ ကိုယ်တော်က ကျွန်တော့်ကို နွားရိုင်းလို အစွမ်းခွန်အား တိုးပွားစေလိမ့်မယ်။ လန်းဆန်းစေတဲ့ဆီကို ကျွန်တော် လိမ်းကျံပါ့မယ်။ ရန်သူတွေကို အနိုင်ရတဲ့အကြည့်နဲ့ ကြည့်ရလိမ့်မယ်။ ကျွန်တော့်ကို တိုက်ခိုက်တဲ့ လူယုတ်မာတွေ ရှုံးနိမ့်တဲ့သတင်းကို ကြားရလိမ့်မယ်။ ဖြောင့်မတ်သူတွေကတော့ စွန်ပလွံပင်လို ရှင်သန်ကြီးထွားလိမ့်မယ်။ လက်ဘနွန်က သစ်ကတိုးပင်လို ကြီးထွားလိမ့်မယ်။ ယေဟောဝါရဲ့ အိမ်တော်မှာ ပေါက်တဲ့အပင်တွေလို ဖြစ်လိမ့်မယ်။ တံတိုင်းတော်ထဲမှာ ရှင်သန်ကြီးထွားလိမ့်မယ်။ ဇရာအိုအရွယ်မှာတောင် သီးပွင့်ဝေဆာနေလိမ့်မယ်။ အားမာန်အပြည့်နဲ့ လန်းဆန်းနေလိမ့်မယ်။ ယေဟောဝါ ဖြောင့်မှန်တယ်ဆိုတာကို ကြေညာကြလိမ့်မယ်။ ဘုရားသခင်ဟာ မဖြောင့်မတ်မှုနဲ့ ကင်းစင်တဲ့ ငါ့ရဲ့ကျောက်ဆောင်ပဲ။,19,Ps,92,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/92/
audio/nwt_19_Ps_BU_093.mp3,ဆာလံ (၉၃) ယေဟောဝါဘုရင် ဖြစ်ပြီ။ ယေဟောဝါက ခမ်းနားမှုကို ဝတ်ဆင်ထားတယ်။ အစွမ်းခွန်အားကို ဆင်မြန်းပြီး ခါးစည်းလို စည်းထားတယ်။ ကမ္ဘာမြေကို ရွှေ့လို့မရနိုင်အောင် အခိုင်အမာ တည်ထားတယ်။ ရာဇပလ္လင်တော်ကို ရှေးကတည်းက အခိုင်အမာ တည်ထားတယ်။ ကိုယ်တော်ဟာ ရှေးထာဝရကာလကတည်းက တည်ရှိတယ်။ ယေဟောဝါဘုရား၊ မြစ်ရေ ဟုန်းဟုန်းထနေတယ်။ မြစ်ရေ ဟုန်းဟုန်းထပြီး မြည်ဟည်းနေတယ်။ မြစ်ရေ ဟုန်းဟုန်းထပြီး လှိုင်းလုံးတွေ ရိုက်ခတ်နေတယ်။ ရေထုကြီးရဲ့ အသံဗလံတွေထက်၊ ပင်လယ်လှိုင်းလုံးကြီးတွေထက် ခွန်အားကြီးတဲ့ ယေဟောဝါက အထက်အရပ်မှာ ခံ့ညားထည်ဝါနေတယ်။ ကိုယ်တော်ရဲ့ သတိပေးချက်တွေဟာ ယုံကြည်စိတ်ချထိုက်တယ်။ အို ယေဟောဝါ၊ သန့်ရှင်းမြင့်မြတ်ခြင်းက အိမ်တော်ကို အမြဲအလှဆင်ပါတယ်။,19,Ps,93,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/93/
audio/nwt_19_Ps_BU_094.mp3,ဆာလံ (၉၄) လူဆိုးတွေကို လက်စားချေတဲ့ ဘုရားသခင်၊ လူဆိုးတွေကို လက်စားချေတဲ့ ဘုရား ယေဟောဝါ၊ အလင်း ထွန်းလင်းလှည့်ပါ။ ကမ္ဘာမြေရဲ့ တရားသူကြီး၊ ထတော်မူပါ။ မောက်မာသူတွေကို ထိုက်သင့်သလို ပြန်ဆပ်ပေးလှည့်ပါ။ ယေဟောဝါဘုရား၊ လူဆိုးတွေ ဘယ်လောက်ကြာကြာ ရွှင်မြူးနေမှာလဲ။ ဘယ်လောက်တောင် ကြာဦးမှာလဲ။ သူတို့က မောက်မာတဲ့စကားတွေ တရစပ် ပြောနေတယ်။ အမှားလုပ်သူတွေ ကိုယ့်ဂုဏ်ကိုယ်ဖော်ပြီး ပြောနေတယ်။ အို ယေဟောဝါ၊ ကိုယ်တော့်လူတွေကို သူတို့ နင်းခြေတယ်။ ကိုယ်တော့်အမွေကို ဖိနှိပ်တယ်။ မုဆိုးမတွေ၊ တိုင်းတစ်ပါးသားတွေကို သတ်ပစ်တယ်။ ဖတဆိုးလေးတွေကိုလည်း သတ်ဖြတ်တယ်။ ယေဟောဝါ မမြင်ပါဘူး။ ယာကုပ်ရဲ့ ဘုရားသခင်က သတိမထားမိပါဘူး လို့ ပြောနေတယ်။ စဉ်းစားဉာဏ်မဲ့သူတို့၊ နားလည်ကြစမ်းပါ။ လူမိုက်တို့၊ ဘယ်အခါမှ ထိုးထွင်းဉာဏ် ရှိလာမှာလဲ။ နားကိုဖန်ဆင်းတဲ့အရှင်က မကြားဘဲနေမလား။ မျက်စိကိုပြုလုပ်တဲ့အရှင်က မမြင်ဘဲနေမလား။ လူမျိုးတွေကို တည့်မတ်ပေးတဲ့အရှင်က မပဲ့ပြင်ဘဲနေမလား။ ကိုယ်တော်ဟာ လူတွေကို အသိပညာပေးတဲ့ အရှင်ပဲ။ လူတွေရဲ့ အကြံအစည်တွေဟာ ပင့်သက်တစ်ရှိုက်စာပဲဆိုတာ ယေဟောဝါသိတယ်။ အို ယေဟောဝါ၊ ကိုယ်တော် တည့်မတ်ပေးတာကို ခံရတဲ့သူ၊ ပညတ်တရားအကြောင်း ကိုယ်တော် သွန်သင်ပေးတာကို ခံရတဲ့သူဟာ ပျော်ရွှင်ချမ်းမြေ့တယ်။ ဘေးဆိုးကြုံရချိန်မှာ၊ လူဆိုးတွေ တွင်းထဲမကျခင်မှာ ကိုယ်တော်က သူ့ကို စိတ်ငြိမ်သက်မှုပေးတယ်။ ယေဟောဝါက မိမိရဲ့လူတွေကို ပစ်ထားမှာ မဟုတ်ဘူး။ မိမိရဲ့အမွေကို စွန့်ပစ်မှာ မဟုတ်ဘူး။ တရားစီရင်ချက်တွေ ပြန်ပြီး ဖြောင့်မတ်လာတဲ့အခါ စိတ်ရိုးဖြောင့်သူအားလုံး လိုက်နာကြလိမ့်မယ်။ ဘယ်သူက ငါ့ဘက်မှာနေပြီး လူဆိုးကိုတိုက်ခိုက်မလဲ။ ဘယ်သူက ငါ့ဘက်မှာ ရပ်တည်ပြီး အမှားလုပ်သူတွေကို ဆန့်ကျင်မလဲ။ ယေဟောဝါသာ မကူညီခဲ့ရင် ငါသေတာ ကြာလှပြီ။ အို ယေဟောဝါ၊ ကျွန်တော် ခြေချော်နေပြီ လို့ ပြောတဲ့အခါ ခိုင်မြဲတဲ့မေတ္တာဟာ အမြဲထောက်မပေးတယ်။ စိုးရိမ်စိတ်တွေ သိပ်များနေတဲ့အခါ ကိုယ်တော် နှစ်သိမ့်ပေးပြီး စိတ်သက်သာရာ ရစေတယ်။ ဥပဒေကို အသုံးချပြီး ဒုက္ခပေးဖို့ ကြံစည်ရုံမက အကျင့်ပျက် ခြစားနေတဲ့ အုပ်စိုးရှင်တွေဟာ ကိုယ်တော်နဲ့ မိတ်ဖွဲ့နိုင်ပါ့မလား။ သူတို့က ဖြောင့်မတ်သူကို ရက်ရက်စက်စက် တိုက်ခိုက်တယ်။ အပြစ်မဲ့သူကို သေဒဏ်ပေးတယ်။ ယေဟောဝါကတော့ ငါ့ရဲ့ လုံခြုံတဲ့ခိုလှုံရာပဲ။ ဘုရားသခင်ဟာ ငါ့ရဲ့ ခိုလှုံရာကျောက်ဆောင်ပဲ။ ဘုရားက လူဆိုးတွေကို သူတို့လုပ်ရပ်အတိုင်း ပြန်ခံစေမယ်။ သူတို့ရဲ့ ယုတ်မာမှုနဲ့အညီ သူတို့ကို ပယ်ရှင်းမယ်။ ငါတို့ရဲ့ဘုရား ယေဟောဝါက သူတို့ကို ပယ်ရှင်းမယ်။,19,Ps,94,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/94/
audio/nwt_19_Ps_BU_095.mp3,ဆာလံ (၉၅) လာကြ။ ယေဟောဝါအတွက် ရွှင်လန်းစွာ သီချင်းဆိုကြစို့။ ငါတို့ရဲ့ ကယ်တင်ခြင်း ကျောက်ဆောင်ဆီ အောင်သံလွှင့်ကြစို့။ ကျေးဇူးတင် ချီးမွမ်းရင်း ရှေ့တော်ကို ဝင်ကြစို့။ ဘုရားဆီ အောင်သံလွှင့်ပြီး သီချင်းဆိုကြစို့။ ယေဟောဝါဟာ ကြီးမြတ်တဲ့ ဘုရားသခင်၊ တခြားဘုရားတွေထက် ကြီးမြတ်တဲ့ဘုရင် ဖြစ်လို့ပါ။ ကမ္ဘာမြေရဲ့ အနက်ရှိုင်းဆုံးနေရာဟာ ဘုရားလက်ထဲမှာ ရှိတယ်။ တောင်ထိပ်တွေကို ဘုရား ပိုင်တယ်။ ဖန်ဆင်းထားတဲ့ ပင်လယ်ကိုလည်း ပိုင်တယ်။ ကုန်းမြေကို လက်တော်နဲ့ ပုံသွင်းတယ်။ လာကြ။ ဦးချပြီး ဝတ်ပြုကြစို့။ ငါတို့ရဲ့ ဖန်ဆင်းရှင် ယေဟောဝါရှေ့မှာ ဒူးထောက်ကြစို့။ ကိုယ်တော်ဟာ ငါတို့ရဲ့ ဘုရားသခင်ပဲ။ ငါတို့က ဘုရားရဲ့ စားကျက်ထဲက လူတွေ၊ ဘုရားရဲ့ဂရုစိုက်မှုကို ခံရတဲ့ သိုးတွေပဲ။ ဒီနေ့ မင်းတို့ကို ဘုရားပြောနေတာ နားထောင်စေချင်လိုက်တာ တောကန္တာရက မေရိဘ အရပ်မှာတုန်းကလို၊ မာဆာ အရပ်မှာတုန်းကလို မင်းတို့ ခေါင်းမမာကြနဲ့။ အဲဒီတုန်းက မင်းတို့ရဲ့ဘိုးဘေးတွေ ငါ့ကို အကဲစမ်းကြတယ်။ ငါ့လုပ်ဆောင်မှုတွေကို မြင်ရတာတောင် ငါ့ကို စိန်ခေါ်ခဲ့ကြတယ်။ အဲဒီလူမျိုးဆက်ကို နှစ်ပေါင်း ၄၀ လုံး ငါရွံရှာခဲ့တယ်။ သူတို့ရဲ့စိတ်ဟာ အမြဲပဲ လမ်းလွဲနေတယ်။ ငါ့လမ်းစဉ်တွေကို မသိကြဘူး လို့ ငါပြောခဲ့တယ်။ ဒါကြောင့် သူတို့ကို ငါနဲ့အတူ အနားယူခွင့်မပေးဘူး လို့ ငါဒေါသနဲ့ ကျိန်ဆိုခဲ့တယ်။,19,Ps,95,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/95/
audio/nwt_19_Ps_BU_096.mp3,ဆာလံ (၉၆) မြေကြီးသားအပေါင်းတို့၊ ယေဟောဝါကို ချီးမွမ်း သီချင်းဆိုကြ။ ယေဟောဝါကို ချီးမွမ်းတဲ့ သီချင်းသစ်ကို ဆိုကြ။ ယေဟောဝါကို ချီးမွမ်းသီချင်းဆိုကြ။ နာမတော်ကို ချီးမွမ်းကြ။ ကယ်တင်ခြင်း သတင်းကောင်းကို နေ့စဉ်နေ့တိုင်း ကြေညာကြ။ ဘုန်းတန်ခိုးတော်အကြောင်း လူမျိုးတွေအလယ်မှာ ကြေညာကြ။ အံ့ဖွယ်လုပ်ဆောင်မှုတွေအကြောင်း လူတွေအလယ်မှာ ကြေညာကြ။ ယေဟောဝါဟာ ကြီးမြတ်ပြီး ချီးမွမ်းခံထိုက်ဆုံးအရှင်ပဲ။ တခြားဘုရားတွေထက် ရိုသေခန့်ညားဖွယ် ကောင်းလှတယ်။ လူမျိုးခြားတွေရဲ့ ဘုရားတွေဟာ အသုံးမဝင်တဲ့ ဘုရားတွေပါ။ ယေဟောဝါကတော့ ကောင်းကင်ကို ဖန်ဆင်းတဲ့အရှင်ပဲ။ ရှေ့တော်မှာ ဘုန်းတန်ခိုးနဲ့ ခမ်းနားမှု ရှိနေတယ်။ သန့်ရှင်းရာဌာနတော်မှာ အစွမ်းတန်ခိုးနဲ့ အလှတရား ရှိနေတယ်။ လူမျိုးနွယ်တို့၊ ယေဟောဝါ ရထိုက်တာကို ပေးကြ။ ယေဟောဝါဟာ ဘုန်းအသရေနဲ့ အစွမ်းတန်ခိုးရှိတဲ့အတွက် ဘုရားရထိုက်တာကို ပေးကြ။ ယေဟောဝါရဲ့ ဘုန်းအသရေနဲ့ ပြည့်စုံတဲ့ နာမည်ကို ဂုဏ်တင်ချီးမွမ်းကြ။ လက်ဆောင်တွေယူပြီး ရင်ပြင်တော်ကို လာကြ။ သန့်ရှင်းတဲ့အဝတ် ဝတ်ပြီး ယေဟောဝါကို ဦးချကြ။ မြေကြီးသားအပေါင်းတို့၊ ရှေ့တော်မှာ ကြောက်ရွံ့တုန်လှုပ်ကြ။ ယေဟောဝါ ဘုရင်ဖြစ်ပြီ။ ကမ္ဘာမြေကို ရွှေ့လို့မရနိုင်အောင် အခိုင်အမာ တည်ထားတယ်။ ဘုရားက လူတွေကို မျှမျှတတ တရားစီရင်လိမ့်မယ် ဆိုပြီး လူမျိုးတွေအလယ်မှာ ကြေညာကြ။ မိုးကောင်းကင် ပျော်ရွှင်ပါစေ။ ကမ္ဘာမြေ ရွှင်လန်းပါစေ။ ပင်လယ်နဲ့ ပင်လယ်ထဲမှာရှိသမျှ မြည်ဟည်းကြပါစေ။ လယ်ပြင်နဲ့ လယ်ပြင်မှာရှိသမျှ ဝမ်းမြောက်ကြပါစေ။ တစ်ချိန်တည်းမှာ တောသစ်ပင်တွေလည်း ယေဟောဝါရှေ့ ရွှင်လန်းစွာ သီချင်းဆိုကြပါစေ။ ဘုရား ကြွလာပြီ။ ကမ္ဘာမြေကို တရားစီရင်ဖို့ ကြွလာပြီ။ ဘုရားက လူနေထိုင်ရာ ကမ္ဘာမြေကို ဖြောင့်မတ်မှုနဲ့အညီ၊ လူတွေကို သစ္စာတရားနဲ့အညီ တရားစီရင်လိမ့်မယ်။,19,Ps,96,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/96/
audio/nwt_19_Ps_BU_097.mp3,ဆာလံ (၉၇) ယေဟောဝါဘုရင် ဖြစ်ပြီ။ ကမ္ဘာမြေ ရွှင်လန်းပါစေ။ ကျွန်းအပေါင်းတို့ ဝမ်းမြောက်ပါစေ။ တိမ်တိုက်တွေ၊ တိမ်ထုတွေ ဘုရားကို ခြံရံထားတယ်။ ဖြောင့်မတ်ခြင်းနဲ့ တရားမျှတခြင်းဟာ ရာဇပလ္လင်တော်ရဲ့ အုတ်မြစ်ပဲ။ မီးလျှံတွေ ရှေ့တော်ကနေ ထွက်လာတယ်။ ဝိုင်းရံနေတဲ့ ရန်သူတွေကို ဝါးမျိုပစ်တယ်။ ဘုရားဆီက လျှပ်စီးတွေကြောင့် မြေတစ်ခွင်လုံး လင်းလက်သွားတယ်။ ဒါကိုမြင်ပြီး ကမ္ဘာမြေ တုန်လှုပ်သွားတယ်။ ယေဟောဝါရှေ့မှာ၊ မြေတစ်ပြင်လုံးကို ပိုင်စိုးတဲ့ သခင်ရှေ့မှာ တောင်တန်းတွေ ဖယောင်းလို အရည်ပျော်သွားတယ်။ ကောင်းကင်က ဘုရားရဲ့ ဖြောင့်မတ်ခြင်းအကြောင်း ကြေညာတယ်။ ဘုန်းတန်ခိုးတော်ကို လူအားလုံး ဖူးမြင်ရတယ်။ ရုပ်တုကိုးကွယ်သူတွေ၊ အသုံးမဝင်တဲ့ ဘုရားတွေအကြောင်း ဝါကြွားနေသူတွေ အရှက်ခွဲခံရပါစေ။ ဘုရားအပေါင်းတို့၊ ကိုယ်တော့်ကို ဦးချကြပါ။ ယေဟောဝါဘုရား၊ ကိုယ်တော်ရဲ့ တရားစီရင်ချက်တွေအကြောင်း ဇိအုန်က ကြားပြီး ဝမ်းမြောက်တယ်။ ယုဒရဲ့မြို့တွေလည်း ရွှင်လန်းတယ်။ အို ယေဟောဝါ၊ ကိုယ်တော်ဟာ မြေတစ်ခွင်လုံးမှာ အမြင့်ဆုံးအရှင်ပါ။ တခြားဘုရားတွေထက် အဆမတန် မြင့်မြတ်တယ်။ ယေဟောဝါကို ချစ်မြတ်နိုးသူတို့၊ မကောင်းမှုကို မုန်းကြပါ။ ဘုရားက သစ္စာစောင့်သိသူတွေရဲ့ အသက်ကို စောင့်ရှောက်တယ်။ လူဆိုးတွေလက်ကနေ သူတို့ကိုကယ်တင်တယ်။ ဖြောင့်မတ်သူအပေါ် အလင်းထွန်းလင်းတယ်။ စိတ်ရိုးဖြောင့်သူအပေါ် ဝမ်းမြောက်ခြင်း သက်ရောက်တယ်။ ဖြောင့်မတ်သူတို့၊ ယေဟောဝါကြောင့် ဝမ်းမြောက်ကြပါ။ သန့်ရှင်းမြင့်မြတ်တဲ့ နာမတော်ကို ကျေးဇူးတင်ချီးမွမ်းကြပါ။,19,Ps,97,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/97/
audio/nwt_19_Ps_BU_098.mp3,ဆာလံ (၉၈) ယေဟောဝါကို ချီးမွမ်းတဲ့ သီချင်းသစ် ဆိုကြပါ။ ဘုရားက အံ့ဖွယ်ရာတွေ လုပ်ဆောင်တယ်။ သန့်ရှင်းတဲ့ညာလက်ရုံးက ကယ်တင်ခြင်းကို ယူဆောင်လာတယ်။ ယေဟောဝါက မိမိရဲ့ ကယ်တင်ခြင်းအကြောင်း လူတွေကို ကြားသိစေတယ်။ မိမိရဲ့ ဖြောင့်မတ်ခြင်းအကြောင်း လူမျိုးတွေရှေ့ ထင်ရှားပြတယ်။ အစ္စရေးတွေကိုပြတဲ့ ခိုင်မြဲတဲ့မေတ္တာနဲ့ သစ္စာတရားကို သတိရတယ်။ ငါတို့ဘုရားသခင်ရဲ့ ကယ်တင်ခြင်းကို မြေတစ်ခွင်လုံး တွေ့မြင်ရတယ်။ မြေတစ်ခွင်လုံး၊ ယေဟောဝါဆီ အောင်သံလွှင့်ကြပါ။ ပျော်မြူးကြပါ။ ရွှင်လန်းစွာ သီချင်းဆိုကြ။ ချီးမွမ်းသီချင်းဆိုကြ။ စောင်းတီးပြီး ယေဟောဝါကို ချီးမွမ်းသီချင်းဆိုကြပါ။ စောင်းတီးပြီး သာယာနာပျော်ဖွယ် သီချင်းကို ဆိုကြပါ။ ဘုရင်မင်းမြတ် ယေဟောဝါရှေ့မှာ တံပိုးခရာတွေ မှုတ်ပြီး အောင်သံလွှင့်ကြပါ။ ပင်လယ်နဲ့ ပင်လယ်ထဲမှာ ရှိသမျှ မြည်ဟည်းကြပါစေ။ ကမ္ဘာမြေနဲ့ ကမ္ဘာမြေပေါ် နေထိုင်သူမှန်သမျှ ကြွေးကြော်ကြပါစေ။ မြစ်ချောင်းတွေ လက်ခုပ်တီးပါစေ။ ယေဟောဝါရှေ့မှာ တောင်တန်းတွေ ရွှင်လန်းစွာ သီချင်းဆိုပါစေ။ ဘုရားက ကမ္ဘာမြေကို တရားစီရင်ဖို့ ကြွလာပြီ။ လူနေထိုင်ရာ ကမ္ဘာမြေကို ဖြောင့်မတ်စွာ စီရင်လိမ့်မယ်။ လူတွေကို တရားမျှတစွာ စီရင်လိမ့်မယ်။,19,Ps,98,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/98/
audio/nwt_19_Ps_BU_099.mp3,ဆာလံ (၉၉) ယေဟောဝါ ဘုရင်ဖြစ်ပြီ။ လူတွေ တုန်လှုပ်ပါစေ။ ခေရုဗိမ်တွေပေါ်မှာ ဘုရား စံမြန်းပြီ။ ကမ္ဘာမြေ ဖိမ့်ဖိမ့် တုန်ပါစေ။ ဇိအုန်တောင်မှာ ယေဟောဝါဟာ ကြီးမြတ်တယ်။ လူအားလုံးကို အုပ်စိုးတဲ့အရှင်ပဲ။ ကြီးမြတ်တဲ့ နာမတော်ကို လူတွေ ချီးမွမ်းကြပါစေ။ နာမတော်ဟာ ရိုသေခန့်ညားဖွယ်ကောင်းပြီး သန့်ရှင်းမြင့်မြတ်တယ်။ ဘုရားဟာ တရားမျှတမှုကို ချစ်မြတ်နိုးတဲ့ ခွန်အားကြီးဘုရင် ဖြစ်တယ်။ ဖြောင့်မှန်မှုကို ခိုင်ခံ့မြဲမြံစေတယ်။ ယာကုပ်အမျိုးအတွက် တရားမျှတမှုနဲ့ ဖြောင့်မတ်မှုကို ယူဆောင်လာတယ်။ ငါတို့ရဲ့ဘုရား ယေဟောဝါကို ချီးမြှောက်ကြပါ။ ခြေတော်တင်ရာခုံ ရှေ့မှာ ဦးချကြပါ။ ဘုရားဟာ သန့်ရှင်းမြင့်မြတ်တယ်။ ဘုရားရဲ့ ပုရောဟိတ်တွေထဲမှာ မောရှေနဲ့ အာရုန်ပါတယ်။ နာမတော်ကိုခေါ်ပြီး ဆုတောင်းသူတွေထဲမှာ ရှမွေလပါတယ်။ သူတို့ ဆုတောင်းတဲ့အခါ ယေဟောဝါ ဖြေကြားတယ်။ ဘုရားက သူတို့ကို မိုးတိမ်တိုက်ထဲကနေ စကားပြောတယ်။ ဘုရားပေးတဲ့ သတိပေးချက်တွေ၊ အမိန့်တွေကို သူတို့လိုက်နာတယ်။ ယေဟောဝါဘုရား၊ သူတို့ကို ကိုယ်တော် ဖြေကြားခဲ့တယ်။ ကိုယ်တော်ဟာ သူတို့ကို ခွင့်လွှတ်တဲ့ ဘုရားဖြစ်တယ်။ ဒါပေမဲ့ အပြစ်ရှိတဲ့ လုပ်ရပ်တွေအတွက် ဒဏ်ပေးခဲ့တယ်။ ယေဟောဝါဘုရားဟာ သန့်ရှင်းမြင့်မြတ်တယ်။ ယေဟောဝါဘုရားကို ချီးမြှောက်ကြပါ။ သန့်ရှင်းတဲ့ တောင်တော်ရှေ့မှာ ဦးချကြပါ။,19,Ps,99,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/99/
audio/nwt_19_Ps_BU_100.mp3,ဆာလံ (၁၀၀) မြေတစ်ခွင်လုံး၊ ယေဟောဝါဆီ အောင်သံလွှင့်ကြပါ။ ယေဟောဝါကို ဝမ်းမြောက်စွာ ဝတ်ပြုကြပါ။ ရွှင်လန်းစွာ သီချင်းဆိုရင်း ရှေ့တော်ကို လာကြပါ။ ယေဟောဝါဟာ ဘုရားသခင်ပဲဆိုတာ သိမှတ်ကြပါ။ ဘုရားဟာ ငါတို့ကို ဖန်ဆင်းတဲ့အရှင်ပဲ။ ငါတို့ကို ပိုင်တဲ့ အရှင်ပဲ။ ငါတို့ဟာ ဘုရားရဲ့လူတွေ၊ ဘုရားရဲ့ စားကျက်ထဲက သိုးတွေပဲ။ ကျေးဇူးတင် ချီးမွမ်းရင်း သန့်ရှင်းရာဌာနတော်ရဲ့ တံခါးတွေထဲ ဝင်လာပါ။ ဘုရားကို ချီးမွမ်းရင်း တံတိုင်းတော်ထဲ ဝင်လာပါ။ ဘုရားကို ကျေးဇူးတင် ချီးမွမ်းပါ။ နာမတော်ကို ချီးမွမ်းပါ။ ယေဟောဝါဟာ ကောင်းမြတ်တယ်။ ခိုင်မြဲတဲ့မေတ္တာတော် ထာဝစဉ်တည်မြဲတယ်။ သစ္စာတရားဟာ လူမျိုးအဆက်ဆက် တည်မြဲတယ်။,19,Ps,100,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/100/
audio/nwt_19_Ps_BU_101.mp3,ဆာလံ (၁၀၁) အို ယေဟောဝါ၊ ခိုင်မြဲတဲ့မေတ္တာနဲ့ တရားမျှတခြင်းအကြောင်း ကျွန်တော် သီချင်းဆိုမယ်။ ကိုယ်တော့်ကို ချီးမွမ်းသီချင်းဆိုမယ်။ အပြစ်ပြောစရာ မရှိအောင် မြော်မြင်ချင့်ချိန်မှုရှိရှိ လုပ်ဆောင်မယ်။ ကိုယ့်အိမ်မှာလည်း တည်ကြည်တဲ့စိတ်နဲ့ လျှောက်လှမ်းမယ်။ ကျွန်တော့်ကို ကိုယ်တော် ဘယ်တော့ကူညီမှာလဲ။ အချည်းနှီးဖြစ်တဲ့အရာ တစ်ခုကိုမှ ကျွန်တော် မကြည့်ပါဘူး။ လမ်းမှန်ကနေ လွဲသွားသူတွေရဲ့ လုပ်ရပ်ကို မုန်းပါတယ်။ သူတို့နဲ့ လုံးဝ မပတ်သက်ပါဘူး။ ကောက်ကျစ်တဲ့စိတ်ကို ဝေးဝေးရှောင်ပါတယ်။ မကောင်းမှုကို လက်မခံပါဘူး။ အိမ်နီးချင်းကို နောက်ကွယ်ကနေ အသရေဖျက်တဲ့သူကို နှုတ်ဆိတ်စေပါ့မယ်။ မောက်မာသူ၊ စိတ်နေမြင့်သူကို သည်းမခံပါဘူး။ ကမ္ဘာပေါ်က သစ္စာရှိသူတွေကို ကြည့်ရှုပေးမယ်။ သူတို့နဲ့အတူ နေထိုင်မယ်။ အပြစ်ပြောစရာမရှိတဲ့ လမ်းစဉ်မှာ လျှောက်လှမ်းသူဟာ ကျွန်တော့်ဆီမှာ အမှုထမ်းရလိမ့်မယ်။ ကျွန်တော့်နန်းတော်မှာ ကလိမ်ကျသူ တစ်ယောက်ကိုမှ နေထိုင်ခွင့်မပေးပါဘူး။ လူလိမ်တစ်ယောက်ကိုမှ ရှေ့မှာ မခစားခိုင်းပါဘူး။ ကမ္ဘာပေါ်က လူဆိုးမှန်သမျှကို မနက်တိုင်း နှုတ်ပိတ်ပစ်မယ်။ အမှားလုပ်သူမှန်သမျှကို ယေဟောဝါရဲ့ မြို့တော်ကနေ ရှင်းပစ်မယ်။,19,Ps,101,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/101/
audio/nwt_19_Ps_BU_102.mp3,ဆာလံ (၁၀၂) ယေဟောဝါဘုရား၊ ကျွန်တော် ဆုတောင်းတာကို ကြားလှည့်ပါ။ ကျွန်တော့်ရဲ့ အော်ဟစ်အကူအညီတောင်းသံဟာ ရှေ့တော်ကို ရောက်ပါစေ။ ကျွန်တော် ဒုက္ခရောက်ချိန်မှာ မျက်နှာမလွှဲလိုက်ပါနဲ့။ နားကို စွင့်ပေးပါ။ ကျွန်တော် ခေါ်တဲ့အခါ အမြန် ထူးလှည့်ပါ။ ကျွန်တော့်နေ့ရက်တွေ မီးခိုးငွေ့လို ပျောက်လွင့်နေပြီ။ အရိုးတွေလည်း မီးဖိုလို ကျွမ်းနေပြီ။ နေလောင်သွားတဲ့ မြက်ပင်လို စိတ်ညှိုးနွမ်းနေပြီ။ အစာစားဖို့တောင် မေ့နေပြီ။ အော်ဟစ်ညည်းတွားနေရလို့ အရိုးပေါ် အရေတင် ဖြစ်နေပြီ။ ကန္တာရမှာနေတဲ့ ဝန်ပိုငှက်လို၊ အပျက်အယွင်းတွေကြားက ဇီးကွက်လေးလို ဖြစ်နေပြီ။ အိပ်လို့လည်း မပျော်ဘူး။ အိမ်မိုးပေါ်မှာ အထီးကျန်နေတဲ့ ငှက်လိုပါပဲ။ ရန်သူတွေ တစ်နေ့လုံး ကဲ့ရဲ့နေတယ်။ လှောင်ပြောင်သူတွေ ကျိန်စာတိုက်တဲ့အခါ ကျွန်တော့်နာမည်ကို သုံးကြတယ်။ ကျွန်တော့်မှာ ပြာတွေကို စားနေရတယ်။ မျက်ရည်တွေ ရောနေတဲ့ ရေကို သောက်နေရတယ်။ ကိုယ်တော်ရဲ့ အမျက်ဒေါသကြောင့် ကျွန်တော် ဒီလိုကြုံနေရတာ။ ကျွန်တော့်ကို ချီမြှောက်တာဟာ ပစ်ချဖို့ ဖြစ်နေတာကိုး။ ကျွန်တော့်ရဲ့ နေ့ရက်တွေဟာ ပျောက်ကွယ်သွားတဲ့ အရိပ်လိုပါပဲ။ ကျွန်တော်ဟာ မြက်ပင်လို ညှိုးနွမ်းနေတယ်။ အို ယေဟောဝါ၊ ကိုယ်တော်ကတော့ ထာဝစဉ်တည်ရှိတယ်။ ကိုယ်တော်ရဲ့ ဂုဏ်သတင်းကလည်း လူမျိုးအဆက်ဆက် တည်မြဲတယ်။ ထတော်မူပါ။ ဇိအုန်ကို ကရုဏာပြလှည့်ပါ။ မျက်နှာသာပြဖို့ အချိန်တန်ပါပြီ။ သတ်မှတ်ထားချိန် ရောက်လာပါပြီ။ ကိုယ်တော့်ကျွန်တွေက ဇိအုန်မြို့ရိုးရဲ့ ကျောက်တုံးတွေကို မြတ်နိုးလှပါတယ်။ မြို့ရဲ့ဖုန်မှုန့်ကိုတောင် နှစ်သက်လှပါတယ်။ တခြားလူမျိုးတွေက ယေဟောဝါရဲ့ နာမည်ကို၊ ကမ္ဘာပေါ်က ဘုရင်တွေလည်း ဘုန်းအသရေတော်ကို ကြောက်ရွံ့ရိုသေကြလိမ့်မယ်။ ယေဟောဝါက ဇိအုန်မြို့ကို ပြန်တည်ဆောက်လိမ့်မယ်။ ဘုန်းတန်ခိုးနဲ့ ပေါ်ထွန်းလိမ့်မယ်။ ခိုကိုးရာမဲ့သူတွေ ဆုတောင်းတာကို အာရုံစိုက်ပေးလိမ့်မယ်။ သူတို့ရဲ့ဆုတောင်းချက်ကို အထင်သေးမှာ မဟုတ်ဘူး။ ဒါကို အနာဂတ်မျိုးဆက်အတွက် ရေးမှတ်ထားတယ်။ ဒါမှ မွေးဖွားလာမယ့်သူတွေ ယေဟောဝါကို ချီးမွမ်းကြလိမ့်မယ်။ ယေဟောဝါက သန့်ရှင်းတဲ့ အထက်အရပ်ကနေ ငုံ့ကြည့်တယ်။ ကောင်းကင်ကနေ ကမ္ဘာကြီးကို ငုံ့ကြည့်တယ်။ အကျဉ်းသားတွေရဲ့ သက်ပြင်းချသံကို ကြားနိုင်ဖို့၊ သေဒဏ်စီရင်ခံရသူတွေကို လွှတ်ပေးနိုင်ဖို့ပါ။ အဲဒီအခါ ဇိအုန်မှာ ယေဟောဝါရဲ့နာမည်ကို ကြေညာလိမ့်မယ်။ ဂျေရုဆလင်မှာ ဘုရားကို ချီးမွမ်းကြလိမ့်မယ်။ ယေဟောဝါကို ဝတ်ပြုဖို့ လူတွေ၊ တိုင်းနိုင်ငံတွေ စုရုံးလာတဲ့အခါ အဲဒီလို ချီးမွမ်းကြလိမ့်မယ်။ ဘုရားက ငါ့အစွမ်းခွန်အားကို အချိန်မတန်သေးဘဲ လုယူသွားတယ်။ ငါ့သက်တမ်းကို တိုတောင်းစေတယ်။ ဒါကြောင့် ငါပြောလိုက်တယ် အို ဘုရားသခင်၊ ကျွန်တော့်ကို သက်တမ်းတစ်ဝက်မှာတင် မပယ်ရှင်းလိုက်ပါနဲ့။ ကိုယ်တော်ဟာ လူမျိုးအဆက်ဆက် အသက်ရှင်တဲ့ ဘုရားပါ။ ကမ္ဘာမြေရဲ့ အုတ်မြစ်တွေကို ရှေးကတည်းက ကိုယ်တော် ချခဲ့တာပါ။ ကောင်းကင်ဟာ ကိုယ်တော့်လက်ရာပါ။ ဒါတွေ ပျက်စီးသွားရင်တောင် ကိုယ်တော်ကတော့ တည်မြဲနေမှာပါ။ ဒါတွေဟာ အဝတ်လို ဟောင်းနွမ်းသွားလိမ့်မယ်။ အဝတ်လဲသလို ကိုယ်တော် လဲလိုက်တဲ့အခါ ဒါတွေ ပျောက်ကွယ်သွားလိမ့်မယ်။ ကိုယ်တော်ကတော့ အရင်အတိုင်းပဲ မပြောင်းလဲဘူး။ ကိုယ်တော်ရဲ့ သက်တမ်းဟာ ဘယ်တော့မှ မကုန်ဆုံးဘူး။ ကိုယ်တော့် ကျွန်တွေရဲ့ သားသမီးတွေဟာ ဘေးကင်းလုံခြုံစွာ နေထိုင်ရလိမ့်မယ်။ သူတို့ရဲ့ သားမြေးတွေဟာ ရှေ့တော်မှာ အမြဲတည်တံ့လိမ့်မယ်။,19,Ps,102,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/102/
audio/nwt_19_Ps_BU_103.mp3,ဆာလံ (၁၀၃) ယေဟောဝါကို ချီးမွမ်းပါရစေ။ သန့်ရှင်းမြင့်မြတ်တဲ့ နာမတော်ကို စိတ်ရောကိုယ်ပါ ချီးမွမ်းပါရစေ။ ယေဟောဝါကို ချီးမွမ်းပါရစေ။ ဘုရား လုပ်ဆောင်ပေးခဲ့သမျှ ဘယ်တော့မှ မမေ့ပါရစေနဲ့။ ဘုရားက ငါ့အမှားတွေကို ခွင့်လွှတ်တယ်။ ဝေဒနာတွေကို ပျောက်ကင်းစေတယ်။ ငါ့အသက်ကို သင်္ချိုင်းတွင်းကနေ ဆယ်ယူတယ်။ ငါ့ကို ခိုင်မြဲတဲ့မေတ္တာ၊ ကရုဏာတွေနဲ့ သရဖူဆောင်းပေးတယ်။ ဘဝတစ်လျှောက်လုံး ကောင်းမွန်ရာတွေနဲ့ ကျေနပ်စေတဲ့အတွက် ငါဟာ လင်းယုန်တစ်ကောင်လို အားသစ်အင်သစ်တွေ ပြန်ရပြီး နုပျိုနေတယ်။ ယေဟောဝါက ဖိနှိပ်ခံရသူတွေအတွက် ဖြောင့်မတ်စွာ၊ တရားမျှတစွာ လုပ်ဆောင်ပေးတယ်။ မောရှေကို မိမိရဲ့ နည်းလမ်းတွေအကြောင်း အသိပေးတယ်။ အစ္စရေးလူမျိုးကို မိမိရဲ့ လုပ်ဆောင်မှုတွေအကြောင်း သိရှိစေတယ်။ ယေဟောဝါဟာ ကရုဏာရှိပြီး သနားစာနာတတ်တယ်။ အမျက်ထွက်နှေးပြီး ခိုင်မြဲတဲ့မေတ္တာ ကြီးမားတယ်။ တစ်ချိန်လုံး အမှားရှာနေမှာ မဟုတ်ဘူး။ ထာဝစဉ် အငြိုးထားမှာ မဟုတ်ဘူး။ ငါတို့ကို အပြစ်ရှိတဲ့အလျောက် ဒဏ်မပေးဘူး။ အမှားရှိတဲ့အလျောက် ပြန်မဆပ်ပေးဘူး။ မိုးကောင်းကင်ဟာ မြေကြီးထက် မြင့်မားသလို ဘုရားကို ကြောက်ရွံ့သူတွေအပေါ် ခိုင်မြဲတဲ့မေတ္တာတော် ကြီးမားလှတယ်။ နေထွက်ရာအရပ်နဲ့ နေဝင်ရာအရပ် အလှမ်းဝေးသလို အပြစ်တွေကို ငါတို့နဲ့ အလှမ်းဝေးစေတယ်။ ဖခင်က သားတွေကို ကရုဏာပြသလို ယေဟောဝါက မိမိကိုကြောက်ရွံ့သူတွေကို ကရုဏာပြတယ်။ ဘုရားက ငါတို့ရဲ့ ဖွဲ့စည်းတည်ဆောက်ပုံကို ကောင်းကောင်းသိတယ်။ ငါတို့ဟာ မြေမှုန့်ပဲဆိုတာကို မမေ့ဘူး။ သေမျိုးဖြစ်တဲ့လူဟာ မြက်ပင်လိုပဲ သက်တမ်းတိုတယ်။ လယ်ထဲကပန်းလို တစ်ခဏပဲ ဝေဆာတယ်။ လေတစ်ချက် အဝှေ့မှာ ပျောက်သွားလိုက်တာ တစ်ခါမှ မရှိခဲ့ဖူးသလို ဖြစ်သွားတယ်။ ယေဟောဝါရဲ့ ခိုင်မြဲတဲ့မေတ္တာကတော့ မိမိကို ကြောက်ရွံ့သူတွေအပေါ် ထာဝစဉ်တည်မြဲတယ်။ ဘုရားရဲ့ဖြောင့်မတ်ခြင်းဟာ သူတို့ရဲ့ သားစဉ်မြေးဆက်တွေအပေါ်၊ ပဋိညာဉ်ကို စောင့်ထိန်းသူတွေအပေါ်၊ အမိန့်တော်ကို ဂရုတစိုက် လိုက်နာသူတွေအပေါ် ထာဝစဉ်တည်မြဲတယ်။ ယေဟောဝါက ရာဇပလ္လင်တော်ကို ကောင်းကင်မှာ အခိုင်အမာ တည်ထားတယ်။ မင်းအာဏာတော်က အရာခပ်သိမ်းအပေါ် သက်ရောက်တယ်။ နှုတ်တော်ထွက်စကားကို လိုက်နာပြီး အမိန့်တော်နာခံတဲ့ တန်ခိုးကြီး ကောင်းကင်တမန်အပေါင်းတို့၊ ယေဟောဝါကို ချီးမွမ်းကြပါ။ ဗိုလ်ခြေအပေါင်းတို့၊ အလိုတော်ဆောင်တဲ့ အမှုထမ်းတို့၊ ယေဟောဝါကို ချီးမွမ်းကြပါ။ ဘုရားသခင်ရဲ့ ဖန်ဆင်းရာအပေါင်းတို့၊ အာဏာတော်သက်ရောက်တဲ့ နေရာတိုင်းမှာ ယေဟောဝါကို ချီးမွမ်းကြပါ။ ယေဟောဝါကို ကျွန်တော် လှိုက်လှိုက်လှဲလှဲ ချီးမွမ်းပါရစေ။,19,Ps,103,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/103/
audio/nwt_19_Ps_BU_104.mp3,ဆာလံ (၁၀၄) ယေဟောဝါကို ချီးမွမ်းပါရစေ။ ယေဟောဝါဘုရား၊ ကိုယ်တော်ဟာ အလွန်ကြီးမြတ်လှတယ်။ ဘုန်းတန်ခိုးနဲ့ ခမ်းနားမှုကို ဝတ်ဆင်ထားတယ်။ အလင်းကို ဝတ်ရုံလို ခြုံလွှမ်းထားတယ်။ ကောင်းကင်ကို ရွက်ထည်လို ဖြန့်မိုးထားတယ်။ ဘုရားက စံအိမ်အထက်ခန်းတွေရဲ့ ထုပ်တန်းတွေကို တိမ်စိုင်တိမ်ခဲတွေပေါ်မှာ တည်ဆောက်တယ်။ တိမ်လွှာတွေကို မြင်းရထားလို စီးနင်းတယ်။ လေရဲ့တောင်ပံကို စီးပြီး သွားလာတယ်။ ကောင်းကင်တမန်တွေကို တန်ခိုးကြီးတဲ့ စွမ်းအား ဖြစ်စေတယ်။ အမှုထမ်းတွေကို လောင်နေတဲ့မီးလျှံ ဖြစ်စေတယ်။ ကမ္ဘာမြေကို အုတ်မြစ်တွေပေါ် တည်ဆောက်တယ်။ သူ့နေရာကနေ ဘယ်တော့မှ ရွှေ့လို့ရမှာ မဟုတ်ဘူး။ ကိုယ်တော်က ဝတ်ရုံနဲ့ဖုံးလွှမ်းသလို ကမ္ဘာမြေကို နက်ရှိုင်းတဲ့ ရေထုနဲ့ ဖုံးလွှမ်းတယ်။ တောင်တန်းတွေကို ရေထုနဲ့ ဖုံးလွှမ်းတယ်။ ကိုယ်တော် ဆုံးမလိုက်တာနဲ့ ရေတွေ ထွက်ပြေးသွားတယ်။ မိုးခြိမ်းသံနဲ့တူတဲ့ အသံတော်ကြောင့် ရေတွေ အလန့်တကြား ထွက်ပြေးသွားတယ်။ ကိုယ်တော် သတ်မှတ်ပေးတဲ့ နေရာဆီ တောင်တန်းတွေ မြင့်တက်သွားတယ်၊ ချိုင့်ဝှမ်းတွေ နိမ့်ဆင်းသွားတယ်။ ကမ္ဘာမြေကို နောက်တစ်ခါ ရေမလွှမ်းမိုးနိုင်အောင် ရေတွေ ဖြတ်ကျော်လို့ မရတဲ့ နယ်နိမိတ်ကို ကိုယ်တော် သတ်မှတ်ပေးတယ်။ ချိုင့်ဝှမ်းတွေထဲမှာ စမ်းချောင်းတွေ စီးထွက်စေတယ်။ တောင်တန်းတွေကြားမှာ စမ်းချောင်းတွေ စီးဆင်းနေတယ်။ စမ်းချောင်းတွေကြောင့် သားရဲတွေ သောက်စရာရေကို ရတယ်။ မြည်းရိုင်းတွေလည်း ရေငတ်ပြေကြတယ်။ စမ်းချောင်းဘေးမှာ ငှက်တွေ အိပ်တန်းတက်ပြီး အုပ်ဆိုင်းနေတဲ့ သစ်ခက်တွေကြားမှာ တေးသီကြတယ်။ ဘုရားက စံအိမ်အထက်ခန်းတွေကနေ တောင်တန်းတွေပေါ် ရေသွန်းလောင်းပေးတယ်။ ကိုယ်တော့်လုပ်ဆောင်မှုရဲ့ အကျိုးကျေးဇူးကြောင့် ကမ္ဘာမြေဟာ လိုအင်ဆန္ဒ ပြည့်ဝနေတယ်။ ဘုရားက တိရစ္ဆာန်တွေအတွက် မြက်တွေ ပေါက်စေတယ်။ လူတွေ အသုံးပြုနိုင်ဖို့ အပင်တွေ ပေါက်စေတယ်။ မြေကြီးထဲကနေ သီးပင်စားပင်တွေ ပေါက်စေတယ်။ လူ့စိတ်ကို ပျော်ရွှင်စေတဲ့ စပျစ်ဝိုင်၊ မျက်နှာကို ဝင်းလက်စေတဲ့ဆီ၊ သေမျိုးဖြစ်တဲ့လူရဲ့ စိတ်ကို အားဖြည့်ပေးတဲ့ အစားအစာတွေကို မြေကြီးထဲကနေ ရရှိစေတယ်။ ယေဟောဝါစိုက်ပျိုးတဲ့ သစ်ပင်တွေ၊ လက်ဘနွန်က သစ်ကတိုးပင်တွေ ရေဝနေတယ်။ အဲဒီအပင်တွေပေါ်မှာ ငှက်တွေ အသိုက်လုပ်တယ်။ ဂျူနီပါထင်းရှူးပင်ဟာ ငှက်ကျားတွေရဲ့ စံအိမ်ပဲ။ မြင့်မားတဲ့ တောင်တန်းတွေဟာ တောင်ဆိတ်တွေ ကျက်စားတဲ့နေရာ၊ ကျောက်ဆောင်တွေဟာ ယုန်တွေ နားခိုရာပဲ။ အချိန်ကာလကို သတ်မှတ်ဖို့ လမင်းကို ဘုရားဖန်ဆင်းတယ်။ နေမင်းကလည်း ဝင်ရမယ့်အချိန်ကို ကောင်းကောင်းသိတယ်။ အမှောင်ကို ကိုယ်တော် ခေါ်လာတဲ့အခါ ညအချိန် ရောက်လာတယ်။ အဲဒီအချိန်မှာ သားရဲတွေ လှည့်လည်ကျက်စားကြတယ်။ ခြင်္သေ့ပျိုတွေ ဟိန်းဟောက်ပြီး သားကောင်ရှာတယ်။ ဘုရားသခင်ပေးတဲ့ အစာကို ရှာကြတယ်။ နေထွက်လာတဲ့အခါ ဂူတွေထဲ ပြန်အောင်းကြတယ်။ လူတွေ အလုပ်လုပ်ဖို့ ထွက်လာတယ်။ ညနေအထိ အလုပ်လုပ်ကြတယ်။ ယေဟောဝါဘုရား၊ ကိုယ်တော့်လုပ်ဆောင်မှုတွေ များလိုက်တာ။ ဒါတွေအားလုံးကို ဉာဏ်ပညာနဲ့ ဖန်ဆင်းထားတယ်။ ကမ္ဘာမြေဟာ ကိုယ်တော့်လက်ရာတွေနဲ့ ပြည့်နေတယ်။ အတိုင်းမသိများတဲ့ သတ္တဝါကြီးငယ်တို့ နေထိုင်ရာ အပြောကျယ်တဲ့ ပင်လယ်ကြီး ရှိပါတယ်။ ပင်လယ်ထဲမှာ သင်္ဘောတွေ ခရီးလှည့်လည်ကြတယ်။ ကိုယ်တော် ဖန်ဆင်းထားတဲ့ လဝိသန် ပင်လယ်ထဲမှာ ဆော့ကစားနေတယ်။ သူတို့အားလုံးက အချိန်တန်တဲ့အခါ အစာရဖို့ ကိုယ်တော့်ကို မျှော်နေကြတယ်။ ကိုယ်တော် ပေးတာတွေကို သူတို့စားကြတယ်။ လက်တော်ကို ဖွင့်လိုက်တဲ့အခါ ကောင်းမွန်ရာတွေ သူတို့ အဝစားရတယ်။ ကိုယ်တော် မျက်နှာလွှဲတဲ့အခါ သူတို့ ယောက်ယက်ခတ်ကုန်တယ်။ အသက်စွမ်းအားကို ရုပ်သိမ်းလိုက်တဲ့အခါ သူတို့ သေဆုံးပြီး မြေမှုန့်ကိုပဲ ပြန်ရတယ်။ ကိုယ်တော်က စွမ်းအားတော်ကိုလွှတ်ပြီး သူတို့ကို ဖန်ဆင်းခဲ့တယ်။ မြေပြင်ပေါ်မှာ သက်ရှိအသစ်တွေ ပေါက်ပွားစေတယ်။ ယေဟောဝါရဲ့ ဂုဏ်ကျက်သရေဟာ ထာဝစဉ် တည်လိမ့်မယ်။ ယေဟောဝါဟာ မိမိရဲ့လုပ်ဆောင်မှုတွေကြောင့် ဝမ်းမြောက်လိမ့်မယ်။ ဘုရား ကြည့်လိုက်တဲ့အခါ ကမ္ဘာမြေ တုန်လှုပ်သွားတယ်။ တောင်တန်းတွေကို ထိလိုက်တဲ့အခါ မီးခိုးတွေ ထွက်လာတယ်။ ယေဟောဝါကို အသက်ထက်ဆုံး ချီးမွမ်းသီချင်းဆိုမယ်။ အသက်ရှင်နေသရွေ့ ဘုရားသခင်ကို ချီးမွမ်းသီချင်းဆိုမယ်။ ငါ့အတွေးတွေဟာ ဘုရားနှစ်သက်စရာ ဖြစ်ပါစေ။ ယေဟောဝါကြောင့် ငါဝမ်းမြောက်မယ်။ အပြစ်ကျူးလွန်သူတွေ ကမ္ဘာမြေပေါ်ကနေ ပျောက်ကွယ်သွားလိမ့်မယ်။ လူဆိုးတွေလည်း ရှိတော့မှာ မဟုတ်ဘူး။ ယေဟောဝါကို ချီးမွမ်းပါရစေ။ ယေဟောဝါကို ချီးမွမ်းကြ။,19,Ps,104,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/104/
audio/nwt_19_Ps_BU_105.mp3,ဆာလံ (၁၀၅) ယေဟောဝါကို ကျေးဇူးတင်ကြ။ နာမတော်ကိုခေါ်ပြီး ဆုတောင်းကြ။ ဘုရားရဲ့ လုပ်ဆောင်မှုတွေအကြောင်း လူတွေကို ကြားသိစေကြ။ ဘုရားအတွက် သီချင်းဆိုကြ။ ချီးမွမ်းသီချင်းဆိုကြ။ အံ့ဖွယ်လုပ်ဆောင်မှုတွေအကြောင်း စဉ်းစားဆင်ခြင်ကြ။ သန့်ရှင်းမြင့်မြတ်တဲ့ နာမတော်ကို ချီးမွမ်းရတာ ဂုဏ်ယူပါ။ ယေဟောဝါကို ရှာတဲ့သူတွေ စိတ်ရွှင်လန်းပါစေ။ ယေဟောဝါနဲ့ အစွမ်းတန်ခိုးတော်ကို ရှာကြပါ။ မျက်နှာသာတော်ရဖို့ ကြိုးစားကြပါ။ ဘုရားလုပ်ဆောင်ခဲ့တဲ့ အံ့ဖွယ်ရာတွေ၊ အံ့ဖွယ်လုပ်ရပ်တွေ၊ ချမှတ်ထားတဲ့ တရားစီရင်ချက်တွေကို သတိရကြပါ။ ဘုရားကျွန် အာဗြဟံရဲ့ မျိုးနွယ်တို့၊ ဘုရားရွေးချယ်ထားတဲ့ ယာကုပ်ရဲ့ သားမြေးတို့။ ဘုရားသခင်ဟာ ငါတို့ရဲ့ဘုရား ယေဟောဝါပဲ။ ကမ္ဘာတစ်ခွင်လုံးကို တရားစီရင်တယ်။ ဘုရားက မိမိရဲ့ပဋိညာဉ်ကို ထာဝစဉ် သတိရတယ်။ ပေးခဲ့တဲ့ကတိကို လူမျိုးဆက် တစ်ထောင်တိုင်အောင် သတိရတယ်။ အာဗြဟံနဲ့ဖွဲ့ခဲ့တဲ့ ပဋိညာဉ်၊ အိဇက်ကိုပေးခဲ့တဲ့ ကျိန်ဆိုချက်ကို သတိရတယ်။ အဲဒီကျိန်ဆိုချက်ကို ယာကုပ်အတွက် အမိန့်အဖြစ် တည်စေခဲ့တယ်။ အစ္စရေးအတွက် ထာဝရပဋိညာဉ်အဖြစ် တည်စေခဲ့တယ်။ ခါနန်ပြည်ကို အမွေအဖြစ် ငါခွဲဝေပေးမယ် လို့ ဘုရားကျိန်ဆိုခဲ့တယ်။ အဲဒီတုန်းက သူတို့ လူဦးရေ နည်းနည်းလေးပဲ။ ခါနန်ပြည်မှာ တိုင်းတစ်ပါးသားတွေအဖြစ် နေထိုင်ခဲ့ရတယ်။ လူတစ်မျိုးကနေ တစ်မျိုး၊ တစ်နိုင်ငံကနေ တစ်နိုင်ငံ လှည့်လည်သွားလာခဲ့ရတယ်။ သူတို့ကိုဖိနှိပ်ဖို့ ဘယ်သူ့ကိုမှ ဘုရားခွင့်မပြုခဲ့ဘူး။ သူတို့အတွက် ဘုရင်တွေကိုတောင် ဆုံးမပြီး၊ ငါ ဘိသိက်ပေးထားသူတွေကို မထိကြနဲ့။ ငါ့ပရောဖက်တွေကို မကောင်းတာတစ်ခုမှ မလုပ်ကြနဲ့ လို့ပြောခဲ့တယ်။ ဘုရားက တိုင်းပြည်မှာ အငတ်ဘေးဆိုက်စေတယ်။ အစာရေစာ ပြတ်လပ်စေတယ်။ ကျွန်အဖြစ် ရောင်းစားခံရတဲ့ ယောသပ်ကို သူတို့ရှေ့ကနေ ကြိုတင်စေလွှတ်ခဲ့တယ်။ ယောသပ်ဟာ ခြေကျဉ်းခတ်ခံရတယ်။ သံကြိုးတွေနဲ့ တုပ်နှောင်ခံရတယ်။ ယေဟောဝါရဲ့ ကတိစကား ပြည့်စုံမယ့်အချိန်အထိ နှုတ်တော်ထွက်စကားက ယောသပ်ကို သန့်စင်ပေးခဲ့တယ်။ ဘုရင်က ယောသပ်ကိုလွှတ်ဖို့ အမိန့်ပေးတယ်။ အုပ်စိုးရှင်က သူ့ကို လွှတ်ပေးတယ်။ နန်းတော်အုပ်အဖြစ်၊ ပိုင်ဆိုင်ရာမှန်သမျှကို စီမံကွပ်ကဲသူအဖြစ် သူ့ကိုခန့်တယ်။ သူက မင်းသားမှူးမတ်တွေကို စိတ်တိုင်းကျ အမိန့်ပေးနိုင်တယ်။ အကြီးအကဲတွေကို ဉာဏ်ပညာအကြောင်း သွန်သင်ပေးရတယ်။ အဲဒီနောက် အစ္စရေးက အီဂျစ်ပြည်ကို ရောက်လာတယ်။ ယာကုပ်က ဟာမပြည်မှာ တိုင်းတစ်ပါးသားအဖြစ် နေထိုင်တယ်။ ဘုရားသခင်က မိမိလူတွေကို အကြီးအကျယ် ပွားများစေတယ်။ ရန်သူတွေထက် အင်အားကြီးစေတယ်။ ရန်သူတွေ စိတ်ပြောင်းလဲသွားတာကို ဘုရားခွင့်ပြုတဲ့အတွက် သူတို့က ဘုရားရဲ့ ကျေးကျွန်တွေကို မုန်းတီးပြီး အကောက်ကြံကြတယ်။ ဘုရားက မိမိရဲ့ကျွန် မောရှေနဲ့ ရွေးချယ်ထားတဲ့ အာရုန်ကို စေလွှတ်တယ်။ မောရှေနဲ့ အာရုန်က သူတို့အလယ်မှာ ထူးဆန်းတဲ့အရာတွေ လုပ်ပြတယ်။ ဟာမပြည်မှာ အံ့ဖွယ်အမှုတွေ လုပ်ပြတယ်။ မှောင်မိုက်ကို ဘုရားစေလွှတ်လိုက်တဲ့အခါ တိုင်းပြည် မှောင်မိုက်သွားတယ်။ မောရှေနဲ့ အာရုန်က အမိန့်တော်ကို မလွန်ဆန်ကြဘူး။ ဘုရားက ရေကို သွေးဖြစ်စေတယ်။ ငါးတွေကို သေစေတယ်။ သူတို့ပြည်မှာ၊ နန်းဆောင်တွေထဲမှာ ဖားတွေ အပြည့်ပဲ။ ဘုရား အမိန့်ပေးလိုက်တဲ့အခါ ယင်ရဲနဲ့ မှက်တွေ တိုင်းပြည်ထဲ ဝင်လာတယ်။ မိုးရေအစား မိုးသီးတွေ ရွာကျစေတယ်။ သူတို့ပြည်အပေါ် လျှပ်စီးလက်စေတယ်။ စပျစ်ပင်နဲ့ သဖန်းပင်တွေကို သေစေတယ်။ တိုင်းပြည်မှာရှိတဲ့ သစ်ပင်တွေကို ချိုးပစ်တယ်။ ဘုရားအမိန့်ပေးလိုက်တဲ့အခါ အတိုင်းမသိများတဲ့ ကျိုင်းကောင်တွေ၊ ကျိုင်းကောင်ပေါက်တွေ တိုင်းပြည်ထဲ ဝင်လာပြီး၊ အပင်ရှိသမျှကို ကိုက်စားပစ်တယ်။ မြေထွက်သီးနှံတွေကိုလည်း ကိုက်စားပစ်တယ်။ အဲဒီနောက် တိုင်းပြည်မှာရှိတဲ့ သားဦးတွေ၊ ရင်သွေးဦးတွေကို တစ်ယောက်မကျန် ကွပ်မျက်တယ်။ ဘုရားက လူမျိုးတော်ကို ရွှေငွေတွေနဲ့ တစ်ပါတည်း ခေါ်ထုတ်သွားတယ်။ ဘုရားရဲ့မျိုးနွယ်တွေထဲမှာ လဲကျတဲ့သူ တစ်ယောက်မှမရှိဘူး။ အီဂျစ်တွေက အစ္စရေးတွေကို ကြောက်လာတဲ့အတွက် သူတို့ထွက်သွားတဲ့အခါ ဝမ်းသာကြတယ်။ ဘုရားက သူတို့ကို မိုးတိမ်နဲ့ကာဆီးပြီး ကာကွယ်ပေးတယ်။ ညဘက်မှာ အလင်းရဖို့ မီးကိုပေးတယ်။ သူတို့တောင်းတဲ့အခါ ငုံးတွေကို ခေါ်လာတယ်။ ကောင်းကင်ကမုန့်ကို ကျွေးပြီး ဗိုက်ဝစေခဲ့တယ်။ ကျောက်ဆောင်ကို ခွဲလိုက်တဲ့အခါ ရေတွေစီးထွက်လာပြီး ကန္တာရမှာ မြစ်လိုစီးဆင်းသွားတယ်။ ဘုရားက ကျွန်ဖြစ်သူအာဗြဟံကို ပေးထားတဲ့ သန့်ရှင်းတဲ့ကတိကို သတိရတယ်။ ဒါကြောင့် မိမိရဲ့လူတွေကို အားရရွှင်လန်းခြင်းနဲ့အတူ ခေါ်ထုတ်သွားတယ်။ ရွေးချယ်ထားသူတွေကို ရွှင်လန်းစွာ ကြွေးကြော်ခြင်းနဲ့အတူ ခေါ်ဆောင်သွားတယ်။ အဲဒီနောက် သူတို့ကို လူမျိုးတွေရဲ့ပြည် ပေးတယ်။ သူတစ်ပါး ပင်ပင်ပန်းပန်း လုပ်ကိုင်ထားတာတွေကို သူတို့အမွေရကြတယ်။ အမိန့်တော်ကို သူတို့စောင့်ထိန်းနိုင်ဖို့၊ ပညတ်တွေကို လိုက်နာနိုင်ဖို့ အဲဒီလိုလုပ်ပေးခဲ့တယ်။ ယေဟောဝါကို ချီးမွမ်းကြ။,19,Ps,105,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/105/
audio/nwt_19_Ps_BU_106.mp3,ဆာလံ (၁၀၆) ယေဟောဝါကို ချီးမွမ်းကြ။ ယေဟောဝါကို ကျေးဇူးတင်ကြ။ ဘုရားသခင်ဟာ ကောင်းမြတ်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ယေဟောဝါရဲ့ တန်ခိုးကြီးလုပ်ရပ်တွေအကြောင်း ကြေညာလို့ ကုန်နိုင်မှာ မဟုတ်ဘူး။ ချီးမွမ်းထိုက်တဲ့ လုပ်ရပ်တွေအကြောင်း ပြောပြလို့ ကုန်နိုင်မှာ မဟုတ်ဘူး။ တရားမျှတစွာ လုပ်ဆောင်သူတွေ၊ မှန်ရာကို အမြဲလုပ်ဆောင်သူတွေ ပျော်ရွှင်ချမ်းမြေ့တယ်။ ယေဟောဝါဘုရား၊ လူမျိုးတော်ကို မျက်နှာသာပြတဲ့အခါ ကျွန်တော့်ကိုလည်း သတိရလှည့်ပါ။ ဂရုစိုက်စောင့်ရှောက်ပြီး ကယ်တင်ပေးပါ။ ဒါမှ ရွေးချယ်ထားသူတွေကိုပြတဲ့ ကောင်းမြတ်ခြင်းကျေးဇူးကို ကျွန်တော် ခံစားရမှာပါ။ လူမျိုးတော်နဲ့အတူ ဝမ်းမြောက်နိုင်မှာပါ။ အမွေတော်နဲ့အတူ ကိုယ်တော့်အကြောင်း ဂုဏ်ယူဝင့်ကြွားစွာ ချီးမွမ်းနိုင်မှာပါ။ ကျွန်တော်တို့ဟာ ဘိုးဘေးတွေလိုပဲ အပြစ်လုပ်ကြတယ်။ အမှားတွေလုပ်ပြီး ဆိုးညစ်စွာ ကျင့်ကြံကြတယ်။ အီဂျစ်ပြည်မှာရှိတုန်းက ဘိုးဘေးတွေဟာ ကိုယ်တော်ရဲ့ အံ့ဖွယ်အမှုတွေကို တန်ဖိုးမထားဘူး။ ကြီးမားလှတဲ့ ခိုင်မြဲတဲ့မေတ္တာတော်ကို သတိမရကြဘူး။ အဲဒီအစား ပင်လယ်နီနားမှာ ပုန်ကန်ကြတယ်။ ဒါပေမဲ့ ဘုရားက နာမတော်ကိုထောက်ပြီး သူတို့ကို ကယ်တင်ခဲ့တယ်။ ဒီနည်းနဲ့ မိမိရဲ့ အစွမ်းခွန်အားအကြောင်း သိစေခဲ့တယ်။ ဘုရား ဆုံးမလိုက်တဲ့အခါ ပင်လယ်နီ ခန်းခြောက်သွားတယ်။ ကန္တာရမှာ ဖြတ်လျှောက်ရသလို သူတို့ကို ပင်လယ်အလယ်မှာ ဖြတ်လျှောက်စေခဲ့တယ်။ သူတို့ကို ရန်သူရဲ့လက်ကနေ ကယ်တင်တယ်။ ရန်သူရဲ့လက်ကနေ ပြန်သိမ်းယူတယ်။ ရေတွေ လွှမ်းမိုးသွားတဲ့အတွက် ရန်သူတစ်ယောက်မှ မလွတ်မြောက်ဘူး။ အဲဒီအခါ ကတိတော်ကို သူတို့ယုံကြည်ကြတယ်။ ဘုရားကို ချီးမွမ်းသီချင်းဆိုကြတယ်။ ဒါပေမဲ့ ဘုရားလုပ်ပေးခဲ့တာတွေကို ချက်ချင်းပဲ မေ့သွားကြပြန်တယ်။ ဘုရားရဲ့ လမ်းညွှန်ချက်ကို မစောင့်ကြဘူး။ တောကန္တာရမှာ ကိုယ့်အတ္တဆန္ဒနောက်ကိုပဲ လိုက်ခဲ့ကြတယ်။ ကန္တာရမှာ ဘုရားသခင်ကို အကဲစမ်းကြတယ်။ ဘုရားက သူတို့တောင်းဆိုတာကို ဖြည့်ဆည်းပေးခဲ့တယ်။ ဒါပေမဲ့ ကပ်ရောဂါနဲ့ ဒဏ်ခတ်လိုက်တဲ့အတွက် သူတို့ချုံးချုံးကျကုန်တယ်။ တပ်စခန်းမှာရှိတဲ့ လူတွေက မောရှေကိုရော ယေဟောဝါရဲ့သန့်ရှင်းသူ ဖြစ်တဲ့ အာရုန်ကိုပါ မနာလိုဖြစ်လာကြတယ်။ အဲဒီအခါ မြေကြီးကွဲအက်ပြီး ဒါသန်ကို မျိုပစ်တယ်။ အဘိရံနဲ့ သူ့လူတွေကို မြေမျိုသွားတယ်။ သူတို့အုပ်စု မီးလောင်သွားတယ်။ လူဆိုးတွေကို မီးလျှံတွေ ဝါးမျိုပစ်တယ်။ ဟောရပ်အရပ်ကို ရောက်တော့ နွားသငယ်ရုပ်တုကို သွန်းလုပ်ပြီး ဦးချကြတယ်။ ငါ့ရဲ့ဘုန်းအသရေကိုမြက်စားတဲ့ နွားရုပ်နဲ့ အစားထိုးကြတယ်။ အီဂျစ်ပြည်မှာ တန်ခိုးကြီးလုပ်ရပ်တွေ လုပ်ဆောင်ခဲ့တဲ့ ကယ်တင်ရှင်ဘုရားသခင်ကို မေ့သွားကြတယ်။ ဟာမပြည်မှာ လုပ်ခဲ့တဲ့ အံ့ဖွယ်ရာတွေ၊ ပင်လယ်နီမှာ လုပ်ခဲ့တဲ့ အံ့မခန်းဖွယ် လုပ်ရပ်တွေကို မေ့သွားကြတယ်။ ဒါကြောင့် အစတုံးဖျက်ဆီးဖို့ ဘုရားအမိန့်ချမယ့်ဆဲဆဲမှာ ရွေးချယ်ခံရသူ မောရှေက ဖျက်ဆီးခြင်း အမျက်တော်ကို ရုပ်သိမ်းပေးပါလို့ ကြားဝင်ပြီး အသနားခံခဲ့တယ်။ နောက်တော့ သာယာတဲ့ပြည်ကို သူတို့ အထင်သေးကြပြန်တယ်။ ကတိတော်ကို မယုံကြည်ကြဘူး။ တဲတွေမှာနေပြီး ညည်းညူကြတယ်။ ယေဟောဝါရဲ့စကားကို နားမထောင်ကြဘူး။ ဒါကြောင့် ဘုရားက သူတို့ကို တောကန္တာရထဲမှာ ကျဆုံးစေမယ်လို့ လက်ကိုမြှောက်ပြီး ကျိန်ဆိုခဲ့တယ်။ သူတို့ရဲ့ သားမြေးတွေကို လူမျိုးခြားတွေအလယ်မှာ ကျဆုံးစေမယ်၊ တိုင်းတစ်ပါးမှာ တကွဲတပြားဖြစ်စေမယ်လို့ ကျိန်ဆိုခဲ့တယ်။ နောက်ပိုင်းမှာ ဗာလပေဂုရကို သူတို့ ဝတ်ပြုကြတယ်။ လူသေတွေဆီ ဆက်သတဲ့ ပူဇော်သက္ကာတွေကို စားကြတယ်။ သူတို့ရဲ့လုပ်ရပ်က ဘုရားကို စိတ်ဆိုးစေတဲ့အတွက် သူတို့အပေါ် ဘေးဒဏ် ကျရောက်လာတယ်။ ဒါပေမဲ့ ဖိနဟတ် ကြားဝင်လုပ်ဆောင်ခဲ့တဲ့အတွက် ဘေးဒဏ် ရပ်တန့်သွားတယ်။ သူ့လုပ်ရပ်ဟာ ဖြောင့်မတ်တဲ့ လုပ်ရပ်အဖြစ် လူမျိုးအဆက်ဆက် ထာဝစဉ် သတ်မှတ်ခံရတယ်။ သူတို့က မေရိဘ စမ်းရေနားမှာ ဘုရားကို စိတ်ဆိုးအောင် လုပ်ကြပြန်တယ်။ သူတို့ကြောင့် မောရှေ ထိခိုက် နစ်နာခဲ့ရတယ်။ သူတို့ ဒေါသထွက်အောင်လုပ်တော့ မောရှေလည်း မဆင်မခြင် ပြောမိတယ်။ တခြားလူမျိုးတွေကို အစတုံး ဖျက်ဆီးဖို့ ယေဟောဝါမိန့်မှာခဲ့ပေမဲ့ သူတို့မလိုက်နာဘူး။ အဲဒီလူမျိုးတွေနဲ့ ရောနှောနေထိုင်ပြီး သူတို့ရဲ့လမ်းစဉ်တွေကို ခံယူလိုက်ကြတယ်။ ရုပ်တုတွေကို ဆက်ဝတ်ပြုကြတယ်။ ဒါကြောင့် ရုပ်တုတွေဟာ သူတို့အတွက် ထောင်ချောက်ဖြစ်လာတယ်။ သားသမီးတွေကို နတ်ဆိုးတွေဆီ ယဇ်ပူဇော်ကြတယ်။ အပြစ်မဲ့သူတွေ၊ သားသမီး အရင်းအချာတွေကို သတ်ပြီး ခါနန်ရုပ်တုတွေဆီ ယဇ်ပူဇော်ကြတယ်။ ဒါကြောင့် တိုင်းပြည်ဟာ သွေးစွန်းမှုနဲ့ ညစ်ညူးနေတယ်။ သူတို့ဟာ ကိုယ့်လုပ်ရပ်တွေကြောင့် ညစ်ညမ်းလာကြတယ်။ ဘုရားသခင်အပေါ် သစ္စာဖောက်ကြတယ်။ ဒါကြောင့် ယေဟောဝါက မိမိရဲ့ လူတွေကို အမျက်ထွက်တယ်။ မိမိရဲ့အမွေကို ရွံမုန်းလာတယ်။ သူတို့ကို တခြားလူမျိုးတွေလက်ထဲ အကြိမ်ကြိမ်အပ်တဲ့အတွက် သူတို့ကိုမုန်းတဲ့သူတွေ ကြီးစိုးတာကို ခံရတယ်။ ရန်သူတွေ ဖိနှိပ်ကြတယ်။ ရန်သူ့လက်အောက် သူတို့ ကျရောက်ခဲ့ရတယ်။ ဘုရားက အကြိမ်ကြိမ်ကယ်ပေမဲ့ သူတို့မနာခံဘဲ ပုန်ကန်ခဲ့ကြတယ်။ သူတို့ရဲ့အမှားကြောင့် နှိမ့်ချခံခဲ့ရတယ်။ ဒါပေမဲ့ ဘုရားက သူတို့ရဲ့ဒုက္ခကို မြင်တယ်။ သူတို့ရဲ့ အော်ဟစ်အကူအညီတောင်းသံကို ကြားတယ်။ အဲဒီအခါ သူတို့အကျိုးအတွက် ဖွဲ့ထားတဲ့ ပဋိညာဉ်ကို သတိရတယ်။ ကြီးမားလှတဲ့ ခိုင်မြဲတဲ့မေတ္တာတော်ကြောင့် သူတို့ကို သနားသွားတယ်။ ဘုရားက ဖမ်းခေါ်သွားသူတွေ သူတို့ကို သနားစိတ်ဝင်လာအောင် လုပ်ပေးတယ်။ ယေဟောဝါဘုရား၊ ကျွန်တော်တို့ကို ကယ်တင်လှည့်ပါ။ သန့်ရှင်းမြင့်မြတ်တဲ့ နာမတော်ကို ကျေးဇူးတင် ချီးမွမ်းနိုင်ဖို့၊ ကိုယ်တော့်ကို အားပါးတရ ချီးမွမ်းနိုင်ဖို့ တခြားလူမျိုးတွေရဲ့ လက်ထဲကနေ စုသိမ်းလှည့်ပါ။ အစ္စရေးတို့ရဲ့ဘုရားယေဟောဝါကို အစဉ်ထာဝရ ချီးမွမ်းကြပါစေ။ လူအားလုံး အာမင် လို့ပြောကြပါစေ။ ယေဟောဝါကို ချီးမွမ်းကြ။,19,Ps,106,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/106/
audio/nwt_19_Ps_BU_107.mp3,ဆာလံ (၁၀၇) ယေဟောဝါကိုကျေးဇူးတင်ကြပါ။ ဘုရားသခင်ဟာ ကောင်းမြတ်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ယေဟောဝါ ပြန်ရွေးယူထားသူတွေ၊ ရန်သူလက်ကနေ ပြန်ရွေးယူထားသူတွေလည်း ကျေးဇူးတင်ကြပါ။ ဘုရားက အရှေ့အနောက် တောင်မြောက် အရပ်လေးမျက်နှာမှာရှိတဲ့ တိုင်းပြည်တွေကနေ သူတို့ကို ပြန်စုသိမ်းခဲ့တယ်။ တောကန္တာရထဲ၊ သဲကန္တာရထဲ သူတို့ လှည့်လည်သွားလာခဲ့ရတယ်။ နေစရာမြို့ကို ရှာမတွေ့ဘူး။ အစာငတ် ရေငတ်ဖြစ်ပြီး မောဟိုက်လွန်းလို့ ယဲ့ယဲ့လေးပဲ ကျန်တော့တယ်။ ဒုက္ခရောက်ချိန်မှာ ယေဟောဝါကို အော်ခေါ်တဲ့အခါ သူတို့ကို ဒုက္ခနွံထဲကနေ ကယ်ဆယ်ခဲ့တယ်။ သူတို့ကို လမ်းမှန်အတိုင်း လျှောက်စေပြီး နေစရာမြို့ကို ရောက်စေခဲ့တယ်။ ခိုင်မြဲတဲ့မေတ္တာတော်ကြောင့်၊ လူတွေအတွက် လုပ်ဆောင်ပေးခဲ့တဲ့ အံ့ဖွယ်ရာတွေကြောင့် ယေဟောဝါကို ကျေးဇူးတင်ကြ။ ဘုရားက ရေငတ်သူကို ရေငတ်ပြေစေတယ်။ ဆာလောင်သူကို ကောင်းမွန်ရာတွေ အဝစားစေခဲ့တယ်။ တချို့က အမှောင်ထုထဲမှာ နေကြရတယ်။ အကျဉ်းသားဘဝရောက်ပြီး ဒုက္ခခံနေရတယ်။ သံကြိုးနဲ့ ချည်နှောင်ခံနေရတယ်။ ဘုရားသခင်ရဲ့အမိန့်ကို အာခံကြတာကိုး။ အမြင့်ဆုံးအရှင်ရဲ့ အကြံဉာဏ်ကိုလည်း မလေးစားကြဘူး။ ဒါကြောင့် ဘုရားက သူတို့ စိတ်နှိမ့်ချလာအောင် အခက်အခဲ ကြုံတွေ့စေတယ်။ သူတို့တိုက်မိလဲတဲ့အခါ ကူညီမယ့်သူ တစ်ယောက်မှ မရှိဘူး။ ဒုက္ခရောက်ချိန်မှာ ယေဟောဝါကို အကူအညီတောင်းတဲ့အခါ သူတို့ကို ဒုက္ခနွံထဲကနေ ကယ်ခဲ့တယ်။ ဘုရားက သူတို့ကို အမှောင်ထုထဲကနေ ခေါ်ထုတ်တယ်။ ခြေထိတ်လက်ထိတ်တွေ ဖြုတ်ပေးတယ်။ ခိုင်မြဲတဲ့မေတ္တာတော်ကြောင့်၊ လူတွေအတွက် လုပ်ဆောင်ပေးခဲ့တဲ့ အံ့ဖွယ်ရာတွေကြောင့် ယေဟောဝါကို ကျေးဇူးတင်ကြ။ ဘုရားက ကြေးနီတံခါးတွေကို ချိုးပစ်တယ်။ သံကန့်လန့်ကျင်တွေကို ဖြတ်ပစ်တယ်။ သူတို့က မိုက်မဲတယ်။ ကိုယ့်ရဲ့အပြစ်တွေ၊ အမှားတွေကြောင့် ဒုက္ခရောက်ခဲ့ရတယ်။ ဘာကိုမှ စားချင်စိတ်မရှိတော့ဘဲ သေခြင်းရဲ့ တံခါးဝနားကို ရောက်သွားကြတယ်။ ဒုက္ခရောက်ချိန်မှာ ယေဟောဝါကို အကူအညီတောင်းတဲ့အခါ သူတို့ကို ဒုက္ခနွံထဲကနေ ကယ်တင်ခဲ့တယ်။ ဘုရားက သူတို့ကို ကုသပေးဖို့ အမိန့်ချတယ်။ ပိတ်မိနေတဲ့ တွင်းထဲကနေ ကယ်ဆယ်ခဲ့တယ်။ ခိုင်မြဲတဲ့မေတ္တာတော်ကြောင့်၊ လူတွေအတွက် လုပ်ဆောင်ပေးခဲ့တဲ့ အံ့ဖွယ်ရာတွေကြောင့် ယေဟောဝါကို ကျေးဇူးတင်ကြ။ ကျေးဇူးတင်ချီးမွမ်းခြင်း ပူဇော်သက္ကာတွေကို ဆက်သကြပါ။ ရွှင်လန်းစွာ ကြွေးကြော်ရင်း ဘုရားရဲ့ လုပ်ဆောင်မှုတွေအကြောင်း ကြေညာကြပါ။ ပင်လယ်ပြင်မှာ သင်္ဘောနဲ့ ခရီးသွားလာသူတွေ၊ ရေပြင်ကျယ်မှာ စီးပွားရှာသူတွေက၊ ယေဟောဝါရဲ့ လုပ်ဆောင်မှုတွေ၊ ပင်လယ်ထဲက အံ့ဖွယ်ရာတွေကို မြင်တွေ့ရတယ်။ အမိန့်တော်ကြောင့် လေပြင်းမုန်တိုင်း ကျလာတယ်။ ပင်လယ်လှိုင်း ထန်လာတယ်။ သူတို့က မိုးပေါ် မြင့်တက်သွားလိုက်၊ ရေနက်ပိုင်းအထိ နိမ့်ဆင်းသွားလိုက် ဖြစ်နေတယ်။ ကြုံရတော့မယ့် ဘေးဆိုးကြောင့် သတ္တိတွေပျောက်ကုန်တယ်။ အရက်မူးသမားလို ဒယိမ်းဒယိုင် ဖြစ်နေတယ်။ သူတို့ရဲ့ အစွမ်းအစတွေလည်း အသုံးမဝင်တော့ဘူး။ ဒုက္ခရောက်ချိန်မှာ ယေဟောဝါကို အော်ခေါ်တဲ့အခါ သူတို့ကို ဒုက္ခနွံထဲကနေ ကယ်ဆယ်ခဲ့တယ်။ ဘုရားက မုန်တိုင်းစဲစေတယ်။ ပင်လယ်လှိုင်းတွေကို ငြိမ်သက်စေတယ်။ လှိုင်းလေငြိမ်သွားတဲ့အခါ သူတို့ဝမ်းမြောက်ကြတယ်။ သူတို့သွားချင်တဲ့ ဆိပ်ကမ်းကို ဘုရားပို့ဆောင်ပေးတယ်။ ခိုင်မြဲတဲ့မေတ္တာတော်ကြောင့်၊ လူတွေအတွက် လုပ်ဆောင်ပေးခဲ့တဲ့ အံ့ဖွယ်ရာတွေကြောင့် ယေဟောဝါကို ကျေးဇူးတင်ကြ။ လူစုလူဝေးအလယ်မှာ ဘုရားကို ချီးမြှောက်ကြပါ။ အသက်ကြီးသူတွေရဲ့ အစည်းအဝေးမှာ ဘုရားကို ချီးမွမ်းကြပါ။ ဘုရားက မြစ်ချောင်းတွေကို ကန္တာရဖြစ်စေတယ်။ စမ်းချောင်းတွေကို ခြောက်သွေ့တဲ့မြေ ဖြစ်စေတယ်။ သီးပွင့်ဖြစ်ထွန်းတဲ့ ပြည်ကို ပြည်သားတွေရဲ့ ဆိုးညစ်မှုကြောင့် ဆားငန်မြေ ဖြစ်စေတယ်။ ကန္တာရကိုတော့ ကျူပင်ပေါတဲ့ရေအိုင် ဖြစ်စေတယ်။ ခြောက်သွေ့တဲ့မြေကို စမ်းချောင်း ဖြစ်စေတယ်။ ဆာလောင်သူတွေကို အဲဒီမှာ နေထိုင်စေတဲ့အတွက် သူတို့က နေစရာမြို့ကို တည်ကြတယ်။ လယ်တွေမှာ မျိုးကြဲပြီး စပျစ်ခြံတွေ စိုက်ပျိုးကြတယ်။ သီးနှံတွေ အလျှံပယ်ထွက်တယ်။ ဘုရားကောင်းချီးပေးတဲ့အတွက် သူတို့ အကြီးအကျယ် တိုးများလာတယ်။ သူတို့ရဲ့တိရစ္ဆာန်အုပ်တွေ မလျော့နည်းအောင် စောင့်ရှောက်ပေးတယ်။ ဒါပေမဲ့ သူတို့က ဖိနှိပ်မှုတွေ၊ ဘေးဆိုးတွေ၊ ဝမ်းနည်းပူဆွေးမှုတွေကြောင့် လူဦးရေ လျော့နည်းလာပြီး နှိမ့်ချခံရပြန်တယ်။ ဘုရားက ဂုဏ်အသရေရှိသူတွေကို အရှက်ခွဲပြီး လမ်းမရှိတဲ့ကန္တာရမှာ လှည့်လည်သွားလာစေတယ်။ ဆင်းရဲသားတွေကိုတော့ ဖိနှိပ်မခံရအောင် ကာကွယ်ပေးတယ်။ သူတို့ရဲ့မိသားစုကို သိုးအုပ်လို များပြားစေတယ်။ ရိုးဖြောင့်သူတွေ ဒါကိုမြင်ပြီး ဝမ်းမြောက်ကြတယ်။ မဖြောင့်မတ်သူတွေကတော့ နှုတ်ပိတ်နေကြတယ်။ ဉာဏ်ပညာရှိသူကတော့ ဒါတွေကို သတိထားမိပြီး ယေဟောဝါပြတဲ့ ခိုင်မြဲတဲ့မေတ္တာအကြောင်း အသေအချာ စဉ်းစားဆင်ခြင်လိမ့်မယ်။,19,Ps,107,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/107/
audio/nwt_19_Ps_BU_108.mp3,ဆာလံ (၁၀၈) အို ဘုရားသခင်၊ ကျွန်တော့်စိတ်ဟာ တည်ကြည်ခိုင်မြဲပါတယ်။ လှိုက်လှိုက်လှဲလှဲ တေးဖွဲ့ပြီး သီချင်းဆိုပါ့မယ်။ ကြိုးတပ်တူရိယာနဲ့ စောင်းတို့၊ နိုးထကြ။ အရုဏ်ဦးကိုလည်း နှိုးရဦးမယ်။ ယေဟောဝါဘုရား၊ ကိုယ်တော့်ကို လူတွေအလယ်မှာ ချီးမွမ်းပါ့မယ်။ လူမျိုးတွေအလယ်မှာ ချီးမွမ်းသီချင်းဆိုပါ့မယ်။ ခိုင်မြဲတဲ့မေတ္တာတော်ဟာ ကောင်းကင်တိုင်အောင် ကြီးမားလို့ပါ။ သစ္စာတရားဟာ မိုးယံတိုင်အောင် ကြီးမားလို့ပါ။ အို ဘုရားသခင်၊ ကောင်းကင်အထက်မှာ ကိုယ်ကိုချီးမြှောက်တော်မူပါ။ မြေတစ်ခွင်လုံးမှာ ဘုန်းတန်ခိုးတော် ပျံ့နှံ့ပါစေ။ ကိုယ်တော် ချစ်ရသူတွေ ကယ်တင်ခံရဖို့ ညာလက်တော်နဲ့ ကယ်တင်ပြီး ပြန်ဖြေပေးလှည့်ပါ။ သန့်ရှင်းတဲ့ ဘုရားသခင်က ပြောတယ် ငါ အားရရွှင်လန်းမယ်။ ရှေခင်မြို့ကို အမွေအဖြစ် ငါပေးမယ်။ သုကုတ်ချိုင့်ဝှမ်းလွင်ပြင်ကိုလည်း တိုင်းတာမယ်။ ဂိလဒ်ပြည်ကို ငါပိုင်တယ်။ မနာရှေနယ်မြေကိုလည်း ပိုင်တယ်။ ဧဖရိမ်နယ်မြေဟာ ငါခန့်အပ်တဲ့ ခေါင်းဆောင်ရဲ့ သံခမောက်ပဲ။ ယုဒပြည်ဟာ ငါခန့်အပ်ထားတဲ့ဘုရင်ရဲ့ တောင်ဝှေးပဲ။ မောဘပြည်ကတော့ ငါ့ခြေဆေးခွက်ပါ။ ဧဒုံပြည်အပေါ် ငါ့ဖိနပ်ကို ပစ်တင်မယ်။ ဖိလိတိပြည်အပေါ် ငါအောင်သံလွှင့်မယ်။ ခံတပ်မြို့ထဲ ကျွန်တော့်ကို ဘယ်သူ ခေါ်သွားပေးမှာလဲ။ ဧဒုံပြည်အထိ ဘယ်သူ ပို့ဆောင်ပေးမှာလဲ။ အို ဘုရားသခင်၊ ကျွန်တော်တို့ကို ပစ်ပယ်ထားတဲ့ ကိုယ်တော်ပဲ မဟုတ်လား။ အို ဘုရားသခင်၊ ကျွန်တော်တို့ရဲ့ တပ်ဖွဲ့နဲ့အတူ မလိုက်ပါတော့တဲ့ ကိုယ်တော်ပဲ မဟုတ်လား။ ကျွန်တော်တို့ ဒုက္ခရောက်ချိန်မှာ ကူညီပေးလှည့်ပါ။ လူတွေကယ်တင်မှာကို မျှော်လင့်နေတာ အကျိုးမရှိဘူး။ ဘုရားသခင်ဆီကနေ ကျွန်တော်တို့ ခွန်အားရလိမ့်မယ်။ ရန်သူတွေကို ဘုရား နင်းခြေပေးလိမ့်မယ်။,19,Ps,108,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/108/
audio/nwt_19_Ps_BU_109.mp3,ဆာလံ (၁၀၉) အို ဘုရားသခင်၊ ကိုယ်တော့်ကို ချီးမွမ်းပါတယ်။ နှုတ်ဆိတ်မနေပါနဲ့။ လူဆိုးတွေ၊ လှည့်စားသူတွေ ကျွန်တော့်မကောင်းကြောင်း ပြောနေကြတယ်။ ကျွန်တော့်အကြောင်း မဟုတ်မမှန် ပြောနေကြတယ်။ နာကျင်စေတဲ့ စကားတွေပဲ ဝိုင်းပြောနေကြတယ်။ ကျွန်တော့်ကို အကြောင်းမဲ့ တိုက်ခိုက်နေကြတယ်။ ကျွန်တော် မေတ္တာပြပေမဲ့ သူတို့ ရန်တုံ့ပြန်ကြတယ်။ ကျွန်တော်ကတော့ ဆုတောင်းနေဆဲပါပဲ။ သူတို့က အကောင်းကို အဆိုးနဲ့ တုံ့ပြန်တယ်။ မေတ္တာတရားကို အမုန်းတရားနဲ့ ပြန်ဆပ်ပေးကြတယ်။ သူ့ကို လူဆိုးက တရားစီရင်ပါစေ။ သူ့ညာဘက်မှာ ရန်မူတဲ့သူ ရပ်နေပါစေ။ သူ့ကိုတရားစီရင်တဲ့အခါ အပြစ်ရှိသူလို့ သတ်မှတ်ကြပါစေ။ သူဆုတောင်းတာကိုတောင် အပြစ်လို့ ထင်မှတ်ကြပါစေ။ သူ အသက်တိုပါစေ။ သူ့ကြီးကြပ်မှူးတာဝန်ကို တခြားသူ ရပါစေ။ သူ့သားသမီးတွေ ဖတဆိုးဖြစ်သွားပါစေ။ သူ့မိန်းမလည်း မုဆိုးမဖြစ်ပါစေ။ သူ့သားသမီးတွေ လှည့်လည်တောင်းစားနေရပါစေ။ အိမ်ပျက်တွေထဲက ထွက်ပြီး စားစရာရှာရပါစေ။ သူ့ဥစ္စာရှိသမျှကို အကြွေးရှင် သိမ်းယူပါစေ။ သူပိုင်ဆိုင်သမျှကို သူစိမ်းတွေ လုယူပါစေ။ သူ့ကို သနားကြင်နာတဲ့သူ၊ သူ့ရဲ့ဖတဆိုးလေးတွေကို မျက်နှာသာပေးတဲ့သူ တစ်ယောက်မှ မရှိပါစေနဲ့။ သူ့မျိုးဆက် ပြတ်ပါစေ။ မျိုးဆက်တစ်ဆက်အတွင်း သူတို့နာမည် ပယ်ဖျက်ခံရပါစေ။ သူ့ဘိုးဘေးတွေရဲ့ အမှားကို ယေဟောဝါ သတိရပါစေ။ သူ့မိခင်ရဲ့အပြစ်တွေလည်း ပယ်ဖျက်မခံရပါစေနဲ့။ ယေဟောဝါက သူတို့လုပ်သမျှကို အမြဲစောင့်ကြည့်နေပါစေ။ သူတို့နဲ့ပတ်သက်တဲ့ အမှတ်ရစရာတွေကို ကမ္ဘာမြေပေါ်ကနေ ဖျောက်ဖျက်ပစ်ပါစေ။ သူက သနားကြင်နာမှုပြဖို့ စိတ်မကူးတဲ့အပြင် ဖိနှိပ်ခံရသူတွေ၊ ဆင်းရဲသားတွေ၊ စိတ်ကြေကွဲနေသူတွေကို သတ်ဖြတ်ဖို့ လိုက်ဖမ်းခဲ့တယ်။ ကျိန်စာတိုက်ရတာကို သူနှစ်သက်တဲ့အတွက် ကိုယ်တိုင် ကျိန်စာပြန်သင့်ပြီ။ ကောင်းချီး မပေးချင်တဲ့အတွက် ဘာကောင်းချီးမှ မရဘူး။ ကျိန်စာတွေကို အဝတ်လို ဝတ်ဆင်တယ်။ ကျိန်စာတွေဟာ သူ့ခန္ဓာကိုယ်ထဲ ရေလို စီးဝင်နေတယ်။ အရိုးထဲ ဆီလို စိမ့်ဝင်နေတယ်။ သူတိုက်တဲ့ ကျိန်စာတွေဟာ သူ့ကိုယ်ပေါ်က အဝတ်လို၊ စည်းနေကျ ခါးစည်းလို မြဲနေပါစေ။ ယေဟောဝါက ငါ့ကိုရန်မူသူတွေ၊ ငါ့ကို အပုတ်ချပြောဆိုသူတွေကို အဲဒီလို ပြစ်ဒဏ်ပေးတယ်။ အချုပ်အခြာအာဏာပိုင်ရှင် ယေဟောဝါ၊ နာမတော်ကို ထောက်ပြီး ကျွန်တော့်အကျိုးအတွက် လုပ်ဆောင်ပေးပါ။ ခိုင်မြဲတဲ့မေတ္တာတော်ဟာ ကောင်းမြတ်လှတဲ့အတွက် ကျွန်တော့်ကို ကယ်တင်ပါ။ ကျွန်တော်ဟာ ခိုကိုးရာမဲ့ပြီး နွမ်းပါးနေပါတယ်။ ရင်ထဲမှာ မချိအောင် နာကျင်နေပါတယ်။ ကျွန်တော်ဟာ အရိပ်လို ပျောက်ကွယ်ပြီး ကျိုင်းကောင်လို လွင့်ပါသွားတယ်။ အစာရှောင်နေလို့ ဒူးတွေတုန်နေတယ်။ ပိန်ချုံးပြီး အရိုးပေါ်အရေတင် ဖြစ်နေတယ်။ ကျွန်တော်ဟာ သူတို့ ကဲ့ရဲ့စရာ ဖြစ်နေပြီ။ ကျွန်တော့်ကိုတွေ့တဲ့အခါ ခေါင်းတခါခါ လုပ်ကြတယ်။ ယေဟောဝါဘုရား၊ ကူညီပေးလှည့်ပါ။ ခိုင်မြဲတဲ့မေတ္တာတော်နဲ့ ကယ်တင်လှည့်ပါ။ အို ယေဟောဝါ၊ ဒါဟာ လက်ရုံးတော်ကြောင့်ပဲ၊ ဒါကို လုပ်ဆောင်သူဟာ ကိုယ်တော်ပဲဆိုတာ သူတို့သိကြပါစေ။ သူတို့ ကျိန်စာတိုက်ပါစေ။ ကိုယ်တော်ကတော့ ကောင်းချီးပေးပါစေ။ ကျွန်တော့်ကို တိုက်ခိုက်တဲ့အခါ သူတို့ အရှက်ကွဲသွားပါစေ။ ကျွန်တော်မျိုးကတော့ ဝမ်းမြောက်ရပါစေ။ ကျွန်တော့်ကို ဆန့်ကျင်သူတွေဟာ နှိမ့်ချခံရခြင်းကို ဝတ်ဆင်ရပါစေ။ အရှက်ကို ဝတ်ရုံလို ခြုံရပါစေ။ ယေဟောဝါကို အားရပါးရ ချီးမွမ်းမယ်။ လူအများရှေ့မှာ ချီးမွမ်းမယ်။ ဘုရားက ဆင်းရဲသားတွေရဲ့ ညာဘက်မှာ ရပ်လိမ့်မယ်။ ပြစ်ဒဏ်စီရင်သူတွေလက်ကနေ သူ့ကို ကယ်တင်လိမ့်မယ်။,19,Ps,109,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/109/
audio/nwt_19_Ps_BU_110.mp3,ဆာလံ (၁၁၀) ယေဟောဝါက ရန်သူတွေကို မင်းရဲ့ခြေအောက်မှာ မချခင်အထိ ငါ့ညာဘက်မှာ ထိုင်နေပါ လို့ ငါ့သခင်ကို ပြောတယ်။ ယေဟောဝါက ဇိအုန်ကနေ သခင့်ရဲ့ အာဏာတော်လှံတံကို ဆန့်ထုတ်ပြီး ရန်သူတွေအလယ်မှာ သွားအုပ်စိုးပါ လို့ ပြောလိမ့်မယ်။ စစ်သည်အလုံးအရင်းနဲ့ သခင်ချီတက်လာတဲ့နေ့မှာ လူတွေဟာ စေတနာစိတ်နဲ့ ကိုယ့်ကိုယ်ကိုယ် ပေးဆက်ကြလိမ့်မယ်။ လူငယ်အမြောက်အမြားလည်း အရုဏ်ဦးမှာကျတဲ့ နှင်းစက်တွေအလား သန့်ရှင်းမှုကို ဆင်မြန်းပြီး သခင့်ဆီ လာကြလိမ့်မယ်။ ယေဟောဝါက မင်းဟာ မေလခိဇေဒက်လို ပုရောဟိတ်မျိုး ထာဝစဉ်ဖြစ်ရလိမ့်မယ် လို့ကျိန်ဆိုထားတယ်။ ဘုရားက စိတ်ပြောင်းလဲမှာ မဟုတ်ဘူး။ ယေဟောဝါက သခင့်ညာဘက်မှာ ရှိလိမ့်မယ်။ အမျက်တော်ထွက်တဲ့နေ့မှာ ဘုရင်တွေကို နင်းခြေလိမ့်မယ်။ လူမျိုးတွေကို တရားစီရင်မယ်။ ပြည်ကို လူသေအလောင်းတွေနဲ့ ပြည့်စေမယ်။ ကျယ်ပြောတဲ့ပြည်ရဲ့ ခေါင်းဆောင်ကို နင်းခြေမယ်။ သခင်က လမ်းတစ်လျှောက်မှာ စီးဆင်းနေတဲ့ စမ်းရေကို သောက်လိမ့်မယ်။ အဲဒီနောက် ခေါင်းကို မော့ထားလိမ့်မယ်။,19,Ps,110,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/110/
audio/nwt_19_Ps_BU_111.mp3,ဆာလံ (၁၁၁) ယေဟောဝါကို ချီးမွမ်းကြ။ א စိတ်ရိုးဖြောင့်သူတွေ စုဝေးတဲ့နေရာမှာ၊ လူစုလူဝေးအလယ်မှာ ב ယေဟောဝါကို လှိုက်လှိုက်လှဲလှဲ ငါချီးမွမ်းမယ်။ ယေဟောဝါရဲ့ လုပ်ဆောင်မှုတွေဟာ ကြီးမြတ်လှတယ်။ ד ကြည်ညိုနှစ်သက်သူတွေက အဲဒါတွေကို လေ့လာကြတယ်။ ဘုရားရဲ့ လုပ်ရပ်တွေဟာ ဂုဏ်ကျက်သရေရှိပြီး ခမ်းနားမြင့်မြတ်တယ်။ ו ဘုရားရဲ့ ဖြောင့်မတ်မှုဟာ ထာဝစဉ်တည်မြဲတယ်။ ဘုရားက မိမိရဲ့ အံ့ဖွယ်လုပ်ဆောင်မှုတွေကို သတိရစေတယ်။ ח ယေဟောဝါဟာ သနားစာနာတတ်ပြီး ကရုဏာရှိတယ်။ ကြောက်ရွံ့ရိုသေသူတွေကို စားစရာပေးတယ်။ י မိမိရဲ့ ပဋိညာဉ်ကိုလည်း ထာဝစဉ်သတိရတယ်။ လူမျိုးတော်ကို တခြားလူမျိုးတွေရဲ့အမွေ ပေးတယ်။ ל ဒီနည်းနဲ့ တန်ခိုးကြီး လုပ်ဆောင်မှုတွေအကြောင်း ဖော်ပြတယ်။ ဘုရားရဲ့ လုပ်ဆောင်မှုတွေဟာ မှန်ကန်ပြီး တရားမျှတတယ်။ נ အမိန့်တော်မှန်သမျှ ယုံကြည်စိတ်ချထိုက်တယ်။ အခုရော၊ နောင်ရော အမြဲစိတ်ချနိုင်တယ်။ ע အမိန့်တော်တွေကို အမှန်တရားနဲ့အညီ၊ ဖြောင့်မတ်မှုနဲ့အညီ ပြဋ္ဌာန်းထားတယ်။ ဘုရားက လူမျိုးတော်ကို ပြန်ရွေးယူတယ်။ צ မိမိရဲ့ပဋိညာဉ်ကို ထာဝစဉ် တည်မြဲစေတယ်။ ק နာမတော်ဟာ သန့်ရှင်းမြင့်မြတ်ပြီး ရိုသေခန့်ညားဖွယ် ကောင်းလှတယ်။ ယေဟောဝါကို ကြောက်ရွံ့ရိုသေခြင်းဟာ ဉာဏ်ပညာရဲ့ မူလအစပဲ။ ש အမိန့်တော်ကို လိုက်နာသူဟာ ထိုးထွင်းဉာဏ်ရှိရှိ လုပ်ဆောင်တယ်။ ת ဘုရားကို ထာဝစဉ် ချီးမွမ်းကြပါ။,19,Ps,111,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/111/
audio/nwt_19_Ps_BU_112.mp3,ဆာလံ (၁၁၂) ယေဟောဝါကို ချီးမွမ်းကြ။ א ယေဟောဝါကို ကြောက်ရွံ့ရိုသေသူ၊ ב ပညတ်တော်တွေကို အလွန်နှစ်သက်တဲ့သူဟာ ပျော်ရွှင်ချမ်းမြေ့တယ်။ သူ့သားမြေးတွေ ကမ္ဘာပေါ်မှာ တန်ခိုးသြဇာ ကြီးလိမ့်မယ်။ ד စိတ်ရိုးဖြောင့်သူရဲ့ မျိုးဆက်ဟာ ကောင်းချီးခံစားရလိမ့်မယ်။ သူ့အိမ်မှာ စည်းစိမ်ဥစ္စာတွေရှိတယ်။ ו သူ့ရဲ့ဖြောင့်မတ်မှုဟာ ထာဝစဉ် တည်မြဲတယ်။ သူဟာ စိတ်ရိုးဖြောင့်သူအတွက် အမှောင်ထဲက အလင်းတန်းလိုပါပဲ။ ח သနားစာနာတတ်ပြီး ကရုဏာရှိတယ်။ ဖြောင့်မတ်တယ်။ ရက်ရက်ရောရော ချေးငှားပေးတဲ့သူဟာ ကောင်းစားတတ်တယ်။ י ကိစ္စဝိစ္စတွေကို တရားသဖြင့် သူ လုပ်ဆောင်တတ်တယ်။ သူ ဘယ်တော့မှ တုန်လှုပ်ရမှာ မဟုတ်ဘူး။ ל ဖြောင့်မတ်သူကို ထာဝစဉ် သတိရနေကြလိမ့်မယ်။ သတင်းဆိုးတွေကို သူမကြောက်ဘူး။ נ သူ့စိတ်ဟာ မယိမ်းယိုင်ဘဲ ယေဟောဝါကို ယုံကြည်ကိုးစားတယ်။ သူဟာ စိတ်ဓာတ်ကြံ့ခိုင်တယ်။ မကြောက်တတ်ဘူး။ ע နောက်ဆုံးမှာ ရန်သူတွေကို အနိုင်ရတဲ့အကြည့်နဲ့ ကြည့်ရလိမ့်မယ်။ သူဟာ ရက်ရက်ရောရော ဝေမျှတယ်။ နွမ်းပါးသူတွေကို ပေးကမ်းစွန့်ကြဲတယ်။ צ သူ့ရဲ့ဖြောင့်မတ်မှုဟာ ထာဝစဉ် တည်မြဲတယ်။ ק သူ့ရဲ့အစွမ်းခွန်အားဟာ ဂုဏ်ကျက်သရေ အပြည့်နဲ့ တိုးပွားလိမ့်မယ်။ အဲဒါကိုမြင်ပြီး လူဆိုးက စိတ်ပျက်လိမ့်မယ်။ ש အံကြိတ်ခံပြင်းရင်း နောက်ဆုံးမှာ ပျောက်ကွယ်သွားရလိမ့်မယ်။ ת သူ့ရဲ့အလိုဆန္ဒလည်း ပျက်စီးသွားလိမ့်မယ်။,19,Ps,112,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/112/
audio/nwt_19_Ps_BU_113.mp3,ဆာလံ (၁၁၃) ယေဟောဝါကို ချီးမွမ်းကြ။ ယေဟောဝါရဲ့ကျွန်တို့၊ ဘုရားကို ချီးမွမ်းကြ။ ယေဟောဝါရဲ့ နာမည်ကို ချီးမွမ်းကြ။ ယေဟောဝါရဲ့ နာမည်ကို အခုကစပြီး ထာဝစဉ် ချီးမွမ်းကြပါစေ။ ယေဟောဝါရဲ့ နာမည်ကို နေထွက်ရာအရပ်ကနေ နေဝင်ရာအရပ်အထိ ချီးမွမ်းကြပါစေ။ ယေဟောဝါဟာ လူမျိုးအားလုံးထက် မြင့်မြတ်တယ်။ ကောင်းကင်ထက် ဘုန်းတန်ခိုးကြီးမားတယ်။ အထက်အရပ်မှာ စံမြန်းတဲ့ ငါတို့ရဲ့ဘုရား ယေဟောဝါနဲ့ ဘယ်သူတူသလဲ။ ဘုရားက ကိုယ်ကိုကိုင်းညွတ်ပြီး ကောင်းကင်နဲ့ ကမ္ဘာမြေကို ငုံ့ကြည့်တယ်။ နိမ့်ကျသူကို မြေမှုန့်ထဲကနေ ထူမတယ်။ နွမ်းပါးသူကို ပြာပုံ ထဲကနေ ချီမတယ်။ သူတို့ကို ဂုဏ်အသရေရှိသူတွေနဲ့အတူ၊ လူမျိုးတော်ထဲက ဂုဏ်အသရေရှိသူတွေနဲ့အတူ ထိုင်စေတယ်။ မြုံနေတဲ့မိန်းမကို ကိုယ့်အိမ်မှာ သားသမီးတွေနဲ့ ပျော်ရွှင်ရတဲ့အခွင့် ပေးသနားတယ်။ ယေဟောဝါကို ချီးမွမ်းကြ။,19,Ps,113,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/113/
audio/nwt_19_Ps_BU_114.mp3,ဆာလံ (၁၁၄) အီဂျစ်ပြည်ကနေ အစ္စရေး ထွက်လာတဲ့အခါ၊ တိုင်းတစ်ပါးစကား ပြောသူတွေထဲကနေ ယာကုပ်အမျိုး ထွက်လာတဲ့အခါ၊ ယုဒဟာ သန့်ရှင်းရာဌာနတော် ဖြစ်လာတယ်။ အစ္စရေးဟာ ဘုရားရဲ့ပိုင်နက် ဖြစ်လာတယ်။ ဒါကိုမြင်တော့ ပင်လယ်က ထွက်ပြေးတယ်။ ဂျော်ဒန်မြစ်ကလည်း ပြန်လှည့်သွားတယ်။ တောင်တန်းတွေက သိုးထီးတွေလို၊ တောင်ကုန်းတွေက သိုးသငယ်တွေလို ခုန်ပေါက်တယ်။ အို ပင်လယ်၊ ဘာလို့ ထွက်ပြေးတာလဲ။ အို ဂျော်ဒန်မြစ်၊ ဘာလို့ ပြန်လှည့်သွားတာလဲ။ တောင်တန်းတို့၊ သိုးထီးတွေလို ဘာလို့ ခုန်ပေါက်နေတာလဲ။ တောင်ကုန်းတို့၊ သိုးသငယ်တွေလို ဘာလို့ ခုန်ပေါက်နေတာလဲ။ အို ကမ္ဘာမြေ၊ ယာကုပ်ရဲ့ ဘုရားသခင်ကြောင့်၊ ငါတို့ရဲ့သခင်ကြောင့် တုန်လှုပ်ပါ။ ဘုရားက ကျောက်ဆောင်ကို ကျူပင်ပေါတဲ့ရေအိုင် ဖြစ်စေတယ်။ မီးခတ်ကျောက်ကို စမ်းရေ ဖြစ်စေတယ်။,19,Ps,114,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/114/
audio/nwt_19_Ps_BU_115.mp3,ဆာလံ (၁၁၅) အို ယေဟောဝါ၊ ကိုယ်တော်ရဲ့ ခိုင်မြဲတဲ့မေတ္တာနဲ့ သစ္စာတရားကြောင့် နာမတော်ကိုသာ ဂုဏ်တင်လှည့်ပါ။ ကျွန်တော်တို့ကို ဂုဏ်မတင်ပါနဲ့။ သူတို့ရဲ့ ဘုရားသခင်က ဘယ်မှာလဲ ဆိုပြီး လူမျိုးခြားတွေ ဘာလို့ပြောရမှာလဲ။ ငါတို့ဘုရားသခင်က ကောင်းကင်မှာ ရှိတယ်။ အလိုရှိရာ မှန်သမျှကို လုပ်ဆောင်တယ်။ သူတို့ရဲ့ ဘုရားတွေကတော့ ရွှေငွေနဲ့လုပ်ထားတဲ့ ရုပ်တုတွေပဲ။ လူ့လက်နဲ့ လုပ်ထားတာတွေပဲ။ အဲဒီရုပ်တုတွေမှာ ပါးစပ်ရှိပေမဲ့ စကားမပြောတတ်ဘူး။ မျက်စိရှိပေမဲ့ မမြင်ဘူး။ နားရှိပေမဲ့ မကြားဘူး။ နှာခေါင်းရှိပေမဲ့ အနံ့မခံနိုင်ဘူး။ လက်ရှိပေမဲ့ မထိတွေ့နိုင်ဘူး။ ခြေထောက်ရှိပေမဲ့ လမ်းမလျှောက်နိုင်ဘူး။ လည်ချောင်းနဲ့လည်း အသံမပြုနိုင်ဘူး။ ရုပ်တုလုပ်တဲ့သူတွေရော ယုံကြည်ကိုးစားသူတွေပါ အဲဒီရုပ်တုတွေလိုပဲ ဖြစ်သွားလိမ့်မယ်။ အစ္စရေး၊ ယေဟောဝါကို ယုံကြည်ကိုးစားပါ။ ဘုရားဟာ မင်းတို့ရဲ့ ကူညီမစရှင်ပဲ၊ မင်းတို့ရဲ့ဒိုင်းလွှားပဲ။ အာရုန်အမျိုး၊ ယေဟောဝါကို ယုံကြည်ကိုးစားပါ။ ဘုရားဟာ မင်းတို့ရဲ့ ကူညီမစရှင်ပဲ၊ မင်းတို့ရဲ့ဒိုင်းလွှားပဲ။ ယေဟောဝါကို ကြောက်ရွံ့ရိုသေသူတို့၊ ယေဟောဝါကို ယုံကြည်ကိုးစားပါ။ ဘုရားဟာ မင်းတို့ရဲ့ ကူညီမစရှင်ပဲ၊ မင်းတို့ရဲ့ဒိုင်းလွှားပဲ။ ယေဟောဝါက ငါတို့ကိုသတိရပြီး ကောင်းချီးပေးလိမ့်မယ်။ အစ္စရေးအမျိုးကို ကောင်းချီးပေးလိမ့်မယ်။ အာရုန်အမျိုးကိုလည်း ကောင်းချီးပေးလိမ့်မယ်။ ယေဟောဝါက မိမိကို ကြောက်ရွံ့ရိုသေတဲ့ လူကြီးလူငယ်အားလုံးကို ကောင်းချီးပေးလိမ့်မယ်။ ယေဟောဝါက မင်းနဲ့ မင်းရဲ့ သားသမီးတွေကို တိုးများစေလိမ့်မယ်။ မိုးမြေကို ဖန်ဆင်းတဲ့အရှင် ယေဟောဝါက မင်းကို ကောင်းချီးပေးပါစေ။ ယေဟောဝါက ကောင်းကင်ကို ပိုင်တယ်။ ကမ္ဘာမြေကိုတော့ လူသားတွေအတွက် ပေးထားတယ်။ လူသေတွေ၊ သေခြင်းရဲ့ ဆိတ်ငြိမ်ရာအရပ်ဆီ ဆင်းသွားသူတွေ ယေဟောဝါကို မချီးမွမ်းနိုင်ဘူး။ ငါတို့ကတော့ အခုကစပြီး ထာဝစဉ် ယေဟောဝါကို ချီးမွမ်းမယ်။ ယေဟောဝါကို ချီးမွမ်းကြ။,19,Ps,115,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/115/
audio/nwt_19_Ps_BU_116.mp3,ဆာလံ (၁၁၆) ယေဟောဝါကို ငါချစ်မြတ်နိုးတယ်၊ ငါအသနားခံတာကို ဘုရား နားထောင်ပေးလို့ပဲ။ ငါပြောတာကို နားစွင့်ပေးတဲ့အတွက် အသက်ရှင်နေသရွေ့ ဘုရားကို ဆုတောင်းမယ်။ ငါ့ကို သေခြင်းရဲ့ကြိုးတွေ ရစ်ပတ်ထားတယ်။ သင်္ချိုင်းက ချုပ်ကိုင်ထားတယ်။ ဒုက္ခနဲ့ သောကတွေ လွှမ်းမိုးထားတယ်။ ဒါပေမဲ့ ယေဟောဝါရဲ့ နာမည်ကို ငါခေါ်ပြီး ယေဟောဝါဘုရား၊ ကယ်ပါဦး လို့ ဆုတောင်းတယ်။ ယေဟောဝါက သနားစာနာတတ်ပြီး ဖြောင့်မတ်တယ်။ ငါတို့ရဲ့ ဘုရားသခင်ဟာ ကရုဏာရှိတယ်။ ယေဟောဝါက အတွေ့အကြုံမရှိသူတွေကို စောင့်ရှောက်တယ်။ ငါနှိမ့်ချခံရတဲ့အခါ ကယ်တင်တယ်။ ယေဟောဝါက ကြင်ကြင်နာနာ ဆက်ဆံတဲ့အတွက် အရင်လို စိတ်အေးလက်အေး ငါ နေရတော့မယ်။ ကျွန်တော့်ကို သေခြင်းကနေ ကိုယ်တော် ကယ်တင်တယ်။ မျက်ရည်မကျအောင်၊ တိုက်မိမလဲအောင် ကူညီတယ်။ သက်ရှိလောကမှာ ယေဟောဝါရှေ့ ငါလျှောက်လှမ်းမယ်။ အကြီးအကျယ် ဒုက္ခရောက်နေပေမဲ့ ယုံကြည်ခြင်းရှိလို့ ငါ အခုလိုပြောနေတာ။ အားလုံးဟာ လူလိမ်လူညာတွေချည်းပဲ လို့ ငါ အလန့်တကြား ပြောခဲ့မိတယ်။ ယေဟောဝါ လုပ်ပေးခဲ့တဲ့ ကောင်းမှုအားလုံးအတွက် ငါ ဘယ်လို ကျေးဇူးဆပ်ရမလဲ။ ကယ်တင်ခြင်း ခွက်ဖလားကို ငါသောက်မယ်။ ယေဟောဝါရဲ့ နာမည်ကိုခေါ်ပြီး ဆုတောင်းမယ်။ ယေဟောဝါကို သစ္စာကတိပြုထားတဲ့အတိုင်း ဘုရားရဲ့ လူတွေရှေ့မှာ လုပ်ဆောင်မယ်။ သစ္စာစောင့်သိသူတွေရဲ့ သေခြင်းဟာ ယေဟောဝါအတွက် ကြီးမားတဲ့ ဆုံးရှုံးမှုပဲ။ အို ယေဟောဝါ၊ တောင်းပန်ပါတယ်။ ကျွန်တော်ဟာ ကိုယ်တော့်ကျွန်ပါ။ ကိုယ်တော့်ကျွန်မရဲ့ သားပါ။ ကျွန်တော့်ကို အနှောင်အဖွဲ့တွေကနေ ကိုယ်တော် လွတ်မြောက်စေတယ်။ ကျေးဇူးတင်ချီးမွမ်းခြင်း ပူဇော်သက္ကာကို ဆက်သမယ်။ ယေဟောဝါရဲ့ နာမည်ခေါ်ပြီး ဆုတောင်းမယ်။ ယေဟောဝါကို သစ္စာကတိပြုထားတဲ့အတိုင်း ဘုရားရဲ့ လူတွေရှေ့မှာ လုပ်ဆောင်မယ်။ အို ဂျေရုဆလင်၊ မင်းရဲ့အလယ်မှာ၊ ယေဟောဝါအိမ်တော်ရဲ့ ရင်ပြင်တွေမှာ အဲဒီလို လုပ်ဆောင်မယ်။ ယေဟောဝါကို ချီးမွမ်းကြ။,19,Ps,116,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/116/
audio/nwt_19_Ps_BU_117.mp3,ဆာလံ (၁၁၇) လူမျိုးအပေါင်းတို့၊ ယေဟောဝါကို ချီးမွမ်းကြ။ လူအပေါင်းတို့၊ ဘုရားကို ဂုဏ်တင်ချီးမွမ်းကြ။ ငါတို့အပေါ် ခိုင်မြဲတဲ့မေတ္တာတော် ကြီးမားလှတယ်။ ယေဟောဝါရဲ့ သစ္စာတရားကလည်း ထာဝစဉ်တည်တယ်။ ယေဟောဝါကို ချီးမွမ်းကြ။,19,Ps,117,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/117/
audio/nwt_19_Ps_BU_118.mp3,ဆာလံ (၁၁၈) ယေဟောဝါကိုကျေးဇူးတင်ကြပါ။ ဘုရားသခင်ဟာ ကောင်းမြတ်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ခိုင်မြဲတဲ့မေတ္တာတော် ထာဝစဉ်တည်မြဲတယ် လို့ အစ္စရေးတို့ ပြောကြပါစေ။ ခိုင်မြဲတဲ့မေတ္တာတော် ထာဝစဉ်တည်မြဲတယ် လို့ အာရုန်အမျိုး ပြောကြပါစေ။ ခိုင်မြဲတဲ့မေတ္တာတော် ထာဝစဉ်တည်မြဲတယ် လို့ ယေဟောဝါကို ကြောက်ရွံ့ရိုသေသူတွေ ပြောကြပါစေ။ ဒုက္ခရောက်ချိန်မှာ ယေဟောဝါဆီ ငါဆုတောင်းတယ်။ ယေဟောဝါက ဖြေကြားပြီး ဘေးကင်းတဲ့နေရာဆီ ခေါ်ဆောင်သွားတယ်။ ငါ့ဘက်မှာ ယေဟောဝါရှိတဲ့အတွက် ဘာကိုမှ မကြောက်ဘူး။ လူက ငါ့ကို ဘာလုပ်နိုင်မှာလဲ။ ကူညီမစရှင်အဖြစ် ငါ့ဘေးမှာ ယေဟောဝါရှိတယ်။ ငါ့ကိုမုန်းတဲ့သူတွေကို အနိုင်ရတဲ့အကြည့်နဲ့ ငါကြည့်ရလိမ့်မယ်။ လူတွေကို အားကိုးတာထက် ယေဟောဝါဆီမှာ ခိုလှုံတာ ပိုကောင်းတယ်။ မင်းညီမင်းသားတွေကို အားကိုးတာထက် ယေဟောဝါဆီမှာ ခိုလှုံတာ ပိုကောင်းတယ်။ လူမျိုးအားလုံး ငါ့ကို ဝိုင်းထားပေမဲ့ ယေဟောဝါရဲ့နာမည်ကို အားကိုးပြီး ငါတွန်းလှန်ခဲ့တယ်။ သူတို့ဝိုင်းထားလို့ ငါပိတ်မိနေပေမဲ့ ယေဟောဝါရဲ့နာမည်ကို အားကိုးပြီး ငါတွန်းလှန်ခဲ့တယ်။ သူတို့က ငါ့ကို ပျားလို ဝိုင်းအုံထားပေမဲ့ ဆူးချုံကိုလောင်တဲ့ မီးလို ချက်ချင်းငြိမ်းသွားတယ်။ ယေဟောဝါရဲ့ နာမည်ကို အားကိုးပြီး ငါတွန်းလှန်ခဲ့တယ်။ တအား တွန်းချခံလိုက်ရပေမဲ့ ငါ့ကို ယေဟောဝါကူညီတယ်။ ယေဟောဝါဟာ ငါ့ရဲ့ခိုနားရာ၊ ငါ့ရဲ့အစွမ်းတန်ခိုး၊ ငါ့ရဲ့ကယ်တင်ခြင်းပဲ။ ဖြောင့်မတ်သူတွေရဲ့ တဲကနေ ရွှင်မြူးသံတွေ၊ ကယ်တင်ခြင်း တေးသံတွေ ထွက်ပေါ်နေတယ်။ ယေဟောဝါရဲ့ ညာလက်က တန်ခိုးတော်ကို ဖော်ပြတယ်။ ယေဟောဝါက အောင်ပွဲခံတဲ့အနေနဲ့ ညာလက်ကို မြှောက်တယ်။ ယေဟောဝါရဲ့ ညာလက်က တန်ခိုးတော်ကို ဖော်ပြတယ်။ ငါသေလို့ မဖြစ်သေးဘူး။ ယေဟောဝါရဲ့ လုပ်ဆောင်မှုတွေကို ကြေညာနိုင်ဖို့ ငါအသက်ရှင်နေရမယ်။ ယေဟောဝါက ငါ့ကို ပြင်းပြင်းထန်ထန် ဆုံးမပေမဲ့ သေခြင်းလက်ထဲကိုတော့ မအပ်ခဲ့ဘူး။ ဖြောင့်မတ်ခြင်းတံခါးတွေကို ငါ့အတွက် ဖွင့်ပေးပါ။ အဲဒီတံခါးတွေထဲ ငါဝင်ပြီး ယေဟောဝါကို ချီးမွမ်းမယ်။ ဒါဟာ ယေဟောဝါရဲ့ တံခါးပဲ။ ဖြောင့်မတ်သူတွေ အဲဒီတံခါးထဲ ဝင်လိမ့်မယ်။ ကျွန်တော့်ကို ဖြေကြားပြီး ကယ်တင်ပေးတဲ့အတွက် ကိုယ်တော့်ကို ချီးမွမ်းမယ်။ တိုက်ကို တည်ဆောက်သူတွေ ပယ်ထားတဲ့ ကျောက်ဟာ ထိပ်ဆုံးက ထောင့်ချုပ်ကျောက် ဖြစ်လာပြီ။ ဒီကျောက်ဟာ ယေဟောဝါဆီက လာတယ်။ ငါတို့အမြင်မှာ အံ့သြစရာပဲ။ အဲဒီနေ့ဟာ ယေဟောဝါ စီစဉ်တဲ့နေ့ပဲ။ အဲဒီနေ့မှာ ငါတို့ ဝမ်းမြောက်ရွှင်လန်းရလိမ့်မယ်။ အို ယေဟောဝါ၊ ကယ်တင်ပေးလှည့်ပါ၊ တောင်းပန်ပါတယ်။ ယေဟောဝါဘုရား၊ ကျွန်တော်တို့ကို အောင်ပွဲခံစေပါ။ ယေဟောဝါရဲ့နာမည်နဲ့ ရောက်လာသူ ကောင်းချီးခံစားရပါစေ။ ယေဟောဝါရဲ့ အိမ်တော်ကနေ ငါတို့ကောင်းချီးပေးပါတယ်။ ယေဟောဝါဟာ ဘုရားသခင်ပဲ။ ငါတို့ကို အလင်းပေးတယ်။ သစ်ခက်တွေကိုင်ပြီး ပွဲတော်မှာ စီတန်းလှည့်လည်သူတွေနဲ့အတူ လိုက်သွားကြ။ ပူဇော်ရာပလ္လင်ရဲ့ ဦးချိုအတက်တွေဆီ ရောက်တဲ့အထိ တက်သွားကြ။ ကိုယ်တော်ဟာ ကျွန်တော့်ဘုရားသခင်ပါ။ ကိုယ်တော့်ကို ချီးမွမ်းမယ်။ ဘုရားသခင်၊ ကိုယ်တော့်ကို ချီးမြှောက်မယ်။ ယေဟောဝါကို ကျေးဇူးတင်ကြ။ ဘုရားသခင်ဟာ ကောင်းမြတ်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။,19,Ps,118,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/118/
audio/nwt_19_Ps_BU_119.mp3,ဆာလံ (၁၁၉) ယေဟောဝါရဲ့ပညတ်အတိုင်း လိုက်လျှောက်ပြီး အပြစ်ပြောစရာ မရှိအောင် အသက်ရှင်သူတွေဟာ ပျော်ရွှင်ချမ်းမြေ့တယ်။ ဘုရားရဲ့ သတိပေးချက်တွေကို လိုက်နာပြီး ဘုရားကို စိတ်နှလုံးအကြွင်းမဲ့ ရှာဖွေသူတွေဟာ ပျော်ရွှင်ချမ်းမြေ့တယ်။ သူတို့က မဖြောင့်မတ်တာ တစ်ခုမှ မလုပ်ဘူး။ ဘုရားရဲ့ လမ်းစဉ်တွေအတိုင်း လိုက်လျှောက်တယ်။ အမိန့်တော်ကို အသေအချာ လိုက်နာဖို့ ကိုယ်တော် မိန့်မှာထားတယ်။ ကျွန်တော် တည်ကြည်ခိုင်မြဲနေရင် သိပ်ကောင်းမှာပဲ။ ကိုယ်တော်ရဲ့ စည်းမျဉ်းတွေကို စောင့်ထိန်းချင်လို့ပါ။ အဲဒီလိုခိုင်မြဲနေရင် ပညတ်ချက်တွေအကြောင်း တွေးတောဆင်ခြင်တဲ့အခါ ကျွန်တော် အရှက်ရမှာ မဟုတ်ဘူး။ ဖြောင့်မတ်တဲ့ တရားစီရင်ချက်တွေအကြောင်း လေ့လာတဲ့အခါ ကိုယ်တော့်ကို ရိုးဖြောင့်တဲ့စိတ်နဲ့ ချီးမွမ်းမယ်။ ကိုယ်တော်ရဲ့ စည်းမျဉ်းတွေကို စောင့်ထိန်းမယ်။ ကျွန်တော့်ကို ဘယ်တော့မှ မစွန့်ပစ်လိုက်ပါနဲ့။ လူငယ်လူရွယ်တွေဟာ သန့်ရှင်းတဲ့ အသက်တာကို ဘယ်လိုရနိုင်မလဲ။ ကိုယ့်ကိုယ်ကိုယ် စောင့်ထိန်းခြင်း၊ နှုတ်တော်ထွက် စကားအတိုင်း ကျင့်ကြံခြင်းအားဖြင့်ပဲ။ ကိုယ်တော့်ကို စိတ်စွမ်းရှိသမျှ ရှာဖွေပါတယ်။ ပညတ်ချက်တွေကနေ ကျွန်တော့်ကို လမ်းမလွဲစေပါနဲ့။ ကိုယ်တော့်ကို မပြစ်မှားမိအောင် နှုတ်တော်ထွက် စကားတွေကို ရင်ထဲမှာ စွဲမှတ်ထားပါတယ်။ အို ယေဟောဝါ၊ ကိုယ်တော့်ကို ချီးမွမ်းပါတယ်။ ကိုယ်တော်ရဲ့ စည်းမျဉ်းတွေအကြောင်း သင်ကြားပေးလှည့်ပါ။ မိန့်မှာထားသမျှ တရားစီရင်ချက်တွေအကြောင်း ကျွန်တော် ကြေညာမယ်။ အဖိုးတန်ပစ္စည်းတွေရလို့ ဝမ်းမြောက်တာထက် ကိုယ်တော်ရဲ့ သတိပေးချက်တွေရလို့ ပိုဝမ်းမြောက်ပါတယ်။ အမိန့်တော်တွေအကြောင်း စဉ်းစားဆင်ခြင်မယ်။ ကိုယ်တော်ရဲ့ လမ်းစဉ်တွေကို မျက်ခြည်မပြတ် အာရုံစိုက်မယ်။ ကိုယ်တော်ရဲ့ ဥပဒေတွေကို ကျွန်တော် မြတ်နိုးတယ်။ နှုတ်တော်ထွက်စကားကို မမေ့ပါဘူး။ ကျွန်တော်မျိုးကို ကြင်ကြင်နာနာ ဆက်ဆံလှည့်ပါ။ ဒါမှ ကျွန်တော် အသက်ဆက်ရှင်ပြီး နှုတ်တော်ထွက် စကားကို လိုက်နာနိုင်မှာပါ။ ပညတ်တော်မှာပါတဲ့ အံ့ဖွယ်ရာတွေကို ရှင်းရှင်းလင်းလင်း မြင်နိုင်အောင် ကျွန်တော့်မျက်စိကို ဖွင့်ပေးပါ။ ကျွန်တော်ဟာ တခြားတိုင်းပြည်ကို ရောက်နေတဲ့ တိုင်းတစ်ပါးသားပါ။ ပညတ်ချက်တွေကို ဝှက်မထားပါနဲ့။ ကိုယ်တော်ရဲ့ တရားစီရင်ချက်တွေကို တစ်ချိန်လုံး တောင့်တရလွန်းလို့ ကျွန်တော် လုံးပါးပါးနေပြီ။ ကိုယ်တော်က ရောင့်တက်သူတွေ၊ ပညတ်ချက်တွေကို မလိုက်နာလို့ ကျိန်စာသင့်နေသူတွေကို ပြစ်တင်ဆုံးမတယ်။ ကိုယ်တော်ရဲ့ သတိပေးချက်တွေကို လိုက်နာတဲ့အတွက် ကဲ့ရဲ့ခြင်းနဲ့ အထင်သေးခြင်းကို ကျွန်တော့်ဆီကနေ ဖယ်ရှားပေးပါ။ မင်းညီမင်းသားတွေ ဝိုင်းထိုင်ပြီး ကျွန်တော့်အကြောင်း မကောင်းပြောနေရင်တောင် ကျွန်တော်မျိုးကတော့ ကိုယ်တော်ရဲ့ စည်းမျဉ်းတွေအကြောင်း စဉ်းစားဆင်ခြင်တယ်။ ကိုယ်တော်ရဲ့ သတိပေးချက်တွေကို မြတ်နိုးလှပါတယ်။ အဲဒါတွေဟာ ကျွန်တော့်အတွက် အကြံပေးသူတွေပါ။ ကျွန်တော် မြေမှုန့်ထဲ ပြားပြားဝပ်နေရပြီ။ နှုတ်တော်ထွက်စကားအတိုင်း အသက်ဆက်ရှင်စေပါ။ ကျွန်တော့်ရဲ့ လုပ်ရပ်တွေအကြောင်း ပြောပြတဲ့အခါ ကိုယ်တော်ပြန်ဖြေတယ်။ စည်းမျဉ်းတွေအကြောင်း သင်ကြားပေးလှည့်ပါ။ အမိန့်တော်တွေရဲ့ ဆိုလိုရင်းကို နားလည်စေပါ။ ဒါမှ အံ့ဖွယ်လုပ်ဆောင်မှုတွေအကြောင်း ကျွန်တော် စဉ်းစားဆင်ခြင်နိုင်မှာပါ။ သောကတွေကြောင့် အိပ်မပျော်နိုင်ဘူး။ ဒါကြောင့် နှုတ်တော်ထွက်စကားအတိုင်း ခွန်အားပေးလှည့်ပါ။ လှည့်စားတဲ့ လမ်းစဉ်ကနေ ကျွန်တော့်ကို ဖယ်ရှားပေးပါ။ ပညတ်တော်အကြောင်း သင်ပေးပြီး မျက်နှာသာပေးလှည့်ပါ။ သစ္စာလမ်းစဉ်ကို ကျွန်တော်ရွေးချယ်ပါပြီ။ တရားစီရင်ချက်တွေ မှန်ကန်တယ်ဆိုတာ အသိအမှတ်ပြုပါတယ်။ ကိုယ်တော်ရဲ့ သတိပေးချက်တွေကို ဆည်းကပ်ပါတယ်။ အို ယေဟောဝါ၊ ကျွန်တော် စိတ်မပျက်ပါရစေနဲ့။ ခံယူတတ်တဲ့စိတ်ကို ကိုယ်တော် ပေးထားတဲ့အတွက် ပညတ်လမ်းစဉ်တွေကို ကျွန်တော် မက်မက်မောမော လိုက်လျှောက်မယ်။ ယေဟောဝါဘုရား၊ စည်းမျဉ်းတွေအကြောင်း သင်ကြားပေးပါ။ သက်ဆုံးတိုင် လိုက်နာပါ့မယ်။ ကျွန်တော့်ကို သိနားလည်နိုင်စွမ်း ပေးလှည့်ပါ။ ဒါမှ ပညတ်တော်ကို စောင့်ထိန်းပြီး စိတ်ရောကိုယ်ပါ လိုက်နာနိုင်မှာပါ။ ပညတ်လမ်းစဉ်အတိုင်း လမ်းပြပေးလှည့်ပါ။ ပညတ်ချက်တွေကို နှစ်သက်မြတ်နိုးလို့ပါ။ ကျွန်တော့်ကို ကိုယ်တော်ရဲ့ သတိပေးချက်တွေဘက် စိတ်တိမ်းညွတ်စေပါ။ ကိုယ်ကျိုးရှာချင်တဲ့ဘက် မတိမ်းညွတ်စေပါနဲ့။ အချည်းနှီးဖြစ်တဲ့အရာတွေကို မကြည့်မိအောင် ကျွန်တော့်မျက်စိကို လွှဲပေးပါ။ ကိုယ်တော်ရဲ့ လမ်းစဉ်မှာပဲ အသက်ဆက်ရှင်စေပါ။ ကျွန်တော်မျိုးကို ပေးခဲ့တဲ့ ကတိတော်အတိုင်း လုပ်ဆောင်ပေးပါ။ ဒါမှ ကိုယ်တော့်ကို ကြောက်ရွံ့ရိုသေနိုင်မှာပါ။ ကျွန်တော်ကြောက်တဲ့ အရှက်ကွဲခြင်းကို ဖယ်ရှားပေးပါ။ ကိုယ်တော်ရဲ့ တရားစီရင်ချက်တွေ မှန်ကန်လို့ပါ။ အမိန့်တော်တွေကို တောင့်တနေတာ မြင်လှည့်ပါ။ ဖြောင့်မတ်ခြင်းနဲ့အညီ ကျွန်တော့်ကို အသက်ဆက်ရှင်စေပါ။ အို ယေဟောဝါ၊ ခိုင်မြဲတဲ့မေတ္တာတော်ကို ခံစားပါရစေ။ ကတိတော်အတိုင်း ကယ်တင်ခြင်းကျေးဇူးကို ခံစားပါရစေ။ ဒါမှ ကဲ့ရဲ့နေသူကို ပြန်ချေပနိုင်မှာပါ။ နှုတ်တော်ထွက်စကားကို ယုံကြည်ကိုးစားပါတယ်။ အမှန်တရားနဲ့ဆိုင်တဲ့ စကားတွေကို ကျွန်တော့်နှုတ်ကနေ လုံးဝ မဖယ်ရှားလိုက်ပါနဲ့။ ကိုယ်တော်ရဲ့ တရားစီရင်ချက်ကို မျှော်လင့်နေပါတယ်။ ပညတ်တော်ကို အစဉ်ထာဝရ စောင့်ထိန်းပါ့မယ်။ အမိန့်တော်ကို ရှာဖွေစူးစမ်းတဲ့အတွက် ဘေးကင်းတဲ့နေရာမှာ ကျွန်တော် သွားလာရမှာပါ။ ကိုယ်တော်ရဲ့ သတိပေးချက်တွေအကြောင်း ဘုရင်တွေရှေ့ ထုတ်ဖော်ပြောဆိုမှာပါ။ ကျွန်တော် မရှက်ပါဘူး။ ပညတ်ချက်တွေကို ကျွန်တော် မြတ်နိုးတယ်။ တကယ်ကို ချစ်မြတ်နိုးပါတယ်။ ပညတ်ချက်တွေကို ချစ်မြတ်နိုးတဲ့အတွက် ကိုယ်တော့်ဆီ လက်ဖြန့်ဆုတောင်းမယ်။ ကိုယ်တော်ရဲ့ စည်းမျဉ်းတွေအကြောင်း စဉ်းစားဆင်ခြင်မယ်။ ကျွန်တော်မျိုးကို ပေးခဲ့တဲ့ ကတိကို သတိရလှည့်ပါ။ အဲဒီကတိကြောင့် မျှော်လင့်ချက်ရှိလာပြီး ဒုက္ခရောက်ချိန်မှာ စိတ်သက်သာရာရခဲ့တယ်။ နှုတ်တော်ထွက်စကားဟာ အသက်ဆက်ရှင်စေတယ်။ ရောင့်တက်သူတွေ ကျွန်တော့်ကို အလွန်အထင်သေးကြပေမဲ့ ပညတ်တော်ကနေ ကျွန်တော် မသွေဖည်ပါဘူး။ အို ယေဟောဝါ၊ ရှေးတုန်းက ကိုယ်တော်ရဲ့ တရားစီရင်ချက်တွေအကြောင်း သတိရပါတယ်။ အဲဒီကနေ နှစ်သိမ့်မှု ခံစားရပါတယ်။ ပညတ်တော်ကို ပစ်ပယ်တဲ့ လူဆိုးတွေကြောင့် ကျွန်တော် ဒေါသမီး တောက်လောင်နေတယ်။ ဘယ်မှာပဲ နေထိုင်ပါစေ ကိုယ်တော်ရဲ့ စည်းမျဉ်းတွေဟာ ကျွန်တော့်အတွက် တေးသီချင်းတွေပါ။ ယေဟောဝါဘုရား၊ ပညတ်တော်ကို စောင့်ထိန်းနိုင်ဖို့ ညအချိန်မှာ နာမတော်ကို သတိရပါတယ်။ အမိန့်တော်ကို စောင့်ထိန်းပါတယ်။ ဒါဟာ ကျွန်တော့်အတွက် အကျင့်ဖြစ်နေပါပြီ။ ယေဟောဝါဟာ ကျွန်တော့်ဝေစုပါ။ နှုတ်တော်ထွက်စကားကို လိုက်နာမယ်လို့ ကတိပေးပါတယ်။ ကျွန်တော် လှိုက်လှိုက်လှဲလှဲ အသနားခံပါတယ်။ ကတိတော်အတိုင်း မျက်နှာသာပေးလှည့်ပါ။ သတိပေးချက်တွေကို ပြန်လိုက်နာနိုင်ဖို့ ကိုယ့်လမ်းစဉ်တွေကို ဆန်းစစ်ပါတယ်။ ပညတ်ချက်တွေကို ချက်ချင်း စောင့်ထိန်းပါတယ်။ မနှောင့်နှေးပါဘူး။ လူဆိုးတွေရဲ့ကြိုးတွေ ဝိုင်းရံထားပေမဲ့ ပညတ်တော်ကို မမေ့ပါဘူး။ သန်းခေါင်ယံမှာ နိုးထပြီး ကိုယ်တော်ရဲ့ ဖြောင့်မတ်တဲ့ တရားစီရင်ချက်တွေကို ကျေးဇူးတင်ချီးမွမ်းပါတယ်။ ကျွန်တော်ဟာ ကိုယ်တော့်ကို ကြောက်ရွံ့ရိုသေသူတွေ၊ အမိန့်တော် စောင့်ထိန်းသူတွေရဲ့ မိတ်ဆွေပါပဲ။ အို ယေဟောဝါ၊ ကမ္ဘာမြေဟာ ခိုင်မြဲတဲ့မေတ္တာတော်နဲ့ ပြည့်နေတယ်။ ကိုယ်တော်ရဲ့ စည်းမျဉ်းတွေအကြောင်း သင်ကြားပေးလှည့်ပါ။ အို ယေဟောဝါ၊ နှုတ်တော်ထွက်စကားအတိုင်း ကျွန်တော်မျိုးကို ကျေးဇူးပြုပါပြီ။ ပညတ်ချက်တွေကို ကျွန်တော် ယုံကြည်ကိုးစားတဲ့အတွက် ဆင်ခြင်ဉာဏ်နဲ့ အသိပညာကို သင်ကြားပေးပါ။ ကျွန်တော် လမ်းလွဲပြီး ဒုက္ခရောက်ခဲ့ဖူးတယ်။ အခုတော့ နှုတ်တော်ထွက်စကားကို လိုက်နာနေပါပြီ။ ကိုယ်တော်ဟာ ကောင်းမြတ်တယ်။ ကိုယ်တော်ရဲ့ လုပ်ဆောင်မှုတွေကလည်း ကောင်းမြတ်တယ်။ ကိုယ်တော်ရဲ့ စည်းမျဉ်းတွေအကြောင်း သင်ကြားပေးလှည့်ပါ။ ရောင့်တက်သူတွေ မဟုတ်မမှန် စွပ်စွဲကြပေမဲ့ ကျွန်တော်ကတော့ အမိန့်တော်ကို စိတ်ရောကိုယ်ပါ စောင့်ထိန်းပါတယ်။ သူတို့ဟာ အကြင်နာတရား ကင်းမဲ့တယ်။ ကျွန်တော်ကတော့ ပညတ်တော်ကို မြတ်နိုးပါတယ်။ ကျွန်တော် ဒုက္ခရောက်တာ ကောင်းတယ်။ ဒါမှ ကိုယ်တော်ရဲ့ စည်းမျဉ်းတွေအကြောင်း သိလာနိုင်မှာပါ။ ကိုယ်တော် ထုတ်ဖော်ပြောပြတဲ့ ပညတ်တရားဟာ ကျွန်တော့်အတွက် ရွှေငွေ အမြောက်အမြားထက် အဖိုးထိုက်ပါတယ်။ ကျွန်တော့်ကို လက်တော်နဲ့ ဖန်ဆင်းပြီး ပုံသွင်းခဲ့တယ်။ ပညတ်ချက်တွေအကြောင်း သိလာနိုင်ဖို့ သိနားလည်နိုင်စွမ်း ပေးသနားလှည့်ပါ။ ကိုယ်တော့်ကို ကြောက်ရွံ့ရိုသေသူတွေ ကျွန်တော့်ကိုမြင်ပြီး ဝမ်းမြောက်ကြတယ်။ နှုတ်တော်ထွက်စကားဟာ ကျွန်တော့်မျှော်လင့်ချက် ဖြစ်နေလို့ပါ။ အို ယေဟောဝါ၊ ကိုယ်တော်ရဲ့ တရားစီရင်ချက်တွေဟာ ဖြောင့်မတ်တယ်၊ သစ္စာတရားတော်ကြောင့် ကျွန်တော့်ကို ဆုံးမတယ်ဆိုတာ သိပါတယ်။ ပေးခဲ့တဲ့ ကတိတော်အတိုင်း ခိုင်မြဲတဲ့မေတ္တာတော်က ကျွန်တော်မျိုးကို နှစ်သိမ့်ပေးပါစေ။ ပညတ်တော်ကို ကျွန်တော် မြတ်နိုးတဲ့အတွက် အသက်ဆက်ရှင်နိုင်ဖို့ ကရုဏာ ပြလှည့်ပါ။ ရောင့်တက်သူတွေဟာ ကျွန်တော့်ကို အကြောင်းမဲ့ ပြစ်မှားတဲ့အတွက် အရှက်ကွဲကြပါစေ။ ကျွန်တော်ကတော့ အမိန့်တော်တွေအကြောင်း စဉ်းစားဆင်ခြင်မယ်။ ကိုယ်တော့်ကို ကြောက်ရွံ့ရိုသေသူတွေ၊ ကိုယ်တော်ရဲ့ သတိပေးချက်တွေကို သိကျွမ်းသူတွေ ကျွန်တော့်ဆီ ပြန်လှည့်လာပါစေ။ ကိုယ်တော်ရဲ့ စည်းမျဉ်းတွေကို စိတ်နှလုံးအကြွင်းမဲ့ လိုက်နာပါရစေ။ ဒါမှ ကျွန်တော် အရှက်တကွဲ မဖြစ်မှာပါ။ ကယ်တင်ခြင်း ကျေးဇူးကို တောင့်တနေပါတယ်။ နှုတ်တော်ထွက်စကားဟာ ကျွန်တော့်မျှော်လင့်ချက် ဖြစ်နေလို့ပါ။ ကျွန်တော့်ကို ဘယ်တော့နှစ်သိမ့်ပေးမှာလဲ လို့ပြောရင်း ကတိတော်တွေကို မျှော်ကြည့်နေပါတယ်။ ကျွန်တော်ဟာ မီးခိုးရိုက်ထားလို့ ရှုံ့တွနေတဲ့ သားရေဘူးလို ဖြစ်နေပေမဲ့ ကိုယ်တော်ရဲ့ စည်းမျဉ်းတွေကိုတော့ မမေ့ပါဘူး။ ကျွန်တော်မျိုး ဘယ်လောက်ကြာကြာ စောင့်ရဦးမှာလဲ။ ညှဉ်းပန်းနှိပ်စက်သူတွေကို ဘယ်တော့တရားစီရင်မှာလဲ။ ရောင့်တက်သူတွေ၊ ပညတ်တော်ကို ချိုးဖောက်သူတွေက ကျွန်တော့်အတွက် တွင်းတူးထားကြတယ်။ ပညတ်ချက်မှန်သမျှ ယုံကြည်စိတ်ချထိုက်တယ်။ ကျွန်တော့်ကို လူတွေ အကြောင်းမဲ့ နှိပ်စက်နေလို့ ကူညီပါဦး။ ကျွန်တော့်ကို မြေပေါ်ကနေ သူတို့ ပယ်ရှင်းပစ်တော့မယ်။ ကျွန်တော်ကတော့ အမိန့်တော်ကို မစွန့်ပစ်ပါဘူး။ ခိုင်မြဲတဲ့မေတ္တာတော်နဲ့အညီ ကျွန်တော့်ကို အသက်ဆက်ရှင်စေပါ။ ဒါမှ ကိုယ်တော်ပြောခဲ့တဲ့ သတိပေးချက်တွေကို စောင့်ထိန်းနိုင်မှာပါ။ အို ယေဟောဝါ၊ နှုတ်တော်ထွက်စကားဟာ ကောင်းကင်မှာ ထာဝစဉ် တည်မြဲလိမ့်မယ်။ ကိုယ်တော်ရဲ့ သစ္စာတရားဟာ လူမျိုးအဆက်ဆက် တည်ပါတယ်။ ကိုယ်တော်က ကမ္ဘာမြေကို တည်မြဲတည်နေစေဖို့ အခိုင်အမာ အုတ်မြစ်ချထားတယ်။ ကိုယ်တော်ရဲ့ တရားစီရင်ချက်တွေကြောင့် ကောင်းကင်နဲ့ ကမ္ဘာမြေဟာ ဒီနေ့အထိ တည်မြဲနေတယ်။ ဖန်ဆင်းရာအားလုံးဟာ ကိုယ်တော့်ကျွန်တွေပဲ။ ပညတ်တော်ကိုသာ မမြတ်နိုးခဲ့ရင် ကျွန်တော် ဒုက္ခရောက်ပြီး ပျက်စီးနေလောက်ပြီ။ အမိန့်တော်ကို ကျွန်တော် ဘယ်တော့မှ မမေ့ဘူး။ အမိန့်တော်ကြောင့် ကျွန်တော် အသက်ဆက်ရှင်နေလို့ပါ။ ကျွန်တော့်ကို ကိုယ်တော် ပိုင်ပါတယ်။ အမိန့်တော်တွေကို ကျွန်တော် စူးစမ်းရှာဖွေတဲ့အတွက် ကယ်တင်ပေးလှည့်ပါ။ ကျွန်တော့်ကို လုပ်ကြံဖို့ လူဆိုးတွေ စောင့်နေတယ်။ ကျွန်တော်ကတော့ သတိပေးချက်တွေကို အသေအချာ အာရုံစိုက်ပါတယ်။ ပြီးပြည့်စုံတဲ့အရာအားလုံး အကန့်အသတ်ရှိမှန်း ကျွန်တော်သိမြင်ပါပြီ။ ပညတ်ချက်တွေကတော့ အကန့်အသတ် မရှိဘူး။ ပညတ်တော်ကို အလွန်နှစ်သက်ပါတယ်။ တစ်နေ့လုံး စဉ်းစားဆင်ခြင်ပါတယ်။ ပညတ်ချက်တွေ ကိုယ်နဲ့မကွာ အမြဲရှိနေလို့ ကျွန်တော်ဟာ ရန်သူတွေထက် ဉာဏ်ပညာ ရှိလာတယ်။ သတိပေးချက်တွေကို စဉ်းစားဆင်ခြင်လို့ ဆရာအပေါင်းတို့ထက် ထိုးထွင်းဉာဏ် ပိုရှိလာတယ်။ အမိန့်တော်တွေကို စောင့်ထိန်းလို့ အသက်ကြီးသူတွေထက် သိနားလည်နိုင်စွမ်းနဲ့ လုပ်ဆောင်နိုင်တာပါ။ နှုတ်တော်ထွက်စကားကို လိုက်နာနိုင်ဖို့ ယုတ်မာတဲ့လမ်းမှန်သမျှ ကျွန်တော် မလိုက်လျှောက်ပါဘူး။ ကိုယ်တော် သွန်သင်ပေးတဲ့ အတွက် တရားစီရင်ချက်တွေကနေ လမ်းမလွဲပါဘူး။ နှုတ်တော်ထွက်စကားဟာ ကျွန်တော့်ခံတွင်းထဲမှာ ချိုမြိန်လိုက်တာ။ ပါးစပ်ထဲမှာ ပျားရည်ထက်တောင် ချိုမြပါတယ်။ ကျွန်တော်က အမိန့်တော်အတိုင်း သိနားလည်မှုရှိရှိ လုပ်ဆောင်ပါတယ်။ ဒါကြောင့်လည်း မှားယွင်းတဲ့ လမ်းစဉ်မှန်သမျှကို မုန်းပါတယ်။ နှုတ်တော်ထွက်စကားဟာ ကျွန်တော့်ခြေကို လမ်းပြတဲ့ မီးခွက်ပါ။ လမ်းခရီးကို လင်းစေတဲ့ အလင်းပါ။ ဖြောင့်မတ်တဲ့ တရားစီရင်ချက်တွေကို စောင့်ထိန်းမယ်လို့ သစ္စာဆိုထားတဲ့အတိုင်း ကျွန်တော် လုပ်ဆောင်ပါ့မယ်။ ယေဟောဝါဘုရား၊ ကျွန်တော် အကြီးအကျယ် ဒုက္ခရောက်နေတယ်။ နှုတ်တော်ထွက်စကားအတိုင်း ကျွန်တော့်ကို အသက် ဆက်ရှင်စေပါ။ အို ယေဟောဝါ၊ စေတနာအလျောက်ဆက်သတဲ့ ကျွန်တော့်ရဲ့ ချီးမွမ်းခြင်း အလှူတွေကို လက်ခံပေးလှည့်ပါ။ တရားစီရင်ချက်တွေအကြောင်း သင်ကြားပေးလှည့်ပါ။ ကျွန်တော်ဟာ အသက်အန္တရာယ် အမြဲကြုံနေရပေမဲ့ ပညတ်တော်ကို မမေ့ပါဘူး။ လူဆိုးတွေ ထောင်ချောက်ဆင်ထားပေမဲ့ အမိန့်တော်တွေကနေ ကျွန်တော် လမ်းမလွဲပါဘူး။ သတိပေးချက်တွေဟာ စိတ်ရွှင်လန်းစေတဲ့အတွက် အဲဒါတွေကို ထာဝရပိုင်ဆိုင်ရာအဖြစ် ယူမှတ်ပါတယ်။ ကိုယ်တော်ရဲ့ စည်းမျဉ်းတွေကို သက်ဆုံးတိုင် အမြဲလိုက်နာမယ်လို့ သန္နိဋ္ဌာန်ချထားပါတယ်။ စိတ်မပါ့တပါ ဖြစ်နေသူတွေကို ကျွန်တော် မုန်းပါတယ်။ ပညတ်တော်ကိုတော့ အလွန်နှစ်သက်ပါတယ်။ ကိုယ်တော်ဟာ ကျွန်တော့်ခိုနားရာ၊ ကျွန်တော့်ဒိုင်းလွှားပါ။ နှုတ်တော်ထွက်စကားဟာ ကျွန်တော့်မျှော်လင့်ချက်ပါ။ လူယုတ်မာတို့၊ ငါနဲ့ဝေးဝေးနေကြ။ ဒါမှ ဘုရားသခင်ရဲ့ ပညတ်ချက်တွေကို ငါစောင့်ထိန်းနိုင်မှာ။ ကျွန်တော် အသက်ဆက်ရှင်နိုင်အောင် ကတိတော်အတိုင်း ထောက်မပေးပါ။ ကျွန်တော့်မျှော်လင့်ချက်ဟာ စိတ်ပျက်စရာ မဖြစ်ပါစေနဲ့။ ကျွန်တော် ကယ်တင်ခံရအောင် ထောက်မပေးပါ။ ဒါဆိုရင် ကိုယ်တော့်စည်းမျဉ်းတွေကို အမြဲအာရုံစိုက်နိုင်မှာပါ။ ကိုယ်တော်က စည်းမျဉ်းတွေကနေ လမ်းလွဲသွားသူတွေကို ငြင်းပယ်တယ်။ သူတို့ဟာ လိမ်ညာလှည့်စားတတ်လို့ပဲ။ ကမ္ဘာပေါ်မှာရှိတဲ့ လူဆိုးအားလုံးကိုလည်း အသုံးမဝင်တဲ့ချော်လို ဖယ်ရှားပစ်တယ်။ ဒါကြောင့် သတိပေးချက်တွေကို ကျွန်တော် အလွန်နှစ်သက်ပါတယ်။ ကိုယ်တော့်ကို ကြောက်လွန်းလို့ ကျွန်တော် တုန်လှုပ်နေတယ်။ တရားစီရင်ချက်တွေကို ကြောက်ပါတယ်။ ကျွန်တော်က တရားသဖြင့် စီရင်ပေးပါတယ်၊ ဖြောင့်မတ်တာကို လုပ်ဆောင်ပါတယ်။ ဖိနှိပ်သူတွေလက်ထဲ ကျွန်တော့်ကို မစွန့်ပစ်လိုက်ပါနဲ့။ ကျွန်တော်မျိုးရဲ့ အကျိုးအတွက် လုပ်ဆောင်မယ်လို့ အာမခံတော်မူပါ။ ရောင့်တက်သူတွေ ကျွန်တော့်ကို မဖိနှိပ်ပါစေနဲ့။ ကယ်တင်ခြင်းကို မျှော်ရလွန်းလို့၊ ဖြောင့်မတ်တဲ့ကတိတော်ကို စောင့်မျှော်ရလွန်းလို့ မျက်စိတွေ မှုန်ဝါးနေပါပြီ။ ကျွန်တော်မျိုးကို ခိုင်မြဲတဲ့မေတ္တာ ပြလှည့်ပါ။ စည်းမျဉ်းတွေအကြောင်း သင်ကြားပေးပါ။ ကျွန်တော်ဟာ ကိုယ်တော့်ကျွန်ပါ။ သိနားလည်နိုင်စွမ်း ပေးသနားပါ။ ဒါမှ သတိပေးချက်တွေကို ကျွန်တော် သိလာမှာပါ။ ပညတ်တော်ကို သူတို့ချိုးဖောက်နေလို့ ယေဟောဝါ အရေးယူ လုပ်ဆောင်မယ့်အချိန် ရောက်ပြီ။ ကျွန်တော်ကတော့ ပညတ်ချက်တွေကို ရွှေထက်မက ရွှေစင်ထက် နှစ်သက်ပါတယ်။ ဒါကြောင့် ကိုယ်တော်ပေးတဲ့ သွန်သင်ချက်တိုင်းဟာ မှန်ကန်တယ်လို့ ကျွန်တော်ယုံကြည်ပါတယ်။ မှားတဲ့လမ်းစဉ်မှန်သမျှကို မုန်းပါတယ်။ ကိုယ်တော်ရဲ့ သတိပေးချက်တွေဟာ နှစ်သက်စရာ ကောင်းလှပါတယ်။ ဒါကြောင့် အဲဒါတွေကို ကျွန်တော် စောင့်ထိန်းပါတယ်။ နှုတ်တော်ထွက်စကားရဲ့ ဖွင့်ဟရှင်းလင်းချက်တွေဟာ အလင်းပေးတယ်။ အတွေ့အကြုံမရှိသူတွေကို သိနားလည်မှု ရှိစေတယ်။ ပညတ်ချက်တွေကို တမ်းတရလွန်းလို့ ကျွန်တော် ပါးစပ်ဟပြီး သက်ပြင်းချနေရတယ်။ နာမတော်ကို ချစ်မြတ်နိုးသူတွေအတွက် ချမှတ်ထားတဲ့ တရားစီရင်ချက်နဲ့အညီ ကျွန်တော့်ဘက်လှည့်ပြီး မျက်နှာသာပေးလှည့်ပါ။ ကျွန်တော့်ခြေလှမ်းတွေ ဘေးကင်းဖို့ နှုတ်တော်ထွက်စကားနဲ့ လမ်းပြပေးပါ။ ဆိုးညစ်တဲ့အရာက ကျွန်တော့်ကို မစိုးမိုးပါစေနဲ့။ ဖိနှိပ်သူတွေလက်ကနေ ကယ်တင်ပေးပါ။ အမိန့်တော်ကို လိုက်နာပါ့မယ်။ ကျွန်တော်မျိုးကို မျက်နှာတော်အလင်း ထွန်းလင်းပေးပါ။ ကိုယ်တော်ရဲ့ စည်းမျဉ်းတွေအကြောင်း သင်ကြားပေးပါ။ ပညတ်တော်ကို လူတွေ မစောင့်ထိန်းကြလို့ ကျွန်တော့်မှာ မျက်ရည်တွေ ချောင်းလို စီးကျနေတယ်။ အို ယေဟောဝါ၊ ကိုယ်တော်ဟာ ဖြောင့်မတ်တယ်။ တရားစီရင်ချက်တွေဟာ မျှတတယ်။ သတိပေးချက်တွေဟာ ဖြောင့်မတ်တယ်။ အပြည့်အဝ ယုံကြည်စိတ်ချထိုက်တယ်။ နှုတ်တော်ထွက်စကားကို ရန်သူတွေ မေ့လျော့တဲ့အတွက် ကျွန်တော့်ရဲ့ စိတ်ထက်သန်မှုဟာ ရင်ထဲမှာ တောက်လောင်နေတယ်။ နှုတ်တော်ထွက်စကားဟာ အကြွင်းမဲ့သန့်စင်တယ်။ အဲဒါတွေကို ကျွန်တော်မျိုး အလွန်နှစ်သက်တယ်။ ကျွန်တော်ဟာ အရေးမပါသူ၊ အထင်သေးခံရသူပါ။ ဒါပေမဲ့ အမိန့်တော်တွေကို မမေ့ပါဘူး။ ကိုယ်တော်ရဲ့ ဖြောင့်မတ်ခြင်းဟာ ထာဝရ ဖြောင့်မတ်ခြင်းပါ။ ပညတ်တော်ကလည်း အမှန်တရားပါပဲ။ အခက်အခဲတွေ၊ ဒုက္ခတွေ ကြုံတွေ့ရပေမဲ့ ပညတ်ချက်တွေကို ကျွန်တော် မြတ်နိုးနေဆဲပါပဲ။ ကိုယ်တော်ရဲ့ သတိပေးချက်တွေဟာ ထာဝစဉ် ဖြောင့်မတ်ပါတယ်။ ကျွန်တော် အသက်ဆက်ရှင်နိုင်ဖို့ သိနားလည်နိုင်စွမ်း ပေးသနားလှည့်ပါ။ အို ယေဟောဝါ၊ ကျွန်တော် လှိုက်လှိုက်လှဲလှဲ ခေါ်နေပါတယ်။ ပြန်ထူးလှည့်ပါ။ စည်းမျဉ်းတွေကို စောင့်ထိန်းပါ့မယ်။ ကိုယ်တော့်ကို ခေါ်နေပါတယ်။ ကယ်တင်ပေးပါ။ သတိပေးချက်တွေကို လိုက်နာပါ့မယ်။ မိုးမလင်းခင်ထပြီး ကိုယ်တော့်ကို အော်ဟစ်အကူအညီတောင်းပါတယ်။ နှုတ်တော်ထွက်စကားဟာ ကျွန်တော့်မျှော်လင့်ချက်ပါ။ သန်းခေါင်ယံမှာ နိုးထပြီး ကတိတော်တွေအကြောင်း စဉ်းစားဆင်ခြင်ပါတယ်။ ခိုင်မြဲတဲ့မေတ္တာကိုထောက်ပြီး ကျွန်တော်ပြောတာကို နားထောင်ပေးပါ။ အို ယေဟောဝါ၊ ကိုယ်တော်ရဲ့ တရားမျှတမှုနဲ့အညီ ကျွန်တော့်ကို အသက်ဆက်ရှင်စေပါ။ ယုတ်ညံ့တဲ့အကျင့် ကျင့်တဲ့သူတွေ မကောင်းတဲ့အကြံနဲ့ အနားရောက်လာတယ်။ ပညတ်တော်ကို သူတို့ပစ်ပယ်ကြတယ်။ ယေဟောဝါဘုရား၊ ကျွန်တော့်အနီးအနားမှာ ကိုယ်တော်ရှိနေတယ်။ ပညတ်ချက်တွေဟာ အမှန်တရားပါ။ သတိပေးချက်တွေကို ထာဝစဉ်တည်အောင် ကိုယ်တော်ပြဋ္ဌာန်းခဲ့မှန်း ဟိုးအရင်ကတည်းက ကျွန်တော် သိထားပါတယ်။ ကျွန်တော့်ဒုက္ခကို မြင်ပြီး ကယ်တင်ပေးပါ။ ပညတ်တော်ကို မမေ့လျော့ပါဘူး။ ကျွန်တော့်ဘက်ကနေ ခုခံကာကွယ်ပေးပါ။ ကယ်တင်ပေးပါ။ ကတိတော်အတိုင်း အသက်ဆက်ရှင်စေပါ။ ကိုယ်တော်ရဲ့ စည်းမျဉ်းတွေကို မစူးစမ်း မရှာဖွေတဲ့အတွက် လူဆိုးတွေဟာ ကယ်တင်ခြင်းနဲ့ အလှမ်းဝေးနေတယ်။ အို ယေဟောဝါ၊ ကရုဏာတော် ကြီးမားလှပါတယ်။ ကိုယ်တော်ရဲ့ တရားမျှတမှုနဲ့အညီ ကျွန်တော့်ကို အသက်ဆက်ရှင်စေပါ။ နှိပ်စက်သူတွေ၊ ရန်သူတွေ များလှပေမဲ့ ကိုယ်တော်ရဲ့ သတိပေးချက်တွေကနေ ကျွန်တော် သွေဖည်မသွားပါဘူး။ သစ္စာဖောက်တွေက နှုတ်တော်ထွက်စကားအတိုင်း မလိုက်နာတဲ့အတွက် သူတို့ကို ကျွန်တော် ရွံတယ်။ အမိန့်တော်တွေကို ကျွန်တော် နှစ်သက်တယ်ဆိုတာ မြင်လှည့်ပါ။ အို ယေဟောဝါ၊ ခိုင်မြဲတဲ့မေတ္တာတော်နဲ့အညီ အသက်ဆက်ရှင်စေပါ။ နှုတ်တော်ထွက်စကားရဲ့ အနှစ်သာရဟာ အမှန်တရားပါ။ ဖြောင့်မတ်တဲ့ တရားစီရင်ချက်မှန်သမျှ ထာဝစဉ် တည်မြဲပါတယ်။ မင်းညီမင်းသားတွေက အကြောင်းမဲ့ နှိပ်စက်ကြပေမဲ့ ကျွန်တော့်ရင်ထဲမှာ နှုတ်တော်ထွက်စကားကို လေးမြတ်လှပါတယ်။ တိုက်ရာပါဥစ္စာတွေ အများကြီးရလို့ ဝမ်းမြောက်နေသူလို နှုတ်တော်ထွက်စကားကြောင့် ကျွန်တော် ဝမ်းမြောက်နေပါတယ်။ မဟုတ်မမှန်တာကို ကျွန်တော်မုန်းတယ်။ ရွံတယ်။ ပညတ်တော်ကိုတော့ အလွန်နှစ်သက်ပါတယ်။ ဖြောင့်မတ်တဲ့ တရားစီရင်ချက်တွေကြောင့် ကိုယ်တော့်ကို တစ်ရက်မှာ ခုနစ်ကြိမ် ချီးမွမ်းပါတယ်။ ပညတ်တော်ကို အလွန်နှစ်သက်သူတွေဟာ သိပ်ကို ငြိမ်သက်အေးချမ်းပါတယ်။ ဘာကမှ သူတို့ကို တိုက်မိလဲအောင် မလုပ်နိုင်ဘူး။ အို ယေဟောဝါ၊ ကယ်တင်ခြင်းကျေးဇူးကို ကျွန်တော်မျှော်လင့်ပါတယ်။ ပညတ်ချက်တွေကို စောင့်ထိန်းပါတယ်။ ကိုယ်တော်ရဲ့ သတိပေးချက်တွေကို လိုက်နာတယ်။ အဲဒါတွေကို သိပ်နှစ်သက်ပါတယ်။ အမိန့်တော်နဲ့ သတိပေးချက်တွေကို ကျွန်တော် စောင့်ထိန်းပါတယ်။ ကျွန်တော် ဘာပဲလုပ်လုပ် ကိုယ်တော်သိနေတယ်။ အို ယေဟောဝါ၊ ကျွန်တော့်ရဲ့ အကူအညီတောင်းသံဟာ ရှေ့တော်ကို ရောက်ပါစေ။ နှုတ်တော်ထွက်စကားအတိုင်း သိနားလည်နိုင်စွမ်း ပေးလှည့်ပါ။ မျက်နှာသာပေးပါလို့ ကျွန်တော် အသနားခံနေတာကို ကိုယ်တော်ကြားပါစေ။ ကတိတော်အတိုင်း ကယ်တင်ပေးလှည့်ပါ။ စည်းမျဉ်းတွေအကြောင်း ကိုယ်တော် သင်ကြားပေးတဲ့အတွက် ကျွန်တော့်နှုတ်ကနေ ချီးမွမ်းစကားတွေ လျှံကျနေပါစေ။ ပညတ်ချက်မှန်သမျှ ဖြောင့်မတ်တဲ့အတွက် နှုတ်တော်ထွက်စကားအကြောင်း သီချင်းဆိုပါရစေ။ အမိန့်တော်တွေကို လိုက်နာဖို့ ရွေးချယ်တဲ့အတွက် လက်တော်က ကျွန်တော့်ကိုကူညီဖို့ အသင့်ရှိနေပါစေ။ ယေဟောဝါဘုရား၊ ကယ်တင်ခြင်းကျေးဇူးကို ကျွန်တော် တောင့်တပါတယ်။ ပညတ်တော်ကို အလွန်နှစ်သက်ပါတယ်။ ကိုယ်တော့်ကို ချီးမွမ်းနိုင်ဖို့ ကျွန်တော့်ကို အသက်ရှင်ခွင့်ပေးပါ။ တရားစီရင်ချက်တွေဟာ ကျွန်တော့်ကို ကူညီပေးပါစေ။ လမ်းပျောက်တဲ့သိုးလို ဖြစ်နေလို့ ကျွန်တော်မျိုးကို လိုက်ရှာလှည့်ပါ။ ပညတ်ချက်တွေကို မမေ့ပါဘူး။,19,Ps,119,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/119/
audio/nwt_19_Ps_BU_120.mp3,ဆာလံ (၁၂၀) ငါဒုက္ခရောက်ချိန်မှာ အော်ခေါ်တဲ့အခါ ယေဟောဝါ ပြန်ထူးတယ်။ အို ယေဟောဝါ၊ လိမ်လည်တတ်သူတွေ၊ လှည့်စားတတ်သူတွေရဲ့ ရန်ကနေ ကယ်တင်ပေးပါ။ လှည့်စားတတ်သူ၊ ဘုရားက မင်းကို ဘာလုပ်မလဲ။ ဘယ်လို အပြစ်ပေးမလဲ။ စစ်သူရဲရဲ့ ချွန်ထက်တဲ့ မြားတွေ၊ ချုံပင်ရဲ့ မီးကျီးခဲတွေနဲ့ အပြစ်ပေးလိမ့်မယ်။ ငါ့အဖြစ်ဆိုးလိုက်တာ။ မာရှက်ပြည်မှာ တိုင်းတစ်ပါးသားအဖြစ် နေထိုင်နေရပြီ။ ကေဒါပြည်ရဲ့ တဲတွေမှာ နေထိုင်နေရပြီ။ ငြိမ်းချမ်းရေး မလိုလားသူတွေနဲ့အတူ ငါနေထိုင်ရတာ အတော့်ကို ကြာနေပြီ။ ငါလိုလားတဲ့ ငြိမ်းချမ်းရေးအကြောင်း ပြောလိုက်တိုင်း သူတို့က စစ်ပွဲကိုပဲ လိုလားကြတယ်။,19,Ps,120,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/120/
audio/nwt_19_Ps_BU_121.mp3,ဆာလံ (၁၂၁) တောင်တန်းတွေကို ငါမျှော်ကြည့်နေတယ်။ ဘယ်ကနေများ အကူအညီရနိုင်မှာလဲ။ မိုးမြေကို ဖန်ဆင်းတဲ့အရှင် ယေဟောဝါဆီကနေ အကူအညီ ရပြီ။ ဘုရားက မင်းခြေချော်သွားမှာကို ဘယ်တော့မှ ခွင့်မပြုဘူး။ မင်းကို စောင့်ရှောက်တဲ့အရှင်ဟာ ဘယ်တော့မှ အိပ်မငိုက်ဘူး။ ကြည့်လိုက်ပါ။ အစ္စရေးကို စောင့်ရှောက်နေတဲ့အရှင်ဟာ ဘယ်တော့မှ အိပ်မငိုက်ဘူး။ အိပ်ပျော်သွားမှာ မဟုတ်ဘူး။ ယေဟောဝါက မင်းကို စောင့်ရှောက်နေတယ်။ ယေဟောဝါဟာ မင်းရဲ့ ညာဘက်မှာရှိတဲ့ အရိပ်ပဲ။ နေ့အချိန်မှာ နေကြောင့်၊ ညအချိန်မှာ လကြောင့် မင်းထိခိုက်မှာ မဟုတ်ဘူး။ ယေဟောဝါက မင်းကို ဘေးရန်ကင်းအောင် စောင့်ရှောက် လိမ့်မယ်။ မင်းရဲ့အသက်ကိုလည်း စောင့်ရှောက်လိမ့်မယ်။ ယေဟောဝါက မင်းဘာပဲလုပ်လုပ် အခုကစပြီး ထာဝစဉ် စောင့်ရှောက်လိမ့်မယ်။,19,Ps,121,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/121/
audio/nwt_19_Ps_BU_122.mp3,ဆာလံ (၁၂၂) ယေဟောဝါရဲ့ အိမ်တော်ကို သွားကြစို့ လို့ ပြောကြတဲ့အခါ ငါပျော်လိုက်တာ။ အို ဂျေရုဆလင်၊ အခု မင်းရဲ့မြို့တံခါးတွေထဲ ငါတို့ ရောက်နေပြီ။ ဂျေရုဆလင်ဟာ တစ်စုတစ်စည်းတည်း ဖြစ်အောင် တည်ဆောက်ထားတဲ့မြို့ပဲ။ အစ္စရေးတွေကို ပေးထားတဲ့ သတိပေးချက်အတိုင်း ယေဟောဝါရဲ့ မျိုးနွယ်တွေက ယေဟောဝါရဲ့နာမည်ကို ကျေးဇူးတင်ချီးမွမ်းဖို့ မြို့ကို တက်သွားကြတယ်။ အဲဒီမှာ ဒါဝိဒ်အမျိုးရဲ့ ရာဇပလ္လင်တွေ၊ တရားစီရင်ရာပလ္လင်တွေ တည်ရှိတယ်။ ဂျေရုဆလင် ငြိမ်းချမ်းဖို့ ဆုတောင်းကြပါ။ အို မြို့တော်၊ မင်းကို ချစ်မြတ်နိုးသူတွေ ဘေးကင်းလုံခြုံလိမ့်မယ်။ မင်းရဲ့ ခံစစ်ကုန်းရိုးတွေမှာ ငြိမ်သက်ခြင်း အမြဲရှိနေပါစေ။ ခံတပ်မျှော်စင်တွေမှာ ဘေးကင်းလုံခြုံမှု အမြဲရှိနေပါစေ။ မင်းဆီမှာ ငြိမ်သက်ခြင်းရှိပါစေ လို့ ညီအစ်ကိုတွေ၊ အပေါင်းအသင်းတွေရဲ့ အကျိုးအတွက် ငါပြောမယ်။ ငါတို့ရဲ့ဘုရား ယေဟောဝါရဲ့ အိမ်တော်ကို ထောက်ထားပြီး မင်းရဲ့ကောင်းကျိုးအတွက် ငါ ဆုတောင်းပေးနေမယ်။,19,Ps,122,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/122/
audio/nwt_19_Ps_BU_123.mp3,ဆာလံ (၁၂၃) ကောင်းကင်မှာ နန်းထိုင်တဲ့ ကိုယ်တော့်ကို ကျွန်တော် မျှော်ကြည့်နေပါတယ်။ ကျွန်တွေက သခင့်လက်ကို မျှော်ကြည့်သလို၊ အစေခံမလေးက သခင်မရဲ့လက်ကို မျှော်ကြည့်သလို ကျွန်တော်တို့ကလည်း မျက်နှာသာမရမချင်း ယေဟောဝါဘုရားကို မျှော်ကြည့်နေပါတယ်။ အို ယေဟောဝါ၊ မျက်နှာသာပေးလှည့်ပါ။ မျက်နှာသာပေးလှည့်ပါ။ ကျွန်တော်တို့ကို တအား အထင်သေးနေကြပြီ။ ကိုယ့်ကိုယ်ကိုယ် စိတ်ချလွန်းသူတွေ တအား လှောင်ပြောင်နေကြပြီ။ မောက်မာသူတွေ အထင်သေးနေကြပြီ။,19,Ps,123,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/123/
audio/nwt_19_Ps_BU_124.mp3,ဆာလံ (၁၂၄) ယေဟောဝါသာ ငါတို့နဲ့အတူ မရှိခဲ့ရင် လို့အစချီပြီး အစ္စရေးတွေ သီဆိုကြ ယေဟောဝါသာ ငါတို့နဲ့အတူ မရှိခဲ့ရင် ရန်သူတွေ တိုက်ခိုက်လာတဲ့အခါ၊ သူတို့ ဒေါသမီး တောက်လောင်တဲ့အခါ ငါတို့ကို အရှင်လတ်လတ် ဝါးမျိုပစ်မှာပဲ။ ငါတို့ကို ရေတွေ တိုက်ချသွားမှာပဲ။ တောင်ကျချောင်းရေတွေ ဆွဲချသွားမှာပဲ။ ဟုန်းဟုန်းထတဲ့ ရေတွေ လွှမ်းမိုးသွားမှာပဲ။ သူတို့ရဲ့သားကောင်အဖြစ် ငါတို့ကို မအပ်လိုက်တဲ့အတွက် ယေဟောဝါကို ချီးမွမ်းကြပါစေ။ ငါတို့ဟာ မုဆိုးရဲ့ ထောင်ချောက်ကနေ လွတ်သွားတဲ့ ငှက်လိုပါပဲ။ ထောင်ချောက် ပျက်စီးပြီး ငါတို့ လွတ်မြောက်သွားတယ်။ မိုးမြေကို ဖန်ဆင်းတဲ့အရှင်၊ ယေဟောဝါလို့နာမည်ရှိတဲ့ အရှင်ဆီကနေ ငါတို့ အကူအညီရပြီ။,19,Ps,124,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/124/
audio/nwt_19_Ps_BU_125.mp3,ဆာလံ (၁၂၅) ယေဟောဝါကို ယုံကြည်ကိုးစားသူတွေဟာ မယိမ်းယိုင်တဲ့၊ ထာဝစဉ်တည်မြဲတဲ့ ဇိအုန်တောင်နဲ့ တူတယ်။ ဂျေရုဆလင်ကို ကာရံထားတဲ့ တောင်တန်းတွေလို ယေဟောဝါဟာ လူမျိုးတော်ကို အခုကစပြီး ထာဝစဉ် ကာရံထားပါတယ်။ ဒုစရိုက်ရာဇလှံတံဟာ ဖြောင့်မတ်သူတွေရတဲ့ မြေပေါ် အမြဲရှိနေမှာ မဟုတ်ဘူး။ ဒါမှ ဖြောင့်မတ်သူတွေ အမှားမလုပ်မိမှာ။ အို ယေဟောဝါ၊ သူတော်ကောင်းတွေ၊ စိတ်ရိုးဖြောင့်သူတွေကို ကျေးဇူးပြုလှည့်ပါ။ ယေဟောဝါက ကောက်ကျစ်တဲ့ လမ်းစဉ်ဘက် လွဲသွားသူတွေကို အမှားလုပ်သူတွေနဲ့အတူ ဖယ်ရှားလိမ့်မယ်။ အစ္စရေးအပေါ် ငြိမ်သက်ခြင်း သက်ရောက်ပါစေ။,19,Ps,125,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/125/
audio/nwt_19_Ps_BU_126.mp3,ဆာလံ (၁၂၆) ဇိအုန်မြို့ရဲ့ သုံ့ပန်းတွေကို ယေဟောဝါ ပြန်စုသိမ်းလိုက်တဲ့အခါ အိပ်မက်များလားလို့ ငါတို့ ထင်ခဲ့တာ။ အဲဒီတုန်းက ငါတို့ ရယ်မောခဲ့ရတယ်။ ရွှင်လန်းစွာ ကြွေးကြော်ခဲ့ရတယ်။ ယေဟောဝါက သူတို့အတွက် ကြီးမြတ်တဲ့အမှုတွေ လုပ်ဆောင်ပေးပြီ လို့ တခြားလူမျိုးတွေ ပြောခဲ့ကြတာ။ ယေဟောဝါက ငါတို့အတွက် ကြီးမြတ်တဲ့အမှုတွေ လုပ်ဆောင်ပေးပြီ။ ဒါကြောင့် ငါတို့ သိပ်ပျော်တယ်။ အို ယေဟောဝါ၊ နေဂပ်သဲချောင်းတွေမှာ ရေတွေပြန်စီးဆင်းလာသလို ကျွန်တော်တို့ရဲ့ သုံ့ပန်းတွေကို ပြန်စုသိမ်းပေးပါ။ မျက်ရည်ကျရင်း မျိုးစေ့ကြဲသူတွေဟာ ရွှင်လန်းစွာ ကြွေးကြော်ရင်း ရိတ်သိမ်းရလိမ့်မယ်။ ငိုနေရပေမဲ့လည်း မျိုးစေ့အိတ်ကို သယ်ပြီး လယ်ထဲ သွားဖြစ်အောင်သွားတဲ့သူဟာ ကောက်လှိုင်းစည်းတွေ သယ်ပြီး ရွှင်လန်းစွာ ကြွေးကြော်ရင်း ပြန်လာရမှာ ကျိန်းသေပဲ။,19,Ps,126,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/126/
audio/nwt_19_Ps_BU_127.mp3,ဆာလံ (၁၂၇) ယေဟောဝါသာ အိမ်ကိုမဆောက်ရင် အိမ်ဆောက်တဲ့သူတွေ တပင်တပန်း ဆောက်နေလည်း အချည်းနှီးပဲ။ ယေဟောဝါသာ မြို့ကို မစောင့်ကြပ်ရင် ကင်းစောင့်တွေ နိုးနိုးကြားကြား စောင့်ကြပ်နေလည်း အချည်းနှီးပဲ။ ဘုရားသာ ကောင်းချီးမပေးရင် မင်းတို့ စောစောထတာ၊ ညဉ့်နက်တဲ့အထိ အလုပ်လုပ်တာ၊ ပင်ပင်ပန်းပန်း ဝမ်းစာရှာတာတွေဟာ အချည်းနှီးပဲ။ ဘုရားက သူချစ်တဲ့သူတွေကို ဂရုစိုက်တယ်။ နှစ်ခြိုက်စွာ အိပ်ပျော်ခွင့် ပေးတယ်။ သားသမီးတွေဟာ ယေဟောဝါပေးတဲ့ အမွေပဲ။ ရင်သွေးတွေဟာ ဘုရားပေးတဲ့ ဆုလာဘ်ပဲ။ ပျိုရွယ်ချိန်မှာရတဲ့ သားတွေဟာ စစ်သူရဲလက်ထဲက မြားတွေနဲ့ တူတယ်။ ကိုယ့်မြားကျည်တောက်ထဲ မြားတွေဖြည့်ထားသူတွေ ပျော်ရွှင်ချမ်းမြေ့တယ်။ သူတို့ အရှက်ကွဲရမှာ မဟုတ်ဘူး။ သူတို့ရဲ့သားတွေက မြို့တံခါးမှာ ရန်သူတွေနဲ့ ဆွေးနွေးကြမှာမို့လို့ပဲ။,19,Ps,127,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/127/
audio/nwt_19_Ps_BU_128.mp3,ဆာလံ (၁၂၈) ယေဟောဝါကို ကြောက်ရွံ့ရိုသေပြီး ကိုယ်တော်ရဲ့ လမ်းစဉ်တွေအတိုင်း လျှောက်လှမ်းသူဟာ ပျော်ရွှင်ချမ်းမြေ့တယ်။ ကြိုးစားပမ်းစား လုပ်ခဲ့တာတွေကို စားသုံးရလိမ့်မယ်။ ပျော်ရွှင်ပြီး ကောင်းစားလိမ့်မယ်။ အိမ်သူဇနီးဟာ အသီးသီးတဲ့စပျစ်ပင်နဲ့ တူလိမ့်မယ်။ စားပွဲပတ်လည်မှာရှိတဲ့ သားတွေဟာ သံလွင်အညွန့်တွေနဲ့ တူလိမ့်မယ်။ ယေဟောဝါကို ကြောက်ရွံ့ရိုသေသူဟာ အဲဒီကောင်းချီးတွေ ခံစားရလိမ့်မယ်။ ဇိအုန်ကနေ မင်းကို ယေဟောဝါ ကောင်းချီးပေးလိမ့်မယ်။ ဂျေရုဆလင် စည်ပင်သာယာနေတာကို တစ်သက်လုံး မင်းမြင်ရပါစေ။ သားမြေးတွေကို မင်းမြင်ရပါစေ။ အစ္စရေးအပေါ် ငြိမ်သက်ခြင်း သက်ရောက်ပါစေ။,19,Ps,128,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/128/
audio/nwt_19_Ps_BU_129.mp3,ဆာလံ (၁၂၉) ရန်သူတွေ ငါ့ကို ငယ်ငယ်ကတည်းက အမြဲတိုက်ခိုက်ခဲ့တာ လို့အစချီပြီး အစ္စရေးတွေ သီဆိုကြ ရန်သူတွေ ငါ့ကို ငယ်ငယ်ကတည်းက အမြဲတိုက်ခိုက်ခဲ့တာ။ ဒါပေမဲ့ မနိုင်ကြပါဘူး။ လယ်သမားတွေ ငါ့ကျောပေါ် လယ်ထွန်ကြတယ်။ ထယ်ကြောင်းတွေ အရှည်ကြီးထိုးကြတယ်။ ဒါပေမဲ့ ယေဟောဝါဟာ ဖြောင့်မတ်တယ်။ လူဆိုးတွေ ချည်နှောင်တဲ့ ကြိုးတွေကို ဖြတ်ပစ်တယ်။ ဇိအုန်ကို မုန်းတဲ့သူတွေ အရှက်ကွဲရလိမ့်မယ်။ အရှက်တကွဲ တပ်ခေါက်သွားရလိမ့်မယ်။ ခေါင်မိုးပေါ်က မြက်ပင်လို မနုတ်ခင်မှာပဲ ညှိုးနွမ်းသွားလိမ့်မယ်။ အဲဒီမြက်ပင်တွေဟာ ရိတ်လိုက်တဲ့အခါ လက်တစ်ဆုပ်စာတောင် မရှိဘူး။ စုလိုက်တဲ့အခါ တစ်ပွေ့စာတောင် မရှိဘူး။ မင်းတို့အပေါ် ယေဟောဝါရဲ့ ကောင်းချီး သက်ရောက်ပါစေ။ မင်းတို့ကို ယေဟောဝါရဲ့နာမည်နဲ့ ကောင်းချီးပေးပါတယ် ဆိုပြီး ဖြတ်သန်းသွားလာသူတွေ ပြောကြမှာ မဟုတ်ဘူး။,19,Ps,129,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/129/
audio/nwt_19_Ps_BU_130.mp3,ဆာလံ (၁၃၀) အို ယေဟောဝါ၊ ကျွန်တော် စိတ်ဆင်းရဲလွန်းလို့ ကိုယ်တော့်ကို ခေါ်နေပါတယ်။ ယေဟောဝါဘုရား၊ ကျွန်တော့်အသံကို ကြားလှည့်ပါ။ အသနားခံတာကို အာရုံစိုက် နားထောင်လှည့်ပါ။ အို ယေဟောဝါ၊ ယေဟောဝါ၊ ကိုယ်တော်သာ အမှားတွေကို စောင့်ကြည့်နေရင် ဘယ်သူ ခံရပ်နိုင်မှာလဲ။ ကိုယ်တော် တကယ် ခွင့်လွှတ်တဲ့အတွက် လူတွေ ကြည်ညိုလေးစားကြတာ။ ယေဟောဝါကို မျှော်လင့်နေတယ်။ ငါ သိပ်ကို မျှော်လင့်နေပါတယ်။ နှုတ်တော်ထွက်စကားကို စောင့်မျှော်နေတယ်။ မိုးလင်းချိန်ကို ကင်းစောင့်တွေ မျှော်တာထက် ယေဟောဝါကို ငါပိုမျှော်လင့်တယ်။ မိုးလင်းချိန်ကို မျှော်တဲ့ ကင်းစောင့်တွေထက် ပိုပြီးမျှော်ပါတယ်။ ယေဟောဝါရဲ့ မေတ္တာဟာ ခိုင်မြဲတယ်။ ရွေးယူနိုင်စွမ်းဟာ ကြီးမားတယ်။ ဒါကြောင့် အစ္စရေးတွေ ယေဟောဝါကို စောင့်မျှော်နေကြပါ။ ဘုရားက အစ္စရေးတွေကို ပြစ်မှားမှုမှန်သမျှကနေ ရွေးယူလိမ့်မယ်။,19,Ps,130,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/130/
audio/nwt_19_Ps_BU_131.mp3,ဆာလံ (၁၃၁) အို ယေဟောဝါ၊ ကျွန်တော် စိတ်နေမမြင့်ပါဘူး။ ဘဝင်မမြင့်ပါဘူး။ ကြီးမြတ်လွန်းတဲ့အရာတွေ၊ လက်လှမ်းမမီနိုင်တဲ့အရာတွေကိုလည်း မမှန်းပါဘူး။ အမေ့ရင်ခွင်ထဲက နို့ပြတ်သွားတဲ့ ကလေးလို စိတ်အေးလက်အေးနဲ့ ငြိမ်သက်နေပါတယ်။ နို့ပြတ်သွားတဲ့ ကလေးလို ကျေနပ်နေပါတယ်။ အစ္စရေးတွေ ယေဟောဝါကို အခုကစပြီး ထာဝစဉ် စောင့်မျှော်ကြပါစေ။,19,Ps,131,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/131/
audio/nwt_19_Ps_BU_132.mp3,ဆာလံ (၁၃၂) အို ယေဟောဝါ၊ ဒါဝိဒ်ကိုရော သူကြုံရတဲ့ဒုက္ခ တွေကိုပါ သတိရလှည့်ပါ။ ယေဟောဝါကို သူ ဘယ်လိုသစ္စာဆိုခဲ့တယ်၊ ယာကုပ်ရဲ့ တန်ခိုးကြီးရှင်ကို သူ ဘယ်လို သစ္စာကတိပြုခဲ့တယ်ဆိုတာ သတိရလှည့်ပါ။ ကျွန်တော် ကိုယ့်အိမ်၊ ကိုယ့်တဲထဲ မဝင်ဘူး။ အိပ်ရာပေါ်၊ သလွန်ပေါ် မလှဲဘူး။ မအိပ်စက်ပါဘူး။ အိပ်မောမကျပါဘူး။ ယေဟောဝါရဲ့ သေတ္တာတော် ထားမယ့်နေရာ၊ ယာကုပ်ရဲ့ တန်ခိုးကြီးရှင်အတွက် တင့်တယ်တဲ့စံအိမ် တည်မယ့်နေရာကို ရှာမတွေ့မချင်းပေါ့။ သေတ္တာတော် အကြောင်း ဧဖရတ်မှာ ငါတို့ကြားခဲ့တယ်။ တောထဲမှာ ရှိနေမှန်း သိလိုက်ရတယ်။ စံအိမ်တော်ထဲ ဝင်ကြစို့။ ခြေတော်တင်ရာခုံရှေ့ ဦးချကြစို့။ ယေဟောဝါဘုရား၊ ထတော်မူပါ။ အစွမ်းတန်ခိုးတော်ရဲ့ အမှတ်လက္ခဏာဖြစ်တဲ့ သေတ္တာတော်နဲ့အတူ စံမြန်းတဲ့နေရာဆီ ဝင်တော်မူပါ။ ကိုယ်တော့်ရဲ့ ပုရောဟိတ်တွေ ဖြောင့်မတ်ခြင်းကို ဝတ်ဆင်ကြပါစေ။ သစ္စာစောင့်သိသူတွေလည်း ရွှင်လန်းစွာ ကြွေးကြော်ကြပါစေ။ ကိုယ်တော့်ကျွန် ဒါဝိဒ်ကို ထောက်ထားပြီး ဘိသိက်ပေးထားသူကို မပစ်ပယ်လိုက်ပါနဲ့။ ယေဟောဝါက ဒါဝိဒ်ကို ကျိန်ဆိုခဲ့တယ်။ ဒီစကားတွေကို ပြန်ရုပ်သိမ်းမှာ မဟုတ်ဘူး- မင်းရဲ့ ရင်သွေးတစ်ယောက်ကို မင်းရဲ့ ရာဇပလ္လင်ပေါ် နန်းထိုင်စေမယ်။ မင်းရဲ့သားတွေက ငါ့ပဋိညာဉ်ကို စောင့်ထိန်းမယ်၊ ငါသင်ပေးတဲ့ သတိပေးချက်တွေကို လိုက်နာမယ်ဆိုရင် သူတို့ရဲ့သားတွေလည်း မင်းရဲ့ ရာဇပလ္လင်ပေါ် ထာဝစဉ် နန်းထိုင်ရလိမ့်မယ်။ ယေဟောဝါက ဇိအုန်ကို ရွေးချယ်လိုက်ပြီ။ အဲဒီမှာစံမြန်းဖို့ အလိုရှိတယ်- ဒါဟာ ငါ ထာဝစဉ်စံမြန်းတဲ့နေရာပဲ။ ဒီမှာ ငါနေမယ်။ ဒါဟာ ငါ့ဆန္ဒပဲ။ ဇိအုန်ကို အစာရေစာတွေနဲ့ အလျှံပယ် ငါကောင်းချီးပေးမယ်။ နွမ်းပါးတဲ့ မြို့သူမြို့သားတွေကို စားစရာတွေ အဝကျွေးမယ်။ ဇိအုန်ရဲ့ပုရောဟိတ်တွေကို ကယ်တင်ခြင်းဝတ်ရုံ ဝတ်ဆင်ပေးမယ်။ သစ္စာစောင့်သိသူတွေ ရွှင်လန်းစွာ ကြွေးကြော်ကြလိမ့်မယ်။ အဲဒီမှာ ဒါဝိဒ်ရဲ့ အစွမ်းခွန်အားကို ငါကြီးထွားစေမယ်။ ဘိသိက်ပေးထားသူအတွက် မီးခွက်ကို အသင့်ပြင်ထားမယ်။ သူ့ရန်သူတွေကို ငါအရှက်ခွဲမယ်။ သူ့ခေါင်းပေါ်က သရဖူကတော့ တောက်ပနေလိမ့်မယ်။,19,Ps,132,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/132/
audio/nwt_19_Ps_BU_133.mp3,ဆာလံ (၁၃၃) ညီအစ်ကိုတွေ စည်းစည်းလုံးလုံး အတူနေထိုင်ကြတာ ကောင်းလိုက်တာ။ ကြည်နူးစရာ ကောင်းလိုက်တာ။ အာရုန်ရဲ့ခေါင်းပေါ် လောင်းချလိုက်တဲ့အခါ မုတ်ဆိတ်အထိ၊ အင်္ကျီကော်လာအထိ စီးကျလာတဲ့ အဖိုးတန်ဆီလိုပါပဲ။ ဇိအုန်တောင်တန်းတွေပေါ် ကျလာတဲ့ ဟေရမုန် ဆီးနှင်းတွေလိုပါပဲ။ ထာဝရအသက်ဆိုတဲ့ ကောင်းချီးကို ဇိအုန်မှာ သက်ရောက်စေဖို့ ယေဟောဝါ မိန့်မှာတယ်။,19,Ps,133,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/133/
audio/nwt_19_Ps_BU_134.mp3,ဆာလံ (၁၃၄) ယေဟောဝါရဲ့ ကျေးကျွန်အပေါင်းတို့၊ ယေဟောဝါရဲ့ အိမ်တော်မှာ ညဘက် အမှုဆောင်ရသူတို့၊ ယေဟောဝါကို ချီးမွမ်းကြပါ။ လက်ကိုမြှောက်ပြီး ဆုတောင်းတဲ့အခါ သန့်ရှင်းခြင်းရှိကြပါ။ ယေဟောဝါကို ချီးမွမ်းကြပါ။ မိုးနဲ့မြေကို ဖန်ဆင်းတဲ့အရှင် ယေဟောဝါက ဇိအုန်ကနေ မင်းတို့ကို ကောင်းချီးပေးပါစေ။,19,Ps,134,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/134/
audio/nwt_19_Ps_BU_135.mp3,ဆာလံ (၁၃၅) ယေဟောဝါကို ချီးမွမ်းကြ။ ယေဟောဝါရဲ့ နာမည်ကို ချီးမွမ်းကြ။ ယေဟောဝါရဲ့ ကျေးကျွန်တို့ ချီးမွမ်းကြ။ ယေဟောဝါရဲ့ အိမ်တော်မှာ၊ ဘုရားသခင့်အိမ်တော် ရင်ပြင်တွေမှာ အမှုဆောင်နေသူတို့၊ ဘုရားကို ချီးမွမ်းကြ။ ယေဟောဝါကို ချီးမွမ်းကြ။ ယေဟောဝါဟာ ကောင်းမြတ်တယ်။ နာမတော်ကို ချီးမွမ်းသီချင်းဆိုကြ။ အဲဒီလိုချီးမွမ်းတာ သိပ်ကောင်းတယ်။ ယေဟောဝါက ယာကုပ်ကို မိမိအတွက် ရွေးချယ်လိုက်ပြီ။ အစ္စရေးကို တန်ဖိုးအထားရဆုံး လူမျိုးအဖြစ် ရွေးချယ် လိုက်ပြီ။ ယေဟောဝါဟာ ကြီးမြတ်တယ်ဆိုတာ ငါကောင်းကောင်းသိတယ်။ ငါတို့သခင်ဟာ တခြားဘုရားအားလုံးထက် ကြီးမြတ်တယ်။ ယေဟောဝါက ကောင်းကင်နဲ့ ကမ္ဘာမြေပေါ်မှာ၊ ပင်လယ်နဲ့ နက်ရှိုင်းတဲ့ရေထုမှာ အလိုရှိရာမှန်သမျှ လုပ်ဆောင်တယ်။ ကမ္ဘာမြေ အစွန်အဖျားတွေမှာ မိုးတိမ်တွေ တက်လာစေတယ်။ မိုးတွေနဲ့အတူ လျှပ်စီးတွေ လက်စေတယ်။ ဘဏ္ဍာတိုက်တွေထဲကနေ လေကို ခေါ်ထုတ်လာတယ်။ အီဂျစ်ပြည်မှာရှိတဲ့ သားဦးတွေကို ကွပ်မျက်တယ်။ လူရော တိရစ္ဆာန်ပါ ပါတယ်။ အီဂျစ်ပြည်၊ ဘုရားက မင်းအလယ်မှာ၊ ဖာရောနဲ့ အမှုထမ်းတွေရှေ့မှာ ထူးဆန်းတဲ့အရာတွေ၊ အံ့ဖွယ်အမှုတွေ လုပ်ပြတယ်။ တခြားလူမျိုး အများကြီးကို ဒဏ်ခတ်တယ်။ ခွန်အားကြီးဘုရင်တွေကို ကွပ်မျက်တယ်။ အာမောရိဘုရင် ရှိဟုန်၊ ဗာရှန်ဘုရင် သြဂတ်နဲ့ ခါနန်ပြည်ရဲ့ တိုင်းနိုင်ငံအားလုံးကို နှိမ်နင်းတယ်။ သူတို့ရဲ့တိုင်းပြည်ကို လူမျိုးတော် အစ္စရေးအတွက် အမွေအဖြစ် ပေးခဲ့တယ်။ အို ယေဟောဝါ၊ နာမတော်ဟာ ထာဝစဉ် တည်မြဲတယ်။ ယေဟောဝါဘုရား၊ ကိုယ်တော်ရဲ့ ဂုဏ်သတင်းဟာ လူမျိုးအဆက်ဆက် တည်မြဲတယ်။ ယေဟောဝါက လူမျိုးတော်ဘက်ကနေ ခုခံကာကွယ်လိမ့်မယ်။ မိမိရဲ့ကျေးကျွန်တွေကို သနားစာနာလိမ့်မယ်။ တခြားလူမျိုးတွေရဲ့ ဘုရားတွေဟာ ရွှေငွေနဲ့လုပ်ထားတဲ့ ရုပ်တုတွေပဲ။ လူ့လက်နဲ့ လုပ်ထားတာတွေပဲ။ အဲဒီရုပ်တုတွေမှာ ပါးစပ်ရှိပေမဲ့ စကားမပြောတတ်ဘူး။ မျက်စိရှိပေမဲ့ မမြင်ဘူး။ နားရှိပေမဲ့ မကြားဘူး။ ခံတွင်းထဲမှာလည်း ထွက်သက်ဝင်သက် မရှိဘူး။ ရုပ်တုလုပ်တဲ့သူတွေရော ယုံကြည်ကိုးစားသူတွေပါ အဲဒီရုပ်တုတွေလိုပဲ ဖြစ်သွားလိမ့်မယ်။ အစ္စရေးအမျိုး၊ ယေဟောဝါကို ချီးမွမ်းကြ။ အာရုန်အမျိုး၊ ယေဟောဝါကို ချီးမွမ်းကြ။ လေဝိအမျိုး၊ ယေဟောဝါကို ချီးမွမ်းကြ။ ယေဟောဝါကို ကြောက်ရွံ့ ရိုသေသူတို့၊ ယေဟောဝါကို ချီးမွမ်းကြ။ ဂျေရုဆလင်မှာ စံမြန်းတဲ့အရှင် ယေဟောဝါကို ဇိအုန်မှာ ဂုဏ်တင်ချီးမွမ်းကြပါစေ။ ယေဟောဝါကို ချီးမွမ်းကြ။,19,Ps,135,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/135/
audio/nwt_19_Ps_BU_136.mp3,ဆာလံ (၁၃၆) ယေဟောဝါကို ကျေးဇူးတင်ကြ။ ဘုရားသခင်ဟာ ကောင်းမြတ်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ဘုရားတို့ရဲ့ဘုရားကို ကျေးဇူးတင်ကြ။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ သခင်တို့ရဲ့သခင်ကို ကျေးဇူးတင်ကြ။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ဘုရားသခင် တစ်ပါးတည်းသာ အံ့ဖွယ်ကောင်းတဲ့အရာတွေ လုပ်ဆောင်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ မိုးကောင်းကင်ကို လက်ရာမြောက်အောင် ဖန်ဆင်းတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ကမ္ဘာမြေကို ရေပြင်ရဲ့အထက်မှာ ဖြန့်ခင်းတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ အလင်းအိမ်ကြီးတွေကို ဖန်ဆင်းတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ နေ့ကိုစိုးမိုးဖို့ နေမင်းကို ဖန်ဆင်းတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ညကိုစိုးမိုးဖို့ လမင်းနဲ့ ကြယ်စင်တွေကို ဖန်ဆင်းတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ အီဂျစ်ရဲ့သားဦးတွေကို ကွပ်မျက်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ အစ္စရေးတွေကို အီဂျစ်ပြည်ကနေ ခေါ်ထုတ်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ အားကြီးတဲ့လက်၊ တန်ခိုးကြီးတဲ့လက်ရုံးနဲ့ သူတို့ကို ခေါ်ထုတ်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ပင်လယ်နီကို နှစ်ခြမ်းခွဲတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ အစ္စရေးတွေကို ပင်လယ်အလယ်မှာ ဖြတ်သွားစေတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ဖာရောနဲ့ သူ့စစ်တပ်ကို ပင်လယ်နီထဲ ခါချပစ်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ လူမျိုးတော်ကို တောကန္တာရမှာ ဦးဆောင်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ကြီးမြတ်တဲ့ဘုရင်တွေကို နှိမ်နင်းတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ခွန်အားကြီးဘုရင်တွေကို ကွပ်မျက်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ အာမောရိဘုရင် ရှိဟုန်ကို ကွပ်မျက်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ဗာရှန်ဘုရင် သြဂတ်ကို ကွပ်မျက်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ သူတို့ရဲ့တိုင်းပြည်ကို လူမျိုးတော်အတွက် အမွေအဖြစ်ပေးတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ သူတို့ရဲ့တိုင်းပြည်ကို မိမိကျွန်အစ္စရေးအတွက် အမွေအဖြစ် ပေးတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ဘုရားက ငါတို့ နိမ့်ကျသွားတဲ့အခါ ငါတို့ကိုသတိရတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ရန်သူတွေလက်ကနေ ငါတို့ကို အကြိမ်ကြိမ် ကယ်တင်တယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ သက်ရှိသတ္တဝါအားလုံးကို အစာရေစာ ပေးသနားတယ်။ ခိုင်မြဲတဲ့မေတ္တာတော် ထာဝစဉ် တည်မြဲတယ်။ ကောင်းကင်အုပ်စိုးရှင် ဘုရားသခင်ကို ကျေးဇူးတင်ကြ။ ခိုင်မြဲတဲ့မေတ္တာတော် ထာဝစဉ် တည်မြဲတယ်။,19,Ps,136,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/136/
audio/nwt_19_Ps_BU_137.mp3,ဆာလံ (၁၃၇) ဇိအုန်ကို လွမ်းဆွတ်တဲ့အခါ ဗာဗုလုန်မြို့ရဲ့ မြစ်ကမ်းဘေးတွေမှာ ထိုင်ပြီး ငါတို့ငိုကြတယ်။ ကမ်းဘေးက မိုးမခပင်တွေမှာ ငါတို့ရဲ့စောင်းတွေကို ချိတ်ထားတယ်။ ဖမ်းခေါ်လာသူတွေက ငါတို့ကို သီချင်းဆိုခိုင်းတယ်။ လှောင်ပြောင်သူတွေက ငါတို့ကို သရော်ချင်တော့ ဇိအုန်သီချင်း တစ်ပုဒ်လောက် ဆိုပြစမ်းပါ လို့ပြောကြတယ်။ ယေဟောဝါကို ချီးမွမ်းတဲ့သီချင်းကို တိုင်းတစ်ပါးမှာ ငါတို့ ဘယ်လိုလုပ် သီဆိုနိုင်မှာလဲ။ အို ဂျေရုဆလင်၊ မင်းကိုသာ ငါမေ့ခဲ့ရင် ငါ့ညာလက်ဟာ သုံးမရတော့တဲ့လက် ဖြစ်သွားပါစေ။ မင်းကိုသာ ငါသတိမရခဲ့ရင်၊ ဂျေရုဆလင်ဟာ ပျော်ရွှင်မှုအပေးဆုံးအရာပဲလို့ ငါမသတ်မှတ်ခဲ့ရင် ငါ့လျှာဟာ အာခေါင်မှာ ကပ်သွားပါစေ။ အို ယေဟောဝါ၊ ဂျေရုဆလင် ကျဆုံးတဲ့နေ့မှာ မြို့ကို ဖြိုချပစ်။ အုတ်မြစ်ပါမကျန် ဖြိုချပစ် ဆိုပြီး ဧဒုံလူမျိုးတွေ ပြောခဲ့တာကို သတိရလှည့်ပါ။ ဖျက်ဆီးခံရတော့မယ့် ဗာဗုလုန်သမီးပျို၊ ငါတို့ကို နှိပ်စက်ခဲ့တဲ့အတိုင်း မင်းကို ပြန်ဆပ်ပေးတဲ့သူဟာ ပျော်ရွှင်လိမ့်မယ်။ မင်းရဲ့သားသမီးတွေကို ဖမ်းပြီး ကျောက်ပေါ်မှာ ဆောင့်သတ်တဲ့သူဟာ ပျော်ရွှင်လိမ့်မယ်။,19,Ps,137,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/137/
audio/nwt_19_Ps_BU_138.mp3,ဆာလံ (၁၃၈) ကိုယ်တော့်ကို လှိုက်လှိုက်လှဲလှဲ ချီးမွမ်းမယ်။ တခြားဘုရားတွေ ရှေ့မှာတင် ကိုယ်တော့်ကို ချီးမွမ်းသီချင်းဆိုမယ်။ သန့်ရှင်းတဲ့ ဗိမာန်တော်ဘက် လှည့်ပြီး ဦးချမယ်။ ခိုင်မြဲတဲ့မေတ္တာတော်နဲ့ သစ္စာတရားကြောင့် နာမတော်ကို ချီးမွမ်းမယ်။ ကိုယ်တော်က နှုတ်တော်ထွက်စကားနဲ့ နာမတော်ကို အရာအားလုံးရဲ့ အထက်မှာ ဂုဏ်တင်ချီးမြှောက်တယ်။ ကျွန်တော်ခေါ်တဲ့အခါ ကိုယ်တော် ဖြေကြားတယ်။ ကျွန်တော့်ကို ရဲစွမ်းသတ္တိနဲ့ ခွန်အား ရှိစေတယ်။ အို ယေဟောဝါ၊ ကိုယ်တော်ပေးခဲ့တဲ့ ကတိတွေကို ကြားတဲ့အတွက် ကမ္ဘာပေါ်က ဘုရင်အားလုံး ကိုယ်တော့်ကို ချီးမွမ်းကြလိမ့်မယ်။ ယေဟောဝါရဲ့ ဘုန်းတန်ခိုး ကြီးမားတဲ့အတွက် ယေဟောဝါရဲ့ နည်းလမ်းတွေအကြောင်း သီချင်းဆိုကြလိမ့်မယ်။ ယေဟောဝါက မြင့်မြတ်ပေမဲ့ နှိမ့်ချသူကို ဂရုတစိုက် ကြည့်ရှုတယ်။ မောက်မာသူနဲ့တော့ ခပ်ခွာခွာနေတယ်။ အန္တရာယ်တွေကြားမှာ သွားလာရပေမဲ့ ကျွန်တော့်ကို ကိုယ်တော် အသက်ဆက်ရှင်စေမယ်။ လက်တော်ကိုဆန့်ပြီး ရန်သူတွေရဲ့ ဒေါသကို ဆီးတားမယ်။ ကျွန်တော့်ကို ညာလက်တော်နဲ့ ကယ်တင်မယ်။ ယေဟောဝါက ကျွန်တော့်အတွက် အရာရာကို ပြီးမြောက်စေမယ်။ အို ယေဟောဝါ၊ ခိုင်မြဲတဲ့မေတ္တာတော် ထာဝစဉ် တည်မြဲပါတယ်။ ကိုယ်တိုင်ဖန်ဆင်းခဲ့သူတွေကို မစွန့်ပစ်လိုက်ပါနဲ့။,19,Ps,138,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/138/
audio/nwt_19_Ps_BU_139.mp3,ဆာလံ (၁၃၉) အို ယေဟောဝါ၊ ကိုယ်တော်က ကျွန်တော့်ကို အသေအချာ စစ်ဆေးတယ်။ ကျွန်တော့်ကို သိတယ်။ ကျွန်တော်ထိုင်တာ၊ ထတာတွေကို သိတယ်။ ကျွန်တော် ဘာတွေတွေးနေမှန်း အဝေးကနေ သိမြင်တယ်။ ကျွန်တော်ခရီးသွားတာ၊ လဲလျောင်းတာကို ဂရုတစိုက်ကြည့်တယ်။ ကျွန်တော့်ရဲ့ လမ်းစဉ်အားလုံးကို အကျွမ်းတဝင်ရှိတယ်။ ယေဟောဝါဘုရား၊ ကျွန်တော် စကားတစ်ခွန်းမှ မဟခင် ကိုယ်တော် သိနှင့်နေတယ်။ ကိုယ်တော်က ကျွန်တော့်ကို အရှေ့အနောက် ဝိုင်းရံထားတယ်။ ကျွန်တော့်အပေါ် လက်တင်ထားတယ်။ အဲဒီလောက်ထိ သိနိုင်စွမ်းရှိတာကို ကျွန်တော့်ဉာဏ်နဲ့ မမီနိုင်ဘူး။ လက်လှမ်းမမီနိုင်လောက်အောင် မြင့်မားလွန်းပါတယ်။ စွမ်းအားတော်နဲ့လွတ်အောင် ဘယ်မှာပုန်းနိုင်မလဲ။ ကိုယ်တော် မမြင်အောင် ဘယ်ကိုပြေးနိုင်မလဲ။ ကောင်းကင်ပေါ်တက်လည်း အဲဒီမှာ ကိုယ်တော်ရှိနေတယ်။ သင်္ချိုင်းမှာ အိပ်ရာခင်းမယ်ဆိုရင်လည်း အဲဒီမှာ ကိုယ်တော်ရှိနေတယ်။ ပင်လယ်အစွန်အဖျားမှာ သွားနေဖို့ အရုဏ်ဦးရဲ့တောင်ပံတွေ တပ်ပြီး ပျံသန်းမယ်ဆိုတော့၊ အဲဒီမှာလည်း လက်တော်က ကျွန်တော့်ကို ဦးဆောင်လမ်းပြမှာပဲ။ ညာလက်တော်က ကျွန်တော့်ကို ဆုပ်ကိုင်ထားမှာပဲ။ အမှောင်ထုက ငါ့ကိုဝှက်ထားမှာပါ လို့ပြောရင် ကျွန်တော့်ပတ်လည်က ညအမှောင်ဟာ အလင်းဖြစ်လာမှာပဲ။ အမှောင်ထုကြီးဟာ ကိုယ်တော့်အတွက် မမှောင်ပါဘူး။ ညဟာ နေ့အချိန်လို လင်းထိန်နေတယ်။ အမှောင်ကလည်း ကိုယ်တော့်အတွက်တော့ အလင်းလိုပဲ။ ကိုယ်တော်က ကျွန်တော့်ကျောက်ကပ်တွေကို ဖန်ဆင်းခဲ့တယ်။ ကျွန်တော့်ကို မိခင်ရဲ့ဝမ်းထဲမှာ ကာရံထားပေးတယ်။ ကျွန်တော့်ကို အံ့မခန်းဖွယ် ဖန်ဆင်းထားတဲ့အတွက် ကိုယ်တော့်ကို ချီးမွမ်းပါတယ်။ ကိုယ်တော့် လုပ်ဆောင်မှုတွေဟာ အံ့သြစရာပဲဆိုတာ ကျွန်တော် ကောင်းကောင်းသိတယ်။ ကျွန်တော့်ကို လျှို့ဝှက်နေရာမှာ ဖန်ဆင်းပြီး မိခင်ရဲ့ဝမ်းထဲမှာ ပုံသွင်းတဲ့အခါ ကျွန်တော့်အရိုးတွေကို ကိုယ်တော်မြင်ပါတယ်။ ကျွန်တော် သန္ဓေသားလောင်းအရွယ်မှာတောင် ကိုယ်တော်မြင်တယ်။ အင်္ဂါအစိတ်အပိုင်းလေးတွေ တစ်ခုမှ မရှိခင်ကတည်းက ဘယ်အပိုင်းလေးက ဘယ်နေ့မှာ ပုံပေါ်လာမယ်ဆိုတာကို ကိုယ်တော့်စာစောင်ထဲမှာ တစ်ခုမကျန် ရေးမှတ်ထားတယ်။ အို ဘုရားသခင်၊ ကိုယ်တော့်အကြံအစည်တွေဟာ တန်ဖိုးရှိလိုက်တာ။ အဲဒီအကြံအစည်တွေဟာ အတိုင်းမသိ များပြားလိုက်တာ။ ရေတွက်မယ်ဆိုရင် သဲပွင့်တွေထက် များပါတယ်။ နိုးထလာချိန်အထိ ကျွန်တော် ရေတွက်နေရဆဲပါပဲ။ အို ဘုရားသခင်၊ လူဆိုးတွေကို ကိုယ်တော် အဆုံးစီရင်လိုက်ရင် သိပ်ကောင်းမှာပဲ။ ဒါဆိုရင် အကြမ်းဖက်သူတွေ ကျွန်တော့်ဆီကနေ ထွက်သွားပါလိမ့်မယ်။ သူတို့က ကိုယ်တော့်မကောင်းကြောင်းကို မလိုတမာစိတ်နဲ့ ပြောနေကြတယ်။ နာမတော်ကို တလွဲသုံးနေတဲ့ ရန်သူတွေပါ။ ယေဟောဝါ၊ ကိုယ်တော့်ကို မုန်းတဲ့သူတွေကို ကျွန်တော် သိပ်မုန်းတယ်။ ကိုယ်တော့်ကို ပုန်ကန်တဲ့သူတွေကို သိပ်ရွံတယ်။ သူတို့ကို အမုန်းကြီးမုန်းပါတယ်။ ကျွန်တော့်အတွက်တော့ တကယ့်ရန်သူတွေပါ။ အို ဘုရားသခင်၊ ကျွန်တော့်ကို အသေအချာ စစ်ဆေးလှည့်ပါ။ ကျွန်တော့်စိတ်ကို သိမြင်လှည့်ပါ။ အသေအချာ ဆန်းစစ်ပြီး ပူပန်သောကတွေကို သိမြင်လှည့်ပါ။ ကျွန်တော့်စိတ်ဟာ အန္တရာယ်လမ်းကို ဦးတည်နေသလားဆိုတာ ကြည့်ရှုပေးပါ။ ကျွန်တော့်ကို ထာဝရလမ်းထဲ ပို့ဆောင်ပေးပါ။,19,Ps,139,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/139/
audio/nwt_19_Ps_BU_140.mp3,ဆာလံ (၁၄၀) အို ယေဟောဝါ၊ လူယုတ်မာတွေလက်ကနေ ကျွန်တော့်ကို ကယ်တင်ပါ။ အကြမ်းဖက်သူတွေလက်ကနေ ကာကွယ်ပေးပါ။ သူတို့ ယုတ်မာတာတွေ ကြံစည်နေတယ်။ ရန်ပွဲတွေဖြစ်အောင် တစ်နေ့လုံး ဆွပေးနေတယ်။ သူတို့က လျှာကို မြွေရဲ့ လျှာလိုဖြစ်အောင် သွေးထားတယ်။ သူတို့ပါးစပ်ထဲမှာ မြွေပွေးအဆိပ် ရှိတယ်။ (စဲလာ) ယေဟောဝါဘုရား၊ လူဆိုးတွေလက်ကနေ ကာကွယ်ပေးပါ။ ခလုတ်တိုက်လဲအောင် ကြံစည်နေသူတွေ၊ အကြမ်းဖက်သူတွေ လက်ကနေ ကာကွယ်စောင့်ရှောက်ပေးပါ။ စိတ်နေမြင့်သူတွေ ကျွန်တော့်အတွက် ထောင်ချောက်ဆင်ထားတယ်။ လမ်းဘေးမှာ ကြိုးတွေနဲ့ ပိုက်ထောင်ထားတယ်။ ကျော့ကွင်းတွေ ဆင်ထားတယ်။ (စဲလာ) အို ယေဟောဝါ၊ ကိုယ်တော်ဟာ ကျွန်တော့်ဘုရားသခင်ပါ။ အသနားခံနေတာကို နားထောင်ပေးပါ လို့ ယေဟောဝါကို ကျွန်တော်ပြောတယ်။ အချုပ်အခြာအာဏာပိုင်ရှင် ယေဟောဝါ၊ ခွန်အားကြီးတဲ့ ကယ်တင်ရှင်၊ ကိုယ်တော်က တိုက်ပွဲဝင်တဲ့နေ့မှာ ကျွန်တော့်ခေါင်းကို ကာကွယ်ပေးတယ်။ အို ယေဟောဝါ၊ လူဆိုးတွေရဲ့ ဆန္ဒကို မဖြည့်ဆည်းပေးပါနဲ့။ သူတို့ အကောက်ကြံတာတွေ မအောင်မြင်ပါစေနဲ့။ ဒါမှ သူတို့ ဘဝင်မမြင့်နိုင်ကြမှာ။ (စဲလာ) ကျွန်တော့်ကို ဝိုင်းထားသူတွေ ပြောနေတဲ့ မလိုတမာ စကားတွေ သူတို့ခေါင်းပေါ်ပဲ ပြန်ရောက်ပါစေ။ သူတို့အပေါ် မီးကျီးခဲတွေ ရွာကျပါစေ။ မီးထဲ၊ တွင်းနက်ထဲ ပစ်ချခံရပါစေ။ ဘယ်တော့မှ ပြန်မထနိုင်ပါစေနဲ့။ အသရေဖျက်သူဟာ ကမ္ဘာပေါ်မှာ နေစရာ ရှာမတွေ့ပါစေနဲ့။ ယုတ်မာမှုက အကြမ်းဖက်သူတွေကို လိုက်ဖမ်းပြီး ဒဏ်ခတ်ပါစေ။ ယေဟောဝါက နိမ့်ကျသူတွေဘက်ကနေ ခုခံကာကွယ်ပေးမယ်၊ နွမ်းပါးသူတွေကို တရားသဖြင့် စီရင်ပေးမယ်ဆိုတာ ကျွန်တော်သိပါတယ်။ ဖြောင့်မတ်သူတွေ နာမတော်ကို တကယ် ကျေးဇူးတင်ချီးမွမ်းကြလိမ့်မယ်။ စိတ်ရိုးဖြောင့်သူတွေ ရှေ့တော်မှာ နေထိုင်ရလိမ့်မယ်။,19,Ps,140,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/140/
audio/nwt_19_Ps_BU_141.mp3,ဆာလံ (၁၄၁) အို ယေဟောဝါ၊ ကိုယ်တော့်ကိုဆုတောင်းပါတယ်။ အမြန်ဆုံး လာကူညီလှည့်ပါ။ ကျွန်တော် ဆုတောင်းတဲ့အခါ အာရုံစိုက်ပေးလှည့်ပါ။ ကျွန်တော့်ရဲ့ ဆုတောင်းချက်ဟာ ရှေ့တော်မှာ ပြင်ဆင်ထားတဲ့ နံ့သာပေါင်းလို ဖြစ်ပါစေ။ လက်ဖြန့်ပြီး တောင်းတဲ့ဆုဟာလည်း ညဦးပိုင်း ကောက်နှံအလှူလို ဖြစ်ပါစေ။ အို ယေဟောဝါ၊ ကျွန်တော့်နှုတ်မှာ အစောင့်ချထားပေးပါ။ နှုတ်ခမ်းတံခါးဝမှာ ကင်းစောင့်ချထားပေးပါ။ လူယုတ်မာတွေနဲ့အတူ ယုတ်ညံ့တဲ့အကျင့်တွေ မကျင့်မိအောင် ကျွန်တော့်စိတ်ကို မကောင်းတဲ့ဘက် မတိမ်းညွတ်စေပါနဲ့။ သူတို့ရဲ့ စားကောင်းသောက်ဖွယ်တွေကို ကျွန်တော် ဘယ်တော့မှ မစားပါရစေနဲ့။ ဖြောင့်မတ်သူက ကျွန်တော့်ကို ရိုက်ပါစေ။ ဒါဟာ ခိုင်မြဲတဲ့မေတ္တာကို ပြတာပဲ။ ကျွန်တော့်ကို ပဲ့ပြင်ပါစေ။ ဒါဟာ ခေါင်းပေါ် ဆီလောင်းသလိုပါပဲ။ ကျွန်တော် ဘယ်တော့မှ မငြင်းပါဘူး။ သူဘေးဆိုးကြုံရချိန်မှာတောင် သူ့အတွက် ဆုတောင်းပေးနေမှာပါ။ တရားသူကြီးတွေ ချောက်ကမ်းပါးပေါ်ကနေ ပစ်ချခံရပေမဲ့ လူတွေက ကျွန်တော့်စကားတွေကို အာရုံစိုက်ကြလိမ့်မယ်။ အဲဒီစကားတွေဟာ နှစ်သက်စရာ ကောင်းလို့ပါ။ ထယ်ထိုးလိုက်တဲ့အခါ မြေစိုင်တွေ ပွတက်လာသလို ကျွန်တော်တို့ရဲ့ အရိုးတွေလည်း သင်္ချိုင်းတွင်းဝမှာ ပြန့်ကျဲနေတယ်။ အချုပ်အခြာအာဏာပိုင်ရှင် ယေဟောဝါ၊ ကိုယ်တော့်ကို မျှော်ကိုးပါတယ်။ ကိုယ်တော့်ဆီမှာ ခိုလှုံပါတယ်။ ကျွန်တော့်အသက်ကို မရုပ်သိမ်းလိုက်ပါနဲ့။ ကျွန်တော့်အတွက် ဆင်ထားတဲ့ ထောင်ချောက်ထဲ၊ လူယုတ်မာတွေရဲ့ ကျော့ကွင်းထဲ မကျသွားအောင် ကာကွယ်ပေးပါ။ ဘေးမသီရန်မခ ကျွန်တော် ဖြတ်ကျော်သွားတဲ့အခါ လူဆိုးအားလုံး ကိုယ့်ထောင်ချောက်ထဲ ကိုယ်ပြန်ကျလိမ့်မယ်။,19,Ps,141,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/141/
audio/nwt_19_Ps_BU_142.mp3,ဆာလံ (၁၄၂) ယေဟောဝါကို ကျွန်တော် အကူအညီ တောင်းပါတယ်။ ယေဟောဝါရဲ့ မျက်နှာသာရဖို့ အသနားခံပါတယ်။ စိုးရိမ်ပူပန်စရာတွေကို ရှေ့တော်မှာ ရင်ဖွင့်ပါတယ်။ စိတ်ညစ်စရာတွေကိုလည်း ပြောပြပါတယ်။ စိတ်အားငယ်နေချိန်မှာ အဲဒီလို ပြောပြလိုက်တဲ့အခါ ကျွန်တော် သွားမယ့်လမ်းတွေကို ကိုယ်တော် စောင့်ကြည့်ပေးတယ်။ ကျွန်တော်လျှောက်မယ့်လမ်းမှာ သူတို့ ထောင်ချောက်ဆင်ထားတယ်။ ကျွန်တော့်ရဲ့ ညာဘက်ကို ကြည့်လိုက်ပါ။ ဂရုစိုက်ပေးမယ့်သူ တစ်ယောက်မှ မရှိဘူးဆိုတာကို မြင်လှည့်ပါ။ ပြေးစရာနေရာ မရှိ၊ စိုးရိမ်ပေးမယ့်သူ တစ်ယောက်မှ မရှိဘူး။ အို ယေဟောဝါ၊ ကိုယ်တော့်ကို အကူအညီတောင်းပါတယ်။ ကိုယ်တော်ဟာ ကျွန်တော့်ခိုလှုံရာပဲ။ သက်ရှိလောကမှာ ကျွန်တော် ပိုင်ဆိုင်တာဆိုလို့ ကိုယ်တော်ပဲ ရှိတာပါ လို့ ကျွန်တော်ပြောတယ်။ ကျွန်တော် အကြီးအကျယ် နှိမ့်ချခံရလို့ အော်ဟစ်အကူအညီတောင်းနေတာကို အာရုံစိုက်လှည့်ပါ။ နှိပ်စက်သူတွေ ခွန်အားပိုကြီးနေလို့ သူတို့လက်ကနေ ကယ်တင်ပေးပါ။ နာမတော်ကို ချီးမွမ်းနိုင်ဖို့ မြေအောက်အကျဉ်းခန်းထဲကနေ ကျွန်တော့်ကို ခေါ်ထုတ်ပေးပါ။ ကျွန်တော့်ကို ကိုယ်တော် ကြင်ကြင်နာနာ ဆက်ဆံတဲ့အတွက် ပတ်လည်မှာ ဖြောင့်မတ်သူတွေ စုဝေးလာကြပါစေ။,19,Ps,142,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/142/
audio/nwt_19_Ps_BU_143.mp3,ဆာလံ (၁၄၃) အို ယေဟောဝါ၊ ကျွန်တော် ဆုတောင်းတာကို ကြားလှည့်ပါ။ အသနားခံနေတာကို နားထောင်ပေးပါ။ ကိုယ်တော့်သစ္စာတရားနဲ့ ဖြောင့်မတ်ခြင်းကို ထောက်ပြီး ပြန်ဖြေလှည့်ပါ။ ကျွန်တော်မျိုးကို တရားမစီရင်လိုက်ပါနဲ့။ အသက်ရှင်တဲ့သူ တစ်ယောက်မှ ရှေ့တော်မှာ မဖြောင့်မတ်နိုင်ပါဘူး။ ရန်သူက ကျွန်တော့်ကို လိုက်ဖမ်းနေတယ်။ ကျွန်တော့်အသက်ကို မြေကြီးထဲမှာ နင်းခြေပစ်တယ်။ ရှေးကတည်းက သေလွန်သွားသူတွေလို မှောင်မိုက်မှာ နေစေတယ်။ ကျွန်တော် စိတ်ပျက်အားလျော့နေပြီ။ ရင်ထဲမှာ ခံစားချက်မဲ့နေပြီ။ အတိတ်ကို ပြန်ပြောင်းအောက်မေ့တယ်။ ကိုယ်တော်ရဲ့ လုပ်ဆောင်မှုတွေအကြောင်း တွေးတောဆင်ခြင်တယ်။ ကိုယ်တော်ရဲ့ လက်ရာတွေအကြောင်း လေးလေးနက်နက် စဉ်းစားဆင်ခြင်တယ်။ ကိုယ်တော့်ဆီ လက်ဖြန့်ဆုတောင်းပါတယ်။ ခြောက်သွေ့တဲ့မြေလို ကိုယ်တော့်ကို ဆာနေပါတယ်။ (စဲလာ) အို ယေဟောဝါ၊ အမြန်ဆုံး ဖြေကြားလှည့်ပါ။ ကျွန်တော် အားအင်ကုန်ခန်းတော့မယ်။ မျက်နှာမလွှဲလိုက်ပါနဲ့။ လွှဲလိုက်ရင်တော့ သေတွင်းထဲ ဆင်းတော့မယ့် လူတွေလို ဖြစ်သွားလိမ့်မယ်။ ကိုယ်တော့်ကို ယုံကြည်ကိုးစားတဲ့အတွက် နံနက်ခင်းမှာ ခိုင်မြဲတဲ့ မေတ္တာတော်အကြောင်း ကြားပါရစေ။ ကိုယ်တော့်ကို ဆုတောင်းအသနားခံတဲ့အတွက် လျှောက်သင့်တဲ့လမ်းကို ညွှန်ပြပေးပါ။ ယေဟောဝါဘုရား၊ ရန်သူတွေလက်ကနေ ကယ်တင်ပေးပါ။ ကာကွယ်ပေးဖို့ တောင်းခံပါတယ်။ ကိုယ်တော်ဟာ ကျွန်တော့်ရဲ့ ဘုရားသခင်ဖြစ်တဲ့အတွက် အလိုတော်အတိုင်း လုပ်ဆောင်နိုင်ဖို့ သင်ကြားပေးပါ။ စွမ်းအားတော်ဟာ ကောင်းမြတ်တယ်။ စွမ်းအားတော်က ညီညာတဲ့မြေပေါ် ကျွန်တော့်ကို လမ်းပြပေးပါစေ။ အို ယေဟောဝါ၊ နာမတော်ကိုထောက်ပြီး ကျွန်တော့်ကို အသက်ဆက်ရှင်စေပါ။ ကိုယ်တော့်ဖြောင့်မတ်မှုကို ထောက်ပြီး ဒုက္ခနွံထဲကနေ ကယ်တင်ပေးပါ။ ခိုင်မြဲတဲ့မေတ္တာတော်ကို ထောက်ပြီး ရန်သူတွေကို ဇာတ်သိမ်းပစ်ပါ။ ကျွန်တော်ဟာ ကိုယ်တော့်ကျွန်ဖြစ်တဲ့အတွက် နှောင့်ယှက်သူအားလုံးကို ဖျက်ဆီးပစ်ပါ။,19,Ps,143,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/143/
audio/nwt_19_Ps_BU_144.mp3,ဆာလံ (၁၄၄) ငါ့ရဲ့ကျောက်ဆောင်ဖြစ်တဲ့ ယေဟောဝါကို ချီးမွမ်းကြပါစေ။ ဘုရားက ငါ့လက်တွေကို စစ်တိုက်တတ်အောင်၊ ငါ့လက်ချောင်းတွေကို စစ်ရေးကျွမ်းကျင်အောင် လေ့ကျင့်ပေးတယ်။ ဘုရားဟာ ငါ့ကို ခိုင်မြဲတဲ့မေတ္တာပြတဲ့ အရှင်၊ ငါ့ရဲတိုက်၊ လုံခြုံတဲ့ခိုလှုံရာ၊ ကယ်တင်ရှင်ပါ။ ငါ့ဒိုင်းလွှား၊ ငါခိုလှုံတဲ့အရှင်၊ လူတွေကို ငါ့ခြေအောက်မှာ နှိမ်နင်းတဲ့အရှင်ပါ။ အို ယေဟောဝါ၊ လူဟာ ဘာမို့လို့ ကိုယ်တော် ဂရုစိုက်နေရတာလဲ။ သေမျိုးဖြစ်တဲ့လူဟာ ဘာမို့လို့ ကိုယ်တော် အာရုံစိုက်နေရတာလဲ။ လူ့သက်တမ်းဟာ ပင့်သက်တစ်ရှိုက်စာပါပဲ။ သူ့နေ့ရက်တွေဟာ ရွေ့သွားတဲ့ အရိပ်လိုပါပဲ။ ယေဟောဝါဘုရား၊ ကောင်းကင်ကို ညွှတ်ကျစေပြီး ဆင်းလာပါ။ တောင်တန်းတွေကို တို့ထိပြီး မီးခိုးထွက်စေပါ။ လျှပ်စီးတွေ လင်းလက်စေပြီး ရန်သူတွေကို ကစဉ့်ကလျား ဖြစ်စေပါ။ မြားတွေ ပစ်လွှတ်ပြီး ဖရိုဖရဲ ဖြစ်စေပါ။ အထက်အရပ်ကနေ လက်ကို ဆန့်လိုက်ပါ။ လှိုင်းထန်နေတဲ့ ရေထဲကနေ၊ တိုင်းတစ်ပါးသားတွေလက်ကနေ ကျွန်တော့်ကို ကယ်တင်ပါ။ သူတို့က အလိမ်အညာစကားတွေ ပြောတယ်။ ညာလက်ကိုမြှောက်ပြီး မဟုတ်မမှန်တာတွေ ကျိန်ဆိုတယ်။ အို ဘုရားသခင်၊ ကိုယ်တော့်အတွက် သီချင်းသစ်တစ်ပုဒ် သီဆိုပါ့မယ်။ ဆယ်ကြိုးတပ် တူရိယာကို တီးပြီး ချီးမွမ်းသီချင်းဆိုပါ့မယ်။ ကိုယ်တော်ဟာ ဘုရင်တွေကို အောင်ပွဲခံစေတဲ့အရှင်၊ ကျွန်ဖြစ်သူဒါဝိဒ်ကို သေစေနိုင်တဲ့ ဓားဘေးကနေ ကယ်ဆယ်တဲ့အရှင်ပါ။ အလိမ်အညာစကားတွေ ပြောတဲ့အပြင် ညာလက်ကိုမြှောက်ပြီး မဟုတ်မမှန်ကျိန်ဆိုတဲ့ တိုင်းတစ်ပါးသားတွေရဲ့ လက်ကနေ ကျွန်တော့်ကို ကယ်တင်ပါ။ ဒါဆိုရင် ကျွန်တော်တို့ရဲ့ သားတွေဟာ ကြီးထွားနေတဲ့ အပင်ပေါက်တွေနဲ့ တူလိမ့်မယ်။ သမီးတွေဟာ နန်းတော်ကို အလှဆင်ဖို့ ထွင်းထုတဲ့ ထောင့်တိုင်တွေနဲ့ တူလိမ့်မယ်။ ကျွန်တော်တို့ရဲ့ သိုလှောင်ခန်းတွေမှာ စားနပ်ရိက္ခာ အမျိုးမျိုး ပြည့်လျှံနေလိမ့်မယ်။ ကွင်းပြင်မှာ သိုးအုပ်တွေ ထောင်သောင်းမက တိုးများနေလိမ့်မယ်။ ဇီးရှိနေတဲ့ နွားတွေက ထိခိုက်ဒဏ်ရာရမှာ မဟုတ်ဘူး။ သားလျှောမှာ မဟုတ်ဘူး။ လူထုရင်ပြင်တွေမှာလည်း ဒုက္ခရောက်လို့ အော်ဟစ်နေတဲ့အသံကို ကြားရမှာ မဟုတ်ဘူး။ အဲဒီလိုအခြေအနေအောက် နေထိုင်ရသူတွေ ပျော်ရွှင်ချမ်းမြေ့တယ်။ ယေဟောဝါကို ဘုရားသခင်အဖြစ် ကိုးကွယ်နေသူတွေ ပျော်ရွှင်ချမ်းမြေ့တယ်။,19,Ps,144,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/144/
audio/nwt_19_Ps_BU_145.mp3,ဆာလံ (၁၄၅) ကျွန်တော့်ဘုရားသခင်၊ ကျွန်တော့်ဘုရင်၊ ကိုယ်တော့်ကို ချီးမြှောက်မယ်။ နာမတော်ကို အစဉ်ထာဝရ ချီးမွမ်းမယ်။ ကိုယ်တော့်ကို တစ်နေ့လုံး ချီးမွမ်းမယ်။ နာမတော်ကို အစဉ်ထာဝရ ချီးမွမ်းမယ်။ ယေဟောဝါဟာ ကြီးမြတ်ပြီး ချီးမွမ်းခံထိုက်ဆုံးအရှင်ပါ။ ကိုယ်တော့် ကြီးမြတ်မှုကို စိစစ်လို့မကုန်နိုင်ပါဘူး။ ကိုယ်တော်ရဲ့ လုပ်ဆောင်မှုတွေကို လူမျိုးအစဉ်အဆက် ချီးမွမ်းကြလိမ့်မယ်။ တန်ခိုးကြီးလုပ်ရပ်တွေအကြောင်း ပြောကြလိမ့်မယ်။ ဘုန်းတန်ခိုးတော်နဲ့ ခမ်းနားမြင့်မြတ်မှုတွေအကြောင်း သူတို့ပြောကြလိမ့်မယ်။ ကိုယ်တော်ရဲ့ အံ့ဖွယ်လုပ်ဆောင်မှုတွေအကြောင်း ကျွန်တော် တွေးတောဆင်ခြင်မယ်။ အံ့မခန်းဖွယ် လုပ်ရပ်တွေအကြောင်း သူတို့ ပြောကြလိမ့်မယ်။ ကိုယ်တော့် ကြီးမြတ်မှုအကြောင်း ကျွန်တော် ကြေညာမယ်။ ကောင်းမြတ်ခြင်း ကျေးဇူးတော်အကြောင်း သူတို့ပြန်သတိရပြီး တဖွဖွ ပြောကြလိမ့်မယ်။ ကိုယ်တော်ရဲ့ ဖြောင့်မတ်မှုကြောင့် ရွှင်လန်းစွာ ကြွေးကြော်ကြလိမ့်မယ်။ ယေဟောဝါဟာ သနားစာနာတတ်ပြီး ကရုဏာရှိတယ်။ အမျက်ထွက်နှေးပြီး ခိုင်မြဲတဲ့မေတ္တာ ကြီးမားတယ်။ ယေဟောဝါဟာ သက်ရှိအားလုံးအပေါ် ကောင်းမြတ်တယ်။ လုပ်ဆောင်မှုတိုင်းမှာ ကရုဏာတော်ကို အထင်အရှား တွေ့မြင်ရတယ်။ အို ယေဟောဝါ၊ ကိုယ်တော်ရဲ့ လုပ်ဆောင်မှုတိုင်းဟာ ကိုယ်တော့်ကို ဂုဏ်တင်လိမ့်မယ်။ သစ္စာစောင့်သိသူတွေ ကိုယ်တော့်ကို ချီးမွမ်းလိမ့်မယ်။ မင်းအာဏာတော်ရဲ့ ဘုန်းတန်ခိုးအကြောင်း သူတို့ ကြေညာလိမ့်မယ်။ ကိုယ်တော်ရဲ့ အစွမ်းခွန်အားအကြောင်း ပြောဆိုပြီး၊ တန်ခိုးကြီးလုပ်ရပ်တွေ၊ မင်းအာဏာတော်ရဲ့ ခမ်းနားလှတဲ့ ဘုန်းတန်ခိုးတွေအကြောင်း လူတွေကို ကြားသိစေလိမ့်မယ်။ မင်းအာဏာတော်ဟာ ထာဝစဉ် တည်တယ်။ အာဏာစက်ဟာ နောင်လာနောက်သား အဆက်ဆက် တည်တံ့တယ်။ ယေဟောဝါက လဲကျသွားသူတွေကို ထောက်မတယ်။ ခေါင်းမမော်နိုင်သူတွေကို ထူမတယ်။ အားလုံးက ကိုယ်တော့်ကို အားကိုးတကြီး မျှော်ကြည့်နေတယ်။ ကိုယ်တော်က အချိန်တန်တဲ့အခါ အစာရေစာ ပေးသနားတယ်။ လက်တော်ကို ဖွင့်ပြီး သက်ရှိအားလုံးရဲ့ လိုအင်ဆန္ဒကို ဖြည့်ဆည်းပေးတယ်။ ယေဟောဝါရဲ့ နည်းလမ်းမှန်သမျှ ဖြောင့်မတ်တယ်။ လုပ်လေသမျှမှာ သစ္စာစောင့်သိတယ်။ ယေဟောဝါဟာ ဆုတောင်းတဲ့သူတိုင်း၊ စိတ်ရင်းမှန်နဲ့ ဆုတောင်းသူတိုင်းရဲ့ အနီးအပါးမှာ ရှိတယ်။ ကြောက်ရွံ့ရိုသေသူတွေရဲ့ ဆန္ဒကို ဖြည့်ဆည်းပေးတယ်။ သူတို့ အော်ဟစ်အကူအညီတောင်းတဲ့အခါ နားထောင်ပြီး ကယ်တင်တယ်။ ယေဟောဝါက မိမိကို ချစ်မြတ်နိုးသူအားလုံးကို စောင့်ရှောက်တယ်။ လူဆိုးတွေကိုတော့ အစတုံး ဖျက်ဆီးလိမ့်မယ်။ ယေဟောဝါကို ငါချီးမွမ်းမယ်။ သက်ရှိအားလုံး သန့်ရှင်းတဲ့ နာမတော်ကို အစဉ်ထာဝရ ချီးမွမ်းကြပါ။,19,Ps,145,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/145/
audio/nwt_19_Ps_BU_146.mp3,ဆာလံ (၁၄၆) ယေဟောဝါကို ချီးမွမ်းကြ။ ယေဟောဝါကို လှိုက်လှိုက်လှဲလှဲ ငါချီးမွမ်းပါရစေ။ ယေဟောဝါကို အသက်ထက်ဆုံး ချီးမွမ်းမယ်။ အသက်ရှင်နေသရွေ့ ဘုရားသခင်ကို ချီးမွမ်းသီချင်းဆိုမယ်။ မကယ်တင်နိုင်တဲ့ အုပ်စိုးရှင်၊ မကယ်တင်နိုင်တဲ့လူကို မကိုးစားကြနဲ့။ သူဟာ အသက် ထွက်ပြီး မြေကြီးထဲ ပြန်သွားတတ်တယ်။ အဲဒီနေ့မှာပဲ သူ့အကြံအစည်တွေ ပျက်စီးသွားတယ်။ ယာကုပ်ရဲ့ ဘုရားသခင်ကို အကူအညီတောင်းတဲ့သူ၊ ယေဟောဝါကို မျှော်လင့်တဲ့သူဟာ ပျော်ရွှင်ချမ်းမြေ့တယ်။ အဲဒီဘုရားဟာ မိုးမြေကို ဖန်ဆင်းတဲ့အရှင်၊ ပင်လယ်နဲ့ ပင်လယ်ထဲမှာ ရှိသမျှကို ဖန်ဆင်းတဲ့အရှင်၊ အမြဲ သစ္စာရှိတဲ့အရှင်ပဲ။ လိမ်လည်လှည့်စားခံရသူတွေကို တရားသဖြင့် စီရင်ပေးတဲ့အရှင်၊ ဆာလောင်နေသူတွေကို အစာရေစာ ပေးသနားတဲ့အရှင်ပဲ။ ယေဟောဝါက အကျဉ်းသားတွေကို လွတ်မြောက်စေတယ်။ မျက်မမြင်တွေရဲ့ မျက်စိကို ယေဟောဝါ ဖွင့်ပေးတယ်။ ခေါင်းမမော်နိုင်သူတွေကို ယေဟောဝါ ထူမပေးတယ်။ ဖြောင့်မတ်သူတွေကို ယေဟောဝါ ချစ်မြတ်နိုးတယ်။ ယေဟောဝါက တိုင်းတစ်ပါးသားတွေကို ကာကွယ်တယ်။ ဖတဆိုးတွေ၊ မုဆိုးမတွေကို ထောက်မတယ်။ လူဆိုးတွေရဲ့ အစီအစဉ်တွေကိုတော့ ပျက်ပြားစေတယ်။ ယေဟောဝါဟာ ထာဝရဘုရင်ပဲ။ အို ဇိအုန်၊ မင်းရဲ့ဘုရားသခင်ဟာ လူမျိုးအစဉ်အဆက် ဘုရင်ပဲ။ ယေဟောဝါကို ချီးမွမ်းကြ။,19,Ps,146,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/146/
audio/nwt_19_Ps_BU_147.mp3,ဆာလံ (၁၄၇) ယေဟောဝါကို ချီးမွမ်းကြ။ ဘုရားသခင်ကို ချီးမွမ်းသီချင်းဆိုတာ သိပ်ကောင်းတယ်။ ဘုရားကို ချီးမွမ်းတာဟာ လျောက်ပတ်လှပါတယ်။ သင့်မြတ်လှပါတယ်။ ယေဟောဝါက ဂျေရုဆလင်မြို့ကို တည်ဆောက်တယ်။ တကွဲတပြားဖြစ်နေတဲ့ အစ္စရေးတွေကို ပြန်စုသိမ်းတယ်။ စိတ်ကြေကွဲနေသူတွေကို ကုသပေးတယ်။ ဒဏ်ရာတွေကို စည်းပေးတယ်။ ဘုရားက ကြယ်တွေကို ရေတွက်ထားတယ်။ ကြယ်တစ်လုံးစီကို နာမည်နဲ့ ခေါ်တယ်။ ငါတို့သခင်ဟာ ကြီးမြတ်ပြီး တန်ခိုးကြီးတယ်။ ဘုရားရဲ့ သိနားလည်နိုင်စွမ်းဟာ အတိုင်းအဆမရှိ ကြီးမားတယ်။ ယေဟောဝါက စိတ်နူးညံ့သူတွေကို ထူမပေးတယ်။ လူဆိုးတွေကိုတော့ မြေပေါ် ပစ်ချတယ်။ ယေဟောဝါကို ကျေးဇူးတင်ချီးမွမ်းပြီး သီချင်းဆိုကြ။ စောင်းတီးပြီး ဘုရားသခင်ကို ချီးမွမ်းသီချင်းဆိုကြ။ အဲဒီဘုရားဟာ ကောင်းကင်ကို တိမ်လွှာတွေနဲ့ ဖုံးအုပ်တဲ့အရှင်၊ မြေပေါ် မိုးရွာစေတဲ့အရှင်၊ တောင်တန်းတွေပေါ် မြက်ပင်တွေ ပေါက်စေတဲ့အရှင်ပဲ။ ဘုရားက တိရစ္ဆာန်တွေ၊ အစာတောင်းနေတဲ့ ကျီးနက်လေးတွေကို စားစရာ ပေးသနားတယ်။ မြင်းရဲ့ခွန်အားကို အားရနှစ်သက်တာ မဟုတ်ဘူး။ သန်မာတဲ့ လူ့ခြေထောက်ကိုလည်း အထင်မကြီးဘူး။ ယေဟောဝါက မိမိကို ကြောက်ရွံ့ရိုသေသူတွေ၊ ခိုင်မြဲတဲ့မေတ္တာတော် မျှော်ကိုးသူတွေကို နှစ်သက်တယ်။ အို ဂျေရုဆလင်၊ ယေဟောဝါကို ဂုဏ်တင်ချီးမွမ်းပါ။ အို ဇိအုန်၊ ဘုရားသခင်ကို ချီးမွမ်းပါ။ ဘုရားက မင်းရဲ့ မြို့တံခါးကန့်လန့်ကျင်တွေကို ခိုင်ခံ့စေတယ်။ မင်းရဲ့သားတွေကိုလည်း ကောင်းချီးပေးတယ်။ မင်းရဲ့နယ်မြေကို ငြိမ်းချမ်းစေတယ်။ အကောင်းစားဂျုံတွေနဲ့ မင်းကို စည်ပင်ဝပြောစေတယ်။ ဘုရားက အမိန့်တော်ကို ကမ္ဘာပေါ် စေလွှတ်လိုက်တယ်။ နှုတ်တော်ထွက်စကားတွေဟာ အမြန်ဆုံး ပြေးသွားကြတယ်။ နှင်းတွေကို သိုးမွေးတွေလို ကျစေတယ်။ ဆီးနှင်းခဲတွေကို ပြာလို ဖြူးချတယ်။ မိုးသီးတွေကို မုန့်အစအနလေးတွေလို ကြဲချတယ်။ အဲဒီအအေးဒဏ်ကို ဘယ်သူခံနိုင်မလဲ။ နှုတ်တော်ထွက်စကားကို စေလွှတ်တဲ့အခါ ရေခဲတွေ အရည်ပျော်သွားတယ်။ လေကို တိုက်ခတ်စေတယ်။ ရေတွေ စီးဆင်းသွားတယ်။ ဘုရားက ယာကုပ်ကို နှုတ်တော်ထွက်စကားတွေ ပြောပြတယ်။ အစ္စရေးကို စည်းမျဉ်းတွေ၊ တရားစီရင်ချက်တွေအကြောင်း ပြောပြတယ်။ တခြားဘယ်လူမျိုးကိုမှ အဲဒီလို မပြောပြတဲ့အတွက် ဘုရားရဲ့ တရားစီရင်ချက်တွေအကြောင်း မသိကြဘူး။ ယေဟောဝါကို ချီးမွမ်းကြ။,19,Ps,147,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/147/
audio/nwt_19_Ps_BU_148.mp3,ဆာလံ (၁၄၈) ယေဟောဝါကို ချီးမွမ်းကြ။ ကောင်းကင်မှာ ယေဟောဝါကို ချီးမွမ်းကြ။ အထက်အရပ်မှာ ဘုရားကို ချီးမွမ်းကြ။ ကောင်းကင်တမန်အပေါင်းတို့၊ ဘုရားကို ချီးမွမ်းကြ။ ဗိုလ်ခြေအပေါင်းတို့၊ ဘုရားကို ချီးမွမ်းကြ။ နေနဲ့လတို့၊ ဘုရားကို ချီးမွမ်းကြ။ လင်းလက်ကြယ်စင်အပေါင်းတို့၊ ဘုရားကို ချီးမွမ်းကြ။ အမြင့်ဆုံးကောင်းကင်နဲ့ အာကာတစ်ခွင်က မိုးတိမ်တို့၊ ဘုရားကို ချီးမွမ်းကြ။ အမိန့်တော်နဲ့ ဖန်ဆင်းထားတဲ့အတွက် ယေဟောဝါရဲ့နာမည်ကို ချီးမွမ်းကြစေ။ ဘုရားက သူတို့ကို အစဉ်ထာဝရ တည်စေတယ်။ ပယ်ဖျက်လို့မရနိုင်တဲ့ အမိန့်တော်ကို ထုတ်ပြန်တယ်။ ကမ္ဘာပေါ်နေထိုင်သူတို့၊ ပင်လယ်သတ္တဝါကြီးတို့၊ နက်ရှိုင်းတဲ့ ရေထုအပေါင်းတို့၊ ယေဟောဝါကို ချီးမွမ်းကြ။ လျှပ်စီးနဲ့ မိုးသီးတို့၊ နှင်းထုနဲ့ တိမ်ထုတို့၊ နှုတ်တော်ထွက်စကားအတိုင်း လုပ်ဆောင်တဲ့ လေပြင်းမုန်တိုင်းတို့၊ တောင်တန်းတောင်ကုန်းအပေါင်းတို့၊ သစ်သီးပင်တွေနဲ့ သစ်ကတိုးပင်အပေါင်းတို့၊ သားရဲနဲ့ ခြံမွေးတိရစ္ဆာန်အပေါင်းတို့၊ တွားသွားသတ္တဝါတွေနဲ့ ပျံသန်းတဲ့ငှက်တို့၊ ကမ္ဘာပေါ်က ဘုရင်တွေနဲ့ လူမျိုးအပေါင်းတို့၊ မင်းညီမင်းသားတွေနဲ့ ကမ္ဘာပေါ်က တရားသူကြီးအပေါင်းတို့၊ ပျိုရွယ်သူ အမျိုးသား အမျိုးသမီးတို့၊ လူကြီးလူငယ်အပေါင်းတို့၊ ဘုရားကို ချီးမွမ်းကြ။ ယေဟောဝါရဲ့နာမည်ကို ချီးမွမ်းကြ။ နာမတော်ဟာ လက်လှမ်းမမီနိုင်လောက်အောင် မြင့်မြတ်လွန်းတယ်။ ဘုန်းတန်ခိုးတော်လည်း မိုးနဲ့မြေထက် မြင့်မားတယ်။ ဘုရားက မိမိလူတွေရဲ့ အစွမ်းခွန်အားကို တိုးပွားစေမယ်။ သစ္စာစောင့်သိသူတွေကိုရော မိမိနဲ့တရင်းတနှီးရှိတဲ့ အစ္စရေးတွေကိုပါ ချီးမွမ်းထိုက်သူတွေ ဖြစ်စေမယ်။ ယေဟောဝါကို ချီးမွမ်းကြ။,19,Ps,148,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/148/
audio/nwt_19_Ps_BU_149.mp3,ဆာလံ (၁၄၉) ယေဟောဝါကို ချီးမွမ်းကြ။ ယေဟောဝါအတွက် သီချင်းအသစ်ကို သီဆိုကြ။ သစ္စာစောင့်သိသူတွေ စုဝေးတဲ့နေရာမှာ ဘုရားကို ချီးမွမ်းကြ။ အစ္စရေးက မဟာဖန်ဆင်းရှင်ကြောင့် ဝမ်းမြောက်ပါစေ။ ဇိအုန်မြို့သားတွေလည်း သူတို့ရဲ့ဘုရင်ကြောင့် ရွှင်လန်းပါစေ။ ကခုန်ရင်း နာမတော်ကို ချီးမွမ်းကြပါစေ။ ချူတပ်ဗုံနဲ့ စောင်းကိုတီးရင်း ဘုရားကို ချီးမွမ်းသီချင်းဆိုကြပါစေ။ ယေဟောဝါက မိမိရဲ့လူတွေကို နှစ်သက်တယ်။ စိတ်နူးညံ့သူတွေကို ကယ်တင်ခြင်းနဲ့ အလှဆင်ပေးတယ်။ ဘုရားပေး ဂုဏ်ကျက်သရေကြောင့် သစ္စာစောင့်သိသူတွေ အားရရွှင်လန်းကြပါစေ။ အိပ်ရာပေါ်မှာ ရွှင်လန်းစွာ ကြွေးကြော်ကြပါစေ။ သူတို့နှုတ်မှာ ဘုရားသခင်ကို ချီးမွမ်းတဲ့သီချင်းတွေ ထွက်ပေါ်နေပါစေ။ လက်မှာ အသွားနှစ်ဖက်ရှိတဲ့ ဓားကို ကိုင်စွဲထားပါစေ။ အဲဒီဓားက လူမျိုးတွေကို လက်စားချေလိမ့်မယ်။ လူတွေကို ပြစ်ဒဏ်ပေးလိမ့်မယ်။ ဘုရင်တွေကို ခြေထိတ်လက်ထိတ် ခတ်လိမ့်မယ်။ ဂုဏ်အသရေရှိသူတွေကို သံခြေကျဉ်းခတ်လိမ့်မယ်။ ရေးမှတ်ထားတဲ့ တရားစီရင်ချက်အတိုင်း သူတို့ကိုစီရင်လိမ့်မယ်။ ဒီလိုဂုဏ်တင်မှုကို ဘုရားအပေါ် သစ္စာစောင့်သိသူအားလုံး ပိုင်ဆိုင်တယ်။ ယေဟောဝါကို ချီးမွမ်းကြ။,19,Ps,149,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/149/
audio/nwt_19_Ps_BU_150.mp3,ဆာလံ (၁၅၀) ယေဟောဝါကို ချီးမွမ်းကြ။ ဘုရားသခင်ကို သန့်ရှင်းရာဌာနတော်မှာ ချီးမွမ်းကြ။ အစွမ်းတန်ခိုးတော်ကို ဖော်ပြတဲ့ ဟင်းလင်းပြင်ကျယ်မှာ ချီးမွမ်းကြ။ ဘုရားကို တန်ခိုးကြီး လုပ်ရပ်တွေကြောင့် ချီးမွမ်းကြ။ အတိုင်းထက်အလွန် ကြီးမြတ်မှုကြောင့် ချီးမွမ်းကြ။ တံပိုးမှုတ်ပြီး ဘုရားကို ချီးမွမ်းကြ။ ကြိုးတပ်တူရိယာနဲ့ စောင်းကို တီးပြီး ချီးမွမ်းကြ။ ချူတပ်ဗုံ တီးပြီး၊ ဝိုင်းပတ်ကခုန်ပြီး ဘုရားကို ချီးမွမ်းကြ။ ကြိုးတပ်တူရိယာနဲ့ ပလွေကို တီးမှုတ်ပြီး ချီးမွမ်းကြ။ လင်းကွင်းကို ဟိန်းနေအောင် တီးပြီး ဘုရားကို ချီးမွမ်းကြ။ လင်းကွင်းတွေကို တချွမ်းချွမ်း တီးပြီး ချီးမွမ်းကြ။ သက်ရှိအားလုံး ယေဟောဝါကို ချီးမွမ်းကြ။ ယေဟောဝါကို ချီးမွမ်းကြ။,19,Ps,150,ဆာလံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဆာလံ/150/
audio/nwt_20_Pr_BU_01.mp3,ပညာအလိမ္မာကျမ်း အခန်းကြီး (၁)။ ဒါဝိဒ်ရဲ့သား အစ္စရေးဘုရင် ရှောလမုန်ရေးခဲ့တဲ့ ပညာအလိမ္မာစကားတွေက၊ ဉာဏ်ပညာရှိစေတယ်၊ ဆုံးမတာကို လက်ခံစေတယ်။ ပညာရှိအဆိုအမိန့်တွေကို နားလည်စေတယ်။ ဆုံးမစကားတွေကို ခံယူစေတယ်။ ဒါကြောင့် ထိုးထွင်းဉာဏ်ရှိလာပြီး ဖြောင့်မတ်လာတယ်။ ချင့်ချိန်သုံးသပ် တတ်လာတယ်။ ဖြောင့်မှန်လာတယ်။ အတွေ့အကြုံမရှိသူကို အမြော်အမြင်ရှိစေတယ်။ လူငယ်တွေကို အသိပညာနဲ့ စဉ်းစားဆင်ခြင်နိုင်စွမ်း ရှိစေတယ်။ ဉာဏ်ပညာရှိသူဟာ နားထောင်တဲ့အတွက် ပိုပြီး တတ်သိနားလည်လာတယ်။ သိနားလည်နိုင်စွမ်းရှိသူက ပညာရှိလမ်းညွှန်ချက်တွေကို ခံယူတယ်။ စကားပုံ၊ ပဟေဠိ၊ ပညာရှိအဆိုအမိန့်၊ စကားထာတွေကို နားလည်တယ်။ ယေဟောဝါကို ကြောက်ရွံ့ရိုသေခြင်းဟာ အသိပညာရဲ့ မူလအစပဲ။ ဉာဏ်ပညာနဲ့ ဆုံးမစကားကို အထင်သေးကြတာ လူမိုက်တွေပဲ။ ငါ့သား၊ ဖခင်ရဲ့ ဆုံးမစကားကို နားထောင်ပါ။ မိခင်ရဲ့ သွန်သင်ချက်ကို မပစ်ပယ်ပါနဲ့။ အဲဒီဆုံးမသွန်သင်ချက်တွေဟာ မင်းရဲ့ခေါင်းပေါ်က တင့်တယ်တဲ့ ပန်းဦးရစ်၊ လည်မှာဆွဲထားတဲ့ လှပတဲ့လည်ဆွဲပါပဲ။ ငါ့သား၊ အပြစ်လုပ်သူတွေ သွေးဆောင်တဲ့အခါ နားမယောင်နဲ့။ သူတို့က ငါတို့နဲ့လိုက်ခဲ့။ ချောင်းမြောင်းပြီး လူသတ်ကြရအောင်။ အပြစ်မဲ့သူတွေကို အပျော်သဘောနဲ့ ချောင်းမြောင်းတိုက်ခိုက်ရအောင်။ သူတို့ကို သင်္ချိုင်းလို အရှင်လတ်လတ် ဝါးမျိုကြမယ်။ သေတွင်းထဲဆင်းတဲ့သူတွေလို တစ်ကိုယ်လုံးကို ဝါးမျိုကြမယ်။ သူတို့ရဲ့ တန်ဖိုးကြီးဘဏ္ဍာအားလုံးကို သိမ်းယူရအောင်။ ငါတို့ရဲ့အိမ်မှာ တိုက်ရာပါဥစ္စာတွေ ဖြည့်ရအောင်။ ငါတို့နဲ့ ပူးပေါင်းစမ်းပါ။ ခိုးရာပါပစ္စည်းတွေကို အညီအမျှ ခွဲယူကြမယ် လို့ပြောလာရင်၊ ငါ့သား၊ သူတို့နောက်ကို မလိုက်နဲ့။ သူတို့လမ်းမှာ ခြေမချနဲ့။ သူတို့ဟာ မကောင်းတာလုပ်ဖို့ဆိုရင် ခြေသွက်တယ်။ လူသတ်ဖို့လည်း လက်မနှေးဘူး။ ငှက်ရဲ့မြင်ကွင်းမှာ ပိုက်ထောင်ရင် အဲဒီငှက်ကို ဘယ်မိပါ့မလဲ။ ဒါကြောင့် သူတို့က လူသတ်ဖို့ ချောင်းမြောင်းနေတာပေါ့။ သူတစ်ပါးအသက်ကို ခြွေယူဖို့ ပုန်းအောင်းနေတာပေါ့။ ဒါဟာ မတရားအမြတ်ထုတ်သူတွေရဲ့ လမ်းစဉ်ပဲ။ အဲဒီအမြတ်အစွန်းကပဲ သူတို့ကို အသက်ဆုံးစေတာ။ စစ်မှန်တဲ့ ဉာဏ်ပညာက လမ်းပေါ်မှာ ဟစ်အော်နေတယ်။ လူထုရင်ပြင်တွေမှာ ကြွေးကြော်နေတယ်။ လူစည်ကားတဲ့လမ်းဆုံတွေမှာ အော်ပြောနေတယ်။ မြို့တံခါးတွေမှာ သူပြောတာက အတွေ့အကြုံမရှိသူတို့၊ အတွေ့အကြုံမရှိတာကို ဘယ်အချိန်အထိ နှစ်သက်နေမှာလဲ။ လှောင်ပြောင်တတ်သူတို့၊ လှောင်ပြောင်ရတာကို ဘယ်အချိန်အထိ နှစ်ခြိုက်နေမှာလဲ။ လူမိုက်တို့၊ အသိပညာကို ဘယ်အချိန်အထိ မုန်းတီးနေမှာလဲ။ ငါပဲ့ပြင်ပေးတာကို လက်ခံပါ။ ငါ့စွမ်းအားကို မင်းတို့အပေါ် သွန်းလောင်းမယ်။ ငါ့စကားတွေကို ဖော်ပြမယ်။ ဒါပေမဲ့ ငါခေါ်တဲ့အခါ မင်းတို့ နားမထောင်ဘူး။ ငါလက်ကမ်းတဲ့အခါ ဘယ်သူမှ အရေးမစိုက်ဘူး။ ငါပေးတဲ့ အကြံဉာဏ်တွေကို လျစ်လျူရှုတယ်။ ငါပဲ့ပြင်တာကို လက်မခံဘူး။ ဒါကြောင့် မင်းတို့ ဒုက္ခရောက်တဲ့အခါ ငါရယ်မောမယ်။ ကြောက်လန့်စရာတွေ ကြုံတဲ့အခါ ငါလှောင်ပြောင်မယ်။ ကြောက်လန့်စရာတွေ မုန်တိုင်းလို ရောက်လာတဲ့အခါ၊ ဒုက္ခတွေ လေပြင်းလို ရောက်လာတဲ့အခါ၊ စိတ်ဆင်းရဲစရာတွေ၊ ပြဿနာတွေ မင်းတို့ကြုံရတဲ့အခါ ငါလှောင်ပြောင်မယ်။ အဲဒီအခါ သူတို့ခေါ်ရင်လည်း ငါမထူးဘူး။ ငါ့ကို အသည်းအသန်ရှာရင်လည်း တွေ့မှာမဟုတ်ဘူး။ သူတို့က အသိပညာကိုမှ မနှစ်သက်ကြဘဲကိုး။ ယေဟောဝါကို ကြောက်ရွံ့ရိုသေဖို့ ငြင်းဆန်ကြတာကိုး။ ငါပေးတဲ့ အကြံဉာဏ်ကို လက်မခံကြဘူး။ ငါပဲ့ပြင်တာကို မခန့်လေးစား လုပ်ကြတယ်။ ဒါကြောင့် ကိုယ့်လမ်းစဉ်ရဲ့ အကျိုးဆက်တွေကို ပြန်ခံစားရလိမ့်မယ်။ ကိုယ့်အကြံအစည်တွေရဲ့ ရလဒ်ကို တနင့်တပိုး ပြန်ခံရလိမ့်မယ်။ အတွေ့အကြုံမရှိသူက ထင်ရာစိုင်း လုပ်တတ်လို့ သေတတ်တယ်။ လူမိုက်တွေက ပေါ့ပေါ့ဆဆနေတတ်လို့ ပျက်စီးတတ်တယ်။ ငါ့စကားကို နားထောင်သူကတော့ ဘေးကင်းလုံခြုံစွာ နေရလိမ့်မယ်။ ဘေးဆိုးကို မကြောက်ဘဲ အေးချမ်းစွာ နေရလိမ့်မယ်။,20,Pr,1,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/1/
audio/nwt_20_Pr_BU_02.mp3,အခန်းကြီး (၂)။ ငါ့သား၊ ငါ့စကားတွေကို လက်ခံပြီး ငါ့ပညတ်ချက်တွေကို တန်ဖိုးထားမယ်ဆိုရင်၊ ဉာဏ်ပညာစကားကို အာရုံစိုက် နားထောင်ပြီး ပိုင်းခြားသိမြင်နိုင်စွမ်းရှိဖို့ ကြိုးစားမယ်ဆိုရင်၊ သိနားလည်နိုင်စွမ်းရဖို့ အသနားခံပြီး ပိုင်းခြားသိမြင်နိုင်စွမ်းရဖို့ တောင်းခံမယ်ဆိုရင်၊ အဲဒါတွေကို ငွေရှာသလို မပြတ်ရှာဖွေပြီး ရတနာသိုက်ကို လိုက်ရှာသလို မပြတ်ရှာမယ်ဆိုရင်၊ ယေဟောဝါကို ကြောက်ရွံ့ရိုသေခြင်းရဲ့ အဓိပ္ပာယ်ကို နားလည်လာမယ်။ ဘုရားနဲ့ပတ်သက်တဲ့ အသိပညာကို ရလာမယ်။ ယေဟောဝါက ဉာဏ်ပညာကို ပေးတယ်။ နှုတ်တော်ထွက်စကားဟာ အသိပညာနဲ့ ပိုင်းခြားသိမြင်နိုင်စွမ်းကို ပေးတယ်။ ဘုရားက လက်တွေ့ကျဉာဏ်ပညာကို စိတ်ရိုးဖြောင့်သူတွေအတွက် သိုမှီးထားတယ်။ သမာဓိရှိရှိ လျှောက်လှမ်းသူတွေအတွက် ဘုရားဟာ ဒိုင်းလွှားပဲ။ ဘုရားက တရားမျှတမှု လမ်းစဉ်တွေကို စောင့်ကြပ်ပေးတယ်။ သစ္စာစောင့်သိသူတွေရဲ့ လမ်းကို စောင့်ရှောက်ပေးတယ်။ ဒါဆိုရင် ဖြောင့်မတ်ခြင်း၊ မှန်ကန်ခြင်း၊ တရားမျှတခြင်းစတဲ့ မွန်မြတ်တဲ့ လမ်းစဉ်မှန်သမျှကို မင်း နားလည်လာလိမ့်မယ်။ ဉာဏ်ပညာက စိတ်နှလုံးထဲ ဝင်လာပြီး အသိပညာကို မင်း နှစ်သက်လာတဲ့အခါ၊ စဉ်းစားဆင်ခြင်နိုင်စွမ်းက မင်းကို စောင့်ကြပ်ပေးလိမ့်မယ်။ ပိုင်းခြားသိမြင်နိုင်စွမ်းက ကာကွယ်ပေးလိမ့်မယ်။ မကောင်းတဲ့လမ်းကနေ၊ မဟုတ်မမှန်ပြောသူရဲ့ လက်ကနေ ကယ်တင်လိမ့်မယ်။ ဖြောင့်မှန်တဲ့လမ်းကို စွန့်ခွာပြီး အမှောင်လမ်းမှာ လျှောက်တဲ့သူတွေရဲ့ လက်ကနေ၊ မကောင်းမှုမှာ ပျော်မွေ့သူတွေ၊ ဆိုးညစ်မှုကို နှစ်သက်သူတွေရဲ့ လက်ကနေ၊ ကောက်ကျစ်တဲ့လမ်းစဉ်ကို လိုက်သူတွေ၊ စဉ်းလဲတဲ့လမ်းစဉ်ကို လိုက်သူတွေရဲ့ လက်ကနေ ကယ်တင်လိမ့်မယ်။ ထင်ရာစိုင်းတဲ့ မိန်းမရဲ့ ရန်ကနေ၊ မိန်းမပျက် ပြောတဲ့ မြှူဆွယ်စကားတွေရဲ့ ရန်ကနေ ကယ်တင်လိမ့်မယ်။ အဲဒီလိုမိန်းမက ငယ်ပေါင်းယောက်ျားကို စွန့်ခွာတယ်။ ဘုရားသခင်နဲ့ဖွဲ့ထားတဲ့ ပဋိညာဉ်ကို မေ့ပစ်တယ်။ သူ့အိမ်က သေတွင်းထဲ နစ်ဝင်နေတယ်။ သူ့အိမ်ကို သွားတဲ့လမ်းက သင်္ချိုင်းရှိရာ ပို့ဆောင်တယ်။ သူနဲ့ပတ်သက်သူတိုင်း ပြန်လမ်းမရှိဘူး။ အသက်လမ်းပေါ်ကိုလည်း ပြန်မရောက်လာဘူး။ ဒါကြောင့် သူတော်ကောင်းတွေရဲ့ လမ်းစဉ်ကို လိုက်ပါ။ ဖြောင့်မတ်သူတွေရဲ့ လမ်းစဉ်ပေါ် ရပ်တည်ပါ။ ကမ္ဘာမြေပေါ်မှာ စိတ်ရိုးဖြောင့်သူတွေပဲ နေထိုင်ရလိမ့်မယ်။ အပြစ်ပြောစရာမရှိသူတွေပဲ အမြဲနေရလိမ့်မယ်။ လူဆိုးတွေကတော့ ကမ္ဘာမြေပေါ်ကနေ ပယ်ရှင်းခံရလိမ့်မယ်။ သစ္စာဖောက်တွေလည်း ဖယ်ရှားခံရလိမ့်မယ်။,20,Pr,2,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/2/
audio/nwt_20_Pr_BU_03.mp3,အခန်းကြီး (၃)။ ငါ့သား၊ ငါသွန်သင်ပေးတာတွေကို မမေ့ပါနဲ့။ ငါ့ပညတ်ချက်တွေကို စိတ်ပါလက်ပါ လိုက်နာတတ်ပါစေ။ အဲဒါတွေက မင်းရဲ့နေ့တွေ၊ နှစ်တွေ၊ ငြိမ်သက်ခြင်းတွေကို တိုးများစေမှာ ဖြစ်လို့ပဲ။ ခိုင်မြဲတဲ့မေတ္တာနဲ့ အမှန်တရားကို မစွန့်ပါနဲ့။ လည်မှာ ဆွဲထားပါ။ နှလုံးသားပေါ်မှာ ရေးထားပါ။ ဒါဆိုရင် ဘုရားသခင်ရှေ့၊ လူရှေ့မှာ မျက်နှာသာရပြီး ထိုးထွင်းဉာဏ် ရှိလာမယ်။ ယေဟောဝါကို စိတ်နှလုံးအကြွင်းမဲ့ ယုံကြည်ကိုးစားပါ။ ကိုယ့်ရဲ့သိနားလည်နိုင်စွမ်းကို အားမကိုးနဲ့။ ဘာပဲလုပ်လုပ် ဘုရားကို ထည့်စဉ်းစားပါ။ ဘုရားက မင်းရဲ့လမ်းခရီးတွေကို ဖြောင့်ဖြူးစေမယ်။ ကိုယ့်ကိုယ်ကိုယ် ပညာရှိတယ်လို့ မထင်နဲ့။ ယေဟောဝါကို ကြောက်ရွံ့ရိုသေပြီး မကောင်းမှုကို ရှောင်ပါ။ မင်းရဲ့ခန္ဓာ အနာရောဂါကင်းဝေးပြီး အရိုးတွေလည်း အားပြည့်နေလိမ့်မယ်။ ကိုယ့်မှာရှိတဲ့ အဖိုးတန်ဥစ္စာတွေ၊ ရသမျှ သီးဦးသီးဖျားတွေကို ဆက်သပြီး ယေဟောဝါကို ဂုဏ်တင်ပါ။ ဒါဆိုရင် မင်းရဲ့ကျီတွေ ပြည့်နေလိမ့်မယ်။ မင်းရဲ့စည်တွေလည်း စပျစ်ဝိုင်အသစ်တွေနဲ့ လျှံနေလိမ့်မယ်။ ငါ့သား၊ ယေဟောဝါဆုံးမတာကို မငြင်းပယ်ပါနဲ့။ ဘုရားပဲ့ပြင်တာကို မရွံရှာပါနဲ့။ ဖခင်က ချစ်ရတဲ့သားကို ပဲ့ပြင်သလို ယေဟောဝါကလည်း ချစ်ရတဲ့သူတွေကို ပဲ့ပြင်တတ်တယ်။ ဉာဏ်ပညာကို ရှာတွေ့တဲ့သူနဲ့ ပိုင်းခြားသိမြင်နိုင်စွမ်းကို ရယူတဲ့သူဟာ ပျော်ရွှင်ချမ်းမြေ့တယ်။ ဉာဏ်ပညာကို ရတာဟာ ငွေကိုရတာထက် ပိုသာတယ်။ ဉာဏ်ပညာကို အမြတ်ရတာဟာ ရွှေကိုရတာထက် ပိုသာတယ်။ ဉာဏ်ပညာဟာ သန္တာကျောက်ထက် အဖိုးတန်တယ်။ လိုချင်သမျှထဲမှာ ဉာဏ်ပညာနဲ့ယှဉ်နိုင်တာ တစ်ခုမှမရှိဘူး။ ဉာဏ်ပညာရဲ့ ညာလက်မှာ အသက်ရှည်ခြင်း ရှိတယ်။ ဘယ်လက်မှာ စည်းစိမ်နဲ့ဂုဏ်ကျက်သရေ ရှိတယ်။ ဉာဏ်ပညာရဲ့ လမ်းတွေဟာ သာယာတယ်။ လမ်းခရီးတွေဟာ ငြိမ်းချမ်းတယ်။ ဉာဏ်ပညာဟာ ဆုပ်ကိုင်ထားသူအတွက် အသက်ပင်ပဲ။ မလွှတ်တမ်း ကိုင်စွဲထားသူတွေကို ပျော်ရွှင်ချမ်းမြေ့သူတွေလို့ သတ်မှတ်ကြလိမ့်မယ်။ ယေဟောဝါက ကမ္ဘာမြေကို ဉာဏ်ပညာနဲ့ အုတ်မြစ်ချခဲ့တယ်။ ကောင်းကင်ကို ပိုင်းခြားသိမြင်မှုနဲ့ အခိုင်အမာတည်ခဲ့တယ်။ ဘုရားရဲ့ အသိပညာကြောင့် ရေထုကြီး အက်ကွဲပြီး အုံ့မှိုင်းတဲ့ ကောင်းကင်ကနေ နှင်းတွေ တဖွဲဖွဲကျလာတယ်။ ငါ့သား၊ အဲဒါတွေကို မျက်ခြည်မပြတ်စေနဲ့။ လက်တွေ့ကျဉာဏ်ပညာနဲ့ စဉ်းစားဆင်ခြင်နိုင်စွမ်းကို ကာကွယ်စောင့်ရှောက်ပါ။ အဲဒါတွေဟာ မင်းကို အသက်ပေးလိမ့်မယ်။ မင်းရဲ့လည်မှာဆွဲထားတဲ့ အဆင်တန်ဆာ ဖြစ်လိမ့်မယ်။ အဲဒီအခါ မင်းဟာ လမ်းခရီးမှာ ဘေးကင်းလုံခြုံစွာ လျှောက်ရလိမ့်မယ်။ ဘယ်တော့မှ ခလုတ်တိုက်လဲမှာ မဟုတ်ဘူး။ မင်း လဲလျောင်းတဲ့အခါ ဘာကိုမှ ကြောက်ရမှာ မဟုတ်ဘူး။ လဲလျောင်းပြီး နှစ်နှစ်ခြိုက်ခြိုက် အိပ်စက်ရလိမ့်မယ်။ ရုတ်တရက်ဖြစ်ပေါ်တဲ့ ထိတ်လန့်စရာတွေကို ကြောက်ရမှာ မဟုတ်ဘူး။ လူဆိုးတွေအပေါ် ကျရောက်တဲ့ မုန်တိုင်းကိုလည်း ကြောက်ရမှာ မဟုတ်ဘူး။ ယေဟောဝါသာလျှင် မင်း ယုံကြည်အားကိုးနိုင်တဲ့အရှင် ဖြစ်လိမ့်မယ်။ မင်းရဲ့ခြေကို ထောင်ချောက်မမိအောင် ကာကွယ်ပေးလိမ့်မယ်။ လိုအပ်နေသူတွေကို ကူညီပေးနိုင်စွမ်းရှိတယ်ဆိုရင် ကူညီဖို့ မတွန့်ဆုတ်ပါနဲ့။ ကိုယ့်အိမ်နီးချင်းကို အခုပေးနိုင်လျက်နဲ့ ပြန်လိုက်ဦး။ မနက်ဖြန်မှ လာခဲ့။ အဲဒီတော့မှ ပေးမယ် လို့ မပြောပါနဲ့။ ကိုယ်နဲ့အတူ စိတ်ချလက်ချ နေထိုင်တဲ့သူကို အကောက်ကြံဖို့ မစဉ်းစားပါနဲ့။ ကိုယ့်အပေါ် မကောင်းတာ ဘာမှမလုပ်တဲ့သူကို အကြောင်းမရှိဘဲ အငြင်းမပွားပါနဲ့။ အကြမ်းဖက်သူကို အားမကျပါနဲ့။ သူ့လမ်းစဉ်တွေကိုလည်း မရွေးချယ်ပါနဲ့။ ယေဟောဝါဟာ စဉ်းလဲသူကို ရွံရှာတယ်။ ရိုးဖြောင့်သူကိုတော့ ခင်မင်ရင်းနှီးတယ်။ ယေဟောဝါက လူဆိုးတွေရဲ့အိမ်ကို ကျိန်စာတိုက်တယ်။ ဖြောင့်မတ်သူတွေရဲ့ အိမ်ကိုတော့ ကောင်းချီးပေးတယ်။ ကဲ့ရဲ့လှောင်ပြောင်သူတွေကို လှောင်ပြောင်တယ်။ စိတ်နူးညံ့သူတွေကိုတော့ မျက်နှာသာပေးတယ်။ ဉာဏ်ပညာရှိသူတွေဟာ ဂုဏ်သိက္ခာကို အမွေရလိမ့်မယ်။ လူမိုက်တွေကတော့ ဂုဏ်သိက္ခာမရှိတာကိုပဲ အမွှမ်းတင်တတ်တယ်။,20,Pr,3,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/3/
audio/nwt_20_Pr_BU_04.mp3,အခန်းကြီး (၄)။ ငါ့သားတို့၊ ဖခင်ရဲ့ ဆုံးမစကားကို နားထောင်ပါ။ သိနားလည်နိုင်စွမ်းရဖို့ အာရုံစိုက်ပါ။ မင်းတို့ကို ငါကောင်းကောင်း သင်ကြားပေးမယ်။ ငါသွန်သင်ပေးတာကို မပစ်ပယ်နဲ့။ ငါဟာ အဖေ့ရဲ့ သားလိမ္မာ၊ အမေ့ရဲ့ အချစ်ဆုံးသားပဲ။ ငါ့ကို အဖေသွန်သင်ပေးတာက ငါ့စကားတွေ မင်းရဲ့စိတ်ထဲမှာ စွဲမြဲနေပါစေ။ ငါ့ပညတ်ချက်တွေကို စောင့်ထိန်းရင်းနဲ့ အသက်ဆက်ရှင်ပါ။ ဉာဏ်ပညာကို ဆည်းပူးပါ။ သိနားလည်နိုင်စွမ်းကို ဆည်းပူးပါ။ ငါပြောတဲ့စကားတွေကို မမေ့နဲ့၊ လမ်းလွဲမသွားနဲ့။ ဉာဏ်ပညာကို မပစ်ပယ်နဲ့။ မင်းကို ကာကွယ်ပေးလိမ့်မယ်။ ဉာဏ်ပညာကို ချစ်မြတ်နိုးပါ။ မင်းကို စောင့်ရှောက်လိမ့်မယ်။ ဉာဏ်ပညာဟာ အရေးကြီးဆုံးပဲ။ ဒါကြောင့် ဉာဏ်ပညာကို ဆည်းပူးပါ။ ဆည်းပူးနိုင်သမျှထဲမှာ သိနားလည်နိုင်စွမ်းကိုလည်း မပျက်မကွက် ဆည်းပူးပါ။ ဉာဏ်ပညာကို အလွန်တန်ဖိုးထားပါ။ မင်းကို ချီးမြှောက်လိမ့်မယ်။ ဉာဏ်ပညာကို ပိုက်ဖက်ထားတဲ့အတွက် မင်းကို ဂုဏ်တင်လိမ့်မယ်။ ဉာဏ်ပညာက မင်းရဲ့ခေါင်းမှာ တင့်တယ်တဲ့ပန်းဦးရစ် တင်ပေးလိမ့်မယ်။ လှပတဲ့သရဖူ ဆောင်းပေးလိမ့်မယ်။ ငါ့သား၊ နားထောင်ပါ။ ငါ့စကားတွေကို လက်ခံပါ။ အဲဒါဆိုရင် မင်းအသက်ရှင်ရမယ့်နှစ်တွေ တာရှည်လိမ့်မယ်။ မင်းကို ဉာဏ်ပညာလမ်းမှာ ငါလမ်းညွှန်ပေးမယ်။ ဖြောင့်မှန်တဲ့လမ်းအတိုင်း ဦးဆောင်ခေါ်သွားမယ်။ မင်း လမ်းလျှောက်တဲ့အခါ ခြေလှမ်းတွေ တားဆီးခံရမှာ မဟုတ်ဘူး။ မင်းပြေးတဲ့အခါ တိုက်မိလဲမှာ မဟုတ်ဘူး။ ဆုံးမမှုကို ကိုင်စွဲထားပါ။ မလွှတ်လိုက်နဲ့။ ထိန်းသိမ်းထားပါ။ ဆုံးမမှုဟာ အသက်ရှင်စေနိုင်လို့ပဲ။ လူဆိုးတွေရဲ့လမ်းထဲ မဝင်နဲ့။ လူယုတ်မာတွေရဲ့လမ်းထဲ မလျှောက်နဲ့။ သူတို့လမ်းကို ရှောင်ရှားပါ။ အဲဒီအတိုင်း မသွားနဲ့။ သူတို့လမ်းကို ရှောင်သွားလိုက်ပါ။ သူတို့က မကောင်းတာမလုပ်ရရင် အိပ်မပျော်နိုင်ဘူး။ တစ်ယောက်ယောက်ကို လဲကျအောင် မလုပ်ရရင် မအိပ်စက်နိုင်ဘူး။ ဒုစရိုက်မုန့်ကို စားပြီး အကြမ်းဖက်မှုစပျစ်ဝိုင်ကို သောက်တယ်။ ဖြောင့်မတ်သူတွေရဲ့ လမ်းကတော့ မွန်းတည့်ချိန်ရောက်တဲ့အထိ လင်းသည်ထက်လင်းလာတဲ့ အရုဏ်ဦးအလင်းရောင်နဲ့ တူတယ်။ လူဆိုးတွေရဲ့လမ်းဟာ မှောင်မိုက်နဲ့တူတဲ့အတွက် ဘာကိုတိုက်မိလို့ လဲသွားမှန်း သူတို့မသိကြဘူး။ ငါ့သား၊ ငါ့စကားတွေကို အာရုံစိုက်ပါ။ ငါပြောတဲ့စကားတွေကို အသေအချာ နားထောင်ပါ။ အဲဒီစကားတွေကို မျက်ခြည်မပြတ်စေနဲ့။ ရင်ထဲမှာ နက်နက်ရှိုင်းရှိုင်း စွဲမြဲစေပါ။ အဲဒီစကားတွေဟာ ရှာတွေ့သူတွေအတွက် အသက်ပဲ။ တစ်ကိုယ်လုံးကို ကျန်းမာစေတတ်တယ်။ အသက်ဟာ စိတ်နှလုံးမှာ တည်မှီနေလို့ အရာအားလုံးထက် စိတ်နှလုံးကို ကာကွယ်စောင့်ရှောက်ပါ။ ကောက်ကျစ်တဲ့စကားတွေကို ကိုယ့်ဆီကနေ ဖယ်ရှားပါ။ စဉ်းလဲတဲ့စကားတွေကို ဝေးဝေးရှောင်ပါ။ ရှေ့တည့်တည့်ကိုပဲ ကြည့်ပါ။ ရှေ့တည့်တည့်ကိုပဲ စူးစိုက် ကြည့်ပါ။ ကိုယ်သွားမယ့်လမ်းကို ချောမွေ့စေပါ။ မင်းရဲ့လမ်းတွေဟာ လုံခြုံစိတ်ချရလိမ့်မယ်။ ဘယ်ညာ မလွဲသွားပါနဲ့။ မကောင်းတဲ့လမ်းကို ရှောင်ရှားပါ။,20,Pr,4,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/4/
audio/nwt_20_Pr_BU_05.mp3,အခန်းကြီး (၅)။ ငါ့သား၊ ငါပြောတဲ့ ဉာဏ်ပညာစကားကို အာရုံစိုက်ပါ။ ငါသင်ပေးတဲ့ ပိုင်းခြားသိမြင်မှုအကြောင်း အသေအချာ နားထောင်ပါ။ ဒါဆိုရင် စဉ်းစားဆင်ခြင်နိုင်စွမ်းကို စောင့်ရှောက်နိုင်လိမ့်မယ်။ မင်းရဲ့နှုတ်က အသိပညာကို ထိန်းသိမ်းနိုင်လိမ့်မယ်။ ထင်ရာစိုင်းတဲ့ မိန်းမရဲ့နှုတ်ဟာ ပျားရည်လို ချိုတယ်။ ဆီထက် ညက်ညောတယ်။ နောက်ဆုံးမှာတော့ သူဟာ ဒေါနလို ခါးတယ်။ အသွားနှစ်ဖက်ရှိတဲ့ဓားလို ထက်တယ်။ သူ့ခြေက သေမင်းဆီ ဆင်းသွားတယ်။ သူ့ခြေလှမ်းတွေက သင်္ချိုင်းကို တန်းတန်းမတ်မတ် ပို့ဆောင်တယ်။ အသက်လမ်းအကြောင်း သူ မစဉ်းစားဘူး။ သူ့လမ်းဟာ ဦးတည်ရာမဲ့နေတော့ ဘယ်ကိုဦးတည်နေမှန်း သူမသိဘူး။ ငါ့သားတို့၊ အခု ငါပြောတာကို နားထောင်ကြ။ ငါပြောတဲ့စကားကို မပစ်ပယ်ကြနဲ့။ အဲဒီမိန်းမကို ဝေးဝေးရှောင်ပါ။ သူ့အိမ်ပေါက်ဝနား မသွားနဲ့။ သွားခဲ့ရင် ကိုယ့်ဂုဏ်သိက္ခာကို သူတစ်ပါးလက်ထဲ အပ်ရလိမ့်မယ်။ ခက်ခဲကြမ်းတမ်းတဲ့ နှစ်တွေကို ကြုံရလိမ့်မယ်။ သူစိမ်းတွေက မင်းရဲ့ အစွမ်းအစတွေကို တတိတိ ဖဲ့ယူသွားလိမ့်မယ်။ မင်း ပင်ပင်ပန်းပန်း ရှာထားတာတွေ တခြားသူရဲ့အိမ်ကို ရောက်သွားလိမ့်မယ်။ ချုံးချုံးကျပြီး ဘဝဇာတ်သိမ်းချိန်မှာ ညည်းတွားနေရလိမ့်မယ်။ အဲဒီအခါ မင်းက ဆုံးမမှုကို ငါသိပ်မုန်းခဲ့တာ။ ပဲ့ပြင်မှုကိုလည်း စိတ်ထဲမှာ ပစ်ပစ်ခါခါ ငြင်းခဲ့တာ။ သွန်သင်ပေးသူတွေရဲ့ စကားကို ငါနားမထောင်ခဲ့ဘူး။ ဆရာသမားတွေရဲ့ စကားကိုလည်း အရေးမလုပ်ခဲ့ဘူး။ ဒါကြောင့် ငါဟာ လူစုလူဝေးကြီးရှေ့မှာ ပျက်စီးခြင်းနှုတ်ခမ်းဝကို ရောက်နေပြီ ဆိုပြီး ညည်းတွားရလိမ့်မယ်။ ကိုယ့်ရေလှောင်ကန်ထဲက ရေကိုပဲ သောက်ပါ။ ကိုယ့်တွင်းကထွက်တဲ့ ရေကိုပဲ သောက်ပါ။ မင်းရဲ့ရေတွေ အပြင်ဘက်ကို စီးထွက်သင့်သလား။ မင်းရဲ့ရေစီးကြောင်းတွေ လူထုရင်ပြင်တွေမှာ ဖြာထွက်သင့်သလား။ အဲဒီရေတွေဟာ မင်းတစ်ယောက်တည်းအတွက်ပဲ ဖြစ်ပါစေ။ သူစိမ်းတွေကို မျှဝေမပေးနဲ့။ မင်းတစ်ဦးတည်းပိုင်တဲ့ စမ်းရေတွင်းဟာ ကောင်းချီးခံစားရပါစေ။ မင်းရဲ့ ငယ်ပေါင်းဇနီးနဲ့အတူ ပျော်မွေ့နိုင်ပါစေ။ သူဟာ ချစ်စရာသမင်မ၊ လှပကြော့ရှင်းတဲ့ တောင်ဆိတ်ပဲ။ သူ့ရင်သားတွေဟာ မင်းကို အမြဲကျေနပ်မှုပေးပါစေ။ သူ့ကိုချစ်တဲ့စိတ်ဟာ မင်းကို အမြဲဖမ်းစားနေပါစေ။ ငါ့သား၊ ထင်ရာစိုင်းတဲ့ မိန်းမကို ဘာလို့ စွဲလမ်းနေတာလဲ။ မိန်းမပျက်ကို ဘာလို့ ပွေ့ဖက်နေတာလဲ။ ယေဟောဝါက လူတွေရဲ့လမ်းစဉ်ကို တွေ့မြင်တယ်။ သူသွားတဲ့လမ်းမှန်သမျှကို စစ်ဆေးတယ်။ လူဆိုးက ကိုယ့်အမှားနဲ့ကိုယ် ကျော့ကွင်းမိလိမ့်မယ်။ ကိုယ့်အပြစ်နဲ့ကိုယ် ကြိုးကွင်းမိလိမ့်မယ်။ ဆုံးမမှုကို လက်မခံတဲ့အတွက် သေဆုံးရလိမ့်မယ်။ ကမ်းကုန်အောင် မိုက်မဲတဲ့အတွက် လမ်းလွဲသွားလိမ့်မယ်။,20,Pr,5,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/5/
audio/nwt_20_Pr_BU_06.mp3,အခန်းကြီး (၆)။ ငါ့သား၊ တခြားသူအတွက် အာမခံမိရင်၊ သူစိမ်းကို လက်ဆွဲနှုတ်ဆက်မိရင်၊ ကိုယ့်ကတိနဲ့ကိုယ် ထောင်ချောက်မိနေရင်၊ ကိုယ့်စကားနဲ့ကိုယ် ပြန်မိနေရင်၊ မင်းဟာ သူများရဲ့လက်ခုပ်ထဲ ရောက်နေပြီ။ ဒါကြောင့် ငါ့သား၊ လွတ်အောင် ရုန်းထွက်ပါ။ နှိမ့်ချတဲ့စိတ်နဲ့ သူ့ဆီသွားပြီး ချက်ချင်း အသနားခံပါ။ မင်း အိပ်စက်မနေပါနဲ့။ အိပ်မောကျမနေပါနဲ့။ မုဆိုးလက်ထဲက ဒရယ်လို၊ ငှက်ဖမ်းသမားလက်ထဲက ငှက်လို လွတ်အောင် ရုန်းထွက်ပါ။ အို လူပျင်း၊ ပုရွက်ဆိတ်ဆီ သွားပါ။ သူ့ရဲ့ လုပ်ပုံကိုင်ပုံတွေကို လေ့လာကြည့်ပြီး ပညာယူပါ။ ပုရွက်ဆိတ်က အမိန့်ပေးသူ၊ ကြီးကြပ်သူ၊ အုပ်ချုပ်သူ မရှိပေမဲ့ နွေရာသီမှာ အစားအစာတွေ ကြိုတင်ပြင်ဆင်တတ်တယ်။ ရိတ်သိမ်းချိန်မှာ ရိက္ခာတွေ စုဆောင်းတတ်တယ်။ အို လူပျင်း၊ ဘယ်အချိန်ထိ လဲလျောင်းနေမှာလဲ။ ဘယ်အချိန်မှ အိပ်ရာထမှာလဲ။ တစ်ရေးအိပ်နေတုန်း၊ ခဏလေးငိုက်နေတုန်း၊ လက်ပိုက်ပြီး ခဏတစ်ဖြုတ် နားနေတုန်း၊ ဆင်းရဲခြင်းဟာ ဓားပြလို မင်းဆီ ရောက်လာလိမ့်မယ်။ ချို့တဲ့ခြင်းကလည်း လက်နက်ကိုင်စစ်သည်လို ရောက်လာလိမ့်မယ်။ အသုံးမကျတဲ့လူဆိုးက ကလိမ်ကကျစ် ပြောဆိုပြုမူတတ်တယ်။ မျက်စိမှိတ်ပြလိုက်၊ ခြေဟန်လက်ဟန်နဲ့ အချက်ပြလိုက် လုပ်တတ်တယ်။ ဖောက်ပြန်တဲ့စိတ်နဲ့ အကောက်ကြံတတ်တယ်။ ခိုက်ရန်ပွားစေတယ်။ ဒါကြောင့် သူ ရုတ်တရက် ဘေးဒုက္ခကြုံရလိမ့်မယ်။ နာလန်မထူနိုင်အောင် တစ်ခဏအတွင်း ပျက်စီးသွားလိမ့်မယ်။ ယေဟောဝါ မုန်းတီးတဲ့အရာက ခြောက်ခုမကဘူး။ ဘုရားရွံရှာတဲ့အရာခုနစ်ခုရှိတယ်။ အဲဒါတွေကတော့ မောက်မာတဲ့မျက်လုံး၊ လိမ်တတ်တဲ့လျှာ၊ အပြစ်မဲ့သူကို သတ်တဲ့လက်၊ ဆိုးညစ်တာတွေကို ကြံစည်တဲ့စိတ်နှလုံး၊ မကောင်းတာလုပ်ဖို့ အမြန်ပြေးတတ်တဲ့ခြေ၊ အလိမ်အညာချည်းပဲ ထွက်ဆိုတဲ့ မုသားသက်သေ၊ ညီအစ်ကိုချင်း ခိုက်ရန်ဖြစ်အောင် လုပ်တဲ့သူတွေပဲ။ ငါ့သား၊ ဖခင်ရဲ့ ပညတ်ချက်ကို လိုက်နာပါ။ မိခင်ရဲ့ သွန်သင်ချက်ကို မပစ်ပယ်ပါနဲ့။ နှလုံးသားမှာ အမြဲချည်ထားပါ။ လည်မှာ ဆွဲထားပါ။ အဲဒါတွေက မင်း လမ်းသွားတဲ့အခါ လမ်းပြပေးမယ်။ အိပ်တဲ့အခါ စောင့်ရှောက်ပေးမယ်။ နိုးထတဲ့အခါ သွန်သင်ပေးမယ်။ အဲဒီပညတ်ချက်ဟာ မီးခွက်၊ အဲဒီသွန်သင်ချက်ဟာ အလင်း၊ ဆုံးမပဲ့ပြင်ခြင်းဟာ အသက်လမ်း ဖြစ်နေလို့ပါ။ အဲဒါတွေက မိန်းမဆိုးရဲ့ ရန်ကနေ၊ မိန်းမပျက် ပြောတဲ့ မြှူဆွယ်စကားတွေရဲ့ ရန်ကနေ ကာကွယ်ပေးလိမ့်မယ်။ မင်းရဲ့စိတ်ထဲမှာ သူ့အလှကို မမက်မောနဲ့။ သူ့ရဲ့ညှို့မျက်လုံးတွေက မင်းကို မဖမ်းစားစေနဲ့။ ပြည့်တန်ဆာဆီ သွားတဲ့ ယောက်ျားဟာ မုန့်တစ်လုံးပဲ ကျန်တဲ့အဖြစ်ကို ရောက်တတ်တယ်။ သူတစ်ပါးရဲ့မိန်းမနဲ့ ဖောက်ပြန်ရင်တော့ တန်ဖိုးရှိတဲ့ အသက်ကိုတောင် ဆုံးရှုံးရတတ်တယ်။ အဝတ်မလောင်ဘဲ မီးကို ရင်ခွင်ထဲ ပိုက်ထားနိုင်ပါ့မလား။ ခြေမလောင်ဘဲ မီးကျီးခဲပေါ် လျှောက်နိုင်ပါ့မလား။ သူတစ်ပါးရဲ့ မိန်းမနဲ့ ဖောက်ပြန်တဲ့သူလည်း အဲဒီလိုပဲ။ အဲဒီမိန်းမနဲ့ပတ်သက်သူဟာ ပြစ်ဒဏ်ကနေလွတ်မှာ မဟုတ်ဘူး။ ဗိုက်ဆာလို့ ခိုးစားတဲ့ သူခိုးကို လူတွေ အထင်မသေးကြဘူး။ ဒါပေမဲ့ မိသွားရင်တော့ သူခိုးက ခုနစ်ဆလျော်ရမယ်။ အိမ်မှာရှိသမျှ အဖိုးတန်ပစ္စည်းတွေနဲ့ ပေးလျော်ရမယ်။ မိန်းမတစ်ယောက်နဲ့ အိမ်ထောင်ရေးဖောက်ပြန်သူဟာ ဆင်ခြင်ဉာဏ်မရှိသူပဲ။ အဲဒီလိုလုပ်တဲ့သူဟာ ကိုယ့်ကိုယ်ကိုယ် ဖျက်ဆီးတဲ့သူပဲ။ ဒဏ်ရာတွေပဲရပြီး သိက္ခာကျရလိမ့်မယ်။ သူခံရတဲ့ အရှက်ကွဲမှုဟာ ပျောက်ပျက်မှာ မဟုတ်ဘူး။ ဘာလို့လဲဆိုတော့ လင်ယောက်ျားက သဝန်တိုစိတ်ကြောင့် ဒေါသူပုန်ထပြီး လက်စားချေတဲ့အခါ ညှာတာမှာ မဟုတ်လို့ပဲ။ ဘာလျော်ကြေးကိုမှ သူ လက်ခံမှာ မဟုတ်ဘူး။ လက်ဆောင် ဘယ်လောက်ပေးပေး ကျေအေးမှာ မဟုတ်ဘူး။,20,Pr,6,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/6/
audio/nwt_20_Pr_BU_07.mp3,အခန်းကြီး (၇)။ ငါ့သား၊ ငါ့စကားတွေကို လိုက်နာပါ။ ငါ့ပညတ်ချက်တွေကို တန်ဖိုးထားပါ။ ငါ့ပညတ်ချက်တွေကို လိုက်နာပြီး အသက်ရှင်ပါ။ ငါ့သွန်သင်ချက်ကို ကိုယ့်မျက်ဆန်လို ကာကွယ်စောင့်ရှောက်ပါ။ အဲဒါတွေကို လက်ချောင်းတွေမှာ ချည်ထားပါ။ နှလုံးသားပေါ်မှာ ရေးထားပါ။ ဉာဏ်ပညာကို ငါ့အစ်မ လို့ပြောပါ။ သိနားလည်နိုင်စွမ်းကို ငါ့ဆွေမျိုး လို့ခေါ်ပါ။ အဲဒါတွေက ထင်ရာစိုင်းတဲ့ မိန်းမရဲ့ ရန်ကနေ၊ မိန်းမပျက် ပြောတဲ့ မြှူဆွယ်စကားတွေရဲ့ ရန်ကနေ မင်းကို ကာကွယ်ပေးလိမ့်မယ်။ အိမ်ပြတင်းပေါက်ရဲ့ မှန်ကူကွက်ကြားကနေ ငါ လှမ်းကြည့်နေတယ်။ နုံအတဲ့သူတွေကို အကဲခတ်ကြည့်နေတုန်း ဆင်ခြင်ဉာဏ်မရှိတဲ့ လူငယ်တစ်ယောက်ကို သတိထားမိတယ်။ သူက အဲဒီမိန်းမရဲ့ အိမ်နားက လမ်းထောင့်ကို လျှောက်လာပြီး အဲဒီအိမ်ဘက်ကို ဦးတည်သွားတော့တယ်။ အချိန်ကတော့ မှောင်စပျိုးတဲ့ နေဝင်ရီတရော၊ ညနေစောင်းမှာပေါ့။ ပြည့်တန်ဆာလို ဝတ်ဆင်ထားတဲ့ စဉ်းလဲတဲ့မိန်းမတစ်ယောက် သူ့ကို ထွက်ကြိုတာကို ငါတွေ့လိုက်တယ်။ အဲဒီမိန်းမဟာ အသံကျယ်တယ်။ ကလန်ကဆန် လုပ်တတ်တယ်။ ဘယ်တော့မှ အိမ်မကပ်ဘူး။ တော်ကြာ အပြင်ထွက်လိုက်၊ တော်ကြာ လူထုရင်ပြင်သွားလိုက်နဲ့ လမ်းဆုံလမ်းခွတွေမှာ ချောင်းနေတတ်တယ်။ သူက အဲဒီလူငယ်ကို ဆွဲဖက်ပြီး နမ်းလိုက်တယ်။ ပြီးတော့ ရဲတင်းတဲ့မျက်နှာထားနဲ့ ပြောလိုက်တာက မိတ်သဟာယ ပူဇော်သက္ကာတွေကို ဆက်သပြီးပြီ။ ဒီနေ့ပဲ သစ္စာကတိအတိုင်း လုပ်ဆောင်ပြီးပြီ။ ဒါကြောင့် မင်းကိုတွေ့ချင်လို့ ထွက်ရှာနေတာ။ အခုတော့ တွေ့ပြီ။ အီဂျစ်ပြည်ထွက် ရောင်စုံချည်ချောထည်တွေနဲ့ အိပ်ရာကို ခင်းထားတယ်။ မုရန်၊ အကျော်၊ သစ်ကြံပိုးရနံ့တွေ ဖျန်းထားတယ်။ လာပါ။ မိုးလင်းတဲ့အထိ ချစ်တင်းနှောကြစို့။ ချစ်ပွဲဝင်ကြစို့။ ယောက်ျားကလည်း အိမ်မှာမရှိဘူး။ ခရီးဝေး သွားနေတယ်။ ငွေအိတ်ကို ယူသွားတယ်လေ။ လပြည့်နေ့အထိ သူပြန်လာမှာ မဟုတ်ဘူး။ အဲဒီမိန်းမက မာယာသုံးပြီး လူငယ်ကို သွေးဆောင်တယ်။ ချွဲနွဲ့ပြီး မြှူဆွယ်တယ်။ လူငယ်လေးက အသတ်ခံဖို့ လိုက်သွားတဲ့ နွားထီးလို ကောက်ကောက်ပါအောင် လိုက်သွားတော့တယ်။ ထိတ်တုံးခတ်ခံရတဲ့ လူမိုက်လိုပါပဲ။ ထောင်ချောက်ထဲ ပြေးဝင်တဲ့ ငှက်လို အသက်ဆုံးရှုံးရမယ်မှန်း သူ မသိဘူး။ နောက်ဆုံးတော့ အသည်းကို မြားစိုက်ပြီး ဇာတ်သိမ်းသွားတယ်။ ငါ့သားတို့၊ ငါပြောတာကို နားထောင်ကြ။ ငါ့စကားကို အာရုံစိုက်ကြ။ အဲဒီမိန်းမရဲ့ လမ်းတွေဘက် စိတ်မယိုင်ပါနဲ့။ သူ့ရဲ့လမ်းတွေနား ယောင်လည်လည် သွားလုပ်မနေနဲ့။ သူ့ကြောင့် လူအများကြီး သေကျေခဲ့ရပြီ။ သူသတ်ခဲ့တဲ့လူတွေ တစ်ပုံကြီးပဲ။ သူ့အိမ်က သင်္ချိုင်းကို ပို့ဆောင်တယ်။ သေခြင်းအတွင်းခန်းတွေဆီ ဆင်းသွားတယ်။,20,Pr,7,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/7/
audio/nwt_20_Pr_BU_08.mp3,အခန်းကြီး (၈)။ ဉာဏ်ပညာက အော်ခေါ်နေတယ်။ ပိုင်းခြားသိမြင်နိုင်စွမ်းက ကြွေးကြော်နေတယ်။ ဉာဏ်ပညာက လမ်းတစ်လျှောက်မှာရှိတဲ့ မြင့်တဲ့နေရာတွေမှာ၊ လမ်းဆုံလမ်းခွတွေမှာ နေရာယူထားတယ်။ ဉာဏ်ပညာက မြို့တံခါးတွေနားမှာ၊ ဝင်ပေါက်တံခါးကြီးတွေမှာ ကြွေးကြော်နေတယ် အို လူတို့၊ မင်းတို့ကို ငါ အော်ခေါ်နေတယ်။ လူတိုင်းကြားအောင် ငါ အော်ပြောနေတယ်။ အတွေ့အကြုံမရှိသူတို့၊ အမြော်အမြင်ရှိဖို့ သင်ယူပါ။ လူမိုက်တို့၊ သိနားလည်နိုင်စွမ်းရှိတဲ့ စိတ်နှလုံးကို ရယူပါ။ နားထောင်ကြ။ ငါပြောတဲ့စကားဟာ အရေးကြီးတယ်။ ငါ့နှုတ်က မှန်ရာကို ပြောတယ်။ မှန်သောစကားကို တိုးတိုးလေးပြောတယ်။ မုသားစကားကို ငါရွံမုန်းတယ်။ ငါ့နှုတ်ကထွက်သမျှ စကားတွေဟာ ဖြောင့်မတ်တယ်။ လိမ်လည်လှည့်စားတာ၊ ကောက်ကျစ်တာ လုံးဝမပါဘူး။ အဲဒီစကားတွေက ပိုင်းခြားသိမြင်တတ်သူအတွက် ရိုးရှင်းတယ်။ အသိပညာ ရှာတွေ့သူတွေအတွက် မှန်ကန်တယ်။ ငွေအစား ငါ့ရဲ့ဆုံးမစကားကို ရွေးချယ်ပါ။ ရွှေစင်အစား အသိပညာကို ရွေးချယ်ပါ။ ဉာဏ်ပညာဟာ သန္တာကျောက်ထက် သာတယ်။ လိုချင်သမျှထဲမှာ ဉာဏ်ပညာနဲ့ယှဉ်နိုင်တာ တစ်ခုမှမရှိဘူး။ ဉာဏ်ပညာဆိုတဲ့ ငါဟာ အမြော်အမြင်ရှိခြင်းနဲ့အတူ နေထိုင်တယ်။ အသိပညာနဲ့ စဉ်းစားဆင်ခြင်နိုင်စွမ်းကို ငါပိုင်ဆိုင်တယ်။ ယေဟောဝါကို ကြောက်ရွံ့ရိုသေခြင်းဆိုတာ မကောင်းမှုကို မုန်းတီးခြင်းပဲ။ ကိုယ့်ဂုဏ်ကိုယ်ဖော်တာ၊ မာနကြီးတာ၊ ဒုစရိုက်လမ်းစဉ် လိုက်တာ၊ မဟုတ်မမှန် ပြောဆိုတာကို ငါမုန်းတယ်။ အကြံဉာဏ်ကောင်းနဲ့ လက်တွေ့ကျဉာဏ်ပညာကို ငါပိုင်ဆိုင်တယ်။ သိနားလည်မှုနဲ့ အစွမ်းတန်ခိုးဟာ ငါ့ဥစ္စာပဲ။ ငါ့အားကိုးနဲ့ ဘုရင်တွေ အုပ်စိုးတယ်။ မင်းအရာရှိတွေလည်း ဖြောင့်မတ်တဲ့အမိန့်ကို ချမှတ်တယ်။ ငါ့အားကိုးနဲ့ မင်းညီမင်းသားတွေ အုပ်ချုပ်တယ်။ မှူးမတ်တွေလည်း ဖြောင့်မတ်စွာ တရားစီရင်တယ်။ ငါ့ကို နှစ်သက်မြတ်နိုးသူတွေကို ငါနှစ်သက်မြတ်နိုးတယ်။ ငါ့ကိုရှာတဲ့သူတွေ ငါ့ကိုတွေ့လိမ့်မယ်။ စည်းစိမ်၊ ဂုဏ်ကျက်သရေ၊ တည်မြဲတဲ့ကြွယ်ဝမှုနဲ့ ဖြောင့်မတ်မှုက ငါနဲ့အတူရှိတယ်။ ငါ့ဆီကရမယ့် အကျိုးကျေးဇူးတွေဟာ ရွှေထက်မက ရွှေစင်ထက်တောင် ပိုသာတယ်။ ငါပေးမယ့်အရာတွေဟာ ငွေစင်ထက်တောင် ပိုသာတယ်။ ဖြောင့်မတ်တဲ့လမ်းမှာ၊ တရားမျှတတဲ့ လမ်းတွေအလယ်မှာ ငါလျှောက်တယ်။ ငါ့ကို နှစ်သက်မြတ်နိုးသူတွေကို တန်ဖိုးကြီးတဲ့အမွေ ငါပေးတယ်။ သူတို့ရဲ့သိုလှောင်ရုံတွေကို ပြည့်စေတယ်။ ယေဟောဝါက ငါ့ကိုဖြစ်ပေါ်စေခဲ့တယ်။ ဘုရား ဖန်ဆင်းရာတွေထဲမှာ ငါဟာ ဦးဆုံးပဲ။ ဟိုးအချိန်က ဘုရားပြီးမြောက်ခဲ့ရာတွေထဲမှာ ငါဟာ အဦးအဖျားပဲ။ ရှေးကတည်းက၊ အစအဦးကတည်းက၊ ကမ္ဘာမြေ မတည်ရှိခင်ကတည်းက ငါ့ကို တည်ရှိစေခဲ့တယ်။ နက်ရှိုင်းတဲ့ရေထု မရှိခင်ကတည်းက၊ စီးဆင်းတဲ့စမ်းချောင်းတွေ မရှိခင်ကတည်းက ငါ့ကိုမွေးထုတ်ခဲ့တယ်။ တောင်တန်းတောင်ကုန်းတွေကို ဘုရား နေရာမချခင်ကတည်းက၊ ကမ္ဘာမြေနဲ့ လယ်ကွင်းတွေ၊ ဦးဆုံး မြေစိုင်မြေခဲတွေကို မဖန်ဆင်းခင်ကတည်းက ငါ့ကို မွေးထုတ်ခဲ့တယ်။ ကောင်းကင်ကို ဘုရားပြင်ဆင်တဲ့အခါ ငါရှိနေခဲ့တယ်။ ရေပြင်ပေါ် မိုးကုပ်စက်ဝိုင်းကို သတ်မှတ်တဲ့အခါ၊ အထက်မိုးတိမ်တွေကို တည်စေတဲ့အခါ၊ နက်ရှိုင်းတဲ့ ရေထုကြီးကို တည်မြဲစေတဲ့အခါ၊ ကန့်သတ်ထားတာထက် ကျော်လွန်ပြီး မလာဖို့ ပင်လယ်ရေကို ဘုရားမိန့်မှာတဲ့အခါ၊ ကမ္ဘာမြေရဲ့ အုတ်မြစ်တွေကို တည်တဲ့အခါ၊ ကျွမ်းကျင်လုပ်သားအဖြစ် ဘုရားရဲ့ဘေးမှာ ငါရှိနေခဲ့တယ်။ ဘုရားက ငါ့ကို တစ်နေ့ထက် တစ်နေ့ ချစ်မြတ်နိုးလာတယ်။ ရှေ့တော်မှာ ငါအမြဲဝမ်းမြောက်နေတယ်။ လူနေထိုင်ရာ ကမ္ဘာမြေကို ကြည့်ပြီး ငါဝမ်းမြောက်တယ်။ လူသားတွေကို ငါသိပ်ချစ်မြတ်နိုးတယ်။ ငါ့သားတို့၊ အခု ငါပြောတာကို နားထောင်ကြ။ ငါ့လမ်းစဉ်တွေအတိုင်း လိုက်နာသူတွေဟာ ပျော်ရွှင်ချမ်းမြေ့တယ်။ ဆုံးမစကားကို နားထောင်ပါ။ ဉာဏ်ပညာရှိပါ။ ဘယ်တော့မှ လျစ်လျူမရှုနဲ့။ ငါပြောတာကို နားထောင်ဖို့ နေ့တိုင်း ငါ့တံခါးပေါက်ဆီ စောစောလာပြီး တံခါးဘေးမှာ စောင့်ဆိုင်းတတ်တဲ့သူဟာ ပျော်ရွှင်ချမ်းမြေ့တယ်။ ငါ့ကို ရှာတွေ့တဲ့သူဟာ အသက်ကို တွေ့လိမ့်မယ်။ ယေဟောဝါရဲ့ မျက်နှာသာကို ရလိမ့်မယ်။ ငါ့ကို မသိကျိုးကျွန်လုပ်တဲ့သူကတော့ ကိုယ့်အကျိုးနစ်နာအောင် လုပ်တဲ့သူပဲ။ ငါ့ကိုမုန်းတဲ့သူတွေဟာ သေခြင်းကို နှစ်သက်တဲ့သူတွေပဲ။,20,Pr,8,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/8/
audio/nwt_20_Pr_BU_09.mp3,အခန်းကြီး (၉)။ စစ်မှန်တဲ့ဉာဏ်ပညာက အိမ်ကိုဆောက်တယ်။ တိုင်ခုနစ်တိုင်ကို စိုက်ထူတယ်။ အသားတွေကို ကောင်းကောင်းပြင်ဆင်ပြီး စပျစ်ဝိုင်ကို ရောစပ်ထားတယ်။ စားပွဲကိုလည်း ခင်းကျင်းထားတယ်။ ကျွန်မတွေကို လွှတ်ပြီး မြို့ရဲ့ မြင့်တဲ့နေရာတွေကနေ အတွေ့အကြုံမရှိသူတို့၊ ဒီကိုလာကြ လို့ အော်ပြောခိုင်းတယ်။ ဆင်ခြင်ဉာဏ်မရှိသူတွေ ကိုလည်း လာကြ။ ငါပြင်ဆင်ထားတဲ့ အစားအစာကို လာစားကြ။ ငါရောစပ်ထားတဲ့ စပျစ်ဝိုင်ကို သောက်ကြ။ မင်းတို့ရဲ့ အတွေ့အကြုံ မရှိတဲ့အဖြစ်ကို ထားခဲ့ပြီး အသက်ရှင်ပါ။ သိနားလည်မှုလမ်းစဉ်အတိုင်း ရှေ့ဆက်လျှောက်လှမ်းပါ လို့ပြောတယ်။ ကဲ့ရဲ့လှောင်ပြောင်သူကို တည့်မတ်တဲ့သူဟာ အရှက်ကွဲခြင်းကို လက်ယပ်ခေါ်နေတာပဲ။ လူဆိုးကို ပဲ့ပြင်တဲ့သူဟာ ထိခိုက်နစ်နာရလိမ့်မယ်။ ကဲ့ရဲ့လှောင်ပြောင်သူကို မပဲ့ပြင်နဲ့။ မင်းကို မုန်းလိမ့်မယ်။ ဉာဏ်ပညာရှိသူကို ပဲ့ပြင်ပါ။ မင်းကို ချစ်လိမ့်မယ်။ ဉာဏ်ပညာရှိသူကို ဝေမျှပါ။ သူ ဉာဏ်ပညာ ပိုရှိလာလိမ့်မယ်။ ဖြောင့်မတ်သူကို သင်ကြားပါ။ သူ ပိုတတ်မြောက်လာလိမ့်မယ်။ ယေဟောဝါကို ကြောက်ရွံ့ရိုသေခြင်းဟာ ဉာဏ်ပညာရဲ့ မူလအစပဲ။ အသန့်ရှင်းဆုံးအရှင်ရဲ့ အကြောင်းကို သိရှိခြင်းဟာ သိနားလည်မှုပဲ။ ငါ့ကြောင့် မင်းရဲ့နေ့တွေ တိုးများလိမ့်မယ်။ မင်း အသက်ရှင်ရတဲ့နှစ်တွေ တာရှည်လိမ့်မယ်။ မင်းသာ ဉာဏ်ပညာရှိမယ်ဆိုရင် မင်းပဲ အကျိုးခံစားရမယ်။ ကဲ့ရဲ့လှောင်ပြောင်သူဖြစ်ရင်တော့ မင်းပဲ ပြန်ခံရမယ်။ မိုက်မဲတဲ့မိန်းမဟာ အသံကျယ်တယ်။ ဗဟုသုတမရှိတဲ့အပြင် ဘာဆိုဘာမှမသိဘူး။ သူက အိမ်ပေါက်ဝမှာ၊ မြို့ရဲ့ မြင့်တဲ့နေရာတွေမှာ ထိုင်ပြီး လမ်းသွားလမ်းလာတွေ၊ ကိုယ့်လမ်းကိုယ် သွားနေသူတွေကို အတွေ့အကြုံ မရှိသူတို့၊ ဒီကိုလာကြ လို့ခေါ်တတ်တယ်။ ဆင်ခြင်ဉာဏ်မရှိသူတွေ ကိုလည်း ခိုးသောက်ရတဲ့ ရေက ချိုတယ်။ ဝှက်ပြီး စားရတဲ့အစာကလည်း အရသာရှိတယ် လို့ပြောတတ်တယ်။ ဒါပေမဲ့ အစွမ်းမရှိတော့တဲ့ လူသေတွေ သူ့အိမ်မှာရှိနေမှန်း၊ သူ့ဆီလာတဲ့ ဧည့်သည်တွေဟာ သင်္ချိုင်းရဲ့ နက်ရှိုင်းတဲ့အရပ်တွေမှာ ရှိနေမှန်း အဲဒီလူတွေ မသိကြဘူး။,20,Pr,9,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/9/
audio/nwt_20_Pr_BU_10.mp3,အခန်းကြီး (၁၀)။ ရှောလမုန်ရဲ့ ပညာအလိမ္မာစကားများ။ ဉာဏ်ပညာရှိတဲ့သားက ဖခင်ကို ဝမ်းမြောက်စေတယ်။ သားမိုက်ကတော့ မိခင်ကို ဝမ်းနည်းစေတယ်။ မတရားသဖြင့်ရတဲ့ စည်းစိမ်တွေဟာ ကောင်းကျိုးပေးမှာ မဟုတ်ဘူး။ ဖြောင့်မတ်ခြင်းကတော့ သေခြင်းကနေ ကယ်တင်တတ်တယ်။ ယေဟောဝါက ဖြောင့်မတ်သူကို ဆာငတ်စေမှာ မဟုတ်ဘူး။ လူဆိုးတွေကိုတော့ သူတို့တောင့်တတဲ့အရာ ပေးမှာမဟုတ်ဘူး။ ပျင်းရိတဲ့လက်က ဆင်းရဲစေလိမ့်မယ်။ ဝီရိယရှိတဲ့လက်ကတော့ ကြွယ်ဝစေလိမ့်မယ်။ နွေရာသီမှာ ကောက်နှံတွေ စုဆောင်းတဲ့သားဟာ ထိုးထွင်းဉာဏ်ရှိရှိ လုပ်ဆောင်တဲ့သူပဲ။ ရိတ်သိမ်းချိန်မှာ အိပ်မောကျနေတဲ့ သားကတော့ အရှက်ခွဲတဲ့သူပဲ။ ဖြောင့်မတ်သူရဲ့ ခေါင်းပေါ်မှာ ကောင်းချီးတွေ သက်ရောက်နေတယ်။ လူဆိုးရဲ့နှုတ်ကတော့ အကြမ်းဖက်မယ့်အကြံကို ဖုံးကွယ်တတ်တယ်။ ဖြောင့်မတ်သူနဲ့ပတ်သက်တဲ့ အမှတ်ရစရာတွေက သူ့ကို ကောင်းချီးရစေတယ်။ လူဆိုးရဲ့ နာမည်ကတော့ ပုပ်ပျက်ရလိမ့်မယ်။ ဉာဏ်ပညာရှိသူဟာ သွန်သင်ချက်တွေကို လက်ခံလိမ့်မယ်။ မိုက်မိုက်မဲမဲ ပြောသူကတော့ နင်းခြေခံရလိမ့်မယ်။ သမာဓိရှိရှိ လျှောက်လှမ်းသူက ဘေးကင်းလုံခြုံစွာ သွားလာရလိမ့်မယ်။ ကောက်ကျစ်သူရဲ့ လမ်းစဉ်ကတော့ ပေါ်ကိုပေါ်လာမှာပဲ။ လှည့်စားတဲ့စိတ်နဲ့ မျက်ရိပ်ပြတဲ့သူက စိတ်ထိခိုက်စေတယ်။ မိုက်မိုက်မဲမဲ ပြောတဲ့သူဟာ နင်းခြေခံရလိမ့်မယ်။ ဖြောင့်မတ်သူရဲ့ နှုတ်ဟာ အသက်စမ်းရေတွင်းပဲ။ လူဆိုးရဲ့နှုတ်ကတော့ အကြမ်းဖက်မယ့်အကြံကို ဖုံးကွယ်တတ်တယ်။ မုန်းတီးစိတ်က ခိုက်ရန်ဖြစ်အောင် လှုံ့ဆော်တတ်တယ်။ မေတ္တာကတော့ အမှားရှိသမျှကို ဖုံးအုပ်တတ်တယ်။ ပိုင်းခြားသိမြင်သူရဲ့ နှုတ်ခမ်းမှာ ဉာဏ်ပညာရှိတယ်။ ဆင်ခြင်ဉာဏ်မရှိသူရဲ့ ကျောပြင်အတွက်တော့ ကြိမ်လုံးပဲရှိတယ်။ ဉာဏ်ပညာရှိသူဟာ ဗဟုသုတကို စုဆောင်းတတ်တယ်။ လူမိုက်ရဲ့ နှုတ်ကတော့ ပျက်စီးခြင်းကို ဖိတ်ခေါ်တတ်တယ်။ သူဌေးသူကြွယ်အတွက် စည်းစိမ်ဥစ္စာဟာ သူ့ရဲ့ခံတပ်မြို့ပဲ။ ဆင်းရဲသားကို ပျက်စီးစေတာဟာ နွမ်းပါးမှုပဲ။ ဖြောင့်မတ်သူရဲ့ လုပ်ဆောင်မှုက အသက်ရစေတယ်။ လူဆိုးရတဲ့အကျိုးအမြတ်ကတော့ အပြစ်ကို ဦးတည်စေတယ်။ ဆုံးမမှုကို အရေးစိုက်တဲ့သူဟာ တခြားသူတွေကို အသက်လမ်းပေါ် ပို့ဆောင်ပေးတယ်။ ပဲ့ပြင်မှုကို အရေးမစိုက်တဲ့သူကတော့ တခြားသူတွေကို လမ်းလွဲစေတယ်။ မုန်းတီးစိတ်ကို ဖုံးကွယ်ထားတဲ့သူဟာ လိမ်ပြောတတ်တယ်။ မလိုတမာစိတ်နဲ့ ကောလာဟလဖြန့်တဲ့သူဟာ မိုက်မဲတယ်။ စကားများများပြောရင် အမှားပါမှာပဲ။ နှုတ်စောင့်စည်းသူကတော့ သတိပညာရှိရှိ ပြုမူတာပဲ။ ဖြောင့်မတ်သူရဲ့စကားဟာ ငွေစင်နဲ့တူတယ်။ လူဆိုးရဲ့ စိတ်နှလုံးကတော့ ဘာမှတန်ဖိုးမရှိဘူး။ ဖြောင့်မတ်သူရဲ့နှုတ်ခမ်းက လူများစွာကို အားရှိစေတယ်။ လူမိုက်ကတော့ ဆင်ခြင်ဉာဏ်မရှိလို့ သေဆုံးရတယ်။ ယေဟောဝါရဲ့ကောင်းချီးက ကြွယ်ဝစေတယ်။ အဲဒီကြွယ်ဝမှုမှာ နာကျင်စရာတွေ မရောဘူး။ ရှက်စရာလုပ်ရပ်တွေ လုပ်ရတာဟာ လူမိုက်အတွက် ဆော့ကစားနေရတာနဲ့ တူတယ်။ ပိုင်းခြားသိမြင်သူကတော့ ဉာဏ်ပညာရှိတယ်။ လူဆိုးက သူကြောက်တဲ့အရာကို ကြုံတွေ့ရလိမ့်မယ်။ ဖြောင့်မတ်သူကတော့ လိုအင်ဆန္ဒ ပြည့်ဝလိမ့်မယ်။ မုန်တိုင်းတိုက်ရင် ဘာမှမကျန်တော့သလို လူဆိုးတွေလည်း လုံးဝရှိတော့မှာ မဟုတ်ဘူး။ ဖြောင့်မတ်သူကတော့ ထာဝစဉ်တည်မြဲတဲ့ အုတ်မြစ်ပဲ။ အချဉ်ရည်က သွားကျိန်းစေသလို၊ မီးခိုးက မျက်စိစပ်စေသလို လူပျင်းက အလုပ်ရှင်ကို ဒုက္ခပေးတတ်တယ်။ ယေဟောဝါကို ကြောက်ရွံ့ရိုသေခြင်းဟာ အသက်တာကို ရှည်စေတယ်။ လူဆိုးရဲ့နှစ်တွေကတော့ တိုတောင်းလိမ့်မယ်။ ဖြောင့်မတ်သူရဲ့ မျှော်လင့်ချက်က သူ့ကို ဝမ်းမြောက်စေတယ်။ လူဆိုးရဲ့ မျှော်လင့်ချက်ကတော့ ပျက်စီးရလိမ့်မယ်။ ယေဟောဝါရဲ့ လမ်းစဉ်ဟာ အပြစ်ပြောစရာမရှိသူအတွက် ရဲတိုက်ပဲ။ မတရားလုပ်သူတွေအတွက်တော့ ပျက်စီးခြင်းပဲ။ ဖြောင့်မတ်သူဟာ ဘယ်တော့မှ ပြိုလဲမှာ မဟုတ်ဘူး။ လူဆိုးကတော့ ကမ္ဘာမြေပေါ်မှာ နေထိုင်ရတော့မှာ မဟုတ်ဘူး။ ဖြောင့်မတ်သူရဲ့နှုတ်က ဉာဏ်ပညာကို ထုတ်ဖော်တတ်တယ်။ မမှန်မကန်ပြောတဲ့ လျှာကတော့ အဖြတ်ခံရလိမ့်မယ်။ ဖြောင့်မတ်သူရဲ့ နှုတ်ခမ်းက နှစ်သက်စရာကောင်းတဲ့အရာကို သိနားလည်တယ်။ လူဆိုးရဲ့နှုတ်ကတော့ မမှန်မကန် ပြောတတ်တယ်။,20,Pr,10,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/10/
audio/nwt_20_Pr_BU_11.mp3,အခန်းကြီး (၁၁)။ ယေဟောဝါက မမှန်တဲ့ချိန်ခွင်ကို ရွံရှာတယ်။ မှန်တဲ့အလေးကိုတော့ နှစ်သက်တယ်။ ရောင့်တက်ခြင်းရဲ့နောက်မှာ အရှက်ကွဲခြင်း လိုက်လာလိမ့်မယ်။ ဉာဏ်ပညာကတော့ ကျိုးနွံသူတွေနဲ့အတူ ရှိနေတယ်။ စိတ်ရိုးဖြောင့်သူတွေကို သမာဓိက လမ်းပြတယ်။ သစ္စာဖောက်သူတွေကိုတော့ စဉ်းလဲမှုက ဖျက်ဆီးလိမ့်မယ်။ အမျက်တော်ထွက်တဲ့နေ့မှာ စည်းစိမ်ဥစ္စာတွေက အကျိုးပြုမှာ မဟုတ်ဘူး။ ဖြောင့်မတ်ခြင်းကတော့ သေခြင်းကနေ ကယ်တင်လိမ့်မယ်။ ဖြောင့်မတ်ခြင်းက အပြစ်ပြောစရာမရှိသူရဲ့ လမ်းခရီးကို ဖြောင့်ဖြူးစေတယ်။ လူဆိုးကတော့ သူ့ဆိုးညစ်မှုကြောင့်ပဲ ပြိုလဲရလိမ့်မယ်။ စိတ်ရိုးဖြောင့်သူတွေကို ဖြောင့်မတ်ခြင်းက ကယ်တင်လိမ့်မယ်။ သစ္စာဖောက်သူတွေကတော့ သူတို့ရဲ့ လိုအင်ဆန္ဒတွေကြောင့်ပဲ ထောင်ချောက်မိလိမ့်မယ်။ လူဆိုးသေတဲ့အခါ သူ့မျှော်လင့်ချက် ပျက်စီးသွားတယ်။ သူ့အစွမ်းအစကို အခြေခံတဲ့ မျှော်လင့်ချက်တွေလည်း ပျက်စီးသွားတယ်။ ဖြောင့်မတ်သူဟာ ဒုက္ခကနေ ကယ်တင်ခံရတယ်။ သူ့အစား လူဆိုးက ဒုက္ခခံရတယ်။ အယူဖောက်ပြန်သူရဲ့ စကားက တခြားသူကို ပျက်စီးစေတယ်။ ဖြောင့်မတ်သူကတော့ အသိပညာကြောင့် ကယ်တင်ခံရတယ်။ ဖြောင့်မတ်သူရဲ့ ကောင်းမြတ်မှုက မြို့ကို ဝမ်းမြောက်စေတယ်။ လူဆိုးပျက်စီးတဲ့အခါမှာတော့ ရွှင်လန်းစွာ ကြွေးကြော်ကြတယ်။ ရိုးဖြောင့်သူရဲ့ ကောင်းချီးကြောင့် မြို့က ကြီးပွားတိုးတက်တယ်။ လူဆိုးရဲ့ နှုတ်ကြောင့် မြို့က ပြိုလဲတတ်တယ်။ ဆင်ခြင်ဉာဏ်မရှိသူက သူတစ်ပါးကို အထင်သေးတတ်တယ်။ စစ်မှန်တဲ့ ပိုင်းခြားသိမြင်နိုင်စွမ်းကို ပိုင်ဆိုင်တဲ့သူကတော့ နှုတ်ဆိတ်နေတတ်တယ်။ အသရေဖျက်သူက အတွင်းရေးတွေကို ပေါက်ကြားစေတတ်တယ်။ ယုံကြည်စိတ်ချထိုက်သူကတော့ လျှို့ဝှက်ထားတတ်တယ်။ ကျွမ်းကျင်စွာ လမ်းညွှန်ပေးသူမရှိရင် လူတွေ ကျရှုံးတတ်တယ်။ အကြံပေးသူ များရင်တော့ အောင်မြင်တတ်တယ်။ သူစိမ်းအတွက် ချေးငှားပေးဖို့ အာမခံတဲ့သူဟာ ဒုက္ခရောက်မှာ သေချာတယ်။ အာမခံတဲ့အနေနဲ့ လက်ဆွဲနှုတ်ဆက်တာကို ရှောင်တဲ့သူကတော့ ဘေးကင်းလုံခြုံလိမ့်မယ်။ ကျက်သရေရှိတဲ့ အမျိုးသမီးဟာ ဂုဏ်သရေကို ရယူတတ်တယ်။ ကြမ်းကြုတ်သူတွေကတော့ စည်းစိမ်ကို လုယူတတ်တယ်။ သနားကြင်နာတတ်သူဟာ ကိုယ့်ကိုယ်ကိုယ် ကောင်းကျိုး ပြုတယ်။ ရက်စက်သူကတော့ ကိုယ့်ကိုယ်ကိုယ် ဒုက္ခရောက်စေတယ်။ လူဆိုးက လှည့်စားတတ်တဲ့လုပ်ခတွေကို ရတတ်တယ်။ ဖြောင့်မတ်ခြင်းမျိုးစေ့ကို ကြဲတဲ့သူကတော့ စစ်မှန်တဲ့ဆုကျေးဇူးကို ရတတ်တယ်။ ဖြောင့်မတ်မှုဘက် အခိုင်အမာရပ်တည်သူဟာ အသက်ရှင်လိမ့်မယ်။ ယုတ်မာမှုနောက် တကောက်ကောက်လိုက်သူကတော့ သေဆုံးရလိမ့်မယ်။ ယေဟောဝါက ကောက်ကျစ်သူတွေကို ရွံရှာတယ်။ အပြစ်ကင်းတဲ့လမ်းစဉ် လိုက်သူတွေကိုတော့ နှစ်သက်တယ်။ ယုတ်မာသူဟာ ပြစ်ဒဏ် ခံကိုခံရလိမ့်မယ်၊ ဖြောင့်မတ်သူရဲ့ သားသမီးတွေကတော့ လွတ်မြောက်လိမ့်မယ်ဆိုတာကို စိတ်ချပါ။ ဆင်ခြင်ဉာဏ်မဲ့တဲ့ မိန်းမချောဟာ ဝက်နှာခေါင်းမှာ တပ်ထားတဲ့ ရွှေကွင်းနဲ့တူတယ်။ ဖြောင့်မတ်သူရဲ့ လိုအင်ဆန္ဒဟာ ကောင်းကျိုးကို ဖြစ်စေတယ်။ လူဆိုးရဲ့ မျှော်လင့်ချက်ကတော့ အမျက်တော်သင့်စေတယ်။ ရက်ရက်ရောရော ပေးကမ်းသူဟာ ရပြီးရင်းရတတ်တယ်။ ပေးသင့်တာကိုမပေးဘဲ တွန့်တိုနေသူကတော့ ဆင်းရဲတတ်တယ်။ ရက်ရောတဲ့သူဟာ ကြီးပွားလိမ့်မယ်။ သူတစ်ပါးကို လန်းဆန်းစေတဲ့သူဟာ ကိုယ်တိုင် လန်းဆန်းရလိမ့်မယ်။ ကောက်နှံတွေ ထုတ်မပေးတဲ့သူကို လူတွေကျိန်ဆဲလိမ့်မယ်။ ထုတ်ရောင်းသူကိုတော့ ဆုမွန်ကောင်းတောင်းပေးလိမ့်မယ်။ ကောင်းမှုပြုဖို့ ဝီရိယရှိရှိ ကြိုးစားသူဟာ မျက်နှာသာရဖို့ ကြိုးစားတဲ့သူပဲ။ မကောင်းတာလုပ်ဖို့ ရှာကြံသူကတော့ မကောင်းတာတွေကိုပဲ ကြုံတွေ့ရလိမ့်မယ်။ ကိုယ့်စည်းစိမ်ကို ကိုးစားတဲ့သူဟာ ရှုံးနိမ့်ရလိမ့်မယ်။ ဖြောင့်မတ်သူကတော့ သစ်ရွက်တွေလို ဝေဆာလိမ့်မယ်။ ကိုယ့်မိသားစုကို ဒုက္ခပေးတဲ့သူဟာ လေကိုပဲ အမွေရလိမ့်မယ်။ လူမိုက်ဟာ ဉာဏ်ပညာရှိသူဆီမှာ ကျွန်ခံရလိမ့်မယ်။ ဖြောင့်မတ်သူရဲ့ လုပ်ရပ်ဟာ အသက်ပင်နဲ့ တူတယ်။ မှန်ရာလုပ်ဖို့ သူတစ်ပါးကို ဖျောင်းဖျနိုင်သူဟာ ဉာဏ်ပညာရှိသူပဲ။ ကမ္ဘာပေါ်မှာ ဖြောင့်မတ်သူတောင် ထိုက်သင့်သလို ခံရတယ်ဆိုရင် လူဆိုးတွေ၊ အပြစ်လုပ်သူတွေဟာ ပိုလို့တောင် ခံရလိမ့်မယ်။,20,Pr,11,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/11/
audio/nwt_20_Pr_BU_12.mp3,အခန်းကြီး (၁၂)။ ဆုံးမမှုကို နှစ်သက်တဲ့သူဟာ အသိပညာကို နှစ်သက်တဲ့ သူပဲ။ ပဲ့ပြင်မှုကို မုန်းတဲ့သူကတော့ ဆင်ခြင်ဉာဏ်မရှိတဲ့သူပဲ။ သူတော်ကောင်းဟာ ယေဟောဝါရဲ့ မျက်နှာသာကို ရတတ်တယ်။ မကောင်းကြံတဲ့သူကတော့ ဘုရားပြစ်တင်ရှုတ်ချတာကို ခံရတတ်တယ်။ ဆိုးညစ်တာတွေ ပြုကျင့်နေလျက်နဲ့ ဘေးကင်းလုံခြုံနေတဲ့သူ တစ်ယောက်မှ မရှိဘူး။ ဖြောင့်မတ်သူကတော့ ဘယ်တော့မှ နုတ်ပစ်ခံရမှာ မဟုတ်ဘူး။ လုပ်ရည်ကိုင်ရည်ရှိတဲ့ ဇနီးဟာ ခင်ပွန်းအတွက် သရဖူပဲ။ အရှက်ခွဲတတ်တဲ့ ဇနီးကတော့ ခင်ပွန်းရဲ့ အရိုးတွေကို ဆွေးမြေ့စေတယ်။ ဖြောင့်မတ်သူရဲ့ အတွေးအခေါ်တွေဟာ မှန်ကန်မျှတတယ်။ လူဆိုးရဲ့ လမ်းညွှန်မှုကတော့ လှည့်စားတတ်တယ်။ လူဆိုးရဲ့စကားတွေက သေစေနိုင်တဲ့ ချောင်းမြောင်းတိုက်ခိုက်မှုပဲ။ စိတ်ရိုးဖြောင့်သူတွေရဲ့ နှုတ်ကတော့ ကယ်တင်တတ်တယ်။ လူဆိုးတွေဟာ ဖြိုလှဲခံရတဲ့အခါ တစ်ယောက်မှ ကျန်မှာမဟုတ်ဘူး။ ဖြောင့်မတ်သူရဲ့ အိမ်ကတော့ တည်မြဲနေလိမ့်မယ်။ မြော်မြင်ချင့်ချိန်မှုရှိသူဟာ သူပြောတဲ့စကားကြောင့် ချီးမွမ်းခံရတတ်တယ်။ ကောက်ကျစ်သူကတော့ မလေးမစား ဆက်ဆံခံရလိမ့်မယ်။ အထင်ကြီးမခံရပေမဲ့ ကျွန် တစ်ယောက်ကို ပိုင်ဆိုင်တဲ့သူက စားစရာတောင်မရှိဘဲနဲ့ ကိုယ့်ဂုဏ်ကိုယ်ဖော်တဲ့သူထက် ပိုသာတယ်။ ဖြောင့်မတ်သူက ခြံမွေးတိရစ္ဆာန်တွေကို ဂရုစိုက်တယ်။ လူဆိုးကတော့ ကရုဏာပြတဲ့အခါမှာတောင် ရက်စက်တယ်။ လယ်စိုက်တဲ့သူဟာ အဝစားရလိမ့်မယ်။ တန်ဖိုးမရှိတာတွေကို လိုက်စားသူကတော့ ဆင်ခြင်ဉာဏ်မရှိတဲ့သူပဲ။ လူဆိုးက လူယုတ်မာတွေ သားကောင်ဖမ်းမိတာကို မနာလို ဖြစ်တတ်တယ်။ ဖြောင့်မတ်သူတွေရဲ့ အမြစ်ကတော့ သီးပွင့်ဖြစ်ထွန်းစေတယ်။ လူယုတ်မာက ကိုယ့်စကားနဲ့ကိုယ် ပြန်ကျော့မိတတ်တယ်။ ဖြောင့်မတ်သူကတော့ ဆင်းရဲဒုက္ခကနေ လွတ်မြောက်တတ်တယ်။ ကိုယ်ပြောတဲ့စကားတွေကြောင့် ကိုယ်တိုင် ကောင်းကျိုးခံစားရတတ်တယ်။ ကိုယ်လုပ်တဲ့အရာတွေကလည်း ကိုယ့်ကို ပြန်အကျိုးပေးလိမ့်မယ်။ လူမိုက်က သူ့လမ်းစဉ်ကို မှန်တယ်လို့ ထင်တတ်တယ်။ ဉာဏ်ပညာရှိသူကတော့ အကြံပေးချက်ကို လက်ခံတတ်တယ်။ လူမိုက်က စိတ်အနှောင့်အယှက်ဖြစ်တာကို ချက်ချင်းဖော်ပြတတ်တယ်။ အမြော်အမြင်ရှိသူကတော့ စော်ကားမှုကို ဗွေမယူတတ်ဘူး။ သစ္စာရှိတဲ့သက်သေက မှန်တာကို ပြောတတ်တယ်။ မမှန်တဲ့သက်သေကတော့ လိမ်ညာပြောတတ်တယ်။ မစဉ်းစားဘဲပြောတဲ့ စကားဟာ ဓားနဲ့ထိုးသလိုပဲ။ ဉာဏ်ပညာရှိသူရဲ့ စကားကတော့ ဒဏ်ရာကိုတောင် ပျောက်ကင်းစေတယ်။ မှန်ရာကိုပြောတဲ့ နှုတ်ဟာ ထာဝစဉ်တည်လိမ့်မယ်။ လိမ်လည်တဲ့လျှာကတော့ ခဏပဲတည်လိမ့်မယ်။ အကောက်ကြံသူတွေရဲ့ စိတ်ထဲမှာ လှည့်စားမှုရှိတယ်။ ငြိမ်သက်ခြင်းကို တိုးပွားစေသူတွေကတော့ ရွှင်လန်းတယ်။ ဖြောင့်မတ်သူအပေါ် ဘာအန္တရာယ်မှ ကျရောက်မှာ မဟုတ်ဘူး။ လူဆိုးတွေကတော့ ဘေးဆိုးတွေကို တနင့်တပိုးခံရလိမ့်မယ်။ ယေဟောဝါက လိမ်လည်တတ်တဲ့နှုတ်ကို ရွံရှာတယ်။ သစ္စာရှိရှိ ပြုမူသူတွေကိုတော့ နှစ်သက်တယ်။ အမြော်အမြင်ရှိသူဟာ သူသိထားတာကို လျှို့ဝှက်တတ်တယ်။ လူမိုက်ကတော့ မိုက်မဲတဲ့အရာကို လွှတ်ခနဲ ပြောတတ်တယ်။ ဝီရိယရှိသူတွေဟာ အုပ်စိုးရလိမ့်မယ်။ လူပျင်းတွေကတော့ အတင်းအကျပ် စေခိုင်းခံရလိမ့်မယ်။ စိုးရိမ်ပူပန်မှုဟာ စိတ်ဓာတ်ကျစေတယ်။ ကောင်းတဲ့စကားကတော့ စိတ်အားတက်စေတယ်။ ဖြောင့်မတ်သူက ကိုယ့်စားကျက်မြေကို အသေအချာ စစ်ဆေးတတ်တယ်။ လူဆိုးတွေကတော့ ကိုယ့်လမ်းအတိုင်း သွားရင်းနဲ့ လမ်းလွဲတတ်တယ်။ အပျင်းထူတဲ့သူက သားကောင်ကို လိုက်မဖမ်းဘူး။ ဝီရိယရှိခြင်းကတော့ တန်ဖိုးရှိတဲ့ စည်းစိမ်ပဲ။ ဖြောင့်မတ်တဲ့လမ်းစဉ်က အသက်ရစေတယ်။ အဲဒီလမ်းတစ်လျှောက်မှာ သေခြင်း မရှိဘူး။,20,Pr,12,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/12/
audio/nwt_20_Pr_BU_13.mp3,အခန်းကြီး (၁၃)။ ဉာဏ်ပညာရှိတဲ့သားက ဖခင်ဆုံးမတာကို လက်ခံတတ်တယ်။ မထီလေးစားလုပ်သူကတော့ ပြစ်တင်ဆုံးမတာကို နားမထောင်ဘူး။ ကိုယ်ပြောတဲ့စကားတွေကြောင့် ကိုယ်တိုင် ကောင်းကျိုးခံစားရတတ်တယ်။ သစ္စာဖောက်သူကတော့ အကြမ်းဖက်ဖို့ပဲ ဆန္ဒပြင်းပြနေတယ်။ နှုတ်စောင့်စည်းသူဟာ အသက်ကို စောင့်ရှောက်တဲ့သူပဲ။ နှုတ်မစောင့်စည်းသူကတော့ ပျက်စီးရလိမ့်မယ်။ လူပျင်းက လိုချင်တောင့်တပေမဲ့ သူ့မှာ ဘာမှမရှိဘူး။ ဝီရိယရှိသူကတော့ လိုအင်ဆန္ဒပြည့်ဝလိမ့်မယ်။ ဖြောင့်မတ်သူက မုသာစကားကို မုန်းတယ်။ လူဆိုးရဲ့ လုပ်ရပ်တွေကတော့ အရှက်ကွဲပြီး ရှုတ်ချခံ ရလိမ့်မယ်။ ဖြောင့်မတ်မှုက အပြစ်မဲ့လမ်းစဉ်လိုက်တဲ့သူကို ကာကွယ်ပေးတယ်။ ဆိုးညစ်မှုကတော့ အပြစ်လုပ်တဲ့သူကို ပြိုလဲစေတယ်။ ဘာမှ မပိုင်ဆိုင်ပေမဲ့ ချမ်းသာတဲ့ပုံဖမ်းနေသူတွေ ရှိတယ်။ ကျိကျိတက်ချမ်းသာပေမဲ့ ဆင်းရဲတဲ့ပုံဖမ်းနေသူတွေလည်း ရှိတယ်။ ချမ်းသာသူက အသက်ချမ်းသာရဖို့ စည်းစိမ်ဥစ္စာကို ပေးရတယ်။ ဆင်းရဲသားကိုတော့ ခြိမ်းခြောက်မယ့်သူတောင် မရှိဘူး။ ဖြောင့်မတ်သူရဲ့အလင်းက ထွန်းလင်းတောက်ပတယ်။ လူဆိုးရဲ့ မီးခွက်ကတော့ ငြိမ်းသတ်ခံရလိမ့်မယ်။ ရောင့်တက်ခြင်းက ရန်တွေ့ခြင်းကိုပဲ ဖြစ်စေတယ်။ အကြံဉာဏ် တောင်းခံသူတွေဆီမှာတော့ ဉာဏ်ပညာရှိတယ်။ တစ်ခဏအတွင်းမှာရတဲ့ စည်းစိမ်ဥစ္စာဟာ ယုတ်လျော့သွားလိမ့်မယ်။ တစ်စတစ်စ စုဆောင်းပြီး ရလာတဲ့ စည်းစိမ်ဥစ္စာကတော့ တိုးပွားလာလိမ့်မယ်။ မျှော်လင့်နေတဲ့အရာက ကြန့်ကြာနေရင် စိတ်အားလျော့စေတယ်။ လိုအင်ဆန္ဒ ပြည့်ဝတဲ့အခါမှာတော့ အသက်ပင်ပဲ။ သွန်သင်ချက်ကို မထီမဲ့မြင်လုပ်တဲ့သူဟာ ပြစ်ဒဏ်ခံရလိမ့်မယ်။ ပညတ်ချက်ကို လေးစားတဲ့သူကတော့ ဆုချခံရမယ်။ ဉာဏ်ပညာရှိသူရဲ့ သွန်သင်ချက်ဟာ အသက်စမ်းရေပဲ။ သေခြင်းရဲ့ကျော့ကွင်းတွေကို ရှောင်ရှားစေနိုင်တယ်။ ထိုးထွင်းဉာဏ်ထက်မြက်ရင် မျက်နှာသာရတတ်တယ်။ သစ္စာဖောက်သူရဲ့လမ်းကတော့ ခက်ခဲကြမ်းတမ်းတယ်။ အမြော်အမြင်ရှိသူက အသိပညာနဲ့အညီ ပြုမူတတ်တယ်။ လူမိုက်ကတော့ ကိုယ့်မိုက်မဲမှုကို ဖော်ထုတ်တတ်တယ်။ ဆိုးညစ်တဲ့စေတမန်ဟာ ဒုက္ခကြုံရလိမ့်မယ်။ သစ္စာရှိတဲ့တမန်ကတော့ ကောင်းကျိုးတွေ သယ်ဆောင်လာတယ်။ ဆုံးမစကားကို အရေးမလုပ်တဲ့သူဟာ ဆင်းရဲခြင်းနဲ့ အရှက်ကွဲခြင်းကို ကြုံရတတ်တယ်။ ပဲ့ပြင်မှုကို လက်ခံတဲ့သူကတော့ ဂုဏ်တင်ခံရမယ်။ လိုအင်ဆန္ဒပြည့်ဝတဲ့အခါ ပီတိဖြာတတ်တယ်။ လူမိုက်က မကောင်းမှုကို မရှောင်လွဲချင်ဘူး။ ဉာဏ်ပညာရှိသူနဲ့ ပေါင်းဖော်ရင် ဉာဏ်ပညာရှိလာမယ်။ လူမိုက်နဲ့ ပေါင်းဖော်ရင်တော့ ဒုက္ခလှလှ တွေ့လိမ့်မယ်။ အပြစ်လုပ်သူတွေနောက်ကို ဘေးဆိုးတွေ လိုက်တတ်တယ်။ ဖြောင့်မတ်သူကတော့ ကြီးပွား တိုးတက်လိမ့်မယ်။ သူတော်ကောင်းက မြေးမြစ်တွေအတွက် အမွေချန်ထားတတ်တယ်။ အပြစ်လုပ်သူရဲ့ စည်းစိမ်ကတော့ ဖြောင့်မတ်သူအတွက်ပဲ ဖြစ်သွားလိမ့်မယ်။ ဆင်းရဲသားတွေ ထယ်ထိုးထားတဲ့လယ်မြေဟာ စားစရာတွေ လှိုင်လှိုင်ဖြစ်ထွန်းတယ်။ ဒါပေမဲ့ တရားမမျှတမှုကြောင့် ဖယ်ရှားခံရနိုင်တယ်။ ကြိမ်လုံး မသုံးချင်တဲ့သူဟာ သားသမီးကို မုန်းတဲ့သူပဲ။ သားသမီးကို ချစ်တဲ့သူကတော့ ဆုံးမဖို့ ဘယ်တော့မှ ပျက်ကွက်မှာ မဟုတ်ဘူး။ ဖြောင့်မတ်သူဟာ အာသာပြေတဲ့အထိ စားရလိမ့်မယ်။ လူဆိုးကတော့ ဗိုက်ဟောင်းလောင်း ဖြစ်ရလိမ့်မယ်။,20,Pr,13,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/13/
audio/nwt_20_Pr_BU_14.mp3,အခန်းကြီး (၁၄)။ တကယ့်ကို ဉာဏ်ပညာရှိတဲ့မိန်းမက အိမ်ကို တည်ဆောက်တတ်တယ်။ မိုက်မဲတဲ့မိန်းမကတော့ သူ့လက်နဲ့ပဲ အိမ်ကို ဖြိုဖျက်တတ်တယ်။ ဖြောင့်မှန်တဲ့လမ်းမှာ လျှောက်လှမ်းသူဟာ ယေဟောဝါကို ကြောက်ရွံ့ရိုသေတဲ့သူပဲ။ ကောက်ကျစ်တဲ့လမ်းမှာ လျှောက်လှမ်းသူကတော့ ဘုရားကို မထီလေးစား လုပ်တဲ့သူပဲ။ လူမိုက်ရဲ့နှုတ်မှာ မောက်မာမှုကြိမ်လုံး ရှိတယ်။ ဉာဏ်ပညာရှိသူတွေရဲ့ နှုတ်ကတော့ ကိုယ်ကို ကာကွယ်လိမ့်မယ်။ နွားအုပ်မရှိရင် စားခွက် သန့်ရှင်းတယ်။ ဒါပေမဲ့ နွားထီးရဲ့ ခွန်အားကြောင့် သီးနှံတွေ အလျှံပယ်ထွက်တာ။ သစ္စာရှိတဲ့သက်သေဟာ လိမ်မပြောတတ်ဘူး။ မုသားသက်သေကတော့ အလိမ်အညာချည်းပဲ ပြောတတ်တယ်။ မထီလေးစားလုပ်တဲ့သူက ဉာဏ်ပညာကိုရှာပေမဲ့ တွေ့မှာမဟုတ်ဘူး။ သိနားလည်မှုရှိသူအတွက်တော့ အသိပညာရဖို့ လွယ်ကူတယ်။ လူမိုက်ကို ဝေးဝေးရှောင်ပါ။ သူ့ဆီမှာ အသိပညာနဲ့ ဆိုင်တဲ့စကားတွေ ကြားရမှာ မဟုတ်ဘူး။ အမြော်အမြင်ရှိသူက ဉာဏ်ပညာကြောင့် ကိုယ်သွားနေတဲ့လမ်းအကြောင်း နားလည်တယ်။ လူမိုက်တွေကိုတော့ ကိုယ့်မိုက်မဲမှုကပဲ လှည့်စားတတ်တယ်။ လူမိုက်တွေက အမှားလုပ်ထားတာတောင် အပျော်အပျက်လို့ ထင်ကြတယ်။ စိတ်ရိုးဖြောင့်သူတွေကတော့ ပြန်သင့်မြတ်ချင်စိတ် ရှိကြတယ်။ ကိုယ့်စိတ်ဒုက္ခကို ကိုယ်ပဲသိတယ်။ ကိုယ်ပျော်နေတာကို သူတစ်ပါး မျှဝေခံစားပေးနိုင်မှာ မဟုတ်ဘူး။ လူဆိုးရဲ့အိမ်ဟာ ဖျက်ဆီးခံရလိမ့်မယ်။ စိတ်ရိုးဖြောင့်သူရဲ့ တဲကတော့ စည်းစိမ်တိုးလာလိမ့်မယ်။ လူ့အမြင်မှာ မှန်တယ်ထင်ရပေမဲ့ နောက်ဆုံးမှာတော့ သေခြင်းဆီ ပို့ဆောင်ပေးတဲ့ လမ်းတစ်မျိုးရှိတယ်။ ရယ်မောနေပေမဲ့ ရင်ထဲမှာ နာကျင်နေနိုင်တယ်။ ပျော်ရွှင်မှုဟာ ကြေကွဲမှုနဲ့ အဆုံးသတ်နိုင်တယ်။ ထင်ရာစိုင်းတဲ့စိတ်ရှိသူဟာ ကိုယ့်လမ်းစဉ်ရဲ့ အကျိုးဆက်ကို ပြန်ခံရလိမ့်မယ်။ လူကောင်းကတော့ ကိုယ့်လုပ်ရပ်ရဲ့ ကောင်းကျိုးတွေကို ခံစားရလိမ့်မယ်။ ရိုးအတဲ့သူက ပြောသမျှ ယုံတတ်တယ်။ အမြော်အမြင်ရှိသူကတော့ ခြေလှမ်းတိုင်းကို စဉ်းစားဆင်ခြင်တတ်တယ်။ ဉာဏ်ပညာရှိသူက သတိကြီးတယ်။ မကောင်းမှုကို ရှောင်တတ်တယ်။ လူမိုက်ကတော့ တဇောက်ကန်း လုပ်တတ်တယ်။ ကိုယ့်ကိုယ်ကိုယ် ယုံကြည်စိတ်ချလွန်းတယ်။ ဒေါသထွက်လွယ်သူက မိုက်မိုက် မဲမဲ ပြုမူတတ်တယ်။ စဉ်းစားချင့်ချိန်တတ်သူကတော့ အမုန်းခံရတတ်တယ်။ နုံအတဲ့သူက မိုက်မဲခြင်းကို အမွေရလိမ့်မယ်။ အမြော်အမြင်ရှိသူကတော့ အသိပညာကို သရဖူဆောင်းရလိမ့်မယ်။ မကောင်းတဲ့လူတွေက လူကောင်းတွေကို ဦးညွှတ်ရလိမ့်မယ်။ လူဆိုးတွေကလည်း ဖြောင့်မတ်သူတွေရဲ့ တံခါးဝမှာ ဦးညွှတ်ရလိမ့်မယ်။ ဆင်းရဲသားကို အိမ်နီးချင်းတွေကတောင် မုန်းတတ်တယ်။ သူဌေးမှာတော့ မိတ်ဆွေ ပေါများတတ်တယ်။ မိတ်ဆွေအပေါင်းအသင်းကို အထင်သေးတာဟာ အပြစ်ကျူးလွန်တာပဲ။ နိမ့်ကျသူကို သနားစာနာမှု ပြတဲ့သူကတော့ ပျော်ရွှင်ချမ်းမြေ့တယ်။ အကောက်ကြံတဲ့သူတွေဟာ လမ်းလွဲသွားတတ်တယ်။ ကောင်းတာလုပ်ဖို့ ကြိုးစားတဲ့သူတွေကတော့ လူတွေရဲ့ချစ်ခင်မှု၊ ယုံကြည်မှုကို ရတတ်တယ်။ ကြိုးစားပမ်းစားလုပ်တဲ့ အလုပ်မှန်သမျှ အကျိုးရှိတယ်။ အပြောချည်းသက်သက်ကတော့ ဆင်းရဲချို့တဲ့စေတယ်။ ဉာဏ်ပညာရှိသူတွေရဲ့ သရဖူဟာ စည်းစိမ်ပဲ။ လူမိုက်တွေရဲ့ လုပ်ရပ်ကတော့ မိုက်မဲတာတွေချည်းပဲ။ မှန်တဲ့သက်သေက သူတစ်ပါးရဲ့အသက်ကို ကယ်တင်တတ်တယ်။ လှည့်စားတဲ့သူကတော့ အလိမ်အညာချည်းပဲ ပြောတတ်တယ်။ ယေဟောဝါကို ကြောက်ရွံ့ရိုသေသူဟာ အရာရာတိုင်းမှာ ဘုရားကို ကိုးစားတယ်။ သူ့သားသမီးတွေဟာ ခိုလှုံရာကို တွေ့လိမ့်မယ်။ ယေဟောဝါကို ကြောက်ရွံ့ရိုသေခြင်းဟာ အသက်စမ်းရေတွင်း ဖြစ်တယ်။ သေခြင်းရဲ့ ကျော့ကွင်းတွေကို ရှောင်ရှားစေနိုင်တယ်။ လူဦးရေများတာဟာ ဘုရင်ရဲ့ခံ့ညားထည်ဝါမှုပဲ။ လက်အောက်ခံပြည်သူမရှိတဲ့ အုပ်စိုးရှင်ကတော့ ပျက်စီးသွားလိမ့်မယ်။ လွယ်လွယ်နဲ့ ဒေါသမထွက်တဲ့သူဟာ ပိုင်းခြားသိမြင်နိုင်စွမ်း ကြီးမားတဲ့သူပဲ။ စိတ်မရှည်တဲ့သူကတော့ မိုက်မဲမှုကို ဖော်ပြတတ်တယ်။ တည်ငြိမ်တဲ့စိတ်ဟာ ကိုယ်ခန္ဓာကို ကျန်းမာစေတယ်။ မနာလိုစိတ်ကတော့ အရိုးတွေကို ဆွေးမြေ့စေတယ်။ နိမ့်ကျသူတွေကို ဖြတ်စားလျှပ်စား လုပ်တဲ့သူဟာ ဖန်ဆင်းရှင်ကို စော်ကားတဲ့သူပဲ။ နွမ်းပါးသူတွေကို သနားစာနာမှု ပြတဲ့သူကတော့ ဘုရားကို ဂုဏ်တင်တဲ့သူပဲ။ လူဆိုးက မိမိရဲ့ ယုတ်မာမှုကြောင့်ပဲ ပြိုလဲလိမ့်မယ်။ ဖြောင့်မတ်သူကတော့ မိမိရဲ့ သမာဓိကို ခိုလှုံလိမ့်မယ်။ ဉာဏ်ပညာဟာ သိနားလည်မှုရှိသူရဲ့ စိတ်ထဲမှာ တိတ်ဆိတ်စွာ နေတတ်တယ်။ လူမိုက်တွေဆီမှာတော့ ထင်ရှားပြတတ်တယ်။ ဖြောင့်မတ်ခြင်းက လူမျိုးတစ်မျိုးကို ချီးမြှောက်နိုင်တယ်။ အပြစ်ကတော့ လူမျိုးတစ်မျိုးကို အသရေပျက်စေနိုင်တယ်။ ဘုရင်က ထိုးထွင်းဉာဏ်ရှိရှိလုပ်တတ်တဲ့ ကျွန်ကို နှစ်သက်တယ်။ အရှက်မရှိပြုမူတဲ့ ကျွန်ကိုတော့ အမျက်ထွက်တယ်။,20,Pr,14,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/14/
audio/nwt_20_Pr_BU_15.mp3,ညင်ညင်သာသာ ပြန်ပြောတဲ့စကားက ဒေါသကို ပြေစေတယ်။ ကြမ်းတမ်းတဲ့စကားကတော့ ဒေါသကို ဆွပေးတယ်။ ဉာဏ်ပညာရှိသူက ဉာဏ်သုံးပြီး ထိထိရောက်ရောက် ပြောတတ်တယ်။ လူမိုက်ကတော့ မိုက်မဲတဲ့စကားကို လွှတ်ခနဲပြောတတ်တယ်။ ယေဟောဝါက အရာရာကို မြင်တယ်။ လူဆိုးတွေကိုရော လူကောင်းတွေကိုပါ ကြည့်နေတယ်။ ညင်ညင်သာသာ ပြောတဲ့စကားဟာ အသက်ပင်ပဲ။ လှည့်စားတဲ့စကားကတော့ စိတ်ပျက်အားလျော့စေတယ်။ လူမိုက်က ဖခင်ဆုံးမတာကို မလေးစားဘူး။ အမြော်အမြင်ရှိသူကတော့ တည့်မတ်ပေးတာကို လက်ခံတယ်။ ဖြောင့်မတ်သူရဲ့ အိမ်မှာ စည်းစိမ်ဥစ္စာတွေ အလျှံပယ်ရှိတယ်။ လူဆိုးရတဲ့ အကျိုးအမြတ်ကတော့ သူ့ကိုဒုက္ခရောက်စေတယ်။ ဉာဏ်ပညာရှိသူရဲ့နှုတ်က အသိပညာကို ဖြန့်ဝေတတ်တယ်။ လူမိုက်ရဲ့ စိတ်နှလုံးကတော့ အဲဒီလို မဟုတ်ဘူး။ ယေဟောဝါက လူဆိုးဆက်သတဲ့ ပူဇော်သက္ကာကို ရွံရှာတယ်။ စိတ်ရိုးဖြောင့်သူရဲ့ ဆုတောင်းချက်ကိုတော့ နှစ်သက်တယ်။ ယေဟောဝါက လူဆိုးရဲ့လမ်းစဉ်ကို ရွံရှာတယ်။ ဖြောင့်မတ်ခြင်း လိုက်စားသူတွေကိုတော့ ချစ်မြတ်နိုးတယ်။ လမ်းလွဲသွားတဲ့သူက ဆုံးမမှုကို အကောင်းမမြင်ဘူး။ ပဲ့ပြင်မှုကို မုန်းတီးသူဟာ သေရလိမ့်မယ်။ ယေဟောဝါက သင်္ချိုင်းနဲ့ ဖျက်ဆီးခြင်းအရပ်ကို အထင်အရှားမြင်တယ်။ လူ့စိတ်ကိုဆိုရင် ပိုလို့တောင် အထင်အရှားမြင်တယ်။ မထီလေးစား လုပ်တတ်သူက တည့်မတ်ပေးတဲ့သူကို မချစ်ဘူး။ ဉာဏ်ပညာရှိသူနဲ့လည်း တိုင်ပင်မှာ မဟုတ်ဘူး။ ရင်ထဲမှာပျော်နေရင် မျက်နှာဟာ ပြုံးရွှင်နေတယ်။ ရင်ထဲမှာ နာကျင်နေရင်တော့ စိတ်ထောင်းကိုယ်ကြေ ဖြစ်ရတယ်။ သိနားလည်နိုင်စွမ်းရှိသူမှာ နှံ့နှံ့ စပ်စပ်သိအောင် လုပ်ချင်တဲ့စိတ်ရှိတယ်။ လူမိုက်ရဲ့နှုတ်ကတော့ မိုက်မဲတာကိုပဲ အရသာတွေ့တယ်။ ဒုက္ခရောက်နေသူအတွက် နေ့ရက်တိုင်းဟာ ဆိုးရွားလှတယ်။ စိတ်ရွှင်လန်းသူတွေအတွက်တော့ အချိန်တိုင်းဟာ စားသောက်ပွဲ ဖြစ်နေတယ်။ ဥစ္စာနည်းနည်းပဲရှိပြီး ယေဟောဝါကို ကြောက်ရွံ့ရိုသေတာဟာ ကျိကျိတက် ချမ်းသာပြီး စိုးရိမ်ပူပန်နေရတာထက် ပိုသာတယ်။ မေတ္တာလွှမ်းခြုံတဲ့နေရာမှာ စားရတဲ့ ဟင်းသီးဟင်းရွက် တစ်နပ်စာဟာ အမုန်းစိတ်ပြည့်နေတဲ့နေရာမှာ စားရတဲ့ ဆူဖြိုးတဲ့ အမဲသားဟင်းထက် ပိုကောင်းတယ်။ ဒေါသကြီးသူက ခိုက်ရန်ပွားစေတယ်။ လွယ်လွယ်နဲ့ ဒေါသမထွက်သူကတော့ ရန်ငြိမ်းစေတယ်။ လူပျင်းရဲ့လမ်းဟာ ဆူးခင်းလမ်းနဲ့ တူတယ်။ ရိုးဖြောင့်သူရဲ့ လမ်းကတော့ ဖြောင့်ဖြူးတဲ့ လမ်းမကြီးနဲ့တူတယ်။ ဉာဏ်ပညာရှိတဲ့သားက ဖခင်ကို ပျော်ရွှင်စေတယ်။ သားမိုက်ကတော့ မိခင်ကို မထီလေးစား လုပ်တတ်တယ်။ ဆင်ခြင်ဉာဏ်မရှိသူ အတွက် မိုက်မဲမှုဟာ ပျော်စရာကောင်းတယ်။ ပိုင်းခြားသိမြင်မှုရှိသူကတော့ လမ်းမှန်အတိုင်း တည့်တည့်လျှောက်တယ်။ တိုင်ပင်ဆွေးနွေးတာ မရှိရင် အစီအစဉ်တွေ ပျက်တတ်တယ်။ အကြံပေးသူ များရင်တော့ အောင်မြင်တတ်တယ်။ သင့်တော်တဲ့စကားနဲ့ ပြန်ပြောတဲ့အခါ ဝမ်းမြောက်ရတယ်။ သင့်တော်တဲ့အချိန်မှာ ပြောလိုက်တဲ့စကားဟာ သိပ်ကောင်းတယ်။ အသက်လမ်းက ထိုးထွင်းဉာဏ်ရှိသူကို အထက်ကို ပို့ဆောင်ပေးတယ်။ အောက်အရပ်မှာရှိတဲ့ သင်္ချိုင်းကို ရှောင်ရှားစေတယ်။ မောက်မာသူရဲ့အိမ်ကို ယေဟောဝါ ဖြိုဖျက်လိမ့်မယ်။ မုဆိုးမရဲ့ မြေမှတ်တိုင်ကိုတော့ မပျောက်ပျက်အောင် ထိန်းသိမ်းပေးလိမ့်မယ်။ လူဆိုးရဲ့ အကြံအစည်တွေကို ယေဟောဝါ ရွံရှာတယ်။ ချိုသာတဲ့စကားတွေကတော့ ရှေ့တော်မှာ စင်ကြယ်တယ်။ မတရားအမြတ်ထုတ်သူက မိသားစုကို ဒုက္ခရောက်စေတယ်။ လာဘ်စားတာကို မုန်းတဲ့သူကတော့ အသက်ဆက်ရှင်လိမ့်မယ်။ ဖြောင့်မတ်သူက စိတ်ထဲမှာ အရင်စဉ်းစားပြီးမှ ပြန်ပြောတတ်တယ်။ လူဆိုးကတော့ မကောင်းတာတွေကို လွှတ်ခနဲ ပြောတတ်တယ်။ ယေဟောဝါက လူဆိုးတွေနဲ့ ခပ်ဝေးဝေးနေတယ်။ ဖြောင့်မတ်သူတွေရဲ့ ဆုတောင်းချက်ကိုတော့ နားထောင်တယ်။ တောက်ပတဲ့မျက်လုံးက စိတ်ကို ရွှင်လန်းစေတယ်။ သတင်းကောင်းက အရိုးတွေကို သန်စွမ်းစေတယ်။ အသက်ရစေတဲ့ ပဲ့ပြင်မှုကို နားထောင်တဲ့သူက ဉာဏ်ပညာရှိသူတွေအလယ်မှာ နေရတယ်။ ဆုံးမစကားကို ငြင်းပယ်သူဟာ အသက်ကို မလေးစားတဲ့သူပဲ။ ပဲ့ပြင်မှုကို နားထောင်သူကတော့ သိနားလည်နိုင်စွမ်းကို ရယူတဲ့သူပဲ။ ယေဟောဝါကို ကြောက်ရွံ့ ရိုသေခြင်းက ဉာဏ်ပညာရှိရှိ လုပ်ဆောင်တတ်အောင် လေ့ကျင့်ပေးတယ်။ နှိမ့်ချမှုရဲ့နောက်မှာ ဂုဏ်ကျက်သရေ လိုက်လာတယ်။,20,Pr,15,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/15/
audio/nwt_20_Pr_BU_16.mp3,စိတ်ထဲက အကြောင်းအရာတွေကို ဘယ်လိုစီမံမလဲဆိုတာ လူနဲ့ပဲ ဆိုင်တယ်။ ပြန်ပြောရမယ့် စကားတွေကတော့ ယေဟောဝါဆီက လာတယ်။ ကိုယ့်အမြင်မှာတော့ ကိုယ့်လမ်းစဉ်မှန်တယ် ထင်ရပေမဲ့ ယေဟောဝါက စိတ်ရင်းကို စစ်ဆေးတယ်။ လုပ်ဆောင်လေသမျှ ယေဟောဝါဆီ ပုံအပ်ထားပါ။ ဒါဆိုရင် အစီအစဉ်တွေ အောင်မြင်လိမ့်မယ်။ ယေဟောဝါက မိမိရည်ရွယ်ချက် ပြည့်စုံလာဖို့ အရာရာကို စီစဉ်ထားတယ်။ လူဆိုးတွေကို ဒုက္ခနေ့ရက် ကြုံတွေ့စေဖို့တောင် စီစဉ်ထားတယ်။ စိတ်ကြီးဝင်နေသူကို ယေဟောဝါ ရွံရှာတယ်။ သူ ပြစ်ဒဏ်ကနေ လွတ်မှာမဟုတ်ဘူးဆိုတာ စိတ်ချပါ။ ခိုင်မြဲတဲ့မေတ္တာနဲ့ သစ္စာတရားကြောင့် အမှားတွေ ခွင့်လွှတ်ခံရတယ်။ ယေဟောဝါကို ကြောက်ရွံ့ရိုသေခြင်းက မကောင်းမှုကို ရှောင်စေတယ်။ ယေဟောဝါက လူတစ်ယောက်ရဲ့ လမ်းစဉ်တွေကို နှစ်သက်တဲ့အခါ ရန်သူတွေကိုတောင် သူနဲ့သင့်မြတ်စေတယ်။ ဥစ္စာနည်းနည်းပဲရှိပြီး ဖြောင့်မတ်တာဟာ ဝင်ငွေအများကြီးရှိပြီး တရားမမျှတတာထက် ပိုသာတယ်။ လူက ဘာလုပ်မယ်ဆိုတာ စိတ်ထဲမှာ ကြံစည်နိုင်ပေမဲ့ သူ့ခြေလှမ်းတွေကို လမ်းညွှန်ပေးသူကတော့ ယေဟောဝါပဲ။ ရှင်ဘုရင်ရဲ့နှုတ်မှာ ဘုရားရဲ့ဆုံးဖြတ်ချက်တွေ ရှိသင့်တယ်။ သူက တရားမျှတမှုကို ဘယ်တော့မှ မဖောက်ဖျက်ရဘူး။ မှန်တဲ့အလေးနဲ့ မှန်တဲ့ချိန်ခွင်ဟာ ယေဟောဝါဆီကပဲ။ အိတ်ထဲမှာရှိတဲ့ အလေးအားလုံးဟာ ဘုရား သတ်မှတ်ထားရာတွေပဲ။ ဖြောင့်မတ်ခြင်းကြောင့်သာ ရာဇပလ္လင် တည်မြဲမှာမို့လို့ ရှင်ဘုရင်တွေဟာ ဆိုးညစ်တဲ့ အကျင့်တွေကို ရွံရှာရတယ်။ ရှင်ဘုရင်တွေဟာ ဖြောင့်မတ်တဲ့စကားကို နှစ်သက်တယ်။ ရိုးရိုးသားသား ပြောဆိုတဲ့သူကို ချစ်မြတ်နိုးတယ်။ ရှင်ဘုရင်ရဲ့အမျက်ဟာ သေမင်းတမန်နဲ့ တူတယ်။ ဉာဏ်ပညာရှိသူကတော့ ဘုရင့်အမျက်ကို ပြေစေတယ်။ ရှင်ဘုရင်ရဲ့ မျက်နှာသာအလင်းဟာ အသက်ချမ်းသာရစေတယ်။ ရှင်ဘုရင်ပေးတဲ့ မျက်နှာသာဟာ နွေဦးမိုးကို သယ်ဆောင်လာတဲ့ မိုးတိမ်နဲ့ တူတယ်။ ဉာဏ်ပညာဆည်းပူးတာဟာ ရွှေကို စုဆောင်းတာထက် ပိုကောင်းတယ်။ သိနားလည်နိုင်စွမ်းကို ရွေးချယ်တာဟာ ငွေကိုရွေးချယ်တာထက် ပိုကောင်းတယ်။ စိတ်ရိုးဖြောင့်သူတွေက မကောင်းတဲ့လမ်းစဉ်ကို ရှောင်တယ်။ ကိုယ့်လမ်းစဉ်ကို ကာကွယ်စောင့်ရှောက်တဲ့သူဟာ အသက်ကို စောင့်ရှောက်တဲ့သူပဲ။ မာနရဲ့နောက်မှာ ပျက်စီးခြင်း လိုက်လာတယ်။ မောက်မာတဲ့စိတ်ရဲ့ နောက်မှာ ပြိုလဲခြင်း လိုက်လာတယ်။ စိတ်နူးညံ့သူတွေအလယ်မှာ နှိမ့်ချရတာဟာ မောက်မာသူတွေနဲ့အတူ တိုက်ရာပါဥစ္စာတွေ ခွဲဝေယူရတာထက် ပိုကောင်းတယ်။ ကိစ္စတစ်ခုကို ထိုးထွင်းသိမြင်တဲ့သူဟာ အောင်မြင်လိမ့်မယ်။ ယေဟောဝါကို ယုံကြည်ကိုးစားသူဟာ ပျော်ရွှင်ချမ်းမြေ့တယ်။ ဉာဏ်ပညာရှိသူဟာ သိနားလည်နိုင်စွမ်းရှိသူလို့ အခေါ်ခံရလိမ့်မယ်။ ကြင်ကြင်နာနာ ပြောတတ်သူဟာ နားဝင်အောင်ပြောနိုင်စွမ်း ရှိတဲ့သူပဲ။ ထိုးထွင်းဉာဏ်ဟာ ပိုင်ဆိုင်သူအတွက် အသက်စမ်းရေတွင်းပဲ။ လူမိုက်တွေကိုတော့ သူတို့ရဲ့ မိုက်မဲမှုကပဲ ဆုံးမလိမ့်မယ်။ ဉာဏ်ပညာရှိသူက နှုတ်မှာ ထိုးထွင်းဉာဏ်ရှိစေတယ်။ နားဝင်အောင်ပြောနိုင်စွမ်း ရှိစေတယ်။ ချိုသာတဲ့စကားတွေဟာ ပျားရည်စစ်စစ်နဲ့တူတယ်။ နားဝင်ချိုပြီး အရိုးတွေကို ကျန်းမာစေတယ်။ လူ့အမြင်မှာ မှန်တယ်ထင်ရပေမဲ့ နောက်ဆုံးမှာတော့ သေခြင်းဆီ ပို့ဆောင်ပေးတဲ့ လမ်းတစ်မျိုး ရှိတယ်။ အလုပ်လုပ်တဲ့သူက အာသာပြေချင်စိတ်ကြောင့် အလုပ်ကြိုးစားတယ်။ ဆာလောင်မှုက အလုပ်လုပ်ဖို့ တွန်းအားပေးတယ်။ အသုံးမကျသူက မကောင်းမှုကို တူးဖော်တတ်တယ်။ သူ့စကားဟာ ချစ်ချစ်တောက် ပူတဲ့ မီးနဲ့တူတယ်။ ပြဿနာလုပ်တတ်သူက စိတ်ဝမ်းကွဲစေတယ်။ အသရေဖျက်သူက ရင်းနှီးတဲ့မိတ်ဆွေတွေကို စိမ်းကားစေတယ်။ အကြမ်းဖက်သူက အပေါင်းအသင်းတွေကို ဖြားယောင်းပြီး လမ်းမှားလိုက်စေတယ်။ အန္တရာယ်ပေးဖို့ ကြံစည်တဲ့အခါ မျက်စိမှိတ်ပြတယ်။ ဒုက္ခပေးဖို့လုပ်တဲ့အခါ နှုတ်ခမ်းကို တင်းတင်းစေ့တယ်။ ဖြောင့်မတ်တဲ့လမ်းစဉ်မှာ ရှိနေမယ်ဆိုရင် ဖြူတဲ့ဆံပင်ဟာ အလှသရဖူပဲ။ လွယ်လွယ်နဲ့ ဒေါသမထွက်တဲ့သူဟာ ခွန်အားကြီးသူထက် သာလွန်တယ်။ စိတ်ချုပ်တည်းနိုင်သူဟာ မြို့ကိုအောင်နိုင်သူထက် သာလွန်တယ်။ လူတွေက ပေါင်ပေါ်မှာ မဲချတတ်ကြတယ်။ မဲချပြီးရလာတဲ့ ဆုံးဖြတ်ချက်ကတော့ယေဟောဝါဆီကပဲ။,20,Pr,16,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/16/
audio/nwt_20_Pr_BU_17.mp3,ငြင်းခုံရန်တွေ့နေတဲ့အိမ်မှာ စားကောင်းသောက်ဖွယ် အလျှံပယ် စားရတာထက် ငြိမ်သက်အေးချမ်းတဲ့နေရာမှာ မုန့်ခြောက်တစ်ဖဲ့ စားရတာ ပိုကောင်းတယ်။ ထိုးထွင်းဉာဏ်ရှိတဲ့ကျွန်ဟာ အရှက်မရှိ ပြုမူတဲ့သားကို ပြန်အုပ်စိုးရလိမ့်မယ်။ သားတစ်ယောက်အဖြစ် အမွေခံရလိမ့်မယ်။ ငွေကိုစစ်တာက အရည်ကျိုသန့်စင် တဲ့အိုး၊ ရွှေကိုစစ်တာက မီးဖို၊ စိတ်နှလုံးကို စစ်ဆေးသူကတော့ ယေဟောဝါပဲ။ လူဆိုးက ထိခိုက်စေတဲ့စကားတွေကိုပဲ အာရုံစိုက်တယ်။ လှည့်စားတတ်သူက မလိုတမာစိတ်နဲ့ ပြောတဲ့စကားတွေကိုပဲ နားထောင်တယ်။ ဆင်းရဲသားကို လှောင်ပြောင်သူဟာ ဖန်ဆင်းရှင်ကို စော်ကားတဲ့သူပဲ။ သူတစ်ပါးဒုက္ခရောက်တာကို ဝမ်းသာတဲ့သူက ပြစ်ဒဏ်ကနေ လွတ်မှာမဟုတ်ဘူး။ မြေးတွေဟာ သက်ကြီးရွယ်အိုတွေရဲ့ သရဖူပဲ။ ဖခင်ဟာ သားတွေရဲ့ ဂုဏ်ကျက်သရေပဲ။ မှန်သောစကားဟာ လူမိုက်နဲ့ မအပ်စပ်ဘူး။ မုသာစကားက အုပ်စိုးရှင်နဲ့ ပိုလို့တောင် မအပ်စပ်ဘူး။ လက်ဆောင်ဟာ ပိုင်ရှင်အတွက် ကောင်းကျိုးရစေတဲ့ ကျောက်မျက်နဲ့တူတယ်။ လုပ်ဆောင်သမျှကို အောင်မြင်စေတယ်။ အမှားကို ခွင့်လွှတ်သူတိုင်းဟာ မေတ္တာရဖို့ ကြိုးစားတဲ့သူပဲ။ ကိစ္စတစ်ခုကို ခဏခဏ ပြန်ဖော်တဲ့သူကတော့ ရင်းနှီးတဲ့မိတ်ဆွေတွေကို စိမ်းကားစေတယ်။ သိနားလည်နိုင်စွမ်းရှိသူကို တစ်ကြိမ် ပြစ်တင်ဆုံးမတာဟာ လူမိုက်ကို အကြိမ်တစ်ရာ ရိုက်နှက်တာထက် ပိုထိရောက်တယ်။ မကောင်းတဲ့လူက ကလန်ကဆန်လုပ်ဖို့ ရှာကြံတတ်တယ်။ သူ့ကိုပြစ်ဒဏ်ပေးဖို့ ရက်စက်တဲ့ စေတမန်ကို စေလွှတ်လိမ့်မယ်။ မိုက်လုံးကြီးသူနဲ့ ထိပ်တိုက်တွေ့ရတာထက် သားငယ်တွေပျောက်သွားတဲ့ ဝက်ဝံမနဲ့ ပက်ပင်းတိုးတာ ပိုကောင်းတယ်။ အကောင်းကို အဆိုးနဲ့ တုံ့ပြန်မယ်ဆိုရင် အဆိုးတွေ အိမ်ကနေ ထွက်သွားမှာ မဟုတ်ဘူး။ ရန်ပွဲကို အစပျိုးလိုက်တာဟာ ရေတံခါးကို ဖွင့်လိုက်တာနဲ့ တူတယ်။ ဒါကြောင့် အငြင်းအခုံမဖြစ်ခင် ရှောင်ထွက်သွားပါ။ လူဆိုးကို ပြစ်ဒဏ်မပေးတဲ့သူ၊ ဖြောင့်မတ်သူကို ပြစ်ဒဏ် စီရင်တဲ့သူ နှစ်ယောက်စလုံးကို ယေဟောဝါ ရွံမုန်းတယ်။ လူမိုက်က ဉာဏ်ပညာဆည်းပူးနိုင်တဲ့ အခွင့်အလမ်းရှိပေမဲ့ ဆည်းပူးချင်စိတ် မရှိဘူးဆိုရင် ဘာအကျိုးထူးမှာလဲ။ မိတ်ဆွေစစ်ဆိုတာ အချိန်အခါမရွေး မေတ္တာပြတတ်တယ်။ သူဟာ ဒုက္ခရောက်ချိန်မှာ အားကိုးရတဲ့ ညီအစ်ကိုပဲ။ ဆင်ခြင်ဉာဏ်မရှိသူဟာ သူတစ်ပါးအတွက် အာမခံဖို့ သဘောတူပြီး အပေါင်းအသင်းရှေ့မှာ လက်ဆွဲနှုတ်ဆက်တတ်တယ်။ ရန်တွေ့တာကို သဘောကျတဲ့သူဟာ အပြစ်ကျူးလွန်တာကို သဘောကျတဲ့သူပဲ။ တံခါးပေါက်ကို မြင့်မြင့်ဆောက်တဲ့သူဟာ ပျက်စီးခြင်းကို ဖိတ်ခေါ်တဲ့သူပဲ။ ကောက်ကျစ်သူဟာ အောင်မြင်မှာ မဟုတ်ဘူး။ လှည့်စားပြောဆိုတတ်သူဟာ ပျက်စီးရလိမ့်မယ်။ သားမိုက်ရဲ့ဖခင်ဟာ စိတ်ဆင်းရဲရလိမ့်မယ်။ ဆင်ခြင်ဉာဏ်မရှိတဲ့ကလေးရဲ့ ဖခင်ကလည်း ပျော်ရမှာ မဟုတ်ဘူး။ ရွှင်လန်းတဲ့စိတ်ဟာ ဆေးစွမ်းကောင်းတစ်လက်ပဲ။ ကြေကွဲတဲ့စိတ်ကတော့ ခွန်အားဆုတ်ယုတ်စေတယ်။ လူဆိုးက တိုးတိုးတိတ်တိတ် လာဘ်စားပြီး အမှန်တရားကို ကပြောင်းကပြန်ဖြစ်အောင် လုပ်တတ်တယ်။ ပိုင်းခြားသိမြင်တတ်သူရဲ့ ရှေ့တည့်တည့်မှာ ဉာဏ်ပညာရှိနေတယ်။ လူမိုက်ကတော့ ဟိုဟိုဒီဒီ လျှောက်ကြည့်နေတယ်။ သားမိုက်က ဖခင်ကို စိတ်ဆင်းရဲစေတယ်။ မွေးမိခင်ကို ရင်နာအောင် လုပ်တယ်။ ဖြောင့်မတ်သူကို ပြစ်ဒဏ်ပေးတာ မကောင်းဘူး။ ဂုဏ်အသရေရှိသူတွေကို ရိုက်နှက်တာ မမှန်ဘူး။ ဉာဏ်ပညာရှိသူဟာ စကား များများ မပြောဘူး။ ပိုင်းခြားသိမြင်မှုရှိသူဟာ အေးဆေးတည်ငြိမ်တယ်။ လူမိုက်တောင်မှ နှုတ်ဆိတ်နေရင် ဉာဏ်ပညာရှိသူလို့ အထင်ခံရတတ်တယ်။ နှုတ်ပိတ်နေသူကလည်း ပိုင်းခြားသိမြင်မှုရှိသူလို့ အထင်ခံရတတ်တယ်။,20,Pr,17,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/17/
audio/nwt_20_Pr_BU_18.mp3,တစ်သီးပုဂ္ဂလနေတဲ့သူဟာ အတ္တဆန္ဒနောက်ကိုပဲ လိုက်တတ်တယ်။ လက်တွေ့ကျ ဉာဏ်ပညာမှန်သမျှကို ငြင်းပယ်တတ်တယ်။ လူမိုက်က သိနားလည်နိုင်စွမ်းကို မနှစ်သက်ဘူး။ စိတ်ထဲရှိတာတွေကိုပဲ ဖော်ထုတ်ချင်တယ်။ လူဆိုးနဲ့ အထင်သေးခံရခြင်းဟာ ဒွန်တွဲနေတယ်။ သိက္ခာကျခြင်းနဲ့ အရှက်ကွဲခြင်းဟာ ဒွန်တွဲနေတယ်။ လူတစ်ယောက်ပြောတဲ့ စကားဟာ နက်ရှိုင်းတဲ့ရေနဲ့ တူတယ်။ ဉာဏ်ပညာစမ်းရေတွင်းဟာ တသွင်သွင်စီးဆင်းနေတဲ့ စမ်းရေနဲ့ တူတယ်။ လူဆိုးကို မျက်နှာလိုက်တာ မကောင်းဘူး။ ဖြောင့်မတ်သူကို တရားမျှတစွာ မစီရင်ပေးတာ မှားတယ်။ လူမိုက်ပြောတဲ့စကားက ငြင်းခုံရန်တွေ့မှုကိုပဲ ဦးတည်စေတယ်။ သူ့နှုတ်က သူများရိုက်ချင်စရာဖြစ်အောင်ပဲ ပြောတတ်တယ်။ လူမိုက်ဟာ နှုတ်ကြောင့်ပဲ ပျက်စီးရတယ်။ သူ့စကားတွေက သူ့အသက်ကို ထောင်ဖမ်းတတ်တယ်။ အသရေဖျက်သူရဲ့ စကားတွေဟာ အရသာရှိတဲ့အစာနဲ့ တူတယ်။ လူတွေ အငမ်းမရ မျိုချတတ်ကြတယ်။ အလုပ်လုပ်ဖို့ ပျင်းတဲ့သူဟာ ဖျက်လိုဖျက်ဆီး လုပ်တတ်သူနဲ့ ညီအစ်ကိုတော်တယ်။ ယေဟောဝါရဲ့ နာမည်ဟာ ခိုင်ခံ့တဲ့ရဲတိုက်ပဲ။ ဖြောင့်မတ်သူက ပြေးဝင်ပြီး အကာအကွယ်ယူတယ်။ သူဌေးအတွက် စည်းစိမ်ဟာ ခံတပ်မြို့ပဲ။ အကာအကွယ်ပေးတဲ့ မြို့ရိုးလို့ သူထင်တတ်တယ်။ စိတ်နေမြင့်ခြင်းရဲ့နောက်မှာ ပျက်စီးခြင်း လိုက်လာတတ်တယ်။ နှိမ့်ချမှုရဲ့နောက်မှာတော့ ဂုဏ်ကျက်သရေ လိုက်လာတတ်တယ်။ အကြောင်းစုံကို နားမထောင်သေးဘဲနဲ့ ပြန်ပြောတဲ့သူဟာ မိုက်မဲရုံမက အရှက်ခွဲခြင်းကိုပါ ခံရတတ်တယ်။ ရောဂါဖိစီးချိန်မှာ ကြံ့ကြံ့ခံစေတာဟာ စိတ်ဓာတ်ပဲ။ စိတ်ဓာတ်ကြေမွသွားပြီဆိုရင်တော့ ဘယ်သူမှ ခံရပ်နိုင်မှာ မဟုတ်ဘူး။ သိနားလည်နိုင်စွမ်းရှိသူဟာ အသိပညာကို ဆည်းပူးချင်စိတ် ရှိတယ်။ ဉာဏ်ပညာရှိသူကလည်း အသိပညာရဖို့ နားစွင့်ထားတတ်တယ်။ လက်ဆောင်ပေးရင် ကိုယ့်အတွက် လမ်းပွင့်သွားတယ်။ လူကြီးလူကောင်းတွေဆီ ဝင်ခွင့်ရစေတယ်။ အမှုကို ဦးဆုံးထွက်ဆိုသူက မှန်တယ်လို့ ထင်ရပေမဲ့ တစ်ဖက်လူ ရောက်လာပြီး ပြန်လှန်စစ်မေးချိန်မှာတော့ အဖြစ်မှန် ပေါ်လာတတ်တယ်။ မဲချတာက ငြင်းခုံမှုတွေကို အဆုံးသတ်ပေးတယ်။ အကြီးအကျယ် သဘောထားကွဲနေသူနှစ်ဦးအတွက် ဆုံးဖြတ်ပေးတယ်။ ခံတပ်မြို့ဟာ တော်ရုံ အညံ့မခံဘူး။ စိတ်နာသွားတဲ့ ညီအစ်ကိုဆိုရင် ပိုလို့တောင် အလျှော့ပေးမှာ မဟုတ်ဘူး။ ခံတပ်ရဲ့ ကန့်လန့်ကျင်တွေနဲ့တူတဲ့ အငြင်းအခုံတွေ ရှိနေဦးမှာပဲ။ ပြောလိုက်တဲ့စကားတွေဟာ ဝမ်းထဲဝင်သွားတဲ့အစာနဲ့ တူတယ်။ ပြောလိုက်တဲ့စကားတွေရဲ့ အကျိုးဆက်ကို ခံစားရလိမ့်မယ်။ လျှာဟာ သေစေနိုင်စွမ်း၊ အသက်ရှင်စေနိုင်စွမ်း ရှိတယ်။ လျှာကိုသုံးချင်တဲ့သူဟာ အကျိုးဆက်ကို ခံစားရလိမ့်မယ်။ ဇနီးကောင်းကိုရတဲ့သူဟာ ကောင်းတဲ့အရာကို ရတဲ့သူပဲ။ ယေဟောဝါရဲ့မျက်နှာသာကို ရတဲ့သူပဲ။ ဆင်းရဲသားက အသနားခံပေမဲ့ သူဌေးက ကြမ်းကြမ်းတမ်းတမ်း ပြန်ပြောတယ်။ အချင်းချင်းကို နင်းခြေဖို့ အသင့် ဖြစ်နေတဲ့ အပေါင်းအသင်းတွေ ရှိတယ်။ ညီအစ်ကိုထက် တွယ်တာတဲ့ မိတ်ဆွေလည်း ရှိတယ်။,20,Pr,18,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/18/
audio/nwt_20_Pr_BU_19.mp3,လိမ်လည်ပြောဆိုပြီး လူမိုက်ဖြစ်ရတာထက် သမာဓိရှိရှိ လျှောက်လှမ်းရင်း ဆင်းရဲနေရတာ ပိုကောင်းတယ်။ အသိပညာမရှိတာ မကောင်းဘူး။ အလျင်စလိုလုပ်ရင် အပြစ်လုပ်မိတတ်တယ်။ လူတွေက ကိုယ်တိုင်ရဲ့ မိုက်မဲမှုကြောင့် လမ်းလွဲသွားတဲ့အခါ ယေဟောဝါကို စိတ်ဆိုးတတ်ကြတယ်။ စည်းစိမ်ဟာ မိတ်ဆွေ ပေါများစေတယ်။ ဆင်းရဲသားကိုတော့ မိတ်ဆွေရင်းကတောင် စွန့်ခွာသွားလိမ့်မယ်။ မမှန်တဲ့သက်သေဟာ ပြစ်ဒဏ်လွတ်မှာ မဟုတ်ဘူး။ အလိမ်အညာချည်းပဲ ပြောတဲ့သူဟာ လွတ်မြောက်မှာ မဟုတ်ဘူး။ ဂုဏ်အသရေရှိသူရဲ့ မျက်နှာသာရဖို့ ကြိုးစားသူတွေ အများကြီးရှိတယ်။ လက်ဆောင်ပေးသူကို လူတိုင်း ခင်မင်ကြတယ်။ ဆင်းရဲတဲ့သူကို ညီရင်းအစ်ကိုတွေ မုန်းကြတယ်။ မိတ်ဆွေတွေဆို ပိုလို့တောင် ဝေးဝေးရှောင်ကြတယ်။ သူက လိုက်ပြီးမေတ္တာရပ်ခံပေမဲ့ တစ်ယောက်မှ မတုံ့ပြန်ကြဘူး။ ဆင်ခြင်ဉာဏ်ကို ရယူတဲ့သူဟာ ကိုယ့်ကိုယ်ကိုယ် ချစ်တဲ့သူပဲ။ ပိုင်းခြားသိမြင်မှုကို တန်ဖိုးထားတဲ့သူဟာ အောင်မြင်လိမ့်မယ်။ မမှန်တဲ့သက်သေဟာ ပြစ်ဒဏ်လွတ်မှာ မဟုတ်ဘူး။ အလိမ်အညာချည်းပဲ ပြောတဲ့သူဟာ ပျက်စီးတတ်တယ်။ လူမိုက်ဟာ ဇိမ်ကျကျနေဖို့ မသင့်တော်ဘူး။ ကျွန်က မင်းညီမင်းသားတွေကို အုပ်စိုးဖို့ဆိုတာ ပိုလို့တောင် မသင့်တော်ဘူး။ ထိုးထွင်းဉာဏ်ရှိသူဟာ ဒေါသချုပ်တည်းတယ်။ အမှားကို ဗွေမယူတာဟာ သူ့ရဲ့အလှပဲ။ ရှင်ဘုရင် ဒေါသထွက်တာဟာ ခြင်္သေ့မာန်ဖီတာနဲ့ တူတယ်။ ရှင်ဘုရင်ရဲ့ မျက်နှာသာဟာ အပင်တွေပေါ်ကျတဲ့ ဆီးနှင်းနဲ့တူတယ်။ သားမိုက်က ဖခင်ကို ဒုက္ခရောက်စေတယ်။ ရန်တွေ့တတ်တဲ့ ဇနီးဟာ မိုးတစက်စက်ယိုနေတဲ့ အိမ်ခေါင်မိုးနဲ့ တူတယ်။ အိမ်နဲ့စည်းစိမ်ဟာ ဖခင်ဆီကရတဲ့အမွေပဲ။ သတိပညာရှိတဲ့ ဇနီးကတော့ ယေဟောဝါဆီကရတဲ့ အမွေပဲ။ ပျင်းရိခြင်းက အိပ်မောကျစေတယ်။ လေးလံထိုင်းမှိုင်းသူက ဆာလောင်ရလိမ့်မယ်။ ပညတ်ချက်ကို စောင့်ထိန်းသူဟာ အသက်ကို စောင့်ထိန်းသူပဲ။ မှန်တဲ့လမ်းစဉ်ကို အလေးမထားသူဟာ သေဆုံးရလိမ့်မယ်။ နိမ့်ကျသူကို မျက်နှာသာပေးတဲ့သူဟာ ယေဟောဝါကို ချေးငှားပေးတဲ့သူပဲ။ သူ့လုပ်ရပ်အတွက် ဘုရား ပြန်ဆပ်ပေးလိမ့်မယ်။ မျှော်လင့်ချက်ရှိနေတုန်းမှာ သားကို ဆုံးမပါ။ ကိုယ့်ကြောင့် သူသေရတာမျိုး မဖြစ်ပါစေနဲ့။ ဒေါသကြီးသူဟာ ပြစ်ဒဏ်ခံပါစေ။ သူ့ကို တစ်ခါသက်ညှာမိရင် ခဏခဏ သက်ညှာနေရလိမ့်မယ်။ အကြံပေးတာကို နားထောင်ပါ။ ဆုံးမတာကို လက်ခံပါ။ ဒါမှ နောက်ပိုင်းမှာ ဉာဏ်ပညာရှိလာမယ်။ လူက စိတ်ထဲမှာ အစီအစဉ်တွေ အများကြီးဆွဲထားပေမဲ့ ယေဟောဝါရဲ့ ရည်ရွယ်ချက်ကပဲ အောင်မြင်မယ်။ လူတစ်ယောက်မှာ နှစ်သက်စရာကောင်းတာဟာ သူ့ရဲ့ ခိုင်မြဲတဲ့မေတ္တာပဲ။ လူလိမ်ဖြစ်ရတာထက် ဆင်းရဲသားဖြစ်ရတာ ပိုကောင်းတယ်။ ယေဟောဝါကို ကြောက်ရွံ့ရိုသေခြင်းဟာ အသက်ရစေတယ်။ အဲဒီလိုကြောက်ရွံ့တဲ့သူဟာ စိတ်အေးလက်အေး နားနေရပြီး အန္တရာယ် ကင်းဝေးနေလိမ့်မယ်။ လူပျင်းက ပန်းကန်လုံးထဲ လက်နှိုက်ပေမဲ့ ပြန်ထုတ်ပြီး ပါးစပ်ထဲထည့်ဖို့ ပျင်းနေတယ်။ လှောင်ပြောင်တတ်သူကို ရိုက်နှက်ပါ။ အတွေ့အကြုံမရှိသူက အမြော်အမြင် ရှိလာမယ်။ သိနားလည်မှုရှိသူကို ပဲ့ပြင်ပါ။ သူ အသိပညာ တိုးလာမယ်။ ဖခင်ကိုနှိပ်စက်ပြီး မိခင်ကို မောင်းထုတ်တဲ့သားဟာ အရှက်ခွဲတဲ့သား၊ ရှုတ်ချခံရအောင်လုပ်တဲ့ သားပဲ။ ငါ့သား၊ ဆုံးမစကားကို နားမထောင်တော့ဘူးဆိုရင် ပညာရှိစကားတွေကနေ သွေဖည်သွားလိမ့်မယ်။ အချည်းနှီးဖြစ်တဲ့ သက်သေက တရားမျှတမှုကို မထီမဲ့မြင်လုပ်တယ်။ လူဆိုးက ယုတ်မာမှုကို အငမ်းမရ မျိုချတတ်တယ်။ လှောင်ပြောင်တတ်သူအတွက် တရားစီရင်ချက်က အသင့်ပဲ။ လူမိုက်ရဲ့ကျောပြင်အတွက် ရိုက်နှက်ခြင်းက အသင့်ပဲ။,20,Pr,19,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/19/
audio/nwt_20_Pr_BU_20.mp3,စပျစ်ဝိုင်ဟာ လှောင်ပြောင်စရာ ဖြစ်စေတယ်။ အရက်ကလည်း ထိန်းမနိုင်သိမ်းမရ ဖြစ်စေတယ်။ အဲဒါတွေကြောင့် လမ်းလွဲသွားသူဟာ ဉာဏ်ပညာမဲ့တယ်။ ခြင်္သေ့မာန်ဖီရင် ကြောက်ရသလို ရှင်ဘုရင်ရဲ့ အရှိန်အဝါကို ကြောက်ရတယ်။ ရှင်ဘုရင်ရဲ့ အမျက်ကို ဆွတဲ့သူဟာ ကိုယ့်သေတွင်းကိုယ် တူးတဲ့သူပဲ။ အငြင်းပွားမှုကို ရှောင်တဲ့သူက ဂုဏ်အသရေရှိတယ်။ လူမိုက်တွေကတော့ အငြင်းပွားမှုမှာ ဝင်ပါတတ်တယ်။ လူပျင်းက ဆောင်းရာသီမှာ လယ်မထွန်ဘူး။ ဒါကြောင့် ရိတ်သိမ်းချိန် ရောက်တဲ့အခါ ဘာမှမရှိတဲ့အတွက် တောင်းစားရလိမ့်မယ်။ စိတ်ထဲက အတွေးတွေဟာ နက်ရှိုင်းတဲ့ရေနဲ့ တူတယ်။ ပိုင်းခြားသိမြင်နိုင်စွမ်းရှိသူကတော့ ခပ်ယူတတ်တယ်။ ငါဟာ ခိုင်မြဲတဲ့မေတ္တာရှိသူပါလို့ ပြောတဲ့သူတွေ များပါရဲ့။ တကယ်သစ္စာရှိသူကတော့ ရှားပါးလိုက်တာ။ ဖြောင့်မတ်သူက သမာဓိရှိရှိ လျှောက်လှမ်းတယ်။ သူ့သားသမီးတွေ ပျော်ရွှင်ချမ်းမြေ့တယ်။ ဘုရင်က တရားစီရင်ဖို့ ရာဇပလ္လင်ပေါ်ထိုင်ပြီး ဒုစရိုက်မှန်သမျှကို အကြည့်တစ်ချက်နဲ့ စိစစ်တယ်။ ငါ့စိတ်ကို စင်ကြယ်သွားအောင် ဆေးကြောလိုက်ပြီ။ အပြစ်တွေ မရှိတော့ဘူး လို့ ဘယ်သူပြောနိုင်သလဲ။ မမှန်တဲ့အလေး၊ မမှန်တဲ့အခြင်အတွယ် နှစ်မျိုးစလုံးကို ယေဟောဝါ ရွံရှာတယ်။ ကလေးတစ်ယောက်ကိုတောင် အမူအကျင့်တွေ ဖြူစင်မှု၊ မှန်ကန်မှု ရှိမရှိ သူ့လုပ်ရပ်ကိုကြည့်ပြီး သိနိုင်တယ်။ ကြားတတ်တဲ့နား၊ မြင်တတ်တဲ့မျက်စိ နှစ်မျိုးစလုံးကို ယေဟောဝါ ဖန်ဆင်းတယ်။ အအိပ်မမက်နဲ့။ အအိပ်မက်ရင် ဆင်းရဲသွားလိမ့်မယ်။ မျက်စိကို ဖွင့်ထားပါ။ ဒါဆိုရင် ဝဝလင်လင် စားရလိမ့်မယ်။ ဝယ်တဲ့သူက မကောင်းဘူး၊ မကောင်းဘူး လို့ပြောတတ်တယ်။ ဝယ်ပြီးမှ စျေးပေါပေါနဲ့ ရခဲ့တဲ့အကြောင်း ကြွားတတ်တယ်။ ရွှေတွေရော၊ များပြားလှတဲ့ သန္တာကျောက်တွေရော အဖိုးတန်လှပေမဲ့ အသိပညာဝေမျှတဲ့ နှုတ်ဟာ ပိုအဖိုးတန်တယ်။ သူစိမ်းအတွက် အာမခံပေးသူရဲ့အဝတ်ကို ယူလိုက်ပါ။ တိုင်းတစ်ပါးသူအတွက် အာမခံပေးသူဆီကနေ အပေါင်ပစ္စည်းကို သိမ်းလိုက်ပါ။ မသမာနည်းနဲ့ရတဲ့ အစားအစာဟာ အရသာရှိပေမဲ့ နောက်တော့မှ ကျောက်စရစ်ခဲတွေ ဝါးရသလို ဖြစ်နေလိမ့်မယ်။ တိုင်ပင်ဆွေးနွေးရင် အစီအစဉ်တွေ အောင်မြင်လိမ့်မယ်။ ကျွမ်းကျင်သူ လမ်းညွှန်ပေးတဲ့အတိုင်း စစ်ပွဲကို ဆင်နွှဲပါ။ အသရေဖျက်သူက အတွင်းရေးကို ပေါက်ကြားစေတယ်။ အတင်းအဖျင်းပြောရတာ ကြိုက်တဲ့သူကို အပေါင်းအသင်းမလုပ်နဲ့။ မိဘကိုကျိန်ဆဲသူရဲ့ မီးခွက်ဟာ မှောင်လာတဲ့အခါ ငြိမ်းသွားလိမ့်မယ်။ အစပိုင်းမှာ လောဘကြောင့်ရတဲ့ အမွေဟာ နောက်ပိုင်းမှာ ကောင်းချီးဖြစ်မှာ မဟုတ်ဘူး။ အဆိုးကို အဆိုးနဲ့ တုံ့ပြန်မယ် လို့မပြောနဲ့။ ယေဟောဝါကို မျှော်လင့်ပါ။ မင်းကို ကယ်တင်လိမ့်မယ်။ ယေဟောဝါက မမှန်တဲ့အလေးတွေကို ရွံရှာတယ်။ လှည့်စားတဲ့ချိန်ခွင်တွေဟာ မကောင်းဘူး။ လူတွေရဲ့ခြေလှမ်းကို ယေဟောဝါ လမ်းညွှန်ပေးတယ်။ လူတွေက ကိုယ့်လမ်းစဉ်ကို ဘယ်လိုလုပ် နားလည်နိုင်မှာလဲ။ ဘုရားကို ဆက်ကပ်လိုက်ပြီ လို့ အလျင်စလို သစ္စာကတိပြုပြီး နောက်ပိုင်းမှ အဲဒီသစ္စာကတိကို ပြန်ချိန်ဆနေတာဟာ ကျော့ကွင်းပဲ။ ဉာဏ်ပညာရှိတဲ့ ရှင်ဘုရင်က လူဆိုးတွေကို စိစစ်ပြီး ကောက်နယ်တဲ့ဘီးနဲ့ ကြိတ်လိမ့်မယ်။ လူတစ်ယောက် ရှူထုတ်လိုက်တဲ့လေဟာ အတွင်းစိတ်ကို အသေအချာစစ်ဆေးတဲ့ ယေဟောဝါရဲ့ မီးခွက်ပဲ။ ခိုင်မြဲတဲ့မေတ္တာနဲ့ သစ္စာတရားဟာ ရှင်ဘုရင်ကို ကာကွယ်စောင့်ရှောက်တယ်။ သူက ရာဇပလ္လင်ကို ခိုင်မြဲတဲ့မေတ္တာနဲ့ တည်စေတယ်။ လူငယ်တွေရဲ့ဂုဏ်ဟာ အစွမ်းခွန်အား၊ သက်ကြီးရွယ်အိုတွေရဲ့ ခံ့ညားမှုဟာ ဖြူတဲ့ဆံပင်ပဲ။ ဒဏ်ရာဒဏ်ချက်တွေက ဆိုးညစ်မှုကို ဖယ်ရှားပေးတယ်။ ရိုက်နှက်တာက အတွင်းစိတ်ကို သန့်စင်ပေးတယ်။,20,Pr,20,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/20/
audio/nwt_20_Pr_BU_21.mp3,ရှင်ဘုရင်ရဲ့ စိတ်နှလုံးဟာ ယေဟောဝါရဲ့ လက်ထဲမှာရှိတဲ့ မြစ်ချောင်းတွေနဲ့ တူတယ်။ ဘုရားက အလိုရှိတဲ့ဘက်ကို စီးဆင်းစေတယ်။ ကိုယ့်အမြင်မှာတော့ ကိုယ့်လမ်းစဉ်မှန်တယ် ထင်ရပေမဲ့ ယေဟောဝါက စိတ်နှလုံးကို စစ်ဆေးတယ်။ ပူဇော်သက္ကာ ဆက်သတာထက် ဖြောင့်မတ်မှန်ကန်ရာ လုပ်တာကို ယေဟောဝါ ပိုနှစ်သက်တယ်။ မောက်မာတဲ့မျက်လုံးနဲ့ ထောင်လွှားတဲ့စိတ်ဟာ လူဆိုးကိုလမ်းပြတဲ့ မီးခွက်ဖြစ်လို့ အပြစ်ကျူးလွန်စေတယ်။ ဝီရိယရှိသူရဲ့အစီအစဉ်တွေ ကျိန်းသေ အောင်မြင်လိမ့်မယ်။ အလျင်စလိုလုပ်တဲ့သူကတော့ ကျိန်းသေ ဆင်းရဲလိမ့်မယ်။ လိမ်ပြောပြီးရတဲ့ ပစ္စည်းဥစ္စာဟာ ပျောက်လွင့်တတ်တဲ့မြူခိုး၊ သေစေနိုင်တဲ့ကျော့ကွင်းနဲ့ တူတယ်။ လူဆိုးတွေက တရားမျှတစွာ မလုပ်ဆောင်တဲ့အတွက် အကြမ်းဖက်မှုက သူတို့ကို ဖယ်ရှားလိမ့်မယ်။ အပြစ်ရှိသူရဲ့လမ်းစဉ်ဟာ ကွေ့ကောက်တယ်။ အပြစ်မဲ့သူရဲ့ လုပ်ရပ်ကတော့ ဖြောင့်မှန်တယ်။ ရန်တွေ့တတ်တဲ့ ဇနီးနဲ့ တစ်အိမ်တည်း နေရတာထက် အိမ်မိုးပေါ်က ထောင့်တစ်နေရာမှာ နေရတာ ပိုကောင်းတယ်။ လူဆိုးက မကောင်းတာကိုပဲ တောင့်တတယ်။ သူတစ်ပါးကိုလည်း မျက်နှာသာမပေးဘူး။ လှောင်ပြောင်တတ်သူ ပြစ်ဒဏ်ခံရတဲ့အခါ အတွေ့အကြုံမရှိသူက ဉာဏ်ပညာ ရှိလာလိမ့်မယ်။ ဉာဏ်ပညာရှိသူဟာ ထိုးထွင်းဉာဏ်ရလာတဲ့အခါ အသိပညာ တိုးလာလိမ့်မယ်။ ဖြောင့်မတ်တဲ့အရှင်က လူဆိုးရဲ့ အိမ်သူအိမ်သားတွေကို အကဲခတ်ကြည့်ရှုနေတယ်။ လူဆိုးတွေကို ဖျက်ဆီးပစ်တယ်။ ဆင်းရဲသားရဲ့ အော်ဟစ်သံကို မကြားချင်လို့ နားပိတ်ထားသူက ကိုယ်တိုင်အော်ဟစ်တဲ့အခါ ဘယ်သူမှ တုံ့ပြန်မှာ မဟုတ်ဘူး။ တိုးတိုးတိတ်တိတ်ပေးတဲ့ လက်ဆောင်ဟာ ဒေါသကို ပြေစေတယ်။ တိုးတိုးတိတ်တိတ် လာဘ်ထိုးတာကလည်း ပြင်းထန်တဲ့ဒေါသကို ပြေစေတယ်။ တရားမျှတစွာ လုပ်ဆောင်ရတာဟာ ဖြောင့်မတ်သူအတွက် ရွှင်လန်းစရာပဲ။ ဆိုးညစ်စွာ ပြုကျင့်သူတွေအတွက်တော့ ထိတ်လန့်စရာပဲ။ ထိုးထွင်းဉာဏ်ကို မသုံးတော့တဲ့သူဟာ အစွမ်းမရှိတော့တဲ့ လူသေတွေအလယ်မှာ အနားယူရလိမ့်မယ်။ အပျော်အပါးမက်သူဟာ ဆင်းရဲ ရလိမ့်မယ်။ စပျစ်ဝိုင်နဲ့ဆီကို ကြိုက်တဲ့သူက ချမ်းသာမှာ မဟုတ်ဘူး။ လူဆိုးဟာ ဖြောင့်မတ်သူကို ကယ်မယ့် ရွေးဖိုးပဲ။ စိတ်ရိုးဖြောင့်သူတွေအစား သစ္စာဖောက်သူတွေကို ခေါ်သွားလိမ့်မယ်။ ရန်တွေ့တတ်တဲ့၊ စိတ်ဆတ်တဲ့ဇနီးနဲ့ နေရတာထက် တောကန္တာရမှာနေရတာ ပိုကောင်းတယ်။ ဉာဏ်ပညာရှိသူရဲ့အိမ်မှာ တန်ဖိုးကြီးစည်းစိမ်တွေ၊ ဆီတွေ ရှိတယ်။ လူမိုက်ကတော့ ရှိတာလေးကိုတောင် ဖြုန်းတီးလိမ့်မယ်။ ဖြောင့်မတ်ခြင်းနဲ့ ခိုင်မြဲတဲ့မေတ္တာကို လိုက်စားတဲ့သူက အသက်၊ ဖြောင့်မတ်ခြင်း၊ ဂုဏ်ကျက်သရေကို ရလိမ့်မယ်။ ဉာဏ်ပညာရှိသူက ခွန်အားကြီးသူတွေရဲ့ မြို့ရိုးကို တက်နိုင်တယ်။ သူတို့ယုံကြည်ကိုးစားတဲ့ အစွမ်းခွန်အားကိုလည်း ပျက်စီးစေနိုင်တယ်။ နှုတ်လျှာစောင့်စည်းသူဟာ ကိုယ့်ကိုယ်ကိုယ် ဒုက္ခမရောက်အောင် ကာကွယ်တဲ့သူပဲ။ တဇောက်ကန်းနိုင်ပြီး ရောင့်တက်စွာလုပ်တဲ့သူကို ရောင့်တက်ထောင်လွှားတဲ့ လူကြွားလို့ ခေါ်ကြတယ်။ လူပျင်းဟာ အလုပ်မလုပ်ချင်တဲ့အတွက် သူတောင့်တတဲ့အရာတွေက သူ့ကို သေတွင်းထဲပို့လိမ့်မယ်။ သူက တစ်နေ့လုံး လောဘတကြီး တောင့်တနေတယ်။ ဖြောင့်မတ်သူကတော့ ဘာကိုမှ မတွန့်တိုဘဲ ပေးကမ်းတတ်တယ်။ လူဆိုးဆက်သတဲ့ ပူဇော်သက္ကာဟာ ရွံစရာကောင်းတယ်။ ယုတ်မာတဲ့စိတ်နဲ့ ဆက်သရင်တော့ ပိုလို့ တောင် ရွံစရာကောင်းတယ်။ လိမ်ညာတဲ့သက်သေဟာ ပျက်စီးရလိမ့်မယ်။ အသေအချာ နားထောင်သူကတော့ သက်သေထွက်ဆိုတဲ့အခါ အောင်မြင်လိမ့်မယ်။ လူဆိုးက ရဲတင်းတဲ့မျက်နှာထား ရှိတယ်။ စိတ်ရိုးဖြောင့်သူရဲ့ လမ်းစဉ်ကတော့ လုံခြုံစိတ်ချရတယ်။ ယေဟောဝါကို ဆန့်ကျင်တဲ့ဘက်မှာ ဉာဏ်ပညာ၊ ပိုင်းခြားသိမြင်မှု၊ အကြံဉာဏ် တစ်ခုမှ မရှိဘူး။ တိုက်ပွဲဝင်မယ့်နေ့အတွက် မြင်းတွေကို အသင့်ပြင်ထားပေမဲ့ ကယ်တင်ခြင်းကျေးဇူးကိုတော့ ယေဟောဝါပဲ ပေးနိုင်တယ်။,20,Pr,21,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/21/
audio/nwt_20_Pr_BU_22.mp3,ချမ်းသာကြွယ်ဝဖို့ထက် နာမည်ကောင်းရဖို့ ရွေးချယ်သင့်တယ်။ ရွှေငွေတွေရတာထက် ရိုသေလေးစားခံရတာ ပိုကောင်းတယ်။ သူဌေးနဲ့ ဆင်းရဲသားမှာ တူညီချက်ကတော့ နှစ်ယောက်စလုံးကို ယေဟောဝါ ဖန်ဆင်းတယ်ဆိုတဲ့ အချက်ပဲ။ အမြော်အမြင်ရှိသူက အန္တရာယ်ကို ကြိုမြင်ပြီး ပုန်းနေတတ်တယ်။ အတွေ့အကြုံမရှိသူကတော့ သွားမြဲသွားနေလို့ ဆိုးကျိုးတွေပဲ ခံရတတ်တယ်။ နှိမ့်ချမယ်၊ ယေဟောဝါကို ကြောက်ရွံ့ရိုသေမယ်ဆိုရင် စည်းစိမ်၊ ဂုဏ်ကျက်သရေ၊ အသက်ဆိုတဲ့ အကျိုးကျေးဇူးတွေ ရလိမ့်မယ်။ ကောက်ကျစ်သူရဲ့ လမ်းမှာ ဆူးငြောင့်ခလုတ်တွေ၊ ထောင်ချောက်တွေ ရှိနေတယ်။ ကိုယ့်အသက်ကို တန်ဖိုးထားသူကတော့ အဲဒါတွေကို ဝေးဝေးရှောင်တတ်တယ်။ ကလေးကို သူသွားသင့်တဲ့လမ်းအတိုင်း လေ့ကျင့်ပေးပါ။ အသက်ကြီးလာရင်တောင် အဲဒီလမ်းကို သူစွန့်ခွာမှာ မဟုတ်ဘူး။ သူဌေးဟာ ဆင်းရဲသားကို အုပ်စိုးရတယ်။ ချေးငှားယူသူဟာ ချေးငှားပေးသူရဲ့ ကျွန်ပဲ။ မဖြောင့်မတ်မှုမျိုးစေ့ကို ကြဲတဲ့သူဟာ ဘေးဒုက္ခကိုပဲ ရိတ်သိမ်းရလိမ့်မယ်။ သူ့ရဲ့ဒေါသကြိမ်လုံး ကျိုးသွားလိမ့်မယ်။ ရက်ရောတဲ့သူဟာ ဆင်းရဲသားကို စားစရာ မျှဝေပေးတဲ့အတွက် ကောင်းချီးခံစားရလိမ့်မယ်။ အထင်သေးတတ်သူကို မောင်းထုတ်လိုက်ပါ။ အငြင်းပွားမှုတွေ ပျောက်သွားလိမ့်မယ်။ ငြင်းခုံမှုတွေ၊ စော်ကားမှုတွေလည်း ရပ်စဲသွားလိမ့်မယ်။ ဖြူစင်တဲ့စိတ်ကို နှစ်သက်သူ၊ အပြောအဆို ရည်မွန်သူဟာ ရှင်ဘုရင်နဲ့ မိတ်ဆွေဖွဲ့ရလိမ့်မယ်။ ယေဟောဝါက အသိပညာရှိသူကို ကြည့်ရှုစောင့်ရှောက်ပေးတယ်။ သစ္စာဖောက်သူရဲ့ စကားတွေကိုတော့ ပယ်ချတယ်။ လူပျင်းက အပြင်မှာ ခြင်္သေ့ရှိတယ်။ လူထုရင်ပြင်မှာ ငါ့ကို ကိုက်သတ်လိမ့်မယ် လို့ပြောတတ်တယ်။ ထင်ရာစိုင်းတဲ့ မိန်းမရဲ့ နှုတ်ခမ်းဟာ နက်ရှိုင်းတဲ့တွင်းပဲ။ ယေဟောဝါ ပြစ်ဒဏ်စီရင်တဲ့သူက အဲဒီတွင်းထဲ ကျလိမ့်မယ်။ ကလေးရဲ့စိတ်ထဲမှာ မိုက်မဲမှုဟာ အမြစ်တွယ်နေတယ်။ ကြိမ်လုံးသုံးပြီး ဆုံးမရင်တော့ အဲဒီမိုက်မဲမှုကို ဖယ်ရှားနိုင်လိမ့်မယ်။ စည်းစိမ်တိုးလာဖို့ နွမ်းပါးသူကို ဖြတ်စားလျှပ်စား လုပ်တဲ့သူ၊ သူဌေးကို လက်ဆောင်ပေးတဲ့သူဟာ ဆင်းရဲမွဲတေသွားလိမ့်မယ်။ ဉာဏ်ပညာရှိသူပြောတဲ့ စကားတွေကို နားစွင့်ပြီး အသေအချာ နားထောင်ပါ။ ဒါမှ ငါသင်ပေးတာကို သိနားလည်လာလိမ့်မယ်။ အဲဒီစကားတွေကို စိတ်စွဲမှတ်ထားတာ ကောင်းတယ်။ ဒါမှ အဲဒီအကြောင်းတွေကို အမြဲပြောဆိုနိုင်လိမ့်မယ်။ ယေဟောဝါကို မင်းယုံကြည်အားထားနိုင်ဖို့ အကြောင်းအရာ အတော်များများ အခု ငါရှင်းပြလိုက်ပြီ။ အကြံဉာဏ်တွေ၊ သွန်သင်ချက်တွေအကြောင်းကိုတော့ မင်းဆီ ရေးသားခဲ့ပြီးပြီ။ ဒီလိုရေးရတာက စစ်မှန်ပြီး စိတ်ချရတဲ့စကားတွေကို သင်ကြားပေးဖို့ပဲ။ ဒါမှ မင်းက စေလွှတ်လိုက်တဲ့လူဆီ ပြန်သွားပြီး တိကျမှန်ကန်တဲ့ သတင်းကို ပေးနိုင်မှာ။ ဆင်းရဲသားကို ဆင်းရဲလို့ဆိုပြီး မလုယက်နဲ့။ နိမ့်ကျတဲ့သူကို မြို့တံခါးမှာ မဖိနှိပ်နဲ့။ ယေဟောဝါကိုယ်တိုင် သူတို့ရဲ့အမှုကို လျှောက်လဲပေးပြီး ဖြတ်စားလျှပ်စား လုပ်သူတွေရဲ့ အသက်ကို နုတ်ယူမှာ ဖြစ်လို့ပဲ။ ဒေါသကြီးသူကို မပေါင်းနဲ့။ ဒေါသထွက်လွယ်သူကို မပတ်သက်နဲ့။ ပတ်သက်ရင် သူတို့ရဲ့လမ်းစဉ်တွေကို လိုက်မိပြီး ကျော့ကွင်းမိသွားလိမ့်မယ်။ အာမခံပေးတဲ့အနေနဲ့ လက်ဆွဲနှုတ်ဆက်သူ၊ ချေးငှားပေးဖို့ အာမခံပေးသူတွေထဲမှာ မင်း မပါစေနဲ့။ မင်းမှာ လျော်ပေးစရာ ဘာမှမရှိရင် မင်းရဲ့အိပ်ရာကို သိမ်းယူသွားလိမ့်မယ်။ ရှေးကတည်းက ဘိုးဘေးတွေ ချခဲ့တဲ့ နယ်နိမိတ်မှတ်တိုင်ကို မရွှေ့နဲ့။ အလုပ်ကို ကျွမ်းကျင်ပိုင်နိုင်တဲ့သူကို တွေ့ဖူးသလား။ အဲဒီလိုလူဟာ သာမန်လူတွေရှေ့မှာ မဟုတ်ဘဲ ဘုရင့်ရှေ့တော်မှာ ခစားရလိမ့်မယ်။,20,Pr,22,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/22/
audio/nwt_20_Pr_BU_23.mp3,ဘုရင်နဲ့အတူထိုင်ပြီး စားသောက်တဲ့အခါ အခြေအနေကို အသေအချာ သုံးသပ်ပါ။ ကိုယ်က စားကြူးသူ ဖြစ်နေရင် ကိုယ့်ကိုယ်ကိုယ် ချုပ်တည်းပေတော့။ သူ့ရဲ့ စားကောင်းသောက်ဖွယ်တွေကို မမက်မောနဲ့။ အဲဒီအစာတွေကြောင့် လှည့်စားခံနေရဦးမယ်။ စည်းစိမ်ဥစ္စာရဖို့ ရေကုန်ရေခန်း မကြိုးစားနဲ့။ ရပ်တန်းကရပ်ပြီး သိနားလည်မှုရှိကြောင်း ပြပါ။ စည်းစိမ်ဥစ္စာတွေဟာ မျက်စိ တစ်မှိတ်အတွင်းမှာ ပျောက်သွားတတ်တယ်။ လင်းယုန်လို အတောင်တွေပေါက်ပြီး ကောင်းကင်ကို ပျံသွားလိမ့်မယ်။ ကပ်စေးနှဲသူရဲ့အစာကို မစားပါနဲ့။ သူ့ရဲ့ စားကောင်းသောက်ဖွယ်တွေကို မမက်မောနဲ့။ သူက စာရင်းမှတ်တဲ့လူနဲ့ တူတယ်။ စားပါ၊ သောက်ပါ လို့ ပြောနေပေမဲ့ တကယ်ပြောနေတာ မဟုတ်ဘူး။ ကိုယ်စားလိုက်တဲ့အစာတွေကို ပြန်အန်ထုတ်ရလိမ့်မယ်။ ကိုယ်ချီးမွမ်းတာတွေလည်း အလကားဖြစ်လိမ့်မယ်။ လူမိုက်ကို စကားသွားမပြောနဲ့။ ကိုယ်ရဲ့ဉာဏ်ပညာစကားတွေကို အထင်သေးလိမ့်မယ်။ ရှေးကတည်းကချခဲ့တဲ့ နယ်နိမိတ်မှတ်တိုင်ကို မရွှေ့နဲ့။ ဖတဆိုးတွေရဲ့ လယ်မြေကို မကျူးကျော်နဲ့။ သူတို့ကို ခုခံကာကွယ်ပေးတဲ့ အရှင်ဟာ ခွန်အားကြီးတယ်။ သူတို့ဘက်ကနေ ရပ်တည်ပြီး အမှုကို ကိုင်တွယ်ပေးလိမ့်မယ်။ ဆုံးမစကားကို နှလုံးသွင်းပါ။ ဉာဏ်ပညာစကားတွေကို နားထောင်ပါ။ ကလေးကို မဆုံးမဘဲ မနေနဲ့။ ကြိမ်လုံးနဲ့ရိုက်လို့ သူသေမှာ မဟုတ်ဘူး။ သူ့ကို သင်္ချိုင်းကနေ ကယ်တင်နိုင်ဖို့ ကြိမ်လုံးနဲ့ ဆုံးမပါ။ ငါ့သား၊ မင်းသာ ဉာဏ်ပညာရှိမယ်ဆိုရင် ငါသိပ်ဝမ်းသာမှာပဲ။ မင်း မှန်ရာကိုပြောတဲ့အခါ ငါ့ရင်ထဲ သိပ်ကြည်နူးတာပဲ။ အပြစ်လုပ်သူတွေကို မင်းစိတ်ထဲမှာ အားမကျနဲ့။ ယေဟောဝါကိုသာ အမြဲကြောက်ရွံ့ရိုသေပါ။ ဒါမှ မင်းမှာ အနာဂတ်ရှိမယ်။ မင်းရဲ့မျှော်လင့်ချက်လည်း ပျက်စီးသွားမှာ မဟုတ်ဘူး။ ငါ့သား၊ ငါ့စကားကို နားထောင်ပါ။ ဉာဏ်ပညာရှိပါ။ မင်းရဲ့စိတ်ကို လမ်းမှန်အတိုင်း လမ်းညွှန်ပေးပါ။ စပျစ်ဝိုင်သောက်ကြူးသူတွေ၊ အသားကို ငမ်းငမ်းတက်စားသူတွေထဲမှာ မင်း မပါစေနဲ့။ အရက်သမားတွေ၊ စားကြူးသူတွေဟာ ဆင်းရဲသွားလိမ့်မယ်။ ငိုက်မျဉ်းနေသူတွေဟာ အဝတ်စုတ်ပဲ ဝတ်ရလိမ့်မယ်။ မင်းကိုမွေးဖွားစေတဲ့ ဖခင်ရဲ့စကားကို နားထောင်ပါ။ မိခင်ကို အသက်ကြီးသွားလို့ဆိုပြီး မထီလေးစား မလုပ်နဲ့။ အမှန်တရားကို ဝယ်ပါ။ ဘယ်တော့မှ မရောင်းနဲ့။ ဉာဏ်ပညာ၊ ဆုံးမမှု၊ သိနားလည်မှုကိုလည်း ဝယ်ပါ။ မရောင်းနဲ့။ ဖြောင့်မတ်သူရဲ့ဖခင်ဟာ တကယ်ရွှင်လန်းရလိမ့်မယ်။ ဉာဏ်ပညာရှိတဲ့သားကြောင့် ဖခင်ဝမ်းမြောက်ရလိမ့်မယ်။ မင်းရဲ့မိဘတွေ ဝမ်းသာရလိမ့်မယ်။ မွေးမိခင်လည်း ပျော်ရွှင်ရလိမ့်မယ်။ ငါ့သား၊ မင်းရဲ့စိတ်နှလုံးကို ငါ့ဆီ အပ်နှင်းလိုက်ပါ။ ငါ့ရဲ့လမ်းစဉ်တွေကို မင်း နှစ်သက်နိုင်ပါစေ။ ပြည့်တန်ဆာဟာ နက်ရှိုင်းတဲ့တွင်းပဲ။ မိန်းမပျက်ဟာ ကျဉ်းမြောင်းတဲ့ရေတွင်းပဲ။ သူက ဓားပြလို ချောင်းမြောင်းနေတတ်တယ်။ သူ့ကြောင့် သစ္စာမဲ့တဲ့ယောက်ျားတွေ တိုးများလာတယ်။ ကြေကွဲနေတာ ဘယ်သူလဲ။ စိတ်ဆင်းရဲနေတာ ဘယ်သူလဲ။ ငြင်းခုံရန်တွေ့နေတာ ဘယ်သူလဲ။ မကျေမနပ်ညည်းညူနေတာ ဘယ်သူလဲ။ အလကားနေရင်း ဒဏ်ရာရနေတာ ဘယ်သူလဲ။ မျက်လုံးရီဝေနေတာ ဘယ်သူလဲ။ စပျစ်ဝိုင်ကို တမြမြ သောက်နေသူတွေ၊ ရောစပ်ထားတဲ့စပျစ်ဝိုင်ကို လိုက်ရှာနေသူတွေပဲပေါ့။ ခွက်ထဲမှာ အရောင်တောက်နေတဲ့၊ လည်ချောင်းထဲ လျှောဆင်းသွားတတ်တဲ့ အနီရောင်စပျစ်ဝိုင်ကို မကြည့်နဲ့။ နောက်ပိုင်းမှာ စပျစ်ဝိုင်ဟာ မြွေလို ပေါက်တတ်တယ်။ မြွေပွေးလို အဆိပ်တွေ ထုတ်တတ်တယ်။ မင်းက ထူးထူးဆန်းဆန်းတွေ မြင်လိမ့်မယ်။ မတော်လျော်တဲ့ အတွေးတွေကို ထုတ်ပြောလိမ့်မယ်။ ပင်လယ်ပြင်အလယ်မှာ အိပ်နေသူလို၊ ရွက်တိုင်ထိပ်မှာ အိပ်နေသူလို ဖြစ်လိမ့်မယ်။ သူတို့ ထိုးပေမဲ့ ငါမနာဘူး။ သူတို့ ရိုက်ပေမဲ့ ငါမသိဘူး။ နောက်တစ်ခွက်သောက်ရဖို့ ဘယ်တော့များမှ ငါနိုးလာမှာလဲ လို့ မင်းပြောလိမ့်မယ်။,20,Pr,23,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/23/
audio/nwt_20_Pr_BU_24.mp3,လူယုတ်မာတွေကို အားမကျနဲ့။ သူတို့နဲ့ မပေါင်းသင်းချင်ပါနဲ့။ သူတို့က အကြမ်းဖက်ဖို့ပဲ တွေးတောနေတယ်။ ဒုက္ခပေးဖို့ပဲ ပြောဆိုနေတယ်။ အိမ်ကို ဉာဏ်ပညာနဲ့ တည်ဆောက်ပြီး ပိုင်းခြားသိမြင်မှုနဲ့ ခိုင်ခံ့မြဲမြံအောင် ထိန်းသိမ်းရတယ်။ အသိပညာကြောင့် အခန်းတွေဟာ နှစ်သက်ဖွယ် အဖိုးတန်ဘဏ္ဍာအမျိုးမျိုးနဲ့ ပြည့်နေတယ်။ ဉာဏ်ပညာရှိသူက အစွမ်းတန်ခိုး ရှိတယ်။ အဲဒီအစွမ်းတန်ခိုးကို အသိပညာနဲ့ တိုးပွားစေတယ်။ ကျွမ်းကျင်သူ လမ်းညွှန်ပေးတဲ့အတိုင်း စစ်ပွဲကို ဆင်နွှဲရမယ်။ အကြံပေးသူများရင် အောင်ပွဲဆင်နိုင်တယ်။ လူမိုက်က စစ်မှန်တဲ့ဉာဏ်ပညာကို လက်လှမ်းမမီနိုင်ဘူး။ မြို့တံခါးမှာ ထိုင်တဲ့အခါ သူ့မှာ ပြောစရာ ဘာမှမရှိဘူး။ ယုတ်မာဖို့ ကြံစည်သူကို တစ်ဖက်ကမ်းခပ် အကြံသမားလို့ ခေါ်ကြလိမ့်မယ်။ မိုက်မဲတဲ့အကြံအစည်တွေက အပြစ်ရှိတယ်။ လှောင်ပြောင်တတ်သူကို လူတွေ ရွံမုန်းတယ်။ ဒုက္ခရောက်ချိန်မှာ စိတ်ဓာတ်ကျနေရင် အားလျော့သွားလိမ့်မယ်။ ကွပ်မျက်ဖို့ ခေါ်သွားခံနေရသူတွေကို ကယ်တင်ပါ။ အသတ်ခံဖို့ ဒယီးဒယိုင် သွားနေရသူတွေကို ဆွဲထားပါ။ ငါတို့မှ မသိလိုက်တာ လို့ မင်းပြောပေမဲ့ စိတ်နှလုံးကို စစ်ဆေးတဲ့အရှင်က မင်းစိတ်ထဲ ဘာရှိမှန်း မသိဘဲနေပါ့မလား။ မင်းကို စောင့်ကြည့်နေတဲ့အရှင်က သိနေတယ်။ တစ်ယောက်စီကို သူ့လုပ်ရပ်အတိုင်း ပြန်ဆပ်ပေးလိမ့်မယ်။ ငါ့သား၊ ပျားရည်ဟာ ကောင်းတယ်။ စားပေးပါ။ ပျားရည်စစ်စစ်ဟာ ချိုမြိန်တယ်။ ဉာဏ်ပညာကလည်း မင်းအတွက် ကောင်းတယ်ဆိုတာသိထားပါ။ ဉာဏ်ပညာကို ရှာတွေ့ရင် မင်းမှာ အနာဂတ်ရှိမယ်။ မင်းရဲ့မျှော်လင့်ချက်လည်း ပျက်စီးသွားမှာ မဟုတ်ဘူး။ ဖြောင့်မတ်သူရဲ့အိမ်ကို ယုတ်မာတဲ့စိတ်နဲ့ မချောင်းမြောင်းနဲ့။ သူနားခိုတဲ့နေရာကို မဖျက်ဆီးနဲ့။ ဖြောင့်မတ်သူက ခုနစ်ကြိမ် လဲရင်တောင် ပြန်ထလိမ့်မယ်။ လူဆိုးကတော့ ဘေးဆိုးကြောင့် လုံးဝလဲကျသွားလိမ့်မယ်။ ရန်သူ ကျရှုံးတဲ့အခါ ဝမ်းမသာပါနဲ့။ သူလဲကျတဲ့အခါ စိတ်ထဲမှာ မပျော်ပါနဲ့။ အဲဒီလိုပျော်နေရင် ယေဟောဝါ တွေ့မြင်ပြီး မနှစ်သက်ဘဲ နေလိမ့်မယ်။ ဘုရားက မင်းရဲ့ရန်သူကို အမျက်မထွက်တော့ဘဲ နေလိမ့်မယ်။ လူယုတ်မာတွေကြောင့် စိတ်အနှောင့်အယှက် မဖြစ်နဲ့။ လူဆိုးတွေကို အားမကျနဲ့။ ယုတ်မာသူတွေမှာ အနာဂတ် မရှိဘူး။ လူဆိုးတွေရဲ့မီးခွက်လည်း ငြိမ်းသတ်ခံရလိမ့်မယ်။ ငါ့သား၊ ယေဟောဝါကိုရော ဘုရင်ကိုပါ ကြောက်ရွံ့ရိုသေပါ။ အတိုက်အခံသမားတွေကို အပေါင်းအသင်း မလုပ်နဲ့။ သူတို့ဟာ ရုတ်တရက် ဘေးဆိုးကြုံရလိမ့်မယ်။ ဘုရားကရော ဘုရင်ကပါ သူတို့ကို ဘယ်လို ဖျက်ဆီးပစ်မယ်ဆိုတာ ဘယ်သူသိနိုင်မှာလဲ။ ဉာဏ်ပညာရှိသူတွေပြောတဲ့ စကားကတော့ တရားစီရင်တဲ့အခါ မျက်နှာလိုက်တာ မကောင်းဘူး။ လူဆိုးကို ဖြောင့်မတ်တယ် လို့ ပြောတဲ့သူဟာ လူတွေကျိန်ဆဲတာကို ခံရလိမ့်မယ်။ လူမျိုးတွေ ကဲ့ရဲ့ရှုတ်ချတာကို ခံရလိမ့်မယ်။ လူဆိုးကိုပဲ့ပြင်သူတွေကတော့ ကောင်းစားလိမ့်မယ်။ သူတို့အပေါ် ကောင်းချီးမင်္ဂလာတွေ သက်ရောက်လိမ့်မယ်။ အရှိကိုအရှိအတိုင်း ပြန်ပြောတဲ့သူကို လူတွေ နမ်းကြလိမ့်မယ်။ အိမ်ပြင်ပအလုပ်ကို ပြင်ဆင်ပါ။ လယ်မှာလည်း အစစအရာရာ အသင့်ဖြစ်အောင် လုပ်ပါ။ ပြီးမှ အိမ်ကို ဆောက်ပါ။ အကြောင်းမခိုင်လုံဘဲ သူတစ်ပါးကို ဆန့်ကျင်ပြီး သက်သေ မထွက်ဆိုနဲ့။ တခြားသူတွေကို ကိုယ့်နှုတ်နဲ့ မလှည့်စားနဲ့။ သူလုပ်ခဲ့သလို ငါပြန်လုပ်မယ်။ သူ့လုပ်ရပ်အတွက် ငါလက်တုံ့ပြန်မယ် လို့ မပြောနဲ့။ လူပျင်းရဲ့ လယ်နားကနေ၊ ဆင်ခြင်ဉာဏ်မရှိသူရဲ့ စပျစ်ခြံနားကနေ ငါဖြတ်သွားတဲ့အခါ၊ ပေါင်းပင်တွေ တောထနေတာကို ငါတွေ့တယ်။ မြေတစ်ပြင်လုံး ဖက်ယားပင်တွေ ဖုံးလွှမ်းနေတဲ့အပြင် ကျောက်တံတိုင်းတွေလည်း ပြိုကျနေတယ်။ ဒါကို သတိထားမိတဲ့အခါ ငါနှလုံးသွင်းမိတယ်။ ဒါကိုမြင်ပြီး ရလိုက်တဲ့ သင်ခန်းစာကတော့ တစ်ရေးအိပ်နေတုန်း၊ ခဏလေးငိုက်နေတုန်း၊ လက်ပိုက်ပြီး ခဏတစ်ဖြုတ် နားနေတုန်း၊ ဆင်းရဲခြင်းဟာ ဓားပြလို မင်းဆီ ရောက်လာလိမ့်မယ်။ ချို့တဲ့ခြင်းကလည်း လက်နက်ကိုင်စစ်သည်လို ရောက်လာလိမ့်မယ်။,20,Pr,24,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/24/
audio/nwt_20_Pr_BU_25.mp3,ယုဒဘုရင်ဟေဇကိရဲ့ လူတွေ ကူးရေးထားတဲ့ ရှောလမုန်ရဲ့ပညာအလိမ္မာစကား တွေကတော့ ကိစ္စတစ်ခုကို လျှို့ဝှက်ထားတာဟာ ဘုရားသခင်ရဲ့ ဘုန်းအသရေပဲ။ ကိစ္စတစ်ခုကို အသေအချာ စစ်ဆေးတာဟာ ဘုရင်တွေရဲ့ ဂုဏ်ကျက်သရေပဲ။ ကောင်းကင်ရဲ့မြင့်မားမှု၊ မြေကြီးရဲ့နက်ရှိုင်းမှုကို နားမလည်နိုင်သလို ဘုရင်တွေရဲ့စိတ်ကိုလည်း အပြည့်အဝ နားမလည်နိုင်ဘူး။ ငွေထဲက ချော်ကို ဖယ်ထုတ်လိုက်ပါ။ သန့်စင်တဲ့ငွေကို ရလိမ့်မယ်။ လူဆိုးကို ဘုရင့်ရှေ့ကနေ ဖယ်ရှားလိုက်ပါ။ ရာဇပလ္လင်ဟာ ဖြောင့်မတ်ခြင်းကြောင့် တည်မြဲလိမ့်မယ်။ ဘုရင့်ရှေ့မှာ ကိုယ့်ကိုယ်ကိုယ် ဂုဏ်မတင်နဲ့။ ထင်ပေါ်ကျော်ကြားသူတွေနဲ့အတူ နေရာမယူနဲ့။ ဘုရင်က မှူးမတ်တွေရှေ့မှာ မင်းကို အရှက်ခွဲတာထက် ဒီကို လာပါ လို့ပြောတာ ပိုကောင်းတယ်။ ကိစ္စတစ်ခုနဲ့ ပတ်သက်ပြီး အလျင်စလို မတိုင်တန်းပါနဲ့။ နောက်မှ မင်းကို သူအရှက်ခွဲရင် ဘယ်လိုလုပ်မလဲ။ အဲဒီကိစ္စကို သူနဲ့ ဆွေးနွေးပါ။ ဒါပေမဲ့ မင်းကို တခြားသူပြောပြထားတဲ့ အတွင်းရေးကိုတော့ မပေါက်ကြားစေနဲ့။ ဒါမှ နားထောင်နေတဲ့သူက အရှက်ခွဲမှာမဟုတ်ဘူး။ မင်းကလည်း ပြန်ရုပ်သိမ်းလို့မရနိုင်တဲ့ ကောလာဟလကို ဖြန့်မိမှာ မဟုတ်ဘူး။ သင့်တော်တဲ့အချိန်မှာ ပြောလိုက်တဲ့စကားဟာ ငွေလင်ပန်းထဲက ရွှေပန်းသီးတွေနဲ့ တူတယ်။ ဉာဏ်ပညာရှိရှိ ပဲ့ပြင်တတ်တဲ့သူဟာ လက်ခံနာယူသူအတွက် ရွှေနားဆွဲ၊ ရွှေစင်လက်ဝတ်တန်ဆာနဲ့ တူတယ်။ သစ္စာရှိတဲ့ စေတမန်ဟာ စေလွှတ်သူအတွက် ကောက်ရိတ်ချိန်မှာ သောက်ရတဲ့ အေးမြတဲ့နှင်းရည်နဲ့ တူတယ်။ သူ့ကြောင့် သခင် လန်းဆန်းရလို့ပဲ။ လက်ဆောင်ပေးမယ်လို့ လေကြီးမိုးကြီးပြောပေမဲ့ ဘယ်တော့မှ မပေးတဲ့သူဟာ မိုးရေမပါတဲ့ တိမ်ခိုးတွေ၊ လေတွေနဲ့ တူတယ်။ စိတ်ရှည်မယ်ဆိုရင် တပ်မှူးကိုတောင် စည်းရုံးနိုင်တယ်။ ညင်ညင်သာသာ ပြောတဲ့စကားက အရိုးကိုတောင် ချိုးနိုင်တယ်။ ပျားရည်ကိုတွေ့ရင် လိုသလောက်ပဲ စားပါ။ အလွန်အကျွံစားရင် ပြန်အန်ထုတ်ရလိမ့်မယ်။ သူတစ်ပါးအိမ်ကို ခဏခဏမသွားနဲ့။ မင်းကို စိတ်ကုန်ပြီး မုန်းသွားလိမ့်မယ်။ သူတစ်ပါးအကြောင်း မမှန်မကန် သက်သေထွက်ဆိုတဲ့သူဟာ စစ်တင်းပုတ်၊ ဓား၊ ထက်တဲ့မြားနဲ့ တူတယ်။ ယုံကြည်စိတ်ချလို့ မရတဲ့သူကို ဒုက္ခရောက်ချိန်မှာ အားကိုးတာဟာ နဲ့နေတဲ့သွားနဲ့ ဝါးစားရသလိုပဲ။ တုန်ယင်နေတဲ့ ခြေထောက်နဲ့ လမ်းလျှောက်ရသလိုပဲ။ စိတ်ညှိုးငယ်နေသူကို သီချင်းဆိုပြတာဟာ ချမ်းအေးတဲ့နေ့မှာ အဝတ်ချွတ်လိုက်တာနဲ့ တူတယ်။ ဆော်ဒါပေါ် အချဉ်ရည် လောင်းချလိုက်တာနဲ့ တူတယ်။ ရန်သူ ဆာလောင်နေရင် စားစရာ ပေးလိုက်ပါ။ ရေငတ်နေရင် ရေတိုက်လိုက်ပါ။ အဲဒီလိုလုပ်ရင် သူ့ခေါင်းပေါ် မီးခဲတွေ ပုံထားရာ ရောက်လိမ့်မယ်။ မင်းကို ယေဟောဝါ ဆုချလိမ့်မယ်။ မြောက်လေက သည်းထန်တဲ့မိုးကို ရွာစေတယ်။ အတင်းအဖျင်းပြောတဲ့လျှာက ဒေါသမျက်နှာကို ဖြစ်ပေါ်စေတယ်။ ရန်တွေ့တတ်တဲ့ ဇနီးနဲ့ တစ်အိမ်တည်း နေရတာထက် အိမ်မိုးပေါ်က ထောင့်တစ်နေရာမှာ နေရတာ ပိုကောင်းတယ်။ ရပ်ဝေးကလာတဲ့ သတင်းကောင်းဟာ ရေငတ်နေသူသောက်ရတဲ့ အေးမြတဲ့ရေနဲ့ တူတယ်။ လူဆိုးကို အလျှော့ပေးတဲ့ ဖြောင့်မတ်သူဟာ နောက်ကျိနေတဲ့ စမ်းရေ၊ ပျက်စီးနေတဲ့ ရေတွင်းနဲ့ တူတယ်။ ပျားရည်စားကြူးတာ မကောင်းဘူး။ ကိုယ့်ဂုဏ်ကိုယ်ဖော်ဖို့ ကြိုးစားရင်လည်း ဂုဏ်ရှိမှာ မဟုတ်ဘူး။ စိတ်မချုပ်တည်းနိုင်သူဟာ မြို့ရိုးပြိုပျက်ပြီး အကာအရံမဲ့နေတဲ့ မြို့နဲ့ တူတယ်။,20,Pr,25,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/25/
audio/nwt_20_Pr_BU_26.mp3,နွေရာသီနဲ့ ဆီးနှင်း၊ ရိတ်သိမ်းချိန်နဲ့ ရွာသွန်းတဲ့မိုး မအပ်စပ်သလို ဂုဏ်သိက္ခာနဲ့ ဉာဏ်တိမ်တဲ့သူ မအပ်စပ်ဘူး။ ငှက်ဟာ အကြောင်းရင်းမရှိဘဲ မပျံသန်းသလို၊ ပျံလွှားဟာ အကြောင်းရင်းမရှိဘဲ မပျံသလို ကျိန်ဆဲခြင်းကလည်း အကြောင်းရင်းမရှိဘဲ မရောက်လာဘူး။ ကျာပွတ်ဟာ မြင်းအတွက်၊ ဇက်ကြိုးက မြည်းအတွက်၊ ကြိမ်လုံးကတော့ ဉာဏ်တိမ်သူတွေရဲ့ ကျောပြင်အတွက်ပဲ။ မိုက်မဲသူကို သူ့ရဲ့မိုက်မဲမှုအတိုင်း ပြန်မဖြေနဲ့။ ဖြေရင် သူနဲ့ တစ်တန်းစားတည်း ဖြစ်သွားလိမ့်မယ်။ လူမိုက်ကို သူ့ရဲ့မိုက်မဲမှုအတိုင်း ပြန်ဖြေပါ။ မဖြေရင် သူ့ကိုယ်သူ ပညာရှိတယ်လို့ ထင်သွားလိမ့်မယ်။ ကိစ္စတစ်ခုကို ဉာဏ်တိမ်တဲ့သူရဲ့လက်ထဲ အပ်လိုက်ရင် ကိုယ့်ခြေထောက်ကို မသန်စွမ်းအောင်လုပ်တာ၊ ကိုယ့်ကိုယ်ကိုယ် အန္တရာယ်ပေးတာနဲ့ တူတယ်။ ဉာဏ်တိမ်သူပြောတဲ့ စကားပုံဟာ ခြေမသန်သူရဲ့ ဆွံ့နေတဲ့ခြေထောက်နဲ့ တူတယ်။ ဉာဏ်တိမ်သူကို ဂုဏ်တင်တာဟာ လောက်လွှဲထဲမှာ ကျောက်ခဲချည်ထားတာနဲ့ တူတယ်။ ဉာဏ်တိမ်တဲ့သူပြောတဲ့ စကားပုံဟာ အရက်သမားလက်ထဲ ရောက်လာတဲ့ ဆူးပင်နဲ့ တူတယ်။ ဉာဏ်တိမ်တဲ့သူ ဒါမှမဟုတ် လမ်းသွားလမ်းလာတွေကို အလုပ်ခိုင်းဖို့ ငှားရမ်းတဲ့သူဟာ တွေ့ကရာလူကို ပစ်ခတ်နေတဲ့ လေးသမားနဲ့ တူတယ်။ ခွေးက မိမိအန်ဖတ်ကို ပြန်စားသလို ဉာဏ်တိမ်တဲ့သူဟာ မိုက်မဲတဲ့အကျင့်ကို ပြန်ကျင့်တတ်တယ်။ ကိုယ့်ကိုယ်ကိုယ် ဉာဏ်ပညာရှိတယ်လို့ ထင်တဲ့သူကို တွေ့ဖူးသလား။ သူလိုလူထက် ဉာဏ်တိမ်တဲ့သူက ပိုမျှော်လင့်ချက်ရှိတယ်။ လူပျင်းက လမ်းပေါ်မှာ ခြင်္သေ့ရှိတယ်။ လူထုရင်ပြင်မှာ ခြင်္သေ့ရှိတယ် လို့ ပြောတတ်တယ်။ တံခါးက ဆုံလည်ပေါ်မှာ လည်နေသလို လူပျင်းက အိပ်ရာပေါ်မှာ လူးလှိမ့်နေတတ်တယ်။ လူပျင်းက ပန်းကန်လုံးထဲ လက်နှိုက်ပေမဲ့ ပြန်ထုတ်ပြီး ပါးစပ်ထဲထည့်ရတာ ပင်ပန်းလိုက်တာလို့ ထင်တတ်တယ်။ လူပျင်းက ချက်ကျကျဖြေနိုင်တဲ့ လူခုနစ်ယောက်ထက် ဉာဏ်ပညာပိုရှိတယ်လို့ ကိုယ့်ကိုယ်ကိုယ် ထင်တတ်တယ်။ လမ်းသွားရင်း ကိုယ်နဲ့မဆိုင်တဲ့ ရန်ပွဲကြောင့် ဒေါသထွက်တဲ့သူဟာ ခွေးနားရွက်ကို ဆွဲတဲ့သူနဲ့ တူတယ်။ အရူးတစ်ယောက်က မီးမြားတွေ၊ သေစေနိုင်တဲ့မြားတွေကို ပစ်တယ်။ သူတစ်ပါးကို မလိမ့်တပတ်လုပ်ပြီးမှ နောက်တာပါကွာ လို့ ပြောတဲ့သူဟာ အဲဒီအရူးနဲ့ တူတယ်။ ထင်းမရှိရင် မီးငြိမ်းသွားသလို အသရေဖျက်သူမရှိရင် ငြင်းခုံရန်တွေ့တာတွေ ရပ်စဲသွားတယ်။ မီးသွေးကြောင့် မီးကျီးခဲ လောင်နေသလို၊ ထင်းကြောင့် မီးတောက်နေသလို အငြင်းသန်သူကြောင့် ရန်ပွဲဖြစ်တတ်တယ်။ အသရေဖျက်သူရဲ့ စကားတွေဟာ အရသာရှိတဲ့အစာနဲ့ တူတယ်။ လူတွေ အငမ်းမရ မျိုချတတ်ကြတယ်။ စိတ်ထားယုတ်မာနေလျက်နဲ့ မေတ္တာစကားပြောတာဟာ အိုးခြမ်းကွဲကို ငွေရည်သုတ်ထားတာနဲ့ တူတယ်။ သူတစ်ပါးကိုမုန်းတဲ့သူဟာ မုန်းတီးစိတ်ကို အပြောနဲ့ ဖုံးကွယ်ထားပေမဲ့ ရင်ထဲမှာတော့ လှည့်စားဖို့ တေးထားတတ်တယ်။ ချိုချိုသာသာပြောနေပေမဲ့ သူ့ကို မယုံနဲ့။ သူ့စိတ်ထဲမှာ ရွံမုန်းစရာခုနစ်ခု ကိန်းအောင်းနေတယ်။ သူက လှည့်စားပြီး မုန်းတီးစိတ်ကို ဖုံးကွယ်ထားပေမဲ့ သူ့ရဲ့ယုတ်မာမှုဟာ လူပုံအလယ်မှာ ဖော်ထုတ်ခံရလိမ့်မယ်။ တွင်းတူးတဲ့သူဟာ တွင်းထဲ ပြန်ကျမယ်။ ကျောက်ကို လှိမ့်တဲ့သူအပေါ် အဲဒီကျောက် ပြန်လိမ့်လာမယ်။ လိမ်လည်တဲ့လျှာက မိမိကြောင့် နစ်နာရသူတွေကို မုန်းတယ်။ မြှောက်ပင့်တတ်တဲ့ နှုတ်ကလည်း ပျက်စီးစေတတ်တယ်။,20,Pr,26,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/26/
audio/nwt_20_Pr_BU_27.mp3,မနက်ဖြန်နဲ့ပတ်သက်ပြီး မဝါကြွားနဲ့။ မနက်ဖြန် ဘာတွေဖြစ်မယ်မှန်း မသိနိုင်ဘူး။ ကိုယ့်ကိုယ်ကိုယ် မချီးမွမ်းနဲ့။ သူတစ်ပါး ချီးမွမ်းပါစေ။ ကိုယ့်ကိုယ်ကိုယ် မချီးမွမ်းနဲ့။ တခြားသူတွေ ချီးမွမ်းပါစေ။ ကျောက်တုံးက လေးတယ်။ သဲလည်း လေးတယ်။ မိုက်မဲသူကြောင့်ဖြစ်ရတဲ့ စိတ်ဒုက္ခက အဲဒါတွေထက် ပိုလေးလံတယ်။ အမျက်က ရက်စက်တတ်တယ်။ ဒေါသက လွှမ်းမိုးတဲ့ရေလို ဖျက်ဆီးတတ်တယ်။ မနာလိုစိတ်ကိုတော့ ဘယ်သူခံရပ်နိုင်မှာလဲ။ ပွင့်ပွင့်လင်းလင်း ပဲ့ပြင်တာဟာ တိတ်တိတ်လေး ချစ်နေတာထက် ပိုကောင်းတယ်။ သစ္စာရှိတဲ့မိတ်ဆွေဟာ ခက်ခဲပုံပေါက်နေရင်တောင် ပဲ့ပြင်တတ်တယ်။ ရန်သူကတော့ အနမ်းတွေ အများကြီး ပေးတတ်တယ်။ အာသာပြေနေသူက ပျားရည်စစ်စစ်ကို ငြင်းပယ်တတ်တယ်။ ဆာလောင်နေသူအတွက်တော့ ခါးတဲ့အရာတောင် ချိုမြိန်နေတတ်တယ်။ အိမ်နဲ့ဝေးရာမှာ လေလွင့်နေသူဟာ အသိုက်နဲ့ဝေးနေတဲ့ လေလွင့်ငှက်နဲ့ တူတယ်။ ဆီနဲ့အမွှေးနံ့သာက စိတ်ကိုရွှင်လန်းစေတယ်။ စိတ်ရင်းမှန်နဲ့ အကြံပေးတတ်တဲ့ မိတ်ဆွေကလည်း စိတ်ကို ရွှင်လန်းစေတယ်။ ကိုယ့်မိတ်ဆွေကို ဒါမှမဟုတ် ဖခင်ရဲ့မိတ်ဆွေကို မပစ်ပယ်ပါနဲ့။ ကိုယ်ဒုက္ခရောက်တဲ့အခါ ညီရင်းအစ်ကိုရဲ့အိမ်ကို မသွားပါနဲ့။ အနားမှာရှိတဲ့ မိတ်ဆွေရင်းချာဟာ အဝေးမှာရှိတဲ့ညီအစ်ကိုထက် ပိုကောင်းတယ်။ ငါ့သား၊ ဉာဏ်ပညာရှိပါ။ ငါ့စိတ်ကို ရွှင်လန်းစေပါ။ ဒါမှ ငါ့ကို ကဲ့ရဲ့နေတဲ့သူကို ငါချေပနိုင်မယ်။ အမြော်အမြင်ရှိသူက အန္တရာယ်ကို ကြိုမြင်ပြီး ပုန်းနေတတ်တယ်။ အတွေ့အကြုံမရှိသူကတော့ သွားမြဲသွားနေလို့ ဆိုးကျိုးတွေပဲ ခံရတတ်တယ်။ သူစိမ်းအတွက် အာမခံပေးသူရဲ့ အဝတ်ကို ယူလိုက်ပါ။ တိုင်းတစ်ပါးသူအတွက် အာမခံပေးသူဆီကနေ အပေါင်ပစ္စည်းကို သိမ်းလိုက်ပါ။ မနက်စောစောမှာ ကိုယ့်အပေါင်းအဖော်ကို အသံကျယ်ကျယ်နဲ့ ကောင်းချီးပေးတဲ့သူကို ကျိန်ဆဲနေတဲ့သူလို့ ယူမှတ်ကြလိမ့်မယ်။ ရန်တွေ့တတ်တဲ့ ဇနီးဟာ မိုးရွာတဲ့နေ့မှာ မိုးတစက်စက်ယိုနေတဲ့ အိမ်ခေါင်မိုးနဲ့ တူတယ်။ အဲဒီမိန်းမကို ထိန်းချုပ်နိုင်တဲ့သူဟာ လေကို ထိန်းချုပ်နိုင်တဲ့သူ၊ ဆီကို ညာလက်နဲ့ဆုပ်ကိုင်နိုင်တဲ့သူပဲ။ သံကို သံချင်း ထက်စေသလို လူက မိတ်ဆွေကို ထက်မြက်စေတယ်။ သဖန်းပင်ကို ဂရုစိုက်တဲ့သူက သဖန်းသီးစားရလိမ့်မယ်။ ကိုယ့်သခင်ကို ဂရုစိုက်စောင့်ရှောက်တဲ့သူဟာ ဂုဏ်တင်ခံရလိမ့်မယ်။ ရေပြင်ကိုကြည့်ရင် ကိုယ့်မျက်နှာကို မြင်ရသလို သူတစ်ပါးရဲ့စိတ်ကိုကြည့်ရင် ကိုယ့်စိတ်ကို သိမြင်နိုင်တယ်။ သင်္ချိုင်းနဲ့ ဖျက်ဆီးခြင်းအရပ်ဟာ ဘယ်တော့မှ မရောင့်ရဲနိုင်သလို လူ့မျက်စိကလည်း ဘယ်တော့မှ မရောင့်ရဲနိုင်ဘူး။ ငွေကိုစစ်တာက အရည်ကျိုသန့်စင်တဲ့အိုး၊ ရွှေကိုစစ်တာက မီးဖို၊ လူကိုစစ်ဆေးတာကတော့ သူ့ကိုချီးမွမ်းတဲ့စကားတွေပဲ။ ကောက်နှံစေ့ကို ဆုံထဲထည့်ပြီး ကျည်ပွေ့နဲ့ထောင်းသလို မိုက်မဲသူကို ထောင်းရင်တောင် မိုက်မဲမှုကို သူစွန့်လွှတ်မှာ မဟုတ်ဘူး။ ကိုယ့်သိုးအုပ်ရဲ့ အခြေအနေကို ကောင်းကောင်းသိအောင် လုပ်ပါ။ သိုးတွေကို ကောင်းကောင်း ဂရုစိုက်ပါ။ စည်းစိမ်ဥစ္စာဆိုတာ ထာဝစဉ်တည်မြဲမှာ မဟုတ်ဘူး။ ရာဇသရဖူကလည်း လူမျိုးအဆက်ဆက် တည်မြဲမှာ မဟုတ်ဘူး။ မြက်စိမ်းတွေ မရှိတော့ဘူး။ မြက်နုလေးတွေ ပေါက်လာတယ်။ တောင်တန်းတွေပေါ်က မြက်ပင်တွေကို စုသိမ်းတယ်။ သိုးထီးလေးတွေကြောင့် အဝတ်အထည် ရတယ်။ ဆိတ်ထီးတွေကြောင့် လယ်မြေ ဝယ်နိုင်တယ်။ ကိုယ်တိုင်ရော အိမ်သားတွေ၊ အစေခံမလေးတွေအတွက်ပါ ဆိတ်နို့ အလုံအလောက် ရှိလိမ့်မယ်။,20,Pr,27,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/27/
audio/nwt_20_Pr_BU_28.mp3,လူဆိုးက လိုက်ဖမ်းတဲ့သူမရှိဘဲ ပြေးတတ်တယ်။ ဖြောင့်မတ်သူကတော့ ခြင်္သေ့လို ကိုယ့်ကိုယ်ကိုယ် ယုံကြည်မှုရှိတယ်။ ပြည်သူပြည်သားတွေ အပြစ် ကျူးလွန်တဲ့အခါ ခေါင်းဆောင် တစ်ယောက်ပြီးတစ်ယောက် အုပ်ချုပ်လိမ့်မယ်။ ပိုင်းခြားသိမြင်နိုင်စွမ်းရှိပြီး အသိအမြင်ကြွယ်သူရဲ့ အကူအညီကို ရတဲ့ ခေါင်းဆောင်ကတော့ ကြာရှည် အုပ်ချုပ်ရလိမ့်မယ်။ နိမ့်ကျသူကို ဖြတ်စားလျှပ်စား လုပ်တဲ့ ဆင်းရဲသားဟာ အစားအစာအားလုံးကို တိုက်ချသွားတဲ့ မိုးရေနဲ့တူတယ်။ ဥပဒေပစ်ပယ်သူတွေက လူဆိုးတွေကို ချီးမွမ်းတတ်တယ်။ ဥပဒေစောင့်ထိန်းသူတွေကတော့ ဥပဒေပစ်ပယ်သူတွေကို ဒေါသထွက်တယ်။ လူယုတ်မာတွေက တရားမျှတမှုအကြောင်း နားမလည်နိုင်ဘူး။ ယေဟောဝါကို ရှာဖွေသူတွေကတော့ အရာအားလုံးကို နားလည်နိုင်တယ်။ သမာဓိရှိရှိ လျှောက်လှမ်းတဲ့ ဆင်းရဲသားက အကျင့်ပျက်လမ်းစဉ်လိုက်တဲ့ သူဌေးသားထက် ပိုသာတယ်။ သိနားလည်မှုရှိတဲ့သားက စည်းမျဉ်းစည်းကမ်းကို လိုက်နာတယ်။ စားကြူးသူတွေနဲ့ ပေါင်းသင်းတဲ့ သားကတော့ ဖခင်ကို အရှက်ခွဲတယ်။ အတိုးယူရုံမက အတိုးကြီးစားပြီး ချမ်းသာလာသူဟာ နွမ်းပါးသူတွေကို မျက်နှာသာပေးတဲ့သူအတွက် စုဆောင်းနေတာပဲ။ လူတစ်ယောက်က ပညတ်တရားကို မနာယူရင် သူ့ဆုတောင်းချက်တောင် ရွံမုန်း စရာ ဖြစ်သွားတယ်။ စိတ်ရိုးဖြောင့်သူကို လမ်းမှားရောက်စေတဲ့သူဟာ ကိုယ့်တွင်းထဲကိုယ်ပြန်ကျ လိမ့်မယ်။ အပြစ်ပြောစရာ မရှိသူကတော့ ကောင်းတဲ့အရာတွေကို အမွေရလိမ့်မယ်။ သူဌေးက ကိုယ့်ကိုယ်ကိုယ် ဉာဏ်ပညာရှိတယ်လို့ ထင်တတ်တယ်။ ပိုင်းခြားသိမြင်မှုရှိတဲ့ ဆင်းရဲသားကတော့ အဲဒီသူဌေးအကြောင်း ကောင်းကောင်း သိနိုင်တယ်။ ဖြောင့်မတ်သူတွေ အောင်ပွဲဆင်တဲ့အခါ အကြီးအကျယ် ဂုဏ်ကျက်သရေရှိတယ်။ လူဆိုးတွေ အာဏာရလာရင်တော့ လူတွေ ပုန်းနေတတ်တယ်။ ကိုယ့်အမှားကို ဖုံးကွယ်ထားတဲ့သူက အောင်မြင်မှာ မဟုတ်ဘူး။ အမှားကိုဝန်ခံပြီး စွန့်လွှတ်သူကတော့ ကရုဏာ ခံစားရလိမ့်မယ်။ သတိတရားလက်ကိုင်ထားတဲ့သူဟာ ပျော်ရွှင်ချမ်းမြေ့တယ်။ ခေါင်းမာသူကတော့ ဘေးဆိုးကြုံရလိမ့်မယ်။ ခိုကိုးရာမဲ့သူတွေကို အုပ်ချုပ်တဲ့ မင်းဆိုးဟာ မာန်ဖီနေတဲ့ခြင်္သေ့၊ တစ်ဟုန်ထိုး တိုက်ခိုက်နေတဲ့ ဝက်ဝံနဲ့ တူတယ်။ ပိုင်းခြားသိမြင်မှုမရှိတဲ့ ခေါင်းဆောင်က အာဏာကို အလွဲသုံးတတ်တယ်။ မတရားအမြတ်ထုတ်တာကို မုန်းတဲ့သူကတော့ အသက်ရှည်လိမ့်မယ်။ လူသတ်မှုကျူးလွန်သူက သင်္ချိုင်းကို မရောက်မချင်း ပြေးနေရ လိမ့်မယ်။ သူ့ကို ဘယ်သူမှ မကူညီပါနဲ့။ အမှားကင်းတဲ့လမ်းစဉ်မှာ လျှောက်လှမ်းနေသူဟာ ကယ်တင်ခံရလိမ့်မယ်။ ကောက်ကျစ်တဲ့လမ်းစဉ် လိုက်သူကတော့ ရုတ်တရက် ပြိုလဲရလိမ့်မယ်။ လယ်စိုက်သူမှာ စားစရာ အလျှံပယ်ရှိလိမ့်မယ်။ တန်ဖိုးမရှိတာတွေကို လိုက်စားသူကတော့ ဆင်းရဲမွဲတေသွားလိမ့်မယ်။ သစ္စာရှိသူက ကောင်းချီး အများကြီးရလိမ့်မယ်။ ဖြတ်လမ်းနည်းနဲ့ ချမ်းသာဖို့ ကြိုးစားသူကတော့ အပြစ်ကင်းမှာ မဟုတ်ဘူး။ မျက်နှာလိုက်တာ မကောင်းဘူး။ လူဟာ မုန့်တစ်ဖဲ့စာအတွက်နဲ့ အမှားလုပ်မိနိုင်တယ်။ မနာလိုတတ်သူက ချမ်းသာကြွယ်ဝဖို့ စိတ်ပြင်းပြတယ်။ ဆင်းရဲသွားမှာကိုတော့ သူ မသိဘူး။ သူတစ်ပါးကို ပဲ့ပြင်သူဟာ မြှောက်ပင့်ပြောဆိုသူထက် နောက်ပိုင်းမှာ မျက်နှာသာပိုရလိမ့်မယ်။ မိဘကိုလုယက်ပြီးမှ ဒါမမှားပါဘူး လို့ပြောတဲ့သူဟာ ဖျက်ဆီးတတ်သူရဲ့ အပေါင်းအဖော်ပဲ။ လောဘကြီးသူဟာ စိတ်ဝမ်းကွဲအောင် လှုံ့ဆော်တတ်တယ်။ ယေဟောဝါကို အားကိုးသူကတော့ ကြီးပွားလိမ့်မယ်။ ကိုယ့်စိတ်နှလုံးကို ယုံကြည်ကိုးစားသူဟာ မိုက်မဲတယ်။ ဉာဏ်ပညာလမ်းစဉ်မှာ လျှောက်လှမ်းသူကတော့ ဘေးလွတ်တတ်တယ်။ ဆင်းရဲသားကို ပေးကမ်းသူဟာ လိုလေသေးမရှိ ပြည့်စုံလိမ့်မယ်။ သူတို့ကို မျက်ကွယ်ပြုသူကိုတော့ လူအများက ကျိန်ဆဲလိမ့်မယ်။ လူဆိုးတွေ အာဏာရလာတဲ့အခါ လူတွေ ပုန်းနေတတ်တယ်။ သူတို့ ပျက်စီးသွားတဲ့အခါမှာတော့ ဖြောင့်မတ်သူတွေ တိုးများလာတယ်။,20,Pr,28,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/28/
audio/nwt_20_Pr_BU_29.mp3,အကြိမ်ကြိမ် ပဲ့ပြင်ခံရပေမဲ့ ခေါင်းမာမြဲ မာတဲ့သူဟာ နာလန်မထူနိုင်အောင် ရုတ်တရက် ပျက်စီးသွားလိမ့်မယ်။ ဖြောင့်မတ်သူတွေ များလာတဲ့အခါ လူတွေ ဝမ်းမြောက်ကြတယ်။ လူဆိုးတွေ အုပ်ချုပ်တဲ့အခါမှာတော့ လူတွေ ညည်းတွားကြတယ်။ ဉာဏ်ပညာကို ချစ်မြတ်နိုးသူဟာဖခင်ကို ဝမ်းမြောက်စေတယ်။ ပြည့်တန်ဆာတွေနဲ့ ပေါင်းဖော်သူကတော့ စည်းစိမ်တွေကို ဖြုန်းတီးပစ်တယ်။ ဘုရင် တရားမျှတရင် တိုင်းပြည်တည်ငြိမ်တယ်။ လာဘ်စားတဲ့သူကတော့ တိုင်းပြည်ကို ပျက်စီးစေတယ်။ အပေါင်းအဖော်ကို မြှောက်ပင့်တဲ့သူဟာ အပေါင်းအဖော်ရဲ့ ခြေကို ကျော့မိအောင် ပိုက်ထောင်တဲ့သူပဲ။ လူဆိုးက ကိုယ့်အမှားနဲ့ကိုယ် ကျော့ကွင်းမိတတ်တယ်။ ဖြောင့်မတ်သူကတော့ ရွှင်လန်းစွာကြွေးကြော်ပြီး ဝမ်းမြောက်နေတယ်။ ဖြောင့်မတ်သူက ဆင်းရဲသားရဲ့ ရပိုင်ခွင့်တွေကို အလေးထားတယ်။ လူဆိုးကတော့ အလေးမထားဘူး။ လူကြွားတွေက မြို့ထဲမှာ ဒေါသမီးတောက်စေတယ်။ ဉာဏ်ပညာရှိသူတွေကတော့ ဒေါသကို ငြိမ်းစေတယ်။ ဉာဏ်ပညာရှိသူနဲ့ မိုက်မဲသူ အချေအတင်ဖြစ်တဲ့အခါ အော်ကြီးဟစ်ကျယ်ပြောတာ၊ လှောင်ပြောင်တာတွေ ဖြစ်လိမ့်မယ်။ ဒါပေမဲ့ ပြေလည်မှာ မဟုတ်ဘူး။ သွေးဆာတဲ့သူတွေဟာ အပြစ်မဲ့သူတွေကို မုန်းတယ်။ စိတ်ရိုးဖြောင့်သူရဲ့ အသက်ကို သတ်ဖို့ ရှာကြံတတ်တယ်။ မိုက်မဲတဲ့သူက ခံစားရသမျှ အကုန် ထုတ်ဖော်တတ်တယ်။ ဉာဏ်ပညာရှိသူကတော့ အေးဆေးတည်ငြိမ်စွာ ထိန်းချုပ်တတ်တယ်။ အုပ်စိုးရှင်က အလိမ်အညာစကားတွေကို အာရုံစိုက်တဲ့အခါ အမှုထမ်းအားလုံး ဆိုးညစ်လာလိမ့်မယ်။ ဆင်းရဲသားနဲ့ ဖိနှိပ်သူရဲ့ တူညီချက်ကတော့ နှစ်ယောက်စလုံးကို ယေဟောဝါက မျက်စိအလင်းပေးတယ်ဆိုတဲ့ အချက်ပဲ။ ဘုရင်က နွမ်းပါးသူတွေကို မျှမျှတတ တရားစီရင်တဲ့အခါ ရာဇပလ္လင်ဟာ တည်မြဲနေ လိမ့်မယ်။ ပဲ့ပြင်မှုနဲ့ ကြိမ်လုံးက ဉာဏ်ပညာရစေတယ်။ မဆုံးမဘဲလွှတ်ထားတဲ့ ကလေးကတော့ မိခင်ကို အရှက်ခွဲလိမ့်မယ်။ လူဆိုးတွေ များလာတဲ့အခါ ပြစ်မှားမှုတွေ များလာတယ်။ ဖြောင့်မတ်သူတွေကတော့ လူဆိုးတွေ ကျဆုံးတာကို မြင်ရလိမ့်မယ်။ သားကို ဆုံးမပါ။ သူ့ကြောင့် စိတ်ချမ်းသာရလိမ့်မယ်။ နှစ်ထောင်းအားရ ဖြစ်လိမ့်မယ်။ ဘုရားသခင့်လမ်းညွှန်မှု မရှိရင် လူတွေ စည်းလွတ်ဝါးလွတ် ဖြစ်တတ်တယ်။ ပညတ်စောင့်ထိန်းသူတွေကတော့ ပျော်ရွှင်ချမ်းမြေ့တယ်။ ကျွန်ကို စကားနဲ့ပဲ ဆုံးမလို့ရမှာ မဟုတ်ဘူး။ သူက နားလည်ပေမဲ့ နာခံမှာ မဟုတ်ဘူး။ စကားကို လွှတ်ခနဲပြောတတ်သူကို တွေ့ဖူးသလား။ သူလိုလူထက် ဉာဏ်တိမ်တဲ့သူက ပိုမျှော်လင့်ချက်ရှိတယ်။ ကျွန်ကို ငယ်ငယ်ကတည်းက အလိုလိုက်လွန်းရင် နောင်တစ်ချိန်မှာ ကျေးဇူးကန်းတတ်တယ်။ ဒေါသကြီးသူက ရန်တွေ့ဖို့ လှုံ့ဆော်တတ်တယ်။ ဒေါသထွက်လွယ်သူက အမှားအများကြီး ကျူးလွန်တတ်တယ်။ မာန်မာနက လူတစ်ယောက်ကို နှိမ့်ချပစ်လိမ့်မယ်။ စိတ်နှိမ့်ချသူကတော့ ဂုဏ်သရေ ရလိမ့်မယ်။ သူခိုးကြံရာပါဟာ ကိုယ့်ကိုယ်ကိုယ် မုန်းတဲ့သူပဲ။ သက်သေထွက်ဆိုပေးဖို့ တောင်းဆိုတဲ့စကားကို သူကြားပေမဲ့ ဘာသတင်းမှ မပေးတတ်ဘူး။ လူကိုကြောက်တဲ့စိတ်ဟာ ကျော့ကွင်းပဲ။ ယေဟောဝါကို ယုံကြည်ကိုးစားသူကတော့ ကာကွယ်ခံရလိမ့်မယ်။ အုပ်စိုးရှင်နဲ့ တွေ့ခွင့်ရဖို့ ကြိုးစားသူတွေ အများကြီးရှိတယ်။ ဒါပေမဲ့ တရားမျှတမှုကိုတော့ ယေဟောဝါဆီကပဲရတယ်။ ဖြောင့်မတ်သူက မတရားတဲ့သူကို ရွံမုန်းတယ်။ လူဆိုးကတော့ ဖြောင့်မှန်တဲ့လမ်းစဉ်လိုက်သူကို ရွံမုန်းတယ်။,20,Pr,29,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/29/
audio/nwt_20_Pr_BU_30.mp3,ယာကေရဲ့သားအာဂုရက အိသေလနဲ့ ဥကလကိုပြောတဲ့ အရေးကြီးစကား။ ငါဟာ လူတကာထက် အသိအမြင်နည်းတဲ့သူ၊ လူမှာရှိသင့်တဲ့ သိနားလည်နိုင်စွမ်း မရှိတဲ့သူပဲ။ ဉာဏ်ပညာ မဆည်းပူးခဲ့တဲ့သူ၊ အသန့်ရှင်းဆုံးအရှင် ပိုင်ဆိုင်တဲ့ အသိပညာမျိုး မရှိတဲ့သူပဲ။ ကောင်းကင်ပေါ် တက်ဖူးတဲ့သူ၊ ပြန်ဆင်းလာတဲ့သူ ဘယ်သူရှိသလဲ။ လေကို လက်နှစ်ဖက်နဲ့ ဖမ်းဆုပ်ဖူးတဲ့သူ ဘယ်သူရှိသလဲ။ ရေကို အဝတ်နဲ့ထုပ်ဖူးတဲ့သူ ဘယ်သူရှိသလဲ။ ကမ္ဘာမြေတစ်ခွင်လုံးကို ဘယ်သူတည်ခဲ့သလဲ။ သူ့နာမည်၊ သူ့သားရဲ့နာမည်က ဘာလဲ။ သိရဲ့လား။ ဘုရားသခင်ရဲ့ နှုတ်ထွက်စကား မှန်သမျှဟာ သန့်စင်တယ်။ ဘုရားဟာ ခိုလှုံသူတွေအတွက် ဒိုင်းလွှားပဲ။ နှုတ်တော်ထွက်စကားတွေမှာ ဘာမှထပ်မဖြည့်နဲ့။ ထပ်ဖြည့်ရင် ဘုရား ပြစ်တင်ဆုံးမလိမ့်မယ်။ မင်းလည်း လူလိမ်ဖြစ်သွားလိမ့်မယ်။ အို ဘုရားသခင်၊ ဆုနှစ်ခု တောင်းချင်ပါတယ်။ ကျွန်တော် မသေခင် အဲဒီဆုနှစ်ခုကို ပေးသနားပါ။ မမှန်တဲ့စကား၊ မုသာစကားတွေကို ကျွန်တော့်ဆီကနေ ဖယ်ရှားပေးပါ။ ဆင်းရဲခြင်းကိုဖြစ်စေ၊ ချမ်းသာခြင်းကိုဖြစ်စေ မပေးဘဲ လိုအပ်သလောက် အစားအစာကိုပဲ ပေးသနားပါ။ လိုတရဖြစ်နေရင် ယေဟောဝါဆိုတာ ဘယ်သူလဲ ဆိုပြီး ကိုယ်တော့်ကို ငြင်းပယ်မိမှာ စိုးလို့ပါ။ ဆင်းရဲသွားရင်လည်း ခိုးဝှက်ပြီး နာမတော် ကဲ့ရဲ့စရာဖြစ်အောင် လုပ်မိမှာ စိုးလို့ပါ။ သခင့်ဆီမှာ ကျွန်ရဲ့အကြောင်းကို သွားပုပ်လေလွင့် မပြောနဲ့။ အဲဒီလိုပြောရင် ကိုယ်ပဲ ကျိန်ဆဲခံရလိမ့်မယ်။ ကိုယ့်အပြစ်ပဲ ဖြစ်လိမ့်မယ်။ ဖခင်ကို ကျိန်ဆဲပြီး မိခင်ကို မလေးစားတဲ့ လူစားမျိုးရှိတယ်။ ကိုယ့်ကိုယ်ကိုယ် စင်ကြယ်တယ်လို့ ထင်ပေမဲ့ အညစ်အကြေးတောင် မစင်သေးတဲ့ လူစားမျိုးရှိတယ်။ မောက်မာလွန်းတဲ့မျက်လုံးနဲ့ အထက်စီးက ကြည့်တတ်တဲ့ လူစားမျိုးရှိတယ်။ ဓားနဲ့တူတဲ့ သွားတွေ၊ ဓားလိုမျိုး မေးရိုးတွေရှိတဲ့ လူစားမျိုးရှိတယ်။ ကမ္ဘာပေါ်မှာရှိတဲ့ နိမ့်ကျသူတွေ၊ လူသားထုထဲက ဆင်းရဲသားတွေကို သူတို့ ဝါးမျိုတတ်တယ်။ မျှော့တွေမှာ ပေးပါ၊ ပေးပါ လို့အော်နေတဲ့ သမီးနှစ်ကောင်ရှိတယ်။ အလိုမပြည့်ဝနိုင်တဲ့အရာက သုံးခုမကဘူး၊ တော်ပြီ လို့ ဘယ်တော့မှ မပြောတဲ့အရာ လေးခုရှိတယ်။ အဲဒါတွေကတော့ သင်္ချိုင်း၊ မြုံနေတဲ့မိန်းမ၊ မိုးရေငတ်နေတဲ့မြေ၊ တော်ပြီ လို့ မပြောတတ်တဲ့မီးပဲ။ ဖခင်ကို လှောင်ပြောင်တဲ့သူ၊ မိခင်ကို မနာခံဘဲ မထီလေးစား လုပ်တဲ့သူရဲ့ မျက်စိကို ချိုင့်ဝှမ်းထဲက ကျီးနက်ကြီးတွေ ဖောက်ထုတ်ပစ်လိမ့်မယ်။ လင်းယုန်ပေါက်လေးတွေ စားပစ်လိမ့်မယ်။ ငါ ဉာဏ်မမီတဲ့အရာ သုံးခုမက၊ ငါနားမလည်တဲ့အရာ လေးခု ကတော့ ကောင်းကင်မှာ လင်းယုန်ပျံသန်းရာ လမ်းကြောင်း၊ ကျောက်ပေါ်မှာ မြွေသွားရာ လမ်းကြောင်း၊ ပင်လယ်ပြင်မှာ သင်္ဘောသွားရာ လမ်းကြောင်း၊ မိန်းကလေးရဲ့ နှလုံးသားဆီ သွားတဲ့ ယောက်ျားလေးရဲ့ လမ်းကြောင်းတွေပဲ။ အိမ်ထောင်ရေးဖောက်ပြန်တဲ့ မိန်းမရဲ့ လုပ်ပုံကတော့ အစာစားတယ်။ ပါးစပ်ကို သုတ်တယ်။ ပြီးတော့ ငါ ဘာအမှားမှ မလုပ်ပါဘူး လို့ပြောတတ်တယ်။ ကမ္ဘာမြေကို သိမ့်သိမ့်တုန်စေတဲ့အရာ သုံးခုမက၊ ကမ္ဘာမြေ သည်းမခံနိုင်တဲ့အရာ လေးခုကတော့ ဘုရင်ဖြစ်သွားတဲ့ ကျွန်၊ စားပိုးနင့်အောင်စားတဲ့ လူမိုက်၊ အမြင်ကတ်ဖို့ကောင်းပေမဲ့ လင်ရတဲ့မိန်းမ၊ သခင်မနေရာကိုယူတဲ့ ကျွန်မပဲ။ ကမ္ဘာမြေပေါ်မှာ အသေးငယ်ဆုံးဖြစ်ပေမဲ့ ပင်ကိုအသိဉာဏ်ရှိတဲ့ တိရစ္ဆာန်လေးမျိုးကတော့ မသန်စွမ်းပေမဲ့ နွေရာသီမှာ စားစရာစုဆောင်းတတ်တဲ့ ပုရွက်ဆိတ်၊ ခွန်အားမကြီးပေမဲ့ ကျောက်ဆောင်ထဲမှာ အိမ်လုပ်ပြီးနေတတ်တဲ့ ယုန်၊ ဘုရင် မရှိပေမဲ့ သူ့အုပ်စုနဲ့သူ ချီတက်တတ်တဲ့ ကျိုင်းကောင်၊ ခြေလက်တွေနဲ့ တွယ်ကပ်ပြီး နန်းတော်ထဲဝင်နေတဲ့ တောက်တဲ့ပဲ။ ဣန္ဒြေအပြည့်နဲ့ လျှောက်တတ်တဲ့သတ္တဝါ သုံးမျိုးမက၊ ဣန္ဒြေအပြည့်နဲ့ သွားလာတတ်တဲ့သတ္တဝါ လေးမျိုးကတော့ သားရဲတွေထဲမှာ ခွန်အားအကြီးဆုံးဖြစ်ပြီး ဘယ်သူနဲ့တွေ့တွေ့ နောက်မဆုတ်တတ်တဲ့ ခြင်္သေ့၊ အမဲလိုက်ခွေး၊ ဆိတ်ထီး၊ တပ်မကြီးကို ဦးဆောင်လာတဲ့ ရှင်ဘုရင်ပဲ။ ကိုယ့်ကိုယ်ကိုယ် ချီးမြှောက်ပြီး မိုက်မိုက်မဲမဲ လုပ်မိရင် ဒါမှမဟုတ် အဲဒီလိုလုပ်ဖို့ ကြံစည်နေရင် ပါးစပ်ကို လက်နဲ့ပိတ်ထား လိုက်ပါ။ နို့ကိုမွှေရင် ထောပတ်ထွက်လာသလို၊ နှာခေါင်းကိုညှစ်ရင် သွေးထွက်လာသလို၊ ဒေါသကိုဆွရင် ငြင်းခုံရန်တွေ့မှုတွေ ဖြစ်တတ်တယ်။,20,Pr,30,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/30/
audio/nwt_20_Pr_BU_31.mp3,လေမွေလမင်းကြီးရဲ့စကား။ မယ်တော်သွန်သင်ပေးတဲ့ အရေးကြီးစကား ငါ့သား၊ မင်းကို ဘယ်လိုပြောရင် ကောင်းမလဲ။ ငါ့ရင်သွေး၊ မယ်တော် ဘယ်လိုပြောရမလဲ။ သစ္စာကတိပြုပြီးရခဲ့တဲ့ သားရယ်၊ ဘယ်လိုပြောရပါ့မလဲ။ ကိုယ့်ရဲ့အားမာန်ကို မိန်းမတွေဆီ မပေးလိုက်ပါနဲ့။ ဘုရင်တွေကိုဖျက်ဆီးတဲ့ လမ်းစဉ်တွေနောက် မလိုက်ပါနဲ့။ အို လေမွေလ၊ ရှင်ဘုရင်မှန်ရင် စပျစ်ဝိုင် မသောက်ရဘူး။ အုပ်စိုးရှင်တွေကလည်း အရက် ဘယ်မှာလဲ လို့ မမေးရဘူး။ အဲဒီလိုသာသောက်နေရင် တရားဥပဒေကို မေ့လျော့ပြီး နိမ့်ကျသူတွေရဲ့ ရပိုင်ခွင့်ကို လျစ်လျူရှုတတ်တယ်။ သေဆုံးတော့မယ့်သူကို အရက်ပေးလိုက်ပါ။ စိတ်ဆင်းရဲနေသူကို စပျစ်ဝိုင်ပေးလိုက်ပါ။ သူတို့ သောက်ပါစေ။ ဆင်းရဲမွဲတေနေတဲ့အဖြစ်ကို မေ့သွားပါစေ။ ဒုက္ခတွေကို မေ့ပျောက်သွားပါစေ။ ခုခံပြောဆိုနိုင်စွမ်း မရှိသူတွေကိုယ်စား ပြောဆိုပေးပါ။ သေဆုံးတော့မယ့်သူတွေရဲ့ ရပိုင်ခွင့်ကို ခုခံကာကွယ်ပေးပါ။ အခိုင်အမာပြောဆိုပြီး ဖြောင့်မတ်စွာ တရားစီရင်ပါ။ နိမ့်ကျသူတွေ၊ ဆင်းရဲသားတွေရဲ့ ရပိုင်ခွင့်ကို ခုခံကာကွယ်ပေးပါ။ လုပ်ရည်ကိုင်ရည်ရှိတဲ့ ဇနီးကို ဘယ်သူ ရှာတွေ့နိုင်သလဲ။ သူဟာ သန္တာကျောက်ထက် အဖိုးတန်တယ်။ ခင်ပွန်းက သူ့ကို အကြွင်းမဲ့ ယုံကြည်စိတ်ချတယ်။ လိုလေသေးမရှိ ပြည့်စုံနေတယ်။ သူဟာ ခင်ပွန်းကို တစ်သက်လုံး ကောင်းကျိုးပြုတယ်။ ခင်ပွန်းအကျိုးပျက်အောင် ဘာမှမလုပ်ဘူး။ သိုးမွေးနဲ့ ချည်ချောကို သူ ရအောင်ရှာတယ်။ ကိုယ့်လက်နဲ့ လုပ်ကိုင်ရတာကို နှစ်သက်တယ်။ သူဟာ ကုန်သင်္ဘောတွေနဲ့ တူတယ်။ အစားအစာကို ရပ်ဝေးကနေ ယူဆောင်လာတတ်တယ်။ မိုးမလင်းခင် ထပြီး အိမ်သူအိမ်သားတွေအတွက် စားစရာ ပြင်ဆင်တတ်တယ်။ ကျွန်မတွေအတွက် စားစရာစီစဉ်ပြီး အလုပ်တွေ စီမံခန့်ခွဲပေးတယ်။ သူက အသေအချာ စဉ်းစားပြီး လယ်ကွက်ကို ဝယ်တယ်။ သူ့လုပ်အားနဲ့ စပျစ်ခြံစိုက်တယ်။ ပင်ပန်းတဲ့အလုပ်တွေ လုပ်ဖို့ အသင့်ရှိတယ်။ လက်ကြောတင်းတင်း လုပ်ကိုင်တတ်တယ်။ သူ့ရဲ့အရောင်းအဝယ်ကြောင့် အကျိုးအမြတ်ရမှန်း သူသိတယ်။ သူ့မီးခွက်ဟာ ညဘက်မှာလည်း မငြိမ်းဘူး။ ချည်ရစ်တံနဲ့ ဗိုင်းလိပ်တံကို ကိုင်ပြီး သူချည်ငင်တတ်တယ်။ နိမ့်ကျသူဆီ လက်ကမ်းပေးတယ်။ နွမ်းပါးသူဆီ လက်လှမ်းပေးတယ်။ နှင်းကျလာတဲ့အခါ အိမ်သူအိမ်သားတွေအတွက် စိုးရိမ်နေစရာ မလိုဘူး။ တစ်အိမ်သားလုံး အနွေးထည် ဝတ်ဆင်ထားတယ်။ အိပ်ရာဖုံးတွေကို သူကိုယ်တိုင် ရက်လုပ်တယ်။ ချည်ချောထည်နဲ့ ခရမ်းရောင်သိုးမွေးကို ဝတ်ဆင်တယ်။ သူ့ခင်ပွန်းဟာ ပြည်မှာရှိတဲ့ အကြီးအကဲတွေနဲ့အတူ မြို့တံခါးတွေမှာ ထိုင်တဲ့အခါ လူသိများတဲ့သူ ဖြစ်တယ်။ သူက ချည်ချောထည်တွေ ရက်လုပ်ပြီး ရောင်းတယ်။ ခါးစည်းကြိုးတွေကိုလည်း ကုန်သည်တွေဆီ သွင်းတယ်။ ခွန်အားနဲ့ ဂုဏ်ကျက်သရေကို သူဝတ်ဆင်တယ်။ အနာဂတ်ကို ယုံကြည်မှုရှိရှိ မျှော်ကြည့်တယ်။ သူ့နှုတ်က ဉာဏ်ပညာစကားကို ပြောတယ်။ သူ့လျှာမှာ အကြင်နာတရားရှိတယ်။ အိမ်သူအိမ်သားတွေရဲ့ ကိစ္စအဝဝကိုဂရုတစိုက် ကြည့်ရှုတတ်တယ်။ ပျင်းရိခြင်း လုံးဝမရှိဘူး။ သားသမီးတွေက ထရပ်ပြီး သူ့ကို ချီးမွမ်းကြတယ်။ ခင်ပွန်းကလည်း ထရပ်ပြီး၊ လုပ်ရည်ကိုင်ရည်ရှိတဲ့ အမျိုးသမီးတွေ အများကြီးရှိပေမဲ့ ငါ့မိန်းမကတော့ အတော်ဆုံးပါပဲ လို့ချီးမွမ်းတတ်တယ်။ ဆွဲဆောင်မှုရှိတာဟာ လှည့်စားတတ်တယ်။ အလှအပကလည်း တာရှည်မခံဘူး။ ယေဟောဝါကို ကြောက်ရွံ့ရိုသေတဲ့ မိန်းမကတော့ ချီးမွမ်းခံရလိမ့်မယ်။ သူ့လုပ်ရပ်အတွက် ဆုချကြပါ။ သူ့လုပ်ဆောင်မှုတွေကြောင့် မြို့တံခါးတွေမှာ သူ့ကို ချီးမွမ်းကြပါစေ။,20,Pr,31,ပညာအလိမ္မာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ပညာအလိမ္မာ/31/
audio/nwt_21_Ec_BU_01.mp3,ဂျေရုဆလင်မြို့ရဲ့ဘုရင်၊ ဒါဝိဒ်ရဲ့သားတော် နည်းပြဆရာ ပြောတဲ့ စကားတွေ။ တကယ် အချည်းနှီးပဲ။ တကယ် အချည်းနှီးပဲ။ အရာရာဟာ အချည်းနှီးပါပဲ လို့ နည်းပြဆရာ ပြောတယ်။ လူဟာ နေအောက်မှာ အလုပ်ကို ကြိုးစားလုပ်ဆောင်ပေမဲ့ ဘာအကျိုးများ ရလို့လဲ။ လူမျိုးတစ်ဆက် လွန်သွားတယ်။ လူမျိုးတစ်ဆက် ပေါ်လာတယ်။ ကမ္ဘာမြေကတော့ ထာဝစဉ်တည်တယ်။ နေမင်းဟာ ထွက်လာလိုက်၊ ဝင်သွားလိုက်နဲ့ ပြန်ထွက်မယ့်နေရာဆီ အပြေးအလွှားသွားနေတယ်။ လေဟာ တောင်ဘက်ကို တိုက်လိုက်၊ မြောက်ဘက်ကို လှည့်ပြီးတိုက်လိုက်နဲ့ မပြတ်တမ်း လှည့်ပတ်တိုက်ခတ်ပြီး လည်မြဲလည်ပတ်နေတယ်။ မြစ်ချောင်းအားလုံး ပင်လယ်ထဲ စီးဝင်ကြတယ်။ ဒါပေမဲ့ ပင်လယ်ပြည့်သွားတယ်ဆိုတာ မရှိဘူး။ မြစ်ချောင်းတွေဟာ ပြန်စီးဆင်းလာနိုင်ဖို့ စတင်စီးဆင်းခဲ့တဲ့ နေရာဆီ ပြန်သွားတတ်တယ်။ အရာရာဟာ ပင်ပန်းငြီးငွေ့စရာပဲ။ အကုန်အစင် ဖော်ပြနိုင်တဲ့သူ တစ်ယောက်မှ မရှိဘူး။ မျက်လုံးက မြင်ရတာကို မကျေနပ်နိုင်ဘူး။ နားကလည်း ကြားလို့ကို မဝနိုင်ဘူး။ ဖြစ်ဖူးတဲ့အရာတွေ ပြန်ဖြစ်လာလိမ့်မယ်။ လုပ်ဖူးတဲ့အရာတွေကို ပြန်လုပ်ကြလိမ့်မယ်။ နေအောက်မှာ အသစ်အဆန်းဆိုလို့ ဘာမှမရှိဘူး။ ကြည့်စမ်း။ ဒါအသစ်အဆန်းပဲ လို့ ပြောလောက်စရာ ဘာများရှိလို့လဲ။ ဟိုးအရင်ကတည်းက တည်ရှိပြီးသား၊ ငါတို့ခေတ်မတိုင်ခင်ကတည်းက တည်ရှိပြီးသားအရာတွေချည်းပဲ။ အတိတ်ကလူတွေကို ဘယ်သူမှ သတိမရကြဘူး။ နောင်ပေါ်လာမယ့် လူတွေကိုလည်း ဘယ်သူမှ သတိရမှာ မဟုတ်ဘူး။ သူတို့ကိုလည်း နောက်နောင်ပေါ်လာမယ့်သူတွေ သတိရမှာ မဟုတ်ဘူး။ နည်းပြဆရာဖြစ်တဲ့ ငါက ဂျေရုဆလင်မြို့မှာ အစ္စရေးဘုရင်အဖြစ် နန်းစံနေတယ်။ ကမ္ဘာပေါ်မှာ လုပ်ဆောင်သမျှကို၊ လူသားတွေအတွက် ဘုရားသခင်ပေးထားတဲ့ စိတ်ပျက်စရာ အလုပ်အားလုံးကို ဉာဏ်ပညာသုံးပြီး လေ့လာစူးစမ်းဖို့ ငါ စိတ်ပိုင်းဖြတ်လိုက်တယ်။ နေအောက်မှာ လုပ်ဆောင်နေတဲ့အလုပ်အားလုံးကို ငါမြင်တယ်။ ကြည့်ပါဦး။ အားလုံးဟာ အချည်းနှီးပဲ။ လေကိုဖမ်းဆုပ်ဖို့ အားထုတ်နေတာပဲ။ ကောက်တဲ့အရာကို ဖြောင့်အောင် မလုပ်နိုင်ဘူး။ မရှိတဲ့အရာကိုလည်း ရေတွက်လို့ မရနိုင်ဘူး။ ငါ့အရင် ဂျေရုဆလင်မြို့မှာရှိခဲ့တဲ့ လူတွေထက် သာလွန်တဲ့ဉာဏ်ပညာကို ငါဆည်းပူးထားတယ်။ ငါ့ရင်ထဲမှာ ဉာဏ်ပညာနဲ့ ဗဟုသုတ အများကြီးရှိတယ် လို့ စိတ်ထဲမှာ ငါပြောတယ်။ ဉာဏ်ပညာအကြောင်း၊ ရူးမိုက်ခြင်းအကြောင်း၊ မိုက်မဲခြင်းအကြောင်း သိနိုင်ဖို့ ငါကြိုးစားတယ်။ ဒါလည်း လေကိုဖမ်းဆုပ်ဖို့ အားထုတ်နေတာပဲဆိုတာ ငါသိလာတယ်။ ဉာဏ်ပညာရှိလေ စိတ်ပျက်စရာ ကြုံရလေပဲ။ ဗဟုသုတကြွယ်လေ စိတ်ဆင်းရဲရလေပဲ။,21,Ec,1,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/1/
audio/nwt_21_Ec_BU_02.mp3,ငါအပျော်အပါး လိုက်စားကြည့်ဦးမယ်။ ဒါမှ ဘာကောင်းကျိုးရမလဲ သိနိုင်မှာပေါ့ လို့ ငါ့စိတ်ထဲတွေးမိတယ်။ ဒါပေမဲ့ ဒါလည်း အချည်းနှီးပါပဲ။ ရယ်မောတာဟာ ရူးသွပ်နေတာပဲ လို့ ငါပြောတယ်။ အပျော်အပါးကကော ဘာများကောင်းကျိုးပေးလို့လဲ ဆိုပြီး ကိုယ့်ကိုယ်ကိုယ် မေးမိတယ်။ စပျစ်ဝိုင်တမြမြနဲ့ကြည်နူးနေရင် ဘာကောင်းကျိုးများရမလဲ သိအောင်လုပ်ဦးမှပဲဆိုပြီးငါဆုံးဖြတ်လိုက်တယ်။ အဲဒီအတောအတွင်း ငါ့စိတ်ကို ဉာဏ်ပညာနဲ့ ထိန်းကွပ်ထားတယ်။ ကမ္ဘာပေါ်မှာနေရတဲ့ သက်တမ်းတိုလေးအတွင်း လူသားတွေ လုပ်ဆောင်ရမယ့် အကောင်းဆုံးအလုပ်ဟာ ဘာများလဲသိနိုင်ဖို့ မိုက်မဲခြင်းကိုတောင် ငါလက်ခံထားခဲ့တယ်။ ကြီးမားတဲ့အလုပ်တွေ ငါလုပ်တယ်။ ငါ့အတွက် နန်းတော်တွေ တည်ဆောက်တယ်။ စပျစ်ခြံတွေ စိုက်ပျိုးတယ်။ ဥယျာဉ်တွေ၊ ပန်းခြံတွေလုပ်ပြီး သီးပင်အမျိုးမျိုး စိုက်ပျိုးတယ်။ စိမ်းလန်းနေတဲ့ တောအုပ်ကို ရေပေးဖို့ ရေကန်တွေ တည်ဆောက်တယ်။ ကျွန်ယောက်ျား၊ ကျွန်မိန်းမတွေ ရယူထားတယ်။ ငါ့နန်းတော်မှာပဲမွေးလာတဲ့ကျွန်တွေလည်း ရှိတယ်။သိုးနွားဆိတ်စတဲ့ခြံမွေးတိရစ္ဆာန်တွေကိုလည်း အများကြီးပိုင်တယ်။ အရင်က ဂျေရုဆလင်မြို့မှာ ရှိခဲ့သူတွေပိုင်ဆိုင်တာထက် ပိုများတယ်။ ရွှေငွေတွေ၊ ဘုရင်တွေနဲ့ ပြည်နယ်တွေဆီကရတဲ့ ဘဏ္ဍာတွေကို ငါစုဆောင်းတယ်။ သီချင်းသည် အမျိုးသား အမျိုးသမီးတွေကို ခစားစေတယ်။ ယောက်ျားတွေကို ပျော်ရွှင်ကြည်နူးစေတဲ့ မိန်းမတစ်ယောက်မက အများကြီးကိုလည်း ငါသိမ်းယူတယ်။ ငါဟာ အရင်က ဂျေရုဆလင်မြို့မှာ ရှိခဲ့သူအားလုံးထက် ဘုန်းတန်ခိုးကြီးပြီး သာလွန်ခဲ့တယ်။ ဒါပေမဲ့ ငါ့မှာ ဉာဏ်ပညာရှိနေဆဲပါပဲ။ ငါ့အလိုဆန္ဒတစ်ခုကိုမှ မဖြည့်ဆည်းဘဲ မနေခဲ့ဘူး။ အပျော်အပါးမှန်သမျှကိုလည်း မလိုက်စားဘဲ မနေခဲ့ဘူး။ ကြိုးစားပမ်းစား လုပ်ကိုင်ခဲ့ရာအားလုံးကြောင့် ငါရွှင်လန်းခဲ့ရတယ်။ ဒါဟာ ကြိုးစားပမ်းစား လုပ်ကိုင်လို့ရတဲ့ အကျိုးကျေးဇူးပဲ။ ဒါပေမဲ့ ကိုယ်တိုင်လုပ်ခဲ့သမျှ၊ ပင်ပင်ပန်းပန်းနဲ့ ပြီးမြောက်အောင်မြင်ခဲ့သမျှတွေကို ပြန်စဉ်းစားကြည့်တဲ့အခါ အားလုံးဟာ အချည်းနှီးပဲ၊ လေကိုဖမ်းဆုပ်ဖို့ အားထုတ်နေတာပဲဆိုတာ ငါသိလာတယ်။ နေအောက်မှာ တကယ် အဖိုးတန်တဲ့အရာ မရှိပါလား။ အဲဒီနောက် ဉာဏ်ပညာ၊ ရူးသွပ်ခြင်း၊ မိုက်မဲခြင်းအကြောင်း ငါစူးစမ်းမိပြန်တယ်။ (နောက်မှပေါ်လာမယ့် လူတစ်ယောက်က ဘာများစူးစမ်းနိုင်မှာလဲ။ အားလုံးဟာ လူတွေ စူးစမ်းပြီးသားအရာတွေချည်းပဲ။) အလင်းဟာ အမှောင်ထက် ပိုအကျိုးရှိသလို ဉာဏ်ပညာဟာ မိုက်မဲခြင်းထက် ပိုအကျိုးရှိတယ်ဆိုတာ ငါသိလိုက်ရတယ်။ ဉာဏ်ပညာရှိသူက သွားနေတဲ့လမ်းကိုရှင်းရှင်းလင်းလင်းမြင်တယ်။ ဉာဏ်တိမ်သူကတော့ အမှောင်ထဲမှာ လျှောက်နေတယ်။ နောက်ဆုံးမှာ နှစ်ယောက်စလုံးဟာ ရလဒ်တစ်မျိုးတည်းကိုပဲ ကြုံရမှန်း ငါသဘောပေါက်လာတယ်။ ဉာဏ်တိမ်သူ ကြုံရတဲ့အရာကို ငါလည်း ကြုံရမှာပဲ ဆိုပြီး တွေးမိတယ်။ ဒါဆိုရင် ဉာဏ်ပညာ အလွန်အကျွံရှိတော့ကော ငါဘာများအကျိုးရလို့လဲ။ ဒါလည်း အချည်းနှီးပါပဲ လို့ တစ်ကိုယ်တည်း ပြောနေမိတယ်။ ဉာဏ်ပညာရှိသူကိုဖြစ်စေ၊ ဉာဏ်တိမ်သူကိုဖြစ်စေ အမြဲသတိရကြမှာ မဟုတ်ဘူး။ အနာဂတ်မှာ လူတိုင်းဟာ မေ့လျော့ခံရမှာပဲ။ ဉာဏ်ပညာရှိသူဟာ ဘယ်လိုသေဆုံးမလဲ။ ဉာဏ်တိမ်တဲ့သူလိုပဲ သေဆုံးမှာပေါ့။ နေအောက်မှာ လုပ်နေတဲ့အရာမှန်သမျှ စိတ်ဆင်းရဲစရာကောင်းလွန်းလို့ အသက်ရှင်ရတာကိုတောင် ငါမုန်းလာတယ်။ အားလုံးဟာ အချည်းနှီးပဲ၊ လေကိုဖမ်းဆုပ်ဖို့ အားထုတ်နေတာပဲ။ နေအောက်မှာ ငါကြိုးစားပမ်းစား လုပ်ဆောင်ခဲ့သမျှ နောက်လူအတွက် ချန်ထားခဲ့ရမှာဖြစ်လို့ အဲဒီအလုပ်တွေကို ငါမုန်းလာတယ်။ အဲဒီလူက ဉာဏ်ပညာရှိမလား၊ ဉာဏ်တိမ်မလား ဘယ်သူသိလို့လဲ။ နေအောက်မှာ ငါ ရေကုန်ရေခန်း ကြိုးစားပြီး၊ ဉာဏ်ပညာသုံးပြီး ရယူခဲ့ရာအားလုံးကို သူ ထိန်းချုပ်လိမ့်မယ်။ ဒါလည်း အချည်းနှီးပါပဲ။ ဒါကြောင့် နေအောက်မှာ ငါ ပင်ပင်ပန်းပန်း လုပ်ဆောင်ခဲ့ရာမှန်သမျှကို စိတ်ပျက်လာပြီ။ လူတစ်ယောက်က ဉာဏ်ပညာ၊ အသိပညာ၊ တတ်ကျွမ်းမှုတွေသုံးပြီး ကြိုးစားပမ်းစား လုပ်ဆောင်ခဲ့ပေမဲ့ လုံ့လမစိုက်ခဲ့တဲ့ တခြားလူတစ်ယောက်လက်ထဲ အဲဒါတွေအားလုံး အပ်ခဲ့ရလိမ့်မယ်။ ဒါလည်း အချည်းနှီးပါပဲ။ ဝမ်းနည်းစရာ ကောင်းလိုက်တာ။ လူဟာ နေအောက်မှာ ကြိုးစားပမ်းစား လုပ်ဆောင်ရာမှန်သမျှ၊ ကြိုးစားပမ်းစားလုပ်ဖို့ သူ့ကို တွန်းအားပေးခဲ့တဲ့ရည်မှန်းချက်မှန်သမျှကနေ ဘာများအကျိုးရလို့လဲ။ အလုပ်ကြောင့် စိတ်ဆင်းရဲစရာ၊ စိတ်ပျက်စရာတွေကိုပဲ သူတစ်သက်လုံး ခံစားရတယ်။ ညဘက်မှာတောင် စိတ်အေးလက်အေး မအိပ်ရဘူး။ ဒါလည်း အချည်းနှီးပါပဲ။ စားတာ၊ သောက်တာ၊ ကြိုးစားပမ်းစား လုပ်ကိုင်တာတွေကြောင့် ပျော်ရွှင်ရတာထက်ကောင်းတာ ဘာမှမရှိဘူး။ ဒါဟာ စစ်မှန်တဲ့ဘုရားသခင် ပေးသနားတဲ့အရာပဲဆိုတာကိုလည်း ငါသဘောပေါက်လာတယ်။ ငါ့ထက်ပိုပြီး စားနိုင်၊ သောက်နိုင်တဲ့သူ ဘယ်သူရှိလို့လဲ။ စစ်မှန်တဲ့ ဘုရားသခင်က မိမိနှစ်သက်တဲ့သူကို ဉာဏ်ပညာ၊ အသိပညာ၊ ပျော်ရွှင်ရတဲ့အခွင့် ပေးသနားတယ်။ အပြစ်လုပ်တဲ့သူကိုတော့ ရှာဖွေစုဆောင်းရမယ့်အလုပ်ကိုပေးတယ်။ သူရှာဖွေစုဆောင်းပြီးရင် ဘုရားနှစ်သက်တဲ့သူကို ပေးလိုက်ရမှာပဲ။ ဒါလည်း အချည်းနှီးပါပဲ။ လေကိုဖမ်းဆုပ်ဖို့ အားထုတ်နေတာပဲ။,21,Ec,2,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/2/
audio/nwt_21_Ec_BU_03.mp3,အရာအားလုံးအတွက် အချိန်အခါဆိုတာ ရှိတယ်။ ကမ္ဘာပေါ်က လုပ်ဆောင်မှုတိုင်းအတွက် အချိန်အခါရှိတယ်။ မွေးဖွားချိန်နဲ့ သေဆုံးချိန်ရှိတယ်။ စိုက်ပျိုးချိန်နဲ့ စိုက်ပျိုးထားတာကို နုတ်ပစ်ချိန် ရှိတယ်။ သတ်ဖြတ်ချိန်နဲ့ ကုသချိန် ရှိတယ်။ ဖြိုဖျက်တဲ့အချိန်နဲ့ တည်ဆောက်တဲ့အချိန် ရှိတယ်။ ငိုရတဲ့အချိန်နဲ့ ရယ်ရတဲ့အချိန် ရှိတယ်။ မြည်တမ်းတဲ့အချိန်နဲ့ ကခုန်တဲ့အချိန် ရှိတယ်။ ကျောက်တုံးတွေကို လွှင့်ပစ်ရတဲ့အချိန်နဲ့ ကျောက်တုံးတွေကို စုသိမ်းရတဲ့အချိန် ရှိတယ်။ ဖက်ယမ်းရတဲ့အချိန်နဲ့ မဖက်ယမ်းဘဲ နေရတဲ့အချိန် ရှိတယ်။ ရှာဖွေရတဲ့အချိန်နဲ့ ပျောက်ဆုံးသွားပြီလို့ ယူမှတ်ရတဲ့အချိန် ရှိတယ်။ သိမ်းထားရတဲ့အချိန်နဲ့ လွှင့်ပစ်ရတဲ့အချိန် ရှိတယ်။ ဆွဲဆုတ်ရတဲ့အချိန်နဲ့ တွဲချုပ်ရတဲ့အချိန် ရှိတယ်။ နှုတ်ဆိတ်နေရတဲ့အချိန်နဲ့ စကားပြောရတဲ့အချိန် ရှိတယ်။ ချစ်ရတဲ့အချိန်နဲ့ မုန်းရတဲ့အချိန် ရှိတယ်။ စစ်ဖြစ်တဲ့အချိန်နဲ့ ငြိမ်းချမ်းတဲ့အချိန် ရှိတယ်။ အလုပ်လုပ်တဲ့သူကကြိုးစားအားထုတ်သမျှကနေ ဘာများအကျိုးရလို့လဲ။ လူသားတွေအတွက် ဘုရားသခင် ပေးထားတဲ့အလုပ်ကို ငါတွေ့တယ်။ ဘုရားက အရာအားလုံးကို သူ့အချိန်နဲ့သူ တင့်တယ်လှပစွာ လုပ်ထားတယ်။ လူသားတွေရဲ့ စိတ်ထဲမှာ ထာဝရကာလကို ထည့်ပေးထားတယ်။ ဒါပေမဲ့ လူသားတွေက စစ်မှန်တဲ့ ဘုရားသခင်ရဲ့ လုပ်ဆောင်မှုတွေအကြောင်း အစကနေအဆုံးအထိ ဘယ်တော့မှ အပြည့်အဝ နားလည်နိုင်မှာ မဟုတ်ဘူး။ ဒါကြောင့် ငါကောက်ချက်ချမိတာက ဘဝတစ်လျှောက်လုံး ပျော်ပျော်နေပြီး ကောင်းမှုလုပ်တာထက် မွန်မြတ်တာ ဘာမှမရှိဘူးဆိုတဲ့ အချက်ပဲ။ အဲဒီအပြင်စားတာ၊သောက်တာ၊ ကြိုးစားပမ်းစား လုပ်ကိုင်မှုကြောင့် ပျော်ရွှင်ကျေနပ်တာဟာ သင့်လျော်တယ်ဆိုတဲ့အချက်လည်း ပါတယ်။ ဒါတွေဟာ ဘုရားသခင်ဆီကရတဲ့ လက်ဆောင်ပဲ။ စစ်မှန်တဲ့ဘုရားသခင် ပြုလုပ်တဲ့အရာမှန်သမျှဟာ ထာဝစဉ် တည်မြဲမယ်ဆိုတာငါသိလာတယ်။ထပ်ဖြည့်စရာ ဘာမှမရှိသလို ထုတ်ပယ်စရာလည်း ဘာမှမရှိဘူး။ ဘုရားက မိမိကို လူတွေ ကြောက်ရွံ့ရိုသေလာစေဖို့ အဲဒီလိုပြုလုပ်ထားတယ်။ ဖြစ်နေတဲ့အရာတွေဟာ ဖြစ်ဖူးတာတွေချည်းပဲ။ ဖြစ်လာမယ့်အရာကလည်း ဖြစ်ခဲ့တာတွေချည်းပဲ။ စစ်မှန်တဲ့ဘုရားသခင်ကတော့ လိုက်ဖမ်းခံရတဲ့အရာတွေကို ရှာဖွေတယ်။ နေအောက်မှာ တရားမျှတမှုရှိရမယ့် နေရာမှာ ဆိုးညစ်မှုရှိနေတာ၊ ဖြောင့်မတ်မှုရှိရမယ့် နေရာမှာ ဆိုးညစ်မှုရှိနေတာကိုလည်း ငါမြင်တယ်။ ဒါကြောင့် ဖြောင့်မတ်သူကိုရော လူဆိုးကိုပါ ဘုရားသခင် တရားစီရင်မှာပါ။ လုပ်ဆောင်မှုတိုင်း၊လုပ်ရပ်တိုင်းအတွက် အချိန်အခါရှိတာပဲ လို့ ငါတွေးမိတယ်။ စစ်မှန်တဲ့ ဘုရားသခင်က လူသားတွေကိုစမ်းသပ်ပြီးသူတို့ဟာ တိရစ္ဆာန်တွေနဲ့ အတူတူပဲဆိုတာကိုပြလိမ့်မယ်လို့လည်းငါတွေးမိတယ်။ လူသားတွေနဲ့တိရစ္ဆာန်တွေရဲ့ နောက်ဆုံးရလဒ်ဟာအတူတူပဲ။ တိရစ္ဆာန်သေသလို လူလည်း သေရတယ်။ သူတို့အားလုံးမှာရှိတဲ့ အသက်စွမ်းအားဟာ အတူတူပဲ။ ဒါကြောင့် လူဟာတိရစ္ဆာန်ထက်မသာပါဘူး။ အရာရာဟာ အချည်းနှီးပဲ။ သူတို့အားလုံး တစ်နေရာတည်းကိုပဲ သွားရတယ်။ မြေမှုန့်က လာပြီး မြေမှုန့်ကိုပဲ ပြန်သွားရတယ်။ လူသားတွေရဲ့ အသက်စွမ်းအားက အထက်ကို တက်မတက်၊ တိရစ္ဆာန်တွေရဲ့ အသက်စွမ်းအားကရောမြေကြီးထဲဆင်းမဆင်း ဘယ်သူသိလို့လဲ။ ကိုယ့်အလုပ်မှာ ပျော်ရွှင်ကျေနပ်နေတာထက် ကောင်းတာ ဘာမှမရှိမှန်း ငါသိလာတယ်။ ဒါဟာ လူသားတွေရရှိတဲ့ ဆုကျေးဇူးပဲ။ သေဆုံးသွားတဲ့ လူတစ်ယောက်ကို ဖြစ်ပျက်လာတဲ့အကြောင်းတွေ ဘယ်သူ အသိပေးနိုင်မှာလဲ။,21,Ec,3,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/3/
audio/nwt_21_Ec_BU_04.mp3,အဲဒီနောက် နေအောက်မှာ ဖြစ်နေတဲ့ ဖိနှိပ်တဲ့ လုပ်ရပ်တွေအကြောင်း ငါစူးစမ်းမိတယ်။ ဖိနှိပ်ခံရသူတွေ ငိုကြွေးနေပေမဲ့ နှစ်သိမ့်ပေးသူတစ်ယောက်မှ မရှိမှန်း ငါမြင်တယ်။ ဖိနှိပ်သူတွေက သြဇာအာဏာရှိသူတွေဖြစ်လို့ နှစ်သိမ့်ပေးသူ တစ်ယောက်မှ မရှိဘူး။ အသက်ရှင်နေတဲ့လူထက် သေသွားတဲ့လူက ပိုသာတယ်လို့ ငါတွေးမိတယ်။ သူတို့နှစ်ယောက်ထက် မမွေးဖွားသေးတဲ့လူက ပိုတောင်သာတယ်။ နေအောက်မှာဖြစ်နေတဲ့စိတ်ဆင်းရဲစရာတွေကို သူ မတွေ့ဖူးသေးလို့ပဲ။ လူတွေရဲ့ ပြိုင်ဆိုင်ချင်စိတ်ကြောင့်အားထုတ်မှုတွေ၊ပြောင်မြောက်တဲ့ လုပ်ဆောင်မှုတွေ ဖြစ်ပေါ်လာတယ်ဆိုတာ ငါမြင်တယ်။ ဒါလည်း အချည်းနှီးပါပဲ။ လေကိုဖမ်းဆုပ်ဖို့ အားထုတ်နေတာပဲ။ မိုက်မဲတဲ့သူဟာ မိမိအသားတွေ ကြုံလှီသွားပါစေ လက်ကတော့ ပိုက်ထားတုန်းပဲ။ လက်တစ်ဆုပ်စာ အနားယူရတာဟာ လက်နှစ်ဆုပ်စာ တပင်တပန်း လုပ်ဆောင်ပြီး လေကိုဖမ်းဆုပ်ဖို့ အားထုတ်နေတာထက် ပိုကောင်းတယ်။ နေအောက်မှာ အချည်းနှီးဖြစ်တဲ့အရာ နောက်တစ်ခုကိုလည်း ငါစူးစမ်းမိပြန်တယ်။ လူတစ်ယောက်က အပေါင်းအဖော်မရှိ၊ သားမရှိ၊ ညီအစ်ကိုမရှိဘဲ တစ်ကိုယ်တည်းဖြစ်ပေမဲ့ အလုပ်နဲ့လက် ပြတ်တယ်လို့ကို မရှိဘူး။ စည်းစိမ်တွေကိုပဲ မျက်စိကျနေတော့ ဘယ်တော့မှ သူ မရောင့်ရဲနိုင်ဘူး။ ငါ ကောင်းမွန်ရာတွေ မခံစားဘဲ ကြိုးစားပမ်းစား လုပ်ကိုင်နေတာ ဘယ်သူ့အတွက်လဲ လို့ သူ့ကိုယ်သူ မမေးဘူး။ ဒါလည်း အချည်းနှီးပဲ။ စိတ်ပျက်စရာ အလုပ်ပဲ။ လူတစ်ယောက်ထက်နှစ်ယောက်ကပိုကောင်းတယ်။ နှစ်ယောက်ပေါင်းပြီးကြိုးစားပမ်းစားလုပ်ရင်ကောင်းကျိုးပိုရတတ်လို့ပဲ။ တစ်ယောက်လဲရင် ကျန်တဲ့တစ်ယောက်က ပြန်ထူပေးလိမ့်မယ်။ တစ်ယောက်တည်းသမားက ထူမယ့်သူမရှိတော့ လဲသွားရင် ဘယ်လိုလုပ်မလဲ။ နှစ်ယောက်အတူအိပ်ရင် နွေးတတ်တယ်။ တစ်ယောက်တည်း အိပ်ရင်တော့ဘယ်လိုလုပ် နွေးမှာလဲ။ ဒါ့အပြင် တစ်ယောက်တည်းသမားကို အနိုင်ယူလို့ရပေမဲ့ နှစ်ယောက်ဆိုရင်တော့ ပြန်ခုခံနိုင်တယ်။ သုံးလွန်းတင်တဲ့ကြိုးဟာ အလွယ်တကူ မပြတ်နိုင်ဘူး။ ဆင်းရဲပေမဲ့ ဉာဏ်ပညာရှိတဲ့ ကလေးဟာ အသက်ကြီးပေမဲ့ ဉာဏ်တိမ်ပြီး သတိပေးတာကို လက်မခံတတ်တဲ့ဘုရင်ထက် ပိုသာတယ်။ အဲဒီကလေးက နိုင်ငံမှာ ဆင်းရဲသားအဖြစ် မွေးဖွားလာပေမဲ့ ထောင်ကထွက်ပြီးဘုရင်ဖြစ်လာတယ်။ နေအောက်မှာ သွားလာလှုပ်ရှားနေတဲ့ အသက်ရှင်သူအားလုံးအကြောင်း၊ ဘုရင့်အရိုက်အရာကို ဆက်ခံတဲ့ လူငယ်လေး ဘာတွေ ကြုံရတယ်ဆိုတဲ့အကြောင်းကို ငါဆင်ခြင်မိတယ်။ သူ့ကိုထောက်ခံသူတွေ အများကြီးရှိပေမဲ့ နောက်ပိုင်းမှာပေါ်လာမယ့်သူတွေက သူ့ကို သဘောကျမှာ မဟုတ်ဘူး။ ဒါလည်း အချည်းနှီးပဲ။ လေကို ဖမ်းဆုပ်ဖို့ အားထုတ်နေတာပဲ။,21,Ec,4,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/4/
audio/nwt_21_Ec_BU_05.mp3,စစ်မှန်တဲ့ဘုရားသခင်ရဲ့ အိမ်တော်ကိုသွားတဲ့အခါတိုင်း ကိုယ့်ကိုယ်ကိုယ် သတိပြုပါ။ မိုက်မဲတဲ့လူတွေလို ပူဇော်သက္ကာတွေ ဆက်သဖို့ သွားတာထက် နားထောင်ဖို့သွားတာက ပိုကောင်းတယ်။ မိုက်မဲတဲ့သူတွေက မကောင်းတာ လုပ်လို့လုပ်နေမှန်း ကိုယ်တိုင် သတိမထားမိကြဘူး။ စကားကိုလွှတ်ခနဲမပြောပါနဲ့။ ဘုရားသခင်ရှေ့မှာ စကားကို စိတ်မြန်လက်မြန် မပြောမိစေနဲ့။ ဘုရားသခင်က ကောင်းကင်မှာစံမြန်းပြီး မင်းကတော့ မြေကြီးမှာရှိလို့ပဲ။ ဒါကြောင့် စကားကို စဉ်းစဉ်းစားစားပြောသင့်တယ်။ စွဲလမ်းမှုတွေများရင် အိပ်မက်မက်တတ်တယ်။ စကားများများ ပြောရင်လည်း မိုက်မဲသူရဲ့ လေသံမျိုး ထွက်လာတတ်တယ်။ ဘုရားသခင်ကို သစ္စာကတိပြုတဲ့အခါ အဲဒီအတိုင်းလုပ်ဖို့ မနှောင့်နှေးပါနဲ့။ ဘာကြောင့်လဲဆိုတော့ ဘုရားက မိုက်မဲတဲ့သူတွေကို မနှစ်သက်လို့ပဲ။ ဒါကြောင့် သစ္စာကတိပြုတဲ့အတိုင်း လုပ်ဆောင်ပါ။ သစ္စာကတိပြုပြီးတော့မှ အဲဒီအတိုင်း မလုပ်တာထက် သစ္စာကတိမပြုဘဲနေတာ ပိုကောင်းတယ်။ ကိုယ့်စကားနဲ့ကိုယ်အပြစ်သင့်ရတာမျိုး မဖြစ်စေနဲ့။ မှားသွားပါတယ်လို့ ကောင်းကင်တမန်ကို ပြောရတဲ့အဖြစ်မျိုးမရောက်စေနဲ့။ ကိုယ့်စကားကြောင့်ဘုရားသခင် အမျက်ထွက်ပြီး ကိုယ်လုပ်ဆောင်ထားရာတွေကို ဖျက်ဆီးပစ်အောင် ဘာလို့လုပ်မှာလဲ။ စွဲလမ်းမှုတွေများရင်အိပ်မက်မက်တတ်သလို စကားများများ ပြောရင်လည်း အချည်းနှီးစကားတွေပါလာတတ်တယ်။စစ်မှန်တဲ့ဘုရားသခင်ကိုပဲကြောက်ရွံ့ရိုသေပါ။ ကိုယ့်ဒေသမှာဆင်းရဲသားကို ဖိနှိပ်နေတာ၊ တရားမျှတမှုနဲ့ ဖြောင့်မတ်မှုကို ချိုးဖောက်နေတာကို တွေ့တဲ့အခါ မအံ့သြပါနဲ့။ အဲဒီလိုလုပ်တဲ့ မင်းအရာရှိကို သူ့ထက်ကြီးမြတ်တဲ့သူက စောင့်ကြည့်နေတယ်။ သူတို့ထက် ကြီးမြတ်တဲ့သူတွေလည်း ရှိသေးတယ်။ သူတို့အားလုံးမြေကြီးကရတဲ့ အကျိုးအမြတ်ကို ခွဲဝေခံစားတယ်။ ရှင်ဘုရင်တောင်မှ လယ်ထွက်သီးနှံတွေကို စားသုံးနေရတယ်။ ငွေမက်တဲ့သူဟာ ဘယ်တော့မှ ငွေနဲ့ရောင့်ရဲနိုင်မှာ မဟုတ်ဘူး။ စည်းစိမ်မက်တဲ့သူဟာ ရတဲ့ဝင်ငွေနဲ့ ရောင့်ရဲနိုင်မှာ မဟုတ်ဘူး။ ဒါလည်း အချည်းနှီးပါပဲ။ ကောင်းတဲ့အရာတွေ များလာတဲ့အခါ သုံးစွဲမယ့်သူတွေလည်း များလာတတ်တယ်။ ပိုင်ရှင်က အဲဒါတွေကို ကြည့်နေရုံကလွဲလို့ ဘာများအကျိုးရလို့လဲ။ အလုပ်အကျွေးပြုတဲ့သူဟာ နည်းနည်းစားရသည်ဖြစ်စေ၊ များများ စားရသည်ဖြစ်စေ နှစ်ခြိုက်စွာအိပ်စက်နိုင်တယ်။သူဌေးသူကြွယ်ကတော့ စည်းစိမ်တွေကြောင့် အိပ်ရေးပျက်ရတယ်။ နေအောက်မှာငါတွေ့ဖူးတဲ့ အဖြစ်ဆိုးကြီးတစ်ခု ရှိတယ်။ စည်းစိမ်ဥစ္စာက စည်းစိမ်ရှင်ကို ဒုက္ခတွေ့စေတယ်။ အန္တရာယ်များတဲ့ အရဲစွန့်မှုကြောင့် အဲဒီစည်းစိမ်ဥစ္စာတွေ ဆုံးရှုံးသွားတတ်တယ်။ သားတစ်ယောက်ရလာတဲ့အခါမှာတော့ သူ့မှာ ပိုင်ဆိုင်တာဆိုလို့ ဘာမှမရှိတော့ဘူး။ လူဟာ မိခင်ရဲ့ဝမ်းထဲကနေ ဘာမှမပါဘဲ ထွက်လာသလို ဘာမှမပါဘဲ ပြန်သွားရလိမ့်မယ်။ ကြိုးစားပမ်းစား လုပ်ကိုင်ပြီး ရထားတဲ့အရာ တစ်ခုကိုမှ ယူသွားနိုင်မှာ မဟုတ်ဘူး။ အဖြစ်ဆိုးကြီးနောက်တစ်ခု ရှိသေးတယ်။ လူဟာ လာတုန်းကအတိုင်းပဲ ပြန်သွားရလိမ့်မယ်။ လေကိုဖမ်းဆုပ်ဖို့ ကြိုးစားတဲ့သူဟာ ဘာများအကျိုးရလို့လဲ။ သူ့ခမျာ အစားအစာကိုလည်း အေးအေးဆေးဆေး မစားရတဲ့အပြင် နေ့တိုင်းလိုလို စိတ်ပျက်မှု၊ ဖျားနာမှု၊ ဒေါသတွေပဲ အကြီးအကျယ် ခံစားရတယ်။ ကောင်းမွန်၊ သင့်တော်တဲ့အရာတစ်ခုကိုတော့ ငါတွေ့တယ်။ ဘုရားသခင်ပေးထားတဲ့တိုတောင်းလှတဲ့ သက်တမ်းအတွင်း စားတာ၊ သောက်တာ၊ နေအောက်မှာ တပင်တပန်း လုပ်ကိုင်မှုကြောင့် ပျော်ရွှင်ကျေနပ်တာဟာ သင့်လျော်တယ်ဆိုတဲ့အချက်ပဲ။ ဒါဟာ လူသားတွေရတဲ့ ဆုကျေးဇူးပဲ။ ဘုရားသခင်က လူကို စည်းစိမ်တွေ၊ ပစ္စည်းဥစ္စာတွေနဲ့အတူ အဲဒါတွေကို ခံစားနိုင်တဲ့အစွမ်းကိုလည်း ပေးထားတယ်။ အဲဒီဆုကျေးဇူးကို ရယူပြီး ကြိုးစားပမ်းစား လုပ်ကိုင်မှုကနေ ပျော်ရွှင်ကျေနပ်မှု ရသင့်တယ်။ ဒါဟာ ဘုရားဆီကရတဲ့ လက်ဆောင်ပဲ။ ဘုရားသခင်က လူ့စိတ်ထဲမှာ ပျော်ရွှင်စရာတွေကိုပဲ စွဲလမ်းနေစေတယ်။ ဒါကြောင့် လူဟာ သက်တမ်းတိုလေးအတွင်းမှာ ကြုံတွေ့ရတဲ့ အခက်အခဲတွေကိုသတိမထားမိတော့ဘူး။,21,Ec,5,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/5/
audio/nwt_21_Ec_BU_06.mp3,နေအောက်မှာ ငါမြင်ရတဲ့ အဖြစ်ဆိုးနောက်တစ်ခု ရှိတယ်။ လူသားတွေမှာ ဖြစ်လေ့ဖြစ်ထရှိတဲ့ အရာပါပဲ။ စစ်မှန်တဲ့ဘုရားသခင်က စည်းစိမ်၊ ပစ္စည်းဥစ္စာ၊ ဂုဏ်ကျက်သရေ ပေးသနားတဲ့အတွက် လူတစ်ယောက်ဟာ လိုအင်ဆန္ဒမှန်သမျှ ပြည့်စုံနေတယ်။ ဒါပေမဲ့ ဘုရားသခင်က သူ့ကို အဲဒါတွေခံစားခွင့်မပေးဘဲ သူစိမ်းတစ်ယောက်ကို ခံစားခွင့်ပေးလိုက်တယ်။ ဒါဟာ အချည်းနှီးပဲ။ ဆိုးဝါးလှတဲ့ဒုက္ခပဲ။ သားသမီး အယောက်တစ်ရာရပြီး အသက်ကြီးတဲ့အထိ နှစ်ပေါင်းများစွာ အသက်ရှင်ရတယ်။ ဒါပေမဲ့ ကောင်းတဲ့အရာတွေကို မခံစားလိုက်ရဘဲ သင်္ချိုင်းကို ရောက်သွားတယ်ဆိုရင် အဲဒီလူထက် အသေမွေးလာတဲ့ ကလေးဟာ ပိုကောင်းတယ်လို့ ငါပြောမယ်။ အဲဒီကလေးက လူ့လောကထဲကို အချည်းနှီးရောက်လာပြီး အမှောင်ထဲကို ထွက်သွားရတယ်။ သူ့နာမည်ဟာ အမှောင်ထဲမှာပဲ ပျောက်ပျက်သွားတယ်။ နေရောင်ကို တစ်ခါမှ မမြင်လိုက်ရတဲ့အပြင် ဘာကိုမှလည်း မသိလိုက်ရပေမဲ့ အဲဒီကလေးက ခုနကလူထက်တော့ ပိုသာတယ်။ နှစ်ပေါင်းနှစ်ထောင် အသက်ရှင်ရပေမဲ့ ပျော်ရွှင်မှု မခံစားလိုက်ရဘူးဆိုရင် ဘာများအကျိုးရှိလို့လဲ။ အားလုံး တစ်နေရာတည်းကိုပဲ သွားရတယ် မဟုတ်လား။ လူတစ်ယောက် ကြိုးစားပမ်းစား လုပ်ကိုင်သမျှဟာ သူ့ဝမ်းရေးအတွက်ချည်းပဲ။ ဒါတောင်ဘယ်တော့မှ အာသီသမပြေနိုင်ဘူး။ ဉာဏ်ပညာရှိသူဟာ လူမိုက်ထက် ဘာများ အကျိုးပိုရလို့လဲ။ ဆင်းရဲသားက ဘယ်လိုရှင်သန်ရမယ်ဆိုတာ သိလာလို့ကော ဘာများ အကျိုးရှိလို့လဲ။ မရနိုင်တဲ့အရာကို လိုချင်နေတာထက်စာရင် မြင်နေရတဲ့အရာကို ခံစားကျေနပ်နေတာ ပိုကောင်းတယ်။ ဒါလည်း အချည်းနှီးပဲ။ လေကိုဖမ်းဆုပ်ဖို့ အားထုတ်နေတာပဲ။ အခုရှိနေတဲ့အရာတိုင်းဟာ အရင်တုန်းက နာမည်နဲ့တကွ ဖော်ပြပြီးသား အရာတွေချည်းပါပဲ။ လူ့သဘောသဘာဝကလည်း ထင်ရှားပြီးသားပဲ။ လူဟာ မိမိထက် တန်ခိုးကြီးတဲ့သူနဲ့ မငြင်းခုံနိုင်ဘူး။ စကားများလေ အချည်းနှီးဖြစ်လေပဲ။ လူကို ဘာများ အကျိုးပြုလို့လဲ။ အရိပ်လို ကွယ်ပျောက်ပြီး အချည်းနှီးဖြစ်သွားမယ့် သက်တမ်းတိုလေးအတွင်းမှာ လူတစ်ယောက်အတွက် အကောင်းဆုံးအလုပ်ဟာ ဘာလဲဆိုတာ ဘယ်သူသိလို့လဲ။ သေဆုံးသွားတဲ့ လူတစ်ယောက်ကို နေအောက်မှာ ဖြစ်ပျက်လာတဲ့အကြောင်းတွေ ဘယ်သူ အသိပေးနိုင်မှာလဲ။,21,Ec,6,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/6/
audio/nwt_21_Ec_BU_07.mp3,နာမည်ကောင်းဟာ တန်ဖိုးကြီးတဲ့ဆီထက် ပိုကောင်းတယ်။ သေဆုံးတဲ့နေ့ကလည်း မွေးဖွားတဲ့နေ့ထက် ပိုကောင်းတယ်။ အသုဘအိမ်ကို သွားတာက ပွဲခံတဲ့အိမ်ကို သွားတာထက် ပိုကောင်းတယ်။ ဘာဖြစ်လို့လဲဆိုတော့ လူသားအားလုံးဟာ သေခြင်းမှာ လမ်းဆုံးရလို့ပဲ။ ဒါကို အသက်ရှင်နေသူတွေ နှလုံးသွင်းသင့်တယ်။ ဝမ်းနည်းတာကရယ်မောတာထက်ပိုကောင်းတယ်။ ညှိုးငယ်တဲ့မျက်နှာဟာ စိတ်ထားကို ပိုကောင်းလာစေလို့ပဲ။ ဉာဏ်ပညာရှိသူက အသုဘအိမ်မှာ စိတ်ရောက်နေတတ်တယ်။ မိုက်မဲတဲ့သူကတော့ ပွဲခံတဲ့အိမ်ကိုပဲ စိတ်ရောက်နေတတ်တယ်။ ဉာဏ်ပညာရှိသူ ပြစ်တင်ဆုံးမတာကို နားထောင်ရတာက ဉာဏ်တိမ်တဲ့လူတွေ သီချင်းဆိုတာကို နားထောင်ရတာထက် ပိုကောင်းတယ်။ ဉာဏ်တိမ်တဲ့သူရဲ့ ရယ်မောသံဟာ တည်ထားတဲ့အိုးရဲ့ အောက်မှာ ဆူးပင်တွေ တဖြောက်ဖြောက် လောင်နေတဲ့အသံနဲ့ တူတယ်။ ဒါလည်း အချည်းနှီးပါပဲ။ ဖိနှိပ်မှုက ဉာဏ်ပညာရှိသူကို ရူးစေနိုင်တယ်။ တံစိုးလက်ဆောင်က စိတ်ဓာတ်ကို ယိုယွင်းစေနိုင်တယ်။ ကိစ္စတစ်ခုရဲ့အဆုံးဟာအစထက် ပိုကောင်းတယ်။ စိတ်ရှည်တာက စိတ်မောက်မာတာထက် ပိုကောင်းတယ်။ ထစ်ခနဲဆို မကျေမချမ်း မဖြစ်နဲ့။ မကျေမချမ်း ဖြစ်တာဟာ ဉာဏ်တိမ်သူတွေရဲ့ ရင်ထဲမှာ ကိန်းအောင်းနေတတ်တယ်။ အရင်ခေတ်ကအခုခေတ်ထက် ပိုကောင်းတယ်လို့မပြောပါနဲ့။ အဲဒီလိုပြောတာကဉာဏ်ပညာရှိရာမရောက်ဘူး။ အမွေဥစ္စာနဲ့အတူ ဉာဏ်ပညာကိုရတာ ကောင်းတယ်။ ဉာဏ်ပညာဟာ နေ့အလင်းမြင်ရသူတွေကို အကျိုးပေးတယ်။ ငွေက ကာကွယ်ပေးသလို ဉာဏ်ပညာကလည်း ကာကွယ်ပေးတယ်။ ဒါပေမဲ့ အသိပညာနဲ့ ဉာဏ်ပညာရဲ့ အားသာချက်ကတော့ ပိုင်ဆိုင်တဲ့သူကို အသက်ဆက်ရှင်စေတယ်။ ဘုရားသခင်ရဲ့ လုပ်ဆောင်မှုတွေအကြောင်းစဉ်းစားကြည့်ပါ။ ကောက်ကွေးနေအောင်ဘုရားလုပ်ထားတာကို ဖြောင့်သွားအောင် ဘယ်သူလုပ်နိုင်လို့လဲ။ အရာရာ အဆင်ပြေတဲ့နေ့မှာ ကောင်းတာတွေ လုပ်ဆောင်ပါ။ ဒုက္ခရောက်တဲ့နေ့မှာတော့ အနာဂတ်မှာ ကြုံရမယ့်အရာတွေကို လူတွေ တပ်အပ်မသိနိုင်အောင် အဆင်ပြေတဲ့နေ့ကိုရော ဒုက္ခနေ့ကိုပါ ဘုရားသခင် ကျရောက်စေတယ်လို့ ယူမှတ်ပါ။ အချည်းနှီးဖြစ်တဲ့ ငါ့သက်တမ်းအတွင်းမှာ အရာအားလုံးကို ငါမြင်ခဲ့ရတယ်။ ရိုးဖြောင့်လျက်နဲ့ အသက်တိုတဲ့ ဖြောင့်မတ်သူကိုရော ဆိုးညစ်နေလျက်နဲ့ အသက်ရှည်တဲ့ လူဆိုးကိုပါ ငါမြင်ခဲ့ရတယ်။ တရားလွန် မဖြောင့်မတ်ပါနဲ့။ အလွန်အကျွံ ဉာဏ်ပညာမရှိပါနဲ့။ ဘာလို့ကိုယ့်ကိုယ်ကိုယ် ဒုက္ခပေးချင်ရတာလဲ။ အလွန်အကျွံမဆိုးညစ်ပါနဲ့။အလွန်အကျွံ မမိုက်မဲပါနဲ့။ ဘာလို့အသေစောချင်ရတာလဲ။ ပထမသတိပေးချက်ကို လက်ခံသလို ဒုတိယသတိပေးချက်ကိုလည်း လက်မလွှတ်တာဟာ အကောင်းဆုံးပဲ။ ဘုရားသခင်ကို ကြောက်ရွံ့ရိုသေသူဟာ အဲဒီသတိပေးချက် နှစ်ခုစလုံးကို လိုက်နာလိမ့်မယ်။ ဉာဏ်ပညာရှိသူဟာဉာဏ်ပညာကြောင့် မြို့ထဲမှာရှိတဲ့ ခွန်အားကြီးသူ ဆယ်ယောက်ထက် အစွမ်းတန်ခိုး ပိုရှိတယ်။ ကောင်းတာတွေ အမြဲလုပ်ပြီး အပြစ်မလုပ်ဖူးတဲ့ ဖြောင့်မတ်သူဆိုတာ ကမ္ဘာပေါ်မှာ မရှိဘူး။ လူတွေပြောသမျှ စကားတိုင်းကို စိတ်ထဲမထားပါနဲ့။ အဲဒီလိုထားရင် ကိုယ့်ကျွန်ကျိန်ဆဲတာကို ကြားရလိမ့်မယ်။ ကိုယ်လည်း သူများကို အကြိမ်ကြိမ် ကျိန်ဆဲဖူးတာ ကိုယ်တိုင် သိနေတာပဲ။ ဒါတွေအားလုံးကို ငါ့မှာရှိသမျှ ဉာဏ်ပညာနဲ့ ဆင်ခြင်သုံးသပ်ပြီးတဲ့နောက် ငါ ဉာဏ်ပညာရှိလာမှာပဲ လို့ပြောတယ်။ ဒါပေမဲ့ ဉာဏ်ပညာကို ငါလက်လှမ်းမမီဘူး။ ဖြစ်ပျက်လာတဲ့ အရာတွေဟာ ဉာဏ်မမီနိုင်လောက်အောင် နက်နဲလွန်းတယ်။ ဘယ်သူနားလည်နိုင်မှာလဲ။ ဉာဏ်ပညာနဲ့ အရင်းခံအကြောင်းတရားကို သိရှိပြီး စူးစမ်းရှာဖွေနိုင်ဖို့၊ မိုက်မဲမှုရဲ့ ဆိုးညစ်တဲ့သဘောနဲ့ ရူးသွပ်မှုရဲ့ မိုက်မဲတဲ့သဘောကို နားလည်နိုင်ဖို့ ငါကြိုးစားတယ်။ အဲဒီအခါ ငါသိလိုက်ရတဲ့ အချက်ကတော့ အမဲလိုက်ရာမှာသုံးတဲ့ ပိုက်ကွန်လို မိန်းမမျိုးဟာ သေခြင်းထက် ခါးသီးတယ်ဆိုတဲ့အချက်ပဲ။ သူ့စိတ်ဟာ ဆွဲပိုက်တွေနဲ့ တူတယ်။ သူ့လက်တွေဟာ အကျဉ်းသားကိုချည်တဲ့ သံကြိုးတွေနဲ့ တူတယ်။ ဘုရားသခင်ရဲ့ နှစ်သက်မှုကိုရတဲ့သူက သူ့လက်ကနေ လွတ်မြောက်လိမ့်မယ်။ အပြစ်လုပ်တဲ့သူကတော့ သူ့လက်ခုပ်ထဲ ရောက်သွားလိမ့်မယ်။ နည်းပြဆရာပြောတာက နောက်ဆုံးကောက်ချက်ကို ချနိုင်ဖို့ အကြောင်းအရာ တစ်ခုပြီးတစ်ခု လေ့လာဆန်းစစ်ကြည့်တဲ့အခါ ငါသိသွားတာ တစ်ခုရှိတယ်။ ငါမပြတ်ရှာဖွေနေတဲ့အရာကိုတော့မတွေ့ဘူး။ လူတစ်ထောင်မှာဖြောင့်မတ်တဲ့ ယောက်ျားတစ်ယောက် ရှိပေမဲ့ ဖြောင့်မတ်တဲ့မိန်းမကတော့ တစ်ယောက်မှ မရှိဘူး။ ဘုရားသခင်က လူသားတွေကို ဖြောင့်မှန်အောင် ဖန်ဆင်းခဲ့ပေမဲ့ လူသားတွေကတော့ ကိုယ့်အကြံအစည် နောက်ကိုပဲ လိုက်နေကြမှန်း ငါသိသွားတယ်။,21,Ec,7,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/7/
audio/nwt_21_Ec_BU_08.mp3,ဘယ်သူဟာ ဉာဏ်ပညာရှိသူနဲ့ တူသလဲ။ ပြဿနာတစ်ခုရဲ့ ဖြေရှင်းနည်းကို ဘယ်သူသိသလဲ။ ဉာဏ်ပညာဟာ မျက်နှာမှာ ပေါ်လွင်နေတတ်တယ်။ မျက်နှာထား တင်းမာနေရင်တောင် ဉာဏ်ပညာကြောင့် ပျော့ပျောင်းသွားတတ်တယ်။ ငါပြောမယ် ဘုရားသခင်ဆီ ကတိသစ္စာပြုထားတာကိုထောက်ပြီး ဘုရင့်အမိန့်ကိုနာခံပါ။ ဘုရင့်ရှေ့ကနေ အလျင်စလို မထွက်သွားနဲ့။ မကောင်းတဲ့ကိစ္စမှာ ဝင်မပါနဲ့။ ဘုရင်က သူလုပ်ချင်တာမှန်သမျှကို လုပ်နိုင်တယ်။ ဘုရင့်စကားဟာ တစ်ချက်လွှတ်အမိန့် ဖြစ်တဲ့အတွက် မင်းကြီး ဘယ်လိုလုပ်လိုက်တာလဲ လို့ ဘယ်သူပြောနိုင်မှာလဲ။ အမိန့်လိုက်နာတဲ့သူဟာအန္တရာယ်ကြုံတွေ့မှာ မဟုတ်ဘူး။ ဉာဏ်ပညာရှိသူကတော့အချိန်အခါကိုရောလုပ်ပုံလုပ်နည်းကိုပါသိတယ်။ လူသားတွေရဲ့ ဒုက္ခဟာ များပြားလှတာ မှန်ပါတယ်။ ဒါပေမဲ့ ကိစ္စတိုင်းမှာ အချိန်အခါနဲ့ လုပ်ပုံလုပ်နည်းဆိုတာ ရှိတယ်။ ဘာဖြစ်လာမယ်ဆိုတာ ဘယ်သူမှ မသိဘူး။ ဒါကြောင့် ဘယ်လို ဖြစ်လာမယ်ဆိုတာ ဘယ်သူပြောနိုင်မှာလဲ။ အသက်စွမ်းအားကို ထိန်းချုပ်နိုင်တဲ့လူ၊ အသက်စွမ်းအားကို ကန့်သတ်နိုင်တဲ့လူ မရှိသလို သေမယ့်နေ့ကို ထိန်းချုပ်နိုင်တဲ့လူလည်း တစ်ယောက်မှ မရှိဘူး။ စစ်ဖြစ်နေချိန်မှာ စစ်သည်တစ်ယောက်ကိုမှ ထွက်ခွာခွင့် မပေးသလို ဆိုးညစ်မှုကလည်း ဆိုးညစ်သူတွေကို လွတ်မြောက်ခွင့်ပေးမှာ မဟုတ်ဘူး။ နေအောက်မှာ လုပ်ဆောင်နေတဲ့ အလုပ်အမျိုးမျိုးအကြောင်းဆင်ခြင်ကြည့်လိုက်တဲ့အခါငါနားလည်သွားတာ တစ်ချက်ရှိတယ်။ ခေတ်အဆက်ဆက်မှာ လူလူချင်း အုပ်ချုပ်တာဟာ ထိခိုက်နစ်နာစရာတွေပဲ ဖြစ်စေတယ်။ သန့်ရှင်းရာအရပ်မှာ ဝင်ထွက်သွားလာလေ့ရှိတဲ့ လူဆိုးတွေ သင်္ဂြိုဟ်ခံရတာကို ငါတွေ့တယ်။ ဒါပေမဲ့ မကြာပါဘူး၊ သူတို့ဆိုးသွမ်းခဲ့တဲ့မြို့မှာ သူတို့ကို မေ့လျော့သွားကြတယ်။ ဒါဟာလည်း အချည်းနှီးပါပဲ။ မကောင်းတဲ့လုပ်ရပ်ကို ချက်ချင်း ပြစ်ဒဏ်မစီရင်တဲ့အတွက် လူတွေရဲ့စိတ်ဟာ မကောင်းမှုလုပ်ဖို့ ပိုပြီး အတင့်ရဲလာတတ်တယ်။ အပြစ်လုပ်တဲ့သူဟာ မကောင်းမှုကို အကြိမ်တစ်ရာ လုပ်တာတောင် အသက်ရှည်ရှည် နေရတယ်။ ဒါပေမဲ့ စစ်မှန်တဲ့ ဘုရားသခင်ကိုကြောက်ရွံ့ရိုသေသူတွေ ကောင်းကျိုးရလိမ့်မယ်ဆိုတာ ငါသိတယ်။ သူတို့က ဘုရားကို ကြောက်ရွံ့ရိုသေကြတာကိုး။ လူဆိုးကတော့ ဘုရားကို မကြောက်တဲ့အတွက် ကောင်းကျိုးရမှာ မဟုတ်ဘူး။ အရိပ်နဲ့တူတဲ့ သူ့နေ့ရက်တွေဟာ ကြာရှည်မှာ မဟုတ်ဘူး။ ကမ္ဘာပေါ်မှာဖြစ်နေတဲ့စိတ်ပျက်စရာကောင်းတဲ့အရာတစ်ခုရှိတယ်။ ဆိုးညစ်သူတွေ ခံထိုက်တဲ့အရာကို ဖြောင့်မတ်သူတွေ ခံနေရပြီး ဖြောင့်မတ်သူတွေ ခံထိုက်တဲ့အရာကို လူဆိုးတွေ ခံနေရတယ်။ ဒါလည်း အချည်းနှီးပါပဲ။ ပျော်ပျော်နေတာကို ငါထောက်ခံတယ်။ နေအောက်မှာ လူသားတွေအတွက် စားတာ၊ သောက်တာ၊ ပျော်ပျော်နေတာထက် ပိုကောင်းတာ ဘာမှမရှိဘူး။ နေအောက်မှာ ဘုရားသခင်ပေးထားတဲ့ အသက်တာအတွင်း ကြိုးစားပမ်းစားလုပ်ကိုင်ရင်းအဲဒီလိုစားသောက်ပြီး ပျော်ပျော်နေသင့်တယ်။ ဉာဏ်ပညာ ဆည်းပူးဖို့၊ ကမ္ဘာပေါ်မှာ လူတွေ လုပ်ကိုင်နေတဲ့ အရာတွေအကြောင်း သိနိုင်ဖို့ ငါနေ့မအိပ်ညမအိပ် ကြိုးစားတယ်။ အဲဒီနောက် ဘုရားသခင်ရဲ့ လုပ်ဆောင်မှုတွေအကြောင်း ငါဆင်ခြင်ကြည့်တဲ့အခါ နေအောက်မှာ ဖြစ်နေတဲ့အရာတွေကို လူသားတွေ နားမလည်နိုင်မှန်း ငါ သဘောပေါက်လာတယ်။ လူတွေဘယ်လောက်ပဲ ကြိုးစားပါစေ နားမလည်နိုင်ဘူး။ နားလည်နိုင်လောက်တဲ့ ဉာဏ်ပညာမျိုး ရှိပါတယ်လို့ ပြောနေပေမဲ့ သူတို့ တကယ် နားမလည်နိုင်ပါဘူး။,21,Ec,8,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/8/
audio/nwt_21_Ec_BU_09.mp3,ဒါတွေကို ဆင်ခြင်ပြီးတဲ့နောက် ငါကောက်ချက်ချလိုက်တာက ဖြောင့်မတ်သူတွေ၊ဉာဏ်ပညာရှိသူတွေ၊ သူတို့ရဲ့အလုပ်တွေက စစ်မှန်တဲ့ဘုရားသခင်ရဲ့ လက်ထဲမှာ ရှိတယ်။ လူတွေက သူတို့ မမွေးခင်ကတည်းက ရှိခဲ့တဲ့ ချစ်ခြင်း၊ မုန်းခြင်းအကြောင်း မသိကြဘူး။ ဖြောင့်မတ်သူ၊ ဆိုးညစ်သူ၊ ကောင်းတဲ့သူ၊ သန့်ရှင်းတဲ့သူ၊ မသန့်ရှင်းတဲ့သူ၊ ပူဇော်တဲ့သူ၊ မပူဇော်တဲ့သူ အားလုံးဟာ နောက်ဆုံးရလဒ်တစ်ခုတည်းကိုပဲ ကြုံရတယ်။ ကောင်းတဲ့သူနဲ့ အပြစ်လုပ်တဲ့သူ၊ အလျင်စလို သစ္စာဆိုတဲ့သူနဲ့ အလျင်စလို သစ္စာမဆိုတဲ့သူ ကြုံရတာချင်း အတူတူပဲ။ နေအောက်မှာ ဖြစ်နေတဲ့ စိတ်ဆင်းရဲစရာတစ်ခု ရှိတယ်။ နောက်ဆုံးရလဒ်တစ်ခုတည်းကို ကြုံရမှာပဲဆိုတော့ လူတွေရဲ့စိတ်ထဲမှာ ဆိုးညစ်တာတွေပဲ ပြည့်နေတယ်။ သူတို့စိတ်ထဲမှာလည်း တစ်သက်တာလုံး ရူးသွပ်မှုတွေပဲ ရှိနေတယ်။ နောက်ဆုံးတော့ သူတို့ သေရတယ်။ အသက်ရှင်နေသူအတွက် မျှော်လင့်ချက်ဆိုတာ ရှိတယ်။ အသက်ရှင်နေတဲ့ခွေးဟာ သေသွားတဲ့ခြင်္သေ့ထက် သာတယ်။ အသက်ရှင်နေသူက သေရမှာကို သိတယ်။ သေလွန်သူကတော့ ဘာမှမသိဘူး။ ဘာအကျိုးမှလည်း မရတော့ဘူး။ သူတို့နဲ့ပတ်သက်တဲ့ အမှတ်ရစရာအားလုံးကို လူတွေမေ့သွားကြတယ်။ သူတို့ရဲ့ချစ်ခြင်း၊ မုန်းခြင်း၊ မနာလိုခြင်းတွေလည်း ပျောက်ပျက်ကုန်တယ်။ နေအောက်မှာ လုပ်ဆောင်နေတဲ့အရာတွေနဲ့ မပတ်သက်နိုင်တော့ဘူး။ ဒါကြောင့် ပျော်ပျော်ပါးပါး အစာစားပါ။ ရွှင်လန်းတဲ့စိတ်နဲ့ စပျစ်ဝိုင်သောက်ပါ။ ဘုရားသခင်က မင်းရဲ့လုပ်ဆောင်မှုတွေကို နှစ်သက်တယ်။ မင်းရဲ့အဝတ်တွေအမြဲဖြူစင်နေပါစေ။ ခေါင်းကိုလည်း ဆီမလိမ်းဘဲ မနေပါနဲ့။ တိုတောင်းလှတဲ့ လူ့ဘဝတစ်လျှောက်လုံးကိုချစ်ဇနီးနဲ့အတူ ပျော်မွေ့ပါ။ နေအောက်မှာတိုတောင်းလှတဲ့ လူ့ဘဝဟာ ဘုရားသခင် ပေးသနားတဲ့အရာပဲ။ ဒါဟာ ဘဝမှာရရှိတဲ့၊ နေအောက်မှာ တပင်တပန်း လုပ်ကိုင်မှုကနေ ရရှိတဲ့ ဆုကျေးဇူးပဲ။ ဘာပဲလုပ်လုပ် အားသွန်ခွန်စိုက် လုပ်ပါ။ ကိုယ်ရောက်သွားမယ့် သင်္ချိုင်းမှာ အလုပ်အကိုင်၊ အစီအစဉ်၊ အသိပညာ၊ ဉာဏ်ပညာ ဘာတစ်ခုမှ မရှိလို့ပဲ။ နေအောက်မှာ ငါတွေ့တဲ့အရာ နောက်တစ်ခုကတော့အပြေးသန်တယ်ဆိုတိုင်း ပြေးပွဲမှာ အမြဲအနိုင်ရတာ မဟုတ်ဘူး။ အင်အားကြီးတယ်ဆိုတိုင်း စစ်ပွဲမှာ အမြဲအနိုင်ရတာ မဟုတ်ဘူး။ ဉာဏ်ပညာရှိတယ်ဆိုတိုင်း အမြဲစားစရာရှိတာ မဟုတ်ဘူး။ ဉာဏ်ကောင်းတယ်ဆိုတိုင်း အမြဲချမ်းသာကြွယ်ဝတာ မဟုတ်ဘူး။ ဗဟုသုတကြွယ်တယ်ဆိုတိုင်း အမြဲအောင်မြင်တာ မဟုတ်ဘူး။ လူအားလုံးဟာ မျှော်လင့်မထားတဲ့ အချိန်မှာ မျှော်လင့်မထားတဲ့ ဖြစ်ရပ်တွေ ကြုံရတတ်လို့ပဲ။ လူတွေဟာ ကိုယ်သေဆုံးမယ့်အချိန်ကို မသိကြဘူး။ အန္တရာယ်ပိုက်ကွန်မှာ မိသွားတဲ့ ငါးတွေလို၊ ထောင်ချောက်မိသွားတဲ့ ငှက်တွေလို လူသားတွေလည်း ဘေးဆိုးကြုံရတဲ့အခါ ကျော့ကွင်းမိသွားပြီး အဲဒီအချိန်ကို မထင်မမှတ်ဘဲ ကြုံတွေ့ရတတ်တယ်။ နေအောက်မှာ ဉာဏ်ပညာနဲ့ပတ်သက်ပြီးငါသတိထားမိတာရှိသေးတယ်။အဲဒီအချက်ကိုငါမှတ်သားမိတယ်။ ယောက်ျားသားနည်းနည်းပဲရှိတဲ့ မြို့ငယ်တစ်မြို့မှာပေါ့။ ခွန်အားကြီးတဲ့ ဘုရင်တစ်ပါးက အဲဒီမြို့ကို ထိုးစစ်ဆင်ဖို့ မြို့ရိုးပတ်လည်မှာ တံတိုင်းခတ်လိုက်တယ်။ အဲဒီမြို့မှာ ဆင်းရဲပေမဲ့ ဉာဏ်ပညာရှိတဲ့ လူတစ်ယောက် ရှိတယ်။ သူက ဉာဏ်ပညာသုံးပြီး မြို့ကို ကယ်တင်လိုက်တယ်။ ဒါပေမဲ့ သူ့ကို ဘယ်သူမှ သတိမရကြတော့ဘူး။ ဒါကြောင့် ဉာဏ်ပညာရှိတာဟာ ခွန်အားကြီးတာထက် သာတယ်။ ဒါပေမဲ့ ဆင်းရဲသားရဲ့ ဉာဏ်ပညာကိုတော့ ဘယ်သူမှ ဂုဏ်မတင်ကြဘူး။ သူ့စကားကိုလည်း အရေးမလုပ်ကြပါလား လို့ ငါတွေးမိတယ်။ မိုက်မဲသူတွေကို အုပ်ချုပ်နေတဲ့ လူတစ်ယောက်ရဲ့ အော်ကြီးဟစ်ကျယ်စကားထက် ဉာဏ်ပညာရှိသူရဲ့ အေးဆေးတည်ငြိမ်တဲ့ စကားကို လက်ခံတာက ပိုကောင်းတယ်။ ဉာဏ်ပညာဟာ စစ်လက်နက်တွေထက် သာတယ်။ ဒါပေမဲ့ အပြစ်လုပ်သူတစ်ယောက်ကြောင့် ကောင်းတဲ့အရာ အများကြီး ပျက်စီးနိုင်တယ်။,21,Ec,9,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/9/
audio/nwt_21_Ec_BU_10.mp3,ယင်ကောင်အသေတွေကြောင့် ဆီမွှေးက ပုပ်စော်နံပြီး အမြှုပ်ထလာသလို မိုက်မဲမှုလေးတစ်ခုကြောင့် လူတစ်ယောက်ရဲ့ ဉာဏ်ပညာနဲ့ ဂုဏ်ကျက်သရေ ပျက်ပြယ်တတ်တယ်။ ဉာဏ်ပညာရှိသူရဲ့ စိတ်နှလုံးက သူ့ကို လမ်းမှန်ပေါ် ပို့ဆောင်ပေးတယ်။ မိုက်မဲတဲ့သူရဲ့ စိတ်နှလုံးကတော့ သူ့ကို လမ်းမှားပေါ် ပို့ဆောင်ပေးတယ်။ ဉာဏ်တိမ်တဲ့သူက ဘယ်လမ်းကိုပဲ လျှောက်ပါစေ စဉ်းစားဉာဏ် မရှိဘူး။ မိမိဟာ ဉာဏ်တိမ်တဲ့သူဖြစ်မှန်း လူတိုင်းသိအောင် လုပ်တတ်တယ်။ အုပ်စိုးရှင် ဒေါသထွက်လာပြီဆိုရင် ကိုယ့်နေရာကို မစွန့်ခွာနဲ့။ အေးဆေးတည်ငြိမ်တာဟာ ကြီးလေးတဲ့အပြစ်တွေကို ကျေအေးစေလို့ပဲ။ နေအောက်မှာငါသတိပြုမိတဲ့ စိတ်ဆင်းရဲစရာတစ်ခုရှိသေးတယ်။ အခွင့်အာဏာရှိသူတွေ လုပ်တဲ့အမှားပဲ မိုက်မဲသူတွေက ရာထူးကြီးကြီးရပြီး သူဌေးသူကြွယ်တွေ ကတော့ ရာထူးနိမ့်နိမ့်မှာပဲ ရှိနေတယ်။ ကျွန်တွေက မြင်းစီးပြီး မင်းညီမင်းသားတွေကတော့ ကျွန်လို ခြေကျင်လျှောက်နေတာ ငါတွေ့ဖူးတယ်။ တွင်းတူးတဲ့သူဟာ တွင်းထဲပြန်ကျလိမ့်မယ်။ ကျောက်တံတိုင်းဖြိုချတဲ့သူဟာ မြွေကိုက်ခံရလိမ့်မယ်။ ကျောက်တူးတဲ့သူဟာ ကျောက်တွေနဲ့ထိခိုက်ပြီးဒဏ်ရာရနိုင်တယ်။ ထင်းခွဲတဲ့သူကလည်းထင်းတုံးတွေကြောင့် ထိခိုက်ဒဏ်ရနိုင်တယ်။ တုံးနေတဲ့ပုဆိန်ကိုမသွေးဘဲထားရင် ပိုအားစိုက်ရတယ်။ ဉာဏ်ပညာကို အသုံးပြုရင်တော့ အောင်မြင်မှုရနိုင်တယ်။ မြွေကိုမညှို့ခင်မြွေကိုက်ခံရတယ်ဆိုရင် မြွေအလမ္ပာယ်ဆရာဖြစ်ရတာ ဘာမှအကျိုးမရှိဘူး။ ဉာဏ်ပညာရှိသူရဲ့စကားက မျက်နှာသာရစေတယ်။ မိုက်မဲသူရဲ့စကားကတော့ သူ့ကို ပျက်စီးစေတယ်။ သူက မိုက်မဲတဲ့စကားနဲ့ အစပျိုးပြီး အန္တရာယ်ရှိတဲ့ ရူးသွပ်တဲ့စကားနဲ့ နိဂုံးချုပ်တတ်တယ်။ ဉာဏ်တိမ်တဲ့သူကတော့ စကားကို မပြတ်တမ်း ပြောတတ်တယ်။ လူက ဘာတွေဖြစ်လာမယ်ဆိုတာ မသိဘူး။ သေဆုံးသွားတဲ့လူတစ်ယောက်ကိုဖြစ်ပျက်လာမယ့်အကြောင်းတွေ ဘယ်သူအသိပေးနိုင်မှာလဲ။ မိုက်မဲသူက မြို့ကို ဘယ်လိုသွားရမှန်းတောင် မသိတဲ့အတွက် သူ ကြိုးစားပမ်းစားလုပ်ကိုင်တာဟာ သူ့အတွက် အားကုန်တာပဲ ရှိတယ်။ တိုင်းပြည်တစ်ခုမှာ လူငယ်လေးက ဘုရင်လုပ်နေပြီး မင်းညီမင်းသားတွေက စောစောစီးစီး စားသောက်ပွဲတွေလုပ်နေရင် ဘယ်လောက် ဆိုးဝါးလိုက်မလဲ။ ဒါပေမဲ့ မင်းမျိုးမင်းနွယ်က ဘုရင်လုပ်နေရင်၊ မင်းညီမင်းသားတွေကလည်း မူးယစ်ဖို့မဟုတ်ဘဲ ခွန်အားရှိဖို့ သူ့အချိန်နဲ့သူ စားသောက်တဲ့သူတွေဖြစ်ရင် တိုင်းပြည်အတွက် ဘယ်လောက် ကောင်းလိုက်မလဲ။ အပျင်းကြီးလွန်းရင် ထုပ်တန်းတွေ ညွှတ်ကျတတ်တယ်။ လက်ကြောမတင်းရင် အိမ်မိုးယိုတတ်တယ်။ အစားအစာဟာ ရယ်မောစေတယ်။ စပျစ်ဝိုင်ဟာ ဘဝကို ပျော်ရွှင်စေတယ်။ ငွေကတော့ လိုအပ်ရာမှန်သမျှ ဖြည့်ဆည်းပေးတယ်။ ရှင်ဘုရင်ကိုစိတ်ကူးထဲမှာတောင် မကျိန်ဆဲနဲ့။ သူဌေးသူကြွယ်တွေကို အိပ်ခန်းထဲမှာ မကျိန်ဆဲနဲ့။ ငှက်တွေက မင်းရဲ့စကားကို သယ်ဆောင်သွားနိုင်သလို တောင်ပံပါတဲ့ သတ္တဝါတွေကလည်း မင်းပြောတာတွေကို ပြန်ပြောပြနိုင်လို့ပဲ။,21,Ec,10,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/10/
audio/nwt_21_Ec_BU_11.mp3,အစာကို ရေပေါ် ပစ်ချပါ။ ရက်အတော်ကြာရင် ပြန်တွေ့ရလိမ့်မယ်။ ကိုယ့်မှာရှိတဲ့အရာကို လူခုနစ်ယောက် ဒါမှမဟုတ် ရှစ်ယောက်ကို မျှဝေပေးပါ။ ကမ္ဘာပေါ်မှာ ဘယ်လိုဘေးဒုက္ခတွေ ကျရောက်မယ်ဆိုတာ မသိနိုင်ဘူး။ တိမ်တွေက မိုးရေတွေ ပြည့်လာရင် မြေပေါ် ရွာချလိမ့်မယ်။ သစ်ပင်က တောင်ဘက်ကိုဖြစ်ဖြစ်၊ မြောက်ဘက်ကိုဖြစ်ဖြစ် လဲကျရင် ကျတဲ့နေရာမှာ ရှိနေလိမ့်မယ်။ လေကိုပဲ စောင့်ကြည့်နေသူက မျိုးစေ့ကြဲမှာ မဟုတ်ဘူး။ မိုးတိမ်ကိုပဲ ကြည့်နေသူကလည်း ရိတ်သိမ်းမှာမဟုတ်ဘူး။ မိခင်ဝမ်းထဲက သန္ဓေသားရဲ့ အရိုးတွေထဲမှာအသက်စွမ်းအား ဘယ်လို လုပ်ဆောင်တယ်ဆိုတာ မသိနိုင်သလို အရာရာကို ဖန်ဆင်းတဲ့ စစ်မှန်တဲ့ဘုရားသခင်ရဲ့ လုပ်ဆောင်မှုကို မသိနိုင်ဘူး။ နံနက်ခင်းမှာ မျိုးစေ့ကြဲပါ။ ညနေစောင်းအထိ လက်ကို အနားမပေးပါနဲ့။ နံနက်ခင်းမှာကြဲတဲ့ မျိုးစေ့ဟာ အပင်ပေါက်မလား၊ ညနေစောင်းမှာကြဲတဲ့ မျိုးစေ့ဟာ အပင်ပေါက်မလား ဒါမှမဟုတ် နှစ်ခုစလုံး ပေါက်လာမလား မသိနိုင်ဘူး။ အလင်းဟာ နှစ်သက်စရာပဲ။ နေရောင်ခြည်ကိုမြင်ရတာကောင်းလိုက်တာ။ လူတစ်ယောက်က နှစ်ပေါင်းများစွာ အသက်ရှင်တယ်ဆိုရင် နေ့ရက်တိုင်းမှာ ပျော်ရွှင်ပါစေ။ ဒါပေမဲ့ မှောင်မိုက်တဲ့နေ့တွေ ကြာရှည်နိုင်တယ်ဆိုတာ သူသတိရသင့်တယ်။ ရောက်လာမယ့် အဲဒီနေ့ရက်တိုင်းဟာ အချည်းနှီးပဲ။ လူငယ်တို့၊ ငယ်ရွယ်တုန်းမှာ ပျော်ပျော်နေပါ။ လူငယ်ဘဝမှာ စိတ်ရွှင်လန်းပါ။ စိတ်ရဲ့စေညွှန်ရာကို လိုက်ပါ။ မျက်စိခေါ်ဆောင်ရာနောက်ကို လိုက်ပါ။ ဒါပေမဲ့ အဲဒါတွေအားလုံးကို ဘုရားသခင် စစ်ကြောစီရင်မယ်ဆိုတာ သိထားပါ။ လူငယ်ဘဝနဲ့ အရွယ်ကောင်းချိန်ဟာ အချည်းနှီးပဲ။ ဒါကြောင့် စိတ်ဆင်းရဲစရာတွေကို စိတ်ထဲကနေ ထုတ်ပစ်လိုက်ပါ။ ထိခိုက်နစ်နာစေတဲ့ အရာတွေ မကြုံရအောင် ကိုယ့်ကိုယ်ကိုယ် ကာကွယ်ပါ။,21,Ec,11,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/11/
audio/nwt_21_Ec_BU_12.mp3,ဒါကြောင့်ဒုက္ခနေ့ရက်တွေမရောက်ခင်၊ ငါအသက်ရှင်ရတာ မပျော်တော့ဘူးလို့ပြောရမယ့်နှစ်တွေမရောက်ခင်လူငယ်ဘဝမှာ ကြီးမြတ်တဲ့ ဖန်ဆင်းရှင်ကို သတိရပါ။ နေရောင်၊အလင်းရောင်၊ လရောင်၊ကြယ်ရောင်တွေမပျောက်ကွယ်ခင်၊ မိုးရွာချပြီးနောက် တိမ်တွေအုံ့မှိုင်း မလာခင် သတိရပါ။ အဲဒီအချိန်ရောက်ရင် အိမ်စောင့်တွေ ကတုန်ကယင်ဖြစ်လာတယ်။သန်စွမ်းတဲ့ယောက်ျားတွေ ကိုင်းညွှတ်လာတယ်။ မိန်းမတွေ အရေအတွက် နည်းလာတဲ့အတွက် ကြိတ်ဆုံမကြိတ်တော့ဘူး။ မိန်းကလေးတွေက ပြတင်းပေါက်ကနေ ကြည့်တဲ့အခါမှုန်ဝါးဝါးပဲ မြင်ရတယ်။ လမ်းဘက်ကိုမျက်နှာမူထားတဲ့ တံခါးတွေ ပိတ်သွားတယ်။ ကြိတ်ဆုံကြိတ်သံ တိုးသွားတယ်။ ငှက်သံကြားတာနဲ့ နိုးလာတယ်။ သီချင်းသည်မိန်းကလေးတွေရဲ့တေးသံ တိုးသွားတယ်။ အမြင့်ကိုလည်း ကြောက်လာတယ်။ လမ်းမှာ အန္တရာယ်တွေ့မှာကို စိုးရိမ်လာတယ်။ ဗာဒံပင် ပွင့်လာတယ်။ နှံကောင်က တရွတ်တိုက်သွားတယ်။ ခံတွင်းမြိန်စေတဲ့ သစ်သီးတွေ ကွဲကုန်တယ်။ လူဟာ နှစ်ပေါင်းများစွာ နားနေရမယ့်အိမ်ကို သွားနေတယ်။ ငိုချင်းသည်တွေလည်း လမ်းပေါ်မှာ သွားလာနေတယ်။ ငွေကြိုးပြတ်ပြီး ရွှေဖလားကွဲသွားတယ်။ စမ်းချောင်းမှာရှိတဲ့ ရေအိုး ကွဲသွားတယ်။ ရေငင်တဲ့ စက်သီးလည်း ပျက်စီးသွားတယ်။ အဲဒီနောက် မြေမှုန့်ဟာ နဂိုနေရာဖြစ်တဲ့ မြေကြီးကို ပြန်သွားတယ်။ အသက်စွမ်းအား ဟာ လူသားတွေကို အသက်စွမ်းအားပေးတဲ့ ဘုရားသခင်ဆီ ပြန်သွားတယ်။ တကယ် အချည်းနှီးပဲ။ အရာရာဟာ အချည်းနှီးပါပဲ လို့ နည်းပြဆရာ ပြောတယ်။ နည်းပြဆရာကဉာဏ်ပညာရှိလာရုံသာမက သိလာသမျှ အမြဲသင်ကြားပေးတယ်။ စကားပုံတွေအများကြီး ပြုစုနိုင်ဖို့ တွေးတောဆင်ခြင်ပြီး အသေအချာစူးစမ်းရှာဖွေတယ်။ နှစ်သက်ဖွယ်စကားတွေကိုရှာတွေ့နိုင်ဖို့၊ အမှန်တရားစကားတွေကို တိကျမှန်ကန်စွာ မှတ်တမ်းတင်နိုင်ဖို့ သူကြိုးစားတယ်။ ဉာဏ်ပညာရှိသူရဲ့စကားဟာ နှင်တံနဲ့ တူတယ်။ သူတို့စုဆောင်းထားတဲ့ စကားတွေဟာ မြဲမြဲစိုက်ဝင်နေတဲ့ အိမ်ရိုက်သံတွေနဲ့ တူတယ်။ အဲဒီစကားတွေကို သိုးထိန်းတစ်ပါးဆီက ရတယ်။ ငါ့သား၊ ဒါတွေအားလုံးအပြင် သတိပြုစရာတစ်ခု ရှိသေးတယ် စာပေတွေ ရေးသားပြုစုတဲ့အလုပ်ဟာ အဆုံးမရှိဘူး။ ဒါကြောင့် အလွန်အကျွံ လေ့လာလိုက်စားနေရင် ပင်ပန်းငြီးငွေ့ရလိမ့်မယ်။ အကြောင်းစုံ ပြောပြီးပြီ။ အနှစ်ချုပ်ပြောရရင်တော့ စစ်မှန်တဲ့ဘုရားသခင်ကို ကြောက်ရွံ့ရိုသေပြီး ပညတ်ချက်တွေကို လိုက်နာပါ။ ဒါဟာ လူတွေ မပျက်မကွက် လိုက်နာရမယ့်တာဝန်ပဲ။ ဖုံးကွယ်ထားရာတွေ အပါအဝင်လူတွေရဲ့လုပ်ရပ်အားလုံး ကောင်းတယ်၊ မကောင်းဘူးဆိုတာကို ဘုရားသခင် စီရင်ဆုံးဖြတ်လိမ့်မယ်။,21,Ec,12,ဒေသနာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒေသနာ/12/
audio/nwt_22_Ca_BU_01.mp3,ရှောလမုန် ရေးစပ်ခဲ့တဲ့ အကောင်းတကာ့ အကောင်းဆုံးသီချင်း ကျွန်မကို မောင် နမ်းပါစေ။ မောင့်ရဲ့ ချစ်ခင်ယုယမှုတွေဟာ စပျစ်ဝိုင်ထက် ကောင်းလို့ပါ။ မောင်ဆွတ်ထားတဲ့ ဆီဟာ မွှေးလိုက်တာ။ မောင့်နာမည်ဟာ ခေါင်းပေါ်လောင်းချတဲ့ ဆီမွှေးလိုပဲ။ ဒါကြောင့် မိန်းမပျိုလေးတွေ မောင့်ကိုချစ်ကြတာ။ ကျွန်မကို ခေါ်သွားပါတော့။ မင်းကြီးက ကျွန်မကို အတွင်းခန်းတွေထဲ ခေါ်နေလို့ပါ။ ကျွန်မတို့ ပြေးကြစို့။ ဒို့နှစ်ယောက် အတူပျော်ကြရအောင်။ စပျစ်ဝိုင်ထက် ချိုမြိန်တဲ့ မောင့်ရဲ့ ချစ်ခင်ယုယမှုအကြောင်း ပြောကြရအောင်။ မိန်းမပျိုလေးတွေ မောင့်ကိုချစ်ကြတာ မဆန်းပါဘူး။ အို ဂျေရုဆလင် သမီးပျိုတို့၊ ကျွန်မက ကေဒါရွက်ထည်တွေလို အသားညိုပေမဲ့ ရှောလမုန်မင်းကြီးရဲ့ ရွက်ထည်တွေလို လှပါတယ်။ ကျွန်မရဲ့အသားဟာ နေလောင်ပြီး ညိုနေလို့ စိုက်မကြည့်ကြပါနဲ့။ အစ်ကိုတွေက ကျွန်မကို စိတ်ဆိုးပြီး စပျစ်ခြံစောင့်ခိုင်းတယ်။ ကျွန်မမှာ ကိုယ့်စပျစ်ခြံကိုတောင် ဂရုမစိုက်အားဘူး။ မြတ်နိုးရတဲ့မောင်၊ မောင် ဘယ်မှာ သိုးထိန်းနေတယ်၊ မွန်းတည့်ချိန်မှာ သိုးတွေကို ဘယ်မှာ နားခိုင်းမယ်ဆိုတာ ပြောပြပါဦး။ နို့မို့ဆို ကျွန်မဟာ ပဝါခြုံထားတဲ့ မိန်းမလို မောင့်အပေါင်းအဖော်တွေရဲ့ သိုးအုပ်တွေကြားမှာ မောင့်ကို လိုက်ရှာနေရမှာပေါ့။ အို အလှဆုံးမိန်းကလေး၊ နင် မသိဘူးဆိုရင် သိုးတွေနောက် ခြေရာခံလိုက် သွားပါလား။ သိုးထိန်းတဲတွေနားမှာ ဆိတ်ကလေးတွေကို ကျောင်းနေလိုက်ပေါ့။ အို ချစ်ရတဲ့သူ၊ ဖာရောမင်းရဲ့ ရထားတွေကိုဆွဲတဲ့ မြင်းမလေးနဲ့ မင်းကို တင်စားပါရစေ။ အလှတန်ဆာ ဆင်မြန်းထားတဲ့ မင်းရဲ့ပါးပြင်လေးဟာ ချစ်စရာကောင်းလိုက်တာ။ လည်တိုင်ကလည်း ပုတီးကုံးလေးတွေနဲ့ လှလိုက်တာ။ ရွှေအလှတန်ဆာတွေ၊ ငွေအလှတန်ဆာတွေ မင်းအတွက် လုပ်ပေးမယ်လေ။ မင်းကြီးက စားပွဲဝိုင်းမှာထိုင်ပြီး စကားပြောနေချိန်မှာ ကျွန်မရဲ့ဆီမွှေးရနံ့ သင်းပျံ့နေတယ်။ ချစ်သူဟာ ကျွန်မရင်ခွင်မှာ တစ်ညလုံးရှိနေတဲ့ မုရန်အိတ်လိုပါပဲ။ ကျွန်မအတွက်တော့ ချစ်သူဟာ အင်ဂေဒိ စပျစ်ခြံတွေအလယ်က ဒန်းပန်းတစ်ခိုင်လိုပါပဲ။ အို မောင့်ချစ်သူ၊ မင်းလေး လှလိုက်တာ။ တကယ်လှတယ်ဗျာ။ မင်းရဲ့ မျက်လုံးလေးတွေဟာ ချိုးငှက်မျက်လုံးတွေလိုပါပဲ။ အို ချစ်ရတဲ့မောင်၊ မောင်လည်း ချောပါတယ်။ မြတ်နိုးစရာကောင်းပါတယ်။ သစ်ရွက်လေးတွေဟာ ကျွန်မတို့အိပ်ရာပေါ့။ သစ်ကတိုးပင်တွေဟာ အိမ်ရဲ့ထုပ်တန်းတွေ၊ ဂျူနီပါထင်းရှူးပင်တွေဟာ အိမ်ရဲ့ဒိုင်းတွေပေါ့။,22,Ca,1,ရှောလမုန်သီချင်း,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရှောလမုန်သီချင်း/1/
audio/nwt_22_Ca_BU_02.mp3,ကျွန်မဟာ ကမ်းရိုးတန်း လွင်ပြင်မှာ ပေါက်တဲ့ အရိုင်းပန်းလေးပါ။ ချိုင့်ဝှမ်းတွေမှာ ပေါက်တဲ့ နှင်းပန်းလေးပါ။ မိန်းကလေးတွေထဲမှာ မောင့်ချစ်သူဟာ ဆူးပင်တွေအလယ်က နှင်းပန်းလေးလိုပဲ။ ယောက်ျားလေးတွေထဲမှာ ကျွန်မချစ်သူဟာ တောသစ်ပင်တွေ အလယ်က ပန်းသီးပင်လိုပဲ။ အဲဒီအပင်ရိပ်မှာ ကျွန်မ ခိုနားချင်လိုက်တာ။ အသီးတွေဟာ သိပ်ချိုမြိန်တာပဲ။ ချစ်သူက ကျွန်မကို စားသောက်ပွဲကျင်းပတဲ့အိမ်ထဲ ခေါ်သွားတယ်။ သူ့မေတ္တာဟာ ကျွန်မအတွက်ပဲဆိုတာ လူတကာသိနိုင်တယ်။ လွမ်းနာကျနေတဲ့ ကျွန်မကို လန်းဆန်းသွားအောင် စပျစ်သီးပျဉ်တွေ ကျွေးကြပါဦး။ အားပြည့်သွားအောင် ပန်းသီးတွေ ကျွေးကြပါဦး။ ချစ်သူရဲ့ ဘယ်လက်ဟာ ကျွန်မခေါင်းအုံးပဲ။ ညာလက်နဲ့ ကျွန်မကို ပွေ့ဖက်ထားတယ်။ အို ဂျေရုဆလင် သမီးပျိုတို့၊ ကျွန်မရင်ထဲမှာ အချစ်စိတ် ပေါ်မလာတဲ့အတွက် ပေါ်အောင် အတင်းမလုပ်ပါဘူးလို့ လယ်ပြင်က ဒရယ်တွေ၊ သမင်မတွေကို တိုင်တည်ပြီး သစ္စာဆိုကြပါ။ ချစ်သူရဲ့ အသံပါလား။ ကြည့်စမ်း၊ တောင်တန်း တောင်ကုန်းတွေကို ဖြတ်ကျော်ပြီး သူအပြေးအလွှား လာနေပြီ။ ကျွန်မချစ်သူဟာ ဒရယ်နဲ့တူတယ်။ သမင်ပျိုနဲ့လည်း တူတယ်။ ဟော ဟိုမှာ၊ ကျွန်မတို့အိမ်နံရံနောက်မှာ သူရပ်နေတယ်။ ပြတင်းပေါက်ကနေ ငေးကြည့်နေတယ်။ မှန်ကူကွက်တွေကြားကနေ လှမ်းကြည့်နေတယ်။ ကျွန်မချစ်သူက ပြောတယ် မောင့်ချစ်သူရေ၊ ထပါတော့။ မောင့်ရဲ့ အလှဆုံးလေး၊ အတူလိုက်ခဲ့ပါတော့။ ဆောင်းရာသီ ကုန်ပြီ။ မိုးတွေလည်း နှုတ်ဆက်ထွက်ခွာသွားပြီ။ ရွာမှာ ပန်းတွေပွင့်လာပြီ။ အပင်တွေချိုင်ရမယ့်အချိန် ရောက်ပြီ။ မောင်တို့မြေမှာ ချိုးကူသံ ကြားရပြီ။ သီးဦးသီးဖျား သဖန်းသီးတွေ ဝင်းမှည့်လာပြီ။ စပျစ်ပင်တွေ ဖူးပွင့်ပြီး ရနံ့သင်းထုံလာပြီ။ မောင့်ချစ်သူရေ၊ ထလာခဲ့ပါတော့။ အလှဆုံးလေး၊ အတူလိုက်ခဲ့ပါတော့။ ကျောက်ဆောင်တွေ၊ ကျောက်ကမ်းပါးတွေကြားမှာ ခိုအောင်းနေတဲ့ မောင့်ချိုးငှက်လေးရေ၊ မင်းကို တွေ့ပါရစေ။ အသံလေး ကြားပါရစေ။ မင်းအသံဟာ ချိုသာလို့ပါ။ မင်းမျက်နှာဟာ ချစ်စရာကောင်းလို့ပါ။ ငါတို့စပျစ်ခြံတွေ ဖူးပွင့်နေပြီ။ စပျစ်ခြံတွေကို ဖျက်ဆီးနေတဲ့ မြေခွေးတွေ၊ မြေခွေးလေးတွေကို ဖမ်းကြပါ။ ချစ်သူဟာ ကျွန်မရဲ့ မူပိုင်ရှင်ပါ။ ကျွန်မကလည်း ချစ်သူရဲ့ မူပိုင်ရှင်ပါ။ နှင်းပန်းတောထဲမှာ သူသိုးထိန်းနေတယ်။ အို ချစ်ရတဲ့မောင်၊ လေပြည် မသွေးခင်၊ အရိပ်တွေ မကွယ်ပျောက်ခင် အပြေးလှမ်းလာခဲ့ပါတော့။ စည်းခြားထားတဲ့ တောင်တန်းပေါ်က ဒရယ်လို၊ သမင်ပျိုလို အရောက်လှမ်းလာခဲ့ပါတော့။,22,Ca,2,ရှောလမုန်သီချင်း,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရှောလမုန်သီချင်း/2/
audio/nwt_22_Ca_BU_03.mp3,ညယံတွေမှာ အိပ်ရာပေါ် လှဲနေရင်း ချစ်ရတဲ့ မောင့်အကြောင်း တွေးနေမိတယ်။ သူ့ကို လိုက်ရှာကြည့်ပေမဲ့ မတွေ့ဘူး။ အခု ထပြီး မြို့ထဲသွားမယ်။ လမ်းတကာမှာ၊ လူထုရင်ပြင်တွေမှာ ကျွန်မချစ်ရတဲ့သူကို လိုက်ရှာကြည့်မယ်။ ရှာကြည့်တော့လည်း မတွေ့ပါလား။ မြို့ထဲမှာ ကင်းလှည့်နေတဲ့ ကင်းစောင့်တွေကို တွေ့တဲ့အခါ ကျွန်မရဲ့ချစ်သူကို တွေ့မိလား လို့ မေးကြည့်တယ်။ ကင်းစောင့်တွေကို ကျော်သွားတာနဲ့ ချစ်ရတဲ့သူကို တွေ့လိုက်ရတယ်။ ဒါနဲ့ သူ့ကို မလွှတ်တမ်းဆုပ်ကိုင်ပြီး အမေ့အိမ်ဆီ၊ မွေးမိခင်ရဲ့ အတွင်းခန်းဆီ ခေါ်သွားလိုက်တယ်။ အို ဂျေရုဆလင် သမီးပျိုတို့၊ ကျွန်မရင်ထဲမှာ အချစ်စိတ် ပေါ်မလာတဲ့အတွက် ပေါ်အောင် အတင်းမလုပ်ပါဘူးလို့ လယ်ပြင်က ဒရယ်တွေ၊ သမင်မတွေကို တိုင်တည်ပြီး သစ္စာဆိုကြပါ။ မုရန်သစ်စေး၊ လောဗန်၊ ကုန်သည်ရောင်းတဲ့ နံ့သာမှုန့်အမျိုးမျိုးရဲ့ ရနံ့တွေ သင်းထုံနေတဲ့ မီးခိုးလုံးကြီးတွေလို တောကန္တာရကနေ တက်လာတာ ဘာများပါလိမ့်။ ရှောလမုန်မင်းကြီးရဲ့ ဝေါယာဉ်ပဲပေါ့။ ခွန်အားကြီးတဲ့ အစ္စရေးသူရဲကောင်း ခြောက်ဆယ်က ဝေါယာဉ်ကို ခြံရံထားတယ်။ သူတို့အားလုံး ဓားကိုယ်စီ ဆောင်ထားတယ်။ စစ်ရေးကျွမ်းကျင်တယ်။ ညရေးညတာကြုံရမယ့် အန္တရာယ်တွေကနေ ကာကွယ်ဖို့ ခါးမှာ ဓားကိုယ်စီ ချိတ်ထားတယ်။ ရှောလမုန်မင်းကြီးက အဲဒီဝေါယာဉ်ကို လက်ဘနွန်သစ်တွေနဲ့ လုပ်ထားတယ်။ တိုင်တွေကို ငွေနဲ့၊ နောက်မှီကို ရွှေနဲ့ မွမ်းမံထားတယ်။ ခုံကို ခရမ်းရောင်သိုးမွေး ခင်းထားတယ်။ အတွင်းပိုင်းကိုတော့ ဂျေရုဆလင် သမီးပျိုတွေက အလှဆုံးဖြစ်အောင် ဆင်ယင်ပေးထားတယ်။ အို ဇိအုန်သမီးပျိုတို့၊ ရှောလမုန်မင်းကြီးကို ထွက်ကြည့်ကြပါဦး။ မင်းကြီးက ထိမ်းမြားတဲ့နေ့၊ ပျော်ရွှင်ရတဲ့နေ့မှာ ဆင်မြန်းဖို့ မယ်တော် လုပ်ပေးထားတဲ့ ပန်းဦးရစ်ကို ဆောင်းထားတယ်။,22,Ca,3,ရှောလမုန်သီချင်း,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရှောလမုန်သီချင်း/3/
audio/nwt_22_Ca_BU_04.mp3,အို မောင့်ချစ်သူ၊ မင်းလေး လှလိုက်တာ။ တကယ်လှတယ်ဗျာ။ ဇာပဝါနဲ့ ကွယ်ထားတဲ့ မင်းရဲ့မျက်လုံးတွေဟာ ချိုးငှက်ရဲ့ မျက်လုံးလေးတွေလိုပဲ။ မင်းရဲ့ဆံပင်တွေဟာ ဂိလဒ်တောင်တန်းတွေကနေ ဆင်းလာတဲ့ ဆိတ်အုပ်လိုပါပဲ။ မင်းရဲ့ သွားလေးတွေဟာ ရေချိုးပြီး တက်လာတဲ့ အမွေးညှပ်ပြီးစ သိုးအုပ်နဲ့တူတယ်။ အားလုံး ညီညာသွယ်တန်းနေတယ်။ တစ်ချောင်းမှ မလျော့ဘူး။ မင်းရဲ့နှုတ်ခမ်းလေးတွေဟာ ကြက်သွေးရောင် ဖဲကြိုးလေးလိုပဲ။ မင်းပြောတဲ့ စကားတွေ ချိုသာလှတယ်။ ဇာပဝါနဲ့ ကွယ်ထားတဲ့ ပါးပြင်ဟာ သလဲသီးစိတ်နဲ့ တူတယ်။ မင်းရဲ့လည်တိုင်ဟာ ဒါဝိဒ်မျှော်စင်နဲ့ တူတယ်။ ကျောက်တွေစီတန်းပြီး ဆောက်ထားတဲ့ အဲဒီမျှော်စင်မှာ စစ်သူရဲတွေရဲ့ ဒိုင်းဝိုင်းတစ်ထောင် ချိတ်ဆွဲထားတယ်။ မင်းရဲ့ရင်သားဟာ နှင်းပန်းတွေကြားမှာ ကျက်စားနေတဲ့ ဒရယ်အမြွှာလေး နှစ်ကောင်နဲ့ တူတယ်။ လေပြည် မသွေးခင်၊ အရိပ်တွေ မကွယ်ပျောက်ခင် မုရန်တောင်တန်းနဲ့ လောဗန်တောင်ကုန်းဆီ ကျွန်မသွားမယ်။ မောင့်ချစ်သူ၊ မင်းဟာ သိပ်လှတာပဲ။ ပြစ်မျိုးမှဲ့မထင်လေးပါပဲ။ အို မောင့်သတို့သမီး၊ လက်ဘနွန်ကို ထားရစ်ပြီး မောင်ခေါ်ရာ လိုက်ခဲ့ပါ။ လက်ဘနွန်ကို ထားရစ်ပြီး မောင်နဲ့အတူ လိုက်ခဲ့ပါတော့။ အာမန တောင်ထိပ်၊ စိနဲတောင်ထိပ်၊ ဟေရမုန်တောင်ထိပ်၊ ခြင်္သေ့ခိုအောင်းတဲ့ ဂူတွေ၊ ကျားသစ်ကျက်စားရာ တောင်တန်းတွေပေါ်ကနေ ဆင်းလာခဲ့ပါတော့။ အို မောင့်နှမ၊ မောင့်သတို့သမီး၊ မင်းက မောင့်နှလုံးသားကို သိမ်းပိုက်လိုက်ပြီပဲ။ အကြည့်တစ်ချက်လေးနဲ့၊ လည်ဆွဲတစ်စွန်းတစ်စလေးနဲ့ မောင့်နှလုံးသားကို သိမ်းပိုက်လိုက်ပြီပဲ။ အို မောင့်နှမ၊ မောင့်သတို့သမီး၊ မင်းရဲ့ ချစ်ခင်ယုယမှုတွေဟာ ကြည်နူးစရာ ကောင်းလိုက်တာ။ မင်းရဲ့ ချစ်ခင်ယုယမှုတွေဟာ စပျစ်ဝိုင်ထက် အဆမတန် ကောင်းတယ်။ မင်းဆွတ်ထားတဲ့ ဆီမွှေးဟာ အမွှေးနံ့သာ အားလုံးထက် ပိုမွှေးတယ်။ အို မောင့်သတို့သမီး၊ မင်းရဲ့ နှုတ်ခမ်းကနေ ပျားရည်တွေ တစက်စက် ယိုကျနေတယ်။ မင်းရဲ့လျှာအောက်မှာ နို့ရည်နဲ့ပျားရည် ရှိတယ်။ မင်းရဲ့အဝတ်အစားတွေဟာ လက်ဘနွန်တောင်ရဲ့ရနံ့လို သင်းပျံ့နေတယ်။ မောင့်နှမ၊ မောင့်သတို့သမီး၊ မင်းဟာ တံတိုင်းခတ်ထားတဲ့ ဥယျာဉ်နဲ့တူတယ်။ မင်းဟာ တံတိုင်းခတ်ထားတဲ့ ဥယျာဉ်ပါ။ ချိပ်ပိတ်ထားတဲ့ ရေတွင်းပါ။ မင်းရဲ့ အညွန့်လေးတွေဟာ သလဲသီး ဥယျာဉ်ပဲ။ အဲဒီဥယျာဉ်ထဲမှာ အကောင်းဆုံးအသီးတွေ၊ ဒန်းပင်တွေ၊ နာဒုဆီမွှေးပင်တွေ ဝေဆာနေတယ်။ နာဒုဆီမွှေးပင်၊ ကုံကုမံပင်၊ ကြံမွှေးပင်၊ သစ်ကြံပိုးပင်၊ လောဗန်ပင်အမျိုးမျိုး၊ မုရန်သစ်စေးပင်၊ အကျော်ပင်၊ အကောင်းဆုံး အမွှေးနံ့သာပင် အမျိုးမျိုး ဝေဆာနေတယ်။ မင်းဟာ ဥယျာဉ်ထဲက စမ်းရေတွင်း၊ သောက်ရေတွင်းပဲ။ လက်ဘနွန်ကနေ စီးဆင်းလာတဲ့ စမ်းချောင်းလေးပဲ။ အို မြောက်လေ၊ နိုးထပါတော့။ အို တောင်လေ၊ တိုက်ခတ်ပါတော့။ ငါ့ဥယျာဉ်မှာ လေပြည်သွေးပါတော့။ ဥယျာဉ်ထဲက မွှေးရနံ့တွေ သင်းပျံ့ပါစေ။ ကျွန်မရဲ့ချစ်သူက သူ့ဥယျာဉ်ထဲ ဝင်လာပြီး အကောင်းဆုံး သစ်သီးတွေ စားသုံးပါစေ။,22,Ca,4,ရှောလမုန်သီချင်း,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရှောလမုန်သီချင်း/4/
audio/nwt_22_Ca_BU_05.mp3,အို မောင့်နှမ၊ မောင့်သတို့သမီး၊ မောင့်ဥယျာဉ်ထဲ ဝင်ခဲ့ပြီ။ မုရန်သစ်စေးပင်နဲ့ အမွှေးနံ့သာပင်ကို ဆွတ်ခူးပြီ။ ပျားလပို့နဲ့ ပျားရည်ကို စားလိုက်ပြီ။ စပျစ်ဝိုင်နဲ့ နို့ကိုလည်း သောက်လိုက်ပြီ။ အို ချစ်သူငယ်ချင်းတို့၊ စားကြပါ၊ သောက်ကြပါ။ ချစ်ခင်ယုယမှုတွေနဲ့ ယစ်မူးနေကြပါ။ ကျွန်မ အိပ်ပျော်နေပေမဲ့ နှလုံးသားကတော့ နိုးနေတယ်။ ချစ်သူ တံခါးခေါက်နေတဲ့ အသံပဲ။ မောင့်နှမ၊ မောင့်ချစ်သူ၊ မောင့်ချိုးငှက်လေး၊ ခြောက်ပြစ်ကင်းသူလေး၊ တံခါးဖွင့်လှည့်ပါ။ မောင့်ခေါင်းမှာ နှင်းတွေစိုနေလို့၊ ဆံပင်တွေလည်း ညနှင်းစက်တွေ ရွှဲနေလို့ပါ။ ကျွန်မ ဝတ်ရုံချွတ်ပြီးပြီ။ ပြန်ဝတ်ရမှာလား။ ခြေလည်း ဆေးပြီးပြီ။ ညစ်ပေအောင် ပြန်လုပ်ရမှာလား။ ချစ်သူက မင်းတုပ်လျှိုတဲ့ အပေါက်ကနေ လက်ကို ပြန်ရုပ်လိုက်တဲ့အခါ ကျွန်မရင်ထဲမှာ ဝမ်းနည်းလှိုက်ဖိုမိတယ်။ ချစ်သူကို တံခါးဖွင့်ပေးဖို့ ထလိုက်တဲ့အခါ ကျွန်မလက်ကနေ မုရန်သစ်စေးတွေ၊ လက်ချောင်းတွေကနေ မုရန် ဆီတွေ မင်းတုပ်ပေါ် စီးကျလာတယ်။ တံခါးဖွင့်ပေးလိုက်တဲ့အခါ ချစ်သူမောင်က လှည့်ထွက်သွားနှင့်ပြီ။ သူထွက်သွားတော့ ကျွန်မ စိတ်ထိခိုက်လိုက်တာ။ သူ့ကိုရှာတာ မတွေ့ပါလား။ သူ့ကိုခေါ်နေတာ ပြန်မထူးပါလား။ မြို့ထဲမှာ ကင်းလှည့်နေတဲ့ ကင်းစောင့်တွေက ကျွန်မကို တွေ့သွားတဲ့အခါ ဒဏ်ရာရတဲ့အထိ ရိုက်နှက်ကြတယ်။ မြို့ရိုးပေါ်က ကင်းစောင့်တွေကလည်း ကျွန်မရဲ့ ခြုံထည်ကို ဆွဲယူကြတယ်။ အို ဂျေရုဆလင် သမီးပျိုတို့၊ ချစ်သူကို တွေ့ခဲ့ရင် ကျွန်မ လွမ်းနာကျနေတဲ့ အကြောင်း ပြောပေးမယ်လို့ သစ္စာဆိုကြပါ။ အို အလှဆုံးမိန်းကလေး၊ နင့်ချစ်သူဟာ သူများရဲ့ချစ်သူတွေထက် ဘယ်လိုများသာလို့လဲ။ ငါတို့ကို အဲဒီလို သစ္စာဆိုခိုင်းရလောက်အောင် နင့်ချစ်သူဟာ သူများရဲ့ချစ်သူတွေထက် ဘယ်လိုများသာလို့လဲ။ ကျွန်မရဲ့ ချစ်သူဟာ ထူးခြား ထင်ပေါ်တဲ့သူပါ။ သူ့အသားအရေဟာ စိုပြည်နီမြန်းနေတယ်။ လူတစ်သောင်း အလယ်မှာတောင် ထင်းခနဲ ပေါ်လွင်တယ်။ သူ့ခေါင်းဟာ ရွှေစင်ပဲ။ ဆံသားတွေဟာ လှိုင်းတွန့်နေတဲ့ စွန်ပလွံခက်တွေနဲ့ တူတယ်။ ကျီးနက်ကြီးလို နက်မှောင်နေတယ်။ သူ့မျက်လုံးတွေဟာ စမ်းချောင်းဘေးမှာ နို့ရည်ကိုချိုးပြီး ကန်အစွန်းမှာ နားနေတဲ့ ချိုးငှက်လေးတွေလိုပဲ။ သူ့ရဲ့ပါးပြင်ဟာ အမွှေးနံ့သာခင်းနဲ့ တူတယ်။ မွှေးကြိုင်တဲ့ ဆေးပင်တွေ ပေါက်နေတဲ့ တောင်ပို့လေးလိုပဲ။ နှုတ်ခမ်းဟာ မုရန်ဆီတွေ တစက်စက်ယိုနေတဲ့ နှင်းပန်းဆိုပါတော့။ သူ့လက်ချောင်းတွေဟာ ပြောင်ခေါင်းစိမ်း မြှုပ်ထားတဲ့ ရွှေချောင်းတွေနဲ့ တူတယ်။ ဝမ်းဗိုက်ဟာ နီလာကျောက်စီခြယ်ထားတဲ့ ပြောင်ချောနေတဲ့ ဆင်စွယ်နဲ့ တူတယ်။ သူ့ခြေထောက်တွေဟာ ရွှေစင်ပြားပေါ် စိုက်ထူထားတဲ့ စကျင်ကျောက်တိုင်တွေနဲ့ တူတယ်။ ရုပ်သွင်ဟာ လက်ဘနွန်တောင်လို ခံ့ညားတယ်။ သစ်ကတိုးပင်တွေလို ပြိုင်စံရှားတယ်။ သူ့နှုတ်ခမ်းဟာ ချိုမြတယ်။ သူနဲ့ပတ်သက်သမျှ စွဲမက်စရာ ကောင်းတယ်။ အို ဂျေရုဆလင် သမီးပျိုတို့၊ အဲဒါ ကျွန်မရဲ့ ချစ်သူပေါ့။ အချစ်ရဆုံးသူပေါ့။,22,Ca,5,ရှောလမုန်သီချင်း,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရှောလမုန်သီချင်း/5/
audio/nwt_22_Ca_BU_06.mp3,အို အလှဆုံး မိန်းကလေး၊ နင့်ချစ်သူ ဘယ်ကို ထွက်သွားတာလဲ။ ဘယ်ဘက်ကို ထွက်သွားတာလဲ။ ပြောပြလေ။ ငါတို့ ဝိုင်းရှာပေးမှာပေါ့။ ကျွန်မရဲ့ ချစ်သူက ဥယျာဉ်ထဲ၊ အမွှေးနံ့သာခင်းထဲ ဆင်းသွားတယ်။ ဥယျာဉ်တွေထဲမှာ သိုးထိန်းရင်း နှင်းပန်းတွေ ဆွတ်ခူးဖို့ ဆင်းသွားတာ။ ချစ်သူဟာ ကျွန်မရဲ့ မူပိုင်ရှင်ပါ။ ကျွန်မကလည်း ချစ်သူရဲ့ မူပိုင်ရှင်ပါ။ နှင်းပန်းတောထဲမှာ သူသိုးထိန်းနေတယ်။ အို ချစ်ရတဲ့သူ၊ မင်းဟာ တိရဇာမြို့လို လှတယ်။ ဂျေရုဆလင်မြို့လို တင့်တယ်တယ်။ အလံကိုင်ပြီး ရပ်နေတဲ့ တပ်မဟာကြီးလို အသက်ရှူမှားလောက်အောင် လှပါပေတယ်။ မင်းရဲ့အကြည့်ကို လွှဲပေးပါ။ ငါ့ကို သိပ်စိုးမိုးနေလို့ပါ။ မင်းရဲ့ ဆံပင်တွေဟာ ဂိလဒ်တောင်စောင်းပေါ်ကနေ ပြေးဆင်းလာတဲ့ ဆိတ်အုပ်နဲ့ တူတယ်။ မင်းရဲ့ သွားလေးတွေဟာ ရေချိုးပြီး တက်လာတဲ့ သိုးအုပ်နဲ့တူတယ်။ အားလုံး ညီညာသွယ်တန်းနေတာပဲ။ တစ်ချောင်းမှ မလျော့ဘူး။ ဇာပဝါနဲ့ ကွယ်ထားတဲ့ မင်းရဲ့ ပါးပြင်လေးဟာ သလဲသီးစိတ်လိုပါပဲ။ ငါ့အနားမှာ မိဖုရား ၆၀၊ မောင်းမ ၈၀ ရှိတယ်။ မိန်းမပျိုလေးတွေလည်း အတိုင်းမသိများတယ်။ ဒါပေမဲ့ ငါ့ရဲ့ ချိုးငှက်လေး၊ ခြောက်ပြစ်ကင်းသူလေးကတော့ တစ်ယောက်တည်းပါ။ မိခင်ရဲ့ အချစ်ဆုံး သမီးလေးပါ။ မွေးမိခင်ရဲ့ အမြတ်နိုးဆုံးလေးပါ။ မိန်းမပျိုတွေက သူ့ကိုတွေ့တဲ့အခါ ပျော်ရွှင်ချမ်းမြေ့သူလို့ ခေါ်ကြတယ်။ မိဖုရားတွေ၊ မောင်းမတွေလည်း သူ့ကို ချီးမွမ်းကြတယ်။ ဒီမိန်းကလေးဟာ ဘယ်သူများပါလိမ့်။ အရုဏ်ဦးလို တောက်ပတဲ့သူ၊ လပြည့်ဝန်းလို လှပတဲ့သူ၊ နေခြည်လို ကြည်လင်တဲ့သူ၊ အလံကိုင်ပြီး ရပ်နေတဲ့ တပ်မဟာကြီးလို အသက်ရှူမှားလောက်အောင် လှတဲ့သူပါလား။ ချိုင့်ဝှမ်းထဲက အပင်ပေါက်လေးတွေကို ကြည့်ဖို့၊ စပျစ်ပင်တွေ အညွန့်ထွက်မထွက်၊ သလဲပင်တွေ ပွင့်မပွင့်ကြည့်ဖို့ သစ်သီးခြံထဲ ကျွန်မ ဆင်းသွားတယ်။ အဲဒီလို ကြည့်ချင်ဇောကြောင့် စိတ်ထားမြင့်မြတ်တဲ့ ကျွန်မလူမျိုးရဲ့ မြင်းရထားတွေဆီ မထင်မှတ်ဘဲ ရောက်သွားတယ်။ အို ရှုလမိုက်။ ပြန်လာခဲ့ပါ။ ပြန်ခဲ့ပါ။ မင်းကို ကြည့်ပါရစေ။ ပြန်လာခဲ့ပါ။ ပြန်ခဲ့ပါ။ ကျွန်မရှုလမိုက်ကို ဘာလို့ ငေးကြည့်နေကြတာလဲ။ မဟာနိမ်အကကို ကြည့်နေရသလို ဖြစ်လို့ပါ။,22,Ca,6,ရှောလမုန်သီချင်း,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရှောလမုန်သီချင်း/6/
audio/nwt_22_Ca_BU_07.mp3,အို မွန်မြတ်တဲ့ မိန်းကလေး၊ ဖိနပ်စီးထားတဲ့ မင်းရဲ့ခြေထောက်တွေ လှလိုက်တာ။ ပေါင်တံတွေကလည်း လက်မှုပညာသည် လုပ်ထားတဲ့ အလှတန်ဆာတွေလိုပဲ။ မင်းရဲ့ချက်ဟာ လုံးဝိုင်းတဲ့ ဖလားလေးနဲ့ တူတယ်။ ဖလားထဲမှာ စပ်ထားတဲ့ စပျစ်ဝိုင်တွေ အမြဲရှိနေပါစေ။ ဝမ်းဗိုက်ဟာ နှင်းပန်းတွေခြံရံထားတဲ့ ဂျုံစပါးပုံနဲ့ တူတယ်။ မင်းရဲ့ရင်သားဟာ ဒရယ်အမြွှာလေး နှစ်ကောင်နဲ့ တူတယ်။ မင်းရဲ့လည်တိုင်ဟာ ဆင်စွယ်မျှော်စင်နဲ့ တူတယ်။ မျက်လုံးလေးတွေဟာ ဟေရှဘုန်မြို့ရဲ့ ဗာရဗိမ်တံခါးနားက ရေကန်တွေနဲ့ တူတယ်။ နှာတံလေးဟာ ဒမတ်စကတ်မြို့ကို မျက်နှာမူထားတဲ့ လက်ဘနွန်မျှော်စင်နဲ့ တူတယ်။ မင်းရဲ့ခေါင်းဟာ ကရမေလတောင်လို တင့်တယ်တယ်။ ဆံသားဟာ ခရမ်းရောင် သိုးမွေးလိုပဲ။ ခွေကျနေတဲ့ ဆံကေသာအလှကြောင့် ငါအရှင်မင်းကြီးတောင် ရုန်းမထွက်နိုင်တော့ပါလား။ အို ချစ်ရတဲ့ မိန်းကလေး၊ မင်းဟာ သိပ်လှတာပဲ။ ချစ်စရာ သိပ်ကောင်းတာပဲ။ စွဲမက်စရာတွေထဲမှာ မင်းဟာ စွဲမက်စရာ အကောင်းဆုံးပဲ။ မင်းရဲ့ အရပ်အမောင်းဟာ စွန်ပလွံပင်နဲ့တူတယ်။ မင်းရဲ့ရင်သားဟာ စွန်ပလွံသီးပြွတ်တွေနဲ့ တူတယ်။ စွန်ပလွံပင်ပေါ် တက်ပြီး စွန်ပလွံခိုင်တွေကို ကိုင်မယ် လို့ ငါပြောတယ်။ မင်းရဲ့ရင်သားဟာ စပျစ်ခိုင်တွေလို၊ ခံတွင်းရနံ့ဟာ ပန်းသီးရနံ့လို ဖြစ်ပါစေ။ မင်းရဲ့ခံတွင်းဟာ အကောင်းဆုံး စပျစ်ဝိုင်လို ဖြစ်ပါစေ။ အဲဒီစပျစ်ဝိုင်ဟာ ကျွန်မချစ်သူအတွက် စီးဆင်းပါစေ။ အိပ်မောကျနေသူရဲ့ နှုတ်ခမ်းပေါ် အသာအယာ စီးဆင်း သွားပါစေ။ ချစ်သူက ကျွန်မကိုပိုင်တယ်။ ကျွန်မကိုပဲ တမ်းတနေတယ်။ အို ကျွန်မချစ်ရတဲ့မောင်၊ လှမ်းလာခဲ့ပါ။ ကွင်းပြင်တွေဆီ သွားရအောင်။ ဒန်းပန်းတောထဲမှာ နေရအောင်။ စောစောထပြီး စပျစ်ခြံတွေဆီ သွားရအောင်။ စပျစ်ပင်တွေ အညွန့်ထွက်မထွက်၊ ပန်းတွေ ပွင့်မပွင့်၊ သလဲပင်တွေ ပွင့်မပွင့် သွားကြည့်ရအောင်။ အဲဒီကိုရောက်ရင် မောင့်ကို ချစ်ခင်ယုယပါ့မယ်။ အနုဆေးသီး ရနံ့တွေ မွှေးကြိုင်နေပြီ။ ကျွန်မတို့ရဲ့ အိမ်ပေါက်ဝမှာ အကောင်းဆုံး သစ်သီးမျိုးစုံရှိတယ်။ အို ကျွန်မချစ်ရတဲ့မောင်၊ အခုမှ ခူးထားတဲ့ အသီးတွေရော ခူးပြီးသား အသီးတွေကိုပါ မောင့်အတွက် သိမ်းထားပါတယ်။,22,Ca,7,ရှောလမုန်သီချင်း,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရှောလမုန်သီချင်း/7/
audio/nwt_22_Ca_BU_08.mp3,မောင့်ကို ကျွန်မမိခင်ဆီမှာ နို့ချိုသောက်စို့ခဲ့တဲ့ အစ်ကိုအရင်းလို ဖြစ်စေချင်စမ်းပါဘိ။ အဲဒီလိုသာဆိုရင် မောင့်ကို အပြင်မှာတွေ့လို့ နမ်းတဲ့အခါ ဘယ်သူမှ ကျွန်မကို အထင်သေးမှာ မဟုတ်ဘူး။ ကျွန်မကို သင်ကြားပေးခဲ့တဲ့ အမေ့အိမ်ဆီ မောင့်ကို ခေါ်သွားမယ်။ အမွှေးအကြိုင် ရောစပ်ထားတဲ့ စပျစ်ဝိုင်၊ လတ်ဆတ်တဲ့ သလဲသီးဖျော်ရည် တိုက်ပါ့မယ်။ ချစ်သူရဲ့ ဘယ်လက်ဟာ ကျွန်မခေါင်းအုံးပဲ။ ညာလက်နဲ့ ကျွန်မကို ပွေ့ဖက်ထားတယ်။ အို ဂျေရုဆလင် သမီးပျိုတို့၊ ကျွန်မရင်ထဲမှာ အချစ်စိတ် ပေါ်မလာတဲ့အတွက် ပေါ်အောင် အတင်းမလုပ်ပါဘူးလို့ သစ္စာဆိုကြပါ။ ချစ်သူကို မှီနွဲ့ပြီး တောထဲကနေ တက်လာနေတာ ဘယ်သူများပါလိမ့်။ ပန်းသီးပင်အောက်မှာ မောင့်ကို ကျွန်မ နှိုးခဲ့တယ်။ အဲဒီမှာ မောင့်မိခင်က မောင့်ကို မွေးဖွားခဲ့တာ။ အဲဒီမှာ ဝေဒနာခံစားပြီး မွေးဖွားခဲ့တာ။ ကျွန်မကို မောင့်နှလုံးသားပေါ်မှာ တံဆိပ်ခတ်ထားပါ။ လက်မောင်းပေါ်မှာ တံဆိပ်ခတ်ထားပါ။ ဘာကြောင့်လဲဆိုတော့ ချစ်ခြင်းဟာ သေခြင်းတမျှ အင်အားကြီးသလို သစ္စာရှိမှုကိုလည်း သင်္ချိုင်းလို မရမက တောင်းဆိုတတ်လို့ပါ။ အချစ်မီးလျှံတွေဟာ တောက်လောင်နေတဲ့မီး၊ ယေဟောဝါရဲ့ မီးလျှံပဲ။ ချစ်ခြင်းကို လှိုင်းလုံးကြီးတွေ မငြိမ်းသတ်နိုင်ဘူး။ မြစ်ချောင်းတွေကလည်း မျောပါသွားအောင် မလုပ်နိုင်ဘူး။ လူတစ်ယောက်က အချစ်ကိုရဖို့ သူ့အိမ်မှာရှိတဲ့ ပစ္စည်းဥစ္စာအားလုံး ပေးရင်တောင် ဘယ်သူမှ အရေးလုပ်မှာ မဟုတ်ဘူး။ ငါတို့မှာ ရင်သားမပေါ်သေးတဲ့ နှမလေးတစ်ယောက် ရှိတယ်။ သူ့ကို လာတောင်းရမ်းတဲ့အခါ ငါတို့ ဘယ်လိုလုပ်ကြမလဲ။ သူဟာ မြို့ရိုးဖြစ်ရင် သူ့အပေါ်မှာ ငွေသူရဲခိုကို ငါတို့ ဆောက်ပေးမယ်။ တံခါးဖြစ်ရင်တော့ သူ့ကို သစ်ကတိုးပျဉ်ချပ်နဲ့ ပိတ်ထားမယ်။ ကျွန်မဟာ မြို့ရိုးပါ။ ကျွန်မရင်ဟာ မြို့ရိုးပေါ်က ပြအိုးပါ။ ဒါကြောင့် သူ့အမြင်မှာ ကျွန်မဟာ အေးချမ်းတဲ့ မိန်းကလေးတစ်ယောက် ဖြစ်နေတာပေါ့။ ဗာလဟာမုန်အရပ်မှာ ရှောလမုန်မင်းကြီးရဲ့ စပျစ်ခြံရှိတယ်။ မင်းကြီးက အဲဒီခြံကို ခြံလုပ်သားတွေလက်ထဲ အပ်ထားတယ်။ လုပ်သားတွေက သီးစားခ အနေနဲ့ ငွေစတစ်ထောင်စီ ဆက်သရတယ်။ ကျွန်မပိုင်တဲ့ စပျစ်ခြံကတော့ ကျွန်မရဲ့လက်ထဲမှာပဲ။ အို ရှောလမုန်မင်းကြီး၊ မင်းကြီးက ငွေစတစ်ထောင် ရတယ်။ ခြံလုပ်သားတွေက နှစ်ရာရတယ်။ ဥယျာဉ်တွေမှာ နေထိုင်တဲ့ ချစ်သူလေးရေ၊ အပေါင်းအသင်းတွေက မင်းအသံကို နားဆင်နေကြတယ်။ မောင်လည်း မင်းရဲ့အသံကို ကြားပါရစေ။ အို ကျွန်မချစ်သူ၊ အမွှေးနံ့သာ တောင်တန်းတွေပေါ်က ဒရယ်လို၊ သမင်ပျိုလို အပြေးလေး လှမ်းလာခဲ့ပါ။,22,Ca,8,ရှောလမုန်သီချင်း,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရှောလမုန်သီချင်း/8/
audio/nwt_24_Jer_BU_01.mp3,ဒါဟာ ဗင်ယာမိန်နယ်မြေ၊ အာနသုတ်မြို့က ပုရောဟိတ်တစ်ယောက်ဖြစ်တဲ့ ဟိလခိရဲ့သား ယေရမိ ပြောတဲ့စကားတွေပဲ။ အာမုန်ရဲ့သား ယုဒဘုရင်ယောရှိ နန်းစံ ၁၃ နှစ်မှာ ယေရမိဆီ ယေဟောဝါရဲ့စကားတော် ရောက်လာတယ်။ ယောရှိရဲ့သား ယုဒဘုရင်ယောယကိမ် လက်ထက်မှာလည်း စကားတော် ရောက်လာတယ်။ ယောရှိရဲ့သား ယုဒဘုရင်ဇေဒကိ နန်းစံ ၁၁ နှစ်ကုန်ဆုံးချိန်မှာရော၊ ငါးလပိုင်း ဂျေရုဆလင်မြို့ ပြည်နှင်ဒဏ်ခံရချိန်မှာပါ စကားတော် ရောက်လာတယ်။ ယေဟောဝါက မင်းကို မိခင်ဝမ်းထဲမှာ ပုံမသွင်းခင်ကတည်းက ငါသိတယ်။ မင်း မမွေးခင်ကတည်းက မင်းကို သီးသန့်ဖယ်ထားတယ်။ လူမျိုးတွေအတွက် ပရောဖက်အဖြစ် ငါခန့်ထားတယ် လို့ပြောတော့၊ ကျွန်တော်က အချုပ်အခြာအာဏာပိုင်ရှင် ယေဟောဝါ၊ ကျွန်တော်ဟာ လူငယ်လေးပါ။ ပြောတတ်ဆိုတတ်သူ မဟုတ်ပါဘူး လို့ဖြေတယ်။ ဒါနဲ့ ယေဟောဝါက ကျွန်တော်ဟာ လူငယ်လေးပါ လို့မပြောနဲ့။ ငါစေလွှတ်မယ့်သူတွေဆီ မင်း သွားရမယ်။ ငါမိန့်မှာသမျှ ပြောရမယ်။ သူတို့ရဲ့ပုံစံကို ကြည့်ပြီး မကြောက်ပါနဲ့။ မင်းကိုကယ်ဖို့ မင်းနဲ့အတူ ငါရှိတယ်၊ ဒါဟာ ငါယေဟောဝါ ပြောတဲ့စကားပဲ လို့ ပြောတယ်။ အဲဒီနောက် ယေဟောဝါက လက်ကိုဆန့်ပြီး ကျွန်တော့်နှုတ်ခမ်းကို တို့လိုက်တယ်။ ပြီးတော့ ယေဟောဝါက ငါ့စကားတွေကို မင်းရဲ့နှုတ်မှာ ငါထည့်ထားပြီ။ နုတ်ပစ်ဖို့၊ ဖြိုဖျက်ဖို့၊ ဖြိုချဖျက်ဆီးဖို့၊ တည်ဆောက်ဖို့၊ စိုက်ပျိုးဖို့ လူမျိုးတွေ၊ တိုင်းနိုင်ငံတွေအပေါ်မှာ မင်းကို ဒီနေ့ တာဝန်ပေးလိုက်ပြီ လို့ပြောတယ်။ အဲဒီနောက် ယေဟောဝါက ယေရမိ၊ မင်း ဘာမြင်သလဲ လို့မေးတဲ့အခါ ဗာဒံပင် အကိုင်းကို မြင်ပါတယ် လို့ဖြေတယ်။ အဲဒီအခါ ယေဟောဝါက မင်းပြောတာ မှန်တယ်။ ငါ့စကားကိုအကောင်အထည်ဖော်ဖို့ ငါနိုးကြားနေတယ် ဆိုပြီး ပြောတယ်။ ယေဟောဝါက ဘာမြင်သလဲ လို့ထပ်မေးတယ်။ ပွက်ပွက်ဆူနေတဲ့ ဟင်းအိုးကို မြင်ပါတယ်။ အိုးနှုတ်ခမ်းက မြောက်ဘက်ကနေ တောင်ဘက်ကို စောင်းနေတယ် လို့ ကျွန်တော်ဖြေတော့၊ ယေဟောဝါ ပြောတယ် ဘေးဆိုးက မြောက်အရပ်ကနေ ရောက်လာပြီး ပြည်သူပြည်သားအားလုံးအပေါ် ကျရောက်လိမ့်မယ်။ ငါယေဟောဝါပြောမယ် မြောက်အရပ်မှာရှိတဲ့ တိုင်းနိုင်ငံတွေရဲ့ မျိုးနွယ်အားလုံးကို ငါဆင့်ခေါ်မယ်။ အဲဒီမျိုးနွယ်တွေ ရောက်လာပြီး ဂျေရုဆလင်မြို့တံခါးတွေမှာ ရာဇပလ္လင်တွေ တည်လိမ့်မယ်။ ပတ်လည်မှာရှိတဲ့ မြို့ရိုးတွေ၊ ယုဒမြို့တွေကို တိုက်ခိုက်လိမ့်မယ်။ သူတို့က ငါ့ကို စွန့်ပစ်တယ်။ တခြားဘုရားတွေဆီ ယဇ်တွေ မီးရှို့ပူဇော်တယ်။ ကိုယ့်လက်နဲ့ လုပ်တဲ့အရာတွေကို ဦးချတယ်။ အဲဒီမကောင်းမှုတွေကြောင့် သူတို့အပေါ် ငါ့တရားစီရင်ချက်တွေကို ကြေညာမယ်။ မင်းကတော့ အသင့်ပြင်ထားပါ။ ငါမိန့်မှာသမျှ သူတို့ကို သွားပြောလိုက်ပါ။ သူတို့ကို မကြောက်ပါနဲ့။ ကြောက်နေရင် သူတို့ရှေ့မှာ မင်း ပိုကြောက်လာအောင် ငါလုပ်မယ်။ ယုဒဘုရင်တွေ၊ မင်းညီမင်းသားတွေ၊ ပုရောဟိတ်တွေ၊ ပြည်သူပြည်သားတွေရှေ့၊ တစ်ပြည်လုံးရှေ့ ကြံ့ကြံ့ခံနိုင်အောင် ဒီနေ့ မင်းကို သံတိုင်၊ ခံတပ်မြို့၊ ကြေးနီမြို့ရိုးလို ဖြစ်စေပြီ။ မင်းကို သူတို့ ကျိန်းသေတိုက်ခိုက်မယ်။ ဒါပေမဲ့ အနိုင်ရမှာ မဟုတ်ဘူး။ မင်းကိုကယ်ဖို့ မင်းနဲ့အတူ ငါရှိနေတယ်၊ ဒါဟာ ယေဟောဝါပြောတဲ့ စကားပဲ။,24,Jer,1,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/1/
audio/nwt_24_Jer_BU_02.mp3,ကျွန်တော့်ကို ယေဟောဝါ ပြောတယ် ဂျေရုဆလင်မြို့ကိုသွားပြီး အားလုံးကြားအောင် ကြေညာပါ။ ယေဟောဝါ ပြောတာက မင်း ငယ်ငယ်တုန်းက ကိုးကွယ်ဆည်းကပ်ခဲ့တာ၊ လက်ထပ်ဖို့ စေ့စပ်ချိန်မှာ မေတ္တာပြခဲ့တာ၊ မျိုးစေ့မကြဲတဲ့ပြည်၊ တောကန္တာရမှာ ငါ့နောက် လိုက်ခဲ့တာတွေကို ငါကောင်းကောင်း မှတ်မိတယ်။ အစ္စရေးဟာ ယေဟောဝါအတွက် သန့်ရှင်းတဲ့သူ၊ သီးဦးသီးဖျား ဖြစ်ခဲ့တယ်။ သူ့ကိုဝါးမျိုသူတွေဟာ အပြစ်သင့်ရုံမက ဘေးဒုက္ခ ကြုံရလိမ့်မယ်။ ဒါဟာ ယေဟောဝါပြောတဲ့ စကားပဲ။ အို ယာကုပ်အမျိုး၊ အစ္စရေးအမျိုးရဲ့ မိသားစုအပေါင်းတို့၊ ယေဟောဝါပြောတာကို နားထောင်ကြ။ ယေဟောဝါ ပြောတာက မင်းတို့ရဲ့ဘိုးဘေးတွေက ငါ့ဆီမှာ ဘာအမှားတွေ့လို့ လမ်းလွဲသွားရတာလဲ။ အသုံးမဝင်တဲ့ ရုပ်တုတွေနောက် လိုက်ပြီး အသုံးမကျသူတွေ ဘာလို့ ဖြစ်သွားရတာလဲ။ ယေဟောဝါ ဘယ်မှာလဲ လို့ သူတို့ မမေးကြဘူး။ ငါတို့ကို အီဂျစ်ပြည်ကနေ ခေါ်ထုတ်ခဲ့တဲ့အရှင်၊ တောကန္တာရတစ်လျှောက်၊ ကန္တာရနဲ့ တွင်းတွေရှိတဲ့ ပြည်တစ်လျှောက်၊ မိုးခေါင်ပြီး မှောင်ရိပ်ဖုံးလွှမ်းတဲ့ ပြည်တစ်လျှောက်၊ လူသူမနေတဲ့၊ ဖြတ်သန်းသွားလာသူမရှိတဲ့ ပြည်တစ်လျှောက် ငါတို့ကို ဦးဆောင်ခေါ်ခဲ့တဲ့အရှင် ဘယ်မှာလဲ လို့မမေးကြဘူး။ ငါက မင်းတို့ကို သစ်သီးခြံပေါများတဲ့ ပြည်ထဲ ခေါ်ဆောင်ခဲ့တယ်။ ပြည်ထွက်သီးနှံတွေ၊ ကောင်းမွန်ရာတွေကို စားသုံးစေတယ်။ ဒါပေမဲ့ မင်းတို့ ရောက်လာတဲ့အခါ ငါ့ပြည်ကို ညစ်ညူးစေတယ်။ ငါ့ရဲ့အမွေကို ရွံမုန်းစရာ ဖြစ်စေတယ်။ ပုရောဟိတ်တွေက ယေဟောဝါ ဘယ်မှာလဲ လို့မမေးဘူး။ ပညတ်တရား သွန်သင်သူတွေ ငါ့ကိုမသိဘူး။ သိုးထိန်းတွေ ငါ့ကိုပုန်ကန် တယ်။ ပရောဖက်တွေက ဗာလကို အားကိုးပြီး ပရောဖက်ပြုကြတယ်။ ဘာမှ အကျိုးမပေးနိုင်သူတွေနောက် လိုက်ကြတယ်။ ဒါကြောင့် မင်းတို့ကို ငါ ထပ်ပြီးစွဲချက်တင်မယ်။ မင်းတို့သားမြေးတွေကို ငါစွဲချက်တင်မယ်။ ဒါဟာ ယေဟောဝါပြောတဲ့ စကားပဲ။ ခိတိမ်ကမ်းရိုးတန်းဒေသတွေကို ဖြတ်သွားပါ။ ကေဒါပြည်ကို လူလွှတ်ပြီး အသေအချာ စဉ်းစားကြည့်ပါ။ ဒီလိုဖြစ်ခဲ့ဖူးသလားဆိုတာ ကြည့်ကြပါ။ ကိုယ့်ရဲ့ဘုရားကို ဘုရားမဟုတ်တဲ့အရာနဲ့ အစားထိုးတဲ့လူမျိုး ရှိသလား။ ငါ့လူတွေကတော့ ငါ့ဘုန်းအသရေကို အသုံးမဝင်တဲ့အရာနဲ့ အစားထိုးလိုက်ပြီ။ အို မိုးကောင်းကင်၊ အံ့သြတကြီး ကြည့်လိုက်ပါ။ လန့်ဖျပ်ပြီး တဆတ်ဆတ်တုန်နေပါ။ ဒါဟာ ယေဟောဝါပြောတဲ့ စကားပဲ။ ငါ့လူတွေ မကောင်းမှုနှစ်ခု ကျူးလွန်ခဲ့တယ် အသက်ရေရဲ့ ပင်ရင်းဖြစ်တဲ့ ငါ့ကို စွန့်ပစ်တယ်။ ပြီးတော့ ရေမသိုလှောင်နိုင်တဲ့၊ အက်ကွဲနေတဲ့ ရေလှောင်ကန်တွေကို တူးတယ်။ အစ္စရေးဟာ အစေခံလား။ ကျွန်သပေါက်လား။ ဒါဆို သူ ဘာလို့ လုယက်ခံရတာလဲ။ ခြင်္သေ့ပျိုတွေ သူ့ကို အကျယ်ကြီး ဟိန်းဟောက်တယ်။ သူ့ရဲ့ပြည်ကို ကြောက်စရာကောင်းတဲ့ပြည် ဖြစ်စေတယ်။ သူ့ရဲ့မြို့တွေ မီးရှို့ခံလိုက်ရလို့ နေထိုင်သူ လုံးဝမရှိတော့ဘူး။ နောဖမြို့နဲ့ တာပနက်မြို့သားတွေက မင်းရဲ့ဦးထိပ်ကို စားပြီး ပြောင်တလင်းခါအောင် လုပ်ပစ်တယ်။ မင်းကို ဦးဆောင်ခေါ်လာတဲ့ဘုရား ယေဟောဝါကို စွန့်ပစ်ပြီး ဒီလိုအဖြစ်မျိုး ကြုံရအောင် ကိုယ်တိုင်ဖန်တီးခဲ့တာ မဟုတ်လား။ အခု မင်းက ရှိဟောရရဲ့ ရေကို သောက်ဖို့ အီဂျစ်ကို ဘာလို့ သွားချင်နေတာလဲ။ မြစ်ကြီးရဲ့ ရေကို သောက်ဖို့ အဆီးရီးယားကို ဘာလို့ သွားချင်နေတာလဲ။ မင်းရဲ့ဆိုးညစ်မှုက မင်းကို တည့်မတ်ပေးသင့်တယ်။ မင်းရဲ့သစ္စာမဲ့မှုကလည်း မင်းကို ပဲ့ပြင်ပေးသင့်တယ်။ မင်းရဲ့ဘုရား ယေဟောဝါကို စွန့်ပစ်တာဟာ ဘယ်လောက် ဆိုးရွားခါးသီးသလဲဆိုတာ သိနားလည်ပါ။ မင်းဟာ ငါ့ကို နည်းနည်းလေးမှ မကြောက်ပါလား။ ဒါဟာ အချုပ်အခြာအာဏာပိုင်ရှင်၊ ဗိုလ်ခြေတို့ရဲ့အရှင် ယေဟောဝါ ပြောတဲ့စကားပဲ။ ဟိုးအရင်က မင်းရဲ့ထမ်းပိုးကို ငါချိုးခဲ့တယ်။ ခြေထိတ်လက်ထိတ်တွေကိုလည်း ဆွဲဖြတ်ခဲ့တယ်။ ဒါပေမဲ့ မင်းက ဘုရားကို ငါဝတ်ပြုမှာ မဟုတ်ဘူး လို့ပြောတယ်။ မြင့်မားတဲ့ တောင်ကုန်းတွေပေါ်မှာ၊ စိမ်းလန်းတဲ့ အပင်တွေအောက်မှာ ပိုးလိုးပက်လက် လဲလျောင်းပြီး ပြည့်တန်ဆာလုပ်တယ်။ မင်းကို အကောင်းဆုံး စပျစ်နီမျိုးအဖြစ် ငါစိုက်ပျိုးခဲ့တယ်။ အားလုံး မျိုးကောင်းမျိုးသန့်တွေချည်းပဲ။ ဘယ်လိုလုပ်ပြီး စပျစ်ရိုင်းပင်ရဲ့ ညံ့ဖျင်းတဲ့အကိုင်းတွေ ဖြစ်သွားရတာလဲ။ ဆော်ဒါရည်၊ ပြာရည်အများကြီးနဲ့ ဆေးကြောရင်တောင် မင်းရဲ့အပြစ်တွေဟာ ငါ့ရှေ့မှာ စွန်းထင်းနေဦးမှာပဲ။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ငါ မညစ်ညူးပါဘူး။ ဗာလဘုရားတွေနောက်ကိုလည်း မလိုက်ပါဘူး လို့မင်း ဘယ်လိုလုပ် ပြောထွက်တာလဲ။ ချိုင့်ဝှမ်းထဲမှာ မင်းလျှောက်ခဲ့တဲ့လမ်းကို ကြည့်လိုက်ပါ။ မင်းလုပ်ခဲ့တာတွေကို ပြန်စဉ်းစားကြည့်ပါ။ မင်းဟာ လမ်းပေါ်မှာ ဟိုဟိုဒီဒီ လျှောက်ပြေးနေတဲ့ နုပျိုလျင်မြန်တဲ့ ကုလားအုတ်မနဲ့ တူတယ်။ တောကန္တာရမှာ ကျက်စားတဲ့၊ ရာဂစိတ်နဲ့ အနံ့ခံတတ်တဲ့ မြည်းရိုင်းမနဲ့တူတယ်။ မိတ်လိုက်ချိန်မှာ ဘယ်သူမှ မတားနိုင်ဘူး။ မြည်းထီးတွေက အပင်ပန်းခံပြီး လိုက်ရှာနေစရာ မလိုဘူး။ မိတ်လိုက်တဲ့ရာသီမှာ သူ့ကို တွေ့လိမ့်မယ်။ မင်း ခြေဗလာနဲ့ မသွားနဲ့။ အာခေါင်မခြောက်စေနဲ့။ ဒါပေမဲ့ မင်းက မျှော်လင့်မနေနဲ့တော့။ သူစိမ်းတွေကို ကျွန်မ ချစ်နေမိပြီ။ သူတို့နောက် လိုက်သွားမယ် လို့ပြောတယ်။ အစ္စရေးအမျိုးနဲ့ သူတို့ရဲ့ဘုရင်တွေ၊ မင်းညီမင်းသားတွေ၊ ပုရောဟိတ်တွေ၊ ပရောဖက်တွေဟာ သူခိုး လူမိသလိုမျိုး အရှက်ကွဲရပြီ။ သူတို့က သစ်ပင်ကို ဖခင်၊ ကျောက်တုံးကို မွေးမိခင် လို့ခေါ်တယ်။ ငါ့ကိုကျတော့ ကျောခိုင်းထားတယ်၊ ပြန်လှည့်မလာဘူး။ ဒုက္ခရောက်တော့မှ ထပါဦး၊ ကယ်ပါဦး လို့ တကြလိမ့်မယ်။ မင်းလုပ်ထားတဲ့ဘုရားတွေ ဘယ်မှာလဲ။ မင်း ဒုက္ခရောက်တဲ့အခါ သူတို့ကယ်နိုင်ရင် လာကယ်ပါစေ။ အို ယုဒ၊ မင်းရဲ့ ဘုရားတွေဟာ မင်းရဲ့မြို့တွေလောက်နီးပါး များတာပဲ။ မင်းတို့ ဘာလို့ ငါနဲ့ပြိုင်ငြင်းနေတာလဲ။ အားလုံးက ဘာလို့ ပုန်ကန်နေတာလဲ။ ဒါဟာ ယေဟောဝါ ပြောတဲ့စကားပဲ။ မင်းတို့ရဲ့သားတွေကို ငါဒဏ်ခတ်ပေမဲ့ အလကားပဲ။ သူတို့က ဆုံးမတာကို လက်မခံဘူး။ မင်းတို့ရဲ့ဓားဟာ ပရောဖက်တွေကို လှည့်လည်သောင်းကျန်းနေတဲ့ ခြင်္သေ့လို ဝါးမျိုပစ်တယ်။ အို လူမျိုးဆက်၊ ယေဟောဝါ ပြောတာကို ပြန်စဉ်းစားကြည့်ပါဦး။ ငါဟာ အစ္စရေးအတွက် တောကန္တာရလို ဖြစ်နေလို့လား။ မှောင်မိုက်တဲ့ပြည်လို ဖြစ်နေလို့လား။ သွားချင်ရာသွားမယ်။ ကိုယ်တော့်ဆီ ပြန်မလာတော့ဘူး ဆိုပြီး ဘာလို့ပြောနေတာလဲ။ အပျိုစင်က လက်ဝတ်လက်စား ဆင်ယင်ဖို့ မေ့ပါ့မလား။ သတို့သမီးက ရင်စည်းစည်းဖို့ မေ့ပါ့မလား။ ငါ့လူတွေကတော့ ငါ့ကို အချိန်အကြာကြီး မေ့ထားကြတယ်။ မင်းရဲ့ အချစ်ရှာပုံတော်ဖွင့်နည်းဟာ ပြောင်မြောက်လိုက်တာ။ မကောင်းတဲ့လမ်းစဉ်မှာ ကျင်လည်နေလိုက်တာ။ မင်းရဲ့အဝတ်မှာ အပြစ်မဲ့တဲ့ ဆင်းရဲသားတွေရဲ့သွေး စွန်းထင်းနေတယ်။ အဲဒီသွေးတွေကို ဖောက်ထွင်းမှုဖြစ်တဲ့နေရာမှာ မဟုတ်ဘဲ မင်းရဲ့အဝတ်ပေါ်မှာ ငါတွေ့တယ်။ ဒါပေမဲ့ မင်းက ငါ့မှာ အပြစ်မှမရှိတာ။ ဒါကြောင့် အမျက်တော်ကို ရုပ်သိမ်းလိုက်ပြီ လို့ပြောတယ်။ ငါအပြစ်မလုပ်ဘူး လို့ပြောတဲ့အတွက် မင်းကို ငါစီရင်ချက်ချမယ်။ မင်းရဲ့ မတည်ငြိမ်တဲ့လမ်းစဉ်ကို ဘာလို့ ပေါ့ပေါ့တန်တန် သဘောထားနေရတာလဲ။ မင်းက အဆီးရီးယားကြောင့် အရှက်ကွဲရသလို အီဂျစ်ကြောင့်လည်း အရှက်ကွဲရလိမ့်မယ်။ မင်းက ခေါင်းပေါ် လက်တင်ပြီး ထွက်သွားရမယ်။ မင်း အားကိုးတဲ့သူတွေကို ယေဟောဝါ ငြင်းပယ်လိုက်ပြီ။ သူတို့ကြောင့် မင်းအောင်မြင်မှာ မဟုတ်ဘူး။,24,Jer,2,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/2/
audio/nwt_24_Jer_BU_03.mp3,ကွာရှင်းခံလိုက်ရလို့ အိမ်ကထွက်သွားတဲ့ ဇနီးဟာ နောက်အိမ်ထောင်ပြုလိုက်တယ် ဆိုပါစို့။ အရင်ယောက်ျားက သူနဲ့ပြန်ပေါင်းပါ့မလား ဆိုပြီး ပြောတတ်ကြတယ်။ ဒီပြည်ဟာ ရစရာမရှိအောင် ညစ်ညူးနေပြီ။ မင်းဟာ အဖော်တွေအများကြီးနဲ့ ပြည့်တန်ဆာလုပ်ပြီးမှ ငါ့ဆီ ပြန်လာဦးမလို့လား လို့ ယေဟောဝါပြောတယ်။ တောင်ကတုံးတွေကို လှမ်းကြည့်လိုက်။ ယောက်ျားတွေနဲ့ မင်း မဖောက်ပြန်ဖူးတဲ့နေရာ ရှိလို့လား။ မင်းက တောကန္တာရမှာ လှည့်လည်သွားလာတဲ့သူလို သူတို့ကို လမ်းမှာ ထိုင်စောင့်တယ်။ ပြည့်တန်ဆာလုပ်ပြီး၊ မကောင်းမှုတွေလုပ်ပြီး ပြည်ကို ညစ်ညူးစေတယ်။ ဒါကြောင့် မိုးမရွာတော့ဘူး။ နွေဦးမိုးလည်း မရွာတော့ဘူး။ မင်းဟာ ပြည့်တန်ဆာလုပ်တဲ့ ဇနီးလို မျက်နှာပြောင်တိုက်တယ်။ ရှက်ရကောင်းမှန်း မသိဘူး။ အခုတော့ မင်းက အဖေ၊ အဖေဟာ ကျွန်မအတွက် ငယ်ကျွမ်းဆွေလိုပါပဲ။ အမြဲတမ်း အငြိုးထားနေမှာလား။ အမြဲ တေးမှတ်ထားမှာလား လို့ပြောတယ်။ အဲဒီလို ပြောပြီးတော့ မကောင်းတာမှန်သမျှ အစွမ်းကုန် ဆက်လုပ်နေတယ်။ ယောရှိမင်းလက်ထက်မှာ ယေဟောဝါ ပြောတယ် သစ္စာမဲ့တဲ့အစ္စရေးရဲ့ လုပ်ရပ်ကို မြင်သလား။ သူက မြင့်မားတဲ့တောင်တန်းတွေပေါ်မှာ၊ စိမ်းလန်းတဲ့အပင်တွေ အောက်မှာ ပြည့်တန်ဆာ သွားလုပ်နေတယ်။ ဒီလိုလုပ်ပြီးတာတောင် ပြန်လာပါလို့ ငါအကြိမ်ကြိမ် ခေါ်တယ်။ ဒါပေမဲ့ သူပြန်မလာဘူး။ ယုဒကလည်း သစ္စာမဲ့တဲ့အစ်မကို ကြည့်နေတယ်။ အဲဒါကို ငါတွေ့တဲ့အခါ သစ္စာမရှိ၊ အိမ်ထောင်ရေးဖောက်ပြန်တဲ့ အစ္စရေးကို ကွာရှင်းစာချုပ်ပေးပြီး မောင်းထုတ်လိုက်တယ်။ ဒါတောင် သစ္စာမဲ့တဲ့ညီမ ယုဒဟာ အကြောက်အလန့်မရှိ ပြည့်တန်ဆာ သွားလုပ်တယ်။ ပြည့်တန်ဆာလုပ်တာကို ပေါ့ပေါ့တန်တန် သဘောထားတယ်။ ပြည်ကို ညစ်ညူးစေပြီး ကျောက်တုံးတွေ၊ သစ်ပင်တွေနဲ့ ဖောက်ပြန်တယ်။ သစ္စာဖောက်တဲ့ညီမ ယုဒဟာ ဒါတွေမြင်လျက်နဲ့ ငါ့ဆီကို စိတ်ရောကိုယ်ပါ ပြန်မလာဘူး၊ ဟန်ဆောင်ပန်ဆောင် ပြန်လာတယ် ဆိုပြီး ယေဟောဝါပြောတယ်။ ငါ့ကို ယေဟောဝါ ပြောတယ် သစ္စာမဲ့တဲ့ အစ္စရေးဟာ သစ္စာဖောက်တဲ့ ယုဒလောက် အပြစ်မကြီးဘူး။ မြောက်အရပ်ကို သွားပြီး ပြောလိုက်ပါ ဖောက်ပြန်တဲ့အစ္စရေး၊ ပြန်လာပါ လို့ ယေဟောဝါပြောတယ်။ ငါဟာ သစ္စာစောင့်သိသူဖြစ်လို့ မင်းကို အထင်သေး၊ စိတ်ဆိုးမှာ မဟုတ်ဘူး လို့ ယေဟောဝါပြောတယ်။ ငါ အမြဲအငြိုးထားမှာ မဟုတ်ဘူး။ မင်းရဲ့ဘုရား ယေဟောဝါကို ပုန်ကန်ခဲ့တဲ့အတွက် မင်းအပြစ်ကို ဝန်ခံပါ။ စိမ်းလန်းတဲ့အပင်တွေအောက်မှာ သူစိမ်းတွေကို အခွင့်အရေးပေးနေတယ်။ ငါ့စကားကိုတော့ မနာခံဘူး လို့ ယေဟောဝါပြောတယ်။ ဖောက်ပြန်တဲ့သားတို့၊ ပြန်လာကြ လို့ ယေဟောဝါပြောတယ်။ ငါဟာ မင်းတို့ရဲ့ အရှင်သခင်ပါ။ မင်းတို့ကို တစ်မြို့မှာ တစ်ယောက်၊ တစ်မိသားစုမှာ နှစ်ယောက် ရွေးချယ်ပြီး ဇိအုန်ဆီ ခေါ်သွားမယ်။ မင်းတို့ကို ငါ့စိတ်နဲ့ကိုက်ညီတဲ့ သိုးထိန်းတွေ ပေးမယ်။ သူတို့က အသိပညာရှိရှိ၊ ထိုးထွင်းသိမြင်မှုရှိရှိ ကျွေးမွေးမယ်။ အဲဒီအချိန်မှာ မင်းတို့က ပြည်မှာ တိုးပွားများပြားလာမယ် လို့ ယေဟောဝါပြောတယ်။ ယေဟောဝါဘုရားရဲ့ ပဋိညာဉ်သေတ္တာပဲ လို့ မင်းတို့ပြောတော့မှာ မဟုတ်ဘူး။ မင်းတို့စိတ်ထဲ ပေါ်လာမှာ မဟုတ်ဘူး။ လွမ်းဆွတ်တမ်းတနေမှာ မဟုတ်ဘူး။ အဲဒီလိုသေတ္တာမျိုးကိုလည်း လုပ်တော့မှာ မဟုတ်ဘူး။ အဲဒီအချိန်မှာ ဂျေရုဆလင်မြို့ကို ယေဟောဝါရဲ့ ရာဇပလ္လင်လို့ သူတို့ခေါ်ကြလိမ့်မယ်။ လူမျိုးအားလုံးဟာ ယေဟောဝါရဲ့နာမည်ကို ချီးမွမ်းဖို့ ဂျေရုဆလင်မြို့မှာ စုရုံးလာကြလိမ့်မယ်။ သူတို့က ဆိုးညစ်တဲ့ စိတ်နှလုံးနောက်ကို ခေါင်းမာမာနဲ့လိုက်တော့မှာ မဟုတ်ဘူး။ အဲဒီအချိန်မှာ ယုဒအမျိုးနဲ့ အစ္စရေးအမျိုးဟာ အတူလျှောက်လာကြလိမ့်မယ်။ မြောက်အရပ်မှာရှိတဲ့ ပြည်ကနေ ထွက်ပြီး ဘိုးဘေးတွေကို ငါအမွေပေးခဲ့တဲ့ပြည်ထဲ ဝင်လာကြလိမ့်မယ်။ မင်းတို့ကို ငါ့သားတွေနဲ့အတူ ထားမယ်။ သာယာတဲ့ပြည်၊ လူမျိုးခြားတွေအလယ်က အလှဆုံးအမွေကိုပေးမယ် လို့ ငါစိတ်ကူးထားတာ။ မင်းတို့က ငါ့ကို အဖေ လို့ခေါ်ပြီး ငါ့နောက်ကိုပဲ အမြဲလိုက်နေမယ်လို့ ငါထင်ခဲ့တာ။ ဒါပေမဲ့ ယောက်ျားကို သစ္စာဖောက်ပြီးထားခဲ့တဲ့ ဇနီးသည်လို မင်းတို့အစ္စရေးအမျိုးက ငါ့ကို သစ္စာဖောက်သွားပြီ လို့ ယေဟောဝါ ပြောတယ်။ တောင်ကတုံးတွေပေါ်မှာ အသံတွေ ကြားနေရတယ်။ အစ္စရေးတွေရဲ့ ငိုကြွေးသံ၊ အသနားခံသံပဲ။ သူတို့ လမ်းလွဲသွားပြီ။ ယေဟောဝါဘုရားကို မေ့သွားပြီ။ ဖောက်ပြန်တဲ့သားတို့၊ ပြန်လာကြ။ ဖောက်ပြန်နေတဲ့ မင်းတို့ကို ငါကုသပေးမယ်။ အို ယေဟောဝါ၊ ကိုယ်တော်ဟာ ကျွန်တော်တို့ရဲ့ ဘုရားပါ။ ကျွန်တော်တို့ ပြန်လာပါပြီ။ တောင်ကုန်းတွေ၊ တောင်တန်းတွေပေါ် ရုတ်ရုတ်သဲသဲ ဖြစ်နေတာတွေဟာ လှည့်စားမှုသက်သက်ပါ။ တကယ်တော့ ကျွန်တော်တို့ရဲ့ဘုရား ယေဟောဝါကသာ အစ္စရေးတို့ရဲ့ ကယ်တင်ရှင်ပါ။ ရှက်ဖွယ်ကောင်းတဲ့ဘုရားက ဘိုးဘေးတွေ အပင်ပန်းခံလုပ်ခဲ့သမျှကို ဝါးမျိုလိုက်တာ ကျွန်တော်တို့ ငယ်ငယ်ကတည်းကပါ။ သူတို့ရဲ့သိုးအုပ်၊ တိရစ္ဆာန်အုပ်၊ သားသမီးတွေကိုလည်း ဝါးမျိုလိုက်ပြီ။ ငယ်ငယ်ကတည်းကနေ အခုချိန်ထိ ကျွန်တော်တို့ရော ဘိုးဘေးတွေပါ ယေဟောဝါဘုရားကို ပြစ်မှားခဲ့ကြတယ်။ ယေဟောဝါဘုရားရဲ့စကားကို နာမခံကြဘူး။ ဒါကြောင့် ကျွန်တော်တို့ အရှက်တကွဲ လဲလျောင်းပြီး အရှက်ကို လွှမ်းခြုံထားပါတယ်။,24,Jer,3,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/3/
audio/nwt_24_Jer_BU_04.mp3,ယေဟောဝါက အို အစ္စရေး၊ မင်းသာ ပြန်လာမယ်ဆိုရင်၊ ငါ့ဆီ ပြန်လာမယ်ဆိုရင်၊ ရွံမုန်းဖွယ်ရုပ်တုတွေကို ငါ့ရှေ့ကနေ ဖယ်ရှားမယ်ဆိုရင် ဝရမ်းပြေးဘဝရောက်မှာ မဟုတ်ဘူး။ အသက်ရှင်နေတဲ့ဘုရား ယေဟောဝါကိုတိုင်တည်ပြီး ပြောမယ် ဆိုပြီး အမှန်တရား၊ တရားမျှတမှု၊ ဖြောင့်မတ်မှုနဲ့အညီ သစ္စာဆိုမယ်ဆိုရင် လူမျိုးတွေ ကောင်းချီးခံစားရလိမ့်မယ်။ ဘုရားသခင်ကြောင့် ဝါကြွားကြလိမ့်မယ် လို့ပြောတယ်။ ယုဒလူတွေနဲ့ ဂျေရုဆလင်မြို့ကို ယေဟောဝါပြောတယ် မြေကို ထွန်ယက်ပါ။ ဆူးပင်တွေကြားမှာပဲ မျိုးကြဲမနေနဲ့။ ယုဒလူတို့၊ ဂျေရုဆလင်မြို့သူမြို့သားတို့၊ ငါယေဟောဝါအတွက် စိတ်နှလုံးကို စင်ကြယ်စေကြပါ။ ဒီလိုမှမဟုတ်ရင် မင်းတို့ရဲ့ အကျင့်ဆိုးတွေကြောင့် ငါ့ဒေါသဟာ မီးလိုတောက်လောင်မယ်။ ဒေါသမီး လောင်ကျွမ်းပြီး ငြိမ်းသတ်မယ့်သူရှိမှာ မဟုတ်ဘူး လို့ပြောတယ်။ ယုဒပြည်မှာ ကြေညာကြပါ။ ဂျေရုဆလင်မြို့မှာ ကြွေးကြော်ကြပါ။ တစ်ပြည်လုံးမှာ တံပိုးမှုတ်ကြပါ။ အတူစုဝေးပြီး ခံတပ်မြို့တွေထဲ ပြေးဝင်ကြစို့။ ဇိအုန်မြို့ဆီ ညွှန်ပြတဲ့တိုင်ကို စိုက်ထူကြပါ။ ခိုနားရာကို ရှာကြ။ ငြိမ်ငြိမ်လေး ရပ်မနေကြနဲ့ လို့အော်ပြောလိုက်ပါ။ ပြိုလဲမှုဘေးဆိုးကြီးကို မြောက်အရပ်ကနေ ငါခေါ်လာပြီ။ ရန်သူဟာ ချုံထဲကနေ ခြင်္သေ့လို တက်လာပြီ။ လူမျိုးတွေကိုဖျက်ဆီးသူ ထွက်လာပြီ။ မင်းရဲ့တိုင်းပြည်ကို ထိတ်လန့်စရာကောင်းတဲ့ပြည် ဖြစ်စေဖို့ သူ့နေရာကနေ ထွက်လာပြီ။ မင်းရဲ့မြို့တွေ ပျက်စီးသွားလိမ့်မယ်။ နေထိုင်သူရှိတော့မှာ မဟုတ်ဘူး။ ဒါကြောင့် အထည်ကြမ်း ဝတ်ကြပါ။ ညည်းတွားငိုကြွေးပြီး မြည်တမ်းကြပါ။ ယေဟောဝါက အမျက်တော်ကို ငါတို့ဆီကနေ ရုပ်သိမ်းမှာ မဟုတ်ဘူး။ အဲဒီနေ့မှာ ရှင်ဘုရင်ရော မင်းညီမင်းသားတွေပါ သတ္တိပျောက်ကုန်မယ်။ ပုရောဟိတ်တွေ ကြောက်လန့်ပြီး ပရောဖက်တွေ မှင်တက်သွားမယ် လို့ ယေဟောဝါပြောတယ်။ အဲဒီအခါ ကျွန်တော်က အချုပ်အခြာအာဏာပိုင်ရှင် ယေဟောဝါ၊ ကျွန်တော်တို့ရဲ့ လည်မျိုမှာ ဓားထောက်နေတာတောင် ကိုယ်တော်က ငြိမ်သက်ခြင်း ရှိလိမ့်မယ် တဲ့။ ဒါဟာ ဒီလူတွေနဲ့ ဂျေရုဆလင်ကို လုံးဝလှည့်စားနေတာပဲ လို့ပြောတယ်။ အဲဒီအချိန်မှာ ဒီလူတွေနဲ့ ဂျေရုဆလင်မြို့ကို ပြောရမှာက သဲကန္တာရမှာရှိတဲ့ တောင်ကတုံးတွေကနေ လေပူတွေဟာ ငါ့လူမျိုးသမီးပျိုကို တိုက်ချသွားလိမ့်မယ်။ စပါးကိုလှေ့ပြီး သန့်စင်စေဖို့ တိုက်တဲ့လေတွေတော့ မဟုတ်ဘူး။ ငါ့အမိန့်ကြောင့် အဲဒီနေရာတွေကနေ လေပြင်းတွေ တိုက်ခတ်နေတယ်။ အခု သူတို့အပေါ် တရား စီရင်ချက်တွေကို ငါကြေညာမယ်။ ကြည့်ပါ။ ရန်သူဟာ မိုးတိမ်လို လာတော့မယ်။ သူ့မြင်းရထားတွေဟာ လေပြင်းမုန်တိုင်းလိုပဲ။ သူ့မြင်းတွေဟာ လင်းယုန်တွေထက် ပိုမြန်တယ်။ ငါတို့ ဖျက်ဆီးခံရပြီမို့ အဖြစ်ဆိုးလိုက်တာ။ အို ဂျေရုဆလင်၊ ကယ်တင်ခံရဖို့ မင်းရဲ့စိတ်နှလုံးကို မကောင်းမှုကင်းစင်အောင် ဆေးကြောလိုက်ပါ။ ဆိုးညစ်တာတွေကို ဘယ်အချိန်အထိ တွေးနေမှာလဲ။ အသံတစ်သံက ဒန်မြို့ကနေ သတင်းပေးနေတယ်။ ဧဖရိမ်တောင်တန်းဒေသကနေ ဘေးဒုက္ခကို ကြွေးကြော်နေတယ်။ ဒါကို လူမျိုးတွေကို ပြောပြပါ။ ဂျေရုဆလင်ကို ကြွေးကြော်ပါ။ ကင်းစောင့်တွေ ဝေးလံတဲ့ပြည်ကနေ လာနေတယ်။ ယုဒရဲ့မြို့တွေကိုတိုက်ဖို့ အော်ဟစ်ကြလိမ့်မယ်။ ဂျေရုဆလင်က ငါ့ကိုပုန်ကန်ခဲ့တယ်။ ဒါကြောင့် သူတို့က ဂျေရုဆလင် ကိုတိုက်ဖို့ လယ်စောင့်တွေလို အဘက်ဘက်ကနေ လာကြတယ် ဆိုပြီး ယေဟောဝါပြောတယ်။ မင်းရဲ့လမ်းစဉ်နဲ့ လုပ်ရပ်တွေအတိုင်း ပြန်ခံရမယ်။ မင်းကြုံရတဲ့ဘေးဆိုးဟာ ခါးသီးလိုက်တာ။ ပုန်ကန်မှုဟာ မင်းရဲ့စိတ်နှလုံးအထိ စိမ့်ဝင်နေပြီ။ ရင်နာလိုက်တာ၊ ရင်နာလိုက်တာ။ ရင်ထဲမှာ တဆစ်ဆစ် နာကျင်နေတယ်။ ရင်တွေ တဒိန်းဒိန်း ခုန်နေတယ်။ တံပိုးမှုတ်သံ၊ စစ်တိုက်ဖို့ အချက်ပေးသံ ကြားနေရလို့ ကျွန်တော် နှုတ်ဆိတ်မနေနိုင်ဘူး။ ဘေးဒုက္ခတစ်ခုပြီးတစ်ခု ဖြစ်နေပြီဆိုတဲ့ သတင်းရတယ်။ တစ်တိုင်းပြည်လုံး ဖျက်ဆီးခံရပြီ။ တဲတွေ ရုတ်တရက် ဖျက်ဆီးခံရပြီ။ ရွက်ထည်တွေလည်း တစ်ခဏအတွင်း ဖျက်ဆီးခံရပြီ။ ဇိအုန်မြို့ဆီ ညွှန်ပြတဲ့တိုင်ကို ဘယ်အချိန်ထိ မြင်နေရဦးမှာလဲ။ တံပိုးမှုတ်သံကို ဘယ်အချိန်ထိ ကြားနေရဦးမှာလဲ။ ငါ့လူတွေက မိုက်မဲတယ်။ ငါ့ကို အရေးမလုပ်ကြဘူး။ သိနားလည်မှုမရှိတဲ့ သားမိုက်တွေပဲ။ သူတို့က မကောင်းတာလုပ်ဖို့ဆိုရင် တော်လိုက်ကြတာ။ ကောင်းတာကိုတော့ မလုပ်တတ်ကြဘူး။ ကမ္ဘာမြေကို ငါကြည့်လိုက်တော့ ဟာလာဟင်းလင်းနဲ့ လူသူကင်းမဲ့နေတယ်။ ကောင်းကင်ကို ကြည့်တော့လည်း ဘာအလင်းမှ မတွေ့ဘူး။ တောင်တန်းတွေကို ကြည့်လိုက်တော့ တုန်လှုပ်နေကြတယ်။ တောင်ကုန်းတွေလည်း လှုပ်ခါနေတယ်။ ငါကြည့်လိုက်တဲ့အခါ လူတစ်ယောက်မှ မတွေ့ဘူး။ မိုးကောင်းကင်ငှက်တွေလည်း ပျံသန်းကုန်ပြီ။ ငါကြည့်လိုက်တဲ့အခါ သစ်သီးခြံဟာ တောကန္တာရ ဖြစ်နေတယ်။ မြို့အားလုံး ပြိုပျက်ကုန်ပြီ။ ဒါဟာ ယေဟောဝါကြောင့်၊ အမျက်တော်မီးကြောင့်ပဲ။ ယေဟောဝါ ပြောတာက တစ်ပြည်လုံး လူသူကင်းမဲ့သွားမယ်။ ငါ အကုန်အစင်တော့ မဖျက်ဆီးဘူး။ ဒါကြောင့် ကမ္ဘာမြေ ညည်းတွားငိုကြွေးရလိမ့်မယ်။ မိုးကောင်းကင် မှောင်မိုက်သွားမယ်။ ငါပြောပြီးပြီ။ ဆုံးဖြတ်ပြီးပြီ။ စိတ်ပြောင်းလဲမှာ၊ နောက်ဆုတ်မှာ မဟုတ်ဘူး။ မြင်းစီးသူရဲတွေ၊ လေးသမားတွေရဲ့အသံကြောင့် တစ်မြို့လုံး ထွက်ပြေးကုန်ပြီ။ တောအုပ်တွေထဲ ဝင်ပြီး ကျောက်ဆောင်တွေပေါ် တက်သွားကြပြီ။ မြို့တိုင်း လူသူဆိတ်ညံရာ ဖြစ်ကုန်ပြီ။ နေထိုင်သူတစ်ယောက်မှ မရှိတော့ဘူး။ အခု မင်းက ဖျက်ဆီးခံရပြီမို့ ဘာဆက်လုပ်မလဲ။ ကြက်သွေးရောင်အဝတ်ကို မင်း ဝတ်ခဲ့ဖူးတယ်။ ရွှေလက်ဝတ်တန်ဆာတွေ ဆင်မြန်းခဲ့ဖူးတယ်။ မျက်လုံးကို အနက်ရောင် ခြယ်သခဲ့ဖူးတယ်။ အဲဒီလိုအလှပြင်နေလည်း အလကားပဲ။ ရာဂစိတ်နဲ့ တပ်မက်နေသူတွေ မင်းကို ပစ်ပယ်သွားကြပြီ။ အခု မင်းကိုသတ်ဖို့ လိုက်ရှာနေကြပြီ။ ဖျားနာနေတဲ့ မိန်းမရဲ့ ညည်းသံ၊ သားဦးမွေးလို့ ဝေဒနာခံစားနေရတဲ့အသံမျိုး ငါကြားတယ်။ ဇိအုန်သမီးပျို အသက်လုရှူနေရတဲ့ အသံပဲ။ သူက လက်ဖြန့်ပြီး ငါ့အဖြစ်ဆိုးလိုက်တာ။ လူသတ်သမားတွေကြောင့် ငါမောဟိုက်နေပြီ လို့ပြောနေတယ်။,24,Jer,4,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/4/
audio/nwt_24_Jer_BU_05.mp3,ဂျေရုဆလင်ရဲ့ လမ်းတွေမှာ လှည့်လည်သွားလာပါ။ ပတ်လည်ကို သတိထားကြည့်ပါ။ လူထုရင်ပြင်တွေမှာ ရှာကြည့်ပါ။ တရားမျှတစွာ ကျင့်တဲ့သူ၊ သစ္စာရှိဖို့ကြိုးစားတဲ့သူ တစ်ယောက်တလေများ တွေ့မလား။ တွေ့ခဲ့ရင် ဂျေရုဆလင်ကို ငါခွင့်လွှတ်မယ်။ သူတို့က အသက်ရှင်နေတဲ့ဘုရား ယေဟောဝါကို တည်တိုင်ပြီး ပြောမယ် လို့တော့ သစ္စာဆိုကြပါရဲ့။ ဒါပေမဲ့ မဟုတ်မမှန်တာတွေပဲ ကျိန်ဆိုကြတယ်။ အို ယေဟောဝါ၊ ကိုယ်တော်က သစ္စာရှိသူတွေကို လိုက်ရှာနေတယ် မဟုတ်လား။ ကိုယ်တော်ဒဏ်ခတ်ပေမဲ့ သူတို့အတွက် ဘာမှအရာမထင်ဘူး။ ကိုယ်တော်ဖျက်ဆီးပေမဲ့ သူတို့က ဆုံးမတာကို လက်မခံဘူး။ မျက်နှာထားကို ကျောက်သားထက် မာကျောအောင်လုပ်ပြီး ပြန်လှည့်လာဖို့ ငြင်းဆန်ကြတယ်။ ငါက သူတို့ဟာ တကယ်နိမ့်ကျသူတွေပဲ။ မိုက်မဲလိုက်ကြတာ။ သူတို့က ယေဟောဝါရဲ့လမ်းစဉ်ကို၊ ဘုရားသခင်ရဲ့ တရားစီရင်ချက်ကို မသိကြဘူး။ အရေးပါတဲ့လူတွေဆီ ငါသွားပြီး စကားပြောမယ်။ ယေဟောဝါရဲ့လမ်းစဉ်ကို၊ ဘုရားသခင်ရဲ့ တရားစီရင်ချက်ကို သိတဲ့သူတွေပဲ။ ဒါပေမဲ့ သူတို့က ထမ်းပိုးကိုချိုးပစ်ကြတယ်။ အချုပ်အနှောင်တွေကို ဖြတ်ပစ်ကြတယ် လို့တွေးမိတယ်။ ဒါကြောင့် တောထဲကခြင်္သေ့က သူတို့ကို ကိုက်သတ်တယ်။ ကန္တာရလွင်ပြင်တွေထဲက ဝံပုလွေက သူတို့ကို ကိုက်ဖြတ်တယ်။ ကျားသစ်က သူတို့ရဲ့မြို့တွေကို စောင့်ကြည့်ပြီး မြို့ထဲက ထွက်လာသူတိုင်းကို အပိုင်းပိုင်းဆွဲဖြတ်တယ်။ သူတို့ရဲ့ ပြစ်မှားမှုတွေ၊ သစ္စာမဲ့လုပ်ရပ်တွေ များလွန်းတာကိုး။ ဒီအတွက် မင်းကို ငါဘယ်လိုလုပ် ခွင့်လွှတ်နိုင်မှာလဲ။ မင်းရဲ့သားတွေ ငါ့ကိုစွန့်ပစ်ကြပြီ။ ဘုရား မဟုတ်တဲ့အရာကို တိုင်တည်ပြီး ကျိန်ဆိုနေကြပြီ။ လိုအပ်တာကို ငါဖြည့်ဆည်းပေးခဲ့ပေမဲ့ သူတို့က အကြိမ်ကြိမ် ဖောက်ပြန်ကြတယ်။ ပြည့်တန်ဆာအိမ်ကို အုပ်စုလိုက်သွားကြတယ်။ တဏှာကြီးတဲ့ မြင်းတွေလို သူတစ်ပါးရဲ့ ဇနီးကို ဟီသံပေးနေတယ်။ ဒီအရာတွေအတွက် သူတို့ကို ငါဖြေရှင်းချက်တောင်းသင့်တယ် မဟုတ်လား။ ဒီလိုလူမျိုးကို ငါကိုယ်တိုင် လက်စားချေသင့်တယ် မဟုတ်လား လို့ယေဟောဝါပြောတယ်။ သူ့ရဲ့ လှေကားထစ်စိုက်ခင်းတွေဆီ တက်သွားပြီး စပျစ်ပင်တွေကို ဖျက်ဆီးလိုက်။ အကုန်လုံးတော့ မဖျက်ဆီးနဲ့။ ဝေဆာနေတဲ့အနွယ်တွေကို ဖယ်ရှားပစ်ကြ။ ဒါတွေဟာ ယေဟောဝါနဲ့မဆိုင်ဘူး။ အစ္စရေးအမျိုးနဲ့ ယုဒအမျိုးက ငါ့ကို လုံးဝသစ္စာဖောက်ကြပြီ လို့ယေဟောဝါပြောတယ်။ သူတို့က ယေဟောဝါကို ငြင်းပယ်တယ်။ ဘုရား ဘာမှလုပ်မှာ မဟုတ်ဘူး။ ငါတို့အပေါ် ဘေးဆိုးကျရောက်မှာ မဟုတ်ဘူး။ ဓားဘေး၊ အငတ်ဘေးကြုံရမှာ မဟုတ်ဘူး လို့ ပြောနေကြတယ်။ ပရောဖက်တွေပြောသမျှ အချည်းနှီးပဲ။ သူတို့ဆီမှာ ဘုရားရဲ့နှုတ်ထွက်စကား မရှိဘူး။ သူတို့ပြောတဲ့အတိုင်း သူတို့ကြုံရပါစေ။ ဒါကြောင့် ဗိုလ်ခြေတို့ရဲ့ဘုရား ယေဟောဝါက သူတို့ အဲဒီလိုပြောတဲ့အတွက် ငါ့နှုတ်ထွက်စကားတွေကို မင်းရဲ့နှုတ်မှာ မီးလိုဖြစ်စေမယ်။ ထင်းတွေဖြစ်တဲ့ ဒီလူမျိုးကို လောင်ကျွမ်းလိမ့်မယ် လို့ပြောတယ်။ ယေဟောဝါ ပြောတာက အစ္စရေးအမျိုး၊ လူမျိုးတစ်မျိုးကို အဝေးကနေ မင်းဆီ ငါခေါ်လာမယ်။ သူတို့ဟာ ခေတ်အဆက်ဆက် တည်ရှိခဲ့တဲ့လူမျိုး၊ ဟိုးအရင်ကတည်းက ရှိခဲ့တဲ့လူမျိုးပဲ။ သူတို့ဘာသာစကားကို မင်း မသိဘူး။ သူတို့ပြောတာကိုလည်း နားမလည်ဘူး။ သူတို့ရဲ့ မြားကျည်တောက်ဟာ ပွင့်နေတဲ့ သင်္ချိုင်းဂူနဲ့ တူတယ်။ သူတို့အားလုံး စစ်သည်တွေပဲ။ မင်း ရိတ်သိမ်းထားတာတွေ၊ မင်းရဲ့အစာတွေကို သူတို့စားပစ်လိမ့်မယ်။ မင်းရဲ့သားသမီးတွေကို ဝါးမျိုပစ်လိမ့်မယ်။ မင်းရဲ့သိုးအုပ်၊ တိရစ္ဆာန်အုပ်တွေ၊ စပျစ်ပင်၊ သဖန်းပင်တွေကို စားပစ်လိမ့်မယ်။ မင်း အားကိုးတဲ့ ခံတပ်မြို့တွေကို ဓားနဲ့ဖျက်ဆီးလိမ့်မယ်။ ယေဟောဝါက အဲဒီနေ့ရောက်ရင်တောင် မင်းတို့ကို ငါ အကုန်အစင်တော့ မဖျက်ဆီးဘူး။ ငါတို့ရဲ့ဘုရား ယေဟောဝါက ဒါတွေကို ဘာလို့ကြုံစေတာလဲ လို့ သူတို့မေးတဲ့အခါ မင်းတို့က ငါ့ကိုစွန့်ပစ်ပြီး ကိုယ့်တိုင်းပြည်မှာ လူမျိုးခြားဘုရားကို အစေခံကြသလို တိုင်းတစ်ပါးမှာ လူမျိုးခြားတွေဆီ အစေခံရလိမ့်မယ် လို့ဖြေပါ ဆိုပြီး ပြောတယ်။ ယာကုပ်အမျိုးကို ကြေညာပါ။ ယုဒပြည်မှာ ကြွေးကြော်ပါ မိုက်မဲပြီး အသိတရား မရှိသူတို့၊ မျက်စိရှိလျက်နဲ့ မမြင်သူတို့၊ နားရှိလျက်နဲ့ မကြားသူတို့၊ နားထောင်ကြ။ ယေဟောဝါက မင်းတို့ ငါ့ကို မကြောက်ကြဘူးလား။ ငါ့ရှေ့မှာ မတုန်လှုပ်ကြဘူးလား။ သဲသောင်ကို ပင်လယ်ရဲ့ နယ်နိမိတ်အဖြစ် သတ်မှတ်တာ၊ ပင်လယ်ရေတွေ မကျော်ဖြတ်နိုင်တဲ့ ထာဝရစည်းမျဉ်းကို ချမှတ်တာ ငါပဲ။ လှိုင်းတွေက တဝုန်းဝုန်းရိုက်ခတ်ပေမဲ့ မလွှမ်းမိုးနိုင်ဘူး။ တဟုန်းဟုန်းမြည်ပေမဲ့ နယ်နိမိတ်ကို မကျော်နိုင်ဘူး။ ဒါပေမဲ့ ဒီလူတွေက ခေါင်းမာပြီး ပုန်ကန်ချင်ကြတယ်။ လမ်းလွဲသွားပြီး ကိုယ့်လမ်းကိုယ် လျှောက်ကြတယ်။ ဆောင်းဦးမိုးနဲ့ နွေဦးမိုးကို ရာသီအလိုက် ရွာသွန်းစေတဲ့အရှင်၊ ရိတ်သိမ်းရမယ့် သီတင်းပတ်တွေကို သတ်မှတ်တဲ့အရှင် ငါတို့ရဲ့ဘုရား ယေဟောဝါကို အခု ကြောက်ရွံ့ရိုသေကြစို့ ဆိုပြီး စိတ်ထဲ မတွေးကြဘူး။ မင်းတို့ရဲ့အမှားကြောင့် အဲဒါတွေ ရောက်မလာတာ။ မင်းတို့ရဲ့အပြစ်ကြောင့် ကောင်းချီးမင်္ဂလာတွေ မခံစားရတာ။ ငါ့လူတွေထဲမှာ ဆိုးသွမ်းသူတွေရှိတယ်။ ဝပ်နေတဲ့ ငှက်ဖမ်းသမားလို သူတို့ချောင်းနေတယ်။ သေစေနိုင်တဲ့ ထောင်ချောက်ကို ဆင်ပြီး လူတွေကို ဖမ်းကြတယ်။ လှောင်အိမ်မှာ ငှက်တွေ ပြည့်နေသလို သူတို့အိမ်မှာ လှည့်စားမှုတွေ ပြည့်နေတယ်။ ဒါကြောင့် သူတို့ တန်ခိုးထွားပြီး ချမ်းသာနေတာ။ စိုပြည်ဝဖြိုးနေတယ်။ သူတို့ရဲ့မကောင်းမှုဟာ အတောမသတ်နိုင်အောင်ပဲ။ ဖတဆိုးလေးရဲ့အမှုကို လျှောက်လဲပေးမယ့်အစား ကိုယ်အောင်မြင်ဖို့ပဲ လုပ်ကြတယ်။ ဆင်းရဲသားတွေကို တရားမျှတစွာ မစီရင်ပေးဘူး။ ယေဟောဝါက ဒီအရာတွေအတွက် သူတို့ကို ငါဖြေရှင်းချက်တောင်းသင့်တယ် မဟုတ်လား။ ဒီလိုလူမျိုးကို ငါကိုယ်တိုင် လက်စားချေသင့်တယ် မဟုတ်လား။ တိုင်းပြည်မှာဖြစ်နေတဲ့ ဆိုးရွားထိတ်လန့်စရာကတော့ ပရောဖက်တွေ လိမ်ညာပြီး ပရောဖက်ပြုနေတယ်။ ပုရောဟိတ်တွေ အာဏာပြပြီး ကြီးစိုးနေတယ်။ ငါ့လူတွေက အဲဒါကိုမှ နှစ်သက်နေတယ်။ ဒါပေမဲ့ အဆုံးရောက်လာတဲ့အခါ မင်းတို့ ဘယ့်နှယ်လုပ်ကြမလဲ။,24,Jer,5,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/5/
audio/nwt_24_Jer_BU_06.mp3,ဗင်ယာမိန်အမျိုးသားတို့၊ ဂျေရုဆလင်နဲ့ ဝေးရာမှာ ဘေးလွတ်ရာကို ရှာကြပါ။ တေကောမြို့မှာ တံပိုးမှုတ်ကြပါ။ ဗေသကရင်အရပ်မှာ အချက်ပြ မီးရှူးတိုင်ကို ထွန်းညှိပါ။ ဘေးဒုက္ခဆိုးကြီးက မြောက်ဘက်ကနေ လာနေပြီ။ ဇိအုန်သမီးပျိုဟာ သိမ်မွေ့နုနယ်တဲ့ မိန်းမချောလေးလိုပါပဲ။ သိုးထိန်းတွေက သိုးအုပ်တွေနဲ့အတူ ရောက်လာလိမ့်မယ်။ ဇိအုန်ပတ်လည်မှာ တဲထိုးကြလိမ့်မယ်။ သိုးတွေကို ဂရုစိုက်စောင့်ရှောက်ပြီး ကျွေးမွေးလိမ့်မယ်။ ဂျေရုဆလင်ကို စစ်တိုက်ဖို့ အသင့်ပြင်ကြပါ။ ထကြ။ မွန်းတည့်ချိန်မှာ ထွက်တိုက်ကြစို့။ ငါတို့ အဖြစ်ဆိုးလိုက်တာ။ နေ့တာကုန်တော့မယ်။ ညနေစောင်းနေပြီ။ ထကြ။ ညဘက်မှာ ထွက်တိုက်ကြစို့။ သူ့ခံတပ်မျှော်စင်တွေကို ဖျက်ဆီးကြစို့။ ဗိုလ်ခြေတို့ရဲ့အရှင် ယေဟောဝါ ပြောတာက ဂျေရုဆလင်ကိုတိုက်ဖို့ သစ်တွေ ခုတ်လှဲပြီး ထိုးစစ်ကုန်းရိုးကို ဆောက်ကြပါ။ သူဟာ ပြစ်ဒဏ်စီရင်ခံရမယ့်မြို့ပဲ။ သူ့ဆီမှာ ဖိနှိပ်မှုတွေပဲ ပြည့်နေတယ်။ ရေလှောင်ကန်ထဲကနေ အေးမြတဲ့ရေ ထွက်သလို သူ့ဆီကနေ ဆိုးညစ်မှုတွေ ထွက်နေတယ်။ သူ့ဆီမှာ အကြမ်းဖက်မှုတွေ၊ ဖျက်ဆီးမှုတွေပဲ ကြားနေရတယ်။ ဖျားနာမှုနဲ့ ကပ်ရောဂါဟာ ငါ့ရှေ့မှာ အမြဲရှိနေတယ်။ အို ဂျေရုဆလင်၊ သတိပေးတာကို လက်ခံပါ။ လက်မခံရင် မင်းကို ရွံမုန်းပြီး ငါလှည့်ထွက်သွားမယ်။ မင်းကို လူသူကင်းမဲ့တဲ့ လွင်တီးခေါင်ဖြစ်စေမယ်။ ဗိုလ်ခြေတို့ရဲ့အရှင် ယေဟောဝါက စပျစ်ပင်ပေါ်က လက်ကျန်အသီးတွေကို ခူးဆွတ်သလို အစ္စရေးအကြွင်းအကျန်တွေကို တစ်ယောက်မကျန် သိမ်းသွားကြလိမ့်မယ်။ စပျစ်သီးခူးတဲ့သူလို လှမ်းခူးလိုက်ပါ လို့ပြောတယ်။ ဘယ်သူ့ကို ငါပြောရမလဲ။ ဘယ်သူ့ကို သတိပေးရမလဲ။ ဘယ်သူ နားထောင်မှာလဲ။ နားပိတ်ထားတော့ အာရုံမစိုက်နိုင်ကြဘူး။ ယေဟောဝါရဲ့ နှုတ်ထွက်စကားဟာ သူတို့အတွက် နှာခေါင်းရှုံ့စရာ ဖြစ်နေပြီ။ သူတို့ မနှစ်သက်ကြဘူး။ ဒါကြောင့် ရင်ထဲမှာ ယေဟောဝါရဲ့ အမျက်တော် လောင်မြိုက်နေပြီ။ မျိုသိပ်ထားရလွန်းလို့ ပင်ပန်းလှပြီ။ လမ်းပေါ်က ကလေးအပေါ်၊ စုဝေးနေတဲ့ လူငယ်တွေအပေါ် အမျက်တော်ကို သွန်ချလိုက်ပါ။ လင်နဲ့မယားရော အသက်ကြီးသူနဲ့ ဇရာအိုပါမကျန် အတူအဖမ်းခံရမယ်။ သူတို့ရဲ့အိမ်တွေ၊ လယ်တွေ၊ ဇနီးမယားတွေဟာ သူများလက်ထဲ ရောက်သွားမယ်။ ငါ့လက်ကိုဆန့်ပြီး ပြည်သူပြည်သားတွေကို ဒဏ်ခတ်မယ် လို့ယေဟောဝါ ပြောတယ်။ လူကြီးလူငယ်မရွေး မသမာနည်းနဲ့ စီးပွားရှာနေကြတယ်။ ပရောဖက်ကအစ ပုရောဟိတ်ပါမကျန် ကလိမ်ကကျစ် လုပ်ကြတယ်။ သူတို့က ငြိမ်သက်ခြင်း မရှိဘဲနဲ့ ငြိမ်သက်ခြင်း ရှိတယ်။ ငြိမ်သက်ခြင်း ရှိတယ် လို့ပြောပြီး ငါ့လူတွေရဲ့ဒဏ်ရာကို ပေါ့ပေါ့တန်တန် ကုသနေတယ်။ လုပ်ခဲ့တဲ့ ရွံမုန်းစရာတွေအတွက် သူတို့ရှက်ကြသလား။ လုံးဝမရှက်ကြဘူး။ ရှက်ရကောင်းမှန်းတောင် မသိကြဘူး။ ဒါကြောင့် သူတို့က တခြားသူတွေနဲ့အတူ လဲကျသွားမယ်။ ငါဒဏ်ပေးတဲ့အခါ တိုက်မိလဲသွားမယ် လို့ယေဟောဝါပြောတယ်။ လမ်းဆုံတွေမှာ ရပ်ကြည့်ကြပါ။ ရှေးဟောင်းလမ်းတွေအကြောင်း မေးကြပါ။ ကောင်းတဲ့လမ်းက ဘယ်မှာလဲလို့ မေးကြပါ။ အဲဒီလမ်းမှာ လျှောက်ပြီး စိတ်အေးလက်အေး နားကြပါ လို့ယေဟောဝါ ပြောတယ်။ ဒါပေမဲ့ သူတို့က ဒီလမ်းမှာ မလျှောက်ဘူး လို့ပြောကြတယ်။ ငါခန့်ထားတဲ့ ကင်းစောင့်တွေက တံပိုးမှုတ်သံကို အာရုံစိုက်ကြ လို့ပြောတယ်။ ဒါပေမဲ့ သူတို့က အာရုံမစိုက်ဘူး လို့ပြောကြတယ်။ ဒါကြောင့် လူမျိုးတို့၊ နားထောင်ကြ။ လူအစုအဝေးတို့၊ သူတို့ ဘာတွေကြုံရမယ်ဆိုတာ သိမှတ်ကြ။ အို ကမ္ဘာမြေ၊ နားထောင်ပါ။ ဒီလူတွေအပေါ် ငါဘေးဆိုးကျရောက်စေမယ်။ ဒါဟာ သူတို့အကြံအစည်ရဲ့ အကျိုးဆက်ပဲ။ သူတို့က ငါ့စကားကို အာရုံမစိုက်ကြဘူး။ ငါ့ပညတ်ချက်ကိုလည်း ငြင်းပယ်ကြတယ်။ မင်းတို့ယူလာတဲ့ ရှေဘပြည်က လောဗန်နဲ့ ဝေးလံတဲ့ပြည်က ကြံမွှေးကို ငါအရေးလုပ်ရမှာလား။ မင်းတို့ရဲ့ အကုန်အစင် မီးရှို့ရာအလှူကို ငါလက်မခံဘူး။ ပူဇော်သက္ကာတွေကိုလည်း ငါမကြိုက်ဘူး။ ဒါကြောင့် ယေဟောဝါက ဒီလူတွေအတွက် ဆူငြောင့်ခလုတ်ကို ငါချထားမယ်။ သူတို့တိုက်မိပြီး လဲသွားမယ်။ အဖေရော သားပါ၊ အိမ်နီးချင်းရော အပေါင်းအဖော်ပါမကျန် အတူပျက်စီးသွားမယ် လို့ပြောတယ်။ ယေဟောဝါ ပြောတာက ကြည့်ပါ။ မြောက်အရပ်မှာရှိတဲ့ ပြည်ကနေ လူမျိုးတစ်မျိုး လာနေတယ်။ ကမ္ဘာမြေ အစွန်အဖျားကနေ လူမျိုးကြီးတစ်မျိုး နိုးထလာမယ်။ လေးနဲ့လှံတိုကို သူတို့ စွဲကိုင်ကြမယ်။ ရက်စက်ပြီး အကြင်နာမဲ့တဲ့သူတွေပဲ။ သူတို့ရဲ့အသံဟာ ပင်လယ်အော်သံလိုပဲ။ မြင်းတွေ စီးလာကြလိမ့်မယ်။ ဇိအုန်သမီးပျို၊ မင်းကိုတိုက်ဖို့ စစ်သူရဲလို စစ်ခင်းကြလိမ့်မယ်။ ဒီသတင်းကို ကြားတဲ့အခါ ငါတို့လက်တွေ ပျော့ခွေသွားတယ်။ ငါတို့တော့ ဒုက္ခလှလှတွေ့ပြီ။ သားဖွားတဲ့မိန်းမလို ဝေဒနာခံစားနေရပြီ။ လယ်ထဲ မသွားကြနဲ့။ လမ်းပေါ် မထွက်ကြနဲ့။ ရန်သူဆီမှာ ဓားပါတယ်။ နေရာတကာမှာ ကြောက်စရာတွေချည်းပဲ။ ငါ့လူမျိုးသမီးပျို၊ အထည်ကြမ်းဝတ်ပြီး ပြာထဲမှာ လူးလှိမ့်နေပါ။ တစ်ဦးတည်းသောသားအတွက် ရှိုက်ကြီးတငင် ငိုကြွေးသလို ငိုကြွေးပါ။ ဖျက်ဆီးသူက ငါတို့ဆီ ရုတ်တရက် ရောက်လာတော့မယ်။ မင်းကို သတ္တုသန့်စင်သူလို ငါဖြစ်စေပြီ။ ငါ့လူမျိုးကို မင်း အသေအချာ သန့်စင်ပေးရမယ်။ သူတို့ရဲ့လမ်းစဉ်ကို သတိပြုမှတ်သားပြီး စစ်ဆေးရမယ်။ သူတို့ဟာ အတော့်ကို ခေါင်းမာတဲ့သူတွေပဲ။ လှည့်လည်ပြီး အသရေဖျက်ကြတယ်။ သူတို့ဟာ ကြေးနီနဲ့ သံလိုပဲ။ အားလုံး အကျင့်ပျက်ကြတယ်။ ဖားဖို မီးဟပ်ပြီး လောင်ကျွမ်းသွားပြီ။ မီးထဲကနေ ခဲသတ္တုပဲ ထွက်လာတယ်။ အရည်ကျိုသန့်စင်သူက အပြင်းအထန်ချွတ်ပေမဲ့ အလကားပဲ။ မကောင်းတဲ့သူတွေကို မခွဲထုတ်နိုင်ဘူး။ သူတို့ကို ငါယေဟောဝါ စွန့်ပစ်လိုက်တဲ့အတွက် လူတွေက သူတို့ကို စွန့်ပစ်ခံရတဲ့ငွေလို့ ခေါ်ကြလိမ့်မယ်။,24,Jer,6,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/6/
audio/nwt_24_Jer_BU_07.mp3,ယေဟောဝါက ယေရမိကို ပြောတယ် ယေဟောဝါရဲ့ အိမ်တော်တံခါးမှာ ရပ်ပြီး ဒီသတင်းကို ကြေညာပါ ယေဟောဝါကို ဦးညွှတ်ဖို့ ဒီတံခါးတွေထဲ ဝင်လာတဲ့ ယုဒလူအပေါင်းတို့၊ ယေဟောဝါရဲ့စကားကို နားထောင်ကြပါ။ အစ္စရေးတို့ရဲ့ ဘုရားသခင်၊ ဗိုလ်ခြေတို့ရဲ့အရှင် ယေဟောဝါ ပြောတာက မင်းတို့ရဲ့ လမ်းစဉ်တွေ၊ လုပ်ရပ်တွေကို ပြုပြင်ပြောင်းလဲကြပါ။ ဒါဆိုရင် ဒီနေရာမှာ ဆက်နေထိုင်ခွင့်ပေးမယ်။ လှည့်စားတဲ့စကားကို မယုံကြနဲ့။ ဒါဟာ ယေဟောဝါရဲ့ ဗိမာန်တော်၊ ယေဟောဝါရဲ့ ဗိမာန်တော်၊ ယေဟောဝါရဲ့ ဗိမာန်တော်ပဲ လို့ မပြောကြနဲ့။ မင်းတို့ရဲ့လမ်းစဉ်တွေ၊ လုပ်ရပ်တွေကို တကယ် ပြုပြင်ပြောင်းလဲမယ်ဆိုရင်၊ လူနှစ်ယောက် အမှုအခင်းဖြစ်တဲ့အခါ တရားမျှတစွာ စီရင်ပေးမယ်ဆိုရင်၊ တိုင်းတစ်ပါးသားတွေ၊ မိဘမဲ့တွေ၊ မုဆိုးမတွေကို မဖိနှိပ်ဘူးဆိုရင်၊ ဒီနေရာမှာ အပြစ်မဲ့သူကို မသတ်ဘူးဆိုရင်၊ တခြားဘုရားတွေနောက်ကို လိုက်ပြီး ကိုယ်ကျိုးနည်းအောင် မလုပ်ဘူးဆိုရင်၊ ဘိုးဘေးတွေ အမြဲပိုင်ဆိုင်ဖို့ ငါပေးထားတဲ့ ဒီပြည်၊ ဒီနေရာမှာ မင်းတို့ကို ဆက်ပြီးနေထိုင်ခွင့်ပေးမယ်။ ဒါပေမဲ့ မင်းတို့က လှည့်စားတဲ့ စကား၊ အကျိုးမရှိတဲ့ စကားတွေကို ယုံနေတယ်။ ခိုးတာ၊ လူသတ်တာ၊ အိမ်ထောင်ရေးဖောက်ပြန်တာ၊ မဟုတ်မမှန် ကျိန်ဆိုတာ၊ ဗာလဆီ ယဇ်ပူဇော်တာ၊ ကိုယ်မသိတဲ့ဘုရားတွေနောက် လိုက်တာတွေကို လုပ်နေလျက်နဲ့၊ ငါ့နာမည်ခံယူထားတဲ့ ဒီအိမ်တော်ကို လာပြီး ငါ့ရှေ့မှာ ရပ်နေသင့်သလား။ ဒီလိုရွံစရာကောင်းတာတွေကို လုပ်နေလျက်နဲ့ ငါတို့ ကယ်တင်ခံရမှာပါ လို့ပြောသင့်သလား။ ငါ့နာမည်ခံယူထားတဲ့ ဒီအိမ်ကို ဓားပြခိုအောင်းတဲ့နေရာ မှတ်နေလား။ မင်းတို့လုပ်နေတာတွေကို ငါမြင်တယ် လို့ ယေဟောဝါပြောတယ်။ အခု၊ ငါ့နာမည်တည်စေဖို့ ဦးဆုံးရွေးချယ်ခဲ့တဲ့ ရှိလောအရပ်က သန့်ရှင်းရာဌာနတော်ဆီ သွားပါ။ ငါ့လူမျိုး အစ္စရေးတွေရဲ့ မကောင်းမှုကြောင့် အဲဒီနေရာကို ငါဘာလုပ်ခဲ့သလဲဆိုတာ ကြည့်လိုက်ပါ။ ဒါပေမဲ့ မင်းတို့က အဲဒါတွေကို ဆက်လုပ်နေတုန်းပဲ လို့ ယေဟောဝါ ပြောတယ်။ ငါ အထပ်ထပ်ပြောတာတောင် နားမထောင်ကြဘူး။ ငါ အကြိမ်ကြိမ်ခေါ်ပေမဲ့ ပြန်မထူးကြဘူး။ ဒါကြောင့် မင်းတို့ ယုံကြည်ကိုးစားနေတဲ့ ဒီအိမ်တော်၊ ငါ့နာမည်ခံယူထားတဲ့ ဒီအိမ်တော်၊ မင်းတို့နဲ့ ဘိုးဘေးတွေဆီ ပေးခဲ့တဲ့ ဒီနေရာကို ရှိလောအရပ်ကို လုပ်ခဲ့သလို ငါလုပ်ပစ်မယ်။ ဧဖရိမ်ရဲ့ သားမြေးတွေဖြစ်တဲ့ မင်းတို့ရဲ့ ညီနောင်အားလုံးကို ငါနှင်ထုတ်ခဲ့သလို မင်းတို့ကိုလည်း ငါ့ရှေ့ကနေ နှင်ထုတ်မယ်။ မင်းကတော့ ဒီလူတွေအတွက် ဆုမတောင်းပေးနဲ့။ သူတို့အတွက် ငါ့ဆီ အော်ဟစ်အကူအညီတောင်းတာ၊ ဆုတောင်းတာ၊ အသနားခံတာတွေ မလုပ်နဲ့။ ငါနားထောင်မှာ မဟုတ်ဘူး။ ယုဒရဲ့မြို့တွေ၊ ဂျေရုဆလင်ရဲ့ လမ်းတွေမှာ သူတို့ဘာတွေလုပ်နေမှန်း မင်းမမြင်ဘူးလား။ ကောင်းကင်မိဖုရားကို မုန့်ပူဇော်ဖို့ သားတွေက ထင်းကောက်တယ်၊ ဖခင်တွေက မီးမွှေးတယ်၊ အိမ်ရှင်မတွေက မုန့်နယ်တယ်။ တခြားဘုရားတွေကို သွန်းလောင်းရာ ပူဇော်သက္ကာတွေ သွန်းလောင်းပြီး ငါစိတ်ဆိုးအောင် လုပ်ကြတယ်။ သူတို့ ထိခိုက်အောင် လုပ်နေတာ ငါ့ကိုလား။ တကယ်တော့ သူတို့ပဲ ထိခိုက်ပြီး အရှက်ကွဲရတာ မဟုတ်လား လို့ ယေဟောဝါ ပြောတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါက ဒီနေရာအပေါ်၊ လူတွေနဲ့ တိရစ္ဆာန်တွေ၊ တောသစ်ပင်တွေနဲ့ မြေထွက်သီးနှံတွေအပေါ် ငါ့အမျက်ဒေါသကို သွန်းလောင်းမယ်။ ငါ့ဒေါသမီးဟာ မငြိမ်းတမ်း တောက်လောင်လိမ့်မယ် လို့ပြောတယ်။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါပြောတာက ဆက်လုပ်ကြ။ တခြားပူဇော်သက္ကာတွေအပြင် အကုန်အစင် မီးရှို့ရာအလှူတွေကိုပါ ထပ်ပူဇော်ပြီး အသားတွေ စားကြ။ မင်းတို့ရဲ့ဘိုးဘေးတွေကို အီဂျစ်ပြည်ကနေ ငါခေါ်ထုတ်လာတုန်းက အကုန်အစင် မီးရှို့ရာအလှူတွေ၊ ပူဇော်သက္ကာတွေအကြောင်း ငါမပြောခဲ့ဘူး၊ မမိန့်မှာခဲ့ဘူး။ အဲဒီအစား ငါ့စကားကို နာခံပါ။ ဒါဆိုရင် ငါဟာ မင်းတို့ရဲ့ ဘုရားသခင် ဖြစ်လာပြီး မင်းတို့လည်း ငါ့လူတွေ ဖြစ်လာမယ်။ ငါမိန့်မှာတဲ့ လမ်းစဉ်အတိုင်းသာ လိုက်လျှောက်ပါ။ ဒါဆိုရင် ကောင်းစားလိမ့်မယ် လို့ မိန့်မှာခဲ့တယ်။ ဒါပေမဲ့ သူတို့ နားမထောင်ဘူး။ နားမစွင့်ဘူး။ ကိုယ့်အကြံအစည်တွေအတိုင်း လိုက်လျှောက်ကြတယ်။ ဆိုးညစ်တဲ့စိတ်အလိုနောက် ခေါင်းမာမာနဲ့ လိုက်ကြတယ်။ ရှေ့မတိုးဘဲ နောက်ဆုတ်ကြတယ်။ အီဂျစ်ပြည်ကနေ ဘိုးဘေးတွေ ထွက်လာတဲ့နေ့ကစပြီး ဒီနေ့အထိ အဲဒီလိုလုပ်ခဲ့ကြတယ်။ ဒါကြောင့် ငါ့ကျွန်ပရောဖက်တွေကို မင်းတို့ဆီ နေ့တိုင်း အကြိမ်ကြိမ် စေလွှတ်ခဲ့တယ်။ ဒါပေမဲ့ ငါ့စကားကို သူတို့ နားမထောင်ဘူး၊ နားမစွင့်ဘူး။ အဲဒီအစား ခေါင်းမာကြတယ်။ ဘိုးဘေးတွေထက်တောင် ဆိုးသေးတယ်။ မင်းက ဒီစကားတွေကို တစ်ခွန်းမကျန် ပြောပြရမယ်။ ဒါပေမဲ့ သူတို့ နားထောင်မှာ မဟုတ်ဘူး။ သူတို့ကို ခေါ်ရမယ်။ ဒါပေမဲ့ သူတို့ ပြန်ထူးမှာ မဟုတ်ဘူး။ ခင်ဗျားတို့ဟာ ကိုယ့်ရဲ့ဘုရား ယေဟောဝါရဲ့စကားကို မနာခံတဲ့လူမျိုး၊ ဆုံးမမှုကို လက်မခံတဲ့လူမျိုးပဲ။ သစ္စာတရား ပျောက်ပျက်သွားပြီ။ အဲဒီအကြောင်း တစ်ခွန်းတောင် မဟကြတော့ဘူး လို့ သူတို့ကို ပြောရမယ်။ မဖြတ်ဘဲထားတဲ့ မင်းရဲ့ဆံပင်ကို ညှပ်ပြီး လွှင့်ပစ်လိုက်ပါ။ တောင်ကတုံးတွေပေါ်မှာ ငိုချင်းချပါ။ ငါယေဟောဝါက ဒေါသထွက်အောင်လုပ်တဲ့ ဒီလူမျိုးဆက်ကို စွန့်လိုက်ပြီ။ ယေဟောဝါ ပြောတာက ယုဒလူတွေက ငါ့ရှေ့မှာ မကောင်းတာတွေ လုပ်ကြတယ်။ ငါ့နာမည်ခံယူထားတဲ့ အိမ်တော် ညစ်ညူးအောင် ရွံရှာဖွယ်ရုပ်တုတွေကို အဲဒီမှာထားကြတယ်။ ဟိန်နုံသားရဲ့ချိုင့်ဝှမ်း မှာရှိတဲ့ တောဖက်အရပ်မှာ အထွတ်အမြတ်နေရာတွေကို တည်ဆောက်ပြီး သားသမီးတွေကို မီးရှို့ကြတယ်။ အဲဒီလိုလုပ်ဖို့ ငါမမိန့်မှာခဲ့ဘူး။ စဉ်းတောင် မစဉ်းစားဖူးဘူး။ ဒါကြောင့် ယေဟောဝါ ပြောတာက အဲဒီနေရာကို တောဖက်အရပ် ဒါမှမဟုတ် ဟိန်နုံသားရဲ့ ချိုင့်ဝှမ်းလို့ မခေါ်တော့ဘဲ ကွပ်မျက်ရာချိုင့်ဝှမ်းလို့ ခေါ်ရမယ့်နေ့ ရောက်တော့မယ်။ တောဖက်အရပ်မှာ နေရာလပ်မကျန်တော့တဲ့အထိ လူသေတွေကို မြှုပ်နှံကြလိမ့်မယ်။ အဲဒီအလောင်းတွေကို မိုးကောင်းကင်ငှက်တွေ၊ မြေသားရဲတွေ စားကြတဲ့အခါ မောင်းထုတ်မယ့်သူ ရှိမှာမဟုတ်ဘူး။ ယုဒရဲ့မြို့တွေ၊ ဂျေရုဆလင်ရဲ့ လမ်းတွေမှာ အားရရွှင်လန်းတဲ့အသံ၊ ပျော်မြူးတဲ့အသံ၊ သတို့သားရဲ့အသံ၊ သတို့သမီးရဲ့အသံတွေ တိတ်ဆိတ်သွားအောင် ငါလုပ်မယ်။ ပြည်ဟာ ပျက်စီးသွားမယ်။,24,Jer,7,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/7/
audio/nwt_24_Jer_BU_08.mp3,ယေဟောဝါ ပြောတာက အဲဒီအချိန်ရောက်ရင် သင်္ချိုင်းဂူတွေမှာရှိတဲ့ ယုဒဘုရင်၊ မင်းညီမင်းသား၊ ပုရောဟိတ်၊ ပရောဖက်၊ ဂျေရုဆလင်မြို့သူမြို့သားတွေရဲ့ အရိုးတွေကို ထုတ်လာလိမ့်မယ်။ သူတို့နှစ်သက်လွန်းလို့ ဝတ်ပြုရုံမက တကောက်ကောက် လိုက်ရှာပြီး ဦးချခဲ့တဲ့ ကောင်းကင်ပေါ်က နေ၊ လ၊ ကြယ်နက္ခတ်တွေအောက်မှာ အဲဒီအရိုးတွေကို ဖြန့်ကြဲထားလိမ့်မယ်။ ပြန်စုသိမ်းမှာ၊ မြှုပ်နှံမှာ မဟုတ်ဘူး။ မြေပြင်ပေါ်မှာ မစင်လို ဖြစ်သွားလိမ့်မယ်။ ယုတ်မာတဲ့ ဒီလူမျိုးထဲကအသက်ရှင်ကျန်ရစ်တဲ့ အကြွင်းအကျန်တွေကို ငါတကွဲတပြားဖြစ်စေမယ်။ အဲဒီမှာ အသက်ရှင်ဖို့ထက် သေဖို့ သူတို့ရွေးချယ်လိမ့်မယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ သူတို့ကို ပြောလိုက်ပါ ယေဟောဝါ ပြောတာက သူတို့ လဲကျသွားရင် ပြန်မထဘဲ နေမလား။ တစ်ယောက်ပြန်လာရင် နောက်တစ်ယောက်လည်း ပြန်မလာဘဲ နေမလား။ ဂျေရုဆလင်မြို့မှာရှိတဲ့ ဒီလူတွေက ဘာလို့ ငါ့အပေါ် သစ္စာမဲ့ပြီးရင်းမဲ့နေကြတာလဲ။ သူတို့က လှည့်စားမှုကို မြဲမြဲဆုပ်ကိုင်ထားတယ်။ ပြန်မလှည့်ချင်ကြဘူး။ ငါအာရုံစိုက်ပြီး နားထောင်ပေမဲ့ သူတို့ပြောပုံက မမှန်ဘူး။ မကောင်းတာလုပ်မိလို့ နောင်တရတဲ့သူ၊ ငါဘာလုပ်မိပါလိမ့် လို့ပြောတဲ့သူ တစ်ယောက်မှ မရှိဘူး။ စစ်မြေပြင်ဆီ ဒုန်းစိုင်းပြေးတဲ့မြင်းလို လူကြိုက်များတဲ့လမ်းစဉ်နောက် လိုက်မြဲလိုက်နေတယ်။ ကောင်းကင်ပေါ်က ငှက်ကျားတောင် ရာသီချိန်ကို သိတယ်။ ချိုးငှက်၊ ပျံလွှားငှက်၊ မြေလူးငှက်လည်း ပြန်လာရမယ့်အချိန်မှာ ပြန်လာတယ်။ ငါ့လူတွေကတော့ ငါယေဟောဝါရဲ့ တရားစီရင်ချိန်ကို မသိကြဘူး။ ငါတို့မှာ ဉာဏ်ပညာရှိတယ်။ ယေဟောဝါရဲ့ပညတ် ရှိတယ် လို့ မင်းတို့ ဘယ်လိုလုပ် ပြောနိုင်တာလဲ။ တကယ်တော့ ကျမ်းတတ်တွေရဲ့ လိမ်လည်တတ်တဲ့ ကလောင်တံက မဟုတ်မမှန်တာတွေကိုပဲ ရေးနေတာ။ ဉာဏ်ပညာရှိသူတွေ အရှက်ကွဲကုန်ပြီ။ အထိတ်တလန့်ဖြစ်ပြီး အဖမ်းခံလိုက်ရပြီ။ ယေဟောဝါရဲ့စကားကို သူတို့ငြင်းပယ်လိုက်ပြီ။ သူတို့မှာ ဘာဉာဏ်ပညာရှိလို့လဲ။ လူကြီးလူငယ်မရွေး မသမာတဲ့နည်းနဲ့ စီးပွားရှာနေကြတယ်။ ပရောဖက်ကအစ ပုရောဟိတ်ပါမကျန် ကလိမ်ကကျစ် လုပ်ကြတယ်။ ဒါကြောင့် သူတို့ရဲ့ဇနီးတွေကို တခြားယောက်ျားတွေဆီ ငါအပ်မယ်။ သူတို့ရဲ့လယ်မြေတွေကို သူတစ်ပါးလက်ထဲ အပ်လိုက်မယ်။ သူတို့က ငြိမ်သက်ခြင်း မရှိဘဲနဲ့ ငြိမ်သက်ခြင်း ရှိတယ်။ ငြိမ်သက်ခြင်း ရှိတယ် လို့ပြောပြီး ငါ့လူမျိုးသမီးပျိုရဲ့ ဒဏ်ရာကို ပေါ့ပေါ့တန်တန် ကုသနေတယ်။ လုပ်ခဲ့တဲ့ ရွံမုန်းစရာတွေအတွက် သူတို့ရှက်ကြသလား။ လုံးဝ မရှက်ကြဘူး။ ရှက်ရကောင်းမှန်းတောင် မသိကြဘူး။ ဒါကြောင့် သူတို့က တခြားသူတွေနဲ့အတူ လဲကျသွားမယ်။ ငါဒဏ်ပေးတဲ့အခါ တိုက်မိလဲသွားမယ် လို့ ယေဟောဝါ ပြောတယ်။ ငါက သူတို့ကို စုသိမ်းပြီး ဇာတ်သိမ်းပစ်မယ်။ စပျစ်ပင်ပေါ်မှာ စပျစ်သီးတစ်လုံးမှ ကျန်မှာမဟုတ်ဘူး။ သဖန်းပင်ပေါ်မှာ သဖန်းသီး တစ်လုံးမှ ကျန်မှာမဟုတ်ဘူး။ အရွက်တွေလည်း ညှိုးနွမ်းသွားမယ်။ ငါပေးခဲ့သမျှ သူတို့ လက်လွှတ်ဆုံးရှုံးရမယ် လို့ ယေဟောဝါ ပြောတယ်။ ငါတို့ ဘာလို့ ဒီမှာထိုင်နေတာလဲ။ အတူစုဝေးကြစို့။ ခံတပ်မြို့တွေထဲဝင်ပြီး အဲဒီမှာပဲ သေလိုက်ကြစို့။ ယေဟောဝါဘုရားကို ပြစ်မှားခဲ့တဲ့အတွက် ငါတို့ကို ယေဟောဝါဘုရား ပယ်ရှင်းလိမ့်မယ်။ အဆိပ်ရေ တိုက်လိမ့်မယ်။ ငြိမ်သက်ခြင်းကို မျှော်လင့်ပေမဲ့ ကောင်းတာတစ်ခုမှ ရောက်မလာဘူး။ ကုသခံရမယ့်အချိန်ကို မျှော်လင့်ပေမဲ့ ထိတ်လန့်စရာတွေပဲ ရောက်လာတယ်။ မြင်းတွေရဲ့ နှာမှုတ်သံကို ဒန်မြို့ကနေ ကြားနေရတယ်။ မြင်းထီးတွေရဲ့ ဟီသံကြောင့် တစ်ပြည်လုံး တုန်လှုပ်နေပြီ။ ရန်သူတွေ ဝင်လာပြီး ပြည်နဲ့ပြည်ထဲမှာရှိသမျှ၊ မြို့နဲ့မြို့သားရှိသမျှကို ဖျက်ဆီးပစ်ပြီ။ အလမ္ပာယ်ဆရာတွေ မနိုင်တဲ့ အဆိပ်ပြင်းတဲ့မြွေတွေကို ငါလွှတ်လိုက်မယ်။ မင်းတို့ကို ကျိန်းသေ ပေါက်သတ်လိမ့်မယ် လို့ ယေဟောဝါ ပြောတယ်။ ကျွန်တော် ဖြေမဆည်နိုင်အောင် ဝမ်းနည်းနေတယ်။ စိတ်ထိခိုက်နေတယ်။ ကျွန်တော့်လူမျိုး သမီးပျိုက ဝေးလံတဲ့ပြည်ကနေ ဇိအုန်မှာ ယေဟောဝါ မရှိတော့ဘူးလား။ အဲဒီမှာ ဇိအုန်ရဲ့ဘုရင် မရှိတော့ဘူးလား ဆိုပြီး အော်ဟစ်အကူအညီတောင်းနေတယ်။ ရုပ်တုတွေ၊ အသုံးမဝင်တဲ့ တိုင်းတစ်ပါးဘုရားတွေကို သူတို့ကိုးကွယ်ပြီး ဘာလို့ ငါ့ကိုစိတ်ဆိုးအောင် လုပ်တာလဲ။ ရိတ်သိမ်းချိန် ကုန်လွန်ပြီ။ နွေရာသီလည်း ကုန်ဆုံးပြီ။ ငါတို့ကတော့ ကယ်တင်မခံရသေးပါလား။ ကျွန်တော့်လူမျိုးသမီးပျိုမှာ ဒဏ်ရာတွေရနေလို့ ကျွန်တော် ကြေကွဲနေတယ်။ မှိုင်တွေပြီးကြောက်လန့် နေတယ်။ ဂိလဒ်ပြည်မှာ ဗာလစံဆီ မရှိဘူးလား။ အဲဒီမှာ သမားတော် မရှိဘူးလား။ ကျွန်တော့်လူမျိုးသမီးပျိုဟာ ဘာလို့ နာလန်မထူနိုင်သေးတာလဲ။,24,Jer,8,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/8/
audio/nwt_24_Jer_BU_09.mp3,ကျွန်တော့်ခေါင်းဟာ မျက်ရည်တွင်းဖြစ်နေရင် ကောင်းမှာပဲ။ မျက်လုံးတွေလည်း မျက်ရည်စမ်းချောင်းဖြစ်ရင် ကောင်းမှာပဲ။ သတ်ဖြတ်ခံလိုက်ရတဲ့ ကျွန်တော့်လူတွေအတွက် နေ့ရောညပါငိုကြွေးလိုက် ချင်တာ။ တောကန္တာရမှာ တည်းခိုလို့ရတဲ့ နေရာတစ်ခုရှိရင် ကောင်းမှာပဲ။ ကျွန်တော့်လူတွေကို ထားရစ်ခဲ့ပြီး အဝေးကို ထွက်သွားလိုက်ချင်တာ။ သူတို့အားလုံးဟာ အိမ်ထောင်ရေးဖောက်ပြန်သူတွေ၊ သစ္စာဖောက်သူတွေ ဖြစ်နေတယ်။ သူတို့ဟာ လေးညှို့တင်ထားသလို လိမ်ညာဖို့ အသင့်ဖြစ်နေတယ်။ တိုင်းပြည်မှာ သစ္စာတရား မရှိဘူး။ မဟုတ်မမှန်တာတွေပဲ ကြီးစိုးနေတယ်။ မကောင်းမှု တစ်ခုပြီးတစ်ခု ကျူးလွန်ကြတယ်။ ငါ့ကို အရေးတောင် မလုပ်ကြဘူး လို့ ယေဟောဝါ ပြောတယ်။ လူလူချင်း သတိထားကြ။ ညီရင်းအစ်ကိုတွေကိုတောင် မယုံနဲ့။ ညီအစ်ကိုတွေဟာ သစ္စာဖောက်တွေပဲ။ အိမ်နီးချင်းတွေကလည်း အသရေဖျက်သူတွေပဲ။ လူလူချင်း ကလိမ်ကျတယ်။ အမှန်အတိုင်းပြောတဲ့သူ တစ်ယောက်မှ မရှိဘူး။ မဟုတ်မမှန်တာတွေ ပြောတတ်အောင် သင်ယူကြပြီ။ အမှားတွေလုပ်ရလွန်းလို့ မောဟိုက်နေကြပြီ။ လှည့်စားမှုတွေအလယ်မှာ မင်း နေထိုင်တယ်။ သူတို့က လှည့်စားတတ်တယ်။ ငါ့အကြောင်း မသိချင်ဘူး လို့ ယေဟောဝါ ပြောတယ်။ ဒါကြောင့် ဗိုလ်ခြေတို့ရဲ့အရှင် ယေဟောဝါ ပြောတာက ငါ့လူမျိုးသမီးပျိုကို အရည်ကျိုပြီး ငါစမ်းသပ်မယ်။ သူတို့အတွက် ငါလုပ်ပေးနိုင်တာ ဘာများရှိသေးလို့လဲ။ သူတို့ရဲ့လျှာဟာ လှည့်စားပြောဆိုတတ်တဲ့အတွက် သေစေနိုင်တဲ့မြားနဲ့ တူတယ်။ သူတစ်ပါးကို ချိုချိုသာသာ ပြောနေပေမဲ့ စိတ်ထဲမှာတော့ အလစ်ချောင်းနေတယ်။ ယေဟောဝါ ပြောတာက ဒီအရာတွေအတွက် သူတို့ကို ငါဖြေရှင်းချက် တောင်းသင့်တယ် မဟုတ်လား။ ဒီလိုလူမျိုးကို ငါကိုယ်တိုင် လက်စားချေသင့်တယ် မဟုတ်လား။ တောင်တန်းတွေကြောင့် ငါငိုကြွေးမြည်တမ်းမယ်။ တောကန္တာရ စားကျက်မြေတွေကြောင့် ငိုချင်းချမယ်။ အဲဒါတွေ မီးလောင်ကျွမ်းသွားပြီ။ ဖြတ်သန်းသွားလာသူ တစ်ယောက်မှ မရှိတော့ဘူး။ ခြံမွေးတိရစ္ဆာန်တွေရဲ့ အသံကို မကြားရတော့ဘူး။ မိုးကောင်းကင်ငှက်နဲ့ သားရဲတွေလည်း ထွက်ပြေးသွားပြီ။ ငါက ဂျေရုဆလင်ကို ကျောက်ပုံတွေ ဖြစ်စေမယ်။ ခွေးအတွေ အောင်းတဲ့တွင်း ဖြစ်စေမယ်။ ယုဒရဲ့မြို့တွေကို လူသူကင်းမဲ့စေမယ်။ နေထိုင်သူရှိတော့မှာ မဟုတ်ဘူး။ ဒီလိုဖြစ်နေတာကို နားလည်နိုင်လောက်အောင် ဘယ်သူဟာ ဉာဏ်ပညာရှိသလဲ။ ဒီအကြောင်းပြောပြဖို့ ဘယ်သူ့ကို ယေဟောဝါ စေခိုင်းထားသလဲ။ တိုင်းပြည် ပျက်စီးသွားတာ ဘာကြောင့်လဲ။ ဖြတ်သန်းသွားလာသူ မရှိဘဲ တောကန္တာရလို ချစ်ချစ်တောက်ပူနေတာ ဘာကြောင့်လဲ။ ယေဟောဝါရဲ့အဖြေက ငါချမှတ်ထားတဲ့ ပညတ်ချက်ကို သူတို့ငြင်းပယ်လို့ပဲ။ အဲဒီအတိုင်း မလိုက်လျှောက်ဘဲ ငါ့စကားကို မနာခံကြလို့ပဲ။ သူတို့က စိတ်အလိုနောက်ကို ခေါင်းမာမာနဲ့လိုက်ပြီး ဘိုးဘေးတွေသင်ပေးတဲ့အတိုင်း ဗာလရုပ်တုတွေနောက်ကို လိုက်ကြတယ်။ ဒါကြောင့် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ဒီလူတွေကို ဒေါန ကျွေးမယ်။ အဆိပ်ရေ တိုက်မယ်။ သူတို့ရော ဘိုးဘေးတွေပါ မသိတဲ့ လူမျိုးတွေအလယ်မှာ သူတို့ကို ကွဲလွင့်စေမယ်။ ဓားဘေးကို စေလွှတ်ပြီး သူတို့ကို သုတ်သင်ပယ်ရှင်းမယ်။ ဗိုလ်ခြေတို့ရဲ့အရှင် ယေဟောဝါ ပြောတာက ဖြစ်ပျက်နေတာတွေကို ဆင်ခြင်သုံးသပ်ပါ။ ငိုချင်းသည်တွေကို ဆင့်ခေါ်လိုက်ပါ။ ငိုချင်းသည်တွေကို အခေါ်လွှတ်လိုက်ပါ။ သူတို့ အမြန်ရောက်လာပြီး ငါတို့အတွက် မြည်တမ်းပါစေ။ ငါတို့မျက်ရည်တွေ စီးကျလာပါစေ။ မျက်ရည်တွေ တစက်စက်ကျပါစေ။ ငါတို့ အကြီးအကျယ် ဖျက်ဆီးခံလိုက်ရပြီပဲ။ အကြီးအကျယ် အရှက်ကွဲပြီပဲ။ ပြည်ကို စွန့်ခွာခဲ့ရပြီ။ ငါတို့ရဲ့အိမ်တွေကို သူတို့ဖြိုချလိုက်ပြီ ဆိုတဲ့ မြည်တမ်းသံကို ဇိအုန်မှာ ကြားနေရတယ်။ အမျိုးသမီးတို့၊ ယေဟောဝါရဲ့စကားကို နားထောင်ကြ။ ငါ့နှုတ်ထွက်စကားကို နာယူကြ။ ဒီလိုမြည်တမ်းတတ်အောင် မင်းတို့ရဲ့သမီးတွေကို သင်ပေးကြ။ ဒီငိုချင်းကို အချင်းချင်း သင်ပေးကြ။ ကလေးတွေကို လမ်းပေါ်ကနေ ဖယ်ရှားဖို့၊ လူငယ်တွေကို လူထုရင်ပြင်ကနေ ပယ်ရှင်းဖို့ သေခြင်းက ပြတင်းပေါက်ကနေ ကျော်တက်လာပြီ။ ခံတပ်မျှော်စင်တွေထဲ ဝင်လာပြီ။ အလောင်းတွေဟာ လယ်ထဲက မစင်လို၊ ရိတ်သိမ်းသူ ချန်ရစ်ခဲ့ပေမဲ့ စုသိမ်းသူမရှိတဲ့ ကောက်နှံတွေလို ဖြစ်နေလိမ့်မယ်။ ဒါဟာ ယေဟောဝါ ပြောတဲ့စကားပဲ လို့ ပြောလိုက်ပါ။ ယေဟောဝါ ပြောတာက ဉာဏ်ပညာရှိသူက ဉာဏ်ပညာကြောင့် မဝါကြွားမိစေနဲ့။ ခွန်အားကြီးသူက ခွန်အားကြောင့် မဝါကြွားမိစေနဲ့။ ချမ်းသာသူက စည်းစိမ်တွေကြောင့် မဝါကြွားမိစေနဲ့။ ဝါကြွားမယ်ဆိုရင်လည်း ငါယေဟောဝါအကြောင်း ထိုးထွင်းသိမြင်တာ၊ ငါ့အကြောင်း သိရှိတာ၊ ငါဟာ ကမ္ဘာမြေပေါ်မှာ ခိုင်မြဲတဲ့မေတ္တာ၊ တရားမျှတမှုနဲ့ ဖြောင့်မတ်မှုကိုပြတဲ့အရှင် ဖြစ်တယ်ဆိုတာကိုပဲ ဝါကြွားပါစေ။ အဲဒါတွေကို ငါနှစ်သက်တယ် လို့ ယေဟောဝါ ပြောတယ်။ ယေဟောဝါ ပြောတာက အရေဖျားဖြတ်သူ၊ အရေဖျားမဖြတ်ရသေးသူတွေကို ဖြေရှင်းချက်တောင်းမယ့်နေ့ ရောက်တော့မယ်။ အီဂျစ်၊ ယုဒ၊ ဧဒုံ၊ အမ္မုန်၊ မောဘ အပါအဝင် တောကန္တာရမှာနေတဲ့ နားသယ်မွေးရိတ်တဲ့သူတွေကို ငါဖြေရှင်းချက်တောင်းမယ်။ အဲဒီလူမျိုးအားလုံး၊ အစ္စရေးတစ်မျိုးလုံး စိတ်နှလုံးကိုစင်ကြယ်အောင် မလုပ်ထားကြလို့ပဲ။,24,Jer,9,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/9/
audio/nwt_24_Jer_BU_10.mp3,အိုအစ္စရေးအမျိုး၊ ယေဟောဝါပြောတဲ့ စကားကို နားထောင်ပါ။ ယေဟောဝါ ပြောတာက လူမျိုးခြားတွေရဲ့ လမ်းစဉ်ကို မသင်ယူပါနဲ့။ ကောင်းကင်ပေါ်က လက္ခဏာတွေကို ကြည့်ပြီး လူမျိုးခြားတွေ ထိတ်လန့်သလို မင်းတို့လည်း လိုက်ပြီး မထိတ်လန့်ကြနဲ့။ သူတို့ရဲ့ဓလေ့ထုံးစံတွေဟာ လှည့်စားမှုပဲ။ ခုတ်လှဲခံလိုက်ရတဲ့ တောထဲက သစ်ပင်လိုပဲ။ လက်မှုပညာသည်က အဲဒီသစ်ကိုထွင်းပြီး ရုပ်တုလုပ်တယ်။ အဲဒီရုပ်တုကို ရွှေငွေတွေနဲ့ အလှဆင်ပြီး မပြိုလဲအောင် သံနဲ့ရိုက်တယ်။ ရုပ်တုတွေက သခွားခင်းထဲက စာခြောက်ရုပ်လိုပဲ စကားမပြောတတ်ဘူး။ လမ်းမလျှောက်တတ်တော့ ထမ်းသွားရတယ်။ အန္တရာယ်မပေးနိုင်သလို ကောင်းကျိုးလည်း မပေးနိုင်တဲ့အတွက် မကြောက်ပါနဲ့။ ယေဟောဝါဘုရား၊ ကိုယ်တော့်လို ဘုရားမျိုး မရှိပါဘူး။ ကိုယ်တော်ဟာ ကြီးမြတ်ပြီး တန်ခိုးကြီးလှတယ်။ နာမတော်ကလည်း ကြီးမြတ်လှပါတယ်။ လူမျိုးတို့ရဲ့ဘုရင်၊ ကိုယ်တော့်ကို ဘယ်သူ မကြောက်ရွံ့ဘဲ နေမှာလဲ။ ကိုယ်တော့်ကို ကြောက်ရွံ့ရိုသေထိုက်ပါတယ်။ လူမျိုးခြားတို့ရဲ့ ပညာရှိတွေထဲမှာ၊ တိုင်းနိုင်ငံတွေထဲမှာ ကိုယ်တော်နဲ့တူတဲ့သူ မရှိပါဘူး။ သူတို့တွေဟာ စဉ်းစားဉာဏ်မဲ့ပြီး မိုက်မဲကြတယ်။ သစ်သားရုပ်တုကပေးတဲ့ သွန်သင်ချက်ဟာ လှည့်စားမှုသက်သက်ပဲ။ လက်မှုပညာသည်တွေ၊ ပန်းထိမ်သမားတွေက တာရှိပြည်ကနေ တင်သွင်းလာတဲ့ ငွေပြားတွေ၊ ဥဖတ်မြို့ကနေ တင်သွင်းလာတဲ့ ရွှေတွေကို သုံးပြီး ရုပ်တုတွေကို မွမ်းမံကြတယ်။ အပြာရောင်ချည်နဲ့ ခရမ်းရောင်သိုးမွေးတွေ ဝတ်ဆင်ပေးကြတယ်။ အဲဒီရုပ်တုအားလုံးဟာ ပညာသည်တွေ ထုလုပ်တဲ့ လက်ရာတွေပဲ။ ယေဟောဝါကတော့ စစ်မှန်တဲ့ဘုရားသခင်၊ အသက်ရှင်တဲ့ ဘုရားသခင်၊ ထာဝရဘုရင် ဖြစ်တယ်။ အမျက်တော်ကြောင့် ကမ္ဘာမြေ တုန်လှုပ်လိမ့်မယ်။ ပြစ်ဒဏ်စီရင်ချက်ကို ဘယ်လူမျိုးမှ ခံရပ်နိုင်မှာ မဟုတ်ဘူး။ ကောင်းကင်နဲ့ မြေကြီးကို မဖန်ဆင်းတဲ့ဘုရားတွေဟာ ကောင်းကင်အောက်ကနေ၊ မြေကြီးပေါ်ကနေ ပျက်စီးသွားလိမ့်မယ် လို့ သူတို့ကို ပြောလိုက်ပါ။ ဘုရားသခင်ဟာ ကမ္ဘာမြေကို တန်ခိုးနဲ့ဖန်ဆင်းတဲ့အရှင်၊ ကမ္ဘာမြေကို ဉာဏ်ပညာနဲ့ အခိုင်အမာတည်စေတဲ့အရှင်၊ မိုးကောင်းကင်ကို သိနားလည်နိုင်စွမ်းနဲ့ ဖြန့်မိုးတဲ့အရှင်ပဲ။ ဘုရား အသံလွှင့်လိုက်တဲ့အခါ ကောင်းကင်ပေါ်က ရေတွေ ဆူပွက်ကုန်တယ်။ ကမ္ဘာမြေအစွန်အဖျားကနေ မိုးတိမ်တွေ တက်လာစေတယ်။ မိုးနဲ့အတူ လျှပ်စီးတွေ လက်စေတယ်။ ဘဏ္ဍာတိုက်တွေထဲကနေ လေကို ခေါ်ထုတ်လာတယ်။ လူတွေက စဉ်းစားဉာဏ်မရှိဘဲ၊ ဘာမှမသိဘဲ လုပ်နေကြတယ်။ ပန်းထိမ်သမားက ရုပ်တုကြောင့် အရှက်ကွဲရလိမ့်မယ်။ သူလုပ်တဲ့ရုပ်တုဟာ မဟုတ်မမှန်တဲ့အရာ ဖြစ်နေတာကိုး။ အဲဒီရုပ်တုတွေမှာ အသက်စွမ်းအားမှ မရှိတာ။ ရုပ်တုတွေဟာ လှည့်စားမှုပဲ။ လှောင်ပြောင်စရာပဲ။ စစ်ဆေးမယ့်နေ့ ရောက်တဲ့အခါ ပျက်စီးသွားလိမ့်မယ်။ ယာကုပ်ရဲ့ဝေစုဖြစ်တဲ့ ဘုရားသခင်ကတော့ အဲဒီရုပ်တုတွေနဲ့ မတူဘူး။ ဘုရားသခင်ဟာ အရာအားလုံးကို ပုံသွင်းတဲ့အရှင်ပဲ။ အစ္စရေးဟာ ဘုရားပိုင်တဲ့ တောင်ဝှေးပဲ။ နာမတော်ဟာ ဗိုလ်ခြေတို့ရဲ့အရှင် ယေဟောဝါလို့ ခေါ်တယ်။ ဝိုင်းရံခံနေရတဲ့ အမျိုးသမီး၊ မြေကြီးပေါ်က မင်းရဲ့အထုပ်အပိုးကို စုသိမ်းလိုက်ပါ။ ယေဟောဝါက အခု ပြည်သူပြည်သားတွေကို တိုင်းပြည်ထဲကနေ ငါပစ်ထုတ်တော့မယ်။ သူတို့ကို ဒုက္ခကြုံစေမယ် လို့ပြောတယ်။ ဒဏ်ရာတွေကြောင့် ကျွန်တော့်မှာ အဖြစ်ဆိုးလိုက်တာ။ အနာတွေကလည်း ကုလို့မရဖြစ်နေတယ်။ ဒါဟာ ငါ့ရဲ့ရောဂါပဲ။ ခါးစည်းခံရတော့မှာပေါ့။ ငါ့တဲ ပျက်စီးသွားပြီ။ တဲကြိုးတွေ ပြတ်ထွက်ကုန်ပြီ။ ငါ့သားတွေ ငါ့ကို ထားရစ်ခဲ့ပြီ။ တစ်ယောက်မှ မရှိတော့ ဘူး။ ငါ့တဲကို ဖြန့်မိုးပေးမယ့်သူ၊ ရွက်ထည်တွေကို ပင့်တင်ပေးမယ့်သူ တစ်ယောက်မှ မရှိတော့ဘူး။ သိုးထိန်းတွေ အသိတရားမရှိဘဲ လုပ်နေကြတယ်။ ယေဟောဝါကို မမေးမြန်းတော့ ထိုးထွင်းဉာဏ်ရှိရှိ မလုပ်ဆောင်နိုင်ကြဘူး။ သိုးတွေအားလုံး ကွဲလွင့်ကုန်ပြီ လို့ပဲ ပြောနေရတော့တယ်။ နားထောင်ကြ။ သတင်းတစ်ခု ရောက်လာပြီ။ မြောက်အရပ်မှာရှိတဲ့ ပြည်ကနေ အသံဗလံကြီး ထွက်ပေါ်လာနေပြီ။ ယုဒရဲ့မြေတွေကို လူသူကင်းမဲ့ပြီး ခွေးအတွေအောင်းတဲ့ တွင်းဖြစ်အောင် လုပ်ကြတော့မယ်။ ယေဟောဝါဘုရား၊ လူဟာ ကိုယ်သွားမယ့်လမ်းကို လမ်းညွှန်နိုင်စွမ်းမရှိမှန်း ကျွန်တော် ကောင်းကောင်းသိပါတယ်။ ကိုယ့်ခြေလှမ်းကို လမ်းညွှန်ပိုင်ခွင့်လည်း မရှိပါဘူး။ ယေဟောဝါဘုရား၊ ကျွန်တော့်ကို သင့်တော်သလိုသာ တည့်မတ်ပေးလှည့်ပါ။ အမျက်တော်နဲ့ မတည့်မတ် လိုက်ပါနဲ့။ အဲဒီလိုသာဆိုရင် ကျွန်တော် အစအနမကျန် ပျက်စီးသွားမှာ။ ကိုယ်တော့်ကို လျစ်လျူရှုတဲ့ လူမျိုးတွေအပေါ်၊ နာမတော်ကိုခေါ်ပြီး ဆုမတောင်းကြတဲ့ မျိုးနွယ်စုတွေအပေါ် အမျက်တော် သွန်းလောင်းလိုက်ပါ။ သူတို့က ယာကုပ်ကို ဝါးမျိုပစ်လို့ပါ။ ယာကုပ်ကို ဝါးမျိုပြီး သုတ်သင်ဖျက်ဆီးပစ်ပါပြီ။ သူ့ရဲ့ မွေးရပ်မြေကိုလည်း လူသူကင်းမဲ့စေပါပြီ။,24,Jer,10,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/10/
audio/nwt_24_Jer_BU_11.mp3,ယေဟောဝါက ယေရမိကို ပြောတယ် အိုလူတို့၊ ဒီပဋိညာဉ်စကားတွေကို နားထောင်ကြ။ ယုဒလူတွေနဲ့ ဂျေရုဆလင်မြို့သူမြို့သားတွေကို မင်း ပြောလိုက်ပါ။ သူတို့ကို ပြောလိုက်။ အစ္စရေးတို့ရဲ့ဘုရား ယေဟောဝါ ပြောတာက ဒီပဋိညာဉ်စကားတွေကို မနာခံတဲ့သူ ကျိန်စာသင့်ပါစေ။ မင်းတို့ရဲ့ဘိုးဘေးတွေကို သံရည်ကျိုမီးဖိုဖြစ်တဲ့ အီဂျစ်ပြည်ကနေ ခေါ်ထုတ်လာတုန်းက ငါမိန့်မှာခဲ့တဲ့ ပဋိညာဉ်စကားတွေကတော့ ငါ့စကားကို နာခံပြီး ငါမိန့်မှာထားသမျှ လုပ်ဆောင်ပါ။ ဒါဆိုရင် မင်းတို့ဟာ ငါ့လူတွေဖြစ်လာမယ်။ ငါလည်း မင်းတို့ရဲ့ဘုရားသခင် ဖြစ်လာမယ်။ ဒါမှ နို့နဲ့ပျားရည်စီးတဲ့ ပြည်ကို ပေးမယ်ဆိုပြီး မင်းတို့ရဲ့ဘိုးဘေးတွေကို ကျိန်ဆိုခဲ့တဲ့ ကတိသစ္စာအတိုင်း ငါလုပ်ဆောင်နိုင်မယ်။ အဲဒီပြည်မှာ မင်းတို့ အခုထိ နေထိုင်နေတယ်။ ကျွန်တော်လည်း ယေဟောဝါဘုရား၊ အာမင် လို့ပြောတယ်။ ဒါနဲ့ ယေဟောဝါက ကျွန်တော့်ကို ပြောတယ် ယုဒရဲ့မြို့တွေနဲ့ ဂျေရုဆလင်ရဲ့လမ်းတွေမှာ ကြေညာရမှာက ဒီပဋိညာဉ်စကားတွေကို နားထောင်ပြီး အဲဒီအတိုင်း လုပ်ဆောင်ကြ။ ငါက မင်းတို့ရဲ့ဘိုးဘေးတွေကို အီဂျစ်ပြည်ကနေ ခေါ်ထုတ်လာတဲ့နေ့ကစပြီး ဒီနေ့အထိ အလေးအနက် တိုက်တွန်းခဲ့တယ်။ ငါ့စကားကို နာခံကြ ဆိုပြီး အကြိမ်ကြိမ် ပြောခဲ့တယ်။ ဒါပေမဲ့ သူတို့ နားမထောင်ဘူး။ နားမစွင့်ဘူး။ အဲဒီအစား ဆိုးညစ်တဲ့ စိတ်အလိုနောက်ကို ခေါင်းမာမာနဲ့ လိုက်မြဲလိုက်နေတယ်။ ဒါကြောင့် ငါမိန့်မှာခဲ့ပေမဲ့ သူတို့မလိုက်နာတဲ့ ဒီပဋိညာဉ်ထဲက ကျိန်စာအားလုံးကို သူတို့အပေါ် ငါကျရောက်စေခဲ့တယ်။ ယေဟောဝါက ကျွန်တော့်ကို ပြောတယ် ယုဒလူတွေနဲ့ ဂျေရုဆလင်မြို့သူမြို့သားတွေ လျှို့ဝှက်ကြံစည်နေတယ်။ ငါ့စကားကို မနာခံခဲ့တဲ့ ရှေးခေတ်ဘိုးဘေးတွေရဲ့ အမှားမျိုးကိုပဲ ပြန်ကျူးလွန်ကြတယ်။ တခြားဘုရားတွေနောက်ကို လိုက်ပြီး ဝတ်ပြုကြတယ်။ အစ္စရေးအမျိုးနဲ့ ယုဒအမျိုးက သူတို့ဘိုးဘေးတွေနဲ့ ငါဖွဲ့ခဲ့တဲ့ ပဋိညာဉ်ကို ချိုးဖောက်ကြပြီ။ ဒါကြောင့် ယေဟောဝါ ပြောတာက မလွတ်မြောက်နိုင်တဲ့ ဘေးဆိုးကို သူတို့အပေါ် ငါကျရောက်စေမယ်။ သူတို့ အော်ဟစ်အကူအညီတောင်းတဲ့အခါ ငါနားမထောင်ဘူး။ အဲဒီအခါ ယုဒရဲ့မြို့တွေနဲ့ ဂျေရုဆလင်မြို့သူမြို့သားတွေက သူတို့ယဇ်ပူဇော်ခဲ့တဲ့ ဘုရားတွေဆီ သွားပြီး အော်ဟစ်အကူအညီ တောင်းကြလိမ့်မယ်။ ဒါပေမဲ့ သူတို့ဘေးဆိုးကြုံရချိန်မှာ အဲဒီဘုရားတွေက လုံးဝကယ်တင်နိုင်မှာ မဟုတ်ဘူး။ အို ယုဒ၊ မင်းရဲ့ဘုရားတွေဟာ မင်းရဲ့မြို့တွေလောက်နီးပါး များတာပဲ။ ရှက်ဖွယ်ကောင်းတဲ့ ဘုရားအတွက် မင်းတို့တည်ထားတဲ့ ယဇ်ပလ္လင်တွေ၊ ဗာလဆီ ယဇ်ပူဇော်ဖို့ မင်းတို့တည်ထားတဲ့ ယဇ်ပလ္လင်တွေဟာ ဂျေရုဆလင်မြို့ရဲ့ လမ်းတွေလောက်ကို များလှတယ်။ မင်းကတော့ ဒီလူတွေအတွက် ဆုမတောင်းပေးနဲ့။ သူတို့အတွက် အော်ဟစ်အကူအညီတောင်းတာ၊ ဆုတောင်းတာတွေ မလုပ်နဲ့။ ဘေးဆိုးကြုံရလို့ ငါ့ကို သူတို့အော်ခေါ်တဲ့အခါ ငါနားထောင်မှာ မဟုတ်ဘူး။ လူအမြောက်အမြားက ယုတ်မာတဲ့ အကြံအစည်တွေအတိုင်း လုပ်ဆောင်နေမှတော့ ငါချစ်ရတဲ့သူက ငါ့အိမ်တော်မှာ ဘာလာလုပ်ဦးမှာလဲ။ သန့်ရှင်းတဲ့အသားကို ပူဇော်လို့ကော ကျရောက်မယ့်ဘေးဆိုးကနေ လွတ်မြောက်မှာမို့လို့လား။ အဲဒီအချိန်ရောက်လာတဲ့အခါ ပျော်နိုင်ပါဦးမလား။ ငါယေဟောဝါက မင်းတို့ကို အသီးကောင်းသီးပြီး လှပဝေဆာနေတဲ့ သံလွင်ပင် လို့ ခေါ်ဖူးတယ်။ ဒါပေမဲ့ ကျယ်လောင်တဲ့အသံကြီးနဲ့ မီးရှို့လိုက်တယ်။ ရန်သူတွေက အကိုင်းအခက်တွေကို ချိုးပစ်ကြတယ်။ မင်းကို စိုက်ပျိုးတဲ့အရှင်၊ ဗိုလ်ခြေတို့ရဲ့အရှင် ယေဟောဝါ ကြေညာတာက ဗာလဆီ ယဇ်ပူဇော်ပြီး ငါ့ကိုစိတ်ဆိုးအောင်လုပ်ခဲ့တဲ့ အစ္စရေးအမျိုးနဲ့ ယုဒအမျိုး ကျူးလွန်ခဲ့တဲ့ မကောင်းမှုတွေကြောင့် ဘေးဆိုးကျရောက်တော့မယ်။ ယေဟောဝါက ကျွန်တော့်ကို အသိပေးတယ်။ အဲဒီအချိန်မှာ သူတို့လုပ်နေတာတွေ ကျွန်တော့်ကိုပြတယ်။ ကျွန်တော်ဟာ သတ်ဖို့ခေါ်သွားခံရတဲ့၊ ပြုသမျှခံရမယ့် သိုးသငယ်လိုပဲ။ သူတို့က အပင်ကိုရော အသီးကိုပါ ဖျက်ဆီးကြစို့။ သူ့နာမည်ကို သတိမရတော့အောင် သက်ရှိလောကထဲကနေ သူ့ကိုပယ်ရှင်းကြစို့ လို့ပြောပြီး မကောင်းကြံနေမှန်း ကျွန်တော် မသိဘူး။ ဗိုလ်ခြေတို့ရဲ့အရှင် ယေဟောဝါကတော့ ဖြောင့်မတ်ခြင်းနဲ့အညီ တရားစီရင်တယ်။ စိတ်နှလုံးကိုရော အနက်ရှိုင်းဆုံး ခံစားချက်တွေကိုပါ စစ်ဆေးတယ်။ ကျွန်တော့်အမှုကို ကိုယ်တော့်ဆီမှာ အပ်ထားတဲ့အတွက် ကိုယ်တော် လက်စားချေတာကို မြင်တွေ့ပါရစေ။ ကျွန်တော့်အသက်ကို သတ်ချင်နေတဲ့ အာနသုတ်မြို့သားတွေက ငါတို့လက်ချက်နဲ့ မင်းမသေချင်ရင် ယေဟောဝါရဲ့နာမည်ကို သုံးပြီး ပရောဖက်မပြုနဲ့ လို့ပြောတယ်။ ဒါကြောင့် သူတို့နဲ့ပတ်သက်ပြီး ယေဟောဝါ ပြောတယ်။ ဗိုလ်ခြေတို့ရဲ့အရှင် ယေဟောဝါက အခု သူတို့ကို ငါပြစ်ဒဏ်ပေးတော့မယ်။ လူငယ်တွေ ဓားဘေးကြောင့် သေဆုံးရမယ်။ သားသမီးတွေလည်း အငတ်ဘေးကြောင့် သေဆုံးရမယ်။ တစ်ယောက်မှ ကျန်ကြွင်းမှာ မဟုတ်ဘူး။ ငါပြစ်ဒဏ်ပေးတဲ့နှစ်မှာ အာနသုတ်မြို့သားတွေအပေါ် ဘေးဆိုးကျရောက်စေမယ် လို့ပြောတယ်။,24,Jer,11,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/11/
audio/nwt_24_Jer_BU_12.mp3,ယေဟောဝါ၊ ကိုယ်တော်ဟာ ဖြောင့်မတ်တဲ့ဘုရားပါ။ ကျွန်တော်တိုင်ကြားတဲ့အခါ၊ တရားမျှတမှုအကြောင်း လျှောက်လဲတဲ့အခါ ကိုယ်တော် မျှတစွာ စီရင်ပေးတယ်။ ဒါပေမဲ့ လူဆိုးတွေကျတော့ ဘာလို့ အောင်မြင်နေတာလဲ။ သစ္စာဖောက်တွေ ဘာလို့ အပူအပင်ကင်းနေတာလဲ။ ကိုယ်တော် စိုက်ပျိုးလို့ သူတို့ အမြစ်စွဲနေတယ်။ ကြီးထွားပြီး သီးပွင့်ဖြစ်ထွန်းနေတယ်။ ကိုယ်တော်ဟာ သူတို့ရဲ့နှုတ်ဖျားမှာပဲ ရှိတာပါ။ သူတို့ ရင်ထဲမှာ မရှိပါဘူး။ အို ယေဟောဝါ၊ ကျွန်တော့်ကိုတော့ ကိုယ်တော် ကောင်းကောင်းသိမြင်တယ်။ ကျွန်တော့်စိတ်နှလုံးကို စစ်ဆေးတဲ့အခါ ကိုယ်တော်နဲ့ တစ်စိတ်တစ်ဝမ်းတည်း ဖြစ်နေတာကို တွေ့တယ်။ သူတို့ကို အသတ်ခံရမယ့် သိုးတွေလို ရွေးထုတ်ပါ။ အသတ်ခံရမယ့်နေ့အတွက် ဖယ်ထားပါ။ တိုင်းပြည်ဟာ ဘယ်အချိန်အထိ ပျက်စီးနေမှာလဲ။ လယ်ထွက်သီးနှံတွေလည်း ဘယ်အချိန်အထိ ခြောက်သွေ့နေမှာလဲ။ ငါတို့ ဘာတွေကြုံရမှန်း ဘုရား မသိပါဘူး လို့ပြောနေတဲ့ ပြည်သူပြည်သားတွေရဲ့ မကောင်းမှုကြောင့် သားရဲတွေ၊ ငှက်တွေ ထွက်ပြေးကုန်ပြီ။ မင်းက လူတွေနဲ့ ပြိုင်ပြေးတဲ့အခါ မောပန်းနေရင် ဘယ်လိုလုပ်ပြီး မြင်းတွေနဲ့ ပြိုင်ပြေးနိုင်မှာလဲ။ တိုင်းပြည်အေးချမ်းနေတုန်းမှာ စိတ်ချလက်ချ ဖြစ်နေရင် ဂျော်ဒန်မြစ်တစ်လျှောက် ချုံနွယ်ပိတ်ပေါင်းတွေထဲ ရောက်တဲ့အခါ ဘယ်လိုလုပ်မလဲ။ ညီရင်းအစ်ကိုတွေ၊ အဖေ့အိမ်သူအိမ်သားတွေ မင်းကို သစ္စာဖောက်ပြီး အော်ကြီးဟစ်ကျယ် ပြောဆိုကြတယ်။ ကောင်းတဲ့စကားတွေ ပြောလာရင်တောင် သူတို့ကို မယုံပါနဲ့။ ငါက အိမ်ကို စွန့်ခွာလိုက်ပြီ။ ငါ့အမွေကို စွန့်ပစ်လိုက်ပြီ။ ငါချစ်မြတ်နိုးရသူကို ရန်သူတွေလက်ထဲ အပ်လိုက်ပြီ။ ငါ့အမွေဟာ ငါ့အတွက်တော့ တောထဲကခြင်္သေ့လို ဖြစ်နေပြီ။ ငါ့ကို သူဟိန်းဟောက်တယ်။ ဒါကြောင့် သူ့ကို ငါမုန်းတယ်။ ငါ့အမွေဟာ ငါ့အတွက်တော့ အရောင်အသွေးစုံလင်တဲ့ သားရဲငှက်လိုပဲ။ တခြားငှက်ရဲတွေ သူ့ကို ဝိုင်းရံတိုက်ခိုက်ကြတယ်။ တောသားရဲအပေါင်းတို့၊ လာကြ။ အတူစုရုံးပြီး လာစားကြ။ သိုးထိန်းများစွာက ငါ့စပျစ်ခြံကို ဖျက်ဆီးပစ်ပြီ။ ငါပိုင်တဲ့မြေကွက်ကို နင်းခြေပစ်ပြီ။ ငါနှစ်သက်တဲ့ အဲဒီမြေကွက်ကို လူသူကင်းမဲ့တဲ့ တောကန္တာရဖြစ်စေပြီ။ ငါ့မြေကွက်ဟာ လွင်တီးခေါင်ဖြစ်သွားပြီ။ ခြောက်သွေ့သွားပြီ။ ငါ့ရှေ့မှာ လူသူကင်းမဲ့သွားပြီ။ တစ်ပြည်လုံး လူသူကင်းမဲ့သွားပြီ။ ဒါကို ဘယ်သူမှ နှလုံးမသွင်းကြဘူး။ တောကန္တာရတစ်လျှောက်က ဖွတ်ဖွတ်ကြေနေတဲ့ လမ်းတွေပေါ် ဖျက်ဆီးသူတွေ ရောက်လာပြီ။ ယေဟောဝါရဲ့ဓားက တစ်ပြည်လုံးမှာရှိတဲ့ လူတွေကို ဖျက်ဆီးလိုက်ပြီ။ ဘယ်သူမှ အေးအေးချမ်းချမ်း မနေထိုင်ရဘူး။ ဂျုံကို စိုက်ပေမဲ့ ဆူးပင်တွေပဲ ရိတ်သိမ်းရတယ်။ ပင်ပင်ပန်းပန်း လုပ်ပေမဲ့ ဘာအကျိုးမှ မခံစားရဘူး။ ယေဟောဝါရဲ့ ဒေါသမီးကြောင့် သီးနှံမထွက်လို့ သူတို့ အရှက်ကွဲရလိမ့်မယ်။ ယေဟောဝါ ပြောတာက ငါ့ရဲ့အစ္စရေးတွေအတွက် အပိုင်ပေးထားတဲ့ အမွေကို မကောင်းတဲ့ အိမ်နီးချင်းလူမျိုးတွေ ထိပါးနေတယ်။ ဒါကြောင့် သူတို့ကို ပြည်ထဲကနေ ငါဆွဲနုတ်မယ်။ ယုဒအမျိုးကိုလည်း သူတို့ထဲကနေ ဆွဲနုတ်မယ်။ သူတို့ကို ဆွဲနုတ်ပြီးတဲ့နောက် ကရုဏာပြန်ပြမယ်။ အားလုံးကို သူတို့ရဲ့အမွေရှိရာ၊ သူတို့ရဲ့ပြည်ရှိရာကို ပြန်ခေါ်လာမယ်။ အဲဒီလူမျိုးတွေက ဗာလကို တိုင်တည်ကျိန်ဆိုဖို့ ငါ့လူတွေကို သင်ပေးခဲ့တယ်။ အခု သူတို့က အသက်ရှင်နေတဲ့ ယေဟောဝါကို တိုင်တည်ကျိန်ဆိုတယ် ဆိုပြီး ငါ့နာမည်နဲ့ ကျိန်ဆိုမယ်၊ ငါ့လူမျိုးရဲ့လမ်းစဉ်တွေကို ပြန်သင်ယူမယ်ဆိုရင် ငါ့လူတွေအလယ်မှာ တည်မြဲနေလိမ့်မယ်။ မနာခံဘူးဆိုရင်တော့ အဲဒီလူမျိုးကို ငါဆွဲနုတ်မယ်။ ငါဆွဲနုတ်ပြီး ဖျက်ဆီးပစ်မယ် လို့ယေဟောဝါ ပြောတယ်။,24,Jer,12,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/12/
audio/nwt_24_Jer_BU_13.mp3,ယေဟောဝါက ချည်ခါးစည်းကြိုးကို သွားဝယ်ပြီး ခါးမှာ ချည်ထားပါ။ ရေမစိုစေနဲ့ လို့ ကျွန်တော့်ကို ပြောတယ်။ ကျွန်တော်လည်း ယေဟောဝါ ပြောတဲ့အတိုင်း ခါးစည်းကြိုးကိုဝယ်ပြီး ခါးမှာ ချည်ထားလိုက်တယ်။ ယေဟောဝါက ကျွန်တော့်ကို၊ ယူဖရေးတီးမြစ်ကို သွားပါ။ မင်း ဝယ်ပြီးချည်ထားတဲ့ ခါးစည်းကြိုးကို ယူသွားပြီး ကျောက်ကြိုကျောက်ကြားမှာ ဝှက်ထားလိုက်ပါ လို့ ထပ်ပြောတယ်။ ဒါနဲ့ ကျွန်တော်လည်း ယေဟောဝါ မိန့်မှာတဲ့အတိုင်း ခါးစည်းကြိုးကို ယူဖရေးတီးမြစ်နားမှာ ဝှက်ထားလိုက်တယ်။ ရက်အတော်ကြာပြီးတဲ့နောက် ယေဟောဝါက အခု ယူဖရေးတီးမြစ်ကို သွားပြီး ငါဝှက်ခိုင်းထားတဲ့ ခါးစည်းကြိုးကို ယူလာပါ လို့ပြောတယ်။ ကျွန်တော်လည်း ယူဖရေးတီးမြစ်ကို သွားတယ်။ ခါးစည်းကြိုး ဝှက်ထားတဲ့နေရာကို တူးတဲ့အခါ ခါးစည်းကြိုးဟာ ဆွေးမြည့်ပြီး အသုံးမဝင်တော့တာကို တွေ့လိုက်ရတယ်။ ယေဟောဝါက ကျွန်တော့်ကို ပြောတယ် ငါယေဟောဝါ ပြောတာက ယုဒရဲ့မာနနဲ့ ဂျေရုဆလင်ရဲ့ မာန်မာနဟာ အဲဒီခါးစည်းကြိုးလိုပဲ ဖြစ်သွားလိမ့်မယ်။ ငါ့စကားကိုမနာခံဘဲ စိတ်အလိုနောက်ကို ခေါင်းမာမာနဲ့ လိုက်သွားတဲ့သူတွေ၊ တခြားဘုရားတွေနောက် လိုက်ပြီး ဦးချဝတ်ပြုတဲ့ ဒီလူယုတ်မာတွေလည်း လုံးဝ အသုံးမဝင်တော့တဲ့ အဲဒီခါးစည်းကြိုးလို ဖြစ်သွားလိမ့်မယ်။ ခါးစည်းကြိုးက ခါးမှာ စွဲမြဲနေသလို အစ္စရေးတစ်မျိုးလုံးနဲ့ ယုဒတစ်မျိုးလုံးကိုလည်း ငါ့ဆီမှာ စွဲမြဲစေခဲ့တယ်။ သူတို့ကို ငါ့လူမျိုး၊ ငါ့ရဲ့ဘွဲ့နာမည်၊ ငါ့ကိုချီးမွမ်းစရာ၊ လှပတဲ့အရာ ဖြစ်စေခဲ့တယ်။ ဒါပေမဲ့ သူတို့ မနာခံခဲ့ကြဘူး လို့ယေဟောဝါ ပြောတယ်။ အိုးကြီးရှိသမျှ စပျစ်ဝိုင်နဲ့ပြည့်နေရမယ် လို့ အစ္စရေးတို့ရဲ့ဘုရား ယေဟောဝါ ပြောတယ် ဆိုတဲ့ သတင်းကိုလည်း သူတို့ကို မင်းပြောရမယ်။ သူတို့က အိုးကြီးရှိသမျှ စပျစ်ဝိုင်နဲ့ ပြည့်နေရမယ်ဆိုတာ ငါတို့ သိပြီးသားပါ လို့ဖြေလိမ့်မယ်။ အဲဒီအခါ မင်းပြောလိုက်ပါ ယေဟောဝါ မိန့်မှာတာက ဒီပြည်သူပြည်သားတွေ၊ ဒါဝိဒ်ရဲ့ရာဇပလ္လင်ပေါ် နန်းထိုင်တဲ့ ဘုရင်တွေ၊ ပုရောဟိတ်တွေ၊ ပရောဖက်တွေနဲ့ ဂျေရုဆလင်မြို့သူမြို့သားတွေ မူးယစ်သွားတဲ့အထိ သူတို့ထဲ စပျည်ဝိုင်ကို ငါဖြည့်မယ်။ အချင်းချင်းကို၊ သားအဖချင်းကို ငါကိုင်ဆောင့်မယ်။ သနားစာနာမှာ မဟုတ်ဘူး။ ကရုဏာပြမှာ မဟုတ်ဘူး။ သူတို့အတွက် ဝမ်းနည်းမှာ မဟုတ်ဘူး။ သူတို့ကို မဖျက်ဆီးဖို့ ငါ့ကို ဘယ်အရာကမှ တားဆီးနိုင်မှာ မဟုတ်ဘူး။ ဒါဟာ ငါယေဟောဝါ ပြောတဲ့စကားပဲ။ နားထောင်ကြ။ အာရုံစိုက်ကြ။ မမောက်မာကြနဲ့။ ယေဟောဝါ ပြောနေတယ်။ မှောင်မိုက်သွားအောင် ဘုရား မလုပ်ခင်၊ နေဝင်ချိန်မှာ တောင်တန်းတွေပေါ် ခင်ဗျားတို့ တိုက်မိမလဲခင် ယေဟောဝါဘုရားကို ဂုဏ်တင်ကြပါ။ အလင်းကို ခင်ဗျားတို့မျှော်လင့်ပေမဲ့ ဘုရားက မှောင်မိုက်စေလိမ့်မယ်။ အမှောင်ထုကြီး ဖြစ်စေလိမ့်မယ်။ ခင်ဗျားတို့ နားမထောင်ဘူး ဆိုရင် ခင်ဗျားတို့ရဲ့ မာနကြောင့် ကျွန်တော် တိတ်တဆိတ် ငိုကြွေးရလိမ့်မယ်။ မျက်ရည်ဖြိုင်ဖြိုင် ကျလိမ့်မယ်။ ယေဟောဝါရဲ့သိုးအုပ်ဟာ သုံ့ပန်းအဖြစ် ခေါ်ဆောင်ခံရတဲ့အတွက် ကျွန်တော့်မျက်ရည်တွေ ချောင်းလို စီးဆင်းလိမ့်မယ်။ နိမ့်တဲ့နေရာမှာ ထိုင်ပါ။ ခေါင်းပေါ်ကနေ အလှသရဖူ ပြုတ်ကျတော့မယ် ဆိုပြီး ဘုရင်နဲ့ မယ်တော်ကြီးကို ပြောပါ။ တောင်ဘက်မှာရှိတဲ့မြို့တွေ ပိတ်နေပြီ။ ဖွင့်မယ့်သူ တစ်ယောက်မှ မရှိဘူး။ ယုဒလူအားလုံး ပြည်နှင်ခံရပြီ။ တစ်ယောက်မကျန် ပြည်နှင်ခံရပြီ။ မြောက်အရပ်က လာနေသူတွေကို မျှော်ကြည့်လိုက်ပါ။ မင်းကိုပေးထားတဲ့ သိုးအုပ်၊ မင်းရဲ့ လှပတဲ့သိုးတွေ ဘယ်မှာလဲ။ အစကတည်းက ရင်းနှီးကျွမ်းဝင်ခဲ့တဲ့ မိတ်ဆွေတွေက ပြစ်ဒဏ်ပေးတဲ့အခါ မင်း ဘာပြန်ပြောမလဲ။ သားဖွားနေတဲ့ မိန်းမလို ဝေဒနာ မခံစားရဘဲ နေမလား။ ငါ ဘာလို့ ဒါတွေကြုံရတာလဲ လို့ မင်းတွေးမိတဲ့အခါ မင်းရဲ့ ကြီးလေးတဲ့အမှားကြောင့် ဝတ်လုံအချွတ်ခံရတာ ခြေဖနောင့်တွေ တအားနာကျင်ခဲ့ရတာကို သိမှတ်ပါ။ ကုရှလူဟာ အသားအရေကို ပြောင်းလဲနိုင်သလား။ ကျားသစ်ဟာ အကွက်အပြောက်တွေကို ပြောင်းလဲနိုင်သလား။ ပြောင်းလဲနိုင်ခဲ့ရင် မကောင်းမှုမှာ ကျင်လည်နေတဲ့ မင်းတို့လည်း ကောင်းမှုပြုနိုင်လိမ့်မယ်။ ဒါကြောင့် ကန္တာရလေကြောင့် လွင့်သွားတဲ့ ကောက်ရိုးလို မင်းတို့ကို ငါကွဲလွင့်စေမယ်။ ငါ့ကိုမေ့လျော့ပြီး အလိမ်အညာတွေကို ယုံကြည်ကိုးစားခဲ့လို့ အဲဒီလို ကြုံရတာ။ ဒါဟာ မင်းအတွက် ငါသတ်မှတ်ပေးတဲ့ ဝေစုပဲ လို့ယေဟောဝါ ပြောတယ်။ ဒါကြောင့် မျက်နှာကို အုပ်တဲ့အထိ မင်းရဲ့ဝတ်လုံကို ငါလှန်ပစ်မယ်။ မင်းရဲ့အရှက်ကို လူတွေ မြင်ရလိမ့်မယ်။ မင်း အိမ်ထောင်ရေးဖောက်ပြန်တာ၊ ရမ္မက်စိတ်နဲ့ ဟီတာ၊ ညစ်ညမ်းစွာ ပြည့်တန်ဆာ လုပ်တာတွေကိုလည်း လူတွေ မြင်ရလိမ့်မယ်။ တောင်ကုန်းတွေပေါ်မှာ၊ လယ်ပြင်တွေမှာ မင်းရဲ့ ရွံစရာအကျင့်တွေကို ငါမြင်ပြီ။ အို ဂျေရုဆလင်၊ မင်းဟာ အဖြစ်ဆိုးကြုံရလိမ့်မယ်။ ဘယ်အချိန်အထိ အခုလို မသန့်မရှင်း ဖြစ်နေဦးမှာလဲ။,24,Jer,13,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/13/
audio/nwt_24_Jer_BU_14.mp3,မိုးခေါင်ခြင်းဘေးနဲ့ပတ်သက်ပြီး ယေဟောဝါက ယေရမိကိုပြောတယ် ယုဒက ညည်းတွားငိုကြွေးနေတယ်။ မြို့တံခါးတွေ ပျက်စီးပြီး စိတ်ပျက်လက်ပျက်နဲ့ မြေပေါ် လဲပြိုနေတယ်။ ဂျေရုဆလင်ရဲ့ငိုသံဟာ အထက်ကို တက်နေတယ်။ သခင်တွေက ကျွန်တွေကိုရေခပ်ခိုင်းတယ်။ သူတို့က ရေတွင်းကိုသွားပေမဲ့ ရေမတွေ့ဘူး။ အိုးထဲမှာ ရေမပါဘဲ ပြန်လာကြတယ်။ အရှက်တကွဲဖြစ်ပြီး စိတ်ပျက်နေတဲ့အတွက် ခေါင်းကို ဖုံးထားကြတယ်။ တိုင်းပြည်မှာ မိုးမရွာတဲ့အတွက် မြေတွေ အက်ကွဲနေတယ်။ လယ်သမားတွေ တုန်လှုပ်ချောက်ချားပြီး ခေါင်းကိုဖုံးထားကြတယ်။ မြက်တွေ မရှိတဲ့အတွက် သမင်မတောင် သားပေါက်လေးကို ပစ်ထားခဲ့တယ်။ မြည်းရိုင်းတွေက တောင်ကတုံးတွေပေါ်မှာ ရပ်ပြီး ခွေးအတွေလို အသက်ကို လုရှူရင်း မောဟိုက်နေတယ်။ အပင်တွေမရှိတဲ့အတွက် အစာရှာရင်း မျက်စိတွေ မှုန်ဝါးနေတယ်။ အို ယေဟောဝါ၊ ကျွန်တော်တို့ရဲ့ အမှားတွေက ကျွန်တော်တို့မှားကြောင်း သက်သေထွက်ဆိုနေပေမဲ့ နာမတော်ကိုထောက်ပြီး လုပ်ဆောင်ပေးပါ။ ကျွန်တော်တို့ သစ္စာမဲ့ပေါင်းလည်း များလှပါပြီ။ ကိုယ်တော့်ကို ပြစ်မှားမိပါပြီ။ အစ္စရေးရဲ့ မျှော်လင့်ချက်၊ ဒုက္ခရောက်ချိန်မှာ ကယ်တင်တဲ့အရှင်၊ ကိုယ်တော်ဟာ တိုင်းပြည်မှာ သူစိမ်းတစ်ယောက်လို ဘာလို့ ဖြစ်နေတာလဲ။ ညအိပ်တည်းခိုတဲ့ ခရီးသည်လို ဘာလို့ ဖြစ်နေတာလဲ။ မှင်တက်နေတဲ့သူလို၊ ခွန်အားကြီးလျက်နဲ့ မကယ်တင်နိုင်တဲ့သူလို ဘာလို့ ဖြစ်နေတာလဲ။ အို ယေဟောဝါ၊ ကျွန်တော်တို့အလယ်မှာ ဘုရားရှိနေတာပဲ။ ကျွန်တော်တို့ကို နာမတော်နဲ့ မှည့်ခေါ်ထားတာပဲ။ ကျွန်တော်တို့ကို မစွန့်ပစ်လိုက်ပါနဲ့။ ဒီလူတွေနဲ့ပတ်သက်ပြီး ယေဟောဝါ ပြောတာက သူတို့ဟာ လှည့်လည်သွားလာရတာကို ကြိုက်တယ်။ ခြေထောက်ကို မထိန်းချုပ်ကြဘူး။ ဒါကြောင့် သူတို့ကို ယေဟောဝါ မနှစ်သက်ဘူး။ အခု သူတို့ရဲ့အမှားတွေကို သတိရပြီး အပြစ်တွေအတွက် ဖြေရှင်းချက်တောင်းမယ်။ အဲဒီနောက် ကျွန်တော့်ကို ယေဟောဝါ ပြောတယ် ဒီလူတွေ ကောင်းစားဖို့ ဆုမတောင်းပေးပါနဲ့။ အစာရှောင်ချိန်မှာ သူတို့ အသနားခံတာကို ငါနားမထောင်ဘူး။ သူတို့ပူဇော်တဲ့ အကုန်အစင် မီးရှို့ရာအလှူတွေ၊ ကောက်နှံအလှူတွေကို ငါမနှစ်သက်ဘူး။ ဓားဘေး၊ အငတ်ဘေး၊ ကပ်ရောဂါဘေးနဲ့ သူတို့ကို ပယ်ရှင်းမယ်။ အဲဒီအခါ ကျွန်တော်က အချုပ်အခြာအာဏာပိုင်ရှင် ယေဟောဝါ၊ ပရောဖက်တွေက ဓားဘေးကို မင်းတို့ မြင်ရမှာမဟုတ်ဘူး။ အငတ်ဘေး ကြုံရမှာလည်း မဟုတ်ဘူး။ ဘုရားက ဒီနေရာမှာ စစ်မှန်တဲ့ငြိမ်သက်ခြင်း ပေးမယ် လို့ ဟောနေပါတယ် ဆိုပြီး ပြောလိုက်တယ်။ ဒါနဲ့ ယေဟောဝါက အဲဒီပရောဖက်တွေ ငါ့နာမည်သုံးပြီး မဟုတ်မမှန်တာတွေ ဟောနေတယ်။ သူတို့ကို ငါစေလွှတ်တာ မဟုတ်ဘူး။ အဲဒီလို ငါမမိန့်မှာခဲ့သလို ပြောလည်း မပြောခဲ့ဘူး။ မမှန်တဲ့စိတ်အာရုံတွေ၊ အသုံးမဝင်တဲ့ နတ်ဆိုးပညာတွေ၊ စိတ်ရဲ့လှည့်စားမှုတွေအတိုင်း ပရောဖက်ပြုနေကြတာ။ ဒါကြောင့် ငါမစေလွှတ်ဘဲ ငါ့နာမည်သုံးပြီး ဟောနေတဲ့ ပရောဖက်တွေ၊ ဒီပြည်မှာ ဓားဘေး၊ အငတ်ဘေးကြုံရမှာ မဟုတ်ဘူးလို့ ဟောနေတဲ့ ပရောဖက်တွေနဲ့ပတ်သက်ပြီး ငါယေဟောဝါပြောမယ် ဒီပရောဖက်တွေဟာ ဓားဘေး၊ အငတ်ဘေးနဲ့ ပျက်စီးရလိမ့်မယ်။ သူတို့ပရောဖက်ပြုတာကို နားထောင်တဲ့သူတွေလည်း ဓားဘေး၊ အငတ်ဘေးကြောင့် ဂျေရုဆလင်ရဲ့ လမ်းတွေပေါ်မှာ စွန့်ပစ်ခံရလိမ့်မယ်။ သူတို့ကိုရော သားမယားတွေကိုပါ သင်္ဂြိုဟ်မယ့်သူ တစ်ယောက်မှ ရှိမှာမဟုတ်ဘူး။ သူတို့ခံထိုက်တဲ့ ဘေးဆိုးကို ငါကျရောက်စေမယ်။ သူတို့ကို ပြောလိုက်ပါ ကျွန်တော့်မျက်ရည်တွေ ချောင်းရေလို နေ့ရောညပါ စီးဆင်းပါစေ။ ကျွန်တော့်ရဲ့လူမျိုး သမီးပျိုဟာ အပြင်းအထန် ဒဏ်ရာရပြီး ပြိုလဲပျက်စီးသွားပြီ။ လယ်ပြင်ကို သွားကြည့်ရင် ဓားဘေးကြောင့် သေနေသူတွေကို တွေ့ရတယ်။ မြို့ထဲ ဝင်လာရင်လည်း အငတ်ဘေးကြောင့် ရောဂါရနေသူတွေကို မြင်ရတယ်။ ပရောဖက်တွေရော ပုရောဟိတ်တွေပါ သူတို့ မသိတဲ့ပြည်မှာ လျှောက်သွားနေတယ်။ ဘုရားသခင်၊ ယုဒကို လုံးဝ ပစ်ပယ်လိုက်ပြီလား။ ဇိအုန်ကို စက်ဆုပ်ရွံရှာနေပြီလား။ ကုသလို့ မရတဲ့အထိ ဘာလို့ ဒဏ်ခတ်တာလဲ။ ငြိမ်သက်ခြင်းကို မျှော်လင့်ပေမဲ့ ကောင်းတာတစ်ခုမှ ရောက်မလာဘူး။ ကုသခံရမယ့်အချိန်ကို မျှော်လင့်ပေမဲ့ ထိတ်လန့်စရာတွေပဲ ရောက်လာတယ်။ ယေဟောဝါဘုရား၊ ကိုယ်တိုင်ရဲ့ ဆိုးညစ်မှုနဲ့ ဘိုးဘေးတို့ရဲ့ အမှားတွေကို ဝန်ခံပါတယ်။ ကိုယ်တော့်ကို ကျွန်တော်တို့ ပြစ်မှားမိပါပြီ။ နာမတော်ကိုထောက်ပြီး ကျွန်တော်တို့ကို မပစ်ပယ်လိုက်ပါနဲ့။ ဘုန်းကြီးတဲ့ရာဇပလ္လင်ကို အထင်မသေးလိုက်ပါနဲ့။ ကျွန်တော်တို့နဲ့ဖွဲ့ထားတဲ့ ပဋိညာဉ်ကို သတိရပေးပါ။ မပယ်ဖျက်လိုက်ပါနဲ့။ လူမျိုးခြားတို့ရဲ့ အသုံးမဝင်တဲ့ရုပ်တုတွေက မိုးရွာစေနိုင်လို့လား။ ကောင်းကင်က သူ့အလိုလို မိုးရွာနိုင်လို့လား။ ယေဟောဝါဘုရား၊ ကိုယ်တော်တစ်ပါးတည်းသာ လုပ်ဆောင်နိုင်တာပါ။ ကိုယ်တော်တစ်ပါးတည်းသာ လုပ်ဆောင်ခဲ့တဲ့အတွက် ကိုယ်တော့်ကိုပဲ မျှော်လင့်နေပါတယ်။,24,Jer,14,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/14/
audio/nwt_24_Jer_BU_15.mp3,ယေဟောဝါက ကျွန်တော့်ကို ပြောတယ် ငါ့ရှေ့မှာ မောရှေနဲ့ ရှမွေလ ရပ်နေရင်တောင် သူတို့ကို ငါမျက်နှာသာပေးမှာ မဟုတ်ဘူး။ ငါ့ရှေ့ကနေ မောင်းထုတ်ပစ်။ သူတို့ သွားပါစေ။ ဘယ်ကိုသွားရမှာလဲ လို့မေးခဲ့ရင် ပြောလိုက်။ ယေဟောဝါ ပြောတာက တချို့ ရောဂါဆိုးနဲ့ သေမယ်။ တချို့ ဓားဘေးနဲ့ သေမယ်။ တချို့ အငတ်ဘေးနဲ့ သေမယ်။ တချို့ သုံ့ပန်းဘဝ ရောက်သွားမယ်။ သတ်ဖြတ်မယ့်ဓား၊ ကိုက်ဆွဲမယ့်ခွေး၊ ဝါးမျိုဖျက်ဆီးမယ့် မိုးကောင်းကင်ငှက်တွေနဲ့ မြေပေါ်က သားရဲတွေဆိုတဲ့ ဘေးဆိုး လေးမျိုးကို သူတို့အပေါ် ငါကျရောက်စေမယ်။ ဒါဟာ ငါယေဟောဝါပြောတဲ့ စကားပဲ။ ဂျေရုဆလင်မြို့မှာ ဟေဇကိရဲ့သား၊ ယုဒဘုရင် မနာရှေ လုပ်ခဲ့တာတွေကြောင့် သူတို့ကို ကမ္ဘာ့တိုင်းနိုင်ငံတွေ ထိတ်လန့်စရာ ဖြစ်စေမယ်။ အို ဂျေရုဆလင်၊ မင်းကို ဘယ်သူ သနားမှာလဲ။ ဘယ်သူ ကိုယ်ချင်းစာမှာလဲ။ နေကောင်းရဲ့လားလို့ ဘယ်သူမေးမှာလဲ။ မင်းက ငါ့ကို စွန့်ပစ်တယ်။ အမြဲကျောခိုင်းတယ်။ ဒီတော့ ငါလည်း လက်ကိုဆန့်ပြီး မင်းကို ဖျက်ဆီးမယ်။ မင်းကို သနားရတာ ငြီးငွေ့လာပြီ။ ဒါဟာ ငါယေဟောဝါပြောတဲ့ စကားပဲ။ ငါက မြို့တံခါးတွေမှာ သူတို့ကို ကောက်ဆွနဲ့ လှေ့မယ်။ သူတို့ရဲ့သားသမီးတွေကို ဆုံးပါးစေမယ်။ ငါ့လူတွေက သူတို့ရဲ့လမ်းစဉ်ကနေ ပြန်မလှည့်လာတဲ့အတွက် သူတို့ကို ဖျက်ဆီးပစ်မယ်။ သူတို့ရဲ့ မုဆိုးမတွေဟာ ငါ့ရှေ့မှာ ပင်လယ်သဲပွင့်တွေထက် များလိမ့်မယ်။ ဖျက်ဆီးသူကို မွန်းတည့်ချိန်မှာ မိခင်တွေနဲ့လူငယ်တွေဆီ ငါခေါ်လာမယ်။ တုန်လှုပ်ချောက်ချားစရာတွေ ရုတ်တရက် ကျရောက်စေမယ်။ ကလေးခုနစ်ယောက် မွေးထားတဲ့ မိန်းမက မေ့မြောနေတယ်။ အသက်ကို မနည်း လုရှူနေရတယ်။ နေ့အချိန်မှာပဲ နေဝင်သွားတဲ့အတွက် သူ အရှက်တကွဲ အကျိုးနည်းဖြစ်သွားပြီ။ ကျန်ကြွင်းသူ အနည်းငယ်ကိုတော့ ရန်သူတွေရှေ့မှာ ဓားဘေးနဲ့ ငါသေစေမယ်။ ဒါဟာ ယေဟောဝါပြောတဲ့ စကားပဲ။ အမေရယ်၊ ကျွန်တော့်အဖြစ်က ဆိုးလိုက်တာ။ တစ်တိုင်းပြည်လုံး ငြင်းခုံရန်တွေ့ကြမယ့်သူကို အမေ မွေးထုတ်လိုက်တာပဲ။ ကျွန်တော်က သူများကို မချေးပေးဖူးပါဘူး။ မချေးယူဖူးပါဘူး။ ဒါတောင် အားလုံးက ကျွန်တော့်ကို ကျိန်ဆဲကြတယ်။ အဲဒီအခါ ယေဟောဝါက မင်းရဲ့ကောင်းကျိုးအတွက် ငါဆက်ဆက် လုပ်ဆောင်ပေးမယ်။ ဘေးဆိုးကြုံရတဲ့အခါ၊ ဒုက္ခရောက်တဲ့အခါ မင်းအတွက် ရန်သူတွေရှေ့မှာ ငါကြားဝင်ဆောင်ရွက်ပေးမယ်။ သံကို၊ အထူးသဖြင့် မြောက်အရပ်ကထွက်တဲ့ သံကို၊ ကြေးနီကို ဘယ်သူ အပိုင်းပိုင်း ချိုးဖြတ်နိုင်သလဲ။ နယ်မြေတစ်လျှောက်မှာ မင်းတို့လုပ်ခဲ့တဲ့ အပြစ်တွေကြောင့် မင်းတို့ရဲ့ ပစ္စည်းဥစ္စာတွေ၊ အဖိုးတန်ရတနာတွေကို လုယက်ပစ္စည်းတွေအဖြစ် ငါအလကားပေးမယ်။ အဲဒါတွေကို ရန်သူတွေဆီ ပေးပစ်လိုက်မယ်။ မင်းတို့မသိတဲ့ပြည်ဆီ သိမ်းသွားကြလိမ့်မယ်။ ငါ့အမျက်ကြောင့်လောင်တဲ့ မီးဟာ မင်းတို့ကို ဝါးမျိုသွားမယ် လို့ပြောတယ်။ ယေဟောဝါဘုရား၊ ကျွန်တော့်အဖြစ်ကို ကိုယ်တော် သိပါတယ်။ ကျွန်တော့်ကို သတိရပြီး အာရုံစိုက်လှည့်ပါ။ ညှဉ်းပန်းနှိပ်စက်နေသူတွေကို လက်စားချေပေးပါ။ ထွက်ခဲလှတဲ့ အမျက်တော်ကြောင့် ကျွန်တော် မပျက်စီးသွားပါရစေနဲ့။ ကိုယ်တော့်ကြောင့် ဒီလိုကဲ့ရဲ့ရှုတ်ချခံနေရတာကို သိမှတ်ပေးပါ။ ဗိုလ်ခြေတို့ရဲ့ဘုရား ယေဟောဝါ၊ နှုတ်တော်ထွက်စကားတွေကို တွေ့တာနဲ့ ကျွန်တော် စားလိုက်တယ်။ နာမတော်ကို ခံယူထားတဲ့အတွက် နှုတ်တော်ထွက်စကားတွေက ကျွန်တော့်ကို ရွှင်လန်းစေတယ်။ ရင်ကို ကြည်နူးစေပါတယ်။ ပျော်ပွဲရွှင်ပွဲကြိုက်တဲ့ လူတွေနဲ့အတူ ကျွန်တော် မထိုင်ပါဘူး။ သူတို့နဲ့အတူ လိုက်မပျော်ပါဘူး။ ကျွန်တော့်ကို အမျက်ဒေါသနဲ့ ပြည့်စေတဲ့အတွက်၊ ကျွန်တော့်အပေါ် လက်တော်သက်ရောက်နေတဲ့အတွက် တစ်ယောက်တည်းပဲ ထိုင်နေပါတယ်။ ကျွန်တော် ဘာလို့ ဒီလောက်အကြာကြီး ဝေဒနာခံနေရတာလဲ။ ဒဏ်ရာကလည်း ဘာဖြစ်လို့ ကုလို့မရတာလဲ။ ပျောက်ကို မပျောက်နိုင်ပါလား။ ကိုယ်တော်ဟာ ကျွန်တော့်အတွက် လှည့်စားတတ်တဲ့ ချောင်းရေလို ဖြစ်နေပြီလား။ ယုံစားလို့ မရတော့ဘူးလား။ ဒါကြောင့် ယေဟောဝါက မင်းပြန်လှည့်လာမယ်ဆိုရင် ငါ မျက်နှာသာပြန်ပေးမယ်။ ငါ့ရှေ့မှာ ရပ်ရလိမ့်မယ်။ မင်းက တန်ဖိုးမရှိတဲ့အရာတွေထဲကနေ တန်ဖိုးရှိတာကို ခွဲထုတ်မယ်ဆိုရင် ငါ့ရဲ့နှုတ်လို ဖြစ်လာမယ်။ သူတို့ မင်းဆီ ပြန်လှည့်လာမယ်။ မင်းကတော့ သူတို့ဆီ ပြန်မလှည့်သွားရဘူး လို့ပြောတယ်။ အဲဒီအပြင် ယေဟောဝါက ငါက ဒီလူတွေအလယ်မှာ မင်းကို ခိုင်ခံ့တဲ့ ကြေးနီမြို့ရိုး ဖြစ်စေမယ်။ မင်းကို သူတို့ ကျိန်းသေတိုက်ခိုက်ကြမယ်။ ဒါပေမဲ့ အနိုင်ရမှာ မဟုတ်ဘူး။ မင်းကို ကယ်တင်ဖို့၊ ကယ်ဆယ်ဖို့ မင်းနဲ့အတူ ငါရှိတယ်။ မင်းကို လူဆိုးတွေရဲ့ လက်ထဲကနေ ငါကယ်မယ်။ ရက်စက်သူတွေရဲ့ လက်ခုပ်ထဲကနေ ငါရွေးမယ် လို့ပြောတယ်။,24,Jer,15,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/15/
audio/nwt_24_Jer_BU_16.mp3,ယေဟောဝါက ကျွန်တော့်ကို ပြောတယ် မင်းက ဒီနေရာမှာ မိန်းမ မယူရဘူး။ သားသမီးတွေ မမွေးရဘူး။ ဒီမှာမွေးတဲ့ သားသမီးတွေနဲ့ပတ်သက်ပြီး၊ ဒီပြည်မှာရှိတဲ့ သူတို့ရဲ့မွေးမိခင်၊ မွေးဖခင်တွေနဲ့ပတ်သက်ပြီး ယေဟောဝါ ပြောတာက ရောဂါဆိုးနဲ့ သူတို့ သေရလိမ့်မယ်။ ညည်းတွားငိုကြွေးမယ့်သူ၊ သင်္ဂြိုဟ်မယ့်သူ တစ်ယောက်မှရှိမှာ မဟုတ်ဘူး။ မြေပေါ်မှာ မစင်လို ဖြစ်သွားမယ်။ ဓားဘေး၊ အငတ်ဘေးနဲ့ ပျက်စီးသွားမယ်။ အလောင်းတွေဟာ မိုးကောင်းကင်ငှက်တွေ၊ မြေသားရဲတွေအတွက် စားစရာဖြစ်သွားမယ်။ ယေဟောဝါ ပြောတာက ညည်းတွားငိုကြွေးသူတွေရဲ့ အိမ်မှာ စားသောက်ပွဲလုပ်ရင် အဲဒီအိမ်ထဲ မင်းမဝင်နဲ့။ ငိုကြွေးမြည်တမ်းဖို့၊ ကိုယ်ချင်းစာကြောင်းပြောဖို့ အဲဒီကို မသွားနဲ့။ ငါယေဟောဝါ ပြောမယ် ဒီလူတွေဆီကနေ ငြိမ်သက်ခြင်း၊ ခိုင်မြဲတဲ့မေတ္တာနဲ့ ကရုဏာကို ငါရုပ်သိမ်းလိုက်ပြီ။ ဒီပြည်မှာရှိတဲ့ အယုတ်အမြတ်မရွေး သေဆုံးလိမ့်မယ်။ သူတို့ကို သင်္ဂြိုဟ်မှာ မဟုတ်ဘူး။ သူတို့အတွက် ငိုကြွေးမယ့်သူ၊ ကိုယ့်အသားကို ဓားနဲ့မွှန်းတဲ့သူ၊ ခေါင်းရိတ်တဲ့သူ ရှိမှာ မဟုတ်ဘူး။ သေလွန်သူအတွက် ငိုကြွေးနေသူကို နှစ်သိမ့်တဲ့အနေနဲ့ အစားအစာ ပြင်ဆင်ပေးမယ့်သူ၊ မိဘသေဆုံးသွားလို့ ငိုကြွေးနေသူကို နှစ်သိမ့်တဲ့အနေနဲ့ ဝိုင်တိုက်မယ့်သူ ရှိမှာမဟုတ်ဘူး။ စားသောက်ပွဲလုပ်နေတဲ့ အိမ်ထဲ မင်းမဝင်ပါနဲ့။ သူတို့နဲ့အတူ ထိုင်ပြီး မစားသောက်ပါနဲ့။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါပြောတာက ဒီနေရာမှာ ရွှင်လန်းဝမ်းမြောက်တဲ့အသံ၊ သတို့သားရဲ့အသံ၊ သတို့သမီးရဲ့အသံကို မင်းတို့ရှေ့မှာ၊ မင်းတို့လက်ထက်မှာ ငါတိတ်ဆိတ်စေမယ်။ အဲဒီစကားတွေကို မင်းပြောတဲ့အခါ သူတို့က ဒီဘေးဆိုးကြီးတွေ ငါတို့အပေါ် ကျရောက်မယ်လို့ ယေဟောဝါဘုရား ဘာလို့ပြောရတာလဲ။ ယေဟောဝါအပေါ် ငါတို့ ဘာအမှားတွေ၊ အပြစ်တွေ ကျူးလွန်ခဲ့လို့လဲ ဆိုပြီး မေးလိမ့်မယ်။ အဲဒီအခါ မင်းက ယေဟောဝါ ပြောတယ် မင်းတို့ရဲ့ ဘိုးဘေးတွေက ငါ့ကိုစွန့်ပစ်ခဲ့တယ်။ တခြားဘုရားတွေနောက် လိုက်ပြီး ဦးချဝတ်ပြုခဲ့တယ်။ ငါ့ကိုတော့ စွန့်ပစ်ပြီး ငါ့ပညတ်ကို မလိုက်နာခဲ့ကြဘူး။ မင်းတို့က ဘိုးဘေးတွေထက်တောင် ပိုဆိုးတယ်။ ငါ့ကို နာခံမယ့်အစား ဆိုးညစ်တဲ့ စိတ်အလိုနောက်ကို ခေါင်းမာမာနဲ့ လိုက်ကြတယ်။ ဒါကြောင့် မင်းတို့ရော ဘိုးဘေးတွေပါ မသိတဲ့ ပြည်ဆီ မင်းတို့ကို ငါပစ်ထုတ်လိုက်မယ်။ ငါမျက်နှာသာ မပေးတော့တဲ့အတွက် မင်းတို့က အဲဒီမှာ တခြားဘုရားတွေကို နေ့ညမပြတ် ဝတ်ပြုရလိမ့်မယ် လို့ပြန်ပြောလိုက်ပါ။ ယေဟောဝါ ပြောတာက အစ္စရေးတွေကို အီဂျစ်ပြည်ကနေ ခေါ်ထုတ်လာတဲ့အရှင်၊ အသက်ရှင်နေတဲ့ဘုရား ယေဟောဝါကို တိုင်တည်ကျိန်ဆိုတယ် ဆိုပြီး မပြောရတော့မယ့်နေ့တွေ ရောက်တော့မယ်။ အစ္စရေးတွေကို မြောက်အရပ်မှာရှိတဲ့ ပြည်ကနေ၊ သူတို့ တကွဲတပြား ရောက်သွားတဲ့ ပြည်တွေကနေ ပြန်ခေါ်လာတဲ့အရှင်၊ အသက်ရှင်တဲ့ဘုရား ယေဟောဝါကို တိုင်တည်ကျိန်ဆိုမယ် ဆိုပြီးတော့ပဲ ပြောကြတော့မယ်။ ဘိုးဘေးတွေကို ပေးခဲ့တဲ့ ပြည်ဆီ သူတို့ကို ငါပြန်ခေါ်လာမယ်။ ယေဟောဝါ ပြောတာက တံငါသည်အများကြီးကို ငါစေလွှတ်မယ်။ အဲဒီတံငါသည်တွေက သူတို့ကို မျှားလိမ့်မယ်။ အဲဒီနောက် မုဆိုးအများကြီးကို စေလွှတ်မယ်။ အဲဒီမုဆိုးတွေက တောင်တန်းတောင်ကုန်းတွေပေါ်မှာ၊ ကျောက်ကြိုကျောက်ကြားတွေမှာ သူတို့ကို လိုက်ဖမ်းလိမ့်မယ်။ သူတို့လုပ်သမျှကို ငါကြည့်နေတယ်။ ငါမမြင်အောင် ပုန်းရှောင်လို့မရဘူး။ သူတို့ရဲ့အမှားတွေကို ငါမတွေ့အောင် ဝှက်ထားလို့မရဘူး။ အရင်ဆုံး၊ သူတို့ရဲ့အမှားတွေ၊ အပြစ်တွေအတွက် အပြည့်အဝ ငါပြန်ဆပ်ပေးမယ်။ သူတို့က ငါ့ပြည်ကို ရွံရှာဖွယ် သက်မဲ့ရုပ်တုတွေနဲ့ ညစ်ညူးစေပြီး ငါ့အမွေကို ရွံမုန်းစရာတွေနဲ့ ပြည့်စေခဲ့လို့ပဲ။ အို ယေဟောဝါ၊ ကိုယ်တော်ဟာ ကျွန်တော့်အစွမ်းခွန်အား၊ ကျွန်တော့်ရဲတိုက်ပါ။ ဒုက္ခရောက်ချိန်မှာ ပြေးဝင်ခိုနားတဲ့နေရာပါ။ လူမျိုးတွေက ကမ္ဘာမြေအစွန်အဖျားကနေ ကိုယ်တော့်ဆီ လာပြီး ကျွန်တော်တို့ဘိုးဘေးတွေက လုံးဝ မှားယွင်းတဲ့အရာ၊ အချည်းနှီးဖြစ်တဲ့အရာ၊ အသုံးမဝင်တဲ့ အရာတွေကိုပဲ အမွေရခဲ့တယ် လို့ပြောကြလိမ့်မယ်။ လူက ကိုယ့်အတွက် ဘုရားတွေ လုပ်နိုင်ပါ့မလား။ လူလုပ်တဲ့အရာတွေဟာ ဘုရားစစ်ဘုရားမှန်မှ မဟုတ်တာ။ ဒါကြောင့် ငါက သူတို့သိအောင် လုပ်မယ်။ ဒီအချိန်မှာ ငါ့တန်ခိုးနဲ့ ခွန်အားကို သူတို့သိအောင် လုပ်မယ်။ ငါ့နာမည်ဟာ ယေဟောဝါဖြစ်မှန်း သူတို့သိရကြလိမ့်မယ်။,24,Jer,16,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/16/
audio/nwt_24_Jer_BU_17.mp3,ယုဒရဲ့အပြစ်ကို သံကလောင်တံနဲ့ ရေးမှတ်ထားတယ်။ သူတို့ရဲ့နှလုံးသားပေါ်မှာ၊ ယဇ်ပလ္လင် ဦးချိုအတက်တွေပေါ်မှာ စိန်သွားနဲ့ ရေးထွင်းထားတယ်။ သူတို့ရဲ့သားတွေက စိမ်းလန်းတဲ့ သစ်ပင်နားမှာ၊ ကုန်းမြင့်တွေပေါ်မှာ၊ တောင်တန်းတွေ ပေါ်မှာ ရှိတဲ့ ယဇ်ပလ္လင်တွေနဲ့ ကိုးကွယ်ရာသစ်တိုင်တွေ အကြောင်းပဲ တွေးနေကြတယ်။ နယ်မြေတစ်လျှောက်လုံးမှာ မင်းလုပ်ခဲ့တဲ့ အပြစ်တွေကြောင့် မင်းရဲ့ပစ္စည်းဥစ္စာတွေ၊ အဖိုးတန်ရတနာတွေ၊ အထွတ်အမြတ်နေရာတွေကို လုယက်ပစ္စည်းအဖြစ် ငါပေးပစ်မယ်။ ငါပေးတဲ့အမွေကို မင်း ဆုံးရှုံးရလိမ့်မယ်။ ဒါဟာ ကိုယ့်အပြစ်နဲ့ကိုယ်ပဲ။ မင်းမသိတဲ့ပြည်က ရန်သူတွေဆီမှာ ငါကျွန်ခံစေမယ်။ ငါ့ဒေါသကို မီးလိုတောက်အောင် မင်း ဆွပေးတယ်။ အဲဒီမီးဟာ အမြဲ တောက်လောင်နေလိမ့်မယ်။ ယေဟောဝါ ပြောတာက လူတွေကို ယုံကြည်ကိုးစားတဲ့သူ၊ လူ့အစွမ်းတန်ခိုးကို အားကိုးတဲ့သူ၊ ယေဟောဝါဆီကနေ စိတ်နှလုံးလမ်းလွဲသွားတဲ့သူ ကျိန်စာသင့်ပါစေ။ သူဟာ ကန္တာရမှာ ထီးတည်းရှိနေတဲ့ သစ်ပင်နဲ့ တူလိမ့်မယ်။ ကောင်းမွန်ရာတွေ ခံစားရမှာ မဟုတ်ဘူး။ တောကန္တာရထဲက ခြောက်သွေ့တဲ့နေရာတွေမှာ၊ လူမနေနိုင်တဲ့ ဆားငန်မြေမှာ နေထိုင်ရလိမ့်မယ်။ ယေဟောဝါကို ယုံကြည်ကိုးစားသူ၊ ယေဟောဝါကို ယုံကြည်အားထားသူကတော့ ကောင်းချီးခံစားရမယ်။ သူဟာ မြစ်နားမှာ စိုက်ပြီး ရေရှိရာဘက်ကို အမြစ်ဖြာတဲ့သစ်ပင်နဲ့ တူလိမ့်မယ်။ နေပူရှိန်ကို ခံရမှာ မဟုတ်ဘူး။ အရွက်တွေ အမြဲစိမ်းလန်းနေလိမ့်မယ်။ မိုးခေါင်တဲ့နှစ်မှာ စိုးရိမ်စရာမလိုဘူး။ အသီးမသီးဘဲ မနေဘူး။ စိတ်နှလုံးဟာ အရာအားလုံးထက် စဉ်းလဲတယ်။ ထင်ရာစိုင်းတတ်တယ်။ စိတ်ရဲ့သဘောကို ဘယ်သူ သိနိုင်သလဲ။ ငါယေဟောဝါက လူတစ်ယောက်စီကို သူ့လမ်းစဉ်တွေ၊ လုပ်ရပ်တွေရဲ့ အကျိုးဆက်ကို ပြန်ဆပ်ပေးဖို့ စိတ်နှလုံးကို စစ်ကြောပြီး အနက်ရှိုင်းဆုံးခံစားချက်တွေကို စစ်ဆေးတယ်။ မသမာနည်းနဲ့ ချမ်းသာနေတဲ့သူဟာ သူတစ်ပါးရဲ့ဥတွေကို ဝပ်တဲ့ ခါငှက်နဲ့တူတယ်။ သက်တမ်းတစ်ဝက်မှာပဲ စည်းစိမ်တွေကို ထားခဲ့ရလိမ့်မယ်။ နောက်ဆုံးတော့ အသိတရားမဲ့သူ ဖြစ်သွားလိမ့်မယ်။ အစကတည်းက ချီးမြှောက်ထားတဲ့ ဘုန်းကြီးတဲ့ရာဇပလ္လင်ဟာ ကျွန်တော်တို့ရဲ့ သန့်ရှင်းရာဌာနတော်ပဲ။ အစ္စရေးတို့ရဲ့ မျှော်လင့်ချက်ဖြစ်တဲ့ ယေဟောဝါ၊ ကိုယ်တော့်ကို စွန့်ပစ်သူတိုင်း အရှက်ကွဲရလိမ့်မယ်။ ကိုယ်တော့်ကို စွန့်ခွာသွားတဲ့ အယူဖောက်ပြန်သူတွေရဲ့ နာမည်ကို မြေမှုန့်ပေါ်မှာ ရေးမှတ်လိမ့်မယ်။ သူတို့ဟာ အသက်ရေရဲ့ပင်ရင်း ယေဟောဝါဘုရားကို စွန့်ပစ်ကြလို့ပဲ။ ယေဟောဝါဘုရား၊ ကျွန်တော့်ကို ကုသပေးပါ။ ဒါဆိုရင် ရောဂါပျောက်ကင်းသွားမှာပါ။ ကျွန်တော့်ကို ကယ်တင်ပါ။ ဒါဆိုရင် ကယ်တင်ခံရမှာပါ။ ကိုယ်တော့်ကို ချီးမွမ်းပါတယ်။ ယေဟောဝါရဲ့ နှုတ်ထွက်စကားတွေ ဘယ်ရောက်သွားပြီလဲ။ အဲဒီစကားတွေအတိုင်း ဖြစ်လာပါစေ လို့ ကျွန်တော့်ကို ပြောနေကြတယ်။ ကျွန်တော်ဟာ သိုးထိန်းလို နောက်တော်ကို လိုက်မြဲလိုက်နေပါတယ်။ ထွက်မပြေးပါဘူး။ ဘေးဒုက္ခရောက်မယ့်နေ့ကိုလည်း မတောင့်တပါဘူး။ ကျွန်တော်ပြောသမျှ ကိုယ်တော် အသိဆုံးပါ။ ရှေ့တော်မှာ ကျွန်တော် ပြောခဲ့တာပါ။ ကျွန်တော် ထိတ်လန့်အောင် မလုပ်ပါနဲ့။ ဘေးဆိုးကျရောက်တဲ့နေ့မှာ ကိုယ်တော်ဟာ ကျွန်တော့်ခိုလှုံရာပါ။ ညှဉ်းပန်းနှိပ်စက်သူတွေ အရှက်ကွဲပါစေ။ ကျွန်တော်တော့ အရှက်မကွဲပါရစေနဲ့။ သူတို့တွေ ထိတ်လန့်သွားပါစေ။ ကျွန်တော်တော့ မထိတ်လန့်ပါရစေနဲ့။ သူတို့အပေါ် ဘေးဆိုးကျရောက်စေပါ။ သူတို့ကို ခြေမွှပြီး အကုန်အစင် ဖျက်ဆီးလိုက်ပါ။ ယေဟောဝါက ကျွန်တော့်ကို ပြောတယ်ယုဒဘုရင်တွေဝင်ထွက်နေတဲ့ ပြည်သူ့မြို့တံခါးနဲ့ ဂျေရုဆလင်မြို့တံခါးတွေဆီ သွားပြီး ရပ်နေပါ။ ပြီးတော့ သူတို့ကို ပြောရမှာက ဒီမြို့တံခါးတွေကနေ ဝင်ထွက်နေတဲ့ ယုဒရှင်ဘုရင်တို့၊ ယုဒလူအပေါင်းတို့၊ ဂျေရုဆလင်မြို့သူမြို့သားအပေါင်းတို့၊ ယေဟောဝါရဲ့စကားကို နားထောင်ကြ။ ယေဟောဝါပြောတာက ဥပုသ်နေ့မှာ ဝန်ထုပ်တွေ မသယ်ဖို့၊ ဂျေရုဆလင်မြို့တံခါးတွေကို ဖြတ်ပြီး မသယ်လာဖို့ သတိပြုကြပါ။ ဥပုသ်နေ့မှာ ဝန်ထုပ်တွေကို အိမ်ထဲကနေ မသယ်ထုတ်ရဘူး။ ဘာအလုပ်မှ မလုပ်ရဘူး။ ဘိုးဘေးတွေကို ငါမိန့်မှာခဲ့တဲ့အတိုင်း ဥပုသ်နေ့ကို မြင့်မြတ်တဲ့နေ့အဖြစ် စောင့်ထိန်းပါ။ ဘိုးဘေးတွေကတော့ နားမထောင်ခဲ့ဘူး။ နားမစွင့်ခဲ့ဘူး။ မနာခံဘဲ ခေါင်းမာခဲ့ကြတယ်။ ဆုံးမတာကို လက်မခံခဲ့ကြဘူး။ ငါယေဟောဝါ ပြောမယ် မင်းတို့သာ ငါ့စကားကို မြေဝယ်မကျ နာခံမယ်ဆိုရင်၊ ဥပုသ်နေ့မှာ ဒီမြို့တံခါးတွေကို ဖြတ်ပြီး ဝန်ထုပ်တွေ မသယ်လာဘူးဆိုရင်၊ ဥပုသ်နေ့မှာ ဘာအလုပ်မှ မလုပ်ဘဲ မြင့်မြတ်တဲ့နေ့အဖြစ် စောင့်ထိန်းမယ်ဆိုရင်၊ ဒါဝိဒ်ရဲ့ရာဇပလ္လင်ပေါ်မှာ နန်းထိုင်တဲ့ ဘုရင်တွေ၊ မင်းညီမင်းသားတွေ၊ ယုဒလူတွေ၊ ဂျေရုဆလင်မြို့သူမြို့သားတွေဟာ မြင်းရထားတွေ၊ မြင်းတွေစီးပြီး ဒီမြို့တံခါးတွေကနေ ဝင်ထွက်ရလိမ့်မယ်။ ဒီမြို့မှာ လူတွေ အမြဲနေထိုင်ကြလိမ့်မယ်။ လူတွေက ယုဒရဲ့မြို့တွေကနေ၊ ဂျေရုဆလင်ပတ်လည်ကနေ၊ ဗင်ယာမိန်နယ်မြေကနေ၊ မြေနိမ့်ဒေသကနေ၊ တောင်တန်းဒေသကနေ၊ နေဂပ်အရပ်ကနေ အကုန်အစင် မီးရှို့ရာအလှူ၊ ပူဇော်သက္ကာ၊ ကောက်နှံအလှူ၊ လောဗန်၊ ကျေးဇူးတင်ချီးမွမ်းရာ ပူဇော်သက္ကာတွေကို ယေဟောဝါရဲ့ အိမ်တော်ဆီ ယူလာကြလိမ့်မယ်။ ဒါပေမဲ့ မင်းတို့က ဥပုသ်နေ့ကို မြင့်မြတ်တဲ့နေ့အဖြစ် မစောင့်ထိန်းဘူး၊ ငါ့ကိုမနာခံဘဲ ဥပုသ်နေ့မှာ ဂျေရုဆလင်မြို့တံခါးတွေကနေ ဝန်ထုပ်တွေ သယ်လာမယ်ဆိုရင် မြို့တံခါးတွေကို ငါမီးရှို့မယ်။ မငြိမ်းနိုင်တဲ့ အဲဒီမီးဟာ ဂျေရုဆလင်ရဲ့ ခံတပ်မျှော်စင်တွေကို ဝါးမျိုသွားမယ်။,24,Jer,17,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/17/
audio/nwt_24_Jer_BU_18.mp3,ယေဟောဝါက ယေရမိကို ပြောတယ် အခု၊ အိုးထိန်းသမားရဲ့ အိမ်ကို ဆင်းသွားပါ။ အဲဒီမှာ မင်းကို ငါစကားပြောမယ်။ ဒါနဲ့ ကျွန်တော် ဆင်းသွားတဲ့အခါ အိုးထိန်းသမားက အိုးထိန်းစက်ပေါ်မှာ အိုးလုပ်နေတယ်။ သူလုပ်နေတဲ့ မြေအိုးဟာ သူ့လက်ထဲမှာ ပျက်စီးသွားတဲ့အခါ အဲဒီရွှံ့မြေနဲ့ပဲ နောက်အိုးတစ်လုံးကို သင့်တော်သလို ပြန်လုပ်လိုက်တယ်။ အဲဒီအခါ ယေဟောဝါက ကျွန်တော့်ကို ပြောတယ် ငါယေဟောဝါ ပြောမယ် အစ္စရေးအမျိုး၊ ဒီအိုးထိန်းသမားလုပ်သလို မင်းတို့ကို ငါမလုပ်နိုင်ဘူး ထင်နေလား။ အစ္စရေးအမျိုး၊ ရွှံ့မြေဟာ အိုးထိန်းသမားလက်ထဲမှာ ရှိသလို မင်းတို့ဟာ ငါ့လက်ထဲမှာ ရှိတယ်။ လူမျိုးတစ်မျိုး ဒါမှမဟုတ် နိုင်ငံတစ်နိုင်ငံကို နုတ်ပစ်မယ်၊ ဖြိုဖျက်မယ်၊ ဖျက်ဆီးမယ်လို့ ငါပြောလိုက်ပေမဲ့၊ အဲဒီလူမျိုးက ငါရှုတ်ချတဲ့ ဆိုးညစ်မှုကို စွန့်ပစ်မယ်ဆိုရင် ငါကလည်း သူတို့အပေါ် ကျရောက်စေမယ်လို့ ရည်ရွယ်ထားတဲ့ ဘေးဆိုးနဲ့ပတ်သက်ပြီး စိတ်ကိုပြောင်းလဲမယ်။ ဒါပေမဲ့ လူမျိုးတစ်မျိုး ဒါမှမဟုတ် နိုင်ငံတစ်နိုင်ငံကို ပြန်တည်ဆောက်မယ်၊ စိုက်ပျိုးမယ်လို့ ငါပြောတဲ့အခါ၊ အဲဒီလူမျိုးက ငါ့ရှေ့မှာ မကောင်းတာကို လုပ်ပြီး ငါ့စကားကို မနာခံဘူးဆိုရင် ငါကလည်း သူတို့အတွက် လုပ်ဆောင်ပေးမယ်လို့ ရည်ရွယ်ထားတဲ့ ကောင်းမှုနဲ့ပတ်သက်ပြီး စိတ်ကိုပြောင်းလဲမယ်။ အခု၊ ယုဒလူတွေနဲ့ ဂျေရုဆလင်မြို့သူမြို့သားတွေကို ပြောလိုက်ပါဦး မင်းတို့အတွက် ဘေးဆိုးတစ်ခု ငါပြင်ဆင်နေတယ်။ အကြံတစ်ခု ကြံစည်နေတယ်။ မကောင်းတဲ့ လမ်းစဉ်တွေကနေ ပြန်လှည့်လာကြပါတော့။ မင်းတို့ရဲ့လမ်းစဉ်တွေ၊ အကျင့်တွေကို ပြုပြင်ပြောင်းလဲကြ။ ဒါဟာ ငါယေဟောဝါ ပြောတဲ့စကားပဲ။ ဒါပေမဲ့ သူတို့က မျှော်လင့်မနေနဲ့တော့။ ကိုယ်ထင်ရာပဲ လုပ်တော့မယ်။ ဆိုးညစ်တဲ့ စိတ်အလိုအတိုင်း ခေါင်းမာမာနဲ့ လုပ်မယ် လို့ပြောကြတယ်။ ဒါကြောင့်ယေဟောဝါပြော တယ် လူမျိုးခြားတွေကို မေးကြည့်လိုက်။ ဒီလိုအဖြစ်မျိုးကို ဘယ်သူကြားဖူးသလဲ။ အစ္စရေးသမီးပျိုက သိပ်ဆိုးဝါးတဲ့အရာကို လုပ်ခဲ့တယ်။ လက်ဘနွန်ရဲ့ဆီးနှင်းတွေ တောင်စောင်းပေါ်မှာ အရည်ပျော်ဖူးလို့လား။ ဒါမှမဟုတ် အဝေးကစီးဆင်းလာတဲ့ အေးမြတဲ့ရေတွေ ခန်းခြောက်ဖူးလို့လား။ ငါ့လူတွေကျတော့ ငါ့ကို မေ့သွားပြီ။ အသုံးမဝင်တဲ့အရာတွေဆီ ယဇ်ပူဇော်တယ်။ လမ်းဟောင်းတွေပေါ်မှာ တိုက်မိလဲအောင်၊ မဖြောင့်ဖြူး၊ မညီညာတဲ့လမ်းတွေပေါ်မှာ ပြန်လျှောက်အောင် အချင်းချင်း လုပ်ကြတယ်။ ဒီနည်းနဲ့ သူတို့ရဲ့ပြည်ကို ကြောက်စရာကောင်းတဲ့ပြည် ဖြစ်အောင်၊ ထာဝရ လှောင်ပြောင်စရာ ဖြစ်အောင် လုပ်ကြတယ်။ ဖြတ်သန်းသွားလာသူတိုင်း ကြောက်အားလန့်အားနဲ့ ကြည့်ပြီး ခေါင်းခါကြလိမ့်မယ်။ အရှေ့လေတိုက်လို့ လွင့်သွားသလို သူတို့ကို ရန်သူတွေရှေ့မှာ ငါကွဲလွင့်စေမယ်။ ဘေးဒုက္ခရောက်တဲ့နေ့မှာ မျက်နှာသာမပြဘဲ ကျောခိုင်းထားမယ်။ သူတို့က လာကြ။ ယေရမိကို မကောင်းကြံကြစို့။ ပညတ်သွန်သင်မယ့် ပုရောဟိတ်တွေ၊ အကြံဉာဏ်ပေးမယ့် ပညာရှိတွေ၊ ဘုရားရဲ့သတင်းစကားကို အသိပေးမယ့် ပရောဖက်တွေ ရှိမြဲရှိနေဦးမှာပဲ။ ဒီတော့ သူ့ကို စွပ်စွဲပြောဆိုကြစို့။ သူ့စကားတွေကို အရေးမစိုက်ဘဲ နေကြစို့ လို့ပြောကြတယ်။ အို ယေဟောဝါ၊ ကျွန်တော့်ကို အာရုံစိုက်လှည့်ပါ။ ရန်သူတွေပြောနေတာကို ကြားလှည့်ပါ။ အကောင်းကို အဆိုးနဲ့ တုံ့ပြန်သင့်သလား။ ကျွန်တော့်ကိုသတ်ဖို့ သူတို့ တွင်းတူးထားတယ်။ သူတို့အတွက် အကောင်းပြောပေးဖို့၊ သူတို့ဆီကနေ အမျက်တော် ရုပ်သိမ်းစေဖို့ ရှေ့တော်မှာ ကျွန်တော် အကြိမ်ကြိမ် ရပ်ခဲ့ဖူးတာကို သတိရပေးပါ။ သူတို့ရဲ့သားတွေကို အငတ်ဘေးလက်ထဲ အပ်လိုက်ပါ။ ဓားဘေးလက်ထဲ အပ်လိုက်ပါ။ မိန်းမတွေ သားသမီး ဆုံးပါးသွားပါစေ။ မုဆိုးမ ဖြစ်သွားပါစေ။ ယောက်ျားတွေ ရောဂါဆိုးနဲ့ သေပါစေ။ လူငယ်တွေ စစ်ပွဲမှာ ဓားဘေးနဲ့ ကျဆုံးပါစေ။ ဓားပြတွေကို ကိုယ်တော် ရုတ်တရက်စေလွှတ်တဲ့အခါ သူတို့ရဲ့အိမ်ထဲက ငိုသံတွေကို ကြားရပါစေ။ သူတို့က ကျွန်တော့်ကိုဖမ်းဖို့ တွင်းတူးထားတယ်။ ခြေကိုကျော့မိစေဖို့ ကျော့ကွင်းထောင်ထားတယ်။ အို ယေဟောဝါ၊ ကျွန်တော့်ကိုသတ်ဖို့ သူတို့ကြံစည်နေသမျှကို ကိုယ်တော် ကောင်းကောင်း သိပါတယ်။ သူတို့ရဲ့အမှားကို မဖုံးထားပါနဲ့။ သူတို့ရဲ့အပြစ်ကို ရှေ့တော်ကနေ မပယ်ဖျက်လိုက်ပါနဲ့။ အမျက်တော် ထွက်ပြီး အရေးယူတဲ့အချိန်မှာ သူတို့ကို တိုက်မိလဲစေပါ။,24,Jer,18,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/18/
audio/nwt_24_Jer_BU_19.mp3,ယေဟောဝါ ပြောတာက အိုးထိန်းသမားဆီ သွားပြီး မြေရေတကောင်းကို ဝယ်ပါ။ အကြီးအကဲတချို့နဲ့ ပုရောဟိတ် အကြီးအကဲတချို့ကိုလည်း ခေါ်ပြီး၊ အိုးခြမ်းပဲ့တံခါးနားမှာရှိတဲ့ ဟိန်နုံသားရဲ့ ချိုင့်ဝှမ်းကို သွားပါ။ အဲဒီကိုရောက်ရင် ငါမှာထားတဲ့စကားကို ပြောပြလိုက်ပါ။ မင်းပြောရမှာက ယုဒဘုရင်တို့၊ ဂျေရုဆလင်မြို့သူမြို့သားတို့၊ ယေဟောဝါပြောတာ နားထောင်ကြပါ။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ဒီနေရာမှာ ငါ ဘေးဆိုးကျရောက်စေမယ်။ ဒီသတင်းကြားသူတိုင်း တုန်လှုပ်ချောက်ချားသွားလိမ့်မယ်။ သူတို့က ငါ့ကိုစွန့်ပစ်တယ်။ ဒီနေရာကို ငါ မမှတ်မိနိုင်လောက်အောင် လုပ်ကြတယ်။ ကိုယ်တိုင်နဲ့ ဘိုးဘေးတွေရော ယုဒဘုရင်တွေပါ မသိတဲ့ဘုရားတွေဆီ ယဇ်ပူဇော်ပြီး ဒီနေရာကို အပြစ်မဲ့သူတွေရဲ့သွေးနဲ့ ပြည့်စေတယ်။ ဗာလအတွက် အထွတ်အမြတ်နေရာတွေ တည်ဆောက်ပြီး ကိုယ့်သားတွေကို အကုန်အစင် မီးရှို့ရာအလှူအဖြစ် ပူဇော်ကြတယ်။ အဲဒီလိုလုပ်ဖို့ ငါမမိန့်မှာခဲ့ဘူး။ မပြောခဲ့ဘူး။ စဉ်းတောင် မစဉ်းစားဖူးဘူး။ ငါယေဟောဝါ ပြောမယ် ဒီနေရာကို တောဖက်အရပ် ဒါမှမဟုတ် ဟိန်နုံသားရဲ့ချိုင့်ဝှမ်းလို့ မခေါ်တော့ဘဲ ကွပ်မျက်ရာချိုင့်ဝှမ်းလို့ ခေါ်ရမယ့်နေ့ ရောက်တော့မယ်။ ဒီနေရာမှာ ယုဒနဲ့ဂျေရုဆလင်ရဲ့ အစီအစဉ်တွေကို ငါပျက်ပြားစေမယ်။ သူတို့ကို ရန်သူတွေရှေ့မှာ ဓားဘေးနဲ့ ကျဆုံးစေမယ်။ သတ်ချင်သူတွေရဲ့လက်ချက်နဲ့ ကျဆုံးစေမယ်။ အလောင်းတွေကို မိုးကောင်းကင်ငှက်နဲ့ မြေသားရဲတွေ စားဖို့ ငါပေးမယ်။ ငါက ဒီမြို့ကို ကြောက်စရာကောင်းတဲ့မြို့ ဖြစ်စေမယ်။ လှောင်ပြောင်စရာ ဖြစ်စေမယ်။ ဖြတ်သန်းသွားလာသူတွေက သူခံရတဲ့ ကပ်ဘေးတွေကြောင့် ကြောက်အားလန့်အားနဲ့ ကြည့်ပြီး လှောင်ပြောင်ကြလိမ့်မယ်။ ငါက ကိုယ့်သားသမီးတွေရဲ့ အသားကို ပြန်စားစေမယ်။ ရန်သူတွေ၊ သတ်ချင်နေသူတွေ ဝိုင်းထားလို့ သူတို့ဟာ ကြံရာမရဖြစ်ပြီး အချင်းချင်းရဲ့အသားကို စားကြလိမ့်မယ်။ အဲဒီနောက် မင်းနဲ့ပါလာသူတွေရှေ့မှာ ရေတကောင်းကို ခွဲလိုက်ပါ။ ပြီးတော့ သူတို့ကို ပြောလိုက် အိုးကို ရစရာမရှိအောင် ခွဲပစ်လိုက်သလို ငါက ဒီလူတွေနဲ့ ဒီမြို့ကို ခွဲပစ်မယ်။ သူတို့က တောဖက်အရပ်မှာ နေရာလပ် မကျန်တော့တဲ့အထိ လူသေတွေကို မြှုပ်နှံကြလိမ့်မယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ငါယေဟောဝါ ပြောမယ် ဒီနေရာနဲ့ ဒီမှာနေထိုင်သူတွေကို ငါ အဲဒီလိုလုပ်ပစ်မယ်။ ဒီမြို့ကို တောဖက်အရပ်လို ဖြစ်စေမယ်။ သူတို့က ကောင်းကင်ပေါ်က ကြယ်တွေအတွက် အိမ်မိုးပေါ်မှာ ယဇ်ပူဇော်ပြီး တခြားဘုရားတွေဆီ သွန်းလောင်းရာအလှူတွေ ဆက်သကြတယ်။ ဒါကြောင့် ဂျေရုဆလင်မှာရှိတဲ့ အိမ်တွေ၊ ယုဒဘုရင်ရဲ့ နန်းတော်တွေဟာ ဒီတောဖက်အရပ်လို မသန့်ရှင်းတဲ့နေရာ ဖြစ်သွားမယ်။ ယေရမိက ယေဟောဝါစေလွှတ်တဲ့အတိုင်း တောဖက်အရပ်မှာ ပရောဖက်ပြုပြီးနောက် ပြန်ရောက်လာတဲ့အခါ ယေဟောဝါရဲ့ အိမ်တော်ရင်ပြင်မှာ ရပ်ပြီး၊ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါပြောတာက ငါပြောခဲ့တဲ့ဘေးဆိုးကို ဒီမြို့နဲ့ ပတ်ဝန်းကျင်မြို့တွေအပေါ်ကျရောက်စေမယ်။ သူတို့ဟာ ငါ့စကားတွေကို မနာခံဘဲ ခေါင်းမာကြတယ် ဆိုပြီး လူတွေကိုပြောတယ်။,24,Jer,19,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/19/
audio/nwt_24_Jer_BU_20.mp3,အိမေရရဲ့သား၊ ယေဟောဝါရဲ့အိမ်တော် တာဝန်ခံချုပ် ပုရောဟိတ် ပါရှုရက ယေရမိ အဲဒီလို ပရောဖက်ပြုတာကို နားထောင်နေတယ်။ အဲဒီနောက် ပရောဖက် ယေရမိကို ရိုက်နှက်ပြီး ယေဟောဝါရဲ့ အိမ်တော်မှာရှိတဲ့ ဗင်ယာမိန် အထက်တံခါးမှာ ထိတ်တုံးခတ်ထားတယ်။ နောက်တစ်နေ့မှာ ပါရှုရက ယေရမိကို ထိတ်တုံးဖြုတ်ပေးလိုက်တယ်။ အဲဒီအခါ ယေရမိက ယေဟောဝါဘုရားက မင်းကို ပါရှုရလို့ မခေါ်တော့ဘဲ အရပ်တကာ ကြောက်ရတဲ့သူလို့ ခေါ်တော့မယ်။ ယေဟောဝါ ပြောတာက မင်းကို ကိုယ့်ကိုယ်ကိုယ်ရော မိတ်ဆွေတွေပါ ကြောက်ရတဲ့သူဖြစ်အောင် ငါလုပ်မယ်။ သူတို့ဟာ မင်းရှေ့မှာတင် ရန်သူ့ဓားချက်နဲ့ ကျဆုံးရလိမ့်မယ်။ ယုဒလူအားလုံးကို ဗာဗုလုန် ဘုရင်လက်ထဲ ငါအပ်မယ်။ သူတို့ကို ဗာဗုလုန်ဆီ ဖမ်းခေါ်သွားပြီး ဓားနဲ့ကွပ်မျက်လိမ့်မယ်။ ဒီမြို့ရဲ့ စည်းစိမ်၊ ပစ္စည်းဥစ္စာ၊ တန်ဖိုးရှိတဲ့အရာ၊ ယုဒဘုရင်တွေရဲ့ အဖိုးတန်ရတနာအားလုံးကို ရန်သူတွေလက်ထဲ ငါအပ်မယ်။ သူတို့ တိုက်ခိုက်သိမ်းယူပြီး ဗာဗုလုန်ပြည်ဆီ သယ်သွားကြမယ်။ ပါရှုရ၊ မင်းက လူတွေကို လိမ်ညာပြီး ပရောဖက်ပြုခဲ့တဲ့အတွက် ကိုယ်တိုင်ရော မင်းရဲ့ အိမ်မှာနေထိုင်သူအားလုံး သုံ့ပန်းဘဝ ရောက်သွားမယ်။ ဗာဗုလုန်ကို ရောက်ပြီး အဲဒီမှာ သေရမယ်။ မိတ်ဆွေအားလုံးနဲ့အတူ အဲဒီမှာ သင်္ဂြိုဟ်ခံရမယ်။ အို ယေဟောဝါ၊ ကိုယ်တော်အယုံသွင်းတာကို ကျွန်တော် ခံလိုက်ရပြီ။ ကျွန်တော့်ကို ခွန်အားနဲ့ အနိုင်ယူလိုက်ပြီ။ ကျွန်တော်ဟာ တစ်နေ့လုံးရယ်စရာကောင်းတဲ့သူ ဖြစ်နေပြီ။ လူတိုင်း ကျွန်တော့်ကို လှောင်ပြောင်နေကြပြီ။ ကျွန်တော် ဟောတဲ့အခါတိုင်း အကြမ်းဖက်မှု၊ ဖျက်ဆီးမှု ဆိုပြီး အော်ဟစ်ကြွေးကြော်နေရတယ်။ ယေဟောဝါရဲ့ နှုတ်ထွက်စကားကြောင့် ကျွန်တော့်မှာ တစ်နေ့လုံး စော်ကားခံနေရတယ်။ သရော်ခံနေရတယ်။ ဒါကြောင့် ဘုရားသခင်အကြောင်း ငါမပြောတော့ဘူး။ နာမတော်ကိုသုံးပြီး မဟောတော့ဘူး လို့ ပြောမိပေမဲ့ ရင်ထဲမှာတော့ နှုတ်ထွက်စကားတွေဟာ အရိုးကိုလောင်မြှိုက်တဲ့ မီးလိုပဲ။ ချုပ်တည်းရလွန်းလို့ ပင်ပန်းလှပြီ။ ဆက်ပြီး မချုပ်တည်းနိုင်တော့ဘူး။ ကောလာဟလတွေ ကြားနေရတယ်။ ကြောက်စရာတွေ ကျွန်တော့်ကို ဝိုင်းရံနေတယ်။ သူ့အကြောင်း တိုင်တန်းကြစို့။ တိုင်တန်းကြစို့ လို့ပြောကြတယ်။ လူတွေက ငြိမ်သက်ခြင်းရှိပါစေလို့ နှုတ်ဆက်ပေမဲ့ ကျွန်တော်ကျဆုံးမှာကိုပဲ စောင့်ကြည့်နေတယ်။ သူ မိုက်မဲတဲ့အမှား လုပ်မိမှာပါ။ ငါတို့ အနိုင်ရပြီး လက်စားချေနိုင်မှာပါ လို့ပြောကြတယ်။ ဒါပေမဲ့ ယေဟောဝါဟာ ကြောက်စရာကောင်းတဲ့ ခွန်အားကြီးစစ်သည်လို ကျွန်တော်နဲ့အတူ ရှိနေတယ်။ ဒါကြောင့် ညှဉ်းပန်းနှိပ်စက်နေသူတွေ အနိုင်မရဘဲ တိုက်မိလဲသွားလိမ့်မယ်။ မအောင်မြင်ဘဲ အကြီးအကျယ် အရှက်ကွဲသွားလိမ့်မယ်။ သူတို့ ထာဝစဉ် အရှက်ကွဲတာကို လူတွေ မေ့လျော့သွားမှာ မဟုတ်ဘူး။ ဗိုလ်ခြေတို့ရဲ့အရှင် ယေဟောဝါ၊ ကိုယ်တော်က ဖြောင့်မတ်သူကို စစ်ဆေးတယ်။ စိတ်နှလုံးကိုရော အနက်ရှိုင်းဆုံးခံစားချက်တွေကိုပါ သိမြင်တယ်။ ကျွန်တော့်အမှုကို ကိုယ်တော့်ဆီ အပ်ထားတဲ့အတွက် ကိုယ်တော် လက်စားချေတာကို မြင်တွေ့ပါရစေ။ ယေဟောဝါအတွက် သီချင်းဆိုကြ။ ယေဟောဝါကို ချီးမွမ်းကြ။ နွမ်းပါးသူကို လူယုတ်မာတွေ လက်ကနေ ဘုရား ကယ်လိုက်ပြီ။ ကျွန်တော့်ကိုမွေးတဲ့နေ့ဟာ ကျိန်စာသင့်ပါစေ။ ကျွန်တော့်ကို အမေမွေးတဲ့ရက်ဟာ ကောင်းချီး မရပါစေနဲ့။ အဖေ အပျော်ကြီးပျော်သွားအောင် သားလေး မွေးပြီ ဆိုတဲ့ သတင်းကောင်းကို လာပြောတဲ့သူဟာ ကျိန်စာသင့်ပါစေ။ အဲဒီလူဟာ ယေဟောဝါ နောင်တမရဘဲ ဖျက်ဆီးလိုက်တဲ့ မြို့တွေလို ဖြစ်ပါစေ။ မနက်မှာ အော်ဟစ်သံ၊ မွန်းတည့်ချိန်မှာ စစ်တိုက်ဖို့ အချက်ပေးသံကို သူကြားရပါစေ။ ဘုရားက ကျွန်တော့်ကို အမေ့ဝမ်းထဲမှာကတည်းက ဘာလို့ မသေဆုံးစေတာလဲ။ အဲဒီလိုသာဆိုရင် အမေ့ရဲ့ဝမ်းဟာ ကျွန်တော့်သင်္ချိုင်း ဖြစ်နေမှာ။ ကျွန်တော့်ကို မွေးလာတော့မှာ မဟုတ်ဘူး။ ဒုက္ခနဲ့ သောကတွေ ခံစားဖို့၊ ကျွန်တော့်နေ့ရက်တွေ အရှက်တကွဲ ဇာတ်သိမ်းသွားဖို့ အမေ့ဝမ်းထဲကနေ ကျွန်တော် ဘာလို့ ထွက်လာရတာလဲ။,24,Jer,20,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/20/
audio/nwt_24_Jer_BU_21.mp3,ဘုရင်ဇေဒကိက မာလခိယရဲ့သား ပါရှုရနဲ့ မာသေယရဲ့သား ပုရောဟိတ်ဇေဖနိကို ယေရမိဆီ စေလွှတ်ချိန်မှာ ယေဟောဝါရဲ့ စကားတော် ယေရမိဆီ ရောက်လာတယ်။ ဇေဒကိက သူတို့ကို လွှတ်ပြီး ဗာဗုလုန်ဘုရင် နေဗုခဒ်နေဇာက ငါတို့ကို လာတိုက်နေလို့ ယေဟောဝါဘုရားဆီ မေးမြန်းပေးပါဦး။ သူဆုတ်ခွာသွားရအောင် ငါတို့အတွက် ယေဟောဝါက အံ့ဖွယ်အမှုတစ်ခုခု လုပ်ပေးကောင်းပါရဲ့ လို့တောင်းဆိုခိုင်းတယ်။ ဒါနဲ့ ယေရမိ ပြန်ပြောတာက ဇေဒကိမင်းကို လျှောက်တင်လိုက်ပါ။ အစ္စရေးတို့ရဲ့ဘုရား ယေဟောဝါ ပြောတာက မြို့ရိုးအပြင်ဘက်မှာ ဝိုင်းထားတဲ့ ဗာဗုလုန်ဘုရင်နဲ့ ခါလဒဲလူတွေကိုတိုက်ဖို့ မင်းတို့ကိုင်ထားတဲ့ စစ်လက်နက်တွေ မင်းတို့ဆီ ပြန်လှည့်လာအောင် ငါလုပ်မယ်။ အဲဒါတွေကို ဒီမြို့လယ်မှာ ငါစုသိမ်းမယ်။ တန်ခိုးကြီးတဲ့လက်ရုံး၊ အားကြီးတဲ့လက်၊ အမျက်ဒေါသ၊ ပြင်းထန်တဲ့ဒေါသနဲ့ မင်းတို့ကို ငါကိုယ်တိုင် တိုက်မယ်။ ဒီမြို့မှာနေတဲ့ လူနဲ့တိရစ္ဆာန်တွေကို ငါဒဏ်ခတ်မယ်။ ကပ်ရောဂါဘေးဆိုးကြီးနဲ့ သူတို့ သေရလိမ့်မယ်။ အဲဒီနောက် ကပ်ရောဂါဘေး၊ ဓားဘေး၊ အငတ်ဘေးကနေ လွတ်မြောက်သွားတဲ့ ယုဒဘုရင်ဇေဒကိ၊ မင်းမှုထမ်းတွေနဲ့ ဒီမြို့ကလူတွေကို ဗာဗုလုန်ဘုရင် နေဗုခဒ်နေဇာလက်ထဲ၊ ရန်သူတွေလက်ထဲ၊ အသက်အန္တရာယ် ရှာကြံသူတွေလက်ထဲ ငါအပ်မယ်။ ဗာဗုလုန်ဘုရင်က ဓားနဲ့ကွပ်မျက်မယ်။ သူတို့အတွက် စိတ်မကောင်းဖြစ်မှာ၊ သနားညှာတာမှာ မဟုတ်ဘူး။ ဒါဟာ ယေဟောဝါပြောတဲ့ စကားပဲ။ လူတွေကိုလည်း ခင်ဗျားတို့ ပြောလိုက်ပါ။ ယေဟောဝါ ပြောတာက အသက်ရှင်ခြင်းလမ်းနဲ့ သေခြင်းလမ်းကို ငါချထားတယ်။ ဒီမြို့ထဲမှာ နေရစ်ခဲ့သူတွေဟာဓားဘေး၊အငတ်ဘေး၊ ကပ်ရောဂါဘေးနဲ့ သေရမယ်။ မြို့ပြင်ထွက်ပြီး ဝိုင်းထားတဲ့ ခါလဒဲလူတွေဆီမှာ အညံ့ခံတဲ့သူကတော့ အသက်ရှင်မယ်။ ကိုယ့်အသက်ကို တိုက်ရာပါဥစ္စာလို ရလိမ့်မယ်။ ငါက ကောင်းကျိုးဖြစ်စေဖို့ မဟုတ်ဘဲ ဘေးဆိုးကျရောက်စေဖို့ ဒီမြို့ကို ငြင်းပယ်လိုက်ပြီ။ ဒီမြို့ဟာ ဗာဗုလုန်ဘုရင်လက်ထဲ ရောက်သွားမယ်။ မြို့ကို သူ မီးရှို့လိမ့်မယ်။ ဒါဟာ ယေဟောဝါပြောတဲ့ စကားပဲ။ ယုဒဘုရင်ရဲ့ အိမ်သူအိမ်သားတို့၊ ယေဟောဝါရဲ့အမိန့်ကို နားထောင်ကြ။ အို ဒါဝိဒ်အမျိုး၊ ယေဟောဝါ ပြောတာက မနက်တိုင်း တရားမျှတမှုကို စောင့်ထိန်းကြ။ လုယက်ခံရသူကို လိမ်လည်လှည့်စားသူရဲ့ လက်ကနေ ကယ်တင်ကြ။ အဲဒီလိုမလုပ်ရင် ငါ့ဒေါသဟာ မီးလို တောက်လောင်မယ်။ မင်းတို့ရဲ့ ယုတ်မာတဲ့အကျင့်တွေကြောင့် အဲဒီမီးဟာ ငြိမ်းသတ်မယ့်သူမရှိဘဲ တောက်လောင်နေမယ်။ ချိုင့်ဝှမ်းမှာနေထိုင်သူ၊ မြေပြန့်မှာရှိတဲ့ ကျောက်ဆောင်၊ မင်းကို ငါဒဏ်ခတ်မယ်။ ဒါဟာ ယေဟောဝါပြောတဲ့ စကားပဲ။ ငါတို့ကိုတိုက်ဖို့ ဘယ်သူ ဆင်းလာမှာမို့လို့လဲ။ ငါတို့နေရပ်ကို ဘယ်သူ ကျူးကျော်မှာမို့လို့လဲ ဆိုပြီး ပြောနေသူတို့၊ မင်းတို့ရဲ့လုပ်ရပ်တွေအတွက် ထိုက်သင့်သလို ငါပြစ်ဒဏ်စီရင်မယ်။ မင်းတို့ရဲ့သစ်တောကို မီးရှို့မယ်။ ပတ်လည်မှာရှိသမျှကို မီးဝါးမျိုသွားမယ်။ ဒါဟာ ယေဟောဝါပြောတဲ့ စကားပဲ။,24,Jer,21,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/21/
audio/nwt_24_Jer_BU_22.mp3,ယေဟောဝါ ပြောတာက ယုဒဘုရင်ရဲ့ နန်းတော်ကို ဆင်းသွားပြီး ဒီသတင်းစကားကို ပြောလိုက်ပါ။ မင်း ပြောရမှာကတော့ ဒါဝိဒ်ရဲ့ ရာဇပလ္လင်ပေါ် နန်းထိုင်တဲ့ ယုဒဘုရင်၊ ယေဟောဝါရဲ့စကားကို နားထောင်ပါ။ ဒီမြို့တံခါးတွေကနေ ဝင်ထွက်တဲ့ မင်းမှုထမ်းတွေနဲ့ လူတွေလည်း နားထောင်ပါ။ ယေဟောဝါ ပြောတာက တရားမျှတမှုနဲ့ ဖြောင့်မတ်မှုကို စောင့်ထိန်းကြ။ လုယက်ခံရသူကို လိမ်လည်လှည့်စားသူရဲ့ လက်ကနေ ကယ်တင်ကြ။ တိုင်းတစ်ပါးသားတွေကို အနိုင်မကျင့်ကြနဲ့။ မိဘမဲ့ကလေးတွေ၊ မုဆိုးမတွေကို ဒုက္ခမပေးကြနဲ့။ ဒီနေရာမှာ အပြစ်မဲ့သူကို မသတ်ကြနဲ့။ ဒီစကားတွေကို ဂရုတစိုက် လိုက်နာမယ်ဆိုရင် ဒါဝိဒ်ရဲ့ ရာဇပလ္လင်ပေါ် နန်းထိုင်တဲ့ ဘုရင်တွေ၊ မင်းမှုထမ်းတွေ၊ ပြည်သူပြည်သားတွေက မြင်းရထားနဲ့ မြင်းတွေကို စီးပြီး ဒီနန်းတော်တံခါးတွေကနေ ဝင်ထွက်ရလိမ့်မယ်။ ဒီစကားတွေကို မင်းတို့ မနာခံဘူးဆိုရင်တော့ ဒီနန်းတော် ပျက်စီးသွားမယ်လို့ ငါ့ကိုယ်ငါ တိုင်တည်ပြီး ကျိန်ဆိုတယ်။ ဒါဟာ ယေဟောဝါပြောတဲ့ စကားပဲ။ ယုဒဘုရင်ရဲ့ နန်းတော်နဲ့ပတ်သက်ပြီး ယေဟောဝါ ပြောတာက မင်းဟာ ငါ့အတွက် ဂိလဒ်ပြည်လို၊ လက်ဘနွန်တောင်ထိပ်လို ဖြစ်ပေမဲ့ တောကန္တာရဖြစ်သွားအောင် ငါလုပ်မယ်။ လူတွေနေထိုင်တဲ့ မြို့တစ်မြို့မှ ရှိမှာမဟုတ်ဘူး။ မင်းကိုတိုက်ဖို့ လက်နက်ကိုယ်စီကိုင်ထားတဲ့ ဖျက်ဆီးသူတွေကို ငါခန့်အပ်မယ်။ သူတို့က မင်းရဲ့အကောင်းဆုံး သစ်ကတိုးပင်တွေကို ခုတ်လှဲပြီး မီးထဲပစ်ချလိမ့်မယ်။ လူမျိုးအတော်များများ အနားကဖြတ်သွားပြီး ဒီမြို့ကြီးကို ယေဟောဝါဘုရား ဘာလို့ ဒီလိုလုပ်တာပါလိမ့် ဆိုပြီး အချင်းချင်း ပြောကြလိမ့်မယ်။ သူတို့က သူတို့ဘုရားသခင် ယေဟောဝါရဲ့ ပဋိညာဉ်ကို စွန့်ပစ်ပြီး တခြားဘုရားတွေကို ဦးချဝတ်ပြုကြတာကိုး ဆိုပြီး ပြောကြလိမ့်မယ်။ လူသေအတွက် မငိုကြွေးနဲ့။ ဝမ်းမနည်းနဲ့။ ထွက်သွားတဲ့သူအတွက်ပဲ အကြီးအကျယ် ငိုကြွေးပါ။ မွေးရပ်မြေကို သူပြန်လာရတော့မှာ မဟုတ်ဘူး။ ခမည်းတော်ယောရှိနေရာကို ဆက်ခံတဲ့ ယုဒဘုရင် ရှလုံ ဒီနေရာကနေ ထွက်သွားရပြီ။ သူနဲ့ပတ်သက်ပြီး ယေဟောဝါ ပြောတာက သူ ဒီကို ပြန်လာရတော့မှာ မဟုတ်ဘူး။ ပြည်နှင်ခံရတဲ့နေရာမှာပဲ သေဆုံးရလိမ့်မယ်။ ဒီပြည်ကို မြင်ခွင့်ရတော့မှာ မဟုတ်ဘူး။ ကိုယ့်အိမ်ကို မသမာနည်းနဲ့ တည်ဆောက်တဲ့သူ၊ အထက်ခန်းတွေကို မတရားနည်းနဲ့ တည်ဆောက်တဲ့သူ၊ ကိုယ့်အမျိုးသားချင်းကို အလကားခိုင်းစေပြီး လုပ်အားခ မပေးတဲ့သူဟာ အဖြစ်ဆိုး ကြုံရလိမ့်မယ်။ သူက ငါနေဖို့ ကျယ်ဝန်းတဲ့ အထက်ခန်းတွေပါတဲ့ စံအိမ်ကြီးတစ်လုံး ဆောက်မယ်။ ပြတင်းပေါက်တွေ ဖောက်မယ်။ သစ်ကတိုးသားနဲ့ မှန်ကူကွက်ဖော်ပြီး ရဲရဲနီတဲ့ဆေးရောင် သုတ်မယ် လို့ပြောနေတယ်။ မင်းက သူများထက်သာအောင် သစ်ကတိုးသားကိုသုံးပြီး ဆောက်နေလို့ကော ဆက်ပြီးစိုးစံရမှာ မို့လို့လား။ မင်းရဲ့ခမည်းတော်လည်း စားခဲ့၊ သောက်ခဲ့တာပဲ။ ဒါပေမဲ့ သူက တရားမျှတမှုနဲ့ ဖြောင့်မတ်မှုကို စောင့်ထိန်းတဲ့အတွက် ကောင်းစားခဲ့တယ်။ သူဟာ ဒုက္ခရောက်နေသူနဲ့ နွမ်းပါးသူရဲ့အမှုကို ခုခံကာကွယ်ပေးတဲ့အတွက် ကောင်းစားခဲ့တယ်။ ငါ့ကိုသိကျွမ်းလို့ သူ အဲဒီလိုလုပ်ခဲ့တာ မဟုတ်လား။ ဒါဟာ ယေဟောဝါ ပြောတဲ့စကားပဲ။ မင်းကတော့ မသမာနည်းနဲ့ စီးပွားရှာဖို့၊ အပြစ်မဲ့သူကို သတ်ဖို့၊ လိမ်လည်လှည့်စားဖို့၊ ခြိမ်းခြောက်ပြီး ငွေညှစ်ဖို့ပဲ ချောင်းနေတယ်။ အဲဒီလိုလုပ်ဖို့ပဲ စိတ်ကူးနေတယ်။ ဒါကြောင့် ယောရှိရဲ့သား ယုဒဘုရင် ယောယကိမ်နဲ့ပတ်သက်ပြီး ယေဟောဝါပြောတာက လူတွေက အစ်ကိုရယ်၊ အစ်မရယ် ဖြစ်မှဖြစ်ရလေ ဆိုပြီး ညည်းတွားငိုကြွေးတတ်ကြတယ်။ သူသေဆုံးတဲ့အခါမှာတော့ သခင်ကြီးရယ်၊ အရှင်မင်းကြီးရယ် ဖြစ်မှဖြစ်ရလေ ဆိုပြီး ငိုကြွေးကြမှာ မဟုတ်ဘူး။ မြည်းကို သင်္ဂြိုဟ်သလို သူ့ကို သင်္ဂြိုဟ်ကြလိမ့်မယ်။ ဂျေရုဆလင်မြို့တံခါး အပြင်ဘက်ကို ဆွဲထုတ်ပြီး လွှင့်ပစ်ကြလိမ့်မယ်။ လက်ဘနွန်တောင်ပေါ်ကို မင်း တက်သွားပြီး ကြွေးကြော်ပါ။ ဗာရှန်ပြည်မှာ အော်ပြောပါ။ အာဗရိမ်ပြည်ကနေ ကြွေးကြော်ပါ။ မင်း အချစ်ကြီးချစ်တဲ့သူအားလုံး ကျဆုံးကုန်ပြီ။ ဘေးကင်းလုံခြုံနေချိန်မှာ မင်းကို ငါပြောခဲ့ပေမဲ့ မနာခံဘူး လို့ ငြင်းတယ်။ မင်းဟာ ငယ်ငယ်ကတည်းက အဲဒီအတိုင်းပဲ။ ငါ့စကားကို မနာခံဘူး။ မင်းရဲ့သိုးထိန်းအားလုံး လေထဲ လွင့်ပါသွားမယ်။ မင်းအချစ်ကြီးချစ်တဲ့သူတွေ သုံ့ပန်းဘဝ ရောက်သွားမယ်။ ကြုံရတဲ့ဘေးဆိုးတွေကြောင့် မင်း အရှက်တကွဲ အကျိုးနည်း ရလိမ့်မယ်။ လက်ဘနွန်မှာ နေပြီး သစ်ကတိုးပင်တွေမှာ အသိုက်ဆောက်တဲ့သူ၊ သားဖွားနေတဲ့ မိန်းမလို မင်း ဝေဒနာခံစားရတဲ့အခါ ဘယ်လောက်တောင် ညည်းတွားလိုက်မလဲ။ ငါယေဟောဝါ ပြောမယ် ယောယကိမ်ရဲ့သား ယုဒဘုရင် ခေါနိ၊ မင်းဟာ ငါ့ညာလက်က တံဆိပ်လက်စွပ် ဖြစ်ခဲ့ရင်တောင် မင်းကို ဆွဲချွတ်မယ်ဆိုပြီး အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ မင်းကို အသက်အန္တရာယ် ပေးချင်နေသူတွေ၊ မင်း ကြောက်တဲ့သူတွေ၊ ဗာဗုလုန်ဘုရင် နေဗုခဒ်နေဇာနဲ့ ခါလဒဲလူတွေလက်ထဲ ငါအပ်မယ်။ ငါက မင်းနဲ့ မင်းရဲ့မွေးမိခင်ကို မွေးရပ်မြေမဟုတ်တဲ့ တခြားတိုင်းပြည်ဆီ ပစ်ထုတ်မယ်။ အဲဒီမှာ မင်းတို့ သေရမယ်။ သူတို့လွမ်းဆွတ်တဲ့ တိုင်းပြည်ကို ပြန်လာရတော့မှာ မဟုတ်ဘူး။ ဒီလူ ခေါနိဟာ အထင်သေးခံရပြီး ရိုက်ခွဲခံရတဲ့အိုး၊ ဘယ်သူမှ မလိုချင်တဲ့အိုး ဖြစ်သွားပြီလား။ သူနဲ့ သူ့သားမြေးတွေဟာ သူတို့မသိတဲ့ပြည်ထဲ ဘာလို့ လွှင့်ပစ်ခံရတာလဲ။ ကမ္ဘာမြေ၊ ကမ္ဘာမြေ၊ ကမ္ဘာမြေ၊ ယေဟောဝါရဲ့ စကားကို နားထောင်ပါ။ ယေဟောဝါ ပြောတာက ဒီလူကို သားသမီးမရှိတဲ့သူ၊ တစ်သက်လုံး မအောင်မြင်မယ့်သူလို့ ရေးမှတ်ပါ။ သူ့သားမြေးတစ်ယောက်မှ ဒါဝိဒ်ရဲ့ ရာဇပလ္လင်ပေါ် နန်းထိုင်ရမှာ မဟုတ်ဘူး။ ယုဒပြည်ကို ပြန်အုပ်ချုပ်ခွင့်ရမှာ မဟုတ်ဘူး။,24,Jer,22,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/22/
audio/nwt_24_Jer_BU_23.mp3,ငါ့စားကျက်ထဲက သိုးတွေကို ဖျက်ဆီးပြီး ကွဲလွင့်စေတဲ့သိုးထိန်းတွေဟာ အဖြစ်ဆိုး ကြုံရလိမ့်မယ်။ ဒါဟာ ယေဟောဝါပြောတဲ့ စကားပဲ။ အစ္စရေးတို့ရဲ့ဘုရား ယေဟောဝါက မိမိလူတွေကို ထိန်းကျောင်းနေတဲ့ သိုးထိန်းတွေကို မင်းတို့က ငါ့သိုးတွေကို တကွဲတပြား ဖြစ်စေတယ်။ သူတို့ကို ဂရုမစိုက်ဘူး လို့ပြောတယ်။ မင်းတို့ရဲ့ မကောင်းတဲ့အကျင့်တွေကြောင့် ငါအရေးယူမယ်။ ဒါဟာ ယေဟောဝါပြောတဲ့ စကားပဲ။ အဲဒီနောက် ငါက ကျန်ကြွင်းတဲ့ သိုးတွေကို တကွဲတပြား ရောက်နေတဲ့ တိုင်းပြည်ကနေ ပြန်စုသိမ်းမယ်။ စားကျက်မြေဆီ ပြန်ခေါ်ဆောင်လာမယ်။ သူတို့ တိုးပွားများပြားလာမယ်။ သူတို့ကို တကယ်ထိန်းကျောင်းမယ့် သိုးထိန်းတွေကို ငါပေါ်ထွန်းစေမယ်။ သူတို့ ကြောက်လန့်ရတော့မှာ မဟုတ်ဘူး။ တစ်ကောင်မှ ပျောက်မှာ မဟုတ်ဘူး။ ဒါဟာ ယေဟောဝါပြောတဲ့ စကားပဲ။ ငါယေဟောဝါ ပြောမယ် ကြည့်ပါ။ ဖြောင့်မတ်တဲ့ အတက်ကို ဒါဝိဒ်အမျိုးကနေ ငါပေါ်ထွန်းစေမယ့်နေ့ ရောက်တော့မယ်။ ဘုရင်အဖြစ် သူ အုပ်စိုးမယ်။ ထိုးထွင်းဉာဏ်ရှိတဲ့သူ၊ တိုင်းပြည်မှာ တရားမျှတမှုနဲ့ ဖြောင့်မတ်မှုကို စောင့်ထိန်းတဲ့သူ ဖြစ်လာမယ်။ သူ့လက်ထက်မှာ ယုဒဟာ ကယ်တင်ခံရလိမ့်မယ်။ အစ္စရေးက ဘေးကင်းလုံခြုံစွာ နေရလိမ့်မယ်။ ယေဟောဝါဟာ ငါတို့ရဲ့ဖြောင့်မတ်ခြင်း ဆိုတဲ့နာမည်နဲ့ ခေါ်ကြလိမ့်မယ်။ ယေဟောဝါ ပြောတာက အစ္စရေးတွေကို အီဂျစ်ပြည်ကနေ ခေါ်ထုတ်လာတဲ့အရှင်၊ အသက်ရှင်နေတဲ့ဘုရား ယေဟောဝါကို တိုင်တည်ကျိန်ဆိုတယ် ဆိုပြီး မပြောရတော့မယ့်နေ့တွေ ရောက်တော့မယ်။ အဲဒီအစား အစ္စရေးအမျိုးရဲ့ သားမြေးတွေကို မြောက်အရပ်မှာရှိတဲ့ ပြည်ကနေ၊ သူတို့ တကွဲတပြားရောက်သွားတဲ့ ပြည်တွေကနေ ခေါ်ထုတ်ပြီး နေရင်းပြည်ဆီ ပြန်ပို့ဆောင်ပေးတဲ့အရှင်၊ အသက်ရှင်နေတဲ့ဘုရား ယေဟောဝါကို တိုင်တည်ကျိန်ဆိုတယ် ဆိုပြီးတော့ပဲ ပြောကြတော့မယ်။ နေရင်းပြည်မှာ သူတို့ ပြန်နေထိုင်ရလိမ့်မယ်။ ပရောဖက်တွေအတွက် သတင်းစကားကတော့ ကျွန်တော့်ရင်ထဲမှာ ကြေမွနေတယ်။ အရိုးလည်း တုန်လှုပ်နေတယ်။ ယေဟောဝါကြောင့်၊ သန့်ရှင်းတဲ့ နှုတ်တော်ထွက်စကားကြောင့် ကျွန်တော်ဟာ အမူးသမားလို၊ ဝိုင်မူးနေသူလို ဖြစ်နေပြီ။ တိုင်းပြည်ဟာ အိမ်ထောင်ရေးဖောက်ပြန်သူတွေနဲ့ ပြည့်နေတယ်။ ကျိန်စာသင့်နေတဲ့အတွက် ညည်းတွားငိုကြွေးနေတယ်။ တောကန္တာရ စားကျက်မြေတွေ ခြောက်သွေ့နေတယ်။ သူတို့ရဲ့လမ်းစဉ်ဟာ ဆိုးညစ်တယ်။ အာဏာကို အလွဲသုံးစားလုပ်နေကြတယ်။ ပရောဖက်တွေရော ပုရောဟိတ်တွေပါ အယူဖောက်ပြန်နေတယ်။ ငါ့အိမ်တော်မှာတောင် သူတို့ရဲ့ ဆိုးညစ်မှုကို တွေ့နေရတယ်။ ဒါဟာ ယေဟောဝါပြောတဲ့ စကားပဲ။ ဒါကြောင့် သူတို့ရဲ့လမ်းဟာ မည်းမှောင်ပြီး ချော်နေမယ်။ သူတို့ တွန်းချခံရပြီး လဲကျသွားမယ်။ စစ်ဆေးမယ့်နှစ် ရောက်တဲ့အခါ သူတို့အပေါ် ငါဘေးဆိုးကျရောက်စေမယ်။ ဒါဟာ ယေဟောဝါပြောတဲ့ စကားပဲ။ ရှမာရိမြို့က ပရောဖက်တွေဆီမှာ ငါမြင်နေရတဲ့အရာဟာ အော်ဂလီဆန်စရာပဲ။ သူတို့က ဗာလလှုံ့ဆော်တဲ့အတိုင်း ပရောဖက်ပြုပြီး ငါ့လူမျိုးအစ္စရေးတွေကို လမ်းလွဲစေတယ်။ ဂျေရုဆလင်မြို့က ပရောဖက်တွေဆီမှာလည်း ကြောက်စရာကောင်းတဲ့အရာတွေကို ငါမြင်နေရတယ်။ သူတို့က အိမ်ထောင်ရေး ဖောက်ပြန်တယ်။ မှားယွင်းတဲ့လမ်းစဉ်ကို လိုက်တယ်။ လူဆိုးတွေကို အားပေးအားမြှောက်လုပ်တယ်။ မကောင်းမှုတွေကို မစွန့်ပစ်ဘူး။ ငါ့အတွက်တော့ သူတို့ဟာ သောဒုံမြို့လိုပဲ။ မြို့သူမြို့သားတွေဟာလည်း ဂေါမောရမြို့လိုပဲ။ ပရောဖက်တွေနဲ့ပတ်သက်ပြီး ဗိုလ်ခြေတို့ရဲ့အရှင် ယေဟောဝါပြောတာက ဂျေရုဆလင်မှာရှိတဲ့ ပရောဖက်တွေကြောင့် တစ်ပြည်လုံး အယူဖောက်ပြန်နေပြီ။ ဒါကြောင့် ငါက သူတို့ကို ဒေါန ကျွေးမယ်။ အဆိပ်ရေ တိုက်မယ်။ ဗိုလ်ခြေတို့ရဲ့အရှင် ယေဟောဝါ ပြောတာက ပရောဖက်တွေ ဟောနေတာကို နားမထောင်ကြနဲ့။ သူတို့က မင်းတို့ကို လှည့်စားနေတာ။ သူတို့ဟောတဲ့ စိတ်အာရုံဟာ ယေဟောဝါရဲ့ နှုတ်ထွက်စကား မဟုတ်ဘူး။ စိတ်ထဲပေါ်လာတာတွေပဲ ဟောနေကြတာ။ သူတို့က ငါ့ကို မခန့်လေးစားလုပ်သူတွေကို ယေဟောဝါ ပြောတယ် ခင်ဗျားတို့ ငြိမ်သက်ခြင်း ခံစားရမယ် ဆိုပြီး အထပ်ထပ် ပြောနေတယ်။ ဇွတ်တရွတ်နိုင်တဲ့ စိတ်အလိုနောက် လိုက်သူတွေကိုလည်း ခင်ဗျားတို့ ဘာဘေးဆိုးမှ ကြုံရမှာမဟုတ်ဘူး လို့ပြောနေတယ်။ နှုတ်တော်ထွက်စကားကို ကြားပြီး သိနားလည်နိုင်ဖို့ ယေဟောဝါရဲ့လူစုထဲမှာ ဘယ်သူ ရပ်နေလို့လဲ။ နှုတ်တော်ထွက်စကားကို ကြားနိုင်ဖို့ ဘယ်သူ အာရုံစိုက်လို့လဲ။ ယေဟောဝါရဲ့ ဒေါသက မုန်တိုင်းလို ရုတ်တရက် တိုက်ခတ်မယ်။ လူဆိုးတွေရဲ့ ခေါင်းပေါ်မှာ လေပွေလို ဝှေ့နေမယ်။ ယေဟောဝါက စိတ်ထဲ ရည်ရွယ်ထားတာတွေကို အကောင်အထည် ပေါ်လာအောင်၊ ပြီးမြောက်အောင် မလုပ်မချင်း ဒေါသရုပ်သိမ်းမှာ မဟုတ်ဘူး။ အဆုံးပိုင်းကာလမှာ မင်းတို့ အဲဒါကို ရှင်းရှင်းလင်းလင်း နားလည်လာမယ်။ ပရောဖက်တွေဟာ ငါမစေလွှတ်ဘဲနဲ့ ထွက်သွားကြတယ်။ ငါမခိုင်းဘဲနဲ့ ပရောဖက်ပြုကြတယ်။ သူတို့သာ ငါ့လူစုထဲမှာ ရပ်နေ ခဲ့ရင် ငါ့စကားကို ငါ့လူတွေကြားအောင် ပြောနိုင်မှာပဲ။ မကောင်းတဲ့ လမ်းစဉ်တွေ၊ အကျင့်ဆိုးတွေကနေ ပြန်လှည့်လာအောင် ကူညီနိုင်မှာပဲ။ ငါဟာ အနီးမှာ ဖြစ်နေတာတွေကိုပဲ မြင်နိုင်တဲ့ဘုရား မဟုတ်ဘူး။ အဝေးမှာ ဖြစ်နေတာတွေကိုလည်း မြင်နိုင်တဲ့ ဘုရားပဲ လို့ ယေဟောဝါပြောတယ်။ ငါမမြင်အောင် ဆိတ်ကွယ်ရာမှာ ဘယ်သူ ပုန်းနိုင်လို့လဲ ဆိုပြီး ယေဟောဝါပြောတယ်။ ကောင်းကင်မှာဖြစ်စေ၊ ကမ္ဘာမြေမှာဖြစ်စေ ငါ့မြင်ကွင်းနဲ့လွတ်တာ ဘာရှိလို့လဲ ဆိုပြီး ယေဟောဝါပြောတယ်။ ပရောဖက်တွေက အိပ်မက် မက်တယ်။ အိပ်မက် မက်တယ် လို့ ငါ့နာမည်သုံးပြီး မဟုတ်မမှန် ဟောနေတာကို ငါကြားတယ်။ ပရောဖက်တွေက ဘယ်အချိန်ထိ မဟုတ်မမှန် ဟောနေဦးမှာလဲ။ သူတို့ဟာ စိတ်လှည့်စားမှုအတိုင်း ပရောဖက်ပြုနေကြတာ။ ဘိုးဘေးတွေက ဗာလကြောင့် ငါ့နာမည်ကို မေ့သွားသလို သူတို့ကလည်း အိပ်မက်တွေအကြောင်း အချင်းချင်းပြောပြီး ငါ့နာမည်ကို ငါ့လူတွေ မေ့သွားအောင်လုပ်ဖို့ ကြံစည်နေတယ်။ အိပ်မက်မက်တဲ့ ပရောဖက်က သူ့အိပ်မက်အကြောင်း ပြန်ပြောပါစေ။ ဒါပေမဲ့ ငါ့နှုတ်ထွက်စကားကို ရရှိသူကတော့ အဲဒီစကားကို အမှန်အတိုင်း ပြောပြရမယ်။ ကောက်ရိုးက ကောက်နှံနဲ့ ဘာများတူလို့လဲ လို့ ယေဟောဝါ ပြောတယ်။ ငါ့နှုတ်ထွက်စကားဟာ မီးနဲ့တူတယ် မဟုတ်လား။ ကျောက်ဆောင်ကို ထုခြေပစ်တဲ့ သံတူနဲ့တူတယ် မဟုတ်လား လို့ ယေဟောဝါပြောတယ်။ ဒါကြောင့် ငါ့နှုတ်ထွက်စကားကို ကပြောင်းကပြန် လုပ်ပြီး ဟောချင်ရာ ဟောနေတဲ့ ပရောဖက်တွေကို ငါဒဏ်ခတ်မယ် လို့ ယေဟောဝါပြောတယ်။ ဘုရားသခင် မိန့်မှာတယ် ဆိုပြီး လျှောက်ဟောနေတဲ့ ပရောဖက်တွေကို ငါဒဏ်ခတ်မယ် လို့ ယေဟောဝါပြောတယ်။ မဟုတ်မမှန်တဲ့ အိပ်မက်တွေမက်ပြီး ပြန်ပြောပြနေတဲ့၊ ငါ့လူတွေလမ်းလွဲအောင် လိမ်ညာပြီး ကြွားလုံးထုတ်နေတဲ့ ပရောဖက်တွေကို ငါဒဏ်ခတ်မယ် လို့ ယေဟောဝါ ပြောတယ်။ သူတို့ကို ငါမစေလွှတ်ဘူး။ ငါမမိန့်မှာဘူး။ ဒါကြောင့် သူတို့ဆီကနေ ဒီလူတွေ ဘာအကျိုးမှ ရမှာမဟုတ်ဘူး လို့ ယေဟောဝါပြောတယ်။ ဒီလူတွေဖြစ်ဖြစ်၊ ပရောဖက်ဖြစ်ဖြစ်၊ ပုရောဟိတ်ဖြစ်ဖြစ် ယေဟောဝါဆီက ဝန်ထုပ်ဟာ ဘာလဲ လို့ မင်းကို မေးခဲ့ရင် အဲဒီဝန်ထုပ်ဟာ မင်းတို့ပဲ။ မင်းတို့ကို ငါပစ်ချမယ် လို့ ယေဟောဝါပြောတယ် ဆိုပြီး ဖြေရမယ်။ ပရောဖက်ဖြစ်ဖြစ်၊ ပုရောဟိတ်ဖြစ်ဖြစ်၊ လူတွေဖြစ်ဖြစ် ဒါဟာ ယေဟောဝါဆီက ဝန်ထုပ်ပဲ လို့ပြောခဲ့ရင် အဲဒီလိုပြောတဲ့သူနဲ့ သူ့အိမ်သားတွေကို ငါအရေးယူမယ်။ မင်းတို့က ယေဟောဝါ ဘာပြန်ဖြေသလဲ။ ယေဟောဝါ ဘာပြောသလဲ ဆိုပြီး မိတ်ဆွေတွေ၊ ညီအစ်ကိုတွေကို မေးကြတယ်။ ဒါပေမဲ့ ယေဟောဝါဆီက ဝန်ထုပ်ပဲလို့ မဖြေကြနဲ့တော့။ အဲဒီဝန်ထုပ်ဟာ မင်းတို့ကိုယ်တိုင်ရဲ့ စကားတွေဖြစ်နေလို့ပဲ။ မင်းတို့က အစ္စရေးတို့ရဲ့ဘုရား၊ အသက်ရှင်နေတဲ့ဘုရား ဗိုလ်ခြေတို့ရဲ့အရှင် ယေဟောဝါရဲ့ နှုတ်ထွက်စကားကို ပြောင်းလဲပစ်ခဲ့တယ်။ ယေရမိ၊ အဲဒီပရောဖက်ကို ပြောလိုက်ပါ ခင်ဗျားကို ယေဟောဝါ ဘာပြန်ဖြေသလဲ။ ယေဟောဝါ ဘာပြောသလဲ။ ယေဟောဝါဆီက ဝန်ထုပ်ပဲလို့ ခင်ဗျား ဆက်ပြောနေမှာလား။ အဲဒီလိုဆိုရင်တော့ ယေဟောဝါ မိန့်မှာတာက ယေဟောဝါဆီက ဝန်ထုပ်ပဲလို့ မပြောနဲ့ဆိုပြီး ငါမှာထားလျက်နဲ့ ဒါဟာ ယေဟောဝါဆီက ဝန်ထုပ်ပဲ လို့ မင်းပြောနေတုန်းပဲလား။ ဒါကြောင့် ငါက မင်းကိုကိုင်မြှောက်ပြီး ငါ့ရှေ့ကနေ လွှင့်ပစ်မယ်။ မင်းကိုရော မင်းနဲ့ ဘိုးဘေးတွေကို ပေးခဲ့တဲ့ မြို့ကိုပါ လွှင့်ပစ်မယ်။ မင်းကို ထာဝစဉ်ရှုတ်ချစရာ၊ အရှက်ကွဲစရာ ဖြစ်စေမယ်။ အဲဒါကို လူတွေ မေ့လျော့သွားမှာ မဟုတ်ဘူး။,24,Jer,23,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/23/
audio/nwt_24_Jer_BU_24.mp3,ဗာဗုလုန်ဘုရင် နေဗုခဒ်နေဇာက ယောယကိမ်ရဲ့သား ယုဒဘုရင် ယေခေါနိနဲ့ ယုဒမင်းညီမင်းသားတွေ၊ လက်မှုပညာသည်တွေ၊ ပန်းပဲဆရာတွေကို ဂျေရုဆလင်ကနေ ဗာဗုလုန်ပြည်ကို ဖမ်းခေါ်သွားပြီးတဲ့နောက် ယေဟောဝါက ယေဟောဝါရဲ့ ဗိမာန်တော်ရှေ့မှာ ချထားတဲ့ သဖန်းသီးနှစ်တောင်း ကျွန်တော့်ကို ပြတယ်။ တစ်တောင်းမှာ သီးဦးသီးဖျားလို သိပ်ကောင်းတဲ့ သဖန်းသီးတွေရှိတယ်။ နောက်တစ်တောင်းမှာတော့ စားလို့မရအောင် ပုပ်နေတဲ့ သဖန်းသီးတွေရှိတယ်။ ယေရမိ၊ ဘာမြင်ရလဲ လို့ ယေဟောဝါ မေးတဲ့အခါ သဖန်းသီးတွေကို မြင်ပါတယ်။ ကောင်းတဲ့အသီးတွေက သိပ်ကောင်းပြီး မကောင်းတဲ့ အသီးတွေကတော့ စားလို့မရအောင် ပုပ်နေပါတယ် လို့ ကျွန်တော်ဖြေတယ်။ အဲဒီအခါ ယေဟောဝါက ကျွန်တော့်ကို ပြောတယ် အစ္စရေးတို့ရဲ့ဘုရား ယေဟောဝါပြောတာက ဒီပြည်ကနေ ခါလဒဲပြည်ကို ငါပြည်နှင်ဒဏ်ပေးလိုက်တဲ့ ယုဒလူတွေကို ဒီကောင်းတဲ့ သဖန်းသီးတွေလိုပဲ ကောင်းတယ်လို့ ငါသဘောထားမယ်။ သူတို့ကို ကောင်းမှုပြုဖို့ ငါကြည့်နေမယ်။ ဒီပြည်ကို ပြန်လာစေမယ်။ သူတို့ကို မဖြိုချဘဲ တည်ဆောက်မယ်။ မနုတ်ပစ်ဘဲ စိုက်ပျိုးမယ်။ ငါဟာ ယေဟောဝါပဲဆိုတာ သိတဲ့စိတ်နှလုံး သူတို့ကို ပေးမယ်။ ငါ့ဆီကို စိတ်နှလုံးအကြွင်းမဲ့ ပြန်လာကြမှာဖြစ်လို့ သူတို့ဟာ ငါ့လူတွေဖြစ်လာမယ်။ ငါလည်း သူတို့ရဲ့ဘုရားသခင် ဖြစ်မယ်။ စားလို့မရအောင် ပုပ်နေတဲ့ သဖန်းသီးတွေနဲ့ပတ်သက်ပြီး ယေဟောဝါပြောတာက ယုဒဘုရင်ဇေဒကိနဲ့ မင်းညီမင်းသားတွေ၊ ဂျေရုဆလင်မှာ ကျန်ကြွင်းခဲ့သူတွေ၊ အီဂျစ်ပြည်မှာ နေထိုင်နေသူတွေကို အဲဒီအသီးတွေလိုပဲ ငါသဘောထားမယ်။ သူတို့အပေါ် ဘေးဆိုးကျရောက်စေတဲ့အတွက် ကမ္ဘာ့တိုင်းနိုင်ငံအားလုံး ထိတ်လန့်စရာ ဖြစ်စေမယ်။ သူတို့ တကွဲတပြားရောက်သွားတဲ့ နေရာတိုင်းမှာ ကဲ့ရဲ့ရှုတ်ချစရာ၊ ဆိုရိုးစကားဖွဲ့စရာ၊ လှောင်ပြောင်စရာ၊ ကျိန်ဆဲစရာ ဖြစ်စေမယ်။ ဓားဘေး၊ အငတ်ဘေး၊ ကပ်ရောဂါဘေးကို ငါစေလွှတ်လိုက်တဲ့အတွက် သူတို့နဲ့ ဘိုးဘေးတွေကို ငါပေးခဲ့တဲ့ပြည်မှာ သူတို့ ပျက်စီးသွားလိမ့်မယ်။,24,Jer,24,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/24/
audio/nwt_24_Jer_BU_25.mp3,ဗာဗုလုန်ဘုရင် နေဗုခဒ်နေဇာနန်းစံ ပထမနှစ်၊ ယောရှိရဲ့သား ယုဒဘုရင် ယောယကိမ်နန်းစံ လေးနှစ်မှာ ယုဒလူတွေနဲ့ပတ်သက်တဲ့စကား ယေရမိဆီ ရောက်လာတယ်။ ယုဒလူတွေ၊ ဂျေရုဆလင်မြို့သူမြို့သားတွေနဲ့ပတ်သက်ပြီး ပရောဖက်ယေရမိ ပြောတာက အာမုန်ရဲ့သား ယုဒဘုရင်ယောရှိနန်းစံ ၁၃ နှစ်ကစပြီး ဒီနေ့အထိ ၂၃နှစ်လုံးလုံး ကျွန်တော့်ဆီ ယေဟောဝါရဲ့ စကားတော် ရောက်လာခဲ့တယ်။ ကျွန်တော် အကြိမ်ကြိမ် ပြောပေမဲ့ ခင်ဗျားတို့ နားမထောင်ခဲ့ဘူး။ ယေဟောဝါက မိမိကျွန်ပရောဖက်တွေကို အကြိမ်ကြိမ် စေလွှတ်ပေမဲ့ ခင်ဗျားတို့ နားမထောင်ကြဘူး။ နားမစွင့်ကြဘူး။ အဲဒီပရောဖက်တွေက မကောင်းတဲ့ လမ်းစဉ်တွေ၊ အကျင့်ဆိုးတွေကို စွန့်ပြီး ပြန်လှည့်လာကြပါ။ ဒါဆိုရင် ဟိုးအရင်ကတည်းက မင်းတို့ကိုရော ဘိုးဘေးတွေကိုပါ ယေဟောဝါ ပေးထားတဲ့ပြည်မှာ အကြာကြီး နေထိုင်ရမယ်။ တခြားဘုရားတွေနောက် မလိုက်ကြနဲ့။ ဦးမချ၊ ဝတ်မပြုကြနဲ့။ ရုပ်တုတွေလုပ်ပြီး ငါ့ကို စိတ်ဆိုးအောင် မလုပ်ကြနဲ့။ အဲဒီလိုလုပ်ရင် မင်းတို့အပေါ် ငါ ဘေးဆိုးကျရောက်စေမယ် လို့ ဆင့်ဆိုခဲ့ကြတယ်။ ဒါပေမဲ့ ငါ့စကားကို မင်းတို့ နားမထောင်ကြဘူး။ ရုပ်တုတွေလုပ်ပြီး ငါ့ကို စိတ်ဆိုးအောင် လုပ်ကြတယ်။ ဒီနည်းနဲ့ ဘေးဆိုး ကျရောက်စေကြတယ် လို့ ယေဟောဝါ ပြောတယ်။ ဒါကြောင့် ဗိုလ်ခြေတို့ရဲ့အရှင် ယေဟောဝါပြောတာက ငါ့စကားကို မင်းတို့ မနာခံတဲ့အတွက်၊ ငါက မြောက်အရပ်မှာရှိတဲ့ မျိုးနွယ်အားလုံး၊ ငါ့ကျွန် ဗာဗုလုန်ဘုရင် နေဗုခဒ်နေဇာကို ဆင့်ခေါ်ပြီး ဒီပြည်ကိုရော၊ ပြည်သူပြည်သားတွေနဲ့ ပတ်ဝန်းကျင် လူမျိုးတွေကိုရော လာတိုက်ခိုင်းမယ်။ ငါက သူတို့ကို ဖျက်ဆီးပစ်မယ်၊ ထိတ်လန့်စရာ၊ လှောင်ပြောင်စရာ ဖြစ်စေမယ်။ ထာဝရ ဆိတ်သုဉ်းစေမယ် လို့ ယေဟောဝါ ပြောတယ်။ ငါက ရွှင်လန်းဝမ်းမြောက်တဲ့အသံ၊ သတို့သားရဲ့အသံ၊ သတို့သမီးရဲ့အသံ၊ ကြိတ်ဆုံကြိတ်သံကို တိတ်ဆိတ်စေမယ်။ မီးခွက်အလင်းကို ငြိမ်းစေမယ်။ တစ်ပြည်လုံး ပျက်စီးယိုယွင်းတဲ့နေရာ၊ ထိတ်လန့်စရာကောင်းတဲ့နေရာ ဖြစ်သွားမယ်။ ဒီလူမျိုးတွေဟာ ဗာဗုလုန်ဘုရင်ဆီမှာ အနှစ် ၇၀ ကျွန်ခံရလိမ့်မယ်။ ယေဟောဝါ ပြောတာက အနှစ် ၇၀ ပြည့်တဲ့အခါ ဗာဗုလုန်ဘုရင်နဲ့ သူ့လူမျိုးတွေ မှားခဲ့တာတွေအတွက် ငါဒဏ်ခတ်မယ်။ ခါလဒဲပြည်ကို ထာဝရလွင်တီးခေါင် ဖြစ်စေမယ်။ အဲဒီပြည်နဲ့ပတ်သက်ပြီး ငါပြောခဲ့သမျှ၊ လူမျိုးခြားတွေနဲ့ပတ်သက်ပြီး ဒီကျမ်းစောင်မှာ ရေးထားတဲ့ ယေရမိရဲ့ ပရောဖက်ပြုချက်မှန်သမျှ ငါပြည့်စုံစေမယ်။ လူမျိုးခြားတွေ၊ တန်ခိုးကြီးဘုရင်တွေက သူတို့ကို ကျွန်အဖြစ် ခိုင်းစေပြီး အမြတ်ထုတ်လိမ့်မယ်။ သူတို့ရဲ့အကျင့်တွေ၊ လုပ်ရပ်တွေအတိုင်း ငါပြန်ဆပ်ပေးမယ်။ အစ္စရေးတို့ရဲ့ဘုရား ယေဟောဝါက ကျွန်တော့်ကို ပြောတယ် ငါ့လက်ထဲက ဒီအမျက်တော်ဝိုင်ခွက်ကို ယူပြီး ငါစေလွှတ်တဲ့အတိုင်း လူမျိုးအားလုံးကို သောက်ခိုင်းပါ။ အဲဒီဝိုင်ကို သောက်တဲ့အခါ သူတို့ မူးယစ်ယိမ်းယိုင်သွားမယ်။ ငါစေလွှတ်မယ့် ဓားဘေးကြောင့် ရူးသွပ်သွားမယ်။ ဒါနဲ့ ကျွန်တော်က ယေဟောဝါလက်ထဲက ခွက်ကိုယူပြီး ယေဟောဝါ စေလွှတ်တဲ့အတိုင်း လူမျိုးအားလုံးကို သောက်ခိုင်းတယ်။ အရင်ဆုံး ဂျေရုဆလင်မြို့နဲ့ ယုဒရဲ့မြို့တွေ၊ ဘုရင်တွေနဲ့ မင်းညီမင်းသားတွေကို ကျွန်တော် သောက်ခိုင်းတယ်။ ဒါကြောင့် အခုလို ပျက်စီးယိုယွင်းတဲ့နေရာ၊ ကြောက်လန့်စရာ၊ လှောင်ပြောင်စရာ၊ ကျိန်ဆဲစရာ ဖြစ်သွားတာပေါ့။ အဲဒီနောက် အီဂျစ်ဘုရင် ဖာရောနဲ့ မင်းမှုထမ်းတွေ၊ မင်းညီမင်းသားတွေနဲ့ သူ့လူတွေ၊ အီဂျစ်ပြည်မှာ နေထိုင်တဲ့ တိုင်းတစ်ပါးသားတွေ၊ ဥဇပြည်ရဲ့ ဘုရင်တွေ၊ ဖိလိတိဘုရင်တွေဖြစ်တဲ့ အာရှကေလုန်ဘုရင်၊ ဂါဇာဘုရင်၊ ဧကြုန်ဘုရင်၊ အာဇုတ်မြို့မှာကျန်ကြွင်းတဲ့သူတွေ၊ ဧဒုံ၊ မောဘနဲ့ အမ္မုန်လူမျိုးတွေ၊ တိုင်ရာနဲ့ ဆိုင်ဒုန်ဘုရင်တွေ၊ ကျွန်းနိုင်ငံရဲ့ ဘုရင်တွေ၊ ဒေဒန်၊ တေမနဲ့ ဗုဇပြည်သားတွေ၊ နားသယ်မွေး ရိတ်ထားသူတွေ၊ အာရပ်ဘုရင်တွေ၊ တောကန္တာရမှာနေတဲ့ တိုင်းတစ်ပါးသားတို့ရဲ့ ဘုရင်တွေ၊ ဇိမရိအရပ်က ဘုရင်တွေ၊ ဧလံဘုရင်တွေ၊ မီးဒီးယားဘုရင်တွေ၊ မြောက်အရပ်မှာရှိတဲ့ ရပ်နီးရပ်ဝေးက ဘုရင်တွေ၊ ကမ္ဘာ့တိုင်းနိုင်ငံတို့ရဲ့ ဘုရင်တွေကို တစ်ယောက်ပြီးတစ်ယောက် သောက်ခိုင်းတယ်။ နောက်ဆုံးမှာ ရှေရှက် ဘုရင်လည်း သောက်ရမှာပဲ။ မထနိုင်တဲ့အထိ သောက်ကြ။ မူးယစ်အော့အန်ပြီး ပြိုလဲကြ။ ဓားဘေးကို ငါစေလွှတ်မယ် ဆိုပြီး အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတယ် လို့ သူတို့ကို မင်းပြောလိုက်ပါ။ မင်းလက်ထဲက ဝိုင်ခွက်ကို ယူသောက်ဖို့ သူတို့ငြင်းဆန်မယ်ဆိုရင် မင်းပြောရမှာက ဗိုလ်ခြေတို့ရဲ့အရှင် ယေဟောဝါ ပြောခိုင်းတယ် မင်းတို့ သောက်ကိုသောက်ရမယ်။ ငါ့နာမည်ခံယူထားတဲ့ မြို့ကိုတောင် ငါက အရင်ဆုံး ဘေးဆိုး ကျရောက်စေတယ်ဆိုရင် မင်းတို့ကော ပြစ်ဒဏ်လွတ်မတဲ့လား။ မလွတ်စေရဘူး။ ကမ္ဘာသူကမ္ဘာသားအားလုံးကို တိုက်ဖို့ ဓားဘေးကို ငါခေါ်လိုက်ပြီ။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ မင်း ပရောဖက်ပြုပြီး ပြောရမယ့် စကားတွေကတော့ ယေဟောဝါက အထက်အရပ်ကနေ ခြင်္သေ့လို ဟိန်းလိမ့်မယ်။ စံမြန်းရာ သန့်ရှင်းတဲ့အရပ်ကနေ အသံပြုလိမ့်မယ်။ စံမြန်းရာနေရာကို အကျယ်ကြီး ဟိန်းဟောက်လိမ့်မယ်။ စပျစ်ကျင်းမှာ နင်းနယ်သူတွေ သီချင်းအော်ဆိုသလို ဘုရားက ကမ္ဘာပေါ်နေထိုင်သူအားလုံးကို အောင်ပွဲခံပြီး သီချင်းဆိုလိမ့်မယ်။ အသံတစ်သံက ကမ္ဘာမြေအစွန်အဖျားအထိ ပဲ့တင်ထပ်သွားလိမ့်မယ်။ ယေဟောဝါက လူမျိုးတွေနဲ့ တရားဆိုင်လိမ့်မယ်။ လူအားလုံးကို ကိုယ်တိုင် စီရင်ချက်ချလိမ့်မယ်။ လူဆိုးတွေကို ဓားဘေးလက်ထဲ အပ်လိမ့်မယ်။ ဒါဟာ ယေဟောဝါပြောတဲ့ စကားပဲ။ ဗိုလ်ခြေတို့ရဲ့အရှင် ယေဟောဝါ ပြောတာက ဘေးဆိုးတစ်ခုဟာ တစ်နိုင်ငံပြီး တစ်နိုင်ငံဆီ ကူးစက်သွား မယ်။ မုန်တိုင်းကြီးတစ်ခုက ကမ္ဘာမြေအစွန်အဖျားကနေ တိုက်ခတ်လာမယ်။ အဲဒီနေ့မှာ ယေဟောဝါကွပ်မျက်လို့ သေတဲ့လူတွေဟာ မြေတစ်ပြင်လုံးမှာ ရှိလိမ့်မယ်။ သူတို့အတွက် ဘယ်သူမှ ညည်းတွားငိုကြွေးမှာ မဟုတ်ဘူး။ သူတို့ကို စုသိမ်းမှာ၊ မြှုပ်နှံမှာ မဟုတ်ဘူး။ မြေပေါ်မှာ နောက်ချေးပုံလို ဖြစ်သွားမယ်။ သိုးထိန်းတို့၊ ငိုကြွေးမြည်တမ်းပြီး အော်ဟစ်ကြ။ သိုးကောင်းသိုးမြတ်တို့၊ မြေမှာ လူးလှိမ့်ကြ။ မင်းတို့ ကွပ်မျက်ခံရပြီး တကွဲတပြားဖြစ်မယ့်အချိန် ရောက်လာပြီ။ အဖိုးတန်အိုးခွက်လို မင်းတို့ ကျကွဲသွားလိမ့်မယ်။ သိုးထိန်းတွေ ပြေးစရာမြေ မရှိဘူး။ သိုးကောင်းသိုးမြတ်တွေလည်း လွတ်လမ်း မရှိဘူး။ သိုးထိန်းတွေရဲ့ အော်ဟစ်သံ၊ သိုးကောင်းသိုးမြတ်တွေရဲ့ ငိုကြွေးမြည်တမ်းသံကို ကြားနေရတယ်။ သူတို့ရဲ့စားကျက်ကို ယေဟောဝါ ဖျက်ဆီးလိုက်ပြီ။ ငြိမ်းချမ်းသာယာတဲ့ နေရာတွေဟာ ယေဟောဝါရဲ့ ဒေါသမီးကြောင့် ဆိတ်သုဉ်းသွားပြီ။ ဘုရားက ခြင်္သေ့ပျိုလို မိမိရဲ့ဂူကို စွန့်သွားပြီ။ ရက်စက်တဲ့ဓားကြောင့်၊ အမျက်တော်မီးကြောင့် သူတို့ရဲ့ပြည်ဟာ ကြောက်လန့်စရာဖြစ်သွားပြီ။,24,Jer,25,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/25/
audio/nwt_24_Jer_BU_26.mp3,ယောရှိရဲ့သား ယုဒဘုရင်ယောယကိမ် နန်းတက်စမှာ ယေဟောဝါ မိန့်ဆိုတဲ့စကား ယေဟောဝါ ပြောတာက ယေဟောဝါရဲ့ အိမ်တော် ရင်ပြင်မှာ ရပ်နေပါ။ ယေဟောဝါရဲ့အိမ်တော်မှာ ဝတ်ပြုဖို့ ယုဒမြို့တွေကနေ ရောက်လာသူတွေနဲ့ပတ်သက်ပြီး ငါမိန့်မှာသမျှ မခြွင်းမချန် ပြောပြလိုက်ပါ။ သူတို့ နားထောင်ပြီး ဆိုးညစ်တဲ့ လမ်းစဉ်ကနေ ပြန်လှည့်လာကောင်းပါရဲ့။ ငါကလည်း အကျင့်ဆိုးတွေကြောင့် သူတို့အပေါ် ကျရောက်စေမယ်လို့ ရည်ရွယ်ထားတဲ့ ဘေးဆိုးနဲ့ပတ်သက်ပြီး စိတ်ပြောင်းလဲလိုက်မှာပဲ။ ဒါကြောင့် သူတို့ကို မင်းပြောလိုက်။ ယေဟောဝါ ပြောတာက ငါ့စကားကို မင်းတို့နားမထောင်ဘူး၊ ပေးထားတဲ့ ပညတ်ချက်အတိုင်း မလိုက်လျှောက်ဘူးဆိုရင်၊ ငါအကြိမ်ကြိမ် စေလွှတ်တဲ့ ငါ့ကျွန်ပရောဖက်တွေ ပြောသမျှကို နားမထောင်ဘဲ နေခဲ့သလို အခုလည်း နားမထောင်ဘူးဆိုရင်၊ ရှိလောအရပ်ကို လုပ်ခဲ့သလို ဒီအိမ်တော်ကို ငါလုပ်မယ်။ ဒီမြို့ကိုလည်း ကမ္ဘာမြေပေါ်က လူမျိုးအားလုံးအတွက် ကျိန်ဆဲစရာ ဖြစ်စေမယ်။ ယေဟောဝါရဲ့အိမ်တော်မှာ ယေရမိ အဲဒီလိုပြောတာကို ပုရောဟိတ်တွေ၊ ပရောဖက်တွေ၊ လူတွေ အားလုံးကြားတယ်။ ယေဟောဝါ မိန့်မှာသမျှ ယေရမိပြောပြီးတဲ့အခါ ပုရောဟိတ်တွေ၊ ပရောဖက်တွေ၊ လူတွေက သူ့ကိုဖမ်းဆီးပြီး ခင်ဗျား သေကိုသေရမယ်။ ဒီအိမ်တော်ဟာ ရှိလောအရပ်လို ဖြစ်သွားလိမ့်မယ်။ ဒီမြို့ဟာ နေထိုင်သူမရှိတဲ့အထိ ဖျက်ဆီးခံရလိမ့်မယ် ဆိုပြီး ယေဟောဝါနာမည်နဲ့ ဘာလို့ ပရောဖက်ပြုရတာလဲ လို့အော်ဟစ်ကြတယ်။ လူအားလုံးက ယေဟောဝါရဲ့အိမ်တော်မှာ ရှိနေတဲ့ ယေရမိနားကို ဝိုင်းအုံလာကြတယ်။ ယုဒမင်းညီမင်းသားတွေက ဒါကိုကြားတဲ့အခါ နန်းတော်ကနေ ယေဟောဝါရဲ့အိမ်တော်ကို ရောက်လာပြီး ယေဟောဝါရဲ့ အိမ်တော်တံခါးသစ် ဝင်ပေါက်မှာ ထိုင်ကြတယ်။ ပုရောဟိတ်တွေနဲ့ ပရောဖက်တွေက ဒီလူဟာ သေဒဏ်ခံထိုက်တယ်။ ဒီမြို့ပျက်စီးမယ့်အကြောင်း သူပရောဖက်ပြုနေတာကို ခင်ဗျားတို့ နားနဲ့ ဆတ်ဆတ်ကြားခဲ့သားပဲ ဆိုပြီး သူတို့ကို တိုင်တန်းကြတယ်။ ဒါနဲ့ ယေရမိက မင်းညီမင်းသားတွေနဲ့ လူတွေကို ခင်ဗျားတို့ကြားတဲ့အတိုင်း ဒီအိမ်တော်နဲ့ ဒီမြို့ ပျက်စီးမယ့်အကြောင်း ပရောဖက်ပြုဖို့ ကျွန်တော့်ကို စေလွှတ်တဲ့သူဟာ ယေဟောဝါဘုရားပဲ။ ဒါကြောင့် အခု ခင်ဗျားတို့ရဲ့ လမ်းစဉ်တွေ၊ လုပ်ရပ်တွေကို ပြုပြင်ပြောင်းလဲပြီး ယေဟောဝါရဲ့စကားကို နာခံကြပါ။ ဒါဆိုရင် ယေဟောဝါဘုရားက မိန့်မှာထားတဲ့ ဘေးဆိုးနဲ့ပတ်သက်ပြီး စိတ်ပြောင်းလဲမှာပါ။ ကျွန်တော်ကတော့ ခင်ဗျားတို့လက်ထဲမှာပဲလေ။ ကောင်းတယ်၊ မှန်တယ်ထင်သလို လုပ်ကြပါ။ ကျွန်တော့်ကို သတ်မယ်ဆိုရင်တော့ ခင်ဗျားတို့ရော၊ ဒီမြို့နဲ့ ဒီမြို့သူမြို့သားတွေရော အပြစ်မဲ့သူကို သတ်တဲ့အမှုနဲ့ ပြစ်ဒဏ်သင့်မယ်ဆိုတာ သိထားကြပါ။ ဒီစကားတွေပြောဖို့ ကျွန်တော့်ကို တကယ်စေလွှတ်လိုက်တဲ့သူဟာ ယေဟောဝါဘုရား ဖြစ်နေလို့ပဲ ဆိုပြီး ပြောလိုက်တယ်။ အဲဒီအခါ မင်းညီမင်းသားတွေနဲ့ လူတွေက ဒီလူဟာ ယေဟောဝါရဲ့နာမည်ကို သုံးပြီး ဟောတာပဲ။ သေဒဏ်မခံထိုက်ပါဘူး လို့ ပုရောဟိတ်တွေ၊ ပရောဖက်တွေကို ပြောတယ်။ မြို့မိမြို့ဖတချို့ကလည်း စုရုံးနေသူအားလုံးကို၊ မောရရှမြို့သား မိက္ခာက ယုဒဘုရင် ဟေဇကိလက်ထက်မှာ ပရောဖက်ပြုပြီး ဇိအုန်ဟာ လယ်လို ထွန်ယက်ခံရလိမ့်မယ်။ ဂျေရုဆလင်ဟာ အပျက်အယွင်းပုံ ဖြစ်သွားမယ်။ အိမ်တော်တည်တဲ့တောင်ဟာ တောထူတဲ့တောင်လို ဖြစ်သွားမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ် ဆိုပြီး ယုဒလူတွေကို ပြောခဲ့တယ်။ အဲဒီအခါ ယုဒဘုရင်ဟေဇကိနဲ့ ယုဒလူတွေက သူ့ကို သတ်ခဲ့ကြလို့လား။ ဘုရင်က ယေဟောဝါဘုရားကို ကြောက်ရွံ့ရိုသေပြီး ယေဟောဝါရဲ့ မျက်နှာသာရဖို့ အသနားခံတဲ့အတွက် ယေဟောဝါက မိန့်မှာခဲ့တဲ့ ဘေးဆိုးနဲ့ပတ်သက်ပြီး စိတ်ပြောင်းလဲခဲ့တယ် မဟုတ်လား။ အခုတော့ ကျွန်တော်တို့က ကိုယ့်အပေါ် ဘေးဆိုးကြီး ကျရောက်အောင် လုပ်နေကြတာပဲ။ ယေဟောဝါရဲ့နာမည်သုံးပြီး ပရောဖက်ပြုသူတစ်ယောက် ရှိသေးတယ်။ ကိရယတ်ယာရိမ်မြို့က ရှေမာယရဲ့သား ဥရိယပဲ။ သူလည်း ဒီမြို့၊ ဒီပြည်နဲ့ပတ်သက်ပြီး ယေရမိပြောတဲ့အတိုင်း ပရောဖက်ပြုခဲ့တယ်။ ယောယကိမ်မင်းနဲ့ စစ်သူရဲတွေ၊ မင်းညီမင်းသားတွေ ကြားတဲ့အခါ သူ့ကို သတ်ဖို့ ရှာတယ်။ ဒါကို ဥရိယကြားတော့ ကြောက်ပြီး အီဂျစ်ပြည်ကို ချက်ချင်း ထွက်ပြေးသွားတယ်။ အဲဒီအခါ ယောယကိမ်မင်းက အာခဗော်ရဲ့သား ဧလနာသန်နဲ့အတူ တခြားလူတွေကို အီဂျစ်ပြည်ဆီ လွှတ်လိုက်တယ်။ သူတို့က ဥရိယကို အီဂျစ်ပြည်ကနေ ယောယကိမ်မင်းဆီ ဖမ်းခေါ်လာတယ်။ မင်းကြီးက သူ့ကို ဓားနဲ့သတ်ပြီး သာမန်လူတွေရဲ့ သင်္ချိုင်းမှာ အလောင်းကို ပစ်ထားလိုက်တယ် လို့ပြောကြတယ်။ ဒါပေမဲ့ ယေရမိကို သတ်ချင်နေတဲ့သူတွေလက်ထဲ မရောက်ရအောင် ရှာဖန်ရဲ့သား အဟိကံက ကူညီပေးခဲ့တယ်။,24,Jer,26,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/26/
audio/nwt_24_Jer_BU_27.mp3,ယောရှိရဲ့သား ယုဒဘုရင် ယောယကိမ် နန်းတက်စမှာ ယေရမိဆီ ယေဟောဝါရဲ့စကား ရောက်လာတယ်။ ယေဟောဝါ ပြောတာက ကြိုးတွေ၊ ထမ်းပိုးတွေ လုပ်ပြီး မင်းရဲ့ပခုံးပေါ် တင်ပါ။ ဂျေရုဆလင်မြို့မှာရှိတဲ့ ယုဒဘုရင်ဇေဒကိကို လာတွေ့တဲ့ တမန်တွေကတစ်ဆင့် ဧဒုံဘုရင်၊ မောဘဘုရင်၊ အမ္မုန်ဘုရင်၊ တိုင်ရာဘုရင်နဲ့ ဆိုင်ဒုန်ဘုရင်တွေဆီ အဲဒီကြိုးတွေ၊ ထမ်းပိုးတွေ ပါးလိုက်ပါ။ အဲဒီဘုရင်တွေကို မှာလိုက်ရမှာက အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါပြောတယ် မင်းတို့ရဲ့ ဘုရင်တွေကို ဒီအတိုင်း ပြောလိုက်ပါ။ ကမ္ဘာမြေနဲ့ ကမ္ဘာမြေပေါ်က လူသားတွေ၊ တိရစ္ဆာန်တွေကို ကြီးမားတဲ့တန်ခိုး၊ အားကြီးတဲ့လက်ရုံးနဲ့ ဖန်ဆင်းခဲ့တာ ငါပဲ။ ငါက အဲဒါတွေကို ပေးချင်တဲ့သူကို ပေးထားတယ်။ အခု တိုင်းနိုင်ငံအားလုံးကို ငါ့ကျွန် ဗာဗုလုန်ဘုရင် နေဗုခဒ်နေဇာလက်ထဲ ငါအပ်ထားတယ်။ သူ့ဆီမှာကျွန်ခံဖို့ တောသားရဲတွေကိုတောင် အပ်ထားတယ်။ လူမျိုးတွေ၊ တန်ခိုးကြီးဘုရင်တွေက သူ့ကို ကျွန်အဖြစ် ခိုင်းစေမယ့်အချိန်၊ သူ့နိုင်ငံ အဆုံးတိုင်ချိန် မရောက်မချင်း လူမျိုးအားလုံး သူ့ဆီမှာ၊ သူ့ရဲ့သားနဲ့ မြေးဆီမှာ ကျွန်ခံရလိမ့်မယ်။ ဗာဗုလုန်ဘုရင် နေဗုခဒ်နေဇာဆီမှာ ကျွန်မခံတဲ့၊ ဗာဗုလုန်ဘုရင်ရဲ့ ထမ်းပိုးကို မထမ်းတဲ့ လူမျိုးတွေ၊ နိုင်ငံတွေကို ဓားဘေး၊ အငတ်ဘေး၊ ကပ်ရောဂါဘေးနဲ့ ငါဒဏ်ခတ်မယ်။ နောက်ဆုံးမှာ သူ့လက်ချက်နဲ့ပဲ သူတို့အားလုံးကို ငါလက်စတုံးပစ်မယ်။ ဒါဟာ ယေဟောဝါပြောတဲ့ စကားပဲ။ ဒါကြောင့် ဗာဗုလုန်ဘုရင်ဆီမှာ မင်းတို့ ကျွန်ခံရမှာ မဟုတ်ဘူး ဆိုပြီး ဟောနေတဲ့ ပရောဖက်တွေ၊ နတ်ဆရာတွေ၊ အိပ်မက်မြင်သူတွေ၊ မှော်ဆရာတွေ၊ ပယောဂဆရာတွေ ပြောတာကို နားမထောင်ပါနဲ့။ မင်းတို့ကို ဒီပြည်နဲ့ဝေးရာဆီ ရန်သူဖမ်းခေါ်သွားအောင် သူတို့လိမ်ညာပြီး ပရောဖက်ပြုနေတာ။ သူတို့စကားကို နားထောင်မယ်ဆိုရင် မင်းတို့ကို ငါတကွဲတပြား ဖြစ်စေမယ်။ မင်းတို့ ပျက်စီးသွားလိမ့်မယ်။ ဒါပေမဲ့ ဗာဗုလုန်ဘုရင်ရဲ့ ထမ်းပိုးကို ထမ်းပြီး သူ့ဆီမှာ ကျွန်ခံတဲ့ လူမျိုးကိုတော့ နေရင်းပြည်မှာ ဆက်နေထိုင်ခွင့်ပေးမယ်။ အဲဒီမှာ ထွန်ယက်စိုက်ပျိုးပြီး နေထိုင်ခွင့်ရလိမ့်မယ်။ ဒါဟာ ယေဟောဝါပြောတဲ့ စကားပဲ။ ကျွန်တော်က ယုဒဘုရင် ဇေဒကိကိုလည်း အဲဒီလိုပဲ ပြောလိုက်တယ် ဗာဗုလုန်ဘုရင်ရဲ့ ထမ်းပိုးကို ထမ်းပါ။ သူနဲ့ သူ့လူတွေဆီမှာ ကျွန်ခံပါ။ ဒါမှ မင်းကြီး အသက်ချမ်းသာရလိမ့်မယ်။ ဗာဗုလုန်ဘုရင်ဆီမှာ ကျွန်မခံတဲ့ လူမျိုးနဲ့ပတ်သက်ပြီး ယေဟောဝါဘုရား ပြောခဲ့သလို မင်းကြီးနဲ့ မင်းကြီးရဲ့လူတွေက ဓားဘေး၊ အငတ်ဘေး၊ ကပ်ရောဂါဘေးနဲ့ ဘာလို့သေရမှာလဲ။ ဗာဗုလုန်ဘုရင်ဆီမှာ ကျွန်ခံရမှာ မဟုတ်ဘူး ဆိုပြီး ပရောဖက်တွေ ဟောနေတာကို နားမထောင်ပါနဲ့။ သူတို့ လိမ်ညာပြီး ဟောနေလို့ပါ။ ငါမစေလွှတ်ဘဲ ငါ့နာမည်သုံးပြီး သူတို့ လိမ်ညာပရောဖက်ပြုနေတယ်။ သူတို့ပြောတာကို နားထောင်မယ်ဆိုရင် မင်းတို့ကို ငါတကွဲတပြား ဖြစ်စေမယ်။ မင်းတို့ရော ဟောနေတဲ့ ပရောဖက်တွေပါ ပျက်စီးသွားလိမ့်မယ်။ ဒါဟာ ယေဟောဝါပြောတဲ့ စကားပဲ။ ပုရောဟိတ်တွေနဲ့ လူတွေကိုလည်း ကျွန်တော် ပြောလိုက်တယ်။ ယေဟောဝါ ပြောတာက ယေဟောဝါရဲ့အိမ်တော် အသုံးအဆောင်ပစ္စည်းတွေကို မကြာခင် ဗာဗုလုန်ကနေ ပြန်သယ်လာတော့မှာ ဆိုပြီး ပရောဖက်တွေ ဟောနေတာကို နားမထောင်ကြနဲ့။ သူတို့ လိမ်ညာပြီး ပရောဖက်ပြုနေကြတာ။ သူတို့ပြောတာကို နားမထောင်ပါနဲ့။ ဗာဗုလုန်ဘုရင်ဆီမှာ ကျွန်ခံကြပါ။ ဒါဆိုရင် အသက်ချမ်းသာရလိမ့်မယ်။ ဒီမြို့ ဘာလို့ ပျက်စီးရမှာလဲ။ သူတို့သာ ယေဟောဝါဆီက သတင်းစကားကိုရတဲ့ ပရောဖက်မှန်ရင် ယေဟောဝါရဲ့အိမ်တော်၊ ယုဒဘုရင်ရဲ့ နန်းတော်နဲ့ ဂျေရုဆလင်မှာ ကျန်နေသေးတဲ့ ပစ္စည်းတွေ ဗာဗုလုန်ဆီပါမသွားအောင် ဗိုလ်ခြေတို့ရဲ့အရှင် ယေဟောဝါဆီမှာ အသနားခံကြပါစေ။ ရေကန်နဲ့ တိုင်တွေ၊ တွန်းလှည်းတွေ၊ မြို့မှာကျန်နေသေးတဲ့ ပစ္စည်းတွေနဲ့ပတ်သက်ပြီး ဗိုလ်ခြေတို့ရဲ့အရှင် ယေဟောဝါ ပြောတယ်။ အဲဒါတွေဟာ ယုဒနဲ့ ဂျေရုဆလင်မှာရှိတဲ့ မှူးမတ်တွေနဲ့အတူ ယောယကိမ်ရဲ့သား ယုဒဘုရင် ယေခေါနိကို ဂျေရုဆလင်ကနေ ဖမ်းခေါ်သွားတုန်းက ဗာဗုလုန်ဘုရင် နေဗုခဒ်နေဇာ ချန်ရစ်ခဲ့တဲ့ ပစ္စည်းတွေပဲ။ ယေဟောဝါရဲ့ အိမ်တော်၊ ယုဒဘုရင်ရဲ့ နန်းတော်နဲ့ ဂျေရုဆလင်မှာ ကျန်နေသေးတဲ့ ပစ္စည်းတွေနဲ့ပတ်သက်ပြီး အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါပြောတာက အဲဒီပစ္စည်းတွေကို ဗာဗုလုန်မြို့ဆီ သိမ်းသွားကြလိမ့်မယ်။ ငါပြန်လှည့်ကြည့်တဲ့နေ့ မရောက်မချင်း ဗာဗုလုန်မှာပဲ ရှိနေလိမ့်မယ်။ အဲဒီနောက် အဲဒီပစ္စည်းတွေကို ပြန်ယူဆောင်လာပြီး သူ့နေရာမှာ ငါပြန်ထားမယ်။ ဒါဟာ ယေဟောဝါပြောတဲ့ စကားပဲ။,24,Jer,27,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/27/
audio/nwt_24_Jer_BU_28.mp3,ယုဒဘုရင်ဇေဒကိ နန်းစံအစောပိုင်း စတုတ္ထနှစ်၊ ငါးလပိုင်းဖြစ်တဲ့ အဲဒီနှစ်မှာပဲ ဂိဗောင်မြို့က အာဇုရရဲ့သား ပရောဖက်ဟာနနိက ယေဟောဝါရဲ့အိမ်တော်မှာ၊ ပုရောဟိတ်တွေနဲ့ လူအားလုံးရှေ့မှာ ကျွန်တော့်ကို ပြောတယ် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ဗာဗုလုန်ဘုရင်ရဲ့ ထမ်းပိုးကို ငါချိုးမယ်။ ဗာဗုလုန်ဘုရင် နေဗုခဒ်နေဇာ သိမ်းသွားတဲ့ ယေဟောဝါရဲ့အိမ်တော် အသုံးအဆောင်ပစ္စည်းအားလုံးကို နောက်နှစ်နှစ်အတွင်း ဒီကို ငါပြန်ယူဆောင်လာမယ်။ ဗာဗုလုန်ကို ရောက်နေတဲ့ ယောယကိမ်ရဲ့သား ယုဒဘုရင် ယေခေါနိနဲ့ ယုဒပြည်နှင်ခံတွေကို ဒီနေရာ ငါပြန်ခေါ်ဆောင်လာမယ်။ ဗာဗုလုန်ဘုရင်ရဲ့ ထမ်းပိုးကို ငါချိုးမယ် လို့ ယေဟောဝါပြောတယ်။ အဲဒီအခါ ယေဟောဝါရဲ့ အိမ်တော်မှာ ရပ်နေတဲ့ ပုရောဟိတ်တွေနဲ့ လူအားလုံးရှေ့မှာ ပရောဖက်ဟာနနိကို ပရောဖက်ယေရမိ ပြောလိုက်တာက အာမင်။ အဲဒီအတိုင်း ယေဟောဝါဘုရား လုပ်ဆောင်ပါစေ။ ခင်ဗျားဟောတဲ့အတိုင်း ယေဟောဝါက ပြည်နှင်ခံအားလုံးကို ယေဟောဝါရဲ့အိမ်တော် အသုံးအဆောင်ပစ္စည်းတွေနဲ့အတူ ဗာဗုလုန်ကနေ ဒီနေရာ ပြန်ခေါ်ဆောင်လာပါစေ။ ဒါပေမဲ့ ခင်ဗျားကိုရော လူတွေကိုပါ ကျွန်တော်ပြောနေတဲ့ ဒီသတင်းစကားကို နားထောင်ပါ။ ကျွန်တော်တို့နှစ်ယောက် မရှိခင် ဟိုးအရင်ကတည်းကရှိခဲ့တဲ့ ပရောဖက်တွေက တိုင်းပြည်တွေ၊ နိုင်ငံကြီးတွေကြုံရမယ့် ဘေးဆိုး၊ စစ်ဘေး၊ ကပ်ရောဂါဘေးအကြောင်း ပရောဖက်ပြုခဲ့တယ်။ ပရောဖက်တစ်ယောက်က ငြိမ်းချမ်းမယ့်အကြောင်း ဟောတယ်ဆိုရင် သူ့စကားအတိုင်း ဖြစ်လာမှသာ သူဟာ ယေဟောဝါစေလွှတ်တဲ့ ပရောဖက်မှန်း သိနိုင်မယ်။ အဲဒီအခါ ပရောဖက်ဟာနနိက ယေရမိရဲ့ပခုံးပေါ်က ထမ်းပိုးကို ယူပြီး ချိုးပစ်တယ်။ ပြီးတော့ လူမျိုးအားလုံးရဲ့ပခုံးပေါ် ဗာဗုလုန်ဘုရင် နေဗုခဒ်နေဇာ တင်ထားတဲ့ ထမ်းပိုးကို နှစ်နှစ်အတွင်း ငါ ဒီလိုချိုးမယ် လို့ယေဟောဝါ ပြောတယ် ဆိုပြီး လူအများရှေ့မှာ ပြောတယ်။ ဒါနဲ့ ပရောဖက်ယေရမိလည်း ထွက်သွားလိုက်တယ်။ ပရောဖက်ယေရမိရဲ့ ပခုံးပေါ်က ထမ်းပိုးကို ပရောဖက်ဟာနနိ ချိုးပြီးတဲ့နောက် ယေရမိဆီ ယေဟောဝါရဲ့ စကားတော် ရောက်လာတယ် ဟာနနိဆီ သွားပြီး ပြောလိုက် သစ်သားထမ်းပိုးကို မင်း ချိုးလိုက်ပေမဲ့ သံထမ်းပိုး အစားဝင်လိမ့်မယ် လို့ယေဟောဝါ ပြောတယ်။ လူမျိုးအားလုံးရဲ့ ပခုံးပေါ်မှာ သံထမ်းပိုးကို ငါတင်မယ်။ ဗာဗုလုန်ဘုရင် နေဗုခဒ်နေဇာဆီမှာ သူတို့ ကျွန်ခံရလိမ့်မယ်။ တောသားရဲတွေကိုတောင် သူ့ဆီ ငါအပ်မယ် လို့ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတယ်။ ဒါနဲ့ ပရောဖက်ယေရမိက ဟာနနိ၊ နားထောင်ပါဦး။ ယေဟောဝါဘုရား မစေလွှတ်ဘဲနဲ့ ခင်ဗျားက လိမ်ညာပြောပြီး ဒီလူတွေကို အယုံသွင်းနေတယ်။ ဒါကြောင့် မြေပေါ်ကနေ မင်းကို ဖယ်ရှားမယ်။ မင်းက ငါယေဟောဝါကို ပုန်ကန်အောင် အားပေးအားမြှောက် လုပ်တဲ့အတွက် ဒီနှစ်အတွင်းမှာ သေရလိမ့်မယ် လို့ ယေဟောဝါ ပြောတယ်။ အဲဒီနှစ်၊ ခုနစ်လပိုင်းမှာပဲ ပရောဖက်ဟာနနိ သေဆုံးသွားတယ်။,24,Jer,28,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/28/
audio/nwt_24_Jer_BU_29.mp3,ဗာဗုလုန်ကို နေဗုခဒ်နေဇာ ဖမ်းခေါ်သွားတဲ့ ပြည်နှင်ခံတွေထဲက အကြီးအကဲတွေ၊ ပုရောဟိတ်တွေ၊ ပရောဖက်တွေနဲ့ လူအားလုံးဆီကို ပရောဖက်ယေရမိက ဂျေရုဆလင်ကနေ စာရေးပို့လိုက်တယ်။ ဘုရင်ယေခေါနိ၊ မယ်တော်ကြီး၊ နန်းတွင်းအရာရှိတွေ၊ ယုဒနဲ့ဂျေရုဆလင်ရဲ့ မင်းညီမင်းသားတွေ၊ လက်မှုပညာသည်တွေ၊ ပန်းပဲဆရာတွေ ဂျေရုဆလင်ကနေ ထွက်သွားပြီးနောက် ရေးပို့လိုက်တာ ဖြစ်တယ်။ ဗာဗုလုန်ဘုရင် နေဗုခဒ်နေဇာဆီ ယုဒဘုရင်ဇေဒကိ လွှတ်လိုက်တဲ့ ရှာဖန်ရဲ့သား ဧလာသာနဲ့ ဟိလခိရဲ့သား ဂေမရိကတစ်ဆင့် ဒီစာကို ပါးလိုက်တယ် ဂျေရုဆလင်ကနေ ဗာဗုလုန်ကို ပြည်နှင်ဒဏ်ခံရပြီး သုံ့ပန်းဘဝ ရောက်သွားသူတွေကို အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက အဲဒီမှာ အိမ်တွေဆောက်ပြီး နေထိုင်ကြ။ ဥယျာဉ်တွေစိုက်ပြီး အသီးတွေ စားသုံးကြ။ အိမ်ထောင်ပြုပြီး သားသမီးတွေ မွေးဖွားကြ။ သားသမီးတွေကိုလည်း အိမ်ထောင်ပြုပေးလိုက်ပါ။ သူတို့လည်း သားသမီးတွေ မွေးဖွားပါစေ။ အဲဒီမှာ မင်းတို့ တိုးပွားလာရမယ်။ လျော့နည်းမသွားရဘူး။ ငါပြည်နှင်ဒဏ်ပေးလိုက်လို့ မင်းတို့ရောက်နေတဲ့မြို့ကို ငြိမ်သက်အေးချမ်းအောင် ကြိုးစားကြ။ အဲဒီမြို့အတွက် ယေဟောဝါဆီ ဆုတောင်းကြ။ မြို့က ငြိမ်သက်အေးချမ်းနေရင် မင်းတို့လည်း အေးချမ်းလိမ့်မယ်။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါပြောတာက မင်းတို့ဆီမှာရှိတဲ့ ပရောဖက်တွေ၊ နတ်ဆရာတွေ လှည့်စားတာကို မခံပါနဲ့။ သူတို့မြင်တဲ့ အိပ်မက်တွေကို နားမထောင်ပါနဲ့။ သူတို့က ငါမစေလွှတ်ဘဲနဲ့ ငါ့နာမည်သုံးပြီး လိမ်ညာပရောဖက်ပြုနေတယ်။ ဒါဟာ ယေဟောဝါပြောတဲ့ စကားပဲ။ ဗာဗုလုန်မှာ အနှစ် ၇၀ ပြည့်တဲ့အခါ မင်းတို့ကို ငါပြန်ကြည့်ရှုမယ်။ ငါ့ရဲ့ ကောင်းမွန်တဲ့ကတိအတိုင်း မင်းတို့ကို ဒီနေရာ ငါပြန်ခေါ်လာမယ် လို့ ယေဟောဝါ ပြောတယ်။ ယေဟောဝါ ပြောတာက မင်းတို့နဲ့ပတ်သက်ပြီး ငါဘာတွေ တွေးနေမှန်း ငါသိတာပေါ့။ မင်းတို့ကို ငြိမ်သက်အေးချမ်းစေချင်တယ်။ ဘေးဆိုး မကြုံစေချင်ဘူး။ မင်းတို့မျှော်လင့်တဲ့ အနာဂတ်မျိုး ပေးချင်တယ်။ မင်းတို့က ငါ့ကို ခေါ်ကြလိမ့်မယ်။ ငါ့ဆီ ဆုတောင်းကြလိမ့်မယ်။ ငါကလည်း မင်းတို့ပြောတာကို နားထောင်မယ်။ မင်းတို့ ငါ့ကို ရှာဖွေလိမ့်မယ်။ စိတ်စွမ်းရှိသမျှနဲ့ ရှာတဲ့အတွက် ငါ့ကိုတွေ့လိမ့်မယ်။ ငါကလည်း အတွေ့ခံမယ်။ ဒါဟာ ယေဟောဝါပြောတဲ့ စကားပဲ။ မင်းတို့သုံ့ပန်းတွေကို ပြန်စုသိမ်းမယ်။ မင်းတို့ တကွဲတပြား ရောက်နေတဲ့ နိုင်ငံတွေ၊ နေရာဒေသတွေကနေ ပြန်စုစည်းမယ်။ ဒီနေရာကနေ ပြည်နှင်ဒဏ်ပေးခဲ့ပေမဲ့ ဒီနေရာကိုပဲ ပြန်ခေါ်ဆောင်လာမယ်။ ဒါဟာ ယေဟောဝါပြောတဲ့ စကားပဲ။ ဒါပေမဲ့ ယေဟောဝါက ဗာဗုလုန်မှာ ငါတို့အတွက် ပရောဖက်တွေ ပေါ်ထွန်းစေပြီ လို့ မင်းတို့ ပြောနေကြတယ်။ ဒါဝိဒ်ရဲ့ရာဇပလ္လင်ပေါ်မှာ နန်းထိုင်တဲ့ဘုရင်နဲ့ ဒီမြို့သူမြို့သားတွေ၊ မင်းတို့နဲ့အတူ ပြည်နှင်မခံရတဲ့ ညီအစ်ကိုတွေကို ယေဟောဝါ ပြောတာက ဓားဘေး၊ အငတ်ဘေး၊ ကပ်ရောဂါဘေးကို မင်းတို့ဆီ ငါစေလွှတ်မယ်။ စားလို့မရအောင် ပုပ်နေတဲ့ သဖန်းသီးတွေလို မင်းတို့ကို ဖြစ်စေမယ်။ ဒါဟာ ဗိုလ်ခြေတို့ရဲ့အရှင် ယေဟောဝါ ပြောတဲ့စကားပဲ။ ငါက ဓားဘေး၊ အငတ်ဘေး၊ ကပ်ရောဂါဘေးနဲ့ မင်းတို့ နောက်ကိုလိုက်မယ်။ မင်းတို့ကို ကမ္ဘာ့တိုင်းနိုင်ငံတွေ ထိတ်လန့်စရာ၊ ကျိန်ဆဲစရာ၊ အံ့သြမိန်းမောစရာ၊ လှောင်ပြောင်စရာ ဖြစ်စေမယ်။ မင်းတို့ တကွဲတပြား ရောက်သွားတဲ့ လူမျိုးတွေအလယ်မှာ ကဲ့ရဲ့ရှုတ်ချစရာ ဖြစ်စေမယ်။ မင်းတို့က ငါအကြိမ်ကြိမ် စေလွှတ်လိုက်တဲ့ ငါ့ကျွန်ပရောဖက်တွေရဲ့ စကားကို နားမထောင်ကြဘဲကိုး။ ဒါဟာ ယေဟောဝါပြောတဲ့ စကားပဲ။ မင်းတို့လည်း ငါ့စကားကို နားမထောင်ခဲ့ကြဘူး။ ဒါဟာ ယေဟောဝါပြောတဲ့ စကားပဲ။ ဒါကြောင့် ဂျေရုဆလင်ကနေ ဗာဗုလုန်ကို ငါနှင်ထုတ်လိုက်တဲ့ ပြည်နှင်ခံအပေါင်းတို့၊ ယေဟောဝါ ပြောတာကို နားထောင်ပါ။ ငါ့နာမည်သုံးပြီး လိမ်ညာပရောဖက်ပြုနေတဲ့ ကောလာယရဲ့သား အာဟပ်၊ မာသေယရဲ့သား ဇေဒကိနဲ့ပတ်သက်ပြီး အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက သူတို့ကို ဗာဗုလုန်ဘုရင် နေဗုခဒ်နေဇာလက်ထဲ ငါအပ်မယ်။ အဲဒီဘုရင်က မင်းတို့ရှေ့မှာပဲ သူတို့ကို ကွပ်မျက်လိမ့်မယ်။ သူတို့ကြုံရတဲ့အဖြစ်ဆိုးကို အစွဲပြုပြီး ဗာဗုလုန်မှာရှိတဲ့ ယုဒပြည်နှင်ခံတွေက ကျိန်စာတိုက်တဲ့အခါ ဗာဗုလုန်ဘုရင် မီးကင်လိုက်တဲ့ ဇေဒကိနဲ့အာဟပ်လို မင်းကို ယေဟောဝါဘုရား လုပ်ပါစေ လို့ပြောကြလိမ့်မယ်။ သူတို့က အစ္စရေးပြည်မှာ အိမ်နီးချင်းရဲ့မိန်းမနဲ့ အရှက်မရှိ အိမ်ထောင်ရေး ဖောက်ပြန်တယ်။ ငါ့နာမည်သုံးပြီး ငါမမိန့်မှာတဲ့စကားကို လိမ်လည်ပြောဆိုတယ်။ ငါဟာ အဲဒါကိုသိတဲ့အရှင်၊ အဲဒါကိုသိတဲ့ သက်သေပဲ။ ဒါဟာ ယေဟောဝါ ပြောတဲ့စကားပဲ။ နဟေလံမြို့က ရှေမာယကို မင်းပြောလိုက်ပါ။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက မာသေယရဲ့သား ပုရောဟိတ်ဇေဖနိနဲ့ တခြားပုရောဟိတ်တွေ၊ ဂျေရုဆလင်မှာရှိတဲ့ လူတွေဆီ မင်းဒီလိုစာရေးပြီး ပို့ခဲ့တယ် ခင်ဗျားကို ပုရောဟိတ် ယောယဒရဲ့နေရာမှာ ယေဟောဝါဘုရား ခန့်ထားတာက ယေဟောဝါရဲ့ အိမ်တော်မှာ ပုရောဟိတ်အဖြစ် ကြီးကြပ်ဖို့၊ ပရောဖက်လိုပြုမူနေတဲ့ အရူးတွေကို ဖမ်းပြီး လည်ပင်းကိုရော ခြေလက်တွေကိုပါ ထိတ်တုံးခတ်ပစ်ဖို့ပဲ။ ဒါဆိုရင် အာနသုတ်မြို့သား ယေရမိက ပရောဖက်လိုပြုမူနေတာကို ခင်ဗျားမြင်လျက်သားနဲ့ ဘာလို့ သူ့ကို မဆုံးမသေးတာလဲ။ သူက ဗာဗုလုန်မှာရှိတဲ့ ကျုပ်တို့ကို ပြည်နှင်ခံရတဲ့ကာလ ကြာဦးမယ်။ ဒါကြောင့် အဲဒီမှာ အိမ်တွေဆောက်ပြီး နေထိုင်ကြပါ။ ဥယျာဉ်တွေစိုက်ပြီး အသီးတွေ စားသုံးကြပါ။ လို့တောင် စာရေးလိုက်သေးတယ်။ ပုရောဟိတ်ဇေဖနိက ပရောဖက်ယေရမိကို အဲဒီစာ ဖတ်ပြတဲ့အခါ၊ ယေဟောဝါက ယေရမိကို ပြောတယ် ပြည်နှင်ခံတွေဆီ စာရေးပို့လိုက်ပါ။ နဟေလံမြို့က ရှေမာယနဲ့ပတ်သက်ပြီး ယေဟောဝါပြောတာက ငါမစေလွှတ်ဘဲနဲ့ ရှေမာယက မင်းတို့ကို ပရောဖက်ပြုနေတယ်။ အလိမ်အညာတွေပြောပြီး မင်းတို့ကို အယုံသွင်းနေတယ်။ ဒါကြောင့် ယေဟောဝါ ပြောမယ် နဟေလံမြို့က ရှေမာယနဲ့ သူ့သားမြေးတွေကို ငါအရေးယူမယ်။ ယေဟောဝါကို ပုန်ကန်ဖို့ အားပေးအားမြှောက် လုပ်တဲ့အတွက် သူ့သားမြေးတစ်ယောက်မှ အသက်ရှင်ကျန်ရစ်မှာ မဟုတ်ဘူး။ ငါ့လူတွေအတွက် လုပ်ပေးမယ့်ကောင်းမှုကို သူမြင်ခွင့်ရမှာ မဟုတ်ဘူး။ ဒါဟာ ယေဟောဝါပြောတဲ့ စကားပဲ။,24,Jer,29,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/29/
audio/nwt_24_Jer_BU_30.mp3,ယေရမိဆီ ယေဟောဝါရဲ့စကား ရောက်လာတယ် အစ္စရေးတို့ရဲ့ဘုရား ယေဟောဝါ ပြောတာက ငါပြောသမျှစကားတွေကို စာစောင်ထဲမှာ ရေးမှတ်ထားပါ။ ယေဟောဝါ ပြောတယ် သုံ့ပန်းဘဝရောက်နေတဲ့ ငါ့လူမျိုး အစ္စရေးနဲ့ယုဒကို ပြန်စုသိမ်းမယ့်နေ့ရက်တွေ ရောက်တော့မယ်။ ဘိုးဘေးတွေကို ငါပေးခဲ့တဲ့ပြည်ဆီ သူတို့ကို ပြန်ခေါ်ဆောင်လာမယ်။ အဲဒီပြည်ကို သူတို့ ပြန်ပိုင်ဆိုင်ရလိမ့်မယ်။ ဒါဟာ ယေဟောဝါပြောတဲ့ စကားပဲ။ အစ္စရေးနဲ့ယုဒကို ယေဟောဝါ မိန့်မှာတယ်။ ယေဟောဝါ ပြောတာက ကြောက်ရွံ့တုန်လှုပ်နေတဲ့အသံတွေ ကြားနေရတယ်။ ကြောက်လန့်စရာတွေပဲ ရှိတယ်။ ငြိမ်သက်ခြင်း မရှိဘူး။ ယောက်ျားဟာ သားဖွားနိုင်သလားဆိုတာ မေးကြည့်ပါ။ ဒါဆိုရင် ယောက်ျားတန်မဲ့ သားဖွားနေတဲ့မိန်းမလို ဗိုက်ကို လက်နဲ့နှိပ်နေတာကို ငါ ဘာလို့တွေ့နေရတာလဲ။ သူတို့မျက်နှာတွေ ဘာလို့ ဖြူဖပ်ဖြူရော် ဖြစ်နေတာလဲ။ အဲဒီနေ့ဟာ တုန်လှုပ်စရာကောင်းတဲ့နေ့ပဲ။ အဲဒီနေ့လောက် ကြောက်စရာကောင်းတဲ့နေ့မျိုး မရှိဘူး။ ယာကုပ်အတွက် ဒုက္ခရောက်တဲ့အချိန်ပဲ။ ဒါပေမဲ့ အဲဒီနေ့မှာ သူကယ်တင်ခံရလိမ့်မယ်။ ဗိုလ်ခြေတို့ရဲ့အရှင် ယေဟောဝါ ပြောမယ် အဲဒီနေ့မှာ သူတို့ထမ်းထားတဲ့ ထမ်းပိုးကို ငါချိုးမယ်။ ကြိုးတွေကိုလည်း နှစ်ပိုင်းဖြတ်မယ်။ သူစိမ်းတွေက သူတို့ကို ကျွန်အဖြစ်ခိုင်းစေပြီး အမြတ်ထုတ်တော့မှာ မဟုတ်ဘူး။ သူတို့ရဲ့ဘုရား ယေဟောဝါဆီမှာ၊ သူတို့အတွက် ငါပေါ်ထွန်းစေမယ့် ဘုရင်ဒါဝိဒ်ဆီမှာ သူတို့ အစေခံကြလိမ့်မယ်။ အို ငါ့ကျွန်ယာကုပ်၊ မကြောက်နဲ့။ အို အစ္စရေး၊ မထိတ်လန့်နဲ့။ မင်းကို ဝေးလံတဲ့နေရာကနေ၊ မင်းရဲ့သားမြေးတွေကို သုံ့ပန်းဘဝရောက်နေတဲ့ ပြည်ကနေ ငါကယ်တင်မယ်။ ယာကုပ်က ပြန်လာပြီး အနှောင့်အယှက်မရှိဘဲ စိတ်အေးလက်အေး နေရလိမ့်မယ်။ ခြောက်လှန့်တဲ့သူ တစ်ယောက်မှ ရှိမှာမဟုတ်ဘူး။ ဒါဟာ ယေဟောဝါပြောတဲ့ စကားပဲ။ မင်းကိုကယ်တင်ဖို့ မင်းနဲ့အတူ ငါရှိတယ်။ မင်းတို့ တကွဲတပြားရောက်သွားတဲ့ တိုင်းနိုင်ငံတွေကို အစတုံးဖျက်ဆီးမယ်။ မင်းတို့ကိုတော့ အစတုံးဖျက်ဆီးမှာ မဟုတ်ဘူး။ တော်သင့်ရုံပဲ ဆုံးမမယ်။ အပြစ်မပေးဘဲနဲ့တော့ မနေဘူး။ ဒါဟာ ယေဟောဝါပြောတဲ့ စကားပဲ။ ယေဟောဝါ ပြောတယ် မင်းရဲ့ဒဏ်ရာအတွက် ဆေးမရှိဘူး။ မင်းရဲ့အနာဟာ ကုသလို့ မရဘူး။ မင်းရဲ့အမှုအတွက် အသနားခံပေးမယ့်သူ မရှိဘူး။ မင်းရဲ့အနာအတွက် ကုသနည်း မရှိဘူး။ မင်းအတွက် ဆေးမရှိဘူး။ မင်းအချစ်ကြီးချစ်ခဲ့သူတွေ မင်းကို မေ့သွားပြီ။ မင်းကို လိုက်မရှာတော့ဘူး။ မင်းရဲ့ များလွန်းတဲ့အမှားတွေ၊ ကြီးလေးတဲ့ အပြစ်တွေကြောင့် ငါက ရန်သူတစ်ယောက်လို မင်းကို ရိုက်နှက်မယ်။ ရက်စက်သူတစ်ယောက်လို ဒဏ်ပေးမယ်။ မင်းရဲ့ဒဏ်ရာအတွက် ဘာလို့ အော်ဟစ်နေတာလဲ။ မင်းရဲ့ဝေဒနာဟာ ကုလို့မှ မရတာ။ မင်းရဲ့ များလွန်းတဲ့ အမှားတွေ၊ ကြီးလေးတဲ့ အပြစ်တွေကြောင့် ငါ ဒီလိုလုပ်ရတာ။ မင်းကို ဝါးမျိုသူတွေ ဝါးမျိုခံရမယ်။ မင်းရဲ့ရန်သူတွေ သုံ့ပန်းဘဝ ရောက်လိမ့်မယ်။ မင်းကို လုယူသူတွေ လုယူခံရမယ်။ မင်းကို လုယက်သူတွေလည်း လုယက်ခံရဖို့ ငါအပ်မယ်။ သူတို့က မင်းကို အပယ်ခံ၊ ဘယ်သူမှ လိုက်မရှာတဲ့ ဇိအုန် လို့ခေါ်ပေမဲ့ မင်းကို ငါပြန်ကျန်းမာစေမယ်။ မင်းရဲ့ဒဏ်ရာတွေကို ကုသပေးမယ် လို့ယေဟောဝါ ပြောတယ်။ ယေဟောဝါ ပြောတယ် ယာကုပ်ရဲ့တဲဆီ ငါပြန်လာမယ်။ သုံ့ပန်းတွေကို ပြန်စုသိမ်းမယ်။ သူ့အိမ်တွေကို သနားမယ်။ သူ့တောင်ကုန်းပေါ်မှာ မြို့ကို ပြန်တည်ဆောက်မယ်။ ခံတပ်မျှော်စင်ကလည်း ရှိသင့်တဲ့နေရာမှာ ပြန်ရှိနေလိမ့်မယ်။ သူတို့ဆီကနေ ကျေးဇူးတင်ချီးမွမ်းသံ၊ ရယ်မောသံတွေ ထွက်ပေါ်လာမယ်။ သူတို့ကို ငါတိုးပွားများပြားစေမယ်။ လျော့နည်းသွားမှာ မဟုတ်ဘူး။ သူတို့ကို တိုးများစေမယ်။ လူနည်းစုဖြစ်မှာ မဟုတ်ဘူး။ သူ့သားသမီးတွေဟာ အရင်တုန်းကလိုပဲ ကြီးပွားကောင်းစားလိမ့်မယ်။ သူတို့ကို ငါ့ရှေ့မှာ အင်အားကြီးတဲ့လူမျိုး ဖြစ်စေမယ်။ သူ့ကိုဖိနှိပ်တဲ့သူကို ငါအရေးယူမယ်။ ကြီးမြတ်သူဟာ သူ့အမျိုးထဲက ဖြစ်လိမ့်မယ်။ အုပ်စိုးရှင်ဟာ သူ့ဆီကနေ ပေါ်ထွန်းလိမ့်မယ်။ သူ့ကို ငါ့အနား လာခိုင်းမယ်။ သူလည်း ငါ့ဆီ လာလိမ့်မယ်။ ဒီလိုမှမဟုတ်ရင် ငါ့ဆီ ဘယ်သူလာဝံ့မလဲ။ ဒါဟာ ငါယေဟောဝါပြောတဲ့ စကားပဲ။ မင်းတို့ဟာ ငါ့လူတွေဖြစ်ပြီး ငါကလည်း မင်းတို့ရဲ့ဘုရားသခင် ဖြစ်မယ်။ ယေဟောဝါရဲ့ဒေါသက မုန်တိုင်းလို ရုတ်တရက် တိုက်ခတ် မယ်။ လူဆိုးတွေရဲ့ ခေါင်းပေါ်မှာ လေပွေလို ဝှေ့နေမယ်။ ယေဟောဝါက စိတ်ထဲ ရည်ရွယ်ထားတာတွေကို အကောင်အထည်ပေါ်လာအောင်၊ ပြီးမြောက်အောင် မလုပ်မချင်း ပြင်းထန်တဲ့ဒေါသကို ရုပ်သိမ်းမှာ မဟုတ်ဘူး။ အဆုံးပိုင်းကာလမှာ မင်းတို့ အဲဒါကို နားလည်လာမယ်။,24,Jer,30,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/30/
audio/nwt_24_Jer_BU_31.mp3,အဲဒီအချိန်ရောက်ရင် ငါဟာ အစ္စရေးမျိုးနွယ်အားလုံးရဲ့ ဘုရားသခင် ဖြစ်လာမယ်။ သူတို့လည်း ငါ့လူတွေ ဖြစ်လာမယ်။ ဒါဟာ ယေဟောဝါပြောတဲ့ စကားပဲ။ နားခိုရာဆီ အစ္စရေး လျှောက်လှမ်းလာတဲ့အခါ ဓားဘေးကနေ လွတ်မြောက်လာသူတွေက တောကန္တာရမှာ မျက်နှာသာ ခံစားရတယ် လို့ ယေဟောဝါ ပြောတယ်။ ယေဟောဝါက အဝေးကနေ ကျွန်တော့်ဆီ ရောက်လာပြီး ပြောတယ်။ ငါက ထာဝရမေတ္တာနဲ့ မင်းကို ချစ်တယ်။ ဒါကြောင့် ခိုင်မြဲတဲ့မေတ္တာကြိုးနဲ့ မင်းကို ဆွဲယူတယ်။ ငါပြန်တည်ဆောက်တဲ့အတွက် မင်း တည်ဆောက်ခံရလိမ့် မယ်။ အို အစ္စရေးသမီးပျို၊ မင်းက ချူတပ်ဗုံတွေကို ကိုင်ပြီး ရွှင်လန်းစွာ ကခုန်ရလိမ့်မယ်။ မင်းက ရှမာရိတောင်တန်းတွေပေါ်မှာ စပျစ်ခြံတွေ ပြန်စိုက်ပျိုးလိမ့်မယ်။ စိုက်ပျိုးသူတွေက အသီးတွေကို စားသုံးရလိမ့်မယ်။ ဧဖရိမ်တောင်တန်းတွေပေါ်မှာရှိတဲ့ ကင်းစောင့်တွေက ထကြ။ ငါတို့ရဲ့ဘုရားသခင် ယေဟောဝါရှိရာ ဇိအုန်တောင်ကို တက်သွားကြစို့ လို့ ကြွေးကြော်မယ့်နေ့ ရောက်တော့မယ်။ ယေဟောဝါ ပြောတာက ယာကုပ်ရဲ့ သားမြေးတွေကို ဝမ်းသာအားရ ပြောလိုက်ပါ။ လူမျိုးတွေကို ဦးဆောင်ရတဲ့အတွက် ရွှင်လန်းစွာ သီချင်းဆိုကြ။ အို ယေဟောဝါ၊ လူမျိုးတော်ဖြစ်တဲ့ အစ္စရေးအကြွင်းအကျန်ကို ကယ်တင်လှည့်ပါ လို့ကြွေးကြော်ပြီး ချီးမွမ်းကြ။ ငါက သူတို့ကို မြောက်အရပ်မှာရှိတဲ့ ပြည်ကနေ ပြန်ခေါ်ဆောင်လာမယ်။ ကမ္ဘာမြေ အစွန်အဖျားကနေ ပြန်စုသိမ်းမယ်။ မျက်မမြင်သူ၊ ခြေဆွံ့သူ၊ ကိုယ်ဝန်ဆောင်မိန်းမနဲ့ မီးဖွားခါနီးမိန်းမတွေ ပါလိမ့်မယ်။ လူစုလူဝေးကြီးအဖြစ် ဒီကို ပြန်လာကြလိမ့်မယ်။ သူတို့ ငိုကြွေးပြီး လာကြလိမ့်မယ်။ မျက်နှာသာရဖို့ အသနားခံတဲ့အတွက် သူတို့ကို ငါဦးဆောင်ခေါ်လာမယ်။ စမ်းချောင်းတွေဆီ ဖြောင့်ဖြူးတဲ့လမ်းအတိုင်း ငါလမ်းပြပေးမှာဖြစ်လို့ သူတို့ ခလုတ်တိုက်လဲမှာ မဟုတ်ဘူး။ ငါဟာ အစ္စရေးရဲ့ဖခင်ပဲ၊ ဧဖရိမ်ဟာ ငါ့သားဦးပဲ။ လူမျိုးတကာတို့၊ ယေဟောဝါပြောတာကို နားထောင်ကြ။ ရပ်ဝေးကျွန်းတွေမှာ ကြေညာကြ အစ္စရေးကို ကွဲလွင့်စေတဲ့အရှင်က သူ့ကို ပြန်စုသိမ်းမယ်။ သိုးအုပ်ကို စောင့်ရှောက်တဲ့ သိုးထိန်းလို သူ့ကို စောင့်ရှောက်ပေးမယ်။ ယေဟောဝါက ယာကုပ်ကို ရွေးယူလိမ့်မယ်။ သူ့ထက် အားကြီးသူရဲ့လက်ကနေ ကယ်တင်လိမ့်မယ်။ သူတို့က ဇိအုန်တောင်ပေါ်ကို လာပြီး ရွှင်လန်းစွာ သီချင်းဆိုကြလိမ့်မယ်။ ယေဟောဝါရဲ့ ကောင်းမြတ်မှုကြောင့်၊ ကောက်နှံ၊ စပျစ်ဝိုင်အသစ်၊ ဆီနဲ့ သိုးနွားအုပ်ထဲက သားပေါက်တွေကြောင့် ရွှင်မြူးကြလိမ့်မယ်။ သူတို့ဟာ ရေဝနေတဲ့ဥယျာဉ်လို ဖြစ်လာမယ်။ ဘယ်တော့မှ နွမ်းလျမှာ မဟုတ်ဘူး။ အဲဒီအချိန်ကျရင် အပျိုစင်တွေ ဝမ်းသာအားရ ကခုန်လိမ့်မယ်။ လူကြီးလူငယ်တွေလည်း ကခုန်ကြလိမ့်မယ်။ သူတို့ရဲ့ငိုကြွေးခြင်းကို ရွှင်လန်းခြင်းဖြစ်အောင် ငါပြောင်းလဲပေးမယ်။ သူတို့ကို နှစ်သိမ့်ပေးပြီး ဝမ်းနည်းခြင်းအစား ရွှင်လန်းခြင်းကို ပေးသနားမယ်။ ငါက ပုရောဟိတ်တွေကို အစားအစာ အလျှံပယ်ပေးမယ်။ ငါ့လူတွေဟာ ကောင်းမြတ်ခြင်းကျေးဇူးကြောင့် ကျေနပ်နေလိမ့်မယ်။ ဒါဟာ ယေဟောဝါပြောတဲ့ စကားပဲ။ ရာမအရပ်မှာ မြည်တမ်းသံ၊ ရှိုက်ကြီးတငင် ငိုကြွေးသံကို ကြားနေရတယ်။ ရာခေလက သူ့သားတွေအတွက် ငိုကြွေးနေတယ်။ သားတွေ မရှိတော့တဲ့အတွက် နှစ်သိမ့်ပေးလို့ မရနိုင်အောင် ဖြစ်နေတယ် လို့ ယေဟောဝါ ပြောတယ်။ ယေဟောဝါ ပြောတာက မငိုပါနဲ့တော့။ မျက်ရည် မကျပါနဲ့တော့။ မင်းရဲ့လုပ်ရပ်အတွက် ငါဆုချမှာပါ။ ရန်သူ့ပြည်ကနေ သူတို့ ပြန်လာကြမှာပါ။ ဒါဟာ ယေဟောဝါပြောတဲ့ စကားပဲ။ မင်းအတွက် အနာဂတ်မျှော်လင့်ချက် ရှိတယ်။ မင်းရဲ့သားတွေ နေရင်းပြည်ကို ပြန်လာလိမ့်မယ်။ ဒါဟာ ယေဟောဝါ ပြောတဲ့စကားပဲ။ ဧဖရိမ်ညည်းတွားတာကို ကျွန်တော် ကြားတယ် ကိုယ်တော် တည့်မတ်ပေးတဲ့အတွက် ကျွန်တော်ဟာ နွားရိုင်းလေးလို တည့်မတ်ခံရပါပြီ။ ကျွန်တော့်ကို ပြန်ခေါ်ပါ။ ဝမ်းမြောက်ဝမ်းသာ ပြန်လာပါ့မယ်။ ကိုယ်တော်ဟာ ကျွန်တော့်ဘုရား ယေဟောဝါပဲ။ ကျွန်တော် ပြန်လှည့်လာပါပြီ။ အကြီးအကျယ် နောင်တရပါပြီ။ ကျွန်တော် နားလည်ပါပြီ။ ဝမ်းနည်းလွန်းလို့ ကိုယ့်ပေါင်ကိုယ် ထောင်းပါပြီ။ ငယ်ငယ်တုန်းက လုပ်ရပ်တွေကြောင့် အရှက်တကွဲ အကျိုးနည်းဖြစ်ရပါပြီ။ ဧဖရိမ်ဟာ ငါ့ရဲ့သားရတနာ၊ ငါ့ရဲ့အချစ်ဆုံးသား မဟုတ်လား။ သူ့ကို ပြစ်တင်ပြောဆိုခဲ့ပေမဲ့ ငါသတိရနေတုန်းပဲ။ ငါ့ရင်ထဲမှာ သူ့အတွက် ဗလောင်ဆူနေတယ်။ သူ့ကို တကယ် ကရုဏာသက်မိတယ်။ ဒါဟာ ယေဟောဝါပြောတဲ့ စကားပဲ။ လမ်းပြမှတ်တိုင်တွေကို စိုက်ထူပါ။ ဆိုင်းဘုတ်တွေကို ထောင်ပါ။ ကိုယ်သွားရမယ့်လမ်းကိုပဲ အာရုံစိုက်ပါ။ အစ္စရေးသမီးပျို၊ ပြန်လာပါ။ မင်းရဲ့မြို့တွေဆီ ပြန်လာပါ။ သစ္စာမဲ့တဲ့သမီးပျို၊ ဘယ်အချိန်အထိ ချီတုံချတုံ ဖြစ်နေမှာလဲ။ ကမ္ဘာမြေပေါ်မှာ ယေဟောဝါ ဖန်ဆင်းလိုက်တဲ့ အသစ်သောအရာတစ်ခုကတော့ ဇနီးသည်က သူ့ခင်ပွန်းကို အသည်းအသန် လိုက်ရှာလိမ့်မယ်။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက သုံ့ပန်းတွေကို ငါပြန်ခေါ်ဆောင်လာတဲ့အခါ အို ဖြောင့်မတ်တဲ့နေရာ၊ သန့်ရှင်းတဲ့တောင်၊ မင်းကို ယေဟောဝါဘုရား ကောင်းချီးပေးပါစေ ဆိုတဲ့စကားကို ယုဒပြည်နဲ့ မြို့တွေမှာ သူတို့ ပြန်ပြောကြလိမ့်မယ်။ ယုဒပြည်နဲ့မြို့တွေမှာ လယ်သမားတွေ၊ သိုးအုပ်ကို ဦးဆောင်သူတွေ အတူနေထိုင်ကြလိမ့်မယ်။ မောပန်းနေသူတွေကို ငါလန်းဆန်းစေမယ်။ နွမ်းလျနေသူတွေကို အားဖြည့်ပေးမယ်။ ဒါနဲ့ ကျွန်တော် နိုးလာပြီး မျက်လုံးဖွင့်ကြည့်လိုက်တယ်။ နှစ်နှစ်ခြိုက်ခြိုက် အိပ်ပျော်ခဲ့ပါလား။ ငါက အစ္စရေးအမျိုးနဲ့ ယုဒအမျိုးကို တိုးပွားများပြားစေမယ်။ သူတို့ရဲ့ ခြံမွေးတိရစ္ဆာန်တွေကိုလည်း ပွားများစေမယ်။ အဲဒီနေ့တွေ ရောက်လာတော့မယ်။ ဒါဟာ ယေဟောဝါပြောတဲ့ စကားပဲ။ ငါက သူတို့ကို နုတ်ပစ်ဖို့၊ ဖြိုဖျက်ဖို့၊ ဖြိုချဖျက်ဆီးဖို့၊ ထိခိုက်စေဖို့ စောင့်ကြည့်ခဲ့သလို အခု ပြန်တည်ဆောက်ဖို့၊ စိုက်ပျိုးဖို့ စောင့်ကြည့်နေမယ် လို့ ယေဟောဝါ ပြောတယ်။ အဲဒီအချိန်ကျရင် ချဉ်တဲ့စပျစ်သီးကို စားတာက အဖေတွေ၊ သွားကျိန်းတာက သားတွေ လို့ ပြောတော့မှာ မဟုတ်ဘူး။ လူတိုင်း ကိုယ့်အပြစ်ကြောင့်ပဲ သေရလိမ့်မယ်။ ချဉ်တဲ့စပျစ်သီးကိုစားရင် စားတဲ့သူပဲ သွားကျိန်းလိမ့်မယ်။ ယေဟောဝါ ပြောတာက အစ္စရေးအမျိုး၊ ယုဒအမျိုးနဲ့ ငါပဋိညာဉ်သစ် ဖွဲ့မယ့်နေ့ ရောက်လာလိမ့်မယ်။ အဲဒီပဋိညာဉ်ဟာ ဘိုးဘေးတွေကို အီဂျစ်ပြည်ကနေ ငါလက်ဆွဲပြီး ခေါ်ထုတ်လာတုန်းက ဖွဲ့ခဲ့တဲ့ပဋိညာဉ်နဲ့ မတူဘူး။ ငါဟာ သူတို့ရဲ့ စစ်မှန်တဲ့သခင် ဖြစ်ပေမဲ့ အဲဒီပဋိညာဉ်ကို သူတို့ ချိုးဖောက်ခဲ့ကြတယ် လို့ ယေဟောဝါ ပြောတယ်။ နောက်ပိုင်းမှာ အဲဒီပဋိညာဉ်ကို အစ္စရေးအမျိုးနဲ့ ငါဖွဲ့မယ် လို့ ယေဟောဝါ ပြောတယ်။ ငါ့ပညတ်ကို သူတို့ရင်ထဲရောက်အောင် သွင်းပေးမယ်။ သူတို့ရဲ့နှလုံးသားပေါ်မှာ ရေးထားမယ်။ ငါဟာ သူတို့ရဲ့ဘုရားသခင် ဖြစ်လာပြီး သူတို့ကလည်း ငါ့လူတွေ ဖြစ်လာမယ်။ ယေဟောဝါကို သိအောင်လုပ်ပါ ဆိုပြီး အိမ်နီးချင်းတွေ၊ ညီအစ်ကိုတွေကို သူတို့ သင်ပေးစရာ မလိုတော့ဘူး။ လူကြီးလူငယ်မရွေး ငါ့ကို သိကြလိမ့်မယ်။ သူတို့အမှားကို ငါခွင့်လွှတ်မယ်။ သူတို့အပြစ်ကို သတိရမှာ မဟုတ်ဘူး။ ဒါဟာ ယေဟောဝါပြောတဲ့ စကားပဲ။ နေ့ဘက်မှာ အလင်းရောင်ရဖို့ နေမင်းကြီးကို ပေးသနားတဲ့အရှင်၊ ညဘက်မှာ အလင်းရောင်ပေးဖို့ လမင်းနဲ့ ကြယ်စင်တွေအတွက် နိယာမတရားကို ပြဋ္ဌာန်းတဲ့အရှင်၊ ပင်လယ်ကို မွှေနှောက်ပြီး လှိုင်းတွေကို ဟုန်းဟုန်းထစေတဲ့အရှင်၊ ဗိုလ်ခြေတို့ရဲ့အရှင် ယေဟောဝါဆိုတဲ့နာမည်ကို ပိုင်ဆိုင်တဲ့အရှင် ပြောတာက အဲဒီနိယာမတရားတွေ ပျက်ပြယ်မှသာ အစ္စရေးရဲ့ သားမြေးတွေလည်း ငါ့ရှေ့မှာ လူမျိုးတစ်မျိုးအဖြစ်ကနေ ပျောက်ကွယ်နိုင်မှာ။ ဒါဟာ ယေဟောဝါပြောတဲ့ စကားပဲ။ ယေဟောဝါ ပြောတာက အထက်မိုးကောင်းကင်ကို တိုင်းတာနိုင်မှ၊ အောက်အရပ်ကမ္ဘာမြေရဲ့ အုတ်မြစ်တွေကို စူးစမ်းရှာဖွေနိုင်မှ ငါကလည်း အစ္စရေးရဲ့ သားမြေးတွေကို သူတို့လုပ်ခဲ့တာတွေအတွက် ငြင်းပယ်နိုင်မယ်။ ဒါဟာ ယေဟောဝါပြောတဲ့ စကားပဲ။ ယေဟောဝါ ပြောတာက ယေဟောဝါအတွက် မြို့ကိုတည်ဆောက်မယ့်နေ့တွေ ရောက်တော့မယ်။ ဟာနနေလမျှော်စင်ကနေ မြို့ထောင့်တံခါးအထိ တည်ဆောက်ကြလိမ့်မယ်။ တိုင်းကြိုးက ဂါရက်တောင်ကုန်းဆီ တည့်တည့်တိုင်းပြီး ဂိုအာဒေသဘက်ကို ပတ်လာလိမ့်မယ်။ အသေကောင်တွေ၊ ပြာတွေရှိရာ ချိုင့်ဝှမ်းလွင်ပြင်တစ်ခုလုံး၊ ကိဒြုန်ချိုင့်ဝှမ်းအထိ၊ အရှေ့ဘက် မြင်းတံခါးထောင့်အထိ လှေကားထစ်စိုက်ခင်း တစ်ခုလုံးဟာ ယေဟောဝါအတွက် သန့်ရှင်းမြင့်မြတ်တဲ့နေရာ ဖြစ်လာမယ်။ အဲဒီမြို့ဟာ နုတ်ပစ်ခံရမှာ၊ ဖြိုချခံရမှာ မဟုတ်ဘူး။,24,Jer,31,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/31/
audio/nwt_24_Jer_BU_32.mp3,နေဗုခဒ်နေဇာနန်းစံ ၁၈ နှစ်၊ ယုဒဘုရင် ဇေဒကိနန်းစံ ၁၀ နှစ်မှာ ယေရမိဆီ ယေဟောဝါရဲ့ စကားတော် ရောက်လာတယ်။ အဲဒီအချိန်မှာ ဂျေရုဆလင်ကို ဗာဗုလုန်တပ်တွေ ဝိုင်းထားတယ်။ ပရောဖက်ယေရမိကတော့ ယုဒဘုရင်ရဲ့ နန်းတော်ထဲက အစောင့်ရင်ပြင်မှာ အချုပ်ကျနေရတယ်။ ယုဒဘုရင်ဇေဒကိက ယေရမိကို ယေဟောဝါ ပြောတယ် ဒီမြို့ကို ဗာဗုလုန်ဘုရင်လက်ထဲ ငါအပ်မယ်။ မြို့ကို သူသိမ်းပိုက်လိမ့်မယ်။ ယုဒဘုရင်ဇေဒကိက ခါလဒဲလူတွေလက်ကနေ လွတ်မှာ မဟုတ်ဘူး။ ဗာဗုလုန်ဘုရင်လက်ထဲ ကျိန်းသေ ရောက်သွားလိမ့်မယ်။ သူနဲ့ မျက်နှာချင်းဆိုင် တွေ့ဆုံပြီး စကားပြောရလိမ့်မယ် ဆိုပြီး မင်း ဘာလို့ ပရောဖက်ပြုရတာလဲ။ သူက ဇေဒကိကို ဗာဗုလုန်ကို ခေါ်သွားလိမ့်မယ်။ ဇေဒကိဟာ ငါဒဏ်ပေးမယ့်အချိန်အထိ အဲဒီမှာ ဆက်နေရလိမ့်မယ်။ ခါလဒဲလူတွေကို တိုက်ရင်လည်း မင်းတို့ အောင်မြင်မှာ မဟုတ်ဘူး။ ဒါဟာ ယေဟောဝါပြောတဲ့ စကားပဲ ဆိုပြီး မင်း ဘာလို့ ပရောဖက်ပြုရတာလဲ လို့ပြောပြီး ယေရမိကို ချုပ်ထားလိုက်တာ။ ယေရမိ ပြောတယ် ယေဟောဝါဘုရားက၊ မင်းရဲ့ဘထွေး ရှလုံရဲ့သား ဟာနမေလ ရောက်လာပြီး မင်းဟာ ပြန်ဝယ်ယူခွင့်ရှိသူဆိုတော့ အာနသုတ်မြို့မှာရှိတဲ့ ငါ့ရဲ့လယ်ကို ဝယ်လိုက်ပါ လို့ပြောလိမ့်မယ် ဆိုပြီး ကျွန်တော့်ကို ပြောတယ်။ ယေဟောဝါ ပြောတဲ့အတိုင်း ဘထွေးရဲ့သား ဟာနမေလက ကျွန်တော်ရှိတဲ့ အစောင့်ရင်ပြင်ကို ရောက်လာပြီး ဗင်ယာမိန်နယ်မြေ၊ အာနသုတ်မြို့မှာရှိတဲ့ ငါ့ရဲ့လယ်ကို ဝယ်လိုက်ပါလား။ မင်းဟာ ပိုင်ဆိုင်ခွင့်ရှိသူ၊ ပြန်ဝယ်ယူခွင့်ရှိသူဆိုတော့ မင်းပဲ ဝယ်လိုက်ပါ လို့ပြောတယ်။ ယေဟောဝါ ပြောတဲ့အတိုင်း ဖြစ်လာမှန်း ကျွန်တော် သိလိုက်တယ်။ ဒါကြောင့် ကျွန်တော်က အာနသုတ်မြို့မှာရှိတဲ့ လယ်ကို ဘထွေးရဲ့သား ဟာနမေလဆီကနေ ဝယ်ပြီး ခုနစ်ရှယ်ကယ်နဲ့ ငွေစဆယ်စ ချိန်ပေးလိုက်တယ်။ သက်သေတွေရှေ့မှာ စာချုပ်ချုပ်၊ တံဆိပ်ခတ်ပြီး ပိတ်လိုက်တယ်။ ငွေကိုလည်း ချိန်ခွင်နဲ့ ချိန်ပေးတယ်။ အဲဒီနောက် ပညတ်ချက်အတိုင်း၊ တရားဥပဒေ တောင်းဆိုချက်အတိုင်း တံဆိပ်ခတ်ထားတဲ့ အရောင်းအဝယ်စာချုပ်နဲ့ တံဆိပ်မခတ်ထားတဲ့ စာချုပ်ကို ကျွန်တော် ယူတယ်။ ပြီးတော့ ဘထွေးရဲ့သား ဟာနမေလရှေ့၊ စာချုပ်မှာ လက်မှတ်ထိုးတဲ့ သက်သေတွေရှေ့၊ အစောင့်ရင်ပြင်မှာ ထိုင်နေတဲ့ ဂျူးတွေရှေ့မှာ အဲဒီစာချုပ်ကို မာရှိယရဲ့မြေး၊ နေရိယရဲ့သား ဗာရုတ်ကို ပေးလိုက်တယ်။ သူတို့ရှေ့မှာ ဗာရုတ်ကို ကျွန်တော် ပြောတယ် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက တံဆိပ်ခတ်ထားတဲ့ ဒီစာချုပ်ကိုရော တံဆိပ်မခတ်ထားတဲ့ စာချုပ်ကိုပါ ယူပြီး မြေအိုးထဲ ထည့်ထားပါ။ ဒါမှ နှစ်ပေါင်းများစွာ မပျက်စီးဘဲ ရှိနေလိမ့်မယ်။ ဘာလို့လဲဆိုတော့ ဒီပြည်မှာ အိမ်တွေ၊ လယ်တွေ၊ စပျစ်ခြံတွေကို ရောင်းဝယ်ကြဦးမှာ ဆိုပြီး အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတယ်။ နေရိယရဲ့သား ဗာရုတ်ကိုအရောင်းအဝယ်စာချုပ် ပေးပြီးတဲ့နောက် ယေဟောဝါဆီ ကျွန်တော် ဆုတောင်းတယ် အချုပ်အခြာအာဏာပိုင်ရှင် ယေဟောဝါ၊ ကိုယ်တော်က ကောင်းကင်နဲ့ မြေကြီးကို ကြီးမားတဲ့တန်ခိုး၊ အားကြီးတဲ့လက်ရုံးနဲ့ ဖန်ဆင်းခဲ့တယ်။ ကိုယ်တော် မတတ်နိုင်တာ ဘာတစ်ခုမှ မရှိပါဘူး။ ကိုယ်တော်ဟာ လူထောင်ပေါင်းများစွာကို ခိုင်မြဲတဲ့မေတ္တာပြပေမဲ့ ဖခင်ရဲ့အပြစ်အတွက် သားတွေဆီ ပြန်ဆပ်ပေးတဲ့အရှင်ပါ။ စစ်မှန်တဲ့ဘုရားသခင်၊ ကြီးမြတ်ပြီး တန်ခိုးကြီးတဲ့အရှင်၊ ဗိုလ်ခြေတို့ရဲ့အရှင် ယေဟောဝါဆိုတဲ့နာမည်ကို ပိုင်ဆိုင်တဲ့သူပါ။ ဉာဏ်ကြီးရှင်၊ တန်ခိုးကြီးလုပ်ရပ်တွေ လုပ်ဆောင်တဲ့အရှင်၊ လူတွေရဲ့လမ်းစဉ်အားလုံးကို ကြည့်ရှုပြီး တစ်ယောက်စီကို သူ့လမ်းစဉ်တွေ၊ လုပ်ရပ်တွေအတိုင်း ပြန်ဆပ်ပေးတဲ့အရှင်ပါ။ ကိုယ်တော်ဟာ အီဂျစ်ပြည်မှာ ထူးဆန်းတဲ့အရာတွေ၊ အံ့ဖွယ်အမှုတွေ လုပ်ဆောင်ခဲ့တယ်။ အဲဒီအကြောင်းကို လူတွေ အခုထိ သိနေတုန်းပဲ။ အစ္စရေးပြည်မှာ၊ လူတွေအလယ်မှာ အခုလို နာမတော် ထင်ရှားစေခဲ့ပြီ။ ထူးဆန်းတဲ့အရာတွေ၊ အံ့ဖွယ်အမှုတွေ၊ ကြောက်မက်ဖွယ်ကောင်းတဲ့အရာတွေ လုပ်ဆောင်ပြီး အားကြီးတဲ့လက်၊ တန်ခိုးကြီးတဲ့ လက်ရုံးနဲ့ လူမျိုးတော်အစ္စရေးကို အီဂျစ်ပြည်ကနေ ခေါ်ထုတ်ခဲ့တယ်။ အချိန်တန်တော့ ကိုယ်တော်က ဘိုးဘေးတွေကိုပေးမယ်လို့ ကျိန်ဆိုခဲ့တဲ့ပြည်၊ နို့နဲ့ပျားရည်စီးတဲ့ ဒီပြည်ကို သူတို့ကို ပေးခဲ့တယ်။ သူတို့ ဝင်ရောက်လာပြီး ဒီပြည်ကို အပိုင်ရခဲ့တယ်။ ဒါပေမဲ့ အမိန့်တော်ကို သူတို့ မနာခံခဲ့ဘူး။ ပညတ်အတိုင်း မလိုက်လျှောက်ခဲ့ဘူး။ လုပ်ပါလို့ မိန့်မှာထားတဲ့အရာအားလုံးကို မလုပ်ဆောင်ခဲ့ဘူး။ ဒါကြောင့် ဒီဘေးဆိုးတွေကို ကိုယ်တော် ကျရောက်စေခဲ့တာပါ။ လူတွေက မြို့ကိုသိမ်းပိုက်ဖို့ ထိုးစစ်ကုန်းရိုးတွေ တည်ဆောက်နေတယ်။ ဓားဘေး၊ အငတ်ဘေး၊ ကပ်ရောဂါဘေးကြောင့် ဒီမြို့ဟာ တိုက်ခိုက်နေတဲ့ ခါလဒဲလူတွေလက်ထဲ ရောက်သွားလိမ့်မယ်။ ကိုယ်တော်ပြောခဲ့သမျှ ဖြစ်နေပြီ။ ကိုယ်တော် မြင်တဲ့အတိုင်းပါပဲ။ အချုပ်အခြာအာဏာပိုင်ရှင် ယေဟောဝါ၊ ဒီမြို့ဟာ ခါလဒဲလူတွေလက်ထဲ ရောက်သွားမှာ ဖြစ်လျက်နဲ့ သက်သေတွေရှေ့မှာ ငွေပေးပြီး လယ်ကိုဝယ်ပါ လို့ ကိုယ်တော် ပြောနေပါလား။ အဲဒီအခါ ယေဟောဝါက ယေရမိကို မှာတယ် ငါဟာ လူသားအားလုံးရဲ့ ဘုရားသခင် ယေဟောဝါပဲ။ ငါမတတ်နိုင်တာ ရှိလို့လား။ ဒါကြောင့် ငါယေဟောဝါ ပြောမယ် ဒီမြို့ကို ခါလဒဲလူတွေလက်ထဲ၊ ဗာဗုလုန်ဘုရင် နေဗုခဒ်နေဇာလက်ထဲ ငါအပ်မယ်။ မြို့ကို သူသိမ်းပိုက်လိမ့်မယ်။ တိုက်ခိုက်နေတဲ့ ခါလဒဲလူတွေ ဝင်လာပြီး မြို့ကို မီးရှို့လိမ့်မယ်။ အိမ်မိုးပေါ်မှာ ဗာလဆီ ယဇ်ပူဇော်ရုံမက တခြားဘုရားတွေဆီ သွန်းလောင်းရာအလှူတွေ ပူဇော်ပြီး ငါ့ကိုစိတ်ဆိုးအောင် လုပ်ခဲ့ကြတဲ့ လူတွေရဲ့ အိမ်တွေကိုလည်း မီးရှို့လိမ့်မယ်။ အစ္စရေးနဲ့ ယုဒလူတွေဟာ ငယ်ငယ်ကတည်းက ငါ့ရှေ့မှာ မကောင်းတာကိုပဲ လုပ်နေတယ်။ အစ္စရေးတွေက ကိုယ့်လက်နဲ့လုပ်တဲ့အရာတွေနဲ့ ငါစိတ်ဆိုးအောင် အမြဲလုပ်ခဲ့ကြတယ် လို့ ယေဟောဝါပြောတယ်။ ဒီမြို့ဟာ တည်ဆောက်တဲ့နေ့ကစပြီး ဒီနေ့အထိ ငါစိတ်ဆိုးအောင်၊ ဒေါသထွက်အောင် လုပ်တယ်။ ဒါကြောင့် ဒီမြို့ကို ငါ့ရှေ့ကနေ ဖယ်ရှားမယ်။ အစ္စရေးနဲ့ ယုဒလူတွေလုပ်ခဲ့တဲ့ မကောင်းမှုတွေကြောင့် ဒီမြို့ကို ငါဖယ်ရှားမယ်။ ဘုရင်တွေ၊ မင်းညီမင်းသားတွေ၊ ပုရောဟိတ်တွေ၊ ပရောဖက်တွေ၊ ယုဒလူတွေ၊ ဂျေရုဆလင်မြို့သူမြို့သားတွေက ငါ့ကို အမျက်ထွက်စေခဲ့တယ်။ ငါ့ကိုမျက်နှာပြုမယ့်အစား ကျောခိုင်းထားကြတယ်။ သူတို့ကို သင်ပေးဖို့ ငါအကြိမ်ကြိမ် ကြိုးစားခဲ့ပေမဲ့ တစ်ယောက်မှ နားမထောင်ဘူး။ ဆုံးမစကားကို လက်မခံဘူး။ ငါ့နာမည်ခံယူထားတဲ့ အိမ်တော် ညစ်ညူးအောင် ရွံရှာဖွယ်ရုပ်တုတွေကို အဲဒီမှာ ထားကြတယ်။ အဲဒီအပြင် ဟိန်နုံသားရဲ့ချိုင့်ဝှမ်းမှာ ဗာလအတွက် အထွတ်အမြတ်နေရာတွေ တည်ဆောက်ပြီး သားသမီးတွေကို မောလုတ်ဘုရားဆီ မီးရှို့ပူဇော်ကြတယ်။ အဲဒီလိုလုပ်ဖို့ ငါမမိန့်မှာခဲ့ဘူး။ ယုဒလူတွေအပေါ် အပြစ်ရောက်စေမယ့် ဒီလိုရွံမုန်းဖွယ်ရာတွေ လုပ်ခိုင်းဖို့ ငါ စဉ်းတောင် မစဉ်းစားဖူးဘူး။ ဓားဘေး၊ အငတ်ဘေး၊ ကပ်ရောဂါဘေးကြောင့် ဗာဗုလုန်ဘုရင်လက်ထဲ ကျရောက်သွားမယ်လို့ မင်းတို့ပြောနေတဲ့ ဒီမြို့နဲ့ပတ်သက်ပြီး အစ္စရေးတို့ရဲ့ဘုရား ယေဟောဝါ ပြောတာက ငါက သူတို့ကို အမျက်ဒေါသ၊ ပြင်းထန်တဲ့ဒေါသနဲ့ တကွဲတပြားဖြစ်စေခဲ့ပေမဲ့ အဲဒီပြည်တွေကနေ ပြန်စုသိမ်းမယ်။ ဒီနေရာကို ပြန်ခေါ်လာပြီး ဘေးကင်းလုံခြုံစွာ နေထိုင်စေမယ်။ သူတို့က ငါ့လူတွေဖြစ်လာပြီး ငါကလည်း သူတို့ရဲ့ဘုရားသခင် ဖြစ်လာမယ်။ ငါ့ကို အမြဲကြောက်ရွံ့စေဖို့ သူတို့ကို စိတ်နှလုံးတစ်မျိုးတည်း၊ လမ်းစဉ်တစ်မျိုးတည်း ငါပေးမယ်။ ဒါမှ သူတို့ရော သူတို့သားသမီးတွေပါ ကောင်းစားနိုင်မယ်။ ငါက သူတို့နဲ့ ထာဝရပဋိညာဉ်ကို ဖွဲ့မယ်။ သူတို့အတွက် ကောင်းမှုမပြုဘဲ မနေဘူး။ ငါ့ဆီကနေ လမ်းလွဲမသွားအောင် ငါ့ကိုကြောက်ရွံ့တဲ့သဘောကို သူတို့စိတ်ထဲ ထည့်ပေးမယ်။ သူတို့အတွက် ကောင်းမှုပြုရတာကို ငါအားရရွှင်လန်းမယ်။ ငါက ကိုယ်စွမ်းရှိသမျှ၊ စိတ်စွမ်းရှိသမျှနဲ့ သူတို့ကို ဒီပြည်မှာ အခိုင်အမာ စိုက်ပျိုးမယ်။ ယေဟောဝါ ပြောတာက ငါက ဒီလူတွေအပေါ် ဘေးဆိုးတွေ ကျရောက်စေခဲ့သလို ကတိပေးထားတဲ့အတိုင်း ကောင်းတဲ့အရာတွေကိုလည်း သက်ရောက်စေမယ်။ လူသူတိရစ္ဆာန်မရှိတဲ့ လွင်တီးခေါင် ဖြစ်နေပြီ။ ခါလဒဲလူတွေလက်ထဲ ရောက်သွားပြီ လို့ မင်းတို့ပြောနေတဲ့ ဒီပြည်မှာ လယ်တွေကို ပြန်ရောင်းဝယ်ကြလိမ့်မယ်။ သုံ့ပန်းတွေကို ငါပြန်ခေါ်လာမယ်။ ဒါကြောင့် ဗင်ယာမိန်နယ်မြေမှာ၊ ဂျေရုဆလင်ဝန်းကျင်မှာ၊ ယုဒရဲ့မြို့တွေမှာ၊ တောင်တန်းဒေသက မြို့တွေမှာ၊ မြေနိမ့်ဒေသက မြို့တွေမှာ၊ တောင်အရပ်က မြို့တွေမှာ လယ်တွေ ရောင်းဝယ်ကြလိမ့်မယ်။ သက်သေတွေရှေ့မှာ အရောင်းအဝယ်စာချုပ်တွေ ချုပ်ပြီး တံဆိပ်ခတ်နှိပ်ကြလိမ့်မယ်။ ဒါဟာ ယေဟောဝါ ပြောတဲ့စကားပဲ။,24,Jer,32,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/32/
audio/nwt_24_Jer_BU_33.mp3,အစောင့်ရင်ပြင်မှာ ယေရမိ အချုပ်ခံနေရတုန်း ယေဟောဝါက ယေရမိကို နောက်တစ်ကြိမ် ပြောတယ် ကမ္ဘာမြေကို ပုံသွင်းပြီး အခိုင်အမာ တည်စေတဲ့အရှင် ယေဟောဝါ၊ ကမ္ဘာမြေကို ဖန်ဆင်းတဲ့အရှင် ယေဟောဝါ၊ ယေဟောဝါဆိုတဲ့ နာမည်ကို ပိုင်ဆိုင်တဲ့အရှင် ပြောတာက ငါ့ကို ခေါ်ပါ။ ပြန်ထူးမယ်။ ကြီးမြတ်တဲ့အရာ၊ မင်း မသိနားမလည်နိုင်တဲ့အရာတွေကို ငါပြောပြမယ်။ အစ္စရေးတို့ရဲ့ဘုရား ယေဟောဝါက ထိုးစစ်ကုန်းရိုးတွေကြောင့်၊ ဓားဘေးကြောင့် ဖြိုချခံရတဲ့ ဒီမြို့ကအိမ်တွေ၊ ယုဒဘုရင်ရဲ့နန်းတော်တွေ၊ ခါလဒဲလူတွေကို ခုခံတိုက်ခိုက်နေသူတွေ၊ အမျက်ဒေါသနဲ့ ငါဒဏ်ခတ်လိုက်သူတွေရဲ့ အလောင်းတွေနဲ့ ပြည့်နေတဲ့ ဒီနေရာတွေ၊ အကျင့်ဆိုးတွေကျင့်ပြီး ဒီမြို့ကို ငါမျက်နှာလွှဲအောင် လုပ်ခဲ့သူတွေနဲ့ပတ်သက်ပြီး ပြောတယ် ငါက ဒီမြို့ကို ပြန်နာလန်ထူလာအောင်၊ ပြန်ကျန်းမာအောင် ကုသပေးမယ်။ မြို့သူမြို့သားတွေကို ငြိမ်းချမ်းသာယာမှု၊ ဘေးကင်းလုံခြုံမှု ပေးမယ်။ ယုဒသုံ့ပန်းတွေ၊ အစ္စရေးသုံ့ပန်းတွေကို ပြန်ခေါ်လာမယ်။ သူတို့ကို နဂိုလို ပြန်ဖြစ်စေမယ်။ သူတို့လုပ်ခဲ့တဲ့ အပြစ်တွေကို သန့်စင်ပေးမယ်။ ငါ့အပေါ် ကျူးလွန်ခဲ့တဲ့ အမှားတွေ၊ အပြစ်တွေကို ခွင့်လွှတ်မယ်။ ငါပြတဲ့ကောင်းမှုတွေကို ကြားသိကြမယ့် ကမ္ဘာပေါ်က လူမျိုးအားလုံးရှေ့မှာ ဒီမြို့နာမည်ဟာ ငါ့ကို အားရရွှင်လန်းစေတဲ့အရာ၊ ငါ့ကို ချီးမွမ်းဂုဏ်တင်တဲ့အရာ ဖြစ်လာမယ်။ ဒီမြို့ကို ငါပြမယ့်ကောင်းမှုနဲ့ ငါပေးမယ့် ငြိမ်သက်ခြင်းကြောင့် လူမျိုးတွေ ကြောက်ရွံ့တုန်လှုပ်ကြလိမ့်မယ်။ ယေဟောဝါ ပြောတာက လူသူတိရစ္ဆာန်မရှိတဲ့ လွင်တီးခေါင်လို့ မင်းတို့ပြောကြမယ့် ဒီနေရာမှာ၊ လူသူတိရစ္ဆာန်မရှိတဲ့ ယုဒရဲ့မြို့တွေ၊ ဂျေရုဆလင်ရဲ့လမ်းတွေမှာ၊ ရွှင်လန်းဝမ်းမြောက်တဲ့အသံ၊ သတို့သားရဲ့အသံ၊ သတို့သမီးရဲ့အသံတွေ ပြန်ကြားရလိမ့်မယ်။ ဗိုလ်ခြေတို့ရဲ့အရှင် ယေဟောဝါကို ကျေးဇူးတင်ကြပါ။ ယေဟောဝါဟာ ကောင်းမြတ်တယ်၊ ခိုင်မြဲတဲ့မေတ္တာတော် ထာဝစဉ် တည်မြဲတယ် ဆိုတဲ့အသံတွေ ပြန်ကြားရလိမ့်မယ်။ သုံ့ပန်းတွေကို ငါပြန်ခေါ်လာပြီး နဂိုလို ပြန်ဖြစ်စေမယ်။ ဒါကြောင့် သူတို့က ကျေးဇူးတင်ချီးမွမ်းရာအလှူကို ယေဟောဝါရဲ့ အိမ်တော်ဆီ ယူဆောင်လာမယ်။ ဒါဟာ ငါယေဟောဝါပြောတဲ့ စကားပဲ။ လူသူတိရစ္ဆာန်မရှိတဲ့ ဒီလွင်တီးခေါင်နဲ့ ဒီမြို့တွေဟာ စားကျက်မြေ ပြန်ဖြစ်လာမယ်။ သိုးထိန်းတွေက သိုးအုပ်တွေကို အဲဒီမှာ နားနေစေမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ တောင်တန်းဒေသက မြို့တွေမှာ၊ မြေနိမ့်ဒေသက မြို့တွေမှာ၊ တောင်အရပ်က မြို့တွေမှာ၊ ဗင်ယာမိန်နယ်မြေမှာ၊ ဂျေရုဆလင်ဝန်းကျင်မှာ၊ ယုဒရဲ့မြို့တွေမှာ သိုးထိန်းတွေက သိုးတွေကို ပြန်ပြီးရေတွက်မယ့်အချိန် ရောက်လာမယ် လို့ ယေဟောဝါ ပြောတယ်။ ယေဟောဝါ ပြောတာက အစ္စရေးအမျိုး၊ ယုဒအမျိုးနဲ့ပတ်သက်ပြီး ငါ့ရဲ့ကောင်းမွန်တဲ့ကတိအတိုင်း လုပ်ဆောင်ပေးမယ့်နေ့တွေ ရောက်လာတော့မယ်။ အဲဒီနေ့ရောက်ရင်၊ အဲဒီအချိန်ရောက်ရင် ငါက ဒါဝိဒ်အတွက် ဖြောင့်မတ်တဲ့ အတက် ပေါက်စေမယ်။ သူက ပြည်မှာ တရားမျှတစွာ၊ ဖြောင့်မတ်စွာ စီရင်လိမ့်မယ်။ အဲဒီနေ့ရောက်ရင် ယုဒဟာ ကယ်တင်ခံရလိမ့်မယ်။ ဂျေရုဆလင်ကလည်း ဘေးကင်းလုံခြုံစွာ နေထိုင်ရလိမ့်မယ်။ ယေဟောဝါဟာ ငါတို့ရဲ့ဖြောင့်မတ်ခြင်း ဆိုတဲ့နာမည်နဲ့ အဲဒီမြို့ကို ခေါ်ကြလိမ့်မယ်။ ယေဟောဝါ ပြောတာက အစ္စရေးအမျိုးရဲ့ ရာဇပလ္လင်ပေါ် နန်းထိုင်မယ့် ဒါဝိဒ်ရဲ့မျိုးဆက် ဘယ်တော့မှ မပြတ်စေရဘူး။ အကုန်အစင် မီးရှို့ရာအလှူ၊ ပူဇော်သက္ကာ၊ ကောက်နှံအလှူတွေကို ပူဇော်မယ့် လေဝိအနွယ် ပုရောဟိတ်မျိုးဆက်လည်း ငါ့ရှေ့မှာ မပြတ်စေရဘူး။ ယေဟောဝါက ယေရမိကို ပြောတယ် ယေဟောဝါ ပြောမယ် ငါပြဋ္ဌာန်းထားတဲ့ နေ့ပဋိညာဉ်နဲ့ ညပဋိညာဉ်ကို မင်းတို့ချိုးဖျက်ပြီး နေ့တွေညတွေ သူ့အချိန်နဲ့သူ ရောက်မလာအောင် တားဆီးနိုင်မှပဲ၊ ငါ့အတွက် အမှုဆောင်မယ့် လေဝိအနွယ် ပုရောဟိတ်တွေနဲ့ဖွဲ့ထားတဲ့ ပဋိညာဉ်ရော ငါ့ကျွန်ဒါဝိဒ်နဲ့ ဖွဲ့ထားတဲ့ ပဋိညာဉ်ပါ ပျက်ပြယ်နိုင်လိမ့်မယ်။ အဲဒီလိုသာ ပျက်ပြယ်ခဲ့ရင် ဒါဝိဒ်ရဲ့ရာဇပလ္လင်ပေါ်မှာ နန်းထိုင်မယ့် သားတစ်ယောက်မှ ကျန်မှာမဟုတ်ဘူး။ ကောင်းကင်ကြယ်တွေ မရေတွက်နိုင်အောင် များပြားသလို၊ ပင်လယ်သဲပွင့်တွေ မချိန်တွယ်နိုင်အောင် များပြားသလို ငါ့ကျွန်ဒါဝိဒ်ရဲ့ မျိုးနွယ်နဲ့ ငါ့အတွက် အမှုဆောင်နေတဲ့ လေဝိအမျိုးသားတွေကို ငါတိုးပွားများပြားစေမယ်။ ယေဟောဝါက ယေရမိကို ပြောတယ် ယေဟောဝါက ရွေးချယ်ထားတဲ့ အမျိုးနှစ်မျိုးကို ငြင်းပယ်လိမ့်မယ် လို့ သူတို့ပြောနေတာကို မင်းသတိမထားမိဘူးလား။ သူတို့က ငါ့လူတွေကို မလေးမစား ဆက်ဆံနေတဲ့အပြင် လူမျိုးတစ်မျိုးလို့တောင် မသတ်မှတ်ကြဘူး။ ယေဟောဝါ ပြောတာက နေ့ပဋိညာဉ်နဲ့ ညပဋိညာဉ်ကို၊ မိုးကောင်းကင်နဲ့ ကမ္ဘာမြေအတွက် နိယာမတရားတွေကို ငါပြဋ္ဌာန်းခဲ့တာ ကျိန်းသေသလို၊ ယာကုပ်နဲ့ ငါ့ကျွန်ဒါဝိဒ်ရဲ့ မျိုးနွယ်ကို ဘယ်တော့မှ ငြင်းပယ်မှာ မဟုတ်ဘူးဆိုတာ ကျိန်းသေတယ်။ အဲဒီလိုသာ ငြင်းပယ်လိုက်ရင် အာဗြဟံ၊ အိဇက်၊ ယာကုပ်ရဲ့ သားမြေးတွေအပေါ် အုပ်စိုးမယ့်သူတွေကို ဒါဝိဒ်ရဲ့မျိုးနွယ်ကနေ ဖယ်ရှားလိုက်သလို ဖြစ်သွားမှာပေါ့။ အဲဒီလိုလုပ်မယ့်အစား သူတို့ရဲ့သုံ့ပန်းတွေကို ငါပြန်စုသိမ်းမယ်။ သူတို့ကို သနားမယ်။,24,Jer,33,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/33/
audio/nwt_24_Jer_BU_34.mp3,ဗာဗုလုန်ဘုရင် နေဗုခဒ်နေဇာနဲ့ သူ့တပ်မကြီးတစ်ခုလုံး၊ လက်အောက်ခံ ကမ္ဘာ့တိုင်းနိုင်ငံတွေမှာရှိတဲ့ လူအားလုံးက ဂျေရုဆလင်နဲ့ ပတ်ဝန်းကျင်မြို့တွေကို တိုက်ခိုက်နေချိန်မှာ ယေရမိဆီ ယေဟောဝါရဲ့စကား ရောက်လာတယ်။ အစ္စရေးတို့ရဲ့ဘုရား ယေဟောဝါ မိန့်မှာတာက ယုဒဘုရင်ဇေဒကိကို သွားပြောလိုက် ယေဟောဝါပြောတာက ဒီမြို့ကို ဗာဗုလုန်ဘုရင်လက်ထဲ ငါအပ်မယ်။ မြို့ကို သူ မီးရှို့လိမ့်မယ်။ မင်းက ဗာဗုလုန်ဘုရင်လက်ကနေ လွတ်မှာ မဟုတ်ဘူး။ ကျိန်းသေ အဖမ်းခံရပြီး သူ့လက်ထဲ ရောက်သွားမယ်။ သူနဲ့ မျက်နှာချင်းဆိုင်တွေ့ဆုံပြီး စကားပြောရမယ်။ ဗာဗုလုန်ကို မင်း လိုက်ပါသွားရမယ်။ ဒါပေမဲ့ ယုဒဘုရင်ဇေဒကိ၊ ယေဟောဝါပြောတာကို နားထောင်ပါ။ မင်းနဲ့ပတ်သက်ပြီး ယေဟောဝါ ပြောမယ် မင်းဟာ ဓားနဲ့ ကွပ်မျက်ခံရမှာ မဟုတ်ဘူး။ အေးချမ်းစွာ သေဆုံးရမယ်။ သူတို့က မင်းမတိုင်ခင်က ဘုရင်တွေဖြစ်တဲ့ ဘိုးဘေးတွေအတွက် မီးရှို့အခမ်းအနား လုပ်ပေးခဲ့သလို မင်းအတွက်လည်း လုပ်ပေးလိမ့်မယ်။ သခင်ကြီး၊ ဖြစ်မှဖြစ်ရလေ ဆိုပြီး မင်းအတွက် ညည်းတွားငိုကြွေးလိမ့်မယ်။ ဒါဟာ ငါပြောတဲ့စကားပဲ လို့ ယေဟောဝါ ပြောတယ်။ ပရောဖက်ယေရမိလည်း ဂျေရုဆလင်မှာရှိတဲ့ ယုဒဘုရင်ဇေဒကိကို အဲဒီအတိုင်း ပြောပြတယ်။ ဂျေရုဆလင်မြို့၊ ယုဒမြို့တွေဖြစ်တဲ့ လာခိရှမြို့နဲ့ အဇေကာမြို့ကို ဗာဗုလုန်တပ်တွေ တိုက်ခိုက်နေချိန်မှာ အဲဒီလို ပြောလိုက်တာ။ ယုဒရဲ့မြို့တွေထဲမှာ အဲဒီခံတပ်မြို့တွေပဲ ကျန်တော့တယ်။ ယေရမိဆီ ယေဟောဝါရဲ့ စကားတော် ရောက်လာတယ်။ အဲဒီအချိန်မှာ ဘုရင်ဇေဒကိက လူတွေကို လွတ်လပ်ခွင့်ပေးမယ်လို့ ကြေညာဖို့ ဂျေရုဆလင်မြို့သူမြို့သားတွေနဲ့ ကတိသစ္စာပြုပြီးခါစပဲ ရှိသေးတယ်။ လူတိုင်း ဂျူးအမျိုးသားချင်းကို ကျွန်အဖြစ် မခိုင်းစေတော့ဘဲ ဟီဘရူးကျွန်ယောက်ျား၊ ကျွန်မိန်းမတွေကို လွှတ်ပေးရမယ်။ ဒါကို မင်းညီမင်းသားတွေရော လူတွေပါ နာခံကြတယ်။ ကိုယ့်ရဲ့ကျွန်ယောက်ျား၊ ကျွန်မိန်းမကို ကျွန်အဖြစ် မခိုင်းစေတော့ဘဲ လွှတ်ပေးရမယ်ဆိုတဲ့ ကတိသစ္စာကို သဘောတူနာခံပြီး ကျွန်တွေကို လွှတ်ပေးကြတယ်။ ဒါပေမဲ့ နောက်ပိုင်းမှာ သူတို့က လွှတ်ပေးလိုက်တဲ့ ကျွန်တွေကို ပြန်ခေါ်ပြီး အတင်းအကျပ် ခိုင်းစေပြန်တယ်။ ဒါကြောင့် ယေဟောဝါဆီက ယေဟောဝါရဲ့ စကားတော် ယေရမိဆီ ရောက်လာတယ် အစ္စရေးတို့ရဲ့ဘုရား ယေဟောဝါပြောတာက ငါဟာ ဘိုးဘေးတွေကို ကျွန်ခံရာ အီဂျစ်ပြည်ကနေ ခေါ်ထုတ်လာခဲ့တဲ့နေ့မှာ၊ ဟီဘရူးညီအစ်ကို တစ်ယောက်ကို ကျွန်အဖြစ် ဝယ်ထားရင် ခြောက်နှစ်ပဲ ကျွန်ခံခိုင်းရမယ်။ ခုနစ်နှစ်ပြည့်ရင် ပြန်လွှတ်ပေးရမယ်။ သူတို့ကို လွတ်လပ်ခွင့် ပေးရမယ် ဆိုပြီး သူတို့နဲ့ ကတိသစ္စာပြုခဲ့တယ်။ ဒါပေမဲ့ ဘိုးဘေးတွေက ငါ့စကားကို နားမထောင်ခဲ့ကြဘူး။ နားမစွင့်ခဲ့ကြဘူး။ မကြာသေးခင်က မင်းတို့လည်း စိတ်ပြောင်းပြီး ငါ့အမြင်မှာ မှန်ရာကို လုပ်ခဲ့ကြတယ်။ ကိုယ့်အမျိုးသားချင်းကို လွတ်လပ်ခွင့်ပေးမယ်လို့ ကြေညာပြီး ငါ့နာမည်ခံယူထားတဲ့ အိမ်တော်မှာ၊ ငါ့ရှေ့မှာ ကတိသစ္စာပြုခဲ့ကြတယ်။ ဒါပေမဲ့ မင်းတို့ စိတ်ပြောင်းသွားပြန်ပြီ။ ကျွန်တွေကို သူတို့ဆန္ဒအတိုင်း လွှတ်ပေးခဲ့ပြီးမှ ပြန်ခေါ်ပြီး အတင်းအကျပ် ခိုင်းစေပြန်ပြီ။ ဒီနည်းနဲ့ ငါ့နာမည်ကို ကဲ့ရဲ့ရှုတ်ချခဲ့ကြပြီ။ ဒါကြောင့် ယေဟောဝါ ပြောတာက ကိုယ့်ညီအစ်ကိုကို၊ ကိုယ့်အမျိုးသားချင်းကို လွတ်လပ်ခွင့်ပေးရမယ်ဆိုတဲ့ ငါ့အမိန့်ကို မင်းတို့ မနာခံကြဘူး။ ဒါကြောင့် မင်းတို့ရမယ့် လွတ်လပ်ခွင့်ကို ငါကြေညာမယ် ဓားဘေး၊ ကပ်ရောဂါဘေး၊ အငတ်ဘေးနဲ့ မင်းတို့ သေရလိမ့်မယ်။ မင်းတို့ကြောင့် ကမ္ဘာ့တိုင်းနိုင်ငံအားလုံး ထိတ်လန့်သွားလိမ့်မယ်။ ဒါဟာ ငါယေဟောဝါပြောတဲ့ စကားပဲ။ နွားကလေးကို နှစ်ခြမ်းခွဲ၊ ဘယ်ညာတစ်ခြမ်းစီ ချထားပြီးနောက် အလယ်ကနေ ဖြတ်လျှောက်ပြီး ငါ့ရှေ့မှာ ဖွဲ့ခဲ့တဲ့ ပဋိညာဉ်စကားတွေအတိုင်း မလုပ်ဆောင်ဘဲ ငါ့ပဋိညာဉ်ကို ချိုးဖောက်သူတွေ၊ ဘယ်ညာတစ်ခြမ်းစီ ချထားတဲ့ နွားကလေးရဲ့အလယ်ကနေ ဖြတ်လျှောက်တဲ့ ယုဒမင်းညီမင်းသားတွေ၊ ဂျေရုဆလင်မင်းညီမင်းသားတွေ၊ နန်းတွင်းအရာရှိတွေ၊ ပုရောဟိတ်တွေ၊ ပြည်သူပြည်သားတွေ ကြုံရမယ့်အရာကတော့ ရန်သူတွေ၊ အသက်အန္တရာယ် ပေးချင်သူတွေလက်ထဲ သူတို့ကို ငါအပ်မယ်။ သူတို့ရဲ့အလောင်းတွေကို မိုးကောင်းကင်ငှက်တွေ၊ မြေသားရဲတွေ စားကြလိမ့်မယ်။ ရန်သူတွေ၊ အသက်အန္တရာယ် ပေးချင်သူတွေ၊ ဆုတ်ခွာသွားတဲ့ ဗာဗုလုန်တပ်တွေလက်ထဲ ယုဒဘုရင်ဇေဒကိနဲ့ မင်းညီမင်းသားတွေကို ငါအပ်မယ်။ အခု ငါအမိန့်ပေးမယ်။ သူတို့ကို ပြန်လာခိုင်းမယ်။ သူတို့က ဒီမြို့ကို တိုက်ခိုက်သိမ်းယူပြီး မီးရှို့လိမ့်မယ်။ ငါက ယုဒရဲ့မြို့တွေကို လူသူမရှိတဲ့ လွင်တီးခေါင် ဖြစ်စေမယ်။ ဒါဟာ ငါယေဟောဝါပြောတဲ့ စကားပဲ။,24,Jer,34,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/34/
audio/nwt_24_Jer_BU_35.mp3,ယောရှိရဲ့သား ယုဒဘုရင် ယောယကိမ်လက်ထက်မှာ ယေဟောဝါက ယေရမိကို၊ ရေခပ်အမျိုးသားတွေဆီ သွားပြီး စကားပြောပါ။ သူတို့ကို ယေဟောဝါရဲ့ အိမ်တော်ထဲက စားသောက်ခန်းဆီ ခေါ်သွားပြီး စပျစ်ဝိုင် တိုက်ပါ လို့ပြောတယ်။ ဒါနဲ့ ကျွန်တော်လည်း ဟာဗဇိညာရဲ့မြေး၊ ယေရမိရဲ့သား ယာဇညာ၊ သူ့ညီအစ်ကိုတွေ၊ သူ့သားတွေနဲ့ ရေခပ်အမျိုးသား မှန်သမျှကို၊ ယေဟောဝါရဲ့ အိမ်တော်ဆီ ခေါ်သွားတယ်။ အဲဒီနောက် အိဂဒါလိရဲ့မြေး၊ စစ်မှန်တဲ့ဘုရားသခင့်လူ ဟာနန်ရဲ့သားတွေ သုံးတဲ့ စားသောက်ခန်းဆီ ခေါ်သွားတယ်။ အဲဒီအခန်းက တံခါးစောင့်ရှလုံရဲ့သား မာသေယရဲ့ စားသောက်ခန်း အပေါ်ထပ်၊ မင်းညီမင်းသားတွေရဲ့ စားသောက်ခန်း ဘေးကပ်လျက်မှာ ရှိတယ်။ ကျွန်တော်က စပျစ်ဝိုင်အပြည့် ထည့်ထားတဲ့ ခွက်တွေ၊ ခွက်ဖလားတွေကို ရေခပ်အမျိုးသားတွေရှေ့မှာ ချပေးပြီး သောက်ကြပါ လို့ ပြောတယ်။ ဒါပေမဲ့ သူတို့က ကျွန်တော်တို့ စပျစ်ဝိုင် မသောက်ဘူး။ ရေခပ်ရဲ့သား ဘိုးဘေးယောနဒပ်က မင်းတို့ရော သားမြေးတွေပါ စပျစ်ဝိုင် လုံးဝမသောက်ရဘူး။ အိမ်မဆောက်ရဘူး။ မျိုးစေ့မကြဲရဘူး။ မစိုက်ပျိုးရဘူး။ စပျစ်ခြံ မရှိရဘူး။ တိုင်းတစ်ပါးသားအဖြစ် မင်းတို့နေထိုင်တဲ့ မြေပေါ်မှာ ရေရှည်နေနိုင်ဖို့ တဲတွေနဲ့ပဲ အမြဲနေရမယ် ဆိုပြီးမှာခဲ့လို့ပါ။ ဒါကြောင့် ရေခပ်ရဲ့သား ဘိုးဘေးယောနဒပ် မှာခဲ့တဲ့စကားကို အမြဲနာခံတဲ့အနေနဲ့ ကျွန်တော်တို့ရော သားမယားတွေပါ စပျစ်ဝိုင် လုံးဝမသောက်ပါဘူး။ နေစရာအိမ်တွေ မဆောက်ဘူး။ ကျွန်တော်တို့မှာ စပျစ်ခြံတွေ၊ လယ်မြေတွေ၊ မျိုးစေ့တွေ မရှိပါဘူး။ ဘိုးဘေးယောနဒပ် မှာခဲ့သမျှကို နာခံပြီး တဲတွေနဲ့ပဲ နေထိုင်ကြတယ်။ ဒါပေမဲ့ တိုင်းပြည်ကို ဗာဗုလုန်ဘုရင် နေဗုခဒ်နေဇာ လာတိုက်ခိုက်တဲ့အခါမှာတော့ ကျွန်တော်တို့က ခါလဒဲနဲ့ ဆီးရီးယားစစ်တပ်ရဲ့ ရန်ကနေ လွတ်မြောက်အောင် ဂျေရုဆလင်မြို့ထဲ ဝင်ကြစို့ လို့တိုင်ပင်ပြီး အခု ဂျေရုဆလင်မှာ နေထိုင်ကြပါတယ် လို့ပြောတယ်။ ယေဟောဝါက ယေရမိကိုမှာတယ် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ယုဒလူတွေ၊ ဂျေရုဆလင်မြို့သူမြို့သားတွေကို သွားပြောလိုက်။ ယေဟောဝါ ပြောမယ်။ ငါ့စကားကို နာခံပါလို့ မင်းတို့ကို အမြဲတိုက်တွန်းခဲ့ရတယ် မဟုတ်လား။ ရေခပ်ရဲ့သား ယောနဒပ်က သူ့သားမြေးတွေကို စပျစ်ဝိုင်မသောက်ဖို့ မှာခဲ့တယ်။ မှာခဲ့တဲ့အတိုင်း ဒီနေ့အထိ သူတို့ စပျစ်ဝိုင်မသောက်ကြဘူး။ ဘိုးဘေးရဲ့အမိန့်ကို နာခံကြတယ်။ မင်းတို့ကတော့ ငါအကြိမ်ကြိမ် ပြောတာတောင် မနာခံဘူး။ ငါ့ကျွန်ပရောဖက်တွေကို အထပ်ထပ် လွှတ်ပြီး မကောင်းတဲ့ လမ်းစဉ်ကနေ ပြန်လှည့်လာကြပါ။ မှန်ရာကို လုပ်ဆောင်ကြပါ။ တခြားဘုရားတွေနောက်ကိုလိုက်ပြီး ဝတ်မပြုကြနဲ့။ ဒါဆိုရင် မင်းတို့ကိုရော ဘိုးဘေးတွေကိုပါ ငါပေးခဲ့တဲ့ပြည်မှာ မင်းတို့ ဆက်နေထိုင်ရလိမ့်မယ် လို့ သတိပေးခဲ့တယ်။ ဒါပေမဲ့ မင်းတို့ နားမစွင့်ကြဘူး။ နားမထောင်ကြဘူး။ ရေခပ်ရဲ့သား ယောနဒပ်ရဲ့ သားမြေးတွေက သူတို့ဘိုးဘေး မှာခဲ့တဲ့အတိုင်း လိုက်နာပေမဲ့ ဒီလူတွေကတော့ ငါ့စကားကို နားမထောင်ကြဘူး။ ဒါကြောင့် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ငါသတိပေးခဲ့တဲ့ ဘေးဆိုးအားလုံးကို ယုဒပြည်နဲ့ ဂျေရုဆလင်မြို့သူမြို့သားတွေအပေါ် ကျရောက်စေမယ်။ ဘာကြောင့်လဲဆိုတော့ သူတို့က ငါပြောပေမဲ့ နားမထောင်ခဲ့ကြဘူး။ ငါအကြိမ်ကြိမ် ခေါ်ပေမဲ့ ပြန်မထူးခဲ့ကြဘူး။ ရေခပ်အမျိုးသားတွေကို ယေရမိ မှာတယ် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက မင်းတို့က ဘိုးဘေးယောနဒပ်မိန့်မှာတာကို နာခံတဲ့အတွက်၊ သူမှာခဲ့တဲ့အတိုင်း ဆက်လိုက်နာပြီး တစ်သဝေမတိမ်း လုပ်ဆောင်နေတဲ့အတွက်၊ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောမယ် ရေခပ်ရဲ့သား ယောနဒပ်ရဲ့ သားမြေးတွေထဲမှာ ငါ့ရှေ့မှာ အမှုဆောင်မယ့်သူ အမြဲရှိနေလိမ့်မယ်။,24,Jer,35,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/35/
audio/nwt_24_Jer_BU_36.mp3,ယောရှိရဲ့သား ယုဒဘုရင်ယောယကိမ် နန်းစံလေးနှစ်မှာ ယေဟောဝါက ယေရမိကို စာလိပ်တစ်လိပ်ကို ယူပါ။ ယောရှိလက်ထက်ကစပြီး ဒီနေ့အထိ အစ္စရေးနဲ့ ယုဒပြည်အပါအဝင် လူမျိုးအားလုံးနဲ့ပတ်သက်ပြီး ငါပြောခဲ့သမျှ အကုန်ချရေးထားပါ။ ကျရောက်စေမယ်လို့ ငါရည်ရွယ်ထားတဲ့ ဘေးဆိုးတွေအကြောင်း ယုဒအမျိုး ကြားတဲ့အခါ မကောင်းတဲ့လမ်းစဉ်ကနေ ပြန်လှည့်လာကောင်းပါရဲ့။ အဲဒီအခါ သူတို့ရဲ့အမှားတွေ၊ အပြစ်တွေကို ငါခွင့်လွှတ်မှာပါ လို့ပြောတယ်။ ဒါနဲ့ ယေရမိက နေရိယရဲ့သား ဗာရုတ်ကို ခေါ်ပြီး ယေဟောဝါ ပြောသမျှကို နှုတ်တိုက်ချပေးတယ်။ ဗာရုတ်လည်း စာလိပ်ထဲမှာ လိုက်ရေးတယ်။ အဲဒီနောက် ယေရမိက ဗာရုတ်ကို ကျွန်တော် အချုပ်ကျနေတော့ ယေဟောဝါရဲ့ အိမ်တော်ထဲ ဝင်လို့မရဘူး။ ဒါကြောင့် ခင်ဗျားပဲ သွားလိုက်ပါ။ ကျွန်တော် နှုတ်တိုက်ချပေးတဲ့အတိုင်း စာလိပ်ထဲမှာ ခင်ဗျားရေးထားတဲ့ ယေဟောဝါရဲ့ စကားတွေကို ကျယ်ကျယ်ဖတ်ပြပါ။ အစာရှောင်တဲ့နေ့မှာ ယေဟောဝါရဲ့ အိမ်တော်မှာရှိတဲ့ လူတွေ ကြားနိုင်အောင် ဖတ်ပြပါ။ ကိုယ့်မြို့ကိုယ့်ရွာကနေ ရောက်လာတဲ့ ယုဒလူအားလုံး ကြားပါစေ။ မျက်နှာသာရဖို့ သူတို့တောင်းလျှောက်တဲ့အသံဟာ ယေဟောဝါဘုရားဆီ ရောက်ကောင်းပါရဲ့။ မကောင်းတဲ့လမ်းစဉ်ကနေ သူတို့ ပြန်လှည့်လာကောင်းပါရဲ့။ ဒီလူတွေကို ယေဟောဝါဘုရား အကြီးအကျယ်အမျက်ထွက်နေပြီ လို့ပြောတယ်။ ဒါကြောင့် နေရိယရဲ့သား ဗာရုတ်လည်း ပရောဖက်ယေရမိ မှာတဲ့အတိုင်း ယေဟောဝါရဲ့ အိမ်တော်မှာ ယေဟောဝါရဲ့ စကားတွေကို စာလိပ်ထဲကနေ ကျယ်ကျယ်ဖတ်ပြတယ်။ ယောရှိရဲ့သား ယုဒဘုရင် ယောယကိမ်နန်းစံ ငါးနှစ်၊ ကိုးလပိုင်းမှာ ဂျေရုဆလင်မြို့သူမြို့သားတွေ၊ ယုဒရဲ့မြို့တွေကနေ ဂျေရုဆလင်ကို ရောက်လာသူတွေ ယေဟောဝါရှေ့မှာ အစာရှောင်ဖို့ ကြေညာတယ်။ ဒါနဲ့ ဗာရုတ်က ယေဟောဝါရဲ့ အိမ်တော်မှာရှိတဲ့ ကျမ်းကူးသူ ရှာဖန်ရဲ့သား ဂေမရိရဲ့ စားသောက်ခန်းမှာ ယေရမိရဲ့စကားတွေကို လူအားလုံး ကြားအောင် စာလိပ်ကို ကျယ်ကျယ်ဖတ်ပြတယ်။ အဲဒီအခန်းက ယေဟောဝါရဲ့အိမ်တော် အထက်ရင်ပြင်၊ တံခါးအသစ်အဝင်ဝမှာ ရှိတယ်။ ရှာဖန်ရဲ့မြေး၊ ဂေမရိရဲ့သား မိက္ခာယက စာလိပ်မှာပါတဲ့ ယေဟောဝါရဲ့စကားတွေကို ကြားတဲ့အခါ၊ နန်းတော်မှာရှိတဲ့ စာရေးတော်ရဲ့အခန်းဆီ ဆင်းသွားတယ်။ အဲဒီမှာ စာရေးတော် ဧလိရှမာ၊ ရှေမာယရဲ့သား ဒေလာယ၊ အာခဗော်ရဲ့သား ဧလနာသန်၊ ရှာဖန်ရဲ့သား ဂေမရိ၊ ဟာနနိရဲ့သား ဇေဒကိနဲ့ မင်းညီမင်းသားတွေ ထိုင်နေတယ်။ မိက္ခာယက လူတွေကြားအောင် ဗာရုတ်ဖတ်ပြတုန်းက သူကြားခဲ့သမျှ ပြန်ပြောပြတယ်။ အဲဒီအခါ မင်းညီမင်းသားအားလုံးက ကုရှိရဲ့မြစ်၊ ရှေလမိရဲ့မြေး၊ နာသနိရဲ့သား ယေဟုဒိကို ဗာရုတ်ဆီ လွှတ်ပြီး လူတွေကြားအောင် ခင်ဗျားဖတ်ပြနေတဲ့ စာလိပ်ကို ယူလာခဲ့ပါ လို့ မှာတယ်။ ဒါနဲ့ နေရိယရဲ့သား ဗာရုတ်က စာလိပ်ကိုယူပြီး သူတို့ဆီ သွားတယ်။ သူတို့က ထိုင်ပါဦး။ ကျွန်တော်တို့ကိုလည်း ကျယ်ကျယ်ဖတ်ပြ လို့ ပြောတော့ ဗာရုတ်လည်း ဖတ်ပြတယ်။ အဲဒီစကားတွေကို ဖတ်ပြီးသွားတာနဲ့ သူတို့ တစ်ယောက်ကိုတစ်ယောက် အလန့်တကြား ကြည့်ပြီး ဒီစကားတွေကို မင်းကြီးဆီ လျှောက်တင်မှ ဖြစ်မယ်လို့ ပြောတယ်။ ပြီးတော့ ဒီစကားတွေ ခင်ဗျား ဘယ်လိုရေးခဲ့သလဲ၊ ပြောပြပါဦး။ ဒါတွေကို ယေရမိ နှုတ်တိုက်ချပေးခဲ့တာလား လို့ ဗာရုတ်ကို မေးတယ်။ ဗာရုတ်က ဒီစကားတွေကို ယေရမိက နှုတ်တိုက်ချပေးတယ်။ ကျွန်တော်က စာလိပ်မှာ မင်နဲ့လိုက်ရေးတယ် လို့ဖြေတယ်။ ဒါနဲ့ မင်းညီမင်းသားတွေက ဗာရုတ်ကို ခင်ဗျားရော ယေရမိပါ သွားပြီးပုန်းနေပါ။ ဘယ်မှာပုန်းနေမှန်း ဘယ်သူမှ မသိပါစေနဲ့ လို့ပြောတယ်။ အဲဒီနောက် သူတို့က စာလိပ်ကို စာရေးတော် ဧလိရှမာရဲ့အခန်းမှာ ထားခဲ့ပြီး မင်းကြီးရှိနေတဲ့ ရင်ပြင်ကို သွားတယ်။ ပြီးတော့ သူတို့ကြားသမျှ လျှောက်တင်တယ်။ အဲဒီအခါ မင်းကြီးက ယေဟုဒိကို လွှတ်ပြီး စာလိပ်ကို သွားယူခိုင်းတယ်။ ယေဟုဒိလည်း စာရေးတော် ဧလိရှမာရဲ့ အခန်းကနေ ယူလာပြီး မင်းကြီးနဲ့ ခစားနေတဲ့ မင်းညီမင်းသားအားလုံး ကြားအောင် ဖတ်ပြတယ်။ အဲဒီအချိန်ဟာ ကိုးလပိုင်း ဖြစ်တဲ့အတွက် မင်းကြီးက ဆောင်းရာသီစံနန်းတော်မှာ ထိုင်နေတယ်။ ရှေ့မှာ မီးတောက်နေတဲ့ မီးဖိုကြီး ရှိတယ်။ ယေဟုဒိက သုံးလေးပိုင်းလောက် ဖတ်ပြီးတာနဲ့ မင်းကြီးက အဲဒီအပိုင်းကို စာရေးတော်ရဲ့ဓားနဲ့ ဆွဲဖြတ်ပြီး မီးဖိုထဲ ပစ်ချလိုက်တာ စာလိပ်တစ်လိပ်လုံး မီးလောင်သွားတယ်။ မင်းကြီးရော မင်းမှုထမ်းတွေပါ ဒီစကားတွေကို ကြားပေမဲ့ မကြောက်ကြဘူး။ အဝတ်ကိုလည်း မဆွဲဆုတ်ကြဘူး။ ဧလနာသန်၊ ဒေလာယနဲ့ ဂေမရိက စာလိပ်ကို မီးမရှို့ဖို့ တောင်းပန်ပေမဲ့ မင်းကြီးက နားမထောင်ဘူး။ အဲဒီအပြင် အတွင်းရေးမှူး ဗာရုတ်နဲ့ ပရောဖက်ယေရမိကို သွားဖမ်းဖို့ သားတော် ယေရမေလ၊ အာဇရေလရဲ့သား စရာယနဲ့ အာဗဒေလရဲ့သား ရှေလမိတို့ကို အမိန့်ပေးတယ်။ ဒါပေမဲ့ ယေဟောဝါက သူတို့နှစ်ယောက်ကို ဝှက်ထားပေးတယ်။ ယေရမိ နှုတ်တိုက်ချပေးတဲ့အတိုင်း ဗာရုတ်ရေးထားတဲ့ စာလိပ်ကို မင်းကြီး မီးရှို့ပြီးတဲ့နောက်မှာ ယေဟောဝါက ယေရမိကို ထပ်ပြောတယ် စာလိပ်နောက်တစ်လိပ် ယူပြီး ယုဒဘုရင်ယောယကိမ် မီးရှို့လိုက်တဲ့ စာလိပ်မှာပါတဲ့အတိုင်း အကုန်ပြန်ချရေးပါ။ ယုဒဘုရင် ယောယကိမ်ကိုလည်းပြောလိုက်။ ယေဟောဝါ ပြောတာက မင်းက စာလိပ်ကို မီးရှို့ပစ်တယ်။ ဒီပြည်ကို ဗာဗုလုန်ဘုရင် ကျိန်းသေ လာဖျက်ဆီးလိမ့်မယ်။ လူသူတိရစ္ဆာန်ပါမကျန် ပပျောက်စေမယ် ဆိုပြီး ဘာလို့ရေးထားတာလဲလို့လည်း ပြောတယ်။ ဒါကြောင့် ယုဒဘုရင် ယောယကိမ်နဲ့ပတ်သက်ပြီး ယေဟောဝါ ပြောမယ် သူ့ဆီမှာ ဒါဝိဒ်ရဲ့ရာဇပလ္လင်ပေါ် နန်းထိုင်မယ့်သူတစ်ယောက်မှ ရှိမှာမဟုတ်ဘူး။ သူ့အလောင်းကို နေ့အချိန်မှာ နေပူထဲ၊ ညအချိန်မှာ နှင်းတောထဲ ပစ်ထားလိမ့်မယ်။ သူနဲ့ သူ့သားမြေးတွေ၊ အမှုထမ်းတွေကို သူတို့အမှားတွေအတွက် ငါဒဏ်ခတ်မယ်။ ငါ့စကားကို နားမထောင်တဲ့အတွက် သူတို့အပေါ်၊ ဂျေရုဆလင်မြို့သူမြို့သားတွေအပေါ်၊ ယုဒလူတွေအပေါ် ငါပြောခဲ့တဲ့ ဘေးဆိုးတွေကို ကျရောက်စေမယ်။ ဒါနဲ့ ယေရမိလည်း စာလိပ်နောက်တစ်လိပ် ယူပြီး နေရိယရဲ့သား အတွင်းရေးမှူး ဗာရုတ်ကို ပေးတယ်။ ဗာရုတ်က ယုဒဘုရင် ယောယကိမ် မီးရှို့လိုက်တဲ့ စာလိပ်မှာပါတဲ့အတိုင်း၊ ယေရမိ နှုတ်တိုက်ချပေးတဲ့အတိုင်း ပြန်ရေးတယ်။ အချက်အလက် အတော်များများကိုလည်း ထပ်ဖြည့်လိုက်တယ်။,24,Jer,36,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/36/
audio/nwt_24_Jer_BU_37.mp3,ဗာဗုလုန်ဘုရင် နေဗုခဒ်နေဇာက ယောရှိရဲ့သား ဇေဒကိကို နန်းတင်တယ်။ ဒါကြောင့် ဇေဒကိဟာ ယောယကိမ်ရဲ့သား ခေါနိနေရာကို ဆက်ခံပြီး ယုဒပြည်မှာ နန်းထိုင်တယ်။ သူနဲ့ မင်းမှုထမ်းတွေရော ပြည်သူပြည်သားတွေပါ ပရောဖက် ယေရမိကတစ်ဆင့် ယေဟောဝါပြောတဲ့ စကားတွေကို နားမထောင်ကြဘူး။ ဘုရင်ဇေဒကိက ရှေလမိရဲ့သား ယေဟုကာ၊ မာသေယရဲ့သား ပုရောဟိတ်ဇေဖနိကို ပရောဖက်ယေရမိဆီ လွှတ်ပြီး ငါတို့အတွက် ယေဟောဝါဘုရားဆီမှာ ဆုတောင်းပေးပါ လို့ပြောခိုင်းတယ်။ ယေရမိက ထောင်မကျသေးတဲ့အတွက် လူတောထဲ လွတ်လွတ်လပ်လပ် သွားလာနေတယ်။ အဲဒီအချိန်မှာ ဖာရောရဲ့စစ်တပ်က အီဂျစ်ပြည်ကနေ စစ်ချီလာတယ်။ ခါလဒဲလူတွေက အဲဒီသတင်းကို ကြားတဲ့အခါ ဂျေရုဆလင်ကို ဝိုင်းထားရာကနေ တပ်ဆုတ်သွားတယ်။ အဲဒီနောက် ပရောဖက်ယေရမိကို ယေဟောဝါ ပြောတယ် အစ္စရေးတို့ရဲ့ဘုရား ယေဟောဝါ ပြောတာက ငါ့ကို မေးမြန်းဖို့ မင်းတို့ကို လွှတ်လိုက်တဲ့ ယုဒဘုရင်ကို ပြန်ပြောလိုက်ပါ။ မင်းတို့ကို စစ်ကူဖို့ လာနေတဲ့ ဖာရောရဲ့စစ်တပ်က နေရင်းပြည် အီဂျစ်ကို ပြန်သွားရလိမ့်မယ်။ ခါလဒဲလူတွေ ပြန်ရောက်လာပြီး ဒီမြို့ကို တိုက်ခိုက်သိမ်းပိုက်လိမ့်မယ်၊ မီးရှို့လိမ့်မယ်။ ယေဟောဝါ ပြောတာက ခါလဒဲလူတွေ ငါတို့ကို မတိုက်ခိုက်တော့ဘဲ ကျိန်းသေ ပြန်လှည့်သွားမှာပါ ဆိုပြီး ကိုယ့်ကိုယ်ကိုယ် မလှည့်စားကြနဲ့။ သူတို့ ပြန်လှည့်သွားမှာ မဟုတ်ဘူး။ လာတိုက်ခိုက်တဲ့ ခါလဒဲတစ်တပ်လုံးကို မင်းတို့ ချေမှုန်းလိုက်လို့ ဒဏ်ရာရသူတွေပဲ ကျန်ခဲ့ရင်တောင် အဲဒီလူတွေက ကိုယ့်တဲထဲကနေ ထလာပြီး ဒီမြို့ကို မီးရှို့လိမ့်မယ်။ ခါလဒဲစစ်တပ်က ဖာရောရဲ့စစ်တပ်ကြောင့် ဂျေရုဆလင်ကို တိုက်ခိုက်ရာကနေ ဆုတ်ခွာသွားတယ်။ အဲဒီအချိန်မှာ ယေရမိက ဂျေရုဆလင်ကနေ ဗင်ယာမိန်နယ်မြေကိုထွက်သွားတယ်။ အဲဒီမှာရှိတဲ့ သူ့မြေကွက်ကို သူ့လူတွေဆီကနေ ပြန်ယူဖို့ပဲ။ ဗင်ယာမိန်တံခါးကို ရောက်တဲ့အခါ ဟာနနိရဲ့မြေး၊ ရှေလမိရဲ့သား မြို့စောင့်တပ်မှူး အိရိယက ပရောဖက်ယေရမိကို ဖမ်းပြီး ခါလဒဲလူတွေဆီ ထွက်ပြေးမလို့လား ဆိုပြီးပြောတယ်။ ယေရမိက မဟုတ်ပါဘူး။ ခါလဒဲလူတွေဆီ မထွက်ပြေးပါဘူး လို့ဖြေပေမဲ့ အိရိယက နားမထောင်ဘဲ ယေရမိကို မင်းညီမင်းသားတွေဆီ ဖမ်းခေါ်သွားတယ်။ မင်းညီမင်းသားတွေက ယေရမိကို ဒေါသတကြီး ရိုက်နှက်ပြီး အကျဉ်းထောင်အဖြစ် လုပ်ထားတဲ့ စာရေးတော် ယေဟောနသန်ရဲ့အိမ်မှာ အကျဉ်းချလိုက်တယ်။ ယေရမိဟာ မြေအောက်အကျဉ်းခန်းတစ်ခုမှာ ရက်ပေါင်းများစွာ နေရတယ်။ အဲဒီနောက် ဘုရင်ဇေဒကိက ယေရမိကို နန်းတော်ဆီ ဆင့်ခေါ်ပြီး ယေဟောဝါဘုရားဆီက သတင်းတစ်ခုခု ရှိသလား လို့ တိုးတိုးတိတ်တိတ် မေးတယ်။ ယေရမိက ရှိပါတယ်။ မင်းကြီးက ဗာဗုလုန်ဘုရင်လက်ထဲ ရောက်သွားမယ် လို့ဖြေတယ်။ ယေရမိက ဘုရင်ဇေဒကိကို မင်းကြီးနဲ့ အမှုထမ်းတွေကို၊ ဒီလူတွေကို ကျွန်တော် ဘာများပြစ်မှားခဲ့လို့ အခုလို ထောင်ချရတာလဲ။ မင်းကြီးနဲ့ဒီပြည်ကို ဗာဗုလုန်ဘုရင် လာတိုက်မှာ မဟုတ်ဘူး လို့ ဟောခဲ့တဲ့ ပရောဖက်တွေ ဘယ်ရောက်ကုန်ပြီလဲ။ အရှင်မင်းကြီး၊ နားထောင်ပါဦး။ ကျွန်တော် အသနားခံတဲ့အတိုင်း လုပ်ဆောင်ပေးပါ။ ကျွန်တော့်ကို စာရေးတော် ယေဟောနသန်အိမ်ဆီ ပြန်မပို့ပါနဲ့။ ပြန်ပို့ရင် အဲဒီမှာ ကျွန်တော် သေရပါလိမ့်မယ် လို့ပြောတယ်။ ဒါကြောင့် ဘုရင်ဇေဒကိက ယေရမိကို အစောင့်ရင်ပြင်မှာ ချုပ်ထားဖို့ အမိန့်ပေးလိုက်တယ်။ မြို့ထဲမှာ မုန့်မကုန်မချင်း မုန့်သည်တန်းကနေ မုန့်တစ်လုံးကို သူစားဖို့ နေ့တိုင်းပေးတယ်။ ဒီလိုနဲ့ ယေရမိက အစောင့်ရင်ပြင်မှာ ဆက်နေရတယ်။,24,Jer,37,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/37/
audio/nwt_24_Jer_BU_38.mp3,မဿန်ရဲ့သား ရှေဖတိ၊ ပါရှုရရဲ့သား ဂေဒလိ၊ ရှေလမိရဲ့သား ယေဟုကလ၊ မာလခိယရဲ့သား ပါရှုရက လူတွေကို ယေရမိ ဒီလိုပြောနေတာကို ကြားတယ် ဒီမြို့မှာ ဆက်နေထိုင်သူက ဓားဘေး၊ အငတ်ဘေး၊ ကပ်ရောဂါဘေးနဲ့ သေရလိမ့်မယ်။ ခါလဒဲလူတွေဆီမှာ အညံ့ခံသူကတော့ အသက်ဆက်ရှင်လိမ့်မယ်။ ကိုယ့်အသက်ကို တိုက်ရာပါဥစ္စာလို ရပြီး အသက်ရှင်လိမ့်မယ် လို့ ယေဟောဝါပြောတယ်။ ဒီမြို့က ဗာဗုလုန်ဘုရင်လက်ထဲ ကျိန်းသေ ရောက်သွားလိမ့်မယ်။ မြို့ကို သူသိမ်းပိုက်လိမ့်မယ် လို့ ယေဟောဝါ ပြောတယ်။ အဲဒီအခါ မင်းညီမင်းသားတွေက ဘုရင်ကို အရှင်မင်းကြီး၊ ဒီလူကို ကွပ်မျက်လိုက်ပါ။ သူက ဒီမြို့မှာ ကျန်ကြွင်းတဲ့ စစ်သည်တွေ၊ လူတွေကို စိတ်ဓာတ်ကျအောင် ပြောနေတယ်။ လူတွေ ငြိမ်းငြိမ်းချမ်းချမ်း နေရမှာကို မလိုလားဘဲ ဘေးဆိုးကြုံရမှာကိုပဲ လိုလားနေတယ် ဆိုပြီး လျှောက်တင်တယ်။ ဘုရင်ဇေဒကိက သူဟာ မင်းတို့ လက်ထဲမှာ ရှိတာပဲ။ မင်းတို့အလိုကို ဆန့်ကျင်ပြီး ငါဘာလုပ်နိုင်လို့လဲ လို့ပြန်ပြောတယ်။ ဒီတော့ သူတို့က ယေရမိကို ခေါ်သွားပြီး အစောင့်ရင်ပြင်မှာရှိတဲ့ သားတော် မာလခိယရဲ့ ရေလှောင်ကန်ထဲ ကြိုးနဲ့ လျှောချလိုက်တယ်။ အဲဒီရေလှောင်ကန်ထဲမှာ ရေမရှိဘဲ ရွှံ့နွံတွေပဲ ရှိတယ်။ ဒါကြောင့် ယေရမိက ရွှံ့နွံထဲမှာ နစ်နေတော့တယ်။ ယေရမိကို ရေလှောင်ကန်ထဲပစ်ချလိုက်တဲ့အကြောင်း နန်းတော်ထဲက အီသီယိုးပီးယားလူမျိုး မိန်းမစိုး ဧဗဒမေလက် ကြားသွားတယ်။ ဗင်ယာမိန်တံခါးမှာ ဘုရင်ထိုင်နေတုန်း၊ နန်းတော်ကနေ ဧဗဒမေလက် ထွက်လာပြီး၊ အရှင်မင်းကြီး၊ ပရောဖက်ယေရမိအပေါ် ဒီလူတွေရဲ့လုပ်ပုံဟာ တော်တော်ဆိုးတယ်။ သူတို့က ယေရမိကို ရေလှောင်ကန်ထဲ ပစ်ချလိုက်ပြီ။ အဲဒီမှာ သူ ငတ်ပြီးသေသွားလိမ့်မယ်။ မြို့ထဲမှာလည်း စားစရာ လုံးဝမကျန်တော့ဘူး လို့လျှောက်တင်တယ်။ ဒါနဲ့ ဘုရင်က ဒီမှာရှိတဲ့ လူ ၃၀ ကို ခေါ်သွားပြီး ပရောဖက်ယေရမိကို ရေလှောင်ကန်ထဲကနေ ဆွဲတင်လိုက်။ မဟုတ်ရင် သူ သေသွားလိမ့်မယ် လို့ အီသီယိုးပီးယားလူမျိုး ဧဗဒမေလက်ကို အမိန့်ပေးတယ်။ ဧဗဒမေလက်လည်း လူတွေကို ခေါ်သွားပြီး နန်းတော်ထဲက ဘဏ္ဍာတိုက်အောက်ကို ဆင်းသွားတယ်။ အဲဒီထဲက အဝတ်စုတ်တွေကို ယူပြီး ရေလှောင်ကန်ထဲမှာရှိတဲ့ ယေရမိဆီ ကြိုးနဲ့ လျှောချပေးတယ်။ အဲဒီနောက် ဧဗဒမေလက်က အသားမပွန်းအောင် အဝတ်စုတ်တွေကို ချိုင်းအောက်မှာ ခုလိုက် လို့ပြောတယ်။ ယေရမိလည်း ပြောတဲ့အတိုင်း လုပ်တယ်။ အဲဒီနောက် ယေရမိကို ရေလှောင်ကန်ထဲကနေ ကြိုးနဲ့ဆွဲတင်ကြတယ်။ ဒီလိုနဲ့ ယေရမိဟာ အစောင့်ရင်ပြင်မှာ ဆက်နေရတယ်။ ဘုရင်ဇေဒကိက ပရောဖက်ယေရမိဆီ လူလွှတ်ပြီး ယေဟောဝါအိမ်တော်ရဲ့ တတိယဝင်ပေါက်ကို လာခိုင်းတယ်။ ပြီးတော့ မင်းကို မေးစရာရှိတယ်။ မထိမ်မချန်ဘဲ ဖြေပါ လို့ ပြောတဲ့အခါ၊ ယေရမိက ကျွန်တော်ပြောလိုက်ရင် ကျွန်တော့်ကို မင်းကြီးသတ်မှာ သေချာတယ်။ အကြံပေးရင်လည်း မင်းကြီးနားထောင်မှာ မဟုတ်ပါဘူး လို့ ဇေဒကိကို ပြောတယ်။ ဒါနဲ့ ဘုရင်ဇေဒကိက အသက်ပေးရှင်၊ အသက်ရှင်နေတဲ့ဘုရား ယေဟောဝါကို တိုင်တည်ပြီး ငါပြောမယ်။ မင်းကို ငါမသတ်ဘူး။ မင်းကို သတ်ချင်နေသူတွေလက်ထဲလည်း မအပ်ပါဘူး လို့ ယေရမိကို တိုးတိုးတိတ်တိတ် ကတိပေးတယ်။ အဲဒီအခါ ယေရမိက အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက မင်းကြီးသာ ဗာဗုလုန်ဘုရင်ရဲ့ မင်းညီမင်းသားတွေဆီမှာ အညံ့ခံရင် အသက်ချမ်းသာရမယ်။ ဒီမြို့ မီးရှို့ခံရမှာမဟုတ်ဘူး။ မင်းကြီးနဲ့ မင်းကြီးရဲ့မိသားစုလည်း အသက်ချမ်းသာရမယ်။ ဒါပေမဲ့ ဗာဗုလုန်ဘုရင်ရဲ့ မင်းညီမင်းသားတွေဆီမှာ အညံ့မခံရင်တော့ ဒီမြို့က ခါလဒဲလူတွေလက်ထဲ ရောက်သွားမယ်။ မြို့ကို သူတို့ မီးရှို့လိမ့်မယ်။ မင်းကြီးလည်း သူတို့လက်ကနေ လွတ်မှာ မဟုတ်ဘူး လို့ဇေဒကိကို ပြောတယ်။ အဲဒီအခါ ဘုရင်ဇေဒကိက ခါလဒဲလူတွေဆီ သွားခိုလှုံတဲ့ ဂျူးတွေကို ငါကြောက်တယ်။ သူတို့လက်ထဲ ရောက်သွားရင် ငါ့ကို ရက်ရက်စက်စက် ညှဉ်းဆဲကြမှာ လို့ ယေရမိကို ပြောတယ်။ ဒါပေမဲ့ ယေရမိက မင်းကြီး သူတို့လက်ထဲ ရောက်မှာ မဟုတ်ပါဘူး။ ကျွန်တော်ပြောနေတဲ့ ယေဟောဝါရဲ့စကားကို နာခံပါ။ ဒါဆိုရင် မင်းကြီး ကောင်းစားပြီး အသက်ဆက်ရှင်လိမ့်မယ်။ ဒါပေမဲ့ မင်းကြီး အညံ့မခံဘူးဆိုရင် ကျွန်တော့်ကို ယေဟောဝါဘုရား ဖော်ပြတဲ့အရာကတော့ ယုဒဘုရင်ရဲ့ နန်းတော်မှာ ကျန်ရစ်ခဲ့တဲ့ အမျိုးသမီးတွေဟာ ဗာဗုလုန်ဘုရင်ရဲ့ မင်းညီမင်းသားတွေဆီ ခေါ်သွားခံရလိမ့်မယ်။ မင်းကြီး ယုံကြည်ကိုးစားသူတွေက မင်းကြီးကို လှည့်စားပြီး အနိုင်ယူလိုက်ပြီ။ မင်းကြီးရဲ့ခြေကို ရွှံ့နွံထဲ နစ်ဝင်သွားအောင် လုပ်ကြပြီ။ သူတို့ကျတော့ ဆုတ်ခွာသွားပြီ လို့ ပြောနေကြတယ်။ မိဖုရားတွေကိုရော သားတော်တွေကိုပါ ခါလဒဲလူတွေဆီ ဖမ်းခေါ်သွားကြလိမ့်မယ်။ မင်းကြီးက သူတို့လက်ကနေ လွတ်မှာ မဟုတ်ဘူး။ ဗာဗုလုန်ဘုရင်ဆီမှာ အဖမ်းခံရလိမ့်မယ်။ ဒီမြို့ဟာ မင်းကြီးကြောင့် မီးရှို့ခံရလိမ့်မယ်။ အဲဒီအခါ ဇေဒကိက ဒီအကြောင်းတွေကို ဘယ်သူမှ မသိစေနဲ့။ သိသွားရင် မင်း အသတ်ခံရမှာ။ တကယ်လို့ မင်းညီမင်းသားတွေက မင်းနဲ့ ငါပြောနေတာတွေကို ကြားသွားလို့ မင်းဆီလာပြီး ဘုရင်ကို ဘာတွေပြောလိုက်လဲ။ မထိမ်ချန်ဘဲ အကုန်ပြောပြ။ မင်းကို မသတ်ပါဘူး။ ဘုရင်ကကော ဘာပြန်ပြောလိုက်လဲ လို့မေးခဲ့ရင်၊ ကျွန်တော့်ကို ယေဟောနသန်အိမ်ဆီ ပြန်မပို့ပါနဲ့။ ပြန်ပို့ရင် ကျွန်တော် သေရပါလိမ့်မယ်ဆိုပြီး မင်းကြီးကို အသနားခံတာပါ လို့ ပြန်ပြောလိုက် ဆိုပြီး ယေရမိကို မှာတယ်။ နောက်ပိုင်းမှာ မင်းညီမင်းသားအားလုံး ယေရမိဆီ ရောက်လာပြီး မေးမြန်းကြတယ်။ ယေရမိက ဘုရင်မှာတဲ့အတိုင်း ပြန်ဖြေတဲ့အခါ သူတို့ ဘာမှ ဆက်မပြောတော့ဘူး။ ဘုရင်နဲ့ ဘာတွေပြောခဲ့မှန်း မသိကြလို့ပဲ။ ယေရမိက ဂျေရုဆလင် သိမ်းပိုက်ခံရတဲ့နေ့အထိ အစောင့်ရင်ပြင်မှာ ဆက်နေရတယ်။ ဂျေရုဆလင် သိမ်းပိုက်ခံရချိန်မှာ အဲဒီမှာပဲ သူရှိနေတယ်။,24,Jer,38,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/38/
audio/nwt_24_Jer_BU_39.mp3,ယုဒဘုရင်ဇေဒကိ နန်းစံကိုးနှစ်၊ ဆယ်လပိုင်းမှာ ဗာဗုလုန်ဘုရင် နေဗုခဒ်နေဇာက စစ်တပ်အလုံးအရင်းနဲ့ ချီတက်လာပြီး ဂျေရုဆလင်မြို့ကို ဝိုင်းထားတယ်။ သူတို့က ဇေဒကိနန်းစံ ၁၁ နှစ်၊ လေးလပိုင်း၊ ကိုးရက်နေ့မှာ မြို့ရိုးကို ထိုးဖောက်လိုက်တယ်။ ဗာဗုလုန် မင်းညီမင်းသားတွေဖြစ်တဲ့ သံဂါ နေဂဲရှရေဇာ၊ ရာဗသာရိတ် နေဗောစာသခိမ်၊ ရာမဂ် နေဂဲရှရေဇာနဲ့ ကျန်တဲ့မင်းညီမင်းသားတွေ မြို့ထဲဝင်လာပြီး အလယ်တံခါးမှာ ထိုင်ကြတယ်။ ယုဒဘုရင်ဇေဒကိနဲ့ စစ်သည်တွေက သူတို့ကို မြင်တဲ့အခါ ညဘက်မှာ ဘုရင့်ဥယျာဉ်လမ်းနားမှာရှိတဲ့ မြို့ရိုးနှစ်ခုကြား တံခါးကနေ မြို့ပြင်ကိုထွက်ပြီး အရာဗာချိုင့်ဝှမ်းလမ်းအတိုင်း ဆက်ပြေးကြတယ်။ ဒါပေမဲ့ ခါလဒဲစစ်တပ်က လိုက်လာပြီး ယေရိခေါကန္တာရလွင်ပြင်မှာ ဇေဒကိကို ဖမ်းမိသွားတယ်။ ဇေဒကိကို ဟာမတ်နယ်မြေ၊ ရိဗလမြို့မှာရှိတဲ့ ဗာဗုလုန်ဘုရင် နေဗုခဒ်နေဇာဆီ ဖမ်းခေါ်လာတယ်။ အဲဒီမှာ ဇေဒကိကို စီရင်ချက်ချတယ်။ ရိဗလမြို့မှာ ဗာဗုလုန်ဘုရင်က ဇေဒကိရှေ့မှာတင် သူ့သားတွေကို ကွပ်မျက်လိုက်တယ်။ ယုဒမှူးမတ်တွေကိုလည်း ကွပ်မျက်လိုက်တယ်။ ဇေဒကိရဲ့မျက်စိကို ဖောက်ပြီးနောက် ကြေးနီခြေကျဉ်းခတ်ပြီး ဗာဗုလုန်ကို ခေါ်သွားတယ်။ ခါလဒဲလူတွေက နန်းတော်နဲ့ လူနေအိမ်တွေကို မီးရှို့ပြီး ဂျေရုဆလင်မြို့ရိုးကိုလည်း ဖြိုချပစ်တယ်။ ကိုယ်ရံတော်တပ်မှူး နေဗုဇာရဒန်က မြို့ထဲမှာကျန်တဲ့သူတွေ၊ သူ့ဆီ အညံ့ခံပူးပေါင်းတဲ့သူတွေ၊ ကျန်တဲ့သူတွေကို ဗာဗုလုန်ဆီ ဖမ်းခေါ်သွားတယ်။ ဒါပေမဲ့ ကိုယ်ရံတော်တပ်မှူး နေဗုဇာရဒန်က ဆင်းရဲမွဲတေနေသူတချို့ကိုတော့ ယုဒပြည်မှာ ချန်ရစ်ခဲ့တယ်။ အဲဒီနေ့မှာပဲ သူတို့ကို စပျစ်ခြံတွေ၊ လယ်တွေပေးပြီး အလုပ်လုပ်ခိုင်းတယ်။ ဗာဗုလုန်ဘုရင် နေဗုခဒ်နေဇာက ကိုယ်ရံတော်တပ်မှူး နေဗုဇာရဒန်ကို၊ ယေရမိကို ခေါ်ပြီး ကြည့်ရှုစောင့်ရှောက်ထားလိုက်။ ဘာအန္တရာယ်မှ မပေးနဲ့။ သူတောင်းဆိုသမျှ ဖြည့်ဆည်းပေးလိုက် ဆိုပြီး မိန့်မှာတယ်။ ဒါကြောင့် ကိုယ်ရံတော်တပ်မှူး နေဗုဇာရဒန်၊ ရာဗသာရိတ် နေဗုရှာဇဗန်၊ ရာမဂ် နေဂဲရှရေဇာနဲ့ ဗာဗုလုန်အရာရှိတွေက လူလွှတ်ပြီး၊ ယေရမိကို အစောင့်ရင်ပြင်ကနေ ခေါ်ထုတ်တယ်။ အဲဒီနောက် ရှာဖန်ရဲ့မြေး၊ အဟိကံရဲ့သား ဂေဒလိဆီမှာ အပ်ပြီး ဂေဒလိရဲ့အိမ်ကို ခေါ်သွားခိုင်းတယ်။ ဒါကြောင့် ယေရမိက ပြည်သူပြည်သားတွေနဲ့အတူ နေထိုင်ရတယ်။ အစောင့်ရင်ပြင်မှာ အချုပ်ခံနေရတုန်း ယေရမိကို ယေဟောဝါ ပြောတယ် အီသီယိုးပီးယားလူမျိုး ဧဗဒမေလက်ကို မင်းပြောရမှာက ဒီမြို့ကို ကောင်းမှုမပြုဘဲ ဘေးဆိုးကျရောက်စေမယ်လို့ ငါပြောခဲ့တဲ့အတိုင်း ဖြစ်လာအောင် ငါလုပ်မယ်။ အဲဒီအချိန်ကျရင် အဲဒီအတိုင်း ဖြစ်လာတာကို မင်းမြင်ရလိမ့်မယ် လို့ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတယ်။ ဒါပေမဲ့ အဲဒီနေ့မှာ မင်းကို ငါကယ်တင်မယ်။ မင်းကြောက်နေတဲ့ လူတွေလက်ထဲ ရောက်သွားမှာ မဟုတ်ဘူး လို့ ယေဟောဝါ ပြောတယ်။ မင်းကို ငါကျိန်းသေ လွတ်မြောက်စေမယ်။ မင်းက ဓားဘေးနဲ့ ကျဆုံးရမှာ မဟုတ်ဘူး။ ငါ့ကို ယုံကြည်ကိုးစားတဲ့အတွက် မင်းရဲ့အသက်ကို တိုက်ရာပါဥစ္စာလို ရလိမ့်မယ် လို့ ယေဟောဝါ ပြောတယ်။,24,Jer,39,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/39/
audio/nwt_24_Jer_BU_40.mp3,ကိုယ်ရံတော်တပ်မှူး နေဗုဇာရဒန်က ယေရမိကို ရာမမြို့ကနေ လွှတ်ပေးလိုက်ပြီးနောက် ယေရမိဆီ ယေဟောဝါရဲ့ စကားတော် ရောက်လာတယ်။ ဗာဗုလုန်ဆီ ပြည်နှင်ခံရတဲ့ ဂျေရုဆလင်မြို့သား၊ ယုဒပြည်သားတွေနဲ့အတူ ယေရမိကို လက်ထိတ်ခတ်ပြီး ရာမမြို့ကို ခေါ်ခဲ့တာပါ။ ကိုယ်ရံတော်တပ်မှူးက ယေရမိကိုခေါ်ပြီး ဒီနေရာမှာ ဒီဘေးဆိုး ကျရောက်စေမယ်လို့ မင်းရဲ့ဘုရား ယေဟောဝါ ကြိုဟောခဲ့တယ်။ မင်းတို့တစ်တွေ ယေဟောဝါရဲ့ စကားကို နာမခံဘဲ ပြစ်မှားကြတဲ့အတွက် ယေဟောဝါက ပြောထားတဲ့အတိုင်း လုပ်ခဲ့တယ်။ ဒါကြောင့် မင်းတို့ ဒီလိုအဖြစ်မျိုး ကြုံရတာ။ မင်းရဲ့လက်ထိတ်ကို ဒီနေ့ ငါချွတ်ပေးမယ်။ ဗာဗုလုန်ကို ငါနဲ့အတူ လိုက်ချင်ရင် လိုက်ခဲ့ပါ။ ငါကြည့်ရှုစောင့်ရှောက်ပေးမယ်။ မလိုက်ချင်ရင်လည်း မလိုက်နဲ့။ တစ်ပြည်လုံးမှာ မင်းကြိုက်တဲ့နေရာကို သွားပါ လို့ပြောတယ်။ ယေရမိ မဆုံးဖြတ်ရသေးခင်မှာ နေဗုဇာရဒန်က ရှာဖန်ရဲ့မြေး၊ အဟိကံရဲ့သား ဂေဒလိဆီ မင်း ပြန်လိုက်ပါ။ ယုဒမြို့တွေကို ကြီးကြပ်ဖို့ သူ့ကို ဗာဗုလုန်ဘုရင် ခန့်အပ်ထားတာ။ သူနဲ့အတူ၊ ပြည်သူပြည်သားတွေနဲ့အတူ နေထိုင်ပါ။ ဒါမှမဟုတ် မင်း ကြိုက်တဲ့နေရာကို သွားပါ လို့ ပြောတယ်။ ပြီးတော့ ကိုယ်ရံတော်တပ်မှူးက သူ့ကို စားနပ်ရိက္ခာနဲ့ လက်ဆောင်တွေပေးပြီး လွှတ်လိုက်တယ်။ ဒါနဲ့ ယေရမိက မိဇပါမြို့မှာရှိတဲ့ အဟိကံရဲ့သား ဂေဒလိဆီ သွားပြီး သူနဲ့အတူ၊ ပြည်မှာ ကျန်ရစ်သူတွေနဲ့အတူ နေထိုင်တယ်။ ပြည်ကိုကြီးကြပ်ဖို့၊ ဗာဗုလုန်ဆီ ပြည်နှင်မခံရတဲ့ ဆင်းရဲသား ယောက်ျား၊ မိန်းမ၊ ကလေးတွေကို ကြီးကြပ်ဖို့ အဟိကံရဲ့သား ဂေဒလိကို ဗာဗုလုန်ဘုရင် ခန့်အပ်လိုက်တဲ့အကြောင်း တောထဲရောက်နေတဲ့ ဗိုလ်ချုပ်တွေနဲ့ စစ်သည်တွေ ကြားသွားတယ်။ ဒါကြောင့် မိဇပါမြို့မှာရှိတဲ့ ဂေဒလိဆီ သူတို့ရောက်လာကြတယ်။ နာသနိရဲ့သား အိရှမေလ၊ ကာရာရဲ့သား ယောဟနန်နဲ့ ယောနသန်၊ တာနုမက်ရဲ့သား စရာယ၊ နေတောဖရွာသား ဧဖဲရဲ့သားတွေ၊ မာခါသိပြည်သား ယေဇနိနဲ့ သူတို့ရဲ့လူတွေ ဖြစ်တယ်။ ရှာဖန်ရဲ့မြေး၊ အဟိကံရဲ့သား ဂေဒလိက သူတို့အားလုံးကို ခါလဒဲလူတွေဆီ ကျွန်ခံရမှာကို မကြောက်ကြနဲ့။ ဒီပြည်မှာ ဆက်နေထိုင်ပြီး ဗာဗုလုန်ဘုရင်ဆီမှာ ကျွန်ခံပါ။ ဒါဆိုရင် ခင်ဗျားတို့ ကောင်းစားလိမ့်မယ်။ ငါကတော့ မိဇပါမြို့မှာနေပြီး ငါတို့ဆီလာမယ့် ခါလဒဲလူတွေကို မင်းတို့ကိုယ်စား ပြောဆိုပေးမယ်။ စပျစ်ဝိုင်၊ နွေသီးနှံ၊ ဆီတွေ စုဆောင်းပြီး သိုလှောင်ထားကြ။ မြို့တွေမှာ အခြေချနေထိုင်ကြ လို့ပြောတယ်။ ဗာဗုလုန်ဘုရင်က ကျန်ကြွင်းသူတွေကို ယုဒပြည်မှာ နေထိုင်ခွင့်ပြုပြီး သူတို့ကို ကြီးကြပ်ဖို့ ရှာဖန်ရဲ့မြေး၊ အဟိကံရဲ့သား ဂေဒလိကို ခန့်ထားမှန်း မောဘပြည်၊ အမ္မုန်ပြည်၊ ဧဒုံပြည်နဲ့ တခြားပြည်တွေမှာ ရောက်နေတဲ့ဂျူးတွေ ကြားသွားတယ်။ ဒါကြောင့် ဂျူးတွေက ရောက်ရာအရပ်ကနေ ပြန်လာပြီး ယုဒပြည်၊ မိဇပါမြို့မှာရှိတဲ့ ဂေဒလိဆီ ရောက်လာကြတယ်။ ပြီးတော့ စပျစ်ဝိုင်နဲ့ နွေသီးနှံတွေကို အများကြီး စုဆောင်းကြတယ်။ ကာရာရဲ့သား ယောဟနန်နဲ့ တောထဲရောက်နေတဲ့ ဗိုလ်ချုပ်တွေဟာ မိဇပါမြို့မှာရှိတဲ့ ဂေဒလိဆီ ရောက်လာပြီး၊ အမ္မုန်ဘုရင် ဗာလိတ်က ခင်ဗျားကိုသတ်ဖို့ နာသနိရဲ့သား အိရှမေလကို လွှတ်လိုက်တာ မသိဘူးလား လို့ ပြောကြတယ်။ ဒါပေမဲ့ အဟိကံရဲ့သား ဂေဒလိက သူတို့ပြောတာကို မယုံဘူး။ ကာရာရဲ့သား ယောဟနန်က နာသနိရဲ့သား အိရှမေလကို အခုပဲ သွားသတ်ချင်တယ်။ ဘယ်သူမှ မသိစေရဘူး။ သူသာ ခင်ဗျားကို သတ်လိုက်ရင် ခင်ဗျားဆီ လာပူးပေါင်းတဲ့ ယုဒလူတွေ တကွဲတပြား ဖြစ်ကုန်မယ်။ ယုဒပြည်မှာ ကျန်ရစ်ခဲ့သူတွေလည်း သေဆုံးကုန်မယ် လို့ မိဇပါမြို့မှာ ဂေဒလိကို တိုးတိုးတိတ်တိတ် ပြောတယ်။ ဒါပေမဲ့အဟိကံရဲ့သားဂေဒလိက အဲဒီလို မလုပ်ပါနဲ့။ အိရှမေလအကြောင်း မဟုတ်မမှန် ပြောနေကြတာပါ လို့ ကာရာရဲ့သား ယောဟနန်ကို ပြန်ပြောတယ်။,24,Jer,40,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/40/
audio/nwt_24_Jer_BU_41.mp3,ခုနစ်လပိုင်းရောက်တော့ ဧလိရှမာရဲ့မြေး၊ နာသနိရဲ့သား မင်းမျိုးမင်းနွယ် အရာရှိ အိရှမေလက လူဆယ်ယောက်ကို ခေါ်ပြီး မိဇပါမြို့မှာရှိတဲ့ အဟိကံရဲ့သား ဂေဒလိဆီ ရောက်လာတယ်။ မိဇပါမြို့မှာ အတူစားသောက်နေတုန်း၊ နာသနိရဲ့သား အိရှမေလနဲ့ လူဆယ်ယောက်က ရှာဖန်ရဲ့မြေး၊ အဟိကံရဲ့သား ဂေဒလိကို ဓားနဲ့လုပ်ကြံတယ်။ ဒီလိုနဲ့ ပြည်ကိုကြီးကြပ်ဖို့ ဗာဗုလုန်ဘုရင် ခန့်အပ်ထားသူကို သတ်ပစ်တယ်။ အိရှမေလက မိဇပါမြို့မှာ ဂေဒလိနဲ့အတူရှိတဲ့ ဂျူးတွေနဲ့ ခါလဒဲစစ်သည်တွေကို သတ်ပစ်တယ်။ အဲဒီအကြောင်းကို ဘယ်သူမှ မသိကြဘူး။ ဂေဒလိ အသတ်ခံရပြီး နှစ်ရက်အကြာမှာ၊ ရှေခင်၊ ရှိလောနဲ့ ရှမာရိမြို့ကနေ လူ ၈၀ ရောက်လာတယ်။ သူတို့က မုတ်ဆိတ်ကို ရိတ်၊ အဝတ်တွေကို ဆွဲဆုတ်ပြီး အသားတွေ မွှန်းထားတယ်။ ယေဟောဝါရဲ့ အိမ်တော်ဆီ ယူသွားဖို့ ကောက်နှံအလှူတွေ၊ လောဗန်တွေလည်း ပါလာတယ်။ နာသနိရဲ့သား အိရှမေလက သူတို့ကိုတွေ့ဖို့ မိဇပါမြို့ကနေ ငိုကြွေးရင်း ထွက်လာတယ်။ သူတို့ကိုတွေ့တဲ့အခါ အဟိကံရဲ့သား ဂေဒလိဆီ လိုက်ခဲ့ပါ လို့ခေါ်တယ်။ မြို့ထဲရောက်တဲ့အခါ အိရှမေလနဲ့ သူ့လူတွေက သူတို့ကိုသတ်ပြီး ရေလှောင်ကန်ထဲ ပစ်ချလိုက်တယ်။ ဒါပေမဲ့ သူတို့ထဲက ဆယ်ယောက်က ကျွန်တော်တို့ကို မသတ်ပါနဲ့။ လယ်ထဲမှာ ကျွန်တော်တို့ ဝှက်ထားတဲ့ ဂျုံ၊ မုယော၊ ဆီနဲ့ ပျားရည်တွေ ရှိပါတယ် လို့ အိရှမေလကို ပြောကြတယ်။ ဒါကြောင့် အိရှမေလက သူတို့ကို ကျန်တဲ့ညီအစ်ကိုတွေနဲ့အတူ မသတ်ဘဲ အသက်ချမ်းသာပေးလိုက်တယ်။ အိရှမေလက အသတ်ခံရတဲ့သူတွေရဲ့ အလောင်းတွေကို ရေလှောင်ကန်ကြီးထဲ ပစ်ချလိုက်တယ်။ အစ္စရေးဘုရင်ဗာရှာကို ကြောက်လို့ ဘုရင်အာသ တူးထားတဲ့ အဲဒီရေလှောင်ကန်ဟာ အလောင်းတွေနဲ့ ပြည့်သွားတယ်။ ပြီးတော့ ကိုယ်ရံတော်တပ်မှူး နေဗုဇာရဒန် ဖမ်းချုပ်ပြီး အဟိကံရဲ့သား ဂေဒလိဆီမှာ အပ်ထားတဲ့ ဘုရင့်သမီးတော်တွေ၊ မိဇပါမြို့မှာ ကျန်ရစ်ခဲ့သူတွေအပါအဝင် မိဇပါမြို့သားအားလုံးကို အိရှမေလ ဖမ်းခေါ်သွားတယ်။ နာသနိရဲ့သား အိရှမေလက သူတို့ကို ဖမ်းဆီးပြီး အမ္မုန်လူတွေဆီ ထွက်သွားတယ်။ နောက်ပိုင်းမှာ ကာရာရဲ့သား ယောဟနန်နဲ့ ဗိုလ်ချုပ်တွေက နာသနိရဲ့သား အိရှမေလရဲ့ ဆိုးရွားတဲ့လုပ်ရပ်အကြောင်း သိသွားတယ်။ ဒါကြောင့် သူတို့က ယောက်ျားအားလုံးကို ခေါ်ပြီး နာသနိရဲ့သား အိရှမေလကိုတိုက်ဖို့ ထွက်သွားတဲ့အခါ ဂိဗောင်မြို့က ရေကန်ကြီးနားမှာ သူ့ကိုတွေ့တယ်။ အိရှမေလနဲ့ပါလာသူတွေက ကာရာရဲ့သား ယောဟနန်နဲ့ ဗိုလ်ချုပ်တွေကို တွေ့တဲ့အခါ ဝမ်းသာသွားတယ်။ ဒါနဲ့ မိဇပါမြို့ကနေ အိရှမေလ ဖမ်းခေါ်သွားတဲ့သူတွေ ပြန်လှည့်လာပြီး ကာရာရဲ့သား ယောဟနန်ဆီ ရောက်လာကြတယ်။ နာသနိရဲ့သား အိရှမေလကတော့ သူ့လူရှစ်ယောက်နဲ့အတူ ယောဟနန်လက်ကနေ လွတ်ပြီး အမ္မုန်လူတွေဆီ ထွက်သွားတယ်။ အဟိကံရဲ့သား ဂေဒလိကို လုပ်ကြံပြီးတဲ့နောက် မိဇပါမြို့ကနေ အိရှမေလဖမ်းခေါ်သွားတဲ့ လူတွေကို ကာရာရဲ့သား ယောဟနန်နဲ့ ဗိုလ်ချုပ်တွေ ကယ်လိုက်တယ်။ ယောက်ျား၊ မိန်းမ၊ ကလေး၊ စစ်သည်နဲ့ နန်းတွင်းအရာရှိတွေကို ဂိဗောင်မြို့ကနေ ပြန်ခေါ်လာတယ်။ သူတို့ ထွက်လာပြီး ဘက်သလီဟင်မြို့နားက ခိမဟံရဲ့ တည်းခိုဆောင်မှာ နေထိုင်ကြတယ်။ အဲဒီကနေ အီဂျစ်ပြည်ကို ဆက်သွားဖို့ ရည်ရွယ်ထားကြတယ်။ ပြည်ကိုကြီးကြပ်ဖို့ ဗာဗုလုန်ဘုရင် ခန့်အပ်တဲ့ အဟိကံရဲ့သား ဂေဒလိကို နာသနိရဲ့သား အိရှမေလ လုပ်ကြံလိုက်တဲ့အတွက် ခါလဒဲလူတွေကို ကြောက်နေလို့ပဲ။,24,Jer,41,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/41/
audio/nwt_24_Jer_BU_42.mp3,အဲဒီနောက် ကာရာရဲ့သား ယောဟနန်၊ ဟောရှာယရဲ့သား ယေဇနိ၊ ဗိုလ်ချုပ်တွေနဲ့ လူကြီးလူငယ် အားလုံးရောက်လာပြီး၊ ပရောဖက်ယေရမိကို ကျွန်တော်တို့ တောင်းဆိုတာကို နားထောင်ပါ။ ကျွန်တော်တို့နဲ့ ဒီကျန်ကြွင်းသူတွေအတွက် ယေဟောဝါဘုရားဆီ ဆုတောင်းပေးပါ။ ခင်ဗျားမြင်တဲ့အတိုင်း လူနည်းစုပဲကျန်တော့တယ်။ ကျွန်တော်တို့ လျှောက်သင့်တဲ့လမ်းစဉ်၊ လုပ်သင့်တဲ့အရာကို ယေဟောဝါဘုရား ပြောပြပါစေ လို့တောင်းဆိုကြတယ်။ အဲဒီအခါ ပရောဖက်ယေရမိက ကောင်းပြီ။ ခင်ဗျားတို့ တောင်းဆိုတဲ့အတိုင်း ယေဟောဝါဘုရားဆီ ဆုတောင်းပေးမယ်။ ယေဟောဝါဘုရား ဖြေကြားသမျှ တစ်ခွန်းမကျန် ပြန်ပြောပြမယ် လို့ ပြောတယ်။ ဒါနဲ့ သူတို့က ယေရမိကို ယေဟောဝါဘုရားဟာ စစ်မှန်တဲ့သက်သေ ဖြစ်ပါစေ။ ခင်ဗျားကတစ်ဆင့် ယေဟောဝါဘုရား လမ်းညွှန်တဲ့အတိုင်း တစ်သဝေမတိမ်း မလုပ်ခဲ့ရင် ကျွန်တော်တို့ကို အပြစ်ပေးပါစေ။ ယေဟောဝါဘုရားကို တောင်းလျှောက်ပေးဖို့ ခင်ဗျားကို ကျွန်တော်တို့ လွှတ်လိုက်တာ။ ယေဟောဝါဘုရားပြောတာ ကောင်းကောင်း၊ ဆိုးဆိုး နာခံပါ့မယ်။ အဲဒီလိုနာခံရင် ကောင်းစားမှာပဲ လို့ပြောကြတယ်။ ဆယ်ရက်ကြာပြီးတဲ့နောက် ယေရမိဆီ ယေဟောဝါရဲ့စကားတော် ရောက်လာတယ်။ ဒါကြောင့် သူက ကာရာရဲ့သား ယောဟနန်နဲ့ ဗိုလ်ချုပ်တွေ၊ လူကြီးလူငယ်တွေ အားလုံးကို ခေါ်ပြီး၊ အစ္စရေးတို့ရဲ့ဘုရား ယေဟောဝါဆီ တောင်းလျှောက်ပေးဖို့ ကျွန်တော့်ကို ခင်ဗျားတို့ စေလွှတ်ခဲ့တယ်။ ဘုရားပြောတာက ဒီပြည်မှာ ဆက်နေထိုင်မယ်ဆိုရင် မင်းတို့ကို မဖြိုချဘဲ ငါတည်ဆောက်ပေးမယ်။ မနုတ်ပစ်ဘဲ စိုက်ပျိုးမယ်။ မင်းတို့အပေါ် ဘေးဆိုး ကျရောက်စေခဲ့တဲ့အတွက် ငါစိတ်မကောင်း ဖြစ်မိမယ်။ ဗာဗုလုန်ဘုရင်ကို မကြောက်ကြနဲ့။ ယေဟောဝါ ပြောမယ် သူ့ကို မကြောက်ကြနဲ့။ သူ့လက်ကနေ မင်းတို့ကို ကယ်တင်ဖို့၊ ကယ်ဆယ်ဖို့ မင်းတို့နဲ့အတူ ငါရှိတယ်။ မင်းတို့ကို ငါကရုဏာပြမယ်။ သူ ကရုဏာသက်ပြီး မင်းတို့ကို နေရင်းပြည်ဆီ ပြန်ပို့မယ်။ ဒါပေမဲ့ ဒီပြည်မှာ မနေဘူး လို့မင်းတို့ပြောပြီး ယေဟောဝါရဲ့စကားကို မနာခံဘူးဆိုရင်၊ အီဂျစ်ပြည်ကိုပဲ သွားမယ်။ အဲဒီမှာ စစ်ပွဲကို မြင်ရမှာ မဟုတ်ဘူး။ တံပိုးမှုတ်သံကို ကြားရမှာ မဟုတ်ဘူး။ အစားအစာငတ်မှာ မဟုတ်ဘူး။ အဲဒီမှာပဲ နေကြမယ် လို့ပြောမယ်ဆိုရင်၊ ယုဒအကြွင်းအကျန်တို့၊ ယေဟောဝါရဲ့စကားကို နားထောင်ကြပါ။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက အီဂျစ်ပြည်မှာ သွားနေဖို့ စိတ်ပိုင်းဖြတ်ထားတယ်ဆိုရင်၊ ကြောက်စရာကောင်းတဲ့ ဓားဘေးက အီဂျစ်ပြည်မှာ မင်းတို့ကို လိုက်မီလိမ့်မယ်။ ကြောက်စရာကောင်းတဲ့ အငတ်ဘေးက အီဂျစ်ပြည်အထိ လိုက်လာလိမ့်မယ်။ အဲဒီမှာ မင်းတို့ သေရလိမ့်မယ်။ အီဂျစ်ပြည်မှာ သွားနေဖို့ စိတ်ပိုင်းဖြတ်ထားသူတွေဟာ ဓားဘေး၊ အငတ်ဘေး၊ ကပ်ရောဂါဘေးနဲ့ သေဆုံးလိမ့်မယ်။ ငါကျရောက်စေမယ့် ဘေးဆိုးကနေ အသက်ရှင်လွတ်မြောက်သူ တစ်ယောက်မှ ရှိမှာမဟုတ်ဘူး။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတယ် ဂျေရုဆလင်မြို့သူမြို့သားတွေအပေါ် ငါအမျက်ဒေါသ သွန်းလောင်းခဲ့တယ်။ မင်းတို့ အီဂျစ်ပြည်ကို သွားမယ်ဆိုရင်လည်း မင်းတို့အပေါ် ငါအမျက်ဒေါသ သွန်းလောင်းမယ်။ မင်းတို့ဟာ ကျိန်ဆဲစရာ၊ ကြောက်စရာ၊ ကျိန်စာတိုက်စရာ၊ ကဲ့ရဲ့ရှုတ်ချစရာ ဖြစ်သွားမယ်။ ဒီပြည်ကို ပြန်မြင်ရတော့မှာ မဟုတ်ဘူး။ ယုဒအကြွင်းအကျန်တို့၊ ခင်ဗျားတို့ကို ယေဟောဝါဘုရား ပြောတယ်။ အီဂျစ်ပြည်ကို မသွားနဲ့။ အခု ကျွန်တော်သတိပေးတာကို ကောင်းကောင်း မှတ်ထားကြ။ ကိုယ်လုပ်တဲ့အပြစ်ကြောင့် အသက်ပါ ဆုံးရှုံးနိုင်တယ်ဆိုတာကိုလည်း မှတ်ထားကြ။ ယေဟောဝါဘုရားဆီမှာ ကျွန်တော်တို့အတွက် ဆုတောင်းပေးပါ။ ယေဟောဝါဘုရား ပြောသမျှ ပြန်ပြောပြပါ။ အဲဒီအတိုင်း လုပ်ပါ့မယ် လို့ပြောပြီး ယေဟောဝါဘုရားဆီ တောင်းလျှောက်ပေးဖို့ ခင်ဗျားတို့ပဲ ကျွန်တော့်ကို စေလွှတ်ခဲ့တာ။ အခု ယေဟောဝါဘုရားရဲ့စကားကို ကျွန်တော် ပြောပြပေမဲ့လည်း ခင်ဗျားတို့ နာခံမှာ မဟုတ်ဘူး။ ကျွန်တော်ကတစ်ဆင့် ပြောတဲ့အရာတွေကိုလည်း လုပ်ဆောင်မှာ မဟုတ်ဘူး။ ဒါကြောင့် ခင်ဗျားတို့ သွားနေချင်တဲ့ပြည်မှာ ဓားဘေး၊ အငတ်ဘေး၊ ကပ်ရောဂါဘေးနဲ့ သေဆုံးရမယ်ဆိုတာ အသေအချာ မှတ်ထားကြပါ။,24,Jer,42,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/42/
audio/nwt_24_Jer_BU_43.mp3,ယေရမိက လူတွေကို ယေဟောဝါဘုရားရဲ့စကား၊ ယေဟောဝါဘုရား မိန့်မှာသမျှကို ပြောပြပြီးတဲ့အခါ၊ ဟောရှာယရဲ့သား အာဇရိ၊ ကာရာရဲ့သား ယောဟနန်နဲ့ ရောင့်တက်သူတွေက ခင်ဗျား လိမ်ပြောနေတာ။ ယေဟောဝါဘုရားက ခင်ဗျားကို စေလွှတ်ပြီး အီဂျစ်ပြည်မှာ သွားမနေကြနဲ့ လို့ပြောခိုင်းမှာ မဟုတ်ဘူး။ တကယ်တော့ နေရိယရဲ့သား ဗာရုတ်က ခင်ဗျားကို သွေးထိုးပေးနေတာ။ ခါလဒဲလူတွေလက်ချက်နဲ့ ကျွန်တော်တို့ သေသွားအောင် ဒါမှမဟုတ် ဗာဗုလုန်ဆီ ပြည်နှင်ခံရအောင် လုပ်နေတာ လို့ ယေရမိကို ပြောကြတယ်။ ကာရာရဲ့သား ယောဟနန်၊ ဗိုလ်ချုပ်တွေနဲ့ လူတွေက ယုဒပြည်မှာ ဆက်နေထိုင်ကြဆိုတဲ့ ယေဟောဝါရဲ့ စကားကို မနာခံကြဘူး။ ကာရာရဲ့သား ယောဟနန်နဲ့ ဗိုလ်ချုပ်တွေက တကွဲတပြား ရောက်သွားတဲ့နေရာကနေ ယုဒပြည်မှာ နေထိုင်ဖို့ပြန်လာတဲ့ ယုဒအကြွင်းအကျန်တွေကို ခေါ်သွားတယ်။ ယောက်ျား၊ မိန်းမ၊ ကလေးတွေနဲ့ ဘုရင့်သမီးတော်တွေအပြင် ရှာဖန်ရဲ့မြေး အဟိကံရဲ့သား ဂေဒလိဆီမှာ ကိုယ်ရံတော်တပ်မှူး နေဗုဇာရဒန် ချန်ထားခဲ့သူအားလုံးကို ခေါ်သွားတယ်။ ပရောဖက် ယေရမိနဲ့ နေရိယရဲ့သား ဗာရုတ်ကိုလည်း ခေါ်သွားတယ်။ သူတို့က ယေဟောဝါရဲ့စကားကို မနာခံဘဲ အီဂျစ်ပြည်ကို သွားတယ်။ တာပနက်မြို့အထိ ရောက်လာကြတယ်။ တာပနက်မြို့မှာ ယေဟောဝါကယေရမိကို ပြောတယ် ကျောက်တုံးကြီးတွေကို ယူပြီး တာပနက်မြို့မှာရှိတဲ့ ဖာရောရဲ့နန်းတော်အဝင်ဝက အုတ်ခင်းလမ်းမှာ မြှုပ်ထားပြီး အင်္ဂတေနဲ့ မံလိုက်ပါ။ ဒါကို ဂျူးတွေမြင်အောင် လုပ်ပါ။ ပြီးတော့ သူတို့ကို ပြောလိုက် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ငါ့ကျွန်ဗာဗုလုန်ဘုရင် နေဗုခဒ်နေဇာကို ငါစေလွှတ်မယ်။ ငါမြှုပ်လိုက်တဲ့ ဒီကျောက်တုံးတွေပေါ် ရာဇပလ္လင်ကို သူတည်မယ်။ တဲနန်းကိုလည်း တည်ဆောက်လိမ့်မယ်။ အီဂျစ်ပြည်ကို သူလာတိုက်ခိုက်လိမ့်မယ်။ ရောဂါဆိုးနဲ့ သေထိုက်သူတိုင်း ရောဂါဆိုးနဲ့ သေလိမ့်မယ်။ သုံ့ပန်းဘဝ ရောက်ထိုက်သူတိုင်း သုံ့ပန်းဘဝရောက်လိမ့်မယ်။ ဓားဘေးနဲ့ သေထိုက်သူတိုင်း ဓားဘေးနဲ့ သေလိမ့်မယ်။ အီဂျစ်ဘုရားကျောင်းတွေကို ငါမီးရှို့ပစ်မယ်။ အဲဒါတွေကို သူမီးရှို့ပြီး ဘုရားရုပ်တုတွေကို သယ်သွားလိမ့်မယ်။ သိုးထိန်းက ဝတ်ရုံကိုခြုံသလို သူက အီဂျစ်ပြည်ကို လွှမ်းခြုံလိမ့်မယ်။ ပြီးတော့ အဲဒီကနေ အေးအေးဆေးဆေး ထွက်သွားလိမ့်မယ်။ အီဂျစ်ပြည်မှာရှိတဲ့ ဗက်ရှေမက်မြို့ရဲ့တိုင်တွေကို အပိုင်းပိုင်း ချိုးလိမ့်မယ်။ အီဂျစ်ဘုရားကျောင်းတွေကို မီးရှို့လိမ့်မယ်။,24,Jer,43,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/43/
audio/nwt_24_Jer_BU_44.mp3,အီဂျစ်ပြည်၊ မိဂဒေါလအရပ်၊ တာပနက်မြို့၊ နောဖမြို့နဲ့ ပါသရုအရပ်မှာ နေထိုင်တဲ့ ဂျုးအားလုံးအတွက် ယေရမိဆီ စကားတော် ရောက်လာတယ်။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ဂျေရုဆလင်နဲ့ ယုဒမြို့တွေအပေါ် ငါဘေးဆိုး ကျရောက်စေခဲ့တာကို မင်းတို့ မြင်ခဲ့ပြီ။ အခု၊ အဲဒီမြို့တွေ ပျက်စီးသွားပြီ။ နေထိုင်သူတစ်ယောက်မှ မရှိတော့ဘူး။ မင်းတို့က ကိုယ်တိုင်ရော ဘိုးဘေးတွေပါ မသိတဲ့ ဘုရားတွေကို သွားဝတ်ပြုပြီး ယဇ်ပူဇော်ကြတယ်။ အဲဒီလို မကောင်းတာတွေ လုပ်ပြီး ငါ့ကို စိတ်ဆိုးစေတဲ့အတွက် အဲဒီလိုကြုံရတာ။ ငါ့ကျွန်ပရောဖက်တွေကို အကြိမ်ကြိမ် စေလွှတ်ပြီး ငါမုန်းတဲ့ ဒီလိုရွံရှာဖွယ်လုပ်ရပ်တွေကို မလုပ်ပါနဲ့ လို့ တားခဲ့တယ်။ ဒါပေမဲ့ မင်းတို့ နားမထောင်ဘူး။ နားမစွင့်ဘူး။ တခြားဘုရားတွေဆီ ယဇ်မပူဇော်ဖို့၊ မကောင်းမှုတွေစွန့်ဖို့ မကြိုးစားကြဘူး။ ဒါကြောင့် ယုဒမြို့တွေ၊ ဂျေရုဆလင်ရဲ့ လမ်းတွေမှာ ငါ့အမျက်ဒေါသကို သွန်းလောင်းခဲ့တဲ့အတွက် အဲဒီနေရာတွေဟာ အခုလို ပျက်စီးနေတဲ့ လွင်တီးခေါင် ဖြစ်နေပြီ။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ကိုယ့်အပေါ် ဘေးဆိုးကျရောက်အောင် ဘာလို့လုပ်နေကြတာလဲ။ အဲဒီဘေးဆိုးကြောင့် ယုဒအမျိုး ယောက်ျား၊ မိန်းမ၊ ကလေး၊ နို့စို့ကလေးပါမကျန် အားလုံး ပျက်စီးကြလိမ့်မယ်။ ကိုယ်နေထိုင်ရာ အီဂျစ်ပြည်မှာရှိတဲ့ တခြားဘုရားတွေဆီ ယဇ်ပူဇော်ပြီး ကိုယ့်လက်နဲ့ လုပ်တဲ့အရာတွေနဲ့ ငါ့ကိုစိတ်ဆိုးအောင် ဘာလို့လုပ်နေတာလဲ။ မင်းတို့ ပျက်စီးသွားလိမ့်မယ်။ ကမ္ဘာပေါ်က လူမျိုးတွေအလယ်မှာ ကျိန်ဆဲစရာ၊ ကဲ့ရဲ့ရှုတ်ချစရာ ဖြစ်သွားလိမ့်မယ်။ ယုဒပြည်နဲ့ ဂျေရုဆလင်ရဲ့လမ်းတွေမှာ ဘိုးဘေးတွေ၊ ယုဒဘုရင်တွေ၊ မိဖုရားတွေအပါအဝင် မင်းတို့ကိုယ်တိုင်နဲ့ ဇနီးတွေ လုပ်ခဲ့တဲ့ ဆိုးညစ်တဲ့ အကျင့်တွေကို မေ့သွားကြပြီလား။ မင်းတို့က ဒီနေ့အထိ နှိမ့်ချစိတ်၊ ကြောက်စိတ် မရှိကြဘူး။ မင်းတို့နဲ့ ဘိုးဘေးတွေကို ငါပေးထားတဲ့ ပညတ်တွေ၊ ဥပဒေတွေကို မလိုက်လျှောက်ကြဘူး။ ဒါကြောင့် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက မင်းတို့အပေါ် ဘေးဆိုးကျရောက်စေဖို့၊ ယုဒတစ်မျိုးလုံးကို ဖျက်ဆီးဖို့ ငါစိတ်ပိုင်းဖြတ်လိုက်ပြီ။ အီဂျစ်ပြည်မှာ သွားနေထိုင်ဖို့ စိတ်ပိုင်းဖြတ်ထားတဲ့ ယုဒအကြွင်းအကျန်အားလုံးကို အီဂျစ်ပြည်မှာပဲ ပျက်စီးဆုံးပါးသွားအောင် ငါလုပ်မယ်။ သူတို့ ဓားဘေးနဲ့ ကျဆုံးလိမ့်မယ်။ အငတ်ဘေးနဲ့ ပျက်စီးလိမ့်မယ်။ လူကြီးလူငယ်မရွေး အားလုံးဟာ ဓားဘေး၊ အငတ်ဘေးနဲ့ သေဆုံးရလိမ့်မယ်။ ကျိန်ဆဲစရာ၊ ကြောက်လန့်စရာ၊ ကျိန်စာတိုက်စရာ၊ ကဲ့ရဲ့ရှုတ်ချစရာ ဖြစ်သွားမယ်။ ဂျေရုဆလင်ကို ဓားဘေး၊ အငတ်ဘေး၊ ကပ်ရောဂါဘေးနဲ့ ဒဏ်ပေးခဲ့သလို အီဂျစ်ပြည်မှာ နေထိုင်သူတွေကိုလည်း ငါဒဏ်ပေးမယ်။ အီဂျစ်ပြည်မှာ သွားနေထိုင်တဲ့ ယုဒအကြွင်းအကျန်တွေထဲမှာ အသက်ရှင်လွတ်မြောက်ပြီး ယုဒပြည်ကို ပြန်လာနိုင်မယ့်သူ တစ်ယောက်မှရှိမှာ မဟုတ်ဘူး။ ပြန်လာပြီး နေထိုင်ဖို့ တောင့်တပေမဲ့ ပြန်လာနိုင်မှာ မဟုတ်ဘူး။ လူနည်းစုပဲ လွတ်မြောက်ပြီး ပြန်လာနိုင်မယ်။ တခြားဘုရားတွေဆီ ကိုယ့်ဇနီးတွေ ယဇ်ပူဇော်နေမှန်း သိထားတဲ့ ယောက်ျားတွေ၊ အုပ်စုဖွဲ့ပြီးရပ်နေတဲ့ မိန်းမတွေနဲ့ အီဂျစ်ပြည် ပါသရုအရပ်မှာ နေထိုင်သူ အားလုံးက ယေဟောဝါဘုရားနာမည်နဲ့ ခင်ဗျားဟောနေတာကို ကျုပ်တို့ နားမထောင်ဘူး။ ကျုပ်တို့ပြောတဲ့အတိုင်း လုပ်ကိုလုပ်မယ်။ ကောင်းကင်မိဖုရားအတွက် ယဇ်ပူဇော်ပြီး သွန်းလောင်းရာအလှူတွေ ဆက်သမယ်။ ယုဒမြို့တွေ၊ ဂျေရုဆလင်ရဲ့ လမ်းတွေမှာ ကျုပ်တို့နဲ့ ဘိုးဘေးတွေ၊ ဘုရင်တွေနဲ့ မင်းညီမင်းသားတွေ လုပ်ခဲ့သလိုပဲ လုပ်တော့မယ်။ အဲဒီတုန်းက ကျုပ်တို့ အဝစားသောက်ပြီး ကောင်းစားခဲ့ကြတယ်။ ဘာဘေးဆိုးမှလည်း မကြုံခဲ့ရဘူး။ ကောင်းကင်မိဖုရားဆီ ယဇ်မပူဇော်တော့တဲ့အချိန်၊ သွန်းလောင်းရာအလှူ မဆက်သတော့တဲ့ အချိန်ကစပြီး ကျုပ်တို့ အရာရာ ချို့တဲ့ခဲ့ရတယ်။ ဓားဘေး၊ အငတ်ဘေးနဲ့ ပျက်စီးခဲ့ရတယ် ဆိုပြီး ယေရမိကို ပြောကြတယ်။ မိန်းမတွေက ကောင်းကင်မိဖုရားဆီ ကျွန်မတို့ ယဇ်ပူဇော်ပြီး သွန်းလောင်းရာအလှူ ဆက်သတုန်းက၊ မိဖုရားရဲ့ပုံတူ မုန့်တွေလုပ်ပြီး ပူဇော်ခဲ့တုန်းက၊ သွန်းလောင်းရာအလှူ ဆက်သခဲ့တုန်းက ကျွန်မတို့ယောက်ျားတွေရဲ့ သဘောတူညီချက်မပါဘဲ လုပ်ခဲ့လို့လား ဆိုပြီး ပြောကြတယ်။ အဲဒီလိုလာပြောတဲ့ ယောက်ျားတွေ၊ ဇနီးတွေ၊ လူတွေကို ယေရမိ ပြန်ပြောတာက ယုဒမြို့တွေ၊ ဂျေရုဆလင်ရဲ့ လမ်းတွေမှာ မင်းတို့နဲ့ ဘိုးဘေးတွေ၊ ဘုရင်တွေ၊ မင်းညီမင်းသားတွေနဲ့ ပြည်သူပြည်သားတွေ အဲဒီလို ယဇ်ပူဇော်ခဲ့ကြတာကို ယေဟောဝါဘုရား သတိမရဘဲ နေပါ့မလား။ ပြန်အမှတ်မရဘဲ နေပါ့မလား။ မင်းတို့ရဲ့မကောင်းတဲ့အကျင့်တွေ၊ ရွံမုန်းစရာလုပ်ရပ်တွေကို ယေဟောဝါဘုရား သည်းမခံနိုင်တော့တဲ့အဆုံး မင်းတို့ရဲ့တိုင်းပြည်ဟာ အခုလို နေထိုင်သူမရှိဘဲ ပျက်ယွင်းနေတဲ့နေရာ၊ ကြောက်လန့်စရာ၊ ကျိန်ဆဲစရာ ဖြစ်ခဲ့ရတယ်။ မင်းတို့ ယဇ်တွေပူဇော်တဲ့အတွက်၊ ပညတ်တွေ၊ ဥပဒေတွေ၊ သတိပေးချက်တွေကို မလိုက်နာဘဲ ယေဟောဝါဘုရားကို ပြစ်မှားပြီး ယေဟောဝါရဲ့ စကားကို မနာခံခဲ့တဲ့အတွက် အခုလို ဘေးဆိုးကြုံရတာ။ ယေရမိက လူတွေ၊ မိန်းမတွေကို ဆက်ပြောတယ် အီဂျစ်ပြည်မှာရှိတဲ့ ယုဒလူအပေါင်းတို့၊ ယေဟောဝါဘုရားရဲ့စကားကို နားထောင်ကြ။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက မင်းတို့နဲ့ မင်းတို့ရဲ့ဇနီးတွေဟာ ကိုယ်ပြောတဲ့အတိုင်း လုပ်ခဲ့ကြတယ်။ ကောင်းကင်မိဖုရားဆီ ယဇ်ပူဇော်ပြီး သွန်းလောင်းရာအလှူတွေ ဆက်သမယ်ဆိုတဲ့ သစ္စာကတိအတိုင်း လုပ်ကိုလုပ်မယ် လို့ပြောကြတယ်။ မိန်းမတို့၊ မင်းတို့ရဲ့သစ္စာကတိအတိုင်း လုပ်ကိုလုပ်ရလိမ့်မယ်။ ဒါကြောင့် အီဂျစ်ပြည်မှာနေထိုင်တဲ့ ယုဒလူအပေါင်းတို့၊ ယေဟောဝါရဲ့စကားကို နားထောင်ကြပါ။ ယေဟောဝါဘုရား ပြောတယ် ငါ့ရဲ့ကြီးမြတ်တဲ့နာမည်ကို တိုင်တည်ပြီး ငါကျိန်ဆိုမယ်။ အီဂျစ်ပြည်မှာရှိတဲ့ ယုဒလူတစ်ယောက်ကမှ ငါ့နာမည်သုံးပြီး အချုပ်အခြာအာဏာပိုင်ရှင်၊ အသက်ရှင်နေတဲ့ဘုရား ယေဟောဝါကို တိုင်တည်ပြီး ပြောမယ် လို့ ပြောခွင့်ရတော့မှာ မဟုတ်ဘူး။ အခု၊ သူတို့ကို ကောင်းကျိုးဖြစ်စေဖို့ မဟုတ်ဘဲ ဘေးဆိုးကျရောက်စေဖို့ ငါစောင့်ကြည့်နေမယ်။ အီဂျစ်ပြည်မှာရှိတဲ့ ယုဒလူတွေ တစ်ယောက်မကျန် ဓားဘေး၊ အငတ်ဘေးနဲ့ ပျက်စီးသွားလိမ့်မယ်။ လူနည်းစုလေးပဲ ဓားဘေးကနေ လွတ်မြောက်ပြီး ယုဒပြည်ကို ပြန်လာကြလိမ့်မယ်။ အဲဒီအခါ အီဂျစ်ပြည်မှာ လာနေထိုင်တဲ့ ယုဒအကြွင်းအကျန်တွေက ငါပြောတာ မှန်သလား၊ သူတို့ပြောတာ မှန်သလားဆိုတာ သိရလိမ့်မယ်။ ယေဟောဝါ ပြောမယ် ဒီနေရာမှာ မင်းတို့ကို ငါဒဏ်ပေးမယ်။ ဒါမှ ဘေးဆိုး ကျရောက်စေမယ်လို့ ငါပြောခဲ့တဲ့အတိုင်း ကျိန်းသေ ပြည့်စုံလာမယ်ဆိုတာ မင်းတို့သိလာမယ်။ အဲဒါနဲ့ပတ်သက်ပြီး နိမိတ်တစ်ခု ငါပေးမယ် အသက်အန္တရာယ်ပေးချင်တဲ့ ရန်သူတွေလက်ထဲ အီဂျစ်ဘုရင် ဖာရောဟောဖရာကို ငါအပ်မယ်။ အသက်အန္တရာယ်ပေးချင်တဲ့ ရန်သူ ဗာဗုလုန်ဘုရင် နေဗုခဒ်နေဇာလက်ထဲ ယုဒဘုရင် ဇေဒကိကို ငါအပ်ခဲ့သလိုပေါ့ လို့ ယေဟောဝါ ပြောတယ်။,24,Jer,44,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/44/
audio/nwt_24_Jer_BU_45.mp3,ယောရှိရဲ့သား ယုဒဘုရင် ယောယကိမ် နန်းစံလေးနှစ်မှာ နေရိယရဲ့သား ဗာရုတ်က ပရောဖက်ယေရမိ နှုတ်တိုက်ချပေးတာကို စာအုပ်ထဲမှာ လိုက်ရေးတယ်။ အဲဒီအချိန်မှာ ဗာရုတ်ကို ယေရမိ ပြောတာက ဗာရုတ်၊ ခင်ဗျားနဲ့ပတ်သက်ပြီး အစ္စရေးတို့ရဲ့ဘုရား ယေဟောဝါ ပြောတယ် ခင်ဗျားက ငါ့အဖြစ် ဆိုးလိုက်တာ။ ငါ့ဝေဒနာပေါ်မှာ ဝမ်းနည်းပူဆွေးမှုကို ယေဟောဝါဘုရား ထပ်ဆင့်လိုက်ပြီ။ ငါ့မှာ ညည်းတွားရလွန်းလို့ ပင်ပန်းလှပြီ။ နားခိုတဲ့နေရာကို ရှာမတွေ့ပါလား လို့ပြောတယ်။ ဗာရုတ်ကို ပြောလိုက်ပါ။ ယေဟောဝါက ငါတည်ဆောက်ခဲ့တဲ့အရာကို ဖြိုချမယ်။ ငါစိုက်ပျိုးခဲ့တဲ့အရာကို နုတ်ပစ်မယ်။ တစ်ပြည်လုံးကို အဲဒီလိုလုပ်မယ်။ မင်းက ကြီးမြတ်တဲ့အရာတွေကို ရှာနေတယ်။ အဲဒါတွေကို ဆက်မရှာပါနဲ့တော့ လို့ ပြောတယ်။ လူအားလုံးအပေါ် ငါဘေးဆိုး ကျရောက်စေတော့မယ်။ ဒါပေမဲ့ မင်း ဘယ်သွားသွား မင်းအသက်ကို တိုက်ရာပါဥစ္စာလို ငါပေးမယ် လို့ ယေဟောဝါ ပြောတယ်။,24,Jer,45,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/45/
audio/nwt_24_Jer_BU_46.mp3,လူမျိုးတွေနဲ့ပတ်သက်တဲ့ ယေဟောဝါရဲ့ စကားတော် ပရောဖက်ယေရမိဆီ ရောက်လာတယ်။ အီဂျစ်နဲ့ပတ်သက်ပြီး၊ ယောရှိရဲ့သား ယုဒဘုရင် ယောယကိမ် နန်းစံလေးနှစ်၊ ယူဖရေးတီးမြစ်အနီး ခါခေမိတ်မြို့မှာ ဗာဗုလုန်ဘုရင် နေဗုခဒ်နေဇာကို စစ်ရှုံးသွားတဲ့ အီဂျစ်ဘုရင် ဖာရောနေခေါရဲ့ စစ်တပ်နဲ့ပတ်သက်ပြီး ပြောတာက ဒိုင်းလွှားကြီး၊ ဒိုင်းလွှားငယ်တွေကို အသင့်ပြင်ပြီး စစ်ချီကြ။ မြင်းစီးသူရဲတို့၊ မြင်းတွေကို အသင့်ပြင်ပြီး စီးကြ။ နေရာယူပြီး သံခမောက်တွေ ဆောင်းထားကြ။ လှံရှည်တွေ သွေးကြ။ သံချပ်အင်္ကျီတွေ ဝတ်ကြ။ ယေဟောဝါ ပြောတာက သူတို့ ကြောက်ရွံ့ထိတ်လန့်နေတာကို ငါဘာလို့ မြင်နေရတာလဲ။ သူတို့ တပ်ဆုတ်သွားကြပြီ။ စစ်သူရဲတွေ ချေမှုန်းခံလိုက်ရပြီ။ စစ်သူရဲတွေ ထိတ်ထိတ်ပျာပျာ ဖြစ်ပြီး နောက်မလှည့်စတမ်း ထွက်ပြေးကုန်ပြီ။ နေရာတကာမှာ ကြောက်စရာတွေ ချည်းပဲ။ အပြေးမြန်သူတောင် မပြေးနိုင်တော့ဘူး။ စစ်သူရဲတွေတောင် မလွတ်မြောက်နိုင်ဘူး။ မြောက်အရပ်က ယူဖရေးတီးမြစ်ကမ်းမှာ တိုက်မိပြီး လဲကျကုန်ပြီ။ နိုင်းမြစ်လို၊ ဟုန်းဟုန်းထတဲ့ မြစ်ရေလို ချီတက်လာနေတာ ဘယ်သူလဲ။ နိုင်းမြစ်လို၊ ဟုန်းဟုန်းထတဲ့ မြစ်ရေလို ချီတက်လာနေတာ အီဂျစ်ပဲ။ ငါတက်သွားပြီး မြေတစ်ပြင်လုံးကို လွှမ်းမိုးမယ်။ မြို့ကိုရော မြို့သားတွေကိုပါ ဖျက်ဆီးမယ် လို့ သူပြောတယ်။ မြင်းတို့၊ တက်သွားကြ။ မြင်းရထားတို့၊ ဒုန်းစိုင်းနှင်ကြ။ ဒိုင်းလွှားကိုင်စစ်သည် ကုရှနဲ့ ဖုတလူမျိုးတွေ ချီတက်ကြပါစေ။ လေးသည်တော် လုဒိမ်လူမျိုးတွေ ချီတက်ကြပါစေ။ အဲဒီနေ့ဟာ အချုပ်အခြာအာဏာကို ပိုင်ဆိုင်တဲ့ ဗိုလ်ခြေတို့ရဲ့အရှင် ယေဟောဝါရဲ့နေ့၊ ရန်သူတွေကို လက်စားချေတဲ့နေ့ပဲ။ ဓားဟာ သူတို့ရဲ့အသားကို အဝစားပြီး သွေးကို အဝသောက်လိမ့်မယ်။ အချုပ်အခြာအာဏာပိုင်ရှင်၊ ဗိုလ်ခြေတို့ရဲ့အရှင် ယေဟောဝါက ယူဖရေးတီးမြစ်နားမှာရှိတဲ့ မြောက်အရပ်ကပြည်မှာ ယဇ်ပွဲကို ပြင်ဆင်ထားတယ်။ အီဂျစ်သမီးပျို၊ ဂိလဒ်ပြည်ကို တက်သွားပြီး ဗာလစံဆီကို ယူခဲ့ပါ။ မင်းကို နည်းအမျိုးမျိုးနဲ့ ကုသပေမဲ့ အလကားပဲ။ မင်းအတွက် ဆေးမရှိဘူး။ မင်း အရှက်တကွဲ ဖြစ်သွားတဲ့အကြောင်း လူမျိုးတွေ ကြားကုန်ပြီ။ မင်းရဲ့အော်ဟစ်သံ တစ်ပြည်လုံး ညံနေပြီ။ စစ်သူရဲတွေ အချင်းချင်း တိုက်မိပြီး လဲကျကုန်ပြီ။ ဗာဗုလုန်ဘုရင် နေဗုခဒ်နေဇာက အီဂျစ်ပြည်ကို လာတိုက်မယ့်အကြောင်း ပရောဖက်ယေရမိကို ယေဟောဝါ ပြောတယ် ဒီအကြောင်းကို အီဂျစ်မှာ ကြေညာကြ။ မိဂဒေါလမြို့မှာ ကြွေးကြော်ကြ။ နောဖမြို့နဲ့ တာပနက်မြို့မှာ ကြွေးကြော်ကြ။ ဓားက မင်းရဲ့ပတ်လည်ကို ဝါးမျိုတော့မှာဖြစ်လို့ နေရာယူပြီး အသင့်ပြင်ကြ။ မင်းရဲ့ အစွမ်းတန်ခိုးကြီးသူတွေ ဘာလို့ တိုက်ချခံရတာလဲ။ ယေဟောဝါ တွန်းချလိုက်တဲ့အတွက် သူတို့ မရပ်တည်နိုင်ကြဘူး။ တိုက်မိပြီး လဲကျသူတွေ အများကြီးပဲ။ ထကြ။ ရက်စက်တဲ့ဓားကြောင့် ကိုယ့်လူမျိုးတွေဆီ၊ နေရင်းပြည်ဆီ ပြန်ကြစို့ လို့ အချင်းချင်း ပြောနေကြတယ်။ အီဂျစ်ဘုရင်ဖာရောဟာ အခွင့်အရေးကို လက်လွတ်ခံတဲ့ အပြောကြီးသူပဲ ဆိုပြီး အဲဒီမှာ ကြွေးကြော်နေကြ တယ်။ ဗိုလ်ခြေတို့ရဲ့အရှင် ယေဟောဝါဆိုတဲ့နာမည်ကို ပိုင်ဆိုင်တဲ့ဘုရင် ပြောတယ် အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ တောင်တန်းတွေအလယ်က တာဗော်တောင်လို၊ ပင်လယ်နားက ကရမေလတောင်လို သူ ရောက်လာတော့မယ်။ အီဂျစ်မှာနေထိုင်တဲ့ သမီးပျို၊ ပြည်နှင်ဒဏ်ခံဖို့ အထုပ်အပိုး ပြင်ပါ။ နောဖမြို့ဟာ ကြောက်စရာကောင်းတဲ့နေရာ ဖြစ်သွားလိမ့်မယ်။မီးရှို့ခံရလိမ့်မယ်။ နေထိုင်သူရှိတော့မှာ မဟုတ်ဘူး။ အီဂျစ်ဟာ လှပတဲ့ နွားမပျိုနဲ့ တူတယ်။ ဒါပေမဲ့ မြောက်အရပ်ကနေ အဆိပ်ရှိတဲ့ ယင်ကောင်တွေ သူ့ကို လာကိုက်လိမ့်မယ်။ သူ့ဆီမှာရှိတဲ့ အငှားစစ်သည်တွေဟာ ဆူဖြိုးတဲ့ နွားကလေးတွေနဲ့ တူတယ်။ ဒါပေမဲ့ သူတို့ နောက်လှည့်ပြေးကြပြီ။ မရပ်တည်နိုင်ကြဘူး။ သူတို့ ဒုက္ခရောက်မယ့်နေ့၊ စစ်ဆေးခံရမယ့်အချိန် ရောက်လာပြီ။ သူ့အသံဟာ လျှောခနဲပြေးတတ်တဲ့မြွေ တွန်သံလိုပဲ။ ရန်သူတွေက သစ်ခုတ်သမားတွေလို ပုဆိန်ကိုင်ပြီး နောက်ကနေ အုပ်လိုက် ပြေးလာနေပြီ။ သူတို့က မထိုးဖောက်နိုင်ဘူးလို့ထင်ရတဲ့ သူ့သစ်တောကို ခုတ်လှဲလိမ့်မယ်။ သူတို့ဟာ ကျိုင်းကောင်တွေထက် များတယ်။ မရေတွက်နိုင်အောင်ပဲ လို့ ယေဟောဝါ ပြောတယ်။ အီဂျစ်သမီးပျို အရှက်ကွဲသွားလိမ့်မယ်။ မြောက်အရပ်က လူတွေလက်ထဲ ရောက်သွားလိမ့်မယ်။ နောမြို့ မှာရှိတဲ့ အာမုန်ဘုရား၊ အီဂျစ်ပြည်၊ အီဂျစ်နတ်ဘုရား၊ ဘုရင်တွေအပါအဝင် ဖာရောနဲ့ သူ့ကိုကိုးစားသူအားလုံးကို ငါအရေးယူမယ် လို့ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတယ်။ အသက်အန္တရာယ်ရှာကြံသူတွေ လက်ထဲ၊ ဗာဗုလုန်ဘုရင် နေဗုခဒ်နေဇာနဲ့ သူ့အမှုထမ်းတွေလက်ထဲ သူတို့ကို ငါအပ်မယ်။ ဒါပေမဲ့ နောက်ပိုင်းမှာ အီဂျစ်ပြည်မှာ အရင်လိုပဲ လူတွေ ပြန်နေထိုင်ကြလိမ့်မယ်။ ဒါဟာ ယေဟောဝါပြောတဲ့ စကားပဲ။ ငါ့ကျွန်ယာကုပ်၊ မကြောက်နဲ့။ အစ္စရေး၊ မထိတ်လန့်နဲ့။ မင်းကို ဝေးလံတဲ့နေရာကနေ၊ မင်းရဲ့မျိုးနွယ်ကို သုံ့ပန်းဘဝ ရောက်သွားတဲ့ ပြည်ကနေ ငါကယ်တင်မယ်။ ယာကုပ်ဟာ ပြန်လာပြီး အနှောင့်အယှက်မရှိဘဲ စိတ်အေးလက်အေး နေရလိမ့်မယ်။ ခြောက်လှန့်တဲ့သူ တစ်ယောက်မှ ရှိမှာမဟုတ်ဘူး။ ဒါကြောင့် ငါ့ကျွန်ယာကုပ်၊ မကြောက်နဲ့။ မင်းနဲ့အတူ ငါရှိတယ်။ မင်းတို့ တကွဲတပြား ရောက်သွားတဲ့ တိုင်းနိုင်ငံတွေကို အစတုံးဖျက်ဆီးမယ်။ မင်းတို့ကိုတော့ အစတုံးဖျက်ဆီးမှာ မဟုတ်ဘူး။ တော်သင့်ရုံပဲ ဆုံးမမယ်။ အပြစ်မပေးဘဲနဲ့တော့ မနေဘူး။ ဒါဟာ ငါယေဟောဝါပြောတဲ့ စကားပဲ။,24,Jer,46,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/46/
audio/nwt_24_Jer_BU_47.mp3,ဂါဇာမြို့ကို ဖာရော မတိုက်ခိုက်ခင် ဖိလိတိလူမျိုးတွေနဲ့ပတ်သက်တဲ့ ယေဟောဝါရဲ့စကားတော် ပရောဖက်ယေရမိဆီ ရောက်လာတယ်။ ယေဟောဝါ ပြောတာက မြောက်အရပ်ကနေ ရေတွေ စီးလာပြီး တောင်ကျချောင်းကြီး ဖြစ်သွားမယ်။ တိုင်းပြည်နဲ့ တိုင်းပြည်မှာရှိသမျှ၊ မြို့နဲ့ မြို့သားရှိသမျှ ရေလွှမ်းမိုးသွားလိမ့်မယ်။ လူတွေ အော်ဟစ်ကြလိမ့်မယ်။ ပြည်မှာနေထိုင်သူတိုင်း ငိုကြွေးမြည်တမ်းကြလိမ့်မယ်။ မြင်းထီးခွာသံ၊ စစ်မြင်းရထား တဂျုန်းဂျုန်းမြည်သံ၊ ရထားဘီးသံတွေကြောင့် ဖခင်တွေဟာ လက်ပျော့ခွေပြီး သားတွေကိုတောင် ပြန်လှည့်ကြည့်နိုင်မှာ မဟုတ်ဘူး။ ဖိလိတိလူတွေကို ဖျက်ဆီးမယ့်နေ့ ရောက်လာတော့မယ်။ တိုင်ရာနဲ့ ဆိုင်ဒုန်မြို့မှာရှိတဲ့ မဟာမိတ် အကြွင်းအကျန်တွေကို ပယ်ရှင်းမယ်။ ကတ္တောရကျွန်း မှာရှိတဲ့ ဖိလိတိလူ အကြွင်းအကျန်တွေကို ယေဟောဝါ ဖျက်ဆီးမယ်။ ဂါဇာမြို့ ခေါင်းပြောင်သွားလိမ့်မယ်။ အာရှကေလုန်မြို့ နှုတ်ဆိတ်သွားလိမ့်မယ်။ ချိုင့်ဝှမ်းလွင်ပြင်မှာ ကျန်ကြွင်းသူတို့၊ ကိုယ့်အသားကို ဘယ်အချိန်အထိ မွှန်းနေမှာလဲ။ အို ယေဟောဝါရဲ့ဓား၊ ဘယ်အချိန်အထိ အငြိမ်မနေနိုင်ဘဲ ဖြစ်နေမှာလဲ။ ဓားအိမ်ထဲ ပြန်ဝင်ပါတော့။ အနားယူပြီး တိတ်တိတ်နေပါတော့။ ယေဟောဝါ အမိန့်ပေးထားမှတော့ ဘယ်လိုလုပ်ပြီး ငြိမ်ငြိမ်နေနိုင်မှာလဲ။ အာရှကေလုန်နဲ့ ပင်လယ်ကမ်းရိုးတန်းကို တိုက်ဖို့ သူ့ကို ငါခန့်ထားတယ်။,24,Jer,47,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/47/
audio/nwt_24_Jer_BU_48.mp3,မောဘနဲ့ပတ်သက်ပြီး အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါပြောတယ် နေဗောမြို့ အဖြစ်ဆိုးလိုက်တာ။ ဖျက်ဆီးခံရလိုက်ရပြီပဲ။ ကိရယသိမ်မြို့ဟာ အရှက်ကွဲသွားပြီ။ သိမ်းပိုက်ခံလိုက်ရပြီ။ လုံခြုံတဲ့ခိုလှုံရာဟာ အရှက်ကွဲသွားပြီ။ ခွဲခြေခံလိုက်ရပြီ။ မောဘကို ချီးမွမ်းကြတော့မှာ မဟုတ်ဘူး။ ရန်သူတွေက လာကြ။ သူ မျိုးပြုတ်သွားအောင် ဇာတ်သိမ်းပစ်ကြစို့ လို့ပြောပြီး မောဘကျဆုံးသွားအောင် ဟေရှဘုန်မြို့မှာ ကြံစည်ကြတယ်။ မာဒမေနမြို့၊ တိတ်တိတ်လေး နေစမ်းပါ။ မင်းနောက်ကို ဓားဘေး လိုက်နေပြီ။ ဟောရနိမ်မြို့မှာ အော်ဟစ်သံ၊ ဖျက်ဆီးသံ၊ ဝုန်းဒိုင်းပြိုလဲသံတွေ ကြားရတယ်။ မောဘ ပျက်စီးသွားပြီ။ သူ့ကလေးငယ်တွေ ငိုကြွေးနေပြီ။ သူတို့က ငိုကြွေးရင်း လုဟိတ်မြို့ကို တက်သွားကြတယ်။ ဟောရနိမ်မြို့ အဆင်းလမ်းမှာ ဘေးဆိုးကြောင့် အော်ဟစ်ငိုကြွေးသံကို ကြားနေရတယ်။ အသက်လွတ်အောင် ပြေးပေတော့။ တောကန္တာရထဲက ဂျူနီပါထင်းရှူးပင်လို ဖြစ်ကြပါ။ မင်းဟာ ကိုယ့်လုပ်ဆောင်မှုတွေ၊ အဖိုးတန်ရတနာတွေကို ကိုးစားတဲ့အတွက် သိမ်းပိုက်ခံရမယ်။ ခေမုရှဟာ ပုရောဟိတ်တွေ၊ အမှုထမ်းတွေနဲ့အတူ ပြည်နှင်ဒဏ်ခံရမယ်။ ဖျက်ဆီးသူက မြို့တိုင်းကို ရောက်လာလိမ့်မယ်။ တစ်မြို့မှ မလွတ်ဘူး။ ယေဟောဝါ ပြောထားတဲ့အတိုင်း ချိုင့်ဝှမ်းလွင်ပြင်ဟာ ပျက်စီးသွားလိမ့်မယ်။ မြေပြန့်ဒေသကလည်း အစတုံး ဖျက်ဆီးခံရမယ်။ မောဘအတွက် လမ်းပြမှတ်တိုင် စိုက်ထူကြ။ မောဘ ပျက်စီးပြီး ထွက်ပြေးသွားမယ်။ သူ့မြို့တွေဟာ ကြောက်လန့်စရာ ဖြစ်သွားမယ်။ နေထိုင်သူတစ်ယောက်မှ ရှိတော့မှာ မဟုတ်ဘူး။ ယေဟောဝါပေးတဲ့ တာဝန်ကို ပေါ့ပေါ့ဆဆ လုပ်ဆောင်သူ ကျိန်စာသင့်ပါစေ။ ဓားကို သွေးစွန်းအောင် မလုပ်တဲ့သူ ကျိန်စာသင့်ပါစေ။ မောဘလူတွေဟာ ငယ်ငယ်ကတည်းက စိတ်အေးလက်အေး နေရတယ်။ ပြည်နှင်ဒဏ်လည်း မခံခဲ့ဖူးဘူး။ အနည်ထိုင်နေတဲ့ စပျစ်ဝိုင်လိုပဲ။ အိုးတစ်လုံးကနေ နောက်တစ်လုံးထဲ အလှယ်မခံခဲ့ရဘူး။ ဒါကြောင့် ဝိုင်အရသာဟာ အရင်အတိုင်းပဲ။ အနံ့လည်း မပြယ်ဘူး။ ယေဟောဝါ ပြောမယ် ငါ့လူတွေကို စေလွှတ်ပြီး သူတို့ကို မှောက်ပစ်မယ့်အချိန် ရောက်တော့မယ်။ အဲဒီလူတွေက သူတို့ကို မှောက်ပစ်လိမ့်မယ်။ သူတို့ရဲ့အိုးခွက်တွေကို သွန်ပစ်ပြီး အိုးကြီးတွေကို ရိုက်ခွဲမယ်။ အစ္စရေးအမျိုးက သူတို့ယုံကြည်အားထားတဲ့ ဗေသလကြောင့် အရှက်ကွဲရသလို မောဘလူတွေကလည်း ခေမုရှကြောင့် အရှက်ကွဲရကြလိမ့်မယ်။ ငါတို့က စစ်တိုက်ဖို့ အသင့်ဖြစ်နေတဲ့ ခွန်အားကြီး စစ်သူရဲတွေပဲ ဆိုပြီးမင်းတို့မို့ပြောရဲ တယ်။ မောဘ ဖျက်ဆီးခံရပြီ။ သူ့မြို့တွေ ကျူးကျော်ခံရပြီ။ လက်ရွေးစင်လူငယ်တွေ အသတ်ခံရပြီ လို့ ဗိုလ်ခြေတို့ရဲ့အရှင် ယေဟောဝါဆိုတဲ့ နာမည်ကို ပိုင်ဆိုင်တဲ့ဘုရင် ပြောတယ်။ မောဘလူတွေအပေါ် ဘေးဒုက္ခ ကျရောက်တော့မယ်။ သူတို့ရဲ့ကျဆုံးခန်း အမြန်လာနေပြီ။ ပတ်ဝန်းကျင်ကလူတွေ၊ သူတို့နာမည်ကို သိတဲ့လူတွေ ကိုယ်ချင်းစာကြလိမ့်မယ်။ ခွန်အားကြီးတဲ့ ကြိမ်လုံး၊ လှပတဲ့တောင်ဝှေး ကျိုးသွားပြီ လို့ ပြောကြပါ။ အို ဒိဘုန်မြို့မှာ နေထိုင်တဲ့ သမီးပျို၊ မောဘကိုဖျက်ဆီးတဲ့သူက မင်းကို လာတိုက်နေပြီ။ ဂုဏ်ကျက်သရေကို စွန့်လိုက်ပါ။ ရေငတ်ခံပြီး ထိုင်နေပါ။ သူက မင်းရဲ့ခံတပ်မြို့တွေကို ဖျက်ဆီးလိမ့်မယ်။ အာရော်မြို့သားတို့၊ လမ်းဘေးမှာ ရပ်ကြည့်နေပါ။ ထွက်ပြေးလာတဲ့ ယောက်ျား၊ လွတ်မြောက်လာတဲ့ မိန်းမကို ဘာဖြစ်တာလဲ လို့မေးပါ။ မောဘဟာ အရှက်ကွဲပြီး ထိတ်လန့်နေတယ်။ ငိုကြွေးမြည်တမ်းပြီး အော်ဟစ်ကြ။ မောဘ ပျက်စီးသွားပြီဆိုပြီး အာနုန်ချိုင့်ဝှမ်းမှာ ကြေညာကြ။ မြေပြန့်ဒေသမှာရှိတဲ့ ဟောလုန်၊ ယာဟတ်၊ မေဖတ်၊ ဒိဘုန်၊ နေဗော၊ ဗက်ဒိဗလသိမ်၊ ကိရယသိမ်၊ ဗက်ဂမုလ၊ ဗက်မောင်၊ ကေရုတ်၊ ဗောဇရမြို့၊ မောဘပြည်ရဲ့ ရပ်ဝေးရပ်နီးမြို့တွေအားလုံး တရားစီရင်ခံရတော့မယ်။ ယေဟောဝါ ပြောမယ် မောဘရဲ့ အစွမ်းခွန်အား လျော့နည်းသွားပြီ။ သူ့လက်ရုံး ကျိုးသွားပြီ။ သူဟာ ယေဟောဝါထက် ကိုယ့်ကိုယ်ကိုယ် ချီးမြှောက်တဲ့အတွက် သူ့ကို မူးအောင်တိုက်ကြပါ။ မောဘဟာ အန်ဖတ်ထဲမှာ လူးနေပြီ။ လှောင်ပြောင်စရာ ဖြစ်နေပြီ။ တစ်ချိန်က အစ္စရေးကို မင်း လှောင်ခဲ့တယ် မဟုတ်လား။ မင်းက ခေါင်းတခါခါနဲ့ သူ့အကြောင်း မကောင်းပြောရအောင် သူဟာ သူခိုးကြံရာပါ မို့လို့လား။ မောဘပြည်သားတို့၊ မြို့တွေကနေ ထွက်ပြီး ကျောက်ဆောင်ပေါ်မှာ နေထိုင်ကြပါ။ ချောက်ကမ်းပါးတွေမှာ အသိုက်လုပ်တဲ့ ချိုးငှက်လိုပေါ့။ မောဘရဲ့မာနအကြောင်း ငါတို့ကြားဖူးတယ်။ သူဟာ ထောင်လွှားပြီး မာနကြီးတယ်။ မောက်မာပြီး စိတ်နေမြင့်တယ်။ ယေဟောဝါ ပြောမယ် သူ ဒေါသထွက်နေမှန်း ငါသိတယ်။ ကြွားလုံးထုတ်နေပေမဲ့ အချည်းနှီးပဲ ဖြစ်လိမ့်မယ်။ ဘာကိုမှ ဟုတ်တိပတ်တိ လုပ်နိုင်မှာ မဟုတ်ဘူး။ ဒါကြောင့် မောဘအတွက် ငါငိုကြွေးမြည်တမ်းမယ်။ မောဘတစ်မျိုးလုံးအတွက် အော်ဟစ်ငိုကြွေးမယ်။ ကိရဟရက်မြို့သားတွေအတွက် ညည်းတွားမယ်။ ရှိဗမမြို့ရဲ့ စပျစ်ပင်၊ ယာဇာမြို့အတွက် ငါငိုကြွေးခဲ့တာထက် မင်းအတွက် ပိုငိုကြွေးမယ်။ မင်းရဲ့ဝေဆာနေတဲ့ အညွန့်တွေ ပင်လယ်ကို ကျော်သွားပြီ။ ပင်လယ်အထိ၊ ယာဇာမြို့အထိ ရောက်သွားပြီ။ မင်းရဲ့ နွေသီးနှံတွေ၊ ဆွတ်ခူးထားတဲ့ စပျစ်သီးတွေကို ဖျက်ဆီးမယ့်သူ ရောက်လာပြီ။ သစ်သီးခြံကနေ၊ မောဘပြည်ကနေ ဝမ်းမြောက်ရွှင်လန်းမှုကို ဖယ်ရှားလိုက်ပြီ။ စပျစ်ကျင်းမှာ စပျစ်ဝိုင် မရှိတော့အောင် ငါလုပ်လိုက်ပြီ။ ကြွေးကြော်ပြီး နင်းနယ်မယ့်သူ မရှိတော့ဘူး။ ထွက်ပေါ်နေတဲ့အသံဟာ ရွှင်လန်းတဲ့အသံတွေ မဟုတ်ဘူး။ ဟေရှဘုန်မြို့က ငိုကြွေးသံကို ဧလာလေမြို့အထိ ကြားရတယ်။ သူတို့ရဲ့အသံကို ယာဟတ်မြို့အထိ ကြားရတယ်။ ဇောရမြို့က ငိုကြွေးသံကို ဟောရနိမ်မြို့အထိ၊ ဧဂလတ် ရှလိရှအရပ်အထိ ကြားရတယ်။ နိမရိမ်ချောင်းရေတောင် ခန်းခြောက်သွားလိမ့်မယ်။ ယေဟောဝါ ပြောမယ် အထွတ်အမြတ်နေရာဆီ အလှူယူဆောင်လာသူ၊ နတ်ဘုရားဆီ ယဇ်ပူဇော်သူကို မောဘပြည်မှာ ငါပပျောက်စေမယ်။ ဒါကြောင့် ငါ့ရင်ထဲမှာ မောဘအတွက် ပလွေသံလို ညည်းသံထွက်ပေါ်နေမှာ။ ကိရဟရက်မြို့သားတွေအတွက် ပလွေသံလို ညည်းသံထွက်ပေါ်နေမှာ။ သူစုဆောင်းထားတဲ့ စည်းစိမ်တွေ ပျက်စီးသွားလို့ပေါ့။ လူတိုင်း ခေါင်းတုံးတုံးပြီး မုတ်ဆိတ်ရိတ်ထားကြတယ်။ လက်တွေကို မွှန်းပြီး အထည်ကြမ်း ဝတ်ထား တယ်။ ယေဟောဝါ ပြောမယ် စွန့်ပစ်ခံရတဲ့ ရေတကောင်းလို မောဘကို ငါခွဲလိုက်တဲ့အတွက် မောဘရဲ့ အိမ်မိုးတွေ၊ လူထုရင်ပြင်တွေမှာ ငိုကြွေးမြည်တမ်းသံကလွဲလို့ ဘာအသံမှ မကြားရတော့ဘူး။ မောဘပြည်သားတို့၊ ငိုကြွေးမြည်တမ်းကြ။ မောဘဟာ တော်တော်ထိတ်လန့်နေပြီ။ ရှက်ရှက်နဲ့ လှည့်ထွက်သွားပြီ။ ပတ်ဝန်းကျင်က လူတွေအတွက် လှောင်ပြောင်စရာ၊ ထိတ်လန့်စရာ ဖြစ်သွားပြီ။ ယေဟောဝါ ပြောတာက သားကောင်ကို ထိုးသုတ်တဲ့ လင်းယုန်လို အတောင်ဖြန့်ပြီး မောဘကို ရန်သူထိုးသုတ်လိမ့်မယ်။ မြို့တွေ သိမ်းပိုက်ခံရပြီး ရဲတိုက်တွေ သိမ်းယူခံရလိမ့်မယ်။ အဲဒီနေ့ရောက်ရင် မောဘစစ်သူရဲတွေဟာ သားဖွားနေတဲ့မိန်းမလို ကြောက်လန့်နေကြလိမ့်မယ်။ မောဘဟာ ယေဟောဝါထက် ကိုယ့်ကိုယ်ကိုယ် ချီးမြှောက်တဲ့အတွက် အမျိုးပြုတ်သွားအောင် ပယ်ရှင်းခံရမယ်။ အို မောဘပြည်သား၊ မင်းရှေ့မှာ ကြောက်လန့်စရာ၊ တွင်း၊ ထောင်ချောက် ရှိနေတယ် လို့ ယေဟောဝါ ပြောတယ်။ ကြောက်လို့ ထွက်ပြေးသူတွေ တွင်းထဲကျမယ်။ တွင်းထဲက တက်လာရင်လည်း ထောင်ချောက်မိမယ်။ မောဘပြည်ကို ဒဏ်ပေးမယ့်နှစ် ရောက်စေမယ်။ ဒါဟာ ယေဟောဝါပြောတဲ့ စကားပဲ။ ထွက်ပြေးသူတွေဟာ အားပြတ်ပြီး ဟေရှဘုန်မြို့ရဲ့ အရိပ်အောက် လာခိုကြတယ်။ ဟေရှဘုန်မြို့ကနေ မီးတွေ ထွက်လာမယ်။ ရှိဟုန်မြို့ထဲကနေ မီးလျှံတွေ ထွက်လာမယ်။ မောဘရဲ့နဖူး၊ ဆူပူအုံကြွသူတွေရဲ့ခေါင်း မီးလောင်သွားလိမ့်မယ်။ အို မောဘ၊ အဖြစ်ဆိုးလှချေလား။ ခေမုရှရဲ့လူတွေ သေဆုံးကုန်ပြီ။ မင်းရဲ့သားတွေဟာ သုံ့ပန်းဖြစ်သွားပြီ။ သမီးတွေလည်း ပြည်နှင်ဒဏ်ခံရပြီ။ ဒါပေမဲ့ အဆုံးပိုင်းကာလမှာ မောဘသုံ့ပန်းတွေကို ငါပြန်စုသိမ်းမယ်။ ဒါတွေကတော့ မောဘခံရတဲ့ တရားစီရင်ချက်ပဲ။ ဒါဟာ ယေဟောဝါပြောတဲ့ စကားပဲ။,24,Jer,48,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/48/
audio/nwt_24_Jer_BU_49.mp3,အမ္မုန်လူမျိုးနဲ့ပတ်သက်ပြီး ယေဟောဝါ ပြောတယ် အစ္စရေးမှာ သားတွေ မရှိဘူးလား။ အမွေဆက်ခံမယ့်သူ မရှိဘူးလား။ မာလကုံက ဂဒ်နယ်မြေကို ဘာလို့ သိမ်းပိုက်ထားတာလဲ။ သူ့လူတွေက အစ္စရေးရဲ့မြို့တွေမှာ ဘာလို့ နေထိုင်နေတာလဲ။ ငါယေဟောဝါ ပြောမယ် ဒါကြောင့် အမ္မုန်လူတွေရဲ့ ရဗာမြို့ကို စစ်တိုက်ဖို့ အချက်ပေးသံ ထွက်ပေါ်စေမယ့်နေ့တွေ ရောက်တော့မယ်။ အဲဒီမြို့ဟာ လူသူကင်းမဲ့ရာကုန်း ဖြစ်သွားလိမ့်မယ်။ မြို့ငယ်တွေ မီးရှို့ခံရလိမ့်မယ်။ အစ္စရေးက သူ့ကိုသိမ်းပိုက်ခဲ့သူတွေကို ပြန်သိမ်းပိုက်လိမ့်မယ် လို့ ယေဟောဝါ ပြောတယ်။ အို ဟေရှဘုန်မြို့၊ အာအိမြို့ ပျက်စီးသွားလို့ ငိုကြွေးမြည်တမ်းပါ။ အို ရဗာမြို့ငယ်တို့၊ အော်ဟစ်ကြ။ အထည်ကြမ်း ဝတ်ကြ။ ငိုကြွေးမြည်တမ်းကြ။ ကျောက်နံရံကာ သိုးခြံတွေကြားမှာ လှည့်လည်သွားလာကြပါ။ မာလကုံဟာ ပုရောဟိတ်တွေ၊ အမှုထမ်းတွေနဲ့အတူ ပြည်နှင်ဒဏ်ခံရတော့မယ်။ အို သစ္စာမဲ့တဲ့ သမီးပျို၊ မင်းက အဖိုးတန်ရတနာတွေကို ကိုးစားပြီး ငါ့ကို ဘယ်သူ လာတိုက်မှာမို့လို့လဲ လို့ပြောနေတယ်။ ချိုင့်ဝှမ်းလွင်ပြင်တွေ၊ ရေစီးဆင်းနေတဲ့ ချိုင့်ဝှမ်းလွင်ပြင်အကြောင်း ဘာလို့ ကြွားနေတာလဲ။ ပတ်ဝန်းကျင်လူတွေဆီကနေ ကြောက်စရာကောင်းတဲ့အရာကို မင်းဆီ ငါခေါ်လာမယ်။ မင်းဟာ အရပ်ရပ်ကို ကွဲလွင့်သွားမယ်။ ထွက်ပြေးသူတွေကို ပြန်စုသိမ်းမယ့်သူ မရှိရဘူး။ ဒါဟာ အချုပ်အခြာအာဏာပိုင်ရှင်၊ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ နောက်ပိုင်းမှာ အမ္မုန်လူမျိုးသုံ့ပန်းတွေကို ငါပြန်စုသိမ်းမယ် လို့ ယေဟောဝါ ပြောတယ်။ ဧဒုံနဲ့ပတ်သက်ပြီး ဗိုလ်ခြေတို့ရဲ့အရှင် ယေဟောဝါ ပြောတာက တေမန်မြို့မှာ ဉာဏ်ပညာ ကုန်ခန်းသွားပြီလား။ သိနားလည်နိုင်စွမ်းရှိသူတွေမှာ အကြံဉာဏ်ကောင်းတွေ မရှိတော့ဘူးလား။ သူတို့ရဲ့ဉာဏ်ပညာ ပုပ်သိုးသွားပြီလား။ အို ဒေဒန်ပြည်သားတို့၊ ဆုတ်ခွာပြေးကြ။ လျှိုမြောင်တွေထဲ ဆင်းသွားပြီး နေထိုင်ကြ။ ဧသောကို အရေးယူမယ့်အချိန် ရောက်လာတဲ့အခါ သူ့အပေါ် ငါ ဘေးဆိုးကျရောက်စေမယ်။ စပျစ်သီးဆွတ်ခူးသူတွေ မင်းဆီလာပြီး ဆွတ်ခူးတဲ့အခါ ကောက်သင်းကောက်စရာ ချန်ခဲ့မယ် မဟုတ်လား။ သူခိုးတွေ ညအချိန် ဝင်ခိုးတဲ့အခါ သူတို့ လိုချင်တာကိုပဲ ခိုးမယ် မဟုတ်လား။ ငါကတော့ ဧသောကို ပြောင်တလင်းခါအောင် လုပ်ပစ်မယ်။ သူ ပုန်းလို့မရတော့အောင် ပုန်းခိုရာတွေကို လှန်ပစ်မယ်။ သူ့သားသမီးတွေ၊ ညီအစ်ကိုတွေ၊ အိမ်နီးချင်းတွေ ဖျက်ဆီးခံရလိမ့်မယ်။ သူလည်း ရှိတော့မှာ မဟုတ်ဘူး။ မင်းရဲ့ ဖတဆိုးလေးတွေကို ထားရစ်ခဲ့ပါ။ သူတို့ကို ငါအသက်ဆက်ရှင်စေမယ်။ မုဆိုးမတွေလည်း ငါ့ကို အားကိုးလာကြလိမ့်မယ်။ ဒေါသခွက်ကို မသောက်ထိုက်သူတွေတောင် သောက်ရတယ်ဆိုရင် မင်းလည်း ပြစ်ဒဏ်မခံရဘဲ နေပါ့မလား။ ပြစ်ဒဏ်မခံရဘဲ မနေဘူး။ ဒေါသခွက်ကို သောက်ရလိမ့်မယ်။ ဒါဟာ ယေဟောဝါပြောတဲ့ စကားပဲ။ ဗောဇရမြို့ဟာ ကြောက်လန့်စရာ၊ ကဲ့ရဲ့ရှုတ်ချစရာ၊ ပျက်စီးနေတဲ့နေရာ၊ ကျိန်ဆဲစရာ ဖြစ်သွားမယ်။ သူ့ရဲ့မြို့တွေဟာ ထာဝရ ဆိတ်သုဉ်းသွားမယ်လို့ ငါ့ကိုယ်ငါ တိုင်တည်ကျိန်ဆိုတယ်။ ဒါဟာ ယေဟောဝါပြောတဲ့ စကားပဲ။ ယေဟောဝါဆီကနေ သတင်းတစ်ခု ကျွန်တော်ကြားတယ်။ လူမျိုးတွေဆီ သံတမန် စေလွှတ်ပြီး သူ့ကို တိုက်ခိုက်ဖို့ စုရုံးကြ။ စစ်ပွဲအတွက် အသင့်ပြင်ကြ လို့ပြောတယ်။ ငါက မင်းကို လူမျိုးတွေအလယ်မှာ အရေးမပါသူ ဖြစ်စေတယ်။ လူတွေအလယ်မှာ အထင်သေးစရာ ဖြစ်စေတယ်။ ကျောက်ဆောင်တွေမှာ ခိုအောင်းသူ၊ အမြင့်ဆုံးတောင်ကုန်းပေါ် နေထိုင်သူ၊ မင်းကြောင့် ဖြစ်ပေါ်တဲ့ လူတွေရဲ့ကြောက်စိတ်က၊ မင်းရဲ့မာနက မင်းကို လှည့်စားနေပြီ။ လင်းယုန်လို အမြင့်မှာ အသိုက်ဆောက်လည်းပဲ မင်းကို ငါဆွဲချမယ်။ ဒါဟာ ယေဟောဝါပြောတဲ့ စကားပဲ။ ဧဒုံဟာ ကြောက်လန့်စရာ ဖြစ်သွားမယ်။ ဖြတ်သန်းသွားလာသူတိုင်းက သူခံရတဲ့ကပ်ဘေးကြောင့် ကြောက်အားလန့်အား ကြည့်ပြီး လှောင်ပြောင်ကြလိမ့်မယ်။ သောဒုံ၊ ဂေါမောရနဲ့ အိမ်နီးချင်းမြို့တွေ ဖျက်ဆီးခံလိုက်ရသလို ဧဒုံပြည်လည်း ဖျက်ဆီးခံရလိမ့်မယ်။ လူတစ်ယောက်မှ ကျန်မှာ မဟုတ်ဘူး။ အခြေချနေထိုင်သူ ရှိတော့မှာ မဟုတ်ဘူး။ ဒါဟာ ယေဟောဝါပြောတဲ့ စကားပဲ။ ဂျော်ဒန်မြစ်တစ်လျှောက် ချုံနွယ်ပိတ်ပေါင်းတွေထဲကနေ ခြင်္သေ့တစ်ကောင် တက်လာသလို ဧဒုံပြည်ရဲ့ လုံခြုံတဲ့စားကျက်တွေကို တိုက်ခိုက်ဖို့ လူတစ်ယောက် တက်လာမယ်။ ဧဒုံပြည်သားတွေကို တစ်ခဏအတွင်းမှာ ဧဒုံပြည်ကနေ ငါထွက်ပြေးစေမယ်။ ရွေးချယ်ထားသူကို ဧဒုံပြည်အပေါ် ခန့်အပ်မယ်။ ငါ့ကို ဘယ်သူ ယှဉ်ရဲသလဲ။ ဘယ်သူ စိန်ခေါ်ရဲသလဲ။ ငါ့ရှေ့မှာ ဘယ်သိုးထိန်း ရပ်တည်နိုင်လို့လဲ။ ဒါကြောင့် ဧဒုံကိုတိုက်မယ့် ယေဟောဝါရဲ့ ဆုံးဖြတ်ချက်၊ တေမန်ပြည်သားတွေကို တိုက်မယ့် ငါ့အကြံအစည်တွေကို နားထောင်ကြ သိုးလေးတွေကို တရွတ်တိုက် ဆွဲသွားကြလိမ့်မယ်။ အဲဒီပြည်သားတွေကြောင့် သိုးလေးတွေရဲ့နားခိုရာကို လူသူကင်းမဲ့စေမယ်။ သူတို့ရဲ့ပြိုလဲသံကြောင့် မြေကြီး တုန်ခါသွားမယ်။ အော်ဟစ်သံ ကြားနေရတယ်။ ပင်လယ်နီကနေတောင် ကြားနေရတယ်။ သားကောင်ကို ထိုးသုတ်တဲ့ လင်းယုန်လို အတောင်ဖြန့်ပြီး ဗောဇရမြို့ကို ရန်သူ ထိုးသုတ်လိမ့်မယ်။ အဲဒီနေ့ရောက်ရင် ဧဒုံစစ်သူရဲတွေဟာ သားဖွားနေတဲ့ မိန်းမလို ကြောက်လန့်နေကြလိမ့်မယ်။ ဒမတ်စကတ်နဲ့ပတ်သက်တဲ့ သတင်းစကား ဟာမတ်နဲ့ အာပဒ်မြို့ဟာ သတင်းဆိုးကြားရလို့ အရှက်ကွဲနေပြီ။ ကြောက်စိတ် ဝင်နေပြီ။ ပင်လယ်မှာ လှိုင်းလေထန်ပြီး မငြိမ်သက်နိုင်ဘူး။ ဒမတ်စကတ်မြို့ဟာ သတ္တိပျောက်ကုန်ပြီ။ ဆုတ်ပြေးသွားပြီ။ ထိတ်ထိတ်ပျာပျာ ဖြစ်နေပြီ။ သားဖွားနေတဲ့ မိန်းမလို ဒုက္ခဝေဒနာ ခံစားနေရပြီ။ ချီးမွမ်းခံရတဲ့မြို့၊ ရွှင်လန်းနေတဲ့မြို့ ဘယ့်နှယ် စွန့်ပစ်မခံရသေးတာလဲ။ လူထုရင်ပြင်တွေမှာ လူငယ်တွေ သေဆုံးသွားလိမ့်မယ်။ အဲဒီနေ့မှာ စစ်သည်တွေ ကျဆုံးသွားမယ်။ ဒါဟာ ဗိုလ်ခြေတို့ရဲ့အရှင် ယေဟောဝါ ပြောတဲ့စကားပဲ။ ဒမတ်စကတ်မြို့ရိုးကို ငါမီးရှို့မယ်။ ဗင်ဟာဒဒ်မြို့ ခံတပ်မျှော်စင်တွေ မီးလောင်သွားမယ်။ ဗာဗုလုန်ဘုရင် နေဗုခဒ်နေဇာ ဖျက်ဆီးလိုက်တဲ့ ကေဒါပြည်နဲ့ ဟာဇော်နိုင်ငံတွေနဲ့ပတ်သက်ပြီး ယေဟောဝါ ပြောတာက ကေဒါပြည်ကို တက်သွားကြ။ အရှေ့ပြည်သားတွေကို ဖျက်ဆီးကြ။ သူတို့ရဲ့တဲတွေ၊ သိုးအုပ်တွေ၊ ရွက်ထည်တွေ၊ ကုန်စည်တွေ သိမ်းသွားခံရလိမ့်မယ်။ ကုလားအုတ်တွေလည်း သိမ်းသွားခံရလိမ့်မယ်။ နေရာတကာမှာ ကြောက်စရာတွေချည်းပဲ လို့ လူတွေ အော်ပြောကြလိမ့်မယ်။ ဟာဇော်မြို့သားတို့၊ အဝေးကို ထွက်ပြေးကြ။ လျှိုမြောင်တွေထဲ ဆင်းသွားပြီး နေထိုင်ကြ။ ဗာဗုလုန်ဘုရင် နေဗုခဒ်နေဇာက မင်းတို့ကိုတိုက်ဖို့ ဗျူဟာဆင်ထားတယ်။ မင်းတို့ကို တိုက်ဖို့ အစီအစဉ်ဆွဲထားတယ်။ ဒါဟာ ယေဟောဝါပြောတဲ့ စကားပဲ။ ယေဟောဝါ ပြောမယ် ဘေးကင်းလုံခြုံစွာ နေထိုင်ပြီး ငြိမ်သက်အေးချမ်းနေတဲ့ လူမျိုးကို တိုက်ဖို့ အခု တက်သွားကြပါ။ သူတို့ဆီမှာ မြို့တံခါးတွေ၊ ကန့်လန့်ကျင်တွေ မရှိဘူး။ တစ်သီးပုဂ္ဂလ နေထိုင်ကြတယ်။ သူတို့ရဲ့ကုလားအုတ်တွေ လုယက်ခံရလိမ့်မယ်။ တိရစ္ဆာန်အမြောက်အမြား တိုက်ရာပါဥစ္စာတွေ ဖြစ်သွားမယ်။ နားသယ်မွေးရိတ်ထားသူတွေကို အရပ်ရပ်ဆီ ငါကွဲလွင့်စေမယ်။ အရပ်ရပ်ကနေ ဘေးဒုက္ခကို သူတို့ဆီ ယူဆောင်လာမယ်။ ဒါဟာ ယေဟောဝါပြောတဲ့ စကားပဲ။ ဟာဇော်မြို့ဟာ ခွေးအတွေ ခိုအောင်းတဲ့တွင်း ဖြစ်သွားမယ်။ ထာဝရ ဆိတ်သုဉ်းသွားမယ်။ အဲဒီမှာ လူတစ်ယောက်မှ ရှိမှာ မဟုတ်ဘူး။ အခြေချနေထိုင်သူ ရှိတော့မှာ မဟုတ်ဘူး။ ယုဒဘုရင်ဇေဒကိ နန်းတက်စမှာ ယေဟောဝါက ဧလံပြည်နဲ့ပတ်သက်ပြီး ပရောဖက်ယေရမိကို ပြောတယ် ဗိုလ်ခြေတို့ရဲ့အရှင် ယေဟောဝါ ပြောတာက ဧလံပြည်ရဲ့လေး၊ အစွမ်းခွန်အားရဲ့ အထွတ်ကို ငါချိုးပစ်မယ်။ မိုးကောင်းကင် အရပ်လေးမျက်နှာကနေ လေ ၄ မျိုးကို ဧလံပြည်အပေါ် တိုက်ခတ်စေမယ်။ ဧလံအမျိုးတွေကို တကွဲတပြား ဖြစ်စေမယ်။ သူတို့ မရောက်တဲ့ တိုင်းနိုင်ငံဆိုတာ မရှိစေရဘူး။ ဧလံလူမျိုးကို ရန်သူတွေ၊ အသက်အန္တရာယ်ပေးချင်သူတွေ ရှေ့မှာ တုန်လှုပ်စေမယ်။ ငါ့ဒေါသမီးဖြစ်တဲ့ ဘေးဆိုးကို သူတို့အပေါ် ကျရောက်စေမယ်။ ဓားကို စေလွှတ်ပြီး သူတို့ကို ချေမှုန်းမယ်။ ဒါဟာ ယေဟောဝါပြောတဲ့ စကားပဲ။ ငါ့ရဲ့ရာဇပလ္လင်ကို ဧလံပြည်မှာ တည်မယ်။ ဘုရင်နဲ့ မင်းညီမင်းသားတွေကို ဖျက်ဆီးမယ်။ ဒါဟာ ယေဟောဝါပြောတဲ့ စကားပဲ။ ဒါပေမဲ့ အဆုံးပိုင်းကာလမှာ ဧလံရဲ့သုံ့ပန်းတွေကို ငါပြန်စုသိမ်းမယ်။ ဒါဟာ ယေဟောဝါပြောတဲ့ စကားပဲ။,24,Jer,49,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/49/
audio/nwt_24_Jer_BU_50.mp3,ဗာဗုလုန်နဲ့ပတ်သက်ပြီး၊ ခါလဒဲပြည်နဲ့ပတ်သက်ပြီး ပရောဖက် ယေရမိကတစ်ဆင့် ယေဟောဝါ ပြောတယ် ဒီအကြောင်းကို လူမျိုးတွေအလယ်မှာ ကြေညာကြ။ ကြွေးကြော်ကြ။ အလံစိုက်ထူပြီး ကြွေးကြော်ကြ။ ဘာမှ ထိမ်ချန်မထားနဲ့။ ဗာဗုလုန် သိမ်းပိုက်ခံရပြီ။ ဗေလ အရှက်ကွဲသွားပြီ။ မေရောဒပ် ထိတ်လန့်သွားပြီ။ သူ့ဆင်းတုတွေ အရှက်ကွဲသွားပြီ။ ရွံမုန်းဖွယ်ရုပ်တုတွေ ထိတ်လန့်သွားပြီ လို့ပြောကြ။ သူ့ကိုတိုက်ဖို့ မြောက်အရပ်ကနေ လူမျိုးတစ်မျိုး လာနေတယ်။ သူ့ပြည်ကို ကြောက်လန့်စရာ ဖြစ်စေတယ်။ အဲဒီပြည်မှာ နေထိုင်သူတစ်ယောက်မှ မရှိတော့ဘူး။ လူတွေရော တိရစ္ဆာန်တွေပါ ထွက်ပြေးကုန်ပြီ။ မရှိကြတော့ဘူး။ ယေဟောဝါ ပြောမယ် အဲဒီနေ့ရက်ကာလရောက်ရင် အစ္စရေးလူတွေနဲ့ ယုဒလူတွေ အတူလာကြလိမ့်မယ်။ ငိုကြွေးရင်းနဲ့ လျှောက်လာပြီး သူတို့ရဲ့ဘုရား ယေဟောဝါကို ရှာကြလိမ့်မယ်။ ဇိအုန်ဘက် သွားတဲ့လမ်းကို မေးကြမယ်။ အဲဒီဘက်ကို သွားနေရင်း လာကြ။ မေ့လျော့မခံရမယ့် ထာဝရပဋိညာဉ်ကတစ်ဆင့် ယေဟောဝါဘုရားနဲ့ ပူးပေါင်းကြစို့ လို့ ပြောကြတယ်။ ငါ့လူတွေဟာ ပျောက်တဲ့သိုးတွေ ဖြစ်နေပြီ။ သိုးထိန်းတွေကြောင့် လမ်းလွဲကုန်ပြီ။ တောင်တန်းတစ်ခုပြီးတစ်ခု လှည့်လည်ပြီး လမ်းပျောက်ကုန်ပြီ။ ကိုယ်နားခိုတဲ့နေရာကို မေ့သွားကြပြီ။ တွေ့တဲ့သူတွေက သူတို့ကို စားပစ်ကြတယ်။ ရန်သူတွေက ယေဟောဝါကို သူတို့ ပြစ်မှားကြတာကိုး။ ဖြောင့်မတ်ခြင်းတည်ရာ၊ ဘိုးဘေးတွေရဲ့ မျှော်လင့်ရာဖြစ်တဲ့ ယေဟောဝါကို ပြစ်မှားခဲ့တာကိုး။ ဒါကြောင့် ငါတို့ အပြစ်မရှိဘူး လို့ ပြောကြတယ်။ ဗာဗုလုန်ကနေ ထွက်ပြေးကြ။ ခါလဒဲလူတွေရဲ့ပြည်ကနေ ထွက်သွားကြ။ သိုးအုပ်ရှေ့ကနေ ဦးဆုံးထွက်တဲ့သိုးတွေလို ဖြစ်ကြပါ။ ဗာဗုလုန်ကိုတိုက်ဖို့ လူမျိုးကြီးတွေရဲ့ တပ်ပေါင်းစုကို မြောက်အရပ်မှာရှိတဲ့ ပြည်ကနေ ငါပေါ်ထွန်းစေပြီး ခေါ်လာမယ်။ သူ့ကို စစ်ခင်းကြလိမ့်မယ်။ သူ သိမ်းပိုက်ခံရမယ်။ သူတို့ရဲ့မြားတွေဟာ စစ်သူရဲမြားတွေလိုပဲ။ သားသမီးတွေကို သေဆုံးစေတယ်။ ပစ်မှတ်ကို မထိမှန်ဘဲ မနေဘူး။ ခါလဒဲဟာ တိုက်ရာပါဥစ္စာ ဖြစ်သွားမယ်။ လုယူသူတွေ အကျေနပ်ကြီး ကျေနပ်နေကြမယ်။ ဒါဟာ ယေဟောဝါ ပြောတဲ့စကားပဲ။ မင်းတို့ ငါ့အမွေကို တိုက်ခိုက်လုယက်တဲ့အခါ ရွှင်လန်းဝမ်းမြောက်ခဲ့ကြတယ်။ မြက်ခင်းပေါ်က နွားမပျိုလို ခုန်ပေါက်ပြီး မြင်းထီးတွေလို ဟီနေကြတယ်။ မင်းတို့ရဲ့မိခင် အရှက်ကွဲသွားပြီ။ မွေးမိခင် စိတ်ပျက်သွားပြီ။ လူမျိုးတွေထဲမှာ အသိမ်ငယ်ဆုံးသူ၊ ရေမရှိတဲ့ တောကန္တာရ၊ သဲကန္တာရ ဖြစ်သွားပြီ။ ယေဟောဝါရဲ့ ဒေါသကြောင့် ဗာဗုလုန်မှာ နေထိုင်သူရှိမှာ မဟုတ်ဘူး။ လူသူကင်းမဲ့သွားလိမ့်မယ်။ ဗာဗုလုန်ကို ဖြတ်သန်းသွားလာသူတိုင်း သူခံရတဲ့ကပ်ဘေးကြောင့် ကြောက်အားလန့်အား ကြည့်ပြီး လှောင်ပြောင်ကြလိမ့်မယ်။ လေးသည်တော်အပေါင်းတို့၊ ဗာဗုလုန်ကို အဘက်ဘက်ကနေ စစ်ခင်းကြ။ ယေဟောဝါကို သူပြစ်မှားတဲ့အတွက် သူ့ကို မြားနဲ့ပစ်ကြ။ မြားတစ်ချောင်းမှ မကျန်စေနဲ့။ အဘက်ဘက်ကနေ စစ်ငြာသံပေးကြ။ သူ လက်နက်ချသွားပြီ။ သူ့တိုင်တွေ ပြိုကျပြီး မြို့ရိုးတွေ ပြိုလဲကုန်ပြီ။ ဒါဟာ ယေဟောဝါ လက်စားချေနေတာပဲ။ သူ့ကို လက်စားချေကြ။ သူလုပ်ခဲ့တဲ့အတိုင်း သူ့ကိုပြန်လုပ်ကြ။ မျိုးစေ့ကြဲတဲ့သူ၊ တံစဉ်ကိုင်ပြီး ရိတ်သိမ်းတဲ့သူကို ဗာဗုလုန်ကနေ ပယ်ရှင်းကြ။ ရက်စက်တဲ့ဓားကြောင့် ယောက်တိုင်း ကိုယ့်လူမျိုးဆီ ပြန်သွားကြလိမ့်မယ်။ ကိုယ့်နေရင်းပြည်ဆီ ပြေးကြလိမ့်မယ်။ အစ္စရေးတွေဟာ အုပ်စုကွဲသွားတဲ့ သိုးတွေပဲ။ ခြင်္သေ့တွေကြောင့် တကွဲတပြား ဖြစ်ကုန်ပြီ။ အရင်ဆုံး အဆီးရီးယားဘုရင်က သူတို့ကို ကိုက်စားပစ်တယ်။ အဲဒီနောက် ဗာဗုလုန်ဘုရင် နေဗုခဒ်နေဇာက အရိုးတွေကို ဝါးစားတယ်။ ဒါကြောင့် အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါက အဆီးရီးယားဘုရင်ကို ငါအရေးယူခဲ့သလို ဗာဗုလုန်ဘုရင်နဲ့ သူ့ရဲ့ပြည်ကိုလည်း အရေးယူမယ်။ အစ္စရေးကို စားကျက်မြေဆီ ပြန်ခေါ်လာမယ်။ ကရမေလတောင်နဲ့ ဗာရှန်တောင်ပေါ်မှာ သူကျက်စားလိမ့်မယ်။ ဧဖရိမ်နဲ့ ဂိလဒ်တောင်တန်းတွေပေါ်မှာ အဝစားရလိမ့်မယ် လို့ပြောတယ်။ အဲဒီနေ့ရက်ကာလရောက်ရင် အစ္စရေးရဲ့ပြစ်မှားမှုကို ရှာပေမဲ့ တွေ့မှာ မဟုတ်ဘူး။ ယုဒရဲ့အပြစ်ကိုလည်း ရှာတွေ့မှာ မဟုတ်ဘူး။ ငါချန်ထားသူတွေကို ငါခွင့်လွှတ်မယ်။ ဒါဟာ ယေဟောဝါပြောတဲ့ စကားပဲ။ မေရသိမ်ပြည်နဲ့ ပေကုတ်ပြည်သားတွေကို သွားတိုက်ခိုက်ကြ။ သူတို့ကို သိမ်းရုံးသတ်ဖြတ်ပြီး ချေမှုန်းကြ။ ငါမိန့်မှာသမျှအတိုင်း လုပ်ကြ။ ဒါဟာ ယေဟောဝါပြောတဲ့ စကားပဲ။ ပြည်မှာ စစ်တိုက်သံ၊ ဘေးဆိုးကြီးရဲ့အသံကို ကြားရတယ်။ မြေတစ်ပြင်လုံးကို ထုခွဲခဲ့တဲ့ သံတူကြီး ကျိုးသွားပြီပဲ။ ဗာဗုလုန်ဟာ လူမျိုးတွေအလယ်မှာ ကြောက်လန့်စရာ ဖြစ်သွားပြီပဲ။ အို ဗာဗုလုန်၊ ငါထောင်ထားတဲ့ ကျော့ကွင်းထဲ မင်း မိသွားပြီ။ ဒါပေမဲ့ မင်း မသိလိုက်ဘူး။ ယေဟောဝါကို မင်း ဆန့်ကျင်တဲ့အတွက် ဖမ်းမိသွားပြီ။ ယေဟောဝါက လက်နက်တိုက်ကို ဖွင့်ပြီး အမျက်တော်လက်နက်တွေကို ထုတ်တယ်။ အချုပ်အခြာအာဏာပိုင်ရှင်၊ ဗိုလ်ခြေတို့ရဲ့အရှင် ယေဟောဝါက ခါလဒဲလူတွေရဲ့ပြည်မှာ လုပ်စရာတစ်ခု ရှိတယ်။ သူ့ကိုတိုက်ဖို့ ဝေးလံတဲ့ဒေသတွေကနေ လာကြ။ သူ့စပါးကျီတွေကို ဖွင့်ကြ။ ကောက်နှံကို စုပုံသလို တိုက်ရာပါဥစ္စာတွေကို စုပုံကြ။ သူ့ကို ချေမှုန်းကြ။ တစ်ယောက်မှ မကျန်စေနဲ့။ သူ့ရဲ့ နွားထီးပျိုတွေကို သိမ်းရုံးသတ်ဖြတ်ကြ။ အသတ်ခံရဖို့ ဆင်းသွားပါစေ။ သူတို့ စစ်ဆေးခံရမယ့်နေ့၊ စစ်ဆေးခံရမယ့်အချိန် ရောက်လာပြီ။ သူတို့ အဖြစ်ဆိုးလိုက်တာ။ ဗာဗုလုန်ကနေ ထွက်ပြေးလွတ်မြောက်လာသူတွေရဲ့ အသံကို ကြားနေရတယ်။ ယေဟောဝါဘုရား လက်စားချေတဲ့အကြောင်း၊ ဗိမာန်တော်အတွက် လက်စားချေတဲ့အကြောင်း ဇိအုန်မှာ ကြေညာဖို့ပဲ။ ဗာဗုလုန်ကို တိုက်ဖို့ လေးသမားတွေ၊ လေးသည်တော်တွေကို ဆင့်ခေါ်ကြ။ သူ့ပတ်လည်မှာ စခန်းချပါ။ တစ်ယောက်မှ မလွတ်စေနဲ့။ သူ့လုပ်ရပ်အတိုင်း ပြန်ဆပ်ပေးကြ။ သူလုပ်ခဲ့တဲ့အတိုင်း ပြန်လုပ်ကြ။ သူက အစ္စရေးတို့ရဲ့ သန့်ရှင်းတဲ့အရှင် ယေဟောဝါကို ထောင်လွှားတဲ့စိတ်နဲ့ ပြစ်မှားခဲ့ပြီ။ လူထုရင်ပြင်တွေမှာ လူငယ်တွေ ကျဆုံးသွားလိမ့်မယ်။ အဲဒီနေ့မှာ စစ်သူရဲတွေ သေဆုံးသွားလိမ့်မယ်။ ဒါဟာ ယေဟောဝါပြောတဲ့ စကားပဲ။ အချုပ်အခြာအာဏာပိုင်ရှင်၊ ဗိုလ်ခြေတို့ရဲ့အရှင် ယေဟောဝါက အို ဖီဆန်တတ်တဲ့သူ၊ မင်းကို ငါတိုက်ခိုက်မယ်။ မင်းကို ဒဏ်ပေးမယ့်နေ့၊ ဒဏ်ပေးမယ့်အချိန် ရောက်လာမယ်။ ဖီဆန်တတ်တဲ့သူ၊ မင်းဟာ တိုက်မိပြီး လဲကျသွားလိမ့်မယ်။ ပြန်ထူမယ့်သူ ရှိမှာမဟုတ်ဘူး။ မင်းရဲ့မြို့တွေကို ငါမီးရှို့မယ်။ မင်းရဲ့ပတ်လည်မှာ ရှိသမျှကို မီးလောင်သွားလိမ့်မယ် လို့ပြောတယ်။ ဗိုလ်ခြေတို့ရဲ့အရှင် ယေဟောဝါပြောတာက အစ္စရေးလူတွေ၊ ယုဒလူတွေ ဖိနှိပ်ခံနေရတယ်။ သူတို့ကို ဖမ်းခေါ်သွားပြီး ချုပ်နှောင်ထားကြတယ်။ မလွှတ်ပေးကြဘူး။ ဒါပေမဲ့ သူတို့ကို ပြန်ဝယ်တဲ့အရှင်ဟာ ခွန်အားကြီးတယ်။ နာမတော်ဟာ ဗိုလ်ခြေတို့ရဲ့အရှင် ယေဟောဝါလို့ခေါ်တယ်။ ဘုရားသခင်က သူတို့ရဲ့အမှုကို ကိုင်တွယ်ပြီး တိုင်းပြည်ကို ငြိမ်းချမ်းစေမယ်။ ဗာဗုလုန်ပြည်သားတွေကို စိတ်ချောက်ချားစေမယ်။ ယေဟောဝါ ပြောတာက ခါလဒဲပြည်သားတွေ၊ ဗာဗုလုန်မြို့သားတွေ၊ မင်းညီမင်းသားတွေ၊ ပညာရှိတွေအပေါ် ဓားဘေး ကျရောက်လိမ့်မယ်။ ပရောဖက်အတုအယောင်တွေအပေါ် ဓားဘေး ကျရောက်လိမ့်မယ်။ သူတို့ မိုက်မိုက်မဲမဲ ပြုမူကြလိမ့်မယ်။ စစ်သူရဲတွေအပေါ် ဓားဘေး ကျရောက်မှာဖြစ်လို့ ထိတ်လန့်သွားကြလိမ့်မယ်။ သူတို့ရဲ့မြင်းတွေ၊ စစ်မြင်းရထားတွေ၊ သူ့ဆီမှာရှိတဲ့ တိုင်းတစ်ပါးသားတွေအပေါ် ဓားဘေး ကျရောက်လိမ့်မယ်။ သူတို့ဟာ မိန်းမတွေလို ဖြစ်သွားကြလိမ့်မယ်။ ဗာဗုလုန်ရဲ့ ဘဏ္ဍာတွေအပေါ် ဓားဘေး ကျရောက်လိမ့်မယ်။ ရန်သူတွေ လုယက်ကြလိမ့်မယ်။ သူ့ရဲ့ရေတွေ ပျက်စီးယိုယွင်းပြီး ခန်းခြောက်သွားမယ်။ တိုင်းပြည်မှာ ရုပ်တုတွေ ပြည့်နေတယ်။ ပြည်သားတွေဟာ ကြောက်စရာ စိတ်အာရုံတွေကြောင့် ရူးကြောင်ကြောင် ပြုမူနေကြတယ်။ ဒါကြောင့် သဲကန္တာရတိရစ္ဆာန်တွေနဲ့ အူတတ်တဲ့ တိရစ္ဆာန်တွေ အတူနေထိုင်လိမ့်မယ်။ ငှက်ကုလားအုတ်တွေလည်း အဲဒီမှာ နေလိမ့်မယ်။ လူတွေ နေထိုင်တော့မှာ မဟုတ်ဘူး။ နောင်လာနောက်သား အဆက်ဆက် လူနေထိုင်ရာဖြစ်တော့မှာ မဟုတ်ဘူး။ ယေဟောဝါပြောတာက ဘုရားသခင် ဖျက်ဆီးခဲ့တဲ့ သောဒုံ၊ ဂေါမောရနဲ့ အိမ်နီးချင်းမြို့တွေလို အဲဒီမှာလည်း နေထိုင်သူ မရှိရတော့ဘူး။ အခြေချနေထိုင်သူ မရှိရတော့ဘူး။ ကြည့်ပါ။ မြောက်အရပ်ကနေ လူမျိုးတစ်မျိုး လာနေတယ်။ ကမ္ဘာမြေအစွန်အဖျားကနေ လူမျိုးကြီးတစ်မျိုးနဲ့ ကြီးမြတ်တဲ့ဘုရင်တွေ ပေါ်ထွန်းလာမယ်။ သူတို့က လေးနဲ့ လှံတိုကို ကိုင်ထားတယ်။ ရက်စက်ပြီး အကြင်နာကင်းမဲ့တယ်။ သူတို့ မြင်းစီးလာတဲ့အသံဟာ ဟုန်းဟုန်းထနေတဲ့ ပင်လယ်အော်သံလိုပဲ။ ဗာဗုလုန်သမီးပျို၊ မင်းကိုတိုက်ဖို့ တစ်စုတစ်စည်းတည်း စစ်ခင်းနေကြပြီ။ သူတို့အကြောင်းကို ကြားသိတဲ့အခါ ဗာဗုလုန်ဘုရင်ရဲ့ လက်တွေ ပျော့ခွေသွားတယ်။ သားဖွားနေတဲ့မိန်းမလို ဝေဒနာ အပြင်းအထန် ခံစားရတယ်။ ဂျော်ဒန်မြစ်တစ်လျှောက် ချုံနွယ်ပိတ်ပေါင်းတွေထဲကနေ ခြင်္သေ့တစ်ကောင် တက်လာသလို ဗာဗုလုန်ရဲ့ လုံခြုံတဲ့စားကျက်တွေကို တိုက်ခိုက်ဖို့ လူတစ်ယောက် တက်လာမယ်။ ဗာဗုလုန်ပြည်သားတွေကို တစ်ခဏအတွင်းမှာ ဗာဗုလုန်ပြည်ကနေ ငါထွက်ပြေးစေမယ်။ ရွေးချယ်ထားသူကို ဗာဗုလုန်ပြည်အပေါ် ခန့်အပ်မယ်။ ငါ့ကို ဘယ်သူ ယှဉ်ရဲသလဲ။ ဘယ်သူ စိန်ခေါ်ရဲသလဲ။ ငါ့ရှေ့မှာ ဘယ်သိုးထိန်း ရပ်တည်နိုင်လို့လဲ။ ဒါကြောင့် ဗာဗုလုန်ကိုတိုက်မယ့် ယေဟောဝါရဲ့ ဆုံးဖြတ်ချက်၊ ခါလဒဲလူတွေရဲ့ပြည်ကို တိုက်မယ့် ငါ့အကြံအစည်တွေကို နားထောင်ကြ။ သိုးလေးတွေကို တရွတ်တိုက် ဆွဲသွားကြလိမ့်မယ်။ အဲဒီပြည်သားတွေကြောင့် သိုးလေးတွေရဲ့နားခိုရာကို လူသူကင်းမဲ့စေမယ်။ ဗာဗုလုန် သိမ်းပိုက်ခံရတဲ့အခါ ထွက်ပေါ်လာတဲ့အသံကြောင့် မြေကြီး တုန်ခါသွားမယ်။ လူမျိုးတွေအလယ်မှာ အော်ဟစ်သံကို ကြားနေရလိမ့်မယ်။,24,Jer,50,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/50/
audio/nwt_24_Jer_BU_51.mp3,ယေဟောဝါ ပြောတာက ဗာဗုလုန်ဆီ၊ လက်ခေမိုင် ပြည်သားတွေဆီ ဖျက်ဆီးခြင်းလေကို ငါတိုက်ခတ်စေမယ်။ စပါးလှေ့သူတွေကို ဗာဗုလုန်ဆီ ငါလွှတ်မယ်။ သူတို့က တစ်ပြည်လုံးကို လှေ့ပြီး ရှင်းလင်းပစ်မယ်။ ဘေးဆိုးကျရောက်တဲ့နေ့မှာ အဘက်ဘက်ကနေ တိုက်ကြလိမ့်မယ်။ လေးသမားတွေကို လေးတင်ခွင့် မပေးနဲ့။ ဘယ်သူ့ကိုမှ သံချပ်အင်္ကျီဝတ်ပြီး ရပ်နေခွင့်မပေးနဲ့။ လူငယ်တွေကို မသနားကြနဲ့။ တစ်တပ်လုံးကို ဖျက်ဆီးပစ်လိုက်။ ခါလဒဲပြည်မှာ ပြည်သားတွေ အသတ်ခံရလိမ့်မယ်။ လမ်းတွေမှာ ထိုးသတ်ခံရပြီး လဲကျသွားလိမ့်မယ်။ ဗိုလ်ခြေတို့ရဲ့အရှင် ယေဟောဝါဘုရားက အစ္စရေးနဲ့ယုဒကို မစွန့်ပစ်ဘူး။ သူတို့ဟာ မုဆိုးမတွေ မဟုတ်ဘူး။ ခါလဒဲပြည်ကတော့ အစ္စရေးတို့ရဲ့ သန့်ရှင်းတဲ့အရှင်ရှေ့မှာ အပြစ်တွေ ပြည့်နေတယ်။ ဗာဗုလုန်ကနေ ထွက်ပြေးကြ။ အသက်လွတ်အောင် ပြေးကြ။ သူ့ရဲ့အမှားကြောင့် ရောပြီးသေရတာမျိုး မဖြစ်စေနဲ့။ ဒါဟာ ယေဟောဝါ လက်စားချေတဲ့အချိန်ပဲ။ သူလုပ်ခဲ့တဲ့အတိုင်း ဘုရား ပြန်ဆပ်ပေးလိမ့်မယ်။ ဗာဗုလုန်ဟာ ယေဟောဝါလက်ထဲက ရွှေခွက်ပဲ။ မြေတစ်ပြင်လုံးကို သူမူးယစ်စေခဲ့တယ်။ လူမျိုးတွေဟာ သူ့စပျစ်ဝိုင်ကြောင့် မူးပြီး ရူးကြောင်ကြောင် ဖြစ်ကုန်ပြီ။ ဗာဗုလုန် ရုတ်တရက် ပြိုလဲပျက်စီးသွားပြီ။ သူ့အတွက် ငိုကြွေးမြည်တမ်းကြ။ လိမ်းစရာ ဗာလစံဆီ ယူလာကြ။ သူ့ဝေဒနာ ပျောက်တန်ကောင်းပါရဲ့။ ဗာဗုလုန်ကို ကြိုးစားပြီး ကုသပေးပေမဲ့ ကုလို့မရတော့ဘူး။ သူ့ကိုထားခဲ့ပြီး နေရင်းပြည်ကိုပဲ ပြန်ကြစို့။ ပြစ်ဒဏ်ခံထိုက်တဲ့ သူ့ရဲ့လုပ်ရပ်တွေဟာ ကောင်းကင်အထိ ရောက်နေပြီ။ မိုးတိမ်အထိ မြင့်နေပြီ။ ယေဟောဝါက ကျွန်တော်တို့အတွက် တရားမျှတမှုကို ယူဆောင်လာတယ်။ လာကြ။ ယေဟောဝါဘုရားရဲ့ လုပ်ဆောင်မှုကို ဇိအုန်မှာ ပြန်ပြောပြကြစို့။ မြားတွေကို သွေးကြ။ ဒိုင်းဝိုင်းတွေ ကိုင်ထားကြ။ ယေဟောဝါက ဗာဗုလုန်ကို ဖျက်ဆီးဖို့ ရည်ရွယ်ထားတယ်။ ဒါကြောင့် မီးဒီးယားဘုရင်တွေကို လှုံ့ဆော်လိုက်ပြီ။ ဒါဟာ ယေဟောဝါ လက်စားချေတာပဲ။ ဗိမာန်တော်အတွက် လက်စားချေတာပဲ။ ဗာဗုလုန်မြို့ရိုးတွေကို တိုက်ဖို့ အလံစိုက်ထူကြ။ အစောင့်အကြပ်တွေကို အားဖြည့်ကြ။ ကင်းစောင့်တွေ ချထားကြ။ ချုံခိုတိုက်မယ့်သူတွေကို အသင့်ပြင်ကြ။ ယေဟောဝါ ဗျူဟာဆင်ထားတယ်။ ဗာဗုလုန်မြို့သားတွေကို တိုက်မယ်လို့ ပြောထားတဲ့အတိုင်း လုပ်ဆောင်လိမ့်မယ်။ ရေပေါ်ထိုင်နေတဲ့ မိန်းမ၊ စည်းစိမ်ကြွယ်ဝတဲ့ မိန်းမ၊ မင်းနဲ့ မင်းရဲ့အကျိုးစီးပွား ဇာတ်သိမ်းသွားပြီ။ မင်းဆီမှာ ကျိုင်းကောင်တွေလို များတဲ့လူတွေ ပြည့်သွားအောင် ငါလုပ်မယ်။ သူတို့က မင်းကို အောင်ပွဲဆင်ပြီး ကြွေးကြော်လိမ့်မယ် လို့ ဗိုလ်ခြေတို့ရဲ့အရှင် ယေဟောဝါက ကိုယ့်ကိုယ်ကိုယ် တိုင်တည်ကျိန်ဆိုတယ်။ ဘုရားသခင်ဟာ ကမ္ဘာမြေကို တန်ခိုးနဲ့ ဖန်ဆင်းတဲ့အရှင်၊ ကမ္ဘာမြေကို ဉာဏ်ပညာနဲ့ အခိုင်အမာ တည်စေတဲ့အရှင်၊ မိုးကောင်းကင်ကို သိနားလည်နိုင်စွမ်းနဲ့ ဖြန့်မိုးတဲ့အရှင်ပဲ။ ဘုရား အသံလွှင့်လိုက်တဲ့အခါ ကောင်းကင်ပေါ်က ရေတွေ ဆူပွက်ကုန်တယ်။ ကမ္ဘာမြေအစွန်အဖျားကနေ မိုးတိမ်တွေ တက်လာစေတယ်။ မိုးနဲ့အတူ လျှပ်စီးတွေ လက်စေတယ်။ ဘဏ္ဍာတိုက်တွေထဲကနေ လေကို ခေါ်ထုတ်လာတယ်။ လူတွေက စဉ်းစားဉာဏ်မရှိဘဲ၊ ဘာမှမသိဘဲ လုပ်နေကြတယ်။ ပန်းထိမ်သမားက ရုပ်တုကြောင့် အရှက်ကွဲရလိမ့်မယ်။ သူလုပ်တဲ့ရုပ်တုဟာ မဟုတ်မမှန်တဲ့အရာ ဖြစ်နေတာကိုး။ အဲဒီရုပ်တုတွေမှာ ဘာအသက်စွမ်းအားမှ မရှိတာ။ ရုပ်တုတွေဟာ လှည့်စားမှုပဲ။ လှောင်ပြောင်စရာပဲ။ စစ်ဆေးမယ့်နေ့ ရောက်တဲ့အခါ ပျက်စီးသွားလိမ့်မယ်။ ယာကုပ်ရဲ့ဝေစုဖြစ်တဲ့ ဘုရားသခင်ကတော့ အဲဒီရုပ်တုတွေနဲ့ မတူဘူး။ ဘုရားသခင်ဟာ အရာအားလုံးကို ပုံသွင်းတဲ့အရှင်ပဲ။ အမွေတော်ရဲ့ တောင်ဝှေးပဲ။ နာမတော်ဟာ ဗိုလ်ခြေတို့ရဲ့အရှင် ယေဟောဝါလို့ခေါ်တယ်။ မင်းဟာ ငါ့အတွက် စစ်တင်းပုတ်၊ စစ်လက်နက်ပဲ။ မင်းကိုသုံးပြီး လူမျိုးတွေကို ထုခြေမယ်။ မင်းကိုသုံးပြီး တိုင်းနိုင်ငံတွေကို ဖျက်ဆီးမယ်။ မင်းကိုသုံးပြီး မြင်းနဲ့ မြင်းစီးသူရဲတွေကို ထုခြေမယ်။ မင်းကိုသုံးပြီး စစ်မြင်းရထားတွေနဲ့ မြင်းရထားစီးသူတွေကို ထုခြေမယ်။ မင်းကိုသုံးပြီး ယောက်ျားမိန်းမတွေကို ထုခြေမယ်။ မင်းကိုသုံးပြီး လူကြီးလူငယ်တွေကို ထုခြေမယ်။ မင်းကိုသုံးပြီး လူပျိုအပျိုတွေကို ထုခြေမယ်။ မင်းကိုသုံးပြီး သိုးထိန်းနဲ့ သိုးအုပ်ကို ထုခြေမယ်။ မင်းကိုသုံးပြီး လယ်သမားနဲ့ လယ်ထွန်တိရစ္ဆာန်တွေကို ထုခြေမယ်။ မင်းကိုသုံးပြီး ဘုရင်ခံနဲ့ အုပ်ချုပ်ရေးမှူးတွေကို ထုခြေမယ်။ ဇိအုန်မှာ ယုဒတွေရှေ့မှောက် ဗာဗုလုန်နဲ့ ခါလဒဲပြည်သားတွေ ကျူးလွန်ခဲ့တဲ့ အပြစ်တွေအတွက် သူတို့ကို ငါပြန်ဆပ်ပေးမယ် လို့ယေဟောဝါ ပြောတယ်။ အို ဖျက်ဆီးတတ်တဲ့တောင်၊ မြေတစ်ပြင်လုံးကို ဖျက်ဆီးတဲ့သူ၊ မင်းကို ငါတိုက်ခိုက်မယ်။ မင်းကိုကိုင်ပြီး ကျောက်ဆောင်တွေပေါ်ကနေ လှိမ့်ချမယ်။ မင်းကို ပြာကျသွားတဲ့တောင် ဖြစ်စေမယ် လို့ယေဟောဝါပြောတယ်။ လူတွေက ထောင့်ချုပ်ကျောက် ဒါမှမဟုတ် အုတ်မြစ်ကျောက်ကို မင်းဆီကနေ ယူမှာ မဟုတ်ဘူး။ မင်းဟာ ထာဝရ လူသူကင်းမဲ့နေမှာမို့လို့ပဲ ဆိုပြီး ယေဟောဝါ ပြောတယ်။ တိုင်းပြည်မှာ အလံစိုက်ထူကြ။ လူမျိုးတွေအလယ်မှာ တံပိုးမှုတ်ကြ။ သူ့ကိုတိုက်ဖို့ လူမျိုးတွေကို ခန့်အပ်ကြ။ အာရရတ်၊ မိန္နီနဲ့ အာရှကေနတ် တိုင်းနိုင်ငံတွေကို ဆင့်ခေါ်ကြ။ သူ့ကိုတိုက်ခိုက်ဖို့ တပ်သားစုဆောင်းရေးအရာရှိကို အမိန့်ပေးကြ။ မြင်းတွေကို ကျိုင်းကောင်တွေလို တက်လာစေပါ။ သူ့ကိုတိုက်ဖို့ လူမျိုးတွေ၊ မီးဒီးယားဘုရင်တွေ၊ ဘုရင်ခံတွေ၊ အုပ်ချုပ်ရေးမှူးတွေ၊ လက်အောက်ခံတိုင်းပြည်တွေကို ခန့်အပ်ကြ။ မြေကြီး လှုပ်ခါပြီး တုန်လှုပ်သွားမယ်။ ဗာဗုလုန်ကို ကြောက်လန့်စရာ ဖြစ်စေမယ်၊ လူသူကင်းမဲ့စေမယ်ဆိုတဲ့ ယေဟောဝါရဲ့ အကြံအစည်တွေ အကောင်အထည် ပေါ်လာမယ်။ ဗာဗုလုန်ရဲ့ စစ်သူရဲတွေဟာ စစ်မတိုက်တော့ဘူး။ ရဲတိုက်တွေမှာ ထိုင်နေကြတယ်။ အားအင်ကုန်ခန်းပြီး မိန်းမတွေလို ဖြစ်နေကြပြီ။ သူ့ရဲ့အိမ်တွေ မီးရှို့ခံရပြီ။ ကန့်လန့်ကျင်တွေလည်း ကျိုးကုန်ပြီ။ ခြေမြန်တော်တွေ၊ စေတမန်တွေ တစ်ယောက်နဲ့တစ်ယောက် တွေ့ဆုံပြီး ဗာဗုလုန်ဘုရင်ဆီ သတင်းပို့ကြတယ် မြို့ဟာ အဘက်ဘက်ကနေ သိမ်းပိုက်ခံရပြီ။ မြစ်ရဲ့ရေတိမ်ပိုင်းတွေ ပိတ်ဆို့ခံရပြီ။ ပပိုင်းရပ်ကျူလှေတွေ မီးရှို့ခံရပြီ။ စစ်သားတွေ ထိတ်လန့်နေကြပြီ။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက ဗာဗုလုန်သမီးပျိုဟာ ကောက်နယ်တလင်းလို ဖြစ်နေပြီ။ သူ့ကို မာကျောအောင် နင်းနယ်ဖို့ အချိန်တန်ပြီ။ မကြာခင် သူ့ကိုရိတ်သိမ်းမယ့်အချိန် ရောက်တော့မယ်။ ကျွန်တော့်ကို ဗာဗုလုန်ဘုရင် နေဗုခဒ်နေဇာ ဝါးမျိုပစ်တယ်။ ကျွန်တော့်ကို ဖရိုဖရဲဖြစ်စေတယ်။ အိုးခွက်အလွတ်လို မှောက်ချလိုက်တယ်။ မြွေကြီးတစ်ကောင်လို မျိုချပစ်တယ်။ ကျွန်တော့်ရဲ့ အဖိုးတန်ရာတွေနဲ့ သူ့ဗိုက်ကို ဖြည့်ထားတယ်။ ကျွန်တော့်ကို ရေနဲ့ဆေးချပစ်တယ်။ ငါနဲ့ ငါ့ခန္ဓာကို လုပ်ခဲ့တဲ့ အကြမ်းဖက်မှုဟာ ဗာဗုလုန်အပေါ် ရောက်ပါစေ လို့ ဇိအုန်မြို့သား ပြောနေတယ်။ ငါသွေးမြေကျရတာ ခါလဒဲပြည်သားတွေရဲ့ တာဝန်ပဲ လို့ ဂျေရုဆလင်ပြောနေတယ်။ ဒါကြောင့် ယေဟောဝါ ပြောတာက မင်းရဲ့အမှုကို ငါကိုင်တွယ်မယ်။ မင်းအတွက် လက်စားချေပေးမယ်။ သူ့ရဲ့ပင်လယ်ကို ခန်းခြောက်စေပြီး ရေတွင်းတွေကို ခြောက်သွေ့စေမယ်။ ဗာဗုလုန်ဟာ ကျောက်ပုံ၊ ခွေးအတွေ ခိုအောင်းတဲ့တွင်း၊ ကြောက်လန့်စရာ၊ လှောင်ပြောင်စရာ ဖြစ်ရလိမ့်မယ်။ နေထိုင်သူ ရှိတော့မှာ မဟုတ်ဘူး။ သူတို့အားလုံး ခြင်္သေ့ပျိုတွေလို ဟိန်းဟောက်ပြီး ခြင်္သေ့လေးတွေလို မာန်ဖီကြလိမ့်မယ်။ ယေဟောဝါ ပြောတာက သူတို့တွေ အာသာငမ်းငမ်းဖြစ်နေချိန်မှာ ငါက စားသောက်ပွဲကိုခင်းပြီး မူးအောင်တိုက်မယ်။ သူတို့ ပျော်မြူးသွားလိမ့်မယ်။ ထာဝရအိပ်စက်ခြင်းနဲ့ အိပ်စက်ရလိမ့်မယ်။ ပြန်နိုးထလာမှာ မဟုတ်ဘူး။ သူတို့ကို သိုးသငယ်တွေလို၊ သိုးထီးဆိတ်ထီးတွေလို သတ်ဖို့ ဆွဲခေါ်သွားမယ်။ ရှေရှက် သိမ်းပိုက်ခံလိုက်ရပြီပဲ။ မြေတစ်ပြင်လုံး ချီးမွမ်းရတဲ့မြို့ သိမ်းယူခံလိုက်ရပြီပဲ။ ဗာဗုလုန်ဟာ လူမျိုးတွေအလယ်မှာ ကြောက်လန့်စရာ ဖြစ်သွားပြီပဲ။ ဗာဗုလုန်ကို ပင်လယ်ရေတွေ လွှမ်းမိုးသွားပြီ။ လှိုင်းလုံးကြီးတွေ ဖုံးလွှမ်းသွားပြီ။ သူ့ရဲ့မြို့တွေဟာ ကြောက်လန့်စရာ၊ ရေမရှိတဲ့နေရာ၊ သဲကန္တာရ ဖြစ်သွားပြီ။ လူသူမရှိတဲ့နေရာ၊ ဖြတ်သန်းသွားလာသူမရှိတဲ့နေရာ ဖြစ်သွားပြီ။ ဗာဗုလုန်မှာရှိတဲ့ ဗေလကို ငါအရေးယူမယ်။ သူမျိုချထားတာကို ပါးစပ်ထဲကနေ ဆွဲထုတ်မယ်။ သူ့ဆီ လူမျိုးတွေလာတော့မှာ မဟုတ်ဘူး။ ဗာဗုလုန်မြို့ရိုး ပြိုကျသွားလိမ့်မယ်။ ငါ့လူတို့၊ သူ့ဆီကနေ ထွက်သွားကြ။ ယေဟောဝါရဲ့ ဒေါသမီးကနေ အသက်လွတ်အောင် ပြေးကြ။ တိုင်းပြည်မှာကြားရတဲ့ သတင်းကြောင့် သတ္တိတွေ ပျောက်မသွားနဲ့။ ကြောက်မနေကြနဲ့။ တစ်နှစ်ပြီးတစ်နှစ်၊ သတင်းတစ်ခုပြီးတစ်ခု ကြားရလိမ့်မယ်။ တိုင်းပြည်မှာ အကြမ်းဖက်မှုတွေ ဖြစ်နေပြီ၊ အုပ်စိုးရှင်တွေ အချင်းချင်း တိုက်ခိုက်နေပြီဆိုတဲ့ သတင်းပဲ။ ဒါကြောင့် ဗာဗုလုန်မှာရှိတဲ့ ရုပ်တုတွေကို ငါအရေးယူမယ့်နေ့တွေ ရောက်တော့မယ်။ တစ်ပြည်လုံး အရှက်ကွဲရလိမ့်မယ်။ အဲဒီမှာ လူသေတွေ လဲကျနေလိမ့်မယ်။ ဗာဗုလုန်ကျဆုံးတဲ့အခါ မိုးကောင်းကင်၊ ကမ္ဘာမြေနဲ့ အဲဒီမှာရှိသမျှ ရွှင်လန်းစွာ သီချင်းဆိုကြမယ်။ ဖျက်ဆီးသူတွေ မြောက်အရပ်ကနေ ရောက်လာမယ်။ ဒါဟာ ယေဟောဝါ ပြောတဲ့စကားပဲ။ ဗာဗုလုန်ကြောင့် အစ္စရေးတွေ သေဆုံးကုန်ပြီ။ ဗာဗုလုန်ကြောင့် မြေတစ်ပြင်လုံးကလူတွေ သေဆုံးကုန်ပြီ။ ဓားဘေးကနေ လွတ်မြောက်သွားသူတို့၊ ဆက်ပြေးကြ။ ရပ်မနေကြနဲ့။ ရပ်ဝေးကနေ ယေဟောဝါကို သတိရကြပါ။ ဂျေရုဆလင်အကြောင်း တွေးတောကြပါ။ ကဲ့ရဲ့ထေ့ငေါ့သံ ကြားနေရလို့ ငါတို့အရှက်ကွဲနေပြီ။ ယေဟောဝါအိမ်တော်မှာရှိတဲ့ သန့်ရှင်းတဲ့နေရာတွေကို တိုင်းတစ်ပါးသားတွေ လာတိုက်နေပြီဖြစ်လို့ ငါတို့မျက်နှာပေါ်မှာ အရှက်တရားတွေ ဖုံးလွှမ်းနေပြီ။ ဒါကြောင့် သူ့ရဲ့ရုပ်တုတွေကို ငါအရေးယူမယ့်နေ့တွေ ရောက်တော့မယ်။ ဒဏ်ရာရသူတွေ တစ်ပြည်လုံးမှာ ညည်းတွားနေလိမ့်မယ်။ ဒါဟာ ယေဟောဝါပြောတဲ့ စကားပဲ။ ဗာဗုလုန်က ကောင်းကင်ပေါ် တက်ခဲ့ရင်တောင်၊ မိုးမျှော်ရဲတိုက်တွေကို အခိုင်အမာတည်ခဲ့ရင်တောင် သူ့ဆီ ဖျက်ဆီးသူတွေကို ငါလွှတ်လိုက်မယ်။ ဒါဟာ ယေဟောဝါပြောတဲ့ စကားပဲ။ နားထောင်ကြ။ ဗာဗုလုန်ရဲ့ အော်ဟစ်သံပဲ၊ ခါလဒဲပြည်မှာ ဖြစ်နေတဲ့ ဘေးဒုက္ခကြီးရဲ့အသံပဲ။ ယေဟောဝါက ဗာဗုလုန်ကို ဖျက်ဆီးနေတယ်။ သူ့ရဲ့အသံဗလံကို တိတ်ဆိတ်စေမယ်။ ရန်သူတွေရဲ့အသံဟာ လှိုင်းလုံးကြီးတွေရဲ့အသံလို ဖြစ်လိမ့်မယ်။ သူတို့ရဲ့အသံကို ကြားရလိမ့်မယ်။ ဖျက်ဆီးသူက ဗာဗုလုန်ကို ရောက်လာမယ်။ ဗာဗုလုန်စစ်သူရဲတွေ ဖမ်းဆီးခံရမယ်။ သူတို့ရဲ့လေးတွေ ကျိုးသွားမယ်။ ယေဟောဝါဟာ ဒဏ်ခတ်တတ်တဲ့ဘုရားပဲ။ သူတို့ကို ကျိန်းသေ ပြန်ဆပ်ပေးမယ်။ သူ့မင်းညီမင်းသားတွေ၊ ပညာရှိတွေ ဘုရင်ခံတွေ၊ အုပ်ချုပ်ရေးမှူးတွေ၊ စစ်သူရဲတွေကို ငါမူးယစ်စေမယ်။ သူတို့ ထာဝရအိပ်စက်ခြင်းနဲ့ အိပ်စက်ရလိမ့်မယ်။ ပြန်နိုးထလာမှာ မဟုတ်ဘူး လို့ ဗိုလ်ခြေတို့ရဲ့အရှင် ယေဟောဝါဆိုတဲ့ နာမည်ကို ပိုင်ဆိုင်တဲ့ဘုရင် ပြောတယ်။ ဗိုလ်ခြေတို့ရဲ့အရှင် ယေဟောဝါ ပြောတာက ဗာဗုလုန်မြို့ရိုးဟာ ထုထည်ကြီးပေမဲ့ ဖြိုဖျက်ခံရလိမ့်မယ်။ မြို့တံခါးတွေဟာ မြင့်မားပေမဲ့ မီးရှို့ခံရလိမ့်မယ်။ လူတွေ အပင်ပန်းခံခဲ့သမျှ အချည်းနှီးဖြစ်သွားမယ်။ လူမျိုးတွေ အပင်ပန်းခံခဲ့သမျှ မီးစာဖြစ်သွားမယ်။ ယုဒဘုရင်ဇေဒကိ နန်းစံလေးနှစ်မှာ ဘုရင်နဲ့အတူ ဗာဗုလုန်ကို လိုက်သွားတဲ့ မာရှိယရဲ့မြေး၊ နေရိယရဲ့သား နန်းတော်ဝန် စရာယကို ပရောဖက်ယေရမိ မှာတယ်။ ဗာဗုလုန်ကြုံရမယ့် ဘေးဆိုးတွေ၊ ဗာဗုလုန်ကို ဆန့်ကျင်ပြောဆိုတဲ့ စကားတွေကို စာအုပ်ထဲမှာ ယေရမိ ရေးတယ်။ ပြီးတော့ ယေရမိက စရာယကို မင်း ဗာဗုလုန်ကို ရောက်တဲ့အခါ ဒီစကားတွေကို ကျယ်ကျယ်ဖတ်ပြပါ။ ပြီးတော့ ယေဟောဝါဘုရား၊ ဒီနေရာဟာ လူသူတိရစ္ဆာန်တွေ မရှိဘဲ ပျက်စီးသွားမယ်၊ ထာဝစဉ် လူသူကင်းမဲ့သွားမယ်လို့ မိန့်မှာထားတာပဲ ဆိုပြီး ပြောပါ။ ဒီစာအုပ်ကို ဖတ်ပြီးတဲ့အခါ ကျောက်တုံးနဲ့ ပူးချည်ပြီး ယူဖရေးတီးမြစ်ထဲ ပစ်ချပါ။ အဲဒီနောက် ဘုရားသခင် ကျရောက်စေမယ့် ဘေးဆိုးကြောင့် ဗာဗုလုန်လည်း ဒီလိုပဲ မြုပ်သွားလိမ့်မယ်။ ပြန်ပေါ်လာတော့မှာ မဟုတ်ဘူး။ ပြည်သူပြည်သားတွေ ပင်ပန်းရလိမ့်မယ် လို့ ပြောပါ။ ဒါတွေဟာ ယေရမိရဲ့စကားတွေပဲ။,24,Jer,51,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/51/
audio/nwt_24_Jer_BU_52.mp3,"ဇေဒကိက အသက် ၂၁ နှစ်မှာ နန်းတက်ပြီး ဂျေရုဆလင်မြို့မှာ ၁၁ နှစ် စိုးစံတယ်။ မယ်တော်က လိဗနမြို့သား ယေရမိရဲ့သမီး ဟာမုတာလလို့ခေါ်တယ်။ သူက ယောယကိမ်လိုပဲ ယေဟောဝါရှေ့မှာ မကောင်းတာကို ဆက်လုပ်တယ်။ ဂျေရုဆလင်မြို့နဲ့ ယုဒပြည်ဟာ ယေဟောဝါရဲ့ အမျက်တော်ကြောင့် ဒါတွေ ကြုံတွေ့ရတာပဲ။ နောက်ဆုံး ရှေ့တော်ကနေ ဖယ်ရှားခံခဲ့ရတယ်။ ဇေဒကိလည်း ဗာဗုလုန်ဘုရင်ကို ပုန်ကန်တယ်။ ဇေဒကိနန်းစံ ကိုးနှစ်၊ ဆယ်လပိုင်း၊ ဆယ်ရက်နေ့မှာ ဗာဗုလုန်ဘုရင် နေဗုခဒ်နေဇာက ဂျေရုဆလင်မြို့ကို စစ်တပ်အလုံးအရင်းနဲ့ ချီတက်လာတယ်။ မြို့ပတ်လည်မှာ တပ်ချပြီး ထိုးစစ်တံတိုင်း တည်ဆောက်တယ်။ ဇေဒကိမင်း နန်းစံ ၁၁ နှစ်အထိ မြို့ကို ဝိုင်းထားကြတယ်။ လေးလပိုင်း၊ ကိုးရက်နေ့ရောက်တော့ မြို့ထဲမှာ အကြီးအကျယ် အငတ်ဘေးဆိုက်တဲ့အတွက် မြို့သားတွေ စားစရာ မရှိတော့ဘူး။ နောက်ဆုံး၊ မြို့ရိုး ထိုးဖောက်ခံလိုက်ရတယ်။ ခါလဒဲလူတွေ မြို့ကိုဝိုင်းထားတုန်း စစ်သည်တွေက ညဘက်မှာ ဘုရင့်ဥယျာဉ်နားမှာရှိတဲ့ မြို့ရိုးနှစ်ခုကြား တံခါးကနေ ထွက်ပြီး အရာဗာချိုင့်ဝှမ်းလမ်းအတိုင်း ထွက်ပြေးကြတယ်။ ဒါပေမဲ့ ခါလဒဲစစ်တပ် လိုက်ဖမ်းတဲ့အတွက် ယေရိခေါကန္တာရလွင်ပြင်မှာ ဇေဒကိကို ဖမ်းမိသွားတယ်။ သူ့စစ်သည်တွေလည်း ကစဉ့်ကလျား ထွက်ပြေးကုန်တယ်။ အဲဒီနောက် ဇေဒကိကို ဟာမတ်နယ်မြေ၊ ရိဗလမြို့မှာရှိတဲ့ ဗာဗုလုန်ဘုရင်ဆီ ဖမ်းခေါ်လာတဲ့အခါ ဗာဗုလုန်ဘုရင်က စီရင်ချက်ချတယ်။ ဇေဒကိရှေ့မှာပဲ သူ့သားတွေကို ကွပ်မျက်လိုက်တယ်။ ယုဒမင်းညီမင်းသားတွေကိုလည်း ရိဗလမြို့မှာ ကွပ်မျက်တယ်။ ဗာဗုလုန်ဘုရင်က ဇေဒကိရဲ့မျက်စိကို ဖောက်ပြီးနောက် ကြေးနီခြေကျဉ်းခတ်ပြီး ဗာဗုလုန်ကို ခေါ်သွားတယ်။ သေတဲ့အထိ အကျဉ်းချထားလိုက်တယ်။ ဗာဗုလုန်ဘုရင် နေဗုခဒ်နေဇာနန်းစံ ၁၉ နှစ်၊ ငါးလပိုင်း၊ ဆယ်ရက်နေ့မှာ ဗာဗုလုန်ဘုရင်ရဲ့ မင်းမှုထမ်း၊ ကိုယ်ရံတော်တပ်မှူး နေဗုဇာရဒန်က ဂျေရုဆလင်မြို့ကို ရောက်လာတယ်။ ယေဟောဝါရဲ့ အိမ်တော်၊ နန်းတော်၊ ဂျေရုဆလင်မြို့က အိမ်တွေအပြင် အိမ်ကြီးအိမ်ကောင်းတွေကို မီးရှို့ပစ်တယ်။ ကိုယ်ရံတော်တပ်မှူး ကွပ်ကဲတဲ့ ခါလဒဲတပ်မကြီး တစ်ခုလုံးက ဂျေရုဆလင်မြို့ရိုးကို ဖြိုချပစ်တယ်။ ကိုယ်ရံတော်တပ်မှူး နေဗုဇာရဒန်က ဆင်းရဲသားတွေနဲ့ မြို့ထဲမှာ ကျန်ရစ်သူတချို့ကို ဖမ်းခေါ်သွားတယ်။ ဗာဗုလုန်ဘုရင်ဆီ အညံ့ခံပူးပေါင်းတဲ့သူတွေ၊ ကျန်တဲ့လက်မှုပညာရှင်တွေကိုလည်း ခေါ်သွားတယ်။ ဒါပေမဲ့ ကိုယ်ရံတော်တပ်မှူး နေဗုဇာရဒန်က ဆင်းရဲမွဲတေသူတချို့ကိုတော့ စပျစ်ခြံလုပ်သားတွေ၊ အလုပ်သမားတွေအဖြစ် ခိုင်းစေဖို့ ချန်ခဲ့တယ်။ ခါလဒဲလူတွေက ယေဟောဝါရဲ့ အိမ်တော်မှာရှိတဲ့ ကြေးနီတိုင်တွေ၊ ယေဟောဝါရဲ့ အိမ်တော်မှာရှိတဲ့ တွန်းလှည်းတွေနဲ့ ကြေးနီရေကန်ကို အပိုင်းပိုင်းဖြတ်ပြီး အဲဒီကြေးနီတွေကို ဗာဗုလုန်ဆီ သိမ်းသွားတယ်။ ဗိမာန်တော်လုပ်ငန်းမှာ သုံးတဲ့ ပြာခွက်၊ ဂေါ်ပြား၊ မီးငြိမ်းကိရိယာ၊ ဇလုံ၊ ခွက်၊ ကြေးနီအသုံးအဆောင်တွေကိုလည်း သိမ်းသွားတယ်။ ကိုယ်ရံတော်တပ်မှူးက ရွှေစင်ငွေစင်နဲ့လုပ်ထားတဲ့ အင်တုံ၊ မီးခဲအိုး၊ ဇလုံ၊ ပြာခွက်၊ ဆီမီးတိုင်၊ ခွက်၊ ဇလုံတွေကို သိမ်းသွားတယ်။ ယေဟောဝါရဲ့ အိမ်တော်အတွက် ရှောလမုန်မင်း လုပ်ထားတဲ့ တိုင်နှစ်တိုင်၊ ရေကန်၊ ရေကန်ကိုထမ်းထားတဲ့ ကြေးနီနွားရုပ် ၁၂ကောင်၊ တွန်းလှည်းတွေရဲ့ ကြေးနီပမာဏဟာ မချိန်တွယ်နိုင်လောက်အောင် များတယ်။ တိုင်တစ်တိုင်စီဟာ ၁၈ တောင် မြင့်တယ်။ လုံးပတ်ကို တိုင်းရင် ၁၂ တောင်ရှိတယ်။ လက်လေးသစ် ထူပြီး အခေါင်းပွဖြစ်တယ်။ တိုင်နှစ်တိုင်စလုံးဟာ ပုံစံအတူတူပဲ။ ကြေးနီနဲ့လုပ်ထားတဲ့ တိုင်ထိပ်ဖူးတစ်ခုစီက ၅ တောင်မြင့်တယ်။ ထိပ်ဖူးမှာရှိတဲ့ ကွန်ရက်နဲ့ သလဲသီးတွေကိုလည်း ကြေးနီနဲ့ လုပ်ထားတယ်။ ကွန်ရက်ရဲ့ပတ်လည်မှာ သလဲသီးအလုံးပေါင်း ၁၀၀ ရှိတဲ့အနက် သလဲသီး ၉၆ လုံးကို မြင်နေရတယ်။ အဲဒီအပြင် ကိုယ်ရံတော်တပ်မှူးက ပုရောဟိတ်မင်း စရာယ၊ လက်ထောက်ပုရောဟိတ် ဇေဖနိနဲ့ တံခါးစောင့်သုံးယောက်ကို ခေါ်သွားတယ်။ နန်းတွင်းအရာရှိ စစ်သူကြီးတစ်ယောက်၊ မြို့ထဲမှာရှိနေတဲ့ ဘုရင့်မိတ်ဆွေရင်း ခုနစ်ယောက်၊ စစ်သည်တွေကို စုဆောင်းတဲ့ ဗိုလ်ချုပ်ရဲ့ လက်ထောက်၊ မြို့ထဲမှာ ရှိနေတဲ့ ပြည်သူပြည်သား ၆၀ ကိုလည်း ခေါ်သွားတယ်။ ကိုယ်ရံတော်တပ်မှူး နေဗုဇာရဒန်က သူတို့ကို ရိဗလမြို့မှာရှိတဲ့ ဗာဗုလုန်ဘုရင်ဆီ ခေါ်သွားတယ်။ ဗာဗုလုန်ဘုရင်က သူတို့ကို ဟာမတ်နယ်မြေ၊ ရိဗလမြို့မှာ ကွပ်မျက်လိုက်တယ်။ ဒီလိုနဲ့ ယုဒလူတွေဟာ ဇာတိမြေကနေ ပြည်နှင်ခံခဲ့ရတယ်။ နေဗုခဒ်နေဇာက နန်းစံ ခုနစ်နှစ်မှာ ဂျူး ၃,၀၂၃ ယောက်ကို ဖမ်းခေါ်သွားတယ်။ နေဗုခဒ်နေဇာနန်းစံ ၁၈ နှစ်မှာ ဂျေရုဆလင်ကနေ လူ ၈၃၂ ယောက်ကို ဖမ်းခေါ်သွားတယ်။ နေဗုခဒ်နေဇာနန်းစံ ၂၃ နှစ်မှာ ကိုယ်ရံတော်တပ်မှူး နေဗုဇာရဒန်က ဂျူး ၇၄၅ ယောက်ကို ဖမ်းခေါ်သွားတယ်။ စုစုပေါင်း ၄,၆၀၀ ဖြစ်တယ်။ ဗာဗုလုန်ဘုရင် ဧဝိလမေရောဒက်က သူနန်းတက်စနှစ်မှာ ယုဒဘုရင် ယေခေါနိကို အကျဉ်းချထားရာကနေ လွှတ်ပေးလိုက်တယ်။ ယုဒဘုရင်ယေခေါနိ ပြည်နှင်ခံရပြီး ၃၇ နှစ်မြောက်၊ ၁၂ လပိုင်း၊ ၂၅ ရက်နေ့မှာ ဖြစ်တယ်။ ဗာဗုလုန်ဘုရင်က ယေခေါနိကို ကောင်းကောင်းမွန်မွန် ပြောဆိုဆက်ဆံပြီး ဗာဗုလုန်မှာရှိတဲ့ တခြားဘုရင်တွေထက် ချီးမြှောက်ထားတယ်။ ယေခေါနိဟာ အကျဉ်းသားဝတ်စုံကို ချွတ်ပြီး ဗာဗုလုန်ဘုရင်ရှေ့မှာ တစ်သက်လုံး စားသောက်ခွင့်ရတယ်။ သူအသက်ရှင်နေသမျှ ကာလပတ်လုံး သူ့အတွက် နေ့စဉ် အစားအသောက်ကို ဗာဗုလုန်ဘုရင် ပေးသနားတယ်။",24,Jer,52,ယေရမိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေရမိ/52/
audio/nwt_25_La_BU_01.mp3,လူစည်ကားခဲ့တဲ့မြို့ဟာ အခုတော့ တစ်ယောက်တည်း ထိုင်နေရပါလား။ လူမျိုးတွေအလယ်မှာ လူနေထူထပ်ခဲ့တဲ့မြို့ဟာ မုဆိုးမလို ဖြစ်နေပါလား။ ပြည်နယ်တွေအလယ်မှာ မင်းသမီးဖြစ်ခဲ့သူဟာ ကျွန်ခံနေရပါလား။ သူဟာ ညမှာ ရှိုက်ကြီးတငင် ငိုနေတယ်။ ပါးပြင်မှာ မျက်ရည်စိုရွှဲနေတယ်။ ချစ်ရသူတွေထဲမှာ သူ့ကိုနှစ်သိမ့်ပေးမယ့်သူ တစ်ယောက်မှ မရှိဘူး။ အပေါင်းအဖော်တွေလည်း သစ္စာဖောက်ကုန်ပြီ။ ရန်သူတွေ ဖြစ်ကုန်ပြီ။ ယုဒဟာ ပြည်နှင်ဒဏ်ခံရပြီ။ ဒုက္ခရောက်ပြီး ကျွန်ခံနေရပြီ။ လူမျိုးတွေအလယ်မှာ နေထိုင်ရပြီး နားခိုရာ ရှာမတွေ့ဘူး။ ဒုက္ခရောက်နေချိန်မှာ ညှဉ်းပန်းနှိပ်စက်သူတွေ သူ့ကို လာဖမ်းသွားကြပြီ။ ပွဲတော်လာတဲ့သူ တစ်ယောက်မှ မရှိလို့ ဇိအုန်ရဲ့လမ်းတွေ ညည်းတွားနေတယ်။ မြို့တံခါးတွေ ပျက်စီးနေတယ်။ ပုရောဟိတ်တွေ သက်ပြင်းချနေတယ်။ အပျိုစင်တွေ ဝမ်းနည်းပူဆွေး နေတယ်။ သူကိုယ်တိုင်လည်း ခါးသီးတဲ့ဝေဒနာ ခံစားနေရတယ်။ ရန်ဘက်တွေဟာ အခုတော့ သူ့သခင် ဖြစ်နေပြီ။ ရန်သူတွေ အပူအပင် ကင်းဝေးနေပြီ။ အပြစ်များလွန်းတဲ့ သူ့ကို ယေဟောဝါ ဝမ်းနည်းပူဆွေးစေပြီ။ သားသမီးတွေဟာ ရန်သူရှေ့မှာ သုံ့ပန်းဘဝ ရောက်သွားပြီ။ ဇိအုန်သမီးပျိုရဲ့ ခမ်းနားမြင့်မြတ်မှုတွေ ပျောက်ဆုံးသွားပြီ။ မင်းညီမင်းသားတွေဟာ စားကျက်ရှာမတွေ့တဲ့ သမင်ဖိုတွေလို ဖြစ်နေပြီ။ လိုက်ဖမ်းသူရှေ့မှာ မောဟိုက်နေပြီ။ ဂျေရုဆလင်ဟာ ဒုက္ခရောက်ပြီး အိုးမဲ့အိမ်မဲ့ဖြစ်ချိန်မှာ အတိတ်ကပိုင်ဆိုင်ခဲ့တဲ့ အဖိုးတန်အရာတွေကို ပြန်တမ်းတနေတယ်။ သူ့လူတွေ ရန်သူလက်ထဲ ရောက်ပြီး ကူကယ်ရာမဲ့နေချိန်မှာ ရန်သူတွေက သူ့အဖြစ်ကိုမြင်ပြီး သူကျဆုံးတာကို ရယ်မောကြတယ်။ ဂျေရုဆလင်ဟာ ကြီးလေးတဲ့အပြစ် ကျူးလွန်လို့ ရွံစရာဖြစ်သွားပြီ။ သူ့ကိုဂုဏ်တင်ခဲ့သူတွေ အခုတော့ သူအဝတ်ဗလာဖြစ်နေတာကို မြင်ပြီး အထင်သေးသွားပြီ။ သူကိုယ်တိုင်လည်း ညည်းတွားပြီး အရှက်တကွဲ လှည့်ထွက်သွားပြီ။ သူ့ရဲ့မသန့်ရှင်းမှုဟာ ဝတ်ရုံမှာ စွန်းထင်းနေတယ်။ အနာဂတ်အကြောင်း သူ မစဉ်းစားဘူး။ သူပြိုလဲသွားတာ မယုံနိုင်စရာပဲ။ နှစ်သိမ့်ပေးမယ့်သူ မရှိပါလား။ ယေဟောဝါဘုရား၊ ကျွန်တော့်ဒုက္ခကို မြင်လှည့်ပါ။ ရန်သူတွေ ကိုယ့်ဂုဏ်ကိုယ်ဖော် နေကြပြီ။ သူ့စည်းစိမ်တွေကို ရန်သူတွေ လက်ဝါးကြီးအုပ်လိုက်ပြီ။ လူမျိုးတော်နဲ့အတူ မစုဝေးရဘူးလို့ ကိုယ်တော် မိန့်မှာထားသူတွေ သန့်ရှင်းရာဌာနတော်ထဲ ဝင်လာတာကို သူမြင်နေရပြီ။ သူ့လူတွေ သက်ပြင်းချပြီး စားစရာ လိုက်ရှာနေရတယ်။ မသေရုံတမယ် စားရဖို့ တန်ဖိုးကြီးပစ္စည်းတွေ ပေးလိုက်ရတယ်။ အို ယေဟောဝါ၊ ကျွန်မဟာ တန်ဖိုးမရှိတဲ့မိန်းမလို ဖြစ်နေတာ မြင်လှည့်ပါ။ ဖြတ်သန်းသွားလာသူတို့၊ ကြည့်ကြပါဦး။ ဘယ်လိုမှ မနေကြဘူးလား။ ကျွန်မရဲ့ဝေဒနာမျိုး ဘယ်သူ ခံစားဖူးလို့လဲ။ ယေဟောဝါက အမျက်တော်ထွက်တဲ့နေ့မှာ ကျွန်မကို အဲဒီလိုခံစားစေတယ်။ ဘုရားက ကောင်းကင်ကနေ မီးလွှတ်ပြီး ကျွန်မအရိုးတွေကို လောင်ကျွမ်းစေတယ်။ ကျွန်မခြေရှေ့မှာ ပိုက်ကွန်ချထားတယ်။ အတင်းပဲ နောက်ပြန်လှည့်ခိုင်းတယ်။ စွန့်ပစ်ခံရတဲ့မိန်းမ ဖြစ်စေတယ်။ ကျွန်မ တစ်နေ့လုံး ဖျားနာနေတယ်။ ဘုရားက ကျွန်မအပြစ်တွေကို လက်တော်နဲ့စည်းနှောင်ပြီး ထမ်းပိုးလိုဖြစ်အောင် လုပ်တယ်။ အဲဒီထမ်းပိုးကို လည်ကုပ်ပေါ်တင်တဲ့အတွက် ကျွန်မမှာ အားအင်မဲ့နေပြီ။ ကျွန်မ မခုခံနိုင်သူတွေလက်ထဲကို ယေဟောဝါ အပ်လိုက်တယ်။ ကျွန်မရဲ့ ခွန်အားကြီးသူတွေကို ယေဟောဝါ ဖယ်ရှားလိုက်ပြီ။ လူငယ်တွေကို နင်းခြေဖို့ လူအုပ်ကို ဆင့်ခေါ်တယ်။ ယုဒသမီးပျိုကို စပျစ်ကျင်းမှာ ယေဟောဝါ နင်းနယ်တယ်။ ဒါတွေကြောင့် ကျွန်မ ငိုနေရပြီ။ မျက်ရည်တွေ ချောင်းလိုစီးနေပြီ။ နှစ်သိမ့်မယ့်သူ၊ အားပေးမယ့်သူ အလှမ်းဝေးနေတယ်။ ရန်သူတွေ အနိုင်ရသွားလို့ ကျွန်မရဲ့သားတွေ မရှိတော့ဘူး။ ဇိအုန်ဟာ လက်ဖြန့်ထားပေမဲ့ နှစ်သိမ့်ပေးမယ့်သူ မရှိဘူး။ ယာကုပ်ကို တိုက်ခိုက်ဖို့ ပတ်ဝန်းကျင်ရန်သူတွေကို ယေဟောဝါ အမိန့်ပေးထားတယ်။ ဂျေရုဆလင်ဟာ သူတို့အတွက် ရွံစရာဖြစ်နေပြီ။ ယေဟောဝါဟာ ဖြောင့်မတ်တယ်။ အမိန့်တော် ဖီဆန်မိလို့ ကျွန်မ အခုလိုဖြစ်ရတာ။ လူအပေါင်းတို့၊ နားထောင်ကြ။ ကျွန်မရဲ့ နာကျင်မှုကို ကြည့်ကြ။ ကျွန်မရဲ့ အပျိုလူပျိုတွေ သုံ့ပန်းဘဝ ရောက်ကုန်ပြီ။ ချစ်ရသူတွေကို ကျွန်မ ခေါ်နေလည်းပဲ သူတို့ သစ္စာဖောက်ကုန်ပြီ။ ပုရောဟိတ်တွေ၊ အသက်ကြီးသူတွေဟာ အသက်ဆက်နိုင်ဖို့ စားစရာရှာရင်း မြို့ထဲမှာ သေဆုံးကုန်ကြပြီ။ အို ယေဟောဝါ၊ ကြည့်ပါဦး။ ကျွန်မ ဒုက္ခလှလှ တွေ့နေပြီ။ ရင်ထဲမှာ ဗလောင်ဆူနေပြီ။ အကြီးအကျယ် ပုန်ကန်မိလို့ စိတ်ယောက်ယက်ခတ်နေပြီ။ အပြင်မှာ ဓားဘေးကြောင့် သေဆုံးကုန်ပြီ။ အိမ်ထဲမှာလည်း သေဘေးပဲ ရှိတယ်။ ကျွန်မရဲ့သက်ပြင်းချသံကို ကြားကြပေမဲ့ နှစ်သိမ့်မယ့်သူ မရှိဘူး။ ရန်သူတွေက ကျွန်မရဲ့ဘေးဆိုးအကြောင်း ကြားကြပြီ။ အဲဒီလိုဖြစ်အောင် ကိုယ်တော်လုပ်လို့ ဝမ်းသာနေကြတာ။ ဒါပေမဲ့ ကိုယ်တော်ပြောထားတဲ့နေ့ကို သူတို့ကြုံရမှာပါ။ ကျွန်မလိုပဲ ဖြစ်သွားကြမှာပါ။ ကျွန်မရဲ့ အပြစ်တွေအတွက် ကိုယ်တော် ပြင်းပြင်းထန်ထန် ဒဏ်ပေးသလို သူတို့ရဲ့ ဆိုးညစ်မှုတွေကို မြင်ပြီး ပြင်းပြင်းထန်ထန် ဒဏ်ပေးပါစေ။ ကျွန်မ အကြိမ်ကြိမ် သက်ပြင်းချနေရတယ်။ စိတ်နာကျင်နေတယ်။,25,La,1,မြည်တမ်းစကား,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မြည်တမ်းစကား/1/
audio/nwt_25_La_BU_02.mp3,ယေဟောဝါဟာ ဇိအုန်သမီးပျိုကို ဒေါသမိုးတိမ်နဲ့ ဖုံးလွှမ်းလိုက်ပြီပဲ။ အစ္စရေးရဲ့ အလှတရားကို ကောင်းကင်ကနေ မြေကြီးပေါ် ပစ်ချလိုက်ပြီ။ အမျက်တော်ထွက်တဲ့နေ့မှာ ခြေတင်ရာခုံကို သတိမရတော့ဘူး။ ယာကုပ်ရဲ့နေရာတွေကို ယေဟောဝါ မညှာမတာ ဝါးမျိုလိုက်ပြီ။ ယုဒသမီးပျိုရဲ့ ခံတပ်တွေကို ဒေါသတကြီး ဖြိုချလိုက်ပြီ။ သူ့နိုင်ငံနဲ့ မင်းညီမင်းသားတွေကို မြေပေါ် ဆွဲချပြီး ရှုတ်ချလိုက်ပြီ။ အစ္စရေးရဲ့ အစွမ်းခွန်အားကို ဒေါသတကြီး ချိုးပစ်တယ်။ အစ္စရေးကို ရန်သူတွေလာတိုက်တဲ့အခါ ညာလက်တော်ကို ရုပ်သိမ်းလိုက်တယ်။ အမျက်တော်ဟာ ပတ်လည်မှာရှိသမျှကို လောင်တဲ့မီးလို ယာကုပ်ကို လောင်နေတယ်။ ဘုရားဟာ ရန်သူလို လေးကိုတင်ထားတယ်။ ရန်ဘက်လို ညာလက်ကို ရွယ်ထားတယ်။ ငါတို့ချစ်ခင်ရသူတွေကို ကွပ်မျက်တယ်။ အမျက်တော်မီးကို ဇိအုန်သမီးပျိုရဲ့တဲအပေါ် သွန်းလောင်းတယ်။ ယေဟောဝါဟာ ငါတို့ရန်သူ ဖြစ်သွားပြီ။ အစ္စရေးကို ဝါးမျိုလိုက်ပြီ။ ဇိအုန်မျှော်စင်တွေကို ဝါးမျိုပြီး ခံတပ်တွေကို ဖျက်ဆီးလိုက်ပြီ။ ယုဒသမီးပျိုကို အကြီးအကျယ် ငိုကြွေးမြည်တမ်းစေတယ်။ ယေဟောဝါက သူ့တဲကို ယာခင်းထဲက တဲလို ဖြိုချတယ်။ ပွဲတော်ကို ဖျက်သိမ်းလိုက်တယ်။ ဇိအုန်မှာ ပွဲတော်နဲ့ ဥပုသ်နေ့ကို မေ့လျော့စေတယ်။ ဘုရင်နဲ့ ပုရောဟိတ်ကို အကြီးအကျယ် အမျက်ထွက်ပြီး အရေးမလုပ်တော့ဘူး။ ယေဟောဝါဟာ ပူဇော်ရာပလ္လင်ကို စွန့်ပယ်လိုက်ပြီ။ သန့်ရှင်းရာဌာနတော်ကို ပစ်ပယ်လိုက်ပြီ။ ခံတပ်မျှော်စင်တွေကို ရန်သူလက်ထဲ အပ်လိုက်ပြီ။ ပွဲတော်နေ့မှာ ကြွေးကြော်သလို ယေဟောဝါရဲ့ အိမ်တော်မှာ ရန်သူတွေ ကြွေးကြော်နေကြပြီ။ ယေဟောဝါက ဇိအုန်သမီးပျိုရဲ့ မြို့ရိုးကို ဖျက်ဆီးဖို့ ဆုံးဖြတ်ထားတယ်။ တိုင်းကြိုးကို ဆန့်တန်းလိုက်တယ်။ ဖျက်ဆီးဖို့ လက်တော်ကို မရုပ်သိမ်းဘူး။ ခံစစ်ကုန်းရိုးနဲ့ မြို့ရိုးကို ညည်းတွားငိုကြွေးစေတယ်။ အားလုံး ပြိုကျကုန်ပြီ။ ဇိအုန်မြို့တံခါးတွေ မြေကြီးထဲ နစ်မြုပ်ကုန်ပြီ။ ဇိအုန်ကန့်လန့်ကျင်တွေကို ချိုးဖျက်တယ်။ ဘုရင်နဲ့ မင်းညီမင်းသားတွေ လူမျိုးတွေအလယ်မှာ နေထိုင်ရတယ်။ ပညတ်ချက်တွေ လိုက်နာသူ တစ်ယောက်မှ မရှိဘူး။ ပရောဖက်တွေတောင် ယေဟောဝါဆီက စိတ်အာရုံကို မရတော့ဘူး။ ဇိအုန်သမီးပျိုရဲ့ အကြီးအကဲတွေ မြေပေါ်ထိုင်ပြီး နှုတ်ဆိတ်နေကြတယ်။ မြေမှုန့်ကို ခေါင်းပေါ်တင်ပြီး အထည်ကြမ်း ဝတ်ထားကြတယ်။ ဂျေရုဆလင်ရဲ့ အပျိုစင်တွေ ခေါင်းငိုက်စိုက်နဲ့ မြေမှာ ပြားပြားဝပ်နေပြီ။ ငိုရလွန်းလို့ ငါ့မျက်စိတွေ ညောင်းလှပြီ။ ရင်ထဲမှာ ဗလောင်ဆူနေတယ်။ အသည်းတွေ ကွဲကြေပြီး မြေပေါ် စီးကျနေတယ်။ ငါ့လူမျိုးသမီးပျို ပြိုလဲပြီး လူထုရင်ပြင်တွေမှာ နို့စို့နို့ညှာကလေးတွေ အားပြတ်နေလို့ပေါ့။ သူတို့ဟာ လူထုရင်ပြင်တွေမှာ ဒဏ်ရာရသူတွေလို အားပြတ်နေကြပြီ။ မိခင်ရင်ခွင်မှာ အသက်ယဲ့ယဲ့လေးပဲ ကျန်တော့တယ်။ အမေ၊ စားစရာသောက်စရာတွေကော လို့မေးနေကြတယ်။ အို ဂျေရုဆလင်သမီးပျို၊ မင်းကို ဘာနဲ့ ဥပမာပေးရမလဲ။ ဘာနဲ့ ခိုင်းနှိုင်းရမလဲ။ အို ဇိအုန်သမီးပျို၊ မင်းကို ဘာနဲ့ခိုင်းနှိုင်းပြီး နှစ်သိမ့်ပေးရမလဲ။ မင်းရဲ့ဒဏ်ရာဟာ ပင်လယ်ကြီးလောက် ကျယ်ပြောနေလို့ ဘယ်သူ ကုသပေးနိုင်မှာလဲ။ ပရောဖက်တွေဟာ မှားယွင်းတဲ့၊ အဓိပ္ပာယ်မရှိတဲ့ စိတ်အာရုံတွေကို မြင်မက်ကြတယ်။ သုံ့ပန်းဘဝ မရောက်ရလေအောင် မင်းရဲ့အမှားကို မဖော်ထုတ်ပေးကြဘူး။ မှားယွင်းတဲ့၊ လမ်းလွဲစေတဲ့ သတင်းစကားတွေပါတဲ့ စိတ်အာရုံကိုပဲ မြင်ကြတယ်။ လမ်းသွားလမ်းလာတွေ မင်းကိုကြည့်ပြီး လှောင်တဲ့အနေနဲ့ လက်ခုပ်တီးကြတယ်။ ဂျေရုဆလင်သမီးပျိုကို ခေါင်းတခါခါနဲ့ အံ့သြတကြီး ကြည့်ရင်း လှောင်ပြောင်ကြလိမ့်မယ်။ အလှတရားနဲ့ ပြည့်စုံတဲ့မြို့၊ မြေတစ်ပြင်လုံးရဲ့ ရွှင်လန်းစရာမြို့ ဆိုတာ ဒီမြို့တဲ့လား ဆိုပြီး ပြောကြတယ်။ ရန်သူတွေ မင်းကိုဝါးမျိုဖို့ ပါးစပ်ဟထားကြတယ်။ လှောင်ပြောင်ကြတယ်။ အံကြိတ်ခံပြင်းနေကြတယ်။ သူ့ကို မျိုချလိုက်ပြီ။ ငါတို့စောင့်မျှော်နေတဲ့နေ့ ရောက်လာပြီ။ ဒီလိုနေ့မျိုး မြင်ရပြီဟေ့ လို့ပြောကြတယ်။ ယေဟောဝါက ရည်ရွယ်ထားတဲ့အတိုင်း လုပ်ဆောင်တယ်။ အရင်ကမိန့်မှာခဲ့တာကို အကောင်အထည်ဖော်တယ်။ မညှာမတာ ဖြိုချတယ်။ ရန်သူတွေကို မင်းအပေါ် အောင်ပွဲဆင်ပြီး ဝမ်းမြောက်ခွင့်ပေးတယ်။ ရန်ဘက်တွေရဲ့ အစွမ်းခွန်အားကို ချီးမြှောက်တယ်။ အို ဇိအုန်သမီးပျိုရဲ့ မြို့ရိုး၊ ယေဟောဝါကို လူတွေ အော်ဟစ်အကူအညီတောင်းနေတယ်။ မျက်ရည်တွေ နေ့ရောညပါ ချောင်းလို စီးဆင်းပါစေ။ အနားမယူနဲ့။ မနားတမ်း ငိုလိုက်ပါ။ တစ်ညလုံး ငိုကြွေးပါ။ ရေသွန်ချသလို ယေဟောဝါရှေ့မှာ ရင်ဖွင့်ချလိုက်ပါ။ လမ်းထောင့်တိုင်းမှာ ငတ်ပြတ်နေတဲ့ သားသမီးတွေ အသက်ချမ်းသာရအောင် လက်ဖြန့်ဆုတောင်းပါ။ အို ယေဟောဝါ၊ ကိုယ်တော် ပြင်းပြင်းထန်ထန် ဒဏ်ခတ်လိုက်တဲ့သူကို ကြည့်ပါဦး။ မိခင်တွေဟာ ကိုယ့်ရင်သွေးတွေ၊ ကျန်းကျန်းမာမာ မွေးထုတ်ခဲ့တဲ့ သားသမီးတွေရဲ့ အသားကို စားသင့်သလား။ ယေဟောဝါရဲ့ သန့်ရှင်းရာဌာနတော်မှာ ပုရောဟိတ်တွေ၊ ပရောဖက်တွေ အသတ်ခံရသင့်သလား။ လူကြီးလူငယ်ပါမကျန် လမ်းပေါ် လဲသေနေကြတယ်။ အပျိုလူပျိုတွေ ဓားဘေးကြောင့် ကျဆုံးကုန်ပြီ။ အမျက်တော်ထွက်တဲ့နေ့မှာ သူတို့ကို ကွပ်မျက်တယ်။ မညှာမတာ ကွပ်မျက်တယ်။ အရပ်ရပ်က ကြောက်မက်ဖွယ်ရာတွေကို ကိုယ်တော်ဖိတ်ခေါ်နေတာ ပွဲတော်နေ့ကျနေတာပဲ။ ယေဟောဝါ အမျက်ထွက်တဲ့နေ့မှာ အသက်ရှင်လွတ်မြောက်သူ တစ်ယောက်မှ မရှိဘူး။ ငါမွေးထုတ်ပြီး ကျွေးမွေးစောင့်ရှောက်ခဲ့သူတွေကို ရန်သူ ချေမှုန်းလိုက်ပြီ။,25,La,2,မြည်တမ်းစကား,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မြည်တမ်းစကား/2/
audio/nwt_25_La_BU_03.mp3,ငါဟာ အမျက်တော်ကြိမ်လုံးကြောင့် ဒုက္ခခံနေရသူပါ။ ဘုရားက ငါ့ကို မောင်းထုတ်ပြီး အလင်းထဲမှာ မဟုတ်ဘဲ အမှောင်ထဲမှာ လျှောက်ခိုင်းနေတယ်။ ငါ့ကို တစ်နေ့လုံး လက်တော်နဲ့ အကြိမ်ကြိမ် ဒဏ်ခတ်နေတယ်။ ငါ့ကို အရိုးပေါ်အရေတင် ဖြစ်စေတယ်။ အရိုးတွေကို ချိုးပစ်တယ်။ ဘုရားက ငါ့ကို ဝိုင်းထားတယ်။ ခါးသီးတဲ့အဆိပ်တွေ၊ အခက်အခဲတွေနဲ့ ဝိုင်းရံထားတယ်။ ဟိုးတုန်းက သေဆုံးသွားသူတွေလို အမှောင်ထဲမှာ အတင်းထိုင်ခိုင်းတယ်။ ငါမလွတ်မြောက်နိုင်အောင် တံတိုင်းခတ်ထားတယ်။ ကြေးနီခြေကျဉ်းတွေ ခတ်ထားတယ်။ အသည်းအသန် အော်ဟစ်အကူအညီတောင်းပေမဲ့ ငါ့ဆုတောင်းချက်ကို နားမထောင်ဘူး။ ငါ့လမ်းတွေကို ဆစ်ထားတဲ့ကျောက်တုံးတွေနဲ့ ပိတ်ဆို့ထားတယ်။ လမ်းတွေကို ကွေ့ကောက်စေတယ်။ ငါ့ကို တိုက်ဖို့ ဝက်ဝံလို ချောင်းမြောင်းပြီး ခြင်္သေ့လို ဝပ်နေတယ်။ လမ်းပေါ်ကနေ တွန်းချတယ်။ အပိုင်းပိုင်း ဆွဲဖဲ့တယ်။ လူသူကင်းမဲ့စေတယ်။ လေးကိုတင်ပြီး ငါ့ကို ပစ်မှတ်အဖြစ် ချိန်ရွယ်တယ်။ မြားကျည်တောက်ထဲက မြားတွေနဲ့ ငါ့ကျောက်ကပ်တွေကို ခွင်းပစ်တယ်။ ငါဟာ လူတွေ ဝိုင်းဟားစရာ၊ တစ်နေ့လုံး သီချင်းဖွဲ့ဆိုစရာ ဖြစ်နေတယ်။ ငါ့ကို ခါးသီးတဲ့အရာတွေနဲ့ ဗိုက်ဝစေတယ်။ ဒေါနနဲ့ ဝစေတယ်။ ကျောက်စရစ်ခဲ ကျွေးပြီး ငါ့သွားတွေကို ချိုးပစ်တယ်။ ငါ့ကို ပြာထဲမှာ လူးလိမ့်စေတယ်။ ကျွန်တော့်ကို စိတ်ငြိမ်သက်မှု မပေးဘူး။ ကောင်းတာတွေကို မေ့ကုန်ပြီ။ ဒါကြောင့် ငါ့ရဲ့ခမ်းနားမှုတွေ၊ ယေဟောဝါ အပေါ်ထားတဲ့ မျှော်လင့်ချက်တွေ ပျက်စီးသွားပြီ လို့ ကျွန်တော်ပြောတယ်။ ကျွန်တော် ဒုက္ခရောက်ပြီး အိုးမဲ့အိမ်မဲ့ဖြစ်နေတာ၊ ဒေါနနဲ့ ခါးသီးတဲ့အဆိပ်ပဲ စားနေရတာကို သတိရလှည့်ပါ။ ကိုယ်တော် ကျိန်းသေသတိရပြီး ကျွန်တော့်ကို ကူညီပေးဖို့ ကိုယ်ကို ကိုင်းညွတ်လိမ့်မယ်။ အဲဒါကို ကျွန်တော့်စိတ်ထဲ ပြန်အမှတ်ရနေတယ်။ ဒါကြောင့် စိတ်ရှည်ရှည်နဲ့ စောင့်နေပါ့မယ်။ ယေဟောဝါရဲ့ ခိုင်မြဲတဲ့မေတ္တာကြောင့် ကျွန်တော်တို့ ဇာတ်သိမ်းသွားမှာ မဟုတ်ဘူး။ ကရုဏာတော် ဘယ်တော့မှ မကုန်ဆုံးဘူး။ ကရုဏာတော်ဟာ မနက်တိုင်း သစ်လွင်နေတယ်။ သစ္စာတရား ကြီးမားလှတယ်။ ယေဟောဝါဟာ ငါ့ဝေစုပဲ။ ဒါကြောင့် ကိုယ်တော့်ကို စိတ်ရှည်ရှည်နဲ့ စောင့်မယ် လို့ ကျွန်တော်ပြောတယ်။ ယေဟောဝါဟာ မိမိကို မျှော်လင့်နေသူအပေါ်၊ မိမိကို အမြဲရှာဖွေနေသူအပေါ် ကောင်းမြတ်တယ်။ ယေဟောဝါရဲ့ ကယ်တင်ခြင်းကို နှုတ်ဆိတ်ပြီး စောင့်နေတာ ကောင်းတယ်။ လူဟာ ငယ်ရွယ်တုန်း ထမ်းပိုးထမ်းတာ ကောင်းတယ်။ သူ့အပေါ် ဘုရား ထမ်းပိုးတင်တဲ့အခါ တစ်ယောက်တည်း ထိုင်ပြီး နှုတ်ဆိတ်နေပါစေ။ မျှော်လင့်ချက် ရှိကောင်းရှိနိုင်တဲ့အတွက် မျက်နှာကို မြေမှာအပ်ထားပါစေ။ ပါးရိုက်တဲ့သူကို ပါးရိုက်ခွင့်ပေးပါစေ။ စော်ကားမှုတွေကို အပြည့်အဝ ခံရပါစေ။ ငါတို့ကို ယေဟောဝါ ထာဝစဉ် စွန့်ပစ်ထားမှာ မဟုတ်ဘူး။ ဘုရားက ဝမ်းနည်းပူဆွေးစေပေမဲ့ ခိုင်မြဲတဲ့မေတ္တာတော် ကြွယ်ဝတဲ့အတိုင်း ကရုဏာလည်း ပြလိမ့်မယ်။ လူတွေကို ဒုက္ခရောက်စေဖို့၊ သောကရောက်စေဖို့ အလိုမရှိဘူး။ အကျဉ်းသားတွေကို နင်းခြေတာ၊ အမြင့်ဆုံးအရှင်ရှေ့မှာ တရားမျှတစွာ မစီရင်ပေးတာ၊ ဖြတ်စားလျှပ်စား လုပ်ပြီး အမှုရှုံးစေတာ၊ ဒါတွေကို ယေဟောဝါ သည်းမခံဘူး။ ယေဟောဝါ အမိန့်မပေးဘဲ ဘယ်သူ အမိန့်ပေးပြီး အဲဒီအတိုင်းဖြစ်အောင် လုပ်နိုင်လို့လဲ။ အမြင့်ဆုံးအရှင်ရဲ့ နှုတ်ကနေ ကောင်းတာရော မကောင်းတာရော အတူ ထွက်မလာဘူး။ ကိုယ့်အပြစ်နဲ့ ကိုယ်ခံရတာကို ဘာလို့ မကျေမနပ် ဖြစ်နေရမှာလဲ။ ငါတို့ရဲ့လမ်းစဉ်တွေကို အသေအချာ ဆန်းစစ်ပြီး ယေဟောဝါဆီ ပြန်သွားကြစို့။ ကောင်းကင်မှာရှိတဲ့ ဘုရားသခင်ဆီ စိတ်ရင်းမှန်နဲ့ လက်ဖြန့်ဆုတောင်းကြစို့- ကျွန်တော်တို့ ပြစ်မှားမိပါပြီ။ ပုန်ကန်မိပါပြီ။ ကျွန်တော်တို့ကို ကိုယ်တော် ခွင့်မလွှတ်ဘူး။ ကျွန်တော်တို့ မလာနိုင်အောင် အမျက်တော်နဲ့ ကာဆီးထားတယ်။ လိုက်ဖမ်းပြီး မညှာမတာ ကွပ်မျက်တယ်။ ကျွန်တော်တို့ရဲ့ ဆုတောင်းချက်တွေ ရှေ့တော် မရောက်နိုင်အောင် တိမ်ထုကြီးနဲ့ ကာဆီးထားတယ်။ ကျွန်တော်တို့ကို လူပုံအလယ်မှာ အညစ်အကြေး၊ အမှိုက်သရိုက် ဖြစ်စေတယ်။ ငါတို့ကို ဝါးမျိုဖို့ ရန်သူတွေ ပါးစပ်ဟထားကြတယ်။ ကြောက်လန့်စရာတွေ၊ တွင်းတွေ၊ လူသူကင်းမဲ့တာတွေ၊ ဒဏ်ရာဒဏ်ချက်တွေဟာ ငါတို့ရဲ့ဝေစုပဲ။ ငါ့လူမျိုးသမီးပျိုရဲ့ ဒဏ်ရာကြောင့် ငါ့မျက်ရည်တွေ ချောင်းလိုစီးနေတယ်။ မနားတမ်း ဆက်တိုက် ငိုနေတယ်။ ကောင်းကင်ပေါ်ကနေ ယေဟောဝါ ငုံ့ပြီး မကြည့်မချင်း ငါငိုနေမယ်။ ငါ့မြို့မှာရှိတဲ့ သမီးပျိုတွေရဲ့အဖြစ်ကို မြင်နေရလို့ ငါ့မှာ ဝမ်းနည်းကြေကွဲနေတယ်။ ငှက်ဖမ်းသလို ရန်သူတွေက အကြောင်းမရှိဘဲ ငါ့ကို လိုက်ဖမ်းနေကြတယ်။ ငါ့ကို တွင်းထဲမှာ အဆုံးစီရင်ကြတယ်။ ကျောက်ခဲနဲ့ ပေါက်ကြတယ်။ ခေါင်းပေါ် ရေတွေ ဒလဟောစီးကျနေတဲ့အတွက် သေပါပြီ လို့ ငါပြောမိတယ်။ အို ယေဟောဝါ၊ တွင်းနက်ထဲကနေ နာမတော်ကို အော်ခေါ်ပါတယ်။ ကျွန်တော့်အသံကို ကြားလှည့်ပါ။ လွတ်မြောက်နိုင်ဖို့ အော်ဟစ်အကူအညီတောင်းတဲ့အခါ နားပိတ်မထားပါနဲ့။ ကျွန်တော် အော်ခေါ်တဲ့နေ့မှာအနားရောက်လာပြီး မကြောက်ပါနဲ့ လို့ ကိုယ်တော် ပြောတယ်။ အို ယေဟောဝါ၊ ကျွန်တော့်အမှုကို ကိုယ်တော် ခုခံကာကွယ်ပေးတယ်။ ကျွန်တော့်အသက်ကို ရွေးယူတယ်။ ယေဟောဝါဘုရား၊ ကျွန်တော် မတရားခံရတာကို ကိုယ်တော် မြင်ပါပြီ။ တရားမျှတစွာ စီရင်ပေးလှည့်ပါ။ ကျွန်တော့်ကို လက်စားချေနေတာ၊ မကောင်းကြံတာကိုလည်း မြင်ပါပြီ။ အို ယေဟောဝါ၊ ကျွန်တော့်ကို ကဲ့ရဲ့ထေ့ငေါ့နေတာ၊ မကောင်းကြံတာ၊ ဆန့်ကျင်သူတွေရဲ့စကား၊ ကျွန်တော့် မကောင်းကြောင်း တစ်နေ့လုံး တီးတိုးပြောနေတာကို ကိုယ်တော်ကြားပါပြီ။ ထိုင်နေနေ၊ ထနေနေ ကျွန်တော့်အကြောင်း သီချင်းဖွဲ့ဆိုပြီး လှောင်နေတာကို ကြည့်လှည့်ပါဦး။ အို ယေဟောဝါ၊သူတို့လုပ်ရပ်တွေအတိုင်း ကိုယ်တော် ပြန်ဆပ်ပေးလိမ့်မယ်။ ကျိန်စာတိုက်ထားတဲ့အတိုင်း သူတို့ကို အကြင်နာတရား ကင်းမဲ့စေမယ်။ အို ယေဟောဝါ၊ သူတို့ကို ဒေါသတကြီး လိုက်ဖမ်းပြီး ကောင်းကင်အောက်ကနေ အစတုံး ဖျက်ဆီးလိမ့်မယ်။,25,La,3,မြည်တမ်းစကား,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မြည်တမ်းစကား/3/
audio/nwt_25_La_BU_04.mp3,တောက်ပတဲ့ရွှေစင် အရောင်မှိန်သွားပြီပဲ။ သန့်ရှင်းရာဌာနတော်ရဲ့ ကျောက်တုံးတွေ လမ်းထောင့်တိုင်းမှာ ပြန့်ကျဲနေပြီပဲ။ ရိုသေလေးစားခံခဲ့ရတဲ့ ဇိအုန်သားတွေ၊ ရွှေစင်လို အဖိုးတန်တဲ့သူတွေဟာ အိုးထိန်းသမားလုပ်တဲ့ မြေအိုးတွေလို ယူမှတ်ခံရပြီပဲ။ ခွေးအတွေတောင် သားငယ်တွေကို နို့တိုက်တယ်။ ငါ့လူမျိုး သမီးပျိုကတော့ ကန္တာရထဲက ငှက်ကုလားအုတ်တွေလို ရက်စက်တယ်။ နို့စို့ကလေးတွေရဲ့ လျှာဟာ နို့ဆာလို့ အာခေါင်မှာ ကပ်နေတယ်။ ကလေးတွေ စားစရာတောင်းပေမဲ့ ဘယ်သူမှ မပေးကြဘူး။ စားကောင်းသောက်ဖွယ် စားသုံးခဲ့သူတွေဟာ လမ်းမှာ ငတ်မွတ်ပြီး လဲကျနေပြီ။ ကြက်သွေးရောင်အဝတ်တွေ ဝတ်ပြီး ကြီးပြင်းလာသူတွေ ပြာပုံပေါ် ရောက်နေပြီ။ ငါ့လူမျိုးသမီးပျိုခံရတဲ့ အပြစ်ဒဏ်ဟာ သောဒုံမြို့ခံရတဲ့ အပြစ်ဒဏ်ထက် ပိုကြီးတယ်။ သောဒုံမြို့ဟာ ကူညီမယ့်သူမရှိဘဲ တစ်ခဏအတွင်း ပျက်စီးသွားတယ်။ ဇိအုန်ရဲ့ နာဇရိလူတွေဟာ နှင်းပွင့်ထက် စင်ကြယ်ပြီး နို့ရည်ထက် ဖြူခဲ့တယ်။ သန္တာကျောက်ထက် နီပြီး နီလာကျောက်လို တောက်ပခဲ့တယ်။ အခုတော့ သူတို့ရုပ်ရည်ဟာ ကျပ်ခိုးထက်တောင် မည်းနေပြီ။ လမ်းမှာ သူတို့ကို မမှတ်မိတော့ဘူး။ အရိုးပေါ် အရေတင် ဖြစ်နေပြီ။ ထင်းတုံးလို ခြောက်နေပြီ။ ဓားဘေးကြောင့် သေတဲ့သူတွေဟာ အငတ်ဘေးကြောင့် သေတဲ့သူတွေ၊ စားစရာမရှိလို့ အားပြတ်နေသူတွေ၊ ဓားထိုးခံရသူတွေထက် ပိုကောင်းတယ်။ သနားစာနာတတ်တဲ့ မိန်းမတွေဟာ သားသမီးကို ပြုတ်စားကြတယ်။ ငါ့လူမျိုးသမီးပျို ဒုက္ခရောက်ချိန်မှာ အဲဒီကလေးတွေဟာ ညည်းတွားငိုကြွေးချိန်မှာ စားရတဲ့အစာ ဖြစ်ရရှာတယ်။ ယေဟောဝါ အမျက်ထွက်နေတယ်။ အမျက်တော်မီး သွန်းလောင်းတယ်။ ဇိအုန်ကို မီးရှို့တယ်။ ဇိအုန်ရဲ့ အုတ်မြစ်တွေ မီးလောင်သွားတယ်။ ဂျေရုဆလင်မြို့တံခါးထဲ ရန်သူတွေ ဝင်လာတဲ့အခါ မြေကြီးဘုရင်တွေ၊ ပြည်သူပြည်သားတွေ မယုံနိုင်အောင် ဖြစ်နေတယ်။ ဒါဟာ ပရောဖက်တွေ၊ ပုရောဟိတ်တွေရဲ့ အပြစ်ကြောင့်ပဲ။ သူတို့က မြို့ထဲမှာ ဖြောင့်မတ်သူတွေကို သတ်ဖြတ်ခဲ့ကြတယ်။ သူတို့ဟာ လမ်းပေါ်မှာ မမြင်မကန်း လျှောက်သွားနေကြတယ်။ သွေးစွန်းနေတဲ့အတွက် သူတို့အဝတ်ကို ဘယ်သူမှ မထိရဲကြဘူး။ မသန့်ရှင်းသူတို့၊ ထွက်သွားကြ။ ထွက်သွားကြ။ ထွက်သွားကြ။ ကျုပ်တို့ကို မထိကြနဲ့ လို့ လူတွေပြောကြတယ်။ သူတို့ အိုးမဲ့အိမ်မဲ့ဖြစ်ပြီး လျှောက်သွားနေကြတယ်။ လူမျိုးခြားတွေက ငါတို့နဲ့အတူ သူတို့ ဒီမှာဆက်နေလို့ မရဘူး။ ယေဟောဝါက သူတို့ကို ကွဲလွင့်စေတယ်။ မျက်နှာသာ မပေးတော့ဘူး။ ပုရောဟိတ်တွေကို လူတွေ မလေးစားကြဘူး။ အကြီးအကဲတွေကိုလည်း မျက်နှာသာ မပေးကြဘူး လို့ပြောကြတယ်။ အခုတောင် ကူညီမယ့်သူကို မျှော်နေပေမဲ့ မျက်စိညောင်းတာပဲ အဖတ်တင်တယ်။ မကယ်တင်နိုင်တဲ့ လူမျိုးဆီက အကူအညီကို စောင့်ပြီးရင်း စောင့်နေရတယ်။ ရန်သူတွေ လိုက်ဖမ်းတဲ့အတွက် လူထုရင်ပြင်တွေမှာ ငါတို့ မလျှောက်ရဲကြဘူး။ ငါတို့ရဲ့အဆုံး နီးလာပြီ။ ငါတို့ရဲ့ နေ့ရက်တွေ ကုန်ဆုံးသွားပြီ။ နောက်ဆုံးအချိန် ရောက်လာပြီ။ ငါတို့ကို လိုက်ဖမ်းသူတွေဟာ ကောင်းကင်ပေါ်က လင်းယုန်တွေထက် မြန်တယ်။ ငါတို့ကို တောင်တန်းတွေပေါ်မှာ လိုက်ဖမ်းကြတယ်။ တောကန္တာရမှာ ချောင်းမြောင်းကြတယ်။ ယေဟောဝါ ဘိသိက်ပေးထားသူ၊ ငါတို့ရဲ့ ထွက်သက်ဝင်သက်ဟာ သူတို့ရဲ့ တွင်းကြီးထဲမှာ အဖမ်းခံရပြီ။ လူမျိုးတွေအလယ်မှာ သူ့အရိပ်ကိုခိုပြီး နေထိုင်ကြမယ် လို့ ငါတို့ ပြောခဲ့ဖူးတယ်။ ဥဇပြည်မှာနေထိုင်တဲ့ ဧဒုံသမီးပျို၊ ရွှင်လန်းဝမ်းမြောက်ပါ။ ဒါပေမဲ့ မင်းလည်း ဘုရားသခင်ရဲ့ခွက်ကို သောက်ရမယ်။ မူးအောင်သောက်ပြီး အဝတ်ဗလာ ဖြစ်ရမယ်။ အို ဇိအုန်သမီးပျို၊ မင်း ခံရမယ့်အပြစ်ဒဏ် ပြီးဆုံးပြီ။ ဘုရားက မင်းကို ပြည်နှင်ခံဘဝ ပြန်ရောက်စေတော့မှာ မဟုတ်ဘူး။ အို ဧဒုံသမီးပျို၊ မင်းအပြစ်တွေကို ဘုရား အာရုံစိုက်လိမ့်မယ်။ ဖော်ထုတ်လိမ့်မယ်။,25,La,4,မြည်တမ်းစကား,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မြည်တမ်းစကား/4/
audio/nwt_25_La_BU_05.mp3,အို ယေဟောဝါ၊ ကျွန်တော်တို့ ဘာတွေကြုံနေရတယ်ဆိုတာ သတိရပေးပါ။ ကျွန်တော်တို့ အရှက်ကွဲနေရတာကို မြင်လှည့်ပါ။ ကျွန်တော်တို့ရဲ့အမွေဟာ သူစိမ်းတွေဆီ၊ အိမ်တွေဟာ လူမျိုးခြားတွေဆီ ရောက်သွားပြီ။ ကျွန်တော်တို့ဟာ မိဘမဲ့တွေ၊ ဖတဆိုးလေးတွေ ဖြစ်နေပြီ။ အမေတွေလည်း မုဆိုးမလို ဖြစ်နေပြီ။ ငွေပေးပြီး ရေကို ပြန်ဝယ်သောက်နေရတယ်။ ထင်းကိုလည်း ဝယ်ရတယ်။ ရန်သူတွေ ကျွန်တော်တို့ကို ဖမ်းမိတော့မယ်။ ကျွန်တော်တို့ နွမ်းလျနေပေမဲ့ လုံးဝမနားရဘူး။ လောက်ငရုံ စားရဖို့အရေး အီဂျစ်နဲ့ အဆီးရီးယားဆီ လက်ဖြန့်တောင်းနေရတယ်။ အပြစ်ကျူးလွန်ခဲ့တဲ့ ဘိုးဘေးတွေ မရှိတော့ပေမဲ့ သူတို့ရဲ့ အမှားတွေအတွက် ကျွန်တော်တို့ ခံနေရတယ်။ အခုတော့ ကျွန်တွေက ကျွန်တော်တို့ကို အုပ်ချုပ်နေတယ်။ သူတို့လက်ကနေ ကယ်မယ့်သူ မရှိဘူး။ တောကန္တာရထဲက ဓားဘေးကြောင့် ကျွန်တော်တို့ အသက်ကိုရင်းပြီး စားစရာ ရှာနေရတယ်။ ဆာလွန်းလို့ အရေပြားဟာ မီးဖိုကြီးလို ပူလောင်နေတယ်။ ဇိအုန်မှာရှိတဲ့ ဇနီးသည်တွေ၊ ယုဒမြို့တွေမှာရှိတဲ့ အပျိုစင်တွေကို သူတို့ စော်ကားကြတယ်။ မင်းညီမင်းသားတွေရဲ့လက်ကို ကြိုးနဲ့ချည်ပြီး ချိတ်ဆွဲထားကြတယ်။ အကြီးအကဲတွေကိုလည်း မလေးစားကြဘူး။ လူငယ်တွေ ကြိတ်ဆုံကျောက် ထမ်းနေရတယ်။ ချာတိတ်တွေ ထင်းစည်းသယ်ရင်း ခလုတ်တိုက်လဲကြတယ်။ မြို့တံခါးမှာ အကြီးအကဲတွေ မရှိတော့ဘူး။ လူငယ်တွေလည်း တူရိယာတွေ မတီးမှုတ်တော့ဘူး။ ကျွန်တော်တို့ စိတ်မပျော်တော့ဘူး။ ကျွန်တော်တို့ရဲ့ ကခုန်ခြင်းဟာ ညည်းတွားငိုကြွေးစရာ ဖြစ်သွားပြီ။ ခေါင်းပေါ်က သရဖူ ပြုတ်ကျသွားပြီ။ အပြစ်ကျူးလွန်ခဲ့လို့ ကျွန်တော်တို့ အဖြစ်ဆိုးကြုံနေရပြီ။ ဒါကြောင့် ကျွန်တော်တို့ စိတ်နာကျင်နေတယ်။ ဒါတွေကြောင့် မျက်စိတွေ မှုန်ဝါးနေတယ်။ ဇိအုန်တောင်မှာ လူသူကင်းမဲ့နေတဲ့အတွက် အခု မြေခွေးတွေ ကျက်စားနေပြီ။ အို ယေဟောဝါ၊ ကိုယ်တော်ဟာ ထာဝစဉ် နန်းထိုင်တယ်။ ရာဇပလ္လင်ဟာ နောင်လာနောက်သား အဆက်ဆက် တည်မြဲတယ်။ ကျွန်တော်တို့ကို ဘာလို့ ထာဝစဉ် မေ့ထားတာလဲ။ ဘာလို့ အကြာကြီး စွန့်ပစ်ထားတာလဲ။ အို ယေဟောဝါ၊ ကျွန်တော်တို့ကို ပြန်ခေါ်ပါတော့။ ဝမ်းမြောက်ဝမ်းသာ ပြန်လာပါ့မယ်။ ဟိုးအရင်ကလို ကျွန်တော်တို့ရဲ့ နေ့ရက်တွေကို သစ်လွင်စေပါ။ ဒါပေမဲ့ ကျွန်တော်တို့ကို ကိုယ်တော် လုံးလုံး စွန့်ပစ်ထားတယ်။ အမျက်တော် ထွက်နေတုန်းပဲ။,25,La,5,မြည်တမ်းစကား,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မြည်တမ်းစကား/5/
audio/nwt_26_Eze_BU_01.mp3,သုံးဆယ်ပြည့်နှစ်၊ လေးလပိုင်း၊ ငါးရက်နေ့မှာ ကျွန်တော်ဟာ ပြည်နှင်ခံတွေနဲ့အတူ ခေဗာမြစ်နားမှာ ရှိနေတုန်းကောင်းကင်ပွင့်ပြီးဘုရားသခင်ဆီက စိတ်အာရုံတွေကို မြင်ရတယ်။ ဘုရင်ယေခေါနိ ပြည်နှင်ဒဏ်ခံရပြီး ငါးနှစ်မြောက်၊ ငါးရက်နေ့မှာ၊ ပုရောဟိတ်ဗုဇိရဲ့သား ကျွန်တော် ယေဇကျေလ ဆီ ယေဟောဝါရဲ့ စကားတော် ရောက်လာတယ်။ ခါလဒဲပြည်၊ ခေဗာမြစ်နားမှာရှိနေတုန်း ကျွန်တော့်အပေါ် ယေဟောဝါရဲ့ လက်တော် သက်ရောက်လာတယ်။ ကျွန်တော်ကြည့်လိုက်တဲ့အခါ မြောက်အရပ်ကနေ လေပြင်းမုန်တိုင်း တိုက်ခတ်လာတာကို မြင်တယ်။ ပြိုးပြိုးပြက်ပြက် လက်နေတဲ့ မီးနဲ့ တိမ်ထုကြီးကိုလည်း မြင်တယ်။ အဲဒီမီးထဲမှာ ပယင်းလိုမျိုး အရာတစ်ခု ရှိနေတယ်။ သတ္တဝါလေးပါးနဲ့တူတဲ့အရာလည်း ရှိနေတယ်။ တစ်ပါးစီက လူ့အသွင်ရှိကြတယ်။ တစ်ပါးစီမှာ မျက်နှာလေးခု၊ အတောင်လေးခုစီ ရှိတယ်။ ခြေထောက်တွေဟာ ဖြောင့်တန်းပြီး ပြောင်လက်နေတဲ့ ကြေးနီရောင် ထနေတယ်။ ခြေဖဝါးတွေဟာ နွားခွာနဲ့ တူတယ်။ အတောင်လေးခုအောက်မှာ လူ့လက်တွေ ရှိတယ်။ လေးပါးစလုံးမှာ မျက်နှာတွေ၊ အတောင်တွေရှိတယ်။ အတောင်တွေ တစ်ခုနဲ့တစ်ခု ထိနေတယ်။ လေးပါးစလုံးဟာ သွားတဲ့အခါ မကွေ့ဘဲ တည့်တည့်သွားတယ်။ သူတို့ရဲ့ မျက်နှာပုံစံကတော့ လေးပါးစလုံးမှာ လူမျက်နှာရှိတယ်။ ညာဘက်မှာ ခြင်္သေ့ မျက်နှာ၊ ဘယ်ဘက်မှာ နွား မျက်နှာရှိတယ်။ လေးပါးစလုံးမှာ လင်းယုန် မျက်နှာ ရှိတယ်။ သူတို့ရဲ့မျက်နှာက အဲဒီလိုပုံစံရှိတယ်။ အတောင်တွေကို အပေါ်ဘက် ဖြန့်ထားတယ်။ လေးပါးစလုံးမှာ တစ်ခုနဲ့တစ်ခုထိနေတဲ့ အတောင်နှစ်ခုစီ၊ ကိုယ်ခန္ဓာကိုဖုံးထားတဲ့ အတောင်နှစ်ခုစီ ရှိတယ်။ လေးပါးစလုံး ရှေ့တည့်တည့် သွားတယ်။ စွမ်းအားတော် သွားစေချင်တဲ့ ဘယ်နေရာမဆို သွားတယ်။ သွားတဲ့အခါ ကွေ့စရာမလိုဘူး။ သတ္တဝါတွေရဲ့ ပုံသဏ္ဌာန်ဟာ မီးကျီးခဲတွေနဲ့တူတယ်။ တောက်ပတဲ့ မီးရှူးတွေနဲ့တူတဲ့အရာက သတ္တဝါတွေကြားမှာ သွားချည်လာချည် ရွေ့ရှားနေတယ်။ အဲဒီမီးထဲကနေ လျှပ်စီးတွေ တဖျတ်ဖျတ် လက်နေတယ်။ သတ္တဝါတွေ သွားချည်လာချည် လုပ်တဲ့အခါ လျှပ်စီးတွေ တဖျတ်ဖျတ် လက်နေတယ်။ သတ္တဝါတွေကို ကျွန်တော် ဆက်ကြည့်နေတုန်း မျက်နှာလေးခုရှိတဲ့ သတ္တဝါတစ်ပါးစီ ဘေးမှာ၊ မြေပေါ်မှာ ဘီးတစ်ဘီးစီ ရှိနေတာကို မြင်ရတယ်။ ဘီးတစ်ခုလုံးရဲ့ပုံစံဟာ ပြောင်ခေါင်းစိမ်းလို တောက်ပနေတယ်။ ဘီးလေးဘီးစလုံး တစ်ပုံစံတည်းပဲ။ ဘီးတွေရဲ့ပုံစံနဲ့ ဖွဲ့စည်းပုံဟာ ဘီးတစ်ဘီးထဲမှာ နောက်တစ်ဘီးကို အလယ်ကနေ ကန့်လန့်ဖြတ် တပ်ထားတာနဲ့ တူတယ်။ ဘီးတွေသွားတဲ့အခါ ကွေ့စရာမလိုဘဲ ဘယ်အရပ်မျက်နှာမဆို သွားနိုင်တယ်။ ဘီးခွေတွေဟာ မြင့်လွန်းလို့ ထိတ်လန့်အံ့သြစရာပဲ။ လေးဘီးစလုံးရဲ့ ဘီးခွေပတ်လည်မှာ မျက်လုံးတွေအပြည့်ပဲ။ သတ္တဝါတွေ သွားတဲ့အခါတိုင်း ဘီးတွေ အတူလိုက်သွားတယ်။ သတ္တဝါတွေ မြေပေါ်က တက်သွားတဲ့အခါ ဘီးတွေလည်း လိုက်တက်သွားတယ်။ စွမ်းအားတော် သွားစေချင်တဲ့နေရာ၊ စွမ်းအားတော် သွားတဲ့နေရာတိုင်းကို သူတို့သွားကြတယ်။ သတ္တဝါတွေပေါ် သက်ရောက်နေတဲ့ စွမ်းအားတော်ဟာ ဘီးတွေပေါ်လည်း သက်ရောက်နေတဲ့အတွက် ဘီးတွေက သူတို့နဲ့အတူ လိုက်တက်သွားတယ်။ သူတို့သွားတဲ့အခါ ဘီးတွေ လိုက်သွားတယ်။ သူတို့ရပ်တဲ့အခါ ဘီးတွေ လိုက်ရပ်တယ်။ မြေပေါ်က တက်သွားတဲ့အခါ ဘီးတွေလည်း လိုက်တက်သွားတယ်။ သတ္တဝါတွေပေါ် သက်ရောက်နေတဲ့ စွမ်းအားတော်ဟာ ဘီးတွေပေါ်မှာလည်း သက်ရောက်နေလို့ပဲ။ သတ္တဝါတွေရဲ့ ဦးခေါင်းအထက်မှာ ရင်သပ်ရှုမောဖွယ်ကောင်းတဲ့ ရေခဲပြင်လို တဖိတ်ဖိတ် တောက်နေတဲ့ မျက်နှာပြင်ကြီးတစ်ခု ရှိနေတယ်။ အဲဒီမျက်နှာပြင်ကြီးအောက်မှာ သူတို့ရဲ့အတောင်တွေကို တစ်ခုနဲ့တစ်ခုထိအောင် ဖြန့်ထားတယ်။ တစ်ပါးစီမှာ ကိုယ်ခန္ဓာတစ်ပိုင်းကို ဖုံးစရာ အတောင်နှစ်ခုနဲ့ ကိုယ်ခန္ဓာ နောက်တစ်ခြမ်းကို ဖုံးစရာ အတောင်နှစ်ခု ရှိတယ်။ သူတို့ရဲ့ အတောင်ခတ်သံကို ကျွန်တော်ကြားတယ်။ ရေလုံးကြီးရဲ့အသံ၊ အနန္တတန်ခိုးရှင်ရဲ့ အသံလိုပဲ။ သူတို့သွားတဲ့အသံဟာ စစ်ချီသံလိုပဲ။ သူတို့ရပ်တဲ့အခါ အတောင်တွေကို ချထားတတ်တယ်။ သူတို့ရဲ့ ဦးခေါင်းထက်က မျက်နှာပြင်ကြီးပေါ်ကနေ အသံတစ်သံ ထွက်လာတယ်။ (သူတို့ ရပ်တဲ့အခါ အတောင်တွေကို ချထားတတ်တယ်။) သူတို့ရဲ့ ဦးခေါင်းထက်က မျက်နှာပြင်ကြီးပေါ်မှာ နီလာကျောက်လို၊ ရာဇပလ္လင်လို သဏ္ဌာန်တစ်ခု ရှိတယ်။ ရာဇပလ္လင်ပေါ်မှာ လူသဏ္ဌာန်ရှိသူတစ်ဦး ထိုင်နေတယ်။ သူ့ရဲ့ ခါးအပေါ်ပိုင်းလောက်ကနေ ပယင်းရောင် တောက်ပနေတာ၊ မီးသဏ္ဌာန် ဖြာထွက်နေတာကို ကျွန်တော် တွေ့တယ်။ ခါးအောက်ပိုင်းမှာလည်း မီးနဲ့တူတဲ့အရာကို တွေ့တယ်။ သူ့ပတ်လည်မှာ ဖြာထွက်နေတဲ့ ရောင်ခြည်ဟာ၊ မိုးရွာတဲ့နေ့မှာ တိမ်ပေါ်က သက်တံနဲ့တူတယ်။ ပတ်လည်မှာ အဲဒီလိုရောင်ခြည်မျိုး ဖြာထွက်နေတယ်။ ယေဟောဝါရဲ့ ဘုန်းအသရေ ထွန်းလင်းသလိုမျိုးပဲ။ အဲဒါကိုမြင်တဲ့အခါ ကျွန်တော် ပျပ်ဝပ်လိုက်တယ်။ အဲဒီအခါ စကားသံတစ်သံ ကြားရတယ်။,26,Eze,1,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/1/
audio/nwt_26_Eze_BU_02.mp3,သူက လူသား၊ မတ်တတ်ရပ်ပါ။ မင်းကို ပြောစရာရှိတယ် လို့ ပြောတယ်။ သူလည်း စကားပြောရော ကျွန်တော့်အပေါ် စွမ်းအားတော် သက်ရောက်လာပြီး မတ်တတ်ရပ်ခိုင်းတဲ့အတွက် သူ့အသံကို ကြားရတယ်။ သူက ကျွန်တော့်ကို ပြောတယ် လူသား၊ မင်းကို အစ္စရေးလူတွေဆီ၊ ငါ့ကိုပုန်ကန်တဲ့ လူမျိုးတွေဆီ စေလွှတ်မယ်။ သူတို့ရော၊ ဘိုးဘေးတွေရော ဒီနေ့အထိ ငါ့ကို ပြစ်မှားနေတုန်းပဲ။ ဖီဆန်သူတွေ၊ အကြင်နာကင်းမဲ့သူတွေဆီ မင်းကို ငါစေလွှတ်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောခိုင်းတဲ့ စကားပဲဆိုပြီး သူတို့ကို ပြောရမယ်။ သူတို့ဟာ ပုန်ကန်တတ်တဲ့ အမျိုးဖြစ်လို့ နားထောင်သည်ဖြစ်စေ၊ နားမထောင်သည်ဖြစ်စေ သူတို့အလယ်မှာ ပရောဖက်ရှိမှန်း သိရကြလိမ့်မယ်။ လူသား၊ မင်းကို ဆူးပင်တွေ၊ ဆူးချုံတွေ ဝိုင်းရံနေပေမဲ့၊ ကင်းမြီးကောက်တောထဲမှာ မင်း နေထိုင်ရပေမဲ့ သူတို့ကို မကြောက်နဲ့။ သူတို့ဟာ ပုန်ကန်တတ်တဲ့ အမျိုးဖြစ်လို့ သူတို့ဘာပြောပြော မကြောက်နဲ့။ သူတို့ရဲ့ မျက်နှာထားကြောင့် မထိတ်လန့်နဲ့။ သူတို့ဟာ ပုန်ကန်တတ်သူတွေဖြစ်လို့ သူတို့ နားထောင်သည်ဖြစ်စေ၊ နားမထောင်သည်ဖြစ်စေ ငါပြောခိုင်းတဲ့အတိုင်း မင်းပြောရမယ်။ လူသား၊ ငါပြောမယ့်စကားကို နားထောင်ပါ။ ပုန်ကန်တတ်တဲ့ အဲဒီအမျိုးလို မင်း မပုန်ကန်ပါနဲ့။ ပါးစပ်ဟပြီး ငါပေးတာကို စားပါ။ ဒါနဲ့ စာလိပ်ကိုင်ထားတဲ့ လက်တစ်ဖက် ဆန့်တန်းလာတာ ကျွန်တော်မြင်တယ်။ စာလိပ်ကို သူဖြန့်လိုက်တဲ့အခါ စာလိပ်ရှေ့ခြမ်းမှာရော နောက်ခြမ်းမှာပါ စာတွေရေးထားတယ်။ ငိုချင်းတွေ၊ ညည်းတွားမြည်တမ်းချက်တွေ ရေးထားတယ်။,26,Eze,2,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/2/
audio/nwt_26_Eze_BU_03.mp3,အဲဒီနောက် သူက လူသား၊ မင်းရှေ့က စာလိပ်ကို စားလိုက်ပါ။ စားပြီးရင် အစ္စရေးအမျိုးကို သွားပြောပါ လို့ ကျွန်တော့်ကို ပြောတယ်။ ဒါနဲ့ ကျွန်တော် ပါးစပ်ဟလိုက်တဲ့အခါ သူ အဲဒီစာလိပ်ကို ကျွေးတယ်။ ပြီးတော့ လူသား၊ ငါပေးတဲ့ စာလိပ်ကို စားပြီး ဗိုက်ဖြည့်ပါ လို့ ပြောတယ်။ ကျွန်တော်လည်း စာလိပ်ကို စားလိုက်တဲ့အခါ ပါးစပ်ထဲမှာ ပျားရည်လို ချိုတယ်။ သူဆက်ပြောတာက လူသား၊ အစ္စရေးအမျိုးဆီ သွားပြီး ငါပြောခိုင်းတာကို ပြောပြလိုက်ပါ။ မင်း နားမလည်တဲ့စကား၊ မင်း မသိတဲ့စကားကို ပြောတဲ့လူတွေဆီ စေလွှတ်တာ မဟုတ်ဘူး။ အစ္စရေးအမျိုးဆီ မင်းကို စေလွှတ်နေတာ။ မင်း နားမလည်တဲ့စကား၊ မင်း မသိတဲ့စကားကိုပြောတဲ့ လူတွေဆီ စေလွှတ်တာ မဟုတ်ဘူး။ အကယ်၍ သူတို့ဆီ စေလွှတ်ခဲ့ရင် မင်းပြောတာကို သူတို့နားထောင်လိမ့်မယ်။ အစ္စရေးအမျိုးကတော့ ငါ့စကားကို နားမထောင်တဲ့အတွက် မင်းပြောတာကိုလည်း နားထောင်မှာ မဟုတ်ဘူး။ အစ္စရေးတစ်မျိုးလုံးဟာ ခေါင်းမာပြီး အကြင်နာကင်းမဲ့ကြတယ်။ ဒါကြောင့် မင်းရဲ့မျက်နှာထားကို သူတို့ရဲ့မျက်နှာထားလို ငါမာကျောစေမယ်။ မင်းရဲ့နဖူးကိုလည်း သူတို့ရဲ့နဖူးလိုမာကျောစေမယ်။ မင်းရဲ့နဖူးကို စိန်လို မာအောင်၊ မီးခတ်ကျောက်ထက် မာအောင် ငါလုပ်မယ်။ သူတို့ဟာ ပုန်ကန်တတ်တဲ့ အမျိုးဖြစ်လို့ သူတို့ကို မကြောက်နဲ့။ သူတို့မျက်နှာထားကြောင့် မထိတ်လန့်နဲ့။ လူသား၊ ငါပြောသမျှကို နားထောင်ပြီး နှလုံးသွင်းပါ။ ပြည်နှင်ခံရတဲ့ အမျိုးသားချင်းတွေဆီ သွားပါ။ သူတို့ နားထောင်သည်ဖြစ်စေ၊ နားမထောင်သည်ဖြစ်စေ ဒါဟာ အချုပ်အခြာအာဏာပိုင်ရှင် ယေဟောဝါ ပြောခိုင်းတဲ့စကားပဲ ဆိုပြီး သူတို့ကိုပြောပါ လို့ သူဆက်ပြောတယ်။ အဲဒီနောက် စွမ်းအားတော်က ကျွန်တော့်ကို ချီမသွားတဲ့အခါ ယေဟောဝါရဲ့ ဘုန်းအသရေကို စံမြန်းရာနေရာမှာ ချီးမွမ်းကြပါစေ ဆိုတဲ့ အသံကြီး ကျွန်တော့်နောက်ကနေ ထွက်ပေါ်လာတာကို ကြားရတယ်။ သတ္တဝါတွေရဲ့အတောင်ချင်း ရိုက်ခတ်သံ၊ သူတို့ဘေးနားက ဘီးတွေရဲ့အသံ၊ မြည်ဟည်းသံတွေ ထွက်ပေါ်နေတယ်။ စွမ်းအားတော်က ကျွန်တော့်ကို ချီမပြီး ခေါ်ဆောင်သွားတယ်။ ကျွန်တော်လည်း နာကြည်းစိတ်၊ ဒေါသစိတ်နဲ့ လိုက်ပါသွားတယ်။ ယေဟောဝါရဲ့လက်တော် ကျွန်တော့်အပေါ် အားအင်အပြည့်နဲ့ သက်ရောက်နေတယ်။ ဒါနဲ့ ကျွန်တော်လည်း ခေဗာမြစ်နားက တေလဗိဗမြို့မှာရှိတဲ့ ပြည်နှင်ခံတွေဆီ သွားပြီး သူတို့နဲ့အတူ နေထိုင်တယ်။ အဲဒီမှာနေပြီး ခုနစ်ရက်လုံး မိန်းမောတွေဝေနေတယ်။ ခုနစ်ရက်စေ့သွားတဲ့အခါ ယေဟောဝါရဲ့ စကားတော် ကျွန်တော့်ဆီ ရောက်လာတယ် လူသား၊ မင်းကို အစ္စရေးအမျိုးအတွက် ကင်းစောင့်ခန့်လိုက်ပြီ။ ငါပြောတာကို မင်း ကြားတဲ့အခါ အဲဒီအတိုင်း သူတို့ကို သတိပေးရမယ်။ မင်း သေကိုသေရလိမ့်မယ် လို့ လူဆိုးကို ငါပြောပေမဲ့ သူ့ကို မင်း သတိမပေးဘူး၊ မကောင်းတဲ့လမ်းစဉ်ကနေ ပြန်လှည့်လာပြီး အသက်ဆက်ရှင်နိုင်အောင် သတိမပေးဘူးဆိုရင် သူဟာ ဆိုးညစ်တဲ့အတွက် သူ့အပြစ်နဲ့သူ သေရလိမ့်မယ်။ ဒါပေမဲ့ သူ့သွေးကို မင်းဆီကနေ ငါပြန်တောင်းမယ်။ အကယ်၍ သတိပေးပေမဲ့ လူဆိုးဟာ မကောင်းမှုကို မစွန့်ဘူး၊ မကောင်းတဲ့လမ်းစဉ်ကနေ ပြန်လှည့်မလာဘူးဆိုရင် သူ့အပြစ်နဲ့သူ သေရလိမ့်မယ်။ မင်းကတော့ အသက်ချမ်းသာ ရလိမ့်မယ်။ ဖြောင့်မတ်သူဟာ မှန်ရာကိုစွန့်ပြီး မကောင်းတာလုပ်တယ်ဆိုရင် သူ့ရှေ့မှာ ဆူးငြောင့်ခလုတ်ကို ငါချထားမယ်။ သူသေရလိမ့်မယ်။ မင်း သတိမပေးဘူးဆိုရင် သူ့အပြစ်နဲ့သူ သေရလိမ့်မယ်။ သူ့ရဲ့ ဖြောင့်မှန်တဲ့လုပ်ရပ်တွေကို ငါ သတိရမှာ မဟုတ်ဘူး။ ဒါပေမဲ့ သူ့သွေးကို မင်းဆီကနေ ငါပြန်တောင်းမယ်။ အကယ်၍ ဖြောင့်မတ်သူကို အပြစ်မလုပ်ဖို့ မင်း သတိပေးတဲ့အတွက် သူ အပြစ်မလုပ်ဘူးဆိုရင် ကျိန်းသေ အသက်ဆက်ရှင်လိမ့်မယ်။ မင်းလည်း အသက်ချမ်းသာရမယ်။ အဲဒီမှာ ကျွန်တော့်အပေါ် ယေဟောဝါရဲ့လက်တော် ရောက်လာပြီး အခု၊ ချိုင့်ဝှမ်းလွင်ပြင်ဆီ သွားပါ။ အဲဒီမှာ မင်းကို ငါပြောစရာရှိတယ် လို့ ပြောတယ်။ ဒါနဲ့ ကျွန်တော်လည်း ချိုင့်ဝှမ်းလွင်ပြင်ဆီ သွားတယ်။ အဲဒီမှာ ယေဟောဝါရဲ့ဘုန်းအသရေ တည်ရှိနေတယ်။ ခေဗာမြစ်နားမှာ တွေ့ခဲ့ရတဲ့ ဘုန်းအသရေလိုမျိုးပဲ။ အဲဒါကို မြင်တဲ့အခါ ကျွန်တော် ပျပ်ဝပ်လိုက်တယ်။ အဲဒီအခါ စွမ်းအားတော် သက်ရောက်လာပြီး ကျွန်တော့်ကို မတ်တတ်ရပ်စေတယ်။ ပြီးတော့ ဘုရားသခင် မှာတာက သွားပြီး အိမ်ထဲမှာပဲ နေပါ။ လူသား၊ မင်းကို မသွားလာနိုင်အောင် ကြိုးတွေနဲ့ ချည်ထားကြမယ်။ ငါက မင်းရဲ့လျှာကို အာခေါင်မှာ ကပ်စေမှာဖြစ်လို့ မင်း ဆွံ့အသွားမယ်။ သူတို့ကို ပဲ့ပြင်ပေးနိုင်တော့မှာ မဟုတ်ဘူး။ သူတို့ဟာ ပုန်ကန်တတ်တဲ့အမျိုးပဲ။ မင်းကို ငါစကားပြောတဲ့အခါမှာတော့ မင်းရဲ့နှုတ်ကို ဖွင့်ပေးမယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောခိုင်းတဲ့စကားပဲ ဆိုပြီး သူတို့ကို ပြောရမယ်။ နားထောင်ချင်တဲ့သူ နားထောင်ပါစေ၊ နားမထောင်ချင်တဲ့သူလည်း နားမထောင်ဘဲ နေပါစေ။ သူတို့ဟာ ပုန်ကန်တတ်တဲ့ အမျိုးပဲ။,26,Eze,3,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/3/
audio/nwt_26_Eze_BU_04.mp3,လူသား၊ အုတ်တစ်ချပ်ကို ယူပြီး မင်းရှေ့မှာ ထားပါ။ အဲဒီပေါ်မှာ ဂျေရုဆလင်မြို့ပုံကို ရေးထွင်းပါ။ ပြီးတော့ အဲဒီမြို့ပတ်လည်မှာ ထိုးစစ်တံတိုင်း တည်ဆောက်ပါ။ ထိုးစစ်ကုန်းရိုးကိုလည်း ဆောက်ပါ။ စခန်းချပြီး မြို့ကို ခံတပ်ဖြိုစက်တွေနဲ့ ဝိုင်းထားပါ။ သံဒယ်ပြားတစ်ခုကို ယူပြီး မင်းနဲ့မြို့ကြားမှာ သံတံတိုင်းလို ခြားလိုက်ပါ။ အဲဒီနောက် မြို့ကို ရန်လိုတဲ့မျက်နှာထားနဲ့ စိုက်ကြည့်ပါ။ မြို့ ဝိုင်းရံပိတ်ဆို့ခံရမယ်။ မြို့ကို မင်း ဝိုင်းထားရမယ်။ ဒါဟာ အစ္စရေးအမျိုးအတွက် နိမိတ်ပဲ။ အဲဒီနောက် ဘယ်ဘက်စောင်းအိပ်ပြီး အစ္စရေးအမျိုးရဲ့အပြစ်ကို ခံယူရမယ်။ မင်း စောင်းအိပ်ရတဲ့ရက်နဲ့အညီ သူတို့ရဲ့အပြစ်ကို ခံယူရလိမ့်မယ်။ သူတို့ပြစ်မှားတဲ့ နှစ်တွေနဲ့ညီတဲ့ ရက်ပေါင်း ၃၉၀ ကို ငါသတ်မှတ်ပေးတယ်။ အစ္စရေးအမျိုးရဲ့အပြစ်ကို မင်း ခံယူရမယ်။ ရက်စေ့တဲ့အထိ မင်း အဲဒီလိုနေရမယ်။ အဲဒီနောက် ညာဘက်စောင်းအိပ်ပြီး ယုဒအမျိုးရဲ့အပြစ်ကို ခံယူရမယ်။ တစ်နှစ်ကို တစ်ရက်နှုန်းနဲ့ ရက်ပေါင်း ၄၀ ငါသတ်မှတ်ပေးတယ်။ မင်းက ဝိုင်းထားတဲ့ ဂျေရုဆလင်မြို့ကို မျက်နှာမူပြီး လက်သီးလက်မောင်း တန်းရမယ်။ ဒီမြို့ ပျက်စီးမယ့်အကြောင်း ပရောဖက်ပြုရမယ်။ မြို့ကို ဝိုင်းထားတဲ့နေ့ မစေ့မချင်း ဟိုဘက်ဒီဘက် မလှည့်နိုင်အောင် မင်းကို ကြိုးနဲ့ချည်ထားမယ်။ အဲဒီနောက် ဂျုံ၊ မုယော၊ ပဲကြီး၊ ပဲနီလေး၊ ဆပ်နဲ့ ဂျုံကြမ်းမျိုးကို အိုးထဲထည့်ပြီး မုန့်လုပ်ပါ။ ဘယ်ဘက်စောင်းပြီး အိပ်ရတဲ့ ရက်ပေါင်း ၃၉၀ ပတ်လုံး အဲဒီမုန့်ကို မင်း စားရမယ်။ တစ်နေ့ကို ရှယ်ကယ် ၂၀ ချိန်ပြီး စားရမယ်။ သူ့အချိန်နဲ့သူ စားရမယ်။ ရေကိုလည်း တစ်ဟိန်ရဲ့ခြောက်ပုံတစ်ပုံ ချိန်ပြီး သောက်ရမယ်။ သူ့အချိန်နဲ့သူ သောက်ရမယ်။ အဲဒီမုန့်ကို မုယောမုန့်ပြား စားသလို စားရမယ်။ လူတွေရှေ့မှာ လူ့မစင်ခြောက်ကို မီးဆိုက်ပြီး အဲဒီမုန့်ကို လုပ်ရမယ်။ အဲဒီနောက် ယေဟောဝါက လူမျိုးခြားတွေအလယ်မှာ ငါတကွဲတပြား ဖြစ်စေမယ့် အစ္စရေးတွေလည်း မသန့်ရှင်းတဲ့မုန့်ကို ဒီလိုပဲစားရမယ် လို့ ဆက်ပြောတယ်။ ဒါနဲ့ ကျွန်တော်က အချုပ်အခြာအာဏာပိုင်ရှင် ယေဟောဝါ၊ ကျွန်တော်ဟာ ငယ်ငယ်ကတည်းကနေ အခုချိန်ထိ အသေကောင်ဖြစ်စေ၊ သားရဲကိုက်သတ်ထားတဲ့ အကောင်ဖြစ်စေ မစားဖူးပါဘူး။ မသန့်ရှင်းတဲ့ အသားကိုလည်း မစားဖူးပါဘူး။ အဲဒီလိုစားပြီး ညစ်ညူးသွားတာမျိုး မဖြစ်ဖူးပါဘူး လို့ပြောလိုက်တယ်။ အဲဒီအခါ ဘုရားသခင်က ကောင်းပြီ။ လူ့မစင်အစား နောက်ချေးကိုသုံးဖို့ ငါခွင့်ပြုတယ်။ နောက်ချေးကို မီးဆိုက်ပြီး မုန့်လုပ်ရမယ် လို့ပြောတယ်။ ဘုရားသခင် ဆက်ပြောတာက လူသား၊ အခု ဂျေရုဆလင်မြို့မှာ စားနပ်ရိက္ခာကို ငါဖြတ်တောက်မယ်။ သူတို့ဟာ အစာကို စိုးရိမ်တကြီးနဲ့ ခွဲတမ်းချပြီး စားရလိမ့်မယ်။ ရေကို ကြောက်ကြောက်နဲ့ ခွဲတမ်းချပြီး သောက်ရလိမ့်မယ်။ အစာရေစာ ပြတ်လပ်သွားတဲ့အတွက် တစ်ယောက်ကိုတစ်ယောက် အထိတ်တလန့် ကြည့်ကြလိမ့်မယ်။ ကိုယ့်အပြစ်ကြောင့်ပဲ လုံးပါးပါးကြလိမ့်မယ်။,26,Eze,4,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/4/
audio/nwt_26_Eze_BU_05.mp3,လူသား၊ ဆံသဆရာရဲ့ သင်တုန်းဓားလို ထက်တဲ့ဓားကို ယူပြီး မင်းရဲ့ဆံပင်နဲ့ မုတ်ဆိတ်တွေကို ရိတ်လိုက်ပါ။ အဲဒါတွေကို ချိန်ခွင်နဲ့ချိန်ပြီး သုံးပုံပုံပါ။ မြို့ကို ဝိုင်းထားတဲ့ရက် စေ့တဲ့အခါ တစ်ပုံကို မြို့ထဲမှာ မီးရှို့လိုက်ပါ။ နောက်တစ်ပုံကို မြို့ပတ်လည်မှာ ဓားနဲ့ခုတ်ဖြတ်ပါ။ နောက်ဆုံးတစ်ပုံကို လေထဲ လွှင့်ပစ်ပါ။ ငါက ဓားကိုဆွဲထုတ်ပြီး နောက်ကနေ လိုက်ခိုင်းမယ်။ နောက်ဆုံးတစ်ပုံထဲက အမွေးတချို့ကို ယူပြီး ဝတ်ရုံထဲမှာ ထုပ်ထားပါ။ ကျန်တာကိုတော့ မီးရှို့ပြီး ပြာချလိုက်ပါ။ အဲဒီမီးဟာ အစ္စရေးတစ်မျိုးလုံးဆီ ပျံ့နှံ့သွားလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက ဒါဟာ ဂျေရုဆလင်မြို့ပဲ။ သူ့ကို လူမျိုးခြားတွေ အလယ်မှာ၊ တိုင်းနိုင်ငံတွေအလယ်မှာ ငါထားတယ်။ ဒါပေမဲ့ သူက ငါ့တရားစီရင်ချက်တွေ၊ ဥပဒေတွေကို ဆန့်ကျင်တယ်။ ပတ်ဝန်းကျင်လူမျိုးခြားတွေ၊ တိုင်းနိုင်ငံတွေထက် ပိုပြီးဆိုးညစ်တယ်။ မြို့သားတွေက ငါ့တရားစီရင်ချက်ကို ငြင်းပယ်ကြတယ်။ ငါ့ဥပဒေအတိုင်း မလိုက်လျှောက်ကြဘူး။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက မင်းဟာ ပတ်ဝန်းကျင်လူမျိုးတွေထက် ပိုသောင်းကျန်းတယ်။ ငါ့ဥပဒေအတိုင်း မလိုက်လျှောက်ဘူး။ ငါ့တရားစီရင်ချက်တွေအတိုင်း မလုပ်ဆောင်ဘူး။ အဲဒီအစား ပတ်ဝန်းကျင်လူမျိုးတွေရဲ့ တရားစီရင်ချက်တွေကိုပဲ လိုက်နာတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက အို ဂျေရုဆလင်၊ အခု မင်းကို ငါတိုက်ခိုက်မယ်။ လူမျိုးခြားတွေရှေ့မှာ မင်းကို တရားစီရင်မယ်။ မင်းရဲ့ ရွံမုန်းစရာအကျင့်တွေကြောင့် အရင်က မပေးဖူးတဲ့၊ နောက်နောင်လည်း ပေးမှာမဟုတ်တဲ့ ပြစ်ဒဏ် မင်းကို ငါပေးမယ်။ ဒါကြောင့် မင်းဆီက မိဘတွေဟာ ကိုယ့်သားသမီးတွေရဲ့ အသားကို စားကြလိမ့်မယ်။ သားသမီးကလည်း မိဘရဲ့အသားကို စားကြလိမ့်မယ်။ မင်းကို ငါတရားစီရင်မယ်။ မင်းဆီမှာ ကျန်ကြွင်းသူတွေကို အရပ်ရပ် ကွဲလွင့်စေမယ်။ အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ သန့်ရှင်းရာဌာနတော်ကို ရွံရှာဖွယ် ရုပ်တုတွေ၊ ရွံမုန်းဖွယ် အကျင့်တွေနဲ့ ညစ်ညူးစေတဲ့အတွက် မင်းကို ငါငြင်းပယ်မယ်။ မင်းအတွက် ငါဝမ်းမနည်းဘူး။ သနားညှာတာမှာ မဟုတ်ဘူး။ လူသုံးပုံတစ်ပုံဟာ မြို့ထဲမှာ ကပ်ရောဂါဘေးကြောင့်၊ အငတ်ဘေးကြောင့် သေဆုံးရလိမ့်မယ်။ နောက်တစ်ပုံက မြို့ပတ်လည်မှာ ဓားဘေးကြောင့် ကျဆုံးရလိမ့်မယ်။ နောက်ဆုံးတစ်ပုံကိုတော့ အရပ်ရပ်ဆီ ငါကွဲလွင့်စေမယ်။ ငါက ဓားဆွဲထုတ်ပြီး နောက်ကနေ လိုက်ခိုင်းမယ်။ အဲဒီနောက်မှာတော့ ငါ အမျက်ပြေသွားလိမ့်မယ်။ ငါ့ဒေါသ ငြိမ်ကျပြီး စိတ်ကျေနပ်သွားလိမ့်မယ်။ ငါ့ဒေါသကို ဖွင့်ချပြီးချိန်မှာ ငါယေဟောဝါဟာ ငါတစ်ပါးတည်းကို ကိုးကွယ်ဆည်းကပ်ဖို့ တောင်းဆိုတဲ့ဘုရားဖြစ်လို့ ပြောခဲ့တာပဲဆိုတာ သူတို့ သိရကြလိမ့်မယ်။ ငါက မင်းကို ပျက်စီးယိုယွင်းတဲ့နေရာ ဖြစ်စေမယ်။ ပတ်ဝန်းကျင်လူမျိုးတွေ အလယ်မှာ၊ ဖြတ်သန်းသွားလာသူတွေ အမြင်မှာ ကဲ့ရဲ့ရှုတ်ချစရာ ဖြစ်စေမယ်။ မင်းကို ဒေါသတကြီး တရားစီရင်ပြီး ပြင်းပြင်းထန်ထန် ဒဏ်ပေးတဲ့အခါ မင်းဟာ ပတ်ဝန်းကျင် လူမျိုးတွေအတွက် ကဲ့ရဲ့ရှုတ်ချစရာ၊ နှာခေါင်းရှုံ့စရာ၊ ကြောက်လန့်စရာ၊ သတိပေးပုံနမူနာ ဖြစ်လိမ့်မယ်။ ဒါဟာ ငါယေဟောဝါပြောတဲ့ စကားပဲ။ ငါက အငတ်ဘေးဖြစ်တဲ့ သေစေနိုင်တဲ့ မြားတွေကို မင်းဆီ လွှတ်လိုက်မယ်။ အဲဒီမြားတွေက မင်းကို ဖျက်ဆီးလိမ့်မယ်။ မင်းရဲ့စားနပ်ရိက္ခာကို ဖြတ်တောက်လိုက်တဲ့အတွက် အငတ်ဘေး ပိုဆိုးလာမယ်။ အငတ်ဘေးနဲ့ ကြမ်းကြုတ်တဲ့ သားရဲတွေကို မင်းဆီ စေလွှတ်မယ်။ မင်းရဲ့သားသမီးတွေ သေဆုံးကုန်မယ်။ မင်းဆီမှာ ကပ်ရောဂါဘေးနဲ့ သွေးထွက်သံယိုမှုတွေ ပြည့်နေလိမ့်မယ်။ မင်းအပေါ် ဓားဘေး ကျရောက်စေမယ်။ ဒါဟာ ငါယေဟောဝါ ပြောတဲ့ စကားပဲ။,26,Eze,5,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/5/
audio/nwt_26_Eze_BU_06.mp3,ကျွန်တော့်ကို ယေဟောဝါ ပြောတယ် လူသား၊ အစ္စရေးတောင်တန်းတွေဘက် မျက်နှာမူပါ။ သူတို့ပျက်စီးမယ့်အကြောင်း ပရောဖက်ပြုပါ။ မင်းပြောရမှာက အစ္စရေးတောင်တန်းတို့၊ အချုပ်အခြာအာဏာပိုင်ရှင် ယေဟောဝါပြောတာကို နားထောင်ပါ။ တောင်တန်း၊ တောင်ကုန်း၊ မြစ်ချောင်း၊ ချိုင့်ဝှမ်းတို့ကို အချုပ်အခြာအာဏာပိုင်ရှင် ယေဟောဝါ ပြောတာက မင်းတို့အပေါ် ဓားဘေးကို ငါကျရောက်စေမယ်။ မင်းတို့ရဲ့ အထွတ်အမြတ်နေရာတွေကို ဖျက်ဆီးမယ်။ ယဇ်ပလ္လင်တွေ ဖြိုချခံရလိမ့်မယ်။ နံ့သာပေါင်းပလ္လင်တွေ ပြိုကျသွားလိမ့်မယ်။ မင်းတို့ရဲ့ အလောင်းတွေကို ရွံမုန်းဖွယ်ရုပ်တုတွေ ရှေ့မှာ ငါပစ်ချမယ်။ အစ္စရေးတွေရဲ့ အလောင်းတွေကို ရွံမုန်းဖွယ် ရုပ်တုတွေရှေ့မှာ ပစ်ချမယ်။ အရိုးတွေကို ယဇ်ပလ္လင်ပတ်လည်မှာ ဖြန့်ကြဲမယ်။ မင်းတို့နေထိုင်ရာ အရပ်ရပ်မှာရှိတဲ့ မြို့တွေ ပျက်စီးသွားလိမ့်မယ်။ အထွတ်အမြတ်နေရာတွေ ဖြိုချခံရပြီး ပျက်စီးသွားလိမ့်မယ်။ ယဇ်ပလ္လင်တွေ ဖြိုချခံရပြီး တစ်စစီ ဖြစ်သွားလိမ့်မယ်။ ရွံမုန်းဖွယ်ရုပ်တုတွေ ပျက်စီးသွားပြီး နံ့သာပေါင်းပလ္လင်တွေ ခုတ်လှဲခံရမယ်။ မင်းတို့လုပ်ထားသမျှ ဖယ်ရှားခံရမယ်။ မင်းတို့အလယ်မှာ လူသေတွေ လဲကျနေလိမ့်မယ်။ အဲဒီအခါ ငါဟာ ယေဟောဝါပဲဆိုတာ မင်းတို့သိရကြလိမ့်မယ်။ တိုင်းပြည်အရပ်ရပ်ဆီ မင်းတို့ကွဲလွင့်သွားတဲ့အခါ တချို့ကို လူမျိုးတွေအလယ်မှာ ဓားဘေးကနေ ငါလွတ်မြောက်စေမှာဖြစ်လို့ ကျန်ကြွင်းသူတွေ ရှိလိမ့်မယ်။ လွတ်မြောက်သွားသူတွေဟာ သုံ့ပန်းဘဝရောက်သွားတဲ့ လူမျိုးတွေအလယ်မှာ ငါ့ကိုသတိရကြလိမ့်မယ်။ ငါ့ဆီကနေ လမ်းလွဲပြီး သစ္စာမဲ့သွားတဲ့အတွက်၊ ရွံမုန်းဖွယ်ရုပ်တုတွေကို ရာဂစိတ်နဲ့ တပ်မက်နေတဲ့အတွက် ငါရင်ကျိုးရတယ်ဆိုတာ သူတို့ နားလည်လာလိမ့်မယ်။ သူတို့လုပ်ခဲ့တဲ့ မကောင်းမှုတွေ၊ ရွံစရာအကျင့်တွေကြောင့် ကိုယ့်ကိုယ်ကိုယ် ရွံပြီး အရှက်ရလိမ့်မယ်။ ငါဟာ ယေဟောဝါပဲဆိုတာ သူတို့သိရကြလိမ့်မယ်။ သူတို့အပေါ် ဒီဘေးဆိုးကျရောက်စေမယ်ဆိုပြီး ငါအလကားကြိမ်းနေတာ မဟုတ်မှန်း သိရကြလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက မင်း လက်ခုပ်တီးပြီး ခြေဆောင့်ပါ။ အစ္စရေးအမျိုးရဲ့ မကောင်းမှုတွေ၊ ရွံစရာအကျင့်တွေကြောင့် ဝမ်းနည်းပူဆွေးကြောင်း ပြပါ။ သူတို့ဟာ ဓားဘေး၊ အငတ်ဘေး၊ ကပ်ရောဂါဘေးကြောင့် ကျဆုံးရမှာဖြစ်လို့ပဲ။ ရပ်ဝေးကလူတွေ ကပ်ရောဂါဘေးကြောင့် သေဆုံးရလိမ့်မယ်။ အနီးတစ်ဝိုက်ကလူတွေ ဓားဘေးကြောင့် ကျဆုံးရလိမ့်မယ်။ အသက်ရှင် လွတ်မြောက်သူတွေကတော့ အငတ်ဘေးကြောင့် သေဆုံးရလိမ့်မယ်။ ငါ့ဒေါသကို သူတို့အပေါ် အကုန်အစင် ဖွင့်ချမယ်။ ရွံမုန်းဖွယ် ရုပ်တုတွေအလယ်မှာ၊ အဲဒီရုပ်တုတွေ ကျေနပ်အောင် မွှေးကြိုင်တဲ့အလှူတွေ ဆက်သတဲ့ ယဇ်ပလ္လင်တွေ ပတ်လည်မှာ၊ တောင်ကုန်းတွေ၊ တောင်ထိပ်တွေပေါ်မှာ၊ စိမ်းလန်းတဲ့သစ်ပင်၊ သစ်ပင်ကြီးတွေအောက်မှာ လူတွေ အတုံးအရုံး သေတဲ့အခါ ငါဟာ ယေဟောဝါပဲဆိုတာ မင်းတို့ သိရကြလိမ့်မယ်။ ငါ့လက်ကိုဆန့်ပြီး သူတို့ကို ဒဏ်ခတ်မယ်။ သူတို့ရဲ့ပြည်ကို လွင်တီးခေါင်ဖြစ်စေမယ်။ သူတို့နေထိုင်တဲ့ နေရာတွေကို ဒိဗလတ်အရပ်နားက တောကန္တာရထက် လူသူကင်းမဲ့စေမယ်။ အဲဒီအခါ ငါဟာ ယေဟောဝါပဲဆိုတာ သူတို့ သိရကြလိမ့်မယ်။,26,Eze,6,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/6/
audio/nwt_26_Eze_BU_07.mp3,ယေဟောဝါက ကျွန်တော့်ကို ပြောတယ် လူသား၊ အစ္စရေးပြည်ကို အချုပ်အခြာအာဏာပိုင်ရှင် ယေဟောဝါပြောတဲ့ စကားတွေကို မင်း ပြောရမယ် အဆုံး ရောက်လာပြီ။ တစ်ပြည်လုံးရဲ့အဆုံး ရောက်လာပြီ။ အခု မင်းရဲ့အဆုံး ရောက်လာပြီ။ မင်းအပေါ် ငါ့ဒေါသကို ဖွင့်ချမယ်။ မင်းရဲ့လမ်းစဉ်နဲ့အညီ တရားစီရင်မယ်။ မင်းရဲ့ ရွံစရာအကျင့်တွေအတွက် ပြန်ဆပ်ပေးမယ်။ မင်းအတွက် ငါဝမ်းမနည်းဘူး။ သနားညှာတာမှာ မဟုတ်ဘူး။ မင်းရဲ့လမ်းစဉ်အတိုင်း ရလဒ်ကို ပြန်ခံစေမယ်။ ရွံစရာအကျင့်တွေရဲ့ အကျိုးဆက်ကို ခံရလိမ့်မယ်။ ငါဟာ ယေဟောဝါပဲဆိုတာ မင်းသိရလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက ဘေးဆိုးတစ်ခု၊ မကြုံဖူးတဲ့ ဘေးဆိုးတစ်ခု လာနေပြီ။ အဆုံး လာနေပြီ။ အဆုံးရောက်လာတော့မယ်။ မင်းဆီ ဗြုန်းခနဲ ရောက်လာမယ်။ အဆုံး လာနေပြီ။ အို ပြည်သား၊ မင်းအလှည့် ရောက်လာပြီ။ အချိန်ရောက်လာပြီ။ အဲဒီနေ့ နီးနေပြီ။ တောင်တန်းတွေပေါ်မှာ အုတ်အုတ်သဲသဲအသံ ထွက်ပေါ်နေတယ်။ ပျော်ရွှင်မြူးထူးသံတော့ မဟုတ်ဘူး။ မကြာခင် ငါ့ဒေါသကို မင်းအပေါ် သွန်းလောင်းမယ်။ ငါ့ဒေါသကို အကုန်အစင် ဖွင့်ချမယ်။ မင်းရဲ့လမ်းစဉ်နဲ့အညီ တရားစီရင်မယ်။ မင်းရဲ့ ရွံစရာအကျင့်တွေအတွက် ပြန်ဆပ်ပေးမယ်။ မင်းအတွက် ငါဝမ်းမနည်းဘူး။ သနားညှာတာမှာ မဟုတ်ဘူး။ မင်းရဲ့လမ်းစဉ်အတိုင်း ရလဒ်ကို ပြန်ခံစေမယ်။ ရွံစရာအကျင့်တွေရဲ့ အကျိုးဆက်ကို ပြန်ခံရလိမ့်မယ်။ မင်းကိုဒဏ်ခတ်တဲ့သူဟာ ငါယေဟောဝါပဲဆိုတာ မင်းသိရလိမ့်မယ်။ အဲဒီနေ့ လာနေပြီ။ မင်းအလှည့် ရောက်လာပြီ။ ကြိမ်လုံးဟာ အပွင့်ပွင့်နေပြီ။ ရောင့်တက်မှုဟာ အညွန့် တလူလူတက်နေပြီ။ မင်းရဲ့ဆိုးညစ်မှုကြောင့် ကြိမ်လုံးက ပြင်းပြင်းထန်ထန် အပြစ်ပေးလိမ့်မယ်။ ကိုယ်တိုင်သာမက စည်းစိမ်ဥစ္စာတွေ၊ လူအုပ်တွေ၊ ထင်ပေါ်ကျော်ကြားမှုတွေ တစ်ခုမှကျန်ရစ်မှာ မဟုတ်ဘူး။ အဲဒီအချိန် ရောက်လာမယ်။ အဲဒီနေ့ ရောက်လာမယ်။ ဝယ်သူ ဝမ်းမြောက်မနေနဲ့။ ရောင်းသူလည်း ညည်းတွားမနေနဲ့။ လူတိုင်းကို ငါဒေါသထွက်နေလို့ပဲ။ ရောင်းသူက အသက်ချမ်းသာရခဲ့ရင်တောင် ရောင်းလိုက်တဲ့မြေကို ပြန်လာနိုင်မှာ မဟုတ်ဘူး။ ဒီစိတ်အာရုံအတိုင်း သူတို့ကြုံရလိမ့်မယ်။ တစ်ယောက်မှ ပြန်လာနိုင်မှာ မဟုတ်ဘူး။ သူ ကျူးလွန်ခဲ့တဲ့အပြစ်ကြောင့် တစ်ယောက်မှ အသက်ဆက်ရှင်မှာ မဟုတ်ဘူး။ သူတို့က ခရာမှုတ်ပြီး အသင့်ဖြစ်နေပေမဲ့ စစ်တိုက်ထွက်သူတစ်ယောက်မှ မရှိဘူး။ သူတို့ကို ငါဒေါသထွက်နေလို့ပဲ။ အပြင်မှာ ဓားဘေး၊ အထဲမှာ ကပ်ရောဂါဘေးနဲ့ အငတ်ဘေး ရှိနေတယ်။ လယ်ထဲမှာရှိနေသူတိုင်း ဓားဘေးကြောင့် သေဆုံးလိမ့်မယ်။ မြို့ထဲမှာရှိနေသူတွေကို အငတ်ဘေးနဲ့ ကပ်ရောဂါဘေး ဝါးမျိုလိမ့်မယ်။ အသက်ရှင် လွတ်မြောက်သူတွေက တောင်တန်းတွေပေါ် တက်သွားလိမ့်မယ်။ အားလုံးဟာ ကိုယ့်အပြစ်နဲ့ကိုယ် ချိုင့်ဝှမ်းထဲက ချိုးငှက်တွေလို ညည်းတွားနေလိမ့်မယ်။ သူတို့လက်တွေ ပျော့ခွေသွားလိမ့်မယ်။ ဒူးတွေလည်း အရည်တစက်စက် ကျနေလိမ့်မယ်။ အထည်ကြမ်း ဝတ်ပြီး တဆတ်ဆတ် တုန်နေလိမ့်မယ်။ အားလုံး အရှက်တကွဲဖြစ်ပြီး ခေါင်းတုံးတုံးကြလိမ့်မယ်။ သူတို့က ငွေကို လမ်းပေါ် လွှင့်ပစ်လိမ့်မယ်။ သူတို့အတွက် ရွှေဟာ ရွံစရာပဲ။ ယေဟောဝါ အမျက်ထွက်တဲ့နေ့မှာ ရွှေငွေတွေ ကယ်တင်နိုင်မှာ မဟုတ်ဘူး။ သူတို့ ဝဝလင်လင် စားရမှာ မဟုတ်ဘူး။ ဗိုက်ဟောင်းလောင်း ဖြစ်နေလိမ့်မယ်။ အဲဒီရွှေငွေတွေဟာ သူတို့အတွက် အပြစ်ကျူးလွန်စေတဲ့ ဆူးငြောင့်ခလုတ် ဖြစ်လို့ပဲ။ သူတို့ရဲ့ အလှတန်ဆာတွေကြောင့် မာန်တက်နေတယ်။ ရွှေငွေတွေသုံးပြီး ရွံရှာဖွယ်ရုပ်ပုံတွေ၊ ရွံမုန်းဖွယ်ရုပ်တုတွေ လုပ်တယ်။ ဒါကြောင့် အဲဒီရွှေငွေတွေကို ရွံစရာဖြစ်အောင် ငါလုပ်မယ်။ တိုင်းတစ်ပါးသားတွေ လုယက်ဖို့၊ လူဆိုးတွေ သိမ်းယူဖို့ ငါအပ်မှာဖြစ်လို့ အဲဒီရွှေငွေတွေကို သူတို့ ညစ်ညူးစေမယ်။ သူတို့ကို ငါမျက်နှာလွှဲမယ်။ ရန်သူတွေက ငါ့ရဲ့လျှို့ဝှက်နေရာကို ညစ်ညူးစေမယ်။ ဓားပြတွေ ဝင်လာပြီး ညစ်ညူးစေမယ်။ သုံ့ပန်းတွေကို ချည်ဖို့ သံကြိုးတွေ လုပ်ပါ။ တိုင်းပြည်မှာ မမျှတတဲ့စီရင်ချက်တွေကြောင့် လူတွေ သေဆုံးနေတယ်။ မြို့ထဲမှာလည်း အကြမ်းဖက်မှုတွေ အပြည့်ပဲ။ ငါက လူမျိုးခြားတွေထဲက အဆိုးဆုံးလူတွေကို ခေါ်လာပြီး အိမ်တွေကို သိမ်းယူစေမယ်။ ခွန်အားကြီးသူတွေရဲ့ မာနကို ချိုးပစ်မယ်။ သန့်ရှင်းရာအရပ်တွေ ညစ်ညူးသွားလိမ့်မယ်။ သူတို့ ဝေဒနာခံစားရတဲ့အခါ ငြိမ်သက်ခြင်းကို ရှာမှာပဲ။ ဒါပေမဲ့ တွေ့မှာမဟုတ်ဘူး။ ဘေးဒုက္ခ တစ်ခုပြီးတစ်ခု ဖြစ်လာမယ်။ သတင်း တစ်ခုပြီးတစ်ခု ကြားရလိမ့်မယ်။ လူတွေက ပရောဖက်ကို စိတ်အာရုံအကြောင်း မေးမြန်းကြလိမ့်မယ်။ ပုရောဟိတ်တွေက ပညတ်အကြောင်း သင်ပေးနိုင်မှာ မဟုတ်ဘူး။ အကြီးအကဲတွေလည်း အကြံဉာဏ်ပေးနိုင်မှာ မဟုတ်ဘူး။ ဘုရင်ဟာ ညည်းတွားငိုကြွေးရလိမ့်မယ်။ ခေါင်းဆောင်လည်း စိတ်ပျက်နေလိမ့်မယ်။ ပြည်သားတွေဟာ ကြောက်လွန်းလို့ လက်တွေ တဆတ်ဆတ် တုန်နေလိမ့်မယ်။ သူတို့ရဲ့ လမ်းစဉ်နဲ့အညီ ငါဆက်ဆံမယ်။ သူတို့ တရားစီရင်ခဲ့တဲ့အတိုင်း ပြန်တရားစီရင်မယ်။ ငါဟာ ယေဟောဝါပဲဆိုတာ သူတို့ သိရကြလိမ့်မယ်။,26,Eze,7,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/7/
audio/nwt_26_Eze_BU_08.mp3,ခြောက်နှစ်မြောက်၊ ခြောက်လပိုင်း၊ ငါးရက်နေ့မှာ ကျွန်တော် အိမ်မှာထိုင်နေတုန်း၊ ရှေ့မှာ ယုဒအကြီးအကဲတွေ ထိုင်နေတုန်း ကျွန်တော့်အပေါ် အချုပ်အခြာအာဏာပိုင်ရှင် ယေဟောဝါရဲ့ လက်တော် သက်ရောက်လာတယ်။ ကျွန်တော် ကြည့်လိုက်တဲ့အခါ မီးသဏ္ဌာန်တစ်ခု တွေ့တယ်။ သူ့ခါးအောက်ပိုင်းလောက်ကနေ မီးတွေ တောက်နေတယ်။ ခါးအပေါ်ပိုင်းလောက်ကနေ ပယင်းရောင် တောက်နေတယ်။ လက်နဲ့တူတဲ့အရာတစ်ခုက ကျွန်တော့်ဆံပင်ကို လှမ်းဆုပ်ပြီး မလိုက်တယ်။ ဘုရားသခင်ဆီက စိတ်အာရုံထဲမှာ စွမ်းအားတော်က ကျွန်တော့်ကို မိုးနဲ့မြေကြားကနေ ခေါ်သွားပြီး ဂျေရုဆလင်မြို့ဆီ၊ မြောက်အရပ်ကို မျက်နှာမူထားတဲ့ အတွင်းတံခါး ဝင်ပေါက်ဆီ ခေါ်သွားတယ်။ အဲဒီနေရာမှာ ဘုရားရဲ့ ဝန်တိုစိတ်ကို ဆွပေးတဲ့ ရုပ်တုရှိနေတယ်။ အဲဒီမှာ အစ္စရေးတို့ ဘုရားသခင်ရဲ့ ဘုန်းအသရေ တည်ရှိနေတယ်။ ချိုင့်ဝှမ်းလွင်ပြင်မှာ ကျွန်တော်တွေ့ခဲ့တဲ့ ဘုန်းအသရေလိုမျိုးပဲ။ သူက လူသား၊ မြောက်အရပ်ကို ကြည့်လိုက်ပါဦး လို့ပြောတယ်။ ကျွန်တော်လည်း မြောက်အရပ်ကို ကြည့်လိုက်တဲ့အခါ ပူဇော်ရာပလ္လင်ရဲ့ မြောက်ဘက်တံခါးပေါက်မှာ ဘုရားရဲ့ ဝန်တိုစိတ်ကို ဆွပေးတဲ့ ရုပ်တုရှိနေတယ်။ သူက လူသား၊ သန့်ရှင်းရာဌာနတော်ကို ငါစွန့်သွားအောင် အစ္စရေးအမျိုးလုပ်နေတဲ့ ရွံစရာတွေကို မြင်သလား။ ဒီထက်ရွံစရာကောင်းတာတွေကို မြင်ရဦးမယ် လို့ ပြောတယ်။ အဲဒီနောက် ကျွန်တော့်ကို ရင်ပြင်ရဲ့ဝင်ပေါက်ဆီ ခေါ်သွားတယ်။ ကျွန်တော် ကြည့်လိုက်တဲ့အခါ နံရံမှာ အပေါက်တစ်ပေါက် တွေ့တယ်။ သူက လူသား၊ ကျယ်ကျယ်ဖောက်လိုက် လို့ပြောတော့ ကျွန်တော် ဖောက်လိုက်တဲ့အခါ ဝင်ပေါက်တစ်ခု တွေ့တယ်။ သူက အထဲဝင်သွားပြီး အဲဒီမှာ သူတို့လုပ်နေတဲ့ ဆိုးရွားပြီး ရွံစရာကောင်းတာတွေကို ကြည့်လိုက်ပါ လို့ပြောတယ်။ ဒါနဲ့ ကျွန်တော် ဝင်ကြည့်လိုက်တဲ့အခါ နံရံပတ်လည်မှာ တွားသွားသတ္တဝါတွေ၊ ရွံရှာဖွယ် သားရဲမျိုးစုံရဲ့ ပုံတွေ၊ အစ္စရေးအမျိုးရဲ့ ရွံမုန်းဖွယ်ရုပ်တုတွေ ရေးထွင်းထားတာကို တွေ့တယ်။ အဲဒီရှေ့မှာ အစ္စရေးအကြီးအကဲ ၇၀ ရပ်နေတယ်။ သူတို့အလယ်မှာ ရှာဖန်ရဲ့သား ယာဇညာ ရပ်နေတယ်။ နံ့သာခွက်ကိုယ်စီ ကိုင်ထားတယ်။ မွှေးကြိုင်တဲ့ နံ့သာပေါင်းငွေ့ တလူလူတက်နေတယ်။ သူက လူသား၊ အမှောင်ထဲမှာ၊ ရုပ်တုတွေ ရေးထွင်းထားတဲ့ အတွင်းခန်းတွေထဲမှာ အစ္စရေးအကြီးအကဲတွေ ဘာလုပ်နေလဲဆိုတာ မြင်သလား။ သူတို့က ကျုပ်တို့ကို ယေဟောဝါဘုရား မမြင်ပါဘူး။ ဒီပြည်ကို ယေဟောဝါ စွန့်သွားပြီ လို့ပြောနေကြတယ် ဆိုပြီး ကျွန်တော့်ကို ပြောတယ်။ သူက ဒီထက် ဆိုးရွားပြီး ရွံစရာကောင်းတာတွေကို သူတို့လုပ်နေတာ မြင်ရဦးမယ် လို့ ဆက်ပြောတယ်။ အဲဒီနောက် ယေဟောဝါအိမ်တော်ရဲ့ မြောက်ဘက်တံခါးပေါက်ဆီ ကျွန်တော့်ကို ခေါ်သွားတယ်။ အဲဒီမှာ တမ္မုဇနတ်ဘုရားအတွက် ထိုင်ပြီး ငိုကြွေးနေတဲ့ အမျိုးသမီးတွေကို မြင်လိုက်ရတယ်။ သူက လူသား၊ မင်းမြင်ပြီလား။ ဒီထက် ဆိုးရွားပြီး ပိုရွံစရာကောင်းတာတွေ ရှိသေးတယ် လို့ပြောတယ်။ အဲဒီနောက် ကျွန်တော့်ကို ယေဟောဝါအိမ်တော်ရဲ့အတွင်းရင်ပြင်ဆီ ခေါ်သွားတယ်။ ယေဟောဝါရဲ့ ဗိမာန်တော်မုခ်ဝနဲ့ ပူဇော်ရာပလ္လင်ကြားက ဝင်ပေါက်မှာ အမျိုးသား ၂၅ ယောက်လောက် ရှိနေတယ်။ ယေဟောဝါရဲ့ ဗိမာန်တော်ကို ကျောခိုင်းပြီး အရှေ့အရပ်ကို မျက်နှာမူရင်း နေမင်းကို ဦးချရှိခိုးနေကြတယ်။ သူက လူသား၊ မင်းမြင်ပြီလား။ ဒီလိုရွံစရာတွေ လုပ်ရတာ၊ တိုင်းပြည်ကို အကြမ်းဖက်မှုတွေနဲ့ ပြည့်စေပြီး ငါ့ကိုစိတ်ဆိုးအောင် လုပ်ရတာဟာ အသေးအဖွဲလေးပါလို့ ယုဒအမျိုး ထင်နေတာလား။ သူတို့က ငါ့နှာခေါင်းကို သစ်ခက်နဲ့ တို့ကြတယ်။ ဒါကြောင့် ငါဒေါသတကြီး အရေးယူမယ်။ သူတို့အတွက် ဝမ်းမနည်းဘူး။ သနားညှာတာမှာ မဟုတ်ဘူး။ သူတို့ အကျယ်ကြီး အော်ခေါ်ရင်တောင် ငါနားမထောင်ဘူး လို့ပြောတယ်။,26,Eze,8,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/8/
audio/nwt_26_Eze_BU_09.mp3,အဲဒီနောက် သူက မြို့ကို ဒဏ်ခတ်ဖျက်ဆီးဖို့ လက်နက်ကိုယ်စီ ကိုင်ထားသူတွေကို ဆင့်ခေါ်လိုက်ပါ လို့ ကျွန်တော့်ကို အော်ပြောတယ်။ အဲဒီအခါ မြောက်အရပ်ဘက် မျက်နှာမူထားတဲ့ အထက်တံခါးပေါက်ကနေ လူခြောက်ယောက် ထွက်လာတာကို ကျွန်တော်တွေ့တယ်။ ရိုက်ခွဲစရာလက်နက် ကိုယ်စီ ကိုင်ထားတယ်။ ချည်ထည်ဝတ်ဆင်ပြီး ခါးမှာ စာရေးတော်မင်ဘူး ချိတ်ထားသူတစ်ယောက်လည်း ပါတယ်။ ကြေးနီပူဇော်ရာပလ္လင်ဘေးမှာ သူတို့လာရပ်ကြတယ်။ အစ္စရေးတို့ ဘုရားသခင်ရဲ့ ဘုန်းအသရေဟာ ခေရုဗိမ်တွေအထက်မှာ ရှိနေရာကနေ အိမ်တော်တံခါးခုံကို ရောက်လာတယ်။ ချည်ထည်ဝတ်ဆင်ပြီး ခါးမှာ စာရေးတော်မင်ဘူး ချိတ်ထားသူကို ခေါ်ပြီး၊ ယေဟောဝါက ဂျေရုဆလင်မြို့ထဲ သွားပါ။ မြို့ထဲမှာလုပ်နေတဲ့ ရွံစရာတွေကြောင့် သက်ပြင်းချသူတွေ၊ ညည်းတွားသူတွေရဲ့ နဖူးမှာ မှတ်သားပါ လို့ ပြောတယ်။ ဘုရားသခင်က ကျန်တဲ့သူတွေကိုလည်း သူ့နောက်ကနေ မြို့ထဲ လိုက်သွားပြီး လူတွေကို ကွပ်မျက်ပါ။ သူတို့အတွက် ဝမ်းမနည်းနဲ့။ သနားမနေနဲ့။ လူကြီးလူငယ်၊ အပျိုစင်၊ မိန်းမ၊ ကလေးငယ်ပါမကျန် ကွပ်မျက်ပါ။ နဖူးမှာ အမှတ်အသားပါသူတွေကိုတော့ မကွပ်မျက်နဲ့။ သန့်ရှင်းရာဌာနတော်ကနေ စလုပ်ပါ လို့ပြောတယ်။ ဒါကြောင့် သူတို့က အိမ်တော်ရှေ့မှာရှိတဲ့ အကြီးအကဲတွေကို စပြီးကွပ်မျက်တယ်။ အဲဒီနောက် အိမ်တော်ကို ညစ်ညူးစေပါ။ ရင်ပြင်တွေကိုအလောင်းတွေနဲ့ ပြည့်စေပါ။ ကဲ၊ စပေတော့ လို့ ဘုရားပြောတာနဲ့ သူတို့လည်း ထွက်သွားပြီး မြို့ထဲမှာ လူတွေကို ကွပ်မျက်ကြတယ်။ အဲဒီလို ကွပ်မျက်တဲ့အခါ ကျွန်တော်တစ်ယောက်တည်း ကျန်ရစ်တယ်။ ကျွန်တော်လည်း ပျပ်ဝပ်ပြီး အချုပ်အခြာအာဏာပိုင်ရှင် ယေဟောဝါ၊ ဂျေရုဆလင်မြို့အပေါ် အမျက်တော် သွန်းလောင်းတဲ့အခါ အစ္စရေးအကြွင်းအကျန်တွေကိုပါ ဖျက်ဆီးပစ်မှာလား လို့ပြောလိုက်တယ်။ အဲဒီအခါ ဘုရားက အစ္စရေးနဲ့ ယုဒအမျိုးရဲ့ အပြစ်ဟာ အင်မတန်ကြီးလေးတယ်။ တိုင်းပြည်မှာ သွေးချောင်းစီးနေတယ်။ မြို့ထဲမှာလည်း အကျင့်ပျက်ခြစားမှုတွေ အပြည့်ပဲ။ ဒီပြည်ကို ယေဟောဝါဘုရား စွန့်သွားပြီ။ ယေဟောဝါ မမြင်ပါဘူး လို့ ပြောနေကြတယ်။ ဒါကြောင့် သူတို့အတွက် ငါဝမ်းမနည်းဘူး။ သနားညှာတာမှာ မဟုတ်ဘူး။ သူတို့လမ်းစဉ်ရဲ့ အကျိုးဆက်ကို ပြန်ခံစေမယ် လို့ ပြောတယ်။ အဲဒီနောက် ချည်ထည်ဝတ်ဆင်ပြီး ခါးမှာ မင်အိုးချိတ်ထားသူက မိန့်မှာထားတဲ့အတိုင်း လုပ်ပြီးပါပြီ လို့ လာပြောတာကို ကျွန်တော်တွေ့ရတယ်။,26,Eze,9,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/9/
audio/nwt_26_Eze_BU_10.mp3,ကျွန်တော်ကြည့်နေတုန်း ခေရုဗိမ်တွေရဲ့ ဦးခေါင်းအထက် မျက်နှာပြင်ကြီးပေါ်မှာ နီလာကျောက်လို၊ ရာဇပလ္လင်လို သဏ္ဌာန်တစ်ခု ပေါ်လာတာကို တွေ့တယ်။ ဘုရားသခင်က ချည်ထည်ဝတ်ဆင်ထားသူကို ဘီးတွေကြား၊ ခေရုဗိမ်တွေရဲ့အောက်ကို ဝင်ပါ။ ခေရုဗိမ်တွေကြားမှာရှိတဲ့ မီးကျီးခဲတွေကို လက်ခုပ်နဲ့ကျုံးပြီး မြို့ပေါ် ဖြန့်ကြဲပါ လို့ပြောတယ်။ သူဝင်သွားတာကို ကျွန်တော် တွေ့ရတယ်။ သူဝင်သွားတဲ့အခါ ခေရုဗိမ်တွေက အိမ်တော်ရဲ့ ညာဘက်မှာ ရပ်နေကြတယ်။ အတွင်းရင်ပြင်မှာ မိုးတိမ်တွေ ပြည့်သွားတယ်။ ယေဟောဝါရဲ့ ဘုန်းအသရေက ခေရုဗိမ်တွေပေါ်ကနေ အိမ်တော်တံခါးခုံကို ရောက်လာတယ်။ အိမ်တော်မှာ မိုးတိမ်တွေ တဖြည်းဖြည်း ပြည့်သွားတယ်။ ယေဟောဝါရဲ့ ဘုန်းအသရေကြောင့် ရင်ပြင်တစ်ခုလုံး ထွန်းတောက်နေတယ်။ ခေရုဗိမ်တွေရဲ့ အတောင်ခတ်သံကို အပြင်ရင်ပြင်ကနေ ကြားရတယ်။ အနန္တတန်ခိုးရှင် ဘုရားသခင်ရဲ့ စကားသံလိုပဲ။ ဘုရားသခင်က ချည်ထည်ဝတ်ဆင်ထားသူကို ဘီးတွေကြား၊ ခေရုဗိမ်တွေကြားက မီးကျီးခဲတွေကို ယူပါ လို့အမိန့်ပေးတဲ့အခါ သူလည်း ဝင်သွားပြီး ဘီးရဲ့အနားမှာ ရပ်နေတယ်။ အဲဒီအခါ ခေရုဗိမ်တစ်ပါးက ခေရုဗိမ်တွေကြားက မီးကျီးခဲတချို့ကို လှမ်းယူပြီး ချည်ထည်ဝတ်ဆင်ထားသူရဲ့ လက်ခုပ်ထဲ ထည့်ပေးလိုက်တယ်။ သူလည်း အဲဒါတွေကို ယူပြီး ထွက်သွားတယ်။ ခေရုဗိမ်တွေရဲ့ အတောင်အောက်မှာ လူ့လက်သဏ္ဌာန် ရှိနေတယ်။ ကျွန်တော်ကြည့်နေတုန်း ခေရုဗိမ်တွေရဲ့ အနားမှာ ဘီးလေးဘီး ရှိနေတာကို တွေ့တယ်။ ခေရုဗိမ် တစ်ပါးစီရဲ့ဘေးမှာ တစ်ဘီးစီ ရှိတယ်။ ဘီးတွေဟာ ပြောင်ခေါင်းစိမ်းလို တောက်ပနေတယ်။ လေးဘီးစလုံး တစ်ပုံစံတည်းပဲ။ ဘီးတွေရဲ့ပုံစံဟာ ဘီးတစ်ဘီးထဲမှာ နောက်တစ်ဘီးကို အလယ်ကနေ ကန့်လန့်ဖြတ်တပ်ထားတာနဲ့ တူတယ်။ ဘီးတွေသွားတဲ့အခါ ကွေ့စရာမလိုဘဲ ဘယ်အရပ်မျက်နှာမဆို သွားနိုင်တယ်။ ကွေ့စရာမလိုဘဲ မျက်နှာမူထားရာဘက် သွားနိုင်တယ်။ ခေရုဗိမ်တွေရဲ့ ကျော၊ လက်နဲ့ အတောင်တွေမှာ၊ တစ်ကိုယ်လုံးမှာ မျက်လုံးတွေအပြည့်ပဲ။ လေးပါးစလုံးရဲ့ဘေးနားက ဘီးတွေမှာလည်း မျက်လုံးတွေအပြည့်ပဲ။ ဘီးတို့၊ စထွက်တော့ လို့အမိန့်ပေးတာကို ကျွန်တော်ကြားတယ်။ ခေရုဗိမ်တစ်ပါးစီမှာ မျက်နှာလေးခု ရှိတယ်။ ခေရုဗိမ်မျက်နှာ၊ လူမျက်နှာ၊ ခြင်္သေ့မျက်နှာ၊ လင်းယုန်မျက်နှာ တို့ဖြစ်တယ်။ ခေရုဗိမ်တွေ တက်သွားတယ်။ သူတို့ဟာ ခေဗာမြစ်မှာ ကျွန်တော်တွေ့ခဲ့တဲ့ သတ္တဝါတွေပဲ။ ခေရုဗိမ်တွေသွားတဲ့အခါ ဘီးတွေ အတူလိုက်သွားတယ်။ ခေရုဗိမ်တွေ အတောင်ဖြန့်ပြီး မြေပေါ်က တက်သွားတဲ့အခါ ဘီးတွေလည်း ဘေးကနေ ထက်ကြပ်မကွာ လိုက်သွားတယ်။ သူတို့ရပ်တဲ့အခါ ဘီးတွေ လိုက်ရပ်တယ်။ သူတို့တက်သွားတဲ့အခါ ဘီးတွေလည်း အတူလိုက်တက်သွားတယ်။ သတ္တဝါတွေပေါ် သက်ရောက်နေတဲ့ စွမ်းအားတော်ဟာ ဘီးတွေပေါ်မှာလည်း သက်ရောက်နေလို့ပဲ။ အဲဒီနောက် ယေဟောဝါရဲ့ ဘုန်းအသရေဟာ အိမ်တော်တံခါးခုံကနေ ထွက်ခွာပြီး ခေရုဗိမ်တို့အပေါ်မှာ တည်နေတယ်။ ကျွန်တော်ကြည့်နေတုန်း ခေရုဗိမ်တွေ အတောင်ဖြန့်ပြီး မြေပေါ်ကနေ တက်သွားတယ်။ သူတို့သွားတဲ့အခါ ဘီးတွေ အတူလိုက်သွားတယ်။ သူတို့က ယေဟောဝါအိမ်တော်ရဲ့ အရှေ့ဘက်တံခါးပေါက်မှာ ရပ်နေတယ်။ အစ္စရေးတို့ဘုရားသခင်ရဲ့ ဘုန်းအသရေ သူတို့အပေါ်မှာ ရှိနေတယ်။ သူတို့ဟာ ခေဗာမြစ်မှာ၊ အစ္စရေးတို့ဘုရားသခင်ရဲ့ ရာဇပလ္လင်အောက်မှာ ကျွန်တော်တွေ့ခဲ့တဲ့ သတ္တဝါတွေပဲ။ ဒါကြောင့် သူတို့ဟာ ခေရုဗိမ်တွေမှန်း ကျွန်တော် သိလိုက်တယ်။ လေးပါးစလုံးမှာ မျက်နှာလေးခု၊ အတောင်လေးခုစီ ရှိကြတယ်။ အတောင်အောက်မှာလည်း လူ့လက်သဏ္ဌာန် ရှိတယ်။ သူတို့မျက်နှာဟာ ခေဗာမြစ်နားမှာ ကျွန်တော်တွေ့ခဲ့တဲ့ မျက်နှာတွေနဲ့ တစ်ပုံစံတည်းပဲ။ ရှေ့တည့်တည့်ကိုပဲ သူတို့သွားကြတယ်။,26,Eze,10,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/10/
audio/nwt_26_Eze_BU_11.mp3,စွမ်းအားတော်က ကျွန်တော့်ကို ချီဆောင်ပြီး ယေဟောဝါအိမ်တော်ရဲ့ အရှေ့တံခါး၊ အရှေ့အရပ်ဘက် မျက်နှာမူထားတဲ့ တံခါးဆီ ခေါ်သွားတယ်။ တံခါးပေါက်မှာ လူ ၂၅ယောက် ရှိနေတယ်။ သူတို့အလယ်မှာ မင်းညီမင်းသား အာဇုရရဲ့သား ယာဇညာနဲ့ ဗေနာယရဲ့သား ပေလတိကို ကျွန်တော် တွေ့တယ်။ အဲဒီနောက် ဘုရားသခင် ပြောတာက လူသား၊ ဒီလူတွေဟာ မကောင်းကြံနေသူတွေ၊ မြို့သားတွေကို မကောင်းတဲ့အကြံဉာဏ် ပေးနေသူတွေပဲ။ သူတို့က အခုအချိန်ဟာ အိမ်ဆောက်ရမယ့် အချိန်ပဲလေ။ ဒီမြို့ဟာ ဟင်းအိုး၊ ကျုပ်တို့ဟာ အိုးထဲက အသားတွေပေါ့ လို့ပြောနေကြတယ်။ ဒါကြောင့် သူတို့နဲ့ပတ်သက်ပြီး ပရောဖက်ပြုပါ။ လူသား၊ ပရောဖက်ပြုပါ။ အဲဒီနောက် ယေဟောဝါရဲ့ စွမ်းအားတော် ကျွန်တော့်အပေါ် သက်ရောက်လာပြီး မင်းပြောလိုက်ပါ။ ယေဟောဝါ ပြောတာက အစ္စရေးအမျိုး၊ မင်းတို့ပြောတာ မှန်တယ်။ မင်းတို့ ဘာတွေတွေးနေမှန်း ငါသိတယ်။ မင်းတို့ကြောင့် ဒီမြို့မှာ လူအများကြီး သေဆုံးရတယ်။ လမ်းတွေမှာ လူသေတွေ ပြည့်နေတယ် လို့ပြောတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါပြောတာက ဒီမြို့ဟာ ဟင်းအိုး၊ မြို့ထဲမှာ မင်းတို့ဖြန့်ကြဲထားတဲ့ လူသေတွေဟာ အသားတွေပဲ။ ဒါပေမဲ့ ဒီမြို့ထဲကနေ မင်းတို့ ဆွဲထုတ်ခံရလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတယ် ကြောက်စရာဓားဘေးကို မင်းတို့အပေါ် ငါကျရောက်စေမယ်။ မင်းတို့ကို ဒီမြို့ထဲကနေ ဆွဲထုတ်ပြီး တိုင်းတစ်ပါးသားတို့လက်ထဲ အပ်မယ်။ မင်းတို့ကို ငါတရားစီရင်မယ်။ ဓားဘေးကြောင့် မင်းတို့ ကျဆုံးလိမ့်မယ်။ အစ္စရေးနယ်စပ်မှာ မင်းတို့ကို ငါတရားစီရင်မယ်။ ငါဟာ ယေဟောဝါပဲဆိုတာ မင်းတို့ သိရကြလိမ့်မယ်။ ဒီမြို့ဟာ မင်းတို့အတွက် ဟင်းအိုးဖြစ်မှာ မဟုတ်ဘူး။ မင်းတို့လည်း အိုးထဲကအသားဖြစ်မှာ မဟုတ်ဘူး။ အစ္စရေးနယ်စပ်မှာ မင်းတို့ကို ငါတရားစီရင်မယ်။ ငါဟာ ယေဟောဝါပဲဆိုတာ မင်းတို့သိရကြလိမ့်မယ်။ ငါ့စည်းမျဉ်းတွေအတိုင်း မင်းတို့ မလိုက်လျှောက်ကြဘူး။ ငါ့တရားစီရင်ချက်တွေအတိုင်း မလုပ်ဆောင်ကြဘူး။ ပတ်ဝန်းကျင်လူမျိုးတွေရဲ့ တရားစီရင်ချက်တွေအတိုင်းပဲ လုပ်ဆောင်ကြတယ်။ ကျွန်တော် ပရောဖက်ပြုပြီးတာနဲ့ ဗေနာယရဲ့သား ပေလတိ သေဆုံးသွားတယ်။ ကျွန်တော်လည်း ပျပ်ဝပ်ပြီး အချုပ်အခြာအာဏာပိုင်ရှင် ယေဟောဝါ၊ အစ္စရေးအကြွင်းအကျန်တွေကို အစတုံးဖျက်ဆီးတော့မှာလား လို့ ပြောလိုက်တယ်။ ယေဟောဝါက ကျွန်တော့်ကို ဆက်ပြောတယ် လူသား၊ ဂျေရုဆလင်မြို့သားတွေက ယေဟောဝါဘုရားနဲ့ ဝေးဝေးနေပါ။ ဒီပြည်ဟာ ငါတို့ပြည်ပဲ။ ဒီပြည်ကို ငါတို့ အပိုင်ရထားတယ် ဆိုပြီး မင်းရဲ့ ညီအစ်ကိုတွေ၊ ပြန်ဝယ်ယူခွင့်ရှိတဲ့ ဆွေမျိုးသားချင်းတွေ၊ အစ္စရေးတစ်မျိုးလုံးကို ပြောနေကြတယ်။ ဒါကြောင့် သူတို့ကို ဝေးလံတဲ့လူမျိုးခြားတွေဆီ ငါနှင်ထုတ်မယ်။ တိုင်းပြည်အရပ်ရပ် ကွဲလွင့်စေမယ်။ ဒါပေမဲ့ သူတို့ရောက်သွားတဲ့ တိုင်းပြည်တွေမှာ ငါဟာ သူတို့အတွက် တစ်ခဏတော့ သန့်ရှင်းရာဌာနတော် ဖြစ်လာမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ ဆိုပြီး ပြောပါ။ မင်းပြောရမှာက အချုပ်အခြာအာဏာပိုင်ရှင် ယေဟောဝါ ပြောတယ် မင်းတို့ကို လူမျိုးခြားတွေဆီကနေ၊ ကွဲလွင့်ရာပြည်တွေကနေ ငါပြန်စုသိမ်းမယ်။ အစ္စရေးမြေကို မင်းတို့ကို ပေးမယ်။ သူတို့ ပြန်လာပြီး တိုင်းပြည်မှာရှိတဲ့ ရွံမုန်းစရာတွေ၊ ရွံစရာအကျင့်တွေကို ဖယ်ရှားလိမ့်မယ်။ အဲဒီနောက် သူတို့ကို စည်းလုံးညီညွတ်စေမယ်။ သူတို့အထဲမှာ စိတ်သဘောသစ်ကို သွင်းပေးမယ်။ သူတို့ဆီမှာရှိတဲ့ ကျောက်သားနှလုံးကို ဖယ်ရှားပြီး အသွေးအသားနှလုံး ပေးမယ်။ ဒါမှ သူတို့က ငါ့ဥပဒေတွေအတိုင်း လိုက်လျှောက်နိုင်မယ်။ ငါ့တရားစီရင်ချက်တွေကို စောင့်ထိန်းပြီး လိုက်နာနိုင်မယ်။ အဲဒီအခါ သူတို့ဟာ ငါ့လူတွေဖြစ်မယ်။ ငါလည်း သူတို့ရဲ့ဘုရားသခင် ဖြစ်မယ်။ ဒါပေမဲ့ ရွံမုန်းစရာတွေ၊ ရွံစရာအကျင့်တွေ ဆက်လုပ်ဖို့ စိတ်ပိုင်းဖြတ်ထားသူတွေကိုတော့ သူတို့လမ်းစဉ်ရဲ့ အကျိုးဆက်ကို ပြန်ခံစေမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ အဲဒီနောက် ခေရုဗိမ်တွေအတောင်ဖြန့်ပြီး တက်သွားတယ်။ ဘီးတွေလည်း ဘေးကနေ လိုက်သွားတယ်။ အစ္စရေးတို့ ဘုရားသခင်ရဲ့ ဘုန်းအသရေဟာ သူတို့အပေါ်မှာ ရှိနေတယ်။ ယေဟောဝါရဲ့ ဘုန်းအသရေဟာ မြို့ထဲကနေ တက်သွားပြီး မြို့အရှေ့ဘက် တောင်ပေါ်မှာ ရပ်သွားတယ်။ ဘုရားသခင်ရဲ့ စွမ်းအားတော်ကြောင့် မြင်ရတဲ့ စိတ်အာရုံမှာ စွမ်းအားတော်က ကျွန်တော့်ကို ချီဆောင်ပြီး ခါလဒဲပြည်မှာရှိတဲ့ ပြည်နှင်ခံတွေဆီ ပြန်ခေါ်လာတယ်။ အဲဒီနောက် ကျွန်တော်မြင်ရတဲ့ စိတ်အာရုံ ကွယ်ပျောက်သွားတယ်။ ကျွန်တော်လည်း ယေဟောဝါ ပြခဲ့တာတွေကို ပြည်နှင်ခံတွေဆီ ပြောပြလိုက်တယ်။,26,Eze,11,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/11/
audio/nwt_26_Eze_BU_12.mp3,ယေဟောဝါက ကျွန်တော့်ကို မိန့်မှာတယ် လူသား၊ မင်းဟာ ပုန်ကန်တတ်တဲ့ အမျိုးထဲမှာ နေထိုင်တယ်။ သူတို့ဟာ မျက်စိရှိပေမဲ့ မမြင်ကြဘူး။ နားရှိပေမဲ့ မကြားကြဘူး။ ပုန်ကန်တတ်တဲ့အမျိုးပဲ။ လူသား၊ ပြည်နှင်ခံရသူလို ထွက်သွားဖို့ အထုပ်အပိုးပြင်ပါ။ ပြီးတော့ သူတို့ကြည့်နေတုန်း ပြည်နှင်ခံရသူလို နေ့အချိန်မှာ ထွက်သွားပါ။ သူတို့ကြည့်နေတုန်း အိမ်ကနေ တခြားနေရာကို ထွက်သွားပါ။ သူတို့ဟာ ပုန်ကန်တတ်တဲ့ အမျိုးဖြစ်ပေမဲ့ သတိပြုမိကောင်း ပြုမိလိမ့်မယ်။ သူတို့ကြည့်နေတုန်း ပြည်နှင်ခံရသူလို ထွက်သွားဖို့ မင်းပြင်ထားတဲ့ အထုပ်အပိုးကို နေ့အချိန်မှာ ထုတ်လာပါ။ ညနေစောင်းမှာ သူတို့ကြည့်နေတုန်း ပြည်နှင်ခံရသူလို ထွက်သွားပါ။ သူတို့ကြည့်နေတုန်း နံရံမှာအပေါက်ဖောက်ပြီး မင်းရဲ့ပစ္စည်းတွေကို သယ်ထုတ်ပါ။ သူတို့ကြည့်နေတုန်း မင်းရဲ့ပစ္စည်းတွေကို ထမ်းပြီး အမှောင်ထဲမှာ ထွက်သွားပါ။ မြေကို မမြင်ရအောင် မျက်နှာကို ဖုံးထားပါ။ ငါက မင်းကို အစ္စရေးအမျိုးအတွက် နိမိတ်ဖြစ်စေမယ်။ ဒါနဲ့ ကျွန်တော်လည်း မိန့်မှာတဲ့အတိုင်း လုပ်တယ်။ ပြည်နှင်ခံရသူလို ထွက်သွားဖို့ ပြင်ထားတဲ့ အထုပ်အပိုးကို နေ့အချိန်မှာ ထုတ်လာတယ်။ ညနေစောင်းမှာ နံရံကို လက်နဲ့ဖောက်တယ်။ မှောင်လာတဲ့အခါ အထုပ်အပိုးကို သယ်ထုတ်ပြီး သူတို့ရှေ့မှာပဲ ထမ်းသွားတယ်။ မနက်ရောက်တော့ ယေဟောဝါဘုရားက ကျွန်တော့်ကို ပြောတယ် လူသား၊ ပုန်ကန်တတ်တဲ့ အစ္စရေးအမျိုးက မင်း ဘာလုပ်နေတာလဲ လို့မေးကြတယ် မဟုတ်လား။ သူတို့ကို ပြောရမှာက ဒီသတင်းစကားဟာ ဂျေရုဆလင်မှာရှိတဲ့ ခေါင်းဆောင်နဲ့ရော မြို့ထဲမှာရှိတဲ့ အစ္စရေးတစ်မျိုးလုံးနဲ့ပါ သက်ဆိုင်တယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။ မင်းဟာ နိမိတ်ပဲ။ မင်းလုပ်ပြတဲ့အတိုင်း သူတို့ကြုံရမယ်။ သူတို့ ပြည်နှင်ခံရပြီး သုံ့ပန်းဘဝ ရောက်သွားမယ်။ သူတို့ခေါင်းဆောင်က ပစ္စည်းတွေကို ထမ်းပြီး အမှောင်ထဲမှာ ထွက်သွားရလိမ့်မယ်။ နံရံကို ဖောက်ပြီး ပစ္စည်းတွေကို သယ်ထုတ်ရလိမ့်မယ်။ မြေကို မမြင်ရအောင် မျက်နှာကို ဖုံးထားလိမ့်မယ်။ ငါက သူ့ကို ပိုက်ကွန်နဲ့ အုပ်မှာဖြစ်လို့ သူမိသွားမယ်။ အဲဒီနောက် သူ့ကို ခါလဒဲပြည်၊ ဗာဗုလုန်ကို ခေါ်သွားမယ်။ ဒါပေမဲ့ အဲဒီပြည်ကို သူမြင်ရမှာ မဟုတ်ဘူး။ အဲဒီမှာပဲ သေဆုံးသွားမယ်။ ပတ်ဝန်းကျင်လူတွေ၊ သူ့ကိုကူညီပေးသူတွေ၊ သူ့စစ်တပ်တွေကို အရပ်ရပ် ကွဲလွင့်စေမယ်။ ဓားကို ဆွဲထုတ်ပြီး နောက်ကနေ လိုက်ခိုင်းမယ်။ သူတို့ကို လူမျိုးခြားတွေအလယ်မှာ၊ တိုင်းပြည်တွေအလယ်မှာ ကွဲလွင့်စေတဲ့အခါ ငါဟာ ယေဟောဝါပဲဆိုတာ သူတို့ သိရကြလိမ့်မယ်။ ဒါပေမဲ့ တချို့ကိုတော့ ဓားဘေး၊ အငတ်ဘေး၊ ကပ်ရောဂါဘေးကနေ လွတ်မြောက်စေမယ်။ ဒါမှ သူတို့ကျင့်ခဲ့တဲ့ ရွံစရာအကျင့်တွေကို သူတို့ရောက်သွားမယ့် လူမျိုးတွေအလယ်မှာ ပြောပြနိုင်လိမ့်မယ်။ ငါဟာ ယေဟောဝါပဲဆိုတာ သူတို့ သိရကြလိမ့်မယ်။ ယေဟောဝါက ကျွန်တော့်ကို ပြောတယ် လူသား၊ မင်းက အစာကို ကြောက်ကြောက်နဲ့ စားပါ။ ရေကိုလည်း စိုးရိမ်ချောက်ချားတဲ့စိတ်နဲ့ သောက်ပါ။ ပြီးတော့ ပြည်သူပြည်သားတွေကို ပြောလိုက် အစ္စရေးပြည်မှာရှိတဲ့ ဂျေရုဆလင်မြို့သူမြို့သားတွေကို အချုပ်အခြာအာဏာပိုင်ရှင် ယေဟောဝါ ပြောတယ် သူတို့ဟာ အစာကို စိုးရိမ်တကြီးနဲ့ စားပြီး ရေကို ကြောက်ကြောက်နဲ့ သောက်ရလိမ့်မယ်။ ပြည်သားတွေရဲ့ အကြမ်းဖက်မှုကြောင့် တိုင်းပြည်ဟာ လူသူကင်းမဲ့သွားမယ်။ လူနေထိုင်ရာမြို့တွေ ဖျက်ဆီးခံရမယ်။ တိုင်းပြည်ဟာ လွင်တီးခေါင် ဖြစ်သွားမယ်။ ငါဟာ ယေဟောဝါပဲဆိုတာ မင်းတို့ သိရကြလိမ့်မယ်။ ယေဟောဝါက ကျွန်တော့်ကို ဆက်ပြောတယ် လူသား၊ နေ့တွေသာ ကုန်သွားတယ်။ စိတ်အာရုံတစ်ခုမှ တကယ်ဖြစ်မလာဘူး ဆိုတဲ့ ဆိုရိုးစကားကို အစ္စရေးပြည်မှာ ဘာလို့ပြောနေကြတာလဲ။ ဒီဆိုရိုးစကားကို ငါပပျောက်စေမယ်။ အစ္စရေးပြည်မှာ ဒီဆိုရိုးစကားကို ပြောကြတော့မှာ မဟုတ်ဘူး။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ ဆိုပြီး သူတို့ကို ပြောလိုက်ပါ။ အဲဒီနေ့တွေ နီးလာပြီ။ စိတ်အာရုံမှန်သမျှ ပြည့်စုံတော့မယ် လို့လည်း ပြောလိုက်ပါ။ အစ္စရေးအမျိုးမှာ မဟုတ်မမှန်တဲ့ စိတ်အာရုံတွေ၊ နတ်ဆိုးပညာနဲ့ မြှောက်ပင့်ဟောတာတွေ ရှိတော့မှာ မဟုတ်ဘူး။ ငါယေဟောဝါ ပြောမယ်။ ပြောသမျှ မနှောင့်နှေးဘဲ ပြည့်စုံလာမယ်။ ပုန်ကန်တတ်တဲ့အမျိုး၊ မင်းတို့လက်ထက်မှာ ငါပြောမယ်။ ပြောတဲ့အတိုင်း လုပ်မယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။ ယေဟောဝါက ကျွန်တော့်ကို ပြောတယ် လူသား၊ အစ္စရေးတွေက သူမြင်တဲ့စိတ်အာရုံ ပြည့်စုံဖို့ အဝေးကြီး လိုပါသေးတယ်။ ဟိုးအနာဂတ်အကြောင်း သူပရောဖက်ပြုနေတာပါ လို့ မင်းနဲ့ပတ်သက်ပြီး ပြောကြတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတယ် ငါပြောသမျှ မနှောင့်နှေးဘဲ ပြည့်စုံလာမယ်။ ပြောသမျှ ပြည့်စုံလာမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ ဆိုပြီး သူတို့ကို ပြောပါ။,26,Eze,12,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/12/
audio/nwt_26_Eze_BU_13.mp3,ယေဟောဝါက ကျွန်တော့်ကို ပြောတယ် အို လူသား၊ အစ္စရေးပရောဖက်တွေနဲ့ပတ်သက်ပြီး ပရောဖက်ပြုပါ။ လုပ်ကြံဖန်တီးပြီး ပရောဖက်ပြုနေသူတွေကို ပြောလိုက် ယေဟောဝါရဲ့စကားကို နားထောင်ကြ။ အချုပ်အခြာအာဏာပိုင်ရှင် ယေဟောဝါ ပြောတာက ဘာစိတ်အာရုံမှ မမြင်ဘဲနဲ့ ကိုယ့်သဘောအတိုင်း ဟောနေတဲ့ မိုက်မဲတဲ့ပရောဖက်တွေ အဖြစ်ဆိုးကြုံရမယ်။ အို အစ္စရေး၊ မင်းရဲ့ ပရောဖက်တွေဟာ အပျက်အယွင်းပုံတွေကြားက မြေခွေးတွေနဲ့ တူတယ်။ သူတို့က ကျောက်မြို့ရိုး အပြိုအပျက်တွေဆီ သွားပြီး အဲဒါတွေကို အစ္စရေးအမျိုးအတွက် ပြန်တည်ဆောက်ပေးမှာ မဟုတ်ဘူး။ ဒါကြောင့် ယေဟောဝါရဲ့နေ့မှာ အစ္စရေးတွေ တိုက်ပွဲကျသွားလိမ့်မယ်။ သူတို့က မဟုတ်မမှန်တဲ့ စိတ်အာရုံတွေမြင်ပြီး အလိမ်အညာတွေ ဟောတယ်။ ယေဟောဝါ မစေလွှတ်ဘဲနဲ့ ယေဟောဝါမိန့်မှာတယ် လို့ပြောပြီး ပြောတဲ့အတိုင်း ဖြစ်လာဖို့ စောင့်နေတယ်။ မင်းတို့မြင်တာဟာ မဟုတ်မမှန်တဲ့ စိတ်အာရုံပဲ။ ငါဘာမှမပြောဘဲနဲ့ ယေဟောဝါမိန့်မှာတယ် ဆိုပြီး ဟောတာဟာ လိမ်ညာတာပဲ။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက မင်းတို့ မဟုတ်မမှန်တာတွေ ပြောတဲ့အတွက်၊ မင်းတို့ရဲ့ စိတ်အာရုံတွေဟာ အလိမ်အညာတွေဖြစ်တဲ့အတွက် မင်းတို့ကို ငါတိုက်ခိုက်မယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။ မဟုတ်မမှန်တဲ့ စိတ်အာရုံတွေ မြင်ပြီး အလိမ်အညာတွေ ဟောတဲ့ ပရောဖက်တွေကို ငါ့လက်ရုံးနဲ့ တိုက်ခိုက်မယ်။ သူတို့ဟာ ငါယုံရတဲ့သူတွေထဲမှာ မပါဘူး။ အစ္စရေးအမျိုးရဲ့စာရင်းထဲမှာ ရေးမှတ်ခံရမှာ မဟုတ်ဘူး။ အစ္စရေးပြည်ကို ပြန်လာရမှာ မဟုတ်ဘူး။ ငါဟာ အချုပ်အခြာအာဏာပိုင်ရှင် ယေဟောဝါပဲဆိုတာ သိရလိမ့်မယ်။ ငြိမ်သက်ခြင်း မရှိဘဲနဲ့ ငြိမ်သက်ခြင်း ရှိတယ် ဆိုပြီး ငါ့လူတွေကို လမ်းလွဲအောင် လုပ်တဲ့အတွက် သူတို့ အဲဒီလိုကြုံရလိမ့်မယ်။ သူတို့က ကျိုးပဲ့လွယ်တဲ့နံရံနဲ့ ကာပြီး ထုံးဖြူသုတ်ကြတယ်။ အဲဒီနံရံ ပြိုကျသွားမယ်လို့ ထုံးဖြူသုတ်တဲ့သူတွေကို ပြောလိုက်ပါ။ မိုးတွေ သဲကြီးမဲကြီးရွာပြီး မိုးသီးတွေ ကျလိမ့်မယ်။ လေပြင်းမုန်တိုင်းကြောင့် နံရံပြိုကျသွားလိမ့်မယ်။ နံရံပြိုကျသွားတဲ့အခါ မင်းတို့သုတ်ထားတဲ့ ထုံးဖြူတွေ ဘယ်ရောက်ကုန်ပြီလဲ လို့ လူတွေမေးကြလိမ့်မယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက ငါက ဒေါသနဲ့ လေပြင်းမုန်တိုင်း တိုက်စေမယ်။ စိတ်ဆိုးဆိုးနဲ့ မိုးတွေ သဲကြီးမဲကြီး ရွာစေမယ်။ ဖျက်ဆီးခြင်းဒေါသနဲ့ မိုးသီးတွေ ကျစေမယ်။ မင်းတို့ ထုံးဖြူသုတ်ထားတဲ့ မြို့ရိုးကို မြေပေါ် ပြားပြားဝပ်အောင် ငါဖြိုချမယ်။ အုတ်မြစ်တွေကို လှန်ပစ်မယ်။ မြို့ပြိုကျသွားတဲ့အခါ မင်းတို့လည်း မြို့ထဲမှာ သေဆုံးသွားလိမ့်မယ်။ ငါဟာ ယေဟောဝါပဲဆိုတာ မင်းတို့ သိရကြလိမ့်မယ်။ ငါက မြို့ရိုးအပေါ်၊ မြို့ရိုးကို ထုံးဖြူသုတ်သူတွေအပေါ် ဒေါသကို အကုန်အစင် ဖွင့်ချမယ်။ မြို့ရိုး မရှိတော့ဘူး။ မြို့ရိုးကို ထုံးဖြူသုတ်သူတွေလည်း မရှိတော့ဘူး။ ငြိမ်သက်ခြင်း မရှိဘဲနဲ့ ငြိမ်သက်ခြင်းနဲ့ဆိုင်တဲ့ စိတ်အာရုံကို မြင်ပြီး ဂျေရုဆလင်မြို့အကြောင်း ပရောဖက်ပြုတဲ့ အစ္စရေးပရောဖက်တွေ မရှိတော့ဘူး လို့ ငါပြောမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ လူသား၊ လုပ်ကြံဖန်တီးပြီး ပရောဖက်ပြုတဲ့ မင်းရဲ့လူမျိုးသမီးပျိုတွေကို ဆန့်ကျင်ပါ။ သူတို့ကိုဆန့်ကျင်ပြီး ပရောဖက်ပြုပါ။ သူတို့ကို ပြောလိုက် အချုပ်အခြာအာဏာပိုင်ရှင် ယေဟောဝါ ပြောတာက လူ့အသက်ကို ထောင်ဖမ်းဖို့ လက်ပတ်ကြိုး ချုပ်တဲ့ မိန်းမတွေ၊ ခေါင်းခြုံ ဇာပဝါ အရွယ်အစားမျိုးစုံလုပ်တဲ့ မိန်းမတွေဟာ အဖြစ်ဆိုးကြုံရလိမ့်မယ်။ မင်းတို့က ငါ့လူတွေရဲ့ အသက်ကို ထောင်ဖမ်းပြီး ကိုယ်တိုင်ကျတော့ အသက်ဆက်ရှင်ဖို့ ကြိုးစားနေတာလား။ မုယောဆန် လက်တစ်ဆုပ်၊ မုန့်တစ်ဖဲ့စာရဖို့ ငါ့လူတွေအလယ်မှာ ငါ့ကို ကဲ့ရဲ့ရှုတ်ချမလို့လား။ မုသာစကား နားထောင်တဲ့ ငါ့လူတွေကို မုသာစကားပြောပြီး မသေသင့်သူတွေ သေအောင်၊ သေသင့်သူတွေ အသက်ဆက်ရှင်အောင် လုပ်မလို့လား။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက မိန်းမတို့၊ လူတွေကို ငှက်လို ထောင်ဖမ်းဖို့ မင်းတို့သုံးနေတဲ့ လက်ပတ်ကြိုးတွေကို ငါဖျက်ဆီးမယ်၊ မင်းတို့ရဲ့လက်ကနေ ဆွဲဖြုတ်မယ်။ ငှက်လို မင်းတို့ ထောင်ဖမ်းနေတဲ့သူတွေကို ငါလွှတ်ပေးမယ်။ မင်းတို့ရဲ့ဇာပဝါတွေကို ဆွဲဆုတ်ပြီး ငါ့လူတွေကို မင်းတို့လက်ကနေ ကယ်မယ်။ သူတို့ကို ထောင်ဖမ်းလို့ ရတော့မှာ မဟုတ်ဘူး။ ငါဟာ ယေဟောဝါဖြစ်မှန်း မင်းတို့ သိရကြလိမ့်မယ်။ ငါက ဖြောင့်မတ်သူကို စိတ်ညစ်အောင် မလုပ်ပေမဲ့ မင်းတို့ကတော့ မုသာစကားတွေနဲ့ စိတ်ပျက်အောင်လုပ်တယ်။ လူဆိုးကို မင်းတို့ အားပေးအားမြှောက် လုပ်နေတော့ သူက မကောင်းတဲ့လမ်းစဉ်ကို စွန့်ပြီး အသက်ဆက်ရှင်ဖို့ မကြိုးစားတော့ဘူး။ ဒါကြောင့် မိန်းမတို့၊ မဟုတ်မမှန်တဲ့ စိတ်အာရုံတွေ မင်းတို့မြင်တော့မှာ မဟုတ်ဘူး။ နတ်ဆိုးပညာနဲ့ ဟောနိုင်တော့မှာ မဟုတ်ဘူး။ ငါ့လူတွေကို မင်းတို့လက်ထဲကနေ ငါကယ်မယ်။ ငါဟာ ယေဟောဝါပဲဆိုတာ သိရကြလိမ့်မယ်။,26,Eze,13,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/13/
audio/nwt_26_Eze_BU_14.mp3,အစ္စရေးအကြီးအကဲတချို့ ကျွန်တော့်ရှေ့မှာ လာထိုင်တယ်။ အဲဒီအခါ ယေဟောဝါက ကျွန်တော့်ကိုပြောတယ် လူသား၊ ဒီလူတွေဟာ ရွံမုန်းဖွယ်ရုပ်တုတွေနောက် လိုက်ဖို့ စိတ်ပိုင်းဖြတ်ထားတယ်။ လူတွေ အပြစ်ကျူးလွန်အောင် ဆူးငြောင့်ခလုတ် ချထားတယ်။ ဒါကြောင့် သူတို့ လာမေးတိုင်း ငါဖြေရမှာလား။ သူတို့ကို ပြောလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးတစ်ယောက်က ရွံမုန်းဖွယ်ရုပ်တုတွေနောက် လိုက်ဖို့ စိတ်ပိုင်းဖြတ်ပြီး လူတွေ အပြစ်ကျူးလွန်အောင် ဆူးငြောင့်ခလုတ် ချထားလျက်နဲ့ ပရောဖက်ဆီ လာမေးမြန်းတယ်ဆိုရင် ငါယေဟောဝါက သူ့ရဲ့ ရွံမုန်းဖွယ်ရုပ်တုတွေ များရင်များသလောက် ခံထိုက်တဲ့ပြစ်ဒဏ်ပေးမယ်။ ငါ့ကိုစွန့်ခွာပြီး ရွံမုန်းဖွယ်ရုပ်တုတွေနောက် လိုက်တဲ့အတွက် အစ္စရေးအမျိုးကို ကြောက်စိတ်ဝင်စေမယ်။ အစ္စရေးအမျိုးကို ပြောလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတာက ရွံမုန်းဖွယ်ရုပ်တုတွေကို စွန့်ပြီး ပြန်လာကြပါ။ ရွံစရာအကျင့်တွေကို ကျောခိုင်းကြ။ အစ္စရေးဖြစ်စေ၊ အစ္စရေးပြည်မှာနေထိုင်တဲ့ တိုင်းတစ်ပါးသားဖြစ်စေ ငါ့ကိုစွန့်ခွာပြီး ရွံမုန်းဖွယ်ရုပ်တုတွေနောက် လိုက်ဖို့ စိတ်ပိုင်းဖြတ်ထားလျက်နဲ့၊ လူတွေ အပြစ်ကျူးလွန်အောင် ဆူးငြောင့်ခလုတ် ချထားလျက်နဲ့ ငါ့ပရောဖက်ဆီ လာမေးမြန်းတယ်ဆိုရင် ငါယေဟောဝါကိုယ်တိုင် သူ့ကိုပြန်ဖြေမယ်။ သူ့ကို ငါငြင်းပယ်မယ်။ သတိပေးပုံနမူနာနဲ့ ဆိုရိုးစကားဖွဲ့စရာ ဖြစ်စေမယ်။ ငါ့လူတွေထဲကနေ သူ့ကို ပယ်ရှင်းမယ်။ ငါဟာ ယေဟောဝါပဲဆိုတာ မင်းတို့ သိရကြလိမ့်မယ်။ ဒါပေမဲ့ ပရောဖက်ဟာ လှည့်စားခံရပြီး ဟောတယ်ဆိုရင် အဲဒီပရောဖက်ကို လှည့်စားသူဟာ ငါယေဟောဝါပဲ။ လက်ကိုဆန့်ပြီး ငါ့လူမျိုး အစ္စရေးတွေထဲကနေ သူ့ကို ပယ်ရှင်းမယ်။ မေးမြန်းသူရဲ့အပြစ်ဟာ ပရောဖက်ရဲ့အပြစ်နဲ့ အတူတူပဲ။ အပြစ်ရဲ့ အကျိုးဆက်ကို သူတို့ခံရမယ်။ ဒါမှ အစ္စရေးအမျိုးက ငါ့ဆီကနေ လမ်းလွဲတော့မှာ မဟုတ်ဘူး။ အပြစ်ကျူးလွန်ပြီး ကိုယ့်ကိုယ်ကိုယ် ညစ်ညူးစေတော့မှာ မဟုတ်ဘူး။ သူတို့ဟာ ငါ့လူတွေဖြစ်မယ်။ ငါကလည်း သူတို့ရဲ့ ဘုရားသခင်ဖြစ်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ယေဟောဝါက ကျွန်တော့်ကို ပြောတယ် လူသား၊ တိုင်းပြည်တစ်ပြည်ဟာ ငါ့အပေါ် သစ္စာမဲ့ပြီး ပြစ်မှားတယ်ဆိုရင် ငါ့လက်ကိုဆန့်ပြီး တိုင်းပြည်ရဲ့ စားနပ်ရိက္ခာကို ဖျက်ဆီးမယ်။ အငတ်ဘေး ကျရောက်စေပြီး လူနဲ့တိရစ္ဆာန်တွေကို ပယ်ရှင်းမယ်။ အဲဒီပြည်မှာ နောဧ၊ ဒံယေလ၊ ယောဘတို့ ရှိနေရင်တောင် သူတို့ဟာ ကိုယ့်ဖြောင့်မတ်မှုကြောင့် ကိုယ့်ကိုယ်ကိုယ်ပဲ ကယ်တင်နိုင်လိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။ ငါက ကြမ်းကြုတ်တဲ့သားရဲတွေ လွှတ်ပြီး ကိုက်သတ်စေတဲ့အတွက် တိုင်းပြည်မှာ လူဦးရေ လျော့နည်းသွားမယ်၊ ဖြတ်သန်းသွားလာသူ မရှိတဲ့အထိ လွင်တီးခေါင် ဖြစ်သွားမယ် ဆိုပါစို့။ အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ တိုင်းပြည်မှာ အဲဒီလူသုံးယောက် ရှိနေရင်တောင် သူတို့ဟာ ကိုယ့်သားသမီးကို ကယ်တင်နိုင်မှာ မဟုတ်ဘူး။ ကိုယ့်ကိုယ်ကိုယ်ပဲ ကယ်တင်နိုင်လိမ့်မယ်။ တိုင်းပြည်ဟာ လူသူကင်းမဲ့သွားလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ငါက တိုင်းပြည်မှာ ဓားဘေးသင့်စေ လို့ပြောပြီး ဓားဘေးကျရောက်စေတဲ့အတွက် လူနဲ့တိရစ္ဆာန်တွေ သေဆုံးကုန်တယ် ဆိုပါစို့။ အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ တိုင်းပြည်မှာ အဲဒီလူသုံးယောက် ရှိနေရင်တောင် သူတို့ဟာ ကိုယ့်သားသမီးကို ကယ်တင်နိုင်မှာ မဟုတ်ဘူး။ ကိုယ့်ကိုယ်ကိုယ်ပဲ ကယ်တင်နိုင်လိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ငါက တိုင်းပြည်မှာ ကပ်ရောဂါဘေး ကျရောက်စေမယ်၊ လူနဲ့တိရစ္ဆာန်တွေ သေကျေပျက်စီးသွားအောင် ငါ့ဒေါသကို သွန်းလောင်းမယ် ဆိုပါစို့။ အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ တိုင်းပြည်မှာ နောဧ၊ ဒံယေလ၊ ယောဘတို့ ရှိနေရင်တောင် သူတို့ဟာ ကိုယ့်သားသမီးကို ကယ်တင်နိုင်မှာ မဟုတ်ဘူး။ ကိုယ့်ဖြောင့်မတ်မှုကြောင့် ကိုယ့်ကိုယ်ကိုယ်ပဲ ကယ်တင်နိုင်လိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ အချုပ်အခြာအာဏာပိုင်ရှင် ယေဟောဝါ ပြောတာက ငါက ဂျေရုဆလင်မြို့ကနေ လူနဲ့တိရစ္ဆာန်တွေကို ပယ်ရှင်းဖို့ ဓားဘေး၊ အငတ်ဘေး၊ ကြမ်းကြုတ်တဲ့ သားရဲဘေးနဲ့ ကပ်ရောဂါဘေးဆိုတဲ့ ပြစ်ဒဏ်လေးမျိုးကို စေလွှတ်တဲ့အခါ အဲဒီအတိုင်းပဲ ဖြစ်လာလိမ့်မယ်။ ဒါပေမဲ့ လူတချို့က သားသမီးတွေနဲ့အတူ လွတ်မြောက်ပြီး ခေါ်ထုတ်ခံရလိမ့်မယ်။ မင်းတို့ဆီ ရောက်လာကြလိမ့်မယ်။ သူတို့ရဲ့လမ်းစဉ်တွေ၊ အကျင့်တွေကို မင်းတို့သိလာတဲ့အခါ ဂျေရုဆလင်မြို့အပေါ် ငါလုပ်ခဲ့တာ၊ ဘေးဆိုး ကျရောက်စေခဲ့တာနဲ့ပတ်သက်ပြီး မင်းတို့ ဖြေသာကြလိမ့်မယ်။ သူတို့ရဲ့ လမ်းစဉ်တွေ၊ အကျင့်တွေကို မင်းတို့သိလာတဲ့အခါ ဖြေသာကြလိမ့်မယ်။ ဂျေရုဆလင်မြို့ကို ငါဒဏ်ခတ်ခဲ့တာဟာ အကြောင်းမဲ့ မဟုတ်မှန်း မင်းတို့ သိရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။,26,Eze,14,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/14/
audio/nwt_26_Eze_BU_15.mp3,ယေဟောဝါက ကျွန်တော့်ကို ပြောတယ် လူသား၊ စပျစ်ပင်ဟာ တခြားတောသစ်ပင်တွေ၊ သစ်ကိုင်းတွေနဲ့ ဘာများကွာခြားလို့လဲ။ စပျစ်သားနဲ့ တစ်ခုခုလုပ်လို့ ရလို့လား။ ပစ္စည်းချိတ်ဖို့ ချိတ်ကို စပျစ်သားနဲ့ လုပ်လို့ရသလား။ လူတွေက စပျစ်ပင်ကို မီးဆိုက်ကြတယ်။ အရင်းအဖျားပါမကျန် အကုန်မီးလောင်သွားတယ်။ ဒီတော့ ဘာအသုံးဝင်သေးလို့လဲ။ မီးမဆိုက်ခင်မှာတောင် အသုံးမဝင်ဘူးဆိုရင် မီးလောင်ကျွမ်းပြီးတဲ့နောက် ပိုဆိုးမှာပေါ့။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက တောသစ်ပင်တွေထဲမှာ စပျစ်ပင်ကို မီးဆိုက်သလို ဂျေရုဆလင်မြို့သားတွေကိုလည်း အဲဒီအတိုင်း လုပ်မယ်။ သူတို့ကို ငါဒဏ်ပေးမယ်။ မီးထဲကနေ သူတို့လွတ်မြောက်ပေမဲ့ လောင်ကျွမ်းခံရဦးမှာပဲ။ သူတို့ကို ဒဏ်ပေးတဲ့အခါ ငါဟာ ယေဟောဝါပဲဆိုတာ သိရကြလိမ့်မယ်။ သူတို့ သစ္စာမဲ့တဲ့အတွက် တိုင်းပြည်ကို လူသူကင်းမဲ့စေမယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။,26,Eze,15,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/15/
audio/nwt_26_Eze_BU_16.mp3,ယေဟောဝါက ကျွန်တော့်ကို ပြောတယ် လူသား၊ ဂျေရုဆလင်မြို့ကို သူ့ရဲ့ ရွံစရာအကျင့်တွေအကြောင်း အသိပေးလိုက်ပါ။ မင်း ပြောရမှာက ဂျေရုဆလင်မြို့ကို အချုပ်အခြာအာဏာပိုင်ရှင် ယေဟောဝါပြောတယ် ခါနန်ပြည်ဟာ မင်းရဲ့ ဇာတိ၊ မွေးရပ်မြေပဲ။ မင်းရဲ့ဖခင်က အာမောရိလူမျိုး၊ မိခင်က ဟိတ္တိလူမျိုးပေါ့။ မင်းမွေးလာတုန်းက ချက်ကြိုး မဖြတ်ထားဘူး။ ရေချိုးပေးပြီး သန့်စင်အောင် မလုပ်ထားဘူး။ ဆားနဲ့မပွတ်ထားဘူး။ အနှီးနဲ့ မပတ်ထားဘူး။ မင်းကို သနားစာနာပြီး ပြုစုပေးမယ့်သူ မရှိဘူး။ မင်းကိုမုန်းလို့ လယ်ကွင်းထဲမှာ ပစ်ထားကြတယ်။ ငါဖြတ်လျှောက်လာရင်း သွေးအလိမ်းလိမ်းနဲ့ ကန်ကျောက်နေတဲ့ မင်းကို မြင်တဲ့အခါ အသက်ဆက်ရှင်ပါ လို့ငါပြောခဲ့တယ်။ သွေးထဲမှာလူးနေတဲ့ မင်းကို အသက်ဆက်ရှင်ပါ လို့ ငါပြောခဲ့တာပေါ့။ လယ်ထဲကအပင်တွေလို မင်းကို ရှင်သန်ကြီးပွားစေတယ်။ မင်းဟာ ကြီးထွားဖွံ့ဖြိုးလာပြီး အကောင်းစား အဆင်တန်ဆာတွေ ဝတ်ဆင်ရတယ်။ ရင်သားပြည့်ဖြိုးပြီး ဆံပင် သန်စွမ်းလာတယ်။ ဒါပေမဲ့ အဝတ်ဗလာ ဖြစ်နေတုန်းပဲ။ အချုပ်အခြာအာဏာပိုင်ရှင် ယေဟောဝါ ပြောတာက ငါဖြတ်လျှောက်လာရင်း မင်းဟာ ချစ်တတ်စအရွယ် ရောက်နေမှန်း ငါသတိထားမိတဲ့အတွက် အဝတ်ဗလာဖြစ်နေတဲ့ မင်းကို ဝတ်ရုံခြုံပေးခဲ့တယ်။ မင်းနဲ့ကတိသစ္စာပြုပြီး ပဋိညာဉ်ဖွဲ့ခဲ့တယ်။ မင်းကို ငါပိုင်သွားပြီ။ အဲဒီအပြင် မင်းကို သွေးတွေ စင်အောင် ရေချိုးပေးတယ်။ ဆီလိမ်းပေးတယ်။ ပန်းထိုးထည် ဝတ်ဆင်ပေးတယ်။ အကောင်းစား သားရေဖိနပ် စီးပေးတယ်။ ချည်ချောထည် ခြုံပေးတယ်။ စျေးကြီးတဲ့အဝတ် ဆင်မြန်းပေးတယ်။ အလှတန်ဆာ ဆင်မြန်းပေးတယ်။ လက်ကောက်တွေ၊ ဆွဲကြိုးတွေ ဝတ်ဆင်ပေးတယ်။ နှာကွင်းနဲ့ နားဆွဲကိုလည်း ဆင်ပေးတယ်။ လှပတဲ့သရဖူ ဆောင်းပေးတယ်။ ဒီလိုနဲ့ မင်းဟာ ရွှေငွေတွေ ဆင်မြန်းရတယ်။ ချည်ချောထည်၊ စျေးကြီးတဲ့အထည်၊ ပန်းထိုးထည်တွေ ဝတ်ဆင်ရတယ်။ ဂျုံနု၊ ပျားရည်၊ ဆီကို စားသုံးရတယ်။ လှသွေးကြွယ်ပြီး ဘုရင်မဖြစ်ထိုက်တဲ့ အခြေအနေကို ရောက်လာတယ်။ မင်းရဲ့အလှကြောင့် လူမျိုးတွေကြားမှာ ဂုဏ်သတင်းမွှေးလာတယ်။ မင်းကို ငါ့ရဲ့ခမ်းနားမြင့်မြတ်မှု ပေးထားလို့ မင်းအလှဟာ ပြစ်မျိုးမှဲ့မထင် ဖြစ်နေတယ် လို့ အချုပ်အခြာအာဏာပိုင်ရှင် ယေဟောဝါ ပြောတယ်။ ဒါပေမဲ့ မင်းဟာ အလှမာန်ယစ်ပြီး ဂုဏ်သတင်းကြီးလာတဲ့အတွက် ပြည့်တန်ဆာ ဖြစ်လာတယ်။ လမ်းသွားလမ်းလာမှန်သမျှနဲ့ ပြည့်တန်ဆာလုပ်တယ်။ မင်းရဲ့အလှဟာ သူတို့အတွက်ပဲ ဖြစ်သွားပြီ။ မင်းဟာ အဝတ်အစားတချို့ ယူပြီး အထွတ်အမြတ်နေရာတွေကို ရောင်စုံဖြစ်အောင် အလှဆင်တယ်။ အဲဒီမှာ ပြည့်တန်ဆာလုပ်တယ်။ ဒါဟာ လုံးဝ မဖြစ်သင့်၊ မဖြစ်ထိုက်ဘူး။ ငါပေးတဲ့ ရွှေငွေနဲ့လုပ်ထားတဲ့ လက်ဝတ်လက်စား လှလှလေးတွေ ယူပြီး ယောက်ျားပုံရုပ်တုတွေ လုပ်တယ်။ ပြီးတော့ အဲဒီရုပ်တုတွေနဲ့ မှားယွင်းတယ်။ ပန်းထိုးထည်တွေ ယူပြီး ရုပ်တုတွေကို ခြုံပေးတယ်။ ငါ့ပေးတဲ့ဆီတွေ၊ နံ့သာပေါင်းတွေကို ရုပ်တုရှေ့မှာ ပူဇော်တယ်။ မင်းစားဖို့ ငါပေးထားတဲ့ ဂျုံနု၊ ဆီ၊ ပျားရည်တွေသုံးပြီး လုပ်ထားတဲ့မုန့်ကို ရုပ်တုရှေ့မှာ မွှေးကြိုင်တဲ့ရနံ့ထွက်အောင် ပူဇော်တယ်။ အဲဒီအတိုင်းပဲ ဖြစ်နေတယ် လို့ အချုပ်အခြာအာဏာပိုင်ရှင် ယေဟောဝါ ပြောတယ်။ မင်း ပြည့်တန်ဆာလုပ်နေတာ မကျေနပ်နိုင်သေးလို့ ငါ့အတွက် မွေးပေးတဲ့ သားသမီးတွေကို ရုပ်တုတွေ ဝါးမျိုဖို့ ပူဇော်ဦးမလို့လား။ မင်းက ငါ့သားတွေကို သတ်ပြီး မီးရှို့ပူဇော်တယ်။ ရွံစရာအကျင့်တွေ ကျင့်ပြီး ပြည့်တန်ဆာလုပ်နေချိန်မှာ ငယ်ငယ်တုန်းက မင်း အဝတ်ဗလာဖြစ်ခဲ့တာ၊ သွေးအလိမ်းလိမ်းနဲ့ ကန်ကျောက်နေခဲ့တာကို သတိမရဘူး။ မင်းဟာ မကောင်းမှုတွေ လုပ်ပြီးတဲ့နောက်မှာတော့ အဖြစ်ဆိုးကြုံရလိမ့်မယ် လို့ အချုပ်အခြာအာဏာပိုင်ရှင် ယေဟောဝါ ပြောတယ်။ မင်းက လူထုရင်ပြင်တိုင်းမှာ ကုန်းတွေ၊ အထွတ်အမြတ်နေရာတွေ ဆောက်တယ်။ လမ်းဆုံလမ်းခွတိုင်းမှာ အထွတ်အမြတ်နေရာတွေ ဆောက်တယ်။ လမ်းသွားလမ်းလာတွေဆီ ကိုယ်ကိုပေးအပ်ပြီး ပြည့်တန်ဆာလုပ်ပြီးရင်း လုပ်နေတယ်။ ဒီနည်းနဲ့ ကိုယ့်အလှကို ရွံစရာဖြစ်စေတယ်။ တဏှာကြီးတဲ့ အိမ်နီးချင်းအီဂျစ်တွေနဲ့ ပြည့်တန်ဆာလုပ်တယ်။ အကြိမ်ကြိမ် ပြည့်တန်ဆာလုပ်ပြီး ငါ့ကို စိတ်ဆိုးစေတယ်။ အခု၊ ငါ့လက်ကိုဆန့်ပြီး မင်းရဲ့ စားနပ်ရိက္ခာကို လျော့နည်းစေမယ်။ မင်းကို မုန်းနေတဲ့၊ မင်းရဲ့ ညစ်ညမ်းတဲ့အကျင့်တွေကြောင့် ထိတ်လန့်နေတဲ့ ဖိလိတိသမီးပျိုတွေ စိတ်ကြိုက်လုပ်ဖို့ မင်းကို ငါအပ်မယ်။ မင်းက အားမရနိုင်သေးလို့ အဆီးရီးယားလူတွေနဲ့ ပြည့်တန်ဆာလုပ်တယ်။ အဲဒီလို ပြည့်တန်ဆာလုပ်ပြီးတာတောင် မကျေနပ်နိုင်သေးဘူး။ ကုန်သည်တို့ရဲ့ပြည် နဲ့သာမက ခါလဒဲလူတွေနဲ့ပါ ပြည့်တန်ဆာလုပ်တယ်။ ဒါလည်း မကျေနပ်နိုင်သေးဘူး။ မျက်နှာပြောင်တိုက်တဲ့ ပြည့်တန်ဆာလို အဲဒါတွေကို မင်း လုပ်ခဲ့တယ်။ ဒါကြောင့် မင်းရဲ့စိတ်နှလုံးဟာ တော်တော် အခြေအနေဆိုးနေပြီ လို့ အချုပ်အခြာအာဏာပိုင်ရှင် ယေဟောဝါ ပြောတယ်။ မင်းက လမ်းဆုံလမ်းခွတိုင်းမှာ ကုန်းတွေ ဆောက်ပြီး လူထုရင်ပြင်တွေမှာ အထွတ်အမြတ်နေရာတွေ ဆောက်တယ်။ အခမယူတဲ့အတွက် ပြည့်တန်ဆာနဲ့တောင် မတူဘူး။ မင်းဟာ ကိုယ့်ယောက်ျားအစား သူစိမ်းယောက်ျားကို လက်ခံတဲ့၊ ဖောက်ပြန်တဲ့ မိန်းမပဲ။ လူတွေက ပြည့်တန်ဆာကို လက်ဆောင်ပေးတတ်ကြတယ်။ မင်းကတော့ မင်းကို ရာဂစိတ်နဲ့ တပ်မက်နေသူတွေကို လက်ဆောင်ပြန်ပေးတယ်။ မင်းနဲ့ဖောက်ပြန်ဖို့ အရပ်ရပ်ကလူတွေကို ငွေပေးတယ်။ မင်းဟာ တခြားပြည့်တန်ဆာတွေနဲ့ ဆန့်ကျင်ဘက်ပဲ။ ဘယ်သူမှ မင်းလို မလုပ်ကြဘူး။ မင်းဟာ အခကြေးငွေကို လက်ခံမယ့်အစား ပြန်တောင်ပေးလိုက်သေးတယ်။ မင်းလုပ်ပုံကတော့ သူများနဲ့ တခြားစီပဲ။ ဒါကြောင့် အို ပြည့်တန်ဆာ၊ ယေဟောဝါပြောတာကို နားထောင်ပါ။ အချုပ်အခြာအာဏာပိုင်ရှင် ယေဟောဝါ ပြောတာက မင်းဟာ ကိုယ့်သားတွေရဲ့ သွေးကို ရွံရှာဖွယ်၊ ရွံမုန်းဖွယ်ရုပ်တုတွေဆီ ပူဇော်တယ်။ အဲဒီရုပ်တုတွေ၊ ရည်းစားတွေနဲ့ ဖောက်ပြန်တဲ့အခါ ရာဂစိတ်ဖြေပြီး အဝတ်ဗလာ ဖြစ်နေတယ်။ ဒါကြောင့် မင်းသာယာမှုပေးနေတဲ့ ရည်းစားတွေ၊ မင်းချစ်တဲ့သူ၊ မုန်းတဲ့သူတွေကို ငါစုဝေးမယ်။ သူတို့ကို ပတ်ဝန်းကျင်အရပ်ရပ်ကနေ စုဝေးပြီး မင်း အဝတ်ဗလာဖြစ်နေတာကို ပြမယ်။ မင်း အဝတ်ဗလာဖြစ်နေတာကို မြင်ရကြလိမ့်မယ်။ အိမ်ထောင်ရေးဖောက်ပြန်တဲ့ မိန်းမတွေ၊ လူသတ်တဲ့ မိန်းမတွေခံထိုက်တဲ့အတိုင်း မင်းကို ငါဒဏ်ခတ်မယ်။ ဒေါသစိတ်၊ ဝန်တိုစိတ်နဲ့ ပြင်းပြင်းထန်ထန် ပြစ်ဒဏ်စီရင်မယ်။ မင်းကို သူတို့လက်ထဲ ငါအပ်မှာဖြစ်လို့ မင်းရဲ့ ကုန်းတွေ၊ အထွတ်အမြတ်နေရာတွေကို ဖြိုချလိမ့်မယ်။ အဝတ်အစားတွေကို ဆွဲချွတ်၊ လက်ဝတ်ရတနာတွေကို ယူပြီး အဝတ်ဗလာနဲ့ ထားခဲ့လိမ့်မယ်။ သူတို့က လူအုပ်ကို ခေါ်လာပြီး မင်းကို ကျောက်ခဲနဲ့ပေါက်၊ ဓားနဲ့ ခုတ်ကြလိမ့်မယ်။ မင်းရဲ့အိမ်ကို မီးရှို့ပြီး မိန်းမအများကြီးရှေ့မှာ မင်းကို ပြစ်ဒဏ်စီရင်လိမ့်မယ်။ မင်း ပြည့်တန်ဆာလုပ်နေတာ၊ ငွေပေးနေတာတွေကို ငါရပ်တန်းကရပ်စေမယ်။ အဲဒီတော့မှ ငါအမျက်ပြေသွားလိမ့်မယ်။ မင်းကို ဒေါသမထွက်တော့ဘူး။ ငါ့စိတ်တည်ငြိမ်သွားပြီး ဗွေမယူတော့ဘူး။ အချုပ်အခြာအာဏာပိုင်ရှင် ယေဟောဝါ ပြောတာက မင်းက ငယ်ဘဝကို သတိမရဘဲ ဒါတွေလုပ်ပြီး ငါ့ကို ဒေါသထွက်စေတဲ့အတွက် မင်းရဲ့လမ်းစဉ် အကျိုးဆက်ကို ပြန်ခံစေမယ်။ ညစ်ညမ်းတဲ့အကျင့်နဲ့ ရွံရှာစရာ အကျင့်တွေ မင်းမလုပ်ရတော့ဘူး။ စကားပုံ သုံးတဲ့သူတွေက မင်းနဲ့ပတ်သက်ပြီးအမေ့စရိုက် သမီးလိုက် ဆိုတဲ့ စကားပုံကို ပြောကြလိမ့်မယ်။ မင်းဟာ အမေ့သမီး ပီသပါပေတယ်။ မင်းရဲ့အမေရော မင်းရဲ့ ညီအစ်မတွေပါ လင်နဲ့သားသမီးကို မထီလေးစားလုပ်တဲ့သူတွေပဲ။ မင်းရဲ့မိခင်ဟာ ဟိတ္တိလူမျိုး၊ ဖခင်ဟာ အာမောရိလူမျိုးပဲ။ မင်းရဲ့အစ်မဟာ ရှမာရိမြို့ပဲ၊ သမီးတွေ နဲ့အတူ မင်းရဲ့မြောက်ဘက်မှာ နေထိုင်တယ်။ မင်းရဲ့ညီမဟာ သောဒုံမြို့ပဲ၊ သမီးတွေနဲ့အတူ မင်းရဲ့တောင်ဘက်မှာ နေထိုင်တယ်။ မင်းက သူတို့ရဲ့လမ်းစဉ်ကို လိုက်ပြီး သူတို့ရဲ့ ရွံစရာအကျင့်တွေအတိုင်း လိုက်လုပ်ရုံမက အချိန်တိုအတွင်းမှာ သူတို့ထက်တောင် ပိုအကျင့်ပျက်လာတယ်။ အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ မင်းရဲ့ညီမ သောဒုံနဲ့ သူ့သမီးတွေဟာ မင်းတို့သားအမိလို မလုပ်ခဲ့ကြဘူး ဆိုပြီး အချုပ်အခြာအာဏာပိုင်ရှင် ယေဟောဝါ ပြောတယ်။ မင်းရဲ့ညီမ သောဒုံရဲ့အပြစ်ကတော့ သူတို့သားအမိတွေဟာ မာနကြီးတယ်။ အလျှံပယ်စားသောက်ရတဲ့အပြင် အပူအပင်ကင်းပြီး အေးအေးဆေးဆေး နေရတယ်။ ဒုက္ခရောက်သူ၊ နွမ်းပါးသူကိုတော့ မထောက်ပံ့ဘူး။ မောက်မာပြီး ငါ့ရှေ့မှာ ရွံစရာအကျင့်တွေ ဆက်လုပ်နေတဲ့ သူတို့ကို ဖယ်ရှားမှ ဖြစ်မယ်။ ရှမာရိရဲ့အပြစ်ဟာ မင်းရဲ့အပြစ် တစ်ဝက်လောက်တောင် မရှိဘူး။ မင်းက ညီအစ်မတွေထက် ရွံစရာအကျင့်တွေ ကျင့်တယ်။ မင်းရဲ့ ရွံစရာအကျင့်တွေကြောင့် မင်းနဲ့စာရင် သူတို့ဟာ ပိုတောင် ဖြောင့်မတ်ဦးမယ်။ မင်းတို့ညီအစ်မတွေ လုပ်တာ မှန်တယ်လို့ ထောက်ခံတဲ့အတွက် အခု မင်း အရှက်ကွဲတော့မယ်။ ရွံစရာအကျင့်တွေကို ပိုကျင့်တဲ့ မင်းနဲ့စာရင် သူတို့ဟာ ပိုတောင်ဖြောင့်မတ်ဦးမယ်။ မင်းရဲ့လုပ်ရပ်ကြောင့် မင်းရဲ့ညီအစ်မတွေ ဖြောင့်မတ်တယ်လို့ ထင်စရာဖြစ်သွားတဲ့အတွက် မင်း အရှက်တကွဲ အကျိုးနည်းဖြစ်ပေတော့။ သောဒုံနဲ့သမီးတွေရဲ့ သုံ့ပန်းတွေ၊ ရှမာရိနဲ့သမီးတွေရဲ့ သုံ့ပန်းတွေကို ငါပြန်စုသိမ်းမယ်။ မင်းရဲ့ သုံ့ပန်းတွေကိုလည်း ပြန်စုသိမ်းမယ်။ အဲဒီအခါ မင်း အရှက်ကွဲသွားမယ်။ သူတို့ စိတ်ဖြေသာအောင် လုပ်ပေးခဲ့လို့ မင်း အရှက်ကွဲရလိမ့်မယ်။ ညီမသောဒုံနဲ့ သမီးတွေရော အစ်မရှမာရိနဲ့ သမီးတွေပါ နဂိုအခြေအနေကို ပြန်ရလိမ့်မယ်။ မင်းလည်း သမီးတွေနဲ့အတူ နဂိုအခြေအနေကို ပြန်ရလိမ့်မယ်။ မင်း မာန်တက်နေတုန်းမှာ ညီမသောဒုံအကြောင်းကို ထည့်တောင်မပြောခဲ့ဘူး။ အဲဒီတုန်းက မင်းရဲ့အပြစ်တွေ မပေါ်သေးဘူးလေ။ အခုတော့ ဆီးရီးယားသမီးပျိုတွေနဲ့ အိမ်နီးချင်းတွေ မင်းကို ကဲ့ရဲ့နေပြီ။ ပတ်ဝန်းကျင်က ဖိလိတိသမီးပျိုတွေလည်း လှောင်ပြောင်နေပြီ။ မင်းရဲ့ ညစ်ညမ်းတဲ့အကျင့်တွေ၊ ရွံစရာအကျင့်တွေရဲ့ အကျိုးဆက်ကို ပြန်ခံရလိမ့်မယ်။ ဒါဟာ ယေဟောဝါ ပြောတဲ့စကားပဲ။ အချုပ်အခြာအာဏာပိုင်ရှင် ယေဟောဝါ ပြောတာက မင်းက ငါ့ပဋိညာဉ်ကို ချိုးဖောက်ပြီး ကျိန်ဆိုချက်ကို မခန့်လေးစား လုပ်ခဲ့တဲ့အတွက် မင်းရဲ့လုပ်ရပ်နဲ့အညီ ပြစ်ဒဏ်ပေးမယ်။ ဒါပေမဲ့ မင်းရဲ့ငယ်ဘဝမှာ မင်းနဲ့ဖွဲ့ခဲ့တဲ့ ပဋိညာဉ်ကို ငါသတိရမယ်။ ထာဝရပဋိညာဉ်အဖြစ် တည်စေမယ်။ မင်းက ညီအစ်မတွေကို ကြိုဆိုတဲ့အခါ မင်းရဲ့အကျင့်တွေကို ပြန်သတိရပြီး အရှက်ကွဲနေလိမ့်မယ်။ သူတို့ကို သမီးတွေအဖြစ် ပေးမယ်။ မင်းနဲ့ဖွဲ့ခဲ့တဲ့ ပဋိညာဉ်ကြောင့် ပေးတာတော့ မဟုတ်ဘူး။ မင်းနဲ့ ငါ ပဋိညာဉ်ဖွဲ့မယ်။ ငါဟာ ယေဟောဝါပဲဆိုတာ မင်းသိရလိမ့်မယ်။ မင်းလုပ်ခဲ့သမျှအပြစ်ကို ငါခွင့်လွှတ်လိုက်တဲ့အခါ မင်းက ကိုယ့်လုပ်ရပ်ကို ပြန်သတိရပြီး ရှက်လွန်းလို့ ပါးစပ်တောင် မဟရဲတဲ့အထိ ဖြစ်ရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။,26,Eze,16,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/16/
audio/nwt_26_Eze_BU_17.mp3,ယေဟောဝါက ကျွန်တော့်ကို ပြောတယ် လူသား၊ အစ္စရေးအမျိုးနဲ့ပတ်သက်လို့ စကားထာဝှက်ပါ။ စကားပုံကိုပြောပါ။ မင်း ပြောရမှာက အချုပ်အခြာအာဏာပိုင်ရှင် ယေဟောဝါ ပြောတယ် ကြီးမားရှည်လျားတဲ့ အမွေးအတောင်ရောင်စုံရှိတဲ့ လင်းယုန်ကြီးတစ်ကောင်ဟာ လက်ဘနွန်ပြည်ကို ရောက်လာပြီး သစ်ကတိုးပင်ရဲ့ ထိပ်ဖျားကို ဆိတ်ယူတယ်။ ထိပ်ဖျားအညွန့်ကို ဆိတ်ယူပြီး ကုန်သည်တို့ရဲ့ပြည်ဆီ ကိုက်ချီသွားတယ်။ ကုန်သည်တို့ရဲ့မြို့တော်မှာ စိုက်ထားတယ်။ ပြည်မှာရှိတဲ့ မျိုးစေ့တချို့ကိုလည်း ယူပြီး မြေသြဇာကောင်းတဲ့မြေမှာ စိုက်တယ်။ မြစ်ကမ်းဘေးက မိုးမခပင်လို စိုက်ပျိုးတယ်။ အညွန့်တွေထွက်လာပြီး အနွယ်ပြန့်ကားတဲ့ ခပ်နိမ့်နိမ့်စပျစ်ပင် ဖြစ်လာတယ်။ အမြစ်တွေ စွဲလာပြီး အကိုင်းတွေ ညွှတ်ကျလာတယ်။ ဒီလိုနဲ့ အဲဒီစပျစ်ပင်ဟာ အညွန့်တွေ၊ အကိုင်းအခက်တွေ ဝေဆာနေတဲ့အပင် ဖြစ်လာတယ်။ အမွေးထူထူ အတောင်ကြီးကြီးနဲ့ လင်းယုန်နောက်တစ်ကောင် ရောက်လာတယ်။ အဲဒီအခါ စပျစ်ပင်က ပေါက်တဲ့နေရာနဲ့ ဝေးရာမှာရှိတဲ့ လင်းယုန်ဆီကနေ ရေရနိုင်ဖို့ အမြစ်တွေ၊ အကိုင်းတွေကို ဖြာထွက်စေတယ်။ တကယ်တော့ အဲဒီစပျစ်ပင်ကို အကိုင်းဖြာထွက်ပြီး အသီးသီးတဲ့အပင်ကြီး ဖြစ်လာအောင် မြစ်ကမ်းဘေးက မြေသြဇာကောင်းတဲ့မြေပေါ် စိုက်ပျိုးထားပြီးသားပဲ။ မင်း ပြောလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတာက အဲဒီစပျစ်ပင် ရှင်သန်ကြီးထွားပါ့မလား။ တစ်ယောက်ယောက်က အမြစ်ကို ဆွဲနုတ်ပြီး အသီး ပုပ်သွားအောင်၊ အညွန့် ညှိုးသွားအောင် လုပ်ပစ်မယ် မဟုတ်လား။ ခြောက်နေတဲ့ အဲဒီအပင်ကို အမြစ်ကနေဆွဲနုတ်ဖို့ အားကောင်းမောင်းသန်ဖြစ်စရာ မလိုဘူး။ လူအင်အားလည်း မလိုဘူး။ အပင်ကို ရွှေ့စိုက်ရင်ကော ရှင်ပါ့မလား။ အရှေ့လေတိုက်တဲ့အခါ ခြောက်သွားမယ် မဟုတ်လား။ ပေါက်တဲ့နေရာမှာပဲ ခြောက်သွားမှာပေါ့။ ယေဟောဝါက ကျွန်တော့်ကို ပြောတယ် ပုန်ကန်တဲ့အမျိုးကို ပြောလိုက်ပါ ဒါ ဘာအဓိပ္ပာယ်လဲဆိုတာ မသိကြဘူးလား။ ဗာဗုလုန်ဘုရင်က ဂျေရုဆလင်ကို လာပြီး ဘုရင်နဲ့ မင်းညီမင်းသားတွေကို ဗာဗုလုန်ဆီ ဖမ်းခေါ်သွားပြီ။ သူက မင်းမျိုးမင်းနွယ်တစ်ယောက်နဲ့ ပဋိညာဉ်ဖွဲ့ပြီး ကတိသစ္စာပြုခိုင်းတယ်။ ပြီးတော့ တိုင်းပြည်ရဲ့ အထင်ကရပုဂ္ဂိုလ်တွေကို ဖမ်းခေါ်သွားတယ်။ ဒါကြောင့် နိုင်ငံဟာ ပြန်မထူထောင်နိုင်လောက်အောင် ကျဆုံးသွားတယ်။ အဲဒီပဋိညာဉ်ကို စောင့်ထိန်းမှသာ ဆက်တည်မြဲနိုင်မှာ။ ဒါပေမဲ့ ယုဒဘုရင်က ဗာဗုလုန်ဘုရင်ကို ပုန်ကန်တယ်။ မြင်းတွေနဲ့ စစ်သည်အင်အားရဖို့ အီဂျစ်ပြည်ဆီ စေတမန်တွေ လွှတ်တယ်။ သူ အောင်မြင်ပါ့မလား။ အဲဒီလိုလုပ်တဲ့အတွက် ပြစ်ဒဏ်လွတ်ပါ့မလား။ ပဋိညာဉ်ကိုချိုးဖောက်ပြီးတဲ့နောက် လွတ်မြောက်နိုင်မတဲ့လား။ အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ သူက နန်းတင်တဲ့ဘုရင်နဲ့ သစ္စာဆိုထားတာကို မလိုက်နာတဲ့အပြင် ပဋိညာဉ်ကို ချိုးဖောက်ခဲ့တယ်။ အဲဒီဘုရင်နန်းစိုက်ရာ ဗာဗုလုန်မြို့မှာပဲ သူသေရမယ်။ လူတွေ အတုံးအရုံးကျဆုံးဖို့ ထိုးစစ်ကုန်းရိုးတွေ၊ ထိုးစစ်တံတိုင်းတွေ တည်ဆောက်ချိန်မှာ ဖာရောရဲ့ စစ်သည်အလုံးအရင်းဟာ သူ့ကို စစ်ကူနိုင်မှာ မဟုတ်ဘူး။ သူက သစ္စာဆိုထားတဲ့အတိုင်း မလိုက်နာဘဲ ပဋိညာဉ်ကို ချိုးဖောက်ခဲ့တယ်။ ကတိမတည်ဘဲ အဲဒီလိုလုပ်ခဲ့တဲ့အတွက် လွတ်မြောက်မှာ မဟုတ်ဘူး။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ သူက သစ္စာဆိုထားတဲ့အတိုင်း မလိုက်နာဘဲ ပဋိညာဉ်ကို ချိုးဖောက်တဲ့အတွက် အကျိုးဆက်ကို ငါပြန်ခံစေမယ်။ သူ့ကို ပိုက်ကွန်နဲ့ အုပ်မှာဖြစ်လို့ သူမိသွားလိမ့်မယ်။ ငါ့အပေါ် သစ္စာမဲ့တဲ့အတွက် ဗာဗုလုန်ကို ခေါ်သွားပြီး တရားစီရင်မယ်။ သူ့ရဲ့စစ်ပြေးတွေ ဓားနဲ့ကျဆုံးရလိမ့်မယ်။ ကျန်တဲ့သူတွေ အရပ်ရပ်ဆီ ကွဲလွင့်သွားလိမ့်မယ်။ ငါယေဟောဝါကိုယ်တိုင် အဲဒီလိုပြောခဲ့မှန်း မင်းတို့ သိရလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက မြင့်မားလှတဲ့ သစ်ကတိုးပင် ထိပ်ဖျားကအညွန့်ကိုယူပြီး စိုက်ပျိုးမယ်။ အခက်ဖျားက အညွန့်နုနုလေးကို ခူးပြီး မြင့်မားတဲ့ တောင်တန်းပေါ်မှာ ငါကိုယ်တိုင် စိုက်မယ်။ မြင့်မားတဲ့ အစ္စရေးတောင်တန်းပေါ်မှာ ငါစိုက်မယ်။ အပင်ဟာ အကိုင်းအခက် ဖြာထွက်ပြီး အသီးသီးတဲ့ သစ်ကတိုးပင်ကြီး ဖြစ်လာမယ်။ အပင်ရိပ်မှာ ငှက်ပေါင်းစုံ ခိုနားမယ်။ ငါယေဟောဝါဟာ မြင့်မားတဲ့အပင်ကို နိမ့်ကျစေပြီး နိမ့်ကျတဲ့အပင်ကို ချီးမြှောက်တဲ့အရှင်၊ စိမ်းလန်းတဲ့အပင်ကို ခြောက်သွေ့စေပြီး ခြောက်သွေ့တဲ့အပင်ကို ဝေဆာစေတဲ့အရှင်ဖြစ်မှန်း သစ်ပင်မှန်သမျှ သိရလိမ့်မယ်။ ငါယေဟောဝါကိုယ်တိုင် အဲဒီလိုပြောပြီး အဲဒီအတိုင်း လုပ်ဆောင်ခဲ့ပြီ။,26,Eze,17,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/17/
audio/nwt_26_Eze_BU_18.mp3,ယေဟောဝါက ကျွန်တော့်ကို ပြောတယ် ချဉ်တဲ့စပျစ်သီးကို စားတာက အဖေတွေ၊ သွားကျိန်းတာက သားတွေ ဆိုပြီး အစ္စရေးပြည်မှာ မင်းတို့ပြောနေတဲ့စကားပုံဟာ ဘာအဓိပ္ပာယ်လဲ။ အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ အစ္စရေးပြည်မှာ ဒီစကားပုံကို ဆက်ပြောကြတော့မှာ မဟုတ်ဘူး။ သက်ရှိ မှန်သမျှကို ငါပိုင်တယ်။ ဖခင်ရဲ့အသက်ကို ငါပိုင်သလို သားရဲ့အသက်ကိုလည်း ငါပိုင်တယ်။ အပြစ်လုပ်တဲ့သူ သေရလိမ့်မယ်။ လူတစ်ယောက်ဟာ ဖြောင့်မတ်ပြီး တရားမျှတရာ၊ မှန်ကန်ရာကို လုပ်တယ် ဆိုပါစို့။ သူဟာ တောင်ပေါ်မှာ ရုပ်တုရှေ့ ပူဇော်ထားတဲ့ ယဇ်ကောင်ကို မစားဘူး။ အစ္စရေးအမျိုးရဲ့ ရွံမုန်းဖွယ်ရုပ်တုတွေကို မဖူးမြော်ဘူး။ အိမ်နီးချင်းရဲ့ မိန်းမကို မပြစ်မှားဘူး။ ရာသီလာနေတဲ့ မိန်းမနဲ့ အတူမအိပ်ဘူး။ ဘယ်သူ့ကိုမှ အနိုင်မကျင့်ဘူး။ အကြွေးယူသူ အပ်ထားတဲ့ အပေါင်ပစ္စည်းကို ပြန်ပေးတယ်။ ဘယ်သူ့ကိုမှ မလုယက်ဘူး။ ဆာလောင်နေသူကို စားစရာပေးပြီး အဝတ်မရှိသူကို အဝတ်ပေးတယ်။ ငွေတိုးစားတာ၊ မတန်တဆ အတိုးယူတာတွေ မလုပ်ဘူး။ မတော်မတရား မလုပ်ဘူး။ လူလူချင်း တရားမျှတစွာ စီရင်ပေးတယ်။ သစ္စာရှိရှိ လုပ်ဆောင်နိုင်ဖို့ ငါ့ဥပဒေတွေအတိုင်း လိုက်လျှောက်ပြီး ငါ့တရားစီရင်ချက်တွေကို လိုက်နာတယ်။ သူလိုလူဟာ ဖြောင့်မတ်တဲ့အတွက် အသက်ဆက်ရှင်ရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ သူ့သားကတော့ ဓားပြ၊ လူသတ်သမားဖြစ်ပြီး အထက်ဖော်ပြပါ အပြစ်တစ်ခုခုကို လုပ်တယ် ဆိုပါစို့။ (ဖခင်က အဲဒီအပြစ်တွေကို မလုပ်ပေမဲ့) သားကတော့ တောင်ပေါ်မှာ ရုပ်တုရှေ့ ပူဇော်ထားတဲ့ ယဇ်ကောင်ကို စားတယ်။ အိမ်နီးချင်းရဲ့ မိန်းမကို ပြစ်မှားတယ်။ ဆင်းရဲချို့ငဲ့သူကို အနိုင်ကျင့်တယ်။ ပစ္စည်းတွေ လုယက်တယ်။ အပေါင်ပစ္စည်းကို သိမ်းယူတယ်။ ရွံမုန်းဖွယ်ရုပ်တုတွေကို ဖူးမြော်တယ်။ ရွံစရာအကျင့်တွေ ကျင့်တယ်။ ငွေတိုးစားတယ်။ မတန်တဆ အတိုးယူတယ်။ ဒါကြောင့် သူ အသက်ဆက်ရှင်မှာမဟုတ်ဘူး။ ရွံစရာအကျင့်တွေကြောင့် သေကိုသေရလိမ့်မယ်။ သူ့သွေးဟာ သူ့အပေါ်မှာပဲ ရှိနေလိမ့်မယ်။ ဒါပေမဲ့ သားက ဖခင်ကျူးလွန်တဲ့ အပြစ်တွေကို မြင်ပေမဲ့ လိုက်မလုပ်ဘူး ဆိုပါစို့။ သူဟာ တောင်ပေါ်မှာ ရုပ်တုရှေ့ ပူဇော်ထားတဲ့ ယဇ်ကောင်ကို မစားဘူး။ အစ္စရေးအမျိုးရဲ့ ရွံမုန်းဖွယ်ရုပ်တုတွေကို မဖူးမြော်ဘူး။ အိမ်နီးချင်းရဲ့မိန်းမကို မပြစ်မှားဘူး။ ဘယ်သူ့ကိုမှ အနိုင်မကျင့်ဘူး။ အပေါင်ပစ္စည်းကို မသိမ်းယူဘူး။ သူများပစ္စည်းကို မလုယက်ဘူး။ ဆာလောင်နေသူကို စားစရာကျွေးတယ်။ အဝတ်မရှိသူကို အဝတ်ပေးတယ်။ ဆင်းရဲသားကို မဖိနှိပ်ဘူး။ ငွေတိုးစားတာ၊ မတန်တဆ အတိုးယူတာတွေ မလုပ်ဘူး။ ငါ့တရားစီရင်ချက်တွေကို လိုက်နာပြီး ငါ့ဥပဒေတွေအတိုင်း လိုက်လျှောက်တယ်။ သူလိုလူဟာ ဖခင်ရဲ့အပြစ်ကြောင့် မသေရဘူး။ ကျိန်းသေ အသက်ဆက်ရှင်ရလိမ့်မယ်။ သူ့ဖခင်ကတော့ လိမ်လည်လှည့်စားတယ်။ ညီအစ်ကိုတွေကို လုယက်ပြီး လူပုံအလယ်မှာ မကောင်းတာ လုပ်တဲ့အတွက် ကိုယ့်အပြစ်နဲ့ကိုယ် သေရလိမ့်မယ်။ ဒါပေမဲ့ ဖခင်ရဲ့ အပြစ်အတွက် သားက ဘာလို့မခံရတာလဲ ဆိုပြီး မင်းတို့ ပြောလိမ့်မယ်။ သားဟာ ဖြောင့်မတ်မှန်ကန်ရာကို လုပ်ပြီး ငါ့ဥပဒေတွေကို စောင့်ထိန်းတဲ့အတွက် ကျိန်းသေ အသက်ဆက်ရှင်လိမ့်မယ်။ အပြစ်လုပ်တဲ့သူဟာ သေရမယ်။ ဖခင်ရဲ့အပြစ်အတွက် သား ခံရမှာမဟုတ်သလို သားရဲ့အပြစ်အတွက် ဖခင် ခံရမှာမဟုတ်ဘူး။ ဖြောင့်မတ်သူဟာ ကိုယ့်ဖြောင့်မတ်မှုနဲ့အညီ တရားစီရင်ခံရမယ်၊ လူဆိုးလည်း ကိုယ့်ဆိုးညစ်မှုနဲ့အညီ တရားစီရင်ခံရမယ်။ လူဆိုးက အပြစ်တွေကို စွန့်ပြီး ငါ့ဥပဒေတွေကို လိုက်နာမယ်၊ ဖြောင့်မတ်မှန်ကန်ရာကို လုပ်ဆောင်မယ်ဆိုရင် ကျိန်းသေ အသက်ဆက်ရှင်လိမ့်မယ်။ မသေရဘူး။ သူကျူးလွန်ခဲ့တဲ့ အပြစ်တစ်ခုကိုမှ မှတ်ထားမှာ မဟုတ်ဘူး။ ဖြောင့်မှန်ရာကို လုပ်တဲ့အတွက် အသက်ဆက်ရှင်ရလိမ့်မယ်။ လူဆိုးသေတာကို ငါဝမ်းသာပါ့မလား။ သူ့ရဲ့ မကောင်းတဲ့လမ်းစဉ်ကို စွန့်ပြီး အသက်ဆက်ရှင်တာကိုပဲ ငါနှစ်သက်တာပါ လို့ အချုပ်အခြာအာဏာပိုင်ရှင် ယေဟောဝါ ပြောတယ်။ ဖြောင့်မတ်သူဟာ မှန်ရာကို စွန့်ပြီး လူဆိုးတွေလို ရွံစရာအကျင့်တွေ၊ မကောင်းတာတွေ လုပ်တယ်ဆိုရင် အသက်ရှင်ပါ့မလား။ အရင်ကလုပ်ခဲ့တဲ့ ဖြောင့်မှန်တဲ့ လုပ်ရပ်တွေကို ငါသတိရမှာ မဟုတ်ဘူး။ သူကျူးလွန်ခဲ့တဲ့ အပြစ်နဲ့ သစ္စာမဲ့မှုကြောင့် သေရလိမ့်မယ်။ ဒါပေမဲ့ ယေဟောဝါဘုရားရဲ့ လမ်းစဉ်ဟာ မတရားဘူး ဆိုပြီး မင်းတို့ပြောလိမ့်မယ်။ အစ္စရေးအမျိုး၊ နားထောင်ပါ။ ငါ့လမ်းစဉ်က မတရားတာလား။ မင်းတို့ရဲ့ လမ်းစဉ်ကသာ မတရားတာ မဟုတ်လား။ ဖြောင့်မတ်သူဟာ မှန်ရာကိုစွန့်ပြီး မကောင်းတာလုပ်လို့ သေသွားတယ်ဆိုရင် သူ့အပြစ်နဲ့သူ သေရတာပဲ။ လူဆိုးဟာ မကောင်းမှုကို စွန့်မယ်၊ ဖြောင့်မတ်မှန်ကန်ရာကို လုပ်မယ်ဆိုရင်တော့ အသက်ဆက်ရှင်လိမ့်မယ်။ သူလုပ်ခဲ့တာတွေမှားမှန်း သိမြင်လာပြီး ဆက်မလုပ်တော့ဘူးဆိုရင် ကျိန်းသေ အသက်ဆက်ရှင်လိမ့်မယ်။ မသေရဘူး။ ဒါပေမဲ့ ယေဟောဝါဘုရားရဲ့ လမ်းစဉ်ဟာ မတရားဘူး ဆိုပြီး အစ္စရေးတွေ ပြောကြလိမ့်မယ်။ အစ္စရေးအမျိုး၊ ငါ့လမ်းစဉ်က တကယ်ပဲ မတရားတာလား။ မင်းတို့ရဲ့လမ်းစဉ်ကသာ မတရားတာ မဟုတ်လား။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးအမျိုး၊ မင်းတို့ရဲ့ လမ်းစဉ်တွေနဲ့အညီ တစ်ယောက်ချင်းစီကို ငါတရားစီရင်မယ်။ ဒါကြောင့် အပြစ်တွေကို စွန့်လွှတ်ကြ။ ဒါမှ အဲဒီအပြစ်တွေဟာ မင်းတို့ကို အပြစ်သင့်စေတဲ့ ဆူးငြောင့်ခလုတ် ဖြစ်တော့မှာ မဟုတ်ဘူး။ အစ္စရေးအမျိုး၊ မင်းတို့ရဲ့ အပြစ်တွေကို စွန့်လွှတ်ကြ။ စိတ်နှလုံးအသစ်၊ စိတ်သဘောသစ်ကို ရယူကြ။ မင်းတို့ ဘာလို့ သေရမှာလဲ။ ငါက ဘယ်သူ့ကိုမှ မသေစေချင်ဘူး။ ဒါကြောင့် ပြန်လှည့်လာပြီး အသက်ဆက်ရှင်ကြပါ လို့ အချုပ်အခြာအာဏာပိုင်ရှင် ယေဟောဝါပြောတယ်။,26,Eze,18,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/18/
audio/nwt_26_Eze_BU_19.mp3,အစ္စရေးခေါင်းဆောင်တွေအကြောင်း မင်း ငိုချင်းဖွဲ့ပြီး၊ ပြောလိုက်ပါ မင်းတို့ရဲ့မိခင်ဟာ ဘယ်သူလဲ။ ခြင်္သေ့တွေအလယ်က ခြင်္သေ့မပဲ။ ခြင်္သေ့ပျိုတွေအလယ်မှာ လဲလျောင်းပြီး သားငယ်တွေကို ကျွေးမွေးစောင့်ရှောက်တယ်။ ဒီလိုနဲ့ သားငယ်တစ်ကောင်ဟာ ခြင်္သေ့ပျိုဖြစ်လာတယ်။ သားကောင်တွေကို ကိုက်ဆွဲတတ်လာတယ်။ လူတွေကိုတောင် ကိုက်စားတတ်လာတယ်။ လူမျိုးတွေက သူ့အကြောင်း ကြားတဲ့အခါ သူ့ကို တွင်းထဲမှာ ဖမ်းချုပ်ကြတယ်။ ချိတ်တွေနဲ့ ချိတ်ပြီး အီဂျစ်ပြည်ကို ဖမ်းခေါ်သွားတယ်။ ခြင်္သေ့မဟာ မျှော်နေလည်းပဲ သူ့သား ပြန်မလာနိုင်တော့မှန်း သိသွားတယ်။ ဒါနဲ့ နောက်သားငယ်တစ်ကောင်ကို ခြင်္သေ့ပျိုဖြစ်လာတဲ့အထိ ကျွေးမွေးစောင့်ရှောက်တယ်။ အဲဒီသားငယ်က ခြင်္သေ့တွေအလယ်မှာ သွားလာရင်း ခြင်္သေ့ပျိုဖြစ်လာတယ်။ သားကောင်တွေကို ကိုက်ဆွဲတတ်လာတယ်။ လူတွေကိုတောင် ကိုက်စားတတ်လာတယ်။ ခံတပ်မျှော်စင်တွေမှာ လှည့်လည်ကျက်စားပြီး မြို့တွေကို ဖျက်ဆီးတယ်။ လူသူကင်းမဲ့တဲ့ပြည်မှာ သူ့ရဲ့ဟိန်းသံ ညံနေတယ်။ အဲဒီအခါ ပတ်ဝန်းကျင်လူမျိုးတွေ ရောက်လာပြီး သူ့ကို ပိုက်ကွန်နဲ့ ဖမ်းတယ်။ ထောင်ချောက်တွင်းထဲ မိသွားတယ်။ သူ့ကို ချိတ်တွေနဲ့ ချိတ်၊ လှောင်အိမ်ထဲ ထည့်ပြီး ဗာဗုလုန်ဘုရင်ဆီ ခေါ်သွားတယ်။ အဲဒီမှာ ချုပ်နှောင်ထားတဲ့အတွက် အစ္စရေးတောင်တန်းတွေပေါ်မှာ သူ့ရဲ့ဟိန်းသံ မကြားရတော့ဘူး။ မင်းတို့ရဲ့မိခင်ဟာ ရေစပ်နားက စပျစ်ပင်နဲ့ တူတယ်။ ရေဝတဲ့အတွက် အသီးသီးပြီး အကိုင်းအခက် ဝေဆာနေတယ်။ အကိုင်းအခက် ခိုင်မာတဲ့အတွက် ရာဇလှံတံလုပ်လို့တောင် ရတယ်။ အပင်တကာထက် ကြီးထွား မြင့်မားလာတယ်။ မြင့်မားတာရယ်၊ အခက်အလက် ဝေဆာတာရယ်ကြောင့် ထင်းခနဲ ဖြစ်နေတယ်။ ဒါပေမဲ့ အပင်ဟာ ဒေါသတကြီး ဆွဲနုတ်ခံရပြီး မြေပေါ် ပစ်ချခံရတယ်။ အရှေ့လေကြောင့် အသီးတွေ ခြောက်ကုန်တယ်။ ခိုင်မာတဲ့အကိုင်းတွေ ကျိုးပြီး ခြောက်သွားတယ်။ မီးလောင်သွားတယ်။ အခုတော့ သူဟာ တောကန္တာရမှာ၊ ရေမရှိ၊ သွေ့ခြောက်နေရာမှာ စိုက်ထားခံရတယ်။ အကိုင်းအခက်ကနေ ကူးလာတဲ့ မီးဟာ အညွန့်တွေ၊ အသီးတွေကို လောင်ကျွမ်းတယ်။ ရာဇလှံတံလုပ်ဖို့ ခိုင်မာတဲ့ အကိုင်းတစ်ကိုင်းတောင် မကျန်တော့ဘူး။ ဒါဟာ ငိုချင်းတစ်ပုဒ်ပဲ။ ငိုချင်းလို သီဆိုရလိမ့်မယ်။,26,Eze,19,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/19/
audio/nwt_26_Eze_BU_20.mp3,ခုနစ်နှစ်မြောက်၊ ငါးလပိုင်း၊ ဆယ်ရက်နေ့မှာ အစ္စရေးအကြီးအကဲတချို့ ရောက်လာပြီး ယေဟောဝါကို မေးမြန်းဖို့ ကျွန်တော့်ရှေ့မှာ ထိုင်တယ်။ အဲဒီအခါ ယေဟောဝါက ကျွန်တော့်ကို ပြောတယ် လူသား၊အစ္စရေးအကြီးအကဲတွေကို ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက ငါ့ကိုမေးမြန်းဖို့ ရောက်လာကြတာလား။ အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ မင်းတို့မေးတာကို ငါမဖြေဘူး။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ လူသား၊ သူတို့ကို တရားစီရင်ဖို့ အသင့်ဖြစ်ပြီလား။ သူတို့ကို တရားစီရင်ဖို့ အသင့်ဖြစ်ပြီလား။ သူတို့ဘိုးဘေးတွေ လုပ်ခဲ့တဲ့ ရွံစရာအကျင့်တွေကို ပြောပြလိုက်။ သူတို့ကို ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက ငါက အစ္စရေးကို ရွေးချယ်တဲ့နေ့မှာ ယာကုပ်ရဲ့ မျိုးနွယ်ကိုလည်း ကျိန်ဆိုခဲ့တယ်။ ငါ ဘယ်သူလဲဆိုတာ သူတို့ကို အီဂျစ်ပြည်မှာ အသိပေးခဲ့တယ်။ ငါဟာ မင်းတို့ရဲ့ဘုရား ယေဟောဝါပဲ ဆိုပြီး သူတို့ကို ကျိန်ဆိုခဲ့တယ်။ သူတို့ကို အီဂျစ်ပြည်ကနေ ခေါ်ထုတ်ပြီး ငါရွေးချယ်ထားတဲ့ပြည်၊ နို့နဲ့ပျားရည်စီးတဲ့ပြည်ဆီ ပို့ဆောင်ပေးမယ်လို့ အဲဒီနေ့မှာ ကျိန်ဆိုခဲ့တယ်။ အဲဒီပြည်ဟာ အလှဆုံးတိုင်းပြည်ပဲ။ မင်းတို့ အခုလုပ်နေတဲ့ ရွံစရာအကျင့်တွေကို စွန့်ပစ်လိုက်ပါ။ အီဂျစ်ပြည်ရဲ့ ရွံမုန်းဖွယ်ရုပ်တုတွေနဲ့ ကိုယ့်ကိုယ်ကိုယ် မညစ်ညူးစေနဲ့။ ငါဟာ မင်းတို့ရဲ့ဘုရား ယေဟောဝါပဲ ဆိုပြီး သူတို့ကို ငါပြောခဲ့တယ်။ ဒါပေမဲ့ သူတို့ ငါ့ကို ပုန်ကန်တယ်။ ငါ့စကား နားမထောင်ဘူး။ ရွံစရာအကျင့်တွေကို မစွန့်လွှတ်ကြဘူး။ အီဂျစ်ရဲ့ ရွံမုန်းဖွယ်ရုပ်တုတွေကိုလည်း မစွန့်ပစ်ဘူး။ ဒါကြောင့် ငါ့ဒေါသကို သူတို့အပေါ် သွန်းလောင်းမယ်၊ အီဂျစ်ပြည်မှာ ငါ့ဒေါသကို သူတို့အပေါ် အကုန်အစင် ဖွင့်ချမယ်လို့ ငါပြောခဲ့တယ်။ သူတို့နေထိုင်တဲ့ လူမျိုးခြားတွေရှေ့မှာ ငါ့နာမည် ကဲ့ရဲ့ရှုတ်ချစရာ မဖြစ်အောင် ငါလုပ်ဆောင်ခဲ့တယ်။ အီဂျစ်ပြည်ကနေ သူတို့ကိုခေါ်ထုတ်လာချိန်မှာ ငါဘယ်သူဖြစ်မှန်း လူမျိုးခြားတွေကို အသိပေးခဲ့တယ်။ သူတို့ကို အီဂျစ်ပြည်ကနေ ခေါ်ထုတ်လာပြီး တောကန္တာရထဲမှာ ဦးဆောင်ခဲ့တယ်။ ငါ့ဥပဒေတွေကို ပေးပြီး ငါ့တရားစီရင်ချက်တွေကို အသိပေးခဲ့တယ်။ အဲဒါတွေကို လိုက်လျှောက်ရင် အသက်ရှင်နိုင်မယ်။ ငါယေဟောဝါဟာ သူတို့ကို သန့်ရှင်းမြင့်မြတ်စေတဲ့အရှင် ဖြစ်မှန်း သိနိုင်ဖို့ သူတို့နဲ့ ငါ့ကြားမှာ အထိမ်းအမှတ်အဖြစ် ဥပုသ်နေ့တွေကိုလည်း ပေးခဲ့တယ်။ ဒါပေမဲ့ အစ္စရေးအမျိုးဟာ တောကန္တာရမှာ ငါ့ကိုပုန်ကန်တယ်။ ငါ့ဥပဒေတွေအတိုင်း မလိုက်လျှောက်ဘူး။ ငါ့တရားစီရင်ချက်တွေကို ငြင်းပယ်တယ်။ အဲဒါတွေကိုသာ လိုက်လျှောက်ရင် အသက်ရှင်နိုင်မှာ။ သူတို့က ဥပုသ်နေ့တွေကို ကမ်းကုန်အောင် ညစ်ညူးစေတယ်။ ဒါကြောင့် တောကန္တာရမှာ ငါ့ဒေါသကို သွန်းလောင်းပြီး သူတို့ကို ဖျက်ဆီးမယ်လို့ ပြောခဲ့တယ်။ သူတို့ကို ငါခေါ်ထုတ်လာတာကို မြင်ခဲ့တဲ့ လူမျိုးခြားတွေရှေ့မှာ ငါ့နာမည် ကဲ့ရဲ့ရှုတ်ချစရာ မဖြစ်အောင် ငါလုပ်ဆောင်ခဲ့တယ်။ အလှဆုံးတိုင်းပြည်၊ နို့နဲ့ပျားရည်စီးတဲ့ပြည်၊ သူတို့ကိုပေးခဲ့တဲ့ပြည်ဆီ မပို့ဆောင်တော့ဘူးလို့ တောကန္တာရမှာ ငါကျိန်ဆိုခဲ့တယ်။ သူတို့က ငါ့တရားစီရင်ချက်တွေကို ငြင်းပယ်ပြီး ငါ့ဥပဒေတွေအတိုင်း မလိုက်လျှောက်ဘူး။ ဥပုသ်နေ့တွေကို ညစ်ညူးစေတယ်။ ရွံမုန်းဖွယ်ရုပ်တုတွေနောက် စိတ်ပါသွားကြတယ်။ ဒါပေမဲ့ သူတို့ကိုငါသနားပြီး မဖျက်ဆီးခဲ့ဘူး။ တောကန္တာရမှာအကုန်အစင် မဖျက်ဆီးခဲ့ဘူး။ တောကန္တာရမှာ သူတို့ရဲ့သားတွေကို ဘိုးဘေးတွေရဲ့ စည်းမျဉ်းအတိုင်း မလိုက်လျှောက်ကြနဲ့။ သူတို့ရဲ့ တရားစီရင်ချက်တွေကို မလိုက်နာကြနဲ့။ ရွံမုန်းဖွယ်ရုပ်တုတွေကြောင့် ကိုယ့်ကိုယ်ကိုယ် မညစ်ညူးစေကြနဲ့။ ငါဟာ မင်းတို့ရဲ့ဘုရား ယေဟောဝါပဲ။ ငါ့ဥပဒေတွေအတိုင်း လိုက်လျှောက်ကြ။ ငါ့တရားစီရင်ချက်တွေကို လိုက်နာစောင့်ထိန်းကြ။ ဥပုသ်နေ့ကို မြင့်မြတ်တဲ့နေ့အဖြစ် စောင့်ထိန်းကြပါ။ ငါဟာ မင်းတို့ရဲ့ဘုရား ယေဟောဝါပဲဆိုတာ သိနိုင်ဖို့ ဥပုသ်နေ့က မင်းတို့နဲ့ ငါ့ကြားမှာ အထိမ်းအမှတ်အဖြစ် ရှိနေလိမ့်မယ် လို့ ပြောခဲ့တယ်။ ဒါပေမဲ့ သူတို့ရဲ့သားတွေက ငါ့ကို ပုန်ကန်တယ်။ ငါ့ဥပဒေတွေအတိုင်း မလိုက်လျှောက်ကြဘူး။ ငါ့တရားစီရင်ချက်တွေကို မစောင့်ထိန်း၊ မလိုက်နာကြဘူး။ တကယ်လို့ အဲဒါတွေကို လိုက်လျှောက်ရင် အသက်ရှင်နိုင်မှာ။ ဥပုသ်နေ့တွေကို ညစ်ညူးစေကြတယ်။ ဒါကြောင့် ငါ့ဒေါသကို သူတို့အပေါ် သွန်းလောင်းမယ်၊ တောကန္တာရမှာ ငါ့ဒေါသကို သူတို့အပေါ် အကုန်အစင်ဖွင့်ချမယ်လို့ ငါပြောခဲ့တယ်။ ဒါပေမဲ့ သူတို့ကို ငါခေါ်ထုတ်လာတာကို မြင်ခဲ့တဲ့ လူမျိုးခြားတွေရှေ့မှာ ငါ့နာမည် ကဲ့ရဲ့ရှုတ်ချစရာ မဖြစ်အောင် စိတ်ချုပ်တည်းပြီး လုပ်ဆောင်ခဲ့တယ်။ သူတို့ကို လူမျိုးခြားတွေအလယ်မှာ ငါကွဲလွင့်စေပြီး တိုင်းပြည်တွေအလယ်မှာ တကွဲတပြား ဖြစ်စေမယ်လို့လည်း တောကန္တာရမှာ ကျိန်ဆိုခဲ့တယ်။ ငါ့တရားစီရင်ချက်တွေကို သူတို့ မလိုက်နာကြဘူး။ ငါ့ဥပဒေတွေကို ငြင်းပယ်ပြီး ဥပုသ်နေ့တွေကို ညစ်ညူးစေကြတယ်။ ဘိုးဘေးတို့ရဲ့ ရွံမုန်းဖွယ်ရုပ်တုတွေနောက် လိုက်ကြတယ်။ ဒါကြောင့် သူတို့ကို မကောင်းတဲ့ စည်းမျဉ်းတွေ၊ အသက်မပေးနိုင်တဲ့ တရားစီရင်ချက်တွေနောက် လိုက်ဖို့ ငါခွင့်ပြုလိုက်တယ်။ သားဦးတွေ မီးရှို့ပူဇော်ပြီး ကိုယ့်ကိုယ်ကိုယ် ညစ်ညူးစေတာကိုလည်း ငါခွင့်ပြုလိုက်တယ်။ ဒါမှ သူတို့ကို ငါဖျက်ဆီးနိုင်မယ်။ အဲဒီအခါ ငါဟာ ယေဟောဝါပဲဆိုတာ သူတို့သိရကြလိမ့်မယ်။ ဒါကြောင့် လူသား၊ အစ္စရေးတွေကို ပြောလိုက်ပါ အချုပ်အခြာအာဏာပိုင်ရှင် ယေဟောဝါပြောတာက မင်းတို့ဘိုးဘေးတွေဟာ ဒီနည်းနဲ့ ငါ့ကို သစ္စာမဲ့ပြီး စော်ကားပြောဆိုခဲ့ကြတယ်။ ငါပေးမယ်လို့ ကျိန်ဆိုထားတဲ့ပြည်ထဲ သူတို့ကို ခေါ်လာတယ်။ သူတို့က တောင်ကုန်းတွေ၊ စိမ်းလန်းတဲ့ သစ်ပင်တွေကို မြင်တဲ့အခါ အလှူတွေ၊ ပူဇော်သက္ကာတွေ ဆက်သပြီး ငါ့ကိုစိတ်ဆိုးစေတယ်။ ယဇ်ကောင်တွေကို မွှေးကြိုင်တဲ့ ရနံ့ထွက်အောင် ပူဇော်ပြီး သွန်းလောင်းရာအလှူတွေ ဆက်သတယ်။ ဒါကြောင့် အဲဒီအထွတ်အမြတ်နေရာဆီ ဘာရည်ရွယ်ချက်နဲ့ သွားနေကြတာလဲ ဆိုပြီး ငါမေးခဲ့တယ်။ (ဒီနေ့အထိ အဲဒီနေရာကို အထွတ်အမြတ်နေရာလို့ ခေါ်ကြတယ်။) ဒါကြောင့် အစ္စရေးအမျိုးကို ပြောပါ အချုပ်အခြာအာဏာပိုင်ရှင် ယေဟောဝါ ပြောတာက မင်းတို့လည်း ဘိုးဘေးတွေလိုပဲ ငါ့ကို သစ္စာဖောက်ချင်လို့ ရုပ်တုတွေနောက် လိုက်ပြီး ကိုယ့်ကိုယ်ကိုယ် ညစ်ညူးစေကြတာလား။ အို၊အစ္စရေးအမျိုး၊ ကိုယ့်သားတွေကို မီးရှို့ပြီး ရွံမုန်းဖွယ်ရုပ်တုတွေဆီ ပူဇော်ရင်း အခုချိန်ထိ ကိုယ့်ကိုယ်ကိုယ် ညစ်ညူးစေတုန်းပဲလား။ ဒါနဲ့တောင် မင်းတို့မေးတာကို ငါဖြေနေရမှာလား။ အချုပ်အခြာအာဏာပိုင်ရှင် ယေဟောဝါ ပြောတယ် အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ မင်းတို့မေးတာကို ငါမဖြေဘူး။ ငါတို့လည်း သစ်သားတွေ၊ ကျောက်တုံးတွေ ကိုးကွယ်တဲ့ လူမျိုးခြားလို၊ တိုင်းတစ်ပါးသားတွေလို လုပ်ကြရအောင် ဆိုပြီး ကြံစည်ထားတဲ့အတိုင်း ဘယ်တော့မှ ဖြစ်မလာဘူး။ အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ အားကြီးတဲ့လက်၊ တန်ခိုးကြီးတဲ့လက်ရုံး၊ ပြင်းထန်တဲ့ဒေါသနဲ့ မင်းတို့ကို အုပ်စိုးမယ်။ အားကြီးတဲ့လက်၊ တန်ခိုးကြီးတဲ့လက်ရုံး၊ ပြင်းထန်တဲ့ဒေါသနဲ့ လူမျိုးခြားတွေအလယ်ကနေ မင်းတို့ကို ခေါ်ထုတ်ပြီး တကွဲတပြား ရောက်နေတဲ့ တိုင်းပြည်တွေကနေ ပြန်စုသိမ်းမယ်။ လူမျိုးခြားတွေရဲ့ တောကန္တာရထဲ မင်းတို့ကို ခေါ်ဆောင်လာပြီး ငါကိုယ်တိုင် တရားစီရင်မယ်။ အချုပ်အခြာအာဏာပိုင်ရှင် ယေဟောဝါ ပြောတာက အီဂျစ်တောကန္တာရမှာ မင်းတို့ရဲ့ ဘိုးဘေးတွေကို ငါတရားစီရင်ခဲ့သလို မင်းတို့ကိုလည်း တရားစီရင်မယ်။ မင်းတို့ကို သိုးထိန်းရဲ့ တောင်ဝှေးအောက် ဖြတ်သွားစေပြီး ပဋိညာဉ်မှာပါတဲ့ တာဝန်တွေကို လိုက်နာစေမယ်။ ငါ့ကိုပုန်ကန်သူတွေ၊ ပြစ်မှားသူတွေကိုတော့ မင်းတို့ထဲကနေ ဖယ်ရှားမယ်။ တိုင်းတစ်ပါးသားအဖြစ် နေထိုင်တဲ့ပြည်ကနေ သူတို့ကို ခေါ်ထုတ်လာခဲ့ပေမဲ့ အစ္စရေးပြည်ထဲ ဝင်ခွင့်ရမှာ မဟုတ်ဘူး။ ငါဟာ ယေဟောဝါဖြစ်မှန်း မင်းတို့ သိရကြလိမ့်မယ်။ အစ္စရေးအမျိုး၊ သွားကြ။ ရွံမုန်းဖွယ်ရုပ်တုတွေကို ဝတ်ပြုကြ။ ငါ့စကား နားမထောင်တဲ့အတွက် မင်းတို့ကို ငါစွန့်ပစ်မယ်။ နောက်နောင် မင်းတို့ရဲ့ ပူဇော်သက္ကာတွေ၊ ရွံမုန်းဖွယ်ရုပ်တုတွေကြောင့် သန့်ရှင်းမြင့်မြတ်တဲ့ ငါ့နာမည်ကို ကဲ့ရဲ့ရှုတ်ချစရာဖြစ်အောင် လုပ်နိုင်တော့မှာ မဟုတ်ဘူး။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ အချုပ်အခြာအာဏာပိုင်ရှင် ယေဟောဝါ ပြောတာက ငါ့ရဲ့သန့်ရှင်းရာတောင်၊ အစ္စရေးရဲ့ မြင့်မားတဲ့တောင်ပေါ်မှာ အစ္စရေးတစ်မျိုးလုံး ငါ့ကို ဝတ်ပြုကြလိမ့်မယ်။ အဲဒီမှာ သူတို့ကို ငါနှစ်သက်လက်ခံမယ်။ အလှူတွေ၊ သီးဦးသီးဖျားအလှူတွေ၊ သန့်ရှင်းတဲ့အရာတွေကို ငါတောင်းဆိုမယ်။ ငါက မင်းတို့ကို လူမျိုးခြားတွေဆီကနေ ခေါ်ထုတ်ပြီး တကွဲတပြား ရောက်နေတဲ့ ပြည်တွေကနေ ပြန်စုသိမ်းတဲ့အခါ မင်းတို့ပူဇော်တဲ့ မွှေးကြိုင်တဲ့ရနံ့ကြောင့် မင်းတို့ကို နှစ်သက်လက်ခံမယ်။ ငါဟာ မင်းတို့အလယ်မှာ သန့်ရှင်းမြင့်မြတ်တဲ့အရှင် ဖြစ်မှန်း လူမျိုးတွေ မြင်ရလိမ့်မယ်။ ဘိုးဘေးတွေကို ပေးမယ်လို့ ငါကျိန်ဆိုခဲ့တဲ့ပြည်၊ အစ္စရေးပြည်ထဲ မင်းတို့ကို ခေါ်ဆောင်လာတဲ့အခါ ငါဟာ ယေဟောဝါပဲဆိုတာ မင်းတို့ သိရကြလိမ့်မယ်။ ကိုယ့်ကိုယ်ကိုယ် ညစ်ညူးစေခဲ့တဲ့ အကျင့်တွေ၊ လုပ်ရပ်တွေကို အဲဒီမှာ ပြန်သတိရလိမ့်မယ်။ ပြီးတော့ လုပ်ခဲ့တဲ့ မကောင်းမှုတွေကြောင့် ကိုယ့်ကိုယ်ကိုယ် ရွံမုန်းကြလိမ့်မယ်။ အစ္စရေးအမျိုး၊ မင်းတို့ရဲ့ အကျင့်ဆိုးတွေ၊ အကျင့်ပျက်လုပ်ရပ်တွေနဲ့အညီ မင်းတို့ကို မဆက်ဆံဘဲ ငါ့နာမည်ကိုထောက်ပြီး ဆက်ဆံတဲ့အခါ ငါဟာ ယေဟောဝါဖြစ်မှန်း သိရကြလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။ ယေဟောဝါက ကျွန်တော့်ကို ပြောတယ် လူသား၊ တောင်အရပ်ဘက် မျက်နှာမူပြီး တောင်အရပ်ကို ကြေညာပါ။ တောင်ဘက် သစ်တောနဲ့ပတ်သက်ပြီး ပရောဖက်ပြုပါ။ တောင်ဘက်သစ်တောကို ပြောလိုက် ယေဟောဝါရဲ့စကားကို နားထောင်ပါ။ အချုပ်အခြာအာဏာပိုင်ရှင် ယေဟောဝါ ပြောတာက မင်းကို ငါမီးရှို့မယ်။ သစ်ပင် အစိမ်းရော အခြောက်ပါမကျန် မီးလောင်လိမ့်မယ်။ အဲဒီမီး ငြိမ်းမှာမဟုတ်ဘူး။ တောင်ကနေ မြောက်အထိ လူအားလုံး မီးဟပ်ခံရလိမ့်မယ်။ ယေဟောဝါကိုယ်တိုင် မီးရှို့တဲ့အတွက် မီးငြိမ်းသွားမှာ မဟုတ်မှန်း လူအားလုံး သိရလိမ့်မယ်။ အဲဒီအခါ ကျွန်တော်က အချုပ်အခြာအာဏာပိုင်ရှင် ယေဟောဝါ၊ သူတို့က ဒီလူ စကားထာ ဝှက်နေတာပဲ ဆိုပြီး ကျွန်တော့်ကို ပြောနေကြတယ် လို့ပြောလိုက်တယ်။,26,Eze,20,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/20/
audio/nwt_26_Eze_BU_21.mp3,ယေဟောဝါက ကျွန်တော့်ကို ပြောတယ် လူသား၊ ဂျေရုဆလင်မြို့ဘက် မျက်နှာမူပါ။ သန့်ရှင်းရာအရပ်တွေနဲ့ပတ်သက်ပြီး ကြေညာပါ။ အစ္စရေးပြည်နဲ့ပတ်သက်ပြီး ပရောဖက်ပြုပါ။ အစ္စရေးပြည်ကို ပြောလိုက်ပါ ယေဟောဝါ ပြောတာက အခု၊ မင်းကို ငါတိုက်ခိုက်မယ်။ ငါ့ဓားကို ဓားအိမ်ထဲကနေ ဆွဲထုတ်ပြီး လူဆိုးလူကောင်းမကျန် ဖျက်ဆီးမယ်။ လူဆိုးလူကောင်းမကျန် ဖျက်ဆီးမှာဖြစ်လို့ ငါ့ဓားကို ဆွဲထုတ်ပြီး တောင်ဘက်ကနေ မြောက်ဘက်အထိ လူအားလုံးကို ဒဏ်ပေးမယ်။ ယေဟောဝါကိုယ်တိုင် ဓားကို ဆွဲထုတ်တယ်ဆိုတာ လူအားလုံး သိရလိမ့်မယ်။ ဓားက ဓားအိမ်ထဲ ပြန်ဝင်မှာ မဟုတ်ဘူး။ လူသား၊ ကြောက်ရွံ့တုန်လှုပ်ပြီး သက်ပြင်းချပါ။ သူတို့ရှေ့မှာ အကြီးအကျယ် သက်ပြင်းချပါ။ ဘာလို့ သက်ပြင်းချနေတာလဲ လို့မေးခဲ့ရင် သတင်းတစ်ခု ကြားရလို့ပဲ လို့ပြန်ဖြေပါ။ အဲဒီအတိုင်း တကယ်ဖြစ်လာမယ်။ လူတိုင်း သတ္တိတွေပျောက်ပြီး လက်တွေ ပျော့ခွေသွားမယ်။ ဒူးတွေလည်း အရည်တစက်စက် ကျနေလိမ့်မယ်။ အဲဒီအတိုင်း ဖြစ်လာမယ်။ တကယ် ဖြစ်လာမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ယေဟောဝါက ကျွန်တော့်ကို ပြောတယ် လူသား၊ မင်း ပြောရမှာက ယေဟောဝါ ပြောတယ် ဓားတစ်ချောင်း သွေးထားတယ်။ ပွတ်တိုက်ထားတယ်။ အကြီးအကျယ် သတ်ဖြတ်ဖို့ အဲဒီဓားကို သွေးထားတာ။ ပွတ်တိုက်ထားတာလည်း ဝင်းလက်နေတာပဲ လို့ပရောဖက်ပြုပါ။ ငါတို့ ဝမ်းမသာသင့်ဘူးလား။ အဲဒီဓားက သစ်ပင်မှန်သမျှကို ခုတ်ပစ်သလို ငါ့သားရဲ့ ရာဇလှံတံကို ခုတ်ပစ်မလို့လား။ အဲဒီဓားကို ပွတ်တိုက်ဖို့၊ ကိုင်ဆောင်အသုံးပြုဖို့ အပ်ထားတယ်။ အဲဒီဓားကို သွေးပြီး ပွတ်တိုက်ထားတာက သတ်ဖြတ်မယ့်သူလက်ထဲ အပ်ဖို့ပဲ။ လူသား၊ အော်ဟစ်ငိုကြွေးပါ။ အဲဒီဓားက ငါ့လူတွေကို တိုက်ခိုက်ဖို့ လာနေပြီ။ အစ္စရေးခေါင်းဆောင်တွေကို တိုက်ခိုက်မှာဖြစ်လို့ သူတို့က ငါ့လူတွေနဲ့အတူ ဓားစာမိသွားလိမ့်မယ်။ ဒါကြောင့် ဝမ်းနည်းပက်လက်နဲ့ ကိုယ့်ပေါင်ကိုယ်ထောင်းပါ။ ဓားကို စမ်းသုံးကြည့်ပြီးပြီ။ အဲဒီဓားနဲ့ ရာဇလှံတံကို ခုတ်ပစ်ရင် ဘာဖြစ်သွားမလဲ။ ရာဇလှံတံရှိတော့မှာ မဟုတ်ဘူး။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။ လူသား၊ ပရောဖက်ပြုပါ။ လက်ခုပ်တီးပြီး ဓား လို့သုံးကြိမ် အော်ပါ။ အဲဒီဓားဟာ လူသတ်မယ့်ဓား၊ ဝိုင်းရံပြီး အကြီးအကျယ် သတ်ဖြတ်မယ့် ဓားပဲ။ ဓားနဲ့ ငါကွပ်မျက်မယ်။ သူတို့ သတ္တိပျောက်ပြီး မြို့တံခါးတွေမှာ အတုံးအရုံး ကျဆုံးလိမ့်မယ်။ သတ်ဖြတ်ဖို့ ပွတ်တိုက်ထားတဲ့အတွက် ဓားဟာ ဝင်းလက်နေတယ်။ ညာဘက်ကို ခုတ်ပိုင်းလိုက်။ ဘယ်ဘက်ကို ဝှေ့ယမ်းလိုက်။ ဓားသွား ညွှန်ရာဘက်ကို ခုတ်လိုက်။ ငါလည်း လက်ခုပ်တီးပြီး အမျက်ပြေသွားမယ်။ ဒါဟာ ယေဟောဝါကိုယ်တိုင် ပြောတဲ့ စကားပဲ။ ယေဟောဝါက ကျွန်တော့်ကို ပြောတယ် လူသား၊ ဗာဗုလုန်ဘုရင် ဓားကိုင်ပြီးလာမယ့် လမ်းနှစ်လမ်းကို မှတ်သားပါ။ အဲဒီလမ်းဟာ တိုင်းပြည်တစ်ပြည်ကနေ အစပြုတဲ့လမ်းပဲ။ မြို့နှစ်မြို့ကို ခွဲထွက်မယ့် လမ်းဆုံမှာ လမ်းညွှန်ဆိုင်းဘုတ် ရှိနေရမယ်။ တစ်လမ်းကို အမ္မုန်ပြည်၊ ရဗာမြို့သို့၊ နောက်တစ်လမ်းကို ယုဒပြည်၊ ဂျေရုဆလင်ခံတပ်မြို့သို့ဆိုပြီး မှတ်သားပါ။ ဗာဗုလုန်ဘုရင်က အဲဒီလမ်းဆုံမှာ ရပ်ပြီး မှော်ပညာနဲ့ တွက်ချက်လိမ့်မယ်။ မြားတွေကို လှုပ်ခါပြီး ရုပ်တုတွေကို မေးမြန်းလိမ့်မယ်။ တိရစ္ဆာန်အသည်းကို ကြည့်လိမ့်မယ်။ သူ့ညာလက်မှာပေါ်လာတဲ့ မှော်ပညာက ဂျေရုဆလင်မြို့ဘက် သွားဖို့ ညွှန်ပြတယ်။ ခံတပ်ဖြိုစက်တွေ တပ်ဆင်ဖို့၊ သတ်မိန့်ပေးဖို့၊ စစ်ငြာသံပေးဖို့၊ မြို့တံခါးဖြိုမယ့် ခံတပ်ဖြိုစက်တွေ တပ်ဆင်ဖို့၊ ထိုးစစ်ကုန်းရိုးတွေ၊ ထိုးစစ်တံတိုင်းတွေ တည်ဆောက်ဖို့ပဲ။ သူ့ဆီမှာ သစ္စာခံမယ်လို့ ကျိန်ဆိုထားသူတွေကတော့ အဲဒီမှော်ပညာ မှားနေတယ်လို့ ထင်ကြလိမ့်မယ်။ ဒါပေမဲ့ သူက သူတို့ရဲ့အပြစ်ကို ပြန်သတိရပြီး သူတို့ကို ဖမ်းခေါ်သွားလိမ့်မယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတယ် မင်း ဘာပဲလုပ်လုပ် မင်းရဲ့အပြစ်တွေ ပေါ်နေတယ်၊ မင်းရဲ့အမှားတွေကို ပြန်သတိရစရာချည်းပဲ ဖြစ်နေတယ်။ အခု၊ မင်းကို သတိရတဲ့အနေနဲ့ ဖမ်းခေါ်သွားလိမ့်မယ်။ အပြင်းအထန် ဒဏ်ရာရနေတဲ့၊ ဆိုးညစ်တဲ့ အစ္စရေးခေါင်းဆောင်၊ မင်းရဲ့နေ့ ရောက်လာပြီ။ မင်းကို အပြီးသတ် ဒဏ်ပေးမယ့်အချိန် ရောက်လာပြီ။ အချုပ်အခြာအာဏာပိုင်ရှင် ယေဟောဝါ ပြောတာက ခေါင်းပေါင်းကို ချွတ်ပါ။ သရဖူကို ချွတ်လိုက်ပါ။ ဒါတွေ အရင်အတိုင်း ရှိနေတော့မှာ မဟုတ်ဘူး။ နိမ့်ကျသူကို ချီးမြှောက်ပြီး ကြီးမြတ်သူကို နှိမ့်ချပါ။ သရဖူကို ငါဖျက်ဆီးမယ်၊ ဖျက်ဆီးမယ်၊ ဖျက်ဆီးမယ်။ အုပ်စိုးပိုင်ခွင့်ရှိသူ မရောက်မချင်း ဘယ်သူမှ ပိုင်ရမှာ မဟုတ်ဘူး။ သူရောက်လာတဲ့အခါ အဲဒီသရဖူကို ပေးမယ်။ လူသား၊ မင်း ပရောဖက်ပြုလိုက်ပါ အမ္မုန်လူမျိုးတွေ၊ သူတို့ စော်ကားပြောဆိုတာနဲ့ပတ်သက်ပြီး အချုပ်အခြာအာဏာပိုင်ရှင် ယေဟောဝါ ပြောတာက ဓားကို သတ်ဖြတ်ဖို့ ဆွဲထုတ်ထားတယ်။ သုတ်သင်ပယ်ရှင်းဖို့ ပွတ်တိုက်ထားတာ ဝင်းလက်နေတာပဲ။ မင်းတို့ မဟုတ်မမှန်တဲ့ စိတ်အာရုံတွေမြင်ပြီး မှော်ပညာနဲ့ ဟောပေမဲ့ အသေကောင်တွေလိုပဲ စုပုံခံရလိမ့်မယ်။ လူဆိုးတွေရဲ့နေ့ရက်၊ သူတို့ကို အပြီးသတ် ဒဏ်ပေးမယ့်အချိန် ရောက်လာပြီ။ ဓားကို ဓားအိမ်ထဲ ပြန်ထည့်ပါ။ မင်းတို့ကို နေရင်းပြည်၊ ဇာတိပြည်မှာ တရားစီရင်မယ်။ မင်းတို့အပေါ် ငါ့ဒေါသကို သွန်းလောင်းမယ်။ ငါ့ဒေါသမီးကို မင်းတို့အပေါ် မှုတ်မယ်။ ရက်စက်သူတွေ၊ အဖျက်ဝိဇ္ဇာတွေလက်ထဲ မင်းတို့ကို ငါအပ်မယ်။ မင်းတို့ မီးစာ ဖြစ်သွားလိမ့်မယ်။ မင်းတို့ပြည်မှာ သွေးချောင်းစီးနေလိမ့်မယ်။ မင်းတို့ကို သတိရတော့မှာ မဟုတ်ဘူး။ ဒါဟာ ယေဟောဝါကိုယ်တိုင် ပြောတဲ့စကားပဲ။,26,Eze,21,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/21/
audio/nwt_26_Eze_BU_22.mp3,ယေဟောဝါက ကျွန်တော့်ကို ပြောတယ် လူသား၊ သွေးပြစ်သင့်နေတဲ့မြို့ကို သူခံရမယ့် တရားစီရင်ချက်အကြောင်း ကြေညာဖို့၊ သူ့ရဲ့ ရွံစရာအကျင့်တွေကို အသိပေးဖို့ အသင့်ဖြစ်ပြီလား။ မင်း ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက အို ဂျေရုဆလင်မြို့၊ မင်းဆီမှာ သွေးထွက်သံယိုမှုတွေ တွေ့ရတယ်။ မင်းက ရွံရှာဖွယ်ရုပ်တုတွေနဲ့ ကိုယ့်ကိုယ်ကိုယ် ညစ်ညူးစေတယ်။ မင်း ပြစ်ဒဏ်ခံရမယ့်အချိန် ရောက်လာပြီ။ မင်းဟာ လူသတ်မှုတွေကြောင့် အပြစ်သင့်နေပြီ။ ရွံမုန်းဖွယ်ရုပ်တုတွေကြောင့် မသန့်မရှင်း ဖြစ်နေပြီ။ မင်းရဲ့ နေ့ရက်တွေ အမြန်ကုန်ဆုံးအောင် မင်းလုပ်နေတယ်။ မင်းရဲ့ နှစ်တွေ ကုန်ဆုံးတော့မယ်။ ဒါကြောင့် မင်းကို လူမျိုးခြားတွေ ကဲ့ရဲ့ရှုတ်ချစရာ၊ တိုင်းနိုင်ငံတွေ လှောင်ပြောင်စရာ ဖြစ်အောင် ငါလုပ်မယ်။ ရပ်နီးရပ်ဝေးက တိုင်းနိုင်ငံတွေဟာ နာမည်ဆိုးရှိတဲ့၊ ရုတ်ရုတ်သဲသဲဖြစ်နေတဲ့ မင်းကို လှောင်ပြောင်လိမ့်မယ်။ အစ္စရေးခေါင်းဆောင်တွေ အာဏာသုံးပြီး လူသတ်နေတယ်။ လူတွေ ကိုယ့်မိဘကို မထီလေးစား ဆက်ဆံတယ်။ တိုင်းတစ်ပါးသားကို ဖြတ်စားလျှပ်စား လုပ်တယ်။ မိဘမဲ့၊ မုဆိုးမကို အနိုင်ကျင့်တယ်။ ငါ့ရဲ့ သန့်ရှင်းရာအရပ်တွေကို မင်း မထီလေးစားလုပ်တယ်။ ဥပုသ်နေ့တွေကို ညစ်ညူးစေတယ်။ သူတစ်ပါးကို သေကြောင်းကြံဖို့ အသရေဖျက်တဲ့သူတွေ မင်းအလယ်မှာ ရှိနေတယ်။ သူတို့က တောင်တန်းတွေပေါ်မှာပူဇော်တဲ့ ယဇ်ကောင်တွေကို စားတယ်။ ညစ်ညမ်းတဲ့အကျင့်တွေ ကျင့်နေတယ်။ မင်းအလယ်မှာ သူတို့က အဖေရဲ့အိပ်ရာကို ရှုတ်ချတယ်။ ရာသီလာလို့ မသန့်မရှင်းဖြစ်နေတဲ့မိန်းမနဲ့ အတူအိပ်တယ်။ မင်းဆီမှာ တစ်ယောက်က အိမ်နီးချင်းရဲ့မိန်းမနဲ့ ဖောက်ပြန်တယ်။ နောက်တစ်ယောက်က ညစ်ညမ်းတဲ့အကျင့် ကျင့်ပြီး ချွေးမကို ညစ်ညူးစေတယ်။ နောက်တစ်ယောက်က အဖေတူအမေကွဲ နှမကို စော်ကားတယ်။ သူတို့က လာဘ်စားပြီး လူသတ်ကြတယ်။ မင်းက ငွေတိုးစားတယ်။ အမြတ်ကြီးစားတယ်။ အိမ်နီးချင်းဆီကနေ ငွေညှစ်တယ်။ မင်း ငါ့ကို လုံးဝမေ့သွားပြီ လို့ အချုပ်အခြာအာဏာပိုင်ရှင် ယေဟောဝါ ပြောတယ်။ မင်းအလယ်မှာ မသမာနည်းနဲ့ စီးပွားရှာနေတာတွေ၊ သွေးထွက်သံယိုမှုတွေကို ရွံလွန်းလို့ ငါလက်ခုပ်တီးမယ်။ ငါအရေးယူတဲ့နေ့မှာ မင်း သတ္တိရှိပါဦးမလား။ မင်းလက်တွေ ခိုင်ပါဦးမလား။ ငါယေဟောဝါကိုယ်တိုင် ပြောပြီး ပြောတဲ့အတိုင်း လုပ်ဆောင်မယ်။ မင်းကို လူမျိုးခြားတွေအလယ်မှာ ငါကွဲလွင့်စေမယ်။ တိုင်းပြည်တွေအလယ်မှာ တကွဲတပြား ဖြစ်စေမယ်။ မင်းရဲ့ မသန့်ရှင်းမှုကို အဆုံးသတ်လိုက်မယ်။ လူမျိုးခြားတွေရှေ့မှာ မင်း အရှက်ခွဲခံရလိမ့်မယ်။ ငါဟာ ယေဟောဝါပဲဆိုတာ မင်း သိရလိမ့်မယ်။ ယေဟောဝါက ကျွန်တော့်ကို ပြောတယ် လူသား၊ အစ္စရေးတွေဟာ ငါ့အတွက် အသုံးမဝင်တဲ့ ချော်လိုပဲ။ မီးဖိုထဲက ကြေးနီ၊ ခဲမဖြူ၊ သံနဲ့ ခဲတွေပဲ။ ငွေကိုစစ်တဲ့အခါ ထွက်လာတဲ့ ချော်တွေပဲ။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက မင်းတို့အားလုံးဟာ အသုံးမဝင်တဲ့ချော်နဲ့ တူတဲ့အတွက် ဂျေရုဆလင်မြို့ထဲမှာ ငါစုသိမ်းမယ်။ ငွေ၊ ကြေးနီ၊ သံ၊ ခဲ၊ ခဲမဖြူတွေကို မီးဖိုမှာ စုပြီး မီးမှုတ်၊ အရည်ကျိုတတ်ကြတယ်။ ငါလည်း မင်းတို့ကို စိတ်ဆိုးမာန်ဆိုး စုမယ်၊ ဒေါသမီးမှုတ်ပြီး အရည်ကျိုပစ်မယ်။ မင်းတို့ကို စုပြီး ဒေါသမီးကို မှုတ်မယ်။ မြို့ထဲမှာ မင်းတို့ အရည်ပျော်သွားလိမ့်မယ်။ ငွေဟာ မီးဖိုထဲမှာ အရည်ပျော်သွားသလို မင်းတို့လည်း မြို့ထဲမှာ အရည်ပျော်သွားလိမ့်မယ်။ ငါယေဟောဝါကိုယ်တိုင် မင်းတို့အပေါ် ဒေါသသွန်းလောင်းတယ်ဆိုတာ မင်းတို့ သိရလိမ့်မယ်။ ယေဟောဝါက ကျွန်တော့်ကို ပြောတယ် လူသား၊ သူ့ကို ပြောလိုက်ပါ အမျက်တော် နေ့မှာ မင်းဟာ သန့်စင်မခံရမယ့်ပြည်၊ မိုးရေမရမယ့်ပြည်ပဲ။ မင်းရဲ့ ပရောဖက်တွေဟာ သားကောင်ကို ကိုက်ဆွဲပြီး ဟိန်းဟောက်နေတဲ့ ခြင်္သေ့တွေလိုပဲ။ မင်းအလယ်မှာ သူတို့ ပူးပေါင်းကြံစည်ပြီး လူတွေကို ဝါးမျိုနေတယ်။ စည်းစိမ်ဥစ္စာတွေ၊ တန်ဖိုးရှိတာတွေကို သိမ်းယူတယ်။ မိန်းမအများကြီးကို မုဆိုးမဘဝ ရောက်စေတယ်။ မင်းရဲ့ ပုရောဟိတ်တွေဟာ ငါ့ပညတ်ချက်ကို ချိုးဖောက်ပြီး သန့်ရှင်းရာအရပ်တွေကို ညစ်ညူးစေတယ်။ သန့်ရှင်းမြင့်မြတ်တာနဲ့ သာမန်အရာကို ကွဲကွဲပြားပြားဖြစ်အောင် မလုပ်ပေးဘူး။ မသန့်ရှင်းတဲ့အရာနဲ့ သန့်ရှင်းတဲ့အရာကို ခွဲခြားသိအောင် မသင်ပေးဘူး။ ဥပုသ်နေ့တွေကို မစောင့်ထိန်းကြဘူး။ ငါ့ကို ကဲ့ရဲ့ရှုတ်ချစရာ ဖြစ်စေတယ်။ မင်းအလယ်မှာ မင်းညီမင်းသားတွေဟာ သားကောင်ကို ကိုက်ဆွဲတဲ့ ဝံပုလွေနဲ့တူတယ်။ သူတို့က မသမာနည်းနဲ့ စီးပွားရှာဖို့ လူသတ်တယ်။ ကွဲအက်တဲ့နံရံကို ထုံးဖြူသုတ်ပြီး ဖုံးသလိုမျိုး ပရောဖက်တွေဟာ သူတို့အကျင့်ဆိုးတွေကို ဖုံးထားကြတယ်။ မဟုတ်မမှန်တဲ့ စိတ်အာရုံတွေ မြင်ပြီး မှော်ပညာနဲ့ ဟောကြတယ်။ ယေဟောဝါ မမိန့်မှာဘဲနဲ့ အချုပ်အခြာအာဏာပိုင်ရှင် ယေဟောဝါပြောတာက ဆိုပြီးပြောတတ်ကြတယ်။ ပြည်သားတွေဟာ လိမ်လည်လှည့်စားတယ်။ လုယက်တယ်။ ဆင်းရဲချို့ငဲ့သူတွေကို အနိုင်ကျင့်တယ်။ တိုင်းတစ်ပါးသားတွေကို ဖြတ်စားလျှပ်စား လုပ်တယ်။ မတော်မတရား လုပ်တယ်။ တိုင်းပြည် ဖျက်ဆီးမခံရအောင် ကျောက်မြို့ရိုးကို ပြုပြင်မယ့်သူ၊ တိုင်းပြည်ကိုကာကွယ်ဖို့ မြို့ရိုးပြိုပျက်တဲ့နေရာမှာ ရပ်နေမယ့်သူကို သူတို့ထဲမှာ ငါရှာပေမဲ့ တစ်ယောက်မှ မတွေ့ဘူး။ ဒါကြောင့် ငါ့ဒေါသကို သူတို့အပေါ် သွန်းလောင်းမယ်။ ဒေါသမီးနဲ့ ဖျက်ဆီးမယ်။ သူတို့လမ်းစဉ်ရဲ့ အကျိုးဆက်ကို ပြန်ခံစေမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။,26,Eze,22,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/22/
audio/nwt_26_Eze_BU_23.mp3,ယေဟောဝါက ကျွန်တော့်ကို ပြောတယ် လူသား၊ တစ်မိတည်းက မွေးလာတဲ့ ညီအစ်မနှစ်ယောက် ရှိတယ်။ သူတို့က အီဂျစ်ပြည်မှာ အပျိုဖျန်းကတည်းက ပြည့်တန်ဆာ ဖြစ်လာတယ်။ လိင်အကျင့်ယိုယွင်းပြီး အပျိုရည်ပျက်သွားတယ်။ အစ်မနာမည်က အဟောလ၊ ညီမနာမည်က အဟောလိဗ။ သူတို့ဟာ ငါပိုင်ဆိုင်တဲ့ ဇနီးတွေဖြစ်ပြီး သားသမီးတွေ မွေးပေးတယ်။ အဟောလဆိုတာ ရှမာရိကို ပြောတာ၊ အဟောလိဗဆိုတာ ဂျေရုဆလင်ကို ပြောတာ။ အဟောလက ငါ့ဇနီးဖြစ်နေလျက်နဲ့ ပြည့်တန်ဆာ လုပ်တယ်။ ရာဂစိတ်မွှန်ပြီး အိမ်နီးချင်း အဆီးရီးယားတွေကို အရူးအမူး စွဲမက်နေတယ်။ သူတို့ဟာ အပြာရောင်ဝတ်ထားတဲ့ ဘုရင်ခံတွေ၊ အုပ်ချုပ်ရေးမှူးတွေ၊ ခန့်ခန့်ချောချော မြင်းစီးသူရဲတွေပဲ။ အဆီးရီးယားပြည်က ဒိတ်ဒိတ်ကြဲ ယောက်ျားတွေနဲ့ ပြည့်တန်ဆာလုပ်တယ်။ သူတို့ကို အရူးအမူးစွဲမက်ရုံမက သူတို့ရဲ့ ရွံမုန်းဖွယ်ရုပ်တုတွေနဲ့ပါ ကိုယ့်ကိုယ်ကိုယ် ညစ်ညူးစေတယ်။ အီဂျစ်ပြည်မှာလုပ်ခဲ့တဲ့ ပြည့်တန်ဆာအလုပ်ကို မစွန့်ဘူး။ အပျိုဖျန်းကတည်းက အီဂျစ်ပြည်သားတွေနဲ့ အိပ်တယ်။ သူတို့နဲ့ လိင်အကျင့်ယိုယွင်းပြီး အပျိုရည်ပျက်ခဲ့တယ်။ ဒါကြောင့် သူ့ရဲ့ တမ်းတမ်းစွဲရည်းစား အဆီးရီးယားတွေလက်ထဲ ငါအပ်လိုက်တယ်။ သူတို့က သူ့ကို အဝတ်ဗလာ ဖြစ်စေကြတယ်။ သူ့သားသမီးတွေကို ဖမ်းဆီးတယ်။ သူ့ကို ကွပ်မျက်ပြီး ပြစ်ဒဏ်စီရင်ကြတယ်။ သူဟာ နာမည်ပျက်တဲ့မိန်းမ ဖြစ်လာတယ်။ ဒါတွေကို ညီမအဟောလိဗ တွေ့တဲ့အခါ အစ်မထက် ပိုအကျင့်ပျက်ဆိုးသွမ်းတဲ့ ပြည့်တန်ဆာ ဖြစ်လာတယ်။ သူက အိမ်နီးချင်း အဆီးရီးယားတွေကို အရူးအမူး တပ်မက်တယ်။ အဲဒီလူတွေဟာ သားသားနားနား ဝတ်ဆင်ထားတဲ့ ဘုရင်ခံတွေ၊ အုပ်ချုပ်ရေးမှူးတွေ၊ ခန့်ခန့်ချောချော မြင်းစီးသူရဲတွေပဲ။ သူက ကိုယ့်ကိုယ်ကိုယ် ညစ်ညူးစေပြီး အစ်မရဲ့လမ်းစဉ်အတိုင်း လိုက်နေတာကို ငါတွေ့တယ်။ ဒါပေမဲ့ သူက အစ်မထက်အကျင့်ပျက်တယ်။ နံရံပေါ်မှာ ရေးထွင်းထားတဲ့ ယောက်ျားပုံတွေ၊ အနီရင့်ရောင်ခြယ်ထားတဲ့ ခါလဒဲလူတွေရဲ့ပုံတွေ၊ စစ်သည်လို ခါးစည်းစည်းပြီး ခေါင်းပေါင်းစအရှည်ကြီး ချထားပုံတွေ၊ ခါလဒဲပြည်ဖွား ဗာဗုလုန်တွေရဲ့ ပုံတွေကိုလည်း တွေ့ရော၊ ရာဂစိတ်မွှန်ပြီး ခါလဒဲပြည်မှာရှိတဲ့ သူတို့ဆီ တမန်တွေလွှတ်တယ်။ ဒါနဲ့ ဗာဗုလုန်လူတွေ ရောက်လာပြီး သူနဲ့ချစ်တင်းနှောကြတယ်။ သူနဲ့အိပ်ပြီး ညစ်ညူးစေကြတယ်။ သူ အဲဒီလိုညစ်ညူးပြီးတဲ့နောက် သူတို့ကို ရွံလွန်းလို့ စွန့်ခွာသွားတယ်။ သူဟာ အရှက်မရှိ ပြည့်တန်ဆာလုပ်ရင်း အဝတ်ဗလာ ဖြစ်နေတယ်။ ဒါကြောင့် သူ့အစ်မကို ရွံလွန်းလို့ စွန့်ခွာခဲ့သလို သူ့ကိုလည်း ရွံလွန်းလို့ ငါစွန့်ခွာလိုက်တယ်။ သူဟာ အီဂျစ်ပြည်မှာ ပြည့်တန်ဆာလုပ်ခဲ့တဲ့ အပျိုဖျန်းဘဝကို သတိရပြီး ပြည့်တန်ဆာ လုပ်မြဲလုပ်နေတယ်။ မြည်းထီးအင်္ဂါ၊ မြင်းထီးအင်္ဂါမျိုးရှိတဲ့ ယောက်ျားတွေရဲ့ မယားငယ်လို သူတို့ကို စွဲလမ်းနေတယ်။ အီဂျစ်ပြည်မှာ မင်း ငယ်ငယ်ရွယ်ရွယ်နဲ့ အပျိုရည်ပျက်ခဲ့တယ်။ အဲဒီတုန်းက ကျင့်ခဲ့တဲ့ ညစ်ညမ်းတဲ့အကျင့်တွေကို ပြန်တမ်းတနေတယ်။ ဒါကြောင့် အဟောလိဗ၊ အချုပ်အခြာအာဏာပိုင်ရှင် ယေဟောဝါ ပြောတာက မင်းရွံလွန်းလို့ စွန့်ခွာခဲ့တဲ့ ရည်းစားတွေကို ငါနှိုးဆော်မယ်။ မင်းကိုတိုက်ခိုက်ဖို့ အရပ်ရပ်ကနေ သူတို့ကို ခေါ်ခဲ့မယ်။ ဗာဗုလုန်လူတွေ၊ ခါလဒဲလူတွေ၊ ပေကုတ်လူတွေ၊ ရှော့လူတွေ၊ ကော့လူတွေသာမက အဆီးရီးယားလူတွေကိုပါ ငါခေါ်ခဲ့မယ်။ ဘုရင်ခံတွေ၊ အုပ်ချုပ်ရေးမှူးတွေ၊ စစ်သည်တွေ၊ လက်ရွေးစင်တွေ၊ ခန့်ခန့်ချောချော မြင်းစီးသူရဲတွေပဲ။ သူတို့က တဂျုံးဂျုံးမြည်နေတဲ့ စစ်မြင်းရထားတွေ၊ စစ်သည်အလုံးအရင်းနဲ့အတူ မင်းကို တိုက်ခိုက်လိမ့်မယ်။ ဒိုင်းလွှားကြီး၊ ဒိုင်းလွှားငယ်တွေ ကိုင်ပြီး၊ သံခမောက်တွေ ဆောင်းပြီး ဝိုင်းထားလိမ့်မယ်။ မင်းကိုတရားစီရင်ဖို့ သူတို့ကို ငါအခွင့်အာဏာ ပေးမယ်။ မင်းကို စိတ်ကြိုက် တရားစီရင်ကြလိမ့်မယ်။ မင်းကို ငါအမျက်ထွက်တဲ့အတွက် သူတို့က မင်းကို ဒေါသတကြီးဒဏ်ပေးပြီး နှာခေါင်းနဲ့ နားရွက်တွေကို ဖြတ်ပစ်မယ်။ ကျန်တဲ့သူတွေ ဓားဘေးနဲ့ သေလိမ့်မယ်။ မင်းရဲ့သားသမီးတွေကို ဖမ်းခေါ်သွားမယ်။ ကျန်တဲ့သူတွေ မီးလောင်သွားလိမ့်မယ်။ သူတို့က မင်းရဲ့အဝတ်ကို ချွတ်ပြီး လက်ဝတ်ရတနာတွေကို သိမ်းသွားလိမ့်မယ်။ အီဂျစ်ပြည်မှာ မင်းစခဲ့တဲ့ ညစ်ညမ်းတဲ့ အကျင့်တွေ၊ ပြည့်တန်ဆာ လုပ်တာတွေကို ငါအဆုံးတိုင်စေမယ်။ သူတို့ကို မင်း မျှော်ရတော့မှာ မဟုတ်ဘူး။ အီဂျစ်ပြည်ကို သတိရတော့မှာ မဟုတ်ဘူး။ အချုပ်အခြာအာဏာပိုင်ရှင် ယေဟောဝါ ပြောတာက မင်းမုန်းတဲ့သူတွေ၊ ရွံလွန်းလို့ စွန့်ခွာခဲ့သူတွေလက်ထဲ မင်းကို ငါအပ်မယ်။ သူတို့က မင်းကို မုန်းတီးစိတ်နဲ့ ဆက်ဆံလိမ့်မယ်။ မင်းရဲ့ချွေးနှဲစာကို ယူသွားပြီး အဝတ်ဗလာနဲ့ ထားခဲ့လိမ့်မယ်။ မင်း အရှက်မရှိဘဲ အဝတ်ဗလာနဲ့ အကျင့်ပျက်ခဲ့တာတွေ၊ ညစ်ညမ်းတဲ့ အကျင့်တွေ၊ ပြည့်တန်ဆာ လုပ်ခဲ့တာတွေကို လူတကာမြင်ရလိမ့်မယ်။ လူမျိုးခြားတွေနောက် ပြည့်တန်ဆာလိုလိုက်နေတဲ့အတွက်၊ ရွံမုန်းဖွယ်ရုပ်တုတွေနဲ့ ကိုယ့်ကိုယ်ကိုယ် ညစ်ညူးစေတဲ့အတွက် မင်း အဲဒီလိုကြုံရလိမ့်မယ်။ အစ်မရဲ့ လမ်းစဉ်အတိုင်း လိုက်တဲ့အတွက် သူ့ခွက်ကို မင်းလက်ထဲ ငါထည့်ပေးမယ်။ အချုပ်အခြာအာဏာပိုင်ရှင် ယေဟောဝါ ပြောတာက မင်းအစ်မရဲ့ခွက်၊ ဇောက်နက်တဲ့ ခွက်ကြီးကို မင်း သောက်ရလိမ့်မယ်။ မင်းဟာ ရယ်စရာ၊ လှောင်ပြောင်စရာ ဖြစ်သွားလိမ့်မယ်။ မင်းအစ်မ ရှမာရိရဲ့ခွက်၊ ထိတ်လန့်ပျက်စီးခြင်းခွက်ကို အကုန်သောက်ပြီး မင်း မူးယစ်ကြေကွဲရလိမ့်မယ်။ အဲဒီခွက်ကို တစ်စက်မကျန် သောက်ရလိမ့်မယ်။ ခွက်အပိုင်းအစတွေကို ဝါးစား ရလိမ့်မယ်။ ရင်ကွဲပက်လက် ဖြစ်နေလိုက်ပါ။ ဒါဟာ ငါကိုယ်တိုင်ပြောတဲ့စကားပဲ လို့ အချုပ်အခြာအာဏာပိုင်ရှင် ယေဟောဝါ ပြောတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက မင်းက ငါ့ကို မေ့ထားတယ်။ လုံးဝ အရေးမစိုက်တော့ဘူး။ ဒါကြောင့် မင်းရဲ့ညစ်ညမ်းတဲ့ အကျင့်တွေ၊ ပြည့်တန်ဆာလုပ်ရပ်တွေရဲ့ အကျိုးဆက်ကို ခံရလိမ့်မယ်။ အဲဒီနောက် ယေဟောဝါက ကျွန်တော့်ကို ပြောတယ် လူသား၊ အဟောလနဲ့ အဟောလိဗခံရမယ့် တရားစီရင်ချက်ကို ကြေညာမလား။ သူတို့ရဲ့ ရွံစရာအကျင့်တွေကို ဖော်ထုတ်မလား။ သူတို့ အိမ်ထောင်ရေးဖောက်ပြန်နေတယ်။ သူတို့လက်မှာ သွေးစွန်းနေတယ်။ ရွံမုန်းဖွယ်ရုပ်တုတွေနဲ့ ဖောက်ပြန်ရုံမက ငါ့အတွက်မွေးပေးတဲ့ သားတွေကို ရုပ်တုတွေစားဖို့ မီးရှို့ပူဇော်ကြတယ်။ ဒါ့အပြင် အဲဒီနေ့မှာ သန့်ရှင်းရာဌာနတော်ကိုရော ဥပုသ်နေ့ကိုပါ ညစ်ညူးစေတယ်။ သူတို့ရဲ့သားတွေကို သတ်ပြီး ရွံမုန်းဖွယ်ရုပ်တုတွေဆီ ပူဇော်ပြီးတဲ့နောက် အဲဒီနေ့မှာပဲ သန့်ရှင်းရာဌာနတော်ကို လာပြီး ညစ်ညူးစေကြတယ်။ ငါ့အိမ်ထဲမှာ အဲဒီလို လုပ်နေတယ်။ သူတို့က တမန်ကိုလွှတ်ပြီး ရပ်ဝေးက ယောက်ျားတွေကို ဖိတ်ခေါ်တယ်။ ရောက်လာတဲ့အခါ အဟောလိဗက ရေမိုးချိုး၊ မျက်လုံးခြယ်သပြီး လက်ဝတ်တန်ဆာ ဆင်မြန်းတယ်။ ငါ့ရဲ့ နံ့သာပေါင်းနဲ့ ဆီကို ရှေ့မှာရှိတဲ့စားပွဲပေါ် တင်ပြီး လှပခမ်းနားတဲ့ ခုံတန်းရှည်မှာ ထိုင်တယ်။ ပျော်မြူးနေတဲ့ ယောက်ျားတွေရဲ့အသံ ကြားရတယ်။ တောကန္တာရထဲက အမူးသမားတွေလည်း ပါတယ်။ သူတို့နှစ်ယောက်ကို လက်ကောက် ဝတ်ပေးပြီး လှပတဲ့သရဖူ ဆောင်းပေးကြတယ်။ အကြိမ်ကြိမ် အိမ်ထောင်ရေးဖောက်ပြန်လို့ ခြေကုန်လက်ပန်းကျနေတဲ့ မိန်းမကတော့ ပြည့်တန်ဆာလုပ်နေဦးမှာပဲ လို့ငါပြောတယ်။ ပြည့်တန်ဆာဆီ သွားသလိုမျိုး သူ့ဆီ သွားနေကြဦးမှာပဲ။ အကျင့်ယိုယွင်းတဲ့ အဟောလနဲ့ အဟောလိဗဆီ အဲဒီလိုပဲသွားနေကြတယ်။ ဖြောင့်မတ်တဲ့ ယောက်ျားတွေကတော့ အိမ်ထောင်ရေးဖောက်ပြန်မှုနဲ့ လူသတ်မှုအတွက် သူ့ကို ထိုက်သင့်သလို တရားစီရင်လိမ့်မယ်။ အဲဒီမိန်းမတွေဟာ အိမ်ထောင်ရေးဖောက်ပြန်သူတွေ၊ လက်မှာ သွေးစွန်းနေသူတွေပဲ။ အချုပ်အခြာအာဏာပိုင်ရှင် ယေဟောဝါ ပြောတာက သူတို့ကို တိုက်ခိုက်လုယက်ဖို့ စစ်သည်တွေ ရောက်လာမယ်။ သူတို့ကို လူတွေ ထိတ်လန့်စရာ ဖြစ်စေမယ်။ စစ်သည်တွေက သူတို့ကို ကျောက်ခဲနဲ့ပေါက်ပြီး ဓားနဲ့ခုတ်ကြလိမ့်မယ်။ သူတို့ရဲ့ သားသမီးတွေကို သတ်ပြီး အိမ်တွေကို မီးရှို့လိမ့်မယ်။ တိုင်းပြည်မှာရှိတဲ့ ညစ်ညမ်းတဲ့အကျင့်ကို ငါအဆုံးတိုင်စေမယ်။ အမျိုးသမီးတွေက သင်ခန်းစာယူပြီး မင်းရဲ့ ညစ်ညမ်းတဲ့အကျင့်ကိုအတုယူမှာ မဟုတ်ဘူး။ မင်းရဲ့ ညစ်ညမ်းတဲ့အကျင့်၊ ရွံမုန်းဖွယ်ရုပ်တုကိုးကွယ်တဲ့ အပြစ်ရဲ့အကျိုးဆက်ကို ပြန်ခံစေကြလိမ့်မယ်။ ငါဟာ အချုပ်အခြာအာဏာပိုင်ရှင် ယေဟောဝါပဲဆိုတာ မင်း သိရလိမ့်မယ်။,26,Eze,23,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/23/
audio/nwt_26_Eze_BU_24.mp3,ကိုးနှစ်မြောက်၊ ဆယ်လပိုင်း၊ ဆယ်ရက်နေ့မှာ ယေဟောဝါက ကျွန်တော့်ကို ပြောတယ် လူသား၊ ဒီနေ့ဒီရက်ကို ရေးမှတ်ထားပါ။ ဒီနေ့ဟာ ဂျေရုဆလင်မြို့ကို ဗာဗုလုန်ဘုရင် စတိုက်ခိုက်တဲ့နေ့ပဲ။ ပုန်ကန်တတ်တဲ့အမျိုးနဲ့ပတ်သက်ပြီး စကားပုံတစ်ခု ပြောပါ။ သူတို့နဲ့ပတ်သက်ပြီး ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက မီးဖိုပေါ်မှာ ဟင်းအိုးတည်ပြီး ရေထည့်ပါ။ အသားတုံး ကောင်းကောင်းလေးတွေ၊ ပေါင်သား၊ ပခုံးသားတွေ၊ အကောင်းဆုံးအရိုးတွေကို အိုးထဲထည့်ပါ။ သိုးအုပ်ထဲက အကောင်းဆုံးသိုးကို ယူပါ။ အိုးအောက်မှာ ထင်းထည့်ပါ။ အသားတုံးနဲ့ အရိုးတွေကို အိုးထဲ ထည့်ပြုတ်ပါ။ အချုပ်အခြာအာဏာပိုင်ရှင် ယေဟောဝါ ပြောတာက ချွတ်မရအောင် သံချေးတက်နေတဲ့အိုး၊ လူသတ်တဲ့မြို့ဟာ အဖြစ်ဆိုးကြုံရလိမ့်မယ်။ အိုးထဲကနေ အသားတစ်တုံးပြီးတစ်တုံး ထုတ်ပါ။ မဲချပြီး ရွေးမနေနဲ့။ မြို့ထဲမှာ သွေးထွက်သံယိုမှုတွေ ရှိနေတယ်။ အဲဒီသွေးဟာ မြေပေါ်ကျတာ မဟုတ်ဘူး။ ပြောင်ရှင်းနေတဲ့ ကျောက်တုံးပေါ် ကျတာဖြစ်လို့ မြေမှုန့်နဲ့ ဖုံးလို့မရဘူး။ ပြောင်ရှင်းနေတဲ့ ကျောက်တုံးပေါ်ကျတဲ့ အဲဒီသွေးကို ဖုံးလို့မရအောင် ထားမယ်။ ဒါမှ သူ့ကို ငါဒေါသတကြီး လက်စားချေနိုင်မှာ။ အချုပ်အခြာအာဏာပိုင်ရှင် ယေဟောဝါ ပြောတာက လူသတ်တဲ့မြို့ဟာ အဖြစ်ဆိုးကြုံရလိမ့်မယ်။ ငါထင်းပုံကြီး ပုံထားမယ်။ ထင်းတွေပုံပြီး မီးမွှေးပါ။ အသားကို နူးအောင်ပြုတ်ပြီး အရည်ကို သွန်လိုက်ပါ။ အရိုးတွေကတော့ တူးပါစေ။ ပြီးတော့ အဲဒီကြေးနီအိုးအလွတ်ကို မီးဖိုပေါ်တင်ပြီး ပူအောင်လုပ်ပါ။ ဒါမှ အိုးဟာ နီရဲလာမယ်။ အိုးထဲက မသန့်ရှင်းမှုတွေ အရည်ပျော်ပြီး သံချေးတွေ မီးကျွမ်းသွားမယ်။ ဒါပေမဲ့ အထပ်ထပ်တက်နေတဲ့ သံချေးတွေ ကွာကျမှာ မဟုတ်လို့ စိတ်ပျက်ပြီး မောတာပဲ အဖတ်တင်မယ်။ ဒါကြောင့် သံချေးတက်နေတဲ့ အဲဒီအိုးကို မီးထဲသာ ပစ်ချလိုက်ပါ။ မင်းက ညစ်ညမ်းတဲ့ အကျင့်တွေကြောင့် မသန့်မရှင်းဖြစ်နေတာ။ မင်းကို သန့်စင်ပေးဖို့ ငါကြိုးစားခဲ့တယ်။ ဒါပေမဲ့ မင်းရဲ့ မသန့်ရှင်းမှုတွေ ကွာကျသွားမှာ မဟုတ်ဘူး။ ငါ့ဒေါသ မပြေမချင်း မင်း သန့်ရှင်းလာမှာ မဟုတ်ဘူး။ ဒါဟာ ငါယေဟောဝါကိုယ်တိုင် ပြောတဲ့စကားပဲ။ အဲဒီအတိုင်း ဖြစ်လာမယ်။ မပျက်ကွက်ဘဲ၊ မသနားဘဲ၊ စိတ်မကောင်းမဖြစ်ဘဲ ငါလုပ်ဆောင်မယ်။ သူတို့က မင်းရဲ့လမ်းစဉ်တွေ၊ လုပ်ရပ်တွေနဲ့အညီ မင်းကို တရားစီရင်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ယေဟောဝါက ကျွန်တော့်ကို ပြောတယ် လူသား၊ မင်းချစ်ရတဲ့သူကို ငါတစ်ချက်တည်း ဖယ်ရှားပစ်မယ်။ မင်း ဝမ်းနည်းမနေနဲ့။ ငိုမနေနဲ့။ မျက်ရည်ကျမနေနဲ့။ တိတ်တိတ်လေး ကြေကွဲပါ။ သေလွန်သူအတွက် ငိုကြွေးတဲ့ထုံးစံတွေ မလုပ်ရဘူး။ ခေါင်းပေါင်း ပေါင်းပြီး ဖိနပ်စီးထားရမယ်။ နှုတ်ခမ်းမွေးကို မဖုံးထားနဲ့။ တခြားသူ လာပေးတဲ့အစာကို မစားနဲ့။ ကျွန်တော်လည်း မနက်ပိုင်းမှာ လူတွေကို ပြောပြလိုက်တယ်။ ညနေပိုင်းရောက်တော့ ကျွန်တော့်ဇနီး ဆုံးသွားတယ်။ နောက်တစ်မနက်မှာ ဘုရားမိန့်မှာထားတဲ့အတိုင်း လုပ်တယ်။ အဲဒီအခါ လူတွေက မင်း လုပ်နေတာတွေ ကျုပ်တို့နဲ့ ဘယ်လိုသက်ဆိုင်သလဲ၊ ပြောပါဦး ဆိုပြီး မေးတော့၊ ကျွန်တော်ကလည်း ယေဟောဝါဘုရား ပြောတာက အစ္စရေးအမျိုးကို ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက မင်းတို့ ဂုဏ်ယူဝင့်ကြွားရတဲ့၊ မြတ်နိုးရတဲ့၊ အသည်းစွဲဖြစ်တဲ့ သန့်ရှင်းရာဌာနတော်ကို ငါညစ်ညူးစေမယ်။ မင်းတို့ချန်ခဲ့တဲ့ သားသမီးတွေ ဓားဘေးနဲ့ သေဆုံးလိမ့်မယ်။ အဲဒီအခါ မင်းတို့လည်း ယေဇကျေလလိုပဲ လုပ်ရလိမ့်မယ်။ နှုတ်ခမ်းမွေးကို မဖုံးထားရဘူး။ တခြားသူ လာပေးတဲ့အစာကို မစားရဘူး။ ခေါင်းပေါင်း ပေါင်းပြီး ဖိနပ်စီးထားရမယ်။ ဝမ်းနည်းပူဆွေးရမှာ၊ ငိုကြွေးရမှာ မဟုတ်ဘူး။ အဲဒီအစား ကိုယ့်အပြစ်တွေကြောင့် စိတ်ထောင်းကိုယ်ကြေ ဖြစ်သွားလိမ့်မယ်။ မင်းတို့ ညည်းတွားရလိမ့်မယ်။ ယေဇကျေလဟာ မင်းတို့အတွက် နိမိတ်ပဲ။ သူလုပ်တဲ့အတိုင်း လိုက်လုပ်ရလိမ့်မယ်။ အဲဒါတွေ ဖြစ်ပျက်လာတဲ့အခါ ငါဟာ အချုပ်အခြာအာဏာပိုင်ရှင် ယေဟောဝါဖြစ်မှန်း မင်းတို့ သိရလိမ့်မယ်။ လူသား၊ သူတို့ကို ပီတိဖြာစေတဲ့ လှပတဲ့အရာ၊ မြတ်နိုးရာ၊ အသည်းစွဲခံတပ်ကို သူတို့ရဲ့သားသမီးတွေနဲ့အတူ ငါဖယ်ရှားတဲ့နေ့မှာ၊ လွတ်မြောက်သူတစ်ယောက်က အဲဒီသတင်းကို မင်းဆီ လာပြောလိမ့်မယ်။ အဲဒီနေ့မှာ လွတ်မြောက်လာသူကို မင်း စကားပြောလိမ့်မယ်။ ဆွံ့အနေတော့မှာ မဟုတ်ဘူး။ မင်းဟာ သူတို့အတွက် နိမိတ်ပဲ။ ငါဟာ ယေဟောဝါပဲဆိုတာ သူတို့ သိရကြလိမ့်မယ်။,26,Eze,24,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/24/
audio/nwt_26_Eze_BU_25.mp3,ယေဟောဝါက ကျွန်တော့်ကို ပြောတယ် လူသား၊ အမ္မုန်လူမျိုးဘက် မျက်နှာမူပြီး သူတို့ပျက်စီးမယ့်အကြောင်း ပရောဖက်ပြုပါ။ အမ္မုန်လူမျိုးနဲ့ပတ်သက်ပြီး မင်းပြောရမှာက အချုပ်အခြာအာဏာပိုင်ရှင် ယေဟောဝါပြောတာကို နားထောင်ပါ။ အချုပ်အခြာအာဏာပိုင်ရှင် ယေဟောဝါ ပြောတယ် သန့်ရှင်းရာဌာနတော် ညစ်ညူးသွားတုန်းက၊ အစ္စရေးပြည် လူသူကင်းမဲ့သွားတုန်းက၊ ယုဒအမျိုး ပြည်နှင်ခံရတုန်းက မင်းတို့ ဟားတိုက်ခဲ့တယ်။ အခု၊ မင်းတို့ကို အရှေ့ပြည်သားတွေ လက်ထဲ ငါအပ်မှာဖြစ်လို့ မင်းတို့အလယ်မှာ စခန်းတွေချ၊ တဲတွေထိုးလိမ့်မယ်။ မင်းတို့ရဲ့သီးနှံတွေကို စားသုံးကြလိမ့်မယ်။ မင်းတို့သောက်မယ့်နို့ကို သူတို့ သောက်ကြလိမ့်မယ်။ ရဗာမြို့ကို ကုလားအုတ်စားကျက်မြေ ဖြစ်စေမယ်။ အမ္မုန်ပြည်ကို သိုးအုပ်ကျက်စားရာ ဖြစ်စေမယ်။ ငါဟာ ယေဟောဝါပဲဆိုတာ မင်းတို့သိရကြလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးပြည် ဒုက္ခရောက်တဲ့အခါ မင်းတို့ လက်ခုပ်တီးပြီး ခြေဆောင့်ကြတယ်။ ဝမ်းသာအားရ လှောင်ပြောင်ကြတယ်။ ဒါကြောင့် ငါ့လက်ကိုဆန့်ပြီး မင်းတို့ကို ဒဏ်ခတ်မယ်။ တခြားလူမျိုးတွေ တိုက်ခိုက်လုယက်ဖို့ အပ်လိုက်မယ်။ လူမျိုးတစ်မျိုးအဖြစ် မင်းတို့ မတည်ရှိတော့အောင် ပယ်ရှင်းမယ်။ ပြည်တွေထဲကနေ အစတုံးဖျက်ဆီးပစ်မယ်။ ငါဟာ ယေဟောဝါဖြစ်မှန်း မင်းတို့သိရကြလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက ယုဒအမျိုးဟာ တခြားလူမျိုးတွေနဲ့ ဘာကွာလို့လဲ ဆိုပြီး မောဘနဲ့ စိရ ပြောတယ်။ ဒါကြောင့် ငါက ကျက်သရေဆောင်မြို့တွေဖြစ်တဲ့ ဗက်ယေရှိမုတ်၊ ဗာလမုန်နဲ့ ကိရယသိမ်အထိ မောဘရဲ့ နယ်စပ်မြို့တွေကို ရန်သူလက်ထဲ အပ်မယ်။ အမ္မုန်လူမျိုးတွေကိုလည်း အရှေ့ပြည်သားတွေလက်ထဲ အပ်မယ်။ ဒါကြောင့် အမ္မုန်လူမျိုးကို တခြားလူမျိုးတွေ သတိရကြတော့မှာ မဟုတ်ဘူး။ မောဘပြည်ကို ငါတရားစီရင်မယ်။ ငါဟာ ယေဟောဝါဖြစ်မှန်း သူတို့သိရကြလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက ယုဒအမျိုးကို ဧဒုံလူမျိုး လက်စားချေခဲ့တယ်။ အဲဒီလို လက်စားချေတဲ့အတွက် သူ့မှာ ကြီးလေးတဲ့အပြစ် ရှိတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတယ် ငါ့လက်ကိုဆန့်ပြီး ဧဒုံလူမျိုးကို ဒဏ်ခတ်မယ်။ ပြည်ထဲက လူသူတိရစ္ဆာန်တွေကို ပယ်ရှင်းပြီး လူသူကင်းမဲ့စေမယ်။ တေမန်မြို့ကနေ ဒေဒန်အရပ်အထိ ဓားဘေးကြောင့် ကျဆုံးသွားလိမ့်မယ်။ ငါ့လူမျိုး အစ္စရေးလက်ချက်နဲ့ ဧဒုံလူမျိုးကို လက်စားချေမယ်။ သူတို့က ငါ့ဒေါသကို ဧဒုံအပေါ် ကျရောက်စေလိမ့်မယ်။ ငါလက်စားချေတာကို ဧဒုံလူမျိုး ခံရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ အချုပ်အခြာအာဏာပိုင်ရှင် ယေဟောဝါပြောတာက ဖိလိတိလူတွေက အစ္စရေးတွေအပေါ် ရန်ငြိုးမပြေနိုင်တဲ့အတွက် လက်စားချေဖျက်ဆီးဖို့ မလိုတမာစိတ်နဲ့ ကြိုးစားတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက ငါ့လက်ကို ဆန့်ပြီး ဖိလိတိလူတွေကို ဒဏ်ခတ်မယ်။ ခေရသိလူမျိုးကို ပယ်ရှင်းမယ်။ ပင်လယ်ကမ်းရိုးတန်းမှာ ကျန်နေသေးတဲ့ လူတွေကိုလည်း ဖျက်ဆီးမယ်။ သူတို့ကို ကောင်းကောင်း လက်စားချေပြီး ဒေါသတကြီး ဒဏ်ခတ်မယ်။ အဲဒီလို လက်စားချေတဲ့အခါ ငါဟာ ယေဟောဝါပဲဆိုတာ သူတို့သိရကြလိမ့်မယ်။,26,Eze,25,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/25/
audio/nwt_26_Eze_BU_26.mp3,ဆယ့်တစ်နှစ်မြောက်၊ လရဲ့ပထမနေ့မှာ ယေဟောဝါက ကျွန်တော့်ကို ပြောတယ် လူသား၊ ဂျေရုဆလင်နဲ့ပတ်သက်ပြီး တိုင်ရာမြို့က ပြောနေတယ် သူတို့ရဲ့မြို့တံခါး ပျက်စီးသွားပြီ။ ကောင်းလိုက်တာ။ သူပျက်စီးပြီဆိုတော့ ငါ ချမ်းသာလာတော့မယ်။ အရာအားလုံး ငါ့ဆီ ရောက်လာတော့မယ်။ ဒါကြောင့် အချုပ်အခြာအာဏာပိုင်ရှင် ယေဟောဝါပြောတာက တိုင်ရာမြို့၊ မင်းကို ငါတိုက်ခိုက်မယ်။ မင်းကိုတိုက်ခိုက်ဖို့ လူမျိုးအများကြီးကို ပင်လယ်လှိုင်းလုံးတွေလို ငါခေါ်ဆောင်လာမယ်။ သူတို့က တိုင်ရာမြို့ရိုးတွေကို ဖျက်ဆီးပြီး မျှော်စင်တွေကို ဖြိုချလိမ့်မယ်။ ငါက မြေတွေကို ခြစ်ထုတ်ပြီး ကျောက်တလင်းပြင် ဖြစ်စေမယ်။ မင်းဟာ ပင်လယ်ပြင်မှာ ငါးဖမ်းပိုက်တွေ လှန်းတဲ့နေရာ ဖြစ်သွားလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက ဒါဟာ ငါကိုယ်တိုင်ပြောတဲ့ စကားပဲ။ မင်းကို လူမျိုးတွေ လုယက်ကြလိမ့်မယ်။ ကျေးလက်မြို့ရွာတွေ ဓားဘေးနဲ့ ဖျက်ဆီးခံရလိမ့်မယ်။ ငါဟာ ယေဟောဝါပဲဆိုတာ လူတွေသိရကြလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက တိုင်ရာမြို့ကို တိုက်ခိုက်ဖို့ ဗာဗုလုန်ဘုရင် နေဗုခဒ်နေဇာကို မြောက်အရပ်ကနေ ငါခေါ်လာမယ်။ သူဟာ ဘုရင်တို့ရဲ့ဘုရင် ဖြစ်ပြီး မြင်းတွေ၊ စစ်မြင်းရထားတွေ၊ မြင်းစီးသူရဲတွေနဲ့ စစ်တပ်အလုံးအရင်းကို ပိုင်ဆိုင်တဲ့သူပဲ။ သူက ကျေးလက်မြို့ရွာတွေကို ဓားနဲ့ဖျက်ဆီးလိမ့်မယ်။ မင်းကိုတိုက်ဖို့ ထိုးစစ်တံတိုင်းနဲ့ ထိုးစစ်ကုန်းရိုးကို တည်ဆောက်လိမ့်မယ်။ ဒိုင်းလွှားတွေကို ကိုင်မြှောက်လိမ့်မယ်။ မင်းရဲ့မြို့ရိုးတွေကို ခံတပ်ဖြိုစက်နဲ့ ဖြိုခွင်းလိမ့်မယ်။ မျှော်စင်တွေကို ပုဆိန်နဲ့ ဖြိုချလိမ့်မယ်။ သူ့ရဲ့မြင်းတပ်ကြောင့် ဖုန်တထောင်းထောင်းထလိမ့်မယ်။ မြို့ပျက်ထဲ ဒုန်းစိုင်းဝင်လာတဲ့ လူတွေလို မြို့ထဲဝင်လာတဲ့အတွက် မြင်းစီးသူရဲတွေ၊ စစ်မြင်းရထားတွေရဲ့ ဘီးသံကြောင့် မြို့ရိုး တုန်ခါသွားလိမ့်မယ်။ မင်းရဲ့လမ်းတွေမှာ မြင်းတွေ ကဆုန်ပေါက် ပြေးလိမ့်မယ်။ မင်းရဲ့လူတွေကို ဓားနဲ့သတ်လိမ့်မယ်။ တိုင်မကြီးတွေ ပြိုကျလိမ့်မယ်။ သူတို့က မင်းရဲ့ပစ္စည်းဥစ္စာတွေ၊ ကုန်စည်တွေကို လုယက်လိမ့်မယ်။ မြို့ရိုးတွေ၊ အိမ်ကြီးအိမ်ကောင်းတွေကို ဖြိုချလိမ့်မယ်။ ကျောက်တုံး၊ သစ်သား၊ မြေကြီးတွေကို ရေထဲပစ်ချလိမ့်မယ်။ မင်းရဲ့ သီချင်းသံတွေ၊စောင်းသံတွေကို ငါတိတ်စေမယ်။ မင်းကို ကျောက်တလင်းပြင် ဖြစ်စေမှာမို့လို့ ငါးဖမ်းပိုက်တွေ လှန်းတဲ့နေရာ ဖြစ်သွားလိမ့်မယ်။ မင်းကို ပြန်တည်ဆောက်ကြတော့မှာ မဟုတ်ဘူး။ ဒါဟာ ငါယေဟောဝါ ကိုယ်တိုင်ပြောတဲ့ စကားပဲ လို့ အချုပ်အခြာအာဏာပိုင်ရှင် ယေဟောဝါ ပြောတယ်။ အချုပ်အခြာအာဏာပိုင်ရှင် ယေဟောဝါက တိုင်ရာမြို့ကို ပြောတယ် မင်းဆီမှာ သတ်ဖြတ်မှုတွေ ဖြစ်တဲ့အခါ၊ သေလုမြောပါးဖြစ်နေသူတွေ ညည်းတွားတဲ့အခါ မင်းရဲ့ပြိုလဲသံကြောင့် ကျွန်းတွေ တုန်လှုပ်သွားလိမ့်မယ်။ ပင်လယ်ပြင်က မင်းညီမင်းသားတွေဟာ ရာဇပလ္လင်ကနေ ဆင်းလာပြီး သူတို့ရဲ့ဝတ်ရုံတွေ၊ ပန်းထိုးထည်တွေကို ဆွဲချွတ်လိမ့်မယ်။ မြေပေါ်ထိုင်ပြီး ကြောက်ကြောက်နဲ့ တဆတ်ဆတ် တုန်နေလိမ့်မယ်။ ပြီးတော့ မင်းကို အံ့သြတကြီး ကြည့်ကြလိမ့်မယ်။ မင်းကြောင့် သူတို့က ပင်လယ်ထဲက လူတွေနေထိုင်တဲ့မြို့၊ ချီးမွမ်းခံရတဲ့မြို့၊ ပျက်စီးသွားပြီပဲ။ မင်းတို့ရဲ့ မြို့သူမြို့သားတွေဟာ ပင်လယ်ပြင်မှာ ခွန်အားကြီးတယ်။ ကမ္ဘာသူကမ္ဘာသားတွေကို ထိတ်လန့်စေတယ်။ မင်းပြိုလဲတဲ့နေ့မှာ ကျွန်းတွေ တုန်လှုပ်သွားပြီ။ မင်းကွယ်ပျောက်သွားတဲ့အခါ ပင်လယ်ထဲက ကျွန်းတွေ တုန်လှုပ်ချောက်ချားသွားပြီ လို့ ငိုချင်းချကြလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတယ် ငါက မင်းကို လူသူမနေတဲ့မြို့တွေလို ဖြစ်အောင် ဖျက်ဆီးတဲ့အခါ၊ ဟုန်းဟုန်းထတဲ့ ရေတွေနဲ့ လွှမ်းမိုးပြီး နှစ်မြှုပ်လိုက်တဲ့အခါ၊ တခြားသူတွေလိုပဲ မင်းကိုလည်း သင်္ချိုင်းတွင်းဆီ၊ အတိတ်ကသေသွားသူတွေ ရှိရာဆီ ဆင်းစေမယ်။ ရှေးဟောင်းအပျက်အယွင်းတွေနဲ့တူတဲ့ အနက်ရှိုင်းဆုံးနေရာဆီ သေတွင်းထဲ ဆင်းတော့မယ့် လူတွေနဲ့အတူ ဆင်းစေမယ်။ မင်းဆီမှာ လူတွေနေကြတော့မှာ မဟုတ်ဘူး။ အဲဒီနောက် သက်ရှိလောကကို ငါဂုဏ်တင်မယ်။ ငါက မင်းကို ထိတ်လန့်စရာတွေ ရုတ်တရက် ကြုံစေမှာဖြစ်လို့ မင်းရှိတော့မှာ မဟုတ်ဘူး။ မင်းကို လိုက်ရှာပေမဲ့ တွေ့တော့မှာ မဟုတ်ဘူး။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။,26,Eze,26,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/26/
audio/nwt_26_Eze_BU_27.mp3,ယေဟောဝါက ကျွန်တော့်ကို ပြောတယ် လူသား၊ တိုင်ရာမြို့အတွက် ငိုချင်းတစ်ပုဒ်ဆိုပါ ပင်လယ်တံခါးမှာနေထိုင်တဲ့သူ၊ ကျွန်းသူကျွန်းသား အများကြီးနဲ့ ကုန်သွယ်တဲ့သူ၊ အချုပ်အခြာအာဏာပိုင်ရှင် ယေဟောဝါ ပြောတာက တိုင်ရာမြို့၊ ငါ့အလှဟာ ပြစ်မျိုးမှဲ့မထင်ပဲ လို့ မင်းပြောတယ်။ မင်းရဲ့နယ်မြေတွေက ပင်လယ်ဗဟိုမှာ ရှိတယ်။ မင်းရဲ့ဗိသုကာတွေက မင်းအလှကို ပြီးပြည့်စုံစေတယ်။ မင်းရဲ့ သင်္ဘောပျဉ်ချပ်တွေကို စိနဲတောင်က ဂျူနီပါထင်းရှူးသားနဲ့ လုပ်တယ်။ ရွက်တိုင်တွေကို လက်ဘနွန်ပြည်က သစ်ကတိုးသားနဲ့ လုပ်တယ်။ လှော်တက်တွေကို ဗာရှန်ပြည်က ဝက်သစ်ချသားနဲ့ လုပ်တယ်။ သင်္ဘောဦးပိုင်းကို ခိတိမ်ကျွန်းကရတဲ့ ဆိုက်ပရပ်ထင်းရှူးသားနဲ့ လုပ်ပြီး ဆင်စွယ်နဲ့ မွမ်းမံတယ်။ သင်္ဘောရွက်ထည်တွေကို အီဂျစ်ပြည်ထွက် ရောင်စုံချည်ထည်နဲ့ လုပ်ထားတယ်။ ကုန်းပတ်ရဲ့ အမိုးအကာတွေကို ဧလိရှကျွန်းထွက် အပြာရောင်ချည်၊ ခရမ်းရောင်သိုးမွေးတွေနဲ့ လုပ်ထားတယ်။ တက်ခတ်သမားတွေဟာ ဆိုင်ဒုန်မြို့သားတွေ၊ အာဝဒ်ကျွန်းသားတွေပဲ။ တိုင်ရာမြို့၊ မင်းရဲ့သင်္ဘောသားတွေဟာ သမ္ဘာရင့်တွေပဲ။ သင်္ဘောပြုပြင်ဖာထေးသူတွေဟာ အတွေ့အကြုံရှိပြီး ကျွမ်းကျင်တဲ့ ဂေဗလမြို့သားတွေပဲ။ ပင်လယ်ကူးသင်္ဘောတွေနဲ့ သင်္ဘောသားတွေဟာ မင်းဆီလာပြီး ကုန်စည်တွေ ရောင်းဝယ်ဖောက်ကားကြတယ်။ ပါးရှား၊ လုဒိမ်နဲ့ ဖုတပြည်သားတွေဟာ မင်းရဲ့တပ်မှာ အမှုထမ်းတဲ့စစ်သည်တွေပဲ။ သူတို့က ဒိုင်းလွှားတွေ၊ သံခမောက်တွေကို မင်းဆီမှာ ချိတ်ဆွဲထားကြတယ်။ မင်းကို ဂုဏ်သရေတိုးစေတယ်။ မင်းရဲ့တပ်မှာ အမှုထမ်းတဲ့ အာဝဒ်ကျွန်းသားတွေဟာ မြို့ရိုးပတ်လည်မှာ စခန်းချကြတယ်။ သတ္တိရှိသူတွေက မင်းရဲ့မျှော်စင်တွေကို စောင့်ကြပ်ပေးကြတယ်။ ဒိုင်းဝိုင်းတွေကို မြို့ရိုးပတ်လည်မှာ ချိတ်ဆွဲထားကြတယ်။ သူတို့ကြောင့် မင်းရဲ့အလှ ပြီးပြည့်စုံနေတယ်။ တာရှိပြည်ဟာ ကျိကျိတက်ချမ်းသာတဲ့ မင်းနဲ့ အရောင်းအဝယ်လုပ်တယ်။ မင်းရဲ့ကုန်စည်တွေကို ငွေ၊ သံ၊ ခဲမဖြူ၊ ခဲတွေနဲ့ လဲလှယ်ကြတယ်။ ယာဝန်၊ တုဗလနဲ့ မာရှက်လူတွေက မင်းနဲ့ကုန်သွယ်ကြတယ်။ မင်းရဲ့ကုန်စည်တွေကို ကျွန်တွေ၊ ကြေးထည်တွေနဲ့ လဲလှယ်ကြတယ်။ တောဂါမလူတွေက မင်းရဲ့ကုန်စည်တွေကို မြင်း၊ စစ်မြင်း၊ လားတွေနဲ့ လဲလှယ်ကြတယ်။ ဒေဒန်လူတွေက မင်းနဲ့ကုန်သွယ်ကြတယ်။ ကျွန်းများစွာက ကုန်သည်တွေကို မင်း အလုပ်ပေးတယ်။ သူတို့က ဆင်စွယ်တွေ၊ အနက်ရောင်သစ်တွေကို ဆက်ကြေးအဖြစ် ပေးကြတယ်။ မင်းရဲ့ထွက်ကုန် များလွန်းလို့ ဧဒုံက မင်းနဲ့အရောင်းအဝယ်လုပ်တယ်။ မင်းရဲ့ကုန်စည်တွေကို စိမ်းပြာကျောက်၊ ခရမ်းရောင်သိုးမွေး၊ ရောင်စုံပန်းထိုးထည်၊ ပိတ်ချောထည်၊ သန္တာကျောက်၊ ပတ္တမြားတွေနဲ့ လဲလှယ်ကြတယ်။ ယုဒနဲ့အစ္စရေးပြည်က မင်းနဲ့ကုန်သွယ်တယ်။ မင်းရဲ့ကုန်စည်တွေကို မိနိတ်မြို့ထွက် ဂျုံ၊ အကောင်းဆုံးအစားအစာ၊ ပျားရည်၊ ဆီ၊ ဗာလစံဆီနဲ့ လဲလှယ်ကြတယ်။ မင်းဟာ ကျိကျိတက်ချမ်းသာပြီး ထွက်ကုန်များလွန်းလို့ ဒမတ်စကတ်မြို့က မင်းနဲ့အရောင်းအဝယ်လုပ်တယ်။ ဟေလဗုန်စပျစ်ဝိုင်တွေ၊ ဇေဟာသိုးမွေးတွေနဲ့ ကုန်သွယ်တယ်။ ဥဇလအရပ်မှာရှိတဲ့ ဝေဒန်နဲ့ယာဝန်လူတွေက မင်းရဲ့ကုန်စည်တွေကို သံ၊ ကရဝေး၊ ကြံမွှေးတွေနဲ့ လဲလှယ်ကြတယ်။ ဒေဒန်မြို့သားတွေက မင်းရဲ့ကုန်စည်တွေကို မြင်းကုန်းနှီးပိတ်စတွေနဲ့ လဲလှယ်ကြတယ်။ သိုးသငယ်၊ သိုးထီး၊ ဆိတ်ထီးတွေကို ရောင်းဝယ်တဲ့ အာရပ်တွေ၊ ကေဒါခေါင်းဆောင်တွေကို မင်းအလုပ်ပေးတယ်။ ရှေဘနဲ့ ယာဂမပြည်ရဲ့ ကုန်သည်တွေက မင်းနဲ့ကုန်သွယ်တယ်။ မင်းရဲ့ကုန်စည်တွေကို အကောင်းစား ရေမွှေးမျိုးစုံ၊ ကျောက်မျက်ရတနာတွေ၊ ရွှေတွေနဲ့ လဲလှယ်တယ်။ ခါရန်မြို့သား၊ ကန်နေအရပ်သား၊ ဧဒင်အရပ်သားနဲ့ ရှေဘပြည်၊ အာရှုရမြို့၊ ခိလမဒ်အရပ်က ကုန်သည်တွေဟာ မင်းနဲ့ကုန်သွယ်ကြတယ်။ သူတို့ဟာ မင်းရဲ့စျေးတွေမှာ လှပတဲ့အထည်၊ ရောင်စုံပန်းထိုးထားတဲ့ အပြာရောင်ဝတ်ရုံ၊ ရောင်စုံကော်ဇော၊ ခိုင်ခိုင်ကျစ်ထားတဲ့ ကြိုးတွေကို ရောင်းဝယ်ကြတယ်။ တာရှိသင်္ဘောတွေက မင်းရဲ့ကုန်စည်တွေကို သယ်ယူပို့ဆောင်တယ်။ ဒါကြောင့် မင်းက ပင်လယ်အလယ်မှာ ကြွယ်ဝပြည့်စုံပြီး ကုန်စည်တွေ တနင့်တပိုးဖြစ်နေတယ်။ တက်ခတ်သမားတွေက မင်းကို လှိုင်းထန်တဲ့ပင်လယ်ထဲ ခေါ်လာတယ်။ မင်းဟာ အရှေ့လေကြောင့် ပင်လယ်အလယ်မှာ ပျက်စီးသွားပြီ။ မင်းရဲ့စည်းစိမ်၊ ကုန်စည်၊ ရောင်းကုန်၊ သင်္ဘောသား၊ သင်္ဘောပြုပြင်ဖာထေးသူ၊ ရောင်းဝယ်ဖောက်ကားသူ၊ စစ်သည်စတဲ့ မင်းဆီက လူတွေအားလုံးဟာ မင်းပြိုလဲတဲ့နေ့ ရောက်တဲ့အခါ ပင်လယ်အလယ်မှာ နစ်မြုပ်သွားကြလိမ့်မယ်။ သင်္ဘောသားတွေရဲ့ အော်ဟစ်သံကြောင့် ကမ်းရိုးတန်းဒေသတွေ တုန်လှုပ်သွားလိမ့်မယ်။ တက်ခတ်သမားတွေ၊ သင်္ဘောသားတွေဟာ သင်္ဘောကို စွန့်ပြီး ကုန်းပေါ်တက်ကြလိမ့်မယ်။ မင်းအတွက် ရှိုက်ကြီးတငင် အော်ငိုကြလိမ့်မယ်။ မြေမှုန့်ကို ခေါင်းပေါ်တင်ပြီး ပြာထဲမှာ လူးလှိမ့်နေလိမ့်မယ်။ ခေါင်းတုံးတုံးပြီး အထည်ကြမ်း ဝတ်ကြလိမ့်မယ်။ ချုံးပွဲချငိုပြီး အကြီးအကျယ် မြည်တမ်းကြလိမ့်မယ်။ သူတို့ ငိုကြွေးမြည်တမ်းပြီး ငိုချင်းချလိမ့်မယ် တိုင်ရာမြို့လို ပင်လယ်အလယ်မှာ ဆိတ်ငြိမ်နေတဲ့မြို့ ရှိလို့လား။ ပင်လယ်ကနေ မင်းရဲ့ကုန်စည်တွေ ရောက်လာတဲ့အခါ လူတွေ ကျေနပ်ခဲ့ကြတယ်။ မင်းရဲ့များပြားလှတဲ့ စည်းစိမ်တွေ၊ ကုန်စည်တွေကြောင့် ဘုရင်တွေ ကြွယ်ဝခဲ့ကြတာ။ အခုတော့ မင်းဟာ ပင်လယ်ထဲမှာ၊ နက်ရှိုင်းတဲ့ ရေထုထဲမှာ ပျက်စီးသွားပြီ။ မင်းရဲ့ကုန်စည်နဲ့ လူတွေလည်း နစ်မြုပ်သွားပြီ။ ကျွန်းသူကျွန်းသားတွေက မင်းကို အံ့သြတကြီး စိုက်ကြည့်နေတယ်။ ဘုရင်တွေလည်း ကြောက်အားလန့်အားနဲ့ မျက်နှာပျက် နေတယ်။ တခြားကုန်သည်တွေက မင်းရဲ့အဖြစ်ကို ကြည့်ပြီး လှောင်ပြောင်ကြလိမ့်မယ်။ မင်းရဲ့ဇာတ်သိမ်းဟာ မထင်မှတ်ဘဲ ဆိုးဆိုးရွားရွား ရောက်လာလိမ့်မယ်။ ထာဝရ ကွယ်ပျောက်သွားလိမ့်မယ်။,26,Eze,27,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/27/
audio/nwt_26_Eze_BU_28.mp3,ယေဟောဝါက ကျွန်တော့်ကို ပြောတယ် လူသား၊ တိုင်ရာခေါင်းဆောင်ကို ပြောလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတယ် မင်း စိတ်နေမြင့်ပြီး ငါဟာ ဘုရားပဲ။ ပင်လယ်အလယ်က ဘုရားရဲ့ ပလ္လင်ပေါ် ငါထိုင်နေတာ လို့ပြောတယ်။ မင်းကိုယ်မင်း ဘုရားတစ်ပါးလို့ ထင်နေပေမဲ့ တကယ်တော့ မင်းဟာ ဘုရားမှ မဟုတ်တာ၊ လူပဲ။ မင်းဟာ ဒံယေလထက် ပိုပညာရှိပြီး မင်းမသိတဲ့ လျှို့ဝှက်ချက် မရှိဘူးလို့ ထင်နေတယ်။ မင်းရဲ့ဉာဏ်ပညာ၊ ပိုင်းခြားသိမြင်နိုင်စွမ်းကြောင့် ချမ်းသာကြွယ်ဝလာတယ်။ ရွှေငွေတွေကို ဘဏ္ဍာတိုက်ထဲ စုဆောင်းတယ်။ ကုန်သွယ်ကျွမ်းကျင်တဲ့အတွက် ကျိကျိတက် ချမ်းသာလာတယ်။ အဲဒီလိုချမ်းသာလာလို့ စိတ်နေမြင့်လာတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတယ် မင်းကိုယ်မင်း ဘုရားတစ်ပါးလို့ ထင်နေတဲ့အတွက်၊ မင်းကို တိုက်ခိုက်ဖို့ တိုင်းတစ်ပါးသားတွေ၊ အရက်စက်ဆုံးလူတွေကို ငါခေါ်လာမယ်။ မင်းရဲ့ပညာဂုဏ်ကို ဓားနဲ့ခုတ်ကြလိမ့်မယ်။ မင်းရဲ့ခမ်းနားတင့်တယ်မှုကို ညစ်ညူးစေမယ်။ မင်းကို သေတွင်းထဲ ပို့ကြမှာဖြစ်လို့ ပင်လယ်အလယ်မှာ အသေဆိုးနဲ့ သေရလိမ့်မယ်။ မင်းကိုသတ်တဲ့သူကို ငါဟာ ဘုရားပဲ လို့ ပြောနိုင်ပါဦးမလား။ မင်းကို ညစ်ညူးစေသူတွေရဲ့လက်ထဲ ရောက်သွားတဲ့အခါ အပြောကြီးနိုင်ပါဦးမလား။ မင်းဟာ ဘုရားမှ မဟုတ်တာ၊ လူပဲလေ။ အရေဖျားမဖြတ်သူတွေ သေသလို တိုင်းတစ်ပါးသားတွေ လက်ချက်နဲ့ မင်း သေရလိမ့်မယ်။ ဒါဟာ ငါကိုယ်တိုင်ပြောတဲ့စကားပဲ လို့ အချုပ်အခြာအာဏာပိုင်ရှင် ယေဟောဝါ ပြောတယ်။ ယေဟောဝါက ကျွန်တော်ကို ပြောတယ် လူသား၊ တိုင်ရာဘုရင်နဲ့ပတ်သက်ပြီး ငိုချင်းတစ်ပုဒ်ဆိုပါ။ အချုပ်အခြာအာဏာပိုင်ရှင် ယေဟောဝါ ပြောတာက မင်းဟာ ပြီးပြည့်စုံမှုမှာ စံတင်ထိုက်သူပဲ။ ဉာဏ်ပညာပြည့်ဝသူ၊ ပြစ်မျိုး မှဲ့မထင် လှပသူပဲ။ မင်းဟာ ဘုရားသခင်ရဲ့ ဧဒင်ဥယျာဉ်မှာ နေထိုင်ခဲ့တယ်။ ပတ္တမြား၊ ဥဿဖရား၊ နဂါးသွဲ့၊ ပြောင်ခေါင်းစိမ်း၊ မဟူရာကြောင်ဝင်၊ ကျောက်စိမ်း၊ နီလာ၊ စိမ်းပြာကျောက်၊ မြစတဲ့ ကျောက်မျက်အမျိုးမျိုး ဆင်မြန်းထားတယ်။ ရွှေကွပ်ထားတဲ့ ကျောက်မျက်တွေပေါ့။ မင်းကို ဖန်ဆင်းတဲ့နေ့မှာ အဲဒါတွေကို ငါပြင်ဆင်ခဲ့တာ။ အတောင်ဖြန့်မိုးတဲ့ ခေရုဗိမ်အဖြစ် မင်းကို ဘိသိက်ပေးပြီး ခန့်အပ်ခဲ့တယ်။ ဘုရားသခင်ရဲ့ သန့်ရှင်းတဲ့တောင်ပေါ်မှာ နေပြီး မီးတောက်နေတဲ့ ကျောက်တွေအလယ်မှာ မင်း သွားလာခဲ့တယ်။ မင်းကို ဖန်ဆင်းတဲ့နေ့ကစပြီး မင်းရဲ့လမ်းစဉ်တွေ အပြစ်ကင်းခဲ့တယ်။ နောက်ဆုံးတော့ မင်းဆီမှာ မဖြောင့်မတ်မှု တွေ့လိုက်ရတယ်။ မင်းက အကြီးအကျယ် ကုန်သွယ်တဲ့အတွက် အကြမ်းဖက်မှုတွေ၊ အပြစ်တွေ စပြီးကျူးလွန်လာတယ်။ ဒါကြောင့် အတောင်ဖြန့်မိုးတဲ့ ခေရုဗိမ်၊ မင်းကို ညစ်ညူးတဲ့သူအဖြစ် ဘုရားသခင်ရဲ့တောင်ကနေ ငါနှင်ထုတ်မယ်။ မီးတောက်နေတဲ့ ကျောက်တွေအလယ်ကနေ ဖယ်ရှားပစ်မယ်။ မင်းရဲ့အလှကြောင့် စိတ်နေမြင့်လာတယ်။ မင်းရဲ့ ခမ်းနားတင့်တယ်မှုကြောင့် ဉာဏ်ပညာ ပျက်စီးဆုံးရှုံးသွားတယ်။ မင်းကို မြေပေါ် ငါပစ်ချမယ်။ ဘုရင်တွေရှေ့ လက်ညှိုးထိုးစရာ ဖြစ်စေမယ်။ မင်းရဲ့ ကြီးလေးတဲ့အပြစ်၊ မသမာနည်းနဲ့ ကုန်သွယ်မှုကြောင့် သန့်ရှင်းရာအရပ်တွေ ညစ်ညူးသွားတယ်။ မင်းရဲ့အလယ်မှာ မီးလောင်စေမှာဖြစ်လို့ မင်းကို မီးဝါးမျိုလိမ့်မယ်။ ကြည့်နေသူတွေရှေ့မှာ မင်းကို ပြာမှုန့်ဖြစ်အောင် ငါလုပ်မယ်။ အသိအကျွမ်းတွေက မင်းကို တအံ့တသြ ကြည့်ကြလိမ့်မယ်။ မင်းရဲ့ဇာတ်သိမ်းဟာ မထင်မှတ်ဘဲ ဆိုးဆိုးရွားရွား ရောက်လာမယ်။ မင်း ထာဝရ ကွယ်ပျောက်သွားမယ်။ ယေဟောဝါက ကျွန်တော့်ကို ပြောတယ် လူသား၊ ဆိုင်ဒုန်မြို့ဘက် မျက်နှာမူပြီး သူပျက်စီးမယ့်အကြောင်း ပရောဖက်ပြုပါ။ မင်းပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက ဆိုင်ဒုန်မြို့၊ မင်းကို ငါတိုက်ခိုက်မယ်။ မင်းကြုံရမယ့်အဖြစ်ကြောင့် ငါ့ကို လူတွေ ဂုဏ်တင်ကြလိမ့်မယ်။ မင်းကို တရားစီရင်တဲ့အခါ၊ သန့်ရှင်းမြင့်မြတ်တဲ့ဘုရား ဖြစ်ကြောင်း ပြတဲ့အခါ ငါဟာ ယေဟောဝါပဲဆိုတာ လူတွေသိရကြလိမ့်မယ်။ ကပ်ရောဂါဘေးကို မင်းဆီ ငါစေလွှတ်မယ်။ လမ်းတွေမှာ သွေးချောင်းစီးနေလိမ့်မယ်။ ဝိုင်းရံတိုက်ခိုက်တဲ့ ဓားဘေးကြောင့် မင်းရဲ့အလယ်မှာ လူတွေ လဲသေကြလိမ့်မယ်။ ငါဟာ ယေဟောဝါပဲဆိုတာ သူတို့သိရကြလိမ့်မယ်။ ဒဏ်ရာရစေတဲ့ဆူးပင်၊ နာကျင်စေတဲ့ ဆူးချုံနဲ့တူတဲ့ လှောင်ပြောင်သူတွေ ဝိုင်းရံတာကို အစ္စရေးအမျိုး ခံရတော့မှာ မဟုတ်ဘူး။ ငါဟာ အချုပ်အခြာအာဏာပိုင်ရှင် ယေဟောဝါပဲဆိုတာ လူတွေသိရလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက လူတွေအလယ်မှာ ကွဲလွင့်နေတဲ့ အစ္စရေးအမျိုးကို ငါပြန်စုသိမ်းတဲ့အခါ ငါဟာ သန့်ရှင်းမြင့်မြတ်တဲ့ဘုရား ဖြစ်မှန်း လူမျိုးခြားတွေ သိရလိမ့်မယ်။ ငါ့ကျွန်ယာကုပ်ကို ငါပေးခဲ့တဲ့ပြည်မှာ သူတို့ နေထိုင်ရလိမ့်မယ်။ အဲဒီမှာ ဘေးကင်းလုံခြုံစွာ နေထိုင်ရလိမ့်မယ်။ အိမ်တွေဆောက်ပြီး စပျစ်ခြံတွေ စိုက်ပျိုးကြလိမ့်မယ်။ ပတ်ဝန်းကျင်က လှောင်ပြောင်သူတွေကို ငါတရားစီရင်တဲ့အခါ သူတို့ ဘေးကင်းလုံခြုံစွာ နေထိုင်ရလိမ့်မယ်။ ငါဟာ သူတို့ရဲ့ဘုရား ယေဟောဝါပဲဆိုတာ သိရကြလိမ့်မယ်။,26,Eze,28,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/28/
audio/nwt_26_Eze_BU_29.mp3,ဆယ်နှစ်မြောက်၊ ဆယ်လပိုင်း၊ ဆယ့်နှစ်ရက်နေ့မှာ ယေဟောဝါက ကျွန်တော့်ကို ပြောတယ် လူသား၊ အီဂျစ်ဘုရင် ဖာရောဘက်ကို မျက်နှာမူပြီး သူရော အီဂျစ်ပြည်ပါ ပျက်စီးမယ့်အကြောင်း ပရောဖက်ပြုပါ။ မင်းပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက အီဂျစ်ဘုရင် ဖာရော၊ မင်းကို ငါတိုက်ခိုက်မယ်။ မင်းဟာ နိုင်းမြစ်ရဲ့ တူးမြောင်းတွေထဲက ပင်လယ်သတ္တဝါကြီးပဲ။ နိုင်းမြစ်ကို ငါပိုင်တယ်။ ငါ့အတွက် ငါလုပ်ထားတာ လို့ မင်းပြောနေတယ်။ ဒါပေမဲ့ မင်းရဲ့မေးရိုးကို ချိတ်တွေနဲ့ ငါ ချိတ်မယ်။ နိုင်းမြစ်မှာရှိတဲ့ ငါးတွေကို မင်းရဲ့အကြေးခွံမှာ ကပ်စေမယ်။ အကြေးခွံမှာကပ်နေတဲ့ ငါးတွေနဲ့အတူ မင်းကို နိုင်းမြစ်ထဲကနေ ဆွဲထုတ်မယ်။ မင်းနဲ့ နိုင်းမြစ်ထဲကငါးတွေကို ကန္တာရမှာ ပစ်ထားမယ်။ ကွင်းပြင်မှာကျသွားတဲ့ မင်းကို ကောက်သိမ်းမယ့်သူ ရှိမှာမဟုတ်ဘူး။ မင်းကို တောသားရဲတွေ၊ မိုးကောင်းကင်ငှက်တွေ စားဖို့ ငါကျွေးမယ်။ အဲဒီအခါ ငါဟာ ယေဟောဝါဖြစ်မှန်း အီဂျစ်တစ်ပြည်လုံး သိရလိမ့်မယ်။ သူတို့က အစ္စရေးအမျိုးကို ကောက်ရိုးတစ်မျှင်လောက်တောင် မထောက်မပေးခဲ့ကြဘူး။ အစ္စရေးတွေက မင်းကို ချိုင်းထောက်လို အားပြုပေမဲ့ မင်း ကြေမွသွားတဲ့အတွက် သူတို့ပခုံးတွေ ပွန်းပဲ့ခဲ့တယ်။ သူတို့ မှီတဲ့အခါ မင်း ကျိုးသွားတဲ့အတွက် သူတို့ ခြေယိုင်ခဲ့တယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက မင်းအပေါ် ဓားဘေး ကျရောက်စေမယ်။ လူသူတိရစ္ဆာန်တွေကို မင်းဆီကနေ ငါပယ်ရှင်းမယ်။ အီဂျစ်ပြည်ဟာ လူသူကင်းမဲ့တဲ့ အပျက်အယွင်းနေရာ ဖြစ်သွားလိမ့်မယ်။ ငါဟာ ယေဟောဝါပဲဆိုတာ သူတို့သိရကြလိမ့်မယ်။ နိုင်းမြစ်ကို ငါပိုင်တယ်။ ငါလုပ်ထားတာ လို့ မင်းပြောတယ်။ ဒါကြောင့် မင်းနဲ့ မင်းရဲ့နိုင်းမြစ်ကို ငါတိုက်ခိုက်မယ်။ အီဂျစ်ပြည်ကို မိဂဒေါလအရပ်ကနေ သုနေမြို့အထိ၊ အီသီယိုးပီးယားနယ်စပ်အထိ ပျက်စီးခြောက်သွေ့ပြီး လူသူကင်းမဲ့တဲ့ လွင်တီးခေါင်ဖြစ်စေမယ်။ အဲဒီနေရာမှာ လူသူတိရစ္ဆာန်တွေ ခြေချမှာ မဟုတ်ဘူး။ အနှစ် ၄၀ လုံး နေထိုင်သူရှိမှာ မဟုတ်ဘူး။ ငါက အနှစ် ၄၀ လုံး အီဂျစ်ပြည်ကို လူသူအကင်းမဲ့ဆုံးပြည်၊ အီဂျစ်မြို့တွေကို လူသူအကင်းမဲ့ဆုံးမြို့တွေ ဖြစ်စေမယ်။ အီဂျစ်ပြည်သားတွေကို လူမျိုးတွေအလယ်မှာ ကွဲလွင့်စေပြီး တိုင်းပြည်အရပ်ရပ်မှာ တကွဲတပြား ဖြစ်စေမယ်။ အချုပ်အခြာအာဏာပိုင်ရှင် ယေဟောဝါ ပြောတာက အနှစ် ၄၀ စေ့တဲ့အခါ တကွဲတပြားဖြစ်သွားတဲ့ အီဂျစ်လူတွေကို ငါပြန်စုသိမ်းမယ်။ အီဂျစ်သုံ့ပန်းတွေကို ဇာတိမြေ ပါသရုအရပ်ဆီ ပြန်ခေါ်လာမယ်။ အဲဒီမှာ သူတို့နိုင်ငံကို အရေးမပါတဲ့နိုင်ငံ ဖြစ်စေမယ်။ အီဂျစ်ပြည်က တခြားနိုင်ငံတွေထက် နိမ့်ကျသွားလိမ့်မယ်။ တခြားလူမျိုးတွေကို ကြီးစိုးနိုင်တော့မှာ မဟုတ်ဘူး။ သူတို့ကို သေးနုပ်စေမှာဖြစ်လို့ တခြားလူမျိုးတွေကို အနိုင်ရတော့မှာ မဟုတ်ဘူး။ အီဂျစ်ပြည်ဟာ အစ္စရေးအမျိုးအတွက် အားကိုးစရာ ဖြစ်တော့မှာ မဟုတ်ဘူး။ အဲဒီအစား အီဂျစ်လူတွေဆီ အကူအညီတောင်းခဲ့မိတဲ့ သူတို့ရဲ့အမှားကိုပဲ ပြန်အမှတ်ရစေလိမ့်မယ်။ ငါဟာ အချုပ်အခြာအာဏာပိုင်ရှင် ယေဟောဝါပဲဆိုတာ သူတို့သိရလိမ့်မယ်။ နှစ်ဆယ့်ခုနစ်နှစ်မြောက်၊ တစ်လပိုင်း၊ တစ်ရက်နေ့မှာ ယေဟောဝါက ကျွန်တော့်ကို ပြောတယ် လူသား၊ ဗာဗုလုန်ဘုရင် နေဗုခဒ်နေဇာက တိုင်ရာမြို့ကိုတိုက်ခိုက်ဖို့ သူ့စစ်တပ်ကို အကြီးအကျယ် ခိုင်းစားတယ်။ စစ်သည်တွေဟာ ခေါင်းတုံးဖြစ်သွားပြီး ပခုံးတွေ ပွန်းပဲ့ကုန်တယ်။ ဒါပေမဲ့ သူနဲ့သူ့စစ်တပ်က တိုင်ရာမြို့ကို တိုက်ခိုက်ဖို့ အားကုန်သုံးပေမဲ့ ဘာလုပ်အားခမှ မရဘူး။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက အီဂျစ်ပြည်ကို ဗာဗုလုန်ဘုရင် နေဗုခဒ်နေဇာလက်ထဲ ငါအပ်မယ်။ သူက အီဂျစ်စည်းစိမ်တွေ၊ တိုက်ရာပါဥစ္စာတွေ တစ်ပုံတစ်ခေါင်း သိမ်းသွားလိမ့်မယ်။ ဒါဟာ သူ့စစ်တပ်အတွက် လုပ်အားခ ဖြစ်လာလိမ့်မယ်။ တိုင်ရာမြို့ကို တိုက်ခိုက်တဲ့ သူ့လုပ်အားအတွက် အီဂျစ်ပြည်ကို ငါပေးမယ်။ ငါ့အတွက် သူတို့လုပ်ဆောင်ပေးခဲ့လို့ပဲ လို့ အချုပ်အခြာအာဏာပိုင်ရှင် ယေဟောဝါပြောတယ်။ အဲဒီအချိန်ရောက်ရင် အစ္စရေးအမျိုးကို ငါခွန်အားပြည့်စေမယ်။ မင်းကို သူတို့အလယ်မှာ စကားပြောခွင့် ပေးမယ်။ ငါဟာ ယေဟောဝါပဲဆိုတာ သူတို့သိရကြလိမ့်မယ်။,26,Eze,29,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/29/
audio/nwt_26_Eze_BU_30.mp3,ယေဟောဝါက ကျွန်တော့်ကို ပြောတယ် လူသား၊ ပရောဖက်ပြုပါအချုပ်အခြာအာဏာပိုင်ရှင် ယေဟောဝါ ပြောတာက အဲဒီနေ့ ရောက်တော့မယ် ဆိုပြီး ငိုကြွေးမြည်တမ်းကြပါ။ ယေဟောဝါရဲ့နေ့ နီးပြီ။ အဲဒီနေ့ နီးနေပြီ။ အဲဒီနေ့ဟာ မိုးတိမ်ထူတဲ့နေ့၊ လူမျိုးတွေကို တရားစီရင်မယ့်နေ့ ဖြစ်လိမ့်မယ်။ ဓားဘေးက အီဂျစ်ပြည်ကို လာတိုက်လိမ့်မယ်။ အီဂျစ်ပြည်မှာ လူတွေသေဆုံးတဲ့အခါ၊ သူ့စည်းစိမ် သိမ်းယူခံရတဲ့အခါ၊ သူ့အုတ်မြစ် ဖြိုချခံရတဲ့အခါ အီသီယိုးပီးယားက ထိတ်ထိတ်ပျာပျာ ဖြစ်သွားလိမ့်မယ်။ အီသီယိုးပီးယားပြည်သား၊ ဖုတပြည်သား၊ လုဒပြည်သား၊ ခုဘပြည်သားနဲ့ လူမျိုးခြားတွေဟာ ပဋိညာဉ်ဖွဲ့ထားတဲ့ ပြည်သားတွေ နဲ့အတူ ဓားဘေးကြောင့် ကျဆုံးသွားလိမ့်မယ်။ အီဂျစ်ဝါကြွားနေတဲ့ တန်ခိုးအာဏာ ကျဆုံးသွားမှာဖြစ်လို့ သူ့ကိုထောက်မပေးသူတွေလည်း ကျဆုံးသွားလိမ့်မယ် လို့ ယေဟောဝါပြောတယ်။ အချုပ်အခြာအာဏာပိုင်ရှင် ယေဟောဝါ ပြောတာက သူတို့ဟာ မိဂဒေါလအရပ်ကနေ သုနေမြို့အထိ ဓားဘေးကြောင့် ကျဆုံးသွားလိမ့်မယ်။ အီဂျစ်ပြည်ဟာ လူသူအကင်းမဲ့ဆုံးပြည် ဖြစ်သွားလိမ့်မယ်။ သူ့ရဲ့မြို့တွေလည်း အပျက်ယွင်းဆုံးမြို့တွေ ဖြစ်သွားလိမ့်မယ်။ အီဂျစ်ကို ငါမီးရှို့တဲ့အခါ၊ သူ့ရဲ့မဟာမိတ်တွေ ပျက်စီးသွားတဲ့အခါ ငါဟာ ယေဟောဝါပဲဆိုတာ သိရကြလိမ့်မယ်။ အဲဒီနေ့ရောက်ရင် ကိုယ့်ကိုယ်ကိုယ် ယုံကြည်စိတ်ချလွန်းတဲ့ အီသီယိုးပီးယားပြည် တုန်လှုပ်သွားအောင် တမန်တွေကို သင်္ဘောနဲ့ ငါလွှတ်မယ်။ အီဂျစ်ပြည်ပျက်စီးမယ့်နေ့မှာ သူတို့ ထိတ်ထိတ်ပျာပျာ ဖြစ်သွားလိမ့်မယ်။ အဲဒီနေ့ ကျိန်းသေ ရောက်လာမယ်။ အချုပ်အခြာအာဏာပိုင်ရှင် ယေဟောဝါ ပြောတာက အီဂျစ်လူစုကြီးကို ဗာဗုလုန်ဘုရင် နေဗုခဒ်နေဇာလက်ချက်နဲ့ ဇာတ်သိမ်းပစ်မယ်။ အရက်စက်ဆုံးဖြစ်တဲ့ သူနဲ့သူ့စစ်သည်တွေကို အီဂျစ်ပြည်ကို ဖျက်ဆီးဖို့ ငါခေါ်လာမယ်။ သူတို့က အီဂျစ်ပြည်ကို ဓားနဲ့တိုက်ခိုက်ပြီး လူတွေကို အတုံးအရုံး ကျဆုံးစေမယ်။ နိုင်းမြစ်တူးမြောင်းတွေကို ငါခြောက်သွေ့စေပြီး အီဂျစ်ပြည်ကို လူဆိုးတွေလက်ထဲ ရောင်းမယ်။ တစ်ပြည်လုံးကို တိုင်းတစ်ပါးသားလက်ချက်နဲ့ ဖျက်ဆီးမယ်။ ဒါဟာ ယေဟောဝါကိုယ်တိုင် ပြောတဲ့စကားပဲ။ အချုပ်အခြာအာဏာပိုင်ရှင် ယေဟောဝါ ပြောတာက ရွံမုန်းဖွယ်ရုပ်တုတွေကို ဖျက်ဆီးပြီး နောဖမြို့က အသုံးမဝင်တဲ့ ဘုရားတွေကို ငါဇာတ်သိမ်းမယ်။ အီဂျစ်ပြည်မှာ မင်းညီမင်းသားတစ်ယောက်မှ ရှိတော့မှာ မဟုတ်ဘူး။ အီဂျစ်ပြည် ကြောက်လန့်သွားအောင် ငါလုပ်မယ်။ ပါသရုအရပ်ကို ဖျက်ဆီးမယ်။ ဇောနမြို့ကို မီးရှို့မယ်။ နောမြို့ကို တရားစီရင်မယ်။ အီဂျစ်ရဲတိုက်ဖြစ်တဲ့ သိန်မြို့အပေါ် ငါ့ဒေါသကို သွန်းလောင်းမယ်။ နောမြို့သားတွေကို ဖျက်ဆီးမယ်။ အီဂျစ်ကို ငါမီးရှို့တဲ့အခါ သိန်မြို့ဟာ ကြောက်ရွံ့တုန်လှုပ်သွားလိမ့်မယ်။ နောမြို့ ဖြိုဖျက်ခံရလိမ့်မယ်။ နောဖမြို့ဟာ နေ့ခင်းကြောင်တောင် တိုက်ခိုက်ခံရလိမ့်မယ်။ သြနမြို့နဲ့ ဖိဗေသက်မြို့က လူငယ်တွေ ဓားဘေးကြောင့် ကျဆုံးသွားလိမ့်မယ်။ မြို့သူမြို့သားတွေ သုံ့ပန်းဘဝ ရောက်လိမ့်မယ်။ တာပနက်မြို့မှာ အီဂျစ်ရဲ့ထမ်းပိုးကို ငါချိုးတဲ့အခါ နေ့ခင်းကြောင်တောင် မှောင်သွားလိမ့်မယ်။ သူဝါကြွားနေတဲ့ တန်ခိုးအာဏာ ဇာတ်သိမ်းသွားမယ်။ သူ့ကို မိုးတိမ်တွေ ဖုံးလွှမ်းသွားလိမ့်မယ်။ ပတ်ဝန်းကျင်ကျေးရွာက လူတွေ သုံ့ပန်းဘဝ ရောက်လိမ့်မယ်။ အီဂျစ်ကို ငါတရားစီရင်မယ်။ ငါဟာ ယေဟောဝါပဲဆိုတာ သူတို့သိရလိမ့်မယ်။ ဆယ့်တစ်နှစ်မြောက်၊ တစ်လပိုင်း၊ ခုနစ်ရက်နေ့မှာ ယေဟောဝါက ကျွန်တော့်ကို ပြောတယ် လူသား၊ အီဂျစ်ဘုရင်ဖာရောရဲ့ လက်ရုံးကို ငါချိုးမယ်။ အရိုးပြန်ဆက်သွားအောင် ကျပ်စည်းပေးမှာ မဟုတ်ဘူး။ ဓားပြန်ကိုင်နိုင်တဲ့အထိ သန်မာလာအောင် ပတ်တီးစည်းပေးမှာ မဟုတ်ဘူး။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက အီဂျစ်ဘုရင်ဖာရောကို ငါတိုက်ခိုက်မယ်။ သူ့ရဲ့ သန်မာတဲ့လက်ရုံးကိုရော ကျိုးနေတဲ့လက်ရုံးကိုပါ ချိုးမယ်။ သူ့လက်ကနေ ဓားလွတ်ကျသွားအောင် ငါလုပ်မယ်။ အဲဒီနောက် အီဂျစ်လူတွေကို လူမျိုးတွေအလယ်မှာ ကွဲလွင့်စေပြီး တိုင်းပြည်တွေအလယ်မှာ တကွဲတပြား ဖြစ်စေမယ်။ ဗာဗုလုန်ဘုရင်ရဲ့ လက်ရုံးကို သန်မာစေပြီး ငါ့ဓားကို သူ့လက်ထဲ ထည့်ပေးမယ်။ ဖာရောရဲ့ လက်ရုံးကိုတော့ ချိုးပစ်မယ်။ ဖာရောဟာ ဗာဗုလုန်ဘုရင်ရှေ့မှာ သေလုမြောပါးဖြစ်နေသူလို ညည်းတွားအော်ဟစ်ရလိမ့်မယ်။ ဗာဗုလုန်ဘုရင်ရဲ့ လက်ရုံးကို ငါသန်မာစေမယ်။ ဖာရောရဲ့လက်ရုံးကတော့ ချည့်နဲ့သွားလိမ့်မယ်။ ဗာဗုလုန်ဘုရင်လက်ထဲ ငါ့ဓားကို ထည့်ပေးမှာဖြစ်လို့ သူက အီဂျစ်ပြည်ကို အဲဒီဓားနဲ့ တိုက်ခိုက်တဲ့အခါ ငါဟာ ယေဟောဝါပဲဆိုတာ သူတို့သိရကြလိမ့်မယ်။ ငါက အီဂျစ်လူတွေကို လူမျိုးတွေအလယ်မှာ ကွဲလွင့်စေပြီး တိုင်းပြည်တွေအလယ်မှာ တကွဲတပြား ဖြစ်စေမယ်။ ငါဟာ ယေဟောဝါပဲဆိုတာ သူတို့သိရကြလိမ့်မယ်။,26,Eze,30,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/30/
audio/nwt_26_Eze_BU_31.mp3,ဆယ့်တစ်နှစ်မြောက်၊ သုံးလပိုင်း၊ တစ်ရက်နေ့မှာ ယေဟောဝါက ကျွန်တော့်ကို ပြောတယ် လူသား၊ အီဂျစ်ဘုရင်ဖာရောနဲ့ သူ့လူစုကြီးကို ပြောလိုက်ပါ မင်းလောက် ဘယ်သူ ကြီးမြတ်လို့လဲ။ မင်းဟာ အဆီးရီးယားလူနဲ့ တူတယ်။ လက်ဘနွန်က သစ်ကတိုးပင်လိုပဲ။ အကိုင်းအခက်တွေ ဝေဆာတယ်။ အရိပ်ကောင်းပြီး မိုးထိအောင် မြင့်မားတယ်။ အပင်ဟာ ရေဝပြီး ကြီးထွားလာတယ်။ နက်ရှိုင်းတဲ့စမ်းရေကြောင့် မြင့်မားလာတယ်။ သူ့ပတ်လည်မှာ စမ်းချောင်းတွေရှိတယ်။ သစ်တောထဲက အပင်တွေလည်း ရေမြောင်းတွေကနေ ရေရတယ်။ ဒါကြောင့် အဲဒီအပင်က တခြားအပင်တွေထက် မြင့်မားလာတယ်။ စမ်းချောင်းတွေကနေ ရေအလျှံပယ်ရတဲ့အတွက် အကိုင်းတွေ ပွားပြီး အခက်အလက်တွေ ရှည်လာတယ်။ အဲဒီအပင်ရဲ့ အကိုင်းတွေကြားမှာ မိုးကောင်းကင်ငှက်တွေ အသိုက်ဆောက်ကြတယ်။ အပင်အောက်မှာ သားရဲတွေ သားပေါက်ကြတယ်။ အပင်ရိပ်မှာ လူမျိုးကြီး နားခိုကြတယ်။ ရေများတဲ့နေရာဆီ အမြစ်ဖြာသွားတဲ့အတွက် အပင်ဟာ လှပတင့်တယ်ပြီး အခက်အလက် ရှည်ထွက်လာတယ်။ ဘုရားသခင်ရဲ့ ဥယျာဉ်မှာရှိတဲ့ သစ်ကတိုးတစ်ပင်မှ သူ့ကို မယှဉ်နိုင်ဘူး။ ဂျူနီပါထင်းရှူးတစ်ပင်မှ သူ့လို အကိုင်းတွေ မရှိဘူး။ ပိုးစာတစ်ပင်မှ သူ့အခက်အလက်တွေကို မယှဉ်နိုင်ဘူး။ ဘုရားသခင်ရဲ့ ဥယျာဉ်မှာရှိတဲ့ အပင်တစ်ပင်မှ သူ့အလှကို မမီဘူး။ ငါက အဲဒီအပင်ကို အရွက်ဝေဆာပြီး လှပတင့်တယ်စေတယ်။ စစ်မှန်တဲ့ဘုရားသခင်ရဲ့ ဧဒင်ဥယျာဉ်မှာရှိတဲ့ တခြားအပင်တွေတောင် မနာလိုဖြစ်ကြတယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတယ် အဲဒီအပင်ဟာ မိုးထိအောင် မြင့်မားလာတယ်။ အဲဒီလိုမြင့်မားလာတော့ မောက်မာလာတယ်။ ဒါကြောင့် အဲဒီအပင်ကို လူမျိုးခြားတွေရဲ့ တန်ခိုးကြီးဘုရင်လက်ထဲ ငါအပ်မှာဖြစ်လို့ အပင်ကို သူပြစ်ဒဏ်စီရင်လိမ့်မယ်။ ဆိုးညစ်တဲ့ အဲဒီအပင်ကို ငါငြင်းပယ်မယ်။ အရက်စက်ဆုံး လူမျိုးခြားတွေက အဲဒီအပင်ကို ခုတ်ပြီး တောင်တန်းတွေပေါ် ပစ်ထားလိမ့်မယ်။ ချိုင့်ဝှမ်းတွေထဲ အရွက်တွေ ကြွေကျသွားလိမ့်မယ်။ အခက်အလက်တွေလည်း စမ်းချောင်းတွေထဲ ကျိုးကျနေလိမ့်မယ်။ သူ့အရိပ်ခိုသူအားလုံး သူ့ကို စွန့်ခွာသွားလိမ့်မယ်။ လဲကျနေတဲ့ ပင်စည်ပေါ် မိုးကောင်းကင်ငှက်တွေ လာနားပြီး အခက်အလက်တွေမှာ သားရဲတွေ လာခိုကြလိမ့်မယ်။ အဲဒီလိုဖြစ်ရတာဟာ ရေစပ်မှာရှိတဲ့ တခြားအပင်တွေလည်း မိုးထိအောင် မမြင့်မားစေဖို့၊ ရေဝနေတဲ့ အပင်တွေလည်း မိုးထိအောင် ထိုးထွက်မလာစေဖို့ပဲ။ သူတို့က သေတွင်းထဲ ဆင်းတော့မယ့် လူတွေနဲ့အတူ သေရလိမ့်မယ်၊ အောက်အရပ်မှာရှိတဲ့ ပြည်ဆီ ဆင်းသွားရလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက အဲဒီအပင် သင်္ချိုင်းထဲ ဆင်းသွားတဲ့နေ့မှာ လူတွေကို ငါညည်းတွားငိုကြွေးစေမယ်။ နက်ရှိုင်းတဲ့ရေထုကို ပိတ်ဆို့ပြီး စမ်းချောင်းတွေကို တားလိုက်တဲ့အတွက် ရေတွေတန့်သွားလိမ့်မယ်။ အဲဒီအပင်ကြောင့် လက်ဘနွန်ပြည်ကို ငါမှောင်မိုက်စေမယ်။ အပင်အားလုံး ညှိုးနွမ်းသွားလိမ့်မယ်။ အဲဒီအပင်ကို သေတွင်းထဲဆင်းတော့မယ့် လူတွေနဲ့အတူ သင်္ချိုင်းထဲ ဆင်းခိုင်းတဲ့အခါ အပင်ပြိုလဲသံကြောင့် လူမျိုးတွေ တုန်လှုပ်သွားလိမ့်မယ်။ ဧဒင်မှာရှိတဲ့အပင်တွေ၊ လက်ဘနွန်မှာရှိတဲ့ အကောင်းဆုံးအပင်တွေ၊ ရေဝနေတဲ့အပင်တွေက အောက်အရပ်မှာရှိတဲ့ ပြည်မှာ စိတ်သက်သာရာရလိမ့်မယ်။ သူတို့က အဲဒီအပင်နဲ့အတူ သင်္ချိုင်းဆီ၊ ဓားနဲ့ကွပ်မျက်ခံရသူတွေဆီ၊ လူမျိုးတွေအလယ် သူ့အရိပ်ခိုပြီး သူ့ကိုထောက်ခံသူတွေဆီ ဆင်းသွားကြတယ်။ ဧဒင်မှာရှိတဲ့ ဘယ်အပင်က မင်းလို ဂုဏ်ကျက်သရေရှိပြီး ကြီးမြတ်လို့လဲ။ ဒါပေမဲ့ မင်းဟာ ဧဒင်မှာရှိတဲ့ အပင်တွေနဲ့အတူ အောက်အရပ်မှာရှိတဲ့ ပြည်ဆီ ဆင်းသွားရလိမ့်မယ်။ ဓားနဲ့ကွပ်မျက်ခံရသူတွေ၊ အရေဖျားမဖြတ်သူတွေနဲ့အတူ လဲလျောင်းရလိမ့်မယ်။ ဖာရောနဲ့ သူ့လူစုကြီးဟာ ဒါကို ကြုံရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။,26,Eze,31,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/31/
audio/nwt_26_Eze_BU_32.mp3,ဆယ့်နှစ်နှစ်မြောက်၊ ဆယ့်နှစ်လပိုင်း၊ တစ်ရက်နေ့မှာ ယေဟောဝါက ကျွန်တော့်ကို ပြောတယ် အို လူသား၊ အီဂျစ်ဘုရင် ဖာရောနဲ့ပတ်သက်ပြီး ငိုချင်းတစ်ပုဒ် ဆိုပါ။ သူ့ကို ပြောရမှာက မင်းဟာ လူမျိုးတွေထဲမှာ သန်မာတဲ့ခြင်္သေ့ပျိုနဲ့ တူခဲ့ပေမဲ့ အခုတော့ နှုတ်ဆိတ်သွားရပြီ။ မင်းဟာ ပင်လယ်သတ္တဝါကြီးနဲ့ တူတယ်။ ရေကို တဗွမ်းဗွမ်းရိုက်ခတ်ပြီး နောက်ကျိအောင် လုပ်တယ်။ မြစ်တွေကို ညစ်ပတ်အောင် လုပ်တယ်။ အချုပ်အခြာအာဏာပိုင်ရှင် ယေဟောဝါ ပြောတာက လူမျိုးတွေကို စုဝေးပြီး မင်းကို ပိုက်ကွန်နဲ့အုပ်မယ်။ သူတို့က မင်းကို ငါ့ရဲ့ပိုက်နဲ့ ဆွဲလိမ့်မယ်။ မင်းကို ကုန်းပေါ်မှာ ငါစွန့်ပစ်မယ်။ လယ်ကွင်းထဲမှာ ပစ်ထားမယ်။ မိုးကောင်းကင်ငှက်တွေကို မင်းအပေါ်မှာ နားနေစေမယ်။ မြေတစ်ပြင်လုံးမှာရှိတဲ့ သားရဲတွေ မင်းရဲ့အသားကို အဝစားကြလိမ့်မယ်။ မင်းရဲ့အသားကို တောင်တန်းတွေပေါ်မှာ ငါပစ်ထားမယ်။ ချိုင့်ဝှမ်းတွေထဲမှာ မင်းရဲ့အလောင်းတွေနဲ့ ပြည့်နေလိမ့်မယ်။ မင်းဆီကနေ ပန်းထွက်လာတဲ့ သွေးတွေနဲ့ မြေကို ရွှဲရွဲစိုစေမယ်။ တောင်ထိပ်တွေအထိ ရွှဲရွဲစိုစေမယ်။ စမ်းချောင်းတွေမှာ မင်းရဲ့သွေးတွေ ပြည့်နေလိမ့်မယ်။ မင်းကို ဖျက်ဆီးချိန်မှာ မိုးကောင်းကင်ကို ငါဖုံးအုပ်မယ်။ ကြယ်တွေကို မှောင်မိုက်စေမယ်။ နေမင်းကိုလည်း မိုးတိမ်နဲ့ ဖုံးအုပ်မယ်။ လမင်းက အလင်းရောင်ပေးမှာ မဟုတ်ဘူး။ မိုးကောင်းကင်မှာရှိတဲ့ အလင်းအိမ်အားလုံးကို မင်းကြောင့် ငါမှောင်မိုက်စေမယ်။ မင်းရဲ့ပြည်ကို အမှောင်ဖုံးစေမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ မင်းရဲ့သုံ့ပန်းတွေကို လူမျိုးခြားတွေဆီ၊ မင်းမသိတဲ့ တိုင်းပြည်တွေဆီ ငါခေါ်သွားတဲ့အခါ လူတွေကို စိတ်ဒုက္ခရောက်စေမယ်။ လူတွေကို မှင်တက်သွားစေမယ်။ သူတို့ရဲ့ ဘုရင်တွေရှေ့မှာ ဓားကို ငါဝှေ့ယမ်းတဲ့အခါ မင်းကြောင့် အဲဒီဘုရင်တွေ ကြောက်ရွံ့တုန်လှုပ် ကြလိမ့်မယ်။ မင်းပြိုလဲသွားတဲ့နေ့မှာ သူတို့က အသက်အန္တရာယ်ကို စိုးရိမ်ပြီး တဆတ်ဆတ် တုန်နေလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက မင်းအပေါ် ဗာဗုလုန်ဘုရင်ရဲ့ဓား ရောက်လာလိမ့်မယ်။ မင်းရဲ့လူစုကြီးကို အရက်စက်ဆုံး ခွန်အားကြီးစစ်သည်တွေရဲ့ ဓားနဲ့ ကျဆုံးစေမယ်။ သူတို့က အီဂျစ်ရဲ့မာနကို ချိုးပစ်လိမ့်မယ်။ အီဂျစ်ရဲ့လူစုကြီး အစတုံး ဖျက်ဆီးခံရလိမ့်မယ်။ ရေပေါများတဲ့နေရာနားက သူ့ရဲ့ တိရစ္ဆာန်တွေကို ငါဖျက်ဆီးမယ်။ ဘယ်လူ၊ ဘယ်တိရစ္ဆာန်ကမှ ခြေထောက်တွေ၊ ခွာတွေနဲ့ ရေနောက်ကျိအောင် လုပ်နိုင်တော့မှာ မဟုတ်ဘူး။ အဲဒီအချိန်ရောက်ရင် သူ့ရေတွေကို ငါကြည်လင်စေမယ်။ သူ့မြစ်ချောင်းတွေကို ဆီလို စီးဆင်းစေမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ငါက အီဂျစ်ပြည်ကို လူသူကင်းမဲ့တဲ့ လွင်တီးခေါင်ဖြစ်စေမယ်။ တိုင်းပြည်ထဲမှာ ရှိသမျှကို ခွာချမယ်။ ပြည်သူပြည်သားအားလုံးကို ကွပ်မျက်တဲ့အခါ ငါဟာ ယေဟောဝါပဲဆိုတာ သူတို့သိရကြလိမ့်မယ်။ ဒါဟာ ငိုချင်းတစ်ပုဒ်ပဲ။ ဒီငိုချင်းကို လူတွေ ရွတ်ဆိုကြလိမ့်မယ်။ လူမျိုးတို့ရဲ့သမီးပျိုတွေ ရွတ်ဆိုကြလိမ့်မယ်။ အီဂျစ်နဲ့ သူ့လူစုကြီးအတွက် ဒီငိုချင်းကို ရွတ်ဆိုကြလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ဆယ့်နှစ်နှစ်မြောက်၊ လရဲ့ဆယ့်ငါးရက်နေ့မှာ ယေဟောဝါက ကျွန်တော့်ကို ပြောတယ် လူသား၊ အီဂျစ်ရဲ့ လူစုကြီးအတွက် ငိုကြွေးမြည်တမ်းပါ။ အီဂျစ်နဲ့ အင်အားကြီးလူမျိုးတွေရဲ့ သမီးပျိုတွေကို သေတွင်းထဲ ဆင်းတော့မယ့်သူတွေနဲ့အတူ အောက်အရပ်မှာရှိတဲ့ပြည်ဆီ ခေါ်သွားပါ။ မင်းက ဘယ်သူ့ထက် ပိုလှနေလို့လဲ။ ဆင်းသွားပြီး အရေဖျားမဖြတ်သူတွေနဲ့အတူ လဲလျောင်းနေလိုက်ပါ။ အီဂျစ်တွေက ဓားနဲ့ ကွပ်မျက်ခံရသူတွေနဲ့အတူ ကျဆုံးသွားလိမ့်မယ်။ အီဂျစ်ပြည်ဟာ ဓားစာမိသွားပြီ။ သူ့လူစုကြီးနဲ့အတူ သူ့ကို ဆွဲခေါ်သွားပါ။ ခွန်အားအကြီးဆုံးစစ်သည်တွေက ဖာရောနဲ့ သူ့ကိုကူညီပေးသူတွေကို နက်ရှိုင်းတဲ့ သင်္ချိုင်းထဲကနေ စကားပြောလိမ့်မယ်။ သူတို့ ဆင်းကိုဆင်းသွားရလိမ့်မယ်။ ဓားနဲ့ကွပ်မျက်ခံရပြီး အရေဖျားမဖြတ်သူတွေလို လဲလျောင်းရလိမ့်မယ်။ အဲဒီမှာ အဆီးရီးယားနဲ့ သူ့လူတွေ ရှိနေတယ်။ အဆီးရီးယားဘုရင်ရဲ့ ပတ်လည်မှာ သူ့လူတွေရဲ့သင်္ချိုင်း ရှိနေတယ်။ သူတို့အားလုံး ဓားနဲ့ကွပ်မျက်ခံခဲ့ရတယ်။ အဆီးရီးယားရဲ့သင်္ချိုင်းက နက်ရှိုင်းတဲ့သေတွင်းထဲမှာ ရှိတယ်။ သူ့သင်္ချိုင်းပတ်လည်မှာ သူ့လူတွေ ရှိတယ်။ သူတို့အားလုံးဟာ အသက်ရှင်စဉ်က လူတွေကို ထိတ်လန့်စေခဲ့တဲ့အတွက် ဓားနဲ့ကွပ်မျက်ခံခဲ့ရတယ်။ အဲဒီမှာ ဧလံပြည်လည်း ရှိနေတယ်။ သူ့လူစုကြီးက သူ့သင်္ချိုင်းပတ်လည်မှာ ရှိနေတယ်။ သူတို့အားလုံး ဓားနဲ့ကွပ်မျက်ခံခဲ့ရတယ်။ အရေဖျားမဖြတ်ဘဲ အောက်အရပ်မှာရှိတဲ့ ပြည်ဆီ ဆင်းသွားရတယ်။ သူတို့ဟာ အသက်ရှင်စဉ်က လူတွေကို ထိတ်လန့်စေခဲ့ပေမဲ့ အခုတော့ သေတွင်းထဲဆင်းတော့မယ့် လူတွေနဲ့အတူ အရှက်တကွဲ ဖြစ်ရလိမ့်မယ်။ လူသေတွေအလယ်မှာ၊ သူ့လူစုကြီးအလယ်မှာ သူ့အတွက် အိပ်ရာပြင်ပေးကြတယ်။ သူ့သင်္ချိုင်းပတ်လည်မှာ သူ့လူတွေရဲ့သင်္ချိုင်း ရှိနေတယ်။ အရေဖျားမဖြတ်ထားတဲ့ သူတို့အားလုံးဟာ အသက်ရှင်စဉ်က လူတွေကို ထိတ်လန့်စေခဲ့တဲ့အတွက် ဓားနဲ့ကွပ်မျက်ခံခဲ့ရတယ်။ သေတွင်းထဲ ဆင်းတော့မယ့် လူတွေနဲ့အတူ အရှက်တကွဲ ဖြစ်ရလိမ့်မယ်။ လူသေတွေအလယ်မှာ သူ နေရတယ်။ မာရှက်ပြည်၊ တုဗလပြည်နဲ့ သူတို့ရဲ့လူစုကြီးတွေကလည်း အဲဒီမှာ ရှိနေတယ်။ သူတို့ရဲ့သင်္ချိုင်းက သူတို့ဘုရင်ရဲ့ သင်္ချိုင်းပတ်လည်မှာ ရှိနေတယ်။ အရေဖျားမဖြတ်ထားတဲ့ သူတို့အားလုံးဟာ အသက်ရှင်စဉ်က လူတွေကို ထိတ်လန့်စေခဲ့တဲ့အတွက် ဓားနဲ့အထိုးခံရတယ်။ သူတို့က ကျဆုံးသွားတဲ့ ခွန်အားကြီးစစ်သည်တွေနဲ့အတူ လဲလျောင်းရမယ် မဟုတ်လား။ အဲဒီစစ်သည်တွေဟာ အရေဖျားမဖြတ်ထားသူတွေ၊ စစ်လက်နက်တွေနဲ့အတူ သင်္ချိုင်းထဲ ဆင်းသွားသူတွေပဲ။ သူတို့ရဲ့ဓားတွေကို ခေါင်းအောက်မှာ ထားပေးကြလိမ့်မယ်။ ဒီခွန်အားကြီး စစ်သည်တွေဟာ အသက်ရှင်စဉ်က လူတွေကို ထိတ်လန့်စေခဲ့တဲ့အတွက် သူတို့အရိုးတွေတောင် အပြစ်ရဲ့အကျိုးဆက်ကို ခံရလိမ့်မယ်။ မင်းလည်း အရေဖျားမဖြတ်ထားသူတွေနဲ့အတူ နင်းခြေခံရလိမ့်မယ်။ ဓားနဲ့ ကွပ်မျက်ခံရသူတွေနဲ့အတူ လဲလျောင်းရလိမ့်မယ်။ ဧဒုံပြည်လည်း အဲဒီမှာ ရှိနေတယ်။ သူ့ဘုရင်တွေနဲ့ သူ့ခေါင်းဆောင်တွေဟာ ခွန်အားကြီးပေမဲ့ ဓားနဲ့ကွပ်မျက်ခံရသူတွေနဲ့အတူ လဲလျောင်းနေရတယ်။ အရေဖျားမဖြတ်သူတွေ၊ သေတွင်းထဲ ဆင်းတော့မယ့် လူတွေနဲ့အတူ လဲလျောင်းရလိမ့်မယ်။ မြောက်အရပ်က မင်းညီမင်းသားတွေနဲ့ ဆိုင်ဒုန်လူတွေလည်း အဲဒီမှာ ရှိနေတယ်။ သူတို့ဟာ ခွန်အားကြီးပြီး လူတွေကို ထိတ်လန့်စေခဲ့ပေမဲ့ လူသေတွေနဲ့အတူ အရှက်တကွဲ ဆင်းသွားကြတယ်။ အရေဖျားမဖြတ်ထားတဲ့ သူတို့ဟာ ဓားနဲ့ ကွပ်မျက်ခံရသူတွေနဲ့အတူ လဲလျောင်းရလိမ့်မယ်။ သေတွင်းထဲ ဆင်းတော့မယ့်သူတွေနဲ့အတူ အရှက်တကွဲ ဖြစ်ရလိမ့်မယ်။ ဖာရောက သူတို့အားလုံးကို မြင်တဲ့အခါ သူ့လူစုကြီး ကြုံခဲ့တဲ့အရာအတွက် စိတ်သက်သာရာရလိမ့်မယ်။ ဖာရောနဲ့ သူ့စစ်တပ်ဟာ ဓားနဲ့ ကွပ်မျက်ခံရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ဖာရောနဲ့ သူ့လူစုကြီးဟာ အသက်ရှင်စဉ်က လူတွေကို ထိတ်လန့်စေခဲ့တဲ့အတွက် အရေဖျားမဖြတ်သူတွေ၊ ဓားနဲ့ ကွပ်မျက်ခံရသူတွေနဲ့အတူ မြှုပ်နှံခံရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။,26,Eze,32,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/32/
audio/nwt_26_Eze_BU_33.mp3,ယေဟောဝါက ကျွန်တော့်ကို ပြောတယ် အိုလူသား၊ မင်းရဲ့လူတွေကို ပြောပါ တိုင်းပြည်တစ်ပြည်မှာ ငါ ဓားဘေးကျရောက်စေတယ် ဆိုပါစို့။ ပြည်သူပြည်သားတွေက လူတစ်ယောက်ကို ရွေးပြီး ကင်းစောင့် ခန့်ထားတယ်။ ကင်းစောင့်က ဓားဘေးရောက်လာတာကို မြင်တဲ့အခါ တံပိုးမှုတ်ပြီး လူတွေကို သတိပေးတယ်။ လူတစ်ယောက်က တံပိုးမှုတ်သံကြားပေမဲ့ သတိပေးချက်ကို နားမထောင်ဘူးဆိုရင် ဓားဘေးရောက်လာပြီး အသက်ဆုံးရှုံးရလိမ့်မယ်။ သူ့အပြစ်နဲ့သူ သေရလိမ့်မယ်။ သူဟာ တံပိုးမှုတ်သံ ကြားပေမဲ့ သတိပေးချက်ကို နားမထောင်တဲ့အတွက် သူ့အပြစ်နဲ့သူသေရလိမ့်မယ်။ သတိပေးချက်ကို နားထောင်မယ်ဆိုရင်တော့ အသက်ချမ်းသာရလိမ့်မယ်။ ကင်းစောင့်က ဓားဘေးရောက်လာတာကို မြင်ပေမဲ့ တံပိုးမမှုတ်ဘူး၊ လူတွေကို သတိမပေးဘူးဆိုရင် ဓားဘေးရောက်လာပြီး လူတစ်ယောက်ရဲ့ အသက်ကို ခြွေယူသွားလိမ့်မယ်။ အဲဒီလူဟာ သူ့အပြစ်နဲ့သူ သေရမှာဖြစ်ပေမဲ့ သူ့သွေးကို ကင်းစောင့်ဆီကနေ ငါပြန်တောင်းမယ်။ လူသား၊ မင်းကို အစ္စရေးအမျိုးအတွက် ကင်းစောင့်ခန့်လိုက်ပြီ။ ငါပြောတာကို မင်း ကြားတဲ့အခါ အဲဒီအတိုင်း သူတို့ကို သတိပေးရမယ်။ မင်း သေကိုသေရလိမ့်မယ် လို့ လူဆိုးကို ငါပြောပေမဲ့ လမ်းစဉ်ပြောင်းလဲဖို့ သူ့ကို မင်းသတိမပေးဘူးဆိုရင် သူဟာ လူဆိုးအဖြစ် သူ့အပြစ်နဲ့သူ သေရလိမ့်မယ်။ ဒါပေမဲ့ သူ့သွေးကို မင်းဆီကနေ ငါပြန်တောင်းမယ်။ လူဆိုးကို သူ့လမ်းစဉ်ကနေ ပြန်လှည့်လာဖို့ သတိပေးပေမဲ့ သူဟာ လမ်းစဉ်ကို မပြောင်းလဲဘူးဆိုရင် သူ့အပြစ်နဲ့သူ သေရလိမ့်မယ်။ မင်းကတော့ အသက်ချမ်းသာရလိမ့်မယ်။ လူသား၊ အစ္စရေးအမျိုးကို ပြောလိုက်ပါ ငါတို့က ပုန်ကန်မှုတွေ၊ အပြစ်တွေနဲ့ ဝန်ပိနေလို့ ချုံးချုံးကျနေတာ။ ဘယ်လိုလုပ် အသက်ဆက်ရှင်နိုင်မှာလဲ လို့ မင်းတို့ ပြောနေတယ်။ သူတို့ကို ပြောလိုက်ပါ အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ လူဆိုးသေသွားတဲ့အခါ ငါဝမ်းမသာဘူး။ သူ့လမ်းစဉ်ပြောင်းလဲပြီး အသက်ဆက်ရှင်တဲ့အခါ ငါဝမ်းသာတယ်။ အို အစ္စရေးအမျိုး၊ မကောင်းတဲ့လမ်းစဉ်ကနေ ပြန်လှည့်လာကြပါ။ ပြန်လှည့်လာကြပါ။ မင်းတို့ ဘာလို့သေရမှာလဲ။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ လူသား၊ မင်းရဲ့လူတွေကို ပြောလိုက်ပါ ဖြောင့်မတ်သူက ပုန်ကန်တဲ့အခါ အရင်ကလုပ်ခဲ့တဲ့ ဖြောင့်မတ်မှုကြောင့် ကယ်တင်ခံရမှာ မဟုတ်ဘူး။ လူဆိုးက ဆိုးညစ်မှုကို စွန့်လွှတ်တဲ့အခါ အရင်ကလုပ်ခဲ့တဲ့ ဆိုးညစ်မှုကြောင့် တိုက်မိလဲမှာမဟုတ်ဘူး။ ဖြောင့်မတ်သူက အပြစ်လုပ်တဲ့အခါ အရင်ကလုပ်ခဲ့တဲ့ ဖြောင့်မတ်မှုကြောင့် အသက်ဆက်ရှင်နိုင်မှာ မဟုတ်ဘူး။ ဖြောင့်မတ်သူကို မင်း ကျိန်းသေ အသက်ဆက်ရှင်ရလိမ့်မယ် လို့ ငါပြောပေမဲ့ သူက သူ့ရဲ့ဖြောင့်မတ်မှုအားကိုးနဲ့ အပြစ်လုပ်မယ်ဆိုရင် အရင်ကလုပ်ခဲ့တဲ့ ဖြောင့်မတ်မှုတစ်ခုကိုမှ ငါသတိရမှာ မဟုတ်ဘူး။ သူလုပ်တဲ့အပြစ်ကြောင့် သူသေရလိမ့်မယ်။ လူဆိုးကို မင်း သေကိုသေရလိမ့်မယ် လို့ ငါပြောတဲ့အခါ အဲဒီလူဆိုးက အပြစ်ကိုစွန့်လွှတ်ပြီး ဖြောင့်မတ်မှန်ကန်ရာကို လုပ်တယ်ဆိုရင်၊ အပေါင်ပစ္စည်းကို ပြန်ပေးတယ်၊ လုယူထားတာကို ပြန်ပေးတယ်၊ အပြစ်မလုပ်ဘဲ အသက်ရှင်စေတဲ့ ဥပဒေတွေအတိုင်း လိုက်လျှောက်တယ်ဆိုရင် ကျိန်းသေ အသက်ဆက်ရှင်လိမ့်မယ်။ သေရမှာ မဟုတ်ဘူး။ သူကျူးလွန်ခဲ့တဲ့ အပြစ်တစ်ခုကိုမှ ငါမှတ်ထားမှာ မဟုတ်ဘူး။ ဖြောင့်မတ်မှန်ကန်ရာကို လုပ်တဲ့အတွက် သူ ကျိန်းသေ အသက်ဆက်ရှင်ရလိမ့်မယ်။ ဒါတောင် မင်းရဲ့လူတွေက ယေဟောဝါဘုရားရဲ့ လမ်းစဉ်ဟာ မတရားဘူး ဆိုပြီး ပြောကြတယ်။ တကယ်တော့ သူတို့ရဲ့ လမ်းစဉ်ကသာ မတရားတာပါ။ ဖြောင့်မတ်သူဟာ မှန်ရာကိုစွန့်ပြီး မကောင်းတာလုပ်တယ်ဆိုရင် အဲဒီအတွက် သေရလိမ့်မယ်။ လူဆိုးဟာ မကောင်းမှုကို စွန့်မယ်၊ ဖြောင့်မတ်မှန်ကန်ရာကို လုပ်မယ်ဆိုရင်တော့ အဲဒီအတွက် အသက်ဆက်ရှင်လိမ့်မယ်။ ဒါပေမဲ့ ယေဟောဝါဘုရားရဲ့ လမ်းစဉ်ဟာ မတရားဘူး ဆိုပြီး မင်းတို့ပြောကြတယ်။ အစ္စရေးအမျိုး၊ မင်းတို့ယောက်တိုင်းကို မင်းတို့ရဲ့ လမ်းစဉ်တွေနဲ့အညီ ငါတရားစီရင်မယ်။ ကျွန်တော်တို့ ပြည်နှင်ခံရပြီး ၁၂နှစ်မြောက်၊ ၁၀ လပိုင်း၊ ၅ ရက်နေ့မှာ ဂျေရုဆလင်မြို့ကနေ လွတ်မြောက်လာသူတစ်ယောက် ကျွန်တော့်ဆီ ရောက်လာပြီး မြို့တော် သိမ်းပိုက်ခံလိုက်ရပြီ လို့ပြောတယ်။ သူ မရောက်လာခင် ညနေပိုင်းမှာ ကျွန်တော့်အပေါ် ယေဟောဝါရဲ့လက်တော် သက်ရောက်လာတယ်။ နောက်နေ့မနက် အဲဒီလူ မရောက်ခင်မှာ ဘုရားသခင်က ကျွန်တော့်နှုတ်ကို ဖွင့်ပေးတဲ့အတွက် ကျွန်တော် စကားပြန်ပြောနိုင်ပြီ။ ယေဟောဝါက ကျွန်တော့်ကို ပြောတယ် လူသား၊ အဲဒီအပျက်အယွင်းတွေကြားမှာ နေထိုင်သူတွေက အစ္စရေးပြည်နဲ့ပတ်သက်ပြီး အာဗြဟံဟာ တစ်ယောက်တည်း ဖြစ်တာတောင် ပြည်ကို အပိုင်ရသေးတာပဲ။ ငါတို့ဟာ လူအများကြီးဆိုတော့ ပြည်ကို အပိုင်ရထားတာ သေချာတယ် လို့ ပြောနေကြတယ်။ ဒါကြောင့် သူတို့ကို ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက မင်းတို့က သွေးပါတဲ့အသားကို စားပြီး ရွံမုန်းဖွယ်ရုပ်တုတွေကို မျှော်ကြည့်နေကြတယ်။ ပြီးတော့ လူသတ်ကြတယ်။ ဒါကြောင့် ပြည်ကို မင်းတို့ ဘာလို့ပိုင်ရမှာလဲ။ မင်းတို့က ဓားကို အားကိုးတယ်။ ရွံစရာအကျင့်တွေ ကျင့်တယ်။ ယောက်တိုင်းက သူတစ်ပါးရဲ့ဇနီးကို ပြစ်မှားတယ်။ ဒါကြောင့် ပြည်ကို မင်းတို့ ဘာလို့ပိုင်ရမှာလဲ။ သူတို့ကို မင်းပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ အပျက်အယွင်းတွေကြားမှာ နေထိုင်သူတွေဟာ ဓားဘေးကြောင့် သေဆုံးသွားလိမ့်မယ်။ တောမှာနေထိုင်သူတွေကို သားရဲစာ ဖြစ်စေမယ်။ ရဲတိုက်တွေ၊ လိုဏ်ဂူတွေမှာ နေထိုင်သူတွေကို ကပ်ရောဂါနဲ့ သေဆုံးစေမယ်။ ငါက တိုင်းပြည်ကို လူသူကင်းမဲ့တဲ့ လွင်တီးခေါင် ဖြစ်စေမယ်။ သူ့မာန်စွယ်ကို ချိုးပစ်မယ်။ အစ္စရေးတောင်တန်းတွေဟာ ဖြတ်သန်းသွားလာသူ မရှိဘဲ လူသူကင်းမဲ့သွားလိမ့်မယ်။ ငါက သူတို့လုပ်ခဲ့တဲ့ ရွံစရာတွေကြောင့် တိုင်းပြည်ကို လူသူကင်းမဲ့တဲ့ လွင်တီးခေါင် ဖြစ်စေတဲ့အခါ ငါဟာ ယေဟောဝါပဲဆိုတာ သူတို့ သိရကြလိမ့်မယ်။ လူသား၊ မင်းရဲ့လူတွေက မြို့တံတိုင်းနား၊ အိမ်တံခါးနားမှာ မင်းအကြောင်း ပြောနေကြတယ်။ သူတို့က လာကြ။ ယေဟောဝါဘုရားဆီက လာတဲ့စကားကို ကြားနာရအောင် ဆိုပြီး ပြောနေကြတယ်။ သူတို့က ငါ့လူတွေအဖြစ် မင်းရှေ့မှာ လာထိုင်ကြလိမ့်မယ်။ မင်းပြောတာကို ကြားပေမဲ့ အဲဒီအတိုင်းလုပ်မှာ မဟုတ်ဘူး။ မင်းကို နှုတ်နဲ့ မြှောက်ပင့်နေပေမဲ့ စိတ်ထဲမှာတော့ လောဘတက်ပြီး မသမာနည်းနဲ့ စီးပွားရှာဖို့ပဲ စဉ်းစားနေတယ်။ သူတို့အတွက်တော့ မင်းဟာ တူရိယာကို ပိုင်ပိုင်နိုင်နိုင် တီးခတ်ပြီး အချစ်သီချင်းကို ချိုချိုသာသာ ဆိုပြတဲ့သူ ဖြစ်နေတယ်။ မင်းပြောတာကို ကြားပေမဲ့ အဲဒီအတိုင်းလုပ်ကြမှာ မဟုတ်ဘူး။ ဒါပေမဲ့ အဲဒီစကားတွေ တကယ်ဖြစ်လာမယ်။ အဲဒီလိုဖြစ်လာတဲ့အခါ သူတို့ဆီမှာ ပရောဖက် ရှိခဲ့ဖူးတယ်ဆိုတာ သိရလိမ့်မယ်။,26,Eze,33,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/33/
audio/nwt_26_Eze_BU_34.mp3,ယေဟောဝါက ကျွန်တော့်ကို ပြောတယ် လူသား၊ အစ္စရေးသိုးထိန်းတွေနဲ့ပတ်သက်ပြီး ပရောဖက်ပြုပါ။ သိုးထိန်းတွေကို ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက ကိုယ်ချည်းပဲ စားသောက်နေတဲ့ အစ္စရေးသိုးထိန်းတွေ အဖြစ်ဆိုးကြုံရလိမ့်မယ်။ သိုးထိန်းဆိုတာ သိုးအုပ်ကို ကျွေးမွေးရမှာ မဟုတ်လား။ မင်းတို့က အဆီကိုစားပြီး သိုးမွေးကို ဝတ်ကြတယ်။ အဆူဖြိုးဆုံး တိရစ္ဆာန်ကို သတ်စားတယ်။ သိုးအုပ်ကိုတော့ မကျွေးမွေးဘူး။ အားနည်းတဲ့သိုးကို အားပြည့်အောင် မလုပ်ပေးဘူး။ နာတဲ့သိုးကို မကုပေးဘူး။ ဒဏ်ရာရတဲ့သိုးကို ပတ်တီးမစည်းပေးဘူး။ လမ်းလွဲတဲ့သိုးကို ပြန်မခေါ်လာဘူး။ ပျောက်တဲ့သိုးကို လိုက်မရှာဘူး။ အဲဒီအစား သိုးတွေကို ကြမ်းကြမ်းတမ်းတမ်း ဆက်ဆံပြီး နိုင်ထက်စီးနင်း ထိန်းကျောင်းကြတယ်။ သိုးထိန်းမရှိလို့ သိုးတွေ ကွဲလွင့်ကုန်ပြီ။ အဲဒီလိုကွဲလွင့်သွားတဲ့အတွက် သားရဲစာ ဖြစ်ရပြီ။ တောင်တန်း၊ တောင်ကုန်းတွေပေါ်မှာ ငါ့သိုးတွေ လမ်းလွဲနေတယ်။ မြေတစ်ပြင်လုံးမှာ ကွဲလွင့်နေတယ်။ အဲဒီသိုးတွေကို လိုက်ရှာတဲ့သူ၊ ရှာဖို့ကြိုးစားတဲ့သူ တစ်ယောက်မှမရှိဘူး။ ဒါကြောင့် သိုးထိန်းတို့၊ ယေဟောဝါ ပြောတာကို နားထောင်ကြ။ အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ သိုးထိန်းမရှိလို့ ငါ့သိုးတွေဟာ သားရဲစာဖြစ်ကုန်ပြီ။ သိုးထိန်းတွေက ငါ့သိုးတွေကို လိုက်မရှာကြဘူး။ ငါ့သိုးတွေကို ကျွေးမယ့်အစား သူတို့ချည်းပဲ စားနေတယ်။ ဒါကြောင့် သိုးထိန်းတို့၊ ယေဟောဝါပြောတာကို နားထောင်ကြ။ သိုးထိန်းတွေကို ငါဒဏ်ပေးမယ်။ ငါ့သိုးတွေအတွက် သူတို့ကို ဖြေရှင်းချက်တောင်းမယ်။ သိုးထိန်းအလုပ်ကနေ ထုတ်ပစ်မယ်။ သူတို့ချည်းပဲ စားရတော့မှာ မဟုတ်ဘူး။ ငါ့သိုးတွေကို သူတို့အစာ မဖြစ်ရလေအောင် သူတို့ပါးစပ်ထဲကနေ ကယ်မယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။ အချုပ်အခြာအာဏာပိုင်ရှင် ယေဟောဝါ ပြောတာက အခု၊ ငါကိုယ်တိုင် ငါ့သိုးတွေကို လိုက်ရှာပြီး ဂရုတစိုက် စောင့်ရှောက်မယ်။ ကွဲလွင့်သွားတဲ့ သိုးတွေကို ရှာဖွေပြီး ကျွေးမွေးတဲ့ သိုးထိန်းလို ငါ့သိုးတွေကို ဂရုတစိုက် စောင့်ရှောက်မယ်။ မိုးတိမ်ထူပြီး မှောင်မိုက်တဲ့နေ့မှာ ကွဲလွင့်သွားကြပေမဲ့ အဲဒီနေရာတွေကနေ ငါကယ်တင်မယ်။ သူတို့ကို လူမျိုးတွေဆီကနေ ခေါ်ထုတ်မယ်။ တိုင်းပြည်တွေကနေ ပြန်စုသိမ်းပြီး နေရင်းပြည်ဆီ ခေါ်လာမယ်။ အစ္စရေးတောင်တန်းပေါ်မှာ၊ စမ်းချောင်းဘေးမှာ၊ ခိုနားရာနေရာတွေမှာ သူတို့ကို ငါကျွေးမွေးမယ်။ သူတို့ကို စားကျက်မြေကောင်းကောင်းမှာ ကျက်စားခိုင်းမယ်။ အစ္စရေးပြည်မှာရှိတဲ့ မြင့်မားတဲ့ တောင်တန်းတွေပေါ်မှာ သူတို့ကျက်စားရလိမ့်မယ်။ စားကျက်မြေကောင်းကောင်းမှာ နားနေရလိမ့်မယ်။ အစ္စရေးတောင်တန်းပေါ်က အကောင်းဆုံး စားကျက်မြေမှာ ကျက်စားရလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက ငါ့သိုးတွေကို ငါကိုယ်တိုင် ကျွေးမွေးမယ်၊ နားနေစေမယ်။ ပျောက်တဲ့သိုးကို လိုက်ရှာမယ်။ လမ်းလွဲတဲ့သိုးကို ပြန်ခေါ်လာမယ်။ ဒဏ်ရာရတဲ့သိုးကို ပတ်တီးစည်းပေးမယ်။ အားနည်းတဲ့သိုးကို အားပြည့်အောင် လုပ်ပေးမယ်။ ဆူဖြိုးသန်မာတဲ့ သိုးကိုတော့ ဖျက်ဆီးမယ်၊ တရားစီရင်ခြင်းအစာကို ကျွေးမယ်။ ငါ့သိုးတွေဖြစ်တဲ့ မင်းတို့နဲ့ပတ်သက်ပြီး အချုပ်အခြာအာဏာပိုင်ရှင် ယေဟောဝါ ပြောတာက ငါ့သိုးတွေကို ငါတရားစီရင်တော့မယ်။ သိုးထီး၊ ဆိတ်ထီးတွေကိုလည်း တရားစီရင်မယ်။ မင်းတို့က အကောင်းဆုံး စားကျက်တွေမှာ စားလို့မဝကြသေးဘူးလား။ ကျန်တဲ့စားကျက်တွေကိုပါ နင်းခြေရသလား။ ကြည်လင်တဲ့ရေကို သောက်ပြီးတဲ့နောက် ခြေဆောင့်ပြီး ကျန်တဲ့ရေကိုပါ နောက်ကျိအောင် လုပ်ရသလား။ ငါ့သိုးတွေက မင်းတို့နင်းခြေထားတဲ့ စားကျက်မှာ စားရမှာလား။ မင်းတို့ ခြေဆောင့်ပြီး နောက်ကျိအောင်လုပ်ထားတဲ့ ရေကို သောက်ရမှာလား။ ဒါကြောင့် အချုပ်အခြာအာဏာပိုင်ရှင် ယေဟောဝါက သူတို့ကို ပြောတယ် အခု၊ ဆူဖြိုးတဲ့သိုးကိုရော ပိန်ညောင်နေတဲ့သိုးကိုပါ ငါကိုယ်တိုင် တရားစီရင်မယ်။ မင်းတို့က နာနေတဲ့သိုးတွေကို အရပ်ရပ်ကွဲလွင့်သွားအောင် နံစောင်းနဲ့ရော ပခုံးနဲ့ပါ တွန်းတိုက်ပြီး ချိုနဲ့ခွေ့ကြတယ်။ ဒါကြောင့် ငါ့သိုးတွေကို ငါကယ်တင်မယ်။ သူတို့ သားရဲစာဖြစ်သွားမှာ မဟုတ်ဘူး။ သိုးတစ်ကောင်စီကို တရားစီရင်မယ်။ ငါ့သိုးတွေကို ထိန်းကျောင်းဖို့ ငါ့ကျွန်ဒါဝိဒ်ကို သိုးထိန်းအဖြစ် ပေါ်ထွန်းစေမယ်။ သူက သိုးတွေကို ကျွေးမွေးလိမ့်မယ်။ သူကိုယ်တိုင် ကျွေးမွေးပြီး ထိန်းကျောင်းလိမ့်မယ်။ ငါယေဟောဝါဟာ သူတို့ရဲ့ဘုရားသခင် ဖြစ်လာမယ်။ ငါ့ကျွန်ဒါဝိဒ်ဟာ သူတို့ရဲ့ခေါင်းဆောင် ဖြစ်လာမယ်။ ဒါဟာ ယေဟောဝါကိုယ်တိုင် ပြောတဲ့စကားပဲ။ ငါက သူတို့နဲ့ ငြိမ်းချမ်းရေးပဋိညာဉ် ဖွဲ့မယ်။ ကြမ်းကြုတ်တဲ့ သားရဲတွေကို တိုင်းပြည်ကနေ မောင်းထုတ်မယ်။ ဒါကြောင့် သူတို့က တောကန္တာရမှာ ဘေးကင်းလုံခြုံစွာ နေထိုင်ပြီး တောထဲမှာ အိပ်စက်ရလိမ့်မယ်။ သူတို့ကိုရော ငါ့တောင်ကုန်းပတ်လည်က နေရာကိုပါ ကောင်းချီးဖြစ်စေမယ်။ အချိန်တန်တဲ့အခါ ငါမိုးရွာစေမယ်။ ကောင်းချီးတွေ မိုးလို ရွာကျလိမ့်မယ်။ အပင်တွေ အသီးသီးလိမ့်မယ်။ မြေကလည်း သီးနှံကို ပေးလိမ့်မယ်။ သူတို့က ပြည်မှာ ဘေးကင်းလုံခြုံစွာ နေထိုင်ရလိမ့်မယ်။ သူတို့ရဲ့ထမ်းပိုးကို ချိုးပြီး ကျွန်ပြုသူတွေလက်ကနေ ကယ်တင်တဲ့အခါ ငါဟာ ယေဟောဝါပဲဆိုတာ သူတို့သိရကြလိမ့်မယ်။ သူတို့ဟာ လူမျိုးခြားတွေရဲ့ သားကောင်ဘဝ ရောက်ရတော့မှာ မဟုတ်ဘူး။ သားရဲတွေ သူတို့ကို ဝါးမျိုတော့မှာ မဟုတ်ဘူး။ သူတို့ ဘေးကင်းလုံခြုံစွာ နေထိုင်ရလိမ့်မယ်။ ခြောက်လှန့်တဲ့သူ တစ်ယောက်မှ ရှိမှာ မဟုတ်ဘူး။ သူတို့အတွက် နာမည်ကျော်ကြားတဲ့ စိုက်ခင်းကို ငါစိုက်ပျိုးပေးမယ်။ သူတို့က ပြည်မှာ အငတ်ဘေးကြောင့် သေဆုံးရတော့မှာ မဟုတ်ဘူး။ သူတို့ကို လူမျိုးခြားတွေ အရှက်ခွဲတော့မှာ မဟုတ်ဘူး။ အဲဒီအခါ သူတို့ရဲ့ဘုရား ယေဟောဝါဟာ သူတို့နဲ့အတူရှိမှန်း၊ အစ္စရေးအမျိုးဖြစ်တဲ့ သူတို့ဟာ ငါ့လူတွေဖြစ်မှန်း သိရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ငါဂရုတစိုက် စောင့်ရှောက်တဲ့ ငါ့သိုးတို့၊ မင်းတို့ဟာ လူတွေပါ။ ငါကတော့ မင်းတို့ရဲ့ ဘုရားသခင်ပါ။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။,26,Eze,34,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/34/
audio/nwt_26_Eze_BU_35.mp3,ယေဟောဝါက ကျွန်တော့်ကို ပြောတယ် လူသား၊ စိရတောင်တန်းဒေသဘက် မျက်နှာမူပါ။ သူပျက်စီးမယ့်အကြောင်း ပရောဖက်ပြုပါ။ သူ့ကို ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက အို စိရတောင်တန်းဒေသ၊ မင်းကို ငါတိုက်ခိုက်မယ်။ ငါ့လက်ကိုဆန့်ပြီး ဒဏ်ခတ်မယ်။ မင်းကို လူသူကင်းမဲ့တဲ့ လွင်တီးခေါင် ဖြစ်စေမယ်။ မင်းရဲ့မြို့တွေကို ပြိုပျက်စေမယ်။ မင်းဟာ လူသူကင်းမဲ့တဲ့ လွင်တီးခေါင် ဖြစ်သွားလိမ့်မယ်။ ငါဟာ ယေဟောဝါပဲဆိုတာ မင်းသိရလိမ့်မယ်။ မင်းက အစ္စရေးတွေ ဒုက္ခရောက်ချိန်မှာ၊ အပြီးသတ်ဒဏ်ခတ်ခံရချိန်မှာ သူတို့ကို ရန်ငြိုးမပြေနိုင်ဘဲ ဓားဘေးလက်ထဲ အပ်ခဲ့လို့ပဲ။ အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ မင်းအတွက် သေမင်းကို ငါအသင့်ပြင်ထားမှာဖြစ်လို့ မင်းနောက် တကောက်ကောက် လိုက်လိမ့်မယ်။ မင်းက ကိုယ်မုန်းတဲ့သူတွေကို သတ်ဖြတ်ခဲ့တဲ့အတွက် ကိုယ်တိုင်လည်း သေမင်းလက်ကနေ လွတ်မှာ မဟုတ်ဘူး။ ငါက စိရတောင်တန်းဒေသကို လူသူကင်းမဲ့တဲ့ လွင်တီးခေါင် ဖြစ်စေမယ်။ အဲဒီနေရာကို ဖြတ်သန်းသွားလာသူ၊ ပြန်လာသူတွေကို ပယ်ရှင်းမယ်။ မင်းရဲ့တောင်တန်းတွေကို လူသေတွေနဲ့ ပြည့်စေမယ်။ ဓားနဲ့ ကွပ်မျက်ခံရသူတွေဟာ မင်းရဲ့တောင်ကုန်းတွေ၊ ချိုင့်ဝှမ်းတွေ၊ စမ်းချောင်းတွေမှာ လဲကျနေလိမ့်မယ်။ မင်းကို ထာဝရ လူသူကင်းမဲ့စေမယ်။ မင်းရဲ့မြို့တွေမှာ နေထိုင်သူရှိမှာ မဟုတ်ဘူး။ ငါဟာ ယေဟောဝါပဲဆိုတာ မင်းသိရလိမ့်မယ်။ ငါယေဟောဝါကိုယ်တိုင် အဲဒီမှာရှိနေလျက်နဲ့ မင်းက ဒီလူမျိုးနှစ်မျိုးနဲ့ ဒီတိုင်းပြည်နှစ်ပြည်ဟာ ငါ့ဥစ္စာပဲ။ အဲဒါတွေကို ငါပိုင်ဆိုင်ရလိမ့်မယ် လို့ပြောခဲ့တယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ မင်းက သူတို့ကို မလိုမုန်းတီးစိတ်နဲ့ ဒေါသထွက်ခဲ့သလို ငါလည်း မင်းကို အဲဒီအတိုင်း လုပ်မယ်။ မင်းကို တရားစီရင်တဲ့အခါ ငါဘယ်သူလဲဆိုတာ သူတို့သိသွားအောင် လုပ်မယ်။ သူတို့ ပျက်စီးသွားပြီ။ ငါတို့ဝါးမျိုစရာ ဖြစ်သွားပြီ လို့ အစ္စရေးတောင်တန်းတွေကို စော်ကားပြီး မင်းပြောခဲ့တဲ့ စကားတွေကို ငါယေဟောဝါကိုယ်တိုင် ကြားတယ်ဆိုတာ မင်းသိရလိမ့်မယ်။ မင်းက ငါ့ကို မောက်မောက်မာမာ ပြောခဲ့တယ်။ အကြီးအကျယ် ပုတ်ခတ်ပြောဆိုခဲ့တယ်။ အဲဒါတွေအားလုံးကို ငါကြားတယ်။ အချုပ်အခြာအာဏာပိုင်ရှင် ယေဟောဝါ ပြောတာက ငါက မင်းကို လူသူကင်းမဲ့တဲ့ လွင်တီးခေါင် ဖြစ်စေတဲ့အခါ မြေတစ်ပြင်လုံး ဝမ်းမြောက်လိမ့်မယ်။ အစ္စရေးအမျိုးရဲ့အမွေ ပျက်စီးသွားတုန်းက မင်းဝမ်းသာခဲ့သလို ငါလည်း မင်းကို အဲဒီအတိုင်း လုပ်မယ်။ အို စိရတောင်တန်းဒေသ၊ ဧဒုံပြည်၊ မင်းဟာ လူသူကင်းမဲ့ပြီး ပျက်စီးသွားလိမ့်မယ်။ ငါဟာ ယေဟောဝါပဲဆိုတာ လူတွေ သိရကြလိမ့်မယ်။,26,Eze,35,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/35/
audio/nwt_26_Eze_BU_36.mp3,လူသား၊ အစ္စရေးတောင်တန်းတွေနဲ့ပတ်သက်ပြီး ပရောဖက်ပြုပါ အစ္စရေးတောင်တန်းတို့၊ ယေဟောဝါရဲ့စကားကို နားထောင်ကြ။ ရှေးကတည်းကရှိခဲ့တဲ့ အထွတ်အမြတ်နေရာတွေကို ငါတို့အပိုင်ရပြီဟေ့ လို့ ရန်သူတွေ ပြောနေကြတယ် ဆိုပြီး အချုပ်အခြာအာဏာပိုင်ရှင် ယေဟောဝါပြောတယ်။ ဒါကြောင့် မင်းပရောဖက်ပြုလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတာက မင်းတို့ကို ရန်သူတွေ အဘက်ဘက်ကနေ တိုက်ခိုက်ပြီး လူသူကင်းမဲ့အောင် လုပ်တဲ့အတွက် တခြားလူမျိုးတွေထဲက အသက်ရှင်လွတ်မြောက်သူတွေ မင်းတို့ကို အပိုင်ရသွားတယ်။ လူတွေကလည်း မင်းတို့အကြောင်း အသရေဖျက်ပြီး ပြောနေကြတယ်။ ဒါကြောင့် အစ္စရေးတောင်တန်းတို့၊ အချုပ်အခြာအာဏာပိုင်ရှင် ယေဟောဝါ ပြောတာကို နားထောင်ကြ။ တောင်တန်းနဲ့ တောင်ကုန်းတွေ၊ စမ်းချောင်းနဲ့ ချိုင့်ဝှမ်းတွေ၊ လူသူကင်းမဲ့နေတဲ့ အပျက်အယွင်းတွေ၊ ပတ်ဝန်းကျင်လူမျိုးတွေထဲက အသက်ရှင်လွတ်မြောက်သူတွေရဲ့ လုယက်မှု၊ လှောင်ပြောင်မှုခံရတဲ့ မြို့ပျက်တွေကို အချုပ်အခြာအာဏာပိုင်ရှင် ယေဟောဝါပြောနေတယ်။ သူတို့ကို အချုပ်အခြာအာဏာပိုင်ရှင် ယေဟောဝါ ပြောတာက လူမျိုးတွေထဲက အသက်ရှင် လွတ်မြောက်သူတွေနဲ့ ဧဒုံတစ်မျိုးလုံးက လှောင်ပြောင် ပြောဆိုပြီး ငါ့ပြည်ကို ဝမ်းသာအားရနဲ့ အပိုင်သိမ်းခဲ့တယ်။ စားကျက်မြေတွေကို သိမ်းယူပြီး ပြည်ကိုပါ တိုက်ခိုက်လုယက်ခဲ့တယ်။ ဒါကြောင့် မီးလို တောက်လောင်နေတဲ့ ထက်သန်တဲ့စိတ်နဲ့ သူတို့ကို ငါပြောမယ်။ အစ္စရေးပြည်နဲ့ပတ်သက်ပြီး ပရောဖက်ပြုပါ။ တောင်တန်းနဲ့ တောင်ကုန်းတွေ၊ စမ်းချောင်းနဲ့ ချိုင့်ဝှမ်းတွေကို ပြောလိုက်ပါ လူမျိုးတွေအရှက်ခွဲတာကို မင်းတို့ခံနေရတဲ့အတွက် ထက်သန်တဲ့စိတ်နဲ့၊ အမျက်ဒေါသနဲ့ ငါပြောမယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့ စကားပဲ။ အချုပ်အခြာအာဏာပိုင်ရှင် ယေဟောဝါ ပြောတာက လက်ကိုမြှောက်ပြီး ငါကိုယ်တိုင်ကျိန်ဆိုမယ်။ ပတ်ဝန်းကျင်လူမျိုးတွေ အရှက်ခွဲခံရလိမ့်မယ်။ အစ္စရေးတောင်တန်းတို့၊ မကြာခင် ပြည်ကို ငါ့လူမျိုးအစ္စရေးတွေ ပြန်လာကြတော့မှာဖြစ်လို့ မင်းတို့ဟာ အကိုင်းအခက်တွေထွက်ပြီး အသီးတွေ သီးရလိမ့်မယ်။ မင်းတို့နဲ့အတူ ငါရှိမယ်။ မင်းတို့ဆီ ပြန်လှည့်လာမယ်။ လူတွေက မင်းတို့အပေါ်မှာ ထွန်ယက်စိုက်ပျိုးပြီး မျိုးစေ့ကြဲကြလိမ့်မယ်။ မင်းတို့ရဲ့လူတွေဖြစ်တဲ့ အစ္စရေးတစ်မျိုးလုံးကို ငါတိုးများစေမယ်။ မြို့တွေမှာ လူတွေပြန်နေထိုင်ပြီး အပျက်အယွင်းတွေကို ပြန်တည်ဆောက်ကြလိမ့်မယ်။ မင်းတို့ရဲ့လူတွေ၊ တိရစ္ဆာန်အုပ်တွေကို ငါတိုးများစေမယ်။ သူတို့ ပွားများကြလိမ့်မယ်။ မင်းတို့ဆီမှာ အရင်ကလို လူတွေပြန်နေထိုင်အောင် ငါလုပ်မယ်။ မင်းတို့ကို အရင်ကထက် ကြီးပွားတိုးတက်စေမယ်။ ငါဟာ ယေဟောဝါပဲဆိုတာ မင်းတို့သိရကြလိမ့်မယ်။ ငါ့လူမျိုးအစ္စရေးတွေကို မင်းတို့အပေါ်မှာ သွားလာစေမယ်။ မင်းတို့ကို သူတို့အပိုင်ရလိမ့်မယ်။ မင်းတို့ဟာ သူတို့ရဲ့အမွေ ဖြစ်လာလိမ့်မယ်။ မင်းတို့ကြောင့် သူတို့ရဲ့သားသမီးတွေ ဆုံးရှုံးသွားတာမျိုး မဖြစ်စေရဘူး။ အချုပ်အခြာအာဏာပိုင်ရှင် ယေဟောဝါ ပြောတာက မင်းတို့ဟာ လူတွေကို ဝါးမျိုတဲ့ပြည်၊ ကိုယ့်လူမျိုးရဲ့ သားသမီးတွေကို ဆုံးပါးစေတဲ့ပြည်ပဲ လို့လူတွေ ပြောနေကြတယ်။ ဒါကြောင့် မင်းတို့က လူတွေကို ဝါးမျိုတော့မှာ မဟုတ်ဘူး။ ကိုယ့်လူမျိုးကိုလည်း သားသမီးဆုံးပါးအောင် လုပ်တော့မှာ မဟုတ်ဘူး။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ မင်းတို့ကို လူမျိုးတွေ စော်ကားတာ၊ လူတွေကဲ့ရဲ့တာ ငါမခံစေတော့ဘူး။ မင်းတို့က ကိုယ့်လူမျိုးကို တိုက်မိလဲအောင် လုပ်တော့မှာ မဟုတ်ဘူး။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ယေဟောဝါက ကျွန်တော့်ကို ပြောတယ် လူသား၊ အစ္စရေးလူတွေ ပြည်မှာနေထိုင်ခဲ့တုန်းက သူတို့ရဲ့လမ်းစဉ်တွေ၊ လုပ်ရပ်တွေကြောင့် တိုင်းပြည် ညစ်ညူးခဲ့တယ်။ သူတို့ရဲ့လမ်းစဉ်တွေဟာ ငါ့အတွက်တော့ ရာသီလာနေတဲ့ မိန်းမရဲ့ မသန့်ရှင်းမှုလိုပဲ။ သူတို့က တိုင်းပြည်မှာ လူသတ်တယ်။ တိုင်းပြည်ကို ရွံမုန်းဖွယ်ရုပ်တုတွေနဲ့ ညစ်ညူးစေတဲ့အတွက် ငါ့ဒေါသကို သူတို့အပေါ် သွန်းလောင်းခဲ့ရတယ်။ ငါက သူတို့ကို လူမျိုးခြားတွေအလယ်မှာ ကွဲလွင့်စေပြီး တိုင်းပြည်တွေအလယ်မှာ တကွဲတပြား ဖြစ်စေခဲ့တယ်။ သူတို့ရဲ့လမ်းစဉ်တွေ၊ လုပ်ရပ်တွေနဲ့အညီ တရားစီရင်ခဲ့တယ်။ ဒါပေမဲ့ အဲဒီလူမျိုးတွေဆီ သူတို့ရောက်သွားတဲ့အခါ လူတွေက ယေဟောဝါရဲ့လူမျိုး ဖြစ်လျက်နဲ့ နေရင်းပြည်ကို သူတို့ စွန့်ခွာခဲ့ရပါလား ဆိုပြီး သန့်ရှင်းမြင့်မြတ်တဲ့ ငါ့နာမည်ကို ကဲ့ရဲ့ရှုတ်ချကြတယ်။ ဒါကြောင့် လူမျိုးတွေအလယ်မှာ အစ္စရေးအမျိုး ကဲ့ရဲ့ရှုတ်ချခဲ့တဲ့ သန့်ရှင်းမြင့်မြတ်တဲ့ ငါ့နာမည်ကို ငါအလေးထားတယ်ဆိုတာ ပြမယ်။ ဒါကြောင့် အစ္စရေးအမျိုးကို ပြောလိုက်ပါ။ အချုပ်အခြာအာဏာပိုင်ရှင် ယေဟောဝါပြောတာက အစ္စရေးအမျိုး၊ မင်းတို့အတွက် ငါလုပ်ဆောင်နေတာ မဟုတ်ဘူး။ မင်းတို့ရောက်သွားတဲ့ လူမျိုးတွေအလယ်မှာ မင်းတို့ကဲ့ရဲ့ရှုတ်ချခဲ့တဲ့ သန့်ရှင်းမြင့်မြတ်တဲ့ ငါ့နာမည်အတွက် လုပ်ဆောင်နေတာ။ အချုပ်အခြာအာဏာပိုင်ရှင် ယေဟောဝါ ပြောတာက လူမျိုးတွေ ကဲ့ရဲ့ရှုတ်ချခဲ့တဲ့၊ လူမျိုးတွေအလယ်မှာ မင်းတို့ကဲ့ရဲ့ရှုတ်ချခဲ့တဲ့ ငါ့ရဲ့ကြီးမြတ်တဲ့နာမည်ကို ငါသန့်ရှင်းမြင့်မြတ်စေမယ်။ ငါဟာ သန့်ရှင်းမြင့်မြတ်တဲ့အရှင် ဖြစ်မှန်း သူတို့သိအောင် လုပ်တဲ့အခါ ငါဟာ ယေဟောဝါပဲဆိုတာ လူမျိုးတွေ သိရကြလိမ့်မယ်။ မင်းတို့ကို လူမျိုးတွေဆီကနေ ငါပြန်ခေါ်လာမယ်။ တိုင်းပြည်တွေကနေ ပြန်စုသိမ်းပြီး နေရင်းပြည်ဆီ ခေါ်လာမယ်။ ငါက ရေစင် ဖျန်းပက်လိုက်တဲ့အခါ မင်းတို့ သန့်ရှင်းလာပြီး မသန့်ရှင်းမှုတွေ၊ ရွံမုန်းဖွယ်ရုပ်တုတွေနဲ့ ကင်းစင်သွားလိမ့်မယ်။ မင်းတို့ကို စိတ်နှလုံးအသစ် ပေးမယ်။ စိတ်သဘောသစ်ကို သွင်းပေးမယ်။ မင်းတို့ဆီမှာရှိတဲ့ ကျောက်သားနှလုံးကို ဖယ်ရှားပြီး အသွေးအသားနှလုံး ပေးမယ်။ ငါ့စွမ်းအားတော်ကို မင်းတို့ရင်ထဲရောက်အောင် သွင်းပေးမယ်။ မင်းတို့ကို ငါ့စည်းမျဉ်းတွေအတိုင်း လိုက်လျှောက်စေမယ်။ ငါ့တရားစီရင်ချက်တွေကို မင်းတို့ လိုက်နာစောင့်ထိန်းကြလိမ့်မယ်။ အဲဒီနောက် ဘိုးဘေးတွေကို ငါပေးခဲ့တဲ့ပြည်မှာ မင်းတို့နေထိုင်ရလိမ့်မယ်။ မင်းတို့ဟာ ငါ့လူတွေဖြစ်လာမယ်။ ငါကလည်း မင်းတို့ရဲ့ ဘုရားသခင် ဖြစ်လာမယ်။ မင်းတို့ကို မသန့်ရှင်းမှုမှန်သမျှနဲ့ ငါကင်းစင်စေမယ်။ ကောက်နှံတွေ လှိုင်လှိုင်သီးဖို့ ငါမိန့်မှာမယ်။ မင်းတို့ အငတ်ဘေးကြုံရမှာ မဟုတ်ဘူး။ အငတ်ဘေးကြောင့် လူမျိုးတွေအလယ်မှာ မင်းတို့ အရှက်မကွဲရတော့အောင် အသီးအပွင့်တွေ၊ လယ်ထွက်သီးနှံတွေကို လှိုင်လှိုင်ဖြစ်ထွန်းစေမယ်။ အဲဒီအခါ ကိုယ့်ရဲ့မကောင်းတဲ့ လမ်းစဉ်တွေ၊ မကောင်းတဲ့ လုပ်ရပ်တွေကို မင်းတို့ ပြန်သတိရလိမ့်မယ်။ ကိုယ့်ရဲ့အပြစ်တွေ၊ ရွံစရာအကျင့်တွေကြောင့် ကိုယ့်ကိုယ်ကိုယ် ရွံလာလိမ့်မယ်။ ဒါပေမဲ့ ငါဒီလိုလုပ်ဆောင်တာဟာ မင်းတို့အတွက် မဟုတ်မှန်း သိထားကြပါ။ အစ္စရေးအမျိုး၊ ကိုယ့်ရဲ့လမ်းစဉ်တွေကြောင့် အရှက်တကွဲ အကျိုးနည်းဖြစ်နေလိုက်ပါ။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့ စကားပဲ။ အချုပ်အခြာအာဏာပိုင်ရှင် ယေဟောဝါ ပြောတာက မင်းတို့ကို အပြစ်မှန်သမျှ ကင်းစင်စေတဲ့နေ့မှာ ငါက မြို့တွေမှာ လူတွေ ပြန်နေထိုင်စေမယ်။ အပျက်အယွင်းတွေကို ပြန်တည်ဆောက်စေမယ်။ ဖြတ်သန်းသွားလာသူ မြင်ခဲ့ရတဲ့ လူသူကင်းမဲ့ပြီး ပျက်စီးနေတဲ့ပြည်မှာ ပြန်ထွန်ယက်စိုက်ပျိုးကြလိမ့်မယ်။ လူသူကင်းမဲ့နေတဲ့ပြည်ဟာ ဧဒင်ဥယျာဉ်လို ဖြစ်လာပြီ။ ပျက်ယွင်းပြီး လူသူကင်းမဲ့နေတဲ့ မြို့ပျက်တွေဟာ အခုတော့ လူနေထိုင်ရာ ခိုင်ခံ့တဲ့မြို့တွေ ဖြစ်လာပြီ လို့ လူတွေ ပြောကြလိမ့်မယ်။ ငါယေဟောဝါဟာ ပြိုကျနေတဲ့မြို့တွေကို ပြန်တည်ဆောက်တဲ့အရှင်၊ ပျက်စီးနေတဲ့ပြည်မှာ ပြန်စိုက်ပျိုးတဲ့အရှင်ပဲဆိုတာ ပတ်ဝန်းကျင်က ကျန်ကြွင်းတဲ့ လူမျိုးတွေ သိရလိမ့်မယ်။ ငါယေဟောဝါကိုယ်တိုင် အဲဒီလိုပြောပြီး အဲဒီအတိုင်း လုပ်ဆောင်ခဲ့ပြီ။ အချုပ်အခြာအာဏာပိုင်ရှင် ယေဟောဝါ ပြောတာက ကျွန်တော်တို့ကို သိုးအုပ်တွေလို တိုးများစေပါဆိုပြီး အစ္စရေးအမျိုးကို ငါတောင်းဆိုခွင့်ပြုမယ်။ သန့်ရှင်းတဲ့ လူအုပ်လို၊ ပွဲခံချိန်မှာ ဂျေရုဆလင်မှာရှိတဲ့ သိုးအုပ်လို မြို့ပျက်တွေမှာ လူအုပ်တွေ ပြည့်နေလိမ့်မယ်။ ငါဟာ ယေဟောဝါပဲဆိုတာ သူတို့သိရကြလိမ့်မယ်။,26,Eze,36,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/36/
audio/nwt_26_Eze_BU_37.mp3,ကျွန်တော့်အပေါ် ယေဟောဝါရဲ့လက်တော် သက်ရောက်လာတယ်။ ယေဟောဝါက ကျွန်တော့်ကို စွမ်းအားတော်နဲ့ခေါ်သွားပြီး အရိုးတွေပြည့်နေတဲ့ ချိုင့်ဝှမ်းလွင်ပြင်အလယ်မှာ ချလိုက်တယ်။ ပြီးတော့ ကျွန်တော့်ကို အရိုးတွေပတ်လည်မှာ လျှောက်သွားခိုင်းတယ်။ ချိုင့်ဝှမ်းလွင်ပြင်မှာ အမြောက်အမြားရှိနေတဲ့ အရိုးတွေဟာ ခြောက်သွေ့နေတာကို တွေ့လိုက်ရတယ်။ ဘုရားသခင်က လူသား၊ အဲဒီအရိုးတွေ အသက်ပြန်ရှင်နိုင်မလား လို့မေးတော့ အချုပ်အခြာအာဏာပိုင်ရှင် ယေဟောဝါ၊ ဒါကို ကိုယ်တော်ပဲ သိပါတယ် လို့ ကျွန်တော်ဖြေလိုက်တယ်။ အဲဒီအခါ ဘုရားသခင် မိန့်မှာတာက ဒီအရိုးတွေနဲ့ပတ်သက်ပြီး မင်း ပရောဖက်ပြုပါ။ ခြောက်သွေ့နေတဲ့အရိုးတို့၊ ယေဟောဝါ ပြောတာကို နားထောင်ကြ။ ဒီအရိုးတွေကို အချုပ်အခြာအာဏာပိုင်ရှင် ယေဟောဝါ ပြောတာက မင်းတို့ထဲ ထွက်သက်ဝင်သက်ကို ငါသွင်းပေးမှာဖြစ်လို့ မင်းတို့ အသက်ပြန်ရှင်လာလိမ့်မယ်။ မင်းတို့ကို အရွတ်တွေ၊ အသားတွေဖြည့်ပေးပြီး အရေပြားနဲ့ ဖုံးပေးမယ်။ ထွက်သက်ဝင်သက်ကိုလည်း သွင်းပေးမယ်။ အဲဒီအခါ မင်းတို့ အသက်ပြန်ရှင်လာပြီး ငါဟာ ယေဟောဝါပဲဆိုတာ သိရကြလိမ့်မယ်။ ကျွန်တော်လည်း မိန့်မှာထားတဲ့အတိုင်း ပရောဖက်ပြုတယ်။ ပရောဖက်ပြုပြီးတာနဲ့ တချောက်ချောက် မြည်သံတွေ ထွက်ပေါ်လာပြီး အရိုးတစ်ခုနဲ့တစ်ခု ဆက်သွားတယ်။ အဲဒီနောက် အရိုးပေါ်မှာ အရွတ်တွေ၊ အသားတွေ တက်လာပြီး အရေပြား ဖုံးသွားတာကို တွေ့လိုက်ရတယ်။ အသက်တော့ မရှူသေးဘူး။ အဲဒီနောက် ဘုရားသခင်က လူသား၊ လေကို ပရောဖက်ပြုလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတာက အို လေတို့၊ ကွပ်မျက်ခံရတဲ့ ဒီလူတွေ အသက်ပြန်ရှင်လာအောင် သူတို့အပေါ် အရပ်လေးမျက်နှာကနေ တိုက်ခတ်ပါ ဆိုပြီး လေကို ပရောဖက်ပြုလိုက်ပါ လို့ ကျွန်တော့်ကို မှာတယ်။ ကျွန်တော်လည်း မိန့်မှာတဲ့အတိုင်း ပရောဖက်ပြုတယ်။ အဲဒီအခါ အသက်စွမ်းအား ဝင်လာတဲ့အတွက် သူတို့ အသက်ရှင်လာပြီး ထရပ်ကြတယ်။ အလုံးအရင်းကြီး ဖြစ်လာတယ်။ အဲဒီအခါ ဘုရားသခင်က လူသား၊ ဒီအရိုးတွေဟာ အစ္စရေးတစ်မျိုးလုံးကို ဆိုလိုတယ်။ သူတို့က ငါတို့အရိုးတွေ ခြောက်သွေ့နေပြီ။ မျှော်လင့်ချက်လည်း ပျက်စီးသွားပြီ။ ငါတို့ လုံးလုံး ပယ်ရှင်းခံလိုက်ရပြီ လို့ပြောနေတယ်။ ဒါကြောင့် သူတို့ကို ပရောဖက်ပြုလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက ငါ့လူတို့၊ မင်းတို့ရဲ့ သင်္ချိုင်းတွေကို ငါဖွင့်မယ်။ မင်းတို့ကို သင်္ချိုင်းထဲကနေ ခေါ်ထုတ်ပြီး အစ္စရေးပြည်ဆီ ခေါ်ဆောင်သွားမယ်။ ငါ့လူတို့၊ သင်္ချိုင်းတွေကိုဖွင့်ပြီး မင်းတို့ကို ငါခေါ်ထုတ်လာတဲ့အခါ ငါဟာ ယေဟောဝါပဲဆိုတာ မင်းတို့သိရလိမ့်မယ်။ အသက်စွမ်းအားကို မင်းတို့ထဲ ငါသွင်းပေးမယ်။ အဲဒီအခါ မင်းတို့ အသက်ပြန်ရှင်လာမယ်။ မင်းတို့ကို နေရင်းပြည်မှာ ငါနေရာချပေးမယ်။ ငါယေဟောဝါကိုယ်တိုင် အဲဒီလိုပြောပြီး အဲဒီအတိုင်း လုပ်ဆောင်ခဲ့မှန်း မင်းတို့သိရလိမ့်မယ်။ ဒါဟာ ယေဟောဝါပြောတဲ့ စကားပဲ။ အဲဒီနောက် ယေဟောဝါက ကျွန်တော့်ကို ပြောတယ် လူသား၊ တုတ်တစ်ချောင်းယူပြီး အဲဒီပေါ်မှာ ယုဒနဲ့ အတူရှိနေတဲ့ အစ္စရေးတွေအတွက် ဆိုပြီးရေးပါ။ တုတ်နောက်တစ်ချောင်း ယူပြီး အဲဒီပေါ်မှာ ဧဖရိမ်ရဲ့တုတ်ချောင်းဖြစ်တဲ့ ယောသပ်နဲ့အတူရှိနေတဲ့အစ္စရေး တစ်မျိုးလုံးအတွက် ဆိုပြီး ရေးပါ။ ပြီးတော့ အဲဒီတုတ်နှစ်ချောင်းကို တစ်ချောင်းတည်း ဖြစ်သွားအောင် ပူးကိုင်ထားလိုက်ပါ။ ဒါ ဘာကိုဆိုလိုတယ်ဆိုတာ မပြောပြတော့ဘူးလား လို့ လူတွေ မေးလာတဲ့အခါ၊ မင်းပြန်ပြောလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတာက ဧဖရိမ်လက်ထဲက ယောသပ်ရဲ့တုတ်ချောင်းကို ငါယူမယ်။ အဲဒီတုတ်ချောင်းဟာ ဧဖရိမ်နဲ့အတူရှိနေတဲ့ အစ္စရေးအနွယ်တွေကိုလည်း ကိုယ်စားပြုတယ်။ ငါက သူတို့ကို ယုဒရဲ့တုတ်ချောင်းနဲ့ ဆက်ပေးပြီး တုတ်တစ်ချောင်းတည်း ဖြစ်စေမယ်။ သူတို့ဟာ ငါ့လက်ထဲမှာ တုတ်တစ်ချောင်းတည်း ဖြစ်ရလိမ့်မယ်။ မင်းရေးထားတဲ့ တုတ်ချောင်းတွေကို သူတို့မြင်အောင် ကိုင်ထားပါ။ ပြီးတော့ သူတို့ကို ပြောလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးလူတွေကို သူတို့ရောက်သွားတဲ့ လူမျိုးခြားတွေဆီကနေ ပြန်ခေါ်လာမယ်။ အရပ်ရပ်ကနေ ပြန်စုစည်းပြီး နေရင်းပြည်ဆီ ခေါ်လာမယ်။ ငါက သူတို့ကို တိုင်းပြည်မှာရော အစ္စရေး တောင်တန်းတွေပေါ်မှာပါ လူမျိုးတစ်မျိုးတည်း ဖြစ်စေမယ်။ သူတို့ကို အုပ်ချုပ်မယ့် ဘုရင်လည်း တစ်ပါးတည်း ရှိလိမ့်မယ်။ သူတို့ဟာ လူမျိုးနှစ်မျိုး၊ နိုင်ငံနှစ်နိုင်ငံအဖြစ် ကွဲပြားနေတော့မှာ မဟုတ်ဘူး။ သူတို့က ရွံမုန်းစရာရုပ်တုတွေ၊ ရွံစရာအကျင့်တွေ၊ အပြစ်တွေနဲ့ ကိုယ့်ကိုယ်ကိုယ် ညစ်ညူးစေတော့မှာ မဟုတ်ဘူး။ အပြစ်ကျူးလွန်ပြီး သစ္စာမဲ့ခဲ့တဲ့အဖြစ်ကနေ သူတို့ကို ငါကယ်တင်ပြီး သန့်စင်ပေးမယ်။ သူတို့ဟာ ငါ့လူတွေဖြစ်လာမယ်။ ငါကလည်း သူတို့ရဲ့ဘုရားသခင် ဖြစ်လာမယ်။ ငါ့ကျွန်ဒါဝိဒ်ဟာ သူတို့ရဲ့ဘုရင် ဖြစ်လာမယ်။ သူတို့ဆီမှာ သိုးထိန်းတစ်ယောက်တည်း ရှိလိမ့်မယ်။ သူတို့က ငါ့တရားစီရင်ချက်တွေအတိုင်း လိုက်လျှောက်ပြီး ငါ့ဥပဒေတွေကို ဂရုတစိုက် လိုက်နာလိမ့်မယ်။ ငါ့ကျွန်ယာကုပ်ကို ငါပေးခဲ့တဲ့ပြည်၊ ဘိုးဘေးတွေ နေထိုင်ခဲ့တဲ့ ပြည်မှာ သူတို့နေထိုင်ရလိမ့်မယ်။ သူတို့ရော သားမြေးမြစ်တွေပါ အဲဒီမှာ ထာဝစဉ် နေထိုင်ရလိမ့်မယ်။ ငါ့ကျွန်ဒါဝိဒ်ဟာ သူတို့ရဲ့ခေါင်းဆောင် ထာဝစဉ်ဖြစ်လိမ့်မယ်။ ငါက သူတို့နဲ့ ငြိမ်းချမ်းရေးပဋိညာဉ် ဖွဲ့မယ်။ ဒါဟာ ထာဝရပဋိညာဉ် ဖြစ်လိမ့်မယ်။ သူတို့ကို ငါထူထောင်ပေးပြီး တိုးများစေမယ်။ ငါ့ရဲ့ သန့်ရှင်းရာဌာနတော်ကို သူတို့ဆီမှာ ထာဝစဉ် တည်ရှိစေမယ်။ ငါ့တဲတော်က သူတို့နဲ့အတူ ရှိနေလိမ့်မယ်။ ငါဟာ သူတို့ရဲ့ဘုရားသခင် ဖြစ်လာမယ်။ သူတို့လည်း ငါ့လူတွေ ဖြစ်လာမယ်။ သန့်ရှင်းရာဌာနတော်က အစ္စရေးတွေဆီမှာ ထာဝစဉ် တည်ရှိနေတဲ့အခါ ငါယေဟောဝါဟာ သူတို့ကို သန့်ရှင်းတဲ့လူမျိုးအဖြစ် သီးခြားခွဲထားတဲ့အရှင်ပဲဆိုတာ လူမျိုးတွေ သိရလိမ့်မယ်။,26,Eze,37,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/37/
audio/nwt_26_Eze_BU_38.mp3,ယေဟောဝါက ကျွန်တော့်ကို ပြောတယ် လူသား၊ မာရှက်ပြည်နဲ့ တုဗလပြည်ရဲ့ ခေါင်းဆောင်၊ မာဂေါဂပြည်က ဂေါဂမင်း ပျက်စီးမယ့်အကြောင်း ပရောဖက်ပြုပါ။ သူ့ကို ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက မာရှက်ပြည်နဲ့ တုဗလပြည်ရဲ့ခေါင်းဆောင် ဂေါဂ၊ မင်းကို ငါတိုက်ခိုက်မယ်။ မင်းကို နောက်ပြန်လှည့်စေမယ်။ မင်းရဲ့မေးရိုးကို ချိတ်နဲ့ချိတ်မယ်။ သားသားနားနား ဝတ်ဆင်ပြီး၊ ဒိုင်းလွှားအကြီးအငယ်တွေ ကိုင်ပြီး ဓားဝှေ့ယမ်းနေတဲ့ မြင်းစီးသူရဲတွေ၊ မြင်းတွေပါဝင်တဲ့ တပ်မကြီးတစ်ခုလုံးကို မင်းနဲ့အတူ ခေါ်ထုတ်မယ်။ ဒိုင်းငယ်တွေကိုင်ပြီး သံခမောက်ဆောင်းထားတဲ့ ပါးရှား၊ အီသီယိုးပီးယားနဲ့ ဖုတပြည်သားတွေလည်း ပါတယ်။ ဂေါမာအမျိုးနဲ့ စစ်သည်တွေ၊ မြောက်ဘက် အစွန်အဖျားဒေသက တောဂါမအမျိုးနဲ့ စစ်သည်တွေလည်း ပါတယ်။ မင်းနဲ့အတူ လူအမြောက်အမြား ရှိနေတယ်။ မင်းကိုယ်တိုင်ရော အတူစုဝေးနေတဲ့ စစ်တပ်တွေပါ အသင့်ဖြစ်နေပါ။ အသင့်ပြင်ထားပါ။ သူတို့ကို မင်းဦးဆောင်ရမယ်။ ရက်အတော်ကြာမှ မင်းကို ဆင့်ခေါ်မယ်။ အဆုံးပိုင်းကာလ ရောက်တဲ့အခါ မင်းက ဓားဘေးကနေ ကယ်တင်ခံရသူတွေ၊ လူသူကင်းမဲ့တာ ကြာပြီဖြစ်တဲ့ အစ္စရေးတောင်တန်းတွေပေါ် ပြန်စုသိမ်းခံရသူတွေရဲ့ ပြည်ကို ကျူးကျော်လိမ့်မယ်။ အဲဒီပြည်သားတွေဟာ လူမျိုးတွေထဲကနေ ပြန်စုသိမ်းခံရပြီး ဘေးကင်းလုံခြုံစွာ နေထိုင်သူတွေပဲ။ သူတို့ကိုတိုက်ဖို့ မင်းနဲ့ မင်းရဲ့တပ်မကြီးရော အတူရှိနေသူတွေပါ မုန်တိုင်းလို ရောက်လာပြီး အဲဒီပြည်ကို မိုးတိမ်လို လွှမ်းမိုးလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက အဲဒီနေ့မှာ မင်းရဲ့စိတ်ထဲ အကြံအစည်တွေ ပေါ်လာလိမ့်မယ်။ မကောင်းတဲ့အကြံကို ကြံစည်လိမ့်မယ်။ မင်းက အကာအကွယ်မဲ့နေတဲ့ ကျေးရွာတွေရှိတဲ့ပြည်ကို ငါကျူးကျော်မယ်။ မြို့ရိုး၊ ကန့်လန့်ကျင်၊ မြို့တံခါးမရှိတဲ့ ကျေးရွာတွေမှာ အနှောင့်အယှက်မရှိဘဲ ဘေးကင်းလုံခြုံစွာ နေထိုင်နေသူတွေကို ဝင်တိုက်မယ် လို့ ပြောလိမ့်မယ်။ မင်းရဲ့အကြံက တိုက်ခိုက်လုယက်ပြီး တိုက်ရာပါဥစ္စာတွေကို သိမ်းသွားဖို့၊ တစ်ချိန်က ပျက်စီးခဲ့ပေမဲ့ အခု လူနေထိုင်တဲ့နေရာတွေကို၊ လူမျိုးခြားတွေထဲကနေ ပြန်စုသိမ်းခံရတဲ့ လူမျိုးတစ်မျိုးကို တိုက်ခိုက်ဖို့ပဲ။ အဲဒီလူမျိုးဟာ စည်းစိမ်ဥစ္စာတွေ စုဆောင်းပြီး ကမ္ဘာမြေရဲ့ အလယ်ဗဟိုမှာနေထိုင်နေသူတွေဖြစ်တယ်။ ရှေဘပြည်၊ ဒေဒန်ပြည်၊ တာရှိပြည်ရဲ့ ကုန်သည်တွေနဲ့ သူတို့ရဲ့စစ်သည်တွေက မင်းကို တိုက်ရာပါဥစ္စာတွေရဖို့ ကျူးကျော်မလို့လား။ ရွှေငွေ၊ စည်းစိမ်ဥစ္စာ၊ တိုက်ရာပါပစ္စည်းတွေကို အမြောက်အမြား သိမ်းယူဖို့ မင်းရဲ့တပ်ကို စုရုံးထားတာလား ဆိုပြီး မေးကြလိမ့်မယ်။ အို လူသား၊ ပရောဖက်ပြုပြီး ဂေါဂမင်းကို ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက အဲဒီနေ့မှာ ငါ့လူမျိုးအစ္စရေးတွေ ဘေးကင်းလုံခြုံစွာ နေထိုင်နေမှန်း မင်းသတိထားမိမှာပဲ။ အဲဒီအခါ မင်းက မြင်းစီးသူရဲအလုံးအရင်းပါတဲ့ တပ်မဟာကြီးနဲ့အတူ မင်းရဲ့နေရာ မြောက်ဘက် အစွန်အဖျားဒေသကနေ ရောက်လာလိမ့်မယ်။ ပြည်ကိုလွှမ်းမိုးတဲ့ မိုးတိမ်တွေလို မင်းက ငါ့လူမျိုးအစ္စရေးတွေကို လာတိုက်လိမ့်မယ်။ ဂေါဂမင်း၊ အဆုံးပိုင်းကာလမှာ ငါ့ပြည်ကို တိုက်ခိုက်ဖို့ မင်းကို ငါခေါ်လာမယ်။ မင်းကိုသုံးပြီး ငါ့ကိုယ်ငါ သန့်ရှင်းမြင့်မြတ်စေမှန်း လူမျိုးတွေ မြင်တဲ့အခါ ငါဘယ်သူလဲဆိုတာ သိလာကြလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက ငါ့ကျွန် အစ္စရေးပရောဖက်တွေကတစ်ဆင့် ရှေးကတည်းက ငါပြောခဲ့တဲ့သူဟာ မင်းပဲ။ ငါ့လူတွေကိုတိုက်ဖို့ မင်းကိုခေါ်လာမယ်ဆိုပြီး နှစ်ပေါင်းများစွာကတည်းက အဲဒီပရောဖက်တွေ ကြိုဟောခဲ့တယ်။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးပြည်ကို ဂေါဂမင်း ကျူးကျော်တဲ့နေ့မှာ ငါ့ဒေါသမီး ဟုန်းဟုန်းတောက်လိမ့်မယ်။ မီးလို တောက်လောင်နေတဲ့ ထက်သန်တဲ့စိတ်နဲ့၊ အမျက်ဒေါသနဲ့ ငါပြောမယ်။ အဲဒီနေ့ရောက်ရင် အစ္စရေးပြည်မှာ ငလျင်ကြီး လှုပ်လိမ့်မယ်။ ပင်လယ်ငါးတွေ၊ မိုးကောင်းကင်ငှက်တွေ၊ သားရဲတွေ၊ တွားသွားသတ္တဝါတွေနဲ့ ကမ္ဘာမြေပေါ်ကလူတွေ အားလုံး ငါ့ကြောင့် တုန်လှုပ်ကြလိမ့်မယ်။ တောင်တန်းတွေ၊ ချောက်ကမ်းပါးတွေ ပြိုကျလိမ့်မယ်။ မြို့ရိုးတွေလည်း မြေမှာ ပြားပြားဝပ်သွားလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက ငါ့တောင်တန်းတွေပေါ်မှာ ဂေါဂကိုတိုက်ဖို့ ဓားကို ငါဆင့်ခေါ်လိုက်မယ်။ အချင်းချင်း ဓားနဲ့ တိုက်ခိုက်လိမ့်မယ်။ ကပ်ရောဂါဘေး၊ သေဘေးနဲ့ သူ့ကို တရားစီရင်မယ်။ သူနဲ့ စစ်သည်တွေအပေါ်၊ အတူရှိနေသူတွေအပေါ် မိုးတွေ၊ မိုးသီးတွေ၊ မီးတွေ၊ ကန့်တွေ သဲကြီးမဲကြီး ရွာကျစေမယ်။ လူမျိုးအမြောက်အမြားရှေ့ ငါ့ကိုယ်ငါ ဂုဏ်တင်ချီးမြှောက်မယ်။ ငါ့ကိုယ်ငါ သန့်ရှင်းမြင့်မြတ်စေပြီး ငါဘယ်သူလဲဆိုတာ သိစေမယ်။ ငါဟာ ယေဟောဝါပဲဆိုတာ သူတို့သိရလိမ့်မယ်။,26,Eze,38,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/38/
audio/nwt_26_Eze_BU_39.mp3,လူသား၊ ဂေါဂမင်း ပျက်စီးမယ့်အကြောင်း ပရောဖက်ပြုပါ။ သူ့ကိုပြောလိုက်ပါ။ အချုပ်အခြာအာဏာပိုင်ရှင် ယေဟောဝါ ပြောတာက မာရှက်ပြည်နဲ့ တုဗလပြည်ရဲ့ ခေါင်းဆောင် ဂေါဂ၊ မင်းကို ငါတိုက်ခိုက်မယ်။ မင်းကို နောက်ပြန်လှည့်စေမယ်။ မြောက်ဘက် အစွန်အဖျားဒေသကနေ ထွက်လာစေပြီး အစ္စရေးတောင်တန်းတွေဆီ ခေါ်သွားမယ်။ မင်းရဲ့ဘယ်လက်မှာ ကိုင်ထားတဲ့ လေးကို ငါရိုက်ချမယ်။ ညာလက်မှာ ကိုင်ထားတဲ့ မြားတွေကို ပြုတ်ကျစေမယ်။ မင်းဟာ စစ်သည်တွေ၊ အတူပါလာသူတွေနဲ့အတူ အစ္စရေးတောင်တန်းတွေပေါ်မှာ ကျဆုံးသွားလိမ့်မယ်။ မင်းကို သားရဲငှက်တွေ၊ သားရဲတွေ စားဖို့ ကျွေးပစ်မယ်။ အချုပ်အခြာအာဏာပိုင်ရှင် ယေဟောဝါက လွင်ပြင်မှာ မင်းကျဆုံးသွားလိမ့်မယ်။ ဒါဟာ ငါကိုယ်တိုင် ပြောတဲ့စကားပဲ လို့ပြောတယ်။ မာဂေါဂပြည်အပေါ်၊ ဘေးကင်းလုံခြုံစွာ နေထိုင်နေတဲ့ ကျွန်းသူကျွန်းသားတွေအပေါ် မီးကို ငါစေလွှတ်မယ်။ ငါဟာ ယေဟောဝါပဲဆိုတာ သူတို့သိရလိမ့်မယ်။ သန့်ရှင်းမြင့်မြတ်တဲ့ ငါ့နာမည်အကြောင်း ငါ့လူမျိုးအစ္စရေးတွေကို သိစေမယ်။ သန့်ရှင်းမြင့်မြတ်တဲ့ ငါ့နာမည်ကို ကဲ့ရဲ့ရှုတ်ချစရာဖြစ်အောင် လုပ်ခွင့်ပြုတော့မှာ မဟုတ်ဘူး။ ငါဟာ အစ္စရေးပြည်မှာရှိတဲ့ သန့်ရှင်းမြင့်မြတ်တဲ့အရှင် ယေဟောဝါဖြစ်မှန်း လူမျိုးတွေ သိရကြလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက အဲဒီအတိုင်း ဖြစ်လာတော့မယ်။ အဲဒီအတိုင်း ဖြစ်ရလိမ့်မယ်။ အဲဒီနေ့ဟာ ငါပြောခဲ့တဲ့နေ့ပဲ။ အစ္စရေးပြည်မှာရှိတဲ့ မြို့သူမြို့သားတွေ ထွက်လာပြီး ဒိုင်းလွှားအကြီးအငယ်၊ လေးမြား၊ တင်းပုတ်၊ လှံရှည်စတဲ့ လက်နက်တွေကို ထင်းဆိုက်လိမ့်မယ်။ ခုနစ်နှစ်ပတ်လုံး အဲဒီလက်နက်တွေကို ထင်းဆိုက် လိမ့်မယ်။ လက်နက်တွေကို ထင်းဆိုက်မှာဖြစ်လို့ တောထဲမှာ သစ်ခုတ်ဖို့၊ ထင်းရှာဖို့ လိုတော့မှာ မဟုတ်ဘူး။ တိုက်ခိုက်သိမ်းယူသူတွေဆီကနေ သူတို့ ပြန်သိမ်းယူလိမ့်မယ်။ လုယက်သူတွေဆီကနေ ပြန်လုယက်လိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ အဲဒီနေ့ရောက်ရင် ငါက အစ္စရေးပြည်မှာ၊ ပင်လယ်အရှေ့ဘက်ကို ခရီးသွားသူတွေရဲ့ ချိုင့်ဝှမ်းမှာ ဂေါဂအတွက် သင်္ချိုင်းမြေပေးမယ်။ အဲဒီချိုင့်ဝှမ်းက ဖြတ်သန်းသွားလာသူတွေရဲ့ လမ်းကို ပိတ်ထားလိမ့်မယ်။ ဂေါဂနဲ့ သူ့လူစုကြီးကို အဲဒီမှာ မြှုပ်နှံကြလိမ့်မယ်။ အဲဒီနေရာကို ဟေမုန်ဂေါဂချိုင့်ဝှမ်း လို့ခေါ်ကြလိမ့်မယ်။ အစ္စရေးအမျိုးက တိုင်းပြည်သန့်စင်သွားအောင် သူတို့ကို ခုနစ်လပတ်လုံး မြေမြှုပ်ရလိမ့်မယ်။ အဲဒီလို မြေမြှုပ်ကြတဲ့အတွက် ပြည်သူပြည်သားတွေဟာ ငါ့ကိုယ်ငါ ဂုဏ်တင်ချီးမြှောက်တဲ့ အဲဒီနေ့မှာ ဂုဏ်သတင်း ကျော်စောလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ တိုင်းပြည်သန့်စင်သွားအောင် ပြည်တစ်လျှောက် သွားလာဖို့ တာဝန်ရသူတွေ၊ မြေပေါ်မှာ ကျန်နေသေးတဲ့ အလောင်းတွေကိုမြှုပ်နှံဖို့ တာဝန်ရသူတွေ ရှိလိမ့်မယ်။ ခုနစ်လပတ်လုံး အလောင်းတွေကို လိုက်ရှာကြလိမ့်မယ်။ ပြည်တစ်လျှောက် သွားလာသူတွေက လူအရိုးစုတစ်ခုကို တွေ့တဲ့အခါ အဲဒီဘေးမှာ အမှတ်အသား စိုက်ထူလိမ့်မယ်။ မြေမြှုပ်ဖို့ တာဝန်ရသူတွေက အဲဒီအရိုးစုကို ဟေမုန်ဂေါဂချိုင့်ဝှမ်းမှာ မြှုပ်နှံကြလိမ့်မယ်။ ဟေမုန်နာ လို့အမည်တွင်တဲ့ မြို့တစ်မြို့လည်း ရှိလိမ့်မယ်။ ဒီလိုနဲ့ တိုင်းပြည်ကို သူတို့သန့်စင်စေလိမ့်မယ်။ လူသား၊ အချုပ်အခြာအာဏာပိုင်ရှင် ယေဟောဝါ ပြောတာက ငှက်အမျိုးမျိုး၊ သားရဲအမျိုးမျိုးကို ပြောလိုက်ပါ အတူစုဝေးပြီး လာကြ။ မင်းတို့အတွက် ငါပြင်ဆင်ထားတဲ့ ယဇ်ပွဲမှာ လာစုဝေးကြ။ အစ္စရေးတောင်တန်းတွေပေါ်မှာ ယဇ်ပွဲကြီး ပြင်ဆင်ထားတယ်။ အသားကိုစားပြီး သွေးကိုသောက်ရလိမ့်မယ်။ ခွန်အားကြီးသူတွေရဲ့ အသားကို မင်းတို့ စားရလိမ့်မယ်။ ကမ္ဘာ့ခေါင်းဆောင်တွေရဲ့ သွေးကို သောက်ရလိမ့်မယ်။ သူတို့ဟာ ဗာရှန်ပြည်က ဆူဖြိုးတဲ့ သိုးထီးတွေ၊ သိုးသငယ်တွေ၊ ဆိတ်တွေ၊ နွားထီးတွေပဲ။ ငါပြင်ဆင်ထားတဲ့ ယဇ်ပွဲမှာ အဆီတွေကို မင်းတို့ တနင့်တပိုး စားရလိမ့်မယ်။ သွေးကိုလည်း မူးတဲ့အထိ သောက်ရလိမ့်မယ်။ ငါ့စားပွဲမှာ မြင်းတွေ၊ မြင်းရထားမောင်းသူတွေ၊ ခွန်အားကြီးသူတွေ၊ စစ်သူရဲတွေရဲ့ အသားကို မင်းတို့ အဝစားရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ငါ့ဘုန်းတန်ခိုးကို လူမျိုးတွေအလယ်မှာ ထင်ရှားစေမယ်။ လူမျိုးတွေက ငါချမှတ်တဲ့ တရားစီရင်ချက်၊ ငါပြတဲ့တန်ခိုးကို မြင်ရလိမ့်မယ်။ အစ္စရေးအမျိုးက အဲဒီနေ့ကစပြီး ငါဟာ သူတို့ရဲ့ဘုရား ယေဟောဝါပဲဆိုတာ သိရကြလိမ့်မယ်။ အစ္စရေးအမျိုးက ကိုယ်တိုင်လုပ်ခဲ့တဲ့ အပြစ်ကြောင့်၊ ငါ့ကို သစ္စာမဲ့တဲ့အတွက်ကြောင့် ပြည်နှင်ဒဏ်ခံခဲ့ရမှန်း လူမျိုးတွေ သိရကြလိမ့်မယ်။ ငါ မျက်နှာလွှဲပြီး ရန်သူလက်ထဲ အပ်လိုက်တဲ့အတွက် အစ္စရေးတစ်မျိုးလုံး ဓားဘေးနဲ့ ကျဆုံးခဲ့ရတယ်။ သူတို့ရဲ့ မသန့်ရှင်းမှုတွေ၊ ပြစ်မှားမှုတွေနဲ့အညီ သူတို့ကို ငါအရေးယူခဲ့တယ်။ မျက်နှာလွှဲခဲ့တယ်။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက ယာကုပ်အမျိုး သုံ့ပန်းတွေကို ငါပြန်ခေါ်လာမယ်။ အစ္စရေးတစ်မျိုးလုံးကို ကရုဏာပြမယ်။ သန့်ရှင်းမြင့်မြတ်တဲ့ ငါ့နာမည်ကို အစွမ်းကုန် ခုခံကာကွယ်မယ်။ ငါ့အပေါ် သစ္စာမဲ့ခဲ့လို့ အရှက်ခွဲခံရပြီးတဲ့နောက် သူတို့ဟာ နေရင်းပြည်မှာ ဘေးကင်းလုံခြုံစွာ နေထိုင်ရလိမ့်မယ်။ သူတို့ကို ခြောက်လှန့်တဲ့သူ တစ်ယောက်မှရှိမှာ မဟုတ်ဘူး။ သူတို့ကို လူမျိုးတွေဆီကနေ ပြန်ခေါ်လာပြီး ရန်သူ့တိုင်းပြည်တွေကနေ ပြန်စုသိမ်းတဲ့အခါ သူတို့အလယ်မှာ ငါ့ကိုယ်ငါ သန့်ရှင်းမြင့်မြတ်စေမယ်။ ဒါကို လူမျိုးများစွာ မြင်ရလိမ့်မယ်။ သူတို့ကို လူမျိုးခြားတွေဆီ ပြည်နှင်ဒဏ်ပေးပြီးတဲ့နောက် နေရင်းပြည်ဆီ တစ်ယောက်မကျန် ပြန်စုသိမ်းတဲ့အခါ ငါဟာ သူတို့ရဲ့ဘုရား ယေဟောဝါဖြစ်မှန်း သူတို့သိရလိမ့်မယ်။ အစ္စရေးအမျိုးအပေါ် ငါ့စွမ်းအားတော်ကို သွန်းလောင်းမယ်။ သူတို့ကို မျက်နှာမလွှဲတော့ဘူး။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။,26,Eze,39,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/39/
audio/nwt_26_Eze_BU_40.mp3,ကျွန်တော်တို့ ပြည်နှင်ခံရပြီး ၂၅ နှစ်မြောက်၊ မြို့တော်သိမ်းပိုက်ခံရပြီး ၁၄ နှစ်မြောက်၊ နှစ်ဦးပိုင်း၊ ၁၀ရက်နေ့မှာ ယေဟောဝါရဲ့လက်တော် သက်ရောက်လာပြီး ကျွန်တော့်ကို မြို့ထဲ ခေါ်ဆောင်သွားတယ်။ ဘုရားသခင်က စိတ်အာရုံကတစ်ဆင့် ကျွန်တော့်ကို အစ္စရေးပြည်ဆီ ခေါ်သွားပြီး မြင့်မားလှတဲ့ တောင်ပေါ်မှာ ချထားလိုက်တယ်။ အဲဒီတောင်ပေါ်မှာ မြို့တစ်မြို့နဲ့တူတဲ့ အဆောက်အအုံတစ်ခုက တောင်ဘက်မှာ ရှိနေတယ်။ အဲဒီကို ကျွန်တော် ရောက်သွားတဲ့အခါ ကြေးနီအဆင်းအရောင်ရှိတဲ့ လူတစ်ယောက်ကို မြင်တယ်။ သူက လျှော်ကြိုးတစ်ချောင်းနဲ့တိုင်းစရာကျူရိုးတစ်ချောင်းကို ကိုင်ပြီး တံခါးဝမှာ ရပ်နေတယ်။ သူက လူသား၊ အသေအချာ ကြည့်ပါ။ ဂရုတစိုက် နားထောင်ပါ။ ငါပြသမျှကို အာရုံစိုက်ပါ။ ဒါတွေပြဖို့ မင်းကို ခေါ်လာတာ။ မြင်သမျှ အစ္စရေးအမျိုးကို ပြန်ပြောပြလိုက်ပါ ဆိုပြီး ကျွန်တော့်ကို ပြောတယ်။ ဗိမာန်တော်ရဲ့ အပြင်ဘက်ပတ်လည်မှာ တံတိုင်းတစ်ခုကို မြင်တယ်။ အဲဒီလူကိုင်ထားတဲ့ တိုင်းစရာကျူရိုးဟာ ခြောက်တောင် ရှည်တယ်။ (တစ်တောင်စီကို လက်လေးလုံးစာ ထပ်တိုးထားတယ်။) သူက တံတိုင်းကို စတိုင်းတယ်။ တံတိုင်းရဲ့ ထုနဲ့အမြင့်က ကျူရိုးတစ်ပြန်စာ ရှိတယ်။ အဲဒီနောက် သူက အရှေ့ဘက် မျက်နှာမူထားတဲ့ တံခါးဝဆီ သွားပြီး လှေကားထစ်တွေအတိုင်း တက်သွားတယ်။ တံခါးခုံကို တိုင်းတဲ့အခါ အနံက ကျူရိုးတစ်ပြန်စာ ရှိတယ်။ တံခါးခုံနောက်တစ်ခုရဲ့ အနံကလည်း ကျူရိုးတစ်ပြန်စာ ရှိတယ်။ အစောင့်ခန်းတစ်ခုစီရဲ့ အလျားနဲ့အနံက ကျူရိုးတစ်ပြန်စာ ရှိတယ်။ အစောင့်ခန်းတွေက တစ်ခန်းနဲ့တစ်ခန်း ငါးတောင်ခြားတယ်။ အတွင်းဘက်ကို မျက်နှာမူပြီး မုခ်ဦးနဲ့ကပ်လျက်မှာ ရှိနေတဲ့ တံခါးခုံက ကျူရိုးတစ်ပြန်စာ ရှိတယ်။ အတွင်းဘက်တံခါးရဲ့ မုခ်ဦးကို သူတိုင်းတဲ့အခါ ကျူရိုးတစ်ပြန်စာ ရှိတယ်။ အဲဒီမုခ်ဦးကို တိုင်းတဲ့အခါ ရှစ်တောင်ရှိတယ်။ မုခ်ဦးရဲ့ နံရံကပ်တိုင်တွေကို တိုင်းတဲ့အခါ နှစ်တောင်ရှိတယ်။ မုခ်ဦးက ဗိမာန်တော်ဘက် မျက်နှာမူထားတယ်။ အရှေ့ဘက်တံခါးရဲ့ ဘေးတစ်ဖက်စီမှာ အစောင့်ခန်းသုံးခန်းစီ ရှိတယ်။ သုံးခန်းစလုံး အရွယ်အစားတူတယ်။ နှစ်ဖက်စလုံးမှာရှိတဲ့ နံရံကပ်တိုင်တွေကလည်း အရွယ်အစားတူတယ်။ အဲဒီနောက် တံခါးပေါက်ကို သူတိုင်းတဲ့အခါ ၁၀ တောင် ကျယ်တယ်။ ဝင်ပေါက်တစ်ခုလုံးက ၁၃ တောင် ကျယ်တယ်။ ဘေးနှစ်ဖက်က အစောင့်ခန်းတွေမှာ အရှေ့ဘက်ကို တစ်တောင်စီ ထိုးထွက်နေတဲ့ အကန့်တွေရှိတယ်။ အဲဒီအစောင့်ခန်းတွေက ခြောက်တောင် ကျယ်တယ်။ အဲဒီနောက် အစောင့်ခန်းရဲ့ အမိုးကနေ မျက်နှာချင်းဆိုင်အခန်းရဲ့ အမိုးကို သူတိုင်းတဲ့အခါ ဒီဘက်ဝင်ပေါက်ကနေ ဟိုဘက်ဝင်ပေါက်အထိ ၂၅ တောင်ရှိတယ်။ အဲဒီနောက် နံရံကပ်တိုင်တွေကို တိုင်းတဲ့အခါ အတောင် ၆၀မြင့်တယ်။ တံတိုင်းပတ်လည်က တံခါးတွေရဲ့ နံရံကပ်တိုင်တွေကိုလည်း တိုင်းတယ်။ တံခါးဝင်ပေါက်ထိပ်ကနေ ဗိမာန်တော်ဘက် မျက်နှာမူထားတဲ့ မုခ်ဦးထိပ်အထိ အတောင်၅၀ ရှည်တယ်။ နှစ်ဖက်ကအစောင့်ခန်းတွေနဲ့ နံရံကပ်တိုင်တွေမှာ အပြင်ဘက်ကို ဘောင်အဆင့်ဆင့် ကျဉ်းသွားတဲ့ ပြတင်းပေါက်တွေ ရှိတယ်။ မုခ်ဦးရဲ့ ဘေးနှစ်ဖက်စလုံးမှာ ပြတင်းပေါက်တွေ ရှိတယ်။ နံရံကပ်တိုင်တွေပေါ်မှာ စွန်ပလွံပင်ပုံတွေ ရှိတယ်။ အဲဒီနောက် သူက ကျွန်တော့်ကို အပြင်ရင်ပြင်ဆီ ခေါ်လာတယ်။ ရင်ပြင်ပတ်လည်မှာ စားသောက်ခန်းတွေနဲ့ ကျောက်ခင်းစင်္ကြံကို ကျွန်တော်တွေ့တယ်။ ကျောက်ခင်းစင်္ကြံပေါ်မှာ စားသောက်ခန်းပေါင်း ၃၀ ရှိတယ်။ တံခါးတွေရဲ့ဘေးက ကျောက်ခင်းစင်္ကြံရဲ့ အကျယ်ဟာ တံခါးတွေရဲ့ အရှည်နဲ့ တူတယ်။ အဲဒါက အောက်စင်္ကြံပဲ။ အဲဒီနောက် အောက်ဘက်တံခါးဝကနေ အတွင်းတံတိုင်းရဲ့ တံခါးဝအထိ အကွာအဝေးကို သူတိုင်းတဲ့အခါ အရှေ့ဘက်မှာရော မြောက်ဘက်မှာပါ အတောင် ၁၀၀ ရှိတယ်။ အပြင်တံတိုင်းမှာ မြောက်ဘက်ကို မျက်နှာမူထားတဲ့ တံခါးတစ်ခုရှိတယ်။ အဲဒီတံခါးရဲ့ အလျားအနံကို သူတိုင်းတယ်။ တံခါးရဲ့ ဘေးတစ်ဖက်စီမှာ အစောင့်ခန်းသုံးခန်းစီ ရှိတယ်။ အစောင့်ခန်းတွေရဲ့ နံရံကပ်တိုင်တွေနဲ့ မုခ်ဦးက ပထမတိုင်းခဲ့တဲ့ တံခါးနဲ့ အရွယ်အစား အတူတူပဲ။ ဒီတံခါးလည်း အတောင် ၅ဝ ရှည်ပြီး ၂၅ တောင်ကျယ်တယ်။ ပြတင်းပေါက်၊ မုခ်ဦးနဲ့ စွန်ပလွံပင်ပုံတွေက အရှေ့ဘက်တံခါးကို တိုင်းတုန်းကလိုပဲ အရွယ်အစား တူတယ်။ လှေကားခုနစ်ထစ် တက်လိုက်ရင် တံခါးဝကို ရောက်တယ်။ ရှေ့ခပ်လှမ်းလှမ်းမှာ မုခ်ဦးရှိတယ်။ မြောက်ဘက်တံခါးရဲ့ မျက်နှာချင်းဆိုင် အတွင်းတံတိုင်းမှာ တံခါးတစ်ခု၊ အရှေ့ဘက်တံခါးရဲ့ မျက်နှာချင်းဆိုင် အတွင်းတံတိုင်းမှာ တံခါးတစ်ခု ရှိတယ်။ မျက်နှာချင်းဆိုင် တံခါးတွေရဲ့ အကွာအဝေးကို သူတိုင်းတဲ့အခါ အတောင် ၁၀၀ ရှိတယ်။ အဲဒီနောက် သူက ကျွန်တော့်ကို တောင်ဘက်ကို ခေါ်လာတယ်။ တောင်ဘက်မှာ တံခါးတစ်ခု ရှိတယ်။ အဲဒီတံခါးရဲ့ နံရံကပ်တိုင်တွေနဲ့ မုခ်ဦးကို တိုင်းတဲ့အခါ တခြားတံခါးတွေနဲ့ အရွယ်အစား အတူတူပဲ။ တံခါးရဲ့ တစ်ဖက်စီမှာရော မုခ်ဦးမှာပါ ပြတင်းပေါက်တွေ ရှိတယ်။ အဲဒီပြတင်းပေါက်တွေက တခြားပြတင်းပေါက်တွေနဲ့ အတူတူပဲ။ ဒီတံခါးလည်း အတောင် ၅၀ ရှည်ပြီး ၂၅ တောင်ကျယ်တယ်။ လှေကားခုနစ်ထစ် တက်လိုက်ရင် တံခါးဝကို ရောက်တယ်။ ရှေ့ခပ်လှမ်းလှမ်းမှာ မုခ်ဦးရှိတယ်။ မုခ်ဦးရဲ့ တစ်ဖက်စီမှာ နံရံကပ်တိုင် တစ်တိုင်စီရှိပြီး အဲဒီတိုင်တွေပေါ်မှာ စွန်ပလွံပင်ပုံတွေ ရှိတယ်။ အတွင်းတံတိုင်းမှာ တောင်ဘက်ကို မျက်နှာမူထားတဲ့ တံခါးတစ်ခု ရှိတယ်။ အဲဒီတံခါးဝကနေ တောင်ဘက်မျက်နှာချင်းဆိုင် တံခါးဝအထိ သူတိုင်းတဲ့အခါ အတောင် ၁၀၀ ရှိတယ်။ အဲဒီနောက် ကျွန်တော့်ကို တောင်ဘက်တံခါးကနေ ဖြတ်ပြီး အတွင်းတံတိုင်းထဲ ခေါ်လာတယ်။ အတွင်းတံတိုင်းရဲ့ တောင်ဘက်တံခါးကို သူတိုင်းတဲ့အခါ တခြားတံခါးတွေနဲ့ အရွယ်အစားအတူတူပဲ။ အဲဒီတံခါးမှာရှိတဲ့ အစောင့်ခန်းတွေ၊ နံရံကပ်တိုင်တွေနဲ့ မုခ်ဦးက တခြားတံခါးတွေနဲ့ အရွယ်အစားအတူတူပဲ။ တံခါးရဲ့ တစ်ဖက်စီမှာရော မုခ်ဦးမှာပါ ပြတင်းပေါက်တွေ ရှိတယ်။ ဒီတံခါးလည်း အတောင် ၅၀ ရှည်ပြီး ၂၅ တောင် ကျယ်တယ်။ အတွင်းတံတိုင်းရဲ့ တံခါးတိုင်းမှာ မုခ်ဦးရှိတယ်။ အဲဒီမုခ်ဦးတွေက အလျား ၂၅ တောင်၊ အနံ ၅ တောင်ရှိတယ်။ မုခ်ဦးက အပြင်ရင်ပြင်ဘက်ကို မျက်နှာမူထားတယ်။ မုခ်ဦးရဲ့ နံရံကပ်တိုင်တွေပေါ်မှာ စွန်ပလွံပင်ပုံတွေရှိတယ်။ လှေကားရှစ်ထစ် တက်လိုက်ရင် မုခ်ဦးကို ရောက်တယ်။ သူက ကျွန်တော့်ကို အရှေ့ဘက်ကနေ အတွင်းရင်ပြင်ထဲ ခေါ်လာတယ်။ အရှေ့ဘက်တံခါးကို တိုင်းတဲ့အခါ တခြားတံခါးတွေနဲ့ အရွယ်အစားအတူတူပဲ။ အဲဒီတံခါးမှာရှိတဲ့ အစောင့်ခန်းတွေ၊ နံရံကပ်တိုင်တွေနဲ့ မုခ်ဦးက တခြားတံခါးမှာရှိတာတွေနဲ့ အရွယ်အစားအတူတူပဲ။ တံခါးရဲ့တစ်ဖက်စီမှာရော မုခ်ဦးမှာပါ ပြတင်းပေါက်တွေ ရှိတယ်။ ဒီတံခါးလည်း အတောင် ၅၀ ရှည်ပြီး ၂၅ တောင် ကျယ်တယ်။ မုခ်ဦးက အပြင်ရင်ပြင်ဘက်ကို မျက်နှာမူထားတယ်။ မုခ်ဦးရဲ့ နံရံကပ်တိုင် နှစ်ဖက်စလုံးမှာ စွန်ပလွံပင်ပုံတွေ ရှိတယ်။ လှေကားရှစ်ထစ် တက်လိုက်ရင် မုခ်ဦးကို ရောက်တယ်။ အဲဒီနောက် ကျွန်တော့်ကို မြောက်ဘက်တံခါးဆီ ခေါ်လာတယ်။ အဲဒီတံခါးကို သူတိုင်းတဲ့အခါ တခြားတံခါးတွေနဲ့ အရွယ်အစား အတူတူပဲ။ အဲဒီတံခါးမှာရှိတဲ့ အစောင့်ခန်းတွေ၊ နံရံကပ်တိုင်တွေနဲ့ မုခ်ဦးက တခြားတံခါးတွေနဲ့ အတူတူပဲ။ တံခါးရဲ့တစ်ဖက်စီမှာ ပြတင်းပေါက်တွေ ရှိတယ်။ ဒီတံခါးလည်း အတောင် ၅၀ ရှည်ပြီး ၂၅တောင် ကျယ်တယ်။ တံခါးရဲ့ နံရံကပ်တိုင်တွေက အပြင်ရင်ပြင်ဘက်ကို မျက်နှာမူထားတယ်။ နံရံကပ်တိုင် နှစ်ဖက်စလုံးမှာ စွန်ပလွံပင်ပုံတွေ ရှိတယ်။ အဲဒီကိုရောက်ဖို့ လှေကားရှစ်ထစ် တက်ရတယ်။ တံခါးရဲ့ နံရံကပ်တိုင်တွေနားမှာ ဝင်ပေါက်ရှိတဲ့ စားသောက်ခန်း တစ်ခန်းရှိတယ်။ အဲဒီမှာ အကုန်အစင် မီးရှို့ရာအလှူတွေကို ဆေးကြောကြတယ်။ မြောက်ဘက်တံခါးမုခ်ဦးရဲ့ ဘေးနှစ်ဖက်မှာ စားပွဲနှစ်လုံးစီ ရှိတယ်။ အဲဒီစားပွဲတွေပေါ်မှာ အကုန်အစင် မီးရှို့ရာအလှူ၊ အပြစ်ဖြေရာအလှူ၊ ဒုစရိုက်ဖြေရာအလှူကို သတ်ကြတယ်။ မြောက်ဘက်တံခါးပေါက်ရဲ့ အပြင်ဘက် မုခ်ဦးရဲ့ ဒီဘက်ခြမ်းမှာ စားပွဲနှစ်လုံး၊ ဟိုဘက်ခြမ်းမှာ စားပွဲနှစ်လုံး ရှိတယ်။ တံခါးအပြင်ဘက်မှာ စားပွဲလေးလုံး၊ တံခါးမုခ်ဦးထဲမှာ စားပွဲလေးလုံး၊ စုစုပေါင်း စားပွဲရှစ်လုံးရှိတယ်။ အဲဒီပေါ်မှာ ယဇ်ကောင်တွေကို သတ်ကြတယ်။ အကုန်အစင် မီးရှို့ရာအလှူအတွက် စားပွဲလေးလုံးကို ဆစ်ထားတဲ့ကျောက်နဲ့ လုပ်ထားတယ်။ အဲဒီစားပွဲတွေက အလျားတစ်တောင်ခွဲ၊ အနံတစ်တောင်ခွဲ၊ အမြင့်တစ်တောင် ရှိတယ်။ အကုန်အစင် မီးရှို့ရာအလှူတွေနဲ့ ယဇ်ကောင်တွေကို သတ်တဲ့အခါသုံးတဲ့ ပစ္စည်းကိရိယာတွေကို အဲဒီစားပွဲတွေပေါ်မှာ တင်ကြတယ်။ အတွင်းနံရံပတ်လည်မှာ လက်လေးသစ်ကျယ်တဲ့ စင်တွေ ရိုက်ထားတယ်။ ပူဇော်သက္ကာအသားတွေကို စားပွဲတွေပေါ်မှာ တင်ကြတယ်။ အတွင်းတံခါးရဲ့အပြင်ဘက် အတွင်းရင်ပြင်ထဲမှာ သီချင်းသည်တွေအတွက် စားသောက်ခန်းတွေရှိတယ်။ အဲဒီစားသောက်ခန်းတွေက မြောက်ဘက်တံခါးနားမှာရှိပြီး တောင်ဘက်ကို မျက်နှာမူထားတယ်။ နောက်စားသောက်ခန်းတစ်ခုက အရှေ့ဘက်တံခါးနားမှာရှိပြီး မြောက်ဘက်ကို မျက်နှာမူထားတယ်။ သူက ကျွန်တော့်ကိုပြောတယ် တောင်ဘက်ကို မျက်နှာမူထားတဲ့ ဒီစားသောက်ခန်းက ဗိမာန်တော်မှာအမှုဆောင်ဖို့ တာဝန်ရထားတဲ့ ပုရောဟိတ်တွေအတွက်ပဲ။ မြောက်ဘက်ကို မျက်နှာမူထားတဲ့ စားသောက်ခန်းဟာ ပူဇော်ရာပလ္လင်မှာ အမှုဆောင်ဖို့ တာဝန်ရထားတဲ့ ပုရောဟိတ်တွေအတွက်ပဲ။ သူတို့ဟာ ယေဟောဝါရှေ့တော်မှာ အမှုဆောင်ဖို့ တာဝန်ရတဲ့ လေဝိအနွယ်ထဲက ဇာဒုတ်ရဲ့သားတွေ ဖြစ်တယ်။ အဲဒီနောက် အတွင်းတံတိုင်းကို တိုင်းတယ်။ အလျားအတောင် ၁၀၀၊ အနံအတောင် ၁၀၀ ရှိပြီး စတုရန်းပုံဖြစ်တယ်။ ဗိမာန်တော်ရှေ့မှာ ပူဇော်ရာပလ္လင် ရှိတယ်။ အဲဒီနောက် ကျွန်တော့်ကို ဗိမာန်တော်မုခ်ဦးဆီ ခေါ်လာတယ်။ မုခ်ဦးရဲ့ နံရံကပ်တိုင်ကို တိုင်းတဲ့အခါ ဘယ်ဘက်မှာ ထု ငါးတောင်၊ ညာဘက်မှာ ထု ငါးတောင် ရှိတယ်။ တံခါးအကျယ်က ဘယ်ဘက်မှာ သုံးတောင်၊ ညာဘက်မှာ သုံးတောင်ရှိတယ်။ မုခ်ဦးက အလျားအတောင် ၂၀၊ အနံ ၁၁ တောင် ရှိတယ်။ လှေကားထစ်တွေကို တက်လိုက်ရင် မုခ်ဦးကို ရောက်တယ်။ နံရံကပ်တိုင်တွေရဲ့ ဘေးတစ်ဖက်စီမှာ တိုင်မတစ်လုံးစီ ရှိတယ်။,26,Eze,40,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/40/
audio/nwt_26_Eze_BU_41.mp3,အဲဒီနောက် သူက ကျွန်တော့်ကို အပြင်ဘက် သန့်ရှင်းရာဌာနတော်ထဲ ခေါ်လာတယ်။ နံရံကပ်တိုင်တွေကို သူတိုင်းတဲ့အခါ ဘယ်ဘက်မှာ ထု ခြောက်တောင်၊ ညာဘက်မှာ ထု ခြောက်တောင် ရှိတယ်။ ဝင်ပေါက်က ဆယ်တောင် ကျယ်တယ်။ ဝင်ပေါက်နံရံတွေက တစ်ဘက်မှာ ငါးတောင်၊ နောက်တစ်ဘက်မှာ ငါးတောင် ရှိတယ်။ သန့်ရှင်းရာဌာနတော်ကို သူတိုင်းတဲ့အခါ အလျားအတောင် ၄၀၊ အနံအတောင် ၂၀ ရှိတယ်။ အဲဒီနောက် သူက အတွင်းခန်းကို ဝင်သွားတယ်။ ဝင်ပေါက်နံရံကပ်တိုင်ကို တိုင်းတဲ့အခါ ထု နှစ်တောင် ရှိတယ်။ ဝင်ပေါက်က ခြောက်တောင် ကျယ်တယ်။ ဝင်ပေါက်နံရံတွေက ခုနစ်တောင် ရှိတယ်။ အပြင်ဘက် သန့်ရှင်းရာဌာနတော်ဘေးက အဲဒီအခန်းကို တိုင်းတဲ့အခါ အလျားအတောင် ၂၀၊ အနံအတောင် ၂၀ ရှိတယ်။ ဒါဟာ အသန့်ရှင်းဆုံးအခန်းပဲ လို့ ကျွန်တော့်ကို သူပြောတယ်။ အဲဒီနောက် ဗိမာန်တော်နံရံကို သူတိုင်းတဲ့အခါ ထု ခြောက်တောင် ရှိတယ်။ ဗိမာန်တော်ပတ်လည်က ဘေးခန်းတွေဟာ လေးတောင် ကျယ်တယ်။ ဘေးခန်းတွေမှာ အထပ်သုံးထပ် ရှိတယ်။ တစ်ထပ်စီမှာ အခန်း ၃၀ ရှိတယ်။ ဗိမာန်တော်နံရံပတ်လည်မှာ ဆင့်တွေ တပ်ထားတယ်။ အဲဒီဆင့်တွေပေါ် ဘေးခန်းတွေရဲ့ ရက်မကို တင်ထားတယ်။ ဒါကြောင့် အဲဒီရက်မတွေက ဗိမာန်တော်နံရံကို ဖောက်ဝင်မနေဘူး။ ဗိမာန်တော်ရဲ့ ဘေးနှစ်ဖက်စလုံးမှာ ကြောင်လိမ်လှေကား ရှိတယ်။ ဘေးခန်းတွေဟာ အပေါ်ဘက်ကို တက်လာလေ ပိုကျယ်လာလေပဲ။ အောက်ထပ်ထက် အလယ်ထပ်က ပိုကျယ်တယ်။ အလယ်ထပ်ထက် အပေါ်ဆုံးထပ်က ပိုကျယ်တယ်။ ဗိမာန်တော်က ကြမ်းပြင်မြင့်ပေါ်မှာ တည်ရှိပြီး အဲဒီကြမ်းပြင်က ဘေးပတ်လည်မှာ အစွန်းထွက်နေတာကို ကျွန်တော်တွေ့တယ်။ ဘေးခန်းတွေရဲ့အုတ်မြစ်က ခြောက်တောင်ရှိတဲ့ ကျူရိုးတစ်ပြန်စာ မြင့်တယ်။ ဘေးခန်းတွေရဲ့ အပြင်ဘက်နံရံက ထုငါးတောင်ရှိတယ်။ ဘေးခန်းတွေရဲ့ ဘေးတစ်လျှောက်မှာ နေရာလွတ် ရှိတယ်။ အဲဒါကလည်း ဗိမာန်တော်ထဲမှာ အပါအဝင်ဖြစ်တယ်။ ဗိမာန်တော်နဲ့ စားသောက်ခန်းတွေကြား ဘေးနှစ်ဖက်စလုံးမှာ အတောင် ၂၀ ကျယ်တဲ့ နေရာလပ်ရှိတယ်။ ဘေးခန်းနဲ့ နေရာလွတ်ကြားမှာ မြောက်ဘက်မှာ ဝင်ပေါက်တစ်ခု၊ တောင်ဘက်မှာ ဝင်ပေါက်တစ်ခုရှိတယ်။ ပတ်လည်မှာရှိတဲ့ အဲဒီနေရာလွတ်က ငါးတောင် ကျယ်တယ်။ နေရာလပ်ရဲ့ကပ်လျက် အနောက်ဘက်အဆောက်အအုံဟာ အနံအတောင် ၇၀၊ အလျားအတောင် ၉၀ ရှိတယ်။ အဲဒီအဆောက်အအုံရဲ့ ပတ်လည်နံရံက ထု ငါးတောင်ရှိတယ်။ အဲဒီနောက် ဗိမာန်တော်ကို သူတိုင်းတဲ့အခါ အလျားအတောင် ၁၀၀ ရှိတယ်။ နေရာလပ်၊ အနောက်ဘက်အဆောက်အအုံနဲ့ နံရံကို ပေါင်းလိုက်ရင် အလျားအတောင် ၁၀၀ ရှိတယ်။ အရှေ့ဘက်ကို မျက်နှာမူထားတဲ့ ဗိမာန်တော်မျက်နှာစာနဲ့ နေရာလပ်ကို ပေါင်းလိုက်ရင် အတောင် ၁၀၀ ရှိတယ်။ နေရာလပ်ကို မျက်နှာမူထားတဲ့ အနောက်ဘက် အဆောက်အအုံနဲ့ ဘေးနှစ်ဖက်က စင်္ကြံတွေကို တိုင်းတဲ့အခါ အတောင် ၁၀၀ ရှိတယ်။ အပြင်ဘက် သန့်ရှင်းရာဌာန၊ အတွင်းဘက် သန့်ရှင်းရာဌာနနဲ့ မုခ်ဦးတွေကို တိုင်းတယ်။ အဲဒီနေရာသုံးခုမှာရှိတဲ့ စင်္ကြံတွေ၊ တံခါးခုံတွေ၊ အပြင်နံရံဘက်ကို ဘောင်အဆင့်ဆင့် ကျဉ်းသွားတဲ့ ပြတင်းပေါက်တွေကိုလည်း တိုင်းတယ်။ တံခါးခုံနားမှာ ကြမ်းပြင်ကနေ ပြတင်းပေါက်အထိ သစ်သားမှန်ကူကွက် ဖော်ထားတယ်။ ပြတင်းပေါက်တွေကိုလည်း မှန်ကူကွက်ဖော်ထားတယ်။ ဝင်ပေါက်ရဲ့အပေါ်ဘက်၊ ဗိမာန်တော်ရဲ့ အတွင်းခန်းနဲ့ အပြင်ဘက်၊ ပတ်လည်နံရံတစ်ခုလုံးကိုလည်း တိုင်းတယ်။ အဲဒီမှာ ခေရုဗိမ်ရုပ်တွေ၊ စွန်ပလွံပင်ပုံတွေ ထွင်းထားတယ်။ ခေရုဗိမ်ရုပ် နှစ်ခုကြားမှာ စွန်ပလွံပင် တစ်ပင်စီရှိတယ်။ ခေရုဗိမ်ရုပ်တွေမှာ မျက်နှာနှစ်ခုရှိတယ်။ လူမျက်နှာက တစ်ဖက်မှာရှိတဲ့ စွန်ပလွံပင်ဘက်ကို လှည့်ထားတယ်။ ခြင်္သေ့မျက်နှာက နောက်တစ်ဖက်မှာရှိတဲ့ စွန်ပလွံပင်ဘက်ကို လှည့်ထားတယ်။ ဗိမာန်တော်တစ်ခုလုံးမှာ အဲဒီလိုပုံတွေ ထွင်းထားတယ်။ ကြမ်းပြင်ကနေ ဝင်ပေါက်အပေါ်နားအထိ သန့်ရှင်းရာဌာနတော်နံရံမှာ ခေရုဗိမ်ရုပ်တွေနဲ့ စွန်ပလွံပင်ပုံတွေ ထွင်းထားတယ်။ သန့်ရှင်းရာဌာနတော်ရဲ့ တံခါးတိုင်တွေက စတုရန်းပုံရှိတယ်။ အသန့်ရှင်းဆုံးအခန်းရှေ့မှာ၊ အမြင့်သုံးတောင်၊ အလျားနှစ်တောင်ရှိတဲ့ သစ်သားပလ္လင်လိုမျိုး ရှိနေတယ်။ အဲဒီပလ္လင်မှာ ထောင့်တိုင်တွေ ရှိတယ်။ ပလ္လင်အောက်ခြေနဲ့ ဘေးတွေကို သစ်သားနဲ့လုပ်ထားတယ်။ ဒါဟာ ယေဟောဝါရှေ့တော်က စားပွဲပဲ လို့ သူပြောတယ်။ အပြင်ဘက် သန့်ရှင်းရာဌာနနဲ့ အသန့်ရှင်းဆုံးအခန်းမှာ တံခါးနှစ်ချပ်စီ ရှိတယ်။ တံခါးတစ်ချပ်မှာ တံခါးရွက်နှစ်ရွက်စီ ရှိတယ်။ သန့်ရှင်းရာဌာနတော်ရဲ့ တံခါးတွေပေါ်မှာ နံရံပေါ်မှာလိုပဲ ခေရုဗိမ်ရုပ်တွေနဲ့ စွန်ပလွံပင်ပုံတွေ ထွင်းထုထားတယ်။ မုခ်ဦးမျက်နှာစာပေါ်မှာ အပြင်ဘက် ထွက်နေတဲ့ သစ်သားအမိုးဘောင် ရှိတယ်။ မုခ်ဦးဘေးနှစ်ဖက်မှာ၊ ဗိမာန်တော်ရဲ့ ဘေးခန်းတွေ တစ်လျှောက်မှာ၊ သစ်သားအမိုးဘောင်တစ်လျှောက်ရဲ့ အောက်မှာ အပြင်ဘက်ကို ဘောင်အဆင့်ဆင့် ကျဉ်းသွားတဲ့ ပြတင်းပေါက်တွေ၊ စွန်ပလွံပင်ပုံတွေ ရှိတယ်။,26,Eze,41,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/41/
audio/nwt_26_Eze_BU_42.mp3,အဲဒီနောက် သူက ကျွန်တော့်ကို မြောက်ဘက် အပြင်ရင်ပြင်ဆီ ခေါ်သွားတယ်။ ပြီးတော့ ကပ်လျက်အဆောက်အအုံရဲ့ မြောက်ဘက်၊ နေရာလပ်ရဲ့ဘေးက စားသောက်ဆောင်ဆီ ခေါ်သွားတယ်။ အဲဒီစားသောက်ဆောင်ရဲ့ မြောက်ဘက်ဝင်ပေါက်ရှိတဲ့ အခြမ်းက အလျားအတောင် ၁၀၀ ရှိတယ်။ အဲဒီစားသောက်ဆောင်က အနံအတောင် ၅၀ ရှိတယ်။ အဲဒီစားသောက်ဆောင်က အတွင်းရင်ပြင်မှာရှိတဲ့ အတောင် ၂၀ ကျယ်တဲ့ နေရာလပ်နဲ့ အပြင်ရင်ပြင်ရဲ့ ကျောက်ခင်းစင်္ကြံကြားမှာ ရှိတယ်။ စားသောက်ဆောင်စင်္ကြံတွေက မျက်နှာချင်းဆိုင်ရှိပြီး သုံးထပ်မြင့်တယ်။ စားသောက်ခန်းတွေရှေ့မှာ ၁၀ တောင် ကျယ်ပြီး အတောင် ၁၀၀ ရှည်တဲ့ အတွင်းလျှောက်လမ်းတစ်ခု ရှိတယ်။ စားသောက်ခန်း ဝင်ပေါက်တွေက မြောက်ဘက်ကို လှည့်ထားတယ်။ စင်္ကြံတွေက အတွင်းဘက်ကို ဆုတ်သွားတဲ့အတွက် အပေါ်ဆုံးထပ် စားသောက်ခန်းတွေဟာ အောက်ထပ်နဲ့ အလယ်ထပ် စားသောက်ခန်းတွေထက် ပိုကျဉ်းတယ်။ စားသောက်ခန်းတွေက သုံးထပ်မြင့်ပေမဲ့ ရင်ပြင်တွေမှာလို တိုင်တွေ မရှိဘူး။ ဒါကြောင့် အပေါ်ဆုံးထပ်ရဲ့ ကြမ်းပြင်က အောက်ထပ်နဲ့ အလယ်ထပ်တွေထက် ပိုကျဉ်းတယ်။ အပြင်ရင်ပြင်ဘက်ခြမ်းမှာရှိတဲ့ စားသောက်ခန်းတွေနားက အပြင်ဘက် ကျောက်တံတိုင်းဟာ တစ်ဘက်ခြမ်းမှာရှိတဲ့ စားသောက်ခန်းတွေကို မျက်နှာမူထားပြီး အတောင် ၅၀ ရှိတယ်။ အပြင်ရင်ပြင်ဘက်ခြမ်းမှာရှိတဲ့ စားသောက်ခန်းတွေက အတောင် ၅၀ ရှိတယ်။ သန့်ရှင်းရာဌာနတော်ဘက်ခြမ်းမှာရှိတဲ့ စားသောက်ခန်းတွေက အတောင် ၁၀၀ ရှိတယ်။ စားသောက်ခန်းတွေရဲ့ အရှေ့ဘက်မှာအဝင်လမ်းရှိတယ်။ အပြင်ရင်ပြင်ကနေ အဲဒီစားသောက်ခန်းတွေကို အဲဒီလမ်းက ဝင်လို့ရတယ်။ တောင်ဘက်မှာလည်း စားသောက်ခန်းတွေ ရှိတယ်။ အဲဒီစားသောက်ခန်းတွေက နေရာလပ်နဲ့အဆောက်အအုံနားမှာ၊ အရှေ့ဘက်မှာရှိတဲ့ ကျောက်တံတိုင်း အတွင်းဘက်မှာ ရှိတယ်။ အဲဒီစားသောက်ခန်းတွေဟာ မြောက်ဘက်က စားသောက်ခန်းတွေနဲ့ အလျား၊ အနံ၊ ဝင်ပေါက်ထွက်ပေါက်၊ ဖွဲ့စည်းပုံတွေ တူညီကြပြီး အရှေ့မှာ လျှောက်လမ်းတစ်ခု ရှိတယ်။ ဝင်ပေါက်တွေဟာ၊ တောင်ဘက်ကို မျက်နှာမူထားတဲ့ စားသောက်ခန်းဝင်ပေါက်တွေနဲ့ တူတယ်။ လျှောက်လမ်းရဲ့အစ၊ အရှေ့ဘက် ကပ်လျက်ကျောက်တံတိုင်းမှာ ဝင်ပေါက်တစ်ခု ရှိတယ်။ ကျွန်တော့်ကို သူပြောတယ် နေရာလပ်ဘေးမှာရှိတဲ့ မြောက်ဘက် စားသောက်ခန်းတွေနဲ့ တောင်ဘက် စားသောက်ခန်းတွေဟာ သန့်ရှင်းတဲ့ စားသောက်ခန်းတွေပဲ။ အဲဒီမှာ ယေဟောဝါရှေ့ကိုလာတဲ့ ပုရောဟိတ်တွေက အသန့်ရှင်းဆုံးအလှူတွေကို စားကြတယ်။ သန့်ရှင်းတဲ့နေရာဖြစ်လို့ အသန့်ရှင်းဆုံး အလှူတွေဖြစ်တဲ့ ကောက်နှံအလှူ၊ အပြစ်ဖြေရာအလှူ၊ ဒုစရိုက်ဖြေရာအလှူတွေကို အဲဒီမှာ ထားကြတယ်။ ပုရောဟိတ်တွေက သန့်ရှင်းရာဌာနတော်ထဲ ဝင်လာပြီးနောက် အမှုဆောင်တုန်းဝတ်ခဲ့တဲ့ အဝတ်တွေကို မချွတ်ဘဲ အပြင်ရင်ပြင်ကို မထွက်သွားရဘူး။ သန့်ရှင်းတဲ့အဝတ်တွေ ဖြစ်လို့ပဲ။ လူအများ ဝင်ထွက်ခွင့်ရှိတဲ့နေရာကို သွားမယ်ဆိုရင် တခြားအဝတ်တွေကို လဲဝတ်ရမယ်။ သူဟာ ဗိမာန်တော်ဧရိယာရဲ့ အတွင်းဘက်ကို တိုင်းပြီးတဲ့နောက် အရှေ့ဘက် မျက်နှာမူထားတဲ့ တံခါးကနေ အပြင်ဘက်ဆီ ကျွန်တော့်ကို ခေါ်သွားတယ်။ ပြီးတဲ့နောက် ဧရိယာတစ်ခုလုံးကို တိုင်းတယ်။ အရှေ့ဘက်ခြမ်းကို တိုင်းစရာကျူရိုးနဲ့ သူတိုင်းတဲ့အခါ ဒီဘက်ထိပ်ကနေ ဟိုဘက်ထိပ်အထိ ကျူရိုးအပြန် ၅၀၀ ရှိတယ်။ မြောက်ဘက်ခြမ်းကို တိုင်းတဲ့အခါ ကျူရိုးအပြန် ၅၀၀ ရှိတယ်။ တောင်ဘက်ခြမ်းကို တိုင်းတဲ့အခါ ကျူရိုးအပြန် ၅၀၀ ရှိတယ်။ အနောက်ဘက်ခြမ်းကို သွားပြီး တိုင်းတဲ့အခါ ကျူရိုးအပြန် ၅၀၀ ရှိတယ်။ အဲဒီဧရိယာရဲ့ လေးဖက်စလုံးကို သူတိုင်းတယ်။ ပတ်လည်တံတိုင်းက အလျား ကျူရိုးအပြန် ၅၀၀၊ အနံ ကျူရိုးအပြန် ၅၀၀ ရှိတယ်။ အဲဒီတံတိုင်းက သန့်ရှင်းတဲ့မြေနဲ့ လူအများနဲ့ဆိုင်တဲ့မြေကို ပိုင်းခြားထားတယ်။,26,Eze,42,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/42/
audio/nwt_26_Eze_BU_43.mp3,အဲဒီနောက် သူက အရှေ့ဘက် မျက်နှာမူထားတဲ့ တံခါးဆီ ကျွန်တော့်ကို ခေါ်သွားတယ်။ အဲဒီမှာ အစ္စရေးတို့ ဘုရားသခင်ရဲ့ ဘုန်းအသရေဟာ အရှေ့ဘက်ကနေ ပေါ်ထွက်လာတာကို ကျွန်တော်မြင်တယ်။ အသံတော်ဟာ ရေလုံးကြီးရဲ့အသံနဲ့ တူတယ်။ ကမ္ဘာမြေဟာ ဘုရားဘုန်းအသရေကြောင့် ထွန်းလင်းနေတယ်။ မြင်နေရတဲ့အရာက မြို့ကိုဖျက်ဆီးဖို့ ကျွန်တော် လာချိန်တုန်းက မြင်ခဲ့ရတဲ့ စိတ်အာရုံနဲ့ အတူတူပဲ။ ခေဗာမြစ်နားမှာ ကျွန်တော် မြင်ခဲ့ရတာနဲ့ တူတယ်။ ဒါနဲ့ ကျွန်တော် မြေပေါ်ပျပ်ဝပ်လိုက်တယ်။ ယေဟောဝါရဲ့ ဘုန်းအသရေက အရှေ့ဘက်ကို မျက်နှာမူထားတဲ့ တံခါးကိုဖြတ်ပြီး ဗိမာန်တော်ထဲ ဝင်သွားတယ်။ အဲဒီအခါ စွမ်းအားတော်က ကျွန်တော့်ကို ဆွဲထူပြီး အတွင်းရင်ပြင်ထဲခေါ်သွားတယ်။ ဗိမာန်တော်ထဲမှာ ယေဟောဝါရဲ့ ဘုန်းအသရေ ပြည့်နေတာကို မြင်လိုက်ရတယ်။ အဲဒီနောက် ဗိမာန်တော်ထဲကနေ ကျွန်တော့်ကို စကားပြောတဲ့ အသံတစ်သံ ကြားလိုက်တယ်။ အဲဒီလူက ကျွန်တော့်အနား လာရပ်ပြီး၊ ပြောတယ် လူသား၊ ဒီနေရာဟာ ငါ့ရာဇပလ္လင်တည်ရာ၊ ငါခြေချတဲ့နေရာပဲ။ ဒီနေရာမှာ အစ္စရေးတွေနဲ့အတူ ငါထာဝစဉ် စံမြန်းမယ်။ အစ္စရေးအမျိုးနဲ့ သူတို့ရဲ့ဘုရင်တွေက ရုပ်တုကိုးကွယ်ခြင်း အားဖြင့်၊ သက်မဲ့ဘုရင်တွေရဲ့ အလောင်းတွေအားဖြင့် သန့်ရှင်းမြင့်မြတ်တဲ့ ငါ့နာမည်ကို ညစ်ညူးစေတော့မှာ မဟုတ်ဘူး။ သူတို့ရဲ့တံခါးခုံကို ငါ့တံခါးခုံဘေးမှာ၊ သူတို့ရဲ့တံခါးတိုင်ကို ငါ့တံခါးတိုင်ဘေးမှာ ထားကြတယ်။ သူတို့နဲ့ငါ့ကြားမှာ နံရံတစ်ခုပဲ ခြားတယ်။ သူတို့က အဲဒီလို ရွံမုန်းဖွယ်ရာတွေလုပ်ပြီး သန့်ရှင်းမြင့်မြတ်တဲ့ ငါ့နာမည်ကို ညစ်ညူးစေခဲ့တယ်။ ဒါကြောင့် သူတို့ကို ငါအမျက်ထွက်ပြီး အစတုံး ဖျက်ဆီးခဲ့တယ်။ အခု သူတို့က ရုပ်တုကိုးကွယ်တာတွေ၊ ဘုရင်အဖြစ်ကိုးကွယ်တဲ့ ရုပ်တုတွေကို ငါ့ဆီကနေ ဖယ်ရှားကြပါစေ။ ဒါဆိုရင်တော့ သူတို့နဲ့အတူ ငါ ထာဝစဉ် စံမြန်းမယ်။ လူသား၊ မင်းကတော့ အစ္စရေးအမျိုးကို ဗိမာန်တော်ရဲ့ ပုံစံအကြောင်း ပြောပြလိုက်ပါ။ ဒါမှ လုပ်ခဲ့တဲ့အမှားတွေကြောင့် သူတို့ အရှက်ရလိမ့်မယ်။ ဗိမာန်တော်ရဲ့ အတိုင်းအထွာပုံစံကို သူတို့ လေ့လာရမယ်။ သူတို့လုပ်ခဲ့တာတွေကြောင့် အရှက်ရတယ်ဆိုရင် ဗိမာန်တော်ရဲ့ ကြမ်းခင်းပုံစံ၊ စီစဉ်ဖွဲ့စည်းပုံနဲ့ ထွက်ပေါက်ဝင်ပေါက်တွေအကြောင်း သူတို့ကို ပြောပြလိုက်ပါ။ ဗိမာန်တော်ရဲ့ ကြမ်းခင်းပုံစံနဲ့ စည်းမျဉ်းတွေ၊ ပညတ်တွေကိုပြပြီး သူတို့ရှေ့မှာ ရေးချပါ။ ဒါမှ သူတို့က အဲဒီကြမ်းခင်းပုံစံအားလုံးကို အသေအချာ လေ့လာပြီး သက်ဆိုင်ရာစည်းမျဉ်းတွေကို လိုက်နာနိုင်လိမ့်မယ်။ ဒါဟာ ဗိမာန်တော်နဲ့ဆိုင်တဲ့ ပညတ်ပဲ။ တောင်ထိပ်ပတ်လည်က နယ်မြေတစ်ခုလုံးဟာ အသန့်ရှင်းဆုံးနေရာ ဖြစ်တယ်။ ဒါဟာ ဗိမာန်တော်နဲ့ဆိုင်တဲ့ ပညတ်ပဲ။ ပူဇော်ရာပလ္လင်ရဲ့ အတိုင်းအတာတွေကတော့ ပူဇော်ရာပလ္လင်အောက်ခြေက အမြင့်တစ်တောင်၊ အကျယ်တစ်တောင် ရှိတယ်။ (တစ်တောင်စီကို လက်လေးသစ် တိုးထားတယ်။) အောက်ခြေပတ်လည်အစွန်းမှာရှိတဲ့ အနားကွပ်က တစ်ထွာ မြင့်တယ်။ ဒါဟာ ပူဇော်ရာပလ္လင်အောက်ခြေပဲ။ အဲဒီအောက်ခြေကနေ ပထမအဆင့်အထိ တိုင်းတဲ့အခါ အမြင့်နှစ်တောင်၊ အကျယ်တစ်တောင် ရှိတယ်။ ပထမအဆင့်ကနေ ဒုတိယအဆင့်အထိ အမြင့်လေးတောင်၊ အကျယ်တစ်တောင် ရှိတယ်။ ပူဇော်ရာပလ္လင်မီးဖိုက အမြင့်လေးတောင် ရှိတယ်။ ပလ္လင်မီးဖိုမှာ ဦးချိုအတက် လေးခု ရှိတယ်။ ပလ္လင်မီးဖိုဟာ အလျား ၁၂ တောင်၊ အနံ ၁၂ တောင်၊ စတုရန်းပုံ ဖြစ်တယ်။ ဒုတိယအဆင့်ရဲ့ အနားလေးဖက်က အလျား ၁၄ တောင်၊ အနံ ၁၄ တောင် ရှိတယ်။ ပတ်လည်အနားကွပ်က တစ်တောင်ရဲ့တစ်ဝက် ရှိတယ်။ အောက်ခြေက လေးဖက်စလုံးမှာ တစ်တောင်စီ ရှိတယ်။ လှေကားထစ်တွေက အရှေ့ဘက်ကို မျက်နှာမူထားတယ်။ အဲဒီနောက် သူက ကျွန်တော့်ကို ပြောတယ် လူသား၊ အချုပ်အခြာအာဏာပိုင်ရှင် ယေဟောဝါ ပြောတာက ဒါတွေဟာ ပူဇော်ရာပလ္လင်ကို ဆောက်တဲ့အခါ လိုက်နာရမယ့် ညွှန်ကြားချက်တွေပဲ။ ဒါမှ ပူဇော်ရာပလ္လင်ပေါ်မှာ အကုန်အစင် မီးရှို့ရာအလှူတွေ ပူဇော်ပြီး သွေးကို ဖျန်းနိုင်မယ်။ အချုပ်အခြာအာဏာပိုင်ရှင် ယေဟောဝါ ပြောတာက တိရစ္ဆာန်အုပ်ထဲက နွားထီးပျိုတစ်ကောင်ကို အပြစ်ဖြေရာအလှူအဖြစ် ပူဇော်ဖို့ ဇာဒုတ်ရဲ့သားမြေးတွေကို မင်းပေးရမယ်။ သူတို့ဟာ ငါ့ရှေ့ကိုလာပြီး အမှုဆောင်မယ့် လေဝိအနွယ် ပုရောဟိတ်တွေပဲ။ ပူဇော်ရာပလ္လင်ကို အပြစ်စင်ကြယ်စေဖို့၊ ပူဇော်ရာပလ္လင်အတွက် အပြစ်ဖြေပေးဖို့ သွေးတချို့ကို ယူပြီး ပလ္လင်ဦးချိုအတက် လေးခုပေါ်မှာ၊ ဒုတိယအဆင့်ရဲ့ ထောင့်လေးထောင့်မှာ၊ ပတ်လည်အနားကွပ်တွေပေါ်မှာ သုတ်ရမယ်။ အဲဒီနောက် အပြစ်ဖြေရာအလှူ နွားထီးပျိုကို ယူပြီး သန့်ရှင်းရာဌာနတော် အပြင်ဘက်၊ ဗိမာန်တော်ရဲ့ သတ်မှတ်ထားတဲ့နေရာမှာ မီးရှို့ရမယ်။ ဒုတိယနေ့မှာ အနာအဆာမရှိတဲ့ ဆိတ်ထီးတစ်ကောင်ကို အပြစ်ဖြေရာအလှူအဖြစ် ပူဇော်ရမယ်။ ပူဇော်ရာပလ္လင်ကို နွားထီးပျိုရဲ့သွေးနဲ့ အပြစ်စင်ကြယ်စေခဲ့သလို ဒီဆိတ်ထီးရဲ့သွေးနဲ့ အပြစ်စင်ကြယ်စေရမယ်။ ပူဇော်ရာပလ္လင်ကို အပြစ်စင်ကြယ်စေပြီးနောက် တိရစ္ဆာန်အုပ်ထဲက အနာအဆာမရှိတဲ့ နွားထီးပျိုတစ်ကောင်၊ သိုးအုပ်ထဲက အနာအဆာမရှိတဲ့ သိုးထီးတစ်ကောင်ကို မင်း ပူဇော်ရမယ်။ အဲဒီအကောင်တွေကို ယေဟောဝါဆီ ပူဇော်ရမယ်။ ပုရောဟိတ်တွေက အဲဒီအကောင်တွေပေါ် ဆားဖြူးပြီး အကုန်အစင် မီးရှို့ရာအလှူအဖြစ် ယေဟောဝါဆီ ပူဇော်ရမယ်။ အပြစ်ဖြေရာအလှူအဖြစ် တစ်ရက်ကို ဆိတ်ထီးတစ်ကောင်စီ ခုနစ်ရက်ပတ်လုံး ပူဇော်ရမယ်။ နွားထီးပျိုတစ်ကောင်နဲ့ သိုးထီးတစ်ကောင်ကိုလည်း ပူဇော်ရမယ်။ အနာအဆာမရှိတဲ့ တိရစ္ဆာန်တွေကို ပူဇော်ရမယ်။ ခုနစ်ရက်ပတ်လုံး ပူဇော်ရာပလ္လင်အတွက် အပြစ်ဖြေပေးရမယ်။ ပူဇော်ရာပလ္လင်ကို စင်ကြယ်စေပြီး အဆင်သင့်ဖြစ်စေရမယ်။ ခုနစ်ရက်စေ့ပြီးတဲ့နောက် ရှစ်ရက်မြောက်နေ့ကစပြီး နောက်ပိုင်းမှာ ပုရောဟိတ်တွေက အကုန်အစင် မီးရှို့ရာအလှူတွေ၊ မိတ်သဟာယ ပူဇော်သက္ကာတွေကို ပလ္လင်ပေါ်မှာ ပူဇော်ကြလိမ့်မယ်။ ငါလည်း မင်းတို့ကို နှစ်သက်လက်ခံမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။,26,Eze,43,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/43/
audio/nwt_26_Eze_BU_44.mp3,သူက သန့်ရှင်းရာဌာနတော်ရဲ့ အရှေ့ဘက် မျက်နှာမူထားတဲ့ အပြင်တံခါးဆီ ကျွန်တော့်ကို ပြန်ခေါ်သွားတယ်။ အဲဒီတံခါးဟာ ပိတ်နေတယ်။ အဲဒီနောက် ယေဟောဝါက ကျွန်တော့်ကို ပြောတယ် ဒီတံခါး အမြဲပိတ်နေလိမ့်မယ်။ လုံးဝ မဖွင့်ရဘူး။ အစ္စရေးတို့ရဲ့ဘုရား ယေဟောဝါဝင်တဲ့ တံခါးဖြစ်လို့ ဒီတံခါးထဲ ဘယ်သူမှ မဝင်ရဘူး။ တံခါးကို အမြဲပိတ်ထားရမယ်။ ဒါပေမဲ့ အကြီးအမှူးကတော့ ယေဟောဝါရှေ့တော်မှာ ဆက်သထားတဲ့မုန့်ကို စားဖို့ ဒီတံခါးမှာ ထိုင်ရလိမ့်မယ်။ သူဟာ အကြီးအမှူးဖြစ်လို့ပဲ။ တံခါးမုခ်ဦးကနေ ဝင်ထွက်လိမ့်မယ်။ အဲဒီနောက် သူက ကျွန်တော့်ကို မြောက်ဘက်တံခါးကနေ ဗိမာန်တော်အရှေ့ဘက်ကို ခေါ်သွားတယ်။ ကျွန်တော်ကြည့်လိုက်တော့ ယေဟောဝါရဲ့ ဗိမာန်တော်မှာ ယေဟောဝါရဲ့ ဘုန်းအသရေ ပြည့်နေတာကို တွေ့ရတယ်။ ဒါနဲ့ ကျွန်တော် မြေပေါ် ပျပ်ဝပ်လိုက်တယ်။ အဲဒီနောက် ယေဟောဝါက ကျွန်တော့်ကို ပြောတယ် လူသား၊ အာရုံစိုက်ပါ။ အသေအချာ ကြည့်ပါ။ ယေဟောဝါရဲ့ ဗိမာန်တော်နဲ့ပတ်သက်တဲ့ စည်းမျဉ်းတွေ၊ ပညတ်တွေအကြောင်း ငါပြောသမျှကို ဂရုတစိုက် နားထောင်ပါ။ ဗိမာန်တော် အဝင်လမ်းနဲ့ သန့်ရှင်းရာဌာနတော် ထွက်ပေါက်တွေကို အသေအချာ အာရုံစိုက်ပါ။ ပုန်ကန်တတ်တဲ့ အစ္စရေးအမျိုးကို မင်း ပြောလိုက်ပါ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးအမျိုး၊ မင်းတို့ရဲ့ ရွံစရာအကျင့်တွေဟာ လွန်လွန်းနေပြီ။ အရေဖျားမဖြတ်ထားတဲ့၊ စိတ်နှလုံး စင်ကြယ်အောင် မလုပ်ထားတဲ့ တိုင်းတစ်ပါးသားတွေကို သန့်ရှင်းရာဌာနတော်ထဲ မင်းတို့ခေါ်လာတဲ့အတွက် သူတို့က ဗိမာန်တော်ကို ညစ်ညူးစေကြပြီ။ မင်းတို့က ရွံစရာအကျင့်တွေ ကျင့်ပြီး ငါ့ပဋိညာဉ်ကို ချိုးဖောက်နေလျက်နဲ့ မုန့်တွေ၊ အဆီတွေ၊ သွေးတွေကို ငါ့ဆီ ဆက်သနေတယ်။ ငါ့ရဲ့သန့်ရှင်းတဲ့အရာတွေကို မင်းတို့ မထိန်းသိမ်းကြဘူး။ အဲဒီအစား သန့်ရှင်းရာဌာနတော်နဲ့ဆိုင်တဲ့ တာဝန်တွေကို လုပ်ဆောင်ဖို့ တခြားလူတွေကို ခန့်ထားတယ်။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးပြည်မှာ နေထိုင်ပေမဲ့ အရေဖျားမဖြတ်ထားတဲ့၊ စိတ်နှလုံး စင်ကြယ်အောင် မလုပ်ထားတဲ့ တိုင်းတစ်ပါးသား တစ်ယောက်မှ သန့်ရှင်းရာဌာနတော်ထဲ မဝင်ရဘူး။ ရွံမုန်းဖွယ်ရုပ်တုတွေနောက် လိုက်ပြီး ငါ့ဆီကနေ လမ်းလွဲသွားတဲ့ အစ္စရေးတွေလိုပဲ လေဝိအမျိုးသားတွေလည်း ငါ့ဆီကနေ လမ်းလွဲခဲ့ကြတယ်။ ဒါကြောင့် သူတို့ဟာ အပြစ်ရဲ့အကျိုးဆက်ကို ခံရလိမ့်မယ်။ အဲဒီနောက် သူတို့ဟာ သန့်ရှင်းရာဌာနတော်မှာ အမှုဆောင်သူတွေ ဖြစ်လာမယ်။ ဗိမာန်တော်ရဲ့ တံခါးတွေကို ကြီးကြပ်ပြီး ဗိမာန်တော်မှာ အမှုဆောင်လိမ့်မယ်။ လူတွေအတွက် အကုန်အစင် မီးရှို့ရာအလှူတွေ၊ ပူဇော်သက္ကာတွေကို သတ်လိမ့်မယ်။ လူတွေရှေ့မှာ ရပ်ပြီး လူတွေအတွက် အမှုဆောင်ကြလိမ့်မယ်။ သူတို့ဟာ ရွံမုန်းဖွယ်ရုပ်တုတွေရှေ့မှာ လူတွေအတွက် အမှုဆောင်ခဲ့တဲ့အပြင် အစ္စရေးအမျိုးကို အပြစ်ကျူးလွန်စေတဲ့ ဆူးငြောင့်ခလုတ် ဖြစ်ခဲ့တယ်။ ဒါကြောင့် သူတို့ကို ဒဏ်ပေးဖို့ လက်ကိုမြှောက်ပြီး ငါကျိန်ဆိုခဲ့တယ်။ အပြစ်ရဲ့အကျိုးဆက်ကို သူတို့ခံရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ သူတို့က ပုရောဟိတ်တွေအဖြစ် အမှုဆောင်ဖို့ ငါ့ရှေ့ကိုလာကြမှာ မဟုတ်ဘူး။ ငါ့ရဲ့သန့်ရှင်းတဲ့အရာ၊ အသန့်ရှင်းဆုံးအရာတွေ အနားကိုလည်း လာကြမှာ မဟုတ်ဘူး။ လုပ်ခဲ့တဲ့ ရွံစရာအကျင့်တွေကြောင့် သူတို့ အရှက်ကွဲရလိမ့်မယ်။ ဒါပေမဲ့ ဗိမာန်တော်ကို ထိန်းသိမ်းစောင့်ရှောက်ဖို့ သူတို့ကို ငါတာဝန်ပြန်ပေးမယ်။ ဗိမာန်တော်လုပ်ငန်းနဲ့ အဲဒီမှာလုပ်ရမယ့် တာဝန်အားလုံးကို ပြန်လုပ်ဆောင်စေမယ်။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးအမျိုးက ငါ့ဆီကနေ လမ်းလွဲခဲ့ပေမဲ့ လေဝိအနွယ် ပုရောဟိတ်တွေဖြစ်တဲ့ ဇာဒုတ်ရဲ့သားတွေကတော့ သန့်ရှင်းရာဌာနတော်ရဲ့ တာဝန်တွေကို ထမ်းဆောင်ခဲ့တယ်။ ဒါကြောင့် သူတို့က ငါ့ရှေ့ကိုလာပြီး အမှုဆောင်ရလိမ့်မယ်။ ငါ့ရှေ့မှာရပ်ပြီး အဆီတွေ၊ သွေးတွေကို ငါ့ဆီ ပူဇော်ရလိမ့်မယ်။ ငါ့အတွက် အမှုဆောင်ဖို့ သန့်ရှင်းရာဌာနတော်ထဲ သူတို့ပဲ ဝင်လာရမယ်။ ငါ့စားပွဲနားလာပြီး သူတို့ရဲ့တာဝန်တွေကို ထမ်းဆောင်ရလိမ့်မယ်။ သူတို့က အတွင်းရင်ပြင်ရဲ့ တံခါးထဲ ဝင်တဲ့အခါ ချည်ထည်ကို ဝတ်ရမယ်။ အတွင်းရင်ပြင်ရဲ့ တံခါးမှာဖြစ်စေ၊ အတွင်းထဲမှာဖြစ်စေ အမှုဆောင်တဲ့အခါ သိုးမွေးထည်ကို လုံးဝမဝတ်ရဘူး။ ချည်ထည်ခေါင်းပေါင်းကို ပေါင်းရမယ်။ ချည်ထည် အတွင်းခံဘောင်းဘီကို ဝတ်ရမယ်။ ချွေးထွက်စေတဲ့အထည်ကို မဝတ်ရဘူး။ သူတို့က လူတွေရှိနေတဲ့ အပြင်ရင်ပြင်ကို ထွက်မယ်ဆိုရင် အမှုဆောင်တုန်းက ဝတ်ခဲ့တဲ့ အဝတ်တွေကို ချွတ်ပြီး သန့်ရှင်းတဲ့ စားသောက်ခန်းတွေမှာ ထားခဲ့ရမယ်။ အဲဒီနောက် တခြားအဝတ်တွေကို လဲဝတ်ရမယ်။ မလဲရင် အဲဒီအဝတ်တွေကြောင့် လူတွေဆီ သန့်ရှင်းမြင့်မြတ်မှု ကူးစက်သွားလိမ့်မယ်။ သူတို့ ခေါင်းတုံး မတုံးရဘူး။ ဆံပင်အရှည် မထားရဘူး။ ဆံပင်ကို သပ်သပ်ရပ်ရပ် ထားရမယ်။ ပုရောဟိတ်တွေက အတွင်းရင်ပြင်ထဲ ဝင်တဲ့အခါ စပျစ်ဝိုင် မသောက်ရဘူး။ မုဆိုးမကိုဖြစ်စေ၊ တစ်ခုလပ်ကိုဖြစ်စေ မယူရဘူး။ အစ္စရေးအမျိုးထဲက အပျိုစင်ကိုဖြစ်စေ၊ ပုရောဟိတ်နဲ့ အိမ်ထောင်ပြုဖူးတဲ့ မုဆိုးမကိုဖြစ်စေ လက်ထပ်နိုင်တယ်။ သူတို့က ငါ့လူတွေကို သန့်ရှင်းမြင့်မြတ်တဲ့အရာနဲ့ သာမန်အရာကို ခွဲခြားသိအောင် သွန်သင်ပေးရမယ်။ မသန့်ရှင်းတဲ့အရာနဲ့ သန့်ရှင်းတဲ့အရာကို ခွဲခြားသိအောင် သင်ပေးရမယ်။ သူတို့က တရားရေးကိစ္စတွေကို စီရင်ဆုံးဖြတ်တဲ့အခါ ကြီးကြပ်ပေးရမယ်။ ငါ့တရားစီရင်ချက်တွေနဲ့အညီ စီရင်ပေးရမယ်။ ပွဲတော်တွေနဲ့ပတ်သက်တဲ့ ပညတ်ဥပဒေတွေကို လိုက်နာရမယ်။ ဥပုသ်နေ့တွေကို မြင့်မြတ်တဲ့နေ့အဖြစ် စောင့်ထိန်းရမယ်။ လူသေအလောင်းနား မသွားရဘူး။ သွားရင် မသန့်မရှင်း ဖြစ်သွားလိမ့်မယ်။ ဒါပေမဲ့ မိဘ၊ သားသမီး၊ ညီအစ်ကို ဒါမှမဟုတ် အပျိုစင်ညီအစ်မအတွက်တော့ ကိုယ်ကို ညစ်ညူးစေနိုင်တယ်။ အဲဒီပုရောဟိတ်က သန့်စင်သွားအောင် လုပ်ပြီးတဲ့နောက် ခုနစ်ရက်စောင့်ပြီးမှ ပြန်အမှုဆောင်ရမယ်။ သူက သန့်ရှင်းရာအရပ်မှာ အမှုဆောင်ဖို့ အတွင်းရင်ပြင်ထဲ၊ သန့်ရှင်းရာအရပ်ထဲ ဝင်လာတဲ့နေ့မှာ အပြစ်ဖြေရာအလှူကို ဆက်သရမယ်။ ဒါဟာ အချုပ်အခြာအာဏာပိုင်ရှင် ယေဟောဝါ ပြောတဲ့စကားပဲ။ သူတို့ရမယ့် အမွေကတော့ ငါဟာ သူတို့ရဲ့အမွေပဲ။ ငါဟာ သူတို့ရဲ့ ပိုင်ဆိုင်ရာဖြစ်တဲ့အတွက် အစ္စရေးပြည်မှာ သူတို့ကို ဘာမှ အပိုင်မပေးရဘူး။ ကောက်နှံအလှူ၊ အပြစ်ဖြေရာအလှူ၊ ဒုစရိုက်ဖြေရာအလှူတွေကို သူတို့စားရမယ်။ အစ္စရေးပြည်မှာ အပြီးအပိုင် ဆက်ကပ်တဲ့အရာမှန်သမျှ သူတို့ဥစ္စာ ဖြစ်လိမ့်မယ်။ မင်းတို့ပေးတဲ့ အကောင်းဆုံး သီးဦးသီးဖျားအမှည့်တွေနဲ့ အလှူအမျိုးမျိုးကို ပုရောဟိတ်တွေ ရလိမ့်မယ်။ သီးဦးသီးဖျား ဂျုံကြမ်းကို ပုရောဟိတ်ဆီ ပေးရမယ်။ ဒါဆိုရင် မင်းတို့ရဲ့ အိမ်သားတွေအပေါ် ကောင်းချီးသက်ရောက်လိမ့်မယ်။ ငှက်ဖြစ်စေ၊ တိရစ္ဆာန်ဖြစ်စေ အလိုလိုသေတဲ့အကောင် ဒါမှမဟုတ် သားရဲကိုက်သတ်ထားတဲ့ အကောင်ကို ပုရောဟိတ်တွေ မစားရဘူး။,26,Eze,44,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/44/
audio/nwt_26_Eze_BU_45.mp3,"မင်းတို့က တိုင်းပြည်ကို အမွေအဖြစ် ခွဲဝေတဲ့အခါ ပြည်ထဲက သန့်ရှင်းတဲ့ မြေကွက်တစ်ကွက်ကို ယေဟောဝါအတွက် အလှူအဖြစ် ပေးလှူရမယ်။ အဲဒီမြေကွက်က အလျားအတောင် ၂၅,၀၀၀၊ အနံ အတောင် ၁၀,၀၀၀ ရှိရမယ်။ အဲဒီမြေတစ်ကွက်လုံးဟာ သန့်ရှင်းတဲ့မြေကွက်ပဲ။ အဲဒီမြေကွက်ထဲမှာ ဗိမာန်တော်နေရာအတွက် အလျားအတောင် ၅၀၀၊ အနံအတောင် ၅၀၀ ရှိတဲ့ စတုရန်းပုံ မြေကွက်တစ်ကွက် ရှိရမယ်။ အဲဒီမြေကွက်ပတ်လည်မှာ အတောင် ၅၀ ကျယ်တဲ့ စားကျက်မြေ ရှိရမယ်။ အလျား ၂၅,၀၀၀၊ အနံ ၁၀,၀၀၀ ရှိတဲ့ မြေကွက်ကို မင်း တိုင်းရမယ်။ အဲဒီမြေကွက်ထဲမှာ အသန့်ရှင်းဆုံး ဗိမာန်တော်ရှိလိမ့်မယ်။ အဲဒီမြေကွက်ဟာ ယေဟောဝါအတွက် အမှုဆောင်ဖို့ လာတဲ့၊ သန့်ရှင်းရာဌာနတော်မှာ အမှုဆောင်ရတဲ့ ပုရောဟိတ်တွေအတွက် သန့်ရှင်းတဲ့ မြေကွက်ပဲ။ အဲဒီမှာ သူတို့ရဲ့နေအိမ်တွေရော ဗိမာန်တော်အတွက် သန့်ရှင်းတဲ့မြေနေရာပါ ရှိမယ်။ ဗိမာန်တော်မှာ အမှုဆောင်ရတဲ့ လေဝိအမျိုးသားတွေအတွက်လည်း အလျား အတောင် ၂၅,၀၀၀၊ အနံ အတောင် ၁၀,၀၀၀ ကျယ်တဲ့ မြေကွက် ရှိရမယ်။ သူတို့ပိုင်တဲ့ စားသောက်ခန်း ၂၀ ရှိရမယ်။ မင်းတို့က (သန့်ရှင်းတဲ့ အလှူမြေကွက်ရဲ့ အလျားနဲ့တူတဲ့) အလျား အတောင် ၂၅,၀၀၀၊ အနံ အတောင် ၅,၀၀၀ ရှိတဲ့ မြေနေရာကို မြို့တော်အတွက် ပေးရမယ်။ အဲဒါကို အစ္စရေးတစ်မျိုးလုံး ပိုင်လိမ့်မယ်။ သန့်ရှင်းတဲ့ အလှူမြေကွက်ရဲ့ ဘေးနှစ်ဖက်နဲ့ မြို့တော်အတွက် ခွဲဝေထားတဲ့ မြေနေရာရဲ့ ဘေးနှစ်ဖက်မှာ အကြီးအမှူးအတွက် မြေနေရာ ရှိရမယ်။ အဲဒီမြေနေရာက သန့်ရှင်းတဲ့အလှူမြေကွက်နဲ့ မြို့တော်နေရာရဲ့ဘေးမှာ တည်ရှိပြီး အနောက်ဘက်ခြမ်းမှာရော အရှေ့ဘက်ခြမ်းမှာပါ ရှိလိမ့်မယ်။ အနောက်ဘက် နယ်နိမိတ်ကနေ အရှေ့ဘက် နယ်နိမိတ်အထိ အလျားဟာ မျိုးနွယ်တွေရတဲ့ မြေကွက်တစ်ကွက်ရဲ့ အလျားနဲ့ တူလိမ့်မယ်။ အစ္စရေးပြည်မှာ ဒီမြေကို အကြီးအမှူး ပိုင်ရလိမ့်မယ်။ ငါခန့်ထားတဲ့ အကြီးအမှူးတွေဟာ ငါ့လူတွေကို အနိုင်ကျင့်တော့မှာ မဟုတ်ဘူး။ အစ္စရေးတွေကို မျိုးနွယ်အလိုက် မြေတွေ ခွဲဝေပေးလိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးအကြီးအမှူးတို့၊ မင်းတို့လုပ်ရပ်ဟာ လွန်လွန်းနေပြီ။ အကြမ်းဖက်တာ၊ ဖိနှိပ်တာတွေကို ရပ်တန်းက ရပ်လိုက်ပါတော့။ ဖြောင့်မတ်မှန်ကန်ရာကို လုပ်ကြ။ ငါ့လူတွေရဲ့မြေကို မသိမ်းကြနဲ့တော့။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ တိကျတဲ့ချိန်ခွင်၊ တိကျတဲ့ဧဖာ၊ တိကျတဲ့ဗတ် သုံးရမယ်။ ဧဖာနဲ့ ဗတ်အခြင်အတွယ်ကို ပုံသေသတ်မှတ်ရမယ်။ တစ်ဗတ်မှာ တစ်ဟောမဲရဲ့ ဆယ်ပုံတစ်ပုံ ရှိရမယ်။ တစ်ဧဖာမှာလည်း တစ်ဟောမဲရဲ့ ဆယ်ပုံတစ်ပုံ ရှိရမယ်။ ဟောမဲကို စံအလေးချိန်အဖြစ် သတ်မှတ်ရမယ်။ တစ်ရှယ်ကယ်မှာ ဂေရ ၂၀ ရှိရမယ်။ တစ်မာနေမှာ ရှယ်ကယ် ၆၀ ရှိရမယ်။ မင်းတို့ဆက်သရမယ့် အလှူကတော့ ဂျုံတစ်ဟောမဲဆိုရင် တစ်ဧဖာရဲ့ ခြောက်ပုံတစ်ပုံ ပေးရမယ်။ မုယောစပါး တစ်ဟောမဲဆိုရင် တစ်ဧဖာရဲ့ ခြောက်ပုံတစ်ပုံ ပေးရမယ်။ ဆီကိုတော့ ဗတ်အခြင်အတွယ်အတိုင်း ပေးလှူရမယ်။ တစ်ဗတ်ဟာ တစ်ကောရရဲ့ ဆယ်ပုံတစ်ပုံ ရှိတယ်။ ဆယ်ဗတ်ဟာ တစ်ဟောမဲ ရှိတယ်၊ တစ်ဟောမဲနဲ့ ညီတယ်။ အစ္စရေးပြည်မှာရှိတဲ့ သိုးအုပ်ထဲမှာ သိုးအကောင် ၂၀၀ ရှိရင် တစ်ကောင် ပေးရမယ်။ လူတွေအတွက် အပြစ်ဖြေပေးဖို့ ကောက်နှံအလှူ၊ အကုန်အစင် မီးရှို့ရာအလှူ၊ မိတ်သဟာယ ပူဇော်သက္ကာတွေ ဆက်သတဲ့အခါ အဲဒါတွေကို သုံးရမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ပြည်သူပြည်သားတွေက ဒီအလှူကို အစ္စရေးပြည်မှာရှိတဲ့အကြီးအမှူးဆီ ပေးရမယ်။ အကြီးအမှူးက ပွဲနေ့တွေ၊ လဆန်းနေ့တွေ၊ ဥပုသ်နေ့တွေ၊ အစ္စရေးအမျိုး ကျင်းပရမယ့် ပွဲတော်တွေမှာ ပူဇော်တဲ့ အကုန်အစင်မီးရှို့ရာအလှူ၊ ကောက်နှံအလှူ၊ သွန်းလောင်းရာအလှူတွေအတွက် တာဝန်ယူရမယ်။ အစ္စရေးအမျိုးအတွက် အပြစ်ဖြေပေးဖို့ ဆက်သတဲ့ အပြစ်ဖြေရာအလှူ၊ ကောက်နှံအလှူ၊ အကုန်အစင် မီးရှို့ရာအလှူ၊ မိတ်သဟာယ ပူဇော်သက္ကာကို ပြင်ဆင်ပေးရမယ်။ အချုပ်အခြာအာဏာပိုင်ရှင် ယေဟောဝါ ပြောတာက တစ်လပိုင်း၊ တစ်ရက်နေ့မှာ မင်းက တိရစ္ဆာန်အုပ်ထဲကနေ အနာအဆာမရှိတဲ့ နွားထီးပျိုတစ်ကောင်ကို ယူပြီး သန့်ရှင်းရာဌာနတော်ကို အပြစ်စင်ကြယ်စေရမယ်။ ပုရောဟိတ်က အပြစ်ဖြေရာအလှူရဲ့ သွေးတချို့ကို ယူပြီး ဗိမာန်တော်တံခါးတိုင်ပေါ်မှာ၊ ပူဇော်ရာပလ္လင်မှာရှိတဲ့ အဆင့်တွေရဲ့ ထောင့်လေးထောင့်မှာ၊ အတွင်းတံတိုင်းရဲ့ တံခါးတိုင်ပေါ်မှာ သုတ်ရမယ်။ ခုနစ်ရက်မြောက်နေ့မှာတော့ မတော်တဆ အပြစ်လုပ်မိသူ ဒါမှမဟုတ် မသိလို့ အပြစ်လုပ်မိသူအတွက် အဲဒီလိုလုပ်ပေးရမယ်။ အဲဒီနောက် ဗိမာန်တော်အတွက် အပြစ်ဖြေပေးရမယ်။ တစ်လပိုင်း၊ ၁၄ ရက်နေ့ ရောက်တဲ့အခါ ပသခါပွဲကို မင်းတို့ ကျင်းပရမယ်။ တဆေးမဲ့မုန့်ကို ခုနစ်ရက်ပတ်လုံး စားရမယ်။ အဲဒီနေ့မှာ အကြီးအမှူးက ကိုယ်တိုင်နဲ့ ပြည်သားတွေအတွက် အပြစ်ဖြေရာအလှူအဖြစ် နွားထီးပျိုတစ်ကောင်ကို ပြင်ဆင်ရမယ်။ ယေဟောဝါအတွက် အကုန်အစင် မီးရှို့ရာအလှူအဖြစ် အနာအဆာမရှိတဲ့ နွားထီးပျိုခုနစ်ကောင်၊ အနာအဆာမရှိတဲ့ သိုးထီးခုနစ်ကောင်၊ အပြစ်ဖြေရာအလှူအဖြစ် ဆိတ်ထီးတစ်ကောင်ကို ပွဲတော်ခုနစ်ရက်ပတ်လုံး နေ့တိုင်း သူပြင်ဆင်ရမယ်။ ကောက်နှံအလှူအဖြစ် နွားထီးပျို တစ်ကောင်စီအတွက် ကောက်နှံမှုန့် တစ်ဧဖာ၊ သိုးထီးတစ်ကောင်စီအတွက် ကောက်နှံမှုန့် တစ်ဧဖာ၊ ကောက်နှံမှုန့် တစ်ဧဖာစီအတွက် ဆီတစ်ဟိန် ပြင်ဆင်ရမယ်။ ခုနစ်လပိုင်း၊ ၁၅ ရက်နေ့မှာ စတင်မယ့် ပွဲတော်အတွက် အပြစ်ဖြေရာအလှူ၊ အကုန်အစင် မီးရှို့ရာအလှူ၊ ကောက်နှံအလှူနဲ့ ဆီကို ခုနစ်ရက်ပတ်လုံး အရင်အတိုင်း သူပြင်ဆင်ရမယ်။",26,Eze,45,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/45/
audio/nwt_26_Eze_BU_46.mp3,အချုပ်အခြာအာဏာပိုင်ရှင် ယေဟောဝါ ပြောတာက အရှေ့ဘက်ကို မျက်နှာမူထားတဲ့အတွင်းတံတိုင်းတံခါးကို အလုပ်လုပ်ရက် ခြောက်ရက်ပတ်လုံး ပိတ်ထားရမယ်။ ဥပုသ်နေ့နဲ့ လဆန်းနေ့မှာတော့ ဖွင့်ထားရမယ်။ အကြီးအမှူးက အပြင်ကနေ အဲဒီတံခါးရဲ့ မုခ်ဦးထဲ ဝင်လာပြီး တံခါးတိုင်နားမှာ ရပ်ရမယ်။ ပုရောဟိတ်တွေက သူပေးတဲ့ အကုန်အစင် မီးရှို့ရာအလှူနဲ့ မိတ်သဟာယ ပူဇော်သက္ကာတွေကို ပူဇော်ပေးလိမ့်မယ်။ အကြီးအမှူးက တံခါးခုံမှာ ဦးညွှတ်ပြီးတဲ့နောက် ထွက်သွားရမယ်။ တံခါးကို ညဦးပိုင်းအထိ ဖွင့်ထားရမယ်။ ပြည်သူပြည်သားတွေလည်း ဥပုသ်နေ့နဲ့ လဆန်းနေ့ရောက်ရင် အဲဒီတံခါးပေါက်မှာ ယေဟောဝါရှေ့ လာဦးညွှတ်ရမယ်။ ဥပုသ်နေ့မှာ အကြီးအမှူးကအကုန်အစင် မီးရှို့ရာအလှူကို ယေဟောဝါဆီ ဆက်သတဲ့အခါ အနာအဆာမရှိတဲ့ သိုးသငယ်အထီး ခြောက်ကောင်နဲ့ အနာအဆာမရှိတဲ့ သိုးထီးတစ်ကောင် ပါရမယ်။ ကောက်နှံအလှူအဖြစ် သိုးထီးအတွက် ကောက်နှံမှုန့် တစ်ဧဖာ၊ သိုးသငယ်အထီးတွေအတွက် သူတတ်နိုင်တာကို ပေးရမယ်။ ကောက်နှံမှုန့် တစ်ဧဖာစီအတွက် ဆီတစ်ဟိန် ပါရမယ်။ လဆန်းနေ့မှာ တိရစ္ဆာန်အုပ်ထဲက အနာအဆာမရှိတဲ့ နွားထီးပျိုတစ်ကောင်၊ သိုးသငယ်အထီး ခြောက်ကောင်၊ သိုးထီးတစ်ကောင်ကို ပူဇော်ရမယ်။ အဲဒီအကောင်တွေဟာ အနာရောဂါကင်းရမယ်။ ကောက်နှံအလှူအဖြစ် နွားထီးပျိုအတွက် ကောက်နှံမှုန့် တစ်ဧဖာ၊ သိုးထီးအတွက် ကောက်နှံမှုန့် တစ်ဧဖာ၊ သိုးသငယ်အထီးတွေအတွက် သူတတ်နိုင်တာကို ဆက်သမယ်။ ကောက်နှံမှုန့် တစ်ဧဖာစီအတွက် ဆီတစ်ဟိန် ပါရမယ်။ အကြီးအမှူးက တံခါးမုခ်ဦးကို ဖြတ်ပြီး ဝင်လာရမယ်။ အဲဒီအတိုင်း ပြန်ထွက်သွားရမယ်။ ပြည်သူပြည်သားတွေက ပွဲတော်အတွင်းမှာ ယေဟောဝါကို ကိုးကွယ်ဖို့ လာတဲ့အခါ မြောက်ဘက်တံခါးကနေ ဝင်လာရင် တောင်ဘက်တံခါးကနေ ပြန်ထွက်သွားရမယ်။ တောင်ဘက်တံခါးကနေ ဝင်လာရင် မြောက်ဘက်တံခါးကနေ ပြန်ထွက်သွားရမယ်။ ဝင်လာတဲ့တံခါးကနေ ပြန်မထွက်သွားရဘူး။ ဝင်လာတဲ့တံခါးရဲ့ မျက်နှာချင်းဆိုင်မှာရှိတဲ့ တံခါးကနေပဲ ပြန်ထွက်သွားရမယ်။ သူတို့ရဲ့အကြီးအမှူးက သူတို့ဝင်လာတဲ့အခါ ဝင်လာပြီး သူတို့ထွက်သွားတဲ့အခါ ပြန်ထွက်သွားရမယ်။ ပွဲတော်တွေနဲ့ ပွဲတော်ရာသီတွေမှာ ကောက်နှံအလှူအဖြစ် နွားထီးပျိုအတွက် ကောက်နှံမှုန့် တစ်ဧဖာ၊ သိုးထီးအတွက် ကောက်နှံမှုန့် တစ်ဧဖာ၊ သိုးသငယ်အထီးတွေအတွက် သူတတ်နိုင်တာကို ပေးရမယ်။ ကောက်နှံမှုန့် တစ်ဧဖာစီအတွက် ဆီတစ်ဟိန် ပါရမယ်။ အကြီးအမှူးက အကုန်အစင် မီးရှို့ရာအလှူ ဒါမှမဟုတ် မိတ်သဟာယ ပူဇော်သက္ကာတွေကို ယေဟောဝါဆီ စေတနာအလျောက်ပေးတဲ့ အလှူအဖြစ် ပြင်ဆင်မယ်ဆိုရင် အရှေ့ဘက် မျက်နှာမူထားတဲ့ တံခါးကို သူ့အတွက် ဖွင့်ထားရမယ်။ သူက အကုန်အစင် မီးရှို့ရာအလှူနဲ့ မိတ်သဟာယ ပူဇော်သက္ကာတွေကို ဥပုသ်နေ့မှာ ပြင်ဆင်သလို ပြင်ဆင်ရမယ်။ သူထွက်သွားပြီးတဲ့နောက် တံခါးကို ပြန်ပိတ်ရမယ်။ အနာအဆာမရှိတဲ့ တစ်နှစ်သားအရွယ် သိုးသငယ်အထီးတစ်ကောင်ကို အကုန်အစင် မီးရှို့ရာအလှူအဖြစ် ယေဟောဝါဆီ ပူဇော်ဖို့ နေ့တိုင်း ပြင်ဆင်ရမယ်။ မနက်တိုင်း အဲဒီလို လုပ်ရမယ်။ အဲဒီသိုးသငယ်အထီးနဲ့အတူ ကောက်နှံအလှူအဖြစ် ကောက်နှံမှုန့် တစ်ဧဖာရဲ့ ခြောက်ပုံတစ်ပုံ၊ ယေဟောဝါဆီ ပူဇော်တဲ့ ပုံမှန်ကောက်နှံအလှူအဖြစ် ဂျုံနုအပေါ် ဖျန်းဖို့ ဆီတစ်ဟိန်ရဲ့ သုံးပုံတစ်ပုံကိုလည်း မနက်တိုင်း ပြင်ဆင်ရမယ်။ ဒါဟာ အမြဲလိုက်နာရမယ့် ဥပဒေပဲ။ သိုးသငယ်အထီး၊ ကောက်နှံအလှူနဲ့ ဆီကို ပုံမှန်ပူဇော်ရမယ့် အကုန်အစင် မီးရှို့ရာအလှူအဖြစ် မနက်တိုင်း ပြင်ဆင်ရမယ်။ အချုပ်အခြာအာဏာပိုင်ရှင် ယေဟောဝါ ပြောတာက အကြီးအမှူးက သားတွေကို အမွေမြေ လက်ဆောင်ပေးမယ်ဆိုရင် အဲဒီမြေဟာ သားတွေရဲ့ပိုင်ဆိုင်ရာ ဖြစ်လာမယ်။ ဒါဟာ သူတို့ပိုင်ဆိုင်တဲ့ အမွေပဲ။ ဒါပေမဲ့ အကြီးအမှူးက သူ့အမွေမြေထဲကနေ ကျွန်ကို လက်ဆောင်ပေးမယ်ဆိုရင်တော့ ကျွန်က အဲဒီမြေကို လွတ်လပ်ခွင့်ရတဲ့နှစ် အထိပဲ ပိုင်ဆိုင်ရမယ်။ ပြီးရင် အကြီးအမှူးကို ပြန်အပ်ရမယ်။ အကြီးအမှူးရဲ့သားတွေကပဲ အမွေမြေကို ထာဝစဉ် ပိုင်ဆိုင်ရမယ်။ အကြီးအမှူးက လူတွေကို အတင်းမောင်းထုတ်ပြီး သူတို့ရဲ့အမွေမြေကို မသိမ်းရဘူး။ သူပိုင်တဲ့မြေထဲကပဲ သားတွေကို အမွေပေးရမယ်။ ဒါမှ ငါ့လူတွေက ကိုယ်ပိုင်မြေကနေ နှင်ထုတ်မခံရတော့မှာ။ နောက်တော့ အဲဒီလူက ပုရောဟိတ်တွေရဲ့ သန့်ရှင်းတဲ့ စားသောက်ခန်းတွေဆီ သွားတဲ့ တံခါးဘေးက အဝင်လမ်းအတိုင်း ကျွန်တော့်ကို ခေါ်လာတယ်။ စားသောက်ခန်းတွေက မြောက်ဘက်ကို မျက်နှာမူထားတယ်။ အနောက်ဘက်မှာ နေရာတစ်ခုရှိနေတာ တွေ့လိုက်ရတယ်။ ပြီးတော့ သူက ကျွန်တော့်ကို ပုရောဟိတ်တွေက ဒီနေရာမှာ ဒုစရိုက်ဖြေရာအလှူနဲ့ အပြစ်ဖြေရာအလှူတွေကို ပြုတ်ပြီး ကောက်နှံအလှူကို ဖုတ်ရမယ်။ သူတို့က အပြင်ရင်ပြင်ကို ဘာမှ မသယ်သွားရဘူး။ သယ်သွားရင် လူတွေဆီ သန့်ရှင်းမြင့်မြတ်မှု ကူးစက်သွားလိမ့်မယ် လို့ပြောတယ်။ အဲဒီနောက် သူက ကျွန်တော့်ကို အပြင်ရင်ပြင်ဆီ ခေါ်သွားပြီး ရင်ပြင်ထောင့်လေးထောင့်ကို ဖြတ်ခိုင်းတယ်။ အပြင်ရင်ပြင် ထောင့်တစ်ထောင့်စီမှာ ရင်ပြင်တစ်ခုစီ ရှိတာကို တွေ့လိုက်ရတယ်။ ရင်ပြင်ထောင့်လေးထောင့်မှာ အလျားအတောင် ၄၀၊ အနံအတောင် ၃၀ ရှိတဲ့ ရင်ပြင်ငယ်တွေ ရှိတယ်။ ရင်ပြင်ငယ် လေးခုစလုံး အရွယ်အစား တူတယ်။ ရင်ပြင်ငယ် လေးခုပတ်လည်မှာ စင်တွေ တပ်ထားတယ်။ အဲဒီစင်တွေအောက်မှာ အသားပြုတ်တဲ့နေရာ လုပ်ထားတယ်။ ဗိမာန်တော်မှာ အမှုဆောင်သူတွေက လူတွေဆက်သတဲ့ ပူဇော်သက္ကာတွေကို ဒီနေရာမှာ ပြုတ်ရမယ် ဆိုပြီး ကျွန်တော့်ကို သူပြောတယ်။,26,Eze,46,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/46/
audio/nwt_26_Eze_BU_47.mp3,"အဲဒီနောက် သူက ကျွန်တော့်ကို ဗိမာန်တော် ဝင်ပေါက်ဆီ ပြန်ခေါ်သွားတယ်။ ဗိမာန်တော် တံခါးခုံအောက်ကနေ အရှေ့ဘက်ကို ရေတွေ စီးဆင်းနေတာ တွေ့လိုက်ရတယ်။ ဗိမာန်တော် မျက်နှာစာက အရှေ့ဘက်ကို မျက်နှာမူထားတယ်။ ဗိမာန်တော် ညာဘက်ခြမ်း အောက်ကနေ၊ ပူဇော်ရာပလ္လင်ရဲ့ တောင်ဘက်ခြမ်းကနေ ရေတွေ စီးဆင်းနေတယ်။ အဲဒီနောက် ကျွန်တော့်ကို မြောက်ဘက်တံခါးကနေ အပြင်ဘက်ဆီ ခေါ်လာပြီး အရှေ့ဘက် မျက်နှာမူထားတဲ့ အပြင်ဘက်တံခါးဆီ ခေါ်သွားတယ်။ တံခါးရဲ့ ညာဘက်ခြမ်းကနေ ရေတွေ စီးထွက်လာတာကို တွေ့လိုက်ရတယ်။ အဲဒီလူက တိုင်းကြိုးကို ကိုင်ပြီး အရှေ့ဘက် ထွက်သွားတယ်။ အတောင် ၁,၀၀၀ တိုင်းပြီးတဲ့နောက် ကျွန်တော့်ကို ရေထဲ ဖြတ်လျှောက်ခိုင်းတယ်။ ရေက ခြေချင်းဝတ်အထိ ရှိတယ်။ နောက်ထပ် အတောင် ၁,၀၀၀ တိုင်းပြီးတဲ့နောက် ကျွန်တော့်ကို ရေထဲ ဖြတ်လျှောက်ခိုင်းပြန်တယ်။ ရေက ဒူးအထိ ရှိတယ်။ နောက်ထပ် အတောင် ၁,၀၀၀ တိုင်းပြီးတဲ့နောက် ရေထဲ ဖြတ်လျှောက်ခိုင်းပြန်တယ်။ ရေက တင်ပါးအထိ ရှိတယ်။ နောက်ထပ် အတောင် ၁,၀၀၀ ကို သူတိုင်းတဲ့အခါ မြစ်ရေနက်လာတော့ ကျွန်တော် ဖြတ်လျှောက်လို့ မရတော့ဘူး။ ရေနက်လွန်းလို့ ခြေကျင်ဖြတ်လျှောက်လို့ မရနိုင်ဘဲ ရေကူးသွားရတဲ့အထိ ဖြစ်လာတယ်။ သူက လူသား၊ ဒါကို မြင်သလား လို့မေးတယ်။ ပြီးတော့ ကျွန်တော့်ကို မြစ်ကမ်းဘေးဆီ ပြန်လျှောက်လာခိုင်းတယ်။ ကျွန်တော် ပြန်လျှောက်လာတဲ့အခါ မြစ်ကမ်းနှစ်ဖက်စလုံးမှာ သစ်ပင်တွေ အများကြီး ပေါက်နေတာကို တွေ့လိုက်ရတယ်။ အဲဒီနောက် သူပြောတာက ဒီမြစ်ရေဟာ အရှေ့ဘက်ကို စီးဆင်းတယ်။ အရာဗာအရပ် ကိုဖြတ်ပြီး ပင်လယ်ထဲ စီးဝင်တယ်။ အဲဒီလိုစီးဝင်သွားတဲ့အခါ ပင်လယ်ရေဟာ ရေချိုဖြစ်သွားလိမ့်မယ်။ ရေစီးဆင်းသွားတဲ့ နေရာတိုင်းမှာ အုံဖွဲ့နေတတ်တဲ့ သတ္တဝါလေးတွေ ရှင်သန်နိုင်လိမ့်မယ်။ ရေစီးဝင်သွားတဲ့အတွက် ပင်လယ်ထဲမှာ ငါးတွေ အများကြီး ရှိလိမ့်မယ်။ ပင်လယ်ရေဟာ ရေချိုဖြစ်သွားပြီး ရေစီးဝင်တဲ့ နေရာတိုင်းမှာ အရာအားလုံး ရှင်သန်လာလိမ့်မယ်။ အင်ဂေဒိမြို့ကနေ ဧနေဂလိမ်အရပ်အထိ ပင်လယ်ကမ်းတစ်လျှောက် တံငါသည်တွေ ရှိနေလိမ့်မယ်။ အဲဒီမှာ ဆွဲပိုက်တွေ လှန်းကြလိမ့်မယ်။ ပင်လယ်ကြီး ထဲမှာလိုပဲ အဲဒီမှာလည်း ငါးအမျိုးမျိုး ရှိနေလိမ့်မယ်။ အဲဒီမှာ ရွှံ့နွံတွေ၊ စိမ့်မြေတွေလည်း ရှိလိမ့်မယ်။ အဲဒီနေရာတွေမှာတော့ ရေချိုထွက်မှာ မဟုတ်ဘူး။ ဆားချက်ဖို့ပဲ ပစ်ထားခံရလိမ့်မယ်။ မြစ်ကမ်းနှစ်ဖက်စလုံးမှာ သီးပင်စားပင်မျိုးစုံ ပေါက်လိမ့်မယ်။ အဲဒီအပင်တွေဟာ အရွက်ညှိုးနွမ်းမှာမဟုတ်ဘူး။ အသီးတွေ ပြတ်လပ်မှာ မဟုတ်ဘူး။ သန့်ရှင်းရာဌာနတော်ကနေ စီးဆင်းလာတဲ့ရေကို ရတဲ့အတွက် အပင်တွေဟာ လတိုင်း အသီးသီးလိမ့်မယ်။ အသီးတွေက စားဖို့၊ အရွက်တွေက အနာရောဂါ ပျောက်ကင်းစေဖို့ ဖြစ်လိမ့်မယ်။ အချုပ်အခြာအာဏာပိုင်ရှင် ယေဟောဝါ ပြောတာက မင်းတို့အစ္စရေး ၁၂ နွယ်က ဒီနယ်မြေကို အမွေမြေအဖြစ် ခွဲဝေယူရမယ်။ ယောသပ်က မြေနှစ်ကွက် ရလိမ့်မယ်။ ဒီပြည်ကို မင်းတို့ အမွေရလိမ့်မယ်။ ယောက်တိုင်း ဝေစုကို အညီအမျှ ရလိမ့်မယ်။ မင်းတို့ရဲ့ဘိုးဘေးတွေကို ဒီပြည်ပေးမယ်လို့ ငါကျိန်ဆိုခဲ့တယ်။ အခု ဒီပြည်ကို မင်းတို့အတွက် အမွေအဖြစ် ခွဲဝေပေးမယ်။ ပြည်ရဲ့ မြောက်ဘက် နယ်နိမိတ်ကတော့ ဟေသလုန်အရပ်ကို သွားတဲ့လမ်းအတိုင်း ပင်လယ်ကြီးကနေ ဇေဒဒ်အရပ်အထိ၊ ဟာမတ်မြို့၊ ဗေရောသာမြို့၊ ဒမတ်စကတ်နယ်မြေနဲ့ ဟာမတ်နယ်မြေကြားက သိဗရိမ်အရပ်၊ ဟောရန်နယ်စပ်မှာရှိတဲ့ ဟာဇာဟတိကုန်အရပ်အထိ ဖြစ်တယ်။ ဒါကြောင့် နယ်နိမိတ်က ပင်လယ်ကနေ ဟာဇရေနန်အရပ်အထိ၊ မြောက်ဘက် ဒမတ်စကတ်နယ်မြေ တစ်လျှောက်နဲ့ ဟာမတ်နယ်မြေအထိ ဖြစ်တယ်။ ဒါဟာ မြောက်ဘက်နယ်နိမိတ်ပဲ။ အရှေ့ဘက် နယ်နိမိတ်ကတော့ ဟောရန်အရပ်နဲ့ ဒမတ်စကတ်မြို့ကြား တစ်လျှောက်လုံး၊ ဂိလဒ်ပြည်နဲ့ အစ္စရေးပြည်ကြား ဂျော်ဒန်မြစ်တစ်လျှောက်လုံး ဖြစ်တယ်။ မြောက်ဘက်နယ်နိမိတ်ရဲ့ အဆုံးကနေ အရှေ့ဘက်ပင်လယ် အထိ တိုင်းရမယ်။ ဒါဟာ အရှေ့ဘက်နယ်နိမိတ်ပဲ။ တောင်ဘက် နယ်နိမိတ်ကတော့ တာမာမြို့ကနေ မေရိဘ ကာဒေရှအရပ်က စမ်းရေအထိ၊ အဲဒီကနေ သဲချောင်း အထိ၊ ပင်လယ်ကြီးအထိ ဖြစ်တယ်။ ဒါဟာ တောင်ဘက် နယ်နိမိတ်ပဲ။ အနောက်ဘက် နယ်နိမိတ်ကတော့ တောင်ဘက်နယ်နိမိတ် အဆုံးကနေ ဟာမတ်လမ်းဝရဲ့ မျက်နှာချင်းဆိုင် နေရာအထိ ပင်လယ်ကြီးတစ်လျှောက် ဖြစ်တယ်။ ဒါဟာ အနောက်ဘက် နယ်နိမိတ်ပဲ။ မင်းတို့အစ္စရေး ၁၂ နွယ်က ဒီပြည်ကို ခွဲဝေယူရမယ်။ ဒီပြည်ကို အမွေအဖြစ် ခွဲဝေယူရမယ်။ မင်းတို့နဲ့အတူ နေထိုင်ရင်း သားသမီးတွေရလာတဲ့ တိုင်းတစ်ပါးသားတွေကိုလည်း ခွဲဝေပေးရမယ်။ သူတို့ကို ကိုယ့်ပြည်မှာမွေးတဲ့ အစ္စရေးတွေလိုပဲ သဘောထားရမယ်။ အစ္စရေးအနွယ်တွေနဲ့အတူ သူတို့အမွေရလိမ့်မယ်။ တိုင်းတစ်ပါးသားကို သူနေထိုင်တဲ့အနွယ်ရဲ့ နယ်မြေထဲမှာ အမွေပေးရမယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။",26,Eze,47,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/47/
audio/nwt_26_Eze_BU_48.mp3,"မျိုးနွယ်တွေရဲ့ နာမည်တွေကို မြောက်ဘက်အစွန်ဆုံးကနေ စပြောရမယ်ဆိုရင်တော့ ဒန်ရမယ့်နယ်မြေက ဟေသလုန်အရပ်ကနေ ဟာမတ်လမ်းဝကိုသွားတဲ့ လမ်းတစ်လျှောက်၊ အဲဒီကနေ ဟာဇရေနန်အရပ်အထိ၊ မြောက်ဘက် ဒမတ်စကတ်မြို့ နယ်စပ်တစ်လျှောက် ဟာမတ်မြို့နားအထိ ဖြစ်တယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ ဒန်နယ်မြေရဲ့ တောင်ဘက်မှာ အာရှာနယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ အာရှာနယ်မြေရဲ့ တောင်ဘက်မှာ နဿလိနယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ နဿလိနယ်မြေရဲ့ တောင်ဘက်မှာ မနာရှေနယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ မနာရှေနယ်မြေရဲ့ တောင်ဘက်မှာ ဧဖရိမ်နယ်မြေ ရှိတယ်။ နယ်နိမိတ်ဟာ အရှေ့ဘက်နယ်စပ်ကနေ အနောက်ဘက်နယ်စပ်အထိ ရှည်တယ်။ ဧဖရိမ်နယ်မြေရဲ့ တောင်ဘက်မှာ ရုဗင်နယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ ရုဗင်နယ်မြေရဲ့ တောင်ဘက်မှာ ယုဒနယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ ယုဒနယ်မြေရဲ့ တောင်ဘက်၊ အရှေ့ဘက် နယ်စပ်ကနေအနောက်ဘက် နယ်စပ်အထိရှည်တဲ့ နယ်နိမိတ်ထဲမှာ အနံအတောင် ၂၅,၀၀၀ ရှိတဲ့ အလှူမြေကို မင်းတို့ ဖယ်ထားရမယ်။ အလှူမြေတစ်ခုလုံးက အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်ပြီး တခြားမျိုးနွယ်စုတွေရဲ့ နယ်မြေအလျားနဲ့ တူရမယ်။ အလှူမြေရဲ့အလယ်မှာ သန့်ရှင်းရာဌာနတော် ရှိရမယ်။ ယေဟောဝါအတွက် မင်းတို့ဖယ်ထားတဲ့ အလှူမြေကွက်ဟာ အလျားအတောင် ၂၅,၀၀၀၊ အနံအတောင် ၁၀,၀၀၀ ရှိရမယ်။ ဒါဟာ ပုရောဟိတ်တွေအတွက် သန့်ရှင်းတဲ့အလှူမြေကွက် ဖြစ်ရမယ်။ အဲဒီမြေကွက်က မြောက်ဘက်မှာ အလျားအတောင် ၂၅,၀၀၀၊ အနောက်ဘက်မှာ အနံ ၁၀,၀၀၀၊ အရှေ့ဘက်မှာ အနံ ၁၀,၀၀၀၊ တောင်ဘက်မှာ အလျား ၂၅,၀၀၀ ရှိရမယ်။ မြေကွက်ရဲ့အလယ်မှာ ယေဟောဝါရဲ့ သန့်ရှင်းရာဌာနတော် ရှိရမယ်။ ဒီမြေကွက်ဟာ ဘုရားအတွက် သီးသန့်ဖယ်ထားတဲ့ ပုရောဟိတ်တွေဖြစ်တဲ့ ဇာဒုတ်ရဲ့သားတွေအတွက်ပဲ။ သူတို့က ရထားတဲ့တာဝန်တွေကို ထမ်းဆောင်ခဲ့တယ်။ အစ္စရေးတွေနဲ့ လေဝိအမျိုးသားတွေ လမ်းလွဲခဲ့ပေမဲ့ သူတို့ကတော့ လမ်းမလွဲခဲ့ဘူး။ အသန့်ရှင်းဆုံးအရာအဖြစ် သီးသန့်ဖယ်ထားတဲ့ အလှူမြေကွက်ထဲမှာ မြေကွက်တစ်ကွက်ကို သူတို့ ရလိမ့်မယ်။ အဲဒီမြေကွက်က လေဝိအမျိုးသားတွေရတဲ့ မြေကွက်ရဲ့နယ်စပ်မှာ ရှိလိမ့်မယ်။ ပုရောဟိတ်တွေရဲ့ မြေကွက်နဲ့ ကပ်လျက်မှာ အလျားအတောင် ၂၅,၀၀၀၊ အနံအတောင် ၁၀,၀၀၀ ရှိတဲ့ မြေကွက်ကို လေဝိအမျိုးသားတွေ ရလိမ့်မယ်။ (အဲဒီမြေကွက်က အလျားအတောင် ၂၅,၀၀၀၊ အနံအတောင် ၁၀,၀၀၀ ရှိရမယ်။) ဒီအကောင်းဆုံးမြေကွက်ကို သူတို့ မရောင်းရဘူး။ မလဲလှယ်ရဘူး။ မလွှဲပြောင်းပေးရဘူး။ ယေဟောဝါအတွက် သန့်ရှင်းတဲ့မြေကွက် ဖြစ်လို့ပဲ။ အနံ အတောင် ၅,၀၀၀ ရှိပြီး နယ်စပ်တစ်လျှောက် အလျား အတောင် ၂၅,၀၀၀ ရှိတဲ့ ကျန်မြေကွက်က မြို့သူမြို့သားတွေ အထွေထွေသုံးဖို့၊ အိမ်ရာနဲ့ စားကျက်မြေအတွက် သုံးဖို့ ဖြစ်တယ်။ အဲဒီမြေကွက်အလယ်မှာ မြို့တော် ရှိရမယ်။ မြို့တော်ရဲ့ အကျယ်အဝန်းကတော့ မြောက်ဘက်မှာ အတောင် ၄,၅၀၀၊ တောင်ဘက်မှာ အတောင် ၄,၅၀၀၊ အရှေ့ဘက်မှာ အတောင် ၄,၅၀၀၊ အနောက်ဘက်မှာ အတောင် ၄,၅၀၀ ရှိရမယ်။ မြို့တော်ရဲ့စားကျက်မြေက မြောက်ဘက်မှာ အတောင် ၂၅၀၊ တောင်ဘက်မှာ ၂၅၀၊ အရှေ့ဘက်မှာ ၂၅၀၊ အနောက်ဘက်မှာ ၂၅၀ ရှိရမယ်။ ကျန်မြေကွက်အလျားက သန့်ရှင်းတဲ့အလှူမြေကွက်ရဲ့ အလျားနဲ့ တူရမယ်။ အရှေ့ဘက်မှာ အတောင် ၁၀,၀၀၀၊ အနောက်ဘက်မှာ အတောင် ၁၀,၀၀၀ ရှိလိမ့်မယ်။ အဲဒီမြေကွက်ရဲ့အလျားက သန့်ရှင်းတဲ့အလှူမြေကွက်ရဲ့ အလျားနဲ့ တူရမယ်။ အဲဒီကထွက်တဲ့ သီးနှံတွေကို မြို့တော်မှာ အလုပ်လုပ်တဲ့သူတွေ စားရမယ်။ အစ္စရေးမျိုးနွယ် အားလုံးထဲကနေ မြို့တော်မှာ လာအလုပ်လုပ်တဲ့သူတွေဟာ အဲဒီမြေကွက်မှာ ထွန်ယက်စိုက်ပျိုးကြလိမ့်မယ်။ အလှူမြေကွက်တစ်ခုလုံးက အလျား အတောင် ၂၅,၀၀၀၊ အနံ အတောင် ၂၅,၀၀၀ ရှိတဲ့ စတုရန်းပုံ ဖြစ်တယ်။ မြို့တော်နေရာအပါအဝင် အဲဒီမြေကွက်တစ်ခုလုံးကို သန့်ရှင်းတဲ့ အလှူမြေကွက်အဖြစ် ဆက်ကပ်ရမယ်။ သန့်ရှင်းတဲ့ အလှူမြေကွက်နဲ့ မြို့တော်နေရာရဲ့ ဘေးနှစ်ဖက်စလုံးကို အကြီးအမှူးအတွက် နေရာပေးရမယ်။ အဲဒါက အတောင် ၂၅,၀၀၀ ရှိတဲ့ အလှူမြေကွက်ရဲ့ အရှေ့ဘက်နဲ့ အနောက်ဘက် နယ်စပ်တစ်လျှောက်မှာ ရှိရမယ်။ ကပ်လျက်နယ်မြေတွေရဲ့ အလျားနဲ့ တူရမယ်။ ဒါဟာ အကြီးအမှူးအတွက်ပဲ။ သန့်ရှင်းတဲ့ အလှူမြေကွက်နဲ့ ဗိမာန်တော်ရဲ့ သန့်ရှင်းရာဌာနက အလယ်မှာ ရှိရမယ်။ လေဝိအမျိုးသားတွေရဲ့ မြေကွက်နဲ့ မြို့တော်နေရာက အကြီးအမှူးပိုင်တဲ့ နယ်မြေတွေကြားမှာ ရှိရမယ်။ အကြီးအမှူးရဲ့ နယ်မြေက ယုဒနယ်စပ်နဲ့ ဗင်ယာမိန်နယ်စပ်ကြားမှာ ရှိရမယ်။ ကျန်တဲ့မျိုးနွယ်တွေထဲမှာ ဗင်ယာမိန်ရဲ့နယ်မြေဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ ဗင်ယာမိန်နယ်မြေရဲ့ တောင်ဘက်မှာ ရှိမောင်နယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ ရှိမောင်နယ်မြေရဲ့ တောင်ဘက်မှာ အိသခါနယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ အိသခါနယ်မြေရဲ့ တောင်ဘက်မှာ ဇာဗုလုန်နယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ ဇာဗုလုန်နယ်မြေရဲ့ တောင်ဘက်မှာ ဂဒ်ရဲ့နယ်မြေ ရှိတယ်။ နယ်နိမိတ်ဟာ အရှေ့ဘက် နယ်စပ်ကနေ အနောက်ဘက် နယ်စပ်အထိ ရှည်တယ်။ ဂဒ်နယ်မြေရဲ့ တောင်ဘက်နယ်နိမိတ်က တာမာမြို့ကနေ မေရိဘကာဒေရှအရပ်က စမ်းရေအထိ၊ သဲချောင်း အထိ၊ ပင်လယ်ကြီး အထိ ရှည်တယ်။ ဒါဟာ အစ္စရေးမျိုးနွယ်တွေ အမွေခွဲဝေယူရမယ့် ပြည်ပဲ။ ဒီအမွေမြေတွေကို သူတို့ အပိုင်ရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ မြို့တော်ရဲ့ ထွက်ပေါက်တွေကတော့ မြောက်ဘက်ကို တိုင်းတဲ့အခါ အတောင် ၄,၅၀၀ ရှိရမယ်။ မြို့တံခါးတွေကို အစ္စရေးမျိုးနွယ်အလိုက် နာမည်ပေးရမယ်။ မြောက်ဘက်မှာ တံခါးသုံးခု ရှိရမယ်။ ရုဗင်အတွက် တစ်ခု၊ ယုဒအတွက် တစ်ခု၊ လေဝိအတွက် တစ်ခု ရှိရမယ်။ အရှေ့ဘက်ကို တိုင်းတဲ့အခါ အတောင် ၄,၅၀၀ ရှိရမယ်။ အဲဒီမှာ ယောသပ်အတွက် တစ်ခု၊ ဗင်ယာမိန်အတွက် တစ်ခု၊ ဒန်အတွက် တစ်ခု၊ တံခါးသုံးခု ရှိရမယ်။ တောင်ဘက်ကို တိုင်းတဲ့အခါ အတောင် ၄,၅၀၀ ရှိရမယ်။ အဲဒီမှာ ရှိမောင်အတွက် တစ်ခု၊ အိသခါအတွက် တစ်ခု၊ ဇာဗုလုန်အတွက် တစ်ခု၊ တံခါးသုံးခု ရှိရမယ်။ အနောက်ဘက်ကို တိုင်းတဲ့အခါ အတောင် ၄,၅၀၀ ရှိရမယ်။ ဂဒ်အတွက် တစ်ခု၊ အာရှာအတွက် တစ်ခု၊ နဿလိအတွက် တစ်ခု၊ တံခါးသုံးခု ရှိရမယ်။ မြို့တော်ရဲ့ ပတ်လည်အတိုင်းအတာက အတောင် ၁၈,၀၀၀ ရှိရမယ်။ အဲဒီနေ့ကစပြီး မြို့တော်ဟာ ယေဟောဝါ စံမြန်းရာမြို့ လို့ နာမည်တွင်လိမ့်မယ်။",26,Eze,48,ယေဇကျေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယေဇကျေလ/48/
audio/nwt_27_Da_BU_01.mp3,ယုဒဘုရင် ယောယကိမ် နန်းစံသုံးနှစ်မှာ ဗာဗုလုန်ဘုရင် နေဗုခဒ်နေဇာဟာ ဂျေရုဆလင်မြို့ဆီ ချီတက်လာပြီး မြို့ကို ဝိုင်းထားတယ်။ အဲဒီနောက် ယေဟောဝါက ယုဒဘုရင် ယောယကိမ်နဲ့ စစ်မှန်တဲ့ ဘုရားသခင်ရဲ့ အိမ်တော်အသုံးအဆောင် ပစ္စည်းတချို့ကို နေဗုခဒ်နေဇာလက်ထဲ အပ်လိုက်တယ်။ နေဗုခဒ်နေဇာက အဲဒီပစ္စည်းတွေကို ရှိနာပြည် မှာရှိတဲ့ သူ့ဘုရားကျောင်းဆီ သယ်သွားပြီး ဘဏ္ဍာတိုက်ထဲ ထည့်ထားလိုက်တယ်။ အဲဒီနောက် ဘုရင်နေဗုခဒ်နေဇာက မင်းမျိုးမင်းနွယ်၊ ဂုဏ်အသရေရှိသူအပါအဝင် အစ္စရေးအမျိုးသားတချို့ကို ခေါ်လာဖို့ နန်းတွင်းအရာရှိချုပ် အာရှပေနတ်ကို အမိန့်ပေးတယ်။ သူတို့ဟာ ချို့ယွင်းချက်မရှိ ရုပ်ရည်သန့်ပြန့်သူ၊ ဗဟုသုတကြွယ်သူ၊ ဉာဏ်ပညာရှိသူ၊ ပိုင်းခြားသိမြင်နိုင်စွမ်းရှိသူ၊ နန်းတော်မှာ အမှုထမ်းနိုင်စွမ်းရှိသူ လူငယ်လေးတွေ ဖြစ်ရမယ်။ အာရှပေနတ်က ခါလဒဲ စာကို သူတို့ ရေးတတ်၊ ဖတ်တတ်၊ ပြောတတ်အောင် သင်ကြားပေးရမယ်။ ဒါ့အပြင် နေဗုခဒ်နေဇာက သူတို့ကို ပွဲတော်စာနဲ့ စပျစ်ဝိုင်တွေ နေ့တိုင်းကျွေးမွေးဖို့ သတ်မှတ်လိုက်တယ်။ သူတို့ကို သုံးနှစ်လုံးလုံး လေ့ကျင့်ပေးရမယ်။ သုံးနှစ်စေ့တဲ့အခါ နေဗုခဒ်နေဇာဆီမှာ သူတို့အမှုထမ်းရမယ်။ အဲဒီလူငယ်လေးတွေထဲမှာ ယုဒအနွယ်ထဲက ဒံယေလ၊ ဟာနနိ၊ မိရှေလ၊ အာဇရိ တို့ပါတယ်။ နန်းတွင်းအရာရှိချုပ်က ဒံယေလကို ဗေလတရှာဇာ၊ ဟာနနိကို ရှာဒရက်၊ မိရှေလကို မေရှက်၊ အာဇရိကို အဗေဒနေဂေါဆိုပြီးနာမည်ပြောင်းပေးလိုက်တယ်။ ဒံယေလကတော့ပွဲတော်စာကြောင့်ဖြစ်စေ၊ စပျစ်ဝိုင်ကြောင့်ဖြစ်စေ ကိုယ်ကိုမညစ်ညူးစေဖို့ စိတ်ပိုင်းဖြတ်ထားတယ်။ဒါကြောင့်အဲဒါတွေကို စားသောက်ပြီး ကိုယ်ကိုညစ်ညူးအောင် မလုပ်ပါရစေနဲ့ဆိုပြီး နန်းတွင်းအရာရှိချုပ်ဆီမှာ ခွင့်တောင်းတယ်။ အဲဒီအခါ စစ်မှန်တဲ့ ဘုရားသခင်က နန်းတွင်းအရာရှိချုပ်ကိုဒံယေလအပေါ် မျက်နှာသာပေးချင်စိတ်၊ ကရုဏာပြချင်စိတ်ပေါ်လာအောင်လုပ်ပေးတယ်။ နန်းတွင်းအရာရှိချုပ်က မင်းတို့ရဲ့ အစားအသောက်ကို သတ်မှတ်ပေးတဲ့ ငါ့သခင် အရှင်မင်းကြီးကို ငါကြောက်တယ်။ မင်းကြီး ကြည့်လိုက်တဲ့အခါ တခြားသက်တူရွယ်တူတွေလို မင်းတို့ ကျန်းမာသန်စွမ်းမနေရင် ဘယ်လိုလုပ်မလဲ။ ငါ့ကို မင်းကြီးရှေ့မှာ အပြစ်သင့်အောင် မင်းတို့လုပ်နေတာပဲ လို့ ဒံယေလကိုပြောတယ်။ အဲဒီအခါ ဒံယေလက သူ့ကိုရော ဟာနနိ၊ မိရှေလ၊ အာဇရိတို့ကိုပါ စောင့်ရှောက်ဖို့ နန်းတွင်းအရာရှိချုပ် ခန့်ထားတဲ့ အထိန်းတော်ကို၊ ကျွန်တော်မျိုးတို့ကို စားစရာ ဟင်းသီးဟင်းရွက်နဲ့ သောက်စရာရေပဲ ပေးပြီး ဆယ်ရက်လောက် စမ်းကြည့်ပါလား။ ပြီးတဲ့နောက် ပွဲတော်စာ စားတဲ့ လူငယ်တွေနဲ့ ကျွန်တော်တို့ကို ယှဉ်ကြည့်ပါ။ ပြီးမှ သခင်မြင်တဲ့အတိုင်း ဆုံးဖြတ်ပါ လို့တောင်းဆိုတယ်။ အထိန်းတော်က သူတို့တောင်းဆိုတာကို သဘောတူပြီး ဆယ်ရက် စမ်းကြည့်တယ်။ ဆယ်ရက်စေ့တဲ့အခါ သူတို့ဟာ ပွဲတော်စာစားတဲ့ တခြားလူငယ်တွေထက် ကျန်းမာသန်စွမ်းနေတယ်။ ဒါကြောင့် အထိန်းတော်က သူတို့ကို ပွဲတော်စာတွေ၊ စပျစ်ဝိုင်တွေမကျွေးဘဲဟင်းသီးဟင်းရွက်တွေပဲ ကျွေးတော့တယ်။ စစ်မှန်တဲ့ ဘုရားသခင်က အဲဒီလူငယ်လေးယောက်ကိုဗဟုသုတ ကြွယ်စေတယ်။ စာပေအမျိုးမျိုးကို နားလည်နိုင်တဲ့ ထိုးထွင်းဉာဏ်၊ဉာဏ်ပညာကိုပေးတယ်။ အဲဒီအပြင် ဒံယေလကို စိတ်အာရုံနဲ့ အိပ်မက်အမျိုးမျိုးနားလည်နိုင်တဲ့အစွမ်းကိုလည်း ပေးတယ်။ လူငယ်လေးတွေကို ရှေ့တော်သွင်းဖို့သတ်မှတ်ထားချိန်ရောက်တဲ့အခါ နန်းတွင်းအရာရှိချုပ်က သူတို့ကို နေဗုခဒ်နေဇာရှေ့ ခေါ်လာတယ်။ နေဗုခဒ်နေဇာကစကားပြောကြည့်တဲ့အခါလူငယ်လေးတွေထဲမှာ ဒံယေလ၊ ဟာနနိ၊ မိရှေလ၊ အာဇရိတို့ကို ယှဉ်နိုင်တဲ့သူတစ်ယောက်မှမရှိမှန်း သိလိုက်ရတယ်။ ဒါကြောင့် ရှေ့တော်မှာ သူတို့ကို ဆက်ပြီးအမှုထမ်းစေတယ်။ သူတို့ဟာ ဉာဏ်ပညာနဲ့ သိနားလည်မှုသုံးပြီး ဖြေရမယ့် မေးခွန်းမှန်သမျှကို ဖြေနိုင်တဲ့အတွက် တစ်ပြည်လုံးမှာရှိတဲ့ မှော်ဆရာတွေ၊ မျက်လှည့်ဆရာတွေထက် ဆယ်ဆသာတယ်။ ဒံယေလက ဆိုင်းရပ်မင်း နန်းစံပထမနှစ်အထိ ဗာဗုလုန်မှာ ရှိနေတယ်။,27,Da,1,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/1/
audio/nwt_27_Da_BU_02.mp3,နေဗုခဒ်နေဇာဟာ နန်းစံဒုတိယနှစ်မှာ အိပ်မက်တွေမက်ပြီး စိတ်အနှောင့်အယှက် ဖြစ်လာတဲ့အတွက် အိပ်မပျော်နိုင်တော့ဘူး။ ဒါကြောင့် အိပ်မက်အကြောင်း ပြောပြခိုင်းဖို့ မှော်ဆရာတွေ၊ မျက်လှည့်ဆရာတွေ၊ ပယောဂဆရာတွေ၊ ခါလဒဲလူတွေကို ဆင့်ခေါ်စေဆိုပြီး အမိန့်ပေးလိုက်တယ်။ ဒါနဲ့ သူတို့ ရှေ့တော်မှာ လာခစားကြတယ်။ ဘုရင်က ငါ အိပ်မက် မက်တယ်။ ဘာအကြောင်းမက်ခဲ့မှန်း မသိတော့လို့ စိတ်အနှောင့်အယှက် ဖြစ်နေတယ် လို့ပြောတော့၊ ခါလဒဲလူတွေက အရှင်မင်းကြီး၊ အသက်တော် ထာဝစဉ်ရှည်ပါစေ။ ကျွန်တော်မျိုးတို့ကို အိပ်မက်အကြောင်း ပြောပြပါ။ အဓိပ္ပာယ်ကို ပြောပြပါ့မယ် ဆိုပြီး အာရမိတ်စကားနဲ့ လျှောက်တင်ကြတယ်။ ဒါနဲ့ဘုရင်ကငါအမိန့်တော်ချမှတ်မယ်အိပ်မက်နဲ့အိပ်မက်အဓိပ္ပာယ်ကို မပြောပြနိုင်ရင် မင်းတို့ကို အပိုင်းပိုင်း ခုတ်ပစ်မယ်။ မင်းတို့ရဲ့အိမ်တွေလည်း လူတွေ မစင်စွန့်တဲ့နေရာ ဖြစ်ကုန်မယ်။ အိပ်မက်နဲ့ အိပ်မက်အဓိပ္ပာယ်ကိုပြောပြနိုင်ရင်တော့ ဆုလက်ဆောင်တွေ ချီးမြှင့်ပြီး အကြီးအကျယ် ဂုဏ်ပြုမယ်။ အခု၊ အိပ်မက်နဲ့ အိပ်မက်အဓိပ္ပာယ်ကို ပြောပြကြ လို့ ခါလဒဲလူတွေကို ပြောတယ်။ အဲဒီအခါ သူတို့က မင်းကြီးရဲ့ အိပ်မက်ကိုသာ ပြောပြပါ။ အဓိပ္ပာယ်ကို ကျွန်တော်မျိုးတို့ ပြောပြပါ့မယ် လို့ ဒုတိယအကြိမ် လျှောက်တင်ကြတယ်။ ဘုရင်က ငါ့အမိန့်ကို သိသွားလို့ မင်းတို့ အချိန်ဆွဲနေမှန်း ငါကောင်းကောင်းသိတယ်။ ငါစိတ်ပြောင်းသွားမယ်အထင်နဲ့မဟုတ်မဟတ်တွေ လျှောက်တင်ဖို့ ကြံစည်နေကြတာပဲ။ အိပ်မက်ကို မပြောပြနိုင်ရင်တော့ မင်းတို့ခံရမယ့်ပြစ်ဒဏ် တစ်ခုပဲရှိတယ်။ ဒါကြောင့် အိပ်မက်ကို ပြောပြကြ။ ဒါမှသာ အဓိပ္ပာယ်ကိုပါ ပြောပြနိုင်မယ်ဆိုတာ ငါသိရမယ် လို့ပြောတယ်။ ခါလဒဲလူတွေက မင်းကြီးရဲ့အမိန့်အတိုင်း လုပ်နိုင်တဲ့သူ တစ်ယောက်မှ ကမ္ဘာပေါ်မှာ မရှိပါဘူး။ မှော်ဆရာတွေ၊ မျက်လှည့်ဆရာတွေ၊ ခါလဒဲ နက္ခတ်ဗေဒင်ဆရာတွေကို ကြီးမြတ်တဲ့ဘုရင်တွေ၊ ဘုရင်ခံတွေ တစ်ယောက်မှ အခုလိုမျိုး မမေးဖူးပါဘူး။ မင်းကြီးမေးတာ ခက်ခဲလွန်းပါတယ်။ နတ်ဘုရားတွေကလွဲလို့ ကမ္ဘာပေါ်မှာရှိတဲ့ ဘယ်လူသားမှ ဒီမေးခွန်းကိုမဖြေနိုင်ပါဘူးဆိုပြီး လျှောက်တင်ကြတယ်။ အဲဒီအခါနေဗုခဒ်နေဇာကအကြီးအကျယ် ဒေါသထွက်ပြီး ဗာဗုလုန်ပညာရှိ မှန်သမျှကို ကွပ်မျက်စေလို့ အမိန့်ထုတ်လိုက်တယ်။ အမိန့်တော်ကြောင့် ပညာရှိတွေ ကွပ်မျက်ခံရတော့မယ်။ဒံယေလနဲ့သူ့အပေါင်းအဖော်တွေကိုလည်း ကွပ်မျက်ဖို့ လိုက်ရှာကြတယ်။ အဲဒီအခါ ဒံယေလက ဗာဗုလုန် ပညာရှိတွေကို ကွပ်မျက်ဖို့ ထွက်သွားတဲ့ကိုယ်ရံတော်တပ်မှူးအာရုတ်ကို သတိပညာရှိရှိ မေးမြန်းကြည့်တယ်။ ဒီလောက်ပြင်းထန်တဲ့အမိန့်ကိုမင်းကြီး ဘာလို့ ထုတ်ပြန်တာလဲ လို့ဒံယေလမေးတဲ့အခါ မင်းအရာရှိ အာရုတ်က အကြောင်းစုံ ရှင်းပြတယ်။ ဒါနဲ့ ဒံယေလက မင်းကြီးဆီ အခစားဝင်ပြီး အိပ်မက်အဓိပ္ပာယ်ကို ပြောပြနိုင်ဖို့ အချိန်နည်းနည်းပေးပါလို့ ခွင့်တောင်းတယ်။ အဲဒီနောက် ဒံယေလက အိမ်ပြန်သွားပြီး အပေါင်းအဖော်တွေဖြစ်တဲ့ ဟာနနိ၊ မိရှေလနဲ့ အာဇရိတို့ဆီ အကြောင်းကြားလိုက်တယ်။ ဒီလျှို့ဝှက်ချက်ကို ဖွင့်ပြပြီး ကရုဏာပြပါလို့ ကောင်းကင်အုပ်စိုးရှင် ဘုရားသခင်ဆီ ဆုတောင်းဖို့လည်း မှာတယ်။ ဒါမှ ဗာဗုလုန် ပညာရှိတွေနဲ့အတူ ဒံယေလနဲ့ အပေါင်းအဖော်တွေ အသတ်မခံရမှာ။ ညရောက်တော့ဘုရားသခင်ကဒံယေလကို စိတ်အာရုံကတစ်ဆင့် အဲဒီလျှို့ဝှက်ချက်ကိုဖွင့်ပြတယ်။ ဒံယေလလည်းကောင်းကင်အုပ်စိုးရှင်ဘုရားသခင်ကိုချီးမွမ်းတယ်။ ဒံယေလက ဘုရားသခင်ရဲ့ နာမည်ကို အစဉ်ထာဝရ ချီးမွမ်းကြ။ ဉာဏ်ပညာနဲ့ ခွန်အားကို ဒီဘုရားကသာ ပေးနိုင်တယ်။ ဘုရားက အချိန်ကာလနဲ့ ရာသီဥတုကို ပြောင်းလဲနိုင်တယ်။ ဘုရင်တွေကို နန်းတင်နန်းချတယ်။ ပညာရှိတွေကို ဉာဏ်ပညာ ပေးတယ်။ ပိုင်းခြားသိမြင်နိုင်စွမ်းရှိသူတွေကို အသိပညာ ပေးတယ်။ နက်နဲရာတွေ၊ ဖုံးကွယ်ထားရာတွေကို ဖွင့်ပြတယ်။ အမှောင်ထဲမှာ ရှိတာတွေကို သိတယ်။ အလင်းက ဘုရားနဲ့အတူ ရှိနေတယ်။ ဘိုးဘေးတို့ရဲ့ ဘုရားသခင်၊ ဉာဏ်ပညာနဲ့ အစွမ်းသတ္တိ ပေးတဲ့အတွက် ကိုယ်တော့်ကို ကျေးဇူးတင်ချီးမွမ်းပါတယ်။ ကျွန်တော်တို့ အသနားခံတဲ့ အတိုင်း ကိုယ်တော် အဖြေပေးတယ်။ မင်းကြီးသိချင်တာကို ကျွန်တော်တို့ကို အသိပေးတယ် လို့ပြောတယ်။ အဲဒီနောက် ဒံယေလက ဗာဗုလုန်ပညာရှိတွေကို ကွပ်မျက်ဖို့ တာဝန်ရထားတဲ့ အာရုတ်ဆီ သွားပြီး ဗာဗုလုန်ပညာရှိ တစ်ယောက်ကိုမှ မကွပ်မျက်ပါနဲ့။ ကျွန်တော့်ကို ရှေ့တော်ခေါ်သွားပါ။ အိပ်မက်အဓိပ္ပာယ်ကို ပြောပြပါ့မယ် လို့ပြောတယ်။ အာရုတ်လည်းဒံယေလကို ချက်ချင်းရှေ့တော်သွင်းပြီးအိပ်မက်အဓိပ္ပာယ်ကို ပြောပြနိုင်တဲ့ ယုဒသုံ့ပန်းတစ်ယောက်ကိုတွေ့ပါပြီ လို့လျှောက်တင်တယ်။ ဘုရင်က ဗေလတရှာဇာလို့ခေါ်တဲ့ ဒံယေလကို ငါမြင်တဲ့အိပ်မက်နဲ့ အိပ်မက်အဓိပ္ပာယ်ကို မင်း တကယ်ပြောပြနိုင်သလား လို့မေးတဲ့အခါ၊ ဒံယေလက မင်းကြီးမေးတဲ့ လျှို့ဝှက်ချက်ကို ပညာရှိတွေ၊ မျက်လှည့်ဆရာတွေ၊ မှော်ဆရာတွေ၊ နက္ခတ်ဗေဒင်ဆရာတွေ တစ်ယောက်မှ မဖြေနိုင်ပါဘူး။ ဒါပေမဲ့ လျှို့ဝှက်ချက်တွေကို ဖွင့်ပြတဲ့အရှင် ဘုရားသခင်တစ်ပါး ကောင်းကင်မှာ ရှိတယ်။ အဲဒီဘုရားသခင်က အဆုံးပိုင်းကာလမှာဖြစ်မယ့် အရာတွေကို မင်းကြီးနေဗုခဒ်နေဇာကို အသိပေးလိုက်ပါပြီ။ သလွန်ပေါ်မှာ မင်းကြီးမြင်ခဲ့တဲ့ အိပ်မက်နဲ့ စိတ်အာရုံတွေကတော့ အရှင်မင်းကြီး၊ သလွန်ပေါ်မှာ လဲလျောင်းရင်းအနာဂတ်မှာဖြစ်မယ့်အရာတွေအကြောင်းမင်းကြီး တွေးတောလိုက်တဲ့အခါ လျှို့ဝှက်ချက်တွေကို ဖွင့်ပြတဲ့အရှင်က ဖြစ်လာမယ့်အရာတွေကို မင်းကြီးကို အသိပေးပါပြီ။ ကျွန်တော်က တခြားသူတွေထက် ဉာဏ်ပညာရှိလို့ ဒီလျှို့ဝှက်ချက်ကို ဘုရားသခင် ဖွင့်ပြတာ မဟုတ်ပါဘူး။ မင်းကြီးကို အိပ်မက်အဓိပ္ပာယ် ပြောပြနိုင်ဖို့ ကျွန်တော့်ကို ဖွင့်ပြတာပါ။ ဒါမှ မင်းကြီး ဘာအကြောင်း တွေးတောခဲ့မှန်း မင်းကြီး သိနိုင်မှာပါ။ အရှင်မင်းကြီးကြည့်လိုက်တော့ရုပ်တုကြီးတစ်ခုကိုမြင်ပါတယ်။ အင်မတန်ကြီးမားပြီး ပြောင်လက်နေတဲ့ အဲဒီရုပ်တုက မင်းကြီးရှေ့မှာ ရှိနေပါတယ်။ ရုပ်တုဟာ ကြောက်စရာကြီးပါ။ ရုပ်တုရဲ့ ဦးခေါင်းက ရွှေစင်၊ ရင်ဘတ်နဲ့လက်တွေက ငွေ၊ ဝမ်းဗိုက်နဲ့ပေါင်က ကြေးနီ၊ ခြေထောက်က သံ၊ ခြေဖမိုးနဲ့ခြေဖဝါးက သံတစ်ဝက်ရွှံ့စေးတစ်ဝက်ရောနေပါတယ်။ မင်းကြီး ကြည့်နေတုန်းမှာပဲ လူ့လက်နဲ့ထွင်းထားတာ မဟုတ်တဲ့ ကျောက်တစ်လုံးက သံနဲ့ ရွှံ့စေး ရောနေတဲ့ ခြေဖဝါးနဲ့ ခြေဖမိုးကို တိုက်ချခြေမွှပစ်တယ်။ သံ၊ ရွှံ့စေး၊ ကြေးနီ၊ ငွေ၊ ရွှေအားလုံး ကြေမွကုန်ပြီး နွေရာသီမှာ ကောက်နယ်တလင်းကနေ လွင့်သွားတဲ့ဖွဲလို ဖြစ်သွားတယ်။ လေထဲ လွင့်ပါသွားတဲ့အတွက် အစအနတောင်ရှာမတွေ့တော့ဘူး။ ရုပ်တုကို တိုက်ချတဲ့ ကျောက်တုံးကတော့ တောင်ကြီးတစ်လုံး ဖြစ်လာပြီး မြေတစ်ပြင်လုံး ပြည့်သွားတယ်။ အဲဒါဟာ အိပ်မက်ပါ။ အခု၊ အဓိပ္ပာယ်ကို ပြောပြပါ့မယ်။ မင်းကြီး၊ မင်းကြီးဟာ ဘုရင်တို့ရဲ့ဘုရင်ပါ။ ကောင်းကင်အုပ်စိုးရှင် ဘုရားသခင်က မင်းကြီးကို နိုင်ငံသာမက ခွန်အား၊ အစွမ်းသတ္တိ၊ ဂုဏ်ကျက်သရေတွေ ပေးထားပါတယ်။ ဘုရားသခင်က ကမ္ဘာအရပ်ရပ်က လူတွေ၊ သားရဲတွေ၊ မိုးကောင်းကင်ငှက်တွေကို မင်းကြီးလက်ထဲ အပ်ပေးပြီး အုပ်ချုပ်စေပါပြီ။ ဒါကြောင့် မင်းကြီးဟာ ရုပ်တုရဲ့ ရွှေဦးခေါင်းပါ။ မင်းကြီးရဲ့နောက်မှာ မင်းကြီးရဲ့နိုင်ငံထက်နိမ့်ကျတဲ့နိုင်ငံတစ်ခု ပေါ်လာမယ်။ အဲဒီနောက် ပေါ်လာမယ့် တတိယနိုင်ငံကတော့ ကြေးနီဖြစ်ပြီး မြေတစ်ပြင်လုံးကို အုပ်စိုးလိမ့်မယ်။ စတုတ္ထနိုင်ငံကတော့ သံလို ခိုင်မာမယ်။ သံက အရာရာကို ချိုးဖဲ့ခြေမွှသလို စတုတ္ထနိုင်ငံကလည်း အရင်နိုင်ငံအားလုံးကို ချိုးဖဲ့ခြေမွှပစ်မယ်။ ခြေဖဝါးခြေဖမိုးနဲ့ ခြေချောင်းတွေက ရွှံ့စေးတစ်ဝက် သံတစ်ဝက် ရောနေတာကို မင်းကြီး မြင်တဲ့အတိုင်း အဲဒီနိုင်ငံက ကွဲပြားပါလိမ့်မယ်။ သံနဲ့ရွှံ့စေး ရောနေတာကို မြင်တဲ့အတိုင်း အဲဒီနိုင်ငံမှာ သံလို မာကျောမှုမျိုးလည်း ရှိနေမယ်။ ခြေချောင်းတွေက သံတစ်ဝက် ရွှံ့စေးတစ်ဝက် ရောနေတဲ့အတွက် အဲဒီနိုင်ငံဟာ ခိုင်မာခြင်းတစ်ဝက်၊ ကျိုးပဲ့လွယ်ခြင်းတစ်ဝက် ရောနှောနေမယ်။ သံနဲ့ ရွှံ့စေး ရောနေတာကို မင်းကြီး မြင်တဲ့အတိုင်း သူတို့မှာ လူအမျိုးမျိုး ရောနေမယ်။ ဒါပေမဲ့ သံနဲ့ ရွှံ့စေး ရောနှောလို့မရသလို သူတို့အချင်းချင်း ပူးပေါင်းလို့ရမှာ မဟုတ်ဘူး။ အဲဒီဘုရင်တွေလက်ထက်မှာ ကောင်းကင်အုပ်စိုးရှင် ဘုရားသခင်က ဘယ်တော့မှ မပျက်စီးမယ့် နိုင်ငံတစ်ခုကို တည်ထောင်လိမ့်မယ်။ အဲဒီနိုင်ငံဟာ တခြားလူတွေလက်ထဲ ရောက်မှာ မဟုတ်ဘူး။ အထက်မှာပြောခဲ့တဲ့ နိုင်ငံအားလုံးကို ခြေမွှဖျက်ဆီးလိမ့်မယ်။ ပြီးတဲ့နောက် အဲဒီနိုင်ငံတစ်ခုပဲ ထာဝစဉ် တည်တံ့နေမယ်။ လူ့လက်နဲ့မဟုတ်ဘဲ တောင်ပေါ်ကနေ ထွင်းထုတ်လိုက်တဲ့ ကျောက်တစ်လုံးက သံ၊ ကြေးနီ၊ ရွှံ့စေး၊ ငွေနဲ့ ရွှေတွေ ခြေမွှပစ်တာကို မင်းကြီး မြင်ခဲ့တဲ့အတိုင်းပါပဲ။ ကြီးမြတ်တဲ့ ဘုရားသခင်က မင်းကြီးကို အနာဂတ်မှာ ဖြစ်မယ့်အရာတွေ အသိပေးလိုက်ပါပြီ။ အိပ်မက်ဟာ မှန်ကန်ပါတယ်။ အဓိပ္ပာယ်ကိုလည်း ယုံကြည်စိတ်ချနိုင်ပါတယ် လို့လျှောက်တင်တယ်။ အဲဒီအခါနေဗုခဒ်နေဇာက ဒံယေလရှေ့မှာပျပ်ဝပ်ပြီးဂါရဝပြုတယ်။ ဒံယေလကို ဆုလက်ဆောင်ပေးဖို့၊ သူ့အတွက် နံ့သာပေါင်းပူဇော်ဖို့ အမိန့်ပေးတယ်။ ပြီးတော့ ဒီလျှို့ဝှက်ချက်ကို ဖွင့်ပြနိုင်တဲ့အတွက် မင်းရဲ့ဘုရားသခင်ဟာ ဘုရားတို့ရဲ့ဘုရား၊ ဘုရင်တို့ရဲ့သခင်၊ လျှို့ဝှက်ချက်တွေကို ဖွင့်ပြနိုင်တဲ့အရှင်ဖြစ်မှန်း သေချာတယ် လို့ ဒံယေလကို ပြောတယ်။ ဘုရင်က ဒံယေလကို ချီးမြှောက်ပြီး ဆုလက်ဆောင်အများကြီး ပေးတယ်။ သူ့ကို ဗာဗုလုန်ခရိုင်တစ်ခုလုံး အုပ်ချုပ်စေတယ်။ ဗာဗုလုန်ပညာရှိတွေကို ကြီးကြပ်ရတဲ့ ဝန်ကြီးချုပ်အဖြစ်ခန့်လိုက်တယ်။ ဒံယေလရဲ့ ပန်ကြားချက်အရ ရှာဒရက်၊ မေရှက်၊ အဗေဒနေဂေါတို့ကိုလည်း ဗာဗုလုန်ခရိုင်ရဲ့အုပ်ချုပ်ရေးမှူးတွေအဖြစ် ခန့်အပ်တယ်။ ဒံယေလကတော့ နန်းတော်မှာ အမှုထမ်းရတယ်။,27,Da,2,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/2/
audio/nwt_27_Da_BU_03.mp3,ဘုရင်နေဗုခဒ်နေဇာကအမြင့်အတောင် ၆၀၊ အနံ ၆ တောင် ရှိတဲ့ ရွှေရုပ်တုတစ်ခု လုပ်ပြီး ဗာဗုလုန်ခရိုင်၊ ဒုရလွင်ပြင်မှာ တည်ထားတယ်။ အဲဒီနောက် ဘုရင်ခံချုပ်၊ ဝန်ကြီး၊ ဘုရင်ခံ၊ အကြံပေးအရာရှိ၊ ဘဏ္ဍာထိန်း၊ တရားသူကြီး၊ လက်ထောက်တရားသူကြီး၊ ခရိုင်အုပ်ချုပ်ရေးမှူးတွေ အားလုံးကို သူတည်ထားတဲ့ ရုပ်တုကို ဆက်ကပ်တဲ့ အခမ်းအနားမှာ လာရောက်စုဝေးကြဖို့ ဆင့်ခေါ်လိုက်တယ်။ ဒါကြောင့် ဘုရင်ခံချုပ်၊ ဝန်ကြီး၊ ဘုရင်ခံ၊ အကြံပေးအရာရှိ၊ ဘဏ္ဍာထိန်း၊ တရားသူကြီး၊ လက်ထောက်တရားသူကြီး၊ ခရိုင်အုပ်ချုပ်ရေးမှူးတွေက ရုပ်တုဆက်ကပ်တဲ့ အခမ်းအနားကို တက်ရောက်ဖို့ စုဝေးလာပြီး နေဗုခဒ်နေဇာ တည်ထားတဲ့ ရုပ်တုရှေ့မှာ ရပ်နေကြတယ်။ အဲဒီအခါ သံတော်ဆင့်က ဘာသာစကား အမျိုးမျိုးပြောတဲ့ လူမျိုးအပေါင်းတို့၊ အမိန့်တော်ကို နားထောင်ကြ။ တံပိုး၊ ပလွေ၊ ဒုံမင်း၊ ဗျပ်စောင်း၊ ကြိုးတပ်တူရိယာ၊ အိတ်ပလွေနဲ့ တူရိယာအမျိုးမျိုး တီးမှုတ်သံကို မင်းတို့ကြားတဲ့အခါ ဘုရင်နေဗုခဒ်နေဇာ တည်ထားတဲ့ ရွှေရုပ်တုကို ဦးချရှိခိုးရမယ်။ ဦးမချ ဝတ်မပြုတဲ့သူကို တောက်လောင်နေတဲ့ မီးဖိုကြီးထဲချက်ချင်းပစ်ချမယ် လို့ကြေညာတယ်။ ဒါကြောင့် ဘာသာစကား အမျိုးမျိုးပြောတဲ့ လူမျိုးအပေါင်းက တံပိုး၊ ပလွေ၊ ဒုံမင်း၊ ဗျပ်စောင်း၊ ကြိုးတပ်တူရိယာနဲ့ တူရိယာအမျိုးမျိုး တီးမှုတ်သံကို ကြားတဲ့အခါ ဘုရင်နေဗုခဒ်နေဇာ တည်ထားတဲ့ ရွှေရုပ်တုကို ဦးချဝတ်ပြုကြတယ်။ အဲဒီအချိန်မှာ ခါလဒဲလူတချို့ ရှေ့ထွက်လာပြီး ဂျူးတွေကို စွပ်စွဲကြတယ်။ ဘုရင်နေဗုခဒ်နေဇာကို အရှင်မင်းကြီး၊ အသက်တော် ထာဝစဉ်ရှည်ပါစေ။ တံပိုး၊ ပလွေ၊ ဒုံမင်း၊ ဗျပ်စောင်း၊ ကြိုးတပ်တူရိယာ၊ အိတ်ပလွေနဲ့ တူရိယာအမျိုးမျိုး တီးမှုတ်သံကို ကြားတဲ့အခါ ရွှေရုပ်တုကို ဦးချဝတ်ပြုရမယ်၊ ဦးမချ ဝတ်မပြုတဲ့သူကို တောက်လောင်နေတဲ့ မီးဖိုကြီးထဲ ပစ်ချမယ်ဆိုပြီး မင်းကြီး အမိန့်ထုတ်ပါတယ်။ ဒါပေမဲ့ အရှင်မင်းကြီး၊ ဗာဗုလုန်ခရိုင်မှာ အုပ်ချုပ်ရေးမှူးတွေအဖြစ် မင်းကြီးခန့်ထားတဲ့ ရှာဒရက်၊ မေရှက်၊ အဗေဒနေဂေါလို့ခေါ်တဲ့ ဂျူးတွေက မင်းကြီးရဲ့အမိန့်ကို အရေးမလုပ်ပါဘူး။ မင်းကြီးရဲ့ ဘုရားတွေကို မကိုးကွယ်တဲ့အပြင် တည်ထားတဲ့ ရွှေရုပ်တုကိုလည်း ဝတ်မပြုကြပါဘူး လို့လျှောက်တင်တယ်။ အဲဒီအခါနေဗုခဒ်နေဇာက အကြီးအကျယ် ဒေါသထွက်ပြီး ရှာဒရက်၊ မေရှက်၊ အဗေဒနေဂေါတို့ကို ရှေ့တော်သွင်းစေလို့ အမိန့်ပေးတဲ့အတွက် သူတို့ ရှေ့တော်ကို ရောက်လာကြတယ်။ နေဗုခဒ်နေဇာကရှာဒရက်၊ မေရှက်နဲ့ အဗေဒနေဂေါတို့၊ မင်းတို့က ငါ့ဘုရားတွေကို မကိုးကွယ်တဲ့အပြင် ငါတည်ထားတဲ့ ရွှေရုပ်တုကိုလည်း ဝတ်မပြုကြဘူးဆို ဟုတ်လား။ အခု တံပိုး၊ ပလွေ၊ ဒုံမင်း၊ ဗျပ်စောင်း၊ ကြိုးတပ်တူရိယာ၊ အိတ်ပလွေနဲ့ တူရိယာအမျိုးမျိုး တီးမှုတ်သံကို ကြားတာနဲ့ ငါတည်ထားတဲ့ ရုပ်တုကို ဦးချရှိခိုးဖို့ အသင့်ဖြစ်နေမယ်ဆိုရင် မင်းတို့အတွက် ကောင်းလိမ့်မယ်။ မဟုတ်ရင်တော့ တောက်လောင်နေတဲ့ မီးဖိုကြီးထဲ ချက်ချင်းပစ်ချမယ်။ ဘယ်ဘုရားက ငါ့လက်ကနေ မင်းတို့ကို ကယ်တင်နိုင်မလဲ လို့ပြောတယ်။ ရှာဒရက်၊ မေရှက်၊ အဗေဒနေဂေါတို့က အရှင်မင်းကြီး၊ ဒီကိစ္စနဲ့ပတ်သက်ပြီး ကျွန်တော်တို့ လျှောက်တင်စရာ ဘာမှမရှိပါဘူး။ ကျွန်တော်တို့ကို မီးဖိုထဲ ပစ်ချလိုက်ရင် ကျွန်တော်တို့ကိုးကွယ်တဲ့ ဘုရားသခင်က မီးဖိုကြီးထဲကနေရော မင်းကြီးရဲ့လက်ကနေပါ ကျွန်တော်တို့ကို ကယ်တင်နိုင်ပါတယ်။ မကယ်တင်ခဲ့ရင်တောင် မင်းကြီးရဲ့ဘုရားတွေကို ကျွန်တော်တို့ ကိုးကွယ်မှာ မဟုတ်ပါဘူး၊ မင်းကြီးတည်ထားတဲ့ ရွှေရုပ်တုကိုလည်း ဝတ်ပြုမှာ မဟုတ်ဘူးဆိုတာ သိမှတ်တော်မူပါ လို့လျှောက်တင်တယ်။ အဲဒီအခါ နေဗုခဒ်နေဇာက ရှာဒရက်၊ မေရှက်၊ အဗေဒနေဂေါတို့ကို အကြီးအကျယ် ဒေါသထွက်ပြီး မျက်နှာပျက်သွားတယ်။ ဒါနဲ့ မီးဖိုကြီးကို အခုထက် ခုနစ်ဆပူအောင်လုပ်ဖို့ အမိန့်ပေးတယ်။ ပြီးတော့ ရှာဒရက်၊ မေရှက်၊ အဗေဒနေဂေါတို့ကို တုပ်နှောင်ပြီး တောက်လောင်နေတဲ့ မီးဖိုကြီးထဲ ပစ်ချဖို့ ခွန်အားကြီး စစ်သည်တချို့ကို အမိန့်ပေးလိုက်တယ်။ သူတို့ကို ဝတ်ရုံ၊ အဝတ်၊ ခေါင်းပေါင်း၊ ဝတ်ထားတဲ့ အဝတ်တွေနဲ့အတူ တုပ်နှောင်ပြီး တောက်လောင်နေတဲ့ မီးဖိုကြီးထဲ ပစ်ချကြတယ်။ အမိန့်တော် ပြင်းထန်လွန်းတဲ့အတွက်၊ မီးဖိုကြီးကလည်း အပူရှိန်ပြင်းလွန်းတဲ့အတွက် ရှာဒရက်၊ မေရှက်၊ အဗေဒနေဂေါတို့ကို ပစ်ချတဲ့လူတွေ မီးဟပ်ပြီး သေကုန်တယ်။ ရှာဒရက်၊ မေရှက်နဲ့ အဗေဒနေဂေါတို့ သုံးယောက်ကတော့ တောက်လောင်နေတဲ့ မီးဖိုကြီးထဲ တုပ်နှောင်လျက်သား ကျသွားတယ်။ နောက်တော့ ဘုရင်နေဗုခဒ်နေဇာ လန့်ဖျပ်သွားပြီး ချက်ချင်း ထရပ်တယ်။ ပြီးတော့လူသုံးယောက်ကို တုပ်နှောင်ပြီး မီးထဲချလိုက်တာ မဟုတ်လား လို့မေးတဲ့အခါ မင်းအရာရှိတွေက မှန်လှပါ။ အရှင်မင်းကြီး လို့ဖြေကြတယ်။ ဘုရင်ကြီးက ကြည့်စမ်း။ လူလေးယောက် မီးထဲမှာ နှောင်ကြိုးမရှိ၊ မီးမထိဘဲ လမ်းလျှောက်နေတာကိုငါမြင်နေရပါလား။လေးယောက်မြောက်လူဟာ ဘုရားရဲ့သားနဲ့ တူတယ် လို့ပြောတယ်။ အဲဒီနောက် နေဗုခဒ်နေဇာက တောက်လောင်နေတဲ့ မီးဖိုကြီးရဲ့ တံခါးနားကို သွားပြီး ရှာဒရက်၊ မေရှက်၊ အဗေဒနေဂေါတို့၊အမြင့်ဆုံးဘုရားသခင်ရဲ့ ကျွန်တို့၊ ထွက်လာကြ လို့ပြောတဲ့အခါရှာဒရက်၊မေရှက်၊ အဗေဒနေဂေါတို့မီးထဲကနေ ထွက်လာတယ်။ သူတို့ရဲ့ခန္ဓာကိုယ် မီးမစွဲတာ၊ ဆံချည်တစ်မျှင်တောင် မီးမကျွမ်းတာ၊ ဝတ်ရုံလည်း ဘာမှမဖြစ်တဲ့အပြင် မီးလောင်ထားတဲ့အနံ့တောင် မထွက်တာကိုစုဝေးရောက်ရှိနေတဲ့ ဘုရင်ခံချုပ်၊ ဝန်ကြီး၊ ဘုရင်ခံ၊ မင်းအရာရှိတွေအားလုံး တွေ့သွားတယ်။ အဲဒီအခါနေဗုခဒ်နေဇာက ရှာဒရက်၊ မေရှက်၊ အဗေဒနေဂေါတို့ရဲ့ ဘုရားသခင်ကို ချီးမွမ်းကြ။ အဲဒီဘုရားက ကောင်းကင်တမန်ကို လွှတ်ပြီး သူ့ကျွန်တွေကို ကယ်တင်လိုက်တာပဲ။ သူတို့က အဲဒီဘုရားကို ကိုးစားကြတယ်။ တခြားဘုရားကို ကိုးကွယ်မယ့်အစားကိုယ့်ဘုရားသခင်ကိုပဲ ကိုးကွယ်ကြတယ်။အမိန့်တော်ကို ဖီဆန်ပြီးအသေခံဖို့အသင့်ရှိကြတယ်။ ဒါကြောင့် ငါအမိန့်ထုတ်ပြန်မယ် ရှာဒရက်၊ မေရှက်၊ အဗေဒနေဂေါတို့ရဲ့ ဘုရားသခင်ကို ပြစ်မှားပြောဆိုတဲ့သူ၊ ဘာသာစကား အမျိုးမျိုးပြောတဲ့ ဘယ်လူမျိုးကိုမဆို အပိုင်းပိုင်း ခုတ်ဖြတ်စေ။ သူတို့ရဲ့အိမ်တွေလည်း မစင်စွန့်တဲ့နေရာ ဖြစ်စေ။ ဒီဘုရားလိုမျိုး ဘယ်ဘုရားကမှ မကယ်တင်နိုင်ဘူး လို့အမိန့်ချလိုက်တယ်။ အဲဒီနောက် ဘုရင်က ရှာဒရက်၊ မေရှက်၊ အဗေဒနေဂေါတို့ကို ဗာဗုလုန်ခရိုင်မှာ ချီးမြှင့်မြှောက်စားတယ်။,27,Da,3,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/3/
audio/nwt_27_Da_BU_04.mp3,ဘုရင်နေဗုခဒ်နေဇာက ကမ္ဘာမြေတစ်ခွင်မှာ နေထိုင်တဲ့ ဘာသာစကား အမျိုးမျိုးပြောတဲ့ လူမျိုးအားလုံးကို မိန့်မှာလိုက်တယ်မင်းတို့ဆီမှာငြိမ်သက်ခြင်းတိုးများပါစေ။ ငါ့ကို အမြင့်ဆုံး ဘုရားသခင်ပြတဲ့ အံ့ဖွယ်အမှုတွေ၊ ထူးဆန်းတဲ့အရာတွေအကြောင်း မင်းတို့ကို ငါပြောပြချင်တယ်။ အဲဒီဘုရားပြတဲ့ အံ့ဖွယ်အမှုတွေ၊ ထူးဆန်းတဲ့အရာတွေဟာ တန်ခိုးကြီးလှတယ်။ သူ့ရဲ့နိုင်ငံဟာ ထာဝစဉ်တည်မြဲတယ်။ သူ့ရဲ့ အုပ်ချုပ်ခွင့်အာဏာလည်း လူမျိုးအဆက်ဆက် တည်တံ့တယ်။ ငါနေဗုခဒ်နေဇာက နန်းတော်မှာ အပူအပင်မရှိဘဲ စည်းစိမ်အပြည့်နဲ့ စံမြန်းနေတုန်း၊ ကြောက်စရာအိပ်မက်တစ်ခုကို မက်တယ်။ သလွန်ပေါ်မှာ လဲလျောင်းနေတုန်း ပုံရိပ်တွေ၊ စိတ်အာရုံတွေမြင်ပြီး ထိတ်လန့်သွားတယ်။ ဒါကြောင့်အိပ်မက်အဓိပ္ပာယ်ကို ပြောပြဖို့ ဗာဗုလုန်ပညာရှိအားလုံးကို ရှေ့တော်သွင်းစေလို့ငါအမိန့်ထုတ်လိုက်တယ်။ အဲဒီအခါ မှော်ဆရာတွေ၊ မျက်လှည့်ဆရာတွေ၊ ခါလဒဲလူတွေ၊ နက္ခတ်ဗေဒင်ဆရာတွေ ရောက်လာတယ်။ အိပ်မက်အကြောင်းငါပြောပြပေမဲ့ အဓိပ္ပာယ်ကို သူတို့ မပြောပြနိုင်ဘူး။ နောက်ဆုံးတော့ ငါ့ရှေ့ကို ဒံယေလ ရောက်လာတယ်။ ငါ့ဘုရားကို ဂုဏ်ပြုတဲ့အနေနဲ့ ဗေလတရှာဇာလို့ ငါနာမည်ပေးထားတဲ့သူ၊ သန့်ရှင်းတဲ့ ဘုရားတွေဆီက စွမ်းအားကို ရရှိထားသူပဲ။ ငါ့အိပ်မက်အကြောင်း သူ့ကိုပြောပြလိုက်တယ် မှော်ဆရာတွေရဲ့ ဦးစီးချုပ် ဗေလတရှာဇာ၊ သန့်ရှင်းတဲ့ဘုရားတွေဆီက စွမ်းအားကို ရရှိထားတဲ့အတွက် မင်း မဖော်ထုတ်နိုင်တဲ့ လျှို့ဝှက်ချက်မရှိမှန်း ငါကောင်းကောင်းသိတယ်။ ဒါကြောင့် ငါမြင်မက်ခဲ့တဲ့ စိတ်အာရုံတွေကိုရော အဓိပ္ပာယ်ကိုပါ ရှင်းပြပါ။ သလွန်ပေါ်မှာ အိပ်နေတုန်း စိတ်အာရုံတွေကိုငါမြင်မက်တယ်။ ကမ္ဘာမြေရဲ့အလယ်မှာ မြင့်မားလှတဲ့ သစ်ပင်တစ်ပင်ပေါက်နေတာကိုငါမြင်တယ်။ အဲဒီသစ်ပင်က ကြီးထွားသန်မာလာပြီး အပင်ထိပ်ဖျားက မိုးကောင်းကင်အထိ မြင့်လာတယ်။ ကမ္ဘာ့အစွန်အဖျားကနေတောင် မြင်ရတယ်။ အရွက်တွေ လှပဝေဆာတယ်။အသီးတွေလှိုင်လှိုင်သီးတဲ့အတွက် သတ္တဝါအားလုံး စားသုံးနိုင်တယ်။ သားရဲတွေ အပင်ရိပ်ကို ခိုတယ်။ အကိုင်းအခက်တွေပေါ် မိုးကောင်းကင်ငှက်တွေ နားတယ်။ သတ္တဝါအားလုံး အပင်ရဲ့အသီးကို စားကြတယ်။ သလွန်ပေါ်မှာ အဲဒီစိတ်အာရုံကို ငါမြင်နေတုန်း ကောင်းကင်ကနေ သန့်ရှင်းသူစေတမန် ဆင်းလာတာကို တွေ့ရတယ်။ သူက အဲဒီသစ်ပင်ကို ခုတ်ပစ်လိုက်။ အကိုင်းအခက်တွေကို ခုတ်ပစ်ပါ။ အရွက်တွေကို ခြွေချပြီး အသီးတွေကို လွှင့်ပစ်ပါ။ အပင်ရိပ်ခိုနေတဲ့သားရဲတွေ၊အကိုင်းအခက်မှာ နားနေတဲ့ ငှက်တွေ ထွက်ပြေးပါစေ။ မြေမှာအမြစ်စွဲနေတဲ့ သစ်ငုတ်ကိုတော့သံကြိုး၊ကြေးနီကြိုးနဲ့ ပတ်ချည်ပြီးမြက်ပင်တွေကြားမှာချန်ထားခဲ့ပါ။ သစ်ငုတ်ဟာ ကောင်းကင်ကကျတဲ့နှင်းတွေနဲ့စိုစွတ်ပါစေ။ သားရဲတွေနဲ့အတူအပင်တွေကြားမှာ ဒီအတိုင်းရှိနေပါစေ။ လူစိတ်ပျောက်ပြီး တိရစ္ဆာန်စိတ် ဝင်ပါစေ။ ဒီလိုနဲ့ ခုနစ်ကာလ ကုန်လွန်သွားပါစေ။ ဒါဟာ စေတမန်တွေရဲ့ ကြေညာချက်ပဲ။ သန့်ရှင်းသူတွေ ကြေညာတဲ့ စီရင်ဆုံးဖြတ်ချက်ပဲ။ အမြင့်ဆုံးအရှင်ဟာ လူ့နိုင်ငံတွေရဲ့ အုပ်စိုးရှင်ဖြစ်ပြီး နိုင်ငံကို သူပေးချင်တဲ့သူကို ပေးနိုင်မှန်း၊ အနိမ့်ကျဆုံးသူကိုတောင် အုပ်စိုးခွင့်ပေးနိုင်မှန်း အသက်ရှင်နေတဲ့ လူသားတွေသိစေဖို့ ဖြစ်တယ် လို့ ကြွေးကြော်တယ်။ ဒါဟာ ငါနေဗုခဒ်နေဇာမင်းကြီး မြင်မက်တဲ့ အိပ်မက်ပဲ။ ဗေလတရှာဇာ၊အိပ်မက်အဓိပ္ပာယ်ကိုအခု ပြောပြပေတော့။ငါ့နိုင်ငံထဲကပညာရှိတွေ တစ်ယောက်မှ မပြောနိုင်ဘူး။ မင်းကတော့သန့်ရှင်းတဲ့ဘုရားတွေဆီက စွမ်းအားကို ရရှိထားသူဖြစ်လို့ ပြောပြနိုင်မှာပါ။ အဲဒီအခါ ဗေလတရှာဇာလို့ခေါ်တဲ့ ဒံယေလက ထိတ်လန့်ပြီး ခဏလောက် ကြက်သေသေသွားတယ်။ ဘုရင်က ဗေလတရှာဇာ၊ အိပ်မက်နဲ့ အဓိပ္ပာယ်ကြောင့် မကြောက်ပါနဲ့ လို့ပြောတယ်။ ဗေလတရှာဇာက အရှင်မင်းကြီး၊ ဒီအိပ်မက်ဟာ မင်းကြီးကို မုန်းတီးနေသူတွေနဲ့ပဲသက်ဆိုင်ပါစေ။အိပ်မက်အဓိပ္ပာယ်ဟာ မင်းကြီးရဲ့ ရန်သူတွေနဲ့ပဲ သက်ဆိုင်ပါစေ။ မင်းကြီးက ကြီးထွားသန်မာတဲ့ သစ်ပင်ကို မြင်ရတယ်။ အပင်ထိပ်ဖျားကမိုးကောင်းကင်အထိမြင့်တော့ မြေတစ်ပြင်လုံးကနေတောင် မြင်ရတယ်။ အရွက်တွေ လှပဝေဆာတယ်။ အသီးတွေ လှိုင်လှိုင်သီးတဲ့အတွက် သတ္တဝါအားလုံး စားသုံးနိုင်တယ်။ သားရဲတွေ အပင်ရိပ်ကို ခိုတယ်။ အကိုင်းအခက်တွေပေါ် မိုးကောင်းကင်ငှက်တွေ နားတယ်။ အဲဒီသစ်ပင်ဟာ အရှင်မင်းကြီးပါပဲ။ မင်းကြီးက ကြီးမြတ်ပြီး ခိုင်မာလာတယ်။ မင်းကြီးရဲ့ဂုဏ်ကျက်သရေဟာ မိုးကောင်းကင်အထိ ရောက်တယ်။ အုပ်ချုပ်ခွင့်အာဏာကလည်း ကမ္ဘာ့အစွန်အဖျားအထိ သက်ရောက်တယ်။ အဲဒီအချိန်မှာ ကောင်းကင်ကနေ သန့်ရှင်းသူစေတမန် ဆင်းလာပြီး သစ်ပင်ကို ခုတ်လှဲပြီး ဖျက်ဆီးပစ်လိုက်။ မြေမှာအမြစ်စွဲနေတဲ့ သစ်ငုတ်ကိုတော့ သံကြိုး၊ ကြေးနီကြိုးနဲ့ ပတ်ချည်ပြီး မြက်ပင်တွေကြားမှာ ချန်ထားခဲ့ပါ။ သစ်ငုတ်ဟာ ကောင်းကင်ကကျတဲ့ နှင်းတွေနဲ့ စိုစွတ်ပါစေ။ သားရဲတွေကြားမှာ ဒီအတိုင်း ရှိနေပါစေ။ ခုနစ်ကာလ ကုန်လွန်သွားတဲ့အထိ အဲဒီအတိုင်း ဖြစ်နေပါစေ လို့ပြောတာကို မင်းကြီး မြင်မက်ခဲ့တယ်။ ကျွန်တော့်သခင် အရှင်မင်းကြီး၊ဒါဟာမင်းကြီးအပေါ်ကျရောက်စေဖို့ အမြင့်ဆုံးအရှင် ချမှတ်တဲ့အမိန့်ပါ။ အိပ်မက်အဓိပ္ပာယ်ကတော့ မင်းကြီးဟာ လူတောထဲကနေ နှင်ထုတ်ခံရပါလိမ့်မယ်။ သားရဲတွေနဲ့အတူ နေထိုင်ရပြီး နွားလို မြက်ကို စားရလိမ့်မယ်။ ကောင်းကင်ကကျတဲ့ နှင်းတွေနဲ့ စိုစွတ်ရလိမ့်မယ်။ အမြင့်ဆုံးအရှင်ဟာ လူ့နိုင်ငံတွေရဲ့ အုပ်စိုးရှင်ဖြစ်မှန်း၊ နိုင်ငံကို ပေးချင်တဲ့သူကို ပေးနိုင်မှန်း မင်းကြီး သိလာတဲ့အချိန်အထိ ခုနစ်ကာလကြာအောင် အဲဒီလို နေရပါလိမ့်မယ်။ အမြစ်စွဲနေတဲ့သစ်ငုတ်ကိုတော့ ချန်ထားပါလို့ သူတို့ပြောတဲ့အတွက် ကောင်းကင်အုပ်စိုးရှင် ဘုရားတစ်ပါးရှိမှန်းမင်းကြီးသိလာပြီးတဲ့နောက် နိုင်ငံကို ပြန်အုပ်ချုပ်ရမယ်။ အရှင်မင်းကြီး၊ ကျွန်တော် အကြံပေးတာကို လက်ခံပါ။ မှန်ရာကို လုပ်ပြီး အပြစ်တွေကို ကျောခိုင်းပါ။ ဆင်းရဲသားတွေကို ကရုဏာပြပြီး အမှားတွေကို စွန့်ပစ်ပါ။ ဒါဆိုရင် စည်းစိမ်ချမ်းသာနဲ့ ဆက်ပြီး စံမြန်းနိုင်မယ်။ ဒါတွေအားလုံးကို ဘုရင်နေဗုခဒ်နေဇာ ကြုံတွေ့ရတယ်။ နောက်ဆယ့်နှစ်လအကြာမှာ ဘုရင်က ဗာဗုလုန်နန်းတော် အမိုးပေါ်မှာ လမ်းလျှောက်ရင်း၊ ဒီမြို့ဟာ ငါကိုယ်တိုင် တည်ဆောက်ခဲ့တဲ့ ဗာဗုလုန်မြို့ကြီးပဲ။ ငါ့ဘုန်းတန်ခိုး ထင်ရှားစေဖို့ ငါ့အစွမ်းခွန်အားနဲ့ မင်းနေပြည်တော်အဖြစ် ငါတည်ဆောက်ထားတာပဲ လို့ပြောတယ်။ အဲဒီလိုပြောလို့ မဆုံးခင်မှာပဲ ကောင်းကင်ကနေစကားသံတစ်ခု ထွက်လာတယ် အို ဘုရင်နေဗုခဒ်နေဇာ၊ နားထောင်ပါ။ နိုင်ငံကို မင်းဆီကနေ ရုပ်သိမ်းလိုက်ပြီ။ မင်းဟာ လူတောထဲကနေ နှင်ထုတ်ခံရလိမ့်မယ်။ သားရဲတွေနဲ့အတူ နေထိုင်ရပြီး နွားလို မြက်ကို စားရလိမ့်မယ်။ အမြင့်ဆုံးအရှင်ဟာ လူ့နိုင်ငံတွေရဲ့ အုပ်စိုးရှင်ဖြစ်မှန်း၊ နိုင်ငံကို ပေးချင်တဲ့သူကို ပေးနိုင်မှန်း မင်းသိလာတဲ့အချိန်အထိ ခုနစ်ကာလ ကြာအောင် အဲဒီလို နေရလိမ့်မယ်။ နေဗုခဒ်နေဇာဟာ အဲဒီစကားအတိုင်း ချက်ချင်းကြုံရတယ်။ လူတောထဲကနေ နှင်ထုတ်ခံရပြီး နွားလို မြက်ကိုစားရတယ်။ သူ့ခန္ဓာကိုယ်ဟာ ကောင်းကင်ကကျတဲ့ နှင်းတွေနဲ့ စိုစွတ်ပြီး ဆံပင်တွေလည်း လင်းယုန်အမွေးအတောင်တွေလို ရှည်လာတယ်။ လက်သည်းခြေသည်းတွေလည်း ငှက်ခြေသည်းတွေလို ရှည်လာတယ်။ ခုနစ်ကာလစေ့သွားတဲ့အခါ ငါနေဗုခဒ်နေဇာက ကောင်းကင်ကို မော့ကြည့်ပြီး စိတ်က ပုံမှန်ပြန်ဖြစ်လာတယ်။ ဒါကြောင့် အမြင့်ဆုံးအရှင်ကို ချီးမွမ်းပြီး ထာဝစဉ်အသက်ရှင်တဲ့အရှင်ကို ချီးမွမ်းဂုဏ်တင်တယ်။ အဲဒီဘုရားရဲ့ အုပ်ချုပ်ခွင့်အာဏာဟာ ထာဝစဉ်တည်တံ့တယ်။ သူ့နိုင်ငံလည်း လူမျိုးအဆက်ဆက် တည်မြဲတယ်။ ကမ္ဘာသူကမ္ဘာသားအားလုံးဟာ အဲဒီဘုရားရှေ့မှာ ဘာမှမဟုတ်တဲ့ သူတွေပဲ။ အဲဒီဘုရားဟာ ကောင်းကင်ဗိုလ်ခြေတွေနဲ့ ကမ္ဘာမြေပေါ် နေထိုင်သူတွေကို အလိုရှိတဲ့အတိုင်း လုပ်နိုင်တယ်။ သူ့ကို တားဆီးနိုင်တဲ့သူ၊ ဘယ်လိုလုပ်လိုက်တာလဲ ဆိုပြီး ပြောနိုင်တဲ့သူ တစ်ယောက်မှ မရှိဘူး။ အဲဒီအချိန်မှာ ငါ့စိတ်ဟာ ပုံမှန်ပြန်ဖြစ်လာတယ်။ ငါ့နိုင်ငံ ဂုဏ်ကျက်သရေ၊ ငါ့ရဲ့ခံ့ညားထည်ဝါမှု၊ ခမ်းနားမြင့်မြတ်မှုတွေကို ပြန်ရတယ်။ မင်းအရာရှိတွေ၊ မှူးမတ်တွေက ငါ့ကို အပူတပြင်း လိုက်ရှာပြီး ထီးနန်းပြန်အပ်တဲ့အတွက် ငါဟာ အရင်ကထက် ဘုန်းတန်ခိုးကြီးလာတယ်။ အခုငါနေဗုခဒ်နေဇာက ကောင်းကင်အုပ်စိုးရှင် ဘုရင်မင်းမြတ်ကို ချီးမွမ်းဂုဏ်တင်ပါတယ်။ ချီးမြှောက်ပါတယ်။ အဲဒီဘုရားဟာ လုပ်ဆောင်လေသမျှ မှန်ကန်ပြီး နည်းလမ်းတော်တွေလည်း တရားမျှတတယ်။ မာနကြီးသူတွေကို နှိမ့်ချနိုင်တယ်။,27,Da,4,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/4/
audio/nwt_27_Da_BU_05.mp3,ဘုရင်ဗေလရှာဇာက မှူးမတ်တစ်ထောင်အတွက် စားသောက်ပွဲကြီး ကျင်းပပြီး သူတို့နဲ့အတူ စပျစ်ဝိုင် သောက်နေတယ်။ ဗေလရှာဇာဟာ ဝိုင်မူးလာတဲ့အခါ ဂျေရုဆလင် ဗိမာန်တော်ကနေ ခမည်းတော် နေဗုခဒ်နေဇာ သိမ်းယူခဲ့တဲ့ ရွှေခွက်ဖလားတွေ၊ ငွေခွက်ဖလားတွေကို ယူခဲ့ဖို့ အမိန့်ပေးတယ်။ ဘုရင်ရော မှူးမတ်တွေ၊ မောင်းမတွေ၊ မိဖုရားငယ်တွေပါ အဲဒီခွက်ဖလားတွေနဲ့ စပျစ်ဝိုင်သောက်ကြဖို့ပဲ။ ဒါနဲ့ ဂျေရုဆလင်မှာရှိတဲ့ ဘုရားသခင့် ဗိမာန်တော်ကနေ သိမ်းယူခဲ့တဲ့ ရွှေခွက်ဖလားတွေကို ယူလာကြတယ်။ ဘုရင်နဲ့ မှူးမတ်တွေ၊ မောင်းမတွေ၊ မိဖုရားတွေက အဲဒီခွက်ဖလားတွေနဲ့ ဝိုင်သောက်ကြတယ်။ သူတို့ စပျစ်ဝိုင်သောက်ပြီး ရွှေဘုရား၊ ငွေဘုရား၊ ကြေးနီဘုရား၊ သံဘုရား၊ သစ်သားဘုရား၊ ကျောက်ဘုရားတွေကို ချီးမွမ်းကြတယ်။ အဲဒီအချိန်မှာပဲ လူ့လက်တစ်ဖက် ပေါ်လာပြီး ဆီမီးတိုင်နားက နန်းတော်နံရံပေါ်မှာ စာရေးတော့တယ်။ ဘုရင်ဗေလရှာဇာက စာရေးနေတဲ့လက်ကို မြင်ရတဲ့အတွက်၊ မျက်နှာသွေးဆုတ်ပြီး ထိတ်လန့်လာတယ်။ တင်ပါး တဆတ်ဆတ်တုန်ပြီး ဒူးချင်းရိုက်နေတယ်။ ဘုရင်ဗေလရှာဇာက မျက်လှည့်ဆရာတွေ၊ ခါလဒဲလူတွေ၊ နက္ခတ်ဗေဒင်ဆရာတွေကို ဆင့်ခေါ်စေဆိုပြီး အော်ပြောတယ်။ ပြီးတော့ ဒီစာကိုဖတ်ပြီး အဓိပ္ပာယ်ပြောပြနိုင်သူကိုခရမ်းရောင်ဝတ်စုံ ဝတ်ဆင်ပေးပြီး ရွှေလည်ဆွဲ ဆွဲပေးမယ်။ တတိယအကြီးဆုံး ပုဂ္ဂိုလ်အဖြစ် နိုင်ငံကို အုပ်ချုပ်စေမယ် လို့ အဲဒီပညာရှိတွေကို အမိန့်ထုတ်တယ်။ ဒါနဲ့ ပညာရှိအားလုံး အခစားဝင်လာတယ်။ ဒါပေမဲ့ အဲဒီစာကို သူတို့မဖတ်နိုင်ဘူး။ အဓိပ္ပာယ်ကိုလည်း မပြောပြနိုင်ဘူး။ ဒါကြောင့် ဘုရင်ဗေလရှာဇာကအကြီးအကျယ် ထိတ်လန့်ပြီးမျက်နှာသွေးဆုတ်နေတယ်။ မှူးမတ်တွေလည်း ကြံရာမရ ဖြစ်ကုန်တယ်။ မိဖုရားက ဘုရင်နဲ့ မှူးမတ်တွေပြောနေတာကိုကြားတဲ့အခါစားသောက်ခန်းမထဲ ဝင်လာပြီး အရှင်မင်းကြီး၊ အသက်တော် ထာဝစဉ်ရှည်ပါစေ။ အဲဒီလောက်ကြီး စိတ်မပူပါနဲ့။ မျက်နှာမပျက်ပါနဲ့။ ခမည်းတော် လက်ထက်တုန်းက နိုင်ငံမှာ သန့်ရှင်းတဲ့ဘုရားတွေဆီက စွမ်းအားကို ရရှိထားသူတစ်ယောက် ရှိတယ်။ သူ့ဆီမှာ ဉာဏ်အလင်း၊ ထိုးထွင်းဉာဏ်၊ ဘုရားလိုဉာဏ်ပညာမျိုး ရှိတယ်။ အရှင်မင်းကြီး၊ ခမည်းတော် နေဗုခဒ်နေဇာမင်းကြီးက သူ့ကို မှော်ဆရာတွေ၊ မျက်လှည့်ဆရာတွေ၊ ခါလဒဲလူတွေ၊ နက္ခတ်ဗေဒင်ဆရာတွေရဲ့ ဦးစီးချုပ်အဖြစ် ခန့်အပ်ခဲ့တယ်။ ဗေလတရှာဇာလို့ ခမည်းတော်နာမည် ပေးထားတဲ့ ဒံယေလဟာ ထူးခြားတဲ့ စိတ်သဘော၊ အသိပညာနဲ့ ထိုးထွင်းဉာဏ်ရှိသူပါ။ အိပ်မက်အဓိပ္ပာယ်ကို ဖွင့်ပြနိုင်တယ်။ ပဟေဠိတွေကို ရှင်းပြနိုင်တယ်။ ရှုပ်ထွေးတဲ့ ပြဿနာတွေကို ဖြေရှင်းနိုင်တယ်။ အခု၊ ဒံယေလကို ဆင့်ခေါ်လိုက်ပါ။ စာရဲ့အဓိပ္ပာယ်ကို ပြောပြပါလိမ့်မယ် လို့ပြောတယ်။ ဒါနဲ့ ဒံယေလကို ရှေ့တော်သွင်းကြတယ်။ဘုရင်ကဒံယေလကို ယုဒပြည်ကနေ ခမည်းတော်မင်းကြီး ဖမ်းခေါ်လာတဲ့ ယုဒသုံ့ပန်းတွေထဲက ဒံယေလဆိုတာ မောင်မင်းလား။ ဘုရားတွေဆီက စွမ်းအားကို မင်း ရရှိထားတယ်၊ ဉာဏ်အလင်း၊ ထိုးထွင်းဉာဏ်၊ ထူးခြားတဲ့ ဉာဏ်ပညာရှိတယ်လို့ ငါကြားတယ်။ ဒီစာကို ဖတ်ပြီး အဓိပ္ပာယ်ပြောပြဖို့ ပညာရှိတွေ၊ မျက်လှည့်ဆရာတွေကို ငါခေါ်ပေမဲ့ စာရဲ့အဓိပ္ပာယ်ကို သူတို့ မပြောပြနိုင်ဘူး။ မင်းကတော့ အဓိပ္ပာယ်ကို ပြောပြနိုင်တယ်၊ ရှုပ်ထွေးတဲ့ ပြဿနာတွေကို ဖြေရှင်းနိုင်တယ်လို့ ငါကြားတယ်။ အခု၊ ဒီစာကိုဖတ်ပြီး အဓိပ္ပာယ် ပြောပြနိုင်မယ်ဆိုရင် မင်းကို ခရမ်းရောင်ဝတ်စုံ ဝတ်ဆင်ပေးပြီး ရွှေလည်ဆွဲ ဆွဲပေးမယ်။ တတိယအကြီးဆုံး ပုဂ္ဂိုလ်အဖြစ် နိုင်ငံကို အုပ်ချုပ်စေမယ် လို့ပြောတယ်။ အဲဒီအခါ ဒံယေလက ဆုလက်ဆောင်တွေကို မင်းကြီးဆီမှာပဲ ထားပြီး တခြားသူတွေကို ပေးချင်ပေးလိုက်ပါ။ ဒီစာကိုတော့ ကျွန်တော်ဖတ်ပြပြီး အဓိပ္ပာယ် ပြောပြပါ့မယ်။ အရှင်မင်းကြီး၊အမြင့်ဆုံးဘုရားသခင်က မင်းကြီးရဲ့ ခမည်းတော် နေဗုခဒ်နေဇာကို နိုင်ငံ၊ ကြီးမြတ်မှု၊ ဂုဏ်ကျက်သရေ၊ဘုန်းတန်ခိုးတွေပေးခဲ့တယ်။ ဘုရားပေးတဲ့ ကြီးမြတ်မှုကြောင့် ဘာသာစကားအမျိုးမျိုး ပြောတဲ့ လူမျိုးအားလုံး သူ့ကို ဖိမ့်ဖိမ့်တုန်အောင် ကြောက်ကြတယ်။ ကွပ်မျက်ချင်ရင် ကွပ်မျက်နိုင်တယ်။ အသက်ချမ်းသာပေးချင်ရင်ပေးနိုင်တယ်။ ချီးမြှောက်ချင်တဲ့သူကို ချီးမြှောက်ပြီး နှိမ့်ချချင်တဲ့သူကို နှိမ့်ချနိုင်တယ်။ ဒါပေမဲ့ သူမောက်မာပြီး ခေါင်းမာလာတဲ့အတွက် အတင့်ရဲလာတယ်။ ဒါကြောင့် သူ နန်းချခံရပြီး ဘုန်းတန်ခိုး ကွယ်ပျောက်ခဲ့ရတယ်။ လူတောထဲကနေနှင်ထုတ်ခံရတယ်။ တိရစ္ဆာန်စိတ် ဝင်လာပြီး မြည်းရိုင်းတွေနဲ့အတူ နေထိုင်ရတယ်။ နွားလို မြက်ကို စားရတယ်။ သူ့ခန္ဓာကိုယ်ဟာ ကောင်းကင်ကကျတဲ့ နှင်းတွေနဲ့ စိုစွတ်ခဲ့ရတယ်။ အမြင့်ဆုံးဘုရားသခင်ဟာ လူ့နိုင်ငံတွေရဲ့ အုပ်စိုးရှင်ဖြစ်မှန်း၊ အလိုရှိတဲ့သူကို အုပ်စိုးစေနိုင်မှန်း သူသိလာတဲ့အချိန်အထိ အဲဒီလို ကြုံခဲ့ရတယ်။ အရှင့်သားတော် ဗေလရှာဇာ၊ မင်းကြီးက ဒါတွေအားလုံးကို သိလျက်နဲ့ စိတ်မနှိမ့်ချဘူး။ အဲဒီအစား ကောင်းကင်ဘုံရှင်ကို ဆန့်ကျင်ပြီး ကိုယ့်ကိုယ်ကိုယ် ချီးမြှောက်တယ်။ မင်းကြီးက အဲဒီအရှင်ရဲ့အိမ်တော်က ခွက်ဖလားတွေကို ယူလာခိုင်းပြီး မှူးမတ်တွေ၊ မောင်းမတွေ၊ မိဖုရားငယ်တွေနဲ့အတူ စပျစ်ဝိုင်သောက်တယ်။ ဘာမှ မမြင်နိုင်၊ မကြားနိုင်၊ မသိနိုင်တဲ့ ငွေဘုရား၊ ရွှေဘုရား၊ ကြေးနီဘုရား၊ သံဘုရား၊ သစ်သားဘုရား၊ ကျောက်ဘုရားတွေကို ချီးမွမ်းတယ်။ အသက်ပေးရှင် ဘုရားသခင်၊ ဘဝလမ်းစဉ်တစ်ခုလုံးကို ထိန်းချုပ်နိုင်တဲ့အရှင်ကိုတော့ဂုဏ်မတင်ဘူး။ ဒါကြောင့် အဲဒီဘုရားသခင်က လက်တစ်ဖက်ကို စေလွှတ်ပြီးဒီစာတွေရေးခိုင်းလိုက်တာပါ။ မေနေ၊ မေနေ၊ တေကလ၊ ဖေရက်လို့ ရေးထားပါတယ်။ စာရဲ့အဓိပ္ပာယ်ကတော့ မေနေဆိုတာ ဘုရားသခင်က မင်းကြီးရဲ့နန်းသက်ကို ရေတွက်ပြီး အဆုံးသတ်လိုက်ပြီ။ တေကလဆိုတာကတော့ မင်းကြီးကိုချိန်ခွင်နဲ့ချိန်ကြည့်တဲ့အခါ အလေးမပြည့်မှန်း သိလိုက်ရပြီ။ ဖာရက်ဆိုတာကတော့ မင်းကြီးရဲ့နိုင်ငံကို ခွဲဝေပြီး မီးဒီးယားနဲ့ ပါးရှားလူမျိုးကို ပေးလိုက်ပြီ။ အဲဒီအခါ ဗေလရှာဇာ အမိန့်ပေးတဲ့အတွက် ဒံယေလကို ခရမ်းရောင်ဝတ်စုံ ဝတ်ဆင်ပေးပြီး ရွှေလည်ဆွဲ ဆွဲပေးတယ်။ ပြီးတော့ သူဟာ နိုင်ငံမှာ တတိယအကြီးဆုံး အုပ်စိုးရှင်ပဲဆိုပြီး ကြေညာကြတယ်။ အဲဒီညမှာပဲ ခါလဒဲဘုရင် ဗေလရှာဇာ ကွပ်မျက်ခံရတယ်။ အသက် ၆၂ နှစ်လောက်ရှိတဲ့ မီးဒီးယားလူမျိုး ဒါရိက နိုင်ငံကို သိမ်းပိုက်လိုက်တယ်။,27,Da,5,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/5/
audio/nwt_27_Da_BU_06.mp3,ဒါရိမင်းက တစ်နိုင်ငံလုံးကို ကြီးကြပ်ဖို့ ဘုရင်ခံချုပ် ၁၂၀ ကို ခန့်အပ်ရင် ကောင်းမယ်လို့ တွေးပြီး ခန့်အပ်လိုက်တယ်။ အဲဒီဘုရင်ခံချုပ်တွေကို ကြီးကြပ်ဖို့ မင်းအရာရှိသုံးယောက်ကို ခန့်အပ်တယ်။ တစ်ယောက်က ဒံယေလ ဖြစ်တယ်။ ဘုရင့်မှာ ထိခိုက်ဆုံးရှုံးမှုတွေ မရှိစေဖို့ ဘုရင်ခံချုပ်တွေက မင်းအရာရှိ သုံးယောက်ဆီ အစီရင်ခံရတယ်။ ဒံယေလဟာ ထူးခြားတဲ့စိတ်သဘော ရှိတဲ့အတွက် တခြားမင်းအရာရှိတွေ၊ ဘုရင်ခံချုပ်တွေထက် ပိုအရည်အချင်း ရှိတယ်။ ဒါကြောင့် ဘုရင်က သူ့ကို တစ်နိုင်ငံလုံးကို ကြီးကြပ်ခိုင်းဖို့ အကြံရှိတယ်။ အဲဒီအခါ မင်းအရာရှိတွေ၊ ဘုရင်ခံချုပ်တွေက နိုင်ငံ့အရေးကိစ္စနဲ့ပတ်သက်ပြီး ဒံယေလကို စွပ်စွဲဖို့ အကြောင်းရင်း ရှာကြတယ်။ ဒါပေမဲ့ ဒံယေလဆီမှာ စွပ်စွဲစရာတွေ၊ အကျင့်ပျက်ခြစားမှုတွေ တစ်ခုမှ မတွေ့ရဘူး။ သူဟာ ယုံကြည်စိတ်ချထိုက်တယ်။ သူ့ဆီမှာ လစ်ဟင်းပျက်ကွက်မှုတွေ၊ အကျင့်ပျက်ခြစားမှုတွေ တစ်ခုမှ မတွေ့ရဘူး။ ဒါနဲ့ သူတို့က ဒံယေလဆီမှာ သူ့ဘုရားရဲ့ပညတ်ကို လိုက်နာတာကလွဲလို့ တခြားကိစ္စတွေမှာ ငါတို့ စွပ်စွဲစရာတွေ့မှာ မဟုတ်ဘူး လို့ ပြောကြတယ်။ ဒါကြောင့်အဲဒီမင်းအရာရှိတွေနဲ့ ဘုရင်ခံချုပ်တွေက အုပ်စုလိုက် အခစားဝင်ပြီးဒါရိမင်းကြီး၊အသက်တော် ထာဝစဉ်ရှည်ပါစေ။ ရက်၃၀ အတွင်းမှာမင်းကြီးကလွဲလို့တခြားဘုရား ဒါမှမဟုတ် တခြားလူ တစ်ယောက်ယောက်ဆီ အသနားခံ ဆုတောင်းသူတိုင်းခြင်္သေ့တွင်းထဲပစ်ချစေဆိုတဲ့ အမိန့်ကိုထုတ်ပြန်ပြီး အဲဒီတားမြစ်ချက်ကို အတည်ပြုဖို့ နန်းတွင်းအရာရှိ၊ ဝန်ကြီး၊ ဘုရင်ခံချုပ်၊ နန်းတွင်းအရာရှိကြီးနဲ့ ဘုရင်ခံတွေအားလုံးတိုင်ပင်ထားပါတယ်။ အရှင်မင်းကြီး၊ ဒီအမိန့်ကို ထုတ်ပြန်ပေးပါ။ မပယ်ဖျက်နိုင်တဲ့ မီးဒီးယားနဲ့ ပါးရှားဥပဒေအတိုင်း အမိန့်ကို ပြန်ရုပ်သိမ်းလို့ မရနိုင်အောင် လက်မှတ်ထိုးပေးပါ လို့ လျှောက်တင်ကြတယ်။ ဒါရိမင်းလည်း အမိန့်စာနဲ့ တားမြစ်ချက်ကို လက်မှတ်ထိုးလိုက်တယ်။ အမိန့်စာကို လက်မှတ်ထိုးလိုက်ပြီဆိုတာ ဒံယေလ သိသိချင်း အိမ်ပြန်သွားတယ်။ အိမ်မိုးအထက်ခန်းမှာ ဖွင့်ထားတဲ့ ပြတင်းပေါက်တွေဟာ ဂျေရုဆလင်ဘက် မျက်နှာမူထားတယ်။ လုပ်နေကျအတိုင်း ဒူးထောက်ပြီး သူကိုးကွယ်တဲ့ ဘုရားသခင်ကို တစ်နေ့သုံးကြိမ် ဆုတောင်းပြီး ချီးမွမ်းတယ်။ အဲဒီအချိန်မှာ လူတွေ ဗြုန်းခနဲ ဝင်လာတယ်။ သူကိုးကွယ်တဲ့ ဘုရားသခင်ဆီ အသနားခံ ဆုတောင်းပြီး မျက်နှာသာရဖို့ တောင်းလျှောက်နေတာကို တွေ့သွားတယ်။ ဒါနဲ့ သူတို့က ဘုရင့်ဆီသွားပြီး အရှင်မင်းကြီး၊ ရက် ၃၀ အတွင်း မင်းကြီးကလွဲလို့တခြားဘုရားဒါမှမဟုတ် တခြားလူတစ်ယောက်ယောက်ဆီ အသနားခံဆုတောင်းသူတိုင်း ခြင်္သေ့တွင်းထဲ ပစ်ချစေဆိုတဲ့ တားမြစ်ချက်ကို လက်မှတ်ထိုးထားတယ် မဟုတ်လား ဆိုပြီး ထုတ်ပြန်ထားတဲ့ တားမြစ်ချက်အကြောင်း အသိပေးတဲ့အခါ ဘုရင်က မပယ်ဖျက်နိုင်တဲ့ မီးဒီးယားနဲ့ ပါးရှားဥပဒေအတိုင်း ဒီကိစ္စကို အမိန့်ထုတ်ပြီးပြီ လို့ဖြေတယ်။ အဲဒီအခါ သူတို့က အရှင်မင်းကြီး၊ ဒံယေလဆိုတဲ့ ယုဒသုံ့ပန်းဟာ မင်းကြီးကိုရော မင်းကြီး လက်မှတ်ထိုးထားတဲ့ တားမြစ်ချက်ကိုပါအရေးမစိုက်ဘဲတစ်နေ့သုံးကြိမ် ဆုတောင်းနေပါတယ် လို့ ချက်ချင်း လျှောက်ကြတယ်။ ဘုရင်ဟာ ဒီစကားကို ကြားတာနဲ့ တအားစိတ်ထိခိုက်သွားပြီး ဒံယေလကို ကယ်ဖို့ နည်းလမ်းရှာတယ်။ သူ့ကိုကယ်ဖို့ နေဝင်ချိန်အထိ အစွမ်းကုန် ကြိုးစားတယ်။ နောက်ဆုံး အဲဒီလူတွေ အုပ်စုလိုက် အခစားဝင်လာပြီး အရှင်မင်းကြီး၊ မင်းကြီးထုတ်ထားတဲ့ တားမြစ်ချက်ဖြစ်စေ၊ အမိန့်ဖြစ်စေ လုံးဝပြောင်းလဲလို့ မရနိုင်ဘူးဆိုတဲ့ မီးဒီးယားနဲ့ ပါးရှားဥပဒေကို သတိရပါ ဆိုပြီး လျှောက်တင်တယ်။ ဒါနဲ့သူတို့က ဘုရင့်အမိန့်နဲ့ ဒံယေလကို ခေါ်လာပြီး ခြင်္သေ့တွင်းထဲ ပစ်ချကြတယ်။ ဘုရင်ကမင်းအမြဲဝတ်ပြုတဲ့ဘုရားသခင်ကယ်တင်မှာပါလို့ဒံယေလကိုပြောတယ်။ အဲဒီနောက် တွင်းဝကို ကျောက်တုံးနဲ့ ပိတ်လိုက်တယ်။ ဒံယေလနဲ့ပတ်သက်ပြီး ဘာမှအပြောင်းအလဲ မလုပ်နိုင်ဖို့ ဘုရင်က အဲဒီကျောက်တုံးပေါ်မှာ သူ့ရဲ့တံဆိပ်လက်စွပ်၊ မှူးမတ်တွေရဲ့ တံဆိပ်လက်စွပ်နဲ့ တံဆိပ်ခတ်လိုက်တယ်။ အဲဒီနောက် ဘုရင်က နန်းတော်ကို ပြန်သွားပြီး တစ်ညလုံး အစာရှောင်တယ်။ ဘယ်သူ့ကိုမှ မဖျော်ဖြေခိုင်းဘူး။ အိပ်လို့လည်း မပျော်နိုင်ဘူး။ အရုဏ်တက်တာနဲ့ ဘုရင်က ထပြီး ခြင်္သေ့တွင်းဆီအပြေးအလွှားသွားတော့တယ်။ တွင်းနားရောက်တဲ့အခါ ဆို့နင့်တဲ့အသံနဲ့ အော်ခေါ်ပြီး အသက်ရှင်နေတဲ့ ဘုရားသခင်ရဲ့ကျွန် ဒံယေလ၊ မင်း အမြဲဝတ်ပြုတဲ့ ဘုရားသခင်က ခြင်္သေ့ရန်ကနေ ကယ်တင်နိုင်ခဲ့သလား လို့မေးတယ်။ ချက်ချင်းပဲ ဒံယေလက အရှင်မင်းကြီး၊ အသက်တော်ထာဝစဉ်ရှည်ပါစေ။ ကျွန်တော်က ဘုရားသခင့်ရှေ့မှာ အပြစ်မဲ့တဲ့အပြင် မင်းကြီးကိုလည်း လုံးဝမပြစ်မှားခဲ့ပါဘူး။ ဒါကြောင့် ကျွန်တော်ကိုးကွယ်တဲ့ ဘုရားက ကောင်းကင်တမန်ကို လွှတ်ပြီး ခြင်္သေ့တွေရဲ့ ပါးစပ်ကို ပိတ်ထားတဲ့အတွက် ကျွန်တော့်ကိုအန္တရာယ်မပြုပါဘူး လို့ဖြေတယ်။ အဲဒီအခါ ဘုရင်က ဝမ်းသာလုံးဆို့ပြီး ဒံယေလကို တွင်းထဲကနေ ဆွဲတင်ဖို့ အမိန့်ပေးတယ်။ ဒံယေလကို တွင်းထဲကနေ ဆွဲတင်တဲ့အခါ ထိခိုက်ဒဏ်ရာတစ်ခုမှ မရှိဘူး။ သူကိုးကွယ်တဲ့ ဘုရားသခင်ကို ယုံကြည်ကိုးစားခဲ့လို့ပဲ။ အဲဒီနောက် ဘုရင်က ဒံယေလကို စွပ်စွဲခဲ့သူတွေကို ခေါ်လာပြီး သားမယားတွေနဲ့အတူ ခြင်္သေ့တွင်းထဲ ပစ်ချဖို့ အမိန့်ထုတ်လိုက်တယ်။ သူတို့ တွင်းအောက် မရောက်သေးခင် ခြင်္သေ့တွေက ဖမ်းဆွဲပြီး အရိုးပါမကျန် ကိုက်စားပစ်လိုက်တယ်။ အဲဒီနောက် ဒါရိမင်းဟာ ကမ္ဘာမြေတစ်ခွင်မှာ နေထိုင်တဲ့၊ ဘာသာစကားအမျိုးမျိုးပြောတဲ့လူမျိုးအပေါင်းဆီသဝဏ်လွှာရေးပို့လိုက်တယ် မင်းတို့ဆီမှာငြိမ်သက်ခြင်း တိုးများပါစေ။ ငါ့နိုင်ငံတစ်ဝန်းလုံးမှာရှိတဲ့လူအားလုံး ဒံယေလကိုးကွယ်တဲ့ ဘုရားသခင်ကို ကြောက်ရွံ့ရိုသေကြစေလို့ ငါအမိန့်ထုတ်တယ်။ အဲဒီဘုရားသခင်ဟာအသက်ရှင်တဲ့ဘုရား၊ ထာဝစဉ်တည်တဲ့အရှင်ဖြစ်တယ်။ သူ့နိုင်ငံဟာ ဘယ်တော့မှ မပျက်စီးဘူး။ အုပ်ချုပ်ခွင့်အာဏာဟာထာဝစဉ်တည်တံ့တယ်။ အဲဒီဘုရားက ဒံယေလကို ခြင်္သေ့တွေရဲ့ရန်ကနေ ကယ်တင်လိုက်ပြီ။ ဒါကြောင့် ဒီဘုရားဟာ သူ့လူတွေကို မစကယ်တင်တဲ့ဘုရား၊ ကောင်းကင်နဲ့ မြေကြီးပေါ်မှာ အံ့ဖွယ်အမှုတွေ၊ ထူးဆန်းတဲ့အရာတွေ လုပ်ဆောင်တဲ့ဘုရားပဲ။ ဒီလိုနဲ့ ဒံယေလဟာ ဒါရိမင်းရဲ့နိုင်ငံ၊ ပါးရှားဘုရင် ဆိုင်းရပ်ရဲ့နိုင်ငံမှာ ကောင်းစားခဲ့တယ်။,27,Da,6,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/6/
audio/nwt_27_Da_BU_07.mp3,ဗာဗုလုန်ဘုရင် ဗေလရှာဇာ နန်းစံပထမနှစ်မှာ ဒံယေလ အိပ်စက်နေတုန်း အိပ်မက်မက်ပြီး စိတ်အာရုံတွေ မြင်တယ်။ ဒါနဲ့ အဲဒီအိပ်မက်အကြောင်းကို ချရေးပြီး အပြည့်အစုံ မှတ်တမ်းတင်လိုက်တယ်။ မှတ်တမ်းထဲမှာ သူရေးထားတာက ညအခါမြင်တဲ့ စိတ်အာရုံတွေထဲမှာ ကျယ်ပြောလှတဲ့ ပင်လယ်ပေါ် အရပ်လေးမျက်နှာကနေ လေတွေ တိုက်ခတ်နေတာကို ငါမြင်တယ်။ အဲဒီနောက် ပုံသဏ္ဌာန်ချင်းမတူတဲ့ သားရဲကြီး ၄ ကောင် ပင်လယ်ထဲက တက်လာတယ်။ ပထမသားရဲဟာခြင်္သေ့နဲ့တူတယ်။ လင်းယုန်ရဲ့တောင်ပံတွေရှိတယ်။ ငါကြည့်နေတုန်းမှာပဲ သူ့တောင်ပံတွေ ကျွတ်ထွက်သွားတယ်။ သူ့ကို မြေပေါ်ကနေ ချီမလိုက်တဲ့အတွက် လူလို ခြေနှစ်ချောင်းနဲ့ မတ်တတ်ရပ်တယ်။ သူက လူမှာရှိတဲ့ စိတ်နှလုံးမျိုးကို ရတယ်။ ငါကြည့်လိုက်ပြန်တော့ ဝက်ဝံနဲ့တူတဲ့ ဒုတိယသားရဲကို မြင်တယ်။ သူဟာ လက်တစ်ဖက် ကြွထားပြီး နံရိုးသုံးချောင်း ကိုက်ထားတယ်။ အသံတစ်သံက ထပါ။ အသား များများ စားပါ လို့ သူ့ကိုပြောတယ်။ ငါဆက်ကြည့်နေတဲ့အခါ ကျားသစ်နဲ့တူတဲ့ သားရဲတစ်ကောင်ကို မြင်တယ်။ သူ့ကျောပေါ်မှာ ငှက်တောင်ပံလိုမျိုး တောင်ပံ ၄ ခုရှိတယ်။ ခေါင်း ၄ လုံးရှိတယ်။ သူက အုပ်ချုပ်ခွင့်အာဏာကို ရတယ်။ ငါဆက်ကြည့်နေတုန်း စိတ်အာရုံမှာ စတုတ္ထသားရဲကို မြင်တယ်။ သူဟာ သိပ်ကြောက်စရာကောင်းပြီး တအားသန်မာတယ်။ သံသွားကြီးတွေရှိတယ်။ အရာအားလုံးကိုကိုက်စားခြေမွှပြီး ကျန်တာတွေကို နင်းခြေပစ်တယ်။ သူ့ရှေ့က သားရဲတွေနဲ့ လုံးဝမတူဘူး။ သူ့မှာ ဦးချို ၁၀ ချောင်းရှိတယ်။ အဲဒီချိုတွေအကြောင်း ငါစဉ်းစားနေတုန်းမှာပဲချိုတွေအလယ်မှာချိုငယ်တစ်ချောင်း ထပ်ပေါက်လာတယ်။ အရင်ချိုသုံးချောင်းဟာ သူ့ရှေ့မှာ ကျွတ်ထွက်သွားတယ်။ အဲဒီချိုငယ်မှာ လူ့မျက်စိနဲ့တူတဲ့ မျက်စိတွေရှိပြီး မောက်မောက်မာမာ ပြောတတ်တဲ့ ပါးစပ်ရှိတယ်။ ငါဆက်ကြည့်နေတုန်းရာဇပလ္လင်တွေကို နေရာချထားတာ၊ အသက်အကြီးဆုံးအရှင် ထိုင်နေတာကို မြင်တယ်။ သူ့အဝတ်ဟာ နှင်းလို ဖြူဖွေးနေပြီး ဆံပင်လည်း သိုးမွေးလို သန့်စင်တယ်။ သူထိုင်တဲ့ ရာဇပလ္လင်ဟာ မီးလျှံတွေ၊ ပလ္လင်ရဲ့ဘီးတွေဟာ တောက်လောင်နေတဲ့ မီးတွေ ဖြစ်နေတယ်။ သူ့ဆီကနေ မီးတွေ ချောင်းလိုစီးဆင်းလာတယ်။ သန်းနဲ့ချီတဲ့သူတွေ သူ့ဆီမှာ အမှုထမ်းကြတယ်။ သန်းရာချီရှိတဲ့သူတွေ သူ့ရှေ့မှာ ခစားနေကြတယ်။ တရားရုံး ဖွင့်လှစ်ပြီ။ စာစောင်တွေကို ဖွင့်ထားတယ်။ အဲဒီအချိန်မှာ ငါကြည့်လိုက်တဲ့အခါ အဲဒီသားရဲဟာ မောက်မောက်မာမာ ပြောတဲ့ ဦးချိုရဲ့အသံကြောင့် အသတ်ခံရတာ၊ သူ့ကိုယ်ခန္ဓာ မီးထဲပစ်ချပြီး ဖျက်ဆီးခံလိုက်ရတာကို ငါမြင်တယ်။ ကျန်တဲ့သားရဲတွေကတော့ အာဏာရုပ်သိမ်းခံရပေမဲ့ အချိန်ကာလတစ်ခုအထိ ဆက်အသက်ရှင်ခွင့် ရကြတယ်။ ငါဆက်ကြည့်နေတုန်း စိတ်အာရုံမှာလူသားနဲ့တူတဲ့သူတစ်ယောက် မိုးတိမ်ခြံရံပြီး လာနေတာကို ငါမြင်တယ်။ သူက အသက်အကြီးဆုံးအရှင်ရှေ့ ဝင်ခွင့်ရတယ်။ သူ့ကို အဲဒီအရှင်ရဲ့ရှေ့တော် ခေါ်လာကြတယ်။ သူက အုပ်ချုပ်ခွင့်အာဏာ၊ ဂုဏ်ကျက်သရေနဲ့ နိုင်ငံတစ်ခုကိုရတယ်။ ဒါကြောင့်ဘာသာစကားအမျိုးမျိုးပြောတဲ့ လူမျိုးအပေါင်းဟာ သူ့ဆီမှာ အမှုထမ်းကြတယ်။ သူ့ရဲ့ အုပ်ချုပ်ခွင့်အာဏာဟာ မကွယ်ပျောက်ဘဲ ထာဝစဉ် တည်တံ့လိမ့်မယ်။ သူ့နိုင်ငံဟာ ပျက်စီးမှာ မဟုတ်ဘူး။ ငါဒံယေလဟာ မြင်ရတဲ့ စိတ်အာရုံတွေကြောင့် ထိတ်လန့်ပြီး ပူပင်သောက ရောက်နေတယ်။ ဒါနဲ့ အဲဒီမှာရပ်နေသူအနားကို သွားပြီး ဒါ ဘာကိုဆိုလိုတာလဲလို့ မေးလိုက်တယ်။ သူက အဓိပ္ပာယ်ကို ပြောပြတယ် အဲဒီသားရဲကြီး၄ကောင်ဟာ ကမ္ဘာပေါ်မှာ ပေါ်ထွန်းလာမယ့် ဘုရင် ၄ ပါးပဲ။ ဒါပေမဲ့ အမြင့်မြတ်ဆုံးအရှင်ရဲ့သန့်ရှင်းသူတွေက နိုင်ငံကို ရလိမ့်မယ်။ အဲဒီနိုင်ငံကို သူတို့ အစဉ်ထာဝရ ပိုင်ဆိုင်ကြလိမ့်မယ်။ တခြားသားရဲတွေနဲ့ လုံးဝမတူတဲ့ စတုတ္ထသားရဲအကြောင်းကို ငါသိချင်တယ်။သူဟာ ကြောက်စရာ သိပ်ကောင်းတယ်။ သူ့မှာ သံသွားတွေ၊ ကြေးနီခြေသည်းတွေ ရှိတယ်။ အရာအားလုံးကို ကိုက်စားခြေမွှပြီး ကျန်တာတွေကို နင်းခြေပစ်တယ်။ သူ့ခေါင်းပေါ်က ဦးချို ၁၀ ချောင်းနဲ့ ထပ်ပေါက်လာတဲ့ ချိုတစ်ချောင်းရဲ့ အကြောင်းကိုလည်း ငါသိချင်တယ်။ အရင်ချိုသုံးချောင်းကအဲဒီချိုရှေ့မှာကျိုးသွားတယ်။ အဲဒီချိုမှာ မျက်စိတွေရှိတယ်။ မောက်မောက်မာမာ ပြောတတ်တဲ့ ပါးစပ်ရှိတယ်။ တခြားချိုတွေထက် ပိုကြီးတယ်။ ငါဆက်ကြည့်နေတုန်း အဲဒီချိုက သန့်ရှင်းသူတွေကို စစ်တိုက်ပြီး အနိုင်ရသွားတယ်။ အသက်အကြီးဆုံးအရှင် မရောက်လာမချင်း၊ အမြင့်မြတ်ဆုံးအရှင်ရဲ့ သန့်ရှင်းသူတွေဘက်ကနေ တရားစီရင်ပေးချိန် မရောက်မချင်း သူအနိုင်ရတယ်။ အဲဒီနောက် နိုင်ငံကို သန့်ရှင်းသူတွေ ပိုင်ဆိုင်ဖို့ သတ်မှတ်ထားတဲ့အချိန် ရောက်လာတယ်။ ငါ့ကို အဓိပ္ပာယ်ပြောပြတဲ့သူက စတုတ္ထသားရဲဟာ ကမ္ဘာပေါ်မှာ ပေါ်လာမယ့် စတုတ္ထနိုင်ငံပဲ။ အဲဒီနိုင်ငံဟာ တခြားနိုင်ငံတွေနဲ့ တူမှာ မဟုတ်ဘူး။ မြေတစ်ပြင်လုံးကို ကိုက်စားခြေမွှပြီးနင်းခြေလိမ့်မယ်။ ချို ၁၀ချောင်းကတော့ အဲဒီနိုင်ငံထဲကနေ ပေါ်ထွက်လာမယ့် ဘုရင် ၁၀ ပါးပဲ။ အဲဒီနောက်ဘုရင်တစ်ပါး ပေါ်လာဦးမယ်။ သူဟာအရင်ကဘုရင်တွေနဲ့မတူဘူး။ ဘုရင် ၃ ပါးကို နှိမ်နင်းလိမ့်မယ်။ အမြင့်ဆုံးအရှင်ကို သူ ပုတ်ခတ်ပြောဆိုမယ်။ အမြင့်မြတ်ဆုံးအရှင်ရဲ့ သန့်ရှင်းသူတွေကို မပြတ်ဒုက္ခပေးမယ်။ အချိန်ကာလနဲ့ ပညတ်တရားကို ပြောင်းလဲဖို့သူကြိုးစားမယ်။ သန့်ရှင်းသူတွေဟာ တစ်ကာလ၊ နှစ်ကာလနဲ့ ကာလတစ်ဝက်ပတ်လုံး သူ့လက်ထဲကျရောက်လိမ့်မယ်။ ဒါပေမဲ့ တရားရုံး ဖွင့်လှစ်ပြီး သူ့ရဲ့ အုပ်ချုပ်ခွင့်အာဏာကို ရုပ်သိမ်းလိမ့်မယ်။ သူ့ကို အစတုံး ဖျက်ဆီးလိမ့်မယ်။ အမြင့်မြတ်ဆုံးအရှင်ရဲ့ သန့်ရှင်းသူတွေဟာနိုင်ငံနဲ့အုပ်ချုပ်ခွင့်အာဏာကို၊ ကောင်းကင်အောက်မှာရှိတဲ့ နိုင်ငံအားလုံးရဲ့ ခမ်းနားထည်ဝါမှုကိုရလိမ့်မယ်။ သူတို့ရဲ့နိုင်ငံဟာ ထာဝစဉ် တည်လိမ့်မယ်။ နိုင်ငံအားလုံးက သူတို့ဆီမှာ အမှုထမ်းပြီး အမိန့်ကို နာခံကြလိမ့်မယ်။ ငါမြင်ခဲ့ကြားခဲ့တာတွေဟာ ဒီလောက်ပါပဲ။ ငါဒံယေလက အကြီးအကျယ် ထိတ်လန့်နေတဲ့အတွက် မျက်နှာသွေးဆုတ်တဲ့အထိ ဖြစ်နေတယ်။ ဒီအကြောင်းကိုတော့ စိတ်ထဲမှာပဲထားလိုက်တယ်။,27,Da,7,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/7/
audio/nwt_27_Da_BU_08.mp3,"ငါဒံယေလက ဗေလရှာဇာမင်း နန်းစံသုံးနှစ်မှာ စိတ်အာရုံ နောက်တစ်ခုကို မြင်တယ်။ မြင်ရတဲ့ စိတ်အာရုံမှာ ငါဟာ ဧလံခရိုင်မှာရှိတဲ့ ရှုရှန်နန်းတော်ထဲ ရောက်နေတယ်။ ဥလဲမြစ်ဘေးမှာ စိတ်အာရုံကို ငါမြင်တယ်။ ငါလှမ်းကြည့်လိုက်တဲ့အခါအဲဒီမြစ်ရှေ့မှာ သိုးထီးတစ်ကောင် ရပ်နေတာကို မြင်တယ်။ သူ့မှာ ဦးချိုနှစ်ချောင်း ရှိတယ်။ ချိုနှစ်ချောင်းစလုံး ရှည်ပေမဲ့ တစ်ချောင်းက ပိုရှည်တယ်။ ပိုရှည်တဲ့ချိုက နောက်မှ ပေါက်လာတယ်။ အဲဒီသိုးထီးကအနောက်ဘက်၊ မြောက်ဘက်၊ တောင်ဘက်ကို ဝှေ့နေတာ ငါမြင်တယ်။ သူ့ရှေ့မှာ သားရဲတစ်ကောင်မှ မရပ်တည်နိုင်ဘူး။ သူ့လက်ကလွတ်အောင် ဘယ်သူမှ မကယ်နိုင်ဘူး။ အလိုရှိတဲ့အတိုင်း လုပ်ပြီး မာန်ထောင်နေတယ်။ ငါဆက်ကြည့်နေတုန်း ဆိတ်ထီးတစ်ကောင်က အနောက်ဘက်ကနေ ရောက်လာတယ်။မြေကိုမနင်းဘဲ မြေတစ်ပြင်လုံးကိုဖြတ်ကျော်လာတယ်။ သူ့မျက်စိနှစ်လုံးကြားမှာ သိသာထင်ရှားတဲ့ ချိုတစ်ချောင်းရှိတယ်။ အဲဒီဆိတ်ထီးက ချိုနှစ်ချောင်းနဲ့ သိုးထီးဆီ ဒေါသတကြီး ပြေးလာတယ်။ အဲဒီသိုးဟာ မြစ်ရှေ့မှာရပ်နေတာကို ငါမြင်ခဲ့တဲ့ သိုးထီးပဲ။ ဆိတ်ထီးက သိုးထီးနား ရောက်တဲ့အခါ ဒေါသတကြီး ဝှေ့ပြီး သိုးထီးရဲ့ ချိုနှစ်ချောင်းကို ချိုးပစ်တာ ငါမြင်တယ်။ သိုးထီးဟာ ဆိတ်ထီးရှေ့မှာ ရပ်တည်နိုင်စွမ်း မရှိဘူး။ ဆိတ်ထီးက သိုးထီးကို မြေပေါ်လှဲချပြီး နင်းခြေပစ်တယ်။ သူ့လက်ကနေ ဘယ်သူမှ မကယ်နိုင်ဘူး။ ဆိတ်ထီးက အကြီးအကျယ် မာန်ထောင်လာတယ်။ ဒါပေမဲ့ ခွန်အားကြီးလာတာနဲ့ တစ်ပြိုင်နက် သူ့ချိုကြီး ကျိုးသွားတယ်။ အဲဒီနေရာမှာ သိသာထင်ရှားတဲ့ချို ၄ ချောင်းက အရပ်လေးမျက်နှာဆီ မျက်နှာမူပြီး ပေါက်လာတယ်။ အဲဒီချို ၄ ချောင်းထဲက တစ်ချောင်းကနေ ချိုငယ်တစ်ချောင်း ထပ်ပေါက်လာတယ်။ အဲဒီချိုငယ်က တောင်ဘက်၊ အရှေ့ဘက်နဲ့ သာယာလှပတဲ့ ပြည်ဘက်ကို မျက်နှာမူပြီး တန်ခိုးကြီးလာတယ်။ ကောင်းကင်ဗိုလ်ခြေကို မီတဲ့အထိ တန်ခိုးကြီးလာတော့ ဗိုလ်ခြေတချို့နဲ့ ကြယ်တချို့ကို မြေပေါ်ဆွဲချပြီး နင်းခြေပစ်တယ်။ အဲဒီချိုငယ်ဟာ မာန်ထောင်လာပြီး ဗိုလ်ခြေတို့ရဲ့မင်းကိုတောင် အန်တုလာတယ်။ ပုံမှန်ဆက်သရမယ့် ပူဇော်သက္ကာကို ဗိုလ်ခြေတို့ရဲ့ မင်းဆီကနေ ဖယ်ရှားပစ်ပြီး တည်ထားတဲ့ သန့်ရှင်းရာဌာနတော်ကိုလည်း ဖြိုချလိုက်တယ်။ အဲဒီပြစ်မှားမှုကြောင့် ဗိုလ်ခြေတစ်တပ်နဲ့ ပုံမှန်ဆက်သရမယ့် ပူဇော်သက္ကာဟာ ချိုငယ်လက်ထဲ ရောက်သွားတယ်။ ချိုငယ်က အမှန်တရားကို မြေပေါ် ပစ်ချတယ်။ လုပ်လေသမျှ အောင်မြင်တယ်။ သန့်ရှင်းသူတစ်ယောက် စကားပြောနေတာကို ငါကြားတယ်။ သန့်ရှင်းသူနောက်တစ်ယောက်က သူ့ကို ဒီစိတ်အာရုံမှာပါတဲ့ ပုံမှန်ဆက်သရမယ့် ပူဇော်သက္ကာ၊ ပျက်စီးစေတဲ့ပြစ်မှားမှု၊ သန့်ရှင်းရာအရပ်နဲ့ ဗိုလ်ခြေတစ်တပ် နင်းခြေခံရတာတွေဟာ ဘယ်လောက်ကြာကြာ ဖြစ်နေမှာလဲ လို့မေးတယ်။ ဒါနဲ့ သူက ညဦးနဲ့မနက် ပေါင်း ၂,၃၀၀ ကြာလိမ့်မယ်။ ပြီးမှ သန့်ရှင်းရာအရပ်ဟာ အခြေအနေမှန်ကို ပြန်ရောက်လိမ့်မယ် လို့ ငါ့ကိုပြောတယ်။ ငါဒံယေလကစိတ်အာရုံကို ကြည့်ပြီး နားလည်ဖို့ ကြိုးစားနေတုန်း လူသဏ္ဌာန်ရှိသူတစ်ယောက် ငါ့ရှေ့မှာ ရပ်နေတာကို မြင်တယ်။ အဲဒီနောက် ဥလဲမြစ်လယ်မှာရှိတဲ့ လူတစ်ယောက်က ဂါဗြေလ၊ သူမြင်ရတာတွေကို နားလည်အောင် ရှင်းပြလိုက်ပါ ဆိုပြီး လှမ်းပြောတာကို ငါကြားတယ်။ ဒါနဲ့ လူသဏ္ဌာန်ရှိသူဟာ ငါရပ်တဲ့နေရာနားကို ရောက်လာတဲ့အတွက်ငါလည်းကြောက်လွန်းလို့ ပျပ်ဝပ်လိုက်တယ်။ သူက လူသား၊ဒီစိတ်အာရုံဟာအဆုံးပိုင်းကာလမှာ ပြည့်စုံမယ်ဆိုတာ သိထားပါ လို့ပြောတယ်။ သူစကားပြောနေတုန်း မြေပေါ် မျက်နှာအပ်ပြီး ငါအိပ်မောကျသွားတယ်။ ဒါကြောင့် သူက ငါ့ကို လက်နဲ့တို့ပြီး နဂိုနေရာမှာ ပြန်ရပ်ခိုင်းတယ်။ အဲဒီနောက် သူပြောတာက ပြစ်ဒဏ်စီရင်ချိန်ရဲ့ အဆုံးပိုင်းကာလမှာ ဘာဖြစ်လာမယ်ဆိုတာ ခင်ဗျားကို ကျုပ်ပြောပြမယ်။ အဆုံးပိုင်းကာလ သတ်မှတ်ထားချိန်မှာ အဲဒီအတိုင်း ဖြစ်လာမယ်။ ခင်ဗျားမြင်ရတဲ့ ချိုနှစ်ချောင်းနဲ့ သိုးထီးက မီးဒီးယားနဲ့ ပါးရှားဘုရင်တွေကို ဆိုလိုတယ်။ အမွေးထူတဲ့ ဆိတ်ထီးဟာ ဂရိဘုရင်ကို ဆိုလိုတယ်။ သူ့မျက်စိနှစ်လုံးကြားက ချိုကြီးဟာ ပထမဘုရင်ကို ဆိုလိုတယ်။ အဲဒီချို ကျိုးသွားပြီး အဲဒီနေရာမှာ ချို ၄ ချောင်း ပေါက်လာတယ်ဆိုတော့ သူ့လူမျိုးထဲကနေ နိုင်ငံ ၄ ခု ပေါ်လာမယ်။ ဒါပေမဲ့ သူ့လောက် တန်ခိုးကြီးမှာ မဟုတ်ဘူး။ ပြစ်မှားသူတွေဟာ မိမိတို့အုပ်ချုပ်ချိန် အဆုံးပိုင်းမှာ ကမ်းကုန်အောင် အပြစ်ကျူးလွန်ကြလိမ့်မယ်။ အဲဒီအချိန်မှာ မျက်နှာထား ကြမ်းကြုတ်ပြီး ရှုပ်ထွေးတဲ့ စကားတွေကို နားလည်တဲ့ ဘုရင်တစ်ပါး ပေါ်လာမယ်။ အဲဒီဘုရင်ဟာ ကိုယ်ပိုင်အစွမ်းအစကြောင့် မဟုတ်ဘဲ တန်ခိုးကြီးမားလာပြီး သိမ်းရုံးဖျက်ဆီးမယ်။ လုပ်ဆောင်လေသမျှ အောင်မြင် ထိရောက်မယ်။ ခွန်အားကြီးသူတွေကိုရော သန့်ရှင်းသူတွေကိုပါ ဖျက်ဆီးမယ်။ လူတွေကို ကလိမ်ဉာဏ်နဲ့ လှည့်စားနိုင်လိမ့်မယ်။ စိတ်နေမြင့်လာမယ်။ ဘေးကင်းလုံခြုံနေချိန်မှာ လူအများကြီးကိုဖျက်ဆီးလိမ့်မယ်။ ဘုရင်တို့ရဲ့ဘုရင်ကိုတောင် အန်တုလိမ့်မယ်။ ဒါပေမဲ့ လူ့လက်နဲ့မဟုတ်ဘဲ ကျိုးပဲ့ပျက်စီးရလိမ့်မယ်။ ညဦးနဲ့ မနက်တွေအကြောင်း စိတ်အာရုံမှာပြောခဲ့တဲ့အချက်ဟာ မှန်ကန်တယ်။ ဒီစိတ်အာရုံဟာ နောင်အနာဂတ်နဲ့ သက်ဆိုင်တဲ့အတွက် လျှို့ဝှက်ထားပါ။ ငါဒံယေလက မောပန်းနွမ်းနယ်ပြီး ရက်အတော်ကြာ ဖျားနေတယ်။ အဲဒီနောက် ထပြီး မင်းကြီးဆီမှာ ပြန်အမှုထမ်းတယ်။ ဒါပေမဲ့ မြင်ခဲ့ရတဲ့အရာကြောင့် မိန်းမောတွေဝေနေတုန်းပဲ။ အဲဒီစိတ်အာရုံအကြောင်း ဘယ်သူမှ နားမလည်နိုင်ဘူး။",27,Da,8,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/8/
audio/nwt_27_Da_BU_09.mp3,အချိန်ကတော့ ခါလဒဲလူတွေရဲ့ နိုင်ငံကို အုပ်စိုးဖို့ မီးဒီးယားလူမျိုး အာရွှေရုရဲ့သား ဒါရိမင်း နန်းတက်လာတဲ့ ပထမနှစ် ဖြစ်တယ်။ ဒါရိမင်း နန်းစံပထမနှစ်မှာ ငါဒံယေလက ဂျေရုဆလင်မြို့ ပျက်စီးနေမယ့် အချိန်ကာလဟာ နှစ်ပေါင်း ၇၀ ကြာမယ်ဆိုတာကို ကျမ်းစောင်တွေကတစ်ဆင့်သိလာတယ်။ ပရောဖက်ယေရမိကို ယေဟောဝါအဲဒီလိုပဲမိန့်မှာခဲ့တယ်။ ဒါကြောင့် ငါလည်း အစာရှောင်၊ အထည်ကြမ်းဝတ်ပြီး ပြာထဲမှာ ထိုင်နေတယ်။ စစ်မှန်တဲ့ဘုရား ယေဟောဝါကို မျှော်ကိုးပြီးဆုတောင်းအသနားခံတယ်။ ယေဟောဝါဘုရားဆီ ဆုတောင်းပြီး အပြစ်တွေကို ဝန်ချတောင်းပန်တယ် အို စစ်မှန်တဲ့ဘုရား ယေဟောဝါ၊ ကိုယ်တော်ဟာ ကြီးမြတ်ပြီး ရိုသေခန့်ညားဖွယ်ကောင်းတဲ့အရှင်၊ ပဋိညာဉ်ကို တည်စေတဲ့အရှင်၊ ကိုယ်တော့်ကိုချစ်ပြီး ပညတ်စောင့်ထိန်းသူတွေကို ခိုင်မြဲတဲ့မေတ္တာပြတဲ့အရှင်ပါ။ ကျွန်တော်တို့ ပြစ်မှားပါပြီ။ မကောင်းမှု ကျူးလွန်ပြီး ဆိုးညစ်စွာ လုပ်ဆောင်ခဲ့ပါပြီ။ ကိုယ်တော့်ကိုပုန်ကန်ခဲ့ပါပြီ။ ပညတ်ချက်တွေ၊ တရားစီရင်ချက်တွေကနေ လမ်းလွဲခဲ့ပါပြီ။ ကိုယ်တော့်ကျွန် ပရောဖက်တွေက နာမတော်ကို အမှီပြုပြီး ကျွန်တော်တို့ရဲ့ ဘုရင်တွေ၊ မင်းညီမင်းသားတွေ၊ ဘိုးဘေးတွေ၊ ပြည်သူပြည်သားတွေကို ဟောခဲ့ပေမဲ့ ကျွန်တော်တို့နားမထောင်ခဲ့ဘူး။ ယေဟောဝါဘုရား၊ ကိုယ်တော်ဟာ ဖြောင့်မတ်ပါတယ်။ ကိုယ်တော့်ကို သစ္စာမဲ့ခဲ့တဲ့အတွက် ရပ်နီးရပ်ဝေးကပြည်တွေဆီ ကွဲလွင့်သွားတဲ့ ကျွန်တော်တို့ ယုဒလူတွေ၊ ဂျေရုဆလင်မြို့သူမြို့သားတွေ၊ အစ္စရေးတွေကတော့ အခုလို အရှက်တကွဲ ဖြစ်နေရပါတယ်။ ယေဟောဝါဘုရား၊ ကိုယ်တော့်ကို ပြစ်မှားခဲ့တဲ့အတွက် ဘုရင်တွေ၊ မင်းညီမင်းသားတွေ၊ ဘိုးဘေးတွေအပါအဝင် ကျွန်တော်တို့အားလုံး အရှက်တကွဲ ဖြစ်နေရပါတယ်။ ကျွန်တော်တို့ရဲ့ဘုရား ယေဟောဝါဟာ ကရုဏာရှိပြီး ခွင့်လွှတ်တတ်တယ်။ ဒါပေမဲ့ ကိုယ်တော့်ကို ကျွန်တော်တို့ ပုန်ကန်ခဲ့တယ်။ ယေဟောဝါဘုရားရဲ့ စကားကို မနာခံခဲ့ဘူး။ ကိုယ်တော့်ကျွန် ပရောဖက်တွေကတစ်ဆင့် ပေးခဲ့တဲ့ ပညတ်တွေကို မလိုက်နာခဲ့ဘူး။ အစ္စရေးတစ်မျိုးလုံး ပညတ်တရားကို ချိုးဖောက်ခဲ့တယ်။ ကိုယ်တော့်ကို မနာခံဘဲ လမ်းလွဲခဲ့တယ်။ ပြစ်မှားခဲ့တယ်။ ဒါကြောင့် စစ်မှန်တဲ့ဘုရားသခင်ရဲ့ကျွန်မောရှေရဲ့ပညတ်မှာပါတဲ့ကျိန်စာတွေ၊ သစ္စာဆိုချက်တွေအတိုင်း ကျွန်တော်တို့ကို ကြုံတွေ့စေခဲ့တယ်။ ကျွန်တော်တို့နဲ့ပတ်သက်ပြီး၊ ကျွန်တော်တို့ကို အုပ်စိုးတဲ့ အုပ်စိုးရှင်တွေနဲ့ပတ်သက်ပြီး ကိုယ်တော်ပြောခဲ့တဲ့အတိုင်း ကျွန်တော်တို့အပေါ် ဘေးဆိုးကြီး ကျရောက်စေခဲ့တယ်။ ဂျေရုဆလင်မှာ ကျရောက်ခဲ့တဲ့ ဘေးဆိုးလောက် ကြီးမားတဲ့ဘေးဆိုးမျိုး ကောင်းကင်အောက်မှာ တစ်ခါမှ မကျရောက်ဖူးပါဘူး။ မောရှေပညတ်မှာ ပါတဲ့အတိုင်း ဒီဘေးဆိုးတွေ ကျွန်တော်တို့အပေါ်ကျရောက်ခဲ့တယ်။ ဒါတောင် ကျွန်တော်တို့က ယေဟောဝါဘုရားဆီ မျက်နှာသာရဖို့ အသနားမခံခဲ့ဘူး။ အမှားတွေကို မစွန့်လွှတ်ခဲ့ဘူး။ ကိုယ်တော်နဲ့ပတ်သက်တဲ့ အမှန်တရားကို နားလည်ဖို့ မကြိုးစားခဲ့ဘူး။ ဒါကြောင့် ယေဟောဝါဘုရားကမပြတ်စောင့်ကြည့်နေပြီးကျွန်တော်တို့အပေါ် ဘေးဆိုးကျရောက်စေခဲ့တယ်။ ယေဟောဝါဘုရား လုပ်ဆောင်လေသမျှ ဖြောင့်မတ်ပါတယ်။ ကျွန်တော်တို့ကသာ ကိုယ်တော့်စကားကို မနာခံခဲ့တာပါ။ ယေဟောဝါဘုရား၊လူမျိုးတော်ကို အားကြီးတဲ့လက်ရုံးနဲ့ အီဂျစ်ပြည်ကနေ ခေါ်ထုတ်ပြီး နာမတော်ကို ဒီနေ့အထိ ထင်ရှားစေခဲ့ပါပြီ။ ကျွန်တော်တို့ကတော့ ပြစ်မှားပြီး ဆိုးညစ်စွာ လုပ်ဆောင်ခဲ့ပါပြီ။ ယေဟောဝါဘုရား၊ ကိုယ်တော်ရဲ့ ဖြောင့်မတ်တဲ့လုပ်ရပ်တွေကို ထောက်ထားပြီး အမျက်တော်ကိုသန့်ရှင်းတဲ့တောင်ဖြစ်တဲ့ ဂျေရုဆလင်မြို့ကနေ ရုပ်သိမ်းပေးလှည့်ပါ။ ကျွန်တော်တို့နဲ့ ဘိုးဘေးတွေရဲ့ အပြစ်တွေ၊ အမှားတွေကြောင့် ဂျေရုဆလင်မြို့ရော လူမျိုးတော်ပါ ပတ်ဝန်းကျင်လူမျိုးတွေ ကဲ့ရဲ့ရှုတ်ချစရာ ဖြစ်နေပါပြီ။ အို ဘုရားသခင်၊ အခု ကျွန်တော်မျိုး ဆုတောင်းတာ၊ အသနားခံတာကို နားထောင်ပေးပါ။ ယေဟောဝါဘုရား၊ နာမတော်ကို ထောက်ထားပြီး ပျက်စီးနေတဲ့ သန့်ရှင်းရာဌာနတော်အပေါ် မျက်နှာသာအလင်း ထွန်းလင်းပေးပါ။ အို ဘုရားသခင်၊ နားထောင်လှည့်ပါ။ ကြားလှည့်ပါ။ ပျက်စီးနေတဲ့ ကျွန်တော်တို့ရဲ့ အဖြစ်ကိုရော နာမတော်နဲ့ မှည့်ခေါ်ထားတဲ့ ဒီမြို့ရဲ့အဖြစ်ကိုပါ ကြည့်မြင်လှည့်ပါ။ ကိုယ့်ရဲ့ ဖြောင့်မတ်တဲ့ လုပ်ရပ်တွေကြောင့် မဟုတ်ဘဲ ကြီးမားလှတဲ့ ကရုဏာတော်ကို မျှော်ကိုးပြီး အခုလို အသနားခံနေတာပါ။ ယေဟောဝါဘုရား၊ ကြားလှည့်ပါ။ ယေဟောဝါဘုရား၊ ခွင့်လွှတ်ပေးပါ။ ယေဟောဝါဘုရား၊ အာရုံစိုက်ပေးပါ။ ဘုရားသခင်၊ ဒီမြို့နဲ့ ဒီလူတွေကို နာမတော်နဲ့ မှည့်ခေါ်ထားတဲ့အတွက် နာမတော်ကိုထောက်ပြီး မနှောင့်နှေးဘဲ အရေးယူ လုပ်ဆောင်ပေးပါ။ ငါက အဲဒီလိုပြောပြီး ငါ့အပြစ်၊ ငါ့လူမျိုးအစ္စရေးတွေရဲ့ အပြစ်ကို ဝန်ချတောင်းပန်ရင်း ဆုတောင်းတယ်။ ဘုရားသခင်ရဲ့ သန့်ရှင်းတဲ့တောင်နဲ့ပတ်သက်ပြီး ယေဟောဝါဘုရားရဲ့ မျက်နှာသာရဖို့ အသနားခံတယ်။ အဲဒီလိုဆုတောင်းလို့ မဆုံးခင်မှာပဲ အရင်စိတ်အာရုံမှာ မြင်ခဲ့ရတဲ့ ဂါဗြေလဆိုတဲ့သူ ငါ့ဆီရောက်လာတယ်။ ညဦးပိုင်းပူဇော်သက္ကာ ဆက်သရမယ့် အဲဒီအချိန်မှာ ငါအကြီးအကျယ် နွမ်းလျနေတယ်။ ငါ့ကို သူရှင်းပြတာက ဒံယေလ၊ ထိုးထွင်းသိမြင်နိုင်စွမ်း၊ သိနားလည်နိုင်စွမ်းပေးဖို့ခင်ဗျားဆီ ကျုပ်လာခဲ့တာ။ ခင်ဗျား စပြီးအသနားခံချိန်မှာ အမိန့်တစ်ခု ရတယ်။ ခင်ဗျားဟာ သိပ်တန်ဖိုးထားရတဲ့သူ ဖြစ်လို့ အဲဒီအမိန့်အကြောင်း ကျုပ်လာပြောတာ။ ဒါကြောင့် ကျုပ်ပြောတာကို စဉ်းစားပြီး စိတ်အာရုံကို နားလည်အောင် ကြိုးစားပါ။ ပြစ်မှားမှုကိုအဆုံးသတ်ဖို့၊ အပြစ်ကို ဖယ်ရှားဖို့၊ အမှားကို ခွင့်လွှတ်ဖို့၊ ထာဝရဖြောင့်မတ်ခြင်းကို ယူဆောင်လာဖို့၊ စိတ်အာရုံနဲ့ ပရောဖက်ပြုချက်ကို တံဆိပ်ခတ်ဖို့၊ သန့်ရှင်းတကာ့ အသန့်ရှင်းဆုံးအရပ်ကို ဘိသိက်ဆီ လောင်းပြီးဆက်ကပ်ဖို့ခင်ဗျားရဲ့လူမျိုးနဲ့ သန့်ရှင်းတဲ့မြို့တော်အတွက် သီတင်း ၇၀ ကို သတ်မှတ်ထားတယ်။ ဂျေရုဆလင်မြို့ကို ထူထောင်ပြီး ပြန်တည်ဆောက်ဖို့ အမိန့်ထုတ်ပြန်ချိန်ကနေ ခေါင်းဆောင် မေရှိယ ပေါ်ထွန်းချိန်အထိ ၇ သီတင်းနဲ့ ၆၂သီတင်း ကြာမယ် ဆိုတာကိုသိနားလည်ထားပါ။ လူထုရင်ပြင်နဲ့ ကျုံးအပါအဝင် ဂျေရုဆလင်မြို့ကို ထူထောင်ပြီး ပြန်တည်ဆောက်လိမ့်မယ်။ ဒါပေမဲ့ အကျပ်အတည်းကာလမှာ ဖြစ်လိမ့်မယ်။ ၆၂ သီတင်းကုန်ဆုံးတဲ့အခါ မေရှိယဟာ ဘာကိုမှ မပိုင်ဆိုင်ဘဲ ပယ်ရှင်းခံရမယ်။ ပေါ်လာမယ့် ခေါင်းဆောင်ရဲ့ လူတွေက မြို့တော်နဲ့ သန့်ရှင်းရာအရပ်ကို ဖျက်ဆီးမယ်။ ရေလွှမ်းမိုးဘေးကြောင့် ဇာတ်သိမ်းသွားမယ်။ အဲဒီဇာတ်သိမ်းခန်း မရောက်မချင်း စစ်ဖြစ်နေလိမ့်မယ်။ ဘုရားသခင်ရဲ့ ဆုံးဖြတ်ချက်အရ ပျက်စီးခြင်း ရောက်လာမယ်။ သူက သီတင်းပတ်တစ်ပတ်လုံး လူများစွာအတွက် ပဋိညာဉ်ကို အကျိုးသက်ရောက်စေမယ်။ အဲဒီတစ်သီတင်းရဲ့ တစ်ဝက်မှာ ပူဇော်သက္ကာတွေ၊ အလှူတွေကို ရပ်စဲစေမယ်။ ဖျက်ဆီးမယ့်သူဟာ ရွံစရာကောင်းတဲ့အရာတွေရဲ့ တောင်ပံနဲ့အတူ ရောက်လာမယ်။ ဘုရားသခင်ရဲ့ ဆုံးဖြတ်ချက်က ပျက်စီးနေတဲ့အရာအပေါ် ကျရောက်လာပြီး နောက်ဆုံးမှာ အဲဒီနေရာဟာ လုံးဝ ပျက်သုဉ်းသွားရလိမ့်မယ်။,27,Da,9,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/9/
audio/nwt_27_Da_BU_10.mp3,ပါးရှားဘုရင် ဆိုင်းရပ် နန်းစံသုံးနှစ်မှာဗေလတရှာဇာလို့ခေါ်တဲ့ ဒံယေလက ဗျာဒိတ်တော်ရတယ်။ အဲဒီဗျာဒိတ်စကားဟာ မှန်ကန်တယ်။ဆိုင်ပြိုင်တိုက်ခိုက်မှုကြီးအကြောင်းပဲ။ ဒံယေလက အဲဒီဗျာဒိတ်စကားကို နားလည်တယ်။ သိနားလည်နိုင်စွမ်းရတဲ့အတွက် မြင်ခဲ့ရတာတွေကို နားလည်တယ်။ အဲဒီအချိန်တုန်းက ငါဒံယေလဟာ သုံးပတ်လုံးလုံး ညည်းတွားငိုကြွေးနေတယ်။ အဲဒီသုံးပတ်လုံးလုံး အရသာရှိတာတွေ၊ အသားတွေကို မစားဘူး။ စပျစ်ဝိုင် မသောက်ဘူး။ ကိုယ်ကိုလည်း ဆီမလိမ်းဘူး။ ပထမလ၊ ၂၄ရက်နေ့မှာတိုက်ဂရစ် မြစ်ကြီး ကမ်းဘေးကိုငါရောက်နေတယ်။ ငါကြည့်လိုက်တဲ့အခါ ချည်ထည်ဝတ်ထားတဲ့ လူတစ်ယောက်ကို မြင်တယ်။ ဥဖတ်မြို့ထွက်ရွှေနဲ့လုပ်ထားတဲ့ ခါးပတ်ကို သူပတ်ထားတယ်။ သူ့ကိုယ်ခန္ဓာဟာ ပြောင်ခေါင်းစိမ်းနဲ့ တူတယ်။ မျက်နှာဟာ လျှပ်စီးလို လက်နေတယ်။ မျက်လုံးဟာ မီးရှူးနဲ့ တူတယ်။ ခြေလက်တွေဟာပြောင်လက်နေတဲ့ကြေးနီရောင်ထနေတယ်။ စကားသံဟာ လူအုပ်ကြီးရဲ့ စကားသံလိုပဲ။ ငါဒံယေလတစ်ယောက်ပဲ အဲဒီစိတ်အာရုံကို မြင်တယ်။ ငါနဲ့အတူ ရှိနေသူတွေကတော့ မမြင်ရဘူး။ ဒါပေမဲ့ သူတို့ အကြီးအကျယ် ထိတ်လန့်ပြီး ပြေးပုန်းကြတယ်။ ငါတစ်ယောက်တည်း ကျန်ရစ်ခဲ့တယ်။ အဲဒီစိတ်အာရုံကြီးကို မြင်တဲ့အခါ ငါ့မှာ ခွန်အားမရှိတော့ဘူး။ ဣန္ဒြေပျက်သွားပြီးလုံးဝအားပြတ်နေတယ်။ အဲဒီနောက် သူ့စကားသံကို ငါကြားလိုက်ရတယ်။ သူစကားပြောနေတုန်း ငါဟာ မြေပေါ် မျက်နှာအပ်ပြီး အိပ်မောကျသွားတယ်။ အဲဒီအခါ သူ လက်နဲ့ပုတ်ပြီး လှုပ်နှိုးတဲ့အတွက် ငါလည်း လေးဖက်ထောက်လိုက်တယ်။ သူက သိပ်တန်ဖိုးထားရတဲ့သူ ဒံယေလ၊ ကျုပ်ပြောမယ့် စကားတွေကို အာရုံစိုက်ပါ။ ကိုယ့်နေရာမှာ ပြန်ရပ်ပါ။ ဘုရားသခင် စေလွှတ်လိုက်လို့ ကျုပ်ရောက်လာတာ လို့ပြောတယ်။ သူအဲဒီလိုပြောတော့ ငါလည်း ကတုန်ကယင်နဲ့ ထရပ်လိုက်တယ်။ သူ ဆက်ပြောတာက ဒံယေလ၊ မကြောက်ပါနဲ့။ ဘုရားသခင်ရှေ့မှာ စိတ်နှိမ့်ချပြီး သိနားလည်နိုင်စွမ်းရှိဖို့ခင်ဗျား စိတ်ဆုံးဖြတ်လိုက်တဲ့ ပထမနေ့ကတည်းက ခင်ဗျားပြောတာတွေကို ဘုရားသခင် ကြားတယ်။ ခင်ဗျားရဲ့ စကားတွေကြောင့် ကျုပ်ရောက်လာတာ။ ဒါပေမဲ့ ပါးရှားပြည်စောင့်နတ်မင်းက ကျုပ်ကို ၂၁ ရက်လုံး တားဆီးထားလို့ ထိပ်သီးမင်းသား မိက္ခေလက ကျုပ်ကို လာကူညီတယ်။ ဒီအတောအတွင်း ပါးရှားပြည်စောင့်မင်းတွေဆီမှာ ကျုပ် သောင်တင်နေခဲ့တာ။ ဒီစိတ်အာရုံဟာ နောင်အနာဂတ်နဲ့ သက်ဆိုင်တဲ့အတွက် အဆုံးပိုင်းကာလမှာ ခင်ဗျားရဲ့ လူတွေကြုံရမယ့်အရာကို နားလည်အောင် ရှင်းပြဖို့ ကျုပ်ရောက်လာတာ။ သူ အဲဒီလိုပြောနေတုန်း ငါဟာ မြေပေါ် မျက်နှာအပ်ပြီး ဆွံ့အသွားတယ်။ အဲဒီအခါ လူသဏ္ဌာန်ရှိသူတစ်ယောက်က ငါ့နှုတ်ခမ်းကို တို့တဲ့အတွက် ငါစကားပြန်ပြောနိုင်လာတယ်။ ငါ့ရှေ့မှာရပ်နေသူကို သခင်၊ ကျွန်တော် ဒီစိတ်အာရုံကြောင့် ဖိမ့်ဖိမ့်တုန်ပြီးခွန်အားမရှိတော့ဘူး။ သခင့်ကို ဘယ်လိုလုပ် စကားပြောနိုင်မှာလဲ။ ကျွန်တော့်မှာ ခွန်အားမှမရှိတာ။ အသက်တောင် မနည်းရှူနေရတာ လို့ပြောတယ်။ အဲဒီအခါ လူသဏ္ဌာန်ရှိသူက ငါ့ကို ထပ်တို့ပြီး အားပေးပြန်တယ်။ ပြီးတော့ သူက သိပ်တန်ဖိုးထားရတဲ့သူ၊ မကြောက်ပါနဲ့။ ကောင်းသွားမှာပါ။ အားမာန်တင်းပါဦး။ အားမာန်တွေ တင်းလိုက်ပါဦး လို့ပြောတယ်။ အဲဒီလိုပြောတဲ့အတွက် ငါလည်း အားရှိလာပြီး သခင်၊ ပြောပါ။ သခင့်ကြောင့် ကျွန်တော် အားရှိသွားပြီ လို့ပြောလိုက်တယ်။ အဲဒီအခါ သူက ကျုပ် ဘာဖြစ်လို့ ရောက်လာတယ်ဆိုတာ သိသလား။ အခု ပါးရှားပြည်စောင့်နတ်မင်းကို တိုက်ဖို့ ပြန်သွားရမယ်။ ကျုပ်ထွက်သွားတဲ့အခါ ဂရိပြည်စောင့်နတ်မင်း ရောက်လာလိမ့်မယ်။ ဒါပေမဲ့အမှန်တရားကျမ်းစောင်တွေမှာ ရေးထားတဲ့အရာတွေကို ကျုပ်ပြောပြမှာပါ။ ဒီကိစ္စတွေမှာ မင်းသား မိက္ခေလကလွဲလို့ ကျုပ်ကို ကူညီပေးတဲ့သူ တစ်ယောက်မှ မရှိဘူး။,27,Da,10,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/10/
audio/nwt_27_Da_BU_11.mp3,မီးဒီးယားလူမျိုး ဒါရိမင်း နန်းစံပထမနှစ်မှာ မိက္ခေလကို ကျုပ် အားပေးပြီး ကာကွယ်ပေးခဲ့တယ်။ အခု၊ ကျုပ်ပြောမယ့်အရာဟာ အမှန်တွေပဲ ပါးရှားနိုင်ငံအတွက် ဘုရင်သုံးပါး ပေါ်လာဦးမယ်။ စတုတ္ထဘုရင်ဟာ သူတို့ထက် စည်းစိမ်ကြွယ်ဝမယ်။ စည်းစိမ်ဥစ္စာကြောင့်သူအင်အားကြီးလာတဲ့အခါ ဂရိနိုင်ငံကို တိုက်ခိုက်ဖို့ အားလုံးကို နှိုးဆော်လိမ့်မယ်။ အဲဒီနောက် တန်ခိုးကြီးဘုရင်တစ်ပါး ပေါ်လာမယ်။ ကျယ်ပြောတဲ့ ပိုင်နက်ကို အုပ်ချုပ်ပြီး အလိုရှိတဲ့အတိုင်း လုပ်ဆောင်လိမ့်မယ်။ တန်ခိုးအာဏာ အထွတ်အထိပ် ရောက်ချိန်မှာ သူ့နိုင်ငံ ပြိုကွဲပြီး အရပ်လေးမျက်နှာဆီ ကွဲလွင့်သွားမယ်။ ဒါပေမဲ့ အရိုက်အရာဆက်ခံသူတွေက သူ့မျိုးဆက်ဖြစ်မှာ မဟုတ်ဘူး။ သူတို့ရဲ့ ပိုင်နက်ကလည်း သူအုပ်ချုပ်ခဲ့တဲ့ ပိုင်နက်လိုဖြစ်မှာ မဟုတ်ဘူး။ သူ့နိုင်ငံဟာ ဆွဲနုတ်ခံရပြီး သူ့မျိုးဆက်မဟုတ်တဲ့ တခြားသူတွေလက်ထဲ ရောက်သွားလိမ့်မယ်။ သူ့ရဲ့ဗိုလ်ချုပ်တွေထဲက တစ်ယောက်ဖြစ်တဲ့တောင်ဘုရင်ဟာ အင်အားကြီးလာမယ်။ ဒါပေမဲ့ နောက်တစ်ယောက်က သူ့ကို အနိုင်ရပြီး ပိုကျယ်ပြောတဲ့ ပိုင်နက်ကို အုပ်ချုပ်လိမ့်မယ်။ သူ့ထက် တန်ခိုးအာဏာ ကြီးမားလာမယ်။ နှစ်အတော်ကြာတဲ့အခါ သူတို့ မဟာမိတ်ဖွဲ့လိမ့်မယ်။အချင်းချင်း သဘောတူညီမှုရယူဖို့ တောင်ဘုရင်ရဲ့သမီးက မြောက်ဘုရင်ဆီ ရောက်လာမယ်။ ဒါပေမဲ့ အဲဒီမင်းသမီးက လက်ရုံးတန်ခိုးကို မထိန်းနိုင်ဘူး။ ဘုရင်နဲ့ ဘုရင့်လက်ရုံးလည်း ရပ်တည်နိုင်မှာ မဟုတ်ဘူး။ အဲဒီမင်းသမီးနဲ့ ခေါ်ဆောင်လာသူတွေရော၊ ခမည်းတော်နဲ့ အဲဒီအတောအတွင်းမှာ မင်းသမီးကို အင်အားကြီးစေသူတွေပါ ရှုံးနိမ့်သွားလိမ့်မယ်။ မင်းသမီးရဲ့ အမြစ်ကနေပေါက်လာတဲ့အတက်ဟာ ခမည်းတော်ရဲ့ အရိုက်အရာကို ဆက်ခံလိမ့်မယ်။ သူက စစ်တပ်ရှိရာကို ရောက်လာပြီး မြောက်ဘုရင်ရဲ့ ခံတပ်ကို တိုက်ခိုက်လိမ့်မယ်။ သူတို့ကို တိုက်ပြီး အနိုင်ရလိမ့်မယ်။ သူတို့ရဲ့ဘုရားတွေ၊ ရုပ်တုတွေ၊ အဖိုးတန် ရွှေငွေပစ္စည်းတွေ၊ သုံ့ပန်းတွေကို ယူပြီး အီဂျစ်ပြည်ကို ပြန်လာမယ်။ မြောက်ဘုရင်နဲ့ နှစ်အတော်ကြာကြာ ခပ်ကင်းကင်း နေလိမ့်မယ်။ မြောက်ဘုရင်ကတောင်ဘုရင်ရဲ့နိုင်ငံကိုလာတိုက်ပေမဲ့ နေရင်းပြည်ကို ပြန်သွားရလိမ့်မယ်။ သူ့သားတော်တွေက စစ်တိုက်ဖို့ အသင့်ပြင်ပြီး အင်အားကြီးစစ်တပ်ကိုစုစည်းမယ်။သားတော်တစ်ယောက်က ချီတက်တိုက်ခိုက်ပြီး ပြည်ကို ရေလွှမ်းမိုးသလို တိုက်ချလိမ့်မယ်။ ဒါပေမဲ့ သူ ပြန်သွားရလိမ့်မယ်။ သူ့ခံတပ် မရောက်မချင်း လမ်းတစ်လျှောက်လုံး တိုက်ခိုက်သွားရလိမ့်မယ်။ တောင်ဘုရင်က နာကြည်းခံပြင်းလှတဲ့အတွက် ထွက်လာပြီး မြောက်ဘုရင်ကိုတိုက်လိမ့်မယ်။မြောက်ဘုရင်လည်း စစ်အင်အား အမြောက်အမြားကို စုစည်းပေမဲ့ အဲဒီစစ်အင်အားဟာ တောင်ဘုရင်လက်ထဲ ရောက်သွားမယ်။ အဲဒီစစ်သည်အလုံးအရင်းကို သိမ်းပိုက်နိုင်ခဲ့တဲ့အတွက် သူ စိတ်နေမြင့်လာမယ်။ သောင်းနဲ့ချီတဲ့ လူတွေကို ကျဆုံးစေမယ်။ ဒါပေမဲ့ သူ့ရဲ့ ခိုင်မာတောင့်တင်းတဲ့ အနေအထားကို အသုံးချမှာ မဟုတ်ဘူး။ မြောက်ဘုရင်က ပြန်သွားပြီး အရင်ထက် ပိုကြီးမားတဲ့ စစ်အင်အားကို စုစည်းလိမ့်မယ်။ အချိန်တွေ၊ နှစ်တွေ အတော်ကြာပြီးတဲ့နောက် စစ်လက်နက် အပြည့်အစုံပါတဲ့ တပ်မဟာကြီးနဲ့အတူ ကျိန်းသေပြန်လာမယ်။ အဲဒီအချိန်မှာ တောင်ဘုရင်ကို ဆန့်ကျင်မယ့်သူတွေ အများကြီး ပေါ်လာဦးမယ်။ ခင်ဗျားရဲ့လူတွေထဲက အကြမ်းဖက်သူတွေဟာ လူအများနောက် ပါသွားပြီး စိတ်အာရုံပြည့်စုံစေဖို့ ကြိုးစားကြလိမ့်မယ်။ ဒါပေမဲ့ သူတို့ ခလုတ်တိုက်လဲလိမ့်မယ်။ မြောက်ဘုရင် ရောက်လာပြီး ထိုးစစ်ကုန်းရိုးကို တည်ဆောက်လိမ့်မယ်။ ခံတပ်မြို့ကို သိမ်းပိုက်လိမ့်မယ်။ တောင်ဘုရင်ရဲ့ လက်ရုံးတွေရော လက်ရွေးစင်စစ်သည်တွေပါ ခုခံနိုင်မှာ မဟုတ်ဘူး။ သူတို့ ခုခံနိုင်စွမ်းရှိမှာ မဟုတ်ဘူး။ တောင်ဘုရင်ကို လာတိုက်တဲ့သူက အလိုရှိတဲ့အတိုင်း လုပ်ဆောင်လိမ့်မယ်။ သူ့ရှေ့မှာ ဘယ်သူမှ ရပ်တည်နိုင်မှာ မဟုတ်ဘူး။ သာယာလှပတဲ့ပြည်မှာ သူမတ်တတ်ရပ်လိမ့်မယ်။ သူ့လက်မှာ သုတ်သင်ဖျက်ဆီးနိုင်စွမ်း ရှိလိမ့်မယ်။ သူဟာ သန္နိဋ္ဌာန်ချပြီး တစ်နိုင်ငံလုံးရဲ့ စစ်အင်အားနဲ့ ရောက်လာမယ်။ တောင်ဘုရင်နဲ့ သဘောတူညီမှုရယူပြီး ထိထိရောက်ရောက် လုပ်ဆောင်လိမ့်မယ်။ သမီးမိန်းကလေးကို ပျက်စီးကိန်းဆိုက်အောင် လုပ်ပိုင်ခွင့်ရလိမ့်မယ်။ အဲဒီသမီးဟာ ရပ်တည်နိုင်မှာ မဟုတ်တဲ့အပြင် သူ့ပိုင်ဆိုင်ရာအဖြစ် ဆက်ရှိနေမှာ မဟုတ်ဘူး။ သူဟာ ကမ်းရိုးတန်းဒေသဘက် လှည့်ပြီး နယ်မြေအများကြီးကို သိမ်းပိုက်လိမ့်မယ်။ သူကဲ့ရဲ့ရှုတ်ချတာကို ခံရတဲ့ တပ်မှူးတစ်ယောက်က အဲဒီကဲ့ရဲ့မှုကို အဆုံးတိုင်စေမယ်။ ဒါကြောင့် သူ ကဲ့ရဲ့ရှုတ်ချနိုင်တော့မှာ မဟုတ်ဘူး။ တပ်မှူးက အဲဒီကဲ့ရဲ့ရှုတ်ချမှုကို သူ့အပေါ် ပြန်ရောက်စေမယ်။ အဲဒီနောက် နေရင်းပြည်မှာရှိတဲ့ ခံတပ်တွေဆီ လှည့်ပြန်သွားလိမ့်မယ်။ သူ ခလုတ်တိုက်ပြီး လဲကျသွားမှာဖြစ်လို့ သူ့ကို ရှာတွေ့တော့မှာ မဟုတ်ဘူး။ သူ့အရိုက်အရာကို ဆက်ခံသူက အခွန်ကောက်သူကို ကြီးကျယ်ခမ်းနားတဲ့ နိုင်ငံတစ်ဝန်းမှာ လျှောက်သွားစေလိမ့်မယ်။ ဒါပေမဲ့ ရက်အနည်းငယ်အတွင်းမှာ သူဟာ ဒေါသကြောင့်လည်း မဟုတ်၊ စစ်မှုကြောင့်လည်း မဟုတ်ဘဲ ပျက်စီးသွားလိမ့်မယ်။ အဲဒီနောက် သူ့အရိုက်အရာကို အထင်သေးခံရသူတစ်ယောက် ဆက်ခံမယ်။ သူတို့က အဲဒီတစ်ယောက်ကို နိုင်ငံရဲ့ ဘုန်းစည်းစိမ်ပေးမှာ မဟုတ်ဘူး။ သူဟာ ဘေးကင်းလုံခြုံနေချိန်မှာ ရောက်လာပြီး နိုင်ငံကိုပရိယာယ်နဲ့ သိမ်းယူလိမ့်မယ်။ ရေလွှမ်းသလိုချီတက်လာတဲ့ စစ်သည်ဗိုလ်ပါတွေကို တိုက်ချပစ်လိုက်တဲ့အတွက် သူတို့ ပျက်စီးသွားလိမ့်မယ်။ ပဋိညာဉ် ခေါင်းဆောင်လည်း ပျက်စီးသွားလိမ့်မယ်။ သူက မဟာမိတ်ဖွဲ့တဲ့သူတွေကို လှည့်စားမြဲလှည့်စားပြီး တိုက်ခိုက်လိမ့်မယ်။ လူမျိုးငယ်တစ်မျိုးကြောင့် သူခွန်အားကြီးလာမယ်။ ဘေးကင်းလုံခြုံနေချိန်မှာ သူဟာ ခရိုင်ရဲ့ အဖွံ့ဖြိုးဆုံးဒေသတွေထဲ ဝင်ရောက်လာမယ်။ ဘိုးဘေးဘီဘင်တွေ မလုပ်ခဲ့ဖူးတာကို လုပ်လိမ့်မယ်။ လူတွေကို တိုက်ရာပါဥစ္စာတွေ၊ ပစ္စည်းတွေ ခွဲဝေပေးလိမ့်မယ်။ ခံတပ်မြို့တွေကို တိုက်ခိုက်ဖို့ ကြံစည်လိမ့်မယ်။ ဒါပေမဲ့ ခဏပဲ ခံလိမ့်မယ်။ အဲဒီနောက်သူဟာတောင်ဘုရင်ကို စစ်အင်အားအလုံးအရင်းနဲ့ တိုက်ခိုက်ဖို့ အစွမ်းသတ္တိတွေ၊ စိတ်ဓာတ်အင်အားတွေ စုစည်းလိမ့်မယ်။ တောင်ဘုရင်ကလည်း စစ်ဆင်ဖို့ အင်အားကြီးမားတဲ့ တပ်မဟာကို အသင့်ပြင်လိမ့်မယ်။ သူ့ကို လုပ်ကြံဖို့ လျှို့ဝှက်ကြံစည်ကြမှာဖြစ်လို့ သူ ရပ်တည်နိုင်မှာမဟုတ်ဘူး။ သူ့ရဲ့ပွဲတော်စာကို စားသုံးသူတွေရဲ့ လက်ချက်နဲ့ သူကျဆုံးလိမ့်မယ်။ သူ့စစ်တပ်ဟာ တိုက်ချခံရပြီး အတုံးအရုံး သေကျေပျက်စီးလိမ့်မယ်။ အဲဒီဘုရင်နှစ်ပါးက မကောင်းတာကိုပဲ လုပ်ချင်ကြလိမ့်မယ်။ တစ်စားပွဲတည်း ထိုင်နေပေမဲ့ အချင်းချင်း လိမ်ပြောကြလိမ့်မယ်။ သတ်မှတ်ထားချိန်မှာ အဆုံးရောက်လာမှာဖြစ်လို့ သူတို့ အကြံအစည်တွေအကောင်အထည်ပေါ်မှာ မဟုတ်ဘူး။ မြောက်ဘုရင်က ပစ္စည်းဥစ္စာအများကြီးနဲ့အတူ နေရင်းပြည်ကို ပြန်သွားလိမ့်မယ်။ သန့်ရှင်းတဲ့ပဋိညာဉ်ကို ဆန့်ကျင်ချင်တဲ့သဘောထား သူ့မှာ ရှိလိမ့်မယ်။ ထိထိရောက်ရောက် လုပ်ဆောင်ပြီး နေရင်းပြည်ကို ပြန်သွားလိမ့်မယ်။ သတ်မှတ်ထားချိန် ရောက်တဲ့အခါ သူက ပြန်လာပြီး တောင်ဘုရင်ကို တိုက်ခိုက်လိမ့်မယ်။ ဒီတစ်ကြိမ်တော့အရင်လိုဖြစ်မှာမဟုတ်ဘူး။ ခိတိမ်သင်္ဘောတွေ လာတိုက်ခိုက်တဲ့အတွက်သူအရေးနိမ့်သွားလိမ့်မယ်။ သူ ပြန်သွားလိမ့်မယ်။ သန့်ရှင်းတဲ့ပဋိညာဉ်ကို ဒေါသထွက်ပြီး ထိထိရောက်ရောက် လုပ်ဆောင်လိမ့်မယ်။ သူ ပြန်သွားလိမ့်မယ်။ သန့်ရှင်းတဲ့ပဋိညာဉ်ကို စွန့်ပစ်သွားသူတွေကို အရေးစိုက်လိမ့်မယ်။ စစ်တပ်တွေက သူ့ဆီကနေ ပေါ်ထွက်လာပြီး သန့်ရှင်းရာဌာနတော်ဖြစ်တဲ့ ခံတပ်ကို ညစ်ညူးစေမယ်။ ပုံမှန်ဆက်သနေကျ ပူဇော်သက္ကာကိုလည်း ဖယ်ရှားလိမ့်မယ်။ သူတို့က ဖျက်ဆီးတတ်တဲ့ ရွံရှာဖွယ်ရာကို နေရာချထားလိမ့်မယ်။ ပဋိညာဉ်ကို ချိုးဖောက်ပြီး ဆိုးညစ်စွာ ပြုမူသူတွေကို သူက ချိုသာတဲ့စကားတွေ ပြောပြီး အယူဖောက်ပြန်စေလိမ့်မယ်။ ဒါပေမဲ့ ကိုယ့်ရဲ့ဘုရားသခင်ကို သိကျွမ်းတဲ့သူတွေဟာ အနိုင်ရပြီး ထိထိရောက်ရောက် လုပ်ဆောင်လိမ့်မယ်။ ထိုးထွင်းဉာဏ်ရှိသူတွေဟာ လူများစွာကို သိနားလည်နိုင်စွမ်း ပေးလိမ့်မယ်။ ဓားဘေး၊ မီးဘေး၊ သုံ့ပန်းဘေး၊ လုယက်ဖျက်ဆီးခြင်းဘေးတွေကြောင့် ရက်အတော်ကြာကြာ တိုက်မိလဲလိမ့်မယ်။ ဒါပေမဲ့ သူတို့ တိုက်မိလဲချိန်မှာ အကူအညီ အနည်းငယ်ရလိမ့်မယ်။ လူများစွာက ချိုသာတဲ့စကားတွေ ပြောပြီး သူတို့နဲ့ ပူးပေါင်းလိမ့်မယ်။ ထိုးထွင်းဉာဏ်ရှိသူတချို့ တိုက်မိလဲလိမ့်မယ်။ ဒီနည်းနဲ့ အဆုံးပိုင်းကာလအထိ သူတို့ သန့်စင်ခံရပြီး သန့်ရှင်းဖြူစင်သွားမယ်။ အဲဒါက သတ်မှတ်ထားချိန်မှာ အဆုံးတိုင်လိမ့်မယ်။ မြောက်ဘုရင်က အလိုရှိတဲ့အတိုင်း လုပ်ဆောင်လိမ့်မယ်။ ဘုရားတကာတို့ထက်ကိုယ့်ကိုယ်ကိုယ် ချီးမြှောက်ဂုဏ်တင်မယ်။ ဘုရားတို့ရဲ့ဘုရားကို ဆန့်ကျင်ပြီး ထူးဆန်းတဲ့အရာတွေ ပြောဆိုမယ်။ ပြစ်ဒဏ်စီရင်ချက် ပြီးဆုံးချိန်အထိတော့ သူအောင်မြင်မယ်။ ဘာကြောင့်လဲဆိုတော့ သတ်မှတ်ထားတဲ့အရာဟာ တကယ်ဖြစ်လာမှာ မို့လို့ပဲ။ သူဟာ ဘိုးဘေးတို့ရဲ့ ဘုရားသခင်ကို အရေးစိုက်မှာ မဟုတ်ဘူး။ မိန်းမတွေရဲ့ အလိုဆန္ဒကိုဖြစ်စေ၊ တခြားဘုရားတွေကိုဖြစ်စေ အရေးစိုက်မှာ မဟုတ်ဘူး။ လူတကာထက် သူ့ကိုယ်သူ ဂုဏ်တင်ချီးမွမ်းမယ်။ ခံတပ်စောင့် နတ်ဘုရားကို ဘုရင်အဖြစ် ဂုဏ်တင်လိမ့်မယ်။ ဘိုးဘေးတို့မသိတဲ့ အဲဒီဘုရားကို ရွှေငွေ၊ ကျောက်မျက်ရတနာ၊ အဖိုးတန်တဲ့အရာတွေနဲ့ ဂုဏ်တင်လိမ့်မယ်။ အဲဒီဘုရားအားကိုးနဲ့ အခိုင်ခံ့ဆုံး ရဲတိုက်တွေကို တိုက်ခိုက်ပြီးထိထိရောက်ရောက်လုပ်ဆောင်လိမ့်မယ်။ သူ့ကို အသိအမှတ်ပြုသူတိုင်းကို အကြီးအကျယ်ဂုဏ်တင်ပြီး လူအမြောက်အမြားအပေါ် အုပ်ချုပ်ရတဲ့အခွင့် ပေးလိမ့်မယ်။ တန်ရာတန်ကြေး ရမယ်ဆိုရင် မြေကြီးကို ခွဲဝေပေးလိမ့်မယ်။ အဆုံးပိုင်းကာလမှာ တောင်ဘုရင်က သူနဲ့ အပြန်အလှန် တွန်းထိုးကြမယ်။ အဲဒီအခါ မြောက်ဘုရင်လည်း ပြန်တိုက်ခိုက်ဖို့ မြင်းရထားတွေ၊ မြင်းစီးသူရဲတွေ၊ သင်္ဘောတွေအများကြီးနဲ့အတူ လေပြင်းမုန်တိုင်းလို ချီတက်လာလိမ့်မယ်။ တိုင်းပြည်တွေထဲကို ရေလွှမ်းမိုးသလို ဝင်ရောက်လွှမ်းမိုးပြီး တိုက်ချသွားလိမ့်မယ်။ သာယာလှပတဲ့ ပြည်ထဲကိုလည်း ဝင်လာမယ်။ တိုင်းပြည်အတော်များများကို ပြိုလဲစေမယ်။ ဧဒုံပြည်၊ မောဘပြည်နဲ့ အမ္မုန်အမျိုးရဲ့ အထင်ကရ ပုဂ္ဂိုလ်တွေကတော့ သူ့လက်ကနေလွတ်မြောက်လိမ့်မယ်။ သူဟာ လက်ဆန့်ပြီး တိုင်းပြည်တွေကို တိုက်ခိုက်လိမ့်မယ်။ အီဂျစ်ပြည်လည်း လွတ်မြောက်မှာ မဟုတ်ဘူး။ အီဂျစ်ပြည်ရဲ့ ဝှက်ထားတဲ့ ရွှေငွေဘဏ္ဍာတွေ၊ အဖိုးတန်တဲ့အရာတွေကို အုပ်စိုးရလိမ့်မယ်။ လစ်ဗျားနဲ့ အီသီယိုးပီးယားပြည်သားတွေ သူ့နောက်ကို လိုက်ကြလိမ့်မယ်။ သူဟာ အရှေ့အရပ်နဲ့ မြောက်အရပ်ကလာတဲ့ သတင်းတွေကြောင့် စိတ်အနှောင့်အယှက်ဖြစ်ပြီး လူများစွာကို အစတုံးဖျက်ဆီးဖို့ ဒေါသတကြီး ထွက်လာလိမ့်မယ်။ ပင်လယ်ကြီးနဲ့ သန့်ရှင်းတဲ့တောင်ကြားမှာ နန်းဆောင်တွေ ဆောက်လိမ့်မယ်။ ဒီလိုနဲ့ သူ့ဇာတ်သိမ်းခန်း ရောက်လာမယ်။ ကူညီမယ့်သူ တစ်ယောက်မှရှိမှာ မဟုတ်ဘူး။,27,Da,11,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/11/
audio/nwt_27_Da_BU_12.mp3,"အဲဒီအတောအတွင်းမှာ ခင်ဗျားရဲ့လူမျိုးအတွက်ရပ်တည်ပေးနေတဲ့ ကြီးမြတ်တဲ့မင်းသား မိက္ခေလ ပေါ်လာမယ်။ လူမျိုးတစ်မျိုး စတင်ဖြစ်လာချိန်ကနေ အဲဒီအချိန်အထိ တစ်ခါမှမဖြစ်ဖူးတဲ့ ဒုက္ခကာလ ရောက်လာမယ်။ အသက်စာစောင်ထဲ ရေးမှတ်ခံရတဲ့ ခင်ဗျားရဲ့လူမျိုးတွေ အဲဒီအတောအတွင်းမှာ လွတ်မြောက်လိမ့်မယ်။ မြေကြီးထဲမှာ အိပ်ပျော်နေသူ အတော်များများ နိုးထလာမယ်။ တချို့က ထာဝရအသက်ရှင်ဖို့၊ တချို့က ကဲ့ရဲ့ရှုတ်ချခံရဖို့၊ ထာဝရ အထင်သေးရွံရှာခံရဖို့ နိုးထလာမယ်။ ထိုးထွင်းဉာဏ်ရှိသူတွေက ကောင်းကင်ဟင်းလင်းပြင်လိုထွန်းလင်းတောက်ပနေလိမ့်မယ်။ လူများစွာကို ဖြောင့်မတ်တဲ့လမ်းစဉ် လိုက်စေတဲ့သူတွေဟာ ကြယ်တွေလို အစဉ်ထာဝရ ထွန်းလင်းနေလိမ့်မယ်။ ဒံယေလ၊ ခင်ဗျားကတော့ အဆုံးပိုင်းကာလအထိ ဒီစကားတွေကို လျှို့ဝှက်ထားပြီး စာစောင်ကို တံဆိပ်ခတ်ထားပါ။ လူများစွာက အဲဒီစာစောင်ကို နှံ့နှံ့စပ်စပ် လေ့လာဆန်းစစ်ပြီး စစ်မှန်တဲ့အသိပညာ တိုးများလာလိမ့်မယ်။ ငါဒံယေလ ကြည့်လိုက်တဲ့အခါ ပုဂ္ဂိုလ်နှစ်ယောက်ကို မြင်တယ်။ မြစ်ရဲ့ ဒီဘက်ကမ်းမှာ တစ်ယောက်၊ ဟိုဘက်ကမ်းမှာ တစ်ယောက် ရပ်နေတယ်။ တစ်ယောက်က ဒီအံ့ဖွယ်အမှုတွေရဲ့ အဆုံးရောက်ဖို့ ဘယ်လောက်ကြာမှာလဲ လို့ ချည်ထည်ဝတ်ပြီး မြစ်ရေပေါ်ရပ်နေသူကို မေးတယ်။ အဲဒီအခါ ချည်ထည်ဝတ်ပြီး မြစ်ရေပေါ်ရပ်နေသူက လက်နှစ်ဖက်ကို မိုးပေါ်မြှောက်ရင်း ထာဝစဉ်အသက်ရှင်တဲ့ ဘုရားသခင်ကို တိုင်တည်ကျိန်ဆိုပြီး သတ်မှတ်ထားတဲ့ တစ်ကာလ၊ သတ်မှတ်ထားတဲ့ နှစ်ကာလနဲ့ ကာလတစ်ဝက် ကြာလိမ့်မယ်။ သန့်ရှင်းတဲ့လူမျိုးရဲ့ အစွမ်းတန်ခိုးကို တစ်စစီဖြစ်အောင် ထုခြေပြီးတာနဲ့ တစ်ပြိုင်နက် ဒီအရာအားလုံး အဆုံးတိုင်လိမ့်မယ် လို့ပြောတာကို ငါကြားတယ်။ ငါက ကြားသာကြားပေမဲ့ နားမလည်နိုင်တဲ့အတွက် သခင်၊ ဒါတွေအားလုံး အဆုံးတိုင်တဲ့အခါ ဘာတွေဖြစ်မလဲ လို့မေးလိုက်တယ်။ အဲဒီအခါ သူက ဒံယေလ၊ သွားပါတော့။ ဒီစကားတွေဟာ အဆုံးပိုင်းကာလအထိ တံဆိပ်ခတ်ထားမှာဖြစ်လို့ လျှို့ဝှက်ချက်ဖြစ်နေမှာ။ လူများစွာက ကိုယ့်ကိုယ်ကိုယ် သန့်ရှင်းဖြူစင်အောင် လုပ်ကြလိမ့်မယ်။ သူတို့ သန့်စင်ခံရလိမ့်မယ်။ လူဆိုးတွေက ဆိုးညစ်စွာ ပြုမူကြလိမ့်မယ်။ ဒီစကားတွေကို လူဆိုးတစ်ယောက်မှ နားလည်မှာ မဟုတ်ဘူး။ ထိုးထွင်းဉာဏ်ရှိသူတွေကတော့ နားလည်လိမ့်မယ်။ ပုံမှန်ဆက်သနေကျပူဇော်သက္ကာကို ဖယ်ရှားပြီး ဖျက်ဆီးတတ်တဲ့ ရွံရှာဖွယ်ရာကို နေရာချထားချိန်ကစလို့ ရက်ပေါင်း ၁,၂၉၀ ကြာလိမ့်မယ်။ မျှော်လင့်စောင့်စားနေပြီး ရက်ပေါင်း ၁,၃၃၅ ရက် ကုန်ဆုံးချိန်ကို မီတဲ့သူဟာ ပျော်ရွှင်ချမ်းမြေ့ရလိမ့်မယ်။ ခင်ဗျားကတော့အဆုံးတိုင်အောင် ရပ်တည်ပါ။ ခင်ဗျား အနားယူရလိမ့်မယ်။ ဒါပေမဲ့ နေ့ရက်တွေရဲ့အဆုံးမှာ ဝေစုကို ရယူဖို့ ခင်ဗျား မတ်တတ်ရပ်ရလိမ့်မယ်။",27,Da,12,ဒံယေလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဒံယေလ/12/
audio/nwt_28_Ho_BU_01.mp3,ယုဒဘုရင် ဩဇိ၊ ယောသံ၊ အာခတ်နဲ့ ဟေဇကိ တို့လက်ထက်၊ ယောရှ ရဲ့သား အစ္စရေးဘုရင် ယေရောဗောင် လက်ထက်မှာ ဗေရိရဲ့သား ဟောရှေ ဆီ ယေဟောဝါရဲ့စကားတော်ရောက်လာတယ်။ ဟောရှေကတစ်ဆင့် ယေဟောဝါ စပြောတယ်။ ဟောရှေကို ယေဟောဝါပြောတာက သွားပြီး ပြည့်တန်ဆာတစ်ယောက်ကို လက်ထပ်ပါ။ ပြည့်တန်ဆာလုပ်ပြီး မွေးလာမယ့် သားသမီးတွေကို မင်းရလိမ့်မယ်။ တိုင်းပြည်ဟာ ပြည့်တန်ဆာလုပ်ရပ်တွေကြောင့် ယေဟောဝါဆီကနေ လုံးဝ လမ်းလွဲသွားပြီ။ ဒါနဲ့ ဟောရှေက သွားပြီး ဒိဗလိမ်ရဲ့သမီး ဂေါမာနဲ့ လက်ထပ်တယ်။ ဂေါမာမှာ ကိုယ်ဝန်ရှိလာပြီး သားတစ်ယောက် မွေးတယ်။ အဲဒီအခါ ယေဟောဝါက အဲဒီကလေးကို ယေဇရေလ လို့နာမည်ပေးပါ။ ယေဇရေလမြို့မှာ ဖြစ်ခဲ့တဲ့ သတ်ဖြတ်မှုတွေအတွက် ယေဟုအမျိုးကို မကြာခင် ငါဖြေရှင်းချက်တောင်းမယ်။ အစ္စရေးနိုင်ငံရဲ့ မင်းဆက်ကို အဆုံးတိုင်စေမယ်။ အဲဒီနေ့ရောက်ရင် ယေဇရေလချိုင့်ဝှမ်းလွင်ပြင်မှာအစ္စရေးရဲ့လေးကို ငါချိုးမယ် ဆိုပြီး ဟောရှေကို ပြောတယ်။ အဲဒီနောက် ဂေါမာ ကိုယ်ဝန်ထပ်ရှိလာပြီး သမီးတစ်ယောက် မွေးတယ်။ ဒါနဲ့ ဘုရားသခင်က ဒီကလေးကို လောရုဟာမာ လို့နာမည်ပေးပါ။ ဘာလို့လဲဆိုတော့ အစ္စရေးအမျိုးကို ငါ ကရုဏာမပြတော့ဘူး။ သူတို့ကို ကျိန်းသေ မောင်းထုတ်မယ်။ ယုဒအမျိုးကိုတော့ ကရုဏာပြမယ်။ လေး၊ ဓား၊ စစ်ပွဲ၊ မြင်းတွေ၊ မြင်းစီးသူရဲတွေနဲ့ မဟုတ်ဘဲ ငါယေဟောဝါကိုယ်တိုင် သူတို့ကို ကယ်တင်မယ် လို့ဟောရှေကို ပြောတယ်။ လောရုဟာမာ နို့ပြတ်သွားတော့ ဂေါမာက ကိုယ်ဝန်ထပ်ရှိလာပြီး သားတစ်ယောက်မွေးတယ်။ ဒါနဲ့ ဘုရားသခင်က ဟောရှေကို ပြောတယ် ဒီကလေးကို လောအံမိ လို့နာမည်ပေးပါ။ ဘာလို့လဲဆိုတော့ မင်းတို့ဟာ ငါ့လူတွေ မဟုတ်ဘူး။ ငါကလည်း မင်းတို့ရဲ့ဘုရား မဟုတ်ဘူး။ ဒါပေမဲ့ အစ္စရေးတွေဟာပင်လယ်သဲပွင့်တွေလိုမချိန်တွယ်နိုင်လောက်အောင်၊ မရေတွက်နိုင်လောက်အောင် များပြားလာမယ်။ မင်းတို့ဟာ ငါ့လူတွေ မဟုတ်ဘူး လို့ သူတို့ကိုပြောခဲ့တဲ့ နေရာမှာပဲ အသက်ရှင်တဲ့ဘုရားသခင်ရဲ့ သားတွေ လို့ သူတို့ အခေါ်ခံရမယ်။ ယုဒနဲ့ အစ္စရေးတွေဟာ တစ်စည်းတစ်လုံးတည်း စုသိမ်းခံရမယ်။ သူတို့က ခေါင်းဆောင်တစ်ယောက်ကို ရွေးချယ်ပြီး အဲဒီပြည်ကနေ ထွက်လာလိမ့်မယ်။ အဲဒီနေ့ဟာ ယေဇရေလမြို့အတွက် နေ့ထူးနေ့မြတ် ဖြစ်လိမ့်မယ်။,28,Ho,1,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/1/
audio/nwt_28_Ho_BU_02.mp3,မင်းတို့ရဲ့ ညီအစ်ကိုတွေကို ငါ့လူတွေ၊ မင်းတို့ရဲ့ ညီအစ်မတွေကို ကရုဏာခံရတဲ့ အမျိုးသမီးတွေ လို့ခေါ်ပါ။ မင်းတို့ရဲ့ မိခင်ကို တရားစွဲပါ။ သူ့ကို တရားစွဲပါ။ သူဟာ ငါ့ဇနီး မဟုတ်ဘူး။ ငါကလည်း သူ့ခင်ပွန်း မဟုတ်ဘူး။ ပြည့်တန်ဆာလုပ်တာ၊ အိမ်ထောင်ရေးဖောက်ပြန်တာကို သူစွန့်လွှတ်ရမယ်။ အဲဒီလိုမှ မစွန့်လွှတ်ရင် သူ့အဝတ်ကို ငါဆွဲချွတ်ပြီး မွေးလာတုန်းကလိုပဲ အဝတ်ဗလာ ဖြစ်စေမယ်။ သူ့ကို တောကန္တာရလို၊ ရေမရှိတဲ့ပြည်လို ဖြစ်စေမယ်။ ရေငတ်ပြီး သေဆုံးစေမယ်။ သူ့သားသမီးတွေဟာ ပြည့်တန်ဆာလုပ်ပြီး ရလာတဲ့ ကလေးတွေဖြစ်လို့ ငါကရုဏာမပြဘူး။ သူတို့ရဲ့မိခင်ဟာ ပြည့်တန်ဆာလုပ်တယ်။ သူတို့ကို ကိုယ်ဝန်ဆောင်တဲ့သူဟာ အရှက်မဲ့တဲ့လုပ်ရပ်တွေ လုပ်တယ်။ ငါ့ကို အစာရေစာတွေ၊ သိုးမွေး၊ ချည်ထည်နဲ့ ဆီအပြင် သောက်စရာကိုပါ ပေးတတ်တဲ့ ရည်းစားတွေနောက်ကိုပဲ လိုက်သွားတော့မယ် လို့ သူပြောခဲ့တယ်။ ဒါကြောင့် သူသွားမယ့်လမ်းကို ဆူးပင်တွေနဲ့ ငါကာဆီးမယ်။ လမ်းတွေ ရှာမတွေ့နိုင်အောင် ကျောက်တံတိုင်းကို တည်ဆောက်မယ်။ သူဟာ ရည်းစားတွေနောက် တကောက်ကောက် လိုက်လိမ့်မယ်။ ဒါပေမဲ့ လိုက်လို့ မီမှာမဟုတ်ဘူး။ သူတို့ကို ရှာပေမဲ့ တွေ့မှာမဟုတ်ဘူး။ ဒါနဲ့ အရင်ယောက်ျားဆီပဲ ပြန်သွားတော့မယ်။ အရင်ကဆို အခုထက်တောင် အဆင်ပြေသေးတယ် လို့ပြောလိမ့်မယ်။ သူ့အတွက် ကောက်နှံ၊ စပျစ်ဝိုင်သစ်၊ ဆီကို ပေးတဲ့သူ၊ ဗာလဝတ်ပြုရေးမှာသုံးတဲ့ ရွှေငွေအမြောက်အမြားကို ပေးတဲ့သူဟာ ငါပဲဆိုတာ သူအသိအမှတ် မပြုဘူး။ ဒါကြောင့် ငါစိတ်ပြောင်းသွားပြီ။ ရိတ်သိမ်းချိန်မှာ ငါပေးတဲ့ ကောက်နှံတွေ၊ စပျစ်သီးပေါ်ချိန်မှာ ငါပေးတဲ့ စပျစ်ဝိုင်သစ်တွေကို ရုပ်သိမ်းလိုက်တော့မယ်။ သူခြုံထားတဲ့ ငါ့သိုးမွေးတွေ၊ ချည်ထည်တွေကို ဆွဲချွတ်မယ်။ သူ့ရည်းစားတွေရှေ့မှာ သူ့အဝတ်ကိုလှန်ပြီး အရှက်ပေါ်စေမယ်။ ငါ့လက်ကနေ သူ့ကိုကယ်မယ့်သူ ရှိမှာမဟုတ်ဘူး။ ပွဲတော်တွေ၊ လဆန်းနေ့တွေ၊ ဥပုသ်နေ့တွေ၊ ပွဲတော်ရာသီတွေမှာ သူပျော်ရွှင်တာတွေကို အဆုံးသတ်ပစ်မယ်။ ဒါတွေဟာ ငါ့ရည်းစားတွေပေးထားတဲ့ လုပ်ခ ဆိုပြီး သူပြောခဲ့တဲ့ စပျစ်ပင်တွေ၊ သဖန်းပင်တွေကို ငါဖျက်ဆီးမယ်။ အဲဒါတွေကို တောဖြစ်သွားအောင် လုပ်မယ်။ အဲဒါတွေကို တောရိုင်းတိရစ္ဆာန်တွေ စားပစ်မယ်။ နားကွင်းတွေ၊ လက်ဝတ်တန်ဆာတွေ ဆင်မြန်းပြီး ရည်းစားတွေနောက် ကောက်ကောက်ပါသွားတဲ့ နေ့တွေအတွက်၊ ဗာလရုပ်တုတွေဆီ သူ ယဇ်ပူဇော်ခဲ့တဲ့ နေ့တွေအတွက် သူ့ကို ငါဖြေရှင်းချက်တောင်းမယ်။ ငါ့ကိုကျတော့ သူမေ့ထားတယ် လို့ ယေဟောဝါပြောတယ်။ ဒါကြောင့် သူ့ကို ငါဖျောင်းဖျပြီး တောကန္တာရထဲ ခေါ်သွားမယ်။ ငါ့ကိုပြန်ချစ်လာအောင် ပြောမယ်။ အဲဒီအချိန်ကစပြီး သူ့စပျစ်ခြံတွေကို ငါပြန်ပေးမယ်။ အာခေါ်ချိုင့်ဝှမ်းလွင်ပြင်ကို မျှော်လင့်ခြင်းတံခါးအဖြစ် ပြန်ပေးမယ်။ အဲဒီမှာ သူက ငယ်ငယ်တုန်းကလို၊ အီဂျစ်ပြည်ကနေ ထွက်လာချိန်တုန်းကလို ငါ့ကို တုံ့ပြန်လိမ့်မယ်။ အဲဒီနေ့မှာ သူက ငါ့ကို သခင် လို့မခေါ်တော့ဘဲ ယောက်ျားရေ လို့ခေါ်လိမ့်မယ် ဆိုပြီး ယေဟောဝါ ပြောတယ်။ ဗာလရုပ်တုတွေရဲ့ နာမည်ကို သူ့နှုတ်ကနေ မတခိုင်းတော့ဘူး။ အဲဒီနာမည်တွေကို သူ လုံးလုံးမေ့သွားမယ်။ အဲဒီနေ့မှာ ငါ့လူတွေအတွက် တောရိုင်းတိရစ္ဆာန်တွေ၊ မိုးကောင်းကင်ငှက်တွေ၊ တွားသွားသတ္တဝါတွေနဲ့ သဘောတူညီချက် ယူမယ်။ ဓား၊ လေး၊ စစ်ပွဲတွေကို တိုင်းပြည်ကနေ ဖယ်ရှားမယ်။ သူတို့ ဘေးကင်းလုံခြုံစွာ နေထိုင်ရလိမ့်မယ်။ ထာဝရပိုင်ဆိုင်ခွင့်ရဖို့ မင်းကို ငါထိမ်းမြားယူမယ်။ ဖြောင့်မတ်ခြင်း၊ တရားမျှတခြင်း၊ ခိုင်မြဲတဲ့မေတ္တာ၊ ကရုဏာနဲ့အညီ ထိမ်းမြားယူမယ်။ သစ္စာတရားနဲ့အညီ မင်းကို ထိမ်းမြားယူမယ်။ ငါယေဟောဝါကို မင်းသိလာရလိမ့်မယ်။ ယေဟောဝါက အဲဒီနေ့မှာ ငါဖြည့်ဆည်းပေးမယ်။ မိုးကောင်းကင် တောင်းဆိုတာကို ဖြည့်ဆည်းမယ်။ မိုးကောင်းကင်ကလည်း ကမ္ဘာမြေ တောင်းဆိုတာကို ဖြည့်ဆည်းမယ်။ ကမ္ဘာမြေက ကောက်နှံ၊ စပျစ်ဝိုင်သစ်၊ ဆီတွေ တောင်းဆိုတာကို ဖြည့်ဆည်းမယ်။ အဲဒါတွေကလည်း ယေဇရေလမြို့ တောင်းဆိုတာကို ဖြည့်ဆည်းပေးမယ်။ သူ့ကို ငါ့အတွက် ကမ္ဘာမြေပေါ်မှာ မျိုးစေ့လို ကြဲမယ်။ ကရုဏာမခံရတဲ့သူကို ကရုဏာပြမယ်။ ငါ့လူမဟုတ်တဲ့သူတွေကို ငါ့လူတွေ လို့ ပြောမယ်။ သူတို့ကလည်း ကိုယ်တော်ဟာ ကျွန်တော်တို့ရဲ့ ဘုရားသခင်ပါ လို့ ပြောကြလိမ့်မယ်။,28,Ho,2,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/2/
audio/nwt_28_Ho_BU_03.mp3,အဲဒီနောက်ယေဟောဝါက တခြားယောက်ျားနဲ့ ချစ်ကြိုက်ပြီးဖောက်ပြန်နေတဲ့မိန်းမကိုမင်း ပြန်ချစ်လိုက်ပါ။ တခြားဘုရားတွေဆီ လှည့်သွားပြီး စပျစ်သီးပျဉ်တွေ ပူဇော်ရတာကို နှစ်သက်တဲ့ အစ္စရေးတွေကို ငါယေဟောဝါ ချစ်သလို သူ့ကိုချစ်ပါ လို့ ကျွန်တော့်ကို ပြောတယ်။ ဒါနဲ့ ကျွန်တော်လည်း သူ့ကို ငွေ ၁၅စ၊ မုယောတစ်ဟောမဲခွဲနဲ့ ပြန်ဝယ်တယ်။ ပြီးတော့ မင်းဟာ ငါ့ဇနီးအဖြစ် ရက်ပေါင်းများစွာ နေရမယ်။ ပြည့်တန်ဆာ မလုပ်ရဘူး။ တခြားယောက်ျားနဲ့ မဖောက်ပြန်ရဘူး။ ငါလည်း မင်းနဲ့အတူ မအိပ်ဘူး ဆိုပြီး သူ့ကို ပြောတယ်။ အလားတူ၊ အစ္စရေးတွေလည်း ဘုရင် မရှိ၊ မင်းညီမင်းသား မရှိ၊ ပူဇော်သက္ကာ မရှိ၊ ကိုးကွယ်ရာကျောက်တိုင် မရှိ၊ သင်တိုင်း မရှိ၊ တေရပ်ရုပ်တု မရှိဘဲ ရက်ပေါင်းများစွာ နေထိုင်ရမယ်။ အဲဒီနောက် အစ္စရေးတွေ ပြန်လာပြီး သူတို့ရဲ့ဘုရားယေဟောဝါနဲ့ဘုရင်ဒါဝိဒ်ကိုရှာကြလိမ့်မယ်။ အဆုံးပိုင်းကာလတွေမှာ ကောင်းမြတ်ခြင်းကျေးဇူးကို ခံစားရဖို့ ယေဟောဝါကို ကြောက်ရွံ့ရိုသေတဲ့စိတ်နဲ့ ပြန်လာကြလိမ့်မယ်။,28,Ho,3,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/3/
audio/nwt_28_Ho_BU_04.mp3,အစ္စရေးတို့၊ ယေဟောဝါပြောတာကို နားထောင်ပါ။ တိုင်းပြည်မှာ အမှန်တရား၊ ခိုင်မြဲတဲ့မေတ္တာ၊ ဘုရားသခင်ကို သိကျွမ်းတာတွေ မရှိဘူး။ ဒါကြောင့် ပြည်သူပြည်သားတွေကို ယေဟောဝါ တရားစွဲပြီ။ မဟုတ်မမှန်ကျိန်ဆိုတာ၊ လိမ်ညာတာ၊ သတ်ဖြတ်တာ၊ ခိုးတာ၊ အိမ်ထောင်ရေးဖောက်ပြန်တာတွေ တိုင်းပြည်မှာ ပျံ့နှံ့နေတယ်။ လူသတ်မှုတွေ တစ်ခုပြီးတစ်ခု ဖြစ်နေတယ်။ ဒါကြောင့် တိုင်းပြည်ဟာ ညည်းတွားငိုကြွေးရလိမ့်မယ်။ ပြည်သားအားလုံး ချုံးချုံးကျသွားမယ်။ တောရိုင်းတိရစ္ဆာန်တွေ၊ မိုးကောင်းကင်ငှက်တွေ၊ ပင်လယ်ငါးတွေပါမကျန် ပျက်စီးလိမ့်မယ်။ ဒါပေမဲ့ မင်းရဲ့လူတွေဟာ ပုရောဟိတ်ကိုတောင် ပြန်ငြင်းခုံတဲ့ လူစားမျိုးတွေဆိုတော့ သူတို့ကို ဘယ်သူမှ ငြင်းခုံမနေနဲ့။ ပဲ့ပြင်မနေနဲ့။ ဒါကြောင့် မင်းတို့ဟာ ညဘက်မှာ တိုက်လဲသလို နေ့ဘက်မှာ တိုက်လဲလိမ့်မယ်။ ပရောဖက်လည်း မင်းတို့နဲ့အတူ လဲကျလိမ့်မယ်။ မင်းတို့ရဲ့မိခင်ကို ငါဖျက်ဆီးမယ်။ ငါ့လူတွေဟာ အသိပညာမရှိတဲ့အတွက် ပျက်စီးရလိမ့်မယ်။ အသိပညာကို ပစ်ပယ်တဲ့အတွက် ငါလည်း မင်းတို့ကို ငါ့ပုရောဟိတ်အဖြစ်ကနေ ပစ်ပယ်မယ်။ ဘုရားသခင်ရဲ့ ပညတ်ချက်ကို မင်းတို့ မေ့လျော့တဲ့အတွက် ငါလည်း မင်းတို့ရဲ့သားတွေကို မေ့လျော့မယ်။ ပုရောဟိတ်တွေ တိုးများလာလေ အပြစ်များလေပဲ။ ဒါကြောင့် ငါလည်း သူတို့ရဲ့ ဂုဏ်ကျက်သရေကို အရှက်ကွဲခြင်း ဖြစ်စေမယ်။ သူတို့က ငါ့လူတွေ အပြစ်လုပ်တဲ့အခါ အသားစားရတယ်။ ဒါကြောင့် ငါ့လူတွေရဲ့ အမှားကို ငမ်းငမ်းတက် ဖြစ်နေကြတယ်။ လူတွေရော ပုရောဟိတ်တွေပါ ကြုံရမယ့်အရာဟာ အတူတူပဲ။ သူတို့ရဲ့ လမ်းစဉ်တွေအတွက် ငါဖြေရှင်းချက်တောင်းမယ်။ သူတို့လုပ်ရပ်တွေရဲ့ အကျိုးဆက်ကို ပြန်ခံစေမယ်။ သူတို့ စားရပေမဲ့ တင်းတိမ်မှာ မဟုတ်ဘူး။ ယေဟောဝါကို အရေးမစိုက်တဲ့အတွက် လူတကာနဲ့ ဖောက်ပြန်တာတောင် သားသမီးတစ်ယောက်မှ ထွန်းကားမှာ မဟုတ်ဘူး။ ပြည့်တန်ဆာလုပ်တာ၊ ဝိုင်တွေ၊ စပျစ်ဝိုင်သစ်တွေ သောက်သုံးတာဟာ မှန်ရာလုပ်ချင်တဲ့စိတ်ကို ပျက်စီးစေတယ်။ ငါ့လူတွေက သစ်သားရုပ်တုတွေနဲ့ တိုင်ပင်တယ်။ နတ်ဆရာရဲ့တောင်ဝှေး အကြံပေးတာကို လုပ်ကြတယ်။ ပြည့်တန်ဆာလုပ်ချင်စိတ်ကြောင့် လမ်းလွဲနေကြတယ်။ သူတို့ရဲ့ ဘုရားသခင်ကို လက်အောက်မခံဘဲ ပြည့်တန်ဆာလုပ်ကြတယ်။ သူတို့က တောင်ထိပ်တွေပေါ်မှာ ယဇ်ပူဇော်တယ်။ တောင်ကုန်းတွေပေါ်မှာ၊ ဝက်သစ်ချပင်တွေ၊ လိဗနာပင်တွေ၊ အပင်ကြီးတွေရဲ့ အရိပ်အောက်မှာ ယဇ်ပူဇော်တယ်။ ဒါကြောင့် သမီးတွေလည်း ပြည့်တန်ဆာလုပ်တယ်။ ချွေးမတွေလည်း အိမ်ထောင်ရေးဖောက်ပြန်တယ်။ ဒါပေမဲ့ ပြည့်တန်ဆာလုပ်တဲ့ သမီးတွေ၊ အိမ်ထောင်ရေးဖောက်ပြန်တဲ့ ချွေးမတွေကို ငါဖြေရှင်းချက် မတောင်းဘူး။ ဘာလို့လဲဆိုတော့ ယောက်ျားတွေကိုယ်တိုင်က ပြည့်တန်ဆာတွေနဲ့အတူ ထွက်သွားပြီး ဗိမာန်ပြည့်တန်ဆာတွေနဲ့အတူ ယဇ်ပူဇော်နေကြလို့ပဲ။ သိနားလည်နိုင်စွမ်းမရှိတဲ့ အဲဒီလိုလူတွေဟာ ပျက်စီးသွားမယ်။ အို အစ္စရေး၊ မင်းကတော့ ပြည့်တန်ဆာလုပ်နေတယ်။ အို ယုဒ၊ အဲဒီအပြစ်မျိုး မင်းမကျူးလွန်ပါနဲ့။ ဂိလဂါလမြို့ကို မလာကြနဲ့။ ဗေသဝင်မြို့ကိုလည်း မလာကြနဲ့။ အသက်ရှင်နေတဲ့ဘုရား ယေဟောဝါကို တိုင်တည်ပြီး ပြောမယ် လို့လည်း မကျိန်ဆိုကြနဲ့။ အစ္စရေးက ရိုင်းတဲ့နွားမလို ခေါင်းမာတယ်။ ကျယ်ဝန်းတဲ့စားကျက်မှာ သိုးသငယ်ကို ထိန်းကျောင်းသလို ငါယေဟောဝါက အခု သူတို့ကို ထိန်း ကျောင်းပါတော့မလား။ ဧဖရိမ်က ရုပ်တုတွေကို စွဲလမ်းနေတယ်။ သူ့ကို ရှိစေတော့။ ဘီယာကုန်သွားတော့ လူတကာနဲ့ ဖောက်ပြန်ကြတယ်။ သူ့အုပ်စိုးရှင်တွေကလည်း အရှက်တကွဲဖြစ်ရတာကိုပဲ နှစ်ခြိုက်ကြတယ်။ သူဟာ လေတိုက်ရာ လွင့်ပါသွားမယ်။ ပူဇော်တဲ့ယဇ်တွေကြောင့် လူတွေ အရှက်ကွဲရလိမ့်မယ်။,28,Ho,4,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/4/
audio/nwt_28_Ho_BU_05.mp3,ပုရောဟိတ်တို့၊ နားထောင်ကြ။ အစ္စရေးအမျိုး၊ အာရုံစိုက်ကြ။ နန်းတွင်းသူ နန်းတွင်းသားတို့၊ နားထောင်ကြ။ မင်းတို့လည်း တရားစီရင်ခံရမယ်။ မင်းတို့ဟာ မိဇပါမြို့က ထောင်ချောက်ပဲ။ တာဗော်တောင်ပေါ်မှာ ဖြန့်ထားတဲ့ ပိုက်ကွန်ပဲ။ ငါ့ဆီကနေ လမ်းလွဲသွားသူတွေဟာ အကြီးအကျယ် သတ်ဖြတ်နေကြတယ်။ သူတို့အားလုံးကို ငါသတိပေးနေတယ်။ ဧဖရိမ်ကို ငါသိတယ်။ အစ္စရေးဟာ ငါ့ကိုပုန်းရှောင်လို့ မရဘူး။ ဧဖရိမ်၊ မင်းဟာ အခု လူတကာနဲ့ ဖောက်ပြန်နေပြီ။ အစ္စရေးက ကိုယ့်ကိုယ်ကိုယ် ညစ်ညူးအောင်လုပ်နေပြီ။ သူတို့ဆီမှာ ပြည့်တန်ဆာလုပ်ချင်စိတ် ရှိနေတဲ့အတွက် သူတို့လုပ်ရပ်တွေက ဘုရားသခင်ဆီ ပြန်မလာနိုင်အောင် တားဆီးနေတယ်။ ယေဟောဝါဟာ သူတို့ရဲ့ ဘုရားသခင်ဖြစ်မှန်း အသိအမှတ်မပြုကြဘူး။ အစ္စရေးရဲ့မာနက မိမိအကြောင်း သက်သေထွက်ဆိုနေတယ်။ အစ္စရေးရော ဧဖရိမ်ပါ အပြစ်နွံထဲ လဲနေတယ်။ ယုဒလည်း အတူလဲကျတယ်။ သူတို့က သိုးအုပ်တွေ၊ တိရစ္ဆာန်အုပ်တွေနဲ့အတူ ယေဟောဝါကို လာရှာတယ်။ ဒါပေမဲ့ မတွေ့ဘူး။ သူတို့ဆီကနေ ထွက်ခွာသွားပြီ။ ယေဟောဝါကို သူတို့ သစ္စာဖောက်တယ်။ တိုင်းတစ်ပါးကလေးတွေကို မွေးကြတယ်။ အခု၊ သူတို့ရော သူတို့ရဲ့လယ်မြေပါ တစ်လအတွင်း ဝါးမျိုခံရလိမ့်မယ်။ ဂိဗာမြို့မှာ တံပိုးမှုတ်ကြ။ ရာမမြို့မှာ ခရာမှုတ်ကြ။ ဗေသဝင်မြို့မှာ စစ်ငြာသံပေးကြ။ အို ဗင်ယာမိန်၊ မင်းနောက်ကို ငါတို့လိုက်မယ်။ အို ဧဖရိမ်၊ ပြစ်ဒဏ်ခံရတဲ့နေ့မှာ မင်းဟာ လူတွေထိတ်လန့်စရာ ဖြစ်သွားမယ်။ အစ္စရေးအနွယ်တွေ ကျိန်းသေကြုံရမယ့်အရာကို ငါအသိပေးပြီးသားပဲ။ ယုဒမင်းညီမင်းသားတွေဟာ နယ်နိမိတ်မှတ်တိုင် ရွှေ့တဲ့သူတွေနဲ့ တူတယ်။ သူတို့အပေါ် ငါ့အမျက်ဒေါသကို ရေလိုသွန်ချမယ်။ ဧဖရိမ်ဟာ ဖိနှိပ်ခံလိုက်ရပြီ။ နင်းခြေခံရလိုက်ပြီ။ ဒါဟာ သူခံထိုက်တဲ့အရာပဲ။ ရန်သူနောက်ကိုလိုက်ဖို့ သူစိတ်ပိုင်းဖြတ်ထားတာကိုး။ ပိုးစားသလို ဧဖရိမ်ကို ငါစားပစ်မယ်။ ယုဒအမျိုးကို ပုပ်ဆွေးစေမယ်။ ဧဖရိမ်က ကိုယ့်ရောဂါကို မြင်တဲ့အခါ၊ ယုဒက ကိုယ့်အနာကို မြင်တဲ့အခါ ဧဖရိမ်က အဆီးရီးယားဆီ သွားတယ်။ ဘုရင်တစ်ပါးဆီ စေတမန်တွေ လွှတ်တယ်။ ဒါပေမဲ့ အဲဒီဘုရင်က မင်းကို မကုသပေးနိုင်ဘူး။ မင်းရဲ့အနာ ပျောက်အောင် မလုပ်ပေးနိုင်ဘူး။ ငါဟာ ဧဖရိမ်အတွက် ခြင်္သေ့ပျိုလို၊ ယုဒအမျိုးအတွက် သန်မာတဲ့ခြင်္သေ့လို ဖြစ်မယ်။ သူတို့ကို အပိုင်းပိုင်းဆွဲဖဲ့ပြီး ထွက်သွားမယ်။ သူတို့ကို ကိုက်ချီသွားမယ်။ ကယ်တင်မယ့်သူ တစ်ယောက်မှရှိမှာ မဟုတ်ဘူး။ ငါထွက်သွားပြီး ငါ့နေရာဆီ ပြန်သွားမယ်။ အပြစ်ရဲ့ အကျိုးဆက်ကို သူတို့ပြန်ခံရပြီးချိန်အထိ အဲဒီမှာပဲ နေမယ်။ သူတို့က ငါ့မျက်နှာသာရဖို့ ကြိုးစားကြလိမ့်မယ်။ ဒုက္ခရောက်တဲ့အခါ ငါ့ကိုရှာကြလိမ့်မယ်။,28,Ho,5,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/5/
audio/nwt_28_Ho_BU_06.mp3,လာကြ။ ယေဟောဝါဆီ ပြန်သွားကြစို့။ ဘုရားက ငါတို့ကို အပိုင်းပိုင်း ဆွဲဖဲ့ပေမဲ့ ပြန်ကုသပေးမှာပါ။ ငါတို့ကို ရိုက်ပေမဲ့ ဒဏ်ရာကို ပြန်စည်းပေးမှာပါ။ နှစ်ရက်လွန်ရင် ဘုရားက ငါတို့ကို အားသစ်လောင်းပေးမယ်။ သုံးရက်မြောက်နေ့မှာ ငါတို့ကို ပြန်ထစေမယ်။ ရှေ့တော်မှာ ငါတို့ အသက်ရှင်ရလိမ့်မယ်။ ယေဟောဝါကို ငါတို့ သိကျွမ်းလာမယ်။ ဘုရားကို သိကျွမ်းဖို့ အင်တိုက်အားတိုက် ကြိုးစားကြမယ်။ ဘုရားက အရုဏ်ဦးလို ထွက်ပေါ်လာမှာ သေချာတယ်။ သဲသဲမဲမဲရွာတဲ့ မိုးလို၊ မြေကို စိုစွတ်စေတဲ့ နွေဦးမိုးလို ရောက်လာမယ်။ အို ဧဖရိမ်၊ မင်းကို ငါဘာလုပ်ရမလဲ။ အို ယုဒ၊ မင်းကို ငါဘာလုပ်ရမလဲ။ မင်းတို့ရဲ့ ခိုင်မြဲတဲ့မေတ္တာဟာ မနက်ခင်းမိုးတိမ်လို၊ နှင်းတွေလို ပျက်ပြယ်သွားတာ မြန်လိုက်တာ။ ဒါကြောင့် ပရောဖက်တွေကတစ်ဆင့် ငါခုတ်ဖြတ်မယ်။ ငါ့နှုတ်ထွက်စကားတွေနဲ့ ကွပ်မျက်မယ်။ မင်းတို့ခံရတဲ့ တရားစီရင်ချက်တွေဟာ အလင်းရောင်လို မြင်သာထင်ရှားလာမယ်။ ငါနှစ်သက်တာ ခိုင်မြဲတဲ့မေတ္တာပဲ။ ပူဇော်သက္ကာ မဟုတ်ဘူး။ အကုန်အစင် မီးရှို့ရာအလှူထက် ငါ့အကြောင်း သိကျွမ်းတာကို ငါပိုနှစ်သက်တယ်။ ဒါပေမဲ့ အပြစ်ရှိတဲ့လူတွေလိုပဲ ပဋိညာဉ်ကို သူတို့ ချိုးဖောက်ကြတယ်။ သူတို့ရဲ့တိုင်းပြည်မှာ ငါ့ကို သစ္စာဖောက်ကြတယ်။ ဂိလဒ်ဟာ လူယုတ်မာတွေရဲ့ မြို့ပဲ။ တစ်မြို့လုံးမှာ သွေးစွန်းတဲ့ ခြေရာတွေချည်းပဲ။ ပုရောဟိတ်အဖွဲ့ဟာ လူကိုတိုက်ဖို့ ချောင်းမြောင်းနေတဲ့ ဓားပြအုပ်စုလိုပဲ။ ရှေခင်မြို့ရဲ့ လမ်းပေါ်မှာ သတ်ဖြတ်ကြတယ်။ သူတို့ရဲ့အကျင့်ဟာ ရှက်စရာကောင်းတယ်။ သိပ်ဆိုးဝါးတဲ့အရာကို အစ္စရေးအမျိုးမှာ ငါမြင်လိုက်ရပြီ။ ဧဖရိမ်က အဲဒီမှာ ပြည့်တန်ဆာလုပ်တယ်။ အစ္စရေးက ကိုယ့်ကိုယ်ကိုယ် ညစ်ညူးစေတယ်။ အို ယုဒ၊ အချိန်သတ်မှတ်ထားတယ်။ ရိတ်သိမ်းချိန်မှာ စုသိမ်းသလိုမျိုး မင်းကို ပြန်စုသိမ်းမယ်။ ငါ့လူမျိုး သုံ့ပန်းတွေကို နေရင်းပြည်ဆီ ပြန်စုသိမ်းမယ်။,28,Ho,6,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/6/
audio/nwt_28_Ho_BU_07.mp3,အစ္စရေးကို ငါကုသပေးဖို့ လုပ်နေတုန်း ဧဖရိမ်ရဲ့အမှားနဲ့ ရှမာရိရဲ့ဆိုးညစ်မှုတွေ ပေါ်လာတယ်။ သူတို့ဟာ လှည့်စားတတ်တယ်။ သူခိုးတွေ ဖောက်ထွင်းတယ်။ အပြင်မှာ ဓားပြအုပ်စုတွေ တိုက်ခိုက်လုယက်နေတယ်။ ဒါပေမဲ့ သူတို့ရဲ့ ဆိုးညစ်မှုမှန်သမျှကို ငါအမှတ်ရမယ်ဆိုတာ မတွေးမိကြဘူး။ အဲဒီဆိုးညစ်မှုတွေကနေ ရုန်းမထွက်နိုင်အောင် ဖြစ်နေကြတယ်။ သူတို့လုပ်သမျှကို ငါမြင်တယ်။ သူတို့က ဆိုးညစ်တာတွေလုပ်ပြီး ဘုရင်ကို ဝမ်းမြောက်စေတယ်။ ကလိမ်ကကျစ်လုပ်ပြီး မင်းညီမင်းသားတွေကို ဝမ်းမြောက်စေတယ်။ သူတို့တွေဟာ အိမ်ထောင်ရေးဖောက်ပြန်သူတွေပဲ။ မုန့်ဖုတ်သမား ဖိုထားတဲ့ မီးဖိုလို တငွေ့ငွေ့လောင်နေတယ်။ မုန့်နယ်ချိန်ကနေ မုန့်ညက်ဖောင်းကြွလာချိန်အထိ မီးထိုးပေးစရာမလိုတဲ့ မီးဖိုလိုပဲ။ ရှင်ဘုရင် ပွဲခံတဲ့နေ့မှာ မင်းညီမင်းသားတွေ ဖျားနာနေတယ်။ စပျစ်ဝိုင်အရှိန်ကြောင့် ဒေါသထွက်နေတယ်။ ဘုရင်က လှောင်ပြောင်သူတွေကို လက်ကမ်းပေးတယ်။ သူတို့ဟာ မီးဖိုလို တငွေ့ငွေ့လောင်နေတဲ့ စိတ်နှလုံးနဲ့ ရှေ့ဆက်တိုးကြတယ်။ မုန့်ဖုတ်သမားက တစ်ညလုံး အိပ်နေတယ်။ မနက်ရောက်တော့ မီးဖိုဟာ တောက်လောင်နေတုန်းပဲ။ သူတို့အားလုံး မီးဖိုလိုပဲ ပူလောင်နေတယ်။ အုပ်စိုးရှင်တွေကို ဝါးမျိုပစ်တယ်။ သူတို့ရဲ့ဘုရင်တွေ ကျဆုံးသွားပြီ။ တစ်ယောက်မှ ငါ့ကို အကူအညီ မတောင်းကြဘူး။ ဧဖရိမ်က လူမျိုးခြားတွေနဲ့ ရောနှောနေတယ်။ မလှန်ရသေးလို့ တစ်ဖက်ပဲကျက်တဲ့ မုန့်ပြားနဲ့တူတယ်။ သူ့ခွန်အားကို သူစိမ်းတွေ ဝါးမျိုလိုက်ပေမဲ့ သူ မသိဘူး။ သူ့ဆံပင်တွေ ဖွေးဖွေးဖြူနေပေမဲ့ သူသတိမထားမိဘူး။ အစ္စရေးရဲ့မာနက မိမိအကြောင်း သက်သေထွက်ဆိုနေတယ်။ ဒါတောင် သူတို့ရဲ့ဘုရား ယေဟောဝါဆီ ပြန်မလာကြဘူး။ ငါ့ကို မရှာကြဘူး။ ဧဖရိမ်ဟာ ဆင်ခြင်ဉာဏ်မရှိတဲ့၊ ယုံလွယ်တတ်တဲ့ ချိုးငှက်လိုပဲ။ အီဂျစ်ကို သူတို့ အကူအညီတောင်းတယ်။ အဆီးရီးယားဆီ သွားတယ်။ ငါက သူတို့ဘယ်သွားသွား ပိုက်ကွန်နဲ့ အုပ်မယ်။ မိုးကောင်းကင်ငှက်တွေလို ဆွဲချမယ်။ သူတို့အားလုံးကို သတိပေးထားတဲ့အတိုင်း သူတို့ကို ငါဆုံးမမယ်။ ငါ့ဆီကနေ ထွက်ပြေးတဲ့အတွက်သူတို့ အဖြစ်ဆိုးကြုံရလိမ့်မယ်။ ငါ့ကိုပြစ်မှားတဲ့အတွက် ဖျက်ဆီးခံရလိမ့်မယ်။ သူတို့ကို ရွေးယူဖို့ ငါအသင့်ရှိခဲ့ပေမဲ့ ငါ့အကြောင်း လိမ်ပြောကြတယ်။ အိပ်ရာပေါ်မှာ သူတို့ ငိုကြွေးမြည်တမ်းကြပေမဲ့ ငါ့ဆီ စိတ်ပါလက်ပါ အကူအညီတောင်းတာ မဟုတ်ဘူး။ ကောက်နှံနဲ့ စပျစ်ဝိုင်သစ်ကိုရဖို့ ကိုယ်ကို ဓားနဲ့မွှန်းကြတယ်။ ငါ့ကိုတော့ ကျောခိုင်းထားကြတယ်။ သူတို့ကို ဆုံးမပြီး သူတို့ရဲ့လက်ရုံးကို ငါအားဖြည့်ပေးခဲ့ပေမဲ့ ငါ့ကို ဆန့်ကျင်ကြတယ်။ မကောင်းတာပဲ ကြံစည် ကြတယ်။ သူတို့ရဲ့လမ်းစဉ်ကိုတော့ ပြောင်းလဲကြပါရဲ့။ ပိုမြင့်တဲ့အရာဆီကိုတော့ ပြန်မလာကြဘူး။ ကြိုးလျော့နေတဲ့ လေးလိုပဲ စိတ်ချလို့ မရဘူး။ မင်းညီမင်းသားတွေဟာ ကလန်ကဆန် ပြောတတ်တဲ့အတွက် ဓားဘေးနဲ့ ကျဆုံးလိမ့်မယ်။ ဒါကြောင့် သူတို့ဟာ အီဂျစ်ပြည်မှာ လူတွေ လှောင်ပြောင်စရာ ဖြစ်ရလိမ့်မယ်။,28,Ho,7,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/7/
audio/nwt_28_Ho_BU_08.mp3,တံပိုး မှုတ်လိုက်ပါ။ ရန်သူဟာ ယေဟောဝါရဲ့ လူမျိုးတော်ဆီ လင်းယုန်လို ရောက်လာတယ်။ သူတို့က ငါ့ပဋိညာဉ်ကို ချိုးဖောက်ပြီး ပညတ်ချက်တွေကို ဖောက်ဖျက်ကြလို့ပဲ။ ဘုရားသခင်၊ ကျွန်တော်တို့အစ္စရေးတွေက ကိုယ်တော့်ကို သိကျွမ်းပါတယ် ဆိုပြီး သူတို့ အော်ပြောကြတယ်။ အစ္စရေးတွေက ကောင်းတာကို ပစ်ပယ်တဲ့အတွက် ရန်သူတွေ လိုက်ဖမ်းပါစေ။ သူတို့က ငါ့အခွင့်မရှိဘဲ ဘုရင်တွေ တင်မြှောက်ကြတယ်။ ငါအသိအမှတ်မပြုဘဲ မင်းညီမင်းသားတွေ ခန့်အပ်ကြတယ်။ ရွှေငွေတွေနဲ့ ရုပ်တုတွေ လုပ်ပြီး ကိုယ်ပျက်စီးရာပျက်စီးကြောင်း ဖန်တီးကြတယ်။ အို ရှမာရိ၊ မင်းရဲ့ နွားသငယ်ရုပ်တုကို ငါရှင်းထုတ်မယ်။ မင်းကို ငါအကြီးအကျယ် အမျက်ထွက်တယ်။ မင်း ဘယ်တော့မှ အပြစ်ကင်းစင်နိုင်မှာလဲ။ နွားသငယ်ရုပ်တုဟာ အစ္စရေးကနေ စတင်တယ်။ လက်မှုပညာသည်ရဲ့ လက်ရာဖြစ်လို့ စစ်မှန်တဲ့ဘုရား မဟုတ်ဘူး။ ရှမာရိရဲ့ နွားသငယ်ရုပ်တုဟာ အစိတ်စိတ်အမြွှာမြွှာ ဖြစ်သွားမယ်။ သူတို့က လေကို မျိုးစေ့ကြဲတဲ့ အတွက် လေပြင်းမုန်တိုင်းကိုပဲ ရိတ်သိမ်းရမယ်။ အဆန်အောင်တဲ့ ကောက်ပင် ပေါက်လာမှာ မဟုတ်ဘူး။ ပေါက်လာရင်လည်း ဂျုံမှုန့်ရမှာ မဟုတ်ဘူး။ ဂျုံမှုန့်ရရင်လည်း တိုင်းတစ်ပါးသားတွေ စားသွားလိမ့်မယ်။ အစ္စရေးတွေ ဝါးမျိုခံရမယ်။ လူမျိုးခြားတွေအလယ်မှာ ဘယ်သူမှ မလိုချင်တဲ့အိုးခွက်လို ဖြစ်သွားမယ်။ သူတို့ဟာ ထီးတည်းနေတတ်တဲ့ မြည်းရိုင်းလို အဆီးရီးယားဆီ တက်သွားကြတယ်။ ဧဖရိမ်က ရည်းစားတွေကို ငှားတယ်။ သူတို့က လူမျိုးခြားတွေဆီကနေ ရည်းစားတွေ ငှားပေမဲ့ သူတို့ကို ငါစုသိမ်းမယ်။ ဘုရင်နဲ့ မင်းညီမင်းသားတွေတင်တဲ့ ဝန်ထုပ်ကြောင့် သူတို့ မကြာခင် ဒုက္ခကြုံရတော့မယ်။ ဧဖရိမ်က ယဇ်ပလ္လင်အများကြီး တည်ပြီး အပြစ်ကျူးလွန်တယ်။ အပြစ်ကျူးလွန်စေတဲ့ ယဇ်ပလ္လင်တွေပဲ။ သူ့အတွက် ပညတ်ချက်အများကြီး ငါရေးထားပေမဲ့ အဲဒါတွေကို ကိုယ်နဲ့မဆိုင်တဲ့အရာလိုပဲ သူသဘောထားတယ်။ သူတို့က ငါ့ဆီ လက်ဆောင်ပူဇော်သက္ကာတွေ ဆက်သပြီး အသားတွေ စားကြတယ်။ ဒါပေမဲ့ ငါယေဟောဝါက အဲဒါတွေကို မနှစ်သက်ဘူး။ အခု၊ သူတို့အမှားကို သတိရပြီး အပြစ်တွေအတွက် ဒဏ်ပေးမယ်။ အီဂျစ်ပြည်ကို သူတို့ ပြန်သွားခဲ့ကြတယ်။ အစ္စရေးက ဖန်ဆင်းရှင်ကို မေ့လျော့ပြီး ဗိမာန်တွေ တည်ဆောက်တယ်။ ယုဒက ခံတပ်မြို့အများကြီး တည်ဆောက်တယ်။ ဒါပေမဲ့ သူ့မြို့တွေကို ငါမီးရှို့မယ်။ မြို့တိုင်းမှာရှိတဲ့ မျှော်စင်တွေကို မီးဝါးမျိုသွားမယ်။,28,Ho,8,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/8/
audio/nwt_28_Ho_BU_09.mp3,အို အစ္စရေး၊ ဝမ်းမြောက်မနေနဲ့။ လူမျိုးခြားတွေလို ရွှင်လန်းမနေနဲ့။ မင်းဟာ ပြည့်တန်ဆာလုပ်ပြီး ဘုရားသခင်ဆီကနေ လမ်းလွဲသွားပြီ။ ကောက်နယ်တလင်းတွေမှာ ပြည့်တန်ဆာလုပ်လို့ရတဲ့ အခကို နှစ်သက်နေပြီ။ ဒါပေမဲ့ ကောက်နယ်တလင်းနဲ့ စပျစ်သီးနယ်ရာကျင်းက မင်းကို ကျွေးမွေးမှာ မဟုတ်ဘူး။ စပျစ်ဝိုင်အသစ်လည်း ထွက်တော့မှာ မဟုတ်ဘူး။ ယေဟောဝါရဲ့ပြည်မှာ မင်း ဆက်နေထိုင်ရမှာ မဟုတ်ဘူး။ အဲဒီအစား ဧဖရိမ်က အီဂျစ်ကို ပြန်သွားရမယ်။ အဆီးရီးယားပြည်မှာ မသန့်ရှင်းတဲ့အရာကို စားသုံးရမယ်။ ယေဟောဝါအတွက် စပျစ်ဝိုင်အလှူကို သွန်းလောင်းရတော့မှာ မဟုတ်ဘူး။ သူတို့ရဲ့ ပူဇော်သက္ကာတွေကို ဘုရားနှစ်သက်မှာ မဟုတ်ဘူး။ အဲဒါတွေဟာ ညည်းတွားငိုကြွေးချိန်မှာ စားရတဲ့အစာလို ဖြစ်လိမ့်မယ်။ စားတဲ့သူတိုင်း ညစ်ညူးလိမ့်မယ်။ သူတို့ရဲ့အစာကို သူတို့ပဲ စားရလိမ့်မယ်။ ယေဟောဝါရဲ့ အိမ်တော်ဆီ ယူသွားလို့ရမှာ မဟုတ်ဘူး။ စည်းဝေးတဲ့နေ့၊ ယေဟောဝါအတွက် ပွဲခံတဲ့နေ့ရောက်ရင် မင်းတို့ ဘာလုပ်ကြမလဲ။ ဖျက်ဆီးခြင်းဘေးကြောင့် သူတို့ ထွက်ပြေးရလိမ့်မယ်။ အီဂျစ်က သူတို့ကို ပြန်စုသိမ်းမယ်။ မင်ဖိမြို့က သူတို့ကို သင်္ဂြိုဟ်မယ်။ အဖိုးတန်ငွေထည်တွေနေရာမှာ ဖက်ယားပင်တွေ ပေါက် လာမယ်။ တဲတွေမှာလည်း ဆူးချုံတွေ ပေါက်လာမယ်။ စစ်ဆေးမယ့်နေ့၊ ဒဏ်ခတ်မယ့်နေ့ ရောက်လာတော့မယ်။ ဒါကို အစ္စရေး သိရလိမ့်မယ်။ ပရောဖက်တွေ ရူးကုန်လိမ့်မယ်။ ဘုရားဆီကလာတဲ့ သတင်းစကားကို ပြောတဲ့သူလည်း ရူးသွပ်လိမ့်မယ်။ မင်းရဲ့အမှားတွေ၊ အမုန်းရန်ငြိုးတွေ များလွန်းတာကိုး။ ဧဖရိမ်ရဲ့ကင်းစောင့်က ဘုရားသခင်နဲ့အတူ ရှိခဲ့ဖူးတယ်။ အခုတော့ ပရောဖက်တွေရဲ့ လုပ်ရပ်ဟာ ငှက်ဖမ်းသမားရဲ့ ထောင်ချောက်နဲ့ တူတယ်။ ဘုရားရဲ့အိမ်တော်မှာ အမုန်းရန်ငြိုးတွေ ရှိနေတယ်။ သူတို့ဟာ ဂိဗာမြို့မှာဖြစ်ခဲ့သလို ပျက်စီးစေတဲ့ အကျင့်တွေထဲ နစ်မွန်းနေတယ်။ ဘုရားက သူတို့အမှားကို သတိရပြီး အပြစ်တွေအတွက် ဒဏ်ပေးမယ်။ အစ္စရေးကို ငါတွေ့တုန်းက သူဟာ တောကန္တာရထဲက စပျစ်သီးတွေနဲ့ တူတယ်။ မင်းရဲ့ဘိုးဘေးတွေကို တွေ့တုန်းက သူတို့ဟာ သဖန်းပင်ရဲ့ သီးဦးသီးဖျားတွေနဲ့ တူတယ်။ ဒါပေမဲ့ ဗာလပေဂုရဆီ သူတို့သွားကြတယ်။ ရှက်ဖွယ်ကောင်းတဲ့ ဘုရားဆီ ကိုယ့်ကိုယ်ကိုယ် ဆက်ကပ်ကြတယ်။ သူတို့ကြည်ညိုတဲ့အရာလိုပဲ ရွံရှာဖွယ်ဖြစ်လာတယ်။ ဧဖရိမ်ရဲ့ ဂုဏ်ကျက်သရေဟာ ငှက်လို ပျံသွားပြီ။ ကလေးမွေးတာ၊ ကိုယ်ဝန်ဆောင်တာ၊ သန္ဓေတည်တာတွေ မရှိတော့ဘူး။ သားသမီးတွေ မွေးခဲ့ရင်တောင် တစ်ယောက်မကျန် ဆုံးပါးစေမယ်။ ငါလှည့်ထွက်သွားတဲ့အခါ သူတို့ အဖြစ်ဆိုးကြုံရလိမ့်မယ်။ စားကျက်မြေမှာ ပေါက်နေတဲ့ ဧဖရိမ်ဟာ ငါ့အတွက်တော့ တိုင်ရာမြို့နဲ့ တူတယ်။ အခုတော့ ဧဖရိမ်က သူ့သားတွေကို အသတ်ခံရဖို့ ခေါ်လာရမယ်။ အို ယေဟောဝါ၊ သူတို့ရထိုက်တာကို ပေးလိုက်ပါ။ ကိုယ်ဝန်ပျက်တတ်တဲ့ဝမ်း၊ နို့မထွက်တဲ့ သားမြတ်ကို ပေးလိုက်ပါ။ ဂိလဂါလမြို့မှာ ဆိုးညစ်မှုမှန်သမျှ ပြုလုပ်ကြတဲ့အတွက် သူတို့ကို ငါမုန်းတယ်။ မကောင်းမှုတွေ လုပ်တဲ့အတွက် ငါ့အိမ်တော်ကနေ မောင်းထုတ်မယ်။ သူတို့ကို မချစ်တော့ဘူး။ မင်းညီမင်းသားအားလုံး ခေါင်းမာကြတယ်။ ဧဖရိမ်ဟာ ဒဏ်ခတ်ခံရမယ်။ အမြစ်တွေ ခြောက်သွေ့ပြီး အသီးသီးတော့မှာ မဟုတ်ဘူး။ ကလေးမွေးခဲ့ရင်တောင် ချစ်ရတဲ့ရင်သွေးတွေကို ငါကွပ်မျက်မယ်။ ဘုရားသခင့်စကားကို နားမထောင်တဲ့အတွက် သူတို့ကို ဘုရား စွန့်ပစ်မယ်။ လူမျိုးခြားတွေအလယ်မှာ ဝရမ်းပြေး ဖြစ်သွားမယ်။,28,Ho,9,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/9/
audio/nwt_28_Ho_BU_10.mp3,အစ္စရေးဟာ အသီးသီးပေမဲ့ ညံ့ဖျင်းတဲ့ စပျစ်မျိုးပဲ။ အသီးတွေ များလာသလို ယဇ်ပလ္လင်တွေလည်း များလာတယ်။ တိုင်းပြည် ကောင်းစားလာသလို ကိုးကွယ်ရာကျောက်တိုင်တွေလည်း ပိုခမ်းနားလာတယ်။ သူတို့ရဲ့စိတ်နှလုံးဟာ ဟန်ဆောင်တတ်တယ်။ အခုတော့ သူတို့မှာ အပြစ်ရှိမှန်း ထင်ရှားလာမယ်။ ယဇ်ပလ္လင်တွေကို ဖြိုချပြီး ကိုးကွယ်ရာကျောက်တိုင်တွေကို ဖျက်ဆီးမယ့်သူ ရှိတယ်။ အဲဒီအခါ သူတို့က ယေဟောဝါကို မကြောက်တော့ ငါတို့မှာ ဘုရင် မရှိဘူး။ ရှိခဲ့ရင်လည်း ငါတို့အတွက် ဘာလုပ်ပေးနိုင်မှာလဲ လို့ ပြောရလိမ့်မယ်။ သူတို့က အဓိပ္ပာယ်မရှိတဲ့စကား ပြောတယ်။ မဟုတ်မမှန် ကျိန်ဆိုပြီး ကတိသစ္စာတွေ ပြုကြတယ်။ ဒါကြောင့် သူတို့ စီရင်ဆုံးဖြတ်တာတွေဟာ ထယ်ကြောင်းကြားက အဆိပ်ပြင်းတဲ့ ပေါင်းပင်တွေနဲ့ တူတယ်။ ရှမာရိမြို့သူမြို့သားတွေက ဗေသဝင်မြို့ရဲ့ နွားသငယ်ရုပ်တုကြောင့် ကြောက်ရွံ့ကြလိမ့်မယ်။ အဲဒီရုပ်တုဟာ ဟိုးအဝေးကို ပြည်နှင်ဒဏ်ခံရမှာဖြစ်လို့ လူတွေ ညည်းတွားငိုကြွေးကြလိမ့်မယ်။ တိုင်းတစ်ပါးဘုရားရဲ့ ပုရောဟိတ်တွေလည်း ရုပ်တုနဲ့ ရုပ်တုရဲ့ ဂုဏ်ကျက်သရေကြောင့် ဝမ်းမြောက်ခဲ့ပေမဲ့ ညည်းတွားငိုကြွေးကြလိမ့်မယ်။ အဲဒီရုပ်တုကို အဆီးရီးယားပြည်ကို သယ်လာပြီး ဘုရင်ကြီးဆီ လက်ဆောင်အဖြစ် ဆက်သမယ်။ ဧဖရိမ် အရှက်ကွဲသွားမယ်။ အစ္စရေးကလည်း သူလိုက်ခဲ့တဲ့ အကြံဉာဏ်ကြောင့် အရှက်ကွဲသွားမယ်။ ရှမာရိနဲ့ ရှမာရိဘုရင်ဟာ ပယ်ရှင်းခံရမယ်။ အချိုးခံရပြီး ရေမျောသွားတဲ့ သစ်ခက်လို ဖြစ်သွားမယ်။ အစ္စရေးရဲ့ အပြစ်ဖြစ်တဲ့ ဗေသဝင်မြို့ရဲ့ အထွတ်အမြတ်နေရာတွေ သုတ်သင်ပယ်ရှင်း ခံရမယ်။ ယဇ်ပလ္လင်တွေပေါ်မှာ ဆူးပင်တွေ၊ ဆူးချုံတွေ ပေါက်နေမယ်။ လူတွေက တောင်တွေကို ငါတို့ကို ဖုံးအုပ်ပစ်ပါ၊ တောင်ကုန်းတွေကို ငါတို့အပေါ်ပြိုကျပါ လို့ ပြောလိမ့်မယ်။ အို အစ္စရေး၊ မင်းဟာ ဂိဗာမြို့မှာကတည်းက အပြစ်လုပ်ခဲ့တာ။ အခုချိန်ထိ အပြစ်လုပ်နေတုန်းပဲ။ ဂိဗာမြို့မှာ စစ်ဖြစ်ခဲ့တုန်းက မဖြောင့်မတ်သူတွေကို အကုန်အစင် မသုတ်သင်ခဲ့ဘူး။ ငါက အလိုရှိတဲ့အချိန်မှာ အစ္စရေးကို ဆုံးမမယ်။ အမှားနှစ်ခုကို ထမ်းပိုးလို သူတို့ထမ်းထားရချိန်မှာ လူတွေ သူတို့ကိုတိုက်ဖို့ စုဝေးကြလိမ့်မယ်။ ဧဖရိမ်က ကျင့်သားရနေလို့ ကောက်နယ်ဖို့ အသင့်ဖြစ်နေတဲ့ နွားမပျိုပဲ။ ဒါကြောင့် သူ့ရဲ့လှပတဲ့ လည်ကုပ်ကို ငါသက်ညှာပေးခဲ့တယ်။ အခုတော့ လူတစ်ယောက်ကို ဧဖရိမ်ပေါ် တက်စီးစေမယ်။ ယုဒက ထယ်ထိုးလိမ့်မယ်။ ယာကုပ်က အဲဒီလူအတွက် ထွန်ယက်လိမ့်မယ်။ ဖြောင့်မတ်ခြင်းမျိုးစေ့ကို ကြဲပြီး ခိုင်မြဲတဲ့မေတ္တာကို ရိတ်သိမ်းကြပါ။ ယေဟောဝါကိုရှာဖို့ အချိန်ရှိနေတုန်း ဖြစ်ထွန်းတဲ့မြေကို ထယ်ထိုးကြပါ။ ဒါဆိုရင် ဘုရားရောက်လာပြီး ဖြောင့်မတ်ခြင်းနဲ့အညီ သွန်သင်ပေးမယ်။ ဒါပေမဲ့ မင်းတို့က ဆိုးညစ်မှုကို ထယ်ထိုးတယ်။ မဖြောင့်မတ်မှုကို ရိတ်သိမ်းရတယ်။ လှည့်စားခြင်း အသီးအပွင့်တွေကို စားသုံးရတယ်။ ကိုယ့်အကြံကိုပဲ အားကိုးတာကိုး။ စစ်သူရဲအလုံးအရင်းကိုပဲ ကိုးစားတာကိုး။ မင်းတို့အလယ်မှာ ရုတ်ရုတ်သဲသဲ ဖြစ်နေမယ်။ ရှာလမန်မင်းရဲ့ လက်ချက်နဲ့ ဗေသာဗေလမြို့ ပျက်စီးခဲ့သလို မင်းတို့ရဲ့ ခံတပ်မြို့တွေ ပျက်စီးသွားမယ်။ အဲဒီတိုက်ပွဲတုန်းက မိခင်တွေရော သားသမီးတွေပါ ကိုင်ဆောင့်ပြီး အသတ်ခံခဲ့ရတယ်။ ဗေသလမြို့၊ ကမ်းကုန်အောင်ဆိုးတဲ့ မင်းတို့လည်း အဲဒီလိုပဲ ခံရမယ်။ အရုဏ်တက်ချိန်မှာ အစ္စရေးဘုရင်ဟာ ကျိန်းသေ ပယ်ရှင်းခံရမယ်။,28,Ho,10,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/10/
audio/nwt_28_Ho_BU_11.mp3,အစ္စရေးကို သူငယ်ငယ်ကတည်းက ငါချစ်ခဲ့တယ်။ ငါ့သားကို အီဂျစ်ပြည်ကနေ ငါခေါ်ခဲ့တယ်။ သူတို့ ခေါ်လေလေ အစ္စရေးက ပြေးလေလေပဲ။ ဗာလရုပ်တုတွေဆီ ပူဇော်မြဲပူဇော်တယ်။ ရုပ်တုတွေဆီ ပူဇော်သက္ကာတွေ ဆက်သတယ်။ ဒါပေမဲ့ ဧဖရိမ်ကို လမ်းလျှောက်တတ်အောင် ငါသင်ပေးခဲ့တယ်။ ရင်ခွင်ထဲ ချီပိုက်ခဲ့တယ်။ သူတို့ကတော့ ငါကုသပေးခဲ့မှန်း အသိအမှတ် မပြုကြဘူး။ လူတွေသုံးတဲ့ကြိုး၊ မေတ္တာကြိုးနဲ့ သူတို့ကို ငါ အမြဲဆွဲငင်ခဲ့တယ်။ သူတို့ပခုံး ပေါ်က ထမ်းပိုးကို ဖယ်ပေးပြီး တစ်ယောက်စီကို ညင်ညင်သာသာ အစာကျွေးခဲ့တယ်။ သူတို့က ငါ့ဆီ ပြန်မလာတဲ့အတွက် အီဂျစ်ပြည်ကို ပြန်သွားရမှာ မဟုတ်ဘူး။ အဆီးရီးယားက သူတို့ကို အုပ်စိုးရလိမ့်မယ်။ သူ့ရဲ့မြို့တွေပေါ် ဓားဘေး ကျရောက်လိမ့်မယ်။ သူတို့ရဲ့ အကြံအစည်တွေကြောင့် မြို့ကန့်လန့်ကျင်တွေကို ဖျက်ဆီးပြီး သူတို့ကို ဝါးမျိုပစ်မယ်။ ငါ့လူတွေက ငါ့ကို တအားသစ္စာဖောက်ချင်ကြတယ်။ အထက်အရပ်ဆီ သွားဖို့ ပရောဖက်တွေခေါ်ပေမဲ့ တစ်ယောက်မှ မထကြဘူး။ အို ဧဖရိမ်၊ မင်းကို ငါစွန့်လွှတ်ရက်ပါ့မလား။ အို အစ္စရေး၊ မင်းကို ရန်သူ့လက်ထဲ အပ်ရက်ပါ့မလား။ မင်းကို အာဒမာမြို့လို ဖြစ်သွားအောင် လုပ်ရက်ပါ့မလား။ ဇေဘိုင်မြို့ကို လုပ်ခဲ့သလို လုပ်ရက်ပါ့မလား။ ငါ့စိတ် ပြောင်းသွားပြီ။ သနားစာနာစိတ်တွေ တဖွားဖွားပေါ်နေပြီ။ ဒေါသကို ငါ မဖွင့်ချတော့ဘူး။ ဧဖရိမ်ကို နောက်ထပ် မဖျက်ဆီးတော့ဘူး။ ငါဟာ လူမှမဟုတ်တာ၊ ဘုရားသခင်ပဲ။ မင်းနဲ့အတူရှိနေတဲ့ သန့်ရှင်းတဲ့အရှင်ပဲ။ မင်းဆီကို အမျက်ဒေါသနဲ့ ငါလာမှာမဟုတ်ဘူး။ ယေဟောဝါနောက်ကို သူတို့ လိုက်ကြလိမ့်မယ်။ ဘုရားသခင်က ခြင်္သေ့လို ဟိန်းဟောက်လိမ့်မယ်။ အဲဒီလိုဟိန်းဟောက်တဲ့အခါ ဘုရားရဲ့သားသမီးတွေက ကြောက်ရွံ့တုန်လှုပ်ပြီး အနောက်အရပ်ကနေ ရောက်လာမယ်။ သူတို့ဟာ ငှက်လို ကြောက်ရွံ့တုန်လှုပ်ပြီး အီဂျစ်ပြည်ကနေ ထွက်လာမယ်။ ချိုးငှက်လို အဆီးရီးယားပြည်ကနေ ထွက်လာမယ်။ ငါက သူတို့ကို အိမ်တွေမှာ အခြေချနေထိုင်စေမယ် လို့ ယေဟောဝါပြောတယ်။ ဧဖရိမ်က ငါ့ကို မုသာတွေပဲ ပြောတယ်။ အစ္စရေးအမျိုးက ငါ့ကို လှည့်စားပြောဆိုတယ်။ ယုဒကတော့ ဘုရားသခင်နဲ့အတူ လျှောက်လှမ်းနေတုန်းပဲ။ အသန့်ရှင်းဆုံးအရှင်ကို သူသစ္စာရှိတယ်။,28,Ho,11,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/11/
audio/nwt_28_Ho_BU_12.mp3,ဧဖရိမ်က လေကို စားသုံးနေတယ်။ အရှေ့လေနောက်ကို တစ်နေ့လုံး လိုက်နေတယ်။ လိမ်ညာမှုတွေ၊ အကြမ်းဖက်မှုတွေကို များပြားစေတယ်။ အဆီးရီးယားနဲ့ ကတိသစ္စာပြုတယ်။ အီဂျစ်ပြည်ကို ဆီတွေ သယ်သွားတယ်။ ယေဟောဝါက ယုဒကို တရားစွဲဆိုတယ်။ ယာကုပ်ကို သူ့လမ်းစဉ်တွေအတွက်ဖြေရှင်းချက်တောင်းတယ်။ သူလုပ်ခဲ့တဲ့အတိုင်း ပြန်ပေးဆပ်ရလိမ့်မယ်။ ယာကုပ်က မိခင်ဝမ်းထဲမှာ အစ်ကို့ဖနောင့်ကို ကိုင်ထားတယ်။ အားကုန်သုံးပြီး ဘုရားသခင်နဲ့ ယှဉ်ပြိုင်ခဲ့တယ်။ ကောင်းကင်တမန်နဲ့ ယှဉ်ပြိုင်ပြီး အနိုင်ရခဲ့တယ်။ မျက်နှာသာရဖို့ ငိုပြီးအသနားခံခဲ့တယ်။ ဘုရားသခင်က ဗေသလမြို့မှာ သူနဲ့တွေ့တဲ့အခါ ငါတို့အကြောင်း ပြောခဲ့တယ်။ ယေဟောဝါဟာ ဗိုလ်ခြေတို့ရဲ့ ဘုရားသခင်ပဲ။ နာမတော်ဟာ ယေဟောဝါပဲဆိုတာ လူတွေ သိမှတ်ကြပါစေ။ ဒါကြောင့် ဘုရားသခင်ဆီ ပြန်လာကြ။ ခိုင်မြဲတဲ့မေတ္တာနဲ့ တရားမျှတမှုကို စောင့်ထိန်းကြ။ ဘုရားသခင်ကို အမြဲမျှော်လင့်ကြ။ ကုန်သည်တွေကတော့ မမှန်တဲ့ချိန်ခွင်ကို သုံးကြတယ်။ ဖြတ်စားလျှပ်စား လုပ်ချင်ကြတယ်။ ဧဖရိမ်က ငါသူဌေးဖြစ်ပြီ။ စည်းစိမ်ဥစ္စာတွေ စုဆောင်းမိပြီ။ ငါပင်ပင်ပန်းပန်း ရှာဖွေထားတာတွေကို ကြည့်လိုက်ရင် မတရားတာ၊ မှားနေတာ တစ်ခုမှတွေ့မှာ မဟုတ်ဘူး လို့ ပြောနေတယ်။ ဒါပေမဲ့ အီဂျစ်ပြည်ကနေ မင်းတို့ ထွက်လာကတည်းက ငါဟာ မင်းတို့ရဲ့ဘုရား ယေဟောဝါပဲ။ သတ်မှတ်ထားချိန်မှာလိုပဲ မင်းတို့ကို တဲတွေမှာ ပြန်နေထိုင်စေမယ်။ ငါက ပရောဖက်တွေကို မိန့်မှာခဲ့တယ်။ စိတ်အာရုံတွေ အများကြီးပေးခဲ့တယ်။ ပရောဖက်တွေကတစ်ဆင့် ပုံဥပမာတွေ ပြောခဲ့တယ်။ ဂိလဒ်ပြည်မှာ လှည့်စားမှုတွေ၊ မရိုးသားမှုတွေ ရှိတယ်။ ဂိလဂါလမြို့မှာ နွားထီးတွေကို ပူဇော်ကြတယ်။ ယဇ်ပလ္လင်တွေဟာ ထယ်ကြောင်းတွေမှာရှိနေတဲ့ ကျောက်တုံးတွေလို များလိုက်တာ။ ယာကုပ်က အာရံပြည်ကို ထွက်ပြေးတယ်။ အစ္စရေးဟာ ဇနီးရဖို့ အဲဒီမှာ ကျွန်ခံခဲ့ရတယ်။ ဇနီးရဖို့ သိုးထိန်းခဲ့ရတယ်။ ယေဟောဝါက ပရောဖက်တစ်ယောက်ကိုသုံးပြီး အစ္စရေးကို အီဂျစ်ပြည်ကနေ ခေါ်ထုတ်ခဲ့တယ်။ အဲဒီပရောဖက်ကိုသုံးပြီး သူ့ကို စောင့်ရှောက်ခဲ့တယ်။ ဧဖရိမ်က ဘုရားသခင်ကို အကြီးအကျယ် အမျက်ထွက်အောင် လုပ်တယ်။ သူ့မှာ လူသတ်တဲ့အပြစ် ရှိနေတုန်းပဲ။ သူ့အရှင်သခင်က ကဲ့ရဲ့ရှုတ်ချခံရတဲ့အတွက် သူ့ကို အဲဒီအတိုင်း ပြန်ခံစေမယ်။,28,Ho,12,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/12/
audio/nwt_28_Ho_BU_13.mp3,ဧဖရိမ် စကားပြောတဲ့အခါ လူတွေ တုန်လှုပ်သွားတယ်။ သူဟာ အစ္စရေးမျိုးနွယ်တွေထဲမှာ အရေးပါဆုံးပဲ။ ဒါပေမဲ့ ဗာလကိုဝတ်ပြုတဲ့ အပြစ်ကြောင့် သေဆုံးခဲ့ရတယ်။ အခု သူတို့ အပြစ်တစ်ခုပြီးတစ်ခု လုပ်နေတယ်။ ငွေရုပ်တုတွေ သွန်းလုပ်တယ်။ လက်မှုပညာသည်တွေက လက်ရာမြောက်တဲ့ ရုပ်တုတွေ လုပ်တယ်။ ယဇ်ပူဇော်တဲ့လူတွေ နွားသငယ်ရုပ်တုကို နမ်းစေ လို့ ပြောကြတယ်။ ဒါကြောင့် သူတို့ဟာ နံနက်ခင်းမိုးတိမ်လို၊ မနက်စောစော ပျောက်လွင့်သွားတတ်တဲ့ နှင်းလို၊ လေပြင်းကြောင့် ကောက်နယ်တလင်းကနေ လွင့်သွားတဲ့ဖွဲလို၊ မီးခိုးခေါင်းတိုင်ကနေ ထွက်သွားတဲ့ မီးခိုးငွေ့လို ဖြစ်သွားမယ်။ ဒါပေမဲ့ အီဂျစ်ပြည်ကနေ မင်းတို့ ထွက်လာကတည်းက ငါဟာ မင်းတို့ရဲ့ဘုရား ယေဟောဝါပဲ။ ငါကလွဲလို့ ဘယ်ဘုရားကိုမှ မင်းတို့ မသိခဲ့ဘူး။ ငါကလွဲလို့ ဘယ်သူမှ မင်းတို့ကို မကယ်တင်ခဲ့ဘူး။ တောကန္တာရမှာ၊ မိုးခေါင်တဲ့ပြည်မှာ မင်းတို့ကို ငါဂရုစိုက်ခဲ့တယ်။ စားကျက်တွေမှာ မင်းတို့ အဝစားခဲ့ရတယ်။ အဝစားရတဲ့အတွက် မာန်တက်လာပြီး ငါ့ကို မေ့သွားကြတယ်။ ငါဟာ သူတို့အတွက် ခြင်္သေ့ပျိုလို ဖြစ်မယ်။ လမ်းနားက ကျားသစ်လို သူတို့ကို ချောင်းနေမယ်။ သားငယ်ပျောက်သွားတဲ့ ဝက်ဝံမလို သူတို့ကို တိုက်ခိုက်မယ်။ သူတို့ရဲ့ရင်ဘတ်ကို ငါဆွဲဖြဲမယ်။ ခြင်္သေ့လို သူတို့ကို ဝါးမျိုမယ်။ တောသားရဲက သူတို့ကို အပိုင်းပိုင်း ဆွဲဖဲ့မယ်။ အို အစ္စရေး၊ ကူညီမစခဲ့တဲ့ ငါ့ကို မင်း ငြင်းပယ်တဲ့အတွက် အဲဒီသားရဲက မင်းကို ဖျက်ဆီးလိမ့်မယ်။ မြို့တိုင်းမှာ ကယ်တင်ပေးရမယ့် မင်းတို့ရဲ့ဘုရင်က ဘယ်မှာလဲ။ ဘုရင်နဲ့ မင်းညီမင်းသားတွေ ပေးပါ ဆိုပြီး ငါ့ဆီ မင်းတို့တောင်းခဲ့တဲ့ အုပ်စိုးရှင်က ဘယ်မှာလဲ။ ငါက အမျက်ထွက်ပြီး ဘုရင်တစ်ပါး ပေးခဲ့တယ်။ သူ့ကို ဒေါသနဲ့ ဖယ်ရှားမယ်။ ဧဖရိမ်ရဲ့အမှားကိုထုပ်ပိုးထား တယ်။ သူ့အပြစ်ကိုသိမ်းဆည်းထားတယ်။ သားဖွားနေတဲ့မိန်းမလို သူ ဝေဒနာခံစားရလိမ့်မယ်။ သူဟာ ဉာဏ်ပညာမဲ့တဲ့ ကလေးပဲ။ ဝမ်းထဲကနေ ထွက်လာချိန်တန်ပေမဲ့ မထွက်လာဘူး။ ငါဟာ သင်္ချိုင်းလက်ကနေ ရွေးယူနိုင်တဲ့အရှင်၊ သေမင်းလက်ကနေ ပြန်နုတ်ယူနိုင်တဲ့ အရှင်ပဲ။ အို သေမင်း၊ မင်းရဲ့အဆိပ်ဆူး ဘယ်မှာလဲ။ အို သင်္ချိုင်း၊ မင်းရဲ့အဖျက်စွမ်းအား ဘယ်မှာလဲ။ သူ့ကိုတော့ ငါသနားညှာတာမှာ မဟုတ်ဘူး။ ကျူပင်တွေကြားမှာ သူပွားများနေရင်တောင် အရှေ့လေဖြစ်တဲ့ ယေဟောဝါရဲ့လေက တိုက်ခတ်လာမယ်။ ကန္တာရကနေ တိုက်ခတ်လာပြီး သူ့ရဲ့ရေတွင်းနဲ့ စမ်းချောင်းကို ခန်းခြောက်စေမယ်။ အဖိုးတန်ပစ္စည်းတွေ သိမ်းထားတဲ့ သူ့ဘဏ္ဍာတိုက်ကို တိုက်ခိုက်လုယက်ကြမယ်။ ရှမာရိက ဘုရားသခင်ကို ပုန်ကန်တဲ့အတွက် အပြစ်ရှိသူလို့ သတ်မှတ်ခံရလိမ့်မယ်။ ဓားဘေးနဲ့ ကျဆုံးသွားမယ်။ သူတို့ရဲ့ သားသမီးတွေကို ကိုင်ဆောင့်ပြီး သတ်လိမ့်မယ်။ ကိုယ်ဝန်ဆောင်တွေရဲ့ဝမ်းကို ခွဲလိမ့်မယ်။,28,Ho,13,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/13/
audio/nwt_28_Ho_BU_14.mp3,အို အစ္စရေး၊ မင်းက အမှားတွေကြောင့် တိုက်လဲသွားတဲ့အတွက် ယေဟောဝါဘုရားဆီ ပြန်လာပါ။ ယေဟောဝါဆီ ပြန်လာတဲ့အခါ မင်းတို့ပြောရမှာက ဘုရားသခင်၊ အမှားတွေကို ခွင့်လွှတ်ပေးပါ။ ကျွန်တော်တို့ဆီက ကောင်းတဲ့အရာတွေကို လက်ခံပေးလှည့်ပါ။ ကိုယ်တော့်ဆီ နွားထီးပျိုတွေကို ဆက်သသလို ဂုဏ်တော်ချီးမွမ်းတဲ့ စကားတွေကို ဆက်သပါ့မယ်။ အဆီးရီးယားက ကယ်တင်မှာ မဟုတ်ဘူး။ ကျွန်တော်တို့ မြင်းတွေ မစီးတော့ပါဘူး။ ကိုယ့်လက်နဲ့လုပ်ထားတာတွေကို ငါတို့ရဲ့ဘုရားပဲ လို့ မပြောတော့ပါဘူး။ ကိုယ်တော်ဟာ မိဘမဲ့ကလေးတွေကို ကရုဏာပြတဲ့အရှင်ပါ။ ငါကုသပေးလိုက်တဲ့အတွက် သူတို့ သစ္စာဖောက်တော့မှာ မဟုတ်ဘူး။ ငါ အမျက်ပြေသွားတဲ့အတွက် သူတို့ကို စိတ်လိုကိုယ်လျောက် ချစ်မယ်။ ငါဟာ အစ္စရေးအတွက် နှင်းပွင့်လို ဖြစ်မယ်။ နှင်းပန်းလို သူ ဖူးပွင့်ဝေဆာလာမယ်။ လက်ဘနွန်က သစ်ပင်တွေလို အမြစ်စွဲနေမယ်။ သူ့အခက်အလက်တွေ ဖြာထွက်လာမယ်။ သူဟာ သံလွင်ပင်လို ခမ်းနားလိမ့်မယ်။ လက်ဘနွန်သစ်ပင်တွေရဲ့ ရနံ့လို မွှေးကြိုင်နေလိမ့်မယ်။ သူတို့ဟာ ငါ့အရိပ်ကို ပြန်ခိုလှုံကြမယ်။ ကောက်နှံတွေကို စိုက်ပျိုးလိမ့်မယ်။ စပျစ်ပင်လို ဖူးပွင့်ဝေဆာလိမ့်မယ်။ ငါလည်း လက်ဘနွန်ရဲ့ စပျစ်ဝိုင်လို ကျော်ကြားလိမ့်မယ်။ ဒီရုပ်တုတွေက ငါနဲ့ဘာဆိုင်တော့လို့လဲ ဆိုပြီး ဧဖရိမ် ပြောလိမ့်မယ်။ ငါက သူပြောတာကို ကြားပြီး ဂရုစိုက်ကြည့်နေမယ်။ ငါဟာ စိမ်းလန်းတဲ့ ဂျူနီပါထင်းရှူးပင်လို ဖြစ်လာမယ်။ ငါ့ဆီကနေ သစ်သီးတွေကို မင်း ရလိမ့်မယ်။ ဉာဏ်ပညာရှိတာ ဘယ်သူလဲ။ ဒီအကြောင်းတွေကို သူနားလည်ပါစေ။ သတိပညာရှိတာ ဘယ်သူလဲ။ ဒါတွေကို သူသိပါစေ။ ယေဟောဝါရဲ့ လမ်းစဉ်ဟာ ဖြောင့်မှန်တယ်။ ဖြောင့်မတ်သူတွေက အဲဒီလမ်းစဉ်မှာ လျှောက်လိမ့်မယ်။ ပြစ်မှားသူတွေကတော့ အဲဒီလမ်းစဉ်မှာ တိုက်လဲလိမ့်မယ်။,28,Ho,14,ဟောရှေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟောရှေ/14/
audio/nwt_29_Joe_BU_01.mp3,ပေသွေလရဲ့သားယောလ ဆင့်ဆိုတဲ့ ယေဟောဝါရဲ့စကား အကြီးအကဲတို့၊ နားထောင်ကြ။ ပြည်သူပြည်သားအပေါင်းတို့၊ အာရုံစိုက်ကြ။ ခင်ဗျားတို့လက်ထက် ဒါမှမဟုတ် ဘိုးဘေးတွေလက်ထက်မှာ ဒီလိုဖြစ်ပျက်ဖူးသလား။ ဒီအကြောင်းကို ခင်ဗျားတို့ရဲ့သားတွေကို ပြောပြပါ။ သူတို့က ကိုယ့်သားတွေကို၊ အဲဒီသားတွေကလည်း နောက်မျိုးဆက်ကို ပြောပြပါစေ။ ဝါးမျိုကျိုင်းကောင်စားပြီး ကျန်တာကို အုံဖွဲ့ကျိုင်းတွေ စားပစ်တယ်။ အုံဖွဲ့ကျိုင်းတွေစားပြီး ကျန်တာကို ကျိုင်းကောင်ပေါက်တွေ စားပစ်တယ်။ ကျိုင်းကောင်ပေါက်တွေစားပြီး ကျန်တာကို အဖျက်ကျိုင်းတွေ စားပစ်တယ်။ ယစ်ထုတ်ကြီးတို့၊ နိုးထပြီး ငိုကြွေးကြ။ စပျစ်ဝိုင်သောက်သူအပေါင်းတို့၊ ချိုမြတဲ့စပျစ်ဝိုင် ပြတ်လပ်သွားပြီဖြစ်လို့ မြည်တမ်းကြ။ ခွန်အားကြီးပြီး မရေတွက်နိုင်အောင်များတဲ့ လူမျိုးတစ်မျိုးဟာ ငါ့ပြည်ကို တက်လာပြီ။ သူ့မှာ ခြင်္သေ့သွား၊ ခြင်္သေ့မေးရိုး ရှိတယ်။ ငါ့စပျစ်ပင်ကို သူ ဖျက်ဆီးပစ်တယ်။ ငါ့သဖန်းပင်ကို သစ်ငုတ်တို ဖြစ်စေတယ်။ သစ်ခေါက်တွေကို ခွာပြီး လွှင့်ပစ်တဲ့အတွက် အကိုင်းအခက်တွေမှာ သစ်ခေါက်တွေ မရှိတော့ဘူး။ ပျိုရွယ်ချိန်မှာ စေ့စပ်ထားတဲ့ ခင်ပွန်းလောင်း ဆုံးရှုံးသွားလို့ အထည်ကြမ်း ဝတ်ထားတဲ့ အပျိုစင်လို ငိုကြွေးမြည်တမ်းပါ။ ယေဟောဝါရဲ့ အိမ်တော်မှာ ကောက်နှံအလှူ၊ သွန်းလောင်းရာအလှူတွေ ပြတ်လပ်သွားလို့ ယေဟောဝါအတွက် အမှုဆောင်တဲ့ ပုရောဟိတ်တွေ ညည်းတွားငိုကြွေးနေတယ်။ လယ်မြေတွေ ဖျက်ဆီးခံရလို့ မြေကြီးဟာ ညည်းတွားငိုကြွေးနေတယ်။ ကောက်နှံတွေ ပျက်စီးသွားပြီ။ စပျစ်ဝိုင်သစ်တွေ၊ ဆီတွေလည်း ပြတ်လပ်ကုန်ပြီ။ ဂျုံနဲ့ မုယောစပါးတွေ၊ ရိတ်သိမ်းမယ့်သီးနှံတွေ ပျက်စီးသွားလို့ လယ်သမားတွေ စိတ်ပျက်လက်ပျက် ဖြစ်ကုန်ပြီ။ စပျစ်ခြံလုပ်သားတွေ ငိုကြွေးမြည်တမ်းကုန်ပြီ။ စပျစ်ပင် ခြောက်သွေ့သွားပြီ။ သဖန်းပင် ညှိုးနွမ်းသွားပြီ။ သလဲပင်၊ စွန်ပလွံပင်၊ ပန်းသီးပင်နဲ့ တောသစ်ပင်အားလုံး ခြောက်သွေ့ကုန်ပြီ။ လူတွေရဲ့ရွှင်လန်းခြင်းဟာ အရှက်ကွဲခြင်း ဖြစ်သွားပြီ။ ပုရောဟိတ်တို့၊ အထည်ကြမ်းဝတ်ပြီး ညည်းတွားငိုကြွေးကြ။ ပူဇော်ရာပလ္လင်မှာ အမှုဆောင်သူတို့၊ မြည်တမ်းကြ။ ဘုရားသခင်အတွက် အမှုဆောင်သူတို့၊ ဝင်လာကြ။ တစ်ညလုံး အထည်ကြမ်း ဝတ်ထားကြ။ ဘုရားသခင့်အိမ်တော်မှာ ကောက်နှံအလှူတွေ၊ သွန်းလောင်းရာအလှူတွေ ပြတ်လပ်သွားပြီ။ အစာရှောင်ချိန်ကို ကြေညာလိုက်ပါ။ အထူးစည်းဝေးပွဲတက်ဖို့ ခေါ်လိုက်ပါ။ အကြီးအကဲတွေ၊ ပြည်သူပြည်သားတွေကို ယေဟောဝါဘုရားရဲ့ အိမ်တော်မှာ စုဝေးခိုင်းပါ။ ယေဟောဝါဆီမှာ အော်ဟစ်အကူအညီ တောင်းကြပါ။ အဲဒီနေ့ကြောင့် အဖြစ်ဆိုးကြုံရလိမ့်မယ်။ ယေဟောဝါရဲ့နေ့ နီးနေပြီ။ အဲဒီနေ့ဟာ အနန္တတန်ခိုးရှင်ရဲ့ ဖျက်ဆီးခြင်းဘေးလို ရောက်လာလိမ့်မယ်။ ငါတို့မျက်စိရှေ့မှာတင် အစာရေစာ ပြတ်လပ်သွားပြီ မဟုတ်လား။ ဘုရားသခင့် အိမ်တော်မှာ ဝမ်းမြောက်ခြင်းနဲ့ ရွှင်လန်းခြင်း မရှိတော့ဘူး မဟုတ်လား။ မျိုးစေ့တွေက ဂေါ်ပြားအောက်မှာ ရှုံ့တွကုန်ပြီ။ သိုလှောင်ရုံတွေ ပျက်စီးကုန်ပြီ။ ကောက်နှံတွေ မအောင်တဲ့အတွက် စပါးကျီတွေ ပြိုပျက်ကုန်ပြီ။ ခြံမွေးတိရစ္ဆာန်တွေတောင် ညည်းတွားနေရပြီ။ စားကျက်မရှိတော့လို့ နွားအုပ်တွေ လျှောက်သွားနေရတယ်။ သိုးအုပ်တွေလည်း ပြစ်ဒဏ်ခံနေရတယ်။ အို ယေဟောဝါ၊ ကိုယ်တော့်ကို ကျွန်တော် အော်ခေါ်ပါ့မယ်။ တောကန္တာရထဲက စားကျက်တွေ မီးလောင်သွားလို့ပါ။ တောသစ်ပင်တွေကိုလည်း မီးလျှံတွေ ဝါးမျိုလိုက်လို့ပါ။ စမ်းချောင်းတွေ ခန်းခြောက်ပြီး တောကန္တာရထဲက စားကျက်တွေ မီးလောင်သွားလို့ သားရဲတွေတောင် ကိုယ်တော့်ကို တမ်းတနေရပြီ။,29,Joe,1,ယောလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောလ/1/
audio/nwt_29_Joe_BU_02.mp3,ဇိအုန်မှာ တံပိုးမှုတ်ကြ။ သန့်ရှင်းတဲ့တောင်ပေါ်မှာ စစ်ငြာသံပေးကြ။ ပြည်သူပြည်သားအားလုံး ကြောက်ရွံ့တုန်လှုပ်ကြပါစေ။ ယေဟောဝါရဲ့နေ့ ရောက်တော့မယ်။ အဲဒီနေ့ နီးနေပြီ။ အဲဒီနေ့ဟာ မှောင်မိုက်ပြီး အုံ့ဆိုင်းတဲ့နေ့၊ မိုးတိမ်ထူပြီး မည်းမှောင်တဲ့နေ့ပဲ။ အရုဏ်တက်ချိန်မှာ တောင်တန်းတွေပေါ် ဖြာဆင်းတဲ့ ရောင်နီနဲ့ တူတယ်။ များပြားပြီး ခွန်အားကြီးတဲ့ လူမျိုးတစ်မျိုးရှိတယ်။ သူတို့လိုလူမျိုး တစ်ခါမှ မရှိခဲ့ဖူးဘူး။ နောင်လူမျိုးအဆက်ဆက် ဘယ်တော့မှ ရှိမှာမဟုတ်ဘူး။ သူတို့ရှေ့မှာ ဝါးမျိုတဲ့မီး၊ နောက်မှာ လောင်ကျွမ်းတဲ့မီးလျှံ ရှိတယ်။ သူတို့ရှေ့ကပြည်ဟာ ဧဒင်ဥယျာဉ်နဲ့ တူပေမဲ့ သူတို့ရောက်ပြီးနောက်မှာတော့ လူသူဆိတ်ညံတဲ့ တောကန္တာရပဲ ဖြစ်ကျန်ခဲ့တယ်။ လွတ်မြောက်တာ ဘာတစ်ခုမှမရှိဘူး။ သူတို့ရဲ့ ပုံသဏ္ဌာန်ဟာ မြင်းတွေလိုပဲ။ စစ်မြင်းတွေလို ဒုန်းစိုင်းပြေးတတ်တယ်။ သူတို့ရဲ့အသံက တောင်ထိပ်မှာ ကဆုန်ပေါက်နေတဲ့ မြင်းရထားတွေရဲ့အသံနဲ့ တူတယ်။ ရိုးပြတ်တွေကို မီးလျှံတွေ တဖြောက်ဖြောက် ဝါးမျိုသံနဲ့ တူတယ်။ သူတို့ဟာ စစ်ခင်းနေတဲ့ ခွန်အားကြီး စစ်သူရဲတွေလိုပဲ။ သူတို့ကြောင့် လူတွေ ဝေဒနာခံစားရမယ်။ ကြောက်စိတ်မွှန်ပြီး မျက်နှာတွေ နီရဲနေမယ်။ သူတို့က စစ်သူရဲတွေလို တစ်ဟုန်ထိုး ပြေးလာတယ်။ စစ်သားတွေလို မြို့ရိုးပေါ် တွယ်တက်တယ်။ လမ်းကြောင်း မပြောင်းဘဲ တန်းတန်းမတ်မတ် ချီတက်ကြတယ်။ အချင်းချင်း မတွန်းမတိုက်ကြဘူး။ ကိုယ့်လမ်းကြောင်းအတိုင်း ဆက်ချီတက်တယ်။ လက်နက်ထိမှန်ပြီး လဲကျသူတွေ ရှိရင်တောင် ကျန်တဲ့သူတွေက ဖရိုဖရဲမဖြစ်ဘဲ ဆက်ချီတက်ကြတယ်။ မြို့ထဲကို တစ်ဟုန်ထိုး ပြေးဝင်ကြတယ်။ မြို့ရိုးပေါ် ပြေးလွှားကြတယ်။ အိမ်တွေပေါ် တက်ကြတယ်။ သူခိုးလို ပြတင်းပေါက်ကို ကျော်ပြီး အထဲဝင်ကြတယ်။ သူတို့ရှေ့မှာ တိုင်းပြည်ဟာ ဖိမ့်ဖိမ့်တုန်နေတယ်။ ကောင်းကင် လှုပ်ခါနေတယ်။ နေနဲ့လ မှောင်မိုက်ပြီး ကြယ်တွေလည်း မထွန်းလင်းတော့ဘူး။ ယေဟောဝါက မိမိရဲ့တပ်ရှေ့မှာ ကြွေးကြော်မယ်။ တပ်စခန်းမှာ စစ်သည်တွေ အတိုင်းမသိ များတယ်။ ပြောတဲ့အတိုင်း အကောင်အထည်ဖော်တဲ့အရှင်ဟာ ခွန်အားကြီးတယ်။ ယေဟောဝါရဲ့နေ့ဟာ ကြောက်ရွံ့ထိတ်လန့်ဖွယ် နေ့ကြီးပဲ။ ဘယ်သူခံရပ်နိုင်မလဲ။ ဒါကြောင့် ယေဟောဝါပြောတာက အခုပဲ ငါ့ဆီကို စိတ်ရောကိုယ်ပါ ပြန်လာကြ။ အစာရှောင်ပြီး ငိုကြွေးမြည်တမ်းကြ။ အဝတ်ကိုမဟုတ်ဘဲ စိတ်နှလုံးကို ဆွဲဆုတ်ပြီး မင်းတို့ရဲ့ဘုရား ယေဟောဝါဆီ ပြန်လာကြ။ ငါဟာ သနားစာနာတတ်ပြီး ကရုဏာရှိတဲ့ဘုရား၊ အမျက်ထွက်နှေးပြီး ခိုင်မြဲတဲ့မေတ္တာ ကြီးမားတဲ့ဘုရားဖြစ်တယ်။ ငါ့လူတွေအပေါ် ကျရောက်စေမယ့် ဘေးဆိုးနဲ့ပတ်သက်ပြီး ပြန်စဉ်းစားသုံးသပ်မယ်။ မင်းတို့ရဲ့ဘုရား ယေဟောဝါက စိတ်ပြောင်းပြီး ပြန်စဉ်းစားသုံးသပ်လေမလား၊ ကောက်နှံအလှူနဲ့ သွန်းလောင်းရာအလှူတွေကို မင်းတို့ပူဇော်နိုင်ဖို့ ကောင်းချီးတွေ ချန်ထားလေမလား ဘယ်သူပြောနိုင်မလဲ။ ဇိအုန်မှာ တံပိုးမှုတ်ကြ။ အစာရှောင်ချိန်ကို ကြေညာကြ။ အထူးစည်းဝေးပွဲ တက်ဖို့ လူတွေကို ခေါ်လိုက်ပါ။ လူတွေကို စုဝေးပါ။ လူအုပ်ကို သန့်စင်အောင် လုပ်ခိုင်းပါ။ အကြီးအကဲတွေကို စုရုံးပါ။ ကလေးတွေ၊ နို့စို့ကလေးတွေပါမကျန် စုဝေးလိုက်ပါ။ သတို့သားကို အတွင်းခန်းထဲ ကနေ၊ သတို့သမီးကိုလည်း မင်္ဂလာအခန်းထဲကနေ ထွက်လာခိုင်းလိုက်ပါ။ ယေဟောဝါအတွက် အမှုဆောင်တဲ့ ပုရောဟိတ်တွေက မုခ်ဦးနဲ့ ပူဇော်ရာပလ္လင်ကြားမှာ ငိုကြွေးကြပါစေ။ အို ယေဟောဝါ၊ လူမျိုးတော်ကို သနားလှည့်ပါ။ အမွေတော်ကို နှာခေါင်းရှုံ့စရာ မဖြစ်စေပါနဲ့။ သူတို့ကို လူမျိုးခြားတွေ မအုပ်ချုပ်စေပါနဲ့။ သူတို့ရဲ့ဘုရား ဘယ်မှာလဲ လို့ လူတွေ ဘာလို့ပြောရမှာလဲ ဆိုပြီး ဆုတောင်းကြပါစေ။ အဲဒီအခါ ငါယေဟောဝါကလည်း ငါ့တိုင်းပြည်ကို စိတ်ထက်သန်စွာ ကူညီမယ်။ ငါ့လူမျိုးကို သနားစာနာမယ်။ ငါယေဟောဝါက ကောက်နှံတွေ၊ စပျစ်ဝိုင်အသစ်တွေ၊ ဆီတွေကို မင်းတို့အတွက် ပေးမယ်။ မင်းတို့ ဝဝလင်လင် စားသောက်ရမယ်။ မင်းတို့ကို လူမျိုးတွေအလယ်မှာ ကဲ့ရဲ့ရှုတ်ချစရာ ဖြစ်စေတော့မှာ မဟုတ်ဘူး။ မြောက်ပိုင်းသားကို မင်းတို့နဲ့ဝေးရာဆီ မောင်းထုတ်မယ်။ ခြောက်သွေ့တဲ့ လွင်တီးခေါင်ဆီ ကွဲလွင့်စေမယ်။ သူ့ရဲ့တပ်ဦးကို အရှေ့ပင်လယ်ဘက်၊ နောက်ရံတပ်ကို အနောက်ပင်လယ်ဘက် ကွဲလွင့်စေမယ်။ သူ့ဆီက အပုပ်နံ့ တထောင်းထောင်း ထွက်နေမယ်။ ကြီးမြတ်တဲ့အမှုတွေကို ငါလုပ်ဆောင်မယ် ဆိုပြီး ငါ့လူတွေကို အဖြေပေးမယ်။ အို တိုင်းပြည်၊ မကြောက်နဲ့။ ရွှင်လန်းဝမ်းမြောက်ပါ။ ယေဟောဝါက ကြီးမြတ်တဲ့အမှုတွေကို လုပ်ဆောင်မယ်။ သားရဲတို့၊ မကြောက်နဲ့။ တောကန္တာရထဲက စားကျက်မြေတွေ စိမ်းလန်းလာမယ်။ အပင်တွေ အသီးသီးလိမ့်မယ်။ သဖန်းပင်နဲ့ စပျစ်ပင်တွေ ပြွတ်ခဲအောင် သီးလိမ့်မယ်။ ဇိအုန်မြို့သားတို့၊ မင်းတို့ရဲ့ဘုရား ယေဟောဝါကြောင့် ရွှင်လန်းဝမ်းမြောက်ကြပါ။ ငါက ဆောင်းဦးမိုးကို လိုသလောက် ပေးမယ်။ မင်းတို့အပေါ် မိုးရွာသွန်းစေမယ်။ အရင်တုန်းကလိုပဲ ဆောင်းဦးမိုးနဲ့ နွေဦးမိုးကို ရွာချစေမယ်။ ကောက်နယ်တလင်းတွေမှာ သန့်စင်ထားတဲ့ ကောက်နှံတွေ ပြည့်နေမယ်။ အသီးနယ်တဲ့ကျင်းတွေမှာ စပျစ်ဝိုင်အသစ်တွေ၊ ဆီတွေ လျှံကျနေမယ်။ နှစ်တွေတစ်လျှောက် အုံဖွဲ့ကျိုင်းကောင်၊ ကျိုင်းကောင်ပေါက်၊ အဖျက်ကျိုင်းကောင်၊ ဝါးမျိုကျိုင်းကောင်တွေ စားပစ်လိုက်တဲ့ မင်းတို့ရဲ့ သီးနှံတွေအတွက် ငါပြန်လျော်ပေးမယ်။ သူတို့ဟာ ငါစေလွှတ်လိုက်တဲ့ တပ်မဟာကြီးပဲ။ မင်းတို့က တကယ် ဝဝလင်လင် စားသောက်ရမယ်။ အံ့ဖွယ်ရာတွေ လုပ်ဆောင်ပေးခဲ့တဲ့ မင်းတို့ရဲ့ဘုရား ယေဟောဝါရဲ့နာမည်ကို ချီးမွမ်းကြလိမ့်မယ်။ ငါ့လူတွေဟာ အရှက်ကွဲရတော့မှာ မဟုတ်ဘူး။ အစ္စရေးတွေအလယ်မှာ စံမြန်းနေတဲ့ ငါဟာ မင်းတို့ရဲ့ဘုရား ယေဟောဝါဖြစ်မှန်း၊ ငါကလွဲပြီး တခြားဘုရား မရှိမှန်း မင်းတို့သိရလိမ့်မယ်။ ငါ့လူတွေဟာ အရှက်ကွဲရတော့မှာ မဟုတ်ဘူး။ အဲဒီနောက် စွမ်းအားတော်ကို လူအမျိုးမျိုးအပေါ် ငါသွန်းလောင်းမယ်။ မင်းတို့ရဲ့ သားသမီးတွေ ပရောဖက်ပြုကြလိမ့်မယ်။ အသက်ကြီးသူတွေ အိပ်မက် မြင်မက်ကြလိမ့်မယ်။ လူငယ်တွေလည်း စိတ်အာရုံ မြင်ကြလိမ့်မယ်။ အဲဒီအချိန်မှာ ငါ့ကျွန်တွေ၊ ကျွန်မတွေကိုပါ စွမ်းအားတော်ငါသွန်းလောင်းမယ်။ ကောင်းကင်နဲ့ ကမ္ဘာမြေပေါ်မှာ ထူးဆန်းတဲ့အရာတွေ ငါပြမယ်။ သွေးတွေ၊ မီးတွေ၊ မီးခိုးလုံးတွေ ဖြစ်ပေါ်လိမ့်မယ်။ ယေဟောဝါရဲ့ ကြောက်မက်ဖွယ်နေ့ကြီး မရောက်ခင် နေဟာ မှောင်မိုက်သွားမယ်။ လဟာ သွေးဖြစ်သွားမယ်။ ယေဟောဝါရဲ့နာမည်ကို ခေါ်ပြီး ဆုတောင်းသူတိုင်း ကယ်တင်ခံရမယ်။ ယေဟောဝါ ပြောထားတဲ့အတိုင်း ဇိအုန်တောင်နဲ့ ဂျေရုဆလင်မြို့မှာ လွတ်မြောက်သူတွေ ရှိမယ်။ သူတို့ဟာ ယေဟောဝါ ခေါ်ယူလို့ အသက်ရှင်ကျန်ရစ်သူတွေပဲ။,29,Joe,2,ယောလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောလ/2/
audio/nwt_29_Joe_BU_03.mp3,အဲဒီနေ့၊ အဲဒီအချိန်ရောက်ရင် ယုဒနဲ့ ဂျေရုဆလင်ရဲ့ သုံ့ပန်းတွေကို ငါပြန်ခေါ်လာမယ်။ လူမျိုးအားလုံးကို စုဝေးပြီး ယောရှဖတ် ချိုင့်ဝှမ်းလွင်ပြင်ဆီ ငါခေါ်လာမယ်။ အဲဒီလွင်ပြင်မှာ ငါ့လူတွေအတွက်၊ ငါ့အမွေဖြစ်တဲ့ အစ္စရေးအတွက် သူတို့ကို ငါတရားစီရင်မယ်။ သူတို့က ငါ့လူတွေကို လူမျိုးခြားတွေအလယ်မှာ ကွဲလွင့်စေပြီး ငါ့ပြည်ကို ခွဲဝေယူခဲ့ကြလို့ပဲ။ သူတို့က ငါ့လူတွေကို မဲချပြီး ခွဲဝေယူကြတယ်။ ပြည့်တန်ဆာငှားခအဖြစ် လူငယ်လေးကို ပေးကြတယ်။ သောက်စရာ စပျစ်ဝိုင်ရဖို့ မိန်းကလေးကို ရောင်းစားကြတယ်။ အို တိုင်ရာမြို့၊ ဆိုင်ဒုန်မြို့၊ ဖိလိတိတစ်ပြည်လုံး၊ မင်းတို့က ငါ့ကို ဘာမကျေနပ်တာ ရှိလို့လဲ။ တစ်ခုခုကြောင့် ငါ့ကို လက်တုံ့ပြန်နေတာလား။ လက်တုံ့ပြန်နေတာဆိုရင်တော့ ငါကလည်း မင်းတို့ကို အဲဒီအတိုင်း ချက်ချင်း လက်တုံ့ပြန်မယ်။ မင်းတို့က ငါ့ရွှေငွေတွေကို သိမ်းယူပြီး အဖိုးတန်ဘဏ္ဍာတွေကို မင်းတို့ရဲ့ဘုရားကျောင်းထဲ ယူသွားတယ်။ ယုဒလူတွေနဲ့ ဂျေရုဆလင်မြို့သူမြို့သားတွေကို ဂရိလူတွေဆီ ရောင်းစားပြီး သူတို့နယ်မြေနဲ့ ဝေးရာဆီ ဖယ်ရှားပစ်ခဲ့တယ်။ ဒါကြောင့် မင်းတို့ ရောင်းစားလိုက်တဲ့နေရာကနေ သူတို့ကို ငါပြန်လာစေမယ်။ မင်းတို့ လက်တုံ့ပြန်တဲ့အတိုင်း ငါလည်း လက်တုံ့ပြန်မယ်။ မင်းတို့ရဲ့ သားသမီးတွေကို ယုဒလူတွေလက်ထဲ ငါရောင်းပစ်မယ်။ ယုဒလူတွေက ရပ်ဝေးမှာနေတဲ့ ရှေဘလူမျိုးတွေဆီ ပြန်ရောင်းစားမယ်။ ဒါဟာ ယေဟောဝါကိုယ်တိုင် ပြောတဲ့စကားပဲ။ လူမျိုးတကာကို ကြေညာလိုက်ပါ စစ်တိုက်ဖို့ အသင့်ပြင်ကြ။ ခွန်အားကြီးသူတွေကို နှိုးဆော်ကြ။ စစ်သည်အားလုံး ချီတက်တိုက်ခိုက်ကြ။ ထယ်သွားကို ဓားဖြစ်အောင်၊ တံစဉ်ကို လှံဖြစ်အောင် ထုလုပ်ကြ။ အားနည်းသူကလည်း ငါဟာ ခွန်အားကြီးသူပဲ လို့ပြောပါစေ။ ပတ်ဝန်းကျင်က လူမျိုးအပေါင်းတို့၊ အတူစုဝေးပြီး လာကူညီကြ။ ယေဟောဝါဘုရား၊ ကိုယ်တော်ရဲ့ ခွန်အားကြီးသူတွေကို အဲဒီလွင်ပြင်ဆီ ဆင်းလာခိုင်းပါ။ လူမျိုးခြားတွေ ထပြီး ယောရှဖတ်ချိုင့်ဝှမ်းလွင်ပြင်ဆီ လာကြပါစေ။ ငါက အဲဒီလွင်ပြင်မှာ ထိုင်ပြီး ပတ်ဝန်းကျင်လူမျိုးအားလုံးကို တရားစီရင်မယ်။ သီးနှံတွေ ရင့်မှည့်ပြီဖြစ်လို့ တံစဉ်နဲ့ ရိတ်သိမ်းကြ။ စပျစ်သီးနယ်ရာကျင်း ပြည့်လျှံ နေပြီဖြစ်လို့ ဆင်းလာပြီး နင်းနယ်ကြ။ သူတို့ရဲ့မကောင်းမှုတွေ များလွန်းလို့ ကျောက်စည်တွေ လျှံကျနေပြီ။ တရားဆုံးဖြတ်မယ့် ချိုင့်ဝှမ်းလွင်ပြင်မှာ လူတွေ အုပ်လိုက်ကြီး ရှိနေတယ်။ အဲဒီလွင်ပြင်မှာ ယေဟောဝါ တရားဆုံးဖြတ်မယ့်နေ့ နီးလာပြီ။ နေနဲ့လ မှောင်မိုက်လိမ့်မယ်။ ကြယ်တွေလည်း ထွန်းလင်းတော့မှာ မဟုတ်ဘူး။ ယေဟောဝါက ဇိအုန်ကနေ ခြင်္သေ့လို ဟိန်းဟောက်မယ်။ ဂျေရုဆလင်မြို့ကနေ ကြွေးကြော်မယ်။ ကောင်းကင်နဲ့ ကမ္ဘာမြေ လှုပ်ခါသွားမယ်။ ဒါပေမဲ့ ယေဟောဝါက လူမျိုးတော်အတွက် ခိုလှုံရာ၊ အစ္စရေးအတွက် ခံတပ်ဖြစ်လိမ့်မယ်။ ငါဟာ သန့်ရှင်းတဲ့ ဇိအုန်တောင်မှာ စံမြန်းတဲ့ မင်းတို့ရဲ့ဘုရား ယေဟောဝါဖြစ်မှန်း မင်းတို့ သိရလိမ့်မယ်။ ဂျေရုဆလင်မြို့ဟာ သန့်ရှင်းမြင့်မြတ်တဲ့နေရာ ဖြစ်လိမ့်မယ်။ အဲဒီမြို့ကို သူစိမ်းတစ်ယောက်မှ ဖြတ်သန်းသွားလာတော့မှာ မဟုတ်ဘူး။ အဲဒီနေ့ကျရင် တောင်တန်းတွေပေါ်မှာ ချိုမြတဲ့စပျစ်ဝိုင်တွေ တစက်စက်ကျလိမ့်မယ်။ တောင်ကုန်းတွေပေါ်ကနေ နို့တွေ စီးဆင်းနေမယ်။ ယုဒရဲ့စမ်းချောင်းတွေမှာ ရေတွေ စီးဆင်းနေမယ်။ ယေဟောဝါရဲ့ အိမ်တော်ကနေ စမ်းချောင်းစီးထွက်လာပြီး ရှားပင်တွေပေါက်တဲ့ ချိုင့်ဝှမ်းထဲ ရေစီးဝင်လိမ့်မယ်။ ယုဒလူတွေကို အကြမ်းဖက်ပြီး ယုဒပြည်မှာ အပြစ်မဲ့သူတွေကို သတ်ဖြတ်ခဲ့တဲ့အတွက် အီဂျစ်ပြည်ဟာ လူသူကင်းမဲ့သွားမယ်။ ဧဒုံပြည်ကလည်း လူသူဆိတ်ညံတဲ့တောကန္တာရ ဖြစ်သွားမယ်။ ယုဒပြည်မှာတော့ လူတွေ အမြဲနေထိုင်လိမ့်မယ်။ ဂျေရုဆလင်မြို့မှာ လူမျိုးအဆက်ဆက် နေထိုင်ကြလိမ့်မယ်။ လူသတ်မှုကျူးလွန်ခဲ့တဲ့ သူတို့ကို အပြစ်မရှိတော့ဘူးလို့ ငါသတ်မှတ်မယ်။ ဇိအုန်မှာ ငါယေဟောဝါ စံမြန်းမယ်။,29,Joe,3,ယောလ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောလ/3/
audio/nwt_30_Am_BU_01.mp3,တေကောမြို့သား၊ သိုးမွေးမြူသူ အာမုတ် က ယုဒဘုရင် သြဇိလက်ထက်၊ ယောရှ ရဲ့သား အစ္စရေးဘုရင် ယေရောဗောင်လက်ထက်၊ မြေငလျင်မလှုပ်ခင် နှစ်နှစ်အလိုမှာ အစ္စရေးနဲ့ပတ်သက်ပြီး စိတ်အာရုံ မြင်ခဲ့ရတယ်။ ဒီစကားတွေဟာ အဲဒီစိတ်အာရုံထဲက စကားတွေပဲ။ အာမုတ်က ယေဟောဝါဘုရားက ဇိအုန်ကနေ ခြင်္သေ့လို ဟိန်းလိမ့်မယ်။ ဂျေရုဆလင်ကနေ ကြွေးကြော်လိမ့်မယ်။ သိုးထိန်းတွေရဲ့ စားကျက်မြေဟာ ညည်းတွားငိုကြွေးလိမ့်မယ်။ ကရမေလတောင်ထိပ်လည်း ခြောက်သွေ့သွားလိမ့်မယ် လို့ပြောတယ်။ ယေဟောဝါ ပြောတာက ဒမတ်စကတ်မြို့ရဲ့ ပုန်ကန်မှု သုံးခုမက လေးခုကြောင့် ငါပြစ်ဒဏ်မပေးဘဲ မနေဘူး။ သူတို့က ဂိလဒ်ပြည်ကို သံကောက်နယ်ပြားတွေနဲ့ နင်းနယ်ခဲ့ကြတယ်။ ဒါကြောင့် ဟာဇေလရဲ့ နန်းတော်ကို ငါမီးရှို့မယ်။ ဗင်ဟာဒဒ်ရဲ့ ခံတပ်မျှော်စင်တွေကို မီးဝါးမျိုလိမ့်မယ်။ ဒမတ်စကတ်မြို့ရဲ့ ကန့်လန့်ကျင်တွေကို ငါချိုးမယ်။ အာဝင်ချိုင့်သားတွေနဲ့ ဗေသေဒင်မြို့ရဲ့ အုပ်စိုးရှင်ကို ဖျက်ဆီးမယ်။ ဆီးရီးယားလူတွေဟာ ကိရအရပ်ကို ပြည်နှင်ဒဏ်ခံရလိမ့်မယ်။ ဒါဟာ ယေဟောဝါပြောတဲ့ စကားပဲ။ ယေဟောဝါ ပြောတာက ဂါဇာမြို့ရဲ့ ပုန်ကန်မှု သုံးခုမက လေးခုကြောင့် ငါပြစ်ဒဏ်မပေးဘဲ မနေဘူး။ သူတို့က ပြည်နှင်ခံတွေကို ဖမ်းခေါ်သွားပြီး ဧဒုံလက်ထဲ အပ်ခဲ့တယ်။ ဒါကြောင့် ဂါဇာမြို့ရိုးကို ငါမီးရှို့မယ်။ သူ့ရဲ့ခံတပ်မျှော်စင်တွေကို မီးဝါးမျိုလိမ့်မယ်။ အာဇုတ်မြို့သားတွေနဲ့ အာရှကေလုန်မြို့ရဲ့ အုပ်စိုးရှင်ကို ငါဖျက်ဆီးမယ်။ ဧကြုန်မြို့ကို အပြစ်ပေးမယ်။ ကျန်တဲ့ ဖိလိတိလူတွေလည်း ပျက်စီးသွားရလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ယေဟောဝါ ပြောတာက တိုင်ရာမြို့ရဲ့ ပုန်ကန်မှု သုံးခုမက လေးခုကြောင့် ငါပြစ်ဒဏ်မပေးဘဲ မနေဘူး။ သူတို့က ပြည်နှင်ခံတွေကို ဧဒုံလက်ထဲ အပ်တယ်။ ညီအစ်ကိုတွေနဲ့ ကတိသစ္စာပြုထားတာကို သတိမရဘူး။ ဒါကြောင့် တိုင်ရာမြို့ရိုးကို ငါမီးရှို့မယ်။ သူ့ရဲ့ခံတပ်မျှော်စင်တွေကို မီးဝါးမျိုလိမ့်မယ်။ ယေဟောဝါ ပြောတာက ဧဒုံရဲ့ပုန်ကန်မှု သုံးခုမက လေးခုကြောင့် ငါပြစ်ဒဏ်မပေးဘဲ မနေဘူး။ သူက ညီအရင်းကို ဓားနဲ့လိုက်တယ်။ သနားစာနာစိတ် မရှိဘူး။ သူတို့ကို ဒေါသတကြီးနဲ့ တရစပ် ဆွဲဖြဲခဲ့တယ်။ သူတို့ကို ဒေါသမပြေနိုင် ဖြစ်နေတယ်။ ဒါကြောင့် တေမန်မြို့ကို ငါမီးရှို့မယ်။ ဗောဇရမြို့ရဲ့ ခံတပ်မျှော်စင်တွေကို မီးဝါးမျိုလိမ့်မယ်။ ယေဟောဝါ ပြောတာက အမ္မုန်လူတွေရဲ့ ပုန်ကန်မှု သုံးခုမက လေးခုကြောင့် ငါပြစ်ဒဏ်မပေးဘဲ မနေဘူး။ သူတို့က နယ်မြေချဲ့ထွင်ဖို့ ဂိလဒ်ပြည်မှာရှိတဲ့ ကိုယ်ဝန်ဆောင်တွေရဲ့ဝမ်းကို ခွဲခဲ့ကြတယ်။ ဒါကြောင့် ရဗာမြို့ရိုးကို ငါမီးရှို့မယ်။ စစ်တိုက်တဲ့နေ့မှာ စစ်ငြာသံနဲ့အတူ၊ လေပြင်းတိုက်တဲ့နေ့မှာ မိုးသက်မုန်တိုင်းနဲ့အတူ သူ့ရဲ့ခံတပ်မျှော်စင်တွေကို မီးဝါးမျိုလိမ့်မယ်။ သူတို့ရဲ့ဘုရင်ဟာ မင်းညီမင်းသားတွေနဲ့အတူ ပြည်နှင်ဒဏ်ခံရလိမ့်မယ်။ ဒါဟာ ယေဟောဝါပြောတဲ့ စကားပဲ။,30,Am,1,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/1/
audio/nwt_30_Am_BU_02.mp3,ယေဟောဝါ ပြောတာက မောဘရဲ့ ပုန်ကန်မှု သုံးခုမက လေးခုကြောင့် ငါပြစ်ဒဏ်မပေးဘဲ မနေဘူး။ သူက ဧဒုံဘုရင်ရဲ့ အရိုးတွေကို ထုံးဖြစ်တဲ့အထိ မီးရှို့ခဲ့တယ်။ ဒါကြောင့် မောဘကို ငါမီးရှို့မယ်။ ကေရုတ်မြို့ရဲ့ ခံတပ်မျှော်စင်တွေကို မီးဝါးမျိုလိမ့်မယ်။ မောဘက ရုတ်ရုတ်သဲသဲအသံ၊ စစ်ငြာသံ၊ တံပိုးမှုတ်သံတွေ အလယ်မှာ သေဆုံးရလိမ့်မယ်။ မောဘပြည်ရဲ့ အုပ်စိုးရှင်ကို ငါဖယ်ရှားမယ်။ မင်းညီမင်းသားတွေကို အဲဒီအုပ်စိုးရှင်နဲ့အတူ ကွပ်မျက်မယ်။ ဒါဟာ ယေဟောဝါပြောတဲ့ စကားပဲ။ ယေဟောဝါ ပြောတာက ယုဒရဲ့ ပုန်ကန်မှု သုံးခုမက လေးခုကြောင့် ငါပြစ်ဒဏ်မပေးဘဲ မနေဘူး။ သူတို့က ယေဟောဝါရဲ့ ပညတ်ချက်တွေကို ပစ်ပယ်တယ်။ ငါ့စည်းမျဉ်းတွေကို မစောင့်ထိန်းဘူး။ ဘိုးဘေးတွေလိုပဲ လိမ်လည်ပြီး လမ်းလွဲသွားကြတယ်။ ဒါကြောင့် ယုဒကို ငါမီးရှို့မယ်။ ဂျေရုဆလင်မြို့ရဲ့ ခံတပ်မျှော်စင်တွေကို မီးဝါးမျိုလိမ့်မယ်။ ယေဟောဝါ ပြောတာက အစ္စရေးရဲ့ ပုန်ကန်မှု သုံးခုမက လေးခုကြောင့် ငါပြစ်ဒဏ်မပေးဘဲ မနေဘူး။ သူတို့က ဖြောင့်မတ်သူကို ငွေနဲ့ရောင်းစားခဲ့တယ်။ ဆင်းရဲသားကို ဖိနပ်တစ်ရန်စာနဲ့ ရောင်းစားခဲ့တယ်။ နိမ့်ကျသူတွေကို မြေမှုန့်ထဲ နင်းခြေကြတယ်။ နူးညံ့သိမ်မွေ့သူတွေရဲ့ လမ်းကို ပိတ်ဆို့ကြတယ်။ သားအဖနှစ်ယောက်က မိန်းမ တစ်ယောက်တည်းနဲ့ ပေါင်းဖော်ပြီး သန့်ရှင်းမြင့်မြတ်တဲ့ ငါ့နာမည်ကို ကဲ့ရဲ့ရှုတ်ချစရာ ဖြစ်စေခဲ့တယ်။ အပေါင်ပစ္စည်းအဖြစ် သိမ်းယူထားတဲ့ အဝတ်တွေကို ယဇ်ပလ္လင်ဘေးမှာ ခင်းအိပ်ကြတယ်။ ဒဏ်ကြေးငွေနဲ့ စပျစ်ဝိုင်ဝယ်ပြီး သူတို့ရဲ့ ဘုရားကျောင်းမှာ သောက်ကြတယ်။ ဒါပေမဲ့ သစ်ကတိုးပင်လို မြင့်မားပြီး ဝက်သစ်ချပင်လို သန်မာတဲ့ အာမောရိလူမျိုးကို သူတို့ရှေ့မှာ ငါအစတုံး ဖျက်ဆီးခဲ့တယ်။ အပင်ပေါ်က အသီးတွေရော မြေအောက်က အမြစ်တွေပါမကျန် ငါဖျက်ဆီးခဲ့တယ်။ အာမောရိပြည်ကို အပိုင်ပေးဖို့ မင်းတို့ကို အီဂျစ်ပြည်ကနေ ငါခေါ်ထုတ်လာပြီး နှစ်ပေါင်း ၄၀ လုံးလုံး တောကန္တာရထဲမှာ ဦးဆောင်ခဲ့တယ်။ မင်းတို့ရဲ့သားတချို့ကို ပရောဖက်တွေအဖြစ်၊ လူငယ်တချို့ကို နာဇရိလူတွေ အဖြစ် ငါခန့်အပ်ခဲ့တယ်။ အစ္စရေးတို့၊ ငါ အဲဒီလိုလုပ်ခဲ့တာ အမှန်ပဲ မဟုတ်လား။ ဒါဟာ ယေဟောဝါပြောတဲ့ စကားပဲ။ ဒါပေမဲ့ မင်းတို့က နာဇရိလူတွေကို စပျစ်ဝိုင်တိုက်တယ်။ ပရောဖက်တွေကို ပရောဖက် မပြုနဲ့ လို့ အမိန့်ပေးတယ်။ ဒါကြောင့် ကောက်နှံအပြည့်တင်ထားတဲ့ လှည်းက မြေကို နင်းခြေသလို ငါကလည်း မင်းတို့ကို နေရာမှာတင် နင်းခြေမယ်။ အပြေးမြန်သူက ပြေးစရာမြေ ရှိမှာမဟုတ်ဘူး။ သန်မာသူက ခွန်အားရှိတော့မှာ မဟုတ်ဘူး။ စစ်သည်တစ်ယောက်မှ အသက်ဘေးကနေ လွတ်မှာမဟုတ်ဘူး။ လေးသမားက မြေပေါ် ရပ်နိုင်မှာ မဟုတ်ဘူး။ အပြေးမြန်သူက လွတ်မြောက်မှာ မဟုတ်ဘူး။ မြင်းစီးသူရဲကလည်း အသက်ဘေးကနေ လွတ်မှာမဟုတ်ဘူး။ အရဲရင့်ဆုံး စစ်သည်တွေတောင် အဲဒီနေ့မှာ အဝတ်မပါဘဲ ထွက်ပြေးရလိမ့်မယ်။ ဒါဟာ ယေဟောဝါပြောတဲ့ စကားပဲ။,30,Am,2,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/2/
audio/nwt_30_Am_BU_03.mp3,အစ္စရေးတို့၊ အီဂျစ်ပြည်ကနေ ဘုရားခေါ်ထုတ်ခဲ့တဲ့ ခင်ဗျားတို့တစ်မျိုးလုံးနဲ့ ပတ်သက်ပြီး ယေဟောဝါဘုရားပြောတဲ့ စကားကို နားထောင်ပါ ကမ္ဘာပေါ်က လူမျိုးအားလုံးထဲမှာ မင်းတို့ကိုပဲ ငါကောင်းကောင်းသိတယ်။ ဒါကြောင့် မင်းတို့ရဲ့ အမှားတွေအတွက် ငါဖြေရှင်းချက်တောင်းမယ်။ လူနှစ်ယောက်က မချိန်းထားဘဲနဲ့ အတူသွားလာလို့ ရပါ့မလား။ ခြင်္သေ့က သားကောင်မရှိဘဲနဲ့ တောထဲမှာ ဟိန်းဟောက်ပါ့မလား။ ခြင်္သေ့ပျိုက ဘာကိုမှ မဖမ်းမိဘဲနဲ့ ဂူထဲကနေ မာန်ဖီပါ့မလား။ မြေပေါ်မှာ ကျော့ကွင်းမရှိဘဲနဲ့ ငှက်က ကျော့မိပါ့မလား။ ထောင်ချောက်က ဘာကိုမှ မဖမ်းမိဘဲနဲ့ မြေပေါ်ကနေ မြှောက်တက်သွားပါ့မလား။ မြို့ထဲမှာ တံပိုးမှုတ်ရင် လူတွေ မထိတ်လန့်ဘဲ နေပါ့မလား။ မြို့ထဲမှာ ဘေးဆိုးကျရောက်ခဲ့ရင် ကျရောက်စေတဲ့သူဟာ ယေဟောဝါပဲ မဟုတ်လား။ အချုပ်အခြာအာဏာပိုင်ရှင် ယေဟောဝါက ငါ့ကျွန်ပရောဖက်တွေကို အတွင်းရေးကိစ္စ မဖော်ပြဘဲ ဘာတစ်ခုမှ မလုပ်ဘူး။ ခြင်္သေ့ ဟိန်းဟောက်တဲ့အခါ မကြောက်တဲ့သူ ရှိသလား။ အချုပ်အခြာအာဏာပိုင်ရှင် ယေဟောဝါ ပြောတဲ့အခါ ပရောဖက် မပြုတဲ့သူ ရှိသလား။ အာဇုတ်မြို့ရဲ့ ခံတပ်မျှော်စင်တွေပေါ်မှာ၊ အီဂျစ်ပြည်ရဲ့ ခံတပ်မျှော်စင်တွေပေါ်မှာ ကြွေးကြော်ရမှာက ရှမာရိတောင်တန်းတွေကို တိုက်ဖို့ အတူစုဝေးကြ။ အဲဒီမြို့ထဲမှာ ဝရုန်းသုန်းကား ဖြစ်နေတာ၊ လိမ်လည်လှည့်စားနေတာတွေကို ကြည့်ကြ။ သူတို့က အကြမ်းဖက် လုယက်ပြီးရတဲ့ ပစ္စည်းတွေကို ခံတပ်မျှော်စင်တွေမှာ စုဆောင်းကြတယ်။ မှန်ရာကို မလုပ်တတ်ကြဘူး။ ဒါဟာ ယေဟောဝါပြောတဲ့ စကားပဲ။ ဒါကြောင့် အချုပ်အခြာအာဏာပိုင်ရှင် ယေဟောဝါ ပြောတာက ရန်သူက တိုင်းပြည်ကို ဝိုင်းရံလိမ့်မယ်။ မင်းရဲ့ခွန်အားကို ဆုတ်ယုတ်စေမယ်။ ခံတပ်မျှော်စင်တွေကို လုယက်လိမ့်မယ်။ ယေဟောဝါ ပြောတာက ရှမာရိမြို့မှာရှိတဲ့ အစ္စရေးတွေဟာ ခမ်းနားတဲ့ ခုတင်တွေ၊ ညက်ညောတဲ့ ခုံတန်းရှည်တွေပေါ်မှာ အခုထိုင်နေရပေမဲ့ ရန်သူလက်ကနေ လူနည်းစုပဲ လွတ်မြောက်လိမ့်မယ်။ သိုးထိန်းက ခြင်္သေ့ပါးစပ်ထဲကနေ သိုးရဲ့ခြေထောက်နှစ်ချောင်း ဒါမှမဟုတ် နားရွက်တစ်ပိုင်းကိုပဲ ဆွဲထုတ်နိုင်သလိုမျိုးပေါ့။ အချုပ်အခြာအာဏာပိုင်ရှင် ဘုရားသခင်၊ ဗိုလ်ခြေတို့ရဲ့အရှင် ယေဟောဝါ ပြောတာက နားထောင်ပါ။ ယာကုပ်အမျိုးကို သတိပေးလိုက်ပါ။ ငါက အစ္စရေးကို ပုန်ကန်မှုအတွက် ဖြေရှင်းချက်တောင်းတဲ့နေ့မှာ ဗေသလမြို့မှာရှိတဲ့ ယဇ်ပလ္လင်တွေကိုလည်း ဖျက်ဆီးမယ်။ ပလ္လင်ဦးချိုတွေကို ချိုးဖျက်ပြီး မြေပေါ်လှဲချမယ်။ ဆောင်းရာသီစံအိမ်နဲ့ နွေရာသီစံအိမ်ကို ငါဖြိုချမယ်။ ဆင်စွယ်နဲ့ဆောက်ထားတဲ့ အိမ်တွေ ပျက်စီးရလိမ့်မယ်။ ခမ်းနားတဲ့ စံအိမ်တွေပါ ပြိုလဲပျက်စီးရလိမ့်မယ်။ ဒါဟာ ယေဟောဝါပြောတဲ့ စကားပဲ။,30,Am,3,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/3/
audio/nwt_30_Am_BU_04.mp3,ရှမာရိတောင်တန်းပေါ်က ဗာရှန်နွားမတို့၊ နိမ့်ကျသူတွေကို ဖြတ်စားလျှပ်စားလုပ်ပြီး ဆင်းရဲသားတွေကို နင်းခြေတဲ့မိန်းမတို့၊ သောက်စရာလေး ယူခဲ့စမ်းပါ လို့ ခင်ပွန်းကိုခိုင်းတတ်တဲ့ မိန်းမတို့၊ ဒီစကားကို နားထောင်ကြ။ အချုပ်အခြာအာဏာပိုင်ရှင် ယေဟောဝါက မိမိရဲ့သန့်ရှင်းမြင့်မြတ်မှုကို တိုင်တည်ပြီး ကျိန်ဆိုတယ် မင်းတို့ကို အသားချိတ်တဲ့ ချိတ်တွေနဲ့ ချိတ်ဆွဲမယ့်နေ့၊ မင်းတို့ထဲက ကြွင်းကျန်သူတွေကို ငါးမျှားချိတ်တွေနဲ့ ချိတ်ဆွဲမယ့်နေ့တွေ လာနေပြီ။ မင်းတို့အားလုံးက ရှေ့တည့်တည့်မှာရှိတဲ့ မြို့ရိုးအပေါက်တွေထဲကနေ ထွက်သွားရလိမ့်မယ်။ ဟာမုန်အရပ်အထိ မောင်းထုတ်ခံရလိမ့်မယ်။ ဒါဟာ ယေဟောဝါပြောတဲ့ စကားပဲ။ ဗေသလမြို့ကို လာပြီး အပြစ်ကျူးလွန်ကြ။ ဂိလဂါလမြို့ကိုလာပြီး အပြစ်တွေ အထပ်ထပ်ကျူးလွန်ကြ။ မနက်ခင်းမှာ ယဇ်ကောင်တွေ ယူလာကြ။ သုံးရက်မြောက်နေ့မှာ ဆယ်ဖို့တစ်ဖို့ ယူလာကြ။ တဆေးပါတဲ့မုန့်ကို ကျေးဇူးတင်ချီးမွမ်းရာ ပူဇော်သက္ကာအဖြစ် မီးရှို့ကြ။ စေတနာအလျောက်ပေးတဲ့ အလှူတွေကို လူတကာသိအောင် ကြေညာကြ။ အစ္စရေးတို့၊ မင်းတို့က အဲဒီလိုလုပ်ရတာကို ကြိုက်နေတာ။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ဒါကြောင့် ငါကလည်း မြို့တိုင်းမှာ အစာရေစာ ငတ်ပြတ်စေခဲ့တယ်။ အိမ်တိုင်းမှာ အစာရေစာ ပြတ်လပ်စေခဲ့တယ်။ ဒါတောင် ငါ့ဆီ ပြန်မလာကြဘူး။ ဒါဟာ ယေဟောဝါပြောတဲ့ စကားပဲ။ ငါက ရိတ်သိမ်းချိန်မတိုင်ခင် သုံးလမှာ မင်းတို့အပေါ် မိုးမရွာအောင် တားဆီးခဲ့တယ်။ မြို့တစ်မြို့မှာ မိုးရွာစေတယ်။ နောက်တစ်မြို့မှာတော့ မိုးခေါင်စေတယ်။ မြေတစ်ကွက်မှာ မိုးရွာစေပေမဲ့ နောက်တစ်ကွက်မှာတော့ မိုးမရွာဘဲ ခြောက်သွေ့စေခဲ့တယ်။ နှစ်မြို့သုံးမြို့မှာရှိတဲ့ လူတွေ ရေသောက်ဖို့ မြို့တစ်မြို့ဆီ ဒယိမ်းဒယိုင် သွားကြပေမဲ့ ရေကို အဝမသောက်ရဘူး။ ဒါတောင် ငါ့ဆီ ပြန်မလာကြဘူး။ ဒါဟာ ယေဟောဝါပြောတဲ့ စကားပဲ။ ငါက မင်းတို့ကို ချစ်ချစ်တောက်ပူတဲ့လေ၊ မှိုရောဂါနဲ့ ဒဏ်ခတ်ခဲ့တယ်။ သစ်သီးခြံတွေ၊ စပျစ်ခြံတွေ မင်းတို့ အများကြီးစိုက်ပေမဲ့ သဖန်းပင်တွေ၊ သံလွင်ပင်တွေကို ကျိုင်းကောင်တွေ စားပစ်တယ်။ ဒါတောင် ငါ့ဆီပြန်မလာကြဘူး။ ဒါဟာ ယေဟောဝါပြောတဲ့ စကားပဲ။ အီဂျစ်ပြည်မှာ ကျရောက်ခဲ့တဲ့ ကပ်ရောဂါဘေးမျိုးကို မင်းတို့အပေါ် ငါကျရောက်စေခဲ့တယ်။ လူငယ်တွေကို ဓားနဲ့ကွပ်မျက်ပြီး မြင်းတွေကိုလည်း သိမ်းသွားတယ်။ မင်းတို့တပ်စခန်းထဲမှာ အပုပ်နံ့တွေ တထောင်းထောင်း ထစေခဲ့တယ်။ ဒါတောင် ငါ့ဆီ ပြန်မလာကြဘူး။ ဒါဟာ ယေဟောဝါပြောတဲ့ စကားပဲ။ ငါက သောဒုံနဲ့ ဂေါမောရမြို့ကို ဖျက်ဆီးခဲ့သလို မင်းတို့ကို ဖျက်ဆီးခဲ့တယ်။ မင်းတို့ဟာ မီးထဲကနေ ဆွဲထုတ်ခံရတဲ့ ထင်းတုံးလို ဖြစ်ခဲ့တယ်။ ဒါတောင် ငါ့ဆီ ပြန်မလာကြဘူး။ ဒါဟာ ယေဟောဝါပြောတဲ့ စကားပဲ။ ဒါကြောင့် အစ္စရေး၊ မင်းကို ငါ အဲဒီလို ဒဏ်ခတ်ဦးမယ်။ အစ္စရေး၊ မင်းကို ငါဒဏ်ခတ်မှာဖြစ်လို့ မင်းရဲ့ ဘုရားသခင်ဖြစ်တဲ့ ငါ့ကို ရင်ဆိုင်ဖို့ အသင့်ပြင်ထားပါ။ ငါဟာ တောင်တန်းတွေကို ပုံသွင်းတဲ့အရှင်၊ လေကို ဖန်ဆင်းတဲ့အရှင်၊ မိမိရဲ့ အကြံအစည်တွေကို လူတွေကို ပြောပြတဲ့အရှင်၊ အရုဏ်ဦးကို မှောင်မိုက်စေတဲ့အရှင်၊ ကမ္ဘာမြေရဲ့ မြင့်တဲ့နေရာတွေကို နင်းတဲ့အရှင်ဖြစ်တယ်။ ငါ့နာမည်ဟာ ဗိုလ်ခြေတို့ရဲ့ဘုရား ယေဟောဝါပဲ။,30,Am,4,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/4/
audio/nwt_30_Am_BU_05.mp3,အစ္စရေးအမျိုး၊ ခင်ဗျားတို့နဲ့ပတ်သက်ပြီး ကျွန်တော်ငိုချင်းချတာကို နားထောင်ပါ အစ္စရေးအပျိုစင် လဲကျသွားပြီ။ ပြန်မထနိုင်တော့ဘူး။ နေရင်းပြည်မှာပဲ စွန့်ပစ်ခံရပြီ။ ထူမယ့်သူ တစ်ယောက်မှ မရှိဘူး။ အချုပ်အခြာအာဏာပိုင်ရှင် ယေဟောဝါ ပြောတာက အစ္စရေးအမျိုး ကြုံရမယ့်အရာကတော့ မြို့တစ်မြို့မှာ လူတစ်ထောင် စစ်တိုက်ထွက်ရင် တစ်ရာပဲ ကျန်လိမ့်မယ်။ လူတစ်ရာ စစ်တိုက်ထွက်ရင် ဆယ်ယောက်ပဲ ကျန်လိမ့်မယ်။ အစ္စရေးအမျိုးကို ယေဟောဝါ ပြောတာက ငါ့ကို ရှာပြီး အသက်ဆက်ရှင်ကြပါ။ ဗေသလမြို့ကို မရှာနဲ့။ ဂိလဂါလမြို့ကို မသွားနဲ့။ ဗေရရှေဘမြို့ကို မဖြတ်သွားနဲ့။ ဂိလဂါလမြို့ဟာ ကျိန်းသေ ပြည်နှင်ခံရလိမ့်မယ်။ ဗေသလမြို့ဟာ အချည်းနှီး ဖြစ်သွားမယ်။ ယေဟောဝါကို ရှာပြီး အသက်ဆက်ရှင်ပါ။ ဒီလိုမှမဟုတ်ရင် ငါက ယောသပ်အမျိုးအပေါ် ဒေါသမီးတောက်လောင်ပြီး ဗေသလမြို့ကို ဝါးမျိုပစ်မယ်။ ငြိမ်းသတ်မယ့်သူ တစ်ယောက်မှရှိမှာ မဟုတ်ဘူး။ မင်းတို့က တရားမျှတမှုကို ဒေါန ဖြစ်စေတယ်။ ဖြောင့်မတ်ခြင်းကို မြေပေါ် ပစ်ချတယ်။ ခိမကြယ်စု၊ ခသိလကြယ်စု ကို ဖန်ဆင်းတဲ့အရှင်၊ မှောင်မိုက်ကို နံနက်ခင်းဖြစ်စေတဲ့အရှင်၊ နေ့ကို ညလို မှောင်မိုက်စေတဲ့အရှင်၊ ပင်လယ်ရေတွေကို ဆင့်ခေါ်ပြီး မြေပြင်ပေါ် သွန်းလောင်းပေးတဲ့အရှင်ရဲ့ နာမည်ဟာ ယေဟောဝါပဲ။ ဘုရားက ခွန်အားကြီးတဲ့သူကို ရုတ်တရက် ဖျက်ဆီးခြင်းဘေး ကြုံစေမယ်။ ခံတပ်မြို့တွေအပေါ် ဖျက်ဆီးခြင်းဘေး ကျရောက်စေမယ်။ သူတို့က မြို့တံခါးမှာထိုင်ပြီး ဆုံးမပဲ့ပြင်သူကို မုန်းတယ်။ မှန်သောစကား ပြောဆိုသူကို ရွံတယ်။ မင်းတို့က ဆင်းရဲသားဆီကနေ လယ်ငှားခ တောင်းတယ်။ ဆက်ကြေးအဖြစ် ကောက်နှံတွေကို သိမ်းတယ်။ ဒါကြောင့် ဆစ်ထားတဲ့ကျောက်နဲ့ မင်းတို့ဆောက်တဲ့အိမ်မှာ နေထိုင်ရတော့မှာ မဟုတ်ဘူး။ စိုက်ထားတဲ့ အကောင်းဆုံးစပျစ်ခြံကရတဲ့ စပျစ်ဝိုင်ကို သောက်ရတော့မှာ မဟုတ်ဘူး။ မင်းတို့ရဲ့ ပုန်ကန်မှုတွေ ဘယ်လောက်များမှန်း၊ အပြစ်တွေ ဘယ်လောက်ကြီးလေးမှန်း ငါသိတယ်။ မင်းတို့က ဖြောင့်မတ်သူကို နှောင့်ယှက်တယ်။ လာဘ်စားတယ်။ မြို့တံခါးမှာ ဆင်းရဲသားတွေရဲ့ ရပိုင်ခွင့်ကို မပေးဘူး။ အဲဒီအချိန်ဟာ ဘေးဆိုးကြုံရမယ့်အချိန် ဖြစ်လို့ ထိုးထွင်းဉာဏ်ရှိသူဟာ နှုတ်ဆိတ်သွားလိမ့်မယ်။ မကောင်းမှုကို မရှာဘဲ ကောင်းမှုကို ရှာပါ။ ဒါဆိုရင် မင်းတို့ အသက်ဆက်ရှင်လိမ့်မယ်။ ဗိုလ်ခြေတို့ရဲ့ဘုရား ယေဟောဝါကလည်း မင်းတို့ပြောတဲ့အတိုင်း မင်းတို့နဲ့အတူ ရှိကောင်းရှိနေလိမ့်မယ်။ မကောင်းမှုကို မုန်းပါ။ ကောင်းမှုကို ချစ်ပါ။ မြို့တံခါးမှာ တရားမျှတမှုကို လွှမ်းမိုးစေပါ။ ဒါဆိုရင် ဗိုလ်ခြေတို့ရဲ့ဘုရား ယေဟောဝါက ယောသပ်အမျိုးထဲက ကျန်ကြွင်းသူတွေကို မျက်နှာသာပေးကောင်းပေးလိမ့်မယ်။ ဒါကြောင့် ဗိုလ်ခြေတို့ရဲ့ဘုရား ယေဟောဝါ၊ အရှင်ယေဟောဝါ ပြောတာက လူထုရင်ပြင်တွေမှာ ငိုကြွေးမြည်တမ်းကြလိမ့်မယ်။ လမ်းတိုင်းမှာ လူတွေက အမယ်လေး၊ အမယ်လေး လို့ ပြောကြလိမ့်မယ်။ လယ်သမားတွေကို ညည်းတွားငိုကြွေးဖို့၊ ငိုချင်းသည်တွေကို ငိုကြွေးမြည်တမ်းဖို့ ခေါ်ကြလိမ့်မယ်။ ငါက ဒဏ်ပေးဖို့ မင်းတို့အလယ်မှာ ဖြတ်သွားမှာဖြစ်လို့ စပျစ်ခြံတိုင်းမှာ ငိုကြွေးမြည်တမ်းကြလိမ့်မယ်။ ဒါဟာ ယေဟောဝါပြောတဲ့ စကားပဲ။ ယေဟောဝါရဲ့နေ့ကို တောင့်တသူတွေ အဖြစ်ဆိုးကြုံရလိမ့်မယ်။ ယေဟောဝါရဲ့နေ့မှာ ဘာတွေဖြစ်လာမယ်လို့ မင်းတို့ ထင်သလဲ။ အဲဒီနေ့ဟာ မှောင်မိုက်ပြီး အလင်းရောင် ကင်းမဲ့နေလိမ့်မယ်။ လူတစ်ယောက်က ခြင်္သေ့ကိုကြောက်လို့ ထွက်ပြေးခါမှ ဝက်ဝံနဲ့ ပက်ပင်းတိုးသလို၊ အိမ်ထဲဝင်ပြီး နံရံကို လက်နဲ့မှီလိုက်ခါမှ မြွေကိုက်ခံရသလို ဖြစ်လိမ့်မယ်။ ယေဟောဝါရဲ့နေ့ဟာ မှောင်မိုက်ပြီး အလင်းရောင်မရှိတဲ့နေ့၊ အုံ့ဆိုင်းပြီး အလင်းမတောက်ပတဲ့နေ့ ဖြစ်လိမ့်မယ်။ မင်းတို့ရဲ့ ပွဲတော်တွေကို ငါမုန်းတယ်။ ရွံတယ်။ မင်းတို့ရဲ့ အထူးအစည်းအဝေးပွဲတွေမှာ ရတဲ့အနံ့ကို ငါမကြိုက်ဘူး။ အကုန်အစင် မီးရှို့ရာအလှူတွေ၊ လက်ဆောင်အလှူတွေကို မင်းတို့ ဆက်သရင်တောင် ငါမနှစ်သက်ဘူး။ မင်းတို့ရဲ့ ဆူဖြိုးတဲ့ မိတ်သဟာယ ပူဇော်သက္ကာတွေကိုလည်း ငါအရေးမစိုက်ဘူး။ ဆူညံတဲ့သီချင်းတွေကို မဆိုပြနဲ့တော့။ ကြိုးတပ်တူရိယာတွေရဲ့ တေးသံကိုလည်း မကြားပါရစေနဲ့တော့။ တရားမျှတခြင်းကို ရေလို၊ ဖြောင့်မတ်ခြင်းကို တသွင်သွင် စီးတဲ့ချောင်းလို စီးဆင်းစေပါ။ အစ္စရေးအမျိုး၊ မင်းတို့က တောကန္တာရမှာ နှစ်ပေါင်း ၄၀ လှည့်လည်ခဲ့တုန်းက ပူဇော်သက္ကာတွေ၊ လက်ဆောင်အလှူတွေကို ငါ့ဆီ ယူလာခဲ့ဖူးလို့လား။ အခုတော့ မင်းတို့ဟာ ကိုယ်တိုင်ထုလုပ်ထားတဲ့ ကြယ်နတ်ဘုရားတွေ၊ မင်းတို့ရဲ့ဘုရင် စက္ကုတ်နဲ့ ခိဝန်ရုပ်တုတွေကို သယ်သွားရလိမ့်မယ်။ မင်းတို့ကို ဒမတ်စကတ်မြို့နဲ့ ဝေးရာဆီ ငါပြည်နှင်ဒဏ်ပေးမယ်။ ဒါဟာ ဗိုလ်ခြေတို့ရဲ့ဘုရား ယေဟောဝါဆိုတဲ့ နာမည်ကိုပိုင်ဆိုင်တဲ့အရှင် ပြောတဲ့စကားပဲ။,30,Am,5,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/5/
audio/nwt_30_Am_BU_06.mp3,ဇိအုန်မှာရှိတဲ့ ကိုယ့်ကိုယ်ကိုယ် စိတ်ချလွန်းသူတွေ၊ ရှမာရိတောင်တန်းမှာနေပြီး ဘေးကင်းလုံခြုံတယ်လို့ ထင်နေသူတွေ အဖြစ်ဆိုးကြုံရလိမ့်မယ်။ သူတို့ဟာ လူမျိုးတွေထဲမှာ အထင်ကရပုဂ္ဂိုလ်တွေပဲ။ သူတို့ဆီ အစ္စရေးတွေလာကြတယ်။ ကာလနေမြို့ဆီ ကူးသွားပြီး ကြည့်လိုက်ပါ။ အဲဒီကနေ ဟာမတ်မြို့ကြီးဆီ သွားပါ။ ဖိလိတိပြည်၊ ဂါသမြို့ကို ဆင်းသွားပါ။ အဲဒီပြည်တွေဟာ ဒီပြည်တွေထက် သာလို့လား။ သူတို့နယ်မြေဟာ မင်းတို့နယ်မြေထက် ကျယ်လို့လား။ မင်းတို့က ဘေးဆိုးကြုံရမယ့်နေ့ကို စိတ်ထဲကနေ ထုတ်ထားတာလား။ အကြမ်းဖက်မှု ကြီးစိုးအောင် လုပ်နေတာလား။ ဆင်စွယ်ခုတင်ပေါ်မှာ မင်းတို့ လဲလျောင်းနေတယ်။ ခုံတန်းရှည်တွေပေါ် ခြေပစ်လက်ပစ် လှဲနေတယ်။ သိုးအုပ်ထဲက သိုးထီးတွေ၊ ဆူဖြိုးတဲ့ နွားသငယ်တွေကို စားနေကြတယ်။ စောင်းတီးပြီး သီချင်းတွေ စပ်ဆိုကြတယ်။ ဒါဝိဒ်လို တူရိယာတွေ တီထွင်ကြတယ်။ စပျစ်ဝိုင်ကို ဖလားလိုက် မော့သောက်ကြတယ်။ အကောင်းဆုံးဆီကို လိမ်းကျံကြတယ်။ ဒါပေမဲ့ ယောသပ်ကြုံရတဲ့ ဘေးဆိုးနဲ့ပတ်သက်ပြီး စိတ်မပူကြဘူး။ ဒါကြောင့် မင်းတို့ဟာ ဦးဆုံး ပြည်နှင်ဒဏ်ခံရသူတွေ ဖြစ်လိမ့်မယ်။ ခြေပစ်လက်ပစ် လဲလျောင်းသူတွေရဲ့ သောက်စားပျော်ပါးတဲ့ပွဲတွေ အဆုံးတိုင်သွားလိမ့်မယ်။ ဗိုလ်ခြေတို့ရဲ့ဘုရား ယေဟောဝါ ပြောတယ် အချုပ်အခြာအာဏာပိုင်ရှင် ယေဟောဝါက ကိုယ့်ကိုယ်ကိုယ် တိုင်တည်ပြီး ကျိန်ဆိုတယ် ယာကုပ်ရဲ့ မာန်မာနကို ငါရွံတယ်။ သူ့ရဲ့ခံတပ်မျှော်စင်တွေကို ငါမုန်းတယ်။ မြို့နဲ့ မြို့ထဲမှာရှိသမျှကို ရန်သူလက်ထဲ ငါအပ်မယ်။ အိမ်တစ်အိမ်မှာ လူဆယ်ယောက်ကျန်ရင် ဆယ်ယောက်စလုံး သေရလိမ့်မယ်။ ဆွေမျိုးတစ်ယောက်က အလောင်းတွေ တစ်လောင်းပြီးတစ်လောင်း လာသယ်ထုတ်ပြီး မီးရှို့လိမ့်မယ်။ သူတို့ရဲ့ အရိုးတွေကို အိမ်ထဲကနေ ထုတ်လိမ့်မယ်။ အဲဒီနောက် အတွင်းခန်းထဲမှာရှိတဲ့သူကို ဘယ်သူကျန်သေးလဲ လို့ မေးတဲ့အခါ ဘယ်သူမှ မကျန်တော့ဘူး လို့ ဖြေလိမ့်မယ်။ အဲဒီအခါ သူက တိတ်တိတ်နေ။ ဒီအချိန်ဟာ ယေဟောဝါဘုရားရဲ့ နာမည်ကို ခေါ်ရမယ့်အချိန် မဟုတ်ဘူး လို့ပြောလိမ့်မယ်။ ယေဟောဝါ အမိန့်ပေးလိုက်တဲ့အခါ အိမ်ကြီးအိမ်ကောင်းတွေ အုတ်ကျိုးပုံ ဖြစ်သွားမယ်။ အိမ်ငယ်တွေ အပျက်အစီးပုံ ဖြစ်သွားမယ်။ မြင်းတွေက ကျောက်ဆောင်ပေါ်မှာ ပြေးပါ့မလား။ လူက ကျောက်ဆောင်ပေါ်မှာ လယ်ထွန်ပါ့မလား။ မင်းတို့က တရားမျှတမှုကို အဆိပ်ပင် ဖြစ်စေတယ်။ ဖြောင့်မတ်မှုရဲ့ အသီးအပွင့်တွေကို ဒေါန ဖြစ်စေတယ်။ တန်ဖိုးမရှိတဲ့အရာအတွက် ဝမ်းမြောက်တယ်။ ငါတို့က ကိုယ့်အစွမ်းအစကြောင့် တန်ခိုးအာဏာ ရလာတာ မဟုတ်လား လို့ပြောကြတယ်။ ဒါကြောင့် အစ္စရေးအမျိုး၊ မင်းတို့ကိုတိုက်ဖို့ လူမျိုးတစ်မျိုးကို ငါခေါ်လာမယ်။ သူတို့က မင်းတို့ကို ဟာမတ်လမ်းဝကနေ အရာဗာသဲချောင်းအထိ ဖိနှိပ်လိမ့်မယ်။ ဒါဟာ ဗိုလ်ခြေတို့ရဲ့ဘုရား ယေဟောဝါပြောတဲ့ စကားပဲ။,30,Am,6,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/6/
audio/nwt_30_Am_BU_07.mp3,အချုပ်အခြာအာဏာပိုင်ရှင် ယေဟောဝါက ကျွန်တော့်ကို စိတ်အာရုံတစ်ခု ပြတယ် ဘုရင့်ဆီ ဆက်သမယ့် မြက်ခြောက်တွေ ရိတ်ပြီးနောက် ဆောင်းသီးနှံ ပေါ်ခါစမှာ ကျိုင်းကောင်အုပ်ကို ဘုရားစေလွှတ်လိုက်တယ်။ တစ်ပြည်လုံးမှာရှိတဲ့ သီးနှံတွေကို ကျိုင်းကောင်တွေ စားပြီးနောက်မှာ ကျွန်တော်က အချုပ်အခြာအာဏာပိုင်ရှင် ယေဟောဝါ၊ ခွင့်လွှတ်ပေးပါ။ ယာကုပ် ဘယ်လိုလုပ် အသက်ရှင်နိုင်တော့မှာလဲ။ သူအားနည်းနေပါတယ် လို့ပြောတယ်။ ဒါနဲ့ ယေဟောဝါက ပြန်စဉ်းစားသုံးသပ်တယ်။ ပြီးတော့ အဲဒီလို မဖြစ်စေရဘူး လို့ ယေဟောဝါပြောတယ်။ အချုပ်အခြာအာဏာပိုင်ရှင် ယေဟောဝါက ကျွန်တော့်ကို စိတ်အာရုံတစ်ခု ပြတယ် အချုပ်အခြာအာဏာပိုင်ရှင် ယေဟောဝါက မီးနဲ့ဒဏ်ပေးဖို့ အမိန့်ပေးတယ်။ အဲဒီအခါ နက်ရှိုင်းတဲ့ရေထုကြီးကို မီးလောင်ကျွမ်းပြီး မြေတစ်ကွက်ကိုလည်း မီးတွေ ဝါးမျိုပစ်တယ်။ ဒါနဲ့ ကျွန်တော်က အချုပ်အခြာအာဏာပိုင်ရှင် ယေဟောဝါ၊ အဲဒီလို မလုပ်လိုက်ပါနဲ့။ ယာကုပ် ဘယ်လိုလုပ် အသက်ရှင်နိုင်တော့မှာလဲ။ သူအားနည်းနေပါတယ် လို့ပြောလိုက်တယ်။ ဒါနဲ့ ယေဟောဝါက ပြန်စဉ်းစားသုံးသပ်တယ်။ ပြီးတော့ အချုပ်အခြာအာဏာပိုင်ရှင် ယေဟောဝါက အဲဒီလို မဖြစ်စေရဘူး လို့ပြောတယ်။ ဘုရားက ကျွန်တော့်ကို စိတ်အာရုံတစ်ခု ပေးတယ် ချိန်သီးကြိုးနဲ့တိုင်းပြီး ဆောက်ထားတဲ့ တံတိုင်းပေါ်မှာ ယေဟောဝါ ရပ်နေတယ်။ ချိန်သီးကြိုးကို ကိုင်ထားတယ်။ အဲဒီနောက် ယေဟောဝါက အာမုတ်၊ ဘာမြင်ရလဲ လို့မေးတဲ့အခါ ချိန်သီးကြိုးကို မြင်ပါတယ် လို့ ကျွန်တော်ဖြေတယ်။ ယေဟောဝါက ငါ့လူမျိုးအစ္စရေးတွေကို ချိန်သီးကြိုးနဲ့ ငါတိုင်းမယ်။ သူတို့ကို ခွင့်မလွှတ်တော့ဘူး။ အိဇက်ရဲ့ အထွတ်အမြတ်နေရာတွေ ပျက်စီးသွားမယ်။ အစ္စရေးရဲ့ ဘုရားကျောင်းတွေ ဖျက်ဆီးခံရမယ်။ ယေရောဗောင်အမျိုးကို ငါ ဓားနဲ့တိုက်မယ် လို့ပြောတယ်။ ဗေသလမြို့မှာရှိတဲ့ ပုရောဟိတ် အာမဇိက အစ္စရေးဘုရင် ယေရောဗောင်ကို သတင်းပါးလိုက်တယ် အာမုတ်က မင်းကြီးကိုပုန်ကန်ဖို့ အစ္စရေးတွေအလယ်မှာ လျှို့ဝှက်ကြံစည်နေပါတယ်။ သူ့စကားကို ပြည်သူပြည်သားတွေ သည်းမခံနိုင်တော့ပါဘူး။ ယေရောဗောင်မင်းဟာ ဓားဘေးနဲ့ သေလိမ့်မယ်။ အစ္စရေးလူတွေဟာ နေရင်းပြည်ကနေ ကျိန်းသေ ပြည်နှင်ခံရလိမ့်မယ် လို့ အာမုတ်ပြောနေပါတယ်။ အဲဒီနောက် အာမဇိက အာမုတ်ကို စိတ်အာရုံဆရာကြီး၊ ယုဒပြည်ကို ပြေးပေတော့။ ကိုယ့်ဝမ်းကိုယ်ကျောင်းပြီး အဲဒီမှာပဲ ပရောဖက်ပြုပေတော့။ ဒီဗေသလမြို့မှာတော့ ပရောဖက် မပြုနဲ့။ ဒီမြို့ဟာ မင်းကြီးရဲ့ ဘုရားကျောင်း၊ နိုင်ငံတော်ရဲ့ ဘုံဗိမာန်တည်ရှိရာမြို့ပဲ လို့ပြောတယ်။ အဲဒီအခါ အာမဇိကို အာမုတ် ပြန်ပြောတာက ကျွန်တော်ဟာ ပရောဖက် မဟုတ်ဘူး။ ပရောဖက်ရဲ့သားလည်း မဟုတ်ဘူး။ သိုးကျောင်းသားပါ။ သဖန်းပိုးစာပင်တွေကို ပြုစုတဲ့သူပါ။ ဒါပေမဲ့ ယေဟောဝါဘုရားက သိုးကျောင်းနေတဲ့ ကျွန်တော့်ကို ခေါ်တယ်။ ပြီးတော့ ငါ့လူမျိုးအစ္စရေးတွေဆီ သွားပြီး ပရောဖက်ပြုပါ လို့ယေဟောဝါဘုရား ပြောတယ်။ အခု၊ ယေဟောဝါဘုရား ပြောတာကို နားထောင်ပါ အစ္စရေးနဲ့ပတ်သက်ပြီး ပရောဖက် မပြုနဲ့။ အိဇက်အမျိုးနဲ့ပတ်သက်ပြီး မဟောနဲ့ လို့ မင်းပြောနေတယ်။ ဒါကြောင့် ယေဟောဝါပြောတာက မင်းရဲ့ဇနီးဟာ မြို့ထဲမှာ ပြည့်တန်ဆာ ဖြစ်သွားမယ်။ မင်းရဲ့သားသမီးတွေ ဓားဘေးနဲ့ ကျဆုံးမယ်။ မင်းရဲ့ပြည်ကို တိုင်းကြိုးနဲ့တိုင်းပြီး ခွဲဝေယူကြလိမ့်မယ်။ မသန့်ရှင်းတဲ့ပြည်မှာ မင်းသေဆုံးရလိမ့်မယ်။ အစ္စရေးလူတွေက နေရင်းပြည်ကနေ ကျိန်းသေ ပြည်နှင်ခံရလိမ့်မယ်။,30,Am,7,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/7/
audio/nwt_30_Am_BU_08.mp3,အချုပ်အခြာအာဏာပိုင်ရှင် ယေဟောဝါက ကျွန်တော့်ကို နွေသီးနှံ ထည့်ထားတဲ့ တောင်းတစ်တောင်း ပြတယ်။ အဲဒီနောက် ဘုရားသခင်က အာမုတ်၊ ဘာမြင်ရလဲ လို့မေးတဲ့အခါ နွေသီးနှံထည့်ထားတဲ့ တောင်းကို မြင်ပါတယ် လို့ဖြေတယ်။ ဒါနဲ့ ယေဟောဝါက ငါ့လူမျိုးအစ္စရေးတွေရဲ့ အဆုံး ရောက်လာပြီ။ သူတို့ကို ငါ ခွင့်မလွှတ်တော့ဘူး။ အဲဒီနေ့ကျရင် ဗိမာန်မှာဆိုတဲ့ သီချင်းသံတွေဟာ ငိုကြွေးမြည်တမ်းသံတွေ ဖြစ်သွားလိမ့်မယ်။ လူသေအလောင်းတွေကို နေရာတကာ စွန့်ပစ်ထားလိမ့်မယ်။ တိတ်ဆိတ်သွားလိမ့်မယ်။ ဒါဟာ အချုပ်အခြာအာဏာပိုင်ရှင် ယေဟောဝါပြောတဲ့ စကားပဲ။ ဆင်းရဲသားတွေကို နင်းခြေသူတို့၊ တိုင်းပြည်မှာရှိတဲ့ နူးညံ့သိမ်မွေ့သူတွေကို ဇာတ်သိမ်းပစ်သူတို့၊ နားထောင်ကြ။ လဆန်းပွဲ ဘယ်တော့ပြီးမှာလဲ။ ကောက်နှံတွေ ရောင်းချင်လှပြီ။ ဥပုသ်နေ့ ဘယ်တော့ပြီးမှာလဲ။ ကောက်နှံတွေ ရောင်းချင်လှပြီ။ ဧဖာ တောင်းကို သေးအောင်၊ ရှယ်ကယ် အလေးကို ကြီးအောင်လုပ်ပြီး မမှန်တဲ့ချိန်ခွင်တွေကို သုံးချင်လှပြီ။ ဒါမှ နွမ်းပါးသူတွေကို ငွေနဲ့ဝယ်ပြီး ဆင်းရဲသားကို ဖိနပ်တစ်ရန်စာနဲ့ ဝယ်နိုင်မှာ။ အညံ့စားကောက်နှံတွေကို ရောင်းနိုင်မှာ လို့ မင်းတို့ပြောကြတယ်။ ယာကုပ်ရဲ့ ဘုန်းကျက်သရေဖြစ်တဲ့ ယေဟောဝါက ကိုယ့်ကိုယ်ကိုယ် တိုင်တည်ကျိန်ဆိုတယ် သူတို့ရဲ့လုပ်ရပ်တွေကို ငါ ဘယ်တော့မှ မမေ့ဘူး။ ဒါကြောင့် တိုင်းပြည်ဟာ ဖိမ့်ဖိမ့်တုန်နေလိမ့်မယ်။ ပြည်သူပြည်သားတွေ ညည်းတွားငိုကြွေးလိမ့်မယ်။ တစ်တိုင်းပြည်လုံး နိုင်းမြစ်လို ထကြွလိမ့်မယ်။ အီဂျစ်ပြည်မှာရှိတဲ့ နိုင်းမြစ်လို လှိုင်းလေထန်ပြီး ပြန်ငြိမ်ကျသွားလိမ့်မယ်။ အချုပ်အခြာအာဏာပိုင်ရှင် ယေဟောဝါပြောတာက အဲဒီနေ့ကျရင် ငါက မွန်းတည့်ချိန်မှာ နေဝင်စေမယ်။ နေသာတဲ့နေ့မှာ တိုင်းပြည်ကို မှောင်မိုက်စေမယ်။ မင်းတို့ရဲ့ ပွဲတော်တွေကို ညည်းတွားငိုကြွေးစရာ ဖြစ်စေမယ်။ သီချင်းတွေကို ငိုချင်းတွေ ဖြစ်စေမယ်။ မင်းတို့ကို အထည်ကြမ်း ဝတ်စေမယ်။ ခေါင်းတုံးဖြစ်စေမယ်။ တစ်ဦးတည်းသောသားအတွက် ညည်းတွားငိုကြွေးရတဲ့နေ့လို ဖြစ်စေမယ်။ အဲဒီနေ့ကို ခါးသီးနာကြည်းစရာတွေနဲ့ အဆုံးတိုင်စေမယ်။ အချုပ်အခြာအာဏာပိုင်ရှင် ယေဟောဝါ ပြောတာက တိုင်းပြည်မှာ အငတ်ဘေးကို ငါစေလွှတ်မယ့်နေ့တွေ ရောက်တော့မယ်။ အစာခေါင်းပါးတဲ့ဘေး၊ ရေငတ်တဲ့ဘေး မဟုတ်ဘူး။ ယေဟောဝါရဲ့ စကားတွေကို ငတ်မွတ်တဲ့ဘေး ဖြစ်လိမ့်မယ်။ သူတို့က ပင်လယ်တစ်ခုကနေ တစ်ခုဆီ၊ မြောက်အရပ်ကနေ အရှေ့အရပ်ဆီ ဒယိမ်းဒယိုင် သွားကြလိမ့်မယ်။ ယေဟောဝါရဲ့စကားကို လှည့်လည်ရှာဖွေကြလိမ့်မယ်။ ဒါပေမဲ့ ရှာတွေ့မှာ မဟုတ်ဘူး။ အဲဒီနေ့မှာ လှပတဲ့အပျိုစင်တွေ၊ လူပျိုတွေဟာ ရေငတ်လို့ မေ့မြောသွားလိမ့်မယ်။ ရှမာရိရဲ့ မှားယွင်းတဲ့ဘုရားတွေကို တိုင်တည်ပြီး သစ္စာဆိုသူတွေ၊ အို ဒန်မြို့၊ အသက်ရှင်နေတဲ့ ငါတို့ရဲ့ဘုရားကို တိုင်တည်ပြီး သစ္စာဆိုမယ်၊ ဗေရရှေဘမြို့ရဲ့လမ်းကို တိုင်တည်ပြီး သစ္စာဆိုမယ် လို့ ပြောနေသူတွေ ကျဆုံးသွားလိမ့်မယ်။ ပြန်ထလာတော့မှာ မဟုတ်ဘူး။,30,Am,8,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/8/
audio/nwt_30_Am_BU_09.mp3,ပူဇော်ရာပလ္လင်ထက်မှာ ယေဟောဝါဘုရား စံနေတာကို ကျွန်တော်မြင်တယ်။ ဘုရားပြောတာက တိုင်ထိပ်ကို ရိုက်ချလိုက်။ တံခါးခုံတွေ လှုပ်ခါသွားလိမ့်မယ်။ တိုင်ထိပ်ကို ဖြတ်ပစ်လိုက်။ ကျန်ရစ်သူတွေကို ငါ ဓားနဲ့ကွပ်မျက်မယ်။ သူတို့ ထွက်ပြေးရင်လည်း လွတ်မှာမဟုတ်ဘူး။ လွတ်မြောက်ဖို့ ကြိုးစားရင်လည်း အောင်မြင်မှာမဟုတ်ဘူး။ သင်္ချိုင်းဆီ တွင်းတူးပြီး ဆင်းသွားရင်တောင် ငါကိုယ်တိုင် ဆွဲထုတ်မယ်။ ကောင်းကင်ပေါ် တက်ရင်လည်း ငါဆွဲချမယ်။ ကရမေလတောင်ထိပ်မှာ သူတို့ ပုန်းနေရင် ငါရှာပြီး ခေါ်ထုတ်မယ်။ ပင်လယ်ကြမ်းပြင်မှာ ပုန်းနေရင် မြွေကို အမိန့်ပေးပြီး ကိုက်ခိုင်းမယ်။ ရန်သူ့လက်ချက်နဲ့ သုံ့ပန်းဘဝ ရောက်သွားရင်လည်း ဓားကိုစေလွှတ်ပြီး သူတို့ကို ကွပ်မျက်မယ်။ သူတို့ကို ကောင်းချီးမပေးဘဲ ဒုက္ခပေးဖို့ ငါစောင့်ကြည့်နေမယ်။ အချုပ်အခြာအာဏာပိုင်ရှင်၊ ဗိုလ်ခြေတို့ရဲ့အရှင် ယေဟောဝါက တိုင်းပြည်ကို တို့ထိတဲ့အခါ တိုင်းပြည် အရည်ပျော်သွားမယ်။ ပြည်သူပြည်သားတွေ ညည်းတွားငိုကြွေးလိမ့်မယ်။ တစ်ပြည်လုံး နိုင်းမြစ်လို ထကြွလိမ့်မယ်။ အီဂျစ်ပြည်မှာရှိတဲ့ နိုင်းမြစ်လို ပြန်ငြိမ်ကျသွားလိမ့်မယ်။ ကောင်းကင်ပေါ်မှာ လှေကားတွေကို တည်ဆောက်တဲ့အရှင်၊ ကမ္ဘာမြေအထက်မှာ မျက်နှာကြက်ကို တည်ဆောက်တဲ့အရှင်၊ ပင်လယ်ရေကို ဆင့်ခေါ်ပြီး မြေပြင်ပေါ် သွန်းလောင်းပေးတဲ့အရှင်ရဲ့ နာမည်ဟာ ယေဟောဝါပဲ။ အစ္စရေးတို့၊ မင်းတို့ဟာ ငါ့အတွက်တော့ ကုရှလူတွေလိုပဲ မဟုတ်လား။ အစ္စရေးတွေကို အီဂျစ်ပြည်ကနေ၊ ဖိလိတိလူတွေကို ခရိကျွန်းကနေ၊ ဆီးရီးယားလူတွေကို ကိရအရပ်ကနေ ငါခေါ်ထုတ်ခဲ့တယ် မဟုတ်လား လို့ ယေဟောဝါပြောတယ်။ ယေဟောဝါ ပြောတာက အချုပ်အခြာအာဏာပိုင်ရှင် ယေဟောဝါက အပြစ်ရှိတဲ့နိုင်ငံကို ကြည့်နေတယ်။ အဲဒီနိုင်ငံကို မြေပြင်ပေါ်ကနေ အစတုံးဖျက်ဆီးမယ်။ ဒါပေမဲ့ ယာကုပ်အမျိုးကို အကုန်အစင် မဖျက်ဆီးဘူး။ ငါ အမိန့်ပေးမယ်။ ဆန်ခါနဲ့ ခါချသလို အစ္စရေးအမျိုးကို လူမျိုးတွေအလယ်မှာ ငါခါချမယ်။ မြေပေါ် ကျောက်ခဲတစ်လုံးမှ မကျစေရဘူး။ ငါတို့အနား ဒါမှမဟုတ် ငါတို့ဆီ ဘေးဆိုးရောက်လာမှာ မဟုတ်ဘူး ဆိုပြီးပြောနေတဲ့ အဲဒီလူတွေ၊ အပြစ်ရှိတဲ့ ငါ့လူတွေဟာ ဓားဘေးနဲ့ သေဆုံးရလိမ့်မယ်။ အဲဒီနေ့မှာ ပြိုကျနေတဲ့ ဒါဝိဒ်ရဲ့တဲကို ငါပြန်ထူမယ်။ အပေါက်အပြဲတွေကို ဖာထေးမယ်။ အပျက်အစီးတွေကို ပြန်ပြုပြင်မယ်။ ဟိုးအရင်တုန်းကလိုဖြစ်အောင် ပြန်တည်ဆောက်မယ်။ အဲဒီအခါ ဧဒုံအမျိုးထဲက ကျန်ကြွင်းသူတွေ၊ ငါ့နာမည်နဲ့ မှည့်ခေါ်ထားတဲ့ လူမျိုးခြားတွေကို သူတို့ပိုင်ဆိုင်ရလိမ့်မယ်။ ဒီအရာတွေကို လုပ်ဆောင်နေတဲ့ ယေဟောဝါ ပြောတဲ့စကားပဲ။ ယေဟောဝါ ပြောတာက လယ်ထွန်သူက ရိတ်သိမ်းသူကို၊ စပျစ်သီးနင်းနယ်သူက မျိုးစေ့ကြဲသူကို လိုက်မီမယ့်နေ့တွေ ရောက်တော့မယ်။ တောင်တန်းတွေပေါ်မှာ ချိုမြတဲ့စပျစ်ဝိုင် တစက်စက်ကျနေလိမ့်မယ်။ တောင်ကုန်းတွေပေါ်မှာ စီးဆင်းနေလိမ့်မယ်။ ငါ့လူမျိုး အစ္စရေးသုံ့ပန်းတွေကို ငါပြန်စုသိမ်းမယ်။ ပျက်စီးနေတဲ့မြို့တွေကို သူတို့ ပြန်တည်ဆောက်ပြီး နေထိုင်ကြမယ်။ စပျစ်ခြံတွေ စိုက်ပျိုးပြီး စပျစ်ဝိုင် သောက်ကြလိမ့်မယ်။ သစ်သီးခြံတွေ စိုက်ပျိုးပြီး သစ်သီးတွေ စားကြလိမ့်မယ်။ သူတို့ကို နေရင်းပြည်မှာ ငါပြန်စိုက်ပျိုးမယ်။ သူတို့ဟာ ငါပေးထားတဲ့ ပြည်ကနေ ဘယ်တော့မှ နုတ်ပစ်ခံရမှာ မဟုတ်ဘူး။ ဒါဟာ မင်းတို့ရဲ့ဘုရား ယေဟောဝါပြောတဲ့ စကားပဲ။,30,Am,9,အာမုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/အာမုတ်/9/
audio/nwt_31_Ob_BU_01.mp3,သြဗဒိ မြင်ရတဲ့ စိတ်အာရုံ ဧဒုံပြည်အကြောင်း အချုပ်အခြာအာဏာပိုင်ရှင် ယေဟောဝါရဲ့ သတင်းစကားနဲ့ပတ်သက်ပြီး သြဗဒိ ပြောတာက လူမျိုးတွေဆီ သံတမန် စေလွှတ်ပြီး ထကြ။ သူ့ကိုတိုက်ခိုက်မယ့် စစ်ပွဲအတွက် အသင့်ပြင်ကြစို့ လို့ ယေဟောဝါ ပြောတာကို ငါတို့ကြားရပြီ။ ငါက မင်းကို လူမျိုးတွေအလယ်မှာ အရေးမပါသူ ဖြစ်စေပြီ။ မင်း အကြီးအကျယ် အထင်သေးခံရပြီ။ ကျောက်ဆောင်တွေမှာ ခိုအောင်းပြီး မြင့်မားတဲ့နေရာမှာ နေထိုင်တဲ့သူ၊ ဘယ်သူက ငါ့ကို မြေပေါ်ဆွဲချနိုင်မှာလဲ လို့ တွေးနေတဲ့သူ၊ မင်းရဲ့မာနဟာ မင်းကို လှည့်စားနေပြီ။ လင်းယုန်လို အမြင့်မှာ နေရင်တောင်၊ ကြယ်တွေကြားမှာ အသိုက်ဆောက်ရင်တောင် အဲဒီကနေ မင်းကို ငါဆွဲချမယ်။ ဒါဟာ ယေဟောဝါပြောတဲ့ စကားပဲ။ ညအချိန်မှာ သူခိုးဓားပြတွေ မင်းဆီ ဝင်ခိုးတဲ့အခါ သူတို့ လိုချင်တာကိုပဲ ခိုးမယ် မဟုတ်လား။ စပျစ်သီးဆွတ်ခူးသူတွေက မင်းဆီလာပြီး ဆွတ်ခူးတဲ့အခါ ကောက်သင်းကောက်စရာ ချန်ခဲ့မယ် မဟုတ်လား။ (မင်းကို ရစရာမရှိအောင် ဖျက်ဆီးလိုက်ကြမှာပဲ။) ဧသောကို စေ့စေ့စပ်စပ် ရှာဖွေကြပြီပဲ။ သူဝှက်ထားတဲ့ ဘဏ္ဍာတွေကို ရှာတွေ့သွားပြီပဲ။ မဟာမိတ်တွေ မင်းကို လှည့်စားသွားပြီ။ နယ်စပ်အထိ မောင်းထုတ်လိုက်ပြီ။ မင်းနဲ့သင့်မြတ်နေသူတွေက မင်းကို အနိုင်ယူလိုက်ပြီ။ အတူစားသောက်သူတွေက အောက်မှာ ပိုက်ထောင်ထားမယ်။ ဒါပေမဲ့ မင်း ရိပ်စားမိမှာ မဟုတ်ဘူး။ အဲဒီနေ့မှာ ဧဒုံပြည်မှာရှိတဲ့ ပညာရှိတွေ၊ ဧသောရဲ့ တောင်တန်းဒေသမှာ နေထိုင်တဲ့ ပိုင်းခြားသိမြင်မှုရှိသူတွေကို ငါဖျက်ဆီးမယ်။ ဒါဟာ ယေဟောဝါပြောတဲ့ စကားပဲ။ အို တေမန်မြို့၊ ဧသောရဲ့ တောင်တန်းဒေသမှာ နေထိုင်သူတွေ ကွပ်မျက်ခံရမှာဖြစ်လို့ မင်းရဲ့စစ်သူရဲတွေ ထိတ်လန့်သွားမယ်။ မင်းက ညီယာကုပ်ကို အကြမ်းဖက်တဲ့အတွက် အကြီးအကျယ် အရှက်ကွဲရလိမ့်မယ်။ ထာဝစဉ် ပျက်စီးသွားမယ်။ ယာကုပ်ရဲ့ စစ်တပ်ကို သူစိမ်းတွေ ဖမ်းခေါ်သွားတဲ့နေ့၊ ဂျေရုဆလင်မြို့တံခါးထဲ တိုင်းတစ်ပါးသားတွေ ဝင်လာပြီး မြို့ကို မဲချတဲ့နေ့မှာ မင်းက ဘေးကနေ ဒီအတိုင်း ရပ်ကြည့်နေခဲ့တယ်။ ရန်သူတွေနဲ့ အလိုတူအလိုပါ ဖြစ်ခဲ့တယ်။ မင်းဟာ ညီဖြစ်သူ အဖြစ်ဆိုးကြုံရချိန်မှာ ဝမ်းသာအားရ မဖြစ်သင့်ဘူး။ ယုဒလူတွေ ပျက်စီးသွားတဲ့နေ့မှာ ဝမ်းမသာသင့်ဘူး။ သူတို့ ဒုက္ခရောက်တဲ့နေ့မှာ မောက်မောက်မာမာ မပြောသင့်ဘူး။ ငါ့လူတွေ ဒုက္ခရောက်တဲ့နေ့မှာ သူတို့ရဲ့မြို့တံခါးထဲ မင်း မဝင်သင့်ဘူး။ ဒုက္ခရောက်တဲ့နေ့မှာ သူကြုံရတဲ့ဘေးဆိုးကြောင့် ဝမ်းသာအားရ မဖြစ်သင့်ဘူး။ သူဒုက္ခရောက်တဲ့နေ့မှာ သူ့စည်းစိမ်ဥစ္စာတွေကို မသိမ်းယူသင့်ဘူး။ လွတ်မြောက်လာသူတွေကို ကွပ်မျက်ဖို့ လမ်းဆုံတွေမှာ မင်း ရပ်စောင့်မနေသင့်ဘူး။ ဒုက္ခရောက်တဲ့နေ့မှာ အသက်ရှင်ကျန်ရစ်သူတွေကို ရန်သူ့လက်ထဲ မအပ်သင့်ဘူး။ လူမျိုးတွေကို ယေဟောဝါ တိုက်ခိုက်မယ့်နေ့ နီးနေပြီ။ မင်းဟာ ကိုယ်လုပ်ခဲ့တဲ့အတိုင်း ပြန်ခံရလိမ့်မယ်။ တခြားသူတွေကို ဆက်ဆံခဲ့တဲ့အတိုင်း ပြန်ခံရလိမ့်မယ်။ သန့်ရှင်းတဲ့တောင်ပေါ်မှာ ငါ့ဒေါသခွက်ကို မင်းသောက်ခဲ့ရသလို လူမျိုးအားလုံးလည်း အမြဲသောက်ရလိမ့်မယ်။ သောက်ပြီး မျိုချရလိမ့်မယ်။ အဲဒီအခါ သူတို့ဟာ တစ်ခါမှ မရှိခဲ့ဖူးတဲ့သူတွေလို ဖြစ်သွားမယ်။ ဒါပေမဲ့ ဇိအုန်တောင်ပေါ်မှာ လွတ်မြောက်သူတွေ ရှိလိမ့်မယ်။ ဇိအုန်တောင်ဟာ သန့်ရှင်းတဲ့တောင် ဖြစ်လိမ့်မယ်။ ယာကုပ်အမျိုးက ကိုယ့်ပစ္စည်းဥစ္စာတွေကို ပြန်ပိုင်ဆိုင်ရမယ်။ ယာကုပ်အမျိုးဟာ မီး၊ ယောသပ်အမျိုးဟာ မီးလျှံ ဖြစ်လိမ့်မယ်။ သူတို့က ရိုးပြတ်နဲ့တူတဲ့ ဧသောအမျိုးကို လောင်ကျွမ်းပြီး ဝါးမျိုလိမ့်မယ်။ ဧသောအမျိုးထဲမှာ အသက်ရှင်ကျန်ရစ်သူ ရှိမှာမဟုတ်ဘူး။ ဒါဟာ ယေဟောဝါကိုယ်တိုင် ပြောတဲ့စကားပဲ။ သူတို့က နေဂပ်အရပ်နဲ့ ဧသောရဲ့တောင်တန်းဒေသ၊ ရှဖိလာအရပ်နဲ့ ဖိလိတိပြည်ကို ပိုင်ဆိုင်ရမယ်။ ဧဖရိမ်နယ်နဲ့ ရှမာရိနယ်ကိုလည်း ပိုင်ဆိုင်ရမယ်။ ဗင်ယာမိန်က ဂိလဒ်ပြည်ကို ပိုင်ဆိုင်ရမယ်။ ဒီခံစစ်ကုန်းရိုးကနေ ပြည်နှင်ခံရတဲ့ အစ္စရေးလူတွေဟာ ခါနန်လူတွေရဲ့ပြည်ကို ဇရတ္တမြို့အထိ ပိုင်ဆိုင်ရမယ်။ သေဖရဒ်ဒေသမှာရှိတဲ့ ဂျေရုဆလင်ပြည်နှင်ခံတွေဟာ နေဂပ်အရပ်မှာရှိတဲ့ မြို့တွေကို ပိုင်ဆိုင်ရမယ်။ ကယ်တင်သူတွေက ဧသောရဲ့တောင်တန်းဒေသကို တရားစီရင်ဖို့ ဇိအုန်တောင်ပေါ် တက်လာမယ်။ ယေဟောဝါဟာ ရှင်ဘုရင် ဖြစ်လိမ့်မယ်။,31,Ob,1,ဩဗဒိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဩဗဒိ/1/
audio/nwt_32_Jon_BU_01.mp3,ယေဟောဝါကအမိတ္တဲရဲ့သား ယောန ကို နိနဝေမြို့ကြီးဆီ သွားပါ။ သူတို့ရဲ့ဆိုးသွမ်းမှုကို ငါသတိထားမိတဲ့အတွက် သူတို့ကို တရားစီရင်မယ့်အကြောင်း ကြေညာပါ လို့ပြောတယ်။ ဒါပေမဲ့ ယောနက ထပြီး ယေဟောဝါဆီကနေ တာရှိပြည်ကို ထွက်ပြေးတယ်။ ယုပ္ပေမြို့ကို ဆင်းသွားတဲ့အခါ တာရှိပြည်ဘက်သွားမယ့် သင်္ဘောကို တွေ့တယ်။ ဒါနဲ့ သင်္ဘောခပေးပြီး ယေဟောဝါနဲ့ဝေးရာဆီ ပြေးဖို့ တာရှိပြည်သွားမယ့် သင်္ဘောပေါ် တက်သွားတယ်။ ယေဟောဝါက ပင်လယ်မှာ လေပြင်းတိုက်ခတ်စေတဲ့အတွက် မိုးသက်မုန်တိုင်းကျပြီး သင်္ဘော ပျက်လုမတတ် ဖြစ်လာတယ်။ သင်္ဘောသားတွေလည်း ကြောက်လွန်းလို့ သူတို့ရဲ့ဘုရားတွေကို အော်ဟစ်အကူအညီတောင်းကြတယ်။ သင်္ဘောဝန်ပေါ့အောင် ကုန်စည်တွေကို ပင်လယ်ထဲ ပစ်ချတယ်။ အဲဒီအချိန်မှာ ယောနကတော့ သင်္ဘောဝမ်းထဲ ဆင်းသွားပြီး လဲလျောင်းရင်း အိပ်မောကျနေတယ်။ မာလိန်မှူးက ယောနဆီ ရောက်လာပြီး ဘာလို့ အိပ်နေတာတုံး။ ထ၊ ထ။ မင်းရဲ့ဘုရားကို အော်ဟစ်အကူအညီတောင်းကြည့်ဦး။ စစ်မှန်တဲ့ဘုရားသခင်က ငါတို့ မပျက်စီးအောင် စောင့်ရှောက်ကောင်းပါရဲ့ လို့ပြောတယ်။ လူတွေကလည်း ကဲ၊ အခုလိုဒုက္ခရောက်ရတာ ဘယ်သူ့ကြောင့်လဲ သိနိုင်ဖို့ မဲချကြစို့ လို့ပြောပြီး မဲချကြည့်တဲ့အခါ ယောနဆီမှာ မဲကျတယ်။ အဲဒီအခါ သူတို့က အခုလိုဒုက္ခရောက်ရတာ ဘယ်သူ့ကြောင့်လဲ ပြောပါဦး။ မင်းရဲ့အလုပ်အကိုင်က ဘာလဲ။ မင်း ဘယ်ကလာသလဲ။ ဘယ်နိုင်ငံကလဲ။ ဘာလူမျိုးလဲ လို့ ယောနကို မေးတယ်။ ယောနက ကျွန်တော်ဟာ ဟီဘရူးလူမျိုးပါ။ ရေမြေကို ဖန်ဆင်းတဲ့အရှင်၊ ကောင်းကင်အုပ်စိုးရှင် ယေဟောဝါ ဘုရားသခင်ကို ကိုးကွယ်ပါတယ် လို့ဖြေတယ်။ လူတွေက ပိုကြောက်သွားပြီး မင်း ဘာလုပ်မိလို့လဲ လို့ မေးကြတယ်။ (ယေဟောဝါဆီကနေ ထွက်ပြေးလာတဲ့အကြောင်း သူပြောပြလို့ သိသွားကြတယ်။) ပင်လယ်လှိုင်းတွေ ပိုထန်လာတော့ လှိုင်းငြိမ်သွားအောင် မင်းကို ဘယ်လိုလုပ်ရမလဲ လို့ မေးတဲ့အခါ၊ ယောနက ကျွန်တော့်ကို ချီမပြီး ပင်လယ်ထဲသာ ပစ်ချလိုက်။ ဒါဆို လှိုင်းငြိမ်သွားမယ်။ ကျွန်တော့်ကြောင့် ဒီလို မုန်တိုင်းထန်နေတာ လို့ပြောတယ်။ သင်္ဘောကို ကမ်းကပ်နိုင်အောင် အစွမ်းကုန် လှော်ခတ်ကြပေမဲ့ ပင်လယ်လှိုင်းတွေ ပိုထန်လာတဲ့အတွက် ဘာမှမတတ်နိုင်ကြဘူး။ ဒါနဲ့ သူတို့က ယေဟောဝါကို အော်ခေါ်ပြီး ယေဟောဝါဘုရား၊ ဒီလူကို ပစ်ချလိုက်လို့ ကျွန်တော်တို့ကို အပြစ်မယူပါနဲ့။ ယေဟောဝါဘုရား၊ အပြစ်မဲ့သူကို သတ်မိတဲ့အတွက် ကျွန်တော်တို့ကို ဒဏ်မခတ်ပါနဲ့။ အလိုတော်အတိုင်း ကျွန်တော်တို့ လုပ်နေတာပါ လို့ပြောကြတယ်။ ပြီးတော့ ယောနကို ချီမပြီး ပင်လယ်ထဲ ပစ်ချလိုက်တာနဲ့ ပင်လယ်လှိုင်းတွေငြိမ်သွားတယ်။ သူတို့က ယေဟောဝါကို အကြီးအကျယ် ကြောက်ရွံ့သွားတဲ့အတွက် ယေဟောဝါဆီ ပူဇော်သက္ကာတွေ ဆက်သပြီး သစ္စာကတိပြုကြတယ်။ ဒါနဲ့ ယေဟောဝါက ငါးကြီးတစ်ကောင် စေလွှတ်ပြီး ယောနကို မျိုချစေတယ်။ ယောနဟာ ငါးရဲ့ဝမ်းဗိုက်ထဲမှာ သုံးရက်သုံးည နေခဲ့ရတယ်။,32,Jon,1,ယောန,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောန/1/
audio/nwt_32_Jon_BU_02.mp3,အဲဒီနောက် ယောနက ငါးရဲ့ဝမ်းဗိုက်ထဲကနေ ယေဟောဝါဘုရားဆီ ဆုတောင်းတယ် ဒုက္ခရောက်နေချိန်မှာ ယေဟောဝါကို ခေါ်တဲ့အခါ ကိုယ်တော် ပြန်ထူးတယ်။ သင်္ချိုင်းတွင်းကနေ အော်ဟစ် အကူအညီတောင်းတဲ့အခါ ကျွန်တော့်အသံကိုကိုယ်တော်ကြား တယ်။ နက်ရှိုင်းတဲ့ ပင်လယ်ကြမ်းပြင်ဆီ ကိုယ်တော် ပစ်ချလိုက်တဲ့အခါ ကျွန်တော့်ကို ရေတွေလွှမ်းမိုးသွားတယ်။ လှိုင်းခေါင်းဖြူတွေ၊ လှိုင်းလုံးတွေ ကျွန်တော့်ကို တိုက်ချသွားတယ်။ ရှေ့တော်ကနေ နှင်ထုတ်ခံလိုက်ရပြီ။ သန့်ရှင်းတဲ့ ဗိမာန်တော်ကို ဘယ်လိုလုပ် ဖူးမြင်နိုင်တော့မှာလဲ လို့ ပြောနေမိတယ်။ ရေတွေလွှမ်းမိုးနေတော့ ကျွန်တော့်မှာ သေလုမတတ်ပဲ။ ပင်လယ်ရေတွေ ဝိုင်းရံထားတယ်။ ရေမှော်တွေလည်း ခေါင်းကို ပတ်ရစ်ထားတယ်။ တောင်ခြေရင်းအထိ ကျွန်တော် နစ်မြုပ်သွားတယ်။ ကမ္ဘာမြေက ကျွန်တော့်ကို ကန့်လန့်ကျင်တွေနဲ့ ထာဝစဉ် ပိတ်လှောင်ထားတယ်။ ဒါပေမဲ့ ယေဟောဝါဘုရားက ကျွန်တော့်အသက်ကို သေတွင်းထဲကနေ ပြန်ဆွဲထုတ်လိုက်ပြီ။ အသက်ယဲ့ယဲ့လေးပဲ ကျန်နေချိန်မှာ ကျွန်တော် သတိရမိတာ ယေဟောဝါဘုရားကိုပါ။ ကျွန်တော့်ဆုတောင်းသံဟာ ရှေ့တော်ကို၊ သန့်ရှင်းတဲ့ဗိမာန်တော်ကို ရောက်သွားပြီ။ အသုံးမဝင်တဲ့ ရုပ်တုတွေကို ကြည်ညိုသူတွေဟာ ခိုင်မြဲသောမေတ္တာပြတဲ့အရှင်ကို စွန့်ပစ်ကြတယ်။ ကျွန်တော်ကတော့ ကျေးဇူးတော်ချီးမွမ်းပြီး ပူဇော်သက္ကာတွေ ဆက်သပါ့မယ်။ သစ္စာကတိပြုထားတဲ့အတိုင်း လုပ်ဆောင်ပါ့မယ်။ ကယ်တင်ခြင်းဟာ ယေဟောဝါဘုရားဆီကပဲ လာတာပါ။ နောက်တော့ ယေဟောဝါအမိန့်ပေးတဲ့အတွက် ငါးက ယောနကို ကုန်းပေါ် အန်ချလိုက်တယ်။,32,Jon,2,ယောန,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောန/2/
audio/nwt_32_Jon_BU_03.mp3,အဲဒီနောက်ယေဟောဝါက ယောနဆီ ဒုတိယအကြိမ် ရောက်လာပြီး၊ ယောန၊ ထပါ။ နိနဝေမြို့ကြီးဆီ သွားပြီးငါမှာထားတဲ့ သတင်းကို ကြေညာပါ လို့ပြောတယ်။ ယောနလည်း ထပြီး ယေဟောဝါရဲ့ စကားကို နာခံတဲ့အနေနဲ့ နိနဝေမြို့ကို သွားတယ်။ နိနဝေမြို့ဟာ မြို့ကြီးတစ်မြို့ဖြစ်လို့ ဖြတ်လျှောက်မယ်ဆိုရင် ၃ ရက်ခရီး ကြာတယ်။ ယောနက မြို့ထဲကို တစ်ရက်ခရီး လျှောက်လာပြီး နောက်ထပ် ရက် ၄၀ ကြာရင် နိနဝေမြို့ ဖျက်ဆီးခံရတော့မယ် လို့ကြေညာတယ်။ နိနဝေမြို့သားတွေလည်း ဘုရားသခင်ကို ယုံကြည်လာတဲ့အတွက် ဆင်းရဲချမ်းသာမရွေး လူကြီးလူငယ်အားလုံး အစာရှောင်ဖို့ ကြေညာပြီး အထည်ကြမ်း ဝတ်ကြတယ်။ ဒီသတင်းကို နိနဝေဘုရင် ကြားတဲ့အခါ ရာဇပလ္လင်ပေါ်ကနေ ဆင်းပြီး မင်းဝတ်တန်ဆာကို ချွတ်တယ်။ အထည်ကြမ်း ဝတ်ပြီး ပြာပေါ်ထိုင်တယ်။ အဲဒီအပြင် နိနဝေတစ်မြို့လုံး ကြားအောင် ကြေညာခိုင်းတယ်။ ဘုရင်မင်းမြတ်နဲ့မှူးမတ်တွေရဲ့ အမိန့်တော်လူဖြစ်စေ၊သိုးနွားတိရစ္ဆာန်ဖြစ်စေ အစာမစားရ။ ရေမသောက်ရ။ လူနဲ့တိရစ္ဆာန်အားလုံး အထည်ကြမ်း ဝတ်စေ။ ဘုရားသခင်ကို ထက်ထက်သန်သန် ဆုတောင်းစေ။ မကောင်းတဲ့လမ်းစဉ်တွေ၊ အကြမ်းဖက်မှုတွေကနေ ပြန်လှည့်လာစေ။ စစ်မှန်တဲ့ဘုရားသခင်က လုပ်မယ်လို့ ရည်ရွယ်ထားတာကို ပြန်စဉ်းစားသုံးသပ်လေမလား၊ အမျက်တော်ပြေပြီး ငါတို့ကို မဖျက်ဆီးဘဲ နေလေမလားဆိုတာ ဘယ်သူသိနိုင်မှာလဲ။ စစ်မှန်တဲ့ ဘုရားသခင်က သူတို့ရဲ့လုပ်ရပ်တွေ၊ မကောင်းတဲ့လမ်းစဉ်ကနေပြန်လှည့်လာတာတွေကိုမြင်တယ်။ ဒါကြောင့်သူတို့အပေါ်ဘေးဆိုးကျရောက်စေမယ်လို့ ပြောခဲ့တာကို ပြန်စဉ်းစားသုံးသပ်ပြီး ဘေးဆိုး မကျရောက်စေတော့ဘူး။,32,Jon,3,ယောန,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောန/3/
audio/nwt_32_Jon_BU_04.mp3,"ယောနကတော့ အကြီးအကျယ် မကျေမနပ်ဖြစ်ပြီးဒေါသထွက်တယ်။ အဲဒီအခါ ယေဟောဝါဆီ သူဆုတောင်းတာကယေဟောဝါဘုရား၊ ဒီလိုဖြစ်လာမယ်ဆိုတာ နေရင်းပြည်မှာရှိကတည်းက ကျွန်တော်တွေးပူမိသားပဲ။ ဒါကြောင့် တာရှိပြည်ကို ချက်ချင်းပြေးခဲ့တာ။ ကိုယ်တော်ဟာ သနားစာနာတတ်ပြီးကရုဏာရှိတဲ့ဘုရား၊ အမျက်ထွက်နှေးပြီး ခိုင်မြဲတဲ့မေတ္တာ ကြီးမားတဲ့ဘုရား၊ ဘေးဆိုးအတွက်စိတ်မကောင်းဖြစ်တတ်တဲ့ ဘုရားပဲဆိုတာကျွန်တော်သိတာပေါ့။ ယေဟောဝါဘုရား၊အခု ကျွန်တော့်အသက်ကို နုတ်ယူလိုက်ပါတော့။ အသက်ရှင်နေရတာထက် သေသွားတာကမှ ပိုကောင်းဦးမယ်။ အဲဒီအခါ ယေဟောဝါက မင်း ဒီလောက်စိတ်ဆိုးသင့်သလားလို့မေးတယ်။ အဲဒီနောက် ယောနက မြို့ပြင်ထွက်သွားတယ်။ မြို့ရဲ့အရှေ့ဘက်မှာ တဲထိုးပြီး အရိပ်အောက် ထိုင်နေရင်း မြို့ထဲမှာ ဘာများဖြစ်လာမလဲလို့ စောင့်ကြည့်နေတယ်။ ယေဟောဝါက ယောနအတွက် အရိပ်ရအောင်၊ စိတ်သက်သာရာရအောင် ဘူးပင်တစ်ပင် ပေါက်စေတယ်။ အဲဒီဘူးပင်ကြောင့် ယောန သိပ်ကျေနပ်သွားတယ်။ ဒါပေမဲ့ နောက်တစ်နေ့ အရုဏ်တက်ချိန်မှာ စစ်မှန်တဲ့ဘုရားသခင်က ပိုးကောင်ကိုစေလွှတ်လိုက်တယ်။ ပိုးကိုက်လို့ဘူးပင် ခြောက်သွားတယ်။ နေမြင့်လာတဲ့အခါ ဘုရားသခင်က ချစ်ချစ်တောက်ပူတဲ့အရှေ့လေကိုလည်းတိုက်စေတယ်။နေရှိန်ပြင်းလွန်းတော့ ယောန နုံးချည့်လာတယ်။ ဒါကြောင့် သေပါရစေလို့သာ တစာစာတောင်းဆိုပြီးအသက်ရှင်နေရတာထက်သေတာကမှပိုကောင်းဦးမယ် လို့ပဲ ပြောနေတော့တယ်။ အဲဒီအခါ ဘုရားသခင်က ဘူးပင်တစ်ပင်အတွက် မင်း ဒီလောက်တောင် စိတ်ဆိုးသင့်သလား လို့မေးတော့၊ ယောနကစိတ်ဆိုးသင့်တာပေါ့။ သေချင်လောက်အောင်ကို စိတ်ဆိုးပါတယ် လို့ဖြေတယ်။ ယေဟောဝါကလည်း ကိုယ်တိုင် မစိုက်ဘဲ၊ မပြုစုဘဲ ညတွင်းချင်းပေါက်ပြီး ညတွင်းချင်းသေသွားတဲ့ ဘူးပင်ကို မင်း နှမြောနေတယ်။ ဒါဆိုရင် တိရစ္ဆာန်အများကြီးကို မပြောနဲ့ဦး၊ အမှားအမှန်ကိုတောင် ခွဲခြားမသိနိုင်တဲ့ လူ ၁၂၀,၀၀၀ ကျော်ရှိတဲ့ နိနဝေမြို့ကြီးကို ငါ ပိုမနှမြောသင့်ဘူးလား လို့ပြောတယ်။",32,Jon,4,ယောန,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောန/4/
audio/nwt_33_Mic_BU_01.mp3,ယုဒဘုရင် ယောသံ၊ အာခတ်၊ ဟေဇကိတို့ လက်ထက်မှာ မောရရှမြို့သား မိက္ခာဆီ ယေဟောဝါရဲ့စကားတော် ရောက်လာတယ်။ ရှမာရိမြို့၊ ဂျေရုဆလင်မြို့နဲ့ပတ်သက်ပြီး သူမြင်ရတဲ့စိတ်အာရုံကတော့ လူအပေါင်းတို့၊ နားထောင်ကြ။ ကမ္ဘာမြေနဲ့ ကမ္ဘာမြေပေါ်ရှိသမျှတို့၊ အာရုံစိုက်ကြ။ အချုပ်အခြာအာဏာပိုင်ရှင် ယေဟောဝါက မင်းတို့မှားကြောင်း သက်သေထွက်ဆိုပါစေ။ ယေဟောဝါဟာ သန့်ရှင်းတဲ့ဗိမာန်တော်မှာ စံမြန်းနေတယ်။ ယေဟောဝါက စံမြန်းရာနေရာက ထွက်လာတယ်။ ဆင်းလာပြီး ကမ္ဘာမြေပေါ်က မြင့်တဲ့နေရာတွေကို နင်းလိမ့်မယ်။ မီးကြောင့် ပျားဖယောင်း အရည်ပျော်သွားသလို၊ မတ်စောက်တဲ့ တောင်စောင်းမှာ ရေတွေစီးဆင်းသွားသလို ခြေတော်အောက်မှာ တောင်တန်းတွေ အရည်ပျော်ပြီး ချိုင့်ဝှမ်းလွင်ပြင်တွေ အက်ကွဲသွားမယ်။ ဒါတွေအားလုံးဟာ ယာကုပ်ရဲ့ ပုန်ကန်မှုကြောင့်၊ အစ္စရေးအမျိုးရဲ့ အပြစ်တွေကြောင့် ဖြစ်ရတာ။ ယာကုပ်ရဲ့ ပုန်ကန်မှုအတွက် ဘယ်သူ့ကို အပြစ်တင်ရမလဲ။ ရှမာရိကို မဟုတ်လား။ ယုဒရဲ့ အထွတ်အမြတ်နေရာတွေအတွက် ဘယ်သူ့ကို အပြစ်တင်ရမလဲ။ ဂျေရုဆလင်ကို မဟုတ်လား။ ငါက ရှမာရိကို လယ်ပြင်ထဲက အပျက်အယွင်းပုံကြီး ဖြစ်စေမယ်။ စပျစ်ခြံစိုက်ပျိုးတဲ့နေရာ ဖြစ်စေမယ်။ သူ့ရဲ့ကျောက်တုံးတွေကို ချိုင့်ဝှမ်းထဲ ပစ်ချမယ်။ အုတ်မြစ်တွေကို လှန်ပစ်မယ်။ သူ့ရုပ်တုတွေကို အပိုင်းပိုင်းချိုးဖဲ့မယ်။ ငှားရမ်းခအဖြစ် သူရထားတဲ့ လက်ဆောင်တွေကို မီးရှို့မယ်။ သူ့ရုပ်တုတွေကို ငါဖျက်ဆီးမယ်။ အဲဒါတွေကို ပြည့်တန်ဆာလုပ်ခနဲ့ သူစုဆောင်းထားပေမဲ့ ပြည့်တန်ဆာလုပ်ခအဖြစ် ပြန်ပေးရလိမ့်မယ်။ ဒါကြောင့် ကျွန်တော် ငိုကြွေးမြည်တမ်းမယ်။ အဝတ်မပါဘဲ ခြေဗလာနဲ့ လျှောက်သွားမယ်။ ခွေးအတွေလို အူမယ်။ ငှက်ကုလားအုတ်တွေလို ညည်းတွားမယ်။ ရှမာရိရဲ့ဒဏ်ရာဟာ ကုသလို့ မရနိုင်ဘူး။ ယုဒပြည်အထိတောင် ရောက်လာပြီ။ ကပ်ရောဂါက ကျွန်တော့်လူမျိုးရဲ့ မြို့တံခါးအထိ၊ ဂျေရုဆလင်မြို့အထိ ပျံ့နှံ့နေပြီ။ ဒီအကြောင်းကို ဂါသမြို့မှာ မကြေညာကြနဲ့။ လုံးဝ မငိုကြွေးကြနဲ့။ ဗေသောဖရာမြို့မှာ မြေမှုန့်ထဲ လူးလှိမ့်ကြပါ။ အို ရှဖိရမြို့သားတို့၊ အဝတ်မပါဘဲ အရှက်တကွဲ ထွက်သွားကြ။ ဇာနန်မြို့သားတွေကတော့ မထွက်လာသေးဘူး။ ဗေသဇေလမြို့မှာ ငိုကြွေးမြည်တမ်းကြလိမ့်မယ်။ သူက ကူညီထောက်မပေးတော့မှာ မဟုတ်ဘူး။ မာရုတ်မြို့သားတွေက ကောင်းတာကို စောင့်မျှော်နေတယ်။ ဒါပေမဲ့ ယေဟောဝါဆီကနေ မကောင်းတာတွေက ဂျေရုဆလင်မြို့တံခါးအထိ ရောက်လာတယ်။ အို လာခိရှမြို့သားတို့၊ ဇိအုန်သမီးပျို ကျူးလွန်တဲ့အပြစ်ရဲ့ တရားခံတို့၊ မြင်းရထားတွေကို အသင့်ပြင်ကြ။ ဇိအုန်သမီးပျို၊ မင်းဆီမှာ အစ္စရေးရဲ့ ပုန်ကန်မှုတွေကို တွေ့ရတယ်။ ဒါကြောင့် မင်းက မောရရှက်ဂါသမြို့ကို နှုတ်ဆက်လက်ဆောင်တွေ ပေးရလိမ့်မယ်။ အာခဇိပ်မြို့မှာရှိတဲ့ အိမ်တွေဟာ အစ္စရေးဘုရင်တွေအတွက် လှည့်စားတတ်တဲ့အရာတွေပဲ။ မရေရှမြို့သားတို့၊ အောင်နိုင်တဲ့သူကို မင်းဆီ ငါခေါ်လာမယ်။ အစ္စရေးရဲ့ ဂုဏ်ကျက်သရေက အဒုလံမြို့အထိ ရောက်လာမယ်။ ချစ်ရတဲ့ သားသမီးတွေအတွက် ခေါင်းပြောင်တဲ့အထိ ဆံပင်ရိတ်လိုက်ပါ။ လင်းတလို ခေါင်းပြောင်အောင် ရိတ်လိုက်ပါ။ သူတို့က ပြည်နှင်ခံတွေအဖြစ် မင်းဆီကနေ ထွက်သွားရပြီ။,33,Mic,1,မိက္ခာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မိက္ခာ/1/
audio/nwt_33_Mic_BU_02.mp3,ဘေးဖြစ်စေတဲ့အရာကို ကြံစည်နေသူတွေ၊ မကောင်းမှုကျူးလွန်ဖို့ အိပ်ရာပေါ်မှာ တွေးနေသူတွေ အဖြစ်ဆိုးကြုံရလိမ့်မယ်။ ကြံစည်ထားသလို လုပ်နိုင်စွမ်းရှိတဲ့အတွက် မနက်မိုးလင်းတဲ့အခါ အဲဒီအတိုင်း လုပ်ကြတယ်။ လယ်ယာတွေကို တပ်မက်ပြီး သိမ်းယူကြတယ်။ အိမ်တွေကိုလည်း သိမ်းယူကြတယ်။ လူတွေကို ဖြတ်စားလျှပ်စား လုပ်ပြီး အိမ်တွေ၊ အမွေဥစ္စာတွေ သိမ်းယူကြတယ်။ ဒါကြောင့် ယေဟောဝါ ပြောတာက မင်းတို့အပေါ် ဘေးဆိုးကျရောက်စေဖို့ ငါကြံစည်နေတယ်။ မင်းတို့ လွတ်မြောက်နိုင်မှာ မဟုတ်ဘူး။ ဘေးဆိုးကြုံရတဲ့အချိန်ဖြစ်လို့ ဆောင့်ကြွားဆောင့်ကြွားနဲ့ သွားလာနိုင်တော့မှာ မဟုတ်ဘူး။ အဲဒီနေ့မှာ လူတွေက မင်းတို့နဲ့ပတ်သက်တဲ့ ဆိုရိုးစကားကို ရွတ်ကြလိမ့်မယ်။ မင်းတို့အတွက် ရှိုက်ကြီးတငင် ငိုကြွေးမြည်တမ်းကြလိမ့်မယ်။ ငါတို့ လုံးဝဖျက်ဆီးခံရပြီ။ ဘုရားက ငါတို့ဝေစုကို သူများလက်ထဲ အပ်လိုက်ပြီ။ ငါတို့ဆီက သိမ်းယူလိုက်ပြီ။ ငါတို့ရဲ့လယ်မြေတွေကို သစ္စာမဲ့သူဆီ အပ်လိုက်ပြီ လို့ပြောကြလိမ့်မယ်။ ဒါကြောင့် ယေဟောဝါရဲ့ လူစုအလယ်မှာ မြေကို တိုင်းကြိုးနဲ့တိုင်းတာပြီး ခွဲဝေပေးမယ့်သူ တစ်ယောက်မှ ရှိမှာမဟုတ်ဘူး။ မဟောနဲ့တော့။ ဒီအကြောင်းတွေ မဟောသင့်ဘူး။ ငါတို့ အရှက်ကွဲရမှာ မဟုတ်ဘူး ဆိုပြီး သူတို့ပြောနေတယ်။ ယာကုပ်အမျိုး၊ ယေဟောဝါရဲ့ စွမ်းအားတော်က စိတ်မရှည်နိုင် ဖြစ်သွားပြီလား။ ဒါတွေကို ဘုရားလုပ်တာလား လို့ လူတွေပြောနေကြသလား။ ငါ့စကားတွေဟာ ဖြောင့်မှန်စွာ လျှောက်လှမ်းသူတွေကို ကောင်းကျိုးပြုတယ် မဟုတ်လား။ ဒါပေမဲ့ အခုတလော ငါ့လူတွေကိုယ်တိုင်က ရန်သူလို တိုက်ခိုက်နေတယ်။ စစ်ပြန်တွေလို စိတ်အေးလက်အေး သွားလာသူတွေရဲ့ ဝတ်ရုံကို၊ အဖိုးတန်အဆင်တန်ဆာတွေကို ပြောင်ပြောင်တင်းတင်း လုယူကြတယ်။ ငါ့လူတွေရဲ့ ဇနီးသည်တွေကို သူတို့မြတ်နိုးတဲ့ နေအိမ်တွေကနေ မောင်းထုတ်ကြတယ်။ ငါပေးထားတဲ့ ကောင်းချီးတွေကို သူတို့ရဲ့သားသမီးတွေဆီကနေ အပြီးအပိုင် သိမ်းယူကြတယ်။ ထကြ၊ ထွက်သွားကြ။ ဒီနေရာဟာ ငြိမ်းချမ်းတဲ့နေရာ မဟုတ်တော့ဘူး။ မသန့်ရှင်းမှုကြောင့် ဆိုးရွားတဲ့ ပျက်စီးခြင်းမျိုးနဲ့ ပျက်စီးနေတယ်။ လူတစ်ယောက်က လေနောက်ကို လိုက်ပြီး၊ လှည့်စားမှုနောက်ကို လိုက်ပြီး စပျစ်ဝိုင်အကြောင်း၊ အရက်ယမကာအကြောင်း ငါဟောမယ် ဆိုပြီး လိမ်ညာပြောခဲ့ရင် သူဟာ ဒီလူမျိုးအတွက် ဟောတဲ့သူပဲ ဖြစ်ရမယ်။ အို ယာကုပ်၊ မင်းတို့ကို ငါပြန်စုသိမ်းမယ်။ အစ္စရေးအကြွင်းအကျန်ကို ကျိန်းသေပြန်စုစည်းမယ်။ သိုးခြံထဲက သိုးတွေလို၊ စားကျက်ထဲက သိုးအုပ်လို သူတို့ကို တစ်စည်းတစ်လုံးတည်း ပြန်ထားမယ်။ အဲဒီနေရာတွေမှာ လူသံတွေ ညံနေလိမ့်မယ်။ ထိုးဖောက်တဲ့သူက ရှေ့ကနေ သွားလိမ့်မယ်။ သူတို့ကလည်း နောက်ကနေ လိုက်လာမယ်။ မြို့တံခါးကိုဖြတ်ပြီး ထွက်သွားမယ်။ ယေဟောဝါ ဦးဆောင်ခေါ်သွားတဲ့အတိုင်း သူတို့ရဲ့ဘုရင်က ရှေ့ကနေ သွားလိမ့်မယ်။,33,Mic,2,မိက္ခာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မိက္ခာ/2/
audio/nwt_33_Mic_BU_03.mp3,ကျွန်တော်ပြောမယ် ယာကုပ်အမျိုးရဲ့ ခေါင်းဆောင်တို့၊ အစ္စရေးအမျိုးရဲ့ အုပ်စိုးရှင်တို့၊ နားထောင်ကြ။ တရားမျှတမှုအကြောင်း ခင်ဗျားတို့ သိသင့်တယ် မဟုတ်လား။ ဒါပေမဲ့ ခင်ဗျားတို့က ကောင်းတာကိုမုန်းပြီး မကောင်းတာကို နှစ်သက်တယ်။ ကျွန်တော့်လူတွေကို အရေခွံခွာပြီး အရိုးမှာကပ်နေတဲ့ အသားကို ခွာယူတယ်။ ကျွန်တော့်လူတွေရဲ့ အသားကို စားတယ်။ အရေခွံတွေကို ခွာတယ်။ အရိုးတွေကို အပိုင်းပိုင်းချိုးတယ်။ အိုးထဲမှာချက်ထားတဲ့ အသားလို၊ ဟင်းအိုးထဲက အသားတွေလို တစ်စစီဖြစ်အောင် ခြေပစ်တယ်။ အဲဒီအချိန်ရောက်ရင် ယေဟောဝါကို သူတို့ အော်ဟစ်အကူအညီတောင်းပေမဲ့ ဘုရားက ပြန်ဖြေမှာ မဟုတ်ဘူး။ သူတို့ရဲ့ ဆိုးညစ်တဲ့အကျင့်တွေကြောင့် အဲဒီအချိန်မှာ ဘုရားမျက်နှာလွှဲလိမ့်မယ်။ ပရောဖက်တွေက ကျွန်တော့်လူတွေကို လမ်းလွဲစေကြတယ်။ တစ်ခုခုကို ကိုက်နေရရင် ငြိမ်သက်ခြင်းရှိပါစေ လို့ပြောတတ်ပေမဲ့ လူတွေ စားစရာမပေးရင်တော့ စစ်ကြေညာတတ်တဲ့ အဲဒီပရောဖက်တွေကို ယေဟောဝါ ပြောတာက မင်းတို့ဟာ ညအချိန်မှာ အိပ်စက်ပေမဲ့ စိတ်အာရုံ မြင်ရမှာ မဟုတ်ဘူး။ မှောင်မိုက်တာပဲ ရှိမယ်။ နတ်ဆိုးပညာ လိုက်စားနိုင်တော့မှာ မဟုတ်ဘူး။ ပရောဖက်တွေအတွက် နေဝင်သွားမယ်။ နေ့အချိန်ဟာ သူတို့အတွက် မှောင်မိုက်သွားမယ်။ စိတ်အာရုံမြင်ရသူတွေ အရှက်ကွဲသွားမယ်။ နတ်ဆိုးပညာလိုက်စားသူတွေ စိတ်ပျက်သွားမယ်။ ဘုရားသခင်ဆီက အဖြေမရတဲ့အတွက် သူတို့အားလုံး ပါးစပ်ကို အုပ်ထားရလိမ့်မယ်။ ကျွန်တော်ကတော့ ယေဟောဝါရဲ့ စွမ်းအားတော်ကြောင့် ခွန်အား၊ တရားမျှတမှု၊ အစွမ်းသတ္တိ ပြည့်နေတယ်။ ယာကုပ်ကို သူ့ပုန်ကန်မှုအကြောင်း၊ အစ္စရေးကို သူ့အပြစ်အကြောင်း ပြောပြမယ်။ ယာကုပ်အမျိုးရဲ့ ခေါင်းဆောင်တို့၊ အစ္စရေးအမျိုးရဲ့ အုပ်စိုးရှင်တို့၊ နားထောင်ကြ။ ခင်ဗျားတို့က တရားမျှတမှုကို ရွံမုန်းပြီး ဖြောင့်တဲ့အရာတွေကို ကောက်အောင်လုပ်ကြတယ်။ ဇိအုန်ကို လူသတ်မှုတွေ၊ ဂျေရုဆလင်ကို မဖြောင့်မတ်မှုတွေနဲ့ တည်ဆောက်ကြတယ်။ ခေါင်းဆောင်တွေက လာဘ်စားဖို့ပဲ တရားစီရင်ကြတယ်။ ပုရောဟိတ်တွေက အခကြေးငွေရဖို့ပဲ သွန်သင်ကြတယ်။ ပရောဖက်တွေက ငွေရဖို့ပဲ နတ်ဆိုးပညာနဲ့ ဟောကြတယ်။ ငါတို့နဲ့အတူ ယေဟောဝါဘုရားရှိတယ် မဟုတ်လား။ ငါတို့အပေါ် ဘယ်ဘေးဆိုးမှ ကျရောက်မှာမဟုတ်ဘူး လို့ပြောပြီး ယေဟောဝါကို မှီခိုအားထားသယောင် လုပ်ကြတယ်။ ခင်ဗျားတို့ကြောင့် ဇိအုန်ဟာ လယ်လို ထွန်ယက်ခံရလိမ့်မယ်။ ဂျေရုဆလင်ဟာ အပျက်အယွင်းပုံ ဖြစ်သွားမယ်။ အိမ်တော်တည်တဲ့တောင်ဟာ တောထူတဲ့တောင်လို ဖြစ်သွားမယ်။,33,Mic,3,မိက္ခာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မိက္ခာ/3/
audio/nwt_33_Mic_BU_04.mp3,အဆုံးပိုင်းကာလမှာ ယေဟောဝါရဲ့အိမ်တော်တည်တဲ့တောင်ဟာ တောင်တန်းတကာရဲ့ထိပ်မှာ အခိုင်အမာ တည်နေမယ်။ တောင်ကုန်းတွေရဲ့အထက်မှာ ချီးမြှောက်ခံရမယ်။ အဲဒီတောင်ပေါ်ကို လူတွေ တဖွဲဖွဲတက်သွားကြမယ်။ လူမျိုးများစွာက တောင်ပေါ်တက်သွားရင်းနဲ့ လာကြ။ ယေဟောဝါဘုရားရဲ့ တောင်ပေါ်၊ ယာကုပ်ရဲ့ ဘုရားသခင့်အိမ်တော်ကို တက်သွားကြစို့။ ဘုရားက ငါတို့ကို နည်းလမ်းတော်တွေ သွန်သင်ပေးမယ်။ ဘုရားရဲ့လမ်းစဉ်တွေအတိုင်း ငါတို့ လျှောက်လှမ်းကြမယ် လို့ပြောကြလိမ့်မယ်။ ပညတ်တော်က ဇိအုန်ကနေ၊ ယေဟောဝါရဲ့ နှုတ်ထွက်စကားက ဂျေရုဆလင်ကနေ ပေါ်ထွက်လာမယ်။ ဘုရားသခင်က လူများစွာကို တရားစီရင်မယ်။ ရပ်ဝေးမှာရှိတဲ့ ခွန်အားကြီးလူမျိုးတွေရဲ့ အကျိုးအတွက် အရာရာကို ဖြေရှင်းပေးမယ်။ အဲဒီအခါ ဓားကို ထယ်သွားဖြစ်အောင်၊ လှံကို တံစဉ်ဖြစ်အောင် ထုလုပ်ကြလိမ့်မယ်။ လူမျိုးအချင်းချင်း တိုက်ခိုက်ကြတော့မှာ မဟုတ်ဘူး။ စစ်အတတ်ပညာကိုလည်း မသင်ကြတော့ဘူး။ လူတိုင်းက ကိုယ့်စပျစ်ပင်၊ ကိုယ့်သဖန်းပင်အောက်မှာ ထိုင်ကြလိမ့်မယ်။ ခြောက်လှန့်တဲ့သူ တစ်ယောက်မှရှိမှာ မဟုတ်ဘူး။ ဒါဟာ ဗိုလ်ခြေတို့ရဲ့အရှင် ယေဟောဝါရဲ့ နှုတ်ထွက်စကားပဲ။ လူတွေက သူတို့ဘုရားရဲ့နာမည်ကို ခံယူပြီး အသက်ရှင်ကြတယ်။ ကျွန်တော်တို့ကတော့ ကျွန်တော်တို့ဘုရား ယေဟောဝါရဲ့နာမည်ကို ခံယူပြီး အစဉ်ထာဝရ အသက်ရှင်ကြမယ်။ ယေဟောဝါ ပြောတာက အဲဒီနေ့ကျရင် ထော့နဲ့ထော့နဲ့ဖြစ်နေသူကို ငါပြန်စုသိမ်းမယ်။ တကွဲတပြားဖြစ်နေသူကို ပြင်းပြင်းထန်ထန် ငါဒဏ်ပေးခဲ့သူတွေနဲ့အတူ ပြန်စုစည်းမယ်။ ထော့နဲ့ထော့နဲ့ဖြစ်နေသူကို ကျန်ကြွင်းသူ ဖြစ်စေမယ်။ ရပ်ဝေးဆီ ဖယ်ရှားခံရသူကို ခွန်အားကြီးလူမျိုး ဖြစ်စေမယ်။ ငါယေဟောဝါက အခုကစပြီး ထာဝရကာလတိုင်အောင် ဇိအုန်တောင်မှာ ဘုရင်အဖြစ် အုပ်စိုးမယ်။ အို သိုးအုပ်ရဲ့မျှော်စင်၊ ဇိအုန်သမီးပျိုရဲ့ တောင်ကုန်း၊ မင်းက အရင်ကရခဲ့တဲ့ အုပ်ချုပ်ပိုင်ခွင့်ကို ပြန်ရလိမ့်မယ်။ ဂျေရုဆလင်သမီးပျို ပိုင်ဆိုင်တဲ့နိုင်ငံကို ပြန်ရလိမ့်မယ်။ မင်း ဘာလို့ အကျယ်ကြီး အော်ဟစ်နေတာလဲ။ ဘုရင် မရှိလို့၊ အတိုင်ပင်ခံ ပျက်စီးသွားလို့ သားဖွားနေတဲ့မိန်းမလို မင်း ဝေဒနာခံစားနေရတာလား။ အို ဇိအုန်သမီးပျို၊ သားဖွားနေတဲ့မိန်းမလို လူးလွန့်ပြီး ညည်းတွားပါ။ မင်းက မြို့ထဲကထွက်ပြီး တောထဲမှာ နေရလိမ့်မယ်။ ဗာဗုလုန်မြို့အထိ သွားရလိမ့်မယ်။ အဲဒီမှာ ကယ်တင်ခံရလိမ့်မယ်။ အဲဒီမှာ ငါယေဟောဝါက ရန်သူတွေလက်ကနေ မင်းကို ပြန်ဝယ်မယ်။ မင်းကို တိုက်ခိုက်ဖို့ လူမျိုးများစွာ စုရုံးလာမယ်။ ဇိအုန် အရှက်ရပါစေ။ သူ အရှက်ရတာကို ငါတို့မြင်ရပါစေ လို့ပြောကြလိမ့်မယ်။ ဒါပေမဲ့ သူတို့က ငါယေဟောဝါရဲ့ အကြံအစည်ကို မသိဘူး။ ငါ့ရည်ရွယ်ချက်ကို နားမလည်ဘူး။ ရိတ်ခါစကောက်နှံတွေကို ကောက်နယ်တလင်းမှာ စုပုံသလို သူတို့ကို ငါ စုပုံမယ်။ ဇိအုန်သမီးပျို၊ ထပါ။ ကောက်နှံတွေကို နင်းနယ်ပါ။ မင်းရဲ့ ဦးချိုကို သံဖြစ်အောင်၊ ခွာကို ကြေးနီဖြစ်အောင် ငါလုပ်မယ်။ လူများစွာကို မင်း ညက်ညက်ခြေရလိမ့်မယ်။ မသမာနည်းနဲ့ရထားတဲ့ သူတို့ရဲ့အမြတ်အစွန်းတွေကို ယေဟောဝါအတွက်၊ သူတို့ရဲ့ ပစ္စည်းဥစ္စာတွေကို မြေတစ်ပြင်လုံးရဲ့ စစ်မှန်တဲ့အရှင်သခင်အတွက် မင်း ဆက်ကပ်ရလိမ့်မယ်။,33,Mic,4,မိက္ခာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မိက္ခာ/4/
audio/nwt_33_Mic_BU_05.mp3,အို တိုက်ခိုက်ခံရတဲ့ သမီးပျို၊ အခု၊ မင်းက ကိုယ်ကို ဓားနဲ့မွှန်းတယ်။ ငါတို့ကို ရန်သူတွေ ဝိုင်းထားတယ်။ သူတို့က အစ္စရေးတရားသူကြီးရဲ့ ပါးကို တုတ်နဲ့ရိုက်တယ်။ အို ဘက်သလီဟင် ဧဖရတ်မြို့၊ မင်းဟာ ယုဒမြို့တွေထဲမှာ အငယ်ဆုံးမြို့ဖြစ်ပေမဲ့ အစ္စရေးနိုင်ငံမှာ ငါ့အတွက် အုပ်စိုးရှင်တစ်ယောက် မင်းဆီကနေ ပေါ်ထွန်းလာမယ်။ သူဟာ ရှေးအချိန်ကတည်းက၊ ဟိုးအရင်ကတည်းက တည်ရှိခဲ့သူပဲ။ ဘုရားက သားဖွားမယ့်မိန်းမ သားဖွားချိန် မတိုင်ခင်အထိ သူတို့ကို စွန့်ပစ်လိမ့်မယ်။ ကျန်ကြွင်းတဲ့ သူ့ညီအစ်ကိုတွေက အစ္စရေးတွေဆီ ပြန်လာလိမ့်မယ်။ သူဟာ ယေဟောဝါပေးတဲ့ ခွန်အားကြောင့်၊ သူ့ဘုရားသခင် ယေဟောဝါရဲ့ ကြီးမြတ်တဲ့နာမည်ကြောင့် ရပ်တည်ပြီး သိုးအုပ်ကို ထိန်းကျောင်းလိမ့်မယ်။ သူတို့ ဘေးကင်းလုံခြုံစွာ နေထိုင်ရလိမ့်မယ်။ သူ့ရဲ့ကြီးမြတ်မှုက မြေကြီးစွန်းတိုင်အောင် ရောက်သွားမယ်။ သူက ငြိမ်သက်ခြင်းကို ယူဆောင်လာမယ်။ အဆီးရီးယားလူက ငါတို့ပြည်ကို ကျူးကျော်ပြီး ခံတပ်မျှော်စင်တွေကို နင်းခဲ့ရင် ပြန်တိုက်ခိုက်ဖို့ သိုးထိန်း ခုနစ်ယောက်အပြင် မင်းညီမင်းသား ရှစ်ယောက်ကို ငါတို့တင်မြှောက်ကြမယ်။ သူတို့က အဆီးရီးယားပြည်ကို၊ နိမ်ရောဒပြည်ရဲ့ ဝင်ပေါက်တွေကို ဓားနဲ့တိုက်ခိုက်မယ်။ ငါတို့ပြည်ကို အဆီးရီးယားလူ ကျူးကျော်ပြီး နယ်မြေကိုနင်းတဲ့အခါ အုပ်စိုးရှင်က ငါတို့ကို ကယ်တင်မယ်။ ယာကုပ်ရဲ့ ကျန်ကြွင်းသူတွေဟာ ယေဟောဝါဆီက ကျလာတဲ့ နှင်းလို၊ အပင်တွေပေါ် ရွာသွန်းတဲ့မိုးလို လူတွေအလယ်မှာ ဖြစ်လိမ့်မယ်။ အဲဒီနှင်းတွေ မိုးတွေက လူတွေကို မမျှော်လင့်ဘူး။ လူသားတွေကိုလည်း မစောင့်မျှော်ဘူး။ ယာကုပ်ရဲ့ ကျန်ကြွင်းသူတွေဟာ တောသားရဲတွေထဲမှာ ခြင်္သေ့လို၊ သိုးအုပ်ထဲက ခြင်္သေ့ပျိုလို လူမျိုးတွေအလယ်မှာ၊ လူတွေအလယ်မှာ ဖြစ်လိမ့်မယ်။ အဲဒီခြင်္သေ့က ဖြတ်သွားရင်း သားကောင်ကို ခုန်အုပ်ပြီး အပိုင်းပိုင်းဆွဲဖဲ့တယ်။ ကယ်မယ့်သူ တစ်ယောက်မှ ရှိမှာမဟုတ်ဘူး။ ရန်သူတွေကို မင်းတို့ အနိုင်ရလိမ့်မယ်။ ရန်သူအားလုံး ပျက်စီးကုန်မယ်။ ယေဟောဝါ ပြောတာက အဲဒီနေ့ကျရင် ငါက မင်းတို့ဆီမှာရှိတဲ့မြင်းတွေကို ပယ်ရှင်းမယ်။ မြင်းရထားတွေကို ဖျက်ဆီးမယ်။ မင်းတို့ပြည်မှာရှိတဲ့ မြို့တွေကို ဖျက်ဆီးမယ်။ ခံတပ်တွေကို ဖြိုချမယ်။ မင်းတို့လိုက်စားတဲ့ ပယောဂအတတ်ကို အဆုံးတိုင်စေမယ်။ မင်းတို့ဆီမှာ မှော်အတတ်လိုက်စားသူ တစ်ယောက်မှ ရှိတော့မှာ မဟုတ်ဘူး။ မင်းတို့ရဲ့ ရုပ်တုတွေ၊ ကျောက်တိုင်တွေကို ငါဖျက်ဆီးမယ်။ ကိုယ့်လက်နဲ့လုပ်တဲ့အရာတွေကို ဦးချရတော့မှာ မဟုတ်ဘူး။ မင်းတို့ဆီမှာရှိတဲ့ ကိုးကွယ်ရာသစ်တိုင်တွေကို ငါနုတ်ပစ်မယ်။ မင်းတို့ရဲ့မြို့တွေကို အစတုံးဖျက်ဆီးမယ်။ မနာခံတဲ့လူမျိုးတွေကို ငါစိတ်ဆိုးပြီး ဒေါသတကြီး လက်စားချေမယ်။,33,Mic,5,မိက္ခာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မိက္ခာ/5/
audio/nwt_33_Mic_BU_06.mp3,ယေဟောဝါ ပြောတော့မယ်။ နားထောင်ကြ။ ထကြ။ တောင်တန်းတွေရှေ့မှာ မင်းတို့ရဲ့အမှုကို တင်ပြကြ။ မင်းတို့ရဲ့အသံကို တောင်ကုန်းတွေ ကြားပါစေ။ တောင်တန်းတို့၊ ကမ္ဘာမြေရဲ့ ခိုင်ခံ့တဲ့အုတ်မြစ်တို့၊ ယေဟောဝါ စွဲချက်တင်တာကို နားထောင်ကြ။ ယေဟောဝါက လူမျိုးတော်ကို စွဲချက်တင်ပြီ။ အစ္စရေးတွေနဲ့ အချေအတင် ပြောဆိုပြီ ငါ့လူတို့၊ မင်းတို့ကို ငါဘာလုပ်မိလို့လဲ။ မင်းတို့ ခြေကုန်လက်ပန်းကျအောင် ငါဘာများလုပ်ခဲ့လို့လဲ။ ငါ့ကို သက်သေပြကြ။ မင်းတို့ကို အီဂျစ်ပြည်ကနေ ငါခေါ်ထုတ်ခဲ့တယ်။ ကျွန်ခံရာပြည်ကနေ ရွေးယူခဲ့တယ်။ မောရှေ၊ အာရုန်၊ မိရိအံကို မင်းတို့ရှေ့ကနေ စေလွှတ်ခဲ့တယ်။ ငါ့လူတို့၊ မောဘဘုရင် ဗာလက်က ဘယ်လိုကြံစည်ခဲ့တယ်၊ ဗောရရဲ့သား ဗာလမ်က သူ့ကို ဘယ်လိုပြန်ပြောခဲ့တယ်၊ ရှိတိမ်အရပ်ကနေ ဂိလဂါလ အရပ်အထိ ဘာတွေဖြစ်ခဲ့တယ်ဆိုတာ သတိရကြပါ။ ဒါမှ ယေဟောဝါရဲ့ ဖြောင့်မတ်တဲ့လုပ်ရပ်တွေကို မင်းတို့သိနိုင်မယ်။ ယေဟောဝါရှေ့ကို သွားတဲ့အခါ ဘာယူသွားရမလဲ။ အထက်အရပ်က ဘုရားသခင်ကို ဦးချဖို့ သွားတဲ့အခါ ဘာယူသွားရမလဲ။ အကုန်အစင် မီးရှို့ရာအလှူတွေ၊ တစ်နှစ်သားအရွယ် နွားကလေးတွေ ယူပြီး သွားရမလား။ ထောင်နဲ့ချီတဲ့ သိုးထီးတွေ၊ ဆီတွေစီးဆင်းနေတဲ့ သောင်းနဲ့ချီတဲ့ ချောင်းတွေကို ယေဟောဝါ နှစ်သက်မလား။ ကိုယ့်ပုန်ကန်မှုအတွက် သားဦးကို၊ ကိုယ့်အပြစ်အတွက် ရင်သွေးကို ပေးရမလား။ ဘယ်အရာ ကောင်းတယ်ဆိုတာ ဘုရားသခင် ပြောပြပြီးပြီပဲ။ တရားမျှတစွာ ကျင့်ဖို့၊ သစ္စာစောင့်သိမှုကို မြတ်နိုးဖို့၊ ဘုရားသခင်နဲ့အတူ ကျိုးနွံစွာ လျှောက်လှမ်းဖို့ကလွဲလို့ ယေဟောဝါ ဘာများတောင်းဆိုနေလို့လဲ။ ယေဟောဝါက မြို့ကို အော်ခေါ်နေတယ်။ လက်တွေ့ကျ ဉာဏ်ပညာရှိသူတွေက နာမတော်ကို ကြောက်ရွံ့ရိုသေကြလိမ့်မယ်။ ကြိမ်တုတ်ကိုရော ကြိမ်တုတ်ခန့်အပ်သူကိုပါ အာရုံစိုက်ကြ။ လူဆိုးရဲ့အိမ်မှာ မသမာနည်းနဲ့ရှာထားတဲ့ ပစ္စည်းဥစ္စာတွေ၊ အလေးမပြည့်တဲ့ ရွံမုန်းစရာ ဧဖာတောင်းတွေ ရှိသေးလား။ မမှန်တဲ့ ချိန်ခွင်တွေ၊ မမှန်တဲ့ ကျောက်အလေးအိတ်တွေကို သုံးနေရင် ကိုယ်ကျင့်တရားစင်ကြယ်သူ ဖြစ်နိုင်ပါ့မလား။ သူဌေးသူကြွယ်တွေဆီမှာ အကြမ်းဖက်မှုတွေ ပြည့်နေတယ်။ မြို့သူမြို့သားတွေ လိမ်ညာတယ်။ လှည့်စားပြောဆိုတတ်တယ်။ ဒါကြောင့် ငါက မင်းကိုဒဏ်ခတ်ပြီး အနာတရဖြစ်စေမယ်။ မင်းရဲ့အပြစ်ကြောင့် မင်းကိုဖျက်ဆီးမယ်။ မင်းဟာ စားရပေမဲ့ တင်းတိမ်မှာ မဟုတ်ဘူး။ ဗိုက်ဟောင်းလောင်း ဖြစ်နေလိမ့်မယ်။ ပစ္စည်းတွေကို ရွှေ့ပြောင်းပေမဲ့ လုံခြုံအောင် ထိန်းသိမ်းထားနိုင်မှာ မဟုတ်ဘူး။ ထိန်းသိမ်းထားနိုင်ရင်တောင် ရန်သူလက်ထဲ ငါအပ်မယ်။ မျိုးစေ့ကြဲပေမဲ့ မင်း ရိတ်သိမ်းရမှာ မဟုတ်ဘူး။ သံလွင်သီးနင်းနယ်ပေမဲ့ သံလွင်ဆီကို သုံးရမှာ မဟုတ်ဘူး။ စပျစ်ဝိုင်အသစ်ဖောက်ပေမဲ့ သောက်ရမှာ မဟုတ်ဘူး။ ဩမရိရဲ့ ဥပဒေတွေ၊ အာဟပ်အမျိုးရဲ့ အကျင့်တွေအတိုင်း မင်း လိုက်လျှောက်တယ်။ သူတို့အကြံပေးတဲ့အတိုင်း လုပ်တယ်။ ဒါကြောင့် ငါက မင်းကို လူတွေထိတ်လန့်စရာ ဖြစ်စေမယ်။ မြို့သူမြို့သားတွေကို လှောင်ပြောင်စရာ ဖြစ်စေမယ်။ လူတွေ နှာခေါင်းရှုံ့တာကို မင်း ခံရလိမ့်မယ်။,33,Mic,6,မိက္ခာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မိက္ခာ/6/
audio/nwt_33_Mic_BU_07.mp3,ကျွန်တော့်အဖြစ်ဟာ ဆိုးလိုက်တာ။ နွေသီးနှံတွေ ဆွတ်ခူးပြီးနောက်၊ စပျစ်သီးဆွတ်ခူးပြီးလို့ ကောက်သင်းကောက်ပြီးနောက် စားစရာ စပျစ်သီးတစ်ခိုင်မှ ရှာမတွေ့တဲ့သူ၊ တအားစားချင်နေတဲ့ သီးဦးသီးဖျား သဖန်းသီးတစ်လုံးမှ ရှာမတွေ့တဲ့သူနဲ့ တူနေပြီ။ သစ္စာစောင့်သိသူက မြေပေါ်ကနေ ပျောက်ကွယ်သွားပြီ။ လူသားတွေထဲမှာ ရိုးဖြောင့်သူတစ်ယောက်မှ မရှိတော့ဘူး။ အားလုံး လူသတ်ဖို့ ချောင်းမြောင်းနေကြတယ်။ ညီအစ်ကိုအရင်းကို ဆွဲပိုက်နဲ့ ဖမ်းနေတယ်။ မကောင်းတာလုပ်ဖို့ဆိုရင် သိပ်ကျွမ်းကျင်ကြတယ်။ ခေါင်းဆောင်က မရမကတောင်းတတ်တယ်။ တရားသူကြီးက တံစိုးလက်ဆောင် တောင်းတယ်။ အထင်ကရပုဂ္ဂိုလ်က မိမိဆန္ဒကို ထုတ်ဖော်တတ်တယ်။ သူတို့အားလုံး တစ်ကျိတ်တည်း တစ်ဉာဏ်တည်းပဲ။ သူတို့ထဲက သူတော်ကောင်းဟာ ဆူးပင်တွေနဲ့ တူတယ်။ အရိုးဖြောင့်ဆုံးလူဟာ ဆူးစည်းရိုးထက် ဆိုးတယ်။ ကင်းစောင့်တွေ ကြိုပြောခဲ့တဲ့နေ့၊ လူတွေကို စစ်ဆေးမယ့်နေ့ ရောက်လာလိမ့်မယ်။ အဲဒီအခါ သူတို့ ထိတ်ထိတ်ပျာပျာ ဖြစ်ရလိမ့်မယ်။ ကိုယ့်အပေါင်းအဖော်ကို မယုံကြနဲ့။ မိတ်ဆွေရင်းချာကိုလည်း မကိုးစားကြနဲ့။ ကိုယ့်ရင်ခွင်မှာ အိပ်နေသူကိုတောင် သတိနဲ့ပြောဆိုပါ။ သားက ဖခင်ကို မထီလေးစားလုပ်နေတယ်။ သမီးက မိခင်ကို၊ ချွေးမက ယောက္ခမကို အာခံနေတယ်။ ကိုယ့်အိမ်သူအိမ်သားဟာ ကိုယ့်ရန်သူ ဖြစ်နေတယ်။ ကျွန်တော်ကတော့ ယေဟောဝါကို အမြဲမျှော်လင့်နေမယ်။ ကယ်တင်ရှင် ဘုရားသခင်ကို စိတ်ရှည်ရှည်နဲ့ စောင့်နေမယ်။ ကျွန်တော်ပြောတာကို ဘုရားသခင် ကြားလိမ့်မယ်။ အို ရန်သူ၊ ကျွန်တော်ဒုက္ခရောက်တာကို ဝမ်းသာမနေနဲ့။ လဲကျသွားပေမဲ့ ကျွန်တော် ပြန်ထမယ်။ မှောင်မိုက်ထဲမှာ နေရပေမဲ့ ယေဟောဝါဟာ ကျွန်တော့်ရဲ့အလင်းရောင် ဖြစ်လိမ့်မယ်။ ဘုရားကို ကျွန်တော်ပြစ်မှားမိပြီ။ ကျွန်တော့်အမှုကို ဘုရားကိုင်တွယ်ချိန်အထိ၊ တရားမျှတခြင်း ဆောင်ကြဉ်းပေးချိန်အထိ ယေဟောဝါရဲ့ အမျက်တော်ကို ခံယူပါ့မယ်။ ဘုရားက ကျွန်တော့်ကို အလင်းထဲ ခေါ်ဆောင်လာမယ်။ ဘုရားရဲ့ဖြောင့်မတ်မှုကို ကျွန်တော် မြင်ရလိမ့်မယ်။ မင်းကိုးကွယ်တဲ့ဘုရား ယေဟောဝါ ဘယ်မှာလဲ လို့ပြောခဲ့တဲ့ ရန်သူက အဲဒါကို မြင်ပြီး အရှက်ကွဲသွားမယ်။ သူ ဒုက္ခရောက်တာကို ကျွန်တော် မြင်ရမယ်။ လမ်းပေါ်ကရွှံ့လို သူ နင်းခြေခံရလိမ့်မယ်။ မင်းရဲ့ ကျောက်မြို့ရိုးတွေကို ပြန်တည်ဆောက်တဲ့နေ့ ရောက်လာမယ်။ အဲဒီနေ့မှာ နယ်နိမိတ်ကို ချဲ့ထွင်ရလိမ့်မယ်။ အဲဒီနေ့မှာ အဆီးရီးယားပြည်နဲ့ အီဂျစ်ရဲ့မြို့တွေကနေ၊ အီဂျစ်ပြည်ရဲ့ မြစ်ကြီး တစ်လျှောက်ကနေ၊ ပင်လယ်ပြင်တွေ၊ တောင်တန်းတွေကနေ လူတွေ မင်းဆီ လာကြလိမ့်မယ်။ တိုင်းပြည်ဟာ ပြည်သူပြည်သားတွေကြောင့်၊ သူတို့လုပ်ရပ်ရဲ့ အကျိုးဆက်ကြောင့် လူသူကင်းမဲ့သွားမယ်။ တောထဲမှာ၊ သစ်သီးခြံထဲမှာ တစ်ကိုယ်တည်းနေထိုင်တဲ့ လူမျိုးတော်ကို၊ အမွေတော်ဖြစ်တဲ့ သိုးအုပ်ကို တောင်ဝှေးနဲ့ ထိန်းကျောင်းပေးလှည့်ပါ။ ဟိုးအရင်တုန်းကလို ဗာရှန်ပြည်နဲ့ ဂိလဒ်ပြည်မှာ သူတို့ကို ကျက်စားစေပါ။ အီဂျစ်ပြည်ကနေ မင်းတို့ထွက်လာတုန်းကလို အံ့ဖွယ်အမှုတွေ ငါပြဦးမယ်။ ဒါကိုမြင်တဲ့အခါ လူမျိုးခြားတွေက ခွန်အားကြီးပေမဲ့ အရှက်ကွဲရလိမ့်မယ်။ ပါးစပ်ကို လက်နဲ့ပိတ်ရလိမ့်မယ်။ နားပင်းသွားလိမ့်မယ်။ မြွေလို မြေမှုန့်ကို လျက်ရလိမ့်မယ်။ တွားသွားသတ္တဝါတွေလို ရဲတိုက်တွေထဲကနေ တုန်လှုပ်ပြီး ထွက်လာရလိမ့်မယ်။ အထိတ်တလန့်ဖြစ်ပြီး ယေဟောဝါဘုရားဆီ လာရလိမ့်မယ်။ ကိုယ်တော့်ကို ကြောက်ရွံ့ရိုသေရလိမ့်မယ်။ ကိုယ်တော့်လို ဘုရားမျိုး ရှိလို့လား။ ကိုယ်တော်ဟာ အမွေတော်ထဲက ကျန်ကြွင်းသူတွေရဲ့ အမှားကို ခွင့်လွှတ်တဲ့ဘုရား၊ အပြစ်တွေကို မှတ်မထားတဲ့ ဘုရားပါ။ ခိုင်မြဲတဲ့မေတ္တာပြရတာကို နှစ်သက်တဲ့ဘုရားဖြစ်လို့ အမြဲတမ်း အမျက်ထွက်နေမှာ မဟုတ်ဘူး။ ဘုရားက ကရုဏာပြန်ပြလိမ့်မယ်။ ကျွန်တော်တို့ရဲ့ အမှားတွေကို အနိုင်ယူလိမ့်မယ်။ အပြစ်တွေကို နက်ရှိုင်းတဲ့ပင်လယ်ထဲ ပစ်ချလိမ့်မယ်။ ယာကုပ်ကိုထားခဲ့တဲ့ သစ္စာတရားမျိုး၊ အာဗြဟံကိုပြခဲ့တဲ့ ခိုင်မြဲတဲ့မေတ္တာမျိုး ကျွန်တော်တို့ကိုလည်း ပြလိမ့်မယ်။ ဟိုးအရင်တုန်းက ဘိုးဘေးတွေကို ကိုယ်တော်ကျိန်ဆိုခဲ့တဲ့ အတိုင်းပါပဲ။,33,Mic,7,မိက္ခာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မိက္ခာ/7/
audio/nwt_34_Na_BU_01.mp3,နိနဝေမြို့နဲ့ပတ်သက်တဲ့ တရားစီရင်ချက်။ ဧလကောရှမြို့သား နာဟုံ ရဲ့ စိတ်အာရုံမှတ်တမ်း။ ယေဟောဝါဟာ မိမိတစ်ပါးတည်းကိုပဲ ကိုးကွယ်ဆည်းကပ်ဖို့ တောင်းဆိုတဲ့ဘုရားသခင်၊ လက်စားချေတဲ့အရှင်ပဲ။ ယေဟောဝါက လက်စားချေတယ်။ အမျက်ထွက်တတ်တယ်။ ယေဟောဝါက ရန်သူတွေကို လက်စားချေတယ်။ ရန်သူတွေအတွက် အမျက်ဒေါသကို စုစည်းထားတယ်။ ယေဟောဝါဟာ လွယ်လွယ်နဲ့ အမျက်မထွက်ဘူး၊ တန်ခိုးကြီးတယ်။ ယေဟောဝါက ထိုက်သင့်တဲ့ပြစ်ဒဏ်ကို မပေးဘဲ မနေဘူး။ အဖျက်စွမ်းအားကြီးတဲ့ လေထဲမှာ၊ မုန်တိုင်းထဲမှာ သွားလာတယ်။ တိမ်တွေဟာ ခြေတော်အောက်မှာ မြေမှုန့်လိုပဲ။ ဘုရားက ပင်လယ်ကို ဆုံးမပြီး ခန်းခြောက်စေတယ်။ မြစ်တွေကို ခြောက်သွေ့စေတယ်။ ဗာရှန်ပြည်နဲ့ ကရမေလတောင်ဟာ ညှိုးနွမ်းသွားတယ်။ လက်ဘနွန်က ပန်းတွေလည်း ညှိုးနွမ်းသွားတယ်။ ဘုရားကြောင့် တောင်တန်းတွေ တုန်လှုပ်ပြီး တောင်ကုန်းတွေ အရည်ပျော်ကုန်တယ်။ မျက်နှာတော်ကြောင့် ကမ္ဘာမြေရော ကမ္ဘာမြေပေါ် နေထိုင်သူတွေပါ ဗြောင်းဆန်ကုန်တယ်။ အမျက်တော်ကို ဘယ်သူ ခံရပ်နိုင်မလဲ။ အမျက်တော်အရှိန်ကို ဘယ်သူ တောင့်ခံနိုင်မလဲ။ အမျက်တော်ကို မီးလို သွန်းလောင်းမယ်။ ဘုရားကြောင့် ကျောက်ဆောင်တွေ ကွဲကြေသွားမယ်။ ယေဟောဝါဟာ ကောင်းမြတ်တယ်။ ဒုက္ခရောက်ချိန်မှာ ခိုလှုံစရာရဲတိုက်ပဲ။ သူ့ဆီ ခိုလှုံသူတွေကို သိတယ်။ မြို့ကို ရေနဲ့လွှမ်းမိုးပြီး အကုန်အစင် ဖျက်ဆီးမယ်။ ရန်သူတွေနောက် အမှောင်ထုကြီး လိုက်လာမယ်။ ယေဟောဝါကို မင်း ဘာတွေ မကောင်းကြံမလို့လဲ။ ဘုရားက အပြီးသတ် ဖျက်ဆီးမယ်။ ဘေးဒုက္ခဟာ နောက်တစ်ကြိမ် ရောက်လာမှာ မဟုတ်ဘူး။ နိနဝေမြို့သားတွေဟာ ပိန်းပိတ်နေတဲ့ ဆူးပင်တွေနဲ့ တူတယ်။ ဘီယာမူးနေသူတွေလို ဖြစ်နေတယ်။ ဒါပေမဲ့ ရိုးပြတ်ခြောက်တွေလို လောင်ကျွမ်းသွားမယ်။ ယေဟောဝါကို မကောင်းကြံတဲ့သူ၊ အသုံးမဝင်တဲ့အကြံကို ပေးတဲ့သူက မင်းဆီကနေ ပေါ်လာမယ်။ ယေဟောဝါ ပြောတာက သူတို့ဟာ ခွန်အားပြည့်ပြီး အင်အားတောင့်တင်းပေမဲ့ ပယ်ရှင်းခံရမယ်။ သူတို့ ဆုံးပါးသွားမယ်။ ငါက မင်းကို ဒဏ်ခတ်ခဲ့ပေမဲ့ နောက်ဆို ဒဏ်မခတ်တော့ဘူး။ မင်းရဲ့ပခုံးပေါ် သူတင်ထားတဲ့ ထမ်းပိုးကို ငါချိုးမယ်။ မင်းကို ချည်နှောင်ထားတဲ့ ကြိုးတွေကို နှစ်ပိုင်းဖြတ်မယ်။ မင်း နဲ့ပတ်သက်ပြီး ငါယေဟောဝါ ပြောမယ် မင်းရဲ့နာမည်ဟာ ဆက်လက်တည်တံ့မှာ မဟုတ်ဘူး။ မင်းရဲ့ဘုရားကျောင်းတွေထဲက ရုပ်တုဆင်းတုတွေကို ငါပယ်ရှင်းမယ်။ စက်ဆုပ်ဖွယ်ကောင်းလွန်းတဲ့ မင်းအတွက် သင်္ချိုင်းဂူကို ငါလုပ်မယ်။ သတင်းကောင်း သယ်ဆောင်လာသူ၊ ငြိမ်သက်ခြင်းသတင်း ကြွေးကြော်သူဟာ တောင်တန်းတွေပေါ်မှာ လာနေတယ်။ အို ယုဒ၊ မင်းရဲ့ပွဲတော်တွေကို ကျင်းပပါ။ သစ္စာကတိ ပြုထားတဲ့အတိုင်း လုပ်ဆောင်ပါ။ တန်ဖိုးမဲ့သူဟာ ရစရာမရှိအောင် ဖျက်ဆီးခံရမှာဖြစ်လို့ မင်းကို နောက်တစ်ခါ ဖြတ်လျှောက်တော့မှာ မဟုတ်ဘူး။,34,Na,1,နာဟုံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နာဟုံ/1/
audio/nwt_34_Na_BU_02.mp3,ကွဲလွင့်စေသူက မင်းကို တိုက်ဖို့ ရောက်လာပြီ။ ခံတပ်တွေကို ကာကွယ်ထားပါ။ လမ်းကို စောင့်ကြည့်နေပါ။ ရင်ဆိုင်ဖို့ အသင့်ပြင်ထားပါ။ အားအင်ရှိသမျှ စုစည်းထားပါ။ ဖျက်ဆီးသူတွေက သူတို့ကို ဖျက်ဆီးလိုက်ပြီ။ သူတို့ရဲ့အညွန့်တွေကိုလည်း ဖျက်ဆီးလိုက်ပြီ။ ဒါကြောင့် ယေဟောဝါက ယာကုပ်ရဲ့ ဂုဏ်ကျက်သရေနဲ့ အစ္စရေးရဲ့ ဂုဏ်ကျက်သရေကို ပြန်ပေးလိမ့်မယ်။ ခွန်အားကြီးသူတွေ ကိုင်ထားတဲ့ ဒိုင်းလွှားဟာ နီရဲနေတယ်။ စစ်သူရဲတွေ ကြက်သွေးရောင် ဝတ်ဆင်ထားတယ်။ စစ်ပွဲအတွက် အသင့်ပြင်တဲ့နေ့မှာ စစ်မြင်းရထားမှာတပ်ထားတဲ့ သံချပ်တွေဟာ မီးလို ဖိတ်ဖိတ်တောက်နေတယ်။ ဂျူနီပါထင်းရှူးသားနဲ့ လုပ်ထားတဲ့ လှံတွေကို ဝှေ့ယမ်းနေတယ်။ စစ်မြင်းရထားတွေက လမ်းတစ်လျှောက် ဒုန်းစိုင်းနှင်နေတယ်။ လူထုရင်ပြင်တွေမှာ သွားချည်လာချည်နဲ့ ကဆုန်ပေါက်နေတယ်။ မီးတုတ်လို တောက်ပပြီး လျှပ်စီးလို လက်နေတယ်။ သူက တပ်မှူးတွေကို ဆင့်ခေါ်လိမ့်မယ်။ သူတို့ချီတက်လာတဲ့အခါ တိုက်မိလဲကုန်မယ်။ မြို့ရိုးဆီ ပြေးလာပြီး အဆီးအတားတွေ ချထားလိမ့်မယ်။ မြစ်ရေတံခါးတွေ ပွင့်သွားမယ်။ နန်းတော်လည်း ပြိုကျသွားမယ်။ ထုတ်ပြန်ထားတဲ့ အမိန့်ကတော့ သူဟာ လူပုံအလယ်မှာ အရှက်ကွဲရမယ်။ သုံ့ပန်းဘဝ ရောက်ရမယ်။ သူ့ရဲ့ကျွန်မတွေ ရင်ဘတ်ထုပြီး ချိုးငှက်တွေလို ညည်းတွားရမယ်။ နိနဝေမြို့ဟာ တစ်ဘဝလုံး ရေကန်နဲ့ တူခဲ့တယ်။ အခုတော့ ရေတွေ စီးထွက်ကုန်ပြီ။ ရပ်ကြ။ ရပ်ကြ လို့အော်ပြောပေမဲ့ ဘယ်သူမှ ပြန်မလှည့်လာကြဘူး။ ငွေကို လုယက်ကြ။ ရွှေကိုလည်း လုယက်ကြ။ ရတနာတွေ မကုန်နိုင်ဘူး။ အဖိုးတန်ပစ္စည်း အမျိုးမျိုးကလည်း မနည်းမနောပဲ။ မြို့က ဟာလာဟင်းလင်း ဖြစ်သွားပြီ။ လူသူကင်းမဲ့ပြီး ပျက်စီးသွားပြီ။ သူတို့ရဲ့စိတ်နှလုံးဟာ ကြောက်စိတ်ကြောင့် အရည်ပျော်ကုန်ပြီ။ ဒူးချင်းရိုက်ပြီး တင်ပါး တဆတ်ဆတ်တုန်နေပြီ။ မျက်နှာတွေ နီရဲနေပြီ။ ခြင်္သေ့အောင်းတဲ့ ဂူက ဘယ်မှာလဲ။ အဲဒီမှာ ခြင်္သေ့က သားပေါက်တွေကို ကျွေးမွေးခဲ့တယ်။ ခြောက်လှန့်သူမရှိဘဲ သားပေါက်တွေနဲ့အတူ ဝင်ထွက်သွားလာခဲ့တယ်။ ခြင်္သေ့က သားပေါက်တွေ စားနိုင်သလောက် သားကောင်ကို အပိုင်းပိုင်း ဆွဲဖဲ့ပေးခဲ့တယ်။ ခြင်္သေ့မတွေအတွက် သားကောင်ရဲ့လည်မျိုကို ကိုက်ဖြတ်ပေးခဲ့တယ်။ သူ့ရဲ့တွင်းတွေကို သားကောင်တွေနဲ့၊ သူ့ရဲ့ဂူတွေကိုလည်း အပိုင်းပိုင်း ဆွဲဖဲ့ထားတဲ့ တိရစ္ဆာန်တွေနဲ့ ဖြည့်ထားခဲ့တယ်။ မင်းကို ငါတိုက်ခိုက်မယ်။ မင်းရဲ့ စစ်မြင်းရထားတွေကို မီးရှို့မယ်။ ဓားဘေးက မင်းရဲ့ ခြင်္သေ့ပျိုတွေကို ဝါးမျိုလိမ့်မယ်။ ကမ္ဘာမြေပေါ်မှာ မင်းအတွက် သားကောင်မရှိအောင် ငါလုပ်မယ်။ စေတမန်တွေရဲ့အသံကို မင်း ထပ်ကြားရတော့မှာ မဟုတ်ဘူး လို့ ဗိုလ်ခြေတို့ရဲ့အရှင် ယေဟောဝါပြောတယ်။,34,Na,2,နာဟုံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နာဟုံ/2/
audio/nwt_34_Na_BU_03.mp3,လူသတ်မှုကျူးလွန်တဲ့မြို့ဟာ အဖြစ်ဆိုး ကြုံရလိမ့်မယ်။ သူ့ဆီမှာ လှည့်စားမှုတွေ၊ လုယက်မှုတွေ ပြည့်နေတယ်။ သားကောင်တွေ တစ်ခါမှ မပြတ်လပ်ဘူး။ ကျာပွတ်သံ၊ ဘီးလှိမ့်သံ၊ မြင်းခွာသံ၊ မြင်းရထားဆောင့်သံကို ကြားရတယ်။ မြင်းစီးသူရဲတွေ၊ လက်နေတဲ့ ဓားတွေ၊ ဖိတ်ဖိတ်တောက်နေတဲ့ လှံတွေရှိတယ်။ အသတ်ခံရသူတွေ အများကြီးပဲ။ အသေကောင်တွေလည်း တစ်ပြုံကြီးပဲ။ ဘယ်နေရာကြည့်ကြည့် အလောင်းတွေချည်းပဲ။ လူတွေဟာ အလောင်းတွေကို တိုက်မိပြီး လဲကျကုန်တယ်။ ဒါတွေဖြစ်ရတာဟာ သူ ပြည့်တန်ဆာလုပ်ဖန် များလွန်းလို့ပဲ။ သူဟာ ညှို့ယူဖမ်းစားတတ်တဲ့ စုန်းမ ဖြစ်လို့ ပြည့်တန်ဆာလုပ်ပြီး လူမျိုးတွေကို ထောင်ဖမ်းခဲ့တယ်။ ပယောဂအတတ်သုံးပြီး လူမျိုးစုတွေကို ထောင်ဖမ်းခဲ့တယ်။ ဗိုလ်ခြေတို့ရဲ့အရှင် ယေဟောဝါပြောတာက မင်းကို ငါတိုက်ခိုက်မယ်။ မျက်နှာအုပ်သွားတဲ့အထိ မင်းရဲ့ဝတ်လုံကို ငါလှန်ပစ်မယ်။ မင်း အဝတ်ဗလာဖြစ်နေတာကို လူမျိုးတွေ မြင်စေရမယ်။ မင်းအရှက်ကွဲတာကို တိုင်းနိုင်ငံတွေ မြင်စေရမယ်။ မင်းအပေါ် အညစ်အကြေးတွေ ငါပစ်ချမယ်။ မင်းကို စက်ဆုပ်ရွံရှာစရာဖြစ်အောင်၊ လူတွေ လက်ညှိုးထိုးစရာဖြစ်အောင် လုပ်မယ်။ မြင်သူတိုင်းက မင်းဆီကနေ ထွက်ပြေးပြီး နိနဝေမြို့ ပျက်စီးသွားပြီ။ ဘယ်သူကများ သူ့ကို သနားမှာလဲ လို့ ပြောလိမ့်မယ်။ မင်းကို နှစ်သိမ့်ပေးမယ့်သူတွေ ငါဘယ်မှာရှာတွေ့နိုင်မှာလဲ။ မင်းက နောမုန်မြို့ထက် သာလို့လား။ သူဟာ နိုင်းမြစ်တူးမြောင်းဘေးမှာ တည်ရှိတယ်။ ရေပတ်လည်ဝိုင်းနေတဲ့အတွက် ပင်လယ်ဟာ သူ့စည်းစိမ်၊ သူ့မြို့ရိုးပဲ။ အီသီယိုးပီးယားနဲ့ အီဂျစ်ဟာ သူ့ကို အမြောက်အမြား ထောက်ပံ့ပေးနိုင်တဲ့ ရင်းမြစ်ပဲ။ ဖုတပြည်နဲ့ လစ်ဗျားပြည်ဟာ သူ့ကို ကူညီပေးတဲ့သူတွေပဲ။ ဒါတောင် သူဟာ ပြည်နှင်ဒဏ်ခံရပြီး သုံ့ပန်းဘဝ ရောက်ခဲ့တယ်။ သူ့သားသမီးတွေလည်း လမ်းထောင့်မှာ ကိုင်ဆောင့်ပြီး အသတ်ခံရတယ်။ သူ့ရဲ့ဂုဏ်အသရေရှိသူတွေကို မဲချပြီး ခွဲဝေယူသွားတယ်။ အကြီးအကဲတွေကို ခြေကျဉ်းခတ်တယ်။ မင်းလည်း မူးယစ်ရလိမ့်မယ်။ ပုန်းရှောင်နေရလိမ့်မယ်။ ရန်သူလက်ကလွတ်ဖို့ ခိုလှုံရာကို ရှာရလိမ့်မယ်။ မင်းရဲ့ခံတပ်တွေဟာ သီးဦးသီးဖျားအမှည့်တွေရှိတဲ့ သဖန်းပင်နဲ့ တူတယ်။ အပင်ကို လှုပ်ခါလိုက်တဲ့အခါ ဝါးမျိုသူပါးစပ်ထဲ အသီးတွေ ကျလာမယ်။ မင်းရဲ့စစ်သူရဲတွေဟာ မိန်းမကျနေတာပဲ။ တိုင်းပြည်ရဲ့ တံခါးတွေဟာ ရန်သူတွေအတွက် အကျယ်ကြီး ပွင့်နေမယ်။ ကန့်လန့်ကျင်တွေကို မီးဝါးမျိုသွားမယ်။ ဝိုင်းရံပိတ်ဆို့ခံရချိန်အတွက် ရေခပ်ထားပါ။ ခံတပ်တွေကို ခိုင်ခံ့စေပါ။ ရွှံ့ထဲဆင်းပြီး ရွှံ့စေးကို နင်းနယ်ပါ။ အုတ်လုပ်တဲ့ ပုံစံခွက်ကို မြဲမြဲကိုင်ထားပါ။ ဒါတောင် မင်းကို မီးတွေ ဝါးမျိုလိမ့်မယ်။ ဓားဘေးက မင်းကို ပယ်ရှင်းလိမ့်မယ်။ ကျိုင်းကောင်ပေါက်တွေ ဝါးမျိုသလို မင်းကို ဝါးမျိုလိမ့်မယ်။ ဒါကြောင့် မင်းရဲ့လူတွေကို ကျိုင်းကောင်ပေါက်တွေလို များပြားစေပါ။ ကျိုင်းကောင်တွေလို များပြားစေပါ။ မင်းရဲ့ကုန်သည်တွေဟာ ကောင်းကင်ကြယ်တွေထက် များပြားတယ်။ ကျိုင်းကောင်ပေါက်တွေက အရေခွံလဲပြီး ပျံသန်းသွားတယ်။ မင်းရဲ့ကင်းစောင့်တွေဟာ ကျိုင်းကောင်တွေနဲ့ တူတယ်။ တပ်မှူးတွေဟာ ကျိုင်းကောင်အုပ်နဲ့ တူတယ်။ ချမ်းအေးတဲ့နေ့မှာ ကျောက်နံရံကာ သိုးခြံတွေမှာ သူတို့ စခန်းချတတ်တယ်။ ဒါပေမဲ့ နေထွက်လာတဲ့အခါ ပျံသန်းသွားတယ်။ ဘယ်ရောက်နေမှန်း ဘယ်သူမှ မသိဘူး။ အို အဆီးရီးယားဘုရင်၊ မင်းရဲ့သိုးထိန်းတွေ အိပ်ငိုက်နေတယ်။ မှူးမတ်တွေက ကိုယ့်အိမ်ကိုယ့်ရာနဲ့ အေးအေးဆေးဆေး နေကြတယ်။ မင်းရဲ့လူတွေဟာ တောင်တန်းတွေပေါ်မှာ ကွဲလွင့်နေတယ်။ စုသိမ်းမယ့်သူ တစ်ယောက်မှ မရှိဘူး။ မင်းဟာ ကြုံရတဲ့ဘေးဆိုးကနေ သက်သာရာရမှာ မဟုတ်ဘူး။ မင်းရဲ့ဒဏ်ရာဟာ ကုလို့မရဘူး။ မင်းအကြောင်း ကြားတဲ့သူတိုင်း လက်ခုပ်တီးလိမ့်မယ်။ မင်းရဲ့ မညှာမတာနှိပ်စက်မှုကို မခံဖူးတဲ့သူ ရှိလို့လား။,34,Na,3,နာဟုံ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/နာဟုံ/3/
audio/nwt_35_Hab_BU_01.mp3,စိတ်အာရုံမှာ ပရောဖက်ဟဗက္ကုတ် ရခဲ့တဲ့သတင်းစကား ယေဟောဝါဘုရား၊ ကျွန်တော် ဘယ်အချိန်အထိ အော်ဟစ် အကူအညီတောင်းရမှာလဲ။ ဘယ်အချိန်ကျမှ ကြားမှာလဲ။ အကြမ်းဖက်မှုကနေ ကယ်တင်ပေးပါလို့ ဘယ်အချိန်အထိ အကူအညီတောင်းရမှာလဲ။ ဘယ်အချိန်ကျမှ ကယ်တင်မှာလဲ။ ကျွန်တော့်ကို မကောင်းမှုတွေ ဘာလို့မြင်စေတာလဲ။ ဖိနှိပ်သူတွေကို ကိုယ်တော် ဘာလို့ သည်းခံနေတာလဲ။ အကြမ်းဖက်မှုတွေ၊ ဖျက်ဆီးမှုတွေ ကျွန်တော့်ရှေ့မှာ ဘာလို့ဖြစ်နေတာလဲ။ ငြင်းခုံရန်ဖြစ်တာတွေ ဘာလို့ ဒီလောက်များနေတာလဲ။ အဲဒီလိုဖြစ်နေတော့ တရားဥပဒေဟာ ဘာမှ အရာမရောက်တော့ဘူး။ တရားမျှတစွာ မလုပ်ဆောင်ကြဘူး။ ဖြောင့်မတ်သူကို လူဆိုးတွေ ဝိုင်းထားတဲ့အတွက် အမှန်တရားဟာ ကပြောင်းကပြန် ဖြစ်ကုန်ပြီ။ လူမျိုးတွေကို အာရုံစိုက်ပြီး ကြည့်လိုက်ပါ။ အံ့သြတကြီး ကြည့်ပြီး မိန်းမောနေလိုက်ပါ။ ကြားရင် ယုံနိုင်မှာမဟုတ်တဲ့အရာတွေ မင်းတို့လက်ထက်မှာ ဖြစ်ပျက်လိမ့်မယ်။ ရက်စက်ကြမ်းကြုတ်ပြီး ကမူးရှူးထိုး လုပ်တတ်တဲ့ ခါလဒဲလူမျိုးကို ငါပေါ်ထွန်းစေမှာ ဖြစ်လို့ပဲ။ သူတို့က ကိုယ်မပိုင်တဲ့အိမ်တွေကို သိမ်းယူဖို့ မြေတစ်ပြင်လုံးကို တိုက်ချတတ်တယ်။ သူတို့ဟာ သိပ်ကြောက်စရာကောင်းတယ်။ စိတ်ကြိုက် ဥပဒေထုတ်ပြန်ပြီး အာဏာပြတတ်တယ်။ သူတို့ရဲ့မြင်းဟာ ကျားသစ်ထက် မြန်တယ်။ ညမှာကျက်စားတဲ့ ဝံပုလွေထက် သူတို့ ပိုကြမ်းကြုတ်တယ်။ သူတို့ရဲ့စစ်မြင်းတွေက ရှေ့ကို ကဆုန်ပေါက်ပြေးတယ်။ အဝေးကနေ မြင်းတွေ လာတယ်။ သားကောင်ထိုးသုတ်တဲ့ လင်းယုန်လို သူတို့ တစ်ရှိန်ထိုး ရောက်လာတတ်တယ်။ သူတို့အားလုံး အကြမ်းဖက်ဖို့ပဲ စိတ်အားသန်နေတယ်။ စုပေါင်းပြီး ချီတက်လာတဲ့အခါ အရှေ့လေ တိုက်ခတ်လာသလိုပဲ။ သုံ့ပန်းတွေကို သဲတွေလို ကျုံးသွားတယ်။ ဘုရင်တွေကို သူတို့လှောင်ပြောင်တယ်။ မင်းအရာရှိတွေကို လှောင်ရယ်တယ်။ ခံတပ်တွေကို လှောင်ရယ်တယ်။ မြေကုန်းရိုးကို ဖို့ပြီး ခံတပ်တွေကို သိမ်းပိုက်တယ်။ အဲဒီနောက် လေလို ရှေ့ကိုချီတက်ပြီး ပြည်ကို ဖြတ်သွားတယ်။ ဒါပေမဲ့ သူတို့ရဲ့ဘုရားကြောင့် တန်ခိုးအာဏာရတယ်လို့ ယူမှတ်တဲ့အတွက် အပြစ်သင့်လိမ့်မယ်။ ယေဟောဝါဘုရား၊ ကိုယ်တော်ဟာ ထာဝရကာလကတည်းက တည်ရှိခဲ့တယ် မဟုတ်လား။ ကျွန်တော့်ဘုရားသခင်၊ သန့်ရှင်းတဲ့အရှင်၊ ကိုယ်တော်ဟာ သေခြင်းနဲ့ကင်းလွတ်တယ်။ ယေဟောဝါ၊ ကိုယ်တော်က ပြစ်ဒဏ်စီရင်ဖို့ သူတို့ကို ခန့်ထားတယ်။ ကျွန်တော့်ရဲ့ကျောက်ဆောင်၊ ကိုယ်တော်က ဆုံးမပဲ့ပြင်ဖို့ သူတို့ကို တည်ရှိစေတယ်။ ကိုယ်တော့်မျက်လုံးတွေဟာ သန့်စင်လွန်းလို့ ဆိုးညစ်တဲ့အရာကို ကြည့်မနေနိုင်ဘူး။ မကောင်းမှုကို သည်းမခံနိုင်ဘူး။ ဒါဆိုရင် သစ္စာဖောက်တွေကို ဘာလို့ သည်းခံနေပါသလဲ။ လူဆိုးက ပိုဖြောင့်မတ်သူကို ဝါးမျိုတဲ့အခါ ကိုယ်တော် ဘာလို့ နှုတ်ဆိတ်နေတာလဲ။ လူကို ပင်လယ်ငါးတွေလို၊ အုပ်ချုပ်သူမရှိတဲ့ တွားသွားသတ္တဝါတွေလို ဖြစ်အောင် ကိုယ်တော် ဘာလို့လုပ်တာလဲ။ သူက သူတို့ကို ငါးမျှားချိတ်နဲ့ ဆွဲတယ်။ ဆွဲပိုက်နဲ့ ဖမ်းတယ်။ ငါးဖမ်းပိုက်ထဲမှာ စုသိမ်းတယ်။ ဒါကြောင့် အကြီးအကျယ် ဝမ်းမြောက်နေတယ်။ သူက ဆွဲပိုက်ဆီ ယဇ်ပူဇော်တယ်။ ငါးဖမ်းပိုက်ဆီ ယဇ်ပူဇော်တယ်။ အဲဒီပိုက်တွေကြောင့် သူ့ဝေစုဟာ အဆီတဝင်းဝင်း ဖြစ်နေပြီး အကောင်းဆုံးအစာကို သူစားရလို့ပဲ။ ဒါနဲ့ပဲ ဆွဲပိုက်ကို သူ အမြဲသွန်ချနေမှာလား။ လူမျိုးတွေကို မသနားဘဲ အမြဲသတ်ဖြတ်နေမှာလား။,35,Hab,1,ဟဗက္ကုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟဗက္ကုတ်/1/
audio/nwt_35_Hab_BU_02.mp3,ကျွန်တော်က ကင်းတဲမှာ ရပ်မြဲရပ်နေမယ်။ ခံစစ်ကုန်းရိုးပေါ်မှာ ရှိမြဲရှိနေမယ်။ ကျွန်တော်ကတစ်ဆင့် ကိုယ်တော် ဘာများပြောမလဲ၊ ကျွန်တော့်ကို ပဲ့ပြင်တဲ့အခါ ဘာပြန်ပြောရမလဲ သိနိုင်ဖို့ စောင့်မြဲစောင့်နေမယ်။ ယေဟောဝါက ကျွန်တော့်ကို ပြောတယ် ဒီစိတ်အာရုံအကြောင်း ချရေးပါ။ သင်ပုန်းပေါ်မှာ ရှင်းရှင်းလင်းလင်း ရေးထားပါ။ ဒါမှ ကျယ်ကျယ်ဖတ်ပြမယ့်သူက အလွယ်တကူ ဖတ်နိုင်မယ်။ စိတ်အာရုံက သတ်မှတ်ထားချိန်ရောက်မှ ပြည့်စုံလာမယ်။ အဲဒီအချိန် အမြန်လာနေပြီ။ အဲဒါဟာ အလိမ်အညာ မဟုတ်ဘူး။ နှောင့်နှေးပုံပေါက်နေရင်တောင် ဆက်ပြီးစောင့်မျှော်နေပါ။ ကျိန်းသေ ပြည့်စုံလာမယ်။ နောက်ကျမှာ မဟုတ်ဘူး။ မာနကြီးသူကို ကြည့်ပါ။ သူဟာ စိတ်ရင်းမမှန်ဘူး။ ဖြောင့်မတ်သူကတော့ မိမိရဲ့သစ္စာတရားကြောင့် အသက်ရှင်လိမ့်မယ်။ စပျစ်ဝိုင်ဟာ လှည့်စားတတ်တဲ့အတွက် မောက်မာတဲ့လူက ပန်းတိုင်ရောက်မှာ မဟုတ်ဘူး။ သင်္ချိုင်းလို အာသာဆန္ဒ မပြေနိုင်ဘူး။ သူဟာ သေမင်းနဲ့တူတယ်။ မတင်းတိမ်နိုင်ဘူး။ လူမျိုးအားလုံးကို စုသိမ်းနေတယ်။ လူအားလုံးကို စုစည်းနေတယ်။ လူမျိုးအားလုံးက သူ့အကြောင်းကို စကားပုံဖွဲ့ပြီး၊ စကားထာဝှက်ပြီး စောင်းချိတ်ပြောဆိုမယ် မဟုတ်လား။ သူတို့ ပြောမှာက ကိုယ်မပိုင်တာကို သိမ်းယူတဲ့သူ၊ ကိုယ့်ကိုယ်ကိုယ် အကြွေးထူအောင်လုပ်တဲ့သူဟာ အဖြစ်ဆိုးကြုံရလိမ့်မယ်။ ဘယ်အချိန်အထိ အဲဒီလိုလုပ်နေမှာလဲ။ မင်းရဲ့အကြွေးရှင်တွေ ရုတ်တရက် ရောက်လာမယ် မဟုတ်လား။ သူတို့ နိုးထလာပြီး မင်းကို ခပ်ကြမ်းကြမ်း ကိုင်လှုပ်မယ်။ မင်းဟာ သူတို့ လုယက်စရာ ဖြစ်သွားမယ်။ လူမျိုးများစွာကို မင်း လုယက်ခဲ့တဲ့အတွက် ကျန်တဲ့သူတွေအားလုံးက မင်းကို ပြန်လုယက်ကြမယ်။ လူတွေကို မင်း သတ်ဖြတ်ခဲ့တာကိုး။ ကမ္ဘာမြေကိုရော၊ မြို့နဲ့ မြို့သူမြို့သားတွေကိုပါ အကြမ်းဖက်ခဲ့တာကိုး။ ဘေးဆိုးလက်ကနေ လွတ်ဖို့၊ ကိုယ့်အသိုက်ကို အမြင့်မှာဆောက်ဖို့ ကိုယ့်အမျိုးအတွက် မတရားစီးပွားရှာတဲ့သူဟာ အဖြစ်ဆိုးကြုံရလိမ့်မယ်။ မင်းက အကောက်ကြံပြီး ကိုယ့်အမျိုးကို အရှက်ခွဲတယ်။ လူအများကြီးကို ပယ်ရှင်းပြီး အပြစ်ကျူးလွန်တယ်။ နံရံထဲကနေ ကျောက်တစ်လုံးက အော်ပြောလိမ့်မယ်။ အိမ်မိုးပေါ်ကနေ ဒိုင်းက သံယောင်လိုက်ပြီး တုံ့ပြန်မယ်။ မြို့ကို သတ်ဖြတ်မှုတွေနဲ့ တည်တဲ့သူ၊ မြို့ကို မဖြောင့်မတ်မှုတွေနဲ့ တည်ဆောက်တဲ့သူဟာ အဖြစ်ဆိုးကြုံရလိမ့်မယ်။ မီးစာဖြစ်သွားမယ့်အရာအတွက် လူတွေ အပင်ပန်းခံကြတယ်။ အချည်းနှီးဖြစ်သွားမယ့်အရာအတွက် လူမျိုးတွေ ဒုက္ခခံကြတယ်။ အဲဒီလိုဖြစ်စေတာ ဗိုလ်ခြေတို့ရဲ့အရှင် ယေဟောဝါပဲ မဟုတ်လား။ ပင်လယ်ဟာ ရေတွေနဲ့ ပြည့်နေသလို ကမ္ဘာမြေဟာ ယေဟောဝါရဲ့ ဂုဏ်ကျက်သရေအကြောင်း သိကျွမ်းသူတွေနဲ့ ပြည့်နေမယ်။ ကိုယ့်အပေါင်းအဖော်တွေ အဝတ်ဗလာဖြစ်တာကို မြင်ချင်လို့ အမျက်ဒေါသတွေ ရောစပ်ပြီး သူတို့ကို မူးအောင်တိုက်တဲ့သူဟာ အဖြစ်ဆိုးကြုံရလိမ့်မယ်။ မင်းဟာ ဂုဏ်ကျက်သရေအစား အရှက်ကွဲခြင်းကိုပဲ တနင့်တပိုးခံရမယ်။ မင်းကိုယ်တိုင်လည်း သောက်ရလိမ့်မယ်။ အရေဖျားမဖြတ်ထားတဲ့အဖြစ်ကို ပြရလိမ့်မယ်။ ယေဟောဝါရဲ့ ညာလက်မှာရှိတဲ့ ခွက်က မင်းဆီ ရောက်လာမယ်။ မင်းရဲ့ဂုဏ်ကျက်သရေကို အရှက်ကွဲခြင်းက လွှမ်းမိုးသွားမယ်။ လက်ဘနွန်ကို အကြမ်းဖက်ခဲ့တာ၊ တိရစ္ဆာန်တွေကို ခြောက်လှန့်ဖျက်ဆီးခဲ့တာတွေအတွက် မင်း ပြန်ခံရလိမ့်မယ်။ လူတွေကို မင်း သတ်ဖြတ်ခဲ့တာကိုး။ ကမ္ဘာမြေကိုရော မြို့နဲ့ မြို့သူမြို့သားတွေကိုပါ အကြမ်းဖက်ခဲ့တာကိုး။ လူထွင်းထားတဲ့ ရုပ်တုဟာ ဘာများအကျိုးပေးလို့လဲ။ လူသွန်းလုပ်တဲ့ ရုပ်တုနဲ့ အလိမ်အညာဆရာက ဘာများ အကျိုးပေးလို့လဲ။ သွန်းလုပ်တဲ့သူက အသုံးမဝင်တဲ့ ရုပ်တုကို ဘယ်လို ယုံကြည်ကိုးစားနိုင်မလဲ။ အဲဒီရုပ်တုက စကားမှ မပြောတတ်တာ။ သစ်သားတုံးကို နိုးထပါတော့ လို့ပြောတဲ့သူ၊ စကားမပြောတတ်တဲ့ ကျောက်တုံးကို နိုးထပါတော့၊ သွန်သင်ပေးပါတော့ လို့ပြောတဲ့သူဟာ အဖြစ်ဆိုးကြုံရလိမ့်မယ်။ ကြည့်လိုက်ပါ။ ရွှေငွေတွေနဲ့ မွမ်းမံထားပေမဲ့ အဲဒီရုပ်တုတွေဟာ အသက်မဲ့နေတယ်။ ယေဟောဝါကတော့ သန့်ရှင်းတဲ့ဗိမာန်တော်မှာ စံမြန်းနေတယ်။ အို ကမ္ဘာမြေ၊ ရှေ့တော်မှာ နှုတ်ဆိတ်နေလိုက်ပါ။,35,Hab,2,ဟဗက္ကုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟဗက္ကုတ်/2/
audio/nwt_35_Hab_BU_03.mp3,ပရောဖက် ဟဗက္ကုတ်ရဲ့ ဆုတောင်းချက်၊ ငိုချင်း အို ယေဟောဝါ၊ ကိုယ်တော့်အကြောင်းကို ကျွန်တော်ကြားပါတယ်။ ယေဟောဝါဘုရား၊ ကိုယ်တော့်လုပ်ဆောင်မှုတွေကို အံ့သြမိပါတယ်။ အဲဒါတွေကို ကျွန်တော်တို့ခေတ်မှာ ပြန်လုပ်ဆောင်ပါဦး။ အဲဒါတွေကို ကျွန်တော်တို့ခေတ်မှာ ကြားသိစေပါဦး။ ရုတ်ရုတ်သဲသဲဖြစ်ချိန်မှာ ကရုဏာပြဖို့ သတိရလှည့်ပါ။ ဘုရားသခင်က တေမန်ပြည်ကနေ လာတယ်။ သန့်ရှင်းမြင့်မြတ်တဲ့အရှင်က ပါရန်တောင်ကနေ လာတယ်။ (စဲလာ) ဘုန်းတန်ခိုးဟာ မိုးကောင်းကင်ကို ဖုံးလွှမ်းသွားတယ်။ ဘုရားကို ချီးမွမ်းသံတွေ မြေတစ်ပြင်လုံး ညံသွားတယ်။ ဘုရားက အလင်းရောင်လို ထွန်းလင်းတောက်ပတယ်။ ခွန်အားကိန်းအောင်းရာ လက်တော်ကနေ ရောင်ခြည်နှစ်သွယ် ဖြာထွက်တယ်။ ကပ်ရောဂါဘေးက ရှေ့ကနေ သွားတယ်။ ချစ်ချစ်တောက်ပူတဲ့အဖျားက နောက်ကနေ လိုက်တယ်။ ဘုရားက ရပ်တန့်ပြီး ကမ္ဘာမြေကို ကိုင်လှုပ်ပစ်တယ်။ အကြည့်တစ်ချက်တည်းနဲ့ လူမျိုးတွေ အလန့်တကြား ထခုန်တယ်။ ထာဝစဉ်တည်တဲ့ တောင်တန်းတွေ ကြေမွကုန်တယ်။ ရှေးဟောင်း တောင်ကုန်းတွေ ဦးညွှတ်သွားတယ်။ လမ်းစဉ်တော်တွေဟာ အရင်ကတည်းက အဲဒီအတိုင်းပဲ။ ကုရှလူတွေရဲ့ တဲတွေမှာ ဒုက္ခရောက်နေတာကို ကျွန်တော်တွေ့တယ်။ မိဒျန်ပြည်ရဲ့ ရွက်ထည်တွေ တုန်လှုပ်နေတယ်။ ယေဟောဝါဘုရား၊ မြစ်တွေကို အမျက်ထွက်နေတာလား။ ပင်လယ်ကို ဒေါသထွက်နေတာလား။ ကိုယ်တော် မြင်းစီးသွားတယ်။ ကိုယ်တော့်မြင်းရထားတွေ အောင်ပွဲခံတယ်။ ကိုယ်တော်က လေးကိုထုတ်ပြီး အသင့်ပြင်ထားတယ်။ တုတ်တွေဟာ ကျိန်ဆိုချက်အတိုင်း လုပ်ဆောင်ဖို့ အသင့်ပဲ။ (စဲလာ) ကမ္ဘာမြေကို မြစ်တွေနဲ့ ကိုယ်တော် ခွဲလိုက်တယ်။ ကိုယ်တော့်ကို မြင်တဲ့အခါ တောင်တန်းတွေ ဝေဒနာကြောင့် ထွန့်ထွန့်လူးနေတယ်။ မိုးတွေ သဲကြီးမဲကြီးရွာပြီး တိုက်ချသွားတယ်။ နက်ရှိုင်းတဲ့ရေထုဟာ ဟုန်းဟုန်းမြည်တယ်။ ရေလုံးကြီးတွေကြွတက်လာတယ်။ မိုးကောင်းကင်ပေါ်မှာ နေမင်းနဲ့ လမင်း ရပ်တန့်သွားတယ်။ ကိုယ်တော့်မြားတွေဟာ အလင်းတန်းလို ဖြာထွက်သွားတယ်။ လှံတော်လည်း လျှပ်စီးလို တဖျတ်ဖျတ်လက်တယ်။ ကိုယ်တော်က မြေတစ်ပြင်လုံးဆီ ဒေါသတကြီး ချီတက်သွားတယ်။ လူမျိုးတွေကို အမျက်ထွက်ပြီး နင်းခြေတယ်။ လူမျိုးတော်ကို ကယ်တင်ဖို့၊ ဘိသိက်ပေးထားသူကို ကယ်တင်ဖို့ ကိုယ်တော် ထွက်လာတယ်။ လူဆိုးရဲ့အိမ်ထဲက ခေါင်းဆောင်ကို နင်းခြေပစ်တယ်။ အဲဒီအိမ်ကို အုတ်မြစ်ကနေ အမိုးအထိ လှန်ပစ်တယ်။ (စဲလာ) ကျွန်တော်ကွဲလွင့်သွားအောင် စစ်သူရဲတွေ လာတိုက်ခိုက်ချိန်မှာ ကိုယ်တော်က သူတို့ရဲ့ခေါင်းကို သူတို့လက်နက်နဲ့ပဲ ခွဲပစ်တယ်။ ဒုက္ခရောက်သူကို ဆိတ်ကွယ်ရာမှာ ဝါးမျိုရတာ သူတို့ပျော်ကြတယ်။ ကိုယ်တော်က ပင်လယ်ကို ဖြတ်ပြီး၊ လှိုင်းလုံးကြီးတွေကို ဖြတ်ပြီး မြင်းစီးသွားတယ်။ ဒါကို ကျွန်တော်ကြားတဲ့အခါ ရင်ထဲမှာ တုန်လှုပ်သွားတယ်။ အသံတော်ကြောင့် နှုတ်ခမ်းတွေ တဆတ်ဆတ်တုန်ပြီး အရိုးတွေ ဆွေးမြည့်ကုန်တယ်။ ခြေတွေ မခိုင်တော့ဘူး။ ဒါပေမဲ့ တိုက်ခိုက်နေတဲ့ရန်သူတွေ ဒုက္ခနေ့ရက် ကြုံရတော့မှာဖြစ်လို့ အဲဒီနေ့ကို ကျွန်တော် တိတ်တဆိတ် စောင့်နေပါ့မယ်။ သဖန်းပင် ပွင့်ချင်မှ ပွင့်မယ်။ စပျစ်ပင် သီးချင်မှ သီးမယ်။ သံလွင်ပင် သီးပွင့်ချင်မှ သီးပွင့်မယ်။ လယ်မြေတွေ ဖြစ်ထွန်းချင်မှ ဖြစ်ထွန်းမယ်။ သိုးခြံထဲမှာ သိုးအုပ်တွေ၊ တင်းကုပ်ထဲမှာ နွားတွေ ရှိချင်မှရှိမယ်။ ဒါပေမဲ့ ကျွန်တော်ကတော့ ယေဟောဝါကြောင့် အားရရွှင်လန်းမယ်။ ကယ်တင်ရှင် ဘုရားသခင်ကြောင့် ရွှင်လန်းမယ်။ အချုပ်အခြာအာဏာပိုင်ရှင် ယေဟောဝါဟာ ကျွန်တော့်ရဲ့ ခွန်အားပဲ။ ဘုရားက ကျွန်တော့်ခြေကို သမင်ခြေလို ဖြစ်စေမယ်။ မြင့်မားတဲ့နေရာတွေမှာ နင်းလျှောက်စေမယ်။,35,Hab,3,ဟဗက္ကုတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟဗက္ကုတ်/3/
audio/nwt_36_Zep_BU_01.mp3,အာမုန်ရဲ့သား ယုဒဘုရင် ယောရှိလက်ထက်မှာ ဇေဖနိ ဆီ ယေဟောဝါရဲ့ စကားတော် ရောက်လာတယ်။ ဇေဖနိရဲ့အဖေက ကုရှိ၊ ကုရှိရဲ့အဖေက ဂေဒလိ၊ ဂေဒလိရဲ့အဖေက အာမရိ၊ အာမရိရဲ့အဖေက ဟေဇကိဖြစ်တယ်။ ယေဟောဝါက မြေပြင်ပေါ်ရှိသမျှ ငါ အကုန်လှည်းထုတ်မယ် လို့ပြောတယ်။ ယေဟောဝါ ပြောတာက လူသူတိရစ္ဆာန်တွေ၊ မိုးကောင်းကင်ငှက်တွေ၊ ပင်လယ်ငါးတွေကို လှည်းထုတ်မယ်။ တိုက်မိလဲစေတဲ့အရာတွေ၊ လူဆိုးတွေကို ငါ လှည်းထုတ်မယ်။ လူသားတွေကို မြေပြင်ပေါ်ကနေ ဖယ်ရှားမယ်။ ငါ့လက်ကိုဆန့်ပြီး ယုဒပြည်နဲ့ ဂျေရုဆလင်မြို့သူမြို့သားတွေကို တိုက်မယ်။ ဗာလကို အစအနမကျန်အောင် ဒီနေရာကနေ ပယ်ရှင်းမယ်။ အယူဖောက်ပြန်တဲ့ ပုရောဟိတ်တွေကိုရော တိုင်းတစ်ပါးဘုရားကို ကိုးကွယ်တဲ့ ပုရောဟိတ်တွေရဲ့ နာမည်ကိုပါ ငါပယ်ရှင်းမယ်။ ကောင်းကင်ကြယ်တွေကို အိမ်မိုးပေါ်မှာ ဦးချသူတွေ၊ ယေဟောဝါကို ဦးချပြီး သစ္စာစောင့်သိပါ့မယ်လို့ ကတိပေးထားလျက်နဲ့ မာလကုံဘုရားကိုလည်း သစ္စာစောင့်သိပါ့မယ်လို့ ကတိပေးသူတွေ၊ ယေဟောဝါနောက် မလိုက်တော့ဘဲ ပြန်လှည့်သွားသူတွေ၊ ယေဟောဝါကို မရှာဖွေ၊ မမေးမြန်းသူတွေကို ငါပယ်ရှင်းမယ်။ အချုပ်အခြာအာဏာပိုင်ရှင် ယေဟောဝါရှေ့မှာ နှုတ်ဆိတ်နေကြပါ။ ယေဟောဝါရဲ့နေ့ နီးနေပြီ။ ယေဟောဝါက ပူဇော်သက္ကာကို ကိုယ်တိုင် ပြင်ဆင်ထားတယ်။ ဖိတ်ခေါ်ထားသူတွေကိုလည်း အသင့်ပြင်ထားတယ်။ ပူဇော်တဲ့နေ့မှာ ငါယေဟောဝါက မှူးမတ်တွေ၊ သားတော်တွေ၊ လူမျိုးခြားဝတ်စုံ ဝတ်ဆင်ထားသူတွေကို ဒဏ်ပေးမယ်။ အဲဒီနေ့မှာ စင်ပေါ် တက်သူတွေ၊ ကိုယ့်သခင်ရဲ့အိမ်ကို အကြမ်းဖက်မှုတွေ၊ လှည့်စားမှုတွေနဲ့ ပြည့်စေသူတွေကိုလည်း ဒဏ်ပေးမယ်။ ယေဟောဝါ ပြောတာက အဲဒီနေ့ရောက်ရင် ငါးတံခါးမှာ အော်ဟစ်သံ၊ မြို့ရဲ့ကွက်သစ်မှာ ငိုကြွေးမြည်တမ်းသံ၊ တောင်ကုန်းတွေပေါ်မှာ ပြိုလဲသံကြီး ထွက်ပေါ်လာမယ်။ မက်တေရှမှာ နေထိုင်သူတို့၊ ငိုကြွေးမြည်တမ်းပါ။ ကုန်သည်အားလုံး ပယ်ရှင်းခံရပြီ။ ငွေချိန်တွယ်သူတွေလည်း ဖျက်ဆီးခံရပြီ။ အဲဒီအချိန်ရောက်ရင် ငါက မီးခွက်ထွန်းပြီး ဂျေရုဆလင်မှာ စေ့စေ့စပ်စပ် ရှာဖွေမယ်။ ယေဟောဝါဘုရားက ကောင်းကျိုး မပြုပါဘူး။ ဆိုးကျိုးလည်း မပြုပါဘူး လို့တွေးပြီး ကိုယ့်ကိုယ်ကိုယ် အားရကျေနပ်နေသူတွေကို ဒဏ်ပေးမယ်။ သူတို့ရဲ့စည်းစိမ်ဥစ္စာတွေ လုယက်ခံရမယ်။ အိမ်တွေလည်း ဖျက်ဆီးခံရမယ်။ အိမ်တွေဆောက်ပေမဲ့ သူတို့ နေထိုင်ရမှာ မဟုတ်ဘူး။ စပျစ်ခြံတွေ စိုက်ပေမဲ့ စပျစ်ဝိုင်သောက်ရမှာ မဟုတ်ဘူး။ ယေဟောဝါရဲ့နေ့ကြီး နီးနေပြီ။ နီးနေပြီ။ အလျင်အမြန် လာနေပြီ။ ယေဟောဝါရဲ့နေ့ လာနေတယ်။ အဲဒီနေ့ရဲ့အသံဟာ နားခါးစရာပဲ။ အဲဒီနေ့မှာ စစ်သူရဲက အော်ဟစ်လိမ့်မယ်။ အဲဒီနေ့ဟာ အမျက်တော်နေ့၊ ဒုက္ခဝေဒနာခံစားရတဲ့နေ့၊ မုန်တိုင်းထန်ပြီး ဖျက်ဆီးတဲ့နေ့၊ မှောင်မိုက်ပြီး အုံ့ဆိုင်းတဲ့နေ့၊ မိုးတိမ်ထူပြီး မည်းမှောင်တဲ့နေ့၊ ခံတပ်မြို့တွေ၊ မြို့ရိုးထောင့်မျှော်စင်တွေကို တိုက်ဖို့ တံပိုးမှုတ်ပြီး စစ်ငြာသံပေးတဲ့နေ့ပဲ။ ယေဟောဝါကို ပြစ်မှားကြတဲ့အတွက် လူတွေကို ဒုက္ခရောက်စေမယ်။ မျက်ကန်းတွေလို သူတို့လျှောက်ရလိမ့်မယ်။ သူတို့ရဲ့သွေးဟာ မြေမှုန့်လို၊ အသားဟာ နောက်ချေးလို သွန်ချခံရလိမ့်မယ်။ ယေဟောဝါ အမျက်ထွက်တဲ့နေ့မှာ ရွှေငွေတွေက သူတို့ကို ကယ်တင်နိုင်မှာ မဟုတ်ဘူး။ မီးလိုတောက်လောင်တဲ့ ငါ့ရဲ့ထက်သန်တဲ့စိတ်ကြောင့် မြေတစ်ပြင်လုံး လောင်ကျွမ်းသွားမယ်။ ကမ္ဘာပေါ်နေထိုင်သူအားလုံးကို ကြောက်စရာကောင်းတဲ့ ဖျက်ဆီးခြင်းဘေးနဲ့ အစတုံးဖျက်ဆီးမယ်။,36,Zep,1,ဇေဖနိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇေဖနိ/1/
audio/nwt_36_Zep_BU_02.mp3,အို အရှက်မရှိတဲ့လူမျိုး၊ အတူစုဝေးကြ။ စုဝေးကြ။ အမိန့်တော်အတိုင်း မဖြစ်လာခင်၊ ခင်ဗျားတို့အပေါ် ယေဟောဝါရဲ့ဒေါသမီး မတောက်လောင်ခင်၊ ယေဟောဝါရဲ့ အမျက်တော်နေ့ မရောက်လာခင်၊ ဖွဲတွေ လွင့်ပါသွားသလိုမျိုး အဲဒီနေ့ ကုန်လွန်မသွားခင်၊ နူးညံ့သိမ်မွေ့တဲ့ မြေကြီးသားအပေါင်းတို့၊ ဖြောင့်မတ်တဲ့ အမိန့်တော်ကို လိုက်နာသူတို့၊ ယေဟောဝါကို ရှာကြ။ ဖြောင့်မတ်ခြင်းကို ရှာကြပါ။ နူးညံ့သိမ်မွေ့ခြင်းကိုလည်း ရှာကြပါ။ ဒါဆိုရင် ယေဟောဝါ အမျက်ထွက်တဲ့နေ့မှာ ပုန်းခိုရာကို တွေ့ကောင်းတွေ့လိမ့်မယ်။ ဂါဇာမြို့ဟာ စွန့်ပစ်ခံရလိမ့်မယ်။ အာရှကေလုန်မြို့ ပျက်စီးသွားမယ်။ အာဇုတ်မြို့သားတွေ မွန်းတည့်ချိန်မှာ မောင်းထုတ်ခံရလိမ့်မယ်။ ဧကြုန်မြို့ နုတ်ပစ်ခံရလိမ့်မယ်။ ကမ်းရိုးတန်းမှာနေထိုင်တဲ့ ခေရသိလူမျိုးဟာ အဖြစ်ဆိုးကြုံရလိမ့်မယ်။ မင်းတို့ကို ယေဟောဝါ ပြစ်တင်ပြောဆိုမယ်။ ဖိလိတိလူတွေ နေထိုင်တဲ့ ခါနန်ပြည်၊ မင်းကိုလည်း ငါဖျက်ဆီးမယ်။ မင်းဆီမှာ နေထိုင်သူရှိတော့မှာ မဟုတ်ဘူး။ ပင်လယ်ကမ်းရိုးတန်းဟာ စားကျက်မြေ ဖြစ်သွားမယ်။ သိုးထိန်းတွေအတွက် ရေတွင်းတွေ၊ သိုးတွေအတွက် ကျောက်နံရံကာ သိုးခြံတွေပဲ ရှိနေမယ်။ အဲဒီနေရာဟာ ယုဒအမျိုးထဲက ကျန်ကြွင်းသူတွေရဲ့နယ်မြေ ဖြစ်သွားမယ်။ အဲဒီမှာ သူတို့ စားသောက်ကြမယ်။ ညချမ်းချိန်မှာ အာရှကေလုန်မြို့ရဲ့ အိမ်တွေထဲ လဲလျောင်းကြမယ်။ ယေဟောဝါက သူတို့ကို ဂရုစိုက်ပြီး သုံ့ပန်းတွေကို ပြန်စုသိမ်းမှာ ဖြစ်လို့ပဲ။ မောဘ ကဲ့ရဲ့ရှုတ်ချတာ၊ အမ္မုန်လူတွေ စော်ကားပြောဆိုတာကို ငါကြားတယ်။ သူတို့က ငါ့လူတွေကို ကဲ့ရဲ့တယ်။ ငါ့လူတွေရဲ့ နယ်မြေကို သိမ်းပိုက်မယ်ဆိုပြီး ကြွားလုံးထုတ်နေတယ်။ အစ္စရေးတို့ရဲ့ဘုရား၊ ဗိုလ်ခြေတို့ရဲ့အရှင် ယေဟောဝါ ပြောတာက အသက်ရှင်နေတဲ့ဘုရား ငါ့ကိုယ်ငါ တိုင်တည်ကျိန်ဆိုမယ်။ မောဘဟာ သောဒုံမြို့လို၊ အမ္မုန်လူတွေဟာ ဂေါမောရမြို့လို ဖြစ်သွားမယ်။ ဖက်ယားပင်ပေါက်တဲ့နေရာ၊ ဆားငန်မြေ၊ ထာဝရလွင်တီးခေါင် ဖြစ်သွားမယ်။ ငါ့လူတွေထဲက ကျန်ရစ်သူတွေဟာ သူတို့ကို လုယက်မယ်။ ငါ့လူမျိုးထဲက ကျန်ကြွင်းသူတွေဟာ သူတို့ကို သိမ်းပိုက်မယ်။ သူတို့က မာနကြီးတဲ့အတွက်၊ ဗိုလ်ခြေတို့ရဲ့အရှင် ယေဟောဝါရဲ့ လူမျိုးကို ကဲ့ရဲ့ပြီး ကိုယ့်ကိုယ်ကိုယ် ချီးမြှောက်နေတဲ့အတွက် အဲဒီလို ဖြစ်သွားကြလိမ့်မယ်။ ယေဟောဝါဟာ သူတို့အတွက် ကြောက်ရွံ့ရိုသေဖွယ်ကောင်းတဲ့အရှင် ဖြစ်လိမ့်မယ်။ ကမ္ဘာပေါ်က ဘုရားအားလုံးကို ဘာမှမဟုတ်တဲ့အရာ ဖြစ်စေမယ်။ ကျွန်းသူကျွန်းသားတွေဟာ ကိုယ့်နေရာကနေ ဘုရားကို ဦးညွှတ်ကြမယ်။ အီသီယိုးပီးယားလူတို့၊ မင်းတို့လည်း ငါ့ဓားချက်နဲ့ သေဆုံးရမယ်။ မြောက်အရပ်ဘက် လက်တော်ကိုဆန့်ပြီး အဆီးရီးယားကို ဖျက်ဆီးမယ်။ နိနဝေမြို့ကို ဖျက်ဆီးမှာဖြစ်လို့ ကန္တာရလို ခြောက်သွေ့သွားမယ်။ အဲဒီမြို့မှာ နွားအုပ်တွေရော သားရဲအမျိုးမျိုးပါ လဲလျောင်းနေလိမ့်မယ်။ ငှက်ကြီးဝန်ပိုနဲ့ ဖြူက တိုင်ဖူးတွေကြားမှာ အိပ်တန်းတက်လိမ့်မယ်။ ပြတင်းပေါက်တွေမှာ အသံတွေ ကြားရလိမ့်မယ်။ တံခါးခုံမှာ အပျက်အစီးတွေပဲ ရှိနေမယ်။ သစ်ကတိုးသား မှန်ကူကွက်တွေကို ငါဖြိုချမယ်။ အဲဒီမြို့ဟာ ဘေးကင်းလုံခြုံပြီး မာန်တက်နေတဲ့မြို့၊ ငါမှတစ်ပါး အခြားမရှိ လို့ အထင်ရောက်နေတဲ့မြို့ပဲ။ အခုတော့ ကြောက်စရာကောင်းတဲ့နေရာ၊ သားရဲတွေ လဲလျောင်းတဲ့နေရာ ဖြစ်သွားပြီပဲ။ ဖြတ်သန်းသွားလာသူတိုင်း သရော်ပြီး လက်သီးလက်မောင်းတန်းလိမ့်မယ်။,36,Zep,2,ဇေဖနိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇေဖနိ/2/
audio/nwt_36_Zep_BU_03.mp3,ပုန်ကန်တတ်တဲ့မြို့၊ ညစ်ညူးတဲ့မြို့၊ ဖိနှိပ်တတ်တဲ့မြို့ဟာ အဖြစ်ဆိုး ကြုံရလိမ့်မယ်။ သူဟာ ဘုရားသခင့်စကားကို မနာခံဘူး။ ဆုံးမတာကို လက်မခံဘူး။ ယေဟောဝါကိုမကိုးစားဘူး။ ဘုရားသခင်ရဲ့ အနားကို မလာဘူး။ သူ့ရဲ့မင်းသားမှူးမတ်တွေဟာ ဟိန်းဟောက်နေတဲ့ ခြင်္သေ့တွေပဲ။ တရားသူကြီးတွေဟာ ညမှာကျက်စားတဲ့ ဝံပုလွေတွေပဲ။ မနက်ကျရင် ဝါးဖို့ အရိုးတစ်ချောင်းတောင် မချန်တဲ့သူတွေပဲ။ ပရောဖက်တွေကလည်း ရိုင်းစိုင်းတဲ့သူတွေ၊ သစ္စာဖောက်တွေပဲ။ ပုရောဟိတ်တွေက သန့်ရှင်းမြင့်မြတ်ရာကို ညစ်ညူးစေတယ်။ ပညတ်ချက်တွေကို ချိုးဖောက်တယ်။ သူ့အလယ်မှာစံမြန်းတဲ့ ယေဟောဝါကတော့ ဖြောင့်မတ်တယ်။ အမှားကင်းတယ်။ တရားစီရင်ချက်တွေအကြောင်း မနက်တိုင်း အသိပေးတယ်။ နေအလင်းရောင်လို မပျက်မကွက် အသိပေးတယ်။ ဒါပေမဲ့ မဖြောင့်မတ်သူဟာ ရှက်ရကောင်းမှန်း မသိဘူး။ လူမျိုးတွေကို ငါဖျက်ဆီးခဲ့တယ်။ မြို့ရိုးထောင့်မျှော်စင်တွေ ပျက်စီးသွားတယ်။ သူတို့ရဲ့လမ်းတွေကို ဖျက်ဆီးလိုက်တဲ့အတွက် လမ်သွားလမ်းလာ တစ်ယောက်မှ မရှိဘူး။ တစ်ယောက်မကျန် ပျက်စီးကုန်ပြီဖြစ်လို့ မြို့တွေမှာ နေထိုင်သူ မရှိတော့ဘူး။ ငါ့ကို မင်း ကျိန်းသေကြောက်ရွံ့လာမှာပါ။ ဆုံးမစကားကို လက်ခံမှာပါ လို့ ငါပြောခဲ့တယ်။ အဲဒီလိုဆိုရင် သူ့နေရာဟာ ဖျက်ဆီးခံရမှာ မဟုတ်ဘူး။ အခုတော့ ဒါတွေအားလုံးအတွက် ငါဒဏ်ပေးရတော့မယ်။ ဒါတောင် သူတို့က အကျင့်ပျက်ဖို့ ဆန္ဒပြင်းပြနေတုန်းပဲ။ ယေဟောဝါ ပြောတာက ဒါကြောင့် တိုက်ခိုက်လုယက်ဖို့ ငါရောက်လာမယ့်နေ့ မတိုင်မချင်း ငါ့ကို စိတ်ရှည်ရှည် စောင့်နေပါ။ လူမျိုးတွေကို စုဝေးဖို့၊ နိုင်ငံတွေကို စုစည်းဖို့ ငါ စီရင်ဆုံးဖြတ်ထားတယ်။ အမျက်တော်မီးကို သူတို့အပေါ် အကုန်အစင် သွန်းလောင်းမယ်။ မီးလိုတောက်လောင်တဲ့ ငါ့ရဲ့ထက်သန်တဲ့စိတ်ကြောင့် မြေတစ်ပြင်လုံး လောင်ကျွမ်းသွားမယ်။ အဲဒီအချိန်မှာ လူတွေရဲ့ ဘာသာစကားကို စင်ကြယ်တဲ့ဘာသာစကား ဖြစ်အောင် ငါပြောင်းလဲပေးမယ်။ လူတွေက ယေဟောဝါရဲ့နာမည်ကို ခေါ်ပြီး ဆုတောင်းကြလိမ့်မယ်။ ငါ့ကို စည်းလုံးစွာ ဝတ်ပြုကြလိမ့်မယ်။ ငါ့ကို အသနားခံနေသူတွေ၊ ကွဲလွင့်နေတဲ့ ငါ့လူတွေဟာ အီသီယိုးပီးယား မြစ်ဝှမ်းဒေသကနေ ငါ့ဆီ လက်ဆောင်တွေ ယူလာကြလိမ့်မယ်။ ငါ့ကိုပုန်ကန်တဲ့ လုပ်ရပ်တွေကြောင့် အဲဒီနေ့မှာ မင်းကို အရှက်ခွဲမှာ မဟုတ်ဘူး။ အဲဒီအခါ ထောင်လွှားဝါကြွားသူတွေကို မင်းဆီကနေ ငါဖယ်ရှားမယ်။ ငါ့ရဲ့ သန့်ရှင်းတဲ့တောင်ပေါ်မှာ မင်း ထောင်လွှားနိုင်တော့မှာ မဟုတ်ဘူး။ နှိမ့်ချရိုကျိုးသူတွေကို မင်းဆီမှာ ငါကျန်ရစ်စေမယ်။ ယေဟောဝါရဲ့ နာမည်ကို သူတို့ ခိုလှုံကြလိမ့်မယ်။ ကျန်ကြွင်းတဲ့ အစ္စရေးတွေဟာ မဖြောင့်မတ်တာတစ်ခုမှ လုပ်မှာမဟုတ်ဘူး။ လိမ်ညာမှာ၊ လှည့်စားပြောဆိုမှာ မဟုတ်ဘူး။ သူတို့ စားသောက်ပြီး လဲလျောင်းရလိမ့်မယ်။ ခြောက်လှန့်တဲ့သူ တစ်ယောက်မှ ရှိမှာမဟုတ်ဘူး။ အို ဇိအုန်သမီးပျို၊ ရွှင်လန်းစွာ ကြွေးကြော်ပါ။ အို အစ္စရေး၊ အောင်သံလွှင့်ပါ။ အို ဂျေရုဆလင်သမီးပျို၊ အူလှိုက်သည်းလှိုက် ရွှင်လန်းဝမ်းမြောက်ပါ။ ယေဟောဝါက တရားစီရင်ချက်တွေကို မင်းဆီကနေ ဖယ်ရှားလိုက်ပြီ။ ရန်သူတွေကို မောင်းထုတ်လိုက်ပြီ။ မင်းအလယ်မှာ အစ္စရေးတို့ရဲ့ဘုရင် ယေဟောဝါ စံမြန်းနေပြီ။ ဘေးဆိုးတွေကို မင်း ကြောက်စရာမလိုတော့ဘူး။ အဲဒီနေ့မှာ ဂျေရုဆလင်ကို ပြောမှာက ဇိအုန်၊ မကြောက်နဲ့။ လက်အား မလျော့နဲ့။ မင်းရဲ့ဘုရား ယေဟောဝါဟာ မင်းနဲ့အတူ ရှိတယ်။ တန်ခိုးကြီးတဲ့အရှင်ဖြစ်လို့ မင်းကို ကယ်တင်လိမ့်မယ်။ မင်းကြောင့် အကြီးအကျယ် အားရရွှင်လန်းလိမ့်မယ်။ မင်းကိုချစ်တဲ့စိတ်နဲ့ ပီတိဖြာနေလိမ့်မယ်။ မင်းကြောင့် ရွှင်လန်းစွာ ကြွေးကြော်ပြီး ဝမ်းမြောက်လိမ့်မယ်။ ပွဲတော်မလာနိုင်လို့ ဝမ်းနည်းနေသူတွေကို ငါစုသိမ်းမယ်။ မင်းကြောင့် ကဲ့ရဲ့ရှုတ်ချခံရလို့ သူတို့ မလာနိုင်ကြတာ။ အဲဒီအချိန်မှာ မင်းကို ဖိနှိပ်တဲ့သူတွေကို ငါအရေးယူမယ်။ ထော့နဲ့ထော့နဲ့ဖြစ်နေသူကို ကယ်တင်မယ်။ တကွဲတပြားဖြစ်နေသူကို ပြန်စုသိမ်းမယ်။ အရှက်တကွဲဖြစ်ခဲ့ရတဲ့ တိုင်းပြည်တွေမှာ ချီးမွမ်းခံရသူတွေ၊ ကျော်ကြားသူတွေ ဖြစ်စေမယ်။ အဲဒီအချိန်မှာ မင်းတို့ကို ငါပြန်ခေါ်လာမယ်။ ပြန်စုသိမ်းမယ်။ မင်းတို့ရဲ့သုံ့ပန်းတွေကို ပြန်ခေါ်လာတာ ကိုယ်တိုင် မြင်ရမယ်။ ကမ္ဘာပေါ်က လူအားလုံးအလယ်မှာ မင်းတို့ကို ကျော်ကြားသူတွေ၊ ချီးမွမ်းခံရသူတွေ ဖြစ်စေမယ် လို့ ယေဟောဝါ ပြောတယ်။,36,Zep,3,ဇေဖနိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇေဖနိ/3/
audio/nwt_37_Hag_BU_01.mp3,ဒါရိမင်းနန်းစံ ဒုတိယနှစ်၊ ခြောက်လပိုင်း၊ တစ်ရက်နေ့မှာ ယေဟောဝါက ပရောဖက် ဟဂ္ဂဲ ကတစ်ဆင့် ရှာလသေလရဲ့သား ယုဒဘုရင်ခံ ဇေရုဗဗေလနဲ့ ယောဇဒက်ရဲ့သား ပုရောဟိတ်မင်း ယောရှုကို ပြောတယ် ယေဟောဝါရဲ့အိမ်တော်ကို တည်ဆောက်ဖို့ အချိန်မရောက်သေးဘူး လို့ ဒီလူတွေ ပြောနေကြတယ် ဆိုပြီး ဗိုလ်ခြေတို့ရဲ့အရှင် ယေဟောဝါ ပြောတယ်။ ဒါကြောင့် ယေဟောဝါက ပရောဖက် ဟဂ္ဂဲကတစ်ဆင့် ပြောတယ် အခုအချိန်ဟာ မှန်ကူကွက်ဖော်ထားတဲ့ အိမ်တွေမှာ မင်းတို့နေထိုင်ရမယ့် အချိန်လား။ ငါ့အိမ်တော်ကတော့ ပျက်စီးနေတာ။ ဗိုလ်ခြေတို့ရဲ့အရှင် ယေဟောဝါ ပြောတာက မင်းတို့ရဲ့ လမ်းစဉ်တွေကို အသေအချာ စဉ်းစားကြ။ မျိုးစေ့ အများကြီး ကြဲပေမဲ့ နည်းနည်းပဲ ရိတ်သိမ်းနေရတယ်။ စားရပေမဲ့ ဝဝလင်လင် မစားရဘူး။ သောက်ရပေမဲ့ အဝမသောက်ရဘူး။ အဝတ်ဝတ်ရပေမဲ့ မနွေးထွေးဘူး။ အငှားလုပ်သားကလည်း ရသမျှလုပ်ခကို ပေါက်နေတဲ့အိတ်ထဲ ထည့်ရသလို ဖြစ်နေပြီ။ ဒါကြောင့် ဗိုလ်ခြေတို့ရဲ့အရှင် ယေဟောဝါ ပြောတာက မင်းတို့ရဲ့ လမ်းစဉ်တွေကို အသေအချာ စဉ်းစားကြ။ တောင်ပေါ်ကို တက်သွားပြီး သစ်တွေ သယ်လာကြပါ။ ငါနှစ်သက်မယ့်၊ ငါ့ဘုန်းထင်ရှားမယ့် အိမ်တော်ကို တည်ဆောက်ကြပါ။ ဒါဟာ ယေဟောဝါပြောတဲ့ စကားပဲ။ ဗိုလ်ခြေတို့ရဲ့အရှင် ယေဟောဝါ ပြောတာက အများကြီးရမယ်လို့ မင်းတို့မျှော်လင့်ပေမဲ့ နည်းနည်းပဲ ရတယ်။ အဲဒါတွေကို အိမ်ထဲယူလာပြန်တော့လည်း ငါမှုတ်ထုတ်လိုက်တယ်။ ဘာကြောင့်လဲ။ ငါ့အိမ်တော် ပျက်စီးနေလျက်နဲ့ မင်းတို့က ကိုယ့်အိမ်အတွက်ပဲ ဗျာများနေကြတာကိုး။ ဒါကြောင့် ကောင်းကင်က နှင်းတွေ မချပေးတော့ဘူး။ မြေကြီးကလည်း သီးနှံတွေ မထုတ်ပေးတော့ဘူး။ မြေပေါ်မှာ၊ တောင်တန်းတွေမှာ မိုးခေါင်သွားပြီ။ ကောက်နှံ၊ စပျစ်ဝိုင်သစ်၊ ဆီတွေ၊ မြေမှာပေါက်တဲ့ အပင်တွေ ပျက်စီးသွားပြီ။ လူသူတိရစ္ဆာန်အားလုံး ဒုက္ခရောက်ခဲ့ရပြီ။ အပင်ပန်းခံပြီး လုပ်ခဲ့သမျှ အချည်းနှီးဖြစ်ခဲ့ပြီ။ ရှာလသေလ ရဲ့သား ဇေရုဗဗေလ၊ ယောဇဒက် ရဲ့သား ပုရောဟိတ်မင်း ယောရှုနဲ့ ကျန်တဲ့လူတွေ အားလုံးက ယေဟောဝါဘုရား ပြောတာကို နားထောင်ကြတယ်။ ဟဂ္ဂဲကို ယေဟောဝါဘုရား စေလွှတ်လိုက်တာဖြစ်လို့ သူ့စကားကိုလည်း နားထောင်ကြတယ်။ ယေဟောဝါကို လူတွေ ကြောက်ရွံ့ရိုသေလာကြတယ်။ ယေဟောဝါရဲ့စေတမန် ဟဂ္ဂဲက မင်းတို့နဲ့အတူ ငါရှိတယ် လို့ ယေဟောဝါဘုရား ပြောတယ် ဆိုပြီး ယေဟောဝါ ပြောခိုင်းတဲ့အတိုင်း လူတွေကို ပြောတယ်။ ယေဟောဝါက ရှာလသေလရဲ့သား ယုဒဘုရင်ခံ ဇေရုဗဗေလ၊ ယောဇဒက်ရဲ့သား ပုရောဟိတ်မင်း ယောရှုနဲ့ ကျန်တဲ့လူအားလုံးရဲ့ စိတ်ကို လှုံ့ဆော်ပေးတယ်။ ဒါကြောင့် သူတို့က ဗိုလ်ခြေတို့ရဲ့အရှင် ယေဟောဝါရဲ့အိမ်တော်မှာ အလုပ်လုပ်ဖို့ ရောက်လာကြတယ်။ ဒါရိမင်းနန်းစံ ဒုတိယနှစ်၊ ခြောက်လပိုင်း၊ ၂၄ ရက်နေ့မှာ အလုပ်စကြတယ်။,37,Hag,1,ဟဂ္ဂဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟဂ္ဂဲ/1/
audio/nwt_37_Hag_BU_02.mp3,ခုနစ်လပိုင်း၊ ၂၁ ရက်နေ့မှာ ပရောဖက် ဟဂ္ဂဲကတစ်ဆင့် ယေဟောဝါ ပြောတာက ရှာလသေလရဲ့သား ယုဒဘုရင်ခံ ဇေရုဗဗေလ၊ ယောဇဒက် ရဲ့သား ပုရောဟိတ်မင်း ယောရှုနဲ့ ကျန်တဲ့လူတွေကို မေးလိုက်ပါ ဘုန်းအသရေနဲ့ ပြည့်စုံတဲ့ အရင်အိမ်တော်ကို မြင်ဖူးတဲ့သူ မင်းတို့ထဲမှာ ရှိသေးလား။ အခုဆို အိမ်တော်ဟာ ဘယ်လိုပုံစံဖြစ်နေပြီလဲ။ အရင်အိမ်တော်နဲ့ တခြားစီပဲလို့ မထင်ဘူးလား။ ငါယေဟောဝါ ပြောမယ် အို ဇေရုဗဗေလ၊ ရဲရင့်ပါ။ အို ယောဇဒက်ရဲ့သား ပုရောဟိတ်မင်း ယောရှု၊ ရဲရင့်ကြ။ ငါယေဟောဝါ ပြောမယ် ပြည်သူပြည်သားအပေါင်းတို့၊ ရဲရင့်ကြ။ လုပ်စရာရှိတာ လုပ်ကြ။ မင်းတို့နဲ့အတူ ငါရှိနေတယ်။ ဒါဟာ ဗိုလ်ခြေတို့ရဲ့အရှင် ယေဟောဝါ ပြောတဲ့စကားပဲ။ အီဂျစ်ပြည်ကနေ မင်းတို့ထွက်လာတုန်းက ငါပေးခဲ့တဲ့ ကတိတွေကို ပြန်သတိရကြပါ။ မင်းတို့ဆီမှာ ငါ့စွမ်းအားတော် ရှိနေတယ်။ မကြောက်ကြနဲ့။ မကြာခင် ကောင်းကင်၊ မြေကြီး၊ ပင်လယ်နဲ့ ကုန်းမြေကို နောက်တစ်ကြိမ် ငါလှုပ်ခါဦးမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ လူမျိုးအားလုံးကို ငါလှုပ်ခါမယ်။ လူမျိုးအားလုံးထဲက တန်ဖိုးရှိတဲ့အရာတွေ ဒီအိမ်တော်ကို ရောက်လာမယ်။ ဒီအိမ်တော်ကို ဘုန်းအသရေနဲ့ ပြည့်စုံစေမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ငွေကို ငါပိုင်တယ်။ ရွှေကိုလည်း ပိုင်တယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ဒီအိမ်တော်အသစ်ရဲ့ ဘုန်းအသရေဟာ အရင်အိမ်တော်ရဲ့ ဘုန်းအသရေထက် ကြီးမြတ်လိမ့်မယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ငါက ဒီနေရာမှာ ငြိမ်သက်ခြင်း ရှိစေမယ်။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ ဒါရိမင်းနန်းစံ ဒုတိယနှစ်၊ ကိုးလပိုင်း၊ ၂၄ ရက်နေ့မှာ ယေဟောဝါက ပရောဖက်ဟဂ္ဂဲကို ပြောတယ် ဗိုလ်ခြေတို့ရဲ့အရှင် ယေဟောဝါ ပြောတာက ပုရောဟိတ်တွေကို ပညတ်တရားနဲ့ပတ်သက်ပြီး မေးကြည့်လိုက်ပါ ပူဇော်ထားတဲ့ သန့်ရှင်းတဲ့အသားကို ဝတ်ရုံနဲ့ထုပ်ပြီး သယ်လာတယ် ဆိုပါစို့။ မုန့်၊ စွပ်ပြုတ်၊ စပျစ်ဝိုင်၊ ဆီ၊ စားစရာတစ်ခုခုက အဲဒီဝတ်ရုံနဲ့ ထိမိတယ်ဆိုရင် အဲဒီစားစရာ သန့်ရှင်းသွားမလား လို့မေးတဲ့အခါ၊ ပုရောဟိတ်တွေက မသန့်ရှင်းဘူး လို့ဖြေကြတယ်။ ဟဂ္ဂဲက အသေကောင်ကို ကိုင်မိလို့ ညစ်ညူးသူတစ်ယောက်က အဲဒီစားစရာတစ်ခုခုကို ကိုင်မိရင် အဲဒီစားစရာ ညစ်ညူးသွားမလား လို့မေးတဲ့အခါ၊ ပုရောဟိတ်တွေက ညစ်ညူးမှာပေါ့ လို့ဖြေကြတယ်။ ဒါနဲ့ ဟဂ္ဂဲကလည်း ယေဟောဝါ ပြောတာက ဒီလူတွေဟာ၊ ဒီလူမျိုးဟာ ငါ့ရှေ့မှာ အဲဒီအတိုင်း ဖြစ်နေတယ်။ သူတို့လုပ်ဆောင်သမျှ ငါ့ရှေ့မှာ အဲဒီအတိုင်းပဲ။ သူတို့ပူဇော်သမျှ ညစ်ညူးနေတယ် လို့ပြောလိုက်တယ်။ ဒီနေ့ကစပြီး မင်းတို့ အသေအချာ စဉ်းစားကြည့်ပါဦး ယေဟောဝါရဲ့ ဗိမာန်တော်ကို ပြန်မတည်ဆောက်ခင်မှာ၊ ဘာတွေဖြစ်ခဲ့သလဲ။ ကောက်နှံအချိန် ၂၀ ရဖို့ မျှော်လင့်ပေမဲ့ အချိန် ၁ဝ ပဲ ရခဲ့တယ်။ စပျစ်ကျင်းကနေ ဝိုင်ပုလင်း ၅၀ ရဖို့ မျှော်လင့်ပေမဲ့ ပုလင်း ၂၀ ပဲ ရခဲ့တယ်။ မင်းတို့လုပ်လေသမျှကို အပူရှိန်ကြောင့် အပင်သေတဲ့ဘေး၊ မှိုရောဂါ၊ မိုးသီးတွေနဲ့ ငါဒဏ်ခတ်ခဲ့တယ်။ ဒါတောင် တစ်ယောက်မှ ငါ့ဆီ ပြန်မလှည့်လာဘူး လို့ ယေဟောဝါပြောတယ်။ ယေဟောဝါရဲ့ ဗိမာန်တော်ကို အုတ်မြစ်ချတဲ့ ကိုးလပိုင်း၊ ၂၄ ရက်နေ့ဖြစ်တဲ့ ဒီနေ့ကစပြီး အသေအချာ စဉ်းစားကြည့်ပါ ကျီထဲမှာ မျိုးစေ့တွေ ကျန်သေးလို့လား။ စပျစ်ပင်၊ သဖန်းပင်၊ သလဲပင်၊ သံလွင်ပင်တွေ အသီးမသီးတော့ဘူး မဟုတ်လား။ ဒါပေမဲ့ ဒီနေ့ကစပြီး မင်းတို့ကို ငါကောင်းချီးပေးမယ်။ ကိုးလပိုင်း၊ ၂၄ ရက်နေ့မှာ ယေဟောဝါက ဟဂ္ဂဲကို ထပ်ပြောတယ် ယုဒဘုရင်ခံ ဇေရုဗဗေလကို ပြောလိုက်ပါ ကောင်းကင်နဲ့ မြေကြီးကို ငါလှုပ်ခါမယ်။ တိုင်းနိုင်ငံတွေရဲ့ ရာဇပလ္လင်ကို ငါမှောက်လှန်မယ်။ တိုင်းနိုင်ငံတွေရဲ့ အစွမ်းတန်ခိုးကို အစတုံးဖျက်ဆီးမယ်။ မြင်းရထားတွေ၊ မြင်းစီးသူရဲတွေကို ငါမှောက်လှန်တဲ့အခါ သူတို့ ပြိုလဲသွားကြလိမ့်မယ်။ အချင်းချင်း သတ်ဖြတ်ကြလိမ့်မယ်။ ဗိုလ်ခြေတို့ရဲ့အရှင် ယေဟောဝါ ပြောတာက ရှာလသေလရဲ့သား ငါ့ကျွန် ဇေရုဗဗေလ၊ အဲဒီနေ့ကျရင် မင်းကို ငါအသုံးပြုမယ်။ ငါယေဟောဝါ ပြောမယ် မင်းဟာ ငါရွေးချယ်ထားသူဖြစ်တဲ့အတွက် မင်းကို တံဆိပ်လက်စွပ်လို ဖြစ်စေမယ်။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။,37,Hag,2,ဟဂ္ဂဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဟဂ္ဂဲ/2/
audio/nwt_38_Zec_BU_01.mp3,ဒါရိမင်းနန်းစံ ဒုတိယနှစ်၊ ၈ လပိုင်းမှာ အိဒေါရဲ့မြေး၊ ဗေရခိရဲ့သား ပရောဖက် ဇာခရိ ဆီကို ယေဟောဝါရဲ့စကားတော် ရောက်လာတယ် မင်းတို့ရဲ့ဘိုးဘေးတွေကို ငါယေဟောဝါ တအားအမျက်ထွက်တယ်။ သူတို့ကို ပြောလိုက် ဗိုလ်ခြေတို့ရဲ့အရှင် ယေဟောဝါ ပြောတာက ငါ့ဆီ ပြန်လှည့်လာကြ။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ ငါလည်း မင်းတို့ဆီ ပြန်လှည့်လာမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ မင်းတို့ရဲ့ ဘိုးဘေးတွေလို မလုပ်ကြနဲ့။ အရင်ပရောဖက်တွေက သူတို့ကို မကောင်းတဲ့လမ်းစဉ်တွေ၊ မကောင်းတဲ့အကျင့်တွေကို စွန့်ပစ်ပြီး ပြန်လှည့်လာကြ လို့ ဗိုလ်ခြေတို့ရဲ့အရှင် ယေဟောဝါ ပြောတယ် ဆိုပြီး ကြေညာခဲ့တယ်။ ဒါပေမဲ့ သူတို့ နားမထောင်ခဲ့ဘူး။ ငါ့ကို အရေးမစိုက်ခဲ့ဘူး လို့ ယေဟောဝါ ပြောတယ်။ မင်းတို့ရဲ့ ဘိုးဘေးတွေ သေဆုံးသွားတာ၊ ပရောဖက်တွေ အသက်မရှင်ကြတော့တာ မှန်ပါတယ်။ ဒါပေမဲ့ ငါ့ကျွန်ပရောဖက်တွေကို ငါမိန့်မှာခဲ့တဲ့ စကားတွေ၊ အမိန့်တွေ ပြည့်စုံလာတာကိုတော့ ဘိုးဘေးတွေ မြင်ခဲ့တယ် မဟုတ်လား။ ဒါကြောင့် သူတို့က ငါ့ဆီ ပြန်လှည့်လာပြီး ဗိုလ်ခြေတို့ရဲ့အရှင် ယေဟောဝါက ဆုံးဖြတ်ထားတဲ့အတိုင်း ငါတို့ရဲ့လမ်းစဉ်တွေ၊ အကျင့်တွေနဲ့အညီ အရေးယူတာပဲ လို့ ပြောကြတာပေါ့။ ဒါရိမင်းနန်းစံ ဒုတိယနှစ်၊ ရှေဗတ် လို့ခေါ်တဲ့ ၁၁ လပိုင်း၊ ၂၄ ရက်နေ့မှာ ယေဟောဝါက အိဒေါရဲ့မြေး၊ ဗေရခိရဲ့သား ကျွန်တော် ပရောဖက်ဇာခရိကို စိတ်အာရုံတစ်ခု ပေးတယ် ညအချိန် မြင်ရတဲ့ စိတ်အာရုံထဲမှာ လူတစ်ယောက်က မြင်းနီစီးပြီး လျှိုမြောင်ထဲက မုရတုပင်တွေ ကြားမှာ ရပ်နေတယ်။ သူ့နောက်မှာ အနီရောင်၊ နီညိုရောင်၊ အဖြူရောင် မြင်းတွေ ရှိနေတယ်။ ဒါနဲ့ ကျွန်တော်က သခင်၊ သူတို့ ဘယ်သူတွေလဲ လို့ မေးတဲ့အခါ၊ ကျွန်တော်နဲ့ စကားပြောနေတဲ့ ကောင်းကင်တမန်က သူတို့ ဘယ်သူတွေလဲဆိုတာ ပြောပြမှာပါ လို့ဖြေတယ်။ အဲဒီအခါ မုရတုပင်တွေကြားမှာ ရပ်နေတဲ့လူက သူတို့ဟာ ကမ္ဘာမြေပေါ် လှည့်လည်ဖို့ ယေဟောဝါဘုရား စေလွှတ်လိုက်သူတွေပဲ လို့ ပြောတယ်။ သူတို့က မုရတုပင်တွေကြားမှာ ရပ်နေတဲ့ ယေဟောဝါရဲ့ ကောင်းကင်တမန်ကို ကမ္ဘာမြေပေါ် ကျွန်တော်တို့ လှည့်လည်ခဲ့ကြပြီ။ မြေတစ်ပြင်လုံး ငြိမ်းချမ်းနေတယ်။ ဆူပူအုံကြွမှု လုံးဝမရှိပါဘူး လို့ပြောတယ်။ အဲဒီအခါ ယေဟောဝါရဲ့ ကောင်းကင်တမန်က ဗိုလ်ခြေတို့ရဲ့အရှင် ယေဟောဝါ၊ ဂျေရုဆလင်နဲ့ ယုဒရဲ့မြို့တွေကို ဒီအနှစ် ၇ဝ လုံး အမျက်တော်ထွက်ခဲ့ပြီပဲ။ ဘယ်အချိန်အထိ ကရုဏာမပြဘဲ နေမှာလဲ လို့ မေးလိုက်တယ်။ ယေဟောဝါက ကျွန်တော်နဲ့စကားပြောနေတဲ့ ကောင်းကင်တမန်ကို နှစ်သိမ့်စကားတွေနဲ့ ကြင်ကြင်နာနာ ဖြေတယ်။ အဲဒီနောက် ကောင်းကင်တမန်က ကျွန်တော့်ကို ပြောတယ် ကြွေးကြော်လိုက်ပါ ဗိုလ်ခြေတို့ရဲ့အရှင် ယေဟောဝါပြောတာက ဂျေရုဆလင်နဲ့ ဇိအုန်အတွက် ငါ အင်မတန် စိတ်ထက်သန်နေတယ်။ စိတ်အေးလက်အေး ဖြစ်နေတဲ့ လူမျိုးတွေကိုတော့ ငါသိပ်စိတ်ဆိုးတယ်။ ငါ့လူတွေကို တော်ရုံသင့်ရုံပဲ ဒဏ်ပေးဖို့ ရည်ရွယ်ခဲ့ပေမဲ့ သူတို့က ငါ့လူတွေကို အကြီးအကျယ် ဒုက္ခရောက်အောင် လုပ်ခဲ့တယ်။ ဒါကြောင့် ယေဟောဝါ ပြောတာက ဂျေရုဆလင်ကို ငါကရုဏာပြန်ပြမယ်။ အဲဒီမှာ ငါ့အိမ်တော်ကို ပြန်တည်ဆောက်လိမ့်မယ်။ ဂျေရုဆလင်ကို တိုင်းကြိုးနဲ့ တိုင်းလိမ့်မယ်။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ နောက်တစ်ကြိမ် ကြွေးကြော်ပါ ဗိုလ်ခြေတို့ရဲ့အရှင် ယေဟောဝါ ပြောတာက ငါ့ရဲ့မြို့တွေဟာ ကောင်းမြတ်ခြင်းကျေးဇူးကို အလျှံပယ် ပြန်ခံစားရမယ်။ ဇိအုန်ကို ယေဟောဝါ ပြန်နှစ်သိမ့်မယ်။ ဂျေရုဆလင်ကို ပြန်ရွေးချယ်မယ်။ အဲဒီနောက် စိတ်အာရုံတစ်ခုမှာ ဦးချိုလေးချောင်းကို ကျွန်တော် မြင်တယ်။ ဒီချိုတွေဟာ ဘာကိုဆိုလိုတာလဲ လို့ ကျွန်တော်နဲ့စကားပြောနေတဲ့ ကောင်းကင်တမန်ကို မေးတဲ့အခါ သူက ဒီချိုတွေဟာ ယုဒ၊ အစ္စရေးနဲ့ ဂျေရုဆလင်ကို တကွဲတပြား ဖြစ်စေခဲ့တဲ့ ချိုတွေပဲ လို့ဖြေတယ်။ အဲဒီနောက် ယေဟောဝါက ကျွန်တော့်ကို ပန်းပဲဆရာလေးယောက် ပြတယ်။ သူတို့ ဘာလာလုပ်တာလဲလို့ ကျွန်တော်မေးတဲ့အခါ၊ သူက ယုဒကို ခေါင်းမထောင်နိုင်တော့တဲ့အထိ တကွဲတပြားဖြစ်စေခဲ့တဲ့ အဲဒီချိုတွေကို ခြောက်လှန့်ဖို့ ရောက်လာကြတာ။ ယုဒပြည်ကို တကွဲတပြား ဖြစ်စေခဲ့တဲ့၊ လူမျိုးတွေရဲ့ ထောင်နေတဲ့ ချိုတွေကို ချိုးပစ်ဖို့ ရောက်လာကြတာ လို့ဖြေတယ်။,38,Zec,1,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/1/
audio/nwt_38_Zec_BU_02.mp3,စိတ်အာရုံမှာ တိုင်းကြိုးကိုင်ထားတဲ့ လူတစ်ယောက်ကို ကျွန်တော် မြင်တယ်။ ဘယ်သွားမလို့လဲလို့မေးတော့၊ သူက ဂျေရုဆလင်မြို့ရဲ့ အလျားအနံကို သိနိုင်ဖို့ သွားတိုင်းမလို့ ဆိုပြီးဖြေတယ်။ ကျွန်တော်နဲ့စကားပြောနေတဲ့ ကောင်းကင်တမန် ထွက်သွားတဲ့အခါ ကောင်းကင်တမန် နောက်တစ်ပါးက သူ့ကိုလာတွေ့ပြီး ပြောတယ်။ အဲဒီလူငယ်ဆီ ပြေးသွားပြီး ပြောလိုက်ပါ ဂျေရုဆလင်မှာ လူတွေရော တိရစ္ဆာန်တွေပါ များပြားလာမယ်။ မြို့ရိုးမရှိတဲ့ ကျေးရွာတွေမှာ နေထိုင်သလို အဲဒီမှာ လူတွေ နေထိုင်ကြလိမ့်မယ်။ ငါဟာ ပတ်လည်မှာရှိတဲ့ မီးမြို့ရိုးဖြစ်မယ်။ အဲဒီမြို့ရဲ့ ဘုန်းအသရေဖြစ်လာမယ် လို့ ယေဟောဝါပြောတယ်။ လာကြ။ လာကြ။ မြောက်အရပ်မှာရှိတဲ့ ပြည်ကနေ ထွက်ပြေးကြ လို့ ယေဟောဝါ ပြောတယ်။ မင်းတို့ကို အရပ်လေးမျက်နှာဆီ ငါကွဲလွင့်စေခဲ့ပြီ လို့ ယေဟောဝါပြောတယ်။ ဇိအုန်၊ လာပါ။ ဗာဗုလုန်သမီးပျိုနဲ့အတူ နေထိုင်နေတဲ့သူ၊ လွတ်အောင်ပြေးပါ။ ဘုန်းထင်ရှားပြီးတဲ့နောက် ဘုရားသခင်က ခင်ဗျားတို့ကို တိုက်ခိုက်လုယက်တဲ့ လူမျိုးတွေဆီ ကျုပ်ကို စေလွှတ်တယ်။ ဗိုလ်ခြေတို့ရဲ့အရှင် ယေဟောဝါက မင်းတို့ကို ထိတဲ့သူဟာ ငါ့မျက်ဆန်ကို ထိတဲ့သူပဲ။ သူတို့ကို ငါ လက်နဲ့ရွယ်မယ်။ သူတို့ရဲ့ကျွန်တွေက သူတို့ကို ပြန်လုယက်လိမ့်မယ် လို့ပြောတယ်။ ကျုပ်ကို ဗိုလ်ခြေတို့ရဲ့အရှင် ယေဟောဝါ စေလွှတ်လိုက်မှန်း ခင်ဗျားတို့ သိရလိမ့်မယ်။ ယေဟောဝါက ဇိအုန်သမီးပျို၊ ဝမ်းသာအားရ ကြွေးကြော်ပါ။ ငါလာနေပြီ။ မင်းဆီမှာ ငါစံမြန်းမယ်။ အဲဒီနေ့ကျရင် လူမျိုးများစွာက ယေဟောဝါနဲ့ ပူးပေါင်းပြီး ငါ့လူတွေဖြစ်လာမယ်။ မင်းဆီမှာ ငါစံမြန်းမယ် လို့ပြောတယ်။ ကျုပ်ကို ဗိုလ်ခြေတို့ရဲ့အရှင် ယေဟောဝါ စေလွှတ်လိုက်မှန်း ခင်ဗျားသိရလိမ့်မယ်။ ယေဟောဝါက ယုဒကို သန့်ရှင်းတဲ့မြေပေါ်မှာ မိမိပိုင်တဲ့ ဝေစုအဖြစ် သိမ်းယူမယ်။ ဂျေရုဆလင်ကိုလည်း ပြန်ရွေးချယ်မယ်။ လူအပေါင်းတို့၊ ယေဟောဝါရှေ့မှာ နှုတ်ဆိတ်နေကြ။ ဘုရားက သန့်ရှင်းမြင့်မြတ်တဲ့ စံမြန်းရာနေရာကနေ အရေးယူလုပ်ဆောင်နေတယ်။,38,Zec,2,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/2/
audio/nwt_38_Zec_BU_03.mp3,ယေဟောဝါရဲ့ ကောင်းကင်တမန်ရှေ့မှာ ပုရောဟိတ်မင်း ယောရှု ရပ်နေတာကို စိတ်အာရုံမှာ ကျွန်တော်မြင်တယ်။ ယောရှုကို ဆန့်ကျင်ဖို့ သူ့ညာဘက်မှာရပ်နေတဲ့ စာတန်ကိုလည်း မြင်တယ်။ ယေဟောဝါရဲ့ ကောင်းကင်တမန်က စာတန်၊ မင်းကို ယေဟောဝါဘုရား ဆုံးမပါစေ။ ဂျေရုဆလင်ကို ရွေးချယ်ထားတဲ့ ယေဟောဝါဘုရားက မင်းကို ဆုံးမပါစေ။ ဒီလူဟာ မီးထဲက ဆယ်ထုတ်ထားတဲ့ ထင်းတုံးပဲ လို့ စာတန်ကို ပြောတယ်။ ယောရှုက ညစ်ပေတဲ့အဝတ်ကို ဝတ်ထားပြီး ကောင်းကင်တမန်ရှေ့မှာ ရပ်နေတယ်။ ကောင်းကင်တမန်က ရှေ့မှာရပ်နေသူတွေကို ညစ်ပေနေတဲ့ သူ့အဝတ်ကို ချွတ်ပေးလိုက် လို့ပြောတယ်။ ပြီးတော့ ယောရှုကို ကြည့်ပါ။ ခင်ဗျားရဲ့အမှားတွေ ကင်းစင်သွားအောင် ကျုပ်လုပ်ပေးလိုက်ပြီ။ ခင်ဗျား ဝတ်ကောင်းစားလှတွေ ဝတ်ဆင်ရမယ် လို့ပြောတယ်။ အဲဒီအခါ ကျွန်တော်က သူ့ကို သန့်ရှင်းတဲ့ခေါင်းပေါင်း ပေါင်းပေးလိုက်ပါဦး လို့ပြောတော့ သူတို့က သန့်ရှင်းတဲ့ခေါင်းပေါင်း ပေါင်းပေးပြီးအဝတ်တွေ ဝတ်ဆင်ပေးကြတယ်။ ယေဟောဝါရဲ့ ကောင်းကင်တမန်က အနားမှာ ရပ်နေတယ်။ ယေဟောဝါရဲ့ ကောင်းကင်တမန်က ယောရှုကို ပြောတယ်။ ဗိုလ်ခြေတို့ရဲ့အရှင် ယေဟောဝါ ပြောတာက ငါ့လမ်းစဉ်တွေအတိုင်း လိုက်လျှောက်ပြီး တာဝန်ကျေပွန်အောင် ထမ်းဆောင်မယ်ဆိုရင် ငါ့အိမ်တော်မှာ တရားသူကြီးအဖြစ် မင်း အမှုဆောင်ခွင့်ရမယ်။ အိမ်တော်ရင်ပြင်တွေကို စောင့်ကြပ်ခွင့်ရမယ်။ မင်းကို ဒီမှာရပ်နေသူတွေနဲ့အတူ လွတ်လွတ်လပ်လပ် ဝင်ထွက်ခွင့်ပေးမယ်။ ပုရောဟိတ်မင်း ယောရှု၊ နားထောင်ပါ။ ရှေ့မှာထိုင်နေတဲ့ မင်းရဲ့အပေါင်းအသင်းတွေက နိမိတ်တွေဖြစ်တဲ့အတွက် သူတို့လည်း နားထောင်ကြ။ ငါ့ကျွန်ဖြစ်တဲ့ အတက်ကို ငါခေါ်လာမယ်။ ယောရှုရှေ့မှာ ငါချထားတဲ့ ကျောက်တုံးကို ကြည့်လိုက်ပါ။ အဲဒီကျောက်တုံးကို မျက်လုံးခုနစ်လုံးက ကြည့်နေတယ်။ အဲဒီကျောက်တုံးပေါ်မှာ ငါကမ္ပည်းရေးထိုးမယ်။ ဒီပြည်ရဲ့အပြစ်တွေကို တစ်နေ့တည်းနဲ့ ဖယ်ရှားမယ်။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ အဲဒီနေ့ရောက်ရင် မင်းတို့ဟာ ကိုယ့်စပျစ်ပင်၊ ကိုယ့်သဖန်းပင်အောက်မှာ လာထိုင်ဖို့ အချင်းချင်း ခေါ်ဖိတ်ကြလိမ့်မယ် လို့ ဗိုလ်ခြေတို့ရဲ့အရှင် ယေဟောဝါပြောတယ်။,38,Zec,3,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/3/
audio/nwt_38_Zec_BU_04.mp3,ကျွန်တော်နဲ့စကားပြောတဲ့ ကောင်းကင်တမန်က ပြန်လာပြီး အိပ်ပျော်နေသူကို နှိုးသလို ကျွန်တော့်ကို နှိုးတယ်။ ပြီးတော့ ဘာမြင်ရလဲ လို့မေးတဲ့အခါ၊ ကျွန်တော်က ရွှေဆီမီးတိုင်ကို မြင်ပါတယ်။ ဆီမီးတိုင်ထိပ်မှာ ဖလားတစ်လုံး ရှိတယ်။ ဆီမီးတိုင်မှာ မီးခွက်ခုနစ်လုံး ရှိတယ်။ ဆီမီးတိုင်ထိပ်မှာရှိတဲ့ မီးခွက်တွေနဲ့ ဖလားကို ပိုက်ခုနစ်ချောင်းနဲ့ ဆက်ထားပါတယ်။ ဆီမီးတိုင်ဘေးမှာ သံလွင်ပင်နှစ်ပင် ရှိတယ်။ ဖလားရဲ့ ညာဘက်မှာ တစ်ပင်၊ ဘယ်ဘက်မှာ တစ်ပင် ရှိပါတယ် လို့ဖြေလိုက်တယ်။ အဲဒီနောက် ကျွန်တော်နဲ့စကားပြောနေတဲ့ ကောင်းကင်တမန်ကို သခင်၊ ဒါတွေက ဘာကိုဆိုလိုတာလဲ လို့မေးတယ်။ အဲဒီကောင်းကင်တမန်က ဒါတွေ ဘာကိုဆိုလိုမှန်း မသိဘူးလား လို့ပြန်မေးတော့၊ မသိပါဘူး သခင် လို့ ကျွန်တော်ဖြေတယ်။ အဲဒီအခါ သူက ဇေရုဗဗေလကို ယေဟောဝါ ပြောတာက ဒါတွေအားလုံးဟာ စစ်အင်အားကြောင့်မဟုတ်ဘူး။ တန်ခိုးအာဏာကြောင့်လည်း မဟုတ်ဘူး။ ငါ့စွမ်းအားတော်ကြောင့်သာ ဖြစ်လာလိမ့်မယ်။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ အို တောင်တန်းကြီး၊ မင်းက ဘယ်သူမို့လို့လဲ။ မင်းဟာ ဇေရုဗဗေလရှေ့မှာ မြေပြန့်ဖြစ်သွားမယ်။ ဇေရုဗဗေလက ဗိမာန်တော်ရဲ့ ထိပ်ဆုံးက ထောင့်ချုပ်ကျောက်ကို တပ်ဆင်လိုက်တဲ့အခါ တင့်တယ်လိုက်တာ၊ တင့်တယ်လိုက်တာ ဆိုပြီး လူတွေကြွေးကြော်လိမ့်မယ်။ အဲဒီနောက် ယေဟောဝါက ကျွန်တော့်ကို ပြောတယ် ဒီအိမ်တော်ကို ဇေရုဗဗေလကိုယ်တိုင် အုတ်မြစ်ချတာဖြစ်လို့ သူပဲ လက်စသတ်လိမ့်မယ်။ (ကျွန်တော့်ကို စေလွှတ်တဲ့သူဟာ ဗိုလ်ခြေတို့ရဲ့အရှင် ယေဟောဝါပဲဆိုတာ ခင်ဗျားတို့ သိရလိမ့်မယ်။) အသေးအဖွဲ အလုပ်တွေ အစပြုတဲ့နေ့ကို ဘယ်သူ အထင်သေးမလဲ။ လူတွေက ဇေရုဗဗေလရဲ့ လက်ထဲမှာ ချိန်သီးကိုမြင်ပြီး ဝမ်းမြောက်လိမ့်မယ်။ မျက်လုံးခုနစ်လုံးကလည်း အဲဒါကို မြင်လိမ့်မယ်။ အဲဒီမျက်လုံးတွေဟာ မြေတစ်ပြင်လုံးကို ကြည့်ရှုနေတဲ့ ယေဟောဝါရဲ့မျက်လုံးတွေပဲ။ အဲဒီနောက် ကျွန်တော်က ဆီမီးတိုင်ရဲ့ ဘယ်ညာနှစ်ဖက်မှာရှိတဲ့ သံလွင်ပင်နှစ်ပင်က ဘာကိုဆိုလိုတာလဲ လို့ သူ့ကိုမေးတယ်။ သံလွင်ပင်ရဲ့ အခက်နှစ်ခက်က ဘာကိုဆိုလိုတာလဲ။ ရွှေပြွန်နှစ်ခုကနေ ဖလားထဲကို ရွှေရောင်ဆီတွေ စီးကျနေပါလား ဆိုပြီး ထပ်မေးတယ်။ အဲဒီအခါ သူက ဒါတွေ ဘာကိုဆိုလိုမှန်း မသိဘူးလား လို့မေးတော့၊ ကျွန်တော်က မသိပါဘူး သခင် လို့ဖြေတယ်။ ဒါနဲ့ သူက ဒါတွေဟာ ဘိသိက်ခံရသူ နှစ်ယောက်ကို ဆိုလိုတယ်။ မြေတစ်ပြင်လုံးကိုပိုင်စိုးတဲ့ သခင်ရဲ့ အနားမှာ သူတို့ရပ်နေတာ လို့ပြောတယ်။,38,Zec,4,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/4/
audio/nwt_38_Zec_BU_05.mp3,ပျံဝဲနေတဲ့ စာလိပ်တစ်လိပ်ကို စိတ်အာရုံထဲမှာ ကျွန်တော် မြင်တယ်။ ကောင်းကင်တမန်က ဘာမြင်ရလဲ လို့မေးတဲ့အခါ၊ ကျွန်တော်က ပျံဝဲနေတဲ့ စာလိပ်ကို မြင်ပါတယ်။ အလျားအတောင် ၂၀၊ အနံ ၁၀ တောင်ရှိပါတယ် လို့ဖြေတယ်။ ဒါနဲ့ ကျွန်တော့်ကို သူပြောတယ် အဲဒီစာလိပ်ဟာ မြေတစ်ပြင်လုံးပေါ် သွားလာနေတဲ့ ကျိန်စာပဲ။ သူခိုးတွေဟာ စာလိပ်ရဲ့ ဒီဘက်ခြမ်းမှာ ရေးထားတဲ့ ကျိန်စာအတိုင်း ပြစ်ဒဏ်မခံရသေးဘူး၊ မဟုတ်မမှန် ကျိန်ဆိုသူကလည်း စာလိပ်ရဲ့ ဟိုဘက်ခြမ်းမှာ ရေးထားတဲ့ ကျိန်စာအတိုင်း ပြစ်ဒဏ်မခံရသေးဘူး။ ဒါကြောင့် စာလိပ်က အဲဒီလို သွားလာနေတာ။ ဗိုလ်ခြေတို့ရဲ့အရှင် ယေဟောဝါပြောတာက အဲဒီစာလိပ်ကို ငါစေလွှတ်လိုက်ပြီ။ အဲဒီစာလိပ်က သူခိုးရဲ့အိမ်၊ ငါ့နာမည်ကိုသုံးပြီး မဟုတ်မမှန် ကျိန်ဆိုသူရဲ့အိမ်ထဲ ဝင်သွားလိမ့်မယ်။ အဲဒီအိမ်မှာနေပြီး ပျဉ်ချပ်တွေ၊ ကျောက်တွေပါမကျန် ဝါးမျိုလိမ့်မယ်။ ကျွန်တော်နဲ့စကားပြောနေတဲ့ ကောင်းကင်တမန်က အနားလာပြီး ဟိုမှာ လွင့်လာတာ ဘာလဲ၊ ကြည့်လိုက်ပါဦး လို့ပြောတယ်။ အဲဒါ ဘာကြီးလဲ လို့ ကျွန်တော်မေးတဲ့အခါ၊ သူက လွင့်လာတဲ့ ဧဖာ တောင်းပဲ။ ဒါဟာ မြေတစ်ပြင်လုံးမှာရှိတဲ့ လူတွေရဲ့ ပုံပန်းသဏ္ဌာန်ပဲ လို့ဖြေတယ်။ ခဲနဲ့လုပ်ထားတဲ့ တောင်းအဖုံး ပွင့်လာပြီး တောင်းထဲမှာ မိန်းမတစ်ယောက် ထိုင်နေတာကို ကျွန်တော်မြင်တယ်။ အဲဒီမိန်းမက ဆိုးညစ်မှုကို ဆိုလိုတယ် လို့သူပြောတယ်။ ပြီးတော့ အဲဒီမိန်းမကို ဧဖာတောင်းထဲ ပြန်တွန်းချပြီး တောင်းအဝကို အဖုံးနဲ့ ပြန်ဖုံးလိုက်တယ်။ အဲဒီနောက် ကျွန်တော် ကြည့်လိုက်တဲ့အခါ မိန်းမနှစ်ယောက် ထွက်လာတာကို မြင်တယ်။ သူတို့ လေဟုန်စီးပြီး ပျံဝဲလာတယ်။ သူတို့မှာ ငှက်ကျားလို အတောင်တွေရှိတယ်။ သူတို့က အဲဒီတောင်းကို မိုးနဲ့မြေစပ်ကြားကို ချီမသွားတယ်။ ဒါနဲ့ ကျွန်တော်နဲ့စကားပြောနေတဲ့ ကောင်းကင်တမန်ကို ဧဖာတောင်းကို သူတို့ ဘယ်ကိုသယ်သွားနေတာလဲ လို့မေးတယ်။ သူက ရှိနာပြည်ကို သယ်သွားနေတာ။ တောင်းထဲကမိန်းမအတွက် အဲဒီမှာ အိမ်ဆောက်ပေးမလို့။ အိမ်ဆောက်ပြီးသွားတဲ့အခါ သူ့ကို နေသင့်တဲ့အရပ်မှာ နေရာချထားလိမ့်မယ် လို့ဖြေတယ်။,38,Zec,5,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/5/
audio/nwt_38_Zec_BU_06.mp3,ကြေးနီတောင်နှစ်လုံးကြားကနေ မြင်းရထား ၄ စီး ထွက်လာတာကို စိတ်အာရုံထဲမှာ ကျွန်တော်မြင်တယ်။ ပထမမြင်းရထားကို မြင်းနီတွေ၊ ဒုတိယမြင်းရထားကို မြင်းနက်တွေ၊ တတိယမြင်းရထားကို မြင်းဖြူတွေ၊ စတုတ္ထမြင်းရထားကို ရောင်စုံပါတဲ့မြင်းတွေနဲ့ အကွက်အပြောက်ပါတဲ့ မြင်းတွေက ဆွဲလာတယ်။ ကျွန်တော်နဲ့စကားပြောနေတဲ့ ကောင်းကင်တမန်ကို သခင်၊ အဲဒီမြင်းရထားတွေက ဘာကိုဆိုလိုတာလဲ လို့မေးလိုက်တယ်။ ကောင်းကင်တမန်က အဲဒီမြင်းရထားတွေဟာ မြေတစ်ပြင်လုံးကိုပိုင်စိုးတဲ့ သခင်ရှေ့မှာ ခစားပြီး ထွက်လာတဲ့ ဝိညာဉ်သတ္တဝါလေးပါးပဲ။ မြင်းနက်တွေဆွဲတဲ့ မြင်းရထားက မြောက်အရပ်မှာရှိတဲ့ ပြည်ဆီ ထွက်သွားတယ်။ မြင်းဖြူတွေက ပင်လယ်အနောက်ဘက်မှာရှိတဲ့ ပြည်ဆီ ထွက်သွားတယ်။ အကွက်အပြောက်ပါတဲ့ မြင်းတွေက တောင်အရပ်မှာရှိတဲ့ ပြည်ဆီ ထွက်သွားတယ်။ ရောင်စုံပါတဲ့ မြင်းတွေက မြေတစ်ပြင်လုံးကို လှည့်လည်သွားလာဖို့ စိတ်ပြင်းပြနေတယ် လို့ပြောတယ်။ အဲဒီနောက် သူက မြေတစ်ပြင်လုံးကို လှည့်လည်သွားလာကြ လို့ပြောတဲ့အတွက် မြင်းတွေက မြေတစ်ပြင်လုံးကို လှည့်လည်သွားလာကြတော့တယ်။ ပြီးတော့ သူက ကြည့်လိုက်ပါ။ မြောက်အရပ်မှာရှိတဲ့ ပြည်ဆီ ထွက်သွားတဲ့ မြင်းတွေကြောင့် အဲဒီပြည်ကို ယေဟောဝါဘုရား စိတ်ပြေသွားပြီ လို့ ကျွန်တော့်ကို ပြောတယ်။ ယေဟောဝါက ကျွန်တော့်ကို ပြောတယ် ပြည်နှင်ခံတွေရဲ့ အလှူပစ္စည်းကို ဟေလဒဲ၊ တောဘိယ၊ ယေဒါယဆီကနေ ယူလိုက်ပါ။ အဲဒီနေ့မှာ ဗာဗုလုန်ကလာတဲ့သူတွေနဲ့အတူ ဇေဖနိရဲ့သား ယောရှိရဲ့အိမ်ကို သွားပါ။ ပြီးတော့ ရွှေငွေတွေ ယူပြီး သရဖူလုပ်ပါ။ အဲဒီသရဖူကို ယောဇဒက်ရဲ့သား ပုရောဟိတ်မင်း ယောရှုကို ဆောင်းပေးပါ။ သူ့ကို ပြောရမှာက ဗိုလ်ခြေတို့ရဲ့အရှင် ယေဟောဝါပြောတယ်၊ အတက်ဆိုတဲ့ နာမည်ကို ရထားတာ ဒီလူပဲ။ သူဟာ သူ့နေရာကနေ ပေါ်ထွက်လာမယ်။ ယေဟောဝါရဲ့ ဗိမာန်တော်ကို တည်ဆောက်မယ်။ ယေဟောဝါရဲ့ ဗိမာန်တော်ကို သူတည်ဆောက်မယ်။ ခံ့ညားထည်ဝါမှုကို ပိုင်ဆိုင်မယ်။ ရာဇပလ္လင်ပေါ်မှာ ထိုင်ပြီး ဘုရင်အဖြစ် အုပ်စိုးမယ်။ ရာဇပလ္လင်ပေါ်မှာ ထိုင်တဲ့ ပုရောဟိတ်လည်း ဖြစ်လာမယ်။ အဲဒီတာဝန်နှစ်ခုစလုံးကို သူထမ်းဆောင်တဲ့အခါ ငြိမ်းချမ်းညီညွတ်လိမ့်မယ်။ အဲဒီသရဖူက ဟေလင်၊ တောဘိယ၊ ယေဒါယနဲ့ ဇေဖနိရဲ့သား ဟေနတို့လုပ်ဆောင်ခဲ့တာတွေကို ပြန်အောက်မေ့စေတဲ့အရာအဖြစ် ယေဟောဝါရဲ့ ဗိမာန်တော်မှာ ရှိနေမယ်။ ရပ်ဝေးမှာရှိတဲ့လူတွေ ရောက်လာပြီး ယေဟောဝါရဲ့ဗိမာန်တော် တည်ဆောက်ရေးမှာ ပါဝင်ကြလိမ့်မယ်။ ယေဟောဝါဘုရားရဲ့ စကားကို ခင်ဗျားတို့ နားထောင်မယ်ဆိုရင် ကျွန်တော့်ကို စေလွှတ်တဲ့သူဟာ ဗိုလ်ခြေတို့ရဲ့အရှင် ယေဟောဝါပဲဆိုတာ ခင်ဗျားတို့ သိရလိမ့်မယ်။,38,Zec,6,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/6/
audio/nwt_38_Zec_BU_07.mp3,ဒါရိမင်းနန်းစံ ၄ နှစ်၊ ခိသလု လို့ခေါ်တဲ့ ၉ လပိုင်း၊ ၄ ရက်နေ့မှာ ဇာခရိဆီ ယေဟောဝါရဲ့စကား ရောက်လာတယ်။ ဗေသလမြို့သားတွေက ယေဟောဝါရဲ့မျက်နှာသာ တောင်းခံဖို့ ရှရေဇာ၊ ရေဂင်မေလက်နဲ့ သူ့လူတွေကို လွှတ်လိုက်တယ်။ ပြီးတော့ ဗိုလ်ခြေတို့ရဲ့အရှင် ယေဟောဝါရဲ့ အိမ်တော်မှာရှိနေတဲ့ ပုရောဟိတ်တွေနဲ့ ပရောဖက်တွေကို နှစ်ပေါင်းများစွာလုပ်ခဲ့သလို ဒီငါးလပိုင်းမှာလည်း အစာရှောင်ပြီး ငိုကြွေးမြည်တမ်းရဦးမလား လို့မေးခိုင်းတယ်။ အဲဒီအခါ ဗိုလ်ခြေတို့ရဲ့အရှင် ယေဟောဝါက ကျွန်တော့်ကို ပြောတယ် ပြည်သူပြည်သားတွေနဲ့ ပုရောဟိတ်တွေကို ပြောလိုက်ပါ။ မင်းတို့က ဒီအနှစ် ၇၀ အတွင်း၊ ငါးလပိုင်းနဲ့ ခုနစ်လပိုင်းတွေမှာ အစာရှောင်ပြီး ငိုကြွေးမြည်တမ်းကြတဲ့အခါ ငါ့အတွက် တကယ်အစာရှောင်တာ ဟုတ်လို့လား။ မင်းတို့ စားသောက်တဲ့အခါလည်း ကိုယ်ကျိုးအတွက်ပဲ စားသောက်ခဲ့ကြတာ မဟုတ်လား။ ဂျေရုဆလင်နဲ့ ပတ်ဝန်းကျင်မြို့တွေမှာ လူတွေ စိတ်အေးလက်အေး နေထိုင်ခဲ့ချိန်တုန်းက၊ နေဂပ်နဲ့ ရှဖိလာအရပ်မှာ နေထိုင်ခဲ့ချိန်တုန်းက ရှေးပရောဖက်တွေကတစ်ဆင့် ယေဟောဝါပြောခဲ့တဲ့ စကားတွေကို မင်းတို့နာခံသင့်တယ် မဟုတ်လား။ ယေဟောဝါက ဇာခရိကို ဆက်ပြောတယ် ဗိုလ်ခြေတို့ရဲ့အရှင် ယေဟောဝါက မှန်မှန်ကန်ကန် တရားစီရင်ကြ။ အချင်းချင်းကို ခိုင်မြဲတဲ့မေတ္တာနဲ့ ကရုဏာထားပြီး ဆက်ဆံကြ။ မုဆိုးမတွေ၊ မိဘမဲ့တွေ၊ တိုင်းတစ်ပါးသားတွေ၊ ဆင်းရဲသားတွေကို ဖြတ်စားလျှပ်စား မလုပ်ကြနဲ့။ အချင်းချင်း အကောက်ကြံဖို့ မစဉ်းစားကြနဲ့ လို့ပြောခဲ့တယ်။ ဒါပေမဲ့ သူတို့က ငါ့စကားကို အရေးမစိုက်ဘူး။ ခေါင်းမာမာနဲ့ ကျောခိုင်းထားတယ်။ မကြားချင်လို့ နားပိတ်ထားတယ်။ စိတ်နှလုံးကို စိန်လို မာကျောအောင် လုပ်ထားတယ်။ စွမ်းအားတော်ကိုသုံးပြီး ရှေးပရောဖက်တွေကတစ်ဆင့် ဗိုလ်ခြေတို့ရဲ့အရှင် ယေဟောဝါပြောခဲ့တဲ့ စကားတွေ၊ ပညတ်ချက်တွေကို မနာခံကြဘူး။ ဒါကြောင့် ဗိုလ်ခြေတို့ရဲ့အရှင် ယေဟောဝါ အကြီးအကျယ် အမျက်ထွက်ခဲ့တယ်။ ဗိုလ်ခြေတို့ရဲ့အရှင် ယေဟောဝါက ငါခေါ်တဲ့အခါ သူတို့ နားမထောင်ခဲ့သလို သူတို့ခေါ်တဲ့အခါ ငါနားမထောင်ဘူး။ ငါက သူတို့မသိတဲ့ လူမျိုးခြားတွေဆီ လေပြင်းမုန်တိုင်းနဲ့အတူ သူတို့ကို ကွဲလွင့်စေခဲ့တယ်။ သူတို့ရဲ့ပြည်ဟာ ပျက်စီးပြီး ကျန်ရစ်ခဲ့တယ်။ ပြည်မှာ ဖြတ်သန်းသွားလာတဲ့သူ၊ ပြန်လာတဲ့သူ တစ်ယောက်မှ မရှိဘူး။ သာယာတဲ့ပြည်ကို ထိတ်လန့်စရာကောင်းတဲ့ ပြည်ဖြစ်အောင် သူတို့လုပ်ခဲ့ကြတယ် လို့ပြောတယ်။,38,Zec,7,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/7/
audio/nwt_38_Zec_BU_08.mp3,ဗိုလ်ခြေတို့ရဲ့အရှင် ယေဟောဝါက ကျွန်တော့်ကို ပြောတယ် ငါက ဇိအုန်အတွက် အင်မတန် စိတ်ထက်သန်မယ်။ အကြီးအကျယ် အမျက်ထွက်ပြီး သူ့အတွက် စိတ်ထက်သန်မယ်။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ ယေဟောဝါ ပြောတာက ငါက ဇိအုန်ဆီ ပြန်လာပြီး ဂျေရုဆလင်မှာ စံမြန်းမယ်။ ဂျေရုဆလင်ကို အမှန်တရားတည်တဲ့မြို့၊ ဗိုလ်ခြေတို့ရဲ့အရှင် ယေဟောဝါရဲ့တောင်ကို သန့်ရှင်းတဲ့တောင်လို့ ခေါ်ကြလိမ့်မယ်။ ဗိုလ်ခြေတို့ရဲ့အရှင် ယေဟောဝါ ပြောတာက အိုမင်းနေတဲ့ အမျိုးသားအမျိုးသမီးတွေဟာ သက်ကြီးရွယ်အိုတွေဖြစ်လို့ တုတ်ကောက်ကိုင်ပြီး ဂျေရုဆလင်ရဲ့ လူထုရင်ပြင်တွေမှာ ပြန်ထိုင်ကြလိမ့်မယ်။ မြို့ရဲ့ လူထုရင်ပြင်တွေမှာ ဆော့ကစားနေတဲ့ ကလေးတွေ ပြည့်နေလိမ့်မယ်။ ဗိုလ်ခြေတို့ရဲ့အရှင် ယေဟောဝါ ပြောတာက အဲဒီအချိန်ရောက်တဲ့အခါ ဒီလူမျိုးထဲက ကျန်ကြွင်းသူတွေအတွက် ဒါဟာ မဖြစ်နိုင်ပုံပေါက်ပေမဲ့ ငါ့အတွက် မဖြစ်နိုင်စရာလား။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ ဗိုလ်ခြေတို့ရဲ့အရှင် ယေဟောဝါ ပြောတာက ငါ့လူတွေကို အရှေ့အရပ်နဲ့ အနောက်အရပ်မှာရှိတဲ့ ပြည်တွေကနေ ကယ်တင်မယ်။ သူတို့ကို ငါပြန်ခေါ်လာမယ်။ ဂျေရုဆလင်မှာ နေထိုင်ကြလိမ့်မယ်။ သူတို့ဟာ ငါ့လူတွေ ဖြစ်လာမယ်။ ငါကလည်း သူတို့ရဲ့ စစ်မှန်ပြီးဖြောင့်မတ်တဲ့ ဘုရားသခင် ဖြစ်လာမယ်။ ဗိုလ်ခြေတို့ရဲ့အရှင် ယေဟောဝါ ပြောတာက ပရောဖက်တွေဆီက ဒီသတင်းစကားကို ကြားတဲ့သူအပေါင်းတို့၊ အားမာန်တင်းကြပါ။ ဗိမာန်တော် ပြန်တည်ဆောက်ဖို့ ဗိုလ်ခြေတို့ရဲ့အရှင် ယေဟောဝါရဲ့အိမ်တော်ကို အုတ်မြစ်ချတဲ့နေ့မှာ ဒီစကားတွေကိုပဲ ပရောဖက်တွေ ပြောခဲ့တယ်။ အဲဒီအချိန်မတိုင်ခင်တုန်းက လူတွေ လုပ်အားခ မရဘူး။ တိရစ္ဆာန်ငှားရမ်းခလည်း မရဘူး။ ရန်သူကြောင့် လူတွေ ဘေးကင်းလုံခြုံစွာ မသွားလာနိုင်ဘူး။ လူလူချင်းကို ငါ ရန်မူစေခဲ့တယ်။ ဗိုလ်ခြေတို့ရဲ့အရှင် ယေဟောဝါ ပြောတာက အခုတော့ ဒီလူမျိုးထဲက ကျန်ကြွင်းသူတွေကို ငါ အရင်လို ဆက်ဆံတော့မှာ မဟုတ်ဘူး။ သူတို့က ငြိမ်သက်ခြင်းမျိုးစေ့ကို ကြဲလိမ့်မယ်။ စပျစ်ပင်က အသီးသီးပြီး မြေကြီးကလည်း သီးပွင့်ဖြစ်ထွန်းမယ်။ မိုးကောင်းကင်က နှင်းတွေကို ချပေးမယ်။ ဒါတွေအားလုံးကို ဒီလူမျိုးထဲက ကျန်ကြွင်းသူတွေ အမွေရအောင် ငါလုပ်ပေးမယ်။ ယုဒနဲ့ အစ္စရေးအမျိုးတို့၊ မင်းတို့က လူမျိုးခြားတွေအလယ်မှာ ကျိန်ဆဲစရာဖြစ်ခဲ့တယ်၊ ငါကယ်တင်တဲ့အခါကျရင်တော့ ကောင်းချီးခံစားရသူတွေ ဖြစ်လာမယ်။ ဒါကြောင့် မကြောက်ကြနဲ့။ အားမာန်တင်းထားကြပါ။ ဗိုလ်ခြေတို့ရဲ့အရှင် ယေဟောဝါ ပြောတာက မင်းတို့ရဲ့ဘိုးဘေးတွေ ငါ့ကို စိတ်ဆိုးအောင်လုပ်တဲ့အတွက် မင်းတို့အပေါ် ဘေးဆိုးကျရောက်စေဖို့ ငါစိတ်ပိုင်းဖြတ်ခဲ့တယ်။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ ငါ စိတ်မပြောင်းဘူး။ အခုလည်း ဂျေရုဆလင်မြို့နဲ့ ယုဒအမျိုးကို ကောင်းမှုပြုဖို့ ငါစိတ်ပိုင်းဖြတ်ထားတယ်။ ဒါကြောင့် မကြောက်ပါနဲ့။ မင်းတို့လုပ်သင့်တာကတော့ အချင်းချင်း မှန်သောစကားကိုပဲ ပြောကြပါ။ မြို့တံခါးတွေမှာ စီရင်ချက်ချတဲ့အခါ အမှန်တရားနဲ့ ငြိမ်သက်ခြင်းကို တိုးပွားစေကြပါ။ အချင်းချင်း ဒုက္ခပေးဖို့ မကြံစည်ကြနဲ့။ မဟုတ်မမှန် ကျိန်ဆိုတာကို မနှစ်သက်ကြနဲ့။ ဒါတွေအားလုံးကို ငါမုန်းတယ်။ ဒါဟာ ယေဟောဝါ ပြောတဲ့စကားပဲ။ ဗိုလ်ခြေတို့ရဲ့အရှင် ယေဟောဝါက ကျွန်တော့်ကို ပြောတယ် လေးလပိုင်းမှာ အစာရှောင်တာ၊ ငါးလပိုင်းမှာ အစာရှောင်တာ၊ ခုနစ်လပိုင်းမှာ အစာရှောင်တာ၊ ဆယ်လပိုင်းမှာ အစာရှောင်တာတွေဟာ ယုဒအမျိုးအတွက် ရွှင်လန်းစရာ အခါသမယတွေ၊ ပျော်ပွဲရွှင်ပွဲတွေ ဖြစ်သွားမယ်။ ဒါကြောင့် အမှန်တရားနဲ့ ငြိမ်သက်ခြင်းကို ချစ်မြတ်နိုးကြပါ။ ဒါဟာ ဗိုလ်ခြေတို့ရဲ့အရှင် ယေဟောဝါ ပြောတဲ့စကားပဲ။ ဗိုလ်ခြေတို့ရဲ့အရှင် ယေဟောဝါ ပြောတာက လူတွေ၊ မြို့အတော်များများက မြို့သူမြို့သားတွေ လာကြမယ့်အချိန် ရောက်ကိုရောက်လာမယ်။ မြို့တစ်မြို့မှာ နေထိုင်သူတွေက နောက်တစ်မြို့မှာ နေထိုင်သူတွေဆီ သွားပြီး ယေဟောဝါဘုရားရဲ့ မျက်နှာသာကို တောင်းခံဖို့၊ ဗိုလ်ခြေတို့ရဲ့အရှင် ယေဟောဝါကိုရှာဖို့ အားတက်သရော သွားကြစို့။ ငါတို့လည်း သွားမလို့ ဆိုပြီးပြောလိမ့်မယ်။ လူအမြောက်အမြားက၊ အားကြီးတဲ့လူမျိုးတွေက ဗိုလ်ခြေတို့ရဲ့အရှင် ယေဟောဝါကိုရှာဖို့၊ ယေဟောဝါရဲ့ မျက်နှာသာကို တောင်းခံဖို့ ဂျေရုဆလင်ကို လာကြလိမ့်မယ်။ အဲဒီအချိန်ရောက်တဲ့အခါ ဘာသာစကား အမျိုးမျိုးပြောတဲ့ လူမျိုးတွေထဲက လူဆယ်ယောက်ဟာ ဂျူးလူမျိုးတစ်ယောက်ရဲ့ ဝတ်ရုံကို မြဲမြဲကိုင်ပြီး ခင်ဗျားတို့နဲ့အတူ ဘုရားသခင်ရှိတယ်လို့ ကြားတဲ့အတွက် ကျွန်တော်တို့လည်း လိုက်ချင်ပါတယ် လို့ပြောကြလိမ့်မယ်။ ဒါဟာ ဗိုလ်ခြေတို့ရဲ့အရှင် ယေဟောဝါ ပြောတဲ့ စကားပဲ။,38,Zec,8,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/8/
audio/nwt_38_Zec_BU_09.mp3,ဘုရားသခင်ရဲ့ တရားစီရင်ချက် ယေဟောဝါက ဟာဒရက်ပြည်ကို ပြစ်တင်ပြောဆိုတယ်။ ဒမတ်စကတ်မြို့ကို ဦးတည်ပြီး ပြောဆိုတယ်။ လူသားတွေနဲ့ အစ္စရေးမျိုးနွယ်အားလုံးကို ယေဟောဝါ ကြည့်နေတယ်။ နယ်ချင်းထိစပ်နေတဲ့ ဟာမတ်မြို့ကိုလည်း ပြစ်တင်ပြောဆိုတယ်။ တိုင်ရာနဲ့ ဆိုင်ဒုန်မြို့ဟာ ဉာဏ်ပညာရှိလွန်းတဲ့အတွက် သူတို့ကိုလည်း ပြစ်တင်ပြောဆိုတယ်။ တိုင်ရာက ခံစစ်ကုန်းရိုးကို တည်ဆောက်တယ်။ ငွေကို မြေမှုန့်လို၊ ရွှေကို လမ်းပေါ်က အမှိုက်လို စုပုံထားတယ်။ ကြည့်ပါ။ သူ့စည်းစိမ်တွေကို ယေဟောဝါ သိမ်းယူလိမ့်မယ်။ သူ့စစ်တပ်ကို ပင်လယ်ထဲ ချပစ်မယ်။ သူ့ကို မီးတွေ ဝါးမျိုမယ်။ အာရှကေလုန်မြို့က အဲဒါကိုမြင်ပြီး ကြောက်သွားမယ်။ ဂါဇာမြို့က အကြီးအကျယ် ဝေဒနာခံစားရလိမ့်မယ်။ ဧကြုန်မြို့ကလည်း သူမျှော်လင့်အားထားရာ အရှက်ကွဲသွားလို့ အကြီးအကျယ် ဝေဒနာခံစားရလိမ့်မယ်။ ဂါဇာမြို့ရဲ့ဘုရင် ဖယ်ရှားခံရလိမ့်မယ်။ အာရှကေလုန်မြို့မှာ နေထိုင်သူရှိတော့မှာ မဟုတ်ဘူး။ တရားဝင်လက်မထပ်ဘဲ မွေးတဲ့သားက အာဇုတ်မြို့မှာ အခြေချလိမ့်မယ်။ ဖိလိတိရဲ့မာနကို ငါချိုးမယ်။ သူ့ပါးစပ်ထဲက သွေးစွန်းနေတဲ့အရာတွေကို၊ သွားကြားထဲက ရွံရှာစရာတွေကို ငါဆွဲထုတ်မယ်။ သူ့ဆီမှာ ကျန်ကြွင်းတဲ့သူတွေကို ဘုရားသခင် ပိုင်ဆိုင်ရလိမ့်မယ်။ သူဟာ ယုဒပြည်မှာ စော်ဘွားလို၊ ဧကြုန်မြို့သားတွေဟာ ယေဗုသိလူမျိုးလို ဖြစ်လာမယ်။ ငါ့အိမ်တော်ကို ကာကွယ်ဖို့ အစောင့်လို တပ်ချနေမယ်။ ဒါကြောင့် ဝင်ထွက်သွားလာသူ ရှိမှာမဟုတ်ဘူး။ အလုပ်ကြီးကြပ်သူတစ်ယောက်မှ ရောက်လာတော့မှာ မဟုတ်ဘူး။ သူတို့ခံရတဲ့ ဒုက္ခကို ငါတပ်အပ်မြင်ပြီ။ ဇိအုန်သမီးပျို၊ အကြီးအကျယ် ဝမ်းမြောက်ပါ။ ဂျေရုဆလင်သမီးပျို၊ အောင်သံလွှင့်ပါ။ မင်းရဲ့ဘုရင်က မင်းဆီ လာနေတယ်။ သူဟာ ဖြောင့်မတ်တယ်။ ကယ်တင်ခြင်းကို ယူဆောင်လာတယ်။ စိတ်နှိမ့်ချတယ်။ မြည်းမရဲ့သား၊ မြည်းကလေးကို စီးပြီး လာနေတယ်။ စစ်မြင်းရထားတွေကို ဧဖရိမ်ကနေ၊ မြင်းတွေကို ဂျေရုဆလင်ကနေ ငါပယ်ရှင်းမယ်။ စစ်ပွဲမှာသုံးတဲ့ လေးတွေကိုလည်း ပယ်ရှင်းမယ်။ လူမျိုးတွေကို ငြိမ်းချမ်းရေးအကြောင်း သူကြေညာလိမ့်မယ်။ သူ့ရဲ့အုပ်ချုပ်ခွင့်အာဏာဟာ ပင်လယ်တစ်ပြင်ကနေ တစ်ပြင်အထိ၊ မြစ်ကြီး ကနေ မြေကြီးစွန်းအထိ သက်ရောက်လိမ့်မယ်။ အို အမျိုးသမီး၊ မင်းနဲ့ဖွဲ့ထားတဲ့ ပဋိညာဉ်ရဲ့သွေးကြောင့် မင်းရဲ့အကျဉ်းသားတွေကို ရေမရှိတဲ့ တွင်းထဲကနေ ငါလွှတ်ပေးမယ်။ မျှော်လင့်ချက်ရှိတဲ့ အကျဉ်းသားတို့၊ ရဲတိုက်ဆီ ပြန်လာကြ။ ငါအခုပဲ ပြောလိုက်မယ် အို အမျိုးသမီး၊ မင်းကို ကောင်းချီးနှစ်ဆ ငါပေးမယ်။ ယုဒကိုငါ့ရဲ့လေးအဖြစ် တင်မယ်။ အဲဒီလေးမှာ ဧဖရိမ်ဆိုတဲ့မြားကို တပ်မယ်။ အို ဇိအုန်၊ မင်းရဲ့သားတွေကို ငါနှိုးဆော်မယ်။ အို ဂရိ၊ မင်းရဲ့သားတွေကို ငါဆန့်ကျင်မယ်။ ဇိအုန်ကို စစ်သူရဲရဲ့ဓားလို ဖြစ်စေမယ်။ ယေဟောဝါက လူမျိုးတော်နဲ့အတူ ရှိနေမှန်း ထင်ရှားပြလိမ့်မယ်။ ဘုရားရဲ့မြားဟာ လျှပ်စီးလို ပြေးလိမ့်မယ်။ အချုပ်အခြာအာဏာပိုင်ရှင် ယေဟောဝါက တံပိုးမှုတ်ပြီး တောင်ဘက်ကနေ လေမုန်တိုင်းနဲ့အတူ စစ်ချီလိမ့်မယ်။ ဗိုလ်ခြေတို့ရဲ့အရှင် ယေဟောဝါက သူတို့ကို ကာကွယ်ပေးမယ်။ လောက်လွှဲကျောက်တွေနဲ့ တိုက်ခိုက်လာတဲ့ ရန်သူတွေကို သူတို့ အနိုင်ရလိမ့်မယ်။ ဝိုင်သောက်ပြီး ပျော်မြူးနေသူတွေလို ဖြစ်လိမ့်မယ်။ ပူဇော်ရာမှာသုံးတဲ့ ဇလုံတွေမှာ၊ ပူဇော်ရာပလ္လင်ထောင့်တွေမှာ သွေးတွေလျှံသလို သူတို့ဆီမှာ ရွှင်လန်းခြင်း ပြည့်လျှံနေမယ်။ အဲဒီနေ့ရောက်တဲ့အခါ ယေဟောဝါဘုရားက မိမိရဲ့သိုးအုပ်ဖြစ်တဲ့ လူမျိုးတော်ကို ကယ်တင်မယ်။ သူတို့ဟာ သရဖူပေါ်က ကျောက်မျက်တွေလို ဘုရားပိုင်တဲ့မြေမှာ ဖိတ်ဖိတ်တောက်နေလိမ့်မယ်။ ဘုရားရဲ့ ကောင်းမြတ်ခြင်း ကျေးဇူး ကြီးမားလိုက်တာ။ ဘုန်းကျက်သရေဟာလည်း ခံ့ညားလိုက်တာ။ လူပျိုတွေဟာ ကောက်နှံကြောင့် ကျန်းမာသန်စွမ်းလိမ့်မယ်။ အပျိုတွေက စပျစ်ဝိုင်အသစ်ကြောင့် ရွှင်လန်းကြလိမ့်မယ်။,38,Zec,9,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/9/
audio/nwt_38_Zec_BU_10.mp3,နွေဦးမိုး ရွာရမယ့်အချိန်မှာ မိုးရွာစေဖို့ ယေဟောဝါဆီ ဆုတောင်းကြ။ ယေဟောဝါက မိုးတိမ်တွေကို ဖြစ်ပေါ်စေတယ်။ လူတွေအတွက် မိုးရွာစေတယ်။ လူတိုင်းအတွက် အပင်တွေ ပေါက်စေတယ်။ တေရပ်ရုပ်တုတွေ ပြောသမျှဟာ လှည့်စားမှုတွေပဲ။ နတ်ဆိုးအတတ်လိုက်စားသူတွေ မြင်တဲ့ စိတ်အာရုံကလည်း မဟုတ်မမှန်တာတွေချည်းပဲ။ အဓိပ္ပာယ်မရှိတဲ့ အိပ်မက်တွေအကြောင်း ပြောပြီး နှစ်သိမ့်ဖို့ ကြိုးစားပေမဲ့ အချည်းနှီးပါပဲ။ ဒါကြောင့် လူတွေဟာ သိုးတွေလို ခြေဦးတည့်ရာ သွားနေရလိမ့်မယ်။ သိုးထိန်းမရှိတော့ ဒုက္ခရောက်ရလိမ့်မယ်။ သိုးထိန်းတွေကို ငါအကြီးအကျယ် အမျက်ထွက်တယ်။ ဖိနှိပ်တဲ့ခေါင်းဆောင်တွေကို ဖြေရှင်းချက်တောင်းမယ်။ ဗိုလ်ခြေတို့ရဲ့အရှင် ယေဟောဝါက ငါ့သိုးအုပ်ဖြစ်တဲ့ ယုဒအမျိုးကို အာရုံစိုက်ပြီ။ သူတို့ကို ခံ့ညားထည်ဝါတဲ့ ငါ့ရဲ့စစ်မြင်းလို ဖြစ်စေပြီ။ ယုဒအမျိုးကနေ အရေးပါအရာရောက်သူ၊ လက်ထောက်အုပ်စိုးရှင်၊ စစ်ပွဲမှာသုံးတဲ့လေးနဲ့ ကြီးကြပ်မှူးတွေ ပေါ်ထွက်လာတယ်။ သူတို့အားလုံး ယုဒအမျိုးကနေ ပေါ်ထွက်လာတယ်။ သူတို့က စစ်ပွဲမှာ လမ်းပေါ်ကရွှံ့တွေကို နင်းခြေတဲ့ စစ်သူရဲတွေလို ဖြစ်လိမ့်မယ်။ ယေဟောဝါ အတူရှိနေတဲ့အတွက် သူတို့ စစ်ဆင်နွှဲကြလိမ့်မယ်။ ရန်သူ့မြင်းစီးသူရဲတွေ အရှက်ကွဲသွားမယ်။ ငါက ယုဒအမျိုးကို သာလွန်မြင့်မြတ်စေမယ်။ ယောသပ်အမျိုးကို ကယ်တင်မယ်။ သူတို့ကို ကရုဏာပြပြီး ပြန်ထူထောင်ပေးမယ်။ ငါ တစ်ခါမှ မစွန့်ပစ်ဖူးတဲ့သူတွေလို ဖြစ်လိမ့်မယ်။ ငါဟာ သူတို့ရဲ့ဘုရား ယေဟောဝါဖြစ်တဲ့အတွက် သူတို့ရဲ့ဆုတောင်းချက်ကို အဖြေပေးမယ်။ ဧဖရိမ်လူတွေဟာ ခွန်အားကြီးတဲ့ စစ်သူရဲလို ဖြစ်လိမ့်မယ်။ ဝိုင်သောက်ထားသူတွေလို ဝမ်းမြောက်နေလိမ့်မယ်။ သူတို့ရဲ့သားတွေကလည်း ဒါကိုမြင်ပြီး ဝမ်းမြောက်ကြလိမ့်မယ်။ ယေဟောဝါကြောင့် စိတ်ရွှင်လန်းလိမ့်မယ်။ ငါက သူတို့ကို လေချွန်ခေါ်ပြီး စုဝေးမယ်။ သူတို့ကို ရွေးယူမယ်။ သူတို့ တိုးများလာမယ်။ ဆက်ပြီး တိုးများနေလိမ့်မယ်။ ငါက သူတို့ကို လူတွေအလယ်မှာ မျိုးစေ့လိုကြဲပေမဲ့ ဝေးလံတဲ့ဒေသတွေမှာ ငါ့ကို သူတို့ သတိရကြလိမ့်မယ်။ သူတို့က သားတွေနဲ့အတူ အားပြည့်ပြီး ပြန်လာကြလိမ့်မယ်။ သူတို့ကို အီဂျစ်ပြည်ကနေ ငါပြန်ခေါ်လာမယ်။ အဆီးရီးယားပြည်ကနေ ပြန်စုသိမ်းမယ်။ ဂိလဒ်ပြည်နဲ့ လက်ဘနွန်ပြည်ဆီ ခေါ်လာမယ်။ သူတို့နေစရာမြေဟာ မလောက်နိုင်အောင် ဖြစ်လိမ့်မယ်။ ငါက ပင်လယ်ကို ဖြတ်သွားတဲ့အခါ မွှေနှောက်မယ်။ ပင်လယ်လှိုင်းတွေကို ဒဏ်ခတ်မယ်။ နိုင်းမြစ်ရေ ခန်းခြောက်သွားမယ်။ အဆီးရီးယားရဲ့ မာနကို ချိုးမယ်။ အီဂျစ်ရဲ့ ရာဇလှံတံလည်း ကွယ်ပျောက်လိမ့်မယ်။ ငါယေဟောဝါက သူတို့ကို သာလွန်မြင့်မြတ်စေမယ်။ ငါ့နာမည်ကိုခံယူပြီး သူတို့ အသက်ရှင်ကြလိမ့်မယ်။ ဒါဟာ ယေဟောဝါပြောတဲ့ စကားပဲ။,38,Zec,10,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/10/
audio/nwt_38_Zec_BU_11.mp3,အို လက်ဘနွန်၊ တံခါးတွေ ဖွင့်လိုက်ပါ။ မင်းရဲ့ သစ်ကတိုးပင်တွေ မီးလောင်သွားပါစေ။ အို ဂျူနီပါထင်းရှူးပင်၊ ငိုကြွေးမြည်တမ်းပါ။ သစ်ကတိုးပင် ပြိုလဲသွားပြီ။ သစ်ပင်ကြီးတွေ ဖျက်ဆီးခံလိုက်ရပြီ။ ဗာရှန်ပြည်ရဲ့ ဝက်သစ်ချပင်တို့၊ ငိုကြွေးမြည်တမ်းပါ။ တိုးမပေါက်နိုင်တဲ့ သစ်တောကြီး ပြိုလဲသွားပြီ။ နားထောင်ကြ။ သိုးထိန်းတွေ ငိုကြွေးမြည်တမ်းနေတယ်။ သူတို့ရဲ့ဂုဏ်သိက္ခာ ညှိုးနွမ်းသွားပြီလေ။ နားထောင်ကြ။ ခြင်္သေ့ပျိုတွေ ဟိန်းဟောက်နေတယ်။ ဂျော်ဒန်မြစ်တစ်လျှောက်က ချုံနွယ်ပိတ်ပေါင်းတွေ ဖျက်ဆီးခံလိုက်ရပြီလေ။ ကျွန်တော်ကိုးကွယ်တဲ့ဘုရား ယေဟောဝါ ပြောတာက သတ်ဖို့လျာထားတဲ့ သိုးအုပ်ကို ထိန်းကျောင်းပါ။ ဝယ်တဲ့သူတွေက သူတို့ကိုသတ်ပေမဲ့ အပြစ်ရှိသူတွေလို့ သတ်မှတ်မခံရဘူး။ ရောင်းတဲ့သူတွေကလည်း ယေဟောဝါဘုရားကို ချီးမွမ်းကြ။ ငါချမ်းသာတော့မယ် လို့ပြောကြတယ်။ သိုးထိန်းတွေကလည်း သိုးတွေကို မသနားကြဘူး။ ဒါကြောင့် ပြည်သူပြည်သားတွေကို ငါ မသနားတော့ဘူး။ အားလုံးကို ကိုယ့်အိမ်နီးချင်းလက်ထဲ၊ ကိုယ့်ဘုရင်လက်ထဲ ရောက်စေမယ်။ ပြည်ကို နင်းခြေကြလိမ့်မယ်။ ဘယ်သူ့ကိုမှ ငါမကယ်ဘူး။ ဒါဟာ ယေဟောဝါပြောတဲ့ စကားပဲ။ သိုးအုပ်ထဲက ဒုက္ခရောက်နေသူတို့၊ သတ်ဖို့လျာထားတဲ့ သိုးအုပ်ကို ခင်ဗျားတို့အကျိုးအတွက် ကျွန်တော် ထိန်းကျောင်းနေတာ။ ဒါကြောင့် တောင်ဝှေးနှစ်ချောင်းကို ယူပြီး တစ်ချောင်းကို နှစ်သက်ဖွယ်ကောင်းခြင်း၊ နောက်တစ်ချောင်းကို စည်းလုံးခြင်းလို့ နာမည်ပေးလိုက်တယ်။ ပြီးတော့ သိုးအုပ်ကို ကျွန်တော် ထိန်းကျောင်းတယ်။ တစ်လတည်းမှာ သိုးထိန်းသုံးယောက်ကို ကျွန်တော် ဖယ်ရှားလိုက်တယ်။ သူတို့ကို သည်းမခံနိုင်တော့ဘူး။ သူတို့ကလည်း ကျွန်တော့်ကို ရွံမုန်းကြတယ်။ ခင်ဗျားတို့ကို ဆက်ပြီးမထိန်းကျောင်းတော့ဘူး။ သေလုမြောပါးဖြစ်နေသူတွေ သေပါစေ။ ပျက်စီးနေသူတွေ ပျက်စီးပါစေ။ ကျန်ကြွင်းသူတွေ အချင်းချင်း ကိုက်စားပါစေ လို့ ကျွန်တော်ပြောတယ်။ ပြီးတော့ နှစ်သက်ဖွယ်ကောင်းခြင်းဆိုတဲ့ တောင်ဝှေးကိုယူပြီး ကျွန်တော် ချိုးလိုက်တယ်။ ဒါဟာ ဒီလူတွေနဲ့ ကတိသစ္စာပြုထားတာကို ဖျက်သိမ်းလိုက်တာပဲ။ ဒါကြောင့် အဲဒီနေ့မှာ ကတိသစ္စာ ပျက်သွားတယ်။ ဒါဟာ ယေဟောဝါရဲ့ မိန့်မှာချက်ဖြစ်မှန်း ကျွန်တော့်ကိုကြည့်နေတဲ့ သိုးအုပ်ထဲက ဒုက္ခရောက်နေသူတွေ သိကြတယ်။ အဲဒီနောက် ကျွန်တော့်ကို လုပ်ခပေးသင့်တယ် ထင်ရင် ပေးကြ။ မပေးသင့်ဘူး ထင်ရင်လည်း မပေးပါနဲ့ လို့ပြောတဲ့အခါ သူတို့က ကျွန်တော့်ကို လုပ်ခအဖြစ် ငွေစ ၃၀ ပေးတယ်။ အဲဒီအခါ ယေဟောဝါက သူတို့ ငါ့ကို တန်ဖိုးဖြတ်ပြီး ပေးလိုက်တဲ့ ဒီလောက်များတဲ့ ငွေတွေကို ဘဏ္ဍာတိုက်ထဲ ပစ်ချလိုက် လို့ပြောတယ်။ ကျွန်တော်လည်း ငွေစ ၃၀ ကိုယူပြီး ယေဟောဝါရဲ့ အိမ်တော်မှာရှိတဲ့ ဘဏ္ဍာတိုက်ထဲ ပစ်ချလိုက်တယ်။ အဲဒီနောက် ကျွန်တော်က စည်းလုံးခြင်းဆိုတဲ့ ဒုတိယတောင်ဝှေးကို ချိုးလိုက်တယ်။ ဒါဟာ ယုဒနဲ့အစ္စရေးရဲ့ ညီအစ်ကိုတော်စပ်မှုကို ပယ်ဖျက်လိုက်တာပဲ။ ယေဟောဝါက ကျွန်တော့်ကို ပြောတယ် အသုံးမကျတဲ့ သိုးထိန်းရဲ့ အသုံးအဆောင်တွေကို ယူလိုက်ပါ။ ဒီပြည်မှာ သိုးထိန်းတစ်ယောက်ကို ငါပေါ်ထွန်းစေမယ်။ သူက ပျက်စီးနေတဲ့သိုးတွေကို ဂရုစိုက်မှာ မဟုတ်ဘူး။ သိုးငယ်တွေကို လိုက်ရှာမှာ မဟုတ်ဘူး။ ဒဏ်ရာရတဲ့သိုးတွေကို ကုသပေးမှာ မဟုတ်ဘူး။ သန်မာနေဆဲ သိုးတွေကိုလည်း အစာကျွေးမှာ မဟုတ်ဘူး။ ဆူဖြိုးတဲ့သိုးတွေရဲ့ အသားကိုစားပြီး ခွာကို ဆွဲခွာပစ်လိမ့်မယ်။ သိုးအုပ်ကိုပစ်ထားတဲ့၊ အသုံးမကျတဲ့ ငါ့သိုးထိန်းဟာ အဖြစ်ဆိုးကြုံရမယ်။ သူ့လက်ရုံးနဲ့ ညာဘက်မျက်စိ ဓားထိုးခံရလိမ့်မယ်။ သူ့လက်ရုံး လုံးဝ ပိန်ခြောက်သွားမယ်။ သူ့ညာဘက်မျက်စိလည်း လုံးဝ ကန်းသွားမယ်။,38,Zec,11,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/11/
audio/nwt_38_Zec_BU_12.mp3,ဘုရားသခင်ရဲ့ သတင်းစကား မိုးကောင်းကင်ကို ဖြန့်မိုး တဲ့အရှင်၊ ကမ္ဘာမြေရဲ့ အုတ်မြစ်ကို ချတဲ့အရှင်၊ လူကို အသက်စွမ်းအားပေးတဲ့အရှင် ယေဟောဝါ ပြောတာက အစ္စရေးနဲ့ပတ်သက်ပြီး ငါယေဟောဝါ ပြောမယ် ဂျေရုဆလင်ကို စပျစ်ဝိုင်ခွက် ဖြစ်စေမယ်။ အဲဒီစပျစ်ဝိုင်ကို သောက်ပြီး ပတ်ဝန်းကျင်က လူအားလုံး ဒယိမ်းဒယိုင် ဖြစ်သွားမယ်။ ယုဒနဲ့ ဂျေရုဆလင်ကို ရန်သူဝိုင်းထားမယ်။ အဲဒီနေ့မှာ ဂျေရုဆလင်ကို လူအားလုံးအတွက် လေးလံတဲ့ကျောက် ဖြစ်စေမယ်။ အဲဒီကျောက်ကို ချီမသူတိုင်း ဒဏ်ရာအပြင်းအထန်ရမှာ သေချာတယ်။ ကမ္ဘာပေါ်က လူမျိုးအားလုံး သူ့ကိုတိုက်ဖို့ စုဝေးလာကြမယ်။ ယေဟောဝါ ပြောတယ် အဲဒီနေ့မှာ မြင်းတွေ ထိတ်ထိတ်ပျာပျာ ဖြစ်သွားအောင်၊ မြင်းစီးသူရဲတွေ ရူးသွပ်သွားအောင် ငါဒဏ်ခတ်မယ်။ ယုဒအမျိုးကို ငါကြည့်ရှုစောင့်ရှောက်မယ်။ မြင်းတွေကိုတော့ မျက်စိကန်းသွားအောင် ဒဏ်ခတ်မယ်။ ယုဒစော်ဘွားတွေက ဂျေရုဆလင်မြို့သားတွေဟာ ငါတို့အတွက် ဗိုလ်ခြေတို့ရဲ့အရှင် ယေဟောဝါဘုရားပေးတဲ့ ခွန်အားပဲ လို့ တွေးနေလိမ့်မယ်။ အဲဒီနေ့မှာ ငါက ယုဒစော်ဘွားတွေကို ထင်းတွေကြားက မီးအိုးလို၊ ကောက်လှိုင်းစည်းတွေကြားက မီးတုတ်လို ဖြစ်စေမယ်။ ဘယ်ညာနှစ်ဖက်မှာရှိတဲ့ လူတွေကို မီးလောင်သွားမယ်။ ဂျေရုဆလင်မြို့သားတွေဟာ နေရင်းမြို့ဖြစ်တဲ့ ဂျေရုဆလင်မှာ ပြန်နေထိုင်ရလိမ့်မယ်။ ဒါဝိဒ်အမျိုးရဲ့ ဂုဏ်ကျက်သရေ၊ ဂျေရုဆလင်မြို့သားတွေရဲ့ ဂုဏ်ကျက်သရေဟာ ယုဒပြည်ရဲ့ ဂုဏ်ကျက်သရေထက် မလွန်ကဲရလေအောင် ယေဟောဝါက ယုဒပြည်ရဲ့တဲတွေကို ဦးဆုံး ကယ်တင်မယ်။ အဲဒီနေ့မှာ ယေဟောဝါက ဂျေရုဆလင်မြို့သားတွေကို ကာကွယ်ပေးမယ်။ အဲဒီနေ့မှာ သူတို့ထဲက တိုက်မိလဲသူဟာ ဒါဝိဒ်လို ခွန်အားကြီးလိမ့်မယ်။ ဒါဝိဒ်အမျိုးဟာ ဘုရားသခင်လို၊ ရှေ့ကနေ ဦးဆောင်ခေါ်တဲ့ ယေဟောဝါရဲ့ ကောင်းကင်တမန်လို တန်ခိုးကြီးလိမ့်မယ်။ အဲဒီနေ့မှာ ဂျေရုဆလင်ကို တိုက်ဖို့လာတဲ့ လူမျိုးတွေကို ငါ အစတုံးဖျက်ဆီးမယ်။ ငါက ဒါဝိဒ်အမျိုးအပေါ်၊ ဂျေရုဆလင်မြို့သားတွေအပေါ် မျက်နှာသာပေးတဲ့ စွမ်းအား၊ တိုးလျှိုးအသနားခံစေတဲ့ စွမ်းအားကို သွန်းလောင်းမယ်။ သူတို့က ကိုယ်ထိုးဖောက်တဲ့သူကို ကြည့်ကြလိမ့်မယ်။ တစ်ဦးတည်းသော သားအတွက် ငိုကြွေးမြည်တမ်းသလို သူ့အတွက် ငိုကြွေးမြည်တမ်းလိမ့်မယ်။ သားဦးအတွက် ဝမ်းနည်းပူဆွေးသလို သူ့အတွက် အကြီးအကျယ် ဝမ်းနည်းပူဆွေးလိမ့်မယ်။ မေဂိဒေါ ချိုင့်ဝှမ်းလွင်ပြင်မှာရှိတဲ့ ဟာဒဒြိမ္မုန်အရပ်မှာ ငိုကြွေးမြည်တမ်းသလို အဲဒီနေ့ကျရင် ဂျေရုဆလင်မှာ အကြီးအကျယ် ငိုကြွေးမြည်တမ်းကြလိမ့်မယ်။ တစ်ပြည်လုံးမှာ မိသားစုတိုင်း ငိုကြွေးမြည်တမ်းကြလိမ့်မယ်။ ဒါဝိဒ်အမျိုးရဲ့ မိသားစုနဲ့ သူတို့မိန်းမတွေ၊ နာသန်အမျိုးရဲ့ မိသားစုနဲ့ သူတို့မိန်းမတွေ၊ လေဝိအမျိုးရဲ့ မိသားစုနဲ့ သူတို့မိန်းမတွေ၊ ရှိမိရဲ့မိသားစုနဲ့ သူတို့မိန်းမတွေ ကိုယ့်အုပ်စုနဲ့ကိုယ် ငိုကြွေးမြည်တမ်းကြလိမ့်မယ်။ ကျန်တဲ့မိသားစုတိုင်းကလည်း ကိုယ့်မိသားစုနဲ့ကိုယ်၊ သူတို့မိန်းမတွေက ကိုယ့်အုပ်စုနဲ့ကိုယ် ငိုကြွေးမြည်တမ်းကြလိမ့်မယ်။,38,Zec,12,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/12/
audio/nwt_38_Zec_BU_13.mp3,အဲဒီနေ့မှာ အပြစ်နဲ့ မစင်ကြယ်မှုကို သန့်စင်ပေးဖို့ ဒါဝိဒ်အမျိုးနဲ့ ဂျေရုဆလင်မြို့သူမြို့သားတွေအတွက် ရေတွင်းတစ်တွင်း တူးထားမယ်။ ဗိုလ်ခြေတို့ရဲ့အရှင် ယေဟောဝါ ပြောတာက အဲဒီနေ့ရောက်ရင် တိုင်းပြည်မှာရှိတဲ့ ရုပ်တုတွေကို ဘယ်သူမှ အမှတ်မရတော့အောင် ငါ အကုန်အစင် ဖယ်ရှားမယ်။ ပရောဖက်တွေကိုရော ညစ်ညူးတဲ့စွမ်းအားကိုပါ တိုင်းပြည်ကနေ ပယ်ရှင်းမယ်။ တစ်ယောက်ယောက်က ထပ်ပြီး ပရောဖက်ပြုဦးမယ်ဆိုရင် သူ့ကိုမွေးထုတ်တဲ့ မိဘက ယေဟောဝါဘုရားရဲ့ နာမည်ကိုသုံးပြီး လိမ်ညာဟောတဲ့အတွက် မင်း အသက်မရှင်ရဘူး လို့ ပြောလိမ့်မယ်။ ပြီးတော့ ပရောဖက်ပြုတဲ့သူ့ကို မိဘက ထိုးသတ်လိမ့်မယ်။ အဲဒီနေ့မှာ ပရောဖက်တွေက ပရောဖက်ပြုရင်းနဲ့ မြင်ရတဲ့ စိတ်အာရုံကြောင့် အရှက်ကွဲရလိမ့်မယ်။ လူတွေကို လှည့်စားဖို့ သားမွေးထည် ပရောဖက်ဝတ်ရုံကို ဝတ်ရတော့မှာ မဟုတ်ဘူး။ သူတို့က ကျွန်တော် ပရောဖက် မဟုတ်ပါဘူး။ လယ်သမားပါ။ ကျွန်တော့်ကို ငယ်ငယ်ကတည်းက ကျွန်အဖြစ် ဝယ်ထားတာ လို့ပြောလိမ့်မယ်။ မင်းကိုယ်ပေါ်က ဒဏ်ရာတွေ ဘယ်လိုရခဲ့တာလဲ လို့ မေးကြတဲ့အခါ မိတ်ဆွေရဲ့အိမ်မှာ ရခဲ့တဲ့ ဒဏ်ရာတွေပါ လို့ဖြေလိမ့်မယ်။ အို ဓား၊ နိုးထပါတော့။ ငါ့သိုးထိန်းကို တိုက်ခိုက်ပါတော့၊ ငါ့မိတ်ဆွေကို တိုက်ခိုက်ပါတော့။ သိုးထိန်းကို ရိုက်သတ်လိုက်။ သိုးတွေ ကွဲလွင့်သွားပါစေ။ အရေးမပါတဲ့သူတွေကို ရိုက်ဖို့ ငါ့လက်ကို ရွယ်မယ်။ ဒါဟာ ဗိုလ်ခြေတို့ရဲ့အရှင် ယေဟောဝါပြောတဲ့ စကားပဲ။ ယေဟောဝါ ပြောတာက တစ်ပြည်လုံးမှာ လူသုံးပုံနှစ်ပုံ ပယ်ရှင်းခံရပြီး သေဆုံးသွားမယ်။ တစ်ပုံပဲ ကျန်လိမ့်မယ်။ ငါက အဲဒီတစ်ပုံကို မီးထဲ ဖြတ်ခိုင်းမယ်။ ငွေကို သန့်စင်သလို သူတို့ကို သန့်စင်ပေးမယ်။ ရွှေကို စစ်သလို စစ်ဆေးမယ်။ သူတို့က ငါ့နာမည်ကိုခေါ်ပြီး ဆုတောင်းကြမယ်။ ငါလည်း အဖြေပေးမယ်။ သူတို့ဟာ ငါ့လူတွေပဲ လို့ ငါပြောမယ်။ သူတို့ကလည်း ယေဟောဝါဟာ ငါတို့ရဲ့ဘုရားသခင်ပဲ လို့ပြောကြလိမ့်မယ်။,38,Zec,13,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/13/
audio/nwt_38_Zec_BU_14.mp3,ကြည့်ပါ။ ယေဟောဝါရဲ့နေ့ ရောက်တော့မယ်။ အဲဒီနေ့ကျရင် မင်း ဆီကရတဲ့ တိုက်ရာပါဥစ္စာတွေကို မင်းအလယ်မှာပဲ ခွဲဝေယူကြမယ်။ ဂျေရုဆလင်ကို စစ်တိုက်ဖို့ လူမျိုးအားလုံးကို ငါစုဝေးမယ်။ မြို့ဟာ သိမ်းပိုက်ခံရမယ်။ အိမ်တွေ လုယက်ခံရမယ်။ အမျိုးသမီးတွေ မတရားပြုကျင့်ခံရမယ်။ မြို့သားတစ်ဝက်ဟာ ပြည်နှင်ဒဏ်ခံရမယ်။ ကျန်တဲ့လူတွေကတော့ မြို့ထဲကနေ ပယ်ရှင်းခံရမှာ မဟုတ်ဘူး။ ငါယေဟောဝါက စစ်ဆင်နွှဲတဲ့နေ့မှာ တိုက်ခိုက်သလို အဲဒီလူမျိုးတွေကို ထွက်တိုက်မယ်။ အဲဒီနေ့မှာ ငါက ဂျေရုဆလင်အရှေ့ဘက်၊ မျက်နှာချင်းဆိုင်က သံလွင်တောင်ပေါ်မှာ ခြေချမယ်။ သံလွင်တောင်က အရှေ့အရပ်ကနေ အနောက်အရပ်အထိ ထက်ခြမ်းကွဲသွားပြီး အလယ်မှာ ချိုင့်ဝှမ်းကြီး ဖြစ်လာမယ်။ တောင်ရဲ့တစ်ခြမ်းက မြောက်ဘက်ကို၊ ကျန်တဲ့တစ်ခြမ်းက တောင်ဘက်ကို ရွေ့သွားမယ်။ မင်းတို့က ငါ့တောင်တန်းတွေ အလယ်မှာရှိတဲ့ ချိုင့်ဝှမ်းဆီ ထွက်ပြေးကြလိမ့်မယ်။ အဲဒီချိုင့်ဝှမ်းက အာဇေလအရပ်အထိ ရောက်လိမ့်မယ်။ ယုဒဘုရင် သြဇိလက်ထက်မှာ မြေငလျင်ကြောင့် ထွက်ပြေးခဲ့ရသလို မင်းတို့ ထွက်ပြေးရမယ်။ ယေဟောဝါဘုရား ရောက်လာပြီး သန့်ရှင်းသူတွေနဲ့အတူ ရှိနေမယ်။ အဲဒီနေ့မှာ တောက်ပတဲ့ အလင်းရောင်ရှိမှာ မဟုတ်ဘူး။ အရာဝတ္ထုတွေလည်း အေးခဲနေလိမ့်မယ်။ ယေဟောဝါရဲ့ နေ့ပါလားဆိုပြီး သိလာကြမယ့် နေ့တစ်နေ့ပဲ။ နေ့ရယ်ညရယ်လို့ ရှိမှာမဟုတ်ဘူး။ ညဦးပိုင်းမှာတောင် လင်းနေလိမ့်မယ်။ အဲဒီနေ့မှာ အသက်ရေက ဂျေရုဆလင်ကနေ စီးထွက်လာမယ်။ ရေတစ်ဝက်က အရှေ့ပင်လယ်ထဲ၊ ကျန်တစ်ဝက်က အနောက်ပင်လယ်ထဲ စီးဝင်သွားမယ်။ နွေရော ဆောင်းပါ စီးဆင်းနေမယ်။ ယေဟောဝါဟာ မြေတစ်ပြင်လုံးမှာ ဘုရင်မင်းမြတ် ဖြစ်လိမ့်မယ်။ အဲဒီနေ့မှာ လူတိုင်းက ယေဟောဝါတစ်ပါးတည်းကို ကိုးကွယ်ကြမယ်။ နာမတော်ကိုပဲ ချီးမွမ်းကြမယ်။ ဂေဘမြို့ကနေ ဂျေရုဆလင်တောင်ဘက်မှာရှိတဲ့ ရိမုန်မြို့အထိ တစ်ပြည်လုံးဟာ အရာဗာအရပ်လို ဖြစ်သွားမယ်။ ဂျေရုဆလင်ဟာ နဂိုနေရာမှာပဲ ပြန်ဦးမော့လာပြီး လူစည်ကားတဲ့မြို့ ဖြစ်လာမယ်။ ဗင်ယာမိန်တံခါးကနေ ပထမတံခါးအထိ၊ မြို့ထောင့်တံခါးအထိ၊ ဟာနနေလမျှော်စင်ကနေ ဘုရင့်စပျစ်သီးနယ်ရာကျင်းအထိ တစ်လျှောက်လုံးမှာ လူတွေ ပြန်နေထိုင်ကြမယ်။ ဂျေရုဆလင်မှာ လူစည်ကားလာမယ်။ ဘယ်တော့မှ ဖျက်ဆီးခြင်းကျိန်စာသင့်မှာ မဟုတ်ဘူး။ လူတွေ ဘေးကင်းလုံခြုံစွာ နေထိုင်လိမ့်မယ်။ ဂျေရုဆလင်ကို တိုက်ခိုက်သူအားလုံးအပေါ် ယေဟောဝါ ကျရောက်စေမယ့် ဘေးဒဏ်ကတော့ သူတို့က မြေပေါ်ရပ်နေတုန်းမှာပဲ အသားတွေ ပုပ်ဆွေးသွားမယ်။ မျက်လုံးအိမ်ထဲက မျက်လုံးတွေ ပုပ်ဆွေးသွားမယ်။ ပါးစပ်ထဲက လျှာလည်း ပုပ်ဆွေးသွားမယ်။ အဲဒီနေ့မှာ သူတို့ဟာ ယေဟောဝါကြောင့် အကြီးအကျယ် ဖရိုဖရဲဖြစ်သွားမယ်။ အပေါင်းအဖော်ရဲ့လက်ကို ဖမ်းကိုင်ပြီး အချင်းချင်း သတ်ဖြတ်ကြလိမ့်မယ်။ ဂျေရုဆလင်မှာဖြစ်တဲ့ စစ်ပွဲမှာ ယုဒလည်း ပါဝင်တိုက်ခိုက်လိမ့်မယ်။ ပတ်ဝန်းကျင်လူမျိုးတွေရဲ့ စည်းစိမ်ဥစ္စာ၊ ရွှေငွေ၊ အဝတ်အစားတွေကို အမြောက်အမြား သိမ်းယူကြလိမ့်မယ်။ သူတို့ရဲ့ တပ်စခန်းတွေမှာရှိတဲ့ မြင်း၊ လား၊ ကုလားအုတ်၊ မြည်းနဲ့ တိရစ္ဆာန်အားလုံးအပေါ်ကိုလည်း အဲဒီလိုဘေးဒဏ်မျိုး ကျရောက်လိမ့်မယ်။ ဂျေရုဆလင်ကို လာတိုက်တဲ့ လူမျိုးတွေထဲက ကျန်ကြွင်းသူတွေဟာ ဘုရင်မင်းမြတ်ဖြစ်တဲ့ ဗိုလ်ခြေတို့ရဲ့အရှင် ယေဟောဝါကို ဦးချဖို့၊ တဲနေပွဲကျင်းပဖို့ ဂျေရုဆလင်မြို့ဆီ နှစ်တိုင်း တက်လာကြမယ်။ ကမ္ဘာပေါ်မှာရှိတဲ့ လူမျိုးတွေထဲက တစ်ယောက်ယောက်ဟာ ဘုရင်မင်းမြတ်ဖြစ်တဲ့ ဗိုလ်ခြေတို့ရဲ့အရှင် ယေဟောဝါကို ဦးချဖို့ ဂျေရုဆလင်မြို့ဆီ တက်မလာဘူးဆိုရင် သူ့အပေါ် မိုးရွာမှာ မဟုတ်ဘူး။ အီဂျစ်လူတွေက မြို့ဆီ တက်မလာဘူး၊ မြို့ထဲဝင်မလာဘူးဆိုရင် သူတို့အပေါ်ကိုလည်း မိုးရွာမှာ မဟုတ်ဘူး။ တဲနေပွဲကျင်းပဖို့ တက်မလာတဲ့ လူမျိုးတွေအပေါ် ယေဟောဝါ ကျရောက်စေခဲ့တဲ့ ဘေးဒဏ်မျိုးကို သူတို့ခံရမယ်။ ဒါဟာ အီဂျစ်ရဲ့အပြစ်အတွက်၊ တဲနေပွဲကျင်းပဖို့ တက်မလာတဲ့ လူမျိုးတွေရဲ့ အပြစ်အတွက် ပြစ်ဒဏ်ဖြစ်လိမ့်မယ်။ အဲဒီနေ့ကျရင် မြင်းမှာတပ်ထားတဲ့ ချူတွေပေါ်မှာ ယေဟောဝါဟာ သန့်ရှင်းမြင့်မြတ်တယ် လို့ရေးထားလိမ့်မယ်။ ယေဟောဝါရဲ့ အိမ်တော်မှာရှိတဲ့ ဟင်းအိုးတွေဟာ ပူဇော်ရာပလ္လင်ရှေ့မှာရှိတဲ့ ဇလုံတွေလို ဖြစ်လာမယ်။ ဂျေရုဆလင်နဲ့ ယုဒမှာရှိတဲ့ ဟင်းအိုးတိုင်းဟာ ဗိုလ်ခြေတို့ရဲ့အရှင် ယေဟောဝါ ပိုင်ဆိုင်တဲ့ သန့်ရှင်းတဲ့အိုးတွေ ဖြစ်လာမယ်။ ပူဇော်သက္ကာ ဆက်သသူတိုင်း ဝင်လာပြီး အဲဒီအိုးတွေနဲ့ အသားပြုတ်ကြလိမ့်မယ်။ အဲဒီနေ့ကျရင် ဗိုလ်ခြေတို့ရဲ့အရှင် ယေဟောဝါရဲ့အိမ်တော်မှာ ခါနန်လူ တစ်ယောက်မှ ရှိတော့မှာ မဟုတ်ဘူး။,38,Zec,14,ဇာခရိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဇာခရိ/14/
audio/nwt_39_Mal_BU_01.mp3,ဘုရားသခင်ရဲ့ ကြေညာချက် အစ္စရေးတွေကို မာလခိ ကတစ်ဆင့် ယေဟောဝါ ပြောတာက မင်းတို့ကိုငါမေတ္တာပြခဲ့တယ် လို့ယေဟောဝါ ပြောတယ်။ ကျွန်တော်တို့ကို ဘယ်လိုမေတ္တာပြခဲ့လို့လဲ ဆိုပြီး မင်းတို့မေးကြတယ်။ ယေဟောဝါ ပြောတာက ဧသောဟာ ယာကုပ်ရဲ့အစ်ကို မဟုတ်လား။ ယာကုပ်ကို ငါချစ်တယ်။ ဧသောကိုတော့ ငါမုန်းတယ်။ သူ့တောင်တန်းတွေ ပျက်စီးသွားအောင်၊ သူ့အမွေကို တောကန္တာရခွေးအတွေ ကျက်စားရာဖြစ်အောင် ငါလုပ်ခဲ့တယ်။ ငါတို့ ဖျက်ဆီးခံရပေမဲ့ ပြန်လာပြီးအပျက်အယွင်းတွေကိုတည်ဆောက်မယ်လို့ဧဒုံ ပြောပေမဲ့ ဗိုလ်ခြေတို့ရဲ့အရှင် ယေဟောဝါ ပြောတာက သူတို့တည်ဆောက်ပေမဲ့ ငါဖြိုဖျက်မယ်။ အဲဒီနေရာကို ဆိုးညစ်တဲ့နေရာ လို့ခေါ်ကြလိမ့်မယ်။ သူတို့ကို ယေဟောဝါဘုရား ထာဝစဉ်ပြစ်တင်ရှုတ်ချသူတွေ လို့ ခေါ်ကြလိမ့်မယ်။ ဒါကို မင်းတို့ တပ်အပ်မြင်ရမယ်၊ အစ္စရေးနယ်မြေတစ်လျှောက်မှာ ယေဟောဝါဘုရားကို ဂုဏ်တင်ချီးမွမ်းကြပါ လို့ ပြောကြလိမ့်မယ်။ ငါ့နာမည်ကို မထီလေးစားလုပ်တဲ့ ပုရောဟိတ်တို့၊ သားဟာ ဖခင်ကို ရိုသေတယ်။ ကျွန်ဟာ သခင်ကို ရိုသေတယ်။ ငါဟာ ဖခင်မှန်ရင် ငါ့ကို ဘယ်သူရိုသေသလဲ။ ငါဟာ သခင်မှန်ရင် ငါ့ကို ဘယ်သူ ကြောက်ရွံ့သလဲ ဆိုပြီး ဗိုလ်ခြေတို့ရဲ့အရှင် ယေဟောဝါ ပြောတယ်။ အဲဒီအခါ မင်းတို့က နာမတော်ကို ကျွန်တော်တို့ ဘယ်လို မထီလေးစားလုပ်လို့လဲ ဆိုပြီး မေးကြတယ်။ ပူဇော်ရာပလ္လင်ပေါ်မှာ ညစ်ညူးတဲ့အစာ ဆက်သတာဟာ ငါ့ကို မထီလေးစားလုပ်တာပဲ။ ကိုယ်တော့်ကိုကျွန်တော်တို့ ဘယ်လိုညစ်ညူးအောင် လုပ်လို့လဲ ဆိုပြီး မင်းတို့မေးကြတယ်။ ယေဟောဝါဘုရားရဲ့ စားပွဲဟာ ရွံစရာပဲ လို့ ပြောတာဟာ ငါ့ကို ညစ်ညူးစေတာပဲ။ မင်းတို့က မျက်စိကန်းတဲ့အကောင်ကို ဆက်သပြီး ကိစ္စမရှိပါဘူး တဲ့။ ခြေကျိုးတဲ့အကောင်၊ နာတဲ့အကောင်ကို ဆက်သပြီး ကိစ္စမရှိပါဘူး တဲ့။ အဲဒါတွေကိုမင်းတို့ရဲ့ဘုရင်ခံဆီ သွားပြီးဆက်သကြည့်ပါလား။သူ ကြိုက်မတဲ့လား။ကြည်ကြည်ဖြူဖြူ လက်ခံမတဲ့လား လို့ ဗိုလ်ခြေတို့ရဲ့အရှင် ယေဟောဝါပြောတယ်။ အခု၊ ဘုရားသခင်ဆီမှာ အသနားခံကြပါ။ ဒါဆိုရင် မျက်နှာသာပေးကောင်းပေးလိမ့်မယ်။ဒီလိုပူဇော်သက္ကာတွေကို ဆက်သနေရင်တော့ ကြည်ကြည်ဖြူဖြူ လက်ခံပါ့မလား ဆိုပြီး ဗိုလ်ခြေတို့ရဲ့အရှင် ယေဟောဝါ ပြောတယ်။ မင်းတို့ဆီမှာ ဘယ်သူကများ ဗိမာန်တော်တံခါးတွေကို အခမရဘဲ ပိတ်ပေးလို့လဲ။ အခမရရင် ငါ့ရဲ့ ပူဇော်ရာပလ္လင်ပေါ်မှာ မီးထွန်းပေးမှာ မဟုတ်ဘူး။ မင်းတို့ကို ငါ လုံးဝ မနှစ်သက်ဘူး။ မင်းတို့ဆက်သတဲ့ လက်ဆောင်အလှူကိုလည်း မကြိုက်ဘူး လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ နေထွက်ရာအရပ်ကနေ နေဝင်ရာအရပ်အထိ လူမျိုးတွေအလယ်မှာ ငါ့နာမည် ကြီးမြတ်လိမ့်မယ်။ နေရာတိုင်းမှာ ပူဇော်သက္ကာတွေ မီးရှို့ပူဇော်ကြမယ်။ လူမျိုးတွေအလယ်မှာ ငါ့နာမည် ကြီးမြတ်မှာဖြစ်လို့ ငါ့နာမည်အတွက် သန့်ရှင်းတဲ့ လက်ဆောင်အလှူတွေကို ဆက်သကြမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ဒါပေမဲ့ မင်းတို့က ယေဟောဝါဘုရားရဲ့ စားပွဲဟာ မသန့်ရှင်းဘူး။ စားပွဲပေါ်က အသီးတွေ၊ စားစရာတွေလည်း ရွံစရာပဲ ဆိုပြီး ငါ့စားပွဲကို ညစ်ညူးစေကြတယ်။ ကြည့်စမ်းပါဦး။ စိတ်ပျက်စရာကောင်းလိုက်တာ ဆိုပြီး နှာခေါင်းရှုံ့ကြတယ် လို့ ဗိုလ်ခြေတို့ရဲ့အရှင်ယေဟောဝါပြောတယ်။ ခိုးယူထားတဲ့အကောင်၊ ခြေကျိုးနေတဲ့အကောင်၊ နာတဲ့အကောင်ကို လက်ဆောင်အဖြစ် မင်းတို့ ယူလာကြတယ်။ အဲဒါတွေကို ငါလက်ခံရမှာလား လို့ ယေဟောဝါ ပြောတယ်။ ကိုယ့်တိရစ္ဆာန်တွေထဲမှာ အနာအဆာကင်းတဲ့ အထီးရှိလျက်နဲ့ ကလိမ်ကျပြီးအနာအဆာပါတဲ့အကောင်ကို ပူဇော်တဲ့သူ၊ သစ္စာကတိပြုတဲ့သူ ကျိန်စာသင့်ပါစေ။ ငါယေဟောဝါဟာ ကြီးမြတ်တဲ့ဘုရင်ပဲ။ လူမျိုးတွေဟာ ငါ့နာမည်ကို ကြောက်ရွံ့ရိုသေကြလိမ့်မယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။,39,Mal,1,မာလခိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာလခိ/1/
audio/nwt_39_Mal_BU_02.mp3,ပုရောဟိတ်တို့၊ အခု မင်းတို့ကို ငါ အမိန့်ပေးမယ်။ ငါ့နာမည်ကို ဂုဏ်တင်ကြလို့ပြောတာကို နားမထောင်ဘူး၊ နှလုံးမသွင်းဘူးဆိုရင် မင်းတို့ကို ကျိန်စာသင့်စေမယ်။ မင်းတို့ရဲ့ကောင်းချီးတွေကို ကျိန်စာဖြစ်စေမယ်။ မင်းတို့ နှလုံးမသွင်းတဲ့အတွက် အဲဒီကောင်းချီးတွေကို ကျိန်စာဖြစ်စေမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ မင်းတို့ကြောင့် မင်းတို့ကြဲတဲ့ မျိုးစေ့ကို ငါဖျက်ဆီးမယ်။ မင်းတို့မျက်နှာကို ပွဲတော်တွေမှာ ပူဇော်တဲ့တိရစ္ဆာန်ရဲ့နောက်ချေးနဲ့ ပက်မယ်။ နောက်ချေးပုံထဲ ပစ်ချမယ်။ အဲဒီအခါ လေဝိနဲ့ ဖွဲ့ခဲ့တဲ့ပဋိညာဉ် တည်စေဖို့ ဒီအမိန့်ကို ငါပေးခဲ့မှန်း မင်းတို့သိရလိမ့်မယ် လို့ဗိုလ်ခြေတို့ရဲ့အရှင်ယေဟောဝါ ပြောတယ်။ လေဝိနဲ့ ငါဖွဲ့ခဲ့တဲ့ပဋိညာဉ်က အသက်ရစေတယ်၊ ငြိမ်သက်ခြင်း ရှိစေတယ်။ အဲဒီကောင်းချီးတွေကြောင့် ငါ့ကို သူ ကြည်ညိုလာတယ်။ ငါ့ကို ကြောက်ရွံ့ရိုသေတယ်။ ငါ့နာမည်ကို ရိုသေခန့်ညားတယ်။ သူ့နှုတ်မှာ အမှန်တရားနဲ့ဆိုင်တဲ့ ပညတ်ချက်တွေ ရှိတယ်။ သူ့နှုတ်ခမ်းမှာ မဖြောင့်မတ်တာ တစ်ခုမှ ရှာမတွေ့ဘူး။ သူဟာ ငါနဲ့ သင့်မြတ်ရုံမက မှန်တဲ့လမ်းစဉ်မှာ ငါနဲ့အတူ လျှောက်လှမ်းတယ်။ လူအများကို မှားယွင်းတဲ့လမ်းစဉ်ကနေ ပြန်လှည့်လာစေတယ်။ ပုရောဟိတ်ဟာ ဗိုလ်ခြေတို့ရဲ့အရှင် ယေဟောဝါရဲ့ စေတမန်ဖြစ်လို့ သူ့နှုတ်ဟာ အသိပညာကို စောင့်ရှောက်ရမယ်။ လူတွေက သူ့နှုတ်ကထွက်တဲ့ ပညတ်ချက်ကို ရှာရမယ်။ ဗိုလ်ခြေတို့ရဲ့အရှင် ယေဟောဝါ ပြောတာက အခုတော့ မင်းတို့ကိုယ်တိုင် လမ်းလွဲနေပြီ။ ပညတ်ချက်နဲ့ပတ်သက်ပြီး လူအများ တိုက်မိလဲအောင် လုပ်ကြပြီ။ လေဝိနဲ့ ငါဖွဲ့ခဲ့တဲ့ပဋိညာဉ်ကို ချိုးဖောက်ကြပြီ။ ငါ့လမ်းစဉ်တွေကို မစောင့်ထိန်းတဲ့အပြင် ပညတ်ချက်လိုက်နာတဲ့ကိစ္စမှာ မျက်နှာလိုက်တဲ့အတွက် မင်းတို့ကို လူအများရှေ့ အထင်သေးစရာဖြစ်အောင်၊ နိမ့်ကျသူတွေဖြစ်အောင် ငါလုပ်မယ်။ ကျွန်တော်တို့အားလုံးရဲ့ ဖခင်ဟာတစ်ယောက်တည်းပဲမဟုတ်လား။ ကျွန်တော်တို့ကို ဖန်ဆင်းတဲ့ ဘုရားသခင်က တစ်ပါးတည်းပဲ မဟုတ်လား။ ဒီလိုဖြစ်လျက်နဲ့ ဘာလို့ အချင်းချင်းသစ္စာဖောက်နေကြတာလဲ။ ဘိုးဘေးတို့ရဲ့ပဋိညာဉ်ကို ဘာလို့ ညစ်ညူးစေကြတာလဲ။ ယုဒက သစ္စာဖောက်တယ်။ အစ္စရေးနဲ့ ဂျေရုဆလင်မှာရွံစရာအကျင့်တွေကျင့်နေတယ်။ ယုဒက ယေဟောဝါဘုရား နှစ်သက်တဲ့ သန့်ရှင်းမြင့်မြတ်မှုကို ညစ်ညူးစေပြီးတိုင်းတစ်ပါးဘုရားကိုးကွယ်တဲ့ အမျိုးသမီးကို လက်ထပ်တယ်။ ယေဟောဝါဘုရားကအဲဒီလိုလုပ်တဲ့သူတိုင်းကို ယာကုပ်ရဲ့တဲတွေကနေ ပယ်ရှင်းမယ်။ ဗိုလ်ခြေတို့ရဲ့အရှင် ယေဟောဝါဆီ လက်ဆောင်အလှူ ဆက်သသူဖြစ်ရင်လည်း ပယ်ရှင်းမယ်။ မင်းတို့ကျူးလွန်တဲ့ အပြစ်တစ်ခု ရှိသေးတယ်။ ဒီအပြစ်ကြောင့် ပူဇော်ရာပလ္လင်ဟာ မျက်ရည်တွေ၊ ငိုကြွေးသံတွေ၊ သက်ပြင်းချသံတွေနဲ့ ဖုံးလွှမ်းနေတယ်။ ဒါကြောင့် မင်းတို့ဆက်သတဲ့ လက်ဆောင်အလှူတွေကို ငါယေဟောဝါ အရေးမစိုက်တော့ဘူး။ မင်းတို့ ဘာပေးပေး ငါ ကြည်ကြည်ဖြူဖြူ လက်မခံတော့ဘူး။ ဘာဖြစ်လို့လဲ လို့ မင်းတို့ မေးကြတယ်။ ဘာဖြစ်လို့လဲဆိုတော့ ငါယေဟောဝါဟာ မင်းတို့နဲ့ မင်းတို့ရဲ့ငယ်ပေါင်းဇနီးကြားမှာ သက်သေဖြစ်နေလို့ပဲ။ မင်းတို့က ကိုယ့်အဖော်အဖက်၊ ကိုယ်နဲ့ကတိသစ္စာပြုထားတဲ့ ဇနီးကိုသစ္စာဖောက်ကြတယ်။ ဒါပေမဲ့ စွမ်းအားတော် ကျန်နေသေးတဲ့လူကတော့ အဲဒီလိုမလုပ်ဘူး။ သူ ဘာကိုလိုချင်နေလို့လဲ။ ဘုရားသခင်ရဲ့မျိုးနွယ်ကို လိုချင်လို့ပဲ။ ဒါကြောင့် မင်းတို့ရဲ့ စိတ်သဘောကို စောင့်စည်းကြပါ။ ငယ်ပေါင်းဇနီးကိုသစ္စာမဖောက်ကြနဲ့။ ကွာရှင်းတာကိုငါမုန်းတယ် လို့အစ္စရေးတို့ရဲ့ဘုရား ယေဟောဝါပြောတယ်။အကြမ်းဖက်မှုဝတ်ရုံ ဝတ်ဆင်ထားသူကို ငါမုန်းတယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ မင်းတို့ရဲ့စိတ်သဘောကို စောင့်စည်းကြ။ သစ္စာမဖောက်ကြနဲ့။ မင်းတို့ရဲ့စကားတွေနဲ့ ငါယေဟောဝါ စိတ်ပျက်အောင် လုပ်ကြပြီ။ ကိုယ်တော် စိတ်ပျက်အောင် ဘာများလုပ်မိလို့လဲ လို့ မင်းတို့မေးကြတယ်။ မကောင်းတာလုပ်တဲ့သူဟာ ယေဟောဝါဘုရားရှေ့မှာ လူကောင်းပဲ။ အဲဒီလိုလူကို ဘုရားသခင် နှစ်သက်တယ် လို့ ပြောနေတာ၊ တရားမျှတတဲ့ ဘုရားသခင်က ဘယ်မှာလဲ လို့ ပြောနေတာဟာ ငါ့ကို စိတ်ပျက်အောင် လုပ်နေကြတာပဲ။,39,Mal,2,မာလခိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာလခိ/2/
audio/nwt_39_Mal_BU_03.mp3,ကြည့်လိုက်ပါ။ ငါ့စေတမန်ကို စေလွှတ်မယ်။ ငါသွားမယ့်လမ်းကို သူ အသင့်ပြင်ပေးမယ်။ မင်းတို့ရှာဖွေနေတဲ့ စစ်မှန်တဲ့သခင်ဟာ ဗိမာန်တော်ကို ရုတ်တရက် ရောက်လာမယ်။ မင်းတို့နှစ်သက်တဲ့ ပဋိညာဉ်တမန်လည်း ရောက်လာမယ်။ ရောက်ကိုရောက်လာမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ဒါပေမဲ့ သူရောက်လာမယ့်နေ့ကို ဘယ်သူ ခံရပ်နိုင်မလဲ။ သူရောက်လာတဲ့အခါ ဘယ်သူ ရပ်တည်နိုင်မလဲ။ သူဟာ သတ္တုသန့်စင်သူသုံးတဲ့ မီးလို၊ အဝတ်လျှော်သည်သုံးတဲ့ ဆပ်ပြာ လိုဖြစ်လိမ့်မယ်။ သူက သတ္တုသန့်စင်သူလို၊ ငွေကို အရည်ကျိုသန့်စင်သူလို ထိုင်ပြီး လေဝိအမျိုးသားတွေကို သန့်စင်ပေးမယ်။ ရွှေငွေကို သန့်စင်သလို သူတို့ကို သန့်စင်ပေးမယ်။ သူတို့ဟာ ငါယေဟောဝါဆီ ဖြောင့်မတ်ခြင်းနဲ့အညီ လက်ဆောင်အလှူ ဆက်သသူတွေ ဖြစ်လာမယ်။ ယုဒနဲ့ ဂျေရုဆလင်ရဲ့ လက်ဆောင်အလှူဟာ ဟိုးတုန်းကလို၊ ရှေးကာလတုန်းကလို ငါယေဟောဝါအတွက် နှစ်သက်စရာ ဖြစ်လာမယ်။ မင်းတို့ကိုတရားစီရင်ဖို့ငါရောက်လာမယ်။ ပယောဂဆရာတွေ၊ အိမ်ထောင်ရေးဖောက်ပြန်သူတွေ၊ မဟုတ်မမှန် ကျိန်ဆိုသူတွေ၊ တိုင်းတစ်ပါးသားကို မကူညီချင်သူတွေ၊ အငှားလုပ်သားကိုရော မုဆိုးမနဲ့ မိဘမဲ့ကိုပါမကျန် ဖြတ်စားလျှပ်စားလုပ်သူတွေကို ဆန့်ကျင်တဲ့ဘက်ကနေ ငါ အမြန်ဆုံး သက်သေထွက်ဆိုမယ်။ ငါ့ကို သူတို့ မကြောက်ကြဘူး လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ငါဟာ ယေဟောဝါပဲ။ မပြောင်းလဲတတ်ဘူး။ မင်းတို့ဟာ ယာကုပ်ရဲ့ သားမြေးတွေပဲ။မင်းတို့ရဲ့ဇာတ်သိမ်းခန်း မရောက်သေးဘူး။ မင်းတို့ဟာ ဘိုးဘေးတွေ လက်ထက်ကစပြီး ငါ့စည်းမျဉ်းတွေကို မစောင့်ထိန်းဘဲ လမ်းလွဲသွားကြပြီ။ ငါ့ဆီ ပြန်လာကြ။ ငါလည်း မင်းတို့ဆီ ပြန်လာမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ဒါပေမဲ့ မင်းတို့က ကျွန်တော်တို့ ဘယ်လိုပြန်လာရမလဲ လို့ မေးတယ်။ ဘာမဟုတ်တဲ့လူကဘုရားသခင်ကို လုယက်လို့ရမလား။မင်းတို့ကတော့ ငါ့ကို လုယက်ကြပြီ။ ကျွန်တော်တို့ ဘယ်လို လုယက်လို့လဲ လို့ မင်းတို့မေးတယ်။ ဆယ်ဖို့တစ်ဖို့နဲ့ အလှူတွေ မပေးတာဟာ လုယက်တာပဲ။ မင်းတို့တစ်မျိုးလုံးက ငါ့ကိုလုယက်တဲ့အတွက် ကျိန်းသေ ကျိန်ဆဲခံရပြီ။ ငါ့အိမ်တော်မှာ စားစရာရှိနေစေဖို့ သိုလှောင်ရုံဆီ ဆယ်ဖို့တစ်ဖို့ အပြည့်အဝ ယူလာခဲ့ပါ။ ဒီကိစ္စနဲ့ပတ်သက်ပြီး ငါ့ကို စမ်းသပ်ကြည့်ပါ။ မိုးကောင်းကင်တံခါးတွေကို ငါဖွင့်ပြီး ကောင်းချီးတွေ လိုလေသေးမရှိ သွန်းလောင်းမယ်၊ မသွန်းလောင်းဘူးဆိုတာကြည့်ကြပါ လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ အဖျက်ပိုးကောင်တွေကို ငါဆုံးမမယ်။ ပြည်ထွက်သီးနှံတွေကို သူတို့ မဖျက်ဆီးရတော့ဘူး။ စပျစ်ပင်တွေလည်း မသီးဘဲ မနေဘူး လို့ဗိုလ်ခြေတို့ရဲ့အရှင် ယေဟောဝါ ပြောတယ်။ လူမျိုးအားလုံးက မင်းတို့ကို ပျော်ရွှင်ချမ်းမြေ့သူတွေလို့ခေါ်ကြမယ်။ မင်းတို့ရဲ့ပြည်ဟာ နှစ်သက်ဖွယ်ကောင်းတဲ့ပြည် ဖြစ်လာမယ် လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ ငါနဲ့ပတ်သက်ပြီး မင်းတို့ပြောတဲ့ စကားတွေဟာ ကြမ်းတမ်းလိုက်တာ လို့ ယေဟောဝါ ပြောတယ်။ ကျွန်တော်တို့ ဘာများပြောနေလို့လဲ လို့ မင်းတို့ မေးကြတယ်။ မင်းတို့ကဘုရားသခင်ကို ဝတ်ပြုတာ အလကားပဲ။ ဘုရားပေးတာဝန်ကို ကျေပွန်တာ၊ ဗိုလ်ခြေတို့ရဲ့အရှင် ယေဟောဝါရှေ့မှာ ကိုယ့်အပြစ်တွေအတွက် ဝမ်းနည်းနေတာ ဘာအကျိုးရှိလို့လဲ။ ရောင့်တက်သူတွေဟာ ပျော်ရွှင်သူတွေပဲ။ မကောင်းတာလုပ်တဲ့သူတွေလည်း အောင်မြင်နေလိုက်ကြတာ။ ဘုရားသခင်ကိုတောင် သူတို့ အကဲစမ်းရဲကြတယ်။ ဒါတောင် ဘာပြစ်ဒဏ်မှ မခံရပါလား လို့ပြောကြတယ်။ အဲဒီအချိန်မှာ ယေဟောဝါကို ကြောက်ရွံ့ရိုသေသူတွေအချင်းချင်း စကားပြောနေကြတယ်။ ယေဟောဝါလည်း အာရုံစိုက်နားထောင်နေတယ်။ ယေဟောဝါကိုကြောက်ရွံ့ရိုသေသူတွေ၊ နာမတော်အကြောင်း တွေးတောဆင်ခြင်သူတွေ နဲ့ပတ်သက်ပြီး ရှေ့တော်မှာရှိတဲ့ အောက်မေ့ရာစာစောင်ထဲ ရေးမှတ်ထားတယ်။ ဗိုလ်ခြေတို့ရဲ့အရှင် ယေဟောဝါ ပြောတာက သူတို့ကို ငါတန်ဖိုးအထားရဆုံး လူမျိုး ဖြစ်စေတဲ့နေ့မှာ သူတို့ဟာငါ့လူတွေဖြစ်လာမယ်။ ဖခင်က စကားနားထောင်တဲ့ သားကို ကရုဏာထားသလို သူတို့ကို ငါကရုဏာထားမယ်။ ဖြောင့်မတ်သူနဲ့ ဆိုးညစ်သူ၊ ဘုရားအမှုဆောင်သူနဲ့ ဘုရားအမှု မဆောင်သူရဲ့ ကွာခြားချက်ကို မင်းတို့ မြင်ရဦးမယ်။,39,Mal,3,မာလခိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာလခိ/3/
audio/nwt_39_Mal_BU_04.mp3,ဗိုလ်ခြေတို့ရဲ့အရှင် ယေဟောဝါ ပြောတာက ကြည့်ပါ။ မီးဖိုမှာ မီးတောက်သလို တောက်လောင်တဲ့နေ့ ရောက်တော့မယ်။ ရောင့်တက်သူတွေ၊ လူဆိုးတွေဟာ ရိုးပြတ်လို ဖြစ်သွားမယ်။ အဲဒီနေ့ကျရင် သူတို့ အရင်းအဖျားပါမကျန် လောင်ကျွမ်းသွားမယ်။ ငါ့နာမည်ကို ဂုဏ်တင်တဲ့ မင်းတို့အပေါ်မှာတော့ ဖြောင့်မတ်ခြင်းနေမင်းဟာ ကုသပေးနိုင်စွမ်းရှိတဲ့ ရောင်ခြည်တွေ ထွန်းလင်းပေးမယ်။ ဆူဖြိုးတဲ့နွားကလေးတွေလို မင်းတို့ ခုန်ပေါက်နေလိမ့်မယ်။ လူဆိုးတွေကို မင်းတို့ နင်းခြေကြလိမ့်မယ်။ သူတို့ဟာ ငါ အရေးယူလုပ်ဆောင်တဲ့နေ့မှာ မင်းတို့ခြေအောက်က မြေမှုန့်လို ဖြစ်သွားမယ်လို့ ဗိုလ်ခြေတို့ရဲ့အရှင် ယေဟောဝါ ပြောတယ်။ အစ္စရေးတွေ နာခံဖို့ ဟောရပ်တောင်မှာ ငါမိန့်မှာခဲ့တဲ့ စည်းမျဉ်းတွေ၊ စီရင်ချက်တွေပါတဲ့ ငါ့ကျွန်မောရှေရဲ့ ပညတ်ကို သတိရကြပါ။ ယေဟောဝါရဲ့ ကြောက်မက်ဖွယ်နေ့ကြီး မရောက်ခင် ပရောဖက် ဧလိယကို မင်းတို့ဆီ ငါစေလွှတ်မယ်။ ငါလာပြီး ကမ္ဘာမြေကို ဒဏ်မခတ်စေဖို့၊ မဖျက်ဆီးဖို့ ဧလိယက ဖခင်တွေရဲ့ စိတ်နှလုံးကို သားတွေရဲ့ စိတ်နှလုံးလို ဖြစ်အောင်၊ သားတွေရဲ့ စိတ်နှလုံးကို ဖခင်တွေရဲ့ စိတ်နှလုံးလို ဖြစ်အောင် ပြောင်းလဲပေးမယ်။,39,Mal,4,မာလခိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာလခိ/4/
audio/nwt_40_Mt_BU_01.mp3,အာဗြဟံရဲ့ သား၊ ဒါဝိဒ်ရဲ့ သား ခရစ်တော် လို့ခေါ်တဲ့ ယေရှုရဲ့ ဆွေစဉ်မျိုးဆက် စာရင်းကတော့ အာဗြဟံရဲ့ သားက အိဇက်၊ အိဇက်ရဲ့ သားက ယာကုပ်၊ ယာကုပ်ရဲ့ သားတွေက ယုဒနဲ့ ညီနောင်တစ်စု၊ ယုဒနဲ့ တာမာရဲ့ သားတွေက ဖာရက်နဲ့ ဇေရ၊ ဖာရက်ရဲ့ သားက ဟေဇရုံ၊ ဟေဇရုံရဲ့ သားက ရာမ၊ ရာမရဲ့ သားက အမိနဒပ်၊ အမိနဒပ်ရဲ့ သားက နာရှုန်၊ နာရှုန်ရဲ့ သားက စာလမုန်၊ စာလမုန်နဲ့ ရာခပ်ရဲ့ သားက ဗောဇ၊ ဗောဇနဲ့ ရုသရဲ့ သားက ဩဗက်၊ သြဗက်ရဲ့ သားက ယေရှဲ၊ ယေရှဲရဲ့ သားက ဒါဝိဒ်မင်း၊ ဥရိယရဲ့ ဇနီးနဲ့ ရတဲ့ ဒါဝိဒ်ရဲ့ သားက ရှောလမုန်၊ ရှောလမုန်ရဲ့ သားက ရောဗောင်၊ ရောဗောင်ရဲ့ သားက အဘိယ၊ အဘိယရဲ့ သားက အာသ၊ အာသရဲ့ သားက ယောရှဖတ်၊ ယောရှဖတ်ရဲ့ သားက ယဟောရံ၊ ယဟောရံရဲ့ သားက ဩဇိ၊ သြဇိရဲ့ သားက ယောသံ၊ ယောသံရဲ့ သားက အာခတ်၊ အာခတ်ရဲ့ သားက ဟေဇကိ၊ ဟေဇကိရဲ့ သားက မနာရှေ၊ မနာရှေရဲ့ သားက အာမုန်၊ အာမုန်ရဲ့ သားက ယောရှိ၊ ဗာဗုလုန်ဆီ ပြည်နှင်ဒဏ်ခံရချိန်အတွင်း ယောရှိ ရတဲ့ သားတွေက ယေခေါနိနဲ့ ညီနောင်တစ်စု၊ ဗာဗုလုန်ဆီ ပြည်နှင်ဒဏ်ခံရပြီးနောက် ယေခေါနိ ရတဲ့ သားက ရှာလသေလ၊ ရှာလသေလရဲ့ သားက ဇေရုဗဗေလ၊ ဇေရုဗဗေလရဲ့ သားက အဗျုဒ်၊ အဗျုဒ်ရဲ့ သားက ဧလျာကိမ်၊ ဧလျာကိမ်ရဲ့ သားက အာဇော်၊ အာဇော်ရဲ့ သားက ဇာဒုတ်၊ ဇာဒုတ်ရဲ့ သားက အာခိမ်၊ အာခိမ်ရဲ့ သားက ဧလုဒ်၊ ဧလုဒ်ရဲ့ သားက ဧလာဇာ၊ ဧလာဇာရဲ့ သားက မဿန်၊ မဿန်ရဲ့ သားက ယာကုပ်၊ ယာကုပ်ရဲ့ သားက မာရိရဲ့ ခင်ပွန်း ယောသပ်။ မာရိဟာ ခရစ်တော်လို့ ခေါ်တဲ့ ယေရှုရဲ့ မိခင်ပဲ။ အာဗြဟံကနေ ဒါဝိဒ်အထိ မျိုးဆက် ၁၄ ဆက်၊ ဒါဝိဒ်ကနေ ဗာဗုလုန်ဆီ ပြည်နှင်ဒဏ်ခံရချိန်အထိ မျိုးဆက် ၁၄ ဆက်၊ ဗာဗုလုန်ဆီ ပြည်နှင်ဒဏ်ခံရချိန်ကနေ ခရစ်တော်အထိ မျိုးဆက် ၁၄ ဆက် ရှိတယ်။ ယေရှုခရစ် မွေးဖွားလာပုံကတော့ သူ့မိခင် မာရိဟာ ယောသပ်နဲ့ စေ့စပ်ထားပြီး လင်မယားအဖြစ် မပေါင်းသင်းခင် သန့်ရှင်းသော စွမ်းအားတော်ကြောင့် ကိုယ်ဝန်ရှိနေမှန်း သိလိုက်ရတယ်။ ဒါပေမဲ့ ခင်ပွန်း ဖြစ်သူ ယောသပ်ဟာ ဖြောင့်မတ်သူ ဖြစ်လို့ မာရိကို လူရှေ့သူရှေ့မှာ အရှက်မကွဲစေချင်ဘူး။ ဒါကြောင့် မာရိကို တိတ်တဆိတ် ကွာရှင်းဖို့ စဉ်းစားနေတယ်။ အဲဒီလို စဉ်းစားပြီးချိန်မှာ ယေဟောဝါရဲ့ ကောင်းကင်တမန်ဟာ အိပ်မက်မှာ ပေါ်လာပြီး ဒါဝိဒ်ရဲ့ သား ယောသပ်၊ မင်းရဲ့ ဇနီးမာရိကို အိမ်ခေါ်သွားဖို့ မစိုးရိမ်နဲ့။ သန့်ရှင်းသော စွမ်းအားတော်ကြောင့် ကိုယ်ဝန်ရှိနေတာ။ သူ သားလေး မွေးလိမ့်မယ်။ ယေရှု လို့ နာမည်ပေးပါ။ အဲဒီသားဟာ လူတွေကို အပြစ်ကနေ ကယ်တင်လိမ့်မယ် လို့ ပြောတယ်။ ဒါတွေ ဖြစ်ပျက်လာတဲ့အတွက် ပရောဖက်ကတစ်ဆင့် ယေဟောဝါ ပြောခဲ့တဲ့စကား ပြည့်စုံလာတယ်။ အပျိုစင်ဟာ ကိုယ်ဝန်ရှိလာပြီး သားလေး မွေးလိမ့်မယ်။ အဲဒီသားကို ဧမာနွေလလို့ နာမည်ပေးလိမ့်မယ် ဆိုတဲ့ စကားပဲ။ ဧမာနွေလဆိုတာ ငါတို့နဲ့အတူ ဘုရားသခင် ရှိတယ် လို့ အဓိပ္ပာယ်ရတယ်။ ယောသပ် နိုးလာတဲ့အခါ ယေဟောဝါရဲ့ ကောင်းကင်တမန် ညွှန်ကြားတဲ့အတိုင်း သူ့ဇနီးကို အိမ်ခေါ်သွားတယ်။ ဒါပေမဲ့ သားလေး မမွေးခင်အထိ ဇနီးနဲ့ မပေါင်းသင်းဘူး။ သားလေး မွေးလာတော့ ယေရှုလို့ နာမည်ပေးလိုက်တယ်။,40,Mt,1,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/1/
audio/nwt_40_Mt_BU_02.mp3,ဟေရုဒ်မင်း လက်ထက်၊ ယုဒပြည်၊ ဘက်သလီဟင်မြို့မှာ ယေရှုကို မွေးဖွားပြီးနောက် နက္ခတ်ဗေဒင်ဆရာတွေက အရှေ့အရပ်ကနေ ဂျေရုဆလင်မြို့ကို ရောက်လာပြီး၊ အခု မွေးဖွားတဲ့ ဂျူးတို့ရဲ့ ဘုရင် ဘယ်မှာလဲ။ အရှေ့အရပ်မှာ ကျုပ်တို့ ရှိနေတုန်း သူ့ကြယ်ကို မြင်ခဲ့ရတယ်။ သူ့ကို ဦးညွှတ်ဖို့ ရောက်လာတာ လို့ ပြောတယ်။ ဒါကို ကြားတဲ့အခါ ဟေရုဒ်မင်းနဲ့ ဂျေရုဆလင်မြို့သားအားလုံး စိတ်အနှောင့်အယှက် ဖြစ်ကြတယ်။ ဟေရုဒ်မင်းကြီးက ပုရောဟိတ်မင်းတွေ၊ ကျမ်းတတ်ဆရာတွေကို စုရုံးပြီး ဘယ်အရပ်ဒေသမှာ ခရစ်တော် မွေးဖွားမလဲလို့ မေးမြန်းတဲ့အခါ၊ ယုဒပြည်၊ ဘက်သလီဟင်မြို့မှာ မွေးပါလိမ့်မယ်။ ပရောဖက်တစ်ယောက်က၊ ယုဒပြည်မှာရှိတဲ့ ဘက်သလီဟင်မြို့၊ ငါ့လူမျိုး အစ္စရေးကို ထိန်းကျောင်းမယ့် အုပ်စိုးရှင်တစ်ပါး မင်းဆီကနေ ပေါ်ထွက်လာမယ်။ ဒါကြောင့် ယုဒပြည်ကို အုပ်စိုးသူတွေဟာ မင်းကို အရေးမပါတဲ့မြို့လို့ လုံးဝ မယူဆစေရဘူး လို့ ရေးခဲ့ပါတယ် ဆိုပြီး ပြန်ဖြေကြတယ်။ ဒါနဲ့ ဟေရုဒ်မင်းက နက္ခတ်ဗေဒင်ဆရာတွေကို တိတ်တဆိတ် ခေါ်တွေ့ပြီး ကြယ်ကို ပထမဆုံး မြင်ခဲ့ချိန် အတိအကျကို မေးတယ်။ သူတို့ကို ဘက်သလီဟင်မြို့ဆီ စေလွှတ်ပြီး အဲဒီကလေးကို မတွေ့တွေ့အောင် သွားရှာကြ။ တွေ့ရင် ငါ့ဆီ ပြန်သတင်းပို့ကြဦး။ ငါလည်း သူ့ဆီ သွားပြီး ဦးညွှတ်မယ် လို့ မှာလိုက်တယ်။ သူတို့လည်း ဟေရုဒ်မင်း မှာကြားတာကို နားထောင်ပြီးနောက် ထွက်သွားကြတယ်။ အဲဒီအခါ အရှေ့အရပ်မှာ သူတို့ မြင်ခဲ့တဲ့ ကြယ်က ရှေ့ကနေ လမ်းပြတယ်။ နောက်ဆုံး၊ ကလေး ရှိတဲ့နေရာကို ရောက်တော့ ရပ်တန့်သွားတယ်။ ကြယ်ရပ်တန့်နေတာကို သူတို့ မြင်တဲ့အခါ သိပ်ဝမ်းသာကြတယ်။ အိမ်ထဲ ဝင်သွားတဲ့အခါ မိခင်မာရိနဲ့အတူ ရှိနေတဲ့ ကလေးကို တွေ့တော့ ဦးညွှတ်ပျပ်ဝပ်ကြတယ်။ အတူပါလာတဲ့ ရွှေ၊ လောဗန်၊ မုရန်တွေကို လက်ဆောင်အဖြစ် ထုတ်ပေးကြတယ်။ ဒါပေမဲ့ ဟေရုဒ်မင်းဆီ ပြန်မသွားဖို့ အိပ်မက်ကနေ ဘုရား သတိပေးတဲ့အတွက် သူတို့တိုင်းပြည်ကို တခြားလမ်းနဲ့ ပြန်သွားကြတယ်။ သူတို့ ပြန်သွားပြီးနောက် ယေဟောဝါရဲ့ ကောင်းကင်တမန်က ယောသပ်ရဲ့ အိပ်မက်ထဲ ပေါ်လာပြီး ထတော့။ ကလေးနဲ့ ဇနီးကို ခေါ်ပြီး အီဂျစ်ပြည်ကို ထွက်ပြေးပါ။ ဟေရုဒ်က ကလေးကို သတ်ဖို့ ရှာတော့မယ်။ ငါ အကြောင်းမပြန်မချင်း အဲဒီမှာပဲ နေပါ လို့ ပြောတယ်။ ယောသပ်လည်း ထပြီး ကလေးနဲ့ ဇနီးကို ခေါ်ပြီး အီဂျစ်ပြည်ကို ညတွင်းချင်း ထွက်သွားတယ်။ ဟေရုဒ်မင်း ကွယ်လွန်ချိန်အထိ အဲဒီမှာပဲ နေကြတယ်။ ဒီလိုနဲ့ ငါ့သားကို အီဂျစ်ပြည်ကနေ ငါခေါ်ခဲ့တယ် ဆိုပြီး ပရောဖက်ကတစ်ဆင့် ယေဟောဝါ ပြောတဲ့စကား ပြည့်စုံလာတယ်။ ဟေရုဒ်မင်းက နက္ခတ်ဗေဒင်ဆရာတွေ လိမ်ညာမှန်းလည်း သိရော အကြီးအကျယ် ဒေါသထွက်သွားတယ်။ ဒါကြောင့် နက္ခတ်ဗေဒင်ဆရာတွေဆီ အတိအကျ မေးထားတဲ့ အချိန်ကို တွက်ချက်ပြီးနောက် သူ့လူတွေကို လွှတ်ပြီး ဘက်သလီဟင်မြို့နဲ့ ပတ်ဝန်းကျင် အရပ်ရပ်မှာရှိတဲ့ အသက်နှစ်နှစ်နဲ့ နှစ်နှစ်အောက် သားယောက်ျား မှန်သမျှကို သတ်ခိုင်းတယ်။ ပရောဖက် ယေရမိကတစ်ဆင့် ဘုရား ပြောခဲ့တဲ့စကား ပြည့်စုံလာတယ် ရာမအရပ်မှာ အကြီးအကျယ် ငိုကြွေးမြည်တမ်းသံကို ကြားနေရတယ်။ ရာခေလက သားသမီးတွေအတွက် ငိုကြွေးနေတယ်။ သူတို့ မရှိတော့တဲ့အတွက် နှစ်သိမ့်ပေးလို့ မရနိုင်အောင် ဖြစ်နေတယ် ဆိုတဲ့ စကားပဲ။ ဟေရုဒ်မင်း ကွယ်လွန်ပြီးနောက် ယေဟောဝါရဲ့ ကောင်းကင်တမန်က အီဂျစ်ပြည်မှာရှိတဲ့ ယောသပ်ဆီ အိပ်မက်မှာ ပေါ်လာပြီး၊ ထတော့။ ကလေးနဲ့ ဇနီးကို ခေါ်ပြီး အစ္စရေးပြည်ကို ပြန်ပါ။ ကလေးကို သတ်ချင်တဲ့သူတွေ သေကုန်ပြီ လို့ ပြောတယ်။ ဒါကြောင့် ယောသပ်က ကလေးနဲ့ ဇနီးကို ခေါ်ပြီး အစ္စရေးပြည်ကို ပြန်လာတယ်။ ဒါပေမဲ့ အာခေလက ခမည်းတော် ဟေရုဒ်မင်းရဲ့ အရိုက်အရာကို ဆက်ခံပြီး ယုဒပြည်မှာ စိုးစံနေတဲ့အကြောင်း ယောသပ် ကြားတော့ အဲဒီကို မသွားဝံ့ဘူး။ ဘုရားကလည်း အိပ်မက်ကနေ သတိပေးတဲ့အတွက် ဂါလိလဲနယ်ကို သူထွက်သွားပြီး၊ နာဇရက်လို့ ခေါ်တဲ့ မြို့မှာ အခြေချလိုက်တယ်။ ဒါကြောင့် သူ့ကို နာဇရက်မြို့သားလို့ ခေါ်ကြလိမ့်မယ် ဆိုပြီး ပရောဖက်တွေ ပြောခဲ့တဲ့စကား ပြည့်စုံလာတယ်။,40,Mt,2,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/2/
audio/nwt_40_Mt_BU_03.mp3,နောက်ပိုင်းမှာ နှစ်ခြင်းပေးသူ ယောဟန်က ယုဒတောကို လာပြီး၊ နောင်တရကြပါ။ ကောင်းကင်နိုင်ငံ နီးနေပြီ လို့ ဟောတယ်။ ယောဟန်နဲ့ပတ်သက်ပြီး ပရောဖက် ဟေရှာယက ယေဟောဝါ ဘုရားရဲ့ လမ်းကို အသင့်ပြင်ကြ။ လမ်းတွေ ဖြောင့်ဖြူးအောင် လုပ်ကြ ဆိုပြီး တောထဲမှာ လူတစ်ယောက် ကြွေးကြော်နေတယ် လို့ ဟောခဲ့ဖူးတယ်။ ယောဟန်က ကုလားအုတ်မွေးနဲ့ ရက်တဲ့ အဝတ်ကို ဝတ်ပြီး သားရေခါးပတ် ပတ်တယ်။ ကျိုင်းကောင်နဲ့ တောထဲက ပျားရည်ကို စားလေ့ရှိတယ်။ ဂျေရုဆလင်မြို့၊ ယုဒနယ်၊ ဂျော်ဒန်မြစ်ဝှမ်း တစ်လျှောက်မှာ နေတဲ့ လူတွေ လာတဲ့အခါ၊ ယောဟန်က ဂျော်ဒန်မြစ်မှာ နှစ်ခြင်းပေးတယ်။ သူတို့လည်း လူအများရှေ့မှာ ကိုယ့်အပြစ်ကို ဝန်ခံကြတယ်။ နှစ်ခြင်းပေးတဲ့ နေရာကို ဖာရိရှဲတွေ၊ ဇဒ္ဒုကဲတွေ အတော်များများ ရောက်လာတာကို မြင်တော့ ယောဟန်က မြွေဆိုးအမျိုးတို့၊ ရောက်လာတော့မယ့် အမျက်တော်ကနေ လွတ်အောင် ပြေးဖို့ ခင်ဗျားတို့ကို ဘယ်သူကများ သတိပေးလိုက်ပါလိမ့်။ တကယ် နောင်တရတယ်ဆိုရင် လုပ်ရပ်နဲ့ သက်သေပြကြ။ ငါတို့ဟာ အာဗြဟံရဲ့ သားမြေးတွေ ဆိုပြီး အထင်မကြီးကြနဲ့။ ဒီမှာ ကျွန်တော် ပြောမယ်၊ ဘုရားသခင်က ဒီကျောက်ခဲတွေကိုတောင် အာဗြဟံရဲ့ သားမြေးတွေ ဖြစ်အောင် လုပ်နိုင်တယ်။ ပုဆိန်က သစ်ပင်ရင်းမှာ ရှိနေတယ်။ အသီးကောင်း မသီးတဲ့ အပင် ရှိသမျှဟာ ခုတ်လှဲပြီး မီးထဲ ပစ်ချခံရမယ်။ ကျွန်တော်ကတော့ ခင်ဗျားတို့ ပြတဲ့ နောင်တကြောင့် ရေနဲ့ နှစ်ခြင်းပေးတယ်။ ဒါပေမဲ့ ကျွန်တော့်နောက်မှာ လာနေသူဟာ ကျွန်တော့်ထက် ကြီးမြတ်တယ်။ သူ့ဖိနပ်ကို ချွတ်ပေးဖို့တောင် ကျွန်တော် မထိုက်တန်ဘူး။ သူက ခင်ဗျားတို့ကို သန့်ရှင်းသော စွမ်းအားတော်နဲ့ရော မီးနဲ့ပါ နှစ်ခြင်းပေးလိမ့်မယ်။ စပါးလှေ့တဲ့ ဂေါ်ပြားကို သူကိုင်နေပြီ။ ကောက်နယ်တလင်းကို ပြောင်အောင် ရှင်းတော့မယ်။ ဂျုံစပါးတွေကို ကျီထဲ စုသိမ်းပြီး အဖျင်းတွေကိုတော့ မငြိမ်းနိုင်တဲ့ မီးနဲ့ ရှို့လိမ့်မယ် လို့ ပြောတယ်။ ယေရှုက ယောဟန်ဆီမှာ နှစ်ခြင်းခံဖို့ ဂါလိလဲပြည်ကနေ ဂျော်ဒန်မြစ်ကို ရောက်လာတယ်။ ဒါပေမဲ့ ယောဟန်က ကျွန်တော့်ဆီမှာ နှစ်ခြင်းခံဖို့ လာတာလား။ ကျွန်တော်ကသာ ခင်ဗျားဆီမှာ နှစ်ခြင်းခံရမှာပါ ဆိုပြီး တားတယ်။ ယေရှုက မတားပါနဲ့။ ဘုရားသခင် လုပ်စေချင်တာ မှန်သမျှ လုပ်ဆောင်သင့်ပါတယ်။ ကျွန်တော့်ကို အခု နှစ်ခြင်းပေးပါ လို့ ပြောတဲ့အတွက် ယောဟန်လည်း မတားတော့ဘူး။ ယေရှု နှစ်ခြင်းခံပြီး ရေထဲကနေ ပေါ်လာတာနဲ့ ကောင်းကင် ပွင့်လာပြီး ဘုရားသခင့် စွမ်းအားတော်က ချိုးငှက်သဏ္ဌာန်နဲ့ ယေရှုအပေါ် ဆင်းသက်တာကို သူမြင်ရတယ်။ ဒါ့ပြင် သူဟာ ငါမြတ်နိုးတဲ့ ငါ့ရဲ့ ချစ်သားပဲ ဆိုတဲ့ အသံ ကောင်းကင်ကနေ ထွက်လာတာကိုလည်း ကြားရတယ်။,40,Mt,3,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/3/
audio/nwt_40_Mt_BU_04.mp3,အဲဒီနောက် စွမ်းအားတော်က ယေရှုကို တောထဲ သွားဖို့ လမ်းညွှန်တယ်။ အဲဒီမှာ မာရ်နတ်က သူ့ကို သွေးဆောင်တယ်။ ယေရှုဟာ ရက်ပေါင်း ၄၀ အစာရှောင်ထားတဲ့အတွက် ဆာလောင်နေတယ်။ အဲဒီအခါ ဖြားယောင်းသွေးဆောင်သူ ရောက်လာပြီး မင်း ဘုရားသခင်ရဲ့ သား မှန်ရင် ဒီကျောက်ခဲတွေကို မုန့်ဖြစ်စေလို့ အမိန့်ပေးလိုက်လေ ဆိုပြီး ပြောတော့၊ ယေရှုက လူဟာ အစားအစာနဲ့ပဲ အသက်ရှင်ရမှာ မဟုတ်ဘူး၊ ယေဟောဝါရဲ့ နှုတ်ထွက်စကား မှန်သမျှနဲ့ အသက်ရှင်ရမယ် လို့ ကျမ်းစာမှာ ရေးထားတယ် ဆိုပြီး ပြောတယ်။ ဒါနဲ့ မာရ်နတ်က ယေရှုကို သန့်ရှင်းတဲ့ မြို့ဆီ ခေါ်သွားတယ်။ ဗိမာန်တော်အမိုးပေါ်မှာ ရပ်ခိုင်းပြီး၊ မင်း ဘုရားသခင်ရဲ့ သား မှန်ရင် ဒီကနေ ခုန်ချလိုက်ပါလား။ ဘုရားက ကောင်းကင်တမန်တွေကို မိန့်မှာထားလိမ့်မယ်၊ သူတို့ လက်နဲ့ ပင့်ထားမှာ ဖြစ်လို့ မင်း ကျောက်တုံးနဲ့ ထိမိခိုက်မိမှာ မဟုတ်ဘူး လို့ ကျမ်းစာမှာ ရေးထားတာပဲ ဆိုပြီး ပြောတယ်။ ယေရှုက ယေဟောဝါ ဘုရားကို အကဲမစမ်းရ လို့လည်း ကျမ်းစာမှာ ရေးထားတယ် ဆိုပြီး ပြောတယ်။ မာရ်နတ်က ယေရှုကို မြင့်မားလှတဲ့ တောင်ပေါ်ခေါ်သွားပြန်တယ်။လောကတိုင်းနိုင်ငံတွေနဲ့ ဘုန်းစည်းစိမ်အားလုံးကို ပြပြီးနောက်၊ ငါ့ကို တစ်ကြိမ်ပဲ ရှိခိုးဦးချမယ်ဆိုရင် ဒါတွေအားလုံး မင်းကို ပေးမယ် လို့ ပြောတယ်။ ယေရှုက စာတန်၊ ထွက်သွားစမ်း။ ယေဟောဝါ ဘုရားကို ကိုးကွယ်ရမယ်။ ကိုယ်တော် တစ်ပါးတည်းကိုပဲ ဝတ်ပြုရမယ် လို့ ကျမ်းစာမှာ ရေးထားတယ် ဆိုပြီး ပြန်ပြောတယ်။ အဲဒီအခါ မာရ်နတ် ထွက်သွားတယ်။ ကောင်းကင်တမန်တွေ ရောက်လာပြီး ယေရှုကို အလုပ်အကျွေးပြုကြတယ်။ ယေရှုက ယောဟန် အဖမ်းခံရတဲ့ သတင်းကို ကြားတော့ ဂါလိလဲပြည်ကို ထွက်သွားတယ်။ အဲဒီနောက် နာဇရက်မြို့ကနေ ထွက်ခွာပြီး ဇာဗုလုန်နဲ့ နဿလိနယ်၊ အိုင်ကမ်းနားက ကပေရနောင်မြို့မှာ သွားနေတယ်။ ဒါကြောင့် ပရောဖက် ဟေရှာယကတစ်ဆင့် ပြောခဲ့တဲ့ ဒီစကားတွေ ပြည့်စုံလာတယ် ပင်လယ်ဘက်ကို သွားတဲ့ လမ်းတစ်လျှောက်၊ ဂျော်ဒန်မြစ် အနောက်ဘက်ခြမ်းက ဇာဗုလုန်နဲ့ နဿလိနယ်သားတို့၊ ဂါလိလဲနယ်သား လူမျိုးခြားတို့၊ မှောင်မိုက်မှာ နေထိုင်သူတွေ တောက်ပတဲ့ အလင်းကို မြင်ရပြီ။ သေခြင်းအရိပ်အောက်မှာ နေထိုင်သူတွေအပေါ် အလင်း ထွန်းလင်းပြီ။ အဲဒီအချိန်ကစပြီး ယေရှုက နောင်တရကြပါ။ ကောင်းကင်နိုင်ငံ နီးနေပြီ လို့ ဟောပြောတယ်။ ယေရှုက ဂါလိလဲအိုင်တစ်လျှောက် သွားနေတုန်း ပေတရုလို့ ခေါ်တဲ့ ရှိမုန်နဲ့ သူ့ညီ အန္ဒြေကို တွေ့တယ်။ အဲဒီတံငါသည်နှစ်ယောက် ပိုက်ကွန်ချနေတာကို မြင်တဲ့အခါ၊ ကျွန်တော့်နောက်ကို လိုက်ခဲ့ပါ။ ခင်ဗျားတို့ကို လူဖမ်းတဲ့ တံငါသည်တွေ ဖြစ်စေမယ် လို့ ပြောတယ်။ သူတို့လည်း ပိုက်ကွန်တွေကို ချက်ချင်း ထားရစ်ပြီး ယေရှုနောက်ကို လိုက်ကြတယ်။ အဲဒီကနေ ဆက်သွားတော့ ယာကုပ်နဲ့ ယောဟန်ဆိုတဲ့ ညီအစ်ကိုနှစ်ယောက်ကို တွေ့တယ်။ သူတို့က ဖခင်ဇေဗေဒဲနဲ့အတူ လှေထဲမှာ ပိုက်ကွန် ဖာနေတယ်။ ယေရှု ခေါ်လိုက်တဲ့အခါ၊ သူတို့လည်း ချက်ချင်းပဲ ဖခင်နဲ့ လှေကို ထားရစ်ပြီး လိုက်ကြတယ်။ အဲဒီနောက် ယေရှုက ဂါလိလဲနယ်တစ်လျှောက်လုံး လှည့်လည်ပြီး တရားဇရပ်တွေမှာ သွန်သင်ပေးတယ်။ နိုင်ငံတော်သတင်းကောင်းကို ဟောပြောပြီး လူတွေရဲ့ ရောဂါဝေဒနာ အမျိုးမျိုးကို ကုသပေးတယ်။ အဲဒီသတင်းဟာ ဆီးရီးယားတစ်ပြည်လုံးကို ပျံ့နှံ့သွားတယ်။ နတ်ဆိုးပူးသူ၊ ဝက်ရူးပြန်သူ၊ လေဖြတ်သူတွေကအစ ရောဂါဝေဒနာ အမျိုးမျိုး စွဲကပ်နေသူတွေကို ခေါ်လာကြတဲ့အတွက် ယေရှု ကုသပေးတယ်။ ဒါကြောင့် ဂါလိလဲနယ်၊ ဒေကာပေါလိနယ်၊ ယုဒနယ်၊ ဂျေရုဆလင်မြို့နဲ့ ဂျော်ဒန်မြစ် အနောက်ဘက်ကမ်းက လူတွေ အုပ်လိုက်ကြီး ယေရှုနောက်ကို လိုက်ကြတယ်။,40,Mt,4,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/4/
audio/nwt_40_Mt_BU_05.mp3,ယေရှုက လူအုပ်ကို မြင်တော့ တောင်ပေါ် တက်သွားပြီး ထိုင်လိုက်တဲ့အခါ တပည့်တွေ အနားလာကြတယ်။ အဲဒီအခါ သူတို့ကို စတင် ဟောပြောသွန်သင်တယ်။ ဘုရားသခင်ကို မှီခိုဖို့ လိုအပ်မှန်း သိမြင်သူတွေ ပျော်ရွှင်ချမ်းမြေ့တယ်။ ကောင်းကင်နိုင်ငံဟာ သူတို့အတွက် ဖြစ်လိမ့်မယ်။ ဝမ်းနည်းပူဆွေးသူတွေ ပျော်ရွှင်ချမ်းမြေ့တယ်။ သူတို့ နှစ်သိမ့်မှု ရလိမ့်မယ်။ နူးညံ့သိမ်မွေ့သူတွေ ပျော်ရွှင်ချမ်းမြေ့တယ်။ ကမ္ဘာမြေကို သူတို့ အမွေရလိမ့်မယ်။ ဖြောင့်မှန်တာကို လုပ်ချင်စိတ် ပြင်းပြသူတွေ ပျော်ရွှင်ချမ်းမြေ့တယ်။ သူတို့ ဆန္ဒပြည့်ဝလိမ့်မယ်။ သနားကြင်နာတတ်သူတွေ ပျော်ရွှင်ချမ်းမြေ့တယ်။ သူတို့ သနားကြင်နာခံရလိမ့်မယ်။ စိတ်ထားဖြူစင်သူတွေ ပျော်ရွှင်ချမ်းမြေ့တယ်။ ဘုရားသခင်ကို သူတို့ မြင်ရလိမ့်မယ်။ ငြိမ်သက်မှု ရှိအောင် လုပ်ဆောင်သူတွေ ပျော်ရွှင်ချမ်းမြေ့တယ်။ ဘုရားသခင်ရဲ့ သားတွေ လို့ အခေါ်ခံရလိမ့်မယ်။ ဖြောင့်မှန်ရာကို လုပ်တဲ့အတွက် နှိပ်စက်ခံရသူတွေ ပျော်ရွှင်ချမ်းမြေ့တယ်။ ကောင်းကင်နိုင်ငံဟာ သူတို့အတွက် ဖြစ်လိမ့်မယ်။ ခင်ဗျားတို့ဟာ ကျွန်တော့်ကြောင့် ကဲ့ရဲ့ ညှဉ်းဆဲခံရတဲ့အခါ၊ မဟုတ်မမှန် စွပ်စွဲခံရတဲ့အခါ ပျော်ရွှင်ချမ်းမြေ့တယ်။ ကောင်းကင်မှာ ခင်ဗျားတို့ ရမယ့် ဆုဟာ ကြီးမြတ်တဲ့အတွက် ဝမ်းမြောက်ရွှင်လန်းကြပါ။ အရင်က ပရောဖက်တွေလည်း ဒီလိုပဲ ညှဉ်းဆဲခံခဲ့ရတယ်။ ခင်ဗျားတို့ဟာ လောကရဲ့ ဆားပဲ။ ဆားမှာ အငန်ဓာတ် မရှိတော့ရင် ပြန်ငန်အောင် လုပ်လို့ ရသလား။ အပြင်ကို လွှင့်ပစ်ပြီး အနင်းခံရရုံကလွဲလို့ ဘာမှ အသုံးမဝင်တော့ဘူး။ ခင်ဗျားတို့ဟာ လောကရဲ့ အလင်းပဲ။ တောင်ထိပ်မှာ တည်တဲ့ မြို့ကို ထင်ထင်ရှားရှား မြင်နိုင်တယ်။ လူတွေက မီးခွက်ကို ထွန်းပြီး တောင်းနဲ့ အုပ်ထားလေ့ မရှိပါဘူး။ ဆီမီးတိုင်ပေါ်မှာပဲ တင်ထားတတ်ကြတယ်။ ဒါမှ အိမ်သားအားလုံး အလင်းရမှာပေါ့။ အဲဒီလိုပဲ ခင်ဗျားတို့ရဲ့ အလင်းကို လူတွေရှေ့မှာ လင်းစေကြပါ။ ဒါမှ တခြားသူတွေက ခင်ဗျားတို့ရဲ့ အကျင့်ကောင်းကို မြင်ပြီး ကောင်းကင်မှာ စံမြန်းတဲ့ အဖရဲ့ ဘုန်းအသရေကို ချီးမွမ်းကြလိမ့်မယ်။ ကျွန်တော်ဟာ ပညတ်ကျမ်း၊ ပရောဖက်ကျမ်းတွေကို ပယ်ဖျက်ဖို့ လာတာ မဟုတ်ဘူး။ ပြည့်စုံစေဖို့ လာတာ။ ကျွန်တော် မှန်တာကို ပြောမယ်။ ကောင်းကင်နဲ့ မြေကြီး ကွယ်ပျောက်ကောင်း ကွယ်ပျောက်လိမ့်မယ်။ ဒါပေမဲ့ ပညတ်ကျမ်းမှာပါတဲ့ အက္ခရာလေး တစ်လုံး၊ ဝစ္စပေါက် တစ်လုံးတောင် ကွယ်ပျောက်မှာ မဟုတ်ဘူး။ အဲဒီမှာ ရေးထားသမျှ ပြည့်စုံလိမ့်မယ်။ ဒါကြောင့် အရေးကြီးပုံ မရတဲ့ ပညတ်ချက်ကို ချိုးဖောက်ပြီး သူများကိုလည်း အဲဒီအတိုင်း လုပ်ဖို့ သွန်သင်ပေးတဲ့သူဟာ ကောင်းကင်နိုင်ငံကို မဝင်ထိုက်ဘူး။ ဒါပေမဲ့ အဲဒီပညတ်တွေအတိုင်း ကျင့်ကြံပြီး သွန်သင်ပေးသူကတော့ ကောင်းကင်နိုင်ငံ ဝင်ထိုက်တယ်။ ကျွန်တော် ပြောမယ်။ ခင်ဗျားတို့ဟာ ကျမ်းတတ်တွေ၊ ဖာရိရှဲတွေထက် မဖြောင့်မတ်ဘူးဆိုရင်တော့ ကောင်းကင်နိုင်ငံကို ဘယ်နည်းနဲ့မှ ဝင်ရမှာ မဟုတ်ဘူး။ လူ့အသက် မသတ်နဲ့။ သတ်တဲ့သူဟာ တရားရုံးမှာ အမှုဆိုင်ရမယ် ဆိုတဲ့ ရှေးလူကြီးတွေရဲ့ စကားကို ခင်ဗျားတို့ ကြားဖူးပါတယ်။ အခု ကျွန်တော် ပြောမယ်။ ကိုယ့်ညီအစ်ကိုကို အမျက်မပြေနိုင်သူဟာ တရားရုံးမှာ အမှုရင်ဆိုင်ရမယ်။ ညီအစ်ကိုကို မကြားဝံ့မနာသာ ကဲ့ရဲ့သူဟာ တရားရုံးချုပ်မှာ အမှုရင်ဆိုင်ရမယ်။ အလကားလူ လို့ စွပ်စွဲတဲ့သူဟာ မီးလောင်နေတဲ့ ဂေဟင်နာ အရပ်ကို ရောက်ရလိမ့်မယ်။ ဒါကြောင့် ပူဇော်ရာပလ္လင်ဆီ အလှူ ယူလာနေတုန်းမှာ ကိုယ့်ကို မကျေမနပ် ဖြစ်နေတဲ့ ညီအစ်ကိုကို သတိရသွားရင်၊ အလှူကို ပလ္လင်ရှေ့မှာ ထားခဲ့ပါ။ ညီအစ်ကိုဆီ သွားပြီး သူနဲ့ ပြေလည်အောင် အရင် လုပ်ပါ။ ပြီးမှ ပြန်လာပြီး ကိုယ့်ရဲ့ အလှူကို ဆက်သပါ။ ကိုယ့်ကို တရားစွဲတဲ့သူနဲ့ လမ်းမှာ အတူသွားနေတုန်းမှာပဲ ပြေလည်အောင် ချက်ချင်း လုပ်ပါ။ ဒီလိုမှ မလုပ်ရင် သူက ခင်ဗျားကို တရားသူကြီးလက်ထဲ အပ်လိမ့်မယ်။ တရားသူကြီးကလည်း ထောင်မှူးလက်ထဲ အပ်ပြီး ထောင်ချလိမ့်မယ်။ ကျွန်တော် မှန်တာကို ပြောမယ်။ ခင်ဗျားဟာ ငွေ တစ်ပြားမကျန် မပေးမချင်း ထောင်ကနေ ထွက်ရမှာ မဟုတ်ဘူး။ အိမ်ထောင်ရေး မဖောက်ပြန်နဲ့ ဆိုတဲ့ စကားကို ခင်ဗျားတို့ ကြားဖူးပါတယ်။ ဒါပေမဲ့ ကျွန်တော် ပြောမယ်။ မိန်းမတစ်ယောက်ကို ရာဂစိတ်နဲ့ ကြည့်နေတာဟာ အဲဒီမိန်းမကို စိတ်နဲ့ ပြစ်မှားတာပဲ။ ကိုယ့်ရဲ့ ညာဘက်မျက်စိက အပြစ်ကျူးလွန်စေတယ် ဆိုရင် အဲဒီမျက်စိကို ထုတ်ပြီး လွှင့်ပစ်လိုက်ပါ။ ဂေဟင်နာ အရပ်မှာ တစ်ကိုယ်လုံး ပစ်ချခံရတာထက် မျက်စိတစ်ဖက် အဆုံးရှုံးခံလိုက်တာ ပိုကောင်းတယ်။ ကိုယ့်ရဲ့ ညာလက်က အပြစ်ကျူးလွန်စေတယ်ဆိုရင် အဲဒီလက်ကို ဖြတ်ပြီး လွှင့်ပစ်လိုက်ပါ။ ဂေဟင်နာ အရပ်ဆီ တစ်ကိုယ်လုံး ရောက်တာထက် လက်တစ်ဖက် အဆုံးရှုံးခံလိုက်တာ ပိုကောင်းတယ်။ ဒါ့အပြင် ဇနီးကို ကွာရှင်းမယ်ဆိုရင် ကွာရှင်းစာချုပ် ပေးစေ လို့ အဆိုရှိတယ်။ ဒါပေမဲ့ ကျွန်တော် ပြောမယ်။ လိင်အကျင့်ယိုယွင်းမှု ကြောင့် မဟုတ်ဘဲ တခြားအကြောင်းကြောင့် ကွာရှင်းတဲ့သူဟာ ကိုယ့်ဇနီးကို အိမ်ထောင်ရေး ဖောက်ပြန်သူ ဖြစ်အောင် လုပ်ရာရောက်တယ်။ ကွာရှင်းထားတဲ့ မိန်းမကို လက်ထပ်တဲ့သူကလည်း အိမ်ထောင်ရေး ဖောက်ပြန်သူပဲ။ ကိုယ်မလုပ်နိုင်တဲ့ ကိစ္စအတွက် မကျိန်ဆိုနဲ့။ ယေဟောဝါကို သစ္စာကတိပြုပြီးရင် အဲဒီအတိုင်း လုပ်ရမယ် ဆိုတဲ့ ရှေးလူကြီးတွေရဲ့ စကားကိုလည်း ခင်ဗျားတို့ ကြားဖူးပါတယ်။ ဒါပေမဲ့ ကျွန်တော် ပြောမယ်။ လုံးဝ မကျိန်ဆိုနဲ့။ ကောင်းကင်ကို တိုင်တည်ပြီး မကျိန်ဆိုနဲ့။ ကောင်းကင်ဟာ ဘုရားသခင်ရဲ့ ရာဇပလ္လင်ပဲ။ ကမ္ဘာမြေကို တိုင်တည်ပြီး မကျိန်ဆိုနဲ့။ ကမ္ဘာမြေဟာ ဘုရားသခင်ရဲ့ ခြေတင်ခုံပဲ။ ဂျေရုဆလင်မြို့ကို တိုင်တည်ပြီး မကျိန်ဆိုနဲ့။ ဘုရင်မင်းမြတ်ရဲ့ မြို့တော် ဖြစ်လို့ပဲ။ ကိုယ့်ရဲ့ ခေါင်းကို တိုင်တည်ပြီး မကျိန်ဆိုနဲ့။ ဆံချည်တစ်ပင်ကိုတောင် ဖြူအောင်၊ မည်းအောင် ခင်ဗျားတို့ မလုပ်နိုင်ဘူး။ ဒါကြောင့် ဟုတ်ရင် ဟုတ်တယ်၊ မဟုတ်ရင် မဟုတ်ဘူး ဒါပဲ ပြောပါ။ ဒီထက်ပိုတဲ့ စကားဟာ ဆိုးညစ်သူဆီက လာတာပဲ။ မျက်စိအတွက် မျက်စိ၊ သွားအတွက် သွား ပြန်လျော်ပေးရမယ် ဆိုတဲ့ စကားကို ခင်ဗျားတို့ ကြားဖူးပါတယ်။ ဒါပေမဲ့ ကျွန်တော် ပြောမယ်။ လူဆိုးကို အတိုက်အခံ မလုပ်ပါနဲ့။ တစ်ယောက်ယောက်က ခင်ဗျားရဲ့ ညာဘက်ပါးကို ရိုက်ရင် ဘယ်ဘက်ပါးကိုလည်း လှည့်ပေးလိုက်ပါ။ လူတစ်ယောက်က ခင်ဗျားရဲ့ အတွင်းအင်္ကျီကို လိုချင်လို့ တရားရုံး ခေါ်သွားချင်တယ်ဆိုရင် အပေါ်ဝတ်ရုံကိုပါ ပေးလိုက်ပါ။ အာဏာရှိသူတစ်ယောက်က ခင်ဗျားကို အတင်းအကျပ် ခိုင်းစေဖို့ တစ်မိုင် ခေါ်သွားရင် သူနဲ့အတူ နှစ်မိုင် လိုက်သွားပါ။ တောင်းတဲ့သူကို ပေးပါ။ ချေးငှားချင်တဲ့သူကိုလည်း မငြင်းဘဲ ချေးလိုက်ပါ။ လူလူချင်းကို ချစ်ပါ။ ရန်သူကိုတော့ မုန်းပါ ဆိုတဲ့ စကားကို ခင်ဗျားတို့ ကြားဖူးပါတယ်။ ဒါပေမဲ့ ကျွန်တော် ပြောမယ်။ ရန်သူကို ချစ်မြဲ ချစ်ပါ။ ကိုယ့်ကို နှိပ်စက်သူတွေအတွက် အမြဲ ဆုတောင်းပေးပါ။ ဒါမှ ခင်ဗျားတို့ဟာ ကောင်းကင်မှာ စံမြန်းတဲ့ အဖဘုရားရဲ့ သားတွေ ဖြစ်မှန်း သက်သေပြရာ ရောက်မှာပေါ့။ ကိုယ်တော်က လူဆိုးလူကောင်းအပေါ် နေထွက်စေတယ်။ ဖြောင့်မတ်သူ၊ မဖြောင့်မတ်သူတွေအပေါ် မိုးရွာစေတယ်။ ကိုယ့်ကို မေတ္တာထားသူတွေကိုပဲ မေတ္တာထားရင် ဘာအကျိုးထူးမှာလဲ။ အခွန်ခံတွေလည်း အဲဒီလောက်တော့ လုပ်နိုင်တာပဲ။ ကိုယ့်ညီအစ်ကိုတွေကိုပဲ နှုတ်ဆက်ရင်ကော ဘာများ ပိုထူးခြားလို့လဲ။ လူမျိုးခြားတွေလည်း အဲဒီလောက်တော့ လုပ်နိုင်တာပဲ။ ကောင်းကင်အဖ ပြည့်ဝစုံလင်သလို ခင်ဗျားတို့လည်း ပြည့်ဝစုံလင်ရမယ်။,40,Mt,5,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/5/
audio/nwt_40_Mt_BU_06.mp3,ခင်ဗျားတို့ရဲ့ ဖြောင့်မတ်တဲ့ လုပ်ရပ်တွေကို လူမြင်ကောင်းအောင် လူရှေ့သူရှေ့မှာ မလုပ်ပြမိဖို့ သတိထားကြပါ။ အဲဒီလို လုပ်ရင် ကောင်းကင်မှာ စံမြန်းတဲ့ အဖဘုရားဆီကနေ ဘာကောင်းချီးမှ ရမှာ မဟုတ်ဘူး။ ဒါကြောင့် ပေးကမ်းစွန့်ကြဲတဲ့အခါ သူတော်ကောင်း ယောင်ဆောင်သူတွေလို မလုပ်ကြနဲ့။ သူတို့က လူတွေ ချီးမွမ်းတာ ခံချင်လို့ လူတကာ သိအောင် တရားဇရပ်တွေ၊ လမ်းတွေမှာ ကိုယ့်ဂုဏ်ကိုယ်ဖော်ကြတာ။ ကျွန်တော် မှန်တာကို ပြောမယ်။ သူတို့ဟာ လိုချင်တဲ့ အကျိုးကို ရပြီးသွားပြီ။ ခင်ဗျားတို့ကတော့ ပေးကမ်းစွန့်ကြဲတဲ့အခါ ညာလက်နဲ့ ပေးတာကို ဘယ်လက် မသိစေနဲ့။ သိုသိုသိပ်သိပ် ပေးကမ်းစွန့်ကြဲကြပါ။ ဒါဆိုရင် ဆိတ်ကွယ်ရာကို မြင်တဲ့ အဖဘုရားက ကောင်းချီးပေးလိမ့်မယ်။ ဆုတောင်းတဲ့အခါ သူတော်ကောင်း ယောင်ဆောင်သူတွေလို မလုပ်ပါနဲ့။ သူတို့က လူတကာ မြင်အောင် တရားဇရပ်တွေ၊ လမ်းဆုံလမ်းခွတွေမှာ ရပ်ပြီး ဆုတောင်းတတ်ကြတယ်။ ကျွန်တော် မှန်တာကို ပြောမယ်။ သူတို့ဟာ လိုချင်တဲ့ အကျိုးကို ရပြီးသွားပြီ။ ခင်ဗျားတို့ကတော့ ဆုတောင်းတဲ့အခါ အခန်းထဲ ဝင်၊ တံခါးပိတ်ပြီး မမြင်နိုင်တဲ့ အရပ်မှာ စံမြန်းတဲ့ အဖဘုရားဆီ ဆုတောင်းကြပါ။ ဆိတ်ကွယ်ရာကို မြင်တဲ့ အဖဘုရားက ကောင်းချီးပေးလိမ့်မယ်။ ဆုတောင်းတဲ့အခါ လူမျိုးခြားတွေလို အကြောင်းအရာ တစ်မျိုးတည်းကို အထပ်ထပ် မရွတ်ပါနဲ့။ သူတို့က အရှည်ကြီး ဆုတောင်းရင် ဘုရား နားထောင်မှာပဲလို့ ထင်နေကြတာ။ သူတို့နဲ့ မတူစေနဲ့။ အဖဘုရားက ခင်ဗျားတို့ လိုအပ်တာကို မတောင်းခင်ကတည်းက သိပြီးသားပဲ။ ဒီနည်းအတိုင်း ခင်ဗျားတို့ ဆုတောင်းရမယ် ကောင်းကင်မှာ စံမြန်းတဲ့ ကျွန်တော်တို့ရဲ့ အဖ၊ နာမတော် သန့်ရှင်းမြင့်မြတ်ပါစေ။ နိုင်ငံတော် လာပါစေ။ အလိုတော်ဟာ ကောင်းကင်မှာ ပြည့်စုံသလို ကမ္ဘာမြေမှာလည်း ပြည့်စုံပါစေ။ ဒီနေ့အတွက် ကျွန်တော်တို့ လိုအပ်တဲ့ အစားအစာကို ပေးသနားပါ။ သူတစ်ပါးရဲ့ အပြစ်ကြွေးတွေကို ကျွန်တော်တို့ ခွင့်လွှတ်သလို ကျွန်တော်တို့ရဲ့ အပြစ်ကြွေးတွေကိုလည်း ခွင့်လွှတ်ပေးပါ။ သွေးဆောင်မှုနောက် ပါမသွားအောင် ကူညီပြီး ဆိုးညစ်သူရဲ့ လက်ကနေ ကယ်တင်ပေးပါ။ သူတစ်ပါးရဲ့ အပြစ်ကို ခွင့်လွှတ်ရင် ကောင်းကင်အဖက ခင်ဗျားတို့ရဲ့ အပြစ်ကို ခွင့်လွှတ်လိမ့်မယ်။ သူတစ်ပါးရဲ့ အပြစ်ကို ခွင့်မလွှတ်ရင်တော့ အဖဘုရားက ခင်ဗျားတို့ရဲ့ အပြစ်ကို ခွင့်လွှတ်မှာ မဟုတ်ဘူး။ အစာရှောင်တဲ့အခါ သူတော်ကောင်း ယောင်ဆောင်သူတွေလို မျက်နှာညှိုးမထားကြနဲ့။ သူတို့က အစာရှောင်တာကို လူတွေ သိအောင် မျက်နှာညှိုးပြတတ်ကြတယ်။ ကျွန်တော် မှန်တာကို ပြောမယ်။ သူတို့ဟာ လိုချင်တဲ့ အကျိုးကို ရပြီးသွားပြီ။ ခင်ဗျားတို့ကတော့ အစာရှောင်တဲ့အခါ မျက်နှာသစ်ပြီး ခေါင်းကို ဆီလိမ်းပါ။ အစာရှောင်တာကို လူတွေ မရိပ်မိစေဘဲ မမြင်နိုင်တဲ့ အရပ်မှာ စံမြန်းတဲ့ အဖဘုရားပဲ မြင်ပါစေ။ ဒါဆိုရင် ဆိတ်ကွယ်ရာကို မြင်တဲ့ အဖဘုရားက ကောင်းချီးပေးလိမ့်မယ်။ သံချေးနဲ့ ပိုးမွှားကြောင့် ပျက်စီးနိုင်တဲ့၊ သူခိုး ဝင်ခိုးနိုင်တဲ့ မြေကြီးဘဏ္ဍာကို မစုဆောင်းကြနဲ့တော့။ သံချေးနဲ့ ပိုးမွှားကြောင့် မပျက်စီးနိုင်တဲ့၊ သူခိုး ဝင်မခိုးနိုင်တဲ့ ကောင်းကင်ဘဏ္ဍာကိုပဲ စုဆောင်းကြပါ။ ကိုယ့်ဘဏ္ဍာ ရှိတဲ့နေရာမှာ ကိုယ့်စိတ် ရောက်နေတတ်တယ်။ မျက်လုံးဟာ ခန္ဓာကိုယ်ရဲ့ မီးခွက်ပဲ။ တစ်ခုတည်းကိုပဲ အာရုံစိုက် ကြည့်ရင် တစ်ကိုယ်လုံး လင်းနေလိမ့်မယ်။ ဒါပေမဲ့ မနာလိုတဲ့ စိတ်နဲ့ ကြည့်နေရင် တစ်ကိုယ်လုံး မှောင်နေလိမ့်မယ်။ ခင်ဗျားတို့ရဲ့ အလင်းဟာ တကယ်ပဲ မှောင်နေရင်တော့ တစ်ကိုယ်လုံး မှောင်မိုက်နေမှာပေါ့။ ဘယ်သူမှ သခင်နှစ်ဦးဆီမှာ အစေခံလို့ မရဘူး။ သခင်တစ်ဦးကို မုန်းပြီး နောက်တစ်ဦးကို ချစ်မှာပဲ။ တစ်ဦးကို သစ္စာရှိပြီး တစ်ဦးကို မထီလေးစား လုပ်မှာပဲ။ ခင်ဗျားတို့လည်း ဘုရားသခင်အတွက်ရော စည်းစိမ်အတွက်ပါ တစ်ပြိုင်တည်း အစေခံလို့ မရဘူး။ ဒါကြောင့် ကျွန်တော် ပြောမယ် အသက်ရှင်ရေးအတွက် ဘာစားရမလဲ၊ ဘာသောက်ရမလဲ ဆိုပြီး မစိုးရိမ်ကြနဲ့တော့။ ခန္ဓာကိုယ်အတွက် ဘာဝတ်ရမလဲ ဆိုပြီး မစိုးရိမ်ကြနဲ့တော့။ အစာထက် အသက်က ပိုအရေးကြီးတယ် မဟုတ်လား။ အဝတ်ထက် ခန္ဓာကိုယ်က ပိုအရေးကြီးတယ် မဟုတ်လား။ ငှက်တွေကို အာရုံစိုက် ကြည့်လိုက်ပါ။ သူတို့က မျိုးစေ့ကြဲတာ၊ ရိတ်သိမ်းတာ၊ ကျီထဲ စုသိမ်းတာတွေ မလုပ်ကြဘူး။ ဒါပေမဲ့ ကောင်းကင်အဖက သူတို့ကို ကျွေးမွေးထားတာပဲ။ ခင်ဗျားတို့ဟာ အဲဒီငှက်တွေထက် ပိုတန်ဖိုးရှိတယ် မဟုတ်လား။ စိုးရိမ်ပူပန်နေလို့ကော ခင်ဗျားတို့သက်တမ်း တစ်တောင်လောက် ပိုရှည်လာလို့လား။ ပြီးတော့ အဝတ်အတွက် ဘာလို့ စိုးရိမ်နေကြတာလဲ။ တောနှင်းပန်းတွေ ရှင်သန်နေပုံကိုကြည့်ပြီး သင်ခန်းစာ ယူပါ။ နှင်းပန်းတွေက ပင်ပင်ပန်းပန်း မလုပ်ဘူး၊ ချည်လည်း မငင်ဘူး။ ကျွန်တော် ပြောမယ်၊ ခံ့ခံ့ညားညား ဝတ်ဆင်ထားတဲ့ ရှောလမုန်မင်းတောင် အဲဒီနှင်းပန်းတစ်ပင်လို လှလှပပ ဖြစ်အောင် မဆင်မြန်းနိုင်ဘူး။ ယုံကြည်ခြင်းနည်းသူတို့၊ ဒီနေ့ ရှင်သန်ပြီး မနက်ဖြန် မီးထဲ ရောက်သွားမယ့် တောပင်တွေကိုတောင် ဘုရားသခင်က အဲဒီလို ဆင်မြန်းပေးတယ်ဆိုရင် ခင်ဗျားတို့ကို ဒီထက်မက ဆင်မြန်းပေးမယ် မဟုတ်လား။ ဒါကြောင့် ဘာစားရမလဲ။ ဘာသောက်ရမလဲ။ ဘာဝတ်ရမလဲ ဆိုပြီး ဘယ်တော့မှ မစိုးရိမ်ကြပါနဲ့။ ဒါတွေကို လူမျိုးခြားတွေ အသည်းအသန် ရှာဖွေတတ်ကြတယ်။ ဒါတွေအားလုံး ခင်ဗျားတို့ လိုအပ်မှန်း ကောင်းကင်အဖ သိပြီးသားပဲ။ ဒါကြောင့် ဘုရားသခင်ရဲ့ နိုင်ငံတော်နဲ့ ဘုရားသခင်ရဲ့ ဖြောင့်မတ်ခြင်းကို အမြဲ ဦးစားထားကြပါ။ နောက်မှ အဲဒါတွေကို ဖြည့်ဆည်းပေးလိမ့်မယ်။ နေ့ရက်တိုင်းဟာ သူ့စိုးရိမ်စရာနဲ့သူ ရှိနေမှာဆိုတော့ မနက်ဖြန်အတွက် ဘယ်တော့မှ မစိုးရိမ်ပါနဲ့။ ဒီနေ့ ကြုံရတဲ့ အခက်အခဲကိုပဲ စဉ်းစားပါ။,40,Mt,6,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/6/
audio/nwt_40_Mt_BU_07.mp3,ကိုယ်တိုင် ဝေဖန် အကဲဖြတ်မခံရဖို့ သူတစ်ပါးကို ဝေဖန်အကဲဖြတ်တာမျိုး မလုပ်ပါနဲ့တော့။ သူတစ်ပါးကို ဝေဖန်အကဲဖြတ်တဲ့အတိုင်း ကိုယ်တိုင် ပြန်ခံရလိမ့်မယ်။ ကိုယ်ချိန်ပေးလိုက်တဲ့ ပမာဏအတိုင်း ပြန်ရလိမ့်မယ်။ ကိုယ့်မျက်စိထဲမှာ သစ်သားချောင်း ခံနေတာကို သတိမထားဘဲနဲ့ ညီအစ်ကိုရဲ့ မျက်စိထဲက သစ်စလေးကိုပဲ ဘာလို့ ကြည့်နေတာလဲ။ ကိုယ့်မျက်စိထဲမှာ သစ်သားချောင်း ခံနေလျက်နဲ့ ညီအစ်ကိုကို မင်းရဲ့ မျက်စိထဲက သစ်စလေး ထုတ်ပေးပါရစေ လို့ ဘယ်လိုလုပ် ပြောနိုင်မှာလဲ။ သူတော်ကောင်း ယောင်ဆောင်သူတို့၊ ကိုယ့်မျက်စိထဲက သစ်သားချောင်းကို အရင် ထုတ်လိုက်ပါဦး။ ဒါမှ ရှင်းရှင်းလင်းလင်း မြင်ရပြီး ညီအစ်ကိုရဲ့ မျက်စိက သစ်စလေးကို ထုတ်ပေးနိုင်မှာပေါ့။ ခွေးကို မြင့်မြတ်တဲ့အရာတွေ မပေးပါနဲ့။ ဝက်ရှေ့မှာလည်း ပုလဲတွေ မချထားပါနဲ့။ အဲဒါတွေကို နင်းချေပြီး ခင်ဗျားတို့ကို ပြန်ကိုက်လိမ့်မယ်။ တောင်းမြဲတောင်းပါ၊ ရလိမ့်မယ်။ ရှာမြဲရှာပါ၊ တွေ့လိမ့်မယ်။ ခေါက်မြဲခေါက်ပါ၊ တံခါးပွင့်လာလိမ့်မယ်။ တောင်းတဲ့သူတိုင်း ရလိမ့်မယ်။ ရှာတဲ့သူတိုင်း တွေ့လိမ့်မယ်။ ခေါက်တဲ့သူတိုင်းအတွက် တံခါးပွင့်လာလိမ့်မယ်။ ကိုယ့်ရဲ့ သားက မုန့်ကို တောင်းရင် ကျောက်ခဲပေးမလား။ ငါးကို တောင်းရင် မြွေ ပေးမလား။ ခင်ဗျားတို့ အပြစ်သားတွေတောင် ကိုယ့်သားသမီးကို ကောင်းတာတွေ ပေးတတ်ရင် ခင်ဗျားတို့ရဲ့ ကောင်းကင်ဘုံစံ အဖဘုရားက တောင်းတဲ့သူတွေကို ကောင်းတဲ့အရာတွေ ပိုလို့တောင် ပေးမှာ မဟုတ်လား။ ဒါကြောင့် ကိုယ့်ကို ပြုမူဆက်ဆံစေချင်တဲ့အတိုင်း သူတစ်ပါးကို ပြုမူဆက်ဆံပါ။ ဒါဟာ ပညတ်ကျမ်းနဲ့ ပရောဖက်ကျမ်းရဲ့ အနှစ်ချုပ်ပဲ။ ကျဉ်းတဲ့ တံခါးကနေ ဝင်ကြပါ။ ပျက်စီးခြင်းကို ပို့ဆောင်တဲ့ တံခါးဟာ ကျယ်ဝန်းပြီး လမ်းကလည်း ပြန့်ပြူးတဲ့အတွက် ဝင်တဲ့သူတွေ များတယ်။ အသက်ရှင်ခြင်းကို ပို့ဆောင်တဲ့ တံခါးကတော့ ကျဉ်းမြောင်းပြီး လမ်းကလည်း ကြမ်းတဲ့အတွက် ရှာတွေ့သူတွေ နည်းတယ်။ သိုးရေခြုံပြီး ဝင်လာတဲ့ ပရောဖက် အတုအယောင်တွေကို သတိထားကြ။ တကယ်တော့ သူတို့ဟာ ငမ်းငမ်းတက် ဖြစ်နေတဲ့ ဝံပုလွေတွေပဲ။ သူတို့ရဲ့ အသီးကို ကြည့်ပြီး သူတို့ကို ခွဲခြားသိလိမ့်မယ်။ ဆူးပင်ကနေ စပျစ်သီး ခူးလို့မှ မရတာ။ ဆူးလေပင်ကနေ သဖန်းသီး ခူးလို့မှ မရတာ။ အလားတူပဲ၊ ကောင်းတဲ့ အပင်ဟာ ကောင်းတဲ့ အသီး သီးတတ်တယ်။ မကောင်းတဲ့ အပင်ကတော့ မကောင်းတဲ့ အသီးပဲ သီးတတ်တယ်။ ကောင်းတဲ့ အပင်ဟာ မကောင်းတဲ့ အသီး မသီးဘူး။ မကောင်းတဲ့ အပင်လည်း ကောင်းတဲ့ အသီး မသီးဘူး။ ကောင်းတဲ့ အသီး မသီးရင် ခုတ်လှဲပြီး မီးထဲ ပစ်ချခံရတတ်တယ်။ ဒါကြောင့် သူတို့ရဲ့ အသီးကို ကြည့်ပြီး သူတို့ကို ခွဲခြားသိလိမ့်မယ်။ သခင်၊ သခင် လို့ ကျွန်တော့်ကို ခေါ်တဲ့သူတိုင်း ကောင်းကင်နိုင်ငံကို ဝင်ရမှာ မဟုတ်ဘူး။ ကောင်းကင်မှာ စံမြန်းတဲ့ ကျွန်တော့်အဖရဲ့ အလိုတော်ကို ဆောင်တဲ့သူပဲ ဝင်ရလိမ့်မယ်။ အဲဒီနေ့မှာ လူအများက သခင်၊ သခင်၊ ကျွန်တော်တို့ သခင့်နာမည်ကို သုံးပြီး ပရောဖက်ပြုခဲ့တယ်၊ နတ်ဆိုးတွေကို နှင်ထုတ်ခဲ့တယ်၊ အံ့ဖွယ်အမှုတွေကိုလည်း လုပ်ပြခဲ့တယ် မဟုတ်လား ဆိုပြီး ပြောကြလိမ့်မယ်။ အဲဒီအခါ ကျွန်တော်က တရားမဲ့သူတို့၊ မင်းတို့ကို ငါ လုံးဝ မသိဘူး။ ငါ့ရှေ့က ထွက်သွားကြ ဆိုပြီး သူတို့ကို ပြောမယ်။ ဒါကြောင့် ကျွန်တော် ပြောနေတဲ့ ဒီစကားတွေကို ကြားပြီး လိုက်နာတဲ့သူဟာ ကျောက်သားပေါ်မှာ အိမ်ဆောက်တဲ့ သတိပညာရှိသူနဲ့ တူတယ်။ မိုးသဲသဲမဲမဲ ရွာလို့ ရေတွေ တက်လာပြီး လေပြင်း တိုက်ခတ်တဲ့အခါ အဲဒီအိမ်ဟာ ကျောက်ဆောင်ပေါ်မှာ ဆောက်ထားတဲ့အတွက် မပြိုလဲဘူး။ ကျွန်တော် ပြောနေတဲ့ ဒီစကားတွေကို ကြားပေမဲ့ မလိုက်နာသူကတော့ သဲပေါ်မှာ အိမ်ဆောက်တဲ့ ဉာဏ်မရှိသူနဲ့ တူတယ်။ မိုးသဲသဲမဲမဲ ရွာလို့ ရေတွေ တက်လာပြီး လေပြင်း တိုက်ခတ်တဲ့အခါ အဲဒီအိမ် ပြိုလဲပြီး လုံးဝ ပျက်စီးသွားတယ်။ အဲဒီလို ပြောပြီးသွားတဲ့အခါ လူအုပ်က ယေရှုရဲ့ သွန်သင်ပုံကို အံ့သြကြတယ်။ ယေရှုက ကျမ်းတတ်တွေလို မဟုတ်ဘဲ ဘုရားပေး အခွင့်အာဏာ ရှိသူတစ်ယောက်လို သွန်သင်ပေးလို့ပဲ။,40,Mt,7,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/7/
audio/nwt_40_Mt_BU_08.mp3,ယေရှု တောင်ပေါ်ကနေ ဆင်းလာတဲ့အခါ နောက်ကနေ လူတွေ အုပ်လိုက်ကြီး ပါလာတယ်။ အဲဒီအခါ အနာကြီး ရောဂါသည်တစ်ယောက် လာဦးညွှတ်ပြီး သခင်၊ ဆန္ဒ ရှိရင် ကျွန်တော့်ကို သန့်ရှင်းသွားအောင် လုပ်ပေးပါလား လို့ အသနားခံတယ်။ ယေရှုက သူ့ကို လှမ်းကိုင်ပြီး ဆန္ဒ ရှိတာပေါ့။ သန့်ရှင်းစေ လို့ ပြောလိုက်တဲ့အခါ ချက်ချင်းပဲ အနာကြီးရောဂါ ပျောက်ပြီး သန့်ရှင်းသွားတယ်။ အဲဒီနောက် ဒီအကြောင်း ဘယ်သူ့ကိုမှ မပြောပါနဲ့။ ရောဂါပျောက်ပြီ ဆိုတဲ့ အထောက်အထားအဖြစ် ပုရောဟိတ်ဆီ သွားပြီး ကိုယ်ကို ပြပါ။ မောရှေ ညွှန်ကြားထားတဲ့အတိုင်း အလှူကို ဆက်သပါ လို့ မှာတယ်။ ကပေရနောင်မြို့ထဲ ယေရှု ဝင်သွားတဲ့အခါ တပ်မှူးတစ်ယောက် ရောက်လာပြီး၊ ဆရာ၊ ကျွန်တော့်အစေခံတစ်ယောက် လေဖြတ်ပြီး အိမ်မှာ လဲနေပါတယ်။ သူအကြီးအကျယ် ဝေဒနာ ခံစားနေရပါတယ် လို့ အသနားခံတယ်။ ယေရှုက ကောင်းပြီ၊ ကျွန်တော် သွားပြီး ကုပေးမယ် လို့ ပြောတဲ့အခါ၊ တပ်မှူးက ဆရာ့ကို အိမ်ထဲ ဖိတ်ဖို့ ကျွန်တော် မထိုက်တန်ပါဘူး။ ပျောက်စေလို့ ဆရာ ပြောလိုက်ရုံနဲ့ သူ့ရောဂါ ပျောက်သွားမှာပါ။ ကျွန်တော့်မှာလည်း အထက်လူကြီး ရှိသလို လက်အောက်တပ်သားတွေ ရှိတယ်။ တပ်သားတစ်ယောက်ကို သွား လို့ အမိန့်ပေးရင် သွားတယ်။ နောက်တစ်ယောက်ကို လာ ဆိုရင် လာတယ်။ ကျွန်ကိုလည်း ဒါလုပ် လို့ ခိုင်းရင် ခိုင်းတဲ့အတိုင်း လုပ်ပါတယ် လို့ ပြန်ပြောတယ်။ ယေရှုက သူ့စကားကို ကြားတဲ့အခါ အံ့သြပြီး ကျွန်တော် မှန်တာကို ပြောမယ်။ ဒီလောက်ထိ ယုံကြည်ခြင်း ခိုင်ခံ့တဲ့သူကို အစ္စရေးတွေထဲမှာ မတွေ့ဖူးဘူး။ ကျွန်တော် ပြောမယ်။ အရှေ့နဲ့ အနောက်အရပ်ကနေ လူအများကြီး ရောက်လာပြီး ကောင်းကင်နိုင်ငံမှာ အာဗြဟံ၊ အိဇက်၊ ယာကုပ်တို့နဲ့အတူ ထိုင်ပြီး စားသောက်ကြလိမ့်မယ်။ နိုင်ငံတော်သားတွေကတော့ အပြင်ဘက် မှောင်မိုက်အရပ်ဆီ နှင်ထုတ်ခံရလိမ့်မယ်။ အဲဒီမှာ ငိုကြွေးပြီး အံကြိတ်ခံပြင်းနေကြလိမ့်မယ် ဆိုပြီး နောက်က ပါလာတဲ့ လူတွေကို ပြောတယ်။ အဲဒီနောက် တပ်မှူးကို အိမ်ပြန်ပါ။ ခင်ဗျား ယုံကြည်တဲ့အတိုင်း ဖြစ်ပါစေ လို့ ပြောတယ်။ အဲဒီအချိန်မှာပဲ တပ်မှူးရဲ့ အစေခံလည်း ရောဂါ ပျောက်ကင်းသွားတယ်။ ယေရှုက ပေတရုအိမ်ကို ရောက်လာတဲ့အခါ ပေတရုရဲ့ ယောက္ခမ ဖျားပြီး အိပ်ရာထဲ လဲနေတာကို မြင်တယ်။ ဒါနဲ့ သူ့လက်ကို ထိလိုက်တော့ အဖျားပျောက်သွားတဲ့အတွက် ထပြီး ယေရှုကို ဧည့်ဝတ်ပြုတယ်။ ညနေပိုင်းမှာ၊ နတ်ဆိုးစွဲသူတွေကို ခေါ်လာကြတဲ့အခါ ယေရှုက နတ်ဆိုးတွေကို အမိန့်တစ်ခွန်းတည်းနဲ့ နှင်ထုတ်တယ်။ ဝေဒနာခံစားနေရသူ အားလုံးကို ကုသပေးတယ်။ ဒါကြောင့် သူက ငါတို့ရဲ့ ဖျားနာမှုကို ယူတယ်။ ငါတို့ရဲ့ ရောဂါတွေကို သယ်ဆောင်တယ် ဆိုပြီး ပရောဖက် ဟေရှာယကတစ်ဆင့် ပြောခဲ့တဲ့စကား ပြည့်စုံလာတယ်။ ယေရှုက ဝိုင်းအုံလာတဲ့ လူအုပ်ကို မြင်တဲ့အခါ အိုင်တစ်ဖက်ကမ်းကို ကူးရအောင် လို့ တပည့်တွေကို ပြောတယ်။ အဲဒီအခါ ကျမ်းတတ်တစ်ယောက် ရောက်လာပြီး ဆရာ၊ ဆရာ သွားလေရာ ကျွန်တော် လိုက်ပါ့မယ် လို့ ပြောတယ်။ ယေရှုက မြေခွေးမှာ မြေတွင်း ရှိတယ်။ ငှက်တွေမှာ နားစရာနေရာ ရှိတယ်။ လူသားကတော့ ခေါင်းချစရာတောင် မရှိဘူး ဆိုပြီး ပြန်ပြောတယ်။ တပည့်နောက်တစ်ယောက်ကလည်း သခင်၊ အဖေ့ကို အရင် သင်္ဂြိုဟ်ပါရစေ လို့ ခွင့်တောင်းတဲ့အခါ၊ ယေရှုက ကျွန်တော့်နောက်ကိုသာ ဆက်ပြီး လိုက်ပါ။ လူသေကို လူသေတွေပဲ သင်္ဂြိုဟ်ပါစေ လို့ ပြောတယ်။ အဲဒီနောက် ယေရှု လှေပေါ် တက်တဲ့အခါ တပည့်တွေလည်း လိုက်သွားကြတယ်။ ဒီလိုနဲ့ အိုင်ထဲမှာ လေမုန်တိုင်းကျလာတယ်။ လှိုင်းလုံးတွေ ကြီးလွန်းလို့ လှေနစ်လုမတတ် ဖြစ်နေပေမဲ့ ယေရှုကတော့ အိပ်ပျော်နေတယ်။ တပည့်တွေက လာနှိုးပြီး သခင်၊ ကယ်ပါဦး။ ကျွန်တော်တို့ သေတော့မယ် လို့ ပြောတယ်။ ယေရှုက ယုံကြည်ခြင်းနည်းသူတို့၊ ဘာလို့ ကြောက်နေတာလဲ လို့ ပြောပြီးနောက် ထပြီး လှိုင်းနဲ့ လေကို အမိန့်ပေးလိုက်တဲ့အခါ လှိုင်းလေ ငြိမ်သွားတယ်။ သူတို့လည်း တအံ့တသြ ဖြစ်ပြီး ဘယ်လိုလူပါလိမ့်။ လှိုင်းနဲ့ လေတောင် သူ့စကားကို နားထောင်ပါလား လို့ ပြောကြတယ်။ အိုင်တစ်ဖက်ကမ်း ဂါဒရနယ်ကို ရောက်တဲ့အခါ နတ်ဆိုးစွဲသူ နှစ်ယောက် သင်္ချိုင်းဂူတွေကြားထဲကနေ ထွက်လာတော့ ယေရှုနဲ့ ဆုံတယ်။ သူတို့ဟာ အလွန် ကြမ်းကြုတ်တဲ့အတွက် အဲဒီလမ်းကို ဘယ်သူမှ မဖြတ်ရဲဘူး။ သူတို့က ဘုရားသခင်ရဲ့ သားတော်၊ ခင်ဗျားက ကျုပ်တို့နဲ့ ဘာဆိုင်လို့တုံး။ ကျုပ်တို့ကို အချိန်မတိုင်ခင် ဒဏ်ခတ်ဖို့ ဒီကို ရောက်လာတာလား ဆိုပြီး အော်ပြောတယ်။ သူတို့နဲ့ မနီးမဝေးမှာ ဝက်အုပ်ကြီးတစ်အုပ် ကျက်စားနေတယ်။ နတ်ဆိုးတွေက ကျုပ်တို့ကို နှင်ထုတ်မယ်ဆိုရင် အဲဒီဝက်အုပ်ထဲသာ နှင်ထုတ်လိုက်ပါ ဆိုပြီး တောင်းပန်တယ်။ ဒါနဲ့ ယေရှုက ထွက်သွားကြ လို့ အမိန့်ပေးတဲ့အခါ နတ်ဆိုးတွေ ထွက်သွားပြီး ဝက်အုပ်ထဲ ဝင်ပူးတဲ့အတွက် ဝက်တစ်အုပ်လုံး ကမ်းပါးပေါ်ကနေ တစ်ဟုန်ထိုး ကျပြီး ရေနစ်သေကုန်တယ်။ ဝက်ကျောင်းသူတွေလည်း မြို့ထဲ ပြေးဝင်ပြီး နတ်ဆိုးစွဲသူတွေအကြောင်း ဖြစ်ကြောင်းကုန်စင် ပြောပြကြတယ်။ အဲဒီအခါ တစ်မြို့လုံး ယေရှုကို တွေ့ဖို့ ထွက်လာပြီးနောက် သူတို့ဒေသကနေ ထွက်သွားပါလို့ တိုက်တွန်းကြတယ်။,40,Mt,8,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/8/
audio/nwt_40_Mt_BU_09.mp3,ယေရှုလည်း တစ်ဖက်ကမ်းကို လှေနဲ့ ကူးပြီး နေရင်းမြို့ကို ပြန်လာတယ်။ အဲဒီအခါ လေဖြတ်နေသူ တစ်ယောက်ကို ထမ်းစင်နဲ့ ထမ်းလာကြတယ်။ သူတို့ရဲ့ ယုံကြည်ခြင်းကို မြင်တဲ့အခါ လေဖြတ်နေသူကို ငါ့သား၊ ဘာမှ မစိုးရိမ်ပါနဲ့။ မင်းရဲ့ အပြစ်တွေကို ခွင့်လွှတ်လိုက်ပြီ လို့ ပြောတယ်။ အဲဒီတော့ ကျမ်းတတ်တချို့က ဒီလူ ဘုရားကို စော်ကားပြီး ပြောနေတာပဲ လို့ တွေးနေတယ်။ သူတို့ရဲ့ အတွေးကို သိတဲ့အတွက် ယေရှုက ဘာလို့ ဆိုးညစ်တဲ့ အတွေးတွေ တွေးနေတာလဲ။ မင်းရဲ့ အပြစ်တွေကို ခွင့်လွှတ်လိုက်ပြီ လို့ ပြောတာနဲ့ ထပြီး လမ်းလျှောက်ပါ လို့ ပြောတာ ဘယ်ဟာက ပိုပြောလွယ်သလဲ။ လူသားဟာ ကမ္ဘာပေါ်မှာ အပြစ်လွှတ်ပိုင်ခွင့် ရှိမှန်း ခင်ဗျားတို့ သိအောင် သက်သေပြမယ် ဆိုပြီး လေဖြတ်နေသူကို ထပါ။ ထမ်းစင်ကို သယ်ပြီး အိမ်ပြန်တော့ လို့ ပြောတယ်။ အဲဒီလူလည်း ထပြီး အိမ်ပြန်သွားတယ်။ ဒါကို မြင်တဲ့အခါ လူတွေ ကြောက်လန့်သွားတယ်။ ဒီလိုအပြစ်လွှတ်ပိုင်ခွင့်မျိုး လူကို ပေးအပ်တဲ့ ဘုရားသခင်ရဲ့ ဘုန်းတော်ကို ချီးမွမ်းကြတယ်။ ယေရှုက အဲဒီကနေ ထွက်သွားချိန်မှာ မဿဲလို့ ခေါ်တဲ့ လူတစ်ယောက် အခွန်ရုံးမှာ ထိုင်နေတာကို မြင်တဲ့အခါ ကျွန်တော့်နောက်လိုက် လုပ်ပါ လို့ ပြောတော့ သူက ထပြီး လိုက်လာတယ်။ အဲဒီနောက် ယေရှုနဲ့ တပည့်တွေက မဿဲရဲ့ အိမ်ထဲ ဝင်ပြီး စားသောက်တယ်။ အခွန်ခံတွေ၊ အပြစ်သားတွေလည်း အများကြီး ရောက်လာပြီး အတူစားသောက်ကြတယ်။ ဒါကို မြင်တဲ့အခါ ဖာရိရှဲတွေက တပည့်တွေကို မင်းတို့ရဲ့ ဆရာက ဘာလို့ အခွန်ခံတွေ၊ အပြစ်သားတွေနဲ့အတူ စားသောက်တာလဲ လို့မေးတယ်။ ဒါကို ကြားတော့ ယေရှုက ကျန်းမာသူတွေအတွက် သမားတော် မလိုဘူး။ ဖျားနာသူတွေအတွက်ပဲ လိုတာ။ ပူဇော်သက္ကာကို ငါမလိုချင်ဘူး။ သနားကြင်နာတတ်တာကိုပဲ လိုချင်တယ် ဆိုတဲ့ ကျမ်းစကားရဲ့ အဓိပ္ပာယ်ကို ခင်ဗျားတို့ သွားပြီး လေ့လာလိုက်ပါဦး။ ကျွန်တော် လာတာက ဖြောင့်မတ်သူတွေကို ခေါ်ဖို့ မဟုတ်ဘူး။ အပြစ်သားတွေကို ခေါ်ဖို့ပဲ ဆိုပြီး ပြောတယ်။ ယောဟန်ရဲ့ တပည့်တွေက ယေရှုဆီ လာပြီး ကျွန်တော်တို့ရော ဖာရိရှဲတွေပါ အစာရှောင်ကြတယ်။ ဆရာ့တပည့်တွေကျတော့ ဘာလို့ အစာမရှောင်တာလဲ ဆိုပြီးမေးတယ်။ ယေရှုက သတို့သားရဲ့ သူငယ်ချင်းတွေက သတို့သားနဲ့အတူ ရှိနေချိန်မှာ ဝမ်းနည်းပူဆွေးကြလို့လား။ ဒါပေမဲ့ သတို့သားကို သူတို့ဆီကနေ ခေါ်သွားမယ့်နေ့ ရောက်လာလိမ့်မယ်။ အဲဒီအခါကျမှ သူတို့ အစာရှောင်လိမ့်မယ်။ ဟောင်းနွမ်းနေတဲ့ အဝတ်ကို ပိတ်စအသစ်နဲ့ ဖာလေ့မရှိဘူး။ ဖာရင် ပိတ်စအသစ်က ရုန်းတဲ့အတွက် အဝတ် ပိုပြဲသွားမှာပေါ့။ သားရေဘူးဟောင်းထဲ စပျစ်ဝိုင်အသစ် ထည့်လေ့မရှိဘူး။ ထည့်ရင် သားရေဘူး ကွဲထွက်ပြီး စပျစ်ဝိုင်လည်း ယို၊ သားရေဘူးလည်း ပျက်စီးသွားမှာပေါ့။ ဒီတော့ နှစ်ခုလုံး မဆုံးရှုံးအောင် သားရေဘူးသစ်ထဲမှာပဲ ထည့်လေ့ရှိတယ် လို့ ပြန်ဖြေတယ်။ အဲဒီလို ပြောနေတုန်း တရားဇရပ်မှူးတစ်ယောက်က ယေရှုကို လာဦးညွှတ်ပြီး ဆရာ၊ အခုလောက်ဆိုရင် ကျွန်တော့်သမီးလေး သေလောက်ပါပြီ။ ဒါပေမဲ့ ဆရာ လိုက်ခဲ့ပြီး လက်တင်လိုက်ရင် သမီးလေး အသက်ပြန်ရှင်လာမှာပါ လို့ ပြောတယ်။ ဒါနဲ့ ယေရှုလည်း တရားဇရပ်မှူးနောက်ကို တပည့်တွေနဲ့အတူ လိုက်သွားတယ်။ အဲဒီအခါ ၁၂ နှစ်လုံး သွေးသွန်နာ စွဲနေတဲ့ အမျိုးသမီးတစ်ယောက် နောက်ကနေ ကပ်လိုက်လာပြီး ယေရှုရဲ့ ဝတ်လုံအမြိတ်ကို တို့တယ်။ သူ့ဝတ်လုံကို တို့လိုက်ရုံနဲ့ ငါ့ရောဂါ သက်သာသွားမှာပဲ လို့ စိတ်ထဲမှာ သူပြောနေတယ်။ ယေရှုက လှည့်ကြည့်ပြီး သူ့ကို တွေ့သွားတဲ့အခါ သမီး၊ မကြောက်ပါနဲ့။ သမီးရဲ့ ယုံကြည်ခြင်းက ပြန်ကျန်းမာစေပြီ လို့ ပြောတယ်။ ချက်ချင်းပဲ သူ့ရောဂါ ပျောက်သွားတယ်။ ယေရှုက တရားဇရပ်မှူးရဲ့ အိမ်ထဲ ဝင်လာတဲ့အခါ ပလွေမှုတ်သူတွေ၊ လူတွေ အုတ်အုတ်ကျက်ကျက် ဖြစ်နေတာကို မြင်တော့၊ ဒီကနေ ထွက်သွားကြ။ ဒီမိန်းကလေး သေတာမှ မဟုတ်ပဲ။ အိပ်ပျော်နေတာ လို့ ပြောတော့ လူတွေ လှောင်ရယ်ကြတယ်။ ယေရှုက လူတွေကို အပြင်ထွက်ခိုင်းပြီးနောက် အိမ်ထဲ ဝင်ပြီး မိန်းကလေးရဲ့ လက်ကို ကိုင်လိုက်တဲ့အခါ မိန်းကလေး ထလာတယ်။ ဒီသတင်းဟာ အဲဒီဒေသတစ်ခုလုံး ပျံ့သွားတယ်။ အဲဒီကနေ ယေရှု ထွက်လာတဲ့အခါ မျက်မမြင်နှစ်ယောက် လိုက်လာပြီး ဒါဝိဒ်ရဲ့ သား၊ ကျွန်တော်တို့ကို သနားပါဦး လို့ အော်ပြောကြတယ်။ အိမ်တစ်အိမ်ထဲ ယေရှု ဝင်လိုက်တဲ့အခါ မျက်မမြင်တွေ အနားကပ်လာတယ်။ ယေရှုက ကျွန်တော် ကုပေးနိုင်တယ်ဆိုတာ ယုံသလား လို့ မေးတော့ ယုံပါတယ်၊ သခင် လို့ ဖြေကြတယ်။ ဒါနဲ့ သူတို့ရဲ့ မျက်စိကို လက်နဲ့ တို့ထိပြီး ခင်ဗျားတို့ ယုံကြည်တဲ့အတိုင်း ဖြစ်ပါစေ လို့ ပြောလိုက်တဲ့အခါ၊ သူတို့ မျက်စိပြန်မြင်လာတယ်။ ယေရှုက ဒီအကြောင်း ဘယ်သူမှ မသိစေနဲ့ လို့ အသေအချာ မှာတယ်။ ဒါပေမဲ့ သူတို့က အပြင်ရောက်တာနဲ့ လူတွေကို ယေရှုအကြောင်း ပြောပြလိုက်တော့ ဒေသတစ်ခုလုံး သတင်းပျံ့သွားတယ်။ သူတို့ ထွက်သွားတဲ့အခါ နတ်ဆိုးစွဲလို့ စကား အနေသူတစ်ယောက်ကို ယေရှုဆီ ခေါ်လာကြတယ်။ နတ်ဆိုးကို နှင်ထုတ်ပေးလိုက်တဲ့အခါ အဲဒီလူ စကားပြန်ပြောနိုင်လာတယ်။ လူတွေလည်း အစ္စရေးပြည်မှာ တစ်ခါမှ ဒီလို မဖြစ်ဖူးဘူး ဆိုပြီး တအံ့တသြ ပြောကြတယ်။ ဖာရိရှဲတွေကတော့ ဒီလူက နတ်ဆိုးမင်းရဲ့ အကူအညီနဲ့ နတ်ဆိုးတွေကို နှင်ထုတ်တာ လို့ ပြောကြတယ်။ ယေရှုက မြို့ရွာအနှံ့ လှည့်လည်သွားလာပြီး တရားဇရပ်တွေမှာ သွန်သင်တယ်၊ နိုင်ငံတော်သတင်းကောင်း ဟောတယ်၊ ရောဂါဝေဒနာ အမျိုးမျိုးကို ကုသပေးတယ်။ လူတွေဟာ အရေခွံဆုတ်ပြီး ပစ်ထားခံရတဲ့ သိုးတွေ၊ ထိန်းသူမရှိတဲ့ သိုးတွေလို ဖြစ်နေလို့ သူတို့ကို မြင်တဲ့အခါ ယေရှု သနားတယ်။ အဲဒီအခါ တပည့်တွေကို စပါးရိတ်စရာ အများကြီး ရှိတယ်။ လုပ်သားတွေကတော့ နည်းနေတယ်။ ဒါကြောင့် လုပ်သားတွေ စေလွှတ်ပေးဖို့ စပါးရှင်ဆီ ဆုတောင်းကြပါ လို့ ပြောတယ်။,40,Mt,9,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/9/
audio/nwt_40_Mt_BU_10.mp3,ယေရှုက တပည့် ၁၂ ယောက်ကို ခေါ်ပြီး နတ်ဆိုးတွေကို နှင်ထုတ်နိုင်တဲ့ တန်ခိုး၊ ရောဂါဝေဒနာ အမျိုးမျိုး ကုသနိုင်တဲ့တန်ခိုးကိုပေးအပ်တယ်။ တမန်တော် ၁၂ ယောက်ရဲ့ နာမည်ကတော့ ပေတရုလို့ ခေါ်တဲ့ ရှိမုန်နဲ့ သူ့ညီ အန္ဒြေ၊ ဇေဗေဒဲရဲ့ သား ယာကုပ်နဲ့ သူ့ညီ ယောဟန်၊ ဖိလိပ္ပု၊ ဗာသောလမဲ၊ သောမ၊ အခွန်ခံ မဿဲ၊ အာလဖဲရဲ့ သား ယာကုပ်၊ သဒ္ဒဲ၊ စိတ်ထက်သန်သူ ရှိမုန်၊ ယေရှုကို နောက်ပိုင်းမှာ သစ္စာဖောက်သွားတဲ့ ယုဒရှကာရုတ် တို့ ဖြစ်တယ်။ ယေရှုက တမန်တော် ၁၂ ယောက်ကို စေလွှတ်ပြီး အခုလိုမှာတယ် လူမျိုးခြားတွေဆီ မသွားကြနဲ့။ ရှမာရိမြို့တွေထဲ မဝင်ကြနဲ့။ အစ္စရေးအမျိုးထဲက ပျောက်နေတဲ့ သိုးတွေဆီကိုပဲ သွားကြပါ။ သွားတဲ့အခါ ကောင်းကင်နိုင်ငံ နီးနေပြီ ဆိုပြီး ဟောပြောကြပါ။ ဖျားနာသူတွေကို ကျန်းမာအောင် လုပ်ပေးပါ။ လူသေတွေကို အသက်ပြန်ရှင်လာအောင် လုပ်ပေးပါ။ အနာကြီးရောဂါသည်တွေကို ကုသပေးပါ။ နတ်ဆိုးတွေကို နှင်ထုတ်ပါ။ အခမဲ့ ရထားတဲ့အတွက် အခမဲ့ ပေးကမ်းကြပါ။ ခါးပိုက်ဆောင်အိတ်ထဲ ရွှေငွေတွေ၊ ကြေးတွေ မဆောင်ထားကြနဲ့။ လမ်းခရီးအတွက် ရိက္ခာအိတ် မဆောင်ထားကြနဲ့။ အလုပ်လုပ်တဲ့သူဟာ ကျွေးမွေးတာ ခံထိုက်တယ်။ အင်္ကျီ၊ ဖိနပ်၊ တောင်ဝှေးတွေကို အပိုမဆောင်ထားကြနဲ့။ မြို့တစ်မြို့၊ ရွာတစ်ရွာထဲ ဝင်တဲ့အခါ ထိုက်တန်သူကို ရှာပြီး အဲဒီမြို့ရွာကနေ မထွက်မချင်း သူ့အိမ်မှာပဲ တည်းခိုပါ။ အိမ်ထဲဝင်တဲ့အခါ အိမ်သားတွေကို ငြိမ်သက်ခြင်း ရှိပါစေ ဆိုပြီး နှုတ်ဆက်ပါ။ သူတို့ လက်ခံရင် အဲဒီအိမ်မှာ ငြိမ်သက်ခြင်း သက်ရောက်လိမ့်မယ်။ လက်မခံရင်တော့ ငြိမ်သက်ခြင်းဟာ ခင်ဗျားတို့ဆီပဲ ပြန်သက်ရောက်လိမ့်မယ်။ ခင်ဗျားတို့ကို လက်မခံဘူး၊ ခင်ဗျားတို့စကားကို နားမထောင်ဘူးဆိုရင် အဲဒီအိမ်၊ အဲဒီမြို့ကနေ ထွက်ခွာတဲ့အခါ ခြေထောက်က ဖုန်တွေကို ခါလိုက်ပါ။ ကျွန်တော် မှန်တာကို ပြောမယ်။ တရားစီရင်ရာနေ့မှာ အဲဒီမြို့ဟာ သောဒုံမြို့နဲ့ ဂေါမောရမြို့ထက် ပိုခံရလိမ့်မယ်။ ဝံပုလွေအုပ်ထဲ သိုးတွေ လွှတ်လိုက်သလို ခင်ဗျားတို့ကို လွှတ်လိုက်ပြီ။ ဒါကြောင့် မြွေလို သတိကြီးပြီး ချိုးငှက်လို အပြစ်ကင်းကြပါ။ လူတွေကို သတိထားပါ။ ခင်ဗျားတို့ကို တရားရုံးပို့ပြီး တရားဇရပ်တွေမှာ ရိုက်နှက်ကြလိမ့်မယ်။ ကျွန်တော့်ကြောင့် ခင်ဗျားတို့ကို ဘုရင်ခံတွေ၊ ဘုရင်တွေရှေ့ ပို့ဆောင်ကြလိမ့်မယ်။ ဒီနည်းနဲ့ သူတို့ကိုရော လူမျိုးခြားတွေကိုပါ သက်သေခံခွင့်ရလိမ့်မယ်။ ခင်ဗျားတို့ကို အပ်နှံတဲ့အခါ ဘယ်လို ပြောရမလဲ၊ ဘာပြောရမလဲ ဆိုပြီး တွေးပူမနေပါနဲ့။ ပြောရမယ့် စကားကို အဲဒီအချိန်ကျရင် သိလာလိမ့်မယ်။ ခင်ဗျားတို့ပဲ ပြောရမှာ မဟုတ်ဘူး၊ ကောင်းကင်အဖဆီက လာတဲ့ စွမ်းအားတော်က ကူပြောပေးလိမ့်မယ်။ ဒါ့အပြင် ညီအစ်ကိုတွေ အသတ်ခံရအောင် အချင်းချင်း အပ်နှံလိမ့်မယ်။ ဖခင်က သားသမီးကို အပ်လိမ့်မယ်။ သားသမီးကလည်း မိဘကို ဆန့်ကျင်ပြီး အသတ်ခံရအောင် လုပ်ကြလိမ့်မယ်။ ကျွန်တော့်နာမည်ကြောင့် ခင်ဗျားတို့ကို လူတွေ မုန်းကြလိမ့်မယ်။ ဒါပေမဲ့ အဆုံးထိ ခံနိုင်ရည် ရှိတဲ့သူဟာ ကယ်တင်ခံရလိမ့်မယ်။ ခင်ဗျားတို့ကို ဒီမြို့မှာ ညှဉ်းဆဲရင် နောက်တစ်မြို့ကို ထွက်ပြေးပါ။ ကျွန်တော် မှန်တာကို ပြောမယ်။ အစ္စရေးမြို့ရွာတွေကို လှည့်လည်ဟောပြောလို့ မပြီးခင် လူသား ရောက်လာလိမ့်မယ်။ တပည့်ဟာ ဆရာထက် မသာနိုင်ဘူး။ ကျွန်ကလည်း သခင်ထက် မသာနိုင်ဘူး။ တပည့်ဟာ ဆရာလို၊ ကျွန်ဟာ သခင်လို ဖြစ်လာရင်ပဲ ကျေနပ်သင့်ပြီ။ လူတွေက အိမ်ထောင်ဦးစီးကိုတောင် ဗေလဇေဗုလ လို့ ခေါ်ရင် အိမ်သူအိမ်သားတွေကိုဆိုရင်တော့ ပိုဆိုးမှာပေါ့။ ဒါကြောင့် သူတို့ကို မကြောက်ပါနဲ့။ ဖုံးကွယ်ထားသမျှ ပေါ်လာရလိမ့်မယ်။ လျှို့ဝှက်ချက်မှန်သမျှ သိလာရလိမ့်မယ်။ အမှောင်ထဲမှာ ကျွန်တော် ပြောတဲ့ စကားတွေကို အလင်းမှာ ပြောကြပါ။ ကျွန်တော် တိုးတိုးလေး ပြောတဲ့ စကားတွေကို အိမ်မိုးပေါ်ကနေ ကြေညာကြပါ။ ကိုယ်ခန္ဓာကို သတ်နိုင်ပေမဲ့ အသက်ကို မဖျက်ဆီးနိုင်တဲ့ လူတွေကို မကြောက်ပါနဲ့။ ကိုယ်ခန္ဓာရော အသက်ကိုပါ ဂေဟင်နာ အရပ်မှာ ဖျက်ဆီးနိုင်တဲ့အရှင်ကိုပဲ ကြောက်ကြပါ။ စာငှက်နှစ်ကောင်ကို ငွေတစ်ပြားနဲ့ ဝယ်လို့ ရတယ် မဟုတ်လား။ အဖဘုရား မသိဘဲနဲ့ အဲဒီစာငှက်တစ်ကောင်မှ မြေပေါ် မကျဘူး။ ခင်ဗျားတို့ရဲ့ ဆံပင်တွေကိုတောင် အကုန် ရေတွက်ထားတယ်။ ဒါကြောင့် မကြောက်ပါနဲ့။ ခင်ဗျားတို့ဟာ စာငှက်လေးတွေထက် ပိုတန်ဖိုးရှိပါတယ်။ လူတွေရှေ့မှာ ကျွန်တော့်ကို အသိအမှတ်ပြုသူတိုင်းကို ကောင်းကင်အဖရှေ့မှာ ကျွန်တော် အသိအမှတ်ပြုမယ်။ လူတွေရှေ့မှာ ကျွန်တော့်ကို ငြင်းပယ်သူကိုတော့ ကောင်းကင်အဖရှေ့မှာ ငြင်းပယ်မယ်။ ကမ္ဘာမြေပေါ် ငြိမ်သက်ခြင်းကို ကျွန်တော် ယူဆောင်လာတယ်လို့ မထင်ကြနဲ့။ ငြိမ်သက်ခြင်းအစား ဓားကို ယူဆောင်လာတယ်။ အဖေနဲ့ သား၊ အမေနဲ့ သမီး၊ ယောက္ခမနဲ့ ချွေးမ စိတ်ဝမ်းကွဲပြားစေဖို့ ကျွန်တော် ရောက်လာတာ။ ကိုယ့်အိမ်သူအိမ်သားတွေဟာ ကိုယ့်ရန်သူ ဖြစ်လိမ့်မယ်။ ကျွန်တော့်ထက် မိဘကို ပိုချစ်တဲ့သူဟာ ကျွန်တော့်တပည့် မဖြစ်ထိုက်ဘူး။ ကျွန်တော့်ထက် သားသမီးကို ပိုချစ်တဲ့သူကလည်း ကျွန်တော့်တပည့် မဖြစ်ထိုက်ဘူး။ ဒုက္ခသစ်တိုင်ကို ထမ်းပြီး ကျွန်တော့်နောက်ကို မလိုက်တဲ့သူဟာ ကျွန်တော့်တပည့် မဖြစ်ထိုက်ဘူး။ ကိုယ့်အသက်ကို ကယ်ဖို့ ကြိုးစားသူဟာ အသက်ဆုံးရလိမ့်မယ်။ ကျွန်တော့်ကြောင့် အသက်ဆုံးတဲ့သူကတော့ အသက်ပြန်ရှင်ရလိမ့်မယ်။ ခင်ဗျားတို့ကို ကြိုဆိုလက်ခံသူဟာ ကျွန်တော့်ကို လက်ခံတဲ့သူပဲ။ ကျွန်တော့်ကို လက်ခံသူဟာ ကျွန်တော့်ကို စေလွှတ်တဲ့အရှင်ကို လက်ခံတဲ့သူပဲ။ လူတစ်ယောက်ကို ပရောဖက်ပဲ ဆိုပြီး ကြိုဆိုလက်ခံတဲ့သူဟာ ပရောဖက် ရမယ့် အကျိုးကျေးဇူးကို ခံစားရလိမ့်မယ်။ လူတစ်ယောက်ကို ဖြောင့်မတ်သူပဲ ဆိုပြီး ကြိုဆိုလက်ခံတဲ့သူဟာ ဖြောင့်မတ်သူ ရမယ့် အကျိုးကျေးဇူးကို ခံစားရလိမ့်မယ်။ ကလေးငယ်နဲ့တူတဲ့ ဟောဒီလူတွေကို ကျွန်တော့်တပည့်ပဲ ဆိုပြီး ရေအေးတစ်ခွက် တိုက်တယ် ဆိုပါစို့။ ကျွန်တော် မှန်တာကို ပြောမယ်။ သူ အကျိုးကျေးဇူး မခံစားရဘဲ မနေဘူး။,40,Mt,10,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/10/
audio/nwt_40_Mt_BU_11.mp3,ယေရှုက တပည့် ၁၂ ယောက်ကို မှာကြားပြီးတဲ့နောက် တခြားမြို့တွေမှာ ဟောပြောသွန်သင်ဖို့ အဲဒီကနေ ထွက်သွားတယ်။ ယောဟန်က ခရစ်တော်ရဲ့ လုပ်ဆောင်မှုတွေအကြောင်း ထောင်ထဲကနေ ကြားတဲ့အခါ တပည့်တွေကို လွှတ်ပြီး၊ ခင်ဗျားဟာ ကျွန်တော်တို့ စောင့်မျှော်နေတဲ့သူလား၊ နောက်တစ်ယောက်ကို စောင့်မျှော်ရမှာလား လို့ မေးခိုင်းတယ်။ အဲဒီအခါ ယေရှုက ခင်ဗျားတို့ မြင်ခဲ့၊ ကြားခဲ့တဲ့ ဒီသတင်းအားလုံး ယောဟန်ကို ပြန်ပြောပြလိုက်ပါ။ မျက်မမြင်တွေ ပြန်မြင်လာပြီ။ ခြေမသန်သူတွေ လမ်းလျှောက်နိုင်ပြီ။ အနာကြီးရောဂါသည်တွေ ပြန်ကောင်းလာပြီ။ နားမကြားသူတွေ ကြားရပြီ။ သေလွန်သူတွေ အသက်ပြန်ရှင်လာပြီ။ ဆင်းရဲသားတွေ သတင်းကောင်း ကြားရပြီ။ ကျွန်တော့်ကို သံသယ ဝင်စရာအကြောင်း မရှိတဲ့သူဟာ ပျော်ရွှင်ချမ်းမြေ့လိမ့်မယ် ဆိုပြီး ဖြေတယ်။ ယောဟန်ရဲ့ တပည့်တွေ ပြန်သွားတဲ့အခါ ယေရှုက ယောဟန်နဲ့ပတ်သက်ပြီး လူအုပ်ကို ပြောတယ် ခင်ဗျားတို့ တောထဲမှာ ဘယ်သူ့ကို သွားကြည့်တာလဲ။ လေတိုက်ရာ ယိမ်းတတ်တဲ့ ကျူပင်လို လူစားမျိုးကိုလား။ မဟုတ်ဘူး။ ဒါဆိုရင် ဘယ်သူ့ကို သွားကြည့်တာလဲ။ နူးညံ့တဲ့ ဝတ်ရုံ ဝတ်ဆင်ထားသူကိုလား။ မဟုတ်ဘူး။ အဲဒီလို ဝတ်ဆင်တဲ့သူတွေဟာ နန်းတော်ထဲမှာပဲ နေကြတာ။ ဒါဆိုရင် ဘယ်သူ့ကို သွားကြည့်တာလဲ။ ပရောဖက်ကိုလား။ ဟုတ်တာပေါ့။ ကျွန်တော် ပြောမယ်။ သူဟာ ပရောဖက်ပဲ။ ပရောဖက်တွေထက်တောင် ကြီးမြတ်တယ်။ ငါ့စေတမန်ကို မင်းရှေ့မှာ စေလွှတ်မယ်။ သူက မင်းသွားမယ့် လမ်းကို ရှေ့ကနေ အသင့်ပြင်ပေးမယ် ဆိုပြီး ရေးထားတာ သူ့အကြောင်းပဲ။ ကျွန်တော် မှန်တာကို ပြောမယ်။ အသက်ရှင်ခဲ့သမျှ လူတွေထဲမှာ နှစ်ခြင်းပေးသူ ယောဟန်ထက် ကြီးမြတ်တဲ့သူ မပေါ်သေးဘူး။ ဒါပေမဲ့ ကောင်းကင်နိုင်ငံမှာ အဆင့်နိမ့်တဲ့သူဟာ ယောဟန်ထက် ကြီးမြတ်တယ်။ နှစ်ခြင်းပေးသူ ယောဟန်လက်ထက်ကနေ အခုအချိန်ထိ လူတွေက ကောင်းကင်နိုင်ငံကို ပန်းတိုင်ထားပြီး မဆုတ်မနစ် ကြိုးစားနေကြတယ်။ အဲဒီလို ကြိုးစားသူတွေ ကောင်းကင်နိုင်ငံကို အရယူနိုင်ကြပြီ။ ပရောဖက်ကျမ်းနဲ့ ပညတ်ကျမ်း ရှိသမျှဟာ ယောဟန်လက်ထက်အထိ ပရောဖက်ပြုကြတယ်။ ခင်ဗျားတို့ လက်ခံသည်ဖြစ်စေ၊ လက်မခံသည်ဖြစ်စေ ယောဟန်ဟာ ပေါ်ထွန်းလာမယ့် ဧလိယ ပဲ။ နားရှိတဲ့သူ ကြားပါစေ။ ဒီလူမျိုးဆက်ကို ဘယ်သူနဲ့ နှိုင်းရမလဲ။ သူတို့ဟာ စျေးထဲမှာ ထိုင်ပြီး ကစားဖော်တွေကို အော်ပြောနေတဲ့ ကလေးတွေနဲ့ တူတယ်။ အဲဒီကလေးတွေက ငါတို့ ပလွေမှုတ်တော့လည်း နင်တို့ မကကြဘူး။ ငါတို့ ငိုချင်းချတော့လည်း နင်တို့ ရင်ဘတ်ထုပြီး မငိုကြဘူး လို့ ပြောတယ်။ အဲဒီလိုပဲ သူတို့လည်း အများတကာလို မသောက်မစားတတ်တဲ့ ယောဟန် ရောက်လာတော့ ဒီလူဟာ နတ်ဆိုးပူးနေတာပဲ လို့ ပြောကြတယ်။ အများတကာလို စားသောက်တဲ့ လူသား ရောက်လာတော့ အခွန်ခံတွေ၊ အပြစ်သားတွေနဲ့ မိတ်ဖွဲ့သူ၊ စားကြူးသောက်ကြူးသူ လို့ ပြောကြပြန်တယ်။ ဘာပဲပြောပြော၊ ဉာဏ်ပညာဟာ ဖြောင့်မတ်တယ်ဆိုတာကို လုပ်ရပ်တွေနဲ့ သက်သေပြလိမ့်မယ်။ အဲဒီနောက် ယေရှုက တန်ခိုး အများဆုံး ပြခဲ့တဲ့ မြို့တွေမှာ လူတွေ နောင်တမရတဲ့အတွက် ပြစ်တင်ရှုတ်ချတယ် ခေါရာဇိန်မြို့သားတို့၊ အဖြစ်ဆိုး ကြုံရလိမ့်မယ်။ ဗက်ဇဲဒမြို့သားတို့၊ အဖြစ်ဆိုး ကြုံရလိမ့်မယ်။ ခင်ဗျားတို့မြို့မှာ ဖြစ်ခဲ့တဲ့ တန်ခိုးကြီး လုပ်ရပ်တွေသာ တိုင်ရာနဲ့ ဆိုင်ဒုန်မြို့မှာ ဖြစ်ခဲ့ရင် ဟိုးအရင်ကတည်းက အဲဒီမြို့သားတွေ အထည်ကြမ်းကို ဝတ်၊ ပြာပေါ် ထိုင်ပြီး နောင်တရနေလောက်ပြီ။ ကျွန်တော် ပြောမယ်။ တရားစီရင်ရာနေ့မှာ ခင်ဗျားတို့ဟာ တိုင်ရာနဲ့ ဆိုင်ဒုန်မြို့ထက် ပိုခံရလိမ့်မယ်။ ကပေရနောင်မြို့သားတို့၊ ခင်ဗျားတို့ မိုးထိအောင် ချီးမြှောက်ခံရမယ်လို့များ ထင်နေသလား။ မဟုတ်ဘူး။ သင်္ချိုင်းအထိ ဆင်းသွားရမှာ။ ခင်ဗျားတို့ကို ပြခဲ့တဲ့ တန်ခိုးကြီး လုပ်ရပ်တွေကို သောဒုံမြို့မှာသာ ပြခဲ့ရင် သောဒုံမြို့ဟာ အခုအချိန်ထိ ရှိနေဦးမှာ။ ကျွန်တော် ပြောမယ်။ တရားစီရင်ရာနေ့မှာ ခင်ဗျားတို့ဟာ သောဒုံနယ်ထက် ပိုခံရလိမ့်မယ်။ အဲဒီအချိန်မှာ ယေရှုက မိုးမြေကို ပိုင်စိုးတဲ့အဖ၊ ဒီအကြောင်းအရာတွေကို ဉာဏ်ကြီးရှင်တွေ၊ ပညာတတ်တွေကို မဖော်ပြဘဲ ကလေးလို နှိမ့်ချသူတွေကို ဖော်ပြပေးတဲ့အတွက် အဖကိုလူအများရှေ့မှာ ချီးမွမ်းပါတယ်။ တကယ်လည်း ဒါဟာ အဖ အလိုရှိတဲ့အတိုင်းပါပဲ လို့ ပြောတယ်။ ပြီးတော့ ယေရှုကအဖဘုရားက ကျွန်တော့်ကို အရာခပ်သိမ်း အပ်နှင်းလိုက်ပြီ။ သားဖြစ်သူ ကျွန်တော့်အကြောင်း ဂဃနဏ သိတာဆိုလို့ အဖဘုရားပဲ ရှိတယ်။ အဖဘုရားအကြောင်း ဂဃနဏ သိတာဆိုလို့ သားဖြစ်သူ ကျွန်တော်နဲ့ ကျွန်တော် ဖော်ပြချင်သူတွေပဲ ရှိတယ်။ ဝန်ပိလို့ ပင်ပန်းနေသူတို့၊ ကျွန်တော့်ဆီ လာကြပါ။ ခင်ဗျားတို့ကို လန်းဆန်းစေမယ်။ ကျွန်တော့်ထမ်းပိုးကို ထမ်းပြီး ကျွန်တော့်ဆီကနေ သင်ယူကြပါ။ ကျွန်တော်ဟာ နူးညံ့သိမ်မွေ့ပြီး စိတ်နှိမ့်ချတယ်။ ခင်ဗျားတို့ လန်းဆန်းရလိမ့်မယ်။ ကျွန်တော့်ထမ်းပိုးဟာ ထမ်းလွယ်တယ်။ ဝန်လည်း ပေါ့ပါတယ် လို့ ပြောတယ်။,40,Mt,11,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/11/
audio/nwt_40_Mt_BU_12.mp3,ဥပုသ်နေ့ တစ်နေ့မှာယေရှုနဲ့ တပည့်တွေ လယ်ကွက်ထဲ ဖြတ်လျှောက်သွားတုန်း တပည့်တွေက ဗိုက်ဆာဆာနဲ့ ကောက်နှံကို ဆွတ်ခူးပြီး စားကြတယ်။ ဒါကို ဖာရိရှဲတွေ မြင်တဲ့အခါ ခင်ဗျားတပည့်တွေက ဥပုသ်နေ့မှာ လုပ်ခွင့် မရှိတာတွေ လုပ်နေပါလား လို့ ပြောတော့၊ ယေရှုက ဒါဝိဒ်နဲ့ သူ့လူတွေ ဗိုက်ဆာတဲ့အခါ ဒါဝိဒ် ဘာလုပ်ခဲ့တယ်ဆိုတာ ခင်ဗျားတို့ မဖတ်ဖူးဘူးလား။ ဘုရားသခင့်အိမ်တော်ထဲ ဝင်ပြီး သူနဲ့ သူ့လူတွေ စားခွင့် မရှိတဲ့၊ ပုရောဟိတ်တွေပဲ စားခွင့် ရှိတဲ့ ရှေ့တော်မုန့်ကို စားခဲ့တယ် မဟုတ်လား။ ပြီးတော့၊ ဗိမာန်တော်မှာ ရှိတဲ့ ပုရောဟိတ်တွေဟာ ဥပုသ်နေ့တွေမှာ အလုပ်လုပ်ပေမဲ့ အပြစ်မသင့်တဲ့အကြောင်း ပညတ်ကျမ်းမှာ ခင်ဗျားတို့ မဖတ်ဖူးဘူးလား။ ကျွန်တော် ပြောမယ်။ အခု ဒီနေရာမှာ ဗိမာန်တော်ထက် ကြီးမြတ်တဲ့သူ ရှိနေတယ်။ ပူဇော်သက္ကာကို ငါမလိုချင်ဘူး။ သနားကြင်နာတတ်တာကိုပဲ လိုချင်တယ် ဆိုတဲ့ ကျမ်းစကားရဲ့ အဓိပ္ပာယ်ကိုသာ နားလည်ခဲ့ရင် အပြစ်မရှိသူတွေကို ခင်ဗျားတို့ အပြစ်တင်မှာ မဟုတ်ဘူး။ လူသားဟာ ဥပုသ်နေ့ရဲ့သခင်ပဲ လို့ ပြန်ပြောတယ်။ အဲဒီကနေ သူတို့ ထွက်လာပြီးနောက် တရားဇရပ်ထဲ ဝင်သွားတဲ့အခါ၊ လက်တစ်ဖက်သေနေသူကို တွေ့တယ်။ ဖာရိရှဲတွေက ယေရှုကိုအပြစ်ရှာချင်တာနဲ့ ဥပုသ်နေ့မှာ ရောဂါ ကုပေးသင့်သလား ဆိုပြီး မေးတယ်။ ယေရှုက ခင်ဗျားတို့မှာ သိုးတစ်ကောင် ရှိတယ် ဆိုပါစို့။ အဲဒီသိုးက ဥပုသ်နေ့မှာ တွင်းထဲ ကျသွားရင် မဆွဲတင်ဘဲနေတဲ့သူ ရှိသလား။ လူဟာ သိုးထက် အများကြီး တန်ဖိုးရှိတယ်။ ဒါကြောင့် ဥပုသ်နေ့မှာ ကောင်းမှုပြုသင့်တယ် လို့ ပြန်ပြောတယ်။ အဲဒီနောက် လက်တစ်ဖက်သေနေသူကို လက်ဆန့်လိုက်ပါ လို့ ပြောတော့ အဲဒီလူ လက်ဆန့်လိုက်တဲ့အခါ ကျန်လက်တစ်ဖက်လိုပဲ ပြန်ကောင်းသွားတယ်။ အဲဒီအခါ ဖာရိရှဲတွေ ထွက်သွားပြီး ယေရှုကို သတ်ဖို့ ပူးပေါင်းကြံစည်ကြတယ်။ ဒါကို ယေရှု သိတော့ အဲဒီကနေ ထွက်သွားတယ်။ လူအများကြီး လိုက်လာတဲ့အခါ လူနာရှိသမျှကို ကုသပေးတယ်။ ဒါပေမဲ့ သူ့အကြောင်းကို မပေါက်ကြားစေနဲ့ ဆိုပြီး အသေအချာ မှာတယ်။ ဒါကြောင့် ပရောဖက် ဟေရှာယကတစ်ဆင့် ပြောခဲ့တဲ့ ဒီစကားတွေ ပြည့်စုံလာတယ် ငါ့ကျွန်၊ ငါရွေးချယ်တဲ့သူ၊ ငါချစ်မြတ်နိုးတဲ့သူကို ကြည့်ပါ။ သူ့အပေါ် ငါ့ရဲ့စွမ်းအားတော် သက်ရောက်စေမယ်။ လူမျိုးတွေကို တရားမျှတခြင်းအကြောင်း သူကြားသိစေမယ်။ သူဟာ ငြင်းခုံတာ၊ အော်ဟစ်တာတွေ လုပ်မှာ မဟုတ်ဘူး။ လမ်းမတွေမှာ သူ့အသံကို ဘယ်သူမှ ကြားမှာ မဟုတ်ဘူး။ နင်းခြေခံရတဲ့ ကျူပင်ကို ချိုးမှာ မဟုတ်ဘူး။ ငြိမ်းခါနီး မီးစာကိုလည်း ငြိမ်းသတ်မှာ မဟုတ်ဘူး။ တရားမျှတခြင်းကို သူအောင်ပွဲခံစေမယ့်အချိန် မရောက်မချင်းပေါ့။ သူ့နာမည်ဟာ လူမျိုးတွေကို မျှော်လင့်ချက် ပေးလိမ့်မယ်။ အဲဒီနောက် နတ်ဆိုးစွဲနေလို့ မျက်စိမမြင်၊ စကားအနေသူတစ်ယောက်ကို ခေါ်လာတဲ့အခါ ယေရှု ကုသပေးလိုက်လို့ စကားပြောနိုင်ပြီး မျက်စိပြန်မြင်လာတယ်။ လူအုပ်က တအံ့တသြ ဖြစ်ပြီး ဒီလူဟာ ဒါဝိဒ်ရဲ့ သား ဖြစ်နိုင်တယ်နော် လို့ ပြောကြတယ်။ ဒါကို ဖာရိရှဲတွေ ကြားတော့ ဒီလူဟာ နတ်ဆိုးမင်း ဗေလဇေဗုလ အကူအညီနဲ့ နတ်ဆိုးတွေကို နှင်ထုတ်နေတာ လို့ ပြောကြတယ်။ သူတို့ ဘာတွေးနေမှန်း သိလို့ ယေရှုက နိုင်ငံတစ်ခုမှာ ပြည်သူတွေ စိတ်ဝမ်းကွဲနေရင် အဲဒီနိုင်ငံ ပျက်စီးမှာပဲ။ ဘယ်မြို့မဆို၊ ဘယ်မိသားစုမဆို စိတ်ဝမ်းကွဲနေရင် တည်မြဲနိုင်မှာ မဟုတ်ဘူး။ အဲဒီလိုပဲ စာတန်က စာတန်ကို နှင်ထုတ်တယ်ဆိုရင် ဒါဟာ စိတ်ဝမ်းကွဲနေလို့ပေါ့။ အဲဒီလို ဖြစ်နေရင် သူ့နိုင်ငံ ဘယ်လိုလုပ် တည်မြဲမှာလဲ။ ကျွန်တော်က ဗေလဇေဗုလအကူအညီနဲ့ နတ်ဆိုးတွေကို နှင်ထုတ်တယ်ဆိုရင် ခင်ဗျားတို့ရဲ့ တပည့်တွေကရော ဘယ်သူ့အကူအညီနဲ့ နတ်ဆိုးတွေကို နှင်ထုတ်တာလဲ။ ဒီတော့ ခင်ဗျားတို့ မှားနေမှန်း ခင်ဗျားတို့ရဲ့ တပည့်တွေ ထောက်ပြနေတာပဲ။ ဘုရားသခင့် စွမ်းအားတော် အကူအညီနဲ့ နတ်ဆိုးတွေကို ကျွန်တော် နှင်ထုတ်တာဆိုရင်တော့ ခင်ဗျားတို့ ဘုရားသခင့်နိုင်ငံတော်နဲ့ လွဲသွားပြီ။ ခွန်အားကြီးသူကို အရင် မချည်နှောင်ဘဲ သူ့အိမ်ထဲ ဝင်ပြီး ပစ္စည်းဥစ္စာတွေ လုယူလို့ ရမလား။ သူ့ကို အရင် ချည်နှောင်ပြီးမှပဲ လုယူလို့ရမှာပေါ့။ ကျွန်တော့်ဘက်မှာ မရပ်တည်သူဟာ ကျွန်တော့်ရန်သူပဲ။ ကျွန်တော်နဲ့အတူ မစုသိမ်းသူဟာလည်း ကွဲလွင့်စေသူပဲ။ ဒါကြောင့် ကျွန်တော် ပြောမယ်။ အပြစ်မှန်သမျှ၊ ဘုရားကို စော်ကားပြောဆိုတာ မှန်သမျှ ခွင့်လွှတ်ခံရလိမ့်မယ်။ စွမ်းအားတော်ကို စော်ကားပြောဆိုရင်တော့ ခွင့်လွှတ်ခံရမှာ မဟုတ်ဘူး။ လူသားကို ဆန့်ကျင်ပြောဆိုရင် ခွင့်လွှတ်ခံရမယ်။ သန့်ရှင်းသော စွမ်းအားတော်ကို ဆန့်ကျင်ပြောဆိုရင်တော့ ဒီလောကစနစ် မှာရော အနာဂတ်မှာပါ ခွင့်လွှတ်ခံရမှာ မဟုတ်ဘူး။ ခင်ဗျားတို့သာ ကောင်းတဲ့ အပင်ဆိုရင် ကောင်းတဲ့ အသီး သီးမှာပဲ။ မကောင်းတဲ့ အပင်ဆိုရင်တော့ မကောင်းတဲ့ အသီး သီးမှာပဲ။ အသီးကို ကြည့်တာနဲ့ အပင်ကောင်းမကောင်း သိနိုင်တယ်။ မြွေဆိုးအမျိုးတို့၊ ခင်ဗျားတို့ဟာ ဆိုးညစ်သူတွေ ဖြစ်နေတော့ ဘယ်လိုလုပ်ပြီး ကောင်းတဲ့ စကား ပြောနိုင်မှာလဲ။ စိတ်ထဲ ရှိတာတွေပဲ နှုတ်က ထွက်တတ်တယ်။ လူကောင်းတစ်ယောက်ဟာ စိတ်ထဲမှာ ကောင်းတာတွေ ပြည့်နေလို့ ကောင်းတာတွေပဲ ပြောတတ်တယ်။ ဆိုးညစ်သူကတော့ စိတ်ထဲမှာ ဆိုးညစ်တာတွေ ပြည့်နေလို့ ဆိုးညစ်တာတွေပဲ ပြောတတ်တယ်။ ကျွန်တော် ပြောမယ်။ လူတိုင်းဟာ ကိုယ်ပြောခဲ့သမျှ အကျိုးမရှိတဲ့ စကားတွေအတွက် တရားစီရင်ရာနေ့မှာ ဖြေရှင်းချက် ပေးရလိမ့်မယ်။ ကိုယ်ပြောတဲ့ စကားကြောင့် ဖြောင့်မတ်သူလို့ သတ်မှတ်ခံရမှာ ဖြစ်သလို ကိုယ်ပြောတဲ့ စကားကြောင့်ပဲ အပြစ်ရှိသူလို့ သတ်မှတ်ခံရလိမ့်မယ် လို့ ပြောလိုက်တယ်။ အဲဒီအခါ ကျမ်းတတ်နဲ့ ဖာရိရှဲတချို့က ယေရှုကို ဆရာ၊ ဆရာ ပြတဲ့ အံ့ဖွယ်အမှုတစ်ခုလောက် မြင်ချင်ပါတယ် လို့ ပြောတော့၊ ယေရှုက ဆိုးညစ်ဖောက်ပြန်တဲ့ လူမျိုးဆက်က အံ့ဖွယ်အမှုကို မြင်ချင်ကြတယ်။ ဒါပေမဲ့ ပရောဖက်ယောနရဲ့ အံ့ဖွယ်အမှုကလွဲလို့ ဘယ်အံ့ဖွယ်အမှုကိုမှ သူတို့ မြင်ရမှာမဟုတ်ဘူး။ ယောနက ငါးကြီးဝမ်းထဲမှာ သုံးရက် နေခဲ့ရသလို လူသားကလည်း မြေကြီးထဲမှာ သုံးရက် နေရလိမ့်မယ်။ တရားစီရင်ချိန်မှာ နိနဝေမြို့သားတွေက ဒီလူမျိုးဆက်နဲ့အတူ အသက်ပြန်ရှင်လာပြီး ဒီလူမျိုးဆက်ဟာ အပြစ်ရှိသူတွေ ဖြစ်မှန်း ထောက်ပြလိမ့်မယ်။ သူတို့က ယောန ဟောတဲ့ စကားကြောင့် နောင်တရခဲ့ကြလို့ပဲ။ အခု ဒီနေရာမှာ ယောနထက် ပိုကြီးမြတ်တဲ့သူ ရှိနေတယ်။ တရားစီရင်ချိန်မှာ တောင်ပြည်ရဲ့ ဘုရင်မက ဒီလူမျိုးဆက်နဲ့အတူ အသက်ပြန်ရှင်လာပြီး ဒီလူမျိုးဆက်ဟာ အပြစ်ရှိသူတွေ ဖြစ်မှန်း ထောက်ပြလိမ့်မယ်။ သူက ရှောလမုန်မင်းကြီးရဲ့ ပညာရှိစကားကို ကြားနာဖို့ အဝေးကြီးကနေ လာခဲ့လို့ပဲ။ အခု ဒီနေရာမှာ ရှောလမုန်ထက် ပိုကြီးမြတ်တဲ့သူ ရှိနေတယ်။ နတ်ဆိုးတစ်ကောင်ဟာ လူထဲက ထွက်ပြီး ခြောက်သွေ့တဲ့ အရပ်တွေမှာ နားစရာနေရာ ရှာတယ်။ ရှာမတွေ့တဲ့အခါ၊ ငါထွက်ခဲ့တဲ့ အိမ်ကိုပဲ သွားမယ် ဆိုပြီး ပြန်ရောက်လာတယ်။ အဲဒီအခါ အိမ်က လစ်လပ်နေတာ၊ လှည်းကျင်းပြီး ပြင်ဆင်ထားတာကို သူတွေ့တော့၊ သူ့ထက်ဆိုးတဲ့ နတ်ဆိုးခုနစ်ကောင်ကို သွားခေါ်လာပြီး အဲဒီမှာ ဝင်နေကြတယ်။ နောက်ဆုံးတော့ အဲဒီလူရဲ့ အခြေအနေဟာ အရင်ကထက် ပိုဆိုးသွားတယ်။ ဆိုးညစ်တဲ့ ဒီလူမျိုးဆက်လည်း အဲဒီအတိုင်းပဲ ဖြစ်လိမ့်မယ် လို့ ပြောတယ်။ လူအုပ်ကို ဟောပြောနေတုန်းမှာပဲ မိခင်နဲ့ ညီတွေ ရောက်လာပြီး ယေရှုနဲ့ စကားပြောချင်လို့ အပြင်မှာ ရပ်နေကြတယ်။ အဲဒီအခါ လူတစ်ယောက်က ဆရာ့အမေနဲ့ ညီတွေ စကားပြောချင်လို့ အပြင်မှာ ရပ်စောင့်နေတယ် လို့ ပြောတော့၊ ယေရှုက ကျွန်တော့်အမေ၊ ကျွန်တော့်ညီတွေဆိုတာ ဘယ်သူတွေလဲ လို့ သူ့ကို ပြောတယ်။ အဲဒီနောက် တပည့်တွေဘက်ကို ညွှန်ပြပြီး သူတို့ဟာ ကျွန်တော့်အမေ၊ ကျွန်တော့်ညီအစ်ကိုတွေပဲ။ ကောင်းကင်မှာ စံမြန်းတဲ့ အဖဘုရားရဲ့ အလိုတော်ကို ဆောင်တဲ့သူတိုင်းဟာ ကျွန်တော့်အမေ၊ ကျွန်တော့် ညီအစ်ကိုမောင်နှမတွေပဲ လို့ ဖြေတယ်။,40,Mt,12,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/12/
audio/nwt_40_Mt_BU_13.mp3,အဲဒီနေ့မှာ ယေရှုက အိမ်ကနေ ထွက်ပြီး အိုင်ကမ်းဘေးမှာ ထိုင်နေတယ်။ လူတွေ အုပ်လိုက်ကြီး ရောက်လာလို့ လှေပေါ် တက်ထိုင်လိုက်တယ်။ လူအုပ်ကတော့ ကမ်းနားမှာ ရပ်နေကြတယ်။ အဲဒီမှာ ယေရှုက အကြောင်းအရာ အတော်များများကို ပုံဥပမာတွေ သုံးပြီး အခုလိုသွန်သင်တယ် တစ်ခါက မျိုးကြဲသူတစ်ယောက် မျိုးစေ့ကြဲဖို့ ထွက်သွားတယ်။ မျိုးကြဲတဲ့အခါ မျိုးစေ့တချို့ လမ်းပေါ် ကျပြီး ငှက်တွေ လာကောက်စားသွားတယ်။ မျိုးစေ့တချို့က မြေဆီလွှာပါးတဲ့ ကျောက်ခံမြေပေါ် ကျတယ်။ မြေသားတိမ်တော့ ချက်ချင်း အပင်ပေါက်လာတယ်။ ဒါပေမဲ့ နေမြင့်လာတဲ့အခါ အပင်ဟာ နေလောင်ပြီး အမြစ်လည်း မစွဲတဲ့အတွက် ညှိုးနွမ်းသွားတယ်။ မျိုးစေ့တချို့က ဆူးပင်တွေကြားထဲ ကျတဲ့အတွက် ဆူးပင်တွေ ကြီးထွားလာပြီး လွှမ်းမိုးပိတ်ဆို့သွားတယ်။ မျိုးစေ့တချို့ကတော့ ကောင်းတဲ့မြေပေါ် ကျပြီး အဆ ၁၀၀၊ အဆ ၆၀၊ အဆ ၃၀ သီးပွင့်ကြတယ်။ နားရှိတဲ့သူ ကြားပါစေ။ တပည့်တွေက ယေရှုဆီ လာပြီး သခင်၊ ဘာလို့ ပုံဥပမာတွေ သုံးပြီး ဟောတာလဲ လို့ မေးတဲ့အခါ၊ ယေရှု အခုလိုဖြေတယ် ခင်ဗျားတို့က ကောင်းကင်နိုင်ငံနဲ့ပတ်သက်တဲ့ မြင့်မြတ်တဲ့ လျှို့ဝှက်ချက်တွေအကြောင်း နားလည်နိုင်ခွင့် ရကြပေမဲ့ သူတို့ကတော့ မရကြဘူး။ ရှိတဲ့သူတွေဟာ ထပ်ပြီး ရလိမ့်မယ်။ အလျှံပယ် ရလိမ့်မယ်။ မရှိတဲ့သူကတော့ ရှိထားတာလေးတောင် အသိမ်းခံရလိမ့်မယ်။ သူတို့က ကြည့်လျက်နဲ့ မမြင်ဘူး။ ကြားလျက်နဲ့ နားမလည်ဘူး။ ဆိုလိုရင်းကိုလည်း သဘောမပေါက်ဘူး။ ဒါကြောင့် ပုံဥပမာတွေ သုံးပြီး ကျွန်တော် ဟောနေတာ။ ဟေရှာယရဲ့ပရောဖက်ပြုချက်က သူတို့ဆီမှာ ပြည့်စုံနေတာပဲ။ မင်းတို့ဟာ ကြားလျက်နဲ့ ဆိုလိုရင်းကို လုံးဝ သဘောပေါက်မှာ မဟုတ်ဘူး။ ကြည့်လျက်နဲ့ လုံးဝ မြင်မှာ မဟုတ်ဘူး။ ဒီလူတွေဟာ စိတ်တံခါးကို ပိတ်ထားကြတယ်။ ကြားပေမဲ့ မလိုက်နာဘူး။ ဘာမှ မကြားရ၊ မမြင်ရအောင် နားမျက်စိကို ပိတ်ထားတယ်။ ဒါကြောင့် ဆိုလိုရင်းကို သဘောမပေါက်ကြဘူး။ ငါ့ဆီ ပြန်မလှည့်လာတော့ ငါလည်း သူတို့ ပြန်ကောင်းလာအောင် ကုသပေးလို့ မရဘူး လို့ ရေးထားတယ်။ ခင်ဗျားတို့ကတော့ ဒါတွေကို မြင်ရ၊ ကြားရတဲ့အတွက် ပျော်ရွှင်ချမ်းမြေ့တယ်။ ကျွန်တော် မှန်တာကို ပြောမယ်။ ပရောဖက်တွေ၊ ဖြောင့်မတ်သူတွေက ခင်ဗျားတို့ မြင်ရတာတွေကို မြင်ချင်ပေမဲ့ မြင်ခွင့်မရခဲ့ဘူး။ ခင်ဗျားတို့ ကြားရတာတွေကို ကြားချင်ပေမဲ့ ကြားခွင့် မရခဲ့ဘူး။ အခု၊ မျိုးကြဲသူ ပုံဥပမာရဲ့ အဓိပ္ပာယ်ကို နားထောင်ကြပါ။ လမ်းပေါ် မျိုးစေ့ကျတယ် ဆိုတဲ့ အဓိပ္ပာယ်ကတော့ လူတစ်ယောက်က နိုင်ငံတော်သတင်း ကြားတဲ့အခါ ဆိုလိုရင်းကို သဘောမပေါက်ဘူး။ ဒါကြောင့် သူ့စိတ်နှလုံးထဲ ကျသွားတဲ့ မျိုးစေ့ကို ဆိုးညစ်သူ လာနုတ်ယူသွားတယ်။ ကျောက်ခံမြေပေါ် မျိုးစေ့ကျတယ် ဆိုတဲ့ အဓိပ္ပာယ်ကတော့ လူတစ်ယောက်က နိုင်ငံတော်သတင်း ကြားတဲ့အခါ ဝမ်းသာအားရနဲ့ ချက်ချင်း လက်ခံတယ်။ ဒါပေမဲ့ သူ့စိတ်နှလုံးထဲမှာ အမြစ်မစွဲတဲ့အတွက် တစ်ခဏပဲ ခံတယ်။ တရားစကားကြောင့် ဒုက္ခရောက်တဲ့အခါ၊ ညှဉ်းဆဲခံရတဲ့အခါ ချက်ချင်းပဲ သူ ကျရှုံးသွားတယ်။ ဆူးပင်တွေကြား မျိုးစေ့ကျတယ် ဆိုတဲ့ အဓိပ္ပာယ်ကတော့ လူတစ်ယောက်က တရားစကားကို ကြားပေမဲ့ ဒီလောကစနစ်ရဲ့ စိုးရိမ်ပူပန်စရာတွေ၊ စည်းစိမ်ရဲ့ လှည့်စားမှုတွေဟာ တရားစကားကို လွှမ်းမိုးပိတ်ဆို့သွားတဲ့အတွက် မသီးပွင့်ဘူး။ ကောင်းတဲ့ မြေပေါ် မျိုးစေ့ကျတယ် ဆိုတဲ့ အဓိပ္ပာယ်ကတော့ လူတစ်ယောက်က တရားစကားကို ကြားတဲ့အခါ ဆိုလိုရင်းကို သဘောပေါက်တဲ့အတွက် အဆ ၁၀၀၊ အဆ ၆၀၊ အဆ ၃၀ သီးပွင့်ဖြစ်ထွန်းတယ်။ ယေရှုက နောက်ထပ် ပုံဥပမာတစ်ခု ဆက်ပြောတယ် ကောင်းကင်နိုင်ငံကို လူတစ်ယောက် လယ်မှာ ကောင်းတဲ့ မျိုးစေ့ ကြဲတာနဲ့ ခိုင်းနှိုင်းနိုင်တယ်။ လူတွေ အိပ်ပျော်နေချိန်မှာ ရန်သူ ရောက်လာပြီး ဂျုံမျိုးစေ့တွေကြားထဲ ပေါင်းမျိုးစေ့ ကြဲပြီး ထွက်သွားတယ်။ ဂျုံပင် ပေါက်ပြီး အနှံ ထွက်လာတဲ့အခါ ပေါင်းပင်တွေလည်း ပေါ်လာတယ်။ လယ်ရှင်ရဲ့ ကျွန်တွေက သခင်၊ လယ်မှာ ကောင်းတဲ့ မျိုးစေ့ ကြဲထားတယ် မဟုတ်လား။ ဘယ်လိုလုပ်ပြီး ပေါင်းပင်တွေ ပေါက်လာတာလဲ ဆိုပြီး လာမေးကြတယ်။ လယ်ရှင်က ဒါဟာ ရန်သူ့လက်ချက်ပဲ လို့ ပြောတဲ့အခါ ကျွန်တွေက ပေါင်းပင်တွေကို သွားနုတ်ပစ်ရမလား ဆိုပြီး ခွင့်တောင်းတယ်။ အဲဒီအခါ လယ်ရှင်က မနုတ်နဲ့ဦး။ ပေါင်းပင်တွေကို နုတ်လိုက်ရင် ဂျုံပင်တွေကိုပါ ရောနုတ်မိမှာ စိုးရတယ်။ ရိတ်သိမ်းချိန်အထိ နှစ်မျိုးစလုံး ပေါက်ပါစေ။ ရိတ်သိမ်းချိန် ရောက်တဲ့အခါ ပေါင်းပင်တွေကို အရင် နုတ်ပြီး မီးရှို့ဖို့ စည်းထားကြ။ ပြီးမှ ဂျုံပင်တွေကို ရိတ်ပြီး ကျီထဲစုသိမ်းကြ ဆိုပြီး ရိတ်သိမ်းသူတွေကို ငါမှာမယ် လို့ ပြန်ပြောတယ်။ ယေရှုက နောက်ထပ် ပုံဥပမာတစ်ခု ဆက်ပြောတယ် ကောင်းကင်နိုင်ငံဟာ လယ်မှာ စိုက်တဲ့ မုန်ညင်းစေ့နဲ့ တူတယ်။ မုန်ညင်းစေ့ဟာ မျိုးစေ့တွေထဲမှာ အသေးဆုံးပဲ။ ဒါပေမဲ့ အပင်ပေါက်တဲ့အခါ ဟင်းသီးဟင်းရွက်ပင်တွေထက် ကြီးလာတယ်။ ငှက်တွေ အကိုင်းအခက်မှာ နားခိုနိုင်တဲ့အထိ အပင်ကြီး ဖြစ်လာတယ်။ ယေရှုက နောက်ထပ် ပုံဥပမာတစ်ခု ဆက်ပြောတယ် ကောင်းကင်နိုင်ငံဟာ တဆေးနဲ့တူတယ်။ အမျိုးသမီးတစ်ယောက်က ဂျုံမှုန့် သုံးတောင်းထဲ တဆေး ထည့်ပြီး နယ်လိုက်တဲ့အခါ မုန့်ညက်တစ်ပုံလုံး ဖောင်းကြွလာတယ်။ ယေရှုက အဲဒီအကြောင်းအရာအားလုံးကို ပုံဥပမာတွေ သုံးပြီး လူအုပ်ကို ဟောပြောတယ်။ ပုံဥပမာ မပါဘဲ သူ မဟောဘူး။ ဒါကြောင့် ငါက နှုတ်ကို ဖွင့်ပြီး ပုံဥပမာတွေ ပြောမယ်။ လူ့လောက အစပြုချိန် ကတည်းက ထိမ်ဝှက်ထားတဲ့ အရာတွေကို ထုတ်ဖော်မယ် ဆိုပြီး ပရောဖက်ကတစ်ဆင့် ပြောခဲ့တဲ့ စကား ပြည့်စုံလာတယ်။ ယေရှုက လူအုပ်ကို ပြန်ခိုင်းပြီးတဲ့နောက် အိမ်ထဲဝင်လာတယ်။ တပည့်တွေ ရောက်လာပြီး လယ်မှာ ပေါက်တဲ့ ပေါင်းပင်ပုံဥပမာကို ရှင်းပြပါလား လို့ တောင်းဆိုတဲ့အခါ၊ ယေရှု အခုလိုရှင်းပြတယ် ကောင်းတဲ့ မျိုးစေ့ကို ကြဲတဲ့သူဟာ လူသားပဲ။ လယ်က ဒီလောက၊ ကောင်းတဲ့ မျိုးစေ့က နိုင်ငံတော်သားတွေ၊ ပေါင်းမျိုးစေ့တွေကတော့ ဆိုးညစ်သူရဲ့သားတွေ ဖြစ်တယ်။ ပေါင်းမျိုးစေ့ကို ကြဲတဲ့ ရန်သူဟာ မာရ်နတ် ဖြစ်တယ်။ ရိတ်သိမ်းချိန်ဟာ လောကစနစ်နိဂုံးပိုင်း၊ ရိတ်သိမ်းသူတွေကတော့ ကောင်းကင်တမန်တွေပေါ့။ ပေါင်းပင်တွေကို နုတ်ပြီး မီးရှို့လိုက်သလို လောကစနစ်နိဂုံးပိုင်းမှာ ဖြစ်လိမ့်မယ်။ လူသားက ကောင်းကင်တမန်တွေ စေလွှတ်မယ်။ ကောင်းကင်တမန်တွေက အပြစ်ကျူးလွန်စေသူတွေနဲ့ မတရားမှုပြုသူတွေကို ကောင်းကင်နိုင်ငံထဲကနေ နုတ်ယူပြီး၊ မီးဖိုထဲ ပစ်ချမယ်။ အဲဒီမှာ သူတို့ ငိုကြွေးပြီး အံကြိတ်ခံပြင်းနေလိမ့်မယ်။ အဲဒီအချိန်မှာ ဖြောင့်မတ်သူတွေဟာ အဖဘုရားရဲ့ နိုင်ငံမှာ နေလို ထွန်းလင်းကြလိမ့်မယ်။ နားရှိတဲ့သူ ကြားပါစေ။ ကောင်းကင်နိုင်ငံဟာ လယ်မှာ ဝှက်ထားတဲ့ ဘဏ္ဍာနဲ့ တူတယ်။ လူတစ်ယောက်က အဲဒီဘဏ္ဍာကို တွေ့တဲ့အခါ ပြန်ဝှက်ထားလိုက်တယ်။ ဝမ်းသာအားရနဲ့ ပိုင်ဆိုင်သမျှကို သွားရောင်းပြီး အဲဒီလယ်ကို ဝယ်တယ်။ ပြီးတော့ ကောင်းကင်နိုင်ငံဟာ ကုန်သည်တစ်ယောက် နယ်တကာ လှည့်ပြီး ရှာနေတဲ့ ပုလဲကောင်းနဲ့ တူတယ်။ တန်ဖိုးကြီးတဲ့ ပုလဲတစ်လုံးကို တွေ့တဲ့အခါ ချက်ချင်းပဲ ပိုင်ဆိုင်သမျှကို သွားရောင်းပြီး အဲဒီပုလဲကို ဝယ်တယ်။ ပြီးတော့ ကောင်းကင်နိုင်ငံဟာ ပင်လယ်ထဲ ချပြီး ငါးအမျိုးမျိုးကို အုပ်မိတဲ့ ဆွဲပိုက်နဲ့ တူတယ်။ ငါးအပြည့်မိတဲ့အခါ ပိုက်ကို ကမ်းပေါ် ဆွဲတင်ကြတယ်။ ထိုင်ပြီး ကောင်းတဲ့ ငါးတွေကို ခြင်းထဲ ရွေးထည့်၊ မကောင်းတဲ့ ငါးတွေကိုတော့ ပစ်လိုက်တယ်။ လောကစနစ်နိဂုံးပိုင်းမှာ အဲဒီအတိုင်း ဖြစ်လိမ့်မယ်။ ကောင်းကင်တမန်တွေ ရောက်လာတဲ့အခါ ဖြောင့်မတ်သူတွေထဲကနေ ဆိုးညစ်သူတွေကို ခွဲထုတ်ပြီး၊ မီးဖိုထဲ ပစ်ချမယ်။ အဲဒီမှာ သူတို့ ငိုကြွေးပြီး အံကြိတ်ခံပြင်းနေလိမ့်မယ်။ ဒီအကြောင်းအရာအားလုံးရဲ့ ဆိုလိုရင်းကို သဘောပေါက်ကြသလား လို့ ယေရှု မေးတော့ သဘောပေါက်ပါတယ် ဆိုပြီး သူတို့ပြန်ဖြေတယ်။ ယေရှုက ဒါဆိုရင် ကောင်းကင်နိုင်ငံအကြောင်း သင်ယူထားတဲ့ ဆရာတိုင်းဟာ ကိုယ့်ဘဏ္ဍာထဲက အသစ်တွေကိုရော အဟောင်းတွေကိုပါ ထုတ်ပြတဲ့ အိမ်ရှင်နဲ့တူတယ် လို့ ပြောတယ်။ ယေရှုက အဲဒီပုံဥပမာတွေအကြောင်း ပြောပြီးသွားတဲ့အခါ အဲဒီကနေ ထွက်သွားတယ်။ နေရင်းဒေသကို ရောက်တော့ တရားဇရပ်မှာ သွန်သင်တယ်။ လူတွေက တအံ့တသြ ဖြစ်ပြီး ဒီလိုဉာဏ်ပညာမျိုး၊ ဒီလိုအံ့ဖွယ်အမှုတွေ လုပ်နိုင်တဲ့ အစွမ်းမျိုးကို သူ ဘယ်က ရတာလဲ။ သူဟာ လက်သမားရဲ့ သား မဟုတ်လား။ သူ့အမေက မာရိ၊ သူ့ညီတွေက ယာကုပ်၊ ယောသပ်၊ ရှိမုန်နဲ့ ယုဒ မဟုတ်လား။ သူ့နှမတွေလည်း ဒီမြို့မှာ ရှိနေတာပဲ။ ဒါဆိုရင် ဒီလိုဉာဏ်ပညာမျိုး၊ ဒီလိုအံ့ဖွယ်အမှုတွေ လုပ်နိုင်တဲ့အစွမ်းကို သူ ဘယ်က ရတာလဲ လို့ ပြောကြတယ်။ ယေရှုကို သူတို့ လက်မခံကြဘူး။ ယေရှုက ပရောဖက်ဟာ လူတွေရဲ့ လေးစားမှုကို ရတယ်။ ဒါပေမဲ့ သူ့နေရင်းဒေသ၊ သူ့အိမ်မှာတော့ လေးစားမခံရဘူး လို့ ပြောတယ်။ သူတို့ ယုံကြည်ခြင်း မရှိတဲ့အတွက် အဲဒီမှာ အံ့ဖွယ်အမှုတွေ အများကြီး လုပ်ပြမနေတော့ဘူး။,40,Mt,13,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/13/
audio/nwt_40_Mt_BU_14.mp3,"အဲဒီအချိန်မှာ နယ်စားမင်း ဟေရုဒ်က ယေရှုရဲ့ သတင်းကို ကြားတဲ့အခါ၊ ဒီလူဟာ နှစ်ခြင်းပေးသူ ယောဟန်ပဲ ဖြစ်ရမယ်။ သူ သေရာကနေ အသက်ပြန်ရှင်လာလို့သာ ဒီလိုတန်ခိုးတွေ ပြနိုင်တာ ဆိုပြီး မင်းမှုထမ်းတွေကို ပြောတယ်။ ဟေရုဒ်က အစ်ကိုဖိလိပ္ပုရဲ့ ဇနီး ဟေရောဒိကြောင့် ယောဟန်ကို ဖမ်းဆီးချုပ်နှောင်ပြီး ထောင်ချခဲ့တာ။ ယောဟန်က ဒီအမျိုးသမီးကို မင်းကြီး မသိမ်းယူသင့်ဘူး ဆိုပြီး ပြောခဲ့ဖူးလို့ပဲ။ ဟေရုဒ်က ယောဟန်ကို သတ်ချင်နေတယ်။ ဒါပေမဲ့ ယောဟန်ကို ပရောဖက်လို့ ယူမှတ်ကြတဲ့ လူအုပ်ကိုကြောက်ပြီး မသတ်ရဲဘူး။ ဟေရုဒ်ရဲ့ မွေးနေ့ ရောက်လာပြီးပွဲခံနေချိန်မှာဟေရောဒိရဲ့ သမီးက ဧည့်သည်တွေကို ကပြဖျော်ဖြေတယ်။ ဟေရုဒ်လည်း သိပ်သဘောကျသွားပြီး၊ တောင်းသမျှ ပေးမယ်လို့ အလေးအနက် ကတိပေးလိုက်တယ်။ အဲဒီအခါ မိန်းကလေးက နှစ်ခြင်းပေးသူ ယောဟန်ရဲ့ ဦးခေါင်းကို ဒီလင်ပန်းထဲ ထည့်ပေးပါ ဆိုပြီး မိခင် တောင်းခိုင်းတဲ့အတိုင်း တောင်းဆိုတယ်။ ဟေရုဒ်မင်းလည်း စိတ်မကောင်းဖြစ်သွားတယ်။ ဒါပေမဲ့ ဧည့်သည်တွေရှေ့မှာ ကတိပေးပြီးသား ဖြစ်နေလို့ တောင်းတဲ့အတိုင်း ပေးစေ ဆိုပြီး အမိန့်ချလိုက်တယ်။ ထောင်ထဲကို လူလွှတ်ပြီး ယောဟန်ရဲ့ ခေါင်းကို ဖြတ်ခိုင်းတယ်။ ယောဟန်ရဲ့ ခေါင်းကို လင်ပန်းထဲ ထည့်လာပြီး မိန်းကလေးကို ပေးလိုက်တော့ သူလည်း မိခင်ဆီ ယူသွားတယ်။ နောက်တော့ ယောဟန်ရဲ့ တပည့်တွေက အလောင်းကို လာသယ်သွားပြီး သင်္ဂြိုဟ်လိုက်တယ်။ အဲဒီနောက် ယေရှုဆီ လာပြီး သတင်းပို့တယ်။ ဒီသတင်းကိုကြားတဲ့အခါ ယေရှုက တစ်ယောက်တည်း နေချင်လို့ လူသူမရှိတဲ့ နေရာဆီ လှေနဲ့ ထွက်သွားတယ်။ ဒါကို လူတွေ သိသွားတော့ ကိုယ့်မြို့ကိုယ့်ရွာကနေ ကုန်းကြောင်းလျှောက်ပြီး လိုက်သွားကြတယ်။ ယေရှုက ကမ်းစပ်ကို ရောက်တဲ့အခါ လူအုပ်ကြီးကို မြင်တော့ သနားတဲ့အတွက် ဖျားနာသူတွေကို ကုသပေးတယ်။ ညနေစောင်းတဲ့အခါ တပည့်တွေက ဒီနေရာဟာ လူသိပ်ခေါင်တယ်။ အချိန်လည်း နှောင်းလှပြီ။ လူတွေကို ပြန်လွှတ်လိုက်ပါ။ အနီးအနားရွာတွေမှာ စားစရာ သွားဝယ်ကြပါစေ လို့ ပြောတယ်။ ဒါပေမဲ့ ယေရှုက သူတို့ သွားစရာ မလိုပါဘူး။ ခင်ဗျားတို့ ကျွေးလိုက်ပါ လို့ ပြောတော့၊ တပည့်တွေက ကျွန်တော်တို့မှာ မုန့်ငါးလုံးနဲ့ ငါးနှစ်ကောင်ပဲ ရှိတာ လို့ဖြေတယ်။ ဒါနဲ့ ယေရှုက အဲဒီမုန့်နဲ့ ငါးတွေကို ယူခဲ့ လို့ ပြောပြီး၊ လူအုပ်ကို မြက်ခင်းပေါ် ထိုင်ခိုင်းတယ်။ ပြီးတော့ မုန့်ငါးလုံးနဲ့ ငါးနှစ်ကောင်ကို ယူ၊ ကောင်းကင်ကို မော့ကြည့်ပြီး ဆုတောင်းတယ်။ မုန့်ကို ဖဲ့ပြီးနောက် တပည့်တွေကို ဝေပေးတယ်။ တပည့်တွေက လူအုပ်ကို ပြန်ဝေပေးတယ်။ လူတွေအဝစားပြီးတဲ့နောက် စားကြွင်းစားကျန်တွေကို လိုက်ကောက်တဲ့အခါ ၁၂တောင်းအပြည့် ရတယ်။ စားတဲ့သူတွေက ယောက်ျား ၅,၀၀၀ လောက် ရှိတယ်။ အမျိုးသမီးတွေ၊ ကလေးတွေလည်း ရှိသေးတယ်။ အဲဒီနောက် ယေရှုက ချက်ချင်းပဲ တပည့်တွေကို တစ်ဖက်ကမ်းဆီ လှေနဲ့ ကူးနှင့်ခိုင်းတယ်။ လူအုပ်ကိုလည်း ပြန်လွှတ်လိုက်တယ်။ လူအုပ်ကို ပြန်လွှတ်လိုက်ပြီးနောက် ယေရှုက ဆုတောင်းဖို့ တောင်ပေါ်ကို တစ်ယောက်တည်း တက်သွားတယ်။ ညနက်လာချိန်အထိ တစ်ယောက်တည်း ရှိနေတယ်။ အဲဒီအချိန်မှာ လှေက ကမ်းနဲ့ အတော်ဝေးဝေးကို ရောက်နေပြီ။ လှိုင်းလေထန်တဲ့အတွက် တပည့်တွေက လှေကို မနည်းထိန်းနေရတယ်။ မိုးသောက်ယံ ရောက်တော့ ယေရှုက ရေပေါ် လမ်းလျှောက်ပြီး သူတို့ဆီ လာတယ်။ ရေပေါ် လမ်းလျှောက်လာတာကို မြင်တဲ့အခါ တပည့်တွေက ကြောက်ကြောက်နဲ့ ဟိုမှာ၊ ဟိုမှာ ဘာကြီးပါလိမ့် ဆိုပြီး အလန့်တကြား အော်ကြတယ်။ ချက်ချင်းပဲ ယေရှုက မကြောက်ပါနဲ့။ ကျွန်တော်ပါ လို့ ပြောတဲ့အခါ၊ ပေတရုက သခင်၊ တကယ်ပဲ သခင် ဟုတ်တယ်ဆိုရင် ကျွန်တော်လည်း ရေပေါ် လမ်းလျှောက်ပြီး သခင့်ဆီ လာဖို့ အမိန့်ရှိပါ လို့ ပြန်ပြောတယ်။ ယေရှုက လာခဲ့လေ ဆိုတော့ ပေတရုက လှေပေါ်ကနေ ဆင်းပြီး ရေပေါ် လမ်းလျှောက်လာတယ်။ ဒါပေမဲ့ မုန်တိုင်းထန်နေတာကို မြင်တော့ ကြောက်စိတ်ဝင်ပြီး နစ်တော့မလို ဖြစ်သွားတယ်။ သခင်၊ ကယ်ပါဦး လို့ အော်တဲ့အခါ၊ ယေရှုက ချက်ချင်း လက်ကို ဆန့်၊ သူ့ကို လှမ်းဆွဲလိုက်ပြီး ယုံကြည်ခြင်းနည်းတဲ့သူ၊ ဘာလို့ သံသယဝင်တာလဲ လို့ ပြောတယ်။ သူတို့ လှေပေါ်ရောက်တဲ့အခါ မုန်တိုင်းငြိမ်သွားတယ်။ လှေထဲမှာ ရှိတဲ့ တပည့်တွေက ဦးညွှတ်ပြီး သခင်ဟာ တကယ်ပဲ ဘုရားသခင်ရဲ့ သားပါ လို့ ပြောကြတယ်။ အဲဒီနောက် ကမ်းတစ်ဖက်ကို ကူးပြီး ဂင်နေသရက်အရပ်ကို ရောက်လာတယ်။ အဲဒီအရပ်သားတွေက ယေရှုကို မှတ်မိတဲ့အတွက် ယေရှု ရောက်လာတဲ့အကြောင်း ပတ်ဝန်းကျင် အရပ်ရပ်ဆီ သတင်းပို့လိုက်တယ်။ ဒါနဲ့ လူတွေက ဖျားနာတဲ့သူတွေကို ခေါ်လာပြီး၊ ယေရှုရဲ့ ဝတ်လုံအမြိတ်ကို တို့ထိခွင့် ပေးပါလို့ တောင်းပန်ကြတယ်။ တို့ထိသူတိုင်းလည်း ကျန်းမာလာတယ်။",40,Mt,14,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/14/
audio/nwt_40_Mt_BU_15.mp3,"ဖာရိရှဲနဲ့ ကျမ်းတတ်တွေက ဂျေရုဆလင်မြို့ကနေ ယေရှုဆီ လာပြီး၊ ရှေးလူကြီးတွေရဲ့ ထုံးတမ်းစဉ်လာကို ခင်ဗျားရဲ့ တပည့်တွေ ဘာလို့ ချိုးဖောက်တာလဲ။ သူတို့ လက်မဆေးဘဲ အစာစားတယ် လို့ ပြောတယ်။ အဲဒီအခါ ယေရှုက ခင်ဗျားတို့ကျတော့ကော၊ထုံးတမ်းစဉ်လာကို လိုက်ဖို့အတွက် ဘုရားသခင်ရဲ့ ပညတ်ချက်ကို ဘာလို့ ချိုးဖောက်တာလဲ။ ဘုရားသခင်ကမိဘကို ရိုသေပါ၊ မိဘကို ရင့်ရင့်သီးသီး ပြောဆိုတဲ့သူ သေဒဏ်ခံရမယ် လို့ ပညတ်ထားတယ်။ ဒါပေမဲ့ ခင်ဗျားတို့ကျတော့ အဖေနဲ့ အမေကို ထောက်ပံ့မယ့် ပစ္စည်းတွေ ဘုရားသခင်ဆီ လှူလိုက်ပြီ ဆိုပြီး မိဘကို ပြောတဲ့သူဟာ၊ မိဘကို ရိုသေစရာ မလိုတော့ဘူး လို့ပြောကြတယ်။ ခင်ဗျားတို့ဟာ ထုံးတမ်းစဉ်လာကို လိုက်ဖို့အတွက် ဘုရားသခင်ရဲ့ တရားစကားကို ဘေးချိတ်လိုက်တာပဲ။ သူတော်ကောင်းယောင်ဆောင်သူတို့၊ ခင်ဗျားတို့အကြောင်း ဟေရှာယ ပရောဖက်ပြုခဲ့တဲ့ စကားတွေဟာ သိပ်မှန်တာပဲ။ ဒီလူမျိုးက ငါ့ကို နှုတ်နဲ့ပဲ ရိုသေတယ်။ သူတို့ရဲ့ စိတ်ကတော့ ငါနဲ့ ဝေးလှတယ်။ သူတို့က လူ့ထုံးတမ်းစဉ်လာကို ငါ့ရဲ့ အယူဝါဒသဖွယ် သွန်သင်တဲ့အတွက် ငါ့ကို ကိုးကွယ်နေတာ အချည်းနှီးပဲ လို့ သူပြောခဲ့တယ် ဆိုပြီး ပြောလိုက်တယ်။ အဲဒီနောက် လူအုပ်ကို အနားခေါ်ပြီး နားထောင်ပါ။ ဒီစကားတွေရဲ့ ဆိုလိုရင်းကို သဘောပေါက်ကြပါ။ ခံတွင်းထဲ ဝင်တဲ့အရာက လူကို ညစ်ညူးစေတာ မဟုတ်ဘူး။ ခံတွင်းထဲက ထွက်တဲ့အရာကသာ လူကိုညစ်ညူးစေတာပါ လို့ ပြောတယ်။ အဲဒီအခါ တပည့်တွေ အနားလာပြီး သခင် ပြောတဲ့ စကားကြောင့် ဖာရိရှဲတွေ စိတ်ခုသွားတာကို သိပါသလား လို့ ပြောတော့၊ ယေရှုက ကောင်းကင်အဖ မစိုက်ပျိုးတဲ့ အပင်အားလုံးဟာ အနုတ်ခံရမှာပဲ။ သူတို့ကို ရှိပါစေ။ သူတို့ဟာ မျက်ကန်းလမ်းပြတွေပဲ။ မျက်ကန်းချင်း လမ်းပြရင် နှစ်ယောက်စလုံး တွင်းထဲကျသွားမယ် လို့ ပြောတယ်။ ပေတရုက ပြောသွားတဲ့ ပုံဥပမာကို ရှင်းပြပေးပါ လို့ ပြောတော့၊ ယေရှုက ခင်ဗျားတို့လည်း နားမလည်သေးဘူးပဲ။ ခံတွင်းထဲ ဝင်သမျှ ဝမ်းထဲ ရောက်ပြီး ရေအိမ်မှာ စွန့်ပစ်လိုက်ရတာ မသိဘူးလား။ ဒါပေမဲ့ ခံတွင်းထဲက ထွက်တဲ့အရာတွေကတော့ စိတ်နှလုံးထဲက ထွက်လာတာ ဖြစ်လို့ လူကို ညစ်ညူးစေတယ်။ ဥပမာ ပြောရရင် လူ့အသက် သတ်တာ၊ အိမ်ထောင်ရေး ဖောက်ပြန်တာ၊ လိင်အကျင့်ယိုယွင်းတာ၊ ခိုးတာ၊ မဟုတ်မမှန် သက်သေထွက်ဆိုတာ၊ ဘုရားကို စော်ကားပြောဆိုတာစတဲ့ ဆိုးညစ်တဲ့ အကြံအစည်တွေဟာ စိတ်နှလုံးထဲက ထွက်လာတယ်။ ဒါတွေဟာ လူကို ညစ်ညူးစေတယ်။ လက်မဆေးဘဲ အစာစားတာက လူကို ညစ်ညူးစေတာ မဟုတ်ဘူး လို့ ရှင်းပြတယ်။ ယေရှုက အဲဒီကနေ တိုင်ရာနဲ့ ဆိုင်ဒုန်နယ်ဘက်ကို ထွက်သွားတယ်။ အဲဒီအရပ်သူ ဖိုနီးရှား အမျိုးသမီးတစ်ယောက် ထွက်လာပြီး သခင်၊ ဒါဝိဒ်ရဲ့ သား၊ ကျွန်မကို သနားပါ။ ကျွန်မရဲ့ သမီးဟာ နတ်ဆိုးစွဲတဲ့ ဝေဒနာကို အလူးအလိမ့် ခံစားနေရပါတယ် လို့ အော်ပြောတယ်။ ယေရှုက သူ့ကို စကားတစ်ခွန်းမှ ပြန်မပြောဘူး။ တပည့်တွေက အနားလာပြီး အဲဒီအမျိုးသမီးကို ပြန်ခိုင်းလိုက်ပါ။ နောက်ကနေ တကောက်ကောက်လိုက်ပြီး အော်နေတယ် လို့ ပြောကြတယ်။ ဒါနဲ့ ယေရှုက အစ္စရေးအမျိုးထဲက ပျောက်နေတဲ့ သိုးတွေဆီ ကျွန်တော့်ကို စေလွှတ်တာ။ တခြားလူမျိုးတွေဆီ စေလွှတ်တာ မဟုတ်ဘူး လို့ ပြောလိုက်တယ်။ ဒါပေမဲ့ အဲဒီအမျိုးသမီးက အနားလာဦးညွှတ်ပြီး သခင်၊ ကျွန်မကို ကူညီပါဦး လို့ အသနားခံတယ်။ ယေရှုကလည်း သားသမီးရဲ့ အစာကို ခွေးကလေးတွေအတွက် ချမပေးသင့်ဘူး လို့ ပြောတယ်။ အမျိုးသမီးက မှန်ပါတယ် သခင်။ ဒါပေမဲ့ ခွေးကလေးတွေဟာ သခင့်စားပွဲက ကျတဲ့ စားကြွင်းစားကျန်တွေကိုတော့ စားရပါတယ် လို့ပြောပြန်တယ်။ အဲဒီအခါ ယေရှုက ခင်ဗျားရဲ့ ယုံကြည်ခြင်း ခိုင်ခံ့လိုက်တာ။ ခင်ဗျား ဆန္ဒရှိတဲ့အတိုင်း ဖြစ်ပါစေ လို့ ပြောတယ်။ အဲဒီအချိန်မှာပဲ သူ့သမီး ဝေဒနာ သက်သာသွားတယ်။ ယေရှုက အဲဒီဒေသကနေထွက်ပြီး ဂါလိလဲအိုင်နားကို ရောက်လာတဲ့အခါ တောင်ပေါ် တက်သွားပြီး ထိုင်နေတယ်။ အဲဒီအခါ လူတွေ အုပ်လိုက် ရောက်လာပြီး ခြေမသန်သူ၊ ကိုယ်လက်အင်္ဂါချို့သူ၊ မျက်မမြင်သူ၊ စကားအသူနဲ့ တခြားလူနာတွေ အများကြီး ခေါ်လာကြတယ်။ သူတို့ကို ခြေရင်းမှာ ချထားတော့ ယေရှု ကုသပေးတယ်။ စကားအသူတွေ စကားပြောနိုင်တာ၊ ကိုယ်လက်အင်္ဂါ ချို့တဲ့သူတွေ ပြန်ကောင်းလာတာ၊ ခြေမသန်သူတွေ လမ်းလျှောက်တာ၊ မျက်မမြင်တွေ ပြန်မြင်လာတာကို လူတွေ မြင်တဲ့အခါ အံ့သြပြီး အစ္စရေးတို့ရဲ့ ဘုရားသခင်ကို ဂုဏ်တင်ချီးမွမ်းကြတယ်။ ယေရှုက တပည့်တွေကို ခေါ်ပြီး ဒီလူအုပ်ကို ကျွန်တော် သနားတယ်။ သုံးရက်လုံးလုံး ကျွန်တော်နဲ့အတူ ရှိနေကြတာ။ သူတို့မှာ စားစရာလည်း မရှိဘူး။ တစ်ခုခု မကျွေးဘဲနဲ့ ပြန်မလွှတ်ချင်ဘူး။ လွှတ်လိုက်ရင် လမ်းမှာ အားပြတ်ကုန်မယ် လို့ ပြောတယ်။ တပည့်တွေက ဒီလောက်များတဲ့ လူအုပ်ကို အဝကျွေးနိုင်လောက်တဲ့ စားစရာ ဘယ်က ရနိုင်မှာလဲ။ ဒီနေရာက သိပ်ခေါင်တယ် လို့ပြောတယ်။ ယေရှုက ခင်ဗျားတို့မှာ မုန့်ဘယ်နှစ်လုံး ရှိသလဲ လို့ မေးတော့ မုန့်ခုနစ်လုံးနဲ့ ငါးကလေး နည်းနည်းပဲ ရှိပါတော့တယ် လို့ ဖြေတယ်။ ဒါနဲ့ လူအုပ်ကို မြေပေါ် ထိုင်ခိုင်းပြီး၊ မုန့်ခုနစ်လုံးနဲ့ ငါးကို ယူ၊ ကျေးဇူးတင်ချီးမွမ်းပြီးမှ မုန့်နဲ့ ငါးကို ဖဲ့ပြီး တပည့်တွေကို ပေးလိုက်တယ်။ တပည့်တွေက လူအုပ်ကို ပြန်ဝေပေးတယ်။ အားလုံး ဝဝလင်လင် စားပြီးတဲ့နောက် စားကြွင်းစားကျန်ကို ကောက်သိမ်းတဲ့အခါ တောင်းကြီးခုနစ်တောင်း အပြည့်ရတယ်။ စားတဲ့သူတွေဟာ ယောက်ျား ၄,၀၀၀ ရှိတယ်။ အမျိုးသမီးတွေ၊ ကလေးတွေလည်း ရှိသေးတယ်။ အဲဒီနောက် လူအုပ်ကို အိမ်ပြန်ခိုင်းလိုက်တယ်။ ယေရှုက လှေပေါ် တက်ပြီး မာဂဒန်နယ်ဘက်ကို ထွက်သွားတယ်။",40,Mt,15,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/15/
audio/nwt_40_Mt_BU_16.mp3,"ဖာရိရှဲနဲ့ ဇဒ္ဒုကဲတွေက အကဲစမ်းချင်တဲ့အတွက် ယေရှုဆီ လာပြီး ဘုရားဆီက အံ့ဖွယ်အမှု တစ်ခုလောက် ပြပါလို့ တောင်းဆိုတော့၊ ယေရှုက ညနေစောင်းတဲ့အခါ ကောင်းကင်ကြီး နီရဲနေတာပဲ။ ရာသီဥတု သာယာမယ် လို့ ခင်ဗျားတို့ ပြောတတ်တယ်။ မနက်ရောက်တော့လည်း ကောင်းကင်ကြီး နီရဲပြီး အုံ့မှိုင်းနေတာပဲ။ ဒီနေ့ မိုးရွာပြီး အေးစိမ့်နေလိမ့်မယ် လို့ ပြောတတ်ကြတယ်။ ခင်ဗျားတို့ဟာ ကောင်းကင်ကို ကြည့်ပြီး ရာသီဥတုကို ခန့်မှန်းတတ်ပေမဲ့ အချိန်ကာလရဲ့ လက္ခဏာကိုတော့ မခန့်မှန်းတတ်ပါလား။ ဆိုးညစ်ဖောက်ပြန်တဲ့ လူမျိုးဆက်ဟာ အံ့ဖွယ်အမှုကို မြင်ချင်ကြတယ်။ ဒါပေမဲ့ ယောနအံ့ဖွယ်အမှုကလွဲလို့ ဘယ်အံ့ဖွယ်အမှုကိုမှ မြင်ရမှာ မဟုတ်ဘူး လို့ ပြောပြီး သူတို့ဆီကနေ ထွက်သွားတယ်။ တပည့်တွေက ကမ်းတစ်ဖက်ကို ကူးတဲ့အခါ စားစရာ ယူလာဖို့ မေ့သွားတယ်။ ယေရှုက မျက်စိရှင်ရှင် ထားပြီး ဖာရိရှဲနဲ့ ဇဒ္ဒုကဲတို့ရဲ့ တဆေးကို သတိထားကြ လို့ ပြောတော့၊ ငါတို့ စားစရာ မယူလာလို့ အဲဒီလိုပြောတာနေမှာ ဆိုပြီး သူတို့အချင်းချင်း ပြောကြတယ်။ ဒါကို ယေရှု သိတော့ ယုံကြည်ခြင်းနည်းသူတို့၊ စားစရာ မပါလာတဲ့အကြောင်း ဘာလို့ ပြောနေကြတာလဲ။ ကျွန်တော် ဘာကို ဆိုလိုနေမှန်း နားမလည်သေးဘူးလား။ မုန့်ငါးလုံးနဲ့ လူ ၅,၀၀၀ ကို ကျွန်တော် ကျွေးပြီးတဲ့နောက် စားကြွင်းစားကျန် လိုက်ကောက်တာ ဘယ်နှစ်တောင်း ရမှန်း မမှတ်မိကြဘူးလား။ မုန့်ခုနစ်လုံးနဲ့ လူ ၄,၀၀၀ ကို ကျွေးပြီးတဲ့နောက် စားကြွင်းစားကျန် လိုက်ကောက်တာ တောင်းကြီး ဘယ်နှစ်တောင်း ရတယ်ဆိုတာကိုရော သတိမရကြဘူးလား။ ကျွန်တော် စားစရာအကြောင်း ပြောနေတာ မဟုတ်မှန်း ဘာလို့ နားမလည်တာလဲ။ ဖာရိရှဲနဲ့ ဇဒ္ဒုကဲတို့ရဲ့ တဆေးကို သတိထားဖို့ ပြောနေတာ ဆိုပြီး ပြောတယ်။ အဲဒီတော့မှ မုန့်ထဲ ထည့်တဲ့ တဆေးကို မဟုတ်ဘဲ ဖာရိရှဲနဲ့ ဇဒ္ဒုကဲတို့ရဲ့ သွန်သင်ချက်ကို သတိထားဖို့ ယေရှု ပြောနေမှန်း သူတို့ နားလည်သွားတယ်။ ကဲသရိ ဖိလိပ္ပိဒေသကို ရောက်လာတဲ့အခါ ယေရှုက လူတွေက လူသားကို ဘယ်သူလို့ ပြောကြသလဲ ဆိုပြီး တပည့်တွေကို မေးတော့၊ တချို့က နှစ်ခြင်းပေးသူ ယောဟန်လို့ ပြောကြတယ်။ တချို့က ဧလိယတဲ့။ တချို့ကျပြန်တော့ ယေရမိ ဒါမှမဟုတ် ပရောဖက်တစ်ယောက်တဲ့ ဆိုပြီး ဖြေကြတယ်။ ယေရှုက ခင်ဗျားတို့ကော ကျွန်တော့်ကို ဘယ်သူလို့ ပြောမလဲ ဆိုပြီး မေးတဲ့အခါ၊ ရှိမုန်ပေတရုက သခင်ဟာ ခရစ်တော်ပဲ။ အသက်ရှင်နေတဲ့ ဘုရားသခင်ရဲ့ သားပါ လို့ ပြန်ဖြေတယ်။ ယေရှုက ယောနရဲ့ သား ရှိမုန်၊ ခင်ဗျား ပျော်လိုက်ပါ။ ခင်ဗျားကို ဒီအကြောင်း ဖော်ပြသူဟာ လူမဟုတ်ဘဲ ကောင်းကင်မှာ စံမြန်းတဲ့ အဖဘုရား ဖြစ်နေလို့ပဲ။ ပြီးတော့ ကျွန်တော် ပြောမယ်။ ခင်ဗျားဟာ ပေတရုပဲ။ ဒီကျောက်ဆောင်ပေါ်မှာ ကျွန်တော့်ရဲ့ အသင်းတော်ကို တည်ဆောက်မယ်။ အဲဒီအသင်းတော်ကို သင်္ချိုင်းက အနိုင်ယူလို့ ရမှာ မဟုတ်ဘူး။ ခင်ဗျားကို ကောင်းကင်နိုင်ငံရဲ့ သော့တွေ ပေးမယ်။ ကမ္ဘာမြေမှာ ခင်ဗျား ချည်နှောင်သမျှ ကောင်းကင်မှာ ချည်နှောင်ပြီးသား ဖြစ်လိမ့်မယ်။ ကမ္ဘာမြေမှာ ခင်ဗျားဖြေလွှတ်သမျှ ကောင်းကင်မှာ ဖြေလွှတ်ပြီးသား ဖြစ်မယ် လို့ ပြောတယ်။ အဲဒီနောက် မိမိဟာ ခရစ်တော် ဖြစ်တယ်ဆိုတာ ဘယ်သူ့ကိုမှ မပြောကြဖို့ တပည့်တွေကို အသေအချာ မှာတယ်။ အဲဒီအချိန်ကစပြီး ယေရှုဟာ ဂျေရုဆလင်မြို့ကို သူသွားရမယ်၊ အကြီးအကဲတွေ၊ ပုရောဟိတ်ကြီးတွေ၊ ကျမ်းတတ်တွေ လက်ချက်နဲ့ ဒုက္ခအများကြီး ခံရမယ်၊ အဲဒီနောက် အသတ်ခံရပြီး သုံးရက်မြောက်နေ့မှာ အသက်ပြန်ရှင်လာမယ် ဆိုတဲ့ အကြောင်းတွေကို တပည့်တွေကို ရှင်းပြတယ်။ ပေတရုက ယေရှုကို ခေါ်ထုတ်ပြီး သခင်၊ ကိုယ့်ကိုယ်ကိုယ် သက်ညှာပါဦး။ ဒီလိုအဖြစ်မျိုးကို သခင် ဘယ်တော့မှ ကြုံရမှာ မဟုတ်ဘူး လို့ အပြစ်တင်တယ်။ အဲဒီအခါ ယေရှုက မျက်နှာလွှဲလိုက်ပြီး စာတန်၊ ထွက်သွားပါ။ ခင်ဗျားဟာ ကျွန်တော့်အတွက် ဆူးငြောင့်ခလုတ်ပဲ။ ခင်ဗျားက ဘုရားသခင် စဉ်းစားသလို မစဉ်းစားဘဲ လူတွေ စဉ်းစားသလို စဉ်းစားနေတယ် လို့ ပေတရုကို ပြောတယ်။ အဲဒီနောက် ယေရှုက ကျွန်တော့်နောက်လိုက် ဖြစ်ချင်သူတိုင်း ကိုယ့်ကိုယ်ကိုယ် ငြင်းပယ်ရမယ်။ ဒုက္ခသစ်တိုင်ကို ထမ်းပြီး ကျွန်တော့်နောက်ကို အမြဲ လိုက်ရမယ်။ ကိုယ့်အသက်ကို ကယ်ချင်သူဟာ အသက်ဆုံးရလိမ့်မယ်။ ကျွန်တော့်ကြောင့် အသက်ဆုံးတဲ့သူကတော့ အသက်ပြန်ရှင်ရလိမ့်မယ်။ တစ်လောကလုံးကို ပိုင်ဆိုင်ထားပေမဲ့ အသက်ဆုံးရှုံးသွားရင် ဘာအကျိုးရှိမှာလဲ။ ကိုယ့်အသက်ကို ဘာနဲ့ ပြန်လဲယူလို့ ရမှာလဲ။ လူသားဟာ ကောင်းကင်တမန်တွေ ခြံရံပြီး အဖဘုရားရဲ့ ဘုန်းတန်ခိုးနဲ့ လာလိမ့်မယ်။ အဲဒီအခါ လူတိုင်းကို သူတို့လုပ်ရပ်နဲ့အညီ ပြန်ဆပ်ပေးလိမ့်မယ်။ ကျွန်တော် မှန်တာကို ပြောမယ်။ ဒီမှာ ရပ်နေသူတချို့ဟာ နိုင်ငံတော်နဲ့ ရောက်လာတဲ့ လူသားကို မမြင်ရခင် သေဆုံးမှာ မဟုတ်ဘူး လို့ ပြောတယ်။",40,Mt,16,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/16/
audio/nwt_40_Mt_BU_17.mp3,ခြောက်ရက်ကြာတဲ့အခါ ယေရှုက ပေတရု၊ ယာကုပ်နဲ့ သူ့ညီ ယောဟန်တို့ကိုပဲ ခေါ်ပြီး အလွန်မြင့်တဲ့ တောင်ပေါ် တက်သွားတယ်။ အဲဒီနောက် သူတို့ရှေ့မှာ ယေရှု ကိုယ်ယောင်ပြောင်းသွားတယ်။ မျက်နှာက နေလိုထွန်းလင်းပြီး ဝတ်လုံဟာ အလင်းရောင်လို တောက်ပနေတယ်။ ရုတ်တရက် မောရှေနဲ့ဧလိယ ပေါ်လာပြီး ယေရှုနဲ့ စကားပြောတယ်။ အဲဒီအခါ ပေတရုက သခင်၊ ကျွန်တော်တို့ ဒီမှာ ရှိနေရတာ အခွင့်ထူးပါ။ သခင် ဆန္ဒရှိမယ်ဆိုရင် ဒီမှာ တဲသုံးလုံး ကျွန်တော် ဆောက်ပေးမယ်။ သခင့်အတွက် တစ်လုံး၊ မောရှေအတွက် တစ်လုံး၊ ဧလိယအတွက် တစ်လုံးပေါ့ လို့ ပြောလိုက်တယ်။ အဲဒီလို ပြောနေတုန်း သူတို့ကို တောက်ပတဲ့ တိမ်တိုက် ဖုံးလွှမ်းသွားပြီး သူဟာ ငါမြတ်နိုးတဲ့ ငါ့ရဲ့ ချစ်သားပဲ။ သူ့စကားကို နားထောင်ကြ ဆိုတဲ့အသံ တိမ်တိုက်ထဲကနေ ထွက်လာတယ်။ ဒါကို ကြားတော့ တပည့်တွေ အလန့်တကြား ဖြစ်ပြီး ပျပ်ဝပ်လိုက်ကြတယ်။ အဲဒီအခါ ယေရှုက အနားကိုလာ၊ သူတို့ကို လက်နဲ့ ပုတ်ပြီး ထပါ။ မကြောက်ပါနဲ့ လို့ ပြောတယ်။ သူတို့မော့ကြည့်လိုက်တော့ ယေရှုကလွဲလို့ ဘယ်သူ့ကိုမှ မတွေ့ဘူး။ တောင်ပေါ်ကနေ ပြန်ဆင်းလာတဲ့အခါ ယေရှုက လူသား သေရာကနေ အသက်ပြန်ရှင်လာချိန် မတိုင်ခင် ဒီစိတ်အာရုံအကြောင်း ဘယ်သူ့ကိုမှ မပြောနဲ့ လို့ သူတို့ကို မှာတယ်။ အဲဒီနောက် သူတို့က ဧလိယ အရင် ပေါ်ထွန်းမယ် ဆိုပြီး ကျမ်းတတ်တွေ ဘာလို့ ပြောတာလဲ လို့ မေးတဲ့အခါ၊ ယေရှုက ဧလိယ တကယ် ပေါ်ထွန်းလာမယ်။ အရာအားလုံးကို နဂိုအတိုင်း ဖြစ်အောင် သူလုပ်ပေးမယ်။ ဒါပေမဲ့ ကျွန်တော် ပြောမယ်။ ဧလိယ ပေါ်ထွန်းပြီးသွားပြီ။ လူတွေက သူ့ကို မသိတဲ့အတွက် သူ့ကို လုပ်ချင်သလို လုပ်ခဲ့ကြတယ်။ အဲဒီလိုပဲ လူသားလည်း သူတို့လက်ချက်နဲ့ ဒုက္ခခံရလိမ့်မယ် လို့ ပြန်ဖြေတယ်။ အဲဒီအခါ နှစ်ခြင်းပေးသူ ယောဟန်အကြောင်း ပြောနေမှန်း သူတို့ သဘောပေါက်သွားတယ်။ လူအုပ်ရှိရာကို သူတို့ ရောက်လာတဲ့အခါ လူတစ်ယောက်က ယေရှုဆီ လာပြီး ဒူးထောက်တယ်။ ပြီးတော့ သခင်၊ ကျွန်တော့်သားကို သနားပါဦး။ သူ့ခမျာ ဝက်ရူးပြန်ရောဂါ စွဲနေလို့ အခြေအနေ တော်တော်ဆိုးနေပါတယ်။ မီးထဲ လဲကျလိုက်၊ ရေထဲ လဲကျလိုက် ဖြစ်တတ်ပါတယ်။ သခင့်တပည့်တွေဆီ ခေါ်သွားပေမဲ့ သူတို့ မကုပေးနိုင်လို့ပါ ဆိုပြီး အသနားခံတယ်။ အဲဒီအခါ ယေရှုက ယုံကြည်ခြင်းမရှိ၊ ဖောက်ပြန်တဲ့ လူမျိုးဆက်၊ ခင်ဗျားတို့နဲ့အတူ ကျွန်တော် ဘယ်လောက်ကြာကြာ ရှိနေရမှာလဲ။ ခင်ဗျားတို့ကို ဘယ်လောက်ကြာကြာ သည်းခံနေရမှာလဲ။ အဲဒီလူငယ်လေးကို ခေါ်လာခဲ့ လို့ ပြောတယ်။ အဲဒီနောက် ယေရှုက နတ်ဆိုးကို ဆုံးမလိုက်တော့ နတ်ဆိုး ထွက်သွားပြီး အဲဒီအချိန်မှာပဲ လူငယ်လေး ရောဂါပျောက်သွားတယ်။ အဲဒီအခါ တပည့်တွေက ယေရှုကို သီးသန့် လာတွေ့ပြီး ကျွန်တော်တို့ကျတော့ ဘာလို့ နတ်ဆိုးကို မနှင်ထုတ်နိုင်တာလဲ ဆိုပြီးမေးတယ်။ ယေရှုက ခင်ဗျားတို့ ယုံကြည်ခြင်း နည်းနေတာကိုး။ ကျွန်တော် မှန်တာကို ပြောမယ်။ ခင်ဗျားတို့ရဲ့ ယုံကြည်ခြင်းသာ မုန်ညင်းစေ့လောက်ရှိခဲ့ရင် ဒီတောင်ကို ဟိုဘက်ကို ရွှေ့ လို့ ပြောရင် ရွှေ့မှာပဲ။ ခင်ဗျားတို့ မတတ်နိုင်တာ ဘာမှ ရှိမှာ မဟုတ်ဘူး လို့ ပြောတယ်။ — ဂါလိလဲနယ်မှာ တပည့်တွေနဲ့အတူ ရှိနေတုန်း ယေရှုက လူသားကို သစ္စာဖောက်ပြီး လူတွေလက်ထဲ အပ်ကြလိမ့်မယ်။ အသေသတ်ကြလိမ့်မယ်။ သုံးရက်မြောက်နေ့မှာ အသက်ပြန်ရှင်လာမယ် လို့ ပြောတဲ့အခါ တပည့်တွေ သိပ်ဝမ်းနည်းသွားကြတယ်။ ကပေရနောင်မြို့ကို ရောက်လာတော့ ဗိမာန်တော်အခွန် ကောက်ခံသူတွေက ပေတရုကို ခင်ဗျားတို့ဆရာက ဗိမာန်တော်အခွန် မပေးဘူးလား လို့ မေးတယ်။ ပေတရုက ပေးပါတယ် လို့ ပြန်ဖြေပြီး အိမ်ထဲ ဝင်လာတဲ့အခါ ယေရှုက ရှိမုန်၊ ခင်ဗျား ဘယ်လို ထင်သလဲ။ ဘုရင်တွေက အခွန်အကောက် အမျိုးမျိုးကို ဘယ်သူ့ဆီကနေ ကောက်ခံသလဲ။ ကိုယ့်သားတွေဆီကနေလား၊ တခြားသူတွေဆီကနေလား လို့ ဆီးပြီး မေးလိုက်တယ်။ တခြားသူတွေဆီကနေ ကောက်ပါတယ် လို့ ပေတရု ဖြေတော့ ယေရှုက မှန်တယ်၊ ဘုရင့်သားတွေက အခွန်ပေးစရာ မလိုဘူး။ ဒါပေမဲ့ ကျွန်တော်တို့ကို သူတို့ စိတ်မခုရလေအောင် အိုင်ကို သွားပြီး ငါးမျှားခဲ့။ ဦးဆုံးမိတဲ့ ငါးရဲ့ပါးစပ်ထဲမှာ ငွေတစ်ပြား တွေ့လိမ့်မယ်။ အဲဒီငွေကို ယူပြီး ကျွန်တော်နဲ့ ခင်ဗျားအတွက် အခွန်ပေးလိုက်ပါ လို့ ပြောတယ်။,40,Mt,17,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/17/
audio/nwt_40_Mt_BU_18.mp3,"အဲဒီအချိန်မှာ တပည့်တွေက ယေရှုအနား လာပြီး ကောင်းကင်နိုင်ငံမှာ ဘယ်သူ အကြီးမြတ်ဆုံး ဖြစ်မလဲ လို့ မေးတဲ့အခါ၊ ယေရှုက ကလေးငယ်တစ်ယောက်ကို ခေါ်ပြီး သူတို့အလယ်မှာ ရပ်ခိုင်းလိုက်တယ်။ အဲဒီနောက် ကျွန်တော် မှန်တာကို ပြောမယ်။ ခင်ဗျားတို့ဟာ စိတ်ထားပြောင်းလဲပြီး ကလေးငယ်တွေလို ဖြစ်အောင် မလုပ်ဘူးဆိုရင် ကောင်းကင်နိုင်ငံကို ဘယ်လိုမှ ဝင်ရမှာ မဟုတ်ဘူး။ ဒီကလေးငယ်လို နှိမ့်ချမယ်ဆိုရင်တော့ ကောင်းကင်နိုင်ငံမှာ အကြီးမြတ်ဆုံး ဖြစ်လိမ့်မယ်။ ကျွန်တော့်နာမည်ကို ထောက်ပြီး ကလေးငယ်လို လူတစ်ယောက်ကို လက်ခံတဲ့သူဟာ ကျွန်တော့်ကို လက်ခံတဲ့သူပဲ။ ကျွန်တော့်ကို ယုံကြည်ပြီး ကလေးငယ်နဲ့တူတဲ့ ဟောဒီလူတွေကို လဲကျစေသူကတော့ ကြိတ်ဆုံကျောက်ကြီးကို လည်မှာ ဆွဲပြီး ပင်လယ်ထဲ ပစ်ချခံရတာ ပိုကောင်းမယ်။ အပြစ်ကျူးလွန်စေတဲ့ ဒီလောကဟာ အဖြစ်ဆိုး ကြုံရလိမ့်မယ်။ အပြစ်ကျူးလွန်စေတဲ့ အရာတွေကတော့ ရှိကိုရှိလာမှာပဲ။ ဒါပေမဲ့ တခြားသူတွေကို အပြစ်ကျူးလွန်စေတဲ့သူဟာ အဖြစ်ဆိုးလွန်းတယ်။ ကိုယ့်လက်ဖြစ်စေ၊ ကိုယ့်ခြေထောက်ဖြစ်စေ အပြစ်ကျူးလွန်စေတယ် ဆိုရင် ဖြတ်ပြီး လွှင့်ပစ်လိုက်ပါ။ ထာဝရမီးထဲ ခြေလက်အစုံနဲ့ ပစ်ချခံရတာထက် ခြေလက်မစုံဘဲ အသက်ရှင်ခွင့်ရတာ ပိုကောင်းတယ်။ ကိုယ့်မျက်စိက အပြစ်ကျူးလွန်စေတယ်ဆိုရင် ဖောက်ထုတ်ပြီး လွှင့်ပစ်လိုက်ပါ။ မီးလောင်နေတဲ့ ဂေဟင်နာ အရပ်ဆီ မျက်စိအစုံနဲ့ ရောက်သွားတာထက် မျက်စိတစ်ဖက်နဲ့ အသက်ရှင်ခွင့်ရတာ ပိုကောင်းတယ်။ ကလေးငယ်နဲ့တူတဲ့ ဟောဒီလူတွေကို မထီလေးစား မလုပ်မိစေနဲ့။ ကျွန်တော် ပြောမယ်။ သူတို့ရဲ့ ကောင်းကင်တမန်တွေက ကောင်းကင်မှာ စံမြန်းတဲ့ အဖဘုရားရဲ့ ရှေ့မှောက်မှာ အမြဲခစားနေကြတယ်။ — ခင်ဗျားတို့ ဘယ်လို ထင်သလဲ။ လူတစ်ယောက်မှာ သိုးအကောင် ၁၀၀ ရှိတဲ့အထဲက တစ်ကောင် လမ်းလွဲသွားတယ် ဆိုပါစို့။ ၉၉ ကောင်ကို တောင်ပေါ်မှာ ထားခဲ့ပြီး လမ်းလွဲသွားတဲ့ သိုးတစ်ကောင်ကို သူထွက်ရှာမယ် မဟုတ်လား။ ရှာတွေ့တဲ့အခါ လမ်းမလွဲတဲ့သိုး ၉၉ ကောင်ထက် ပြန်တွေ့တဲ့ သိုးတစ်ကောင်အတွက် ပိုပြီး ဝမ်းသာနေမယ်ဆိုတာ ကျွန်တော် တပ်အပ်ပြောနိုင်တယ်။ အဲဒီအတိုင်းပဲ ကောင်းကင်မှာ စံမြန်းတဲ့ အဖဘုရားက ကလေးငယ်နဲ့တူတဲ့ ဟောဒီလူတွေကို တစ်ယောက်မှ မပျက်စီးစေချင်ဘူး။ ညီအစ်ကိုက အပြစ်တစ်ခုခု လုပ်ရင် သူနဲ့ နှစ်ယောက်ချင်းတွေ့ပြီး သူ့အမှားကို ပြောပြပါ။ ကိုယ့်စကားကို သူနားထောင်တယ်ဆိုရင် သူ့ကို လမ်းမှန်ရောက်အောင် လုပ်နိုင်ပြီ။ နားမထောင်ရင် လူတစ်ယောက် နှစ်ယောက်ကို ခေါ်သွားပါ။ ဘယ်ကိစ္စမဆို သက်သေနှစ်ယောက် ဒါမှမဟုတ် သုံးယောက်ရဲ့ ထွက်ဆိုချက် ရှိမှ အတည် ဖြစ်တယ်။ သူတို့ရဲ့ စကားကို နားမထောင်ဘူးဆိုရင် အသင်းတော်ကို အကြောင်းကြားပါ။ အသင်းတော်ရဲ့ စကားကိုတောင် နားမထောင်ဘူးဆိုရင် သူ့ကို လူမျိုးခြား၊ အခွန်ခံလို့ပဲ သတ်မှတ်လိုက်ပါ။ ကျွန်တော် မှန်တာကို ပြောမယ်။ ကမ္ဘာမြေမှာ ခင်ဗျားတို့ ချည်နှောင်သမျှ ကောင်းကင်မှာ ချည်နှောင်ပြီးသား ဖြစ်လိမ့်မယ်။ ကမ္ဘာမြေမှာ ခင်ဗျားတို့ ဖြေလွှတ်သမျှ ကောင်းကင်မှာ ဖြေလွှတ်ပြီးသား ဖြစ်လိမ့်မယ်။ ကျွန်တော် မှန်တာကို ပြောဦးမယ်။ ကမ္ဘာပေါ်မှာ ရှိတဲ့ ခင်ဗျားတို့ထဲက နှစ်ယောက်ဟာ အရေးကြီးတဲ့ ကိစ္စတစ်ခုအတွက် စိတ်တူသဘောတူ ဆုတောင်းမယ်ဆိုရင် ကောင်းကင်အဖက ပြည့်စုံစေမယ်။ လူနှစ်ယောက် သုံးယောက်က ကျွန်တော့်နာမည်နဲ့ စုဝေးတယ်ဆိုရင် သူတို့နဲ့အတူ ကျွန်တော် ရှိနေမှာ ဖြစ်လို့ပဲ။ အဲဒီအခါ ပေတရုက အနားလာပြီး သခင်၊ ကျွန်တော့်ကို ပြစ်မှားတဲ့ ညီအစ်ကိုကို ဘယ်နှစ်ကြိမ် ခွင့်လွှတ်ရမလဲ။ ခုနစ်ကြိမ်လား လို့ မေးတယ်။ ယေရှုက ကျွန်တော် ပြောမယ်။ ခုနစ်ကြိမ်မက၊ ၇၇ ကြိမ်အထိ ခွင့်လွှတ်ရမယ်။ ဒါကြောင့် ကောင်းကင်နိုင်ငံကို အမှုထမ်းတွေရဲ့ အကြွေးကို ပြန်ဆပ်ခိုင်းတဲ့ ဘုရင်တစ်ပါးနဲ့ ခိုင်းနှိုင်းနိုင်တယ်။ ဘုရင်ကြီးက အကြွေးသိမ်းတဲ့အခါ တဲလင့် ၁၀,၀၀၀ အကြွေးတင်တဲ့ အမှုထမ်းတစ်ယောက်ကို ခေါ်လာကြတယ်။ ဒါပေမဲ့ သူ့မှာ အကြွေးဆပ်ဖို့ ငွေမရှိတော့ သားမယားနဲ့ ပိုင်ဆိုင်သမျှကို ရောင်းပြီး ပြန်ဆပ်စေလို့ အမိန့်ချလိုက်တယ်။ အဲဒီအခါ အမှုထမ်းက ဘုရင်ကြီးကို ပျပ်ဝပ်ပြီး ကျွန်တော့်ကို အချိန်ပေးပါဦး။ အကြွေးအားလုံး ပြန်ဆပ်ပါ့မယ် လို့ အသနားခံတယ်။ ဘုရင်ကြီးက သနားသွားတဲ့အတွက် အကြွေးပြန်မဆပ်နဲ့တော့ ဆိုပြီး လွှတ်ပေးလိုက်တယ်။ အဲဒီအမှုထမ်းက ဒေနာရိ ၁၀၀ အကြွေးပေးစရာ ရှိတဲ့ အမှုထမ်း နောက်တစ်ယောက်ကို သွားတွေ့တယ်။ သူ့ကို ဖမ်းဆွဲ၊ လည်ပင်းညှစ်ပြီး ငါ့အကြွေးကို ပြန်ဆပ်စမ်း လို့ ပြောတယ်။ ဟိုလူက ပျပ်ဝပ်ပြီး ကျွန်တော့်ကို အချိန်ပေးပါဦး။ အကြွေး ပြန်ဆပ်ပါ့မယ် လို့ တောင်းပန်ပေမဲ့၊ သူလက်မခံဘူး။ အကြွေး မဆပ်မချင်း အဲဒီလူကို ထောင်ချလိုက်တယ်။ ဒါကို တခြားအမှုထမ်းတွေ မြင်တဲ့အခါ စိတ်မကောင်းဖြစ်လွန်းလို့ ဘုရင်ကြီးဆီ သွားပြီး အကြောင်းစုံလျှောက်တင်ကြတယ်။ ဘုရင်ကြီးက အဲဒီအမှုထမ်းကို ဆင့်ခေါ်ပြီး ကျွန်ဆိုး၊ မင်း အသနားခံလို့ အကြွေးရှိသမျှကို ငါပြန်မဆပ်ခိုင်းတာ။ မင်းကို ငါသနားသလို ကိုယ့်အမှုထမ်း အချင်းချင်း မသနားသင့်ဘူးလား လို့ ပြောတယ်။ ဘုရင်ကြီးက သူ့ကို ဒေါသထွက်ပြီး အကြွေးရှိသမျှ မဆပ်မချင်း ထောင်မှူးတွေလက်ထဲ အပ်လိုက်တယ်။ အလားတူပဲ၊ ခင်ဗျားတို့က ကိုယ့်ညီအစ်ကိုကို ကြည်ကြည်ဖြူဖြူ ခွင့်မလွှတ်ဘူးဆိုရင် ကောင်းကင်အဖကလည်း ခင်ဗျားတို့ကို ခွင့်လွှတ်မှာ မဟုတ်ဘူး။",40,Mt,18,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/18/
audio/nwt_40_Mt_BU_19.mp3,အဲဒီလို ပြောပြီးတဲ့နောက် ယေရှုက ဂါလိလဲနယ်ကနေ ထွက်သွားတယ်။ ဂျော်ဒန်မြစ်ကို ဖြတ်ပြီး ယုဒနယ်စပ်ကို ရောက်လာတယ်။ အဲဒီမှာ လိုက်ပါလာတဲ့ လူအုပ်ကြီးထဲက လူနာတွေကို ကုသပေးတယ်။ ဖာရိရှဲတွေက ယေရှုကို အကဲစမ်းချင်တဲ့အတွက် ယောက်ျားတစ်ယောက်ဟာ ဇနီးကို ဘာအကြောင်းနဲ့ပဲဖြစ်ဖြစ် ကွာရှင်းခွင့် ရှိသလား ဆိုပြီး မေးတယ်။ ယေရှုက အစအဦးမှာ ဖန်ဆင်းရှင်က ယောက်ျားနဲ့ မိန်းမကို ဖန်ဆင်းခဲ့တဲ့အကြောင်း မဖတ်ဖူးဘူးလား။ ဒါကြောင့် ယောက်ျားက မိဘကို ထားခဲ့ပြီး ဇနီးနဲ့ မခွဲအတူ နေလိမ့်မယ်။ သူတို့နှစ်ယောက်ဟာ တစ်သားတစ်ကိုယ်တည်း ဖြစ်လိမ့်မယ် လို့ ပြောခဲ့တာကိုလည်း မဖတ်ဖူးဘူးလား။ သူတို့ဟာ နှစ်ယောက် မဟုတ်တော့ဘဲ တစ်သားတစ်ကိုယ်တည်း ဖြစ်သွားပြီ။ ဒါကြောင့် ဘုရားသခင် တွဲဖက်ထားသူတွေကို ဘယ်သူမှ မခွဲကြနဲ့ လို့ ဖြေတယ်။ ဒါဆို ကိုယ့်ဇနီးကို ကွာရှင်းမယ်ဆိုရင် ကွာရှင်းစာချုပ် ပေးဖို့ မောရှေ ဘာလို့ ခွင့်ပြုခဲ့တာလဲ ဆိုပြီး သူတို့ မေးတော့၊ ယေရှုက ခင်ဗျားတို့ ခေါင်းမာလို့ မောရှေက ကွာရှင်းခွင့်ပြုခဲ့တာ။ အစတုန်းက အဲဒီလို မဟုတ်ဘူး။ ကျွန်တော် ပြောမယ်။ ကိုယ့်ဇနီးကို လိင်အကျင့်ယိုယွင်းမှု ကြောင့် မဟုတ်ဘဲ တခြားအကြောင်းကြောင့် ကွာရှင်းပြီး တခြားသူနဲ့ လက်ထပ်တဲ့သူဟာ အိမ်ထောင်ရေး ဖောက်ပြန်သူပဲ လို့ ပြောတယ်။ တပည့်တွေက ဒီအတိုင်းသာဆိုရင် အိမ်ထောင်မပြုဘဲ နေတာကမှ ပိုကောင်းဦးမယ် လို့ပြောတဲ့အခါ၊ ယေရှုက ဒါကို လူတိုင်း လက်မခံကြဘူး။ ဆုကျေးဇူး ရထားသူတွေပဲ လက်ခံကြတယ်။ တချို့က မွေးရာပါ ချို့ယွင်းချက်ကြောင့် အိမ်ထောင်မပြုကြဘူး။ တချို့က သင်းကွပ်ခံရလို့ အိမ်ထောင်မပြုကြဘူး။ တချို့ကျတော့ ကောင်းကင်နိုင်ငံအတွက် ပိုပြီး လုပ်ဆောင်ချင်လို့ အိမ်ထောင်မပြုကြဘူး။ အိမ်ထောင်မပြုဘဲ နေချင်တယ်ဆိုရင် နေနိုင်ပါတယ် လို့ ပြောတယ်။ လူတွေက သူတို့ရဲ့ ကလေးတွေပေါ် လက်တင်ပြီး ဆုတောင်းပေးစေချင်လို့ ကလေးတွေကို ယေရှုဆီ ခေါ်လာတဲ့အခါ တပည့်တွေ တားကြတယ်။ ဒါပေမဲ့ ယေရှုက နေပါစေ။ ကလေးတွေ လာတာကို မတားကြနဲ့။ ကောင်းကင်နိုင်ငံဟာ ဒီကလေးငယ်လို လူတွေရဲ့ နိုင်ငံပဲ လို့ ပြောပြီး၊ ကလေးတွေအပေါ်မှာ လက်တင်တယ်။ ပြီးတော့ အဲဒီကနေ ထွက်သွားတယ်။ လူတစ်ယောက်က ယေရှုဆီ လာပြီး ဆရာ၊ ထာဝရအသက် ရဖို့ ကျွန်တော် ဘာကောင်းမှု လုပ်ရမလဲ လို့ မေးတဲ့အခါ၊ ယေရှုက ကောင်းမှုအကြောင်း ကျွန်တော့်ကို ဘာလို့ မေးတာလဲ။ ဘုရားသခင် တစ်ပါးတည်းသာ ကောင်းမြတ်တယ်။ အသက် ရချင်ရင် ပညတ်တွေကို အမြဲ လိုက်နာပါ လို့ ဖြေတယ်။ အဲဒီလူက ဘယ်ပညတ်တွေလဲ လို့ မေးတော့ ယေရှုက လူ့အသက် မသတ်နဲ့။ အိမ်ထောင်ရေး မဖောက်ပြန်နဲ့။ မခိုးနဲ့။ မဟုတ်မမှန် သက်သေမထွက်ဆိုနဲ့။ မိဘကို ရိုသေပါ။ လူလူချင်းကို ကိုယ်နဲ့ထပ်တူ ချစ်ပါ ဆိုတာတွေပေါ့လို့ ဖြေတယ်။ အဲဒါတွေအားလုံးကို ကျွန်တော် လိုက်နာနေပါတယ်။ နောက်ထပ် ဘာလိုသေးလဲ လို့ အဲဒီလူငယ် မေးတဲ့အခါ၊ ယေရှုက ပြည့်ဝစုံလင်သူ ဖြစ်ချင်ရင် ခင်ဗျားရဲ့ ပစ္စည်းတွေကို ရောင်းပြီး ဆင်းရဲသားတွေကို ပေးကမ်းပါ။ ကောင်းကင်ဘဏ္ဍာကို ရလိမ့်မယ်။ ပြီးမှ ကျွန်တော့်နောက်လိုက် လုပ်ပါ လို့ ပြောတယ်။ ဒီစကားကို ကြားတဲ့အခါ အလွန် ချမ်းသာတဲ့ အဲဒီလူငယ်ဟာ ဝမ်းနည်းပြီး ထွက်သွားတယ်။ ယေရှုက ကျွန်တော် မှန်တာကို ပြောမယ်။ ချမ်းသာတဲ့သူတွေ ကောင်းကင်နိုင်ငံဝင်ဖို့ သိပ်ခက်တယ်။ ကျွန်တော် ပြောဦးမယ်။ ဘုရားသခင့်နိုင်ငံတော်ကို ချမ်းသာတဲ့သူ ဝင်တာထက် အပ်ပေါက်ထဲ ကုလားအုတ် လျှိုဝင်တာကမှ လွယ်ဦးမယ် လို့ ပြောတယ်။ ဒါကို တပည့်တွေ ကြားတဲ့အခါ တအံ့တသြ ဖြစ်ပြီး ဒါဆိုရင် ကယ်တင်ခံရမယ့်သူ ရှိနိုင်ပါဦးမလား လို့ မေးတယ်။ ယေရှုက သူတို့ကို စူးစိုက်ကြည့်ပြီး လူတွေအတွက်တော့ ဒါဟာ မဖြစ်နိုင်တဲ့အရာပဲ။ ဘုရားသခင်အတွက်တော့ အရာအားလုံး ဖြစ်နိုင်တယ် လို့ ဖြေလိုက်တယ်။ အဲဒီနောက် ပေတရုက ကျွန်တော်တို့ ရှိသမျှကို စွန့်ပြီး သခင့်နောက်ကို လိုက်လာပါပြီ။ ကျွန်တော်တို့ ဘာများ ရမှာလဲ လို့ မေးတယ်။ ယေရှုက ကျွန်တော် မှန်တာကို ပြောမယ်။ ဘုရားသခင်က အရာအားလုံး အသစ် ဖြစ်အောင် လုပ်တဲ့အချိန်မှာ လူသားဟာ ဘုန်းကြီးတဲ့ ရာဇပလ္လင်ပေါ် ထိုင်လိမ့်မယ်။ အဲဒီအခါ ကျွန်တော့်နောက် လိုက်တဲ့ ခင်ဗျားတို့ဟာ ပလ္လင် ၁၂ ခုပေါ် ထိုင်ပြီး အစ္စရေး ၁၂ နွယ်ကို တရားစီရင်ရလိမ့်မယ်။ ကျွန်တော့်နာမည်ကြောင့် မိဘ၊ ညီအစ်ကိုမောင်နှမ၊ သားသမီး၊ အိမ်၊ မြေယာ တစ်ခုခုကို စွန့်လွှတ်လိုက်ရသူတိုင်း အဆ ၁၀၀ ပြန်ရမယ့်အပြင် ထာဝရအသက်ကိုပါ ရလိမ့်မယ်။ ရှေ့ဆုံးက လူအတော်များများ နောက်ဆုံးကို ရောက်လိမ့်မယ်။ နောက်ဆုံးကလူတွေ ရှေ့ဆုံးကို ရောက်လိမ့်မယ်။,40,Mt,19,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/19/
audio/nwt_40_Mt_BU_20.mp3,ကောင်းကင်နိုင်ငံဟာ လုပ်သားတွေကို ငှားဖို့ မနက်စောစော ထွက်သွားတဲ့ စပျစ်ခြံပိုင်ရှင်နဲ့ တူတယ်။ သူက လုပ်သားတွေကို တစ်နေ့ ဒေနာရိ တစ်ပြား ပေးမယ်လို့ သဘောတူပြီးနောက် စပျစ်ခြံဆီ လွှတ်လိုက်တယ်။ အဲဒီနောက် မနက် ၉ နာရီ လောက်မှာ ပြန်ထွက်သွားပြီး အလုပ်မရှိဘဲ စျေးမှာ ရပ်နေသူတွေကို တွေ့တဲ့အခါ၊ ခင်ဗျားတို့လည်း ကျွန်တော့်စပျစ်ခြံကို သွားကြ။ ထိုက်သင့်တဲ့ အခကို ပေးမယ် လို့ ပြောတယ်။ သူတို့လည်း သွားကြတယ်။ စပျစ်ခြံပိုင်ရှင်က နေ့လယ် ၁၂ နာရီ နဲ့ ညနေ ၃ နာရီ လောက်မှာ ပြန်ထွက်သွားပြီး အရင်လိုပဲ လူတွေကို ဖိတ်ခေါ်တယ်။ ညနေ ၅ နာရီ လောက်မှာ ပြန်ထွက်သွားပြီး ရပ်နေတဲ့လူတွေကို တွေ့တဲ့အခါ တစ်နေကုန် အလုပ်မလုပ်ဘဲ ဒီမှာ ဘာလို့ ရပ်နေကြတာလဲ လို့ မေးတယ်။ ကျွန်တော်တို့ကို ငှားမယ့်သူ မရှိလို့ပါ ဆိုပြီး ဖြေကြတဲ့အခါ ကျွန်တော့်စပျစ်ခြံမှာ သွားအလုပ်လုပ်ပါ လို့ ပြောလိုက်တယ်။ ညနေစောင်းတော့ စပျစ်ခြံပိုင်ရှင်က လုပ်သားတွေကို ခေါ်လာခဲ့။ နောက်ဆုံး ဝင်လာသူတွေကနေ စပြီး အရင်ဆုံး ဝင်လာသူတွေအထိ လုပ်ခကို ပေးလိုက် လို့ ခြံတာဝန်ခံကို မှာတယ်။ ညနေ ၅ နာရီ ကျမှ အလုပ်ဝင်သူတွေက လာပြီး ဒေနာရိတစ်ပြားစီ ရကြတယ်။ အရင်ဆုံးအလုပ်ဝင်သူတွေ လာတဲ့အခါ လုပ်ခ ပိုရမှာပဲလို့ ထင်ပေမဲ့ ဒေနာရိတစ်ပြားစီပဲ ရကြတယ်။ သူတို့က လုပ်ခလည်း ရရော ခြံပိုင်ရှင်ကို၊ ဒီလူတွေဟာ နောက်ဆုံးမှ ရောက်လာပြီး တစ်နာရီလေးပဲ အလုပ်လုပ်ပေမဲ့ နေပူကျဲကျဲမှာ တစ်နေကုန် ပင်ပင်ပန်းပန်း လုပ်ရတဲ့ ကျွန်တော်တို့နဲ့ တန်းတူ လုပ်ခ ပေးရကောင်းလား လို့ မကျေမနပ် ပြောကြတယ်။ ဒါပေမဲ့ ခြံပိုင်ရှင်က သူတို့ထဲက တစ်ယောက်ကို ဒီမှာ၊ ကျွန်တော် မတရား မလုပ်ဘူး။ လုပ်ခက ဒေနာရိတစ်ပြားဆိုပြီး ကျွန်တော်တို့သဘောတူထားတယ် မဟုတ်လား။ ခင်ဗျားရဲ့ လုပ်ခကို ယူပြီး ပြန်ပါတော့။ နောက်ဆုံး ဝင်လာသူတွေကိုလည်း ခင်ဗျားကို ပေးသလောက် ပေးချင်တယ်။ ကိုယ့်ငွေကို ကိုယ်ကြိုက်သလို လုပ်ခွင့်မရှိဘူးလား။ ကျွန်တော် သဘောကောင်းတာကို ခင်ဗျား မနာလို ဖြစ်စရာလား လို့ ပြောလိုက်တယ်။ အဲဒီလိုပဲ နောက်ဆုံးက လူတွေ ရှေ့ဆုံးကို ရောက်လိမ့်မယ်။ ရှေ့ဆုံးက လူတွေလည်း နောက်ဆုံးကို ရောက်လိမ့်မယ်။ ဂျေရုဆလင်မြို့ကို တက်သွားတဲ့ လမ်းမှာ ယေရှုက တပည့် ၁၂ ယောက်ကိုပဲ ခေါ်ပြီး၊ အခု ကျွန်တော်တို့ ဂျေရုဆလင်မြို့ကို သွားနေတာ။ လူသားကို ပုရောဟိတ်ကြီးတွေ၊ ကျမ်းတတ်တွေလက်ထဲ အပ်လိမ့်မယ်။ သူတို့ သေဒဏ်စီရင်ကြလိမ့်မယ်။ လူသားကို လူမျိုးခြားတွေလက်ထဲ အပ်တဲ့အတွက် လှောင်ပြောင်ရိုက်နှက်၊ သစ်တိုင်ပေါ် တင်ပြီး သတ်ကြလိမ့်မယ်။ အဲဒီနောက် သုံးရက်မြောက်နေ့မှာ အသက်ပြန်ရှင်လာမယ် လို့ ပြောပြတယ်။ ဇေဗေဒဲရဲ့ ဇနီးဟာ ယေရှုဆီမှာ တောင်းဆိုစရာ ရှိတဲ့အတွက် သားနှစ်ယောက်နဲ့အတူ လာပြီးဦးညွှတ်တယ်။ ယေရှုက ဘာလိုချင်သလဲ လို့ မေးတော့ သခင့်နိုင်ငံမှာ ကျွန်မရဲ့ သားနှစ်ယောက်ကို ဘယ်ဘက်မှာ တစ်ယောက်၊ ညာဘက်မှာ တစ်ယောက် ထိုင်ခွင့်ပေးပါ လို့ တောင်းဆိုတယ်။ ဒါနဲ့ ယေရှုက ခင်ဗျားတို့ ဘာတောင်းနေမှန်း ခင်ဗျားတို့ မသိဘူး။ ကျွန်တော် သောက်မယ့်ခွက်ကို သောက်နိုင်လို့လား ဆိုပြီး မေးတော့ သောက်နိုင်ပါတယ် လို့ သူတို့ ဖြေတယ်။ ယေရှုက ကျွန်တော် သောက်မယ့် ခွက်ကို ခင်ဗျားတို့ သောက်ရမှာပေါ့။ ဒါပေမဲ့ ကျွန်တော့်ရဲ့ ဘယ်ညာနှစ်ဖက်မှာ ဘယ်သူတွေ ထိုင်ရမယ်ဆိုတာကို ကျွန်တော် ဆုံးဖြတ်ပိုင်ခွင့် မရှိဘူး။ အဖဘုရားပဲ ဆုံးဖြတ်လိမ့်မယ် လို့ ပြောတယ်။ အဲဒီအကြောင်းကို ကျန်တဲ့ တပည့်ဆယ်ယောက် ကြားတဲ့အခါ ညီအစ်ကိုနှစ်ယောက်ကို စိတ်ဆိုးတယ်။ ယေရှုက သူတို့ကို ခေါ်ပြီး လောကအုပ်စိုးရှင်တွေဟာ နိုင်ထက်စီးနင်း လုပ်တတ်မှန်း၊ ခေါင်းဆောင်တွေလည်း အာဏာပြတတ်မှန်း ခင်ဗျားတို့ အသိပဲ။ ခင်ဗျားတို့ကတော့ အဲဒီလိုမဖြစ်ရဘူး။ ကြီးမြတ်ချင်သူတိုင်း အစေခံ ဖြစ်ရမယ်။ ပထမနေရာ ရချင်သူတိုင်း ကျွန် ဖြစ်ရမယ်။ လူသားလည်း သူတစ်ပါးကို စေခိုင်းဖို့ လာတာ မဟုတ်ဘူး။ သူတစ်ပါး အစေကို ခံပြီး လူအများအတွက် ရွေးဖိုးအဖြစ် အသက်ကို ပေးဖို့ ရောက်လာတာ လို့ ပြောတယ်။ ယေရိခေါမြို့ကနေ ထွက်သွားချိန်မှာ လူတွေက ယေရှုနောက်ကနေ အုပ်လိုက်ကြီး ပါလာတယ်။ လမ်းဘေးမှာ ထိုင်နေတဲ့ မျက်မမြင်နှစ်ယောက်က ယေရှု ဖြတ်သွားတာကို ကြားတဲ့အခါ သခင်၊ ဒါဝိဒ်ရဲ့ သား၊ ကျွန်တော်တို့ကို သနားပါဦး လို့ အော်ကြတယ်။ လူအုပ်က သူတို့ကို တိတ်တိတ်နေဖို့ တားပေမဲ့ သခင်၊ ဒါဝိဒ်ရဲ့ သား၊ ကျွန်တော်တို့ကို သနားပါဦး ဆိုပြီး ပိုလို့တောင် အော်ကြတယ်။ ယေရှုက ရပ်လိုက်ပြီး ခင်ဗျားတို့ကို ဘာလုပ်ပေးစေချင်သလဲ လို့ ခေါ်မေးတဲ့အခါ၊ သခင်၊ ကျွန်တော်တို့ကို မျက်စိမြင်အောင် လုပ်ပေးပါလား လို့ အသနားခံတယ်။ အဲဒီအခါ ယေရှုဟာ သနားစိတ် ယိုဖိတ်လာတဲ့အတွက် သူတို့ရဲ့ မျက်စိကို တို့ထိလိုက်တဲ့အခါ ချက်ချင်း မျက်စိပြန်မြင်လာပြီး ယေရှုနောက်ကို လိုက်ကြတယ်။,40,Mt,20,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/20/
audio/nwt_40_Mt_BU_21.mp3,ယေရှုက ဂျေရုဆလင်မြို့အနီး၊ သံလွင်တောင်စောင်းမှာ ရှိတဲ့ ဗက်ဖာဂေရွာကို ရောက်လာတဲ့အခါ တပည့်နှစ်ယောက်ကို လွှတ်ပြီး၊ ရှေ့မှာ မြင်နေရတဲ့ ရွာကို သွားကြ။ ရွာထဲ ဝင်တာနဲ့ ချည်ထားတဲ့ မြည်းမနဲ့ မြည်းကလေးကို တွေ့လိမ့်မယ်။ ကြိုးဖြေပြီး ဒီကို ဆွဲလာခဲ့။ တစ်ယောက်ယောက် မေးလာရင် သခင် အသုံးလိုလို့ပါ ဆိုပြီး ပြောလိုက်။ ဒါဆို ရှောရှောရှူရှူ လွှတ်ပေးလိမ့်မယ် လို့ မှာတယ်။ ဒါကြောင့် ပရောဖက်ကတစ်ဆင့် ပြောခဲ့တဲ့ ဒီစကားတွေ ပြည့်စုံလာတယ် မင်းရဲ့ ဘုရင်က ဝန်တင်တိရစ္ဆာန် မြည်းကလေးကို စီးပြီး နူးညံ့သိမ်မွေ့တဲ့စိတ်နဲ့ မင်းဆီ လာနေတယ် ဆိုပြီး ဇိအုန်သမီးပျိုကို ပြောကြပါ။ တပည့်တွေလည်း ယေရှု မှာတဲ့အတိုင်း လုပ်ကြတယ်။ မြည်းမနဲ့ မြည်းကလေးကို ဆွဲလာပြီး သူတို့ရဲ့ ဝတ်ရုံကို မြည်းကျောပေါ် ခင်းပေးတယ်။ ယေရှုက မြည်းကလေးကို စီးလာတယ်။ လူအများစုက သူတို့ရဲ့ ဝတ်ရုံတွေကို လမ်းပေါ် ဖြန့်ခင်းပေးတယ်။ တချို့က သစ်ခက်တွေ ခုတ်ပြီး ခင်းပေးတယ်။ ရှေ့နောက်လိုက်ပါလာတဲ့ လူအုပ်က ဘုရားသခင်၊ ဒါဝိဒ်ရဲ့ သားကို ကယ်တင်ပေးပါ။ ယေဟောဝါရဲ့ နာမည်နဲ့ ရောက်လာသူ ကောင်းချီး ခံစားရပါစေ။ ကောင်းကင်မှာ စံမြန်းတဲ့အရှင်၊ ဒါဝိဒ်ရဲ့ သားကို ကယ်တင်ပေးပါ လို့ ကြွေးကြော်ကြတယ်။ ဂျေရုဆလင်မြို့ထဲ ယေရှု ဝင်လာတဲ့အခါ တစ်မြို့လုံး ရုတ်ရုတ်သဲသဲ ဖြစ်ပြီး သူ ဘယ်သူလဲ လို့မေးကြတော့၊ လူအုပ်က ဂါလိလဲပြည်၊ နာဇရက်မြို့သား ပရောဖက်ယေရှုပဲ ဆိုပြီး ဖြေကြတယ်။ ယေရှုက ဗိမာန်တော်ထဲ ဝင်ပြီး အဲဒီမှာ ရောင်းဝယ်နေသူတွေကို မောင်းထုတ်လိုက်တယ်။ ငွေလဲလှယ်သူတွေရဲ့ စားပွဲတွေ၊ ချိုးငှက်ရောင်းသူတွေရဲ့ ခုံတွေကို မှောက်လှန်ပစ်တယ်။ ပြီးတော့ ငါ့အိမ်ကို ဆုတောင်းရာအိမ်လို့ ခေါ်ကြမယ် ဆိုပြီး ကျမ်းစာမှာ ရေးထားပေမဲ့ ခင်ဗျားတို့ကတော့ ဓားပြခိုအောင်းတဲ့နေရာ ဖြစ်စေကြပြီ လို့ ပြောတယ်။ မျက်မမြင်တွေ၊ ခြေမသန်သူတွေလည်း ဗိမာန်တော်ကို ရောက်လာတဲ့အတွက် သူတို့ကို ယေရှု ကုသပေးတယ်။ ပုရောဟိတ်ကြီးတွေနဲ့ ကျမ်းတတ်တွေက ယေရှု လုပ်တဲ့ အံ့ဖွယ်အမှုတွေ၊ ဘုရားသခင်၊ ဒါဝိဒ်ရဲ့ သားကို ကယ်တင်ပေးပါ လို့ ဗိမာန်တော်မှာ ကြွေးကြော်နေတဲ့ ကလေးငယ်တွေကို မြင်တဲ့အခါ ဒေါသထွက်ပြီး၊ ဒီကလေးတွေ ပြောနေတာကို ကြားရဲ့လား လို့ မေးတယ်။ ယေရှုက ကြားတာပေါ့။ ကလေးငယ်တွေနဲ့ နို့စို့ကလေးတွေရဲ့ နှုတ်ကနေ ချီးမွမ်းစကား ထွက်စေတယ် ဆိုတဲ့စကားကို ခင်ဗျားတို့ မဖတ်ဖူးဘူးလား လို့ ပြောတယ်။ ပြီးတော့ အဲဒီမြို့ကနေ ထွက်ပြီး ဗေသနိရွာမှာ ညအိပ်တယ်။ မနက်စောစော မြို့ကို ပြန်လာကြတဲ့အခါ ယေရှု ဗိုက်ဆာလာတယ်။ လမ်းဘေးမှာ သဖန်းပင်တစ်ပင်ကို တွေ့လို့ သွားကြည့်လိုက်တော့ အရွက်တွေပဲ ရှိပြီး အသီးတစ်လုံးမှ မရှိဘူး။ ဒါကြောင့် နောင်ဘယ်တော့မှ အသီးမသီးစေနဲ့ လို့ ပြောလိုက်တဲ့အခါ သဖန်းပင် ချက်ချင်း ခြောက်သွားတယ်။ ဒါကို မြင်တဲ့အခါ တပည့်တွေက ဒီသဖန်းပင်က ဘယ်လိုလုပ် ချက်ချင်း ခြောက်သွားတာလဲ ဆိုပြီး တအံ့တသြ ဖြစ်နေကြတယ်။ အဲဒီအခါ ယေရှုက ကျွန်တော် မှန်တာကို ပြောမယ်။ ခင်ဗျားတို့သာ ယုံကြည်ခြင်း ရှိမယ်၊ သံသယစိတ် ကင်းမယ်ဆိုရင် သဖန်းပင်ကို ကျွန်တော် လုပ်သလို လုပ်နိုင်မယ်။ ဒါ့အပြင် ဒီတောင်ကို နေရာကနေ ရွေ့ပြီး ပင်လယ်ထဲ ကျစေ လို့ ပြောရင်တောင် အဲဒီအတိုင်း ဖြစ်လိမ့်မယ်။ ယုံကြည်ခြင်းအပြည့်နဲ့ ဆုတောင်းရင် တောင်းသမျှ ရလိမ့်မယ် လို့ ပြန်ပြောတယ်။ ယေရှုက ဗိမာန်တော်ထဲ ဝင်ပြီး သွန်သင်တဲ့အခါ ပုရောဟိတ်ကြီးတွေနဲ့ အကြီးအကဲတွေက ဘာအခွင့်အာဏာနဲ့ ဒါတွေကို လုပ်တာလဲ။ ခင်ဗျားကို ဘယ်သူ အခွင့်အာဏာ ပေးထားလို့လဲ ဆိုပြီး လာမေးကြတယ်။ အဲဒီအခါ ယေရှုက ကျွန်တော်လည်း တစ်ခုလောက် မေးချင်တယ်။ ခင်ဗျားတို့ ဖြေနိုင်ရင် ဘာအခွင့်အာဏာနဲ့ ဒါတွေကို လုပ်တယ်ဆိုတာ ပြောပြမယ်။ ယောဟန်က ဘယ်သူ့အခွင့်အာဏာနဲ့ နှစ်ခြင်းပေးတာလဲ။ ဘုရားဆီကလား၊ လူတွေဆီကလား ဆိုပြီး မေးတယ်။ သူတို့က ဘုရားဆီက လို့ ငါတို့ ဖြေရင် ယောဟန်ကို ဘာလို့ မယုံတာလဲ ဆိုပြီး သူမေးဦးမယ်။ လူတွေဆီက လို့ ဖြေပြန်ရင်လည်း ယောဟန်ကို ပရောဖက်လို့ ယူမှတ်နေတဲ့ လူတွေကို ကြောက်ရတယ် ဆိုပြီး အချင်းချင်း တိုင်ပင်တယ်။ ဒါနဲ့ မသိဘူး လို့ ဖြေကြတော့ ယေရှုက ကျွန်တော်လည်း ဘာအခွင့်အာဏာနဲ့ ဒါတွေကို လုပ်တယ်ဆိုတာ ခင်ဗျားတို့ကို မပြောပြဘူး လို့ ပြောလိုက်တယ်။ ခင်ဗျားတို့ ဘယ်လို ထင်ကြသလဲ။ လူတစ်ယောက်မှာ သားနှစ်ယောက် ရှိတယ်။ သူက သားကြီးကို သား၊ ဒီနေ့ စပျစ်ခြံမှာ အလုပ် သွားလုပ်ပါ လို့ခိုင်းတော့၊ သားကြီးက မသွားဘူး လို့ ပြောတယ်။ နောက်မှ နောင်တရပြီး စပျစ်ခြံဆီ ထွက်သွားတယ်။ သားငယ်ဆီ သွားပြီး အဲဒီအတိုင်း ခိုင်းတဲ့အခါ ဟုတ်ကဲ့ လို့ ပြောပေမဲ့ မသွားဘူး။ အဲဒီသားနှစ်ယောက်ထဲမှာ ဘယ်သူက အဖေ့စကား နားထောင်သလဲ လို့ ယေရှု မေးတော့ သူတို့က သားကြီးပါ လို့ ဖြေကြတယ်။ ဒါနဲ့ ယေရှုက ကျွန်တော် မှန်တာကို ပြောမယ်။ အခွန်ခံတွေ၊ ပြည့်တန်ဆာတွေက ခင်ဗျားတို့ထက်အရင် ဘုရားသခင့်နိုင်ငံကို ဝင်ကြလိမ့်မယ်။ ယောဟန် ရောက်လာပြီး ဖြောင့်မတ်ခြင်းတရားလမ်းကို ပြညွှန်ပေမဲ့ သူ့ကို ခင်ဗျားတို့ မယုံကြည်ဘူး။ အခွန်ခံတွေ၊ ပြည့်တန်ဆာတွေကတော့ ယုံကြည်တယ်။ ဒါကို ခင်ဗျားတို့ မြင်ပြီးနောက်မှာတောင် မယုံကြည်ကြဘူး။ နောင်တမရကြဘူး။ နောက်ပုံဥပမာကို နားထောင်ကြပါ မြေရှင်တစ်ယောက်က စပျစ်ခြံကို စိုက်ပျိုးပြီး ခြံစည်းရိုးခတ်တယ်။ စပျစ်သီးနယ်ရာ ကျင်းကို တူးပြီး လင့်စင်ဆောက်တယ်။ ပြီးတော့ ခြံလုပ်သားတွေကို သီးစားချပြီးတဲ့နောက် ခရီးထွက်သွားတယ်။ အသီးခူးချိန် ရောက်တဲ့အခါ ခြံလုပ်သားတွေဆီ ကျွန်တွေ လွှတ်ပြီး သီးစားခ တောင်းခိုင်းတယ်။ ဒါပေမဲ့ ခြံလုပ်သားတွေက ကျွန်တွေကိုဖမ်းပြီး တစ်ယောက်ကို ရိုက်တယ်။ နောက်တစ်ယောက်ကို သတ်ပစ်တယ်။ နောက်တစ်ယောက်ကိုကျတော့ ခဲနဲ့ပေါက်သတ်တယ်။ ခြံပိုင်ရှင်လည်း အရင်ထက် ပိုများတဲ့ ကျွန်တွေကို ထပ်လွှတ်တဲ့အခါ ခြံလုပ်သားတွေက အရင်အတိုင်းပဲ လုပ်ကြတယ်။ နောက်ဆုံး၊ ခြံပိုင်ရှင်က ငါ့သားကိုတော့ လေးစားကြမှာပါ လို့ တွေးပြီး သားကို လွှတ်လိုက်တယ်။ ခြံလုပ်သားတွေက သားကို မြင်တော့ ဒီခြံကို အမွေဆက်ခံမယ့်သူပဲ။ သူ့ကို သတ်ပစ်ရအောင်။ ဒါဆို သူ့အမွေကို ငါတို့ ရပြီ လို့ တိုင်ပင်ကြတယ်။ ဒါနဲ့ သူ့ကို ဖမ်း၊ ခြံပြင် ဆွဲထုတ်ပြီး သတ်လိုက်တယ်။ ခြံပိုင်ရှင် ရောက်လာတဲ့အခါ ခြံလုပ်သားတွေကို ဘာလုပ်မလဲ လို့ မေးတယ်။ ပုရောဟိတ်ကြီးတွေနဲ့ အကြီးအကဲတွေက ဒီလူယုတ်မာတွေကို သတ်ပစ်မှာပေါ့။ စပျစ်ခြံကိုတော့ အသီးခူးချိန်မှာ သီးစားခ ပေးမယ့် တခြားခြံလုပ်သားတွေဆီ ငှားပါလိမ့်မယ် လို့ ဖြေကြတယ်။ ယေရှုက တိုက်ကို တည်ဆောက်သူတွေ ပယ်ထားတဲ့ ကျောက်ဟာ ထိပ်ဆုံးက ထောင့်ချုပ်ကျောက် ဖြစ်လာပြီ။ ဒီကျောက်ဟာ ယေဟောဝါ ဆီက လာတယ်။ ငါတို့အမြင်မှာ အံ့သြစရာပဲ ဆိုတဲ့ ကျမ်းစကားကို မဖတ်ဖူးဘူးလား။ ကျွန်တော် ပြောမယ်။ ဘုရားသခင့် နိုင်ငံတော်ကို ခင်ဗျားတို့ဆီကနေ ရုပ်သိမ်းပြီး သီးပွင့်ဖြစ်ထွန်းမယ့် လူမျိုးကို အပ်လိမ့်မယ်။ လူတစ်ယောက်က ဒီကျောက်ပေါ်ကျရင် သူ အပိုင်းပိုင်း ကျိုးလိမ့်မယ်။ ဒီကျောက်က သူ့အပေါ်ကျရင် သူ ညက်ညက်ကြေလိမ့်မယ် လို့ ပြောတယ်။ ပုရောဟိတ်ကြီးတွေ၊ ဖာရိရှဲတွေက ယေရှု ပြောတဲ့ ပုံဥပမာတွေကို ကြားတဲ့အခါ သူတို့ကို ပြောနေမှန်း ရိပ်မိတယ်။ ယေရှုကို ဖမ်းချင်ပေမဲ့ သူ့ကို ပရောဖက်လို့ ယူမှတ်နေတဲ့ လူအုပ်ကို ကြောက်နေတယ်။,40,Mt,21,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/21/
audio/nwt_40_Mt_BU_22.mp3,ယေရှုက ပုံဥပမာတွေ ထပ်ပြောတယ် ကောင်းကင်နိုင်ငံကို သားအတွက် မင်္ဂလာပွဲ ပြင်ဆင်တဲ့ ဘုရင်ကြီးတစ်ပါးနဲ့ ခိုင်းနှိုင်းနိုင်တယ်။ ဘုရင်ကြီးက ဖိတ်ခေါ်ထားသူတွေဆီ ကျွန်တွေ လွှတ်ပြီး ခေါ်ခိုင်းလိုက်ပေမဲ့ တစ်ယောက်မှ မလာချင်ကြဘူး။ ဒါနဲ့ တခြားကျွန်တွေ ထပ်လွှတ်ပြီး စားသောက်ပွဲကို ငါပြင်ဆင်ထားပြီ။ နွားတွေ၊ ဆူဖြိုးတဲ့ တိရစ္ဆာန်တွေကို သတ်ပြီးပြီ။ အားလုံး အသင့်ဖြစ်နေပြီ။ မင်္ဂလာပွဲကို လာကြပါ လို့ ဖိတ်ခေါ်ထားသူတွေကို ပြောလိုက် ဆိုပြီး မှာတယ်။ ဒါပေမဲ့ သူတို့ အရေးမစိုက်ကြဘူး။ တစ်ယောက်က လယ်ထဲထွက်သွားတယ်။ နောက်တစ်ယောက်က အရောင်းအဝယ် လုပ်ဖို့ ထွက်သွားတယ်။ တချို့ကျတော့ လွှတ်လိုက်တဲ့ ကျွန်တွေကို ဖမ်းဆီး၊ ရိုက်နှက်ပြီး သတ်လိုက်တယ်။ ဒါနဲ့ ဘုရင်ကြီးက ဒေါသထွက်ပြီး စစ်သည်တွေကို လွှတ်လိုက်တယ်။ အဲဒီလူသတ်သမားတွေကို ကွပ်မျက်ပြီး မြို့ကို မီးရှို့ပစ်တယ်။ အဲဒီနောက် သူ့ကျွန်တွေကို မင်္ဂလာပွဲ အသင့်ဖြစ်နေပေမဲ့ အဲဒီလူတွေဟာ မင်္ဂလာပွဲ တက်ဖို့ မထိုက်တန်ဘူး။ ဒါကြောင့် လမ်းမတွေကို သွားပြီး တွေ့သမျှလူတွေကို မင်္ဂလာပွဲ လာဖို့ ဖိတ်ခေါ်ကြ လို့ ပြောတယ်။ ကျွန်တွေလည်း လမ်းပေါ်ထွက်သွားပြီး လူဆိုးလူကောင်းမကျန် တွေ့သမျှကို ခေါ်လာတယ်။ ဒီလိုနဲ့ မင်္ဂလာခန်းမ တစ်ခုလုံး လူပြည့်သွားတယ်။ ဘုရင်ကြီးက ဧည့်သည်တွေကို လာကြည့်တဲ့အခါ မင်္ဂလာပွဲတက်ဝတ်စုံ မဝတ်ထားတဲ့ လူတစ်ယောက်ကို တွေ့သွားတယ်။ ဒါနဲ့ မိတ်ဆွေ၊ မင်္ဂလာပွဲတက်ဝတ်စုံ မဝတ်ဘဲ ဘာလို့ ဝင်လာသလဲ ဆိုပြီး မေးတဲ့အခါ သူ မဖြေနိုင်ဘူး။ ဘုရင်ကြီးက သူ့ခြေလက်တွေကို ကြိုးတုပ်ပြီး အပြင်ဘက် မှောင်မိုက်အရပ်ဆီ ဆွဲထုတ်သွားကြ။ အဲဒီမှာ ငိုကြွေးပြီး အံကြိတ်ခံပြင်းနေပါစေ လို့ မင်းမှုထမ်းတွေကို အမိန့်ပေးတယ်။ ဖိတ်ခေါ်ခံရသူတွေ များပေမဲ့ ရွေးချယ်ခံရသူတွေ နည်းတယ်။ အဲဒီနောက် ဖာရိရှဲတွေက ထွက်သွားပြီး ယေရှုကို သူ့စကားနဲ့သူ ချောင်ပိတ်မိအောင် အကွက်ဆင်ကြတယ်။ သူတို့ရဲ့ တပည့်တွေနဲ့ ဟေရုဒ်ရဲ့ နောက်လိုက်တွေကို လွှတ်ပြီး ဆရာ၊ ဆရာဟာ ရိုးဖြောင့်တဲ့သူ၊ ဘုရားသခင်ရဲ့ လမ်းစဉ်အကြောင်း အမှန်အတိုင်း သွန်သင်တဲ့သူပါ။ အပြင်ပန်းကို မကြည့်တဲ့သူ၊ မျက်နှာမလိုက်တဲ့သူဆိုတာ ကျွန်တော်တို့ သိပါတယ်။ ဆရာ ဘယ်လို ထင်ပါသလဲ။ ဆီဇာကို အခွန်ဆောင်သင့်သလား၊ မဆောင်သင့်ဘူးလား။ အမိန့်ရှိပါ လို့မေးခိုင်းတယ်။ ယေရှုက ဒီလူတွေ မကောင်းကြံနေတာကို သိတဲ့အတွက် သူတော်ကောင်း ယောင်ဆောင်သူတို့၊ ကျွန်တော့်ကို ဘာလို့ အကဲစမ်းနေတာလဲ။ အခွန်ငွေတစ်ပြား ပြပါဦး လို့ ပြောတော့ သူတို့က ဒေနာရိ တစ်ပြား ယူလာပေးတယ်။ ယေရှုက ဒီမှာ ဘယ်သူ့ပုံလဲ။ ဘယ်သူ့နာမည်လဲ ဆိုပြီး မေးတဲ့အခါ၊ ဆီဇာရဲ့ ပုံ၊ ဆီဇာရဲ့ နာမည်ပါ ဆိုတော့ ယေရှုက ဆီဇာနဲ့ဆိုင်တာ ဆီဇာကို ပေးပါ။ ဘုရားသခင်နဲ့ဆိုင်တာ ဘုရားသခင်ကို ပေးပါ လို့ပြန်ပြောတယ်။ ယေရှုရဲ့ အဖြေကိုလည်း ကြားရော သူတို့ အံ့သြပြီး ထွက်သွားကြတယ်။ ရှင်ပြန်ထမြောက်ခြင်း မရှိဘူးလို့ ပြောတဲ့ ဇဒ္ဒုကဲတွေက အဲဒီနေ့မှာ ယေရှုဆီ လာပြီး၊ ဆရာ၊ လူတစ်ယောက်ဟာ သားသမီး မရှိဘဲ ကွယ်လွန်သွားခဲ့ရင် အစ်ကို ဒါမှမဟုတ် ညီဖြစ်သူက ကျန်ရစ်တဲ့ ဇနီးကို လက်ထပ်ပြီး ကွယ်လွန်သူရဲ့ မျိုးဆက်မပြတ်အောင် ထိန်းသိမ်းရမယ် လို့ မောရှေ ပြောခဲ့ပါတယ်။ ကျွန်တော်တို့ဆီမှာ ညီအစ်ကိုခုနစ်ယောက် ရှိပါတယ်။ အကြီးဆုံးက အိမ်ထောင်ကျပြီး သားသမီး မရှိဘဲ သေဆုံးသွားတဲ့အတွက် ညီဖြစ်သူက ကျန်ရစ်တဲ့ ဇနီးနဲ့ လက်ထပ်တယ်။ ဒုတိယ၊ တတိယ စသဖြင့် ညီအစ်ကို ခုနစ်ယောက်စလုံးက အဲဒီအမျိုးသမီးနဲ့ လက်ထပ်ပြီးနောက် သေဆုံးသွားကြတယ်။ နောက်ဆုံးတော့ အဲဒီအမျိုးသမီးလည်း သေဆုံးသွားတယ်။ သူက ညီအစ်ကို ခုနစ်ယောက်စလုံးနဲ့ လက်ထပ်ခဲ့တဲ့အတွက် ရှင်ပြန်ထမြောက်လာတဲ့အခါ ဘယ်သူ့ဇနီး ဖြစ်မှာလဲ ဆိုပြီး မေးတယ်။ ယေရှုက ခင်ဗျားတို့ မှားနေပြီ။ ကျမ်းစကားကိုရော ဘုရားသခင်ရဲ့ တန်ခိုး လုပ်ဆောင်ပုံကိုပါ နားမလည်ကြဘဲကိုး။ ရှင်ပြန်ထမြောက်လာချိန်မှာ လူတွေ ထိမ်းမြားပေးစားတာမျိုး မရှိတော့ဘူး။ ကောင်းကင်တမန်တွေလို ဖြစ်ကြလိမ့်မယ်။ သေလွန်သူတွေ ရှင်ပြန်ထမြောက်လာမှာနဲ့ပတ်သက်ပြီး ဘုရားသခင်က၊ ငါဟာ အာဗြဟံရဲ့ ဘုရား၊ အိဇက်ရဲ့ ဘုရား၊ ယာကုပ်ရဲ့ ဘုရားပဲ။ ဘုရားသခင်ဟာ သေလွန်သူတွေရဲ့ ဘုရား မဟုတ်ဘူး။ အသက်ရှင်သူတွေရဲ့ ဘုရား ဖြစ်တယ်လို့ ပြောခဲ့တယ်။ ဒါကို ခင်ဗျားတို့ မဖတ်ဖူးဘူးလား ဆိုပြီး ပြောတယ်။ ဒါကို ကြားတဲ့အခါ လူအုပ်က ယေရှုရဲ့ သွန်သင်ပုံကို အံ့သြကြတယ်။ ဇဒ္ဒုကဲတွေ နှုတ်ပိတ်သွားအောင် ယေရှု ဖြေလိုက်တဲ့အကြောင်း ဖာရိရှဲတွေ ကြားတဲ့အခါ ယေရှုဆီကို တစ်စုတစ်ဝေး ရောက်လာကြတယ်။ ပညတ်ကျမ်း နှံ့စပ်တဲ့ ဖာရိရှဲတစ်ယောက်က ယေရှုကို အကဲစမ်းတဲ့အနေနဲ့၊ ဆရာ၊ ပညတ်ကျမ်းမှာ ဘယ်ပညတ်ဟာ အရေးကြီးဆုံးလဲ ဆိုပြီး မေးတယ်။ ယေရှုက ယေဟောဝါ ဘုရားကို စိတ်စွမ်းရှိသမျှ၊ ကိုယ်စွမ်းရှိသမျှ၊ ဉာဏ်စွမ်းရှိသမျှနဲ့ ချစ်ပါ။ ဒီပညတ်ဟာ ပထမဆုံး၊ အရေးကြီးဆုံး ပညတ်ပဲ။ ပြီးတော့ လူလူချင်းကို ကိုယ်နဲ့ထပ်တူ ချစ်ပါ ဆိုတဲ့ ဒုတိယပညတ်ဟာ ပထမပညတ်နဲ့ဆင်တူတယ်။ ပညတ်ကျမ်းရော ပရောဖက်ကျမ်းရှိသမျှပါ အဲဒီပညတ်နှစ်ခုပေါ်မှာ အခြေခံထားတယ် လို့ ဖြေတယ်။ ဖာရိရှဲတွေ တစ်စုတစ်ဝေး ရှိနေချိန်မှာ ယေရှုက၊ ခရစ်တော်ကို ဘယ်လို ထင်ကြသလဲ။ ဘယ်သူ့သားလဲ လို့မေးတဲ့အခါ ဒါဝိဒ်ရဲ့ သား လို့ ဖြေကြတယ်။ ယေရှုက ဒါဆိုရင် ဒါဝိဒ်က စွမ်းအားတော် ရရှိပြီး ခရစ်တော်ကို သခင်ဆိုပြီး ဘာလို့ ခေါ်တာလဲ။ ယေဟောဝါက ရန်သူတွေကို မင်းရဲ့ ခြေအောက်မှာ မချခင်အထိ ငါ့ညာဘက်မှာ ထိုင်နေပါ လို့ ငါ့သခင်ကို ပြောတယ် ဆိုပြီး ဒါဝိဒ် ပြောခဲ့တယ်။ ဒါဝိဒ်က ခရစ်တော်ကို သခင်လို့ ခေါ်ရင် ခရစ်တော်က ဘယ်လိုလုပ်ပြီး ဒါဝိဒ်ရဲ့ သားဖြစ်နိုင်မှာလဲ လို့မေးတယ်။ အဲဒီအခါ တစ်ယောက်မှ ပြန်မဖြေနိုင်ဘူး။ အဲဒီနေ့ကစပြီး ယေရှုကို မေးခွန်း ထပ်မမေးရဲတော့ဘူး။,40,Mt,22,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/22/
audio/nwt_40_Mt_BU_23.mp3,အဲဒီနောက် ယေရှုက လူအုပ်နဲ့ တပည့်တွေကို အခုလိုပြောတယ် ကျမ်းတတ်နဲ့ ဖာရိရှဲတွေဟာ မောရှေ ရတဲ့ အခွင့်အာဏာမျိုးကို ရယူထားကြတယ်။ ဒါကြောင့် သူတို့ ပြောသမျှကို လိုက်နာပါ။ ဒါပေမဲ့ သူတို့ လုပ်သလို လိုက်မလုပ်ပါနဲ့။ သူတို့က ပြောပေမဲ့ ကိုယ်တိုင် မလုပ်ဘူး။ လေးလံတဲ့ ဝန်တွေ ထုပ်ပိုးပြီး တခြားသူရဲ့ ပခုံးပေါ် တင်တတ်တယ်။ ကိုယ်တိုင်ကျတော့ လက်ဖျားနဲ့တောင် မထိချင်ဘူး။ လူမြင်ကောင်းအောင်ပဲ သူတို့ လုပ်တတ်တယ်။ အဆောင်လက်ဖွဲ့တွေကို အကြီးကြီး လုပ်ပြီးတပ်ကြတယ်။ ဝတ်လုံအမြိတ်တွေကိုလည်း အရှည်ကြီး ထားတတ်တယ်။ စားသောက်ပွဲဆိုရင် အထင်ပေါ်ဆုံး နေရာမှာ၊ တရားဇရပ်ဆိုရင် ရှေ့ဆုံးခုံမှာ ထိုင်ချင်တယ်။ စျေးမှာ ရိုရိုသေသေ နှုတ်ဆက်တာကို ခံချင်တယ်။ ဆရာ လို့အခေါ်ခံချင်တယ်။ ခင်ဗျားတို့ကတော့ ဆရာလို့ အခေါ်မခံကြနဲ့။ ခင်ဗျားတို့မှာ ဆရာတစ်ယောက်ပဲ ရှိတယ်။ ခင်ဗျားတို့အားလုံးဟာ ညီအစ်ကိုတွေပဲ။ ပြီးတော့ ကမ္ဘာမြေပေါ်မှာ ဘယ်သူ့ကိုမှ အဖလို့ မခေါ်နဲ့။ ခင်ဗျားတို့မှာ ကောင်းကင်အဖ တစ်ပါးပဲ ရှိတယ်။ ခေါင်းဆောင်လို့လည်း အခေါ်မခံကြနဲ့။ ခင်ဗျားတို့မှာ ခရစ်တော်ဆိုတဲ့ ခေါင်းဆောင်တစ်ယောက်ပဲ ရှိတယ်။ ခင်ဗျားတို့ထဲက အကြီးမြတ်ဆုံး ဖြစ်သူဟာ အစေခံ ဖြစ်ရမယ်။ ကိုယ့်ကိုယ်ကိုယ် ချီးမြှောက်တဲ့သူဟာ နှိမ့်ချခံရမယ်။ နှိမ့်ချတဲ့သူကတော့ ချီးမြှောက်ခံရမယ်။ သူတော်ကောင်း ယောင်ဆောင်တဲ့ ကျမ်းတတ်နဲ့ ဖာရိရှဲတို့၊ အဖြစ်ဆိုး ကြုံရလိမ့်မယ်။ ခင်ဗျားတို့က ကောင်းကင်နိုင်ငံရဲ့ တံခါးကို လူတွေ မဝင်နိုင်အောင် ပိတ်ထားကြတယ်။ ကိုယ်တိုင် မဝင်ဘူး၊ ဝင်မယ့်သူတွေကိုလည်း ဝင်ခွင့်မပေးဘူး။ — သူတော်ကောင်း ယောင်ဆောင်တဲ့ ကျမ်းတတ်နဲ့ ဖာရိရှဲတို့၊ အဖြစ်ဆိုး ကြုံရလိမ့်မယ်။ ခင်ဗျားတို့က လူတစ်ယောက် ဘာသာပြောင်းဝင်လာအောင် ကုန်းတစ်တန်၊ ရေတစ်တန် သွားတတ်ကြတယ်။ ဘာသာပြောင်းဝင်လာတဲ့အခါ ကိုယ့်ထက် နှစ်ဆ ဂေဟင်နာ ရောက်ထိုက်သူ ဖြစ်စေကြတယ်။ မျက်ကန်းလမ်းပြတို့၊ အဖြစ်ဆိုး ကြုံရလိမ့်မယ်။ ဗိမာန်တော်ကို တိုင်တည်ပြီး သစ္စာဆိုရင် အတည်မဖြစ်ဘူး။ ဗိမာန်တော်မှာရှိတဲ့ ရွှေကိုတိုင်တည်ပြီး သစ္စာဆိုရင်တော့ အတည်ဖြစ်တယ် လို့ ခင်ဗျားတို့ ပြောတတ်ကြတယ်။ အသိဉာဏ်မဲ့တဲ့ မျက်ကန်းတို့၊ ဘယ်ဟာ ပိုအရေးကြီးသလဲ။ ရွှေလား။ ရွှေဆက်ကပ်ထားတဲ့ ဗိမာန်တော်လား။ ပူဇော်ရာပလ္လင်ကို တိုင်တည်ပြီး သစ္စာဆိုရင် အတည်မဖြစ်ဘူး။ ပူဇော်ရာပလ္လင်ပေါ်က အလှူကို တိုင်တည်ပြီး သစ္စာဆိုရင်တော့ အတည်ဖြစ်တယ် လို့ ခင်ဗျားတို့ ပြောသေးတယ်။ မျက်ကန်းတို့၊ ဘယ်ဟာ ပိုအရေးကြီးသလဲ။ အလှူလား။ အလှူဆက်ကပ်ထားတဲ့ ပူဇော်ရာပလ္လင်လား။ ဒါကြောင့် ပူဇော်ရာပလ္လင်ကို တိုင်တည်ပြီး သစ္စာဆိုတာဟာ ပူဇော်ရာပလ္လင်ကိုရော ပလ္လင်ပေါ်မှာ ရှိတဲ့အရာတွေကိုပါ တိုင်တည်ပြီး သစ္စာဆိုတာပဲ။ ဗိမာန်တော်ကို တိုင်တည်ပြီး သစ္စာဆိုတာဟာ ဗိမာန်တော်ကိုရော ဗိမာန်တော်မှာ စံမြန်းတဲ့ဘုရားကိုပါ တိုင်တည်ပြီး သစ္စာဆိုတာပဲ။ ကောင်းကင်ကို တိုင်တည်ပြီး သစ္စာဆိုတာဟာ ဘုရားသခင်ရဲ့ ရာဇပလ္လင်ကိုရော ပလ္လင်ပေါ် စံမြန်းတဲ့ အရှင်ကိုပါ တိုင်တည်ပြီး သစ္စာဆိုတာပဲ။ သူတော်ကောင်း ယောင်ဆောင်တဲ့ ကျမ်းတတ်နဲ့ ဖာရိရှဲတို့၊ အဖြစ်ဆိုး ကြုံရလိမ့်မယ်။ ခင်ဗျားတို့က ပင်စိမ်း၊ စမုန်စပါး၊ ဇီရာကို ဆယ်ဖို့တစ်ဖို့ ပေးလှူပေမဲ့ တရားမျှတတာ၊ သနားကရုဏာ ပြတာ၊ သစ္စာရှိတာစတဲ့ ပညတ်ကျမ်းထဲက ပိုအရေးကြီးတဲ့ အချက်တွေကိုတော့ လျစ်လျူရှုထားကြတယ်။ ဆယ်ဖို့တစ်ဖို့ ပေးရမှာ မှန်ပေမဲ့ အဲဒီအချက်တွေကိုလည်း လျစ်လျူမရှုသင့်ဘူး။ မျက်ကန်းလမ်းပြတို့၊ ခင်ဗျားတို့ဟာ ခြင်ကို စစ်ထုတ်ပေမဲ့ ကုလားအုတ်ကိုတော့ မျိုချနေပါလား။ သူတော်ကောင်း ယောင်ဆောင်တဲ့ ကျမ်းတတ်နဲ့ ဖာရိရှဲတို့၊ အဖြစ်ဆိုး ကြုံရလိမ့်မယ်။ ခင်ဗျားတို့က အိုးခွက်အပြင်ဘက်ကို ဆေးကြောပေမဲ့ အတွင်းမှာတော့ လောဘတွေ၊ စိတ်အလိုလိုက်တာတွေနဲ့ ပြည့်နေတယ်။ မျက်ကန်း ဖာရိရှဲတို့၊ အိုးခွက်အတွင်းဘက်ကို အရင် ဆေးကြောပါ။ ဒါမှ အပြင်ဘက်လည်း သန့်ရှင်းလာမှာပေါ့။ သူတော်ကောင်း ယောင်ဆောင်တဲ့ ကျမ်းတတ်နဲ့ ဖာရိရှဲတို့၊ အဖြစ်ဆိုး ကြုံရလိမ့်မယ်။ ခင်ဗျားတို့ဟာ ထုံးဖြူ သုတ်ထားတဲ့ သင်္ချိုင်းဂူနဲ့ တူတယ်။ အပြင်ဘက်မှာ လှပနေပေမဲ့ အတွင်းမှာတော့ လူသေအရိုး၊ မသန့်ရှင်းတာတွေနဲ့ပဲ ပြည့်နေတယ်။ အလားတူ၊ ခင်ဗျားတို့ဟာ အပြင်ပန်းမှာတော့ ဖြောင့်မတ်သလိုလိုနဲ့ အတွင်းမှာတော့ သူတော်ကောင်း ယောင်ဆောင်တာ၊ မတရားတာတွေနဲ့ပဲ ပြည့်နေတယ်။ သူတော်ကောင်း ယောင်ဆောင်တဲ့ ကျမ်းတတ်နဲ့ ဖာရိရှဲတို့၊ အဖြစ်ဆိုး ကြုံရလိမ့်မယ်။ ခင်ဗျားတို့က ပရောဖက်တွေရဲ့ သင်္ချိုင်းဂူတွေကို ဆောက်ပြီး ဖြောင့်မတ်သူတွေရဲ့ သင်္ချိုင်းဂူတွေကို အလှဆင်ကြတယ်။ ဘိုးဘေးတွေလက်ထက်မှာ ကျုပ်တို့ အသက်ရှင်ခဲ့ရင် ပရောဖက်တွေကို သွေးမြေကျစေတဲ့အမှုမှာ ကျုပ်တို့ ပါမှာ မဟုတ်ဘူး လို့ပြောတတ်ကြတယ်။ ခင်ဗျားတို့ဟာ ပရောဖက်တွေကို သတ်တဲ့သူတွေရဲ့ သားမြေးပဲဆိုတာ ကိုယ်တိုင် သက်သေခံနေတာပဲ။ ဒီတော့ ဘိုးဘေးတွေ စခဲ့တဲ့အမှုကို ခင်ဗျားတို့ လက်စသတ်ပေတော့။ မြွေဆိုးအမျိုးတို့၊ ခင်ဗျားတို့က ဂေဟင်နာ အရပ်မှာ ပြစ်ဒဏ်စီရင်မခံရဘဲ လွတ်နိုင်ပါ့မလား။ ဒါကြောင့် ပရောဖက်တွေ၊ ပညာရှိတွေ၊ သွန်သင်သူတွေကို ခင်ဗျားတို့ဆီ ကျွန်တော် စေလွှတ်မယ်။ တချို့ကို ခင်ဗျားတို့ သတ်ပစ်မယ်။ တချို့ကို သစ်တိုင်ပေါ် တင်လိမ့်မယ်။ တချို့ကို တရားဇရပ်တွေမှာ ရိုက်နှက်မယ်။ တချို့ကို တစ်မြို့ပြီးတစ်မြို့ လိုက်လံညှဉ်းဆဲကြလိမ့်မယ်။ ဒီတော့ ဖြောင့်မတ်တဲ့ အာဗေလကအစ သန့်ရှင်းရာဌာနနဲ့ ပူဇော်ရာပလ္လင်ကြားမှာ အသတ်ခံရတဲ့ ဗာရခိရဲ့ သား ဇာခရိအဆုံး ကမ္ဘာပေါ်မှာရှိတဲ့ ဖြောင့်မတ်သူမှန်သမျှ သွေးမြေကျခဲ့တဲ့ အပြစ်ဟာ ခင်ဗျားတို့အပေါ် ရောက်လာလိမ့်မယ်။ ကျွန်တော် မှန်တာကို ပြောမယ်။ ဒီလူမျိုးဆက်ဟာ အဲဒီအပြစ်တွေအတွက် ပြစ်ဒဏ်ခံရလိမ့်မယ်။ ဂျေရုဆလင်မြို့၊ ဂျေရုဆလင်မြို့၊ မင်းဟာ ပရောဖက်တွေကို သတ်တဲ့မြို့၊ ဘုရား လွှတ်လိုက်တဲ့သူတွေကို ခဲနဲ့ပေါက်တဲ့မြို့ပဲ။ ကြက်မက ကြက်ပေါက်လေးတွေကို အတောင်အောက်မှာ စုသိမ်းသလို မင်းရဲ့သားသမီးတွေကို စုသိမ်းဖို့ ငါအကြိမ်ကြိမ် ကြိုးစားသေးတယ်။ ဒါပေမဲ့ မင်းကမှ လက်မခံတာ။ မင်းရဲ့အိမ်တော်ဟာ စွန့်ပစ်ခံရလိမ့်မယ်။ ငါပြောမယ်။ ယေဟောဝါရဲ့ နာမည်နဲ့ ရောက်လာသူ ကောင်းချီးခံစားရပါစေ လို့ မင်း မပြောမချင်း အခုကစပြီး ငါ့ကို လုံးဝ မြင်ရမှာ မဟုတ်ဘူး။,40,Mt,23,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/23/
audio/nwt_40_Mt_BU_24.mp3,ဗိမာန်တော်ကနေ ယေရှု ထွက်လာချိန်မှာ တပည့်တွေက ဗိမာန်တော် အဆောက်အအုံတွေကို ပြတဲ့အခါ၊ ယေရှုက ဒီအဆောက်အအုံတွေကို ခင်ဗျားတို့ မြင်နေရတယ် မဟုတ်လား။ ဒါပေမဲ့ ကျွန်တော် မှန်တာကို ပြောမယ်။ ဟောဒီကျောက်တုံးတွေ ကျိန်းသေ ဖြိုချခံရလိမ့်မယ်။ ကျောက်တစ်တုံးပေါ် တစ်တုံးဆင့်ပြီး ကျန်နေမှာ မဟုတ်ဘူး လို့ ပြောတယ်။ သံလွင်တောင်ပေါ် ယေရှု ထိုင်နေချိန်မှာ တပည့်တွေချည်းပဲ လာပြီး သခင်၊ ကျွန်တော်တို့ကို ပြောပြပါ။ အဲဒါတွေ ဘယ်တော့ ဖြစ်မှာလဲ။ သခင် ရောက်ရှိနေပြီ၊ လောကစနစ်နိဂုံးပိုင်းကို ရောက်နေပြီဆိုတဲ့ နိမိတ်ဟာ ဘာလဲ လို့ မေးကြတယ်။ အဲဒီအခါ ယေရှု အခုလိုပြောတယ် ဘယ်သူ့ကြောင့်မှ လမ်းမလွဲသွားအောင် ခင်ဗျားတို့ သတိထားကြပါ။ ကျုပ်ဟာ ခရစ်တော်ပဲ လို့ ပြောပြီး ကျွန်တော့်နာမည်နဲ့ လူတွေကို လမ်းလွဲစေမယ့်သူတွေ အများကြီး ပေါ်လာလိမ့်မယ်။ ရပ်နီးရပ်ဝေးက စစ်မက်သတင်းတွေကို ခင်ဗျားတို့ ကြားရလိမ့်မယ်။ အဲဒီအခါ ထိတ်ထိတ်ပျာပျာ မဖြစ်ပါနဲ့။ အဲဒါတွေ ဖြစ်ကိုဖြစ်လာမယ်။ ဒါပေမဲ့ အဆုံးတော့ မရောက်သေးဘူး။ လူတစ်မျိုးနဲ့ တစ်မျိုး၊ တစ်နိုင်ငံနဲ့ တစ်နိုင်ငံ တိုက်ခိုက်ကြလိမ့်မယ်။ အစာခေါင်းပါးတာ၊ ငလျင်လှုပ်တာတွေ တစ်နေရာပြီး တစ်နေရာ ဖြစ်လိမ့်မယ်။ အဲဒါတွေအားလုံးဟာ ဆင်းရဲဒုက္ခရဲ့ အစပဲ။ အဲဒီအခါ ခင်ဗျားတို့ကို နှိပ်စက်ညှဉ်းဆဲဖို့ အပ်ပြီး အသေသတ်လိမ့်မယ်။ လူတွေက ကျွန်တော့်နာမည်ကြောင့် ခင်ဗျားတို့ကို မုန်းလိမ့်မယ်။ ပြီးတော့ လူအများကြီးက ယုံကြည်ခြင်းကနေ လွဲသွားပြီး အချင်းချင်း သစ္စာဖောက်လိမ့်မယ်၊ အချင်းချင်း မုန်းလိမ့်မယ်။ ပရောဖက်အတုအယောင် အများကြီး ပေါ်လာပြီး လူတွေကို လှည့်ဖြားလိမ့်မယ်။ မတရားမှုတွေ များသည်ထက် များလာတဲ့အတွက် လူအတော်များများဟာ မေတ္တာတရား ခေါင်းပါးလာလိမ့်မယ်။ ဒါပေမဲ့ အဆုံးထိ ခံနိုင်ရည် ရှိသူဟာ ကယ်တင်ခံရလိမ့်မယ်။ လူမျိုးအားလုံးအတွက် သက်သေ ဖြစ်စေဖို့ နိုင်ငံတော်သတင်းကောင်းကို လူနေထိုင်ရာ မြေတစ်ခွင်လုံးမှာ ဟောပြောရလိမ့်မယ်။ ပြီးမှ အဆုံး ရောက်လာလိမ့်မယ်။ ပရောဖက် ဒံယေလ ဟောခဲ့တဲ့အတိုင်း ဖျက်ဆီးတတ်တဲ့ ရွံရှာဖွယ်ရာက သန့်ရှင်းရာအရပ်မှာ ရောက်နေတာကို ခင်ဗျားတို့ မြင်ရရင် (စာဖတ်သူ ပိုင်းခြားသိမြင်ပါစေ)၊ ယုဒနယ်မှာ နေတဲ့သူတွေ တောင်ပေါ်ကို ပြေးကြ။ အိမ်မိုးပေါ်မှာ ရှိနေသူဟာ အိမ်ထဲက ပစ္စည်းတွေ ယူဖို့ မဆင်းလာနဲ့။ လယ်မှာ ရှိနေသူကလည်း ကိုယ့်အဝတ်ကို ယူဖို့ အိမ်မပြန်နဲ့။ အဲဒီအချိန်ကာလမှာ ကိုယ်ဝန်ဆောင်တွေ၊ နို့တိုက်မိခင်တွေ ပိုဒုက္ခရောက်လိမ့်မယ်။ ခင်ဗျားတို့ ထွက်ပြေးရမယ့်အချိန်ဟာ ဆောင်းရာသီ မကျဖို့၊ ဥပုသ်နေ့ မကျဖို့ ဆုတောင်းနေကြပါ။ ဒီလောကတည်ချိန်ကနေ အခုထိ မဖြစ်ဖူးသေးတဲ့၊ နောင်လည်း ဖြစ်မှာ မဟုတ်တဲ့ ကြီးစွာသောဒုက္ခဟာ အဲဒီအချိန်မှာ ဖြစ်လာမှာမို့လို့ပဲ။ အဲဒီကာလ ကြာရှည်နေမယ်ဆိုရင် ဘယ်သူမှ ဘေးလွတ်မှာ မဟုတ်ဘူး။ ရွေးချယ်ခံရသူတွေအတွက် အဲဒီကာလကို တိုစေမယ်။ ပြီးတော့တစ်ယောက်ယောက်က ခင်ဗျားတို့ကို ခရစ်တော် ဒီမှာ ရှိတယ်။ ဟိုမှာ ရှိတယ် လို့ ပြောရင် မယုံကြနဲ့။ ခရစ်တော် အတုအယောင်တွေ၊ ပရောဖက် အတုအယောင်တွေ ပေါ်လာမယ်။ သူတို့က ဖြစ်နိုင်ရင် ရွေးချယ်ခံရသူတွေကိုတောင် လမ်းလွဲသွားအောင် အံ့ဖွယ်အမှုကြီးတွေ၊ ထူးဆန်းတဲ့အရာတွေ လုပ်ပြလိမ့်မယ်။ ကျွန်တော် ကြိုသတိပေးထားတယ်။ ဒါကြောင့် လူတွေက ယေရှု တောမှာ ရှိတယ် လို့ ပြောလာရင် မသွားကြနဲ့။ ယေရှု အခန်းထဲမှာ ရှိတယ် လို့ ပြောလာရင်လည်း မယုံကြနဲ့။ အရှေ့အရပ်မှာ လျှပ်စီးလက်ရင် အနောက်အရပ်အထိ လင်းလက်သွားသလို လူသား ရောက်ရှိနေချိန်မှာ ဖြစ်လိမ့်မယ်။ အသေကောင် ရှိတဲ့နေရာမှာ လင်းယုန်ငှက်တွေ စုဝေးလိမ့်မယ်။ အဲဒီဒုက္ခကာလ ကျရောက်ပြီးတာနဲ့ နေဟာ မှောင်မိုက်သွားမယ်။ လက အလင်းရောင်ပေးမှာ မဟုတ်ဘူး။ ကြယ်တွေ ကောင်းကင်ကနေ ကြွေကျလိမ့်မယ်။ ကောင်းကင်တန်ခိုးတွေ တုန်လှုပ်ကြလိမ့်မယ်။ အဲဒီအခါ လူသား လာပြီဆိုတဲ့ ထူးခြားတဲ့ လက္ခဏာတွေ ကောင်းကင်မှာ ထင်ရှားလိမ့်မယ်။ ကမ္ဘာပေါ်မှာရှိတဲ့ လူမျိုးအားလုံး ရင်ဘတ် ထုပြီး ငိုကြွေးကြလိမ့်မယ်။ လူသားဟာ မိုးတိမ်ခြံရံပြီး မဟာဘုန်းတန်ခိုးနဲ့ လာတာကို လူတွေ မြင်ရကြလိမ့်မယ်။ ခရာသံ အကျယ်ကြီး ထွက်ပေါ်လာလိမ့်မယ်။ လူသားက ကောင်းကင်တမန်တွေကို စေလွှတ်လိမ့်မယ်။ သူတို့က ရွေးချယ်ခံရသူတွေကို ကောင်းကင် ဟိုဘက်စွန်းကနေ ဒီဘက်စွန်းအထိ အရပ်လေးမျက်နှာကနေ စုသိမ်းလိမ့်မယ်။ သဖန်းပင် ပုံဥပမာကနေ သင်ယူကြပါ။ သဖန်းပင် အတက် ထွက်ပြီး ရွက်နု ပေါက်လာရင် နွေရာသီ ရောက်တော့မယ်ဆိုတာ ခင်ဗျားတို့ အသိပဲ။ အလားတူ၊ ဒီအရာတွေအားလုံးကို ခင်ဗျားတို့ မြင်ရရင် လူသားဟာ တံခါးဝနား ရောက်နေပြီဆိုတာ သိမှတ်ကြပါ။ ကျွန်တော် မှန်တာကို ပြောမယ်။ ဒါတွေအားလုံး မဖြစ်ခင် ဒီလူမျိုးဆက်ဟာ လုံးဝ ကွယ်ပျောက်မှာ မဟုတ်ဘူး။ ကောင်းကင်နဲ့ မြေကြီး ကွယ်ပျောက်လိမ့်မယ်။ ဒါပေမဲ့ ကျွန်တော့်စကားတွေ ဘယ်တော့မှ ကွယ်ပျောက်မှာ မဟုတ်ဘူး။ အဲဒီနေ့၊ အဲဒီအချိန်ကို ဘယ်သူမှ မသိဘူး။ ကောင်းကင်တမန်တွေလည်း မသိဘူး။ သားဖြစ်သူ ကျွန်တော်လည်း မသိဘူး။ အဖဘုရားပဲ သိတယ်။ နောဧလက်ထက်မှာ ဖြစ်သလို လူသား ရောက်ရှိနေချိန်မှာ ဖြစ်လိမ့်မယ်။ ရေလွှမ်းမိုးဘေး မတိုင်ခင်တုန်းက လူတွေဟာ နောဧ သင်္ဘောထဲ ဝင်တဲ့နေ့အထိ စားလိုက်၊ သောက်လိုက်၊ ထိမ်းမြားပေးစားလိုက် လုပ်နေကြတယ်။ ရေလွှမ်းမိုးဘေး ရောက်ပြီး အားလုံးကို သုတ်သင်ပယ်ရှင်းလိုက်ချိန်အထိ သတိမဲ့နေကြတယ်။ လူသား ရောက်ရှိနေချိန်မှာလည်း အဲဒီလိုပဲ ဖြစ်လိမ့်မယ်။ လယ်မှာ ရှိနေသူနှစ်ယောက်အနက် တစ်ယောက်ကို ခေါ်သွားပြီး တစ်ယောက်ကိုတော့ ထားခဲ့လိမ့်မယ်။ ကြိတ်ဆုံ ကြိတ်တဲ့ အမျိုးသမီးနှစ်ယောက်အနက်တစ်ယောက်ကို ခေါ်သွားပြီး တစ်ယောက်ကိုတော့ ထားခဲ့လိမ့်မယ်။ ဒါကြောင့် သခင် ဘယ်နေ့ လာမယ်ဆိုတာ ခင်ဗျားတို့ မသိတဲ့အတွက် သတိနဲ့ စောင့်နေကြပါ။ တစ်ခုတော့ သိထားပါ အိမ်ရှင်က သူခိုး လာမယ့်အချိန်ကို သိရင် အိမ်ဖောက်ထွင်းမခံရအောင် မအိပ်ဘဲ စောင့်နေမှာပဲ။ ဒါကြောင့် ခင်ဗျားတို့လည်း အသင့်ရှိနေကြပါ။ လူသားဟာ ခင်ဗျားတို့ မထင်မှတ်တဲ့အချိန်မှာ လာလိမ့်မယ်။ သစ္စာနဲ့ သတိပညာရှိတဲ့ ကျွန်ဟာ တကယ်တော့ ဘယ်သူလဲ။ အိမ်သူအိမ်သားတွေကို အချိန်တန်ရင် အစားအစာ ဝေပေးဖို့ သူ့ကို သခင် ခန့်အပ်ထားတယ်။ သခင် ပြန်လာတဲ့အခါ အဲဒီအတိုင်း လုပ်နေတဲ့ ကျွန်ကို တွေ့ရင် အဲဒီကျွန်ဟာ ပျော်ရွှင်ချမ်းမြေ့လိမ့်မယ်။ ကျွန်တော် မှန်တာကို ပြောမယ်။ သခင်က မိမိ ပိုင်ဆိုင်သမျှကို အဲဒီကျွန်ဆီ အပ်လိမ့်မယ်။ တကယ်လို့ ကျွန်ဆိုးက ငါ့သခင် ကြာလိုက်တာ လို့ တွေးပြီး၊ လုပ်ဖော်ဆောင်ဖက် ကျွန်တွေကို ရိုက်နှက်မယ်၊ သောက်ကြူးသူတွေနဲ့ သောက်စားနေမယ် ဆိုပါစို့။ သူ မျှော်လင့်မထားတဲ့နေ့၊ ထင်မထားတဲ့အချိန်မှာ သခင် ရောက်လာလိမ့်မယ်။ သူ့ကို အပြင်းအထန် ဒဏ်စီရင်ပြီး သူတော်ကောင်း ယောင်ဆောင်သူတွေ ရှိတဲ့နေရာဆီ ပို့ထားလိမ့်မယ်။ အဲဒီမှာ သူ ငိုကြွေးပြီး အံကြိတ်နေလိမ့်မယ်။,40,Mt,24,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/24/
audio/nwt_40_Mt_BU_25.mp3,ကောင်းကင်နိုင်ငံကို မီးခွက် ကိုယ်စီ ကိုင်ပြီး သတို့သားကို ထွက်ကြိုတဲ့ အပျိုစင် ဆယ်ယောက်နဲ့ ခိုင်းနှိုင်းနိုင်တယ်။ အပျိုစင် ငါးယောက်က ဉာဏ်မရှိဘူး။ ကျန်တဲ့ ငါးယောက်ကတော့ သတိပညာရှိတယ်။ ဉာဏ်မရှိတဲ့ ငါးယောက်က မီးခွက် ယူသွားပေမဲ့ ဆီအပို မယူသွားဘူး။ သတိပညာရှိတဲ့ ငါးယောက်ကတော့ မီးခွက် ကိုယ်စီ ပါတဲ့အပြင် ဆီအပိုကိုလည်း ဘူးနဲ့ ထည့်ပြီး ယူသွားတယ်။ သတို့သားက တော်တော်နဲ့ ရောက်မလာတော့ သူတို့အားလုံး ငိုက်ပြီး အိပ်ပျော်သွားကြတယ်။ သန်းခေါင်ယံမှာ သတို့သား လာနေပြီ၊ သွားကြိုကြ ဆိုတဲ့ အော်သံ ကြားရတယ်။ အဲဒီအခါ အပျိုစင်အားလုံး နိုးလာပြီး မီးခွက်တွေကို အသင့်ပြင်တယ်။ ဉာဏ်မရှိတဲ့ အပျိုစင်တွေက ငါတို့မီးခွက် ငြိမ်းတော့မှာမို့လို့ ဆီနည်းနည်းလောက် ပေးပါလား ဆိုပြီး တောင်းတဲ့အခါ၊ သတိပညာရှိသူတွေက တို့ရဲ့ဆီက အားလုံးအတွက် လောက်မှာ မဟုတ်ဘူး။ ဒီတော့ ဆီရောင်းတဲ့သူဆီမှာ သွားဝယ်ကြ လို့ ပြန်ပြောတယ်။ သူတို့ ဆီသွားဝယ်နေတုန်းမှာ သတို့သား ရောက်လာတယ်။ အသင့်ရှိနေတဲ့ အပျိုစင်တွေက သတို့သားနဲ့အတူ ဧည့်ခံကျွေးမွေးတဲ့နေရာကို ဝင်သွားတယ်။ အဲဒီနောက် တံခါးပိတ်သွားတယ်။ ကျန်တဲ့ အပျိုစင်တွေ ရောက်လာပြီး သခင်၊ သခင်၊ ကျွန်မတို့ကို တံခါးဖွင့်ပေးပါဦး လို့ တောင်းပန်တော့၊ သတို့သားက ခင်ဗျားတို့ကို ကျွန်တော် လုံးဝ မသိဘူး လို့ ပြောလိုက်တယ်။ ဒါကြောင့် အဲဒီနေ့၊ အဲဒီအချိန်ကို ခင်ဗျားတို့ မသိတဲ့အတွက် သတိနဲ့စောင့်နေကြပါ။ ကောင်းကင်နိုင်ငံဟာ တိုင်းတစ်ပါး သွားခါနီးကျွန်တွေကို ခေါ်ပြီး ပစ္စည်းတွေ အပ်တဲ့လူနဲ့ တူတယ်။ သူက ကျွန်တစ်ယောက်စီရဲ့ အရည်အချင်းကို ကြည့်ပြီး တစ်ယောက်ကို ငါးတဲလင့်၊ နောက်တစ်ယောက်ကို နှစ်တဲလင့်၊ နောက်တစ်ယောက်ကိုကျတော့ တစ်တဲလင့် ပေးပြီး ခရီးဝေး ထွက်သွားတယ်။ ငါးတဲလင့် ရတဲ့သူက ချက်ချင်းပဲ အဲဒီငွေနဲ့ အရောင်းအဝယ် လုပ်တဲ့အတွက် နောက်ထပ် ငါးတဲလင့် အမြတ်ရတယ်။ နှစ်တဲလင့် ရတဲ့သူကလည်း နှစ်တဲလင့် အမြတ်ရတယ်။ တစ်တဲလင့် ရတဲ့ ကျွန်ကတော့ ထွက်သွားပြီး အဲဒီငွေကို မြေကြီးထဲမှာ မြှုပ်ထားလိုက်တယ်။ အချိန်အတော်ကြာပြီးတဲ့နောက် သခင် ပြန်လာပြီး ကျွန်တွေကို ငွေစာရင်း ရှင်းခိုင်းတယ်။ ငါးတဲလင့် ရတဲ့ ကျွန်က အမြတ်ငွေ ငါးတဲလင့်ကိုပါ ယူလာပြီး သခင်၊ ကျွန်တော့်ကို ငါးတဲလင့် အပ်ခဲ့တာ။ အခု နောက်ထပ် ငါးတဲလင့် အမြတ်ရပါတယ် လို့ ပြောတယ်။ ဒါနဲ့ သခင်က တော်လိုက်တာ။ မင်းဟာ သစ္စာရှိတဲ့ ကျွန်ကောင်းပဲ။ အသေးအမွှား ကိစ္စတွေမှာတောင် သစ္စာရှိတဲ့အတွက် မင်းကို အများကြီး ထပ်ပြီးအပ်ဦးမယ်။ သခင်နဲ့အတူ ဝမ်းမြောက်ပါ လို့ ပြောတယ်။ နှစ်တဲလင့် ရတဲ့ ကျွန်လည်း လာပြီး သခင်၊ ကျွန်တော့်ကို နှစ်တဲလင့် အပ်ခဲ့တာ။ အခု နောက်ထပ် နှစ်တဲလင့် အမြတ်ရပါတယ် လို့ ပြောတော့၊ သခင်က တော်လိုက်တာ။ မင်းဟာ သစ္စာရှိတဲ့ ကျွန်ကောင်းပဲ။ အသေးအမွှားကိစ္စမှာတောင် သစ္စာရှိတဲ့အတွက် မင်းကို အများကြီး ထပ်အပ်ဦးမယ်။ သခင်နဲ့အတူ ဝမ်းမြောက်ပါ လို့ ပြောတယ်။ နောက်ဆုံးမှာ တစ်တဲလင့် ရတဲ့ ကျွန်က လာပြီး သခင်ဟာ မညှာမတာ ခိုင်းတတ်မှန်း၊ ကိုယ်မစိုက်တဲ့ ကောက်နှံကို ရိတ်သိမ်းပြီး ကိုယ်မလှေ့တဲ့ ကောက်နှံကို စုသိမ်းတတ်မှန်း ကျွန်တော် ရိပ်မိတဲ့အတွက်၊ သခင့်ကို ကြောက်တာနဲ့ အဲဒီငွေကို မြှုပ်ထားပါတယ်။ ဒီမှာ သခင့်ငွေတွေပါ လို့ ပြောတယ်။ သခင်က ကျွန်ဆိုး၊ ကျွန်ပျင်း၊ ငါက ကိုယ်မစိုက်တဲ့ ကောက်နှံကို ရိတ်သိမ်းပြီး ကိုယ်မလှေ့တဲ့ ကောက်နှံကို စုသိမ်းတတ်မှန်း မင်း သိတယ်ဆိုရင်၊ ငါ့ငွေကို အတိုးချထားလိုက်ပါလား။ ငါပြန်လာတဲ့အခါ အရင်းရော အတိုးပါ ရမှာပေါ့။ သူ့ဆီက ငွေတစ်တဲလင့်ကို ယူပြီး ဆယ်တဲလင့် ရှိတဲ့သူကို ပေးလိုက်။ ရှိတဲ့သူတွေဟာ ထပ်ပြီး ရလိမ့်မယ်။ အလျှံပယ် ရလိမ့်မယ်။ မရှိတဲ့သူကတော့ ရှိထားတာလေးတောင် အသိမ်းခံရလိမ့်မယ်။ အသုံးမကျတဲ့ ကျွန်ကို အပြင်ဘက် မှောင်မိုက်အရပ်ဆီ ဆွဲထုတ်သွားကြ။ အဲဒီမှာ ငိုကြွေးပြီး အံကြိတ်ခံပြင်းနေလိမ့်မယ် လို့ ပြောတယ်။ လူသားက ကောင်းကင်တမန်အားလုံး ခြံရံပြီး ဘုန်းတန်ခိုးနဲ့လာလိမ့်မယ်။ အဲဒီနောက် ဘုန်းကြီးတဲ့ ရာဇပလ္လင်ပေါ် ထိုင်ပြီး၊ လူမျိုးအားလုံးကို ရှေ့မှာ စုဝေးစေမယ်။ သိုးထိန်းက သိုးနဲ့ ဆိတ်ကို ခွဲသလို လူသားက အဲဒီလူတွေကို အုပ်စုနှစ်စုခွဲလိမ့်မယ်။ သိုးတွေကို ညာဘက်မှာ၊ ဆိတ်တွေကိုတော့ ဘယ်ဘက်မှာ ထားလိမ့်မယ်။ အဲဒီနောက် ညာဘက်မှာရှိတဲ့ လူတွေကို မင်းကြီးက အဖဘုရားဆီက ကောင်းချီးကို ခံစားရသူတို့၊ လူ့လောက အစပြုချိန် ကတည်းက မင်းတို့အတွက် ပြင်ဆင်ထားတဲ့ နိုင်ငံကို လာပြီး အမွေခံကြပါ။ ဘာကြောင့်လဲဆိုတော့ မင်းတို့က ငါဆာလောင်တဲ့အခါ စားစရာ ပေးတယ်။ ရေငတ်တဲ့အခါ သောက်စရာ ပေးတယ်။ ငါဧည့်သည် ဖြစ်တဲ့အခါ ဧည့်ဝတ်ပြုတယ်။ ငါဝတ်စရာ မရှိတဲ့အခါ အဝတ်အစား ပေးတယ်။ ဖျားနာတဲ့အခါ ပြုစုပေးတယ်။ ထောင်ကျတဲ့အခါ လာတွေ့ကြတယ် လို့ ပြောတယ်။ အဲဒီအခါ ဖြောင့်မတ်သူတွေက သခင်၊ ကျွန်တော်တို့က သခင် ဆာတာကို ဘယ်တုန်းက တွေ့ပြီး စားစရာ ပေးဖူးလို့လဲ။ သခင် ရေငတ်တာကို ဘယ်တုန်းက တွေ့ပြီး သောက်စရာ ပေးဖူးလို့လဲ။ သခင် ဧည့်သည် ဖြစ်တာကို ဘယ်တုန်းက တွေ့ပြီး ဧည့်ဝတ်ပြုဖူးလို့လဲ။ သခင် ဝတ်စရာ မရှိတာကို ဘယ်တုန်းက တွေ့ပြီး အဝတ်အစား ပေးဖူးလို့လဲ။ သခင် ဖျားနေတာ၊ ထောင်ကျနေတာကို ဘယ်တုန်းက တွေ့ပြီး လာကြည့်ဖူးလို့လဲ ဆိုပြီး မေးကြတယ်။ မင်းကြီးက ငါမှန်တာကို ပြောမယ်။ ငါ့ညီတွေထဲက အငယ်ဆုံးတစ်ယောက်ကို မင်းတို့ လုပ်ပေးသမျှဟာ ငါ့ကို လုပ်ပေးတာနဲ့ အတူတူပဲ လို့ ပြောတယ်။ အဲဒီနောက် ဘယ်ဘက်မှာ ရှိတဲ့သူတွေကို မင်းကြီးက ကျိန်စာသင့်နေသူတို့၊ ငါ့ဆီကနေ ထွက်သွား။ မာရ်နတ်နဲ့ နတ်ဆိုးတွေအတွက် ပြင်ဆင်ထားတဲ့ ထာဝရမီးထဲကို သွားကြ။ ဘာကြောင့်လဲဆိုတော့ မင်းတို့က ငါဆာလောင်တဲ့အခါ စားစရာ မပေးဘူး။ ရေငတ်တဲ့အခါ သောက်စရာ မပေးဘူး။ ငါဧည့်သည် ဖြစ်တဲ့အခါ ဧည့်ဝတ်မပြုဘူး။ ဝတ်စရာ မရှိတဲ့အခါ အဝတ်အစား မပေးဘူး။ ငါဖျားနာတဲ့အခါ၊ ထောင်ကျတဲ့အခါ လာမကြည့်ဘူး လို့ ပြောလိုက်တယ်။ သူတို့က သခင်၊ သခင် ဆာတာ၊ ရေငတ်တာ၊ ဧည့်သည် ဖြစ်တာ၊ ဝတ်စရာ မရှိတာ၊ ဖျားနာတာ၊ ထောင်ကျတာတွေကို ကျွန်တော်တို့ ဘယ်တုန်းက တွေ့ပြီး မကူညီခဲ့တာလဲ လို့ မေးကြတယ်။ မင်းကြီးက ငါမှန်တာကို ပြောမယ်။ ငါ့ညီတွေထဲက အငယ်ဆုံးတစ်ယောက်ကို မင်းတို့ မလုပ်ပေးတာဟာ ငါ့ကို မလုပ်ပေးတာနဲ့ အတူတူပဲ လို့ ပြန်ပြောလိမ့်မယ်။ သူတို့ဟာ ထာဝရ ဖျက်ဆီးခံရလိမ့်မယ်၊ ဖြောင့်မတ်သူတွေကတော့ ထာဝရအသက် ရလိမ့်မယ်။,40,Mt,25,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/25/
audio/nwt_40_Mt_BU_26.mp3,ယေရှုက အဲဒါတွေအားလုံး ပြောပြီးတဲ့နောက် တပည့်တွေကို၊ ခင်ဗျားတို့ သိတဲ့အတိုင်း နောက်နှစ်ရက်ဆိုရင် ပသခါပွဲတော် ရောက်တော့မယ်။ အဲဒီအခါ လူသားကို သစ်တိုင်ပေါ် တင်ပြီး သတ်ဖို့ အပ်လိမ့်မယ် လို့ ပြောတယ်။ ပုရောဟိတ်ကြီးနဲ့ အကြီးအကဲတွေက ကယာဖလို့ ခေါ်တဲ့ ပုရောဟိတ်မင်းရဲ့ အိမ်ဝင်းထဲ စုဝေးနေကြတယ်။ ယေရှုကို အကွက်ဆင် ဖမ်းပြီး သတ်ဖို့ တိုင်ပင်ကြတယ်။ ဒါပေမဲ့ ပွဲတော်အတွင်းမှာတော့ ဖမ်းလို့ မဖြစ်ဘူး။ လူတွေ ရုတ်ရုတ်သဲသဲ ဖြစ်မှာ စိုးရိမ်တယ် လို့ ပြောကြတယ်။ ဗေသနိရွာကအနာကြီးရောဂါသည် ရှိမုန်ရဲ့ အိမ်မှာ ယေရှု ရှိနေတုန်း၊ အမျိုးသမီးတစ်ယောက်က တန်ဖိုးကြီး ဆီမွှေးပါတဲ့ ကျောက်ဖြူဘူးကို ယူလာပြီး စားသောက်နေတဲ့ ယေရှုရဲ့ ခေါင်းပေါ် လောင်းလိုက်တယ်။ အဲဒါကို မြင်တဲ့အခါ တပည့်တွေက စိတ်ဆိုးဆိုးနဲ့ ဒါဖြုန်းတီးနေတာ။ အဲဒီဆီကို စျေးကြီးကြီးနဲ့ ရောင်းပြီး ဆင်းရဲသားတွေကို ပေးလို့ ရတယ် လို့ ပြောကြတယ်။ ဒါကို ယေရှု ကြားတဲ့အခါ ဒီအမျိုးသမီးကို ဘာလို့ နှောင့်ယှက်နေတာလဲ။ သူက ကျွန်တော့်ကို ကောင်းမှုပြုနေတာ။ ဆင်းရဲသားတွေဟာ ခင်ဗျားတို့နဲ့အတူ အမြဲ ရှိနေမှာပဲ။ ကျွန်တော်ကတော့ အမြဲ ရှိနေမှာ မဟုတ်ဘူး။ ဒီအမျိုးသမီး ကျွန်တော့်အပေါ် ဆီမွှေးလောင်းတာဟာ ကျွန်တော့်ကို သင်္ဂြိုဟ်ဖို့ ပြင်ဆင်နေတာ။ ကျွန်တော် မှန်တာကို ပြောမယ်။ သတင်းကောင်း ဟောလေရာ မြေတစ်ပြင်လုံးမှာ ဒီအမျိုးသမီးကို အမှတ်ရတဲ့အနေနဲ့ သူလုပ်ခဲ့တာတွေကို ပြောကြလိမ့်မယ် လို့ ပြောတယ်။ အဲဒီနောက်တမန်တော် ၁၂ယောက်ထဲက ယုဒရှကာရုတ်က ပုရောဟိတ်ကြီးတွေဆီ သွားပြီး၊ ယေရှုကို ခင်ဗျားတို့လက်ထဲ အပ်မယ်ဆိုရင် ဘယ်လောက် ပေးမလဲ လို့ မေးတော့ သူတို့က ငွေစ ၃၀ ပေးမယ်လို့ ကတိပေးတယ်။ အဲဒီနေ့ကစပြီး ယေရှုကို သစ္စာဖောက်အပ်နှံဖို့ သူ အခွင့်ကောင်း ရှာနေတော့တယ်။ တဆေးမဲ့မုန့်ပွဲတော် ပထမနေ့မှာ တပည့်တွေက ယေရှုဆီ လာပြီး ပသခါညစာကို ဘယ်မှာ ပြင်ဆင်ရမလဲ လို့ မေးတော့၊ ယေရှုက မြို့ထဲ သွားရင် လူတစ်ယောက်ကို တွေ့လိမ့်မယ်။ ကျွန်တော် သေရမယ့်အချိန် နီးနေပြီ။ ခင်ဗျားရဲ့ အိမ်မှာ တပည့်တွေနဲ့အတူ ပသခါပွဲ လုပ်ချင်တယ် လို့ ဆရာ မှာလိုက်တယ် ဆိုပြီး သူ့ကို ပြောလိုက် လို့ ပြောတယ်။ တပည့်တွေလည်း ယေရှု မှာတဲ့အတိုင်း လုပ်ပြီး ပသခါပွဲအတွက် ပြင်ဆင်ကြတယ်။ ညဦးပိုင်း ရောက်တော့ ယေရှုက တပည့် ၁၂ ယောက်နဲ့အတူ စားပွဲမှာ ထိုင်ပြီး၊ စားသောက်နေချိန်မှာ ကျွန်တော် မှန်တာကို ပြောမယ်။ ခင်ဗျားတို့ထဲက တစ်ယောက်က ကျွန်တော့်ကို သစ္စာဖောက်လိမ့်မယ် လို့ ပြောတဲ့အခါ၊ တပည့်တွေ သိပ်ဝမ်းနည်းသွားပြီး သခင်၊ ကျွန်တော် မဟုတ်ပါဘူးနော် လို့ တစ်ယောက်ပြီးတစ်ယောက် မေးကြတယ်။ ယေရှုက ကျွန်တော်နဲ့အတူ တစ်ပန်းကန်တည်း နှိုက်စားတဲ့သူက ကျွန်တော့်ကို သစ္စာဖောက်လိမ့်မယ်။ ကျမ်းစောင်မှာ ရေးထားတဲ့အတိုင်း လူသားက သွားရမှာပဲ။ ဒါပေမဲ့ လူသားကို သစ္စာဖောက်တဲ့သူကတော့ အဖြစ်ဆိုး ကြုံရလိမ့်မယ်။ အဲဒီလူ မမွေးလာခဲ့ရင် ပိုကောင်းဦးမယ် လို့ ပြောတယ်။ သစ္စာဖောက်မယ့် ယုဒက ဆရာ၊ ကျွန်တော် မဟုတ်ပါဘူးနော် လို့ မေးတော့ ဟုတ်တယ်၊ ခင်ဗျားပဲ လို့ ယေရှု ဖြေတယ်။ သူတို့ စားသောက်နေချိန်မှာ ယေရှုက မုန့်ကို ယူပြီး ဆုတောင်းတယ်။ မုန့်ကို ဖဲ့ပြီးနောက် ယူစားကြပါ။ ဒါဟာ ကျွန်တော့်ကိုယ်ခန္ဓာကို ကိုယ်စားပြုတယ် လို့ ပြောပြီး တပည့်တွေကို ပေးတယ်။ အဲဒီနောက် ဝိုင်ခွက်ကို ယူ၊ ဘုရားသခင်ကို ကျေးဇူးတင်ချီးမွမ်းပြီး တပည့်တွေကို ပေးတယ်။ ပြီးတော့ သောက်ကြပါ။ ဒါဟာ ကျွန်တော့်ရဲ့ သွေးကို ကိုယ်စားပြုတယ်။ အပြစ်တွေ ခွင့်လွှတ်ခံရဖို့ လူအများအတွက် သွန်းလောင်းမယ့် ပဋိညာဉ်နဲ့ဆိုင်တဲ့ သွေး ပဲ။ ကျွန်တော် ပြောမယ်။ အဖဘုရားရဲ့ နိုင်ငံမှာ ခင်ဗျားတို့နဲ့အတူ စပျစ်ဝိုင်အသစ် သောက်ရမယ့်နေ့ မရောက်မချင်း အခုကစပြီး စပျစ်ဝိုင်ကို ကျွန်တော် လုံးဝ မသောက်တော့ဘူး လို့ပြောတယ်။ နောက်ဆုံးမှာသူတို့ချီးမွမ်းသီချင်း ဆိုပြီးနောက် သံလွင်တောင်ပေါ် တက်သွားကြတယ်။ ယေရှုက သူတို့ကို ဒီည ကျွန်တော် ကြုံတွေ့မယ့်အရာကြောင့် ကျွန်တော့်ကို ခင်ဗျားတို့ စွန့်ပြီး ပြေးကြလိမ့်မယ်။ သိုးထိန်းကို ငါရိုက်သတ်မှာ ဖြစ်လို့ သိုးတွေ ကွဲလွင့်သွားလိမ့်မယ် ဆိုပြီး ကျမ်းစာမှာ ရေးထားတဲ့အတိုင်း ဖြစ်လာမယ်။ ဒါပေမဲ့ ကျွန်တော် သေရာကနေ အသက်ပြန်ရှင်လာတဲ့အခါ ဂါလိလဲနယ်ကို ခင်ဗျားတို့ထက်အရင် သွားနှင့်မယ် လို့ ပြောတယ်။ ပေတရုက တခြားသူတွေ သခင့်ကို စွန့်ခွာသွားရင်တောင် ကျွန်တော်ကတော့ ဘယ်တော့မှ မစွန့်ဘူး လို့ ပြောလိုက်တယ်။ ယေရှုက ကျွန်တော် မှန်တာကို ပြောမယ်။ ဒီည၊ ကြက်မတွန်ခင် ကျွန်တော့်ကို မသိပါဘူးလို့ ခင်ဗျား သုံးကြိမ် ငြင်းလိမ့်မယ် လို့ ပြောတော့၊ ပေတရုက အတူသေရင် သေပါစေ။ သခင့်ကို မသိဘူးလို့ ဘယ်တော့မှ မငြင်းဘူး လို့ ပြန်ပြောတယ်။ ကျန်တဲ့တပည့်တွေလည်း အဲဒီအတိုင်း လိုက်ပြောကြတယ်။ ယေရှုက သူတို့နဲ့အတူ ဂေသရှေမန်ဆိုတဲ့ နေရာကို ရောက်လာတဲ့အခါ ကျွန်တော် ဟိုနားမှာ သွားပြီး ဆုတောင်းလိုက်ဦးမယ်။ ဒီမှာ ထိုင်နေကြပါ လို့ တပည့်တွေကို မှာပြီးတဲ့နောက်၊ ပေတရုနဲ့ ဇေဗေဒဲရဲ့ သားနှစ်ယောက်ကို ခေါ်သွားတယ်။ ယေရှုဟာ ဝမ်းနည်းပြီး အကြီးအကျယ် သောကဖိစီးနေတယ်။ ကျွန်တော် ဝမ်းနည်းလွန်းလို့ သေလုမတတ်ပဲ။ ဒီမှာ နေခဲ့ကြဦး။ ကျွန်တော်နဲ့အတူ သတိနဲ့စောင့်နေကြပါ လို့ သူတို့ကို ပြောပြီးနောက်၊ ရှေ့နားလေး သွားပြီး ပျပ်ဝပ်ရင်း ကျွန်တော့်အဖ၊ ဖြစ်နိုင်မယ်ဆိုရင် ဒီခွက်ကို လွှဲဖယ်ပေးပါ။ ဒါပေမဲ့ ကျွန်တော့်ဆန္ဒအတိုင်း မဖြစ်ပါစေနဲ့။ အဖရဲ့ ဆန္ဒအတိုင်းသာ ဖြစ်ပါစေ လို့ ဆုတောင်းတယ်။ ယေရှုက တပည့်တွေဆီ ပြန်လာတဲ့အခါ သူတို့ အိပ်ပျော်နေတာကို တွေ့တော့ ပေတရုကို ကျွန်တော်နဲ့အတူ တစ်နာရီလေးတောင် သတိနဲ့ မစောင့်နိုင်ကြဘူးလား။ သွေးဆောင်မှုနောက် ပါမသွားအောင် သတိနဲ့ စောင့်ပြီး အမြဲ ဆုတောင်းနေကြပါ။ စိတ်ကတော့ ထက်သန်ပါရဲ့။ ကိုယ်ခန္ဓာက အားနည်းတယ် လို့ ပြောတယ်။ ဒုတိယအကြိမ် ပြန်သွားပြီး ကျွန်တော့်အဖ၊ ဒီခွက်ကိုမသောက်ရအောင် လွှဲဖယ်ပေးပါ။ အဲဒီလို မဖြစ်နိုင်ဘူးဆိုရင်တော့ အဖရဲ့ ဆန္ဒအတိုင်းသာ ဖြစ်ပါစေ လို့ ဆုတောင်းတယ်။ ပြန်လာတဲ့အခါ သူတို့တွေ မျက်စိလေးပြီး အိပ်ပျော်နေတာကို တွေ့တော့၊ တတိယအကြိမ် ပြန်သွားပြီး အရင်အတိုင်းပဲ ဆုတောင်းတယ်။ အဲဒီနောက် တပည့်တွေဆီ ပြန်လာပြီး ဒီလိုအချိန်မျိုးမှာတောင် အေးအေးဆေးဆေး အိပ်နေကြပါလား။ လူသားကို သစ္စာဖောက်ပြီး အပြစ်သားတွေလက်ထဲ အပ်မယ့်အချိန် နီးနေပြီ။ ထကြ၊ သွားကြစို့။ ကျွန်တော့်ကို သစ္စာဖောက်တဲ့သူ ရောက်လာတော့မယ် လို့ ပြောတယ်။ အဲဒီအချိန်မှာပဲ တမန်တော် ၁၂ ယောက်ထဲက ယုဒ ရောက်လာတယ်။ ပုရောဟိတ်ကြီးတွေ၊ အကြီးအကဲတွေ လွှတ်လိုက်တဲ့ လူအုပ်လည်း ဓားတွေ၊ တုတ်တွေ ကိုင်ပြီး အတူလိုက်ပါလာတယ်။ သစ္စာဖောက် ယုဒက ငါနမ်းတဲ့သူဟာ ယေရှုပဲ။ သူ့ကို ဖမ်းလိုက် လို့ အချက်ပေးထားပြီးပြီ။ ရောက်တာနဲ့ ယေရှုဆီ တန်းသွားပြီး ဆရာ၊ မင်္ဂလာပါ ဆိုပြီး နမ်းလိုက်တယ်။ ယေရှုက ဘာအတွက် လာတာလဲ လို့ ယုဒကို မေးတဲ့အခါ သူတို့ ရှေ့တိုးလာပြီး ယေရှုကို ဖမ်းဆီးကြတယ်။ ယေရှုနဲ့ ပါလာတဲ့ တစ်ယောက်က ဓားဆွဲထုတ်ပြီး ပုရောဟိတ်မင်းရဲ့ ကျွန်ကို ခုတ်လိုက်တော့ နားရွက်ပြတ်သွားတယ်။ အဲဒီအခါ ယေရှုက ဓားကို ဓားအိမ်ထဲ ပြန်ထည့်လိုက်ပါ။ ဓားကို ကိုင်တဲ့သူက ဓားနဲ့ပဲ သေဆုံးရလိမ့်မယ်။ အခုပဲ ကျွန်တော့်ဆီ ကောင်းကင်တမန် ၁၂ တပ်မက လွှတ်ပေးဖို့ ကျွန်တော့်အဖကို မတောင်းနိုင်ဘူးလို့ ထင်နေတာလား။ အဲဒီလို တောင်းခဲ့ရင် ဒါတွေ ဖြစ်လာရမယ်ဆိုတဲ့ ကျမ်းစကားတွေ ဘယ်လို ပြည့်စုံနိုင်တော့မလဲ ဆိုပြီး ပြောတယ်။ ယေရှုက ဓားပြကို ဖမ်းသလို ကျွန်တော့်ကို ဖမ်းဖို့ ဓားတွေ၊ တုတ်တွေ ကိုင်ပြီး လာရသလား။ ကျွန်တော် နေ့တိုင်း ဗိမာန်တော်မှာ ထိုင်ပြီး သွန်သင်နေတုန်းကတော့ ခင်ဗျားတို့ မဖမ်းကြဘူး။ တကယ်တော့ အခုလို ဖြစ်နေတာတွေဟာ ပရောဖက်ကျမ်း ပြည့်စုံလာဖို့ပဲ လို့ လူအုပ်ကို ပြောတယ်။ အဲဒီအခါ တပည့်အားလုံး ယေရှုကို ထားခဲ့ပြီး ထွက်ပြေးကုန်တယ်။ ဖမ်းဆီးတဲ့သူတွေက ယေရှုကို ပုရောဟိတ်မင်း ကယာဖဆီ ခေါ်သွားတယ်။ အဲဒီမှာ ကျမ်းတတ်တွေ၊ အကြီးအကဲတွေ ရှိနေတယ်။ ပေတရုက ယေရှုနောက် ခပ်လှမ်းလှမ်းကနေ ပုရောဟိတ်မင်းရဲ့ ခြံဝင်းအထိ လိုက်လာတယ်။ ဘာဆက်ဖြစ်မလဲဆိုတာ သိနိုင်ဖို့ ခြံဝင်းထဲမှာ အိမ်စေတွေနဲ့အတူ ထိုင်ပြီးစောင့်ကြည့်နေတယ်။ ပုရောဟိတ်ကြီးတွေ၊ ဂျူးတရားရုံးချုပ် အဖွဲ့ဝင်အားလုံးက ယေရှုကို သေဒဏ်စီရင်နိုင်ဖို့ မဟုတ်မမှန် သက်သေထွက်ဆိုမယ့်သူတွေကို ရှာကြတယ်။ မဟုတ်မမှန် သက်သေထွက်ဆိုသူတွေ အများကြီး လာပေမဲ့ ခိုင်လုံတဲ့ ထွက်ဆိုချက်တော့ မရှိဘူး။ နောက်ဆုံးမှာ လူနှစ်ယောက် လာပြီး၊ ဘုရားသခင့် ဗိမာန်တော်ကို ဖြိုဖျက်ပြီး သုံးရက်အတွင်း ပြန်ဆောက်နိုင်တယ် လို့ ဒီလူ ပြောပါတယ် ဆိုပြီးထွက်ဆိုတယ်။ ပုရောဟိတ်မင်းက ထရပ်ပြီး မင်း ဘာမှ ပြန်မပြောတော့ဘူးလား။ သူတို့ရဲ့ ထွက်ဆိုချက်ကို မင်း ဘာပြောမလဲ လို့ မေးတယ်။ ယေရှုက တစ်ခွန်းမှ ပြန်မဖြေဘူး။ ဒါနဲ့ ပုရောဟိတ်မင်းက အသက်ရှင်တဲ့ ဘုရားသခင်ကို တိုင်တည်ပြီး သစ္စာဆိုပါ။ မင်းဟာ ဘုရားသခင်ရဲ့ သား ခရစ်တော်ဆိုတာ အမှန်ပဲလား လို့ မေးတော့၊ ယေရှုက ခင်ဗျား ပြောတဲ့အတိုင်း မှန်တယ်။ ကျွန်တော် ပြောဦးမယ်။ လူသားဟာ တန်ခိုးကြီးတဲ့ အရှင်ရဲ့ ညာဘက်မှာ ထိုင်နေတာ၊ မိုးတိမ်နဲ့ လာတာကို ခင်ဗျားတို့ မြင်ရလိမ့်မယ် လို့ ပြောတယ်။ အဲဒီအခါ ပုရောဟိတ်မင်းက ကိုယ့်အဝတ်ကို ဆွဲဆုတ်ရင်း ဒီလူဟာ ဘုရားကို စော်ကားပြောဆိုနေတာပဲ။ ဘာသက်သေ လိုသေးသလဲ။ ဘုရားကို သူစော်ကားပြောဆိုနေတာ ခင်ဗျားတို့ ကြားတယ်နော်။ ဘယ်လို ထင်ကြသလဲ လို့ မေးတဲ့အခါ သူတို့က ဒီလူ သေဒဏ်ခံထိုက်တာပေါ့ လို့ ဖြေကြတယ်။ ပြီးတော့ ယေရှုရဲ့ မျက်နှာကို တံတွေးနဲ့ ထွေးတယ်၊ လက်သီးနဲ့ ထိုးတယ်။ တချို့ကလည်း ပါးကို ရိုက်ပြီး၊ ဟေ့ ခရစ်တော်၊ မင်းကို ဘယ်သူ ရိုက်တာလဲ ဟောစမ်းပါဦး လို့ မေးတယ်။ ပေတရုက ခြံဝင်းထဲ ထိုင်နေတုန်း အစေခံမလေး တစ်ယောက် ရောက်လာပြီး ရှင်ဟာ ဂါလိလဲပြည်သား ယေရှုနဲ့ တစ်ဖွဲ့တည်းပဲ လို့ ပြောတယ်။ လူအားလုံးရှေ့မှာ ပေတရုက ခင်ဗျား ပြောနေတာတွေကို ကျွန်တော် မသိဘူး လို့ငြင်းတယ်။ ခြံဝင်းတံခါးဆီ သူသွားတဲ့အခါ အစေခံမလေး နောက်တစ်ယောက်က မြင်သွားပြီး အဲဒီမှာရှိတဲ့လူတွေကို ဒီလူဟာ နာဇရက်မြို့သား ယေရှုနဲ့ တစ်ဖွဲ့တည်းပဲ လို့ ပြောတယ်။ ပေတရုက သူ့ကို ကျွန်တော် မသိဘူး လို့ ကျိန်ပြောတယ်။ ခဏကြာတော့ အဲဒီမှာ ရပ်နေသူတွေ အနားလာပြီး ပေတရုကို တကယ်တော့ ခင်ဗျားလည်း သူတို့နဲ့ တစ်ဖွဲ့တည်းပဲဆိုတာ ခင်ဗျားရဲ့ လေသံကို နားထောင်တာနဲ့ သိနိုင်တယ် လို့ ပြောကြတယ်။ ပေတရုက ကျိန်တွယ်သစ္စာဆိုပြီး သူ့ကို ကျွန်တော် မသိဘူး လို့ ငြင်းတယ်။ အဲဒီအချိန်မှာပဲ ကြက်တွန်သံ ကြားလိုက်ရတယ်။ ကြက်မတွန်ခင် ကျွန်တော့်ကို မသိဘူးဆိုပြီး ခင်ဗျား သုံးကြိမ်ငြင်းလိမ့်မယ် ဆိုတဲ့ ယေရှုရဲ့ စကားကို သူသတိရသွားတဲ့အတွက် အပြင်ထွက်ပြီး ရှိုက်ကြီးတငင် ငိုချတော့တယ်။,40,Mt,26,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/26/
audio/nwt_40_Mt_BU_27.mp3,မနက်ရောက်တော့ ပုရောဟိတ်ကြီးတွေ၊ အကြီးအကဲတွေက ယေရှုကို သတ်ဖို့ တိုင်ပင်ပြီး၊ သူ့ကို ချည်နှောင်ပြီးနောက် ဘုရင်ခံ ပိလတ်ဆီ အပ်လိုက်တယ်။ သစ္စာဖောက် ယုဒက ယေရှု ပြစ်ဒဏ်စီရင်ခံရတဲ့အကြောင်း သိသွားတော့ နောင်တရပြီး ငွေစ ၃၀ ကို ပုရောဟိတ်ကြီးတွေနဲ့ အကြီးအကဲတွေဆီ ပြန်ယူလာတယ်။ အပြစ်မဲ့သူကို သွေးမြေကျအောင် အပ်လိုက်တဲ့အတွက် ကျွန်တော် ပြစ်မှားမိပါပြီ လို့ ပြောတော့ သူတို့က ကျုပ်တို့နဲ့ ဘာဆိုင်လို့လဲ။ ကိုယ့်ကိစ္စ ကိုယ်ရှင်း ဆိုပြီး ပြန်ပြောတယ်။ ယုဒလည်း အဲဒီငွေတွေကို ဗိမာန်တော်မှာ ပစ်ချပြီး ထွက်သွားတယ်။ အဲဒီနောက် ကိုယ့်ကိုယ်ကိုယ် ကြိုးဆွဲချ သေလိုက်တယ်။ ပုရောဟိတ်ကြီးတွေက အဲဒီငွေကို ယူပြီး သွေးစွန်းတဲ့ ငွေတွေပဲ။ ဘဏ္ဍာတိုက်ထဲ မသွင်းသင့်ဘူး လို့ ပြောတယ်။ ဆွေးနွေးတိုင်ပင်ပြီးတဲ့နောက် သူစိမ်းဧည့်သည်တွေရဲ့ သင်္ချိုင်းမြေအဖြစ် အိုးထိန်းသမားမြေကွက်ကို အဲဒီငွေနဲ့ ဝယ်ကြတယ်။ ဒါကြောင့် အဲဒီမြေကွက်ကို သွေးမြေလို့ ဒီနေ့အထိ ခေါ်တယ်။ ပရောဖက် ယေရမိကတစ်ဆင့် ပြောခဲ့တဲ့ ဒီစကားတွေ ပြည့်စုံလာတယ် အဲဒီလူကို အစ္စရေးတွေ တန်ဖိုးဖြတ်တဲ့ငွေစ ၃၀ ကို သူတို့ ယူပြီး၊ ကျွန်တော့်ကို ယေဟောဝါ ပြောတဲ့အတိုင်း အိုးထိန်းသမားမြေကွက်ကို ဝယ်ကြတယ်။ ပိလတ်မင်းက ရှေ့မှာ ရပ်နေတဲ့ ယေရှုကို မင်းဟာ ဂျူးတွေရဲ့ ဘုရင် ဟုတ်သလား လို့ မေးတော့ ယေရှုက မင်းကြီး ပြောတာအမှန်ပဲ လို့ ဖြေတယ်။ ဒါပေမဲ့ ပုရောဟိတ်ကြီးတွေ၊ အကြီးအကဲတွေ ပြစ်တင်စွပ်စွဲတဲ့အခါ ဘာမှ ပြန်မပြောဘူး။ ပိလတ်မင်းက မင်းကို ဒီလောက် စွပ်စွဲနေတာ မကြားဘူးလား ဆိုပြီး မေးတော့လည်း၊ ယေရှု တစ်ခွန်းမှ ပြန်မပြောတဲ့အတွက် ပိလတ်မင်း သိပ်အံ့သြသွားတယ်။ ပွဲတော်နေ့ရောက်တိုင်း ဘုရင်ခံက လူတွေ တောင်းဆိုတဲ့ အကျဉ်းသားတစ်ယောက်ကို လွှတ်ပေးရတဲ့ ထုံးစံ ရှိတယ်။ ဗာရဗ္ဗလို့ ခေါ်တဲ့ နာမည်ဆိုး ရာဇဝတ်သားတစ်ယောက်ကို ဖမ်းထားချိန် ဖြစ်နေတော့၊ လူတွေ စုဝေးလာတဲ့အခါ ပိလတ်မင်းက ခင်ဗျားတို့ ဘယ်သူ့ကို လွှတ်စေချင်သလဲ။ ဗာရဗ္ဗကိုလား၊ ခရစ်တော်လို့ ခေါ်တဲ့ ယေရှုကိုလား ဆိုပြီးမေးတယ်။ ယေရှုကို မနာလိုစိတ်နဲ့ သူတို့ အခုလို အပ်လိုက်မှန်း ပိလတ်မင်း ရိပ်မိတယ်။ ဒါ့အပြင် တရားပလ္လင်မှာ ထိုင်နေတုန်း သူ့ဇနီးက ဖြောင့်မတ်တဲ့ ဒီလူရဲ့ အမှုမှာ ဝင်မပါနဲ့။ ညက သူ့ကို အိပ်မက် မက်တယ်။ အဲဒီအိပ်မက်ကြောင့် ကျွန်မ သိပ်ကြောက်နေတယ် လို့ မှာထားတယ်။ တကယ်တော့ပုရောဟိတ်ကြီးတွေ၊ အကြီးအကဲတွေက ဗာရဗ္ဗကို လွှတ်ပေးပါ၊ ယေရှုကို ကွပ်မျက်ပါ ဆိုပြီး တောင်းဆိုဖို့ လူအုပ်ကို စည်းရုံးထားတာ။ ပိလတ်မင်းက ဒီလူနှစ်ယောက်ထဲမှာ ဘယ်သူ့ကို လွှတ်စေချင်သလဲ လို့ မေးတဲ့အခါ ဗာရဗ္ဗကို လွှတ်စေချင်ပါတယ် လို့ ဖြေကြတယ်။ ဒါဆိုရင် ခရစ်တော်လို့ ခေါ်တဲ့ ယေရှုကို ဘယ်လို လုပ်ရမလဲ ဆိုပြီး မေးတော့ အားလုံးက သစ်တိုင်ပေါ် တင်လိုက်ပါ လို့ ဖြေတယ်။ ဘာဖြစ်လို့လဲ။ သူ ဘာမကောင်းတာ လုပ်ခဲ့လို့လဲ ဆိုပြီး ထပ်မေးတဲ့အခါ သူတို့က သူ့ကို သစ်တိုင်ပေါ် တင်လိုက်ပါ လို့ပဲ အသံကုန်အော်ကြတယ်။ ဘာမှ မထူးတဲ့အပြင် ပိုလို့တောင် ရုတ်ရုတ်သဲသဲ ဖြစ်လာတာကို မြင်တဲ့အခါ ပိလတ်မင်းက ရေကို ယူ၊ လူအုပ်ရှေ့မှာ လက်ဆေးပြီး ဒီလူ သွေးမြေကျရတာ ငါ့တာဝန် မဟုတ်ဘူးနော်။ မင်းတို့တာဝန်ပဲ လို့ ပြောလိုက်တယ်။ လူအားလုံးက မှန်ပါတယ်။ ဒီလူ သွေးမြေကျရတာ ကျွန်တော်တို့နဲ့ ကျွန်တော်တို့ သားသမီးတွေရဲ့ တာဝန်ပါ လို့ ပြန်ပြောတယ်။ အဲဒီအခါ ပိလတ်မင်းက ဗာရဗ္ဗကို လွှတ်ပေးလိုက်တယ်။ ယေရှုကိုတော့ ကျာပွတ်နဲ့ ရိုက်စေပြီး သစ်တိုင်ပေါ်မှာ ကွပ်မျက်ဖို့ အပ်လိုက်တယ်။ အဲဒီနောက် စစ်သည်တွေက ယေရှုကို ဘုရင်ခံနန်းဆောင်ဆီ ခေါ်လာပြီး စစ်တပ်တစ်တပ်လုံးနဲ့ ဝိုင်းထားတယ်။ သူတို့က ယေရှုရဲ့ အဝတ်ကို ချွတ်ပြီး ကြက်သွေးရောင်ဝတ်ရုံ ခြုံပေးတယ်။ ဆူးခက်သရဖူ လုပ်ပြီး ဆောင်းပေးတယ်။ ကျူရိုးကိုလည်း ညာလက်နဲ့ ကိုင်ခိုင်းတယ်။ ပြီးတော့ ရှေ့မှာ ဒူးထောက်ရင်း ဂျူးတို့ရဲ့ ဘုရင်၊ မင်္ဂလာပါ လို့ လှောင်ကြတယ်။ ယေရှုကို တံတွေးနဲ့ ထွေးပြီး ခေါင်းကို ကျူရိုးနဲ့ ရိုက်ကြတယ်။ အဲဒီလို လှောင်ပြောင်ပြီးနောက် ဝတ်ရုံကို ပြန်ချွတ်ယူပြီး သူ့အဝတ်ကို ပြန်ဝတ်ခိုင်းတယ်။ ပြီးတော့ သစ်တိုင်ပေါ် တင်ပြီး သံနဲ့ ရိုက်ထားဖို့ ခေါ်ထုတ်သွားတယ်။ သူတို့က ယေရှုကို ခေါ်ထုတ်သွားချိန်မှာ ရှိမုန်လို့ ခေါ်တဲ့ ကုရေနေမြို့သားတစ်ယောက်ကို တွေ့တော့ ယေရှုကို တင်ပြီး သတ်မယ့် သစ်တိုင်ကို အတင်း ထမ်းခိုင်းကြတယ်။ ဂေါလဂေါသ ဆိုတဲ့ ဦးခေါင်းခွံအရပ်ကို ရောက်လာတဲ့အခါ၊ ယေရှုကို ဆေးခါး ရောစပ်ထားတဲ့ ဝိုင် တိုက်ပေမဲ့ မြည်းစမ်းပြီးနောက် မသောက်ဘဲ နေတယ်။ အဲဒီနောက် သူတို့က ယေရှုကို သစ်တိုင်ပေါ် တင်ပြီး သံနဲ့ ရိုက်ထားကြတယ်။ ဝတ်လုံတွေကိုတော့ မဲချပြီး ခွဲယူလိုက်ကြတယ်။ အဲဒီမှာ ထိုင်ပြီး ယေရှုကို စောင့်ကြပ်နေကြတယ်။ ခေါင်းအပေါ်နားမှာ ဂျူးတို့ရဲ့ ဘုရင် ယေရှု လို့ ရေးပြီး တပ်ထားတယ်။ ဒါဟာ ယေရှုကို တင်တဲ့ စွဲချက်ပဲ။ အဲဒီနောက် ဓားပြနှစ်ယောက်ကို ယေရှုရဲ့ ညာဘက်မှာ တစ်ယောက်၊ ဘယ်ဘက်မှာ တစ်ယောက် သစ်တိုင်ပေါ် တင်ကြတယ်။ ဖြတ်သန်းသွားလာသူတွေက ယေရှုကို ကဲ့ရဲ့ကြတယ်။ ခေါင်းတခါခါ လုပ်ပြီး၊ ဗိမာန်တော်ကို ဖြိုဖျက်ပြီး သုံးရက်အတွင်း ပြန်ဆောက်မယ့်သူ၊ ကိုယ့်ကိုယ်ကိုယ် ကယ်ပါတော့လား။ ဘုရားသခင်ရဲ့ သား မှန်ရင် သစ်တိုင်ပေါ်ကနေ ဆင်းလေ လို့ ပြောတယ်။ ပုရောဟိတ်ကြီးတွေ၊ ကျမ်းတတ်တွေ၊ အကြီးအကဲတွေကလည်း ယေရှုကို ဝိုင်းလှောင်ပြီး၊ ဒီလူ၊ တခြားသူကိုတော့ ကယ်နိုင်ပါရဲ့။ ကိုယ့်ကိုယ်ကိုယ်တော့ မကယ်နိုင်ပါလား။ သူဟာ အစ္စရေးဘုရင်ပဲ။ သစ်တိုင်ပေါ်က အခု ဆင်းလာပါစေ။ ဒါဆို သူ့ကို ကျုပ်တို့ ယုံကြည်မယ်။ ဘုရားသခင်ကို သူ အားကိုးတာပဲ။ ငါဟာ ဘုရားသခင်ရဲ့ သားပဲ လို့ ပြောတဲ့အတွက် သူ့ကို ဘုရား ကယ်ချင်ရင် ကယ်ပါစေ လို့ ခနဲ့တယ်။ ဘေးမှာ သစ်တိုင်တင်ခံရတဲ့ ဓားပြတွေတောင် ယေရှုကို အဲဒီလိုပဲ ကဲ့ရဲ့ပြောဆိုကြတယ်။ မွန်းတည့် ၁၂ နာရီ ကနေ မွန်းလွဲ ၃ နာရီ အထိ တစ်ပြည်လုံး အမှောင်ကျသွားတယ်။ မွန်းလွဲ ၃ နာရီလောက်မှာ ယေရှုက ဧလိ၊ ဧလိ၊ လာမာ ရှာဗတ်ခသာနိ လို့ အော်ပြောတယ်။ ကျွန်တော့်ဘုရား၊ ကျွန်တော့်ဘုရား၊ ကျွန်တော့်ကို ဘာလို့ စွန့်ပစ်တာလဲ ဆိုတဲ့ အဓိပ္ပာယ်ပဲ။ ဒါကို ကြားတော့ အဲဒီမှာ ရပ်နေသူတချို့က သူ ဧလိယကို ခေါ်နေတာ လို့ ပြောကြတယ်။ တစ်ယောက်က ခပ်သုတ်သုတ် ပြေးသွားပြီး ရေမြှုပ်ကို ယူ၊ အချဉ်ပေါက်နေတဲ့ ဝိုင်ထဲ နှစ်လိုက်တယ်။ ပြီးတော့ ရေမြှုပ်ကို ကျူရိုးထိပ်မှာ တပ်ပြီး ယေရှုကို သောက်ခိုင်းတယ်။ ကျန်တဲ့ လူတွေက နေပါစေ၊ သူ့ကို ဧလိယ လာကယ်မကယ် စောင့်ကြည့်ရအောင် လို့ ပြောကြတယ်။ ယေရှုက နောက်တစ်ကြိမ် အကျယ်ကြီး အော်ပြီးနောက် အသက်ထွက်သွားတယ်။ အဲဒီအချိန်မှာ ဗိမာန်တော် ကန့်လန့်ကာဟာ အထက်အောက် နှစ်ခြမ်း ကွဲသွားတယ်။ ငလျင်လှုပ်လာပြီး ကျောက်ဆောင်တွေ အက်ကွဲသွားတယ်။ သင်္ချိုင်းဂူတွေ ပွင့်ထွက်ပြီး သေဆုံးသွားတဲ့ သန့်ရှင်းသူတွေရဲ့ အလောင်းတွေ ပေါ်လာတာကို၊ လူအများကြီး မြင်ရတယ်။ (ယေရှု အသက်ပြန်ရှင်လာပြီးချိန်မှာ လူတချို့ သင်္ချိုင်းဂူတွေကြားကနေ ထွက်ပြီး သန့်ရှင်းတဲ့ မြို့ထဲ ဝင်သွားတယ်။) ယေရှုကို စောင့်ကြပ်နေတဲ့ တပ်မှူးနဲ့ အပေါင်းပါတွေက ငလျင်လှုပ်တာ၊ ဖြစ်ပျက်နေတာတွေကို မြင်တဲ့အခါ ကြောက်လန့်သွားပြီး သေချာတယ်၊ သူဟာ ဘုရားသခင်ရဲ့ သားပဲ လို့ ပြောကြတယ်။ ယေရှုကို အလုပ်အကျွေးပြုဖို့ ဂါလိလဲပြည်ကနေ အတူလိုက်ပါခဲ့ဖူးတဲ့ အမျိုးသမီး အများကြီးလည်း အဝေးကနေ ကြည့်နေတယ်။ သူတို့ထဲမှာ မာဂဒလမာရိ၊ ယာကုပ်နဲ့ ယောသေရဲ့ မိခင်မာရိ၊ ဇေဗေဒဲရဲ့ ဇနီးတို့လည်း ပါတယ်။ ယေရှုတပည့်ဖြစ်လာသူ ယောသပ်လို့ ခေါ်တဲ့ အရိမသဲမြို့သား သူဌေးတစ်ယောက်က ညနေစောင်းတဲ့အခါ၊ ပိလတ်မင်းဆီ ဝင်ပြီး ယေရှုအလောင်းကို တောင်းတယ်။ ပိလတ်မင်း ခွင့်ပြုတဲ့အတွက်၊ ယောသပ်က အလောင်းကို သယ်သွားပြီး သန့်ရှင်းတဲ့ ပိတ်ချောနဲ့ ပတ်ရစ်တယ်။ အဲဒီနောက် ကျောက်ဆောင်မှာ ထွင်းထားတဲ့ သူ့ရဲ့ သင်္ချိုင်းဂူအသစ်ထဲ ထည့်ပြီးတော့ ကျောက်တုံးကြီးကို လှိမ့်၊ ဂူဝကို ပိတ်ပြီး ထွက်သွားတယ်။ မာဂဒလမာရိနဲ့ မာရိနောက်တစ်ယောက်ကတော့ သင်္ချိုင်းဂူရှေ့မှာ ထိုင်ပြီး နေရစ်ခဲ့တယ်။ အဖိတ်နေ့ အကုန် နောက်တစ်နေ့မှာ ပုရောဟိတ်ကြီးတွေ၊ ဖာရိရှဲတွေက ပိလတ်မင်းရှေ့ စုဝေးပြီး၊ မင်းကြီး၊ အဲဒီလူလိမ် မသေခင်တုန်းက သုံးရက်ကြာရင် ငါ အသက်ပြန်ရှင်လာမယ် လို့ပြောခဲ့တာကို ကျွန်တော်တို့ မှတ်မိပါတယ်။ ဒါကြောင့် သင်္ချိုင်းဂူကို သုံးရက်အထိ အစောင့်ချထားဖို့ အမိန့်ပေးလိုက်ပါ။ အဲလိုမှ မဟုတ်ရင် သူ့တပည့်တွေ အလောင်းကို လာခိုးပြီး သူ သေရာကနေ အသက်ပြန်ရှင်လာပြီ လို့ လျှောက်ပြောကြလိမ့်မယ်။ အဲလိုသာဆိုရင် အဲဒီလှည့်စားမှုဟာ အရင် လှည့်စားမှုထက် ပိုဆိုးမှာပါ လို့ ပြောကြတယ်။ အဲဒီအခါ ပိလတ်မင်းက အစောင့်စစ်သည်တွေ ရှိသားပဲ။ အတတ်နိုင်ဆုံး စောင့်ကြပ်ခိုင်းလိုက် လို့ အမိန့်ပေးတော့၊ သူတို့ သွားပြီး သင်္ချိုင်းဂူကျောက်တုံးကို တံဆိတ်ခတ် ချိတ်ပိတ်ကာ အစောင့်ချထားလိုက်တယ်။,40,Mt,27,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/27/
audio/nwt_40_Mt_BU_28.mp3,ဥပုသ်နေ့အကုန် သီတင်းပတ်ရဲ့ ပထမနေ့ မိုးလင်းခါစမှာ မာရိနဲ့ မာဂဒလမာရိက သင်္ချိုင်းဂူကို သွားကြည့်တယ်။ အဲဒီအချိန်မှာ အကြီးအကျယ် ငလျင်လှုပ်တယ်။ ယေဟောဝါရဲ့ ကောင်းကင်တမန်က ကောင်းကင်ကနေ ဆင်းလာတယ်။ ဂူဝမှာ ပိတ်နေတဲ့ ကျောက်တုံးကြီးကို လှိမ့်ဖယ်ပြီး အဲဒီကျောက်တုံးပေါ်မှာ ထိုင်နေတယ်။ သူ့ပုံစံက လျှပ်စီးလက်သလို တောက်ပနေတယ်။ အဝတ်ဟာ နှင်းလို ဖြူဖွေးနေတယ်။ အစောင့်စစ်သည်တွေ ကြောက်ဒူးတုန်ပြီး ကြက်သေသေနေကြတယ်။ ကောင်းကင်တမန်က အမျိုးသမီးတွေကို မကြောက်ပါနဲ့။ သစ်တိုင်ပေါ်မှာ ကွပ်မျက်ခံရတဲ့ ယေရှုကို ခင်ဗျားတို့ ရှာနေမှန်း ကျွန်တော် သိတယ်။ သူ ဒီနေရာမှာ မရှိဘူး။ သူပြောခဲ့တဲ့အတိုင်းပဲ အသက်ပြန်ရှင်လာပြီ။ အလောင်းထားတဲ့နေရာကို လာကြည့်ပါ။ သူ သေရာကနေ အသက်ပြန်ရှင်လာပြီ။ ဂါလိလဲနယ်ကို အရင် သွားနှင့်ပြီ။ အဲဒီမှာ သူ့ကို တွေ့ရလိမ့်မယ် ဆိုပြီး တပည့်တွေကို အမြန် သွားပြောလိုက်။ ဒီအကြောင်း ပြောဖို့ ကျွန်တော် လာခဲ့တာ လို့ ပြောတယ်။ အမျိုးသမီးတွေက သင်္ချိုင်းဂူကနေ အမြန် ထွက်သွားတယ်။ သူတို့ ကြောက်နေပေမဲ့ တပည့်တွေကို ပြောပြဖို့ ဝမ်းသာအားရ ပြေးသွားတယ်။ သူတို့ကို တွေ့တဲ့အခါ ယေရှုက မင်္ဂလာပါ လို့ နှုတ်ဆက်တယ်။ သူတို့လည်း ယေရှုအနားကို သွား၊ ခြေထောက်ကို ဖက်ပြီး ဦးညွှတ်ကြတယ်။ ယေရှုက မကြောက်ပါနဲ့။ ဂါလိလဲနယ်ကို သွားဖို့ ကျွန်တော့်ညီအစ်ကိုတွေကို ပြောလိုက်ပါ။ အဲဒီမှာ ကျွန်တော့်ကို တွေ့ရလိမ့်မယ် လို့ ပြောတယ်။ အဲဒီအမျိုးသမီးတွေ သွားနေတုန်း အစောင့်စစ်သည်တချို့က မြို့ထဲ ဝင်ပြီး ပုရောဟိတ်ကြီးတွေကို ဖြစ်ကြောင်းကုန်စင် ပြောပြတယ်။ ပုရောဟိတ်ကြီးတွေက အကြီးအကဲတွေနဲ့ တိုင်ပင်တယ်။ အဲဒီနောက် စစ်သည်တွေကို ငွေတွေ ပုံပေးပြီး၊ ညမှာ ကျွန်တော်တို့ အိပ်ပျော်နေတုန်း သူ့တပည့်တွေ အလောင်းကို လာခိုးသွားတယ် လို့ ပြောကြ။ ဒီသတင်း ဘုရင်ခံနားထဲ ပေါက်ကြားသွားရင် မင်းတို့ အမှုမပတ်အောင် ကျုပ်တို့ ကြည့်ပြောပေးမယ် လို့ မှာတယ်။ စစ်သည်တွေလည်း ငွေကို ယူပြီး မှာထားတဲ့အတိုင်း ပြောကြတယ်။ ဂျူးတွေအလယ်မှာ အဲဒီသတင်း ပျံ့သွားတာ ဒီနေ့အထိပဲ။ တပည့် ၁၁ ယောက်ကတော့ ယေရှု ချိန်းထားတဲ့အတိုင်း ဂါလိလဲနယ်မှာရှိတဲ့ တောင်ပေါ်ကို သွားကြတယ်။ ယေရှုကို တွေ့တဲ့အခါ တပည့်တွေ ဦးညွှတ်ကြတယ်။ တချို့ကတော့ သံသယဝင်နေတယ်။ ယေရှုက တပည့်တွေအနား သွားပြီး ကောင်းကင်မှာရော မြေကြီးမှာပါ အခွင့်အာဏာ ရှိသမျှကို ကျွန်တော့်ကို ပေးထားပြီ။ ဒါကြောင့် လူမျိုးတကာဆီ သွားပြီး လူတွေကို ကျွန်တော့်တပည့် ဖြစ်လာအောင် သွန်သင်ပေးကြပါ။ အဖဘုရားရဲ့ နာမည်၊ သားတော်ရဲ့ နာမည်၊ သန့်ရှင်းသော စွမ်းအားတော်ရဲ့ နာမည်နဲ့ နှစ်ခြင်းပေးကြပါ။ ကျွန်တော် မိန့်မှာထားသမျှကို လိုက်နာဖို့ သွန်သင်ပေးကြပါ။ လောကစနစ်နိဂုံးပိုင်း အထိ ခင်ဗျားတို့နဲ့အတူ ကျွန်တော် အမြဲ ရှိနေမယ် လို့ ပြောတယ်။,40,Mt,28,မဿဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မဿဲ/28/
audio/nwt_41_Mr_BU_01.mp3,ဘုရားသခင်ရဲ့သား ယေရှုခရစ်အကြောင်း သတင်းကောင်းအစကတော့ ပရောဖက် ဟေရှာယက (ငါ့စေတမန်ကို မင်းရှေ့မှာ စေလွှတ်မယ်။ သူက မင်းသွားမယ့်လမ်းကို ရှေ့ကနေ အသင့်ပြင်ပေးမယ်။) ယေဟောဝါ ဘုရားရဲ့လမ်းကို အသင့်ပြင်ကြ။ လမ်းတွေ ဖြောင့်ဖြူးအောင် လုပ်ကြ ဆိုပြီး တောထဲမှာ လူတစ်ယောက် ကြွေးကြော်နေတယ် လို့ရေးခဲ့တယ်။ နှစ်ခြင်းပေးသူ ယောဟန်က နောင်တရတဲ့ အထိမ်းအမှတ်အဖြစ် နှစ်ခြင်းခံကြပါ၊ ဒါမှ အပြစ်ခွင့်လွှတ်ခံရမယ်ဆိုပြီး လူတွေကို တောထဲမှာ ဟောပြောနေတယ်။ ယုဒနယ်တစ်ဝန်းလုံးမှာရှိတဲ့ လူတွေ၊ ဂျေရုဆလင် မြို့သူမြို့သားတွေ လာတဲ့အခါ ယောဟန်က ဂျော်ဒန်မြစ်မှာ နှစ်ခြင်းပေးတယ်။ သူတို့လည်း လူအများရှေ့မှာ ကိုယ့်အပြစ်တွေကို ဝန်ခံကြတယ်။ ယောဟန်ဟာ ကုလားအုတ်မွေးနဲ့ရက်တဲ့ အဝတ်ကိုဝတ်ပြီး သားရေခါးပတ် ပတ်တယ်။ ကျိုင်းကောင်နဲ့ တောထဲက ပျားရည်ကို စားတယ်။ သူက ကျွန်တော့်ထက် ကြီးမြတ်တဲ့သူဟာ ကျွန်တော့်နောက်မှာ လာနေတယ်။ သူ့ဖိနပ်ကြိုးကို ဖြေပေးဖို့တောင် ကျွန်တော် မထိုက်တန်ဘူး။ ကျွန်တော်က ခင်ဗျားတို့ကို ရေနဲ့နှစ်ခြင်းပေးတယ်။ သူကတော့ ခင်ဗျားတို့ကို သန့်ရှင်းသော စွမ်းအားတော်နဲ့ နှစ်ခြင်းပေးလိမ့်မယ် လို့ဟောတယ်။ အဲဒီအချိန်မှာ ယေရှုက ဂါလိလဲပြည်၊ နာဇရက်မြို့ကနေ ဂျော်ဒန်မြစ်ကို လာပြီး ယောဟန်ဆီမှာ နှစ်ခြင်းခံတယ်။ ရေထဲကနေ ပေါ်လာတာနဲ့ ကောင်းကင်ပွင့်လာပြီး စွမ်းအားတော်က ချိုးငှက်သဏ္ဌာန်နဲ့ သူ့အပေါ် ဆင်းသက်တာကို သူမြင်ရတယ်။ ပြီးတော့ မင်းဟာ ငါမြတ်နိုးတဲ့ ငါ့ရဲ့ချစ်သားပဲ ဆိုတဲ့အသံ ကောင်းကင်က ထွက်လာတယ်။ ချက်ချင်းပဲ စွမ်းအားတော်က ယေရှုကို တောထဲသွားဖို့ လှုံ့ဆော်တယ်။ တောမှာ ရက်ပေါင်း ၄၀ နေပြီး စာတန်ရဲ့ သွေးဆောင်မှုကို ခံရတယ်။ အဲဒီမှာ သားရဲတွေလည်း ရှိတယ်။ ဒါပေမဲ့ ကောင်းကင်တမန်တွေက ယေရှုကို အလုပ်အကျွေးပြုကြတယ်။ ယောဟန် ထောင်ချခံရပြီးနောက် ယေရှုက ဂါလိလဲပြည်ကို သွားပြီး ဘုရားသခင်ရဲ့ သတင်းကောင်းကို ဟောပြောတယ်။ သတ်မှတ်ထားချိန် ရောက်ပြီ။ ဘုရားသခင်ရဲ့ နိုင်ငံတော် နီးနေပြီ။ နောင်တရကြပါ။ သတင်းကောင်းကို ယုံကြည်ကြပါ လို့ဟောတယ်။ ယေရှုက ဂါလိလဲအိုင်တစ်လျှောက် သွားနေတုန်း ရှိမုန်နဲ့ သူ့ညီအန္ဒြေကို တွေ့တယ်။ အဲဒီတံငါသည်နှစ်ယောက် ပိုက်ကွန်ချနေတာကို မြင်တော့၊ ကျွန်တော့်နောက်ကို လိုက်ခဲ့ပါ။ ခင်ဗျားတို့ကို လူဖမ်းတဲ့တံငါသည်တွေ ဖြစ်စေမယ် လို့ပြောတယ်။ သူတို့လည်း ပိုက်ကွန်တွေကို ချက်ချင်းထားရစ်ပြီး ယေရှုနောက်ကို လိုက်လာတယ်။ အဲဒီကနေ ဆက်သွားတော့ ဇေဗေဒဲရဲ့သား ယာကုပ်နဲ့ သူ့ညီယောဟန်က လှေပေါ်မှာ ပိုက်ကွန်တွေ ဖာနေတာကို တွေ့တယ်။ ယေရှုလည်း ခေါ်လိုက်ရော သူတို့က ဖခင်ဇေဗေဒဲကို အလုပ်သမားတွေနဲ့အတူ လှေပေါ်မှာ ထားရစ်ပြီး လိုက်လာတယ်။ အဲဒီနောက် ကပေရနောင်မြို့ကို သူတို့ထွက်သွားကြတယ်။ ဥပုသ်နေ့ရောက်တာနဲ့ ယေရှုက တရားဇရပ်ထဲဝင်ပြီး သွန်သင်တယ်။ ကျမ်းတတ်တွေလို မဟုတ်ဘဲ အခွင့်အာဏာရှိသူလို သွန်သင်တဲ့အတွက် လူတွေက သူ့ရဲ့သွန်သင်ပုံကို အံ့သြကြတယ်။ အဲဒီအချိန်မှာပဲ တရားဇရပ်မှာရှိတဲ့ နတ်ဆိုးပူးသူတစ်ယောက်က၊ နာဇရက်မြို့သား ယေရှု၊ ခင်ဗျားက ကျုပ်တို့နဲ့ ဘာဆိုင်လို့တုံး။ ကျုပ်တို့ကို ဖျက်ဆီးဖို့ လာတာလား။ ခင်ဗျားဟာ ဘုရားသခင်ဆီကလာတဲ့ သန့်ရှင်းသူဆိုတာ ကျုပ်သိတာပေါ့ လို့အော်ပြောတယ်။ ယေရှုက တိတ်စမ်း။ သူ့အထဲကနေ ထွက်သွား ဆိုပြီး အဲဒီနတ်ဆိုးကို ဆုံးမတယ်။ နတ်ဆိုးက အဲဒီလူကို တုန်တက်စေပြီးနောက် အသံကုန်အော်ပြီး ထွက်သွားတယ်။ လူတွေက အံ့သြပြီး ဘယ်လိုကြီးပါလိမ့်။ သူ့ရဲ့သွန်သင်ပုံက ထူးခြားလိုက်တာ။ အာဏာနဲ့ အမိန့်ပေးလိုက်တာ နတ်ဆိုးတွေတောင် နာခံကြပါလား လို့ အချင်းချင်း ပြောကြတယ်။ ယေရှုရဲ့သတင်းဟာ ချက်ချင်းပဲ ဂါလိလဲပြည်တစ်ခုလုံးကို ပျံ့နှံ့သွားတယ်။ တရားဇရပ်ကနေ ထွက်လာပြီးနောက် ရှိမုန်နဲ့ အန္ဒြေတို့ရဲ့အိမ်ကို သွားတယ်။ ယာကုပ်နဲ့ ယောဟန်လည်းပါတယ်။ ရှိမုန်ရဲ့ယောက္ခမ ဖျားပြီး အိပ်ရာထဲ လဲနေတယ်ဆိုတာကို ရောက်ရောက်ချင်း ပြောပြတော့၊ ယေရှုက သူ့ဆီကို သွား၊ လက်ကိုကိုင်ပြီး ဆွဲထူလိုက်တယ်။ သူအဖျားပျောက်သွားတဲ့အတွက် သူတို့ကို ဧည့်ဝတ်ပြုတယ်။ နေဝင်လို့ ညဦးပိုင်းရောက်တဲ့အခါ လူနာတွေ၊ နတ်ဆိုးပူးသူတွေကို ယေရှုဆီ ခေါ်လာကြတယ်။ မြို့သားအားလုံး အိမ်တံခါးနားမှာ စုဝေးကြတယ်။ ယေရှုက ရောဂါဝေဒနာအမျိုးမျိုးကို ကုပေးပြီး နတ်ဆိုးအများကြီးကို နှင်ထုတ်တယ်။ သူဟာ ခရစ်တော်ဖြစ်မှန်း နတ်ဆိုးတွေ သိတဲ့အတွက် သူတို့ကို စကားတစ်ခွန်းမှ ပြောခွင့်မပေးဘူး။ ယေရှုက မိုးမလင်းခင် ခပ်စောစောထ၊ လူသူကင်းဝေးတဲ့ နေရာဆီ ထွက်သွားပြီး ဆုတောင်းတယ်။ ရှိမုန်နဲ့ အပေါင်းပါတွေက ယေရှုကို လိုက်ရှာပြီး၊ တွေ့တဲ့အခါ ဆရာ့ကို လူတွေရှာနေတယ် လို့ပြောတယ်။ ဒါပေမဲ့ ယေရှုက အနီးအနား မြို့ရွာတွေကို သွားဟောကြရအောင်။ ဒီအတွက်ပဲ ကျွန်တော်လာတာ လို့ပြောတယ်။ အဲဒီနောက် ထွက်သွားပြီး ဂါလိလဲနယ် တစ်လျှောက်လုံးမှာရှိတဲ့ တရားဇရပ်တွေမှာ ဟောပြောတယ်။ နတ်ဆိုးတွေကိုလည်း နှင်ထုတ်တယ်။ အနာကြီးရောဂါသည် တစ်ယောက်က ယေရှုရှေ့မှာ လာဒူးထောက်ပြီး သခင်၊ ဆန္ဒရှိရင် ကျွန်တော့်ကို သန့်ရှင်းသွားအောင် လုပ်ပေးပါလား လို့အသနားခံတယ်။ ယေရှုက သနားစိတ် ယိုဖိတ်လာတဲ့အတွက် သူ့ကို လှမ်းကိုင်ပြီး ဆန္ဒရှိတာပေါ့။ သန့်ရှင်းစေ လို့ပြောတယ်။ ချက်ချင်းပဲ အနာကြီးရောဂါပျောက်ပြီး သန့်ရှင်းသွားတယ်။ အဲဒီလူ မပြန်ခင်လေးမှာ ယေရှုက၊ ဒီအကြောင်း ဘယ်သူ့ကိုမှ မပြောပါနဲ့။ ရောဂါပျောက်ပြီဆိုတဲ့ အထောက်အထားအဖြစ် ပုရောဟိတ်ဆီသွားပြီး ကိုယ်ကိုပြပါ။ မောရှေ ညွှန်ကြားထားတဲ့အတိုင်း အလှူကို ဆက်သပါ လို့ အသေအချာ မှာလိုက်တယ်။ သူထွက်သွားပြီး လူတွေကို လိုက်ပြောပြတဲ့အတွက် အဲဒီသတင်း ပျံ့သွားတယ်။ ဒါကြောင့် ယေရှုက မြို့ထဲ ပေါ်ပေါ်ထင်ထင် မဝင်လာနိုင်ဘဲ မြို့ပြင် လူသူမရှိတဲ့နေရာတွေမှာ နေရတယ်။ ဒါပေမဲ့ အရပ်ရပ်ကလူတွေ ယေရှုဆီ တဖွဲဖွဲ ရောက်လာကြတယ်။,41,Mr,1,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/1/
audio/nwt_41_Mr_BU_02.mp3,ရက်အတော်ကြာတော့ ကပေရနောင်မြို့ကို ယေရှုပြန်ရောက်လာတယ်။ သူ အိမ်မှာရှိတယ်ဆိုတဲ့ သတင်း ပျံ့သွားတဲ့အခါ၊ အိမ်တံခါးနားမှာတောင် နေရာလပ် မရှိတော့တဲ့အထိ လူတွေအများကြီး ရောက်လာတယ်။ အဲဒီအခါ ယေရှုက သူတို့ကို ဟောပြောသွန်သင်တယ်။ အဲဒီအချိန်မှာ လေဖြတ်နေသူတစ်ယောက်ကို လူလေးယောက် ထမ်းခေါ်လာတယ်။ လူတွေ ကြိတ်ကြိတ်တိုးနေလို့ ယေရှုဆီကို ဝင်သွားလို့မရဘူး။ ဒါနဲ့ ယေရှုရဲ့ အပေါ်တည့်တည့်ကနေ အိမ်မိုးကိုဖောက်ပြီး လေဖြတ်နေသူကို ထမ်းစင်နဲ့ လျှောချကြတယ်။ ယေရှုက သူတို့ရဲ့ယုံကြည်ခြင်းကို မြင်တဲ့အခါ လေဖြတ်နေသူကို ငါ့သား၊ မင်းရဲ့အပြစ်တွေကို ခွင့်လွှတ်လိုက်ပြီ လို့ပြောတယ်။ အဲဒီမှာထိုင်နေတဲ့ ကျမ်းတတ်တချို့က၊ ဒီလူ ဘာလို့ အဲဒီလိုပြောတာလဲ။ ဒါဟာ ဘုရားကို စော်ကားပြောဆိုနေတာပဲ။ ဘုရားသခင်ကလွဲရင် ဘယ်သူ အပြစ်လွှတ်ပိုင်ခွင့် ရှိလို့လဲ ဆိုပြီး တွေးနေကြတယ်။ ယေရှုက သူတို့ဘာတွေးနေမှန်း ချက်ချင်းသိတဲ့အတွက် ဘာလို့ ဒီလိုတွေးနေကြတာလဲ။ လေဖြတ်နေသူကို မင်းရဲ့အပြစ်တွေကို ခွင့်လွှတ်လိုက်ပြီ လို့ပြောတာနဲ့ ထပါ။ ထမ်းစင်ကိုသယ်ပြီး လမ်းလျှောက်ပါ လို့ပြောတာ ဘယ်ဟာက ပိုပြောလွယ်သလဲ။ လူသားဟာ ကမ္ဘာပေါ်မှာ အပြစ်လွှတ်ပိုင်ခွင့်ရှိမှန်း ခင်ဗျားတို့သိအောင် သက်သေပြမယ် ဆိုပြီး လေဖြတ်နေသူကို၊ ကျွန်တော်ပြောမယ်။ ထပါ။ ထမ်းစင်ကိုသယ်ပြီး အိမ်ပြန်တော့ လို့ပြောတယ်။ ချက်ချင်းပဲ အဲဒီလူက ထရပ်ပြီး ထမ်းစင်ကိုသယ်ရင်း ထွက်သွားတယ်။ လူတွေလည်း တအံ့တသြနဲ့ ဒါမျိုး တစ်ခါမှ မမြင်ဖူးဘူး ဆိုပြီး ဘုရားဘုန်းတော်ကို ချီးမွမ်းကြတယ်။ ယေရှုက အိုင်ကမ်းနားကို နောက်တစ်ကြိမ် ပြန်လာတော့ လူတွေ တဖွဲဖွဲ ရောက်လာတဲ့အတွက် သူတို့ကို သွန်သင်ပေးတယ်။ အဲဒီကနေ ဆက်သွားပြီး အခွန်ရုံးမှာ အာလဖဲရဲ့သား လေဝိ ထိုင်နေတာကို မြင်တဲ့အခါ ကျွန်တော့်နောက်လိုက် လုပ်ပါ လို့ပြောတော့ သူလည်း ထလိုက်လာတယ်။ အဲဒီနောက် ယေရှုနဲ့ တပည့်တွေက လေဝိရဲ့အိမ်ထဲဝင်ပြီး စားသောက်တယ်။ အခွန်ခံတွေ၊ အပြစ်သားတွေလည်း အများကြီးရောက်လာပြီး အတူစားသောက်ကြတယ်။ သူတို့ထဲက အများစုဟာ ယေရှုရဲ့နောက်လိုက် ဖြစ်လာတယ်။ အခွန်ခံတွေ၊ အပြစ်သားတွေနဲ့အတူ ယေရှု စားသောက်နေတာကို မြင်တော့ ဖာရိရှဲအဖွဲ့ဝင် ကျမ်းတတ်တွေက အခွန်ခံတွေ၊ အပြစ်သားတွေနဲ့အတူ သူစားသောက်နေတာလား လို့ တပည့်တွေကို မေးတယ်။ ဒါကိုကြားတော့ ယေရှုက ကျန်းမာသန်စွမ်းသူတွေအတွက် သမားတော် မလိုဘူး။ ဖျားနာသူတွေအတွက်ပဲ လိုတာ။ ကျွန်တော်လာတာ ဖြောင့်မတ်သူတွေကို ခေါ်ဖို့ မဟုတ်ဘူး။ အပြစ်သားတွေကို ခေါ်ဖို့ပဲ ဆိုပြီးပြောတယ်။ ယောဟန်ရဲ့ တပည့်တွေနဲ့ ဖာရိရှဲတွေက အစာရှောင်လေ့ရှိတယ်။ ဒါနဲ့ ယေရှုကို ယောဟန်ရဲ့တပည့်တွေရော ဖာရိရှဲရဲ့တပည့်တွေပါ အစာရှောင်လေ့ရှိပေမဲ့ ဆရာ့တပည့်တွေကျတော့ ဘာလို့ အစာမရှောင်တာလဲ ဆိုပြီး လာမေးကြတယ်။ ယေရှုက သတို့သားရဲ့ သူငယ်ချင်းတွေက သတို့သားနဲ့အတူ ရှိနေချိန်မှာ အစာရှောင်ကြလို့လား။ သတို့သားနဲ့အတူ ရှိနေချိန်တစ်လျှောက်လုံး အစာမရှောင်ကြဘူး။ ဒါပေမဲ့ သတို့သားကို သူတို့ဆီကနေ ခေါ်သွားမယ့်နေ့ ရောက်လာလိမ့်မယ်။ အဲဒီနေ့ကျမှ သူတို့ အစာရှောင်လိမ့်မယ်။ ဟောင်းနွမ်းနေတဲ့အဝတ်ကို ပိတ်စသစ်နဲ့ ဖာလေ့မရှိဘူး။ ဖာရင် ပိတ်စသစ်က ရုန်းတဲ့အတွက် အဝတ်ပိုပြဲသွားမှာပေါ့။ အဲဒီလိုပဲ၊ သားရေဘူးဟောင်းထဲ စပျစ်ဝိုင်အသစ် ထည့်လေ့မရှိဘူး။ ထည့်ရင် သားရေဘူး ကွဲထွက်ပြီး စပျစ်ဝိုင်ရော သားရေဘူးပါ ဆုံးသွားမှာပေါ့။ ဝိုင်အသစ်ကို သားရေဘူးသစ်ထဲမှာပဲ ထည့်လေ့ရှိတယ် လို့ဖြေတယ်။ ဥပုသ်နေ့တစ်နေ့မှာ ယေရှုနဲ့တပည့်တွေ လယ်ကွက်ထဲ ဖြတ်လျှောက်သွားတုန်း တပည့်တွေက သွားရင်းနဲ့ ကောက်နှံကို ဆွတ်ခူးကြတယ်။ အဲဒီအခါ ဖာရိရှဲတွေက ဥပုသ်နေ့မှာ လုပ်ခွင့်မရှိတာကို သူတို့ လုပ်နေပါလား ဆိုပြီးပြောတယ်။ ယေရှုက ဒါဝိဒ်နဲ့သူ့လူတွေ ဗိုက်ဆာပြီး စားစရာမရှိ ဖြစ်နေချိန်မှာ ဒါဝိဒ် ဘာလုပ်ခဲ့တယ်ဆိုတာ မဖတ်ဖူးဘူးလား။ သူက ဘုရားသခင့်အိမ်တော်ထဲ ဝင်ပြီး ပုရောဟိတ်တွေကလွဲရင် ဘယ်သူမှ စားခွင့်မရှိတဲ့ ရှေ့တော်မုန့်ကို ယူစားတဲ့အပြင် သူ့လူတွေကိုလည်း ကျွေးခဲ့တယ်ဆိုတာကို ပုရောဟိတ်ကြီး အဗျာသာနဲ့ပတ်သက်တဲ့ မှတ်တမ်းမှာ ရေးထားတာပဲ လို့ပြောတယ်။ ပြီးတော့ ဥပုသ်နေ့ဟာ လူအတွက် ဖြစ်လာတာ။ လူဟာ ဥပုသ်နေ့အတွက် ဖြစ်လာတာ မဟုတ်ဘူး။ လူသားဟာ ဥပုသ်နေ့ရဲ့သခင်ပဲ လို့ဆက်ပြောတယ်။,41,Mr,2,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/2/
audio/nwt_41_Mr_BU_03.mp3,ယေရှုက နောက်တစ်ကြိမ် တရားဇရပ်ထဲ ဝင်လာတဲ့အခါ အဲဒီမှာ လက်တစ်ဖက်သေနေသူ ရှိနေတယ်။ ဖာရိရှဲတွေက ယေရှုကို အပြစ်ရှာချင်တာနဲ့ ဥပုသ်နေ့မှာ အဲဒီလူကို ကုပေးမလားဆိုတာ မျက်ခြည်မပြတ် စောင့်ကြည့်နေတယ်။ အဲဒီအခါ ယေရှုက လက်တစ်ဖက်သေနေသူကို ထပြီး ဒီအလယ်မှာ လာရပ်ပါ လို့ပြောလိုက်တယ်။ ပြီးတော့ ဥပုသ်နေ့မှာ ဘာလုပ်သင့်သလဲ။ ကောင်းမှုလား၊ မကောင်းမှုလား။ လူ့အသက် ကယ်တာလား၊ လူ့အသက် သတ်တာလား လို့မေးတော့ ဘာမှပြန်မဖြေကြဘူး။ သူတို့မှာ အကြင်နာတရား မရှိတဲ့အတွက် ယေရှု စိတ်ထိခိုက်သွားတယ်။ ပတ်လည်မှာရှိတဲ့ လူတွေကို စိတ်ဆိုးဆိုးနဲ့ကြည့်ပြီး လက်တစ်ဖက်သေနေသူကို လက်ဆန့်လိုက်ပါ လို့ပြောတယ်။ အဲဒီလူလည်း လက်ဆန့်လိုက်တဲ့အခါ အကောင်းပကတိ ပြန်ဖြစ်သွားတယ်။ အဲဒီအခါ ဖာရိရှဲတွေ ထွက်သွားပြီး ယေရှုကိုသတ်ဖို့ ဟေရုဒ်နောက်လိုက်တွေနဲ့ ချက်ချင်းတိုင်ပင်ကြတယ်။ ယေရှုက တပည့်တွေနဲ့အတူ အိုင်ဘက်ကို ထွက်သွားတယ်။ ဂါလိလဲပြည်နဲ့ ယုဒပြည်က လူအတော်များများ နောက်ကနေ လိုက်လာတယ်။ ဂျေရုဆလင်မြို့၊ အိဒုမဲပြည်နဲ့ ဂျော်ဒန်မြစ် တစ်ဖက်ကမ်းမှာရှိတဲ့ လူတွေ၊ တိုင်ရာနဲ့ ဆိုင်ဒုန်မြို့ပတ်ဝန်းကျင်က လူတွေလည်း ယေရှု လုပ်ဆောင်ခဲ့သမျှကို ကြားတဲ့အခါ အုပ်လိုက်ကြီး ရောက်လာတယ်။ ဒါနဲ့ ယေရှုက လူအုပ်တွန်းတိုက်တာ မခံရအောင် တပည့်တွေကို လှေငယ်တစ်စင်း အသင့်ပြင်ထားခိုင်းတယ်။ လူတွေကို ကုသပေးခဲ့တဲ့အတွက် ရောဂါဝေဒနာ ခံစားနေရသူတွေက ယေရှုကိုတို့ထိဖို့ အလုအယက် တိုးဝှေ့နေလို့ပဲ။ နတ်ဆိုးတွေတောင် ယေရှုကိုမြင်တဲ့အခါ ရှေ့မှာဦးညွှတ်ပြီး ခင်ဗျားဟာ ဘုရားသခင်ရဲ့သားပဲ လို့အော်ကြတယ်။ ဒါပေမဲ့ ယေရှုက သူ့အကြောင်းကို လုံးဝ မပေါက်ကြားစေဖို့ အထပ်ထပ်မှာတယ်။ ယေရှုက တောင်ပေါ်ကို တက်သွားတယ်။ အဲဒီနောက် တပည့်တချို့ကို ခေါ်လိုက်တဲ့အခါ သူတို့ရောက်လာတယ်။ တပည့် ၁၂ ယောက်ပါတဲ့ အုပ်စုတစ်စုဖွဲ့ပြီး တမန်တော်တွေလို့ နာမည်ပေးလိုက်တယ်။ သူတို့ဟာ ယေရှုသွားလေရာ လိုက်ပါရမယ့်သူတွေပဲ။ နောက်တော့ ယေရှုက ဟောပြောဖို့ သူတို့ကို စေလွှတ်တဲ့အပြင်၊ နတ်ဆိုးတွေကို နှင်ထုတ်နိုင်တဲ့ တန်ခိုးလည်း ပေးတယ်။ အဲဒီအုပ်စုအဝင် တပည့် ၁၂ယောက်ကတော့ ပေတရုလို့ ယေရှုနာမည်ပေးတဲ့ ရှိမုန်၊ ဇေဗေဒဲရဲ့သား ယာကုပ်နဲ့ သူ့ညီယောဟန် (မိုးကြိုးသားတွေ လို့အဓိပ္ပာယ်ရှိတဲ့ ဗောနေရဂက်ဆိုပြီးတော့လည်း ယေရှု နာမည်ပေးတယ်)၊ အန္ဒြေ၊ ဖိလိပ္ပု၊ ဗာသောလမဲ၊ မဿဲ၊ သောမ၊ အာလဖဲရဲ့သား ယာကုပ်၊ သဒ္ဒဲ၊ စိတ်ထက်သန်သူ ရှိမုန်၊ နောက်ပိုင်းမှာ ယေရှုကို သစ္စာဖောက်သွားတဲ့ ယုဒရှကာရုတ် တို့ဖြစ်တယ်။ အဲဒီနောက် ယေရှုက အိမ်တစ်အိမ်ကို ဝင်သွားတယ်။ ဒီတစ်ကြိမ်မှာလည်း လူအုပ် စုဝေးလာတဲ့အတွက် ယေရှုနဲ့တပည့်တွေ အစာစားချိန်တောင် မရှိဘူး။ ဒီအကြောင်းကို ကြားတဲ့အခါ ယေရှုရဲ့ဆွေမျိုးတွေက သူ စိတ်ဖောက်ပြန်သွားပြီ ဆိုပြီး ဖမ်းခေါ်ဖို့ လာကြတယ်။ ဂျေရုဆလင်မြို့ကနေ ဆင်းလာတဲ့ ကျမ်းတတ်တွေကလည်း သူ့ကို ဗေလဇေဗုလ ဝင်ပူးနေတာ။ နတ်ဆိုးမင်းရဲ့ အကူအညီနဲ့ နတ်ဆိုးတွေကို နှင်ထုတ်နေတာ လို့ပြောကြတယ်။ ဒါကြောင့် ယေရှုက သူတို့ကို ခေါ်ပြီး ပုံဥပမာတွေနဲ့ ပြောတယ် စာတန်က ဘယ်လိုလုပ်ပြီး စာတန်ကို နှင်ထုတ်နိုင်မလဲ။ နိုင်ငံတစ်ခုမှာ လူတွေ စိတ်ဝမ်းကွဲနေရင် အဲဒီနိုင်ငံ တည်မြဲနိုင်မှာ မဟုတ်ဘူး။ မိသားစုတစ်ခုဟာ စိတ်ဝမ်းကွဲနေရင် အဲဒီမိသားစု တည်မြဲနိုင်မှာ မဟုတ်ဘူး။ အဲဒီလိုပဲ၊ စာတန်က စာတန်ကို ဆန့်ကျင်ပြီး စိတ်ဝမ်းကွဲနေရင် တည်မြဲနိုင်မှာ မဟုတ်ဘူး။ သူဇာတ်သိမ်းသွားမှာပဲ။ ခွန်အားကြီးသူကို အရင်မချည်နှောင်ဘဲ သူ့အိမ်ထဲဝင်ပြီး ပစ္စည်းဥစ္စာတွေ ခိုးလို့မရနိုင်ဘူး။ သူ့ကိုချည်နှောင်ပြီးမှပဲ အိမ်ထဲ ဝင်လုလို့ရမှာပေါ့။ ကျွန်တော် မှန်တာကိုပြောမယ်။ လူတွေရဲ့ အပြစ်မှန်သမျှ၊ စော်ကားပြောဆိုတာမှန်သမျှ ခွင့်လွှတ်ခံရလိမ့်မယ်။ သန့်ရှင်းသော စွမ်းအားတော်ကို စော်ကားပြောဆိုရင်တော့ ဘယ်တော့မှ ခွင့်လွှတ်ခံရမှာ မဟုတ်ဘူး။ ထာဝရ အပြစ်ရှိတယ်။ ယေရှု ဒီလိုပြောတာက သူ့ကို ဗေလဇေဗုလ ဝင်ပူးနေတာ လို့ လူတွေစွပ်စွဲကြလို့ပဲ။ အဲဒီအခါ ယေရှုရဲ့ မိခင်နဲ့ညီတွေ ရောက်လာတယ်။ အပြင်မှာ ရပ်စောင့်ပြီး ယေရှုကို လူလွှတ်ခေါ်ခိုင်းတယ်။ ယေရှုပတ်လည်မှာ လူတွေ ဝိုင်းအုံနေတဲ့အတွက် ဆရာ့အမေနဲ့ ညီတွေ တွေ့ချင်လို့ အပြင်မှာ စောင့်နေပါတယ် လို့ပြောကြတဲ့အခါ၊ ယေရှုက ကျွန်တော့်အမေနဲ့ ညီတွေဆိုတာ ဘယ်သူတွေလဲ လို့ပြောတယ်။ ပြီးတော့ ပတ်လည်မှာထိုင်နေသူတွေကို ကြည့်ရင်း သူတို့ဟာ ကျွန်တော့်အမေ၊ ကျွန်တော့်ညီအစ်ကိုတွေပဲ။ ဘုရားသခင်ရဲ့ အလိုတော်ကို ဆောင်တဲ့သူတိုင်းဟာ ကျွန်တော့်အမေ၊ ကျွန်တော့် ညီအစ်ကိုမောင်နှမတွေပဲ လို့ဖြေတယ်။,41,Mr,3,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/3/
audio/nwt_41_Mr_BU_04.mp3,ဒီတစ်ခါလည်း ယေရှုက အိုင်နားမှာ လူတွေကို သွန်သင်ပေးတယ်။ လူတွေ အုပ်လိုက်ကြီး ရောက်လာတဲ့အတွက် လှေပေါ်တက်ထိုင်ပြီး ကမ်းကနေ အနည်းငယ် ခွာလိုက်တယ်။ လူအုပ်ကတော့ အိုင်ကမ်းခြေမှာ ရှိနေတယ်။ အဲဒီနောက် အကြောင်းအရာ အတော်များများကို ပုံဥပမာတွေနဲ့ အခုလိုသွန်သင်တယ် နားထောင်ကြပါ။ တစ်ခါက မျိုးကြဲသူတစ်ယောက် မျိုးစေ့ကြဲဖို့ ထွက်သွားတယ်။ မျိုးကြဲတဲ့အခါ မျိုးစေ့တချို့ လမ်းပေါ်ကျပြီး ငှက်တွေ လာကောက်စားသွားတယ်။ မျိုးစေ့တချို့က မြေဆီလွှာပါးတဲ့ ကျောက်ခံမြေပေါ် ကျတယ်။ မြေသားတိမ်တော့ ချက်ချင်း အပင်ပေါက်လာတယ်။ ဒါပေမဲ့ နေမြင့်လာတဲ့အခါ အပင်ဟာ နေလောင်ပြီး အမြစ်လည်း မစွဲတဲ့အတွက် ညှိုးနွမ်းသွားတယ်။ မျိုးစေ့တချို့က ဆူးပင်တွေကြားထဲ ကျတယ်။ ဆူးပင်တွေ ကြီးထွားလာပြီး လွှမ်းမိုးပိတ်ဆို့သွားတဲ့အတွက် အသီးမသီးနိုင်ဘူး။ မျိုးစေ့တချို့ကတော့ ကောင်းတဲ့မြေပေါ် ကျတယ်။ အပင်ပေါက်ပြီး ကြီးထွားလာတဲ့အခါ အဆ ၃၀၊ အဆ ၆၀၊ အဆ ၁၀၀ သီးပွင့်ဖြစ်ထွန်းတယ်။ နားရှိတဲ့သူ ကြားပါစေ လို့ဆက်ပြောတယ်။ ယေရှုတစ်ယောက်တည်း ရှိနေချိန်မှာ တမန်တော် ၁၂ ယောက်နဲ့ အပေါင်းပါတွေက ပုံဥပမာတွေရဲ့ အဓိပ္ပာယ်ကို လာမေးတော့၊ ယေရှုက ခင်ဗျားတို့ဟာ ဘုရားသခင့်နိုင်ငံတော်နဲ့ပတ်သက်တဲ့ မြင့်မြတ်တဲ့ လျှို့ဝှက်ချက်အကြောင်း နားလည်ခွင့်ရတယ်။ တခြားသူတွေအတွက်ကတော့ ဒါဟာ ပုံဥပမာသက်သက်ပဲ။ သူတို့က ကြည့်လျက်နဲ့ မမြင်ဘူး။ ကြားလျက်နဲ့ ဆိုလိုရင်းကို သဘောမပေါက်ဘူး။ ပြန်မလှည့်လာတဲ့အတွက် သူတို့ ခွင့်လွှတ်ခံရမှာ မဟုတ်ဘူး လို့ဖြေတယ်။ ပြီးတော့ ယေရှုဆက်ပြောတယ် ဒီပုံဥပမာကို ခင်ဗျားတို့ နားမလည်ဘူးဆိုရင် တခြားပုံဥပမာတွေကိုလည်း နားလည်မှာ မဟုတ်ဘူး။ မျိုးကြဲသူဆိုတာက တရားစကား ကြဲတဲ့သူကို ဆိုလိုတယ်။ လမ်းပေါ် မျိုးစေ့ကျတယ်ဆိုတာက တရားစကားကို ကြားတာနဲ့ စာတန်လာပြီး စိတ်နှလုံးထဲက တရားစကား နုတ်ယူသွားတာကို ဆိုလိုတယ်။ ကျောက်ခံမြေပေါ် မျိုးစေ့ကျတယ်ဆိုတာက တရားစကားကို ကြားတာနဲ့ ဝမ်းသာအားရ လက်ခံတယ်။ ဒါပေမဲ့ စိတ်နှလုံးထဲမှာ အမြစ်မစွဲတဲ့အတွက် တစ်ခဏပဲ ခံတယ်။ တရားစကားကြောင့် ဒုက္ခရောက်တဲ့အခါ၊ ညှဉ်းဆဲ ခံရတဲ့အခါ ချက်ချင်းပဲ ကျရှုံးသွားတာကို ဆိုလိုတယ်။ ဆူးပင်တွေကြားမှာ မျိုးစေ့ကျတယ်ဆိုတာက တရားစကားကို ကြားပေမဲ့၊ ဒီလောကစနစ်ရဲ့ စိုးရိမ်ပူပန်စရာတွေ၊ စည်းစိမ်ရဲ့လှည့်စားမှုတွေ၊ လိုချင်တပ်မက်စိတ်တွေ ဝင်လာတဲ့အခါ တရားစကားကို လွှမ်းမိုးပိတ်ဆို့သွားတဲ့အတွက် မသီးပွင့်နိုင်တာကို ဆိုလိုတယ်။ ကောင်းတဲ့မြေမှာ မျိုးစေ့ကျတယ်ဆိုတာက တရားစကားကို ကြားနာပြီး ဝမ်းသာအားရ လက်ခံတဲ့အတွက် အဆ ၃၀၊ အဆ ၆၀၊ အဆ ၁၀၀ သီးပွင့်ဖြစ်ထွန်းတာကို ဆိုလိုတယ်။ ယေရှု ဆက်ပြောတယ် မီးခွက်ကိုထွန်းပြီး တောင်းနဲ့ အုပ်ထားလေ့မရှိဘူး။ ခုတင်အောက်မှာ ထားလေ့မရှိဘူး။ ဆီမီးတိုင်ပေါ်မှာ တင်ထားမယ် မဟုတ်လား။ ဖုံးကွယ်ထားသမျှ ပေါ်လာရလိမ့်မယ်။ အသေအချာ လျှို့ဝှက်ထားသမျှလည်း ထင်ရှားလာရလိမ့်မယ်။ နားရှိတဲ့သူ ကြားပါစေ။ ယေရှု ဆက်ပြောတယ် ကြားတဲ့အရာကို အာရုံစိုက်နားထောင်ပါ။ အာရုံစိုက် နားထောင်သလောက် နားလည်ခွင့် ရကြလိမ့်မယ်။ အဲဒီလိုနားထောင်ရင် ပိုပြီး နားလည်လာပါလိမ့်မယ်။ ရှိတဲ့သူက ထပ်ပြီးရလိမ့်မယ်။ မရှိတဲ့သူကတော့ ရှိထားတာလေးတောင် အသိမ်းခံရလိမ့်မယ်။ ယေရှု ဆက်ပြောတယ် ဘုရားသခင့်နိုင်ငံတော်ကို လူတစ်ယောက် လယ်မှာ မျိုးစေ့ကြဲတာနဲ့ ခိုင်းနှိုင်းနိုင်တယ်။ သူက ညမှာအိပ်စက်လိုက်၊ နေ့မှာ နိုးထလိုက်နဲ့ အဲဒီအတောအတွင်း မျိုးစေ့တွေ ဘယ်လို အပင်ပေါက်ပြီး ကြီးထွားလာမှန်း မသိလိုက်ဘူး။ မြေကြီးက သူ့အလိုလို တဖြည်းဖြည်း အသီးသီးစေတယ်။ ဦးဆုံး၊ အညှောက်ပေါက်လာတယ်။ ပြီးတော့ အနှံထွက်လာတယ်။ နောက်ဆုံးမှာ အဆန်အောင်သွားတယ်။ ကောက်နှံရင့်မှည့်လာပြီး ရိတ်သိမ်းချိန် ရောက်တဲ့အခါ သူ တံစဉ်ကိုယူပြီး ရိတ်သိမ်းတယ်။ ယေရှု ဆက်ပြောတယ် ဘုရားသခင့်နိုင်ငံတော်ကို ဘာနဲ့ခိုင်းနှိုင်းရမလဲ။ ဘယ်ပုံဥပမာနဲ့ ရှင်းပြရမလဲ။ ဘုရားသခင့် နိုင်ငံတော်ဟာ မုန်ညင်းစေ့နဲ့တူတယ်။ မုန်ညင်းစေ့ဟာ စိုက်တုန်းကတော့ မျိုးစေ့တွေထဲမှာ အသေးဆုံးပဲ။ ဒါပေမဲ့ အပင်ပေါက်လာတဲ့အခါ ဟင်းသီးဟင်းရွက်ပင်တွေထက် ကြီးထွားပြီး အကိုင်းအခက်ကြီးတွေ ထွက်လာတယ်။ အဲဒီအပင်ဟာ ပျံသန်းတဲ့ငှက်တွေ နားခိုနိုင်တဲ့အထိ ဖြစ်လာတယ်။ ယေရှုက အဲဒီလိုပုံဥပမာတွေနဲ့ သူတို့ နားလည်နိုင်သလောက်ပဲ သွန်သင်ပေးတယ်။ ပုံဥပမာမပါဘဲ သူ မဟောဘူး။ တပည့်တွေကိုတော့ ပုံဥပမာအားလုံးကို သီးသန့်ရှင်းပြတယ်။ အဲဒီနေ့ ညနေပိုင်းမှာ ယေရှုက အိုင်တစ်ဖက်ကမ်းကို ကူးရအောင် လို့တပည့်တွေကို ပြောတယ်။ တပည့်တွေက လူအုပ်ကို ပြန်ခိုင်းပြီးနောက် ယေရှုရှိနေတဲ့ လှေပေါ်တက်ပြီး တစ်ဖက်ကမ်းကို ကူးကြတယ်။ တခြားလှေတွေလည်း လိုက်ပါလာတယ်။ အဲဒီအခါ လေပြင်းမုန်တိုင်းကျလာပြီး လှိုင်းတွေရိုက်ခတ်တဲ့အတွက် လှေနစ်လုမတတ် ဖြစ်နေတယ်။ ယေရှုကတော့ လှေပဲ့ပိုင်းမှာ ခေါင်းအုံးအုံးပြီး အိပ်နေတယ်။ တပည့်တွေက လာနှိုးပြီး ဆရာ၊ ကျွန်တော်တို့ သေတော့မယ်။ ဒီအတိုင်း ကြည့်နေမှာလား လို့ပြောတော့၊ ယေရှု ထပြီး လှိုင်းနဲ့လေကို တိတ်ဆိတ်ငြိမ်သက်စေ လို့ အမိန့်ပေးလိုက်တဲ့အခါ မုန်တိုင်းစဲပြီး ငြိမ်သက်သွားတယ်။ ယေရှုက ခင်ဗျားတို့ ဘာလို့ ဒီလောက်ကြောက်နေတာလဲ။ ယုံကြည်ခြင်း နည်းနည်းလေးတောင် မရှိဘူးလား လို့ပြောတယ်။ သူတို့ သိပ်ကြောက်သွားပြီး ဘယ်လိုလူပါလိမ့်။ လှိုင်းနဲ့လေတောင် သူ့စကားကို နားထောင်ပါလား လို့ပြောကြတယ်။,41,Mr,4,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/4/
audio/nwt_41_Mr_BU_05.mp3,"အဲဒီနောက် အိုင်တစ်ဖက်ကမ်း ဂေရသနယ်ကို သူတို့ ရောက်လာတယ်။ ယေရှု လှေပေါ်ကဆင်းတာနဲ့ နတ်ဆိုးပူးသူတစ်ယောက် သင်္ချိုင်းဂူတွေကြားကနေ ထွက်လာပြီး ယေရှုနဲ့ဆုံတယ်။ သင်္ချိုင်းတစပြင်မှာနေတဲ့ သူ့ကို ဖမ်းချုပ်နိုင်သူ မရှိခဲ့ဖူးဘူး။ သံကြိုးနဲ့ချည်ထားလို့တောင် မရဘူး။ ခြေကျဉ်းခတ်ပြီး လက်ကို သံကြိုးနဲ့ချည်ထားလည်း သံကြိုးကို ဆွဲဖြတ်၊ ခြေကျဉ်းကို အပိုင်းပိုင်း ချိုးလေ့ရှိတယ်။ သူ့ကို ဖမ်းချုပ်နိုင်သူ မရှိဘူး။ သင်္ချိုင်းတစပြင်နဲ့ တောင်ပေါ်မှာ နေ့နေ့ညည အော်ဟစ်ပြီး ကိုယ်ကို ကျောက်စောင်းနဲ့ရှအောင် လုပ်တတ်တယ်။ သူက ယေရှုကို လှမ်းမြင်တဲ့အခါ အပြေးအလွှား လာပျပ်ဝပ်ပြီး၊ အမြင့်ဆုံးဘုရားသခင်ရဲ့ သားတော် ယေရှု၊ ခင်ဗျားက ကျုပ်နဲ့ ဘာဆိုင်လို့တုံး။ ကျုပ်ကို ဒဏ်မခတ်ဘူးလို့ ဘုရားသခင်ကို တိုင်တည်ပြီး ကျိန်ဆိုပါ လို့အော်ပြောတယ်။ ယေရှုက နတ်ဆိုး၊ သူ့အထဲကနေ ထွက်စမ်း ဆိုပြီး အမိန့်ပေးလိုက်လို့ပဲ။ မင်းနာမည် ဘာလဲ လို့ ယေရှုမေးတဲ့အခါ ကျုပ်နာမည် တပ်ဖွဲ့လို့ခေါ်တယ်။ ကျုပ်တို့ဟာ အလုံးအရင်းကြီးပါ လို့ဖြေတယ်။ ပြီးတော့ ဒီပြည်ကနေ မနှင်ထုတ်ဖို့ နတ်ဆိုးတွေ အကြိမ်ကြိမ် တောင်းပန်တယ်။ အဲဒီတောင်ပေါ်မှာ ဝက်အုပ်ကြီးတစ်အုပ် ကျက်စားနေတယ်။ နတ်ဆိုးတွေက ကျုပ်တို့ကို ဒီဝက်အုပ်ထဲ ဝင်ခွင့်ပြုပါ လို့ တောင်းပန်တယ်။ ယေရှု ခွင့်ပြုလိုက်တော့ နတ်ဆိုးတွေ ထွက်သွားပြီး ဝက်တွေထဲ ဝင်ပူးတဲ့အတွက် ၂,၀၀၀ လောက်ရှိတဲ့ ဝက်အုပ်ဟာ ကမ်းပါးပေါ်ကနေ တစ်ဟုန်ထိုးကျပြီး ရေနစ်ကုန်တယ်။ ဝက်ကျောင်းသူတွေက မြို့ရွာတွေဆီ အပြေးအလွှား သွားပြောပြတဲ့အခါ ဖြစ်ပျက်ပုံကို လူတွေ လာကြည့်ကြတယ်။ သူတို့ ယေရှုဆီ ရောက်လာတဲ့အခါ နတ်ဆိုးတပ်ဖွဲ့ ဝင်ပူးဖူးသူဟာ အဝတ်ဝတ်ပြီး ပုံမှန်စိတ်အခြေအနေနဲ့ ထိုင်နေတာကို မြင်လိုက်ရတော့ ကြောက်လန့်သွားတယ်။ မျက်မြင်သက်သေတွေကလည်း နတ်ဆိုးပူးသူ ဘာဖြစ်ခဲ့တယ်၊ ဝက်တွေ ဘယ်လိုဖြစ်သွားတယ်ဆိုတဲ့အကြောင်း ပြန်ပြောပြကြတယ်။ ဒါကြောင့် လူတွေက ယေရှုကို ဒီနယ်ကနေ ထွက်သွားပါဆိုပြီး တောင်းပန်ကြတယ်။ ယေရှု လှေပေါ်တက်တဲ့အခါ နတ်ဆိုးပူးခဲ့ဖူးသူက အတူလိုက်ခွင့်ပြုပါလို့ တောင်းပန်တယ်။ ယေရှုက ခွင့်မပြုဘဲ ဆွေမျိုးသားချင်းတွေရှိရာ အိမ်ကိုပြန်ပြီး ခင်ဗျားအတွက် ယေဟောဝါ ဘုရား လုပ်ပေးခဲ့တာတွေ၊ ကရုဏာပြခဲ့တာတွေကို ပြောပြပါ လို့မှာတယ်။ အဲဒီလူက သူ့အတွက် ယေရှု လုပ်ပေးခဲ့တာတွေကို ဒေကာပေါလိနယ်မှာ သွားပြောပြတဲ့အခါ လူအားလုံး အံ့အားသင့်ကုန်တယ်။ ယေရှုက ကမ်းတစ်ဖက်ကို လှေနဲ့ ပြန်ကူးလာတဲ့အခါ လူတွေ အုပ်လိုက်ကြီး ရောက်လာတယ်။ အိုင်နားမှာရှိနေတုန်း၊ ယာအိရုလို့ခေါ်တဲ့ တရားဇရပ်မှူးက ယေရှုကိုမြင်တော့ ခြေရင်းမှာ လာပျပ်ဝပ်တယ်။ ဆရာ၊ ကျွန်တော့်သမီးလေး အသည်းအသန် ဖျားနေပါတယ်။ ဆရာလိုက်လာပြီး သမီးလေးအပေါ် လက်တင်လိုက်ရင် သူနေကောင်းသွားမှာပါ လို့ တဖွဖွ အသနားခံတာနဲ့၊ ယေရှုက သူ့နောက် လိုက်လာတယ်။ လူအုပ်လည်း ယေရှုနောက်ကနေ တိုးဝှေ့ပြီး လိုက်ပါလာတယ်။ ဆယ့်နှစ်နှစ်လုံး သွေးသွန်နာစွဲနေတဲ့ အမျိုးသမီးတစ်ယောက်ရှိတယ်။ သမားတော်လည်း စုံ၊ ရှိသမျှလည်း ကုန်သွားပေမဲ့ သူခံစားနေရတဲ့ ဝေဒနာ မသက်သာတဲ့အပြင် ပိုလို့တောင် ဆိုးလာတယ်။ သူက ယေရှုရဲ့သတင်းကို ကြားတဲ့အခါ လူအုပ်ထဲ တိုးဝင်၊ ယေရှုနောက်ကနေ ကပ်လိုက်လာပြီး ဝတ်လုံကို တို့တယ်။ သူ့ဝတ်လုံကို တို့လိုက်ရုံနဲ့ ငါ့ရောဂါ သက်သာသွားမှာပဲ လို့ စိတ်ထဲမှာ သူတွေးနေခဲ့တာ။ အဲဒီအခါ ချက်ချင်းဆိုသလို သွေးဆင်းတာ ရပ်သွားပြီး ရောဂါ သက်သာသွားတာကို သူခံစားလိုက်ရတယ်။ ယေရှုက သူ့ကိုယ်ကနေ တန်ခိုးထွက်သွားတာကို သိသိချင်း ပတ်လည်က လူအုပ်ကို ကြည့်လိုက်ပြီး ကျွန်တော့်ဝတ်လုံကို ဘယ်သူ တို့တာလဲ လို့မေးတယ်။ တပည့်တွေက လူတွေ ကြိတ်ကြိတ်တိုးနေတာကို မြင်လျက်နဲ့ ဘယ်သူ တို့တာလဲ ဆိုပြီး မေးနေတာလား လို့ပြောကြတယ်။ ဒါပေမဲ့ ယေရှုက ဘယ်သူ တို့မှန်းသိနိုင်ဖို့ ပတ်လည်ကို ကြည့်လိုက်တယ်။ ရောဂါပျောက်သွားမှန်း သိလိုက်တဲ့ အဲဒီအမျိုးသမီးကကြောက်လို့ တဆတ်ဆတ်တုန်နေတယ်၊ ယေရှုရှေ့မှာ ဒူးထောက်ပြီး အကြောင်းစုံကို အမှန်အတိုင်း ဝန်ခံတယ်။ ယေရှုက သမီး၊ သမီးရဲ့ယုံကြည်ခြင်းက ပြန်ကျန်းမာစေပြီ။ စိတ်အေးလက်အေးသာ ပြန်ပါတော့။ ရောဂါနှိပ်စက်တဲ့ဒဏ် ကင်းဝေးပါစေ လို့ပြောလိုက်တယ်။ အဲဒီလိုပြောနေတုန်း တရားဇရပ်မှူးရဲ့အိမ်ကနေ လူတချို့ ရောက်လာပြီး သမီးလေး ဆုံးသွားပါပြီ။ ဆရာ့ကို ဒုက္ခမပေးပါနဲ့တော့ လို့ပြောတယ်။ ဒါကိုကြားတော့ ယေရှုက တရားဇရပ်မှူးကို ဘာမှ မစိုးရိမ်ပါနဲ့။ ယုံကြည်ခြင်းသာ ရှိပါ လို့ပြောလိုက်တယ်။ အဲဒီနောက် ပေတရု၊ ယာကုပ်နဲ့ သူ့ညီ ယောဟန်ကလွဲလို့ ဘယ်သူ့ကိုမှ သူ့နောက် လိုက်မလာခိုင်းဘူး။ ယေရှုက တရားဇရပ်မှူးရဲ့အိမ်ကို ရောက်တဲ့အခါ လူတွေ အုတ်အုတ်ကျက်ကျက် ဖြစ်နေတာ၊ အော်ဟစ်ငိုယိုနေကြတာကို တွေ့ရတယ်။ ဒါနဲ့ အိမ်ထဲဝင်ပြီး ဘာလို့ အုတ်အုတ်ကျက်ကျက်ဖြစ်ပြီး ငိုနေတာလဲ။ ဒီမိန်းကလေး သေတာမှ မဟုတ်ပဲ။ အိပ်ပျော်နေတာ လို့ပြောလိုက်တော့၊ လူတွေ လှောင်ရယ်ကြတယ်။ ယေရှုက အားလုံးကို အပြင်ထွက်ခိုင်းပြီး မိန်းကလေးရဲ့ မိဘနှစ်ပါးနဲ့ လိုက်ပါလာတဲ့ တပည့်တွေကိုပဲ ခေါ်ပြီး မိန်းကလေးရှိတဲ့ အခန်းထဲ ဝင်သွားတယ်။ အဲဒီနောက် မိန်းကလေးရဲ့လက်ကို ကိုင်ပြီး တလိသ ကုမိ လို့ပြောတယ်။ မိန်းကလေး၊ ကျွန်တော်ပြောမယ်။ ထပါ လို့အဓိပ္ပာယ်ရတယ်။ (၁၂ နှစ်အရွယ်ရှိတဲ့) အဲဒီမိန်းကလေးဟာ ချက်ချင်းပဲ ထပြီး လမ်းလျှောက်တော့တယ်။ ဒါကိုလည်းမြင်ရော သူတို့ ဝမ်းသာလုံးဆို့သွားကြတယ်။ ယေရှုက ဒီအကြောင်း ဘယ်သူ့ကိုမှ မသိစေနဲ့လို့ အတန်တန် မှာကြားပြီးတဲ့နောက် မိန်းကလေးကို စားစရာတစ်ခုခု ကျွေးဖို့ ပြောတယ်။",41,Mr,5,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/5/
audio/nwt_41_Mr_BU_06.mp3,"ယေရှုက အဲဒီအရပ်ကထွက်ပြီး နေရင်းဒေသကို သွားတဲ့အခါ တပည့်တွေ လိုက်သွားကြတယ်။ ဥပုသ်နေ့ရောက်တော့ တရားဇရပ်မှာ သွန်သင်ပေးတယ်။ ကြားနာသူအများစုက တအံ့တသြဖြစ်ပြီး ဒါတွေကို သူ ဘယ်ကရတာလဲ။ ဒီလိုဉာဏ်ပညာမျိုး၊ ဒီလိုအံ့ဖွယ်အမှု လုပ်နိုင်တဲ့အစွမ်းမျိုးကို ဘယ်သူပေးတာလဲ။ သူဟာ လက်သမား မဟုတ်လား။ မာရိရဲ့သား မဟုတ်လား။ ယာကုပ်၊ ယောသပ်၊ ယုဒ၊ ရှိမုန်တို့ရဲ့အစ်ကို မဟုတ်လား။ သူ့နှမတွေလည်း ဒီမြို့မှာ ရှိတာပဲ လို့ပြောကြတယ်။ ယေရှုကို သူတို့ လက်မခံကြဘူး။ ယေရှုက ပရောဖက်ဟာ လူတွေရဲ့လေးစားမှုကို ရတယ်။ ဒါပေမဲ့ သူ့နေရင်းဒေသ၊ သူ့အိမ်၊ သူ့ဆွေမျိုးသားချင်းတွေကြားမှာတော့ လေးစားမခံရဘူး လို့ပြောတယ်။ လူနာတချို့ကိုပဲ လက်တင်ပြီး ကုသပေးတယ်။ အဲဒီမှာ အံ့ဖွယ်အမှုတွေ လုပ်ပြမနေတော့ဘူး။ သူတို့မှာ ယုံကြည်ခြင်း မရှိတဲ့အတွက် အံ့သြမိတယ်။ အဲဒီနောက် တစ်ရွာပြီးတစ်ရွာ သွားပြီး သွန်သင်ပေးတယ်။ ယေရှုက တမန်တော် ၁၂ ယောက်ကို နှစ်ယောက်တစ်တွဲစီ တွဲပေးပြီး စေလွှတ်လိုက်တယ်။ နတ်ဆိုးတွေကို နှင်ထုတ်နိုင်တဲ့ တန်ခိုးလည်း ပေးတယ်။ ပြီးတော့ လမ်းခရီးအတွက် တောင်ဝှေးတစ်ချောင်းကလွဲလို့ ဘာကိုမှ မယူခိုင်းဘူး။ မုန့်နဲ့ ရိက္ခာအိတ်ကို မဆောင်သွားဖို့၊ ခါးပိုက်ဆောင်အိတ်ထဲ ငွေမထည့်သွားဖို့၊ အင်္ကျီအပို ယူမသွားဖို့၊ ဖိနပ်ကိုတော့ စီးသွားဖို့ မှာတယ်။ ဒါ့အပြင် အိမ်တစ်အိမ်ကို ဝင်တဲ့အခါ အဲဒီမြို့ကနေ မထွက်မချင်း အဲဒီအိမ်မှာပဲ တည်းခိုပါ။ ခင်ဗျားတို့ကို လက်မခံဘူး၊ နားမထောင်ဘူးဆိုရင် အဲဒီကနေ ထွက်ခွာတဲ့အခါ သက်သေအနေနဲ့ ခြေထောက်ကဖုန်တွေကို ခါလိုက်ပါ လို့လည်း မှာတယ်။ အဲဒီနောက် တပည့်တွေက လူတွေ နောင်တရဖို့ သွားဟောပြောတယ်။ နတ်ဆိုးတွေကို နှင်ထုတ်ပေးကြတယ်။ ဖျားနာနေသူတွေကိုလည်း ဆီလူးပြီး ကုသပေးကြတယ်။ ယေရှုအကြောင်း လူတကာ ပြောနေကြတဲ့အတွက် ဟေရုဒ်မင်းနားထဲ ပေါက်ကြားသွားတယ်။ လူတွေက နှစ်ခြင်းပေးသူ ယောဟန် သေရာကနေ အသက်ပြန်ရှင်လာပြီ။ ဒါကြောင့် ဒီလိုတန်ခိုးတွေ ပြနိုင်တာ လို့ပြောကြတယ်။ သူဟာ ဧလိယပဲ လို့ ပြောတဲ့သူတွေ ရှိသလို ရှေးပရောဖက် တစ်ယောက်ယောက် ဖြစ်မယ် လို့ ပြောတဲ့သူတွေလည်း ရှိတယ်။ ဒါကို ဟေရုဒ်ကြားတဲ့အခါ ငါခေါင်းဖြတ်လိုက်တဲ့ ယောဟန် အသက်ပြန်ရှင်လာပြီ လို့ပြောတယ်။ ဟေရုဒ်က အစ်ကိုဖိလိပ္ပုရဲ့ဇနီး ဟေရောဒိကို သိမ်းယူထားတယ်။ ဟေရောဒိကြောင့် ယောဟန်ကို လူလွှတ်ဖမ်းခိုင်းပြီး ထောင်ချခဲ့တာ။ ယောဟန်က အစ်ကို့ဇနီးကို မင်းကြီး မသိမ်းယူသင့်ဘူး ဆိုပြီး ပြောခဲ့ဖူးလို့ပဲ။ ဟေရောဒိက ယောဟန်ကို ရန်ငြိုးထားပြီး သတ်ချင်နေပေမဲ့ မသတ်နိုင်ဘူး။ ဟေရုဒ်က ယောဟန်ဟာ ဖြောင့်မတ်သန့်ရှင်းသူဖြစ်မှန်း သိတဲ့အတွက် သူ့ကို ကြောက်ရွံ့ရိုသေပြီး ကာကွယ်ပေးတယ်။ ယောဟန် ဟောပြောတာတွေကိုလည်း သဘောကျတယ်။ ဒါကြောင့် သူပြောတာတွေကို နားထောင်တဲ့အခါတိုင်း သူ့ကို ဘယ်လိုလုပ်ရမှန်းမသိ ဖြစ်နေတယ်။ ဟေရုဒ်ရဲ့မွေးနေ့ ရောက်လာတဲ့အခါ ဟေရောဒိအတွက် အခွင့်ကောင်း ပေါ်လာတယ်။ ဟေရုဒ်က အရာရှိတွေ၊ တပ်မှူးတွေ၊ ဂါလိလဲနယ်က အထင်ကရပုဂ္ဂိုလ်တွေကို စားသောက်ပွဲ တည်ခင်းပေးတယ်။ ပွဲခံနေချိန်မှာ ဟေရောဒိရဲ့သမီးက ဝင်လာပြီး ကပြဖျော်ဖြေတဲ့အခါ ဟေရုဒ်မင်းနဲ့ ဧည့်သည်တော်တွေ သဘောကျသွားတယ်။ ဒါနဲ့ မင်းကြီးက မင်းလိုချင်တာဘာမဆို ငါပေးမယ် လို့ပြောပြီး၊ ဘာပဲတောင်းတောင်း နိုင်ငံတစ်ဝက်အထိ ငါပေးမယ် လို့ အလေးအနက် ကတိပေးလိုက်တယ်။ မိန်းကလေးက သူ့အမေဆီ သွားပြီး ဘာတောင်းရင်ကောင်းမလဲ လို့မေးတော့ အမေက နှစ်ခြင်းပေးသူ ယောဟန်ရဲ့ခေါင်းကို တောင်းလိုက် လို့ပြောတယ်။ မိန်းကလေးက မင်းကြီးဆီ ခပ်သုတ်သုတ် ဝင်လာပြီး နှစ်ခြင်းပေးသူ ယောဟန်ရဲ့ခေါင်းကို အခုပဲ လင်ပန်းထဲ ထည့်ပေးစေချင်ပါတယ် လို့တောင်းတယ်။ အဲဒီအခါ မင်းကြီးက သိပ်ဝမ်းနည်းသွားတယ်။ ဒါပေမဲ့ ဧည့်သည်တွေရှေ့မှာ အလေးအနက် ကတိပေးပြီးသားဖြစ်နေလို့ မိန်းကလေးတောင်းတာကို လိုက်လျောလိုက်တယ်။ ကိုယ်ရံတော်တစ်ယောက်ကို ချက်ချင်းလွှတ်ပြီး ယောဟန်ရဲ့ခေါင်းကို ယူလာခိုင်းတယ်။ ကိုယ်ရံတော်လည်း ထောင်ထဲသွားပြီး ယောဟန်ရဲ့ခေါင်းကို ဖြတ်၊ လင်ပန်းထဲထည့်ပြီး ယူလာတယ်။ မိန်းကလေးကိုပေးတော့ သူလည်း အမေ့ဆီ ယူသွားပေးတယ်။ ဒီသတင်းကို ယောဟန်ရဲ့တပည့်တွေ ကြားတဲ့အခါ အလောင်းကို လာသယ်သွားပြီး သင်္ချိုင်းဂူမှာ သင်္ဂြိုဟ်လိုက်တယ်။ တမန်တော်တွေ ယေရှုဆီ စုရုံးလာပြီး သူတို့လုပ်ခဲ့တာတွေ၊ သွန်သင်ခဲ့တာတွေကို ပြန်ပြောပြတယ်။ ယေရှုက လူသူမရှိတဲ့နေရာဆီ သွားပြီး ခဏတစ်ဖြုတ် နားရအောင် လို့ပြောတယ်။ ဘာကြောင့်လဲဆိုတော့ သူတို့ဆီလာတဲ့သူတွေ များလွန်းလို့ အနားယူဖို့၊ အစာ စားဖို့တောင် အချိန်မရှိဘူး။ ဒါနဲ့ လူသူမရှိတဲ့နေရာဆီ လှေစီးပြီး ထွက်သွားကြတယ်။ သူတို့ထွက်သွားတာကို လူတွေ သိမြင်တဲ့အခါ ကိုယ့်မြို့ကိုယ့်ရွာတွေကနေ ခြေကျင်ပြေးသွားပြီး ကြိုရောက်နှင့်နေတယ်။ ယေရှု လှေပေါ်ကဆင်းတဲ့အခါ ထိန်းသူမရှိတဲ့ သိုးတွေလို ဖြစ်နေတဲ့ လူအုပ်ကြီးကိုမြင်တော့ သနားစိတ် ယိုဖိတ်လာပြီး သူတို့ကို အများကြီးသွန်သင်ပေးတယ်။ နေ့တာကုန်ဆုံးခါနီးမှာ တပည့်တွေက ယေရှုဆီ လာပြီး ဒီနေရာက လူသိပ်ခေါင်တယ်။ အချိန်လည်း နှောင်းလှပြီ။ လူတွေကို ပြန်လွှတ်လိုက်ပါ။ အနီးအနား ကျေးရွာတွေမှာ စားစရာတစ်ခုခု သွားဝယ်ပါစေ လို့ပြောတယ်။ ယေရှုက သူတို့ကို ခင်ဗျားတို့ ကျွေးလိုက်ပါ လို့ပြောတော့ ဒေနာရိ ၂၀၀ ဖိုး သွားဝယ်ပြီး သူတို့ကို ကျွေးရမှာလား လို့မေးတယ်။ ယေရှုက ခင်ဗျားတို့ဆီမှာ မုန့်ဘယ်နှစ်လုံး ရှိသလဲ။ သွားကြည့်ပါဦး ဆိုတော့ သူတို့ သွားကြည့်ပြီးတဲ့နောက် မုန့်ငါးလုံးနဲ့ ငါးနှစ်ကောင် ရှိပါတယ် လို့ဖြေတယ်။ ဒါနဲ့ ယေရှုက လူတွေကို မြက်ခင်းပေါ် အစုလိုက် ထိုင်ခိုင်းတဲ့အခါ၊ လူ ၁၀၀ စီ၊ ၅၀ စီ အစုလိုက် ထိုင်ကြတယ်။ ယေရှုက မုန့်ငါးလုံးနဲ့ ငါးနှစ်ကောင်ကိုယူ၊ ကောင်းကင်ကို မော့ကြည့်ပြီး ဆုတောင်းတယ်။ အဲဒီနောက် မုန့်ကိုဖဲ့ပြီး တပည့်တွေကို ပေးတယ်။ တပည့်တွေက လူတွေကို ပြန်ဝေပေးတယ်။ ငါးနှစ်ကောင်ကိုလည်း ဖဲ့ပြီး အားလုံးကို ဝေပေးတယ်။ လူတွေအဝစားပြီးတဲ့နောက်၊ စားကြွင်းစားကျန်ကို လိုက်ကောက်တဲ့အခါ မုန့်ချည်းပဲ ၁၂တောင်းအပြည့် ရတယ်။ ငါးတွေလည်း ကျန်သေးတယ်။ စားတဲ့သူတွေဟာ ယောက်ျား ၅,၀၀၀ ရှိတယ်။ အဲဒီနောက် ယေရှုက ချက်ချင်းပဲ တပည့်တွေကို တစ်ဖက်ကမ်းက ဗက်ဇဲဒမြို့ဆီ လှေနဲ့ ကူးနှင့်ခိုင်းတယ်။ လူအုပ်ကိုလည်း ပြန်လွှတ်လိုက်တယ်။ လူအုပ်ထွက်သွားတဲ့အခါ ယေရှုက ဆုတောင်းဖို့ တောင်ပေါ်တက်သွားတယ်။ ညနေစောင်းတဲ့အချိန်မှာ လှေက အိုင်အလယ်ကို ရောက်နေပြီ။ ယေရှုကတော့ ကုန်းပေါ်မှာ တစ်ယောက်တည်း ရှိနေတယ်။ မိုးသောက်ယံ အချိန်မှာ လှိုင်းလေထန်တဲ့အတွက် တပည့်တွေ လှေကို မနည်းလှော်ခတ်နေတာကို ယေရှုမြင်တဲ့အခါ ရေပေါ် လမ်းလျှောက်လာပြီး သူတို့နားကနေ ဖြတ်သွားမလိုလုပ်တယ်။ ယေရှု ရေပေါ် လမ်းလျှောက်လာတာကို မြင်တဲ့အခါ တပည့်တွေက ဟိုမှာ၊ ဟိုမှာ ဘာကြီးပါလိမ့် ဆိုပြီး အော်ကြတယ်။ ယေရှုကို မြင်တဲ့အခါ ကြောက်လန့်သွားတယ်။ ချက်ချင်းပဲ ယေရှုက မကြောက်ပါနဲ့။ ကျွန်တော်ပါ လို့ပြောပြီး၊ လှေပေါ်တက်တဲ့အခါ လေငြိမ်သွားတယ်။ တပည့်တွေ အံ့အားသင့်သွားတယ်။ မုန့်ကျွေးတဲ့ အံ့ဖွယ်အမှုရဲ့ အဓိပ္ပာယ်ကို သူတို့ သဘောမပေါက်သေးဘူး။ နားမလည်သေးဘူး။ အဲဒီနောက် ကမ်းတစ်ဖက်ကိုကူးပြီး ဂင်နေသရက်အရပ်ကို ရောက်တဲ့အခါ ကမ်းကပ်လိုက်တယ်။ လှေပေါ်ကဆင်းတာနဲ့ ယေရှုကို လူတွေ မှတ်မိကြတယ်။ အဲဒီအရပ်မှာ နေထိုင်သူတွေဆီ ပြေးပြီး အကြောင်းကြားတဲ့အတွက် လူနာတွေကို ယေရှုရှိတဲ့နေရာဆီ ထမ်းစင်နဲ့ ထမ်းခေါ်လာတယ်။ မြို့တွေ၊ ကျေးရွာတွေကို ယေရှုရောက်လာပြီဆိုရင် လူနာတွေကို စျေးအထိ ခေါ်လာကြတယ်။ ယေရှုရဲ့ ဝတ်လုံအမြိတ်ကို တို့ထိခွင့်ပေးဖို့ အသနားခံကြတယ်။ တို့ထိသူတိုင်းလည်း ကျန်းမာလာတယ်။",41,Mr,6,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/6/
audio/nwt_41_Mr_BU_07.mp3,ဂျေရုဆလင်မြို့က ဖာရိရှဲနဲ့ ကျမ်းတတ်တချို့ဟာ ယေရှုဆီ ရောက်လာတဲ့အခါ၊ တပည့်တချို့ မသန့်ရှင်းတဲ့လက်နဲ့ တစ်နည်းအားဖြင့် လက်မဆေးဘဲနဲ့ အစာစားနေတာကို မြင်တယ်။ (ဖာရိရှဲတွေနဲ့ ဂျူးတွေက ရှေးလူကြီးတွေရဲ့ ထုံးတမ်းစဉ်လာကို လိုက်ပြီး တံတောင်ဆစ်အထိ လက်ဆေးပြီးမှ အစာစားလေ့ရှိတယ်။ စျေးကနေ ပြန်လာတဲ့အခါမှာ ကိုယ်လက်မဆေးဘဲ အစာမစားကြဘူး။ ခွက်၊ ကရား၊ ကြေးဖလားတွေကို ရေနှစ်ဆေးတဲ့ ဓလေ့ထုံးတမ်းတွေကိုလည်း လိုက်နာကျင့်သုံးကြတယ်။) ဒါကြောင့် ဖာရိရှဲနဲ့ ကျမ်းတတ်တွေက ရှေးလူကြီးတွေရဲ့ ထုံးတမ်းစဉ်လာကို ခင်ဗျားရဲ့တပည့်တွေ ဘာလို့ မလိုက်နာတာလဲ။ မသန့်ရှင်းတဲ့လက်နဲ့ ဘာလို့ အစာစားနေကြတာလဲ ဆိုပြီးမေးတော့၊ ယေရှုက သူတော်ကောင်း ယောင်ဆောင်သူတို့၊ ခင်ဗျားတို့အကြောင်း ဟေရှာယ ပရောဖက်ပြုခဲ့တဲ့ စကားတွေဟာ သိပ်မှန်တာပဲ ဒီလူမျိုးက ငါ့ကို နှုတ်နဲ့ပဲ ရိုသေတယ်။ သူတို့ရဲ့စိတ်ကတော့ ငါနဲ့ဝေးလှတယ်။ သူတို့က လူ့ထုံးတမ်းစဉ်လာကို ငါ့အယူဝါဒသဖွယ် သွန်သင်တဲ့အတွက် ငါ့ကိုကိုးကွယ်နေတာ အချည်းနှီးပဲ လို့ သူရေးခဲ့တယ်။ ခင်ဗျားတို့က ဘုရားသခင်ရဲ့ပညတ်ကို ပယ်ပြီး လူ့ထုံးတမ်းစဉ်လာကိုတော့ လိုက်နာတယ် လို့ပြောတယ်။ ဒါ့အပြင် ယေရှုက ထုံးတမ်းစဉ်လာကို လိုက်ဖို့အတွက် ခင်ဗျားတို့က ဘုရားသခင်ရဲ့ပညတ်ကို မလိမ့်တပတ်နဲ့ ပယ်ကြတယ်။ ဥပမာ၊ မိဘကို ရိုသေပါ။ မိဘကို ရင့်ရင့်သီးသီး ပြောဆိုတဲ့သူ သေဒဏ် ခံရမယ် လို့ မောရှေပြောခဲ့တယ်။ ဒါပေမဲ့ ခင်ဗျားတို့ကျတော့ အဖေနဲ့အမေကို ထောက်ပံ့မယ့်ပစ္စည်းတွေက ကော်ဘန် (ဘုရားသခင်ဆီ ဆက်ကပ်တဲ့အလှူ) ဖြစ်သွားပြီ ဆိုပြီး မိဘကို ပြောတဲ့သူဟာ၊ မိဘအတွက် ဘာမှလုပ်ပေးစရာ မလိုတော့ဘူး လို့ပြောကြတယ်။ အဆက်ဆက် ကျင့်သုံးလာတဲ့ ထုံးတမ်းစဉ်လာကို လိုက်ဖို့အတွက် ဘုရားသခင်ရဲ့ တရားစကားကို ခင်ဗျားတို့ ဘေးချိတ်လိုက်တယ်။ အဲဒီလိုမျိုး လုပ်တာတွေ အများကြီး ရှိသေးတယ် လို့ပြောတယ်။ လူအုပ်ကို အနားခေါ်ပြီး ခင်ဗျားတို့အားလုံး ကျွန်တော်ပြောတာကို နားထောင်ပြီး ဆိုလိုရင်းကို နားလည်ကြပါ။ ခံတွင်းထဲဝင်တဲ့အရာက လူကိုညစ်ညူးစေတာ မဟုတ်ဘူး။ စိတ်နှလုံးထဲက ထွက်တဲ့အရာကသာ လူကိုညစ်ညူးစေတာ လို့ပြောတယ်။ — လူအုပ်ဆီကနေ ယေရှု ထွက်သွားပြီးနောက် အိမ်ထဲဝင်တဲ့အခါ အဲဒီပုံဥပမာအကြောင်း တပည့်တွေ လာမေးတယ်။ ယေရှုက ခင်ဗျားတို့လည်း သူတို့လိုပဲ နားမလည်သေးဘဲကိုး။ ခံတွင်းထဲဝင်တဲ့အရာက လူကို မညစ်ညူးစေနိုင်ဘူးဆိုတာ မသိဘူးလား။ ခံတွင်းထဲဝင်တဲ့အရာက စိတ်နှလုံးထဲ ရောက်သွားတာ မဟုတ်ဘူး။ ဝမ်းထဲကတစ်ဆင့် ရေအိမ်ကို ရောက်သွားတာ ဆိုပြီး အစားအစာရှိသမျှ သန့်ရှင်းတယ်ဆိုတဲ့အကြောင်း ရှင်းပြတယ်။ ပြီးတော့ လူ့စိတ်နှလုံးထဲက ထွက်တဲ့အရာကသာ လူကိုညစ်ညူးစေတာ။ စိတ်နှလုံးထဲကနေ ထွက်လာတဲ့ မကောင်းတဲ့အတွေးတွေကြောင့် လိင်အကျင့်ယိုယွင်းတာ၊ ခိုးတာ၊ လူ့အသက်သတ်တာ၊ အိမ်ထောင်ရေးဖောက်ပြန်တာ၊ လောဘကြီးတာ၊ ဆိုးသွမ်းတာ၊ လှည့်စားတာ၊ မျက်နှာပြောင်တိုက်တာ၊ မနာလိုမျက်စိရှိတာ၊ ဘုရားကို စော်ကားပြောဆိုတာ၊ မာနထောင်လွှားတာ၊ ဆင်ခြင်ဉာဏ်မဲ့တာတွေ ဖြစ်ပေါ်လာတယ်။ ဒီလိုဆိုးညစ်တဲ့အရာတွေဟာ စိတ်နှလုံးထဲက ထွက်လာတာဖြစ်ပြီး လူကိုညစ်ညူးစေတယ် လို့ ဆက်ပြောတယ်။ ယေရှုက အဲဒီကနေ တိုင်ရာနဲ့ ဆိုင်ဒုန်နယ်ဘက်ကို ထွက်သွားတယ်။ ဘယ်သူ့ကိုမှ မသိစေချင်လို့ အိမ်တစ်အိမ်ထဲ ဝင်သွားပေမဲ့ လူတွေ သိသွားတယ်။ နတ်ဆိုးပူးတဲ့ မိန်းကလေးတစ်ယောက်ရဲ့ မိခင်က ယေရှုအကြောင်း ကြားတာနဲ့ ခြေရင်းမှာ လာဦးညွှတ်တယ်။ သူဟာ ဆီးရီးယားပြည်၊ ဖိုနီးရှားဒေသက ဂရိအမျိုးသမီးဖြစ်ပြီး သူ့သမီးဆီမှာ ဝင်ပူးနေတဲ့ နတ်ဆိုးကို နှင်ထုတ်ပေးဖို့ တဖွဖွ အသနားခံတယ်။ ဒါပေမဲ့ ယေရှုက အရင်ဆုံး၊ ကိုယ့်သားသမီးကို ဝအောင်ကျွေးရတယ်။ သားသမီးရဲ့အစာကို ခွေးကလေးတွေအတွက် ချမပေးသင့်ဘူး လို့ပြောတော့၊ အဲဒီအမျိုးသမီးက မှန်ပါတယ် သခင်။ ဒါပေမဲ့ စားပွဲအောက်က ခွေးကလေးတွေတောင် သားသမီးတွေရဲ့ စားကြွင်းစားကျန်ကို စားရပါတယ် လို့ပြောပြန်တယ်။ ယေရှုက အိမ်ကိုပြန်ပါ။ ခင်ဗျား အခုလိုပြောတဲ့အတွက် ခင်ဗျားသမီးဆီကနေ နတ်ဆိုးထွက်သွားပြီ လို့ပြောတယ်။ အဲဒီအမျိုးသမီး အိမ်ပြန်ရောက်တဲ့အခါ နတ်ဆိုးထွက်သွားလို့ သမီးငယ် အိပ်ရာမှာ အိပ်နေတာကို တွေ့လိုက်ရတယ်။ ယေရှုကတိုင်ရာနယ်ကနေ ဂါလိလဲအိုင်ဘက် အပြန်ခရီးမှာ ဆိုင်ဒုန်နယ်၊ အဲဒီကနေ ဒေကာပေါလိနယ်ကို ဖြတ်လာတယ်။ အဲဒီမှာ နားမကြား၊ စကားမပြောနိုင်တဲ့ လူတစ်ယောက်ကို ယေရှုဆီ ခေါ်လာပြီး သူ့အပေါ်မှာ လက်တင်ဖို့ အသနားခံကြတယ်။ ယေရှုက သူ့ကို လူအုပ်ထဲကနေ သီးသန့်ခေါ်ထုတ်သွားပြီး သူ့နားနှစ်ဖက်ထဲ လက်ညှိုးကို သွင်းလိုက်တယ်။ အဲဒီနောက် တံတွေးထွေးပြီး သူ့လျှာကို တို့တယ်။ ကောင်းကင်ကို မော့ကြည့်ရင်း အသက်ပြင်းပြင်းရှူပြီး ဧဖသ လို့ပြောတယ်။ ပွင့်စေ ဆိုတဲ့ အဓိပ္ပာယ်ရှိတယ်။ အဲဒီအချိန်မှာပဲ အဲဒီလူ နားကြားပြီး စကားပြောနိုင်လာတယ်။ ယေရှုက ဒီအကြောင်းကို ဘယ်သူ့ကိုမှ မပြောဖို့ တားပေမဲ့ တားလေလေ သတင်းပိုပျံ့လေလေပဲ။ လူတွေလည်း အံ့သြလွန်းလို့ သူ အရာရာကို ကောင်းအောင် လုပ်နိုင်တယ်။ နားမကြားသူကိုတောင် နားကြားအောင်၊ စကားမပြောနိုင်သူကိုတောင် စကားပြောအောင် လုပ်နိုင်တယ် ဆိုပြီး ပြောကြတယ်။,41,Mr,7,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/7/
audio/nwt_41_Mr_BU_08.mp3,"အဲဒီအချိန်မှာ လူတွေ အုပ်လိုက်ကြီး ရောက်လာပြန်တယ်။ စားစရာ မရှိတဲ့အတွက် ယေရှုက တပည့်တွေကို ခေါ်ပြီး၊ ဒီလူအုပ်ကို ကျွန်တော် သနားတယ်။ သုံးရက်လုံးလုံး ကျွန်တော်နဲ့အတူ ရှိနေကြတာ။ သူတို့မှာ စားစရာလည်း မရှိဘူး။ တချို့ဆိုရင် အဝေးကြီးကို ပြန်ရမှာ။ တစ်ခုခု မကျွေးဘဲနဲ့ အိမ်ပြန်ခိုင်းလိုက်ရင် လမ်းမှာ အားပြတ်ကုန်မယ် လို့ပြောတယ်။ ဒါပေမဲ့ တပည့်တွေက ဒီလူတွေ အဝစားနိုင်လောက်တဲ့ စားစရာကို ဒီလောက်ခေါင်တဲ့ နေရာမျိုးမှာ ဘယ်လိုလုပ် ရနိုင်မှာလဲ ဆိုတော့၊ ယေရှုက ခင်ဗျားတို့မှာ မုန့်ဘယ်နှစ်လုံးရှိသလဲ လို့ မေးတဲ့အခါ ခုနစ်လုံး ရှိပါတယ် လို့ဖြေတယ်။ ဒါနဲ့ လူအုပ်ကို မြေပေါ် ထိုင်ခိုင်းတယ်။ မုန့်ခုနစ်လုံးကိုယူ၊ ကျေးဇူးတင်ချီးမွမ်းပြီးမှ မုန့်ကိုဖဲ့ပြီး တပည့်တွေကို ပေးတယ်။ တပည့်တွေက လူအုပ်ကို ပြန်ဝေပေးတယ်။ ဒါ့အပြင် ငါးကလေး နည်းနည်း ရှိနေတဲ့အတွက် ကျေးဇူးတင်ချီးမွမ်းပြီးနောက် ဝေခိုင်းလိုက်တယ်။ လူတွေအဝစားပြီးနောက် စားကြွင်းစားကျန်ကို ကောက်သိမ်းတဲ့အခါ တောင်းကြီး ခုနစ်တောင်း အပြည့်ရတယ်။ စားတဲ့သူက ယောက်ျား ၄,၀၀၀ လောက်ရှိတယ်။ အဲဒီနောက် သူတို့ကို အိမ်ပြန်လွှတ်လိုက်တယ်။ ယေရှုလည်း ချက်ချင်းပဲ တပည့်တွေနဲ့အတူ လှေစီးပြီး ဒါလမနုသနယ်ကို ရောက်လာတယ်။ ဖာရိရှဲတွေ ရောက်လာပြီး ယေရှုနဲ့ ဆွေးနွေးငြင်းခုံတယ်။ ယေရှုကို အကဲစမ်းချင်တဲ့အတွက် ဘုရားဆီက အံ့ဖွယ်အမှုတစ်ခုလောက် ပြပါလို့ တောင်းဆိုတယ်။ ယေရှုက စိတ်ထိခိုက်လွန်းလို့ ဒီလူမျိုးဆက်ဟာ အံ့ဖွယ်အမှုကို ဘာလို့မြင်ချင်ရတာလဲ။ ကျွန်တော် မှန်တာကိုပြောမယ်။ ဒီလူမျိုးဆက်ဟာ ဘယ်အံ့ဖွယ်အမှုကိုမှ မြင်ရမှာ မဟုတ်ဘူး လို့ပြောတယ်။ သူတို့ဆီကနေ ထွက်သွားပြီးနောက် လှေစီးပြီး ကမ်းတစ်ဖက်ကို ပြန်သွားတယ်။ တပည့်တွေ စားစရာယူလာဖို့ မေ့သွားတဲ့အတွက် လှေပေါ်မှာ မုန့်တစ်လုံးပဲ ပါလာတယ်။ ယေရှုက မျက်စိရှင်ရှင်ထားပြီး ဖာရိရှဲတို့ရဲ့ တဆေးနဲ့ ဟေရုဒ်ရဲ့ တဆေးကို သတိထားကြ လို့ ပြတ်ပြတ်သားသား ပြောတော့၊ တပည့်တွေက စားစရာ မပါလာတဲ့အကြောင်း ငြင်းခုံကြတယ်။ ဒါကိုသိတော့ ယေရှုက စားစရာမပါလာတဲ့ ကိစ္စအတွက်နဲ့ ဘာလို့ ငြင်းခုံနေတာလဲ။ အခုထိ မသိသေးဘူးလား၊ သဘောမပေါက်သေးဘူးလား။ နားမလည်နိုင်ကြဘူးလား။ ခင်ဗျားတို့ မျက်စိရှိလျက်နဲ့ မမြင်ဘူးလား။ နားရှိလျက်နဲ့ မကြားဘူးလား။ ယောက်ျား ၅,၀၀၀ ကို ကျွန်တော် မုန့်ငါးလုံးဖဲ့ပေးတုန်းက စားကြွင်းစားကျန် ဘယ်နှစ်တောင်းအပြည့် ကောက်သိမ်းခဲ့ရသလဲ၊ မှတ်မိကြသလား လို့ မေးတဲ့အခါ ဆယ့်နှစ်တောင်း ရတယ် လို့ သူတို့ဖြေတယ်။ ယောက်ျား ၄,၀၀၀ ကို မုန့်ခုနစ်လုံး ဖဲ့ပေးတုန်းကလည်း စားကြွင်းစားကျန် တောင်းကြီး ဘယ်နှစ်တောင်းအပြည့် ကောက်သိမ်းခဲ့ရသလဲ လို့မေးတဲ့အခါ ခုနစ်တောင်း ရတယ် လို့ သူတို့ဖြေတယ်။ အဲဒီအခါ ယေရှုက ကျွန်တော်ဆိုလိုတာကို အခုထိ သဘောမပေါက်သေးဘဲကိုး လို့ပြောတယ်။ ဗက်ဇဲဒရွာကို ရောက်လာတဲ့အခါ လူတွေက မျက်မမြင်တစ်ယောက်ကို ယေရှုဆီ ခေါ်လာပြီး တို့ထိပေးဖို့ တောင်းပန်တယ်။ ဒါနဲ့ ယေရှုက မျက်မမြင်ကို ရွာအပြင်ဘက် လက်ဆွဲခေါ်သွားပြီး သူ့မျက်စိကို တံတွေးနဲ့ တို့လိုက်တယ်။ ပြီးတော့ သူ့အပေါ် လက်တင်ပြီး တစ်ခုခုမြင်ရသလား လို့မေးတယ်။ သူက မော့ကြည့်ပြီး လူတွေကို မြင်ပါတယ်။ ဒါပေမဲ့ သစ်ပင်တွေ လမ်းလျှောက်နေသလိုပဲ လို့ဖြေတယ်။ ယေရှုက နောက်တစ်ကြိမ် သူ့မျက်စိကို တို့လိုက်တဲ့အခါ သူအမြင်အာရုံ ပြန်ရလာပြီး အားလုံးကို ရှင်းရှင်းလင်းလင်း မြင်ရတယ်။ ရွာထဲ မဝင်နဲ့ဦး လို့မှာပြီး သူ့အိမ်ကိုပဲ ပြန်ခိုင်းလိုက်တယ်။ ကဲသရိ ဖိလိပ္ပိနယ်မှာရှိတဲ့ ရွာတွေဆီ သွားတဲ့လမ်းမှာ ယေရှုက ကျွန်တော့်ကို ဘယ်သူလို့ ပြောကြသလဲ ဆိုပြီးမေးတဲ့အခါ၊ တပည့်တွေက နှစ်ခြင်းပေးသူ ယောဟန်လို့ ပြောကြတယ်။ တချို့က ဧလိယတဲ့။ တချို့ကျပြန်တော့ ပရောဖက်တစ်ယောက်ပဲတဲ့ ဆိုပြီး ဖြေတယ်။ ခင်ဗျားတို့ကော ကျွန်တော့်ကို ဘယ်သူလို့ ပြောမလဲ ဆိုပြီး ယေရှုမေးတဲ့အခါ ပေတရုက သခင်ဟာ ခရစ်တော်ပါ လို့ဖြေတယ်။ အဲဒီအခါ သူ့အကြောင်းကို ဘယ်သူ့ကိုမှ မပြောဖို့ ယေရှု အသေအချာမှာတယ်။ ပြီးတော့ လူသားဟာ ဒုက္ခအများကြီး ခံရမယ်၊ အကြီးအကဲတွေ၊ ပုရောဟိတ်ကြီးတွေ၊ ကျမ်းတတ်တွေ ငြင်းပယ်တာကို ခံရမယ်၊ အသတ်ခံရပြီးနောက် သုံးရက်မြောက်နေ့မှာ အသက်ပြန်ရှင်လာမယ်ဆိုတဲ့အကြောင်း တပည့်တွေကို ပြောပြတယ်။ အဲဒီလို ပွင့်ပွင့်လင်းလင်း ပြောတဲ့အခါ ပေတရုက ယေရှုကို ခေါ်ထုတ်သွားပြီး အပြစ်တင်တယ်။ ယေရှုက မျက်နှာလွှဲလိုက်ပြီး တပည့်တွေကို ကြည့်တယ်။ အဲဒီနောက် ပေတရုကို စာတန်၊ ထွက်သွားပါ။ ခင်ဗျားက ဘုရားသခင် စဉ်းစားသလို မစဉ်းစားဘဲ လူတွေစဉ်းစားသလို စဉ်းစားနေတယ် လို့ ဆုံးမတယ်။ ယေရှုက တပည့်တွေနဲ့ လူအုပ်ကိုခေါ်ပြီး ကျွန်တော့်နောက်လိုက် ဖြစ်ချင်သူတိုင်း ကိုယ့်ကိုယ်ကိုယ် ငြင်းပယ်ရမယ်။ ဒုက္ခသစ်တိုင်ကို ထမ်းပြီး ကျွန်တော့်နောက်ကို အမြဲလိုက်ရမယ်။ ကိုယ့်အသက်ကို ကယ်ချင်သူဟာ အသက်ဆုံးရလိမ့်မယ်။ ဒါပေမဲ့ ကျွန်တော့်ကြောင့်၊ သတင်းကောင်းကြောင့် အသက်ဆုံးသူတိုင်း အသက်ပြန်ရှင်ရလိမ့်မယ်။ တစ်လောကလုံးကို ပိုင်ဆိုင်ထားပေမဲ့ အသက်ဆုံးရှုံးသွားရင် ဘာအကျိုးရှိမှာလဲ။ ကိုယ့်အသက်ကို ဘာနဲ့ပြန်လဲယူလို့ ရမှာလဲ။ ဖောက်ပြန်ပြီး ပြစ်မှားတတ်တဲ့ ဒီလူမျိုးဆက် ထဲက တစ်ယောက်ယောက်ဟာ ကျွန်တော့်ကြောင့်၊ ကျွန်တော့်စကားကြောင့် ရှက်မယ်ဆိုရင် လူသားကလည်း သန့်ရှင်းတဲ့ ကောင်းကင်တမန်တွေ ခြံရံပြီး အဖဘုရားရဲ့ ဘုန်းတန်ခိုးနဲ့ လာတဲ့အခါ သူ့ကိုလက်ခံဖို့ ရှက်လိမ့်မယ် လို့ပြောတယ်။",41,Mr,8,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/8/
audio/nwt_41_Mr_BU_09.mp3,အဲဒီနောက် ယေရှုက ကျွန်တော် မှန်တာကိုပြောမယ်။ ဒီမှာရပ်နေသူတချို့ဟာ တန်ခိုးနဲ့ရောက်နှင့်နေတဲ့ ဘုရားသခင့်နိုင်ငံတော်ကို မမြင်ရခင် သေဆုံးမှာ မဟုတ်ဘူး လို့ သူတို့ကို ပြောတယ်။ ခြောက်ရက်ကြာတဲ့အခါ ယေရှုက ပေတရု၊ ယာကုပ်နဲ့ ယောဟန်တို့ကိုပဲ ခေါ်ပြီး အလွန်မြင့်တဲ့တောင်ပေါ် တက်သွားတယ်။ အဲဒီနောက် သူတို့ရှေ့မှာ ယေရှု ကိုယ်ယောင်ပြောင်းသွားတယ်။ ယေရှုရဲ့ဝတ်လုံဟာ ဖြူဖွေးတောက်ပနေတယ်။ အဲဒီလောက် ဖြူဖွေးအောင် ဘယ်သူမှ မလျှော်နိုင်ဘူး။ ဧလိယနဲ့ မောရှေတို့လည်း ပေါ်လာပြီး ယေရှုနဲ့ စကားပြောတယ်။ အဲဒီအခါ ပေတရုက ဆရာ၊ ကျွန်တော်တို့ ဒီမှာရှိနေရတာ အခွင့်ထူးပါ။ ဒီမှာ တဲသုံးလုံး ဆောက်ပေးပါရစေ။ ဆရာ့အတွက် တစ်လုံး၊ မောရှေအတွက် တစ်လုံး၊ ဧလိယအတွက် တစ်လုံးပေါ့ လို့ပြောတယ်။ တကယ်တော့ ပေတရု ဘာပြောရမှန်းမသိ ဖြစ်နေတာ။ သူတို့ တော်တော် ကြောက်နေကြတယ်။ အဲဒီအချိန်မှာ တိမ်တိုက်ပေါ်လာပြီး သူတို့ကို ဖုံးလွှမ်းသွားတယ်။ ပြီးတော့ သူဟာ ငါ့ရဲ့ချစ်သားပဲ။ သူ့စကားကို နားထောင်ကြ ဆိုတဲ့အသံ တိမ်တိုက်ထဲကနေ ထွက်လာတယ်။ ပတ်လည်ကို ကြည့်လိုက်တော့ ယေရှုကလွဲလို့ ဘယ်သူ့ကိုမှ မတွေ့ဘူး။ တောင်ပေါ်ကနေ ပြန်ဆင်းလာတဲ့အခါ ယေရှုက သူတို့မြင်ခဲ့တာတွေကို လူသား သေရာကနေ အသက်ပြန်ရှင်လာချိန်မတိုင်ခင် ဘယ်သူ့ကိုမှ မပြောဖို့ အသေအချာ မှာတယ်။ သူတို့လည်း ဘယ်သူ့ကိုမှ ပြန်မပြောပြဘူး။ ဒါပေမဲ့ သေရာကနေ အသက်ပြန်ရှင်တယ်ဆိုတာ ဘာကိုပြောတာလဲဆိုပြီး ဆွေးနွေးကြတယ်။ အဲဒီနောက် ဧလိယ အရင်ပေါ်ထွန်းမယ်ဆိုပြီး ကျမ်းတတ်တွေ ဘာလို့ပြောတာလဲ လို့မေးတဲ့အခါ၊ ယေရှုက ဧလိယဟာ အရင်ပေါ်ထွန်းပြီး အရာအားလုံးကို နဂိုအတိုင်းဖြစ်အောင် လုပ်ပေးမယ်။ ဒါပေမဲ့ လူသားဟာ ဝေဒနာအများကြီး ခံစားပြီး မထီလေးစားလုပ်တာ ခံရလိမ့်မယ်ဆိုတဲ့ ကျမ်းစကားနဲ့ ဘယ်လိုဆက်စပ်နေသလဲ။ ကျွန်တော် ပြောမယ်။ တကယ်တော့ ဧလိယ ပေါ်ထွန်းပြီးသွားပြီ။ သူနဲ့ပတ်သက်ပြီး ရေးထားတဲ့အတိုင်း လူတွေက သူ့ကို လုပ်ချင်သလို လုပ်ခဲ့ကြတယ် လို့ပြောတယ်။ ယေရှုနဲ့ တပည့်သုံးယောက်က တခြားတပည့်တွေဆီ ပြန်ရောက်လာတဲ့အခါ ကျမ်းတတ်တွေနဲ့ သူတို့ ဆွေးနွေးငြင်းခုံနေတာ၊ လူတွေအများကြီး ဝိုင်းအုံနေတာကို တွေ့လိုက်ရတယ်။ လူတွေက ယေရှုကိုတွေ့တော့ အံ့အားသင့်ပြီး အပြေးအလွှား လာနှုတ်ဆက်ကြတယ်။ ယေရှုက ခင်ဗျားတို့ ဘာတွေ ဆွေးနွေးငြင်းခုံနေတာလဲ ဆိုပြီး မေးတယ်။ လူအုပ်ထဲကတစ်ယောက်က ဆရာ၊ နတ်ဆိုးပူးလို့ စကားမပြောနိုင်တော့တဲ့ ကျွန်တော့်သားကို ဆရာ့ဆီ ခေါ်လာတာ။ နတ်ဆိုးပူးတဲ့အခါတိုင်း ကျွန်တော့်သားက မြေပေါ်ပစ်လဲသွားတယ်။ ပါးစပ်ကနေ အမြှုပ်ထွက်၊ အံကြိတ်ပြီး အားပြတ်သွားတတ်တယ်။ နတ်ဆိုး နှင်ထုတ်ပေးဖို့ ဆရာ့တပည့်တွေကို အကူအညီတောင်းတာ သူတို့ မနှင်ထုတ်နိုင်ဘူး လို့ပြောတယ်။ အဲဒီအခါ ယေရှုက ယုံကြည်ခြင်းမရှိတဲ့ လူမျိုးဆက်၊ ခင်ဗျားတို့နဲ့အတူ ကျွန်တော် ဘယ်လောက်ကြာကြာ ရှိနေမှာလဲ။ ခင်ဗျားတို့ကို ဘယ်လောက်ကြာကြာ သည်းခံနေရမှာလဲ။ အဲဒီလူငယ်လေးကို ခေါ်လာခဲ့ လို့ပြောတယ်။ ဒါနဲ့ လူငယ်လေးကို ခေါ်လာကြတယ်။ ယေရှုကိုလည်း မြင်ရော နတ်ဆိုးက လူငယ်လေးကို တုန်တက်စေတဲ့အတွက် မြေပေါ်လဲကျသွားပြီး ပါးစပ်ကနေ အမြှုပ်တစီစီနဲ့ လူးလှိမ့်နေတယ်။ ယေရှုက ဒီလိုဖြစ်တာ ဘယ်လောက်ကြာပြီလဲ လို့မေးတော့ ဖခင်ဖြစ်သူက ငယ်ငယ်ကတည်းကပါ။ နတ်ဆိုးက မီးထဲလဲကျအောင် လုပ်လိုက်၊ ရေထဲကျအောင် လုပ်လိုက်နဲ့ ကျွန်တော့်သားကို သေအောင် ခဏခဏ လုပ်ပါတယ်။ ဆရာ တတ်နိုင်တယ်ဆိုရင် ကျွန်တော်တို့ကို သနားတဲ့အနေနဲ့ ကုပေးပါ လို့အသနားခံတယ်။ ယေရှုက တတ်နိုင်ရင် လို့ ဘာကြောင့်ပြောတာလဲ။ ယုံကြည်ခြင်းရှိသူအတွက် မဖြစ်နိုင်တာ မရှိဘူး လို့ပြောတယ်။ ဒါနဲ့ ဖခင်ဖြစ်သူက ချက်ချင်းပဲ ကျွန်တော် ယုံကြည်ပါတယ်။ ယုံကြည်ခြင်း အားနည်းနေသေးရင် ခိုင်မာလာအောင် ကူညီပေးပါ လို့ပြောတယ်။ လူတွေ ဝိုင်းအုံလာတာကို ယေရှုမြင်တဲ့အတွက် နားမကြားအောင်၊ စကားမပြောနိုင်အောင် နှောင့်ယှက်နေတဲ့ နတ်ဆိုး၊ ငါအမိန့်ပေးတယ်။ သူ့ထဲက ထွက်သွားစမ်း။ ဘယ်တော့မှ ပြန်မဝင်နဲ့ ဆိုပြီး အဲဒီနတ်ဆိုးကို ခပ်ထန်ထန် အမိန့်ပေးတယ်။ နတ်ဆိုးက အသံကုန်အော်ပြီးနောက် လူငယ်လေးကို အကြီးအကျယ် တုန်တက်စေပြီးမှ ထွက်သွားတယ်။ လူငယ်လေးက လူသေလို ဖြစ်နေလို့ သူသေသွားပြီ လို့ လူတွေပြောကြတယ်။ ယေရှုက လူငယ်လေးရဲ့လက်ကို ကိုင်ပြီး ဆွဲထူပေးလိုက်တော့ သူထလာတယ်။ ယေရှု အိမ်ထဲဝင်သွားတဲ့အခါ တပည့်တွေက ကျွန်တော်တို့ကျတော့ ဘာလို့ နတ်ဆိုးကို မနှင်ထုတ်နိုင်တာလဲ လို့ သီးသန့် လာမေးတယ်။ အဲဒီလိုနတ်ဆိုးမျိုးကို ဆုတောင်းခြင်းနဲ့ပဲ နှင်ထုတ်နိုင်တယ် လို့ ယေရှုဖြေတယ်။ အဲဒီကနေ ထွက်ပြီး ဂါလိလဲနယ်ကို ဖြတ်သွားကြတယ်။ ယေရှုက အဲဒီအကြောင်းကို ဘယ်သူ့ကိုမှ မသိစေချင်ဘူး။ တပည့်တွေကို သွန်သင်ပေးချင်လို့ပဲ။ လူသားကို သစ္စာဖောက်ပြီး လူတွေလက်ထဲ အပ်ကြလိမ့်မယ်။ အသေသတ်ကြလိမ့်မယ်။ လူသားဟာ အသတ်ခံရပေမဲ့ သုံးရက်ကြာရင် အသက်ပြန်ရှင်လာမယ် ဆိုပြီး သူတို့ကို ပြောပြတယ်။ တပည့်တွေကယေရှုပြောတာကို နားမလည်ကြဘူး။ မေးလည်း မမေးရဲကြဘူး။ ဒီလိုနဲ့ ကပေရနောင်မြို့ကို ရောက်လာတယ်။ အိမ်ထဲမှာရှိနေတုန်း ယေရှုက ခင်ဗျားတို့ လမ်းမှာ ဘာတွေငြင်းခုံနေကြတာလဲ လို့မေးတဲ့အခါ၊ တစ်ယောက်မှ ပြန်မဖြေဘူး။ သူတို့ထဲမှာ ဘယ်သူ အကြီးမြတ်ဆုံးလဲဆိုပြီး အငြင်းပွားခဲ့ကြတာကိုး။ ယေရှုကထိုင်ရင်း တမန်တော် ၁၂ယောက်ကိုခေါ်ပြီး ပထမဖြစ်ချင်တဲ့သူဟာ နောက်ဆုံးဖြစ်ရမယ်။ အားလုံးရဲ့အစေခံ ဖြစ်ရမယ် လို့ပြောတယ်။ အဲဒီနောက်ကလေးငယ်တစ်ယောက်ကို ခေါ်ပြီး သူတို့အလယ်မှာ ရပ်ခိုင်းတယ်။ သူ့ပခုံးကို ကိုင်ပြီးနောက်၊ ကျွန်တော့်နာမည်ကို ထောက်ပြီး ဒီကလေးငယ်လို လူတစ်ယောက်ကို လက်ခံသူဟာ ကျွန်တော့်ကို လက်ခံတဲ့သူပဲ။ ကျွန်တော့်ကို လက်ခံသူဟာ ကျွန်တော့်ကိုသာမက ကျွန်တော့်ကို စေလွှတ်တဲ့အရှင်ကို လက်ခံသူပဲ လို့ပြောတယ်။ ယောဟန်က ဆရာ၊ ဆရာ့နာမည်သုံးပြီး နတ်ဆိုးနှင်ထုတ်နေတဲ့ လူတစ်ယောက်ကို တွေ့ခဲ့တယ်။ ကျွန်တော်တို့ထဲက မဟုတ်လို့ သူ့ကို တားလိုက်တယ် လို့ပြောတော့၊ ယေရှုက သူ့ကို မတားပါနဲ့။ ကျွန်တော့်နာမည်သုံးပြီး အံ့ဖွယ်အမှုကို လုပ်တယ်၊ ပြီးတာနဲ့ ကျွန်တော့်မကောင်းကြောင်း ပြောတဲ့သူရယ်လို့ မရှိပါဘူး။ ကျွန်တော်တို့ကို မဆန့်ကျင်တဲ့သူဟာ ကျွန်တော်တို့ဘက်က လူပဲ။ ခင်ဗျားတို့ကို ခရစ်တော်ရဲ့တပည့်ဆိုပြီး ရေတစ်ခွက် တိုက်တယ်ဆိုပါစို့။ ကျွန်တော် မှန်တာကို ပြောမယ်။ သူဟာ အကျိုးကျေးဇူး မခံစားရဘဲ မနေဘူး။ ယုံကြည်ခြင်းရှိပြီး ကလေးငယ်နဲ့တူတဲ့ ဟောဒီလူတွေကို လဲကျစေသူဆိုရင်တော့ ကြိတ်ဆုံကျောက်ကြီးကို လည်မှာ ဆွဲပြီး ပင်လယ်ထဲ ပစ်ချခံလိုက်ရတာက ပိုကောင်းဦးမယ်။ ကိုယ့်လက်က အပြစ်ကျူးလွန်စေတယ် ဆိုရင် လက်ကို ဖြတ်ပစ်လိုက်ပါ။ မီးမငြိမ်းနိုင်တဲ့ ဂေဟင်နာ အရပ်မှာ လက်အစုံနဲ့ ပစ်ချခံရတာထက် လက်မစုံဘဲ အသက်ရှင်ခွင့်ရတာ ပိုကောင်းတယ်။ — ကိုယ့်ခြေထောက်က အပြစ်ကျူးလွန်စေတယ်ဆိုရင် ခြေထောက်ကို ဖြတ်ပစ်လိုက်ပါ။ ဂေဟင်နာ အရပ်မှာ ခြေအစုံနဲ့ ပစ်ချခံရတာထက် ခြေမစုံဘဲ အသက်ရှင်ခွင့်ရတာ ပိုကောင်းတယ်။ — ကိုယ့်မျက်စိက အပြစ်ကျူးလွန်စေတယ်ဆိုရင် မျက်စိကို ထုတ်ပစ်လိုက်ပါ။ ဂေဟင်နာ အရပ်ကို မျက်စိအစုံနဲ့ ပစ်ချခံရတာထက် မျက်စိတစ်ဖက်နဲ့ ဘုရားသခင့် နိုင်ငံတော်ထဲ ဝင်ခွင့်ရတာ ပိုကောင်းတယ်။ ဂေဟင်နာအရပ်ဟာ လောက်ကောင်တွေ မသေတဲ့၊ မီးမငြိမ်းတဲ့ အရပ်ပဲ။ ဆားတွေ ဖြူးချသလို လူတွေအပေါ် မီးမိုး ရွာချလိမ့်မယ်။ ဆားဟာ ကောင်းပါတယ်။ ဒါပေမဲ့ ဆားမှာ အငန်ဓာတ် မရှိတော့ရင် ပြန်ငန်အောင် လုပ်လို့ရသလား။ ခင်ဗျားတို့လည်း အငန်ဓာတ်ရှိတဲ့ ဆားလိုဖြစ်ကြပါ။ အဲဒီလိုဆိုရင် အချင်းချင်း သင့်သင့်မြတ်မြတ် ဖြစ်နေကြလိမ့်မယ်။,41,Mr,9,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/9/
audio/nwt_41_Mr_BU_10.mp3,ယေရှုက အဲဒီကနေ ထွက်သွားပြီးနောက် ဂျော်ဒန်မြစ်ကို ဖြတ်ပြီး ယုဒနယ်စပ်ကို ရောက်လာတယ်။ သူ့ဆီ လူအုပ်စုရုံးလာတဲ့အတွက် ခါတိုင်းလိုပဲ သွန်သင်ပေးတယ်။ ဖာရိရှဲတွေလည်း အကဲစမ်းချင်တဲ့အတွက် ယေရှုဆီလာပြီး ယောက်ျားတစ်ယောက်ဟာ ဇနီးကို ကွာရှင်းခွင့်ရှိသလားလို့ မေးတော့၊ ယေရှုက ခင်ဗျားတို့ကို မောရှေ ဘယ်လို ပညတ်ထားသလဲ လို့ပြန်မေးတယ်။ သူတို့က ကွာရှင်းစာချုပ် ရေးပြီး ကိုယ့်ဇနီးကို ကွာရှင်းခွင့်ပြုတယ် လို့ဖြေတော့၊ ယေရှုက ခင်ဗျားတို့ ခေါင်းမာလို့ အဲဒီပညတ်ကို မောရှေ ရေးပေးခဲ့တာ။ တကယ်တော့ ဖန်ဆင်းခြင်းအစမှာ ဘုရားသခင်က ယောက်ျားနဲ့ မိန်းမကို ဖန်ဆင်းခဲ့တယ်။ ဒါကြောင့် ယောက်ျားက မိဘကို ထားခဲ့ပြီးနောက်၊ သူတို့နှစ်ယောက်ဟာ တစ်သားတစ်ကိုယ်တည်း ဖြစ်လိမ့်မယ်။ နှစ်ယောက် မဟုတ်တော့ဘဲ တစ်သားတစ်ကိုယ်တည်း ဖြစ်သွားပြီ။ ဒါကြောင့် ဘုရားသခင် တွဲဖက်ထားသူတွေကို ဘယ်သူမှမခွဲကြနဲ့ လို့ပြောတယ်။ အိမ်မှာရှိနေတုန်း တပည့်တွေက အဲဒီအကြောင်းကို ထပ်မေးတော့၊ ယေရှုက ကိုယ့်ဇနီးကို ကွာရှင်းပြီး တခြားမိန်းမနဲ့ လက်ထပ်တဲ့သူဟာ အိမ်ထောင်ရေးဖောက်ပြန်သူ၊ ကိုယ့်ဇနီးကို ပြစ်မှားသူပဲ။ ကိုယ့်ယောက်ျားကို ကွာရှင်းပြီး တခြားတစ်ယောက်ကို လက်ထပ်တဲ့ မိန်းမလည်း အိမ်ထောင်ရေးဖောက်ပြန်သူပဲ လို့ ရှင်းပြတယ်။ လူတွေက သူတို့ရဲ့ကလေးတွေအပေါ် လက်တင်စေချင်လို့ ယေရှုဆီ ခေါ်လာတဲ့အခါ တပည့်တွေ တားကြတယ်။ ဒါကို ယေရှုမြင်တော့ စိတ်ဆိုးပြီး ကျွန်တော့်ဆီ ကလေးတွေ လာတာကို မတားပါနဲ့။ ဘုရားသခင့် နိုင်ငံတော်ဟာ ဒီကလေးငယ်လို လူတွေရဲ့ နိုင်ငံပဲ။ ကျွန်တော် မှန်တာကို ပြောမယ်။ ဘုရားသခင့် နိုင်ငံတော်ကို ဒီကလေးငယ် လက်ခံသလို လက်မခံဘူးဆိုရင် နိုင်ငံတော်ထဲ လုံးဝဝင်ရမှာ မဟုတ်ဘူးလို့ပြောတယ်။ အဲဒီနောက် ကလေးငယ်တွေကို ပွေ့ဖက်တယ်။ သူတို့အပေါ် လက်တင်ပြီး ကောင်းချီးပေးတယ်။ ယေရှု လမ်းမှာသွားနေတုန်း လူတစ်ယောက် ပြေးလာပြီး ရှေ့မှာ ဒူးထောက်ရင်း ကောင်းမြတ်တဲ့ဆရာ၊ ထာဝရအသက်ကို အမွေရဖို့ ကျွန်တော် ဘာလုပ်ရမလဲ လို့မေးတဲ့အခါ၊ ယေရှုက ကျွန်တော့်ကို ကောင်းမြတ်တဲ့ ဆရာဆိုပြီး ဘာလို့ခေါ်တာလဲ။ ဘုရားသခင်ကလွဲလို့ ကောင်းမြတ်တဲ့သူ ဘယ်သူမှမရှိဘူး။ လူ့အသက် မသတ်နဲ့။ အိမ်ထောင်ရေး မဖောက်ပြန်နဲ့။ မခိုးနဲ့။ မဟုတ်မမှန် သက်သေမထွက်ဆိုနဲ့။ မလှည့်ဖြားနဲ့။ မိဘကို ရိုသေပါ ဆိုတဲ့ပညတ်တွေကို သိတယ်မဟုတ်လား လို့ပြောတယ်။ အဲဒီလူက ဆရာ၊ အဲဒီပညတ်အားလုံးကို ကျွန်တော် ငယ်ငယ်ကတည်းက လိုက်နာခဲ့ပါပြီ လို့ပြောတော့၊ ယေရှုက သူ့ကို ချစ်တဲ့စိတ်နဲ့ ကြည့်ပြီး လုပ်စရာတစ်ခုရှိသေးတယ်။ ခင်ဗျားရဲ့ပစ္စည်းတွေကို သွားရောင်းပြီး ဆင်းရဲသားတွေကို ပေးကမ်းပါ။ ဒါဆိုရင် ကောင်းကင်ဘဏ္ဍာကို ရလိမ့်မယ်။ ပြီးမှ ကျွန်တော့်နောက်လိုက် လုပ်ပါ လို့ပြောတယ်။ အဲဒီစကားကို ကြားတဲ့အခါ အလွန်ချမ်းသာတဲ့ အဲဒီလူဟာ ဝမ်းနည်းပြီး ထွက်သွားတယ်။ အဲဒီအခါ ယေရှုက ပတ်လည်ကို ကြည့်ပြီးနောက် တပည့်တွေကို ချမ်းသာသူတွေ ဘုရားသခင့် နိုင်ငံတော်ကို ဝင်ဖို့ သိပ်ခက်တယ် လို့ပြောတယ်။ အဲဒီစကားကြောင့် တပည့်တွေ တအံ့တသြ ဖြစ်သွားတယ်။ ဒါနဲ့ ယေရှုက တပည့်တွေကို ချစ်သားတို့၊ ဘုရားသခင့် နိုင်ငံတော်ကို ဝင်ဖို့ သိပ်ခက်တယ်။ ဘုရားသခင့် နိုင်ငံတော်ကို ချမ်းသာတဲ့သူ ဝင်တာထက် အပ်ပေါက်ထဲ ကုလားအုတ် လျှိုဝင်တာကမှ လွယ်ဦးမယ် လို့ပြောတယ်။ တပည့်တွေ ပိုလို့တောင် အံ့သြသွားပြီး ဒါဆိုရင် ကယ်တင်ခံရမယ့်သူ ရှိနိုင်ပါဦးမလား လို့မေးတယ်။ ယေရှုက သူတို့ကို စူးစိုက်ကြည့်ပြီး လူတွေအတွက် ဒါဟာ မဖြစ်နိုင်တဲ့အရာပဲ။ ဘုရားအတွက်တော့ အဲဒီလို မဟုတ်ဘူး။ ဘုရားသခင်အတွက် အရာအားလုံး ဖြစ်နိုင်တယ် လို့ပြောတယ်။ ပေတရုက ကျွန်တော်တို့ ရှိသမျှကိုစွန့်ပြီး သခင့်နောက်ကို လိုက်ပါပြီ လို့ပြောတော့၊ ယေရှုက ကျွန်တော် မှန်တာကိုပြောမယ်။ ကျွန်တော့်နာမည်ကြောင့်၊ သတင်းကောင်းကြောင့် မိဘ၊ ညီအစ်ကိုမောင်နှမ၊ သားသမီး၊ အိမ်၊ မြေယာ တစ်ခုခုကို စွန့်လွှတ်လိုက်ရသူတိုင်း၊ အခုအချိန်မှာ မိဘ၊ ညီအစ်ကိုမောင်နှမ၊ သားသမီး၊ အိမ်၊ မြေယာ အဆ ၁၀၀ ပြန်ရမယ့်အပြင် ညှဉ်းဆဲတာ ခံရမယ်။ နောင်လာမယ့် လောကစနစ် မှာလည်း ထာဝရအသက်ကို ရဦးမယ်။ ဒါပေမဲ့ ရှေ့ဆုံးက လူအတော်များများ နောက်ဆုံးကို ရောက်လိမ့်မယ်။ နောက်ဆုံးကလူတွေ ရှေ့ဆုံးကို ရောက်လိမ့်မယ် လို့ပြောတယ်။ ဂျေရုဆလင်မြို့ကို တက်သွားတဲ့လမ်းမှာ ယေရှုက ရှေ့ကိုရောက်နှင့်နေတဲ့အတွက် တပည့်တွေ အံ့သြကြတယ်။ လိုက်ပါလာတဲ့ တခြားသူတွေကတော့ ကြောက်နေတယ်။ ဒီတစ်ကြိမ်မှာလည်း ယေရှုက တမန်တော် ၁၂ ယောက်ကိုပဲ ခေါ်ပြီး သူကြုံရမယ့်အရာတွေကို အခုလိုပြောပြတယ် အခု ကျွန်တော်တို့ ဂျေရုဆလင်မြို့ကို သွားနေတယ်။ လူသားကို ပုရောဟိတ်ကြီးတွေ၊ ကျမ်းတတ်တွေလက်ထဲ အပ်ကြလိမ့်မယ်။ သေဒဏ်စီရင်ကြလိမ့်မယ်။ လူမျိုးခြားတွေလက်ထဲ အပ်ကြလိမ့်မယ်။ လှောင်ပြောင်ရိုက်နှက်ပြီး တံတွေးထွေးကြမယ်။ အသေသတ်ကြလိမ့်မယ်။ ဒါပေမဲ့ သုံးရက်ကြာရင် အသက်ပြန်ရှင်လာလိမ့်မယ်။ ဇေဗေဒဲရဲ့ သားနှစ်ယောက်ဖြစ်တဲ့ ယာကုပ်နဲ့ယောဟန်က ယေရှုအနား လာပြီး ဆရာ၊ ကျွန်တော်တို့ တောင်းဆိုတာကို လုပ်ပေးစေချင်တယ်လို့ပြောတော့၊ ယေရှုက ဘာလုပ်ပေးစေချင်သလဲ လို့မေးတယ်။ နိုင်ငံတော်မှာ ကျွန်တော်တို့ကို ဘယ်ဘက်မှာ တစ်ယောက်၊ ညာဘက်မှာ တစ်ယောက် ထိုင်ခွင့်ပေးပါ လို့ တောင်းဆိုတယ်။ ယေရှုက ခင်ဗျားတို့ ဘာတောင်းနေမှန်း ခင်ဗျားတို့ မသိဘူး။ ကျွန်တော်သောက်မယ့် ခွက်ကို ခင်ဗျားတို့ သောက်နိုင်လို့လား။ ကျွန်တော်ခံမယ့် နှစ်ခြင်းကို ခင်ဗျားတို့ ခံနိုင်လို့လား ဆိုပြီးမေးတဲ့အခါ၊ သူတို့က ခံနိုင်ပါတယ် လို့ဖြေတယ်။ အဲဒီအခါ ယေရှုက ကျွန်တော်သောက်မယ့် ခွက်ကို ခင်ဗျားတို့ သောက်ရမှာပါ။ ကျွန်တော်ခံမယ့် နှစ်ခြင်းကိုလည်း ခင်ဗျားတို့ ခံရမှာပါ။ ဒါပေမဲ့ ကျွန်တော့်ရဲ့ ဘယ်ညာနှစ်ဖက်မှာ ဘယ်သူတွေ ထိုင်ရမယ် ဆိုတာကို ကျွန်တော် ဆုံးဖြတ်ပိုင်ခွင့်မရှိဘူး။ အဖဘုရားပဲ ဆုံးဖြတ်လိမ့်မယ် လို့ပြောတယ်။ အဲဒီအကြောင်းကို ကျန်တဲ့တပည့်ဆယ်ယောက် ကြားတဲ့အခါ ယာကုပ်နဲ့ ယောဟန်ကို စိတ်ဆိုးကြတယ်။ ယေရှုက သူတို့ကို ခေါ်ပြီး လောကအုပ်စိုးရှင်တွေဟာ နိုင်ထက်စီးနင်း လုပ်တတ်မှန်း၊ ခေါင်းဆောင်တွေကလည်း အာဏာပြတတ်မှန်း ခင်ဗျားတို့ အသိပဲ။ ခင်ဗျားတို့ကတော့ အဲဒီလို မဖြစ်ရဘူး။ ကြီးမြတ်ချင်သူတိုင်း အစေခံဖြစ်ရမယ်။ ခင်ဗျားတို့ထဲမှာ ပထမနေရာ ရချင်သူတိုင်း အားလုံးရဲ့ကျွန် ဖြစ်ရမယ်။ လူသားလည်း သူတစ်ပါးကို စေခိုင်းဖို့ လာတာမဟုတ်ဘူး။ သူတစ်ပါးအစေကိုခံပြီး လူအများအတွက် ရွေးဖိုးအဖြစ် အသက်ပေးဖို့ ရောက်လာတာ လို့ပြောတယ်။ အဲဒီနောက် ယေရိခေါမြို့ထဲ ဝင်သွားကြတယ်။ ယေရှုက တပည့်တွေ၊ လူအုပ်တွေနဲ့အတူ ယေရိခေါမြို့ကနေ ပြန်ထွက်လာချိန်မှာ တိမဲရဲ့သား ဗာတိမဲလို့ခေါ်တဲ့ မျက်မမြင် သူတောင်းစားတစ်ယောက် လမ်းဘေးမှာ ထိုင်နေတယ်။ နာဇရက်မြို့သား ယေရှုဖြတ်သွားတာကို ကြားတဲ့အခါ ဒါဝိဒ်ရဲ့သား ယေရှု၊ ကျွန်တော့်ကို သနားပါဦး လို့အော်ပြောတယ်။ လူတွေက သူ့ကို တိတ်တိတ်နေဖို့ တားကြပေမဲ့ ဒါဝိဒ်ရဲ့သား၊ ကျွန်တော့်ကို သနားပါဦး ဆိုပြီး ပိုလို့တောင် အော်တယ်။ ယေရှုက ရပ်ပြီး သူ့ကို ခေါ်လာခဲ့ လို့ပြောလိုက်တဲ့အခါ လူတွေက မျက်မမြင်ကို မကြောက်နဲ့။ ထတော့။ မင်းကို ခေါ်နေတယ် လို့ပြောပြီး ခေါ်လာကြတယ်။ အဲဒီအခါ သူက အပေါ်ဝတ်ရုံကို ချွတ်ပြီး ယေရှုဆီ ထသွားတယ်။ ယေရှုက ခင်ဗျားအတွက် ဘာလုပ်ပေးရမလဲ လို့မေးတော့ မျက်မမြင်က ဆရာ၊ ကျွန်တော့်ကို မျက်စိမြင်အောင် လုပ်ပေးပါ လို့အသနားခံတယ်။ ယေရှုက ပြန်သွားပါ။ ခင်ဗျားရဲ့ ယုံကြည်ခြင်းက မျက်စိပြန်မြင်စေပြီ လို့ပြောလိုက်တဲ့အခါ ချက်ချင်း သူ မျက်စိပြန်မြင်လာပြီး ယေရှုနောက်ကို လိုက်တော့တယ်။,41,Mr,10,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/10/
audio/nwt_41_Mr_BU_11.mp3,ဂျေရုဆလင်မြို့အနီး၊ သံလွင်တောင်ခြေမှာရှိတဲ့ ဗက်ဖာဂေရွာနဲ့ ဗေသနိရွာကို ရောက်လာတဲ့အခါ ယေရှုက တပည့်နှစ်ယောက်ကို လွှတ်ပြီး၊ ရှေ့မှာမြင်နေရတဲ့ ရွာကို သွားကြ။ ရွာထဲဝင်တာနဲ့ ဘယ်သူမှ မစီးဖူးသေးတဲ့ မြည်းကလေးတစ်ကောင် ချည်ထားတာကို တွေ့ရလိမ့်မယ်။ ကြိုးဖြေပြီး ဒီကို ဆွဲလာခဲ့။ တစ်ယောက်ယောက်က မြည်းကလေးကို ဘာလို့ ကြိုးဖြေနေတာလဲ လို့မေးခဲ့ရင် သခင် အသုံးလိုလို့ပါ။ ပြီးတာနဲ့ ပြန်လာပို့ပါ့မယ် လို့ပြောလိုက်ပါ ဆိုပြီး မှာတယ်။ တပည့်တွေ ထွက်သွားတဲ့အခါ လမ်းဘေးက အိမ်တစ်အိမ်ရဲ့ တံခါးပေါက်မှာ မြည်းကလေးတစ်ကောင် ချည်ထားတာတွေ့တော့ ကြိုးဖြေလိုက်တယ်။ အဲဒီမှာရပ်နေသူတချို့က ဘာလို့ မြည်းကြိုးကို ဖြေနေတာလဲ လို့မေးကြတယ်။ ယေရှု မှာထားတဲ့အတိုင်း သူတို့ပြန်ပြောတော့ ယူသွားခွင့်ပြုကြတယ်။ တပည့်တွေက မြည်းကလေးကို ယေရှုဆီ ဆွဲလာပြီး သူတို့ရဲ့ဝတ်ရုံကို မြည်းကျောပေါ် ခင်းပေးကြတယ်။ ယေရှုက မြည်းကလေးကို စီးလာတယ်။ လူအများကလည်း သူတို့ရဲ့ဝတ်ရုံတွေကို လမ်းပေါ် ဖြန့်ခင်းကြတယ်။ တချို့က လမ်းဘေးက သစ်ခက်တွေကို ခုတ်ပြီး လမ်းပေါ်ခင်းကြတယ်။ အရှေ့အနောက်လိုက်ပါလာတဲ့ လူအုပ်က ဘုရားသခင်၊ သူ့ကို ကယ်တင်ပါ။ ယေဟောဝါရဲ့ နာမည်နဲ့ ရောက်လာသူ ကောင်းချီးခံစားရပါစေ။ တည်ထောင်တော့မယ့် အဖဒါဝိဒ်ရဲ့နိုင်ငံ ကောင်းချီးခံစားရပါစေ။ ကောင်းကင်မှာ စံမြန်းတဲ့အရှင်၊ သူ့ကို ကယ်တင်ပါ ဆိုပြီး ကြွေးကြော်ကြတယ်။ ယေရှုက ဂျေရုဆလင်မြို့ကို ဝင်လာတဲ့အခါ ဗိမာန်တော်ထဲဝင်ပြီး အရာအားလုံးကို လှည့်လည်ကြည့်ရှုတယ်။ ဒါပေမဲ့ မိုးချုပ်ခါနီးပြီဖြစ်လို့ တမန်တော် ၁၂ယောက်နဲ့အတူ ဗေသနိရွာကို ထွက်သွားတယ်။ နောက်တစ်နေ့ ဗေသနိရွာကနေ ပြန်အထွက်မှာ ယေရှု ဗိုက်ဆာလာတယ်။ အရွက်ဝေဆာနေတဲ့ သဖန်းပင်တစ်ပင်ကို လှမ်းမြင်တဲ့အခါ အသီးများရှိမလားလို့ သွားကြည့်တယ်။ ဒါပေမဲ့ အသီးသီးချိန် မဟုတ်တဲ့အတွက် အရွက်ပဲ တွေ့တယ်။ ဒါနဲ့ ယေရှုက မင်းရဲ့အသီးကို နောက်နောင် ဘယ်သူမှ မစားစေရ လို့ပြောတယ်။ ဒါကို တပည့်တွေလည်း ကြားတယ်။ ဂျေရုဆလင်မြို့ကို ရောက်လာတဲ့အခါ ယေရှုက ဗိမာန်တော်ထဲဝင်ပြီး အဲဒီမှာ ရောင်းဝယ်နေတဲ့ လူတွေကို မောင်းထုတ်တယ်။ ငွေလဲလှယ်သူတွေရဲ့ စားပွဲ၊ ချိုးငှက်ရောင်းသူတွေရဲ့ ခုံကို မှောက်လှန်ပစ်တယ်။ ဗိမာန်တော်ကို ဖြတ်သန်းပြီး ပစ္စည်းတွေ သယ်ဆောင်ဖို့ လုံးဝခွင့်မပြုဘူး။ ငါ့အိမ်ကို လူမျိုးအားလုံး ဆုတောင်းရာအိမ်လို့ ခေါ်ကြမယ် ဆိုပြီး ကျမ်းစာမှာ ရေးထားပေမဲ့ ခင်ဗျားတို့က အိမ်တော်ကို ဓားပြခိုအောင်းတဲ့နေရာ ဖြစ်စေကြပြီ ဆိုပြီး လူတွေကို ဆုံးမတယ်။ ဒါကို ပုရောဟိတ်ကြီးတွေ၊ ကျမ်းတတ်တွေ ကြားတာနဲ့ ယေရှုကိုသတ်ဖို့ နည်းလမ်းရှာကြတယ်။ ဒါပေမဲ့ ယေရှုကို သူတို့ ကြောက်တယ်။ ဘာလို့လဲဆိုတော့ လူတွေက ယေရှုသွန်သင်တာကို တအံ့တသြ ဖြစ်နေကြလို့ပဲ။ နေဝင်ခါနီးအချိန်လောက်မှာ ယေရှုနဲ့တပည့်တွေက ဂျေရုဆလင်မြို့ကနေ ထွက်သွားကြတယ်။ နောက်တစ်နေ့ မနက်စောစော လမ်းမှာသွားနေတုန်း သဖန်းပင်ဟာ အမြစ်ပါမကျန် ခြောက်သွေ့နေတာကို သူတို့တွေ့လိုက်ရတယ်။ ပေတရုက ယေရှုပြောခဲ့တဲ့စကားကို သတိရပြီး ဆရာ၊ ကြည့်ပါဦး။ ဆရာကျိန်လိုက်တဲ့ သဖန်းပင်ဟာ ခြောက်နေပြီ လို့ပြောတယ်။ ယေရှုက ဘုရားသခင်ကို ယုံကြည်ပါ။ ကျွန်တော် မှန်တာကိုပြောမယ်။ သံသယစိတ် မရှိဘဲ ကိုယ်ပြောတဲ့အတိုင်း ဖြစ်မယ်လို့ ယုံကြည်ပြီး ဒီတောင်ကို နေရာကနေ ရွေ့ပြီး ပင်လယ်ထဲ ကျစေ လို့ပြောရင် အဲဒီအတိုင်း ဖြစ်လိမ့်မယ်။ ဒါကြောင့် ကျွန်တော်ပြောမယ်။ ရကိုရမယ်လို့ ယုံကြည်ပြီး ခင်ဗျားတို့ဆုတောင်းရင် တောင်းသမျှ ရလိမ့်မယ်။ ခင်ဗျားတို့ မတ်တတ်ရပ်ပြီး ဆုတောင်းတဲ့အခါ တစ်ယောက်ယောက်ကို မကျေနပ်စရာ အကြောင်းရှိရင် ခွင့်လွှတ်လိုက်ပါ။ ဒါဆိုရင် ကောင်းကင်အဖက ခင်ဗျားတို့ရဲ့ အပြစ်တွေကို ခွင့်လွှတ်လိမ့်မယ် လို့ပြောတယ်။ — အဲဒီနောက် ယေရှုနဲ့ တပည့်တွေ ဂျေရုဆလင်မြို့ကို ပြန်လာတယ်။ ယေရှုက ဗိမာန်တော်ဝင်းထဲမှာ လမ်းလျှောက်နေတုန်း ပုရောဟိတ်ကြီးတွေ၊ ကျမ်းတတ်တွေ၊ အကြီးအကဲတွေ ရောက်လာပြီး၊ ခင်ဗျားက ဘာအခွင့်အာဏာနဲ့ ဒါတွေကို လုပ်နေတာလဲ။ ဘယ်သူက ဒီအခွင့်အာဏာ ပေးထားလို့လဲ ဆိုပြီး မေးတယ်။ ယေရှုက ကျွန်တော် တစ်ခုမေးမယ်။ ဖြေကြပါ။ ဒါဆိုရင် ကျွန်တော်လည်း ဘာအခွင့်အာဏာနဲ့ ဒါတွေကို လုပ်တယ်ဆိုတာ ပြောပြမယ်။ ယောဟန်က ဘယ်သူ့ဆီက အခွင့်အာဏာနဲ့ နှစ်ခြင်းပေးတာလဲ။ ဘုရားဆီကလား။ လူတွေဆီကလား ဆိုပြီး မေးတယ်။ အဲဒီအခါ သူတို့က ဘုရားဆီက လို့ ဖြေလိုက်ရင် ဒါဆို ယောဟန်ကို ဘာလို့မယုံတာလဲ ဆိုပြီး မေးနေဦးမယ်။ လူတွေဆီက လို့လည်း ငါတို့မဖြေရဲဘူး လို့ အချင်းချင်း တိုင်ပင်ကြတယ်။ လူအားလုံးက ယောဟန်ကို ပရောဖက်အစစ်လို့ ယူမှတ်ထားတဲ့အတွက် လူအုပ်ကို သူတို့ကြောက်နေတယ်။ ဒါကြောင့် မသိဘူး လို့ဖြေတော့ ယေရှုက ကျွန်တော်လည်း ဘာအခွင့်အာဏာနဲ့ ဒါတွေကို လုပ်တယ်ဆိုတာ မပြောပြဘူး လို့ဖြေလိုက်တယ်။,41,Mr,11,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/11/
audio/nwt_41_Mr_BU_12.mp3,အဲဒီနောက် ယေရှုက ပုံဥပမာတွေသုံးပြီး လူတွေကို ဟောပြောတယ် လူတစ်ယောက်က စပျစ်ခြံကို စိုက်ပျိုးပြီး ခြံစည်းရိုးခတ်တယ်။ စပျစ်သီးနယ်ဖို့ ကျင်းကိုတူးပြီး လင့်စင်ဆောက်တယ်။ ပြီးတော့ ခြံလုပ်သားတွေကို သီးစားချပြီးတဲ့နောက် ခရီးထွက်သွားတယ်။ အသီးခူးချိန်ရောက်တဲ့အခါ ခြံလုပ်သားတွေဆီ ကျွန်တစ်ယောက် လွှတ်ပြီး သူရမယ့်ဝေစုကို တောင်းခိုင်းတယ်။ ဒါပေမဲ့ ခြံလုပ်သားတွေက ကျွန်ကို ဖမ်းဆီးရိုက်နှက်ပြီး လက်ဗလာနဲ့ ပြန်လွှတ်လိုက်တယ်။ ကျွန်နောက်တစ်ယောက်ကို လွှတ်တဲ့အခါ ခြံလုပ်သားတွေက သူ့ခေါင်းကို ရိုက်ပြီး အရှက်ခွဲလိုက်တယ်။ နောက်တစ်ယောက်ကို ထပ်လွှတ်တော့လည်း သတ်လိုက်ပြန်တယ်။ ဒါနဲ့ ကျွန်အများကြီးကို လွှတ်တဲ့အခါ တချို့ကို ရိုက်နှက်ပြီး တချို့ကို သတ်ပစ်တယ်။ ခြံပိုင်ရှင်မှာ ချစ်ရတဲ့သားတစ်ယောက် ရှိတယ်။ နောက်ဆုံးမှာ ငါ့သားကိုတော့ လေးစားကြမှာပါ လို့တွေးပြီး သားကို လွှတ်လိုက်တယ်။ ဒါပေမဲ့ ခြံလုပ်သားတွေက ဒီခြံကို အမွေဆက်ခံမယ့်သူပဲ။ သူ့ကို သတ်ပစ်ရအောင်။ ဒါဆိုရင် သူ့အမွေကို ငါတို့ရပြီ လို့တိုင်ပင်ကြတယ်။ ဒါနဲ့ သူ့ကို ဖမ်းဆီးသတ်ဖြတ်ပြီး ခြံပြင်ဆွဲထုတ်တယ်။ ဒီတော့ ခြံပိုင်ရှင် ဘာလုပ်မလဲ။ သူကိုယ်တိုင် စပျစ်ခြံကိုလာ၊ ခြံလုပ်သားတွေကို သတ်ပစ်ပြီးတဲ့နောက် တခြားလူတွေဆီ ခြံကို ငှားမှာပေါ့။ ဒီကျမ်းစကားကို ခင်ဗျားတို့ မဖတ်ဖူးကြဘူးလား တိုက်ကို တည်ဆောက်သူတွေ ပယ်ထားတဲ့ ကျောက်ဟာ ထိပ်ဆုံးက ထောင့်ချုပ်ကျောက် ဖြစ်လာပြီ။ ဒီကျောက်ဟာ ယေဟောဝါ ဆီက လာတယ်။ ငါတို့အမြင်မှာ အံ့သြစရာပဲ ဆိုတဲ့စကားပဲ။ ကျမ်းတတ်နဲ့ ပုရောဟိတ်ကြီးတွေက ယေရှုပြောတဲ့ ပုံဥပမာတွေကို ကြားတဲ့အခါ သူတို့ကို ပြောနေမှန်း ရိပ်မိပြီး ယေရှုကို ဖမ်းချင်တယ်။ ဒါပေမဲ့ လူတွေကို ကြောက်တဲ့အတွက် ယေရှုဆီက ထွက်သွားကြတယ်။ နောက်တော့ သူတို့က ဖာရိရှဲတချို့နဲ့ ဟေရုဒ်ရဲ့ နောက်လိုက်တွေကို ယေရှုဆီ လွှတ်လိုက်တယ်။ ယေရှု စကားပြောမှားတာနဲ့ ဖမ်းဆီးဖို့ပဲ။ အဲဒီလူတွေ ရောက်လာပြီး ဆရာ၊ ဆရာဟာ ရိုးဖြောင့်သူ၊ မျက်နှာမလိုက်သူ၊ အပြင်ပန်းကို မကြည့်သူ၊ ဘုရားသခင်ရဲ့ လမ်းစဉ်အကြောင်း အမှန်အတိုင်း သွန်သင်သူဆိုတာ ကျွန်တော်တို့ သိပါတယ်။ တစ်ခုလောက် မေးပါရစေ။ ဆီဇာကို အခွန်ဆောင်သင့်သလား၊ မဆောင်သင့်ဘူးလား။ ကျွန်တော်တို့ အခွန်ဆောင်ရမလား၊ မဆောင်ရဘူးလား လို့မေးတယ်။ ယေရှုက သူတို့ရဲ့ပရိယာယ်ကို သိတဲ့အတွက် ကျွန်တော့်ကို ဘာလို့ အကဲစမ်းနေတာလဲ။ ဒေနာရိ တစ်ပြား ယူလာခဲ့ လို့ပြောတော့၊ ဒေနာရိတစ်ပြား ယူလာပေးကြတယ်။ ယေရှုက ဒီမှာ ဘယ်သူ့ပုံလဲ။ ဘယ်သူ့နာမည်လဲ လို့မေးတဲ့အခါ ဆီဇာပါ ဆိုတော့၊ ယေရှုက ဆီဇာနဲ့ဆိုင်တာ ဆီဇာကို ပေးပါ။ ဘုရားသခင်နဲ့ဆိုင်တာ ဘုရားသခင်ကို ပေးပါ လို့ဖြေတယ်။ အဲဒီအခါ သူတို့ အံ့သြသွားကြတယ်။ ရှင်ပြန်ထမြောက်ခြင်း မရှိဘူးလို့ ပြောကြတဲ့ ဇဒ္ဒုကဲတွေက ယေရှုဆီ လာပြီး၊ ဆရာ၊ လူတစ်ယောက်ဟာ သားသမီးမရှိဘဲ ကွယ်လွန်သွားခဲ့ရင် သူ့အစ်ကို ဒါမှမဟုတ် ညီဖြစ်သူက ကျန်ရစ်သူဇနီးကို လက်ထပ်ပြီး ကွယ်လွန်သူရဲ့မျိုးဆက် မပြတ်အောင် ထိန်းသိမ်းရမယ်လို့ မောရှေ ရေးခဲ့ပါတယ်။ ကျွန်တော်တို့ဆီမှာ ညီအစ်ကို ခုနစ်ယောက် ရှိပါတယ်။ အကြီးဆုံးက အိမ်ထောင်ကျပြီး သားသမီးမရဘဲ သေဆုံးသွားတယ်။ ဒုတိယတစ်ယောက်က ကျန်ရစ်သူဇနီးနဲ့ လက်ထပ်တယ်။ သူလည်း သားသမီးမရဘဲ သေသွားပြန်တယ်။ တတိယတစ်ယောက်လည်း အဲဒီအတိုင်းပဲ။ ဒီလိုနဲ့ ညီအစ်ကို ခုနစ်ယောက်စလုံး သားသမီးမရဘဲ သေဆုံးသွားတယ်။ နောက်ဆုံး အဲဒီအမျိုးသမီးလည်း သေဆုံးသွားတယ်။ သူက ညီအစ်ကို ခုနစ်ယောက်စလုံးနဲ့ လက်ထပ်ခဲ့တဲ့အတွက် ရှင်ပြန်ထမြောက်လာတဲ့အခါ ဘယ်သူ့ဇနီး ဖြစ်မှာလဲ လို့မေးတယ်။ ယေရှုက ခင်ဗျားတို့ မှားနေပြီ။ ကျမ်းစကားကိုရော ဘုရားသခင်ရဲ့တန်ခိုး လုပ်ဆောင်ပုံကိုပါ နားမလည်ကြဘဲကိုး။ လူတွေ သေရာကနေ အသက်ပြန်ရှင်လာတဲ့အခါ ထိမ်းမြားပေးစားတာမျိုး မရှိတော့ဘူး။ ကောင်းကင်တမန်တွေလို ဖြစ်လိမ့်မယ်။ မီးလောင်နေတဲ့ ချုံပုတ်အကြောင်း မောရှေရေးခဲ့တဲ့ မှတ်တမ်းကို ခင်ဗျားတို့ မဖတ်ဖူးဘူးလား။ အဲဒီမှာ ငါဟာ အာဗြဟံရဲ့ဘုရား၊ အိဇက်ရဲ့ဘုရား၊ ယာကုပ်ရဲ့ဘုရား ဆိုပြီး မောရှေကို ဘုရားသခင် ပြောတာဟာ သေလွန်သူတွေ ရှင်ပြန်ထမြောက်တဲ့အကြောင်းပဲ။ ဘုရားသခင်ဟာ သေလွန်သူတွေရဲ့ဘုရား မဟုတ်ဘူး။ အသက်ရှင်သူတွေရဲ့ဘုရား ဖြစ်တယ်။ ခင်ဗျားတို့ အမှားကြီး မှားနေပြီ လို့ဖြေတယ်။ သူတို့ဆွေးနွေးတာကို လာနားထောင်နေတဲ့ ကျမ်းတတ်တစ်ယောက်က ယေရှု ချက်ကျလက်ကျ ဖြေတာကို ကြားတဲ့အခါ ပညတ်တွေထဲမှာ ဘယ်ပညတ်ဟာ အရေးကြီးဆုံးလဲ လို့မေးတယ်။ ယေရှုက အစ္စရေးတို့၊ နားထောင်ကြပါ။ ကျွန်တော်တို့ရဲ့ဘုရားသခင် ယေဟောဝါဟာ တစ်ဆူတည်းသော ယေဟောဝါပဲ။ ယေဟောဝါ ဘုရားကို စိတ်စွမ်းရှိသမျှ၊ ကိုယ်စွမ်းရှိသမျှ၊ ဉာဏ်စွမ်းရှိသမျှ၊ ခွန်အားရှိသမျှနဲ့ ချစ်ပါ ဆိုတဲ့ပညတ်ဟာ အရေးကြီးဆုံးပဲ။ ဒုတိယကတော့ လူလူချင်းကို ကိုယ်နဲ့ထပ်တူ ချစ်ပါ ဆိုတဲ့ပညတ်ပဲ။ ဒီထက်အရေးကြီးတဲ့ပညတ် မရှိဘူး လို့ဖြေတယ်။ ကျမ်းတတ်က ဆရာပြောတာ မှန်လိုက်တာ။ ဘုရားသခင်ဟာ တစ်ဆူတည်းသော ဘုရားပဲ။ ကိုယ်တော့်လို ဘုရားမျိုး မရှိဘူး။ ဘုရားသခင်ကို စိတ်စွမ်းရှိသမျှ၊ ဉာဏ်စွမ်းရှိသမျှ၊ ခွန်အားရှိသမျှနဲ့ ချစ်တာ၊ လူလူချင်းကို ကိုယ်နဲ့ထပ်တူ ချစ်တာဟာ အကုန်အစင် မီးရှို့ပူဇော်တဲ့အလှူတွေ၊ ပူဇော်သက္ကာတွေ ဆက်သတာထက် ပိုအရေးကြီးပါတယ် လို့ပြောတယ်။ ဉာဏ်သုံးပြီး သူပြောလိုက်မှန်း ယေရှုသိတဲ့အတွက် ခင်ဗျားဟာ ဘုရားသခင့် နိုင်ငံတော်နဲ့ မဝေးဘူး လို့ပြောတယ်။ ဒါနဲ့ ယေရှုကို ဘယ်သူမှ ထပ်မမေးရဲကြတော့ဘူး။ အဲဒီအခါ ဗိမာန်တော်မှာသွန်သင်နေတဲ့ ယေရှုက ကျမ်းတတ်တွေက ခရစ်တော်ကို ဒါဝိဒ်ရဲ့သားဆိုပြီး ဘာဖြစ်လို့ခေါ်တာလဲ။ ယေဟောဝါက ရန်သူတွေကို မင်းရဲ့ခြေအောက်မှာ မချခင်အထိ ငါ့ညာဘက်မှာ ထိုင်နေပါ လို့ ငါ့သခင်ကို ပြောတယ် ဆိုပြီး ဒါဝိဒ်ကိုယ်တိုင် စွမ်းအားတော်ရရှိပြီး ပြောခဲ့တာပဲ။ ဒါဝိဒ်ကတောင် သခင်လို့ ခေါ်တယ်ဆိုတော့ ခရစ်တော်ဟာ ဘယ်လိုလုပ်ပြီး ဒါဝိဒ်ရဲ့သား ဖြစ်နိုင်မှာလဲ လို့ပြောတယ်။ လူအုပ်က ယေရှုပြောတာကိုသဘောကျပြီး နားထောင်နေကြတယ်။ ယေရှုက ကျမ်းတတ်တွေကို သတိထားကြ။ သူတို့က ဝတ်လုံရှည်တွေ ဝတ်ပြီး သွားလာချင်တယ်။ စျေးမှာ ရိုရိုသေသေ နှုတ်ဆက်တာကို ခံချင်တယ်။ တရားဇရပ်ဆိုရင် ရှေ့ဆုံးခုံမှာ၊ စားသောက်ပွဲဆိုရင်လည်း အထင်ပေါ်ဆုံးနေရာမှာပဲ သူတို့ထိုင်ချင်တယ်။ မုဆိုးမတွေရဲ့အိမ်ကို မတရား သိမ်းယူတတ်တယ်။ လူမြင်ကောင်းအောင်အရှည်ကြီး ဆုတောင်းတတ်တယ်။ ဒါကြောင့် ပိုကြီးလေးတဲ့ ပြစ်ဒဏ်ကို သူတို့ခံရလိမ့်မယ် လို့သွန်သင်တယ်။ ယေရှုက အလှူငွေပုံးတွေကို လှမ်းမြင်ရတဲ့နေရာမှာ ထိုင်ပြီး လူတွေ အလှူငွေ ထည့်တာကို ကြည့်နေတယ်။ ချမ်းသာသူတွေက ဒင်္ဂါးအများကြီး ထည့်ကြတယ်။ အဲဒီအခါ ဆင်းရဲတဲ့ မုဆိုးမတစ်ယောက် ရောက်လာပြီး တန်ဖိုးသိပ်မရှိတဲ့ ဒင်္ဂါးငယ်နှစ်ပြားကို ထည့်လိုက်တယ်။ ယေရှုက တပည့်တွေကို ခေါ်ပြီး ကျွန်တော် မှန်တာကိုပြောမယ်။ ဆင်းရဲတဲ့ ဒီမုဆိုးမရဲ့ အလှူငွေဟာ တခြားသူအားလုံးရဲ့ အလှူငွေထက် ပိုများတယ်။ ဘာလို့လဲဆိုတော့ တခြားသူတွေက ပိုလျှံတဲ့ငွေကို ထည့်ကြတာ။ ဒီမုဆိုးမကတော့ ဆင်းရဲပေမဲ့ ရှိစုမဲ့စု ဝမ်းစာကို အကုန်ထည့်လိုက်တာ လို့ပြောတယ်။,41,Mr,12,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/12/
audio/nwt_41_Mr_BU_13.mp3,ဗိမာန်တော်ကနေ ယေရှုထွက်လာတဲ့အခါ တပည့်တစ်ယောက်က ဆရာ၊ ဟောဒီကျောက်တုံးတွေ၊ အဆောက်အအုံတွေကို ကြည့်လိုက်ပါဦး လို့ပြောတော့၊ ယေရှုက ဒီအဆောက်အအုံကြီးတွေကို ခင်ဗျားတို့ မြင်နေရတယ် မဟုတ်လား။ ဒါပေမဲ့ ဟောဒီကျောက်တုံးတွေ ကျိန်းသေ ဖြိုချခံရလိမ့်မယ်။ ကျောက်တစ်တုံးပေါ် တစ်တုံးဆင့်ပြီး ကျန်နေမှာ မဟုတ်ဘူး လို့ပြောတယ်။ ဗိမာန်တော်ကို လှမ်းမြင်ရတဲ့ သံလွင်တောင်ပေါ် ယေရှုထိုင်နေချိန်မှာ ပေတရု၊ ယာကုပ်၊ ယောဟန်နဲ့ အန္ဒြေတို့ချည်းပဲ ရောက်လာပြီး၊ ဆရာ၊ ကျွန်တော်တို့ကို ပြောပြပါ။ အဲဒါတွေ ဘယ်တော့ ဖြစ်လာမှာလဲ။ ဒါတွေအားလုံးရဲ့ နိဂုံးပိုင်း ရောက်နေပြီဆိုရင် ဘာနိမိတ်တွေ မြင်ရမလဲ လို့မေးကြတယ်။ အဲဒီအခါ ယေရှုပြောတာက ဘယ်သူ့ကြောင့်မှ လမ်းမလွဲသွားရအောင် ခင်ဗျားတို့ သတိထားကြပါ။ ကျုပ်ဟာ ခရစ်တော်ပဲ လို့ပြောပြီး ကျွန်တော့်နာမည်နဲ့ လူတွေကို လမ်းလွဲစေမယ့်သူတွေ အများကြီး ပေါ်လာမယ်။ ဒါ့အပြင် ရပ်နီးရပ်ဝေးက စစ်မက်သတင်းတွေကို ခင်ဗျားတို့ ကြားရလိမ့်မယ်။ အဲဒီအခါ ထိတ်ထိတ်ပျာပျာ မဖြစ်ကြပါနဲ့။ အဲဒါတွေ ဖြစ်ကိုဖြစ်လာမယ်။ ဒါပေမဲ့ အဆုံးတော့ မရောက်သေးဘူး။ လူတစ်မျိုးနဲ့တစ်မျိုး၊ တစ်နိုင်ငံနဲ့တစ်နိုင်ငံ တိုက်ခိုက်ကြလိမ့်မယ်။ တစ်နေရာပြီး တစ်နေရာ မြေငလျင် လှုပ်လိမ့်မယ်။ အစာခေါင်းပါးတာလည်း ဖြစ်လိမ့်မယ်။ ဒါတွေဟာ ဆင်းရဲဒုက္ခရဲ့ အစပဲ။ ခင်ဗျားတို့ သတိရှိကြပါ။ လူတွေက ခင်ဗျားတို့ကို တရားရုံးပို့လိမ့်မယ်။ ကျွန်တော့်ကြောင့် ခင်ဗျားတို့ကို တရားဇရပ်တွေမှာ ရိုက်နှက်ပြီး ဘုရင်ခံတွေ၊ ဘုရင်တွေရှေ့ ပို့လိမ့်မယ်။ ဒီနည်းနဲ့ သူတို့ကို သက်သေခံခွင့်ရလိမ့်မယ်။ အရင်ဆုံး၊ လူမျိုးအားလုံးကို သတင်းကောင်း ဟောရလိမ့်မယ်။ ခင်ဗျားတို့ကို ဖမ်းဆီးခေါ်ဆောင်သွားတဲ့အခါ ဘာပြောရမလဲဆိုပြီး ကြိုတင်တွေးပူမနေပါနဲ့။ အဲဒီအချိန်မှာ သိလာတဲ့အရာကိုသာ ပြောလိုက်ပါ။ ဘာလို့လဲဆိုတော့ ပြောတဲ့သူဟာ ခင်ဗျားတို့ မဟုတ်ဘူး။ သန့်ရှင်းသောစွမ်းအားတော်ပဲ။ ဒါ့အပြင် ညီအစ်ကိုတွေ အသတ်ခံရအောင် အချင်းချင်း အပ်နှံကြလိမ့်မယ်။ ဖခင်က သားသမီးကို အပ်လိမ့်မယ်။ သားသမီးတွေကလည်း မိဘကို ဆန့်ကျင်ပြီး အသတ်ခံရအောင် လုပ်လိမ့်မယ်။ ကျွန်တော့်နာမည်ကြောင့် ခင်ဗျားတို့ကို လူတွေ မုန်းကြလိမ့်မယ်။ ဒါပေမဲ့ အဆုံးထိ ခံနိုင်ရည်ရှိသူဟာ ကယ်တင်ခံရမယ်။ ဖျက်ဆီးတတ်တဲ့ ရွံရှာဖွယ်ရာက မရှိသင့်တဲ့နေရာမှာ ရှိနေတာကို ခင်ဗျားတို့မြင်ရရင် (စာဖတ်သူ ပိုင်းခြားသိမြင်ပါစေ) ယုဒနယ်မှာနေတဲ့သူတွေ တောင်ပေါ်ကို ပြေးကြ။ အိမ်မိုးပေါ်မှာရှိတဲ့သူက မဆင်းလာနဲ့တော့၊ ပစ္စည်းတွေယူဖို့ အိမ်ထဲ မဝင်နဲ့တော့။ လယ်ထဲရောက်နေတဲ့သူကလည်း အိမ်ပြန်ပြီး အဝတ်ကို ယူမနေနဲ့တော့။ အဲဒီအချိန်ကာလမှာ ကိုယ်ဝန်ဆောင်တွေ၊ နို့တိုက်မိခင်တွေ ပိုဒုက္ခရောက်လိမ့်မယ်။ ခင်ဗျားတို့ ထွက်ပြေးရမယ့်အချိန်ဟာ ဆောင်းရာသီ မကျဖို့ ဆုတောင်းနေကြပါ။ ဘာလို့လဲဆိုတော့ ဘုရားသခင် စတင်ဖန်ဆင်းချိန်ကနေ အခုချိန်အထိ မဖြစ်ဖူးသေးတဲ့၊ နောင်လည်း ဖြစ်မှာမဟုတ်တဲ့ ဒုက္ခဟာ အဲဒီကာလမှာ ဖြစ်လာမှာမို့လို့ပဲ။ အဲဒီကာလ တိုတောင်းအောင် ယေဟောဝါ ဘုရားသာ မလုပ်ပေးရင် ဘယ်သူမှ ဘေးလွတ်မှာ မဟုတ်ဘူး။ ဒါပေမဲ့ ရွေးချယ်ခံရသူတွေအတွက် ဘုရားက အဲဒီကာလကို တိုစေမယ်။ တစ်ယောက်ယောက်က ခင်ဗျားတို့ကို ခရစ်တော် ဒီမှာရှိတယ်၊ ဟိုမှာရှိတယ် လို့ပြောရင် မယုံကြနဲ့။ ခရစ်တော် အတုအယောင်တွေ၊ ပရောဖက် အတုအယောင်တွေ ပေါ်လာမယ်။ သူတို့က ဖြစ်နိုင်ရင် ရွေးချယ်ခံရသူတွေကို လမ်းလွဲသွားအောင် အံ့ဖွယ်အမှုတွေ၊ ထူးဆန်းတဲ့အရာတွေ လုပ်ပြလိမ့်မယ်။ ဒါကြောင့် သတိထားကြပါ။ ဒါတွေအားလုံး ကျွန်တော် ကြိုပြောထားပြီးပြီ။ အဲဒီဒုက္ခကာလ ကျရောက်ပြီးတဲ့နောက် နေဟာ မှောင်မိုက်သွားမယ်။ လက အလင်းရောင်ပေးမှာ မဟုတ်ဘူး။ ကြယ်တွေ ကောင်းကင်ကနေ ကြွေကျလိမ့်မယ်။ ကောင်းကင်တန်ခိုးတွေ တုန်လှုပ်လိမ့်မယ်။ အဲဒီနောက် လူသားဟာ မိုးတိမ်ခြံရံပြီး မဟာဘုန်းတန်ခိုးနဲ့ လာတာကို လူတွေ မြင်ရလိမ့်မယ်။ အဲဒီနောက် လူသားက ကောင်းကင်တမန်တွေကို စေလွှတ်လိမ့်မယ်။ သူတို့က ရွေးချယ်ခံရသူတွေကို မြေကြီးစွန်းကနေ ကောင်းကင်စွန်းအထိ အရပ်လေးမျက်နှာကနေ စုသိမ်းလိမ့်မယ်။ သဖန်းပင်ပုံဥပမာကနေ သင်ယူကြပါ။ သဖန်းပင် အတက်ထွက်ပြီး ရွက်နုပေါက်လာရင် နွေရာသီ ရောက်တော့မယ်ဆိုတာ ခင်ဗျားတို့အသိပဲ။ အလားတူ၊ အဲဒီအရာတွေ ဖြစ်ပျက်နေတာကို ခင်ဗျားတို့ မြင်ရရင် လူသားဟာ တံခါးဝနား ရောက်နေပြီဆိုတာ သိမှတ်ကြပါ။ ကျွန်တော် မှန်တာကို ပြောမယ်။ ဒါတွေအားလုံး မဖြစ်ခင် ဒီလူမျိုးဆက်ဟာ လုံးဝကွယ်ပျောက်မှာ မဟုတ်ဘူး။ ကောင်းကင်နဲ့မြေကြီး ကွယ်ပျောက်လိမ့်မယ်။ ဒါပေမဲ့ ကျွန်တော့်စကားတွေ ဘယ်တော့မှ ကွယ်ပျောက်မှာ မဟုတ်ဘူး။ အဲဒီနေ့၊ အဲဒီအချိန်ကို ဘယ်သူမှ မသိဘူး။ ကောင်းကင်တမန်တွေ မသိဘူး။ သားဖြစ်သူ ကျွန်တော်လည်း မသိဘူး။ အဖဘုရားပဲ သိတယ်။ အဖဘုရား သတ်မှတ်ထားတဲ့အချိန်ကို ခင်ဗျားတို့ မသိတဲ့အတွက် သတိနဲ့စောင့်နေကြပါ။ နိုးနိုးကြားကြား ရှိနေကြပါ။ ဘာနဲ့တူသလဲဆိုတော့ ကိုယ့်အိမ်ကိုထားခဲ့ပြီး တိုင်းတစ်ပါးကို ထွက်သွားတဲ့ လူတစ်ယောက်ရဲ့အဖြစ်နဲ့ တူတယ်။ သူက ကျွန်တွေကို အခွင့်အာဏာကိုယ်စီ၊ အလုပ်ကိုယ်စီ ပေးခဲ့တယ်။ တံခါးစောင့်ကိုလည်း သတိနဲ့စောင့်နေဖို့ မှာခဲ့တယ်။ အိမ်ရှင် ဘယ်အချိန်မှာ ပြန်လာမလဲ၊ ညဦးပိုင်းလား၊ သန်းခေါင်ယံလား၊ အရုဏ်တက်ခါနီးအချိန်လား၊ မိုးလင်းချိန်လားဆိုတာ ခင်ဗျားတို့ မသိတဲ့အတွက် သတိနဲ့စောင့်နေကြပါ။ အဲဒီလိုမှမဟုတ်ရင် ရုတ်တရက် အိမ်ရှင် ပြန်လာတဲ့အခါ ခင်ဗျားတို့ အိပ်ပျော်နေတာကို တွေ့သွားလိမ့်မယ်။ သတိနဲ့စောင့်နေပါလို့ ခင်ဗျားတို့ကို ကျွန်တော်ပြောသလို လူအားလုံးကိုလည်း ပြောတယ်။,41,Mr,13,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/13/
audio/nwt_41_Mr_BU_14.mp3,နောက်နှစ်ရက်အကြာမှာ ပသခါပွဲနဲ့ တဆေးမဲ့မုန့်ပွဲ ရှိတယ်။ ပုရောဟိတ်ကြီးတွေနဲ့ ကျမ်းတတ်တွေက ယေရှုကို အကွက်ဆင်ဖမ်းပြီး သတ်ပစ်ဖို့ နည်းလမ်းရှာတယ်။ ဒါပေမဲ့ ပွဲတော်အတွင်းမှာတော့ ဖမ်းလို့မဖြစ်ဘူး။ လူတွေ ရုတ်ရုတ်သဲသဲ ဖြစ်သွားနိုင်တယ် ဆိုပြီး ပြောကြတယ်။ ဗေသနိရွာက အနာကြီးရောဂါသည် ရှိမုန်ရဲ့အိမ်မှာ ယေရှုစားသောက်နေတုန်း အမျိုးသမီးတစ်ယောက်က တန်ဖိုးကြီး နာဒု ဆီမွှေးစစ်စစ်ပါတဲ့ ကျောက်ဖြူဘူးကို ယူလာတယ်။ ကျောက်ဖြူဘူးကို ဖွင့်ပြီး ယေရှုရဲ့ခေါင်းပေါ် လောင်းလိုက်တယ်။ အဲဒီအခါ တချို့က စိတ်ဆိုးဆိုးနဲ့ ဆီမွှေးကို ဖြုန်းတီးနေတာ။ ဒေနာရိ ၃၀၀ ကျော်နဲ့ ရောင်းပြီး ဆင်းရဲသားတွေကို ပေးလို့ရတာပဲ ဆိုပြီး အချင်းချင်းပြောကြတယ်။ အဲဒီအမျိုးသမီးကိုလည်း စိတ်ဆိုးပြီး ဆူကြတယ်။ ယေရှုက ထားလိုက်ပါ။ သူ့ကို ဘာလို့ နှောင့်ယှက်နေတာလဲ။ သူက ကျွန်တော့်ကို ကောင်းမှုပြုနေတာ။ ဆင်းရဲသားတွေက ခင်ဗျားတို့နဲ့အတူ အမြဲရှိနေမှာပဲ။ ခင်ဗျားတို့ အလိုရှိတဲ့အခါတိုင်း သူတို့ကို ကောင်းမှုပြုနိုင်တယ်။ ကျွန်တော်ကတော့ ခင်ဗျားတို့နဲ့အတူ အမြဲရှိနေမှာ မဟုတ်ဘူး။ သူတတ်နိုင်တာကို သူလုပ်တာပဲ။ ကျွန်တော့်အပေါ် ဆီမွှေးလောင်းတာဟာ ကျွန်တော့်ကို သင်္ဂြိုဟ်ဖို့ ကြိုတင်ပြင်ဆင်နေတာ။ ကျွန်တော် မှန်တာကိုပြောမယ်။ သတင်းကောင်း ဟောလေရာ မြေတစ်ပြင်လုံးမှာ သူ့ကို အမှတ်ရတဲ့အနေနဲ့ သူလုပ်ခဲ့တာတွေကို ပြောကြလိမ့်မယ် လို့ပြောတယ်။ တမန်တော် ၁၂ ယောက်ထဲက ယုဒရှကာရုတ်က ယေရှုကို သစ္စာဖောက်ပြီး အပ်နှံဖို့ ပုရောဟိတ်ကြီးတွေဆီ သွားတယ်။ ပုရောဟိတ်ကြီးတွေက သူ့ရဲ့စကားကို ကြားတဲ့အခါ ဝမ်းသာအားရဖြစ်ပြီး ငွေပေးမယ်လို့ ကတိပေးကြတယ်။ ဒါကြောင့် ယုဒက ယေရှုကို သစ္စာဖောက်အပ်နှံဖို့ အခွင့်ကောင်းရှာနေတော့တယ်။ ပသခါပူဇော်သက္ကာကို ဆက်သလေ့ရှိတဲ့ တဆေးမဲ့မုန့်ပွဲ ပထမနေ့မှာ တပည့်တွေက ပသခါညစာကို ဘယ်မှာ သွားပြင်ဆင်ရမလဲ လို့မေးတဲ့အခါ၊ ယေရှုက တပည့်နှစ်ယောက်ကို မြို့ထဲ ဝင်သွားလိုက်။ ရေအိုးထမ်းလာတဲ့ ယောက်ျားတစ်ယောက်ကို တွေ့လိမ့်မယ်။ သူ့နောက်ကို လိုက်ပြီး၊ သူဝင်တဲ့အိမ်ထဲ လိုက်ဝင်သွားပါ။ ပြီးတော့ တပည့်တွေနဲ့အတူ ပသခါ ညစာ စားမယ့်ဧည့်ခန်းက ဘယ်မှာလဲ လို့ဆရာမေးတယ် ဆိုပြီး အိမ်ရှင်ကို ပြောပါ။ အိမ်ရှင်က အပေါ်ထပ်မှာရှိတဲ့ ပြင်ဆင်ပြီးသား အခန်းကြီးတစ်ခုကို ပြလိမ့်မယ်။ အဲဒီအခန်းမှာ ညစာပြင်ဆင်ပါ လို့မှာပြီး လွှတ်လိုက်တယ်။ တပည့်တွေလည်း ထွက်သွားပြီး မြို့ထဲဝင်တဲ့အခါ ယေရှုမှာတဲ့အတိုင်း တွေ့တော့ ပသခါပွဲအတွက် ပြင်ဆင်ကြတယ်။ ညဦးပိုင်းရောက်တော့ ယေရှုက တမန်တော် ၁၂ ယောက်နဲ့အတူ ရောက်လာတယ်။ စားပွဲမှာ ထိုင်ပြီး စားသောက်ကြတဲ့အခါ ယေရှုက ကျွန်တော် မှန်တာကိုပြောမယ်။ အတူစားနေသူတွေထဲက တစ်ယောက် ကျွန်တော့်ကို သစ္စာဖောက်လိမ့်မယ် လို့ပြောတော့၊ တပည့်တွေ ဝမ်းနည်းသွားတဲ့အတွက် ကျွန်တော် မဟုတ်ပါဘူးနော် ဆိုပြီး တစ်ယောက်ပြီးတစ်ယောက် မေးကြတယ်။ ယေရှုက သူဟာ ခင်ဗျားတို့ ၁၂ ယောက်ထဲကပဲ။ ကျွန်တော်နဲ့အတူ တစ်ပန်းကန်တည်း နှိုက်စားတဲ့သူပေါ့။ ကျမ်းစောင်မှာ ရေးထားတဲ့အတိုင်း လူသားက သွားရမှာပဲ။ ဒါပေမဲ့ လူသားကို သစ္စာဖောက်တဲ့သူကတော့ အဖြစ်ဆိုးကြုံရလိမ့်မယ်။ အဲဒီလူ မမွေးလာခဲ့ရင် ပိုကောင်းဦးမယ် လို့ပြောတယ်။ သူတို့စားသောက်နေချိန်မှာ ယေရှုက မုန့်ကိုယူပြီး ဆုတောင်းတယ်။ မုန့်ကိုဖဲ့ပြီးနောက် ယူပါ။ ဒါဟာ ကျွန်တော့်ကိုယ်ခန္ဓာကို ကိုယ်စားပြုတယ် လို့ပြောပြီး တပည့်တွေကို ဝေပေးတယ်။ အဲဒီနောက် ဝိုင်ခွက်ကိုယူ၊ ဘုရားသခင်ကို ကျေးဇူးတင်ချီးမွမ်းပြီး ဝေပေးတဲ့အခါ သူတို့အားလုံး သောက်ကြတယ်။ ယေရှုက ဒါဟာ ကျွန်တော့်ရဲ့သွေးကို ကိုယ်စားပြုတယ်။ လူအများအတွက် သွန်းလောင်းမယ့် ပဋိညာဉ်နဲ့ဆိုင်တဲ့ သွေးပဲ။ ကျွန်တော် မှန်တာကိုပြောမယ်။ ဘုရားသခင့် နိုင်ငံတော်မှာ စပျစ်ဝိုင်အသစ် သောက်ရမယ့်နေ့ မရောက်မချင်း အခုကစပြီး စပျစ်ဝိုင်ကို ကျွန်တော် လုံးဝမသောက်တော့ဘူး လို့ပြောတယ်။ နောက်ဆုံးမှာ သူတို့ ချီးမွမ်းသီချင်းဆိုပြီးနောက် သံလွင်တောင်ပေါ် တက်သွားကြတယ်။ ယေရှုက သိုးထိန်းကို ငါရိုက်သတ်မှာဖြစ်လို့ သိုးတွေ ကွဲလွင့်သွားလိမ့်မယ် ဆိုပြီး ကျမ်းစာမှာ ရေးထားတဲ့အတိုင်း ခင်ဗျားတို့အားလုံး ကျွန်တော့်ကို စွန့်ပြီး ပြေးကြလိမ့်မယ်။ ဒါပေမဲ့ ကျွန်တော် သေရာကနေ အသက်ပြန်ရှင်လာတဲ့အခါ ဂါလိလဲနယ်ကို ခင်ဗျားတို့ထက်အရင် သွားနှင့်မယ် လို့ပြောတယ်။ ပေတရုက တခြားသူတွေ သခင့်ကို စွန့်ခွာသွားရင်တောင် ကျွန်တော်ကတော့ မစွန့်ဘူး လို့ပြောတော့၊ ယေရှုက ကျွန်တော် မှန်တာကိုပြောမယ်။ ဒီနေ့ညမှာပဲ ကြက်နှစ်ကြိမ်မတွန်ခင် ကျွန်တော့်ကို မသိပါဘူးလို့ ခင်ဗျား သုံးကြိမ်ငြင်းလိမ့်မယ် လို့ပြောတယ်။ ဒါပေမဲ့ ပေတရုက အတူသေရင် သေပါစေ။ သခင့်ကို မသိဘူးလို့ ဘယ်တော့မှ မငြင်းဘူး ဆိုပြီး အခိုင်အမာ ပြောတယ်။ ကျန်တဲ့တပည့်တွေလည်း အဲဒီအတိုင်း လိုက်ပြောကြတယ်။ ဂေသရှေမန်ဆိုတဲ့ နေရာကို ရောက်လာတဲ့အခါ ယေရှုက ကျွန်တော် ဆုတောင်းနေတုန်း ဒီမှာ ထိုင်နေကြပါ လို့ တပည့်တွေကို မှာခဲ့ပြီးနောက်၊ ပေတရု၊ ယာကုပ်နဲ့ ယောဟန်ကို ခေါ်သွားတယ်။ ယေရှုဟာ အကြီးအကျယ် စိတ်ဒုက္ခရောက်ပြီး သောကဖိစီးနေတယ်။ ဒါနဲ့ ယေရှုက ကျွန်တော် ဝမ်းနည်းလွန်းလို့ သေလုမတတ်ပဲ။ ဒီမှာ နေခဲ့ကြဦး။ သတိနဲ့စောင့်နေကြပါ လို့ပြောတယ်။ အဲဒီနောက် ရှေ့နားလေးကို သွားပြီး မြေပေါ်ပျပ်ဝပ်တယ်။ ဖြစ်နိုင်မယ်ဆိုရင် အဲဒီအချိန်ကို မကြုံပါရစေနဲ့လို့ ဆုတောင်းတယ်။ အဗ္ဗ၊ အဖဟာ အရာအားလုံးကို လုပ်နိုင်ပါတယ်။ ဒီခွက်ကို လွှဲဖယ်ပေးပါ။ ဒါပေမဲ့ ကျွန်တော့် ဆန္ဒအတိုင်း မဖြစ်ပါစေနဲ့။ အဖရဲ့ ဆန္ဒအတိုင်းသာ ဖြစ်ပါစေ လို့ဆုတောင်းပြီးနောက်၊ သူတို့ဆီ ပြန်လာတဲ့အခါ အိပ်ပျော်နေတာကိုတွေ့တော့ ပေတရုကို ရှိမုန်၊ ဘာလို့ အိပ်ပျော်နေတာလဲ။ တစ်နာရီလေးတောင် သတိနဲ့ မစောင့်နိုင်ဘူးလား။ သွေးဆောင်မှုနောက် ပါမသွားအောင် သတိနဲ့စောင့်ပြီး အမြဲဆုတောင်းနေကြပါ။ စိတ်ကတော့ ထက်သန်ပါရဲ့။ ကိုယ်ခန္ဓာက အားနည်းတယ် လို့ပြောတယ်။ အဲဒီနောက် ပြန်ထွက်သွားပြီး အရင်အတိုင်းပဲ ဆုတောင်းတယ်။ ပြန်လာတဲ့အခါ သူတို့တွေ မျက်စိလေးပြီး အိပ်ပျော်နေတာကို တွေ့တယ်။ ယေရှုကို ဘာပြန်ပြောရမှန်းမသိ ဖြစ်နေကြတယ်။ အဲဒီနောက် တတိယအကြိမ် ပြန်လာပြီး ဒီလိုအချိန်မျိုးမှာတောင် အေးအေးဆေးဆေး အိပ်နေကြပါလား။ တော်ပြီ၊ မအိပ်ကြနဲ့တော့။ လူသားကို သစ္စာဖောက်ပြီး အပြစ်သားတွေလက်ထဲ အပ်မယ့်အချိန် ရောက်ပြီ။ ထကြ၊ သွားကြစို့။ ကျွန်တော့်ကို သစ္စာဖောက်တဲ့သူ ရောက်လာတော့မယ် လို့ပြောတယ်။ အဲဒီလိုပြောနေတုန်းမှာပဲ တမန်တော် ၁၂ ယောက်ထဲက ယုဒက ဓားတွေ၊ တုတ်တွေကိုင်ထားတဲ့ လူတွေနဲ့အတူ ရောက်လာတယ်။ အဲဒီလူတွေကို ပုရောဟိတ်ကြီးတွေ၊ ကျမ်းတတ်တွေ၊ အကြီးအကဲတွေ လွှတ်လိုက်တာ။ သစ္စာဖောက်ယုဒက ငါနမ်းတဲ့သူဟာ ယေရှုပဲ။ သူ့ကိုဖမ်းပြီး စောင့်ကြပ်ခေါ်သွားကြ လို့အချက်ပေးထားပြီးပြီ။ သူရောက်လာတာနဲ့ ယေရှုဆီ တန်းသွားပြီး ဆရာ လို့ခေါ်ပြီး နမ်းတယ်။ လူတွေလည်း ယေရှုကို ဖမ်းဆီးလိုက်ကြတယ်။ အနားမှာရပ်နေတဲ့ လူတစ်ယောက်က ဓားကိုဆွဲထုတ်ပြီး ပုရောဟိတ်မင်းရဲ့ ကျွန်ကို ခုတ်လိုက်တာ နားရွက်ပြတ်သွားတယ်။ အဲဒီအခါ ယေရှုက ဓားပြကိုဖမ်းသလို ကျွန်တော့်ကိုဖမ်းဖို့ ဓားတွေ၊ တုတ်တွေကိုင်ပြီး လာရသလား။ ကျွန်တော် ဗိမာန်တော်မှာ နေ့တိုင်း သွန်သင်တုန်းက ခင်ဗျားတို့ ရှိနေတာပဲ။ အဲဒီတုန်းက မဖမ်းကြပါလား။ ဒါပေမဲ့ ဒါဟာ ကျမ်းစာပြည့်စုံဖို့ပဲ လို့ပြောတယ်။ တပည့်အားလုံးက ယေရှုကိုထားခဲ့ပြီး ထွက်ပြေးကုန်တယ်။ ဒါပေမဲ့ လူရွယ်တစ်ယောက်က ဝတ်ရုံတစ်ထည်ပဲ ခြုံပြီးနောက်ကနေ လိုက်လာတယ်။ လူတွေ လိုက်ဖမ်းတော့၊ သူလည်း ဝတ်ရုံကိုစွန့်ပြီး အတွင်းအဝတ်နဲ့ပဲ ထွက်ပြေးသွားတယ်။ လူတွေက ယေရှုကို ပုရောဟိတ်မင်းဆီ ခေါ်သွားတယ်။ အဲဒီမှာ ပုရောဟိတ်ကြီးတွေ၊ အကြီးအကဲတွေ၊ ကျမ်းတတ်တွေ စုဝေးနေတယ်။ ပေတရုက ပုရောဟိတ်မင်းရဲ့ ခြံဝင်းထဲအထိ ခပ်လှမ်းလှမ်းကနေ လိုက်လာတယ်။ အိမ်စေတွေနဲ့အတူ ထိုင်ပြီး မီးလှုံနေတယ်။ ပုရောဟိတ်ကြီးတွေနဲ့ ဂျူးတရားရုံးချုပ် အဖွဲ့ဝင်အားလုံးက ယေရှုကို သေဒဏ်စီရင်နိုင်ဖို့ သက်သေရှာပေမဲ့ မတွေ့ဘူး။ လူအတော်များများက မဟုတ်မမှန်သက်သေထွက်ဆိုပေမဲ့ သူတို့စကားက တစ်ယောက်တစ်မျိုးစီ ဖြစ်နေတယ်။ တချို့ကလည်း ရှေ့ကိုထွက်လာပြီး မမှန်မကန် သက်သေထွက်ဆိုကြတယ် လူတွေတည်ဆောက်တဲ့ ဒီဗိမာန်တော်ကို ဖြိုဖျက်ပြီး လူတွေ မတည်ဆောက်တဲ့ ဗိမာန်တော်ကို သုံးရက်တည်းနဲ့ တည်ဆောက်ပြမယ် လို့ သူပြောခဲ့တာကို ကျုပ်တို့ကြားတယ် ဆိုပြီး ပြောကြတယ်။ ဒါပေမဲ့ ဒီစွဲချက်မှာလည်း သူတို့ရဲ့စကားတွေက တစ်ယောက်တစ်မျိုးစီ ဖြစ်နေတယ်။ ဒါနဲ့ ပုရောဟိတ်မင်းက ထရပ်ပြီး မင်း ဘာမှ ပြန်မပြောတော့ဘူးလား။ သူတို့ရဲ့ ထွက်ဆိုချက်ကို မင်း ဘာပြောမလဲ လို့မေးပေမဲ့၊ ယေရှုက တစ်ခွန်းမှ ပြန်မဖြေဘဲ နှုတ်ဆိတ်နေတယ်။ ပုရောဟိတ်မင်းက မင်းဟာ ခရစ်တော် ဟုတ်သလား၊ အမြင့်မြတ်ဆုံးအရှင်ရဲ့သား ဟုတ်သလား လို့မေးတော့မှ၊ ယေရှုက ဟုတ်တယ်။ လူသားဟာ တန်ခိုးကြီးတဲ့အရှင်ရဲ့ ညာဘက်မှာ ထိုင်နေတာ၊ မိုးတိမ်ခြံရံပြီး လာနေတာကို ခင်ဗျားတို့ မြင်ရလိမ့်မယ် လို့ဖြေတယ်။ အဲဒီအခါ ပုရောဟိတ်မင်းက ကိုယ့်အဝတ်ကို ဆွဲဆုတ်ပြီး ဘာသက်သေ လိုသေးလို့လဲ။ ဘုရားကို သူစော်ကားပြောဆိုလိုက်တာ ခင်ဗျားတို့ ကြားတယ်နော်။ ခင်ဗျားတို့ ဘယ်လို ဆုံးဖြတ်မလဲ လို့မေးတယ်။ သူတို့အားလုံးက ယေရှုကို သေဒဏ်ခံထိုက်တယ်လို့ စီရင်ချက်ချကြတယ်။ အဲဒီနောက် တချို့က ယေရှုကို တံတွေးထွေးတယ်။ မျက်နှာကိုဖုံး၊ လက်သီးနဲ့ထိုးပြီး မင်းကို ဘယ်သူထိုးတာလဲ ဟောစမ်းပါဦး လို့ ပြောကြတယ်။ ပါးကိုလည်း ရိုက်ကြတယ်။ အဲဒီနောက် အစောင့်တပ်သားတွေက ယေရှုကို ခေါ်သွားတယ်။ ပေတရုက ခြံဝင်းထဲမှာပဲ ရှိနေတုန်း ပုရောဟိတ်မင်းရဲ့ အစေခံမလေးတစ်ယောက် ရောက်လာတယ်။ မီးလှုံနေတဲ့ ပေတရုကို တွေ့တဲ့အခါ အသေအချာ ကြည့်ပြီး ရှင်လည်း နာဇရက်မြို့သား ယေရှုနဲ့တစ်ဖွဲ့တည်း မဟုတ်လား လို့ပြောတယ်။ ပေတရုက သူ့ကို ကျွန်တော် မသိဘူး။ ခင်ဗျား ဘာတွေပြောနေမှန်းလည်း ကျွန်တော် နားမလည်ဘူး လို့ငြင်းပြီး ခြံအဝင်ဝဘက်ကို ထွက်သွားလိုက်တယ်။ အစေခံမလေးက ပေတရုကို ထပ်တွေ့ပြန်တော့ အနားမှာ ရပ်နေသူတွေကို ဒီလူဟာ ယေရှုရဲ့ တပည့်တစ်ယောက်ပဲ လို့ပြောတယ်။ ပေတရုက မဟုတ်ဘူးလို့ ငြင်းပြန်တယ်။ ခဏကြာတော့ အနားမှာ ရပ်နေသူတွေက ခင်ဗျားဟာ ဂါလိလဲပြည်သားပဲ။ သူတို့နဲ့တစ်ဖွဲ့တည်းဆိုတာ သေချာတယ် လို့ပေတရုကို ပြောတယ်။ ဒါပေမဲ့ ပေတရုက ကျိန်တွယ်သစ္စာဆိုပြီး ခင်ဗျားတို့ ပြောနေတဲ့လူကို ကျွန်တော် မသိဘူး လို့ငြင်းတယ်။ အဲဒီအချိန်မှာပဲ ဒုတိယအကြိမ် ကြက်တွန်တယ်။ ကြက်နှစ်ကြိမ်မတွန်ခင် ကျွန်တော့်ကို မသိပါဘူးလို့ ခင်ဗျား သုံးကြိမ်ငြင်းလိမ့်မယ် ဆိုတဲ့ ယေရှုရဲ့စကားကို ပေတရုသတိရပြီး စိတ်မထိန်းနိုင်ဘဲ ငိုချတော့တယ်။,41,Mr,14,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/14/
audio/nwt_41_Mr_BU_15.mp3,မနက်မိုးလင်းတာနဲ့ ပုရောဟိတ်ကြီးတွေ၊ အကြီးအကဲတွေ၊ ကျမ်းတတ်တွေပါတဲ့ ဂျူးတရားရုံးချုပ် အဖွဲ့ဝင်အားလုံး တိုင်ပင်ကြတယ်။ အဲဒီနောက် ယေရှုကို ချည်နှောင်ပြီး ပိလတ်မင်းဆီ အပ်လိုက်တယ်။ ပိလတ်မင်းက မင်းဟာ ဂျူးတွေရဲ့ဘုရင် ဟုတ်သလား လို့မေးတော့ ယေရှုက မင်းကြီးပြောတာ အမှန်ပဲ လို့ဖြေတယ်။ ပုရောဟိတ်ကြီးတွေကတော့ ယေရှုကို အမျိုးမျိုး စွပ်စွဲနေကြတယ်။ ပိလတ်မင်းက မင်းကို ဒီလောက်စွပ်စွဲနေတာ ဘာမှ ပြန်မပြောဘူးလား ဆိုပြီးမေးတော့လည်း၊ ယေရှု တစ်ခွန်းမှ ပြန်မပြောတဲ့အတွက် သူအံ့သြသွားတယ်။ ပွဲတော်နေ့ရောက်တိုင်း ပိလတ်မင်းက လူတွေတောင်းဆိုတဲ့ အကျဉ်းသားတစ်ယောက်ကို လွှတ်ပေးတဲ့ထုံးစံရှိတယ်။ အဲဒီအချိန်မှာ ဗာရဗ္ဗလို့ခေါ်တဲ့ လူတစ်ယောက်ဟာ သူပုန်တွေနဲ့အတူ ထောင်ကျနေတယ်။ သူတို့ဟာ ပုန်ကန်ထကြွပြီး လူသတ်မှု ကျူးလွန်ခဲ့သူတွေပဲ။ လူတွေက စုဝေးလာပြီး ထုံးစံရှိတဲ့အတိုင်း အကျဉ်းသားတစ်ယောက် လွှတ်ပေးဖို့ တောင်းဆိုကြတယ်။ ပိလတ်မင်းက ဂျူးတွေရဲ့ဘုရင်ကို လွှတ်စေချင်သလား ဆိုပြီး လူတွေကို ပြန်မေးတယ်။ ပုရောဟိတ်ကြီးတွေက ယေရှုကို မနာလိုစိတ်နဲ့ အခုလို အပ်လိုက်မှန်း ပိလတ်မင်း ရိပ်မိတယ်။ ပုရောဟိတ်ကြီးတွေက ယေရှုအစား ဗာရဗ္ဗကို လွှတ်ပေးပါလို့ တောင်းဆိုဖို့ လူအုပ်ကို လှုံ့ဆော်ထားတယ်။ ပိလတ်မင်းက ဒါဆိုရင် ဂျူးတွေရဲ့ဘုရင်ဆိုပြီး မင်းတို့ပြောနေတဲ့ ဒီလူကို ငါဘယ်လိုလုပ်ရမလဲ လို့ထပ်မေးတော့၊ သစ်တိုင်ပေါ် တင်လိုက်ပါ လို့အော်ကြပြန်တယ်။ ပိလတ်မင်းက ဘာဖြစ်လို့လဲ။ သူ ဘာမကောင်းတာ လုပ်ခဲ့လို့လဲ ဆိုပြီး ထပ်မေးတဲ့အခါ သူတို့က သူ့ကို သစ်တိုင်ပေါ် တင်လိုက်ပါ လို့ပဲ အသံကုန်အော်ကြတယ်။ အဲဒီအခါ လူတွေကို လိုက်လျောပေးချင်တဲ့ ပိလတ်မင်းက ဗာရဗ္ဗကို လွှတ်ပေးလိုက်တယ်။ ယေရှုကိုတော့ ကျာပွတ်နဲ့ ရိုက်စေပြီး သစ်တိုင်ပေါ်မှာ ကွပ်မျက်ဖို့ အပ်လိုက်တယ်။ စစ်သည်တွေက ယေရှုကို ဘုရင်ခံနန်းဆောင်ဝင်းထဲ ခေါ်သွားပြီး စစ်တပ်တစ်တပ်လုံးကိုလည်း စုရုံးလိုက်တယ်။ အဲဒီနောက် ယေရှုကို ခရမ်းရောင်ဝတ်ရုံ ဝတ်ဆင်ပေးတယ်။ ဆူးခက်သရဖူလုပ်ပြီး ဆောင်းပေးတယ်။ ပြီးတော့ ဂျူးတို့ရဲ့ဘုရင်၊ မင်္ဂလာပါ လို့ပြောကြတယ်။ ယေရှုကို တံတွေးနဲ့ထွေးပြီး ခေါင်းကို ကျူရိုးနဲ့ရိုက်တယ်။ ရှေ့မှာ ဒူးထောက်ပြီး ဦးညွှတ်ကြတယ်။ အဲဒီလို လှောင်ပြောင်ပြီးတဲ့နောက် ခရမ်းရောင်ဝတ်ရုံကို ပြန်ချွတ်ယူပြီး သူ့အဝတ်ကို ပြန်ဝတ်ခိုင်းတယ်။ ပြီးတော့ သစ်တိုင်ပေါ်တင်ပြီး သံနဲ့ရိုက်ထားဖို့ ခေါ်ထုတ်သွားတယ်။ အလက်ဇန္ဒားနဲ့ ရုဖုတို့ရဲ့ဖခင်၊ ကုရေနေမြို့သား ရှိမုန် တောရွာကနေ လာနေတာကို စစ်သားတွေတွေ့တော့ အတင်းအကျပ်ခေါ်ပြီး ယေရှုကိုတင်ပြီးသတ်မယ့် သစ်တိုင်ကို ထမ်းခိုင်းတယ်။ အဲဒီလိုနဲ့ ယေရှုကို ဦးခေါင်းခွံအရပ် လို့အဓိပ္ပာယ်ရှိတဲ့ ဂေါလဂေါသ အရပ်ဆီ ခေါ်သွားကြတယ်။ အဲဒီကိုရောက်တော့ ထုံထိုင်းစေဖို့ မုရန်ရောထားတဲ့ ဝိုင်ကို တိုက်ပေမဲ့ ယေရှု မသောက်ဘဲနေတယ်။ အဲဒီနောက် သူတို့က ယေရှုကို သစ်တိုင်ပေါ်တင်ပြီး သံနဲ့ရိုက်ကြတယ်။ ဝတ်လုံတွေကိုတော့ ဘယ်သူ ဘာယူမယ်ဆိုတာ သိနိုင်ဖို့ မဲချပြီး ခွဲယူကြတယ်။ မနက် ၉ နာရီ လောက်မှာ ယေရှုကို သစ်တိုင်ပေါ်တင်ပြီး သံနဲ့ရိုက်ကြတယ်။ ဂျူးတို့ရဲ့ဘုရင် ဆိုတဲ့ စွဲချက်ကိုရေးပြီး ခေါင်းအပေါ်နားမှာ တပ်ထားတယ်။ ဓားပြနှစ်ယောက်ကိုလည်း ယေရှုရဲ့ညာဘက်မှာ တစ်ယောက်၊ ဘယ်ဘက်မှာ တစ်ယောက် သစ်တိုင်ပေါ် တင်ကြတယ်။ — ဖြတ်သန်းသွားလာသူတွေကယေရှုကို ကဲ့ရဲ့ကြတယ်။ ခေါင်းတခါခါ လုပ်ပြီး ဗိမာန်တော်ကို ဖြိုဖျက်ပြီး သုံးရက်အတွင်း ပြန်ဆောက်မယ့်လူ၊ သစ်တိုင်ပေါ်ကနေ ဆင်းခဲ့လေ။ ကိုယ့်ကိုယ်ကိုယ် ကယ်တင်လိုက်လေ လို့ ပြောကြတယ်။ ပုရောဟိတ်ကြီးတွေ၊ ကျမ်းတတ်တွေကလည်း ဒီလူ၊ တခြားသူကိုတော့ ကယ်နိုင်ပါရဲ့။ ကိုယ့်ကိုယ်ကိုယ်တော့ မကယ်နိုင်ပါလား။ အစ္စရေးဘုရင် ခရစ်တော်၊ သစ်တိုင်ပေါ်ကနေ အခု ဆင်းလာလေ။ ဆင်းလာတာကို မြင်ရရင် ကျုပ်တို့ ယုံမှာပေါ့ ဆိုပြီး ယေရှုကို ဝိုင်းလှောင်ကြတယ်။ ဘေးမှာ သစ်တိုင်တင်ခံရတဲ့ ဓားပြတွေတောင် ယေရှုကို ကဲ့ရဲ့ပြောဆိုကြတယ်။ မွန်းတည့် ၁၂ နာရီမှာ တစ်ပြည်လုံး အမှောင်ကျသွားတယ်။ မွန်းလွဲ ၃ နာရီ အထိ မှောင်နေတုန်းပဲ။ မွန်းလွဲ ၃ နာရီမှာ ယေရှုက ဧလိ၊ ဧလိ၊ လာမာ ရှာဗတ်ခသာနိ လို့အော်ပြောတယ်။ ကျွန်တော့်ဘုရား၊ ကျွန်တော့်ဘုရား၊ ကျွန်တော့်ကို ဘာလို့ စွန့်ပစ်တာလဲ ဆိုတဲ့အဓိပ္ပာယ်ပဲ။ ဒါကိုကြားတော့ အနီးတစ်ဝိုက်မှာ ရပ်နေသူတချို့က ကြည့်စမ်းပါဦး၊ သူ ဧလိယကို ခေါ်နေတာ လို့ပြောကြတယ်။ တစ်ယောက်က ခပ်သုတ်သုတ် ပြေးသွားပြီး ရေမြှုပ်ကို ယူ၊ အချဉ်ပေါက်နေတဲ့ ဝိုင်ထဲ နှစ်လိုက်တယ်။ ပြီးတော့ ရေမြှုပ်ကို ကျူရိုးထိပ်မှာတပ်၊ ယေရှုကို သောက်ခိုင်းပြီး နေပါစေ၊ သူ့ကို ဧလိယ လာကယ်မကယ် စောင့်ကြည့်ရအောင် လို့ပြောတယ်။ ယေရှုက အကျယ်ကြီး အော်ပြီးနောက် အသက်ထွက်သွားတယ်။ အဲဒီအခါ ဗိမာန်တော်ကန့်လန့်ကာဟာ အထက်အောက် နှစ်ခြမ်းကွဲသွားတယ်။ ရှေ့မှာရပ်နေတဲ့ တပ်မှူးက ယေရှု သေဆုံးခါနီးအချိန်မှာ ဖြစ်ပျက်တာတွေကို မြင်တဲ့အခါ သေချာတယ်၊ သူဟာ ဘုရားသခင်ရဲ့ သားပဲ လို့ပြောတယ်။ အမျိုးသမီးတွေလည်း အဝေးကနေ ကြည့်နေတယ်။ သူတို့ထဲမှာ မာဂဒလမာရိ၊ ယာကုပ်ငယ်နဲ့ယောသေတို့ရဲ့ မိခင်မာရိ၊ ရှာလုံတို့ ပါတယ်။ သူတို့ဟာ ဂါလိလဲပြည်မှာ ယေရှုရှိနေတုန်းက အတူလိုက်ပြီး အလုပ်အကျွေးပြုသူတွေပဲ။ ယေရှုနဲ့အတူ ဂျေရုဆလင်မြို့ကို လိုက်လာတဲ့ တခြားအမျိုးသမီးတွေလည်း ပါတယ်။ အချိန်က ညနေစောင်းဖြစ်နေပြီ။ ဥပုသ်နေ့မတိုင်ခင်တစ်ရက် အဖိတ်နေ့ ဖြစ်နေတော့၊ အရိမသဲမြို့သား ယောသပ်က ပိလတ်မင်းကို အရဲစွန့် ဝင်တွေ့ပြီး ယေရှုအလောင်းကို တောင်းတယ်။ ယောသပ်ဟာ ဂုဏ်အသရေရှိသူ ကောင်စီအဖွဲ့ဝင်ဖြစ်ပြီး ဘုရားသခင့် နိုင်ငံတော်ကို စောင့်မျှော်နေသူပဲ။ ပိလတ်မင်းက ယေရှုသေမသေ သိချင်တဲ့အတွက် တပ်မှူးကို ဆင့်ခေါ်ပြီး မေးကြည့်တယ်။ ယေရှု သေပြီဆိုတာကို တပ်မှူးဆီက သိရတော့ ယောသပ်ကို အလောင်းယူခွင့် ပေးလိုက်တယ်။ ယောသပ်က ယေရှုရဲ့အလောင်းကို သစ်တိုင်ပေါ်ကချ၊ ဝယ်လာတဲ့ပိတ်ချောနဲ့ ပတ်ရစ်ပြီး ကျောက်ဆောင်ထဲထွင်းထားတဲ့ သင်္ချိုင်းဂူထဲ ထည့်တယ်။ အဲဒီနောက် ကျောက်တုံးကို လှိမ့်ပြီး ဂူဝကို ပိတ်လိုက်တယ်။ မာဂဒလမာရိနဲ့ ယောသေရဲ့မိခင် မာရိကတော့ ယေရှုရဲ့သင်္ချိုင်းဂူကို ကြည့်ရင်း ကျန်ရစ်ခဲ့တယ်။,41,Mr,15,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/15/
audio/nwt_41_Mr_BU_16.mp3,ဥပုသ်နေ့ ပြီးသွားတဲ့အခါ မာဂဒလမာရိ၊ ယာကုပ်ရဲ့မိခင် မာရိနဲ့ ရှာလုံတို့က ယေရှုရဲ့အလောင်းကို လိမ်းပေးဖို့ အမွှေးနံ့သာတွေ ဝယ်ပြီး၊ သီတင်းပတ်ရဲ့ ပထမနေ့ နေထွက်ချိန်မှာ သင်္ချိုင်းဂူကို ရောက်လာတယ်။ သင်္ချိုင်းဂူဝမှာရှိတဲ့ ကျောက်တုံးကို ဘယ်သူလှိမ့်ပေးမှာလဲ လို့ အချင်းချင်း ပြောကြတယ်။ ဒါပေမဲ့ သူတို့ လှမ်းကြည့်လိုက်တော့ အဲဒီကျောက်တုံးကြီးကို လှိမ့်ဖယ်ထားမှန်း တွေ့လိုက်ရတယ်။ သင်္ချိုင်းဂူထဲ ဝင်သွားတဲ့အခါ ဝတ်လုံဖြူဝတ်ဆင်ထားတဲ့ လူရွယ်တစ်ယောက် ညာဘက်မှာ ထိုင်နေတာကို မြင်တော့ သူတို့ သိပ်အံ့သြသွားတယ်။ အဲဒီလူက မအံ့သြပါနဲ့။ သစ်တိုင်ပေါ်မှာ ကွပ်မျက်ခံရတဲ့ နာဇရက်မြို့သား ယေရှုကို ခင်ဗျားတို့ ရှာနေမှန်း ကျွန်တော်သိတယ်။ သူ အသက်ပြန်ရှင်လာပြီ။ ဒီမှာ မရှိတော့ဘူး။ အလောင်းထားတဲ့နေရာကို လာကြည့်ပါ။ အခု၊ တပည့်တွေနဲ့ ပေတရုဆီ သွားပါ။ သူမှာခဲ့တဲ့အတိုင်း ခင်ဗျားတို့ထက်အရင် ဂါလိလဲပြည်ကို သွားနှင့်ပြီ။ အဲဒီမှာ သူ့ကိုတွေ့ရလိမ့်မယ် ဆိုပြီး ပြောလိုက်ပါ လို့ပြောတယ်။ သူတို့လည်း စိတ်လှုပ်ရှားလွန်းတော့ ကတုန်ကယင်ဖြစ်ပြီး သင်္ချိုင်းဂူထဲကနေ ထွက်ပြေး သွားကြတယ်။ ကြောက်လွန်းလို့ ဘယ်သူ့ကိုမှ မပြောပြရဲဘူး။,41,Mr,16,မာကု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/မာကု/16/
audio/nwt_42_Lu_BU_01.mp3,လူကြီးမင်း သော်ဖိလု၊ ကျွန်တော်တို့ အကြွင်းမဲ့ ယုံကြည်သက်ဝင်တဲ့ အကြောင်းအရာတွေကို လူအတော်များများ ရေးသားပြုစုကြပါတယ်။ သူတို့ ရေးသားပြုစုခဲ့ရာတွေဟာ မျက်မြင်သက်သေတွေ၊ ဘုရားသခင့်သတင်းစကား ဟောပြောသူတွေဆီက ကြားသိခဲ့ရာတွေနဲ့ ကိုက်ညီပါတယ်။ ကျွန်တော်လည်း အဲဒီအကြောင်းအရာအားလုံးကို အစကနေ အတိအကျ ရှာဖွေလေ့လာထားတဲ့အတွက် လူကြီးမင်းဆီ အစီအစဉ်တကျ ရေးသားပေးပို့မယ်လို့ ဆုံးဖြတ်လိုက်ပါတယ်။ ဒါမှ ကိုယ်တိုင် သွန်သင်ခံရတဲ့ အကြောင်းအရာတွေဟာ အကြွင်းမဲ့မှန်ကန်တယ်ဆိုတာ လူကြီးမင်း သိလာမှာပါ။ ယုဒပြည်ကို အုပ်ချုပ်တဲ့ ဟေရုဒ်မင်း လက်ထက်တုန်းက အဘိယအုပ်စုမှာ ဇာခရိလို့ခေါ်တဲ့ ပုရောဟိတ်တစ်ယောက် ရှိတယ်။ သူ့ဇနီးဟာ အာရုန်အနွယ်ဖြစ်ပြီး ဧလိရှဗက်လို့ ခေါ်တယ်။ ဒီဇနီးမောင်နှံဟာ ဘုရားသခင်ရှေ့မှာ ဖြောင့်မတ်သူတွေပဲ။ ယေဟောဝါရဲ့ ပညတ်ချက်နဲ့ စည်းမျဉ်းအားလုံးကို အပြစ်ပြောစရာမရှိအောင် လိုက်နာသူတွေ ဖြစ်တယ်။ ဒါပေမဲ့ ဧလိရှဗက်က မြုံနေတော့ သူတို့မှာ သားသမီးမရှိဘူး။ နှစ်ယောက်စလုံး အသက်ကြီးနေပြီ။ ဇာခရိက သူ့အုပ်စု တာဝန်ကျချိန်ဖြစ်လို့ ဘုရားသခင့်ရှေ့မှာ ပုရောဟိတ်အဖြစ် အမှုဆောင်နေတယ်။ ပုရောဟိတ်တွေရဲ့ ထုံးစံအတိုင်း နံ့သာပေါင်းပူဇော်ဖို့ မဲကျတဲ့အတွက် ယေဟောဝါရဲ့ ဗိမာန်တော်ထဲ သူဝင်သွားတယ်။ နံ့သာပေါင်းပူဇော်ချိန်မှာ လူအားလုံးက ဗိမာန်တော်အပြင်မှာ ဆုတောင်းနေကြတယ်။ ယေဟောဝါရဲ့ ကောင်းကင်တမန်က သူ့ဆီ ရောက်လာပြီး နံ့သာပေါင်းပလ္လင်ရဲ့ ညာဘက်မှာ ရပ်နေတယ်။ ဒါကို ဇာခရိမြင်တော့ စိတ်ယောက်ယက်ခတ်ပြီး သိပ်ကြောက်သွားတယ်။ ကောင်းကင်တမန်က ဇာခရိ၊ မကြောက်ပါနဲ့။ ခင်ဗျား ဆုတောင်းတာကို ဘုရားသခင် ကြားတယ်။ ခင်ဗျားရဲ့ဇနီး ဧလိရှဗက်ဟာ သားလေးမွေးလိမ့်မယ်။ အဲဒီသားကို ယောဟန်လို့ နာမည်ပေးရမယ်။ ခင်ဗျား ဝမ်းသာရလိမ့်မယ်။ အဲဒီကလေး မွေးလာတဲ့အတွက် လူများစွာလည်း ဝမ်းမြောက်လိမ့်မယ်။ ဘာလို့လဲဆိုတော့ ဒီကလေးဟာ ယေဟောဝါ ရှေ့မှာ အရေးပါသူဖြစ်မှာ မို့လို့ပါ။ မိခင်ဝမ်းထဲမှာ ရှိကတည်းက သန့်ရှင်းသော စွမ်းအားတော်နဲ့ ပြည့်နေလိမ့်မယ်။ စပျစ်ဝိုင်နဲ့ အရက်ယမကာကို သူလုံးဝ မသောက်ရဘူး။ သူက အစ္စရေးအမြောက်အမြားကို ယေဟောဝါ ဘုရားဆီ ပြန်လှည့်လာစေလိမ့်မယ်။ ဒါ့အပြင် ဧလိယလို စိတ်ဓာတ်မျိုး၊ စွမ်းရည်မျိုးနဲ့ ရှေ့တော်ကနေအရင်သွားလိမ့်မယ်။ သူက ဖခင်တွေရဲ့ စိတ်နှလုံးကို သားသမီးတွေရဲ့ စိတ်နှလုံးလို ဖြစ်အောင် ပြောင်းလဲပေးလိမ့်မယ်။ မနာခံသူတွေကို ဖြောင့်မတ်သူတွေရဲ့ ဉာဏ်ပညာရအောင် ပြောင်းလဲပေးလိမ့်မယ်။ ဒီနည်းနဲ့ သူတို့ကို ယေဟောဝါ အတွက် အသင့်ပြင်ထားတဲ့လူမျိုး ဖြစ်စေလိမ့်မယ် လို့ပြောတယ်။ ဇာခရိက ဒါဖြစ်နိုင်ပါ့မလား။ ကျွန်တော်က အိုနေပြီ။ ဇနီးကလည်း အသက်ကြီးနေပြီ လို့ပြောတဲ့အခါ၊ ကောင်းကင်တမန်က ကျွန်တော်ဟာ ဘုရားသခင်ရှေ့မှာ ခစားရတဲ့ ဂါဗြေလပဲ။ ခင်ဗျားကို ဒီသတင်းကောင်း ပြောပြဖို့ ဘုရားက ကျွန်တော့်ကို စေလွှတ်လိုက်တာ။ ဒါပေမဲ့ အချိန်တန်ရင် ပြည့်စုံလာမယ့် ဒီစကားတွေကို ခင်ဗျားမယုံတဲ့အတွက် ဒီစကားတွေ ပြည့်စုံမယ့်နေ့ မရောက်မချင်း စကားမပြောနိုင်ဘဲ အနေလိမ့်မယ် လို့ပြန်ပြောတယ်။ အဲဒီအချိန်မှာ လူတွေက ဇာခရိကို အပြင်မှာ စောင့်မျှော်နေတယ်။ ဗိမာန်တော်ထဲမှာ သူကြာနေတော့ အံ့သြနေကြတယ်။ ဇာခရိထွက်လာတဲ့အခါ စကားမပြောနိုင်တော့တဲ့အတွက် ဗိမာန်တော်ထဲမှာ စိတ်အာရုံမြင်ခဲ့မှန်း လူတွေ ရိပ်မိသွားတယ်။ ဇာခရိက စကား မပြောနိုင်တော့လို့ အမူအရာနဲ့ပဲ ပြတယ်။ ဗိမာန်တော်မှာ အမှုဆောင်ချိန် ပြီးသွားတဲ့အခါ ဇာခရိ အိမ်ပြန်သွားတယ်။ မကြာခင်မှာ သူ့ဇနီး ဧလိရှဗက်ဟာ ကိုယ်ဝန်ရှိလာတဲ့အတွက် ငါးလလုံးလုံး အိမ်တွင်းအောင်းနေတယ်။ အခု၊ ကျွန်မကို ယေဟောဝါ ဘုရား ကျေးဇူးပြုပြီ။ လူပုံအလယ်မှာ ကျွန်မ ကဲ့ရဲ့ခံနေရတာကို ဖယ်ရှားပေးဖို့ ကျွန်မကို သတိရပြီ လို့ပြောတယ်။ သူကိုယ်ဝန်ခြောက်လမှာ ဘုရားသခင်က ကောင်းကင်တမန် ဂါဗြေလကို ဂါလိလဲပြည်၊ နာဇရက်မြို့မှာရှိတဲ့၊ မာရိလို့ခေါ်တဲ့ အပျိုစင်တစ်ယောက်ဆီ စေလွှတ်တယ်။ မာရိဟာ ဒါဝိဒ်အမျိုးထဲက ယောသပ်လို့ခေါ်တဲ့ လူတစ်ယောက်နဲ့ စေ့စပ်ထားတယ်။ ကောင်းကင်တမန်က မာရိဆီ ရောက်လာပြီး မင်္ဂလာပါ၊ ဘုရား မျက်နှာသာရတဲ့သူ။ ယေဟောဝါ ဘုရားဟာ ခင်ဗျားနဲ့အတူ ရှိတယ် လို့နှုတ်ဆက်တယ်။ မာရိက အဲဒီစကားကြောင့် စိတ်ယောက်ယက်ခတ်ပြီး အခုလိုနှုတ်ဆက်တာ ဘာအဓိပ္ပာယ်ပါလိမ့်ဆိုပြီး စဉ်းစားနေတယ်။ ကောင်းကင်တမန်က မာရိ၊ မစိုးရိမ်ပါနဲ့။ ခင်ဗျားဟာ ဘုရားသခင့်မျက်နှာသာရသူပါ။ ခင်ဗျားမှာ ကိုယ်ဝန်ရှိလာပြီး သားလေးမွေးလိမ့်မယ်။ အဲဒီသားကို ယေရှုလို့ နာမည်ပေးရမယ်။ အဲဒီသားဟာ အရေးပါသူ ဖြစ်လိမ့်မယ်။ အမြင့်ဆုံး အရှင်ရဲ့သားလို့ အခေါ်ခံရလိမ့်မယ်။ ယေဟောဝါ ဘုရားက သူ့ကို ဖခင်ဒါဝိဒ်ရဲ့ ရာဇပလ္လင် အပ်နှင်းလိမ့်မယ်။ သူက ယာကုပ်အမျိုးကို ထာဝစဉ် အုပ်စိုးလိမ့်မယ်။ သူ့ရဲ့အုပ်ချုပ်မှုဟာ အဆုံးတိုင်မှာ မဟုတ်ဘူး လို့ပြောတယ်။ မာရိကလည်း ဒါ ဘယ်လိုလုပ် ဖြစ်နိုင်မှာလဲ။ ကျွန်မဟာအပျိုစင်ပါ လို့ကောင်းကင်တမန်ကို ပြန်ပြောတယ်။ ကောင်းကင်တမန်က ခင်ဗျားအပေါ် သန့်ရှင်းသော စွမ်းအားတော် သက်ရောက်ပြီး အမြင့်ဆုံးအရှင်ရဲ့ တန်ခိုးတော် လွှမ်းမိုးလိမ့်မယ်။ ဒါကြောင့် မွေးလာမယ့် ကလေးဟာ သန့်ရှင်းတဲ့သူ၊ ဘုရားသခင်ရဲ့သားလို့ အခေါ်ခံရလိမ့်မယ်။ မြုံနေသူဆိုပြီး လူတွေပြောတဲ့ ခင်ဗျားရဲ့ဆွေမျိုး ဧလိရှဗက်လည်း အသက်ကြီးနေပေမဲ့ သားလေးကို ကိုယ်ဝန်လွယ်ထားတာ အခုဆို ခြောက်လ ရှိနေပြီ။ ဘုရားသခင်ရဲ့စကားတွေ မပြည့်စုံဘဲ မနေဘူး လို့ပြောတယ်။ အဲဒီအခါ မာရိက ကျွန်မဟာ ယေဟောဝါ ဘုရားရဲ့ အစေခံပါ။ သခင်ပြောတဲ့အတိုင်း ဖြစ်လာပါစေ လို့ပြောတော့ ကောင်းကင်တမန်လည်း ထွက်သွားတယ်။ အဲဒီအခါ မာရိက တောင်တန်းဒေသမှာရှိတဲ့ ယုဒမြို့တစ်မြို့ဆီ ခပ်သုတ်သုတ် ခရီးနှင်တယ်။ ဇာခရိအိမ်ကို ဝင်ပြီး ဧလိရှဗက်ကို နှုတ်ဆက်တယ်။ မာရိရဲ့ နှုတ်ဆက်သံကို ဧလိရှဗက်ကြားတဲ့အခါ သူ့ဝမ်းထဲက ကလေးက လှုပ်လှုပ်ရွရွ ဖြစ်လာတယ်။ ဧလိရှဗက်က သန့်ရှင်းသော စွမ်းအားတော်နဲ့ပြည့်ပြီး၊ ဝမ်းသာအားရနဲ့ ညီမဟာ အမျိုးသမီးတကာတို့ထက် ကောင်းချီးခံစားရတဲ့သူပဲ။ ညီမရဲ့ဝမ်းထဲက ကလေးလည်း ကောင်းချီးခံစားရသူပဲ။ ငါ့သခင်ရဲ့မိခင် လာလည်တာ ငါ့အတွက် ဂုဏ်ယူစရာပါ။ ကြည့်ပါဦး၊ ညီမရဲ့နှုတ်ဆက်သံကို ကြားတော့ ငါ့ဝမ်းထဲက ကလေးဟာ ပျော်လွန်းလို့ လှုပ်လှုပ်ရွရွ ဖြစ်နေတယ်။ ယေဟောဝါ ဘုရား ပြောတဲ့စကားတွေ အကြွင်းမဲ့ ပြည့်စုံလာမှာမို့လို့ ဒါကိုယုံတဲ့ ညီမဟာ မင်္ဂလာရှိတယ် လို့ပြောတယ်။ အဲဒီအခါ မာရိက ယေဟောဝါ ဘုရားကို ကျွန်မ ဂုဏ်တင်ချီးမွမ်းပါတယ်။ ကျွန်မရဲ့ကယ်တင်ရှင် ဘုရားသခင်ကြောင့် ရင်ထဲမှာ ပျော်လို့ မဆုံးဘူး။ ဘုရားက ကျွန်မရဲ့ နိမ့်ကျတဲ့အဖြစ်ကို မြင်ပြီ။ အခုကစပြီး လူမျိုးအဆက်ဆက်က ကျွန်မကို ပျော်ရွှင်ချမ်းမြေ့သူလို့ ခေါ်ကြတော့မယ်။ တန်ခိုးနဲ့ပြည့်စုံတဲ့အရှင်က ကျွန်မအတွက် အံ့ဖွယ်အမှုတွေ လုပ်ဆောင်ပေးတာကိုး။ နာမတော်ဟာ သန့်ရှင်းမြင့်မြတ်တယ်။ ဘုရားက သူ့ကို ကြောက်ရွံ့ရိုသေသူတွေကို လူမျိုးအဆက်ဆက် ကရုဏာပြတယ်။ လက်ရုံးတော်နဲ့ တန်ခိုးပြတယ်။ မောက်မာတဲ့စိတ်နဲ့ ကြံစည်သူတွေကိုတော့ တကွဲတပြား ဖြစ်စေတယ်။ မင်းအရာရှိတွေကို နန်းချပြီး နိမ့်ကျသူတွေကို ချီးမြှောက်တယ်။ ဆာလောင်နေသူတွေကို ကောင်းမွန်ရာတွေ ဖြည့်ဆည်းပေးပြီး ချမ်းသာကြွယ်ဝသူတွေကို လက်ချည်းလွှတ်လိုက်တယ်။ ဘုရားသခင်က ဘိုးဘေးတွေကို ပြောခဲ့တဲ့အတိုင်း မိမိကျွန် အစ္စရေးလူမျိုးကို မစတယ်။ အာဗြဟံနဲ့ သူ့မျိုးနွယ်ကို အမြဲကရုဏာပြမယ်လို့ ကတိပေးခဲ့တဲ့အတိုင်း အဲဒီကတိကို မမေ့ဘူးဆိုတာ ပြလိုက်တာပဲ လို့ပြောတယ်။ မာရိက ဧလိရှဗက်ဆီမှာ သုံးလလောက်နေပြီး အိမ်ပြန်သွားတယ်။ ဧလိရှဗက်က မီးဖွားချိန်စေ့ပြီး သားလေး မွေးလာတယ်။ ယေဟောဝါက ဧလိရှဗက်ကို အထူးကရုဏာပြမှန်း အိမ်နီးချင်းတွေ၊ ဆွေမျိုးတွေ ကြားတဲ့အခါ ဝမ်းသာကြတယ်။ ရှစ်ရက်မြောက်နေ့မှာ ကလေးကို အရေဖျားဖြတ်ပေးဖို့ ရောက်လာကြတယ်။ ကလေးကို ဖခင်ရဲ့နာမည်အတိုင်း ဇာခရိဆိုပြီး မှည့်မလို့ပဲ။ ဒါပေမဲ့ ဧလိရှဗက်က အဲဒီနာမည် မဟုတ်ဘူး။ ယောဟန်လို့ မှည့်ရမယ်လို့ပြောတော့၊ သူတို့က မင်းရဲ့ဆွေမျိုးထဲမှာ ဒီနာမည်မှ မရှိတာ လို့ပြောကြတယ်။ ဒါနဲ့ ဘာနာမည်ပေးချင်သလဲ ဆိုပြီး ဖခင်ဖြစ်သူကို အမူအရာနဲ့ မေးကြည့်တော့၊ သူက သင်ပုန်းကို တောင်းပြီး ကလေးနာမည်ဟာ ယောဟန် လို့ရေးပြတဲ့အခါ အားလုံး အံ့သြကြတယ်။ အဲဒီအချိန်မှာပဲ သူ စကားပြန်ပြောနိုင်တဲ့အတွက် ဘုရားသခင်ကို ချီးမွမ်းတော့တယ်။ အိမ်နီးချင်းအားလုံး ကြောက်သွားကြတယ်။ ယုဒပြည် တောင်တန်းဒေသ တစ်လျှောက်လုံးမှာ အဲဒီသတင်း ပျံ့နှံ့သွားတယ်။ ဒီသတင်းကို ကြားတဲ့သူအားလုံးက စိတ်ဝင်တစားဖြစ်ပြီး ဒီကလေးဟာ ဘယ်လိုလူစားမျိုး ဖြစ်လာမှာပါလိမ့် လို့တွေးကြတယ်။ ယေဟောဝါရဲ့ တန်ခိုးက ကလေးအပေါ်မှာ သက်ရောက်နေတယ်။ ဖခင်ဇာခရိက သန့်ရှင်းသော စွမ်းအားတော်နဲ့ပြည့်ပြီး ပရောဖက်ပြုတော့တယ် အစ္စရေးတို့ရဲ့ဘုရား ယေဟောဝါကို ချီးမွမ်းကြပါ။ လူမျိုးတော်ကို သနားကြင်နာလို့ လွတ်မြောက်စေပြီ။ ငါတို့အတွက် တန်ခိုးကြီးတဲ့ ကယ်တင်ရှင်ကို မိမိကျွန်ဒါဝိဒ်ရဲ့ မျိုးနွယ်ထဲက ပေါ်ထွန်းစေပြီ။ ရှေးခေတ် သန့်ရှင်းတဲ့ ပရောဖက်တွေကတစ်ဆင့် မိန့်မှာခဲ့တဲ့အတိုင်း၊ ရန်သူတွေနဲ့ ငါတို့ကိုမုန်းတဲ့သူတွေရဲ့ လက်ကနေ ကယ်တင်ပြီ။ ဒါဟာ ငါတို့ရဲ့ဘိုးဘေးတွေကို ကရုဏာပြလိုက်တာပဲ။ သန့်ရှင်းတဲ့ ပဋိညာဉ်ကိုလည်း မမေ့ဘူးဆိုတာ ပြလိုက်တာပဲ။ အဲဒီပဋိညာဉ်ဟာ ငါတို့ဘိုးဘေး အာဗြဟံကို ဘုရားပြောခဲ့တဲ့ ကျိန်ဆိုချက်ဖြစ်တယ်။ အဲဒီကျိန်ဆိုချက်နဲ့အညီ ငါတို့ကို ရန်သူလက်ကနေ လွတ်မြောက်စေပြီးတဲ့နောက် ဘုရားသခင်က မိမိကို ရဲရင့်စွာ ဝတ်ပြုရတဲ့အခွင့် ပေးအပ်လိမ့်မယ်။ ဒါကြောင့် ငါတို့ဟာ ရှေ့တော်မှာ တစ်သက်လုံး သစ္စာစောင့်သိပြီး ဖြောင့်မတ်နိုင်ကြလိမ့်မယ်။ ငါ့သား၊ မင်းကတော့ အမြင့်ဆုံးအရှင်ရဲ့ ပရောဖက်လို့ အခေါ်ခံရလိမ့်မယ်။ ယေဟောဝါ ဘုရားရဲ့ လမ်းခရီးကို အသင့်ပြင်ဆင်ဖို့ ရှေ့တော်ကနေ အရင်သွားရလိမ့်မယ်။ လူမျိုးတော်ကို အပြစ်တွေ ခွင့်လွှတ်ခြင်းအားဖြင့် ကယ်တင်မယ်ဆိုတဲ့သတင်းကို မင်း အသိပေးရလိမ့်မယ်။ ဒါဟာ ဘုရားသခင်ရဲ့ ကရုဏာကြောင့်ပဲ။ အထက်အရပ်ကလာတဲ့ ဒီကရုဏာကျေးဇူးဟာ အရုဏ်ဦးအလင်းလို ငါတို့အပေါ် ထွန်းလင်းလိမ့်မယ်။ မှောင်မိုက်နဲ့ သေခြင်းအရိပ်အောက်မှာ ထိုင်နေသူတွေကို အလင်းပေးပြီး ငါတို့ကို ငြိမ်သက်ခြင်းလမ်းဆီ ပို့ဆောင်ပေးလိမ့်မယ်။ အဲဒီကလေးဟာ ကြီးပြင်းပြီး ရင့်ကျက်လာတယ်။ အစ္စရေးတွေကို ဟောပြောရမယ့်အချိန် မရောက်မချင်း တောမှာပဲ နေတယ်။,42,Lu,1,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/1/
audio/nwt_42_Lu_BU_02.mp3,အဲဒီအချိန်မှာ ဆီဇာ သြဂတ်စတပ်က အင်ပါယာတစ်ခွင်လုံးမှာ နေထိုင်သူအားလုံး နာမည်စာရင်းပေးဖို့ အမိန့်ထုတ်လိုက်တယ်။ (ဆီးရီးယားနိုင်ငံရဲ့ ဘုရင်ခံ ကုရေနိလက်ထက်မှာ အခုလို ဦးဆုံးအကြိမ် နာမည်စာရင်းကောက်တာ ဖြစ်တယ်။) ဒါကြောင့် လူအားလုံး နာမည်စာရင်းပေးဖို့ ကိုယ့်မြို့ကိုယ့်ရွာ ပြန်ကြရတယ်။ ယောသပ်က ဒါဝိဒ်မျိုးနွယ်ဖြစ်တဲ့အတွက် ဂါလိလဲပြည်၊ နာဇရက်မြို့ကနေ ယုဒပြည်မှာရှိတဲ့ ဘက်သလီဟင်လို့ခေါ်တဲ့ ဒါဝိဒ်ရဲ့နေရင်းမြို့ဆီ တက်သွားတယ်။ နာမည်စာရင်းပေးဖို့ သွားတဲ့အခါ စေ့စပ်ထိမ်းမြားထားတဲ့ ဇနီးမာရိကိုပါ ခေါ်သွားတယ်။ အဲဒီအချိန်မှာ မာရိဟာ ကိုယ်ဝန်နေ့စေ့လစေ့ ဖြစ်နေပြီ။ ဘက်သလီဟင်မြို့မှာ သူတို့ရှိနေတုန်း မာရိ မီးဖွားချိန်ရောက်လာပြီး၊ သားဦးလေးကို မွေးတယ်။ ဒါပေမဲ့ တည်းခိုမယ့်နေရာ မရှိတော့လို့ ကလေးကို အနှီးနဲ့ပတ်ပြီး နွားစားခွက်ထဲမှာ သိပ်ထားရတယ်။ အဲဒီဒေသမှာ သိုးထိန်းတွေကလည်း ကွင်းပြင်မှာ ရောက်နေပြီး သိုးအုပ်တွေကို ညလုံးပေါက် စောင့်ရှောက်နေတယ်။ ရုတ်တရက်၊ ယေဟောဝါရဲ့ ကောင်းကင်တမန်က သူတို့ရှေ့မှာ ပေါ်လာတယ်။ ပတ်လည်မှာလည်း ယေဟောဝါရဲ့ ဘုန်းအသရေကြောင့် ထွန်းလင်းနေတဲ့အတွက် သူတို့ ကြောက်လန့်နေကြတယ်။ ကောင်းကင်တမန်က မကြောက်ပါနဲ့။ လူတိုင်းကို အကြီးအကျယ် ဝမ်းမြောက်စေမယ့် သတင်းကောင်းပြောဖို့ ကျွန်တော် ရောက်လာတာ။ ဒီနေ့ ဒါဝိဒ်ရဲ့ဇာတိမြို့မှာ ခင်ဗျားတို့ကို ကယ်တင်မယ့်သူ၊ သခင်ခရစ်တော် မွေးဖွားပြီ။ မွေးကင်းစကလေးကို အနှီးနဲ့ပတ်ပြီး နွားစားခွက်ထဲ သိပ်ထားတာကို ခင်ဗျားတို့တွေ့ရင် အဲဒါ သူပဲဆိုတာ သိကြပါ လို့ပြောတယ်။ အဲဒီကောင်းကင်တမန်နဲ့အတူ ကောင်းကင်တမန်ဗိုလ်ခြေ အမြောက်အမြား ရုတ်တရက်ပေါ်လာပြီး ဘုရားသခင်ကို ချီးမွမ်းကြတယ်။ ကောင်းကင်မှာ စံမြန်းတဲ့ ဘုရားသခင်ကို ဂုဏ်တင်ချီးမွမ်းကြ။ ကမ္ဘာမြေပေါ်နေထိုင်တဲ့ ဘုရားမျက်နှာသာရသူတွေ ငြိမ်သက်ခြင်းရှိပါစေ လို့ချီးမွမ်းကြတယ်။ အဲဒီနောက် ကောင်းကင်တမန်တွေ ကောင်းကင်ကို ပြန်တက်သွားတယ်။ သိုးထိန်းတွေက ယေဟောဝါ ဘုရား အသိပေးတဲ့ကိစ္စကို သွားကြည့်ကြရအောင်။ အခုပဲ ဘက်သလီဟင်မြို့ကို သွားကြစို့ လို့အချင်းချင်းပြောပြီး၊ ခပ်သုတ်သုတ်သွားပြီး ကြည့်တဲ့အခါ မာရိနဲ့ ယောသပ်ကိုရော နွားစားခွက်ထဲမှာ သိပ်ထားတဲ့ မွေးကင်းစ ကလေးကိုပါ တွေ့လိုက်ရတယ်။ အဲဒီအခါ သိုးထိန်းတွေက ဒီကလေးနဲ့ ပတ်သက်ပြီး ကောင်းကင်တမန် ပြောသွားတာတွေကို ပြန်ပြောပြတော့၊ ကြားတဲ့သူအားလုံး တအံ့တသြ ဖြစ်ကြတယ်။ မာရိက အဲဒီအကြောင်းကို စိတ်ထဲ မှတ်ထားပြီး ဘာကိုဆိုလိုတယ်ဆိုတာ ဆင်ခြင်တွေးတောတယ်။ သိုးထိန်းတွေလည်း ဘုရားသခင် အသိပေးတဲ့အတိုင်း မြင်ရ၊ ကြားရတဲ့အတွက် ဘုရားကို ဂုဏ်တင်ချီးမွမ်းပြီး ပြန်သွားကြတယ်။ ရှစ်ရက်သားမှာ ကလေးကို အရေဖျားဖြတ်ပေးပြီး ယေရှုလို့ နာမည်ပေးလိုက်တယ်။ မာရိ ကိုယ်ဝန်မရသေးခင်မှာ ကောင်းကင်တမန်ပေးခဲ့တဲ့ နာမည်ပဲ။ မောရှေပညတ်ကျမ်းအတိုင်း သန့်စင်အောင် လုပ်ရမယ့်အချိန် ရောက်လာတဲ့အခါ ယောသပ်နဲ့ မာရိက ကလေးနဲ့အတူ ဂျေရုဆလင်မြို့ကို တက်သွားတယ်။ ပြီးတော့ ကလေးကို ယေဟောဝါရှေ့ ခေါ်ဆောင်သွားတယ်။ သားဦးမှန်သမျှ ယေဟောဝါ အတွက် သီးသန့်ဖယ်ထားရမယ် ဆိုပြီး ယေဟောဝါရဲ့ ပညတ်ကျမ်းမှာ ရေးထားလို့ပဲ။ ဒါ့အပြင် ချိုးနှစ်ကောင် ဒါမှမဟုတ် ခိုကလေးနှစ်ကောင် ပေးလှူရမယ်ဆိုပြီး ယေဟောဝါရဲ့ ပညတ်ကျမ်းမှာ ရေးထားတဲ့အတိုင်းပူဇော်သက္ကာကိုဆက်သကြတယ်။ ဂျေရုဆလင်မြို့မှာ ရှိမောင်လို့ခေါ်တဲ့ လူတစ်ယောက် ရှိတယ်။ သူဟာ ဖြောင့်မတ်သူ၊ ဘုရားတရားကြည်ညိုသူ၊ အစ္စရေးတွေကို ဘုရားသခင် နှစ်သိမ့်ပေးမယ့်အချိန်ကို စောင့်မျှော်နေသူ၊ သန့်ရှင်းသော စွမ်းအားတော် လမ်းညွှန်မှုခံရသူ ဖြစ်တယ်။ ယေဟောဝါ စေလွှတ်တဲ့ ခရစ်တော်ကို မမြင်ရမချင်း မသေရဘူးဆိုပြီး သန့်ရှင်းသော စွမ်းအားတော်ကတစ်ဆင့် သူ့ကို ဘုရား အသိပေးထားပြီ။ ရှိမောင်က စွမ်းအားတော် လမ်းညွှန်မှုကြောင့် ဗိမာန်တော်ကို ရောက်လာတယ်။ ပညတ်ကျမ်းမှာပါတဲ့ ထုံးစံအတိုင်း လုပ်ဆောင်ဖို့ ကလေးငယ်ယေရှုကို မိဘတွေ ခေါ်လာကြတဲ့အခါ၊ ရှိမောင်က ကလေးကို ချီပိုက်ပြီး ဘုရားသခင်ကို ဂုဏ်တင်ချီးမွမ်းတယ်။ အချုပ်အခြာအာဏာပိုင်ရှင်၊ ကိုယ်တော်ပြောခဲ့တဲ့အတိုင်း ဒီကလေးကို ကျွန်တော် မြင်ခွင့်ရပြီဖြစ်လို့ အခုတော့ သေပျော်ပါပြီ။ ကိုယ်တော် ကယ်တင်မယ့် နည်းလမ်းကို ကျွန်တော် မြင်ခွင့်ရပါပြီ။ အဲဒီနည်းကို လူတွေအားလုံးလည်း မြင်ခွင့်ရပါပြီ။ ဒီကလေးဟာ လူမျိုးခြားတွေအတွက် အမှောင်ထုကို ဖယ်ရှားပေးမယ့် အလင်းပါ။ လူမျိုးတော်အစ္စရေးအတွက် တောက်ပတဲ့ အလင်းရောင်ပါ လို့ပြောတယ်။ မိဘတွေက ယေရှုအကြောင်း ရှိမောင်ပြောတာတွေကို ကြားတဲ့အခါ အံ့သြနေတယ်။ အဲဒီနောက် ရှိမောင်က မိဘတွေကို ကောင်းချီးပေးပြီး ဒီကလေးကြောင့် အစ္စရေးတွေထဲမှာ လဲကျသူတွေရှိသလို ထတဲ့သူတွေလည်း ရှိလိမ့်မယ်။ ဘုရားက သူနဲ့အတူရှိမှန်း အထောက်အထားတွေ ပြနေပါလျက်နဲ့ လူအများက သူ့ကို ဆန့်ကျင်ပြောဆိုကြလိမ့်မယ်။ ဒါကြောင့် လူတွေရဲ့စိတ်ထဲမှာ ဘာရှိသလဲဆိုတာ ပေါ်လာလိမ့်မယ်။ မာရိ၊ မင်းကလည်း ဓားရှည်နဲ့ အခွင်းခံရသလို ဖြစ်လိမ့်မယ် လို့ပြောတယ်။ အာရှာအနွယ်၊ ဖနွေလရဲ့သမီး အန္နလို့ခေါ်တဲ့ ပရောဖက်မတစ်ယောက် ရှိတယ်။ သူဟာ အသက် တော်တော် ကြီးနေပြီ။ အိမ်ထောင်သက် ခုနစ်နှစ်မှာ ယောက်ျားဆုံးသွားတဲ့အတွက်၊ မုဆိုးမ ဖြစ်နေတယ်။ အခုဆို အသက် ၈၄ နှစ် ရှိနေပြီ။ သူဟာ ဗိမာန်တော်ကို အမြဲလာတယ်။ အစာရှောင်တာ၊ အသနားခံဆုတောင်းတာတွေ လုပ်ပြီး နေ့ရောညပါ ဘုရားကို ဝတ်ပြုတယ်။ ယောသပ်နဲ့မာရိတို့ ဗိမာန်တော်မှာရှိနေတုန်း သူရောက်လာပြီး ဘုရားသခင်ကို ကျေးဇူးတင်ချီးမွမ်းတယ်။ ဂျေရုဆလင်မြို့ကို ဘုရားသခင် လွတ်မြောက်စေမယ့်အချိန် စောင့်မျှော်နေသူတွေကို ယေရှုအကြောင်း ပြောပြတယ်။ မိဘတွေက ယေဟောဝါရဲ့ ပညတ်ကျမ်းမှာ ပါတဲ့အတိုင်း လုပ်စရာရှိတာအားလုံး လုပ်ပြီးတဲ့နောက် ဂါလိလဲပြည်၊ သူတို့ရဲ့နေရင်းမြို့ နာဇရက်ကို ပြန်သွားကြတယ်။ ကလေးဟာ ကျန်းမာသန်စွမ်းသူ၊ ဉာဏ်ပညာနဲ့ ပြည့်စုံသူ၊ ဘုရားသခင့် မျက်နှာသာရသူအဖြစ် ကြီးပြင်းလာတယ်။ ယေရှုရဲ့မိဘတွေက ပသခါပွဲ ခံချိန်မှာ ဂျေရုဆလင်မြို့ကို နှစ်တိုင်း သွားလေ့ရှိတယ်။ ယေရှု အသက် ၁၂ နှစ်မှာ ခါတိုင်းလိုပဲ ပွဲတော်ကို တက်သွားကြတယ်။ ပွဲတော်ရက်ပြီးသွားလို့ ပြန်လာကြတဲ့အခါ လူငယ်ယေရှုက ဂျေရုဆလင်မြို့မှာ နေရစ်ခဲ့တယ်။ ဒါကို မိဘတွေ မသိလိုက်ဘူး။ ခရီးသွားဖော်အုပ်စုထဲမှာ ပါလာတယ်လို့ပဲ ထင်နေကြတယ်။ တစ်ရက်ခရီးသွားပြီးမှ ဆွေမျိုးတွေ၊ အသိတွေကြားထဲမှာ လိုက်ရှာတယ်။ မတွေ့တဲ့အခါ ဂျေရုဆလင်မြို့ကို ပြန်သွားပြီး အသည်းအသန် ရှာတယ်။ သုံးရက်ကြာမှပဲ ယေရှုကို ရှာတွေ့တော့တယ်။ ဗိမာန်တော်မှာ ဆရာတွေအလယ်မှာ ထိုင်ပြီး သူတို့ပြောတာကို နားထောင်လိုက်၊ မေးခွန်းမေးလိုက် လုပ်နေတယ်။ သူ့စကားကို ကြားတဲ့သူအားလုံးက သူအဖြေပေးပုံ၊ ဉာဏ်ထက်မြက်ပုံကို တအံ့တသြ ဖြစ်နေကြတယ်။ မိဘတွေ သူ့ကို တွေ့တဲ့အခါ အံ့အားသင့်ပြီး မိခင်က သားရယ်၊ အဖေနဲ့အမေ့မှာ သားကို အပူတပြင်း ရှာလိုက်ရတာ။ ဘာဖြစ်လို့ ဒီလိုလုပ်တာလဲ လို့ပြောတော့၊ ယေရှုက သားကို ဘာလို့ ရှာနေကြတာလဲ။ အဖရဲ့အိမ်တော်မှာ သားရှိနေမယ်ဆိုတာ မသိဘူးလား လို့ပြောတယ်။ ဒါပေမဲ့ မိဘတွေက သူပြောတာကို နားမလည်ကြဘူး။ ယေရှုက မိဘတွေနဲ့အတူ နာဇရက်မြို့ကို ပြန်ဆင်းသွားတယ်။ မိဘစကားကို အမြဲနာခံတယ်။ သူ့မိခင်က ဒါတွေအားလုံးကို စိတ်ထဲမှာ အသေအချာ မှတ်ထားတယ်။ ယေရှုဟာ ကာယဉာဏ နှစ်တန်စလုံး ကြီးထွားဖွံ့ဖြိုးလာတယ်။ ဘုရားသခင်ရှေ့၊ လူရှေ့ မျက်နှာသာရတဲ့သူ ဖြစ်လာတယ်။,42,Lu,2,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/2/
audio/nwt_42_Lu_BU_03.mp3,ဆီဇာ တိဗေရိ နန်းစံ ၁၅ နှစ်မှာ ပုန္တိပိလတ်က ယုဒပြည်ရဲ့ဘုရင်ခံ၊ ဟေရုဒ်က ဂါလိလဲနယ်စားမင်း၊ ဟေရုဒ်ရဲ့အစ်ကို ဖိလိပ္ပုက အိတုရဲနဲ့ တရာခေါနိတ် နယ်စားမင်း၊ လုသာနိက အဘိလင် နယ်စားမင်း၊ အန္နတ်က ပုရောဟိတ်ကြီး၊ ကယာဖက ပုရောဟိတ်မင်းဖြစ်တယ်။ အဲဒီအချိန်မှာ တောမှာရှိတဲ့ ဇာခရိရဲ့သား ယောဟန်ဆီ ဘုရားသခင်ရဲ့မိန့်မှာချက် ရောက်လာတယ်။ ဒါကြောင့် ယောဟန်က နောင်တရတဲ့ အထိမ်းအမှတ်အဖြစ် နှစ်ခြင်းယူကြပါ၊ ဒါမှ အပြစ် ခွင့်လွှတ်ခံရလိမ့်မယ်ဆိုပြီး ဂျော်ဒန်မြစ်ဝှမ်းတစ်လျှောက် လှည့်လည်ဟောပြောတယ်။ သူနဲ့ပတ်သက်ပြီး ပရောဖက်ဟေရှာယကျမ်းမှာ ယေဟောဝါ ဘုရားရဲ့ လမ်းကို အသင့်ပြင်ကြ။ လမ်းတွေ ဖြောင့်ဖြူးအောင် လုပ်ကြ ဆိုပြီး တောထဲမှာ လူတစ်ယောက် ကြွေးကြော်နေတယ်။ ချိုင့်ဝှမ်းတွေကို မြေဖို့ပြီး တောင်တန်းတောင်ကုန်းတွေကို ဖြိုရမယ်။ ကောက်တဲ့လမ်းတွေကို ဖြောင့်ဖြူးစေပြီး လမ်းကြမ်းတွေကို ချောမွေ့စေရမယ်။ ဘုရားသခင် ဘယ်လို ကယ်တင်မယ်ဆိုတာ လူအားလုံး မြင်ရလိမ့်မယ် လို့ရေးထားတယ်။ ယောဟန်က နှစ်ခြင်းခံဖို့ ရောက်လာတဲ့ လူအုပ်ကို မြွေဆိုးအမျိုးတို့၊ ရောက်လာတော့မယ့် အမျက်တော်ကနေ လွတ်အောင်ပြေးဖို့ ခင်ဗျားတို့ကို ဘယ်သူ သတိပေးလိုက်ပါလိမ့်။ တကယ်နောင်တရတယ်ဆိုရင် လုပ်ရပ်နဲ့ သက်သေပြကြ။ ငါတို့ဟာ အာဗြဟံရဲ့သားမြေးတွေ ဆိုပြီး ထင်မနေကြနဲ့။ ဒီမှာ ကျွန်တော်ပြောမယ်၊ ဘုရားသခင်က ဒီကျောက်ခဲတွေကိုတောင် အာဗြဟံရဲ့ သားမြေးတွေဖြစ်အောင် လုပ်နိုင်တယ်။ ပုဆိန်က သစ်ပင်ရင်းမှာ ရှိနေတယ်။ အသီးကောင်း မသီးတဲ့အပင် ရှိသမျှဟာခုတ်လှဲပြီး မီးထဲပစ်ချခံရမယ် လို့ပြောတယ်။ လူတွေက ဒါဆိုရင် ကျွန်တော်တို့ ဘာလုပ်ရမလဲ လို့မေးတဲ့အခါ၊ အင်္ကျီနှစ်ထည်ရှိတဲ့သူက မရှိတဲ့သူကို ဝေမျှပေးလိုက်ပါ။ စားစရာရှိတဲ့သူကလည်း မရှိတဲ့သူကို ဝေမျှပေးပါ ဆိုပြီး ယောဟန်ဖြေတယ်။ အခွန်ခံတွေတောင် နှစ်ခြင်းခံဖို့ ရောက်လာပြီး ဆရာ၊ ကျွန်တော်တို့ ဘာလုပ်ရမလဲ လို့မေးတော့၊ ယောဟန်က အခွန်ကို သတ်မှတ်နှုန်းထက် ပိုမကောက်ကြပါနဲ့ လို့ဖြေတယ်။ စစ်မှုထမ်းတွေကလည်း ကျွန်တော်တို့ကော ဘာလုပ်ရမလဲ လို့မေးတဲ့အခါ လူတွေကို ငွေမညှစ်ပါနဲ့။ မတရား မစွပ်စွဲပါနဲ့။ ရတဲ့လစာနဲ့ ရောင့်ရဲကြပါ လို့ဖြေတယ်။ လူတွေက ခရစ်တော်ကို မျှော်လင့်နေတဲ့အတွက် ယောဟန်ကို သူဟာ ခရစ်တော်များလား ဆိုပြီး စဉ်းစားနေကြတယ်။ ယောဟန်က ကျွန်တော်က ခင်ဗျားတို့ကို ရေနဲ့ နှစ်ခြင်းပေးတယ်။ ဒါပေမဲ့ ကျွန်တော့်ထက် ကြီးမြတ်တဲ့သူ ရောက်လာတော့မယ်။ သူ့ဖိနပ်ကြိုးကို ဖြေပေးဖို့တောင် ကျွန်တော် မထိုက်တန်ဘူး။ သူက ခင်ဗျားတို့ကို သန့်ရှင်းသော စွမ်းအားတော်နဲ့ရော မီးနဲ့ပါ နှစ်ခြင်းပေးလိမ့်မယ်။ စပါးလှေ့တဲ့ ဂေါ်ပြားကို သူကိုင်နေပြီ။ ကောက်နယ်တလင်းကို ပြောင်အောင် ရှင်းတော့မယ်။ ဂျုံစပါးတွေကို ကျီထဲစုသိမ်းပြီး အဖျင်းတွေကိုတော့ မငြိမ်းနိုင်တဲ့မီးနဲ့ ရှို့လိမ့်မယ် လို့ပြောတယ်။ ယောဟန်က လူတွေကို အမျိုးမျိုးအားပေးပြီး သတင်းကောင်း ဆက်ဟောပြောတယ်။ နယ်စားမင်း ဟေရုဒ်ကိုတော့ အစ်ကို့ဇနီး ဟေရောဒိကို သိမ်းပိုက်တဲ့အတွက်၊ ဆိုးသွမ်းတဲ့လုပ်ရပ်တွေအတွက် ပြစ်တင်ဆုံးမတယ်။ အဲဒီအခါ ဟေရုဒ်က ယောဟန်ကို ထောင်ချလိုက်တယ်။ ဒါဟာ အဆုံးရွားဆုံးအပြစ်ကို ကျူးလွန်လိုက်တာပဲ။ လူတွေ နှစ်ခြင်းခံတဲ့အခါ ယေရှုလည်း နှစ်ခြင်းခံတယ်။ သူဆုတောင်းနေချိန်မှာ ကောင်းကင်ပွင့်လာပြီး၊ သန့်ရှင်းသော စွမ်းအားတော်က ချိုးငှက်သဏ္ဌာန်နဲ့ သူ့အပေါ် ဆင်းသက်လာတယ်။ ပြီးတော့ မင်းဟာ ငါမြတ်နိုးတဲ့ ငါ့ရဲ့ချစ်သားပဲ ဆိုတဲ့အသံ ကောင်းကင်ကနေ ထွက်လာတယ်။ ယေရှုက အသက် ၃၀ အရွယ်မှာ လူတွေကို စပြီးသွန်သင်တယ်။ လူတွေရဲ့အမြင်မှာ ယေရှုက ယောသပ်ရဲ့သား၊ ယောသပ်က ဟေလိရဲ့သား၊ ဟေလိက မဿတ်ရဲ့သား၊ မဿတ်က လေဝိရဲ့သား၊ လေဝိက မေလခိရဲ့သား၊ မေလခိက ယန္နရဲ့သား၊ ယန္နက ယောသပ်ရဲ့သား၊ ယောသပ်က မတ္တသိရဲ့သား၊ မတ္တသိက အာမုတ်ရဲ့သား၊ အာမုတ်က နာဟုံရဲ့သား၊ နာဟုံက ဧသလိရဲ့သား၊ ဧသလိက နဂဲရဲ့သား၊ နဂဲက မာအတ်ရဲ့သား၊ မာအတ်က မတ္တသိရဲ့သား၊ မတ္တသိက ရှေမိန်ရဲ့သား၊ ရှေမိန်က ယောသက်ရဲ့သား၊ ယောသက်က ယောဒရဲ့သား၊ ယောဒက ယောအာနန်ရဲ့သား၊ ယောအာနန်က ရေသရဲ့သား၊ ရေသက ဇေရုဗဗေလရဲ့သား၊ ဇေရုဗဗေလက ရှာလသေလရဲ့သား၊ ရှာလသေလက နေရိရဲ့သား၊ နေရိက မေလခိရဲ့သား၊ မေလခိက အာဒိရဲ့သား၊ အာဒိက ကောသံရဲ့သား၊ ကောသံက ဧလမောဒံရဲ့သား၊ ဧလမောဒံက ဧရရဲ့သား၊ ဧရက ယေရှုရဲ့သား၊ ယေရှုက ဧလျာဇာရဲ့သား၊ ဧလျာဇာက ယောရိမ်ရဲ့သား၊ ယောရိမ်က မဿတ်ရဲ့သား၊ မဿတ်က လေဝိရဲ့သား၊ လေဝိက ရှုမောင်ရဲ့သား၊ ရှုမောင်က ယုဒရဲ့သား၊ ယုဒက ယောသပ်ရဲ့သား၊ ယောသပ်က ယောနံရဲ့သား၊ ယောနံက ဧလျာကိမ်ရဲ့သား၊ ဧလျာကိမ်က မေလေရဲ့သား၊ မေလေက မဲနာရဲ့သား၊ မဲနာက မတ္တသရဲ့သား၊ မတ္တသက နာသန်ရဲ့သား၊ နာသန်က ဒါဝိဒ်ရဲ့သား၊ ဒါဝိဒ်က ယေရှဲရဲ့သား၊ ယေရှဲက သြဗက်ရဲ့သား၊ သြဗက်က ဗောဇရဲ့သား၊ ဗောဇက စာလမုန်ရဲ့သား၊ စာလမုန်က နာရှုန်ရဲ့သား၊ နာရှုန်က အမိနဒပ်ရဲ့သား၊ အမိနဒပ်က အာရနိရဲ့သား၊ အာရနိက ဟေဇရုံရဲ့သား၊ ဟေဇရုံက ဖာရက်ရဲ့သား၊ ဖာရက်က ယုဒရဲ့သား၊ ယုဒက ယာကုပ်ရဲ့သား၊ ယာကုပ်က အိဇက်ရဲ့သား၊ အိဇက်က အာဗြဟံရဲ့သား၊ အာဗြဟံက တေရရဲ့သား၊ တေရက နာခေါ်ရဲ့သား၊ နာခေါ်က စေရတ်ရဲ့သား၊ စေရတ်က ရာဂေါရဲ့သား၊ ရာဂေါက ဖာလက်ရဲ့သား၊ ဖာလက်က ဧဗာရဲ့သား၊ ဧဗာက ရှေလရဲ့သား၊ ရှေလက ကာအိနန်ရဲ့သား၊ ကာအိနန်က အာဖာဇဒ်ရဲ့သား၊ အာဖာဇဒ်က ရှေမရဲ့သား၊ ရှေမက နောဧရဲ့သား၊ နောဧက လာမက်ရဲ့သား၊ လာမက်က မသုရှလရဲ့သား၊ မသုရှလက ဧနောက်ရဲ့သား၊ ဧနောက်က ယာရက်ရဲ့သား၊ ယာရက်က မဟာလေလရဲ့သား၊ မဟာလေလက ကာအိနန်ရဲ့သား၊ ကာအိနန်က ဧနုတ်ရဲ့သား၊ ဧနုတ်က ရှေသရဲ့သား၊ ရှေသက အာဒံရဲ့သား၊ အာဒံက ဘုရားသခင်ရဲ့သား ဖြစ်တယ်။,42,Lu,3,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/3/
audio/nwt_42_Lu_BU_04.mp3,သန့်ရှင်းသော စွမ်းအားတော်နဲ့ပြည့်နေတဲ့ ယေရှုက ဂျော်ဒန်မြစ်ကနေ ထွက်သွားတယ်။ တောထဲမှာ စွမ်းအားတော်က သူ့ကို လမ်းညွှန်တယ်။ တောထဲမှာ ရက်ပေါင်း ၄၀ နေတယ်။ အဲဒီအတောအတွင်း ဘာမှမစားဘူး။ ရက် ၄၀ စေ့တော့ သူဆာလောင်နေတယ်။ အဲဒီအခါ မာရ်နတ်က သူ့ကို သွေးဆောင်တယ်။ မာရ်နတ်က မင်း ဘုရားသခင်ရဲ့ သားမှန်ရင် ဒီကျောက်ခဲတွေကို မုန့်ဖြစ်စေလို့ အမိန့်ပေးလိုက်လေ လို့ပြောတော့၊ ယေရှုက လူဟာ အစားအစာနဲ့ပဲ အသက်ရှင်ရမှာ မဟုတ်ဘူး လို့ ကျမ်းစာမှာ ရေးထားတယ် ဆိုပြီး ပြန်ပြောတယ်။ ဒါနဲ့ မာရ်နတ်က ယေရှုကို တောင်ပေါ် ခေါ်သွားတယ်။ ကမ္ဘာ့တိုင်းနိုင်ငံတွေကို တစ်ခဏလောက် ပြပြီးနောက်၊ ဒီတိုင်းနိုင်ငံတွေကို အုပ်စိုးပိုင်ခွင့်ရော ဘုန်းစည်းစိမ်အားလုံးကိုပါ မင်းကို ငါပေးမယ်။ ဒါတွေကို ငါပိုင်တဲ့အတွက် ပေးချင်တဲ့သူကို ပေးလို့ရတယ်။ ငါ့ကို တစ်ကြိမ်ပဲ ရှိခိုးဦးချရင် ဒါတွေအားလုံး မင်းကိုပေးမယ် လို့ပြောတယ်။ ယေရှုက ယေဟောဝါ ဘုရားကို ကိုးကွယ်ရမယ်။ ကိုယ်တော်တစ်ပါးတည်းကိုပဲ ဝတ်ပြုရမယ် လို့ ကျမ်းစာမှာ ရေးထားတယ် ဆိုပြီးပြန်ပြောတယ်။ အဲဒီနောက် မာရ်နတ်က ယေရှုကို ဂျေရုဆလင်မြို့ဆီ ခေါ်သွားတယ်။ ဗိမာန်တော်အမိုးပေါ်မှာ ရပ်ခိုင်းပြီး မင်း ဘုရားသခင်ရဲ့သားမှန်ရင် ဒီကနေ ခုန်ချလိုက်ပါလား။ ဘုရားက မင်းကို ကာကွယ်ဖို့ ကောင်းကင်တမန်တွေကို မိန့်မှာထားလိမ့်မယ်။ သူတို့ လက်နဲ့ပင့်ထားမှာဖြစ်လို့ မင်းက ကျောက်တုံးနဲ့ ထိမိခိုက်မိမှာ မဟုတ်ဘူး လို့ ကျမ်းစာမှာ ရေးထားတာပဲ ဆိုပြီး ပြောတယ်။ ယေရှုက ယေဟောဝါ ဘုရားကို အကဲမစမ်းရ လို့ ကျမ်းစာမှာ ရေးထားတယ် ဆိုပြီး ပြန်ပြောတယ်။ မာရ်နတ်က ယေရှုကို အမျိုးမျိုးသွေးဆောင်ပြီးတဲ့နောက် ထွက်သွားပြီး အခွင့်အခါကောင်းကို စောင့်နေတယ်။ ယေရှုက စွမ်းအားတော်တန်ခိုးနဲ့ ပြည့်ပြီး ဂါလိလဲပြည်ကို ပြန်လာတယ်။ အဲဒီဒေသတစ်လျှောက်လုံးမှာ သူ့ရဲ့ကောင်းသတင်း ပျံ့နှံ့သွားတယ်။ တရားဇရပ်တွေမှာ စပြီးသွန်သင်ပေးတဲ့အခါ သူ့ကို လူအားလုံး ချီးမွမ်းကြတယ်။ ယေရှုက ကြီးပြင်းရာ နာဇရက်မြို့ကို ရောက်တော့ထုံးစံအတိုင်း ဥပုသ်နေ့မှာ တရားဇရပ်ထဲ ဝင်တယ်။ ကျမ်းစာဖတ်ဖို့ ထရပ်လိုက်တဲ့အခါ၊ ပရောဖက် ဟေရှာယရေးတဲ့ ကျမ်းလိပ်ကို လှမ်းပေးကြတယ်။ ဒါနဲ့ ယေရှုက ကျမ်းလိပ်ကိုဖွင့်ပြီး ရှာလိုက်တဲ့အခါ ဒီကျမ်းချက်ကို တွေ့တယ် ယေဟောဝါရဲ့ စွမ်းအားတော်က ငါ့အပေါ်မှာ သက်ရောက်နေတယ်။ နွမ်းပါးသူတွေကို သတင်းကောင်း ကြေညာဖို့ ငါ့ကို ဘိသိက်ပေးထားတယ်။ သုံ့ပန်းတွေကို လွတ်လပ်ခွင့်ရတော့မယ့်အကြောင်း၊ မျက်မမြင်တွေကို ပြန်မြင်တော့မယ့်အကြောင်း၊ ဖိနှိပ်ခံရသူတွေကို လွတ်မြောက်တော့မယ့်အကြောင်း ကြေညာဖို့ ငါ့ကို ဘုရားစေလွှတ်တယ်။ ယေဟောဝါ မျက်နှာသာပေးတဲ့နှစ်အကြောင်း ဟောပြောဖို့လည်း ပါတာပေါ့။ ယေရှုက ကျမ်းလိပ်ကို လိပ်၊ ဇရပ်မှူးကို ပြန်ပေးပြီး ထိုင်လိုက်တဲ့အခါ တရားဇရပ်မှာရှိသူအားလုံး သူ့ကို အာရုံစိုက် ကြည့်နေကြတယ်။ အဲဒီအခါ ယေရှုက ခင်ဗျားတို့ အခုကြားရတဲ့ ကျမ်းချက်ဟာ ဒီနေ့ ပြည့်စုံပြီ လို့ပြောလိုက်တယ်။ လူအားလုံးက ယေရှုကို ချီးမွမ်းကြတယ်။ သူပြောတဲ့ ယဉ်ကျေးသိမ်မွေ့တဲ့ စကားတွေကြောင့် အံ့သြပြီး ဒီလူဟာ ယောသပ်ရဲ့သား မဟုတ်လား လို့ပြောကြတယ်။ အဲဒီအခါ ယေရှုက ခင်ဗျားတို့က သမားတော်ကြီး၊ ကိုယ်တိုင်ကျန်းမာအောင် အရင်လုပ်ပါဦး ဆိုတဲ့ ဆိုရိုးစကားကို ကိုးကားပြီး ကျွန်တော့်ကိုလည်း ကပေရနောင်မြို့မှာ ခင်ဗျားလုပ်ပြခဲ့တာတွေကို ကျုပ်တို့ကြားထားတယ်။ အခု ကိုယ့်နေရင်းမြို့မှာ အဲဒီအတိုင်း လုပ်ပြပါဦး ဆိုပြီး ပြောချင်နေမှာပဲ။ ကျွန်တော် မှန်တာကိုပြောမယ်။ ဘယ်ပရောဖက်မှ ကိုယ့်နေရင်းမြို့မှာ တန်ဖိုးထားမခံရဘူး။ ကျွန်တော် မှန်တာကိုပြောမယ်။ တကယ်တော့ ဧလိယလက်ထက်မှာ သုံးနှစ်နဲ့ ခြောက်လပတ်လုံး မိုးခေါင်ပြီး တစ်ပြည်လုံး အငတ်ဘေးဆိုက်တုန်းက အစ္စရေးပြည်မှာ မုဆိုးမတွေ အများကြီးရှိတာပဲ။ ဒါပေမဲ့ ဘုရားက ဧလိယကို အဲဒီမုဆိုးမတွေဆီ မစေလွှတ်ဘဲ ဆိုင်ဒုန်ပြည်၊ ဇရတ္တမြို့သူ မုဆိုးမဆီကိုပဲ စေလွှတ်ခဲ့တယ်။ ပရောဖက်ဧလိရှဲ လက်ထက်တုန်းကလည်း အစ္စရေးပြည်မှာ အနာကြီးရောဂါသည်တွေ အများကြီးရှိတာပဲ။ ဒါပေမဲ့ ဆီးရီးယားလူ နေမန်ကလွဲလို့ ဘယ်သူ့ကိုမှ မကုသပေးခဲ့ဘူး လို့ပြောလိုက်တယ်။ အဲဒီစကားကို တရားဇရပ်မှာရှိသူတွေ ကြားတဲ့အခါ အကြီးအကျယ် ဒေါသထွက်ပြီး၊ ယေရှုကို မြို့ပြင် ဆွဲထုတ်သွားကြတယ်။ ပြီးတော့ မြို့တည်ရာ တောင်ထိပ်စွန်းကနေဇောက်ထိုးကျသွားအောင် တွန်းချဖို့ လုပ်တဲ့အခါ၊ ယေရှုက လူအုပ်ကြားထဲကနေ ရှောင်ထွက်သွားတယ်။ အဲဒီနောက် ယေရှုက ဂါလိလဲပြည်၊ ကပေရနောင်မြို့ကို ဆင်းသွားပြီး ဥပုသ်နေ့မှာ သွန်သင်တယ်။ အခွင့်အာဏာရှိရှိ ဟောပြောတဲ့အတွက် လူတွေက သူ့ရဲ့သွန်သင်ပုံကို အံ့သြကြတယ်။ အဲဒီတရားဇရပ်မှာ နတ်ဆိုးပူးနေသူတစ်ယောက် ရှိတယ်။ သူက အသံကျယ်ကျယ်နဲ့၊ နာဇရက်မြို့သား ယေရှု၊ ခင်ဗျားက ကျုပ်တို့နဲ့ ဘာဆိုင်လို့တုံး။ ကျုပ်တို့ကို ဖျက်ဆီးဖို့ လာတာလား။ ခင်ဗျားဟာ ဘုရားသခင်ဆီကလာတဲ့ သန့်ရှင်းသူပဲဆိုတာ ကျုပ်သိတာပေါ့ လို့အော်ပြောတယ်။ ယေရှုက တိတ်စမ်း၊ သူ့အထဲကနေ ထွက်သွား ဆိုပြီး ဆုံးမလိုက်တဲ့အခါ နတ်ဆိုးက အဲဒီလူကို လူအများရှေ့မှာ လှဲချပစ်ပြီး ဘေးအန္တရာယ်မပြုဘဲ ထွက်သွားတယ်။ အဲဒီအခါ လူတွေ အံ့သြပြီး သူ့စကားတွေဟာ အစွမ်းထက်လှချေလား။ တန်ခိုးအာဏာနဲ့ အမိန့်ပေးလိုက်တာ နတ်ဆိုးတွေ ထွက်ရတော့တာပဲ လို့ အချင်းချင်း ပြောကြတယ်။ ဒါကြောင့် ယေရှုရဲ့သတင်းဟာ ပတ်ဝန်းကျင်အရပ်ရပ် ပျံ့နှံ့သွားတော့တယ်။ ယေရှုက တရားဇရပ်ကနေ ထွက်ပြီး ရှိမုန်အိမ်ကို သွားတယ်။ ရှိမုန်ရဲ့ယောက္ခမ အဖျားကြီးနေတဲ့အတွက် ကုသပေးဖို့ အသနားခံကြတယ်။ ဒါနဲ့ လူနာအနားကို သွားပြီး ကုသပေးလိုက်တဲ့အခါ အဖျားပျောက်သွားတယ်။ရှိမုန်ရဲ့ယောက္ခမကချက်ချင်းပဲ ထပြီး သူတို့ကို ဧည့်ဝတ်ပြုတော့တယ်။ နေဝင်ချိန်ရောက်တဲ့အခါ ရောဂါသည်အမျိုးမျိုးကို ခေါ်လာကြတဲ့အတွက် ယေရှုက တစ်ယောက်စီအပေါ် လက်ကိုတင်ပြီး ကုသပေးတယ်။ နတ်ဆိုးတွေကလည်း ခင်ဗျားဟာ ဘုရားသခင်ရဲ့သားပဲ လို့အော်ဟစ်ပြီး သူတို့ဝင်ပူးနေတဲ့ လူတွေထဲကနေ ထွက်လာတယ်။ ဒါပေမဲ့ ယေရှုဟာ ခရစ်တော်ဖြစ်မှန်း နတ်ဆိုးတွေ သိတဲ့အတွက် သူတို့ကို စကားတစ်ခွန်းမှ မပြောဖို့ ဆုံးမတယ်။ မနက်မိုးလင်းတော့ ယေရှုက လူသူကင်းဝေးတဲ့နေရာဆီ ထွက်သွားတယ်။ လူတွေကလည်း မတွေ့တွေ့အောင်ရှာပြီး သူရှိတဲ့နေရာကို ရောက်လာကြတယ်။ သူတို့ဆီကနေ ထွက် မသွားဖို့ တောင်းပန်ကြတယ်။ ဒါပေမဲ့ ယေရှုက ဘုရားသခင့်နိုင်ငံတော် သတင်းကောင်းကို တခြားမြို့ရွာတွေမှာလည်း ဟောရဦးမယ်။ အဲဒီအတွက် ကျွန်တော့်ကို စေလွှတ်လိုက်တာ လို့ပြောပြီး၊ ယုဒပြည် တရားဇရပ်တွေမှာ သွားဟောပြောတယ်။,42,Lu,4,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/4/
audio/nwt_42_Lu_BU_05.mp3,တစ်နေ့တော့ ယေရှုက ဂင်နေသရက်အိုင် နားမှာ ရပ်ပြီး ဘုရားသခင်ရဲ့ တရားစကားကို သွန်သင်နေတဲ့အခါ လူတွေ နားထောင်ဖို့ ကြိတ်ကြိတ်တိုး လာတယ်။ အဲဒီအခါ ကမ်းကပ်ထားတဲ့ လှေနှစ်စင်းကို ယေရှုမြင်တယ်။ တံငါသည်တွေကတော့ လှေပေါ်ကဆင်းပြီး ပိုက်ကွန်တွေကို ဆေးကြောနေတယ်။ ယေရှုက ရှိမုန်ရဲ့လှေပေါ် တက်ပြီး ကမ်းကနေ နည်းနည်း ခွာခိုင်းတယ်။ ပြီးတော့ ထိုင်ပြီး ကမ်းပေါ်ကလူတွေကို သွန်သင်ပေးတယ်။ သွန်သင်ပြီးသွားတဲ့အခါ ယေရှုက ရေနက်တဲ့ဘက်ကို လှော်သွားပြီး ပိုက်ကွန်ချပါ လို့ပြောတော့၊ ရှိမုန်က ဆရာ၊ ကျွန်တော်တို့ တစ်ညလုံး ကြိုးစားတာ ငါးတစ်ကောင်မှ မရဘူး။ ဒါပေမဲ့ ဆရာခိုင်းတဲ့အတိုင်း ပိုက်ကွန်ချပါ့မယ် လို့ပြောတယ်။ အဲဒီနောက် ပိုက်ကွန်ချလိုက်တဲ့အခါ ငါးတွေ အများကြီးဖမ်းမိတယ်။ ပိုက်ကွန်တွေ ပေါက်ပြဲလုမတတ်ပဲ။ ဒါနဲ့ တခြားလှေပေါ်က တံငါသည်ရောင်းရင်းတွေကိုအချက်ပြပြီးခေါ်လိုက်တယ်။ သူတို့ ဝိုင်းကူတဲ့အခါ လှေနှစ်စင်းလုံး နစ်လုမတတ် ငါးတွေ အပြည့်ရတယ်။ ဒါကိုမြင်တဲ့အခါ ရှိမုန်ပေတရုက ယေရှုရှေ့မှာ ဒူးထောက်ပြီး သခင်၊ ကျွန်တော်ဟာ အပြစ်များတဲ့သူပါ။ ကျွန်တော့်ဆီက ထွက်သွားပေးပါ လို့ပြောတယ်။ ငါးတွေအများကြီး ဖမ်းမိတဲ့အတွက် သူရော အတူပါလာတဲ့သူတွေပါ သိပ်အံ့သြသွားလို့ပဲ။ သူ့အပေါင်းအဖော်တွေဖြစ်တဲ့ ဇေဗေဒဲရဲ့သား ယာကုပ်နဲ့ ယောဟန်လည်း အံ့သြနေတယ်။ ယေရှုက မစိုးရိမ်နဲ့တော့။ အခုချိန်ကစပြီး ခင်ဗျားဟာ လူကိုဖမ်းတဲ့ တံငါသည် ဖြစ်လိမ့်မယ် ဆိုပြီး ရှိမုန်ကို ပြောတယ်။ သူတို့လည်း လှေတွေကို ကမ်းကပ်ပြီးတဲ့နောက် အရာရာကိုစွန့်လွှတ်ပြီး ယေရှုနောက်ကို လိုက်ကြတယ်။ တစ်နေ့တော့ မြို့တစ်မြို့ကိုယေရှုရောက်လာတယ်။ အဲဒီမြို့မှာ တစ်ကိုယ်လုံး အနာကြီးရောဂါ စွဲနေသူတစ်ယောက် ရှိတယ်။ သူက ယေရှုကို မြင်တော့ ဦးညွှတ်ပြီး သခင်၊ ဆန္ဒရှိရင် ကျွန်တော့်ကို သန့်ရှင်းအောင် လုပ်ပေးပါလား လို့အသနားခံတယ်။ ယေရှုက သူ့ကို လှမ်းကိုင်ပြီး ဆန္ဒရှိတာပေါ့။ သန့်ရှင်းစေ လို့ပြောလိုက်တဲ့အခါ ချက်ချင်းပဲ အနာကြီးရောဂါ ပျောက်ပြီး သန့်ရှင်းသွားတယ်။ ယေရှုက သူ့ကို ရောဂါပျောက်ပြီဆိုတဲ့ အထောက်အထားအဖြစ် ပုရောဟိတ်ဆီသွားပြီး ကိုယ်ကိုပြပါ။ ခင်ဗျားက သန့်ရှင်းသွားပြီဖြစ်လို့ မောရှေ ညွှန်ကြားထားတဲ့အတိုင်း အလှူကို ဆက်သပါ လို့ပြောတယ်။ အဲဒီနောက် ဘယ်သူ့ကိုမှ ပြန်မပြောပြဖို့ မှာလိုက်ပေမဲ့၊ ယေရှုရဲ့သတင်းဟာ ပိုပြီးပျံ့သွားတယ်။ လူတွေက ယေရှုဟောပြောတာကို နားထောင်ချင်လို့၊ ရောဂါပျောက်ချင်လို့ စုရုံးလာကြတယ်။ ဒါပေမဲ့ ယေရှုက ဆုတောင်းဖို့အတွက် လူသူကင်းဝေးတဲ့နေရာကို မကြာခဏ သွားလေ့ရှိတယ်။ တစ်နေ့၊ လူတွေကို ယေရှု သွန်သင်ပေးနေတုန်း ဖာရိရှဲတွေနဲ့ ပညတ်ကျမ်းဆရာတွေလည်း အဲဒီမှာ ထိုင်နေကြတယ်။ သူတို့က ဂျေရုဆလင်မြို့ကနေ၊ ဂါလိလဲပြည်၊ ယုဒပြည်မှာရှိတဲ့ ကျေးရွာတွေကနေ ရောက်လာကြတာ။ ယေရှုက လူတွေကို ကုသပေးဖို့ ယေဟောဝါရဲ့ တန်ခိုးကို ရထားတယ်။ အဲဒီအချိန်မှာ လူတွေက လေဖြတ်နေသူကို ထမ်းစင်နဲ့ ထမ်းလာကြတယ်။ လူနာကို ယေရှုရှေ့အရောက်ပို့ဖို့ ကြိုးစားပေမဲ့၊ လူတွေ ကြိတ်ကြိတ်တိုးနေလို့ ယေရှုဆီ မရောက်နိုင်ဘူး။ ဒါနဲ့ အိမ်မိုးပေါ်တက်၊ အုတ်ကြွပ်ကို ခွာပြီးမှ ယေရှုရှေ့တည့်တည့် ရောက်အောင် လူနာကို ထမ်းစင်နဲ့ လျှောချပေးတယ်။ သူတို့ရဲ့ ယုံကြည်ခြင်းကို မြင်တဲ့အခါ ယေရှုက မင်းရဲ့ အပြစ်တွေကို ခွင့်လွှတ်လိုက်ပြီ လို့ လေဖြတ်နေသူကို ပြောတယ်။ ကျမ်းတတ်နဲ့ ဖာရိရှဲတွေက ဒီလူ ဘုရားသခင်ကို စော်ကားပြောနေလိုက်တာ။ ဘုရားသခင်ကလွဲရင် ဘယ်သူကများ အပြစ်လွှတ်ပိုင်ခွင့်ရှိလို့လဲ ဆိုပြီး တွေးနေကြတယ်။ သူတို့ ဘာတွေးနေမှန်း သိတဲ့အတွက် ယေရှုက ဘာတွေ တွေးနေကြတာလဲ။ မင်းရဲ့အပြစ်တွေကို ခွင့်လွှတ်လိုက်ပြီ လို့ပြောတာနဲ့ ထပြီး လမ်းလျှောက်ပါ လို့ပြောတာ ဘယ်ဟာ ပိုပြောလွယ်သလဲ။ လူသားဟာ ကမ္ဘာပေါ်မှာ အပြစ်လွှတ်ပိုင်ခွင့်ရှိမှန်း ခင်ဗျားတို့သိအောင် သက်သေပြမယ် ဆိုပြီး လေဖြတ်နေသူကို ကျွန်တော်ပြောမယ်။ ထပါ။ ထမ်းစင်ကိုသယ်ပြီး အိမ်ပြန်တော့ လို့ပြောတဲ့အခါ၊ သူက လူတွေရှေ့မှာပဲ ထရပ်ပြီး ထမ်းစင်ကို သယ်၊ ဘုရားဘုန်းတော်ကို ချီးမွမ်းရင်း အိမ်ပြန်သွားတယ်။ လူအားလုံးက အံ့အားသင့်ပြီး ဘုရားဘုန်းတော်ကို ချီးမွမ်းကြတယ်။ ဒီနေ့တော့ အံ့ဖွယ်ရာတွေ ငါတို့မြင်ရပြီ ဆိုပြီး အံ့သြတကြီး ပြောကြတယ်။ အဲဒီနောက် ယေရှု ထွက်သွားတဲ့အခါ လေဝိလို့ ခေါ်တဲ့ အခွန်ခံတစ်ယောက် အခွန်ရုံးမှာ ထိုင်နေတာကို မြင်တယ်။ ယေရှုက ကျွန်တော့်နောက်လိုက်လုပ်ပါ လို့ပြောတော့၊ လေဝိက အားလုံးကိုထားခဲ့ပြီး ထလိုက်လာတယ်။ အဲဒီနောက် ယေရှုအတွက် အိမ်မှာ စားသောက်ပွဲကြီး တည်ခင်းပေးတယ်။ အတူစားသောက်တဲ့ ဧည့်သည်တွေထဲမှာ အခွန်ခံတွေ အများကြီးပါတယ်။ အဲဒီအခါ ဖာရိရှဲတွေ၊ အဖွဲ့ဝင်ကျမ်းတတ်တွေက မင်းတို့က အခွန်ခံတွေ၊ အပြစ်သားတွေနဲ့လည်း အတူစားတာပဲလား ဆိုပြီး တပည့်တွေကို ကဲ့ရဲ့ပြစ်တင်တယ်။ ယေရှုက ကျန်းမာသူတွေအတွက် သမားတော်မလိုဘူး။ ဖျားနာသူတွေအတွက်ပဲ လိုတာ။ ကျွန်တော်လာတာ ဖြောင့်မတ်သူတွေအတွက်မဟုတ်ဘူး။ အပြစ်သားတွေ နောင်တရစေဖို့ လာတာ လို့ပြောတယ်။ လူတချို့က ယောဟန်ရဲ့တပည့်တွေရော ဖာရိရှဲတွေရဲ့တပည့်တွေပါ ခဏခဏ အစာရှောင်ပြီး ဆုတောင်းတတ်ကြတယ်။ ခင်ဗျားရဲ့တပည့်တွေကျတော့ စားသောက်နေကြပါလား လို့ပြောတဲ့အခါ၊ ယေရှုက သတို့သားနဲ့အတူ ရှိနေချိန်မှာ သတို့သားရဲ့ သူငယ်ချင်းတွေကို အစာရှောင်ခိုင်းလို့ရသလား။ သတို့သားကို သူတို့ဆီကနေ ခေါ်သွားမယ့်နေ့ ရောက်လာလိမ့်မယ်။ အဲဒီနေ့ကျမှ သူတို့ အစာရှောင်လိမ့်မယ် လို့ပြောတယ်။ အဲဒီနောက် ပုံဥပမာသုံးပြီး ယေရှုပြောလိုက်တာက အထည်သစ်ကနေ အစတစ်စကို ဖြတ်ပြီး အထည်ဟောင်းကို ဖာလေ့မရှိဘူး။ အဲဒီလိုဖာရင် ပိတ်စအသစ် ရုန်းလို့ အထည်ဟောင်း ပြဲသွားမှာပေါ့။ ပြီးတော့ အထည်ဟောင်းနဲ့လည်း ဘယ်လိုမှ လိုက်ဖက်မှာ မဟုတ်ဘူး။ အဲဒီလိုပဲ၊ သားရေဘူးအဟောင်းထဲ စပျစ်ဝိုင်အသစ် ထည့်လေ့မရှိဘူး။ ထည့်ရင် ဝိုင်အသစ်ကြောင့် သားရေဘူး ကွဲထွက်ပြီး ဝိုင်လည်း ယို၊ ဘူးလည်း ပျက်စီးသွားမှာပဲ။ ဝိုင်အသစ်ကို ဘူးအသစ်မှာပဲ ထည့်ရတယ်။ ဝိုင်အဟောင်း သောက်ပြီးရင် အသစ်ကို မသောက်ချင်ဘူး။ အဟောင်းက ကောင်းတယ် လို့ပြောတတ်ကြတယ်။,42,Lu,5,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/5/
audio/nwt_42_Lu_BU_06.mp3,ဥပုသ်နေ့တစ်နေ့မှာ လယ်ကွက်ထဲ ဖြတ်လျှောက်သွားနေတုန်း ယေရှုရဲ့တပည့်တွေက ကောက်နှံကို ဆွတ်ပြီး လက်နဲ့ပွတ်စားကြတယ်။ အဲဒီအခါ ဖာရိရှဲတချို့က ဥပုသ်နေ့မှာ လုပ်ခွင့်မရှိတာကို ဘာလို့ လုပ်နေကြတာလဲ လို့မေးတော့၊ ယေရှုက ဒါဝိဒ်နဲ့သူ့လူတွေ ဗိုက်ဆာတဲ့အခါ ဒါဝိဒ် ဘာလုပ်ခဲ့တယ်ဆိုတာ ခင်ဗျားတို့ မဖတ်ဖူးဘူးလား။ ဘုရားသခင့်အိမ်တော်ထဲ ဝင်ပြီး ပုရောဟိတ်တွေကလွဲလို့ ဘယ်သူမှ စားခွင့်မရှိတဲ့ ရှေ့တော်မုန့်ကို ရတဲ့အခါ သူစားတယ်။ သူ့လူတွေကိုလည်း ကျွေးခဲ့တယ် လို့ပြောပြီး၊ လူသားဟာ ဥပုသ်နေ့ရဲ့သခင်ပဲ လို့ပြောလိုက်တယ်။ နောက်ဥပုသ်တစ်ရက်မှာ ယေရှုက တရားဇရပ်ထဲဝင်ပြီး သွန်သင်တယ်။ အဲဒီမှာ ညာလက်သေနေသူ ရှိတယ်။ ကျမ်းတတ်နဲ့ဖာရိရှဲတွေက ယေရှုကိုစွပ်စွဲဖို့ အကြောင်းရှာချင်တာနဲ့ ဥပုသ်နေ့မှာ အဲဒီလူကို ကုပေးမလားဆိုတာ မျက်ခြည်မပြတ် စောင့်ကြည့်နေတယ်။ သူတို့ ဘာတွေးနေမှန်း ယေရှုသိတဲ့အတွက် လက်တစ်ဖက်သေနေသူကို ထပြီး ဒီအလယ်မှာ လာရပ်ပါ လို့ပြောတော့ အဲဒီလူက လာရပ်တယ်။ ဒါနဲ့ ယေရှုက ခင်ဗျားတို့ကို ကျွန်တော်မေးမယ်။ ဥပုသ်နေ့မှာ ဘာလုပ်သင့်သလဲ။ ကောင်းမှုလား၊ မကောင်းမှုလား။ လူ့အသက် ကယ်တာလား၊ လူ့အသက် သတ်တာလား လို့မေးတယ်။ ပတ်လည်မှာရှိနေတဲ့ လူအားလုံးကို ကြည့်ပြီးနောက် အဲဒီလူကို လက်ဆန့်လိုက်ပါ လို့ပြောတော့ သူ လက်ဆန့်လိုက်တဲ့အခါ အကောင်းပကတိ ပြန်ဖြစ်သွားတယ်။ အဲဒီအခါ ကျမ်းတတ်နဲ့ ဖာရိရှဲတွေ ဒေါသပေါက်ကွဲပြီး ယေရှုကို ဘယ်လိုလုပ်ရင် ကောင်းမလဲလို့ အချင်းချင်း တိုင်ပင်ကြတယ်။ တစ်နေ့မှာ ယေရှုက ဆုတောင်းဖို့တောင်ပေါ်ကို တက်သွားပြီး ဘုရားသခင်ဆီ တစ်ညလုံး ဆုတောင်းတယ်။ မနက်မိုးလင်းတဲ့အခါ တပည့်တွေကို ခေါ်လိုက်တယ်။ သူတို့ထဲက ၁၂ယောက်ကို ရွေးပြီး တမန်တော်တွေလို့ ခေါ်တယ်။ ပေတရုလို့ ယေရှုနာမည်ပေးထားတဲ့ ရှိမုန်၊ သူ့ညီ အန္ဒြေ၊ ယာကုပ်၊ ယောဟန်၊ ဖိလိပ္ပု၊ ဗာသောလမဲ၊ မဿဲ၊ သောမ၊ အာလဖဲရဲ့သား ယာကုပ်၊ စိတ်ထက်သန်သူ ရှိမုန်၊ ယာကုပ်ရဲ့သား ယုဒ၊ နောက်ပိုင်းမှာ သစ္စာဖောက်သွားတဲ့ ယုဒရှကာရုတ်တို့ ဖြစ်တယ်။ ယေရှုက သူတို့နဲ့အတူ တောင်ပေါ်ကနေ ဆင်းလာပြီး မြေပြန့်ကို ရောက်လာတယ်။ အဲဒီမှာ တပည့်အတော်များများ ရှိနေတယ်။ ဂျေရုဆလင်မြို့နဲ့ ယုဒပြည်တစ်ဝန်း၊ တိုင်ရာနဲ့ဆိုင်ဒုန် ကမ်းရိုးတန်းဒေသကနေ တရားနာချင်လို့၊ ရောဂါပျောက်ချင်လို့ ရောက်လာသူတွေလည်း အများကြီးရှိနေတယ်။ ယေရှုက နတ်ဆိုး နှောင့်ယှက်ခံရသူတွေကိုတောင် ကုသပေးတယ်။ သူ့ဆီကထွက်တဲ့ တန်ခိုးဟာ ရောဂါပျောက်ကင်းစေတဲ့အတွက် လူတွေက သူ့ကို တို့ထိခွင့်ရဖို့ ကြိုးစားကြတယ်။ အဲဒီနောက် ယေရှုက တပည့် တွေကို လှမ်းကြည့်ပြီး အခုလိုပြောတယ် နွမ်းပါးသူတို့၊ ခင်ဗျားတို့ဟာ ပျော်ရွှင်ချမ်းမြေ့သူတွေပဲ။ ဘုရားသခင်ရဲ့ နိုင်ငံတော်ဟာ ခင်ဗျားတို့ရဲ့နိုင်ငံ ဖြစ်လို့ပါ။ အခု ဆာငတ်နေသူတို့၊ ခင်ဗျားတို့ဟာ ပျော်ရွှင်ချမ်းမြေ့သူတွေပဲ။ ခင်ဗျားတို့ ဝဝလင်လင် စားရလိမ့်မယ်။ အခု ငိုကြွေးနေသူတို့၊ ခင်ဗျားတို့ဟာ ပျော်ရွှင်ချမ်းမြေ့သူတွေပဲ။ ခင်ဗျားတို့ ရယ်မောရလိမ့်မယ်။ လူသားကြောင့် လူတွေရဲ့အမုန်းခံရ၊ အပယ်ခံရ၊ ကဲ့ရဲ့ခံရ၊ နာမည်ဖျက်ခံရတဲ့အခါတိုင်း ခင်ဗျားတို့ ပျော်ရွှင်ချမ်းမြေ့ရလိမ့်မယ်။ အဲဒီနေ့ကျရင် အားရပါးရ ရွှင်လန်းကြပါ။ ကောင်းကင်မှာ ခင်ဗျားတို့ရမယ့်ဆုဟာကြီးမြတ်တယ်။ သူတို့ရဲ့ဘိုးဘေးတွေလည်း ပရောဖက်တွေကို အဲဒီလိုပဲ လုပ်ခဲ့ကြတယ်။ ချမ်းသာကြွယ်ဝသူတို့၊ အဖြစ်ဆိုးလိုက်ကြတာ။ ခင်ဗျားတို့ဟာ စည်းစိမ်ကို အပြည့်အဝ ခံစားပြီးပြီဖြစ်လို့ပဲ။ အခု ဝဝလင်လင် ဖြစ်နေသူတို့၊ အဖြစ်ဆိုးလိုက်ကြတာ။ ခင်ဗျားတို့ ဆာငတ်ရမှာ မို့လို့ပဲ။ အခု ရယ်မောနေသူတို့၊ အဖြစ်ဆိုးလိုက်ကြတာ။ ခင်ဗျားတို့ ဝမ်းနည်းပူဆွေးပြီး ငိုကြွေးရမှာ မို့လို့ပဲ။ လူတွေ ချီးမွမ်းနေပြီဆိုရင်တော့ ခင်ဗျားတို့ အဖြစ်ဆိုးကြုံရလိမ့်မယ်။ သူတို့ရဲ့ဘိုးဘေးတွေဟာ ပရောဖက်အတုအယောင်တွေကို အဲဒီလိုပဲ ချီးမွမ်းခဲ့ကြတယ်။ နားထောင်နေတဲ့ ခင်ဗျားတို့ကို ကျွန်တော်ပြောမယ်။ ရန်သူတွေကို ချစ်မြဲချစ်ပါ။ ကိုယ့်ကို မုန်းတဲ့သူတွေကို အမြဲကောင်းမှုပြုပါ။ ကိုယ့်ကို ကျိန်ဆဲသူတွေအတွက် အမြဲ ကောင်းချီးတောင်းခံပေးပါ။ ကိုယ့်ကို စော်ကားသူတွေအတွက် အမြဲဆုတောင်းပေးပါ။ ကိုယ့်ရဲ့ ပါးတစ်ဖက်ကို လာရိုက်ရင် နောက်ပါးတစ်ဖက်ကိုလည်း လှည့်ပေးလိုက်ပါ။ အပေါ်ဝတ်ရုံ သိမ်းတဲ့သူကို အတွင်းအင်္ကျီပါ ပေးလိုက်ပါ။ တောင်းခံသူတိုင်းကို ပေးပါ။ ကိုယ့်ပစ္စည်းကို ယူသွားရင် ပြန်မတောင်းနဲ့တော့။ ကိုယ့်ကို ပြုမူဆက်ဆံစေချင်တဲ့အတိုင်း သူတစ်ပါးကို ပြုမူဆက်ဆံပါ။ ကိုယ့်ကို မေတ္တာထားသူတွေကိုပဲ မေတ္တာထားရင် ဘာထူးခြားလို့လဲ။ အပြစ်သားတွေတောင် ကိုယ့်အပေါ် မေတ္တာထားသူကို မေတ္တာပြန်ထားတတ်တာပဲ။ ကိုယ့်ကို ကျေးဇူးပြုသူတွေကိုပဲ ကျေးဇူးပြုမယ်ဆိုရင် ဘာထူးခြားလို့လဲ။ အပြစ်သားတွေတောင် အဲဒီလိုလုပ်တတ်တာပဲ။ ပြန်ရမယ်ဆိုတဲ့ မျှော်လင့်ချက်နဲ့ ချေးငှားပေးရင် ဘာထူးခြားလို့လဲ။ အပြစ်သားတွေတောင် ကျေးဇူးဆပ်ခံချင်လို့ အချင်းချင်း ချေးငှားတတ်တာပဲ။ ခင်ဗျားတို့ကတော့ ရန်သူတွေကို မေတ္တာထားမြဲထားပါ။ အမြဲကောင်းမှုပြုပါ။ ပြန်ရမယ်လို့ မမျှော်လင့်ဘဲ အမြဲချေးငှားပေးပါ။ အဲဒီလိုလုပ်ရင် ခင်ဗျားတို့ရမယ့် ဆုဟာ ကြီးမြတ်လိမ့်မယ်။ အမြင့်မြတ်ဆုံးအရှင်ရဲ့ သားတွေ ဖြစ်လိမ့်မယ်။ ဘာကြောင့်လဲဆိုတော့ ဘုရားက ကျေးဇူးမသိတတ်သူတွေ၊ လူဆိုးတွေကို ကျေးဇူးပြုတဲ့အရှင် ဖြစ်လို့ပဲ။ အဖဘုရားဟာ သနားကြင်နာတတ်သလို ခင်ဗျားတို့လည်း အမြဲသနားကြင်နာကြပါ။ သူတစ်ပါးကို ဝေဖန်အကဲဖြတ်တာမျိုး မလုပ်ပါနဲ့တော့။ ဒါမှ ကိုယ်တိုင် အကဲဖြတ်ခံရတော့မှာ မဟုတ်ဘူး။ သူတစ်ပါးကို အပြစ်တင်တာမျိုး မလုပ်ပါနဲ့တော့။ ဒါမှ ကိုယ်တိုင် အပြစ်တင်ခံရတော့မှာ မဟုတ်ဘူး။ အမြဲခွင့်လွှတ်ပါ။ ဒါမှ ကိုယ်တိုင် ခွင့်လွှတ်ခံရလိမ့်မယ်။ ပေးကမ်းတတ်တဲ့အကျင့် လုပ်ပါ။ ခင်ဗျားတို့ကို ပြန်ပေးကမ်းကြလိမ့်မယ်။ ခင်ဗျားတို့ရဲ့ အင်္ကျီအိတ်ထဲ ရက်ရက်ရောရော ထည့်ပေးရုံမက ဖိသိပ်လှုပ်ခါပြီး ပြည့်လျှံနေအောင် ပေးကြလိမ့်မယ်။ ကိုယ်ချိန်ပေးလိုက်တဲ့ ပမာဏအတိုင်း ပြန်ရမှာဖြစ်လို့ပဲ။ အဲဒီနောက် ယေရှုက ပုံဥပမာပေးပြီး အခုလိုပြောတယ် မျက်မမြင် အချင်းချင်း လမ်းပြနိုင်သလား။ လမ်းပြရင် နှစ်ယောက်စလုံး တွင်းထဲကျမှာပေါ့။ တပည့်ဟာ ဆရာထက် မသာနိုင်ဘူး။ ဒါပေမဲ့ အပြည့်အဝ သွန်သင်ခံရသူတိုင်း ဆရာလိုဖြစ်နိုင်တယ်။ ကိုယ့်မျက်စိထဲမှာ သစ်သားချောင်း ခံနေတာကို သတိမထားဘဲနဲ့ ညီအစ်ကိုရဲ့မျက်စိထဲက သစ်စလေးကိုပဲ ဘာလို့ ကြည့်နေတာလဲ။ ကိုယ့်မျက်စိထဲက သစ်သားချောင်းကို မမြင်ဘဲ ညီအစ်ကိုကို မင်းရဲ့မျက်စိထဲက သစ်စလေး ထုတ်ပေးပါရစေ လို့ ဘယ်လိုလုပ် ပြောနိုင်မှာလဲ။ သူတော်ကောင်းယောင်ဆောင်သူတို့၊ ကိုယ့်မျက်စိထဲက သစ်သားချောင်းကို အရင် ထုတ်လိုက်ပါဦး။ ဒါမှ ရှင်းရှင်းလင်းလင်း မြင်ရပြီး ညီအစ်ကိုရဲ့မျက်စိထဲက သစ်စလေးကို ထုတ်ပေးနိုင်မှာပေါ့။ ကောင်းတဲ့အပင်မှာ မကောင်းတဲ့အသီး မသီးဘူး။ မကောင်းတဲ့အပင်မှာလည်း ကောင်းတဲ့အသီး မသီးဘူး။ အသီးကိုကြည့်ပြီး အပင်ကို သိနိုင်တယ်။ ဆူးပင်ကနေ သဖန်းသီးခူးလို့ မရဘူး။ ချုံပင်ကနေ စပျစ်သီးခူးလို့ မရဘူး။ ကောင်းတဲ့လူဟာ သူ့စိတ်ထဲက ကောင်းတဲ့အရာတွေကို ထုတ်ပေးတတ်တယ်။ ဆိုးညစ်သူကတော့ သူ့စိတ်ထဲက မကောင်းတဲ့အရာကိုပဲ ထုတ်ပေးတတ်တယ်။ စိတ်ထဲရှိသမျှ နှုတ်ကနေ ထွက်လာတတ်လို့ပဲ။ ကျွန်တော်ပြောတဲ့အတိုင်း မလုပ်ဘဲနဲ့ ဘာလို့ ကျွန်တော့်ကို သခင်၊ သခင် လို့ခေါ်ကြတာလဲ။ ကျွန်တော့်ဆီ လာ၊ ကျွန်တော်ပြောသမျှကို နားထောင်ပြီး လက်တွေ့ကျင့်တဲ့သူဟာ ဘယ်သူနဲ့တူသလဲဆိုတော့ အိမ်ဆောက်တဲ့အခါ နက်နက်တူးပြီး ကျောက်သားပေါ်မှာ အုတ်မြစ်ချတဲ့သူနဲ့ တူတယ်။ ရေကြီးတဲ့အခါ မြစ်ရေက အဲဒီအိမ်ကို ရိုက်ခတ်ပေမဲ့ ခိုင်ခိုင်ခံ့ခံ့ တည်ဆောက်ထားတာဖြစ်လို့ အိမ်ဟာ မယိုင်ဘူး။ ကျွန်တော်ပြောတာကို ကြားပေမဲ့ လက်တွေ့မကျင့်သူကတော့ အုတ်မြစ်မချဘဲ မြေပေါ်မှာ အိမ်ဆောက်တဲ့သူနဲ့ တူတယ်။ မြစ်ရေတက်ပြီး ရိုက်ခတ်လာတဲ့အခါ အိမ်ဟာ ချက်ချင်းပြိုလဲပြီး လုံးဝပျက်စီးသွားတယ်။,42,Lu,6,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/6/
audio/nwt_42_Lu_BU_07.mp3,ယေရှုက လူတွေကို ပြောစရာရှိတာ ပြောပြီးသွားတဲ့အခါ ကပေရနောင်မြို့ထဲ ဝင်သွားတယ်။ တပ်မှူးတစ်ယောက်မှာ ချစ်ရတဲ့ကျွန်တစ်ယောက် ရှိတယ်။ အဲဒီကျွန် အကြီးအကျယ်ဖျားပြီး သေလုဆဲဆဲ ဖြစ်နေတယ်။ တပ်မှူးက ယေရှုအကြောင်း ကြားတဲ့အခါ ဂျူးအကြီးအကဲတွေကို ယေရှုဆီလွှတ်ပြီး သူ့ကျွန်ကို နေကောင်းအောင်လုပ်ပေးဖို့ ကြွခဲ့ပါလို့ မှာလိုက်တယ်။ ဂျူးအကြီးအကဲတွေက ယေရှုဆီရောက်လာပြီး ဒီတပ်မှူးကို ဆရာ ကူညီထိုက်ပါတယ်။ သူဟာ ကျွန်တော်တို့လူမျိုးကို ချစ်တယ်။ ကျွန်တော်တို့အတွက် တရားဇရပ်တောင် ဆောက်ပေးထားတယ် ဆိုပြီး ဝိုင်းအသနားခံပေးကြတယ်။ ယေရှုလည်း သူတို့နဲ့အတူ လိုက်သွားတယ်။ တပ်မှူးအိမ်နဲ့မလှမ်းမကမ်းကို ရောက်တဲ့အခါ တပ်မှူးက သူ့မိတ်ဆွေတွေကို လွှတ်ပြီး ဆရာ၊ ဒုက္ခမခံပါနဲ့တော့။ ဆရာ့ကို အိမ်ထဲဖိတ်ဖို့ ကျွန်တော် မထိုက်တန်ပါဘူး။ ဆရာ့ကို လာတွေ့ဖို့လည်း မထိုက်တန်ဘူးလို့ ထင်ပါတယ်။ ဒါကြောင့် ပျောက်စေလို့ ဆရာပြောလိုက်ရုံနဲ့ ကျွန်တော့်ကျွန်က ရောဂါပျောက်သွားမှာပါ။ ဘာကြောင့်လဲဆိုတော့ ကျွန်တော့်မှာလည်း အထက်လူကြီးရှိသလို လက်အောက်တပ်သားတွေ ရှိပါတယ်။ တပ်သားတစ်ယောက်ကို သွား လို့အမိန့်ပေးရင် သွားတယ်။ နောက်တစ်ယောက်ကို လာ ဆိုရင် လာတယ်။ ကျွန်ကိုလည်း ဒါလုပ် လို့ခိုင်းရင် ခိုင်းတဲ့အတိုင်း လုပ်ပါတယ် လို့ပြောခိုင်းလိုက်တယ်။ ဒီစကားကို ကြားတဲ့အခါ ယေရှု အံ့သြပြီး နောက်မှာပါလာတဲ့သူတွေကို လှည့်ကြည့်ရင်း ကျွန်တော်ပြောမယ်။ ဒီလောက်ထိ ယုံကြည်ခြင်းခိုင်ခံ့တဲ့သူကို အစ္စရေးတွေထဲမှာတောင် မတွေ့ဖူးဘူး လို့ပြောတယ်။ တပ်မှူးလွှတ်လိုက်တဲ့သူတွေ အိမ်ပြန်ရောက်တဲ့အခါ တပ်မှူးရဲ့ကျွန် ပြန်နေကောင်းသွားတာကို တွေ့ရတယ်။ သိပ်မကြာခင်မှာ ယေရှုက နာအိနလို့ခေါ်တဲ့ မြို့တစ်မြို့ကိုထွက်သွားတယ်။ တပည့်တွေရော လူတွေပါ အုပ်လိုက်ကြီး လိုက်ပါလာတယ်။ မြို့တံခါးနားကို ရောက်တဲ့အခါ မုဆိုးမရဲ့ တစ်ဦးတည်းသောသားကို သင်္ဂြိုဟ်ဖို့ ထမ်းလာတဲ့လူတွေနဲ့ ဆုံတယ်။ မုဆိုးမနဲ့အတူ မြို့သူမြို့သားတွေ လိုက်ပါလာတယ်။ ယေရှုက မုဆိုးမကိုမြင်တဲ့အခါ သနားစိတ်ယိုဖိတ်လာပြီး မငိုပါနဲ့တော့ လို့ပြောတယ်။ အဲဒီနောက် ရှေ့တိုးသွားပြီး အလောင်းစင်ကို ကိုင်တဲ့အခါ အလောင်းစင်ထမ်းသူတွေ ရပ်လိုက်တယ်။ ယေရှုက လူလေး၊ ကျွန်တော်ပြောမယ်။ ထပါ လို့ပြောတဲ့အခါ၊ သေတဲ့လူက ထိုင်ပြီးစကားပြောတော့တယ်။ ဒါနဲ့ ယေရှုက သူ့ကို မိခင်ဆီ အပ်လိုက်တယ်။ လူအားလုံး ကြောက်သွားပြီး ငါတို့ဆီမှာ ကြီးမြတ်တဲ့ပရောဖက် ပေါ်ထွန်းပြီ၊ ဘုရားသခင်က သူ့လူမျိုးကို သတိရပြီ ဆိုပြီး ဘုရားသခင်ကို ဂုဏ်တင်ချီးမွမ်းကြတယ်။ အဲဒီသတင်းဟာ ယုဒပြည်တစ်ဝန်းလုံးနဲ့ ပတ်ဝန်းကျင်အရပ်ရပ်ကို ပျံ့နှံ့သွားတယ်။ ယောဟန်ရဲ့တပည့်တွေက ယောဟန်ကို အကြောင်းစုံ ပြန်ပြောပြတယ်။ ဒါနဲ့ ယောဟန်က တပည့်နှစ်ယောက်ကို ယေရှုဆီ လွှတ်ပြီး ခင်ဗျားဟာ ကျွန်တော်တို့ စောင့်မျှော်နေတဲ့သူလား၊ နောက်တစ်ယောက်ကို စောင့်မျှော်ရမှာလား လို့မေးခိုင်းလိုက်တယ်။ သူတို့က ယေရှုဆီရောက်လာပြီး နှစ်ခြင်းပေးသူ ယောဟန်က ခင်ဗျားဟာ ကျွန်တော်တို့ စောင့်မျှော်နေတဲ့သူလား ဒါမှမဟုတ် နောက်တစ်ယောက်ကို စောင့်မျှော်ရမှာလား ဆိုပြီး မေးခိုင်းလိုက်ပါတယ် လို့ပြောတယ်။ အဲဒီအချိန်မှာ ယေရှုက ရောဂါအမျိုးမျိုး စွဲကပ်သူ၊ နတ်ဆိုးပူးသူ အမြောက်အမြားကို ကုသပေးပြီး မျက်မမြင်များစွာကိုလည်း ပြန်မြင်အောင် လုပ်ပေးနေတယ်။ ဒါကြောင့် ယေရှုက ခင်ဗျားတို့မြင်ရ၊ ကြားရတဲ့ ဒီသတင်းအားလုံး ယောဟန်ကို ပြန်ပြောပြလိုက်ပါ။ မျက်မမြင်တွေ ပြန်မြင်လာပြီ။ ခြေမသန်သူတွေ လမ်းလျှောက်နိုင်ပြီ။ အနာကြီးရောဂါသည်တွေ ပြန်ကောင်းလာပြီ။ နားမကြားသူတွေ ကြားရပြီ။ သေလွန်သူတွေ အသက်ပြန်ရှင်လာပြီ။ ဆင်းရဲသားတွေ သတင်းကောင်း ကြားရပြီ။ ကျွန်တော့်ကို သံသယဝင်စရာအကြောင်း မရှိတဲ့သူဟာ ပျော်ရွှင်ချမ်းမြေ့လိမ့်မယ် ဆိုပြီးဖြေတယ်။ ယောဟန်ရဲ့တပည့်တွေ ပြန်သွားတဲ့အခါ ယေရှုက ယောဟန်နဲ့ပတ်သက်ပြီး လူအုပ်ကို ပြောတယ် ခင်ဗျားတို့ တောထဲမှာ ဘယ်သူ့ကို သွားကြည့်ကြတာလဲ။ လေတိုက်ရာ ယိမ်းတတ်တဲ့ ကျူပင်လို လူစားမျိုးကိုလား။ မဟုတ်ဘူး။ ဒါဆိုရင် ဘယ်သူ့ကို သွားကြည့်တာလဲ။ နူးညံ့တဲ့ဝတ်ရုံ ဝတ်ဆင်ထားသူကိုလား။ မဟုတ်ဘူး။ အဲဒီလို ခမ်းခမ်းနားနားဝတ်ပြီး ဇိမ်နဲ့နေတဲ့သူတွေဟာ နန်းတော်ထဲမှာပဲ နေကြတာ။ ဒါဆိုရင် ဘယ်သူ့ကို သွားကြည့်တာလဲ။ ပရောဖက်ကိုလား။ ဟုတ်တာပေါ့။ ကျွန်တော်ပြောမယ်။ သူဟာ ပရောဖက်ပဲ။ ပရောဖက်တွေထက်တောင် ကြီးမြတ်တယ်။ ဒါကြောင့် ငါ့စေတမန်ကို မင်းရှေ့မှာ စေလွှတ်မယ်။ သူက မင်းသွားမယ့်လမ်းကို ရှေ့ကနေ အသင့်ပြင်ပေးမယ် ဆိုပြီး ရေးထားတာ သူ့အကြောင်းပဲ။ ကျွန်တော်ပြောမယ်။ အသက်ရှင်ခဲ့သမျှ လူတွေထဲမှာ ယောဟန်ထက် ကြီးမြတ်တဲ့သူ မရှိဘူး။ ဒါပေမဲ့ ဘုရားသခင့်နိုင်ငံတော်မှာ အဆင့်နိမ့်တဲ့သူဟာ ယောဟန်ထက် ကြီးမြတ်တယ်။ (ဒါကိုကြားတဲ့အခါ အခွန်ခံတွေနဲ့ လူအားလုံးက ယောဟန်ဆီမှာ နှစ်ခြင်းခံထားတဲ့အတွက် ဘုရားသခင်ဟာ ဖြောင့်မတ်တယ်ဆိုပြီး အသိအမှတ် ပြုကြတယ်။ ဒါပေမဲ့ ဖာရိရှဲနဲ့ ပညတ်ကျမ်း နှံ့စပ်သူတွေက ယောဟန်ဆီမှာ နှစ်ခြင်းမခံထားတဲ့အတွက် သူတို့နဲ့ပတ်သက်ပြီး ဘုရားသခင် ရည်ရွယ်ထားတာတွေကို အလေး မထားကြဘူး။) ဒါကြောင့် ဒီလူမျိုးဆက်ကို ဘယ်သူနဲ့ နှိုင်းရမလဲ။ သူတို့ဟာ ဘယ်သူနဲ့ တူသလဲ။ စျေးထဲမှာထိုင်ပြီး ငါတို့ ပလွေမှုတ်တော့လည်း နင်တို့ မကကြဘူး။ ငါတို့ ငိုချင်းချတော့လည်း နင်တို့ မငိုကြဘူး လို့ အချင်းချင်း အော်ပြောနေတဲ့ ကလေးတွေနဲ့ တူတယ်။ အများတကာလို မသောက်မစားတတ်တဲ့ နှစ်ခြင်းပေးသူ ယောဟန် ရောက်လာတော့ ဒီလူ နတ်ဆိုးပူးနေတာပဲ လို့ ခင်ဗျားတို့ပြောတယ်။ အများတကာလို စားသောက်တဲ့ လူသားရောက်လာတော့ အခွန်ခံတွေ၊ အပြစ်သားတွေနဲ့ မိတ်ဖွဲ့သူ၊ စားကြူးသောက်ကြူးသူ လို့ ပြောကြပြန်တယ်။ ဘာပဲပြောပြော၊ ဉာဏ်ပညာဟာ ဖြောင့်မတ်တယ်ဆိုတာကို လုပ်ရပ်တွေနဲ့ သက်သေပြလိမ့်မယ်။ ဖာရိရှဲတစ်ယောက်က အတူစားသောက်ဖို့ ဖိတ်ခေါ်တဲ့အတွက် ယေရှုလည်း သူ့အိမ်ထဲဝင်ပြီး စားပွဲမှာ ထိုင်တယ်။ အပြစ်များသူအဖြစ် သိထားကြတဲ့ အမျိုးသမီးတစ်ယောက်က အဲဒီအိမ်မှာ ယေရှု စားသောက်နေမှန်း သိသွားတဲ့အခါ ဆီမွှေးထည့်ထားတဲ့ ကျောက်ဖြူဘူးကို ယူလာတယ်။ အဲဒီနောက် ယေရှုရဲ့ ခြေရင်းနားမှာ ဒူးထောက်ပြီး တရှုံ့ရှုံ့ ငိုနေတယ်။ ယေရှုရဲ့ခြေထောက်မှာ မျက်ရည်စိုသွားတော့ ဆံပင်နဲ့သုတ်ပေးတယ်။ ခြေထောက်ကို နမ်းပြီး ဆီမွှေးလောင်းတယ်။ ယေရှုကိုဖိတ်ခေါ်တဲ့ ဖာရိရှဲက ဒါကိုမြင်တဲ့အခါ ဒီလူသာ ပရောဖက်မှန်ရင် သူ့ခြေထောက်ကိုကိုင်တဲ့ မိန်းမဟာ ဘယ်သူလဲဆိုတာ သိမှာပဲ။ သူဟာ အပြစ်များတဲ့သူဖြစ်မှန်း ဒီလူ မသိဘူးလား ဆိုပြီး တွေးနေတယ်။ ဒါကြောင့် ယေရှုက ရှိမုန်၊ ခင်ဗျားကို ကျွန်တော် ပြောစရာတစ်ခု ရှိတယ် ဆိုတော့ ပြောပါ၊ ဆရာ လို့ သူဖြေတယ်။ ကြွေးရှင်တစ်ယောက်ဆီမှာ အကြွေးတင်နေတဲ့ လူနှစ်ယောက်ရှိတယ်။ တစ်ယောက်က ဒေနာရိ ၅၀၀၊ နောက်တစ်ယောက်က ၅၀ အကြွေးတင်နေတယ်။ သူတို့မှာ ကြွေးဆပ်စရာမရှိတော့ ကြွေးရှင်က သူတို့နှစ်ယောက်ရဲ့အကြွေးကို တစ်ပြားမကျန် လျှော်ပစ်လိုက်တယ်။ ဒါဆိုရင် ဘယ်တစ်ယောက်က ကြွေးရှင်ကို ပိုပြီးမေတ္တာပြမလဲ လို့မေးတော့၊ ရှိမုန်က အကြွေးပိုများတဲ့သူက ပိုပြီးမေတ္တာပြမယ်လို့ ကျွန်တော်ထင်တယ် လို့ဖြေတယ်။ ယေရှုက ခင်ဗျားထင်တာ မှန်တယ် လို့ပြောတယ်။ အဲဒီနောက် အမျိုးသမီးဘက် လှည့်ကြည့်ပြီး ရှိမုန်ကို ဒီအမျိုးသမီးကို ခင်ဗျားမြင်တယ် မဟုတ်လား။ ခင်ဗျားက အိမ်ထဲဝင်လာတဲ့ ကျွန်တော့်ကို ခြေဆေးဖို့ ရေမပေးဘူး။ သူကတော့ ကျွန်တော့်ခြေကို မျက်ရည်နဲ့ဆေးပြီး ဆံပင်နဲ့ သုတ်ပေးလိုက်ပြီ။ ခင်ဗျားက ကျွန်တော့်ကို နမ်းပြီး မကြိုဆိုဘူး။ သူကတော့ ဒီအိမ်ထဲ ကျွန်တော် ရောက်ကတည်းက ကျွန်တော့်ခြေကို နမ်းနေလိုက်တာ။ ခင်ဗျားက ကျွန်တော့်ခေါင်းကို ဆီမလောင်းပေးဘူး။ သူကတော့ ကျွန်တော့်ခြေကို ဆီမွှေးလောင်းပေးပြီ။ ဒါကြောင့် ကျွန်တော်ပြောမယ်။ သူဟာ အပြစ်များလှပေမဲ့ ခွင့်လွှတ်ခံရပြီ။ ဒီတော့ သူက မေတ္တာအများကြီး ပြပြီပေါ့။ နည်းနည်းပဲ ခွင့်လွှတ်ခံရသူကတော့ နည်းနည်းပဲ မေတ္တာပြတတ်တယ် လို့ပြောတယ်။ အဲဒီနောက် ခင်ဗျားရဲ့ အပြစ်တွေကို ခွင့်လွှတ်လိုက်ပြီ လို့ အမျိုးသမီးကို ပြောလိုက်တယ်။ အတူစားသောက်နေသူတွေက အပြစ်တွေကိုတောင် ခွင့်လွှတ်တယ်ဆိုတော့ ဒီလူဟာ ဘယ်သူပါလိမ့် ဆိုပြီး အချင်းချင်း ပြောကြတယ်။ ယေရှုက အမျိုးသမီးကို ခင်ဗျားရဲ့ယုံကြည်ခြင်းက ခင်ဗျားကို ကယ်တင်လိုက်ပြီ။ စိတ်အေးလက်အေးသာ သွားပါ လို့ပြောတယ်။,42,Lu,7,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/7/
audio/nwt_42_Lu_BU_08.mp3,မကြာခင်မှာ ယေရှုက တစ်မြို့ပြီးတစ်မြို့၊ တစ်ရွာပြီးတစ်ရွာ သွားပြီး ဘုရားသခင့်နိုင်ငံတော် သတင်းကောင်းကို ဟောပြောတယ်။ တမန်တော် ၁၂ ယောက်နဲ့အတူ၊ နတ်ဆိုးနှောင့်ယှက်မှု ကင်းအောင်၊ ရောဂါသက်သာအောင် ယေရှု ကုသပေးဖူးတဲ့ အမျိုးသမီးတချို့လည်း လိုက်ပါလာတယ်။ နတ်ဆိုးခုနစ်ကောင်ရဲ့ နှောင့်ယှက်မှုကနေ လွတ်ကင်းသွားတဲ့ မာဂဒလလို့ခေါ်တဲ့ မာရိ၊ ဟေရုဒ်မင်းရဲ့ အိမ်တော်ထိန်း ခုဇရဲ့ဇနီး ယောဟန္န၊ ရှုရှန္နတို့အပြင် တခြားအမျိုးသမီးတွေလည်း ပါတယ်။ သူတို့က ကိုယ့်ပစ္စည်းဥစ္စာတွေ သုံးပြီး ယေရှုနဲ့ တမန်တော်တွေကို အလုပ်အကျွေးပြုဖို့ လိုက်ပါလာကြတယ်။ မြို့အသီးသီးကနေ ရောက်လာသူတွေအပါအဝင် လူအများကြီး စုရုံးလာတဲ့အခါ ယေရှုက ပုံဥပမာသုံးပြီး အခုလိုပြောတယ် တစ်ခါက မျိုးကြဲသူတစ်ယောက် မျိုးစေ့ကြဲဖို့ ထွက်သွားတယ်။ မျိုးကြဲတဲ့အခါ မျိုးစေ့တချို့ လမ်းပေါ်ကျတဲ့အတွက် အနင်းခံရတယ်။ ငှက်တွေ ကောက်စားသွားတယ်။ မျိုးစေ့တချို့ဟာ မြေဆီလွှာပါးတဲ့ ကျောက်ခံမြေပေါ် ကျတယ်။ အပင်ပေါက်လာပေမဲ့ ရေမရတဲ့အတွက် ခြောက်သွေ့သွားတယ်။ မျိုးစေ့တချို့ကတော့ ဆူးပင်တွေကြားထဲ ကျတယ်။ ဆူးပင်တွေ အတူကြီးထွားလာပြီး လွှမ်းမိုးပိတ်ဆို့လိုက်တယ်။ မျိုးစေ့တချို့ကတော့ ကောင်းတဲ့မြေပေါ် ကျတဲ့အတွက် အပင်ပေါက်လာပြီး အဆ ၁၀၀ သီးပွင့်ဖြစ်ထွန်းတယ်။ အဲဒီနောက် အသံကိုမြှင့်ပြီး နားရှိတဲ့သူ ကြားပါစေ လို့ပြောတယ်။ အဲဒီပုံဥပမာရဲ့ အဓိပ္ပာယ်ကို တပည့်တွေမေးတော့၊ ယေရှုက ခင်ဗျားတို့ဟာ ဘုရားသခင့်နိုင်ငံတော်နဲ့ပတ်သက်တဲ့ မြင့်မြတ်တဲ့ လျှို့ဝှက်ချက်အကြောင်း နားလည်ခွင့်ရတယ်။ တခြားသူတွေအတွက်တော့ ဒါဟာ ပုံဥပမာသက်သက်ပဲ။ ဒါကြောင့် သူတို့ဟာ ကြည့်လျက်နဲ့ မမြင်ဘူး။ ကြားလျက်နဲ့ ဆိုလိုရင်းကို သဘောမပေါက်ဘူး။ ပုံဥပမာရဲ့ အဓိပ္ပာယ်ကတော့ မျိုးစေ့ဟာ ဘုရားသခင်ရဲ့ တရားစကား ဖြစ်တယ်။ လမ်းပေါ် မျိုးစေ့ကျတယ်ဆိုတဲ့ အဓိပ္ပာယ်က တရားစကားကို ကြားပေမဲ့ မယုံကြည်အောင်၊ ကယ်တင်ခြင်းမရအောင် သူတို့စိတ်နှလုံးထဲက တရားစကားကို မာရ်နတ် လာနုတ်ယူသွားတာကို ဆိုလိုတယ်။ ကျောက်ခံမြေပေါ် မျိုးစေ့ကျတယ်ဆိုတဲ့ အဓိပ္ပာယ်က တရားစကားကို ကြားတဲ့အခါ ဝမ်းသာအားရ လက်ခံပေမဲ့ စိတ်ထဲမှာ အမြစ်မစွဲတာကို ဆိုလိုတယ်။ ခဏတော့ ယုံကြည်ပေမဲ့ စမ်းသပ်ခံရချိန်မှာ ကျရှုံးသွားတယ်။ ဆူးပင်တွေကြားမှာ မျိုးစေ့ကျတယ်ဆိုတဲ့ အဓိပ္ပာယ်က တရားစကားကို ကြားပေမဲ့ ဘဝရဲ့စိုးရိမ်ပူပန်စရာ၊ စည်းစိမ်ဥစ္စာ၊ အပျော်အပါးတွေကြောင့် စိတ်ပျံ့လွင့်သွားတာကို ဆိုလိုတယ်။ လုံးဝ လွှမ်းမိုးပိတ်ဆို့ ခံရတဲ့အတွက် အသီးမအောင်ဘူး။ ကောင်းတဲ့မြေမှာ မျိုးစေ့ကျတယ်ဆိုတဲ့ အဓိပ္ပာယ်က စိတ်ကောင်းနှလုံးကောင်း ရှိသူတွေ တရားစကားကို နာယူပြီးနောက် စိတ်စွဲမှတ်ထားပြီး ခံနိုင်ရည်ရှိရှိ သီးပွင့်ဖြစ်ထွန်းတာကို ဆိုလိုတယ်။ မီးခွက်ကိုထွန်းပြီးရင် ဘယ်သူမှ တောင်းနဲ့ အုပ်ထားလေ့မရှိဘူး။ ခုတင်အောက်မှာ ထားလေ့မရှိဘူး။ အိမ်ထဲဝင်လာသူတွေ အလင်းရအောင် ဆီမီးတိုင်ပေါ် တင်ထားမှာပဲ။ ဖုံးကွယ်ထားသမျှ ပေါ်လာရလိမ့်မယ်။ လုံးဝမသိရအောင် အသေအချာ လျှို့ဝှက်ထားသမျှ ထင်ရှားလာရလိမ့်မယ်။ ဒါကြောင့် ကိုယ်ဟာ အာရုံစိုက်နားထောင်နေရဲ့လားဆိုတာ သတိပြုပါ။ ဘာလို့လဲဆိုတော့ ရှိတဲ့သူဟာ ထပ်ပြီးရလိမ့်မယ်။ မရှိတဲ့သူကတော့ ရှိတယ်လို့ ထင်နေတဲ့အရာတောင် အသိမ်းခံရလိမ့်မယ် လို့ပြောတယ်။ အဲဒီအချိန်မှာ ယေရှုရဲ့မိခင်နဲ့ ညီတွေ ရောက်လာတယ်။ ဒါပေမဲ့ လူတွေဝိုင်းအုံနေလို့ ယေရှုအနားကို မရောက်နိုင်ကြဘူး။ ဒါနဲ့ ယေရှုကို ဆရာ့အမေနဲ့ ညီတွေက တွေ့ချင်လို့ အပြင်မှာ ရပ်စောင့်နေတယ် လို့ပြောတဲ့အခါ၊ ယေရှုက ဘုရားသခင်ရဲ့ တရားစကားကို ကြားနာပြီး လက်တွေ့ကျင့်တဲ့ ဟောဒီလူတွေဟာ ကျွန်တော့်အမေ၊ ကျွန်တော့်ညီအစ်ကိုတွေပါပဲ လို့ပြောတယ်။ တစ်နေ့မှာ ယေရှုနဲ့တပည့်တွေ လှေပေါ်တက်ကြတယ်။ ယေရှုက အိုင်တစ်ဖက်ကမ်းကို ကူးရအောင် လို့ပြောတော့ သူတို့ ရွက်လွှင့်သွားကြတယ်။ သူတို့ ရွက်လွှင့်သွားချိန်မှာ ယေရှု အိပ်ပျော်နေတယ်။ အဲဒီအခါ လေပြင်းမုန်တိုင်း တိုက်ခတ်လာပြီး လှေထဲကို ရေဝင်လာတဲ့အတွက် လှေနစ်တော့မလို ဖြစ်သွားတယ်။ တပည့်တွေက ယေရှုကို လာနှိုးပြီး ဆရာ၊ ဆရာ၊ ကျွန်တော်တို့ သေတော့မယ် လို့ပြောတယ်။ ဒါနဲ့ ယေရှု ထပြီး လှိုင်းနဲ့လေကို အမိန့်ပေးလိုက်တဲ့အခါ မုန်တိုင်းစဲပြီး ငြိမ်သွားတယ်။ ယေရှုက ခင်ဗျားတို့ရဲ့ယုံကြည်ခြင်း ဘယ်ရောက်သွားတာလဲ လို့ပြောတယ်။ တပည့်တွေကတော့ ထိတ်လန့်အံ့သြပြီး ဘယ်လိုလူပါလိမ့်။ လှိုင်းနဲ့လေတောင် သူ့စကားကို နားထောင်ပါလား လို့ အချင်းချင်းပြောကြတယ်။ ဂါလိလဲအိုင်တစ်ဖက်ကမ်း ဂေရသနယ်ကို ရောက်တော့ သူတို့ကမ်းကပ်ကြတယ်။ ယေရှု လှေပေါ်ကဆင်းတာနဲ့ အဲဒီနယ်က နတ်ဆိုးပူးသူတစ်ယောက်နဲ့ ဆုံတယ်။ သူက အဝတ်မဝတ်၊ အိမ်မှာမနေဘဲ သင်္ချိုင်းဂူတွေကြားမှာ နေနေတာ အတော်ကြာပြီ။ ယေရှုကို မြင်တဲ့အခါ ရှေ့မှာ လာဒူးထောက်ပြီး အမြင့်ဆုံးဘုရားသခင်ရဲ့သား ယေရှု၊ ခင်ဗျားနဲ့ကျုပ် ဘာဆိုင်လို့တုံး။ ကျုပ်ကို ဒဏ်မခတ်ပါနဲ့။ တောင်းပန်ပါတယ် လို့အော်ပြောတယ်။ (ယေရှုက အဲဒီလူထဲ ဝင်ပူးနေတဲ့ နတ်ဆိုးကို ထွက်သွားဖို့ အမိန့်ပေးလိုက်လို့ပဲ။ သူ့ကို နတ်ဆိုး ခဏခဏ ဝင်ပူးတတ်တော့ သံကြိုးတွေ၊ ခြေကျဉ်းတွေနဲ့ ချုပ်နှောင်ထားလည်း သူက သံခြေကျဉ်းတွေကို ဆွဲဖြတ်တတ်တယ်။ နတ်ဆိုးက သူ့ကို လူသူကင်းမဲ့တဲ့နေရာဆီ သွားခိုင်းတတ်တယ်။) ယေရှုက မင်းနာမည် ဘာလဲ လို့မေးတော့ တပ်ဖွဲ့ လို့ဖြေတယ်။ သူ့အထဲမှာ နတ်ဆိုးအဖွဲ့လိုက်ကြီး ဝင်ပူးနေလို့ပဲ။ နတ်ဆိုးတွေက တွင်းနက်ကြီးထဲ မနှင်ချဖို့ ယေရှုကို တောင်းပန်ကြတယ်။ ဝက်အုပ်ကြီးတစ်အုပ် တောင်စောင်းမှာ ကျက်စားနေတော့ နတ်ဆိုးတွေက အဲဒီဝက်အုပ်ထဲ ဝင်ခွင့်ပေးပါလို့ တောင်းပန်တယ်။ ယေရှု ခွင့်ပြုလိုက်တဲ့အခါ၊ နတ်ဆိုးတွေက အဲဒီလူထဲကထွက်ပြီး ဝက်အုပ်ထဲ ဝင်ပူးတဲ့အတွက် ဝက်တစ်အုပ်လုံး ကမ်းပါးပေါ်ကနေ တစ်ဟုန်ထိုးကျပြီး ရေနစ်ကုန်တယ်။ ဝက်ကျောင်းတဲ့လူတွေက ဒါကိုမြင်တဲ့အခါ မြို့ရွာတွေဆီ ပြေးသွားပြီး ဖြစ်ကြောင်းကုန်စင် ပြောပြကြတယ်။ အဲဒီအဖြစ်အပျက်ကို လူတွေ လာကြည့်ကြတဲ့အခါ နတ်ဆိုးတွေ ဝင်ပူးဖူးတဲ့သူက အဝတ်ဝတ်ပြီး ယေရှုခြေရင်းမှာ ပုံမှန်စိတ်အခြေအနေနဲ့ ထိုင်နေတာကို မြင်လိုက်ရတော့ ကြောက်လန့်သွားကြတယ်။ မျက်မြင်သက်သေတွေကလည်း နတ်ဆိုးပူးဖူးတဲ့သူ ဘယ်လိုသက်သာလာတဲ့အကြောင်း လူတွေကို ပြန်ပြောပြတယ်။ ဂေရသနယ်တစ်ဝိုက်က လူတွေ အကြီးအကျယ် ကြောက်လန့်သွားတဲ့အတွက် ယေရှုကို သူတို့ဆီကနေ ထွက်သွားဖို့ တောင်းပန်ကြတယ်။ ယေရှု လှေပေါ်တက်တဲ့အခါ၊ နတ်ဆိုးပူးခဲ့ဖူးသူက အတူလိုက်ခွင့်ပြုဖို့ တောင်းပန်တယ်။ ယေရှုက ခွင့်မပြုဘဲ၊ အိမ်ကိုပဲ ပြန်ပါ။ ခင်ဗျားအတွက် ဘုရားသခင် လုပ်ပေးခဲ့သမျှ လူတွေကို ပြန်ပြောပြပါ လို့မှာတယ်။ အဲဒီလူလည်း ပြန်သွားပြီး သူ့အတွက် ယေရှုလုပ်ပေးခဲ့တာတွေကို တစ်မြို့လုံးအနှံ့ ပြောပြတော့တယ်။ လူတွေက ယေရှုကို စောင့်မျှော်နေတော့ ဂါလိလဲနယ်ကို သူပြန်လာတဲ့အခါ လှိုက်လှိုက်လှဲလှဲ ကြိုဆိုကြတယ်။ ယာအိရုလို့ခေါ်တဲ့ တရားဇရပ်မှူးက ယေရှုရှေ့မှာ ဒူးထောက်ပြီး သူ့အိမ်ကိုလိုက်ခဲ့ဖို့ တောင်းပန်တယ်။ သူ့ရဲ့ ၁၂ အရွယ် တစ်ဦးတည်းသောသမီးလေး သေဆုံးခါနီး ဖြစ်နေလို့ပဲ။ ယေရှုလိုက်လာတဲ့အခါ လူတွေ ကြိတ်ကြိတ်တိုးပြီး ပါလာတယ်။ ဆယ့်နှစ်နှစ်လုံး သွေးသွန်နာစွဲနေတဲ့ အမျိုးသမီးတစ်ယောက်လည်း လိုက်ပါလာတယ်။ သူ့ရောဂါကို ဘယ်သူမှ မကုပေးနိုင်ဘူး။ သူက နောက်ကနေ ကပ်လိုက်လာပြီး ယေရှုရဲ့ ဝတ်လုံအမြိတ်ကို တို့လိုက်တဲ့အခါ သွေးဆင်းနေတာ ချက်ချင်း ရပ်သွားတယ်။ ယေရှုက ကျွန်တော့်ကို ဘယ်သူ တို့သလဲ လို့မေးတော့ မတို့ပါဘူးလို့ ဖြေကြတယ်။ ပေတရုက ဆရာရယ်၊ လူတွေ ဒီလောက် ကြိတ်ကြိတ်တိုးနေတာ လို့ပြောတော့၊ ယေရှုက တစ်ယောက်ယောက်ကတော့ တို့ပါတယ်။ ကျွန်တော့်ဆီက တန်ခိုးထွက်သွားတာ သိလိုက်တယ် လို့ဖြေတယ်။ အဲဒီအမျိုးသမီးက ပုန်းနေလို့မရမှန်း သိလိုက်တဲ့အခါ တဆတ်ဆတ်တုန်ပြီး ယေရှုရှေ့မှာ လာဒူးထောက်တယ်။ ပြီးတော့ သူဘာလို့ တို့ရတဲ့အကြောင်း၊ တို့လိုက်တာနဲ့ ရောဂါ ပျောက်သွားတဲ့အကြောင်း လူအားလုံးရှေ့မှာ ဖွင့်ပြောတယ်။ ယေရှုက သမီး၊ သမီးရဲ့ယုံကြည်ခြင်းက ပြန်ကျန်းမာစေပြီ။ စိတ်အေးလက်အေးသာ ပြန်ပါတော့ လို့ ပြောလိုက်တယ်။ အဲဒီလိုပြောနေတုန်းမှာပဲ ယာအိရုရဲ့အိမ်က လူတစ်ယောက် ရောက်လာပြီး သူ့ကို သမီးလေး ဆုံးသွားပါပြီ။ ဆရာ့ကို ဒုက္ခမပေးပါနဲ့တော့ လို့ပြောတယ်။ ဒါကိုကြားတော့ ယေရှုက ဘာမှမစိုးရိမ်ပါနဲ့။ ယုံကြည်ခြင်းသာရှိပါ။ သမီးလေး အသက်ရှင်လာလိမ့်မယ် လို့ သူ့ကို ပြောတယ်။ အိမ်ကိုရောက်တဲ့အခါ ယေရှုက သမီးလေးရဲ့ မိဘနှစ်ပါးနဲ့ ပေတရု၊ ယောဟန်၊ ယာကုပ်တို့ကလွဲလို့ ဘယ်သူ့ကိုမှ အထဲပေးမဝင်ဘူး။ လူတွေက သမီးလေး ဆုံးသွားလို့ ရင်ဘတ်ထုပြီး ငိုနေကြတယ်။ ယေရှုက မငိုကြနဲ့တော့။ ဒီမိန်းကလေး သေတာမှ မဟုတ်ပဲ။ အိပ်ပျော်နေတာ လို့ပြောတော့၊ လူတွေ လှောင်ရယ်ကြတယ်။ မိန်းကလေး သေဆုံးသွားမှန်း သူတို့သိထားကြလို့ပဲ။ ယေရှုက သူ့လက်ကိုကိုင်ပြီး သမီးလေး၊ ထပါ လို့ပြောတော့၊ မိန်းကလေးအသက် ပြန်ရှင်လာပြီး ချက်ချင်းပဲထလာတယ်။ အဲဒီနောက် မိန်းကလေးကို စားစရာတစ်ခုခု ကျွေးလိုက်ပါလို့ ပြောတယ်။ မိဘတွေက ဝမ်းသာလုံးဆို့သွားကြတယ်။ ယေရှုက ဒီအကြောင်း ဘယ်သူ့ကိုမှ မပြောဖို့ မှာတယ်။,42,Lu,8,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/8/
audio/nwt_42_Lu_BU_09.mp3,"ယေရှုက တမန်တော် ၁၂ ယောက်ကို ခေါ်ပြီး နတ်ဆိုးအားလုံးကို နှင်ထုတ်နိုင်တဲ့၊ ရောဂါကုသနိုင်တဲ့ တန်ခိုးအာဏာ ပေးအပ်တယ်။ ဘုရားသခင့် နိုင်ငံတော်အကြောင်း ဟောပြောဖို့၊ လူနာတွေကို ကုသပေးဖို့ သူတို့ကို စေလွှတ်ပြီး၊ လမ်းခရီးအတွက် ဘာမှမယူသွားပါနဲ့။ ငွေ၊ တောင်ဝှေး၊ ရိက္ခာအိတ်၊ စားစရာ မယူသွားနဲ့။ အင်္ကျီအပို မယူသွားနဲ့။ အိမ်တစ်အိမ်ကို ဝင်တဲ့အခါ အဲဒီမြို့ကနေ မထွက်မချင်း အဲဒီအိမ်မှာပဲ တည်းခိုပါ။ ခင်ဗျားတို့ကို လက်မခံဘူးဆိုရင်တော့ အဲဒီမြို့ကနေ ထွက်ခွာတဲ့အခါ သက်သေအနေနဲ့ ခြေထောက်က ဖုန်တွေကို ခါလိုက်ပါ လို့မှာတယ်။ အဲဒီနောက် တမန်တော်တွေဟာ တစ်ရွာပြီးတစ်ရွာ သွားပြီး သတင်းကောင်း ဟောပြောတယ်။ ရောဂါတွေ ကုသပေးတယ်။ အဲဒီအကြောင်းတွေကို နယ်စားမင်း ဟေရုဒ်ကြားတဲ့အခါ အတော်လေး စိတ်ရှုပ်သွားတယ်။ လူတချို့က ယောဟန် သေရာကနေ အသက်ပြန်ရှင်လာပြီဆိုပြီး ပြောနေလို့ပဲ။ တချို့က ဧလိယပေါ်ထွန်းပြီလို့ ပြောကြတယ်။ တချို့ကျတော့ ရှေးခေတ် ပရောဖက်တစ်ယောက် သေရာကနေ ပြန်ရှင်လာပြီလို့ ပြောကြတယ်။ ဟေရုဒ်မင်းက ယောဟန်ကို ခေါင်းဖြတ်လိုက်ပြီပဲ။ ငါကြားနေရတဲ့ သတင်းတွေက ဘယ်သူ့အကြောင်းပါလိမ့် ဆိုပြီး ယေရှုကို သိပ်တွေ့ချင်နေတာ။ တမန်တော်တွေက ယေရှုဆီ ပြန်လာတဲ့အခါ သူတို့လုပ်ခဲ့တာတွေကို ပြန်ပြောပြတယ်။ ယေရှုက သူတို့ကိုပဲ သီးသန့်ခေါ်ပြီး ဗက်ဇဲဒလို့ခေါ်တဲ့ မြို့ကို ထွက်သွားတယ်။ ဒါကို လူတွေသိသွားတော့ နောက်ကနေ လိုက်လာကြတယ်။ ယေရှုက လူတွေကို လှိုက်လှိုက်လှဲလှဲ ကြိုဆိုပြီး ဘုရားသခင့် နိုင်ငံတော်အကြောင်း ဟောပြောတယ်။ ဖျားနာသူတွေကို ကုသပေးတယ်။ နေ့တာကုန်ခါနီးမှာ တမန်တော် ၁၂ ယောက်က ယေရှုဆီလာပြီး ဆရာ၊ ဒီနေရာဟာ လူသိပ်ခေါင်တယ်။ လူတွေကို ပြန်လွှတ်လိုက်ပါ။ ဒါမှ အနီးအနားကျေးရွာတွေမှာ သူတို့ တည်းခိုပြီး စားစရာတွေ ရနိုင်မှာ လို့ပြောတယ်။ ယေရှုက သူတို့ကို ခင်ဗျားတို့ ကျွေးလိုက်ပါ လို့ပြောတော့ တပည့်တွေက မုန့်ငါးလုံးနဲ့ ငါးနှစ်ကောင်ပဲ ရှိတာ။ ဒီလူအားလုံးစားဖို့ ကျွန်တော်တို့ သွားဝယ်ရမှာလား လို့မေးကြတယ်။ အဲဒီမှာ ယောက်ျား ၅,၀၀၀ လောက်ရှိတယ်။ ယေရှုက လူတွေကို အယောက် ၅၀ စီ၊ အစုလိုက် ထိုင်ခိုင်းလိုက်ပါ လို့ပြောတော့၊ တပည့်တွေလည်း ယေရှုပြောတဲ့အတိုင်း လူတွေကို ထိုင်ခိုင်းတယ်။ ယေရှုက မုန့်ငါးလုံးနဲ့ ငါးနှစ်ကောင်ကိုယူ၊ ကောင်းကင်ကို မော့ကြည့်ပြီး ဆုတောင်းတယ်။ အဲဒီနောက် မုန့်ကိုဖဲ့ပြီး တပည့်တွေကို ပေးတယ်။ တပည့်တွေက လူတွေကို ပြန်ဝေပေးတယ်။ အားလုံး ဝဝလင်လင် စားပြီးတဲ့နောက် စားကြွင်းစားကျန်တွေ လိုက်ကောက်တဲ့အခါ ၁၂တောင်း ရတယ်။ တစ်နေ့၊ ယေရှုတစ်ယောက်တည်း ဆုတောင်းနေချိန်မှာ တပည့်တွေ အနားရောက်လာတယ်။ ယေရှုက လူတွေ ကျွန်တော့်ကို ဘယ်သူလို့ ပြောကြသလဲ လို့မေးတယ်။ တပည့်တွေက နှစ်ခြင်းပေးသူ ယောဟန်လို့ ပြောကြတယ်။ တချို့က ဧလိယတဲ့။ တချို့ကျတော့ ရှေးခေတ် ပရောဖက်တစ်ယောက် သေရာကနေ ပြန်ရှင်လာတာလို့ ပြောကြတယ် ဆိုပြီး ဖြေတယ်။ ယေရှုက ခင်ဗျားတို့ကော ကျွန်တော့်ကို ဘယ်သူလို့ ပြောမလဲ ဆိုပြီးမေးတဲ့အခါ ပေတရုက ဘုရားသခင် စေလွှတ်လိုက်တဲ့ ခရစ်တော်ပါ လို့ဖြေတယ်။ အဲဒီနောက် ယေရှုက ဒီအကြောင်း ဘယ်သူ့ကိုမှ မပြောပြဖို့ တပည့်တွေကို အသေအချာ မှာတယ်။ ပြီးတော့ လူသားဟာ ဒုက္ခအများကြီး ခံရမယ်။ အကြီးအကဲတွေ၊ ပုရောဟိတ်ကြီးတွေ၊ ကျမ်းတတ်တွေ ငြင်းပယ်တာကို ခံရမယ်။ အသတ်ခံရပြီး သုံးရက်မြောက်နေ့မှာ အသက်ပြန်ရှင်လာမယ် လို့ပြောတယ်။ အဲဒီနောက် ယေရှုက သူတို့အားလုံးကို အခုလိုပြောတယ် ကျွန်တော့်နောက်လိုက် ဖြစ်ချင်သူတိုင်း ကိုယ့်ကိုယ်ကိုယ် ငြင်းပယ်ရမယ်။ ဒုက္ခသစ်တိုင်ကို ထမ်းပြီး ကျွန်တော့်နောက်ကို အမြဲလိုက်ရမယ်။ ကိုယ့်အသက်ကို ကယ်ချင်သူဟာ အသက်ဆုံးရလိမ့်မယ်။ ကျွန်တော့်ကြောင့် အသက်ဆုံးသူကတော့ အသက်ပြန်ရှင်ရလိမ့်မယ်။ တစ်လောကလုံးကို ပိုင်ဆိုင်ထားပေမဲ့ အသက်ဆုံးရှုံးသွားရင် ဒါမှမဟုတ် ပျက်စီးသွားရင် ဘာအကျိုးရှိမှာလဲ။ တစ်ယောက်ယောက်က ကျွန်တော့်ကြောင့်၊ ကျွန်တော့်စကားတွေကြောင့် ရှက်မယ်ဆိုရင် လူသားကလည်း မိမိရဲ့ဘုန်းတန်ခိုး၊ အဖဘုရားရဲ့ ဘုန်းတန်ခိုး၊ သန့်ရှင်းတဲ့ ကောင်းကင်တမန်တွေရဲ့ ဘုန်းတန်ခိုးနဲ့လာတဲ့အခါ သူ့ကိုလက်ခံဖို့ ရှက်လိမ့်မယ်။ ကျွန်တော် မှန်တာကို ပြောမယ်။ ဒီမှာရပ်နေသူတချို့ဟာ ဘုရားသခင့်နိုင်ငံတော်ကို မမြင်ရခင် သေဆုံးမှာ မဟုတ်ဘူး။ အဲဒီလိုပြောပြီးတဲ့နောက် ရှစ်ရက်လောက်မှာ ယေရှုဟာ ပေတရု၊ ယောဟန်၊ ယာကုပ်တို့ကို ခေါ်ပြီး ဆုတောင်းဖို့ တောင်ပေါ်ကို တက်သွားတယ်။ သူဆုတောင်းနေတုန်းမှာ မျက်နှာက အဆင်းအရောင် ပြောင်းလာတယ်။ အဝတ်ကလည်း ဖြူဖွေးတောက်ပလာတယ်။ ရုတ်တရက် မောရှေနဲ့ဧလိယ ပေါ်လာပြီး ယေရှုနဲ့ စကားပြောတယ်။ သူတို့လည်း ကိုယ်ယောင်ကိုယ်ဝါ တောက်ပနေတယ်။ ဂျေရုဆလင်မြို့မှာ ပြည့်စုံတော့မယ့် ယေရှုရဲ့ ထွက်ခွာခြင်းအကြောင်းပြောနေတယ်။ ပေတရု၊ ယောဟန်နဲ့ ယာကုပ်ကတော့ အိပ်ပျော်နေတယ်။ သူတို့နိုးလာတဲ့အခါ ထွန်းလင်းတောက်ပနေတဲ့ ယေရှုကိုရော အနားမှာရပ်နေတဲ့ လူနှစ်ယောက်ကိုပါ မြင်တယ်။ အဲဒီလူနှစ်ယောက် ယေရှုဆီကနေ ထွက်သွားမယ့်ဆဲဆဲမှာ ပေတရုက ဆရာ၊ ကျွန်တော်တို့ ဒီမှာရှိနေရတာ အခွင့်ထူးပါ။ ဒါကြောင့် ဒီမှာ တဲသုံးလုံး ဆောက်ပေးပါရစေ။ ဆရာ့အတွက်တစ်လုံး၊ မောရှေအတွက် တစ်လုံး၊ ဧလိယအတွက် တစ်လုံးပေါ့ လို့ပြောတယ်။ တကယ်တော့ ဘာပြောမိမှန်းတောင် သူ့ကိုယ်သူ မသိလိုက်ဘူး။ အဲဒီလိုပြောနေချိန်မှာပဲ တိမ်တိုက် ပေါ်လာပြီး သူတို့အပေါ် အရိပ်ကျလာတယ်။ အဲဒီနောက် တိမ်တိုက် လွှမ်းခြုံသွားတဲ့အခါ သူတို့ကြောက်နေကြတယ်။ အဲဒီအခါ သူဟာ ငါရွေးချယ်တဲ့ ငါရဲ့ချစ်သားပဲ။ သူ့စကားကို နားထောင်ကြ ဆိုတဲ့အသံ တိမ်တိုက်ထဲကနေ ထွက်လာတယ်။ အဲဒီအသံလည်း ထွက်လာရော ယေရှုတစ်ယောက်တည်းပဲ ရှိတော့တယ်။ တပည့်တွေက သူတို့မြင်ခဲ့တာတွေကို အချိန်အတော်ကြာတဲ့အထိ ဘယ်သူ့ကိုမှ အသိမပေးဘဲ နှုတ်ဆိတ်နေကြတယ်။ နောက်တစ်နေ့ တောင်ပေါ်ကနေ ဆင်းလာတဲ့အခါ လူတွေအများကြီး ယေရှုကို ဆီးကြိုကြတယ်။ လူအုပ်ထဲကနေ တစ်ယောက်က ဆရာ၊ ကျွန်တော့်သားလေးကို လိုက်ကြည့်ပေးပါ။ တစ်ဦးတည်းသောသားလေး မို့လို့ပါ။ နတ်ဝင်ပူးပြီဆိုရင် သားလေးက ကောက်ကာငင်ကာ အော်ဟစ်တတ်တယ်။ အဲဒီနတ်က သားလေးကို ပါးစပ်ကနေ အမြှုပ်ထွက်အောင်၊ တဆတ်ဆတ်တုန်ပြီး တက်သွားအောင် လုပ်တယ်။ ဒဏ်ရာရအောင်လုပ်ပြီးတာတောင် တော်ရုံနဲ့မထွက်ဘူး။ အဲဒီနတ်ကို နှင်ထုတ်ပေးဖို့ ဆရာ့တပည့်တွေကို အကူအညီတောင်းပေမဲ့ သူတို့ မနှင်ထုတ်နိုင်လို့ပါ ဆိုပြီး အသနားခံတယ်။ ယေရှုက ယုံကြည်ခြင်းမရှိ၊ ဖောက်ပြန်တဲ့ လူမျိုးဆက်၊ ခင်ဗျားတို့နဲ့အတူ ကျွန်တော် ဘယ်လောက်ကြာကြာ ရှိနေရမှာလဲ။ ခင်ဗျားတို့ကို ဘယ်လောက်ကြာကြာ သည်းခံနေရမှာလဲ။ ခင်ဗျားရဲ့သားကိုခေါ်လာခဲ့ပါ လို့ပြောတယ်။ အဲဒီကလေးကို ခေါ်လာနေတုန်းမှာပဲ နတ်ဆိုးက သူ့ကို မြေပေါ်လဲကျသွားအောင်၊ တဆတ်ဆတ်တုန်ပြီး တက်သွားအောင် လုပ်တယ်။ ယေရှုက နတ်ဆိုးကို ဆုံးမပြီးနောက် အဲဒီကလေးကို ကုသပေးတယ်။ ပြီးတော့ ဖခင်ဆီ အပ်လိုက်တယ်။ လူအားလုံးက ဘုရားသခင်ရဲ့ မဟာတန်ခိုးကို အံ့သြကြတယ်။ ယေရှုက သူလုပ်သမျှကို လူတွေ တအံ့တသြဖြစ်နေတုန်း တပည့်တွေကို၊ အခုပြောမယ့်စကားကို ခင်ဗျားတို့ အသေအချာ နားထောင်ပြီး မှတ်ထားပါ။ လူသားကို သစ္စာဖောက်ပြီး လူတွေလက်ထဲ အပ်တော့မယ် လို့ပြောတယ်။ ဒါပေမဲ့ တပည့်တွေက သူပြောတာကို နားမလည်ကြဘူး။ အဲဒီစကားရဲ့အဓိပ္ပာယ်ကို သူတို့ သဘောမပေါက်အောင် ဖုံးကွယ်ထားလို့ပဲ။ သူတို့ မေးလည်း မမေးရဲကြဘူး။ နောက်တော့ တပည့်တွေက ဘယ်သူ အကြီးမြတ်ဆုံးလဲဆိုတာ အချင်းချင်း ငြင်းခုံကြတယ်။ ယေရှုက သူတို့ ဘာတွေတွေးနေမှန်း သိတဲ့အတွက် ကလေးငယ်တစ်ယောက်ကို ခေါ်ပြီး အနားမှာ ရပ်ခိုင်းတယ်။ အဲဒီနောက် ကျွန်တော့်နာမည်ကို ထောက်ပြီး ဒီကလေးငယ်ကို လက်ခံတဲ့သူဟာ ကျွန်တော့်ကို လက်ခံတဲ့သူပဲ။ ကျွန်တော့်ကို လက်ခံတဲ့သူဟာ ကျွန်တော့်ကို စေလွှတ်တဲ့အရှင်ကို လက်ခံတဲ့သူပဲ။ ခင်ဗျားတို့ထဲမှာ အနှိမ့်ချဆုံးလူဟာ အကြီးမြတ်ဆုံးလူပဲ လို့ပြောတယ်။ ယောဟန်က ဆရာ၊ ဆရာ့နာမည်ကိုသုံးပြီး နတ်ဆိုးနှင်ထုတ်နေတဲ့ လူတစ်ယောက်ကို တွေ့ခဲ့တယ်။ ကျွန်တော်တို့ထဲက မဟုတ်လို့ သူ့ကို တားလိုက်တယ် လို့ပြောတော့၊ ယေရှုက သူ့ကို မတားပါနဲ့။ ခင်ဗျားတို့ကို မဆန့်ကျင်တဲ့လူဟာ ခင်ဗျားတို့ဘက်က လူပဲ လို့ပြောတယ်။ ယေရှုက ကောင်းကင်တက်မယ့်အချိန် နီးလာတဲ့အခါ ဂျေရုဆလင်မြို့ကို သွားဖို့ စိတ်ပိုင်းဖြတ်ထားတယ်။ ဒါနဲ့ တပည့်တချို့ကို ကြိုလွှတ်လိုက်တယ်။ သူတို့က ယေရှုအတွက် ပြင်ဆင်စရာရှိတာတွေ ပြင်ဆင်ဖို့ ရှမာရိရွာတစ်ရွာကို သွားတယ်။ ဒါပေမဲ့ ဂျေရုဆလင်မြို့ကိုသွားဖို့ ယေရှုစိတ်ပိုင်းဖြတ်ထားမှန်း ရွာသားတွေ သိသွားတဲ့အခါ ယေရှုကို မကြိုဆိုကြဘူး။ ဒါကို တပည့် ယာကုပ်နဲ့ ယောဟန် မြင်တဲ့အခါ သခင်၊ ကောင်းကင်ကနေ မီးကျစေပြီး သူတို့ကိုဖျက်ဆီးလိုက်ရမလား လို့မေးတော့၊ ယေရှုက လှည့်ပြီး သူတို့ကိုဆုံးမတယ်။ အဲဒီနောက် တခြားရွာကို ထွက်သွားကြတယ်။ သူတို့သွားနေတုန်းမှာ လူတစ်ယောက်က ဆရာ၊ ဆရာသွားလေရာ ကျွန်တော်လိုက်ပါ့မယ် လို့ပြောတယ်။ ယေရှုက မြေခွေးမှာ မြေတွင်းရှိတယ်။ ငှက်တွေမှာ နားစရာနေရာ ရှိတယ်။ လူသားကတော့ ခေါင်းချစရာတောင် မရှိဘူး ဆိုပြီးပြောတယ်။ နောက်တစ်ယောက်ကို ကျွန်တော့်နောက်လိုက် လုပ်ပါ လို့ပြောတော့ သူက ဆရာ၊ အဖေ့ကို အရင် သင်္ဂြိုဟ်ပါရစေ လို့ခွင့်တောင်းတယ်။ ယေရှုက လူသေကို လူသေတွေပဲ သင်္ဂြိုဟ်ပါစေ။ ခင်ဗျားကတော့ သွားပြီး ဘုရားသခင့် နိုင်ငံတော်အကြောင်း ဟောပြောပါ လို့ပြောတယ်။ နောက်တစ်ယောက်ကလည်း ဆရာ၊ ဆရာ့နောက်ကို လိုက်ပါ့မယ်။ ဒါပေမဲ့ အိမ်သားတွေကို အရင် နှုတ်ဆက်ပါရစေဦး လို့ပြောတော့၊ ယေရှုက ထွန်ကိုင်းကိုကိုင်ရင်း နောက်လှည့်ကြည့်တဲ့သူဟာ ဘုရားသခင့်နိုင်ငံတော်နဲ့ မထိုက်တန်ဘူး လို့ပြောတယ်။",42,Lu,9,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/9/
audio/nwt_42_Lu_BU_10.mp3,အဲဒီနောက် သခင်ယေရှုက နောက်ထပ်တပည့် ၇၀ ကိုခန့်ပြီး သူသွားမယ့်မြို့ရွာတွေဆီ နှစ်ယောက်တစ်တွဲ ကြိုလွှတ်လိုက်တယ်။ ပြီးတော့ အခုလိုမှာတယ် စပါးရိတ်စရာ အများကြီးရှိတယ်။ လုပ်သားတွေကတော့ နည်းနေတယ်။ ဒါကြောင့် လုပ်သားတွေ စေလွှတ်ပေးဖို့ စပါးရှင်ဆီ ဆုတောင်းကြပါ။ ခင်ဗျားတို့ သွားနိုင်ပြီ။ ဝံပုလွေအုပ်ထဲ သိုးတွေလွှတ်သလို ခင်ဗျားတို့ကို ကျွန်တော်လွှတ်တယ်။ ငွေအိတ်၊ ရိက္ခာအိတ်၊ ဖိနပ်တွေ မယူသွားပါနဲ့။ လမ်းမှာ ဘယ်သူ့ကိုမှ နှုတ်မဆက်ပါနဲ့။ အိမ်ထဲဝင်တာနဲ့ ဒီအိမ်မှာ ငြိမ်သက်ခြင်းရှိပါစေ လို့ အရင်ပြောပါ။ အဲဒီအိမ်မှာ ငြိမ်သက်ခြင်းလိုလားသူ ရှိရင် သူ့အပေါ် ငြိမ်သက်ခြင်း တည်နေလိမ့်မယ်။ မရှိရင်တော့ ငြိမ်သက်ခြင်းက ခင်ဗျားတို့အပေါ်မှာပဲ တည်နေလိမ့်မယ်။ ငြိမ်သက်ခြင်းလိုလားသူ ရှိတဲ့အိမ်မှာပဲ တည်းခိုပါ။ အလုပ်လုပ်သူဟာ လုပ်ခရထိုက်တဲ့အတွက် အိမ်ရှင်ကျွေးမွေးတာကို စားသောက်ပါ။ နောက်တစ်အိမ်ကို မပြောင်းပါနဲ့။ မြို့တစ်မြို့ထဲ ဝင်တဲ့အခါ ခင်ဗျားတို့ကို လက်ခံကြိုဆိုရင် သူတို့ တည်ခင်းတာကို စားပါ။ လူနာတွေကို ကုပေးပါ။ ဘုရားသခင့်နိုင်ငံတော် နီးနေပြီ လို့ဟောပါ။ မြို့တစ်မြို့ထဲ ဝင်တဲ့အခါ ခင်ဗျားတို့ကို လက်မခံရင်တော့ လမ်းမပေါ်ထွက်ပြီး၊ ကျွန်တော်တို့ခြေထောက်က ဖုန်တွေကို ခါလိုက်ပြီ။ ဒါပေမဲ့ ဘုရားသခင့်နိုင်ငံတော် နီးနေပြီ ဆိုတာကိုတော့ သိထားကြပါ လို့ပြောပါ။ ကျွန်တော် ပြောမယ်။ တရားစီရင်ရာနေ့မှာ အဲဒီမြို့ဟာ သောဒုံမြို့ထက် ပိုခံရလိမ့်မယ်။ ခေါရာဇိန်မြို့သားတို့၊ အဖြစ်ဆိုးကြုံရလိမ့်မယ်။ ဗက်ဇဲဒမြို့သားတို့၊ အဖြစ်ဆိုးကြုံရလိမ့်မယ်။ ခင်ဗျားတို့မြို့မှာ ဖြစ်ခဲ့တဲ့ တန်ခိုးကြီးလုပ်ရပ်တွေသာ တိုင်ရာနဲ့ ဆိုင်ဒုန်မြို့မှာ ဖြစ်ခဲ့ရင် ဟိုးအရင်ကတည်းက အဲဒီမြို့သားတွေ အထည်ကြမ်းကိုဝတ်၊ ပြာပေါ်ထိုင်ပြီး နောင်တရနေလောက်ပြီ။ တရားစီရင်ရာနေ့မှာ ခင်ဗျားတို့ဟာ တိုင်ရာနဲ့ ဆိုင်ဒုန်မြို့သားတွေထက် ပိုခံရလိမ့်မယ်။ ကပေရနောင်မြို့သားတို့၊ ခင်ဗျားတို့ မိုးထိအောင် ချီးမြှောက်ခံရမယ်လို့များ ထင်နေသလား။ မဟုတ်ဘူး။ သင်္ချိုင်းအထိ ဆင်းသွားရမှာ။ ခင်ဗျားတို့ရဲ့စကားကို နားထောင်တာဟာ ကျွန်တော့်စကားကို နားထောင်တာပဲ။ ခင်ဗျားတို့ကို အရေးမလုပ်တာဟာ ကျွန်တော့်ကို အရေးမလုပ်တာပဲ။ ကျွန်တော့်ကို အရေးမလုပ်တာဟာ ကျွန်တော့်ကို စေလွှတ်တဲ့အရှင်ကို အရေးမလုပ်တာပဲ။ အဲဒီနောက် တပည့် ၇၀ ပြန်ရောက်လာပြီး သခင်၊ သခင့်နာမည်ကိုသုံးပြီး နတ်ဆိုးတွေကိုတောင် ကျွန်တော်တို့ အနိုင်ရခဲ့ပြီ လို့ ဝမ်းသာအားရ ပြောပြတယ်။ အဲဒီအခါ ယေရှုက စာတန်ဟာ လျှပ်စီးလို ကောင်းကင်ကနေ ကျသွားတာကို ကျွန်တော်မြင်တယ်။ မြွေတွေ၊ ကင်းမြီးကောက်တွေကို နင်းခြေနိုင်တဲ့ တန်ခိုးအာဏာ၊ ရန်သူ့တန်ခိုးအလုံးစုံကို နှိမ်နင်းနိုင်တဲ့ တန်ခိုးအာဏာ ခင်ဗျားတို့ကို ကျွန်တော် အပ်နှင်းလိုက်ပြီ။ ခင်ဗျားတို့ကို ဘာကမှ အန္တရာယ်မပေးနိုင်ဘူး။ ဒါပေမဲ့ နတ်ဆိုးတွေကို အနိုင်ရလို့ ဝမ်းမသာပါနဲ့။ ကောင်းကင်မှာ နာမည်စာရင်းဝင်လို့ ဝမ်းသာကြပါ လို့ပြောတယ်။ အဲဒီအချိန်မှာပဲ ယေရှုက သန့်ရှင်းသောစွမ်းအားတော် ပြည့်ပြီး ဝမ်းသာအားရနဲ့ မိုးမြေကိုပိုင်စိုးတဲ့ အဖ၊ ဒီအကြောင်းအရာတွေကို ဉာဏ်ကြီးရှင်တွေ၊ ပညာတတ်တွေကို လုံးဝ မဖော်ပြဘဲ ကလေးလို နှိမ့်ချသူတွေကို ဖော်ပြပေးတဲ့အတွက် အဖကို လူအများရှေ့မှာ ချီးမွမ်းပါတယ်။ တကယ်လည်း ဒါဟာ အဖအလိုရှိတဲ့အတိုင်းပါပဲ။ အဖဘုရားက ကျွန်တော့်ကို အရာခပ်သိမ်း အပ်နှင်းလိုက်ပြီ။ သားဖြစ်သူ ကျွန်တော့်အကြောင်း အဖဘုရားကလွဲလို့ ဘယ်သူမှ မသိဘူး။ အဖဘုရားအကြောင်းလည်း သားဖြစ်သူ ကျွန်တော်နဲ့ ကျွန်တော် ဖော်ပြချင်သူတွေကလွဲလို့ ဘယ်သူမှ မသိဘူး လို့ပြောတယ်။ အဲဒီနောက် တပည့်တွေချည်းပဲရှိနေချိန်မှာ ယေရှုက ခင်ဗျားတို့မြင်တဲ့အရာကို မြင်ရသူတွေဟာ ပျော်ရွှင်ချမ်းမြေ့သူတွေပဲ။ ကျွန်တော် ပြောမယ်။ ပရောဖက်တွေ၊ ဘုရင်တွေက ခင်ဗျားတို့မြင်ရတာတွေကို မြင်ချင်ပေမဲ့ မြင်ခွင့်မရခဲ့ဘူး။ ခင်ဗျားတို့ကြားရတာတွေကို ကြားချင်ပေမဲ့ ကြားခွင့်မရခဲ့ဘူး လို့ပြောတယ်။ တစ်နေ့မှာ ပညတ်ကျမ်း နှံ့စပ်သူတစ်ယောက်က ယေရှုကို ပညာစမ်းချင်တော့ ဆရာ၊ ထာဝရအသက်ရဖို့ ကျွန်တော် ဘာလုပ်ရမလဲ လို့မေးတယ်။ ယေရှုက ပညတ်ကျမ်းမှာ ဘာရေးထားသလဲ။ ခင်ဗျား ဘယ်လိုဖတ်ဖူးသလဲ လို့ပြန်မေးတဲ့အခါ၊ သူက ယေဟောဝါ ဘုရားကို စိတ်စွမ်းရှိသမျှ၊ ကိုယ်စွမ်းရှိသမျှ၊ ခွန်အားရှိသမျှ၊ ဉာဏ်စွမ်းရှိသမျှနဲ့ ချစ်ပါ။ ပြီးတော့ လူလူချင်းကို ကိုယ်နဲ့ထပ်တူ ချစ်ပါ လို့ ရေးထားပါတယ် ဆိုပြီးပြန်ဖြေတယ်။ ယေရှုက ခင်ဗျားဖြေတာ မှန်တယ်။ အဲဒီအတိုင်း အမြဲလုပ်ပါ။ အသက်ရလိမ့်မယ် လို့ပြောလိုက်တယ်။ ဒါပေမဲ့ အဲဒီလူက သူဖြောင့်မတ်တယ်ဆိုတာ ပြချင်တော့ ကျွန်တော်ချစ်ရမယ့် လူသားချင်းဟာ ဘယ်သူလဲ လို့မေးတယ်။ ဒါနဲ့ ယေရှုက လူတစ်ယောက်က ဂျေရုဆလင်မြို့ကနေ ယေရိခေါမြို့ကို ဆင်းသွားတဲ့အခါ လမ်းမှာ ဓားပြတွေနဲ့ တိုးတယ်။ ဓားပြတွေက သူ့အဝတ်ပါမကျန် ချွတ်ယူကြတယ်။ သူ့ကို ရိုက်နှက်ပြီး သေလုမြောပါး ဖြစ်တော့မှ ပစ်ထားခဲ့ကြတယ်။ တိုက်တိုက်ဆိုင်ဆိုင် ပုရောဟိတ်တစ်ယောက် အဲဒီလမ်းအတိုင်း ဆင်းလာတယ်။ သူ့ကိုမြင်တော့ လမ်းတစ်ဖက်ကို ရှောင်သွားတယ်။ လေဝိအမျိုးသားတစ်ယောက်လည်း အဲဒီနေရာကို ရောက်လာပြီး သူ့ကိုမြင်တော့ လမ်းတစ်ဖက်ကို ရှောင်သွားတယ်။ ရှမာရိလူတစ်ယောက်လည်း အဲဒီလမ်းအတိုင်း ခရီးနှင်လာတယ်။ သူ့ကိုတွေ့တဲ့အခါ သနားသွားတယ်။ ဒါနဲ့ သူ့အနားသွားပြီး ဒဏ်ရာတွေကို ဆီနဲ့ဝိုင် လိမ်းပေးတယ်။ ပတ်တီးစည်းပေးတယ်။ ပြီးတော့ မြည်းပေါ်တင်၊ ဧည့်ရိပ်သာဆီ ခေါ်သွားပြီး ပြုစုတယ်။ နောက်တစ်နေ့မှာ ရှမာရိလူက ဧည့်ရိပ်သာပိုင်ရှင်ကို ဒေနာရိ နှစ်ပြားထုတ်ပေးပြီး ဒီလူကို ပြုစုထားပေးပါ။ နောက်ထပ်ကုန်ကျသမျှကို ကျွန်တော် ပြန်လာတဲ့အခါ ပေးပါ့မယ် လို့မှာခဲ့တယ်။ ဒီတော့ အဲဒီလူသုံးယောက်မှာ ဓားပြတိုက်ခံရသူကို လူသားချင်းချစ်တဲ့ မေတ္တာပြတာ ဘယ်သူလို့ ခင်ဗျားထင်သလဲ လို့မေးတဲ့အခါ၊ သနားစိတ်နဲ့ ကူညီတဲ့သူပေါ့ လို့ သူဖြေတယ်။ ယေရှုက ခင်ဗျားလည်း သွားပြီး အဲဒီအတိုင်း လုပ်ပါ လို့ပြောတယ်။ ဒီလိုနဲ့ ခရီးဆက်ရင်း ရွာတစ်ရွာကို ရောက်လာတယ်။ မာသလို့ခေါ်တဲ့ အမျိုးသမီးက ယေရှုကို သူ့အိမ်မှာ ကြိုဆိုဧည့်ခံတယ်။ သူ့မှာ မာရိလို့ခေါ်တဲ့ ညီမတစ်ယောက် ရှိတယ်။ မာရိက ယေရှုရဲ့ခြေရင်းမှာ ထိုင်ပြီးသွန်သင်ပေးသမျှကို နားထောင်နေတယ်။ မာသကတော့ ဧည့်ဝတ်ပြုဖို့အတွက် ဗျာများနေတယ်။ ဒါကြောင့် ယေရှုဆီ လာပြီး သခင်၊ ညီမလေးက ကျွန်မကို ဒိုင်ခံလုပ်ခိုင်းနေတာ။ ဒီအတိုင်း ကြည့်နေတော့မှာလား။ ကျွန်မကို ဝိုင်းကူဖို့ ပြောပေးပါဦး လို့ပြောတယ်။ အဲဒီအခါ ယေရှုက မာသက များများစားစား မလုပ်နိုင်မှာကို စိတ်ပူပြီး ဗျာများနေတာကိုး။ တကယ်တော့ များများစားစား မလိုပါဘူး။ တစ်မျိုးတည်းဆိုရင်လည်း ဖြစ်ပါတယ်။ မာရိကတော့ အကောင်းဆုံးကို ရွေးလိုက်ပြီ။ အဲဒါကို သူ့ဆီကနေ ဘယ်သူမှ လုယူလို့မရဘူး လို့ပြောတယ်။,42,Lu,10,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/10/
audio/nwt_42_Lu_BU_11.mp3,ယေရှုက တစ်နေရာမှာ ဆုတောင်းနေတယ်။ ပြီးသွားတဲ့အခါ တပည့်တစ်ယောက်က သခင်၊ ကျွန်တော်တို့ကို ဆုတောင်းနည်း သင်ပေးပါ။ ယောဟန်လည်း သူ့တပည့်တွေကို သင်ပေးခဲ့တယ် လို့ပြောတယ်။ ယေရှုက ခင်ဗျားတို့ ဆုတောင်းတဲ့အခါ အဖ၊ နာမတော် သန့်ရှင်းမြင့်မြတ်ပါစေ။ နိုင်ငံတော် လာပါစေ။ ကျွန်တော်တို့ နေ့စဉ်လိုအပ်တဲ့ အစားအစာကို ပေးသနားပါ။ သူတစ်ပါးရဲ့ အပြစ်ကြွေးတွေကို ကျွန်တော်တို့ ခွင့်လွှတ်သလို ကျွန်တော်တို့ရဲ့ အပြစ်တွေကိုလည်း ခွင့်လွှတ်ပေးပါ။ သွေးဆောင်မှုနောက် ပါမသွားအောင် ကူညီပေးပါ လို့ဆုတောင်းကြပါ ဆိုပြီးပြောတယ်။ အဲဒီနောက် ယေရှုက ခင်ဗျားတို့မှာ မိတ်ဆွေတစ်ယောက်ရှိတယ် ဆိုပါစို့။ မိတ်ဆွေရဲ့အိမ်ကို ညသန်းခေါင်ကြီး သွားပြီး မုန့်သုံးလုံးလောက် ချေးပါဦး။ ငါ့သူငယ်ချင်းတစ်ယောက် ခရီးသွားရင်း အခုလေးတင် ရောက်လာတာ။ သူ့ကိုကျွေးစရာ ဘာမှမရှိလို့ပါ ဆိုပြီးပြောတဲ့အခါ၊ မိတ်ဆွေက မနှောင့်ယှက်ပါနဲ့ကွာ။ တံခါးပိတ်ပြီးလို့ ငါ့သားသမီးတွေတောင် အိပ်ကုန်ပြီ။ ထပြီး မပေးနိုင်ဘူး လို့ အိမ်ထဲကနေ လှမ်းပြောတယ်။ ကျွန်တော်ပြောမယ်။ သူက မိတ်ဆွေဖြစ်နေတာတောင် အိပ်ရာကထပြီး မပေးချင်ဘူး။ ဒါပေမဲ့ တောင်းတဲ့သူက ဇွဲမလျှော့ဘဲ တောင်းနေတော့ လိုသမျှ ထပေးလိုက်ရတာပဲ။ ဒါကြောင့် ကျွန်တော်ပြောမယ်။ တောင်းမြဲတောင်းပါ၊ ရလိမ့်မယ်။ ရှာမြဲရှာပါ၊ တွေ့လိမ့်မယ်။ ခေါက်မြဲခေါက်ပါ၊ တံခါးပွင့်လာလိမ့်မယ်။ တောင်းတဲ့သူတိုင်း ရလိမ့်မယ်။ ရှာတဲ့သူတိုင်း တွေ့လိမ့်မယ်။ ခေါက်တဲ့သူတိုင်းအတွက် တံခါးပွင့်လာလိမ့်မယ်။ သားက ငါးကိုတောင်းရင် မြွေပေးမယ့်အဖေ ရှိသလား။ ကြက်ဥတောင်းရင် ကင်းမြီးကောက်ပေးမှာလား။ ခင်ဗျားတို့ အပြစ်သားတွေတောင် ကိုယ့်သားသမီးကို ကောင်းတာတွေပေးတတ်ရင် ကောင်းကင်မှာ စံမြန်းတဲ့ အဖဘုရားက တောင်းတဲ့သူတွေကို သန့်ရှင်းသော စွမ်းအားတော် ပိုလို့တောင်ပေးမှာ မဟုတ်လား လို့ပြောတယ်။ တစ်နေ့မှာ ယေရှုက ဆွံ့အစေတဲ့ နတ်ဆိုးကို နှင်ထုတ်လိုက်တဲ့အခါ ဆွံ့အတဲ့သူ စကားပြောနိုင်လာတယ်။ လူတွေလည်း တအံ့တသြ ဖြစ်ကုန်ကြတယ်။ ဒါပေမဲ့ တချို့က ဒီလူဟာ နတ်ဆိုးမင်း ဗေလဇေဗုလ အကူအညီနဲ့ နတ်ဆိုးတွေကို နှင်ထုတ်နေတာ လို့ပြောကြတယ်။ တချို့ကျတော့ ယေရှုကို အကဲစမ်းတဲ့အနေနဲ့ ဘုရားဆီက အံ့ဖွယ်အမှုတစ်ခုလောက် ပြပါလို့ တောင်းဆိုကြတယ်။ သူတို့ ဘာတွေးနေမှန်းသိလို့ ယေရှုက နိုင်ငံတစ်ခုမှာ ပြည်သူတွေ စိတ်ဝမ်းကွဲနေရင် အဲဒီနိုင်ငံ ပျက်စီးမှာပဲ။ မိသားစုတစ်စုမှာ အိမ်သားတွေ စိတ်ဝမ်းကွဲနေရင် အဲဒီမိသားစု ပြိုကွဲမှာပဲ။ အဲဒီလိုပဲ စာတန်ရဲ့နိုင်ငံလည်း စိတ်ဝမ်းကွဲနေရင် ဘယ်လိုလုပ် တည်မြဲမှာလဲ။ ကျွန်တော်က ဗေလဇေဗုလ အကူအညီနဲ့ နတ်ဆိုးတွေကို နှင်ထုတ်တယ်လို့ ခင်ဗျားတို့ပြောတယ်။ ဗေလဇေဗုလ အကူအညီနဲ့ နတ်ဆိုးတွေကို ကျွန်တော် နှင်ထုတ်တယ်ဆိုရင် ခင်ဗျားတို့ရဲ့ တပည့်တွေကရော ဘယ်သူ့အကူအညီနဲ့ နတ်ဆိုးတွေကို နှင်ထုတ်တာလဲ။ ဒီတော့ ခင်ဗျားတို့မှားနေမှန်း ခင်ဗျားတို့ရဲ့တပည့်တွေ ထောက်ပြနေတာပဲ။ ဘုရားသခင်ရဲ့တန်ခိုးနဲ့ နတ်ဆိုးတွေကို ကျွန်တော်နှင်ထုတ်တာဆိုရင်တော့ ခင်ဗျားတို့ ဘုရားသခင့် နိုင်ငံတော်နဲ့ လွဲသွားပြီ။ ခွန်အားကြီးသူက လက်နက်အပြည့်အစုံနဲ့ သူ့အိမ်ကိုစောင့်နေရင် သူ့ပစ္စည်းတွေ လုံလုံခြုံခြုံရှိတယ်။ ဒါပေမဲ့ သူ့ထက်ခွန်အားကြီးသူက သူ့ကို တိုက်ခိုက်အနိုင်ယူပြီး သူအားကိုးတဲ့ လက်နက်တွေကို သိမ်းယူတတ်တယ်။ ရသမျှပစ္စည်းတွေကို ခွဲဝေယူတတ်တယ်။ ကျွန်တော့်ဘက်မှာ မရပ်တည်သူဟာ ကျွန်တော့်ရန်သူပဲ။ ကျွန်တော်နဲ့အတူ မစုသိမ်းသူဟာလည်း ကွဲလွင့်စေသူပဲ။ နတ်ဆိုးတစ်ကောင်ဟာ လူထဲကထွက်ပြီး ခြောက်သွေ့တဲ့အရပ်တွေမှာ နားစရာနေရာ ရှာတယ်။ ရှာမတွေ့တဲ့အခါ ငါထွက်ခဲ့တဲ့ အိမ်ကိုပဲ ပြန်တော့မယ် လို့ပြောတယ်။ သူပြန်ရောက်လာတဲ့အခါ အိမ်ဟာ လှည်းကျင်းပြီး ပြင်ဆင်ထားတာကို တွေ့တော့၊ သူ့ထက်ဆိုးတဲ့ နတ်ဆိုးခုနစ်ကောင်ကို သွားခေါ်လာပြီး အဲဒီမှာ ဝင်နေကြတယ်။ နောက်ဆုံးတော့ အဲဒီလူရဲ့ အခြေအနေဟာ အရင်ကထက် ပိုဆိုးသွားတယ် လို့ပြောတယ်။ အဲဒီလိုပြောနေတုန်း လူအုပ်ထဲက အမျိုးသမီးတစ်ယောက်က ဆရာ့ကို ဝမ်းနဲ့လွယ်ပြီး နို့တိုက်ခဲ့တဲ့ မိခင်ဟာ ပျော်ရွှင်ချမ်းမြေ့မှာပဲ လို့ပြောတော့၊ ယေရှုက ဘုရားသခင်ရဲ့ တရားစကားကို ကြားနာပြီး လိုက်လျှောက်တဲ့သူဟာ ပိုပြီးပျော်ရွှင်ချမ်းမြေ့တယ် လို့ပြန်ပြောတယ်။ လူတွေ ကြိတ်ကြိတ်တိုး စုရုံးလာတဲ့အခါ ယေရှုက ဆိုးညစ်တဲ့ ဒီလူမျိုးဆက်ဟာ အံ့ဖွယ်အမှုကို မြင်ချင်ကြတယ်။ ဒါပေမဲ့ ယောနအံ့ဖွယ်အမှုကလွဲလို့ ဘယ်အံ့ဖွယ်အမှုကိုမှ မြင်ရမှာ မဟုတ်ဘူး။ ယောန ကြုံခဲ့ရတာတွေဟာ နိနဝေမြို့သားတွေအတွက် အံ့ဖွယ်အမှုဖြစ်ခဲ့သလို လူသားကလည်း ဒီလူမျိုးဆက်အတွက် အံ့ဖွယ်အမှုဖြစ်လိမ့်မယ်။ တရားစီရင်ချိန်မှာ တောင်ပြည်ရဲ့ဘုရင်မက ဒီလူမျိုးဆက်နဲ့အတူ အသက်ပြန်ရှင်လာပြီး ဒီလူမျိုးဆက်ဟာ အပြစ်ရှိသူတွေဖြစ်မှန်း ထောက်ပြလိမ့်မယ်။ သူဟာ ရှောလမုန်မင်းကြီးရဲ့ ပညာရှိစကားကို ကြားနာဖို့ ဟိုးအဝေးကြီးကနေ လာခဲ့လို့ပဲ။ အခု ဒီနေရာမှာ ရှောလမုန်ထက် ပိုကြီးမြတ်တဲ့သူ ရှိနေတယ်။ တရားစီရင်ချိန်မှာ နိနဝေမြို့သားတွေက ဒီလူမျိုးဆက်နဲ့အတူ အသက်ပြန်ရှင်လာပြီး ဒီလူမျိုးဆက်ဟာ အပြစ်ရှိသူတွေဖြစ်မှန်း ထောက်ပြကြလိမ့်မယ်။ သူတို့က ယောနဟောတဲ့ စကားကြောင့် နောင်တရခဲ့ကြလို့ပဲ။ အခု ဒီနေရာမှာ ယောနထက် ပိုကြီးမြတ်တဲ့သူ ရှိနေတယ်။ မီးခွက်ကိုထွန်းပြီး ချောင်ထဲမှာ ထားလေ့မရှိဘူး။ တောင်းနဲ့ အုပ်ထားလေ့မရှိဘူး။ အိမ်ထဲဝင်လာသူတွေ အလင်းရအောင် ဆီမီးတိုင်ပေါ်မှာ တင်ထားလေ့ရှိတယ်။ မျက်လုံးဟာ ခန္ဓာကိုယ်ရဲ့ မီးခွက်ပဲ။ တစ်ခုတည်းကိုပဲ အာရုံစိုက်ကြည့်ရင် တစ်ကိုယ်လုံး လင်းနေလိမ့်မယ်။ ဒါပေမဲ့ မနာလိုတဲ့စိတ်နဲ့ ကြည့်နေရင် တစ်ကိုယ်လုံး မှောင်နေလိမ့်မယ်။ ဒါကြောင့် ခင်ဗျားတို့ရဲ့ အလင်းဟာ အမှောင်ဖြစ်မသွားအောင် နိုးကြားနေပါ။ အစိတ်အပိုင်းတစ်ခုမှ မမှောင်ဘဲ လင်းနေတဲ့ ကိုယ်ခန္ဓာဟာ မီးခွက်လင်းနေသလိုမျိုး ထိန်ထိန်လင်းနေလိမ့်မယ် လို့ပြောတယ်။ အဲဒီလိုပြောပြီးတဲ့အခါ ဖာရိရှဲတစ်ယောက်က စားသောက်ဖို့ ဖိတ်ခေါ်တဲ့အတွက် ယေရှုလည်း သူ့အိမ်ထဲဝင်ပြီး စားပွဲမှာ ထိုင်တယ်။ ယေရှု လက်မဆေးဘဲ အစားစားတာကို အဲဒီဖာရိရှဲမြင်တဲ့အခါ အံ့သြသွားတယ်။ သခင်ယေရှုကဖာရိရှဲတို့၊ ခင်ဗျားတို့က အိုးခွက်အပြင်ဘက်ကို ဆေးကြောပါရဲ့။ အတွင်းမှာတော့ လောဘတွေ၊ ကောက်ကျစ်မှုတွေ ပြည့်နေတယ်။ ဆင်ခြင်ဉာဏ်မဲ့သူတို့၊ အပြင်ပိုင်းကို ဖန်ဆင်းတဲ့ဘုရားကအတွင်းပိုင်းကိုလည်း ဖန်ဆင်းထားတယ် မဟုတ်လား။ စေတနာစိတ်နဲ့ ပေးကမ်းခြင်းအားဖြင့် နွမ်းပါးသူတွေကို ကောင်းမှုပြုကြပါ။ ဒါဆိုရင် အရာရာတိုင်းမှာ ခင်ဗျားတို့ စင်ကြယ်သွားလိမ့်မယ်။ ဖာရိရှဲတို့၊ ခင်ဗျားတို့ အဖြစ်ဆိုးကြုံရလိမ့်မယ်။ ခင်ဗျားတို့က ပင်စိမ်း၊ စမြိတ်၊ ဆေးဖက်ဝင်အပင်အမျိုးမျိုးကို ဆယ်ဖို့တစ်ဖို့ ပေးလှူပေမဲ့ ဘုရားသခင်လို တရားမျှတဖို့၊ မေတ္တာပြဖို့ကျတော့ လျစ်လျူရှုထားကြတယ်။ ဆယ်ဖို့တစ်ဖို့ ပေးလှူရမှာ မှန်ပေမဲ့ ဘုရားသခင်လို တရားမျှတဖို့၊ မေတ္တာပြဖို့ကိုလည်း မေ့မထားသင့်ဘူး။ ဖာရိရှဲတို့၊ ခင်ဗျားတို့ အဖြစ်ဆိုးကြုံရလိမ့်မယ်။ ခင်ဗျားတို့က တရားဇရပ်ဆိုရင် ရှေ့ဆုံးခုံမှာ ထိုင်ချင်တယ်။ စျေးမှာ ရိုရိုသေသေ နှုတ်ဆက်တာကို ခံချင်တယ်။ ခင်ဗျားတို့ အဖြစ်ဆိုးကြုံရလိမ့်မယ်။ ခင်ဗျားတို့ဟာ မမြင်သာတဲ့ သင်္ချိုင်းတွင်းတွေနဲ့ တူတယ်။ လူတွေက သင်္ချိုင်းတွင်းမှန်း မသိဘဲ အဲဒီအပေါ်မှာ သွားလာကြတယ် လို့ပြောတယ်။ အဲဒီအခါ ပညတ်ကျမ်း နှံ့စပ်သူတစ်ယောက်က ဆရာ အခုလိုပြောတာ ကျွန်တော်တို့ကိုပါ စော်ကားလိုက်တာပဲ လို့ပြောတော့၊ ယေရှုက ပညတ်ကျမ်းနှံ့စပ်သူတို့၊ ခင်ဗျားတို့လည်း အဖြစ်ဆိုးကြုံရလိမ့်မယ်။ ခင်ဗျားတို့က လေးလံတဲ့ ဝန်တွေကို တခြားသူတွေရဲ့ပခုံးပေါ် တင်တတ်တယ်။ ကိုယ်တိုင်ကျတော့ လက်ဖျားနဲ့တောင်မထိဘူး။ ခင်ဗျားတို့လည်း အဖြစ်ဆိုးကြုံရလိမ့်မယ်။ ဘာလို့လဲဆိုတော့ ခင်ဗျားတို့ရဲ့ ဘိုးဘေးတွေက ပရောဖက်တွေကို သတ်ခဲ့တယ်။ ခင်ဗျားတို့ကျတော့ အဲဒီပရောဖက်တွေအတွက် သင်္ချိုင်းဂူ ဆောက်ပေးတယ်။ ဘိုးဘေးတွေရဲ့လုပ်ရပ်ကို သိလျက်နဲ့ သူတို့သတ်ခဲ့တဲ့ ပရောဖက်တွေအတွက် သင်္ချိုင်းဂူ ဆောက်ပေးတာကိုကြည့်ရင် ခင်ဗျားတို့ဟာ သူတို့နဲ့ အလိုတူအလိုပါပဲဆိုတာ သိနိုင်တယ်။ ဒါကြောင့် ဉာဏ်ပညာကြီးစွာနဲ့ ဘုရားသခင်က ပရောဖက်တွေ၊ တမန်တော်တွေကို သူတို့ဆီ ငါစေလွှတ်မယ်။ သူတို့က တချို့ကို သတ်၊ တချို့ကို ညှဉ်းဆဲလိမ့်မယ်။ ဒါကြောင့် ငါက ဒီလူမျိုးဆက်ကို လူ့လောကအစပြုချိန် ကစပြီး ကျခဲ့တဲ့ ပရောဖက်အားလုံးရဲ့သွေး၊ အာဗေလကအစ ပူဇော်ရာပလ္လင်နဲ့ ဗိမာန်တော်ကြားမှာ အသတ်ခံခဲ့ရတဲ့ ဇာခရိအဆုံး သူတို့အားလုံးရဲ့ သွေးအတွက် ဒဏ်ခတ်မယ် လို့ပြောခဲ့တယ်။ ကျွန်တော်ပြောမယ်။ သူတို့ရဲ့သွေးအတွက် အဖိုးအခကို ဒီလူမျိုးဆက် ပေးဆပ်ရလိမ့်မယ်။ ပညတ်ကျမ်းနှံ့စပ်သူတို့၊ ခင်ဗျားတို့ အဖြစ်ဆိုးကြုံရလိမ့်မယ်။ ခင်ဗျားတို့က အသိပညာ တံခါးသော့ကို သိမ်းထားတယ်။ ကိုယ်တိုင်လည်း မဝင်ဘူး။ ဝင်မယ့်သူတွေကိုလည်း တားကြတယ်။ အဲဒီကနေ ယေရှုထွက်သွားတဲ့အခါ ကျမ်းတတ်တွေ၊ ဖာရိရှဲတွေက ချောင်ပိတ်ပြီး မေးခွန်းတွေ တရစပ်မေးကြတယ်။ ယေရှုရဲ့စကားမှာ အမှားရှာဖို့ အကွက်ဆင် မေးမြန်းကြတယ်။,42,Lu,11,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/11/
audio/nwt_42_Lu_BU_12.mp3,အဲဒီအခါ လူထောင်နဲ့ချီ စုရုံးလာတဲ့အတွက် တစ်ယောက်နဲ့တစ်ယောက် နင်းမိကြတယ်။ ယေရှုက တပည့်တွေကို အရင်ဆုံး ပြောတယ် အရေခြုံဟန်ဆောင်မှုဆိုတဲ့ ဖာရိရှဲတို့ရဲ့ တဆေးကို သတိထားကြ။ အသေအချာ လျှို့ဝှက်ထားသမျှ ဖော်ထုတ်ခံရလိမ့်မယ်။ ဖုံးကွယ်ထားသမျှ သိလာရလိမ့်မယ်။ အမှောင်ထဲမှာ ခင်ဗျားတို့ပြောတဲ့ စကားကို အလင်းမှာ ကြားရလိမ့်မယ်။ အခန်းထဲမှာ ခင်ဗျားတို့ တိုးတိုးလေးပြောတဲ့ စကားတွေကို အိမ်မိုးပေါ်ကနေ ကြေညာကြလိမ့်မယ်။ မိတ်ဆွေတို့၊ ကျွန်တော်ပြောမယ်။ ကိုယ်ခန္ဓာကို သတ်ရုံကလွဲလို့ ဘာမှမလုပ်နိုင်တဲ့လူတွေကို မကြောက်ပါနဲ့။ ဘယ်သူ့ကို ကြောက်ရမလဲဆိုတော့ ကိုယ်ခန္ဓာကို သတ်ပြီးတဲ့နောက် ဂေဟင်နာ အရပ်ထဲ ချပိုင်ခွင့်ရှိတဲ့အရှင်ကို ကြောက်ပါ။ ကျွန်တော်ပြောမယ်။ အဲဒီအရှင်ကိုပဲ ကြောက်ကြပါ။ စာငှက်ငါးကောင်ကို ငွေနှစ်ပြားနဲ့ ဝယ်လို့ရတယ် မဟုတ်လား။ အဲဒီစာငှက်တစ်ကောင်ကိုမှ ဘုရားသခင် မမေ့ဘူး။ ခင်ဗျားတို့ရဲ့ ဆံပင်တွေကိုတောင် အကုန်ရေတွက်ထားတယ်။ ဒါကြောင့် မကြောက်ပါနဲ့။ ခင်ဗျားတို့ဟာ စာငှက်လေးတွေထက် ပိုတန်ဖိုးရှိပါတယ်။ ကျွန်တော်ပြောမယ်။ လူတွေရှေ့မှာ ကျွန်တော့်ကို အသိအမှတ်ပြုသူတိုင်းကို လူသားက ဘုရားသခင်ရဲ့ ကောင်းကင်တမန်တွေရှေ့မှာ အသိအမှတ်ပြုမယ်။ လူတွေရှေ့မှာ ကျွန်တော့်ကို ငြင်းပယ်သူကိုတော့ ဘုရားသခင်ရဲ့ ကောင်းကင်တမန်တွေရှေ့မှာ ငြင်းပယ်မယ်။ လူသားကို ဆန့်ကျင်ပြောဆိုရင် ခွင့်လွှတ်ခံရမယ်။ သန့်ရှင်းသော စွမ်းအားတော်ကို စော်ကားပြောဆိုရင်တော့ ခွင့်လွှတ်ခံရမှာ မဟုတ်ဘူး။ ခင်ဗျားတို့ကို လူထုရှေ့၊ အစိုးရအရာရှိနဲ့ အာဏာပိုင်တွေရှေ့မှာ ခေါ်သွားတဲ့အခါ ဘယ်လိုချေပရမလဲ၊ ဘာပြောရမလဲဆိုပြီး တွေးပူမနေပါနဲ့။ ပြောရမယ့်စကားကို အဲဒီအချိန်ကျရင် သန့်ရှင်းသော စွမ်းအားတော်က သင်ပေးလိမ့်မယ် လို့ပြောတယ်။ အဲဒီအခါ လူအုပ်ထဲက တစ်ယောက်က ဆရာ၊ ကျွန်တော့်ကို အမွေခွဲပေးဖို့ ကျွန်တော့်အစ်ကိုကို ပြောပေးပါ လို့တောင်းဆိုတော့၊ ယေရှုက ကျွန်တော့်ကို ခင်ဗျားတို့ရဲ့ တရားသူကြီးအဖြစ်၊ ဆုံးဖြတ်ပေးသူအဖြစ် ဘယ်သူခန့်လို့လဲ လို့ပြောပြီးနောက်၊ ခင်ဗျားတို့ မျက်စိရှင်ရှင်ထားပြီး လောဘကြီးခြင်း အမျိုးမျိုးကို သတိနဲ့ရှောင်ကြပါ။ ဘာကြောင့်လဲဆိုတော့ လူတစ်ယောက်ဟာ စည်းစိမ်ကြွယ်ဝနေရင်တောင် သူ့စည်းစိမ်က အသက်မပေးနိုင်ဘူး လို့ပြောတယ်။ အဲဒီနောက် ယေရှုက ပုံဥပမာသုံးပြီး ပြောတယ် သူဌေးတစ်ယောက်ရဲ့လယ်က သီးနှံအထွက်တိုးတဲ့အတွက်၊ သူက သီးနှံတွေကို ထားစရာနေရာ မရှိတော့ဘူး။ ငါဘာလုပ်ရင် ကောင်းမလဲ လို့ စဉ်းစားပြီးတဲ့နောက်မှာ၊ ကောင်းပြီ၊ ဒီလိုလုပ်မယ်။ ငါ့ရဲ့ကျီတွေကို ဖျက်ပြီး ပိုကြီးတဲ့ကျီတွေကို ဆောက်မယ်။ အဲဒီမှာ ငါ့ရဲ့ကောက်နှံရှိသမျှ၊ ဥစ္စာရှိသမျှ သိမ်းထားမယ်။ ပြီးတော့ ငါက နှစ်ပေါင်းများစွာအတွက် ဥစ္စာအများကြီး စုဆောင်းထားပြီဆိုတော့ အေးအေးဆေးဆေး စားသောက်ပြီး ဇိမ်နဲ့ပဲ နေတော့မယ် လို့ပြောတယ်။ ဒါပေမဲ့ ဘုရားသခင်က ဆင်ခြင်ဉာဏ်မဲ့သူ၊ ဒီညမှာပဲ မင်းရဲ့အသက်ကို ရုပ်သိမ်းလိမ့်မယ်။ ဒါဆိုရင် မင်းစုဆောင်းထားသမျှကို ဘယ်သူရမှာလဲ လို့ အဲဒီသူဌေးကို ပြောတယ်။ အလားတူပဲ၊ ကိုယ့်အတွက် ဘဏ္ဍာစုဆောင်းထားပေမဲ့ ဘုရားသခင်ရှေ့မှာ ဆင်းရဲတဲ့သူဟာ အဲဒီသူဌေးနဲ့တူတယ်။ ယေရှုက တပည့်တွေကို ဒါကြောင့် ကျွန်တော်ပြောမယ် အသက်ရှင်ရေးအတွက် ဘာစားရမလဲဆိုပြီး မစိုးရိမ်ကြနဲ့တော့။ ခန္ဓာကိုယ်အတွက် ဘာဝတ်ရမလဲဆိုပြီး မစိုးရိမ်ကြနဲ့တော့။ အစာထက် အသက်က ပိုအရေးကြီးတယ်။ အဝတ်ထက် ကိုယ်ခန္ဓာက ပိုအရေးကြီးတယ်။ ကျီးအတွေကို ဆင်ခြင်သုံးသပ်ကြည့်ပါ။ မျိုးစေ့ကြဲတာ၊ ရိတ်သိမ်းတာ မလုပ်ဘူး။ သူတို့မှာ ကျီတွေ၊ သိုလှောင်ခန်းတွေ မရှိဘူး။ ဒါပေမဲ့ ဘုရားသခင်က သူတို့ကို ကျွေးထားတာပဲ။ ခင်ဗျားတို့ဟာ အဲဒီငှက်တွေထက် ပိုတန်ဖိုးရှိတယ် မဟုတ်လား။ စိုးရိမ်ပူပန်နေလို့ကော ခင်ဗျားတို့သက်တမ်း တစ်တောင်လောက် ပိုရှည်လာလို့လား။ အဲဒါလေးတောင် မလုပ်နိုင်ဘူးဆိုရင် ကျန်တာတွေအတွက် ဘာလို့ စိုးရိမ်နေသေးလဲ။ တောနှင်းပန်းတွေ ရှင်သန်နေပုံကို စဉ်းစားကြည့်ပါ။ နှင်းပန်းတွေဟာ ပင်ပင်ပန်းပန်း မလုပ်ဘူး။ ချည်လည်း မငင်ဘူး။ ကျွန်တော်ပြောမယ်။ ခံ့ခံ့ညားညား ဝတ်ဆင်တဲ့ ရှောလမုန်မင်းတောင် အဲဒီနှင်းပန်းတစ်ပင်လို လှလှပပဖြစ်အောင် မဆင်မြန်းနိုင်ဘူး။ ယုံကြည်ခြင်းနည်းသူတို့၊ ဒီနေ့ ရှင်သန်ပြီး မနက်ဖြန် မီးထဲရောက်သွားမယ့် တောပင်တွေကိုတောင် ဘုရားသခင်က အဲဒီလိုဆင်မြန်းပေးတယ်ဆိုရင် ခင်ဗျားတို့ကို ဒီထက်မက ဆင်မြန်းပေးမယ် မဟုတ်လား။ ဒါကြောင့် ဘာစားရမလဲ၊ ဘာသောက်ရမလဲဆိုပြီး မစိုးရိမ်ကြနဲ့တော့။ အစိုးရိမ်လွန်တာမျိုး မဖြစ်ကြနဲ့တော့။ ဒါတွေအားလုံးကို လူမျိုးခြားတွေ အသည်းအသန် ရှာဖွေတတ်ကြတယ်။ အဲဒါတွေကို ခင်ဗျားတို့လိုအပ်မှန်း အဖဘုရား သိပါတယ်။ ဒါကြောင့် ဘုရားသခင့်နိုင်ငံတော်ကို အမြဲဦးစားထားကြပါ။ နောက်မှ အဲဒါတွေကို ဖြည့်ဆည်းပေးလိမ့်မယ်။ သိုးစုငယ်၊ မကြောက်နဲ့။ အဖဘုရားက ခင်ဗျားတို့ကို နိုင်ငံတော်ပေးဖို့ ဆုံးဖြတ်ပြီးပြီ။ ကိုယ့်ပစ္စည်းတွေကို ရောင်းပြီး ပေးကမ်းစွန့်ကြဲကြပါ။ မဆွေးမြေ့နိုင်တဲ့ ငွေအိတ်ကိုရယူပါ၊ တစ်နည်းပြောရရင် မပျက်စီးနိုင်တဲ့ ကောင်းကင်ဘဏ္ဍာကို စုဆောင်းပါ။ အဲဒီဘဏ္ဍာကို သူခိုး ဝင်မခိုးနိုင်ဘူး။ ပိုးမွှား မဖျက်ဆီးနိုင်ဘူး။ ကိုယ့်ဘဏ္ဍာရှိတဲ့နေရာမှာ ကိုယ့်စိတ် ရောက်နေတတ်တယ်။ ခင်ဗျားတို့၊ ခါးကိုစည်းပြီးအသင့်ရှိနေပါ။ မီးခွက်တွေကို ထွန်းထားကြပါ။ မင်္ဂလာပွဲကနေ သခင် ပြန်လာပြီး တံခါးခေါက်တဲ့အခါ ချက်ချင်းဖွင့်ပေးဖို့ စောင့်နေတဲ့ ကျွန်တွေလို ဖြစ်ကြပါ။ သခင်ပြန်လာလို့ သတိနဲ့စောင့်နေတဲ့ ကျွန်တွေကို တွေ့ရင် အဲဒီကျွန်တွေဟာ ပျော်ရွှင်ချမ်းမြေ့ရလိမ့်မယ်။ ကျွန်တော် မှန်တာကို ပြောမယ်။ အဲဒီကျွန်တွေကို စားပွဲမှာ ထိုင်ခိုင်း၊ သခင်ကိုယ်တိုင် ခါးကိုစည်းပြီး အလုပ်အကျွေးပြုလိမ့်မယ်။ ညဉ့်နက်မှ ဖြစ်စေ၊ သန်းခေါင်ကျော်မှ ဖြစ်စေ သခင်ရောက်လာပြီး သူတို့အသင့်ဖြစ်နေတာကို တွေ့ရင် အဲဒီကျွန်တွေဟာ ပျော်ရွှင်ချမ်းမြေ့ရလိမ့်မယ်။ တစ်ခုတော့ သိထားကြပါ အိမ်ရှင်က သူခိုးလာမယ့်အချိန်ကို သိရင် အိမ်ဖောက်ထွင်းမခံရအောင် မအိပ်ဘဲ စောင့်နေမှာပဲ။ ခင်ဗျားတို့လည်း အသင့်ရှိနေကြပါ၊ လူသားဟာ ခင်ဗျားတို့ မထင်မှတ်တဲ့အချိန်မှာ လာလိမ့်မယ် လို့ပြောတယ်။ အဲဒီအခါ ပေတရုက သခင်၊ ဒီပုံဥပမာကို ကျွန်တော်တို့ကိုပဲ ပြောတာလား ဒါမှမဟုတ် လူအားလုံးကို ပြောတာလား လို့မေးတော့၊ ယေရှုက သစ္စာနဲ့သတိပညာရှိတဲ့ ဘဏ္ဍာစိုးဟာ တကယ်တော့ ဘယ်သူလဲ။ အစေခံတွေကို အုပ်ချုပ်ဖို့၊ အချိန်တန်ရင် အစားအစာ မှန်မှန်ဝေပေးဖို့ သူ့ကို သခင် ခန့်အပ်ထားတယ်။ သခင်ပြန်လာတဲ့အခါ အဲဒီအတိုင်းလုပ်နေတဲ့ ကျွန်ကို တွေ့ရင် အဲဒီကျွန်ဟာ ပျော်ရွှင်ချမ်းမြေ့လိမ့်မယ်။ ကျွန်တော် မှန်တာကိုပြောမယ်။ သခင်က မိမိပိုင်ဆိုင်သမျှကို အဲဒီကျွန်ဆီ အပ်လိမ့်မယ်။ တကယ်လို့ အဲဒီကျွန်က ငါ့သခင် ပြန်လာဖို့ ကြာဦးမယ် လို့တွေးပြီး ကျွန်ယောက်ျား၊ ကျွန်မိန်းမတွေကို ရိုက်နှက်မယ်၊ စားသောက်မူးယစ်နေမယ် ဆိုပါစို့။ သူ မျှော်လင့်မထားတဲ့နေ့၊ ထင်မထားတဲ့အချိန်မှာ သခင်ရောက်လာလိမ့်မယ်။ အဲဒီအခါ သူ့ကို အပြင်းအထန် ဒဏ်စီရင်ပြီး သစ္စာမရှိသူတွေဆီ ပို့ထားလိမ့်မယ်။ အဲဒီကျွန်ဟာ သခင့်အလိုကို သိလျက်နဲ့ အသင့်မပြင်ထားတဲ့အတွက်၊ သခင်တောင်းဆိုတဲ့အတိုင်း မလုပ်ထားတဲ့အတွက် အချက်များစွာ ရိုက်နှက်ခံရလိမ့်မယ်။ သခင့်အလိုကို မသိဘဲ ရိုက်နှက်ခံထိုက်တဲ့အမှုကို လုပ်မိတဲ့သူကတော့ အနည်းငယ်ပဲ ရိုက်နှက်ခံရလိမ့်မယ်။ အများကြီး ပေးအပ်ခံရသူဆီကနေ အများကြီး ပြန်တောင်းလိမ့်မယ်။ တာဝန်များများရသူဆီက များများတောင်းဆိုလိမ့်မယ်။ ကမ္ဘာပေါ်မှာ မီးလောင်စေဖို့ ကျွန်တော်လာတာ။ မီးစွဲပြီဖြစ်တဲ့အတွက် ကျွန်တော် ဖြစ်စေချင်တာ ဖြစ်လာပြီ။ ကျွန်တော်ခံယူမယ့် နှစ်ခြင်းတစ်မျိုး ရှိသေးတယ်။ အဲဒါမပြီးမချင်း ကျွန်တော် စိတ်ဆင်းရဲတယ်။ ကမ္ဘာမြေပေါ်မှာ ငြိမ်သက်မှုရှိအောင်လုပ်ဖို့ ကျွန်တော်လာတယ်လို့ ခင်ဗျားတို့ ထင်နေသလား။ လုံးဝမဟုတ်ဘူး။ စိတ်ဝမ်းကွဲပြားစေဖို့ ကျွန်တော်လာတာ။ အခုချိန်ကစပြီး လူငါးယောက်ရှိတဲ့ အိမ်ထောင်မှာ သုံးယောက်က ကျန်တဲ့နှစ်ယောက်နဲ့၊ နှစ်ယောက်က ကျန်တဲ့သုံးယောက်နဲ့ စိတ်ဝမ်းကွဲလိမ့်မယ်။ အဖေနဲ့သား၊ သားနဲ့အဖေ၊ အမေနဲ့သမီး၊ သမီးနဲ့အမေ၊ ယောက္ခမနဲ့ချွေးမ၊ ချွေးမနဲ့ယောက္ခမ အချင်းချင်း စိတ်ဝမ်းကွဲကြလိမ့်မယ် လို့ဖြေတယ်။ အဲဒီနောက် ယေရှုက လူအုပ်ကို အခုလိုပြောတယ် ခင်ဗျားတို့ဟာ အနောက်အရပ်ကနေ မိုးတိမ်တက်လာတာကို မြင်တဲ့အခါ မုန်တိုင်းလာတော့မယ် လို့ပြောတတ်ကြတယ်။ ပြောတဲ့အတိုင်းလည်း ဖြစ်တတ်တယ်။ တောင်လေ တိုက်ခတ်တာကို မြင်တဲ့အခါ အရမ်းပူလိမ့်မယ် လို့ပြောတတ်ကြတယ်။ ပြောတဲ့အတိုင်းလည်း ဖြစ်တတ်တယ်။ သူတော်ကောင်းယောင်ဆောင်သူတို့၊ ခင်ဗျားတို့က ရာသီဥတုကို ခန့်မှန်းတတ်ပေမဲ့ ဒီအချိန်ကာလအကြောင်းကို ဘာလို့ မဆန်းစစ်တတ်တာလဲ။ မှန်တာကိုလုပ်ဖို့ ဘာလို့ ကိုယ်တိုင် မဆုံးဖြတ်ကြတာလဲ။ ခင်ဗျားကို တရားစွဲတဲ့သူနဲ့အတူ အာဏာပိုင်လူကြီးဆီ သွားနေတုန်းမှာပဲ ပြေလည်အောင် ချက်ချင်းလုပ်ပါ။ အဲဒီလိုမလုပ်ရင် ခင်ဗျားကို တရားသူကြီးလက်ထဲ အပ်လိမ့်မယ်။ တရားသူကြီးကလည်း အရာရှိလက်ထဲ အပ်ပြီး ခင်ဗျားကို ထောင်ချလိမ့်မယ်။ ကျွန်တော်ပြောမယ်။ ခင်ဗျားဟာ ငွေ တစ်ပြားမကျန် မပေးမချင်း ထောင်ကနေ ထွက်ရမှာ မဟုတ်ဘူး။,42,Lu,12,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/12/
audio/nwt_42_Lu_BU_13.mp3,အဲဒီအခါ လူတချို့ရောက်လာပြီး ပူဇော်သက္ကာ ဆက်သနေတဲ့ ဂါလိလဲလူတချို့ကို ပိလတ်မင်း သတ်လိုက်တဲ့အကြောင်း ယေရှုကို သတင်းပေးကြတယ်။ ယေရှုက အဲဒီ ဂါလိလဲလူတွေဟာ တခြားဂါလိလဲလူတွေထက် အပြစ်ကြီးတဲ့အတွက် အဲဒီလိုခံရတာလို့ ခင်ဗျားတို့ ထင်နေသလား။ မဟုတ်ဘူးလို့ ကျွန်တော်ပြောမယ်။ ခင်ဗျားတို့လည်း နောင်တမရရင် ဖျက်ဆီးခံရမှာပဲ။ ရှိလောင်မျှော်စင် ပြိုလဲလို့ ပိသေသွားတဲ့ လူ ၁၈ ယောက်ကရော။ ဂျေရုဆလင်မြို့မှာနေတဲ့ လူတွေထက် သူတို့ ပိုအပြစ်ကြီးတယ်လို့ ခင်ဗျားတို့ ထင်နေသလား။ မဟုတ်ဘူးလို့ ကျွန်တော်ပြောမယ်။ ခင်ဗျားတို့လည်း နောင်တမရရင် ဖျက်ဆီးခံရမှာပဲ လို့ပြောတယ်။ အဲဒီနောက် ယေရှုက ပုံဥပမာတစ်ခု ပြောပြတယ် လူတစ်ယောက်ရဲ့စပျစ်ခြံမှာ သဖန်းပင်တစ်ပင် ရှိတယ်။ အဲဒီအပင်မှာ အသီးများရှိမလား သူလာကြည့်တဲ့အခါ တစ်လုံးမှ မတွေ့ဘူး။ ဒါနဲ့ ခြံစောင့်ကို ဒီသဖန်းပင်ကို ငါလာကြည့်တာ သုံးနှစ်တောင် ရှိပြီ။ အသီးတစ်လုံးမှ မသီးဘူးဆိုတော့ ခုတ်ပစ်လိုက်။ မြေကြီး အလကားဖြစ်တာပဲ အဖတ်တင်တယ် လို့ပြောတယ်။ ခြံစောင့်က သခင်၊ ဒီနှစ်တော့ နေပါစေဦး။ အပင်ပတ်လည်ကို တူးဆွပြီး မြေဩဇာ ထည့်ကြည့်ဦးမယ်။ အသီး သီးတန်ကောင်းပါရဲ့။ နောက်နှစ်မှ မသီးရင်တော့ ခုတ်ပစ်တာပေါ့ လို့ ပြောတယ်။ ဥပုသ်နေ့မှာ ယေရှုက တရားဇရပ်တစ်ခုမှာ သွန်သင်ပေးနေတယ်။ အဲဒီမှာ နတ်ဆိုးပူးနေတဲ့ အမျိုးသမီးတစ်ယောက် ရှိတယ်။ နတ်ဆိုးက ၁၈ နှစ်ပတ်လုံး မမာမကျန်း ဖြစ်စေတဲ့အတွက် သူ့ခမျာ ခါးကို မတ်မတ်ထားလို့မရဘဲ ကုန်းနေတယ်။ ယေရှုက သူ့ကိုမြင်တဲ့အခါ အစ်မကြီး၊ ခင်ဗျား ခံစားနေရတဲ့ ဝေဒနာကနေ လွတ်ကင်းပြီ လို့ပြောပြီး၊ သူ့အပေါ် လက်တင်လိုက်တဲ့အခါ ချက်ချင်းပဲ သူက ခါးကိုမတ်ပြီး ဘုရားသခင်ကို ဂုဏ်တင်ချီးမွမ်းတော့တယ်။ ဥပုသ်နေ့မှာ လူနာကို ယေရှု ကုသပေးတဲ့အတွက် တရားဇရပ်မှူးက စိတ်ဆိုးပြီး အလုပ်လုပ်ရတဲ့ရက် ခြောက်ရက် ရှိတာပဲ။ ရောဂါပျောက်ချင်ရင် အဲဒီနေ့တွေမှာ လာကြ။ ဥပုသ်နေ့မှာ မလာကြနဲ့ လို့ လူတွေကို ပြောတယ်။ အဲဒီအခါ သခင်ယေရှုက သူတော်ကောင်း ယောင်ဆောင်သူတို့၊ ခင်ဗျားတို့က ဥပုသ်နေ့မှာ နွားမြည်းတွေကို တင်းကုပ်ကနေ လွှတ်ပေးပြီး ရေတိုက်ဖို့ ခေါ်သွားတတ်တယ် မဟုတ်လား။ အာဗြဟံရဲ့သမီးဖြစ်တဲ့ ဒီအမျိုးသမီးဟာ ၁၈ နှစ်လုံးလုံး စာတန်ရဲ့ အချုပ်အနှောင်ကို ခံနေရတာ။ သူ့ကို ဥပုသ်နေ့မှာ အချုပ်အနှောင်ကနေ မလွှတ်ပေးသင့်ဘူးလား လို့ပြောလိုက်တော့၊ ယေရှုကို ဆန့်ကျင်သူတွေ အရှက်ကွဲသွားတယ်။ ကျန်တဲ့လူတွေကတော့ ယေရှုလုပ်သမျှ အံ့ဖွယ်အမှုတွေကြောင့် ဝမ်းမြောက်ဝမ်းသာ ဖြစ်နေကြတယ်။ ဒါကြောင့် ယေရှုက ဘုရားသခင့်နိုင်ငံတော်ဟာ ဘာနဲ့တူသလဲ။ ဘာနဲ့ခိုင်းနှိုင်းရင် ကောင်းမလဲ။ ဘုရားသခင့် နိုင်ငံတော်ဟာ မုန်ညင်းစေ့နဲ့ တူတယ်။ မုန်ညင်းစေ့ကို ခြံထဲမှာ စိုက်လိုက်တဲ့အခါ အစေ့ဟာ အပင်ပေါက်ပြီး ကြီးထွားလာတယ်။ အပင်ရဲ့ အကိုင်းအခက်တွေမှာ ပျံသန်းတဲ့ငှက်တွေ နားနေမှီခိုကြတယ် လို့ပြောတယ်။ အဲဒီအပြင် ယေရှုက ဘုရားသခင့် နိုင်ငံတော်ကို ဘာနဲ့ခိုင်းနှိုင်းရင် ကောင်းမလဲ။ ဘုရားသခင်ရဲ့နိုင်ငံတော်ဟာ တဆေးနဲ့တူတယ်။ ဂျုံမှုန့် သုံးတောင်းထဲ တဆေးထည့်ပြီး နယ်လိုက်တဲ့အခါ မုန့်ညက်တစ်ပုံလုံး ဖောင်းကြွလာတယ် လို့ပြောတယ်။ အဲဒီနောက် ယေရှုက ဂျေရုဆလင်မြို့ကို သွားတဲ့အခါ လမ်းတစ်လျှောက်မှာရှိတဲ့ မြို့ရွာတွေကို ဖြတ်သွားရင်း လူတွေကို သွန်သင်ပေးတယ်။ လူတစ်ယောက်က သခင်၊ ကယ်တင်ခံရမယ့်သူတွေ နည်းတယ်ဆိုတာ တကယ်လား လို့မေးတော့ ယေရှုက၊ ကျဉ်းတဲ့တံခါးကနေ ဝင်နိုင်ဖို့ အားသွန်ခွန်စိုက် ကြိုးစားပါ။ ကျွန်တော်ပြောမယ်။ လူအတော်များများ ဝင်ဖို့ကြိုးစားပေမဲ့ မဝင်နိုင်ကြဘူး။ အိမ်ရှင် တံခါးပိတ်ပြီးခါမှ ခင်ဗျားတို့က အပြင်ကနေ တံခါးခေါက်ပြီး သခင်၊ တံခါးဖွင့်ပေးပါဦး လို့ပြောရင် အိမ်ရှင်က ခင်ဗျားတို့ ဘယ်ကလဲ။ ကျုပ်မသိဘူး လို့ပြောလိမ့်မယ်။ ခင်ဗျားတို့က သခင်နဲ့အတူ ကျွန်တော်တို့ စားသောက်ခဲ့ဖူးတယ်လေ။ လမ်းမတွေမှာကျွန်တော်တို့ကို သခင် သွန်သင်ပေးဖူးတယ်လေ လို့ပြောကြလိမ့်မယ်။ ဒါပေမဲ့ အိမ်ရှင်က ခင်ဗျားတို့ ဘယ်ကလဲ။ ကျုပ်မသိဘူး။ မဖြောင့်မတ်တဲ့လူတွေ၊ ကျုပ်ဆီက ထွက်သွားကြ ဆိုပြီးပြောလိမ့်မယ်။ အပြင်ကို နှင်ထုတ်ခံထားရတဲ့ ခင်ဗျားတို့ဟာ ဘုရားသခင့် နိုင်ငံတော်မှာ အာဗြဟံ၊ အိဇက်၊ ယာကုပ်နဲ့ ပရောဖက်တွေကို မြင်ရတဲ့အခါ ငိုကြွေးပြီး အံကြိတ်ခံပြင်းနေလိမ့်မယ်။ အရှေ့၊ အနောက်၊ တောင်၊ မြောက် အရပ်လေးမျက်နှာကလာတဲ့ လူတွေ ဘုရားသခင့် နိုင်ငံတော်မှာ ထိုင်ပြီး စားသောက်ကြလိမ့်မယ်။ နောက်ဆုံးက လူတချို့ ရှေ့ဆုံးကို ရောက်လိမ့်မယ်။ ရှေ့ဆုံးက လူတချို့ နောက်ဆုံးကို ရောက်လိမ့်မယ် လို့ပြောတယ်။ အဲဒီအချိန်မှာပဲ ဖာရိရှဲတချို့ ရောက်လာပြီး ဟေရုဒ်မင်းက ခင်ဗျားကို သတ်ချင်နေတယ်။ဒီကနေ ထွက်သွားပါ လို့ပြောတယ်။ ယေရှုက ဒီနေ့နဲ့ မနက်ဖြန်တော့ နတ်ဆိုးတွေကို နှင်ထုတ်ပြီး ရောဂါကုပေးလိုက်ဦးမယ်။ သန်ဘက်ခါကျမှ အလုပ်ပြီးမှာ လို့ အဲဒီမြေခွေးကို သွားပြောလိုက်ပါ။ ကျွန်တော်က ဒီနေ့၊ မနက်ဖြန်၊ သန်ဘက်ခါ ခရီးဆက်ရဦးမယ်။ ပရောဖက်မှန်ရင် ဂျေရုဆလင်မြို့ပြင်ပမှာ အသတ်ခံဖို့မဖြစ်နိုင်ဘူး။ ဂျေရုဆလင်မြို့၊ ဂျေရုဆလင်မြို့၊ မင်းဟာ ပရောဖက်တွေကို သတ်တဲ့မြို့၊ ဘုရား လွှတ်လိုက်သူတွေကို ခဲနဲ့ပေါက်တဲ့မြို့ပဲ။ ကြက်မက ကြက်ပေါက်လေးတွေကို အတောင်အောက်မှာ စုရုံးသလို မင်းရဲ့ သားသမီးတွေကိုလည်း စုရုံးဖို့ ငါအကြိမ်ကြိမ် ကြိုးစားသေးတယ်။ ဒါပေမဲ့ မင်းကမှ လက်မခံတာ။ မင်းရဲ့အိမ်တော်ဟာ စွန့်ပစ်ခံရလိမ့်မယ်။ ငါပြောမယ်။ ယေဟောဝါရဲ့ နာမည်နဲ့ ရောက်လာသူ ကောင်းချီးခံစားရပါစေ ဆိုပြီး မင်းမပြောမချင်း ငါ့ကို လုံးဝမြင်ရမှာ မဟုတ်ဘူး လို့ပြောတယ်။,42,Lu,13,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/13/
audio/nwt_42_Lu_BU_14.mp3,"ဥပုသ်နေ့တစ်နေ့မှာ ယေရှုက ဖာရိရှဲခေါင်းဆောင်တစ်ယောက်ရဲ့ အိမ်ကို ဝင်ပြီး စားသောက်တယ်။ အဲဒီမှာရှိတဲ့ လူတွေက ယေရှုကို အသေအချာ စောင့်ကြည့်နေကြတယ်။ ရေဖျဉ်းစွဲပြီး ဖောရောင်နေသူတစ်ယောက် ရှေ့မှာရှိနေတယ်။ ယေရှုက ဥပုသ်နေ့မှာ ရောဂါကုပေးသင့်သလား၊ မကုပေးသင့်ဘူးလား ဆိုပြီး မေးတော့ ပညတ်ကျမ်းနှံ့စပ်သူတွေနဲ့ ဖာရိရှဲတွေက၊ ဘာမှ ပြန်မဖြေကြဘူး။ ယေရှုက အဲဒီလူအပေါ် လက်တင်ပြီး ကုသပေးတယ်။ ပြီးတော့ ပြန်ခိုင်းလိုက်တယ်။ အဲဒီနောက် ယေရှုက ခင်ဗျားတို့ရဲ့သား ဒါမှမဟုတ် နွားက ဥပုသ်နေ့မှာ တွင်းထဲကျသွားရင် ချက်ချင်း မဆွဲတင်မယ့်သူ ရှိသလား လို့မေးတော့၊ သူတို့ ပြန်မဖြေနိုင်ကြဘူး။ ဖိတ်ခေါ်ခံရသူတွေက အထင်ပေါ်ဆုံးနေရာကို ရွေးထိုင်ကြမှန်း ယေရှု သတိထားမိတဲ့အတွက် ဒီပုံဥပမာကို ပြောပြတယ် တစ်ယောက်ယောက်က ခင်ဗျားတို့ကို မင်္ဂလာပွဲတက်ဖို့ ဖိတ်ခေါ်တဲ့အခါ အထင်ပေါ်ဆုံးနေရာမှာ မထိုင်ပါနဲ့။ အိမ်ရှင်က ခင်ဗျားတို့ထက် ပိုအရေးပါသူကို ဖိတ်ထားတယ်ဆိုရင်၊ ခင်ဗျားတို့ဆီ လာပြီး သူ့ကို ဒီနေရာပေးလိုက်ပါ လို့ပြောလိမ့်မယ်။ အဲဒီအခါ ရှက်ရှက်နဲ့ထပြီး နောက်ဆုံးနေရာကို ပြောင်းထိုင်ရလိမ့်မယ်။ ခင်ဗျားတို့ ဖိတ်ခေါ်ခံရတဲ့အခါ နောက်ဆုံးနေရာမှာ သွားထိုင်ပါ။ အဲဒီအခါ အိမ်ရှင်က လာပြီး မိတ်ဆွေ၊ ရှေ့ကို ကြွပါ လို့ပြောလိမ့်မယ်။ ခင်ဗျားလည်း ဧည့်သည်အားလုံးရှေ့မှာ ဂုဏ်တက်လိမ့်မယ်။ ကိုယ့်ကိုယ်ကိုယ် ချီးမြှောက်တဲ့သူဟာ နှိမ့်ချခံရမယ်။ နှိမ့်ချတဲ့သူကတော့ ချီးမြှောက်ခံရမယ်။ အဲဒီနောက် ယေရှုက ဖိတ်ခေါ်တဲ့အိမ်ရှင်ကို နေ့လယ်စာဖြစ်ဖြစ်၊ ညစာဖြစ်ဖြစ် တည်ခင်းကျွေးမွေးတဲ့အခါ ကိုယ့်မိတ်ဆွေ၊ ဆွေမျိုးသားချင်း၊ ချမ်းသာတဲ့ အိမ်နီးချင်းတွေကို မဖိတ်ပါနဲ့။ အဲဒီလိုဖိတ်ရင် သူတို့က ခင်ဗျားကို ပြန်ဖိတ်ပြီး ဧည့်ခံကျွေးမွေးလိမ့်မယ်။ စားသောက်ပွဲ တည်ခင်းတဲ့အခါ နွမ်းပါးသူတွေ၊ မသန်စွမ်းသူတွေ၊ ခြေမသန်သူတွေ၊ မျက်မမြင်တွေကို ဖိတ်ပါ။ သူတို့ဟာ ကျေးဇူးပြန်မဆပ်နိုင်သူတွေဖြစ်လို့ ခင်ဗျား ပျော်ရွှင်ချမ်းမြေ့ရလိမ့်မယ်။ ဖြောင့်မတ်သူတွေ ရှင်ပြန်ထမြောက်ချိန်ရောက်ရင် ခင်ဗျား ကျေးဇူးဆပ်ခံရလိမ့်မယ် လို့ပြောတယ်။ အတူစားသောက်နေတဲ့ ဧည့်သည်တစ်ယောက်က ယေရှုပြောတာကို ကြားတဲ့အခါ ဘုရားသခင့် နိုင်ငံတော်မှာ စားသုံးရမယ့်သူဟာ ပျော်ရွှင်ချမ်းမြေ့ရလိမ့်မယ် လို့ပြောတယ်။ အဲဒီအခါ ယေရှု ပြန်ပြောလိုက်တာက လူတစ်ယောက်ဟာ စားသောက်ပွဲကြီး တည်ခင်းပြီး လူအများကြီးကို ဖိတ်ခေါ်တယ်။ စားသောက်ချိန်ရောက်တော့ ဖိတ်ခေါ်ထားသူတွေဆီ ကျွန်ကိုလွှတ်ပြီး လာကြပါ၊ အားလုံးအသင့်ဖြစ်နေပြီ လို့ပြောခိုင်းလိုက်တယ်။ ဒါပေမဲ့ သူတို့အားလုံးက မလာနိုင်တဲ့အကြောင်း တစ်ယောက်တစ်မျိုး ဆင်ခြေပေးကြတယ်။ တစ်ယောက်က ကျွန်တော် လယ်တစ်ကွက် ဝယ်ထားလို့ သွားကြည့်ရဦးမယ်။ မလာနိုင်တာကို စိတ်မရှိပါနဲ့ လို့ပြောတယ်။ နောက်တစ်ယောက်က ကျွန်တော် နွားငါးရှဉ်း ဝယ်ထားလို့ သွားပြီး အစမ်းခိုင်းကြည့်ဦးမယ်။ မလာနိုင်တာကို စိတ်မရှိပါနဲ့ လို့ပြောတယ်။ နောက်တစ်ယောက်ကလည်း ကျွန်တော် လက်ထပ်ပြီးခါစမို့လို့ မလာနိုင်ပါဘူး လို့ပြောတယ်။ ကျွန်က ပြန်လာပြီး သခင်ကို အကြောင်းစုံ ပြောပြတယ်။ သခင်က ဒေါသထွက်ပြီး လမ်းမတွေ၊ လမ်းသွယ်တွေဆီ အမြန်သွား။ နွမ်းပါးသူတွေ၊ မသန်စွမ်းသူတွေ၊ မျက်မမြင်တွေ၊ ခြေမသန်သူတွေကို ခေါ်လာခဲ့ လို့ပြောတယ်။ ကျွန်က ပြန်ရောက်လာပြီး သခင်မှာတဲ့အတိုင်း ကျွန်တော် လုပ်ပြီးပါပြီ။ ဒါပေမဲ့ နေရာလွတ်တွေ ရှိပါသေးတယ် လို့ပြောတော့၊ သခင်က မြို့ပြင်လမ်းမတွေ၊ လမ်းကြိုလမ်းကြားတွေဆီ သွားပြီး ငါ့အိမ်ပြည့်သွားအောင် လူတွေကို ရအောင်ခေါ်လာခဲ့။ မင်းတို့ကို ငါပြောမယ်။ ငါဖိတ်ထားတဲ့သူတွေ တစ်ယောက်မှ စားသောက်ပွဲကို မလာစေနဲ့ လို့ပြောတယ်။ အဲဒီနောက် ယေရှု ခရီးသွားတဲ့အခါ လူတွေအများကြီး လိုက်ပါလာတယ်။ ယေရှုက သူတို့ကို လှည့်ကြည့်ပြီး အခုလိုပြောတယ် လူတစ်ယောက်က ကျွန်တော့်ဆီတော့ လာပါရဲ့။ ဒါပေမဲ့ မိဘ၊ သားမယား၊ ညီအစ်ကိုမောင်နှမနဲ့ ကိုယ့်အသက်ကို ပိုချစ်နေရင် သူဟာ ကျွန်တော့်တပည့် မဖြစ်နိုင်ဘူး။ ဒုက္ခသစ်တိုင်ကို ထမ်းပြီး ကျွန်တော့်နောက် မလိုက်တဲ့သူဟာ ကျွန်တော့်တပည့် မဖြစ်နိုင်ဘူး။ ခင်ဗျားတို့ထဲက တစ်ယောက်ဟာ မျှော်စင်ဆောက်မယ်ဆိုရင် ပြီးအောင်ဆောက်ဖို့ ငွေလောက်၊ မလောက် အရင်ဆုံးထိုင်ပြီး ကုန်ကျစရိတ်ကို တွက်ချက်မယ်မဟုတ်လား။ အဲဒီလိုသာ မတွက်ရင် အုတ်မြစ်ချပေမဲ့ အပြီးသတ်နိုင်မှာ မဟုတ်ဘူး။ ဒါကို မြင်တဲ့သူတွေက၊ ဒီလူ စတော့ ဆောက်ပါရဲ့။ အပြီးမသတ်နိုင်တော့ဘူး ဆိုပြီး လှောင်ပြောင်ကြလိမ့်မယ်။ ဘုရင်တစ်ပါးက တခြားဘုရင်နဲ့ စစ်တိုက်မယ်ဆိုပါစို့။ စစ်သည်အင်အား ၂၀,၀၀၀ နဲ့ ချီတက်လာတဲ့ဘုရင်ကို စစ်သည် ၁၀,၀၀၀ နဲ့ ခုခံနိုင်မနိုင် အရင်ဆုံးထိုင်ပြီး တိုင်ပင်မယ်မဟုတ်လား။ မခုခံနိုင်မှန်းသိရင် စစ်ချီလာတဲ့ဘုရင် အဝေးမှာရှိနေတုန်း သံတမန်တွေ လွှတ်ပြီး စစ်ပြေငြိမ်းဖို့ ကမ်းလှမ်းမှာပဲ။ ခင်ဗျားတို့လည်း ကိုယ်ပိုင်ဆိုင်သမျှကို မစွန့်လွှတ်နိုင်ဘူးဆိုရင် ကျွန်တော့်တပည့် မဖြစ်နိုင်ဘူး။ ဆားဟာ ကောင်းပါတယ်။ ဒါပေမဲ့ ဆားမှာ အငန်ဓာတ် မရှိတော့ရင် ပြန်ငန်အောင် လုပ်လို့ရသလား။ အဲဒီဆားဟာ မြေအတွက်၊ မြေသြဇာအတွက် အသုံးမဝင်တော့တာမို့ လွှင့်ပစ်လိုက်ရတာပဲ။ နားရှိတဲ့သူ ကြားပါစေ။",42,Lu,14,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/14/
audio/nwt_42_Lu_BU_15.mp3,အခွန်ခံတွေနဲ့ အပြစ်သားတွေက ယေရှုရဲ့စကားကို နားထောင်ဖို့ စုရုံးရောက်လာကြတယ်။ ဖာရိရှဲနဲ့ ကျမ်းတတ်တွေက ဒီလူဟာ အပြစ်သားတွေကို ကြိုဆိုလက်ခံတဲ့အပြင် သူတို့နဲ့အတူ စားသောက်နေပါလား ဆိုပြီး မကျေမနပ် ပြောကြတယ်။ အဲဒီအခါ ယေရှုက ပုံဥပမာသုံးပြီး အခုလိုပြောတယ် ခင်ဗျားတို့ထဲက တစ်ယောက်ယောက်ဆီမှာ သိုးအကောင် ၁၀၀ ရှိပြီး တစ်ကောင်ပျောက်သွားတယ် ဆိုပါစို့။ ကျန်တဲ့သိုး ၉၉ကောင်ကို တောမှာ ထားခဲ့ပြီး ပျောက်သွားတဲ့သိုးကိုမတွေ့မချင်း လိုက်ရှာမယ် မဟုတ်လား။ ရှာတွေ့တဲ့အခါ ဝမ်းမြောက်ဝမ်းသာဖြစ်ပြီး ပခုံးပေါ် ထမ်းလာတာပဲ။ အိမ်ရောက်တော့ မိတ်ဆွေတွေ၊ အိမ်နီးချင်းတွေကို ခေါ်ပြီး ပျောက်တဲ့သိုးကို ပြန်တွေ့ပြီ။ ကျွန်တော်နဲ့အတူ ဝမ်းမြောက်ကြပါ လို့ပြောတတ်တယ်။ အလားတူပဲ။ ကျွန်တော်ပြောမယ်။ ဖြောင့်မတ်ပြီး နောင်တရစရာ အကြောင်းမရှိတဲ့လူ ၉၉ယောက်အတွက် ဝမ်းမြောက်တာထက် နောင်တရတဲ့အပြစ်သား တစ်ယောက်အတွက် ကောင်းကင်မှာ ပိုလို့တောင် ဝမ်းမြောက်ကြလိမ့်မယ်။ အမျိုးသမီးတစ်ယောက်မှာ ဒရက်မာ ဆယ်ပြားရှိတာ တစ်ပြားပျောက်သွားတယ် ဆိုပါစို့။ အဲဒီအခါ မီးခွက်ကိုထွန်း၊ အိမ်ကို လှည်းကျင်းပြီး မတွေ့မချင်း စေ့စေ့စပ်စပ်ရှာမယ်မဟုတ်လား။ ရှာတွေ့တဲ့အခါ မိတ်ဆွေတွေ၊ အိမ်နီးချင်းတွေကို ခေါ်ပြီး ပျောက်သွားတဲ့ ဒရက်မာတစ်ပြားကို ပြန်တွေ့ပြီ။ ကျွန်မနဲ့အတူ ဝမ်းမြောက်ကြပါ လို့ပြောတတ်တယ်။ အလားတူပဲ။ ကျွန်တော်ပြောမယ်။ အပြစ်သားတစ်ယောက် နောင်တရတဲ့အခါ ဘုရားသခင့် ကောင်းကင်တမန်တွေ ဝမ်းမြောက်ကြတယ်။ အဲဒီနောက် ယေရှု ပြောတာက လူတစ်ယောက်မှာ သားနှစ်ယောက် ရှိတယ်။ သားငယ်က အဖေ၊ ကျွန်တော်ရမယ့်အမွေ ခွဲပေးပါ လို့တောင်းတဲ့အခါ အဖေက အမွေခွဲပေးလိုက်တယ်။ ရက်အနည်းငယ်ကြာတော့ သားငယ်က အမွေဥစ္စာရှိသမျှကို ယူပြီး တိုင်းတစ်ပါးကို ထွက်သွားတယ်။ အဲဒီမှာ အပျော်အပါး လိုက်စားပြီး ပိုင်ဆိုင်သမျှကို သုံးဖြုန်းပစ်တယ်။ ဒီလိုနဲ့ ရှိသမျှကုန်သွားတဲ့အပြင် အဲဒီပြည်မှာ အကြီးအကျယ် အငတ်ဘေးဆိုက်တဲ့အတွက် သူငတ်ပြတ်နေတော့တယ်။ ဒါနဲ့ ပြည်သားတစ်ယောက်ဆီ သွားပြီး အတင်းခိုကပ်နေတော့ အဲဒီလူက သူ့ကို လယ်တောမှာ ဝက်ကျောင်းခိုင်းတယ်။ သူဟာ ဝက်တွေစားတဲ့ ပဲတောင့်ကိုတောင် စားချင်စိတ်ပေါက်လာတယ်။ ဘယ်သူမှ သူ့ကို စားစရာ မပေးကြဘူး။ သူ အသိတရားရလာတဲ့အခါ ငါ့အဖေရဲ့ အလုပ်သမားတွေဟာ ဝဝလင်လင် စားရတယ်။ ငါ့မှာတော့ ငတ်လို့ သေရတော့မယ်။ အခု၊ အဖေ့ဆီ ပြန်ပြီး အဖေ၊ ကျွန်တော်ဟာ ကောင်းကင်မှာစံမြန်းတဲ့ ဘုရားသခင်ကိုရော အဖေ့ကိုပါ ပြစ်မှားပါပြီ။ အဖေ့သားလို့တောင် အခေါ်မခံထိုက်တော့ပါဘူး။ အဖေ့ဆီမှာ အလုပ်သမားအနေနဲ့ နေခွင့်ပေးပါ လို့ ပြောကြည့်မယ် ဆိုပြီးတွေးမိတယ်။ ဒါနဲ့ ထပြီး ဖခင်ဆီ သွားတယ်။ ဖခင်က သားကို အဝေးကနေ လှမ်းမြင်တဲ့အခါ သနားစိတ် ယိုဖိတ်လာတော့ ပြေးဖက်ပြီး နမ်းတယ်။ သားကလည်း အဖေ၊ ကျွန်တော်ဟာ ကောင်းကင်မှာစံမြန်းတဲ့ ဘုရားသခင်ကိုရော အဖေ့ကိုပါ ပြစ်မှားပါပြီ။ အဖေ့သားလို့တောင် အခေါ်မခံထိုက်တော့ပါဘူး လို့ပြောတယ်။ အဲဒီအခါ ဖခင်က ကျွန်တွေကို အကောင်းဆုံးဝတ်လုံကို မြန်မြန်ယူလာပြီး သူ့ကိုဝတ်ပေးကြ။ လက်စွပ်စွပ်ပေးပြီး ဖိနပ်စီးပေးကြ။ ဆူဖြိုးတဲ့ နွားကလေးကို ယူပြီး သတ်ကြ။ စားသောက်ပွဲ လုပ်ကြရအောင်။ ဘာကြောင့်လဲဆိုတော့ ငါ့သားဟာ သေရာကနေ ပြန်ရှင်လာပြီ။ ပျောက်သွားပြီးမှ ပြန်တွေ့တာ လို့ပြောပြီး တပျော်တပါး စားသောက်ကြတယ်။ သားကြီးကတော့ လယ်မှာရှိနေတယ်။ သူပြန်လာပြီး အိမ်ရောက်ခါနီးမှာ တီးမှုတ်ကခုန်သံကို ကြားတော့၊ အစေခံတစ်ယောက်ကိုခေါ်ပြီး အကျိုးအကြောင်း မေးမြန်းတယ်။ အစေခံက သခင့်ညီလေး ပြန်လာတယ်။ ကျန်းကျန်းမာမာနဲ့ ပြန်ရောက်လာလို့ သခင့်အဖေက ဆူဖြိုးတဲ့နွားလေးကို သတ်ပါတယ် လို့ဖြေတယ်။ သားကြီးက စိတ်ဆိုးပြီး အိမ်ထဲ မဝင်ဘူး။ အဲဒီအခါ ဖခင်က ထွက်လာပြီး ဖျောင်းဖျတယ်။ သားကြီးက ကျွန်တော် နှစ်ပေါင်းများစွာ အဖေ့ဆီမှာ အစေခံခဲ့တယ်။ အဖေ့စကားကိုလည်း တစ်ခါမှ မလွန်ဆန်ခဲ့ဘူး။ ဒါပေမဲ့ အဖေက ကျွန်တော့်ကို သူငယ်ချင်းတွေနဲ့အတူ စားသောက်ပွဲလုပ်ဖို့ ဆိတ်ကလေး တစ်ကောင်တောင် မပေးဖူးဘူး။ ပြည့်တန်ဆာတွေနဲ့ ပျော်ပါးပြီး အဖေ့စည်းစိမ်ကို သုံးဖြုန်းတဲ့ ဒီသားလည်း ရောက်လာရော ဆူဖြိုးတဲ့ နွားလေးကို သတ်တယ်ပေါ့ လို့ပြောတယ်။ ဖခင်က သားရယ်၊ မင်းက အဖေနဲ့အတူ အမြဲရှိနေတာပဲ။ အဖေ့ရဲ့ ဥစ္စာရှိသမျှဟာ မင်းရဲ့ဥစ္စာတွေပဲလေ။ မင်းရဲ့ညီလေးကတော့ သေရာကနေ ပြန်ရှင်လာတာပါ။ ပျောက်သွားပြီးမှ ပြန်တွေ့တာပါ။ ဒါကြောင့် ပျော်ပျော်ပါးပါး ပွဲလုပ်တာပါ လို့ပြောတယ်။,42,Lu,15,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/15/
audio/nwt_42_Lu_BU_16.mp3,အဲဒီနောက် ယေရှုက တပည့်တွေကို ပြောတယ် သူဌေးတစ်ယောက်မှာ ဘဏ္ဍာစိုး ရှိတယ်။ ဘဏ္ဍာစိုးဟာ သခင့်ဥစ္စာတွေကို အလဟဿဖြစ်အောင် လုပ်တယ်လို့ စွပ်စွဲခံရတယ်။ ဒါနဲ့ သခင်က သူ့ကိုခေါ်ပြီး မင်းနဲ့ပတ်သက်ပြီး မကောင်းတဲ့သတင်း ငါကြားတယ်။ မင်းလုပ်ထားတဲ့ စာရင်းအင်းတွေ ငါ့ကိုအပ်စမ်း။ အခုကစပြီး ဘဏ္ဍာစိုး မလုပ်နဲ့တော့ လို့ပြောလိုက်တယ်။ အဲဒီအခါ ဘဏ္ဍာစိုးက ဘယ်လိုလုပ်ရပါ့မလဲ။ သခင်က ငါ့ကို ဘဏ္ဍာစိုးအလုပ်ကနေ ထုတ်တော့မယ့်ပုံပဲ။ လယ်လုပ်ရအောင်လည်း ငါ့မှာ ခွန်အားမရှိဘူး။ တောင်းစားဖို့ကျတော့လည်း ရှက်တယ်။ ဘဏ္ဍာစိုးအလုပ်ကနေ အထုတ်ခံရတဲ့အခါ လူတွေ သူတို့အိမ်မှာ ငါ့ကို ကြည်ကြည်ဖြူဖြူ လက်ခံထားနိုင်အောင် ငါဘာလုပ်ရမလဲ။ ဟုတ်ပြီ။ အကြံရပြီ လို့တွေးပြီး၊ သခင့်ဆီမှာ အကြွေးတင်နေသူတွေကို တစ်ယောက်ချင်းစီ ခေါ်လိုက်တယ်။ တစ်ယောက်ကို ကျုပ်သခင်ဆီ အကြွေး ဘယ်လောက်တင်နေသလဲ လို့မေးတဲ့အခါ၊ သူက သံလွင်ဆီ အခွက် ၁၀၀ အကြွေးတင်နေပါတယ် လို့ဖြေတယ်။ ဘဏ္ဍာစိုးက ကဲ၊ မင်းရဲ့စာချုပ်ကို ပြန်ယူ။ အခုထိုင်ပြီး အခွက် ၅၀ လို့ ခပ်မြန်မြန် ပြင်ရေးလိုက် လို့ပြောတယ်။ နောက်တစ်ယောက်ကိုခင်ဗျားကော အကြွေး ဘယ်လောက်တင်နေသလဲ လို့မေးတော့ သူက ဂျုံစပါး တင်း ၁၀၀ အကြွေးတင်နေပါတယ် လို့ဖြေတယ်။ ဘဏ္ဍာစိုးက ကောင်းပြီ။ မင်းရဲ့စာချုပ်ကို ပြန်ယူ။ တင်း ၈၀ လို့ ပြင်ရေးလိုက် ဆိုပြီးပြောတယ်။ ဘဏ္ဍာစိုးက မရိုးသားပေမဲ့ အမြော်အမြင်ရှိရှိ လုပ်ဆောင်တဲ့အတွက် သခင် ချီးမွမ်းတယ်။ ဒါကြောင့် ကျွန်တော်ပြောချင်တာက ဒီလောကစနစ် မှာရှိတဲ့ လူတွေဟာ သူတို့ရဲ့ ကိစ္စဝိစ္စတွေကို စီမံတဲ့နေရာမှာ အလင်းထဲရှိနေသူတွေထက် ပိုပြီး အမြော်အမြင်ရှိကြတယ်။ ကျွန်တော် ပြောဦးမယ်။ ခင်ဗျားတို့လည်း မဖြောင့်မတ်တဲ့ စည်းစိမ်ကိုသုံးပြီး မိတ်ဖွဲ့ထားပါ။ စည်းစိမ်ကုန်သွားတဲ့အခါ သူတို့က ခင်ဗျားတို့ကို ထာဝရစံအိမ်မှာ လက်ခံထားလိမ့်မယ်။ အသေးအမွှားကိစ္စတွေမှာ သစ္စာရှိတဲ့သူဟာ ကြီးလေးတဲ့ကိစ္စတွေမှာ သစ္စာရှိလိမ့်မယ်။ အသေးအမွှားကိစ္စတွေမှာ မရိုးသားတဲ့သူဟာ ကြီးလေးတဲ့ကိစ္စတွေမှာ ရိုးသားမှာ မဟုတ်ဘူး။ ခင်ဗျားတို့လည်း မဖြောင့်မတ်တဲ့စည်းစိမ်နဲ့ ပတ်သက်လာတဲ့အခါ သစ္စာမရှိရင် စစ်မှန်တဲ့စည်းစိမ်ကို ခင်ဗျားတို့လက်ထဲ ဘယ်သူမှအပ်မှာမဟုတ်ဘူး။ သူတစ်ပါး ပိုင်ဆိုင်ရာနဲ့ပတ်သက်လာတဲ့အခါ ခင်ဗျားတို့ သစ္စာမရှိရင် ခင်ဗျားတို့အတွက် ရည်ရွယ်ထားတဲ့ ဆုကျေးဇူးကို ဘယ်သူမှပေးမှာ မဟုတ်ဘူး။ ဘယ်သူမှ သခင်နှစ်ဦးဆီမှာ အစေခံလို့မရဘူး။ သခင်တစ်ဦးကို မုန်းပြီး နောက်တစ်ဦးကို ချစ်မှာပဲ။ တစ်ဦးကို သစ္စာရှိပြီး တစ်ဦးကို မထီလေးစားလုပ်မှာပဲ။ ခင်ဗျားတို့လည်း ဘုရားသခင်အတွက်ရော စည်းစိမ်အတွက်ပါ တစ်ပြိုင်တည်း အစေခံလို့မရဘူး။ ငွေမက်တဲ့ ဖာရိရှဲတွေက ယေရှုပြောတာတွေကို ကြားတဲ့အခါ နှာခေါင်းရှုံ့ကြတယ်။ ဒါနဲ့ ယေရှု ပြောလိုက်တာက ခင်ဗျားတို့က ဖြောင့်မတ်တယ်လို့ အထင်ခံရအောင် လူရှေ့သူရှေ့ လုပ်ပြတတ်ပေမဲ့ ဘုရားသခင်ကတော့ ခင်ဗျားတို့ရဲ့စိတ်ကို သိတယ်။ လူ့အမြင်မှာ အထင်ကြီးစရာဟာ ဘုရားသခင်ရဲ့ အမြင်မှာတော့ စက်ဆုပ်စရာပဲ။ ပညတ်ကျမ်းနဲ့ ပရောဖက်ကျမ်းကို ယောဟန်လက်ထက်အထိ ဟောပြောခဲ့တယ်။ ဒါပေမဲ့ အခုအချိန်ကစပြီး ဘုရားသခင့်နိုင်ငံတော် သတင်းကောင်းကို ဟောပြောနေပြီ။ လူအမျိုးမျိုးက နိုင်ငံတော်ဝင်ခွင့်ရဖို့ မဆုတ်မနစ် ကြိုးစားကြတယ်။ ကောင်းကင်နဲ့ မြေကြီး ကွယ်ပျောက်ဖို့ဆိုတာ လွယ်ကောင်းလွယ်လိမ့်မယ်။ ပညတ်ကျမ်းကတော့ အက္ခရာတစ်လုံး၊ ဝစ္စပေါက်တစ်လုံးတောင် မပြည့်စုံဘဲ မနေဘူး။ ကိုယ့်ဇနီးကို ကွာရှင်းပြီး တခြားမိန်းမနဲ့လက်ထပ်တဲ့သူဟာ အိမ်ထောင်ရေးဖောက်ပြန်သူပဲ။ ကွာရှင်းထားတဲ့မိန်းမကို လက်ထပ်တဲ့သူကလည်း အိမ်ထောင်ရေးဖောက်ပြန်သူပဲ။ သူဌေးတစ်ယောက်က ခရမ်းရောင်ပိတ်ချောကို ဝတ်ဆင်ပြီး နေ့တိုင်း စည်းစိမ်ယစ်နေတယ်။ တစ်ကိုယ်လုံး အနာပေါက်နေတဲ့ သူတောင်းစားလာဇရုကို သူ့အိမ်တံခါးဝမှာ လူတွေ လာထားလေ့ရှိတယ်။ လာဇရုက သူဌေးရဲ့ စားပွဲကနေကျတဲ့ စားကြွင်းစားကျန်ကို စားရဖို့ မျှော်နေတတ်တယ်။ ခွေးတွေက သူ့ကိုယ်ပေါ်က အနာတွေကို လာလျက်ကြတယ်။ တစ်နေ့တော့၊ လာဇရု သေဆုံးသွားတဲ့အတွက် ကောင်းကင်တမန်တွေက သူ့ကို အာဗြဟံအနား ပို့ပေးကြတယ်။ သူဌေးလည်း ကွယ်လွန်သွားတော့ သင်္ဂြိုဟ်လိုက်ကြတယ်။ သူက သင်္ချိုင်းမှာ အလူးအလိမ့် ဝေဒနာခံနေရတုန်း မျှော်ကြည့်လိုက်တဲ့အခါ အဝေးမှာ အာဗြဟံကို မြင်တယ်။ အာဗြဟံရဲ့ဘေးမှာ လာဇရုကိုလည်း မြင်တယ်။ ဒါနဲ့ သူက အဖအာဗြဟံ၊ ကျွန်တော့်ကို သနားပါဦး။ လာဇရုကို ကျွန်တော့်ဆီ လွှတ်ပေးပါလား။ သူ့လက်ညှိုးကို ရေမှာနှစ်ပြီး ကျွန်တော့်လျှာပေါ် တစ်ပေါက်လောက်ချပေးရင် အေးမြသွားမှာပါ။ ဒီမီးလျှံထဲမှာ ကျွန်တော် အလူးအလဲ ခံနေရလို့ပါ ဆိုပြီး တောင်းပန်တယ်။ အာဗြဟံက ငါ့သား၊ မင်း အသက်ရှင်တုန်းက စည်းစိမ်အပြည့် ခံစားခဲ့ရပေမဲ့ လာဇရုကတော့ ဆင်းဆင်းရဲရဲ နေခဲ့ရတာ သတိရပါဦး။ အခု သူက ဒီမှာ သက်သက်သာသာ ဖြစ်နေပြီ။ မင်းကတော့ ဝေဒနာ အလူးအလိမ့် ခံနေရပြီ။ ပြီးတော့ မင်းနဲ့ငါတို့ကြားမှာ ချောက်နက်ကြီး ခြားထားတယ်။ ဒီနေရာကနေ မင်းဆီကို လာချင်တိုင်း လာလို့မရဘူး။ မင်းဆီကနေလည်း ဒီနေရာကို လာချင်တိုင်း လာလို့မရဘူး လို့ပြောတယ်။ အဲဒီအခါ သူဌေးက အဖ၊ ဒါဆိုရင် လာဇရုကို ကျွန်တော့်ဖခင်ရဲ့ အိမ်ဆီ လွှတ်ပေးပါလား။ ကျွန်တော့်မှာ ညီအစ်ကိုငါးယောက် ရှိပါတယ်။ ဝေဒနာခံရတဲ့ ဒီနေရာကို သူတို့ရောက်မလာစေဖို့ လာဇရုကို ဆက်ဆက် ပြောပြခိုင်းပါ ဆိုတော့၊ အာဗြဟံက သူတို့မှာ မောရှေနဲ့ ပရောဖက်တွေ ရေးခဲ့တဲ့ ကျမ်းစောင်တွေ ရှိသားပဲ။ အဲဒီကျမ်းတွေကို သူတို့ နာယူပါစေပေါ့ လို့ဖြေတယ်။ ဒါပေမဲ့ သူဌေးက အဖ အာဗြဟံ၊ သူတို့နာယူမှာ မဟုတ်ဘူး။ သေရာက ပြန်ရှင်လာသူတစ်ယောက် သူတို့ဆီသွားမှပဲ နောင်တရကြမှာပါ လို့ပြောတယ်။ အာဗြဟံက မောရှေနဲ့ ပရောဖက်တွေ ရေးခဲ့တဲ့ ကျမ်းစကားကိုတောင် သူတို့ မနာယူမှတော့ သေရာကနေ ပြန်ရှင်လာသူ ပြောရင်လည်း နားထောင်မှာ မဟုတ်ဘူး လို့ပြောတယ်။,42,Lu,16,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/16/
audio/nwt_42_Lu_BU_17.mp3,ယေရှုက တိုက်မိလဲစရာတွေကိုတော့ ရှောင်လွှဲလို့ရမှာမဟုတ်ဘူး။ ဒါပေမဲ့ သူတစ်ပါးကို တိုက်မိလဲစေသူဟာ အဖြစ်ဆိုးကြုံရလိမ့်မယ်။ ကလေးငယ်နဲ့တူတဲ့ ဟောဒီလူတွေကို လဲကျအောင် လုပ်တာထက် ကြိတ်ဆုံကျောက်ကို လည်မှာဆွဲပြီး ပင်လယ်ထဲ ပစ်ချခံရတာကမှ ခံသာဦးမယ်။ ခင်ဗျားတို့လည်း သတိထားကြ။ ညီအစ်ကိုတစ်ယောက် အပြစ်တစ်ခုခုလုပ်ရင် သူ့ကို ဆုံးမပါ။ သူနောင်တရရင် ခွင့်လွှတ်လိုက်ပါ။ တစ်နေ့တည်းမှာ ကိုယ့်ကို ခုနစ်ကြိမ် ပြစ်မှားပေမဲ့ ကျွန်တော့်ကို ခွင့်လွှတ်ပါ ဆိုပြီး ခုနစ်ကြိမ် လာတောင်းပန်ရင် သူ့ကို ခွင့်လွှတ်လိုက်ပါ လို့ တပည့်တွေကို မှာတယ်။ တမန်တော်တွေက ကျွန်တော်တို့ကို ယုံကြည်ခြင်း တိုးများအောင် လုပ်ပေးပါ လို့ပြောတော့၊ သခင်ယေရှုက ခင်ဗျားတို့ရဲ့ ယုံကြည်ခြင်းသာ မုန်ညင်းစေ့လောက်ရှိရင် ဒီပိုးစာပင်ကို အမြစ်ပါ ကျွတ်ထွက်ပြီး ပင်လယ်မှာ ပေါက်ပါစေ လို့ပြောရင် အဲဒီအတိုင်း ဖြစ်လိမ့်မယ်။ လယ်ထွန်ရာကဖြစ်စေ၊ သိုးကျောင်းရာကဖြစ်စေ ပြန်ရောက်လာတဲ့ ကျွန်ကို လာခဲ့၊ စားပွဲမှာ တစ်ခါတည်းသာ ဝင်စားလိုက် လို့ပြောမယ့်သူ ခင်ဗျားတို့ထဲမှာ ရှိသလား။ တကယ်တော့ ငါ့အတွက် ညစာပြင်ပေးစမ်း။ ငါစားသောက်ပြီးတဲ့အထိ ခါးစည်းစည်းပြီး လိုသမျှ လုပ်ပေး။ ပြီးမှပဲ မင်း စားတော့ လို့ပြောတတ်ကြတယ် မဟုတ်လား။ ခိုင်းတဲ့အတိုင်းလုပ်တဲ့ ကျွန်ကို သခင်က ကျေးဇူးတင်စရာအကြောင်း ဘာမှမရှိဘူး။ အဲဒီလိုပဲ၊ ခင်ဗျားတို့လည်း ခိုင်းထားသမျှ လုပ်ပြီးသွားတဲ့အခါ ကျွန်တော်တို့ဟာ ဘာမှအကျိုးမပေးတဲ့ ကျွန်တွေပါ။ လုပ်ရမယ့် ဝတ္တရားကို လုပ်ခဲ့ရုံလေးပါပဲ လို့ပြောကြပါ ဆိုပြီး သင်ပေးတယ်။ ယေရှုက ဂျေရုဆလင်မြို့ကို သွားတဲ့အခါ ရှမာရိပြည်နဲ့ ဂါလိလဲပြည်တွေကိုလည်း ဖြတ်သွားတယ်။ ရွာတစ်ရွာကို ရောက်တဲ့အခါ အနာကြီးရောဂါသည် ဆယ်ယောက်က ယေရှုကိုမြင်ပြီး ခပ်လှမ်းလှမ်းမှာ ရပ်နေတယ်။ ပြီးတော့ဆရာယေရှု၊ ကျွန်တော်တို့ကို သနားပါဦး လို့အော်ပြောကြတယ်။ ယေရှုက သူတို့ကို လှမ်းကြည့်ပြီး ပုရောဟိတ်တွေဆီ ကိုယ်ကို သွားပြကြပါ လို့ပြောတယ်။ သူတို့ သွားနေတုန်းမှာပဲ ရောဂါပျောက်သွားတယ်။ သူတို့ထဲက တစ်ယောက်က ရောဂါပျောက်သွားမှန်းလည်း သိရော ပြန်လှည့်လာပြီး ဘုရားသခင်ကို အကျယ်ကြီး ဂုဏ်တင်ချီးမွမ်းတယ်။ ပြီးတော့ ယေရှုရဲ့ခြေရင်းမှာ ဒူးထောက်ပြီး ကျေးဇူးတင်စကားပြောတယ်။ တကယ်တော့ သူဟာ ရှမာရိလူပါ။ ယေရှုက ဆယ်ယောက်စလုံး ရောဂါပျောက်သွားတာ မဟုတ်လား။ ကျန်တဲ့ကိုးယောက်က ဘယ်မှာလဲ။ ဒီလူမျိုးခြားတစ်ယောက်ပဲ ဘုရားသခင်ကို ဂုဏ်တင်ချီးမွမ်းဖို့ ပြန်လာတာလား ဆိုပြီး၊ အဲဒီလူကို ကဲ၊ ထပြီး အိမ်ပြန်ပါ။ ခင်ဗျားရဲ့ယုံကြည်ခြင်းက ပြန်ကျန်းမာစေပြီ လို့ပြောလိုက်တယ်။ ဘုရားသခင်ရဲ့ နိုင်ငံတော် ဘယ်အချိန်မှာ လာမလဲဆိုပြီး ဖာရိရှဲတွေ မေးတဲ့အခါ ယေရှုက ဘုရားသခင်ရဲ့ နိုင်ငံတော်ဟာ ထင်ရှားမြင်သာတဲ့နည်းနဲ့ လာမှာမဟုတ်ဘူး။ ဒီမှာ ဟိုမှာ ဆိုပြီး လူတွေပြောကြမှာ မဟုတ်ဘူး။ တကယ်တော့ ဘုရားသခင်ရဲ့ နိုင်ငံတော်ဟာ ခင်ဗျားတို့အလယ်မှာ ရှိနေတယ် လို့ဖြေတယ်။ ယေရှုက တပည့်တွေကို ပြောတယ် လူသားကို ခင်ဗျားတို့နဲ့အတူ ရှိစေချင်တဲ့နေ့တွေ ရောက်လာလိမ့်မယ်။ ဒါပေမဲ့ အဲဒီနေ့တွေကို ကြုံရမှာမဟုတ်ဘူး။ လူတွေက ဒီမှာရှိတယ် ဟိုမှာရှိတယ် လို့ပြောရင် သူတို့နောက် လိုက်မသွားပါနဲ့။ လျှပ်စီးလက်တဲ့အခါ ကောင်းကင် ဒီဘက်စွန်းကနေ ဟိုဘက်စွန်းအထိ လင်းလက်သွားသလို လူသား ပေါ်ထွန်းတဲ့အခါ ဖြစ်လိမ့်မယ်။ အရင်ဆုံး၊ လူသားဟာ ဝေဒနာအများကြီး ခံစားရမယ်။ ဒီလူမျိုးဆက် ငြင်းပယ်တာကိုလည်း ခံရမယ်။ အဲဒီအပြင် နောဧလက်ထက်မှာ ဖြစ်သလို လူသားပေါ်ထွန်းချိန်မှာ ဖြစ်လိမ့်မယ်။ လူတွေဟာ နောဧ သင်္ဘောထဲ ဝင်တဲ့နေ့အထိ စားသောက်လိုက်၊ ထိမ်းမြားပေးစားလိုက် လုပ်နေကြတယ်။ ရေလွှမ်းမိုးဘေးလည်း ရောက်လာရော သူတို့အားလုံး ပျက်စီးသွားတယ်။ လောတလက်ထက်မှာလည်း လူတွေက စားသောက်လိုက်၊ ရောင်းဝယ်လိုက်၊ စိုက်ပျိုးလိုက်၊ အိမ်ဆောက်လိုက် လုပ်နေကြတယ်။ သောဒုံမြို့ကနေ လောတထွက်သွားတဲ့နေ့မှာ ကောင်းကင်ကနေ ကန့်နဲ့မီး ရွာကျပြီး သူတို့အားလုံး ပျက်စီးသွားတယ်။ လူသားပေါ်ထွန်းချိန်မှာလည်း အဲဒီလိုပဲ ဖြစ်လိမ့်မယ်။ အဲဒီအချိန်ရောက်ရင် အိမ်မိုးပေါ်မှာရှိတဲ့သူက အိမ်ထဲကပစ္စည်းတွေယူဖို့ မဆင်းလာနဲ့။ လယ်ထဲရောက်နေတဲ့သူလည်း ပစ္စည်းတွေယူဖို့ အိမ်မပြန်နဲ့။ လောတရဲ့ဇနီးကို သတိရကြပါ။ ကိုယ့်အသက်ကိုကယ်ဖို့ ကြိုးစားသူဟာ အသက်ဆုံးရလိမ့်မယ်။ အသက်ဆုံးတဲ့သူကတော့ အသက်ပြန်ရှင်ရလိမ့်မယ်။ ကျွန်တော်ပြောမယ်။ အဲဒီညမှာ အိပ်ရာထဲ နှစ်ယောက်အတူ အိပ်နေရင် တစ်ယောက်ကို ခေါ်သွားပြီး တစ်ယောက်ကို ထားရစ်ခဲ့လိမ့်မယ်။ အမျိုးသမီးနှစ်ယောက် ကြိတ်ဆုံကြိတ်နေရင် တစ်ယောက်ကို ခေါ်သွားပြီး တစ်ယောက်ကိုတော့ ထားခဲ့လိမ့်မယ်။ — အဲဒီအခါ တပည့်တွေက သခင်၊ ဘယ်နေရာမှာ အဲဒီလိုဖြစ်မှာလဲ လို့မေးတော့ ယေရှုက အသေကောင်ရှိတဲ့နေရာမှာ လင်းယုန်ငှက်တွေ စုဝေးကြလိမ့်မယ် လို့ဖြေတယ်။,42,Lu,17,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/17/
audio/nwt_42_Lu_BU_18.mp3,ယေရှုက ဇွဲမလျှော့ဘဲ အမြဲဆုတောင်းဖို့လိုတဲ့အကြောင်း ဒီပုံဥပမာသုံးပြီး တပည့်တွေကို သင်ပေးတယ် မြို့တစ်မြို့မှာ ဘုရားသခင်ကို မကြောက်၊ လူတွေကိုလည်း ဂရုမစိုက်တတ်တဲ့ တရားသူကြီးတစ်ယောက် ရှိတယ်။ အဲဒီမြို့မှာရှိတဲ့ မုဆိုးမတစ်ယောက်က တရားသူကြီးဆီ ခဏခဏသွားပြီး ကျွန်မ လူတစ်ယောက်နဲ့ အမှုဆိုင်နေရပါတယ်။ ကျွန်မအတွက် တရားသဖြင့် စီရင်ပေးပါ လို့အသနားခံတယ်။ တရားသူကြီးက အချိန်အတော်ကြာတဲ့အထိ မကူညီပေးဘဲ နေတယ်။ ကြာလာတော့ သူ့စိတ်ထဲမှာ ငါဟာ ဘုရားသခင်ကို မကြောက်၊ လူတွေကိုလည်း ဂရုမစိုက်တတ်တဲ့သူပါ။ ဒါပေမဲ့ ဒီမုဆိုးမက လာလာပြီး ဒုက္ခပေးနေတော့ သူ့အတွက် တရားသဖြင့် စီရင်ပေးမှဖြစ်မယ်။ ဒီလိုမှမဟုတ်ရင် ငါမခံနိုင်တော့တဲ့အထိ တစ်ချိန်လုံးလာပြီး တောင်းဆိုနေလိမ့်မယ် လို့ပြောတယ်။ သခင်ယေရှုက မဖြောင့်မတ်တဲ့ တရားသူကြီးတောင် ဘယ်လိုပြောတယ်ဆိုတာ ခင်ဗျားတို့ ကြားတယ်မဟုတ်လား။ ဘုရားသခင်ဆိုရင် သူရွေးချယ်ထားတဲ့သူတွေ နေ့ညမပြတ် တောင်းလျှောက်တဲ့အခါ တရားသဖြင့် မစီရင်ပေးဘဲ နေပါ့မလား။ အဲဒီအပြင် ဘုရားသခင်က သူတို့အပေါ် စိတ်ရှည်လိုက်သေးတယ်။ ကျွန်တော်ပြောမယ်။ ဘုရားသခင်က သူတို့အတွက် တရားသဖြင့် အမြန်ဆုံး စီရင်ပေးလိမ့်မယ်။ ဒါပေမဲ့ လူသားရောက်လာတဲ့အခါ ကမ္ဘာပေါ်မှာ အဲဒီလိုယုံကြည်ခြင်းမျိုး တွေ့ရပါ့မလား လို့ပြောတယ်။ ကိုယ့်ကိုယ်ကိုယ် ဖြောင့်မတ်တယ်လို့ထင်ပြီး သူတစ်ပါးကို အထင်သေးတဲ့သူတချို့ကို ယေရှုက ဒီပုံဥပမာ ပြောပြတယ် ဖာရိရှဲတစ်ယောက်နဲ့ အခွန်ခံတစ်ယောက် ဗိမာန်တော်ကို တက်သွားပြီး ဆုတောင်းတယ်။ ဖာရိရှဲက မတ်တတ်ရပ်ပြီး ဘုရားသခင်၊ ကျွန်တော်ဟာ အများတကာလို လုယက်သူ၊ မဖြောင့်မတ်သူ၊ အိမ်ထောင်ရေးဖောက်ပြန်သူ မဟုတ်တဲ့အပြင် ဟောဒီအခွန်ခံလိုလည်း မဟုတ်တဲ့အတွက် ကျေးဇူးတင်ပါတယ်။ ကျွန်တော်က တစ်ပတ်မှာ နှစ်ကြိမ် အစာရှောင်ပါတယ်။ ရသမျှကိုလည်း ဆယ်ဖို့တစ်ဖို့ ပေးလှူပါတယ် လို့ ဆုတောင်းတယ်။ အခွန်ခံကတော့ ခပ်လှမ်းလှမ်းမှာရပ်ပြီး ကောင်းကင်ကိုတောင် မော့မကြည့်ဝံ့ဘဲ ဘုရားသခင်၊ အပြစ်သားဖြစ်တဲ့ ကျွန်တော့်ကို သနားပါ လို့ ရင်ဘတ်ကိုထုပြီး ဆုတောင်းတယ်။ အဲဒီနောက် အခွန်ခံ အိမ်ပြန်သွားတယ်။ ကျွန်တော် ပြောမယ်။ သူဟာ ဖာရိရှဲထက်ပိုဖြောင့်မတ်တယ်။ ကိုယ့်ကိုယ်ကိုယ် ချီးမြှောက်တဲ့သူဟာ နှိမ့်ချခံရပြီး နှိမ့်ချတဲ့သူကတော့ ချီးမြှောက်ခံရလိမ့်မယ်။ လူတွေက သူတို့ရဲ့ နို့စို့ကလေးတွေအပေါ် လက်တင်စေချင်လို့ ယေရှုဆီ ခေါ်လာကြတယ်။ ဒါကိုမြင်တော့ တပည့်တွေ တားကြတယ်။ ဒါပေမဲ့ ယေရှုက နို့စို့ကလေးတွေကို သူ့ဆီ ခေါ်လာခိုင်းပြီး ကလေးတွေ လာပါစေ။ မတားပါနဲ့။ ဘုရားသခင့် နိုင်ငံတော်ဟာ ဒီကလေးတွေလို လူတွေရဲ့ နိုင်ငံပဲ။ ကျွန်တော် မှန်တာကိုပြောမယ်။ ဘုရားသခင့် နိုင်ငံတော်ကို ဒီကလေးငယ် လက်ခံသလို လက်မခံဘူးဆိုရင် နိုင်ငံတော်ထဲ လုံးဝဝင်ရမှာ မဟုတ်ဘူး လို့ပြောတယ်။ အရာရှိတစ်ယောက်က ကောင်းမြတ်တဲ့ဆရာ၊ ထာဝရအသက်ကို အမွေရဖို့ ကျွန်တော် ဘာလုပ်ရမလဲ လို့မေးတဲ့အခါ၊ ယေရှုက ကျွန်တော့်ကို ကောင်းမြတ်တဲ့ဆရာလို့ ဘာလို့ခေါ်တာလဲ။ ဘုရားသခင်ကလွဲလို့ ကောင်းမြတ်တဲ့သူ ဘယ်သူမှမရှိဘူး။ အိမ်ထောင်ရေး မဖောက်ပြန်နဲ့။ လူ့အသက် မသတ်နဲ့။ မခိုးနဲ့။ မဟုတ်မမှန် သက်သေမထွက်ဆိုနဲ့။ မိဘကို ရိုသေပါ ဆိုတဲ့ပညတ်တွေကို ခင်ဗျားသိတာပဲ ဆိုတော့၊ သူက အဲဒီပညတ်အားလုံးကို ကျွန်တော် ငယ်ငယ်ကတည်းက လိုက်နာခဲ့ပါပြီ လို့ပြောတယ်။ ဒါနဲ့ ယေရှုက လုပ်စရာတစ်ခု ရှိသေးတယ်။ ခင်ဗျားရဲ့ ပစ္စည်းတွေကို သွားရောင်းပြီး ဆင်းရဲသားတွေကို ဝေမျှလိုက်ပါ။ ဒါဆိုရင် ကောင်းကင်ဘဏ္ဍာကို ရလိမ့်မယ်။ ပြီးမှ ကျွန်တော့်နောက်လိုက် လုပ်ပါ လို့ပြောတယ်။ အဲဒီစကားကို ကြားတဲ့အခါ သိပ်ချမ်းသာတဲ့ အဲဒီအရာရှိက ဝမ်းနည်းပြီး ထွက်သွားတယ်။ ယေရှုက သူ့ကိုကြည့်ပြီး ချမ်းသာတဲ့သူတွေ ဘုရားသခင့် နိုင်ငံတော်ကို ဝင်ဖို့ သိပ်ခက်တယ်။ ဘုရားသခင့်နိုင်ငံတော်ကို ချမ်းသာတဲ့သူတွေ ဝင်တာထက် အပ်ပေါက်ထဲ ကုလားအုတ် လျှိုဝင်တာကမှ လွယ်ဦးမယ် လို့ပြောတယ်။ ဒီစကားကို ကြားတဲ့သူတွေက ဒါဆိုရင် ကယ်တင်ခံရမယ့်သူ ရှိနိုင်ပါဦးမလား လို့မေးတော့၊ ယေရှုက လူတွေအတွက် မဖြစ်နိုင်တဲ့အရာတွေဟာ ဘုရားသခင်အတွက်တော့ ဖြစ်နိုင်တယ် လို့ပြောတယ်။ ပေတရုက ကျွန်တော်တို့ ပိုင်ဆိုင်တာတွေကို စွန့်ပြီး သခင့်နောက်ကို လိုက်လာပါပြီ လို့ပြောတော့၊ ယေရှုက ကျွန်တော် မှန်တာကိုပြောမယ်။ ဘုရားသခင့် နိုင်ငံတော်ကြောင့် မိဘ၊ ဇနီး၊ ညီအစ်ကို၊ သားသမီး၊ အိမ် တစ်ခုခုကို စွန့်လွှတ်သူတိုင်း၊ အခုအချိန်မှာ အဆပေါင်းများစွာ ပြန်ရမယ့်အပြင် နောင်လာမယ့် လောကစနစ် မှာလည်း ထာဝရအသက်ကို ရဦးမယ် လို့ပြောတယ်။ အဲဒီနောက် ယေရှုက တမန်တော် ၁၂ ယောက်ကိုပဲ ခေါ်ပြီး အခု ကျွန်တော်တို့ ဂျေရုဆလင်မြို့ကို သွားနေတာ။ လူသားနဲ့ပတ်သက်ပြီး ပရောဖက်တွေ ရေးထားသမျှ ပြည့်စုံလာတော့မယ်။ လူသားကို လူမျိုးခြားတွေလက်ထဲ အပ်ကြလိမ့်မယ်။ လှောင်ပြောင်ပြီး အရှက်ခွဲကြလိမ့်မယ်၊ တံတွေးထွေးကြလိမ့်မယ်။ ကျာပွတ်နဲ့ ရိုက်ကြလိမ့်မယ်။ အဲဒီနောက် အသေသတ်ကြလိမ့်မယ်။ ဒါပေမဲ့ သုံးရက်ကြာရင် အသက်ပြန်ရှင်လာလိမ့်မယ် လို့ပြောပြတယ်။ တပည့်တွေကတော့ နားမလည်ကြဘူး။ အဲဒီစကားရဲ့ အဓိပ္ပာယ်ကို သူတို့ သဘောမပေါက်အောင် ဖုံးကွယ်ထားတဲ့အတွက် ယေရှုပြောတာကို နားမလည်ကြတာ။ ယေရှုက ယေရိခေါမြို့အနားကို ရောက်လာချိန်မှာ မျက်မမြင်တစ်ယောက် လမ်းဘေးမှာထိုင်ပြီး တောင်းစားနေတယ်။ လူတွေအုပ်လိုက်ကြီး ဖြတ်သွားတာကို သူကြားတဲ့အခါ ဘာတွေဖြစ်နေတာလဲဆိုပြီး မေးတယ်။ နာဇရက်မြို့သားယေရှု ဖြတ်သွားတာ လို့ ပြောကြတဲ့အခါ၊ သူက ဒါဝိဒ်ရဲ့သား ယေရှု၊ ကျွန်တော့်ကို သနားပါဦး လို့အော်တယ်။ ရှေ့ကနေဖြတ်သွားတဲ့ လူတွေက သူ့ကို တိတ်တိတ်နေဖို့ တားကြပေမဲ့ ဒါဝိဒ်ရဲ့သား၊ ကျွန်တော့်ကို သနားပါဦး ဆိုပြီး ပိုလို့တောင်အော်တယ်။ ဒါနဲ့ ယေရှုက ရပ်လိုက်ပြီး အဲဒီမျက်မမြင်ကို ခေါ်လာခိုင်းတယ်။ သူ ရောက်လာတဲ့အခါ၊ ခင်ဗျားအတွက် ဘာလုပ်ပေးရမလဲ လို့မေးတော့ သခင်၊ ကျွန်တော့်ကို မျက်စိမြင်အောင် လုပ်ပေးပါ လို့ အသနားခံတယ်။ ယေရှုက မြင်စေ။ ခင်ဗျားရဲ့ယုံကြည်ခြင်းက မျက်စိပြန်မြင်စေပြီ လို့ပြောလိုက်တယ်။ အဲဒီအချိန်မှာပဲ သူ မျက်စိပြန်မြင်လာတယ်။ ဘုရားသခင်ကို ဂုဏ်တင်ချီးမွမ်းရင်း ယေရှုနောက်ကို လိုက်လာတယ်။ ဒါကိုမြင်တဲ့အခါ လူအားလုံးက ဘုရားသခင်ကို ချီးမွမ်းကြတယ်။,42,Lu,18,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/18/
audio/nwt_42_Lu_BU_19.mp3,ယေရှုက ယေရိခေါမြို့ထဲဝင်ပြီး ဖြတ်လျှောက်သွားတယ်။ အဲဒီမြို့မှာ ဇက်ခဲလို့ခေါ်တဲ့ အခွန်ခံမှူးတစ်ယောက် ရှိတယ်။ သူဟာ ချမ်းသာကြွယ်ဝသူပဲ။ သူက ယေရှုကို သိပ်မြင်ချင်တယ်။ ဒါပေမဲ့ အရပ်ကလည်း ပု၊ ယေရှုပတ်လည်မှာလည်း လူတွေ ဝိုင်းအုံနေလို့ မမြင်ရဘူး။ ဒါနဲ့ ယေရှုသွားမယ့် လမ်းအတိုင်း ရှေ့ကနေ ပြေးပြီး သူ့ကိုမြင်ရအောင် သဖန်းပိုးစာပင်ပေါ် တက်တယ်။ ယေရှုက အဲဒီနေရာကို ရောက်လာတဲ့အခါ မော့ကြည့်ပြီး ဇက်ခဲ၊ မြန်မြန်ဆင်းခဲ့။ ဒီနေ့ ခင်ဗျားအိမ်မှာ ကျွန်တော်တည်းမယ် လို့ပြောတယ်။ ဇက်ခဲလည်း မြန်မြန်ဆင်းလာပြီး ယေရှုကို ဝမ်းသာအားရ ဧည့်ခံတယ်။ ဒါကို လူတွေမြင်တဲ့အခါ အပြစ်သားရဲ့အိမ်မှာ သွားတည်းခိုနေပါလား ဆိုပြီးမကျေမနပ်ပြောကြတယ်။ ဇက်ခဲက ထပြီး သခင်၊ ကျွန်တော့်ရဲ့ ဥစ္စာပစ္စည်းတစ်ဝက်ကို ဆင်းရဲသားတွေကို ပေးပါ့မယ်။ ဘယ်သူ့ဆီကဖြစ်ဖြစ် မတရားယူခဲ့တာတွေကို လေးဆပြန်ပေးပါ့မယ် လို့ပြောတော့၊ ယေရှုက ဒီနေ့ ဘုရားသခင်က ဒီအိမ်သားတွေကို ကယ်တင်လိုက်ပြီ။ ခင်ဗျားဟာ အာဗြဟံရဲ့သားဖြစ်လို့ပဲ။ တကယ်တော့ လူသားဟာ ပျောက်တဲ့သူတွေကို ရှာပြီး ကယ်တင်ဖို့ ရောက်လာတာ လို့ပြောတယ်။ ဒါနဲ့ ယေရှုက နားထောင်နေတဲ့ တပည့်တွေကို ပုံဥပမာတစ်ခု ထပ်ပြောပြတယ်။ ဂျေရုဆလင်မြို့ကို ရောက်ရင် ဘုရားသခင့် နိုင်ငံတော် ချက်ချင်းလာမယ်ဆိုပြီး သူတို့ ယူဆထားလို့ပဲ။ ယေရှု အခုလိုပြောတယ် မင်းညီမင်းသားတစ်ယောက်က ထီးနန်းဆက်ခံပြီးမှ ပြန်လာမယ်ဆိုပြီး တိုင်းတစ်ပါးကို ခရီးထွက်သွားတယ်။ မသွားခင် ကျွန်ဆယ်ယောက်ကို ခေါ်ပြီး ဆယ်မိုင်နာ အပ်ပေးတယ်။ ပြီးတော့ ငါပြန်လာချိန်အထိ ဒီငွေနဲ့အရောင်းအဝယ် လုပ်ထားကြပါ လို့မှာတယ်။ ပြည်သားတွေကတော့ သူ့ကို မကြိုက်တဲ့အတွက် သံတမန်အဖွဲ့ကို စေလွှတ်ပြီး ဒီလူ အုပ်ချုပ်မှာကို ငါတို့ မလိုလားဘူး လို့ပြောခိုင်းတယ်။ သူ ထီးနန်းဆက်ခံပြီးနောက် ပြန်လာတဲ့အခါ အရောင်းအဝယ်လုပ်လို့ အမြတ်ငွေ ဘယ်လောက်ရသလဲဆိုတာ သိဖို့ ငွေအပ်ခဲ့တဲ့ ကျွန်တွေကို ခေါ်လိုက်တယ်။ ပထမကျွန်က ရှေ့ထွက်လာပြီး သခင်အပ်ထားတဲ့ငွေနဲ့ ကျွန်တော် ဆယ်မိုင်နာ အမြတ်ရပါတယ် လို့ပြောတော့၊ သခင်က တော်လိုက်တာ။ မင်းဟာကျွန်ကောင်းပဲ။ အသေးအမွှားကိစ္စမှာတောင် သစ္စာရှိတယ်ဆိုတော့ မြို့ဆယ်မြို့ကို အပိုင်စားစေ လို့ပြောတယ်။ ဒုတိယကျွန်က လာပြီး သခင်အပ်ထားတဲ့ငွေနဲ့ ကျွန်တော် ငါးမိုင်နာ အမြတ်ရပါပြီ လို့ပြောတော့၊ သခင်က မင်းလည်း မြို့ငါးမြို့ကို အပိုင်စားစေ လို့ပြောတယ်။ ကျွန်နောက်တစ်ယောက်က ဒီမှာ၊ သခင့်ရဲ့ငွေပါ။ အဝတ်နဲ့ထုပ်ပြီး သိမ်းထားပါတယ်။ သခင်ဟာ ခက်ထန်သူ၊ ကိုယ်မအပ်ထားတဲ့ငွေကို သိမ်းယူတတ်ပြီး ကိုယ်မစိုက်တဲ့အရာကို ရိတ်သိမ်းတတ်သူဖြစ်မှန်း သိလို့ ကျွန်တော်ကြောက်နေတာ ဆိုပြီး လာပြောတယ်။ သခင်က ကျွန်ဆိုး၊ မင်းရဲ့စကားအတိုင်း မင်းကို ငါစီရင်မယ်။ ငါဟာ ခက်ထန်တဲ့သူ၊ ကိုယ်မအပ်ထားတဲ့ငွေကို သိမ်းယူတတ်ပြီး ကိုယ်မစိုက်တဲ့အရာကို ရိတ်သိမ်းတတ်သူဖြစ်မှန်း မင်းသိတယ်ဆိုရင်၊ ငါ့ငွေကို အတိုးချထားသင့်တာပေါ့။ ဒါဆိုရင် ငါပြန်လာတဲ့အခါ အရင်းရော အတိုးပါ ရဦးမှာ လို့ပြောတယ်။ အဲဒီနောက် အနားမှာရပ်နေသူတွေကို သူ့ဆီကငွေကို ယူပြီး ဆယ်မိုင်နာရှိသူကို ပေးလိုက် လို့ပြောတယ်။ သူတို့က သခင်၊ သူ့ဆီမှာ ဆယ်မိုင်နာရှိပြီးသားပဲ လို့ပြောတော့၊ သခင်က ငါပြောမယ်။ ရှိထားတဲ့သူဟာ ထပ်ပြီးရလိမ့်မယ်။ မရှိတဲ့သူကတော့ ရှိထားတာတောင် အသိမ်းခံရလိမ့်မယ်။ အခု၊ ငါအုပ်ချုပ်တာကို မကြိုက်တဲ့ ရန်သူတွေကို ခေါ်ခဲ့ပြီး ငါ့ရှေ့မှာ ကွပ်မျက်စေ လို့ပြောတယ်။ ယေရှုက အဲလိုပြောပြီးတဲ့နောက် ဂျေရုဆလင်မြို့ကို ခရီးဆက်တယ်။ သံလွင်တောင်မှာရှိတဲ့ ဗက်ဖာဂေရွာနဲ့ ဗေသနိရွာရောက်ခါနီးမှာ တပည့်နှစ်ယောက်ကို စေလွှတ်ပြီး၊ ရှေ့မှာမြင်နေရတဲ့ ရွာကို သွားကြ။ ရွာထဲဝင်တာနဲ့ ဘယ်သူမှမစီးဖူးတဲ့ မြည်းကလေးတစ်ကောင် ချည်ထားတာကို တွေ့ရလိမ့်မယ်။ ကြိုးဖြေပြီး ဒီကိုဆွဲလာခဲ့။ တစ်ယောက်ယောက်က ဘာလို့ မြည်းကြိုးကို ဖြေတာလဲ လို့မေးခဲ့ရင် သခင်အသုံးလိုလို့ပါ ဆိုပြီးပြောလိုက် လို့မှာတယ်။ တပည့်နှစ်ယောက်လည်း ထွက်သွားပြီး ယေရှုပြောတဲ့အတိုင်း တွေ့တယ်။ မြည်းကြိုးကို ဖြေနေတုန်း ပိုင်ရှင်တွေက ဘာလို့ မြည်းကြိုးကို ဖြေတာလဲ လို့မေးတော့၊ တပည့်တွေက သခင်အသုံးလိုလို့ပါ လို့ပြန်ဖြေတယ်။ ဒါနဲ့ မြည်းကလေးကို ယေရှုဆီ ဆွဲလာပြီး သူတို့ရဲ့ဝတ်ရုံကို မြည်းကျောပေါ် ခင်းပေးတယ်။ ယေရှုက မြည်းကလေးကို စီးလာတယ်။ ယေရှု မြည်းကလေး စီးလာတဲ့အခါ လူတွေက သူတို့ရဲ့ဝတ်ရုံကို လမ်းပေါ် ဖြန့်ခင်းကြတယ်။ သံလွင်တောင် အဆင်းလမ်းနားကို ရောက်လာတဲ့အခါ တပည့်အတော်များများက သူတို့မြင်ခဲ့တဲ့ အံ့ဖွယ်လုပ်ရပ်တွေကြောင့် ဝမ်းမြောက်ဝမ်းသာဖြစ်ပြီး ဘုရားသခင်ကို အကျယ်ကြီး အခုလိုချီးမွမ်းကြတယ် ယေဟောဝါရဲ့ နာမည်နဲ့ ရောက်လာတဲ့ဘုရင် ကောင်းချီးခံစားရပါစေ။ ကောင်းကင်မှာ ငြိမ်သက်ခြင်းရှိပါစေ။ ကောင်းကင်မှာစံမြန်းတဲ့ ဘုရားကို ဂုဏ်တင်ချီးမွမ်းကြပါစေ။ လူအုပ်ထဲမှာပါလာတဲ့ ဖာရိရှဲတချို့က ဆရာ၊ တပည့်တွေကို တိတ်တိတ်နေဖို့ ပြောပါဦး လို့ပြောတော့၊ ယေရှုက ကျွန်တော် ပြောမယ်။ သူတို့သာ တိတ်တိတ်နေမယ်ဆိုရင် ကျောက်ခဲတွေ ကြွေးကြော်ကြလိမ့်မယ် လို့ပြန်ပြောတယ်။ ဂျေရုဆလင်မြို့ ရောက်ခါနီးမှာ ယေရှုက မြို့ကိုကြည့်ပြီး ငိုတယ်။ ပြီးတော့ ငြိမ်သက်မှုပေးတဲ့အရာတွေက ဘာတွေလဲဆိုတာ မင်းကို သိစေချင်လိုက်တာ။ အခုတော့ အဲဒါတွေကို မင်းမသိနိုင်ပါလား။ ရန်သူတွေက မင်းရဲ့ပတ်လည်မှာ တုတ်ချွန်ခံတပ်ကို ဆောက်ပြီး လေးဖက်လေးတန် ဝိုင်းရံပိတ်ဆို့မယ့်အချိန် ရောက်လာလိမ့်မယ်။ သူတို့က မင်းနဲ့ မင်းရဲ့သားသမီးတွေကို လုံးဝ ဖျက်ဆီးပစ်လိမ့်မယ်။ ကျောက်တစ်တုံးပေါ်တစ်တုံး ဆင့်ပြီး ကျန်နေမှာ မဟုတ်ဘူး။ ဘာကြောင့်လဲဆိုတော့ မင်းကို ကြည့်ရှုစစ်ဆေးတဲ့ အချိန်ကို မင်းမသိလို့ပဲ လို့ပြောတယ်။ အဲဒီနောက် ယေရှုက ဗိမာန်တော်ကိုဝင်ပြီး အဲဒီမှာ ရောင်းဝယ်နေသူတွေကို မောင်းထုတ်လိုက်တယ်။ ငါ့အိမ်ဟာ ဆုတောင်းရာအိမ် ဖြစ်လိမ့်မယ် လို့ ကျမ်းစာမှာ ရေးထားပေမဲ့ ခင်ဗျားတို့က အိမ်တော်ကို ဓားပြခိုအောင်းတဲ့နေရာ ဖြစ်စေကြပြီ ဆိုပြီး သူတို့ကို ပြောတယ်။ ယေရှုက ဗိမာန်တော်မှာ နေ့တိုင်း သွန်သင်ပေးတယ်။ ပုရောဟိတ်ကြီးတွေ၊ ကျမ်းတတ်တွေ၊ အကြီးအကဲတွေက ယေရှုကိုသတ်ဖို့ နည်းလမ်းရှာပေမဲ့၊ ရှာလို့ မတွေ့ဘူး။ လူအားလုံးက ယေရှုရဲ့စကားကို ဂရုတစိုက် နားထောင်နေလို့ပဲ။,42,Lu,19,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/19/
audio/nwt_42_Lu_BU_20.mp3,တစ်နေ့၊ ယေရှုက ဗိမာန်တော်မှာ လူတွေကိုသွန်သင်ပြီး သတင်းကောင်း ဟောပြောနေတုန်း ပုရောဟိတ်ကြီးတွေ၊ ကျမ်းတတ်တွေ၊ အကြီးအကဲတွေ ရောက်လာတယ်။ ခင်ဗျားက ဒါတွေကို ဘာအခွင့်အာဏာနဲ့ လုပ်တာလဲ။ ဘယ်သူက ဒီအခွင့်အာဏာ ပေးထားလို့လဲ။ ပြောစမ်းပါဦး လို့ သူတို့မေးတော့၊ ယေရှုက ကျွန်တော်လည်း တစ်ခုမေးချင်တယ်။ ဖြေကြပါ။ ယောဟန်က ဘယ်သူ့ဆီက အခွင့်အာဏာနဲ့ နှစ်ခြင်းပေးတာလဲ။ ဘုရားဆီကလား၊ လူတွေဆီကလား လို့ ပြန်မေးတယ်။ အဲဒီအခါ သူတို့က ဘုရားဆီက လို့ဖြေလိုက်ရင် ဘာလို့ ယောဟန်ကို မယုံတာလဲ ဆိုပြီး မေးနေဦးမယ်။ လူတွေဆီက လို့ဖြေလိုက်ရင်လည်း ငါတို့ကို ခဲနဲ့ပေါက်ကြလိမ့်မယ်။ ယောဟန်ကို ပရောဖက်လို့ လူတွေ ယူမှတ်နေကြတာ လို့ အချင်းချင်း တိုင်ပင်ပြီးနောက်၊ ဘယ်သူ့ဆီက အခွင့်အာဏာနဲ့လည်း မသိပါဘူးလို့ ဖြေကြတယ်။ ဒါနဲ့ ယေရှုက ကျွန်တော်လည်း ဘယ်သူ့ဆီက အခွင့်အာဏာနဲ့ ဒါတွေကိုလုပ်တယ်ဆိုတာ ခင်ဗျားတို့ကို မပြောနိုင်ဘူး ဆိုပြီး ပြောလိုက်တယ်။ အဲဒီနောက် ယေရှုက လူတွေကို ပုံဥပမာတစ်ခု ပြောပြတယ် လူတစ်ယောက်က စပျစ်ခြံစိုက်ပျိုးပြီး ခြံလုပ်သားတွေကို သီးစားချတယ်။ အဲဒီနောက် တိုင်းတစ်ပါးကို အချိန်အတော်ကြာ ခရီးထွက်သွားတယ်။ အသီးခူးချိန် ရောက်တဲ့အခါ ခြံလုပ်သားတွေဆီ ကျွန်တစ်ယောက်လွှတ်ပြီး သီးစားခ တောင်းခိုင်းတယ်။ ဒါပေမဲ့ ခြံလုပ်သားတွေက အဲဒီကျွန်ကို ရိုက်နှက်ပြီး လက်ဗလာနဲ့ ပြန်လွှတ်လိုက်တယ်။ နောက်ကျွန်တစ်ယောက်ကို ထပ်လွှတ်တော့လည်း အဲဒီလိုပဲ ရိုက်နှက်အရှက်ခွဲပြီး လက်ဗလာနဲ့ လွှတ်လိုက်ပြန်တယ်။ နောက်ကျွန်တစ်ယောက်ကို ထပ်လွှတ်တဲ့အခါ သူ့ကိုလည်း ရိုက်နှက်ပြီး ခြံပြင်ဆွဲထုတ်ကြတယ်။ အဲဒီအခါ စပျစ်ခြံပိုင်ရှင်က ငါဘာလုပ်ရင် ကောင်းမလဲ။ ငါချစ်ရတဲ့သားကို လွှတ်ကြည့်မယ်။ ငါ့သားကိုတော့ လေးစားကြမှာပါ လို့ပြောပြီး၊ သူ့သားကို လွှတ်လိုက်တယ်။ ခြံလုပ်သားတွေက သားကိုမြင်တော့ ဒီခြံကို အမွေဆက်ခံမယ့်သူပဲ။ သူ့ကို သတ်ပစ်ရအောင်။ ဒါဆို သူ့အမွေကို ငါတို့ပိုင်ပြီ လို့ အချင်းချင်း တိုင်ပင်ကြတယ်။ အဲဒီနောက် သူ့ကို ခြံပြင်ဆွဲထုတ်ပြီး သတ်ပစ်လိုက်တယ်။ ဒါဆိုရင် ခြံပိုင်ရှင်က အဲဒီလူတွေကို ဘာလုပ်မလဲ။ သူကိုယ်တိုင် စပျစ်ခြံကိုလာ၊ ခြံလုပ်သားတွေကို သတ်ပစ်ပြီးနောက် တခြားလူတွေဆီ ခြံကိုငှားမှာပေါ့။ ဒါကို လူတွေကြားတဲ့အခါ တော်တော်ဆိုးတဲ့ လုပ်ရပ်ပဲ လို့ပြောကြတယ်။ ယေရှုက သူတို့ကို တည့်တည့်ကြည့်ပြီး တိုက်ကိုတည်ဆောက်သူတွေ ပယ်ထားတဲ့ ကျောက်ဟာ ထိပ်ဆုံးက ထောင့်ချုပ်ကျောက် ဖြစ်လာတယ် ဆိုတဲ့ ကျမ်းစကားဟာ ဘာကိုဆိုလိုတာလဲ။ လူတစ်ယောက်က အဲဒီကျောက်ပေါ်ကျရင် သူ အပိုင်းပိုင်း ကျိုးလိမ့်မယ်။ အဲဒီကျောက်က သူ့အပေါ်ကျရင် သူ ညက်ညက်ကြေလိမ့်မယ် လို့ပြောတယ်။ ကျမ်းတတ်နဲ့ ပုရောဟိတ်ကြီးတွေက ယေရှုပြောတဲ့ပုံဥပမာကိုကြားတဲ့အခါ သူတို့ကိုရည်ရွယ်ပြီး ပြောနေမှန်း ရိပ်မိကြတယ်။ ဒါကြောင့် ယေရှုကို ချက်ချင်း ဖမ်းလိုက်ချင်တယ်။ ဒါပေမဲ့ လူတွေကို ကြောက်နေတယ်။ သူတို့က ယေရှုကို မျက်ခြည်မပြတ် စောင့်ကြည့်ပြီးတဲ့နောက် လူတချို့ကိုငှားပြီး သဘောရိုးနဲ့ လာသလိုမျိုး လွှတ်လိုက်တယ်။ ယေရှု စကားပြောမှားတာနဲ့ ဖမ်းဆီးပြီး ဘုရင်ခံနဲ့ အာဏာပိုင်တွေလက်ထဲ အပ်ဖို့ဆိုတဲ့ အကြံနဲ့ပေါ့။ အဲဒီလူတွေက ဆရာက မှန်တာကိုပဲ ပြောတယ်၊ မှန်တာကိုပဲ သွန်သင်တယ်၊ မျက်နှာလည်း မလိုက်ဘူး၊ ဘုရားသခင်ရဲ့ လမ်းစဉ်အကြောင်း အမှန်အတိုင်း သွန်သင်တယ်ဆိုတာ ကျွန်တော်တို့ သိပါတယ်။ ဒါဆိုရင် ဆီဇာကို ကျွန်တော်တို့ အခွန်ဆောင်သင့်သလား၊ မဆောင်သင့်ဘူးလား လို့မေးတယ်။ ယေရှုက သူတို့ရဲ့ ဉာဏ်နီဉာဏ်နက်ကို သိတော့၊ ဒေနာရိ တစ်ပြား ပြပါဦး။ ဒီမှာ ဘယ်သူ့ပုံလဲ။ ဘယ်သူ့နာမည်လဲ ဆိုပြီး မေးတဲ့အခါ သူတို့က ဆီဇာ လို့ဖြေတယ်။ အဲဒီအခါ ယေရှုက ဆီဇာနဲ့ဆိုင်တာ ဆီဇာကို ပေးပါ။ ဘုရားသခင်နဲ့ဆိုင်တာ ဘုရားသခင်ကို ပေးပါ လို့ဖြေတယ်။ အဲဒီလူတွေက လူအများရှေ့မှာ ယေရှုရဲ့ စကားအမှားကို ရှာလို့မရနိုင်ဘဲ သူ့အဖြေကြောင့် အံ့သြပြီး နှုတ်ဆိတ်သွားကြတယ်။ ဒါပေမဲ့ ရှင်ပြန်ထမြောက်ခြင်း မရှိဘူးလို့ပြောတဲ့ ဇဒ္ဒုကဲတွေက ယေရှုဆီ လာပြီး၊ ဆရာ၊ လူတစ်ယောက်ဟာ သားသမီးမရှိဘဲ ကွယ်လွန်သွားခဲ့ရင် သူ့အစ်ကို ဒါမှမဟုတ် ညီဖြစ်သူက ကျန်ရစ်တဲ့ဇနီးကို လက်ထပ်ပြီး ကွယ်လွန်သူရဲ့မျိုးဆက် မပြတ်အောင် ထိန်းသိမ်းပေးရမယ် လို့ မောရှေရေးခဲ့တယ်။ ကျွန်တော်တို့ဆီမှာ ညီအစ်ကိုခုနစ်ယောက် ရှိတယ်။ အကြီးဆုံးက အိမ်ထောင်ကျပြီး သားသမီးမရဘဲ သေဆုံးသွားတယ်။ ဒီလိုနဲ့ ဒုတိယတစ်ယောက်၊ တတိယတစ်ယောက် စသဖြင့် ညီအစ်ကိုခုနစ်ယောက်စလုံးက ကျန်ရစ်တဲ့ဇနီးကို လက်ထပ်တယ်။ သူတို့အားလုံး သားသမီးမရဘဲ သေဆုံးသွားတယ်။ နောက်ဆုံးမှာ အဲဒီအမျိုးသမီးလည်း သေဆုံးသွားတယ်။ ဒါဆိုရင် အဲဒီအမျိုးသမီးက ညီအစ်ကိုခုနစ်ယောက်စလုံးနဲ့ လက်ထပ်ခဲ့တဲ့အတွက် ရှင်ပြန်ထမြောက်လာတဲ့အခါ ဘယ်သူ့ဇနီးဖြစ်မှာလဲ လို့မေးတယ်။ ယေရှုက ဒီလောကစနစ်မှာ ရှိတဲ့ လူတွေဟာ ထိမ်းမြားပေးစားကြတယ်။ ဒါပေမဲ့ နောင်လာမယ့် လောကစနစ်မှာ အသက်ရှင်ထိုက်တယ်၊ ရှင်ပြန်ထမြောက်ထိုက်တယ်လို့ ယူမှတ်ခံရသူတွေဟာ ထိမ်းမြားပေးစားကြမှာ မဟုတ်ဘူး။ တကယ်ဆိုရင် သူတို့ မသေနိုင်တော့ဘူး။ ကောင်းကင်တမန်တွေလို ဖြစ်လိမ့်မယ်။ ရှင်ပြန်ထမြောက်လာမှာဖြစ်လို့ ဘုရားသခင်ရဲ့ သားသမီးတွေ ဖြစ်ကြလိမ့်မယ်။ မောရှေက ချုံပုတ်အကြောင်းမှတ်တမ်းမှာ ယေဟောဝါကို အာဗြဟံရဲ့ဘုရား၊ အိဇက်ရဲ့ဘုရား၊ ယာကုပ်ရဲ့ဘုရား လို့ ခေါ်တာဟာ သေလွန်သူတွေ ထမြောက်တဲ့အကြောင်း ပြောနေတာဖြစ်တယ်။ ဘုရားသခင်ဟာ သေလွန်သူတွေရဲ့ဘုရား မဟုတ်ဘူး။ အသက်ရှင်သူတွေရဲ့ ဘုရားပဲ။ ဘုရားသခင်ရဲ့အမြင်မှာ သူတို့အားလုံး အသက်ရှင်နေတယ် လို့ပြောတယ်။ အဲဒီအခါ ကျမ်းတတ်တချို့က ဆရာပြောတာ မှန်လိုက်တာ လို့ပြောကြတယ်။ ယေရှုကို ဘာတစ်ခုမှ ထပ်မမေးရဲကြတော့ဘူး။ ဒါနဲ့ ယေရှုက သူတို့ကို လူတွေက ခရစ်တော်ကို ဒါဝိဒ်ရဲ့သားဆိုပြီး ဘာဖြစ်လို့ ပြောရတာလဲ။ ဒါဝိဒ်ကိုယ်တိုင်က ဆာလံကျမ်းမှာ ပြောထားတယ် ယေဟောဝါက၊ ရန်သူတွေကို မင်းရဲ့ခြေအောက်မှာ မချခင်အထိ ငါ့ညာဘက်မှာ ထိုင်နေပါ လို့ ငါ့သခင်ကို ပြောတယ်။ ဒါဝိဒ်က ခရစ်တော်ကို သခင်လို့ခေါ်ရင် ခရစ်တော်ဟာ ဘယ်လိုလုပ်ပြီး ဒါဝိဒ်ရဲ့သား ဖြစ်နိုင်မှာလဲ လို့ပြောတယ်။ လူအားလုံး နားထောင်နေတုန်း ယေရှုက တပည့်တွေကို၊ ကျမ်းတတ်တွေကို သတိထားကြ။ သူတို့က ဝတ်လုံရှည်တွေ ဝတ်ပြီး သွားလာချင်တယ်။ စျေးမှာ ရိုရိုသေသေ နှုတ်ဆက်တာကို ခံချင်တယ်။ တရားဇရပ်ဆိုရင် ရှေ့ဆုံးခုံမှာ၊ စားသောက်ပွဲဆိုရင်လည်း အထင်ပေါ်ဆုံးနေရာမှာပဲ ထိုင်ချင်တယ်။ မုဆိုးမတွေရဲ့အိမ်ကို မတရား သိမ်းယူတတ်တယ်။ လူမြင်ကောင်းအောင် အရှည်ကြီး ဆုတောင်းတတ်တယ်။ ဒါကြောင့် ပိုကြီးလေးတဲ့ ပြစ်ဒဏ်ကို သူတို့ခံရလိမ့်မယ် လို့ပြောတယ်။,42,Lu,20,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/20/
audio/nwt_42_Lu_BU_21.mp3,ယေရှုက လူတွေကို ကြည့်နေတုန်းမှာပဲ သူဌေးတွေ အလှူငွေပုံးထဲ ငွေတွေထည့်နေတာကို မြင်တယ်။ ဆင်းရဲတဲ့ မုဆိုးမတစ်ယောက် တန်ဖိုးသိပ်မရှိတဲ့ ဒင်္ဂါးငယ်နှစ်ပြား ထည့်လိုက်တာကိုလည်း မြင်တယ်။ အဲဒီအခါ ယေရှုက ကျွန်တော် မှန်တာကိုပြောမယ်။ ဆင်းရဲတဲ့ ဒီမုဆိုးမရဲ့ အလှူငွေဟာ တခြားလူအားလုံးရဲ့ အလှူငွေထက် ပိုများတယ်။ ဘာလို့လဲဆိုတော့ တခြားသူတွေက ပိုလျှံတဲ့ငွေကို ထည့်ကြတာ။ ဒီမုဆိုးမကတော့ ဆင်းရဲပေမဲ့ သူ့ဝမ်းစာကို အကုန်ထည့်လိုက်တာ လို့ပြောတယ်။ နောက်တော့ ဗိမာန်တော်ကို လှပတဲ့ကျောက်တုံးတွေ၊ အလှူပစ္စည်းတွေနဲ့ ဘယ်လို စီခြယ်ထားတဲ့အကြောင်း လူတချို့ ပြောဆိုနေကြတဲ့အခါ၊ ယေရှုက အခု ခင်ဗျားတို့ မြင်နေရသမျှ တစ်နေ့ ဖြိုချခံရလိမ့်မယ်။ ကျောက်တစ်တုံးပေါ် တစ်တုံးဆင့်ပြီး ကျန်နေမှာ မဟုတ်ဘူး လို့ပြောတယ်။ သူတို့က ဆရာ၊ ဒါတွေ ဘယ်တော့ဖြစ်မှာလဲ။ ဒါတွေဖြစ်တော့မယ်ဆိုရင် ဘယ်နိမိတ်တွေ မြင်ရမလဲ ဆိုပြီး မေးကြတော့၊ ယေရှုက ခင်ဗျားတို့ လမ်းမလွဲအောင် သတိထားကြပါ။ လူအများက ကျွန်တော့်နာမည်ကိုသုံးပြီး ကျုပ်ဟာ ခရစ်တော်ပဲ၊ သတ်မှတ်ချိန် ရောက်လာတော့မယ် ဆိုပြီး ပြောကြလိမ့်မယ်။ သူတို့နောက် ပါမသွားနဲ့။ အဲဒီအပြင် စစ်မက်သတင်းတွေ၊ ဆူပူအုံကြွတဲ့သတင်းတွေ ကြားရတဲ့အခါ မကြောက်ပါနဲ့။ ဒါတွေ အရင်ဖြစ်ရလိမ့်မယ်။ ဒါပေမဲ့ အဆုံးကတော့ ချက်ချင်း ရောက်လာမှာ မဟုတ်ဘူး လို့ပြောတယ်။ အဲဒီနောက် ယေရှု ဆက်ပြောတာက လူတစ်မျိုးနဲ့ တစ်မျိုး၊ တစ်နိုင်ငံနဲ့ တစ်နိုင်ငံ တိုက်ခိုက်ကြလိမ့်မယ်။ ငလျင်တွေ အကြီးအကျယ် လှုပ်လိမ့်မယ်။ အစာခေါင်းပါးမှုတွေ၊ ကပ်ရောဂါဘေးတွေ တစ်နေရာပြီး တစ်နေရာ ဖြစ်လိမ့်မယ်။ ကြောက်လန့်စရာ မြင်ကွင်းတွေ မြင်ရလိမ့်မယ်။ ကောင်းကင်မှာ လက္ခဏာတွေ ပေါ်လာတာကို ရှင်းရှင်းလင်းလင်း မြင်ရလိမ့်မယ်။ အဲဒါတွေ မဖြစ်ခင်မှာ ခင်ဗျားတို့ကို ဖမ်းပြီး ညှဉ်းဆဲကြလိမ့်မယ်။ တရားဇရပ်တွေဆီ ပို့ပြီး ထောင်ချလိမ့်မယ်။ ကျွန်တော့်နာမည်ကြောင့် ဘုရင်တွေ၊ ဘုရင်ခံတွေရှေ့ ပို့လိမ့်မယ်။ အဲဒီအခါ သူတို့ကို သက်သေခံခွင့်ရလိမ့်မယ်။ ဒါကြောင့် သူတို့ကို ဘယ်လို ထုချေပြောဆိုရမလဲဆိုတာ ကြိုတင် မကျက်မှတ်ထားဖို့ ခင်ဗျားတို့ စိတ်ဆုံးဖြတ်ထားကြပါ။ ခင်ဗျားတို့ ပြောရမယ့်စကား၊ လိုအပ်တဲ့ဉာဏ်ပညာကို ကျွန်တော်ပေးမယ်။ ခင်ဗျားတို့ကို ဆန့်ကျင်သူအားလုံး စုပေါင်းရင်တောင် ဟန့်တားနိုင်မှာ၊ ငြင်းခုံနိုင်မှာ မဟုတ်ဘူး။ အဲဒီအပြင် မိဘ၊ ညီအစ်ကို၊ ဆွေမျိုး၊ မိတ်ဆွေတွေက တရားရုံးဆီ အပ်မှာဖြစ်လို့ ခင်ဗျားတို့ထဲကတချို့ အသတ်ခံရလိမ့်မယ်။ ကျွန်တော့်နာမည်ကြောင့် ခင်ဗျားတို့ကို လူတွေ မုန်းကြလိမ့်မယ်။ ဒါပေမဲ့ ခင်ဗျားတို့ရဲ့ ဆံခြည်တစ်မျှင်တောင် ပျက်စီးမှာ မဟုတ်ဘူး။ ခံနိုင်ရည်ရှိမယ်ဆိုရင် ခင်ဗျားတို့ အသက်ရလိမ့်မယ်။ ဂျေရုဆလင်မြို့ကို စစ်တပ်ဝိုင်းရံထားတာ ခင်ဗျားတို့ မြင်ရတဲ့အခါ ဒီမြို့ပျက်စီးတော့မယ်ဆိုတာ သိလိုက်ပါ။ အဲဒီအချိန်ရောက်ရင် ယုဒနယ်မှာနေတဲ့သူတွေ တောင်ပေါ်ကို ပြေးကြ။ မြို့ထဲကလူတွေ မြို့ပြင် ထွက်ကြ။ တောရွာက လူတွေလည်း မြို့ထဲ မဝင်နဲ့တော့။ အဲဒီအချိန်ဟာ ကျမ်းစာမှာ ရေးထားသမျှ ပြည့်စုံဖို့ လူတွေကို ဘုရားသခင် ဒဏ်စီရင်မယ့်အချိန် ဖြစ်လို့ပဲ။ အဲဒီအချိန်ကာလမှာ ကိုယ်ဝန်ဆောင်တွေ၊ နို့တိုက်မိခင်တွေ ပိုဒုက္ခရောက်လိမ့်မယ်။ ဒီပြည်မှာ ဆင်းရဲဒုက္ခ အကြီးအကျယ် ကျရောက်ပြီး ဒီလူတွေ ပြစ်ဒဏ်ပေးခံရလိမ့်မယ်။ သူတို့ဟာ ဓားဘေးနဲ့ ဖျက်ဆီးခံရလိမ့်မယ်။ တခြားတိုင်းပြည်ကို သုံ့ပန်းအဖြစ် ဖမ်းခေါ်ခံရလိမ့်မယ်။ လူမျိုးခြားတွေအတွက် သတ်မှတ်ထားချိန် စေ့သွားတဲ့အထိ ဂျေရုဆလင်မြို့ကို လူမျိုးခြားတွေ နင်းချေကြလိမ့်မယ်။ နေ၊ လ၊ ကြယ်တွေမှာ ထူးခြားတဲ့ လက္ခဏာတွေ ပေါ်လာလိမ့်မယ်။ ကမ္ဘာမြေပေါ်က လူမျိုးအပေါင်းကလည်း စိတ်ဒုက္ခရောက်ပြီး ပင်လယ်လှိုင်းတံပိုး မြည်ဟည်းသံကြောင့် ကြံရာမရ ဖြစ်လိမ့်မယ်။ လူတွေဟာ ကမ္ဘာပေါ်မှာ ဖြစ်လာမယ့်အရာတွေကို မျှော်မြင်ပြီး ကြောက်လွန်းလို့ မေ့မြောသွားကြလိမ့်မယ်။ ကောင်းကင်တန်ခိုးတွေ တုန်လှုပ်လိမ့်မယ်။ အဲဒီနောက် လူသားက မိုးတိမ်ခြံရံပြီး မဟာဘုန်းတန်ခိုးနဲ့ လာတာကို သူတို့မြင်ရလိမ့်မယ်။ ဒါတွေ စဖြစ်ပြီဆိုရင် ခင်ဗျားတို့ကို ကယ်တင်မယ့်အချိန် ရောက်ခါနီးပြီဖြစ်လို့ မတ်မတ်ရပ်ပြီး ခေါင်းမော့ထားကြပါ။ ယေရှုက အဲဒါနဲ့ပတ်သက်ပြီး ပုံဥပမာတစ်ခု ပြောပြတယ် သဖန်းပင်ကအစ အပင်အားလုံးကို သတိပြုကြည့်ပါ။ ရွက်နုပေါက်လာတာကို မြင်ရရင် နွေရာသီ ရောက်တော့မယ်ဆိုတာ ခင်ဗျားတို့ သိတယ်။ အဲဒီလိုပဲ၊ ဒါတွေဖြစ်နေတာကို မြင်ရရင် ဘုရားသခင့်နိုင်ငံတော် နီးနေပြီဆိုတာ သိကြပါ။ ကျွန်တော် မှန်တာကိုပြောမယ်။ ဒါတွေအားလုံး မဖြစ်ခင် ဒီလူမျိုးဆက် လုံးဝ ကွယ်ပျောက်မှာ မဟုတ်ဘူး။ ကောင်းကင်နဲ့မြေကြီး ကွယ်ပျောက်လိမ့်မယ်။ ဒါပေမဲ့ ကျွန်တော့်စကားတွေ ဘယ်တော့မှ ကွယ်ပျောက်မှာ မဟုတ်ဘူး။ စားကြူးသောက်ကြူးတာတွေ၊ ဘဝရဲ့ စိုးရိမ်ပူပန်စရာတွေကြောင့် စိတ်နှလုံး ဝန်ပိမနေဖို့ ခင်ဗျားတို့ သတိထားကြပါ။ အဲဒီနေ့ ရုတ်တရက် ရောက်လာတဲ့အခါ၊ ခင်ဗျားတို့ ထောင်ချောက်မိသွားလိမ့်မယ်။ အဲဒီနေ့ကို မြေတစ်ပြင်လုံးမှာရှိတဲ့ လူအားလုံး ကြုံရမှာ။ ဒါကြောင့် နိုးကြားနေပါ။ အမြဲ တိုးလျှိုးအသနားခံပါ။ ဒါမှ ဒါတွေဖြစ်ပျက်လာတဲ့အခါ ခင်ဗျားတို့ လွတ်မြောက်ပြီး လူသားရှေ့မှာ ရပ်နေနိုင်လိမ့်မယ်။ ယေရှုက နေ့အချိန်ဆိုရင် ဗိမာန်တော်မှာ သွန်သင်တယ်။ ညအချိန်ဆိုရင် သံလွင်တောင်ကို ထွက်သွားပြီး နေလေ့ရှိတယ်။ လူတွေက ယေရှုရဲ့စကားကို ကြားနာဖို့ ဗိမာန်တော်ကို မနက်စောစော လာကြတယ်။,42,Lu,21,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/21/
audio/nwt_42_Lu_BU_22.mp3,ပသခါပွဲတော်လို့ခေါ်တဲ့ တဆေးမဲ့မုန့်ပွဲတော် ရောက်တော့မယ်။ ပုရောဟိတ်ကြီးတွေနဲ့ ကျမ်းတတ်တွေက လူတွေကို ကြောက်တော့ ယေရှုကို ဘယ်လိုနည်းနဲ့ အစဖျောက်ရင် ကောင်းမလဲဆိုပြီး တိုင်ပင်ကြတယ်။ အဲဒီအခါ စာတန်က တမန်တော် ၁၂ ယောက်အဝင် ယုဒရှကာရုတ်ရဲ့စိတ်ကို ကြိုးကိုင်ခြယ်လှယ်တော့တယ်။ ဒါနဲ့ ယုဒက ပုရောဟိတ်ကြီးတွေ၊ ဗိမာန်တော်မှူးတွေဆီ သွားတယ်။ ယေရှုကို ဘယ်လို သစ္စာဖောက်ပြီး အပ်နှံရင် ကောင်းမလဲဆိုပြီး တိုင်ပင်တော့၊ သူတို့ ဝမ်းသာအားရဖြစ်ပြီး ငွေပေးမယ်လို့ ကတိပေးကြတယ်။ ယုဒလည်း သဘောတူပြီး လူတွေမရှိခိုက် ယေရှုကိုအပ်နှံဖို့ အခွင့်ကောင်းရှာနေတော့တယ်။ ပသခါပူဇော်သက္ကာကို ဆက်သလေ့ရှိတဲ့ တဆေးမဲ့မုန့်ပွဲတော်နေ့ ရောက်လာတယ်။ ယေရှုက ကျွန်တော်တို့စားဖို့ ပသခါညစာကို သွားပြင်ဆင်ကြပါ ဆိုပြီး ပေတရုနဲ့ ယောဟန်ကို လွှတ်လိုက်တယ်။ ဘယ်မှာ သွားပြင်ဆင်ရမလဲ လို့ သူတို့မေးတော့၊ ယေရှုက ခင်ဗျားတို့ မြို့ထဲဝင်တဲ့အခါ ရေအိုးထမ်းလာတဲ့ ယောက်ျားတစ်ယောက်ကို တွေ့လိမ့်မယ်။ သူ့နောက်ကိုလိုက်ပြီး သူဝင်တဲ့အိမ်ထဲ လိုက်ဝင်သွားပါ။ ပြီးတော့ တပည့်တွေနဲ့အတူ ပသခါညစာ စားမယ့်ဧည့်ခန်းက ဘယ်မှာလဲ လို့ ဆရာမေးတယ် ဆိုပြီး အိမ်ရှင်ကို ပြောပါ။ အိမ်ရှင်က အပေါ်ထပ်မှာရှိတဲ့ ပြင်ဆင်ပြီးသား အခန်းကြီးကို ပြလိမ့်မယ်။ အဲဒီအခန်းမှာ ညစာပြင်ဆင်ပါ လို့မှာလိုက်တယ်။ တပည့်တွေလည်း ထွက်သွားပြီး ယေရှုမှာတဲ့အတိုင်း တွေ့တော့ ပသခါပွဲအတွက် ပြင်ဆင်ကြတယ်။ ညစာစားချိန်ရောက်တော့ ယေရှုက တမန်တော်တွေနဲ့အတူ စားပွဲမှာ ထိုင်ပြီး၊ ကျွန်တော် ဝေဒနာမခံစားရခင် ခင်ဗျားတို့နဲ့အတူ ဒီပသခါညစာစားဖို့ စောင့်မျှော်နေတာ။ ကျွန်တော်ပြောမယ်။ ဘုရားသခင့် နိုင်ငံတော်မှာ ပသခါပွဲနဲ့ပတ်သက်သမျှ မပြည့်စုံမချင်း ဒီပသခါညစာကို ကျွန်တော်စားတော့မှာ မဟုတ်ဘူး လို့ပြောတယ်။ အဲဒီနောက် ဝိုင်ခွက်ကို လှမ်းယူပြီး ဘုရားသခင်ကို ကျေးဇူးတင် ချီးမွမ်းတယ်။ ဒါကို ယူပြီး လက်ဆင့်ကမ်းလိုက်ပါ။ ကျွန်တော်ပြောမယ်။ ဘုရားသခင့်နိုင်ငံတော် မလာမချင်း အခုကစပြီး စပျစ်ဝိုင်ကို ကျွန်တော် လုံးဝမသောက်တော့ဘူး လို့ တပည့်တွေကို ပြောတယ်။ ယေရှုက မုန့်ကိုယူပြီး ကျေးဇူးတင် ချီးမွမ်းတယ်။ မုန့်ကိုဖဲ့ပြီးနောက် ဒါဟာ ခင်ဗျားတို့အတွက် စွန့်လွှတ်တဲ့ ကျွန်တော့်ကိုယ်ခန္ဓာကို ကိုယ်စားပြုတယ်။ ကျွန်တော့်ကို အောက်မေ့တဲ့အနေနဲ့ ဒီလို အမြဲလုပ်ကြပါ လို့ပြောပြီး တပည့်တွေကို ဝေပေးတယ်။ ညစာစားပြီးတဲ့နောက် ဝိုင်ခွက်ကိုလည်း ယူပြီး ဒီခွက်ဟာ ကျွန်တော့်ရဲ့သွေးကို ကိုယ်စားပြုတယ်။ ဒါဟာ ခင်ဗျားတို့အတွက် သွန်းလောင်းမယ့် ကျွန်တော့်သွေးနဲ့ဖွဲ့တဲ့ ပဋိညာဉ်သစ်ပဲ။ အခု ကျွန်တော့်ကို သစ္စာဖောက်မယ့်သူဟာ ကျွန်တော်နဲ့ တစ်စားပွဲတည်း ထိုင်နေတယ်။ ကြိုဟောထားတဲ့အတိုင်း လူသားက သွားရမှာပဲ။ ဒါပေမဲ့ လူသားကို သစ္စာဖောက်တဲ့သူကတော့ အဖြစ်ဆိုးကြုံရလိမ့်မယ် လို့ပြောတယ်။ အဲဒီအခါ တပည့်တွေက ဒီလိုလုပ်မယ့်သူဟာ ဘယ်သူများပါလိမ့်ဆိုပြီး အချင်းချင်း မေးကြတယ်။ အဲဒီနောက် တပည့်တွေက သူတို့ထဲမှာ ဘယ်သူ အကြီးမြတ်ဆုံးလဲဆိုပြီး အကြီးအကျယ် အငြင်းပွားကြတယ်။ ယေရှုက လောကအုပ်စိုးရှင်တွေဟာ နိုင်ထက်စီးနင်း လုပ်တတ်တယ်။ အာဏာရှိသူတွေလည်း ကျေးဇူးရှင်လို့ အခေါ်ခံတတ်ကြတယ်။ ခင်ဗျားတို့ကတော့ အဲဒီလိုမဖြစ်ရဘူး။ ခင်ဗျားတို့ထဲမှာ အကြီးမြတ်ဆုံးဟာ အငယ်ဆုံးလို ဖြစ်ရမယ်။ ဦးဆောင်နေသူကလည်း အလုပ်အကျွေးပြုသူလို ဖြစ်ရမယ်။ စားပွဲမှာထိုင်ပြီး စားသောက်သူနဲ့ အလုပ်အကျွေးပြုသူ ဘယ်သူဟာ ပိုကြီးမြတ်သလဲ။ စားပွဲမှာထိုင်ပြီး စားသောက်တဲ့သူ မဟုတ်လား။ ကျွန်တော်ကတော့ ခင်ဗျားတို့ကို အလုပ်အကျွေးပြုတဲ့သူပဲ။ ခင်ဗျားတို့က ကျွန်တော် စမ်းသပ်မှုကြုံရချိန်တွေမှာ ကျွန်တော့်ကို မစွန့်ခွာကြဘူး။ အဖဘုရားက ကျွန်တော်နဲ့ ပဋိညာဉ်ဖွဲ့ခဲ့သလို ကျွန်တော်ကလည်း နိုင်ငံတော်မှာ အုပ်ချုပ်ဖို့ ခင်ဗျားတို့နဲ့ ပဋိညာဉ်ဖွဲ့တယ်။ ခင်ဗျားတို့ဟာ နိုင်ငံတော်မှာ ကျွန်တော်နဲ့ တစ်စားပွဲတည်းထိုင်ပြီး စားသောက်ရလိမ့်မယ်။ ပလ္လင်ပေါ်ထိုင်ပြီး အစ္စရေး ၁၂ နွယ်ကို တရားစီရင်ရလိမ့်မယ်။ ရှိမုန်၊ ရှိမုန်၊ ဂျုံစပါးကို ဆန်ခါချသလို စာတန်က ခင်ဗျားတို့အားလုံးကို ဆန်ခါချဖို့ အခွင့်တောင်းနေတယ်။ ခင်ဗျားရဲ့ယုံကြည်ခြင်း အားမနည်းသွားအောင် ကျွန်တော် တိုးလျှိုးအသနားခံထားတယ်။ ခင်ဗျား နောင်တရပြီး ပြန်လှည့်လာတာနဲ့ ညီအစ်ကိုတွေကို အားပေးထောက်မပါ လို့ပြောတယ်။ ဒါနဲ့ ပေတရုက သခင်၊ ကျွန်တော်က သခင်နဲ့အတူသာဆိုရင် ထောင်ထဲဝင်ဖို့လည်း အသင့်ပဲ။ သေဖို့လည်း အသင့်ပါပဲ ဆိုတော့၊ ယေရှုက ပေတရု၊ ကျွန်တော်ပြောမယ်။ ဒီနေ့ ကြက်မတွန်ခင် ကျွန်တော့်ကို မသိဘူးလို့ ခင်ဗျား သုံးကြိမ်ငြင်းလိမ့်မယ် ဆိုပြီး ပြောတယ်။ အဲဒီနောက် ယေရှုက ငွေအိတ်၊ ရိက္ခာအိတ်၊ ဖိနပ်တွေ မယူသွားနဲ့လို့ ပြောပြီး ခင်ဗျားတို့ကို လွှတ်လိုက်တုန်းက လိုအပ်တာ ဘာမှမရှိဘူး မဟုတ်လား ဆိုပြီးမေးတော့ သူတို့က မရှိပါဘူး လို့ဖြေတယ်။ ဒါနဲ့ ယေရှုက အခုတော့ ငွေအိတ်ရှိသူက ငွေအိတ်ဆောင်ထားပါ။ ရိက္ခာအိတ်ရှိတဲ့သူက ရိက္ခာအိတ် ဆောင်ထားပါ။ ဓားမရှိတဲ့သူကလည်း ကိုယ့်အင်္ကျီကိုရောင်းပြီး ဓားဝယ်ပါ။ ကျွန်တော် ပြောမယ်။ သူဟာ တရားမဲ့သူတွေရဲ့ စာရင်းမှာ ပါတယ် ဆိုတဲ့ ကျမ်းစကားက ကျွန်တော့်ဆီမှာ ပြည့်စုံတော့မယ်။ ကျွန်တော်နဲ့ပတ်သက်ပြီး ရေးထားသမျှ ပြည့်စုံနေပြီ လို့ပြောတယ်။ တပည့်တွေက သခင်၊ ဒီမှာ ဓားနှစ်လက် ရှိပါတယ် ဆိုတော့ ယေရှုက ဒီလောက်ဆိုရင် ရပြီ ဆိုပြီးပြောတယ်။ အဲဒီနောက် ယေရှုက သွားနေကျအတိုင်း သံလွင်တောင်ကို ထွက်သွားတဲ့အခါ တပည့်တွေလည်း လိုက်သွားတယ်။ အဲဒီကိုရောက်တော့ သွေးဆောင်မှုနောက် ပါမသွားအောင် အမြဲဆုတောင်းနေကြပါ လို့မှာပြီး၊ တပည့်တွေနဲ့ ခဲတစ်ပစ်လောက် ဝေးတဲ့နေရာကို ထွက်သွားတယ်။ အဲဒီမှာ ဒူးထောက်ပြီး၊ အဖ၊ အလိုရှိမယ်ဆိုရင် ဒီခွက်ကို လွှဲဖယ်ပေးပါ။ ဒါပေမဲ့ ကျွန်တော့်ဆန္ဒအတိုင်း မဖြစ်ပါစေနဲ့။ အဖရဲ့ဆန္ဒအတိုင်းသာ ဖြစ်ပါစေ လို့ဆုတောင်းတယ်။ အဲဒီအခါ ကောင်းကင်ကနေ ကောင်းကင်တမန်တစ်ပါး ရောက်လာပြီး ယေရှုကို အားပေးတယ်။ ယေရှုက မချိတင်ကဲ ခံစားရလွန်းလို့ ခါတိုင်းထက်ပိုပြီး အသည်းအသန် ဆုတောင်းတော့ ချွေးတွေဟာ သွေးလို မြေပေါ် တစက်စက် ကျလာတယ်။ ဆုတောင်းပြီးနောက် တပည့်တွေဆီ ပြန်လာတဲ့အခါ သူတို့ ဝမ်းနည်းလွန်းလို့ နွမ်းလျပြီး အိပ်ပျော်နေတာကို တွေ့ရတယ်။ ယေရှုက ခင်ဗျားတို့ ဘာလို့အိပ်နေကြတာလဲ။ ထကြ၊ သွေးဆောင်မှုနောက် ပါမသွားအောင် မပြတ်ဆုတောင်းနေကြပါ လို့ပြောတယ်။ အဲဒီလိုပြောနေတုန်းမှာပဲ လူတစ်အုပ် ရောက်လာတယ်။ တမန်တော် ၁၂ ယောက်အဝင်ဖြစ်တဲ့ ယုဒက ဦးဆောင်ခေါ်လာတာ။ သူက ယေရှုဆီ သွားပြီး နမ်းလိုက်တယ်။ ဒါနဲ့ ယေရှုက ယုဒ၊ ခင်ဗျားက လူသားကို နမ်းပြီး သစ္စာဖောက်လိုက်တာပေါ့ လို့ပြောတယ်။ အနားမှာရှိသူတွေက ဘာဖြစ်တော့မယ်ဆိုတာ ရိပ်မိပြီး သခင်၊ ဓားနဲ့ခုတ်လိုက်ရမလား လို့မေးတယ်။ သူတို့ထဲက တစ်ယောက်က ပုရောဟိတ်မင်းရဲ့ကျွန်ကို ခုတ်လိုက်တဲ့အတွက် ညာဘက်နားရွက် ပြတ်သွားတယ်။ ယေရှုက တော်တော့ လို့ပြောပြီး သူ့နားရွက်ကို တို့လိုက်တဲ့အခါ အကောင်းပကတိ ဖြစ်သွားတယ်။ အဲဒီနောက် ယေရှုက ရောက်လာတဲ့ ပုရောဟိတ်ကြီးတွေ၊ ဗိမာန်တော်မှူးတွေ၊ အကြီးအကဲတွေကို ခင်ဗျားတို့က ဓားပြဖမ်းသလို ကျွန်တော့်ကိုဖမ်းဖို့ ဓားတွေ၊ တုတ်တွေ ကိုင်ပြီး လာရသလား။ နေ့တိုင်း ဗိမာန်တော်မှာ ခင်ဗျားတို့နဲ့အတူ ရှိနေတုန်းက ကျွန်တော့်ကို မဖမ်းကြဘူး။ အခုချိန်က ခင်ဗျားတို့ရဲ့အချိန်၊ အမှောင်မှာ ကျင်လည်သူတွေ ကြီးစိုးတဲ့အချိန်ကိုး လို့ပြောတယ်။ အဲဒီနောက် သူတို့က ယေရှုကိုဖမ်းပြီး ပုရောဟိတ်မင်းရဲ့အိမ်ကို ခေါ်သွားတယ်။ ပေတရုက ခပ်လှမ်းလှမ်းကနေ လိုက်သွားတယ်။ ခြံဝင်းအလယ်မှာ လူတွေ မီးဖိုပြီး ဝိုင်းထိုင်တဲ့အခါ ပေတရုလည်း သူတို့ကြားမှာ ဝင်ထိုင်တယ်။ ပေတရု ထိုင်ပြီးမီးလှုံနေတာကို အစေခံမလေးတစ်ယောက် တွေ့တဲ့အခါ အသေအချာကြည့်ပြီး သူလည်း ဟိုလူနဲ့ တစ်ဖွဲ့တည်းပဲ လို့ပြောတော့၊ သူ့ကို ကျွန်တော် မသိပါဘူး လို့ငြင်းတယ်။ ခဏကြာတော့ နောက်တစ်ယောက်က ပေတရုကို တွေ့တဲ့အခါ ခင်ဗျားလည်း သူ့တပည့်ပဲ ဆိုတော့ မဟုတ်ရပါဘူးဗျာ လို့ငြင်းတယ်။ တစ်နာရီလောက်ကြာတော့ နောက်တစ်ယောက်က သူဟာ ဂါလိလဲပြည်သားဆိုတော့ ဟိုလူနဲ့တစ်ဖွဲ့တည်းဆိုတာ သေချာတယ် လို့ တထစ်ချပြောတဲ့အခါ၊ ပေတရုက ခင်ဗျား ဘာတွေပြောနေမှန်း ကျွန်တော် မသိဘူး ဆိုပြီး ငြင်းတယ်။ သူ အဲဒီလိုငြင်းနေတုန်းမှာပဲ ကြက်တွန်သံ ကြားလိုက်ရတယ်။ အဲဒီအချိန်မှာ သခင်ယေရှုက ပေတရုကို လှည့်ပြီးကြည့်တယ်။ ပေတရုလည်း ဒီနေ့ ကြက်မတွန်ခင်မှာ ကျွန်တော့်ကို မသိဘူးလို့ ခင်ဗျား သုံးကြိမ်ငြင်းလိမ့်မယ် ဆိုတဲ့ ယေရှုရဲ့စကားကို သတိရသွားတဲ့အတွက်၊ အပြင်ထွက်ပြီး ရှိုက်ကြီးတငင် ငိုချတော့တယ်။ စောင့်ကြပ်နေသူတွေက ယေရှုကို လှောင်ပြောင်ပြီး ရိုက်နှက်ကြတယ်။ သူ့မျက်နှာကို ဖုံးပြီး မင်းကို ဘယ်သူရိုက်သလဲ ဟောစမ်းပါဦး လို့ပြောကြတယ်။ သူ့ကို အမျိုးမျိုး ကဲ့ရဲ့စော်ကားကြတယ်။ မိုးလင်းတဲ့အခါ အကြီးအကဲအဖွဲ့ဖြစ်တဲ့ ပုရောဟိတ်ကြီးတွေနဲ့ ကျမ်းတတ်တွေ စုဝေးပြီး ယေရှုကို ဂျူးတရားရုံးချုပ်ဆီ ခေါ်သွားတယ်။ မင်းဟာ ခရစ်တော်ဟုတ်ရဲ့လား။ ပြောစမ်းပါဦး လို့ သူတို့မေးတဲ့အခါ ယေရှုက ကျွန်တော်ပြောရင်လည်း ခင်ဗျားတို့ ယုံမှာမဟုတ်ဘူး။ ကျွန်တော်မေးရင်လည်း ဖြေကြမှာ မဟုတ်ဘူး။ ဒါပေမဲ့ အခုချိန်ကစပြီး လူသားဟာ တန်ခိုးကြီးတဲ့ ဘုရားသခင်ရဲ့ ညာဘက်မှာ ထိုင်လိမ့်မယ် လို့ပြန်ပြောတယ်။ အဲဒီအခါ အားလုံးက ဒါဆို မင်းက ဘုရားသခင်ရဲ့သားလား လို့မေးတော့ ယေရှုက ခင်ဗျားတို့ပြောတာ အမှန်ပဲ လို့ဖြေတယ်။ သူတို့က ဘာသက်သေ လိုသေးလို့လဲ။ သူကိုယ်တိုင် သက်သေထွက်ဆိုနေတာကို ကျုပ်တို့ကြားရပြီပဲ လို့ပြောကြတယ်။,42,Lu,22,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/22/
audio/nwt_42_Lu_BU_23.mp3,ဒါနဲ့ စုရုံးနေတဲ့ လူတွေအားလုံး ထပြီး ယေရှုကို ပိလတ်မင်းဆီ ခေါ်သွားကြတယ်။ ပြီးတော့ သူတို့က ဒီလူဟာ ကျွန်တော်တို့ရဲ့ လူမျိုးကို လမ်းလွဲအောင်လုပ်တယ်။ ဆီဇာကို အခွန်မဆောင်နဲ့လို့ တားတယ်။ သူ့ကိုယ်သူ ခရစ်တော်လို့ခေါ်တဲ့ ဘုရင်ဆိုပြီး ပြောနေတယ် လို့စွပ်စွဲကြတယ်။ ပိလတ်မင်းက မင်းဟာ ဂျူးတွေရဲ့ဘုရင် ဟုတ်သလား လို့မေးတော့ ယေရှုက မင်းကြီးပြောတာ အမှန်ပဲ လို့ဖြေတယ်။ အဲဒီအခါ ပိလတ်မင်းက ဒီလူ့ဆီမှာ ဘာပြစ်မှုမှ ငါမတွေ့ဘူး လို့ ပုရောဟိတ်ကြီးတွေနဲ့ လူတွေကိုပြောတော့၊ သူတို့က သူဟာ ဂါလိလဲပြည်ကအစ ဒီနေရာအထိ ယုဒပြည်တစ်လျှောက်လုံးမှာ လူတွေကို သွန်သင်ပြီး ပြဿနာတွေ ဖန်တီးနေပါတယ် လို့ ထပ်တလဲလဲ ပြောကြတယ်။ ဒါကိုကြားတော့ ပိလတ်မင်းက ဒီလူ ဂါလိလဲနယ်သား ဟုတ်မဟုတ် မေးမြန်းကြည့်တဲ့အခါ၊ ဟေရုဒ်မင်းပိုင်တဲ့နယ်က ဖြစ်မှန်းသိတော့ သူ့ဆီ ပို့လိုက်တယ်။ အဲဒီအချိန်မှာ ဟေရုဒ်မင်းက ဂျေရုဆလင်မြို့ကို ရောက်နေတယ်။ ဟေရုဒ်မင်းက ယေရှုကိုမြင်တဲ့အခါ သိပ်ပျော်သွားတယ်။ ယေရှုအကြောင်း အများကြီး ကြားထားတဲ့အတွက် သူ့ကိုတွေ့ချင်နေတာ ကြာပြီ။ အံ့ဖွယ်အမှုတစ်ခုခု လုပ်ပြမယ်လို့လည်း မျှော်လင့်နေတာ။ ဒါနဲ့ ဟေရုဒ်မင်းက မေးခွန်းတွေ အများကြီးမေးပေမဲ့ ယေရှု တစ်ခုမှ ပြန်မဖြေဘူး။ ပုရောဟိတ်ကြီးတွေနဲ့ ကျမ်းတတ်တွေလည်း အကြိမ်ကြိမ်ထပြီး ဒေါသတကြီး စွပ်စွဲပြောဆိုကြတယ်။ ဟေရုဒ်မင်းနဲ့ သူ့စစ်သည်တွေက ယေရှုကို အရှက်ခွဲတယ်။ တင့်တယ်တဲ့အဝတ်ကို ဝတ်ခိုင်းပြီး လှောင်ပြောင်တယ်။ ပြီးနောက် ပိလတ်မင်းဆီ ပြန်ပို့လိုက်တယ်။ အရင်တုန်းက ရန်ဘက်တွေဖြစ်တဲ့ ဟေရုဒ်မင်းနဲ့ ပိလတ်မင်းက အဲဒီနေ့မှာ ပြန်သင့်မြတ်သွားကြတယ်။ အဲဒီနောက် ပိလတ်မင်းက ပုရောဟိတ်ကြီးတွေ၊ ခေါင်းဆောင်တွေနဲ့ လူတွေကို ခေါ်ပြီး၊ ပြည်သူပြည်သားတွေကို ပုန်ကန်အောင် လှုံ့ဆော်သူဆိုပြီး ဒီလူကို ငါ့ဆီခေါ်လာခဲ့ကြတယ်။ မင်းတို့ရှေ့မှာ သူ့ကို ငါစစ်ဆေးမေးမြန်းပေမဲ့ မင်းတို့ စွဲချက်တင်လောက်တဲ့ အပြစ်တစ်ခုကိုမှ ငါမတွေ့ဘူး။ ဟေရုဒ်မင်းလည်း အပြစ်ရှာမတွေ့လို့ ငါတို့ဆီ ပြန်ပို့လိုက်တာပဲ။ ဒီလူက သေထိုက်တဲ့ပြစ်မှု တစ်ခုမှ မကျူးလွန်ဘူး။ ဒါကြောင့် သူ့ကို ငါဒဏ်ပေးပြီးတော့ ပြန်လွှတ်လိုက်မယ် လို့ပြောတယ်။ — ဒါပေမဲ့ လူအားလုံးက သူ့ကို ရှင်းပစ်လိုက်ပါ။ ဗာရဗ္ဗကိုပဲ လွှတ်ပေးပါ ဆိုပြီး အော်ကြတယ်။ (ဗာရဗ္ဗဆိုတဲ့လူက မြို့တွင်းပုန်ကန်ထကြွမှု၊ လူသတ်မှုကြောင့် ထောင်ကျနေတာ။) ပိလတ်မင်းက ယေရှုကို လွှတ်ပေးချင်တဲ့အတွက် လူတွေကို ထပ်ပြောတော့၊ လူတွေက သူ့ကို သစ်တိုင်ပေါ် တင်ပါ။ သစ်တိုင်ပေါ် တင်ပါ လို့အော်ကြတယ်။ ပိလတ်မင်းကလည်း ဘာဖြစ်လို့လဲ။ သူ ဘာမကောင်းတာ လုပ်ခဲ့လို့လဲ။ သူ့ဆီမှာ သေထိုက်တဲ့ပြစ်မှု တစ်ခုမှ ငါမတွေ့ဘူး။ ဒါကြောင့် သူ့ကိုဒဏ်ပေးပြီးတော့ လွှတ်လိုက်မယ် လို့ တတိယအကြိမ် ပြောတယ်။ လူတွေက ယေရှုကို သစ်တိုင်ပေါ် တင်ပါလို့ အသံကုန်အော်ပြီး မရမက တောင်းဆိုနေတဲ့အတွက် ပိလတ်မင်း လိုက်လျောပေးတယ်။ ပိလတ်မင်းက သူတို့တောင်းဆိုတဲ့အတိုင်း စီရင်ချက်ချလိုက်တယ်။ ပုန်ကန်မှုနဲ့ လူသတ်မှုကြောင့် ထောင်ကျနေတဲ့လူကို သူတို့တောင်းဆိုတဲ့အတိုင်း လွှတ်ပေးတယ်။ ယေရှုကိုတော့ သူတို့ဆန္ဒရှိတဲ့အတိုင်း လုပ်ဖို့ အပ်လိုက်တယ်။ ယေရှုကို ခေါ်ထုတ်သွားချိန်မှာ တောရွာကနေ လာနေတဲ့ ကုရေနေမြို့သား ရှိမုန်ကိုတွေ့တော့ ဖမ်းခေါ်ကြတယ်။ အဲဒီနောက် ယေရှုကိုတင်ပြီးသတ်မယ့် သစ်တိုင်ကို ထမ်းခိုင်းပြီး နောက်ကနေ လိုက်လာခိုင်းတယ်။ ရင်ဘတ်ထုပြီး ငိုကြွေးနေတဲ့ အမျိုးသမီးတွေအပါအဝင် လူအများကြီး နောက်ကနေ လိုက်လာကြတယ်။ ယေရှုက အဲဒီအမျိုးသမီးတွေကို လှည့်ကြည့်ပြီး ဂျေရုဆလင်မြို့သူတို့၊ ကျွန်တော့်အတွက် မငိုကြနဲ့တော့။ ကိုယ်တိုင်နဲ့ သားသမီးတွေအတွက်ပဲ ငိုကြပါ။ ဘာကြောင့်လဲဆိုတော့ မြုံနေတဲ့မိန်းမတွေ၊ ကလေး မမွေးဖူးသူ၊ နို့မတိုက်ဖူးသူတွေ ပျော်ရွှင်ချမ်းမြေ့တယ် လို့ပြောကြမယ့်အချိန် ရောက်လာတော့မယ်။ အဲဒီအခါကျရင် လူတွေက တောင်တွေကို ငါတို့အပေါ် ပြိုကျပါ၊ တောင်ကုန်းတွေကို ငါတို့ကို ဖုံးအုပ်ပါ လို့ပြောကြလိမ့်မယ်။ အပင်စိမ်းစိုနေချိန်မှာ ဒီလိုဖြစ်နေတယ်ဆိုရင် ခြောက်သွေ့တဲ့အခါမှာ ဘယ်လိုဖြစ်သွားမလဲ လို့ပြောတယ်။ ရာဇဝတ်သား နှစ်ယောက်ကိုလည်း ယေရှုနဲ့အတူ ကွပ်မျက်ဖို့ ခေါ်ထုတ်သွားကြတယ်။ ဦးခေါင်းခွံဆိုတဲ့ အရပ်ကို ရောက်လာတဲ့အခါ ယေရှုကို သစ်တိုင်ပေါ်တင်ပြီး သံနဲ့ရိုက်တယ်။ ရာဇဝတ်သား နှစ်ယောက်ကိုလည်း ဘယ်ဘက်မှာ တစ်ယောက်၊ ညာဘက်မှာတစ်ယောက် သံနဲ့ရိုက်တယ်။ ယေရှုက အဖ၊ သူတို့ကို ခွင့်လွှတ်ပါ။ သူတို့ဘာလုပ်နေမှန်း သူတို့မသိကြဘူး လို့ပြောတယ်။ ပြီးတော့ ယေရှုရဲ့ ဝတ်လုံကို မဲချပြီး ခွဲဝေယူကြတယ်။ လူတွေက ရပ်ကြည့်နေကြတယ်။ ခေါင်းဆောင်တွေကလည်း နှာခေါင်းရှုံ့ပြီး ဒီလူ၊ တခြားသူကိုတော့ ကယ်နိုင်ပါရဲ့။ ဘုရားသခင် ရွေးချယ်ထားသူ ခရစ်တော်မှန်ရင် ကိုယ့်ကိုယ်ကိုယ် ကယ်တင်ပါစေပေါ့ ဆိုပြီးပြောကြတယ်။ စစ်သည်တွေတောင် ယေရှုအနားလာပြီး အချဉ်ပေါက်နေတဲ့ ဝိုင်ကို ကမ်းပေးရင်း၊ မင်းဟာ ဂျူးတွေရဲ့ ဘုရင်ဆို။ ကိုယ့်ကိုယ်ကိုယ် ကယ်တင်ပါလား လို့ လှောင်ပြောင်တယ်။ ဂျူးတို့ရဲ့ဘုရင် ဆိုတဲ့ စာတန်းကိုရေးပြီး ခေါင်းအပေါ်နားမှာ တပ်ထားတယ်။ သစ်တိုင်တင်ခံရတဲ့ ရာဇဝတ်သား နှစ်ယောက်အနက် တစ်ယောက်က မင်းဟာ ခရစ်တော် မဟုတ်ဘူးလား။ ကိုယ့်ကိုယ်ကိုယ်ရော ငါတို့ကိုပါ ကယ်တင်လေ ဆိုပြီး ခနဲ့တယ်။ အဲဒီအခါ နောက်တစ်ယောက်က သူ့ကို ပြစ်တင်ဆုံးမပြီး မင်း ဘုရားသခင်ကိုမကြောက်ဘူးလား။ မင်းလည်း သူ့လို ပြစ်ဒဏ်စီရင်ခံနေရတာပဲ။ ငါတို့က ကိုယ်လုပ်တဲ့အပြစ်ကြောင့် ပြစ်ဒဏ်ခံထိုက်လို့ ခံနေရတာ။ သူကတော့ ဘာပြစ်မှုမှ မကျူးလွန်ဘူး လို့ပြောတယ်။ ပြီးတော့ သခင်ယေရှု၊ ဘုရင်ဖြစ်တဲ့အခါ ကျွန်တော့်ကို သတိရပါ လို့ပြောတဲ့အခါ၊ ယေရှုက ဒီနေ့ ကျွန်တော် မှန်တာကိုပြောမယ်။ ခင်ဗျားဟာ ကျွန်တော်နဲ့အတူ ပရဒိသုမှာ ရှိလိမ့်မယ် လို့ပြောတယ်။ အဲဒီအချိန်ဟာ မွန်းတည့် ၁၂ နာရီ လောက်ဖြစ်တယ်။ အဲဒီအချိန်ကနေ မွန်းလွဲ ၃ နာရီ အထိ တစ်ပြည်လုံး အမှောင်ကျသွားတယ်။ နေအလင်းရောင် ကွယ်ပျောက်သွားလို့ပဲ။ ဗိမာန်တော် ကန့်လန့်ကာလည်း အလယ်ကနေ နှစ်ခြမ်းကွဲသွားတယ်။ ယေရှုက အဖ၊ ကျွန်တော့်ရဲ့ အသက်စွမ်းအားကို အဖလက်ထဲ အပ်ပါတယ် လို့ အကျယ်ကြီး အော်ပြီးတဲ့နောက် အသက်ထွက်သွားတယ်။ အဲဒီဖြစ်ရပ်တွေကို မြင်တဲ့အခါ တပ်မှူးက သေချာတယ်၊ ဒီလူဟာ ဖြောင့်မတ်တဲ့သူပဲ ဆိုပြီး ဘုရားသခင်ကို ဂုဏ်တင်ချီးမွမ်းတယ်။ လာကြည့်နေတဲ့ လူတွေက အဲဒီဖြစ်ရပ်တွေကို မြင်တဲ့အခါ ရင်ဘတ်ထုပြီး အိမ်ပြန်သွားကြတယ်။ ယေရှုကို သိကျွမ်းသူတွေရော ဂါလိလဲပြည်ကနေ အတူလိုက်ပါလာတဲ့ အမျိုးသမီးတွေပါ ခပ်လှမ်းလှမ်းမှာ ရပ်ပြီး ကြည့်နေကြတယ်။ ယောသပ်လို့ခေါ်တဲ့ ကောင်စီအဖွဲ့ဝင်တစ်ယောက် ရှိတယ်။ သူဟာ လူကောင်း၊ ဖြောင့်မတ်တဲ့သူပဲ။ (ကျန်တဲ့အဖွဲ့ဝင်တွေရဲ့ အကြံအစည်နဲ့ လုပ်ရပ်တွေကို သူ သဘောမတူဘူး။) သူဟာ ယုဒပြည်က အရိမသဲမြို့သားဖြစ်ပြီး ဘုရားသခင့် နိုင်ငံတော်ကို စောင့်မျှော်နေသူဖြစ်တယ်။ သူက ပိလတ်မင်းဆီသွားပြီး ယေရှုရဲ့အလောင်းကို တောင်းတယ်။ ပြီးတော့ အလောင်းကို သစ်တိုင်ပေါ်က ချ၊ ပိတ်ချောနဲ့ပတ်ရစ်ပြီး ကျောက်ဆောင်မှာ ထွင်းထားတဲ့၊ ဘယ်သူ့ကိုမှ မသင်္ဂြိုဟ်ရသေးတဲ့ သင်္ချိုင်းဂူထဲ ထည့်တယ်။ အဲဒီနေ့ဟာ အဖိတ်နေ့ ဖြစ်ပြီး ဥပုသ်နေ့လည်း စတော့မယ်။ ဂါလိလဲနယ်ကနေ ယေရှုနဲ့လိုက်ခဲ့တဲ့ အမျိုးသမီးတွေလည်း သင်္ချိုင်းဂူကို အတူလိုက်သွားပြီး အလောင်းကို ဘယ်လိုထားသလဲဆိုတာ ကြည့်ကြတယ်။ အဲဒီနောက် သူတို့က အမွှေးနံ့သာနဲ့ ဆီမွှေးကို ပြင်ဆင်ဖို့ အိမ်ပြန်သွားတယ်။ ဒါပေမဲ့ ဥပုသ်နေ့မှာတော့ ပညတ်တရားအတိုင်း အနားယူကြတယ်။,42,Lu,23,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/23/
audio/nwt_42_Lu_BU_24.mp3,သီတင်းပတ်ရဲ့ပထမနေ့ မနက်စောစောမှာ အမျိုးသမီးတွေက ပြင်ဆင်ထားတဲ့ အမွှေးနံ့သာတွေယူပြီး သင်္ချိုင်းဂူဆီ ရောက်လာတဲ့အခါ၊ ဂူဝကိုပိတ်ထားတဲ့ ကျောက်တုံးကို လှိမ့်ဖယ်ထားမှန်း တွေ့လိုက်ရတယ်။ အထဲဝင်ကြည့်လိုက်တော့ သခင်ယေရှုရဲ့အလောင်း မရှိတော့ဘူး။ အကြောင်းရင်းကို သူတို့ စဉ်းစားမရဖြစ်နေတုန်း တောက်ပတဲ့ဝတ်ရုံ ဝတ်ဆင်ထားသူ နှစ်ယောက် အနားရောက်လာတယ်။ သူတို့ ကြောက်ကြောက်နဲ့ ခေါင်းငုံ့ထားတော့ အဲဒီလူနှစ်ယောက်က လူသေတွေထားတဲ့နေရာမှာ အသက်ရှင်တဲ့သူကို ဘာလို့ လာရှာကြတာလဲ။ သူ ဒီမှာမရှိဘူး။ အသက်ပြန်ရှင်သွားပြီ။ ဂါလိလဲနယ်မှာရှိတုန်းက ခင်ဗျားတို့ကို သူ ဘာမှာခဲ့သလဲ ပြန်စဉ်းစားကြည့်ပါဦး။ လူသားဟာ အပြစ်သားတွေလက်ထဲ အပ်နှံခံရမယ်၊ သစ်တိုင်ပေါ်မှာ ကွပ်မျက်ခံရမယ်၊ သုံးရက်မြောက်နေ့မှာ အသက်ပြန်ရှင်လာမယ်လို့ သူ မှာခဲ့တယ်မဟုတ်လား ဆိုပြီးပြောတယ်။ အဲဒီအခါသူတို့က ယေရှုရဲ့စကားတွေကို ပြန်သတိရသွားတယ်။ ဒါနဲ့ သင်္ချိုင်းဂူကနေ ပြန်လာပြီး တမန်တော် ၁၁ ယောက်နဲ့ ကျန်တဲ့တပည့်တွေကို အကြောင်းစုံ ပြောပြကြတယ်။ အဲဒီအမျိုးသမီးတွေကတော့ မာဂဒလမာရိ၊ ယောဟန္န၊ ယာကုပ်ရဲ့မိခင် မာရိတို့ဖြစ်တယ်။ သူတို့နဲ့အတူလိုက်လာတဲ့ တခြားအမျိုးသမီးတွေကလည်း တမန်တော်တွေကို အဲဒီအကြောင်း ပြောပြကြတယ်။ အမျိုးသမီးတွေရဲ့စကားက ယုတ္တိမရှိပုံပေါက်နေတော့ သူတို့ မယုံကြဘူး။ ဒါပေမဲ့ ပေတရုက ထပြီး သင်္ချိုင်းဂူဆီ ပြေးသွားတယ်။ အထဲကိုကိုင်းပြီး ကြည့်လိုက်တော့ ပိတ်ချောထည်ကိုပဲ တွေ့တယ်။ ဘာများဖြစ်သွားပါလိမ့်လို့ တွေးရင်း သူအိမ်ပြန်သွားတယ်။ အဲဒီနေ့မှာပဲ တပည့်နှစ်ယောက်က ဂျေရုဆလင်မြို့နဲ့ ခုနစ်မိုင်လောက်ဝေးတဲ့ ဧမောက်ရွာကို ခရီးသွားရင်း၊ ဖြစ်ပျက်ခဲ့သမျှကို အချင်းချင်း ပြောနေကြတယ်။ အဲဒီလို ပြောဆိုဆွေးနွေးနေတုန်း ယေရှုက အနားရောက်လာပြီး သူတို့နဲ့အတူ လျှောက်လာတယ်။ ဒါပေမဲ့ ယေရှုကို သူတို့ မမှတ်မိကြဘူး။ ယေရှုက ခင်ဗျားတို့ ခရီးသွားရင်း ဘာအကြောင်းတွေ ငြင်းခုံနေကြတာလဲ လို့မေးတော့ သူတို့မျက်နှာညှိုးသွားပြီး ဆက်မလျှောက်တော့ဘဲ ရပ်နေတယ်။ ကလောဖဆိုတဲ့ တစ်ယောက်က ဂျေရုဆလင်မြို့မှာနေပြီး ဒီရက်ပိုင်းမှာ ဘာတွေဖြစ်နေမှန်း ခင်ဗျားတစ်ယောက်ပဲ မသိတာဆိုတော့ ခင်ဗျားဟာ တိုင်းတစ်ပါးသားလား လို့ပြောတယ်။ အဲဒီအခါ ယေရှုက ဘာအကြောင်းများပါလိမ့် ဆိုတော့ သူတို့က နာဇရက်မြို့သား ယေရှုရဲ့အကြောင်းပေါ့။ သူဟာ ဘုရားသခင်ရှေ့၊ လူရှေ့မှာ တန်ခိုးကြီးလုပ်ရပ်တွေ၊ အစွမ်းထက်တဲ့စကားတွေ လုပ်ခဲ့ပြောခဲ့တဲ့ ပရောဖက်တစ်ယောက်ပဲ။ ပုရောဟိတ်ကြီးတွေ၊ ခေါင်းဆောင်တွေက သူ့ကို သေဒဏ်စီရင်ပြီး သစ်တိုင်ပေါ်မှာ ကွပ်မျက်လိုက်ကြပြီ။ အစ္စရေးလူမျိုးကို ကယ်တင်မယ့်သူအဖြစ် သူ့ကို ကျွန်တော်တို့ မျှော်လင့်ခဲ့တာ။ ဒါတင်ဘယ်ကမလဲ။ ဒါတွေဖြစ်သွားတာ အခုဆို သုံးရက်တောင် ရှိပြီ။ နောက်လိုက်အမျိုးသမီးတချို့ကြောင့် ကျွန်တော်တို့ အံ့အားသင့်နေတယ်။ သူတို့က သင်္ချိုင်းဂူကို အစောကြီး ရောက်သွားပေမဲ့၊ သူ့အလောင်းကို မတွေ့ဘဲ သူအသက်ရှင်နေပြီလို့ပြောတဲ့ ကောင်းကင်တမန်တွေကိုပဲ တွေ့ခဲ့တဲ့အကြောင်း လာပြောနေလို့ပါ။ ဒါနဲ့ ကျွန်တော်တို့ထဲက တချို့လည်း သင်္ချိုင်းဂူကို သွားကြည့်ကြတာ သူတို့ပြောတဲ့အတိုင်း ဟုတ်နေတယ်။ သူ့ကိုတော့ မတွေ့ဘူး လို့ဖြေတယ်။ အဲဒီအခါ ယေရှုက ပရောဖက်တွေ ပြောခဲ့သမျှကို နာယူချင်စိတ်မရှိတဲ့ အသိဉာဏ်မဲ့သူတို့၊ ခရစ်တော်ဟာ ဘုန်းအသရေရရှိဖို့ ဒီလိုဝေဒနာတွေ ခံရမှာပဲ မဟုတ်လား လို့ပြောပြီးတဲ့နောက်၊ သူနဲ့ပတ်သက်ပြီး ကျမ်းစောင်တွေထဲမှာ ရေးထားသမျှကို ရှင်းပြတယ်။ မောရှေနဲ့ ပရောဖက်တွေရေးခဲ့တဲ့ ကျမ်းစောင်တွေကနေစပြီး ရှင်းပြတယ်။ ဒီလိုနဲ့ သူတို့သွားမယ့်ရွာနား ရောက်လာတယ်။ ယေရှု ဆက်သွားမယ်လုပ်တော့၊ သူတို့က ကျွန်တော်တို့ဆီမှာပဲ တည်းလိုက်ပါ။ နေ့တာကုန်လို့ မိုးတောင်ချုပ်တော့မယ် ဆိုပြီး တိုက်တွန်းနေတာနဲ့ ယေရှုလည်း သူတို့ဆီမှာပဲ ဝင်တည်းလိုက်တယ်။ အတူထိုင်ပြီး စားသောက်ဖို့ပြင်တော့ ယေရှုက မုန့်ကိုယူ၊ ဆုတောင်းပြီးတဲ့နောက် မုန့်ကိုဖဲ့ပြီး သူတို့ကို ပေးတယ်။ အဲဒီအခါကျမှ ယေရှုဖြစ်နေမှန်း သူတို့ မှတ်မိသွားကြတယ်။ ဒါပေမဲ့ သူတို့ဆီကနေ ယေရှု ကွယ်ပျောက်သွားတယ်။ ဒါနဲ့ သူတို့က လမ်းမှာ ငါတို့ကို သူစကားတွေပြောပြီး ကျမ်းချက်တွေ အသေအချာ ရှင်းပြတုန်းက ငါတို့ရင်ထဲမှာ လှိုက်ဆူသွားတာပဲ မဟုတ်လား လို့အချင်းချင်း ပြောကြတယ်။ ပြီးတာနဲ့ သူတို့ ဂျေရုဆလင်မြို့ကို ထပြန်သွားတယ်။ အဲဒီမှာ တမန်တော် ၁၁ယောက်နဲ့ အတူရှိနေတဲ့ တပည့်တွေကို တွေ့တယ်။ သခင် အသက်ပြန်ရှင်လာတာ အမှန်ပဲ။ ရှိမုန်ကို လာတွေ့သွားတယ် လို့ပြောပြကြတော့၊ သူတို့နှစ်ယောက်လည်း လမ်းမှာ ကြုံခဲ့ရတာတွေရော မုန့်ကိုဖဲ့တော့မှ ယေရှုဖြစ်နေမှန်း သိသွားတဲ့အကြောင်းကိုပါ ပြန်ပြောပြလိုက်တယ်။ အဲဒီလိုပြောနေတုန်း ယေရှုက သူတို့အလယ်မှာ ရပ်ပြီး ငြိမ်သက်ခြင်း ရှိပါစေ လို့ပြောတယ်။ သူတို့လည်း ဝိညာဉ်ပုဂ္ဂိုလ် ပေါ်လာတယ်လို့ ထင်ပြီး လန့်ဖျပ်သွားတယ်။ ဒါနဲ့ ယေရှုက ဘာလို့ လန့်သွားတာလဲ။ ဘာလို့ သံသယဝင်နေတာလဲ။ ဒီမှာ ကျွန်တော့်ခြေလက်တွေကို ကြည့်။ ကျွန်တော်ပါပဲ။ ကိုင်ကြည့်၊ စမ်းကြည့်ကြပါဦး။ ဝိညာဉ်ပုဂ္ဂိုလ်ဆိုရင် ဘယ်လိုလုပ်ပြီး ကျွန်တော့်လို အရိုးတွေ၊ အသားတွေ ရှိနိုင်မှာလဲ လို့ပြောပြီး၊ သူ့ခြေလက်တွေကို ပြတယ်။ သူတို့လည်း အံ့သြပြီး ဝမ်းသာလွန်းလို့ မယုံနိုင်အောင်ဖြစ်နေတော့ ယေရှုက စားစရာ တစ်ခုခုရှိသလား လို့မေးတယ်။ သူတို့က ငါးကင်တစ်ပိုင်း ပေးတဲ့အခါ၊ ယေရှုက ယူပြီး သူတို့ရှေ့မှာ စားတယ်။ အဲဒီနောက် ယေရှုက ကျွန်တော် ခင်ဗျားတို့နဲ့အတူ ရှိခဲ့တုန်းက မောရှေရဲ့ပညတ်ကျမ်း၊ ပရောဖက်ကျမ်းတွေနဲ့ ဆာလံကျမ်းမှာ ကျွန်တော့်အကြောင်း ရေးထားသမျှ ပြည့်စုံရမယ်လို့ ပြောခဲ့တာပဲ ဆိုပြီး၊ ကျမ်းချက်တွေရဲ့အဓိပ္ပာယ်ကို အပြည့်အဝ နားလည်နိုင်အောင် သူတို့ရဲ့ဉာဏ်ကို ဖွင့်ပေးတယ်။ ပြီးတော့ ယေရှုက ကျမ်းစာမှာ ခရစ်တော်ဟာ ဝေဒနာခံရမယ်၊ သုံးရက်မြောက်နေ့မှာ သေရာကနေ အသက်ပြန်ရှင်လာမယ်၊ လူတွေ အပြစ်ခွင့်လွှတ်ခံရဖို့ နောင်တယူရမယ်ဆိုတဲ့အကြောင်း ဂျေရုဆလင်မြို့ကစပြီး လူမျိုးအားလုံးကို သူ့နာမည်အမှီပြုပြီး ဟောပြောရမယ်လို့ ရေးထားတယ်။ အဲဒီအကြောင်းတွေကို ခင်ဗျားတို့ သက်သေခံရမယ်။ အဖဘုရား ကတိပြုထားတဲ့အရာကို ခင်ဗျားတို့ကို ကျွန်တော်ပေးမယ်။ ကောင်းကင်က တန်ခိုးကို ခင်ဗျားတို့ မရမချင်း ဒီမြို့မှာပဲ နေကြဦး လို့ သူတို့ကိုမှာတယ်။ အဲဒီနောက် ယေရှုက တပည့်တွေကို ဗေသနိရွာဆီ ခေါ်သွားတယ်။ အဲဒီမှာ လက်ကိုဆန့်ပြီး သူတို့ကိုကောင်းချီးပေးတယ်။ အဲဒီလိုကောင်းချီးပေးရင်း သူတို့ကို ထားရစ်ပြီး ကောင်းကင်ကို တက်သွားတယ်။ သူတို့လည်း ယေရှုကို ဦးညွှတ်ပြီး ဂျေရုဆလင်မြို့ဆီ ဝမ်းသာအားရ ပြန်သွားကြတယ်။ ဗိမာန်တော်မှာ သူတို့ အမြဲရှိနေပြီး ဘုရားသခင်ကို ချီးမွမ်းကြတယ်။,42,Lu,24,လုကာ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/လုကာ/24/
audio/nwt_43_Joh_BU_01.mp3,အစအဦးမှာ နှုတ်ကပတ်တော် ရှိတယ်။နှုတ်ကပတ်တော်ဟာ ဘုရားသခင်နဲ့အတူ ရှိတယ်။ နှုတ်ကပတ်တော်ကလည်းဘုရားတစ်ပါးပါပဲ။ သူဟာအစအဦးကတည်းကဘုရားသခင်နဲ့အတူရှိခဲ့တယ်။ ဘုရားသခင်က သူ့ကိုသုံးပြီး အရာခပ်သိမ်းကို ဖန်ဆင်းခဲ့တယ်။ သူမပါဘဲ ဖန်ဆင်းထားတာ ဘာတစ်ခုမှ မရှိဘူး။ သူ့ကိုသုံးပြီး ဘုရားသခင် ဖန်ဆင်းခဲ့တဲ့အရာဟာ အသက်ပဲ။ အဲဒီအသက်ဟာ လူတွေအတွက် အလင်းပဲ။ အဲဒီအလင်းဟာ အမှောင်မှာ ထွန်းလင်းနေတယ်။ အမှောင်က အဲဒီအလင်းကို မလွှမ်းနိုင်ဘူး။ ဘုရားသခင်က ယောဟန်လို့ခေါ်တဲ့ လူတစ်ယောက်ကို မိမိရဲ့ကိုယ်စားလှယ်အဖြစ်စေလွှတ်လိုက်တယ်။ သူက အဲဒီအလင်းအကြောင်း လူတွေကို သက်သေခံဖို့ ရောက်လာတာ။ သူ့စကားကိုကြားပြီး လူအမျိုးမျိုး ယုံကြည်လာစေဖို့ပဲ။ သူဟာ အဲဒီအလင်း မဟုတ်ဘူး။ အလင်းအကြောင်းသက်သေခံဖို့ ရောက်လာတာ။ လူအမျိုးမျိုးကို အလင်းပေးမယ့် စစ်မှန်တဲ့အလင်းဟာ လူ့လောကကို ရောက်လာတော့မယ်။ သူက ဒီလောကထဲမှာ ရှိတယ်။ ဘုရားသခင်က သူ့ကိုသုံးပြီး ဒီလောကကို ဖန်ဆင်းခဲ့တယ်။ ဒါပေမဲ့ ဒီလောကက သူ့ကို မသိဘူး။ နေရင်းပြည်ကို လာတော့လည်း သူ့လူမျိုးက လက်မခံဘူး။ သူကတော့ မိမိကိုလက်ခံသူ၊ မိမိနာမည်ကိုယုံကြည်သူအားလုံးကို ဘုရားသခင်ရဲ့ သားသမီးဖြစ်ခွင့် ပေးတယ်။ သူတို့ဟာ လူ့သဘာဝအလျောက် မွေးဖွားလာတာ မဟုတ်ဘူး။ မိဘရဲ့အလိုအရ၊ ဖခင်ရဲ့အလိုအရ မွေးဖွားလာတာ မဟုတ်ဘူး။ ဘုရားသခင်ရဲ့ အလိုအရ မွေးဖွားလာသူတွေဖြစ်တယ်။ နှုတ်ကပတ်တော်ဟာသွေးသားခန္ဓာနဲ့ မွေးဖွားလာပြီး ကျွန်တော်တို့နဲ့အတူ နေထိုင်တယ်။ သူ့ဘုန်းအသရေကို ကျွန်တော်တို့ မြင်ခဲ့တယ်။ ဖခင်က တစ်ဦးတည်းသောသားကို ပေးအပ်တဲ့ ဘုန်းအသရေမျိုးပဲ။ သူဟာ ဘုရားသခင်ရဲ့ မျက်နှာသာနဲ့ ပြည့်ဝတဲ့သူ၊ အမှန်တရားနဲ့ ပြည့်ဝတဲ့သူ ဖြစ်တယ်။ (ယောဟန်က ကျွန်တော့်နောက်မှာ လာနေသူဟာ ကျွန်တော် မရှိခင်ကတည်းက တည်ရှိခဲ့သူဖြစ်လို့ ရှေ့ကိုရောက်နှင့်နေပြီ လို့ ကျွန်တော်ပြောတာ ဒီလူပဲ ဆိုပြီး သူ့အကြောင်း သက်သေခံခဲ့တယ်။) သူ အဲဒီလိုပြည့်ဝနေတဲ့အတွက် ကျွန်တော်တို့မှာ မဟာကရုဏာကို ခံစားပြီးရင်း ခံစားနေရတယ်။ ပညတ်ကျမ်းကို မောရှေကတစ်ဆင့် ရခဲ့တယ်။ မဟာကရုဏာနဲ့ အမှန်တရားကိုတော့ ယေရှုခရစ်ကတစ်ဆင့်ရခဲ့တယ်။ ဘုရားသခင်ကို ဘယ်သူမှ မမြင်ဖူးဘူး။ ဒါပေမဲ့ အဖဘုရားရဲ့ဘေးမှာ ရှိနေတဲ့အပြင် ဘုရားတစ်ပါးလည်းဖြစ်တဲ့ တစ်ဦးတည်းသောသားကအဖဘုရားအကြောင်း ရှင်းပြတယ်။ ဂျူးတွေက ဂျေရုဆလင်မြို့ကနေ ပုရောဟိတ်တွေနဲ့ လေဝိအမျိုးသားတွေကို ယောဟန်ဆီလွှတ်ပြီး ခင်ဗျား ဘယ်သူလဲလို့မေးခိုင်းတဲ့အခါ၊ ယောဟန်ကသွယ်ဝိုက်မနေဘဲ ကျွန်တော် ခရစ်တော် မဟုတ်ဘူး ဆိုပြီးပွင့်ပွင့်လင်းလင်းဝန်ခံတယ်။ ဒါဆို ခင်ဗျားက ဧလိယလား လို့မေးတော့မဟုတ်ဘူး လို့ဖြေတယ်။ ပေါ်ထွန်းလာမယ့် ပရောဖက်လား ဆိုပြီး မေးတော့လည်း မဟုတ်ဘူး လို့ဖြေတယ်။ ဒါနဲ့ သူတို့က ခင်ဗျား ဘယ်သူလဲဆိုတာ ပြောပါ။ ဒါမှ ကျွန်တော်တို့ကို လွှတ်လိုက်တဲ့ သူတွေဆီ ပြန်ပြောပြနိုင်မှာ။ ခင်ဗျား ဘယ်သူလဲ လို့မေးကြတယ်။ ယောဟန်က ယေဟောဝါ ဘုရားရဲ့ လမ်းကို ဖြောင့်ဖြူးအောင် လုပ်ကြ ဆိုပြီး တောထဲမှာ လူတစ်ယောက် ကြွေးကြော်နေတယ်လို့ ပရောဖက်ဟေရှာယ ဟောခဲ့တဲ့သူဟာ ကျွန်တော်ပဲ ဆိုပြီးဖြေတယ်။ ဖာရိရှဲတွေ လွှတ်လိုက်လို့ ရောက်လာတဲ့ အဲဒီလူတွေက၊ ခင်ဗျားဟာ ခရစ်တော်လည်း မဟုတ်၊ ဧလိယလည်း မဟုတ်၊ ပေါ်ထွန်းလာမယ့် ပရောဖက်လည်း မဟုတ်ဘူးဆိုရင် ဘာလို့ နှစ်ခြင်းပေးတာလဲ ဆိုပြီး မေးတဲ့အခါ၊ ယောဟန်က ကျွန်တော်က ရေနဲ့နှစ်ခြင်းပေးတယ်။ ခင်ဗျားတို့မသိတဲ့ လူတစ်ယောက် ခင်ဗျားတို့ဆီမှာ ရှိနေတယ်။ သူက ကျွန်တော့်နောက်မှာ လာနေတယ်။ သူ့ဖိနပ်ကြိုးကို ဖြေပေးဖို့တောင် ကျွန်တော် မထိုက်တန်ဘူး လို့ဖြေတယ်။ ဒါတွေက ယောဟန်နှစ်ခြင်းပေးတဲ့ ဂျော်ဒန်မြစ်ရဲ့ တစ်ဖက်ကမ်း၊ ဗေသနိရွာမှာ ဖြစ်ပျက်နေတာ။ နောက်တစ်နေ့၊ ယေရှုလာနေတာကို မြင်တဲ့အခါ ယောဟန်က ကြည့်ပါ၊ ဒီလောကရဲ့ အပြစ်ကို ဖယ်ရှားပေးမယ့် ဘုရားသခင်ရဲ့သိုးသငယ်ဟာ သူပဲ။ ကျွန်တော့်နောက်မှာ လာတဲ့သူဟာ ကျွန်တော် မရှိခင်ကတည်းက တည်ရှိခဲ့သူဖြစ်လို့ ရှေ့ကိုရောက်နှင့်နေပြီ လို့ ကျွန်တော်ပြောတာ သူပဲပေါ့။ ကျွန်တော်တောင် သူ့ကို မသိခဲ့ဘူး။ ဒါပေမဲ့ ကျွန်တော် ရေနဲ့နှစ်ခြင်းပေးရတဲ့ အကြောင်းရင်းက သူ့ကို အစ္စရေးတွေ သိလာစေဖို့ပဲ လို့ပြောတယ်။ အဲဒီအပြင် ယောဟန်က စွမ်းအားတော်က ကောင်းကင်ကနေ ချိုးငှက်သဏ္ဌာန်နဲ့ ဆင်းလာပြီး သူ့အပေါ် နားနေတာကို ကျွန်တော်မြင်တယ်။ သူ့ကို ကျွန်တော် မသိပေမဲ့ ရေနဲ့နှစ်ခြင်းပေးဖို့ ကျွန်တော့်ကိုစေလွှတ်တဲ့အရှင်ကလူတစ်ယောက်အပေါ် စွမ်းအားတော်ဆင်းလာပြီး နားနေတာကို မြင်ရင် အဲဒီလူဟာ သန့်ရှင်းသော စွမ်းအားတော်နဲ့ နှစ်ခြင်းပေးမယ့်သူပဲ လို့ ကျွန်တော့်ကို မှာထားတယ်။ အဲဒီအတိုင်း ဖြစ်လာတာကိုကျွန်တော်မြင်ရတယ်။ ဒါကြောင့် သူဟာ ဘုရားသခင်ရဲ့သားပဲဆိုတာ ကျွန်တော် သက်သေခံတယ် လို့ပြောတယ်။ နောက်တစ်နေ့မှာ ယောဟန်က တပည့်နှစ်ယောက်နဲ့အတူရပ်နေတုန်း၊ ယေရှု လာနေတာကို မြင်တဲ့အခါ ကြည့်ပါ၊ သူဟာ ဘုရားသခင်ရဲ့သိုးသငယ်ပဲ လို့ပြောတယ်။ ဒါကိုကြားတဲ့ သူ့တပည့်နှစ်ယောက်က ယေရှုနောက်ကို လိုက်သွားတယ်။ ယေရှု လှည့်ကြည့်ပြီး နောက်ကနေပါလာတဲ့ သူတို့ကို မြင်တဲ့အခါ ဘာအလိုရှိသလဲ လို့မေးတော့ သူတို့က ရဗ္ဗိ၊ ဘယ်မှာနေသလဲ လို့မေးတယ်။ (ရဗ္ဗိရဲ့အဓိပ္ပာယ်က ဆရာ။) ယေရှုက လိုက်ပြီး ကြည့်လေ လို့ပြောတော့ လိုက်သွားကြတယ်။ ယေရှုနေတဲ့နေရာကို သူတို့သိသွားပြီး အဲဒီနေ့ ယေရှုဆီမှာပဲ နေလိုက်ကြတယ်။ အချိန်ကတော့ ညနေ ၄ နာရီ လောက် ရှိနေပြီ။ ယောဟန်ရဲ့စကားကို ကြားပြီး ယေရှုနောက်လိုက်လာတဲ့ တပည့်နှစ်ယောက်ထဲမှာ တစ်ယောက်ကရှိမုန်ပေတရုရဲ့ညီ အန္ဒြေ လို့ခေါ်တယ်။ သူက အစ်ကိုရှိမုန်ကို အရင်ဆုံးရှာပြီး ငါတို့ မေရှိယကို တွေ့ပြီ လို့ပြောတယ်။ (မေရှိယဆိုတာ ခရစ်တော် ကိုဆိုလိုတယ်။) အဲဒီနောက် ရှိမုန်ကို ယေရှုဆီ ခေါ်သွားတယ်။ ယေရှုက ရှိမုန်ကို ကြည့်ပြီး ခင်ဗျားဟာ ယောဟန်ရဲ့သား ရှိမုန်ပဲ။ ခင်ဗျားကို ကေဖလို့ ခေါ်ကြလိမ့်မယ် ဆိုပြီးပြောတယ်။ (ကေဖကို ဂရိလို ပေတရု လို့ခေါ်တယ်။) နောက်တစ်နေ့၊ ယေရှုက ဂါလိလဲနယ်ကိုသွားချင်နေတယ်။ဒါနဲ့ ဖိလိပ္ပုကို တွေ့တဲ့အခါ ကျွန်တော့်နောက်လိုက်လုပ်ပါလို့ခေါ်တယ်။ ဖိလိပ္ပုလည်း အန္ဒြေနဲ့ပေတရုလို ဗက်ဇဲဒမြို့သားပဲ။ ဖိလိပ္ပုက နာသနေလကိုတွေ့တော့ မောရှေပညတ်ကျမ်းနဲ့ ပရောဖက်ကျမ်းတွေမှာ ရေးထားတဲ့သူကို ကျွန်တော်တို့ တွေ့ပြီ။ သူဟာ ယောသပ်ရဲ့သား၊ နာဇရက်မြို့သားယေရှုပဲလို့ပြောတယ်။ အဲဒီအခါ နာသနေလက နာဇရက်မြို့ကနေ ကောင်းတာတစ်ခုခု ထွက်နိုင်လို့လား လို့ပြောတဲ့အခါ ဖိလိပ္ပုက ကိုယ်တိုင် လိုက်ကြည့်လေ လို့ခေါ်တယ်။ နာသနေလ လာနေတာကို မြင်တော့ ယေရှုက ကြည့်ပါ။ သူဟာ လှည့်စားခြင်းကင်းတဲ့သူ၊ အစ္စရေးပီသတဲ့သူပဲ လို့ပြောတယ်။ နာသနေလက ကျွန်တော့်ကို ဘယ်လိုလုပ် သိတာလဲ လို့မေးတဲ့အခါ ယေရှုက ဖိလိပ္ပု မခေါ်ခင်တုန်းက သဖန်းပင်အောက်မှာ ခင်ဗျားရှိနေတာ ကျွန်တော်မြင်တယ် လို့ဖြေတယ်။ အဲဒီအခါ နာသနေလက ရဗ္ဗိ၊ ရဗ္ဗိဟာ ဘုရားသခင်ရဲ့သား၊ အစ္စရေးဘုရင်ပဲ လို့ပြောတယ်။ ယေရှုက သဖန်းပင်အောက်မှာ ခင်ဗျား ရှိနေတာကို မြင်တယ်ဆိုပြီး ပြောလိုက်လို့ ကျွန်တော့်ကို ယုံသွားတာလား။ ဒီထက် အံ့သြစရာကောင်းတာတွေ ခင်ဗျားမြင်ရဦးမယ် လို့ပြောတယ်။ ကျွန်တော် မှန်တာကိုပြောမယ်၊ အမှန်အတိုင်း ပြောမယ်။ ကောင်းကင်ပွင့်ပြီး ဘုရားသခင်ရဲ့ ကောင်းကင်တမန်တွေ လူသားဆီ ဆင်းလာလိုက်၊ တက်သွားလိုက် လုပ်နေတာ ခင်ဗျားတို့ မြင်ရလိမ့်မယ် လို့လည်း ပြောတယ်။,43,Joh,1,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/1/
audio/nwt_43_Joh_BU_02.mp3,သုံးရက်မြောက်နေ့မှာဂါလိလဲပြည်၊ ကာနမြို့မှာ မင်္ဂလာပွဲရှိတယ်။ ယေရှုရဲ့မိခင်လည်း အဲဒီကို ရောက်နေတယ်။ ယေရှုနဲ့ တပည့်တွေကိုပါ မင်္ဂလာပွဲတက်ဖို့ ဖိတ်ထားတယ်။ စပျစ်ဝိုင် ကုန်ခါနီးမှာ ယေရှုရဲ့မိခင်က သူတို့မှာ ဝိုင်မရှိတော့ဘူး လို့ ပြောတဲ့အခါ၊ ယေရှုက ကျွန်တော်တို့နဲ့ ဘာဆိုင်လို့လဲ။ ကျွန်တော့်အချိန် မရောက်သေးဘူး လို့ပြောတယ်။ ဒါနဲ့ ယေရှုရဲ့မိခင်က သူပြောတဲ့အတိုင်း လုပ်ကြ ဆိုပြီး ဧည့်ခံတဲ့သူတွေကို ပြောတယ်။ အဲဒီမှာ ဂျူးတွေရဲ့ သန့်စင်ခြင်းထုံးစံအရ ကျောက်ရေအိုး ၆လုံး ထားပေးထားတယ်။ ရေအိုးတစ်လုံးမှာ ရေ ၂ ပုံး၊ ၃ ပုံး လောက် ဆံ့တယ်။ ယေရှုက ဒီအိုးတွေထဲ ရေဖြည့်ပါ လို့ပြောတော့ အိုးနှုတ်ခမ်းဝအထိရေဖြည့်ကြတယ်။ အဲဒီနောက် နည်းနည်း ခပ်ပြီး ပွဲအုပ်ဆီ ယူသွားလိုက် လို့ပြောတော့ အဲဒီအတိုင်း လုပ်ကြတယ်။ ပွဲအုပ်က စပျစ်ဝိုင်ဖြစ်သွားတဲ့ ရေကို မြည်းကြည့်တယ်။ (ဧည့်ခံတဲ့သူတွေက ဒီစပျစ်ဝိုင် ဘယ်လိုဖြစ်လာမှန်း သိပေမဲ့ ပွဲအုပ်ကတော့ မသိဘူး။) အဲဒီနောက် သတို့သားကို ခေါ်ပြီး၊ လူတွေက စပျစ်ဝိုင် အကောင်းစားကို အရင်ဆုံး တည်ခင်းပြီး ဧည့်သည်တွေ မူးတော့မှ အညံ့ကို တည်ခင်းတတ်ကြတယ်။ ခင်ဗျားကတော့ ဝိုင်အကောင်းစားကို အခုထိ ချန်ထားတာပဲ လို့ပြောတယ်။ ယေရှုက ဂါလိလဲပြည်၊ ကာနမြို့မှာ ဒီအံ့ဖွယ်အမှုကို ဦးဆုံးလုပ်ပြီး သူ့တန်ခိုးကို ပြခဲ့တယ်။ တပည့်တွေလည်း ယေရှုကို ယုံကြည်လာကြတယ်။ အဲဒီနောက် ယေရှုက မိခင်နဲ့ ညီတွေ၊ တပည့်တွေနဲ့အတူ ကပေရနောင်မြို့ကို ဆင်းသွားတယ်။ ဒါပေမဲ့ အဲဒီမြို့မှာ ကြာကြာမနေဘူး။ ဂျူးတွေရဲ့ ပသခါပွဲ နီးလာတဲ့အခါ ယေရှုက ဂျေရုဆလင်မြို့ကို တက်သွားတယ်။ ဗိမာန်တော်မှာ သိုး၊ နွား၊ ချိုးငှက် ရောင်းသူတွေ၊ ထိုင်ပြီး ငွေလဲပေးနေသူတွေကိုတွေ့တယ်။ ဒါနဲ့ကြိုးနှင်တံတစ်ချောင်း လုပ်ပြီး သိုးနွားရောင်းသူတွေကိုရော သိုးနွားတွေကိုပါ ဗိမာန်တော်ကနေ နှင်ထုတ်တယ်။ ငွေလဲသူတွေရဲ့ ငွေတွေကိုလည်း သွန်ချပြီး စားပွဲတွေကို မှောက်လှန်ပစ်တယ်။ ချိုးငှက်ရောင်းသူတွေကိုလည်း ဒါတွေကို ယူသွားကြ။ ကျွန်တော့်အဖရဲ့ အိမ်တော်မှာ အရောင်းအဝယ် မလုပ်ကြနဲ့ လို့ပြောတယ်။ အဲဒီအခါ အိမ်တော်အတွက် စိတ်ထက်သန်မှုဟာကျွန်တော့်ရင်ထဲမှာတောက်လောင်နေတယ် ဆိုတဲ့ ကျမ်းစကားကို တပည့်တွေ သတိရသွားတယ်။ ဒါနဲ့ ဂျူးတွေက ခင်ဗျားမှာ ဒီလိုလုပ်ပိုင်ခွင့်ရှိတယ်ဆိုတာသက်သေပြဖို့အံ့ဖွယ်အမှုတစ်ခုလောက် လုပ်ပြစမ်းပါ လို့တောင်းဆိုတယ်။ ယေရှုကလည်း ဒီဗိမာန်တော်ကို ဖြိုဖျက်လိုက်ပါ။ သုံးရက်အတွင်း ကျွန်တော် ပြန်ဆောက်မယ် ဆိုတော့၊ ဂျူးတွေကဒီဗိမာန်တော်ကိုဆောက်တာ ၄၆ နှစ်တောင် ကြာခဲ့တယ်။ ခင်ဗျားက သုံးရက်အတွင်း ဆောက်မလို့လားဆိုပြီးပြောကြတယ်။ တကယ်တော့ ယေရှုပြောနေတဲ့ ဗိမာန်တော်ဟာ သူ့ကိုယ်ခန္ဓာကို ဆိုလိုတယ်။ တပည့်တွေက ယေရှု သေရာကနေ အသက်ပြန်ရှင်လာတဲ့အခါကျမှ သူ အဲဒီလို မကြာခဏ ပြောခဲ့ဖူးတာကို ပြန်သတိရပြီး ကျမ်းစကားကိုရော ယေရှုပြောခဲ့တာတွေကိုပါ ယုံသွားကြတယ်။ ပသခါပွဲအတွင်း ဂျေရုဆလင်မြို့မှာ ယေရှုရှိနေတယ်။ လူတွေက သူလုပ်ပြတဲ့အံ့ဖွယ်အမှုတွေကို မြင်ပြီးသူ့ကိုယုံကြည်လာတယ်။ ယေရှုကတော့ သူတို့အကြောင်းကိုသိတဲ့အတွက် သူတို့ကို မယုံဘူး။ လူ့စိတ်ကို သိတဲ့အတွက် သူ့ကို လူတွေအကြောင်းပြောပြစရာမလိုဘူး။,43,Joh,2,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/2/
audio/nwt_43_Joh_BU_03.mp3,ဂျူးတွေရဲ့ ခေါင်းဆောင်လည်းဖြစ်၊ ဖာရိရှဲလည်းဖြစ်တဲ့နိကောဒင်ဆိုတဲ့ လူတစ်ယောက်ရှိတယ်။ သူက ညအချိန်မှာ ယေရှုဆီလာပြီး ဆရာ၊ ဆရာဟာ ဘုရားသခင် စေလွှတ်တဲ့သူဖြစ်မှန်း ကျွန်တော်တို့ သိပါတယ်။ ဘုရားသခင် အတူမရှိရင် ဒီလိုအံ့ဖွယ်အမှုတွေကို ဘယ်သူမှ မလုပ်ပြနိုင်ဘူး လို့ပြောတော့၊ ယေရှုက ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ တစ်ဖန်မွေးဖွားခြင်း မခံရတဲ့သူဟာ ဘုရားသခင့်နိုင်ငံတော်ကို မြင်ရမှာ မဟုတ်ဘူး လို့ဖြေတယ်။ အဲဒီအခါ နိကောဒင်က လူတစ်ယောက် အရွယ်ရောက်ပြီးခါမှ ဘယ်လိုလုပ် မွေးဖွားခံရဦးမှာလဲ။ မိခင်ဝမ်းထဲ ပြန်ဝင်ပြီး ဒုတိယအကြိမ် မွေးဖွားခံလို့မှ မရတာ လို့ပြောတယ်။ ယေရှုက ကျွန်တော် မှန်တာကိုပြောမယ်၊ အမှန်အတိုင်း ပြောမယ်။ ရေနဲ့ရော စွမ်းအားတော်နဲ့ပါ မွေးဖွားခြင်းမခံရင် ဘယ်သူမှ ဘုရားသခင့်နိုင်ငံတော်ကို ဝင်လို့မရဘူး။ လူက မွေးဖွားရင် လူပဲဖြစ်မယ်။ ဘုရားသခင့် စွမ်းအားတော်နဲ့ မွေးဖွားခြင်းခံရရင်တော့ ဘုရားသခင်ရဲ့ သားသမီးတွေ ဖြစ်မယ်။ ခင်ဗျားတို့ တစ်ဖန်မွေးဖွားခြင်းခံရမယ်ဆိုပြီး ကျွန်တော်ပြောလိုက်လို့ မအံ့သြပါနဲ့။ လေက တိုက်ချင်တဲ့ဘက်ကို တိုက်တတ်တယ်။ လေတိုက်သံ ကြားပေမဲ့ ဘယ်ကလာလို့ ဘယ်ကိုတိုက်မှန်း မသိနိုင်ဘူး။ စွမ်းအားတော်နဲ့ မွေးဖွားခြင်းခံရသူတွေလည်း အဲဒီအတိုင်းပဲ လို့ပြန်ဖြေတယ်။ နိကောဒင်က ဒါတွေ ဘယ်လိုလုပ်ဖြစ်နိုင်မှာလဲလို့မေးတော့၊ ယေရှုက ခင်ဗျားဟာ အစ္စရေးတွေရဲ့ ဆရာဖြစ်လျက်နဲ့ ဒါတွေကို မသိသေးဘဲကိုး။ ကျွန်တော် မှန်တာကိုပြောမယ်၊ အမှန်အတိုင်း ပြောမယ်။ ကျွန်တော်တို့က ကိုယ်သိတာကို ပြောတယ်။ ကိုယ်မြင်တာကို သက်သေခံတယ်။ဒါပေမဲ့ ကျွန်တော်တို့ သက်သေခံတာကိုခင်ဗျားတို့လက်မခံဘူး။ ကျွန်တော်ပြောနေတဲ့ မြေကြီးနဲ့ဆိုင်တဲ့ အရာတွေကိုတောင် ခင်ဗျားတို့မယုံရင် ကောင်းကင်နဲ့ဆိုင်တဲ့ အရာတွေဆိုဘယ်လိုလုပ်ယုံမှာလဲ။ ကောင်းကင်ကနေ ဆင်းသက်လာတဲ့ လူသားကလွဲလို့ ဘယ်သူမှ ကောင်းကင်ကို မတက်ဖူးဘူး။ မောရှေက တောမှာ မြွေကို မြှောက်ထားသလို လူသားလည်း မြှောက်ထားခံရလိမ့်မယ်။ ဒါမှ လူသားကို ယုံကြည်သူအားလုံး ထာဝရအသက် ရနိုင်ကြမယ်။ ဘုရားသခင်က လူ့လောကကို အလွန်ချစ်တယ်။ ဒါကြောင့် မိမိရဲ့သားကို ယုံကြည်သက်ဝင်သူတိုင်း ဖျက်ဆီးမခံရဘဲ ထာဝရအသက်ရနိုင်ဖို့ အဲဒီတစ်ဦးတည်းသော သားကိုတောင် ပေးအပ်ခဲ့တယ်။ အဲဒီသားကို စေလွှတ်ရတဲ့အကြောင်းရင်းက လူ့လောကကို ပြစ်ဒဏ်စီရင်ဖို့ မဟုတ်ဘူး။ သူ့ကိုသုံးပြီး လူ့လောကကို ကယ်တင်ဖို့ပဲ။ သူ့ကို ယုံကြည်သက်ဝင်သူတွေ ပြစ်ဒဏ်စီရင်ခံရမှာ မဟုတ်ဘူး။ မယုံကြည်တဲ့သူကတော့ အခုကတည်းက ပြစ်ဒဏ်စီရင်ခံနေရပြီ။ ဘာလို့လဲဆိုတော့ ဘုရားသခင်ရဲ့ တစ်ဦးတည်းသောသားနာမည်ကို သူတို့ မယုံကြည်ကြလို့ပဲ။ အလင်းက လူ့လောကကို ရောက်လာပြီ။ ဒါပေမဲ့ လူတွေက သူတို့ရဲ့မကောင်းတဲ့အကျင့်တွေကြောင့် အလင်းထက် အမှောင်ကို ပိုနှစ်သက်ကြတယ်။ ဒါကြောင့် သူတို့ ပြစ်ဒဏ်စီရင် ခံရလိမ့်မယ်။ ဆိုးညစ်တဲ့အကျင့်ရှိသူဟာ အလင်းကို မုန်းတယ်။ သူ့အကျင့်တွေ ပေါ်သွားမှာစိုးလို့ အလင်းဆီ မလာဘူး။ ဖြောင့်မတ်တဲ့အကျင့်ရှိသူကတော့ သူ့အကျင့်တွေ ဘုရားသခင့်အလိုတော်နဲ့ ကိုက်ညီမှန်း ဖော်ပြဖို့ အလင်းဆီ လာတတ်တယ် လို့ပြောတယ်။ အဲဒီနောက် ယေရှုက တပည့်တွေနဲ့အတူ ယုဒတောရွာတွေဆီ သွားတယ်။ အဲဒီမှာ တပည့်တွေနဲ့အတူနေပြီး လူတွေကို နှစ်ခြင်းပေးတယ်။ ယောဟန်လည်း ရှာလိမ်မြို့အနီး အဲနုန်အရပ်မှာရှိတဲ့ ရေအိုင်ကြီးတစ်အိုင်မှာ နှစ်ခြင်းပေးနေတော့ လူတွေ သူ့ဆီလာပြီးနှစ်ခြင်းခံကြတယ်။ အဲဒီတုန်းက ယောဟန် ထောင်မကျသေးဘူး။ ယောဟန်ရဲ့တပည့်တွေက သန့်စင်ခြင်းထုံးစံနဲ့ပတ်သက်ပြီးဂျူးတစ်ယောက်နဲ့အငြင်းအခုံဖြစ်တယ်။ တပည့်တွေက ယောဟန်ဆီလာပြီး ဆရာ၊ မှတ်မိလား။ ဂျော်ဒန်မြစ် တစ်ဖက်ကမ်းမှာတုန်းက ဆရာ့ဆီလာတဲ့လူလေ။ သူ့အကြောင်း ဆရာ သက်သေခံဖူးပါတယ်။ အခု အဲဒီလူက နှစ်ခြင်းပေးနေတော့ လူအများကြီး သူ့ဆီသွားနေကြပြီ လို့ပြောတော့၊ ယောဟန်က ဘုရားသခင် မပေးဘဲ လူတွေရတာဆိုလို့ ဘာတစ်ခုမှ မရှိဘူး။ ကျွန်တော်က ခရစ်တော် မဟုတ်ဘူး၊ ခရစ်တော်ထက်အရင် စေလွှတ်ခံရသူဖြစ်တယ် လို့ ကျွန်တော်ပြောတာကို ခင်ဗျားတို့ကိုယ်တိုင် ကြားခဲ့သားပဲ။ သတို့သမီးကိုရတဲ့သူဟာ သတို့သားပါ။ ဒါပေမဲ့ အနားမှာရပ်နေတဲ့ မိတ်ဆွေကလည်း သတို့သားရဲ့အသံကို ကြားပြီး ဝမ်းသာကြည်နူးနေတတ်တယ်။ အဲဒီလိုပဲ ကျွန်တော်လည်း ဝမ်းသာကြည်နူးနေတယ်။ ခရစ်တော်ဟာ တိုးတက်နေရမယ်၊ ကျွန်တော်ကတော့ ဆုတ်ယုတ်သွားရမှာပဲ လို့ပြောတယ်။ အထက်အရပ်ကနေ လာတဲ့သူဟာ အားလုံးထက်ပိုကြီးမြတ်တယ်။ မြေကြီးကနေ လာတဲ့သူကတော့ မြေကြီးနဲ့ စပ်ဆိုင်တယ်။ မြေကြီးနဲ့ဆိုင်တာတွေကိုပဲ ပြောတတ်တယ်။ ကောင်းကင်ကနေလာတဲ့သူဟာအားလုံးထက် ပိုကြီးမြတ်တယ်။ သူက မြင်ခဲ့၊ ကြားခဲ့တာတွေကို သက်သေခံပေမဲ့ သူပြောတာကို ဘယ်သူမှ လက်မခံကြဘူး။ သူပြောတာကိုလက်ခံတဲ့သူကတော့ ဘုရားသခင်ဟာ အမှန်တရားကိုပြောတယ်ဆိုတဲ့အချက်ကိုအတည်ပြုတဲ့သူပဲ။ ဘုရားသခင်က စွမ်းအားတော်ကို မတွန့်တိုဘဲ ပေးသနားတဲ့အတွက် ဘုရားစေလွှတ်လိုက်တဲ့သူက ဘုရားသခင်ရဲ့ တရားစကားတွေကိုပြောတယ်။ အဖဘုရားက သားကိုချစ်တဲ့အတွက် သူ့လက်ထဲ အရာခပ်သိမ်းအပ်နှင်းလိုက်ပြီ။ ဘုရားရဲ့သားကို ယုံကြည်သက်ဝင်သူဟာ ထာဝရအသက် ရလိမ့်မယ်။ သူ့စကားကို နားမထောင်တဲ့သူကတော့ အသက်ရမှာ မဟုတ်ဘူး။ ဘုရားသခင့်အမျက်တော် ခံရလိမ့်မယ်။,43,Joh,3,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/3/
audio/nwt_43_Joh_BU_04.mp3,ယေရှုရဲ့တပည့် ဖြစ်လာသူတွေ၊ ယေရှုနှစ်ခြင်းပေးသူတွေဟာ ယောဟန်ထက်ပိုများတယ်ဆိုတဲ့သတင်း ဖာရိရှဲတွေဆီ ရောက်သွားမှန်း သခင်ယေရှု သိလိုက်တယ်။ (တကယ်တော့ ယေရှုကိုယ်တိုင် နှစ်ခြင်းပေးတာမဟုတ်ဘဲ တပည့်တွေ နှစ်ခြင်းပေးကြတာ။) ဒါနဲ့ ယေရှုက ယုဒပြည်ကနေ ထွက်ပြီး ဂါလိလဲပြည်ကို တစ်ခေါက်ပြန်သွားတယ်။ လမ်းခရီးမှာ ရှမာရိပြည်ကို ဖြတ်သွားရတော့၊ ရှုခါဆိုတဲ့ ရှမာရိမြို့တစ်မြို့ကို ရောက်လာတယ်။ ရှုခါမြို့ဟာ ယောသပ်ကို ဖခင်ယာကုပ်ပေးခဲ့တဲ့ မြေကွက်နဲ့နီးတယ်။ အဲဒီမှာ ယာကုပ်ရေတွင်း ရှိတယ်။ ယေရှုက ခရီးပန်းလာလို့ အဲဒီရေတွင်းနားမှာ ထိုင်တယ်။ အချိန်ကတော့ မွန်းတည့် ၁၂ နာရီ လောက်ရှိနေပြီ။ အဲဒီအခါရှမာရိအမျိုးသမီးတစ်ယောက်ရေလာခပ်တော့ ယေရှုက ရေနည်းနည်းလောက် တိုက်ပါလား လို့တောင်းတယ်။ (တပည့်တွေကတော့ စားစရာဝယ်ဖို့ မြို့ထဲသွားကြပြီ။) ရှမာရိအမျိုးသမီးက ရှင်ဟာ ဂျူးလူမျိုးဖြစ်လျက်နဲ့ ရှမာရိလူမျိုးဖြစ်တဲ့ ကျွန်မကို ဘာလို့ ရေတောင်းသောက်တာလဲ လို့မေးတယ်။ (မေးရတဲ့ အကြောင်းရင်းက ဂျူးတွေဟာ ရှမာရိတွေနဲ့ အပေါင်းအသင်း မလုပ်ကြလို့ပဲ။) ယေရှုက ဘုရားသခင် ဘာဆုလက်ဆောင် ပေးထားမှန်း၊ ရေနည်းနည်းလောက် တိုက်ပါလား လို့ပြောတဲ့သူဟာ ဘယ်သူဘယ်ဝါဖြစ်မှန်း ခင်ဗျား မသိဘဲကိုး။ သိခဲ့ရင် သူ့ကို အသက်ရေ တောင်းမှာပဲ၊ သူလည်း အသက်ရေ ပေးမှာပဲ လို့ဖြေတယ်။ အဲဒီအခါ ရှမာရိအမျိုးသမီးက ရေတွင်းက အနက်ကြီး။ ဆရာ့ဆီမှာ ခပ်စရာရေပုံးမှ မရှိတာ။ အဲဒီအသက်ရေကို ဘယ်ကနေ ရမှာလဲ။ ဒီရေတွင်းကို ဘိုးဘေးယာကုပ်က ကျွန်မတို့ကို ပေးခဲ့တာ။ သူကိုယ်တိုင်ရော သားမြေးတွေ၊ တိရစ္ဆာန်တွေပါ ဒီတွင်းရေကို သောက်ခဲ့ကြတယ်။ ဆရာက သူ့ထက် ကြီးမြတ်လို့လား ဆိုပြီး မေးတယ်။ ယေရှုက ဒီရေကို သောက်တဲ့သူဟာ နောက်တစ်ခါ ရေငတ်ဦးမယ်။ ကျွန်တော်ပေးတဲ့ရေကို သောက်တဲ့သူကတော့ ဘယ်တော့မှ ရေငတ်မှာ မဟုတ်ဘူး။ သူ့အထဲမှာ အဲဒီရေဟာ ထာဝရအသက်ရစေမယ့် စိမ့်ထွက်နေတဲ့ စမ်းရေလို ဖြစ်လိမ့်မယ် လို့ဖြေတယ်။ ရှမာရိအမျိုးသမီးက ဆရာ၊ ကျွန်မကို အဲဒီရေ တိုက်ပါလား။ ဒါဆို ရေငတ်တော့မှာ မဟုတ်ဘူး။ ဒီကိုလာပြီး ရေခပ်စရာလည်း မလိုတော့ဘူး ဆိုပြီးပြောတယ်။ ယေရှုက ခင်ဗျားရဲ့ယောက်ျားကိုသွားခေါ်လာခဲ့လို့ပြောတော့၊ သူက ကျွန်မမှာ ယောက်ျားမရှိပါဘူး လို့ဖြေတယ်။ ဒါနဲ့ ယေရှုက ယောက်ျားမရှိဘူး လို့ ခင်ဗျားပြောတာ မှန်ပါတယ်။ တကယ်ဆိုရင် ခင်ဗျားမှာ ယောက်ျား ၅ယောက် ရှိခဲ့ဖူးတယ်။အခုအတူနေတဲ့လူဟာ ခင်ဗျားရဲ့ယောက်ျား မဟုတ်ဘူး။ ခင်ဗျား အမှန်အတိုင်း ပြောတာပဲဆိုတော့၊ သူကဆရာဟာ ပရောဖက်ဖြစ်မှန်း ကျွန်မသိပြီ။ ကျွန်မတို့ရဲ့ဘိုးဘေးတွေက ဒီတောင်ပေါ်မှာဘုရားသခင်ကိုကိုးကွယ်ခဲ့ကြတယ်။ ဆရာတို့ ပြောတာကျတော့ ဂျေရုဆလင်မြို့မှာပဲ ကိုးကွယ်ရမှာဆိုလို့ပြောတယ်။ အဲဒီအခါ ယေရှုက ကျွန်တော်ပြောတာ ယုံပါ။ ဒီတောင်ပေါ်မှာလည်း မဟုတ်၊ ဂျေရုဆလင်မြို့မှာလည်း မဟုတ်ဘဲ အဖဘုရားကို ကိုးကွယ်ရမယ့်အချိန် ရောက်လာတော့မယ်။ ခင်ဗျားတို့က ကိုယ်မသိတဲ့အရာကို ကိုးကွယ်ကြတယ်။ ကျွန်တော်တို့ ဂျူးတွေကတော့ ကယ်တင်ခြင်းအကြောင်းဦးဆုံးသိခွင့်ရတဲ့အတွက် ကိုယ်သိတဲ့အရာကို ကိုးကွယ်ကြတယ်။ အဖဘုရားကို နည်းမှန်လမ်းကျ ဝတ်ပြုသူတွေဟာ စွမ်းအားတော်လမ်းပြမှုနဲ့အညီ၊ အမှန်တရားနဲ့အညီ ကိုးကွယ်မယ့်အချိန် ရောက်လာမယ်။ အဲဒီအချိန်ဟာ အခုအချိန်ပဲ။ အဲဒီလို ကိုးကွယ်မယ့်သူတွေကို အဖဘုရား ရှာနေတယ်။ ဘုရားသခင်ဟာ ဝိညာဉ်ပုဂ္ဂိုလ် ဖြစ်တယ်။ ဘုရားသခင်ကို ကိုးကွယ်တဲ့သူတွေဟာ စွမ်းအားတော် လမ်းပြမှုနဲ့အညီ၊ အမှန်တရားနဲ့အညီ ကိုးကွယ်ရမယ် လို့ပြောတယ်။ ဒါနဲ့ သူက ခရစ်တော်လို့ခေါ်တဲ့ မေရှိယလာမယ်ဆိုတာကျွန်မသိပါတယ်။ သူလာတဲ့အခါကျရင် ကျွန်မတို့ကို အားလုံး ရှင်းရှင်းလင်းလင်း ပြောပြပေးလိမ့်မယ် ဆိုတော့၊ ယေရှုက အခု ခင်ဗျားနဲ့စကားပြောနေတာ သူပဲ လို့ပြောတယ်။ အဲဒီအချိန်မှာပဲ တပည့်တွေ ပြန်ရောက်လာတယ်။အမျိုးသမီးတစ်ယောက်နဲ့ ယေရှု စကားပြောနေတာကို မြင်တော့ အံ့သြသွားကြတယ်။ ဒါပေမဲ့ သခင်၊ ဘာများအလိုရှိလို့လဲ၊ ဘာလို့ သူနဲ့ စကားပြောနေတာလဲ ဆိုပြီး ဘယ်သူမှ မမေးကြဘူး။ အဲဒီအမျိုးသမီးက ရေအိုးကို ထားခဲ့ပြီး မြို့ထဲ ဝင်သွားတယ်။ ကျွန်မလုပ်ခဲ့သမျှ အတိအကျပြောနိုင်သူကို တွေ့ခဲ့တယ်။ သူဟာ ခရစ်တော်များလား။ လာကြည့်ကြပါဦး လို့ပြောတော့၊ လူတွေလည်း မြို့ထဲကနေ ထွက်ပြီး ယေရှုဆီ လာကြတယ်။ အဲဒီအချိန်မှာတပည့်တွေက ရဗ္ဗိ၊ စားပါဦး ဆိုပြီး တိုက်တွန်းတဲ့အခါ၊ ယေရှုက ခင်ဗျားတို့မသိတဲ့ စားစရာ ကျွန်တော့်မှာရှိတယ် လို့ဖြေတယ်။ ဒါနဲ့ တပည့်တွေက တစ်ယောက်ယောက်က စားစရာယူလာပေးလို့များလား ဆိုပြီး အချင်းချင်း မေးကြတယ်။ ယေရှုက ကျွန်တော့်ကိုစေလွှတ်တဲ့အရှင်ရဲ့ အလိုတော်ကို ဆောင်တာ၊ သူခိုင်းထားတဲ့ အလုပ်ကို ပြီးစီးအောင် လုပ်တာဟာ ကျွန်တော့်အတွက် စားစရာပဲ။ ရိတ်သိမ်းချိန်ရောက်ဖို့ လေးလလိုသေးတယ်လို့ ခင်ဗျားတို့ ပြောတတ်ကြတယ် မဟုတ်လား။ ကျွန်တော် ပြောမယ်။ လယ်ကွင်းကို လှမ်းမျှော်ကြည့်လိုက်ပါ။ ရိတ်စရာစပါးတွေ မှည့်ဝင်းနေပြီ။ ရိတ်သိမ်းသူတွေဟာ လုပ်ခကိုရနေသလို အသီးအနှံကိုလည်း စုသိမ်းနေကြတယ်။ အဲဒီသီးနှံတွေဟာ ထာဝရအသက်ကို အမွေရမယ့်သူတွေပဲ။ဒါကြောင့်မျိုးကြဲသူရောရိတ်သိမ်းသူပါပျော်ရွှင်ကြတယ်။ တစ်ယောက်ကမျိုးကြဲတယ်၊ နောက်တစ်ယောက်က ရိတ်သိမ်းတယ်ဆိုတဲ့ စကားဟာ ဒီကိစ္စမှာ မှန်လိုက်တာ။ ကိုယ်တိုင် လုပ်အားမစိုက်တဲ့အရာကို ရိတ်သိမ်းဖို့ ခင်ဗျားတို့ကို ကျွန်တော်စေလွှတ်တယ်။ တခြားသူတွေက လုပ်အားစိုက်တယ်။ ခင်ဗျားတို့က သူတို့လုပ်အားရဲ့ အကျိုးကို ခံစားရတယ် လို့ပြောတယ်။ ရှမာရိအမျိုးသမီးက ကျွန်မ လုပ်ခဲ့သမျှ သူအတိအကျ ပြောနိုင်တယ် လို့သက်သေခံတဲ့အတွက် အဲဒီမြို့ထဲက ရှမာရိလူ အတော်များများ ယေရှုကိုယုံကြည်လာကြတယ်။ ရှမာရိလူတွေ ရောက်လာပြီး သူတို့ဆီမှာတည်းဖို့ တောင်းပန်တဲ့အတွက် ယေရှုက အဲဒီမြို့မှာ နှစ်ရက်နေတယ်။ ဒါကြောင့်နောက်ထပ်လူအတော်များများလည်း ယေရှုသွန်သင်တာကို ကြားရတဲ့အတွက် ယုံကြည်လာကြတယ်။ မင်းပြောလို့ ငါတို့ ယုံကြည်တာ မဟုတ်ဘူးနော်။ ကိုယ်တိုင်ကြားရလို့ ယုံတာ။ သူဟာ တကယ်ပဲ လောကကို ကယ်တင်မယ့်သူဆိုတာ ငါတို့သိပြီ လို့ အဲဒီအမျိုးသမီးကို ပြောကြတယ်။ နှစ်ရက်အကြာမှာယေရှုက ဂါလိလဲပြည်ကိုထွက်သွားတယ်။ ပရောဖက်ဟာ သူ့နေရင်းဒေသမှာ လေးစားမခံရဘူးလို့ သူကိုယ်တိုင် ပြောဖူးတယ်။ ဂါလိလဲပြည်ကို ရောက်တော့ ဂါလိလဲပြည်သားတွေက ယေရှုကို ကြိုဆိုလက်ခံကြတယ်။ ဂျေရုဆလင်မြို့မှာ ကျင်းပတဲ့ ပွဲတော်ကို သူတို့တက်ရောက်ပြီး အဲဒီမှာ ယေရှုလုပ်သမျှကို မြင်ခဲ့ကြလို့ပဲ။ အဲဒီနောက် ယေရှုက ရေကို စပျစ်ဝိုင်ဖြစ်အောင်လုပ်ပေးခဲ့တဲ့ ဂါလိလဲပြည်၊ ကာနမြို့ကို ရောက်လာပြန်တယ်။ အဲဒီအချိန်မှာ ကပေရနောင်မြို့မှာနန်းတွင်းအရာရှိတစ်ယောက်ရဲ့သားဖျားနေတယ်။ ယုဒပြည်ကနေ ဂါလိလဲပြည်ကို ယေရှုရောက်လာပြီဆိုတဲ့ သတင်းကို ကြားတဲ့အခါ အဲဒီအရာရှိကယေရှုဆီလာပြီး သေလုမြောပါးဖြစ်နေတဲ့ သူ့သားကို လာကုပေးပါလို့ တောင်းပန်တယ်။ ခင်ဗျားတို့က အံ့ဖွယ်အမှုတွေ၊ ထူးဆန်းတဲ့အရာတွေ မမြင်ရရင် ယုံမှာမဟုတ်ဘူး လို့ ယေရှုပြောလိုက်တော့၊ သခင်၊ ကျွန်တော့်သားငယ် သေရပါတော့မယ်။ မြန်မြန် လာကြည့်ပေးပါဦး လို့ နန်းတွင်းအရာရှိကအသနားခံတယ်။ ယေရှုက အိမ်ကိုသာ ပြန်လိုက်ပါ။ ခင်ဗျားရဲ့သား ကျန်းမာလာပြီ ဆိုတော့ ယေရှုစကားကို ယုံကြည်ပြီး သူပြန်သွားတယ်။ လမ်းခုလတ်မှာ သူ့ကျွန်တွေက လာကြိုပြီး သားဖြစ်သူ နေကောင်းသွားပြီဆိုတဲ့အကြောင်း ပြောကြတယ်။ ဘယ်အချိန်မှာ ကောင်းသွားတာလဲ လို့မေးတော့ မနေ့က မွန်းလွဲ ၁ နာရီ လောက်မှာ အဖျားကျသွားပါတယ်လို့ဖြေကြတယ်။ ခင်ဗျားရဲ့သား ကျန်းမာလာပြီ လို့ ယေရှုပြောလိုက်တဲ့ အချိန်ပဲဆိုတာ အဲဒီအရာရှိ သိလိုက်တယ်။ ဒါကြောင့် သူကိုယ်တိုင်ရော အိမ်သူအိမ်သားအားလုံးပါယုံကြည်လာကြတယ်။ ဒါဟာ ယုဒပြည်ကနေ ဂါလိလဲပြည်ကို ပြန်လာပြီးနောက် ယေရှုလုပ်ပြတဲ့ ဒုတိယမြောက် အံ့ဖွယ်အမှုပဲ။,43,Joh,4,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/4/
audio/nwt_43_Joh_BU_05.mp3,အဲဒီနောက် ဂျူးတွေရဲ့ ပွဲတော်ရှိတဲ့အတွက် ယေရှုက ဂျေရုဆလင်မြို့ကို တက်သွားတယ်။ ဂျေရုဆလင်မြို့၊ သိုးတံခါးနားမှာ ဟီဘရူးစကားနဲ့ ဗေသေသဒ လို့ခေါ်တဲ့ ရေကန်ရှိတယ်။ အဲဒီရေကန်မှာ စင်္ကြံ ၅ ခု ရှိတယ်။ အဲဒီစင်္ကြံတွေမှာ ဖျားနာသူ၊မျက်မမြင်သူ၊ခြေမသန်သူနဲ့ ခြေလက်သေနေသူတွေအများကြီး လဲလျောင်းနေကြတယ်။ — သုံးဆယ့်ရှစ်နှစ်လုံးလုံး နာမကျန်းဖြစ်နေသူတစ်ယောက် အဲဒီမှာ လဲလျောင်းနေတယ်။ သူ့ကိုမြင်တော့ နာမကျန်းဖြစ်တာ ကြာလှပြီဆိုတာ ယေရှုသိတဲ့အတွက် ခင်ဗျားကျန်းမာချင်သလား လို့မေးတယ်။ သူက ဆရာ၊ ရေပြင်လှုပ်ရှားတဲ့အခါ ကျွန်တော့်ကို ရေကန်ထဲ ချပေးမယ့်သူ မရှိဘူး။ ကျွန်တော်ဆင်းမယ်လုပ်တိုင်း တခြားတစ်ယောက် အရင်ဆင်းသွားတတ်ပါတယ်လို့ဖြေတယ်။ ယေရှုက ထပါ။ ကိုယ့်အိပ်ရာကိုယူပြီး လမ်းလျှောက်တော့ လို့ပြောတဲ့အခါ၊ အဲဒီလူ ချက်ချင်း ကျန်းမာလာတဲ့အတွက် အိပ်ရာကိုယူပြီး လမ်းလျှောက်သွားတော့တယ်။ အဲဒီနေ့ဟာ ဥပုသ်နေ့ပဲ။ ဒါကြောင့် ဂျူးတွေက ဒါဥပုသ်နေ့ပဲ။ အိပ်ရာကို မသယ်ရဘူး လို့ အဲဒီလူကို ပြောတယ်။ သူက ကျွန်တော့်ကို ကျန်းမာစေသူက ကိုယ့်အိပ်ရာကိုယူပြီး လမ်းလျှောက်တော့ လို့ပြောပါတယ် ဆိုတော့၊ သူတို့က မင်းကို အဲဒီလိုပြောတာ ဘယ်သူလဲ ဆိုပြီးမေးကြတယ်။ ဒါပေမဲ့ အဲဒီလူက သူ့ကိုကျန်းမာအောင် လုပ်ပေးတဲ့သူ ဘယ်သူမှန်း မသိလိုက်ဘူး။ ယေရှုက လူအုပ်ကြားထဲမှာ ခြေရာဖျောက်သွားလို့ပဲ။ အဲဒီနောက် ယေရှုက ဗိမာန်တော်မှာ အဲဒီလူနဲ့ဆုံတော့ ခင်ဗျား ကျန်းမာသွားပြီ။ ဒီထက်ဆိုးတဲ့အဖြစ်မျိုး မကြုံရအောင် အပြစ်မလုပ်ပါနဲ့ လို့ပြောတယ်။ အဲဒီလူကသူ့ကိုကုသပေးခဲ့တာ ယေရှုပဲဆိုပြီး ဂျူးတွေကိုသွားပြောတယ်။ ဥပုသ်နေ့မှာအဲဒါတွေလုပ်ပေးတဲ့အတွက် ဂျူးတွေက ယေရှုကို ပြဿနာရှာကြတယ်။ ယေရှုက ကျွန်တော့်ရဲ့ အဖဘုရားဟာ အခုချိန်ထိ အလုပ်လုပ်နေတုန်းပဲ။ ကျွန်တော်လည်း အလုပ်လုပ်မှာပဲ လို့ပြန်ပြောတော့၊ ဂျူးတွေက ယေရှုကိုသတ်ဖို့ ပိုလို့တောင် ကြိုးစားကြတယ်။သူတို့အမြင်မှာ ယေရှုက ဥပုသ်ပညတ်ကို ချိုးဖောက်ရုံသာမက ဘုရားသခင်ကို သူ့ရဲ့အဖလို့ခေါ်ပြီး မိမိကိုယ်ကို ဘုရားသခင်နဲ့ တန်းတူဖြစ်အောင် လုပ်နေလို့ပဲ။ ဒါကြောင့်သူတို့ကိုယေရှုပြန်ပြောတာကကျွန်တော် မှန်တာကို ပြောမယ်။ အမှန်အတိုင်း ပြောမယ်။ သားတော်ကအဖဘုရားလုပ်တာကို မြင်လို့သာ လုပ်တာပါ။ ကိုယ်တိုင်အစပြုပြီး ဘာတစ်ခုမှ မလုပ်ဘူး။ အဖဘုရား လုပ်တာတွေကိုပဲ သားတော်က လုပ်တယ်။ အဖဘုရားက သားတော်ကို ချစ်ခင်တွယ်တာလို့ မိမိလုပ်ဆောင်သမျှ သားတော်ကို ပြတယ်။ ဒီထက် အံ့သြစရာ ကောင်းတာတွေကိုလည်း သားတော်ကို ပြဦးမယ်။ အဲဒီအခါ ခင်ဗျားတို့ တအံ့တသြ ဖြစ်ရလိမ့်မယ်။ အဖဘုရားက သေလွန်သူတွေကို အသက်ပြန်ရှင်စေသလို သားတော်ကလည်း အလိုရှိတဲ့သူကို အသက်ပြန်ရှင်အောင် လုပ်ပေးမှာပဲ။ အဖဘုရားက ဘယ်သူ့ကိုမှ တရားမစီရင်ဘူး။ တရားစီရင်ပိုင်ခွင့်ကို သားတော်လက်ထဲ အပ်ထားတယ်။ ဒါမှ လူအားလုံးက အဖဘုရားကို ဂုဏ်တင်ချီးမွမ်းသလို သားတော်ကိုလည်း ဂုဏ်တင်ချီးမွမ်းကြမှာပါ။ သားတော်ကို ဂုဏ်မတင်တဲ့သူဟာ သားတော်ကို စေလွှတ်တဲ့ အဖဘုရားကိုလည်း ဂုဏ်မတင်တဲ့သူပဲ။ ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ ကျွန်တော့်စကားကို ကြားနာပြီး ကျွန်တော့်ကိုစေလွှတ်တဲ့အရှင်ကိုယုံကြည်ရင် ထာဝရအသက် ရလိမ့်မယ်။ တရားစီရင်မခံရဘဲ သေခြင်းကို ကျော်လွန်ပြီး အသက်ကို ရလိမ့်မယ်။ ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ အချိန်ရောက်တော့မယ်။သေလွန်သူတွေ ဘုရားသခင့်သားတော်ရဲ့စကားသံကို ကြားရမယ့်အချိန် အခုပဲ ရောက်နေပြီ။ အဲဒီစကားသံကို အာရုံစိုက်သူတွေ အသက်ရှင်ရလိမ့်မယ်။ အဖဘုရားဆီမှာ အသက်ပေးနိုင်တဲ့တန်ခိုး ရှိသလို သားတော်ကိုလည်း အဲဒီတန်ခိုး အပ်နှင်းထားတယ်။ သားတော်ဟာ လူသား ဖြစ်တဲ့အတွက် ဘုရားသခင်က သူ့ကို တရားစီရင်ပိုင်တဲ့ အခွင့်အာဏာ အပ်နှင်းထားတယ်။ ဒါကို မအံ့သြကြပါနဲ့။ သင်္ချိုင်းဂူတွေမှာ ရှိနေသူအားလုံး သားတော်ရဲ့အသံကို ကြားပြီး ထွက်လာမယ့်အချိန် ရောက်လာတော့မယ်။ ကောင်းတဲ့အကျင့်ကို ကျင့်သူတွေ အသက်ရှင်ဖို့ ထမြောက်လာလိမ့်မယ်။ ဆိုးညစ်တဲ့အကျင့်ကို ကျင့်သူတွေကတော့ တရားစီရင်ခံရဖို့ထမြောက်လာလိမ့်မယ်။ ကျွန်တော်က ကိုယ်တိုင်အစပြုပြီး ဘာတစ်ခုမှ မလုပ်ဘူး။ ကိုယ့်ဆန္ဒအတိုင်း မလုပ်ဘဲ ကျွန်တော့်ကိုစေလွှတ်တဲ့အရှင်ရဲ့ ဆန္ဒအတိုင်းပဲ လုပ်တယ်။ အဖဘုရား ပြောတဲ့အတိုင်းပဲ တရားစီရင်တယ်။ ဒါကြောင့် ကျွန်တော့်စီရင်ချက်တွေဟာ ဖြောင့်မှန်တယ်။ ကိုယ့်အကြောင်းကိုယ်ပဲ သက်သေခံရင် ကျွန်တော့်စကားတွေ မမှန်နိုင်ဘူး။ ကျွန်တော့်အကြောင်းကိုသက်သေခံသူတစ်ဦး ရှိသေးတယ်။ သူ့စကားတွေ မှန်တယ်ဆိုတာ ကျွန်တော်သိတယ်။ ခင်ဗျားတို့ ယောဟန်ဆီ လူလွှတ်လိုက်သားပဲ။ သူက အမှန်တရားဘက်ကနေ သက်သေခံခဲ့တယ်။ ဒါပေမဲ့ လူရဲ့သက်သေခံချက်ကိုကျွန်တော် အားမကိုးဘူး။ ခင်ဗျားတို့ ကယ်တင်ခံရဖို့ ကျွန်တော်ဒါတွေပြောနေတာ။ ယောဟန်ဟာ ထွန်းလင်းနေတဲ့ မီးခွက်ပဲ။ ခင်ဗျားတို့က သူ့ရဲ့အလင်းမှာ ခဏတာတော့ ပျော်ရွှင်ချင်ကြတယ်။ တကယ်တော့ ယောဟန်ထက် ပိုကြီးမြတ်တဲ့ သက်သေခံချက် ကျွန်တော့်မှာ ရှိတယ်။ အဖဘုရား တာဝန်ပေးလို့ ကျွန်တော်လုပ်နေတဲ့ ဒီအလုပ်တွေ ကိုယ်နှိုက်ဟာ ကျွန်တော့်ကို အဖဘုရား စေလွှတ်တယ်ဆိုတဲ့သက်သေပဲ။ ကျွန်တော့်ကိုစေလွှတ်တဲ့အဖဘုရားကိုယ်တိုင်လည်း ကျွန်တော့်သက်သေပဲ။ အဖဘုရားရဲ့အသံကို ခင်ဗျားတို့ တစ်ခါမှ မကြားဖူးသလို ပုံသဏ္ဌာန်ကိုလည်း မမြင်ဖူးကြဘူး။ အဖဘုရား စေလွှတ်တဲ့သူကို မယုံတဲ့အတွက် ဘုရားရဲ့ တရားစကားဟာ ခင်ဗျားတို့ရင်ထဲ စွဲမြဲမနေဘူး။ ထာဝရအသက်ရဖို့ ရည်ရွယ်ချက်နဲ့ ကျမ်းစာစောင်တွေကို ခင်ဗျားတို့ ဖတ်ရှုကြတာပဲ။ အဲဒီကျမ်းစောင်တွေ ကိုယ်နှိုက်က ကျွန်တော့်အကြောင်း သက်သေခံတယ်။ ဒါပေမဲ့ အသက်ရဖို့ ကျွန်တော့်ဆီ ခင်ဗျားတို့ မလာချင်ကြဘူး။ လူတွေပေးတဲ့ ဘုန်းအသရေကို ကျွန်တော် မလိုချင်ဘူး။ ခင်ဗျားတို့ရင်ထဲမှာ ဘုရားသခင်ကိုချစ်တဲ့မေတ္တာ မရှိမှန်း ကျွန်တော်ကောင်းကောင်းသိတယ်။ ခင်ဗျားတို့က အဖဘုရားရဲ့နာမည်နဲ့ ရောက်လာတဲ့ ကျွန်တော့်ကို လက်မခံကြဘူး။ တခြားတစ်ယောက်က သူ့သဘောနဲ့သူ ရောက်လာတာဆိုရင်တော့ လက်ခံကြမှာပဲ။ လူတွေပေးတဲ့ ဘုန်းအသရေကို လိုချင်ပေမဲ့ တစ်ဆူတည်းသော ဘုရားသခင်ပေးတဲ့ ဘုန်းအသရေကိုတော့ မလိုချင်ကြတဲ့ ခင်ဗျားတို့ဟာ ကျွန်တော့်ကို ဘယ်လိုလုပ် ယုံကြည်နိုင်မှာလဲ။ အဖဘုရားဆီမှာ ခင်ဗျားတို့ကို ကျွန်တော် စွဲချက်တင်မယ်လို့ မထင်ကြနဲ့။ ခင်ဗျားတို့ကို စွဲချက်တင်မယ့်သူ ရှိတယ်။ သူကတော့ ခင်ဗျားတို့ကိုးစားတဲ့သူ မောရှေပဲ။ မောရှေကိုယုံရင် ကျွန်တော့်ကိုလည်း ယုံရမှာပေါ့။ မောရှေက ကျွန်တော့်အကြောင်း ရေးခဲ့သားပဲ။ သူရေးခဲ့တာကို မယုံရင် ကျွန်တော်ပြောတာကို ခင်ဗျားတို့ ဘယ်လိုလုပ် ယုံနိုင်ကြမှာလဲ။,43,Joh,5,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/5/
audio/nwt_43_Joh_BU_06.mp3,"အဲဒီနောက် ယေရှုက တိဗေရိအိုင်လို့ခေါ်တဲ့ ဂါလိလဲအိုင်ရဲ့ တစ်ဖက်ကမ်းကို ကူးသွားတယ်။ လူနာတွေကို ကုပေးတာ၊ အံ့ဖွယ်အမှုတွေ လုပ်တာကို မြင်ရတဲ့အတွက် လူတွေ အုပ်လိုက်ကြီး တကောက်ကောက် လိုက်ကြတယ်။ ဒါကြောင့် ယေရှုက တပည့်တွေနဲ့အတူ တောင်ပေါ်ကို တက်သွားပြီးထိုင်နေလိုက်တယ်။ ဂျူးတွေရဲ့ ပသခါပွဲ ရောက်တော့မယ်။ ယေရှုက လူတွေ အုပ်လိုက်ကြီး လာနေတာကို လှမ်းမြင်တဲ့အခါ ဖိလိပ္ပုကို ဒီလူတွေကိုကျွေးဖို့ စားစရာ ဘယ်မှာသွားဝယ်ရမလဲ ဆိုပြီးမေးတယ်။ ဖိလိပ္ပုကို စမ်းသပ်ချင်လို့သာ မေးလိုက်တာ။ တကယ်တော့ ဘာလုပ်ရမယ်ဆိုတာ ယေရှု သိပြီးသားပဲ။ ဖိလိပ္ပုက ဒေနာရိ နှစ်ရာဖိုး ဝယ်ပြီး တစ်ယောက် နည်းနည်းစီပေးရင်တောင် လောက်မယ်မထင်ဘူး လို့ပြန်ဖြေတယ်။ ရှိမုန်ပေတရုရဲ့ညီ၊ အန္ဒြေလို့ခေါ်တဲ့ တပည့်တစ်ယောက်က၊ ဒီကောင်လေးဆီမှာ မုယောမုန့်ငါးလုံးနဲ့ ငါးကလေးနှစ်ကောင် ရှိပါတယ်။ ဒါပေမဲ့ လူတွေ ဒီလောက်များတာ ဘယ်လိုလုပ် လောက်မှာလဲ ဆိုပြီးပြောတယ်။ ယေရှုက လူတွေကို ထိုင်ခိုင်းလိုက်ပါ လို့ပြောတော့ အဲဒီမှာရှိတဲ့ မြက်ခင်းပြင်ကြီးပေါ် လူတွေထိုင်ကြတဲ့အခါ ယောက်ျား ၅,၀၀၀ လောက် ရှိနေတယ်။ ယေရှုက မုန့်ကိုယူ၊ ကျေးဇူးတင် ချီးမွမ်းပြီးနောက် လူတွေကို ဝေပေးတယ်။ ငါးကိုလည်း ဝေပေးလိုက်တော့ လူတွေ အဝစားရတယ်။ လူတွေအဝစားပြီးနောက် ယေရှုက အလေအလွင့် မဖြစ်အောင် စားကြွင်းစားကျန်တွေကို ကောက်သိမ်းကြ လို့တပည့်တွေကို ပြောတယ်။ ဒါနဲ့ မုယောမုန့်ငါးလုံးကို စားတဲ့လူတွေရဲ့ စားကြွင်းစားကျန်တွေကို သူတို့လိုက်ကောက်တဲ့အခါ၁၂တောင်းအပြည့် ရတယ်။ ယေရှုလုပ်တဲ့အံ့ဖွယ်အမှုကို မြင်တဲ့အခါ လူတွေက သူဟာ လူ့လောကမှာ ပေါ်ထွန်းလာမယ့် ပရောဖက်ပဲ ဖြစ်ရမယ် ဆိုပြီးပြောကြတယ်။ သူတို့ရောက်လာပြီး အတင်းအကျပ်ဘုရင်လုပ်ခိုင်းတော့မယ်ဆိုတာ သိနေတဲ့အတွက် ယေရှုက တောင်ပေါ်ကို တစ်ကိုယ်တည်း ရှောင်ထွက်သွားပြန်တယ်။ ညနေစောင်းတော့ တပည့်တွေကအိုင်ရှိရာကိုသွားကြတယ်။ လှေစီးပြီး အိုင်တစ်ဖက်ကမ်းက ကပေရနောင်မြို့ကို ကူးကြတယ်။ မှောင်လာပေမဲ့ ယေရှု ရောက်မလာသေးဘူး။ အဲဒီအချိန်မှာ လေပြင်းတိုက်လို့ လှိုင်းလေထန်နေတယ်။ သုံးလေးမိုင် လောက် လှော်ခတ်ပြီးတဲ့အခါ ရေပေါ်လမ်းလျှောက်ပြီး လှေရှိရာကို လာနေတဲ့ ယေရှုကို မြင်လိုက်ရတော့ တပည့်တွေ ကြောက်လန့်သွားတယ်။ ယေရှုက မကြောက်ပါနဲ့။ ကျွန်တော်ပါလို့ပြောလိုက်တော့မှ၊ တပည့်တွေလည်း ဝမ်းသာအားရ ဖြစ်သွားပြီး ယေရှုကို လှေပေါ်တက်ခိုင်းတယ်။ ဒါနဲ့ သူတို့သွားမယ့်နေရာကို ခဏလေးအတွင်း ရောက်သွားတယ်။ နောက်တစ်နေ့ရောက်တော့ အိုင်တစ်ဖက်ကမ်းမှာ ကျန်ရစ်ခဲ့တဲ့ လူတွေက ကမ်းကပ်ထားတဲ့ တစ်စင်းတည်းသောလှေငယ် မရှိတော့မှန်း၊ အဲဒီလှေနဲ့ တပည့်တွေ ထွက်သွားတုန်းက ယေရှု ပါမသွားမှန်း သိကြတယ်။ သခင်ယေရှု ကျေးဇူးတင်ချီးမွမ်းပြီး မုန့်ကိုဝေပေးခဲ့တဲ့ နေရာနားကို တိဗေရိမြို့ကလှေတွေ ဆိုက်လာတယ်။ ဒီဖက်ကမ်းမှာ ယေရှုနဲ့တပည့်တွေ မရှိမှန်း သိတဲ့အခါ လူတွေက ယေရှုကိုရှာဖို့ အဲဒီလှေတွေကို စီးပြီး ကပေရနောင်မြို့ဆီ ထွက်လာကြတယ်။ အိုင်တစ်ဖက်ကမ်းမှာ ယေရှုကိုတွေ့တော့ဆရာ၊ ဒီကို ဘယ်တုန်းက ရောက်လာတာလဲ ဆိုပြီး မေးကြတယ်။ ယေရှုက ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ ခင်ဗျားတို့ ကျွန်တော့်ကိုရှာတာ အံ့ဖွယ်အမှုတွေမြင်ရလို့ မဟုတ်ဘူး၊ မုန့်အဝစားရလို့ပဲ။ ပျက်စီးတတ်တဲ့အစာကို မဟုတ်ဘဲ ထာဝရအသက်ရစေတဲ့ အစာကို ရဖို့ ကြိုးစားကြပါ။ လူသားက ခင်ဗျားတို့ကို အဲဒီအစာ ပေးလိမ့်မယ်။ သူဟာ အဖဘုရားသခင်ရဲ့ မျက်နှာသာရကြောင်း အာမခံချက်ရထားသူပဲ လို့ပြောတယ်။ ဒါနဲ့ ဘုရားသခင့် နှစ်သက်မှုရဖို့ဘာလုပ်ရမလဲ လို့ သူတို့မေးတဲ့အခါ၊ ယေရှုက ဘုရားသခင် စေလွှတ်တဲ့သူကို ယုံကြည်သက်ဝင်တာဟာ ဘုရားသခင်နှစ်သက်တဲ့ လုပ်ရပ်ပဲ လို့ဖြေတယ်။ အဲဒီအခါ သူတို့က ကျွန်တော်တို့မြင်ပြီး ဆရာ့ကို ယုံကြည်လာအောင် ဘယ်အံ့ဖွယ်အမှုကို ပြမှာလဲ။ ဘာတွေ လုပ်ပြမှာလဲ။ ကျွန်တော်တို့ဘိုးဘေးတွေက သူတို့အတွက် ကောင်းကင်ကမုန့်ကို ချပေးတယ် ဆိုတဲ့ ကျမ်းစကားအတိုင်း တောထဲမှာ ဘုရားသခင်ကျွေးတဲ့ မန္နမုန့်ကို စားခဲ့ရပါတယ် လို့ပြောကြတယ်။ ယေရှုက ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ မောရှေက ခင်ဗျားတို့အတွက် ကောင်းကင်က စစ်မှန်တဲ့မုန့်ကို မပေးခဲ့ဘူး။ အဖဘုရားကတော့ ကောင်းကင်က စစ်မှန်တဲ့မုန့်ကို ပေးတယ်။ ဘုရားသခင်ပေးတဲ့ အဲဒီမုန့်ဟာ ကောင်းကင်ကနေ ဆင်းလာပြီး လူ့လောကကို အသက်ရစေမယ့်သူပဲ လို့ပြောတယ်။ ဒါနဲ့ သူတို့က သခင်၊ ကျွန်တော်တို့ကို အဲဒီမုန့် အမြဲပေးပါလား လို့ပြောတယ်။ ယေရှုကကျွန်တော်ဟာအသက်မုန့်ပဲ။ ကျွန်တော့်ဆီ လာတဲ့သူဟာ ဘယ်တော့မှ ဆာလောင်မှာ မဟုတ်ဘူး။ ကျွန်တော့်ကို ယုံကြည်သက်ဝင်တဲ့သူကလည်း ဘယ်တော့မှ ရေငတ်မှာ မဟုတ်ဘူး။ ကျွန်တော် ပြောသားပဲ၊ ကျွန်တော့်ကို မြင်တာတောင် ခင်ဗျားတို့ မယုံကြဘူး။ ကျွန်တော့်ကို အဖဘုရားပေးတဲ့သူတွေပဲ ကျွန်တော့်ဆီ လာလိမ့်မယ်။ လာတဲ့သူကိုလည်း ကျွန်တော် ဘယ်တော့မှမမောင်းထုတ်ဘူး။ ကောင်းကင်ကနေကျွန်တော်ဆင်းလာတာဟာ ကိုယ့်ဆန္ဒအတိုင်း လုပ်ဖို့ မဟုတ်ဘူး။ ကျွန်တော့်ကိုစေလွှတ်တဲ့အရှင်ရဲ့ ဆန္ဒအတိုင်း လုပ်ဖို့ပါ။ အဲဒီအရှင်ရဲ့ ဆန္ဒကတော့ ကျွန်တော့်ကို ပေးထားတဲ့သူ တစ်ယောက်မှ မဆုံးရှုံးဖို့၊ နောက်ဆုံးသောနေ့မှာ သူတို့ကို ရှင်ပြန်ထမြောက်လာအောင် ကျွန်တော်လုပ်ပေးဖို့ပဲ။ သားတော်ကို အသိအမှတ်ပြုပြီး ယုံကြည်သက်ဝင်သူတွေ ထာဝရအသက်ရဖို့ အဖဘုရား ဆန္ဒရှိတယ်။ သူတို့ကို နောက်ဆုံးသောနေ့မှာ ရှင်ပြန်ထမြောက်လာအောင် ကျွန်တော်လုပ်ပေးမယ် လို့ပြောတယ်။ ကျွန်တော်ဟာ ကောင်းကင်ကလာတဲ့မုန့်ပဲလို့ယေရှုပြောတဲ့အတွက် ဂျူးတွေက သူ့ကို ကဲ့ရဲ့ပြစ်တင်ပြီး၊ သူဟာ ယောသပ်ရဲ့သား ယေရှု မဟုတ်လား။ သူ့မိဘတွေကို ငါတို့သိသားပဲ။ ဒါနဲ့များ သူ့ကိုယ်သူ ကောင်းကင်ကလာတယ် ဆိုပဲ လို့ပြောကြတယ်။ ဒါနဲ့ သူတို့ကို ယေရှု ပြန်ပြောတာကခင်ဗျားတို့ ကဲ့ရဲ့ပြစ်တင်မနေနဲ့တော့။ ကျွန်တော့်ကို စေလွှတ်တဲ့အရှင်သာ မဆွဲဆောင်ရင် ဘယ်သူမှ ကျွန်တော့်ဆီ မလာနိုင်ဘူး။ လာတဲ့သူကို နောက်ဆုံးသောနေ့မှာ ရှင်ပြန်ထမြောက်လာအောင် ကျွန်တော်လုပ်ပေးမယ်။ ပရောဖက်ကျမ်းတွေမှာ သူတို့အားလုံး ယေဟောဝါ သွန်သင်ပေးတာကို ခံရလိမ့်မယ် လို့ရေးထားတယ်။ အဖဘုရားရဲ့ စကားကို ကြားနာပြီး သင်ယူတဲ့သူတွေ ကျွန်တော့်ဆီ လာကြတယ်။ ဘုရားသခင်ဆီကလာတဲ့ ကျွန်တော်ကလွဲလို့ လူတစ်ယောက်မှ အဖဘုရားကို မမြင်ဖူးဘူး။ ကျွန်တော်တစ်ယောက်ပဲ မြင်ဖူးတာ။ ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ ယုံတဲ့သူ ထာဝရအသက် ရလိမ့်မယ်။ ကျွန်တော်ဟာ အသက်မုန့်ပဲ။ ခင်ဗျားတို့ရဲ့ ဘိုးဘေးတွေက တောထဲမှာ မန္နမုန့်ကို စားရပေမဲ့ သေခဲ့ကြတယ်။ ကောင်းကင်ကလာတဲ့ ဒီမုန့်ကို စားတဲ့သူကတော့ သေရမှာ မဟုတ်ဘူး။ ကျွန်တော်ဟာ ကောင်းကင်ကလာတဲ့ သက်ရှိမုန့်ပဲ။ ဒီမုန့်ကိုစားတဲ့သူတိုင်း ထာဝစဉ် အသက်ရှင်လိမ့်မယ်။ ဒီလောကမှာရှိတဲ့လူတွေ အသက်ရနိုင်ဖို့ ကျွန်တော်ပေးမယ့် မုန့်ဟာ ကျွန်တော့်အသားပဲ။ ဂျူးတွေက သူ့အသားကိုစားဖို့ ငါတို့ကို ဘယ်လိုလုပ်ပေးလို့ရမှာလဲ ဆိုပြီးငြင်းခုံကြတယ်။ အဲဒီအခါ ယေရှုက ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ လူသားရဲ့အသားကို မစားဘူး၊ လူသားရဲ့သွေးကို မသောက်ဘူးဆိုရင် ခင်ဗျားတို့ အသက်ရမှာ မဟုတ်ဘူး။ ကျွန်တော့်အသားကို စားပြီး ကျွန်တော့်သွေးကို သောက်တဲ့သူဟာ ထာဝရအသက်ရလိမ့်မယ်။ သူ့ကို နောက်ဆုံးသောနေ့မှာ ရှင်ပြန်ထမြောက်လာအောင် ကျွန်တော်လုပ်ပေးမယ်။ ကျွန်တော့်အသားဟာ စစ်မှန်တဲ့ စားစရာပဲ။ ကျွန်တော့်သွေးဟာ စစ်မှန်တဲ့ သောက်စရာပဲ။ ကျွန်တော့်အသားကို စားပြီး ကျွန်တော့်သွေးကို သောက်တဲ့သူဟာ ကျွန်တော်နဲ့ တစ်စိတ်တစ်ဝမ်းတည်းပဲ။ ကျွန်တော်လည်း သူနဲ့ တစ်စိတ်တစ်ဝမ်းတည်းပဲ။ အသက်ရှင်တဲ့ အဖဘုရားက ကျွန်တော့်ကို စေလွှတ်တယ်၊ အဖဘုရားကြောင့် ကျွန်တော်အသက်ရှင်နေတယ်။အလားတူပဲ၊ ကျွန်တော့်အသားကိုစားတဲ့သူကလည်းကျွန်တော့်ကြောင့် အသက်ရှင်လိမ့်မယ်။ ကောင်းကင်ကလာတဲ့ မုန့်ဟာ အဲဒီလိုဖြစ်ရမှာ။ ခင်ဗျားတို့ရဲ့ ဘိုးဘေးတွေ စားခဲ့တဲ့မုန့်မျိုး မဟုတ်ဘူး။ အဲဒီမုန့်ကို စားပေမဲ့ သူတို့သေခဲ့ရတယ်။ ဒီမုန့်ကိုစားတဲ့သူကတော့ထာဝစဉ်အသက်ရှင်လိမ့်မယ် လို့ပြောတယ်။ ဒီအကြောင်းတွေကို ကပေရနောင်မြို့က တရားဇရပ်မှာ ယေရှု သွန်သင်ပေးခဲ့တယ်။ တပည့်အများစုက ဒါကိုကြားတဲ့အခါသူပြောနေတာတွေက လန့်စရာကြီးပါလား။ဘယ်သူနားခံနိုင်မှာလဲလို့ညည်းကြတယ်။ တပည့်တွေ အဲဒီလိုညည်းညူနေတာကိုသိတော့ ယေရှုက ဒီစကားတွေကြားလို့ခင်ဗျားတို့လန့်သွားသလား။ အရင်နေခဲ့တဲ့နေရာဆီ လူသား ပြန်တက်သွားတာကိုသာ မြင်ရရင် ခင်ဗျားတို့ ဘယ်လိုလုပ်မလဲ။ စွမ်းအားတော်ကအသက်ပေးတယ်။ လူတွေကတော့ အဲဒီလို လုံးဝမလုပ်နိုင်ဘူး။ ခင်ဗျားတို့ကို ကျွန်တော်ပြောတဲ့ စကားတွေဟာ စွမ်းအားတော်ကို အရင်းခံတဲ့အတွက် အသက်ရစေတယ်။ ဒါပေမဲ့ ခင်ဗျားတို့ထဲမှာ မယုံကြည်တဲ့သူ တချို့ရှိတယ် လို့ပြောတယ်။ ဘယ်သူတွေဟာ မယုံကြည်တဲ့သူတွေ ဖြစ်မယ်၊ ဘယ်သူ သစ္စာဖောက်မယ်ဆိုတာ အစကတည်းက ယေရှုသိနေတယ်။ ဒါကြောင့် အဖဘုရားသာ အခွင့်မပေးရင် ကျွန်တော့်ဆီ ဘယ်သူမှ မလာနိုင်ဘူးလို့ ကျွန်တော်ပြောခဲ့ပြီပဲ လို့ပြောတယ်။ ဒီစကားတွေကြောင့်တပည့်အတော်များများကယေရှုနောက်လိုက် မလုပ်တော့ဘဲ စွန့်လွှတ်ခဲ့ရာတွေဆီ ပြန်လှည့်သွားကြတယ်။ ဒါနဲ့ ယေရှုက တမန်တော် ၁၂ ယောက်ကို ခင်ဗျားတို့ကောထွက်သွားချင်သလားလို့မေးတဲ့အခါ၊ ရှိမုန်ပေတရုကသခင်၊ ဘယ်သူ့ဆီ သွားရမှာလဲ။ ထာဝရအသက်ရစေတဲ့ စကားတွေဟာသခင့်ဆီမှာပဲရှိတာပါ။ သခင်ဟာ ဘုရားသခင်ဆီကလာတဲ့ သန့်ရှင်းသူဖြစ်မှန်း ကျွန်တော်တို့သိပါတယ်။ ယုံလည်းယုံပါတယ် လို့ဖြေတယ်။ ယေရှုက ခင်ဗျားတို့ ၁၂ယောက်ကိုကျွန်တော်ရွေးခဲ့တယ် မဟုတ်လား။ ဒါပေမဲ့ ခင်ဗျားတို့ထဲမှာ အသရေဖျက်သူတစ်ယောက် ရှိနေတယ် လို့ပြောတယ်။ ရှိမုန်ရှကာရုတ်ရဲ့သားယုဒအကြောင်း ယေရှုပြောနေတာ။သူဟာတမန်တော် ၁၂ယောက်အဝင်ဆိုပေမဲ့ ယေရှုကို သစ္စာဖောက်အပ်နှံမယ့်သူ ဖြစ်နေလို့ပဲ။",43,Joh,6,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/6/
audio/nwt_43_Joh_BU_07.mp3,အဲဒီနောက်ယေရှုကဂါလိလဲနယ်တစ်လျှောက် ခရီးလှည့်လည်တယ်။ ယုဒနယ်ကိုတော့ မသွားချင်ဘူး။ သူ့ကိုသတ်ဖို့ ဂျူးတွေ ကြံစည်နေလို့ပဲ။ ဂျူးတွေရဲ့ တဲနေပွဲတော် နီးလာတဲ့အတွက်၊ ယေရှုရဲ့ညီတွေက မင်းလုပ်နေတာတွေကို မင်းရဲ့တပည့်တွေလည်း မြင်အောင် ဒီနေရာကနေထွက်ပြီးယုဒနယ်ကိုသွားပါလား။ ထင်ပေါ်ကျော်ကြားချင်သူဟာ ဘာကိုမှ လျှို့ဝှက်ပြီး မလုပ်တတ်ဘူး။မင်းကဒါတွေလုပ်နေတာဆိုတော့တစ်လောကလုံး မင်းကိုသိသွားအောင်ပြလိုက်ပေါ့လို့ပြောကြတယ်။ ယေရှုကို သူတို့ ယုံကြည်သက်ဝင်မှု မရှိကြဘူး။ ယေရှုက မင်းတို့အတွက် ဘယ်အချိန်မဆို အဆင်ပြေပေမဲ့ ငါ့အတွက်တော့ အချိန်မတန်သေးဘူး။ လောကက မင်းတို့ကို မုန်းစရာအကြောင်း မရှိဘူး။ ငါ့ကိုတော့ မုန်းကြတယ်။ ဒီလောကရဲ့အကျင့်ဟာ ဆိုးညစ်တယ်လို့ ငါဖော်ထုတ်တာကိုး။ ပွဲတော်ကို မင်းတို့ပဲ သွားကြ။ ငါကတော့ အချိန်မတန်သေးလို့ မသွားသေးဘူး လို့ပြောပြီး၊ ဂါလိလဲနယ်မှာပဲ နေရစ်ခဲ့တယ်။ ဒါပေမဲ့ ညီတွေ ထွက်သွားပြီးမှ ယေရှုက ပွဲတော်တက်ဖို့ လူတွေမသိအောင် အသာလေး ထွက်လာတယ်။ ပွဲတော်မှာ ဂျူးတွေက အဲဒီလူ ဘယ်မှာလဲ ဆိုပြီး ယေရှုကိုရှာကြတယ်။ ယေရှုအကြောင်း လူတွေတီးတိုးပြောနေတယ်။ တချို့က ဒီလူဟာ သူတော်ကောင်းပဲ၊ တချို့ကျတော့ ဘယ်ကလာ သူတော်ကောင်း ဟုတ်ရမှာလဲ။ လူတွေကို လှည့်စားနေတဲ့သူပဲ လို့ပြောကြတယ်။ ဒါပေမဲ့ ဂျူးတွေကို ကြောက်တဲ့အတွက် ယေရှုအကြောင်း ဘယ်သူမှ လူသိရှင်ကြား မပြောရဲကြဘူး။ ပွဲတော်ချိန်တစ်ဝက်ကျော်လောက်မှာ ယေရှုက ဗိမာန်တော်ကို တက်လာပြီးသွန်သင်တော့တယ်။ ဂျူးတွေ တအံ့တသြဖြစ်ပြီး ဒီလူက ဘာသာရေးကျောင်းတွေ မတက်ခဲ့ဘဲနဲ့ ကျမ်းစာအသိပညာ ဘာလို့ ဒီလောက်ကြွယ်ရတာလဲ လို့ပြောကြတယ်။ ယေရှုက ကျွန်တော် သင်ပေးနေတာတွေဟာ ကျွန်တော့်ရဲ့တရား မဟုတ်ဘူး။ ကျွန်တော့်ကို စေလွှတ်လိုက်တဲ့အရှင်ရဲ့ တရားတွေပဲ။ အဲဒီအရှင်ရဲ့ အလိုတော်ကို ဆောင်ချင်တဲ့သူဆိုရင် ဒီတရားဟာ ဘုရားသခင်ဆီကလား၊ ကျွန်တော့်သဘောအတိုင်း သင်ပေးနေတာလားဆိုတာသိလိမ့်မယ်။ ကိုယ့်သဘောအတိုင်း သင်ပေးတဲ့သူက ကိုယ်ဂုဏ်တက်ဖို့ပဲ လုပ်တယ်။ စေလွှတ်တဲ့အရှင်ကို ဂုဏ်တင်တဲ့သူကတော့ ဖြောင့်မှန်တဲ့သူပဲ။ မတရားတာ မလုပ်ဘူး။ မောရှေက ခင်ဗျားတို့ကို ပညတ်ကျမ်းပေးခဲ့တယ် မဟုတ်လား။ ဒါပေမဲ့ ခင်ဗျားတို့ တစ်ယောက်မှ ပညတ်ကျမ်းကို မလိုက်နာဘူး။ ကျွန်တော့်ကိုသတ်ဖို့ ဘာလို့ ကြံစည်နေကြတာလဲ လို့မေးတော့၊ လူတွေက ခင်ဗျားဟာ နတ်ဆိုးပူးနေတဲ့သူပဲ။ ခင်ဗျားကိုသတ်ဖို့ ဘယ်သူကြံစည်နေလို့လဲဆိုပြီးဖြေတယ်။ ယေရှုက ဥပုသ်နေ့မှာ ကျွန်တော် အံ့ဖွယ်အမှုတစ်ခု လုပ်တော့ ခင်ဗျားတို့အားလုံး အံ့သြကြတယ်။ အရေဖျားဖြတ်ခြင်း ပညတ်ကို မောရှေပေးခဲ့တဲ့အတွက် ဥပုသ်နေ့ဖြစ်ရင်တောင် ခင်ဗျားတို့ အရေဖျားဖြတ်ကြတာပဲ မဟုတ်လား။ တကယ်တော့ အဲဒီပညတ်က မောရှေလက်ထက်ကျမှ စတာမဟုတ်ဘူး။ ဘိုးဘေးတွေ လက်ထက်ကတည်းက ရှိခဲ့တာ။ မောရှေပညတ်ကို မချိုးဖောက်ချင်လို့ ဥပုသ်နေ့မှာ ခင်ဗျားတို့ အရေဖျားဖြတ်ကြတယ်ဆိုရင် ကျွန်တော်က ဥပုသ်နေ့မှာ လူတစ်ယောက်ကို ဒေါင်ဒေါင်မြည် ကျန်းမာအောင် လုပ်ပေးလိုက်တာ ခင်ဗျားတို့ ဒေါသထွက်စရာလား။ အပြင်ပန်းကိုပဲကြည့်ပြီး အကဲမဖြတ်ပါနဲ့တော့။ မှန်မှန်ကန်ကန် အကဲဖြတ်ကြပါ လို့ပြောတယ်။ အဲဒီအခါ ဂျေရုဆလင်မြို့သားတချို့က မင်းအရာရှိတွေ သတ်ဖို့ရှာနေတာ ဒီလူပဲ မဟုတ်လား။ ဒါပေမဲ့ ကြည့်ပါဦး။ သူ ပေါ်ပေါ်ထင်ထင်ပဲ ဟောပြောနေတယ်။သူတို့ ဘာမှလည်း မပြောကြပါလား။ သူ့ကို ခရစ်တော်ဆိုပြီး တကယ် ထင်သွားကြလို့များလား။ သူဘယ်ကလာမှန်း ကျုပ်တို့သိသားပဲ။ ခရစ်တော် ပေါ်ထွန်းတဲ့အခါကျရင်တော့ ဘယ်ကလာမှန်း ဘယ်သူမှ သိမှာမဟုတ်ဘူး လို့ပြောတယ်။ အဲဒီအခါ ဗိမာန်တော်မှာ သွန်သင်နေတဲ့ ယေရှုက အသံကိုမြှင့်ပြီး ခင်ဗျားတို့ ကျွန်တော့်ကို သိတယ်။ ကျွန်တော် ဘယ်ကလာမှန်းလည်း သိတယ်။ ဒါပေမဲ့ ကျွန်တော်က ကိုယ့်သဘောနဲ့ကိုယ် လာတာမဟုတ်ဘူး။ ကျွန်တော့်ကို စေလွှတ်တဲ့အရှင်ဟာ တကယ်ရှိတယ်။ အဲဒီအရှင်ကို ခင်ဗျားတို့ မသိဘူး။ ကျွန်တော်ကတော့ သိတယ်။ ကျွန်တော်ဟာ အဲဒီအရှင်ရဲ့ ကိုယ်စားလှယ်ပဲ။ ကျွန်တော့်ကို သူစေလွှတ်လိုက်တာ လို့ပြောတယ်။ အဲဒီအခါ သူတို့ ယေရှုကိုဖမ်းဖို့ ကြိုးစားတယ်။ ဒါပေမဲ့ သူ့အချိန် မကျသေးတဲ့အတွက် ဘယ်သူမှ မဖမ်းနိုင်ကြဘူး။ လူအတော်များများကတော့ ယေရှုကို ယုံကြည်ပြီး ခရစ်တော် ပေါ်ထွန်းလာရင်တောင် ဒီလူလုပ်တာထက် ပိုများတဲ့ အံ့ဖွယ်အမှုတွေကို လုပ်နိုင်မှာ မဟုတ်ဘူး လို့ပြောကြတယ်။ ယေရှုအကြောင်း အဲဒီလို တီးတိုးပြောနေကြတာကို ဖာရိရှဲတွေ ကြားသွားတယ်။ အဲဒီအခါ ဖာရိရှဲတွေနဲ့ ပုရောဟိတ်ကြီးတွေက ယေရှုကိုဖမ်းဖို့ အစောင့်ရဲမက်တချို့ကိုလွှတ်လိုက်တယ်။ ယေရှုက ကျွန်တော်က ခင်ဗျားတို့နဲ့ ခဏပဲ နေရမှာ။ ပြီးရင် စေလွှတ်လိုက်တဲ့ အရှင်ဆီ သွားတော့မယ်။ ကျွန်တော့်ကိုရှာရင်လည်း တွေ့မှာမဟုတ်ဘူး။ ကျွန်တော်သွားမယ့် နေရာကို ခင်ဗျားတို့ မလာနိုင်ဘူး လို့ပြောတယ်။ ဒါကြောင့် ဂျူးတွေက သူ့ကို မတွေ့ဘူးပြောရအောင် သူက ဘယ်သွားမှာမို့လို့လဲ။ ဂရိလူမျိုးတွေကြားထဲ တကွဲတပြား ရောက်နေတဲ့ ဂျူးတွေဆီသွားပြီး ဂရိလူတွေကို သွန်သင်မလို့များလား။ သူက ဘာအဓိပ္ပာယ်နဲ့ ကျွန်တော့်ကို ရှာရင်လည်း တွေ့မှာမဟုတ်ဘူး။ ကျွန်တော်သွားမယ့် နေရာကို ခင်ဗျားတို့ မလာနိုင်ဘူး လို့ပြောတာလဲ ဆိုပြီး အချင်းချင်း ပြောကြတယ်။ ပွဲတော်ရဲ့ အကြီးကျယ်ဆုံး နောက်ဆုံးနေ့မှာ ယေရှုကရပ်ပြီး ရေငတ်သူတွေ ကျွန်တော့်ဆီလာပြီး သောက်ကြပါ။ ကျွန်တော့်ကို ယုံကြည်သက်ဝင်သူဟာ ကျမ်းစာမှာ ပြောထားသလိုပဲ သူ့ဆီကနေ အသက်စမ်းရေ စီးဆင်းလိမ့်မယ် လို့ ခပ်ကျယ်ကျယ် ပြောလိုက်တယ်။ သူ့ကိုယုံကြည်သူတွေမကြာခင်ရရှိတော့မယ့် စွမ်းအားတော်အကြောင်း ပြောနေတာဖြစ်တယ်။အခုတော့သူဘုန်းထင်ရှားချိန် မရောက်သေးတဲ့အတွက် စွမ်းအားတော်ကိုသူတို့မရသေးဘူး။ အဲဒီ စကားတွေကို ကြားတဲ့အခါ တချို့က သူဟာ ပေါ်ထွန်းလာမယ့်ပရောဖက်ပဲ လို့ပြောကြတယ်။ တချို့က ဒီလူဟာ ခရစ်တော်ပဲ လို့ပြောတယ်။ တချို့ကျတော့လည်း ခရစ်တော်က ဂါလိလဲနယ်ကနေ ပေါ်ထွန်းပါ့မလား။ ခရစ်တော်ဟာ ဒါဝိဒ်မျိုးရိုးကနေ ဆင်းသက်လာသူ၊ ဒါဝိဒ်ရဲ့ဇာတိ ဘက်သလီဟင်ရွာသား ဖြစ်ရမယ်လို့ ကျမ်းစာမှာ ရေးထားတယ် မဟုတ်လား လို့ပြောကြတယ်။ ဒါနဲ့ လူတွေက ယေရှုနဲ့ပတ်သက်ပြီး စိတ်ဝမ်းကွဲနေကြတယ်။ တချို့က ယေရှုကို ဖမ်းချင်ပေမဲ့ ဘယ်သူမှ မဖမ်းဆီးနိုင်ကြဘူး။ အစောင့်ရဲမက်တွေ ပြန်လာတော့ ပုရောဟိတ်ကြီးတွေနဲ့ ဖာရိရှဲတွေက သူ့ကို ဘာလို့ မဖမ်းခဲ့တာလဲ လို့မေးတယ်။ အစောင့်ရဲမက်တွေက သူဟောသလို ဘယ်သူမှ မဟောဖူးဘူးလို့ဖြေတယ်။ အဲဒီအခါ ဖာရိရှဲတွေက မင်းတို့ပါ လှည့်စားခံလိုက်ရပြီကိုး။ ခေါင်းဆောင်တွေ၊ ဖာရိရှဲတွေထဲမှာ သူ့ကိုယုံကြည်တဲ့သူတစ်ယောက်တလေရှိလို့လား။ ပညတ်တရားကို မသိတဲ့ အဲဒီလူတွေကတော့ ကျိန်ခြင်းခံရသူတွေပဲ လို့ပြောတယ်။ အဲဒီဖာရိရှဲတွေထဲမှာ အရင်တုန်းက ယေရှုဆီလာဖူးတဲ့ နိကောဒင်လည်း ရှိနေတယ်။ သူက၊ ပညတ်တရားအရ လူတစ်ယောက်ကို တရားစီရင်မယ်ဆိုရင် သူဘာလုပ်ခဲ့မှန်း သိရအောင် သူ့အမှုကို အရင်ဆုံးကြားနာရမယ်မဟုတ်လား လို့ပြောတော့၊ သူတို့က ခင်ဗျားက ဂါလိလဲနယ်သား မို့လို့လား။ ကျမ်းစာကို ဆန်းစစ်ကြည့်လိုက်ဦး။ ဂါလိလဲနယ်ကနေ ပရောဖက်တစ်ယောက်မှ မပေါ်ထွန်းဘူးဆိုတာ သိလိမ့်မယ် လို့ပြောကြတယ်။,43,Joh,7,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/7/
audio/nwt_43_Joh_BU_08.mp3,၁၂ အဲဒီနောက် ယေရှုက ကျွန်တော်ဟာ ဒီလောကရဲ့ အလင်းပဲ။ ကျွန်တော့်ရဲ့ နောက်လိုက်တွေဟာ ဘယ်တော့မှ မှောင်မိုက်ထဲ သွားလာရမှာ မဟုတ်ဘူး။ အသက်ရစေတဲ့ အလင်းကို ပိုင်ဆိုင်ရလိမ့်မယ် လို့ပြောတယ်။ အဲဒီအခါ ဖာရိရှဲတွေက ခင်ဗျားက ကိုယ့်အကြောင်းကိုယ်ပဲ သက်သေခံနေတော့ ခင်ဗျားစကားတွေ ဘယ်မှန်မလဲ လို့ပြောကြတယ်။ ယေရှုက ကိုယ့်အကြောင်းကိုယ် သက်သေခံနေတာဆိုပေမဲ့ ကျွန်တော့်စကားတွေဟာ အမှန်ပဲ။ ဘာလို့လဲဆိုတော့ ကျွန်တော် ဘယ်ကလာတယ်၊ ဘယ်ကိုသွားနေတယ်ဆိုတာ ကျွန်တော်သိတယ်။ ခင်ဗျားတို့ကတော့ ကျွန်တော် ဘယ်ကလာလို့ ဘယ်ကိုသွားနေမှန်း မသိကြဘူး။ ခင်ဗျားတို့က အပြင်ပန်းကိုပဲ ကြည့်ပြီး တရားစီရင်တတ်ကြတယ်။ ကျွန်တော်ကတော့ ဘယ်သူ့ကိုမှ မစီရင်ဘူး။ တရားစီရင်မယ်ဆိုရင်တောင် ကျွန်တော်တစ်ယောက်တည်းမဟုတ်ဘဲ ကျွန်တော့်ကိုစေလွှတ်တဲ့ အဖပါ အတူရှိနေတဲ့အတွက် ကျွန်တော့်ရဲ့ တရားစီရင်ချက်ဟာ ဖြောင့်မှန်တယ်။ ခင်ဗျားတို့ရဲ့ ပညတ်ကျမ်းမှာလည်း လူနှစ်ဦး သက်သေထွက်ဆိုရင် မှန်တယ် ဆိုပြီး ရေးထားတာပဲ။ ကျွန်တော်က ကိုယ့်အကြောင်းကိုယ် သက်သေခံသလို ကျွန်တော့်ကိုစေလွှတ်တဲ့ အဖကလည်း ကျွန်တော့်အကြောင်းသက်သေခံတယ် လို့ပြောတော့၊ သူတို့က ခင်ဗျားရဲ့ အဖဆိုတာ ဘယ်မှာလဲ လို့မေးကြတယ်။ ယေရှုက ကျွန်တော့်ကို မသိမှတော့ ကျွန်တော့်အဖကိုလည်း ခင်ဗျားတို့သိမှာ မဟုတ်ဘူး။ ကျွန်တော့်ကိုသိရင် အဖကိုလည်း သိမှာပဲ လို့ပြောလိုက်တယ်။ ဒီစကားတွေကို ဗိမာန်တော်ထဲက ဘဏ္ဍာတိုက်မှာ သွန်သင်နေတုန်း ယေရှုပြောခဲ့တာ။ ဒါပေမဲ့ အချိန်မကျသေးတဲ့အတွက် ဘယ်သူမှ သူ့ကို မဖမ်းဆီးကြဘူး။ ယေရှုက ကျွန်တော် သွားရတော့မယ်။ ခင်ဗျားတို့ ကျွန်တော့်ကို ရှာကြမှာပဲ။ ဒါပေမဲ့ အပြစ်သားအဖြစ်နဲ့ပဲ ခင်ဗျားတို့ သေရလိမ့်မယ်။ ကျွန်တော်သွားမယ့်နေရာကိုခင်ဗျားတို့ မလာနိုင်ဘူး လို့ပြောပြန်တယ်။ ဒါနဲ့ ဂျူးတွေကကျွန်တော်သွားမယ့်နေရာကို ခင်ဗျားတို့ မလာနိုင်ဘူး ဆိုတော့ သူ့ကိုယ်သူ သတ်သေမလားမသိဘူးလို့ပြောတယ်။ ယေရှုကခင်ဗျားတို့ဟာအောက်အရပ်က၊ ကျွန်တော်ကတော့အထက်အရပ်က ဖြစ်တယ်။ ခင်ဗျားတို့ဟာဒီလောကက၊ကျွန်တော်ကတော့ဒီလောကကမဟုတ်ဘူး။ ဒါကြောင့် ခင်ဗျားတို့ အပြစ်သားအဖြစ်နဲ့ပဲ သေရလိမ့်မယ်လို့ ကျွန်တော် ပြောတာ။ ကျွန်တော်ဟာ အဲဒီတစ်ယောက်ပဲဆိုတာကို မယုံရင် အပြစ်သားအဖြစ်နဲ့ပဲ ခင်ဗျားတို့ သေရလိမ့်မယ် လို့ပြောတယ်။ အဲဒီအခါ သူတို့က ဒါဆို ခင်ဗျား ဘယ်သူလဲ လို့မေးတော့ ယေရှုက ပြောပြရင်လည်း အချိန်ကုန်ရုံပဲ ရှိမယ်။ တကယ်တော့ ခင်ဗျားတို့နဲ့ပတ်သက်ပြီး ကျွန်တော့်မှာ ပြောစရာအများကြီး ရှိတယ်။ စီရင်ချက်ချစရာလည်း အများကြီးရှိတယ်။ ကျွန်တော့်ကို စေလွှတ်တဲ့အရှင်ဟာ အမှန်အတိုင်းပဲ ပြောတယ်။ ကျွန်တော်လည်း သူ့ဆီကကြားခဲ့တာတွေကိုပဲ ဒီလောကမှာ ပြန်ပြောတယ် လို့ဖြေတယ်။ အဖဘုရားအကြောင်း သူပြောနေမှန်း သူတို့ မရိပ်မိကြဘူး။ ဒါကြောင့် ယေရှုက လူသားကို သစ်တိုင်ပေါ် မြှောက်ထားတဲ့အခါကျမှ ကျွန်တော်ဟာ အဲဒီတစ်ယောက်ပဲ၊ ကိုယ်တိုင်အစပြုပြီး ဘာတစ်ခုမှ မလုပ်ဘူး၊ ကျွန်တော့်အဖ သင်ပေးတဲ့အတိုင်း ပြောတယ်ဆိုတာကို ခင်ဗျားတို့ သိရလိမ့်မယ်။ ကျွန်တော့်ကိုစေလွှတ်တဲ့အရှင်ဟာ ကျွန်တော်နဲ့အတူ ရှိတယ်။ သူနှစ်သက်တာကိုပဲ အမြဲလုပ်တဲ့အတွက် ကျွန်တော့်ကို တစ်ယောက်တည်း စွန့်ပစ်မှာ မဟုတ်ဘူး လို့ပြောတယ်။ အဲဒီစကားတွေကို ကြားတဲ့အခါ လူအတော်များများ ယေရှုကို ယုံကြည်လာကြတယ်။ အဲဒီနောက် ယေရှုက ယုံကြည်သူဂျူးတွေကို ခင်ဗျားတို့သာ ကျွန်တော့်စကားကိုအမြဲလိုက်နာရင် ကျွန်တော့်တပည့်အစစ်ဖြစ်ရုံမက၊ အမှန်တရားကိုပါ သိရလိမ့်မယ်။ အဲဒီအမှန်တရားက ခင်ဗျားတို့ကို လွတ်မြောက်စေလိမ့်မယ် လို့ပြောတယ်။ ဒါနဲ့ တခြားလူတွေက ကျုပ်တို့ဟာအာဗြဟံရဲ့သားမြေးတွေပါ။ ဘယ်သူ့ဆီမှာမှ ကျွန်ခံဖူးတာ မဟုတ်ဘူး။ ကျုပ်တို့ လွတ်မြောက်လိမ့်မယ်လို့ ခင်ဗျား ဘာကြောင့်ပြောရတာလဲ ဆိုပြီး မေးတော့၊ ယေရှုက ကျွန်တော် မှန်တာကိုပြောမယ်၊ အမှန်အတိုင်း ပြောမယ်။ အပြစ်လုပ်တဲ့သူဟာ အပြစ်ရဲ့ကျွန်ပဲ။ ကျွန်ဆိုတာ သခင့်အိမ်မှာ အမြဲနေရမှာ မဟုတ်ဘူး။သားကပဲအမြဲနေရတာ။ ဒါကြောင့် သားတော်ကသာ လွှတ်ပေးရင်တကယ်လွတ်မြောက်ကြလိမ့်မယ်။ ခင်ဗျားတို့ဟာအာဗြဟံရဲ့သားမြေးတွေမှန်း ကျွန်တော်သိတာပေါ့။ ဒါပေမဲ့ ကျွန်တော့်ကိုသတ်ဖို့ ခင်ဗျားတို့ ကြိုးစားနေတယ်။ ကျွန်တော့်စကားကိုမှလက်မခံနိုင်ကြတာ။ ကျွန်တော် အဖနဲ့အတူ ရှိတုန်းကမြင်ခဲ့ရတာတွေကိုပြောတယ်။ ခင်ဗျားတို့လည်း ခင်ဗျားတို့အဖဆီက ကြားခဲ့ရတာတွေကို လုပ်တယ် လို့ပြောတယ်။ သူတို့က ကျုပ်တို့အဖဟာ အာဗြဟံပဲ ဆိုတော့ ယေရှုက အာဗြဟံရဲ့ သားသမီးမှန်ရင် အာဗြဟံရဲ့အကျင့်ကို ကျင့်မှာပေါ့။ အခုတော့ ဘုရားသခင်ဆီက ကြားခဲ့ရတဲ့ အမှန်တရားအကြောင်း ပြောပြနေတဲ့ ကျွန်တော့်ကို သတ်ဖို့ ခင်ဗျားတို့ ကြိုးစားနေကြတယ်။ အာဗြဟံက အဲဒီလိုမှ မလုပ်ခဲ့တာ။ ခင်ဗျားတို့က ခင်ဗျားတို့အဖရဲ့ အကျင့်တွေကို ကျင့်နေတာ လို့ပြောတော့ သူတို့က ကျုပ်တို့က အကျင့်ပျက်ပြားပြီး ရလာတဲ့ သားသမီးတွေ မဟုတ်ဘူး။ ကျုပ်တို့မှာ အဖတစ်ယောက်ပဲ ရှိတာ။ အဲဒါ ဘုရားသခင်ပဲ လို့ပြန်ပြောကြတယ်။ အဲဒီအခါ ယေရှုက ဘုရားသခင်သာ ခင်ဗျားတို့အဖမှန်ရင် ကျွန်တော့်ကို ချစ်ကြမှာပဲ။ ဘာလို့လဲဆိုတော့ ဘုရားသခင် စေလွှတ်လိုက်လို့ ကျွန်တော် ဒီမှာရှိနေတာ။ကိုယ့်သဘောနဲ့ကိုယ် လာတာ မဟုတ်ဘူး။ ဘုရားသခင်စေလွှတ်လို့ပါ။ ကျွန်တော်ပြောနေတာကိုဘာလို့ နားမလည်ကြတာလဲ။ ကျွန်တော့်စကားကိုလက်မခံနိုင်လို့ပေါ့။ ခင်ဗျားတို့ရဲ့အဖဟာ မာရ်နတ်ပဲ။သူ့ဆန္ဒအတိုင်းခင်ဗျားတို့ လုပ်ချင်ကြတာ။ သူဟာ အစကတည်းက လူ့အသက်သတ်တဲ့သူပဲ။ သူ့မှာ အမှန်တရား မရှိတဲ့အတွက် အမှန်တရားမှာ သူ တည်မြဲမနေဘူး။ မုသားပြောသူ၊ မုသားရဲ့အဖ ဖြစ်တဲ့အတွက် လိမ်ညာပြောတဲ့အခါ သူ့ရဲ့ပင်ကိုဉာဉ်အတိုင်း ပြောတတ်တယ်။ ကျွန်တော်ကတော့ အမှန်တရားကိုပဲ ပြောတဲ့အတွက် ခင်ဗျားတို့ မယုံကြဘူး။ ကျွန်တော့်မှာ အပြစ်ရှိတယ်လို့ ခင်ဗျားတို့ထဲက ဘယ်သူ အထောက်အထား ပြနိုင်သလဲ။ အမှန်တရားကို ပြောတာပါဆိုတော့လည်း ဘာလို့ မယုံကြတာလဲ။ ဘုရားသခင်နဲ့ စပ်ဆိုင်တဲ့သူဟာ ဘုရားသခင်ရဲ့ တရားစကားကို နားထောင်တတ်တယ်။ ခင်ဗျားတို့ကတော့ ဘုရားသခင်နဲ့ မစပ်ဆိုင်တဲ့အတွက် နားမထောင်ကြဘူး လို့ပြောတယ်။ အဲဒီအခါဂျူးတွေကခင်ဗျားဟာ ရှမာရိလူပဲ။ နတ်ဆိုးပူးနေတာပဲ လို့ ကျုပ်တို့ပြောတာ မှန်နေတယ်မဟုတ်လား ဆိုပြီးပြောတော့၊ ယေရှုကကျွန်တော်နတ်ဆိုးပူးနေတာ မဟုတ်ဘူး။ ကျွန်တော့်အဖကို ဂုဏ်တင်နေတာ။ ခင်ဗျားတို့ကတော့ ကျွန်တော်ဂုဏ်ပျက်အောင်လုပ်နေတာ။ ကျွန်တော်ကကိုယ့်ကိုယ်ကိုယ် ဂုဏ်တက်အောင် မလုပ်ဘူး။ ကျွန်တော့်ကို အကဲဖြတ်တဲ့ အရှင်၊ ဂုဏ်တက်စေတဲ့အရှင် ရှိတယ်။ ကျွန်တော် မှန်တာကို ပြောမယ်၊ အမှန်အတိုင်းပြောမယ်။ ကျွန်တော့်စကားကို လိုက်နာသူဟာ သေခြင်းကို ဘယ်တော့မှ မြင်တွေ့ရမှာ မဟုတ်ဘူး လို့ပြောတယ်။ အဲဒီအခါဂျူးတွေက အခု ကျုပ်တို့သိပြီ။ ခင်ဗျား နတ်ဆိုးပူးနေတာပဲ။ အာဗြဟံရော ပရောဖက်တွေပါ သေဆုံးကုန်ပြီ။ ကျွန်တော့်စကားကို လိုက်နာတဲ့သူဟာ သေခြင်းကို ဘယ်တော့မှ ကြုံတွေ့ရမှာ မဟုတ်ဘူး လို့ ခင်ဗျားပြောနေပါလား။ ခင်ဗျားက ဘိုးဘေးအာဗြဟံထက် ပိုကြီးမြတ်လို့လား။ သူ သေဆုံးသွားပြီ။ ပရောဖက်တွေလည်း သေဆုံးသွားကြပြီ။ ခင်ဗျားက ကိုယ့်ကိုယ်ကိုယ် ဘယ်သူများ မှတ်နေလဲလို့ပြောတော့၊ ယေရှုကကိုယ့်ကိုယ်ကိုယ်ဂုဏ်တက်အောင်သာ လုပ်နေရင် ကျွန်တော့်ဂုဏ်အသရေဟာ အချည်းနှီးပဲ။ ကျွန်တော့်ကို ဂုဏ်တက်အောင် လုပ်တဲ့သူကတော့ ကျွန်တော့်ရဲ့အဖပဲ။ ကျုပ်တို့ရဲ့ ဘုရားသခင်ပါလို့ ခင်ဗျားတို့ပြောနေတဲ့ အရှင်ပဲလေ။ အဲဒီအရှင်ကို ခင်ဗျားတို့ မသိပေမဲ့ ကျွန်တော်ကတော့သိတယ်။ မသိဘူးလို့ ကျွန်တော်ပြောလိုက်ရင် ခင်ဗျားတို့လို လူလိမ်ဖြစ်သွားလိမ့်မယ်။ ကျွန်တော် အဲဒီအရှင်ကို တကယ်သိတယ်။ သူ့စကားကိုလည်း လိုက်နာတယ်။ ခင်ဗျားတို့ရဲ့ဘိုးဘေး အာဗြဟံက ကျွန်တော်လာမယ့်နေ့ကို မြင်ရဖို့ မျှော်လင့်ပြီး သိပ်ပျော်ခဲ့တာ။ သူ မြင်ခဲ့ရတယ်၊ ပျော်လည်းပျော်ခဲ့တယ် လို့ပြောတယ်။ အသက်၅၀ တောင် မရှိသေးဘဲနဲ့ အာဗြဟံကို ခင်ဗျားမြင်ဖူးတယ်ပေါ့ လို့ ဂျူးတွေမေးတော့၊ ယေရှုက ကျွန်တော် မှန်တာကိုပြောမယ်၊အမှန်အတိုင်းပြောမယ်။ အာဗြဟံ မမွေးခင်ကတည်းက ကျွန်တော်ရှိနေပြီ လို့ပြောတယ်။ အဲဒီအခါ သူတို့ ကျောက်ခဲတွေကောက်ပြီး ပေါက်မယ်လုပ်တော့ ယေရှုက ပုန်းရှောင်ပြီး ဗိမာန်တော်ကနေ ထွက်သွားတယ်။,43,Joh,8,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/8/
audio/nwt_43_Joh_BU_09.mp3,ယေရှု ဖြတ်လျှောက်သွားချိန်မှာ မွေးရာပါ မျက်မမြင်တစ်ယောက်ကို တွေ့တယ်။ အဲဒီအခါ တပည့်တွေက ရဗ္ဗိ၊ သူ မျက်စိမမြင်ဘဲ မွေးလာတာ သူ့အပြစ်ကြောင့်လား။ မိဘရဲ့အပြစ်ကြောင့်လား လို့မေးတော့၊ ယေရှုက သူ့အပြစ်ကြောင့် မဟုတ်ဘူး။ မိဘရဲ့အပြစ်ကြောင့်လည်း မဟုတ်ဘူး။ သူအဲဒီလိုဖြစ်နေတာဟာ ဘုရားသခင်ရဲ့ လုပ်ဆောင်မှုကို လူတွေ မြင်ခွင့်ရစေဖို့ပဲ။ ကျွန်တော့်ကိုစေလွှတ်တဲ့အရှင်ရဲ့ အလုပ်ကို နေ့အချိန်မှာ ကျွန်တော်တို့ လုပ်ရမယ်။ ဘယ်သူမှအလုပ်လုပ်လို့မရတဲ့ညအချိန် ရောက်လာလိမ့်မယ်။ ကျွန်တော်ဟာ ဒီလောကမှာ ရှိနေသရွေ့ လောကရဲ့အလင်းပဲ လို့ဖြေတယ်။ အဲဒီနောက် မြေပေါ် တံတွေးထွေးပြီး တံတွေးနဲ့ ရွှံ့ဖြစ်အောင် လုပ်တယ်။ ရွှံ့ကို အဲဒီလူရဲ့မျက်စိမှာလိမ်းပေးပြီး၊ ရှိလောင်ရေကန်မှာသွားဆေးလိုက်ပါ လို့ပြောတယ်။(ရှိလောင်ဆိုတာ ဒလဟောစီးဆင်းတယ်လို့ အဓိပ္ပာယ်ရတယ်။) သူ သွားဆေးလိုက်တော့ မျက်စိမြင်ပြီး ပြန်လာတယ်။ အဲဒီလူဟာသူတောင်းစားဖြစ်မှန်း အိမ်နီးချင်းတွေ၊ သူ့ကိုမြင်ဖူးတဲ့သူတွေ သိနေတော့ ဒီလူက ထိုင်ပြီးတောင်းစားနေတဲ့သူ မဟုတ်လား ဆိုပြီးပြောကြတယ်။ တချို့က ဟုတ်တယ်။ အဲဒီလူပဲ၊ တချို့က မဟုတ်ဘူး။ သူနဲ့တူတာ လို့ တစ်ယောက်တစ်မျိုး ပြောကြတယ်။ သူကိုယ်တိုင်ကတော့ ဟုတ်တယ်။ ကျွန်တော်ဟာ အဲဒီတစ်ယောက်ပါ လို့ ဝန်ခံတယ်။ ဒါနဲ့ မင်း ဘယ်လိုလုပ် မျက်စိမြင်လာတာလဲ လို့မေးတော့၊ သူက ယေရှုလို့ခေါ်တဲ့လူက ရွှံ့လုပ်ပြီး ကျွန်တော့်မျက်စိကို လိမ်းပေးတယ်။ ပြီးတော့ ရှိလောင်ရေကန်မှာ သွားဆေးပါ ပြောလို့ သွားဆေးလိုက်တာ ကျွန်တော် မျက်စိမြင်လာတယ် လို့ဖြေတယ်။ အဲဒီလူ ဘယ်မှာလဲ လို့မေးတော့ ကျွန်တော် မသိဘူး လို့ဖြေတယ်။ အဲဒီအခါ သူတို့က မျက်မမြင်ဖြစ်ခဲ့ဖူးသူကို ဖာရိရှဲတွေဆီ ခေါ်သွားတယ်။ ရွှံ့လုပ်ပြီး သူ့မျက်စိပြန်မြင်အောင် ယေရှုလုပ်ပေးတဲ့နေ့ဟာ ဥပုသ်နေ့ ဖြစ်နေတယ်။ ဖာရိရှဲတွေက မျက်စိ ဘယ်လိုပြန်မြင်လာတာလဲလို့မေးတော့ သူက ကျွန်တော့်မျက်စိကို ရွှံ့နဲ့လိမ်းပေးတယ်။ ရေဆေးလိုက်တဲ့အခါ မျက်စိမြင်လာတယ်လို့ဖြေတယ်။ ဒါနဲ့ဖာရိရှဲတချို့ကဒီလူ ဥပုသ်ပညတ် ချိုးဖောက်တယ်ဆိုတော့ ဘုရားသခင်ဆီက လာတဲ့သူ မဖြစ်နိုင်ဘူး၊ တချို့ကျတော့လည်း အပြစ်သားဆိုရင် ဒီလိုအံ့ဖွယ်အမှုကို ဘယ်လုပ်နိုင်ပါ့မလဲ လို့ပြောကြတယ်။ဒီလိုနဲ့ သူတို့ အချင်းချင်းစိတ်ဝမ်းကွဲသွားကြတယ်။ မျက်မမြင်ဖြစ်ခဲ့ဖူးသူကို မင်းကို မျက်စိမြင်အောင် သူလုပ်ပေးခဲ့တာဆိုတော့ မင်းပဲ ပြောကြည့်စမ်း။ သူ ဘယ်သူဖြစ်မလဲ လို့ထပ်မေးတဲ့အခါ သူဟာ ပရောဖက်ပဲ လို့ဖြေတယ်။ ဒါပေမဲ့ ဂျူးတွေက အဲဒီလူ မျက်မမြင်ဖြစ်ခဲ့ဖူးတာ၊ အခု မျက်စိမြင်လာတာကို မယုံတဲ့အတွက် သူ့မိဘတွေကို ခေါ်ပြီး၊ ဒီတစ်ယောက်က မျက်စိမမြင်ဘဲ မွေးလာတဲ့ ခင်ဗျားတို့ရဲ့သား ဟုတ်သလား။ ဒါဆို သူ ဘယ်လိုလုပ်မျက်စိပြန်မြင်လာတာလဲလို့မေးတယ်။ မိဘတွေက ဒါ ကျုပ်တို့သား ဟုတ်ပါတယ်။ မွေးကတည်းက မျက်စိမမြင်ဘူးဆိုတာလည်း မှန်ပါတယ်။ ဒါပေမဲ့ သူ အခု ဘယ်လို မျက်စိမြင်လာတယ်ဆိုတာကိုတော့ မသိပါဘူး။ မျက်စိမြင်အောင် လုပ်ပေးတဲ့လူကိုလည်း မသိပါဘူး။ သူလည်း အရွယ်ရောက်နေပြီပဲ။ သူ့ကိုသာ မေးကြည့်လိုက်ပါလို့ပြောတယ်။ သူ့မိဘတွေက ဂျူးတွေကိုကြောက်လို့ အဲဒီလို ဖြေလိုက်တာ။ ယေရှုကို ခရစ်တော်အဖြစ် အသိအမှတ်ပြုတဲ့သူကို တရားဇရပ်ကနေ နှင်ထုတ်ရမယ်လို့ ဂျူးတွေ ဆုံးဖြတ်ထားကြတယ်။ ဒါကြောင့် မိဘတွေက သူ အရွယ်ရောက်နေပြီ။ သူ့ကိုပဲ မေးကြည့်ပါ လို့ဖြေလိုက်တာ။ ဒါနဲ့မျက်မမြင်ဖြစ်ခဲ့ဖူးသူကို ဒုတိယအကြိမ်ခေါ်ပြီး ဘုရားသခင်ရှေ့မှာ အမှန်အတိုင်း ပြောပါ။ အဲဒီလူဟာ အပြစ်သားပဲဆိုတာ ငါတို့သိတယ် လို့ပြောတော့၊ သူက အဲဒီလူအပြစ်သား ဟုတ်မဟုတ်တော့ မသိဘူး။ အရင်က ကျွန်တော် မျက်စိမမြင်ဘူး၊ အခု မြင်ရတယ်။ ဒါပဲ ကျွန်တော်သိတယ် လို့ဖြေတယ်။ သူတို့က သူ မင်းကို ဘာလုပ်ပေးသလဲ။ မင်းမျက်စိမြင်အောင် ဘယ်လိုလုပ်ပေးလိုက်တာလဲ လို့မေးတဲ့အခါ၊ သူက ကျွန်တော်ပြောပြီးပြီပဲ။ ခင်ဗျားတို့မှ နားမထောင်တာ။ ဘာလို့ ထပ်ကြားချင်ရတာလဲ။ ခင်ဗျားတို့လည်း သူ့တပည့်ဖြစ်ချင်တာလား လို့ဖြေတယ်။ အဲဒီအခါ သူတို့က ဒေါသတကြီးနဲ့ မင်းကသာအဲဒီလူရဲ့တပည့်ကွ။ငါတို့ကမောရှေရဲ့တပည့်။ မောရှေကို ဘုရားသခင် ဗျာဒိတ်ပေးခဲ့မှန်း ငါတို့သိတယ်။ ဒီလူကတော့ ဘယ်ကလာမှန်း ငါတို့မသိဘူးဆိုပြီးကဲ့ရဲ့ကြတယ်။ သူက ကျွန်တော့်ကို မျက်စိမြင်အောင် လုပ်ပေးတာတောင်သူဘယ်ကလာမှန်းခင်ဗျားတို့မသိတာအံ့သြတယ်။ ဘုရားသခင်က အပြစ်သားတွေ ပြောတာကို နားမထောင်ဘူး။ ဘုရားသခင်ကို ကြောက်ရွံ့ပြီး အလိုတော်ဆောင်တဲ့သူပြောတာကိုပဲ နားထောင်တယ်ဆိုတာ ကျွန်တော်တို့ သိကြတာပဲ။ တစ်ယောက်ယောက်က မွေးရာပါမျက်မမြင်ကို မျက်စိမြင်အောင် လုပ်ပေးခဲ့တယ်ဆိုတဲ့အကြောင်း ရှေးအချိန်ကတည်းကမကြားဖူးဘူး။ အဲဒီလူဟာ ဘုရားသခင်ဆီကလာတာ မဟုတ်ရင် ဘာမှလုပ်နိုင်မှာ မဟုတ်ဘူး လို့ပြောတော့၊ မွေးကတည်းက အပြစ်ပါလာတဲ့ မင်းလိုလူက ငါတို့ကို သွန်သင်နေရသလား ဆိုပြီး သူ့ကို မောင်းထုတ်ပစ်ကြတယ်။ သူ့ကိုမောင်းထုတ်လိုက်တဲ့သတင်း ယေရှုကြားတော့ သူနဲ့တွေ့တဲ့အခါ လူသားကို ယုံကြည်သလား လို့မေးတယ်။ သူက သခင်၊ လူသားက ဘယ်သူလဲ၊ ပြောပြပါ။ ဒါမှ ကျွန်တော် ယုံကြည်လို့ရမှာပါ လို့ ပြန်မေးတယ်။ ယေရှုက သူ့ကို ခင်ဗျားမြင်ဖူးပါတယ်။ တကယ်တော့ အခု ခင်ဗျားနဲ့ စကားပြောနေတာ လူသားပဲ လို့ဖြေတယ်။ အဲဒီအခါ သူက သခင်၊ကျွန်တော်ယုံကြည်ပါတယ်ဆိုပြီးယေရှုကိုဦးညွှတ်တယ်။ ယေရှုက ဘုရားသခင် စီရင်ဆုံးဖြတ်နိုင်ဖို့ ဒီလောကကို ကျွန်တော်လာတာ။ မျက်မမြင်တွေ မြင်လာဖို့၊ မျက်စိမြင်တဲ့သူတွေ မျက်စိကွယ်သွားဖို့ပဲ လို့ပြောတော့၊ အဲဒီမှာရှိနေတဲ့ ဖာရိရှဲတွေက ငါတို့က မျက်မမြင်မှ မဟုတ်တာ လို့ပြောတယ်။ ယေရှုက ခင်ဗျားတို့ဟာ မျက်မမြင်ဖြစ်နေရင် အပြစ်မရှိဘူး။ အခုတော့ ငါတို့ မျက်စိမြင်တယ် လို့ပြောတဲ့အတွက် ခင်ဗျားတို့အပြစ် ခွင့်လွှတ်ခံရမှာ မဟုတ်ဘူး လို့ပြောလိုက်တယ်။,43,Joh,9,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/9/
audio/nwt_43_Joh_BU_10.mp3,ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ သိုးခြံထဲကို တံခါးပေါက်ကနေ မဝင်ဘဲ တခြားနေရာကနေ ကျော်ဝင်တဲ့သူဟာ သူခိုးဓားပြပဲ။ သိုးထိန်းမှန်ရင် တံခါးပေါက်ကနေပဲ ဝင်တယ်။ သူ့ကို တံခါးစောင့်က တံခါးဖွင့်ပေးတယ်။ သိုးတွေလည်း သူ့အသံကို နားထောင်တယ်။ သူက သိုးတစ်ကောင်စီကို နာမည်နဲ့ခေါ်ပြီး ခြံပြင် ခေါ်ထုတ်တတ်တယ်။ ရှေ့ကနေ ဦးဆောင်ပြီး ခေါ်ထုတ်သွားတဲ့အခါ သိုးတွေဟာ သူ့အသံကို သိတဲ့အတွက် နောက်ကနေ လိုက်တတ်တယ်။ သူစိမ်းတွေရဲ့ အသံကိုတော့ သူတို့ မသိတဲ့အတွက် သူစိမ်းနောက်ကို လုံးဝမလိုက်ဘဲ ထွက်ပြေးတတ်တယ်။ ဒီပုံဥပမာကို ယေရှုပြောပြပေမဲ့ အဓိပ္ပာယ်ကို သူတို့ နားမလည်ကြဘူး။ ဒါကြောင့် ယေရှုဆက်ပြောတာက ကျွန်တော် မှန်တာကိုပြောမယ်၊ အမှန်အတိုင်း ပြောမယ်။ ကျွန်တော်ဟာ သိုးတွေဝင်တဲ့ တံခါးပေါက်ပဲ။ ကျွန်တော့်အယောင်ဆောင်ပြီး လာတဲ့သူအားလုံးဟာ သူခိုးဓားပြတွေပဲ။ ဒါပေမဲ့ သူတို့အသံကို သိုးတွေ နားမထောင်ဘူး။ ကျွန်တော်ဟာ တံခါးပေါက်ပါ။ ကျွန်တော့်ဆီကနေ ဝင်တဲ့သူဟာ ကယ်တင်ခံရမယ်။ ဝင်ထွက်သွားလာပြီး စားကျက်ကို တွေ့လိမ့်မယ်။ သူခိုးက ခိုးယူ၊ သတ်ဖြတ်၊ ဖျက်ဆီးဖို့ပဲ လာတယ်။ ကျွန်တော်ကတော့ သိုးတွေကို အသက်ရစေဖို့၊ အသက်တာရှည်စေဖို့ လာတယ်။ ကျွန်တော်ဟာ သိုးထိန်းကောင်းပါ။ သိုးထိန်းကောင်းဆိုတာ သိုးတွေအတွက် အသက် စွန့်တယ်။ သိုးထိန်းလည်း မဟုတ်၊ သိုးပိုင်ရှင်လည်း မဟုတ်တဲ့ လူငှားကတော့ ဝံပုလွေလာတာကို မြင်တာနဲ့ သိုးတွေကိုပစ်ထားပြီးထွက်ပြေးတတ်တယ်။ ဝံပုလွေ ကိုက်ဖမ်းတဲ့အခါ သိုးတွေတကွဲတပြားဖြစ်ကုန်တယ်။ သူက ငှားထားတဲ့သူဆိုတော့ သိုးတွေကိုဂရုမစိုက်ဘူး။ ကျွန်တော်ကတော့ သိုးထိန်းကောင်းဖြစ်တဲ့အတွက်ကျွန်တော့်သိုးတွေကို သိတယ်။ သိုးတွေကလည်း ကျွန်တော့်ကိုသိတယ်။ အဖဘုရားက ကျွန်တော့်ကိုသိပြီး ကျွန်တော်ကလည်း အဖဘုရားကိုသိသလိုမျိုးပေါ့။ သိုးတွေအတွက်ကျွန်တော်အသက်စွန့်တယ်။ ဒီသိုးခြံထဲကမဟုတ်တဲ့ တခြားသိုးတွေကို ကျွန်တော်ပိုင်သေးတယ်။ အဲဒီသိုးတွေကိုလည်း ဦးဆောင်ရမယ်။ သူတို့က ကျွန်တော့်အသံကို နားထောင်တယ်။ ဒါကြောင့် သိုးတစ်အုပ်တည်း၊ သိုးထိန်းတစ်ယောက်တည်း ဖြစ်လိမ့်မယ်။ ကျွန်တော်က အသက်ပြန်ရဖို့ အသက်စွန့်တဲ့အတွက် အဖဘုရားကကျွန်တော့်ကိုချစ်တယ်။ ကျွန်တော့်အသက်ကို ဘယ်သူမှ နုတ်ယူတာ မဟုတ်ဘူး။ ကိုယ့်သဘောနဲ့ကိုယ် အသက်စွန့်တာပါ။ ကျွန်တော့်မှာ အသက်ကို စွန့်ပိုင်ခွင့်၊ ပြန်ရပိုင်ခွင့် ရှိတယ်။ ဒီအမိန့်ကို အဖဘုရားဆီက ကျွန်တော်ရတယ်။ အဲဒီစကားတွေကြောင့် ဂျူးတွေ စိတ်ဝမ်းကွဲကြပြန်တယ်။ လူအများစုက ဒီလူဟာ နတ်ဆိုးပူးနေတဲ့ အရူးပဲ။ သူ့စကားကို ဘာလို့ နားထောင်ကြတာလဲ လို့ပြောတယ်။ တချို့ကျတော့ နတ်ဆိုးပူးတဲ့လူက ဒီလိုပြောပါ့မလား။ နတ်ဆိုးက မျက်မမြင်ကို မြင်အောင် လုပ်နိုင်လို့လား လို့ပြောကြတယ်။ အဲဒီအချိန်ဟာ ဂျေရုဆလင်မြို့မှာ ဆက်ကပ်အပ်နှံပွဲ ကျင်းပချိန်ပဲ။ ဆောင်းတွင်းလည်းဖြစ်နေတယ်။ ဗိမာန်တော်ထဲကရှောလမုန်စင်္ကြံမှာ ယေရှုလမ်းလျှောက်လာနေတုန်း၊ ဂျူးတွေ ဝိုင်းအုံလာပြီး ကျုပ်တို့ကို ဘယ်လောက်ကြာကြာ ဇဝေဇဝါဖြစ်အောင် လုပ်နေမှာလဲ။ ခရစ်တော် ဟုတ်မဟုတ် ပွင့်ပွင့်လင်းလင်း ပြောစမ်းပါ ဆိုတော့၊ ယေရှုက ကျွန်တော် ပြောပြီးပြီပဲ။ ခင်ဗျားတို့မှ မယုံတာ။ အဖဘုရားရဲ့နာမည်ကို သုံးပြီး ကျွန်တော်လုပ်နေတဲ့ အလုပ်တွေဟာ ကျွန်တော့်အကြောင်း သက်သေခံနေတယ်။ ခင်ဗျားတို့က ကျွန်တော့်သိုးတွေ မဟုတ်တော့ ဘယ်ယုံပါ့မလဲ။ ကျွန်တော့်သိုးမှန်ရင် ကျွန်တော့်အသံကို နားထောင်တယ်။ သူတို့ကို ကျွန်တော်သိတယ်။ သူတို့လည်း ကျွန်တော့်နောက်ကို လိုက်ကြတယ်။ ကျွန်တော်က သူတို့ကို ထာဝရအသက်ပေးတယ်။ သူတို့ လုံးဝ ဖျက်ဆီးခံရမှာ မဟုတ်ဘူး။ သူတို့ကို ကျွန်တော့်လက်ကနေ ဘယ်သူမှ လုယူလို့ရမှာ မဟုတ်ဘူး။ ကျွန်တော့်ကို အဖဘုရား ပေးအပ်ထားသူတွေဟာ အရာခပ်သိမ်းထက် အဖိုးထိုက်တယ်။ သူတို့ကို အဖဘုရားလက်ကနေ ဘယ်သူမှလုယူလို့ရမှာမဟုတ်ဘူး။ ကျွန်တော်နဲ့ အဖဘုရားဟာ တစ်စိတ်တစ်ဝမ်းတည်းပဲ လို့ဖြေတယ်။ အဲဒီအခါ ဂျူးတွေက ကျောက်ခဲကောက်ပြီး ယေရှုကိုပေါက်ဖို့ လုပ်ကြပြန်တယ်။ ယေရှုကအဖဘုရားရဲ့ အမိန့်နဲ့ ကောင်းမှုတွေ အများကြီး ကျွန်တော်လုပ်ခဲ့တယ်။ အဲဒီကောင်းမှုတွေထဲက ဘယ်တစ်ခုကြောင့် ကျွန်တော့်ကို ခဲနဲ့ပေါက်မှာလဲလို့မေးတယ်။ ဂျူးတွေကကောင်းမှုလုပ်လို့ မဟုတ်ဘူး၊ ဘုရားကို စော်ကားပြောဆိုနေလို့ ခင်ဗျားကို ခဲနဲ့ပေါက်မှာ။ လူစင်စစ်ဖြစ်လျက်နဲ့ကိုယ့်ကိုယ်ကိုယ် ဘုရားပါဆိုပြီး ခင်ဗျားပြောနေတာကိုး လို့ဖြေတယ်။ ဒါနဲ့ ယေရှုကငါပြောမယ်မင်းတို့ဟာဘုရားတွေပဲ ဆိုပြီးပညတ်ကျမ်းမှာရေးထားတယ်မဟုတ်လား။ ကျမ်းစကားဆိုတာ ပယ်ဖျက်လို့မှ မရတာ။ ဘုရားသခင်က တရားစကားမှာပြစ်တင်ရှုတ်ချထား သူတွေကိုတောင် ဘုရားတွေ လို့ခေါ်တယ်ဆိုရင်၊ အဖဘုရားကိုယ်တိုင် သန့်ရှင်းမြင့်မြတ်စေပြီး ဒီလောကကို စေလွှတ်လိုက်တဲ့ ကျွန်တော်က ကိုယ့်ကိုယ်ကိုယ် ဘုရားသခင်ရဲ့ သားပါ လို့ပြောတဲ့အတွက် ဒါဟာ ဘုရားကို စော်ကားပြောဆိုတာပဲ ဆိုပြီး ခင်ဗျားတို့ စွပ်စွဲရသလား။ အဖဘုရား ခိုင်းတာကို ကျွန်တော် မလုပ်ရင် ကျွန်တော့်ကို မယုံပါနဲ့။ ကျွန်တော် လုပ်နေတယ်ဆိုရင်တော့ ကျွန်တော့်ကို မယုံရင်တောင် အဲဒီလုပ်ရပ်တွေကို ယုံကြပါ။ ဒါဆိုရင်အဖဘုရားက ကျွန်တော်နဲ့ တစ်စိတ်တစ်ဝမ်းတည်းဖြစ်ပြီး ကျွန်တော်လည်း အဖဘုရားနဲ့ တစ်စိတ်တစ်ဝမ်းတည်းဖြစ်မှန်း ခင်ဗျားတို့ သိမြင်နားလည်လာလိမ့်မယ် လို့ပြောလိုက်တော့၊ ယေရှုကိုဖမ်းဖို့သူတို့ ထပ်ကြိုးစားကြတယ်။ ဒါပေမဲ့ ယေရှု ရှောင်ထွက်သွားတယ်။ အဲဒီနောက် ယေရှုက ဂျော်ဒန်မြစ်တစ်ဖက်ကမ်း၊ ယောဟန် ဦးဆုံး နှစ်ခြင်းပေးခဲ့တဲ့နေရာဆီ ပြန်သွားပြီး အဲဒီမှာ နေတယ်။ သူ့ဆီ လူအများကြီး ရောက်လာပြီး ယောဟန်က အံ့ဖွယ်အမှုတစ်ခုတောင် မလုပ်ပြခဲ့ပေမဲ့ ဒီလူအကြောင်း သူပြောသမျှဟာ အမှန်တွေချည်းပဲ လို့ အချင်းချင်းပြောကြတယ်။ အဲဒီမှာ လူအတော်များများ ယေရှုကို ယုံကြည်လာကြတယ်။,43,Joh,10,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/10/
audio/nwt_43_Joh_BU_11.mp3,ဗေသနိရွာမှာ လာဇရုလို့ခေါ်တဲ့ လူတစ်ယောက် ဖျားနေတယ်။ အဲဒီရွာဟာ မာရိနဲ့မာသတို့ ညီအစ်မနှစ်ယောက်နေတဲ့ ရွာပဲ။ မာရိဆိုတာက သခင်ယေရှုရဲ့ခြေကို ဆီမွှေးလိမ်းပြီး ဆံပင်နဲ့ သုတ်ပေးတဲ့သူပါ။ ဖျားနေတဲ့ လာဇရုကတော့ သူ့ရဲ့မောင်ပဲ။ အဲဒီညီအစ်မနှစ်ယောက်က ယေရှုဆီ လူလွှတ်ပြီး သခင်ချစ်ခင်တဲ့သူ ဖျားနေပါတယ် လို့ ပြောခိုင်းတယ်။ ဒါပေမဲ့ အဲဒီသတင်းကို ကြားတဲ့အခါ ယေရှုက သူ အခုလိုဖျားတာ သေဖို့မဟုတ်ဘူး၊ ဘုရားသခင့်ဘုန်းတော် ထင်ရှားဖို့ပဲ။ ဘုရားသခင်ရဲ့သားလည်း ဘုန်းထင်ရှားလိမ့်မယ် လို့ပြောတယ်။ ယေရှုက မာသ၊ မာရိနဲ့ လာဇရုတို့ကို ချစ်ခင်ပေမဲ့၊ လာဇရု ဖျားနေတဲ့သတင်းကို ကြားတဲ့အခါ သူရောက်နေတဲ့နေရာမှာပဲ နှစ်ရက်ဆက်နေတယ်။ အဲဒီနောက်မှ ယုဒပြည်ကို နောက်တစ်ကြိမ် သွားရအောင် လို့ပြောတော့၊ တပည့်တွေက ဆရာ၊ သိပ်မကြာခင်ကပဲ ယုဒပြည်သားတွေ ဆရာ့ကို ခဲနဲ့ပေါက်ချင်နေတာလေ။ အခု အဲဒီကို ပြန်သွားမလို့လား လို့မေးတယ်။ ယေရှုက နေ့အချိန် ၁၂ နာရီရှိတာပဲ။ နေ့အချိန်မှာ သွားလာမယ်ဆိုရင် ဒီလောကရဲ့အလင်းကို မြင်ရတဲ့အတွက် ခလုတ်တိုက်လဲမှာ မဟုတ်ဘူး။ ညအချိန်မှာ သွားလာရင်တော့ သူ့ဆီမှာ အလင်းမရှိတဲ့အတွက် ခလုတ်တိုက်လဲတတ်တယ် လို့ဖြေတယ်။ အဲဒီလိုဖြေပြီးတဲ့နောက် ယေရှုက ကျွန်တော်တို့ရဲ့ သူငယ်ချင်း လာဇရု အိပ်ပျော်သွားပြီ။ သူ့ကိုနှိုးဖို့ သွားရမယ် လို့ပြောတဲ့အခါ၊ တပည့်တွေက သခင်၊ သူအိပ်ပျော်သွားပြီဆိုတော့ သက်သာမှာပါ လို့ပြောတယ်။ လာဇရု သေဆုံးတာကို ယေရှုဆိုလိုပေမဲ့ အိပ်ပျော်နေတာကို ဆိုလိုတယ်လို့ တပည့်တွေ ထင်နေကြတယ်။ ဒါကြောင့် ယေရှုက တဲ့တိုးပဲ ပြောလိုက်တယ် လာဇရု ဆုံးသွားပြီ။ အဲဒီမှာ ကျွန်တော် မရှိတာ ဝမ်းသာစရာပဲ။ ခင်ဗျားတို့ရဲ့ ယုံကြည်ခြင်း ပိုခိုင်ခံ့လာအောင် ကျွန်တော် လုပ်ပေးတော့မှာ မို့လို့ပါ။ သူ့ဆီ အခုသွားရအောင်။ အဲဒီအခါ အမြွှာလို့ခေါ်တဲ့ သောမက ငါတို့လည်း လိုက်သွားရအောင်။ သခင်နဲ့အတူ သေရင်သေပါစေ လို့ ကျန်တဲ့တပည့်တွေကို ပြောတယ်။ ယေရှုရောက်လာတဲ့အခါ လာဇရုကိုသင်္ချိုင်းဂူမှာသင်္ဂြိုဟ်လိုက်တာလေးရက်ရှိနေမှန်းသိလိုက်ရတယ်။ ဗေသနိရွာဟာ ဂျေရုဆလင်မြို့နဲ့ နှစ်မိုင် လောက်ပဲဝေးတာ။ ဂျူးအတော်များများက မောင်ဖြစ်သူ ဆုံးပါးသွားတဲ့ မာသနဲ့မာရိကို နှစ်သိမ့်ဖို့ရောက်နေတယ်။ မာသက ယေရှုလာနေတယ်ဆိုတာကို ကြားတဲ့အခါခရီးဦးကြိုပြုဖို့ထွက်သွားတယ်။ မာရိကတော့ အိမ်မှာပဲ ထိုင်နေတယ်။ ယေရှုနဲ့ဆုံတော့ မာသက သခင်၊ သခင်သာ ဒီမှာရှိခဲ့ရင် ကျွန်မရဲ့မောင် သေမှာမဟုတ်ဘူး။ အခုလည်း သခင်သာ တောင်းမယ်ဆိုရင် ဘုရားသခင်က ဘာမဆိုပေးမယ်ဆိုတာ ကျွန်မသိပါတယ် လို့ပြောတယ်။ ယေရှုက ခင်ဗျားရဲ့မောင် အသက်ပြန်ရှင်လာမယ်လို့ပြောတော့၊ မာသက နောက်ဆုံးသောနေ့၊ ရှင်ပြန်ထမြောက်ရာကာလမှာ သူ အသက်ပြန်ရှင်လာမယ်ဆိုတာကျွန်မသိပါတယ် လို့ဖြေတယ်။ ယေရှုက ကျွန်တော်ဟာ လူသေတွေကို ရှင်ပြန်ထမြောက်စေသူ၊ အသက်ရစေတဲ့သူပဲ။ ကျွန်တော့်ကို ယုံကြည်သက်ဝင်မယ်ဆိုရင် သေဆုံးသွားရင်တောင် အသက်ပြန်ရှင်လိမ့်မယ်။ ကျွန်တော့်ကို ယုံကြည်သက်ဝင်ပြီး အသက်ရှင်တဲ့သူဟာဘယ်တော့မှ သေရမှာမဟုတ်ဘူး။ ဒါကို ယုံသလား လို့မေးတော့၊ မာသက ယုံပါတယ်၊ သခင်။ သခင်ဟာ ခရစ်တော်ဖြစ်မှန်း၊ ဒီလောကကိုလာတဲ့ ဘုရားသခင်ရဲ့သားဖြစ်မှန်း ကျွန်မယုံပါတယ် လို့ဖြေတယ်။ အဲဒီလိုဖြေပြီးတဲ့နောက် မာသက ညီမမာရိကို သွားခေါ်ပြီး ဆရာ ရောက်လာပြီ။ နင့်ကို ခေါ်နေတယ် လို့ တိုးတိုးတိတ်တိတ် ပြောတယ်။ မာရိလည်း ချက်ချင်း ထပြီး ယေရှုဆီ ထွက်လာတယ်။ ယေရှုက ရွာထဲ မဝင်လာသေးဘူး။ မာသနဲ့ဆုံတဲ့ နေရာမှာပဲ ရှိနေသေးတယ်။ အိမ်ထဲမှာ နှစ်သိမ့်ပေးနေတဲ့ ဂျူးတွေက မာရိ ကောက်ကာငင်ကာထွက်သွားတာကိုမြင်တော့သင်္ချိုင်းဂူမှာ သွားငိုတော့မယ် အထင်နဲ့ နောက်ကနေ လိုက်လာကြတယ်။ မာရိက ယေရှုရှိနေတဲ့နေရာကို ရောက်လာတယ်။ ယေရှုကိုမြင်တာနဲ့ခြေရင်းမှာပျပ်ဝပ်ပြီး သခင်၊ သခင်သာ ဒီမှာရှိခဲ့ရင် ကျွန်မရဲ့မောင် သေမှာမဟုတ်ဘူး လို့ပြောတယ်။ ယေရှုက မာရိရော လိုက်လာတဲ့ ဂျူးတွေပါ ငိုနေတာကို မြင်တဲ့အခါ ဝမ်းနည်းပြီး စိတ်ထိခိုက်သွားတယ်။ အလောင်းကို ဘယ်မှာထားသလဲလို့မေးတော့သခင်၊ လာကြည့်လို့ရပါတယ်လို့ဖြေတယ်။ ယေရှုမျက်ရည်ကျတော့၊ ဂျူးတွေက ကြည့်ပါဦး။ လာဇရုကို သူ တော်တော် သံယောဇဉ်ကြီးတာပဲ လို့ပြောကြတယ်။ တချို့ကျတော့လည်း မျက်မမြင်ကို ပြန်မြင်အောင်လုပ်ပေးတဲ့ ဒီလူက လာဇရုမသေအောင်ရော မလုပ်နိုင်ဘူးလား လို့ပြောကြတယ်။ စိတ်ထိခိုက်နေတဲ့ယေရှုက သင်္ချိုင်းဂူကို ရောက်လာတယ်။ ဂူဝကို ကျောက်တုံးနဲ့ပိတ်ထားတယ်။ ယေရှုက ကျောက်တုံးကို ဖယ်လိုက်ပါ လို့ပြောတဲ့အခါ ကွယ်လွန်သူရဲ့အစ်မ မာသက သခင်၊ လေးရက်တောင် ရှိပြီဆိုတော့ အခု နံနေလောက်ပြီ လို့ပြောတယ်။ ယေရှုက ယုံတယ်ဆိုရင် ဘုရားသခင့်ဘုန်းတော်ကို မြင်ရလိမ့်မယ်လို့ ကျွန်တော်ပြောခဲ့တယ် မဟုတ်လား ဆိုပြီး ပြောတယ်။ အဲဒီအခါ ကျောက်တုံးကို လှိမ့်ဖယ်လိုက်ကြတယ်။ယေရှုက ကောင်းကင်ကိုမော့ကြည့်ပြီး အဖ၊ ကျွန်တော်ပြောတာကို နားထောင်ပေးတဲ့အတွက် ကျေးဇူးတင်ပါတယ်။ ကျွန်တော်ပြောတာကို အဖ အမြဲနားထောင်ပေးမှန်း သိပါတယ်။ ဒီတစ်ကြိမ်တော့ ကျွန်တော့်ကို အဖ စေလွှတ်လိုက်မှန်း ဒီမှာ ရပ်နေတဲ့လူတွေယုံကြည်လာစေဖို့သူတို့အကျိုးအတွက် ပြောရတာပါ လို့ပြောပြီးနောက်၊ လာဇရု၊ ထွက်လာခဲ့ ဆိုပြီး အကျယ်ကြီး အော်ခေါ်လိုက်တယ်။ အဲဒီအခါ ကွယ်လွန်သူဟာ ခြေလက်တွေရော မျက်နှာမှာပါ အဝတ်တွေ ပတ်စည်းလျက်သား ထွက်လာတယ်။ ယေရှုက သူသွားလို့ရအောင် အဝတ်တွေ ဖြေပေးလိုက်ပါ လို့ပြောတယ်။ မာရိဆီလာတဲ့ ဂျူးအတော်များများက ယေရှုလုပ်ပြတာကို မြင်ပြီး ယုံကြည်လာကြတယ်။ တချို့ကတော့ဖာရိရှဲတွေဆီ သွားပြီး ယေရှုလုပ်ခဲ့တာကိုပြောပြကြတယ်။ အဲဒီအခါပုရောဟိတ်ကြီးတွေနဲ့ ဖာရိရှဲတွေက ဂျူးတရားရုံးချုပ် အဖွဲ့ဝင်တွေကို စုရုံးပြီး ဒီလူက အံ့ဖွယ်အမှုတွေ အများကြီး လုပ်ပြနေပါလား။ ကျုပ်တို့ ဘယ်လိုလုပ်ကြမတုံး။ ဒီအတိုင်းသာ လွှတ်ထားရင် လူအားလုံး သူ့ကို ယုံကြည်ကြလိမ့်မယ်။ အဲဒီအခါ ရောမတွေရောက်လာပြီး ဗိမာန်တော်ကိုရော ကျုပ်တို့လူမျိုးကိုပါ သိမ်းပိုက်သွားလိမ့်မယ်လို့တိုင်ပင်ကြတယ်။ အဲဒီနှစ်မှာ ပုရောဟိတ်မင်းဖြစ်နေတဲ့ ကယာဖက ခင်ဗျားတို့ မသိကြဘူးလား။ တစ်မျိုးလုံး ဖျက်ဆီးခံရတာထက်လူအများအတွက်တစ်ယောက်သေတာက ပိုအကျိုးရှိတယ်ဆိုတာ မစဉ်းစားမိကြဘူးလား လို့ပြောတယ်။ တကယ်တော့ သူ့သဘောအတိုင်း ပြောလိုက်တာ မဟုတ်ဘူး။ ကယာဖက အဲဒီနှစ်မှာ ပုရောဟိတ်မင်း ဖြစ်နေတဲ့အတွက် ယေရှုဟာ ဂျူးလူမျိုးအတွက် အသက်ပေးရမယ့်အကြောင်း၊ ဂျူးလူမျိုးအတွက် အသက်ပေးရုံသာမက တကွဲတပြားဖြစ်နေတဲ့ ဘုရားသခင့်သားသမီးတွေကို တစ်စည်းတစ်လုံးတည်း ဖြစ်စေရမယ့်အကြောင်း ပရောဖက်ပြုလိုက်တာပဲ။ ဒါနဲ့ အဲဒီနေ့ကစပြီး ယေရှုကိုသတ်ဖို့ သူတို့ ပူးပေါင်းကြံစည်ကြတော့တယ်။ ဒါကြောင့် ယေရှုက ဂျူးတွေထဲမှာထင်ထင်ပေါ်ပေါ်မသွားလာတော့ဘဲ အဲဒီကနေ ထွက်သွားတယ်။ တောစပ်နားက ဧဖရိမ်လို့ခေါ်တဲ့မြို့ဆီ ထွက်သွားပြီး တပည့်တွေနဲ့အတူ နေတယ်။ ဂျူးတွေရဲ့ ပသခါပွဲ နီးလာပြီ။ ကျေးလက်ဒေသကလူအတော်များများဟာပွဲတော်မတိုင်ခင် မောရှေပညတ်မှာပါတဲ့အတိုင်း ကိုယ်ကိုသန့်စင်စေဖို့ ဂျေရုဆလင်မြို့ကို တက်လာတယ်။ သူတို့က ယေရှုကို ရှာကြတယ်။ ဗိမာန်တော်မှာ စုရုံးမိတဲ့အခါ ဘယ်လိုထင်သလဲ။ ပွဲတော်ကို သူလာမလား ဆိုပြီး အချင်းချင်းမေးကြတယ်။ ပုရောဟိတ်ကြီးတွေနဲ့ ဖာရိရှဲတွေက ယေရှုကိုဖမ်းချင်တော့ သူရှိတဲ့နေရာကို သိရင် အကြောင်းကြားရမယ်ဆိုပြီး အမိန့်ထုတ်ထားတယ်။,43,Joh,11,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/11/
audio/nwt_43_Joh_BU_12.mp3,ပသခါပွဲမတိုင်ခင် ခြောက်ရက်အလိုမှာ ယေရှုက လာဇရုနေထိုင်တဲ့ဗေသနိရွာကိုရောက်လာတယ်။ သူ့ကို သေရာကနေ အသက်ပြန်ရှင်လာအောင်ယေရှုလုပ်ပေးခဲ့တာ။ အဲဒီရွာမှာ ယေရှုအတွက် ညစာတည်ခင်းတဲ့အခါ မာသက ဧည့်ဝတ်ပြုနေတယ်။ လာဇရုကတော့ ယေရှုနဲ့အတူ စားသောက်နေတယ်။ အဲဒီအချိန်မှာ မာရိက တန်ဖိုးကြီး နာဒု ဆီမွှေးစစ်စစ် တစ်ပေါင် ယူလာပြီး ယေရှုရဲ့ခြေကို လိမ်းပေးတယ်။ အဲဒီနောက် သူ့ဆံပင်နဲ့ သုတ်ပေးလိုက်တော့ တစ်အိမ်လုံး ဆီမွှေးရနံ့ သင်းပျံ့သွားတယ်။ ယေရှုကို သစ္စာဖောက်မယ့်တပည့် ယုဒရှကာရုတ်က၊ အဲဒီဆီမွှေးကို ဒေနာရိ ၃၀၀ နဲ့ရောင်းပြီး ဆင်းရဲသားတွေကို ဘာလို့မပေးတာလဲ ဆိုပြီး အပြစ်တင်တယ်။ တကယ်တော့ ဆင်းရဲသားတွေအကျိုးအတွက် သူ အဲဒီလိုပြောနေတာ မဟုတ်ဘူး။ ငွေသေတ္တာကိုင်ရသူဆိုတော့ ထည့်ဝင်တဲ့ငွေတွေကို သူ ခိုးယူနေကျဖြစ်လို့ပဲ။ ယေရှုက သူ့ကို ထားလိုက်ပါ။ ကျွန်တော့်ကို သင်္ဂြိုဟ်မယ့်နေ့အတွက် ကြိုတင်ပြင်ဆင်တဲ့အနေနဲ့ ထုံးစံအတိုင်း သူလုပ်နေတာ။ ဆင်းရဲသားတွေဟာ ခင်ဗျားနဲ့အတူ အမြဲရှိနေမှာပဲ။ ကျွန်တော်ကတော့ အမြဲရှိနေမှာ မဟုတ်ဘူး လို့ပြောတယ်။ အဲဒီမှာယေရှုရောက်နေတဲ့သတင်းကို ကြားတော့ ဂျူးတွေ အုပ်လိုက်ကြီး ရောက်လာတယ်။ ယေရှုကိုရောသေရာကအသက်ပြန်ရှင်လာအောင် သူလုပ်ပေးခဲ့တဲ့ လာဇရုကိုပါ တွေ့ချင်လို့ရောက်လာကြတာ။ ပုရောဟိတ်ကြီးတွေက လာဇရုကို သတ်ပစ်ဖို့ လျှို့ဝှက်ကြံစည်နေကြတယ်။ လာဇရုကြောင့် ဂျူးအများကြီး အဲဒီကိုရောက်လာပြီး ယေရှုကို ယုံကြည်လာကြလို့ပဲ။ နောက်တစ်နေ့မှာ ပွဲတော်ကိုရောက်လာတဲ့ လူတွေက ဂျေရုဆလင်မြို့ကို ယေရှု လာနေပြီဆိုတဲ့သတင်းကို ကြားတဲ့အခါ၊ စွန်ပလွံခက်တွေ ကိုင်ပြီး ကြိုဆိုဖို့ ထွက်လာကြတယ်။ ဘုရားသခင်၊ သူ့ကို ကယ်တင်ပါ။ ယေဟောဝါရဲ့ နာမည်နဲ့ ရောက်လာသူ ကောင်းချီးခံစားရပါစေ။ အစ္စရေးတို့ရဲ့ဘုရင် ကောင်းချီးခံစားရပါစေ ဆိုပြီး ကြွေးကြော်ကြတယ်။ ယေရှုက မြည်းကလေးကိုတွေ့တော့စီးလာတယ်။ ကျမ်းစာထဲမှာ၊ ဇိအုန်သမီးပျို၊ မကြောက်ပါနဲ့။ မင်းရဲ့ဘုရင်ကမြည်းကလေးစီးပြီးလာနေတယ် ဆိုပြီး ရေးထားတဲ့အတိုင်းပါပဲ။ ဒီအကြောင်းတွေကို တပည့်တွေ အစတုန်းက နားမလည်ဘူး။ ဒါပေမဲ့ အဲဒီစကားတွေက ယေရှုကိုရည်ရွယ်ပြီး ရေးထားမှန်း၊ အဲဒီအတိုင်း သူတို့လုပ်ပေးမိမှန်း ယေရှု ဘုန်းထင်ရှားချိန်ကျမှ သဘောပေါက်သွားကြတယ်။ လာဇရုကိုသင်္ချိုင်းဂူကနေ ထွက်လာပါလို့ ခေါ်ပြီး သေရာကနေ အသက်ပြန်ရှင်လာအောင် လုပ်ပေးချိန်မှာ အတူရှိခဲ့တဲ့ လူတွေက ယေရှုအကြောင်းသက်သေခံထားတယ်။ ယေရှုလုပ်ပြခဲ့တဲ့ အဲဒီအံ့ဖွယ်အမှုအကြောင်း ကြားသိထားတဲ့အတွက် လူတွေအများကြီးသူ့ကိုထွက်ကြိုကြတယ်။ ဖာရိရှဲတွေက တွေ့တယ်မဟုတ်လား။ ကျုပ်တို့ကြံစည်သမျှ တစ်ခုမှ မအောင်မြင်ဘူး။ တစ်လောကလုံး သူ့နောက် ပါသွားပြီ လို့ အချင်းချင်း ပြောကြတယ်။ ပွဲတော်ချိန်အတွင်း လာဝတ်ပြုသူတွေထဲမှာ ဂရိလူမျိုးတချို့ ပါတယ်။ သူတို့က ဂါလိလဲပြည်၊ ဗက်ဇဲဒမြို့သား ဖိလိပ္ပုဆီ လာပြီး ဆရာ၊ ကျွန်တော်တို့ယေရှုနဲ့ တွေ့ချင်တယ် လို့တောင်းဆိုကြတယ်။ ဒါနဲ့ ဖိလိပ္ပုက အန္ဒြေကို သွားပြောပြတယ်။ အဲဒီနောက် သူတို့နှစ်ယောက် ယေရှုဆီသွားပြီး အကျိုးအကြောင်း ပြောပြတယ်။ ယေရှုကလူသားဘုန်းထင်ရှားမယ့်အချိန်ရောက်လာပြီ။ ကျွန်တော် မှန်တာကိုပြောမယ်၊ အမှန်အတိုင်း ပြောမယ်။ ဂျုံမျိုးစေ့က မြေပေါ်ကျပြီး မပျက်ရင် မျိုးစေ့တစ်စေ့ပဲဖြစ်နေမှာပေါ့။ ပျက်သွားရင်တော့ အသီးအများကြီးသီးတတ်တယ်။ ကိုယ့်အသက်ကိုတွယ်တာနေရင် အသက်ဆုံးရှုံးတတ်တယ်။ ဒီလောကမှာကိုယ့်အသက်ကို မုန်းရင်တော့ ထာဝရအသက်ရဖို့ ကိုယ့်အသက်ကို စောင့်ရှောက်ရာရောက်လိမ့်မယ်။ ကျွန်တော့်ရဲ့အစေခံ ဖြစ်ချင်တဲ့သူဟာ ကျွန်တော့်နောက်ကို လိုက်ရမယ်။ ကျွန်တော်ရှိတဲ့နေရာမှာ သူရှိရမယ်။ ကျွန်တော့်ရဲ့အစေခံ ဖြစ်ချင်တဲ့သူကို အဖဘုရား ဂုဏ်တင်လိမ့်မယ်။ အခု ကျွန်တော် စိတ်ဒုက္ခရောက်နေတယ်။ ဘယ်လို ပြောရမလဲ။ အဖ၊ ဒီအချိန်ကနေ လွတ်မြောက်အောင် ကယ်တင်ပေးပါ။ ဒါပေမဲ့ ဒီအချိန်အတွက်ပဲကျွန်တော်ရောက်လာတာပါ။ အဖ၊ အဖရဲ့နာမည်ကို ဘုန်းထင်ရှားစေပါ လို့ပြောတော့ ငါ ဘုန်းထင်ရှားစေခဲ့ပြီ။ နောက်တစ်ကြိမ် ဘုန်းထင်ရှားစေဦးမယ် ဆိုတဲ့အသံ ကောင်းကင်ကနေ ထွက်ပေါ်လာတယ်။ အဲဒီမှာရပ်နေတဲ့ လူတွေက ဒီအသံကိုကြားတဲ့အခါ မိုးခြိမ်းသံပဲလို့ ပြောကြတယ်။ တချို့ကျတော့ သူ့ကို ကောင်းကင်တမန် စကားပြောတာ လို့ပြောကြတယ်။ ယေရှုက ဒီအသံထွက်ပေါ်လာတာကျွန်တော့်အတွက် မဟုတ်ဘူး။ ခင်ဗျားတို့အတွက်ပါ။ ဘုရားသခင်က ဒီလောကကို တရားစီရင်နေပြီ။ ဒီလောကရဲ့မင်းကို နှင်ထုတ်ပစ်လိမ့်မယ်။ ကျွန်တော်ကတော့ မြေပေါ်ကနေ မြှောက်ထားခံရတဲ့အခါ လူအမျိုးမျိုးကို ကျွန်တော့်ဆီ ဆွဲဆောင်မယ် လို့ပြောတယ်။ အဲဒီလိုပြောတာက ဘယ်လိုသေခြင်းမျိုးနဲ့ သေရမယ်ဆိုတာ အရိပ်ပြနေတာပဲ။ အဲဒီအခါ လူတွေက ခရစ်တော်ဟာ ထာဝစဉ်တည်တယ်လို့ ပညတ်ကျမ်းအရ ကျွန်တော်တို့သိထားတယ်။ဒါဆိုရင်လူသားဟာ မြှောက်ထားခံရမယ်လို့ ခင်ဗျား ဘာကြောင့်ပြောတာလဲ။ အဲဒီလူသားဟာ ဘယ်သူလဲ လို့မေးတယ်။ ဒါကြောင့် ယေရှုက အလင်းဟာ ခင်ဗျားတို့နဲ့အတူ ခဏပဲ ရှိတော့မှာဖြစ်လို့ အမှောင်မလွှမ်းရလေအောင် အလင်းရှိတုန်းမှာ သွားလာကြပါ။ အမှောင်ထဲမှာ သွားလာရင် ကိုယ်ဘယ်ကို ဦးတည်နေမှန်းမသိဘူး။ ဒါကြောင့် အလင်းရှိနေတုန်း အလင်းရဲ့သားတွေဖြစ်ဖို့ အလင်းကို ယုံကြည်သက်ဝင်ကြပါ လို့ပြောတယ်။ ယေရှုက အဲဒီလိုပြောပြီး ရှောင်ထွက်သွားတယ်။ သူတို့ရှေ့မှာ ယေရှု အံ့ဖွယ်အမှုတွေ အများကြီး လုပ်ပြပေမဲ့ မယုံကြည်ကြဘူး။ ဒါကြောင့် ယေဟောဝါ၊ ကျွန်တော်တို့ပြောတဲ့ သတင်းကိုဘယ်သူယုံလို့လဲ။ ယေဟောဝါရဲ့ လက်ရုံးတော် ဘယ်သူ့ကို ထင်ရှားပြခဲ့ပြီလဲ ဆိုပြီး ပရောဖက်ဟေရှာယ ပြောခဲ့တဲ့ စကားအတိုင်း ဖြစ်လာတယ်။ သူတို့ မယုံကြည်တဲ့ အကြောင်းရင်းကိုဟေရှာယက၊ သူတို့မျက်စိ မမြင်တာ၊ ခေါင်းမာတာကိုငါခွင့်ပြုလိုက်တယ်။ဒါကြောင့် သူတို့ မမြင်ဘူး၊ ဆိုလိုရင်းကို နားမလည်ဘူး။ ငါ့ဆီ ပြန်မလှည့်လာတော့ သူတို့ပြန်ကောင်းလာအောင်ကုသပေးလို့မရဘူး လို့လည်းရေးခဲ့တယ်။ အဲဒီလိုရေးပြီး ခရစ်တော်အကြောင်း ပြောခဲ့တာက ခရစ်တော်ရဲ့ဘုန်းအသရေကို သူ မြင်ခဲ့ရလို့ပဲ။ အဲဒီအခါ မင်းအရာရှိ အတော်များများ ယုံကြည်သက်ဝင်လာပေမဲ့ ဖာရိရှဲတွေကိုကြောက်လို့ ယေရှုကို အသိအမှတ် မပြုကြဘူး။ တရားဇရပ်ကနေ နှင်ထုတ်ခံရမှာကို စိုးရိမ်ကြတယ်။ သူတို့က ဘုရားသခင့်မျက်နှာသာရဖို့ထက် လူတွေရဲ့ မျက်နှာသာရဖို့ ပိုလိုလားကြတယ်။ ယေရှုက ကျွန်တော့်ကို ယုံကြည်တဲ့သူဟာ ကျွန်တော့်ကိုသာမက ကျွန်တော့်ကိုစေလွှတ်တဲ့အရှင်ကိုလည်း ယုံကြည်တယ်။ ကျွန်တော့်ကို မြင်တဲ့သူဟာ ကျွန်တော့်ကိုစေလွှတ်တဲ့အရှင်ကိုလည်း မြင်တယ်။ ကျွန်တော့်ကို ယုံကြည်တဲ့သူတိုင်း အမှောင်ထဲမှာ မရှိရလေအောင် ဒီလောကဆီ အလင်းအဖြစ် ကျွန်တော်ရောက်လာပြီ။ ကျွန်တော့်စကားတွေကို ကြားလျက်နဲ့ မလိုက်နာတဲ့သူကို ကျွန်တော် ပြစ်ဒဏ်မစီရင်ဘူး။ ကျွန်တော်က လောကကို ပြစ်ဒဏ်စီရင်ဖို့ လာတာမဟုတ်ဘူး။ လောကကိုကယ်တင်ဖို့ လာတာ။ ကျွန်တော့်ကို အလေးမထားတဲ့သူ၊ ကျွန်တော့်စကားတွေကို လက်မခံတဲ့သူကို ပြစ်ဒဏ်စီရင်မယ့်အရာ ရှိတယ်။ နောက်ဆုံးသောနေ့မှာ သူ့ကို ပြစ်ဒဏ်စီရင်မယ့်အရာဟာ ကျွန်တော်ပြောခဲ့တဲ့ စကားတွေပဲ။ ကျွန်တော်က ကိုယ့်သဘောနဲ့ကိုယ် ပြောတာမဟုတ်ဘူး။ စေလွှတ်လိုက်တဲ့ အဖဘုရားက ကျွန်တော် ဘာတွေပြောရမယ်၊ ဘာတွေသင်ပေးရမယ်ဆိုတာကိုမိန့်မှာထားတယ်။ အဖဘုရားရဲ့ မိန့်မှာချက်တွေဟာ ထာဝရအသက်ရစေမယ်ဆိုတာ ကျွန်တော်သိတယ်။ ကျွန်တော် ပြောသမျှစကားတွေဟာ အဖဘုရား မိန့်မှာထားတာတွေချည်းပဲ လို့ပြောတယ်။,43,Joh,12,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/12/
audio/nwt_43_Joh_BU_13.mp3,ယေရှုက ဒီလောကကနေ ထွက်ခွာပြီးအဖဘုရားဆီပြန်ရမယ့်အချိန် ရောက်ပြီဆိုတာကို ပသခါပွဲမတိုင်ခင်ကတည်းက သိနေတယ်။ ဒီလောကမှာရှိနေတဲ့ နောက်လိုက်တွေကို သူ ချစ်တယ်။ သူတို့ကို သက်ဆုံးတိုင်အောင် ချစ်ခဲ့တယ်။ သူတို့ ညစာစားနေချိန်မှာ မာရ်နတ်က ရှိမုန်ရဲ့သား ယုဒရှကာရုတ်စိတ်ထဲ ယေရှုကို သစ္စာဖောက်ချင်တဲ့ဆန္ဒ ပေါ်လာအောင် လုပ်ပြီးနေပြီ။ ယေရှုကအရာခပ်သိမ်းကို မိမိလက်ထဲ အဖဘုရား အပ်ထားတယ်၊ ဘုရားသခင်ဆီကနေ သူရောက်လာပြီးနောက် ဘုရားသခင်ဆီ ပြန်သွားရမယ်ဆိုတာတွေကို သိနေတယ်။ ဒါကြောင့် စားပွဲကနေ ထပြီး အပေါ်ဝတ်ရုံကို ချွတ်၊ ပဝါကိုယူပြီး ခါးမှာစည်းလိုက်တယ်။ အင်တုံထဲ ရေထည့်ပြီး တပည့်တွေရဲ့ခြေကို ဆေးပေးတယ်။ အဲဒီနောက် ခါးမှာစည်းထားတဲ့ ပဝါနဲ့ သုတ်ပေးတယ်။ ရှိမုန်ပေတရုက သူ့အလှည့်ရောက်တဲ့အခါ သခင်၊ ကျွန်တော့်ခြေကို ဆေးမလို့လားလို့မေးတော့၊ ယေရှုက ကျွန်တော်လုပ်နေတာကို ခင်ဗျား အခု နားလည်မှာ မဟုတ်ဘူး။ နောက်မှ နားလည်လိမ့်မယ် လို့ဖြေတယ်။ ဒါနဲ့ ပေတရုက ကျွန်တော့်ခြေကို သခင် လုံးဝ မဆေးရဘူး လို့ပြောတော့ ယေရှုက ခင်ဗျားခြေကို မဆေးရရင် ခင်ဗျားနဲ့ကျွန်တော် ဘာမှမသက်ဆိုင်တော့ဘူး လို့ပြောတယ်။ အဲဒီအခါ ရှိမုန်ပေတရုက သခင်၊ ခြေကိုဆေးမယ်ဆိုရင် လက်ကိုရော ခေါင်းကိုပါ ဆေးပေးပါ လို့ပြောတယ်။ ယေရှုက ရေချိုးပြီးသားလူဟာ တစ်ကိုယ်လုံး သန့်ရှင်းနေပြီဖြစ်လို့ ခြေဆေးဖို့ပဲ လိုတာ။ ခင်ဗျားတို့ဟာ သန့်ရှင်းပြီးသားပဲ။ ဒါပေမဲ့ အားလုံးတော့ မဟုတ်ဘူး လို့ပြောတယ်။ ဘယ်သူသစ္စာဖောက်မယ်ဆိုတာ သိနေတဲ့အတွက် ယေရှုက အားလုံးတော့ မသန့်ရှင်းဘူး လို့ပြောလိုက်တာပဲ။ ယေရှုက တပည့်တွေရဲ့ခြေကို ဆေးပြီးတဲ့နောက် အပေါ်ဝတ်ရုံကို ဝတ်ပြီး စားပွဲမှာ ပြန်ထိုင်တယ်။ ပြီးတော့ ကျွန်တော် ဘာလို့ ဒီလိုလုပ်တယ်ဆိုတာ နားလည်ကြသလား။ ကျွန်တော့်ကို ဆရာ၊ သခင် ဆိုပြီး ခင်ဗျားတို့ ခေါ်တယ်။ ခေါ်တဲ့အတိုင်း ဟုတ်နေတော့ ခင်ဗျားတို့ အဲဒီလိုခေါ်တာ မမှားပါဘူး။ သခင်လည်းဖြစ်၊ ဆရာလည်းဖြစ်တဲ့ ကျွန်တော်တောင်မှ ခင်ဗျားတို့ရဲ့ခြေကို ဆေးပေးတယ်ဆိုရင် ခင်ဗျားတို့လည်း အချင်းချင်းရဲ့ခြေကို ဆေးပေးရမယ်။ ဒါဟာ ခင်ဗျားတို့အတွက် ကျွန်တော်ပြတဲ့ စံနမူနာပဲ။ ကျွန်တော်လုပ်သလို ခင်ဗျားတို့ လိုက်လုပ်ကြပါ။ ကျွန်တော် မှန်တာကို ပြောမယ်။ အမှန်အတိုင်း ပြောမယ်။ ကျွန်ဟာ သခင်ထက် ကြီးမြတ်တာ မဟုတ်ဘူး။ စေလွှတ်ခံရသူဟာ စေလွှတ်သူထက် ကြီးမြတ်တာ မဟုတ်ဘူး။ ဒါတွေကို ခင်ဗျားတို့ သိထားပြီဆိုတော့ သိတဲ့အတိုင်း လုပ်မယ်ဆိုရင် ပျော်ရွှင်ချမ်းမြေ့ရလိမ့်မယ်။ ခင်ဗျားတို့အားလုံးကို ပြောနေတာတော့ မဟုတ်ပါဘူး။ ကျွန်တော် ရွေးချယ်ထားတဲ့သူတွေကို ကျွန်တော်သိတယ်။ ဒါပေမဲ့ ငါနဲ့အတူ လက်ဆုံစားတဲ့သူက ငါ့ကို ဖနောင့်နဲ့ပေါက်တယ် ဆိုတဲ့ ကျမ်းစကားဟာ ပြည့်စုံရမှာပေါ့။ အဲဒီအတိုင်း ဖြစ်လာတဲ့အခါ ကျွန်တော်ဟာ အဲဒီတစ်ယောက်ပဲဆိုတာခင်ဗျားတို့ယုံအောင်လို့အခုကတည်းကကြိုပြောထားတာ။ ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ ကျွန်တော် စေလွှတ်တဲ့သူကို လက်ခံသူဟာ ကျွန်တော့်ကို လက်ခံတဲ့သူပဲ။ ကျွန်တော့်ကို လက်ခံတဲ့သူဟာ ကျွန်တော့်ကိုစေလွှတ်တဲ့အရှင်ကို လက်ခံတဲ့သူပဲ လို့ပြောတယ်။ အဲဒီလို ပြောပြီးတဲ့နောက် ယေရှုဟာ အကြီးအကျယ် စိတ်သောကရောက်နေတယ်။ဒါကြောင့်ကျွန်တော်ပြောမယ်။ ခင်ဗျားတို့ထဲက တစ်ယောက် ကျွန်တော့်ကို သစ္စာဖောက်လိမ့်မယ် ဆိုပြီး တဲ့တိုးပဲ ပြောလိုက်တယ်။ ဘယ်သူ့ကို ရည်ရွယ်ပြီးပြောနေမှန်း တပည့်တွေ မသိတဲ့အတွက် တစ်ယောက်ကိုတစ်ယောက် ကြည့်နေကြတယ်။ ယေရှုချစ်တဲ့ တပည့်က ဘေးကပ်လျက်မှာ ထိုင်နေတဲ့အတွက်၊ ရှိမုန်ပေတရုက သူ့ကို အချက်ပြပြီး ဘယ်သူလဲဆိုတာ ပြောပြပါ လို့ မေးခိုင်းတယ်။ အဲဒီတပည့်က ယေရှုရဲ့ ရင်ခွင်ကို ကျောမှီလိုက်ပြီး သခင်၊ အဲဒါ ဘယ်သူလဲ လို့မေးတယ်။ ယေရှုက ဒီမုန့်တစ်လုတ်စာကို ကျွန်တော် နှစ်ပြီး ပေးတဲ့သူပဲ လို့ပြောပြီး မုန့်တစ်လုတ်စာကို နှစ်လိုက်တယ်။ ပြီးတော့ ရှိမုန်ရှကာရုတ်ရဲ့သား ယုဒကို ပေးတယ်။ မုန့်တစ်လုတ်စာကို ယုဒစားပြီးတဲ့အခါ စာတန်က သူ့စိတ်ကို ကြိုးကိုင်ခြယ်လှယ်တော့တယ်။ ယေရှုက ယုဒ၊ လုပ်စရာရှိတာ မြန်မြန်လုပ်ပေတော့လို့ပြောတယ်။ ယေရှု ဘာလို့ အဲဒီလိုပြောလိုက်မှန်း စားပွဲမှာထိုင်နေတဲ့သူ တစ်ယောက်မှ မသိဘူး။ ယုဒဟာ ငွေသေတ္တာကိုင်ရသူဆိုတော့ ပွဲတော်အတွက် လိုအပ်တာတွေ ဝယ်ဖို့၊ နွမ်းပါးသူတွေကို ပေးကမ်းဖို့ ယေရှု ခိုင်းတာလို့တချို့ထင်နေကြတယ်။ ယုဒက မုန့်တစ်လုတ်စာကို စားပြီးနောက် ချက်ချင်းပဲ ညအမှောင်ထဲ ထွက်သွားတယ်။ ယုဒ ထွက်သွားပြီးနောက် ယေရှုက အခု လူသားဟာ ဘုန်းထင်ရှားတော့မယ်။ လူသားကြောင့် ဘုရားသခင်လည်း ဘုန်းထင်ရှားတော့မယ်။ ဘုရားသခင်ကိုယ်တိုင် လူသားကို ဘုန်းထင်ရှားစေလိမ့်မယ်။ အခုပဲ ဘုန်းထင်ရှားစေလိမ့်မယ်။ ချစ်သားတို့၊ ကျွန်တော် ခဏပဲ နေရတော့မယ်။ ခင်ဗျားတို့ ကျွန်တော့်ကို ရှာလိမ့်မယ်။ ကျွန်တော်သွားမယ့်နေရာကို ခင်ဗျားတို့ မလာနိုင်ဘူး ဆိုပြီး ဂျူးတွေကို ပြောခဲ့တဲ့အတိုင်း အခု ခင်ဗျားတို့ကိုလည်း ကျွန်တော်ပြောတယ်။ အချင်းချင်း ချစ်ကြပါဆိုတဲ့ ပညတ်အသစ်တစ်ခု ကျွန်တော်ပေးမယ်။ ခင်ဗျားတို့ကို ကျွန်တော်ချစ်သလို အချင်းချင်း ချစ်ကြပါ။ အချင်းချင်း ချစ်မယ်ဆိုရင် ခင်ဗျားတို့ဟာ ကျွန်တော့်တပည့်တွေပဲဆိုတာ လူတွေသိလိမ့်မယ် လို့ပြောတယ်။ ရှိမုန်ပေတရုက သခင်၊ ဘယ်သွားမလို့လဲ လို့မေးတော့ ယေရှုက ကျွန်တော်သွားမယ့်နေရာကို ခင်ဗျားတို့ အခု မလိုက်နိုင်ဘူး။ နောက်မှ လိုက်ရလိမ့်မယ် လို့ဖြေတယ်။ ပေတရုက သခင်၊ ဘာလို့ အခု မလိုက်နိုင်ရမှာလဲ။ သခင့်အတွက်ဆို ကျွန်တော့်အသက်ကိုတောင် စွန့်မှာပါ လို့ပြောတယ်။ ယေရှုကကျွန်တော့်အတွက် တကယ် အသက်စွန့်မှာလား။ ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ ကြက်မတွန်ခင် ကျွန်တော့်ကို မသိပါဘူးလို့ ခင်ဗျား သုံးကြိမ်ငြင်းလိမ့်မယ် လို့ပြောတယ်။,43,Joh,13,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/13/
audio/nwt_43_Joh_BU_14.mp3,ခင်ဗျားတို့ သိပ်မစိုးရိမ်ပါနဲ့။ ဘုရားသခင်ကို ယုံကြည်သက်ဝင်ကြပါ။ ကျွန်တော့်ကိုလည်း ယုံကြည်သက်ဝင်ကြပါ။ အဖရဲ့အိမ်တော်မှာ နေစရာတွေ အများကြီးပဲ။ မဟုတ်ရင် ကျွန်တော် အခုလို ပြောပါ့မလား။ ခင်ဗျားတို့အတွက် နေစရာပြင်ဆင်ဖို့ ကျွန်တော်သွားရမယ်။ ကျွန်တော်သွားပြီး ခင်ဗျားတို့အတွက် နေစရာပြင်ဆင်ပြီးရင် ပြန်လာခဲ့မယ်။ ကျွန်တော် ရှိတဲ့နေရာမှာ ခင်ဗျားတို့လည်း ရှိနေဖို့ ပြန်လာခေါ်မယ်။ ကျွန်တော်သွားမယ့် နေရာကိုရော လမ်းခရီးကိုပါ ခင်ဗျားတို့ သိတာပဲ။ သောမက သခင်၊ ကျွန်တော်တို့က သခင်သွားမယ့်နေရာကိုမှ မသိတာ။ လမ်းခရီးကို ဘယ်လိုလုပ်သိမှာလဲ လို့မေးတယ်။ ယေရှုက ကျွန်တော်ဟာ လမ်းခရီး ဖြစ်တယ်။ အမှန်တရားလည်း ဖြစ်တယ်။ အသက်လည်း ဖြစ်တယ်။ ကျွန်တော့်ကို မဖြတ်သန်းဘဲ ဘယ်သူမှ အဖဘုရားဆီ မရောက်နိုင်ဘူး။ ကျွန်တော့်ကိုသိရင် အဖဘုရားကိုလည်း သိမှာပဲ။ အခုချိန်ကစပြီး အဖဘုရားကို ခင်ဗျားတို့ သိရမြင်ရပြီ လို့ဖြေတယ်။ ဖိလိပ္ပုက သခင်၊ အဖဘုရားကို မြင်ချင်လို့ ကျွန်တော်တို့ကို ပြပါဦး။ ဒါဆို ကျေနပ်ပါပြီ လို့ပြောတယ်။ အဲဒီအခါ ယေရှု ပြန်ပြောတာက ဖိလိပ္ပု၊ ကျွန်တော် ခင်ဗျားတို့နဲ့ ဒီလောက်အကြာကြီး နေခဲ့တာတောင် ကျွန်တော့်ကို မသိသေးဘူးလား။ ကျွန်တော့်ကိုမြင်တာဟာ အဖဘုရားကို မြင်တာပဲ။ ဒါဆို အဖဘုရားကို မြင်ချင်လို့ကျွန်တော်တို့ကို ပြပါ ဆိုပြီး ဘာကြောင့်ပြောတာလဲ။ ကျွန်တော်ဟာ အဖဘုရားနဲ့ တစ်စိတ်တစ်ဝမ်းတည်းပဲ၊ အဖဘုရားကလည်း ကျွန်တော်နဲ့ တစ်စိတ်တစ်ဝမ်းတည်းပဲဆိုတာ မယုံဘူးလား။ ကျွန်တော် ပြောတဲ့အရာတွေဟာ ကိုယ့်သဘောနဲ့ကိုယ် ပြောတာမဟုတ်ဘူး၊ ကျွန်တော်နဲ့ တစ်စိတ်တစ်ဝမ်းတည်းဖြစ်တဲ့ အဖဘုရားရဲ့ လုပ်ဆောင်မှုတွေပဲ။ ကျွန်တော်က အဖဘုရားနဲ့ တစ်စိတ်တစ်ဝမ်းတည်းပဲ၊ အဖဘုရားကလည်း ကျွန်တော်နဲ့ တစ်စိတ်တစ်ဝမ်းတည်းပဲဆိုတာ ယုံကြပါ။ ဒီအချက်ကို မယုံရင်တောင် ကျွန်တော့်ရဲ့ လုပ်ဆောင်မှုတွေကို ယုံကြပါ။ ကျွန်တော် မှန်တာကို ပြောမယ်၊ အမှန်အတိုင်း ပြောမယ်။ ကျွန်တော့်ကို ယုံကြည်သက်ဝင်တဲ့သူဟာ ကျွန်တော်လုပ်တဲ့ အလုပ်တွေကို လုပ်လိမ့်မယ်။ အဲဒါထက် ကြီးမားတာတွေကို လုပ်လိမ့်မယ်။ ဘာကြောင့်လဲဆိုတော့ ကျွန်တော်က အဖဘုရားဆီ သွားရတော့မှာ။ ကျွန်တော့်နာမည်ကို အမှီပြုပြီး ခင်ဗျားတို့ ဆုတောင်းရင် တောင်းသမျှကိုကျွန်တော်လုပ်ပေးမယ်။ ဒါဆိုရင် အဖဘုရားက သားတော်ကြောင့် ဘုန်းထင်ရှားလိမ့်မယ်။ ကျွန်တော့်နာမည်ကိုအမှီပြုပြီး ခင်ဗျားတို့ တောင်းဆိုသမျှ ကျွန်တော်လုပ်ပေးမယ်။ ကျွန်တော့်ကိုချစ်ရင်ကျွန်တော့်ပညတ်တွေကို ခင်ဗျားတို့ လိုက်နာကြလိမ့်မယ်။ ကျွန်တော်ကလည်း အဖဘုရားဆီ တောင်းပေးမယ်။ ခင်ဗျားတို့နဲ့အတူ အမြဲရှိနေမယ့် ကူညီသူ နောက်တစ်ယောက်ကို အဖဘုရား ပေးသနားလိမ့်မယ်။ အဲဒီကူညီသူဟာ အမှန်တရားကို ဖော်ပြတဲ့ စွမ်းအားတော်ပဲ။ လောကက စွမ်းအားတော်ကို သိလည်းမသိ၊ မြင်လည်းမမြင်တဲ့အတွက် စွမ်းအားတော်ကို မရကြဘူး။ ခင်ဗျားတို့ကတော့ စွမ်းအားတော်ကိုသိကြတယ်။ စွမ်းအားတော်ကခင်ဗျားတို့နဲ့အတူ ရှိနေလို့၊ ခင်ဗျားတို့ဆီမှာ ရှိနေလို့ပဲ။ ကျွန်တော်က ခင်ဗျားတို့ကို ခိုကိုးရာမဲ့ ပစ်ထားခဲ့မှာ မဟုတ်ဘူး။ခင်ဗျားတို့ဆီ လာဦးမယ်။ မကြာခင် လောကဟာ ကျွန်တော့်ကို မြင်ရတော့မှာ မဟုတ်ဘူး။ ခင်ဗျားတို့ကတော့ မြင်လိမ့်မယ်။ ကျွန်တော် အသက်ရှင်သလို ခင်ဗျားတို့လည်း အသက်ရှင်မှာကိုး။ ကျွန်တော်ဟာ အဖဘုရားနဲ့ တစ်စိတ်တစ်ဝမ်းတည်းဖြစ်မှန်း၊ ခင်ဗျားတို့ဟာ ကျွန်တော်နဲ့တစ်စိတ်တစ်ဝမ်းတည်းဖြစ်သလို ကျွန်တော်လည်း ခင်ဗျားတို့နဲ့ တစ်စိတ်တစ်ဝမ်းတည်းဖြစ်မှန်း အဲဒီနေ့ကျရင်ခင်ဗျားတို့သိရလိမ့်မယ်။ ကျွန်တော့်ပညတ်တွေကို ခံယူပြီး လိုက်နာတဲ့သူဟာ ကျွန်တော့်ကို ချစ်တဲ့သူပဲ။ ကျွန်တော့်ကို ချစ်တဲ့သူကို အဖဘုရားကလည်း ချစ်မှာပဲ။ ကျွန်တော်လည်း သူ့ကိုချစ်ပြီး ကျွန်တော့်ကို သူသိအောင် ရှင်းရှင်းလင်းလင်း ဖော်ပြမယ်။ ယုဒရှကာရုတ် မဟုတ်တဲ့ ယုဒ နောက်တစ်ယောက်က သခင်၊ လောကကိုကျတော့ မဖော်ပြဘဲ ကျွန်တော်တို့ကိုပဲ ရှင်းရှင်းလင်းလင်း ဖော်ပြချင်တာ ဘာဖြစ်လို့လဲ လို့မေးတယ်။ ယေရှုပြန်ဖြေတာကကျွန်တော့်ကိုချစ်တဲ့သူဟာကျွန်တော့်စကားကို လိုက်နာမှာပဲ။ အဖဘုရားကလည်း သူ့ကို ချစ်လိမ့်မယ်။ ကျွန်တော်နဲ့ အဖဘုရားက သူ့ဆီလာပြီး သူနဲ့အတူ ရှိနေမယ်။ ကျွန်တော့်ကို မချစ်တဲ့သူက ကျွန်တော့်စကားကို မလိုက်နာဘူး။ ခင်ဗျားတို့ကြားရတဲ့ စကားတွေဟာ ကျွန်တော့်စကား မဟုတ်ဘူး။ စေလွှတ်လိုက်တဲ့ အဖဘုရားရဲ့ စကားတွေပဲ။ ခင်ဗျားတို့နဲ့အတူ ရှိနေတုန်း ကျွန်တော် ဒီအကြောင်းတွေ ပြောတယ်။ အဖဘုရားက ကူညီသူဖြစ်တဲ့ သန့်ရှင်းသောစွမ်းအားတော်ကိုကျွန်တော့်နာမည်နဲ့ လွှတ်လိုက်တဲ့အခါ အဲဒီစွမ်းအားတော်ကခင်ဗျားတို့ကိုအရာအားလုံး သွန်သင်ပေးလိမ့်မယ်။ ကျွန်တော် ပြောခဲ့သမျှကိုလည်း ပြန်မှတ်မိစေလိမ့်မယ်။ ငြိမ်သက်ခြင်းကို ခင်ဗျားတို့ဆီ ထားခဲ့မယ်။ ငြိမ်သက်ခြင်းကို ပေးခဲ့မယ်။ ကျွန်တော်ပေးတဲ့ ငြိမ်သက်ခြင်းဟာ လောကပေးတဲ့ ငြိမ်သက်ခြင်းနဲ့ မတူဘူး။ ဒါကြောင့် ခင်ဗျားတို့ သိပ်မစိုးရိမ်ပါနဲ့။ မကြောက်ပါနဲ့။ ကျွန်တော်သွားပြီးရင် ပြန်လာဦးမယ် လို့ ပြောတာ ခင်ဗျားတို့ ကြားခဲ့ရပြီပဲ။ ကျွန်တော့်ကိုချစ်ရင် အဖဘုရားဆီ ကျွန်တော်သွားတာကို ခင်ဗျားတို့ ဝမ်းသာလိမ့်မယ်။ အဖဘုရားက ကျွန်တော့်ထက် ပိုကြီးမြတ်တယ်။ ဒါတွေ တကယ်ဖြစ်လာတဲ့အခါ ခင်ဗျားတို့ ယုံအောင်လို့ အခုကတည်းက ကျွန်တော် ကြိုပြောထားတာပါ။ အခုကစပြီး ကျွန်တော် အများကြီး မပြောတော့ဘူး။ ဘာလို့လဲဆိုတော့ ဒီလောကရဲ့မင်းက လာနေပြီ။ သူလာပေမဲ့ ကျွန်တော့်ကို မချုပ်ကိုင်နိုင်ပါဘူး။ ဒါပေမဲ့ ကျွန်တော် အဖဘုရားကို ချစ်တယ်ဆိုတာ ဒီလောကသိအောင် အဖဘုရား မိန့်မှာတဲ့အတိုင်း လုပ်တယ်။ ကဲ၊ ထကြတော့။ ကျွန်တော်တို့ သွားရအောင်။,43,Joh,14,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/14/
audio/nwt_43_Joh_BU_15.mp3,ကျွန်တော်ဟာစစ်မှန်တဲ့ စပျစ်ပင်ပါ။အဖဘုရားဟာ စိုက်ပျိုးသူပါ။ ကျွန်တော့်ဆီမှာရှိတဲ့ အသီးမသီးတဲ့ အကိုင်းတွေကို သူခုတ်ပစ်တယ်။ အသီးသီးတဲ့ အကိုင်းတွေကိုတော့ပိုသီးအောင်သန့်စင်ရှင်းလင်းပေးတယ်။ ကျွန်တော်ပြောတဲ့ စကားတွေကြောင့် ခင်ဗျားတို့ သန့်စင်သွားပြီ။ ကျွန်တော်နဲ့ တစ်စိတ်တစ်ဝမ်းတည်း ဖြစ်နေကြပါ။ ကျွန်တော်လည်းခင်ဗျားတို့နဲ့ တစ်စိတ်တစ်ဝမ်းတည်း ဖြစ်နေမယ်။ စပျစ်ကိုင်းက စပျစ်ပင်နဲ့ ဆက်မနေရင် အသီးမသီးနိုင်ဘူး။ အဲဒီလိုပဲ၊ ခင်ဗျားတို့လည်း ကျွန်တော်နဲ့ တစ်စိတ်တစ်ဝမ်းတည်းဖြစ်မနေရင် အသီး မသီးနိုင်ဘူး။ ကျွန်တော်ဟာ စပျစ်ပင်၊ ခင်ဗျားတို့ဟာ စပျစ်ကိုင်းတွေပေါ့။ လူတစ်ယောက်က ကျွန်တော်နဲ့ တစ်စိတ်တစ်ဝမ်းတည်း ဖြစ်မယ်ဆိုရင် ကျွန်တော်လည်း သူနဲ့တစ်စိတ်တစ်ဝမ်းတည်း ဖြစ်မယ်။ သူဟာ အသီးများစွာ သီးလိမ့်မယ်။ ကျွန်တော်နဲ့ ကင်းကွာရင်တော့ ဘာမှတတ်နိုင်မှာ မဟုတ်ဘူး။ ကျွန်တော်နဲ့ တစ်စိတ်တစ်ဝမ်းတည်း မဖြစ်တဲ့သူဟာ လွှင့်ပစ်လိုက်လို့ ခြောက်သွေ့သွားတဲ့ အကိုင်းလို ဖြစ်လိမ့်မယ်။ အဲဒီအကိုင်းတွေကို စုသိမ်းပြီး မီးထဲချလိုက်တော့ လောင်ကျွမ်းသွားတယ်။ ကျွန်တော်နဲ့ တစ်စိတ်တစ်ဝမ်းတည်းဖြစ်ပြီး ကျွန်တော့်စကားတွေကို ရင်ထဲမှာ စွဲမြဲထားမယ်ဆိုရင် ခင်ဗျားတို့ အလိုရှိသမျှ တောင်းတဲ့အခါတောင်းတဲ့အတိုင်းရလိမ့်မယ်။ အသီးများစွာ သီးပြီး ကျွန်တော့်တပည့်ဖြစ်မှန်း သက်သေပြကြပါ။ ဒါဆိုရင် အဖဘုရား ဘုန်းထင်ရှားလိမ့်မယ်။ အဖဘုရားကကျွန်တော့်ကိုချစ်သလို ကျွန်တော်လည်းခင်ဗျားတို့ကို ချစ်တယ်။ ကျွန်တော့်မေတ္တာကို အမြဲခံစားရအောင် နေကြပါ။ ကျွန်တော်က အဖဘုရားရဲ့ ပညတ်တွေကို လိုက်နာတဲ့အတွက် အဖဘုရားရဲ့ မေတ္တာကို အမြဲခံစားရတယ်။ ခင်ဗျားတို့လည်း ကျွန်တော့်ပညတ်တွေကို လိုက်နာမယ်ဆိုရင် ကျွန်တော့်မေတ္တာကို အမြဲခံစားရလိမ့်မယ်။ ကျွန်တော့်မှာရှိတဲ့ ရွှင်လန်းမှုမျိုးကို ခင်ဗျားတို့ အပြည့်အဝခံစားနိုင်ဖို့ ဒီအကြောင်းတွေကို ကျွန်တော်ပြောနေတာ။ ကျွန်တော် ခင်ဗျားတို့ကို ချစ်သလို ခင်ဗျားတို့လည်း အချင်းချင်း ချစ်ကြပါ။ ဒါဟာ ကျွန်တော်ပေးတဲ့ ပညတ်ချက်ပဲ။ မိတ်ဆွေတွေအတွက် အသက် စွန့်တာထက် ပိုမွန်မြတ်တဲ့မေတ္တာဆိုတာမရှိဘူး။ ကျွန်တော့်ပညတ်ကို လိုက်နာမယ်ဆိုရင် ခင်ဗျားတို့ဟာ ကျွန်တော့်မိတ်ဆွေတွေပဲ။ အခုချိန်ကစပြီး ခင်ဗျားတို့ကို ကျွန်တွေလို့ မခေါ်တော့ဘူး။ ကျွန်ဆိုတာ သခင်ဘာတွေလုပ်မှန်း သိတာမဟုတ်ဘူး။ ကျွန်တော်ကတော့ အဖဘုရားဆီက ကြားနာခဲ့သမျှ ပြန်ပြောပြတဲ့အတွက် ခင်ဗျားတို့ကိုမိတ်ဆွေလို့ ခေါ်မယ်။ ကျွန်တော့်ကို ခင်ဗျားတို့ ရွေးချယ်တာ မဟုတ်ဘူး။ ခင်ဗျားတို့ကို ကျွန်တော် ရွေးချယ်ခဲ့တာ။ ခင်ဗျားတို့ အသီး သီးမြဲသီးနေဖို့၊ အသီးတွေ တည်မြဲနေဖို့ ကျွန်တော် ခန့်ထားတယ်။ ဒါကြောင့် ကျွန်တော့်နာမည်ကို အမှီပြုပြီး အဖဘုရားဆီ တောင်းသမျှ ရလိမ့်မယ်။ ဒီအကြောင်းတွေကိုကျွန်တော် မိန့်မှာရတာက ခင်ဗျားတို့အချင်းချင်း ချစ်ကြဖို့ပါ။ ဒီလောကက ခင်ဗျားတို့ကိုမုန်းရင် ခင်ဗျားတို့ကို မမုန်းခင်ကတည်းက ကျွန်တော့်ကို မုန်းတယ်ဆိုတာ သိမှတ်ကြပါ။ ခင်ဗျားတို့ဟာ ဒီလောကနဲ့ပတ်သက်နေရင် လောကက သူ့လူတွေဖြစ်နေတဲ့ ခင်ဗျားတို့ကိုချစ်လိမ့်မယ်။အခုတော့ ခင်ဗျားတို့က ဒီလောကနဲ့ ဘာမှမပတ်သက်တဲ့အပြင် ဒီလောကထဲက ကျွန်တော် ရွေးချယ်ထားသူတွေ ဖြစ်နေတဲ့အတွက် လောကကခင်ဗျားတို့ကို မုန်းတယ်။ ကျွန်ဆိုတာ သခင်ထက် ပိုကြီးမြတ်တာ မဟုတ်ဘူးလို့ ကျွန်တော်ပြောခဲ့တာကို မှတ်ထားပါ။ ကျွန်တော့်ကိုညှဉ်းဆဲရင် ခင်ဗျားတို့ကိုလည်း ညှဉ်းဆဲကြလိမ့်မယ်။ ကျွန်တော့်စကားကို လိုက်နာရင် ခင်ဗျားတို့ရဲ့ စကားကိုလည်း လိုက်နာကြလိမ့်မယ်။ သူတို့က ကျွန်တော့်ကို စေလွှတ်တဲ့အရှင်ကို မသိတဲ့အတွက် ကျွန်တော့်တပည့်ဖြစ်နေတဲ့ ခင်ဗျားတို့ကို အဲဒီလို လုပ်ကြလိမ့်မယ်။ ကျွန်တော်လာပြီးမပြောပြခဲ့ရင်သူတို့ အပြစ်သင့်မှာ မဟုတ်ဘူး။ အခုတော့ သူတို့ရဲ့အပြစ်အတွက် ဆင်ခြေပေးလို့ မရဘူး။ ကျွန်တော့်ကို မုန်းတဲ့သူဟာ အဖဘုရားကိုလည်း မုန်းတယ်။ ဘယ်သူမှ မလုပ်ဖူးတဲ့ အံ့ဖွယ်အမှုတွေကို သူတို့ရှေ့မှာ ကျွန်တော် မလုပ်ပြခဲ့ရင် သူတို့ အပြစ်သင့်မှာမဟုတ်ဘူး။ အခုတော့ သူတို့က ကျွန်တော့်ကို မြင်လျက်နဲ့ မုန်းကြတယ်။ အဖဘုရားကိုလည်းမုန်းကြတယ်။ ကျွန်တော့်ကို အကြောင်းမရှိဘဲ မုန်းကြတယ် ဆိုပြီး ပညတ်ကျမ်းမှာ ရေးထားတဲ့အတိုင်း ဖြစ်လာတယ်။ အဖဘုရားဆီက ကူညီသူကို ခင်ဗျားတို့ဆီ ကျွန်တော် လွှတ်လိုက်မယ်။ သူဟာ အမှန်တရားကို ဖော်ပြတဲ့ စွမ်းအားတော်ပဲ။ သူက အဖဘုရားဆီကနေ ရောက်လာပြီး ကျွန်တော့်အကြောင်း သက်သေခံလိမ့်မယ်။ ခင်ဗျားတို့လည်း အစကတည်းက ကျွန်တော်နဲ့အတူ ရှိခဲ့တဲ့အတွက် ကျွန်တော့်အကြောင်း သက်သေခံရမယ်။,43,Joh,15,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/15/
audio/nwt_43_Joh_BU_16.mp3,ဒါတွေပြောနေတာဟာခင်ဗျားတို့ ကျွန်တော့်ကို မစွန့်ခွာသွားအောင်လို့ပါ။ လူတွေက ခင်ဗျားတို့ကို တရားဇရပ်ကနေ မောင်းထုတ်လိမ့်မယ်။ ခင်ဗျားတို့ကို သတ်ဖြတ်တာဟာ ဘုရားအတွက် အမှုဆောင်နေတာလို့ ထင်မှတ်တဲ့အချိန် ရောက်လာလိမ့်မယ်။ သူတို့က အဖဘုရားကိုရော ကျွန်တော့်ကိုပါ မသိတဲ့အတွက်အဲဒီလိုလုပ်ကြတာ။ ကျွန်တော်ဒါတွေပြောနေတာအကြောင်းရှိတယ်။ ပြောတဲ့အတိုင်း ဖြစ်လာတဲ့အခါ ကျွန်တော် ဒါတွေပြောခဲ့မှန်း ခင်ဗျားတို့ ပြန်သတိရအောင်လို့ပါ။ အစကတည်းက ဒါတွေမပြောပြခဲ့တာ ခင်ဗျားတို့နဲ့အတူ ကျွန်တော် ရှိနေသေးလို့ပဲ။ အခုတော့ စေလွှတ်တဲ့အရှင်ဆီကျွန်တော်သွားတော့မယ်။ ဒါပေမဲ့ ဘယ်ကို သွားမှာလဲ လို့ ခင်ဗျားတို့ တစ်ယောက်မှ မမေးကြဘူး။ ဒါတွေကိုကျွန်တော်ပြောပြတော့ခင်ဗျားတို့သိပ်ဝမ်းနည်းသွားတယ်။ ကျွန်တော်အမှန်အတိုင်းပြောမယ်။ ကျွန်တော်သွားတာ ခင်ဗျားတို့ အကျိုးအတွက်ပါ။ ကျွန်တော် မသွားရင် ကူညီသူက ခင်ဗျားတို့ဆီ ရောက်လာမှာမဟုတ်ဘူး။ ကျွန်တော်သွားမှ သူ့ကို ခင်ဗျားတို့ဆီ လွှတ်လို့ရမှာ။ သူရောက်လာတဲ့အခါ ပြစ်မှားခြင်းအကြောင်း၊ ဖြောင့်မတ်ခြင်းအကြောင်း၊ တရားစီရင်ခြင်းအကြောင်း ဒီလောကကို ရှင်းရှင်းလင်းလင်း ဖော်ပြလိမ့်မယ်။ အရင်ဆုံး၊ ပြစ်မှားခြင်းအကြောင်းကို သူဖော်ပြလိမ့်မယ်။ ကျွန်တော့်ကို သူတို့ ယုံကြည်သက်ဝင်မှု မရှိကြလို့ပဲ။ အဲဒီနောက် ဖြောင့်မတ်ခြင်းအကြောင်းကို သူဖော်ပြလိမ့်မယ်။ ဘာကြောင့်လဲဆိုတော့ကျွန်တော်ကအဖဘုရားဆီ သွားတော့မှာ။ အဲဒီအခါကျရင် ခင်ဗျားတို့ ကျွန်တော့်ကို မြင်ရတော့မှာ မဟုတ်ဘူး။ အဲဒီနောက် တရားစီရင်ခြင်းအကြောင်းကို သူဖော်ပြလိမ့်မယ်။ ဘာကြောင့်လဲဆိုတော့ ဒီလောကရဲ့မင်းကို ဘုရားသခင် တရားစီရင်လိုက်ပြီ။ ကျွန်တော့်မှာ ပြောစရာ အများကြီး ရှိတယ်။ ဒါပေမဲ့ ခင်ဗျားတို့ အခု မခံယူနိုင်သေးဘူး။ ကူညီသူ တစ်နည်းအားဖြင့် အမှန်တရားကို ဖော်ပြတဲ့ စွမ်းအားတော် ရောက်လာတဲ့အခါမှာတော့ အမှန်တရားကို အပြည့်အဝ နားလည်အောင် ခင်ဗျားတို့ကို သွန်သင်လမ်းပြလိမ့်မယ်။ သူက ကိုယ့်သဘောအတိုင်း ပြောမှာမဟုတ်ဘဲ ကြားသမျှကို ပြောလိမ့်မယ်။ နောင်ဖြစ်လာမယ့်အရာတွေအကြောင်း ခင်ဗျားတို့ကို ဖော်ပြလိမ့်မယ်။ အဲဒီကူညီသူက ကျွန်တော့်ဆီက ကြားခဲ့သမျှ ခင်ဗျားတို့ကို ဖော်ပြလိမ့်မယ်။ ဒီနည်းနဲ့ ကျွန်တော့်ကိုဘုန်းထင်ရှားစေလိမ့်မယ်။ အဖဘုရား ပိုင်သမျှ ကျွန်တော် ပိုင်တယ်။ ဒါကြောင့် ကူညီသူကလည်း ကျွန်တော့်ဆီက ကြားခဲ့သမျှ ခင်ဗျားတို့ကို ဖော်ပြလိမ့်မယ်လို့ ကျွန်တော်ပြောနေတာပေါ့။ မကြာခင် ခင်ဗျားတို့ ကျွန်တော့်ကို မြင်ရတော့မှာ မဟုတ်ဘူး။ ဒါပေမဲ့ သိပ်မကြာခင်မှာပဲ ကျွန်တော့်ကို ပြန်မြင်ရမယ်။ အဲဒီအခါတပည့်တချို့က မကြာခင် ကျွန်တော့်ကို မြင်ရတော့မှာ မဟုတ်ဘူး။ ဒါပေမဲ့ သိပ်မကြာခင်မှာပဲ ကျွန်တော့်ကို ပြန်မြင်ရမယ်၊ အဖဘုရားဆီ ကျွန်တော်သွားတော့မယ် လို့ သူပြောနေတာ ဘာအဓိပ္ပာယ်လဲ ဆိုပြီး အချင်းချင်းမေးကြတယ်။ သိပ်မကြာခင်မှာဆိုတာကရောဘာအဓိပ္ပာယ်ပါလိမ့်။ သူဘာအကြောင်းပြောနေမှန်းငါတို့မသိပါလားလို့ပြောကြတယ်။ ယေရှုက တပည့်တွေမေးချင်နေတယ်ဆိုတာသိတော့ မကြာခင် ခင်ဗျားတို့ ကျွန်တော့်ကို မြင်ရတော့မှာ မဟုတ်ဘူး။ ဒါပေမဲ့ သိပ်မကြာခင်မှာပဲ ပြန်မြင်ရလိမ့်မယ် လို့ ကျွန်တော် ဘာကြောင့် ပြောသလဲဆိုပြီး ခင်ဗျားတို့ အချင်းချင်း မေးနေကြတာလား။ ကျွန်တော်မှန်တာကိုပြောမယ်၊ အမှန်အတိုင်း ပြောမယ်။ ခင်ဗျားတို့ ငိုကြွေးမြည်တမ်းရလိမ့်မယ်။ ဒီလောကကတော့ ဝမ်းမြောက်လိမ့်မယ်။ ခင်ဗျားတို့ နာကျင်ခံစားရပေမဲ့ အဲဒီနာကျင်မှုဟာ ရွှင်လန်းမှုအဖြစ် ပြောင်းလဲသွားလိမ့်မယ်။ အမျိုးသမီးတစ်ယောက်က မီးဖွားချိန်ရောက်တဲ့အခါ ဝေဒနာခံစားရတယ်။ မီးဖွားပြီးချိန်မှာတော့ ဒီလောကထဲ လူသားတစ်ယောက် ဖွားမြင်လာတဲ့အတွက် သူ ရွှင်လန်းအားရပြီး ခံစားခဲ့ရတဲ့ ဝေဒနာကို မေ့သွားတတ်တယ်။ အဲဒီလိုပဲ၊ ခင်ဗျားတို့လည်း အခုချိန်မှာ နာကျင်ခံစားရပေမဲ့ ကျွန်တော်နဲ့ ပြန်တွေ့ရမှာဖြစ်လို့ ရွှင်လန်းရလိမ့်မယ်။ အဲဒီရွှင်လန်းမှု ပျောက်ဆုံးသွားအောင် ဘယ်သူမှ လုပ်နိုင်မှာ မဟုတ်ဘူး။ အဲဒီနေ့ရောက်ရင် ခင်ဗျားတို့ ကျွန်တော့်ကို ဘာတစ်ခုမှ မေးတော့မှာ မဟုတ်ဘူး။ ကျွန်တော် မှန်တာကိုပြောမယ်၊ အမှန်အတိုင်း ပြောမယ်။ အဖဘုရားက ခင်ဗျားတို့တောင်းသမျှ ကျွန်တော့်နာမည်ကို ထောက်ပြီးပေးသနားလိမ့်မယ်။ အခုတော့ကျွန်တော့်နာမည်ကို အမှီပြုပြီး ခင်ဗျားတို့ တစ်ခုမှ မတောင်းရသေးဘူး။ခင်ဗျားတို့အပြည့်အဝ ရွှင်လန်းနိုင်ဖို့ တောင်းကြပါ။ တောင်းရင် ရလိမ့်မယ်။ ဒီအကြောင်းတွေကို ပုံဥပမာတွေသုံးပြီး ကျွန်တော်ပြောတယ်။ ဒါပေမဲ့ ပုံဥပမာတွေမသုံးဘဲအဖဘုရားအကြောင်း ဘွင်းဘွင်းရှင်းရှင်း ပြောမယ့်အချိန်ရောက်လာမယ်။ အဲဒီအချိန်ရောက်ရင် ခင်ဗျားတို့က ကျွန်တော့်နာမည်ကို အမှီပြုပြီး အဖဘုရားဆီ အသနားခံကြလိမ့်မယ်။ ခင်ဗျားတို့အတွက်အဖဘုရားဆီကျွန်တော် အသနားခံပေးစရာ မလိုတော့ဘူးဆိုတဲ့ သဘောပါ။ ခင်ဗျားတို့က ကျွန်တော့်ကိုချစ်ခင်တွယ်တာတယ်။ ဘုရားသခင့်ကိုယ်စားလှယ်အဖြစ် ကျွန်တော်ရောက်လာတယ်ဆိုတာကို ယုံကြည်တယ်။ ဒါကြောင့် အဖဘုရားကလည်း ခင်ဗျားတို့ကို ချစ်ခင်တွယ်တာတယ်။ ကျွန်တော်က အဖဘုရားရဲ့ ကိုယ်စားလှယ်အဖြစ် ဒီလောကကို လာတယ်။ အခု ဒီလောကကနေ ထွက်ခွာပြီး အဖဘုရားဆီ သွားတော့မယ် လို့ပြောတယ်။ အဲဒီအခါ တပည့်တွေက အခု သခင်က ပုံဥပမာတွေမသုံးဘဲ ဘွင်းဘွင်းရှင်းရှင်းကြီးပြောနေပါလား။ သခင်ဟာ အရာခပ်သိမ်းကို သိတယ်။ လူတစ်ယောက် ဘာမှမမေးရသေးခင် သူဘာမေးချင်မှန်း သိတယ်။ ဒါကြောင့် သခင်ဟာ ဘုရားသခင်ဆီက လာတဲ့သူပဲဆိုတာ ကျွန်တော်တို့ ယုံတယ် လို့ပြောတယ်။ ယေရှုက အခု တကယ်ယုံသလား။ ဒါပေမဲ့ ခင်ဗျားတို့ ကျွန်တော့်ကို တစ်ယောက်တည်း ပစ်ထားပြီး ကိုယ့်အိမ်ကိုယ် တကွဲတပြား ထွက်ပြေးမယ့်အချိန် ရောက်တော့မယ်။ တကယ်တော့ အဲဒီအချိန်ဟာ အခုပဲ ရောက်နေပြီ။ ဒါပေမဲ့ ကျွန်တော် တစ်ယောက်တည်း မဟုတ်ပါဘူး။ အဖဘုရားက ကျွန်တော်နဲ့အတူ ရှိတယ်။ ကျွန်တော့်ကြောင့် ခင်ဗျားတို့ ငြိမ်သက်ခြင်း ခံစားရအောင် ဒါတွေကို ပြောပြနေတာ။ ဒီလောကမှာ ခင်ဗျားတို့ ဆင်းရဲဒုက္ခခံရလိမ့်မယ်။ ဒါပေမဲ့ သတ္တိရှိကြပါ။ ဒီလောကကို ကျွန်တော် အောင်နိုင်ပြီ လို့ပြောတယ်။,43,Joh,16,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/16/
audio/nwt_43_Joh_BU_17.mp3,အဲဒီလိုပြောပြီးတဲ့နောက် ယေရှုက ကောင်းကင်ကို မော့ကြည့်ပြီး အခုလို ဆုတောင်းတယ် အို အဖ၊ အချိန်ရောက်လာပါပြီ။ သားက အဖကို ဘုန်းထင်ရှားစေဖို့ သားရဲ့ဘုန်းကိုလည်းထင်ရှားစေပါ။ လူသားအားလုံးကို အုပ်ချုပ်ရမယ့် အခွင့်အာဏာကို သားဆီ အဖ အပ်နှင်းထားပါပြီ။ သားကို ဒီလိုအပ်နှင်းတာက အဖပေးအပ်ထားသူတွေကို ထာဝရအသက် ပေးနိုင်ဖို့ပါ။ ထာဝရအသက်ရနိုင်ဖို့ဆိုရင် တစ်ဆူတည်းသော စစ်မှန်တဲ့ဘုရားသခင် အဖကိုရော အဖ စေလွှတ်လိုက်တဲ့ ယေရှုခရစ်ကိုပါ သိကျွမ်းကြရမယ်။ ကမ္ဘာပေါ်မှာ အဖရဲ့ဘုန်းကို ကျွန်တော် ထင်ရှားစေခဲ့ပါပြီ။ အဖခိုင်းထားတဲ့ အလုပ်ကို လုပ်ပြီးပါပြီ။ အဖ၊ ဒီလောက မတည်ရှိခင် အဖရဲ့ဘေးနားမှာ ကျွန်တော်ခံစားခဲ့ရတဲ့ ဘုန်းအသရေမျိုးကို အခုလည်း အဖရဲ့ဘေးနားမှာ ပြန်ခံစားခွင့်ပေးပါ။ ဒီလောကထဲက အဖ ပေးအပ်ထားသူတွေကို အဖရဲ့နာမည် သိအောင် ကျွန်တော် ဖော်ပြပါပြီ။ သူတို့ကို အဖပိုင်ဆိုင်လို့ ကျွန်တော့်ဆီ ပေးအပ်ခဲ့တာပါ။အဖရဲ့တရားစကားကို သူတို့ လိုက်နာပါတယ်။ ကျွန်တော် ရရှိထားသမျှဟာအဖဆီကဖြစ်မှန်း အခု သူတို့သိသွားပါပြီ။ ဘာလို့လဲဆိုတော့ ကျွန်တော့်ကို အဖပြောသမျှ သူတို့ကို ပြန်ပြောပြခဲ့လို့ပါ။ သူတို့က အဲဒီစကားတွေကို လက်ခံတယ်။ အဖရဲ့ကိုယ်စားလှယ်အဖြစ် ကျွန်တော်ရောက်လာမှန်းကောင်းကောင်းသိတယ်။ အဖစေလွှတ်လိုက်တဲ့သူဖြစ်မှန်းလည်း ယုံတယ်။ သူတို့အတွက် ကျွန်တော် ဆုတောင်းပေးပါတယ်။ ဒီလောကအတွက်မဟုတ်ဘဲ အဖပေးအပ်ထားသူတွေအတွက် ဆုတောင်းနေတာပါ။ သူတို့ဟာ အဖရဲ့လူတွေဖြစ်လို့ပါ။ ကျွန်တော်ပိုင်ဆိုင်သမျှ အဖပိုင်တယ်။ အဖပိုင်ဆိုင်သမျှ ကျွန်တော်ပိုင်တယ်။ သူတို့ကြောင့် ကျွန်တော် ဘုန်းထင်ရှားပါပြီ။ ကျွန်တော်က အဖဆီ ပြန်လာတော့မှာမို့လို့ ဒီလောကမှာ ရှိတော့မှာ မဟုတ်ဘူး။ သူတို့ကတော့ ဒီလောကမှာ ကျန်ရစ်ခဲ့မှာပါ။ သန့်ရှင်းမြင့်မြတ်တဲ့ အဖ၊ ကျွန်တော့်ကို ခံယူခွင့်ပေးထားတဲ့ နာမတော်ကို ထောက်ပြီး သူတို့ကို ကာကွယ်စောင့်ရှောက်ပေးပါ။ ဒါဆိုရင် အဖနဲ့ကျွန်တော် တစ်စိတ်တစ်ဝမ်းတည်းဖြစ်သလို သူတို့လည်း တစ်စိတ်တစ်ဝမ်းတည်း ဖြစ်နေမှာပါ။ ကျွန်တော်ဟာခံယူခွင့်ရထားတဲ့ အဖရဲ့နာမည်ကို ထောက်ပြီး သူတို့နဲ့အတူရှိနေတုန်းမှာ သူတို့ကို စောင့်ရှောက်ခဲ့တယ်၊ ကာကွယ်ခဲ့တယ်။ ပျက်စီးခြင်းရဲ့သားကလွဲလို့ တစ်ယောက်မှမဆုံးရှုံးပါဘူး။ ဒါဟာ ကျမ်းစကားပြည့်စုံတာပါပဲ။ အခု အဖဆီ ကျွန်တော်လာတော့မယ်။ ကျွန်တော်ခံစားရတဲ့ ပျော်ရွှင်မှုမျိုး သူတို့လည်း အပြည့်အဝ ခံစားနိုင်အောင် ဒီလောကမှာ ကျွန်တော်ရှိနေတုန်း ဒီစကားတွေကို ပြောရတာပါ။ အဖရဲ့တရားစကားကို သူတို့ကို ကျွန်တော်ပြောပြပါပြီ။ဒီလောကနဲ့ ကျွန်တော် မပတ်သက်ခဲ့သလို သူတို့လည်း မပတ်သက်တဲ့အတွက် လောကက သူတို့ကို မုန်းပါတယ်။ သူတို့ကို ဒီလောကကနေ ခေါ်ထုတ်ပေးဖို့ ကျွန်တော် ဆုတောင်းနေတာ မဟုတ်ပါဘူး။ ဆိုးညစ်သူရဲ့ရန်ကနေကာကွယ်စောင့်ရှောက်ပေးဖို့ ဆုတောင်းနေတာပါ။ ကျွန်တော်က ဒီလောကနဲ့ မပတ်သက်သလို သူတို့လည်း လောကနဲ့ မပတ်သက်ကြပါဘူး။ အဖရဲ့ တရားစကားဟာ အမှန်တရားဖြစ်ပါတယ်။ အဲဒီအမှန်တရားအားဖြင့် သူတို့ကို သန့်စင်စေပါ။ အဖက ကျွန်တော့်ကို ဒီလောကထဲစေလွှတ်သလို ကျွန်တော်လည်း သူတို့ကို ဒီလောကထဲ စေလွှတ်ပါတယ်။ ကျွန်တော်က သူတို့အကျိုးအတွက် ကိုယ့်ကိုယ်ကိုယ် သန့်စင်ထားတယ်။ ဒါမှ သူတို့လည်း အမှန်တရားအားဖြင့် သန့်စင်လာကြမှာပါ။ သူတို့အတွက်ပဲ ကျွန်တော် ဆုတောင်းနေတာ မဟုတ်ပါဘူး။ သူတို့စကားကြောင့် ကျွန်တော့်ကို ယုံကြည်လာမယ့် သူတွေအတွက်ပါ ဆုတောင်းပါတယ်။ သူတို့အားလုံး တစ်စိတ်တစ်ဝမ်းတည်း ဖြစ်လာအောင်လို့ပါ။ အဖက ကျွန်တော်နဲ့ တစ်စိတ်တစ်ဝမ်းတည်းဖြစ်ပြီး ကျွန်တော်က အဖနဲ့ တစ်စိတ်တစ်ဝမ်းတည်း ဖြစ်သလိုမျိုးပေါ့။ ဒါဆိုရင် သူတို့အားလုံး ကျွန်တော်တို့နဲ့ တစ်စိတ်တစ်ဝမ်းတည်း ဖြစ်လာလိမ့်မယ်။ ဒီလောကကလည်း ကျွန်တော့်ကို အဖစေလွှတ်လိုက်မှန်း ယုံပါလိမ့်မယ်။ ကျွန်တော်တို့ တစ်စိတ်တစ်ဝမ်းတည်းဖြစ်သလို သူတို့ကို တစ်စိတ်တစ်ဝမ်းတည်းဖြစ်စေဖို့ အဖပေးအပ်ထားတဲ့ ဘုန်းအသရေကို သူတို့ကို ပေးအပ်လိုက်ပါပြီ။ ကျွန်တော်က သူတို့နဲ့ တစ်စိတ်တစ်ဝမ်းတည်းဖြစ်ပြီး အဖက ကျွန်တော်နဲ့ တစ်စိတ်တစ်ဝမ်းတည်း ဖြစ်တဲ့အတွက် သူတို့လည်း အပြည့်အဝ စည်းလုံးလာကြမှာ။ အဲဒီအခါ ကျွန်တော့်ကို အဖစေလွှတ်လိုက်မှန်း၊ အဖက ကျွန်တော့်ကို ချစ်သလို သူတို့ကိုလည်း ချစ်မှန်းဒီလောကသိလာမှာပါ။ အဖ၊ အဖပေးအပ်ထားသူတွေကို ကျွန်တော်ရှိတဲ့နေရာမှာ ရှိစေချင်လိုက်တာ။ ဒါမှ လူ့လောကအစပြုချိန် မတိုင်ခင်ကတည်းက ကျွန်တော့်ကိုချစ်လို့ အဖပေးထားတဲ့ ဘုန်းအသရေကို သူတို့မြင်နိုင်မှာပါ။ ဖြောင့်မတ်မှန်ကန်တဲ့ အဖ၊ ဒီလောကဟာ အဖကိုမသိပေမဲ့ ကျွန်တော်ကတော့ သိပါတယ်။ ကျွန်တော့်ကို အဖစေလွှတ်လိုက်မှန်း သူတို့သိပါတယ်။ အဖရဲ့ နာမည်ကိုသိအောင် သူတို့ကို ကျွန်တော်ပြောပြပါပြီ။ နောင်လည်း ပြောပြဦးမှာပါ။ ဒါမှ ကျွန်တော့်ကိုချစ်တဲ့ အဖရဲ့မေတ္တာမျိုးနဲ့ သူတစ်ပါးကို သူတို့ချစ်နိုင်လိမ့်မယ်။ သူတို့နဲ့ ကျွန်တော် တစ်စိတ်တစ်ဝမ်းတည်း ဖြစ်လာလိမ့်မယ်။,43,Joh,17,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/17/
audio/nwt_43_Joh_BU_18.mp3,အဲဒီလိုဆုတောင်းပြီးတဲ့နောက် ယေရှုက တပည့်တွေနဲ့အတူ ကိဒြုန်ချိုင့်ဝှမ်း တစ်ဖက်ကို ဖြတ်ပြီး ဥယျာဉ်ထဲ ဝင်သွားတယ်။ တပည့်တွေနဲ့အတူ အဲဒီကို အကြိမ်ကြိမ် သွားဖူးတဲ့အတွက် သစ္စာဖောက်ယုဒကအဲဒီနေရာကိုသိနေတယ်။ ယုဒက စစ်သည်တစ်စုအပြင် ပုရောဟိတ်ကြီးတွေနဲ့ ဖာရိရှဲတွေရဲ့ အစောင့်ရဲမက်တွေကိုပါ ခေါ်ပြီး အဲဒီကို ရောက်လာတယ်။ မီးတုတ်၊ မီးအိမ်၊ လက်နက်တွေ ကိုင်ထားကြတယ်။ ဘာတွေကြုံရတော့မယ်ဆိုတာ သိနေတဲ့အတွက် ယေရှုက ရှေ့ကိုထွက်လာပြီး ဘယ်သူ့ကိုရှာနေတာလဲလို့မေးတယ်။ နာဇရက်မြို့သား ယေရှုကို ရှာနေတာ လို့ သူတို့ဖြေတော့ ယေရှုက ကျွန်တော်ဟာ ယေရှုပဲ လို့ပြောလိုက်တယ်။ သစ္စာဖောက် ယုဒလည်း သူတို့နဲ့အတူ ရပ်နေတယ်။ ကျွန်တော်ဟာ ယေရှုပဲ လို့ပြောတော့ သူတို့ နောက်ဆုတ်သွားပြီး လဲကျကုန်တယ်။ ဘယ်သူ့ကို ရှာနေတာလဲ လို့ ယေရှု ထပ်မေးတဲ့အခါ နာဇရက်မြို့သား ယေရှုကို ရှာနေတာ လို့ဖြေကြတယ်။ ယေရှုက ကျွန်တော်ဟာ ယေရှုပါလို့ ပြောပြီးပြီပဲ။ ကျွန်တော့်ကို ရှာနေတာဆိုရင် သူတို့တွေ သွားပါစေ လို့ပြောတယ်။ ဒါဟာ အဖပေးအပ်ထားသူ တစ်ယောက်ကိုမှ ကျွန်တော် မဆုံးရှုံးဘူး ဆိုတဲ့ သူ့ရဲ့စကားတွေ ပြည့်စုံလာတာပဲ။ အဲဒီအခါ ရှိမုန်ပေတရုက ပါလာတဲ့ဓားကို ဆွဲထုတ်ပြီး ပုရောဟိတ်မင်းရဲ့ ကျွန်ကို ခုတ်လိုက်တာ ညာဘက်နားရွက် ပြတ်သွားတယ်။ အဲဒီကျွန်က မာလခုလို့ ခေါ်တယ်။ ယေရှုက ဓားကို ဓားအိမ်ထဲ ပြန်ထည့်လိုက်ပါ။ အဖဘုရားပေးတဲ့ ခွက်ကို ကျွန်တော် မသောက်ဘဲ နေရမှာလား ဆိုပြီး ပေတရုကိုပြောတယ်။ တပ်မှူးနဲ့ တပ်သားတွေ၊ ဂျူးတွေရဲ့ အစောင့်ရဲမက်တွေက ယေရှုကို ဖမ်းဆီးချည်နှောင်ပြီး၊ အန္နတ်ဆီ အရင်ခေါ်သွားတယ်။ အန္နတ်ဟာ အဲဒီနှစ်မှာပုရောဟိတ်မင်းဖြစ်နေတဲ့ ကယာဖရဲ့ ယောက္ခမပဲ။ ကယာဖဆိုတာ လူအများအတွက် လူတစ်ယောက်သေတာ ပိုအကျိုးရှိတယ်ဆိုပြီး ဂျူးတွေကို အကြံပေးခဲ့ဖူးသူဖြစ်တယ်။ ရှိမုန်ပေတရုနဲ့ တပည့်နောက်တစ်ယောက်က နောက်ကနေ လိုက်လာကြတယ်။ အဲဒီတပည့်က ပုရောဟိတ်မင်းရဲ့ အသိဖြစ်နေလို့ ပုရောဟိတ်မင်းရဲ့ ခြံဝင်းထဲ ယေရှုနဲ့အတူ ဝင်သွားတယ်။ ပေတရုကတော့ ဝင်းတံခါးအပြင်ဘက်မှာ ရပ်ပြီးကျန်ရစ်ခဲ့တယ်။ ဒါကြောင့် ပုရောဟိတ်မင်းရဲ့အသိဖြစ်တဲ့ တပည့်က ထွက်လာပြီး တံခါးစောင့်ကို ပြောလိုက်တော့ ပေတရု အထဲဝင်လို့ ရသွားတယ်။ တံခါးစောင့်ဖြစ်တဲ့ အစေခံမလေးက ရှင်လည်း အဲဒီလူရဲ့တပည့်ပဲ မဟုတ်လား လို့မေးတဲ့အခါ ပေတရုက မဟုတ်ပါဘူး လို့ငြင်းတယ်။ ချမ်းစိမ့်စိမ့်ဖြစ်နေလို့ ကျွန်တွေ၊ အစောင့်ရဲမက်တွေက မီးသွေးမီးဖိုပြီး မီးလှုံနေကြတယ်။ ပေတရုလည်း သူတို့နဲ့အတူရပ်ပြီး မီးလှုံနေတယ်။ အဲဒီအချိန်မှာ ပုရောဟိတ်ကြီးက ယေရှုကို တပည့်တွေအကြောင်း၊ သူ့သွန်သင်ချက်တွေအကြောင်း မေးမြန်းတယ်။ ယေရှုက လူအများရှေ့မှာ ကျွန်တော်ဟောပြောတယ်။ ဂျူးတွေစည်းဝေးတဲ့ တရားဇရပ်နဲ့ ဗိမာန်တော်မှာလည်း အမြဲသွန်သင်ပေးတယ်။ ပုန်းလျှိုးကွယ်လျှိုး မဟောပြောခဲ့ဖူးဘူး။ ဒါကြောင့် ကျွန်တော့်ကို မေးနေမယ့်အစား ကျွန်တော်ဟောတာကို ကြားနာခဲ့သူတွေကိုပဲ မေးကြည့်ပါလား။ ကျွန်တော် ဘာတွေဟောခဲ့လဲဆိုတာ သူတို့သိပါတယ် လို့ဖြေတယ်။ အဲဒီအခါ အနားမှာရပ်နေတဲ့ အစောင့်ရဲမက်က ပုရောဟိတ်ကြီးကို မင်း ဒီလိုခံပြောရသလား ဆိုပြီး ယေရှုကို ပါးရိုက်တယ်။ ယေရှုက ကျွန်တော်ပြောတာ မှားနေရင်လည်း ဘာမှားသလဲဆိုတာ သက်သေပြပါ။ အခု၊ မှန်လျက်သားနဲ့ ကျွန်တော့်ကို ဘာလို့ ရိုက်တာလဲ လို့ပြန်ပြောတယ်။ အဲဒီနောက် အန္နတ်က ချည်နှောင်ထားတဲ့ ယေရှုကို ပုရောဟိတ်မင်း ကယာဖဆီ ပို့လိုက်တယ်။ ရှိမုန်ပေတရုကတော့ ရပ်ပြီး မီးလှုံနေတယ်။ အဲဒီအချိန်မှာ ခင်ဗျားလည်း အဲဒီလူရဲ့ တပည့်ပဲ မဟုတ်လား လို့မေးကြတော့ ပေတရုက မဟုတ်ပါဘူး လို့ ငြင်းတယ်။ နောက်တော့ ပုရောဟိတ်မင်းရဲ့ ကျွန်တစ်ယောက်က ဥယျာဉ်ထဲမှာ အဲဒီလူနဲ့အတူ ခင်ဗျားရှိနေတာ ကျွန်တော်မြင်သားပဲ။ ဟုတ်တယ် မဟုတ်လား လို့မေးတယ်။ အဲဒီကျွန်က ပေတရုခုတ်လိုက်လို့ နားရွက်ပြတ်သွားတဲ့လူနဲ့ အမျိုးတော်တယ်။ ဒီတစ်ခါလည်း ပေတရု ငြင်းပြန်တယ်။ အဲဒီအချိန်မှာပဲ ကြက်တွန်သံ ကြားလိုက်ရတယ်။ မနက်မိုးလင်းလာတော့ဂျူးတွေက ယေရှုကို ကယာဖဆီကနေ ဘုရင်ခံနန်းဆောင်ကိုခေါ်သွားကြတယ်။ ပသခါညစာ စားမယ်ဆိုရင် ညစ်ညူးလို့ မဖြစ်တဲ့အတွက် သူတို့ကိုယ်တိုင်တော့ နန်းဆောင်ထဲ မဝင်ကြဘူး။ ပိလတ်မင်းက သူတို့ဆီ ထွက်လာပြီး ဒီလူကို ဘာပြစ်မှုနဲ့ စွဲချက်တင်မှာလဲ လို့မေးတဲ့အခါ၊ ဒီလူသာ ပြစ်မှုကျူးလွန်သူ မဟုတ်ရင် မင်းကြီးဆီမအပ်ပါဘူးလို့ဖြေကြတယ်။ အဲဒီအခါ ပိလတ်မင်းက သူ့ကို မင်းတို့ပဲ ခေါ်သွားပြီး မင်းတို့ရဲ့ တရားဥပဒေအတိုင်း စီရင်လိုက်ပါ လို့အမိန့်ပေးတော့ ကျွန်တော်တို့ ဘယ်သူ့ကိုမှ သတ်ပိုင်ခွင့် မရှိပါဘူး လို့ပြောကြတယ်။ ဒါဟာဘယ်လိုသေခြင်းမျိုးနဲ့ သေရမယ်ဆိုတာကို အသိပေးတဲ့အနေနဲ့ယေရှုပြောခဲ့တဲ့စကားအတိုင်းဖြစ်လာတာ။ ဒါနဲ့ ပိလတ်မင်းက ဘုရင်ခံနန်းဆောင်ထဲ ပြန်ဝင်လာတယ်။ ယေရှုကိုခေါ်ပြီး မင်းဟာ ဂျူးတွေရဲ့ဘုရင် ဟုတ်သလား လို့မေးတယ်။ ယေရှုက မင်းကြီးက ကိုယ့်သဘောနဲ့ကိုယ် မေးတာလား။ ဒါမှမဟုတ် ကျွန်တော့်အကြောင်း သူများပြောပြထားလို့လား ဆိုပြီး ပြန်မေးတယ်။ ပိလတ်မင်းက ငါက ဂျူးလူမျိုးမှ မဟုတ်တာ။ မင်းရဲ့လူမျိုး၊ မင်းရဲ့ ပုရောဟိတ်ကြီးတွေက မင်းကို ငါ့ဆီ အပ်လိုက်တာလေ။ မင်း ဘာလုပ်မိလို့လဲ ဆိုပြီးမေးတယ်။ ယေရှုက ကျွန်တော့်နိုင်ငံဟာ ဒီလောကနဲ့ မပတ်သက်ဘူး။ ဒီလောကနဲ့ ပတ်သက်တယ်ဆိုရင် ကျွန်တော့်ရဲ့ နောက်လိုက်တွေက ဂျူးတွေလက်ထဲ ကျွန်တော် မရောက်သွားရအောင် တိုက်ခိုက်မှာပဲ။ ကျွန်တော့်နိုင်ငံဟာ ဒီလောကနဲ့ မသက်ဆိုင်ဘူး လို့ဖြေတယ်။ အဲဒီအခါ ပိလတ်မင်းက ဒါဆိုရင် မင်းက ဘုရင်လား လို့မေးတော့ယေရှုကမင်းကြီးပြောတာ အမှန်ပဲ။ ကျွန်တော်ဟာ ဘုရင်တစ်ပါးပါ။ ကျွန်တော်မွေးဖွားပြီး ဒီလောကကို ရောက်လာတာ အမှန်တရားကို သက်သေခံဖို့ပဲ။ အမှန်တရားဘက် ရပ်တည်သူတိုင်း ကျွန်တော်ပြောတာကို နားထောင်ကြတယ် လို့ဖြေတယ်။ အဲဒီအခါ ပိလတ်မင်းက အမှန်တရားဆိုတာ ဘာလဲ လို့ပြောတယ်။ အဲဒီလို ပြောပြီးတဲ့နောက် ဂျူးတွေဆီ ပြန်ထွက်သွားပြီး ဒီလူ့ဆီမှာ ဘာပြစ်မှုမှ ငါမတွေ့ဘူး။ ပသခါပွဲမှာ လူတစ်ယောက်ကို လွှတ်ပေးရတဲ့ထုံးစံ ခင်ဗျားတို့မှာ ရှိတာပဲ။ ဒီတော့ ဂျူးတွေရဲ့ ဘုရင်ကို လွှတ်ပေးစေချင်သလား လို့မေးတယ်။ သူတို့က သူ့ကိုတော့ မလွှတ်ပါနဲ့။ ဗာရဗ္ဗကိုပဲ လွှတ်ပေးပါ လို့ အော်ပြောကြတယ်။ ဗာရဗ္ဗဆိုတာ ဓားပြတစ်ယောက်ပဲ။,43,Joh,18,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/18/
audio/nwt_43_Joh_BU_19.mp3,ပိလတ်မင်းက ယေရှုကို ခေါ်သွားပြီး ကျာပွတ်နဲ့ ရိုက်နှက်ဖို့ အမိန့်ပေးတယ်။ ဒါနဲ့ စစ်သည်တွေက ဆူးခက်သရဖူ လုပ်ပြီး ယေရှုကို ဆောင်းပေးတယ်။ ခရမ်းရောင်ဝတ်ရုံ ဝတ်ဆင်ပေးတယ်။ အဲဒီနောက် ယေရှုရှေ့ကို လာပြီး ဂျူးတို့ရဲ့ဘုရင်၊ မင်္ဂလာပါ လို့ လှောင်ပြောင်ပြီး ပါးရိုက်ကြတယ်။ ပိလတ်မင်းကအပြင်ထွက်ပြီး သူ့မှာ ဘာအပြစ်မှ ငါမတွေ့ဘူးဆိုတာ မင်းတို့သိအောင်လို့ ငါထုတ်ပြမယ် လို့ ဂျူးတွေကို ပြောတယ်။ ဆူးခက်သရဖူဆောင်းထားတဲ့ ယေရှုက ခရမ်းရောင်ဝတ်ရုံနဲ့ အပြင်ကိုထွက်လာတော့ ပိလတ်မင်းက ကြည့်ကြပါ။ ဟောဒီလူပဲ ဆိုပြီးပြောတယ်။ ပုရောဟိတ်ကြီးတွေနဲ့ အစောင့်ရဲမက်တွေက ယေရှုကိုမြင်တာနဲ့ သူ့ကို သစ်တိုင်ပေါ် တင်ပါ။ သစ်တိုင်ပေါ် တင်ပါ လို့အော်ကြတယ်။ ပိလတ်မင်းက သူ့ကို မင်းတို့ပဲ ခေါ်သွားပြီး ကွပ်မျက်လိုက်ကြ။ ငါကတော့ ဘာအပြစ်မှ မတွေ့ဘူး လို့ပြန်ပြောတယ်။ ဂျူးတွေက ကျွန်တော်တို့မှာ ဥပဒေတစ်ခုရှိတယ်။ သူက ကိုယ့်ကိုယ်ကိုယ် ဘုရားသခင်ရဲ့သားလို့ ပြောတဲ့အတွက် အဲဒီဥပဒေအရ သေထိုက်တယ် လို့ ပြောကြတယ်။ ပိလတ်မင်းက အဲဒီစကားကိုကြားတော့ ပိုကြောက်လာတယ်။ ဒါနဲ့ ဘုရင်ခံနန်းဆောင်ထဲ ပြန်ဝင်ပြီး မင်း ဘယ်ကလဲ လို့မေးတဲ့အခါ ယေရှု တစ်ခွန်းမှ ပြန်မဖြေဘူး။ ပိလတ်မင်းက ငါ့ကို ပြန်မဖြေဘူးလား။ မင်းကို လွှတ်ပေးပိုင်ခွင့်၊ သစ်တိုင်ပေါ်တင်ပိုင်ခွင့် ငါ့မှာရှိမှန်း မင်းမသိဘူးလား လို့မေးတယ်။ ယေရှုက ဘုရားသခင်ကသာ အခွင့်မပေးရင် ကျွန်တော့်ကို မင်းကြီး ဘာမှ လုပ်ပိုင်ခွင့်မရှိဘူး။ ဒါကြောင့် ကျွန်တော့်ကို မင်းကြီးလက်ထဲ အပ်တဲ့သူဟာ ပိုအပြစ်ကြီးပါတယ် လို့ဖြေတယ်။ ဒါနဲ့ ပိလတ်မင်းလည်း ယေရှုကိုလွှတ်ပေးဖို့ နည်းလမ်းရှာတော့တယ်။ ဒါပေမဲ့ ဂျူးတွေက ဒီလူကိုလွှတ်ပေးရင် မင်းကြီးဟာ ဆီဇာရဲ့ အဆွေတော် မဟုတ်ဘူး။ ကိုယ့်ကိုယ်ကိုယ် ဘုရင်ပါလို့ပြောသူဟာဆီဇာကို ဆန့်ကျင်သူပဲဆိုပြီးအော်ပြောကြတယ်။ ဒီစကားကို ကြားတဲ့အခါ ပိလတ်မင်းက ယေရှုကို အပြင်ခေါ်ထုတ်ပြီး ကျောက်ခင်းစင်္ကြံလို့ခေါ်တဲ့ တရားပလ္လင်မှာ ထိုင်လိုက်တယ်။ အဲဒီနေရာကို ဟီဘရူးစကားနဲ့ ဂဗ္ဗသ လို့ခေါ်တယ်။ အချိန်ကတော့ ပသခါပြင်ဆင်ရာနေ့၊ နေ့လယ် ၁၂ နာရီ လောက်ရှိပြီ။ ပိလတ်မင်းက ဂျူးတွေကို မင်းတို့ရဲ့ ဘုရင်ကို ကြည့်ကြ လို့ပြောတယ်။ ဂျူးတွေက သူ့ကို ရှင်းပစ်ပါ။ ရှင်းပစ်ပါ။ သစ်တိုင်ပေါ်တင်ပါ လို့အော်ပြောကြတယ်။ ပိလတ်မင်းကလည်း မင်းတို့ရဲ့ဘုရင်ကို ကွပ်မျက်ရမလားလို့မေးတဲ့အခါ ပုရောဟိတ်ကြီးတွေက ကျွန်တော်တို့မှာ ဆီဇာကလွဲလို့ တခြားဘုရင် မရှိဘူး လို့ဖြေကြတယ်။ ပိလတ်မင်းလည်း ယေရှုကို သစ်တိုင်ပေါ်မှာ ကွပ်မျက်ဖို့ သူတို့ဆီ အပ်လိုက်တယ်။ ဒါနဲ့ ယေရှုကို သူတို့ ခေါ်ထုတ်သွားကြတယ်။ ယေရှုက မိမိကိုတင်ပြီးသတ်မယ့် သစ်တိုင်ကို ထမ်းပြီး ဦးခေါင်းခွံအရပ်ကို ထွက်လာတယ်။ အဲဒီနေရာကို ဟီဘရူးစကားနဲ့ ဂေါလဂေါသ လို့ခေါ်တယ်။ အဲဒီကိုရောက်တော့ ယေရှုကို သစ်တိုင်ပေါ်တင်ပြီး သံနဲ့ရိုက်ကြတယ်။ လူနှစ်ယောက်ကိုလည်းသစ်တိုင်ပေါ်သံနဲ့ရိုက်ပြီး ယေရှုရဲ့ဘေးနှစ်ဖက်မှာတစ်ယောက်စီ ထားလိုက်တယ်။ ပိလတ်မင်းက ဂျူးတို့ရဲ့ဘုရင်၊ နာဇရက်မြို့သား ယေရှု ဆိုတဲ့ ဘွဲ့နာမည်ကို ရေးပြီး သစ်တိုင်ပေါ်မှာတပ်ထားတယ်။ ယေရှုကို သစ်တိုင်ပေါ်တင်တဲ့ နေရာဟာ ဂျေရုဆလင်မြို့နဲ့ နီးနေတော့ ဂျူးအတော်များများက ဟီဘရူးစကား၊ လက်တင်စကား၊ ဂရိစကားနဲ့ ရေးထားတဲ့ အဲဒီဘွဲ့နာမည်ကို ဖတ်လို့ရတယ်။ ဒါပေမဲ့ ဂျူးပုရောဟိတ်ကြီးတွေက ဂျူးတို့ရဲ့ဘုရင် လို့မရေးပါနဲ့။ ကိုယ့်ကိုယ်ကိုယ် ဂျူးတို့ရဲ့ဘုရင်လို့ ပြောတဲ့သူဆိုပြီးရေးပါလို့ပြောတော့၊ ပိလတ်မင်းက ငါရေးပြီးပြီ။ ဒါအတည်ပဲ လို့ပြောတယ်။ စစ်သည်တွေက ယေရှုကို သစ်တိုင်ပေါ်မှာသံနဲ့ရိုက်ပြီးသွားတဲ့အခါ ဝတ်လုံတွေကို လေးပိုင်းပိုင်းပြီး တစ်ယောက်တစ်ပိုင်းစီ ယူတယ်။ အတွင်းအင်္ကျီကိုလည်း ယူလိုက်တယ်။ ဒါပေမဲ့ အတွင်းအင်္ကျီက ချုပ်ရိုးမပါဘဲ အထက်အောက် တစ်ဆက်တည်း ရက်ထားတဲ့အထည်ဖြစ်နေတယ်။ ဒါကြောင့် သူတို့က ဒီတစ်ထည်ကိုတော့ မပိုင်းတော့ဘဲ မဲချပြီး ယူလိုက်ရအောင် လို့ အချင်းချင်းပြောတယ်။ ကျွန်တော့်ဝတ်လုံတွေကို အပိုင်းပိုင်း ခွဲယူပြီး အင်္ကျီကိုလည်း မဲချယူကြတယ် ဆိုတဲ့ ကျမ်းစကားအတိုင်း ဖြစ်လာတယ်။ စစ်သည်တွေ အဲဒီလို တကယ်လုပ်ခဲ့တယ်။ ယေရှုရဲ့သစ်တိုင်နားမှာ မိခင်၊ မိခင်ရဲ့ညီမ၊ ကလောဖရဲ့ဇနီး မာရိနဲ့ မာဂဒလမာရိတို့ ရပ်နေတယ်။ ယေရှုက မိခင်ရော သူချစ်တဲ့တပည့်ပါ အနားမှာ ရပ်နေတာကို မြင်တဲ့အခါ မိခင်ကို အမေ၊ အခုချိန်ကစပြီး သူဟာ အမေ့သား ဖြစ်သွားပြီနော် လို့မှာတယ်။ တပည့်ကိုလည်း အခုချိန်ကစပြီး သူဟာ ခင်ဗျားရဲ့အမေ ဖြစ်သွားပြီ လို့မှာတယ်။ ဒါနဲ့ အဲဒီတပည့်လည်း မာရိကို သူ့အိမ်မှာပဲ ခေါ်ထားလိုက်တယ်။ အဲဒီနောက် ယေရှုက အဖဘုရား ခိုင်းထားတဲ့အလုပ်အားလုံးကို သူ အခုလုပ်ပြီးသွားမှန်း သိတဲ့အခါ ရေဆာလိုက်တာ လို့ပြောတယ်။ အဲဒီလိုပြောတာကျမ်းစကားပြည့်စုံဖို့ပါပဲ။ အဲဒီမှာအချဉ်ပေါက်နေတဲ့ဝိုင် အပြည့်ထည့်ထားတဲ့ အိုးတစ်လုံး ရှိနေတယ်။ သူတို့က ရေမြှုပ်ကို ဝိုင်ထဲနှစ်၊ ဟုဿုပ် ကိုင်းရဲ့ထိပ်မှာ တပ်ပြီး ယေရှုရဲ့နှုတ်ခမ်းဆီလှမ်းတေ့ပေးတယ်။ ဝိုင်မြည်းစမ်းပြီးတဲ့အခါ ယေရှုက အဖခိုင်းသမျှ ကျွန်တော်လုပ်ပြီးပါပြီ လို့ပြောတယ်။ အဲဒီနောက် ခေါင်းငိုက်စိုက်ကျပြီး အသက်ထွက်သွားတယ်။ အဲဒီနေ့က အဖိတ်နေ့၊ နောက်တစ်နေ့ကလည်း အထူးဥပုသ်နေ့ ဖြစ်နေတယ်။ဒါကြောင့်ဂျူးတွေက အလောင်းတွေကို သစ်တိုင်ပေါ်မှာ ဥပုသ်နေ့အထိ မရှိစေချင်တဲ့အတွက် ခြေထောက်ချိုးပြီးသယ်သွားပါရစေလို့ ပိလတ်မင်းဆီ ခွင့်တောင်းကြတယ်။ အဲဒီနောက် စစ်သည်တွေ ရောက်လာပြီး ယေရှုဘေးမှာ သစ်တိုင်တင်ထားတဲ့ လူနှစ်ယောက်ရဲ့ ခြေထောက်ကို ချိုးတယ်။ ယေရှု အလှည့်ရောက်တဲ့အခါ သေဆုံးနေပြီဆိုတာ သိသွားတဲ့အတွက် ခြေထောက် မချိုးတော့ဘူး။ စစ်သည်တစ်ယောက်က ယေရှုရဲ့နံရိုးနားကို လှံနဲ့ထိုးလိုက်တဲ့အခါ သွေးနဲ့ရေတွေ ချက်ချင်း ထွက်လာတယ်။ ဒါကိုမြင်လိုက်တဲ့ လူတစ်ယောက်က သက်သေထွက်ဆိုတယ်။ သူ့ထွက်ဆိုချက်ဟာ မှန်ကန်တယ်။ သူမှန်တာပြောနေမှန်းလည်း သူသိတယ်။ ခင်ဗျားတို့ကိုလည်း ယုံစေချင်လို့ သူ ဒီအကြောင်းတွေ ပြောပြနေတာ။ အခုလို ဖြစ်ပျက်လာတာဟာ သူ့အရိုးတစ်ချောင်းမှ မကျိုးဘူး ဆိုတဲ့ ကျမ်းစကား ပြည့်စုံတာပဲ။ နောက်ကျမ်းတစ်ချက်မှာလည်း သူတို့က ကိုယ်ထိုးဖောက်တဲ့သူကို ကြည့်ကြလိမ့်မယ် လို့ ဆိုထားတယ်။ အဲဒီနောက် အရိမသဲမြို့သား ယောသပ်က ယေရှုအလောင်းကို ယူခွင့်ပေးဖို့ ပိလတ်မင်းဆီ ခွင့်တောင်းတယ်။ သူဟာ ဂျူးတွေကိုကြောက်လို့ ယေရှုရဲ့တပည့်ဖြစ်မှန်း လူသိမခံရဲတဲ့သူပဲ။ ပိလတ်မင်း ခွင့်ပြုတဲ့အတွက် အလောင်းကို သူ လာယူတယ်။ အရင်တုန်းက ယေရှုကို ညအချိန် လာတွေ့ဖူးတဲ့ နိကောဒင်ကလည်း မုရန်နဲ့ သစ်မွှေးဆီ ရောထားတဲ့ နံ့သာထုပ်ယူလာတယ်။ နံ့သာထုပ်က ပေါင် တစ်ရာလောက်ရှိတယ်။ သူတို့က ယေရှုရဲ့အလောင်းကိုယူ၊ ဂျူးတွေရဲ့ စျာပနထုံးစံအတိုင်းအမွှေးနံ့သာတွေထည့်ပြီး ပိတ်ထည်နဲ့ပတ်ရစ်လိုက်တယ်။ ယေရှုကို သစ်တိုင်ပေါ် ကွပ်မျက်တဲ့နေရာမှာ ဥယျာဉ်တစ်ခုရှိတယ်။ အဲဒီဥယျာဉ်ထဲမှာ ဘယ်သူ့ကိုမှ မသင်္ဂြိုဟ်ရသေးတဲ့ သင်္ချိုင်းဂူသစ်တစ်ခု ရှိတယ်။ ဂျူးတွေရဲ့အဖိတ်နေ့ဖြစ်နေတဲ့အပြင် သင်္ချိုင်းဂူကလည်း အနီးအနားမှာပဲ ရှိနေတဲ့အတွက် ယေရှုရဲ့အလောင်းကို အဲဒီမှာ ထည့်ထားလိုက်တယ်။,43,Joh,19,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/19/
audio/nwt_43_Joh_BU_20.mp3,သီတင်းပတ်ရဲ့ပထမနေ့မိုးလင်းခါစမှာမာဂဒလမာရိဟာ သင်္ချိုင်းဂူကို ရောက်လာတဲ့အခါ ဂူဝမှာပိတ်ထားတဲ့ ကျောက်တုံးကို လှိမ့်ဖယ်ထားမှန်းတွေ့လိုက်ရတယ်။ ဒါကြောင့် ရှိမုန်ပေတရုနဲ့ ယေရှုချစ်တဲ့ တပည့်ဆီ ပြေးသွားပြီး သခင့်ကို သင်္ချိုင်းဂူထဲကနေယူသွားကြပြီ။ ဘယ်မှာထားလိုက်မှန်း မသိဘူး လို့ပြောတယ်။ ပေတရုနဲ့အဲဒီတပည့်လည်း သင်္ချိုင်းဂူရှိရာကို သွားတယ်။ နှစ်ယောက်သား အတူပြေးသွားပေမဲ့ အဲဒီတပည့်က ပိုအပြေးမြန်လို့ သင်္ချိုင်းဂူကို ပေတရုထက် အရင်ရောက်သွားတယ်။ ဂူထဲကို ကိုယ်ကိုကိုင်းပြီး ကြည့်လိုက်တဲ့အခါ ပိတ်ထည်တွေကိုပဲ တွေ့တယ်။ အထဲကိုတော့မဝင်ဘူး။ အဲဒီနောက် ရှိမုန်ပေတရု ရောက်လာပြီး သင်္ချိုင်းဂူထဲ ဝင်ကြည့်တဲ့အခါ ပိတ်ထည်တွေကို တွေ့တယ်။ ယေရှုရဲ့ခေါင်းကိုပတ်တဲ့ ပိတ်စနဲ့ ကိုယ်ကိုပတ်တဲ့ ပိတ်ထည်တွေက တစ်နေရာစီမှာ အလိပ်လိုက်ရှိနေတယ်။ အရင်ရောက်တဲ့ တပည့်လည်း ဂူထဲကို ဝင်ကြည့်လိုက်တော့မှယုံသွားတယ်။ ဒါပေမဲ့ ယေရှုဟာ သေရာကနေ အသက်ပြန်ရှင်လာမယ်ဆိုတဲ့ ကျမ်းစကားကို သူတို့ နားမလည်သေးဘူး။ ဒါကြောင့် အိမ်ကို ပြန်သွားကြတယ်။ မာရိကတော့ ဂူအပြင်မှာ ငိုပြီးကျန်ရစ်ခဲ့တယ်။ ငိုနေရင်းနဲ့ ဂူထဲကို ကိုယ်ကိုကိုင်းပြီး ကြည့်လိုက်တဲ့အခါ၊ ဝတ်လုံဖြူဝတ်ဆင်ထားတဲ့ ကောင်းကင်တမန်နှစ်ပါးက အလောင်းထားတဲ့နေရာမှာခေါင်းရင်းတစ်ယောက်၊ခြေရင်းတစ်ယောက် ထိုင်နေတာကို တွေ့ရတယ်။ သူတို့ကဘာလို့ငိုနေတာလဲ ဆိုပြီးမေးတော့မာရိကကျွန်မရဲ့သခင်ကိုတစ်ယောက်ယောက် ယူသွားလိုက်ပြီ။ဘယ်မှာထားမှန်းမသိဘူးလို့ဖြေတယ်။ အဲဒီလိုဖြေပြီး နောက်လှည့်ကြည့်တဲ့အခါ ယေရှုရပ်နေတာကို မြင်တယ်။ ဒါပေမဲ့ ယေရှုမှန်း မသိဘူး။ ယေရှုက ဘာလို့ ငိုနေတာလဲ။ ဘယ်သူ့ကို ရှာနေတာလဲ လို့မေးတော့ မာရိက သူ့ကို ဥယျာဉ်စောင့်အထင်နဲ့ ဆရာ၊ အလောင်းကို ယူသွားတယ်ဆိုရင် ဘယ်မှာထားသလဲ ပြောပြပါ။ ကျွန်မ ယူသွားမယ် လို့ပြောတယ်။ ယေရှုက မာရိ လို့လည်း ခေါ်လိုက်ရော မာရိ လှည့်ကြည့်ပြီး ဟီဘရူးစကားနဲ့ ရဗ္ဗုနိ လို့ထူးလိုက်တယ်။ (ရဗ္ဗုနိဆိုတာ ဆရာ လို့ အဓိပ္ပာယ်ရတယ်။) ယေရှုက ကျွန်တော့်ကို မဆွဲထားနဲ့။ အဖဘုရားဆီ ကျွန်တော် မသွားသေးဘူး။ အခု၊ ညီအစ်ကိုတွေဆီ သွားပြီး ကျွန်တော့်အဖဖြစ်တဲ့ ခင်ဗျားတို့ရဲ့အဖ၊ ကျွန်တော့်ဘုရားသခင်ဖြစ်တဲ့ ခင်ဗျားတို့ရဲ့ ဘုရားသခင်ဆီ ကျွန်တော် သွားရတော့မယ် လို့ပြောပေးပါ ဆိုပြီး မှာတယ်။ မာဂဒလမာရိက တပည့်တွေဆီ သွားပြီး သခင့်ကို ကျွန်မ တွေ့လိုက်တယ် လို့ပြောတယ်။ ယေရှု မှာသမျှကိုလည်း ပြန်ပြောပြတယ်။ အဲဒီနေ့က သီတင်းပတ်ရဲ့ ပထမနေ့ပဲ။ ညမှောင်လာတော့ တပည့်တွေက ဂျူးတွေကို ကြောက်တဲ့အတွက် အိမ်တံခါးပိတ်ပြီး စုဝေးနေကြတယ်။ အဲဒီအခါ သူတို့အလယ်မှာ ယေရှု ပေါ်လာပြီး ငြိမ်သက်ခြင်း ရှိပါစေ လို့ပြောတယ်။ အဲဒီလိုပြောပြီးနောက် သူ့လက်တွေကိုရော နံဘေးကိုပါ ပြတယ်။ တပည့်တွေလည်း သူတို့ရဲ့သခင်ကို မြင်ရတော့ ပျော်သွားတယ်။ ယေရှုက ငြိမ်သက်ခြင်း ရှိပါစေ။ အဖဘုရားက ကျွန်တော့်ကို ဒီလောကထဲ စေလွှတ်သလို ကျွန်တော်လည်း ခင်ဗျားတို့ကို ဒီလောကထဲ စေလွှတ်တယ် လို့ထပ်ပြောတယ်။ အဲဒီနောက် သူတို့အပေါ် လေကိုမှုတ်ပြီး သန့်ရှင်းသော စွမ်းအားတော်ကို ခံယူကြပါ။ အပြစ်ကျူးလွန်သူ တစ်ယောက်ကို ခင်ဗျားတို့ ခွင့်လွှတ်မယ်ဆိုရင် ဘုရားသခင်လည်း ခွင့်လွှတ်လိမ့်မယ်။ ခင်ဗျားတို့ ခွင့်မလွှတ်ဘူးဆိုရင်တော့ ဘုရားသခင်လည်း ခွင့်လွှတ်မှာ မဟုတ်ဘူး လို့ပြောတယ်။ ယေရှုပေါ်လာတဲ့အချိန်မှာ တမန်တော် ၁၂ ယောက်ထဲက အမြွှာလို့ခေါ်တဲ့ သောမ မရှိဘူး။ ဒါကြောင့် ကျန်တပည့်တွေက ငါတို့ သခင့်ကို မြင်လိုက်ရတယ် လို့ပြောတဲ့အခါ သောမက ကျွန်တော်ကတော့ သခင့်လက်မှာရှိတဲ့ သံရိုက်ရာကို မမြင်မစမ်းရရင်၊ နံဘေးကို လက်နဲ့ မစမ်းရရင် လုံးဝမယုံဘူး လို့ပြန်ပြောတယ်။ ရှစ်ရက်ကြာပြီးနောက်အိမ်တစ်အိမ်မှာ တပည့်တွေ စုဝေးတဲ့အခါ သောမလည်း ရှိနေတယ်။ တံခါးပိတ်ထားပေမဲ့ သူတို့အလယ်မှာ ယေရှုပေါ်လာပြီး ငြိမ်သက်ခြင်း ရှိပါစေ လို့ပြောတယ်။ အဲဒီနောက် သောမကို ကျွန်တော့်လက်က ဟောဒီသံရိုက်ရာကို စမ်းကြည့်။ ကျွန်တော့်နံဘေးကိုလည်း လက်နဲ့စမ်းကြည့်ပါ။ မယုံမရှိနဲ့။ ယုံလိုက်စမ်းပါ ဆိုတော့၊ သောမက ကျွန်တော့်သခင်၊ ကျွန်တော့်ဘုရားပါလားလို့ပြောတယ်။ ယေရှုက ခင်ဗျား ကျွန်တော့်ကိုမြင်ရလို့ ယုံတာလား။ ကျွန်တော့်ကို မမြင်ဘဲနဲ့ ယုံတဲ့သူဟာ ပျော်ရွှင်ချမ်းမြေ့ရလိမ့်မယ် လို့ပြန်ပြောတယ်။ တကယ်တော့ ဒီကျမ်းလိပ်မှာ မရေးထားတဲ့ တခြားအံ့ဖွယ်အမှု အများကြီးကိုလည်း တပည့်တွေရှေ့မှာ ယေရှုလုပ်ပြခဲ့တယ်။ ဒါပေမဲ့ ဒီအကြောင်းတွေကို ရေးထားတာက ယေရှုဟာ ဘုရားသခင်ရဲ့သားဖြစ်မှန်း၊ ခရစ်တော်ဖြစ်မှန်း ခင်ဗျားတို့ ယုံကြည်လာစေဖို့၊ အဲဒီလိုယုံကြည်ပြီး ယေရှုရဲ့ နာမည်အားဖြင့် အသက်ရစေဖို့ပဲ။,43,Joh,20,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/20/
audio/nwt_43_Joh_BU_21.mp3,အဲဒီနောက် ယေရှုက တိဗေရိအိုင်နားမှာတပည့်တွေကို ကိုယ်ထင်ပြတယ်။ ကိုယ်ထင်ပြပုံကတော့ ဒီလိုပါ၊ ရှိမုန်ပေတရု၊ အမြွှာလို့ခေါ်တဲ့ သောမ၊ ဂါလိလဲနယ် ကာနမြို့သား နာသနေလ၊ ဇေဗေဒဲရဲ့သားတွေနဲ့ တခြားတပည့်နှစ်ယောက်တို့ အတူရှိနေချိန်မှာ၊ ရှိမုန်ပေတရုက ငါးဖမ်းထွက်မယ် ဆိုတော့ ငါတို့လည်း လိုက်မယ် လို့ပြောကြတယ်။ သူတို့ လှေနဲ့ငါးဖမ်းထွက်ပေမဲ့ အဲဒီညမှာ ငါးတစ်ကောင်မှ မရဘူး။ မိုးလင်းခါနီးတော့ကမ်းစပ်မှာ ယေရှု ရပ်နေတယ်။ ဒါပေမဲ့ ယေရှုမှန်း တပည့်တွေ မသိကြဘူး။ ယေရှုက ချစ်သားတို့၊ စားစရာတစ်ခုခု ရှိသလား ဆိုပြီး မေးတဲ့အခါ မရှိဘူး လို့ဖြေကြတယ်။ ဒါနဲ့ လှေရဲ့ညာဘက်မှာ ပိုက်ကွန်ချလိုက်ပါ။ ငါးတွေရလိမ့်မယ် လို့ ယေရှုပြောတဲ့အတွက် ပိုက်ကွန်ချလိုက်တဲ့အခါ ပိုက်ကိုတောင် မဆွဲတင်နိုင်လောက်အောင်ငါးတွေအများကြီး ဖမ်းမိတယ်။ အဲဒီအခါ ယေရှုချစ်တဲ့တပည့်က ဒါ သခင်ပဲ လို့ပေတရုကို ပြောတယ်။ ဒါကိုလည်း ကြားရော ရှိမုန်ပေတရုက အပေါ်အင်္ကျီကို ကောက်ဝတ်ပြီး ရေထဲ ခုန်ဆင်းသွားတယ်။ ကျန်တဲ့တပည့်တွေဟာ ကမ်းစပ်နဲ့သိပ်မဝေးဘဲ ပေ ၃၀၀ လောက်မှာ ရှိနေတဲ့အတွက် ငါးတွေအပြည့်ပါတဲ့ ပိုက်ကွန်ကို ဆွဲရင်း လှေနဲ့ ကမ်းကပ်လာတယ်။ ကမ်းပေါ်ရောက်တဲ့အခါ မီးသွေးမီးပုံပေါ် ကင်ထားတဲ့ ငါးတွေနဲ့ မုန့်ကို တွေ့တယ်။ ယေရှုက ဖမ်းလာတဲ့ငါးတချို့ယူလာခဲ့လို့ပြောတဲ့အတွက်၊ ရှိမုန်ပေတရုလည်း လှေပေါ်တက်ပြီး ပိုက်ကွန်ကို ကုန်းပေါ်ဆွဲတင်တယ်။ငါးကြီး ၁၅၃ကောင် ပါလာတယ်။ ငါးတွေ ဒီလောက်များတာတောင်ပိုက်ကွန်မပေါက်ပြဲဘူး။ ယေရှုကမနက်စာလာစားကြ လို့ခေါ်တယ်။ သခင်မှန်း သိနေတဲ့အတွက် ခင်ဗျား ဘယ်သူလဲ ဆိုပြီး တပည့်တစ်ယောက်မှ မမေးရဲဘူး။ ယေရှုက မုန့်ကိုယူပြီး တပည့်တွေကို ပေးတယ်။ ငါးကိုလည်း ပေးတယ်။ ယေရှု သေရာကနေ အသက်ပြန်ရှင်လာပြီးနောက် တပည့်တွေကို ကိုယ်ထင်ပြတာ ဒါဟာ တတိယအကြိမ်ပဲ။ မနက်စာစားပြီးတဲ့နောက် ယေရှုက ယောဟန်ရဲ့သား ရှိမုန်၊ ဒီဟာတွေထက်ကျွန်တော့်ကို ပိုချစ်သလား လို့မေးတယ်။ချစ်တာပေါ့။ ကျွန်တော်ချစ်မှန်း သခင်သိပါတယ် လို့ ရှိမုန်ပေတရုဖြေတဲ့အခါ ကျွန်တော့်သိုးသငယ်တွေကို ကျွေးမွေးပါ လို့မှာတယ်။ ယေရှုက ယောဟန်ရဲ့သား ရှိမုန်၊ ကျွန်တော့်ကို ချစ်သလား လို့ ဒုတိယအကြိမ် မေးတယ်။ ချစ်တာပေါ့။ ကျွန်တော်ချစ်မှန်း သခင်သိပါတယ် လို့ဖြေတော့ ကျွန်တော့် သိုးကလေးတွေကို ထိန်းပါ လို့မှာတယ်။ အဲဒီနောက် ယေရှုက ယောဟန်ရဲ့သား ရှိမုန်၊ ကျွန်တော့်ကို ချစ်သလား လို့ တတိယအကြိမ် မေးတယ်။ ကျွန်တော့်ကို ချစ်သလား လို့ သုံးကြိမ်တောင် မေးတဲ့အတွက် ပေတရုလည်း ဝမ်းနည်းသွားပြီး သခင်၊ သခင်ဟာ အရာခပ်သိမ်းကို သိပါတယ်။ သခင့်ကို ကျွန်တော်ချစ်မှန်းလည်း သိပါတယ် လို့ဖြေတယ်။ အဲဒီအခါ ယေရှုက ကျွန်တော့်ရဲ့ သိုးကလေးတွေကို ကျွေးမွေးပါ။ ကျွန်တော် မှန်တာကိုပြောမယ်၊ အမှန်အတိုင်း ပြောမယ်။ ခင်ဗျားဟာ ငယ်တုန်းမှာ ကိုယ့်ဘာသာကိုယ် အဝတ်ဝတ်ပြီး သွားချင်တဲ့နေရာကို သွားတတ်တယ်။ အသက်ကြီးလာရင်တော့ ကိုယ့်လက်နှစ်ဖက်ကို ဆန့်ပြီး တခြားသူက ဝတ်ပေးလိမ့်မယ်၊ ကိုယ်မသွားချင်တဲ့နေရာကို ခေါ်သွားလိမ့်မယ် လို့ပြောတယ်။ ဒါဟာ ပေတရု ဘယ်လိုသေဆုံးပြီး ဘုရားသခင်ရဲ့ ဘုန်းတော်ကို ထင်ရှားစေမလဲဆိုတာ ပြောနေတာ။ အဲဒီနောက် ပေတရုကို ကျွန်တော့်နောက် ဆက်ပြီးလိုက်ပါ လို့ပြောတယ်။ ပေတရုလှည့်ကြည့်တဲ့အခါ ယေရှုချစ်တဲ့တပည့် လိုက်လာတာကို မြင်တယ်။ အဲဒီတပည့်ဟာ ညစာစားချိန်မှာ ယေရှုရဲ့ရင်ခွင်ကို ကျောမှီပြီး သခင့်ကို သစ္စာဖောက်မယ့်သူဟာ ဘယ်သူလဲ လို့မေးခဲ့တဲ့သူပဲ။ သူ့ကိုမြင်တဲ့အခါ ပေတရုက သခင်၊ သူကျတော့ကော ဆိုပြီး မေးတယ်။ ယေရှုက ကျွန်တော်လာတဲ့အချိန်ထိ သူ့ကို အသက်ရှင်စေချင်တယ်ဆိုရင်လည်း ခင်ဗျားနဲ့ ဘာမှမဆိုင်ပါဘူး။ ခင်ဗျားသာ ကျွန်တော့်နောက်ကို ဆက်လိုက်ပါ လို့ပြောတယ်။ ဒါနဲ့ အဲဒီတပည့် သေမှာမဟုတ်ဘူးဆိုတဲ့စကား တပည့်တွေအလယ်မှာ ပျံ့သွားတယ်။ တကယ်တော့ သူသေမှာမဟုတ်ဘူးလို့ ယေရှုပြောနေတာ မဟုတ်ဘူး။ ကျွန်တော်လာတဲ့အချိန်ထိ သူ့ကို အသက်ရှင်စေချင်တယ်ဆိုရင်လည်း ခင်ဗျားနဲ့ ဘာမှမဆိုင်ဘူး လို့ပြောနေတာပါ။ ဒီအကြောင်းတွေကို သက်သေခံပြီး ရေးသားခဲ့တဲ့သူဟာ အဲဒီတပည့်ပဲ။ သူ့သက်သေခံချက် မှန်တယ်ဆိုတာ ကျွန်တော်တို့သိကြပါတယ်။ ယေရှုလုပ်ခဲ့တာတွေအများကြီး ရှိသေးတယ်။ အဲဒါတွေအားလုံးကို အသေးစိတ်ရေးနေရင် ကျမ်းလိပ်တွေများလွန်းလို့ ကမ္ဘာကြီးတောင် ဆံ့မယ်မထင်ဘူး။,43,Joh,21,ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယောဟန်/21/
audio/nwt_44_Ac_BU_01.mp3,သော်ဖိလု၊ကျွန်တော်ရေးခဲ့တဲ့ ပထမစာထဲမှာသခင်ယေရှုစတင်သွန်သင်ခဲ့တာတွေ၊ လုပ်ဆောင်ခဲ့တာတွေ၊ ရွေးချယ်ထားတဲ့ တမန်တော်တွေကို သန့်ရှင်းသော စွမ်းအားတော်ကတစ်ဆင့် ညွှန်ကြားချက်တွေ ပေးပြီးတဲ့နောက် ကောင်းကင်ကို ဆောင်ယူခံရတဲ့နေ့အထိ လုပ်ခဲ့၊ ပြောခဲ့တာတွေ အားလုံးပါတယ်။ သခင်ဟာ အသေခံပြီးနောက်မှာ အသက်ပြန်ရှင်လာတယ်ဆိုတဲ့ ခိုင်လုံတဲ့ အထောက်အထားများစွာ တမန်တော်တွေကို ပြခဲ့တယ်။ ရက်ပေါင်း ၄၀ ပတ်လုံး သခင်ကို သူတို့မြင်တွေ့ခဲ့သလို သခင်ကလည်း ဘုရားသခင့် နိုင်ငံတော်အကြောင်း ပြောပြခဲ့တယ်။ သူတို့နဲ့အတူစည်းဝေးနေတုန်း သခင်က ဂျေရုဆလင်ကနေ မထွက်သွားပါနဲ့။ ကောင်းကင်အဖ ကတိပေးထားတဲ့အရာကို စောင့်နေကြပါ။ အဲဒီကတိအကြောင်း ခင်ဗျားတို့ကိုကျွန်တော်ပြောပြပြီးသားပဲ။ ယောဟန်က ရေနဲ့ နှစ်ခြင်းပေးခဲ့တယ်။ ခင်ဗျားတို့ကတော့ မကြာခင် သန့်ရှင်းသော စွမ်းအားတော်နဲ့ နှစ်ခြင်းခံရလိမ့်မယ် ဆိုပြီး ပြောခဲ့တယ်။ သူတို့စုဝေးနေတုန်းမှာ သခင်၊ အစ္စရေးလူမျိုးအတွက် နိုင်ငံကို အခု ပြန်တည်ထောင်ပေးမှာလား လို့ မေးတော့၊ သခင်က ကောင်းကင်အဖ သတ်မှတ်တဲ့ အချိန်ကာလတွေအကြောင်း ခင်ဗျားတို့ သိခွင့်မရှိဘူး။ ဒါပေမဲ့ ခင်ဗျားတို့ သန့်ရှင်းသော စွမ်းအားတော်ရတဲ့အခါ တန်ခိုးရပြီး ဂျေရုဆလင်မြို့၊ ယုဒပြည်တစ်ဝန်းလုံး၊ ရှမာရိပြည်၊ ကမ္ဘာမြေအစွန်အဖျားအထိ ကျွန်တော့်အကြောင်း သက်သေခံကြလိမ့်မယ် လို့ဖြေတယ်။ အဲဒီလိုဖြေပြီးတဲ့နောက် သူတို့ကြည့်နေတုန်းမှာပဲ သခင်ဟာ ကောင်းကင်ကို ဆောင်ယူခံရပြီးမိုးတိမ်နဲ့ကွယ်သွားတယ်။ အဲဒီလို ကောင်းကင်ပေါ်တက်သွားတာကို သူတို့ကြည့်နေတုန်း အဖြူရောင် ဝတ်ဆင်ထားသူနှစ်ယောက် အနားမှာ ရုတ်တရက် ပေါ်လာပြီး၊ ဂါလိလဲလူတို့၊ ကောင်းကင်ကို ဘာလို့ မော့ကြည့်နေတာလဲ။ ယေရှု ကောင်းကင်ကို ဆောင်ယူခံရတာ ခင်ဗျားတို့ မြင်ရပြီ။ အဲဒီနည်းအတိုင်းပဲ သူပြန်လာလိမ့်မယ် လို့ပြောတယ်။ အဲဒီနောက် သူတို့က သံလွင်တောင်ကနေဂျေရုဆလင်ကိုပြန်သွားကြတယ်။ အဲဒီတောင်က ဂျေရုဆလင်နဲ့မိုင်ဝက်လောက် ဝေးတယ်။ ပြန်ရောက်တဲ့အခါ ပေတရု၊ ယောဟန်၊ ယာကုပ်၊ အန္ဒြေ၊ ဖိလိပ္ပု၊ သောမ၊ ဗာသောလမဲ၊ မဿဲ၊ အာလဖဲရဲ့သား ယာကုပ်၊ ထက်သန်သူ ရှိမုန်၊ ယာကုပ်ရဲ့သား ယုဒတို့ဟာ တည်းခိုတဲ့အထက်ခန်းကို တက်သွားကြတယ်။ သူတို့အားလုံးက ယေရှုရဲ့ ညီတွေ၊ မိခင်မာရိ၊ တခြားအမျိုးသမီးတွေနဲ့ စည်းစည်းလုံးလုံး အမြဲဆုတောင်းကြတယ်။ ဒီလိုနဲ့ တစ်နေ့မှာ လူ ၁၂၀ လောက် စုဝေးနေတုန်း ပေတရုက သူတို့အလယ်မှာ ထရပ်ပြီး၊ ညီအစ်ကိုတို့၊ ယေရှုကိုဖမ်းဖို့ လမ်းပြပေးတဲ့ ယုဒနဲ့ပတ်သက်ပြီး ဒါဝိဒ်ကတစ်ဆင့် သန့်ရှင်းသောစွမ်းအားတော်ကြိုဟောထားတဲ့ ကျမ်းချက်အတိုင်း ပြည့်စုံရမယ်။ ယုဒဟာကျွန်တော်တို့တမန်တော်တွေထဲက တစ်ယောက်အဝင် ဖြစ်ခဲ့တယ်။ အတူအမှုဆောင်ခဲ့တယ်။ (အဲဒီလူက သူ့ရဲ့ မဖြောင့်မတ်မှုကြောင့်ရတဲ့ငွေနဲ့မြေတစ်ကွက်ဝယ်တယ်။ ဇောက်ထိုးကျပြီး ဗိုက်ပေါက်သွားလို့ အူတွေ ထွက်ကျကုန်တယ်။ ဒီအကြောင်းကို ဂျေရုဆလင်မြို့သားအားလုံးသိတဲ့အတွက် အဲဒီမြေကွက်ကို သူတို့ဘာသာစကားနဲ့ အကေလဒမ လို့ခေါ်တယ်။ အဓိပ္ပာယ်ကတော့သွေးမြေ။) ဆာလံကျမ်းမှာ သူ့နေရာ လူသူကင်းမဲ့ပါစေ။ နေထိုင်သူ မရှိပါစေနဲ့။ သူ့ရဲ့ ကြီးကြပ်မှူးတာဝန်ကို တခြားသူ ရပါစေ လို့ရေးထားတယ်။ ဒါကြောင့် သခင်ယေရှုရှိခဲ့တုန်းက ကျွန်တော်တို့နဲ့ ပေါင်းသင်းဖူးသူတွေထဲက တစ်ယောက်ကို သူ့နေရာမှာ အစားထိုးရမယ်။ ယောဟန်ဆီမှာ သခင်နှစ်ခြင်းခံချိန်ကစပြီး ကောင်းကင်ကိုဆောင်ယူခံရတဲ့နေ့အထိ ကျွန်တော်တို့နဲ့ ပေါင်းသင်းဖူးတဲ့သူ ဖြစ်ရမယ်။ သခင် ရှင်ပြန်ထမြောက်တာကို ကျွန်တော်တို့နဲ့အတူ မြင်တွေ့ခဲ့တဲ့ မျက်မြင်သက်သေလည်း ဖြစ်ရမယ် လို့ပြောတယ်။ ဒါနဲ့ လူနှစ်ယောက်ကို အဆိုပြုကြတယ်။ တစ်ယောက်က ဗာရှဗလို့ခေါ်တဲ့ ယောသပ်။ သူ့ကို ယုတ္တုလို့လည်း ခေါ်တယ်။ နောက်တစ်ယောက်ကတော့ မဿိ။ အဲဒီနောက် လူအားလုံးရဲ့ စိတ်နှလုံးကို သိမြင်တဲ့ ယေဟောဝါ ဘုရား၊ ဒီနှစ်ယောက်မှာ ဘယ်သူ့ကို ရွေးချယ်တယ်ဆိုတာ ဖော်ပြပေးပါ။ အမှုဆောင်တာဝန်၊ တမန်တော်တာဝန်ကို စွန့်ပြီး ကိုယ့်လမ်းကိုယ် ရွေးသွားတဲ့ ယုဒနေရာကို အစားထိုးဖို့ ဖြစ်ပါတယ် လို့ဆုတောင်းကြတယ်။ ပြီးတော့ မဲချလိုက်တဲ့အခါ မဿိဆီမှာ မဲကျတဲ့အတွက် သူက ကျန်တဲ့ ၁၁ယောက်နဲ့အတူ တမန်တော်ဖြစ်ခွင့် ရသွားတယ်။,44,Ac,1,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/1/
audio/nwt_44_Ac_BU_02.mp3,"ပင်တေကုတ္တေပွဲနေ့ ရောက်တဲ့အခါတပည့်တွေ တစ်နေရာတည်းမှာ စုဝေးနေကြတယ်။ အဲဒီအချိန်မှာ လေပြင်းတိုက်သလို အသံတစ်သံ ကောင်းကင်ကနေ ရုတ်တရက်ပေါ်လာပြီး သူတို့ထိုင်နေတဲ့ အိမ်တစ်အိမ်လုံး ပျံ့သွားတယ်။ လျှာသဏ္ဌာန် မီးလျှံတွေလည်း ပေါ်လာတယ်။ မီးလျှံတွေ အဖြာဖြာကွဲပြီး တစ်ယောက်စီရဲ့ခေါင်းပေါ်ရောက်သွားတယ်။ သူတို့အားလုံး သန့်ရှင်းသော စွမ်းအားတော်နဲ့ပြည့်ပြီး စွမ်းအားတော်က ပြောဆိုနိုင်စွမ်းပေးတဲ့အတိုင်း ဘာသာစကားမျိုးစုံနဲ့ ပြောဆိုကြတော့တယ်။ အဲဒီအချိန်မှာကမ္ဘာ့တိုင်းနိုင်ငံအသီးသီးက ဘုရားတရားကြည်ညိုတဲ့ ဂျူးတွေဟာ ဂျေရုဆလင်မြို့မှာ ရောက်နေကြတယ်။ အဲဒီအသံကို ကြားတဲ့အခါ လူတွေစုရုံးလာကြတယ်။ ကိုယ့်ဘာသာစကားနဲ့ပြောဆိုနေတာကို ကြားရလို့လူအားလုံး အံ့သြကုန်တယ်။ သူတို့တအံ့တသြဖြစ်ပြီးအခုဟောနေကြတာ ဂါလိလဲနယ်သားတွေပဲ။ ဒါဆို ကျွန်တော်တို့က ဘယ်လိုလုပ်ပြီး ကိုယ့်မိခင်ဘာသာစကားနဲ့ ကြားနေရတာလဲ။ ပါသိလူမျိုး၊ မီးဒီးယားလူမျိုး၊ ဧလံလူမျိုး၊ မက်ဆိုပိုတေးမီးယားပြည်၊ ယုဒပြည်၊ ကပ္ပဒေါကိပြည်၊ပုန္တုပြည်နဲ့အာရှခရိုင်တွေမှာ နေထိုင်သူတွေ၊ ဖြုဂိပြည်၊ပံဖုလိပြည်၊ အီဂျစ်ပြည်နဲ့ ကုရေနေမြို့နားက လစ်ဗျားနယ်တွေမှာ နေထိုင်သူတွေ၊ရောမမြို့ကနေလာတဲ့ ဂျူးတွေနဲ့ ဂျူးဘာသာပြောင်းဝင်လာသူတွေ၊ ခရိပြည်သားတွေ၊အာရပ်ပြည်သားတွေဖြစ်တဲ့ ကျွန်တော်တို့က ဘုရားသခင်ရဲ့အံ့ဖွယ်အမှုတွေအကြောင်းကို ကိုယ့်ဘာသာစကားနဲ့ကြားနေရပါလား လို့ပြောကြတယ်။ ဘယ်လိုဖြစ်တာလဲ လို့ တအံ့တသြနဲ့ အချင်းချင်းမေးကြတယ်။ တချို့ကတော့ ဒီလူတွေ ဝိုင်မူးနေတာပါကွာ ဆိုပြီး ကဲ့ရဲ့ကြတယ်။ အဲဒီအခါ ပေတရုက တမန်တော် ၁၁ ယောက်နဲ့အတူ ရပ်ပြီး အသံကျယ်ကျယ်နဲ့ စဟောတော့တယ် ယုဒပြည်သားနဲ့ ဂျေရုဆလင်မြို့သားတို့၊ ကျွန်တော်ပြောတာကို အာရုံစိုက်နားထောင်ကြပါ။ ဒီလူတွေဟာ ခင်ဗျားတို့ထင်သလို မူးနေတာ မဟုတ်ပါဘူး။ အခုမှ မနက် ၉ နာရီပဲ ရှိပါသေးတယ်။ တကယ်တော့ ပရောဖက်ယောလ ဟောခဲ့တဲ့အတိုင်း ဖြစ်နေတာပါ။ ဘုရားသခင်က နောက်ဆုံးကာလမှာ စွမ်းအားတော်ကို လူအမျိုးမျိုးအပေါ် ငါသွန်းလောင်းမယ်။ မင်းတို့ရဲ့သားသမီးတွေ ပရောဖက်ပြုကြလိမ့်မယ်။ လူငယ်တွေ စိတ်အာရုံ မြင်ကြလိမ့်မယ်။ အသက်ကြီးသူတွေ အိပ်မက် မြင်မက်ကြလိမ့်မယ်။ အဲဒီအချိန်မှာ ငါ့ကျွန်တွေ၊ ကျွန်မတွေကိုပါ စွမ်းအားတော် သွန်းလောင်းမှာဖြစ်လို့ သူတို့ ပရောဖက်ပြုကြလိမ့်မယ်။ ငါက ကောင်းကင်မှာ ထူးဆန်းတဲ့အရာတွေ ပြမယ်။ ကမ္ဘာမြေပေါ်မှာ သွေးတွေ၊ မီးတွေ၊ မီးခိုးလုံးတွေဖြစ်တဲ့ အံ့ဖွယ်အမှုတွေ ပြမယ်။ ယေဟောဝါရဲ့ နေ့ထူးနေ့မြတ်ကြီး မရောက်ခင် နေဟာ မှောင်မိုက်သွားမယ်။ လဟာ သွေးဖြစ်သွားမယ်။ ယေဟောဝါရဲ့ နာမည်ကိုခေါ်ပြီး ဆုတောင်းသူတိုင်း ကယ်တင်ခံရမယ် လို့ပြောခဲ့တယ်။ အစ္စရေးလူတို့၊ နားထောင်ကြပါ။ ဘုရားသခင်က နာဇရက်မြို့သားယေရှုကို ခင်ဗျားတို့အားလုံး သိအောင် ဖော်ပြခဲ့ပြီ။ ယေရှုကိုသုံးပြီး တန်ခိုးတွေ၊ ထူးဆန်းတဲ့အရာတွေ၊ အံ့ဖွယ်အမှုတွေ ပြခဲ့တာလည်း ခင်ဗျားတို့အသိပဲ။ ဘုရားသခင် ရည်ရွယ်ထားတဲ့အတိုင်း၊ကြိုတင်သိမြင်ထားတဲ့အတိုင်း ခင်ဗျားတို့ဖမ်းဆီးလိုက်တဲ့ ယေရှုဟာ တရားမဲ့သူတွေရဲ့ လက်ချက်နဲ့ သစ်တိုင်ပေါ်မှာကွပ်မျက်ခံခဲ့ရပြီ။ ဒါပေမဲ့ ဘုရားသခင်က သူ့ကို သေခြင်းရဲ့အချုပ်အနှောင်ကနေ လွှတ်ပေးပြီး ရှင်ပြန်ထမြောက်စေပြီ။ သေခြင်းက သူ့ကို ဆက်ပြီး မချုပ်နှောင်ထားနိုင်ဘူး။ သူနဲ့ပတ်သက်ပြီး ဒါဝိဒ်ပြောဖူးတာက ယေဟောဝါဟာ ကျွန်တော့်ရှေ့မှာ အမြဲရှိနေတယ်။ ကျွန်တော့်ညာဘက်မှာ ဘုရားရှိနေလို့ ဘယ်တော့မှ တုန်လှုပ်ရမှာ မဟုတ်ဘူး။ ဒါကြောင့် ရင်ထဲမှာ ကြည်နူးပြီး ဝမ်းသာအားရပြောမယ်။ မျှော်လင့်ချက်နဲ့ အသက်ရှင်မယ်။ ကိုယ်တော်က ကျွန်တော့်ကို သင်္ချိုင်းမှာ ပစ်ထားမှာ မဟုတ်ဘူး။ သစ္စာစောင့်သိသူကို ပုပ်ပျက်သွားတဲ့အဖြစ်မျိုး တွေ့ကြုံခွင့်ပြုမှာ မဟုတ်ဘူး။ ကိုယ်တော့်ကြောင့် အသက်လမ်းကို ကျွန်တော် သိရှိရတယ်။ ကျွန်တော့်ကို ရှေ့တော်မှာ နေခွင့်ပြုပြီး ဝမ်းမြောက်စေတယ်။ ညီအစ်ကိုတို့၊ ကျွန်တော်တို့ရဲ့ဘိုးဘေး ဒါဝိဒ်အကြောင်း ပွင့်ပွင့်လင်းလင်း ပြောပါရစေ။ ဒါဝိဒ်ဟာ သေဆုံးပြီး သင်္ဂြိုဟ်ခံရတယ်။ သူ့သင်္ချိုင်းဂူက အခုထိ ဒီမြို့မှာ ရှိနေသေးတယ်။ သူဟာ ပရောဖက်ဖြစ်တယ်။ သူ့ရဲ့ ရင်သွေးတစ်ယောက်ကို သူ့ရဲ့ရာဇပလ္လင်ပေါ် နန်းထိုင်စေမယ်လို့ ဘုရားသခင် ကျိန်ဆိုခဲ့တာကိုလည်း သိတယ်။ ခရစ်တော် ထမြောက်မယ့်အကြောင်းကို သူကြိုသိနေလို့ ခရစ်တော်ဟာ သင်္ချိုင်းမှာ စွန့်ပစ်ခံရမှာ မဟုတ်ဘူး၊ ခန္ဓာကိုယ်လည်း ပုပ်ပျက်မှာမဟုတ်ဘူး ဆိုပြီး သူပြောခဲ့တယ်။ အဲဒီယေရှုကို ဘုရားသခင် ရှင်ပြန်ထမြောက်စေပြီ။ ကျွန်တော်တို့အားလုံး မျက်မြင်သက်သေတွေပဲ။ ယေရှုက ဘုရားသခင်ရဲ့ လက်ယာဘက်မှာ ချီးမြှောက်ခံရပြီး ကောင်းကင်အဖ ကတိပေးထားတဲ့ သန့်ရှင်းသော စွမ်းအားတော်ကို ရပြီ။ ဒါကြောင့် အခု ခင်ဗျားတို့ကြားရမြင်ရတဲ့အတိုင်း အဲဒီစွမ်းအားတော်ကို ကျွန်တော်တို့အပေါ် သွန်းလောင်းလိုက်တာပါ။ တကယ်တော့ဒါဝိဒ်ဟာ ကောင်းကင် မတက်ခဲ့ပါဘူး။ ဒါပေမဲ့ သူပြောခဲ့တယ်ယေဟောဝါက၊ ရန်သူတွေကို မင်းရဲ့ခြေအောက်မှာ မချခင်အထိ ငါ့ညာဘက်မှာ ထိုင်နေပါ လို့ ငါ့သခင်ကို ပြောတယ်။ ဒါကြောင့် ခင်ဗျားတို့ သစ်တိုင်ပေါ်တင်ခဲ့တဲ့ ယေရှုကို ဘုရားသခင်က သခင်အဖြစ်၊ ခရစ်တော်အဖြစ် ခန့်ထားလိုက်ပြီဆိုတာ အစ္စရေးတစ်မျိုးလုံး သိကြပါစေ။ ဒါကိုကြားတဲ့အခါ လူတွေစိတ်ပူပန်ပြီးညီအစ်ကိုတို့၊ ဒါဆို ကျွန်တော်တို့ ဘာလုပ်ရမလဲလို့ ပေတရုနဲ့ ကျန်တဲ့တမန်တော်တွေကိုမေးကြတယ်။ ပေတရုက နောင်တရကြပါ။ ယေရှုခရစ်ရဲ့ နာမည်နဲ့ နှစ်ခြင်းခံကြပါ။ ဒါဆိုရင် အပြစ်တွေ ခွင့်လွှတ်ခံရပြီး သန့်ရှင်းသောစွမ်းအားတော်ဆိုတဲ့ ဆုလက်ဆောင်ကို ရကြလိမ့်မယ်။ ဒီကတိဟာ ခင်ဗျားတို့နဲ့ရော ခင်ဗျားတို့ရဲ့ သားသမီးတွေနဲ့ပါ သက်ဆိုင်တယ်။ ယေဟောဝါ ဘုရား ရွေးချယ်မယ့် ရပ်ဝေးကလူတွေနဲ့လည်း သက်ဆိုင်တယ် လို့ပြောတယ်။ အမျိုးမျိုး ကျိုးကြောင်းဆင်ခြင်ပြပြီး စေ့စေ့စပ်စပ် သက်သေခံတယ်။ ဖျက်ဆီးမခံရဖို့ ဆိုးညစ်တဲ့ ဒီလူမျိုးထဲကနေ ထွက်ကြပါ လို့လည်း တိုက်တွန်းနှိုးဆော်တယ်။ ပေတရုရဲ့စကားကို ဝမ်းသာအားရ လက်ခံသူတွေ နှစ်ခြင်းခံကြတဲ့အတွက် အဲဒီနေ့မှာ လူ ၃,၀၀၀ လောက် တိုးများလာတယ်။ သူတို့က တမန်တော်တွေဆီကနေ သင်ယူတာ၊ ရှိတာတွေကိုဝေမျှသုံးစွဲတာ၊ဝေမျှစားသောက်တာ၊ ဆုတောင်းတာတွေ ဆက်လုပ်ဆောင်နေကြတယ်။ လူတွေက တမန်တော်တွေပြတဲ့ ထူးဆန်းတဲ့အရာတွေ၊ အံ့ဖွယ်အမှုတွေကိုမြင်တဲ့အခါ ကြောက်ရွံ့လာကြတယ်။ ယုံကြည်လာသူတွေက အတူစုဝေးပြီး ရှိတာတွေကို ဝေမျှသုံးစွဲကြတယ်။ သူတို့ရဲ့ ပစ္စည်းဥစ္စာတွေ၊ ပိုင်ဆိုင်ရာတွေကို ရောင်းပြီး တစ်ယောက်စီကို လိုအပ်သလို ဝေမျှပေးကြတယ်။ နေ့စဉ်ရက်ဆက် ဗိမာန်တော်မှာ စည်းစည်းလုံးလုံး စုဝေးပြီး သူတို့ရဲ့အိမ်တွေမှာလည်း စိတ်ရင်းစေတနာနဲ့ ဝမ်းသာအားရ ဝေမျှစားသောက်ကြတယ်။ ဘုရားသခင်ကို ချီးမွမ်းကြတယ်။ လူတွေကလည်း သူတို့ကို သဘောကျနှစ်သက်ကြတယ်။ အဲဒီအပြင် ယေဟောဝါက ကယ်တင်ခံရမယ့်သူ အရေအတွက်ကို နေ့တိုင်း တိုးများစေတယ်။",44,Ac,2,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/2/
audio/nwt_44_Ac_BU_03.mp3,ဆုတောင်းချိန်ဖြစ်တဲ့ မွန်းလွဲ ၃ နာရီမှာ ပေတရုနဲ့ ယောဟန်တို့ ဗိမာန်တော်ဆီ တက်သွားကြတယ်။ အဲဒီအချိန်မှာမွေးရာပါခြေဆွံ့သူတစ်ယောက်ကို လူတွေ ထမ်းလာပြီး တင့်တယ်လို့ခေါ်တဲ့ တံခါးနားမှာ ချထားကြတယ်။ပေးကမ်းစွန့်ကြဲကြပါဆိုပြီး ဗိမာန်တော်ထဲ ဝင်လာသူတွေကို သူတောင်းရမ်းနိုင်အောင် အဲဒီလို နေ့တိုင်းချထားလေ့ရှိတယ်။ ဗိမာန်တော်ထဲဝင်တော့မယ့်ပေတရုနဲ့ယောဟန်ကို မြင်တဲ့အခါ သူက ပေးကမ်းစွန့်ကြဲကြပါဆိုပြီး အသနားခံတယ်။ ပေတရုနဲ့ ယောဟန်က သူ့ကို စေ့စေ့ကြည့်လိုက်တယ်။ ပြီးတော့ ပေတရုက ကျွန်တော်တို့ကို ကြည့်ပါဦး လို့ပြောတဲ့အခါ၊ သူက တစ်ခုခုရတော့မယ် အထင်နဲ့ သူတို့ကို အာရုံစိုက်ကြည့်နေတယ်။ ပေတရုက ကျွန်တော့်မှာ ရွှေငွေတွေတော့ မရှိဘူး။ ရှိတာကိုပဲ ပေးမယ်။ နာဇရက်မြို့သား ယေရှုခရစ်ရဲ့နာမည်ကို အမှီပြုပြီး ပြောမယ်။ ထပြီး လမ်းလျှောက်ပါ လို့ပြောတယ်။ အဲဒီနောက် သူ့ညာလက်ကို ကိုင်ပြီး ဆွဲထူလိုက်တဲ့အခါ ချက်ချင်းပဲ ခြေနှစ်ဖက်စလုံး သန်မာလာတယ်။ ပြီးတော့ သူထခုန်ပြီး လမ်းလျှောက်တော့တယ်။ လမ်းလျှောက်ရင်း၊ ခုန်ပေါက်ရင်း၊ ဘုရားသခင်ကို ချီးမွမ်းရင်း တမန်တော်တွေနဲ့အတူ ဗိမာန်တော်ထဲ ဝင်သွားတယ်။ ဘုရားသခင်ကို ချီးမွမ်းရင်း သူလမ်းလျှောက်သွားတာကို အဲဒီမှာရှိတဲ့လူတွေ မြင်တယ်။ ဒီလူဟာ တင့်တယ်လို့ခေါ်တဲ့ ဗိမာန်တော်တံခါးနားမှာ ထိုင်ပြီး ပေးကမ်းစွန့်ကြဲကြပါလို့ တောင်းရမ်းတဲ့သူဖြစ်မှန်း လူတွေ မှတ်မိသွားတယ်။ သူ့အဖြစ်ကို မြင်တဲ့အခါအံ့သြပြီး မယုံနိုင်အောင် ဖြစ်ကုန်တယ်။ ပေတရုနဲ့ ယောဟန်ရဲ့လက်ကို အဲဒီလူ ကိုင်ထားတုန်းမှာ သူတို့ရှိနေတဲ့ ရှောလမုန်စင်္ကြံဆီ လူတွေပြေးဝင်လာပြီးတအံ့တသြဖြစ်နေကြတယ်။ ဒါကို မြင်တဲ့အခါ ပေတရု ပြန်ပြောလိုက်တာက အစ္စရေးတို့၊ ကျွန်တော်တို့ကို ဘာလို့ တအံ့တသြ ကြည့်နေတာလဲ။ ကျွန်တော်တို့ရဲ့ တန်ခိုးကြောင့်၊ ဘုရားတရားကိုင်းရှိုင်းမှုကြောင့်ဒီလူ လမ်းပြန်လျှောက်နိုင်တာလို့ ထင်နေကြတာလား။ ဘိုးဘေးတို့ရဲ့ဘုရား၊ အာဗြဟံရဲ့ဘုရား၊ အိဇက်ရဲ့ဘုရား၊ ယာကုပ်ရဲ့ဘုရားက မိမိရဲ့ကျွန် ယေရှုကို ဘုန်းထင်ရှားစေပြီ။ ခင်ဗျားတို့ကတော့ သူ့ကို အပ်နှံလိုက်ကြပြီ။ ပိလတ်မင်းက လွှတ်မယ်လို့ ဆုံးဖြတ်တာတောင် ပိလတ်မင်းရှေ့မှာ သူ့ကို ခင်ဗျားတို့ ငြင်းပယ်ခဲ့ကြပြီ။ သန့်ရှင်းဖြောင့်မတ်သူကို ငြင်းပယ်ပြီး လူသတ်သမားကိုတော့ လွှတ်ပေးဖို့ ခင်ဗျားတို့ တောင်းဆိုခဲ့ကြတယ်။ ဒီနည်းနဲ့ အသက်ရဲ့ ကိုယ်စားလှယ်ချုပ်ကို ခင်ဗျားတို့ သတ်ပစ်ကြတယ်။ ဒါပေမဲ့ ဘုရားသခင်က သူ့ကိုသေရာကနေအသက်ပြန်ရှင်အောင် လုပ်ပေးလိုက်တာ ကျွန်တော်တို့ မျက်မြင်သက်သေပဲ။ ယေရှုရဲ့ နာမည်ကြောင့်၊ သူ့နာမည်ကို ကျွန်တော်တို့ ယုံကြည်တဲ့အတွက်ကြောင့် ခင်ဗျားတို့ သိခဲ့မြင်ခဲ့ဖူးတဲ့ ဒီလူဟာ အခုလို ပြန်သန်စွမ်းလာတာ။ ယေရှုအားဖြင့်ရတဲ့ ကျွန်တော်တို့ရဲ့ ယုံကြည်ခြင်းကြောင့် ဒီလူ လုံးဝကျန်းမာလာတာ ခင်ဗျားတို့ အမြင်ပဲ။ ညီအစ်ကိုတို့၊ ခင်ဗျားတို့လည်း ခင်ဗျားတို့ရဲ့ အုပ်စိုးရှင်တွေလို မသိနားမလည်လို့ အဲဒီလိုလုပ်ခဲ့မှန်း ကျွန်တော်သိပါတယ်။ ဘုရားသခင်က ခရစ်တော် ဒုက္ခခံရမယ်ဆိုတာ ပရောဖက်တွေကတစ်ဆင့် ကြိုဟောပြီးသားပဲ။ အဲဒီအတိုင်းဖြစ်ပျက်လာဖို့ ဘုရားသခင် ခွင့်ပြုလိုက်တဲ့အတွက် အခုလို ဖြစ်လာတာပါ။ ဒါကြောင့် ခင်ဗျားတို့ရဲ့အပြစ်တွေကို ပယ်ဖျက်စေချင်တယ်ဆိုရင် နောင်တရကြပါ။ ဘုရားသခင်ဆီ ပြန်လှည့်လာကြပါ။ ဒါဆိုရင် ယေဟောဝါ ဘုရားဆီက လန်းဆန်းစေတဲ့အချိန်ကာလရောက်လာမယ်။ ခင်ဗျားတို့အတွက် ခန့်ထားတဲ့ ခရစ်တော်ကို စေလွှတ်ပေးမယ်။ သူဟာ ယေရှုပဲ။ ရှေးခေတ် သန့်ရှင်းတဲ့ပရောဖက်တွေကတစ်ဆင့် ဘုရားသခင် ပြောခဲ့တဲ့အတိုင်း အရာအားလုံးကို နဂိုအတိုင်းဖြစ်အောင် လုပ်ပေးမယ့်အချိန် မရောက်မချင်း ကောင်းကင်မှာပဲ သူရှိနေမယ်။ တကယ်ဆိုရင် မောရှေက ကျွန်တော်နဲ့တူတဲ့ ပရောဖက်တစ်ယောက်ကို ခင်ဗျားတို့ထဲကနေ ယေဟောဝါ ဘုရား ပေါ်ထွန်းစေမယ်။ သူပြောသမျှကို နားထောင်ပါ။ အဲဒီပရောဖက်ပြောတာကို နားမထောင်ရင် ဘုရားသခင် ဖျက်ဆီးလိမ့်မယ် လို့ ပြောခဲ့တယ်။ ရှမွေလကစပြီး နောက်ပိုင်းပေါ်ထွန်းတဲ့ ပရောဖက်အားလုံးကလည်း အဲဒီအကြောင်းကို ရှင်းရှင်းလင်းလင်း ဟောခဲ့ကြပြီ။ ခင်ဗျားတို့ဟာ ပရောဖက်တွေရဲ့ သားမြေးတွေပဲ။ ဘိုးဘေးတွေနဲ့ဖွဲ့တဲ့ ပဋိညာဉ်ရဲ့ အမွေခံတွေပဲ။ အဲဒီပဋိညာဉ်မှာ ဘုရားသခင်က အာဗြဟံကို ကမ္ဘာပေါ်မှာရှိတဲ့ လူ့မိသားစုအားလုံး မင်းရဲ့မျိုးနွယ်ကြောင့် ကောင်းချီးရလိမ့်မယ် လို့ ကတိပေးခဲ့တယ်။ ဘုရားသခင်က ခင်ဗျားတို့ကို ကောင်းချီးခံစားစေချင်လို့၊ ဆိုးညစ်တဲ့အကျင့်တွေကို ကျောခိုင်းစေချင်လို့ ကျွန်ဖြစ်သူ ယေရှုကို ပေါ်ထွန်းစေပြီးတဲ့နောက် ခင်ဗျားတို့ဆီ ဦးဆုံးစေလွှတ်ခဲ့တယ်။,44,Ac,3,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/3/
audio/nwt_44_Ac_BU_04.mp3,"လူတွေကို ပေတရုနဲ့ ယောဟန် ဟောပြောနေတုန်း ဗိမာန်တော်မှူးနဲ့ ပုရောဟိတ်မင်းတွေ၊ ဇဒ္ဒုကဲတွေ ရောက်လာကြတယ်။ တမန်တော်တွေကလူတွေကို သွန်သင်နေတဲ့အတွက်၊ သေရာကနေ ယေရှု အသက်ပြန်ရှင်လာတဲ့အကြောင်းလူသိရှင်ကြား ဟောနေတဲ့အတွက် သူတို့ စိတ်အနှောင့်အယှက်ဖြစ်ကြတယ်။ ဒါနဲ့ တမန်တော်တွေကို ဖမ်းဆီးလိုက်တယ်။ ညနေစောင်းဖြစ်နေလို့ နောက်တစ်နေ့အထိချုပ်ထားလိုက်တယ်။ တမန်တော်တွေ ပြောတာကို နားထောင်သူတွေထဲက အတော်များများကတော့ ယုံကြည်သူတွေဖြစ်လာကြတာ အမျိုးသားချည်းပဲ ၅,၀၀၀ လောက်ရှိတယ်။ နောက်တစ်နေ့ရောက်တော့ ဂျေရုဆလင်မြို့မှာ ခေါင်းဆောင်တွေ၊ အကြီးအကဲတွေ၊ ကျမ်းတတ်တွေ စုဝေးကြတယ်။ ပုရောဟိတ်မင်း အန္နတ်၊ ကယာဖ၊ ယောဟန်၊ အလက်ဇန္ဒားနဲ့ ပုရောဟိတ်မင်းရဲ့ဆွေမျိုးတွေလည်း ပါတယ်။ ပေတရုနဲ့ ယောဟန်ကို အလယ်မှာ ရပ်ခိုင်းပြီး မင်းတို့က ဘယ်သူ့အခွင့်အာဏာနဲ့၊ ဘယ်သူ့နာမည်နဲ့ အခုလိုလုပ်တာလဲ လို့ စစ်ဆေးမေးမြန်းကြတယ်။ အဲဒီအခါ သန့်ရှင်းသောစွမ်းအားတော် ပြည့်နေတဲ့ ပေတရုက ခေါင်းဆောင်နဲ့အကြီးအကဲများခင်ဗျာ၊ ခြေမသန်တဲ့သူကို ကူညီပေးလိုက်တဲ့အကြောင်း၊ သူပြန်ကောင်းသွားအောင် ဘယ်သူ လုပ်ပေးလိုက်တဲ့အကြောင်းသိချင်တယ်ဆိုရင်ကျွန်တော်တို့ အစစ်ဆေးခံပါမယ်။ ဒီလူ အခုလို ကျန်းကျန်းမာမာနဲ့ ရပ်နေတာဟာ နာဇရက်မြို့သား ယေရှုခရစ်ရဲ့ အခွင့်အာဏာကြောင့်၊ အဲဒီယေရှုကြောင့်ပဲဆိုတာ ခင်ဗျားတို့ကိုရော အစ္စရေးအားလုံးကိုပါ အသိပေးပါတယ်။ အဲဒီယေရှုကို ခင်ဗျားတို့ သစ်တိုင်တင်ပြီး ကွပ်မျက်လိုက်ပေမဲ့ ဘုရားသခင်က သေရာကနေ အသက်ပြန်ရှင်လာအောင် လုပ်ပေးလိုက်ပြီ။ တိုက်ကို တည်ဆောက်တဲ့ခင်ဗျားတို့အရေးမလုပ်ပေမဲ့ထိပ်ဆုံးကထောင့်ချုပ်ကျောက် ဖြစ်လာတာ သူပဲ။ အဲဒီအပြင် သူကလွဲလို့ ဘယ်သူမှ ကျွန်တော်တို့ကို မကယ်တင်နိုင်ဘူး။ ဘာလို့လဲဆိုတော့ ကျွန်တော်တို့ကို ကယ်တင်ဖို့ ကမ္ဘာပေါ်မှာ ဘုရားသခင် ရွေးချယ်ထားတာ သူ့နာမည်ပဲရှိတယ်။ တခြားနာမည် မရှိဘူး လို့ပြောလိုက်တယ်။ ပေတရုနဲ့ ယောဟန်ဟာ ပညာမတတ်သူတွေ၊ သာမန်လူတွေဖြစ်လျက်နဲ့ အဲဒီလို ဘွင်းဘွင်းရှင်းရှင်း ပြောတာကို သူတို့မြင်တဲ့အခါ အံ့သြသွားကြတယ်။ဒီတမန်တော်နှစ်ယောက် ယေရှုနဲ့အတူ ရှိခဲ့ဖူးလို့ပဲဆိုတာ သူတို့သဘောပေါက်သွားကြတယ်။ ပြန်ကျန်းမာလာပြီးနောက် တမန်တော်နှစ်ယောက်နဲ့အတူ ရပ်နေတဲ့လူကို ကြည့်ပြီး သူတို့ တစ်ခွန်းမှ ပြန်မပြောနိုင်ကြဘူး။ ဒါနဲ့ တမန်တော်နှစ်ယောက်ကို ဂျူးတရားရုံးချုပ် ခန်းမထဲကနေ ထွက်သွားခိုင်းပြီးနောက် အချင်းချင်း တိုင်ပင်ကြတယ်။ ဒီလူတွေကိုဘယ်လိုလုပ်ရင် ကောင်းမလဲ။ ထူးခြားတဲ့ အံ့ဖွယ်အမှုကို သူတို့ လုပ်ပြထားတော့ ဂျေရုဆလင်တစ်မြို့လုံး သိကုန်ပြီ။ ငါတို့ ဘယ်လိုမှ ငြင်းလို့ရမှာ မဟုတ်ဘူး။ ဒီသတင်းပိုပျံ့မသွားအောင် အဲဒီနာမည်ကို အမှီပြုပြီး ဘယ်သူ့ကိုမှ ထပ်မဟောဖို့ သူတို့ကို ခြိမ်းခြောက်ပြီး တားမှဖြစ်မယ် လို့ပြောကြတယ်။ အဲဒီနောက် သူတို့က တမန်တော်တွေကို ပြန်ခေါ်လိုက်တယ်။ ယေရှုရဲ့နာမည်ကို အမှီပြုပြီး လုံးဝ မဟောပြောဖို့၊ မသွန်သင်ဖို့ အမိန့်ပေးတယ်။ အဲဒီအခါ ပေတရုနဲ့ ယောဟန်က ဘုရားသခင့်စကားထက် ခင်ဗျားတို့ရဲ့စကားကို နားထောင်မယ်ဆိုရင် ဘုရားသခင်ရှေ့မှာ မှန်ကန်ပါ့မလားဆိုတာ ခင်ဗျားတို့ကိုယ်တိုင်ပဲ ဆုံးဖြတ်ကြပါတော့။ ကျွန်တော်တို့ကတော့ ကြားခဲ့မြင်ခဲ့တာတွေကို မဟောဘဲ မနေနိုင်ပါဘူး လို့ပြန်ပြောလိုက်တယ်။ ဒါနဲ့ သူတို့ကို ပြစ်ဒဏ်ပေးဖို့အကြောင်းရင်း ရှာမရဘူး။ လူတွေကလည်း ဖြစ်ပျက်ခဲ့တာတွေကြောင့် ဘုရားသခင်ရဲ့ဘုန်းတော်ကို ချီးမွမ်းနေကြတဲ့အတွက် အဲဒီလူတွေကိုပါ ကြောက်နေရတယ်။ ဒါကြောင့် ပေတရုနဲ့ ယောဟန်ကို နောက်တစ်ကြိမ် ခြိမ်းခြောက်ပြီးတော့ လွှတ်လိုက်တယ်။ အံ့ဖွယ်နည်းနဲ့ ပြန်ကျန်းမာလာသူဟာ အသက် ၄၀ ကျော်နေပြီ။ ပေတရုနဲ့ယောဟန်က ပြန်လွတ်လာတဲ့အခါယုံကြည်သူချင်းတွေဆီ သွားပြီး ပုရောဟိတ်မင်းတွေ၊ အကြီးအကဲတွေ ပြောဆိုသမျှ ပြန်ပြောပြကြတယ်။ ဒီသတင်းကိုကြားတဲ့အခါ ဘုရားသခင်ဆီ သူတို့ တညီတညွတ်တည်း ဆုတောင်းကြတယ်။ အချုပ်အခြာအာဏာပိုင်ရှင်၊ ကိုယ်တော်ဟာ ကောင်းကင်၊ မြေကြီး၊ သမုဒ္ဒရာနဲ့အဲဒီမှာရှိရှိသမျှကိုဖန်ဆင်းတဲ့အရှင်ပါ။ ကိုယ်တော်က သန့်ရှင်းသော စွမ်းအားတော်ကိုသုံးပြီး ကိုယ်တော့်ကျွန် ဘိုးဘေးဒါဝိဒ်ကတစ်ဆင့် လူမျိုးတွေ ဘာလို့ ဆူပူအုံကြွနေတာလဲ၊ လူတွေက အကျိုးမရှိတဲ့အရာကို ဘာလို့ တွေးတောကြံစည်နေတာလဲ။ ယေဟောဝါနဲ့ ကိုယ်တော် ဘိသိက်ပေးထားသူကို ဆန့်ကျင်ဖို့ ကမ္ဘာပေါ်က ဘုရင်တွေ၊ အုပ်စိုးရှင်တွေ စုဝေးနေတယ် ဆိုပြီး ပြောခဲ့ပါတယ်။ ကိုယ်တော် ဘိသိက်ပေးထားတဲ့ သန့်ရှင်းတဲ့ကျွန် ယေရှုကို ဆန့်ကျင်ဖို့ ဟေရုဒ်မင်း၊ ပုန္တိပိလတ်မင်းတို့က လူမျိုးခြားတွေ၊ အစ္စရေးတွေနဲ့အတူ ဒီမြို့မှာ စုဝေးကြပါပြီ။ ကိုယ်တော်ကြိုပြောထားတဲ့အတိုင်း လုပ်ဆောင်ဖို့ သူတို့စုဝေးနေကြတာပါ။တန်ခိုးတော်ကြောင့်၊ အလိုတော်ကြောင့် အခုလို ဖြစ်ပျက်လာတာပါ။ ယေဟောဝါ ဘုရား၊ သူတို့ရဲ့ ခြိမ်းခြောက်စကားကို ကြားလှည့်ပါ။ တရားစကားတော်ကို ရဲရဲရင့်ရင့် ဟောပြောနိုင်ခွင့် ပေးသနားပါ။ အနာရောဂါတွေပျောက်ကင်းစေဖို့ တန်ခိုးတော်ကို ဆက်ပြီးပြပေးပါ။ သန့်ရှင်းတဲ့ကျွန်ဖြစ်သူ ယေရှုရဲ့နာမည်ကိုသုံးပြီး အံ့ဖွယ်အမှုတွေ၊ ထူးဆန်းတဲ့အရာတွေကို ဆက်လုပ်ဆောင်ခွင့်ပေးပါ လို့ ဆုတောင်းကြတယ်။ အဲဒီလို တိုးလျှိုးအသနားခံပြီးတဲ့အခါ သူတို့စုဝေးတဲ့နေရာ တုန်လှုပ်သွားတယ်။ သူတို့အားလုံး သန့်ရှင်းသော စွမ်းအားတော်နဲ့ပြည့်ပြီး ဘုရားသခင်ရဲ့ တရားစကားတော်ကို ရဲရဲရင့်ရင့် ဆက်ဟောပြောကြတယ်။ အဲဒီနောက် ယုံကြည်သူအားလုံး တစ်စိတ်တစ်သဘောတည်း ဖြစ်ပြီး ဘယ်သူမှ သူ့ပစ္စည်း ငါ့ပစ္စည်း မခွဲခြားတော့ဘဲ ရှိတာတွေကို ဝေမျှသုံးစွဲကြတယ်။ တမန်တော်တွေလည်း သခင်ယေရှုရဲ့ ထမြောက်ခြင်းအကြောင်းထိထိရောက်ရောက် သက်သေခံကြတယ်။ သူတို့အားလုံး မဟာကရုဏာတော်ကိုကြွယ်ဝစွာ ခံစားရတယ်။ သူတို့ထဲမှာ ချို့ငဲ့သူ တစ်ယောက်မှ မရှိဘူး။ အိမ်ပိုင်ယာပိုင် ရှိသူတွေက အိမ်တွေ၊ ယာတွေ ရောင်းချပြီး ရလာတဲ့ငွေကို ယူလာကြတယ်။ အဲဒီနောက် တမန်တော်တွေဆီ အပ်လိုက်တဲ့အတွက် လူတိုင်းကို လိုအပ်သလောက် ဝေမျှပေးကြတယ်။ ဆိုက်ပရပ်ကျွန်းသား ယောသပ်လို့ခေါ်တဲ့ လေဝိသားတစ်ယောက် ရှိတယ်။ တမန်တော်တွေက သူ့ကို နှစ်သိမ့်ခြင်းရဲ့သား လို့ အဓိပ္ပာယ်ရတဲ့ ဗာနဗဆိုပြီး ခေါ်ကြတယ်။ သူက ကိုယ်ပိုင်လယ်တစ်ကွက်ကို ရောင်းပြီး ရလာတဲ့ငွေကို တမန်တော်တွေဆီ အပ်လိုက်တယ်။",44,Ac,4,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/4/
audio/nwt_44_Ac_BU_05.mp3,အာနနိနဲ့ဇနီးရှဖိရေတို့ဟာ မြေကွက်တစ်ပိုင်းကိုရောင်းလိုက်တယ်။ ဒါပေမဲ့ အာနနိက ရောင်းရငွေတချို့ကို ဝှက်ထားတယ်။ ဒါကို သူ့ဇနီးလည်း သိတယ်။ အဲဒီနောက် ငွေတချို့ပဲ ယူလာပြီး တမန်တော်တွေဆီ အပ်တယ်။ အဲဒီအခါ ပေတရုက အာနနိ၊ စာတန်လွှမ်းမိုးတာကို ခံပြီး သန့်ရှင်းသော စွမ်းအားတော်ကို ဘာလို့လှည့်စားဝံ့တာလဲ။ မြေရောင်းလို့ရတဲ့ ငွေတချို့ကို ဘာလို့ဝှက်ထားတာလဲ။ လက်ဝယ်ပိုင်ဆိုင်နေသရွေ့ အဲဒီမြေဟာ ခင်ဗျားပိုင်တဲ့မြေပဲ မဟုတ်လား။ ရောင်းလိုက်ပြီဆိုရင်လည်း ငွေက ခင်ဗျားလက်ထဲမှာပဲ မဟုတ်လား။ ဒီလိုလုပ်ဖို့ ဘာလို့ အတွေးဝင်ရတာလဲ။ ဒါဟာ လူကိုလိမ်တာ မဟုတ်ဘူး၊ ဘုရားသခင်ကို လိမ်တာပဲ လို့ပြောတယ်။ ဒီစကားကိုလည်း ကြားရော အာနနိ လဲကျပြီး သေဆုံးသွားတယ်။ ဒီသတင်းကြားသူတိုင်း အကြီးအကျယ် ထိတ်လန့်ကုန်တယ်။ လူငယ်တချို့ လာပြီး အလောင်းကို အဝတ်နဲ့ပတ်၊ အပြင်ထုတ်သွားပြီး သင်္ဂြိုဟ်လိုက်တယ်။ သုံးနာရီလောက်ကြာတော့သူ့ဇနီးက ဖြစ်ပျက်ခဲ့တာကို မသိဘဲ ဝင်လာတယ်။ ပေတရုကပြောပါဦး။ ခင်ဗျားတို့လင်မယား မြေကွက်ရောင်းတာငွေဒီလောက်ပဲ ရတာလား လို့မေးတော့ သူက ဟုတ်တယ်။ ဒီလောက်ပါပဲလို့ဖြေတယ်။ ပေတရုကယေဟောဝါ ဘုရားရဲ့ စွမ်းအားတော်ကို အကဲစမ်းဖို့ နှစ်ယောက်သား ဘာလို့ကြံစည်ရတာလဲ။ ကြည့်လိုက်ပါ။ ခင်ဗျားရဲ့ယောက်ျားကို သင်္ဂြိုဟ်တဲ့သူတွေ တံခါးနားမှာ ရောက်နေပြီ။ ခင်ဗျားကိုလည်း သယ်သွားရလိမ့်မယ် လို့ပြောတယ်။ ချက်ချင်းပဲသူလည်း ပေတရုရဲ့ခြေရင်းမှာ လဲကျပြီး သေသွားတယ်။ လူငယ်တချို့ ဝင်လာတော့ သေဆုံးနေတဲ့သူ့ကိုတွေ့တဲ့အခါ သယ်သွားပြီး ခင်ပွန်းရဲ့ဘေးမှာ သင်္ဂြိုဟ်လိုက်တယ်။ အသင်းတော်တစ်ခုလုံးနဲ့အဲဒီအကြောင်းကို ကြားသိသူအားလုံး အကြီးအကျယ် ထိတ်လန့်သွားကြတယ်။ တမန်တော်တွေက အံ့ဖွယ်အမှုတွေ၊ ထူးဆန်းတဲ့အရာတွေကို လူတွေရှေ့မှာ ဆက်ပြီး လုပ်ဆောင်တယ်။ ရှောလမုန်စင်္ကြံမှာ သူတို့အားလုံး အတူစုဝေးတဲ့အခါ၊ တခြားလူတွေက သူတို့နဲ့အတူ မပူးပေါင်းဝံ့ကြဘူး။ ဒါပေမဲ့ တချို့ကျတော့ သူတို့ကို ချီးကျူးကြတယ်။ သခင်ကိုယုံကြည်လာတဲ့အမျိုးသား အမျိုးသမီးတွေလည်းများသည်ထက်များလာတယ်။ လူတွေက လူနာတွေကိုတောင် လမ်းမပေါ် သယ်ထုတ်ပြီး အိပ်ရာတွေ၊ ဖျာတွေနဲ့ ချထားကြတယ်။ ပေတရု ဖြတ်လျှောက်လာရင် လူနာတွေအပေါ်သူ့အရိပ် ကျလာပြီး ရောဂါပျောက်ကင်းလေမလားဆိုတဲ့ မျှော်လင့်ချက်နဲ့ပေါ့။ ဂျေရုဆလင် အနီးတစ်ဝိုက်မှာရှိတဲ့ မြို့တွေကနေ လူများစွာ တဖွဲဖွဲ စုရုံးရောက်ရှိလာပြီး ဖျားနာတဲ့သူ၊ နတ်ဆိုးနှောင့်ယှက်ခံရသူတွေကိုပါ ခေါ်လာကြတယ်။ အဲဒီလူနာအားလုံး ကျန်းမာလာတယ်။ ဒါပေမဲ့ ပုရောဟိတ်မင်းနဲ့ သူ့အဖွဲ့သားတွေဖြစ်တဲ့ ဇဒ္ဒုကဲဂိုဏ်းသားတွေက အကြီးအကျယ် ဒေါသထွက်ပြီး မနာလိုဖြစ်လာကြတယ်။ ဒါနဲ့ တမန်တော်တွေကို ဖမ်းဆီးပြီး ထောင်ချလိုက်တယ်။ ညရောက်တော့ ယေဟောဝါရဲ့ ကောင်းကင်တမန်က ထောင်တံခါးတွေကို ဖွင့်ပြီး သူတို့ကို ခေါ်ထုတ်သွားတယ်။ သွားကြပါ။ အသက်ရစေမယ့် ဒီသတင်းတရား အလုံးစုံကို လူတွေကြားအောင် ဗိမာန်တော်မှာရပ်ပြီး ဆက်ဟောပြောကြပါ လို့ မှာတယ်။ အဲဒီအမှာစကားကို ကြားပြီးတဲ့နောက် သူတို့က ဗိမာန်တော်ထဲ မနက်စောစောဝင်ပြီး ဟောပြောသွန်သင်ကြတယ်။ ပုရောဟိတ်မင်းနဲ့ သူ့အပေါင်းပါတွေ ရောက်လာပြီးဂျူးတရားရုံးချုပ်အဖွဲ့ဝင်တွေကိုရောအစ္စရေးအကြီးအကဲ တစ်ဖွဲ့လုံးကိုပါစုဝေးလိုက်တယ်။ အဲဒီနောက် တမန်တော်တွေကိုထောင်ထဲကနေ ခေါ်ထုတ်လာဖို့ အစောင့်အကြပ်တွေကို လွှတ်လိုက်တယ်။ ဒါပေမဲ့ အစောင့်တွေ ထောင်ထဲရောက်တဲ့အခါ တမန်တော်တွေကို မတွေ့တော့ဘူး။ ဒါနဲ့ အကျိုးအကြောင်း ပြောပြဖို့ ပြန်သွားတယ်။ ထောင်တံခါး လုံလုံခြုံခြုံ ပိတ်ထားတာ၊ တံခါးစောင့်တွေ ရပ်စောင့်နေတာ ကျွန်တော်တို့ တွေ့ခဲ့ပါတယ်။ ဒါပေမဲ့ တံခါးဖွင့်လိုက်တော့ အထဲမှာ တစ်ယောက်မှ မရှိတော့ဘူး လို့ ပြောတယ်။ ဒါကို ဗိမာန်တော်မှူးနဲ့ ပုရောဟိတ်မင်းတွေ ကြားတဲ့အခါ ဘာတွေ ဆက်ဖြစ်ဦးမှာပါလိမ့်ဆိုပြီး စဉ်းစားမရ ဖြစ်နေကြတယ်။ အဲဒီအချိန်မှာ လူတစ်ယောက် ရောက်လာပြီး ခင်ဗျားတို့ ထောင်ချထားတဲ့ လူတွေက ဗိမာန်တော်မှာရပ်ပြီး ဟောပြောသွန်သင်နေတယ် လို့ သတင်းပေးတယ်။ ဒါနဲ့ ဗိမာန်တော်မှူးက အစောင့်အကြပ်တွေနဲ့အတူ လိုက်သွားတယ်။ လူတွေ ခဲနဲ့ပေါက်မှာစိုးလို့ တမန်တော်တွေကို အကြမ်းမဖက်ဘဲ ပြန်ခေါ်လာတယ်။ သူတို့ကို ခေါ်လာပြီးနောက် ဂျူးတရားရုံးချုပ်ခန်းမမှာမတ်တတ်ရပ်ခိုင်းကြတယ်။ အဲဒီနောက်ပုရောဟိတ်မင်းက စစ်ကြောမေးမြန်းတော့တယ် အဲဒီနာမည်ကိုအမှီပြုပြီး မသွန်သင်ဖို့ မင်းတို့ကို တင်းတင်းကျပ်ကျပ် အမိန့်ထုတ်ထားလျက်နဲ့ ဂျေရုဆလင်တစ်မြို့လုံးကို မင်းတို့ရဲ့သွန်သင်ချက် ပြည့်နေအောင် လုပ်လိုက်ကြပြီ။ အဲဒီလူသေရတာ ငါတို့ကြောင့်ဆိုပြီး မင်းတို့ အပြစ်တင်ချင်နေတာလား လို့ မေးတယ်။ ပေတရုနဲ့တခြားတမန်တော်တွေက ကျွန်တော်တို့ကတော့လူ့စကားထက်အုပ်စိုးရှင် ဘုရားသခင်ရဲ့စကားကိုနားထောင်မှာပဲ။ ခင်ဗျားတို့သစ်တိုင်ပေါ်တင်ပြီး ကွပ်မျက်ခဲ့တဲ့ ယေရှုကို ဘိုးဘေးတို့ရဲ့ ဘုရားသခင်က အသက်ပြန်ရှင်စေပြီ။ အစ္စရေးတွေ နောင်တရဖို့၊ အပြစ်တွေ ခွင့်လွှတ်ခံရဖို့ သူ့ကို ကိုယ်စားလှယ်ချုပ်နဲ့ ကယ်တင်ရှင်အဖြစ် လက်ယာဘက်မှာဘုရားသခင်ချီးမြှောက်လိုက်ပြီ။ ဒါတွေနဲ့ပတ်သက်ပြီး ကျွန်တော်တို့ဟာ မျက်မြင်သက်သေတွေပါ။ ဘုရားသခင်ကို အုပ်စိုးရှင်အဖြစ် နာခံသူတွေကို ပေးသနားထားတဲ့ သန့်ရှင်းသော စွမ်းအားတော်လည်း သက်သေပါပဲ လို့ပြန်ဖြေတယ်။ အဲဒီစကားကို ကြားတော့ သူတို့ ဒေါသပေါက်ကွဲပြီး တမန်တော်တွေကို သတ်ပစ်ချင်ကြတယ်။ အဲဒီအခါ ဂါမလျေလလို့ခေါ်တဲ့ ဖာရိရှဲက ဂျူးတရားရုံးချုပ်မှာ ထရပ်ပြီး တမန်တော်တွေကို အပြင် ခဏခေါ်ထုတ်သွားဖို့ အမိန့်ပေးတယ်။ သူဟာ လူအများ ရိုသေလေးစားကြတဲ့ ပညတ်ကျမ်းဆရာ တစ်ယောက်ပဲ။ အဲဒီနောက် သူက အစ္စရေးတို့၊ ဒီလူတွေနဲ့ပတ်သက်ပြီး ခင်ဗျားတို့ ကြံစည်နေတာကို သတိထားကြပါ။ ဥပမာ၊အရင်တုန်းက သုဒ ဆိုတဲ့လူတစ်ယောက် ပေါ်လာပြီး သူ့ကိုယ်သူအရေးပါသူလို့ ပြောတော့ လူ ၄၀၀ လောက် သူ့နောက်ပါသွားတယ်။ ဒါပေမဲ့ သူ ကွပ်မျက်ခံရတဲ့အတွက် သူ့နောက်လိုက်တွေလည်းတကွဲတပြားဖြစ်ပြီးပျောက်သွားကြတယ်။ အဲဒီနောက် နာမည်စာရင်း ကောက်ချိန်မှာ ဂါလိလဲနယ်သား ယုဒလည်း ပုန်ကန်ထကြွပြီး လူတွေကို စည်းရုံးခဲ့တယ်။ နောက်တော့ အဲဒီလူလည်း သေသွားပြီး သူ့နောက်လိုက်အားလုံး တကွဲတပြား ဖြစ်ကုန်တာပဲ။ ဒါကြောင့် လက်ရှိအနေအထားအရ သူတို့ကို မနှောင့်ယှက်ဘဲ ဒီအတိုင်း လွှတ်ထားလိုက်ပါလို့ ကျုပ်ပြောချင်တယ်။ ဘာလို့လဲဆိုတော့ ဒီအစီအစဉ်၊ ဒီလုပ်ဆောင်မှုဟာ လူ့အစီအစဉ်၊ လူ့လုပ်ဆောင်မှုဆိုရင်ပျက်စီးမှာပဲ။ ဘုရားရဲ့အစီအစဉ်၊ ဘုရားရဲ့လုပ်ဆောင်မှုဆိုရင်တော့ သူတို့ကို ခင်ဗျားတို့ ဖျက်ဆီးနိုင်မှာ မဟုတ်ဘူး။ တော်ကြာ ဘုရားသခင်ကို ဆန့်ကျင်တိုက်ခိုက်ရာ ရောက်နေဦးမယ် လို့ သတိပေးတယ်။ ဒါနဲ့ သူအကြံပေးတာကို လက်ခံပြီး တမန်တော်တွေကို ပြန်ခေါ်လိုက်တယ်။ သူတို့ကို ရိုက်နှက်ပြီးနောက် ယေရှုရဲ့နာမည်ကို အမှီပြုပြီး မဟောပြောဖို့ အမိန့်ပေးတယ်။ အဲဒီနောက် သူတို့ကို လွှတ်ပေးလိုက်တယ်။ တမန်တော်တွေလည်း ယေရှုရဲ့နာမည်ကြောင့်အရှက်ခွဲခံရတာကို ဂုဏ်ယူစရာအဖြစ်ယူမှတ်ပြီးဂျူးတရားရုံးချုပ်ကနေဝမ်းမြောက်ဝမ်းသာ ထွက်သွားကြတယ်။ အဲဒီနောက် ယေရှုလို့ခေါ်တဲ့ ခရစ်တော်အကြောင်း သတင်းကောင်းကို ဗိမာန်တော်မှာသာမက တစ်အိမ်ပြီးတစ်အိမ်သွားပြီး နေ့စဉ်မပြတ် သွန်သင်ဟောပြောကြတယ်။,44,Ac,5,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/5/
audio/nwt_44_Ac_BU_06.mp3,အဲဒီအချိန်မှာ တပည့်တွေ တစ်နေ့တခြား တိုးများလာတယ်။ တစ်ကြိမ်မှာ ဂရိစကားပြောတဲ့ ဂျူးတွေက သူတို့ထဲကမုဆိုးမတွေနေ့စဉ်အစာခွဲတမ်း မရတဲ့အတွက် ဟီဘရူးစကားပြောတဲ့ဂျူးတွေကိုအပြစ်တင်ကြတယ်။ အဲဒီအခါ တမန်တော် ၁၂ ယောက်က တပည့်အားလုံးကို ခေါ်ပြီး ကျွန်တော်တို့က ဘုရားသခင်ရဲ့ တရားစကား သွန်သင်ပေးရတဲ့ အလုပ်ကို ပစ်ထားပြီး စားပွဲမှာ လုပ်ကျွေးနေဖို့ မသင့်ဘူး။ ဒါကြောင့် ညီအစ်ကိုတို့၊ ခင်ဗျားတို့ထဲက နာမည်ကောင်းရှိသူ၊ စွမ်းအားတော်နဲ့ပြည့်ပြီး ဉာဏ်ပညာပြည့်စုံသူ အမျိုးသား ၇ ယောက်ကို ရွေးချယ်လိုက်ပါ။ လိုအပ်နေတဲ့ ဒီတာဝန်ကို လုပ်ဆောင်ဖို့သူတို့ကိုခန့်အပ်မယ်။ ကျွန်တော်တို့ကတော့ ဆုတောင်းတာ၊ တရားစကားသွန်သင်တာကိုပဲ စိတ်ရောကိုယ်ပါ နှစ်ပြီး လုပ်တော့မယ် လို့ပြောတယ်။ အဲဒီစကားကို တပည့်အားလုံး သဘောတူကြတယ်။ ဒါနဲ့ ယုံကြည်ခြင်းခိုင်ခံ့ပြီး သန့်ရှင်းသော စွမ်းအားတော်နဲ့ ပြည့်နေတဲ့ သတေဖန်အပါအဝင် ဖိလိပ္ပု၊ ပြောခေါ်ရု၊ နိကနော်၊ တိမုန်၊ ပါမေန၊ ဂျူးဘာသာပြောင်းဝင်လာသူ အန္တိအုတ်မြို့သား နိကောလတို့ကို ရွေးချယ်ပြီး၊ တမန်တော်တွေဆီ ခေါ်လာတယ်။ တမန်တော်တွေလည်း ဆုတောင်းပေးပြီးနောက် သူတို့အပေါ် လက်တင်ကြတယ်။ ဘုရားသခင်ရဲ့တရားစကား ပိုပျံ့နှံ့လာတဲ့အတွက် ဂျေရုဆလင်မြို့မှာ တပည့်အရေအတွက် များသည်ထက် များလာတယ်။ ပုရောဟိတ် အတော်များများလည်း ယုံကြည်သူတွေ ဖြစ်လာတယ်။ ဘုရားမျက်နှာသာရသူ၊ တန်ခိုးတော်နဲ့ ပြည့်စုံသူ သတေဖန်က အံ့ဖွယ်အမှုတွေ၊ ထူးဆန်းတဲ့အရာတွေကို လူတွေရှေ့မှာ လုပ်ပြတယ်။ လွတ်မြောက်သူများရဲ့တရားဇရပ်အဖွဲ့ထဲက အဖွဲ့ဝင်တချို့က သတေဖန်ကို ငြင်းခုံဖို့ ကုရေနေပြည်သား၊ အလက်ဇန္ဒြီးယားမြို့သား၊ ကိလိကိပြည်သား၊ အာရှနယ်သားတွေနဲ့အတူရှေ့ထွက်လာတယ်။ ဒါပေမဲ့ သတေဖန်က စွမ်းအားတော်ကို အမှီပြုပြီး ဉာဏ်ပညာရှိရှိ ဟောပြောတဲ့အတွက် သူတို့ မချေပနိုင်ကြဘူး။ ဒါနဲ့ သူတို့က မောရှေနဲ့ ဘုရားသခင်ကို ဒီလူ စော်ကားပြောဆိုခဲ့တာ ကျုပ်တို့ကြားတယ် ဆိုပြီးပြောဖို့ လူတွေကို တိတ်တဆိတ် နားချတယ်။ လူတွေကိုရောအကြီးအကဲတွေ၊ ကျမ်းတတ်တွေကိုပါဆူပူအုံကြွလာအောင် လုပ်တယ်။ အဲဒီနောက် သတေဖန်ကို ရုတ်တရက် ဝိုင်းအုံပြီး အတင်းအကျပ် ဖမ်းဆီးပြီးနောက် ဂျူးတရားရုံးချုပ်ဆီ ခေါ်သွားကြတယ်။ မမှန်တဲ့သက်သေတွေ ခေါ်ထုတ်လာပြီး ဒီလူက ဗိမာန်တော်နဲ့ ပညတ်တရားကို ဆန့်ကျင်ပြီး မပြတ်တမ်း ဟောနေပါတယ်။ နာဇရက်မြို့သား ယေရှုက ဒီဗိမာန်တော်ကို ဖြိုဖျက်မယ်၊ မောရှေပေးခဲ့တဲ့ ထုံးတမ်းစဉ်လာကိုလည်း ပြောင်းလဲပစ်မယ်လို့ ဒီလူပြောနေတာကို ကျုပ်တို့ကြားဖူးပါတယ် လို့ ထွက်ဆိုခိုင်းတယ်။ ဂျူးတရားရုံးချုပ်မှာ ထိုင်နေသူတွေ စေ့စေ့ကြည့်လိုက်တဲ့အခါ သတေဖန်ရဲ့ မျက်နှာဟာ ကောင်းကင်တမန်ရဲ့ မျက်နှာလို ဖြစ်နေတာကို တွေ့လိုက်ရတယ်။,44,Ac,6,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/6/
audio/nwt_44_Ac_BU_07.mp3,အဲဒီအခါ ပုရောဟိတ်မင်းက သူတို့ပြောတာ အမှန်ပဲလား လို့မေးတော့၊ သတေဖန်က ညီအစ်ကိုတို့၊ လူကြီးမိဘတို့၊ နားထောင်ကြပါ။ ကျွန်တော်တို့ရဲ့ဘိုးဘေး အာဗြဟံက ခါရန်မြို့မှာ မနေခင် မက်ဆိုပိုတေးမီးယားပြည်မှာ ရှိနေတုန်း ဘုန်းတန်ခိုးကြီးတဲ့ ဘုရားသခင်က သူ့ဆီ ရောက်လာပြီး၊ နေရင်းပြည်နဲ့ ဆွေမျိုးသားချင်းတွေကို ထားခဲ့ပြီး ငါပြမယ့်ပြည်ကို သွားပါ လို့ ပြောတယ်။ အာဗြဟံလည်း ခါလဒဲပြည်ကနေ ထွက်ပြီး ခါရန်မြို့မှာ နေထိုင်တယ်။ သူ့ဖခင် သေဆုံးပြီးနောက် ဘုရားသခင်က ခင်ဗျားတို့ အခုနေထိုင်တဲ့ ဒီပြည်မှာ သူ့ကို ပြောင်းရွှေ့နေထိုင်စေခဲ့တယ်။ အဲဒီအချိန်မှာ ခြေချလောက်တဲ့ မြေနေရာကိုတောင် သူ့အတွက် အမွေမပေးသေးဘူး။ ဒါပေမဲ့ သူနဲ့ သူ့မျိုးနွယ်ကို အဲဒီပြည် အပိုင်ပေးမယ်ဆိုပြီး ဘုရားသခင် ကတိပေးခဲ့တယ်။ အဲဒီတုန်းက သူ သားသမီးတောင် မရသေးဘူး။ ဒါ့အပြင် သူ့မျိုးနွယ်ဟာ တခြားတိုင်းပြည်မှာ တိုင်းတစ်ပါးသားအဖြစ် နေရလိမ့်မယ်၊ အဲဒီမှာ နှစ်ပေါင်း ၄၀၀ ကျွန်ခံပြီး ညှဉ်းဆဲခံရလိမ့်မယ်လို့ ဘုရားသခင် ပြောခဲ့တယ်။ သူတို့ကို ကျွန်အဖြစ် ခိုင်းစေတဲ့ လူမျိုးကို ငါတရားစီရင်မယ်။ ပြီးတဲ့နောက် သူတို့ဟာ အဲဒီပြည်ကနေထွက်ပြီး ဒီနေရာမှာ ငါ့ကို ဝတ်ပြုကြလိမ့်မယ် လို့လည်း ပြောခဲ့တယ်။ ဘုရားသခင်က အရေဖျားဖြတ်ခြင်းနဲ့ဆိုင်တဲ့ ပဋိညာဉ်ကိုလည်း အာဗြဟံနဲ့ ဖွဲ့ခဲ့တယ်။ အာဗြဟံက သားအိဇက်ကိုရပြီးတော့ ရှစ်ရက်မြောက်နေ့မှာအရေဖျားဖြတ်ပေးတယ်။ အိဇက်က သားယာကုပ်ကို ရတယ်။ ယာကုပ်က ကျွန်တော်တို့ရဲ့ ဘိုးဘေးဖြစ်လာမယ့် သား ၁၂ယောက်ကိုရတယ်။ ဘိုးဘေးတွေကညီယောသပ်ကို မနာလိုဖြစ်ပြီး အီဂျစ်ပြည်ဆီ ရောင်းစားလိုက်ကြတယ်။ ဒါပေမဲ့ဘုရားသခင်ဟာယောသပ်နဲ့အတူရှိတဲ့အတွက်၊ ဒုက္ခဆင်းရဲ အမျိုးမျိုးထဲကနေ သူ့ကို ကယ်တင်ခဲ့တယ်။ အီဂျစ်ဘုရင် ဖာရောမင်းရှေ့မှာ မျက်နှာသာရစေပြီး ဉာဏ်ပညာကိုပေးတဲ့အတွက် ဖာရောမင်းက ယောသပ်ကို အီဂျစ်ပြည်နဲ့ နန်းတော်တစ်ခုလုံး အုပ်ချုပ်ဖို့ ခန့်အပ်ခဲ့တယ်။ ဒါပေမဲ့ အီဂျစ်ပြည်နဲ့ ခါနန်ပြည်တစ်ဝန်းလုံးမှာ အငတ်ဘေးဆိုက်ပြီး အကြီးအကျယ် ဒုက္ခရောက်တော့ ဘိုးဘေးတွေမှာ စားစရာမရှိ ဖြစ်ခဲ့တယ်။ အီဂျစ်ပြည်မှာ အစာရေစာရှိတယ်ဆိုတဲ့ သတင်းကို ယာကုပ်ကြားတဲ့အခါ ကျွန်တော်တို့ရဲ့ ဘိုးဘေးတွေကို ပထမအကြိမ် လွှတ်လိုက်တယ်။ ဒုတိယအကြိမ်မှာ ယောသပ်က သူဘယ်သူလဲဆိုတာ အစ်ကိုတွေကို အသိပေးတယ်။ ဖာရောမင်းကလည်း ယောသပ်ရဲ့အမျိုးတွေကို သိသွားတယ်။ ယောသပ်က ဖခင်ယာကုပ်နဲ့ ဆွေမျိုးသားချင်းအားလုံး၊ စုစုပေါင်း ၇၅ ယောက်ကို အီဂျစ်ပြည်ကိုလာဖို့ ခေါ်လိုက်တယ်။ ဒါနဲ့ ယာကုပ်က အီဂျစ်ပြည်ကို ရောက်လာတယ်။ နောက်ဆုံး သူရောကျွန်တော်တို့ရဲ့ ဘိုးဘေးတွေပါ အဲဒီမှာ ကွယ်လွန်သွားတယ်။ အရိုးတွေကိုရှေခင်မြို့ဆီသယ်သွားကြတယ်။ အဲဒီမြို့မှာ ဟာမော်ရဲ့ သားတွေဆီကနေ အာဗြဟံငွေပေးဝယ်ခဲ့တဲ့ ဂူထဲမှာ သင်္ဂြိုဟ်ကြတယ်။ အာဗြဟံကိုပေးခဲ့တဲ့ ဘုရားရဲ့ကတိပြည့်စုံချိန်နီးလာတဲ့အခါ အီဂျစ်ပြည်မှာ အစ္စရေးလူမျိုး တိုးပွားများပြားလာတယ်။ နောက်တော့အီဂျစ်ပြည်မှာယောသပ်ကိုမသိတဲ့ ဘုရင်တစ်ပါး နန်းတက်လာတဲ့အခါ၊ ကျွန်တော်တို့ရဲ့လူမျိုးကို အကောက်ကြံတော့တယ်။ ကျွန်တော်တို့ရဲ့ ဘိုးဘေးတွေကို မတရားညှဉ်းဆဲပြီး မွေးကင်းစ ကလေးတွေကို အရှင်မထားဘဲ စွန့်ပစ်ခိုင်းတယ်။ အဲဒီအချိန်မှာ ချစ်စရာကောင်းတဲ့ မောရှေ မွေးဖွားလာတယ်။ သူ့ကို ဖခင်ရဲ့အိမ်မှာ သုံးလတိတိ ပြုစုစောင့်ရှောက်ခဲ့တယ်။ နောက်ဆုံး သူ့ကို စွန့်လွှတ်လိုက်ရပေမဲ့ ဖာရောမင်းရဲ့ သမီးတော်က ကောက်ယူပြီး သားအဖြစ် မွေးစားလိုက်တယ်။ မောရှေဟာ အီဂျစ်လူမျိုးတွေရဲ့ အတတ်ပညာအားလုံးကို သင်ယူခဲ့ရပြီး ပြောတတ်ဆိုတတ်သူ၊ လုပ်ရည်ကိုင်ရည်ရှိသူ ဖြစ်လာတယ်။ မောရှေက အသက် ၄၀ ပြည့်တဲ့အခါ ညီအစ်ကို အစ္စရေးလူမျိုးတွေဆီ လည်ပတ်ဖို့ ဆုံးဖြတ်လိုက်တယ်။ အစ္စရေးတစ်ယောက်ကို အီဂျစ်လူ ညှဉ်းဆဲနေတာ မြင်တဲ့အခါ ညှဉ်းဆဲခံရသူကို ကာကွယ်ပေးပြီး အီဂျစ်လူကို လက်စားချေတဲ့အနေနဲ့ ရိုက်သတ်ပစ်လိုက်တယ်။ သူ့ကိုသုံးပြီး အစ္စရေးတွေကို ဘုရားသခင် ကယ်တင်တော့မယ်ဆိုတာကို ညီအစ်ကိုတွေ နားလည်မယ်လို့ သူထင်ခဲ့ပေမဲ့ သူတို့ နားမလည်ကြဘူး။ နောက်တစ်နေ့ သူတို့ဆီ ပြန်သွားတဲ့အခါ လူနှစ်ယောက် ရန်ဖြစ်နေတာကို တွေ့တော့ မင်းတို့ဟာ ညီအစ်ကိုတွေပဲ။ ဘာလို့ အချင်းချင်း အနိုင်ကျင့်နေတာလဲ လို့ပြောပြီး ဖျန်ဖြေပေးဖို့ ကြိုးစားတယ်။ ဒါပေမဲ့ အနိုင်ကျင့်တဲ့သူက မောရှေကို တွန်းဖယ်ပြီး မင်းကို ဘယ်သူ ခေါင်းဆောင်ခန့်ထားလို့လဲ။ ဘယ်သူက တရားသူကြီး လုပ်ခိုင်းလို့လဲ။ မနေ့က အီဂျစ်လူကို သတ်သလို ငါ့ကို သတ်ချင်လို့လား ဆိုပြီး ပြောတယ်။ ဒါကိုကြားတဲ့အခါ မောရှေထွက်ပြေးပြီး မိဒျန်ပြည်မှာ တိုင်းတစ်ပါးသားအဖြစ် နေထိုင်တယ်။ အဲဒီပြည်မှာ အိမ်ထောင်ကျပြီးသားနှစ်ယောက်ရတယ်။ နှစ်ပေါင်း ၄၀ ကြာပြီးတဲ့နောက် ဆိုင်းနိုင်းတောင်အနီး တောအရပ်မှာ ကောင်းကင်တမန်တစ်ပါးက ချုံပုတ်မှာလောင်နေတဲ့မီးအသွင်နဲ့ပေါ်လာတယ်။ ဒါကို မောရှေ မြင်တဲ့အခါ အံ့သြပြီး အနီးကပ်ကြည့်ဖို့ အနားတိုးသွားတယ်။ အဲဒီအခါ ယေဟောဝါ ဘုရားက၊ ငါဟာ ဘိုးဘေးတို့ရဲ့ဘုရား၊ အာဗြဟံရဲ့ဘုရား၊ အိဇက်ရဲ့ဘုရား၊ ယာကုပ်ရဲ့ ဘုရားပဲ လို့ ပြောလိုက်တာကို သူကြားတယ်။ ဒါနဲ့ သူ ထိတ်လန့်ပြီး ရှေ့မတိုးရဲတော့ဘူး။ ယေဟောဝါ ဘုရားက မင်းရပ်နေတဲ့နေရာဟာ သန့်ရှင်းမြင့်မြတ်တဲ့ မြေဖြစ်လို့ ဖိနပ်ချွတ်ပါ။ အီဂျစ်ပြည်မှာ ငါ့လူတွေ ဖိနှိပ်ခံနေရတာ ငါအသေအချာမြင်တယ်။ သူတို့ရဲ့ ညည်းတွားသံကို ငါကြားတယ်။ သူတို့ကို ကယ်တင်ဖို့ ငါဆင်းလာပြီ။ အခု မင်းကို အီဂျစ်ပြည်ဆီ ငါစေလွှတ်မယ် လို့ ပြောတယ်။ အဲဒီမောရှေဟာ မင်းကို ဘယ်သူ ခေါင်းဆောင် ခန့်ထားလို့လဲ၊ ဘယ်သူက တရားသူကြီး လုပ်ခိုင်းလို့လဲ ဆိုပြီး သူတို့ ငြင်းပယ်ခဲ့သူပဲ။ ဘုရားသခင်က ချုံပုတ်မှာပေါ်လာတဲ့ ကောင်းကင်တမန်ကိုသုံးပြီး မောရှေကို ခေါင်းဆောင်အဖြစ်၊ ကယ်တင်သူအဖြစ် စေလွှတ်လိုက်တယ်။ မောရှေက ကျွန်တော်တို့ရဲ့ ဘိုးဘေးတွေကို အီဂျစ်ပြည်ကနေ ခေါ်ထုတ်ခဲ့တယ်။ အီဂျစ်ပြည်နဲ့ ပင်လယ်နီမှာသာမက နှစ်ပေါင်း ၄၀ လှည့်လည်ခဲ့ရတဲ့ တောထဲမှာပါ ထူးဆန်းတဲ့အရာတွေ၊ အံ့ဖွယ်အမှုတွေ လုပ်ပြခဲ့တယ်။ ကျွန်တော်နဲ့တူတဲ့ ပရောဖက်တစ်ယောက်ကိုခင်ဗျားတို့ထဲကနေ ဘုရားသခင် ပေါ်ထွန်းစေမယ် လို့ အစ္စရေးတွေကို ပြောခဲ့တဲ့သူဟာ အဲဒီမောရှေပဲပေါ့။ တောထဲမှာ အစ္စရေးတွေနဲ့အတူရှိခဲ့တာ သူပဲ။ ဆိုင်းနိုင်းတောင်ပေါ်မှာစကားလာပြောတဲ့ ကောင်းကင်တမန်နဲ့ရော ဘိုးဘေးတွေနဲ့ပါ သူ အတူရှိခဲ့တယ်။ သူက တည်မြဲတဲ့ ဗျာဒိတ်တော်ကို ရရှိပြီး ကျွန်တော်တို့ကို ပေးခဲ့တယ်။ ကျွန်တော်တို့ရဲ့ ဘိုးဘေးတွေကတော့ သူ့စကားကို နားမထောင်ကြဘူး။ သူ့ကို ပစ်ပယ်ပြီး အီဂျစ်ပြည်ကို ပြန်ချင်နေကြတယ်။ အာရုန်ကိုလည်း ကျုပ်တို့ကို ဦးဆောင်ခေါ်သွားမယ့် ဘုရားတွေ လုပ်ပေးစမ်းပါ။ အီဂျစ်ပြည်ကနေ ကျုပ်တို့ကို ခေါ်ထုတ်လာတဲ့ မောရှေတစ်ယောက် ဟိုမှာ ဘာဖြစ်နေမှန်း မသိဘူး လို့ပြောကြတယ်။ အဲဒီနောက် နွားသငယ်ရုပ်တု သွန်းလုပ်ပြီး အဲဒီရုပ်တုဆီ ပူဇော်ပသကြတယ်။ လက်နဲ့လုပ်တဲ့အရာတွေကို ဂုဏ်ပြုတဲ့အနေနဲ့ မြူးထူးပျော်ပါးကြတယ်။ ဒါကြောင့် ဘုရားသခင်က သူတို့ကို စွန့်ပစ်ပြီး ကောင်းကင်ပေါ်က ကြယ်တွေကို ဝတ်ပြုဖို့ ခွင့်ပြုလိုက်တယ်။ ပရောဖက်ကျမ်းမှာ အို အစ္စရေးအမျိုး၊ မင်းတို့က တောကန္တာရမှာ နှစ်ပေါင်း ၄၀ လှည့်လည်ခဲ့တုန်းက ပူဇော်သက္ကာတွေ၊ လက်ဆောင်အလှူတွေကို ငါ့ဆီ ပူဇော်တာမှ မဟုတ်တာ။ မင်းတို့ ပင့်လာတဲ့ မောလုပ်ရဲ့ တဲဆီ၊ ရဲဖန်ကြယ်နတ်ဘုရားဆီ ပူဇော်ကြတာ။ အဲဒါတွေဟာ မင်းတို့ကိုးကွယ်ဖို့ လုပ်ထားတဲ့ ရုပ်တုတွေပဲ။ ဒါကြောင့် ငါက မင်းတို့ကို ဗာဗုလုန်မြို့ထက် ဝေးတဲ့နေရာဆီ ပြည်နှင်ဒဏ်ပေးမယ် ဆိုပြီး ရေးထားတဲ့အတိုင်းပါပဲ။ တောကန္တာရမှာတုန်းက ကျွန်တော်တို့ရဲ့ဘိုးဘေးတွေဆီမှာ သက်သေခံချက်တဲတော်ရှိတယ်။ မြင်ခဲ့ရတဲ့ပုံစံအတိုင်း ဆောက်ရမယ်ဆိုပြီး မောရှေကို ဘုရားသခင် မိန့်မှာထားသလိုအဲဒီတဲတော်ကိုတည်ဆောက်တယ်။ ဘိုးဘေးတွေက အဲဒီတဲတော်ကို ဆက်ခံပြီး လူမျိုးခြားတွေပိုင်တဲ့ပြည်ထဲ ယောရှုနဲ့အတူ သယ်ဆောင်သွားခဲ့တယ်။ အဲဒီလူမျိုးခြားတွေကို ဘိုးဘေးတွေရှေ့ကနေ ဘုရားသခင် နှင်ထုတ်ခဲ့တယ်။ အဲဒီတဲတော်ဟာ ဒါဝိဒ်မင်းလက်ထက်အထိ ရှိခဲ့တယ်။ ဒါဝိဒ်ဟာ ဘုရားသခင့်ရှေ့မှာမျက်နှာသာရတဲ့အတွက် ယာကုပ်ရဲ့ဘုရားသခင်စံမြန်းရာနေရာကို တည်ဆောက်ခွင့်ရဖို့ တောင်းလျှောက်ခဲ့တယ်။ တကယ်တမ်းကျတော့ အိမ်တော်ကို တည်ဆောက်ခွင့်ရသူဟာ ရှောလမုန်ပဲ။ ဒါပေမဲ့ အမြင့်ဆုံးဘုရားသခင်က လူဆောက်တဲ့ဗိမာန်တွေမှာ စံမြန်းတာမှ မဟုတ်တာ။ ပရောဖက်တစ်ယောက်က၊ ယေဟောဝါ ဘုရား ပြောတယ် ကောင်းကင်ဟာ ငါ့ရာဇပလ္လင်ပဲ။ ကမ္ဘာမြေဟာ ငါ့ခြေတင်ခုံပဲ။ ငါ့အတွက် ဘယ်လိုအိမ်မျိုးကို မင်းတို့ ဆောက်ပေးမှာလဲ။ ဘယ်နေရာမှာ ငါစံမြန်းရမလဲ။ ဒါတွေအားလုံးကို ငါကိုယ်တိုင် ဖန်ဆင်းထားတာ မဟုတ်လား လို့ ပြောခဲ့သလိုပါပဲ။ ခေါင်းမာသူတို့၊စိတ်နှလုံးနဲ့နားကို ပိတ်ထားသူတို့၊ ခင်ဗျားတို့ဟာ ဘိုးဘေးတွေလိုပဲ သန့်ရှင်းသော စွမ်းအားတော်ကို အမြဲ ဆန့်ကျင်နေကြတာပဲ။ ခင်ဗျားတို့ရဲ့ဘိုးဘေးတွေက ဘယ်ပရောဖက်ကို မညှဉ်းဆဲဘဲ နေခဲ့ဖူးလို့လဲ။ ဖြောင့်မတ်သူ လာတော့မယ်လို့ ကြိုဟောတဲ့သူတွေကို သူတို့ သတ်ခဲ့ကြတယ်။ အခုလည်း ခင်ဗျားတို့က အဲဒီဖြောင့်မတ်သူကို သစ္စာဖောက်ပြီး သတ်ဖြတ်လိုက်ကြပြီ။ ကောင်းကင်တမန်တွေကတစ်ဆင့် ရရှိခဲ့တဲ့ ပညတ်တရားကို ခင်ဗျားတို့ မစောင့်ရှောက်ကြဘူး လို့ ပြောတယ်။ ဒါကိုကြားတော့ ဒေါသကြောင့် သူတို့ မခံမရပ်နိုင်ဖြစ်လာပြီး သတေဖန်ကိုကြည့်ရင်းအံကြိတ်ကြတယ်။ သန့်ရှင်းသောစွမ်းအားတော်နဲ့ ပြည့်နေတဲ့ သတေဖန်ကတော့ ကောင်းကင်ကို စေ့စေ့ကြည့်လိုက်တဲ့အခါ ဘုရားသခင်ရဲ့ ဘုန်းတော်ကိုရော ဘုရားသခင်ရဲ့ ညာဘက်မှာ ရပ်နေတဲ့ ယေရှုကိုပါ မြင်လိုက်ရတယ်။ ဒါနဲ့ သူကကြည့်ပါ၊ကောင်းကင်ပွင့်လာတာ၊ ဘုရားသခင်ရဲ့ ညာဘက်မှာ လူသားရပ်နေတာကို ကျွန်တော်မြင်တယ် လို့ ပြောတော့၊ သူတို့က နားကိုပိတ်ပြီးအသံကုန်အော်ရင်း သတေဖန်ဆီတစ်ဟုန်ထိုးပြေးသွားကြတယ်။ အဲဒီနောက် မြို့ပြင်ဆွဲထုတ်ပြီး ကျောက်ခဲနဲ့ ပေါက်ကြတယ်။ သူ့ကိုစွပ်စွဲတဲ့ သက်သေတွေက သူတို့ရဲ့အပေါ်ဝတ်ရုံကိုချွတ်ပြီးရှောလုလို့ခေါ်တဲ့လူငယ်ရဲ့ ခြေရင်းမှာ ထားကြတယ်။ သူတို့ ကျောက်ခဲနဲ့ ဝိုင်းပေါက်နေတုန်းမှာ သတေဖန်က သခင်ယေရှု၊ ကျွန်တော့်အသက်ကို သိမ်းယူလိုက်ပါလို့အသနားခံတယ်။ အဲဒီနောက် ဒူးထောက်ပြီး ယေဟောဝါ ဘုရား၊ ဒီအပြစ်အတွက် သူတို့ကို ဒဏ်မခတ်ပါနဲ့ လို့ အသံကျယ်ကျယ် ကြွေးကြော်ပြီးနောက် သေခြင်းမှာ အိပ်ပျော်သွားတယ်။,44,Ac,7,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/7/
audio/nwt_44_Ac_BU_08.mp3,အဲဒီလူသတ်မှုမှာ ရှောလုလည်း အလိုတူအလိုပါပဲ။ အဲဒီနေ့ကစပြီး ဂျေရုဆလင်မြို့မှာရှိတဲ့ အသင်းတော်ဟာ အကြီးအကျယ် နှိပ်စက်ညှဉ်းဆဲခံရတဲ့အတွက် တမန်တော်တွေကလွဲလို့ တပည့်အားလုံး ယုဒပြည်၊ ရှမာရိပြည်အနှံ့ ကွဲလွင့်သွားတယ်။ ဘုရားတရားကြည်ညိုသူတွေက သတေဖန်ရဲ့ အလောင်းကို သယ်သွားပြီး သင်္ဂြိုဟ်ပြီးတဲ့နောက် အကြီးအကျယ် ငိုကြွေးမြည်တမ်းကြတယ်။ ရှောလုက အသင်းတော်ကို အကြီးအကျယ် ဒုက္ခပေးတော့တယ်။ အမျိုးသားအမျိုးသမီးတွေကို တစ်အိမ်ဝင်တစ်အိမ်ထွက် ဆွဲထုတ်ပြီး ထောင်ချတယ်။ ဒါပေမဲ့ အရပ်ရပ်ကွဲလွင့်သွားတဲ့ တပည့်တွေက လှည့်လည်ပြီး တရားစကားတော်မှာပါတဲ့ သတင်းကောင်းကို ဟောပြောကြတယ်။ ဖိလိပ္ပုကတော့ ရှမာရိမြို့ကို သွားပြီး ခရစ်တော်အကြောင်းဟောပြောတယ်။ လူတွေက ဖိလိပ္ပုဟောတာကို ကြားတဲ့အခါ၊ အံ့ဖွယ်အမှုတွေ လုပ်ပြတာကို မြင်တဲ့အခါ စုရုံးပြီး သူဟောသမျှ အာရုံစိုက်နားထောင်ကြတယ်။ အဲဒီမှာ နတ်ဆိုးပူးသူတွေ အများကြီးရှိနေတော့ ပူးနေတဲ့နတ်ဆိုးတွေက အကျယ်ကြီးအော်ဟစ်ပြီး ထွက်သွားတယ်။ လေဖြတ်သူတွေ၊ ခြေမသန်သူတွေလည်း အတော်များများပြန်ကျန်းမာလာတယ်။ ဒါကြောင့် မြို့သူမြို့သားတွေ အင်မတန် ဝမ်းသာသွားကြတယ်။ အဲဒီမြို့မှာ ရှိမုန်လို့ခေါ်တဲ့ လူတစ်ယောက်ရှိတယ်။ သူဟာ တစ်ချိန်တုန်းက သူ့ကိုယ်သူ တန်ခိုးရှိသူပါလို့ ပြောပြီး ရှမာရိလူမျိုးတွေတအံ့တသြဖြစ်အောင် မှော်အတတ်တွေ လုပ်ပြခဲ့သူပဲ။ လူကြီးလူငယ်မရွေး အားလုံးက ဒီလူဟာ မဟာတန်ခိုးလို့ ခေါ်နိုင်လောက်တဲ့ ဘုရားရဲ့တန်ခိုးတော်ပဲ လို့ပြောပြီး သူပြောတာကို အာရုံစိုက်ကြတယ်။ သူက မှော်အတတ်ကိုသုံးပြီး လူတွေကို တအံ့တသြဖြစ်အောင် အတော်ကြာကြာ လုပ်နိုင်ခဲ့လို့ အဲဒီလိုအာရုံစိုက်ကြတာ။ ဖိလိပ္ပုက ဘုရားသခင့်နိုင်ငံတော် သတင်းကောင်း၊ ယေရှုခရစ်ရဲ့နာမည်နဲ့ဆိုင်တဲ့သတင်းကောင်းကို ဟောပြောတဲ့အခါ လူတွေ ယုံကြည်လာပြီး အမျိုးသားတွေရော အမျိုးသမီးတွေပါ နှစ်ခြင်းခံကြတော့တယ်။ ရှိမုန်ကိုယ်တိုင်လည်း ယုံကြည်သူဖြစ်လာတဲ့အတွက် နှစ်ခြင်းခံပြီး ဖိလိပ္ပုအနားက မခွာဘဲ နေတယ်။ ဖိလိပ္ပုလုပ်ပြတဲ့ အံ့ဖွယ်အမှုတွေ၊ တန်ခိုးကြီးလုပ်ရပ်တွေကို မြင်တဲ့အခါ သူ တအံ့တသြဖြစ်နေတယ်။ ဘုရားသခင်ရဲ့ တရားစကားကို ရှမာရိလူတွေ လက်ခံကြပြီဆိုတဲ့သတင်းကို ဂျေရုဆလင်မြို့မှာရှိတဲ့ တမန်တော်တွေ ကြားတဲ့အခါ ပေတရုနဲ့ ယောဟန်ကို လွှတ်လိုက်တယ်။ သူတို့ ရှမာရိပြည်ကို ရောက်လာတဲ့အခါ ယုံကြည်သူတွေ သန့်ရှင်းသော စွမ်းအားတော် ရနိုင်ဖို့ ဆုတောင်းပေးတယ်။ ယုံကြည်သူတွေက သခင်ယေရှုရဲ့နာမည်နဲ့ နှစ်ခြင်းခံထားတာပဲ ရှိသေးတယ်။ တစ်ယောက်မှ စွမ်းအားတော် မရကြသေးဘူး။ ဒါကြောင့် ပေတရုနဲ့ ယောဟန်က သူတို့အပေါ် လက်တင်တဲ့အခါ သန့်ရှင်းသော စွမ်းအားတော်ကို သူတို့ ရရှိကြတယ်။ တမန်တော်တွေ လက်တင်တဲ့အခါ စွမ်းအားတော် သက်ရောက်လာတာကိုရှိမုန်မြင်တော့ငွေပေးပြီး၊ ကျွန်တော်လက်တင်တဲ့အခါ လူတွေ သန့်ရှင်းသော စွမ်းအားတော် ရနိုင်အောင် ကျွန်တော့်ကိုလည်း ဒီတန်ခိုးမျိုး ပေးပါလားလို့တောင်းဆိုတယ်။ ပေတရုက ဘုရားသခင်ပေးတဲ့ ဆုလက်ဆောင်ကို ငွေနဲ့ဝယ်လို့ရမယ် ထင်နေတာကိုး။ ဒါကြောင့် ခင်ဗျားရော ငွေပါ ပျက်စီးပါစေ။ ဘုရားသခင်ရှေ့မှာ စိတ်ရင်းမမှန်တဲ့အတွက် ဒီအလုပ်မှာ ခင်ဗျား လုံးဝပါဝင်လို့ မရဘူး။ ဒါကြောင့် ခင်ဗျားရဲ့ အပြစ်အတွက် နောင်တရပါ။မကောင်းတဲ့အကြံအစည်ကို ခွင့်လွှတ်ပေးဖို့ ယေဟောဝါ ဘုရားဆီ တိုးလျှိုးအသနားခံပါ။ ခင်ဗျားရဲ့စိတ်နှလုံးထဲမှာ အဆိပ်တွေ၊ ဒုစရိုက်တွေ ပြည့်နေတာကို ကျွန်တော် သိတယ် လို့ပြောလိုက်တယ်။ အဲဒီအခါ ရှိမုန်ကခင်ဗျားတို့ပြောတာတွေကျွန်တော့်အပေါ်မသက်ရောက်ရလေအောင် ယေဟောဝါ ဘုရားဆီ အသနားခံ ဆုတောင်းပေးပါ လို့တောင်းပန်တယ်။ တမန်တော်တွေက စေ့စေ့စပ်စပ် သက်သေခံပြီး ယေဟောဝါရဲ့ တရားစကားတော်ကိုဟောပြောကြတယ်။ အဲဒီနောက် ဂျေရုဆလင်မြို့ဆီ ပြန်လာတဲ့အခါ လမ်းတစ်လျှောက်မှာရှိတဲ့ ရှမာရိရွာများစွာမှာ သတင်းကောင်း ဟောပြောတယ်။ ယေဟောဝါရဲ့ ကောင်းကင်တမန်က ဖိလိပ္ပုကို ဂျေရုဆလင်မြို့ကနေ ဂါဇာမြို့ကို ဆင်းသွားတဲ့ လမ်းအတိုင်း တောင်ဘက်ကို သွားပါ လို့မှာတယ်။ (အဲဒီလမ်းဟာ သဲကန္တာရလမ်းပဲ။) ဖိလိပ္ပုလည်း မှာထားတဲ့အတိုင်း သွားတယ်။ အဲဒီအချိန်မှာ အီသီယိုးပီးယားဘုရင်မ ကန်ဒက်ရဲ့ ဘဏ္ဍာတော်ထိန်းလည်းဖြစ်၊ အရာရှိလည်း ဖြစ်တဲ့ အီသီယိုးပီးယား မိန်းမစိုး တစ်ယောက်က ဂျေရုဆလင်မြို့မှာ သွားဝတ်ပြုပြီးနောက်၊ အပြန်ခရီးမှာ မြင်းရထားပေါ်ထိုင်ပြီး ပရောဖက်ဟေရှာယကျမ်းကို အကျယ်ကြီးဖတ်နေတယ်။ အဲဒီအခါ စွမ်းအားတော်က ဖိလိပ္ပုကို အဲဒီမြင်းရထားကို အမီလိုက်ပါ လို့ ပြောတယ်။ ဖိလိပ္ပုလည်း မြင်းရထားဘေးကနေ အပြေးလိုက်သွားတဲ့အခါ ဟေရှာယကျမ်းကို မိန်းမစိုး ဖတ်နေတာ ကြားတော့ ဖတ်နေတာကို နားလည်ရဲ့လား လို့မေးလိုက်တယ်။ မိန်းမစိုးကလည်း ရှင်းပြမယ့်သူမရှိဘဲ ဘယ်လို နားလည်မှာလဲ လို့ဖြေပြီး ဖိလိပ္ပုကို သူနဲ့အတူ မြင်းရထားပေါ် တက်ထိုင်ဖို့ ဖိတ်ခေါ်တယ်။ သူဖတ်နေတဲ့ ကျမ်းချက်ထဲမှာ အသတ်ခံရမယ့်သိုးလို သူ့ကို ခေါ်သွားတယ်။ အမွေးညှပ်သူရှေ့မှာ တိတ်တိတ်လေးနေတဲ့ သိုးသငယ်လို စကားတစ်ခွန်းမှ သူ မဟဘူး။ သူ အရှက်ခွဲခံရချိန်တစ်လျှောက်လုံး သူ့ကို တရားမျှတစွာ မစီရင်ကြဘူး။ ကမ္ဘာမြေပေါ်မှာ သူ့အသက် နှုတ်ယူခံလိုက်ရပြီမို့ သူ့မျိုးရိုးဇာတိအကြောင်း အသေးစိတ်ကို ဘယ်သူပြောမှာလဲ လို့ရေးထားတယ်။ မိန်းမစိုးက ပရောဖက်က ဘယ်သူ့အကြောင်း ပြောနေတာလဲ။ သူ့အကြောင်းလား၊တခြားတစ်ယောက်အကြောင်းလား။ ရှင်းပြပါဦး လို့ မေးတဲ့အခါ၊ ဖိလိပ္ပုကအဲဒီကျမ်းချက်နဲ့အစပြုပြီးယေရှုအကြောင်း သတင်းကောင်းကို ဟောပြောတယ်။ လမ်းမှာသွားနေရင်း ရေရှိတဲ့နေရာကို ရောက်တော့ မိန်းမစိုးက ဒီမှာ ရေရှိတာပဲ။ ကျွန်တော် နှစ်ခြင်းမခံရအောင် ဘာက တားဆီးနေလို့လဲ လို့ပြောတယ်။ — အဲဒီနောက် မိန်းမစိုးက မြင်းရထားကို ရပ်ခိုင်းတယ်။ နှစ်ယောက်သား ရေထဲဆင်းပြီး ဖိလိပ္ပုက သူ့ကို နှစ်ခြင်းပေးတယ်။ ရေထဲကနေ တက်လာတဲ့အခါ ယေဟောဝါရဲ့ စွမ်းအားတော်က ဖိလိပ္ပုကို ချက်ချင်း ခေါ်ဆောင်သွားတဲ့အတွက် မိန်းမစိုးက သူ့ကို နောက်ထပ် မတွေ့ရတော့ဘူး။ မိန်းမစိုးလည်း ဝမ်းမြောက်ဝမ်းသာ ခရီးဆက်သွားတယ်။ ဖိလိပ္ပုဟာ အာဇုတ်မြို့ကို ရောက်လာပြီး အဲဒီမြို့ကနေ ကဲသရိမြို့အထိ မြို့ရွာအားလုံးမှာ သတင်းကောင်း ဆက်ဟောပြောတယ်။,44,Ac,8,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/8/
audio/nwt_44_Ac_BU_09.mp3,ရှောလုကသခင့်တပည့်တွေကို ခြိမ်းခြောက်၊ သတ်ဖြတ်ချင်စိတ် ပြင်းထန်နေတဲ့အတွက် ပုရောဟိတ်မင်းဆီ သွားပြီး၊ ဒမတ်စကတ်မြို့က တရားဇရပ်တွေဆီ အမှာစာရေးပေးပါလို့ တောင်းဆိုတယ်။ သခင့်လမ်းစဉ်လိုက်တဲ့ အမျိုးသားအမျိုးသမီး မှန်သမျှကို ဖမ်းပြီး ဂျေရုဆလင်မြို့ဆီ ခေါ်လာနိုင်ဖို့ပဲ။ ရှောလုက ခရီးထွက်လာပြီး ဒမတ်စကတ်မြို့နား ရောက်ခါနီးမှာ ကောင်းကင်က အလင်းတန်းတစ်ခု သူ့အပေါ် ရုတ်တရက်ထွန်းလင်းလာတယ်။ သူ မြေပေါ်လဲသွားတဲ့အခါ ရှောလု၊ ရှောလု၊ ငါ့ကို ဘာလို့ နှိပ်စက်ညှဉ်းဆဲနေတာလဲ ဆိုတဲ့အသံ ကြားလိုက်ရတယ်။ ရှောလုက သခင်ဟာ ဘယ်သူလဲ လို့မေးတဲ့အခါ ငါဟာ မင်းနှိပ်စက်ညှဉ်းဆဲနေတဲ့ ယေရှုပဲ။ အခု၊ ထပြီး မြို့ထဲဝင်ပါ။ မင်းဘာလုပ်ရမယ်ဆိုတာ လာပြောပြလိမ့်မယ် လို့ဖြေတယ်။ ရှောလုနဲ့အတူ ခရီးသွားတဲ့သူတွေက အသံကိုတော့ ကြားပြီး အသံရှင်ကို မမြင်ရတဲ့အတွက် စကားတစ်ခွန်းမှ မပြောနိုင်ဘဲ ရပ်နေကြတယ်။ ရှောလုက မြေပေါ်ကနေ ထပြီး မျက်စိဖွင့်ကြည့်လိုက်တဲ့အခါ ဘာမှမမြင်ရတော့ဘူး။ ဒါနဲ့ သူ့ကိုတွဲပြီး ဒမတ်စကတ်မြို့ထဲ ခေါ်သွားကြတယ်။ သူက သုံးရက်လုံး ဘာမှ မမြင်ဘူး၊ ဘာမှလည်း မစားမသောက်ဘူး။ ဒမတ်စကတ်မြို့မှာ အာနနိဆိုတဲ့ တပည့်တစ်ယောက်ရှိတယ်။ သခင်က စိတ်အာရုံထဲမှာ ပေါ်လာပြီး အာနနိ လို့ခေါ်တော့ အာနနိက ရှိပါတယ်၊ သခင် လို့ထူးတယ်။ သခင်က ထပါ၊ လမ်းဖြောင့်လို့ခေါ်တဲ့ လမ်းကို သွားပါ။ တာရှုမြို့သား ရှောလုကို ယုဒရဲ့အိမ်မှာ သွားရှာပါ။ အခု သူ ဆုတောင်းနေတယ်။ အာနနိလို့ခေါ်တဲ့ လူတစ်ယောက် ရောက်လာပြီး လက်တင်တဲ့အခါ မျက်စိပြန်မြင်လာတဲ့အကြောင်း စိတ်အာရုံထဲမှာ သူမြင်ထားတယ် လို့ပြောတယ်။ အဲဒီအခါ အာနနိက သခင်၊ အဲဒီလူဟာ ဂျေရုဆလင်မြို့မှာ သခင့်ရဲ့သန့်ရှင်းသူတွေကိုတော်တော်ဒုက္ခပေးတယ်လို့ ပြောဆိုနေကြတာ ကျွန်တော်ကြားတယ်။ အခုလည်း သခင့်နာမည်ယုံကြည်သူတိုင်းကို ဖမ်းဖို့ ပုရောဟိတ်မင်းတွေဆီက ခွင့်ပြုချက်ရထားလို့ သူဒီကိုရောက်နေတာ လို့ပြောတယ်။ ဒါပေမဲ့ သခင်က သွားသာသွားပါ။ ဒီလူဟာ လူမျိုးခြားတွေနဲ့ ရှင်ဘုရင်တွေကိုရော အစ္စရေးလူမျိုးကိုပါ ငါ့အကြောင်း သက်သေခံဖို့ ငါရွေးချယ်ထားသူပဲ။ ငါ့နာမည်အကြောင်း ဟောပြောတဲ့အတွက် ဘယ်လောက်ဒုက္ခခံရမယ်ဆိုတာ သူကောင်းကောင်းသိအောင် ငါပြမယ် လို့ပြောတယ်။ ဒါနဲ့အာနနိအဲဒီအိမ်ကို ရောက်သွားတဲ့အခါ ရှောလုအပေါ် လက်ကိုတင်ပြီး ညီအစ်ကို ရှောလု၊ ဒီကိုလာတုန်းက ခင်ဗျားကို လမ်းမှာထင်ရှားပြတဲ့ သခင်ယေရှုက ကျွန်တော့်ကို လွှတ်လိုက်တာ။ ခင်ဗျားကို မျက်စိပြန်မြင်လာအောင်၊ သန့်ရှင်းသော စွမ်းအားတော်နဲ့ ပြည့်အောင် လုပ်ပေးဖို့ပါ လို့ ပြောတယ်။ ချက်ချင်းပဲ ရှောလုရဲ့မျက်စိကနေ အကြေးခွံလိုမျိုး ကွာကျလာပြီး မျက်စိပြန်မြင်လာတယ်။ အဲဒီနောက် သူ ထပြီး နှစ်ခြင်းခံတယ်။ အစာစားပြီး အားအင်ပြန်ပြည့်လာတယ်။ ရှောလုကဒမတ်စကတ်မြို့မှာ တပည့်တွေနဲ့ ရက်အနည်းငယ် နေပြီးတဲ့နောက်၊ တရားဇရပ်တွေဆီ ချက်ချင်းသွားပြီး ယေရှုဟာ ဘုရားသခင်ရဲ့သား ဖြစ်တဲ့အကြောင်း စပြီးဟောပြောတော့တယ်။ ကြားတဲ့သူတွေက တအံ့တသြဖြစ်ပြီး ဒီလူဟာ ဂျေရုဆလင်မြို့မှာရှိတဲ့ ယေရှုနာမည်ယုံကြည်သူတိုင်းကို အကြီးအကျယ် ဒုက္ခပေးတဲ့သူပဲ။ သူ ဒီကိုလာတာလည်း သူတို့ကို ဖမ်းဆီးပြီး ပုရောဟိတ်မင်းတွေဆီ ခေါ်သွားဖို့ မဟုတ်လား လို့ ပြောကြတယ်။ ရှောလုက ဟောပြောရာမှာ ပိုထိရောက် ပိုင်နိုင်လာတဲ့အပြင် ယေရှုဟာ ခရစ်တော်ပဲဆိုတာကို ကျိုးကြောင်းဆင်ခြင်ပြီး ပြောပြတဲ့အတွက် ဒမတ်စကတ်မြို့မှာရှိတဲ့ ဂျူးတွေ တအံ့တသြဖြစ်ကုန်တယ်။ ရက်အတန်ကြာတဲ့အခါဂျူးတွေက ရှောလုကိုသတ်ဖို့ လျှို့ဝှက်ကြံစည်ကြတယ်။ ဒါပေမဲ့ သူတို့ရဲ့အကြံအစည်ကိုရှောလုသိသွားတယ်။ ဂျူးတွေက ရှောလုကိုသတ်ဖို့ မြို့တံခါးတွေမှာ နေ့ရောညပါ စောင့်ကြပ်နေကြတယ်။ ညရောက်တော့ တပည့်တွေက ရှောလုကို တောင်းထဲထည့်ပြီး မြို့ရိုးပြတင်းပေါက်ကနေ လျှောချပေးတယ်။ ရှောလုက ဂျေရုဆလင်မြို့ကို ရောက်တဲ့အခါ တပည့်တွေနဲ့ ပေါင်းမယ်လုပ်တော့ သူ ယေရှုရဲ့တပည့် ဖြစ်လာတာကို မယုံကြတဲ့အတွက် မပေါင်းရဲကြဘူး။ ဒါကြောင့် ဗာနဗက ရှောလုကို ကူညီတဲ့အနေနဲ့ တမန်တော်တွေဆီ ခေါ်သွားတယ်။ သခင်ကို လမ်းခရီးမှာရှောလုမြင်ခဲ့တဲ့အကြောင်း၊ သခင်နဲ့စကားပြောခဲ့တဲ့အကြောင်း၊ ဒမတ်စကတ်မြို့မှာယေရှုရဲ့နာမည်နဲ့ ရဲရဲရင့်ရင့် ဟောပြောခဲ့တဲ့အကြောင်း အသေးစိတ်သူပြောပြလိုက်တယ်။ အဲဒီနောက်ရှောလုကတမန်တော်တွေဆီမှာ နေပြီး ဂျေရုဆလင်မြို့အနှံ့ အတူသွားလာရင်း သခင့်နာမည်နဲ့ ရဲရဲရင့်ရင့် ဟောပြောတယ်။ ဂရိစကားပြောတဲ့ ဂျူးတွေနဲ့လည်း ဆွေးနွေးငြင်းခုံတယ်။ ဒါကြောင့် သူတို့က ရှောလုကိုသတ်ဖို့ ကြံစည်တယ်။ ဒီအကြောင်းကို ညီအစ်ကိုတွေ ကြားတဲ့အခါ သူ့ကို ကဲသရိမြို့ဆီ ခေါ်သွားပြီး တာရှုမြို့ကို ပို့လိုက်ကြတယ်။ အဲဒီတုန်းက ယုဒပြည်၊ ဂါလိလဲပြည်၊ရှမာရိပြည်တစ်လျှောက်က အသင်းတော်တွေဟာ ငြိမ်သက်အေးချမ်းပြီး ယုံကြည်ခြင်း ခိုင်ခံ့နေကြတယ်။ ယေဟောဝါကို ကြောက်ရွံ့ရိုသေပြီး သန့်ရှင်းသော စွမ်းအားတော်ကြောင့်ရတဲ့ နှစ်သိမ့်မှုနဲ့အညီ အသက်ရှင်တဲ့အတွက် တပည့်အရေအတွက် များသည်ထက် များလာတယ်။ ပေတရုက အရပ်ရပ်ဆီ လှည့်လည်သွားလာရင်း လုဒ္ဒမြို့မှာနေထိုင်တဲ့ သန့်ရှင်းသူတွေဆီကိုလည်းရောက်လာတယ်။ အဲဒီမှာ အဲနေလို့ခေါ်တဲ့လူကို တွေ့တယ်။ သူ လေဖြတ်ပြီး အိပ်ရာထဲလဲနေတာ ၈နှစ်ရှိနေပြီ။ ပေတရုက အဲနေ၊ ခင်ဗျားကျန်းမာအောင် ယေရှုခရစ် လုပ်ပေးလိုက်ပြီ။ ထပြီး အိပ်ရာကို သိမ်းလိုက်ပါ လို့ပြောတော့သူချက်ချင်းထလာတယ်။ လုဒ္ဒမြို့နဲ့ ရှာရုန်လွင်ပြင်မှာ နေတဲ့သူအားလုံး အဲနေကိုမြင်တဲ့အခါ သခင့်ကို ယုံကြည်လာကြတယ်။ ယုပ္ပေမြို့မှာ တဗိသလို့ခေါ်တဲ့ တပည့်တစ်ယောက် ရှိတယ်။ ဂရိဘာသာစကားနဲ့ဆိုရင် ဒေါ်ကာ လို့ခေါ်တယ်။ အဲဒီအမျိုးသမီးဟာ ကောင်းတဲ့အကျင့်၊ပေးကမ်းစွန့်ကြဲတတ်တဲ့အကျင့်ရှိတယ်။ တစ်နေ့မှာတော့ ဒေါ်ကာ ဖျားပြီး သေဆုံးသွားတယ်။ တပည့်တွေက အလောင်းကို ရေချိုးပေးပြီး အထက်ခန်းမှာ ထားကြတယ်။ လုဒ္ဒမြို့က ယုပ္ပေမြို့နဲ့နီးတော့ အဲဒီမြို့မှာ ပေတရုရောက်နေတဲ့အကြောင်း တပည့်တွေ ကြားတဲ့အခါ လူနှစ်ယောက် လွှတ်ပြီး ကျွန်တော်တို့ဆီ အမြန်ဆုံး လာခဲ့ပါ လို့ ဖိတ်ခေါ်တယ်။ ပေတရုလည်း ထလိုက်သွားတယ်။ ရောက်တဲ့အခါ အထက်ခန်းကို ခေါ်သွားကြတယ်။ ငိုနေတဲ့ မုဆိုးမတွေက ပေတရုဆီလာပြီး ဒေါ်ကာရှိတုန်းက ချုပ်ပေးခဲ့တဲ့ အင်္ကျီတွေ၊ ဝတ်ရုံတွေကို ပြကြတယ်။ ဒါနဲ့ ပေတရုက အားလုံးကို အပြင်ထွက်ခိုင်းလိုက်တယ်။ အဲဒီနောက် ဒူးထောက်၊ ဆုတောင်းပြီး တဗိသ၊ ထပါ လို့ပြောတယ်။ သူ မျက်စိပွင့်လာပြီး ပေတရုကို မြင်တဲ့အခါ ထထိုင်တော့တယ်။ ပေတရုက လက်ကမ်းပြီး ဆွဲထူလိုက်တယ်။ အဲဒီနောက် သန့်ရှင်းသူတွေ၊ မုဆိုးမတွေကို ခေါ်ပြီး အသက်ရှင်လာတဲ့ တဗိသကို ပြတယ်။ ယုပ္ပေတစ်မြို့လုံး ဒီသတင်းပျံ့သွားပြီး လူအတော်များများ သခင်ကို ယုံကြည်လာတယ်။ ပေတရုက ရှိမုန်လို့ခေါ်တဲ့ သားရေနယ်လုပ်သားနဲ့အတူ ယုပ္ပေမြို့မှာ ရက်အတော်ကြာ နေထိုင်တယ်။,44,Ac,9,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/9/
audio/nwt_44_Ac_BU_10.mp3,ကဲသရိမြို့မှာ ကော်နေလိလို့ခေါ်တဲ့ လူတစ်ယောက်ရှိတယ်။ အီတလီတပ်ရင်း ထဲက တပ်စုမှူးပဲ။ သူဟာ ဘုရားတရားကြည်ညိုသူဖြစ်ပြီး သူရော အိမ်သားတွေပါ ဘုရားသခင်ကို ကြောက်ရွံ့ရိုသေကြတယ်။ လူတွေကို ပေးကမ်းစွန့်ကြဲတတ်သူ၊ ဘုရားသခင်ဆီ အမြဲ တိုးလျှိုးအသနားခံတတ်သူပဲ။ တစ်နေ့၊ မွန်းလွဲ ၃ နာရီ လောက်မှာစိတ်အာရုံတစ်ခုကိုသူမြင်တယ်။ ဘုရားသခင်ရဲ့ ကောင်းကင်တမန်က သူ့ဆီရောက်လာပြီး ကော်နေလိ လို့ခေါ်တော့၊ ကော်နေလိက ကောင်းကင်တမန်ကို စေ့စေ့ကြည့်ပြီး ကြောက်လာတယ်။ သခင်၊ ဘာကိစ္စရှိလို့ပါလဲလို့မေးလိုက်တဲ့အခါ ကောင်းကင်တမန်က မင်းရဲ့ဆုတောင်းသံကို ဘုရားသခင် ကြားတယ်။ မင်းပေးကမ်းစွန့်ကြဲတာတွေကိုလည်း ဘုရားသခင် မြင်တယ်။ အခုပဲ ယုပ္ပေမြို့ဆီ လူလွှတ်ပြီး ပေတရုလို့ခေါ်တဲ့ ရှိမုန်ကို ခေါ်ဖိတ်လိုက်ပါ။ ပင်လယ်ကမ်းနားက သားရေနယ်လုပ်သား ရှိမုန်ရဲ့အိမ်မှာ သူတည်းခိုနေတယ် လို့မှာတယ်။ အဲဒီလိုမှာပြီးကောင်းကင်တမန် ထွက်သွားတာနဲ့ ကော်နေလိက အစေခံနှစ်ယောက်၊ သူ့လက်ထောက်တွေထဲက ဘုရားတရားကြည်ညိုတဲ့ စစ်သည်တစ်ယောက်ကို ခေါ်လိုက်တယ်။ သူတို့ကိုအကြောင်းစုံပြောပြပြီး ယုပ္ပေမြို့ဆီ လွှတ်လိုက်တယ်။ နောက်တစ်နေ့၊ယုပ္ပေမြို့နား သူတို့ရောက်လာတဲ့အချိန်မွန်းတည့် ၁၂နာရီ လောက်မှာပေတရုက ဆုတောင်းဖို့ အိမ်မိုးပေါ် တက်သွားတယ်။ ပေတရု ဆာလောင်ပြီး အစာစားချင်လာတယ်။ အစားအစာ ပြင်ဆင်နေကြတုန်းမှာ စိတ်အာရုံတစ်ခုကို သူမြင်တယ်။ ကောင်းကင်ပွင့်လာပြီး စတုရန်းပုံ ပိတ်ထည်ကြီးလို အရာတစ်ခု မြေပေါ် အပြန့်လိုက်ကျလာတာကို မြင်တယ်။ အဲဒီပိတ်ထည်ထဲမှာ မြေပေါ်သွားလာတဲ့ ခြေလေးချောင်းသတ္တဝါတွေ၊ တွားသွားသတ္တဝါတွေ၊ မိုးကောင်းကင်ငှက်တွေ အမျိုးစုံရှိနေတယ်။ အဲဒီနောက် ပေတရု၊ ထပြီး သတ်စားပါ ဆိုတဲ့အသံကို ကြားတဲ့အခါ၊ ပေတရုက မစားနိုင်ပါဘူး၊ သခင်။ ညစ်ညူးတဲ့အရာ၊ မစင်ကြယ်တဲ့အရာ တစ်ခုမှ ကျွန်တော် မစားဖူးပါဘူး လို့ ပြောတယ်။ အဲဒီအခါဘုရားသခင် စင်ကြယ်စေပြီးသားအရာကို ညစ်ညူးတယ်လို့ မပြောပါနဲ့တော့ ဆိုတဲ့အသံကို သူကြားရပြန်တယ်။ အဲဒီအသံကိုသုံးကြိမ်ကြားရပြီးတဲ့နောက် ပိတ်ထည်နဲ့တူတဲ့အရာဟာ ကောင်းကင်ဆီ ချက်ချင်း ရုပ်သိမ်းခံလိုက်ရတယ်။ ပေတရုက မြင်ရတဲ့စိတ်အာရုံဟာ ဘာအဓိပ္ပာယ်များပါလိမ့်လို့ တွေးပြီး စဉ်းစားမရ ဖြစ်နေတယ်။ အဲဒီအချိန်မှာ ကော်နေလိ လွှတ်လိုက်တဲ့သူတွေက ရှိမုန်ရဲ့အိမ်ကို မေးမြန်းရှာဖွေပြီး အိမ်တံခါးရှေ့ ရောက်လာတယ်။ ဒီအိမ်မှာ ပေတရုလို့ခေါ်တဲ့ ရှိမုန် တည်းခိုနေသလားဆိုပြီး သူတို့ အော်မေးကြတယ်။ စိတ်အာရုံအကြောင်း ပေတရု စဉ်းစားနေတုန်းမှာပဲ စွမ်းအားတော်က မင်းကို လူသုံးယောက် ရှာနေတယ်။ အခု၊ ထပြီး ဆင်းသွားပါ။ သူတို့ကို ငါလွှတ်လိုက်တာဖြစ်လို့ စိတ်ချလက်ချသာ လိုက်သွားပါ လို့ ပြောတယ်။ ပေတရုလည်း ဆင်းသွားပြီး ခင်ဗျားတို့ ရှာနေတာ ကျွန်တော်ပဲ။ ဘာကိစ္စရှိလို့လဲ ဆိုပြီး မေးတော့၊ ကျွန်တော်တို့ကို တပ်မှူးကော်နေလိ လွှတ်လိုက်တာပါ။ သူဟာ ဖြောင့်မတ်သူ၊ ဘုရားသခင်ကို ကြောက်ရွံ့ရိုသေသူ၊ ဂျူးလူမျိုးအားလုံး လေးစားရတဲ့သူပဲ။ ဘုရားသခင်က သန့်ရှင်းတဲ့ကောင်းကင်တမန်ကို စေလွှတ်ပြီး ခင်ဗျားကို အိမ်ခေါ်ဖိတ်ဖို့၊ ခင်ဗျားပြောသမျှကို ကြားနာဖို့ သူ့ကို မိန့်မှာထားလို့ပါ ဆိုပြီး ဖြေကြတယ်။ ပေတရုလည်း သူတို့ကို အိမ်ထဲခေါ်ဖိတ်ပြီး ဧည့်ဝတ်ပြုတယ်။ နောက်တစ်နေ့မှာ ပေတရု ထပြီး သူတို့နဲ့အတူ လိုက်သွားတယ်။ ယုပ္ပေမြို့ကညီအစ်ကိုတချို့လည်းအတူလိုက်သွားတယ်။ နောက်တစ်နေ့မှာ ကဲသရိမြို့ကိုသူတို့ရောက်လာတော့ ကော်နေလိက ဆွေမျိုးသားချင်းတွေ၊ ရင်းနှီးတဲ့မိတ်ဆွေတွေကို ခေါ်ဖိတ်ထားပြီး သူတို့ကို စောင့်မျှော်နေတယ်။ ပေတရု ဝင်လာတဲ့အခါ ကော်နေလိက ထွက်ကြိုတယ်။ ပေတရုရဲ့ ခြေရင်းမှာ ပျပ်ဝပ်ပြီး အရိုအသေပေးတော့၊ ပေတရုက သူ့ကို ဆွဲထူပြီး ထပါ။ ကျွန်တော်လည်း လူပါပဲ လို့ပြောတယ်။ အဲဒီနောက် သူနဲ့ စကားပြောရင်း အိမ်ထဲဝင်သွားတဲ့အခါ လူအများကြီးရောက်နေတာကို မြင်လိုက်ရတယ်။ ဒါကြောင့် ပေတရုက ဂျူးတစ်ယောက်က လူမျိုးခြားနဲ့ ပေါင်းသင်းရင်၊ လူမျိုးခြားဆီ လည်ပတ်ရင် ဂျူးပညတ်ကို ချိုးဖောက်ရာရောက်မှန်း ခင်ဗျားတို့ သိပါတယ်။ ဒါပေမဲ့ ဘယ်သူ့ကိုမှ မသန့်ရှင်းသူ၊ မစင်ကြယ်သူလို့ မယူဆသင့်တဲ့အကြောင်း ကျွန်တော့်ကို ဘုရားသခင် ဖော်ပြလိုက်ပြီ။ ဒါကြောင့် ခင်ဗျားဖိတ်ခေါ်တဲ့အခါ ကျွန်တော် မငြင်းဘဲ လိုက်လာတာ။ ဒီတော့ ကျွန်တော့်ကို ဘာအတွက် ဖိတ်ခေါ်တာလဲ၊ ပြောပြပါဦး လို့ မေးလိုက်တယ်။ အဲဒီအခါ ကော်နေလိက လွန်ခဲ့တဲ့လေးရက်၊ အခုလိုအချိန် မွန်းလွဲ ၃ နာရီ လောက်မှာ ကျွန်တော် အိမ်ထဲမှာ ဆုတောင်းနေပါတယ်။ အဲဒီအချိန်မှာ ထွန်းတောက်တဲ့အဝတ်ကို ဝတ်ဆင်ထားသူတစ်ယောက်ကျွန်တော့်ရှေ့ လာရပ်ပြီး၊ ကော်နေလိ၊ ခင်ဗျားရဲ့ ဆုတောင်းသံကို ဘုရားသခင် ကြားတယ်။ ခင်ဗျား ပေးကမ်းစွန့်ကြဲတာကိုလည်း မြင်တယ်။ ဒါကြောင့် ယုပ္ပေမြို့ဆီ လူလွှတ်ပြီး ပေတရုလို့ခေါ်တဲ့ ရှိမုန်ကို ခေါ်ဖိတ်လိုက်ပါ။ ပင်လယ်ကမ်းနားက သားရေနယ်လုပ်သား ရှိမုန်ရဲ့အိမ်မှာ သူတည်းခိုနေတယ် လို့ပြောပါတယ်။ ဒါကြောင့် ကျွန်တော်လည်း ချက်ချင်းပဲ ခင်ဗျားဆီ လူလွှတ်လိုက်တာ။ အခုလို ရောက်လာတဲ့အတွက်ကျေးဇူးတင်ပါတယ်။ ခင်ဗျားကို ယေဟောဝါ ဘုရား မိန့်မှာထားသမျှကျွန်တော်တို့ ကြားနာချင်လို့ ဘုရားသခင်ရဲ့ရှေ့တော်မှာ အခုလိုစုရုံးပြီး ရောက်နေကြတာပါ လို့ပြောတယ်။ အဲဒီအခါ ပေတရုက ဘုရားသခင် မျက်နှာမလိုက်မှန်း ကျွန်တော် ကောင်းကောင်းသဘောပေါက်သွားပြီ။ ဘယ်လူမျိုးဖြစ်ဖြစ် ဘုရားသခင်ကို ကြောက်ရွံ့ရိုသေပြီး မှန်ရာလုပ်မယ်ဆိုရင်ဘုရားရဲ့နှစ်သက်လက်ခံမှုကို ရတာပဲ။ ဘုရားသခင်က လူအားလုံးရဲ့သခင်ဖြစ်တဲ့ ယေရှုခရစ်အားဖြင့် ခံစားရမယ့် ငြိမ်သက်ခြင်းသတင်းကောင်းကို အစ္စရေးတွေဆီ ကြေညာဖို့ မိန့်မှာခဲ့တယ်။ နှစ်ခြင်းတရားကိုယောဟန် ဟောပြောပြီးနောက် ဂါလိလဲပြည်ကစပြီး ယုဒပြည် တစ်ဝန်းလုံးပျံ့နှံ့နေတဲ့ အကြောင်းအရာကို ခင်ဗျားတို့ သိကြတယ်။ အဲဒီအကြောင်းအရာကတော့နာဇရက်မြို့သားယေရှုအကြောင်းပဲ။ ဘုရားသခင်က သူ့ကို သန့်ရှင်းသော စွမ်းအားတော်နဲ့ ဘိသိက်ပေးပြီး တန်ခိုးပေးတယ်။သူနဲ့အတူ ဘုရားသခင်ရှိတဲ့အတွက် သူဟာတစ်ပြည်လုံးလှည့်လည်ရင်း ကောင်းမှုတွေပြုပြီး မာရ်နတ်ညှဉ်းဆဲတဲ့သူတွေကို ပြန်ကျန်းမာလာအောင် လုပ်ပေးခဲ့တယ်။ ဂျူးမြို့ရွာတွေမှာရော ဂျေရုဆလင်မြို့မှာပါ သူလုပ်ခဲ့တဲ့အရာတွေနဲ့ပတ်သက်လာရင် ကျွန်တော်တို့ဟာ မျက်မြင်သက်သေတွေပဲ။ ဒါပေမဲ့ သူတို့က သူ့ကို သစ်တိုင်ပေါ်တင်ပြီး ကွပ်မျက်လိုက်တယ်။ သုံးရက်မြောက်နေ့မှာ ဘုရားသခင်က သူ့ကို အသက်ပြန်ရှင်စေပြီး လူတွေကို မြင်ခွင့်ပေးခဲ့တယ်။ လူအားလုံးကိုမြင်ခွင့်ပေးတာတော့ မဟုတ်ဘူး။ မျက်မြင်သက်သေတွေအဖြစ် ဘုရားသခင် ကြိုတင်ခန့်အပ်ထားသူတွေ၊ သူ ရှင်ပြန်ထမြောက်လာပြီးတဲ့နောက်အတူစားသောက်ခွင့်ရသူတွေဖြစ်တဲ့ ကျွန်တော်တို့ကိုပဲ မြင်ခွင့်ပေးခဲ့တာပါ။ သူဟာ အသက်ရှင်သူ၊ သေလွန်သူတွေကို တရားစီရင်ဖို့ ဘုရားသခင် ခန့်ထားသူဖြစ်တဲ့အကြောင်း လူတွေကို ဟောပြောပြီး စေ့စေ့စပ်စပ် သက်သေခံဖို့ ကျွန်တော်တို့ကို သူမှာကြားခဲ့တယ်။ သူ့ကိုယုံကြည်သူတိုင်း သူ့ရဲ့နာမည်အားဖြင့် အပြစ်လွှတ်ခံရမယ်ဆိုပြီး ပရောဖက်အားလုံး သက်သေခံခဲ့ကြတယ် လို့ပြောတယ်။ အဲဒီအကြောင်းကို ပေတရုပြောနေတုန်း တရားစကား ကြားနာသူအားလုံးအပေါ် သန့်ရှင်းသော စွမ်းအားတော် သက်ရောက်လာတယ်။ လူမျိုးခြားတွေလည်း သန့်ရှင်းသော စွမ်းအားတော်ဆိုတဲ့ ဆုလက်ဆောင်ကို ရရှိတဲ့အတွက် ပေတရုနဲ့အတူ ပါလာတဲ့ အရေဖျားဖြတ်ထားတဲ့ ယုံကြည်သူတွေ တအံ့တသြ ဖြစ်ကုန်တယ်။ အဲဒီလူမျိုးခြားတွေလည်းဘာသာစကားအမျိုးမျိုး ပြောဆိုပြီး ဘုရားသခင်ကို ဂုဏ်တင်ချီးမွမ်းနေတာ သူတို့ကြားလိုက်ရလို့ပဲ။ ဒါကြောင့် ပေတရုက၊ ဒီလူတွေလည်း ကျွန်တော်တို့လို သန့်ရှင်းသောစွမ်းအားတော်ကို ရရှိပြီဖြစ်လို့ သူတို့ နှစ်ခြင်းမခံသင့်ဘူးလို့ ဘယ်သူပြောနိုင်မလဲ ဆိုပြီး၊ သူတို့ကိုယေရှုခရစ်ရဲ့နာမည်နဲ့ နှစ်ခြင်းခံခိုင်းလိုက်တယ်။ သူတို့ကလည်း ပေတရုကို ရက်အနည်းငယ် ဆက်နေဖို့ မေတ္တာရပ်ခံကြတယ်။,44,Ac,10,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/10/
audio/nwt_44_Ac_BU_11.mp3,လူမျိုးခြားတွေလည်းဘုရားသခင်ရဲ့ တရားစကားကိုလက်ခံတဲ့အကြောင်း ယုဒပြည်မှာရှိတဲ့ တမန်တော်တွေနဲ့ ညီအစ်ကိုတွေ ကြားသိသွားတယ်။ ဒါကြောင့် ဂျေရုဆလင်မြို့ကို ပေတရု ရောက်လာတဲ့အခါ အရေဖျားဖြတ်တာကို ထောက်ခံသူတွေက သူ့ကိုကဲ့ရဲ့ပြီး၊ ခင်ဗျားက အရေဖျားမဖြတ်ထားသူတွေရဲ့ အိမ်ထဲဝင်ပြီး သူတို့နဲ့အတူ စားသောက်ခဲ့တယ်ပေါ့ ဆိုပြီး ပြောကြတယ်။ ဒါနဲ့ ပေတရုလည်း အဲဒီကိစ္စနဲ့ပတ်သက်ပြီး သူတို့ကို အသေးစိတ် ပြန်ရှင်းပြတယ် ယုပ္ပေမြို့မှာကျွန်တော်ဆုတောင်းနေတုန်း စိတ်အာရုံတစ်ခု မြင်တယ်။ အဲဒီစိတ်အာရုံမှာ စတုရန်းပုံ ပိတ်ထည်ကြီးလိုအရာတစ်ခု ကောင်းကင်ကနေ အပြန့်လိုက်ကျလာပြီး ကျွန်တော့်ရှေ့ ရောက်လာတယ်။ အဲဒါကို သေချာကြည့်လိုက်တော့ ခြေလေးချောင်းသတ္တဝါတွေ၊ သားရဲတွေ၊ တွားသွားသတ္တဝါတွေ၊ မိုးကောင်းကင်ငှက်တွေကို မြင်တယ်။ အဲဒီအခါပေတရု၊ ထပြီး သတ်စားပါ ဆိုတဲ့အသံကို ကျွန်တော်ကြားလိုက်ရတယ်။ ကျွန်တော်ကလည်း မစားနိုင်ပါဘူး၊ သခင်။ ညစ်ညူးတဲ့အရာ၊ မစင်ကြယ်တဲ့အရာ တစ်ခုမှ မစားဖူးပါဘူး လို့ပြောလိုက်တယ်။ အဲဒီအခါ ဘုရားသခင်စင်ကြယ်စေပြီးသားအရာကို ညစ်ညူးတယ်လို့ မပြောပါနဲ့တော့ ဆိုတဲ့အသံကို ကျွန်တော်ကြားရပြန်တယ်။ အဲဒီအသံကို သုံးကြိမ်ကြားရပြီးတဲ့နောက် အဲဒါတွေအားလုံးကိုကောင်းကင်ဆီ ပြန်ဆွဲယူသွားတယ်။ အဲဒီအချိန်မှာ ကဲသရိမြို့ကနေ လွှတ်လိုက်တဲ့ လူသုံးယောက်ကကျွန်တော်တို့နေတဲ့ အိမ်ရှေ့မှာ ရပ်နေတယ်။ စွမ်းအားတော်က စိတ်ချလက်ချ လိုက်သွားဖို့ ကျွန်တော့်ကိုပြောတယ်။ ဒီညီအစ်ကိုခြောက်ယောက်လည်း အတူလိုက်ခဲ့တယ်။ ပြီးတော့ ဖိတ်ခေါ်တဲ့သူရဲ့အိမ်ထဲ ကျွန်တော်တို့ ဝင်သွားတယ်။ အဲဒီလူက သူ့အိမ်မှာ ကောင်းကင်တမန်တစ်ပါး လာရပ်နေတာကို မြင်တဲ့အကြောင်း ကျွန်တော်တို့ကို ပြောပြတယ်။ ကောင်းကင်တမန်က ယုပ္ပေမြို့ဆီ လူလွှတ်ပြီး ပေတရုလို့ခေါ်တဲ့ ရှိမုန်ကို ခေါ်ဖိတ်ပါ။ သူက မင်းနဲ့ အိမ်သားတွေ ဘယ်လိုကယ်တင်ခြင်းရနိုင်မယ်ဆိုတာကို ဟောပြောလိမ့်မယ် လို့ သူ့ကို ပြောတယ်။ ကျွန်တော် ဟောပြောနေတုန်းမှာပဲ သန့်ရှင်းသော စွမ်းအားတော်ဟာ အရင်တုန်းက ကျွန်တော်တို့အပေါ် သက်ရောက်ခဲ့သလို သူတို့အပေါ်မှာလည်း သက်ရောက်လာတယ်။ ယောဟန်က ရေနဲ့ နှစ်ခြင်းပေးခဲ့တယ်။ ခင်ဗျားတို့ကတော့ သန့်ရှင်းသော စွမ်းအားတော်နဲ့ နှစ်ခြင်းခံရလိမ့်မယ် ဆိုပြီး သခင်ပြောလေ့ရှိတာကို ကျွန်တော် ပြန်အမှတ်ရမိတယ်။ ဘုရားသခင်က သခင်ယေရှုခရစ်ကို ယုံကြည်တဲ့ ကျွန်တော်တို့ကို အဲဒီဆုလက်ဆောင် ပေးခဲ့သလို သူတို့ကိုလည်း ပေးတယ်ဆိုရင် ကျွန်တော်က ဘယ်သူမို့လို့ ဘုရားသခင်ကို တားဆီးနိုင်မှာလဲ။ ဒီအကြောင်းတွေကိုကြားတဲ့အခါ ပေတရုကို သူတို့ မကန့်ကွက်တော့ဘူး။ ဘုရားသခင်က လူမျိုးခြားတွေကိုလည်း အသက်ရနိုင်ဖို့ နောင်တရခွင့် ပေးသနားလိုက်ပြီပဲ ဆိုပြီး ဘုရားကို ဂုဏ်တင်ချီးမွမ်းကြတယ်။ သတေဖန်ကို အကြောင်းပြုပြီး ပေါ်ပေါက်လာတဲ့ ညှဉ်းဆဲခြင်းကြောင့် အရပ်ရပ်ဆီ ကွဲလွင့်သွားသူတွေဟာ ဖိုနီးရှားပြည်၊ဆိုက်ပရပ်ကျွန်း၊အန္တိအုတ်မြို့အထိ ရောက်သွားတယ်။ ဒါပေမဲ့ ဂျူးတွေကိုပဲ တရားစကားအကြောင်း ဟောပြောကြတယ်။ သူတို့ထဲမှာ ဆိုက်ပရပ်ကျွန်းသား၊ ကုရေနေပြည်သား တချို့လည်း ပါတယ်။ သူတို့က အန္တိအုတ်မြို့ကို ရောက်လာပြီး သခင်ယေရှုအကြောင်း သတင်းကောင်းကို ဂရိစကားပြောတဲ့လူတွေဆီ ဟောပြောကြတယ်။ သူတို့အပေါ် ယေဟောဝါရဲ့ လက်တော် သက်ရောက်လာတဲ့အတွက် လူအမြောက်အမြားဟာ ယုံကြည်သူတွေ၊ သခင့်နောက်လိုက်တွေ ဖြစ်လာတယ်။ ဂျေရုဆလင်မြို့မှာရှိတဲ့ အသင်းတော်က အဲဒီသတင်းကို ကြားသိတဲ့အခါ ဗာနဗကို အန္တိအုတ်မြို့အထိ လွှတ်လိုက်တယ်။ ဗာနဗ ရောက်လာတဲ့အခါ ဘုရားသခင်ရဲ့ မဟာကရုဏာတော်ကို မြင်ရတော့ ဝမ်းသာအားရဖြစ်ပြီး သခင်ကို အမြဲသစ္စာရှိသွားဖို့ စိတ်ပိုင်းဖြတ်ထားကြပါဆိုပြီး သူတို့အားလုံးကို အားပေးတယ်။ ဗာနဗဟာ သူတော်ကောင်းဖြစ်ပြီး သန့်ရှင်းသော စွမ်းအားတော်နဲ့ ပြည့်ဝသူ၊ ယုံကြည်ခြင်းခိုင်ခံ့သူ ဖြစ်တယ်။ ဒါကြောင့် လူအတော်များများလည်း သခင်ကို ယုံကြည်လာကြတယ်။ ဒါနဲ့ ဗာနဗက ရှောလုကို မတွေ့တွေ့အောင်ရှာဖို့ တာရှုမြို့ဆီ ထွက်သွားတယ်။ ရှောလုကိုတွေ့တော့ အန္တိအုတ်မြို့ဆီ ခေါ်သွားတယ်။ သူတို့နှစ်ယောက်က တစ်နှစ်ပတ်လုံး အဲဒီအသင်းတော်နဲ့အတူ စုဝေးပြီး လူများစွာကို သွန်သင်ပေးကြတယ်။ တပည့်တွေက ဘုရားသခင့် လမ်းညွှန်ချက်အရ ခရစ်ယာန်ဆိုတဲ့နာမည်ကို အန္တိအုတ်မြို့မှာ ဦးဆုံးခံယူကြတယ်။ အဲဒီအချိန်မှာ ပရောဖက်တချို့က ဂျေရုဆလင်မြို့ကနေ အန္တိအုတ်မြို့ဆီ ရောက်လာတယ်။ အာဂဗုလို့ခေါ်တဲ့ ပရောဖက်က ထပြီး မြေတစ်ပြင်လုံးမှာ အကြီးအကျယ်အငတ်ဘေး ကျရောက်မယ်လို့ စွမ်းအားတော် အကူအညီနဲ့ ကြိုဟောတယ်။ ကလောဒိမင်းလက်ထက်မှာ အဲဒီအငတ်ဘေး တကယ်ဖြစ်ခဲ့တယ်။ ဒါကြောင့် တပည့်တွေက ယုဒပြည်မှာရှိတဲ့ ညီအစ်ကိုတွေဆီ တတ်နိုင်သလောက် ကယ်ဆယ်ရေး အထောက်အပံ့တွေ ပို့ပေးဖို့ ဆုံးဖြတ်လိုက်တယ်။ အဲဒီဆုံးဖြတ်ချက်အတိုင်း ဗာနဗနဲ့ ရှောလုကတစ်ဆင့် အကြီးအကဲတွေဆီ ပို့ပေးကြတယ်။,44,Ac,11,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/11/
audio/nwt_44_Ac_BU_12.mp3,အဲဒီအချိန်မှာဟေရုဒ်မင်းက အသင်းတော်ထဲကတချို့ကို စတင်ညှဉ်းဆဲတော့တယ်။ ယောဟန်ရဲ့အစ်ကို ယာကုပ်ကိုလည်း ဓားနဲ့ ကွပ်မျက်လိုက်တယ်။ ဒါကို ဂျူးတွေသဘောကျမှန်း ဟေရုဒ်မင်း သိတဲ့အခါပေတရုကိုလည်း ဖမ်းလိုက်တယ်။ (တဆေးမဲ့မုန့်ပွဲတော် ကျင်းပနေချိန်ဖြစ်တယ်။) ပေတရုကို ဖမ်းဆီးပြီးနောက် ပသခါပွဲ ပြီးမှလူတွေရှေ့ထုတ်ပြီး စစ်ဆေးမယ်ဆိုတဲ့အကြံနဲ့ ထောင် ချထားလိုက်တယ်။ သူ့ကို စစ်သည်လေးယောက်စီအလှည့်ကျစောင့်ကြပ်တယ်။ ပေတရု ထောင်ကျနေချိန်မှာ အသင်းတော်က သူ့အတွက် ဘုရားသခင်ဆီစိတ်အားထက်သန်စွာဆုတောင်းပေးနေကြတယ်။ ဟေရုဒ်မင်းမထုတ်ခင်ညမှာ ပေတရုက စစ်သည်နှစ်ယောက်ကြားမှာ အိပ်ပျော်နေတယ်။ သူ့ကို သံကြိုးနှစ်ချောင်းနဲ့ ချည်နှောင်ထားပြီး ထောင်တံခါးရှေ့မှာ အစောင့်တွေ စောင့်ကြပ်နေတယ်။ အဲဒီအခါ ယေဟောဝါရဲ့ ကောင်းကင်တမန် ပေါ်လာပြီး ထောင်ခန်းတစ်ခုလုံးလင်းထိန်သွားတယ်။ ကောင်းကင်တမန်ကပေတရုရဲ့နံဘေးကိုပုတ်ပြီးမြန်မြန်ထပါ လို့နှိုးတယ်။ ပေတရုလက်ကနေ သံကြိုးတွေ ကျွတ်ကျသွားတယ်။ ကောင်းကင်တမန်က အဝတ်ကို အသေအချာဝတ်ပြီး ဖိနပ်စီးပါ လို့ပြောတဲ့အတွက် အဲဒီအတိုင်း ပေတရုလုပ်တယ်။ ဝတ်ရုံခြုံပြီးလိုက်ခဲ့ လို့ ထပ်ပြောတော့၊ ပေတရုလည်း ထောင်ခန်းထဲက ထွက်ပြီး နောက်ကနေ လိုက်သွားတယ်။ ကောင်းကင်တမန် လုပ်နေတာတွေကို တကယ့်အဖြစ်မှန်လို့ မထင်ဘဲ စိတ်အာရုံမြင်နေတာလို့ သူထင်နေတယ်။ ပထမအစောင့်တပ်နဲ့ ဒုတိယအစောင့်တပ်ကို ကျော်ဖြတ်ပြီး မြို့ထဲဝင်တဲ့ သံတံခါးနားကို ရောက်တဲ့အခါ တံခါး အလိုလိုပွင့်သွားတယ်။ သူတို့ထွက်လာပြီးနောက် လမ်းအတိုင်း ဆက်လျှောက်လာတဲ့အခါ ကောင်းကင်တမန်က ရုတ်တရက် ထွက်ခွာသွားတယ်။ ဒါဟာ အဖြစ်မှန်ပဲဆိုတာ ပေတရုသိသွားတဲ့အခါ ယေဟောဝါ ဘုရားက ကောင်းကင်တမန်ကို စေလွှတ်ပြီး ဟေရုဒ်မင်းလက်ကနေ၊ ဂျူးတွေမျှော်လင့်ထားတဲ့ ဘေးကနေ ငါ့ကိုကယ်တင်လိုက်မှန်း ငါကောင်းကောင်းသိပြီ လို့ပြောတယ်။ အဖြစ်မှန်ကိုသိပြီးတဲ့နောက် ပေတရုက မာကုလို့လည်းခေါ်တဲ့ ယောဟန်ရဲ့ မိခင် မာရိအိမ်ကို သွားလိုက်တယ်။ အဲဒီမှာ တပည့်တချို့ စုရုံးပြီး ဆုတောင်းနေတယ်။ ပေတရု တံခါးခေါက်လိုက်တဲ့အခါရောဒေလို့ခေါ်တဲ့အစေခံမလေးကတံခါးဖွင့်ပေးဖို့ လာတယ်။ ပေတရုရဲ့အသံကို သူ မှတ်မိသွားတဲ့အခါ တံခါးမဖွင့်ဘဲ ဝမ်းသာအားရ အထဲပြေးဝင်ပြီး တံခါးရှေ့မှာ ပေတရုရောက်နေတယ်လို့ ပြောတယ်။ မင်းစိတ်မှန်သေးရဲ့လား လို့ သူတို့ပြောပေမဲ့ သူက ပေတရု တကယ်ရောက်နေတာဆိုပြီး အထပ်ထပ်ပြောနေတော့ ပေတရုရဲ့ ကောင်းကင်တမန်ပဲ ဖြစ်ရမယ် လို့ပြောကြတယ်။ ပေတရုက တံခါးကို ဆက်ခေါက်နေတော့ သူတို့ လာဖွင့်ပေးတယ်။ ပေတရုကို မြင်တဲ့အခါ အံ့သြသွားကြတယ်။ ပေတရုက သူတို့ကို တိတ်တိတ်နေဖို့ လက်ရိပ်ပြပြီး သူ့ကို ထောင်ထဲကနေ ယေဟောဝါ ခေါ်ထုတ်ခဲ့ပုံကို အသေးစိတ်ပြောပြတယ်။ အဲဒီနောက် ယာကုပ်နဲ့ ညီအစ်ကိုတွေကိုလည်း အကြောင်းကြားလိုက်ပါ လို့မှာခဲ့ပြီး တခြားနေရာကို ခရီးဆက်သွားတယ်။ မိုးလင်းတဲ့အခါ စစ်သည်တွေက ပေတရု ဘယ်ရောက်သွားမှန်း မသိတော့ ယောက်ယက်ခတ်ကုန်တယ်။ ဟေရုဒ်မင်းက ပေတရုကို အသည်းအသန်ရှာပေမဲ့ မတွေ့တဲ့အခါ အစောင့်တွေကို စစ်မေးပြီး ပြစ်ဒဏ်စီရင်ဖို့ အမိန့်ချတယ်။ အဲဒီနောက် ယုဒပြည်ကနေ ကဲသရိမြို့ကို ထွက်သွားပြီး အဲဒီမှာပဲ ဆက်နေထိုင်တယ်။ တစ်နေ့မှာ ဟေရုဒ်မင်းက တိုင်ရာမြို့သားနဲ့ဆိုင်ဒုန်မြို့သားတွေကို အကြီးအကျယ် ဒေါသထွက်တယ်။ ဒါကြောင့် အဲဒီမြို့သားတွေက တညီတညွတ်တည်း ရောက်လာပြီး ဗလတုလို့ခေါ်တဲ့ နန်းတော်အုပ်ရဲ့ အကူအညီနဲ့ အမျက်တော်ပြေဖို့ တောင်းပန်ကြတယ်။ သူတို့ရဲ့တိုင်းပြည်ဟာ စားနပ်ရိက္ခာရဖို့ ဟေရုဒ်မင်းကို မှီခိုနေရလို့ပဲ။ လူတွေစုဝေးကြတဲ့ နေ့တစ်နေ့မှာ ဟေရုဒ်မင်းက မင်းဝတ်တန်ဆာတွေ ဝတ်ဆင်ပြီးတရားပလ္လင်ပေါ်ထိုင်နေတယ်။ ပြည်သူတွေကို သူမိန့်ခွန်းပြောတဲ့အခါ၊ စုဝေးနေသူတွေက ဒါ လူရဲ့အသံ မဟုတ်ဘူး။ ဘုရားရဲ့အသံပဲ လို့ ကြွေးကြော်ကြတယ်။ ချက်ချင်းပဲ သူ့ကို ယေဟောဝါရဲ့ ကောင်းကင်တမန် ဒဏ်ခတ်လိုက်တဲ့အတွက် သန်ကောင်ထိုးပြီး ကွယ်လွန်သွားတယ်။ ဘုရားသခင်ပဲ ရထိုက်တဲ့ ချီးမွမ်းဂုဏ်တင်မှုကို သူခံယူခဲ့လို့ပဲ။ ယေဟောဝါရဲ့ တရားစကားကတော့ ပျံ့နှံ့သည်ထက် ပျံ့နှံလာတယ်။ ဗာနဗနဲ့ ရှောလုက ဂျေရုဆလင်မြို့မှာ ကယ်ဆယ်ရေးလုပ်ငန်းကို ပြီးစီးအောင် လုပ်ပြီးတဲ့နောက် မာကုလို့လည်းခေါ်တဲ့ ယောဟန်ကို ခေါ်ပြီး ပြန်သွားကြတယ်။,44,Ac,12,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/12/
audio/nwt_44_Ac_BU_13.mp3,အန္တိအုတ်မြို့က အသင်းတော်မှာ ပရောဖက်တွေ၊ ဆရာတွေရှိတယ်။ သူတို့ကတော့ ဗာနဗ၊ နိဂါလို့ခေါ်တဲ့ ရှုမောင်၊ ကုရေနေပြည်သား လုကိ၊ နယ်စားမင်း ဟေရုဒ်ရဲ့ ပညာသင်ဖက်မာနင်နဲ့ ရှောလုတို့ပဲ။ သူတို့ကယေဟောဝါရဲ့ အမှုတော်ကို ဆောင်ရွက်ပြီးအစာရှောင်နေတုန်း သန့်ရှင်းသောစွမ်းအားတော်က ဗာနဗနဲ့ ရှောလုကို ငါ့အတွက် ရွေးချယ်လိုက်ပါ။ သူတို့ကို တာဝန်ပေးစရာရှိတယ် လို့ပြောတယ်။ ဒါနဲ့သူတို့အစာရှောင်ဆုတောင်းပြီးတဲ့နောက် ဗာနဗနဲ့ ရှောလုအပေါ် လက်တင်ပြီး လွှတ်လိုက်ကြတယ်။ ဗာနဗနဲ့ ရှောလုက သန့်ရှင်းသော စွမ်းအားတော် စေလွှတ်တဲ့အတိုင်း သေလုကိမြို့ကိုသွားပြီးနောက်အဲဒီကတစ်ဆင့်ဆိုက်ပရပ်ကျွန်းဆီ ရွက်လွှင့်သွားကြတယ်။ ရှာလမိမြို့ကို သူတို့ရောက်တဲ့အခါဂျူးတရားဇရပ်တွေမှာဘုရားသခင်ရဲ့ တရားစကားအကြောင်း ဟောပြောကြတယ်။ ယောဟန်လည်း လက်ထောက်အဖြစ် လိုက်ပါသွားတယ်။ တစ်ကျွန်းလုံးအနှံ့ သွားပြီးနောက် ပါဖုမြို့ကိုသူတို့ရောက်လာတဲ့အခါ ဗာယေရှုလို့ခေါ်တဲ့မှော်ဆရာနဲ့ဆုံတယ်။ သူဟာ ဂျူးလူမျိုး ပရောဖက်အတုအယောင်ပဲ။ ဗာယေရှုက နယ်စားမင်း သေရဂိပေါလုဆီမှာ အမြဲနေရတယ်။ ထက်မြက်တဲ့ အဲဒီနယ်စားမင်းက ဘုရားသခင်ရဲ့ တရားစကားကို ကြားနာချင်လွန်းလို့ ဗာနဗနဲ့ ရှောလုကို ခေါ်ဖိတ်လိုက်တယ်။ အဲဒီမှော်ဆရာ ဧလုမက နယ်စားမင်းကို သခင်ကိုယုံကြည်တဲ့သူ မဖြစ်စေချင်တဲ့အတွက် သူတို့ကို အတိုက်အခံလုပ်တော့တယ်။ (ဧလုမရဲ့ အဓိပ္ပာယ်က မှော်ဆရာ။) ပေါလုလို့လည်းခေါ်တဲ့ ရှောလုက သန့်ရှင်းသော စွမ်းအားတော်နဲ့ ပြည့်ပြီး ဧလုမကို စိုက်ကြည့်လိုက်တယ်။ အဲဒီနောက် ခင်ဗျားဟာ လှည့်ဖြားမှု၊ မကောင်းမှုအမျိုးမျိုးနဲ့ ပြည့်နေတဲ့သူ၊ မာရ်နတ်ရဲ့သား၊ ဖြောင့်မတ်မှုအပေါင်းရဲ့ ရန်သူပဲ။ ယေဟောဝါ ဘုရားရဲ့ ဖြောင့်မှန်တဲ့လမ်းတွေကို ကွေ့ကောက်အောင် လုပ်နေတာတွေ ရပ်တန်းက ရပ်ပါ။ ယေဟောဝါ ဘုရား ဒဏ်ခတ်မှာဖြစ်လို့ ခင်ဗျားဟာ နေရောင်မမြင်ရဘဲ ရက်အတော်ကြာ မျက်စိကွယ်သွားမယ် လို့ ပြောတယ်။ ချက်ချင်းပဲ သူ မျက်စိမှုန်လာပြီး အလင်းကွယ်သွားတဲ့အတွက် တွဲခေါ်ပေးမယ့်သူကို တဝဲလည်လည် ရှာနေတော့တယ်။ အဲဒီအဖြစ်ကို မြင်တဲ့အခါ နယ်စားမင်းက ယေဟောဝါ နဲ့ပတ်သက်ပြီး သူသိလာတဲ့အရာတွေကြောင့် အံ့သြပြီး ယုံကြည်သူဖြစ်လာတယ်။ ပေါလုနဲ့ အပေါင်းပါတွေက ပါဖုမြို့ကနေရွက်လွှင့်ပြီးပံဖုလိပြည်၊ ပေရဂေမြို့ကို ရောက်လာတယ်။ ယောဟန်က သူတို့ကိုထားခဲ့ပြီး ဂျေရုဆလင်မြို့ကို ပြန်သွားတယ်။ သူတို့ကတော့ ပေရဂေမြို့ကနေ ထွက်ခွာပြီး ပိသိဒိပြည်၊ အန္တိအုတ်မြို့ကို ရောက်လာတယ်။ ဥပုသ်နေ့မှာ တရားဇရပ်ထဲဝင်ပြီး ထိုင်ကြတယ်။ ပညတ်ကျမ်းနဲ့ ပရောဖက်ကျမ်းတွေကို လူထုရှေ့ဖတ်ပြချိန် ပြီးသွားတဲ့အခါ တရားဇရပ်မှူးတွေက ညီအစ်ကိုတို့၊ ဒီလူတွေကို အားပေးစကား ပြောစရာရှိရင် ပြောကြပါ လို့ အကြောင်းကြားလိုက်တယ်။ ဒါနဲ့ ပေါလုလည်း ထရပ်ပြီး လက်ရိပ်ပြတယ်။ ပြီးတော့ အစ္စရေးတို့၊ဘုရားသခင်ကို ကြောက်ရွံ့ရိုသေတဲ့ လူမျိုးခြားတို့၊ နားထောင်ကြပါ။ အစ္စရေးတို့ရဲ့ ဘုရားသခင်က ကျွန်တော်တို့ရဲ့ ဘိုးဘေးတွေကို ရွေးချယ်ခဲ့တယ်။ အီဂျစ်ပြည်မှာ တိုင်းတစ်ပါးသားတွေအဖြစ် သူတို့နေထိုင်ချိန်မှာ သူတို့ကို ကူညီပြီး အဲဒီပြည်ကနေမဟာတန်ခိုးတော်နဲ့ ကယ်ထုတ်ခဲ့တယ်။ ဘုရားသခင်က သူတို့ကို တောကန္တာရထဲမှာ နှစ်ပေါင်း ၄၀ လုံး သည်းခံခဲ့တယ်။ ခါနန်ပြည်မှာရှိတဲ့လူမျိုးခုနစ်မျိုးကိုဖျက်ဆီးပြီးနောက် အဲဒီပြည်ကို အစ္စရေးလူမျိုးအတွက် အမွေအဖြစ် ခွဲဝေပေးခဲ့တယ်။ ဒါတွေအားလုံးဟာ နှစ်ပေါင်း ၄၅၀ အတွင်းမှာ ဖြစ်ပျက်ခဲ့တယ်။ အဲဒီနောက် ဘုရားသခင်က ပရောဖက်ရှမွေလ မပေါ်ထွန်းခင်အချိန်အထိ အစ္စရေးတွေအတွက် တရားသူကြီးတွေ ပေးအပ်ခဲ့တယ်။ နောက်တော့ ရှင်ဘုရင်ပေးပါလို့ တောင်းဆိုကြတဲ့အတွက် ဘုရားသခင်က ဗင်ယာမိန်အမျိုး ကိရှရဲ့သား ရှောလုကို နှစ်ပေါင်း ၄၀ အုပ်စိုးစေခဲ့တယ်။ အဲဒီနောက် ရှောလုကို ဖယ်ရှားပြီး ဒါဝိဒ်ကိုဘုရင်အဖြစ်ရွေးချယ်လိုက်တယ်။ သူနဲ့ပတ်သက်ပြီး သက်သေခံတဲ့အခါ ဘုရားက ယေရှဲရဲ့သား ဒါဝိဒ်ကို ငါတွေ့ပြီ။ သူဟာ ငါနဲ့ စိတ်သဘောထားချင်း ကိုက်ညီသူပဲ။ ငါအလိုရှိသမျှကို သူ ဆောင်ရွက်လိမ့်မယ် လို့ပြောခဲ့တယ်။ ဘုရားသခင်က ကတိပေးထားတဲ့အတိုင်း အစ္စရေးတွေအတွက် ကယ်တင်ရှင်ယေရှုကို ဒါဝိဒ်ရဲ့မျိုးနွယ်ကနေ ပေါ်ထွန်းစေပြီ။ အဲဒီကယ်တင်ရှင် မပေါ်ထွန်းခင်ကတည်းက ယောဟန်က အစ္စရေးတစ်မျိုးလုံးကို နောင်တရတဲ့ အထိမ်းအမှတ်အဖြစ် နှစ်ခြင်းခံကြပါလို့ လူသိရှင်ကြား ဟောပြောခဲ့တယ်။ ယောဟန်က သူ့တာဝန်ပြီးဆုံးခါနီးမှာ ကျွန်တော်ဟာ ခင်ဗျားတို့ထင်နေတဲ့သူ မဟုတ်ဘူး။ ကျွန်တော့်နောက်မှာ တစ်ယောက်လာနေတယ်။ သူ့ဖိနပ်ကြိုးကို ဖြေပေးဖို့တောင် ကျွန်တော် မထိုက်တန်ဘူး လို့ ပြောခဲ့တယ်။ အာဗြဟံရဲ့ သားမြေးတွေဖြစ်တဲ့ညီအစ်ကိုတို့၊ဘုရားသခင်ကို ကြောက်ရွံ့ရိုသေတဲ့ လူမျိုးခြားတို့၊ ဘုရားသခင်က ကျွန်တော်တို့ကို ကယ်တင်ခြင်းနဲ့ဆိုင်တဲ့ ဒီသတင်းတရားအကြောင်း ကြားသိစေပြီ။ ဂျေရုဆလင်မြို့သားတွေနဲ့ခေါင်းဆောင်တွေကတော့ သူ့ကို အသိအမှတ် မပြုကြဘူး။ သူ့ကို ပြစ်ဒဏ်စီရင်ခြင်းအားဖြင့် ဥပုသ်နေ့တိုင်း ဖတ်ရွတ်နေကျ ပရောဖက်ကျမ်းမှာပါတဲ့ စကားတွေကို ပြည့်စုံစေကြပြီ။ သေဒဏ်ခံထိုက်တဲ့ အကြောင်းရင်းကိုရှာမတွေ့တာတောင် သူ့ကိုသတ်ဖို့ပိလတ်မင်းဆီတောင်းဆိုကြတယ်။ သူ့အကြောင်းရေးထားတဲ့ ကျမ်းစကားအားလုံးကို ပြည့်စုံစေပြီးတဲ့နောက် သူ့အလောင်းကို သစ်တိုင်ပေါ်ကချပြီး သင်္ချိုင်းဂူထဲ သူတို့ ထည့်ထားကြတယ်။ ဒါပေမဲ့ ဘုရားသခင်က သူ့ကို ရှင်ပြန်ထမြောက်စေပြီ။ သူက ဂါလိလဲပြည်ကနေ ဂျေရုဆလင်မြို့ဆီ အတူလိုက်ပါလာတဲ့ တပည့်တွေကို ရက်ပေါင်းများစွာ ကိုယ်ထင်ပြခဲ့တယ်။ အခု အဲဒီလူတွေက သူ့အကြောင်း သက်သေခံနေတယ်။ ဒါကြောင့် ကျွန်တော်တို့က ဘိုးဘေးတွေကိုပေးခဲ့တဲ့ကတိတော်အကြောင်း သတင်းကောင်းကို ခင်ဗျားတို့ကို ဟောနေတာ။ ဆာလံကျမ်း ဒုတိယအခန်းမှာ မင်းဟာ ငါ့သားပဲ။ ဒီနေ့ ငါဟာ မင်းရဲ့ဖခင် ဖြစ်လာပြီ လို့ ရေးထားတဲ့အတိုင်းဘုရားသခင်က ယေရှုကို ရှင်ပြန်ထမြောက်စေခြင်းအားဖြင့် ဘိုးဘေးတွေရဲ့ သားသမီးတွေဖြစ်တဲ့ ကျွန်တော်တို့ဆီမှာ အဲဒီကတိတော်ကို လုံးလုံးပြည့်စုံစေခဲ့ပြီ။ ဘုရားသခင်က သူ့ကို ရှင်ပြန်ထမြောက်စေခဲ့တယ်။ ပုပ်ပျက်တဲ့အဖြစ်ကို ဘယ်တော့မှ ပြန်ရောက်စေမှာ မဟုတ်ဘူး။ ဒီနည်းနဲ့ ဒါဝိဒ်ကို ကတိပေးခဲ့တဲ့ ခိုင်မြဲတဲ့မေတ္တာမျိုး မင်းတို့ကို ပြမယ်။ အဲဒီမေတ္တာဟာ ယုံကြည်စိတ်ချထိုက်တယ် ဆိုတဲ့ မိမိရဲ့မိန့်မှာချက် မှန်ကန်ကြောင်း ဖော်ပြခဲ့တယ်။ ဆာလံနောက်တစ်ခန်းမှာလည်း ကိုယ်တော်က သစ္စာစောင့်သိသူကို ပုပ်ပျက်သွားတဲ့အဖြစ်မျိုး တွေ့ကြုံခွင့်ပြုမှာ မဟုတ်ဘူး လို့ရေးထားတယ်။ တစ်သက်တာလုံး ဘုရားသခင်အတွက် အမှုဆောင်ခဲ့တဲ့ ဒါဝိဒ်ဟာ သေခြင်းမှာ အိပ်ပျော်သွားပြီးနောက် ဘိုးဘေးတွေနဲ့အတူ သင်္ဂြိုဟ်ခံခဲ့ရတယ်၊ ပုပ်ပျက်တဲ့အဖြစ်ကို တွေ့ကြုံခဲ့ရတယ်။ ဘုရားသခင် ရှင်ပြန်ထမြောက်စေခဲ့သူကတော့ ပုပ်ပျက်တဲ့အဖြစ်မျိုး မတွေ့ကြုံခဲ့ရဘူး။ ညီအစ်ကိုတို့၊ ကျွန်တော် အသိပေးချင်တာကခင်ဗျားတို့ရဲ့အပြစ်တွေကို သူ့အားဖြင့် ဘုရားသခင် ခွင့်လွှတ်ပေးလိမ့်မယ်၊ မောရှေပညတ်က ခင်ဗျားတို့ကို ဖြောင့်မတ်သူတွေဖြစ်အောင် မလုပ်နိုင်ပေမဲ့ သူ့ရဲ့သေခြင်းကြောင့် ယုံကြည်သူအားလုံးဟာ ဖြောင့်မတ်သူတွေလို့ သတ်မှတ်ခံရလိမ့်မယ်။ ဒါကြောင့် ပရောဖက်ကျမ်းမှာပါတဲ့ ဒီစကားတွေအတိုင်း ခင်ဗျားတို့ မကြုံရအောင် သတိထားကြပါ မထီမဲ့မြင်ပြုသူတို့၊ ငါလုပ်ဆောင်နေတဲ့အရာတွေကို မြင်ပြီး မင်းတို့ အံ့သြရလိမ့်မယ်။ အဲဒီနောက် ပျက်စီးသွားလိမ့်မယ်။ အသေးစိတ်ပြောပြရင်တောင် ယုံနိုင်မှာမဟုတ်တဲ့အရာတွေကို မင်းတို့လက်ထက်မှာ ငါလုပ်ဆောင်မယ် လို့ပြောတယ်။ အဲဒီနောက် တရားဇရပ်ကနေ ပေါလုနဲ့ ဗာနဗ ထွက်ခွာလာတဲ့အခါ လူတွေက လာမယ့်ဥပုသ်နေ့မှာလည်း ဒီအကြောင်းတွေလာဟောပါဦးလို့ မေတ္တာရပ်ခံကြတယ်။ တရားဇရပ်ကနေလူတွေထွက်သွားပြီးတဲ့နောက် ဘုရားသခင်ကိုကိုးကွယ်တဲ့ ဂျူးတွေနဲ့ ဂျူးဘာသာပြောင်းဝင်လာသူတွေ အတော်များများ လိုက်လာတဲ့အခါ ပေါလုနဲ့ ဗာနဗက ဘုရားသခင်ရဲ့ မဟာကရုဏာတော် အမြဲခံစားရအောင် ကြိုးစားပါဆိုပြီးသူတို့ကိုအားပေးတယ်။ နောက်ဥပုသ်နေ့မှာ ယေဟောဝါရဲ့ တရားစကားကို နားထောင်ဖို့ တစ်မြို့လုံးနီးပါး စုဝေးလာကြတယ်။ ဂျူးတချို့က အဲဒီလူအုပ်ကို မြင်တဲ့အခါ မနာလိုဖြစ်ပြီး ပေါလုပြောတာတွေကို အတိုက်အခံလုပ်တယ်၊ စော်ကားပြောဆိုကြတယ်။ ပေါလုနဲ့ ဗာနဗက ဘုရားသခင်ရဲ့ တရားစကားကို ခင်ဗျားတို့ဆီ အရင်ဆုံး ဟောရမှာဖြစ်လို့ ဟောခဲ့တယ်။ ဒါပေမဲ့ ခင်ဗျားတို့ လက်မခံခဲ့ဘူး။ ထာဝရအသက်နဲ့ မထိုက်တန်မှန်း ဒီနည်းနဲ့ ခင်ဗျားတို့ကိုယ်တိုင် ဖော်ပြလိုက်တဲ့အတွက် ကျွန်တော်တို့လည်းလူမျိုးခြားတွေဆီ သွားဟောတော့မယ်။ ယေဟောဝါ ဘုရားကလူမျိုးခြားတွေအတွက် အလင်းအဖြစ် မင်းကို ငါခန့်အပ်လိုက်ပြီ။ မင်းက ကမ္ဘာမြေအစွန်အဖျားအထိ ကယ်တင်ခြင်းကို ဆောင်ကြဉ်းပေးရမယ် လို့ ကျွန်တော်တို့ကို မိန့်မှာထားတယ် ဆိုပြီး ရဲရဲရင့်ရင့် ပြန်ပြောတယ်။ ဒါကို လူမျိုးခြားတွေကြားတဲ့အခါ ဝမ်းသာအားရနဲ့ ယေဟောဝါရဲ့ တရားစကားကို ချီးမွမ်းကြတယ်။ ထာဝရအသက်ရဖို့ စိတ်ရင်းမှန်နဲ့ ကြိုးစားတဲ့သူတွေဟာ ယုံကြည်သူတွေ ဖြစ်လာကြတယ်။ ဒါ့အပြင် ယေဟောဝါရဲ့ တရားစကားဟာ တစ်ပြည်လုံး ပျံ့နှံ့သွားတယ်။ ဂျူးတချို့ကတော့ ဘုရားတရားကိုင်းရှိုင်းတဲ့ ဂုဏ်အသရေရှိ အမျိုးသမီးတွေ၊ မြို့မျက်နှာဖုံး အမျိုးသားတွေကို သွေးထိုးလှုံ့ဆော်ပြီး ပေါလုနဲ့ ဗာနဗကို ညှဉ်းဆဲတယ်။ ပြီးတော့ အဲဒီနယ်ကနေ နှင်ထုတ်လိုက်တယ်။ ပေါလုနဲ့ ဗာနဗလည်း ခြေထောက်ကဖုန်တွေကို ခါပြီး အိကောနိမြို့ကို ထွက်သွားတယ်။ တပည့်တွေဟာ သန့်ရှင်းသောစွမ်းအားတော် ပြည့်ပြီး ဝမ်းမြောက်ဝမ်းသာ ဖြစ်နေကြတယ်။,44,Ac,13,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/13/
audio/nwt_44_Ac_BU_14.mp3,ပေါလုနဲ့ ဗာနဗက အိကောနိမြို့ကို ရောက်လာတဲ့အခါ ဂျူးတရားဇရပ်ထဲဝင်ပြီးထိထိရောက်ရောက် ဟောပြောတဲ့အတွက် ဂျူးနဲ့ဂရိလူမျိုး အတော်များများ ယုံကြည်သူတွေ ဖြစ်လာတယ်။ မယုံကြည်တဲ့ ဂျူးတွေကတော့ လူမျိုးခြားတွေကို သွေးထိုးလှုံ့ဆော်ပြီး ပေါလုနဲ့ ဗာနဗကို လူတွေမုန်းအောင် ဆွပေးတယ်။ ဒါကြောင့် အဲဒီမှာ ရက်အတော်ကြာ နေထိုင်ပြီး ယေဟောဝါ ပေးတဲ့ အခွင့်အာဏာနဲ့ ရဲရဲရင့်ရင့် သူတို့ ဟောပြောကြတယ်။ ဘုရားသခင်က သူတို့ကို အံ့ဖွယ်အမှုတွေ၊ ထူးဆန်းတဲ့အရာတွေ ပြုလုပ်နိုင်တဲ့အခွင့် ပေးသနားခြင်းအားဖြင့် မဟာကရုဏာတော်နဲ့ဆိုင်တဲ့ သတင်းတရားကို သက်သေခံတယ်။ ဒါပေမဲ့ မြို့သူမြို့သား အတော်များများ စိတ်ဝမ်းကွဲပြီး တချို့က ဂျူးတွေဘက်၊ တချို့က တမန်တော်တွေဘက်မှာ နေကြတယ်။ လူမျိုးခြားတွေရော ဂျူးတွေ၊ ခေါင်းဆောင်တွေပါ တမန်တော်တွေကို ရိုင်းရိုင်းစိုင်းစိုင်း ဆက်ဆံပြီး ကျောက်ခဲနဲ့ပေါက်ဖို့ လုပ်ကြတယ်။ အဲဒီသတင်းကို ကြားတဲ့အခါ သူတို့က လုကောနိပြည်မှာရှိတဲ့ လုတ္တရမြို့၊ ဒေရဗေမြို့နဲ့ ပတ်ဝန်းကျင်ရွာတွေဆီ ထွက်ပြေးပြီး၊ အဲဒီမှာ သတင်းကောင်း ဆက်ဟောပြောကြတယ်။ မွေးကတည်းကခြေမသန်လို့ လမ်းမလျှောက်ဖူးတဲ့ လူတစ်ယောက် လုတ္တရမြို့မှာ ရှိနေတယ်။ သူဟာ ပေါလုဟောတာကိုထိုင်ပြီးနားထောင်နေတယ်။ ပေါလုက သေချာကြည့်ပြီး သူ့မှာ ပြန်ကောင်းလာနိုင်တယ်လို့ ယုံကြည်ချက်ရှိတာကို မြင်တဲ့အခါ၊ မတ်တတ်ရပ်ပါလို့အသံကျယ်ကျယ်နဲ့ ပြောလိုက်တယ်။ ဒါနဲ့ အဲဒီလူထခုန်ပြီးလမ်းလျှောက်တော့တယ်။ လူတွေက ပေါလုလုပ်ပေးတာကို မြင်တဲ့အခါ နတ်ဘုရားတွေ လူယောင်ဆောင်ပြီး ငါတို့ဆီ ဆင်းလာတာပဲ ဆိုပြီး လုကောနိစကားနဲ့ အော်ပြောတယ်။ ဗာနဗကို ဇုသနတ်ဘုရား၊ ဦးဆောင်ဟောပြောတဲ့ ပေါလုကို ဟေရမေနတ်ဘုရားလို့ ခေါ်ကြတယ်။ မြို့အဝင် ဇုသဘုရားကျောင်းမှာနေတဲ့ ပုရောဟိတ်က ပေါလုနဲ့ ဗာနဗကို ပူဇော်ပသချင်လို့ နွားတွေ၊ ပန်းကုံးတွေကို မြို့တံခါးနား ယူလာတယ်။ ဒါကို တမန်တော် ဗာနဗနဲ့ ပေါလု ကြားတဲ့အခါ အဝတ်ကိုဆွဲဆုတ်ပြီး လူအုပ်ကြားထဲ ပြေးဝင်တယ်။ ပြီးတော့ မိတ်ဆွေတို့၊ ဘာလို့ ဒီလိုလုပ်တာလဲ။ ကျွန်တော်တို့လည်း အမှားမကင်းတဲ့ လူသားတွေပါပဲ။ ခင်ဗျားတို့ကို သတင်းကောင်း ဟောရတဲ့အကြောင်းရင်းက အချည်းနှီးဖြစ်တဲ့ ဒီအရာတွေကို စွန့်လွှတ်ပြီး ကောင်းကင်၊ မြေကြီး၊ သမုဒ္ဒရာနဲ့ အဲဒီမှာရှိသမျှကို ဖန်ဆင်းတဲ့အရှင်၊ အသက်ရှင်နေတဲ့ဘုရားသခင်ကိုဝတ်ပြုကိုးကွယ်ဖို့ပါ။ အရင်တုန်းက ဘုရားသခင်ဟာ လူမျိုးအားလုံးကို ကိုယ့်လမ်းကိုယ် လျှောက်ခွင့်ပေးခဲ့တယ်။ ဒါပေမဲ့ ဘုရားသခင်က ခင်ဗျားတို့ကို အစားအစာ အလျှံပယ်ပေးဖို့၊ ရွှင်လန်းဝမ်းမြောက်စေဖို့ မိုးကောင်းကင်ကနေ မိုးရွာစေတယ်၊ အသီးအနှံတွေ ဖြစ်ထွန်းစေတဲ့ ရာသီဥတုကို ပေးတယ်။ ဒီနည်းနဲ့ ခင်ဗျားတို့အတွက် ကောင်းမှုပြုပြီး မိမိတည်ရှိကြောင်း မပျက်မကွက် သက်သေခံနေတယ် လို့ ခပ်ကျယ်ကျယ် ပြောလိုက်တယ်။ အဲဒီလိုပြောတာတောင် လူတွေက ပူဇော်ပသချင်နေလို့ မနည်းတားမြစ်ခဲ့ရတယ်။ ဒါပေမဲ့ဂျူးတွေက အန္တိအုတ်မြို့နဲ့ အိကောနိမြို့ကနေ ရောက်လာပြီး လူတွေကို သွေးထိုးတဲ့အတွက် ပေါလုကို ကျောက်ခဲနဲ့ပေါက်ကြတယ်။သေပြီအထင်နဲ့ မြို့ပြင် ဆွဲထုတ်သွားတယ်။ တပည့်တွေ ဝိုင်းအုံလာတဲ့အခါ ပေါလုက ထပြီး မြို့ထဲ ပြန်ဝင်သွားတယ်။ နောက်တစ်နေ့မှာ ဒေရဗေမြို့ဆီ ဗာနဗနဲ့အတူ ထွက်သွားတယ်။ အဲဒီမြို့မှာ သတင်းကောင်းဟောပြီး လူအတော်များများကို တပည့်ဖြစ်လာစေပြီးတဲ့နောက် လုတ္တရမြို့၊ အိကောနိမြို့၊ အန္တိအုတ်မြို့ဆီ ပြန်သွားကြတယ်။ ကျွန်တော်တို့က ဒုက္ခအများကြီးခံပြီးမှ ဘုရားသခင့် နိုင်ငံတော် ဝင်ရမယ် လို့ပြောပြီး အဲဒီမြို့တွေမှာရှိတဲ့ တပည့်တွေကို ယုံကြည်ခြင်း ခိုင်ခံ့နေဖို့ အားပေးတိုက်တွန်းတယ်။ ဒါ့အပြင် သူတို့က အစာရှောင် ဆုတောင်းပြီးတဲ့နောက် အသင်းတော်တိုင်းမှာ အကြီးအကဲတွေ ခန့်အပ်တယ်။ ယုံကြည်သူဖြစ်လာတဲ့ အဲဒီအကြီးအကဲတွေကို ယေဟောဝါဆီ စိတ်ချလက်ချ အပ်နှံလိုက်တယ်။ အဲဒီနောက် ပေါလုနဲ့ ဗာနဗက ပိသိဒိပြည်ကို ဖြတ်ပြီး ပံဖုလိပြည်ကို ရောက်လာတယ်။ ပေရဂေမြို့မှာတရားစကား ဟောပြောပြီးနောက်အတ္တလိမြို့ဆီ ဆင်းသွားတယ်။ အဲဒီကနေ အန္တိအုတ်မြို့ဆီ ရွက်လွှင့်ကြတယ်။ အခုပြီးစီးသွားတဲ့ အလုပ်အပေါ် ဘုရားသခင်ရဲ့ မဟာကရုဏာ သွန်းလောင်းဖို့ ညီအစ်ကိုတွေ သူတို့အတွက် ဆုတောင်းပေးခဲ့တဲ့မြို့ပဲ။ အန္တိအုတ်မြို့ကို ရောက်တဲ့အခါ အသင်းတော်ကို စုဝေးစေပြီး သူတို့ကတစ်ဆင့် ဘုရားသခင် လုပ်ဆောင်ခဲ့တာတွေအကြောင်း၊လူမျိုးခြားတွေအတွက် ယုံကြည်ခြင်းတံခါး ဖွင့်ပေးခဲ့တဲ့အကြောင်းပြန်ပြောပြကြတယ်။ အဲဒီနောက်တပည့်တွေနဲ့အတူ အချိန်အတော်ကြာ နေထိုင်တယ်။,44,Ac,14,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/14/
audio/nwt_44_Ac_BU_15.mp3,ယုဒပြည်ကနေ လူတချို့ရောက်လာပြီးမောရှေပညတ်အတိုင်း အရေဖျားမဖြတ်ရင် ကယ်တင်ခြင်း မရနိုင်ဘူး ဆိုပြီး ညီအစ်ကိုတွေကို သွန်သင်ကြတယ်။ ပေါလုနဲ့ ဗာနဗက သူတို့နဲ့ သဘောထားကွဲလွဲပြီး အကြီးအကျယ် ငြင်းခုံကြတယ်။ ဒါကြောင့် အဲဒီကိစ္စနဲ့ပတ်သက်ပြီး မေးမြန်းဖို့ ပေါလု၊ ဗာနဗနဲ့ ညီအစ်ကိုတချို့ကို ဂျေရုဆလင်မြို့မှာရှိတဲ့ တမန်တော်တွေ၊ အကြီးအကဲတွေဆီ လွှတ်ဖို့ စီစဉ်လိုက်ကြတယ်။ အသင်းတော်က ပေါလုနဲ့ ဗာနဗကို ခရီးတစ်ထောက် လိုက်ပို့ပေးတယ်။ ဒါနဲ့ သူတို့က ဖိုနီးရှားပြည်နဲ့ ရှမာရိပြည်တစ်လျှောက် သွားပြီး လူမျိုးခြားတွေ ဘာသာပြောင်းဝင်လာတဲ့အကြောင်း အသေးစိတ်ပြောပြတဲ့အခါ ညီအစ်ကိုတွေ အင်မတန် ဝမ်းမြောက်ကြတယ်။ ဂျေရုဆလင်မြို့ကို သူတို့ရောက်လာတဲ့အခါ အသင်းတော်နဲ့ တမန်တော်တွေ၊ အကြီးအကဲတွေ လက်ခံကြိုဆိုတယ်။ ပေါလုနဲ့ ဗာနဗက မိမိတို့ကတစ်ဆင့် ဘုရားသခင် လုပ်ဆောင်ခဲ့တာတွေကို ပြန်ပြောပြတယ်။ ဒါပေမဲ့ ယုံကြည်သူတွေဖြစ်လာတဲ့ ဖာရိရှဲဂိုဏ်းဝင်တချို့က ထရပ်ပြီး အဲဒီလူတွေ အရေဖျားဖြတ်ရမယ်။ မောရှေပညတ်ကို စောင့်ထိန်းဖို့ သူတို့ကို ပြောရမယ် ဆိုပြီး အကြံပြုကြတယ်။ ဒါကြောင့် တမန်တော်တွေနဲ့အကြီးအကဲတွေက အဲဒီကိစ္စကို သုံးသပ်ဖို့ စုဝေးကြတယ်။ အကြိတ်အနယ် ဆွေးနွေးပြီးတဲ့နောက် ပေတရုက ထရပ်ပြီးညီအစ်ကိုတို့၊လူမျိုးခြားတွေ သတင်းကောင်းကြားနာပြီး ယုံကြည်သူတွေဖြစ်လာဖို့ ဘုရားသခင်က ကျွန်တော်တို့ထဲကနေ အရင်ဆုံး ကျွန်တော့်ကိုရွေးချယ်ပြီး လူမျိုးခြားတွေကို ဟောပြောစေခဲ့တာ ခင်ဗျားတို့ အသိပဲ။ စိတ်နှလုံးကို သိမြင်တဲ့ ဘုရားသခင်က ကျွန်တော်တို့ကို သန့်ရှင်းသော စွမ်းအားတော်ပေးခဲ့သလိုလူမျိုးခြားတွေကိုလည်း ပေးသနားခြင်းအားဖြင့် သူတို့ကို နှစ်သက်လက်ခံတယ်ဆိုတာ သက်သေပြလိုက်တာပဲ။ ဘုရားသခင်က ကျွန်တော်တို့နဲ့ သူတို့ကို မခွဲခြားတော့ဘူး။ သူတို့ရဲ့ ယုံကြည်ခြင်းကြောင့် သူတို့ရဲ့စိတ်နှလုံးကို စင်ကြယ်စေပြီ။ ဒီတော့ ကျွန်တော်တို့ရော ဘိုးဘေးတွေပါ မထမ်းနိုင်ခဲ့တဲ့ ထမ်းပိုးကို ဘာလို့ တပည့်တွေကို ထမ်းခိုင်းချင်တာလဲ။ ဘုရားသခင်ကို ဘာလို့ ဒီနည်းနဲ့ အကဲစမ်းနေကြတာလဲ။ ကျွန်တော်တို့ကတော့ သခင်ယေရှုရဲ့ မဟာကရုဏာတော်အားဖြင့် ကယ်တင်ခြင်းရမယ်လို့ ယုံကြည်တယ်။ သူတို့လည်း အဲဒီအတိုင်း ယုံကြည်တယ် လို့ပြောလိုက်တယ်။ အဲဒီအခါ သူတို့အားလုံး နှုတ်ဆိတ်သွားတယ်။ ဗာနဗနဲ့ ပေါလုက မိမိတို့ကတစ်ဆင့် လူမျိုးခြားတွေဆီမှာ ဘုရားသခင် လုပ်ဆောင်ခဲ့တဲ့ အံ့ဖွယ်အမှုတွေ၊ ထူးဆန်းတဲ့အရာတွေအကြောင်း ပြောပြတဲ့အခါအားလုံးနားထောင်ကြတယ်။ သူတို့ ပြောလို့ပြီးသွားတဲ့အခါ ယာကုပ်က ညီအစ်ကိုတို့၊ ကျွန်တော်ပြောတာ နားထောင်ပါ။ ဘုရားသခင်က လူမျိုးခြားတွေကို သတိရပြီး နာမတော်အတွက် သူတို့ထဲကနေ လူတွေကို ရွေးချယ်လိုက်တဲ့အကြောင်း ရှုမောင် အသေးစိတ် ပြောပြခဲ့ပြီပဲ။ အဲဒီအချက်ဟာ ပရောဖက်ကျမ်းမှာ ပါတဲ့ စကားတွေနဲ့ ကိုက်ညီပါတယ်။ အဲဒီမှာ ဒါတွေပြီးတဲ့နောက် ငါပြန်လာပြီး ပြိုကျနေတဲ့ ဒါဝိဒ်ရဲ့တဲကို ပြန်ထူမယ်။ အပျက်အစီးတွေကို ပြုပြင်ပြီး ပြန်တည်ဆောက်မယ်။ ကျန်ကြွင်းသူတွေက ငါ့နာမည်နဲ့ မှည့်ခေါ်ထားတဲ့ လူမျိုးခြားတွေနဲ့အတူ ယေဟောဝါကို အားတက်သရော ရှာဖွေကြလိမ့်မယ်။ ဒီအရာတွေကိုလုပ်ဆောင်နေတဲ့ ယေဟောဝါ ပြောတဲ့စကားပဲ။ ဒီအကြောင်းတွေကို ရှေးအချိန်ကတည်းက ငါအသိပေးခဲ့တယ် လို့ရေးထားတယ်။ ဒါကြောင့်ကျွန်တော့်အမြင်ကတော့ဘုရားသခင်ကို ကိုးကွယ်လာတဲ့ လူမျိုးခြားတွေ အခက်တွေ့အောင်မလုပ်သင့်ဘူး။ အဲဒီအစားရုပ်တုကိုးကွယ်ခြင်းနဲ့ ဆက်စပ်တဲ့ညစ်ညူးတဲ့အရာ၊ လိင်အကျင့်ယိုယွင်းမှု၊ လည်ညှစ်သတ်ထားတဲ့ တိရစ္ဆာန်နဲ့ သွေးကို ရှောင်ကြဉ်ဖို့ပဲ စာရေးမှာကြားရင် ကောင်းမယ်။ မောရှေပညတ်ကျမ်းကိုဖတ်ပြီး ဟောခဲ့တဲ့သူတွေ ဟိုးအရင်ကတည်းက မြို့တိုင်းမှာ ရှိတယ်။ ဥပုသ်နေ့တိုင်း တရားဇရပ်တွေမှာ အဲဒီကျမ်းတွေကို အသံကျယ်ကျယ် ဖတ်ပြလေ့ရှိတယ် လို့ပြောတယ်။ အဲဒီအခါတမန်တော်တွေ၊ အကြီးအကဲတွေအပါအဝင်အသင်းတော်တစ်ခုလုံးက ပေါလု၊ ဗာနဗနဲ့ ညီအစ်ကိုတချို့ကို ရွေးချယ်ပြီး အန္တိအုတ်မြို့ဆီလွှတ်ဖို့ ဆုံးဖြတ်တယ်။ ဦးဆောင်သူတွေဖြစ်တဲ့ ဗာရှဗလို့ခေါ်တဲ့ ယုဒနဲ့ သိလကို လွှတ်လိုက်တယ်။ စာတစ်စောင် ရေးပြီး သူတို့နဲ့ ပါးလိုက်တယ် ညီအစ်ကို တမန်တော်တွေ၊ အကြီးအကဲတွေက အန္တိအုတ်မြို့၊ ဆီးရီးယားပြည်၊ ကိလိကိပြည်မှာရှိတဲ့ လူမျိုးခြား ညီအစ်ကိုတွေကို နှုတ်ခွန်းဆက်သလိုက်ပါတယ်။ ကျွန်တော်တို့ထဲက လူတချို့ ညွှန်ကြားချက် တစ်စုံတစ်ရာမရဘဲ ခင်ဗျားတို့ဆီ ရောက်လာတဲ့အကြောင်း၊ စိတ်အနှောင့်အယှက်ဖြစ်စေတဲ့ စကားတွေပြောပြီး ခင်ဗျားတို့ရဲ့ ယုံကြည်ခြင်းပျက်စီးသွားအောင်လုပ်ဖို့ကြိုးစားတဲ့အကြောင်း ကြားသိရပါတယ်။ ကျွန်တော်တို့ချစ်ခင်ရတဲ့ ဗာနဗနဲ့ ပေါလုကို ရွေးချယ်ထားသူတွေနဲ့အတူ ခင်ဗျားတို့ဆီ လွှတ်ဖို့ ကျွန်တော်တို့အားလုံး တညီတညွတ်တည်း သဘောတူ ဆုံးဖြတ်ခဲ့ပါတယ်။ ဗာနဗနဲ့ ပေါလုဟာ သခင်ယေရှုခရစ်ရဲ့ နာမည်အတွက်အသက်စွန့်ဝံ့သူတွေပါ။ ခင်ဗျားတို့ကို ဒီအကြောင်း ပြောပြဖို့ ယုဒနဲ့ သိလကိုလည်း လွှတ်လိုက်ပါတယ်။ လိုက်နာရမယ့် ဒီအရာတွေကလွဲလို့ တခြားဝန်ကို ခင်ဗျားတို့အပေါ် ထပ်မတင်ဖို့ သန့်ရှင်းသော စွမ်းအားတော်အကူအညီနဲ့ ကျွန်တော်တို့ သဘောတူဆုံးဖြတ်နိုင်ခဲ့တယ် ရုပ်တုရှေ့ ပူဇော်ထားတဲ့အရာ၊ သွေး၊ လည်ညှစ်သတ်ထားတဲ့ တိရစ္ဆာန်၊ လိင်အကျင့်ယိုယွင်းမှုကို အမြဲရှောင်ကြဉ်ကြပါ။ ဒါတွေကို သတိထားရှောင်ကြဉ်မယ်ဆိုရင်ကောင်းစားပါလိမ့်မယ်။ ကျန်းမာကြပါစေ။ သူတို့ ထွက်ခွာလာပြီး အန္တိအုတ်မြို့ကိုရောက်လာတယ်။ အဲဒီမှာ တပည့်အားလုံးကိုစုဝေးပြီးစာပေးလိုက်တယ်။ စာဖတ်ပြီးတဲ့အခါ စာမှာပါတဲ့အားပေးစကားကြောင့် ဝမ်းသာသွားကြတယ်။ ပရောဖက်တွေဖြစ်တဲ့ ယုဒနဲ့ သိလလည်း ဟောပြောချက် အများကြီးပေးပြီး ညီအစ်ကိုတွေကို အားပေးတယ်၊ ခိုင်ခံ့မြဲမြံစေကြတယ်။ သူတို့က ညီအစ်ကိုတွေနဲ့ အတန်ကြာနေပြီးတဲ့နောက်နှုတ်ဆက်ပြီး ဂျေရုဆလင်ကိုပြန်လာကြတယ်။ — ပေါလုနဲ့ ဗာနဗကတော့အန္တိအုတ်မြို့မှာဆက်နေပြီး ယေဟောဝါရဲ့ တရားစကားနဲ့ဆိုင်တဲ့ သတင်းကောင်းကို တခြားသူတွေနဲ့အတူဟောပြောသွန်သင်ကြတယ်။ ရက်အနည်းငယ်ကြာပြီးတဲ့နောက် ပေါလုက ယေဟောဝါ ဘုရားရဲ့ တရားစကားအကြောင်း ကျွန်တော်တို့ ဟောပြောခဲ့တဲ့ မြို့တွေမှာ ညီအစ်ကိုတွေ ဘယ်လိုအခြေအနေရှိမှန်း သိရအောင် အခု ပြန်သွားပြီး လည်ပတ်ကြစို့လို့ဗာနဗကိုပြောတယ်။ ဗာနဗကမာကုလို့ခေါ်တဲ့ ယောဟန်ကို ခေါ်သွားဖို့ စိတ်ပိုင်းဖြတ်ထားတယ်။ ပေါလုကျတော့ သူ့ကို မခေါ်သွားချင်ဘူး။ ဘာလို့လဲဆိုတော့ ယောဟန်က ပံဖုလိပြည်မှာ သူတို့ကို ထားခဲ့ပြီး အမှုဆောင်ဖို့အတူမလိုက်ခဲ့လို့ပဲ။ အဲဒီကိစ္စနဲ့ သူတို့ အကြီးအကျယ် အငြင်းပွားပြီး နောက်ဆုံးမှာ လမ်းခွဲလိုက်ကြတယ်။ ဗာနဗက မာကုကိုခေါ်ပြီး ဆိုက်ပရပ်ကျွန်းဆီ ရွက်လွှင့်သွားတယ်။ မဟာကရုဏာတော် သွန်းလောင်းပေးဖို့ ယေဟောဝါဆီ ညီအစ်ကိုတွေ ဆုတောင်းပေးပြီးတဲ့နောက် ပေါလုက သိလကို ရွေးချယ်ပြီး ထွက်သွားတယ်။ ဆီးရီးယားပြည်၊ ကိလိကိပြည် တစ်လျှောက်လုံးကို သွားပြီး အသင်းတော်တွေကို အားပေးတယ်။,44,Ac,15,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/15/
audio/nwt_44_Ac_BU_16.mp3,ပေါလုကဒေရဗေမြို့၊အဲဒီနောက် လုတ္တရမြို့ကို ရောက်လာတယ်။ လုတ္တရမြို့မှာ တိမောသေလို့ခေါ်တဲ့ တပည့်တစ်ယောက်ရှိတယ်။ သူ့မိခင်က ဂျူးလူမျိုး ယုံကြည်သူဖြစ်ပြီးဖခင်ကတော့ဂရိလူမျိုးဖြစ်တယ်။ တိမောသေဟာ လုတ္တရမြို့၊ အိကောနိမြို့မှာရှိတဲ့ ညီအစ်ကိုတွေရှေ့မှာ နာမည်ကောင်းရထားသူပဲ။ ပေါလုက တိမောသေကို ခေါ်သွားချင်တဲ့အကြောင်း ပြောတယ်။ တိမောသေရဲ့ဖခင်ဟာ ဂရိလူမျိုးဖြစ်မှန်း အဲဒီဒေသကဂျူးတွေ သိထားကြတယ်။ ဒါကြောင့် အဲဒီဂျူးတွေကို ထောက်ထားတဲ့အနေနဲ့ ပေါလုက သူ့ကိုခေါ်ပြီး အရေဖျားဖြတ်ပေးတယ်။ အဲဒီနောက် သူတို့က တစ်မြို့ပြီးတစ်မြို့ ခရီးဆက်ပြီး ဂျေရုဆလင်မြို့မှာရှိတဲ့ တမန်တော်တွေနဲ့ အကြီးအကဲတွေရဲ့ ဆုံးဖြတ်ချက်တွေကို ပြောပြတယ်။ အဲဒီအတိုင်း သူတို့လိုက်နာဖို့ဖြစ်တယ်။ ဒါကြောင့် အသင်းတော်တွေဟာ ယုံကြည်ခြင်း ခိုင်ခံ့မြဲမြံလာပြီး ယုံကြည်သူအရေအတွက် တစ်နေ့တခြား တိုးများလာတယ်။ အာရှနယ်မှာတရားစကားမဟောပြောဖို့ သန့်ရှင်းသော စွမ်းအားတော် တားမြစ်တဲ့အတွက် သူတို့က ဖြုဂိပြည်၊ ဂလာတိပြည်ကို ဖြတ်သွားကြတယ်။ မုသိပြည်နားကို ရောက်လာပြီး ဗိသုနိပြည်ကို သွားမယ်လုပ်တော့စွမ်းအားတော်ကတစ်ဆင့် ယေရှုက သွားခွင့်မပေးပြန်ဘူး။ ဒါနဲ့ မုသိပြည်ကိုဖြတ်ကျော်ပြီးတရောမြို့ကိုရောက်လာတယ်။ ညရောက်တော့ ပေါလုက စိတ်အာရုံတစ်ခု မြင်တယ်။ မက်ဆီဒိုးနီးယားပြည်သားတစ်ယောက်ကသူ့ရှေ့မှာပေါ်လာပြီး မက်ဆီဒိုးနီးယားပြည်ကို ကူးလာပြီး ကျွန်တော်တို့ကို ကူညီပါ လို့ ဖိတ်ခေါ်တယ်။ အဲဒီစိတ်အာရုံကို ပေါလုမြင်တာနဲ့ မက်ဆီဒိုးနီးယားပြည်သားတွေကို သတင်းကောင်းဟောဖို့ ဘုရားသခင် ဆင့်ခေါ်တာပဲလို့ ကောက်ချက်ချပြီး အဲဒီကိုသွားဖို့ ကျွန်တော်တို့ စီစဉ်တယ်။ ဒါနဲ့ ကျွန်တော်တို့က တရောမြို့ကနေ သာမောသရက်ကျွန်းဆီ တည့်တည့် ရွက်လွှင့်လာပြီး နောက်တစ်နေ့မှာ နာပေါလိမြို့ကို ရောက်လာတယ်။ အဲဒီမြို့ကနေထွက်ပြီး ရောမလက်အောက်ခံမြို့ဖြစ်တဲ့ မက်ဆီဒိုးနီးယားပြည်ရဲ့ မြို့တော် ဖိလိပ္ပိမြို့ကို ရောက်လာတယ်။ အဲဒီမှာ ရက်အနည်းငယ် ဆက်နေကြတယ်။ ဥပုသ်နေ့ရောက်တော့ ကျွန်တော်တို့က လူတွေစုဝေးပြီး ဆုတောင်းတဲ့နေရာ ရှိမှာပဲဆိုတဲ့အထင်နဲ့ မြို့ပြင်မြစ်ကမ်းနားကို ထွက်သွားလိုက်တယ်။ အဲဒီမှာထိုင်ပြီး စုဝေးရောက်ရှိနေတဲ့ အမျိုးသမီးတွေကို ဟောပြောတယ်။ အဲဒီအခါခရမ်းရောင် အထည်အလိပ်ကို ရောင်းတဲ့ သွာတိရမြို့သူ လုဒိဟာ ဘုရားသခင်ကို ကိုးကွယ်တဲ့သူဖြစ်နေတော့ ကျွန်တော်တို့ဟောတာကိုနားထောင်နေတယ်။ ပေါလုဟောပြောနေတာကို အာရုံစိုက်နားထောင်နိုင်ဖို့ သူ့စိတ်နှလုံးကို ယေဟောဝါ ဖွင့်ပေးတယ်။ ဒါကြောင့် သူရော အိမ်သူအိမ်သားတွေပါ နှစ်ခြင်းခံကြတယ်။ ကျွန်မဟာ ယေဟောဝါ ဘုရားအပေါ် သစ္စာရှိသူပါလို့ ညီအစ်ကိုတို့ ယူဆတယ်ဆိုရင် ကျွန်မအိမ်မှာ လာတည်းခိုကြပါ လို့ ဖိတ်ခေါ်ပြီး ကျွန်တော်တို့ကို မရရအောင် လာခိုင်းတယ်။ တစ်နေ့၊ လူတွေဆုတောင်းဖို့ စုဝေးတဲ့နေရာဆီ ကျွန်တော်တို့ သွားတဲ့အခါဗေဒင်ဟောနိုင်တဲ့နတ်ဝင်သည် အစေခံမလေးတစ်ယောက်နဲ့ ဆုံတယ်။ သူက ရှေ့ဖြစ်ဟောပြီး သူ့သခင်တွေ စီးပွားတက်အောင် လုပ်ပေးတယ်။ သူက ပေါလုနဲ့ ကျွန်တော်တို့နောက် တကောက်ကောက်လိုက်ပြီး ဒီလူတွေဟာ အမြင့်ဆုံး ဘုရားသခင်ရဲ့ ကျွန်တွေပဲ။ ကယ်တင်ခြင်းရစေတဲ့ နည်းလမ်းအကြောင်း ဟောပြောနေတာဆိုပြီး အော်ပြောလေ့ရှိတယ်။ ရက်ပေါင်းများစွာ အဲဒီလိုလုပ်နေတော့ ပေါလုက သည်းမခံနိုင်တော့တဲ့အဆုံး လှည့်ကြည့်ပြီး ယေရှုခရစ်ရဲ့ နာမည်ကို အမှီပြုပြီး ငါပြောမယ်၊ သူ့အထဲကနေ ထွက်သွားစမ်း လို့ပြောလိုက်တဲ့အခါ ချက်ချင်းပဲ အဲဒီနတ်ဆိုး ထွက်သွားတယ်။ သူ့သခင်တွေက ငွေဝင်ပေါက် ပိတ်သွားမှန်း သိတဲ့အခါ ပေါလုနဲ့ သိလကို ဖမ်းပြီး ခေါင်းဆောင်တွေရှိရာ ရင်ပြင်ဆီ ဆွဲခေါ်သွားတယ်။ လက်ထောက်တရားသူကြီးတွေဆီ ခေါ်သွားပြီး ဒီဂျူးတွေဟာ ကျုပ်တို့မြို့ကို အလွန်နှောင့်ယှက်နေတယ်။ ရောမနိုင်ငံသားတွေ မခံယူ၊ မကျင့်သုံးအပ်တဲ့ ဓလေ့ထုံးစံတွေအကြောင်း ဟောပြောနေတယ်လို့တိုင်တန်းကြတယ်။ လူအုပ်ကလည်း သူတို့ကို ဒေါသတကြီး အော်ဟစ်ကြတယ်။ ဒါနဲ့ လက်ထောက်တရားသူကြီးတွေက သူတို့ကို အဝတ်ဆွဲချွတ်ပြီး ကြိမ်ဒဏ်ပေးဖို့ အမိန့်ချလိုက်တယ်။ သူတို့ကို အချက်ပေါင်းများစွာ ရိုက်နှက်ပြီးနောက် အသေအချာ စောင့်ကြပ်ဖို့ ထောင်မှူးကို မှာပြီး ထောင်ချလိုက်တယ်။ ထောင်မှူးကလည်း အမိန့်အတိုင်း သူတို့ကို ထောင်ရဲ့အတွင်းခန်းထဲမှာ လှောင်ပြီး ထိတ်တုံးခတ်ထားလိုက်တယ်။ သန်းခေါင်ယံလောက်မှာ ပေါလုနဲ့ သိလက ဆုတောင်းပြီး ဘုရားသခင်ကိုချီးမွမ်းသီချင်းဆိုနေတယ်။ အကျဉ်းသားတွေ နားထောင်နေတုန်းမှာ၊ ရုတ်တရက် ငလျင်ကြီး လှုပ်ပြီး ထောင်ရဲ့အုတ်မြစ်တွေ လှုပ်ခါကုန်တယ်။ ထောင်တံခါးအားလုံး ချက်ချင်းပွင့်သွားသလို သံကြိုးတွေ၊ ထိတ်တုံးတွေလည်း အကုန်ပြုတ်ထွက်ကုန်တယ်။ ထောင်မှူး လန့်နိုးလာပြီး ထောင်တံခါးပွင့်နေတာ မြင်တော့ ထောင်သားတွေ ထွက်ပြေးကုန်ပြီထင်လို့ ဓားကိုဆွဲထုတ်ပြီး သူ့ကိုယ်သူသတ်သေဖို့ လုပ်တယ်။ အဲဒီအခါပေါလုက အဲဒီလိုမလုပ်ပါနဲ့။ကျွန်တော်တို့အားလုံး ဒီမှာ ရှိပါတယ် လို့ အော်ပြောတယ်။ ထောင်မှူးက မီးခွက်ယူလာခိုင်းပြီး အထဲပြေးဝင်လာတယ်။ ကြောက်ရွံ့တုန်လှုပ်ပြီး ပေါလုနဲ့ သိလရဲ့ခြေရင်းမှာ ပျပ်ဝပ်နေတယ်။ အဲဒီနောက် သူတို့ကို ထောင်ပြင်ထုတ်ပြီး ကယ်တင်ခြင်းရဖို့ ဘာလုပ်ရမလဲ လို့မေးတယ်။ သူတို့ကသခင်ယေရှုကို ယုံကြည်ပါ။ ယုံကြည်ရင် ခင်ဗျားရောအိမ်သူအိမ်သားတွေပါ ကယ်တင်ခြင်း ရလိမ့်မယ် လို့ဖြေတယ်။ အဲဒီနောက် သူ့ကိုရော သူ့အိမ်မှာရှိနေတဲ့ လူအားလုံးကိုပါယေဟောဝါရဲ့ တရားစကားအကြောင်း ပြောပြတယ်။ အဲဒီညမှာပဲ ထောင်မှူးက ပေါလုနဲ့ သိလကို ခေါ်သွားပြီး ဒဏ်ရာတွေ ဆေးကြောပေးတယ်။ အဲဒီနောက် ထောင်မှူးနဲ့ အိမ်သားအားလုံး ချက်ချင်း နှစ်ခြင်းခံကြတယ်။ ပေါလုနဲ့ သိလကို အိမ်ခေါ်သွားပြီး တည်ခင်းကျွေးမွေးတယ်။ ဘုရားသခင်ကို ယုံကြည်သူတွေ ဖြစ်လာတဲ့အတွက် ထောင်မှူးရော အိမ်သားတွေပါ ဝမ်းသာနေကြတယ်။ မိုးလင်းတော့ လက်ထောက်တရားသူကြီးတွေက အစောင့်ရဲမက်တွေ လွှတ်ပြီး အဲဒီလူတွေကို လွှတ်ပေးလိုက် လို့ မှာတယ်။ အဲဒီအခါ ထောင်မှူးကလက်ထောက်တရားသူကြီးတွေက ခင်ဗျားတို့နှစ်ယောက်ကို လွှတ်ခိုင်းလိုက်တယ်။ ဒါကြောင့် အခု၊ အေးအေးချမ်းချမ်း သွားကြပါ ဆိုပြီး ပေါလုကို ပြောတယ်။ ဒါပေမဲ့ ပေါလုက ရောမနိုင်ငံသားဖြစ်တဲ့ ကျွန်တော်တို့ကို စစ်ကြောမေးမြန်းတာမျိုးမလုပ်ဘဲ လူရှေ့သူရှေ့ ရိုက်နှက်၊ ထောင်ချပြီးမှ အခုလို လူမသိသူမသိ ပြန်လွှတ်မလို့လား။ ဒီလိုလုပ်လို့ ဘယ်ရမလဲ။ သူတို့ကိုယ်တိုင် လာပြီး ခေါ်ထုတ်ပါစေ လို့ပြောတယ်။ အစောင့်ရဲမက်တွေလည်း ပေါလုပြောတဲ့အတိုင်း ပြန်ပြောပြတယ်။ သူတို့ကို ရောမနိုင်ငံသားဖြစ်မှန်းသိသွားတဲ့အခါ လက်ထောက်တရားသူကြီးတွေ ထိတ်လန့်သွားတယ်။ ဒါကြောင့် ကိုယ်တိုင် လာပြီး ပေါလုနဲ့ သိလကို တောင်းပန်ကြတယ်။ သူတို့ကို ခေါ်ထုတ်သွားပြီး ဒီမြို့ကနေ ထွက်သွားဖို့ မေတ္တာရပ်ခံကြတယ်။ ဒါပေမဲ့ ပေါလုနဲ့ သိလက ထောင်ကနေ ထွက်လာပြီး လုဒိအိမ်ကို သွားတယ်။ ညီအစ်ကိုတွေနဲ့ တွေ့ဆုံအားပေးပြီးနောက် ထွက်ခွာသွားကြတယ်။,44,Ac,16,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/16/
audio/nwt_44_Ac_BU_17.mp3,အဲဒီနောက် သူတို့က အံဖိပေါလိမြို့၊ အာပေါလောနိမြို့ကို ဖြတ်ကျော်ပြီး သက်သာလောနိတ်မြို့ကို ရောက်လာတယ်။ အဲဒီမြို့မှာ ဂျူးတရားဇရပ် ရှိတယ်။ ပေါလုက ခါတိုင်းလိုပဲ တရားဇရပ်ထဲဝင်ပြီး ဥပုသ်နေ့သုံးနေ့တိုင်တိုင် ကျမ်းစာသုံးပြီး သူတို့နဲ့ ကျိုးကြောင်းဆင်ခြင်တယ်။ ခရစ်တော်ဟာဆင်းရဲဒုက္ခခံရမယ်၊ သေရာကနေ အသက်ပြန်ရှင်ရမယ်ဆိုတဲ့ အကိုးအကားတွေကို သူထောက်ပြပြီး ကျွန်တော်ပြောနေတဲ့ ယေရှုဟာ ခရစ်တော်ပဲလို့ရှင်းပြတယ်။ ဒါကြောင့် လူတချို့ ယုံကြည်သူတွေ ဖြစ်လာပြီး ပေါလု၊ သိလတို့နဲ့ ပူးပေါင်းလာကြတယ်။ ဘုရားသခင်ကို ကိုးကွယ်တဲ့ ဂရိလူအတော်များများနဲ့ အထင်ကရ အမျိုးသမီးတချို့လည်း ယုံကြည်သူတွေ ဖြစ်လာကြတယ်။ မနာလိုဖြစ်နေတဲ့ဂျူးတချို့ကတော့ ဈေးထဲမှာ ယောင်လည်လည်လုပ်နေတဲ့ လူဆိုးတချို့နဲ့ အုပ်စုဖွဲ့ပြီး တစ်မြို့လုံး ရုတ်ရုတ်သဲသဲဖြစ်အောင် လုပ်ကြတယ်။ အဲဒီနောက် ပေါလုနဲ့ သိလကို လူတွေရှေ့ ဆွဲထုတ်ဖို့ ယာသုန်ရဲ့အိမ်ထဲ ဝင်သွားကြတယ်။ သူတို့နှစ်ယောက်ကို ရှာမတွေ့တဲ့အခါ ယာသုန်နဲ့ ညီအစ်ကိုတချို့ကို မြို့အရာရှိတွေဆီ ဆွဲခေါ်သွားပြီး အရပ်တကာမှာ ပြဿနာဖြစ်အောင်လုပ်တဲ့လူတွေ ဒီအထိတောင် ရောက်လာကြပြီ။ ယာသုန်ကလည်း သူတို့ကို အိမ်မှာ လက်ခံထားတယ်။ အဲဒီလူတွေက ယေရှုဆိုတဲ့ ဘုရင်တစ်ပါးရှိသေးတယ်လို့ ပြောပြီး ဆီဇာရဲ့ အမိန့်ကို အာခံနေတယ် လို့ အော်ကြတယ်။ ဒါကိုကြားတဲ့အခါ မြို့အရာရှိတွေ၊ လူတွေ ထိတ်လန့်ကုန်တယ်။ ဒါနဲ့ ယာသုန်နဲ့ တခြားလူတွေဆီက အာမခံငွေ ယူပြီး သူတို့ကို လွှတ်လိုက်တယ်။ မိုးလည်းချုပ်ရော ညီအစ်ကိုတွေက ပေါလုနဲ့သိလကို ဗေရိမြို့ဆီ ထွက်သွားခိုင်းတယ်။အဲဒီမြို့ကို သူတို့ရောက်တော့ ဂျူးတရားဇရပ်ထဲ ဝင်ကြတယ်။ ဗေရိမြို့သားတွေဟာ သက်သာလောနိတ်မြို့သားတွေထက် သဘောထားကြီးတဲ့အတွက် တရားစကားတော်ကိုအားတက်သရော ခံယူတယ်။ ကြားခဲ့တာတွေ မှန်မမှန် သိနိုင်ဖို့ ကျမ်းစာကို နေ့တိုင်း အသေအချာ ဆန်းစစ်ကြတယ်။ ဒါကြောင့် လူအတော်များများ ယုံကြည်သူတွေ ဖြစ်လာတယ်။ ဂုဏ်အသရေရှိ ဂရိအမျိုးသမီးတချို့နဲ့အမျိုးသားတချို့လည်းယုံကြည်လာကြတယ်။ တရားစကားတော်ကို ဗေရိမြို့မှာ ပေါလုဟောပြောနေမှန်း သက်သာလောနိတ်မြို့က ဂျူးတွေသိသွားတဲ့အခါ ဗေရိမြို့ကို လာပြီး လူအုပ်ဆူပူအောင် သွေးထိုးလှုံ့ဆော်ကြတယ်။ အဲဒီအခါ ညီအစ်ကိုတွေက ပေါလုကို ပင်လယ်ဆိပ်ကမ်းဆီ ချက်ချင်း ထွက်သွားခိုင်းတယ်။ သိလနဲ့ တိမောသေကတော့နေရစ်ခဲ့တယ်။ အေသင်မြို့အထိ ပေါလုကို လိုက်ပို့တဲ့သူတွေလည်း ရှိတယ်။ သူတို့ပြန်တဲ့အခါ ပေါလုက သိလနဲ့ တိမောသေကို ဖြစ်နိုင်ရင် အမြန်ဆုံးလိုက်ခဲ့ဖို့ မှာကြားလိုက်တယ်။ ပေါလုက သိလနဲ့ တိမောသေကို စောင့်နေတုန်း အေသင်တစ်မြို့လုံးမှာ ရုပ်တုတွေပြည့်နေတာကို မြင်တော့ စိတ်အနှောင့်အယှက် ဖြစ်လာတယ်။ ဒါနဲ့ သူက တရားဇရပ်မှာရှိတဲ့ ဂျူးတွေ၊ ဘုရားသခင်ကို ကိုးကွယ်တဲ့သူတွေ၊ စျေးမှာ နေ့တိုင်းတွေ့ရတဲ့သူတွေနဲ့ကျိုးကြောင်းဆင်ခြင်တယ်။ ဧပိကုရုနဲ့ သတောအိတ် အတွေးအခေါ်သမားတွေက ပေါလုနဲ့ အငြင်းပွားကြတယ်။ဒီစကားအိုးကဘာပြောချင်နေတာလဲ လို့ ပြောတဲ့သူရှိသလိုလူမျိုးခြားတွေရဲ့နတ်ဘုရားတွေအကြောင်း ပြောနေတာထင်တယ် လို့ ပြောတဲ့သူလည်း ရှိတယ်။ ပေါလုက ယေရှုအကြောင်း၊ ရှင်ပြန်ထမြောက်ခြင်းအကြောင်း သတင်းကောင်းကို ဟောပြောတဲ့အတွက် အဲဒီလိုပြောကြတာ။ ဒါနဲ့ ပေါလုကို အာရေတောင်ဆီ ခေါ်သွားပြီး ခင်ဗျားဟောနေတဲ့ တရားအကြောင်း သိချင်လို့ ရှင်းပြပါဦး။ အဲဒီအကြောင်းတွေက ကျုပ်တို့အတွက် အသစ်အဆန်း ဖြစ်နေတယ်။ ဘာကိုဆိုလိုမှန်း သိချင်တယ် လို့ပြောကြတယ်။ အေသင်မြို့သူမြို့သားတွေ၊ တိုင်းတစ်ပါးဧည့်သည်တွေဟာ အားလပ်ပြီဆိုတာနဲ့ အကြောင်းအရာအသစ်တွေကို ပြောဆိုတာ၊ နားထောင်တာတွေပဲ လုပ်တတ်ကြတယ်။ ပေါလုက အာရေတောင်မှာ ရပ်ပြီး အေသင်မြို့သားတို့၊ ခင်ဗျားတို့ဟာ တခြားသူတွေထက် အရာရာမှာ နတ်ဘုရားတွေကို အင်မတန် ကြည်ညိုသူတွေဖြစ်မှန်းကျွန်တော်သတိထားမိတယ်။ သွားရင်းလာရင်းနဲ့ ခင်ဗျားတို့ ကြည်ညိုကိုးကွယ်တဲ့အရာတွေကို ဂရုတစိုက် လိုက်ကြည့်တဲ့အခါ ငါတို့မသိတဲ့ ဘုရားသခင်အတွက် ဆိုပြီး ကမ္ပည်းထိုးထားတဲ့ ယဇ်ပလ္လင်တစ်ခုကို တွေ့တယ်။ ဒါကြောင့် ခင်ဗျားတို့မသိဘဲ ကိုးကွယ်နေတဲ့ ဘုရားသခင်အကြောင်း ကျွန်တော် ပြောပြချင်တယ်။ လောကနဲ့ လောကမှာရှိသမျှကို ဖန်ဆင်းတဲ့ ဘုရားသခင်ဟာ မိုးမြေပိုင်စိုးတဲ့အရှင်ဖြစ်လို့ လူဆောက်တဲ့ ဗိမာန်တွေမှာ မစံမြန်းဘူး။ လူတွေ အလုပ်အကျွေးပြုစရာလည်း မလိုဘူး။ ဘုရားသခင်ဟာ လူအားလုံးကို အသက်နဲ့ ထွက်သက်ဝင်သက်ကို ပေးတဲ့အရှင်၊ အရာခပ်သိမ်းကို ပေးသနားတဲ့အရှင် ဖြစ်လို့ပဲ။ ဘုရားသခင်က လူတစ်ဦးတည်းကနေ လူအမျိုးမျိုးကို ဖန်ဆင်းပြီး မြေတစ်ပြင်လုံးမှာ နေထိုင်စေတယ်၊ အချိန်ကာလနဲ့ နေထိုင်ရာဒေသကို ပိုင်းခြားသတ်မှတ်ပေးထားတယ်။ ဒါဟာ ဘုရားသခင်ကို လူတွေရှာနိုင်ကြဖို့ပဲ။ ဘုရားသခင်ကို ကြိုးစားရှာမယ်ဆိုရင်တကယ်ပဲတွေ့နိုင်မယ်။ တကယ်ဆိုရင် ဘုရားသခင်ဟာ ကျွန်တော်တို့တစ်ယောက်နဲ့မှ မဝေးပါဘူး။ ဘုရားသခင်ကြောင့်သာ ကျွန်တော်တို့ ဖြစ်တည်နေတာ၊ အသက်ရှင်ပြီးသွားလာလှုပ်ရှားနေတာပါ။ ခင်ဗျားတို့ရဲ့ ကဗျာဆရာတချို့တောင် ငါတို့လည်း ဘုရားရဲ့သားသမီးတွေပဲ လို့ စပ်ဆိုကြတယ် မဟုတ်လား။ ဘုရားရဲ့သားသမီးတွေဆိုတော့ ဘုရားသခင်ဟာ လူတွေ ထုလုပ်ဖန်တီးထားတဲ့ ရွှေရုပ်တု၊ ငွေရုပ်တု၊ ကျောက်ရုပ်တုတွေနဲ့ အတူတူပဲလို့ ကျွန်တော်တို့ မယူဆသင့်ဘူး။ အဲဒီလို မသိနားမလည်ခဲ့တဲ့ အချိန်ကာလတွေကို ဘုရားသခင်က အပြစ်မယူပေမဲ့ အခုတော့ နေရာတိုင်းမှာရှိတဲ့ လူတွေကို နောင်တရကြပါလို့ပြောနေတယ်။ ဘုရားသခင်က ကိုယ်တိုင် ခန့်အပ်ထားသူကတစ်ဆင့် ကမ္ဘာပေါ်မှာရှိတဲ့ လူတွေကို ဖြောင့်မတ်ခြင်းနဲ့အညီ တရားစီရင်ဖို့ နေ့ရက်တစ်ရက် သတ်မှတ်ထားတယ်။ အဲဒီနေ့ သေချာပေါက် ရောက်လာလိမ့်မယ်။ ဘာလို့လဲဆိုတော့ ဘုရားသခင်က ခန့်အပ်ထားသူကို သေရာကနေ ရှင်ပြန်ထမြောက်စေပြီဖြစ်လို့ပဲ လို့ပြောတယ်။ ရှင်ပြန်ထမြောက်ခြင်းအကြောင်းကြားတဲ့အခါ တချို့က လှောင်ကြတယ်။ တချို့ကတော့ဒီအကြောင်းကို ထပ်ပြီး နားထောင်ကြည့်တာပေါ့ လို့ပြောကြတယ်။ ဒါနဲ့ သူတို့ဆီကနေ ပေါလု ထွက်သွားတယ်။ တချို့ကတော့ ပေါလုနဲ့ ပူးပေါင်းပြီး ယုံကြည်သူတွေ ဖြစ်လာတယ်။ အာရေတောင်က တရားသူကြီး ဒယောနုသိ၊ ဒမာရိလို့ခေါ်တဲ့ အမျိုးသမီးနဲ့ တခြားသူတွေလည်း ယုံကြည်လာကြတယ်။,44,Ac,17,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/17/
audio/nwt_44_Ac_BU_18.mp3,အဲဒီနောက် ပေါလုက အေသင်မြို့ကနေ ထွက်သွားပြီး ကောရိန္သုမြို့ကို ရောက်လာတယ်။ အဲဒီမြို့မှာ ပုန္တုပြည်သား ဂျူးလူမျိုး အာကုလနဲ့ ဇနီးပြစ်ကိလကို တွေ့တယ်။ ဂျူးအားလုံး ရောမမြို့ကနေ ထွက်သွားဖို့ ကလောဒိမင်း အမိန့်ထုတ်ထားတဲ့အတွက် အီတလီကနေ မကြာသေးခင်ကမှ သူတို့ ရောက်လာကြတာ။ ပေါလုက သူတို့ဆီ သွားပြီး၊ သူတို့အိမ်မှာနေထိုင်ရင်း အလုပ်လုပ်တယ်။ သူတို့ဟာ တဲရှင်ချုပ်တဲ့သူတွေဖြစ်လို့ အလုပ်ချင်းတူတယ်။ ပေါလုက ဥပုသ်နေ့တိုင်း တရားဇရပ်မှာ ဟောပြောပြီး ဂျူးနဲ့ ဂရိလူမျိုးတွေ နားလည်လက်ခံလာအောင် ဆွေးနွေးတယ်။ မက်ဆီဒိုးနီးယားပြည်ကနေ သိလနဲ့ တိမောသေ ရောက်လာတဲ့အခါ ပေါလုက တရားစကား ဟောပြောတဲ့အလုပ်ကိုပဲအာရုံစိုက်တော့တယ်။ ယေရှုဟာ ခရစ်တော်ဖြစ်တဲ့အကြောင်း ဂျူးတွေကိုသူသက်သေခံတယ်။ ဒါပေမဲ့ သူတို့က တစ်ချိန်လုံး အတိုက်အခံလုပ်ပြီး ရင့်ရင့်သီးသီး ပြောနေတော့ ပေါလုလည်း အဝတ်ကို ခါပြီး ခင်ဗျားတို့ ကယ်တင်ခြင်းမရရင် ကျွန်တော့်အပြစ် မဟုတ်ဘူး၊ ခင်ဗျားတို့အပြစ်ပဲ။ ကျွန်တော်ကတော့ အခုကစပြီး လူမျိုးခြားတွေဆီ သွားတော့မယ် လို့ပြောတယ်။ ပြီးတော့ တရားဇရပ်မှာ မဟောတော့ဘဲ ဘုရားသခင်ကို ကိုးကွယ်တဲ့ တိတုယုတ္တုရဲ့အိမ်မှာ ဟောပြောတော့တယ်။ သူ့အိမ်က တရားဇရပ်နဲ့ ကပ်လျက်မှာ ရှိတယ်။ တရားဇရပ်မှူး ကရိပုနဲ့ အိမ်သူအိမ်သားတွေကတော့ သခင်ကို ယုံကြည်သူတွေ ဖြစ်လာတယ်။ သတင်းကောင်းကြားနာတဲ့ ကောရိန္သုမြို့သား အတော်များများလည်း ယုံကြည်လာပြီး နှစ်ခြင်းခံကြတယ်။ သခင်ယေရှုက ညအချိန် စိတ်အာရုံထဲမှာ ပေါလုကို မကြောက်ပါနဲ့။ ဆက်သာဟောပါ။ လက်မလျှော့နဲ့။ ဒီမြို့မှာ ငါ့လူတွေ အများကြီး ရှိသေးတယ်။ မင်းနဲ့အတူ ငါရှိနေတဲ့အတွက် မင်းကို ဘယ်သူမှ ကိုယ်ထိလက်ရောက် မစော်ကားစေရဘူး လို့ပြောတယ်။ ဒါကြောင့် ပေါလုက အဲဒီမှာ တစ်နှစ်နဲ့ ခြောက်လနေပြီး မြို့သားတွေကို ဘုရားသခင်ရဲ့တရားစကား သွန်သင်ပေးတယ်။ အခါယပြည်ရဲ့နယ်စားမင်း ဂါလျုန်လက်ထက်မှာ ဂျူးတွေ ပူးပေါင်းပြီး ပေါလုကို အတိုက်အခံလုပ်ဖို့ တရားပလ္လင်ဆီ ခေါ်လာတယ်။ ဒီလူဟာ ဘုရားသခင်ကို လူတွေ ကိုးကွယ်လာအောင် ဥပဒေနဲ့မညီတဲ့နည်းတွေ သုံးပြီး စည်းရုံးနေပါတယ် လို့ တိုင်ကြတယ်။ ပေါလု ပြန်ပြောမလို့လုပ်နေတုန်း ဂါလျုန်မင်းက ဂျူးအမျိုးသားတို့၊ ဒီကိစ္စဟာ မတရားမှု၊ ရာဇဝတ်မှုဆိုရင်တော့ စိတ်ရှည်ရှည်နဲ့ ငါနားထောင်ပေးရမှာပေါ့။ ဒါပေမဲ့စကားပြောရင်း အငြင်းပွားတာ၊ လူလူချင်း ခိုက်ရန်ဖြစ်တာ၊ မင်းတို့ရဲ့တရားနဲ့ ပတ်သက်ပြီး အငြင်းပွားတာဆိုရင်တော့ မင်းတို့ကိုယ်တိုင်ပဲ ဖြေရှင်းလိုက်တော့။ အဲဒီလိုကိစ္စတွေကို ငါမစီရင်ချင်ဘူး လို့ပြောပြီး၊ ဂျူးတွေကိုတရားပလ္လင်ကနေ နှင်ထုတ်တယ်။ ဒါကြောင့် ဂျူးတွေက တရားဇရပ်မှူး သုဿင်ကို ဖမ်းပြီး တရားပလ္လင်ရှေ့မှာပဲ ရိုက်နှက်ကြတယ်။ ဂါလျုန်မင်းကတော့ ဒီကိစ္စမှာ ဝင်မပါဘဲ လွှတ်ထားတယ်။ ပေါလုကအဲဒီမြို့မှာရက်အနည်းငယ်နေတယ်။ ညီအစ်ကိုတွေကို နှုတ်ဆက်စကားပြောပြီးတဲ့နောက် ပြစ်ကိလနဲ့ အာကုလကို ခေါ်ပြီး ဆီးရီးယားပြည်ကို ရွက်လွှင့်သွားတယ်။ ဘုရားသခင်ကို သစ္စာကတိပြုထားတဲ့အတွက် ကင်ခြေမြို့မှာ ဆံပင်တိုတိုညှပ်လိုက်တယ်။ ဧဖက်မြို့ကို ရောက်တဲ့အခါ ပြစ်ကိလနဲ့ အာကုလကို ထားခဲ့တယ်။ ပြီးတော့ တရားဇရပ်ထဲ ဝင်ပြီး ဂျူးတွေနဲ့ ကျိုးကြောင်းဆင်ခြင်တယ်။ ဂျူးတွေက ဧဖက်မြို့မှာ ဆက်နေဖို့ တောင်းပန်ပေမဲ့ ပေါလု လက်မခံဘူး။ ယေဟောဝါ ဘုရား အလိုရှိရင် ခင်ဗျားတို့ဆီ ကျွန်တော် ပြန်လာဦးမှာပါ လို့ နှုတ်ဆက်စကားပြောပြီး ဧဖက်မြို့ကနေ ရွက်လွှင့်သွားတယ်။ ကဲသရိမြို့ကို ရောက်တဲ့အခါ ဂျေရုဆလင်မြို့ကို တက်သွားပြီး အသင်းတော်ကို ဝင်နှုတ်ဆက်တယ်။ အဲဒီနောက် အန္တိအုတ်မြို့ကို ပြန်ဆင်းလာတယ်။ ပေါလုက အဲဒီမြို့မှာ ရက်အတော်ကြာနေပြီးနောက် ပြန်ထွက်သွားတယ်။ ဂလာတိပြည်နဲ့ ဖြုဂိပြည်တစ်လျှောက် တစ်မြို့ဝင် တစ်မြို့ထွက် ခရီးဆက်ပြီး တပည့်တွေကို အားပေးတယ်။ အလက်ဇန္ဒြီးယားမြို့သား အာပေါလုလို့ခေါ်တဲ့ ဂျူးတစ်ယောက်က ဧဖက်မြို့ကို ရောက်လာတယ်။ သူဟာ အဟောအပြောကောင်းပြီး ကျမ်းစာကို နှံ့နှံ့စပ်စပ် သိတဲ့သူ၊ ယေဟောဝါရဲ့ လမ်းစဉ်အကြောင်း သင်ယူခဲ့တဲ့သူပဲ။ စွမ်းအားတော်ကြောင့် စိတ်ထက်သန်ပြီး ယေရှုနဲ့ဆိုင်တဲ့ အကြောင်းအရာတွေကို မှန်မှန်ကန်ကန် ဟောပြောသွန်သင်တယ်။ ဒါပေမဲ့ ယောဟန်ဟောခဲ့တဲ့ နှစ်ခြင်းအကြောင်းကိုပဲ သူသိထားတယ်။ သူက တရားဇရပ်မှာ ရဲရဲရင့်ရင့် စတင်ဟောပြောတယ်။ သူဟောတာကိုကြားတဲ့အခါပြစ်ကိလနဲ့ အာကုလက သူ့ကိုခေါ်သွားပြီး တရင်းတနှီး ပေါင်းသင်းရင်း ဘုရားသခင်ရဲ့ လမ်းစဉ်အကြောင်း ပိုပြီး မှန်မှန်ကန်ကန်သိလာအောင် ရှင်းပြပေးတယ်။ ဒါ့အပြင် အာပေါလုက အခါယပြည်ကို သွားချင်နေတော့ ညီအစ်ကိုတွေက တပည့်တွေဆီ စာရေးပြီး သူ့ကို ကြိုဆိုလက်ခံဖို့ တိုက်တွန်းတယ်။ သူရောက်သွားတဲ့အခါဘုရားသခင်ရဲ့ မဟာကရုဏာကြောင့်ယုံကြည်သူဖြစ်လာသူတွေကို အများကြီး ကူညီပေးတယ်။ ယေရှုဟာခရစ်တော်ဖြစ်တဲ့အကြောင်း ကျမ်းချက်တွေနဲ့ ထောက်ပြပြီး ဂျူးတွေရဲ့သွန်သင်ချက် မှားနေတယ်ဆိုတာကို လူအများရှေ့မှာ အားတက်သရောနဲ့ အသေအချာ သူ ရှင်းပြတယ်။,44,Ac,18,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/18/
audio/nwt_44_Ac_BU_19.mp3,"ကောရိန္သုမြို့မှာ အာပေါလု ရှိနေတုန်း ပေါလုကတော့ ကုန်းတွင်းပိုင်းဒေသတွေကို ဖြတ်ပြီး ဧဖက်မြို့ကို ရောက်လာတယ်။ အဲဒီမှာ တပည့်တချို့ကို တွေ့တော့၊ ခင်ဗျားတို့ ယုံကြည်သူတွေ ဖြစ်လာချိန်မှာ သန့်ရှင်းသော စွမ်းအားတော် ရသလား လို့မေးတယ်။ သူတို့က သန့်ရှင်းသော စွမ်းအားတော်အကြောင်း တစ်ခါမှ မကြားဖူးဘူး လို့ဖြေတယ်။ ပေါလုက ဒါဆိုရင် ဘယ်လိုနှစ်ခြင်းမျိုးကို ခံခဲ့ကြတာလဲလို့မေးတော့ယောဟန်ဟောခဲ့တဲ့နှစ်ခြင်းပါလို့ဖြေတယ်။ ယောဟန်ကလူတွေကို နောင်တရတဲ့ အထိမ်းအမှတ်အဖြစ်နှစ်ခြင်းပေးပြီး သူ့နောက်မှာ လာမယ့်သူ ယေရှုကို ယုံကြည်ဖို့ မှာခဲ့တယ် ဆိုပြီး ပေါလု ပြောပြတယ်။ ဒီစကားကိုကြားတော့ သူတို့က သခင်ယေရှုရဲ့ နာမည်နဲ့ နှစ်ခြင်းခံကြတယ်။ အဲဒီနောက် ပေါလု လက်တင်တဲ့အခါ သန့်ရှင်းသော စွမ်းအားတော်ကို သူတို့ ရရှိတဲ့အတွက် ဘာသာစကားမျိုးစုံ ပြောပြီး ပရောဖက်ပြုကြတယ်။ အမျိုးသား ၁၂ယောက်လောက် ရှိတယ်။ အဲဒီနောက် ပေါလုက တရားဇရပ်ထဲ ဝင်ပြီး သုံးလလုံးလုံး ဘုရားသခင့် နိုင်ငံတော်အကြောင်းရဲရဲရင့်ရင့် ဟောပြောတယ်။ လူတွေ နားလည်လက်ခံလာအောင် ဆွေးနွေးတယ်။ ခေါင်းမာသူ တချို့ကတော့ မယုံကြည်ဘဲ လူအများရှေ့မှာသခင့်လမ်းစဉ်အကြောင်း ပုတ်ခတ်ပြောဆိုကြတယ်။ ဒါကြောင့် ပေါလုက တပည့်တွေကို ခေါ်ထုတ်ပြီး အဲဒီကနေ ထွက်သွားတယ်။ ပြီးတော့ တုရန္နုရဲ့ ကျောင်းခန်းမမှာ နေ့တိုင်း ဟောပြောတယ်။ အဲဒီမှာ နှစ်နှစ်လုံးလုံး ဟောပြောတဲ့အတွက် အာရှနယ်မှာရှိတဲ့ဂျူးနဲ့ဂရိလူမျိုးအားလုံး ဘုရားသခင်ရဲ့ တရားစကားကို ကြားနာခွင့်ရကြတယ်။ ဘုရားသခင်က ပေါလုကိုသုံးပြီး အံ့ဖွယ်အမှုတွေ တစ်ခုပြီးတစ်ခု လုပ်ဆောင်တယ်။ ပေါလုကိုင်တွယ်အသုံးပြုတဲ့ ပဝါတွေ၊ ခါးစည်းတွေကို လူနာတွေဆီ ယူသွားပေးတဲ့အခါ ရောဂါပျောက်ကင်းသွားတယ်။ နတ်ဆိုးတွေလည်း ထွက်သွားတယ်။ နယ်တကာလှည့်ပြီး နတ်ဆိုးတွေကို နှင်ထုတ်တဲ့ ဂျူးတချို့က ပေါလုပြောတဲ့ ယေရှုကို တိုင်တည်ပြီး ငါပြောမယ် မင်းထွက်သွားစမ်း ဆိုပြီး သခင်ယေရှုနာမည်နဲ့ နတ်ဆိုးကို နှင်ထုတ်ဖို့ ကြိုးစားကြည့်တယ်။ သကေဝလို့ခေါ်တဲ့ ဂျူးလူမျိုး ပုရောဟိတ်မင်းရဲ့ သားခုနစ်ယောက်လည်း အဲဒီလို လုပ်ကြတယ်။ ဒါပေမဲ့ နတ်ဆိုးက ယေရှုကို ငါသိတယ်။ ပေါလုကိုလည်း သိတယ်။ မင်းတို့က ဘယ်သူတွေလဲ လို့ပြောတယ်။ အဲဒီနောက် နတ်ဆိုးပူးသူက သူတို့ကို ခုန်အုပ်ပြီး တစ်ယောက်ပြီးတစ်ယောက် အနိုင်ယူလိုက်တဲ့အတွက် သူတို့ အဝတ်မပါဘဲ ဒဏ်ရာတွေနဲ့ အဲဒီအိမ်ထဲကနေ ထွက်ပြေးကြတယ်။ အဲဒီအကြောင်းကို ဧဖက်မြို့မှာနေတဲ့ ဂျူးတွေရော ဂရိတွေပါ ကြားသိပြီး ကြောက်ရွံ့သွားကြတယ်။ သခင်ယေရှုရဲ့ နာမည်လည်း ထင်ရှားသည်ထက် ထင်ရှားလာတယ်။ ယုံကြည်သူ အတော်များများ ရောက်လာပြီး သူတို့ရဲ့အကျင့်တွေကို ပွင့်ပွင့်လင်းလင်း ဖော်ပြပြီးတဲ့နောက် ဝန်ချတောင်းပန်ကြတယ်။ မှော်အတတ်လိုက်စားသူ များစွာလည်း သူတို့ရဲ့စာစောင်တွေ ယူလာပြီး လူအားလုံးရှေ့မှာ မီးရှို့လိုက်တယ်။ အဲဒီစာစောင်တွေကို တန်ဖိုးတွက်ချက်ကြည့်လိုက်တဲ့အခါ ငွေစ ၅၀,၀၀၀ တန်ဖိုးရှိမှန်း သိလိုက်ရတယ်။ ဒီလိုနဲ့ ယေဟောဝါရဲ့ တရားစကားဟာ အကြီးအကျယ် လွှမ်းမိုးပျံ့နှံ့သွားတော့တယ်။ ဒါတွေဖြစ်ပျက်ပြီးတဲ့နောက် ပေါလုက မက်ဆီဒိုးနီးယားပြည်နဲ့ အခါယပြည်ကို သွားပြီးရင် ဂျေရုဆလင်မြို့ဆီလည်း သွားမယ်လို့ ဆုံးဖြတ်ထားတယ်။ အဲဒီမြို့ သွားပြီးရင် ရောမမြို့ဆီလည်း သွားရမယ် လို့ပြောတယ်။ ဒါကြောင့် သူ့ကိုကူညီပေးတဲ့တိမောသေနဲ့ ဧရတုတို့ နှစ်ယောက်ကို မက်ဆီဒိုးနီးယားပြည်ဆီ လွှတ်လိုက်တယ်။ သူကတော့ အာရှနယ်မှာ အတန်ကြာနေတယ်။ အဲဒီအချိန်မှာ သခင့်လမ်းစဉ်နဲ့ ပတ်သက်ပြီး အကြီးအကျယ် ရုန်းရင်းဆန်ခတ် ဖြစ်လာတယ်။ ဒေမေတရိလို့ခေါ်တဲ့ ငွေပန်းထိမ်သမားတစ်ယောက်က အာတေမိဘုရားမရဲ့ ငွေနတ်ကွန်းတွေကိုပြုလုပ်တဲ့အတွက် ပန်းထိမ်သမားတွေစီးပွားတက်နေတယ်။ သူကပန်းထိမ်သမားတွေနဲ့ လုပ်ငန်းတူပညာသည်တွေကို စုဝေးပြီး မိတ်ဆွေတို့၊ ဒီလုပ်ငန်းနဲ့ ငါတို့ကြီးပွားနေတာမင်းတို့အသိပဲ။ အခု ပေါလုဆိုတဲ့လူက လူ့လက်နဲ့လုပ်တဲ့ဘုရားတွေဟာဘုရားစစ်ဘုရားမှန် မဟုတ်ဘူးဆိုပြီး ဧဖက်မြို့မှာသာမက အာရှတစ်နယ်လုံးမှာရှိတဲ့ လူတွေကို အယုံသွင်းတဲ့အတွက် လူတွေ အယူပြောင်းကုန်ပြီ။ ဒါကို မင်းတို့ မြင်နေကြားနေတာပဲ။ ငါတို့လုပ်ငန်း ကဲ့ရဲ့ခံရရုံမကအာတေမိဘုရားကျောင်းကိုလည်းလူတွေ အရေးမလုပ်တော့မှာကို စိုးရိမ်မိတယ်။ အာရှတစ်နယ်လုံးမှာရောမြေတစ်ပြင်လုံးမှာရှိတဲ့ လူတွေပါ ကြည်ညိုကိုးကွယ်နေကြတဲ့ကြီးမြတ်တဲ့ဘုရားမ အာတေမိရဲ့ ဘုန်းအသရေ ညှိုးနွမ်းတော့မယ် လို့ပြောတယ်။ ဒါကိုကြားတော့ လူတွေ ဒေါသူပုန်ထပြီး ဧဖက်မြို့သားတွေ ကိုးကွယ်တဲ့ အာတေမိဟာ ကြီးမြတ်တဲ့ ဘုရားမပဲ လို့အော်ဟစ်ကြတယ်။ ဒါနဲ့ တစ်မြို့လုံး ရုတ်ရုတ်သဲသဲ ဖြစ်ကုန်တယ်။ လူတွေက ပေါလုရဲ့ခရီးသွားဖော် မက်ဆီဒိုးနီးယားပြည်သားတွေဖြစ်တဲ့ ဂါယုနဲ့ အာရိတ္တာခုကို အတင်းဆွဲခေါ်ပြီး ဇာတ်ရုံထဲ တစ်ဟုန်ထိုး ပြေးဝင်သွားတယ်။ ပေါလုလည်းအဲဒီလူစုထဲဝင်သွားချင်ပေမဲ့တပည့်တွေခွင့်မပြုကြဘူး။ ပေါလုရဲ့မိတ်ဆွေ ပွဲစီစဉ်သူ တချို့ကတောင် ပေါလုကို ဇာတ်ရုံထဲ အရဲစွန့်မဝင်လာဖို့ လူလွှတ်ပြီးတောင်းပန်ကြတယ်။ လူအုပ်ကတစ်ယောက်တစ်ပေါက် အော်ဟစ်ပြီး ရုတ်ရုတ်သဲသဲဖြစ်လာတော့ ဘာအတွက် စုဝေးနေမှန်းတောင် လူအများစု မသိကြတော့ဘူး။ လူတွေက အလက်ဇန္ဒားကို လူအုပ်ထဲကနေ ဆွဲထုတ်ကြသလို ဂျူးတွေလည်း သူ့ကို ရှေ့ရောက်အောင် တွန်းပို့ကြတယ်။ အဲဒီအခါ အလက်ဇန္ဒားက လက်ရိပ်ပြပြီး လူတွေကို ချေပပြောဆိုဖို့ လုပ်တယ်။ ဒါပေမဲ့ သူ့ကို ဂျူးလူမျိုးဖြစ်မှန်း ရိပ်မိသွားတဲ့အခါ လူအားလုံးက ဧဖက်မြို့သားတွေ ကိုးကွယ်တဲ့ အာတေမိဟာ ကြီးမြတ်တဲ့ ဘုရားမပဲ ဆိုပြီး နှစ်နာရီလောက် သံပြိုင်ဟစ်အော်ကြတယ်။ နောက်ဆုံးမှာ မြို့ဝန်က လူအုပ်ကို တိတ်တိတ်နေခိုင်းပြီး ဧဖက်မြို့သားတို့၊ ဧဖက်မြို့ဟာ ကြီးမြတ်တဲ့ အာတေမိဘုရားမရဲ့ ဗိမာန်စောင့်ဖြစ်မှန်း၊ မိုးပေါ်ကကျလာတဲ့ ရုပ်တုရဲ့ ဗိမာန်စောင့်ဖြစ်မှန်း မသိတဲ့လူ ရှိလို့လား။ ဒါတွေဟာ ငြင်းခုံနေစရာမှ မဟုတ်တာ။ ဒါကြောင့် ခင်ဗျားတို့အားလုံး စိတ်အေးအေးထားပါ။ စိတ်လိုက်မာန်ပါ မလုပ်ပါနဲ့။ ခင်ဗျားတို့ခေါ်လာတဲ့ ဒီလူတွေဟာ အာတေမိဗိမာန်ကို လုယက်တဲ့လူတွေ၊ ကျုပ်တို့ရဲ့ဘုရားမကို စော်ကားပြောဆိုတဲ့လူတွေမှ မဟုတ်တာ။ ဒါကြောင့် ဒေမေတရိနဲ့ အပေါင်းပါ ငွေပန်းထိမ်သမားတွေအနေနဲ့ တစ်ယောက်ယောက်ကို တရားစွဲချင်တယ်ဆိုရင် တရားရုံးဖွင့်တဲ့ရက်တွေ ရှိတာပဲ။ နယ်စားမင်းလည်း ရှိတယ်။ အဲဒီအခါကျမှ အမှုသည် အချင်းချင်း တရားရင်ဆိုင်ကြပေါ့။ တခြားအမှုရှိသေးရင်လည်း တရားဝင် အစည်းအဝေးမှာ စီရင်ဆုံးဖြတ်ရမယ်။ ဒီနေ့ကိစ္စမှာ ခိုင်လုံတဲ့ အကြောင်းပြချက်မရှိဘဲ ရုန်းရင်းဆန်ခတ်ဖြစ်တဲ့အတွက် နိုင်ငံတော် အကြည်ညိုပျက်စေတဲ့အမှုနဲ့ ကျုပ်တို့ စွပ်စွဲခံရမယ့်ကိန်း ဆိုက်နေပြီ လို့ပြောပြီး၊ လူအုပ်ကို ထွက်သွားခိုင်းလိုက်တယ်။",44,Ac,19,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/19/
audio/nwt_44_Ac_BU_20.mp3,ရုန်းရင်းဆန်ခတ်ဖြစ်နေတာတွေရပ်တန့်သွားပြီးနောက် ပေါလုက တပည့်တွေကို ခေါ်ခိုင်းတယ်။ သူတို့ကို အားပေးပြီးနောက် နှုတ်ဆက်စကားပြောပြီး မက်ဆီဒိုးနီးယားပြည်ကိုခရီးဆက်တော့တယ်။ အဲဒီဒေသတွေတစ်လျှောက် လှည့်လည်သွားလာပြီး တပည့်တွေကို အားပေးစကားပြောတယ်။ အဲဒီနောက် ဂရိပြည်ကို ရောက်လာတယ်။ ဂရိပြည်မှာ သုံးလနေပြီးနောက် ဆီးရီးယားပြည်ဘက် ရွက်လွှင့်မယ်လုပ်တော့ ဂျူးတွေက သူ့ကိုသတ်ဖို့ လျှို့ဝှက်ကြံစည်နေတဲ့အတွက် မက်ဆီဒိုးနီးယားပြည်ကို ဖြတ်ပြီး ပြန်ဖို့ ဆုံးဖြတ်လိုက်တယ်။ သူနဲ့အတူ ဗေရိမြို့သား ပုရုရဲ့သား သောပတရု၊ သက်သာလောနိတ်မြို့သားတွေဖြစ်တဲ့ အာရိတ္တာခုနဲ့ သေကုန္ဒု၊ ဒေရဗေမြို့သား ဂါယု၊ တိမောသေ၊ အာရှနယ်သားတွေဖြစ်တဲ့ တုခိတ်နဲ့ တရောဖိမ်တို့ လိုက်ပါသွားတယ်။ သူတို့ကကျွန်တော်တို့ထက်အရင် ထွက်သွားပြီး တရောမြို့မှာစောင့်နေတယ်။ တဆေးမဲ့မုန့်ပွဲတော်အပြီးမှာ ဖိလိပ္ပိမြို့ကနေ ကျွန်တော်တို့ ရွက်လွှင့်သွားတယ်။ ငါးရက်ကြာ ခရီးနှင်ပြီးနောက် သူတို့ရှိနေတဲ့ တရောမြို့ကို ရောက်လာတယ်။ အဲဒီမှာ ခုနစ်ရက် နေကြတယ်။ သီတင်းပတ်ရဲ့ ပထမနေ့မှာ ကျွန်တော်တို့ အတူစားသောက်ဖို့ စုဝေးတဲ့အခါ ပေါလုက နောက်တစ်နေ့မှာ ထွက်သွားရမှာဖြစ်လို့ သန်းခေါင်အထိ ဆက်ဟောပြောနေတယ်။ ကျွန်တော်တို့စုဝေးတဲ့ အထက်ခန်းမှာ မီးခွက်အများကြီးထွန်းထားတယ်။ ပေါလု ဟောပြောနေတုန်း ဥတုခုလို့ခေါ်တဲ့ လူငယ်တစ်ယောက် ပြတင်းပေါက်ဘောင်မှာ ထိုင်ရင်း အိပ်ပျော်သွားလို့ တတိယအထပ်ကနေ ပြုတ်ကျသွားတယ်။ လူတွေ ပွေ့ချီလိုက်တဲ့အခါ သူ သေဆုံးနေပြီ။ ပေါလုလည်း အောက်ထပ်ဆင်းလာပြီးနောက် သူ့အပေါ် ကိုယ်ကိုကိုင်းပြီး ပွေ့ဖက်လိုက်တယ်။ မစိုးရိမ်ကြပါနဲ့။ သူ အသက် ပြန်ရှင်လာပြီ လို့ပြောတယ်။ အဲဒီနောက် ပေါလုက အပေါ်ထပ်ကို ပြန်တက်လာပြီး စားသောက်တယ်။ မိုးလင်းတဲ့အထိ အတော်ကြာ စကားပြောဆိုပြီးနောက် ထွက်ခွာသွားတယ်။ သူတို့လည်း အသက်ရှင်နေတဲ့ ဥတုခုကို ခေါ်သွားပြီး အတိုင်းထက်အလွန် စိတ်သက်သာရာ ရသွားကြတယ်။ ကျွန်တော်တို့က သင်္ဘောပေါ်တက်နှင့်ပြီး အသုမြို့ဆီ ရွက်လွှင့်သွားလိုက်တယ်။ ပေါလုကတော့ အသုမြို့ကို ကုန်းကြောင်းသွားဖို့ ဆုံးဖြတ်တယ်။ ဒါကြောင့် သူမှာထားတဲ့အတိုင်း အဲဒီမှာ သူ့ကို သင်္ဘောပေါ် ခေါ်တင်ဖို့ ကျွန်တော်တို့ စီစဉ်ထားတယ်။ အသုမြို့မှာ ပေါလုနဲ့ဆုံတော့ သူ့ကို သင်္ဘောပေါ် ခေါ်တင်ပြီး မိတုလင်မြို့ဆီ ဆက်သွားကြတယ်။ မိတုလင်မြို့ကနေ ရွက်လွှင့်ပြီး နောက်တစ်နေ့မှာ ခိအုကျွန်းကို ရောက်လာတယ်။ နောက်တစ်နေ့သာမုကျွန်းမှာခဏကမ်းကပ်တယ်။ နောက်တစ်နေ့ကျတော့ မိလက်မြို့ဆီ ရောက်လာတယ်။ ဖြစ်နိုင်မယ်ဆိုရင် ပင်တေကုတ္တေပွဲနေ့အမီ ဂျေရုဆလင်မြို့ကို ခရီးပြင်းနှင်ပြီး အရောက်သွားရမှာဖြစ်လို့ ပေါလုက အာရှနယ်မှာ အချိန်ကုန်မခံဘဲ ဧဖက်မြို့ကိုဖြတ်ပြီး ရွက်လွှင့်သွားဖို့ ဆုံးဖြတ်ထားတယ်။ ဒါပေမဲ့ ပေါလုက မိလက်မြို့ကနေ ဧဖက်မြို့ကို အကြောင်းကြားပြီး အသင်းတော် အကြီးအကဲတွေကို ခေါ်လိုက်တယ်။ သူတို့ရောက်လာတဲ့အခါ ပေါလုက အာရှနယ်ကို ရောက်တဲ့နေ့ကစပြီး ခင်ဗျားတို့နဲ့ နေထိုင်ခဲ့ချိန် တစ်လျှောက်လုံးမှာ ကျွန်တော် ဘယ်လိုကျင့်ကြံနေထိုင်ခဲ့မှန်း ခင်ဗျားတို့ ကောင်းကောင်းသိပါတယ်။ အလွန်နှိမ့်ချတဲ့စိတ်နဲ့ သခင့်အတွက် ကျွန်တော် အစေခံခဲ့တယ်။ ကျွန်တော့်ကိုသတ်ဖို့ ဂျူးတွေလျှို့ဝှက်ကြံစည်တဲ့အတွက် စုံစမ်းနှောင့်ယှက်မှုအမျိုးမျိုး ကြုံတွေ့ပြီး မျက်ရည်ကျခဲ့ရတယ်။ ခင်ဗျားတို့အတွက် အကျိုးဖြစ်စေမယ့်အရာ တစ်ခုမှ ကျွန်တော် မထိမ်ချန်ခဲ့ဘူး။ လူအများရှေ့မှာရော၊ တစ်အိမ်တက်ဆင်း သွားပြီးတော့ရော ဟောပြောသွန်သင်ပေးခဲ့တယ်။ နောင်တရပြီး ဘုရားသခင်ဆီ ပြန်လှည့်လာဖို့၊ သခင်ယေရှုကို ယုံကြည်ဖို့ ဂျူးတွေကိုရော ဂရိလူတွေကိုပါစေ့စေ့စပ်စပ်သက်သေခံခဲ့တယ်။ အခု၊ စွမ်းအားတော် စေခိုင်းချက်အရ ဂျေရုဆလင်မြို့ကို သွားရတော့မယ်။ အဲဒီမြို့မှာ ဘာတွေကြုံရမယ်မှန်း မသိရသေးဘူး။ ဒါပေမဲ့ ထောင်ချခံရမယ်၊ ဆင်းရဲဒုက္ခ ကြုံတွေ့ရမယ်ဆိုပြီး သန့်ရှင်းသော စွမ်းအားတော်က မြို့တိုင်းမှာ အကြိမ်ကြိမ် သတိပေးတာကိုတော့ကျွန်တော်သိတယ်။ ဘာပဲဖြစ်ဖြစ် ဘုရားသခင့်မဟာကရုဏာနဲ့ဆိုင်တဲ့သတင်းကောင်းအကြောင်း စေ့စေ့စပ်စပ် သက်သေခံဖို့ သခင်ယေရှု ပေးအပ်ထားတဲ့ တာဝန်နဲ့ အမှုဆောင်လုပ်ငန်းကို ပြီးစီးအောင်သာ ဆောင်ရွက်ခွင့်ရမယ်ဆိုရင် ကျွန်တော့်အသက်ကိုတောင် ပဓာနမထားပါဘူး။ ဒီတော့ နိုင်ငံတော်အကြောင်း ကျွန်တော်ဟောပြောခဲ့တဲ့ခင်ဗျားတို့အားလုံးဟာ နောင်ဆိုရင် ကျွန်တော့်မျက်နှာကို မြင်ခွင့်ရတော့မှာ မဟုတ်မှန်း ကျွန်တော်သိနေတယ်။ တစ်ယောက်ယောက်ကယ်တင်ခြင်းမရရင်ကျွန်တော့်အပြစ်မဟုတ်ဘူးဆိုတာ ခင်ဗျားတို့ကို နားလည်စေချင်တယ်။ ဘုရားသခင်ရဲ့ ရည်ရွယ်ချက်မှန်သမျှ မထိမ်ချန်ဘဲ ခင်ဗျားတို့ကို ကျွန်တော်ပြောပြခဲ့လို့ပဲ။ ဘုရားသခင်က သားတော်ရင်းရဲ့သွေးနဲ့ ဝယ်ထားတဲ့ အသင်းတော်ကိုထိန်းကျောင်းဖို့ ခင်ဗျားတို့ကို ကြီးကြပ်မှူးတွေအဖြစ် သန့်ရှင်းသော စွမ်းအားတော်နဲ့ ခန့်အပ်ထားတဲ့အတွက်ကိုယ့်ကိုယ်ကိုယ် သတိထားကြပါ။ သိုးတော်တစ်စုလုံးကိုလည်း ဂရုတစိုက် ထိန်းကျောင်းကြပါ။ ကျွန်တော်မရှိတဲ့နောက် ဖိနှိပ်တတ်တဲ့ ဝံပုလွေတွေက ခင်ဗျားတို့ထဲဝင်လာပြီး သိုးတွေကို မညှာမတာ ဆက်ဆံကြမယ်ဆိုတာကျွန်တော်သိတယ်။ တပည့်တွေကို သူတို့နောက်လိုက်ဖြစ်အောင်သွေးဆောင်ဖို့မှားယွင်းတဲ့အကြောင်းအရာတွေသွန်သင်ပေးမယ့်သူတွေလည်း ခင်ဗျားတို့အထဲကနေပဲပေါ်လာလိမ့်မယ်။ ဒါကြောင့် နိုးကြားနေကြပါ။ ကျွန်တော်က ခင်ဗျားတို့အားလုံးကို သုံးနှစ်ပတ်လုံး နေ့ညမပြတ် မျက်ရည်နဲ့ ဆုံးမသွန်သင်ပေးခဲ့တာ ပြန်အမှတ်ရကြပါ။ အခု ခင်ဗျားတို့ကို ဘုရားသခင်ဆီ အပ်ထားလိုက်ပြီ။ မဟာကရုဏာတော်နဲ့ဆိုင်တဲ့ သတင်းတရားဆီကိုလည်း အပ်ထားလိုက်ပြီ။ အဲဒီသတင်းတရားက ခင်ဗျားတို့ကို ခွန်အားပေးနိုင်ရုံမက သန့်ရှင်းသူအားလုံးနဲ့အတူ အမွေရစေနိုင်တယ်။ ကျွန်တော်က သူတစ်ပါးရဲ့ ရွှေငွေ အဝတ်အစားတွေကို မလိုချင်ခဲ့ဘူး။ ကိုယ်တိုင်နဲ့ အပေါင်းအဖော်တွေရဲ့ လိုအပ်ရာတွေ ရနိုင်ဖို့ ဟောဒီလက်တွေနဲ့ ကိုယ်တိုင်လုပ်ကိုင်ခဲ့တာ ခင်ဗျားတို့ အသိပဲ။ ဒီနည်းနဲ့ ခင်ဗျားတို့လည်း အလုပ်ကြိုးစားပြီး အားနည်းသူတွေကို ထောက်မပေးဖို့၊ ရယူခြင်းထက် ပေးကမ်းခြင်းက ပိုပျော်ရွှင်စေတယ် ဆိုတဲ့ သခင်ယေရှုရဲ့စကားကို အမြဲအမှတ်ရနေဖို့ အရာရာမှာ ကျွန်တော် ပုံနမူနာပြခဲ့တယ် လို့ပြောတယ်။ ဒီစကားတွေကိုပြောပြီးတဲ့နောက် ပေါလုက သူတို့အားလုံးနဲ့အတူ ဒူးထောက်ပြီး ဆုတောင်းတဲ့အခါ၊ သူတို့လည်း ရှိုက်ကြီးတငင် ငိုကြွေးကြတယ်။ ပေါလုကို ဖက်ပြီး ချစ်ခင်လေးစားတဲ့စိတ်နဲ့ နမ်းကြတယ်။ သူ့မျက်နှာကို မြင်ခွင့်ရတော့မှာ မဟုတ်ဘူးဆိုတဲ့ ပေါလုရဲ့စကားကြောင့် စိတ်ထိခိုက်သွားကြတယ်။ အဲဒီနောက် ပေါလုကို သင်္ဘောဆီ လိုက်ပို့ကြတယ်။,44,Ac,20,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/20/
audio/nwt_44_Ac_BU_21.mp3,"သူတို့နဲ့မခွဲချင်ဘဲခွဲခွာပြီးနောက်ကျွန်တော်တို့က သင်္ဘောကို တည့်တည့်ရွက်လွှင့်ပြီး ကောသမြို့ကိုရောက်လာတယ်။ နောက်တစ်နေ့မှာ ရောဒုကျွန်းကို ရောက်တယ်။ အဲဒီကျွန်းကနေ ပါတရမြို့ကို ရောက်တယ်။ ဖိုနီးရှားပြည်ကိုသွားမယ့် သင်္ဘောနဲ့ကြုံတော့ တက်စီးပြီး ရွက်လွှင့်သွားကြတယ်။ ဘယ်ဘက်ကို လှမ်းကြည့်ရင် ဆိုက်ပရပ်ကျွန်းကို မြင်ရတဲ့နေရာ ရောက်လာတော့ အဲဒီကျွန်းနားကနေဖြတ်ပြီး ဆီးရီးယားပြည်ကို ရွက်လွှင့်သွားတယ်။ သင်္ဘောကုန်စည်တွေကို တိုင်ရာမြို့မှာ ချတဲ့အတွက် ကျွန်တော်တို့လည်း ကုန်းပေါ်တက်လိုက်တယ်။ အဲဒီမြို့မှာ တပည့်တွေကို ရှာတွေ့တာနဲ့ ခုနစ်ရက်နေကြတယ်။ တပည့်တွေက စွမ်းအားတော် ဖော်ပြထားတဲ့အတွက် ဂျေရုဆလင်မြို့ကို မသွားဖို့ ပေါလုကို အကြိမ်ကြိမ် တားကြတယ်။ ခုနစ်ရက်စေ့တဲ့အခါ ကျွန်တော်တို့ ထွက်ခွာပြီး ခရီးဆက်မယ်လုပ်တော့ တပည့်တွေက ဇနီးတွေ၊ ကလေးတွေနဲ့အတူ မြို့ပြင်အထိ လိုက်ပို့ကြတယ်။ ပင်လယ်ကမ်းခြေမှာပဲ ကျွန်တော်တို့ ဒူးထောက်ပြီး အတူဆုတောင်းကြတယ်။ အဲဒီနောက် သူတို့ကို နှုတ်ဆက်ပြီးသင်္ဘောပေါ်တက်ကြတယ်။ သူတို့လည်း အိမ်ပြန်သွားတယ်။ ကျွန်တော်တို့က တိုင်ရာမြို့ကနေ သင်္ဘောနဲ့ ရွက်လွှင့်လာခဲ့တာ ပတောလမဲမြို့ကို ရောက်လာတယ်။ အဲဒီမြို့မှာ ညီအစ်ကိုတွေကို ဝင်နှုတ်ဆက်ပြီး သူတို့နဲ့ တစ်ရက်နေတယ်။ နောက်တစ်နေ့မှာထွက်ခွာပြီး ကဲသရိမြို့ကို ရောက်လာတော့ သတင်းကောင်းဟောပြောသူ ဖိလိပ္ပုရဲ့အိမ်မှာ ဝင်ပြီး တည်းခိုကြတယ်။ သူဟာ ဂျေရုဆလင်မြို့မှာ တမန်တော်တွေ ရွေးချယ်ခဲ့တဲ့ အမျိုးသားခုနစ်ယောက်ထဲက တစ်ယောက်အဝင်ဖြစ်တယ်။ သူ့မှာ အိမ်ထောင်မပြုသေးတဲ့သမီး၄ယောက်ရှိတယ်။ သူတို့ဟာ ပရောဖက်မတွေဖြစ်တယ်။ အဲဒီမှာ ကျွန်တော်တို့ ရက်အတန်ကြာ တည်းခိုနေတုန်း အာဂဗုလို့ခေါ်တဲ့ ပရောဖက်တစ်ယောက် ယုဒပြည်ကနေ ရောက်လာတယ်။ သူက ကျွန်တော်တို့ဆီ ရောက်လာတဲ့အခါ ပေါလုရဲ့ခါးစည်းကိုယူပြီးခြေလက်တွေကို သူ့ဘာသာသူ ချည်နှောင်တယ်။ ပြီးတော့ ဂျေရုဆလင်မြို့မှာ ဂျူးတွေက ဒီခါးစည်းပိုင်ရှင်ကိုဒီလိုချည်နှောင်ပြီး လူမျိုးခြားတွေလက်ထဲ အပ်နှံလိမ့်မယ် လို့ သန့်ရှင်းသော စွမ်းအားတော်က အသိပေးပါတယ် ဆိုပြီး ဟောတယ်။ ဒီစကားကိုကြားတော့ ကျွန်တော်တို့ရော အဲဒီမှာရှိနေသူတွေကပါ ဂျေရုဆလင်မြို့ကို မသွားဖို့ ပေါလုကို တောင်းပန်တယ်။ ပေါလုက ဘာလို့ငိုနေကြတာလဲ။ ကျွန်တော့် သန္နိဋ္ဌာန် ပျက်ပြားအောင် ဘာလို့လုပ်နေကြတာလဲ။ သခင်ယေရှုရဲ့ နာမည်အတွက်ဆိုရင် ဂျေရုဆလင်မြို့မှာ ချည်နှောင်ခံရရုံမက အသေခံဖို့တောင် အသင့်ပါပဲ လို့ပြောတယ်။ ဘယ်လိုမှ ဖျောင်းဖျလို့ မရတဲ့အခါ သူ့ကို မတားဆီးတော့ဘဲ ယေဟောဝါ ဘုရားရဲ့ အလိုတော်အတိုင်း ဖြစ်ပါစေ လို့ပဲ ပြောလိုက်တယ်။ အဲဒီနောက်ခရီးစဉ်အတွက် ကျွန်တော်တို့ပြင်ဆင်ပြီး ဂျေရုဆလင်မြို့ကို ခရီးစထွက်လာတယ်။ ကဲသရိမြို့သား တပည့်တချို့လည်း အတူလိုက်ပါလာပြီး ကျွန်တော်တို့တည်းခိုရမယ့် ဆိုက်ပရပ်ကျွန်းသား မနာသုန်ရဲ့ အိမ်ဆီ ခေါ်သွားတယ်။ မနာသုန်ဟာ အစောပိုင်းတုန်းကတပည့်ဖြစ်လာတဲ့သူပဲ။ ဂျေရုဆလင်မြို့ကို ရောက်တဲ့အခါ ကျွန်တော်တို့ကို ညီအစ်ကိုတွေ ဝမ်းသာအားရ ကြိုဆိုကြတယ်။ နောက်တစ်နေ့မှာ ပေါလုက ကျွန်တော်တို့နဲ့အတူ ယာကုပ်ကို သွားတွေ့တော့ အဲဒီမှာ အကြီးအကဲအားလုံး ရောက်နေတယ်။ ပေါလုက သူတို့ကို နှုတ်ခွန်းဆက်ပြီးတဲ့နောက် သူ့ရဲ့ ဟောပြောခြင်းလုပ်ငန်းကတစ်ဆင့် လူမျိုးခြားတွေဆီမှာ ဘုရားသခင် လုပ်ဆောင်ခဲ့ရာတွေအကြောင်းအသေးစိတ်ပြန်ပြောပြတယ်။ ဒါကိုကြားတော့ ဘုရားသခင်ကို သူတို့ ဂုဏ်တင်ချီးမွမ်းကြတယ်။ ပေါလုကိုလည်း ညီအစ်ကို၊ ဂျူးလူမျိုးထဲမှာ ယုံကြည်သူ ထောင်နဲ့ချီ ရှိနေပြီဆိုတာ ခင်ဗျား သိပါတယ်။ သူတို့အားလုံးဟာ ပညတ်တရားကို ထက်ထက်သန်သန် လိုက်နာသူတွေပါ။ ဒါပေမဲ့ ခင်ဗျားက ကလေးတွေ အရေဖျားဖြတ်စရာ မလိုဘူး၊ ထုံးတမ်းစဉ်လာ လိုက်စရာမလိုဘူးလို့ ပြောနေတယ်၊ လူမျိုးခြားတွေအလယ်မှာ နေထိုင်တဲ့ ဂျူးတွေကို မောရှေပညတ် စွန့်လွှတ်ဖို့ သွန်သင်ပေးနေတယ်ဆိုတဲ့ ကောလာဟလသတင်း သူတို့ကြားထားတယ်။ ဒီတော့ ကျွန်တော်တို့ ဘယ်လိုလုပ်ရင် ကောင်းမလဲ။ ခင်ဗျား ဒီကိုရောက်နေပြီဆိုတဲ့သတင်း သူတို့ကြားမှာပဲ။ ဒါကြောင့် ကျွန်တော်တို့ပြောတဲ့အတိုင်း လုပ်ပါ ကျွန်တော်တို့ဆီမှာ ဘုရားကို သစ္စာကတိပြုထားတဲ့သူ လေးယောက်ရှိတယ်။ ခင်ဗျားက သူတို့နဲ့အတူ သွားပြီး မောရှေပညတ်မှာပါတဲ့အတိုင်း ကိုယ်ကိုသန့်စင်အောင် လုပ်လိုက်ပါ။ သူတို့ ခေါင်းရိတ်နိုင်ဖို့ လိုအပ်တဲ့ ကုန်ကျစရိတ်ကိုလည်း ကျခံပေးလိုက်ပါ။ အဲဒီလိုလုပ်ရင် ခင်ဗျားနဲ့ပတ်သက်ပြီး သူတို့ကြားတဲ့သတင်းဟာ ကောလာဟလဖြစ်နေမှန်း၊ ခင်ဗျားက ဖြောင့်မှန်စွာကျင့်ကြံပြီး ပညတ်တရားကိုလိုက်နာမှန်း လူတိုင်း သိသွားလိမ့်မယ်။ ယုံကြည်သူ လူမျိုးခြားတွေအတွက်တော့ ရုပ်တုရှေ့ ပူဇော်ထားတဲ့အရာ၊ သွေး၊ လည်ညှစ်သတ်ထားတဲ့ တိရစ္ဆာန်၊ လိင်အကျင့်ယိုယွင်းမှုကို ရှောင်ရမယ်ဆိုတဲ့ ကျွန်တော်တို့ရဲ့ ဆုံးဖြတ်ချက်ကို စာရေးအကြောင်းကြားပြီးပြီ လို့ပြောကြတယ်။ နောက်တစ်နေ့ရောက်တော့ ပေါလုကအဲဒီလူတွေကိုခေါ်သွားတယ်။ သူတို့နဲ့အတူ မောရှေပညတ်မှာပါတဲ့အတိုင်း ကိုယ်ကိုသန့်စင်တယ်။ အဲဒီနောက် ကိုယ်ကိုသန့်စင်တဲ့အချိန် ဘယ်တော့ပြီးဆုံးမယ့်အကြောင်း၊ သူတို့တစ်ဦးစီအတွက် ပူဇော်သက္ကာကို ဘယ်အချိန်မှာဆက်သရမယ့်အကြောင်း ဗိမာန်တော်ထဲဝင်ပြီး အသိပေးတယ်။ ခုနစ်ရက်စေ့ခါနီးမှာ အာရှနယ်ကနေရောက်လာတဲ့ ဂျူးတွေက ပေါလုကို ဗိမာန်တော်ထဲမှာ တွေ့သွားလို့ လူတွေကို ဆူပူအုံကြွအောင်လုပ်ပြီး သူ့ကို ဖမ်းဆီးလိုက်တယ်။ အစ္စရေးတို့၊ လုပ်ကြပါဦး။ ဒီလူက အရပ်တကာမှာရှိတဲ့ လူတွေအားလုံးကို ငါတို့လူမျိုး၊ ငါတို့ရဲ့ပညတ်တရား၊ငါတို့ရဲ့သန့်ရှင်းရာအရပ်ကို အရိုအသေကင်းမဲ့စေမယ့်အရာတွေ သင်ကြားပေးနေတယ်။ ဒါ့အပြင် ဂရိလူတွေကိုတောင် ဗိမာန်တော်ထဲ ခေါ်လာပြီး ဟောဒီသန့်ရှင်းရာအရပ်ကို ညစ်ညူးအောင်လုပ်နေတယ် လို့ အော်ကြတယ်။ ဘာလို့လဲဆိုတော့ ဧဖက်မြို့သား တရောဖိမ်ဆိုတဲ့လူကို မြို့ထဲမှာ ပေါလုနဲ့အတူ သူတို့တွေ့ဖူးထားလို့ပဲ။ သူ့ကို ဗိမာန်တော်ထဲ ပေါလုခေါ်လာတယ်လို့ သူတို့ထင်နေကြတာ။ ဒီလိုနဲ့ တစ်မြို့လုံး ရုတ်ရုတ်သဲသဲ ဖြစ်သွားပြီး ဗိမာန်တော်ထဲ လူတွေ ပြေးဝင်လာတယ်။ အဲဒီနောက် ပေါလုကိုဖမ်းပြီး အပြင်ဆွဲထုတ်သွားကြတယ်။ တံခါးတွေကိုလည်း ချက်ချင်းပိတ်လိုက်ကြတယ်။ ပေါလုကို သူတို့ သတ်မယ်လုပ်နေတုန်း တပ်မှူးက ဂျေရုဆလင်တစ်မြို့လုံး ရုတ်ရုတ်သဲသဲဖြစ်နေတဲ့သတင်းကို ကြားတယ်။ ဒါကြောင့် စစ်သည်တွေ၊ တပ်စုမှူးတွေကို ချက်ချင်းခေါ်ပြီးသူတို့ဆီပြေးလာတယ်။တပ်မှူးနဲ့စစ်သည်တွေကိုမြင်တော့ ပေါလုကို သူတို့ ဆက်မရိုက်တော့ဘူး။ အဲဒီအခါတပ်မှူးကအနားရောက်လာတယ်။ ပေါလုကို ဖမ်းချုပ်ပြီး သံကြိုးနှစ်ချောင်းနဲ့ ချည်နှောင်ဖို့ အမိန့်ပေးလိုက်တယ်။ အဲဒီနောက် ပေါလုကို ဘယ်သူလဲ၊ ဘာပြစ်မှုကျူးလွန်ခဲ့လဲဆိုပြီး စစ်ဆေးမေးမြန်းတော့တယ်။ လူတွေ တစ်ယောက်တစ်ပေါက် အော်ဟစ်ပြီး ဆူညံနေတော့ တပ်မှူးက ဘာဖြစ်လို့ဖြစ်နေမှန်း မသိရဘူး။ ဒါကြောင့် ပေါလုကို စစ်တန်းလျားဆီ ခေါ်သွားဖို့ အမိန့်ပေးတယ်။ လှေကားနား ရောက်တဲ့အခါ ပေါလုကို စစ်သည်တွေ ထမ်းသွားရတယ်။ လူအုပ်က အကြမ်းဖက်ပြီး၊ သူ့ကို သတ်ပစ် လို့ အော်ဟစ်ရင်း လိုက်ပါလာလို့ပဲ။ ပေါလုကစစ်တန်းလျားဆီ ထွက်သွားရခါနီးမှာ တပ်မှူးကို စကားပြောလို့ရမလား လို့ ခွင့်တောင်းတယ်။ တပ်မှူးက မင်း ဂရိစကား ပြောတတ်သလား။ မင်းဟာ ဟိုတလောတုန်းက လူတွေ ပုန်ကန်ထကြွအောင် လုပ်ပြီး လုပ်ကြံသတ်ဖြတ်သူ ၄,၀၀၀ နဲ့အတူ တောခိုသွားတဲ့ အီဂျစ်လူ မဟုတ်ဘူးလား လို့မေးတယ်။ ပေါလုက ကျွန်တော်ဟာ ဂျူးလူမျိုးဖြစ်ပါတယ်။ ကိလိကိပြည်၊ အထင်ကရမြို့ကြီးဖြစ်တဲ့ တာရှုမြို့ကပါ။ ကျွန်တော့်ကို ဒီလူတွေနဲ့ စကားပြောခွင့်ပေးပါ လို့ခွင့်တောင်းလိုက်တယ်။ တပ်မှူး ခွင့်ပြုလိုက်တော့ ပေါလုက လှေကားပေါ်မှာရပ်ပြီး လူတွေကို လက်ရိပ်ပြလိုက်တယ်။ လူတွေ တိတ်ဆိတ်သွားတဲ့အခါ ပေါလုက ဟီဘရူးစကားနဲ့ စပြောတော့တယ်",44,Ac,21,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/21/
audio/nwt_44_Ac_BU_22.mp3,ညီအစ်ကိုတို့၊ လူကြီးမိဘတို့၊ အခု ကျွန်တော် ထုချေမယ့်စကားကို နားထောင်ကြပါ လို့ပြောတယ်။ ဟီဘရူးစကားနဲ့ ပြောတာကို ကြားတော့ သူတို့ ပိုတိတ်ဆိတ်သွားတယ်။ အဲဒီအခါ ပေါလုက၊ ကျွန်တော်ဟာ ကိလိကိပြည်၊ တာရှုမြို့မှာ မွေးဖွားတဲ့ ဂျူးတစ်ယောက်ပါ။ ဒီမြို့မှာ ဂါမလျေလရဲ့ ကိုယ်တိုင်သင်ကြားပေးမှုကို ခံယူပြီး ဘိုးစဉ်ဘောင်ဆက် ကျင့်ခဲ့တဲ့ ပညတ်တရားကို တစ်သဝေမတိမ်း လိုက်နာဖို့ သွန်သင်ခံခဲ့ရပါတယ်။ ကျွန်တော်လည်း ခင်ဗျားတို့လိုပဲ ဘုရားသခင်အတွက် စိတ်အားကြီးတဲ့သူပါ။ သခင့်လမ်းစဉ်လိုက်တဲ့ အမျိုးသား၊ အမျိုးသမီးတွေကို ဖမ်းဆီးချည်နှောင်ပြီး ထောင်ချတယ်၊ အသေသတ်တဲ့အထိ ညှဉ်းဆဲခဲ့ပါတယ်။ ဒါကို ပုရောဟိတ်မင်းတွေ၊ အကြီးအကဲတွေအားလုံး သက်သေထွက်ဆိုနိုင်ပါတယ်။ ဒမတ်စကတ်မြို့မှာရှိတဲ့ ဂျူးခေါင်းဆောင် ညီအစ်ကိုတွေဆီ သူတို့ရေးပေးလိုက်တဲ့ အမှာစာကို ကျွန်တော်ရယူခဲ့တယ်။ အဲဒီနောက် သခင့်လမ်းစဉ် လိုက်သူတွေကို ဂျေရုဆလင်မြို့ဆီ ဖမ်းဆီးခေါ်လာပြီး အပြစ်ပေးဖို့ ဒမတ်စကတ်မြို့ဆီ ထွက်သွားပါတယ်။ ခရီးထွက်ခွာလာပြီးဒမတ်စကတ်မြို့ကို ရောက်ခါနီး မွန်းတည့်အချိန်လောက်မှာ ကောင်းကင်ကနေ အလင်းတန်းတစ်ခု ကျွန်တော့်အပေါ် ရုတ်တရက် ထွန်းလင်းလာတယ်။ ကျွန်တော် မြေပေါ်လဲသွားတဲ့အခါ ရှောလု၊ ရှောလု၊ ငါ့ကို ဘာလို့ နှိပ်စက်ညှဉ်းဆဲနေတာလဲ ဆိုတဲ့ အသံကို ကြားလိုက်တယ်။ ကျွန်တော်က သခင်ဟာ ဘယ်သူလဲ လို့မေးတဲ့အခါ ငါဟာ မင်း နှိပ်စက်ညှဉ်းဆဲနေတဲ့ နာဇရက်မြို့သား ယေရှုပဲ လို့ဖြေတယ်။ ကျွန်တော်နဲ့အတူ ပါလာတဲ့သူတွေက အလင်းတန်းကို မြင်ရပေမဲ့ ကျွန်တော့်ကို ပြောနေတဲ့စကားကို နားမလည်ကြဘူး။ ကျွန်တော်က သခင်၊ ကျွန်တော် ဘာလုပ်ရမလဲ လို့မေးတဲ့အခါ သခင်က အခု ထပြီး ဒမတ်စကတ်မြို့ကို သွားပါ။ မင်းဘာလုပ်ရမယ်ဆိုတာ စီမံထားပြီးသားဖြစ်လို့ အဲဒီကိုရောက်ရင် မင်းသိရလိမ့်မယ် လို့ဖြေတယ်။ အဲဒီအလင်းတန်းဟာ တောက်ပလွန်းလို့ ကျွန်တော် ဘာကိုမှ မမြင်ရတော့ဘူး။ အတူပါလာသူတွေ တွဲခေါ်ပေးတဲ့အတွက် ဒမတ်စကတ်မြို့ကို ကျွန်တော် ရောက်လာတယ်။ အဲဒီမြို့မှာ ဘုရားတရား ကြည်ညိုပြီး ပညတ်တရား လိုက်နာတဲ့သူ၊ ဂျူးတွေရှေ့မှာ နာမည်ကောင်းရထားတဲ့သူ အာနနိဆိုတဲ့ လူတစ်ယောက်ရှိတယ်။ သူ ရောက်လာပြီး ကျွန်တော့်နား လာရပ်တယ်။ ညီအစ်ကို ရှောလု၊ ခင်ဗျား မျက်စိမြင်ရပါစေ လို့ သူပြောလိုက်တဲ့အခါ ချက်ချင်းပဲ ကျွန်တော့်မျက်စိ ပြန်ကောင်းသွားတဲ့အတွက် သူ့ကို မြင်ရတယ်။ အဲဒီအခါ သူက ဘိုးဘေးတို့ရဲ့ ဘုရားသခင်က အလိုတော်အကြောင်း သိစေဖို့၊ ဖြောင့်မတ်တဲ့သခင်ကို မြင်ပြီး သူ့ရဲ့အသံကို ကြားရစေဖို့ ခင်ဗျားကို ရွေးချယ်လိုက်တာ။ ခင်ဗျားက သခင့်ရဲ့သက်သေအဖြစ် ကိုယ်တိုင်မြင်ခဲ့ကြားခဲ့သမျှလူအားလုံးကိုပြန်ပြောပြရမယ်။ ဒါကြောင့် ဘာလို့ အချိန်ဆွဲနေမှာလဲ။ အခု ထပြီး နှစ်ခြင်းခံလိုက်ပါ။ သခင့်နာမည်နဲ့ ဆုတောင်းပါ။ ဒါဆိုရင် ခင်ဗျားရဲ့အပြစ်တွေကို ဘုရားသခင် ခွင့်လွှတ်လိမ့်မယ် လို့ပြောတယ်။ ဒါပေမဲ့ ဂျေရုဆလင်မြို့ဆီ ကျွန်တော် ပြန်သွားပြီး ဗိမာန်တော်မှာ ဆုတောင်းတုန်းက စိတ်အာရုံတစ်ခု မြင်ခဲ့ရတယ်။ စိတ်အာရုံထဲမှာ သခင်က ဂျေရုဆလင်မြို့ကနေအမြန်ဆုံး ထွက်သွားပါ။ ငါနဲ့ပတ်သက်ပြီး မင်း သက်သေခံနေတဲ့စကားကို ဒီလူတွေ လက်ခံမှာမဟုတ်ဘူး လို့ပြောတယ်။ ကျွန်တော်က သခင်၊ ကျွန်တော်ဟာသခင့်ကိုယုံကြည်သူတွေကို ထောင်ချလေ့ရှိတာ၊ တရားဇရပ် တစ်ခုပြီးတစ်ခု သွားပြီး ရိုက်နှက်လေ့ရှိတာ သူတို့ ကောင်းကောင်း သိပါတယ်။ သခင့်ရဲ့သက်သေဖြစ်တဲ့ သတေဖန်ကို ကွပ်မျက်ကြတုန်းက ကျွန်တော်က သူတို့အနားမှာရပ်ပြီး အလိုတူအလိုပါ ဖြစ်ခဲ့တယ်။ သူ့ကိုသတ်တဲ့လူတွေရဲ့ အပေါ်ဝတ်ရုံကို စောင့်ပေးခဲ့တယ် လို့ပြောတယ်။ ဒါပေမဲ့ သခင်က သွားပါ။ ရပ်ဝေးမှာရှိတဲ့ လူမျိုးခြားတွေဆီ မင်းကို ငါလွှတ်မယ် လို့ ပြောခဲ့တယ်။ လူတွေက ပေါလုပြောတာကို ဒီအထိနားထောင်ပြီးတဲ့နောက် ဒီလိုလူစားမျိုးကို သတ်ပစ်။ ဒီလူ အသက်မရှင်သင့်ဘူး လို့ အသံကုန် အော်ကြတယ်။ လူတွေက အော်ဟစ်ပြီး ဝတ်ရုံတွေကို လွှင့်ပစ်ကြတယ်။ လေထဲကိုဖုန်မှုန့်တွေ ကြဲကြတယ်။ ပေါလုကို လူတွေဘာလို့အော်ဟစ်ကြမှန်းအတိအကျသိချင်တော့ တပ်မှူးက သူ့ကို စစ်တန်းလျား ခေါ်သွားပြီး ရိုက်နှက်စစ်ဆေးဖို့ အမိန့်ပေးလိုက်တယ်။ စစ်သည်တွေ ရိုက်နှက်ဖို့ ချည်နှောင်တဲ့အခါပေါလုကရောမနိုင်ငံသားကို ပြစ်ဒဏ်စီရင်ချက် မချရသေးဘဲနဲ့ အခုလို ရိုက်နှက်လို့ ရသလား ဆိုပြီး အနားမှာရပ်နေတဲ့ တပ်စုမှူးကို ပြောတယ်။ ဒါကိုကြားတဲ့အခါ တပ်စုမှူးက တပ်မှူးဆီသွားပြီး ဘယ်လိုလုပ်ဖို့ စဉ်းစားထားသလဲ။ ဒီလူဟာ ရောမနိုင်ငံသားပဲ လို့ အကြောင်းကြားလိုက်တယ်။ အဲဒီအခါ တပ်မှူးက ပေါလုဆီလာပြီး မင်း ရောမနိုင်ငံသား ဟုတ်သလား။ ငါ့ကို ပြောစမ်း ဆိုတော့ ပေါလုက ဟုတ်ပါတယ် လို့ဖြေတယ်။ ရောမနိုင်ငံသားဖြစ်ခွင့်ရဖို့ ငါ ငွေအများကြီးပေးခဲ့ရတာ လို့ တပ်မှူး ပြောတဲ့အခါ ပေါလုက ကျွန်တော်ကတော့ ရောမနိုင်ငံသားအဖြစ်မွေးဖွားလာတာ လို့ ပြန်ပြောတယ်။ အဲဒီအခါ ပေါလုကို နှိပ်စက်ပြီး စစ်ဆေးမေးမြန်းဖို့ လုပ်နေတဲ့ စစ်သည်တွေ ချက်ချင်း နောက်ဆုတ်သွားတယ်။ ပေါလုဟာ ရောမနိုင်ငံသားဖြစ်မှန်း၊ ရောမနိုင်ငံသားကို ဖမ်းဆီးချုပ်နှောင်မိမှန်း တပ်မှူးသိလိုက်တဲ့အခါ လန့်ဖျပ်သွားတယ်။ တပ်မှူးက ပေါလုကို ဂျူးတွေ ဘာလို့ စွပ်စွဲကြမှန်း အသေအချာ သိချင်တယ်။ဒါကြောင့် နောက်တစ်နေ့ရောက်တော့ ပေါလုကို ချည်ထားတဲ့ သံကြိုးတွေ ဖြေပေးပြီး ပုရောဟိတ်မင်းတွေ၊ ဂျူးတရားရုံးချုပ် အဖွဲ့ဝင်တွေကို စုဝေးဖို့ အမိန့်ထုတ်တယ်။ ပြီးတော့ ပေါလုကို ခေါ်ထုတ်လာပြီး သူတို့ရှေ့မှာ ရပ်ခိုင်းတယ်။,44,Ac,22,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/22/
audio/nwt_44_Ac_BU_23.mp3,ပေါလုက ဂျူးတရားရုံးချုပ် အဖွဲ့ဝင်တွေကို စေ့စေ့ကြည့်ပြီး ညီအစ်ကိုတို့၊ ကျွန်တော် ဒီနေ့အထိ အမှားတစ်ခုမှ မလုပ်ခဲ့မှန်း ဘုရားသခင့်ရှေ့မှာ အမှားအမှန်သိစိတ် ကြည်လင်စွာ ပြောနိုင်ပါတယ် လို့ပြောတယ်။ အဲဒီအခါ ပုရောဟိတ်မင်း အာနနိက သူ့ပါးစပ်ကို ရိုက်လိုက်စမ်း ဆိုပြီး အနားမှာ ရပ်နေတဲ့သူတွေကို ပြောတဲ့အခါ၊ ပေါလုက ထုံးဖြူသုတ်ထားတဲ့ အုတ်ရိုး၊ ခင်ဗျားကို ဘုရားသခင် ရိုက်မှာ။ ပညတ်တရားနဲ့အညီ စီရင်ဖို့ ထိုင်နေပါလျက်နဲ့ ပညတ်တရားကို ချိုးဖောက်ပြီး ကျွန်တော့်ကို ရိုက်ခိုင်းရသလား ဆိုပြီး ပြန်ပြောတယ်။ အဲဒီအခါ အနားမှာရပ်နေတဲ့ လူတွေက ဘုရားသခင်ရဲ့ ပုရောဟိတ်မင်းကို မင်း စော်ကားနေတာလား လို့ပြောတော့၊ ပေါလုက ညီအစ်ကိုတို့၊ သူ ပုရောဟိတ်မင်း ဖြစ်မှန်း ကျွန်တော် မသိလို့ပါ။ အုပ်ချုပ်တဲ့သူကို မလေးမစား မပြောနဲ့ ဆိုပြီး ကျမ်းစာမှာ ရေးထားတယ် လို့ပြောတယ်။ အဖွဲ့ဝင်တွေထဲမှာ တစ်ဝက်က ဇဒ္ဒုကဲတွေ၊ တစ်ဝက်က ဖာရိရှဲတွေဖြစ်နေမှန်း ပေါလုသတိထားမိတဲ့အခါ ညီအစ်ကိုတို့၊ ကျွန်တော်ဟာ ဖာရိရှဲတစ်ယောက်ပါ။ ဖာရိရှဲရဲ့သားလည်း ဟုတ်ပါတယ်။လူသေတွေရှင်ပြန်ထမြောက်လာမယ်ဆိုတဲ့ မျှော်လင့်ချက်ကို ကျွန်တော်ယုံကြည်လို့အခုလိုစစ်ကြောစီရင်ခံနေရတာပါ ဆိုပြီး ဂျူးတရားရုံးချုပ်မှာအသံကျယ်ကျယ်နဲ့ ပြောတယ်။ သူ အဲဒီလိုပြောတော့ ဖာရိရှဲတွေနဲ့ ဇဒ္ဒုကဲတွေ သဘောထားကွဲလွဲပြီး နှစ်ဖွဲ့ကွဲသွားတယ်။ ဇဒ္ဒုကဲတွေက ရှင်ပြန်ထမြောက်ခြင်း မရှိ၊ ကောင်းကင်တမန် မရှိ၊ ဝိညာဉ်ပုဂ္ဂိုလ် မရှိလို့ ပြောကြတယ်။ ဖာရိရှဲတွေကျတော့ အဲဒါတွေအားလုံး ရှိတယ်လို့ လက်ခံကြတယ်။ ဒီလိုနဲ့ ရုန်းရင်းဆန်ခတ် ဖြစ်လာတယ်။ ဖာရိရှဲတွေဘက်က ကျမ်းတတ်တချို့ ထရပ်ပြီး ဒီလူမှာ ဘာအမှားမှ မတွေ့ဘူး။ ဝိညာဉ်ပုဂ္ဂိုလ် ဒါမှမဟုတ် ကောင်းကင်တမန်က သူ့ကို ပြောခဲ့တာဆိုရင် ဘယ့်နှယ်လုပ်ကြမတုံး — ဆိုပြီး အကြီးအကျယ် ငြင်းခုံကြတယ်။ အကြီးအကျယ် သဘောထားကွဲလွဲမှုဖြစ်လာတော့ တပ်မှူးက ပေါလုကို လူတွေ တစ်စစီဆွဲဖြတ်မှာ စိုးရိမ်ပြီး စစ်သည်တွေ လွှတ်လိုက်တယ်။ ပေါလုကို ဆွဲထုတ်ပြီး စစ်တန်းလျားဆီ ပို့ခိုင်းလိုက်တယ်။ နောက်တစ်နေ့ညမှာ သခင်က ပေါလုအနားမှာရပ်ပြီးသတ္တိရှိပါ။ ဂျေရုဆလင်မြို့မှာ ငါ့အကြောင်း စေ့စေ့စပ်စပ် သက်သေခံခဲ့သလို ရောမမြို့မှာလည်း မင်း သက်သေခံရဦးမယ် လို့ပြောတယ်။ မိုးလင်းတဲ့အခါဂျူးတွေက ပေါလုကို လုပ်ကြံဖို့ လျှို့ဝှက်ကြံစည်ကြတယ်။ သူ့ကို မသတ်ရသေးခင် စားသောက်မိရင် ကျိန်စာသင့်ပါစေ ဆိုပြီး ကျိန်ကြတယ်။ အဲဒီလို လျှို့ဝှက်ကြံစည်ပြီး ကျိန်တဲ့သူ အယောက် ၄၀ ကျော်ရှိတယ်။ သူတို့က ပုရောဟိတ်မင်းတွေ၊ အကြီးအကဲတွေဆီ သွားပြီး ကျုပ်တို့က ပေါလုကို မသတ်ရသေးခင် စားသောက်မိရင် ကျိန်စာသင့်ပါစေဆိုပြီး ကျိန်ထားကြပြီ။ ဒါကြောင့် ခင်ဗျားတို့နဲ့ ဂျူးတရားရုံးချုပ်အဖွဲ့ဝင်တွေက ပေါလုကို ခေါ်လာပေးဖို့ တပ်မှူးဆီ အကြောင်းကြားလိုက်ပါ။ သူ့အမှုကို ပိုသေချာအောင် စစ်ဆေးချင်တဲ့ပုံမျိုးနဲ့ပေါ့။ ကျုပ်တို့ကတော့ သူ မရောက်ခင် လုပ်ကြံဖို့ အသင့်စောင့်နေလိုက်မယ် လို့ ပြောကြတယ်။ သူတို့ ချောင်းမြောင်းလုပ်ကြံမယ့်အကြောင်း ပေါလုရဲ့တူက ကြားသွားတဲ့အခါ စစ်တန်းလျားထဲ ဝင်လာပြီး ပေါလုကို ပြောပြတယ်။ ဒါနဲ့ ပေါလုက တပ်စုမှူးတစ်ယောက်ကို ခေါ်ပြီး ဒီလူငယ်လေးကို တပ်မှူးဆီ ခေါ်သွားပေးပါလား။ သူ့မှာ သတင်းပေးစရာ ရှိနေတယ် လို့ပြောတယ်။ တပ်စုမှူးက လူငယ်လေးကို တပ်မှူးဆီ ခေါ်သွားပြီး အကျဉ်းသား ပေါလုက လူငယ်လေးကို တပ်မှူးဆီ ပို့ပေးပါလို့ ကျွန်တော့်ကို ခေါ်ပြောတယ်။ ပြောစရာရှိလို့ ဆိုပြီး ပြောတယ်။ တပ်မှူးက လူငယ်လေးရဲ့လက်ကို ဆွဲပြီး သီးခြားတစ်နေရာ ခေါ်သွားတယ်။ ငါ့ကို ဘာပြောချင်သလဲ လို့မေးတော့၊ လူငယ်လေးက ဂျူးတွေက ပေါလုရဲ့အမှုကို ပိုသေချာအောင် စစ်ဆေးချင်တဲ့ပုံဖမ်းပြီး နက်ဖြန်ကျရင် ပေါလုကို ဂျူးတရားရုံးချုပ်ဆီ ခေါ်လာပေးဖို့ တပ်မှူးကို တောင်းဆိုမယ်ဆိုပြီး တိုင်ပင်ထားကြပါတယ်။ ဒါပေမဲ့ သူတို့ပြောတာကို နားမယောင်လိုက်ပါနဲ့။ လူအယောက် ၄၀ ကျော်က ပေါလုကို လုပ်ကြံဖို့ ချောင်းမြောင်းနေလို့ပါ။ ပေါလုကို မသတ်ရခင် စားသောက်မိရင် ကျိန်စာသင့်ပါစေဆိုပြီး သူတို့ ကျိန်ထားကြတယ်။ အခု အသင့်ဖြစ်နေကြပြီ။ တပ်မှူးဆီက ခွင့်ပြုချက်ရဖို့ စောင့်နေကြတယ် လို့ သတင်းပေးတယ်။ တပ်မှူးက ငါ့ကို မင်း သတင်းပို့တဲ့အကြောင်း ဘယ်သူမှ မသိစေနဲ့ လို့မှာပြီး လူငယ်လေးကို ပြန်လွှတ်လိုက်တယ်။ အဲဒီနောက်တပ်စုမှူးနှစ်ယောက်ကို ဆင့်ခေါ်ပြီး ဒီည ၉ နာရီမှာ ကဲသရိမြို့ကိုချီတက်ဖို့စစ်သည် ၂၀၀၊ မြင်းစီးသူရဲ ၇၀၊ လှံစစ်သည် ၂၀၀ အသင့်ပြင်ထားပါ။ ပေါလုအတွက် မြင်းတွေကိုလည်း အသင့်ပြင်ထားပါ။ သူ့ကို ဘုရင်ခံဖေလဇ်ဆီ ချောချောမောမောရောက်အောင် ပို့လိုက်ပါ လို့ အမိန့်ပေးတယ်။ ပြီးတော့ စာတစ်စောင် ရေးပေးလိုက်တယ် ကျွန်တော် ကလောဒိလုသိက ကြီးမြတ်တဲ့ ဘုရင်ခံ ဖေလဇ်မင်းကို နှုတ်ခွန်းဆက်သလိုက်ပါတယ်။ ဂျူးတွေက ဒီလူကို ဖမ်းပြီး သတ်မယ်လုပ်တော့ ကျွန်တော်က စစ်သည်တွေနဲ့ ချက်ချင်း သွားပြီး ကယ်ခဲ့ပါတယ်။ သူဟာရောမနိုင်ငံသားဖြစ်မှန်းကျွန်တော် သိလိုက်လို့ပါ။ သူ့ကို စွဲချက်တင်ရတဲ့အကြောင်းရင်း သိချင်တာနဲ့ ဂျူးတရားရုံးချုပ်ဆီ ခေါ်သွားတယ်။ သေဒဏ် ဒါမှမဟုတ် ထောင်ဒဏ်ခံထိုက်တဲ့ ပြစ်မှုကြောင့် မဟုတ်ဘဲ သူတို့ရဲ့ ပညတ်တရားနဲ့ဆိုင်တဲ့ ကိစ္စတွေကြောင့် သူ စွဲချက်တင်ခံရမှန်း ကျွန်တော်သိလိုက်ရတယ်။ သူ့ကို လုပ်ကြံဖို့ လျှို့ဝှက်ကြံစည်နေမှန်း သိလိုက်ရလို့ သူ့ကို ဘုရင်ခံမင်းဆီ ချက်ချင်းပို့လိုက်ပါတယ်။ စွဲချက်တင်တဲ့သူတွေကိုတော့ ဘုရင်ခံမင်းရှေ့မှာ လျှောက်ထားဖို့ ပြောထားပါတယ်။ စစ်သည်တွေကလည်း အမိန့်အတိုင်း ပေါလုကို ညအချိန်မှာ အန္တိပတရိမြို့ဆီ ခေါ်သွားတယ်။ နောက်တစ်နေ့မှာ မြင်းစီးသူရဲတွေကို ပေါလုနဲ့အတူလွှတ်ပြီး စစ်သည်တွေကတော့ စစ်တန်းလျားဆီ ပြန်လာတယ်။ မြင်းစီးသူရဲတွေက ကဲသရိမြို့ကို ရောက်သွားတဲ့အခါ ပေါလုကို တပ်မှူးရဲ့စာနဲ့အတူ ဘုရင်ခံလက်ထဲ အပ်လိုက်တယ်။ ဘုရင်ခံက စာကိုဖတ်ပြီးနောက် ပေါလုကို ဘယ်နယ်ကလဲလို့ မေးတဲ့အခါ ကိလိကိပြည်ကမှန်း သိသွားတယ်။ စွဲချက်တင်သူတွေ ရောက်လာရင် မင်းရဲ့အမှုကို ငါ အသေအချာ ကြားနာမယ် လို့ပြောပြီး ပေါလုကို ဟေရုဒ်မင်းရဲ့ နန်းတော်မှာ အစောင့်အကြပ်နဲ့ထားဖို့ အမိန့်ချလိုက်တယ်။,44,Ac,23,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/23/
audio/nwt_44_Ac_BU_24.mp3,ငါးရက်အကြာမှာ ပုရောဟိတ်မင်း အာနနိက ကဲသရိမြို့ကို ရောက်လာတယ်။ ပေါလုရဲ့အမှုကို ဘုရင်ခံဆီ စွဲချက်တင်ဖို့ ရှေ့နေ တေရတုလုနဲ့ အကြီးအကဲတချို့ကိုပါ ခေါ်လာတယ်။ တေရတုလုကို ပြောဆိုခွင့်ပေးလိုက်တဲ့အခါ သူ စပြီး စွဲချက်တင်တော့တယ် ကြီးမြတ်တဲ့ဖေလဇ်မင်း၊မင်းကြီးရဲ့ကျေးဇူးကြောင့်ကျွန်တော်တို့ အေးချမ်းသာယာစွာနေထိုင်နေရပါတယ်။ မင်းကြီးရဲ့ အမြော်အမြင် ကြီးမားမှုကြောင့် တိုးတက်ပြောင်းလဲမှုတွေကိုလည်း ဒီလူမျိုးတွေ ခံစားနေရပါတယ်။ အဲဒီကျေးဇူးတွေကို အချိန်တိုင်း၊ နေရာတိုင်းမှာ ခံစားနေရလို့ အထူးကျေးဇူးတင်ကြောင်းပြောကြားလိုပါတယ်။ ဒါပေမဲ့ မင်းကြီးရဲ့ အချိန်တွေကို အလဟဿ မဖြစ်စေချင်လို့ အကျဉ်းချုံးပြီး လျှောက်လဲပါ့မယ်။ ကရုဏာရှေ့ထားပြီး ကြားနာပေးဖို့ ပန်ကြားအပ်ပါတယ်။ ဒီလူဟာ မြေတစ်ပြင်လုံးမှာရှိတဲ့ ဂျူးတွေ ပုန်ကန်ထကြွအောင် သွေးထိုးလှုံ့ဆော်ပေးတဲ့ အဖျက်သမား ဖြစ်နေမှန်း၊ နာဇရက်မြို့သားတွေရဲ့ ဂိုဏ်းချုပ် ဖြစ်နေမှန်း ကျွန်တော်တို့ စစ်ဆေးတွေ့ရှိရပါတယ်။ ဗိမာန်တော်ကိုလည်း ညစ်ညူးအောင်လုပ်ဖို့ ကြိုးစားတဲ့အတွက် သူ့ကို ဖမ်းဆီးလိုက်ပါတယ်။ — သူ့ကို မင်းကြီးကိုယ်တိုင် စစ်ဆေးကြည့်ရင် ကျွန်တော်တို့ စွဲချက်တွေ မှန်မမှန် သိရပါလိမ့်မယ်။ ဂျူးတွေကလည်း အဲဒီစွဲချက်တွေ မှန်ပါတယ်ဆိုပြီး ထောက်ခံပြောဆိုကြတယ်။ ဘုရင်ခံက ခေါင်းညိတ်ပြပြီးလျှောက်လဲခွင့်ပေးလိုက်တဲ့အခါ ပေါလုက မင်းကြီးဟာ ဒီလူမျိုးကို နှစ်ပေါင်းများစွာ တရားစီရင်ခဲ့မှန်း ကျွန်တော် ကောင်းကောင်းသိပါတယ်။ ဒါကြောင့် ဝမ်းမြောက်ဝမ်းသာထုချေလျှောက်ထားပါမယ်။ ဘုရားသခင်ကို ဝတ်ပြုကိုးကွယ်ဖို့ ဂျေရုဆလင်မြို့ကို ကျွန်တော်တက်လာခဲ့တာ ၁၂ ရက် မကျော်သေးပါဘူး။ ဒီအချက် မှန်မမှန် မင်းကြီးကိုယ်တိုင် စစ်ဆေးကြည့်လို့ ရပါတယ်။ ဗိမာန်တော်မှာ တစ်ယောက်ယောက်နဲ့ ကျွန်တော် ငြင်းခုံနေတာ၊ တရားဇရပ်မှာဖြစ်စေ၊ မြို့ထဲမှာဖြစ်စေလူအုပ်ကို ဆူပူအုံကြွလာအောင် ကျွန်တော်လုပ်နေတာ သူတို့ တစ်ခါမှ မတွေ့ဖူးပါဘူး။ အခုစွဲချက်နဲ့ ပတ်သက်ပြီးတော့လည်း သက်သေအထောက်အထား မပြနိုင်ကြပါဘူး။ ဒါပေမဲ့ ကျွန်တော်က ပညတ်ကျမ်းနဲ့ ပရောဖက်ကျမ်းတွေမှာ ရေးသားထားသမျှကို ယုံကြည်တဲ့အတွက် နာဇရက်မြို့သားတွေရဲ့ ဂိုဏ်းဆိုပြီး သူတို့ခေါ်တဲ့ လမ်းစဉ်အတိုင်း ဘိုးဘေးတို့ရဲ့ဘုရားသခင်ကို ဝတ်ပြုကြောင်း ဝန်ခံပါတယ်။ ဖြောင့်မတ်သူရော မဖြောင့်မတ်သူတွေပါ ရှင်ပြန်ထမြောက်လာမယ့်အကြောင်း သူတို့မျှော်လင့်သလို ကျွန်တော်လည်း ဘုရားသခင်ကို အမှီပြုပြီး မျှော်လင့်ပါတယ်။ ဒါကြောင့် ကျွန်တော်က ဘုရားသခင်ရှေ့၊ လူရှေ့မှာ ကြည်လင်တဲ့ အမှားအမှန်သိစိတ် ရှိနိုင်ဖို့ အမြဲကြိုးစားပါတယ်။ တကယ်တော့ လူမျိုးချင်းတွေကို ပေးကမ်းဖို့၊ ဘုရားသခင်ဆီ အလှူတွေဆက်သဖို့ ဂျေရုဆလင်ကို နှစ်အတော်ကြာပြီးမှ ရောက်လာတာပါ။ အဲဒီကိစ္စတွေ ဆောင်ရွက်တဲ့အခါမှာလည်း လူတွေအုပ်လိုက်နဲ့ လုပ်တာမျိုး၊ ရုန်းရင်းဆန်ခတ် ဖြစ်တာမျိုး မရှိခဲ့ပါဘူး။ မောရှေပညတ်မှာပါတဲ့အတိုင်း ဗိမာန်တော်မှာ ကျွန်တော် ကိုယ်ကိုသန့်စင်တာကိုပဲ သူတို့တွေ့ကြပါတယ်။ ဒါပေမဲ့ အာရှနယ်ကလာတဲ့ ဂျူးတချို့တော့ ရှိပါတယ်။ စွပ်စွဲစရာရှိတယ်ဆိုရင် အဲဒီဂျူးတွေလည်း မင်းကြီးရှေ့ ရောက်လာပြီး ကျွန်တော့်ကို စွပ်စွဲသင့်ပါတယ်။ ဒါမှမဟုတ် ဂျူးတရားရုံးချုပ် အဖွဲ့ဝင်တွေရှေ့မှာ စစ်ဆေးတုန်းက ကျွန်တော့်မှာ ဘာအမှားတွေ့ခဲ့လဲဆိုတာ ဒီမှာရှိတဲ့လူတွေ ကိုယ်တိုင် လျှောက်လဲကြပါစေ။ အဲဒီတုန်းက လူသေတွေ ရှင်ပြန်ထမြောက်လာမယ့်အကြောင်းကို ကျွန်တော်ယုံကြည်လို့ အခုလို စစ်ကြောစီရင်ခံနေရတာပါ လို့ပဲ ပြောမိပါတယ် ဆိုပြီး ပြောတယ်။ ဖေလဇ်မင်းက သခင်ရဲ့လမ်းစဉ်အကြောင်း အတော်များများသိထားပေမဲ့ တပ်မှူးလုသိ ရောက်လာမှ ဒီအမှုကိုငါစီရင်ဆုံးဖြတ်မယ်လို့ပြောပြီး အမှုကို ဆိုင်းထားလိုက်တယ်။ ပေါလုကို အကျယ်ချုပ်ထားပြီး သူ့လူတွေ လာရောက်ပြုစုတာကို မတားမြစ်ဖို့ တပ်စုမှူးကို အမိန့်ပေးလိုက်တယ်။ ရက်အတန်ကြာတော့ ဖေလဇ်မင်းက ဂျူးလူမျိုး ကြင်ရာတော် ဒရုသိလနဲ့အတူ ရောက်လာပြီး ပေါလုကို လူလွှတ်ခေါ်တယ်။ ခရစ်တော်ယေရှုနဲ့ဆိုင်တဲ့ ယုံကြည်ခြင်းအကြောင်း သူဟောတာကို နားထောင်တယ်။ ဒါပေမဲ့ ဖြောင့်မတ်ခြင်း၊ ချုပ်တည်းခြင်း၊ ရောက်လာမယ့် တရားစီရင်ခြင်းအကြောင်းတွေကို ပေါလုဟောပြောတဲ့အခါ ဖေလဇ်မင်းက ကြောက်လန့်လာပြီး အခုတော့ ပြန်လိုက်ဦး။ အခွင့်သာမှ ငါပြန်ခေါ်မယ် လို့ပြောတယ်။ ပြီးတော့ ဖေလဇ်မင်းက ပေါလု ငွေပေးမလားဆိုတဲ့ မျှော်လင့်ချက်နဲ့ သူ့ကို မကြာမကြာခေါ်ပြီး စကားစမြည်ပြောတယ်။ နှစ်နှစ်ကြာတော့ ဖေလဇ်မင်းရဲ့ အရိုက်အရာကို ပေါကိဖေတ္တု ဆက်ခံတယ်။ ဖေလဇ်မင်းက ဂျူးတွေရှေ့မှာ မျက်နှာရချင်တော့ ပေါလုကို ဆက်ပြီး အကျဉ်းချထားလိုက်တယ်။,44,Ac,24,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/24/
audio/nwt_44_Ac_BU_25.mp3,ဖေတ္တုက အဲဒီနယ်ကို ရောက်လာပြီး တာဝန်ဆက်ခံတယ်။ သုံးရက်ကြာတဲ့အခါ ကဲသရိမြို့ကနေ ဂျေရုဆလင်မြို့ကို တက်သွားတယ်။ ပုရောဟိတ်မင်းတွေနဲ့ အထင်ကရ ဂျူးခေါင်းဆောင်တွေကပေါလုအကြောင်း တိုင်တန်းကြတယ်။ အဲဒီနောက်၊ ဂျေရုဆလင်မြို့ဆီ ပေါလုကို ပို့ပေးဖို့ ဖေတ္တုကို သနားခံကြတယ်။ တကယ်တော့ သူ့ကို လမ်းခုလတ်မှာ ချောင်းမြောင်းလုပ်ကြံဖို့ စီစဉ်ထားကြတာ။ ဒါပေမဲ့ ဖေတ္တုက ပေါလုကို ကဲသရိမြို့မှာပဲ အကျဉ်းချထားမယ့်အကြောင်း၊ သူကိုယ်တိုင် ကဲသရိမြို့ကို ပြန်သွားတော့မယ့်အကြောင်း ပြောတယ်။ မင်းတို့ထဲက ခေါင်းဆောင်တချို့ ငါနဲ့အတူလိုက်ခဲ့။ အဲဒီလူမှာ ပြစ်မှုတစ်စုံတစ်ရာ ရှိတယ်ဆိုရင် စွဲချက်တင်ကြပေါ့ လို့လည်း ပြောတယ်။ ဖေတ္တုက ဂျေရုဆလင်မြို့မှာ ၈ရက်၊ ၁၀ ရက်လောက်ပဲ နေပြီးနောက် ကဲသရိမြို့ကို ပြန်ဆင်းသွားတယ်။ နောက်တစ်နေ့ရောက်တော့ တရားပလ္လင်ပေါ်မှာ ထိုင်ပြီး ပေါလုကို ခေါ်ခဲ့ဖို့ အမိန့်ပေးတယ်။ ဂျေရုဆလင်မြို့ကနေဆင်းလာတဲ့ဂျူးတွေက ပေါလုဝင်လာတာနဲ့ဝိုင်းအုံပြီးကြီးလေးတဲ့စွဲချက်တွေ တင်ကြတော့တယ်။ သက်သေအထောက်အထားတော့ မပြနိုင်ကြဘူး။ ပေါလုက ကျွန်တော်ဟာ ဂျူးတွေရဲ့ ပညတ်တရားကိုဖြစ်စေ၊ ဗိမာန်တော်ကိုဖြစ်စေ၊ ဆီဇာ ကိုဖြစ်စေ တစ်ခါမှ မပြစ်မှားခဲ့ဖူးပါဘူး လို့ ချေပပြောဆိုတယ်။ ဖေတ္တုက ဂျူးတွေရှေ့ မျက်နှာရချင်တဲ့အတွက် ပေါလုကို ဒီအမှုအတွက် ဂျေရုဆလင်မြို့ကို သွားပြီး အစစ်ဆေးခံချင်သလား လို့မေးတော့၊ ပေါလုက အခု ကျွန်တော်ဟာ ဆီဇာရဲ့ တရားပလ္လင်ရှေ့မှာ ရပ်နေပါတယ်။ ဒီမှာပဲ ကျွန်တော့်ကို စစ်ကြောစီရင်သင့်တယ်။ ဂျူးတွေကို ကျွန်တော် မပြစ်မှားခဲ့မှန်း မင်းကြီး ကောင်းကောင်းသိပါတယ်။ သေထိုက်တဲ့ပြစ်မှုတစ်ခုခုကျူးလွန်ခဲ့တာမှန်ရင် အသက်ချမ်းသာပေးဖို့ ကျွန်တော် အသနားခံနေမှာ မဟုတ်ဘူး။ စွဲချက်တွေ အထောက်အထား မခိုင်လုံဘဲ ဒီလူတွေ စိတ်ကျေနပ်ဖို့အတွက်နဲ့ ကျွန်တော့်ကို သူတို့လက်ထဲ ဘယ်သူမှ လွှဲအပ်ခွင့်မရှိဘူး။ ဆီဇာဆီမှာ ကျွန်တော်အယူခံဝင်မယ် လို့ဖြေတယ်။ ဖေတ္တုက အတိုင်ပင်ခံတွေနဲ့ ဆွေးနွေးပြီး မင်း ဆီဇာဆီမှာ အယူခံဝင်လိုက်ပြီဆိုတော့ ဆီဇာဆီကိုပဲ သွားရမယ် လို့ပြောတယ်။ ရက်အတော်ကြာပြီးနောက် အဂရိပ္ပမင်းနဲ့ ဗေရနိတ်တို့က ချစ်ကြည်ရေးခရီးစဉ်အဖြစ် ကဲသရိမြို့မှာရှိတဲ့ ဖေတ္တုဆီ ရောက်လာတယ်။ အဲဒီမှာ ရက်အတော်ကြာ ရှိနေတော့ ဖေတ္တုက အဂရိပ္ပမင်းကို ပေါလုရဲ့အမှုအကြောင်း ပြောပြတယ် ဖေလဇ်မင်း အကျဉ်းချထားတဲ့ လူတစ်ယောက်ရှိတယ်။ ဂျေရုဆလင်မြို့မှာကျုပ်ရှိနေတုန်းပုရောဟိတ်မင်းတွေနဲ့ ဂျူးအကြီးအကဲတွေက အဲဒီလူအကြောင်း လာရောက်တိုင်တန်းပြီး သူ့ကို ပြစ်ဒဏ်စီရင်ပေးဖို့ တောင်းဆိုကြတယ်။ ဒါပေမဲ့ စွဲချက်တင်သူတွေရှေ့မှာ ထုချေပြောဆိုခွင့် မရသေးတဲ့သူကို တစ်ယောက်ယောက် စိတ်ကျေနပ်ဖို့အတွက် ဘယ်သူ့ဆီကိုမှ မအပ်ရဘူးဆိုတဲ့ ရောမထုံးစံရှိတယ်လို့ ကျုပ်ပြန်ပြောတယ်။ ဒါကြောင့် ဒီကို သူတို့ရောက်လာတဲ့အခါ ကျုပ်လည်း အချိန်ဆွဲမနေတော့ဘဲ နောက်တစ်နေ့မှာပဲ တရားပလ္လင်ပေါ်မှာ ထိုင်ပြီး အဲဒီလူကို ခေါ်လိုက်တယ်။ အဲဒီအခါ စွဲချက်တင်သူတွေက ထရပ်ပြီး စွပ်စွဲကြပေမဲ့ ကျုပ်ထင်ထားတဲ့ ဆိုးရွားတဲ့ပြစ်မှုတွေတော့ မဟုတ်ပါဘူး။ သူတို့ရဲ့ဘာသာတရားနဲ့ပတ်သက်ပြီး၊ ယေရှုဆိုတဲ့ သေလွန်သူတစ်ယောက်နဲ့ပတ်သက်ပြီး အငြင်းပွားတာပဲရှိတယ်။ ပေါလုကတော့ အဲဒီယေရှုဟာ အသက်ရှင်နေတယ်လို့ အခိုင်အမာ ပြောနေပါတယ်။ ဒီအမှုကို ဘယ်လိုကိုင်တွယ်ရမှန်း မသိတာနဲ့ ကျုပ်လည်း ဂျေရုဆလင်မြို့ကို သွားပြီး စစ်ကြောစီရင်ခံချင်သလားလို့ မေးတယ်။ ဒါပေမဲ့ ပေါလုက ဘုရင်မင်းမြတ်ရဲ့ အဆုံးအဖြတ်ကို ခံယူမယ့်အချိန်ထိ သူ့ကို ထိန်းသိမ်းထားပေးဖို့ အသနားခံတဲ့အတွက် ကျုပ်လည်း သူ့ကို ဆီဇာဆီ မပို့မချင်း ချုပ်ထားဖို့ အမိန့်ချလိုက်တယ်။ အဲဒီအခါ အဂရိပ္ပမင်းက သူပြောတာကို ငါကိုယ်တိုင် ကြားချင်တယ် လို့ပြောတော့ ဖေတ္တုက မနက်ဖြန်ကြားရပါမယ်လို့ပြောတယ်။ နောက်တစ်နေ့မှာ အဂရိပ္ပမင်းနဲ့ ဗေရနိတ်တို့က ခမ်းနားကြီးကျယ်တဲ့အဆောင်အယောင်နဲ့တကွ တပ်မှူးတွေ၊ မြို့မျက်နှာဖုံးတွေ ခြံရံပြီး ညီလာခံခန်းမထဲ ဝင်လာကြတယ်။ အဲဒီနောက် ဖေတ္တု အမိန့်ပေးလိုက်တဲ့အခါ ပေါလုကို ခေါ်ထုတ်လာကြတယ်။ ဖေတ္တုက အဂရိပ္ပမင်းနဲ့တကွ ရောက်ရှိလာသူအပေါင်းတို့၊ ဒီလူကို ကြည့်ပါ။ ဂျေရုဆလင်မြို့မှာရော ဒီမြို့မှာပါ ဂျူးလူထုတစ်ရပ်လုံးက ဒီလူ အသက်မရှင်ထိုက်ဘူးဆိုပြီးအော်ဟစ်တိုင်တန်းနေကြတယ်။ သူက သေထိုက်တဲ့ပြစ်မှု မကျူးလွန်ခဲ့မှန်း ကျုပ်ကောင်းကောင်းသိတယ်။ သူကိုယ်တိုင် ဧကရာဇ်မင်းဆီ အယူခံဝင်မှာဖြစ်လို့ သူ့ကိုပို့ဖို့ ကျုပ်ဆုံးဖြတ်လိုက်တယ်။ ဒါပေမဲ့ ဧကရာဇ်မင်းဆီ သူနဲ့ပတ်သက်တဲ့ အစီရင်ခံစာရေးတဲ့အခါ ဘာရေးရမှန်း မသိဖြစ်နေတယ်။ သူ့ကို စစ်ကြောစီရင်ပြီးမှ အစီရင်ခံစာ ရေးနိုင်မှာဖြစ်လို့ ရောက်ရှိလာတဲ့ ဒီလူတွေရှေ့မှောက်၊ အထူးသဖြင့် အဂရိပ္ပမင်းရှေ့မှောက် သူ့ကို ခေါ်ထုတ်လာတာပါ။ စွဲချက်တစ်စုံတစ်ရာ မဖော်ပြဘဲ အကျဉ်းသားတစ်ယောက်ကို ပို့လိုက်ဖို့ မသင့်တော်ဘူးလို့ ကျုပ်ယူဆတယ် လို့ပြောတယ်။,44,Ac,25,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/25/
audio/nwt_44_Ac_BU_26.mp3,အဂရိပ္ပမင်းက မင်း ထုချေပြောလို့ရပြီ လို့ အခွင့်ပေးလိုက်တော့ ပေါလုလည်း လက်ကိုဆန့်ပြီး ထုချေပြောဆိုတော့တယ် အဂရိပ္ပမင်း၊ ဂျူးတွေရဲ့ စွဲချက်နဲ့ပတ်သက်ပြီး ရှေ့တော်မှာ အခုလို ထုချေပြောဆိုခွင့် ရတဲ့အတွက် ကျွန်တော် ဝမ်းသာပါတယ်။ မင်းကြီးဟာ ဂျူးတွေရဲ့ ဓလေ့ထုံးစံတွေ၊ အငြင်းပွားတတ်တဲ့ ပြဿနာတွေအကြောင်း ကောင်းကောင်း သိကျွမ်းတဲ့သူဖြစ်နေလို့ ပိုပြီးဝမ်းသာပါတယ်။ ဒါကြောင့် ကျွန်တော်ပြောတာကို စိတ်ရှည်ရှည် နားထောင်ပေးဖို့ မေတ္တာရပ်ခံပါတယ်။ ကျွန်တော် ငယ်ငယ်ကတည်းက လူမျိုးချင်းတွေဆီမှာရော ဂျေရုဆလင်မြို့မှာပါ ဘယ်လို ကျင့်ကြံနေထိုင်ခဲ့တယ်ဆိုတာ ဂျူးအားလုံးသိပါတယ်။ ကျွန်တော့်ကို သူတို့သိခဲ့တာ ကြာပါပြီ။ ကျွန်တော်ဟာ ဖာရိရှဲဂိုဏ်းဝင် တစ်ယောက်ဖြစ်ခဲ့မှန်း သူတို့ဆန္ဒရှိရင် ထွက်ဆိုနိုင်သားပဲ။ အဲဒီဂိုဏ်းဟာ တခြားဂျူးဂိုဏ်းတွေထက် တင်းကျပ်မှန်း မင်းကြီးသိပါတယ်။ ဒါပေမဲ့ ကျွန်တော်က ဘိုးဘေးတွေကိုပေးခဲ့တဲ့ ဘုရားသခင့် ကတိတော်ကို မျှော်လင့်လို့ အခု ရုံးတင်စစ်ဆေးခံနေရတာပါ။ ကျွန်တော်တို့လူမျိုး ၁၂ နွယ်က နေ့ညမပြတ် ကြိုးစားအားထုတ်ပြီး ဘုရားသခင်ကို ဝတ်ပြုခြင်းအားဖြင့် စောင့်မျှော်နေကြတာ အဲဒီကတိတော်ပါပဲ။ အရှင်မင်းကြီး၊ ကျွန်တော် အဲဒီလိုမျှော်လင့်နေတဲ့အတွက် ဂျူးတွေ ကျွန်တော့်ကို တရားစွဲတာပါ။ လူသေတွေကို ဘုရားသခင်အသက်ပြန်ရှင်စေတယ်ဆိုတာ မယုံနိုင်စရာပဲဆိုပြီး ဘာလို့ ထင်နေကြတာလဲ။ တကယ်တော့ နာဇရက်မြို့သား ယေရှုရဲ့နာမည်ကို ဆန့်ကျင်ဖို့ဆိုရင် ဘာမဆို လုပ်ရမယ်လို့ ကျွန်တော်လည်း အခိုင်အမာ ယူဆခဲ့ဖူးတယ်။ ဂျေရုဆလင်မြို့မှာ အဲဒီလိုပဲ လုပ်ခဲ့တယ်။ ပုရောဟိတ်မင်းတွေပေးတဲ့ အခွင့်အာဏာနဲ့ သန့်ရှင်းသူတွေကို ထောင်ထဲမှာ အကျဉ်းချခဲ့တယ်။ သူတို့ကို ကွပ်မျက်တဲ့အခါ ကျွန်တော် ထောက်ခံခဲ့တယ်။ တရားဇရပ်တိုင်းမှာ သူတို့ကို အကြိမ်ကြိမ် ပြစ်ဒဏ်ပေးပြီး သူတို့ရဲ့ ယုံကြည်သက်ဝင်မှုကို စွန့်လွှတ်အောင် အတင်းအကျပ်လုပ်ခဲ့တယ်။ သူတို့ကို ဒေါသစိတ်မွှန်ပြီး တခြားမြို့တွေအထိ လိုက်လံညှဉ်းဆဲခဲ့ပါတယ်။ ပုရောဟိတ်မင်းတွေပေးတဲ့ အခွင့်အာဏာနဲ့ တာဝန်အရ အဲဒီလို ညှဉ်းဆဲဖို့ ဒမတ်စကတ်မြို့ကို သွားပါတယ်။ အရှင်မင်းကြီး၊ မွန်းတည့်ချိန်ရောက်တော့ လမ်းမှာ နေရောင်ထက် တောက်ပတဲ့ အလင်းတန်းတစ်ခုက ကျွန်တော်နဲ့ ခရီးသွားဖော်တွေအပေါ် ကောင်းကင်ကနေ ထွန်းတောက်လာတယ်။ ကျွန်တော်တို့အားလုံး မြေပေါ်လဲသွားတဲ့အခါ ဟီဘရူးလို စကားသံတစ်ခု ထွက်ပေါ်လာပြီး ရှောလု၊ ရှောလု၊ ငါ့ကို ဘာလို့ နှိပ်စက်ညှဉ်းဆဲနေတာလဲ။ တုတ်ချွန်ကို ကန်ရင် မင်းပဲ နာကျင်မှာပေါ့ လို့ပြောတာကို ကျွန်တော် ကြားပါတယ်။ ဒါနဲ့ ကျွန်တော်က သခင်ဟာ ဘယ်သူလဲ လို့မေးတော့ သခင်က ငါဟာ မင်း နှိပ်စက်ညှဉ်းဆဲနေတဲ့ ယေရှုပဲ။ ဒါပေမဲ့ အခု ထရပ်လိုက်ပါ။ ငါနဲ့ပတ်သက်ပြီး မင်း မြင်တွေ့ခဲ့တာတွေ၊ နောက်ပိုင်းမှာ မင်းကို မြင်တွေ့ခွင့်ပေးမယ့်အရာတွေအကြောင်း သက်သေခံမယ့် ငါ့ရဲ့ကျွန်အဖြစ် မင်းကို ရွေးချယ်ဖို့ အခုလို ငါရောက်လာတာ။ ငါက ဒီလူမျိုးနဲ့ လူမျိုးခြားတွေလက်ကနေ မင်းကို ကယ်တင်ပြီး သူတို့ဆီ စေလွှတ်မယ်။ မင်းက သူတို့ကို မျက်စိဖွင့်ပေးပြီး အမှောင်ကနေ အလင်းဆီ၊ စာတန်ရဲ့ အခွင့်အာဏာအောက်ကနေ ဘုရားသခင်ရဲ့ အခွင့်အာဏာဆီ ပြန်လှည့်လာအောင် လုပ်ပေးရမယ်။ သူတို့ဟာ ယုံကြည်ခြင်းကြောင့် အပြစ်တွေ ခွင့်လွှတ်ခံရပြီး သန့်စင်သွားသူတွေနဲ့အတူ အမွေရလိမ့်မယ် လို့ပြောပါတယ်။ ဒါကြောင့် ကောင်းကင်ကနေရတဲ့ အဲဒီစိတ်အာရုံကို ကျွန်တော် မနာခံဘဲ မနေပါဘူး၊ အဂရိပ္ပမင်း။ သူတို့ နောင်တရပြီး ဘုရားသခင်ဆီ ပြန်လှည့်လာရမယ်၊ နောင်တရကြောင်း လုပ်ရပ်နဲ့ သက်သေပြရမယ်ဆိုတဲ့ သတင်းတရားကို ဒမတ်စကတ်မြို့မှာ ဦးဆုံး ဟောခဲ့တယ်။ အဲဒီနောက် ဂျေရုဆလင်မြို့မှာ၊ ယုဒပြည်တစ်ဝန်းလုံးမှာ ဟောခဲ့တယ်။ လူမျိုးခြားတွေကိုလည်း ဟောခဲ့တယ်။ ဒါကြောင့်ဂျူးတွေက ဗိမာန်တော်မှာ ကျွန်တော့်ကို ဖမ်းပြီး သတ်ဖို့ ကြိုးစားခဲ့တယ်။ ဒါပေမဲ့ ကျွန်တော်က ဘုရားသခင်ရဲ့ မစခြင်းကျေးဇူးကို ခံစားရတဲ့အတွက် ပရောဖက်ကျမ်းတွေနဲ့ မောရှေ ရေးသားဖော်ပြခဲ့သမျှ တကယ် ဖြစ်ပျက်လာမယ့်အကြောင်းအယုတ်အမြတ်မရွေး လူတိုင်းကို သက်သေခံနေတာ အခုချိန်ထိပါပဲ။ ခရစ်တော်ဟာ ဝေဒနာ ခံစားရမယ့်အကြောင်း၊ သေရာကနေ အသက်ပြန်ရှင်လာသူတွေထဲမှာ ဦးဆုံးဖြစ်တဲ့အကြောင်း၊ ဂျူးတွေနဲ့ လူမျိုးခြားတွေကို အလင်းတရား ဟောပြောမယ့်အကြောင်း အဲဒီကျမ်းတွေမှာ ရေးထားပါတယ်။ အဲဒီလို ထုချေပြောဆိုလိုက်တဲ့အခါ ဖေတ္တုက ပေါလု၊ မင်း ရူးနေပြီ။ အတတ်ကြူးလို့ ရူးသွားပြီ လို့ အော်ပြောတယ်။ ပေါလုကလည်း ကြီးမြတ်တဲ့ ဖေတ္တုမင်း၊ ကျွန်တော် မရူးပါဘူး။ မှန်တဲ့စကား၊ ယုတ္တိရှိတဲ့စကားကိုပဲ ပြောနေတာပါ။ ဒီအကြောင်းတွေကို မင်းကြီး ကောင်းကောင်းသိပါတယ်။ ဒါကြောင့် ကျွန်တော် အခုလို ပွင့်ပွင့်လင်းလင်း ပြောရဲတာပါ။ အဲဒါတွေဟာ ပုန်းလျှိုးကွယ်လျှိုးဖြစ်ခဲ့တာ မဟုတ်လို့မင်းကြီးအားလုံးသိထားမယ်ဆိုတာကျွန်တော်အကြွင်းမဲ့ယုံပါတယ်။ အဂရိပ္ပမင်း၊ ပရောဖက်တွေကို မင်းကြီး ယုံပါသလား။ ယုံတယ်ဆိုတာ ကျွန်တော်သိပါတယ် လို့ပြောတယ်။ အဂရိပ္ပမင်းက မင်း သွေးဆောင်တာနဲ့ပဲ အချိန်တိုအတွင်းမှာ ငါ ခရစ်ယာန်ဖြစ်တော့မယ် လို့ပြောတယ်။ အဲဒီအခါ ပေါလုက မင်းကြီးသာမက အခု ကျွန်တော်ပြောတာကို ကြားနာနေသူအားလုံး အချိန်တိုအတွင်းမှာဖြစ်စေ၊ အတော်ကြာမှဖြစ်စေ ကျွန်တော့်လို ဖြစ်လာအောင် ဘုရားသခင်ဆီ ဆုတောင်းပါတယ်။ ကျွန်တော့်လို ချုပ်နှောင်ခံနေရတဲ့အဖြစ်မျိုးကိုတော့ မရောက်စေချင်ပါဘူး လို့ပြောတယ်။ အဲဒီနောက် အဂရိပ္ပမင်း ထရပ်လိုက်တဲ့အခါ ဘုရင်ခံဖေတ္တု၊ ဗေရနိတ်နဲ့ အတူထိုင်နေသူတွေ ထရပ်ကြတယ်။ သူတို့ထွက်သွားရင်းနဲ့ ဒီလူဟာ သေဒဏ်၊ ထောင်ဒဏ် ခံထိုက်တဲ့အပြစ် မကျူးလွန်ထားဘူး ဆိုပြီး အချင်းချင်း ပြောကြတယ်။ အဂရိပ္ပမင်းကလည်း ဒီလူသာ ဆီဇာ ဆီမှာ အယူခံမဝင်ထားရင် လွှတ်ပေးလို့ရပြီ ဆိုပြီး ဖေတ္တုကို ပြောတယ်။,44,Ac,26,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/26/
audio/nwt_44_Ac_BU_27.mp3,ဖေတ္တုက ကျွန်တော်တို့ကို ရေကြောင်းခရီးနဲ့ အီတလီပို့မယ်လို့ ဆုံးဖြတ်တဲ့အတွက် ပေါလုနဲ့ တခြားအကျဉ်းသားတွေကို ဧကရာဇ်တပ်ရင်းရဲ့ တပ်စုမှူး ယုလိလက်ထဲ အပ်လိုက်ကြတယ်။ အာရှနယ်ပင်လယ်ကမ်းရိုးတန်းတစ်လျှောက်ရွက်လွှင့်မယ့် သင်္ဘောကို အာဒြမုတ္တိမြို့ကနေ တက်စီးပြီး ရွက်လွှင့်သွားတယ်။ မက်ဆီဒိုးနီးယားပြည် သက်သာလောနိတ်မြို့သား အာရိတ္တာခုလည်း ကျွန်တော်တို့နဲ့အတူ ပါလာတယ်။ နောက်တစ်နေ့ရောက်တော့ ဆိုင်ဒုန်မြို့မှာ သင်္ဘောဆိုက်တယ်။ ယုလိက ပေါလုကို စေတနာထားပြီး မိတ်ဆွေတွေဆီ သွားခွင့်ပေးတယ်။ ဒါကြောင့် မိတ်ဆွေတွေက ပေါလုကို ကူညီခွင့်ရကြတယ်။ ဆိုင်ဒုန်မြို့ကနေ ပင်လယ်ဆီ ကျွန်တော်တို့ ပြန်ထွက်လာတဲ့အခါ လေဆန်ဖြစ်နေတော့ ဆိုက်ပရပ်ကျွန်းနား လေကွယ်ရာဘက်ကနေ ရွက်လွှင့်ကြတယ်။ ကိလိကိပြည်နဲ့ ပံဖုလိပြည်တစ်လျှောက် ပင်လယ်ပြင်ကိုဖြတ်ပြီး လုကိပြည်၊မုရမြို့ကိုရောက်လာတယ်။ အဲဒီမှာ အလက်ဇန္ဒြီးယားမြို့ကနေလာတဲ့သင်္ဘောကိုတွေ့တယ်၊ အဲဒီသင်္ဘောက အီတလီပြည်ကို သွားမှာဖြစ်လို့ တပ်မှူးက ကျွန်တော်တို့ကိုအဲဒီသင်္ဘောပေါ်တင်ပေးလိုက်တယ်။ ကျွန်တော်တို့ရက်အတန်ကြာ တဖြည်းဖြည်း ရွက်လွှင့်လာတဲ့အခါ ကနိဒ်မြို့ကို ခက်ခက်ခဲခဲ ရောက်လာတယ်။ လေကြောင်းမသင့်တဲ့အတွက် ရှေ့ဆက်မသွားနိုင်ဘူး။ဒါကြောင့် သာလမုန်အငူနားကနေ ဖြတ်ပြီး ခရိကျွန်းနား လေကွယ်ရာဘက်ကနေ ရွက်လွှင့်သွားကြတယ်။ ကမ်းရိုးတန်းတစ်လျှောက် ခက်ခက်ခဲခဲ ရွက်လွှင့်လာပြီးနောက် လာသဲမြို့နားက ဆိပ်ကမ်းသာလို့ခေါ်တဲ့ နေရာကို ရောက်လာကြတယ်။ ရက်ပေါင်းများစွာ ကြာပြီးနောက် အပြစ်ဖြေရာနေ့ အစာရှောင်ချိန်တောင် ကျော်လွန်သွားပြီးဖြစ်လို့ ရေကြောင်းခရီးသွားဖို့အန္တရာယ်များလာတယ်။ဒါကြောင့်ပေါလုက၊ မိတ်ဆွေတို့၊ ကျွန်တော်တို့ ခရီးဆက်မယ်ဆိုရင် သင်္ဘောရော ကုန်စည်တွေပါ ဆုံးရှုံးရုံမက လူတွေလည်းအသက်ဆုံးရှုံးမယ်ဆိုတာ ကျွန်တော်သိနေတယ် လို့ အကြံပြုတယ်။ ဒါပေမဲ့ တပ်စုမှူးက ပေါလုအကြံပေးတာကိုလက်မခံဘဲမာလိန်မှူးနဲ့ သင်္ဘောပိုင်ရှင်ပြောတာကိုပဲ နားထောင်တယ်။ အဲဒီဆိပ်ကမ်းက ဆောင်းခိုဖို့ မသင့်တော်ဘူး။ ဒါကြောင့် အဲဒီကနေ ရွက်လွှင့်ပြီးခရိကျွန်း၊ဖိနိတ်ဆိပ်ကမ်းဆီအရောက်သွားမယ်ဆိုရင် ဆောင်းခိုလို့ ရနိုင်မယ်လို့အများစုကအကြံပြုတယ်။ ဖိနိတ်ဆိပ်ကမ်းမှာအရှေ့မြောက်နဲ့ အရှေ့တောင်ဘက်ကို မျက်နှာမူထားတဲ့ သင်္ဘောဆိပ်နှစ်ခု ရှိတယ်။ တောင်လေ ညင်ညင်သာသာ တိုက်ခတ်လာတဲ့အခါ သူတို့က ဖိနိတ်ဆိပ်ကမ်းဆီသွားနိုင်ပြီအထင်နဲ့ ကျောက်ဆူးကို ဆွဲတင်ပြီး ခရိကျွန်းကမ်းရိုးတန်းတစ်လျှောက် ကမ်းခြေနဲ့ကပ်နိုင်သမျှ ကပ်ပြီး ရွက်လွှင့်သွားကြတယ်။ ဒါပေမဲ့ မကြာခင်မှာပဲ ဥရကုလုန် လို့ခေါ်တဲ့ လေပြင်းမုန်တိုင်း တိုက်ခတ်လာတယ်။ ဒါကြောင့် သင်္ဘောက လေဟုန်မိပြီး လေဆန်မတက်နိုင်တော့ဘဲ လေနှင်ရာ ပါသွားတော့တယ်။ ဒါနဲ့ ကောဒလို့ခေါ်တဲ့ ကျွန်းလေးကို လေရိပ်ခိုပြီး အမြန်ရွက်လွှင့်သွားကြတယ်။ ပဲ့ပိုင်းကသမ္ဗန်ကို မပျက်စီးအောင် မနည်းထိန်းပြီး၊ သင်္ဘောပေါ် ဆွဲတင်ကြတယ်။ သင်္ဘောဝမ်းကိုလည်း ကြိုးနဲ့ ပတ်ရစ်ချည်နှောင်ပြီး ခိုင်ခံ့အောင်လုပ်ကြတယ်။ သုရတိ သောင်မှာ သင်္ဘောတင်မှာ စိုးရိမ်ပြီး ရွက်ကြိုးတန်ဆာတွေကို ဖြေလျှော့လိုက်တဲ့အခါ သင်္ဘောက လေတိုက်ရာ လွင့်ပါသွားတယ်။ လှိုင်းလုံးတွေအပြင်းအထန် ရိုက်ခတ်လို့ နောက်တစ်နေ့မှာ သင်္ဘောဝန်ပေါ့အောင် ကုန်စည်တွေကို ပစ်ချကြတယ်။ သုံးရက်မြောက်နေ့မှာ သင်္ဘောတန်ဆာတွေကို ပစ်ချကြတယ်။ နေနဲ့ ကြယ်တွေကို ရက်ပေါင်းများစွာ မမြင်ရဘူး။ မုန်တိုင်း ထန်သည်ထက် ထန်လာတဲ့အတွက် ကျွန်တော်တို့အားလုံး အသက်ရှင်ဖို့ လမ်းစမမြင်တော့ဘူး။ အစာမစားဖြစ်တာလည်း ကြာလှပြီ။ ဒါနဲ့ ပေါလုက သူတို့အလယ်မှာ ထရပ်ပြီး မိတ်ဆွေတို့၊ ကျွန်တော်အကြံပေးတာကို လက်ခံပြီး ခရိကျွန်းကနေ ရွက်မလွှင့်ခဲ့ရင် အခုလိုပျက်စီးဆုံးရှုံးမှာမဟုတ်ဘူး။ ဘာပဲဖြစ်ဖြစ် အားတင်းထားကြဖို့ ကျွန်တော်အားပေးချင်တယ်။ ခင်ဗျားတို့တစ်ယောက်မှ အသက်ဆုံးရှုံးမှာ မဟုတ်ဘူး။ သင်္ဘောတော့ ပျက်စီးသွားမယ်။ ကျွန်တော်ဝတ်ပြုတဲ့ ဘုရားသခင်ရဲ့ ကောင်းကင်တမန်တစ်ပါးက ညတုန်းက ကျွန်တော့်အနားမှာပေါ်လာပြီး၊ ပေါလု၊ မကြောက်ပါနဲ့။ ဆီဇာ ရှေ့မှောက်ကိုမင်းရောက်ရလိမ့်မယ်။ ဘုရားသခင်က မင်းနဲ့အတူပါလာတဲ့ လူအားလုံးကို အသက်ချမ်းသာ ပေးမှာပါ လို့ပြောတယ်။ ဒါကြောင့် မိတ်ဆွေတို့၊ အားတင်းထားကြ။ ဘုရားသခင်ကိုကျွန်တော်ယုံကြည်တယ်။ ကျွန်တော့်ကို ဘုရားသခင် ပြောထားတာတွေ တကယ်ဖြစ်လာမယ်။ ဒါပေမဲ့ သင်္ဘောပျက်ပြီး ကျွန်းတစ်ကျွန်းမှာ ကျွန်တော်တို့ သောင်တင်လိမ့်မယ် လို့ပြောတယ်။ ဆယ့်လေးရက်မြောက် ညသန်းခေါင်အချိန်လောက်မှာ အာဒြိပင်လယ်ထဲ မျောနေတုန်း သင်္ဘောသားတွေက ကမ်းတစ်ခုခုနား ရောက်တော့မယ်လို့ ထင်ကြတယ်။ ရေအနက်ကို တိုင်းကြည့်တဲ့အခါ အလံ ၂၀ နက်မှန်း သိလိုက်ရတယ်။ ရှေ့ဆက်တိုးသွားပြီး ရေအနက်ကို ပြန်တိုင်းကြည့်တဲ့အခါ ၁၅ လံ ရှိတယ်။ ကျောက်ဆောင်နဲ့ တိုက်မိမှာစိုးလို့ သင်္ဘောပဲ့ပိုင်းကနေ ကျောက်ဆူး လေးလက်ချပြီး မိုးလင်းမယ့်အချိန်ကို စောင့်နေကြတယ်။ သင်္ဘောသားတွေက သင်္ဘောကိုစွန့်ခွာမယ် စိတ်ကူးနဲ့ သင်္ဘောဦးပိုင်းမှာ ကျောက်ဆူးချဟန်ဆောင်ပြီး သမ္ဗန်ကို လျှောချကြတယ်။ အဲဒီအခါ ပေါလုက သင်္ဘောသားတွေ သင်္ဘောပေါ်မှာ မနေရင် ခင်ဗျားတို့ အသက်ချမ်းသာရမှာ မဟုတ်ဘူး ဆိုပြီး တပ်စုမှူးနဲ့ စစ်သည်တွေကို ပြောလိုက်တယ်။ ဒါနဲ့ စစ်သည်တွေ ကြိုးကို ဖြတ်ချလိုက်တဲ့အခါ သမ္ဗန် ရေထဲကျသွားတယ်။ မိုးလင်းခါနီးတော့ ပေါလုက လူအားလုံးကို အစာစားဖို့ တိုက်တွန်းတယ်။ ခင်ဗျားတို့ စိုးရိမ်တကြီး စောင့်ရင်း မစားမသောက်ဘဲနေတာ ဒီနေ့နဲ့ဆို ၁၄ ရက်ရှိနေပြီ။ ဒါကြောင့် အစာစားကြပါ၊ ခင်ဗျားတို့အကျိုးအတွက် ပြောနေတာပါ။ ခင်ဗျားတို့ ဆံခြည်တစ်မျှင်တောင် ပျက်စီးမှာမဟုတ်ဘူး လို့ အားပေးတယ်။ အဲဒီနောက် ပေါလုက မုန့်ကိုယူပြီးသူတို့အားလုံးရှေ့မှာပဲ ဘုရားသခင်ရဲ့ ကျေးဇူးတော်ကို ချီးမွမ်းတယ်။ ပြီးတော့ မုန့်ကိုဖဲ့ပြီး စားတဲ့အခါ၊ လူတွေလည်း အားတက်လာပြီး အစာစားကြတယ်။ သင်္ဘောပေါ်မှာ လူ ၂၇၆ ယောက် ပါလာတယ်။ သူတို့ ဝဝလင်လင် စားပြီးတဲ့နောက် ဂျုံစပါးတွေကို ပင်လယ်ထဲ ပစ်ချပြီး သင်္ဘောဝန်ပေါ့အောင် လုပ်ကြတယ်။ မိုးလင်းလာတဲ့အခါ ဘယ်အရပ်ကို ရောက်နေမှန်း အသေအချာ မသိပေမဲ့ သဲသောင်ပြင်ရှိတဲ့ ကမ်းခြေတစ်ခုကို တွေ့တော့ သင်္ဘောကပ်ဖို့ ဆုံးဖြတ်လိုက်ကြတယ်။ ကျောက်ဆူးတွေကို ပင်လယ်ထဲဖြတ်ချပြီးပဲ့ထိန်းတက်မရဲ့ကြိုးတွေကိုဖြေကြတယ်။ အဲဒီနောက် သင်္ဘောဦးပိုင်းမှာရှိတဲ့ ရွက်ကို တင်ပြီး ကမ်းခြေဘက် ရွက်တိုက်ကြတယ်။ ရေတိမ်ပိုင်း ရောက်လာတဲ့အခါသဲသောင်ကို တိုက်မိတဲ့အတွက် သင်္ဘောဦးက သဲသောင်မှာ စိုက်ပြီး မလှုပ်နိုင်တော့ဘူး။ ပဲ့ပိုင်းကတော့လှိုင်းရိုက်လို့ကျိုးကြေကုန်တယ်။ အဲဒီအခါ စစ်သည်တွေက အကျဉ်းသားတွေ ရေကူးပြီး ထွက်ပြေးသွားမှာ စိုးလို့ သတ်ပစ်ဖို့ ဆုံးဖြတ်ကြတယ်။ ဒါပေမဲ့ တပ်စုမှူးက ပေါလုကို အသက်ဘေးက လွှတ်စေချင်တဲ့အတွက် သူတို့ရဲ့အကြံကို တားဆီးလိုက်တယ်။ ရေကူးနိုင်တဲ့လူတွေ ခုန်ချပြီးအရင်ကူးသွားကြဖို့ အမိန့်ပေးတယ်။ ကျန်တဲ့လူတွေကိုတော့ ပျဉ်ချပ်တွေ၊ သင်္ဘောအပိုင်းအစတွေကို ခိုပြီး ကူးသွားခိုင်းတယ်။ ဒီလိုနဲ့ လူအားလုံး အသက်ဘေးကလွတ်ပြီး ကမ်းပေါ်ရောက်သွားကြတယ်။,44,Ac,27,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/27/
audio/nwt_44_Ac_BU_28.mp3,ကျွန်တော်တို့ အသက်ဘေးကလွတ်ပြီးကုန်းပေါ်တက်လာတဲ့အခါ အဲဒီကျွန်းကို မော်လတာကျွန်းလို့ခေါ်မှန်း သိလိုက်ရတယ်။ တိုင်းတစ်ပါးစကားပြောတဲ့ လူတွေက ကျွန်တော်တို့အားလုံးကို စေတနာအပြည့်နဲ့ ကူညီကြတယ်။ မိုးလည်းရွာ၊ ချမ်းလည်းချမ်းနေတော့ မီးဖိုပေးပြီး ကြိုဆိုဧည့်ခံကြတယ်။ ပေါလုက ထင်းတစ်စည်းကိုယူပြီးမီးထဲထည့်လိုက်တဲ့အခါ အပူရှိန်ကြောင့် မြွေပွေးတစ်ကောင် ထွက်လာပြီး ပေါလုရဲ့လက်ကို ကိုက်ထားတယ်။ တိုင်းတစ်ပါးစကားပြောတဲ့ အဲဒီလူတွေက ပေါလုရဲ့လက်ကို မြွေပွေးကိုက်ထားတာ မြင်တော့ ဒီလူဟာ လူသတ်သမားပဲ ဖြစ်ရမယ်။ ပင်လယ်ဘေးကနေ လွတ်လာပေမဲ့ တရားမျှတခြင်းက သူ့ကို အသက်ဆက်ရှင်ခွင့် မပေးဘူး လို့ အချင်းချင်း ပြောနေကြတယ်။ ပေါလုကတော့ မြွေကို မီးထဲခါချလိုက်တယ်။ ဘာဥပဒ်မှ မဖြစ်ဘူး။ ဒါပေမဲ့ သူ တစ်ကိုယ်လုံး ရောင်ကိုင်းလာမယ်၊ ရုတ်တရက် လဲကျပြီးသေမယ်လို့ သူတို့ ထင်နေတယ်။ အတော်ကြာ စောင့်ကြည့်ပြီးတဲ့နောက် ဘာမှမဖြစ်တာ မြင်တော့ စိတ်ပြောင်းသွားပြီး ဒီလူဟာ နတ်ဘုရားပဲလို့ ပြောကြတယ်။ အဲဒီနေရာနဲ့မနီးမဝေးမှာပုဗလိလို့ခေါ်တဲ့ ကျွန်းသူကြီးတစ်ယောက်ပိုင်တဲ့ မြေယာတွေ ရှိတယ်။ သူကြီးက ကျွန်တော်တို့ကို လက်ခံပြီး သုံးရက်လုံး ရက်ရက်ရောရော ဧည့်ဝတ်ပြုတယ်။ ပုဗလိရဲ့ဖခင်က အဖျားဝင်ပြီး ဝမ်းကိုက်ရောဂါ စွဲနေတဲ့အတွက် အိပ်ရာထဲမှာ လဲနေတယ်။ ပေါလုက သူ့ဆီသွားပြီး ဆုတောင်းပေးတယ်။ သူ့အပေါ် လက်တင်လိုက်တဲ့အခါ ရောဂါပျောက်ကင်းသွားတယ်။ ဒါကိုသိသွားတော့ ကျွန်းပေါ်မှာရှိတဲ့ ဖျားနာသူအားလုံး ပေါလုဆီလာတဲ့အတွက် ရောဂါပျောက်ကင်းသွားတယ်။ သူတို့ဘက်ကလည်း လက်ဆောင်တွေအများကြီး ပေးကြတယ်။ ကျွန်တော်တို့ ရွက်လွှင့်တဲ့အခါ လိုအပ်သမျှ သင်္ဘောပေါ် တင်ပေးကြတယ်။ သုံးလကြာတဲ့အခါ ဇုသ အမြွှာနတ်သား ရုပ်ပါတဲ့ သင်္ဘောနဲ့ ကျွန်တော်တို့ ရွက်လွှင့်ကြတယ်။အဲဒီသင်္ဘောက အလက်ဇန္ဒြီးယားမြို့ကနေလာပြီး မော်လတာကျွန်းမှာ ဆောင်းခိုနေတာ။ အဲဒီနောက် သုရကုတ်မြို့မှာ ကမ်းကပ်တော့ ကျွန်တော်တို့ အဲဒီမှာ သုံးရက်နေကြတယ်။ သုရကုတ်မြို့ကနေ ဆက်ပြီး ရွက်လွှင့်လာတဲ့အခါ ရေဂျုန်မြို့ကို ရောက်လာတယ်။ နောက်တစ်နေ့မှာ တောင်လေတိုက်လို့ နှစ်ရက်အကြာမှာ ပေါတယောလိမြို့ကို ရောက်လာတယ်။ အဲဒီမြို့မှာ ညီအစ်ကိုတွေကို တွေ့တော့ ခုနစ်ရက်လောက်နေဖို့ တောင်းပန်ကြတယ်။ ဒါနဲ့ သူတို့ဆီမှာ နေပြီးတဲ့နောက် ရောမမြို့ဆီ ကျွန်တော်တို့ ခရီးဆက်ကြတယ်။ ရောမမြို့ကညီအစ်ကိုတွေက ကျွန်တော်တို့သတင်းကို ကြားပြီး အပ္ပိဈေးနဲ့ သုံးဇရပ်လို့ခေါ်တဲ့ နေရာအထိ လာကြိုကြတယ်။ ပေါလုက သူတို့ကိုမြင်တော့ ဘုရားသခင်ကို ကျေးဇူးတင်ချီးမွမ်းပြီး အားတက်လာတယ်။ နောက်ဆုံးမှာ ရောမမြို့ကို ကျွန်တော်တို့ ရောက်လာတယ်။ ပေါလုဟာ အစောင့်စစ်သည်နဲ့အတူ သီးခြားနေခွင့်ရတယ်။ သုံးရက်ကြာတဲ့အခါ ပေါလုက ဂျူးခေါင်းဆောင်တချို့ကိုခေါ်ဖိတ်တယ်။ သူတို့ ရောက်လာတော့ ပေါလုကညီအစ်ကိုတို့၊ကျွန်တော်က လူမျိုးချင်းတွေကိုရော၊ဘိုးဘေးတွေရဲ့ ထုံးတမ်းစဉ်လာကိုရော မဆန့်ကျင်ဘဲနဲ့ ဂျေရုဆလင်မြို့မှာ အကျဉ်းချခံရပြီး ရောမလူတွေလက်ထဲ ရောက်ခဲ့ပါတယ်။ ရောမတွေ စစ်ဆေးမေးမြန်းပြီးတဲ့နောက် သေထိုက်တဲ့အပြစ် မတွေ့တဲ့အခါ ကျွန်တော့်ကို သူတို့လွှတ်ပေးချင်တယ်။ ဒါပေမဲ့ ဂျူးတွေ ကန့်ကွက်နေလို့ ဆီဇာ ဆီမှာ ကျွန်တော် အယူခံဝင်လိုက်ရတာပါ။ လူမျိုးချင်းတွေကို စွဲချက်တင်စရာရှိလို့ မဟုတ်ဘူး။ ဒါကြောင့် ခင်ဗျားတို့နဲ့တွေ့ပြီး အခုလို စကားပြောခွင့်တောင်းရတာပါ။ အစ္စရေးတွေရဲ့ မျှော်လင့်ချက်ကြောင့် ကျွန်တော် အခုလို သံကြိုးနဲ့ ချည်နှောင်ခံနေရတာပါ လို့ပြောတယ်။ အဲဒီအခါသူတို့ကခင်ဗျားနဲ့ပတ်သက်ပြီးယုဒပြည်ကနေစာတစ်စောင်မှ ကျွန်တော်တို့မရဘူး။ ယုဒပြည်ကလာတဲ့ ညီအစ်ကိုတွေလည်း ခင်ဗျားအကြောင်း မကောင်းသတင်း မပေးကြပါဘူး။ ဒါပေမဲ့ဒီဂိုဏ်းဟာ အရပ်တကာမှာ မကောင်းပြောခံရမှန်း ကျွန်တော်တို့သိတယ်။ ဒါကြောင့် ခင်ဗျားရဲ့သဘောထားကိုနားထောင်သင့်တယ်လို့ ယူဆတယ် ဆိုပြီး ပြောကြတယ်။ ဒါနဲ့ ပေါလုနဲ့တွေ့ဆုံဖို့ ရက်သတ်မှတ်လိုက်ကြတယ်။အဲဒီနေ့ရောက်တော့ ပေါလုတည်းခိုတဲ့နေရာဆီ လူအများကြီး ရောက်လာတဲ့အတွက် ပေါလုက မနက်ကနေ ညနေအထိ ဘုရားသခင်ရဲ့ နိုင်ငံတော်အကြောင်း စေ့စေ့စပ်စပ် သက်သေခံတယ်။ မောရှေပညတ်ကျမ်းနဲ့ ပရောဖက်ကျမ်းတွေကို ကိုးကားပြီး ယေရှုအကြောင်း သူတို့နားလည်လက်ခံလာအောင် ရှင်းပြတယ်။ တချို့က ပေါလုပြောတာကို ယုံကြတယ်။တချို့ကတော့မယုံကြဘူး။ ဒါနဲ့သူတို့အချင်းချင်းသဘောထားကွဲပြီး ထွက်သွားတဲ့အခါ ပေါလု ကောက်ချက်ချလိုက်တာက ပရောဖက်ဟေရှာယအားဖြင့် ခင်ဗျားတို့ဘိုးဘေးတွေကိုသန့်ရှင်းသော စွမ်းအားတော် ပြောခဲ့တာ သိပ်မှန်တာပဲ။ ဒီလူမျိုးကို သွားပြောပါ မင်းတို့ဟာ ကြားလျက်နဲ့ လုံးဝနားလည်မှာ မဟုတ်ဘူး။ ကြည့်လျက်နဲ့ လုံးဝမြင်မှာ မဟုတ်ဘူး။ ဒီလူတွေဟာစိတ်တံခါးကို ပိတ်ထားတယ်။ ကြားပေမဲ့ မလိုက်နာဘူး။ ဘာမှမကြားရ၊ မမြင်ရအောင် နားမျက်စိကို ပိတ်ထားတယ်။ ဒါကြောင့် ဆိုလိုရင်းကို နားမလည်ကြဘူး။ ငါ့ဆီ ပြန်မလှည့်လာတော့ ငါလည်း သူတို့ပြန်ကောင်းလာအောင် ကုသပေးလို့ မရဘူး လို့ပြောခဲ့တယ်။ ဘုရားသခင်ရဲ့ ကယ်တင်ခြင်းသတင်းအကြောင်း လူမျိုးခြားတွေကိုလည်း ကြွေးကြော်နေတယ်ဆိုတာ ခင်ဗျားတို့ သိထားကြပါ။ သူတို့တကယ်နာယူကြလိမ့်မယ်။ — ပေါလုဟာငှားထားတဲ့အိမ်မှာနှစ်နှစ်ပတ်လုံး နေထိုင်ပြီး လာသမျှလူတွေကိုကြိုဆိုလက်ခံတယ်။ အတားအဆီးမရှိဘဲရဲရဲဝံ့ဝံ့ပြောဆိုခွင့် ရပြီး ဘုရားသခင့်နိုင်ငံတော်အကြောင်း၊သခင်ယေရှုခရစ်အကြောင်းဟောပြောသွန်သင်ပေးနေတယ်။,44,Ac,28,တမန်တော်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တမန်တော်/28/
audio/nwt_45_Ro_BU_01.mp3,ဘုရားသခင်ရဲ့ သတင်းကောင်းကို ကြေညာဖို့ သီးသန့်ဖယ်ထားခံရသူ၊တမန်တော်အဖြစ် ရွေးချယ်ခံရသူ၊ ယေရှုခရစ်ရဲ့ ကျွန်ဖြစ်သူ ကျွန်တော်ပေါလုစာရေးလိုက်ပါတယ်။ အဲဒီသတင်းကောင်းနဲ့ ပတ်သက်ပြီး ဘုရားသခင်ကပရောဖက်တွေကတစ်ဆင့် သမ္မာကျမ်းစာမှာ ဟိုးအရင်ကတည်းကကတိပေးထားတယ်။ အဲဒီသတင်းကောင်းဟာ ဒါဝိဒ်မျိုးနွယ်ကနေ လူသားအဖြစ် မွေးဖွားလာတဲ့ သားတော်နဲ့ဆိုင်တယ်။ သားတော်ဟာ ကျွန်တော်တို့ရဲ့သခင် ယေရှုခရစ်ပဲ။ သူ သေရာကနေ ရှင်ပြန်ထမြောက်လာချိန်မှာ ဘုရားသခင်ရဲ့ သားဖြစ်ကြောင်း သန့်ရှင်းသော စွမ်းအားတော်ရဲ့ တန်ခိုးအားဖြင့် ထင်ရှားလာတယ်။ သူကတစ်ဆင့် မဟာကရုဏာတော်နဲ့ တမန်တော်တာဝန်ကို ကျွန်တော်တို့ ရရှိကြတယ်။ လူမျိုးအပေါင်း ယုံကြည်ပြီး နာခံခြင်းအားဖြင့်သူ့ရဲ့နာမည်ကို ဂုဏ်တင်လာကြဖို့ပဲ။ ခင်ဗျားတို့လည်း အဲဒီလူမျိုးအပေါင်းထဲမှာ ပါဝင်တဲ့အတွက် ယေရှုခရစ်ရဲ့ နောက်လိုက်တွေ ဖြစ်လာဖို့ ဘုရားသခင် ရွေးချယ်တဲ့သူတွေ ဖြစ်တယ်။ ရောမမြို့မှာရှိတဲ့ ဘုရားသခင် ချစ်မြတ်နိုးသူ၊ သန့်ရှင်းသူအဖြစ် ရွေးချယ်ခံရသူ အားလုံးဆီ ကျွန်တော် စာရေးလိုက်ပါတယ် အဖဘုရားသခင်နဲ့ သခင်ယေရှုခရစ်ဆီက မဟာကရုဏာတော်နဲ့ ငြိမ်သက်ခြင်းကို ခင်ဗျားတို့ ခံစားရပါစေ။ ဦးဆုံး၊ ခင်ဗျားတို့နဲ့ပတ်သက်ပြီး ယေရှုခရစ်ကတစ်ဆင့် ဘုရားသခင်ကို ကျွန်တော် ကျေးဇူးတင်ချီးမွမ်းပါတယ်။ ဘာလို့လဲဆိုတော့ တစ်လောကလုံးမှာရှိတဲ့ လူတွေက ခင်ဗျားတို့ရဲ့ ယုံကြည်ခြင်းအကြောင်းပြောဆိုနေကြလို့ပဲ။ ကျွန်တော်ဟာ သားတော်နဲ့ဆိုင်တဲ့ သတင်းကောင်းကို ဟောပြောခြင်းအားဖြင့် ဘုရားသခင်ကို စိတ်နှလုံးအကြွင်းမဲ့ ဝတ်ပြုပါတယ်။ ကျွန်တော် ဆုတောင်းတဲ့အခါတိုင်း ခင်ဗျားတို့အတွက် အမြဲတောင်းပေးမှန်း ဘုရားသခင်ဟာ သက်သေပဲ။ ဘုရားသခင်အလိုရှိရင် မကြာမီ ခင်ဗျားတို့ဆီ တစ်နည်းနည်းနဲ့ လာခွင့်ရဖို့ ဆုတောင်းနေတယ်။ ခင်ဗျားတို့ကို သိပ်တွေ့ချင်တယ်။ ဘုရားသခင်ဆီက ဆုကျေးဇူးကို ဝေမျှပေးပြီး ခင်ဗျားတို့ကို မြဲမြံခိုင်ခံ့စေချင်လို့ပါ။ တစ်နည်းအားဖြင့် ခင်ဗျားတို့ရော ကျွန်တော်ပါ ကိုယ့်ရဲ့ယုံကြည်ခြင်းအားဖြင့် အပြန်အလှန် အားပေးခွင့်ရချင်လို့ပါ။ ညီအစ်ကိုတို့၊ လူမျိုးခြားတွေဆီမှာ ကျွန်တော် ဟောပြောတဲ့အခါ ရလဒ်ကောင်းတွေ ရခဲ့သလို ခင်ဗျားတို့ဆီမှာလည်းရလဒ်ကောင်းတွေ ရချင်လို့ ခင်ဗျားတို့ဆီလာဖို့ အကြိမ်ကြိမ် ကြိုးစားခဲ့တယ်ဆိုတာ သိစေချင်တယ်။အခုချိန်ထိတော့ကျွန်တော်လာလို့ မရသေးဘူး။ ဂရိလူမျိုး၊တိုင်းတစ်ပါးသား၊ ဉာဏ်ပညာရှိသူ၊ အသိဉာဏ်မဲ့သူ အားလုံးကို ကျွန်တော် အကြွေးတင်နေတယ်။ ဒါကြောင့် ရောမမြို့မှာရှိတဲ့ခင်ဗျားတို့ကိုလည်းသတင်းကောင်း သိပ်ပြောပြချင်တယ်။ သတင်းကောင်းအတွက် ကျွန်တော်မရှက်ပါဘူး။ သတင်းကောင်းဟာ ယုံကြည်ခြင်းရှိသူတိုင်းကို ကယ်တင်ခြင်းရစေတဲ့ ဘုရားသခင်ရဲ့ တန်ခိုးတော်ပဲ။ ဦးဆုံး ဂျူးလူမျိုး၊ ပြီးတဲ့နောက် ဂရိလူမျိုးပါ သတင်းကောင်း ကြားခဲ့ရတယ်။ ယုံကြည်ခြင်းရှိသူတွေဟာ သတင်းကောင်းအားဖြင့် ဘုရားသခင်ရဲ့ ဖြောင့်မတ်ခြင်း ထင်ရှားလာတာကို မြင်တွေ့ပြီး ယုံကြည်ခြင်း ပိုခိုင်မာလာတယ်။ ဖြောင့်မတ်သူဟာ ယုံကြည်ခြင်းကြောင့် အသက်ရှင်လိမ့်မယ် ဆိုပြီး ကျမ်းစာမှာ ရေးထားတဲ့အတိုင်းပါပဲ။ အမှန်တရားကို မတရားနည်းနဲ့ဖိနှိပ်တားဆီးသူတွေရဲ့ ဘုရားတရားမဲ့မှု၊ မဖြောင့်မတ်မှုအားလုံးအပေါ် ကောင်းကင်ကနေ ဘုရားသခင်ရဲ့ အမျက်တော် သက်ရောက်လိမ့်မယ်။ ဘုရားသခင်က မိမိအကြောင်းကို ရှင်းလင်းစွာ ဖော်ပြခဲ့တဲ့အတွက် ဘုရားသခင့်အကြောင်း သိသင့်သမျှ သူတို့သိထားတယ်။ ဘုရားသခင်ကို မမြင်ရပေမဲ့ ဖန်ဆင်းထားရာတွေကို ကြည့်ပြီး ဘုရားသခင်ရဲ့ ထာဝရတန်ခိုးတော်နဲ့ အရည်အသွေးတွေအပြင် ကိုယ်တော်ဟာ ဘုရားသခင်ဖြစ်ကြောင်း လောကကို ဖန်ဆင်းချိန်ကတည်းက အထင်အရှား သိမြင်နိုင်တယ်။ ဒါကြောင့် သူတို့ ဆင်ခြေပေးလို့မရဘူး။ သူတို့က ဘုရားသခင်ကို သိပေမဲ့ ဘုရားအဖြစ် ဘုန်းတော်ကို မချီးမွမ်းဘူး၊ ကျေးဇူးလည်း မတင်ကြဘူး။ သူတို့ရဲ့ တွေးတောဆင်ခြင်မှုတွေဟာ အချည်းနှီးဖြစ်သွားပြီး အသိဉာဏ်မဲ့တဲ့ စိတ်နှလုံးကလည်း အမှောင်ဖုံးသွားတယ်။ ဉာဏ်ပညာရှိသူတွေပါလို့ သူတို့ပြောနေပေမဲ့ မိုက်မဲသူတွေ ဖြစ်သွားတယ်။ မဖောက်ပြန်မပျက်စီးနိုင်တဲ့ ဘုရားသခင်ကို ဂုဏ်တင်ချီးမွမ်းမယ့်အစား ဖောက်ပြန်ပျက်စီးတတ်တဲ့ လူ၊ ငှက်၊ ခြေလေးချောင်းသတ္တဝါ၊ တွားသွားသတ္တဝါတွေရဲ့ ရုပ်တုတွေကို ဂုဏ်တင်ချီးမွမ်းကြတယ်။ ဒါကြောင့် ဘုရားသခင်က စိတ်အလိုနောက်ကိုပဲ လိုက်ချင်နေတဲ့ သူတို့ကို စွန့်ပစ်ပြီး ညစ်ညူးတဲ့အရာတွေ၊ ကိုယ်ခန္ဓာ အရှက်ရစေတဲ့အရာတွေ ပြုကျင့်ဖို့ ခွင့်ပြုလိုက်တယ်။ သူတို့က ဘုရားသခင်နဲ့ပတ်သက်တဲ့ အမှန်တရားကို မဟုတ်ဘဲ အလိမ်အညာစကားတွေကို ယုံကြည်ဖို့ ရွေးချယ်ကြတယ်။ ထာဝစဉ်ချီးမွမ်းရမယ့် ဖန်ဆင်းရှင်ကို မဟုတ်ဘဲ ဖန်ဆင်းခံရတဲ့အရာတွေကို ကြည်ညိုပြီး ဝတ်ပြုကြတယ်။ အာမင်။ ဒါကြောင့် ဘုရားသခင်က သူတို့ကိုစွန့်ပစ်ပြီး အရှက်ကင်းမဲ့တဲ့ ရမ္မက်အလိုအတိုင်း အကျင့်ပျက်ပြားဖို့ ခွင့်ပြုလိုက်တယ်။ မိန်းမတွေက သဘာဝကို လွန်ဆန်ပြီး သဘာဝနဲ့ ဆန့်ကျင်တဲ့အကျင့်တွေကိုကျင့်ကြတယ်။ ယောက်ျားတွေကလည်း သဘာဝအတိုင်း မိန်းမနဲ့ဆက်ဆံတာကို စွန့်လွှတ်ကြတယ်။ ရာဂမီးတောက်လောင်ပြီး ညစ်ညမ်းတဲ့အကျင့်တွေကို ယောက်ျားအချင်းချင်းပြုကျင့်ကြတယ်။ ဒါကြောင့် အပြစ်အတွက် ထိုက်သင့်တဲ့အပြစ်ဒဏ်ကို သူတို့ အပြည့်အဝ ခံရတယ်။ ဘုရားသခင်ကို သူတို့ အသိအမှတ် မပြုချင်တဲ့အတွက် ဘုရားသခင်ကလည်း သူတို့ကို စွန့်ပစ်ပြီး ယုတ်ညံ့တဲ့အတွေးတွေအတိုင်း လုပ်ဆောင်ဖို့ ခွင့်ပြုလိုက်တယ်။ ဒါကြောင့် မသင့်လျော်တဲ့အရာတွေကိုသူတို့ပြုကျင့်ကြတယ်။ သူတို့ဆီမှာ မဖြောင့်မတ်ခြင်း၊ ဆိုးညစ်ခြင်း၊ လောဘကြီးခြင်းအပြင် မကောင်းမှုအမျိုးမျိုးနဲ့လည်း ပြည့်နေတယ်။ မနာလိုစိတ်များသူ၊ လူ့အသက်သတ်သူ၊ ခိုက်ရန်ဖြစ်သူ၊လှည့်စားသူ၊ အငြိုးအတေးကြီးသူ၊ အတင်းအဖျင်းပြောသူ၊ နောက်ကွယ်မှာ အပုပ်ချသူ၊ ဘုရားသခင်ကို မုန်းတီးသူ၊ ရိုင်းစိုင်းသူ၊ မာနကြီးသူ၊ ဝါကြွားသူ၊ နစ်နာစေတဲ့အရာကို ကြံစည်သူ၊ မိဘစကား နားမထောင်သူ၊ အသိတရားမရှိသူ၊ ကတိမတည်သူ၊ ချစ်ခင်တွယ်တာစိတ်မရှိသူ၊အကြင်နာတရား ကင်းမဲ့သူတွေပဲ။ အဲဒီလိုပြုကျင့်နေသူတွေ သေဒဏ်ခံထိုက်တယ်ဆိုတဲ့ ဘုရားသခင်ရဲ့ ဖြောင့်မတ်တဲ့ စီရင်ချက်ကို ကောင်းကောင်းသိထားလျက်နဲ့ သူတို့ဟာ ကိုယ်တိုင်ပြုကျင့်နေရုံမက အဲဒီလိုပြုကျင့်နေသူတွေကိုလည်း သဘောကျကြတယ်။,45,Ro,1,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/1/
audio/nwt_45_Ro_BU_02.mp3,ညီအစ်ကို၊ သူတစ်ပါးကို ဝေဖန်အကဲဖြတ်နေသလား။ အဲဒီလိုလုပ်နေရင် ခင်ဗျားဟာ ဘယ်သူပဲဖြစ်နေပါစေ ကိုယ့်ကိုယ်ကိုယ် ခုခံပြောဆိုခွင့် မရှိတော့ဘူး။ သူတစ်ပါးကို ဝေဖန်အကဲဖြတ်တာဟာ ကိုယ့်ကိုယ်ကိုယ် ပြစ်ဒဏ်စီရင်ရာ ရောက်တယ်။ ဘာလို့လဲဆိုတော့ ကိုယ်ဝေဖန်အကဲဖြတ်လိုက်တဲ့ အကျင့်တွေကို ကိုယ်တိုင် ကျင့်မိတတ်လို့ပဲ။ အဲဒီလို ပြုကျင့်တတ်သူတွေကို ဘုရားသခင် တရားစီရင်တာဟာ အမှန်တရားနဲ့ ကိုက်ညီမှန်းကျွန်တော်တို့ သိပါတယ်။ ညီအစ်ကို၊ ခင်ဗျားက အဲဒီလိုပြုကျင့်သူတွေကို ဝေဖန်အကဲဖြတ်နေလျက်နဲ့ ကိုယ်တိုင်ပြုကျင့်နေတယ်ဆိုရင် ဘုရားသခင်ရဲ့ တရားစီရင်ခြင်းကနေ လွတ်မယ်ထင်သလား။ ခင်ဗျားကို နောင်တရစေချင်လို့ ဘုရားသခင် ကရုဏာပြနေတာ။ ဒါကိုမသိဘဲ ဘုရားသခင်ရဲ့ ကြီးမားလှတဲ့ ကရုဏာ၊ သည်းခံမှု၊ စိတ်ရှည်မှုကို မထီမဲ့မြင် လုပ်နေတာလား။ ခင်ဗျားသာ ခေါင်းမာပြီး နောင်တရချင်စိတ် မရှိရင် အမျက်တော်နေ့မှာ၊ လူတွေကို ဘုရားသခင် ဖြောင့်မတ်စွာ တရားစီရင်တဲ့နေ့မှာ အမျက်တော် သင့်လိမ့်မယ်။ ဘုရားသခင်က လူတိုင်းကို သူတို့ရဲ့ လုပ်ရပ်နဲ့အညီ အကျိုးအပြစ်ကို ပြန်ဆပ်ပေးလိမ့်မယ်။ ကောင်းတဲ့အကျင့်ကို ခံနိုင်ရည်ရှိရှိ ကျင့်ကြံပြီး ဘုန်းအသရေနဲ့ ဂုဏ်အသရေရဖို့ ကြိုးစားသူတွေကို မဖောက်ပြန် မပျက်စီးတတ်တဲ့ ခန္ဓာနဲ့ ထာဝရအသက် ပေးသနားလိမ့်မယ်။ ငြင်းခုံရန်တွေ့တတ်သူ၊ အမှန်တရားကို မလိုက်နာဘဲ မဖြောင့်မတ်ရာကို လိုက်စားတဲ့သူတွေကတော့ အမျက်တော်သင့်လိမ့်မယ်။ နစ်နာစေတဲ့အရာကို ပြုကျင့်သူတိုင်းအပေါ် ဒုက္ခဝေဒနာ သက်ရောက်လိမ့်မယ်။ ဦးဆုံး ဂျူးလူမျိုးတွေ၊ ပြီးတဲ့နောက် ဂရိလူမျိုးတွေအပေါ် သက်ရောက်လာမယ်။ ကောင်းတဲ့အကျင့်ကျင့်ကြံသူတိုင်းကတော့ ဘုန်းအသရေနဲ့ ငြိမ်သက်ခြင်း ခံစားရမယ်။ဦးဆုံး ဂျူးလူမျိုးတွေ၊ ပြီးတဲ့နောက်ဂရိလူမျိုးတွေလည်း ခံစားရမယ်။ ဘာကြောင့်လဲဆိုတော့ ဘုရားသခင်ဟာ မျက်နှာမလိုက်တတ်လို့ပဲ။ ပညတ်ကို မသိဘဲ ပြစ်မှားသူတွေဟာ ပညတ်ကိုမသိဘဲ သေဆုံးသွားမယ်။ ပညတ်ကို သိလျက်နဲ့ ပြစ်မှားသူတွေကတော့ ပညတ်အတိုင်း စီရင်ခံရမယ်။ ပညတ်ကို ကြားနာရုံနဲ့ ဘုရားသခင့်ရှေ့မှာ ဖြောင့်မတ်သူတွေ မဖြစ်နိုင်ဘူး။ ပညတ်ကို ကျင့်ကြံမှသာ ဖြောင့်မတ်သူတွေအဖြစ် သတ်မှတ်ခံရမယ်။ လူမျိုးခြားတွေဟာ ပညတ်မရရှိထားပေမဲ့ ပညတ်တွေကို ကိုယ့်အသိစိတ်နဲ့ ကျင့်ကြံကြတယ်။ ပညတ်မရရှိထားပေမဲ့ သူတို့စိတ်ထဲမှာ ပညတ်တွေ ရှိနေတယ်။ သူတို့စိတ်ထဲမှာ ပညတ်တွေရှိမှန်း လုပ်ရပ်နဲ့ ဖော်ပြကြတယ်။ သူတို့ရဲ့ အမှားအမှန်သိစိတ်က သူတို့ရဲ့လုပ်ရပ် မှန်သလား၊ မှားသလားဆိုတာကို အသိပေးတယ်။ ကိုယ်တိုင် စဉ်းစားချင့်ချိန်ပြီး ကိုယ့်ကိုယ်ကိုယ် အပြစ်တင်တဲ့အခါရှိသလို ခွင့်လွှတ်တဲ့အခါလည်း ရှိတယ်။ လူတွေ တိတ်တဆိတ် ကြံစည်လုပ်ဆောင်နေတာတွေကို ခရစ်တော်ယေရှုအားဖြင့် ဘုရားသခင် တရားစီရင်တဲ့နေ့မှာ အဲဒီအတိုင်း ဖြစ်လာမယ်။ ကျွန်တော်ဟောပြောတဲ့ သတင်းကောင်းမှာ အဲဒီအကြောင်းလည်း ပါတယ်။ ခင်ဗျားဟာဂျူးလူမျိုးလို့အခေါ်ခံရသူ၊ ပညတ်ကို မှီခိုအားကိုးသူ၊ ဘုရားသခင့် လူမျိုးအဝင်ဖြစ်ရလို့ ဂုဏ်ယူတဲ့သူ၊ အလိုတော်ကို သိတဲ့သူ၊ ပညတ်တရားအတိုင်း သွန်သင်ခံရတဲ့အတွက် ထူးမြတ်တဲ့အရာတွေကို နှစ်သက်လက်ခံသူ၊ မျက်မမြင်တွေကို လမ်းပြပေးသူ၊ အမှောင်ထဲကလူတွေကို အလင်းပေးသူ၊ ဆင်ခြင်ဉာဏ်မဲ့သူတွေကို တည့်မတ်ပေးသူ၊ ကလေးတွေကိုသင်ကြားပေးသူ၊ ပညတ်တရားမှာပါတဲ့အသိပညာနဲ့ အမှန်တရားရဲ့အခြေခံသွင်ပြင်လက္ခဏာတွေကို နားလည်သူလို့ ကိုယ့်ကိုယ်ကိုယ် ယူမှတ်တယ်ဆိုပါစို့။ အဲဒီလိုသာဆိုရင် သူတစ်ပါးကို သင်ကြားပေးပြီး ကိုယ်တိုင်ကျတော့ ဘာလို့ မသင်ယူသလဲ။ မခိုးနဲ့ လို့ သူတစ်ပါးကို ဆုံးမပြီး ဘာလို့ ကိုယ်တိုင်ခိုးနေသလဲ။ အိမ်ထောင်ရေးမဖောက်ပြန်နဲ့ လို့ပြောပြီးဘာလို့ကိုယ်တိုင် ဖောက်ပြန်နေသလဲ။ ရုပ်တုတွေကို စက်ဆုပ်ရွံရှာလျက်နဲ့ ရုပ်တုတည်ရာ ဗိမာန်တွေကိုဘာလို့လုယက်နေသလဲ။ ပညတ်တရားကြောင့်ဂုဏ်ယူနေလျက်နဲ့ပညတ်တရားကို ကိုယ်တိုင်ချိုးဖောက်ပြီး ဘုရားသခင်ကို ဂုဏ်ပျက်အောင်ဘာလို့လုပ်နေသလဲ။ အဲဒါကြောင့် ကျမ်းစာမှာ လူမျိုးခြားတွေက မင်းတို့ကြောင့် ဘုရားသခင်ရဲ့နာမည်ကို စော်ကားပြောဆိုကြပြီ ဆိုပြီး ရေးထားတာပေါ့။ တကယ်တော့ ပညတ်ကို ကိုယ်တိုင်ကျင့်မှသာ အရေဖျားဖြတ်တာက အကျိုးရှိမှာ။ ပညတ်ကို ချိုးဖောက်ရင်တော့ အရေဖျားဖြတ်ထားတာဟာ အရေဖျားမဖြတ်တာနဲ့အတူတူပဲ။ ဒါကြောင့် အရေဖျားမဖြတ်ထားသူက ပညတ်တရားမှာပါတဲ့ ဖြောင့်မတ်တဲ့ တောင်းဆိုချက်တွေကို လိုက်နာနေရင်အရေဖျားမဖြတ်ထားပေမဲ့ အရေဖျားဖြတ်ထားသူလို့ ယူမှတ်ခံရလိမ့်မယ်။ လူတစ်ယောက်က အရေဖျား မဖြတ်ထားပေမဲ့ ပညတ်တရားကို လိုက်နာတယ်ဆိုရင် သူအဲဒီလို လိုက်နာတာက ခင်ဗျားမှာ အပြစ်ရှိကြောင်း ဖော်ထုတ်လိုက်တာပဲ။ ဘာလို့လဲဆိုတော့ ခင်ဗျားက အရေဖျားဖြတ်ထားပြီး မောရှေရေးခဲ့တဲ့ ပညတ်တွေ ရရှိထားပါလျက်နဲ့ အဲဒီပညတ်တွေကို ချိုးဖောက်နေတာကိုး။ အပြင်ပန်းအားဖြင့် ဂျူးလူမျိုးဖြစ်တဲ့သူဟာ ဂျူးလူမျိုးအစစ်အမှန် မဟုတ်ဘူး။ အပြင်ပန်းအားဖြင့် ကိုယ်ခန္ဓာမှာ အရေဖျား ဖြတ်ထားတာကလည်းအရေဖျားဖြတ်ခြင်းအစစ်အမှန် မဟုတ်ဘူး။ အတွင်းသဘောအားဖြင့် ဂျူးလူမျိုးဖြစ်တဲ့သူသာ ဂျူးလူမျိုး အစစ်အမှန်ပဲ။ မောရှေရေးခဲ့တဲ့ ပညတ်တွေအားဖြင့် မဟုတ်ဘဲ စွမ်းအားတော်အားဖြင့် နှလုံးသားကို အရေဖျားဖြတ်ထားမှသာ အရေဖျားဖြတ်ခြင်း အစစ်အမှန်ပဲ။ သူ့ကို လူတွေမဟုတ်ဘဲ ဘုရားသခင်ကိုယ်တိုင် ချီးမွမ်းလိမ့်မယ်။,45,Ro,2,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/2/
audio/nwt_45_Ro_BU_03.mp3,ဒါဆိုရင် ဂျူးလူမျိုးဖြစ်ရတာ ဘာအခွင့်အရေးသာသွားသလဲ။ အရေဖျားဖြတ်တာကရော ဘာအကျိုးရှိသလဲ။ အဘက်ဘက်ကနေ အကျိုးရှိပါတယ်။ အရင်ဆုံး၊ ဂျူးတွေက ဘုရားသခင်ရဲ့ ဗျာဒိတ်တော်တွေ ပေးအပ်ခံရတယ်။ ဒါဆိုရင် ယုံကြည်ခြင်းမရှိတဲ့ ဂျူးတွေကိုကျတော့ ဘယ်လိုပြောမလဲ။ သူတို့ ယုံကြည်ခြင်းကင်းမဲ့တာနဲ့ပဲ ဘုရားသခင်ကို လူတွေယုံကြည်ကိုးစားလို့ မရနိုင်တော့ဘူးဆိုတဲ့ သဘောလား။ လုံးဝ မဟုတ်ပါဘူး။ လူတွေ လိမ်လည်ရင်တောင် ဘုရားသခင်ကတော့ဖြောင့်မှန်ပါတယ်။ နှုတ်တော်ထွက်စကားတွေက ကိုယ်တော် ဖြောင့်မှန်ကြောင်း ဖော်ပြလိမ့်မယ်။ ပြစ်တင်စွပ်စွဲသူတွေ မှားယွင်းကြောင်း ကိုယ်တော် သက်သေပြလိမ့်မယ် ဆိုတဲ့ ကျမ်းစကားအတိုင်းပါပဲ။ ကျွန်တော်တို့ မဖြောင့်မတ်တာ လုပ်တဲ့အခါ ဘုရားသခင်ရဲ့ ဖြောင့်မတ်ခြင်း ပိုထင်ရှားလာတယ်။ ဒါဆိုရင် ကျွန်တော်တို့ကို ဒဏ်ခတ်တာ ဘုရားသခင် မတရားဘူးဆိုတဲ့ သဘောလား။(လူ့ရှုထောင့်ကနေကျွန်တော်ပြောနေတာ။) လုံးဝမဟုတ်ဘူး။ ဘုရားသခင်သာ မတရားဘူးဆိုရင် လောကကို ဘယ်လိုလုပ်ပြီး တရားစီရင်မှာလဲ။ ကျွန်တော် လိမ်လည်ပြောလိုက်လို့ ဘုရားသခင်ရဲ့စကားတွေ မှန်ကန်ကြောင်း ပေါ်လွင်သွားပြီး ဘုရားရဲ့ဘုန်းတော်ကို လူတွေ ချီးမွမ်းကြတယ်ဆိုရင် ဘုရားသခင်က ကျွန်တော့်ကို အပြစ်ရှိတဲ့သူလို့ ဘာလို့ သတ်မှတ်နေသေးတာလဲ။ အဲဒီလိုသာဆိုရင် ကောင်းကျိုးရဖို့ မကောင်းမှု ပြုကြစို့ ဆိုပြီး ကျွန်တော်တို့ ပြောလို့ရတာပဲ။ ကျွန်တော်တို့ အဲဒီလိုပြောနေတယ်လို့ လူတချို့ တလွဲထင်နေကြတယ်။ တကယ်တော့ အဲဒီလူတွေသာ တရားစီရင်ခံရမှာ။ ဒါဆိုရင် ဘယ်လိုပြောရမလဲ။ ကျွန်တော်တို့ ဂျူးတွေက သာလွန်နေတာလား။ လုံးဝမဟုတ်ပါဘူး။ ဂျူးတွေ၊ ဂရိတွေအပါအဝင် လူအားလုံး အပြစ်ရဲ့လက်အောက်မှာ ရှိနေတယ်လို့ အထက်မှာ ပြောခဲ့ပြီပဲ။ ဖြောင့်မတ်သူ မရှိဘူး။ တစ်ယောက်တလေတောင် မရှိဘူး။ ထိုးထွင်းဉာဏ်ရှိသူ၊ ဘုရားသခင်ကိုရှာတဲ့သူ တစ်ယောက်မှ မရှိဘူး။ လူအားလုံး လမ်းလွဲကုန်ပြီ။ အသုံးမကျသူတွေချည်းပဲ။ ကောင်းမှုပြုတဲ့သူ မရှိဘူး။ တစ်ယောက်တလေတောင် မရှိဘူး။ သူတို့လည်ချောင်းဟာ ပွင့်နေတဲ့ သင်္ချိုင်းတွင်းပဲ။ သူတို့ရဲ့လျှာက လှည့်စားတတ်တယ်။ သူတို့ပါးစပ်ထဲမှာ မြွေပွေးအဆိပ် ရှိတယ်။ သူတို့ရဲ့နှုတ်မှာ ကျိန်စာတွေ၊ ရန်လိုမုန်းတီးတဲ့ စကားတွေ အပြည့်ပဲ။ လူသတ်ဖို့ဆိုရင် ခြေသွက်ကြတယ်။ သူတို့သွားတဲ့လမ်းမှာ ပျက်စီးခြင်းနဲ့ ဒုက္ခပဲ ရှိတယ်။ ငြိမ်သက်ခြင်းလမ်းကို သူတို့မသိကြဘူး။ ဘုရားသခင်ကို ကြောက်ရကောင်းမှန်း မသိကြဘူး ဆိုတဲ့ ကျမ်းစကားတွေ အတိုင်းပါပဲ။ ပညတ်တရားမှာပါတဲ့ စကားမှန်သမျှဟာပညတ်တရားလက်အောက်မှာရှိသူတွေနဲ့သက်ဆိုင်တဲ့အတွက် သူတို့ဆင်ခြေပေးလို့ မရမှန်း၊ တစ်လောကလုံး ဘုရားသခင်ရဲ့ ပြစ်ဒဏ်စီရင်ခြင်းကို ခံထိုက်မှန်း ကျွန်တော်တို့ သိတယ်။ ပညတ်က အပြစ်ကို ထင်ရှားစေတဲ့အတွက် ပညတ်ကို စောင့်ထိန်းရုံနဲ့ ဘယ်သူမှ ဘုရားသခင့်ရှေ့မှာ ဖြောင့်မတ်သူအဖြစ် သတ်မှတ်ခံရမှာ မဟုတ်ဘူး။ အခုတော့ ပညတ်ကို မစောင့်ထိန်းဘဲ ဘုရားသခင်ရှေ့ ဖြောင့်မတ်တဲ့ အနေအထားကို ရရှိနိုင်မှန်းသိလာရပြီ။ အဲဒီအချက်ကို ပညတ်ကျမ်းနဲ့ ပရောဖက်ကျမ်း တွေမှာ ဖော်ပြထားပြီးသားပဲ။ ဒါကြောင့် ယုံကြည်သူအားလုံးဟာယေရှုခရစ်ကိုယုံကြည်ခြင်းအားဖြင့်ဘုရားသခင်ရှေ့ ဖြောင့်မတ်တဲ့ အနေအထားကို ရနိုင်တယ်။ ဘာလို့လဲဆိုတော့ ဂျူးလူမျိုးနဲ့ ဂရိလူမျိုးဆိုပြီး ခွဲခြားတာ မရှိတော့လို့ပဲ။ လူအားလုံးဟာအပြစ်ရှိသူတွေဖြစ်လို့ ဘုရားသခင်ရဲ့ ဘုန်းတော်နဲ့ အလှမ်းဝေးကြပြီ။ ခရစ်တော်ယေရှုရဲ့ရွေးဖိုးကြောင့်သာ ဘုရားသခင်ရှေ့ဖြောင့်မတ်သူတွေအဖြစ် သတ်မှတ်ခံရတာပါ။ ဒါဟာ မဟာကရုဏာတော်ကြောင့်ရတဲ့ ဆုလက်ဆောင်ပဲ။ ဘုရားသခင်က ခရစ်တော်ရဲ့ သွေးကို ယုံကြည်သူတွေအတွက် ပြန်လည်သင့်မြတ်ရာ ပူဇော်သက္ကာအဖြစ် ခရစ်တော်ကို ပေးဆပ်ခဲ့တယ်။ အတိတ်တုန်းက လူတွေကျူးလွန်ခဲ့တဲ့ အပြစ်တွေကို ခွင့်လွှတ်ပြီး သူတို့ကို သည်းခံခဲ့တယ်။ ဒီနည်းနဲ့ မိမိရဲ့ဖြောင့်မတ်မှုကိုဖော်ပြခဲ့တယ်။ အခုအချိန်မှာလည်း ဘုရားသခင်က ယေရှုကို ယုံကြည်သူကို ဖြောင့်မတ်သူအဖြစ် သတ်မှတ်ခြင်းအားဖြင့် မိမိရဲ့ဖြောင့်မတ်မှုကို ဖော်ပြတယ်။ ဒါဆိုရင် ဝါကြွားစရာအကြောင်း ရှိသလား။ လုံးဝမရှိဘူး။ ဘယ်တရားကြောင့် ဝါကြွားမှာလဲ။ စောင့်ထိန်းဖို့လိုအပ်တဲ့ တရားကြောင့်လား။ မဟုတ်ဘူး။ ယုံကြည်ခြင်းရှိဖို့လိုအပ်တဲ့ တရားကြောင့်သာ ဝါကြွားရမှာပါ။ လူတစ်ယောက် ဖြောင့်မတ်သူအဖြစ် သတ်မှတ်ခံရတာဟာပညတ်ကိုစောင့်ထိန်းလို့ မဟုတ်ဘူး၊ ယုံကြည်ခြင်းရှိလို့ပဲ။ ဘုရားသခင်ဟာ ဂျူးတွေရဲ့ ဘုရားပဲလား။ လူမျိုးခြားတွေရဲ့ ဘုရားလည်း မဟုတ်ဘူးလား။ လူမျိုးခြားတွေရဲ့ဘုရားလည်းဟုတ်ပါတယ်။ ဘုရားသခင်ဟာတစ်ဆူတည်းပဲ။ အရေဖျားဖြတ်ထားသူတွေကို သူတို့ရဲ့ယုံကြည်ခြင်းကြောင့်ဖြောင့်မတ်သူအဖြစ် သတ်မှတ်သလို အရေဖျားမဖြတ်ထားသူတွေကိုလည်း ယုံကြည်ခြင်းကြောင့် ဖြောင့်မတ်သူအဖြစ် ဘုရားသခင် သတ်မှတ်ပါတယ်။ ဒါဆိုရင် ယုံကြည်ခြင်းကြောင့် ပညတ်တွေကို ကျွန်တော်တို့ ပယ်ဖျက်လိုက်တာလား။ မဟုတ်ပါဘူး။ တကယ်ဆို ပညတ်တွေကို အတည်ပြုနေတာပါ။,45,Ro,3,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/3/
audio/nwt_45_Ro_BU_04.mp3,အဲဒီလိုဆိုရင်ဘိုးဘေးအာဗြဟံကဘာအကျိုးရခဲ့သလဲ။ တကယ်လို့ သူက လုပ်ရပ်ကြောင့် ဖြောင့်မတ်သူအဖြစ်သတ်မှတ်ခံရတယ်ဆိုရင် ဝါကြွားစရာအကြောင်းရှိပေမဲ့ ဘုရားသခင့်ရှေ့မှာတော့ ဝါကြွားလို့ မရဘူး။ ကျမ်းစာမှာ ဘယ်လိုပြောထားသလဲ။ အာဗြဟံက ယေဟောဝါကို ယုံကြည်တယ်။ ဒါကြောင့် ဘုရားသခင်က သူ့ကို ဖြောင့်မတ်သူလို့ သတ်မှတ်တယ် ဆိုပြီး ပြောထားတယ်။ လူတစ်ယောက် အလုပ်လုပ်ပြီး အခကြေးငွေ ရလာတဲ့အခါ မဟာကရုဏာကြောင့် ရတာမဟုတ်ဘဲ ရထိုက်လို့ရတာလို့ ယူမှတ်ကြတယ်။ ဘုရားတရားမဲ့သူကို ဖြောင့်မတ်သူအဖြစ် သတ်မှတ်တဲ့အရှင်ကို ယုံကြည်သူကတော့ လုပ်ရပ်မပါရင်တောင် သူ့ယုံကြည်ခြင်းကြောင့် ဖြောင့်မတ်သူလို့ သတ်မှတ်ခံရတယ်။ လူတစ်ယောက်က ပညတ်ကို အပြည့်အဝ မစောင့်ထိန်းနိုင်ပေမဲ့ ဘုရားသခင်က သူ့ကို ဖြောင့်မတ်သူလို့ သတ်မှတ်တယ်။ သူလိုလူရဲ့ ပျော်ရွှင်မှုနဲ့ပတ်သက်ပြီး ဒါဝိဒ်ကလည်း၊ ကျူးလွန်ခဲ့တဲ့ တရားမဲ့လုပ်ရပ်တွေ ခွင့်လွှတ်ခံရသူ၊ အပြစ်တွေ ဖုံးအုပ်ခံရသူတွေဟာ ပျော်ရွှင်ချမ်းမြေ့တယ်။ အပြစ်ရှိတယ်လို့ ယေဟောဝါ လုံးဝ မယူမှတ်တဲ့သူဟာ ပျော်ရွှင်ချမ်းမြေ့တယ် လို့ပြောခဲ့တယ်။ အဲဒီပျော်ရွှင်မှုကို အရေဖျား ဖြတ်ထားသူတွေပဲ ခံစားရတာလား။ အရေဖျား မဖြတ်ထားသူတွေရော မခံစားရဘူးလား။ အာဗြဟံက ယုံကြည်ခြင်းကြောင့် ဖြောင့်မတ်သူအဖြစ် သတ်မှတ်ခံရတယ် လို့ ကျွန်တော်တို့ ပြောခဲ့ဖူးတယ်။ ဒါဆိုရင်ဘယ်အခြေအနေမှာ သူ အဲဒီလို သတ်မှတ်ခံရတာလဲ။ အရေဖျားဖြတ်ပြီးမှလား၊ မဖြတ်ခင်ကလား။ ဖြတ်ပြီးမှ မဟုတ်ပါဘူး၊ မဖြတ်ခင်ကတည်းက သတ်မှတ်ခံခဲ့ရတာပါ။ ဘုရားသခင်က အာဗြဟံကို အရေဖျားဖြတ်ခိုင်းတယ်။ ဒါဟာ သူအရေဖျား မဖြတ်ခင်ကတည်းက ယုံကြည်ခြင်းကြောင့် ဖြောင့်မတ်သူဖြစ်ခဲ့ကြောင်း ဖော်ပြတဲ့ အမှတ်အသားပဲ။ ဒါကြောင့် အာဗြဟံဟာ အရေဖျား မဖြတ်သေးပေမဲ့ ယုံကြည်ခြင်းကြောင့် ဖြောင့်မတ်သူအဖြစ် သတ်မှတ်ခံရသူတွေရဲ့ ဖခင်ဖြစ်လာခဲ့တယ်။ ဘိုးဘေးအာဗြဟံဟာ အရေဖျားဖြတ်သူတွေရဲ့ ဖခင်ပဲ။ ဒါပေမဲ့ အရေဖျားဖြတ်ရမယ်ဆိုတဲ့ ပညတ်ကို စွဲစွဲမြဲမြဲလိုက်နာတဲ့ လူတွေရဲ့ ဖခင်ပဲ မဟုတ်ဘူး။ သူ့ရဲ့ယုံကြည်ခြင်း ခြေရာအတိုင်း လိုက်လျှောက်သူတွေရဲ့ ဖခင်လည်း ဖြစ်တယ်။ တကယ်တော့ အာဗြဟံဟာ အရေဖျား မဖြတ်ခင်ကတည်းက အဲဒီလို ယုံကြည်ခြင်းမျိုး ရှိခဲ့တယ်။ အာဗြဟံနဲ့ သူ့မျိုးနွယ်က ဒီလောကကို အမွေခံရမယ်ဆိုတဲ့ ကတိတော်ကို ပညတ်စောင့်ထိန်းလို့ ရခဲ့တာမဟုတ်ဘူး။ယုံကြည်ခြင်းကြောင့် ဖြောင့်မတ်သူအဖြစ် သတ်မှတ်ခံရလို့ အဲဒီကတိကို ရခဲ့တာ။ ပညတ်ကို စွဲစွဲမြဲမြဲ လိုက်နာသူတွေပဲ အမွေခံရမယ်ဆိုရင် ယုံကြည်ခြင်းဟာ အချည်းနှီး ဖြစ်သွားမှာပေါ့။ကတိတော်လည်း ပျက်ပြယ်သွားမှာပေါ့။ အဖြစ်မှန်ကတော့ ပညတ်တရားက အမျက်တော်သင့်စေတယ်။ ပညတ်ဥပဒေမရှိရင် အပြစ်ကျူးလွန်ခြင်းဆိုတာ ရှိမှာမဟုတ်ဘူး။ ဒါကြောင့် အာဗြဟံက ယုံကြည်ခြင်းကြောင့် အဲဒီကတိကို ရခဲ့တယ်။ ဒါဟာ ဘုရားသခင်ရဲ့ မဟာကရုဏာတော်ပဲ။ သူ့မျိုးနွယ်အားလုံးလည်း အဲဒီကတိကို ရခဲ့တယ်။ ပညတ်တရားကို စွဲစွဲမြဲမြဲ လိုက်နာသူတွေသာမက ကျွန်တော်တို့အားလုံးရဲ့ ဖခင် အာဗြဟံလို ယုံကြည်ခြင်းမျိုးရှိတဲ့သူတွေပါ အဲဒီကတိကို ရတယ်။ (ငါက မင်းကို လူမျိုးများစွာရဲ့ ဖခင်အဖြစ် ရွေးချယ်လိုက်ပြီဆိုတဲ့ကျမ်းစကားအတိုင်းပါပဲ။) အဲဒီကတိကို ဘုရားသခင်ရှေ့မှာ အတည်ပြုခဲ့တာ။ အဲဒီဘုရားသခင်ဟာ အာဗြဟံ ယုံကြည်တဲ့ဘုရား၊ သေလွန်သူတွေကို အသက်ရှင်စေတဲ့ဘုရား၊ မဖြစ်သေးတဲ့ အကြောင်းတွေကို ဖြစ်ပြီးသားပုံစံမျိုးနဲ့ ပြောဆိုတဲ့ ဘုရားပဲ။ မင်းရဲ့မျိုးနွယ်ဟာ အများကြီး ဖြစ်လာမယ် ဆိုတဲ့ကတိတော်ကို သူယုံကြည်ပြီး လူမျိုးများစွာရဲ့ဖခင် ဖြစ်လာဖို့ မျှော်လင့်ခဲ့တယ်။ မျှော်လင့်စရာအကြောင်း မရှိပေမဲ့ မျှော်လင့်ခဲ့တယ်။ (အသက် ၁၀၀ လောက်ရှိနေတဲ့အတွက်) သူ့ခန္ဓာကိုယ်ဟာ အသေလိုဖြစ်နေမှန်း၊ စာရာလည်း အသက်ကြီးလွန်းလို့ ကလေးမရနိုင်တော့မှန်း သူသိပေမဲ့ ယုံကြည်ခြင်း မလျော့နည်းခဲ့ဘူး။ ဘုရားသခင်ရဲ့ကတိတော်နဲ့ပတ်သက်ပြီး သူ့ရဲ့ယုံကြည်ခြင်း မယိမ်းယိုင်ခဲ့ဘူး။ အဲဒီအစား ယုံကြည်ခြင်းကြောင့် ခွန်အားရှိလာပြီး ဘုရားသခင်ရဲ့ ဘုန်းတော်ကို ချီးမွမ်းခဲ့တယ်။ ဘုရားသခင်ဟာ ကတိပေးထားတဲ့အတိုင်း လုပ်ဆောင်နိုင်စွမ်းရှိမှန်း သူ အကြွင်းမဲ့ ယုံကြည်စိတ်ချခဲ့တယ်။ ဒါကြောင့် ဖြောင့်မတ်သူအဖြစ် သူသတ်မှတ်ခံခဲ့ရတယ်။ ဒါပေမဲ့ ဖြောင့်မတ်သူအဖြစ် သူသတ်မှတ်ခံခဲ့ရတယ် ဆိုတဲ့ ကျမ်းစကားဟာ အာဗြဟံအတွက်ပဲ ရေးထားတာ မဟုတ်ဘူး။ ဖြောင့်မတ်သူတွေအဖြစ် သတ်မှတ်ခံရမယ့် ကျွန်တော်တို့အတွက်လည်း ရေးထားတာဖြစ်တယ်။ သခင်ယေရှုကို သေရာကနေ အသက်ပြန်ရှင်စေတဲ့အရှင်ကို ကျွန်တော်တို့ယုံကြည်တာကိုး။ ဘုရားသခင်က ကျွန်တော်တို့ရဲ့ အပြစ်အတွက် သခင်ယေရှုကို အသေခံစေခဲ့တယ်။ ကျွန်တော်တို့ကို ဖြောင့်မတ်သူတွေအဖြစ် သတ်မှတ်ဖို့ သူ့ကို အသက်ပြန်ရှင်စေခဲ့တယ်။,45,Ro,4,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/4/
audio/nwt_45_Ro_BU_05.mp3,ကျွန်တော်တို့ဟာ ယုံကြည်ခြင်းကြောင့် ဖြောင့်မတ်သူအဖြစ် သတ်မှတ်ခံရပြီ။ ဒါကြောင့် သခင်ယေရှုခရစ်အားဖြင့် ဘုရားသခင်နဲ့ အမြဲ ခင်မင်ရင်းနှီးနေကြစို့။ အဲဒီသခင်ကို ယုံကြည်ခြင်းအားဖြင့် မဟာကရုဏာတော် ခံစားရနိုင်မယ့် အခွင့်အလမ်း ပွင့်သွားတယ်။ အခု အဲဒီကရုဏာကို ကျွန်တော်တို့ ခံစားနေရတာ။ ဘုရားသခင်ရဲ့ ဘုန်းတော်ကိုရမယ်ဆိုတဲ့ မျှော်လင့်ချက်နဲ့ ရွှင်လန်းနေကြစို့။ အဲဒီအပြင် ဆင်းရဲဒုက္ခ ရောက်နေချိန်မှာလည်း ရွှင်လန်းနေကြစို့။ ဆင်းရဲဒုက္ခဟာ ခံနိုင်ရည်ကို ဖြစ်ပေါ်စေတယ်ဆိုတာ ကျွန်တော်တို့ သိထားလို့ပဲ။ ခံနိုင်ရည်ကလည်း ဘုရားသခင်ရဲ့ နှစ်သက်မှုကို ရစေတယ်။ ဘုရားသခင်ရဲ့ နှစ်သက်မှုကို ရတာကလည်း မျှော်လင့်ချက် ရှိစေတယ်။ အဲဒီမျှော်လင့်ချက်ကြောင့် စိတ်ပျက်ရမှာ မဟုတ်ဘူး။ ဘာလို့လဲဆိုတော့ ဘုရားသခင်က ကျွန်တော်တို့ကို ပေးထားတဲ့ သန့်ရှင်းသော စွမ်းအားတော်အားဖြင့် ကျွန်တော်တို့ကို ချစ်မြတ်နိုးကြောင်း ဖော်ပြခဲ့လို့ပဲ။ ကျွန်တော်တို့ အားနည်းနေတာတောင် ခရစ်တော်က သတ်မှတ်ချိန်ရောက်တဲ့အခါ ဘုရားတရားမဲ့သူတွေအတွက် အသေခံခဲ့တယ်။ ဖြောင့်မတ်သူအတွက် အသေခံမယ့်သူ သိပ်ရှားတယ်။သူတော်ကောင်းအတွက်တော့အသေခံဝံ့သူရှိကောင်းရှိနိုင်တယ်။ ခရစ်တော်ကတော့ ကျွန်တော်တို့ အပြစ်ရှိသူတွေ ဖြစ်နေတာတောင် အသေခံပေးခဲ့တယ်။ ဒီနည်းနဲ့ ဘုရားသခင်က ကျွန်တော်တို့ကို ချစ်မြတ်နိုးကြောင်း ဖော်ပြတယ်။ အခုဆိုရင်ခရစ်တော်ရဲ့သွေးကြောင့် ဖြောင့်မတ်သူအဖြစ် သတ်မှတ်ခံရပြီမို့လို့ အမျက်တော် မသင့်တော့ဘဲ ခရစ်တော်ကြောင့် ကယ်တင်ခံရမယ်ဆိုတာ ပိုလို့တောင် စိတ်ချနိုင်တယ်။ ရန်သူတွေ ဖြစ်နေချိန်မှာတောင် သားတော်ရဲ့သေခြင်းကြောင့်ဘုရားသခင်နဲ့ ကျွန်တော်တို့ ပြန်လည်သင့်မြတ်လာခဲ့တာ။ အခုလို ပြန်လည်သင့်မြတ်နေချိန်မှာဆိုရင် အသက်ရှင်နေတဲ့ သားတော်အားဖြင့် ကယ်တင်ခံရမယ်ဆိုတာ ပိုလို့တောင် စိတ်ချနိုင်တယ်။ အဲဒီအပြင် သခင်ယေရှုခရစ်အားဖြင့် ဘုရားသခင်နဲ့ ခင်မင်ရင်းနှီးလာတဲ့အတွက်လည်း ကျွန်တော်တို့ ပျော်ရွှင်ကြတယ်။ ယေရှုကြောင့် ဘုရားသခင်နဲ့ ပြန်လည်သင့်မြတ်ခွင့်ကို ကျွန်တော်တို့ ရခဲ့ကြတာ။ အပြစ်ဟာလူတစ်ယောက်ကြောင့်လူ့လောကထဲရောက်လာတယ်။ အပြစ်ကြောင့် သေခြင်းလည်း ပေါ်ပေါက်လာတယ်။ ဒါကြောင့် လူအားလုံးဟာ အပြစ်ရှိသူတွေ ဖြစ်သွားတဲ့အတွက်သေဆုံးကြရတယ်။ ပညတ်တရား မရှိခင်ကတည်းက လူ့လောကမှာအပြစ်ဆိုတာရှိခဲ့တယ်။ဒါပေမဲ့ အဲဒီတုန်းက ပညတ်ဥပဒေ မရှိတဲ့အတွက် အပြစ်ကျူးလွန်သူအဖြစ် ဘယ်သူ့ကိုမှသတ်မှတ်လို့မရဘူး။ အာဒံလက်ထက်ကနေ မောရှေလက်ထက်အထိ သေခြင်းက ဘုရင်တစ်ပါးလို ကြီးစိုးခဲ့တယ်။ အာဒံ အပြစ်ကျူးလွန်ခဲ့သလို မကျူးလွန်တဲ့သူတွေကိုတောင် ကြီးစိုးခဲ့တယ်။ အာဒံဟာ နောင်တစ်ချိန်မှာ ပေါ်ထွန်းလာမယ့်သူနဲ့ ဆင်တူတယ်။ အပြစ်ကျူးလွန်ခြင်းနဲ့ ဆုလက်ဆောင်ဆိုတာမတူဘူး။လူတစ်ယောက်ရဲ့အပြစ်ကြောင့်လူများစွာ သေရတယ်။ ဒါပေမဲ့ လူတစ်ယောက်ရဲ့ မဟာကရုဏာကြောင့် လူများစွာက ဘုရားသခင်ရဲ့ မဟာကရုဏာတော်နဲ့ ဆုလက်ဆောင်ကို အလျှံပယ် ခံစားရတယ်။ အဲဒီတစ်ယောက်ဟာ ယေရှုခရစ်ပဲ။ လူတစ်ယောက် ကျူးလွန်တဲ့ အပြစ်နဲ့ ဆုလက်ဆောင်က အကျိုးဆက်ချင်းလည်း မတူဘူး။ ကျူးလွန်တဲ့ အပြစ်တစ်ခုကြောင့် လူအားလုံး အပြစ်ရှိသူတွေလို့ သတ်မှတ်ခံရတယ်။ ဒါပေမဲ့ လူများစွာ အပြစ်ကျူးလွန်ပြီးနောက်မှာ ဘုရားသခင်က ဆုလက်ဆောင် ပေးသနားခဲ့တယ်။ အဲဒီဆုလက်ဆောင်ကြောင့် လူတွေဟာ ဖြောင့်မတ်သူအဖြစ် သတ်မှတ်ခံရတယ်။ လူတစ်ယောက်ရဲ့ အပြစ်ကြောင့် သေခြင်းက ဘုရင်တစ်ပါးလို ကြီးစိုးခဲ့တယ်။ ဒါပေမဲ့ ကျွန်တော်တို့ကို ဖြောင့်မတ်သူတွေ ဖြစ်လာစေတဲ့ မဟာကရုဏာတော်နဲ့ ဆုလက်ဆောင်ကတော့ သာလွန်မြင့်မြတ်လှပါတယ်။ အဲဒါတွေကို ရရှိသူတွေဟာ ယေရှုခရစ်ကြောင့် အသက်ရှင်ပြီး ဘုရင်တွေအဖြစ် အုပ်ချုပ်ရလိမ့်မယ်။ ဒီတော့ အပြစ်တစ်ခုကြောင့် လူအမျိုးမျိုးပြစ်ဒဏ်စီရင်ခံရတယ်။ အလားတူ၊ ဖြောင့်မတ်ရာရောက်စေတဲ့ လုပ်ရပ်တစ်ခုကြောင့် လူအမျိုးမျိုးက ဖြောင့်မတ်သူတွေအဖြစ် သတ်မှတ်ခံရပြီး အသက်ရနိုင်ကြမယ်။ လူတစ်ယောက်ရဲ့ မနာခံမှုကြောင့် လူများစွာ အပြစ်ရှိသူတွေ ဖြစ်လာတယ်။ အလားတူ၊ လူတစ်ယောက်ရဲ့ နာခံမှုကြောင့် လူများစွာ ဖြောင့်မတ်သူတွေ ဖြစ်လာတယ်။ ဘုရားသခင်က လူတွေ အပြစ်များစွာကျူးလွန်မှန်း သိလာစေဖို့ ပညတ်တရား ပေးခဲ့တယ်။ ဒါပေမဲ့ လူတွေကျူးလွန်တဲ့ အပြစ်တွေ များသလောက် ဘုရားသခင်ရဲ့ မဟာကရုဏာတော်ကလည်း တိုးများသည်ထက် တိုးများလာတယ်။ ဘာအတွက် တိုးများရတာလဲ။ အပြစ်နဲ့ သေခြင်းက ဘုရင်တစ်ပါးလို စိုးမိုးနေသလို မဟာကရုဏာတော်ကလည်း လူတွေကို ဖြောင့်မတ်သူအဖြစ် သတ်မှတ်ပြီး ဘုရင်တစ်ပါးလို စိုးမိုးနေဖို့ပဲ။ ဒီနည်းနဲ့ လူတွေက သခင်ယေရှုခရစ်ကြောင့် ထာဝရအသက် ရနိုင်ကြမယ်။,45,Ro,5,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/5/
audio/nwt_45_Ro_BU_06.mp3,ဒါဆိုရင်ဘယ်လိုပြောရမလဲ။ မဟာကရုဏာတော် ကြီးမားလှတယ်ဆိုတိုင်း အပြစ်တွေ ဆက်ကျူးလွန်နေရမှာလား။ လုံးဝ မဟုတ်ပါဘူး။ ကျွန်တော်တို့က အပြစ်လမ်းစဉ်မှာ သေဆုံးခဲ့ပြီးမှတော့ အဲဒီလမ်းစဉ်မှာ ဘယ်လို ဆက်ရှင်သန်လို့ရမှာလဲ။ ကျွန်တော်တို့အားလုံး နှစ်ခြင်းခံပြီး ခရစ်တော်ယေရှုနဲ့ တစ်စိတ်တစ်ဝမ်းတည်း ဖြစ်ပြီဆိုတော့ ခရစ်တော်နဲ့အတူ သေခြင်းမှာ နှစ်ခြင်းခံရမယ်ဆိုတာမသိကြဘူးလား။ ကျွန်တော်တို့က ခရစ်တော်ရဲ့သေခြင်းမှာ နှစ်ခြင်းခံထားတဲ့အတွက်ခရစ်တော်နဲ့အတူ သင်္ဂြိုဟ်ခံရတယ်။ အဖဘုရားရဲ့ ဘုန်းတော်ကြောင့်ခရစ်တော်ဟာ သေရာကနေ အသက်ပြန်ရှင်လာသလို ကျွန်တော်တို့လည်း ဘဝလမ်းစဉ်သစ်မှာ လျှောက်လှမ်းရမယ်။ ခရစ်တော်လို သေဆုံးတယ်ဆိုရင် ခရစ်တော်လို ရှင်ပြန်ထမြောက်လာမှာ သေချာတယ်။ ဒီနည်းနဲ့ ကျွန်တော်တို့ဟာ ခရစ်တော်နဲ့ တစ်စိတ်တစ်ဝမ်းတည်း ဖြစ်ကြတယ်။ အပြစ်ရှိတဲ့ခန္ဓာကိုယ်ရဲ့ ထိန်းချုပ်မှု မခံရတော့အောင်၊ အပြစ်ရဲ့ကျေးကျွန် မဖြစ်တော့အောင် ကိုယ့်ရဲ့ ပင်ကိုစရိုက်ဟောင်းကို ခရစ်တော်နဲ့အတူ သစ်တိုင်မှာ ရိုက်ထားလိုက်ပြီဆိုတာ ကျွန်တော်တို့ သိပါတယ်။ လူတစ်ယောက် သေဆုံးပြီဆိုရင်အပြစ်ရဲ့လက်အောက်ကနေ လွတ်မြောက်သွားပြီ။ အဲဒီအပြင် ခရစ်တော်နဲ့အတူ သေဆုံးပြီဆိုရင် ခရစ်တော်နဲ့အတူ အသက်ရှင်မယ်ဆိုတာ ကျွန်တော်တို့ ယုံကြည်တယ်။ သေရာကနေ အသက်ပြန်ရှင်လာတဲ့ ခရစ်တော်ဟာ ဘယ်တော့မှ မသေရတော့ဘူးဆိုတာ ကျွန်တော်တို့ သိပါတယ်။ သေခြင်းက သူ့ကို သခင်တစ်ယောက်လိုမကြီးစိုးတော့ဘူး။ ခရစ်တော်က အသေခံတဲ့အခါ အပြစ်ကို ဖယ်ရှားဖို့ တစ်ကြိမ်တည်းအပြီးအသေခံခဲ့တယ်။ အသက်ရှင်တဲ့အခါဘုရားသခင်အလိုတော် ဆောင်ဖို့ပဲ အသက်ရှင်လာတယ်။ အလားတူ၊ ခင်ဗျားတို့လည်း အပြစ်လမ်းစဉ်မှာ သေဆုံးခဲ့ပြီ၊ ဘုရားသခင်အလိုတော် ဆောင်ဖို့ ခရစ်တော်ယေရှုအားဖြင့် အသက်ရှင်နေပြီလို့ ကိုယ့်ကိုယ်ကိုယ် ယူမှတ်ကြပါ။ ဒါကြောင့် သေတတ်တဲ့ ခန္ဓာကိုယ်ရဲ့ အလိုဆန္ဒနောက်ကို လိုက်ပြီး အပြစ်ကို ဘုရင်တစ်ပါးလို စိုးမိုးခွင့်မပြုပါနဲ့။ ခင်ဗျားတို့ရဲ့ ခန္ဓာကိုယ်ကို မတရားမှုရဲ့ လက်နက်အဖြစ် အပြစ်ဆီ မဆက်သပါနဲ့တော့။ အဲဒီအစား သေရာကနေ အသက်ပြန်ရှင်လာသူတွေအဖြစ် ဘုရားသခင်ဆီ ကိုယ့်ကိုယ်ကိုယ် ဆက်သပါ။ ခန္ဓာကိုယ်ကိုလည်း ဖြောင့်မတ်ခြင်းရဲ့ လက်နက်အဖြစ် ဘုရားသခင်ဆီ ဆက်သပါ။ ခင်ဗျားတို့ဟာ ပညတ်အောက်မှာ မရှိတော့ဘဲ မဟာကရုဏာတော်အောက်မှာရှိနေတဲ့အတွက် အပြစ်ကို သခင်တစ်ယောက်လို ကြီးစိုးခွင့် မပြုပါနဲ့တော့။ အဲဒီတော့ ဘယ်လိုပြောရမလဲ။ ကျွန်တော်တို့က ပညတ်အောက်မှာ မရှိတော့ဘဲ မဟာကရုဏာတော်အောက်မှာ ရှိနေပြီဆိုတိုင်း အပြစ်ကျူးလွန်ရမှာလား။ လုံးဝမဟုတ်ပါဘူး။ သေခြင်းကို ဦးတည်တဲ့ အပြစ်ဆီ ဒါမှမဟုတ်ဖြောင့်မတ်ခြင်းကိုဦးတည်တဲ့နာခံခြင်းဆီကျွန်တစ်ယောက်အဖြစ် နာခံဖို့ ကိုယ့်ကိုယ်ကိုယ် ဆက်သလိုက်ပြီဆိုရင် အဲဒီအရာရဲ့ ကျွန်ဖြစ်သွားပြီဆိုတာ မသိကြဘူးလား။ ခင်ဗျားတို့ဟာ အပြစ်ရဲ့ကျွန် ဖြစ်ခဲ့ဖူးပေမဲ့ ရရှိတဲ့သွန်သင်ချက်ကိုစိတ်ရောကိုယ်ပါနာခံတဲ့အတွက် ဘုရားသခင်ရဲ့ ကျေးဇူးတော် ကြီးလှပါတယ်။ ခင်ဗျားတို့ဟာ အပြစ်ရဲ့လက်ကနေလွတ်မြောက်ပြီဖြစ်လို့ ဖြောင့်မတ်ခြင်းရဲ့ကျွန်တွေ ဖြစ်လာကြပြီ။ အပြစ်ကြောင့် ခင်ဗျားတို့ အားနည်းနေလို့ လူတွေနားလည်တဲ့ စကားလုံးတွေသုံးပြီး ကျွန်တော်ပြောနေတာ။ အရင်တုန်းက ခန္ဓာကိုယ်ကို ညစ်ညူးခြင်းနဲ့ တရားမဲ့ခြင်းရဲ့ ကျွန်အဖြစ် ဆက်သပြီး တရားမဲ့ခဲ့သလို အခု ဖြောင့်မတ်ခြင်းရဲ့ ကျွန်အဖြစ် ခန္ဓာကိုယ်ကို ဆက်သပြီး သန့်ရှင်းတဲ့အဖြစ်ကို ရောက်ကြပါ။ ဘာလို့လဲဆိုတော့ ခင်ဗျားတို့ အပြစ်ရဲ့ကျွန်ဖြစ်တုန်းက ဖြောင့်မတ်ရာကို လုပ်ဆောင်ရမယ့်တာဝန် မရှိခဲ့လို့ပဲ။ အဲဒီတုန်းက ဘယ်လိုလုပ်ရပ်တွေ ခင်ဗျားတို့ လုပ်ခဲ့သလဲ။ အခုအချိန်မှာ အဲဒီလုပ်ရပ်တွေဟာ ရှက်စရာပဲ။ အဲဒီလုပ်ရပ်တွေရဲ့ လမ်းဆုံးဟာ သေခြင်းပဲ။ အခုတော့ ခင်ဗျားတို့ဟာ အပြစ်ရဲ့လက်အောက်ကနေလွတ်မြောက်ပြီးဘုရားသခင်ရဲ့ကျွန်တွေ ဖြစ်လာပြီဆိုတော့သန့်ရှင်းခြင်းနဲ့ဆိုင်တဲ့ လုပ်ရပ်တွေ လုပ်နေကြပြီ။ အဆုံးမှာ ထာဝရအသက် ရလိမ့်မယ်။ အပြစ်ကပေးတဲ့ အခဟာ သေခြင်းပဲ။ ဘုရားသခင်ပေးတဲ့ ဆုကျေးဇူးကတော့ သခင်ခရစ်တော် ယေရှုအားဖြင့် ထာဝရအသက်ပဲ။,45,Ro,6,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/6/
audio/nwt_45_Ro_BU_07.mp3,ညီအစ်ကိုတို့၊ လူဟာ အသက်ရှင်နေသရွေ့ပညတ်တရားအောက်မှာ ရှိမှန်း ခင်ဗျားတို့ မသိဘဲနေမှာ မဟုတ်ဘူး။(ပညတ်သိတဲ့သူတွေကိုကျွန်တော် ပြောနေတာ မို့လို့ပါ။) ဥပမာ၊ဇနီးဟာခင်ပွန်းဖြစ်သူအသက်ရှင်နေသရွေ့ ဥပဒေအရ ခင်ပွန်းနဲ့ ပေါင်းဖက်ရမယ်။ ခင်ပွန်းသေဆုံးရင်တော့ ခင်ပွန်းရဲ့ပညတ် အောက်ကနေ လွတ်သွားပြီ။ တကယ်လို့ ဇနီးက ခင်ပွန်းအသက်ရှင်နေတုန်း တခြားယောက်ျားနဲ့ အိမ်ထောင်ပြုရင် ဖောက်ပြန်တဲ့မိန်းမလို့ အခေါ်ခံရလိမ့်မယ်။ ခင်ပွန်းသေဆုံးရင်တော့ခင်ပွန်းရဲ့ပညတ်အောက်ကနေ ကင်းလွတ်သွားပြီဖြစ်လို့နောက်အိမ်ထောင်ပြုရင်လည်း ဖောက်ပြန်တဲ့မိန်းမလို့ မပြောနိုင်ပါဘူး။ ညီအစ်ကိုတို့၊ ခင်ဗျားတို့လည်း ပညတ်တရားအောက်မှာရှိခဲ့တယ်။ အခုတော့ခရစ်တော်ရဲ့ပူဇော်သက္ကာကြောင့် ပညတ်တရားအောက်ကနေ ကင်းလွတ်သွားပြီဖြစ်လို့ သေရာကနေ အသက်ပြန်ရှင်လာတဲ့ ခရစ်တော်ရဲ့ ပိုင်ဆိုင်သူတွေ၊ ဘုရားသခင့်ဘုန်းတော် ထင်ရှားစေမယ့်အကျင့်ကို ကျင့်တဲ့သူတွေ ဖြစ်သွားပြီ။ သွေးသားဆန္ဒအတိုင်း ကျွန်တော်တို့ အသက်ရှင်ခဲ့တုန်းက မှားယွင်းတဲ့ လိုအင်ဆန္ဒဟာ ခန္ဓာကိုယ်ကို အပြစ်ကျူးလွန်စေမှန်း ပညတ်တရားက ရှင်းရှင်းလင်းလင်း သိရှိစေတယ်။ အဲဒီအပြစ်က သေခြင်းဆီ ပို့ဆောင်ပေးတယ်။ အခုတော့ ကျွန်တော်တို့ပညတ်တရားအောက်ကနေလွတ်မြောက်လာပြီဖြစ်လို့ ပညတ်တရားရဲ့ အချုပ်အနှောင်ကနေ လွတ်မြောက်လာပြီ။ ဒါကြောင့် မောရှေရေးခဲ့တဲ့ ပညတ်ဟောင်းအတိုင်း မဟုတ်ဘဲ စွမ်းအားတော်လမ်းညွှန်တဲ့အတိုင်း ဘုရားသခင်ဆီမှာ ကျွန်ခံနိုင်ကြပြီ။ ဒါဆို ဘယ်လိုပြောရမလဲ။ ပညတ်တရားမှာ အပြစ်အနာအဆာရှိတယ်ဆိုတဲ့ သဘောလား။ လုံးဝ မဟုတ်ပါဘူး။ ပညတ်တရားသာ မရှိခဲ့ရင် အပြစ်ဆိုတာ ဘာမှန်းကျွန်တော်သိမှာမဟုတ်ဘူး။ ဥပမာ၊ လိုချင်တပ်မက်စိတ် မရှိနဲ့ ဆိုတဲ့ပညတ်သာမရှိရင် တပ်မက်စိတ်အကြောင်းကျွန်တော်သိမှာမဟုတ်ဘူး။ ဒါပေမဲ့ပညတ်ကြောင့်အပြစ်က အခွင့်ရသွားပြီး ကျွန်တော့်ဆီမှာတပ်မက်စိတ်အမျိုးမျိုး ဖြစ်ပေါ်စေတယ်။ပညတ်မရှိခင်တုန်းကအပြစ်ဟာ အသေဖြစ်နေတယ်။ ပညတ်မရှိခင်တုန်းက ကျွန်တော် ရှင်သန်ခဲ့ဖူးတယ်။ပညတ်ရောက်လာတဲ့အခါ အပြစ်ဟာအသက်ဝင်လာတယ်။ကျွန်တော်ကတော့သေဆုံးသွားတယ်။ အသက်ရှင်ခြင်းဆီ ပို့ဆောင်ပေးရမယ့် ပညတ်ဟာ သေခြင်းဆီပို့ဆောင်ပေးမှန်း ကျွန်တော် သိလိုက်ရတယ်။ ပညတ်ကြောင့် အပြစ်က အခွင့်ရသွားပြီး ကျွန်တော့်ကို ဖြားယောင်းတယ်၊ပညတ်အားဖြင့် ကျွန်တော့်ကိုသတ်လိုက်တယ်။ ဒါကြောင့် ပညတ်တရားကိုယ်နှိုက်ဟာ သန့်ရှင်းမြင့်မြတ်ပါတယ်။ ပညတ်ချက်ဟာ သန့်ရှင်းမြင့်မြတ်တယ်၊ ဖြောင့်မှန်တယ်၊ ကောင်းမြတ်ပါတယ်။ ဒါဆိုရင် ကောင်းမြတ်တဲ့အရာက ကျွန်တော့်ကို သေစေတာလား။ လုံးဝ မဟုတ်ပါဘူး။ အပြစ်ကသာ သေစေတာပါ။ အပြစ်က မိမိရဲ့ သဘောသဘာဝကို ဖော်ပြဖို့ ကောင်းမြတ်တဲ့အရာအားဖြင့် ကျွန်တော့်ကို သေစေတာပါ။ ဒီနည်းနဲ့ အပြစ်ဟာ သိပ်ဆိုးရွားမှန်း ပညတ်ချက်ကြောင့် ပိုထင်ရှားလာတယ်။ ပညတ်တရားကို ဘုရားသခင်ဆီက ရခဲ့မှန်း ကျွန်တော်တို့ သိတယ်။ ကျွန်တော်ကတော့ အပြစ်ရဲ့လက်ထဲ ရောင်းစားခံရသူ၊ အပြစ်ရှိသူပါ။ ကိုယ်ဘာလုပ်နေမှန်း ကိုယ်နားမလည်ဘူးကိုး။ ကိုယ်လုပ်ချင်တာကို မလုပ်ဘဲ ကိုယ်မုန်းတဲ့အရာကိုမှ လုပ်မိနေတာကိုး။ ဒါပေမဲ့ ကိုယ်မလုပ်ချင်တာကိုမှ လုပ်မိတယ်ဆိုရင် ပညတ်တရား ကောင်းမြတ်မှန်း ကျွန်တော် ဝန်ခံလိုက်တာပဲ။ ဒါဆိုရင် မကောင်းတာလုပ်တဲ့သူဟာ ကျွန်တော် မဟုတ်တော့ဘူး။ ကျွန်တော့်ဆီမှာ ကိန်းအောင်းနေတဲ့ အပြစ်က လုပ်နေတာ။ ကျွန်တော့်ဆီမှာ တစ်နည်းအားဖြင့် ကျွန်တော့်ကိုယ်ခန္ဓာထဲမှာ ကောင်းတာတစ်ခုမှ မရှိမှန်း သိပါတယ်။ ဘာလို့လဲဆိုတော့ ကျွန်တော့်မှာ ကောင်းတာလုပ်ချင်တဲ့ ဆန္ဒတော့ ရှိပါရဲ့၊ ခက်တာက လုပ်နိုင်စွမ်းမရှိဘူးဖြစ်နေတယ်။ လုပ်ချင်တဲ့ကောင်းမှုကို မလုပ်ဘဲ မလုပ်ချင်တဲ့ မကောင်းမှုကိုမှ လုပ်မိနေတယ်။ မလုပ်ချင်တာကို လုပ်မိတယ်ဆိုရင် လုပ်တဲ့သူဟာ ကျွန်တော် မဟုတ်တော့ဘူး။ ကျွန်တော့်ဆီမှာ ကိန်းအောင်းနေတဲ့ အပြစ်က လုပ်နေတာ။ ဒါကြောင့် ကိုယ်တွေ့သိလိုက်ရတဲ့ တရားတစ်ခုက မှန်တာကို လုပ်ချင်တဲ့အခါ မကောင်းတာလုပ်ချင်စိတ်က ကျွန်တော့်ဆီမှာ ရှိနှင့်နေတယ်ဆိုတဲ့ အချက်ပဲ။ ကျွန်တော်က ဘုရားသခင်ရဲ့ ပညတ်ကို စိတ်ထဲမှာ နှစ်နှစ်ကာကာ မြတ်နိုးပါတယ်။ ဒါပေမဲ့ ကျွန်တော့်ကိုယ်ခန္ဓာထဲမှာတခြားတရားတစ်ခုက စိတ်ထဲကတရားကို တိုက်ခိုက်တဲ့အတွက် ကိုယ်ခန္ဓာထဲမှာရှိနေတဲ့ အပြစ်တရားရဲ့ ဖမ်းဆီးချုပ်နှောင်မှုအောက်ကျွန်တော်ရောက်သွားတာကို မြင်လိုက်တယ်။ ကျွန်တော့်အဖြစ် ဆိုးလိုက်တာ။ ဒီလိုအဖြစ်မျိုးနဲ့ သေဆုံးစေမယ့် ကိုယ်ခန္ဓာကနေ လွတ်မြောက်အောင် ဘယ်သူ ကယ်တင်ပေးမလဲ။ သခင်ယေရှုခရစ်အားဖြင့် ကျွန်တော့်ကို ကယ်တင်တဲ့ ဘုရားသခင်ကို ကျေးဇူးတင်ပါတယ်။ ကျွန်တော်ဟာ စိတ်ကတော့ ဘုရားသခင့်ပညတ်ရဲ့ကျွန် ဖြစ်နေပေမဲ့ ကိုယ်ခန္ဓာကတော့ အပြစ်ရဲ့ကျွန် ဖြစ်နေတယ်။,45,Ro,7,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/7/
audio/nwt_45_Ro_BU_08.mp3,ဒါကြောင့် ခရစ်တော်ယေရှုနဲ့ တစ်စိတ်တစ်ဝမ်းတည်း ရှိနေသူတွေဟာ ပြစ်ဒဏ်စီရင်ခြင်းနဲ့ ကင်းလွတ်တယ်။ ခရစ်တော်ယေရှုနဲ့ တစ်စိတ်တစ်ဝမ်းတည်း ရှိနေသူတွေကို အသက်ပေးတဲ့ စွမ်းအားတော်နဲ့ဆိုင်တဲ့ တရားက ခင်ဗျားတို့ကို အပြစ်တရားနဲ့ သေခြင်းတရားရဲ့ လက်အောက်ကနေ လွတ်မြောက်စေလို့ပဲ။ လူတွေဟာ ပြည့်ဝစုံလင်သူတွေ မဟုတ်လို့ ပညတ်တရားကို အပြည့်အဝ မလိုက်နာနိုင်ဘူး။ ဒါကြောင့် ပညတ်တရားက လူတွေကို မကယ်တင်ပေးနိုင်ဘူး။ ဒါပေမဲ့ ပညတ်တရား မစွမ်းဆောင်နိုင်ရာကို ဘုရားသခင် လုပ်ဆောင်ခဲ့တယ်။ အဲဒါကတော့ အပြစ်ကို ဖယ်ရှားဖို့ သားတော်ရင်းကို လူသားတစ်ယောက်အဖြစ် စေလွှတ်လိုက်တာပါပဲ။ ဒီနည်းနဲ့ ဘုရားသခင်က လူတွေမှာရှိတဲ့ အပြစ်ကို ပြစ်ဒဏ်စီရင်လိုက်တယ်။ ရည်ရွယ်ချက်က အပြစ်ရှိတဲ့ အလိုဆန္ဒနောက် မလိုက်ဘဲ စွမ်းအားတော်နဲ့အညီ လျှောက်လှမ်းခြင်းအားဖြင့် ပညတ်တရားမှာပါတဲ့ ဖြောင့်မတ်တဲ့ ပြဋ္ဌာန်းချက်တွေကို ကျွန်တော်တို့ လိုက်နာဖို့ဖြစ်တယ်။ အပြစ်ရှိတဲ့ အလိုဆန္ဒနောက် လိုက်တဲ့သူဟာ အပြစ်ရှိတဲ့အရာတွေကိုပဲ စိတ်ရောက်နေတတ်တယ်။ စွမ်းအားတော်နဲ့အညီ အသက်ရှင်တဲ့သူကတော့ စွမ်းအားတော်နဲ့ဆိုင်တဲ့ အရာတွေကိုပဲ စိတ်ရောက်နေတတ်တယ်။ အပြစ်ရှိတဲ့အရာတွေဆီ စိတ်ရောက်နေတာက သေစေနိုင်တယ်။ စွမ်းအားတော်နဲ့ဆိုင်တဲ့ အရာတွေဆီ စိတ်ရောက်နေတာက အသက်ရှင်ခြင်းနဲ့ ငြိမ်သက်ခြင်းကို ရရှိစေနိုင်တယ်။ အပြစ်ရှိတဲ့အရာတွေဆီ စိတ်ရောက်နေသူတွေဟာ ဘုရားသခင်ရဲ့ရန်သူ ဖြစ်သွားတယ်။ သူတို့က ဘုရားသခင်ရဲ့ပညတ်ကို မနာခံဘူး၊ နာခံနိုင်စွမ်းလည်း မရှိဘူး။ ဒါကြောင့် အပြစ်ရှိတဲ့အရာတွေဆီ စိတ်ရောက်နေသူတွေက ဘုရားသခင့်စိတ်တော်နဲ့ မတွေ့နိုင်ဘူး။ ခင်ဗျားတို့ဆီမှာ ဘုရားသခင့်စွမ်းအားတော်အမှန်တကယ်ကိန်းအောင်းနေရင် အပြစ်ရှိတဲ့ အလိုဆန္ဒနောက် မလိုက်ဘဲ စွမ်းအားတော်နဲ့အညီ အသက်ရှင်နေကြမှာပဲ။ ခရစ်တော်ရဲ့ စိတ်သဘောထား မရှိသူကတော့ ခရစ်တော်နဲ့ မသက်ဆိုင်သူပဲ။ ခင်ဗျားတို့ဟာ ခရစ်တော်နဲ့ တစ်စိတ်တစ်ဝမ်းတည်းရှိတယ်ဆိုရင် အပြစ်ကြောင့် ကိုယ်ခန္ဓာ သေဆုံးပေမဲ့လည်း ဖြောင့်မတ်သူအဖြစ် သတ်မှတ်ခံရတဲ့အတွက်ကြောင့် စွမ်းအားတော်က အသက်ရှင်စေတယ်။ ယေရှုကို သေရာကနေ ထမြောက်စေတဲ့အရှင်ရဲ့ စွမ်းအားတော်သာ ခင်ဗျားတို့ဆီမှာ ကိန်းအောင်းနေမယ်ဆိုရင် ခရစ်တော်ယေရှုကို သေရာကနေ ထမြောက်စေတဲ့အရှင်က ခင်ဗျားတို့ဆီမှာရှိနေတဲ့ စွမ်းအားတော်အားဖြင့် သေတတ်တဲ့ ခင်ဗျားတို့ရဲ့ကိုယ်ခန္ဓာကိုလည်း အသက်ရှင်စေလိမ့်မယ်။ ညီအစ်ကိုတို့၊ ကျွန်တော်တို့မှာ တာဝန်ရှိသွားပြီ။ အပြစ်ရှိတဲ့ အလိုဆန္ဒအတိုင်း အသက်ရှင်ပြီး အပြစ်ကျူးလွန်ဖို့တော့ မဟုတ်ပါဘူး။ အပြစ်ရှိတဲ့ အလိုဆန္ဒအတိုင်း အသက်ရှင်ရင် သေဆုံးရမှာ ကျိန်းသေပဲ။ အပြစ်ရှိတဲ့ အကျင့်တွေကို စွမ်းအားတော်အကူအညီနဲ့ သေစေမယ်ဆိုရင်တော့ အသက်ရှင်ရလိမ့်မယ်။ ဘုရားသခင့် စွမ်းအားတော်ရဲ့ လမ်းညွှန်မှုကို ခံယူသူတွေဟာ ဘုရားသခင်ရဲ့ သားသမီးတွေပဲ။ ဘုရားသခင့် စွမ်းအားတော်က ခင်ဗျားတို့ကို ကျွန်ဘဝ ရောက်စေမှာ မဟုတ်ဘူး။ ကြောက်စိတ်ဝင်စေမှာ မဟုတ်ဘူး။ အဲဒီစွမ်းအားတော်က ကျွန်တော်တို့ကို သားတွေအဖြစ် မွေးစားခံရစေပြီး အဗ္ဗ၊ အဖ လို့ခေါ်စေတယ်။ ကျွန်တော်တို့ဟာ ဘုရားသခင်ရဲ့ သားသမီးတွေဖြစ်မှန်း စွမ်းအားတော်ကိုယ်တိုင်ရော ကျွန်တော်တို့ရဲ့ စိတ်ကပါ အတည်ပြုပေးတယ်။ ကျွန်တော်တို့ဟာ သားသမီးတွေဆိုရင် အမွေခံလည်း ဟုတ်တာပေါ့။ ဘုရားသခင်ရဲ့အမွေခံတွေပဲ။ခရစ်တော်နဲ့အတူ အမွေခံရမယ့်သူတွေပဲ။ ခရစ်တော်နဲ့အတူ ဆင်းရဲဒုက္ခခံခဲ့တယ်ဆိုရင် ခရစ်တော်နဲ့အတူ ဘုန်းထင်ရှားမယ့်သူတွေလည်း ဟုတ်တာပေါ့။ လက်ရှိခံနေရတဲ့ ဆင်းရဲဒုက္ခတွေဟာ ကျွန်တော်တို့အားဖြင့် ဘုရားသခင်ဖော်ပြမယ့် ဘုန်းအသရေနဲ့ ယှဉ်လိုက်ရင် ဘာမှ မပြောပလောက်ဘူးလို့ ကျွန်တော်ယူဆတယ်။ ဘုရားသခင်ရဲ့ ဖန်ဆင်းရာတွေက ဘုရားသခင်ရဲ့သားတွေ ပေါ်ထွန်းမယ့်အချိန်ကို မျှော်လင့်တကြီး စောင့်ဆိုင်းနေကြတယ်။ ဘာကြောင့်လဲဆိုတော့ ဖန်ဆင်းရာတွေ အချည်းနှီးအဖြစ်ကို ရောက်ခဲ့ရလို့ပဲ။ ဆန္ဒအလျောက် ရောက်ခဲ့ရတာတော့မဟုတ်ဘူး။ အချည်းနှီးအဖြစ်ကိုရောက်သွားအောင် ခွင့်ပြုလိုက်တဲ့ အရှင်ရဲ့ အလိုတော်ကြောင့်သာ ဖြစ်ရတာပါ။ ဒါပေမဲ့ အဲဒီအရှင်ပေးထားတဲ့ မျှော်လင့်ချက်ကတော့၊ ဖန်ဆင်းရာတွေဟာ ဖောက်ပြန်ပျက်စီးခြင်းရဲ့ ကျွန်ဘဝကနေလွတ်မြောက်ပြီး ဘုရားသခင့် သားသမီးတွေရဲ့ ဘုန်းအသရေနဲ့ပြည့်စုံတဲ့ လွတ်လပ်မှုကို ခံစားရမယ်ဆိုတဲ့ အချက်ပဲ။ ဖန်ဆင်းရာအားလုံး အခုချိန်အထိ တညီတညွတ်တည်း ညည်းတွားပြီး ဝေဒနာခံစားနေကြရမှန်း ကျွန်တော်တို့ သိကြတယ်။ သီးဦးသီးဖျားဖြစ်တဲ့ စွမ်းအားတော်ကို ရရှိထားတဲ့ ကျွန်တော်တို့ကိုယ်တိုင်လည်း ရွေးဖိုးအားဖြင့် သွေးသားခန္ဓာကနေ လွတ်မြောက်ပြီး သားတွေအဖြစ် မွေးစားခံရမယ့်အချိန်ကို မျှော်လင့်တကြီး စောင့်ဆိုင်းနေရင်းနဲ့ စိတ်ထဲမှာ ညည်းတွားနေရတာပဲ။ ကျွန်တော်တို့ကို အပြစ်ရဲ့ လက်အောက်ကနေ ဘုရားသခင် ကယ်တင်လိုက်တဲ့အခါ အဲဒီမျှော်လင့်ချက်ကို ရလာတယ်။ မြင်နေရတဲ့အရာကို မျှော်လင့်တယ်ဆိုရင် ဒါဟာ မျှော်လင့်ချက် မဟုတ်တော့ဘူး။ မြင်နေရပြီဆိုမှတော့ ဘာမျှော်လင့်စရာ လိုတော့မှာလဲ။ မမြင်ရသေးတဲ့အရာကို မျှော်လင့်တယ်ဆိုရင်တော့ ခံနိုင်ရည်ရှိရှိ ဆက်ပြီး စောင့်နေရမှာပေါ့။ အလားတူ၊ စွမ်းအားတော်က ကျွန်တော်တို့ အားနည်းနေချိန်မှာ ကူညီမစပေးတယ်။ ဆုတောင်းရမယ်ဆိုတာ သိပေမဲ့ တစ်ခါတလေ ဘာအတွက် ဆုတောင်းရမှန်းမသိ ဖြစ်တတ်တယ်။ စကားလုံးတွေနဲ့ မဖော်ပြနိုင်ဘဲ ညည်းတွားနေရတဲ့အခါမျိုးမှာ စွမ်းအားတော်ကိုယ်တိုင် ကျွန်တော်တို့အတွက် အသနားခံပေးတယ်။ စိတ်နှလုံးကို စစ်ဆေးတဲ့အရှင်က သန့်ရှင်းသူတွေအတွက် စွမ်းအားတော် အသနားခံပေးတဲ့အရာကိုသိတယ်။ ဘာလို့လဲဆိုတော့ စွမ်းအားတော်က ဘုရားသခင့် အလိုတော်နဲ့ညီတဲ့အရာကို အသနားခံပေးလို့ပဲ။ ဘုရားသခင်က မိမိကိုချစ်တဲ့သူတွေ၊ အလိုတော်နဲ့အညီ ခေါ်တော်မူခြင်းခံရသူတွေရဲ့ ကောင်းကျိုးအတွက် မိမိလုပ်ဆောင်သမျှကို စည်းစနစ်တကျ ဖြစ်စေမှန်း ကျွန်တော်တို့ သိကြတယ်။ သားတော်ကို ညီအစ်ကိုတွေထဲမှာ သားဦးဖြစ်စေဖို့ ဘုရားသခင်က ဦးဆုံးသတိပြုမိသူတွေကို သားတော်လိုဖြစ်စေဖို့ ကြိုတင်ပြဋ္ဌာန်းထားတယ်။ ဘုရားသခင်ကြိုတင်ပြဋ္ဌာန်းထားသူတွေဟာ ခေါ်တော်မူခြင်း ခံရသူတွေပါပဲ။ ခေါ်တော်မူခြင်းခံရသူတွေဟာ ဖြောင့်မတ်သူအဖြစ် သတ်မှတ်ခံရသူတွေပဲ။ ဖြောင့်မတ်သူအဖြစ် သတ်မှတ်ခံရသူတွေဟာ ဘုန်းထင်ရှားသူတွေ ဖြစ်တယ်။ ဒါတွေနဲ့ပတ်သက်ပြီး ဘာပြောရမလဲ။ ဘုရားသခင်သာ ကျွန်တော်တို့ဘက်မှာ ရှိရင် ကျွန်တော်တို့ကို ဘယ်သူဆန့်ကျင်နိုင်မလဲ။ ဘုရားသခင်ကကျွန်တော်တို့အားလုံးအတွက် သားတော်ရင်းကိုတောင် မချန်ဘဲ ပေးပြီးပြီဆိုမှတော့ သားတော်နဲ့တကွ အရာခပ်သိမ်းကို ကျွန်တော်တို့လက်ထဲ ဘာလို့ မပေးဘဲနေမှာလဲ။ ဘုရားသခင် ရွေးချယ်ထားသူတွေကို ဘယ်သူ ပြစ်တင်စွပ်စွဲမလဲ။ ဘုရားသခင်ကိုယ်တိုင်က သူတို့ကို ဖြောင့်မတ်တယ်လို့သတ်မှတ်ထားပြီပဲ။ သူတို့ကို ဘယ်သူ ပြစ်ဒဏ်စီရင်မလဲ။ ဘယ်သူမှ စီရင်လို့မရဘူး။ ဘာလို့လဲဆိုတော့ အသေခံပြီးနောက် ရှင်ပြန်ထမြောက်လာတဲ့ ခရစ်တော်ယေရှုက ဘုရားသခင်ရဲ့ ညာဘက်မှာ ခစားပြီး ကျွန်တော်တို့အတွက် ကိုယ်တိုင် အသနားခံပေးနေလို့ပဲ။ ခရစ်တော်ရဲ့ မေတ္တာကို မခံစားရတော့အောင် ကျွန်တော်တို့ကို ဘာက တားဆီးနိုင်လို့လဲ။ ဒုက္ခရောက်ခြင်း၊ စိတ်ဆင်းရဲခြင်း၊ နှိပ်စက်ညှဉ်းပန်းခြင်း၊ ဆာငတ်ခြင်း၊ အဝတ်မဲ့ခြင်း၊ အန္တရာယ်ကြုံတွေ့ခြင်း၊ဓားနဲ့ခြိမ်းခြောက်ခံရခြင်း စတာတွေလား။ ကျွန်တော်တို့ဟာ ကိုယ်တော့်အတွက် နေ့တိုင်းလိုလိုသေဘေးနဲ့ကြုံနေရတယ်။ အသတ်ခံရမယ့်သိုးတွေလို ဖြစ်နေပြီ ဆိုတဲ့ ကျမ်းစကားအတိုင်း ဖြစ်နေတယ်။ ဒါပေမဲ့ ကျွန်တော်တို့ကိုချစ်တဲ့ သခင်အားဖြင့် အဲဒါတွေအားလုံးကို အောင်မြင်စွာ ရင်ဆိုင်ကျော်လွှားနိုင်ခဲ့ကြတယ်။ ဘာကြောင့်လဲဆိုတော့ သေခြင်းဖြစ်စေ၊ ရှင်ခြင်းဖြစ်စေ၊ ကောင်းကင်တမန်ဖြစ်စေ၊ အစိုးရအာဏာဖြစ်စေ၊လက်ရှိအရာဖြစ်စေ၊ နောင်လာမယ့်အရာဖြစ်စေ၊ အာဏာတန်ခိုးဖြစ်စေ၊ အမြင့်ဖြစ်စေ၊ အနိမ့်ဖြစ်စေ၊ ဖန်ဆင်းရာတွေဖြစ်စေ သခင် ခရစ်တော်ယေရှုကတစ်ဆင့် ဘုရားသခင်ပြတဲ့မေတ္တာကို ကျွန်တော်တို့ မခံစားရအောင် ဘယ်အရာကမှ မတားဆီးနိုင်မှန်း ကျွန်တော် တထစ်ချယုံတယ်။,45,Ro,8,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/8/
audio/nwt_45_Ro_BU_09.mp3,ခရစ်တော်နောက်လိုက်အနေနဲ့ ကျွန်တော် အမှန်အတိုင်း ပြောမယ်။ ကျွန်တော့်ရဲ့ အမှားအမှန်သိစိတ်ကို သန့်ရှင်းသော စွမ်းအားတော် လမ်းညွှန်နေတဲ့အတွက် လိမ်မပြောပါဘူး။ ကျွန်တော် သိပ်ဝမ်းနည်းနေတယ်။ ရင်ထဲမှာလည်း တနုံ့နုံ့ နာကျင်ခံစားနေတယ်။ လူမျိုးတူတဲ့ ညီအစ်ကိုတွေအစား ကျွန်တော်ပဲ ခရစ်တော်နဲ့ ကင်းကွာတဲ့သူ၊ ဖျက်ဆီးခံရမယ့်သူ ဖြစ်လိုက်ချင်တော့တယ်။ အစ္စရေးလူမျိုးဖြစ်တဲ့ သူတို့ကို ဘုရားသခင်က သားတွေအဖြစ် မွေးစားထားတယ်။ ဂုဏ်အသရေနဲ့ ပညတ်တရား ပေးအပ်ခဲ့တယ်။ သူတို့နဲ့ ပဋိညာဉ်ဖွဲ့တယ်။ ဘုရားကို ဝတ်ပြုခွင့်၊ ကတိတော်တွေကို ပိုင်ဆိုင်ခွင့် သူတို့ရရှိထားကြတယ်။ သူတို့ဟာ ဘိုးဘေးတွေရဲ့ သားစဉ်မြေးဆက်တွေပဲ။ ခရစ်တော်က အဲဒီဘိုးဘေးတွေရဲ့ မျိုးနွယ်အဖြစ် မွေးဖွားလာတယ်။ အရာခပ်သိမ်းကို အုပ်စိုးတဲ့ ဘုရားသခင်ကို ထာဝစဉ် ချီးမွမ်းကြပါ။ အာမင်။ ဒါကဘုရားသခင်ပြောခဲ့တဲ့ စကား အကောင်အထည် မပေါ်ဘူးဆိုတဲ့သဘော မဟုတ်ပါဘူး။ အစ္စရေးကနေ ဆင်းသက်လာတိုင်း အစ္စရေးလူမျိုးအစစ်အမှန်မှမဟုတ်တာ။ အလားတူ၊ အာဗြဟံရဲ့ မျိုးနွယ်ဖြစ်တိုင်း အာဗြဟံရဲ့ သားသမီးတွေမှမဟုတ်တာ။ မင်းရဲ့မျိုးနွယ်လို့ အခေါ်ခံရမယ့်သူဟာ အိဇက်ကနေဆင်းသက်လာမယ် လို့ ကျမ်းစာမှာ ရေးထားတယ်။ ဆိုလိုတာက အာဗြဟံရဲ့ သားသမီးတွေဖြစ်တိုင်း ဘုရားသခင်ရဲ့သားသမီး အစစ်အမှန်ဖြစ်တာ မဟုတ်ဘူး။ ကတိတော်ကြောင့်ရလာတဲ့ သားသမီးတွေသာ အာဗြဟံရဲ့ မျိုးနွယ်အစစ်အမှန်လို့ သတ်မှတ်ခံရမှာ။ နောက်နှစ် ဒီအချိန်ရောက်ရင် ခင်ဗျားဆီ ပြန်လာမယ်။ စာရာ သားတစ်ယောက် မွေးလိမ့်မယ် ဆိုတဲ့ ကတိတော်ကို အာဗြဟံ ရခဲ့တယ်။ ဒါတင်မကဘူး။ ရေဗက္ကာလည်း ဘိုးဘေးအိဇက်နဲ့ရတဲ့ သားအမြွှာကို ကိုယ်ဝန်ဆောင်ခဲ့တယ်။ ဘုရားသခင်က လူတစ်ယောက်ကို ဘယ်လိုရွေးချယ်မယ်ဆိုတာ ရည်ရွယ်ထားပြီးသားပဲ။ အဲဒီလူရဲ့ အကျင့်ပေါ်မူတည်ပြီး ရွေးချယ်တာ မဟုတ်ဘဲ အလိုရှိတဲ့သူကိုသာ ရွေးချယ်တယ်။ ဒါကြောင့် သားအမြွှာ မမွေးဖွားခင်၊ အကောင်းအဆိုးကို သူတို့ မကျင့်ခင်ကတည်းက၊ အကြီးဟာ အငယ်ဆီမှာ ကျွန်ခံရမယ် လို့ ရေဗက္ကာကို ပြောခဲ့တယ်။ ယာကုပ်ကို ငါချစ်တယ်။ ဧသောကိုတော့ ငါမုန်းတယ် လို့လည်း ကျမ်းစာမှာ ရေးထားတယ်။ ကောင်းပြီ၊ ဒါဆိုရင် ဘုရားသခင်ဟာမတရားဘူးဆိုတဲ့သဘောလား။လုံးဝမဟုတ်ပါဘူး။ ဘုရားသခင်က ငါ ကရုဏာပြချင်တဲ့သူကို ကရုဏာပြမယ်။ သနားစာနာချင်တဲ့သူကို သနားစာနာမယ် လို့ မောရှေကို ပြောခဲ့တယ်။ ဒါကြောင့် လူတစ်ယောက်ရဲ့ ဆန္ဒ ဒါမှမဟုတ် ကြိုးစားအားထုတ်မှုပေါ် မမူတည်ဘဲ ကရုဏာရှင် ဘုရားသခင်ပေါ်မှာပဲ မူတည်တယ်။ ဖာရောဘုရင်ကိုလည်း မင်းကိုသုံးပြီး ငါ့တန်ခိုးကို ပြဖို့၊ ငါ့နာမည်ကို မြေတစ်ပြင်လုံး သိစေဖို့ မင်းကို ငါ အသက်ရှင်ခွင့် ပေးနေတာ လို့မိန့်ဆိုခဲ့တဲ့အကြောင်း ကျမ်းစာမှာ ရေးထားတယ်။ ဒါကြောင့် ဘုရားသခင်က ကရုဏာပြချင်တဲ့သူကို ကရုဏာပြတယ်။ ခေါင်းမာစေချင်တဲ့သူကို ခေါင်းမာဖို့ ခွင့်ပြုတယ်။ ဒါဆိုရင် ဘုရားက လူတွေကို ဘာလို့အပြစ်ရှာနေတာလဲ။ ဘယ်သူက အလိုတော်ကို ဆန့်ကျင်နိုင်လို့လဲ ဆိုပြီး မေးကြလိမ့်မယ်။ ဒီမှာ မိတ်ဆွေ၊ ဘုရားသခင်ကို ပြန်ခံပြောရအောင် ခင်ဗျားက ဘယ်သူမို့လို့လဲ။ ပုံသွင်းခံရတဲ့အရာက ငါ့ကို ဒီလိုပုံဖြစ်အောင် ဘာလို့လုပ်တာလဲ ဆိုပြီး ပုံသွင်းတဲ့သူကို ပြောလို့ရသလား။ အိုးထိန်းသမားက အိုးမြေကို ကြိုက်သလိုလုပ်ပိုင်ခွင့် မရှိဘူးလား။ ရွှံ့တုံးတစ်တုံးတည်းကနေ အသရေရှိတဲ့အိုးရော အသရေမရှိတဲ့အိုးပါလုပ်ပိုင်ခွင့်ရှိတယ် မဟုတ်ဘူးလား။ ဘုရားသခင်က အမျက်တော်ဖော်ပြဖို့၊ တန်ခိုးတော်ပြဖို့ အလိုရှိပေမဲ့ အမျက်တော်ခံထိုက်တဲ့ အိုးတွေကို အလွန်စိတ်ရှည်သည်းခံနေတာ ဆိုရင်ကော။ ဘုရားသခင်က ဘုန်းအသရေပေးအပ်ဖို့ ကြိုတင်ပြင်ဆင်ထားတဲ့ ကရုဏာခံထိုက်တဲ့ အိုးတွေကို မိမိရဲ့ ကြွယ်ဝလှတဲ့ ဘုန်းတော်ဖော်ပြဖို့ အဲဒီလို သည်းခံနေတာဆိုရင်ကော။ ကရုဏာခံထိုက်တဲ့ အိုးတွေဆိုတာ ဂျူးလူမျိုးထဲကရော လူမျိုးခြားတွေထဲကပါ ရွေးချယ်ထားတဲ့ ကျွန်တော်တို့တွေပဲ။ ဒါကိုကော ဘာပြောမလဲ။ ဟောရှေကျမ်းမှာ ငါ့လူ မဟုတ်တဲ့သူတွေကို ငါ့လူတွေ လို့ ငါခေါ်မယ်။ ငါမချစ်တဲ့ အမျိုးသမီးကို ချစ်ရတဲ့သူ လို့ ခေါ်မယ်။ မင်းတို့ဟာ ငါ့လူတွေ မဟုတ်ဘူး လို့ သူတို့ကို ပြောခဲ့တဲ့နေရာမှာပဲ အသက်ရှင်တဲ့ ဘုရားသခင်ရဲ့ သားတွေ လို့ သူတို့ အခေါ်ခံရမယ် ဆိုပြီး ဖော်ပြထားတယ်။ အစ္စရေးတွေနဲ့ပတ်သက်ပြီး ဟေရှာယကလည်း အစ္စရေးလူမျိုးဟာ ပင်လယ်သဲပွင့်တွေလို များပြားလာရင်တောင် ကျန်ကြွင်းသူတချို့ပဲ ကယ်တင်ခံရမယ်။ ယေဟောဝါက ကမ္ဘာမြေပေါ်ကလူတွေကို တရားစီရင်မယ်။ အဲဒီကိစ္စကို အမြန်ဆုံး လက်စသတ်မယ် လို့ကြွေးကြော်ခဲ့တယ်။ ဟေရှာယက ဗိုလ်ခြေတို့ရဲ့အရှင် ယေဟောဝါ ကသာ မျိုးနွယ်ကိုမချန်ထားခဲ့ရင် ငါတို့ဟာ သောဒုံမြို့လို ဖြစ်နေလောက်ပြီ။ ဂေါမောရမြို့နဲ့ တူနေလောက်ပြီ လို့လည်း ကြိုဟောခဲ့တယ်။ ဒါဆိုရင် ဘယ်လိုပြောရမလဲ။ လူမျိုးခြားတွေကဖြောင့်မတ်သူတွေဖြစ်ဖို့ မကြိုးစားကြပေမဲ့ သူတို့ရဲ့ ယုံကြည်ခြင်းကြောင့် ဘုရားသခင့်အမြင်မှာဖြောင့်မတ်သူတွေ ဖြစ်လာတယ်။ အစ္စရေးတွေကတော့ ပညတ်တွေရဲ့ သတ်မှတ်ချက်အတိုင်း ဖြောင့်မတ်ဖို့ ကြိုးစားပေမဲ့ ပညတ်တွေကို အပြည့်အဝ မစောင့်ထိန်းနိုင်ကြဘူး။ ဘာကြောင့်လဲ။ယုံကြည်ခြင်းအားဖြင့် မဟုတ်ဘဲ အကျင့်အားဖြင့် ဖြောင့်မတ်ဖို့ သူတို့ကြိုးစားကြလို့ပဲ။ တိုက်မိလဲစေတဲ့ကျောက် ကို ခလုတ်တိုက်ပြီး လဲသွားကြတာ။ တိုက်မိလဲစေတဲ့ကျောက်၊ အတားအဆီးဖြစ်စေတဲ့ ကျောက်ဆောင်ကို ဇိအုန်မှာ ငါချထားတယ်။ အဲဒီကျောက်ကို ယုံကြည်တဲ့သူဟာ စိတ်ပျက်ရမှာ မဟုတ်ဘူး လို့ ကျမ်းစာမှာ ရေးထားတဲ့အတိုင်းပါပဲ။,45,Ro,9,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/9/
audio/nwt_45_Ro_BU_10.mp3,ညီအစ်ကိုတို့၊ကျွန်တော်ကအစ္စရေးလူမျိုးကို ကယ်တင်ခြင်းရစေချင်တဲ့ စေတနာနဲ့ ဘုရားသခင်ဆီတိုးလျှိုးအသနားခံပေးပါတယ်။ သူတို့ဟာ ဘုရားသခင်အတွက် စိတ်ထက်သန်သူတွေဆိုတာ ကျွန်တော် တပ်အပ်ပြောနိုင်ပါတယ်။ ဒါပေမဲ့ တိကျမှန်ကန်တဲ့ အသိပညာအတိုင်း မဟုတ်ဘူး။ ဘုရားသခင်ရဲ့ ဖြောင့်မတ်တဲ့ စံနှုန်းတွေကို မသိဘဲကိုယ့်နည်းကိုယ့်ဟန်နဲ့ဖြောင့်မတ်ဖို့ ရှာကြံနေတဲ့အတွက် ဘုရားသခင်ရဲ့ ဖြောင့်မတ်တဲ့ စံနှုန်းတွေကို သူတို့မလိုက်နာကြဘူး။ ပညတ်တရားဟာ ခရစ်တော်ကြောင့် အဆုံးတိုင်သွားပြီ။ ဒါကြောင့် ယုံကြည်ခြင်းရှိသူအားလုံး ဖြောင့်မတ်သူအဖြစ် သတ်မှတ်ခံရပြီ။ ပညတ်တရားစောင့်ထိန်းခြင်းကြောင့် ဖြောင့်မတ်သူအဖြစ် သတ်မှတ်ခံရတာနဲ့ပတ်သက်ပြီး မောရှေက ပညတ်တွေကို လိုက်နာသူဟာ ပညတ်တွေအားဖြင့် အသက်ရှင်ရလိမ့်မယ် လို့ရေးခဲ့တယ်။ ဒါပေမဲ့ ယုံကြည်ခြင်းကြောင့် ဖြောင့်မတ်သူအဖြစ် သတ်မှတ်ခံရတာနဲ့ ပတ်သက်ပြီး ခရစ်တော်ကို ပြန်ခေါ်လာဖို့ ဘယ်သူက ကောင်းကင်ကို တက်မှာလဲ။ ဒါမှမဟုတ် ခရစ်တော်ကို သေရာကနေ ထမြောက်လာစေဖို့ ဘယ်သူက တွင်းနက်ကြီးထဲ ဆင်းမှာလဲ ဆိုပြီး စိတ်ထဲမတွေးပါနဲ့ လို့လည်းရေးထားတယ်။ ကျမ်းစာက ဘာပြောသလဲ။ တရားစကားဟာ ခင်ဗျားတို့ရဲ့ နှုတ်ထဲမှာ၊ နှလုံးသားထဲမှာ၊အနီးအနားမှာပဲ ရှိတယ် လို့ပြောတယ်။ တရားစကား ဟာ ကျွန်တော်တို့ ဟောပြောနေတဲ့ ယုံကြည်ခြင်းနဲ့ဆိုင်တဲ့ သတင်းစကားပဲ။ ဒါကြောင့်ယေရှုဟာ သခင်ဖြစ်တဲ့အကြောင်း လူသိရှင်ကြား ကြေညာမယ်ဆိုရင်၊ ယေရှုကို သေရာကနေ ဘုရားသခင် အသက်ပြန်ရှင်စေပြီဆိုတာ စိတ်ထဲမှာ ယုံကြည်မယ်ဆိုရင် ခင်ဗျားတို့ ကယ်တင်ခံရလိမ့်မယ်။ ဘာလို့လဲဆိုတော့ လူတစ်ယောက်က စိတ်ထဲမှာ ယုံကြည်မှသာ ဖြောင့်မတ်သူလို့ သတ်မှတ်ခံရမှာ။ ယုံကြည်ကြောင်း လူသိရှင်ကြား ကြေညာမှသာ ကယ်တင်ခြင်းရမှာပါ။ သခင်ကို ယုံကြည်တဲ့သူဟာ စိတ်ပျက်ရမှာ မဟုတ်ဘူး လို့ ကျမ်းစာမှာ ပြောထားတယ်။ ဂျူးလူမျိုးနဲ့ ဂရိလူမျိုးဆိုပြီး ခွဲခြားတာ မရှိတော့ဘူး။ အရာအားလုံးကို အုပ်စိုးတဲ့အရှင်ဟာ တစ်ပါးတည်းပဲ။ အဲဒီအရှင်က ဆုတောင်းသူတိုင်းကို ရက်ရက်ရောရော ကောင်းချီးပေးတယ်။ ဘာလို့လဲဆိုတော့ ယေဟောဝါရဲ့ နာမည်ကိုခေါ်ပြီး ဆုတောင်းသူတိုင်း ကယ်တင်ခံရမယ် လို့ ကျမ်းစာမှာ ရေးထားလို့ပဲ။ ဒါပေမဲ့ မယုံကြည်တဲ့အရှင်ဆီ သူတို့ ဘယ်လိုလုပ် ဆုတောင်းမှာလဲ။ မကြားဖူးတဲ့အရှင်ကို ဘယ်လိုလုပ် ယုံကြည်မှာလဲ။ ဟောမယ့်သူမရှိရင် ဘယ်လိုလုပ် ကြားမှာလဲ။ လူကိုမစေလွှတ်ဘဲ ဘယ်လိုလုပ် ဟောပြောမှာလဲ။ ကောင်းကျိုးချမ်းသာနဲ့ဆိုင်တဲ့ သတင်းကောင်းကို ကြေညာတဲ့သူရဲ့ ခြေဟာ လှပတင့်တယ်လိုက်တာ ဆိုပြီး ကျမ်းစာမှာ ရေးထားတယ်။ ဒါပေမဲ့ သတင်းကောင်းကို လူတိုင်း နာယူကြတာမဟုတ်ဘူး။ ဟေရှာယက ယေဟောဝါ၊ ကျွန်တော်တို့ပြောတဲ့သတင်းကိုဘယ်သူယုံလို့လဲ ဆိုပြီး ပြောခဲ့တယ်။ ဒါကြောင့် လူတစ်ယောက်က ကြားနာပြီးမှ ယုံကြည်လာတာ။ ခရစ်တော်နဲ့ဆိုင်တဲ့ တရားစကားကို ဟောပြောတဲ့သူ ရှိမှပဲ သူကြားနာရတာ။ ဒါပေမဲ့ ကျွန်တော် တစ်ခုမေးမယ်။ အစ္စရေးတွေ မကြားလိုက်ရလို့လား။ လုံးဝမဟုတ်ဘူး။ အဲဒီအသံဟာ မြေတစ်ပြင်လုံးအထိ၊ အဲဒီသတင်းစကားဟာ မြေကြီးစွန်းအထိပျံ့နှံ့သွားတယ် ဆိုတဲ့ ကျမ်းစကားရှိတာပဲ။ ကျွန်တော် မေးဦးမယ်။ အစ္စရေးတွေ မသိလိုက်လို့များလား။ လုံးဝမဟုတ်ပါဘူး။ ဦးဆုံး၊ မောရှေက ဘာမဟုတ်တဲ့ လူမျိုးကိုသုံးပြီး မင်းတို့ရဲ့ မနာလိုစိတ်ကို ငါဆွပေးမယ်။ ဉာဏ်ပညာမရှိတဲ့ လူမျိုးကိုသုံးပြီး မင်းတို့ကို ဒေါသထွက်အောင် ငါဆွမယ် ဆိုပြီး ဘုရားရဲ့နှုတ်ထွက်စကားကိုပြောခဲ့တယ်။ အဲဒီနောက် ဟေရှာယကလည်း ငါ့ကို မရှာတဲ့သူတွေ ငါ့ကိုတွေ့ကြတယ်။ ငါ့ကို မမေးတဲ့သူတွေကို ငါအသိပေးမယ် ဆိုပြီး ရဲရဲရင့်ရင့်ပြောခဲ့တယ်။ အစ္စရေးတွေနဲ့ပတ်သက်ရင်တော့ နာခံမှုမရှိသူတွေ၊ ခေါင်းမာသူတွေကို ငါတစ်နေ့လုံး လက်ကမ်းထားတယ် လို့ သူပြောခဲ့တယ်။,45,Ro,10,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/10/
audio/nwt_45_Ro_BU_11.mp3,"ဒါဆိုရင် ကျွန်တော် မေးဦးမယ်။ လူမျိုးတော်ကို ဘုရားသခင် ပစ်ပယ်လိုက်တာလား။ လုံးဝ မဟုတ်ပါဘူး။ကျွန်တော်ကိုယ်တိုင်က အစ္စရေးတစ်ယောက်ပါ။ အာဗြဟံရဲ့မျိုးနွယ်၊ ဗင်ယာမိန် မျိုးနွယ်စုကပါ။ ဘုရားသခင်ကကိုယ်တိုင်ဦးဆုံးအသိအမှတ်ပြုခဲ့တဲ့ လူမျိုးတော်ကို မပစ်ပယ်ပါဘူး။ ဧလိယကအစ္စရေးတွေအကြောင်း ဘုရားသခင်ဆီ တိုင်ကြားပြီး အသနားခံချိန်မှာ ဘာတွေပြောခဲ့သလဲဆိုတာ ကျမ်းစာမှာ ခင်ဗျားတို့ မဖတ်ဖူးကြဘူးလား။ ယေဟောဝါ ဘုရား၊ ပရောဖက်တွေကို သူတို့ ကွပ်မျက်လိုက်ကြပြီ။ ပူဇော်ရာပလ္လင်တွေကို ဖြိုဖျက်လိုက်ကြပြီ။ ကျွန်တော်တစ်ယောက်ပဲ ကျန်တော့တယ်။ အခုဆို ကျွန်တော့်အသက်ကိုပါ သတ်ပစ်ဖို့ရှာကြံနေကြပြီ လို့သူပြောတော့၊ ဘုရားသခင် ဘာပြန်ပြောခဲ့သလဲ။ ဗာလရှေ့မှာ ဒူးမထောက်တဲ့သူ အယောက် ၇,၀၀၀ ရှိသေးတယ် လို့ ပြောခဲ့တယ်။ အလားတူပဲ၊ အခုအချိန်မှာလည်း မဟာကရုဏာတော်ကြောင့် ရွေးချယ်ခံရတဲ့ ကျန်ကြွင်းသူတစ်စု ရှိနေတယ်။ မဟာကရုဏာတော်ကြောင့် ရွေးချယ်ခံရတာဆိုရင် သူတို့ရဲ့အကျင့်ကြောင့် ရွေးချယ်ခံရတာ မဟုတ်တော့ဘူး။ ဟုတ်ခဲ့ရင် ဒီကရုဏာကို မဟာကရုဏာတော်လို့ မဆိုနိုင်ဘူး။ အဲဒီတော့ ဘာဖြစ်လဲ။ အစ္စရေးတွေက သူတို့ သိပ်လိုချင်တဲ့အရာကို မရလိုက်ဘူး။ ရွေးချယ်ခံရသူတွေကတော့ ရလိုက်တယ်။ ကျန်တဲ့သူတွေကတော့ စိတ်နှလုံး ထုံထိုင်းသွားပြီ။ ဘုရားသခင်က သူတို့ရဲ့ စိတ်ကို အိပ်မောကျစေတယ်။ သူတို့ကို မမြင်နိုင်တဲ့မျက်စိ၊ မကြားနိုင်တဲ့နားတွေ ပေးတယ်။ အခုချိန်အထိ သူတို့ အဲဒီလိုဖြစ်နေတုန်းပဲ ဆိုတဲ့ ကျမ်းစကားအတိုင်းပါပဲ။ ဒါဝိဒ်ကလည်း သူတို့ရဲ့စားပွဲဟာ သူတို့အတွက် ကျော့ကွင်း၊ ထောင်ချောက်၊ ဆူးငြောင့်ခလုတ် ဖြစ်ပါစေ။ သူတို့ ဒဏ်ခတ်ခံရပါစေ။ သူတို့ရဲ့မျက်စိတွေ မမြင်နိုင်အောင် ကွယ်သွားပါစေ။ သူတို့ရဲ့ကျောကုန်းဟာ အမြဲကိုင်းနေပါစေ လို့ပြောခဲ့တယ်။ ဒါဆို ကျွန်တော် မေးဦးမယ်။ သူတို့ကခလုတ်တိုက်ပြီး ပြန်မထနိုင်အောင် လဲကျသွားတာလား။ လုံးဝ မဟုတ်ပါဘူး။ ဒါပေမဲ့ သူတို့ ခြေလှမ်းမှားတဲ့အတွက် လူမျိုးခြားတွေ ကယ်တင်ခြင်းရဖို့ လမ်းစပွင့်သွားတယ်။ ဒါဟာ သူတို့ရဲ့ မနာလိုစိတ်ကို ဆွဖို့ပဲ။ သူတို့ ခြေလှမ်းမှားတာက လောကအတွက် ကောင်းချီးဖြစ်သွားရင်၊ သူတို့ ဆုတ်ယုတ်တာက လူမျိုးခြားတွေအတွက် ကောင်းချီးဖြစ်သွားရင် စုသိမ်းခံရမယ့်အရေအတွက်ဟာ သူတို့နဲ့သာ ပြည့်သွားခဲ့ရင် ပိုလို့တောင် ကောင်းချီး ဖြစ်စေမှာပဲ။ အခု၊ လူမျိုးခြားဖြစ်တဲ့ ခင်ဗျားတို့ကို ကျွန်တော် ပြောမယ်။ ကျွန်တော်ကလူမျိုးခြားတွေနဲ့ဆိုင်တဲ့ တမန်တော်ဖြစ်တဲ့အတွက် ကျွန်တော့်ရဲ့ အမှုဆောင်လုပ်ငန်းကို ဂုဏ်ယူပါတယ်။ ကျွန်တော်က လူမျိုးချင်းတွေကို မနာလိုစိတ်ပေါ်လာအောင် တစ်နည်းနည်းနဲ့ ဆွဖို့ ကြိုးစားတယ်။ သူတို့ထဲကတချို့ကို ကယ်တင်ခြင်း ရစေဖို့ပါ။ သူတို့ ငြင်းပယ်ခံလိုက်ရတာက လောကကို ဘုရားသခင်နဲ့ ပြန်လည်သင့်မြတ်စေတယ်ဆိုရင် သူတို့ လက်ခံမှုသာရခဲ့ရင် သေဆုံးတဲ့အဖြစ်ကနေ ရှင်သန်နေတဲ့အဖြစ်ကို ကူးပြောင်းကြသွားမယ်မဟုတ်လား။ ဦးဆုံး ဆက်သတဲ့ မုန့်ညက်တစ်ပိုင်းက သန့်ရှင်းရင် မုန့်ညက်တစ်ပုံလုံးလည်း သန့်ရှင်းတယ်။ အမြစ်က သန့်ရှင်းရင် အကိုင်းအခက်တွေလည်း သန့်ရှင်းတယ်။ ဒါပေမဲ့ ဘုရားသခင်က သံလွင်ပင်ကိုင်းတချို့ကို ခုတ်ဖြတ်ပြီး သံလွင်ပင်အရိုင်းဖြစ်တဲ့ခင်ဗျားကိုကိုင်းဆက်လိုက်တဲ့အခါ ခင်ဗျားလည်း သံလွင်အမြစ်ရဲ့အဆီအနှစ်တွေကို မျှဝေခံစားနေရတယ်။ ဒါကြောင့်အကိုင်းအခက်တွေအပေါ် မမောက်မာပါနဲ့။ မောက်မာခဲ့ရင် ခင်ဗျားက အမြစ်ကိုထောက်မနေတာမဟုတ်ဘူး၊ အမြစ်ကသာ ခင်ဗျားကို ထောက်မနေတယ်ဆိုတာသတိရပါ။ ငါ့ကို ကိုင်းဆက်ဖို့ အကိုင်းအခက်တွေကို ခုတ်ဖြတ်လိုက်တာပဲ ဆိုပြီးခင်ဗျား ပြောလိမ့်မယ်။ ဟုတ်ပါတယ်။ သူတို့က ယုံကြည်ခြင်းမရှိလို့ ခုတ်ဖြတ်ခံရတာ။ ခင်ဗျားကတော့ယုံကြည်ခြင်းရှိလို့ရပ်တည်နေတာ။ ဒါကြောင့် မာနမကြီးကြနဲ့။ သတိရှိနေကြပါ။ ဘုရားသခင်က သံလွင်ပင်ရဲ့မူလအကိုင်းအခက်တွေကိုမချန်ထားဘူးဆိုရင် ခင်ဗျားကိုလည်း ချန်ထားမှာမဟုတ်ဘူး။ ဘုရားသခင်ရဲ့ သနားကြင်နာခြင်းနဲ့ ဒဏ်ခတ်ခြင်းအကြောင်း စဉ်းစားကြည့်လိုက်ပါ။ လဲကျသွားသူတွေဒဏ်ခတ်ခံလိုက်ရတယ်။ ခင်ဗျားကတော့ ဘုရားသခင်ရဲ့ သနားကြင်နာမှုရဖို့ ကြိုးစားနေသရွေ့ သနားကြင်နာမှုကို ခံစားရမယ်။ မဟုတ်ရင်တော့ ခင်ဗျားလည်း ခုတ်ဖြတ်ခံရမှာပဲ။ ဒါပေမဲ့ သူတို့ ယုံကြည်ခြင်း ရှိလာမယ်ဆိုရင်ပြန်ပြီးကိုင်းဆက်ခံရလိမ့်မယ်။ ဘုရားသခင်က သူတို့ကို ပြန်ပြီးကိုင်းဆက်ပေးဖို့ တတ်စွမ်းနိုင်တယ်။ ခင်ဗျားကို သံလွင်ပင်အရိုင်းကနေ ခုတ်ယူပြီးတဲ့နောက် သံလွင်ပင်အယဉ်မှာ သဘာဝနဲ့ဆန့်ကျင်ပြီး ကိုင်းဆက်ထားတယ်ဆိုရင် မူလအကိုင်းအခက်ဖြစ်တဲ့ သူတို့ကို မူလသံလွင်ပင်မှာ ပြန်ပြီးကိုင်းဆက်ဖို့ဆိုတာ ပိုလို့တောင် ဖြစ်နိုင်တာပေါ့။ ညီအစ်ကိုတို့၊ မြင့်မြတ်လှတဲ့ ဒီလျှို့ဝှက်ချက်ကို ခင်ဗျားတို့ သတိမမူမိတာမျိုးမဖြစ်စေချင်ဘူး။ ဒီလိုမှမဟုတ်ရင် ကိုယ့်ကိုယ်ကိုယ် ဟုတ်လှပြီလို့ ထင်နေကြမယ်။ အစ္စရေးတချို့ကတော့ စိတ်နှလုံး ထုံထိုင်းနေကြတယ်။ စုသိမ်းခံရမယ့် အရေအတွက်ဟာ လူမျိုးခြားတွေနဲ့ ပြည့်သွားတဲ့အချိန်အထိ သူတို့ အဲဒီလိုဖြစ်နေလိမ့်မယ်။ ဒီနည်းနဲ့ အစ္စရေးအားလုံး ကယ်တင်ခံရမယ်။ ကျမ်းစာမှာကယ်တင်ရှင်က ဇိအုန်တောင်ကနေ ရောက်လာပြီး ဘုရားတရားမဲ့တဲ့ လုပ်ရပ်တွေကို ယာကုပ်အမျိုးကနေ ဖယ်ရှားမယ်။ သူတို့ရဲ့အပြစ်တွေကို ငါဖယ်ရှားလိုက်တဲ့အချိန်မှာ သူတို့နဲ့ ငါ ပဋိညာဉ်ဖွဲ့မယ် လို့ရေးထားတဲ့အတိုင်းပါပဲ။ သူတို့က သတင်းကောင်းကို လက်မခံတဲ့အတွက် ဘုရားသခင်ရဲ့ရန်သူဖြစ်နေတာတော့မှန်ပါတယ်။ အဲဒီလိုဖြစ်လို့လည်း ခင်ဗျားတို့ အကျိုးရခဲ့တာပါ။ ဒါပေမဲ့ ဘုရားသခင်ကဘိုးဘေးတွေကိုပေးထားတဲ့ ကတိကြောင့် သူတို့ထဲကတချို့ကို မိတ်ဆွေအဖြစ် ရွေးချယ်ခဲ့တယ်။ ဘုရားသခင်က ဆုလက်ဆောင်ပေးခဲ့တာ၊ ရွေးချယ်ခေါ်ယူခဲ့တာနဲ့ပတ်သက်ပြီး စိတ်ပြောင်းသွားမှာ မဟုတ်ဘူး။ ခင်ဗျားတို့ဟာ တစ်ချိန်က ဘုရားသခင်ကို မနာခံခဲ့ကြဘူး။ ဒါပေမဲ့ သူတို့ရဲ့မနာခံမှုကြောင့် ဘုရားသခင်ရဲ့ကရုဏာကို ခင်ဗျားတို့ အခု ခံစားနေရတယ်။ အခု သူတို့လည်း အဲဒီလိုပဲ နာခံမှုမရှိကြဘူး။ ဒါဟာ ခင်ဗျားတို့ခံစားရတဲ့ ကရုဏာတော်ကို အခု သူတို့ ပြန်ခံစားရဖို့ ဖြစ်တယ်။ ဘုရားသခင်က လူအားလုံးကို မနာခံမှုရဲ့ အကျဉ်းသားတွေလို့ မြင်တယ်။ ဒါကြောင့် သူတို့အားလုံးကို ကရုဏာပြတယ်။ ဘုရားသခင်ရဲ့ကောင်းချီး၊ဉာဏ်ပညာ၊အသိပညာတွေဟာ ကြွယ်ဝများပြားလိုက်တာ။တရားစီရင်ချက်တွေကိုစိစစ်လို့မကုန်နိုင်ဘူး။ နည်းလမ်းတော်တွေကို ခြေရာခံလိုက်လို့ မမီနိုင်ဘူး။ ကျမ်းစာထဲမှာ ယေဟောဝါရဲ့ စိတ်တော်ကို ဘယ်သူသိသလဲ။ ဘယ်သူက ဘုရားသခင်ရဲ့အကြံပေးဖြစ်ဖူးလို့လဲ။ ဘုရားသခင်က ကျေးဇူးဆပ်ရအောင် ဘယ်သူကများ ဘုရားကို အရင်ကျေးဇူးပြုဖူးလို့လဲ ဆိုပြီး ရေးထားတယ်။ ဘာဖြစ်လို့လဲဆိုတော့ အရာခပ်သိမ်းဟာ ဘုရားသခင်ဆီကအရင်းခံပြီး ဘုရားသခင်ကြောင့် ဖြစ်တည်နေတယ်၊ ဘုရားသခင်အတွက် ဖြစ်တည်နေတယ်။ ဘုရားသခင့်ဘုန်းတော် ထာဝရ ထင်ရှားပါစေ။ အာမင်။",45,Ro,11,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/11/
audio/nwt_45_Ro_BU_12.mp3,ဒါကြောင့် ညီအစ်ကိုတို့၊ ဘုရားသခင်ရဲ့သနားစာနာမှုကို ထောက်ထားပြီး ကျွန်တော် မေတ္တာရပ်ခံပါတယ်။ အသက်ရှင်နေတဲ့၊ သန့်ရှင်းတဲ့၊ ဘုရားသခင် လက်ခံနိုင်တဲ့ ပူဇော်သက္ကာအဖြစ် မိမိတို့ရဲ့ ကိုယ်ခန္ဓာကို ဆက်သကြပါ။ ဒီလိုဆိုရင် စဉ်းစားဆင်ခြင်နိုင်စွမ်းကို သုံးပြီး ဘုရားသခင်အတွက် အမှုဆောင်ရာရောက်တယ်။ ဒီလောကစနစ်ရဲ့ ပုံသွင်းမှုကို မခံပါနဲ့တော့။ ဘုရားသခင်ရဲ့ ကောင်းမြတ်တဲ့၊ လက်ခံဖွယ်ဖြစ်တဲ့၊ ပြီးပြည့်စုံလင်တဲ့ အလိုတော်ကို ကောင်းကောင်းသိနိုင်ဖို့ ခင်ဗျားတို့ရဲ့ စိတ်သဘောကို ပြုပြင်ပြောင်းလဲကြပါ။ ကျွန်တော်ခံစားနေရတဲ့မဟာကရုဏာတော်ကို အမှီပြုပြီး ခင်ဗျားတို့ယောက်တိုင်းကို ပြောချင်တယ်။ ကိုယ့်ကိုယ်ကိုယ် ထင်သင့်တာထက် ပိုပြီးမထင်ကြပါနဲ့။ အဲဒီအစား ယောက်တိုင်းကို ဘုရားသခင်ပေးထားတဲ့ ယုံကြည်ခြင်းနဲ့အညီ ကိုယ့်ကိုယ်ကိုယ် တော်သင့်ရုံပဲ ထင်ကြပါ။ ကိုယ်ခန္ဓာတစ်ခုမှာ အင်္ဂါအစိတ်အပိုင်းတွေ အများကြီးရှိပေမဲ့ အဲဒီအစိတ်အပိုင်းတွေရဲ့ အလုပ်တာဝန်ချင်း မတူကြဘူး။ အလားတူပဲ၊ ကျွန်တော်တို့ဟာ အရေအတွက်များပေမဲ့ ခရစ်တော်နဲ့ တစ်စိတ်တစ်ဝမ်းတည်း ဖြစ်နေတဲ့အတွက် ကိုယ်ခန္ဓာတစ်ခုတည်းပါပဲ။ ဒါပေမဲ့ တစ်ဦးစီကတော့ အပြန်အလှန်ဆက်စပ်နေတဲ့ အင်္ဂါအစိတ်အပိုင်းတွေဖြစ်တယ်။ မဟာကရုဏာတော်နဲ့အညီ ကျွန်တော်တို့ရရှိထားတဲ့ ဆုကျေးဇူးတွေဟာ မတူညီကြဘူး။ ဒါကြောင့် ပရောဖက်ပြုနိုင်တဲ့ဆုကျေးဇူး ရရှိထားတာဆိုရင် ကိုယ့်ယုံကြည်ခြင်း အတိုင်းအတာနဲ့အညီ ပရောဖက်ပြုကြစို့။ အမှုဆောင်ခြင်းဆုကျေးဇူး ရရှိထားတာဆိုရင် အမှုဆောင်ကြစို့။ သွန်သင်ခြင်းဆုကျေးဇူး ရရှိထားသူဆိုရင် သွန်သင်ပေးပါစေ။ အားပေးနိုင်စွမ်းဆုကျေးဇူး ရရှိထားသူဆိုရင် အားပေးပါစေ။ ဝေမျှပေးကမ်းခြင်းဆုကျေးဇူး ရရှိထားသူဆိုရင် ရက်ရက်ရောရော ဝေမျှပေးကမ်းပါစေ။ ဦးစီးခြင်းဆုကျေးဇူး ရရှိထားသူဆိုရင် ဝီရိယရှိရှိ ဦးစီးပါစေ။ သနားမစခြင်းဆုကျေးဇူး ရရှိထားသူဆိုရင် ကြည်ကြည်သာသာ သနားမစပါစေ။ ခင်ဗျားတို့ရဲ့မေတ္တာဟာဟန်ဆောင်မှု ကင်းပါစေ။ ဆိုးညစ်တဲ့အရာကို ရွံမုန်းပါ။ ကောင်းတဲ့အရာကို တွယ်တာပါ။ အချင်းချင်း ညီရင်းအစ်ကိုမေတ္တာနဲ့ ချစ်ခင်မြတ်နိုးပါ။ ကိုယ်တိုင်အစပြုပြီး အချင်းချင်းကို ဂုဏ်တင်ပါ။ လုံ့လဝီရိယရှိပါ။ မပျင်းရိပါနဲ့။ စွမ်းအားတော်ရဲ့ စေ့ဆော်မှုနဲ့ စိတ်ထက်သန်နေပါ။ ယေဟောဝါ အတွက် အစေခံပါ။ မျှော်လင့်ချက်ကြောင့် ဝမ်းမြောက်နေပါ။ ဒုက္ခရောက်တဲ့အခါ ခံနိုင်ရည်ရှိပါ။ ဇွဲမလျှော့တမ်း ဆုတောင်းပါ။ သန့်ရှင်းသူတွေကို လိုအပ်တာ ဝေမျှပေးကမ်းပါ။ ဧည့်ဝတ်ပြုတတ်တဲ့အကျင့် ရှိအောင် လုပ်ပါ။ ကိုယ့်ကို ညှဉ်းဆဲသူတွေအတွက် ဆုမွန်ကောင်း တောင်းပေးပါ။ မကျိန်ဆဲပါနဲ့၊ ဆုမွန်ကောင်းသာ တောင်းပေးလိုက်ပါ။ ဝမ်းမြောက်သူတွေနဲ့အတူ ဝမ်းမြောက်ပါ။ ငိုကြွေးသူတွေနဲ့အတူငိုကြွေးပါ။ ကိုယ့်အပေါ် ကိုယ်ထားတဲ့ စိတ်သဘောမျိုး သူတစ်ပါးပေါ်မှာလည်း ထားပါ။ ကြီးမြင့်တဲ့အရာတွေပေါ် စိတ်မရောက်ပါနဲ့။ နှိမ့်ချတဲ့လမ်းစဉ်နောက် လိုက်ပါ။ ကိုယ့်ကိုယ်ကိုယ် ပညာရှိတယ်လို့ မထင်ပါနဲ့။ အဆိုးကိုအဆိုးနဲ့မတုံ့ပြန်ပါနဲ့။ လူအားလုံးရဲ့အမြင်မှာ ကောင်းမွန်တဲ့အရာဟာ ဘာလဲဆိုတာကို ထည့်စဉ်းစားပါ။ ဖြစ်နိုင်မယ်ဆိုရင် လူအားလုံးနဲ့သင့်မြတ်အောင်အတတ်နိုင်ဆုံး ကြိုးစားပါ။ ချစ်ရသူတို့၊ လက်စားမချေပါနဲ့။ အမျက်တော်ကိုသာ အခွင့်ပေးလိုက်ပါ။ ဘာလို့လဲဆိုတော့လက်စားချေတာဟာ ငါ့ကိစ္စပါ။ မတရားမှုအတွက် ငါလက်တုံ့ပြန်ပေးမှာပါ လို့ ယေဟောဝါ ပြောတယ် ဆိုပြီး ကျမ်းစာမှာ ရေးထားတယ်။ ရန်သူ ဆာလောင်နေရင် ကျွေးမွေးလိုက်ပါ။ ရေငတ်နေရင် သောက်စရာ ပေးလိုက်ပါ။ အဲဒီလိုလုပ်ရင် သူ့ခေါင်းပေါ် မီးခဲတွေ ပုံထားရာရောက်မယ် လို့လည်း ရေးထားတယ်။ ဒါကြောင့် အဆိုးနဲ့တုံ့ပြန်ပြီး အရှုံးမခံပါနဲ့။ အကောင်းနဲ့တုံ့ပြန်ပြီး အဆိုးကို အမြဲအနိုင်ယူလိုက်ပါ။,45,Ro,12,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/12/
audio/nwt_45_Ro_BU_13.mp3,အထက်အာဏာပိုင်တွေကို လူတိုင်း လက်အောက်ခံရမယ်။ ဘာလို့လဲဆိုတော့ ဘုရားသခင်ရဲ့ ခွင့်ပြုချက်မရှိရင် အာဏာပိုင်ဆိုတာ မရှိဘူး။ ဘုရားသခင်က လက်ရှိအာဏာပိုင်တွေကို အတိုင်းအတာတစ်ခုအထိ အခွင့်အာဏာ ပေးအပ်ထားတယ်။ ဒါကြောင့် အာဏာပိုင်တွေကို ဆန့်ကျင်သူဟာ ဘုရားသခင်ရဲ့ အစီအစဉ်ကို ဆန့်ကျင်သူပဲ။ အဲဒီလိုဆန့်ကျင်သူဟာ ပြစ်ဒဏ်စီရင်ခံရမယ်။ ကောင်းတာလုပ်တဲ့သူတွေဟာအုပ်စိုးရှင်တွေကိုကြောက်နေစရာမလိုဘူး။ မကောင်းတာလုပ်တဲ့သူတွေပဲ ကြောက်ရမှာ။ အာဏာပိုင်တွေကို မကြောက်ဘဲ နေချင်သလား။ ကောင်းမွန်ရာကို အမြဲလုပ်ဆောင်ပါ။ ဒါဆိုရင် အာဏာပိုင်တွေ ချီးမွမ်းတာ ခံရလိမ့်မယ်။ သူတို့ဟာ ခင်ဗျားရဲ့ ကောင်းကျိုးအတွက် ဘုရားသခင်ခန့်ထားတဲ့ အမှုထမ်းတွေပဲ။ မကောင်းတာ လုပ်နေရင်တော့ သူတို့ကို ကြောက်ရလိမ့်မယ်။ အာဏာပိုင်တွေဟာ ဓားကို အကြောင်းမဲ့ ဆောင်ထားတာ မဟုတ်ဘူး။ သူတို့ဟာ ဘုရားသခင်ရဲ့ အမှုထမ်းတွေ ဖြစ်တဲ့အတွက် မကောင်းမှုပြုကျင့်သူတွေကို အမျက်သင့်စေမယ့် လက်စားချေသူတွေပဲ။ အမျက်တော်ကြောင့်သာ မဟုတ်ဘဲကိုယ့်ရဲ့အမှားအမှန်သိစိတ်ကြောင့်လည်း အာဏာပိုင်တွေကို မလွဲမသွေ လက်အောက်ခံရမယ်။ ဒါကြောင့်ခင်ဗျားတို့အခွန်ဆောင်ပါ။ အာဏာပိုင်တွေဟာပြည်သူတွေအတွက် အမှုထမ်းဖို့ ဘုရားသခင် ခန့်ထားသူတွေဖြစ်လို့ ဒီတာဝန်ကို အမြဲထမ်းဆောင်ကြတယ်။ လူအားလုံးကို ပေးသင့်ပေးထိုက်ရာတွေ ပေးကြပါ အခွန်ဆောင်သင့်သူကို အခွန်ဆောင်ပါ။ ဆက်ကြေးပေးသင့်သူကို ဆက်ကြေးပေးပါ။ ကြောက်သင့်သူကို ကြောက်ပါ။ ရိုသေသင့်သူကို ရိုသေပါ။ အချင်းချင်းအပေါ် မေတ္တာကြွေးကလွဲလို့ ဘာအကြွေးမှ မတင်စေနဲ့။ လူလူချင်းကို ချစ်တဲ့သူဟာ ပညတ်တရားကို အပြည့်အဝ လိုက်နာနေတာပဲ။ လူလူချင်းကို ကိုယ်နဲ့ထပ်တူ ချစ်ပါ ဆိုတဲ့ ပညတ်ဟာ အိမ်ထောင်ရေး မဖောက်ပြန်နဲ့။ လူ့အသက် မသတ်နဲ့။ မခိုးနဲ့။ လိုချင်တပ်မက်စိတ် မရှိနဲ့ ဆိုတဲ့ ပညတ်တွေကအစ ကျန်တဲ့ပညတ်ရှိသမျှရဲ့ အနှစ်ချုပ်ပဲ။ မေတ္တာဟာ သူတစ်ပါးကို နစ်နာအောင် မလုပ်တတ်ဘူး။ ဒါကြောင့် မေတ္တာထားတာဟာ ပညတ်အားလုံးကို လိုက်နာနေတာပဲ။ ဒါကြောင့် ကျွန်တော်ပြောတာတွေကို လိုက်နာကြပါ။ အိပ်ပျော်ရာကနေ နိုးထရမယ့်အချိန် ရောက်နေပြီဆိုတာ ခင်ဗျားတို့ သိတာပဲ။ ကယ်တင်ခံရမယ့်အချိန်ဟာ ကျွန်တော်တို့ ယုံကြည်သူတွေ ဖြစ်လာတုန်းကထက် အခု ပိုနီးနေပြီ။ ညအချိန် ကုန်ဆုံးပြီး နေ့အချိန် ရောက်လုပြီ။ ဒါကြောင့် မှောင်မိုက်နဲ့ဆိုင်တဲ့ အကျင့်တွေကို စွန့်ပစ်ပြီး အလင်းရဲ့လက်နက်တွေကို ကိုင်ဆောင်ထားကြစို့။ အထိန်းအကွပ်မဲ့ ပွဲလုပ်တာ၊ သောက်စားမူးယစ်တာ၊ လိင်အကျင့်ယိုယွင်းတာ၊မျက်နှာပြောင်တိုက်တာ၊ ခိုက်ရန်ဖြစ်တာ၊ မနာလိုဖြစ်တာတွေကို ရှောင်ပြီး နေ့အချိန်မှာ လူတွေကျင့်ကြံသလို သိက္ခာရှိရှိ ကျင့်ကြံပြုမူကြစို့။ သခင်ယေရှုခရစ်ကို အတုယူပါ။ အပြစ်ရှိတဲ့အလိုဆန္ဒတွေကို ဖြည့်ဆည်းဖို့ မကြံစည်ပါနဲ့။,45,Ro,13,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/13/
audio/nwt_45_Ro_BU_14.mp3,ယုံကြည်ခြင်းအားနည်းသူကို ကြိုဆိုလက်ခံပါ။ ဒါပေမဲ့ အမြင်ချင်းမတူတာကို အကဲဖြတ်ဝေဖန်တာမျိုး မလုပ်ပါနဲ့။ ယုံကြည်ခြင်းခိုင်ခံ့သူက ဘာမဆို စားတယ်။ ယုံကြည်ခြင်းအားနည်းသူကတော့ ဟင်းသီးဟင်းရွက်ပဲ စားတယ်။ ဘာမဆိုစားတဲ့သူက မစားတဲ့သူကို အထင်မသေးပါနဲ့။ မစားတဲ့သူကလည်း စားတဲ့သူကို ပြစ်တင်ဝေဖန်တာမျိုး မလုပ်ပါနဲ့။ သူ့ကို ဘုရားသခင် ကြိုဆိုလက်ခံထားပြီပဲ။ ခင်ဗျားက ဘယ်သူမို့လို့ သူတစ်ပါးရဲ့အစေခံကို ပြစ်တင်ဝေဖန်တာလဲ။ သူ့သခင်ဟာ ခင်ဗျားမဟုတ်ဘူး၊ ဘုရားသခင်ပဲ။ သူ့လုပ်ရပ် မှားသလား၊ မှန်သလားဆိုတာကို ဘုရားသခင်ပဲ ဆုံးဖြတ်ပိုင်ခွင့်ရှိတယ်။ ယေဟောဝါ ကူညီပေးလို့ ရှေ့တော်မှာ သူ ရပ်တည်နေတာ။ နေ့တစ်နေ့ဟာတခြားနေ့တွေထက်ပိုထူးမြတ်တယ်လို့လူတစ်ယောက် ယူဆတယ်။ နောက်တစ်ယောက်ကတော့ နေ့ရက်တိုင်းဟာအတူတူပဲလို့ယူဆတယ်။ ဘယ်လိုပဲ ယူဆပါစေ ကိုယ်မှန်တယ်ဆိုတာ ကိုယ်တိုင် စိတ်ချနေပါစေ။ နေ့ထူးနေ့မြတ်ကို စောင့်ထိန်းတဲ့သူက ယေဟောဝါကို ထောက်ပြီး စောင့်ထိန်းတယ်။ ဘာမဆိုစားတဲ့သူကလည်း ယေဟောဝါကို ထောက်ပြီး စားတယ်။ စားတဲ့သူက ဘုရားသခင်ရဲ့ ကျေးဇူးတော်ကို ချီးမွမ်းသလို မစားတဲ့သူကလည်း ယေဟောဝါကို ထောက်ပြီး မစားတာဆိုပေမဲ့ ဘုရားသခင်ရဲ့ ကျေးဇူးတော်ကို ချီးမွမ်းတာပဲ။ ကျွန်တော်တို့ထဲက ဘယ်သူမှ ကိုယ့်အတွက်ပဲ အသက်မရှင်ကြပါဘူး။ ဘယ်သူမှ ကိုယ့်အတွက်ပဲ မသေကြပါဘူး။ အသက်ရှင်မယ်ဆိုရင် ယေဟောဝါ အတွက်ပဲ ရှင်မယ်။ သေရမယ်ဆိုရင်လည်း ယေဟောဝါ အတွက်ပဲ သေမယ်။ ရှင်သည်ဖြစ်စေ၊ သေသည်ဖြစ်စေ ကျွန်တော်တို့ကို ယေဟောဝါ ပိုင်တယ်။ ဘာကြောင့်လဲဆိုတော့ ခရစ်တော် အသေခံခဲ့ပြီး အသက်ပြန်ရှင်လာတာဟာ သေလွန်သူတွေရဲ့ သခင်၊ အသက်ရှင်သူတွေရဲ့ သခင်ဖြစ်ဖို့ပဲ။ ကိုယ့်ညီအစ်ကိုကို ဘာလို့ ပြစ်တင်ဝေဖန်တာလဲ။ ဘာလို့ အထင်သေးတာလဲ။ အားလုံးဟာ ဘုရားသခင်ရဲ့ တရားပလ္လင်ရှေ့ကို ရောက်ရမယ့်သူတွေချည်းပါပဲ။ အသက်ရှင်နေတဲ့ဘုရား ငါ့ကိုယ်ငါ တိုင်တည်ပြီး ကျိန်ဆိုမယ်။ ငါ့ရှေ့မှာလူတိုင်း ဒူးထောက်ရလိမ့်မယ်။ ငါဟာ ဘုရားသခင်ဖြစ်မှန်း လူတိုင်း အသိအမှတ်ပြုပြီး ထုတ်ဖော်ပြောဆိုရလိမ့်မယ် လို့ ယေဟောဝါ ဘုရားပြောတယ် ဆိုပြီး ကျမ်းစာမှာ ရေးထားတယ်။ ဒါကြောင့် ဘုရားသခင်က ကျွန်တော်တို့ယောက်တိုင်းကို ကိုယ့်လုပ်ရပ်နဲ့ပတ်သက်ပြီး ဖြေရှင်းချက် တောင်းလိမ့်မယ်။ ဒါကြောင့် အချင်းချင်း ပြစ်တင်ဝေဖန်တာမျိုး မလုပ်ပါနဲ့တော့။ ညီအစ်ကိုအတွက် တိုက်မိလဲစရာ မဖြစ်စေဖို့၊ အတားအဆီး မဖြစ်စေဖို့ ဆုံးဖြတ်ထားပါ။ အလိုလိုနေရင်း ညစ်ညူးတာဆိုလို့ ဘာတစ်ခုမှ မရှိမှန်း သခင်ယေရှုကို အမှီပြုပြီး ကျွန်တော်သိမှတ်ယုံကြည်တယ်။ တစ်စုံတစ်ခုဟာ ညစ်ညူးတယ်လို့ ယူဆသူအတွက်ပဲ ညစ်ညူးတာပါ။ ကိုယ့်ရဲ့ အစားအစာကြောင့် ညီအစ်ကိုတစ်ယောက် စိတ်အနှောင့်အယှက် ဖြစ်ရတယ်ဆိုရင် ဒါဟာ မေတ္တာလမ်းစဉ်အတိုင်း လိုက်လျှောက်တာ မဟုတ်တော့ဘူး။ သူ့အတွက် ခရစ်တော် အသေခံခဲ့တာဖြစ်လို့ ကိုယ့်အစာကြောင့် သူ့ကို မပျက်စီးပါစေနဲ့။ ဒါကြောင့် ကောင်းတယ်လို့ ကိုယ်ထင်ပေမဲ့ သူတစ်ပါး ကဲ့ရဲ့စရာဖြစ်စေမယ့် အရာတွေကို မလုပ်ပါနဲ့။ ဘုရားသခင်ရဲ့ နိုင်ငံတော်ဟာ စားတာ၊ သောက်တာနဲ့ မဆိုင်ဘူး။ သန့်ရှင်းသော စွမ်းအားတော်ကြောင့် ဖြစ်ပေါ်လာတဲ့ ဖြောင့်မတ်ခြင်း၊ ငြိမ်သက်ခြင်း၊ ဝမ်းမြောက်ခြင်းနဲ့ပဲ ဆိုင်တယ်။ ဒီနည်းနဲ့ ခရစ်တော်အတွက် အစေခံတဲ့သူကို ဘုရားသခင် လက်ခံတယ်။ သူဟာ လူတွေရှေ့မှာလည်း မျက်နှာသာရတတ်တယ်။ ဒါကြောင့် ငြိမ်သက်ခြင်းရှိစေတဲ့အရာ၊ အားပေးမှုဖြစ်စေတဲ့အရာတွေကို လုပ်ဆောင်ဖို့ အစွမ်းကုန် ကြိုးစားကြစို့။ အစားအစာအတွက်နဲ့ ဘုရားသခင်ရဲ့ လက်ရာကို မဖျက်ဆီးပါနဲ့တော့။ အစာအားလုံး စင်ကြယ်တာမှန်ပေမဲ့ သူတစ်ပါးအတွက် တိုက်မိလဲစရာဖြစ်စေတယ်ဆိုရင် စားတဲ့သူဟာ သူတစ်ပါးကို ထိခိုက်နစ်နာစေသူပဲ။ ညီအစ်ကိုအတွက် တိုက်မိလဲစရာ ဖြစ်စေမယ်ဆိုရင် အသားစားတာဖြစ်စေ၊ ဝိုင်သောက်တာဖြစ်စေ ဘာကိုမှ မလုပ်တာ အကောင်းဆုံးပါပဲ။ ကိုယ့်မှာရှိတဲ့ ယုံကြည်ခြင်းကို ဘုရားသခင်နဲ့ ကိုယ်နဲ့ပဲဆိုင်တဲ့ကိစ္စ ဖြစ်စေပါ။ ကိုယ်မှန်တယ်ထင်တဲ့ လုပ်ရပ်အတွက် ကိုယ့်ကိုယ်ကိုယ် ဝေဖန်အပြစ်တင်စရာအကြောင်း မရှိတဲ့သူဟာ ပျော်ရွှင်ချမ်းမြေ့တယ်။ ဒါပေမဲ့ သံသယစိတ်နဲ့ စားရင် မှားတယ်။ မှန်တယ်ဆိုတဲ့ ယုံကြည်ချက်မရှိဘဲ စားတာဖြစ်လို့ပဲ။ ယုံကြည်ခြင်းမရှိဘဲ လုပ်ရင် လုပ်သမျှဟာ အပြစ်ပဲ။,45,Ro,14,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/14/
audio/nwt_45_Ro_BU_15.mp3,ဒီတော့ ယုံကြည်ခြင်းခိုင်ခံ့တဲ့ ကျွန်တော်တို့က ယုံကြည်ခြင်း မခိုင်ခံ့တဲ့သူတွေကို သူတို့ရဲ့ အားနည်းချက်တွေ ခံရပ်နိုင်အောင် ကူညီပေးသင့်တယ်။ ကိုယ့်အလိုအတိုင်း မလုပ်သင့်ဘူး။ သူတစ်ပါးရဲ့အလိုကို လိုက်ပြီး သူတို့အကျိုးအတွက် အားပေးမှုဖြစ်စေမယ့်အရာတွေကို လုပ်ဆောင်ကြစို့။ ခရစ်တော်တောင်ကိုယ့်အလိုအတိုင်း မလုပ်ခဲ့ဘူး။ ကိုယ်တော့်ကို ကဲ့ရဲ့သူတွေ ကဲ့ရဲ့တာကို ကျွန်တော်ခံနေရတယ် ဆိုပြီး ကျမ်းစာမှာ ရေးထားတဲ့အတိုင်းပါပဲ။ ကျမ်းစာမှာ ကြိုတင်ရေးထားသမျှဟာ ကျွန်တော်တို့ကို သွန်သင်ဆုံးမဖို့ ဖြစ်တယ်။ ကျမ်းစာက ကျွန်တော်တို့ကို ခံနိုင်ရည်နဲ့ နှစ်သိမ့်မှုပေးတဲ့အတွက် မျှော်လင့်ချက်ရှိစေတယ်။ ခံနိုင်ရည်နဲ့ နှစ်သိမ့်မှု ပေးသနားတဲ့ ဘုရားသခင်က ခရစ်တော်ယေရှုမှာရှိတဲ့ စိတ်သဘောထား ခင်ဗျားတို့မှာ ရှိလာအောင် ကူညီပေးပါစေ။ ဒါဆိုရင် သခင်ယေရှုခရစ်ရဲ့အဖ ဘုရားသခင်ကို ခင်ဗျားတို့ တညီတညွတ်တည်း ဂုဏ်တင်ချီးမွမ်းနိုင်ကြမယ်။ ဒါကြောင့် ခရစ်တော်က ဘုရားသခင်ရဲ့ဘုန်းတော် ထင်ရှားစေဖို့ ကျွန်တော်တို့ကိုကြိုဆိုလက်ခံခဲ့သလို အချင်းချင်းကို ကြိုဆိုလက်ခံကြပါ။ ကျွန်တော်ပြောမယ်။ ဘုရားသခင်ဟာ ဟုတ်တိုင်းမှန်ရာ ပြောဆိုတဲ့ဘုရားဖြစ်ကြောင်း ဖော်ပြဖို့၊ ဘိုးဘေးတွေကိုပေးခဲ့တဲ့ ကတိတွေ ဟုတ်မှန်ကြောင်း သက်သေပြဖို့ ခရစ်တော်က အရေဖျားဖြတ်ထားသူတွေအတွက် အစေအပါး ဖြစ်လာခဲ့တယ်။ လူမျိုးခြားတွေလည်း ခံစားရတဲ့ ကရုဏာတော်အတွက် ဘုရားသခင့်ဘုန်းတော်ကို ချီးမွမ်းခွင့်ရကြတယ်။ ဒါကြောင့်ကျွန်တော်က လူမျိုးတွေအလယ်မှာ ကိုယ်တော့်ကို လူသိရှင်ကြား ဂုဏ်တင်ချီးမွမ်းပါ့မယ်။ နာမတော်ကို ချီးမွမ်းသီချင်းဆိုပါ့မယ် ဆိုတဲ့ ကျမ်းစကားအတိုင်းပါပဲ။ လူမျိုးအပေါင်းတို့၊ ဘုရားရဲ့လူမျိုးနဲ့အတူ ဝမ်းမြောက်ကြပါ လို့လည်း ပြောထားတယ်။ လူမျိုးအပေါင်းတို့၊ ယေဟောဝါကို ချီးမွမ်းကြ။ လူအပေါင်းတို့၊ ဘုရားကို ချီးမွမ်းကြ လို့လည်းရေးထားတယ်။ ဟေရှာယက ယေရှဲရဲ့အမြစ် ပေါ်ထွန်းလာမယ်။ သူက လူမျိုးခြားတွေကို အုပ်စိုးလိမ့်မယ်။ လူမျိုးခြားတွေက သူ့ကို အားကိုးမျှော်လင့်ကြလိမ့်မယ် လို့ပြောခဲ့တယ်။ မျှော်လင့်ချက်ပေးတဲ့အရှင် ဘုရားသခင်က မိမိကို ယုံကြည်အားထားတဲ့ ခင်ဗျားတို့ကို ရွှင်လန်းခြင်း၊ ငြိမ်သက်ခြင်းတွေ ကြွယ်ဝစွာ ပေးသနားပါစေ။ အဲဒီအခါ ခင်ဗျားတို့ရဲ့ မျှော်လင့်ချက်ဟာ သန့်ရှင်းသော စွမ်းအားတော်ရဲ့ တန်ခိုးကြောင့် ပိုပြီးရှင်သန်နေမယ်။ ညီအစ်ကိုတို့၊ ခင်ဗျားတို့ဟာ ကောင်းတာလုပ်ဖို့ အသင့်ဖြစ်နေမှန်း၊ အသိပညာအမျိုးမျိုးနဲ့ပြည့်စုံမှန်း၊ အချင်းချင်းကို သတိပေးဆုံးမနိုင်စွမ်းရှိမှန်း ကျွန်တော် တထစ်ချယုံတယ်။ ဒါပေမဲ့ ခင်ဗျားတို့ကို သတိပေးတဲ့အနေနဲ့ တချို့ကိစ္စတွေကို ပွင့်ပွင့်လင်းလင်း ရေးလိုက်တယ်။ ဘုရားသခင်က ကျွန်တော့်ကို မဟာကရုဏာတော် ပြထားတဲ့အတွက် အခုလို သတိပေးရတာပါ။ အဲဒီမဟာကရုဏာတော်ကြောင့်ခရစ်တော်ယေရှုရဲ့အစေအပါးဖြစ်ခွင့်ရခဲ့တဲ့အတွက် လူမျိုးခြားအားလုံးကိုကျွန်တော် သတင်းကောင်း ကြေညာနိုင်ခဲ့တယ်။ ဒါဟာ မြင့်မြတ်တဲ့အလုပ်ပဲ။ ကျွန်တော် ဒီလိုလုပ်ဆောင်တဲ့အတွက် လူမျိုးခြားတွေဟာ သန့်ရှင်းသော စွမ်းအားတော်အားဖြင့် သန့်စင်ခံရပြီး နှစ်သက်ဖွယ်ကောင်းတဲ့ အလှူတွေ ဖြစ်လာကြပြီ။ ကျွန်တော်ဟာခရစ်တော်ယေရှုရဲ့ တပည့်ဖြစ်ခွင့်ရလို့၊ ဘုရားသခင်အတွက် အမှုဆောင်ခွင့်ရလို့ ဝမ်းမြောက်နေတယ်။ ခရစ်တော်က ကျွန်တော့်ကိုသုံးပြီး လူမျိုးခြားတွေ နာခံလာအောင် လုပ်ဆောင်ခဲ့တယ်ဆိုတဲ့ အချက်ကလွဲလို့ တခြားဘာကိုမှ ကျွန်တော် မပြောဝံ့ပါဘူး။ ကျွန်တော့်ရဲ့စကားတွေ၊ ကျွန်တော့်ရဲ့ လုပ်ဆောင်မှုတွေ၊ အံ့ဖွယ်အမှုတွေ၊ ထူးဆန်းတဲ့အရာတွေနဲ့ ဘုရားသခင့် စွမ်းအားတော်ရဲ့ တန်ခိုးအားဖြင့် ခရစ်တော် အဲဒီလို လုပ်ဆောင်ခဲ့တာ။ ဒါကြောင့် ကျွန်တော်က ဂျေရုဆလင်မြို့ကစပြီး အိလုရိတ်ပြည်အထိ အဲဒီဒေသတစ်လျှောက် လှည့်လည်ပြီး ခရစ်တော်ရဲ့ သတင်းကောင်းကို စေ့စေ့စပ်စပ် ဟောပြောခဲ့ပြီ။ ကျွန်တော့်ရည်ရွယ်ချက်က ခရစ်တော်ရဲ့ နာမည်အကြောင်း မသိသေးတဲ့နေရာတွေမှာ သတင်းကောင်းဟောဖို့ပါ။ သူတစ်ပါးချထားတဲ့ အုတ်မြစ်ပေါ်မှာ ကျွန်တော် ထပ်ပြီး မတည်ဆောက်ဘူး။ သူ့သတင်း မကြားဖူးသူတွေ သူ့ကို မြင်ရလိမ့်မယ်။ သူ့အကြောင်း မကြားဖူးသူတွေ နားလည်ခွင့်ရကြလိမ့်မယ် ဆိုတဲ့ ကျမ်းစကားအတိုင်းပဲပေါ့။ အဲဒါကြောင့် ခင်ဗျားတို့ဆီ ကျွန်တော်အကြိမ်ကြိမ်လာချင်ပေမဲ့မလာဖြစ်ခဲ့ဘူး။ အခုတော့ဒီဒေသတွေမှာ ကျွန်တော် မဟောရသေးတဲ့နေရာ မရှိသလောက်ပဲ။ ခင်ဗျားတို့ဆီ လာချင်နေတာလည်း နှစ်အတော်ကြာ ရှိနေပြီ။ စပိန်ပြည်ကို ခရီးသွားတဲ့အခါကျရင် ခင်ဗျားတို့နဲ့ တွေ့ခွင့်ရမယ်၊ ခင်ဗျားတို့နဲ့ အတန်ကြာ ပေါင်းသင်းပြီးတဲ့နောက် ကျွန်တော့်ကို ခရီးတစ်ထောက် လိုက်လံပို့ဆောင်ပေးမယ်လို့ မျှော်လင့်ပါတယ်။ အခုတော့ သန့်ရှင်းသူတွေကို အလုပ်အကျွေးပြုဖို့ ဂျေရုဆလင်မြို့ဆီ သွားရဦးမယ်။ မက်ဆီဒိုးနီးယားပြည်နဲ့ အခါယပြည်မှာရှိတဲ့သူတွေက ဂျေရုဆလင်မြို့မှာရှိတဲ့ သန့်ရှင်းသူတွေထဲက နွမ်းပါးသူတွေကို ပစ္စည်းဥစ္စာတချို့ ဝေမျှပြီး ရက်ရက်ရောရော လှူဒါန်းလိုက်လို့ပါ။ သူတို့က ရက်ရက်ရောရော လှူဒါန်းချင်တယ်။ တကယ်လည်း သူတို့ဟာ ကျေးဇူးမကင်းသူတွေပါ။ ဘုရားသခင်ဆီက ကောင်းမွန်ရာတွေကို သန့်ရှင်းသူတွေဆီက ရရှိခဲ့တဲ့အတွက် သူတို့ဘက်ကလည်း သန့်ရှင်းသူတွေရဲ့ ရုပ်ပိုင်းဆိုင်ရာ လိုအပ်ချက်တွေကို ဖြည့်ဆည်းပေးရမယ့်တာဝန် ရှိပါတယ်။ ဒါကြောင့် ဒီကိစ္စကို လက်စသတ်ပြီး သန့်ရှင်းသူတွေဆီ အလှူတွေ အသေအချာ အပ်ပြီးရင်တော့ စပိန်ပြည်ကို သွားရင်းနဲ့ ခင်ဗျားတို့ဆီ ဝင်မယ်။ ကျွန်တော်လာတဲ့အခါ ခရစ်တော်ပေးတဲ့ ကောင်းချီးအလျှံပယ်ကို ခင်ဗျားတို့ဆီ သယ်ဆောင်လာမယ်ဆိုတာ စိတ်ချပါ။ ညီအစ်ကိုတို့၊ သခင် ယေရှုခရစ်ကို ကျွန်တော်တို့ ယုံကြည်တဲ့အတွက်၊ အချင်းချင်းချစ်ဖို့ စွမ်းအားတော် လှုံ့ဆော်ပေးတဲ့အတွက် ကျွန်တော် တိုက်တွန်းချင်တာက ကျွန်တော်ဆုတောင်းသလိုပဲ ခင်ဗျားတို့လည်း ဘုရားသခင်ဆီ စိတ်ထက်သန်စွာ ဆုတောင်းပေးကြပါ။ ယုဒပြည်မှာရှိတဲ့ မယုံကြည်သူတွေရဲ့ လက်ကနေ ကျွန်တော် လွတ်မြောက်နိုင်ဖို့၊ ဂျေရုဆလင်မြို့မှာရှိတဲ့ သန့်ရှင်းသူတွေအတွက် ကျွန်တော် အလုပ်အကျွေးပြုတာကို သူတို့ နှစ်သက်လက်ခံနိုင်ဖို့ဆုတောင်းပေးကြပါ။ ဘုရားအလိုတော်ရှိရင် ခင်ဗျားတို့ဆီ ကျွန်တော် ဝမ်းမြောက်ဝမ်းသာ ရောက်လာပြီး အပြန်အလှန် အားပေးနိုင်မှာပါ။ ငြိမ်သက်ခြင်း ပေးသနားတဲ့ ဘုရားသခင်ဟာ ခင်ဗျားတို့အားလုံးနဲ့အတူ ရှိပါစေ။ အာမင်။,45,Ro,15,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/15/
audio/nwt_45_Ro_BU_16.mp3,ကင်ခြေမြို့မှာရှိတဲ့ အသင်းတော်ကို အလုပ်အကျွေးပြုသူ ညီအစ်မဖိဗေကို ခင်ဗျားတို့နဲ့ မိတ်ဆက်ပေးပါတယ်။ သန့်ရှင်းသူတွေကို ကြိုဆိုသင့်တဲ့အတိုင်း သခင်ကိုယုံကြည်သူအဖြစ် သူ့ကို ကြိုဆိုလက်ခံပေးကြပါ။ သူလိုအပ်သမျှကို ကူညီပေးကြပါ။ သူက ကျွန်တော့်ကိုရော လူများစွာကိုပါ ကူညီပေးခဲ့တယ်။ ခရစ်တော်ယေရှုရဲ့အလုပ်ကို ကျွန်တော်နဲ့အတူ လုပ်ဆောင်ခဲ့တဲ့ ပြစ်က နဲ့ အာကုလကို နှုတ်ဆက်ပေးပါ။ သူတို့ဟာ ကျွန်တော့်အတွက် လည်စင်းခံဝံ့သူတွေပဲ။ ကျွန်တော်သာမက လူမျိုးခြားအသင်းတော် အားလုံးက သူတို့ကို ကျေးဇူးတင်ကြတယ်။ သူတို့အိမ်မှာစုဝေးတဲ့ အသင်းတော်ကိုလည်း နှုတ်ဆက်ပေးပါ။ အာရှနယ်မှာ ခရစ်တော်ရဲ့တပည့် ဦးဆုံးဖြစ်လာသူ ချစ်ရတဲ့ဧပဲနက်ကို နှုတ်ဆက်ပေးပါ။ ခင်ဗျားတို့အတွက် ကြိုးကြိုးစားစား လုပ်ဆောင်ပေးတဲ့ မာရိကို နှုတ်ဆက်ပေးပါ။ ကျွန်တော့်ဆွေမျိုးတွေ၊ အတူအကျဉ်းကျခဲ့သူတွေဖြစ်တဲ့ အန္ဒြောနိတ်နဲ့ ယုနိကို နှုတ်ဆက်ပေးပါ။ သူတို့ဟာ တမန်တော်တွေရဲ့ နှစ်သက်လက်ခံမှုကို ရတဲ့သူတွေ၊ ကျွန်တော့်ထက်အရင် ခရစ်တော်နဲ့ တစ်စိတ်တဝမ်းတည်း ဖြစ်ခဲ့သူတွေပဲ။ ချစ်ရတဲ့ အမ်ပလိအာတုကို နှုတ်ဆက်ပေးပါ၊ သူလည်း သခင့်နောက်လိုက်ပါပဲ။ ခရစ်တော်ရဲ့အလုပ်ကို ကျွန်တော်တို့နဲ့အတူ လုပ်ဆောင်ခဲ့တဲ့ ဥရဗန်ကိုရော ချစ်ရတဲ့ သတာခုကိုပါ နှုတ်ဆက်ပေးပါ။ ခရစ်တော်ရဲ့ နှစ်သက်လက်ခံမှုကိုရတဲ့ အပေလေကို နှုတ်ဆက်ပေးပါ။ အာရိတောဗုလုရဲ့ အိမ်သူအိမ်သားတွေကို နှုတ်ဆက်ပေးပါ။ ကျွန်တော့်ဆွေမျိုး ဟေရောဒျုန်ကိုနှုတ်ဆက်ပေးပါ။ သခင့်နောက်လိုက်တွေဖြစ်တဲ့ နာကိသုရဲ့ အိမ်သူအိမ်သားတွေကိုနှုတ်ဆက်ပေးပါ။ သခင့်အလုပ်ကိုကြိုးကြိုးစားစားလုပ်နေတဲ့ ညီအစ်မ တရုဖဲနနဲ့ တရုဖောသ၊ သခင့်အလုပ်ကို ကြိုးစားလုပ်ဆောင်တဲ့ ချစ်ရတဲ့ညီအစ်မ ပေရသိကိုလည်း နှုတ်ဆက်ပေးပါ။ သခင်ရဲ့ ထူးခြားထင်ရှားတဲ့တပည့်ရုဖုနဲ့သူ့မိခင်ဖြစ်တဲ့ ကျွန်တော့်မိခင်ကို နှုတ်ဆက်ပေးပါ။ အသုံကရိတ်၊ ဖလေဂုန်၊ ဟေရမေ၊ ပတ်ရောဘနဲ့ ဟေရမကိုရော သူတို့နဲ့အတူရှိတဲ့ ညီအစ်ကိုတွေကိုပါ နှုတ်ဆက်ပေးပါ။ ဖိလောလုပ်၊ ယုလိ၊ နေရု၊ နေရုရဲ့ နှမနဲ့ အိုလမ်ပတ်ကိုရော သူတို့နဲ့အတူရှိတဲ့ သန့်ရှင်းသူအားလုံးကိုပါ နှုတ်ဆက်ပေးပါ။ အချင်းချင်းကို သန့်ရှင်းတဲ့အနမ်းနဲ့ နှုတ်ဆက်ကြပါ။ ခရစ်တော်ရဲ့ အသင်းတော်အားလုံးက ခင်ဗျားတို့ကို နှုတ်ဆက်လိုက်ပါတယ်။ ညီအစ်ကိုတို့၊ ခင်ဗျားတို့သင်ယူထားတဲ့ သွန်သင်ချက်နဲ့ ဆန့်ကျင်ပြီး စိတ်ဝမ်းကွဲပြားအောင်၊တိုက်မိလဲအောင် လုပ်နေသူတွေကို မျက်စိရှင်ရှင်ထားပြီး ကြဉ်ရှောင်ဖို့ ကျွန်တော် သတိပေးချင်တယ်။ အဲဒီလိုလူတွေဟာ သခင်ခရစ်တော်ကို အစေခံတဲ့သူတွေ မဟုတ်ဘူး။ သူတို့ရဲ့ဆန္ဒအာသီသကို အစေခံတဲ့သူတွေပဲ။ သူတို့က ရိုးသားသူတွေကို ချိုချိုသာသာ မြှောက်ပင့်ပြောဆိုပြီး လှည့်စားတတ်တယ်။ ခင်ဗျားတို့ နာခံမှုရှိတဲ့အကြောင်း လူအားလုံးသတိပြုမိပါတယ်။ဒါကြောင့်ခင်ဗျားတို့အတွက်ကျွန်တော်ဝမ်းသာတယ်။ ဒါပေမဲ့ ခင်ဗျားတို့ကို ကောင်းမြတ်ရာကိုသိရှိတဲ့ ဉာဏ်ပညာရှိသူတွေ၊ မကောင်းမှုနဲ့ပတ်သက်လာရင် အပြစ်ကင်းသူတွေ ဖြစ်စေချင်တယ်။ ငြိမ်သက်ခြင်း ပေးသနားတဲ့ ဘုရားသခင်က မကြာခင် စာတန်ကိုခင်ဗျားတို့ရဲ့ခြေအောက်မှာ ချေမှုန်းတော့မယ်။ သခင်ယေရှုရဲ့ မဟာကရုဏာကို ခင်ဗျားတို့ ခံစားရပါစေ။ ကျွန်တော့်လုပ်ဖော်ဆောင်ဖက် တိမောသေနဲ့ ကျွန်တော့်ဆွေမျိုးတွေဖြစ်တဲ့ လုကိ၊ ယာသုန်၊ သောသိပတရုတို့ကလည်း ခင်ဗျားတို့ကို နှုတ်ဆက်လိုက်ပါတယ်။ ဒီစာကိုရေးပေးတဲ့ တေရတိကလည်း ခင်ဗျားတို့ကို ခရစ်ယာန်မေတ္တာ ပို့သလိုက်ပါတယ်။ ကျွန်တော်နဲ့ အသင်းတော်တစ်ခုလုံးကို လက်ခံကြိုဆိုတဲ့ အိမ်ရှင် ဂါယုက ခင်ဗျားတို့ကို နှုတ်ဆက်လိုက်တယ်။ မြို့ဘဏ္ဍာစိုး ဧရတုနဲ့ သူ့ညီ ကွာတုက ခင်ဗျားတို့ကို နှုတ်ဆက်လိုက်တယ်။ — ကျွန်တော်ဟောပြောတဲ့ ယေရှုခရစ်အကြောင်းနဲ့သတင်းကောင်းက ခင်ဗျားတို့ကို ဘုရားသခင် ခိုင်ခံ့မြဲမြံစေနိုင်မှန်းဖော်ပြနေတယ်။ အဲဒီသတင်းကောင်းဟာ ဘုရားသခင်ဖော်ပြတဲ့ မြင့်မြတ်တဲ့လျှို့ဝှက်ချက်နဲ့ ဆက်စပ်နေတယ်။ ဒါဟာ အရင်ကတည်းက လျှို့ဝှက်ချက်ဖြစ်ခဲ့တယ်။ အခုတော့ အဲဒီလျှို့ဝှက်ချက်ကို ပရောဖက်ကျမ်းတွေအားဖြင့် ဖော်ပြပြီး အသိပေးလိုက်ပြီ။ ထာဝရဘုရားသခင်ရဲ့အမိန့်တော်အတိုင်း လူမျိုးအပေါင်း ယုံကြည်ပြီး နာခံလာကြဖို့ပဲ။ ဘုရားသခင်တစ်ဆူတည်းပဲ ဉာဏ်ပညာနဲ့ ပြည့်စုံတယ်။ ယေရှုခရစ်အားဖြင့် ဘုရားသခင် ထာဝစဉ်ဘုန်းထင်ရှားပါစေ။ အာမင်။,45,Ro,16,ရောမ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ရောမ/16/
audio/nwt_46_1Co_BU_01.mp3,ဘုရားသခင်ရဲ့ အလိုတော်ကြောင့် ယေရှုခရစ်ရဲ့ တမန်တော်အဖြစ် ရွေးချယ်ခံရတဲ့ ကျွန်တော်ပေါလုနဲ့ ညီအစ်ကို သုဿင်က၊ ကောရိန္သုမြို့မှာရှိတဲ့ ဘုရားသခင့်အသင်းတော်ဖြစ်တဲ့ ခင်ဗျားတို့ဆီ စာရေးလိုက်ပါတယ်။ ခင်ဗျားတို့ဟာ ခရစ်တော်ယေရှုနဲ့ တစ်စိတ်တစ်ဝမ်းတည်းဖြစ်စေဖို့ ဘုရားသခင် သီးသန့်ဖယ်ထားသူတွေ၊ သန့်ရှင်းသူတွေအဖြစ် ရွေးချယ်ထားသူတွေပါ။ ကျွန်တော်တို့အားလုံးရဲ့သခင် ယေရှုခရစ်ရဲ့ နာမည်ကို ယုံကြည်ကြတဲ့ အရပ်ရပ်မှာရှိသူ အားလုံးဆီကိုလည်း စာရေးလိုက်ပါတယ်။ အဖဘုရားသခင်နဲ့ သခင်ယေရှုခရစ်ဆီက မဟာကရုဏာနဲ့ ငြိမ်သက်ခြင်းကို ခင်ဗျားတို့ ခံစားရပါစေ။ ဘုရားသခင်က ခင်ဗျားတို့ကို ခရစ်တော်ယေရှုအားဖြင့် မဟာကရုဏာ ပေးသနားထားတယ်။ ဒါကြောင့် ဘုရားသခင်ကို ကျွန်တော် အမြဲ ကျေးဇူးတင်ချီးမွမ်းပါတယ်။ ခင်ဗျားတို့က ခရစ်တော်နဲ့ တစ်စိတ်တစ်ဝမ်းတည်း ဖြစ်နေလို့ ဘုရားသခင်ကလည်း နှုတ်သတ္တိဖြစ်စေ၊ အသိပညာဖြစ်စေ အရာရာမှာ ခင်ဗျားတို့ကို ကြွယ်ဝပြည့်စုံစေပြီ။ ဒါဟာ ခင်ဗျားတို့ဆီမှာ ခရစ်တော်နဲ့ပတ်သက်တဲ့ သက်သေခံချက် အမြစ်စွဲနေလို့ပဲ။ ဒါကြောင့် ခင်ဗျားတို့က သခင်ယေရှုခရစ် ပေါ်ထွန်းမယ့်အချိန်ကို အခုလို ထက်သန်စွာ စောင့်မျှော်နေတုန်းမှာ ဆုကျေးဇူးတွေ တစ်ခုမကျန် ရရှိထားတယ်။ သခင်ယေရှုခရစ်ရဲ့နေ့ ရောက်လာတဲ့အခါ အပြစ်တင်စရာ မရှိရလေအောင် ဘုရားသခင်က ခင်ဗျားတို့ကို အဆုံးအထိ ခိုင်ခံ့မြဲမြံစေလိမ့်မယ်။ ဘုရားသခင်ဟာ သစ္စာရှိတယ်။ သားတော်ဖြစ်တဲ့ သခင်ယေရှုခရစ်နဲ့ ပူးပေါင်းခွင့်ပေးဖို့ ခင်ဗျားတို့ကို ရွေးချယ်ထားတယ်။ ညီအစ်ကိုတို့၊ သခင်ယေရှုခရစ်ရဲ့ နာမည်ကို အမှီပြုပြီး ကျွန်တော် အားပေးချင်တာက ခင်ဗျားတို့ စိတ်ဝမ်းမကွဲဘဲ စကားတညီတညွတ်တည်း ဖြစ်ကြပါ။ တစ်စိတ်တစ်သဘောတည်းဖြစ်ပြီး အကြွင်းမဲ့ စည်းလုံးနေကြပါ။ ညီအစ်ကိုတို့၊ ခင်ဗျားတို့ အချင်းချင်း စိတ်ဝမ်းကွဲနေတဲ့အကြောင်း ခလောအိအိမ်သားတချို့ ပြောပြတယ်။ ခင်ဗျားတို့ထဲမှာ တချို့က ငါဟာ ပေါလုရဲ့တပည့်၊ ငါဟာ အာပေါလုရဲ့တပည့်၊ ငါဟာကေဖ ရဲ့တပည့်၊ ငါကတော့ ခရစ်တော်ရဲ့တပည့် ဆိုပြီး တစ်ယောက်တစ်မျိုးစီ ပြောနေကြလို့ ကျွန်တော် အခုလိုပြောရတာပါ။ ခရစ်တော်ဟာ ကွဲပြားဖူးလို့လား။ ခင်ဗျားတို့အတွက် သစ်တိုင်မှာ ကွပ်မျက်ခံခဲ့တာ ပေါလုလား။ ဒါမှမဟုတ် ပေါလုရဲ့နာမည်နဲ့ ခင်ဗျားတို့ နှစ်ခြင်းခံခဲ့လို့လား။ ခင်ဗျားတို့ထဲက ကရိပုနဲ့ ဂါယုက လွဲလို့ တခြားဘယ်သူ့ကိုမှ ကျွန်တော် နှစ်ခြင်းမပေးခဲ့လို့ ဘုရားသခင်ကို ကျေးဇူးတင်မိတယ်။ ဒါကြောင့် ကျွန်တော့်နာမည်နဲ့ နှစ်ခြင်းခံခဲ့တယ်လို့ ဘယ်သူမှ ပြောစရာအကြောင်း မရှိတော့ဘူး။ သတေဖနာရဲ့ အိမ်သူအိမ်သားတွေကိုလည်း ကျွန်တော် နှစ်ခြင်းပေးခဲ့တယ်။ နောက်ထပ် ဘယ်သူ့ကို နှစ်ခြင်းပေးခဲ့သလဲ ဆိုတာတော့ မမှတ်မိဘူး။ ကျွန်တော့်ကို ခရစ်တော် စေလွှတ်လိုက်တာ နှစ်ခြင်းပေးဖို့ မဟုတ်ဘူး။ သတင်းကောင်း ဟောပြောဖို့ပါ။ ပညာတတ်တွေသုံးနှုန်းတဲ့ စကားတွေနဲ့ ဟောဖို့တော့ မဟုတ်ဘူး။ အဲဒီလိုဟောရင် သစ်တိုင်ပေါ် ခရစ်တော် အသေခံခဲ့တာ အချည်းနှီးဖြစ်သွားမယ်။ ဒုက္ခသစ်တိုင် နဲ့ဆိုင်တဲ့ သတင်းတရားဟာ ပျက်စီးတော့မယ့်သူတွေအတွက် မိုက်မဲတဲ့အရာဖြစ်ပေမဲ့ ကယ်တင်ခြင်းရမယ့် ကျွန်တော်တို့အတွက်တော့ ဘုရားသခင်ရဲ့ တန်ခိုးတော်ပဲ။ ပညာရှိတွေရဲ့ ဉာဏ်ပညာကို ငါပျက်စီးစေမယ်။ ဉာဏ်ကောင်းသူတွေရဲ့ ထက်မြက်မှုကိုလည်း ငါပယ်မယ် ဆိုပြီး ကျမ်းစာမှာ ရေးထားတယ်။ ပညာရှိတွေ၊ ကျမ်းတတ်တွေ၊ ဒီလောကစနစ် မှာရှိတဲ့ စကားစစ်ထိုးတတ်သူတွေ ဘယ်ရောက်ကုန်ပြီလဲ။ ဘုရားသခင်က လောကရဲ့ဉာဏ်ပညာကို မိုက်မဲတဲ့အရာ ဖြစ်စေပြီမဟုတ်လား။ လောကဟာ ဘုရားသခင်ကို ကိုယ်ပိုင်ဉာဏ်နဲ့ မသိနိုင်ဘူး။ ကျွန်တော်တို့ ဟောနေတဲ့ သတင်းတရားဟာ လူ့အမြင်မှာ မိုက်မဲတဲ့အရာ ဖြစ်နေပေမဲ့ ဘုရားသခင်က ဉာဏ်ပညာရှိတဲ့အတွက် ယုံကြည်သူတွေကို အဲဒီသတင်းတရားအားဖြင့် ကယ်တင်ဖို့ အလိုရှိတယ်။ ဂျူးတွေက အံ့ဖွယ်အမှုတွေပြဖို့ တောင်းဆိုတတ်တယ်။ ဂရိတွေက ဉာဏ်ပညာ ဆည်းပူးတတ်တယ်။ ကျွန်တော်တို့ကတော့ သစ်တိုင်ပေါ် ကွပ်မျက်ခံခဲ့ရတဲ့ ခရစ်တော်အကြောင်း ဟောပြောတယ်။ ဒီအကြောင်းအရာဟာ ဂျူးတွေအတွက် တိုက်မိလဲစရာဖြစ်နေသလို လူမျိုးခြားတွေအတွက်လည်း မိုက်မဲတဲ့အရာ ဖြစ်နေတယ်။ ဒါပေမဲ့ ဂျူးလူမျိုးဖြစ်စေ၊ ဂရိလူမျိုးဖြစ်စေ ရွေးချယ်ခံရသူတွေအတွက်တော့ ခရစ်တော်ဟာ ဘုရားသခင့် တန်ခိုးတော်၊ ဘုရားသခင့် ဉာဏ်ပညာပဲ။ ဘုရားသခင်ရဲ့ မိုက်မဲခြင်းလို့ ထင်ရတဲ့အရာဟာ လူတွေရဲ့ ဉာဏ်ပညာရှိခြင်းထက် သာလွန်တယ်။ ဘုရားသခင်ရဲ့ အားနည်းခြင်းလို့ ထင်ရတဲ့အရာဟာ လူတွေရဲ့ သန်မာခြင်းထက် သာလွန်တယ်။ ညီအစ်ကိုတို့၊ ခင်ဗျားတို့ကို ဘုရားသခင် ရွေးချယ်တုန်းကအဖြစ်ကို စဉ်းစားကြည့်ပါ။ လူ့အမြင်အရ ပညာရှိသူ၊ တန်ခိုးအာဏာရှိသူ၊ မင်းမျိုးမင်းနွယ်တွေ အများကြီး မပါဘူး။ ဘုရားသခင်က ပညာရှိတွေ အရှက်ရစေဖို့ လောကမှာ မိုက်မဲတယ်လို့ ထင်ရသူတွေကို ရွေးချယ်ခဲ့တယ်။ သန်မာသူတွေ အရှက်ရစေဖို့ လောကမှာ အားနည်းတယ်လို့ ထင်ရသူတွေကို ရွေးချယ်ခဲ့တယ်။ အရေးပါတယ်လို့ လူတွေယူဆတဲ့အရာကို အချည်းနှီးဖြစ်စေဖို့ ဒီလောကမှာရှိတဲ့ မရေရာတဲ့အရာ၊ အထင်သေးခံရတဲ့အရာ၊ အရေးမပါတဲ့အရာတွေကို ဘုရားသခင် ရွေးချယ်ခဲ့တယ်။ ဒါကြောင့် ဘုရားသခင်ရှေ့မှာ ဘယ်သူမှ ဝါကြွားစရာအကြောင်း မရှိဘူး။ ဘုရားသခင်ကြောင့် ခင်ဗျားတို့ဟာ ခရစ်တော်ယေရှုနဲ့ တစ်စိတ်တစ်ဝမ်းတည်း ဖြစ်နေကြတာ။ ခရစ်တော်က ဘုရားသခင်ရဲ့ ဉာဏ်ပညာနဲ့ ဖြောင့်မတ်ခြင်းအကြောင်း ဖော်ပြတယ်။ လူတွေက ယေရှုအားဖြင့် သန့်ရှင်းသူတွေဖြစ်လာပြီး ရွေးဖိုးကြောင့် လွတ်မြောက်ခွင့်ကို ရကြတယ်။ ဒါကြောင့် ဝါကြွားမယ်ဆိုရင်လည်း ယေဟောဝါ ဘုရားအကြောင်းကိုပဲ ဝါကြွားပါစေ ဆိုပြီး ကျမ်းစာမှာ ရေးထားတဲ့အတိုင်း ဖြစ်ပါစေ။,46,1Co,1,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/1/
audio/nwt_46_1Co_BU_02.mp3,ညီအစ်ကိုတို့၊ ခင်ဗျားတို့ဆီ ကျွန်တော်လာတာ ဘုရားသခင်ရဲ့ မြင့်မြတ်တဲ့ လျှို့ဝှက်ချက်အကြောင်း ဟောဖို့ပါ။ ကြီးကျယ်တဲ့ စကားတွေနဲ့၊ လူ့ဉာဏ်ပညာနဲ့ မဟောခဲ့ဘူး။ ယေရှုခရစ်အကြောင်း၊ သစ်တိုင်ပေါ် သူအသတ်ခံရတဲ့အကြောင်းကိုပဲ ခင်ဗျားတို့ အာရုံစိုက်စေဖို့ ဆုံးဖြတ်ထားလို့ပါ။ ကျွန်တော် ခင်ဗျားတို့ဆီလာတုန်းက အားနည်းပြီး ကြောက်ရွံ့တုန်လှုပ်နေတာ။ ကျွန်တော် ဟောပြောသွန်သင်တဲ့အခါ အပြောကောင်းတဲ့ ပညာရှိတွေရဲ့စကားမျိုး မသုံးဘဲ စွမ်းအားတော်နဲ့ တန်ခိုးတော်ကိုဖော်ပြတဲ့ စကားတွေသုံးပြီး ဟောခဲ့တယ်။ ဒါမှ ခင်ဗျားတို့ရဲ့ ယုံကြည်ခြင်းဟာ လူ့ဉာဏ်ပညာကို အခြေမပြုဘဲ ဘုရားသခင့်တန်ခိုးကို အခြေပြုနိုင်မှာပါ။ အခု၊ ကျွန်တော်တို့က ရင့်ကျက်သူတွေကို ဉာဏ်ပညာအကြောင်း ပြောနေတယ်။ ဒါပေမဲ့ ဒီလောကစနစ်ရဲ့ ဉာဏ်ပညာအကြောင်းတော့မဟုတ်ဘူး။ အချည်းနှီးဖြစ်သွားမယ့် ဒီလောကစနစ်ရဲ့ အုပ်စိုးရှင်တွေမှာရှိတဲ့ ဉာဏ်ပညာအကြောင်းလည်း မဟုတ်ဘူး။ မြင့်မြတ်တဲ့ လျှို့ဝှက်ချက် တစ်နည်းအားဖြင့် ဘုရားသခင်ရဲ့ လျှို့ဝှက်ထားတဲ့ ဉာဏ်ပညာအကြောင်းပဲ။ ဘုရားသခင်က ကျွန်တော်တို့ ဘုန်းအသရေ ခံစားရစေဖို့ အဲဒီဉာဏ်ပညာအတိုင်း လုပ်ဆောင်မယ်ဆိုပြီး လောကစနစ်တွေ မတည်ရှိခင်ကတည်းက ကြိုတင်ပြဋ္ဌာန်းခဲ့တယ်။ အဲဒီဉာဏ်ပညာအကြောင်း ဒီလောကစနစ်ရဲ့ အုပ်စိုးရှင်တွေ တစ်ယောက်မှ မသိဘူး။ သိခဲ့ရင် ဘုန်းအသရေနဲ့ပြည့်စုံတဲ့ သခင်ကို သစ်တိုင်ပေါ်တင်ပြီး ကွပ်မျက်ကြမှာ မဟုတ်ဘူး။ ဘုရားသခင်က လူတွေ မမြင်ဖူး၊ မကြားဖူး၊ မစဉ်းစားဖူးတဲ့ အရာတွေကို မိမိကိုချစ်တဲ့သူတွေအတွက် ပြင်ဆင်ပေးထားတယ် ဆိုပြီး ကျမ်းစာမှာ ရေးထားတဲ့အတိုင်းပါပဲ။ ဘုရားသခင်က ကျွန်တော်တို့ကို စွမ်းအားတော်အားဖြင့် အဲဒီအကြောင်း ဖော်ပြတယ်။ စွမ်းအားတော်က အရာခပ်သိမ်းကို ဖော်ပြတယ်။ ဘုရားသခင်ရဲ့ နက်နဲတဲ့ အကြံအစည်တွေကိုတောင် ဖော်ပြတယ်။ လူတစ်ယောက်ရဲ့ စိတ်ထဲက အတွေးတွေကို သူကိုယ်တိုင်ကလွဲလို့ ဘယ်သူသိလို့လဲ။ အလားတူပဲ၊ ဘုရားသခင်ရဲ့ အတွေးတွေကို ဘုရားသခင့် စွမ်းအားတော်ကလွဲလို့ ဘယ်သူမှ မသိဘူး။ ကျွန်တော်တို့ဟာ လောကစိတ်ဓာတ်ကို မရဘဲ ဘုရားသခင်ဆီက စွမ်းအားတော်ကို ရထားတယ်။ ဒါကြောင့် ဘုရားသခင် သနားကြင်နာစွာ ပေးထားတဲ့အရာတွေအကြောင်း သိနိုင်ကြတယ်။ ကျွန်တော်တို့က ဒီအကြောင်းတွေကို လူ့ဉာဏ်ပညာကနေ သင်ယူထားတဲ့ စကားတွေနဲ့ မဟောဘဲ စွမ်းအားတော်ကနေ သင်ယူထားတဲ့စကားတွေနဲ့ ဟောပြောပါတယ်။ ဘုရားသခင်နဲ့ပတ်သက်တဲ့ အကြောင်းအရာတွေကို စွမ်းအားတော် သွန်သင်ပေးတဲ့စကားတွေနဲ့ ရှင်းပြပါတယ်။ စိတ်အလိုလိုက်တဲ့သူဟာ ဘုရားသခင့်စွမ်းအားတော် ဖော်ပြတဲ့အရာတွေကို လက်မခံဘူး။ ဒါတွေဟာ သူ့အတွက် မိုက်မဲတဲ့အရာ ဖြစ်နေတယ်။ ဘုရားသခင့် စွမ်းအားတော် ရရှိမှသာ ဒါတွေကို စစ်ဆေးနိုင်မှာဖြစ်လို့ သူနားမလည်နိုင်ဘူး။ စွမ်းအားတော်ရဲ့ လမ်းပြမှုနောက်ကို လိုက်တဲ့သူဟာ အရာခပ်သိမ်းကို စစ်ဆေးတတ်တယ်။ ဒါပေမဲ့ သူ့ကို ဘယ်သူမှ မစစ်ဆေးနိုင်ဘူး။ ယေဟောဝါကို သွန်သင်ပေးရအောင် ဘယ်သူက ဘုရားရဲ့ စိတ်သဘောကို သိလို့လဲ ဆိုပြီး ကျမ်းစာမှာ ရေးထားတယ်။ ကျွန်တော်တို့မှာတော့ ခရစ်တော်ရဲ့ စိတ်သဘောထား ရှိတယ်။,46,1Co,2,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/2/
audio/nwt_46_1Co_BU_03.mp3,ညီအစ်ကိုတို့၊ ကျွန်တော်က စွမ်းအားတော်ရဲ့ လမ်းပြမှုနောက် လိုက်တဲ့သူတွေကို ပြောသလို ခင်ဗျားတို့ကို မပြောနိုင်ဘူး။ စိတ်အလိုလိုက်သူတွေ၊ ခရစ်တော်ရဲ့လမ်းစဉ်မှာ နို့စို့အရွယ်ပဲရှိသေးတဲ့ သူတွေကို ပြောသလို ပြောနေရတယ်။ ခင်ဗျားတို့က မာတဲ့အစာ မစားနိုင်သေးလို့ နို့ကိုပဲ ကျွန်တော် တိုက်ကျွေးခဲ့တာ။ အခုထိ မာတဲ့အစာ မစားနိုင်ကြသေးဘူး။ စိတ်အလို လိုက်နေကြတုန်းပဲ။ ဒါကြောင့် မနာလိုခြင်း၊ ရန်တွေ့ခြင်းတွေ ရှိနေတာ။ ဒါဟာ စိတ်အလိုလိုက်နေတာ မဟုတ်လား။ လောကမှာရှိတဲ့ လူတွေလို ကျင့်ကြံနေတာ မဟုတ်လား။ တစ်ယောက်က ငါဟာ ပေါလုရဲ့တပည့်၊ နောက်တစ်ယောက်က ငါကတော့ အာပေါလုရဲ့ တပည့် ဆိုပြီး ပြောနေကြတာဟာလောကမှာရှိတဲ့ လူတွေလို ကျင့်ကြံနေတာပဲ မဟုတ်လား။ အာပေါလုဆိုတာ ဘယ်သူလဲ။ ပေါလုကရော ဘယ်သူလဲ။ သူတို့ဟာ ဘုရားသခင်ရဲ့ အစေခံတွေပဲ။ သခင်ပေးအပ်ထားတဲ့ အလုပ်ကို လုပ်ဆောင်ပြီး ခင်ဗျားတို့ကို ယုံကြည်သူတွေ ဖြစ်လာအောင် ကူညီခဲ့သူတွေပဲ။ ကျွန်တော်က စိုက်ပျိုးတယ်။ အာပေါလုက ရေလောင်းတယ်။ အပင်ကို ကြီးထွားစေတာကတော့ ဘုရားသခင်ပဲ။ စိုက်ပျိုးသူနဲ့ ရေလောင်းသူက အရေးပါတာ မဟုတ်ဘူး။ အပင်ကို ကြီးထွားစေတဲ့ ဘုရားသခင်ကသာ အရေးပါတာပါ။ စိုက်ပျိုးသူနဲ့ ရေလောင်းသူရဲ့ ရည်ရွယ်ချက်ဟာ အတူတူပါပဲ။ ဒါပေမဲ့ တစ်ယောက်စီက ကိုယ့်ရဲ့အားထုတ်မှုနဲ့အညီ အကျိုးခံစားရလိမ့်မယ်။ ကျွန်တော်တို့ဟာ ဘုရားသခင်ရဲ့ လုပ်ဖော်ဆောင်ဖက်တွေပါ။ ခင်ဗျားတို့ဟာ ဘုရားသခင် ပျိုးထောင်နေတဲ့ စိုက်ခင်းပါ၊ ဘုရားသခင်ရဲ့ အဆောက်အအုံပါ။ ဘုရားသခင်ရဲ့ မဟာကရုဏာတော်ကို ခံစားရတဲ့အတွက် ကျွန်တော်က ဗိသုကာပညာရှင်လို အုတ်မြစ်ကိုချထားပြီ။ အဲဒီအုတ်မြစ်ပေါ် တခြားတစ်ယောက်က ထပ်ဆင့်တည်ဆောက်နိုင်တယ်။ ဒါပေမဲ့ ထပ်ဆင့်တည်ဆောက်သူတွေက မိမိတည်ဆောက်နေပုံကို သတိပြုရမယ်။ ယေရှုခရစ်ဆိုတဲ့ ချထားတဲ့ အုတ်မြစ်ကလွဲလို့ တခြားအုတ်မြစ်ကို ဘယ်သူမှ မချနိုင်ဘူး။ တစ်ယောက်ယောက်က အဲဒီအုတ်မြစ်ပေါ်မှာ ရွှေ၊ ငွေ၊ ကျောက်မျက်ရတနာ၊ သစ်သား၊ မြက်ခြောက်၊ ကောက်ရိုးတွေနဲ့ ထပ်ဆင့်တည်ဆောက်နိုင်တယ်။ ဒါပေမဲ့ စစ်ဆေးတဲ့နေ့ ရောက်တဲ့အခါ တစ်ယောက်စီရဲ့ တည်ဆောက်ပုံ ထင်ရှားလာမယ်။ ဘယ်လို တည်ဆောက်ခဲ့သလဲဆိုတာကို အဲဒီနေ့မှာ မီးက ဖော်ပြမယ်။ လူတစ်ယောက် ထပ်ဆင့်တည်ဆောက်ထားတာက မီးဒဏ်ခံနိုင်တယ်ဆိုရင် သူ အကျိုးကျေးဇူး ခံစားရမယ်။ သူတည်ဆောက်ထားတာ မီးထဲပါသွားရင်တော့ သူဆုံးရှုံးရမယ်။ သူကိုယ်တိုင်တော့ ကယ်တင်ခံရလိမ့်မယ်။ ကယ်တင်ခံရပေမဲ့ မီးဘေးက လွတ်လာသလိုမျိုး ဖြစ်လိမ့်မယ်။ ခင်ဗျားတို့ဟာ ဘုရားသခင်ရဲ့ ဗိမာန်တော် ဖြစ်နေတာ၊ ခင်ဗျားတို့ဆီမှာ ဘုရားသခင့် စွမ်းအားတော် ကိန်းဝပ်နေတာ မသိကြဘူးလား။ ဘုရားသခင်ရဲ့ ဗိမာန်တော်ကို ဖျက်ဆီးရင် အဲဒီလူကို ဘုရားသခင် ဖျက်ဆီးမယ်။ ဘုရားသခင်ရဲ့ ဗိမာန်တော်ဟာ သန့်ရှင်းမြင့်မြတ်တယ်။ ခင်ဗျားတို့ဟာ အဲဒီဗိမာန်တော်ပဲ။ ကိုယ့်ကိုယ်ကိုယ် မလှည့်စားကြပါနဲ့။ ဒီလောကစနစ်မှာ ကိုယ့်ကိုယ်ကိုယ် ပညာရှိသူလို့ ထင်ရင် တကယ်ပညာရှိသူ ဖြစ်နိုင်ဖို့ မိုက်မဲသူ ဖြစ်ရမယ်။ လောကရဲ့ ဉာဏ်ပညာဟာ ဘုရားသခင်ရှေ့မှာ မိုက်မဲတဲ့အရာပဲ။ ဘုရားသခင်က ပညာရှိသူကို သူ့ပရိယာယ်နဲ့ပဲ ပြန်ကျော့မိစေတယ် လို့ ကျမ်းစာမှာ ရေးထားတယ်။ အဲဒီအပြင် ပညာရှိတွေရဲ့ အကြံအစည်တွေဟာ အချည်းနှီးပဲဆိုတာ ယေဟောဝါ ဘုရားသိတယ် လို့လည်း ရေးထားတယ်။ ဒါကြောင့် လူ့အစွမ်းအစနဲ့ပတ်သက်ပြီး မဝါကြွားကြပါနဲ့။ အရာခပ်သိမ်းကို ခင်ဗျားတို့ ပိုင်တယ်။ ပေါလုဖြစ်စေ၊ အာပေါလုဖြစ်စေ၊ ကေဖ ဖြစ်စေ၊ လောကဖြစ်စေ၊ အသက်ရှင်ခြင်းဖြစ်စေ၊ သေခြင်းဖြစ်စေ၊ လက်ရှိအရာဖြစ်စေ၊ အနာဂတ်အရာဖြစ်စေ အရာခပ်သိမ်းကို ခင်ဗျားတို့ ပိုင်တယ်။ ခင်ဗျားတို့ကို ခရစ်တော် ပိုင်တယ်။ ခရစ်တော်ကို ဘုရားသခင် ပိုင်တယ်။,46,1Co,3,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/3/
audio/nwt_46_1Co_BU_04.mp3,"ကျွန်တော်တို့ကို ခရစ်တော်ရဲ့ အစေအပါးတွေ၊ ဘုရားသခင်ရဲ့ မြင့်မြတ်တဲ့ လျှို့ဝှက်ချက်တွေကို စောင့်ရှောက်ရတဲ့ ဘဏ္ဍာစိုးတွေအဖြစ် ယူမှတ်ကြပါ။ ဘဏ္ဍာစိုးတာဝန် ရထားပြီဆိုရင် သစ္စာရှိရမယ်။ ခင်ဗျားတို့ စစ်ဆေးတာဖြစ်စေ၊ ရုံးတော်က စစ်ဆေးတာဖြစ်စေ ကျွန်တော့်အတွက်တော့ သိပ်အရေးမကြီးဘူး။ တကယ်တော့ ကျွန်တော်က ကိုယ့်ကိုယ်ကိုယ်တောင် စစ်ဆေးတာ မဟုတ်ဘူး။ ကျွန်တော် မကောင်းတာတစ်ခုမှ မလုပ်ခဲ့ဘူးဆိုတဲ့အတွေးနဲ့ စိတ်ကြည်ပါတယ်။ အဲဒီလိုဖြစ်လို့ ကျွန်တော် ဖြောင့်မတ်သွားတာ မဟုတ်ဘူး။ ကျွန်တော့်ကို စစ်ဆေးတဲ့သူဟာ ယေဟောဝါပဲ။ ဒါကြောင့် သခင်ရောက်လာချိန်မတိုင်ခင် ဘယ်သူ့ကိုမှ ဝေဖန်အကဲဖြတ်တာမျိုး မလုပ်ပါနဲ့။ သခင် ရောက်လာတဲ့အခါ မှောင်မိုက်ထဲမှာရှိတဲ့ လျှို့ဝှက်ချက်တွေကို အလင်းထဲ ယူဆောင်လာပြီး လူတွေရဲ့ စိတ်ထဲက အကြံအစည်တွေကို ဖော်ထုတ်လိမ့်မယ်။ အဲဒီအချိန်မှာ လူတိုင်းဟာ ဘုရားသခင်ရဲ့ ချီးမွမ်းခြင်းကို ထိုက်တန်သလို ခံရလိမ့်မယ်။ ညီအစ်ကိုတို့၊ ကိုယ်တိုင်နဲ့ အာပေါလုကို နမူနာပြပြီး ဒီအကြောင်းတွေကို ကျွန်တော် ပြောနေတာဟာ ခင်ဗျားတို့အကျိုးအတွက်ပါ။ ကျမ်းစာမှာ ရေးထားတာထက် မလွန်ရ ဆိုတဲ့မူကို ခင်ဗျားတို့ သင်ယူနိုင်ဖို့ပဲ။ ဒါဆိုရင် မာနထောင်လွှားတာ၊ တစ်ယောက်ယောက်ကို မျက်နှာသာပိုပေးတာတွေ ရှိမှာမဟုတ်ဘူး။ သူတစ်ပါးထက် သာတယ်လို့ ကိုယ့်ကိုယ်ကိုယ် ဘာလို့ယူဆတာလဲ။ ခင်ဗျားတို့ ရထားသမျှဟာ ဘုရားသခင်ဆီကပဲ။ ဘုရားသခင်ဆီက ရထားတာဆိုရင် မရထားသလိုမျိုး ဘာလို့ ဝါကြွားနေတာလဲ။ ခင်ဗျားတို့ အခုကတည်းက လိုလေသေးမရှိ ပြည့်စုံနေကြပြီလား။ အခုကတည်းက ကြွယ်ဝနေကြပြီလား။ ကျွန်တော်တို့မပါဘဲ ဘုရင်အဖြစ် စိုးစံနေကြပြီလား။ ကျွန်တော်တို့လည်း ခင်ဗျားတို့နဲ့အတူ စိုးစံရမှာဆိုတော့ ခင်ဗျားတို့ကို ဘုရင်အဖြစ် စိုးစံနေစေချင်တာပေါ့။ ကျွန်တော်တို့ဟာ လောကရှေ့မှာ၊ ကောင်းကင်တမန်တွေ၊ လူတွေရှေ့မှာ ပွဲဝင်နေရသူတွေပါ။ ဒါကြောင့် ဘုရားသခင်က ကျွန်တော်တို့ တမန်တော်တွေကို သေဒဏ်စီရင်ခံရသူတွေအဖြစ် နောက်ဆုံးမှ ပွဲထုတ်တယ်လို့ ကျွန်တော်ထင်တယ်။ ကျွန်တော်တို့ဟာ ခရစ်တော်ကြောင့် မိုက်မဲသူတွေလို့ သတ်မှတ်ခံရတယ်။ ခင်ဗျားတို့ကတော့ ခရစ်တော်ကြောင့် သတိပညာရှိသူတွေလို့ ကိုယ့်ကိုယ်ကိုယ် သတ်မှတ်ကြတယ်။ ကျွန်တော်တို့ဟာ အားနည်းသူတွေ၊ ခင်ဗျားတို့ကတော့ သန်စွမ်းသူတွေ ဖြစ်နေတယ်။ ကျွန်တော်တို့ဟာ ရှုတ်ချခံရသူတွေ၊ ခင်ဗျားတို့ကတော့ အသရေရှိသူတွေ ဖြစ်နေတယ်။ အစာရေစာ ငတ်မွတ်တာ၊ အဝတ်အစားမဲ့တာ၊ ရိုက်နှက်ခံရတာ၊ အိုးမဲ့အိမ်မဲ့ဖြစ်တာတွေကို အခုချိန်အထိ ကျွန်တော်တို့ ခံနေရတုန်းပဲ။ ကိုယ်တိုင် ပင်ပန်းကြီးစွာလုပ်ကိုင်ရတယ်။ စော်ကားခံရတဲ့အခါ ဆုမွန်ကောင်း တောင်းပေးလိုက်တယ်။ ညှဉ်းဆဲခံရတဲ့အခါ စိတ်ရှည်ရှည်ထားပြီး သည်းခံလိုက်တယ်။ ကုန်းချောခံရတဲ့အခါ ညင်ညင်သာသာပဲ ပြန်ပြောလိုက်တယ်။ ကျွန်တော်တို့ဟာ အခုချိန်အထိ ဒီလောကရဲ့ အမှိုက်သရိုက်လို၊ လူတကာစွန့်တဲ့ အညစ်အကြေးလို ဖြစ်နေတယ်။ အခုလိုရေးလိုက်တာက ခင်ဗျားတို့ကို အရှက်ခွဲဖို့ မဟုတ်ပါဘူး။ ချစ်ရတဲ့သားသမီးတွေလို သဘောထားပြီး ဆုံးမချင်လို့ပါ။ ခင်ဗျားတို့ကို ခရစ်တော်နောက်လိုက်ဖို့ သင်ပေးတဲ့ အုပ်ထိန်းသူ အယောက် ၁၀,၀၀၀ ရှိကောင်းရှိမယ်။ ဒါပေမဲ့ ဖခင်အများကြီး မရှိပါဘူး။ ကျွန်တော်ကတော့ ခင်ဗျားတို့ကို သတင်းကောင်းဟောပြောပြီး ခရစ်တော်ယေရှုနောက်လိုက်ဖို့ သင်ပေးတဲ့ ဖခင်တစ်ယောက်လိုပါပဲ။ ဒါကြောင့် ကျွန်တော့်ကို အတုယူကြဖို့ အားပေးချင်တယ်။ ဒါကြောင့် တိမောသေကို ခင်ဗျားတို့ဆီ လွှတ်လိုက်တာပါ။ သူဟာ ကျွန်တော်ချစ်ရတဲ့ သားဖြစ်သလို သခင့်အတွက် သစ္စာရှိရှိ အမှုဆောင်နေသူလည်း ဖြစ်တယ်။ ခရစ်တော်ယေရှုအတွက် အမှုဆောင်တဲ့အခါ ကျွန်တော်ကျင့်သုံးတဲ့ နည်းလမ်းတွေကို သူပြောပြလိမ့်မယ်။ အရပ်ရပ်က အသင်းတော်တိုင်းမှာ အဲဒီနည်းလမ်းတွေကိုပဲ ကျွန်တော် သွန်သင်ပေးခဲ့တယ်။ တချို့က ခင်ဗျားတို့ဆီ ကျွန်တော်မလာလောက်ဘူးအထင်နဲ့ မာနထောင်လွှားနေတယ်။ ဒါပေမဲ့ ယေဟောဝါ အလိုတော်ရှိရင် မကြာခင် ကျွန်တော်အရောက်လာမှာပါ။ မာနထောင်လွှားသူတွေရဲ့ စကားကို ကျွန်တော် စိတ်မဝင်စားပါဘူး။ သူတို့နဲ့အတူ ဘုရားတန်ခိုးတော် ရှိနေမနေ အဲဒီအခါကျရင် ကျွန်တော် သိအောင်လုပ်မယ်။ ဘာကြောင့်လဲဆိုတော့ ဘုရားသခင်ရဲ့ နိုင်ငံတော်ဟာ အပြောနဲ့ မဆိုင်ဘူး။ တန်ခိုးတော်ရှိကြောင်းပြတဲ့ လုပ်ရပ်တွေနဲ့ပဲ ဆိုင်တာ။ ခင်ဗျားတို့ ဘာကို အလိုရှိသလဲ။ ခင်ဗျားတို့ဆီ ကြိမ်လုံးနဲ့ လာရမလား။ ဒါမှမဟုတ် မေတ္တာနဲ့၊ နူးညံ့သိမ်မွေ့တဲ့စိတ်နဲ့ လာရမလား။",46,1Co,4,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/4/
audio/nwt_46_1Co_BU_05.mp3,ခင်ဗျားတို့ဆီမှာ လိင်အကျင့်ယိုယွင်းမှု ဖြစ်နေတယ်လို့ ကျွန်တော် ကြားတယ်။ ဖခင်ရဲ့ဇနီးနဲ့ ပေါင်းသင်းနေထိုင်တဲ့ အဲဒီလုပ်ရပ်မျိုးဟာ လူမျိုးခြားတွေထဲမှာတောင် မရှိဘူး။ ဒါကို ဂုဏ်ယူနေကြတာလား။ တကယ်ဆို ဝမ်းနည်းရမှာ မဟုတ်လား။ အဲဒီလုပ်ရပ် ကျူးလွန်တဲ့သူကို ခင်ဗျားတို့ထဲကနေ ဖယ်ရှားရမှာ မဟုတ်လား။ ကျွန်တော်က လူကိုယ်တိုင် ခင်ဗျားတို့ဆီ မရောက်နိုင်ပေမဲ့ စိတ်ကတော့ ရောက်ပါတယ်။ ဒါကြောင့် ခင်ဗျားတို့နဲ့အတူ ကိုယ်တိုင်ရှိနေတဲ့အလား အဲဒီလူကို ကျွန်တော် စီရင်ဆုံးဖြတ်လိုက်ပြီ။ သခင်ယေရှုရဲ့နာမည်နဲ့ ခင်ဗျားတို့ စုဝေးကြတဲ့အခါ ကျွန်တော့်စိတ်ကလည်း သခင်ယေရှုရဲ့ တန်ခိုးတော်နဲ့အတူ ခင်ဗျားတို့ဆီမှာ ရှိနေပါတယ်။ သူ့ကို စာတန့်လက်ထဲ အပ်လိုက်ပါ။ ဒါမှ အပြစ်လုပ်ချင်တဲ့ သဘောထား ပျက်စီးသွားပြီး သခင်ရဲ့နေ့အတွင်းမှာ အသင်းတော်ရဲ့ စိတ်ဓာတ်ကို ထိန်းထားနိုင်မယ်။ အခုလိုဂုဏ်ယူနေတာ လုံးဝ မဖြစ်သင့်ဘူး။ တဆေးအနည်းငယ်ဟာ မုန့်ညက်တစ်ပုံလုံးကို ဖောင်းကြွစေတတ်မှန်း မသိကြဘူးလား။ တဆေးအဟောင်းကို ဖယ်ရှားလိုက်ပါ။ ဒါမှ ခင်ဗျားတို့ဟာ တဆေးမပါတဲ့ မုန့်ညက်အသစ်လို ဖြစ်ကြလိမ့်မယ်။ ပသခါသိုးသငယ်ဖြစ်တဲ့ ခရစ်တော်ဟာ ပူဇော်သက္ကာအဖြစ် အသေခံပြီးပြီ။ ဒါကြောင့် ဆိုးညစ်မိုက်မဲမှုတဆေး၊ ဟောင်းတဲ့တဆေးကို မသုံးဘဲ ဖြူစင်ခြင်းနဲ့ အမှန်တရားဆိုတဲ့ တဆေးမဲ့မုန့်ကိုသုံးပြီး ပွဲတော် ကျင်းပကြစို့။ လိင်အကျင့်ယိုယွင်းသူတွေနဲ့ ဆက်မပေါင်းဖော်ဖို့ ခင်ဗျားတို့ကို ကျွန်တော် စာရေးခဲ့တယ်။ ဒီလောကမှာရှိတဲ့ လိင်အကျင့်ယိုယွင်းသူတွေ၊ လောဘကြီးသူတွေ၊ လုယက်သူတွေ၊ ရုပ်တုကိုးကွယ်သူတွေနဲ့ လုံးဝ မပေါင်းဖော်ရဘူးလို့ ပြောနေတာ မဟုတ်ဘူး။ အဲဒီလိုသာဆိုရင် ဒီလောကထဲကနေ ခင်ဗျားတို့ တကယ်ပဲ ထွက်သွားကြရလိမ့်မယ်။ ဒါပေမဲ့ ညီအစ်ကိုလို့ပြောပြီး လိင်အကျင့်ယိုယွင်းသူ၊ လောဘကြီးသူ၊ ရုပ်တုကိုးကွယ်သူ၊ ဆဲရေးတိုင်းထွာသူ၊ သောက်ကြူးသူ၊ လုယက်သူ ဖြစ်နေရင်တော့ သူနဲ့ ပေါင်းဖော်ဖို့ မပြောနဲ့ အတူစားသောက်တာတောင် မလုပ်ကြဖို့ ကျွန်တော် ရေးလိုက်တယ်။ အသင်းတော်ပြင်ပက လူတွေကို စီရင်ဆုံးဖြတ်တာ ကျွန်တော်နဲ့ မဆိုင်ဘူး။ အသင်းတော်ထဲက လူတွေကိုတော့ ခင်ဗျားတို့ စီရင်ဆုံးဖြတ်ရမှာပဲ။ အသင်းတော်ပြင်ပက လူတွေကို ဘုရားသခင် စီရင်လိမ့်မယ်။ ဆိုးညစ်တဲ့ အဲဒီလူကို အသင်းတော်ထဲကနေ ဖယ်ရှားလိုက်ပါ။,46,1Co,5,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/5/
audio/nwt_46_1Co_BU_06.mp3,ခင်ဗျားတို့အချင်းချင်း အငြင်းပွားစရာ ပေါ်လာတဲ့အခါ သန့်ရှင်းသူတွေဆီ မသွားဘဲ တရားရုံးမှာရှိတဲ့ မဖြောင့်မတ်သူတွေဆီ သွားဝံ့သလား။ သန့်ရှင်းသူတွေက ဒီလောကကို တရားစီရင်မယ်ဆိုတာ ခင်ဗျားတို့ မသိဘူးလား။ ဒီလောကကို တရားစီရင်ရမယ့် ခင်ဗျားတို့က အမှုကိစ္စအသေးအဖွဲလေးတွေကို မစီရင်မဆုံးဖြတ်နိုင်ဘူးလား။ ကောင်းကင်တမန်တွေကို ကျွန်တော်တို့ တရားစီရင်ရမယ်ဆိုတာ မသိကြဘူးလား။ ဒါဆိုရင် ဒီဘဝမှာကြုံရတဲ့ အမှုကိစ္စတွေကို ဘာလို့ မစီရင်နိုင်ရမှာလဲ။ စီရင်ဆုံးဖြတ်ရမယ့် အမှုကိစ္စပေါ်လာရင် အသရေမရှိသူတွေလို့ အသင်းတော်က ယူမှတ်တဲ့သူတွေကို တရားသူကြီး လုပ်ခိုင်းရသလား။ ခင်ဗျားတို့ ရှက်တတ်အောင် ကျွန်တော်ပြောနေတာ။ ခင်ဗျားတို့ဆီမှာ ညီအစ်ကိုအချင်းချင်းဖြစ်တဲ့အမှုကို တရားစီရင်နိုင်လောက်တဲ့ ဉာဏ်ပညာရှိသူ တစ်ယောက်မှ မရှိဘူးလား။ တရားရုံးကိုသွားပြီး မယုံကြည်သူတွေရှေ့မှာ ညီအစ်ကိုအချင်းချင်း တရားရင်ဆိုင်ရသလား။ အချင်းချင်း တရားစွဲဆိုတာဟာ ခင်ဗျားတို့အတွက် ရှုံးနိမ့်ခြင်းပဲ။ အဲဒီအစား မတရားမှုကို ကိုယ်တိုင်ပဲခံလိုက်ပါလား။ လိမ်လည်မှုကို ကိုယ်တိုင်ပဲ ခံလိုက်ပါလား။ အခုတော့၊ ခင်ဗျားတို့က အဲဒီလိုမခံဘဲ ညီအစ်ကိုတွေအပေါ် မတရားလုပ်ပြီး လိမ်လည်ကြတယ်။ မဖြောင့်မတ်သူတွေဟာ ဘုရားသခင်ရဲ့ နိုင်ငံတော်ကို အမွေမခံရမှန်း မသိကြဘူးလား။ လှည့်ဖြားမခံကြပါနဲ့။ လိင်အကျင့်ယိုယွင်းသူ၊ ရုပ်တုကိုးကွယ်သူ၊ အိမ်ထောင်ရေးဖောက်ပြန်သူ၊ မိန်းမလျှာ၊ ယောက်ျားချင်း လိင်ဆက်ဆံသူ၊ သူခိုး၊ လောဘကြီးသူ၊ သောက်ကြူးသူ၊ ဆဲဆိုသူ၊ လုယက်သူတွေဟာ ဘုရားသခင်ရဲ့ နိုင်ငံတော်ကို အမွေမခံရဘူး။ ခင်ဗျားတို့ထဲက တချို့ဟာ အရင်က အဲဒီလိုလုပ်ခဲ့ကြတယ်။ အခုတော့ ဘုရားသခင်က ခင်ဗျားတို့ကို ဆေးကြော သန့်စင်ပေးလိုက်ပြီ။ သခင်ယေရှုခရစ်ရဲ့ နာမည်နဲ့ စွမ်းအားတော်အားဖြင့် ခင်ဗျားတို့ကို ဖြောင့်မတ်သူတွေအဖြစ် သတ်မှတ်လိုက်ပြီ။ ကျွန်တော့်အတွက် အရာအားလုံး လုပ်လို့ရတာ မှန်ပေမဲ့ အရာအားလုံးဟာ အကျိုးရှိတာ မဟုတ်ဘူး။ အရာအားလုံး လုပ်လို့ရတာ မှန်ပေမဲ့ တစ်ခုခုရဲ့ ထိန်းချုပ်မှုကို ကျွန်တော် မခံဘူး။ အစားအစာဟာ ဝမ်းဗိုက်အတွက်၊ ဝမ်းဗိုက်ကလည်း အစားအစာအတွက်ပဲ။ ဒါပေမဲ့ ဘုရားသခင်က အဲဒီနှစ်မျိုးစလုံးကို ပပျောက်စေလိမ့်မယ်။ ကိုယ်ခန္ဓာက လိင်အကျင့်ယိုယွင်းဖို့ မဟုတ်ဘဲ သခင့်အလုပ်အတွက် ဖြစ်တယ်။ သခင်ကလည်း ကိုယ်ခန္ဓာအတွက် လိုအပ်တာတွေကို ပေးတယ်။ ဘုရားသခင်က သခင့်ကို တန်ခိုးတော်နဲ့ အသက်ပြန်ရှင်စေခဲ့သလို ကျွန်တော်တို့ကိုလည်း သေရာကနေ အသက်ပြန်ရှင်စေလိမ့်မယ်။ ခင်ဗျားတို့ရဲ့ ကိုယ်ခန္ဓာဟာ ခရစ်တော်ရဲ့ ကိုယ်ခန္ဓာအစိတ်အပိုင်းတွေဖြစ်မှန်း မသိကြဘူးလား။ ဒီတော့ ခရစ်တော်ရဲ့ ကိုယ်ခန္ဓာအစိတ်အပိုင်းတွေကို ယူပြီး ပြည့်တန်ဆာရဲ့ ကိုယ်ခန္ဓာအစိတ်အပိုင်းနဲ့ ပေါင်းစပ်သင့်သလား။ လုံးဝမဖြစ်သင့်ဘူး။ ပြည့်တန်ဆာနဲ့ ပေါင်းဖော်သူဟာ ပြည့်တန်ဆာနဲ့ တစ်သားတစ်ကိုယ်တည်းဖြစ်မှန်း မသိကြဘူးလား။ သူတို့နှစ်ယောက်ဟာ တစ်သားတစ်ကိုယ်တည်း ဖြစ်လိမ့်မယ် လို့ ဘုရားပြောခဲ့တာပဲ။ သခင်နဲ့ ပေါင်းစပ်ထားသူတွေကတော့ အဲဒီသခင်နဲ့ တစ်စိတ်တစ်ဝမ်းတည်းပဲ။ လိင်အကျင့်ယိုယွင်းမှုကို ဝေးဝေးရှောင်ကြပါ။ တခြားအပြစ်တွေဟာ လူ့ကိုယ်ခန္ဓာကို ပြစ်မှားရာ မရောက်ဘူး။ လိင်အကျင့်ယိုယွင်းသူကတော့ မိမိရဲ့ကိုယ်ခန္ဓာကို ပြစ်မှားတာပဲ။ သန့်ရှင်းသောစွမ်းအားတော် ကိန်းအောင်းနေတဲ့ ခင်ဗျားတို့ရဲ့ကိုယ်ခန္ဓာဟာ ဗိမာန်တော်ဖြစ်မှန်း မသိကြဘူးလား။ အဲဒီစွမ်းအားတော်ကို ဘုရားသခင်ဆီက ရထားကြတယ်။ ခင်ဗျားတို့ဟာ ကိုယ့်ကိုယ်ကိုယ် မပိုင်ဘူး။ ဘာလို့လဲဆိုတော့ ခင်ဗျားတို့ကို တန်ဖိုးကြီးကြီးပေးပြီး ဝယ်ထားလို့ပဲ။ ဒါကြောင့် ခင်ဗျားတို့ရဲ့ ကိုယ်ခန္ဓာကို ဘုရားသခင်ရဲ့ ဂုဏ်တော်ချီးမွမ်းဖို့ အသုံးပြုကြပါ။,46,1Co,6,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/6/
audio/nwt_46_1Co_BU_07.mp3,ခင်ဗျားတို့ ရေးလိုက်တဲ့စာနဲ့ပတ်သက်ပြီး ပြောရရင် အမျိုးသားက အမျိုးသမီးကို မထိတွေ့ဘဲနေရင် ပိုကောင်းပါတယ်။ ဒါပေမဲ့လိင်အကျင့်ယိုယွင်းမှု ပျံ့နှံ့နေတဲ့အတွက် အမျိုးသားတိုင်း ဇနီးရှိသင့်တယ်။ အမျိုးသမီးတိုင်းလည်း ခင်ပွန်းရှိသင့်တယ်။ ခင်ပွန်းသည်က ဇနီးကို ဆက်ဆံခြင်းဝတ် ဖြည့်ဆည်းပေးရမယ်။ ဇနီးကလည်း ခင်ပွန်းကို ဆက်ဆံခြင်းဝတ် ဖြည့်ဆည်းပေးရမယ်။ ဇနီးက မိမိရဲ့ကိုယ်ခန္ဓာကို မပိုင်ဘူး၊ ခင်ပွန်းက ပိုင်တယ်။ အလားတူ၊ ခင်ပွန်းကလည်း မိမိရဲ့ကိုယ်ခန္ဓာကိုမပိုင်ဘူး၊ ဇနီးကပိုင်တယ်။ လင်မယားအချင်းချင်း ဆက်ဆံခြင်းဝတ်ကို ဖြည့်ဆည်းပေးကြပါ။ နှစ်ဦးသဘောတူပြီး သတ်မှတ်ထားတဲ့ ဆုတောင်းချိန် အတောအတွင်းမှာတော့ ဆက်ဆံခြင်းဝတ်ကို ရှောင်ကြပေါ့။ ပြီးတဲ့နောက် အတူပြန်နေနိုင်တယ်။ အဲဒီလိုမဟုတ်ဘဲ ခင်ဗျားတို့ ချုပ်တည်းခြင်းမရှိရင် စာတန် သွေးဆောင်လိမ့်မယ်။ ခင်ဗျားတို့ လုပ်နိုင်တဲ့အရာကို ကျွန်တော်ပြောတာပါ။ လုပ်ကိုလုပ်ရမယ်တော့ မဟုတ်ပါဘူး။ တကယ်တော့ လူတိုင်းကို ကျွန်တော့်လိုပဲ နေစေချင်တာ။ ဒါပေမဲ့ လူတိုင်းဟာ ဘုရားသခင်ဆီကနေ ဆုကျေးဇူး တစ်ယောက်တစ်မျိုးစီ ရရှိထားပါတယ်။ အိမ်ထောင်မပြုတဲ့သူတွေနဲ့ မုဆိုးမတွေကို ပြောချင်တာက ကျွန်တော့်လို တစ်ကိုယ်တည်းဆက်နေသွားရင် ပိုကောင်းမယ်။ ဒါပေမဲ့ မချုပ်တည်းနိုင်ရင်တော့ အိမ်ထောင်ပြုပါ။ ရမ္မက်မီး တောက်လောင်နေတာထက် အိမ်ထောင်ပြုလိုက်တာ ပိုကောင်းပါတယ်။ အိမ်ထောင်သည်တွေကို ကျွန်တော် မဟုတ်ဘဲ သခင်ညွှန်ကြားတာက ဇနီးဟာ ခင်ပွန်းနဲ့ ခွဲမနေရဘူး။ ခွဲနေတယ်ဆိုရင် နောက်အိမ်ထောင်မပြုဘဲ နေရမယ်။ ဒါမှမဟုတ် ကိုယ့်ခင်ပွန်းနဲ့ ပြန်ပေါင်းရမယ်။ ခင်ပွန်းကလည်း ဇနီးနဲ့ ခွဲမနေရဘူး။ ကျန်တဲ့သူတွေကိုတော့ သခင် မဟုတ်ဘဲ ကျွန်တော်ညွှန်ကြားတာက ညီအစ်ကိုတစ်ယောက်မှာ မယုံကြည်သူဇနီးရှိတယ် ဆိုပါစို့။ သူ့ဇနီးက အတူပေါင်းသင်း နေထိုင်ချင်တယ်ဆိုရင် ဇနီးနဲ့ ခွဲမနေရဘူး။ ညီအစ်မတစ်ယောက်မှာလည်း မယုံကြည်သူ ခင်ပွန်းရှိတယ် ဆိုပါစို့။ သူ့ခင်ပွန်းက အတူပေါင်းသင်း နေထိုင်ချင်တယ်ဆိုရင် ခင်ပွန်းနဲ့ ခွဲမနေရဘူး။ ဘာလို့လဲဆိုတော့ ခင်ပွန်းဟာ မယုံကြည်သူဖြစ်ပေမဲ့ ညီအစ်မနဲ့ စုံဖက်ထားတဲ့အတွက် သန့်စင်တယ်။ ဇနီးကလည်း မယုံကြည်သူဖြစ်ပေမဲ့ ညီအစ်ကိုနဲ့ စုံဖက်ထားတဲ့အတွက် သန့်စင်တယ်။ ဒီလိုမှမဟုတ်ရင် သားသမီးတွေဟာ ဘုရားရဲ့အမြင်မှာ စင်ကြယ်နေမှာ မဟုတ်ဘူး။ အခုတော့ သူတို့ သန့်ရှင်းနေတယ်။ ဒါပေမဲ့ မယုံကြည်သူက ခွဲနေချင်တယ်ဆိုရင် ခွဲနေပါစေ။ အဲဒီလိုအခြေအနေမျိုးမှာ ညီအစ်ကိုဖြစ်စေ၊ ညီအစ်မဖြစ်စေ အိမ်ထောင်ဖက်နဲ့အတူနေရမယ်လို့ မဆိုလိုဘူး။ ဘုရားသခင်က ခင်ဗျားတို့ ငြိမ်သက်အေးချမ်းစွာ နေထိုင်ဖို့ ရွေးချယ်ခေါ်ယူထားတာ။ ဇနီးတို့၊ ခင်ပွန်းနဲ့အတူနေမယ်ဆိုရင် ခင်ပွန်းကို ကယ်တင်ကောင်း ကယ်တင်နိုင်လိမ့်မယ်။ ခင်ပွန်းတို့၊ ဇနီးနဲ့အတူနေမယ်ဆိုရင် ဇနီးကို ကယ်တင်ကောင်း ကယ်တင်နိုင်လိမ့်မယ်။ ခင်ဗျားတို့အားလုံးယေဟောဝါ ပေးသနားထားတဲ့ ဝေစုနဲ့အညီ ဘုရားသခင် ရွေးချယ်ခေါ်ယူတုန်းက အခြေအနေအတိုင်း ဆက်ပြီး ကျင့်ကြံနေထိုင်သွားကြပါ။ အသင်းတော်အားလုံးကိုလည်း ဒီအတိုင်းပဲ ကျွန်တော် ညွှန်ကြားပါတယ်။ ခင်ဗျားတို့ထဲမှာ အရေဖျားဖြတ်ပြီးမှ ရွေးချယ်ခံရသူ ရှိသလား။ ရှိရင် အဲဒီအတိုင်းပဲ ဆက်နေသွားပါစေ။ အရေဖျားမဖြတ်ခင် ရွေးချယ်ခံရသူရှိသလား။ ရှိရင် သူ အရေဖျားဖြတ်စရာ မလိုဘူး။ အရေဖျားဖြတ်တာ၊ မဖြတ်တာ အဓိကမဟုတ်ပါဘူး။ ဘုရားသခင့်ပညတ်တွေကို လိုက်နာဖို့သာ အဓိကပါ။ ဘုရားသခင် ရွေးချယ်တုန်းက ဘယ်လိုအခြေအနေပဲ ရှိနေပါစေ အဲဒီအတိုင်းပဲ ဆက်နေသွားကြပါ။ ကျွန်ဖြစ်နေတုန်းမှာ ရွေးချယ်ခံရတာလား။ စိတ်အနှောင့်အယှက် မဖြစ်ပါနဲ့။ ကျွန်အဖြစ်ကနေ လွတ်မြောက်ခွင့် ရရင်တော့ အမိအရ ယူလိုက်ပေါ့။ ကျွန်ဖြစ်နေတုန်းမှာ သခင့်နောက်လိုက်ဖြစ်လာဖို့ ရွေးချယ်ခံရတယ်ဆိုရင် သူဟာ သခင်ပိုင်ဆိုင်တဲ့ လွတ်မြောက်သူပဲ။ အလားတူ၊ လွတ်လပ်သူဖြစ်တုန်းက ရွေးချယ်ခံရတယ်ဆိုရင် သူဟာ ခရစ်တော်ပိုင်ဆိုင်တဲ့ ကျွန်ပဲ။ ခင်ဗျားတို့ကို တန်ဖိုးကြီးကြီးပေးပြီး ဝယ်ထားတာဖြစ်လို့ လူတွေဆီမှာ ကျွန်မခံကြနဲ့တော့။ ညီအစ်ကိုတို့၊ ခင်ဗျားတို့ကို ရွေးချယ်တုန်းက ဘယ်လိုအခြေအနေပဲ ရှိနေပါစေ ဘုရားသခင်ရှေ့မှာ အဲဒီအတိုင်းပဲ ဆက်နေသွားကြပါ။ အပျိုလူပျိုတွေနဲ့ ပတ်သက်ပြီး သခင် ဘာမှ မမိန့်မှာပေမဲ့ သခင်ရဲ့ကရုဏာကို ခံစားရတဲ့ သစ္စာရှိသူတစ်ယောက်အနေနဲ့ ကျွန်တော့်သဘောထားကိုပြောပြချင်ပါတယ်။ ခက်ခဲတဲ့အချိန်မှာ အသက်ရှင်နေရတဲ့အတွက် လူတစ်ယောက်ဟာ လက်ရှိအခြေအနေအတိုင်း နေသွားတာ အကောင်းဆုံးပဲလို့ ကျွန်တော်ထင်တယ်။ ခင်ဗျားမှာ ဇနီးရှိသလား။ ရှိရင် ခွဲနေဖို့ မကြိုးစားပါနဲ့။ ခင်ဗျားမှာ ဇနီး မရှိဘူးလား။ မရှိရင် မရှာပါနဲ့တော့။ အိမ်ထောင်ပြုတယ်ဆိုရင်လည်း အပြစ်မဟုတ်ပါဘူး။ အပျိုလူပျိုတွေ အိမ်ထောင်ပြုတာ အပြစ်မဟုတ်ဘူး။ အိမ်ထောင်ပြုရင်တော့ ဘဝဒုက္ခတွေ ကြုံတွေ့ရမှာပဲ။ ဒါပေမဲ့ ခင်ဗျားတို့ကို အဲဒီဒုက္ခနဲ့ ကင်းဝေးစေချင်တယ်။ ညီအစ်ကိုတို့၊ ကျွန်တော်ပြောချင်တာက အချိန်နည်းနည်းပဲ ကျန်တော့တယ်။ ဒါကြောင့် အခုချိန်ကစပြီး ဇနီးရှိတဲ့သူဟာ ဇနီးမရှိတဲ့သူလို နေကြပါ။ ငိုကြွေးတဲ့သူဟာ မငိုကြွေးတဲ့သူလို၊ ပျော်ရွှင်တဲ့သူဟာ မပျော်ရွှင်တဲ့သူလို၊ ပစ္စည်းဥစ္စာဝယ်တဲ့သူဟာ အဲဒီဥစ္စာကို မပိုင်တဲ့သူလို နေကြပါ။ ဒီလောကကို သုံးတဲ့သူဟာ အပြည့်အဝ မသုံးတဲ့သူလို နေကြပါ။ ဘာလို့လဲဆိုတော့ ဒီလောကရဲ့ ဇာတ်ကွက် ပြောင်းလဲနေလို့ပဲ။ ခင်ဗျားတို့ကို စိုးရိမ်ပူပန်စရာတွေနဲ့ ကင်းဝေးစေချင်တယ်။ အိမ်ထောင်မရှိတဲ့ အမျိုးသားဟာ သခင့်မျက်နှာသာရဖို့ သခင့်အမှုတော်ကိုပဲ အာရုံစိုက်တတ်တယ်။ အိမ်ထောင်သည် အမျိုးသားကတော့ ဇနီးဖြစ်သူ စိတ်ချမ်းသာစေဖို့ လောကီကိစ္စတွေကို အာရုံစိုက်နေရတဲ့အတွက်၊ အာရုံနှစ်ခု ဖြစ်နေတယ်။ အိမ်ထောင်မရှိတဲ့ အမျိုးသမီးနဲ့ အပျိုတွေက သခင့်အမှုတော်ကိုပဲ အာရုံစိုက်နေတဲ့အတွက် ကိုယ်စိတ်နှစ်ဖြာ သန့်ရှင်းနေတယ်။ အိမ်ထောင်သည် အမျိုးသမီးကတော့ ခင်ပွန်း စိတ်ချမ်းသာစေဖို့ လောကီကိစ္စတွေကို အာရုံစိုက်နေရတယ်။ ခင်ဗျားတို့အကျိုးအတွက် ကျွန်တော် ပြောတာပါ။ ချုပ်ချယ်ချင်လို့ မဟုတ်ပါဘူး။ ခင်ဗျားတို့ သင့်တော်တဲ့အရာ လုပ်နိုင်အောင်၊ အာရုံမပျံ့လွင့်ဘဲ သခင့်အမှုတော်ကို အမြဲထမ်းဆောင်နိုင်အောင် တိုက်တွန်းနေတာပါ။ ဒါပေမဲ့ အိမ်ထောင်မပြုဘဲနေတဲ့အခါ သွေးသားဆန္ဒတွေ ထိန်းချုပ်နိုင်မှာ မဟုတ်ဘူးလို့ ကိုယ့်ကိုယ်ကိုယ် ယူဆရင်၊ ပျိုမျစ်ချိန်လည်း လွန်သွားပြီဆိုရင် ဆန္ဒရှိတဲ့အတိုင်း အိမ်ထောင်ပြုပါစေ။ ဒါဟာ အပြစ်မဟုတ်ဘူး။ လက်ထပ်ကြပါစေ။ ဒါမှမဟုတ် အိမ်ထောင်ပြုစရာ မလိုဘူး၊ စိတ်ထိန်းချုပ်နိုင်တယ်လို့ ယူဆတဲ့အတွက် အိမ်ထောင်မပြုဘဲနေဖို့ ဆုံးဖြတ်ပြီး အဲဒီအတိုင်း နေသွားတယ်ဆိုရင်လည်း ကောင်းပါတယ်။ အိမ်ထောင်ပြုတာ ကောင်းပါတယ်။ ဒါပေမဲ့ အိမ်ထောင်မပြုတာ ပိုကောင်းတယ်။ ဇနီးဟာ ခင်ပွန်း အသက်ရှင်နေသရွေ့ ခင်ပွန်းနဲ့ ပေါင်းဖက်ရမယ်။ ခင်ပွန်းသေဆုံးသွားရင်တော့ မိမိအလိုရှိတဲ့သူနဲ့ လက်ထပ်နိုင်တယ်။ ဒါပေမဲ့ သခင့် နောက်လိုက်ဖြစ်သူနဲ့ပဲ လက်ထပ်ရမယ်။ ကျွန်တော့်အမြင်အရတော့ အဲဒီအမျိုးသမီးဟာ နောက်အိမ်ထောင်မပြုဘဲ နေသွားရင် ပိုပျော်ရွှင်ရလိမ့်မယ်။ ကျွန်တော့်မှာ ဘုရားသခင့် စွမ်းအားတော်ရှိမှန်း ကျွန်တော်စိတ်ချတယ်။,46,1Co,7,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/7/
audio/nwt_46_1Co_BU_08.mp3,ရုပ်တုရှေ့ ပူဇော်ထားတဲ့ အစားအစာနဲ့ပတ်သက်ပြီး ကျွန်တော် စာရေးလိုက်ပါတယ်။ ဒီကိစ္စနဲ့ပတ်သက်လို့ ကျွန်တော်တို့အားလုံး သိပါတယ်။ အသိပညာဟာ ထောင်လွှားစေတယ်။ မေတ္တာကတော့ အားပေးမှု ဖြစ်စေတယ်။ တစ်ခုခုကို တော်တော်သိနေပြီလို့ ထင်နေတဲ့သူဟာ သိသင့်သလောက် မသိသေးပါဘူး။ ဒါပေမဲ့ ဘုရားသခင်ကို ချစ်တဲ့သူဖြစ်ရင်တော့ အဲဒီလူကို ဘုရားသခင် သိတယ်။ ရုပ်တုရှေ့ ပူဇော်ထားတဲ့အစာကို စားတာနဲ့ပတ်သက်ပြီး ပြောရအောင်။ ရုပ်တုဟာ အချည်းနှီးဖြစ်မှန်း၊ စစ်မှန်တဲ့ဘုရားသခင်ကလွဲလို့ တခြားဘုရား မရှိမှန်း ကျွန်တော်တို့ သိတယ်။ ဘုရားတွေ၊ သခင်တွေ အများကြီးရှိတယ်လို့ လူတွေပြောတဲ့အတိုင်းပဲ ကောင်းကင်မှာရော ကမ္ဘာမြေပေါ်မှာပါ ဘုရားလို့ အခေါ်ခံရသူတွေ အများကြီးရှိတယ်။ ကျွန်တော်တို့အတွက်ကတော့ အဖ ဘုရားသခင် တစ်ဆူတည်းပဲ ရှိတယ်။ အရာခပ်သိမ်းဟာ ဘုရားသခင်ကြောင့် ဖြစ်တည်လာတယ်။ ကျွန်တော်တို့လည်း ဘုရားသခင်အတွက် အသက်ရှင်တယ်။ ယေရှုခရစ်ဖြစ်တဲ့ သခင်တစ်ဦးတည်း ရှိတယ်။ အရာခပ်သိမ်းဟာ သူ့အားဖြင့် ဖြစ်တည်လာပြီး ကျွန်တော်တို့လည်း သူ့အားဖြင့် အသက်ရှင်ကြတယ်။ ဒါပေမဲ့ လူတိုင်းကတော့ အဲဒီအချက်ကို သိတာမဟုတ်ဘူး။ လူတချို့ဟာ အရင်တုန်းက ရုပ်တုကိုးကွယ်ခဲ့ဖူးတော့ အစာစားတဲ့အခါ ရုပ်တုရှေ့ ပူဇော်ထားတဲ့အစာလို့ ယူမှတ်ပြီး စားတဲ့အတွက် သူတို့ရဲ့ အားနည်းနေတဲ့ အမှားအမှန်သိစိတ်ဟာ မသိုးမသန့် ဖြစ်သွားတယ်။ ဒါပေမဲ့ အစားအစာက ဘုရားသခင့်မျက်နှာသာ ရစေမှာ မဟုတ်ဘူး။ မစားလို့ အရှုံးမရှိပါဘူး၊ စားလို့လည်း အမြတ်မရပါဘူး။ ဒါပေမဲ့ ခင်ဗျားတို့ရဲ့ ရွေးချယ်ပိုင်ခွင့်ကြောင့် အမှားအမှန်သိစိတ် အားနည်းသူတွေကို တစ်နည်းနည်းနဲ့ တိုက်မိလဲစရာမဖြစ်အောင် အမြဲသတိထားကြပါ။ ခင်ဗျားက ဒါတွေကို သိထားလျက်နဲ့ ရုပ်တုဗိမာန်မှာ ထိုင်ပြီး စားနေရင် အမှားအမှန်သိစိတ် အားနည်းနေသူတစ်ယောက် မြင်သွားတဲ့အခါ ရုပ်တုရှေ့ ပူဇော်ထားတဲ့အစာကို ခင်ဗျားကြောင့် သူ စားရဲလာမယ် မဟုတ်လား။ အဲဒီလိုသာဆိုရင် ခင်ဗျားသိထားတဲ့အရာကြောင့် သူ့ရဲ့ယုံကြည်ခြင်း ပျက်စီးသွားပြီ။ တကယ်တော့ သူ့အတွက် ခရစ်တော် အသေခံပေးခဲ့တာ။ ဒါကြောင့် ညီအစ်ကိုတွေကို ဒီနည်းနဲ့ ပြစ်မှားတာ၊ အားနည်းတဲ့ အမှားအမှန်သိစိတ်နဲ့ ဆန့်ကျင်တာကို လုပ်ဖို့ အားပေးတာဟာ ခရစ်တော်ကို ပြစ်မှားတာပဲ။ ကိုယ်စားတဲ့အစာကြောင့် ညီအစ်ကို တိုက်မိလဲသွားမယ်ဆိုရင် အဲဒီလို တိုက်မိလဲစရာမဖြစ်အောင် ကျွန်တော် ဘယ်တော့မှ အသား မစားတော့ဘူး။,46,1Co,8,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/8/
audio/nwt_46_1Co_BU_09.mp3,ကျွန်တော်ဟာ လုပ်ချင်တာကို လုပ်နိုင်တဲ့သူ မဟုတ်လား။ တမန်တော် မဟုတ်လား။ သခင်ယေရှုကို မြင်ခဲ့သူ မဟုတ်လား။ ခင်ဗျားတို့က သခင့်အတွက် ကျွန်တော့်လုပ်ဆောင်မှုရဲ့ အသီးအပွင့်တွေပဲ မဟုတ်လား။ ကျွန်တော်ဟာ တခြားသူတွေအတွက် တမန်တော် မဖြစ်ရင်တောင် ခင်ဗျားတို့အတွက်တော့ တမန်တော်အမှန်ပါပဲ။ ကျွန်တော်ဟာ သခင်ရဲ့တမန်တော်ဖြစ်မှန်း ခင်ဗျားတို့ဟာ သက်သေတွေပါပဲ။ ကျွန်တော့်ကို စစ်ဆေးမေးမြန်းတဲ့သူတွေကို ချေပပြောဆိုမယ် ကျွန်တော်တို့မှာ စားသောက်ပိုင်ခွင့်ရှိတယ် မဟုတ်လား။ ကေဖနဲ့ သခင်ရဲ့ညီတွေ၊ တခြားတမန်တော်တွေလိုပဲ ကျွန်တော်တို့လည်း ယုံကြည်သူဇနီးကို အတူခေါ်သွားခွင့်ရှိတယ် မဟုတ်လား။ ဒါမှမဟုတ် ကျွန်တော်နဲ့ ဗာနဗကပဲ စားဝတ်နေရေးအတွက် အလုပ်လုပ်နေရမှာလား။ ကိုယ့်စရိတ်နဲ့ကိုယ် စစ်မှုထမ်းတဲ့သူ ရှိလို့လား။ စပျစ်ခြံစိုက်ပျိုးပြီး စပျစ်သီးမစားတဲ့သူ ရှိလို့လား။ သိုးထိန်းလုပ်ပြီး သိုးနို့ကို မသောက်တဲ့သူ ရှိလို့လား။ ဒါတွေကို လူ့ရှုထောင့်ကနေ ကျွန်တော်ပြောနေတာလား။ ပညတ်ကျမ်းမှာလည်း အဲဒီလိုဖော်ပြထားတာပဲမဟုတ်လား။ စပါးနယ်နေတဲ့ နွားကို ပါးချုပ်မတပ်ရဘူး ဆိုပြီး မောရှေပညတ်မှာ ရေးထားတာပဲ။ ဘုရားသခင်က နွားအတွက် အဲဒီလိုပြောနေတာလား။ ဒါမှမဟုတ် ကျွန်တော်တို့အတွက် အဲဒီလိုပြောနေတာလား။ တကယ်တော့ ကျွန်တော်တို့အကျိုးအတွက် ကျမ်းစာမှာ အဲဒီလိုရေးထားတာ။ လယ်ထွန်တဲ့သူဟာ ရိတ်သိမ်းရမယ်ဆိုတဲ့ မျှော်လင့်ချက်နဲ့ ထွန်သင့်တယ်။ စပါးနယ်တဲ့သူကလည်း ကောက်နှံစားရမယ်ဆိုတဲ့ မျှော်လင့်ချက်နဲ့ နယ်သင့်တယ်။ ကျွန်တော်တို့က ဘုရားသခင်ဆီကရတဲ့အရာတွေကို ခင်ဗျားတို့ဆီမှာ စိုက်ပျိုးထားရင် ကျွန်တော်တို့အတွက် ရုပ်ပိုင်းဆိုင်ရာ လိုအပ်ချက်တွေကို ခင်ဗျားတို့ဆီကနေ ရိတ်သိမ်းတာဟာ လွန်ရာကျလို့လား။ တခြားသူတွေတောင် ခင်ဗျားတို့ဆီကနေ အဲဒီလို ရပိုင်ခွင့်ရှိတယ်ဆိုရင် ကျွန်တော်တို့က ပိုလို့တောင် မရသင့်ဘူးလား။ ဒါပေမဲ့ အဲဒီအခွင့်အရေးကို ကျွန်တော်တို့ မယူခဲ့ဘူး။ ခရစ်တော်အကြောင်း သတင်းကောင်း ပျံ့နှံ့မှုကို အတားအဆီးမဖြစ်စေချင်လို့ အရာရာကို ရင်ဆိုင်သည်းခံခဲ့တယ်။ အမှုတော်ကို ဆောင်ရွက်သူတွေဟာ ဗိမာန်တော်ကရတဲ့ အစာတွေကို သုံးဆောင်ခွင့်ရှိမှန်း၊ ပူဇော်ရာပလ္လင်မှာ အမြဲအမှုဆောင်ရသူတွေဟာ ပလ္လင်မှာ ပူဇော်ထားတာတွေကို ပါဝင်သုံးဆောင်ခွင့်ရှိမှန်း ခင်ဗျားတို့ မသိကြဘူးလား။ အလားတူ၊ သတင်းကောင်း ကြွေးကြော်သူတွေဟာ သတင်းကောင်းအားဖြင့် အသက်မွေးရမယ်လို့ သခင်မိန့်မှာထားတယ်။ ဒါပေမဲ့ အဲဒီပြင်ဆင်ပေးချက်တစ်ခုကိုမှ ကျွန်တော် မသုံးခဲ့ဘူး။ ကျွန်တော့်ကို အဲဒီလိုလုပ်ပေးစေချင်လို့ ရေးနေတာ မဟုတ်ပါဘူး။ အခုလို ဂုဏ်ယူဝါကြွားရတဲ့အခွင့်ကို လက်လွှတ်ခံမယ့်အစား ကျွန်တော် သေတာကမှ ပိုကောင်းဦးမယ်။ ကျွန်တော် သတင်းကောင်း ဟောနေတာဟာ ဝါကြွားစရာမှ မဟုတ်တာ။ ဟောရမယ့်တာဝန် ရှိနေလို့ပါ။ သတင်းကောင်း မဟောဘဲနေတာဟာ ကျွန်တော့်အတွက် အမင်္ဂလာပဲ။ ကျွန်တော် စိတ်ပါလက်ပါ ဟောပြောရင် အကျိုးရှိတယ်။ စိတ်မပါရင်တောင် ကျွန်တော့်ကို ပေးအပ်ထားတဲ့ တာဝန်ကို လုပ်ဆောင်ရမှာပဲ။ ဒါဆိုရင် ကျွန်တော်ရတဲ့အကျိုးက ဘာလဲ။ စရိတ်စကမယူဘဲ သတင်းကောင်း ဟောပြောရခြင်းပါပဲ။ ဒီနည်းနဲ့ ကျွန်တော်ဟာ ကိုယ်ရပိုင်ခွင့်ရှိတဲ့အရာတွေကို မတောင်းဆိုဘဲ သတင်းကောင်း ဟောပြောနိုင်ခဲ့တယ်။ ကျွန်တော်က ဘယ်သူ့ဆီမှာမှ ကျွန်ခံနေစရာ မလိုပေမဲ့ လူများနိုင်သမျှ များများရဖို့ လူအားလုံးဆီမှာ ကျွန်ခံတယ်။ ဂျူးတွေဆီရောက်တဲ့အခါ ဂျူးတွေကိုရနိုင်ဖို့ ဂျူးတစ်ယောက်လို ဖြစ်ခဲ့တယ်။ ပညတ်အောက်မှာ ရှိတဲ့သူတွေဆီ ရောက်တဲ့အခါ ပညတ်အောက်မှာ ကိုယ်တိုင် မရှိပေမဲ့ ပညတ်အောက်မှာ ရှိတဲ့သူတွေကို ရနိုင်ဖို့ ပညတ်အောက်မှာ ရှိတဲ့သူတစ်ယောက်လို ဖြစ်ခဲ့တယ်။ ကျွန်တော်ဟာ ဘုရားသခင့်ပညတ်ကို လိုက်နာတဲ့သူ၊ ခရစ်တော်ရဲ့ ပညတ်အောက်မှာ ရှိတဲ့သူဖြစ်ပေမဲ့ ပညတ်မလိုက်နာသူတွေကို ရနိုင်ဖို့ ပညတ်မလိုက်နာသူတွေဆီ ရောက်တဲ့အခါ ပညတ် မလိုက်နာသူလို ဖြစ်ခဲ့တယ်။ ကျွန်တော်က အားနည်းသူကို ရနိုင်ဖို့ အားနည်းသူတွေဆီ ရောက်တဲ့အခါ အားနည်းသူလို ဖြစ်ခဲ့တယ်။ လူအမျိုးမျိုးကို ကူညီပေးဖို့ လုပ်နိုင်တာမှန်သမျှ ကျွန်တော်လုပ်ခဲ့တယ်။ လူတချို့ကို အတတ်နိုင်ဆုံး ကယ်တင်နိုင်ဖို့ပါ။ သတင်းကောင်းကို တခြားသူတွေဆီ ဟောနိုင်ဖို့ သတင်းကောင်းအတွက် လုပ်နိုင်တာမှန်သမျှ ကျွန်တော်လုပ်ခဲ့တယ်။ အပြေးပြိုင်ပွဲမှာ လူအများကြီး ဝင်ပြိုင်ကြပေမဲ့ တစ်ယောက်တည်းပဲ ဆုရမှန်း ခင်ဗျားတို့ မသိကြဘူးလား။ ဆုရဖို့ အဲဒီနည်းအတိုင်း ပြေးကြပါ။ ပြိုင်ပွဲဝင်သူတိုင်း အရာရာမှာ ကိုယ်ကို ချုပ်တည်းရတယ်။ သူတို့ဟာ ပျက်စီးတတ်တဲ့ သစ်ခက်သရဖူရဖို့ အဲဒီလို ချုပ်တည်းကြတာ။ ကျွန်တော်တို့ကတော့ မပျက်စီးတတ်တဲ့ သရဖူရဖို့ အဲဒီလို ချုပ်တည်းကြတယ်။ ဒါကြောင့် ကျွန်တော်က ပြေးတဲ့အခါ ဦးတည်ရာမဲ့ပြေးတာ မဟုတ်ဘူး။ လက်ဝှေ့ထိုးတဲ့အခါ လေကို ထိုးသလို ထိုးတာမဟုတ်ဘူး။ သူတစ်ပါးကို ဟောပြောပြီးမှ တစ်နည်းနည်းနဲ့ ကိုယ်တိုင် အပယ်မခံရအောင် ကျွန်တော့်ကိုယ်ခန္ဓာကို ထိုးနှက်ပြီး ကျွန်တစ်ယောက်လိုဖြစ်အောင် ထိန်းချုပ်ထားတယ်။,46,1Co,9,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/9/
audio/nwt_46_1Co_BU_10.mp3,"ညီအစ်ကိုတို့၊ ကျွန်တော်တို့ရဲ့ ဘိုးဘေးတွေ မိုးတိမ်အောက်မှာ လျှောက်ခဲ့မှန်း၊ ပင်လယ်ကို ဖြတ်ကူးခဲ့မှန်း ခင်ဗျားတို့ကို အမှတ်ရစေချင်တယ်။ သူတို့အားလုံးဟာ မိုးတိမ်အောက် ပင်လယ်ကိုဖြတ်ကူးချိန်မှာ မောရှေရဲ့ နောက်လိုက်တွေအဖြစ် နှစ်ခြင်းခံကြတယ်။ သူတို့အားလုံး ဘုရားသခင်ပေးတဲ့ အစာတစ်မျိုးတည်းကို စားခဲ့တယ်။ ဘုရားသခင်ပေးတဲ့ ရေတစ်မျိုးတည်းကို သောက်ခဲ့တယ်။ သူတို့အနီးမှာရှိတဲ့ ကျောက်ဆောင်ကနေ ထွက်တဲ့ရေကို သောက်ကြတယ်။ အဲဒီ ဘုရားပေးတဲ့ကျောက်ဆောင်ဟာ ခရစ်တော်ကို ဆိုလိုတယ်။ ဒါပေမဲ့ သူတို့ထဲကအများစုကို ဘုရားသခင်မနှစ်သက်တဲ့အတွက် တောကန္တာရမှာ သူတို့သေဆုံးခဲ့ရတယ်။ ဒါတွေအားလုံးဟာ ကျွန်တော်တို့အတွက် ပုံနမူနာပဲ။ အကျိုးပျက်စေတဲ့အရာတွေကို သူတို့ တပ်မက်သလို ကျွန်တော်တို့ မတပ်မက်စေဖို့ပဲ။ ရုပ်တု မကိုးကွယ်ကြပါနဲ့။ သူတို့ထဲကတချို့ဟာ ရုပ်တုကိုးကွယ်ခဲ့ကြတယ်။ သူတို့နဲ့ပတ်သက်ပြီး ကျမ်းစာထဲမှာ လူတွေ စားသောက်ပြီး မြူးထူးပျော်ပါးကြတယ် လို့ရေးထားတယ်။ လိင်အကျင့် ယိုယွင်းတာကို ရှောင်ကြစို့။ သူတို့ထဲကတချို့ လိင်အကျင့်ယိုယွင်း တဲ့အတွက် တစ်နေ့တည်းမှာ လူ ၂၃,၀၀၀ သေဆုံးခဲ့ရတယ်။ ယေဟောဝါကို အကဲမစမ်းဘဲ နေကြစို့။ သူတို့ထဲကတချို့ ဘုရားကို အကဲစမ်းတဲ့အတွက် မြွေကိုက်ခံရပြီး သေဆုံးခဲ့တယ်။ ပြစ်တင်ညည်းညူတာကိုလည်း ရှောင်ကြစို့။ သူတို့ထဲကတချို့ ပြစ်တင်ညည်းညူတဲ့အတွက် ဖျက်ဆီးသူရဲ့လက်ချက်နဲ့ သေဆုံးခဲ့ရတယ်။ သူတို့ကြုံခဲ့ရတဲ့အရာတွေဟာ ကျွန်တော်တို့အတွက် ပုံနမူနာတွေပဲ။ လောကစနစ်တွေ အဆုံးမှာ အသက်ရှင်တဲ့ ကျွန်တော်တို့အတွက် သတိပေးချက်အဖြစ် ကျမ်းစာမှာ ရေးထားတာ။ ဒါကြောင့် ကိုယ့်ကိုယ်ကိုယ် တည်ကြည်တယ်လို့ ထင်နေရင် မလဲသွားအောင် သတိထားပါ။ လူတွေကြုံရတတ်တဲ့ သွေးဆောင်ခြင်းကိုပဲ ခင်ဗျားတို့ခံရတာ။ ဘုရားသခင်ဟာ သစ္စာရှိတဲ့အတွက် ခင်ဗျားတို့ မခံနိုင်လောက်တဲ့ သွေးဆောင်ခြင်းကို ခွင့်ပြုမှာ မဟုတ်ဘူး။ ဒါ့အပြင် သွေးဆောင်ခံရတဲ့အခါ ခံရပ်နိုင်ဖို့ လွတ်မြောက်ရာလမ်းကို ပြင်ဆင်ပေးလိမ့်မယ်။ ဒါကြောင့် ချစ်ရသူတို့၊ ရုပ်တုကိုးကွယ်ခြင်းကို ဝေးဝေးရှောင်ကြပါ။ ခင်ဗျားတို့ဟာ ပိုင်းခြားသိမြင်တတ်သူတွေပဲ။ ကျွန်တော်ပြောတာ မှန်မမှန် ကိုယ်တိုင်ဆန်းစစ်ကြပါ။ ကျေးဇူးတော်ခွက်အတွက် ဆုတောင်းတာဟာ ခရစ်တော်ရဲ့အသွေးကြောင့် အကျိုးခံစားတာကို ဆိုလိုတာ မဟုတ်လား။ မုန့်ကိုဖဲ့တာဟာ ခရစ်တော်ရဲ့ ကိုယ်ခန္ဓာကြောင့် အကျိုးခံစားတာကို ဆိုလိုတာ မဟုတ်လား။ မုန့်တစ်လုံးတည်း ရှိတယ်။ ကျွန်တော်တို့အားလုံး အဲဒီမုန့်တစ်လုံးတည်းကို စားသုံးတဲ့အတွက် လူအများဖြစ်ပေမဲ့ ကိုယ်ခန္ဓာဟာ တစ်ခုတည်းပဲ။ အစ္စရေးလူမျိုးအကြောင်း ပြန်ဆင်ခြင်ကြည့်ကြပါ။ ပူဇော်ရာပလ္လင်မှာ ဆက်သထားတာတွေကို စားသုံးတာဟာ ဘုရားသခင်နဲ့အတူ စားသုံးတဲ့သဘော မဟုတ်လား။ ကျွန်တော် အဲဒီလိုပြောလိုက်တဲ့အတွက် ရုပ်တုနဲ့ ရုပ်တုရှေ့ ပူဇော်ထားတဲ့အရာက အရေးကြီးတဲ့သဘောလား။ မဟုတ်ပါဘူး။ လူမျိုးခြားတွေ ယဇ်ပူဇော်တာဟာ ဘုရားသခင်ဆီ ပူဇော်နေကြတာ မဟုတ်ဘူး။ နတ်ဆိုးတွေဆီ ပူဇော်နေတာ။ ခင်ဗျားတို့ကို နတ်ဆိုးနဲ့ ပတ်သက်သူတွေ မဖြစ်စေချင်ဘူး။ ယေဟောဝါရဲ့ ခွက်နဲ့ နတ်ဆိုးတွေရဲ့ခွက် နှစ်ခုစလုံးကို သောက်လို့မရဘူး။ ယေဟောဝါရဲ့ စားပွဲ နဲ့ နတ်ဆိုးတွေရဲ့စားပွဲ နှစ်ခုစလုံးမှာ သုံးဆောင်လို့မရဘူး။ ဒါမှမဟုတ် ယေဟောဝါရဲ့ ဝန်တိုစိတ်ကို ကျွန်တော်တို့ ဆွနေတာများလား။ ကျွန်တော်တို့ဟာ ဘုရားထက် ခွန်အားကြီးလို့လား။ အရာအားလုံးကို လုပ်လို့ရတာ မှန်ပေမဲ့ အရာအားလုံး အကျိုးရှိတာ မဟုတ်ဘူး။ အရာအားလုံးကို လုပ်လို့ရတာ မှန်ပေမဲ့ အရာအားလုံး အားပေးမှုဖြစ်စေတာ မဟုတ်ဘူး။ လူတိုင်း ကိုယ့်အကျိုးကို မရှာဘဲ သူတစ်ပါးအကျိုးကို ရှာကြပါ။ ကိုယ့်ရဲ့ အမှားအမှန်သိစိတ်ကိုထောက်ပြီး အသားဈေးမှာ ရောင်းသမျှကို မမေးမြန်းဘဲစားကြပါ။ ဘာလို့လဲဆိုတော့ ယေဟောဝါဟာ ကမ္ဘာမြေနဲ့ ကမ္ဘာမြေပေါ်ရှိသမျှကို ပိုင်တယ်။ မယုံကြည်သူ ခေါ်ဖိတ်လို့ ခင်ဗျားတို့ သွားစားချင်တယ်ဆိုရင် ကိုယ့်ရဲ့ အမှားအမှန်သိစိတ်ကို ထောက်ပြီး တည်ခင်းကျွေးမွေးသမျှကို မမေးမြန်းဘဲ စားကြပါ။ တစ်ယောက်ယောက်က ဒါ ရုပ်တုရှေ့ ပူဇော်ထားတာ လို့ပြောရင် အမှားအမှန်သိစိတ်ကို ထောက်ပြီး မစားပါနဲ့။ ကိုယ့်ရဲ့ အမှားအမှန်သိစိတ်ကို မဟုတ်ဘဲ သူတစ်ပါးရဲ့ အမှားအမှန်သိစိတ်ကို ထောက်ဖို့ ပြောနေတာပါ။ ကျွန်တော့်မှာ လွတ်လပ်ခွင့်ရှိတာ မှန်ပေမဲ့ အမှားအမှန်သိစိတ် အားနည်းသူ ပြစ်တင်ဝေဖန်တဲ့အဖြစ်မျိုး မရောက်ချင်ဘူး။ ကျွန်တော်က ကျေးဇူးတင်ချီးမွမ်းပြီး သုံးဆောင်ခဲ့မယ်ဆိုရင်တောင် သူတစ်ပါး ပြစ်တင်ဝေဖန်စရာ ဖြစ်သွားမယ်ဆိုရင် အဲဒီလိုလုပ်တာ ကောင်းပါ့မလား။ ဒါကြောင့် စားတာဖြစ်ဖြစ်၊ သောက်တာဖြစ်ဖြစ်၊ ဘာကိစ္စပဲဖြစ်ဖြစ် ဘုရားသခင်ရဲ့ ဘုန်းတော်ကိုထောက်ပြီး အရာရာကို လုပ်ဆောင်ကြပါ။ ဂျူးနဲ့ ဂရိလူမျိုးတွေကိုရော ဘုရားသခင်ရဲ့ အသင်းတော်ကိုပါ တိုက်မိလဲစရာ မဖြစ်ပါစေနဲ့။ ကျွန်တော်လည်း လူတွေ ကယ်တင်ခြင်းရဖို့ ကိုယ့်အကျိုးကိုမရှာဘဲ လူအားလုံးရဲ့အကျိုးအတွက် အရာရာမှာ လူတွေနှစ်သက်အောင် လုပ်ဆောင်ပါတယ်။",46,1Co,10,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/10/
audio/nwt_46_1Co_BU_11.mp3,ခရစ်တော်ကို ကျွန်တော် အတုယူသလို ခင်ဗျားတို့လည်း ကျွန်တော့်ကို အတုယူကြပါ။ ကျွန်တော့်ကို အမြဲသတိရပြီး ကျွန်တော်ပေးထားတဲ့ ညွှန်ကြားချက်တွေကို ဆက်ပြီး လိုက်နာကြတဲ့အတွက် ခင်ဗျားတို့ကို ချီးမွမ်းပါတယ်။ ယောက်ျားရဲ့ ဦးခေါင်းဟာ ခရစ်တော်၊ မိန်းမရဲ့ဦးခေါင်းဟာ ယောက်ျား၊ ခရစ်တော်ရဲ့ဦးခေါင်းဟာ ဘုရားသခင်ပဲဆိုတာကိုတော့ ခင်ဗျားတို့ကို သိစေချင်တယ်။ ယောက်ျားက ခေါင်းကိုဖုံးပြီး ဆုတောင်းရင် ဒါမှမဟုတ် ပရောဖက်ပြုရင် မိမိရဲ့ခေါင်းအသရေကို ရှုတ်ချရာ ရောက်တယ်။ မိန်းမက ခေါင်းကိုမဖုံးဘဲ ဆုတောင်းရင် ဒါမှမဟုတ် ပရောဖက်ပြုရင် မိမိရဲ့ခေါင်းအသရေကို ရှုတ်ချရာရောက်တယ်။ ဒီလိုလုပ်တဲ့မိန်းမဟာ ခေါင်းတုံးတုံးထားတဲ့ မိန်းမနဲ့ အတူတူပဲ။ မိန်းမက ခေါင်းကိုမဖုံးရင် ဆံပင်ကို ဖြတ်လိုက်တော့။ ဆံပင်ဖြတ်တာ၊ ခေါင်းတုံးတုံးတာ ရှက်စရာဖြစ်မယ်ဆိုရင် ခေါင်းကိုဖုံးပါစေ။ ယောက်ျားဟာ ဘုရားသခင်ရဲ့ ပုံသဏ္ဌာန်၊ ဘုရားသခင်ရဲ့ ဘုန်းအသရေ ဖြစ်တဲ့အတွက် ခေါင်းကို မဖုံးရဘူး။ မိန်းမကတော့ ယောက်ျားရဲ့ ဘုန်းအသရေပဲ။ ယောက်ျားဟာ မိန်းမကနေ ဖြစ်လာတာ မဟုတ်ဘူး။ မိန်းမကသာ ယောက်ျားကနေ ဖြစ်လာတာ။ ဒါ့အပြင် ယောက်ျားကို မိန်းမအတွက် ဖန်ဆင်းထားတာ မဟုတ်ဘူး။ မိန်းမကို ယောက်ျားအတွက် ဖန်ဆင်းထားတာ။ ဒါကြောင့် ကောင်းကင်တမန်တွေကို ထောက်ပြီး မိန်းမက လက်အောက်ခံတဲ့ အမှတ်အသားအနေနဲ့ ခေါင်းကို ဖုံးရမယ်။ ဒါ့အပြင် သခင်ရဲ့ အသင်းတော်ထဲမှာ ယောက်ျားရော၊ မိန်းမရော အပြန်အလှန် လိုအပ်တယ်။ ဘာလို့လဲဆိုတော့ မိန်းမက ယောက်ျားကနေ ဖြစ်လာသလို ယောက်ျားက မိန်းမကနေ မွေးဖွားလာတယ်။ အရာခပ်သိမ်းကိုတော့ ဘုရားသခင် ဖန်ဆင်းထားတယ်။ မိန်းမတစ်ယောက် ခေါင်းကိုမဖုံးဘဲ ဘုရားသခင်ဆီ ဆုတောင်းတာဟာ သင့်တော်၊ မသင့်တော် ခင်ဗျားတို့ကိုယ်တိုင် ဆန်းစစ်ကြပါ။ ယောက်ျား ဆံပင်ရှည်ထားတာဟာ ရှက်စရာကောင်းမှန်း၊ သဘာဝမဟုတ်မှန်း ခင်ဗျားတို့ သိပါတယ်။ မိန်းမ ဆံပင်ရှည်ထားရင်တော့ ကျက်သရေရှိတယ် မဟုတ်လား။ ခေါင်းဖုံးစရာအဖြစ် မိန်းမကို ဆံပင်တွေ ပေးထားတာကိုး။ တစ်ယောက်ယောက်က တခြားထုံးစံတစ်ခုခုကို လိုက်ချင်လို့ ဒီအချက်ကို စောဒကတက်မယ်ဆိုရင်တော့ ကျွန်တော်တို့မှာဖြစ်စေ၊ ဘုရားသခင်ရဲ့ အသင်းတော်မှာဖြစ်စေ ဒါကလွဲပြီး တခြားထုံးစံမရှိဘူးလို့ ပြောရမှာပဲ။ ဒါပေမဲ့ ကျွန်တော် အခုလိုသွန်သင်ချက်တွေ ပေးတဲ့အခါ ခင်ဗျားတို့ကို မချီးမွမ်းချင်ဘူး။ ဘာလို့လဲဆိုတော့ ခင်ဗျားတို့ အတူစုဝေးတဲ့အခါ ကောင်းတာထက် မကောင်းတာကို လုပ်နေကြလို့ပဲ။ ဦးဆုံး၊ အသင်းတော်မှာစုဝေးတဲ့အခါ အချင်းချင်း စိတ်ဝမ်းကွဲပြားနေတဲ့အကြောင်း ကျွန်တော်ကြားတယ်။ ကြားတဲ့အတိုင်း အတော်အတန် မှန်မယ်လို့လည်း ယုံတယ်။ ခင်ဗျားတို့ထဲမှာ ဂိုဏ်းခွဲတာတွေ ရှိနေမှာ သေချာတယ်။ ဒါပေမဲ့ ဘုရားသခင်ရဲ့နှစ်သက်မှုကို ဘယ်သူတွေ ရသလဲဆိုတာလည်း ပေါ်လွင်လာမှာပါ။ အတူစုဝေးကြတဲ့အခါ ခင်ဗျားတို့ရဲ့ အခြေအနေက သခင့်ညစာစားပွဲကို သုံးဆောင်ဖို့ မသင့်တော်ဘူး။ သုံးဆောင်မယ့်အချိန် ရောက်တဲ့အခါ တချို့က စားထားနှင့်ပြီး တချို့ကျတော့ ဆာလောင်နေတယ်၊ တချို့က မူးယစ်နေတယ်။ ခင်ဗျားတို့မှာ စားသောက်ဖို့ အိမ်မရှိကြဘူးလား။ ဒါမှမဟုတ် ဘုရားသခင်ရဲ့ အသင်းတော်ကို မထီလေးစားလုပ်ပြီး နွမ်းပါးသူတွေကို အရှက်ခွဲနေတာလား။ ကျွန်တော် ဘာပြောရမလဲ။ ခင်ဗျားတို့ကို ချီးမွမ်းရမလား။ ဒီကိစ္စမှာ ခင်ဗျားတို့ကို လုံးဝမချီးမွမ်းဘူး။ သခင့်ဆီကနေ သိရှိထားတာတွေကို ခင်ဗျားတို့ကို ကျွန်တော် ပြန်သင်ပေးမယ်။ သခင်ယေရှုက ရန်သူ့လက်ထဲ အပ်နှံခံရမယ့်ညမှာ မုန့်ကိုယူပြီး၊ ကျေးဇူးတော် ချီးမွမ်းတယ်။ မုန့်ကိုဖဲ့ပြီးနောက် ဒါဟာ ခင်ဗျားတို့အတွက် စွန့်လွှတ်တဲ့ ကျွန်တော့်ကိုယ်ခန္ဓာကို ကိုယ်စားပြုတယ်။ ကျွန်တော့်ကို အောက်မေ့တဲ့အနေနဲ့ ဒီလို အမြဲလုပ်ပါ လို့ပြောခဲ့တယ်။ ညစာအပြီးမှာ ဝိုင်ခွက်ကိုလည်း ယူပြီး အဲဒီနည်းအတိုင်းပဲ လုပ်တယ်။ ဒီခွက်ဟာ ကျွန်တော့်ရဲ့ သွေးကို ကိုယ်စားပြုတယ်။ ဒါဟာ ကျွန်တော့်သွေးနဲ့ဖွဲ့တဲ့ ပဋိညာဉ်သစ်ပဲ။ ဒါကို သောက်တဲ့အခါတိုင်း ကျွန်တော့်ကို အောက်မေ့တဲ့အနေနဲ့ ဒီလို အမြဲလုပ်ပါ လို့ပြောခဲ့တယ်။ ခင်ဗျားတို့ ဒီမုန့်ကိုစားပြီး ဒီခွက်ကို သောက်တဲ့အခါတိုင်း သခင်အသေခံခဲ့တဲ့အကြောင်းကို သခင်ရောက်လာချိန်အထိ ကြွေးကြော်နေတဲ့သဘောပဲ။ ဒါကြောင့် မထိုက်မတန်ဘဲ မုန့်ကိုစားပြီး သခင့်ရဲ့ ခွက်ကို သောက်တဲ့သူဟာ သခင့်ကိုယ်ခန္ဓာနဲ့ သွေးကို ပြစ်မှားရာရောက်တယ်။ အရင်ဆုံး၊ ကိုယ့်ကိုယ်ကိုယ် အသေအချာ ဆန်းစစ်ပြီးမှ မုန့်ကိုစားပါ၊ ခွက်ကိုလည်း သောက်ပါ။ သခင့်ကိုယ်ခန္ဓာကို ကိုယ်စားပြုမှန်း သတိမမူဘဲ စားသောက်တာဆိုရင် ကိုယ့်ကိုယ်ကိုယ် ပြစ်ဒဏ်စီရင်ရာရောက်တယ်။ ခင်ဗျားတို့ထဲမှာ တချို့က အားနည်းနေတယ်။ တချို့က ဖျားနေတယ်။ တချို့ကတော့ အသေဖြစ်နေတယ်။ ဒါပေမဲ့ ကိုယ့်အခြေအနေကို သတိပြုမိရင် ပြစ်ဒဏ်စီရင်ခံရမှာ မဟုတ်ဘူး။ သတိမပြုမိတဲ့အတွက် ပြစ်ဒဏ်စီရင်ခံရရင်တော့ ယေဟောဝါရဲ့ ဆုံးမမှုခံရတာဖြစ်လို့ လောကနဲ့အတူ ပြစ်ဒဏ်စီရင်ခံရမှာ မဟုတ်ဘူး။ ဒါကြောင့် ညီအစ်ကိုတို့၊ သခင့်ညစာစားပွဲအတွက် စုဝေးကြတဲ့အခါ တစ်ယောက်ကိုတစ်ယောက် စောင့်ကြပါ။ ဆာတဲ့သူကတော့ ကိုယ့်အိမ်မှာ စားပါစေ။ ဒါမှသာ အတူစုဝေးကြတဲ့အခါ ပြစ်ဒဏ်စီရင်စရာအကြောင်း ရှိတော့မှာ မဟုတ်ဘူး။ ကျန်တဲ့ကိစ္စတွေကိုတော့ ကျွန်တော်ရောက်လာမှ ဖြေရှင်းပေးမယ်။,46,1Co,11,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/11/
audio/nwt_46_1Co_BU_12.mp3,ညီအစ်ကိုတို့၊ ဘုရားသခင်ဆီက ဆုကျေးဇူးတွေအကြောင်း ခင်ဗျားတို့ကို မသိဘဲ မနေစေချင်ပါဘူး။ ခင်ဗျားတို့ဟာ ယုံကြည်သူတွေ မဖြစ်လာခင်တုန်းက စကားမပြောနိုင်တဲ့ ရုပ်တုတွေကို ကိုးကွယ်ခဲ့ကြတယ် မဟုတ်လား။ ရုပ်တုတွေ ခေါ်ဆောင်ရာနောက် တကောက်ကောက်လိုက်ပြီး လမ်းလွဲခဲ့ကြတယ် မဟုတ်လား။ ဘုရားသခင့် စွမ်းအားတော်ကို အမှီပြုရင် ယေရှုဟာ ကျိန်ခြင်းခံရတယ် လို့ ဘယ်သူမှ ပြောမှာမဟုတ်ဘူး။ အလားတူ၊ သန့်ရှင်းသော စွမ်းအားတော်ကို အမှီမပြုရင် ယေရှုဟာ သခင်ပဲ လို့ ဘယ်သူမှ မပြောနိုင်မှန်း ခင်ဗျားတို့ကို ကျွန်တော် သိစေချင်တယ်။ ဆုကျေးဇူး အမျိုးမျိုးရှိတယ်။ ဒါပေမဲ့ စွမ်းအားတော်ကတော့ တစ်မျိုးတည်းပဲ။ အမှုဆောင်လုပ်ငန်း အမျိုးမျိုးရှိတယ်။ ဒါပေမဲ့ အားလုံးဟာ သခင်တစ်ဦးတည်းအတွက်ပဲ။ လုပ်ဆောင်မှု အမျိုးမျိုးရှိတယ်။ ဒါပေမဲ့ လူအသီးသီးကို အဲဒါတွေ လုပ်ဆောင်စေတဲ့ ဘုရားသခင် တစ်ဆူတည်းရှိတယ်။ ဒါပေမဲ့ စွမ်းအားတော်က သူတို့ကို အဲဒီလိုလုပ်ဆောင်စေနိုင်မှန်း ထင်ရှားတယ်။ ဘုရားသခင်က သူတို့ကို အများကောင်းကျိုး လုပ်ဆောင်စေဖို့ စွမ်းအားတော် ပေးထားတယ်။ ဘုရားသခင့် စွမ်းအားတော်ကြောင့် လူတစ်ယောက်က ဉာဏ်ပညာစကားကို ပြောနိုင်တယ်။ အဲဒီစွမ်းအားတော်ကြောင့်ပဲ နောက်တစ်ယောက်က အသိပညာစကားကို ပြောနိုင်တယ်။ အဲဒီစွမ်းအားတော်ကြောင့်ပဲ နောက်တစ်ယောက်က ယုံကြည်ခြင်း ရှိလာတယ်။ အဲဒီစွမ်းအားတော်ကြောင့်ပဲ နောက်တစ်ယောက်က ရောဂါကုသပေးနိုင်တယ်။ တစ်ယောက်က တန်ခိုးပြနိုင်တဲ့အခွင့်၊ တစ်ယောက်က ပရောဖက်ပြုနိုင်တဲ့အခွင့်၊ တစ်ယောက်က သတင်းစကားတွေကို ပိုင်းခြားသိမြင်နိုင်တဲ့အခွင့်၊ တစ်ယောက်က ဘာသာစကားအမျိုးမျိုး ပြောဆိုနိုင်တဲ့အခွင့်၊ တစ်ယောက်က ဘာသာပြန်ဆိုနိုင်တဲ့အခွင့်ကို ရတယ်။ အဲဒီစွမ်းအားတော်ကပဲ ဒီအခွင့်အားလုံးကို လုပ်ဆောင်ပြီး အလိုရှိတဲ့အတိုင်း တစ်ဦးချင်းစီကို အဲဒီအခွင့်တွေ ဝေမျှပေးတယ်။ ခန္ဓာကိုယ်ဟာ တစ်ခုတည်းဖြစ်ပေမဲ့ အစိတ်အပိုင်းတွေ အများကြီးရှိတယ်။ အစိတ်အပိုင်းတွေ အများကြီးရှိပေမဲ့ ခန္ဓာကိုယ်ကတော့ တစ်ခုတည်းပဲ။ ခရစ်တော်ရဲ့ ခန္ဓာကိုယ်လည်း အဲဒီအတိုင်းပါပဲ။ ဘာလို့လဲဆိုတော့ ဂျူးဖြစ်စေ၊ ဂရိဖြစ်စေ၊ ကျွန်ဖြစ်စေ၊ လူလွတ်ဖြစ်စေ ကျွန်တော်တို့အားလုံးဟာ ခန္ဓာကိုယ်တစ်ခုတည်း ဖြစ်လာအောင် စွမ်းအားတော် တစ်မျိုးတည်းနဲ့ နှစ်ခြင်းခံထားလို့ပဲ၊ ကျွန်တော်တို့အားလုံး အဲဒီစွမ်းအားတော်ကို ရရှိထားတယ်။ ခန္ဓာကိုယ်မှာ အစိတ်အပိုင်းတစ်ခုမက အများကြီးရှိတယ်။ ခြေထောက်က ငါက လက်မှ မဟုတ်တာ။ ခန္ဓာကိုယ်နဲ့ မဆိုင်ဘူး လို့ပြောရင် အဲဒီလိုပြောတဲ့အတွက် ခန္ဓာကိုယ်နဲ့မဆိုင်တော့တာ မဟုတ်ဘူး။ နားကလည်း ငါက မျက်စိမှ မဟုတ်တာ။ ခန္ဓာကိုယ်နဲ့ မဆိုင်ဘူး လို့ပြောရင် အဲဒီလိုပြောတဲ့အတွက် ခန္ဓာကိုယ်နဲ့ မဆိုင်တော့တာ မဟုတ်ဘူး။ တစ်ကိုယ်လုံးဟာ မျက်စိဖြစ်နေရင် ဘယ်လိုကြားနိုင်မှာလဲ။ တစ်ကိုယ်လုံးဟာ နားဖြစ်နေရင် ဘယ်လို အနံ့ခံနိုင်မှာလဲ။ အခုတော့ ဘုရားသခင်က အလိုရှိတဲ့အတိုင်း ခန္ဓာကိုယ်အစိတ်အပိုင်းတွေကို သူ့နေရာနဲ့သူ ထားပေးတယ်။ အစိတ်အပိုင်းအားလုံးက တစ်မျိုးတည်းဖြစ်နေရင် ခန္ဓာကိုယ် ဘယ်ရှိတော့မလဲ။ အခုတော့အစိတ်အပိုင်းတွေ အများကြီးရှိပေမဲ့ ခန္ဓာကိုယ်ကတော့ တစ်ခုတည်းရှိတယ်။ မျက်စိက လက်ကို မင်းကို ငါမလိုအပ်ဘူး လို့ပြောလို့မရဘူး။ ဦးခေါင်းကလည်း ခြေထောက်ကို မင်းကို ငါမလိုအပ်ဘူး လို့ပြောလို့မရဘူး။ သိပ်အရေးမပါဘူးထင်ရတဲ့ ခန္ဓာကိုယ် အစိတ်အပိုင်းတွေဟာ တကယ်တော့ မရှိလို့မဖြစ်ဘူး။ အသရေ သိပ်မရှိဘူးလို့ ထင်ရတဲ့ ခန္ဓာကိုယ်အစိတ်အပိုင်းတွေကို ပိုလို့တောင် ဂရုစိုက်ကြတယ်။ သိပ်ကြည့်မကောင်းဘူးလို့ ထင်ရတဲ့ ခန္ဓာကိုယ် အစိတ်အပိုင်းတွေကို ပိုကြည့်ကောင်းအောင် အလှဆင်ကြတယ်။ တင့်တယ်ပြီးသား ခန္ဓာကိုယ် အစိတ်အပိုင်းတွေကတော့ အလှဆင်စရာ မလိုဘူး။ ဒါပေမဲ့ ဘုရားသခင်က အသရေနည်းတဲ့ ခန္ဓာကိုယ် အစိတ်အပိုင်းတွေကို အသရေပိုရှိစေဖို့ ခန္ဓာကိုယ် အစိတ်အပိုင်းတွေကို ပေါင်းစပ်ပေးထားတယ်။ ဒါကြောင့် ခန္ဓာကိုယ် အစိတ်အပိုင်း အချင်းချင်း ကွဲပြားမှုမရှိတော့ဘူး။ အစိတ်အပိုင်းတွေဟာ အပြန်အလှန် ဂရုစိုက်ရမယ်။ အစိတ်အပိုင်းတစ်ခု ဝေဒနာခံစားရရင် ကျန်တဲ့အစိတ်အပိုင်းအားလုံး ထပ်တူခံစားရတယ်။ အစိတ်အပိုင်းတစ်ခု ချီးမွမ်းခံရရင် ကျန်တဲ့အစိတ်အပိုင်းအားလုံး ထပ်တူဝမ်းမြောက်ကြတယ်။ အခု ခင်ဗျားတို့ဟာ ခရစ်တော်ရဲ့ ခန္ဓာကိုယ်ဖြစ်တယ်။ တစ်ယောက်စီဟာ ခန္ဓာကိုယ် အစိတ်အပိုင်းတွေဖြစ်တယ်။ ဘုရားသခင်က အသင်းတော်မှာ တာဝန်ခန့်အပ်တဲ့အခါ ဦးဆုံး တမန်တော်တွေ၊ ဒုတိယ ပရောဖက်တွေ၊ တတိယ ဆရာတွေ၊ အဲဒီနောက် တန်ခိုးပြနိုင်သူ၊ ရောဂါကုသပေးနိုင်သူ၊ ထောက်ပံ့မစသူ၊ ညွှန်ကြားနိုင်စွမ်းရှိသူ၊ ဘာသာစကားအမျိုးမျိုး ပြောနိုင်စွမ်းရှိသူ ဆိုပြီး အသီးသီး ခန့်ထားတယ်။ အားလုံးဟာ တမန်တော်တွေလား။ အားလုံးဟာ ပရောဖက်တွေလား။ အားလုံးဟာ ဆရာတွေလား။ အားလုံး တန်ခိုးပြနိုင်ကြသလား။ အားလုံးဟာ ရောဂါကုသပေးနိုင်တဲ့ ဆုကျေးဇူး ရထားသလား။ အားလုံးဟာ ဘာသာစကားအမျိုးမျိုး ပြောဆိုနိုင်သလား။ အားလုံးဟာ ဘာသာပြန်နိုင်ကြသလား။ ဒါကြောင့် အမြတ်ဆုံး ဆုကျေးဇူးတွေရဖို့ အမြဲကြိုးစားကြပါ။ သာလွန်ကောင်းမြတ်တဲ့ လမ်းစဉ်ကို ခင်ဗျားတို့ကို ကျွန်တော်ပြပေးမယ်။,46,1Co,12,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/12/
audio/nwt_46_1Co_BU_13.mp3,ကျွန်တော်ဟာ လူ့ဘာသာစကားနဲ့ ကောင်းကင်တမန် ဘာသာစကားကို ပြောနိုင်ဦးတော့ မေတ္တာမရှိရင် မြည်သံပဲပေးတတ်တဲ့ မောင်းလို၊ တီးသံပဲ ပေးတတ်တဲ့ လင်းကွင်းလို ဖြစ်နေမှာပေါ့။ ပရောဖက်ပြုနိုင်တဲ့ ဆုကျေးဇူးကိုရပြီး မြင့်မြတ်တဲ့ လျှို့ဝှက်ချက်အားလုံးကို နားလည်ရင်တောင်၊ အသိပညာကို အံ့ဖွယ်နည်းနဲ့ ရထားရုံမက တောင်တွေကို ရွှေ့နိုင်လောက်တဲ့ ယုံကြည်ခြင်းအပြည့်ရှိရင်တောင် မေတ္တာမရှိရင် အချည်းနှီးပဲ။ သူတစ်ပါးကို ကျွေးမွေးနိုင်ဖို့ ကိုယ့်ဥစ္စာရှိသမျှကို ပေးတာဖြစ်စေ၊ ဝါကြွားနိုင်ဖို့ အသက်ကိုပေးတာဖြစ်စေ မေတ္တာမရှိရင် ကျွန်တော့်အတွက် ဘာအကျိုးမှမရှိဘူး။ မေတ္တာဟာ စိတ်ရှည်တတ်တယ်။ ကြင်နာတတ်တယ်။ မေတ္တာဟာ မနာလို မဖြစ်တတ်ဘူး၊ မဝါကြွားတတ်ဘူး၊ မာန်မာန မရှိဘူး။ မတော်မလျော် မကျင့်တတ်ဘူး။ ကိုယ်ကျိုး မရှာတတ်ဘူး။ ဒေါသ မထွက်တတ်ဘူး။ နစ်နာမှုတွေကို မမှတ်ထားတတ်ဘူး။ မတရားမှုကြောင့် ဝမ်းမသာတတ်ဘူး။ အမှန်တရားကြောင့် ဝမ်းသာတတ်တယ်။ မေတ္တာဟာ အရာရာကို သည်းခံတတ်တယ်။ အရာရာကို ယုံတတ်တယ်။ အရာရာကို မျှော်လင့်တတ်တယ်။ အရာရာကို ကြံ့ကြံ့ခံတတ်တယ်။ မေတ္တာဟာ အစဉ်တည်တယ်။ ပရောဖက်ပြုနိုင်တဲ့ ဆုကျေးဇူးကတော့ ကွယ်ပျောက်သွားလိမ့်မယ်။ ဘာသာစကားအမျိုးမျိုး ပြောနိုင်စွမ်းလည်း ရပ်စဲသွားလိမ့်မယ်။ အံ့ဖွယ်နည်းနဲ့ အသိပညာရရှိတဲ့ ဆုကျေးဇူးလည်း ကွယ်ပျောက်သွားလိမ့်မယ်။ ကျွန်တော်တို့ရဲ့ အသိပညာဟာ အပြည့်အစုံ မဟုတ်ဘူး။ ကျွန်တော်တို့ ပရောဖက်ပြုတာကလည်း အပြည့်အစုံ မဟုတ်ဘူး။ အပြည့်အစုံ သိလာတဲ့အခါ၊ အပြည့်အစုံ ပရောဖက်ပြုနိုင်တဲ့အခါကျရင်တော့ မပြည့်မစုံ သိတာ၊ မပြည့်မစုံ ပရောဖက်ပြုတာတွေ အဆုံးတိုင်သွားလိမ့်မယ်။ ကျွန်တော်ဟာ ကလေးဘဝတုန်းက ကလေးလိုပဲ ပြောဆိုတတ်တယ်။ ကလေးလို တွေးတတ်တယ်။ ကလေးလိုပဲ ဆင်ခြင်တတ်တယ်။ အခု အရွယ်ရောက်လာတဲ့အခါမှာတော့ ကလေးရဲ့ စရိုက်တွေကို ဖျောက်ပစ်ရတယ်။ အခု ကျွန်တော်တို့က ကြေးမုံမှာ မြင်သလို မှုန်ဝါးဝါးပဲ မြင်ရတယ်။ အဲဒီအခါကျရင်တော့ မျက်ဝါးထင်ထင် မြင်ရလိမ့်မယ်။ အခု မပြည့်မစုံ သိထားတယ်။ အဲဒီအခါကျရင် ဘုရားသခင်က ကျွန်တော့်ကို အကြွင်းမဲ့သိသလိုမျိုး အပြည့်အစုံ သိလာလိမ့်မယ်။ ယုံကြည်ခြင်း၊ မျှော်လင့်ခြင်း၊ ချစ်ခြင်းမေတ္တာဆိုတဲ့ သုံးမျိုးကတော့ ဆက်ရှိနေမယ်။ အဲဒီသုံးမျိုးထဲမှာ ချစ်ခြင်းမေတ္တာဟာ အမြတ်ဆုံးပဲ။,46,1Co,13,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/13/
audio/nwt_46_1Co_BU_14.mp3,မေတ္တာထားဖို့ အမြဲကြိုးစားပါ။ ဘုရားသခင်ဆီက ဆုကျေးဇူးတွေရဖို့၊ အထူးသဖြင့် ပရောဖက်ပြုနိုင်တဲ့ ဆုကျေးဇူးရဖို့ ကြိုးစားအားထုတ်ပါ။ တခြားဘာသာစကားနဲ့ ပြောဆိုတဲ့သူက လူတွေကို မပြော၊ ဘုရားသခင်ကို ပြောတယ်။ မြင့်မြတ်တဲ့ လျှို့ဝှက်ချက်တွေအကြောင်း စွမ်းအားတော်အားဖြင့် သူပြောနေပေမဲ့ ဘယ်သူမှ နားမလည်ဘူး။ ပရောဖက်ပြုတဲ့သူကျတော့ လူတွေကို သူ့စကားတွေနဲ့ အားပေးတည်ဆောက်တယ်၊ နှစ်သိမ့်တယ်။ တခြားဘာသာစကားနဲ့ ပြောဆိုနိုင်စွမ်းရှိသူက ကိုယ့်ကိုယ်ကိုယ်ပဲ အားပေးတည်ဆောက်တယ်။ ပရောဖက်ပြုတဲ့သူကတော့ အသင်းတော်ကို အားပေးတည်ဆောက်တယ်။ ခင်ဗျားတို့အားလုံးကိုဘာသာစကား အမျိုးမျိုး ပြောဆိုနိုင်စွမ်း ရှိစေချင်တယ်။ ဒါပေမဲ့ ပရောဖက်ပြုနိုင်တဲ့ ဆုကျေးဇူးကို ပိုပြီးရစေချင်တယ်။ ပရောဖက်ပြုတဲ့သူဟာ ဘာသာစကားအမျိုးမျိုး ပြောတဲ့သူထက် သာတယ်။ ဘာသာစကားအမျိုးမျိုး ပြောတဲ့သူဟာ ဘာသာပြန်ပေးသူ မရှိရင် အသင်းတော်ကို အားပေးတည်ဆောက်နိုင်မှာ မဟုတ်ဘူး။ ညီအစ်ကိုတို့၊ အခုချိန်မှာ ကျွန်တော်က ခင်ဗျားတို့ကို ဘာသာစကား အမျိုးမျိုးနဲ့ ပြောခဲ့ရင်လည်း ဗျာဒိတ်တော်အကြောင်း ဟောတာ၊ အသိပညာပေးတာ၊ ပရောဖက်ပြုတာ၊ သွန်သင်တာတွေ မလုပ်ဘူးဆိုရင် ခင်ဗျားတို့ ဘာအကျိုးရနိုင်မှာလဲ။ အလားတူပဲ၊ ပလွေဖြစ်စေ၊ စောင်းဖြစ်စေ သက်မဲ့တူရိယာတွေတောင် အသံ မပီပြင်ရင် ပလွေသံမှန်း၊ စောင်းသံမှန်း ဘယ်လိုလုပ် သိနိုင်မလဲ။ ခရာမှုတ်သံ မပီပြင်ရင် တိုက်ပွဲအတွက် ဘယ်သူ အသင့်ပြင်နိုင်မလဲ။ အလားတူပဲ၊ နားလည်လွယ်တဲ့စကားနဲ့ မပြောဘူးဆိုရင် ဘာပြောနေမှန်း ဘယ်သူသိနိုင်မလဲ။ လေထဲကို ပြောသလို ဖြစ်နေမှာပေါ့။ ဒီလောကမှာ ဘာသာစကားအမျိုးမျိုး ပြောကြတယ်။ အဓိပ္ပာယ်မရှိတဲ့ ဘာသာစကားဆိုတာ မရှိဘူး။ ကျွန်တော် နားမလည်တဲ့ ဘာသာစကားကို ပြောဆိုသူအတွက် ကျွန်တော်ဟာ တိုင်းတစ်ပါးသား ဖြစ်နေမှာပေါ့။ ပြောဆိုသူကလည်း ကျွန်တော့်အတွက် တိုင်းတစ်ပါးသား ဖြစ်နေမှာပေါ့။ ခင်ဗျားတို့လည်း အလားတူပဲ။ စွမ်းအားတော် ဆုကျေးဇူးတွေ လိုချင်တောင့်တနေတာဆိုတော့ အသင်းတော်ကို အားပေးနိုင်ဖို့ ဆုကျေးဇူး များများရအောင် ကြိုးစားကြပါ။ ဒါကြောင့် တခြားဘာသာစကားနဲ့ ပြောဆိုနိုင်စွမ်းရှိသူဟာ ဘာသာပြန်နိုင်အောင် ဆုတောင်းပါစေ။ တခြားဘာသာစကားနဲ့ ကျွန်တော် ဆုတောင်းနေတယ်ဆိုရင် စွမ်းအားတော် ဆုကျေးဇူးကြောင့် ဆုတောင်းတာမှန်ပေမဲ့ အဓိပ္ပာယ်ကိုတော့ ကျွန်တော် နားမလည်ဘူး။ ဒီတော့ ဘယ်လို လုပ်ရမလဲ။ ကျွန်တော်က စွမ်းအားတော် ဆုကျေးဇူးကြောင့် ဆုတောင်းမယ်။ ကျွန်တော်နားလည်တဲ့ စကားနဲ့လည်း ဆုတောင်းမယ်။ စွမ်းအားတော်ဆုကျေးဇူးကြောင့် ချီးမွမ်းသီချင်း ဆိုမယ်။ ကျွန်တော်နားလည်တဲ့ စကားနဲ့လည်း ချီးမွမ်းသီချင်းဆိုမယ်။ ခင်ဗျားက စွမ်းအားတော် ဆုကျေးဇူးကြောင့်ပဲ ကျေးဇူးတော်ချီးမွမ်းမယ်ဆိုရင် သာမန်လူတွေက ခင်ဗျား ဘာတွေပြောနေမှန်း နားမလည်တဲ့အတွက်အာမင် လို့ဘယ်လိုပြောနိုင်မလဲ။ ခင်ဗျားက ကျေးဇူးတော်ကို ကောင်းကောင်းမွန်မွန် ချီးမွမ်းပါရဲ့၊ ခက်တာက တခြားသူအတွက် အားပေးမှု မဖြစ်ဘူး။ ဘာသာစကားအမျိုးမျိုးကို ခင်ဗျားတို့ထက် ကျွန်တော်ပြောဆိုတတ်လို့ ဘုရားသခင်ကို ကျေးဇူးတင်ပါတယ်။ ဒါပေမဲ့ ကျွန်တော်က အသင်းတော်မှာ တခြားဘာသာစကားနဲ့ စကားအခွန်း တစ်သောင်း ပြောမယ့်အစား သူတစ်ပါးကို သွန်သင်ဖို့ နားလည်နိုင်တဲ့စကား ငါးခွန်းပဲ ပြောချင်တယ်။ ညီအစ်ကိုတို့၊ ကလေးငယ်တွေလို မစဉ်းစားပါနဲ့။ မကောင်းမှုမှာတော့ ကလေးငယ်တွေလို ဖြစ်ကြပါ။ အရွယ်ရောက်သူတွေလို စဉ်းစားပါ။ တိုင်းတစ်ပါးသားတွေရဲ့ ဘာသာစကား၊ သူစိမ်းတွေရဲ့ ဘာသာစကားနဲ့ ဒီလူမျိုးကို ငါပြောမယ်။ ဒါတောင် သူတို့ နားထောင်မှာ မဟုတ်ဘူး ဆိုပြီး ယေဟောဝါ ဘုရား ပြောတယ် လို့ ပညတ်ကျမ်းမှာရေးထားတယ်။ ဒါကြောင့် ဘာသာစကားအမျိုးမျိုး ပြောဆိုနိုင်စွမ်းဟာ ယုံကြည်သူတွေအတွက် မဟုတ်ဘဲ မယုံကြည်သူတွေအတွက် အထောက်အထားပဲ။ ပရောဖက်ပြုနိုင်စွမ်းကတော့ မယုံကြည်သူတွေအတွက် မဟုတ်ဘဲ ယုံကြည်သူတွေအတွက် အထောက်အထားပဲ။ အသင်းတော်တစ်ခုလုံး တစ်နေရာမှာ အတူစုဝေးပြီး ဘာသာစကားအမျိုးမျိုးနဲ့ ပြောဆိုနေတုန်း သာမန်လူတွေ ဒါမှမဟုတ် မယုံကြည်သူတွေ ရောက်လာရင် ခင်ဗျားတို့ကို စိတ်မမှန်သူတွေလို့ ပြောကြမယ် မဟုတ်လား။ ဒါပေမဲ့ ခင်ဗျားတို့ ပရောဖက်ပြုနေတုန်း မယုံကြည်သူ ဒါမှမဟုတ် သာမန်လူ ရောက်လာရင် ခင်ဗျားတို့ရဲ့ စကားတွေဟာ သူ့ကို ဆုံးမသလိုဖြစ်ပြီး သူ့ကိုယ်သူ ဝေဖန်ဆန်းစစ် စေလိမ့်မယ်။ အဲဒီအခါ သူ့စိတ်ထဲ ကိန်းအောင်းနေတာတွေကို သူကိုယ်တိုင် သိလာလိမ့်မယ်။ ဒါကြောင့် ခင်ဗျားတို့နဲ့အတူ ဘုရားသခင် တကယ်ရှိတာပဲ ဆိုပြီး ဘုရားသခင်ကို ပျပ်ဝပ်ကိုးကွယ်လိမ့်မယ်။ ဒါဆိုရင် ညီအစ်ကိုတို့၊ ဘယ်လိုလုပ်မလဲ။ ခင်ဗျားတို့ စုဝေးကြတဲ့အခါ တစ်ယောက်က ဆာလံသီချင်းဆိုတယ်၊ တစ်ယောက်က သွန်သင်တယ်၊ တစ်ယောက်က ဗျာဒိတ်တော်ကို ဖော်ပြတယ်၊ တစ်ယောက်က တခြားဘာသာစကားနဲ့ ဟောပြောတယ်၊ တစ်ယောက်က ဘာသာပြန်တယ်။ ဘယ်ဆုကျေးဇူးပဲဖြစ်ပါစေ သူတစ်ပါးကို အားပေးမှုဖြစ်စေပါ။ တခြားဘာသာစကားနဲ့ ဟောပြောတဲ့သူရှိရင် နှစ်ယောက်၊ အလွန်ဆုံး သုံးယောက်ပဲ ထားပါ။ သူတို့ အလှည့်ကျ ဟောပြောပါစေ။ တစ်ယောက်က ဘာသာပြန်ပေးရမယ်။ ဘာသာပြန်ပေးမယ့်သူ မရှိရင်တော့ တခြားဘာသာစကားနဲ့ ဟောပြောတဲ့သူက အသင်းတော်မှာ တိတ်ဆိတ်စွာနေပြီး စိတ်ထဲမှာပဲ ဘုရားသခင်ကို ပြောပါစေ။ ပရောဖက် နှစ်ယောက် ဒါမှမဟုတ် သုံးယောက် ဟောပြောပါစေ။ ကျန်တဲ့သူတွေကတော့ နားထောင်ပြီး အဓိပ္ပာယ်ကို နားလည်ကြပါစေ။ ဒါပေမဲ့ ထိုင်နားထောင်သူတွေထဲမှာ တစ်ယောက်က ဗျာဒိတ်တော် ရပြီဆိုရင် အရင်ဟောနေတဲ့သူက တိတ်ဆိတ်စွာ နေပါစေ။ ဒါမှ ခင်ဗျားတို့အားလုံး တစ်ယောက်တစ်လှည့် ပရောဖက်ပြုနိုင်ကြလိမ့်မယ်။ ကျန်တဲ့သူတွေအားလုံးလည်း သင်ယူခွင့်ရပြီး အားပေးခံရလိမ့်မယ်။ ပရောဖက်ပြုနိုင်စွမ်းဆိုတဲ့ စွမ်းအားတော်ဆုကျေးဇူးကို အသုံးပြုတဲ့အခါ ပရောဖက်တွေဟာ ကိုယ့်ကိုယ်ကိုယ် ထိန်းချုပ်နိုင်ရမယ်။ ဘာလို့လဲဆိုတော့ ဘုရားသခင်ဟာ စည်းစနစ်မရှိတဲ့ဘုရား မဟုတ်ဘူး၊ ငြိမ်သက်ခြင်းလိုလားတဲ့ ဘုရားသခင်ပဲ။ သန့်ရှင်းသူတွေရဲ့ အသင်းတော်တိုင်းမှာလိုပဲ၊ အသင်းတော်တွေမှာ အမျိုးသမီးတွေ တိတ်ဆိတ်စွာ နေကြပါစေ။ သူတို့ ဟောပြောခွင့် မရှိဘူး။ ပညတ်တရားမှာ ဖော်ပြထားတဲ့အတိုင်း သူတို့ လက်အောက်ခံကြပါစေ။ သူတို့ နားမလည်တာရှိရင် အိမ်မှာ ခင်ပွန်းကို မေးမြန်းကြပါစေ။ အမျိုးသမီးတစ်ယောက်က အသင်းတော်မှာ ဟောပြောရင် ဒါဟာ အရှက်ကင်းမဲ့တဲ့ လုပ်ရပ်ပဲ။ ဘုရားသခင်ရဲ့ တရားစကားဟာ ခင်ဗျားတို့ဆီကနေ အစပြုတာလား။ ခင်ဗျားတို့ဆီကိုပဲ ရောက်လာတာလား။ တစ်ယောက်ယောက်က ကိုယ့်ကိုယ်ကိုယ် ပရောဖက်ဖြစ်တယ်၊ စွမ်းအားတော်ဆုကျေးဇူး ရရှိထားသူဖြစ်တယ်လို့ ထင်နေရင် ကျွန်တော်ရေးလိုက်တာတွေဟာ သခင့်မိန့်မှာချက်တွေပဲဆိုတာ သူ လက်ခံရမယ်။ တစ်ယောက်ယောက်က ဒီအချက်ကို အရေးမလုပ်ဘူးဆိုရင်တော့ ဘုရားသခင်ကလည်း သူ့ကို အရေးလုပ်မှာ မဟုတ်ဘူး။ ဒါကြောင့် ညီအစ်ကိုတို့၊ ပရောဖက်ပြုနိုင်တဲ့ ဆုကျေးဇူးရဖို့ အမြဲ ကြိုးစားအားထုတ်ကြပါ။ ဘာသာစကားအမျိုးမျိုးနဲ့ ဟောပြောနေသူတွေကိုလည်း မတားမြစ်ကြပါနဲ့။ အရာရာကို နည်းလမ်းတကျ၊ စည်းစနစ်တကျ လုပ်ဆောင်ကြပါ။,46,1Co,14,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/14/
audio/nwt_46_1Co_BU_15.mp3,ညီအစ်ကိုတို့၊ ခင်ဗျားတို့ကို ကျွန်တော်ဟောပြောခဲ့တဲ့ သတင်းကောင်းအကြောင်း ပြန်သတိရစေချင်တယ်။ အဲဒီသတင်းကောင်းကို ခင်ဗျားတို့ လက်ခံပြီး စွဲစွဲမြဲမြဲ လိုက်နာနေကြတယ်။ ကျွန်တော်ဟောပြောတဲ့ သတင်းကောင်းကို အခိုင်အမာ စွဲကိုင်ထားလို့ ခင်ဗျားတို့ ကယ်တင်ခံရတာ။ အဲဒီလိုမှမဟုတ်ရင် ခင်ဗျားတို့ ယုံကြည်သူဖြစ်လာတာ အချည်းနှီးဖြစ်နေမှာပေါ့။ ကိုယ်တိုင်သင်ယူပြီး ခင်ဗျားတို့ကို ပြန်သင်ပေးခဲ့တဲ့ အရေးကြီးဆုံး အချက်ကတော့ ကျမ်းစာမှာ ပြောထားတဲ့အတိုင်း ခရစ်တော်ဟာ ကျွန်တော်တို့အပြစ်အတွက် အသေခံခဲ့တယ်၊ သင်္ဂြိုဟ်ခံရပြီးနောက် ကျမ်းစာမှာ ပြောထားတဲ့အတိုင်း သုံးရက်မြောက်နေ့မှာ အသက်ပြန်ရှင်လာတယ်ဆိုတဲ့ အချက်ပဲ။ ခရစ်တော်က ကေဖကို၊ အဲဒီနောက် တမန်တော် ၁၂ ယောက်ကို ကိုယ်ထင်ပြခဲ့တယ်။ အဲဒီနောက် ညီအစ်ကို ၅၀၀ ကျော်ရှေ့ တစ်ပြိုင်နက် ကိုယ်ထင်ပြခဲ့တယ်။ သူတို့ထဲမှာ တချို့က သေခြင်းမှာ အိပ်ပျော်နေပြီဖြစ်ပေမဲ့ အများစုကတော့ အခုထိ အသက်ရှင်နေတုန်းပဲ။ အဲဒီနောက် ယာကုပ်ကို၊ ပြီးတော့ တမန်တော်အားလုံးကို ကိုယ်ထင်ပြခဲ့တယ်။ နောက်ဆုံးမှာ အချိန်မတန်ဘဲ မွေးလာတဲ့သူနဲ့တူတဲ့ ကျွန်တော့်ကိုပါ ကိုယ်ထင်ပြခဲ့တယ်။ ကျွန်တော်ဟာ တမန်တော်တွေထဲမှာ အရေးမပါဆုံးသူပါ၊ ဘုရားသခင်ရဲ့အသင်းတော်ကို ညှဉ်းဆဲခဲ့လို့ တမန်တော်လို့တောင် အခေါ်မခံထိုက်ဘူး။ ဒါပေမဲ့ ဘုရားသခင်ရဲ့ မဟာကရုဏာကြောင့် ဒီတာဝန်ကို အခုလို ကျွန်တော် ထမ်းဆောင်နိုင်တာပါ။ ကျွန်တော်ခံစားရတဲ့ မဟာကရုဏာတော်ဟာ အချည်းနှီးမဖြစ်ခဲ့ဘူး။ တခြားတမန်တော်တွေထက် ကျွန်တော် ပိုကြိုးစားအားထုတ်တယ်။ ဒါပေမဲ့ ကျွန်တော့်အစွမ်းအစကြောင့် မဟုတ်ဘဲ ဘုရားသခင်က မဟာကရုဏာတော်အားဖြင့် ကူညီပေးလို့ လုပ်နိုင်တာပါ။ ကျွန်တော်ဖြစ်စေ၊ သူတို့ဖြစ်စေ ဒီအကြောင်းအရာကိုပဲ ဟောခဲ့တယ်၊ ခင်ဗျားတို့လည်း ယုံကြည်လက်ခံခဲ့တယ်။ ခရစ်တော်ဟာ သေရာကနေ အသက်ပြန်ရှင်လာတဲ့အကြောင်း ကျွန်တော်တို့ ဟောပြောခဲ့တယ်။ ဒါပေမဲ့ ခင်ဗျားတို့ထဲမှာ တချို့က လူသေတွေ ရှင်ပြန်ထမြောက်မှာ မဟုတ်ဘူးဆိုပြီး ဘာလို့ပြောနေကြတာလဲ။ လူသေတွေ ရှင်ပြန်ထမြောက်မှာ မဟုတ်ဘူးဆိုရင် ခရစ်တော်လည်း အသက်ပြန်ရှင်လာမှာ မဟုတ်ဘူး။ ခရစ်တော်သာ အသက်ပြန်မရှင်ခဲ့ရင် ကျွန်တော်တို့ ဟောပြောနေတာ အချည်းနှီးဖြစ်သွားမှာပေါ့။ ခင်ဗျားတို့ရဲ့ ယုံကြည်ခြင်းလည်း အချည်းနှီးဖြစ်သွားမှာပေါ့။ အဲဒီအပြင် လူသေတွေသာ မထမြောက်ဘူးဆိုရင် ခရစ်တော်ကို ထမြောက်အောင် ဘုရားသခင် မလုပ်ပေးခဲ့ဘဲနဲ့ လုပ်ပေးတယ်လို့ ဟောတဲ့အတွက် ကျွန်တော်တို့ဟာ ဘုရားသခင်အကြောင်း မဟုတ်မမှန် သက်သေခံသူတွေ ဖြစ်သွားမှာပေါ့။ ဘာကြောင့်လဲဆိုတော့ လူသေတွေ အသက်ပြန်မရှင်ဘူးဆိုရင် ခရစ်တော်လည်း အသက်ပြန်ရှင်မှာ မဟုတ်ဘူး။ ခရစ်တော် အသက်ပြန်မရှင်ဘူးဆိုရင် ခင်ဗျားတို့ရဲ့ ယုံကြည်ခြင်းဟာ အချည်းနှီးဖြစ်သွားပြီ။ အဲဒီလိုသာဆိုရင် အပြစ်နွံထဲမှာ ခင်ဗျားတို့ နစ်နေဦးမှာပဲ။ အဲဒီအပြင် ခရစ်တော်ရဲ့ တပည့်အဖြစ် သေခြင်းမှာ အိပ်ပျော်သွားသူတွေလည်း ထာဝရဆုံးပါးရမှာပဲ။ ဒီဘဝမှာပဲ ခရစ်တော်ကို မျှော်လင့်ခွင့်ရတယ်ဆိုရင် ကျွန်တော်တို့ဟာ သနားစရာအကောင်းဆုံးလူတွေ ဖြစ်သွားပြီ။ ဒါပေမဲ့ ခရစ်တော်ဟာ သေရာကနေ အသက်ပြန်ရှင်ခဲ့ပြီ။ သေခြင်းမှာ အိပ်ပျော်သွားသူတွေထဲမှာ သူဟာ ဦးဆုံးပဲ။ လူတစ်ယောက်ကြောင့် လူတွေ သေဆုံးရသလို လူတစ်ယောက်ကြောင့် လူသေတွေ ရှင်ပြန်ထမြောက်ရပြီ။ အာဒံကြောင့် လူအားလုံး သေဆုံးရသလို ခရစ်တော်ကြောင့် လူအားလုံး အသက်ရှင်ရလိမ့်မယ်။ ဒါပေမဲ့ သူတို့ အစဉ်လိုက် ထမြောက်လိမ့်မယ်။ ခရစ်တော်ဟာ ဦးဆုံး ထမြောက်ခဲ့တယ်၊ အဲဒီနောက် ခရစ်တော် ပိုင်ဆိုင်သူတွေဟာ ခရစ်တော် ရောက်ရှိနေချိန်အတွင်း ရှင်ပြန်ထမြောက်လိမ့်မယ်။ နောက်ဆုံးမှာ ခရစ်တော်က အစိုးရရှိသမျှ၊ အခွင့်အာဏာနဲ့ တန်ခိုးရှိသမျှကို ဖျက်ဆီးပြီးနောက် နိုင်ငံတော်ကို အဖဘုရားသခင်ဆီ အပ်ပေးလိမ့်မယ်။ ခရစ်တော်က ရန်သူအားလုံးကို မိမိရဲ့ခြေအောက်မှာ ဘုရားသခင် ချထားမယ့်အချိန်အထိ အုပ်စိုးရလိမ့်မယ်။ အဲဒီနောက် နောက်ဆုံးရန်သူဖြစ်တဲ့ သေခြင်းဟာ ဖျက်ဆီးခံရလိမ့်မယ်။ ဘာလို့လဲဆိုတော့ ဘုရားသခင်က အရာခပ်သိမ်းကို ခရစ်တော်ရဲ့ ခြေအောက်မှာ ချထားလိုက်ပြီ။ ဒါပေမဲ့ အရာခပ်သိမ်းကို ချထားလိုက်ပြီ လို့ပြောတဲ့အခါ အရာခပ်သိမ်းကိုချထားတဲ့ဘုရားသခင် မပါဝင်မှန်း ထင်ရှားပါတယ်။ အရာခပ်သိမ်းကို သားတော်ရဲ့ခြေအောက်မှာ ချထားပြီးတဲ့အခါ အရာခပ်သိမ်းကို ချထားတဲ့ ဘုရားသခင်ကို သားတော်ကိုယ်တိုင် လက်အောက်ခံလိမ့်မယ်။ အဲဒီအခါ ဘုရားသခင်ဟာ လူအားလုံးရဲ့ တစ်ပါးတည်းသော အုပ်စိုးရှင် ဖြစ်လိမ့်မယ်။ လူသေတွေ အသက်ပြန်မရှင်ဘူးဆိုရင် သေခြင်းမှာ နှစ်ခြင်းခံခဲ့သူတွေ ဘယ့်နှယ်လုပ်ကြမလဲ။ လူသေတွေ အသက်ပြန်မရှင်ဘူးဆိုရင် အဲဒီလိုနှစ်ခြင်းမျိုးကို သူတို့ ဘာလို့ခံခဲ့ကြမှာလဲ။ ကျွန်တော်တို့လည်း အသက် အန္တရာယ်ရှိမှန်း သိလျက်နဲ့ ဘာလို့ တစ်ချိန်လုံး စွန့်စားနေရမှာလဲ။ ညီအစ်ကိုတို့၊ သခင်ခရစ်တော်ယေရှုရဲ့ တပည့်တွေဖြစ်တဲ့ ခင်ဗျားတို့အတွက် ဂုဏ်ယူတဲ့စိတ်ကို သက်သေထားပြီး ပြောမယ်။ ကျွန်တော်ဟာ သေဘေးနဲ့ နေ့စဉ်ကြုံနေရတယ်။ တခြားသူတွေလို ဧဖက်မြို့မှာ သားရဲတိရစ္ဆာန်တွေနဲ့ တိုက်ခိုက်ခဲ့ရတာ ကျွန်တော့်အတွက် ဘာအကျိုးရှိမှာလဲ။ လူသေတွေ အသက်ပြန်မရှင်ဘူးဆိုရင် စားကြ၊ သောက်ကြစို့။ မနက်ဖြန် သေရမှာပဲ။ လှည့်စားမခံကြပါနဲ့။ မကောင်းတဲ့ အပေါင်းအသင်းဟာ ကောင်းတဲ့အကျင့်ကို ပျက်စီးစေတတ်တယ်။ အသိတရားရပြီး ဖြောင့်မတ်တဲ့အရာကို လုပ်ကြပါ။ အပြစ်မလုပ်ပါနဲ့တော့။ တချို့က ဘုရားသခင်ကို မသိကြဘူး။ ခင်ဗျားတို့ ရှက်တတ်အောင် ကျွန်တော် အဲဒီလိုပြောနေတာ။ ဒါပေမဲ့ တစ်ယောက်ယောက်က လူသေတွေ ဘယ်လို အသက်ပြန်ရှင်လာမှာလဲ။ ဘယ်လိုခန္ဓာမျိုးနဲ့ ထလာကြမှာလဲ လို့မေးပါလိမ့်မယ်။ ဆင်ခြင်ဉာဏ်မဲ့တဲ့သူ၊ ခင်ဗျားစိုက်လိုက်တဲ့မျိုးစေ့က အရင်ဆုံး ပျက်သွားမှ အပင်ပေါက်လာမှာ မဟုတ်လား။ ခင်ဗျားစိုက်ပျိုးတဲ့အခါ ပေါက်ပြီးသားအပင်ကို စိုက်တာ မဟုတ်ဘူး။ ဂျုံစေ့ဖြစ်စေ၊ တခြားမျိုးစေ့ဖြစ်စေ အစေ့ကိုသာ စိုက်ရတာ။ ဘုရားသခင်က မျိုးစေ့တိုင်းကို အလိုရှိတဲ့အတိုင်း အပင်ပေါက်စေတယ်။ မျိုးစေ့တွေ အပင်ပေါက်လာတဲ့အခါ တစ်မျိုးနဲ့တစ်မျိုး မတူကြဘူး။ သတ္တဝါလည်း တစ်မျိုးတည်းရှိတာ မဟုတ်ဘူး။ လူ၊ နွား၊ ငှက်၊ ငါးဆိုပြီး အမျိုးမျိုးရှိတယ်။ ကောင်းကင်ပေါ်ကအရာတွေဟာ မြေကြီးပေါ်ကအရာတွေနဲ့ ခန္ဓာချင်း မတူကြဘူး။ ကောင်းကင်ပေါ်ကအရာတွေရဲ့ အလှကျက်သရေက တစ်မျိုး၊ မြေကြီးပေါ်ကအရာတွေရဲ့ အလှကျက်သရေက တစ်မျိုးရှိတယ်။ နေ၊ လ၊ ကြယ်တွေမှာ အလှကျက်သရေ တစ်မျိုးစီရှိတယ်။ ကြယ်တစ်လုံးနဲ့ တစ်လုံး အလှကျက်သရေ မတူကြဘူး။ လူသေတွေ ရှင်ပြန်ထမြောက်တာလည်း အဲဒီလိုပဲ။ သေဆုံးတဲ့ ခန္ဓာကိုယ်ဟာ ပုပ်ပျက်သွားတယ်။ အသက်ပြန်ရှင်လာတဲ့ ခန္ဓာကိုယ်ဟာ မပုပ်ပျက်နိုင်ဘူး။ အသရေမရှိဘဲ သေဆုံးတယ်၊ ဘုန်းအသရေနဲ့ အသက်ပြန်ရှင်လာတယ်။ အားနည်းတဲ့ခန္ဓာ သေဆုံးတယ်။ ခွန်အားပြည့်စုံတဲ့ခန္ဓာနဲ့ အသက်ပြန်ရှင်လာတယ်။ ရုပ်ခန္ဓာ သေဆုံးတယ်။ ဝိညာဉ်ခန္ဓာနဲ့ အသက်ပြန်ရှင်လာတယ်။ ရုပ်ခန္ဓာရှိရင် ဝိညာဉ်ခန္ဓာလည်း ရှိရမယ်။ ပထမလူ အာဒံဟာ အသက်ရှင်သူ ဖြစ်လာတယ် ဆိုပြီး ကျမ်းစာမှာ ရေးထားတယ်။ နောက်ဆုံးအာဒံဟာ အသက်ရှင်စေတဲ့ ဝိညာဉ်ပုဂ္ဂိုလ် ဖြစ်လာတယ်။ ဝိညာဉ်ခန္ဓာက အရင်ဖြစ်တာ မဟုတ်ဘူး။ ရုပ်ခန္ဓာက အရင်ဖြစ်တာ။ နောက်မှ ဝိညာဉ်ခန္ဓာဖြစ်တာ။ ပထမလူဟာ မြေကြီးထဲကလာပြီး မြေမှုန့်နဲ့ ဖန်ဆင်းခံရတာ။ ဒုတိယလူကတော့ ကောင်းကင်ကနေ လာတာ။ ဒီလောကမှာရှိတဲ့လူတွေဟာ မြေမှုန့်နဲ့ ဖန်ဆင်းခံရတဲ့သူနဲ့ တူတယ်။ ကောင်းကင်မှာရှိတဲ့သူတွေဟာ ကောင်းကင်ကလာတဲ့သူနဲ့ တူတယ်။ ကျွန်တော်တို့ဟာ မြေမှုန့်နဲ့ ဖန်ဆင်းခံရတဲ့သူနဲ့ တူသလို ကောင်းကင်ကလာတဲ့သူနဲ့လည်းတူလိမ့်မယ်။ ညီအစ်ကိုတို့၊ ကျွန်တော်ပြောချင်တာက အသွေးအသားရှိတဲ့ ရုပ်ခန္ဓာဟာ ဘုရားသခင်ရဲ့ နိုင်ငံတော်ကိုအမွေမခံနိုင်ဘူး။ ပုပ်ပျက်တတ်တဲ့အရာဟာ မပုပ်ပျက်နိုင်တဲ့အဖြစ်ကို အမွေမခံနိုင်ဘူး။ မြင့်မြတ်တဲ့ လျှို့ဝှက်ချက်တစ်ခု ပြောပြမယ် ကျွန်တော်တို့ဟာ သေခြင်းမှာ အားလုံးအိပ်ပျော်ရမှာ မဟုတ်ဘူး။ ဒါပေမဲ့ ကျွန်တော်တို့အားလုံး ပြောင်းလဲသွားကြမှာ။ နောက်ဆုံးခရာမှုတ်ချိန် အတောအတွင်းမှာ တစ်ခဏချင်း မျက်စိတစ်မှိတ်အတွင်း ပြောင်းလဲသွားမှာ။ ခရာမှုတ်တဲ့အခါ သေဆုံးသွားသူတွေဟာ မပုပ်ပျက်နိုင်တဲ့အဖြစ်ကို အသက်ရှင်လာမယ်။ ကျွန်တော်တို့ ပြောင်းလဲသွားမယ်။ ပုပ်ပျက်တတ်တဲ့အရာဟာ မပုပ်ပျက်နိုင်တဲ့အဖြစ်ကို ပြောင်းလဲရမယ်။ သေနိုင်တဲ့အရာဟာ မသေနိုင်တဲ့အဖြစ်ကို ပြောင်းလဲရမယ်။ ပုပ်ပျက်နိုင်တဲ့အရာက မပုပ်ပျက်နိုင်တဲ့အဖြစ်၊ သေနိုင်တဲ့အရာက မသေနိုင်တဲ့အဖြစ်ကို ပြောင်းလဲသွားတဲ့အခါ သေမင်းကို ထာဝစဉ်ဖယ်ရှားလိုက်ပြီ ဆိုတဲ့ ကျမ်းစကား ပြည့်စုံလာမယ်။ သေမင်း၊ မင်းရဲ့အောင်ပွဲ ဘယ်မှာလဲ။ သေမင်း၊ မင်းရဲ့အဆိပ်ဆူး ဘယ်မှာလဲ ဆိုတဲ့ ကျမ်းစကားလည်း ပြည့်စုံလာမယ်။ သေခြင်းကို ဖြစ်စေတဲ့ အဆိပ်ဆူးဟာ အပြစ်ပဲ။ အပြစ်က ပညတ်တရားဆီကနေ အစွမ်းတန်ခိုးရတယ်။ ဒါပေမဲ့ သခင်ယေရှုခရစ်အားဖြင့် သေခြင်းကို အောင်မြင်ခွင့် ပေးသနားတဲ့ ဘုရားသခင်ရဲ့ ကျေးဇူးတော် ကြီးမားလှပါတယ်။ ဒါကြောင့် ချစ်ရတဲ့ ညီအစ်ကိုတို့၊ မယိမ်းမယိုင်ဘဲ ကြံ့ကြံ့ခံ ရပ်တည်နေကြပါ။ သခင့်အတွက် ခင်ဗျားတို့ ကြိုးစားအားထုတ်နေတာတွေ အချည်းနှီးမဖြစ်မှန်း သိထားပြီး သခင့်အလုပ်မှာ အမြဲ အလုပ်များနေကြပါ။,46,1Co,15,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/15/
audio/nwt_46_1Co_BU_16.mp3,သန့်ရှင်းသူတွေအတွက် အလှူငွေကောက်တာနဲ့ပတ်သက်ပြီး ဂလာတိပြည်မှာရှိတဲ့ အသင်းတော်တွေဆီ ကျွန်တော်ညွှန်ကြားတဲ့အတိုင်း ခင်ဗျားတို့ လိုက်နာကြပါ။ ကျွန်တော် ရောက်လာတဲ့အခါကျမှ အလှူငွေကောက်တာမျိုး မဖြစ်အောင် သီတင်းပတ်ရဲ့ ပထမနေ့တိုင်း ခင်ဗျားတို့ တတ်နိုင်သလောက် ဥစ္စာတချို့ကို အိမ်မှာ သီးသန့်ဖယ်ထားကြပါ။ ကျွန်တော် ရောက်လာတဲ့အခါ အဲဒီစေတနာအလှူတွေကို ခင်ဗျားတို့ စာရေးထောက်ခံထားသူတွေနဲ့အတူ ဂျေရုဆလင်မြို့ဆီ ပို့လိုက်မယ်။ ကျွန်တော်သွားဖို့ လိုအပ်လာရင်လည်း သူတို့နဲ့အတူ သွားမယ်။ မက်ဆီဒိုးနီးယားပြည်ကို ကျွန်တော် သွားမှာဖြစ်လို့ အဲဒီကိုသွားပြီးရင်တော့ ခင်ဗျားတို့ဆီ လာခဲ့မယ်။ ဖြစ်နိုင်ရင် ခင်ဗျားတို့ဆီမှာ အတန်ကြာ နေမယ်။ ဆောင်းကုန်တဲ့အထိလည်း ဖြစ်နိုင်တယ်။ အဲဒီနောက် ကျွန်တော်သွားမယ့်နေရာဆီ ခင်ဗျားတို့ ခရီးတစ်ထောက် လိုက်ပို့ပေးလို့ရတာပေါ့။ လမ်းကြုံလို့ ခင်ဗျားတို့ကို ဝင်တွေ့တာမျိုးတော့ မဖြစ်ချင်ဘူး။ ယေဟောဝါ အလိုရှိရင် ခင်ဗျားတို့ဆီမှာ အကြာကြီးနေရဖို့ မျှော်လင့်ပါတယ်။ အခုတော့ ပင်တေကုတ္တေပွဲ နေ့အထိ ဧဖက်မြို့မှာပဲ ကျွန်တော်ရှိနေမယ်။ ဘာလို့လဲဆိုတော့ အမှုဆောင်ဖို့ အခွင့်အရေးတံခါးကြီး ကျွန်တော့်အတွက် ပွင့်နေလို့ပါ။ ဒါပေမဲ့ ဆန့်ကျင်သူတွေလည်း အများသားပဲ။ ခင်ဗျားတို့ဆီ တိမောသေ ရောက်လာရင် သူ စိုးရွံ့နေရတာမျိုး မဖြစ်အောင် ကူညီပေးကြပါ။ သူဟာ ကျွန်တော့်လိုပဲ ယေဟောဝါရဲ့ အမှုတော်ကို ဆောင်ရွက်နေတဲ့သူပါ။ ဒါကြောင့် သူ့ကို မခန့်လေးစား မလုပ်ကြပါနဲ့။ ကျွန်တော့်ဆီ သူ ချောချောမောမော ပြန်လာနိုင်အောင် လိုက်ပို့ပေးကြပါ။ ကျွန်တော့်လိုပဲ ညီအစ်ကိုတွေလည်း သူ့ကို စောင့်မျှော်နေတယ်။ ညီအစ်ကို အာပေါလုကို ညီအစ်ကိုတွေနဲ့အတူ ခင်ဗျားတို့ဆီ အလည်သွားဖို့ ကျွန်တော် မေတ္တာရပ်ခံထားတယ်။ အခုတော့ သူ လာဖို့ မရည်ရွယ်သေးဘူး။ အခြေအနေပေးရင်တော့ သူလာမှာပါ။ နိုးကြားနေကြပါ။ ယုံကြည်ခြင်း ခိုင်မြဲနေကြပါ။ ရဲစွမ်းသတ္တိ ရှိကြပါ။ အစွမ်းခွန်အားလည်း ရှိကြပါ။ အရာရာကို မေတ္တာရှေ့ထားပြီး လုပ်ကြပါ။ ညီအစ်ကိုတို့၊ သတေဖနာရဲ့ အိမ်သူအိမ်သားတွေဟာ အခါယပြည်မှာ ဦးဆုံး တပည့်ဖြစ်လာသူတွေပဲ၊ သန့်ရှင်းသူတွေကို အလုပ်အကျွေးပြုဖို့ အသင့်ရှိသူတွေပဲဆိုတာ ခင်ဗျားတို့ သိပါတယ်။ ဒါကြောင့် ကျွန်တော် အားပေးချင်တာက၊ အဲဒီလိုလူတွေကိုရော ပူးပေါင်းဆောင်ရွက်ပြီး ကြိုးစားအားထုတ်သူတွေကိုပါ ခင်ဗျားတို့ ဆက်ပြီး လက်အောက်ခံကြပါ။ ခင်ဗျားတို့မရှိတဲ့အချိန်မှာ သတေဖနာ၊ ဖော်တုနတ်၊ အခါယကုတို့က ကျွန်တော့်ကို အများကြီးကူညီပေးလို့ သိပ်ဝမ်းသာတယ်။ သူတို့က ကျွန်တော့်ကိုရော ခင်ဗျားတို့ကိုပါ စိတ်လန်းဆန်းစေကြပြီ။ ဒါကြောင့် အဲဒီလိုလူတွေကို လေးစားကြပါ။ အာရှနယ်မှာရှိတဲ့ အသင်းတော်တွေက ခင်ဗျားတို့ကို နှုတ်ဆက်လိုက်ပါတယ်။ အာကုလနဲ့ ပြစ်က တို့အပြင် သူတို့အိမ်မှာစုဝေးတဲ့ အသင်းတော်ကလည်း ခရစ်ယာန်မေတ္တာ ပို့သလိုက်ပါတယ်။ ညီအစ်ကိုတွေအားလုံးက ခင်ဗျားတို့ကို နှုတ်ဆက်လိုက်ပါတယ်။ အချင်းချင်းကို သန့်ရှင်းတဲ့အနမ်းနဲ့ နှုတ်ဆက်ကြပါ။ ဒီနှုတ်ဆက်စကားကို ကျွန်တော်ပေါလုကိုယ်တိုင် ရေးလိုက်ပါတယ်။ သခင်ကို မချစ်တဲ့သူ ကျိန်ခြင်း ခံရပါစေ။ သခင်၊ ကြွလာပါ။ သခင်ယေရှုရဲ့ မဟာကရုဏာကို ခင်ဗျားတို့ ခံစားရပါစေ။ ခရစ်တော်ယေရှုနဲ့ တစ်စိတ်တစ်ဝမ်းတည်းရှိတဲ့ ခင်ဗျားတို့အားလုံးကို မေတ္တာပို့သ လိုက်ပါတယ်။,46,1Co,16,၁-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ကောရိန္သု/16/
audio/nwt_47_2Co_BU_01.mp3,ဘုရားသခင့် အလိုတော်ကြောင့် ခရစ်တော်ယေရှုရဲ့ တမန်တော်ဖြစ်တဲ့ ကျွန်တော်ပေါလုနဲ့ ညီအစ်ကို တိမောသေက အခါယပြည်မှာရှိတဲ့ သန့်ရှင်းသူအားလုံး အပါအဝင် ကောရိန္သုမြို့မှာရှိတဲ့ ဘုရားသခင့် အသင်းတော်ဆီ စာရေးလိုက်ပါတယ်။ အဖဘုရားသခင်နဲ့ သခင်ယေရှုခရစ်ဆီက မဟာကရုဏာနဲ့ ငြိမ်သက်ခြင်းကို ခင်ဗျားတို့ ခံစားရပါစေ။ သခင်ယေရှုခရစ်ရဲ့အဖ ဘုရားသခင်ကို ချီးမွမ်းကြပါ။ ဘုရားသခင်ဟာ ကရုဏာကြီးတဲ့အဖ၊ နှစ်သိမ့်ခြင်းအမျိုးမျိုးရဲ့ အရှင်ပဲ။ ကျွန်တော်တို့ ဆင်းရဲဒုက္ခအမျိုးမျိုး ခံရတဲ့အခါ ဘုရားသခင် နှစ်သိမ့်ပေးတယ်။ ကျွန်တော်တို့ကလည်း ဘုရားပေးတဲ့ နှစ်သိမ့်မှုအားဖြင့် ဆင်းရဲဒုက္ခအမျိုးမျိုး ခံရသူတွေကို ပြန်နှစ်သိမ့်ပေးနိုင်တယ်။ ကျွန်တော်တို့ဟာခရစ်တော်ရဲ့ နောက်လိုက်တွေအဖြစ်ဆင်းရဲဒုက္ခအများကြီးခံရသလို ခရစ်တော်ကြောင့်ပဲ နှစ်သိမ့်မှုအများကြီး ပြန်ခံစားရတယ်။ ကျွန်တော်တို့ ဆင်းရဲဒုက္ခ ခံရတယ်ဆိုရင် ဒါဟာ ခင်ဗျားတို့ကို နှစ်သိမ့်မှုနဲ့ ကယ်တင်ခြင်း ရစေဖို့ပဲ။ ကျွန်တော်တို့ နှစ်သိမ့်မှုရတယ်ဆိုရင် ဒါဟာ ခင်ဗျားတို့ကို နှစ်သိမ့်မှုရစေဖို့ပဲ။ အဲဒီနှစ်သိမ့်မှုက ကျွန်တော်တို့ခံရတဲ့ ဆင်းရဲဒုက္ခမျိုးကို ခင်ဗျားတို့လည်း ခံရပ်နိုင်ဖို့ ကူညီပေးတယ်။ ခင်ဗျားတို့အပေါ်ထားတဲ့ကျွန်တော်တို့ရဲ့မျှော်လင့်ချက်ဟာ မယိမ်းယိုင်ဘူး။ ကျွန်တော်တို့ခံရတဲ့ ဆင်းရဲဒုက္ခမျိုးကို ခင်ဗျားတို့ခံရသလိုပဲ ကျွန်တော်တို့ခံစားရတဲ့ နှစ်သိမ့်မှုကိုလည်း ခင်ဗျားတို့ခံစားရမယ်ဆိုတာ သိနေလို့ပါ။ ညီအစ်ကိုတို့၊ အာရှနယ်မှာ ကျွန်တော်တို့ကြုံခဲ့ရတဲ့ဆင်းရဲဒုက္ခအကြောင်း ခင်ဗျားတို့ကို မသိဘဲ မနေစေချင်ဘူး။ အဲဒီတုန်းက ကျွန်တော်တို့ဟာ မခံရပ်နိုင်လောက်အောင် ဖိစီးမှုကြုံခဲ့ရတဲ့အတွက် အသက်ရှင်ဖို့ မျှော်လင့်ချက်တောင်မရှိသလောက်ပဲ။ သေရတော့မယ်လို့ ကျွန်တော်တို့ ထင်ခဲ့တာ။ ဒီလိုတွေ့ကြုံခဲ့ရတဲ့အတွက် ကိုယ့်ကိုယ်ကိုယ် အားမကိုးဘဲ သေလွန်သူတွေကို အသက်ပြန်ရှင်စေတဲ့ ဘုရားသခင်ကိုအားကိုးတတ်လာတယ်။ ဘုရားသခင်က ကျွန်တော်တို့ကို ကြောက်လန့်စရာ သေဘေးကနေ ကယ်တင်ခဲ့သလို နောင်လည်း ကယ်တင်ဦးမှာပဲ။အဲဒီလိုအမြဲကယ်တင်သွားမယ်လို့ကျွန်တော်တို့ မျှော်လင့်နေတယ်။ ခင်ဗျားတို့လည်း ကျွန်တော်တို့အတွက် တိုးလျှိုးအသနားခံပြီး ကူညီပေးနိုင်ပါတယ်။ လူအများကသာ ကျွန်တော်တို့အတွက်ဆုတောင်းပေးရင် ဘုရားသခင် နားထောင်ပြီး ကူညီပေးမှာပဲ။ အဲဒီအခါ လူအများကလည်း ကျေးဇူးတော်ကို ချီးမွမ်းကြမှာပဲ။ ကျွန်တော်တို့မှာဂုဏ်ယူဝါကြွားစရာ တစ်ခုရှိတယ် ကျွန်တော်တို့ကဒီလောကမှာ၊ အထူးသဖြင့် ခင်ဗျားတို့နဲ့အတူ ရှိနေချိန်မှာ လူ့ဉာဏ်ပညာကိုအားမကိုးဘဲ ဘုရားသခင်ရဲ့ မဟာကရုဏာကို အားကိုးခဲ့တယ်၊ ဘုရားဆီကရတဲ့ စိတ်သဘောရိုးနဲ့ သန့်ရှင်းစွာ ကျင့်ကြံနေထိုင်ခဲ့တယ်။ အဲဒီလိုကျင့်ကြံခဲ့မှန်း ကျွန်တော်တို့ရဲ့ အမှားအမှန်သိစိတ်ဟာ သက်သေပဲ။ ခင်ဗျားတို့ ဖတ်ရှုပြီး နားလည်နိုင်တဲ့ အကြောင်းအရာကိုပဲ ကျွန်တော်တို့ ရေးလိုက်တာပါ။ ဒီအကြောင်းတွေကို ခင်ဗျားတို့ အပြည့်အဝ နားလည်လာလိမ့်မယ်လို့ မျှော်လင့်တယ်။ ကျွန်တော်တို့ကြောင့် ခင်ဗျားတို့ ဂုဏ်ယူဝင့်ကြွားခဲ့ရတာကို ခင်ဗျားတို့ထဲကတချို့ နားလည်ထားသလိုမျိုးပေါ့။ ကျွန်တော်တို့လည်း သခင်ယေရှုရဲ့နေ့ကျရင် ခင်ဗျားတို့ကြောင့် ဂုဏ်ယူဝင့်ကြွားနိုင်မှာပါ။ ဒါကို ယုံကြည်စိတ်ချတဲ့အတွက် ခင်ဗျားတို့ဆီ အရင်ဆုံးလာဖို့ ရည်ရွယ်သေးတယ်။ခင်ဗျားတို့ကိုဒုတိယအကြိမ် ထပ်ပြီးပျော်ရွှင်စေချင်လို့ပါ။ မက်ဆီဒိုးနီးယားပြည်ကို အသွားမှာ တစ်ကြိမ်၊ အပြန်မှာ တစ်ကြိမ် ခင်ဗျားတို့ဆီ ဝင်လည်ဖို့၊ ပြီးရင် ကျွန်တော့်ကို ယုဒပြည်ဆီ လိုက်ပို့ခိုင်းဖို့ ရည်ရွယ်ခဲ့တယ်။ အဲဒီလိုလုပ်ဖို့ ရည်ရွယ်တဲ့အခါမှာ ကျွန်တော် ပေါ့ပေါ့တန်တန် သဘောထားလို့လား။ တစ်ကိုယ်ကောင်းစိတ်နဲ့ ကြံရွယ်ပြီး ဟုတ်တယ် ပြောလိုက်၊ မဟုတ်ဘူး ပြောလိုက် လုပ်နေလို့လား။ ကျွန်တော်တို့ ပြောတာတွေဟာ အမှန်တွေပါ။ ဘုရားသခင်ကို ယုံကြည်စိတ်ချပါ။ ကျွန်တော်တို့က ဟုတ်တယ် လို့ပြောပြီးမှ မဟုတ်ဘူး လို့ မပြောပါဘူး။ ကျွန်တော်၊ သိလွာနုနဲ့ တိမောသေက ဘုရားသခင်ရဲ့သား၊ ခရစ်တော်ယေရှုအကြောင်း ဟောခဲ့တယ်။ ယေရှုကလည်း ဟုတ်တယ် ပြောလိုက်၊ မဟုတ်ဘူး ပြောလိုက် မလုပ်ခဲ့ဘူး။ ဟုတ်တယ် လို့ပြောပြီးရင် အမြဲတမ်း ဟုတ်တယ် ပဲ။ ဘုရားသခင်ရဲ့ ကတိတော်တွေ ဘယ်လောက်ပဲ များပါစေ ခရစ်တော်အားဖြင့် ဟုတ်မှန်ရာ ဖြစ်လာတယ်။ ခရစ်တော်အားဖြင့် အာမင် ဆိုပြီး ကျွန်တော်တို့ ပြောနိုင်တဲ့အတွက် ဘုရားသခင့်ဘုန်းတော်ကို ထင်ရှားစေတယ်။ တကယ်တော့ခင်ဗျားတို့ကိုရောကျွန်တော်တို့ကိုပါ ခရစ်တော်ပိုင်ဆိုင်မှန်း အာမခံပေးတဲ့အရှင်၊ ကျွန်တော်တို့ကို ဘိသိက်ပေးတဲ့အရှင်ဟာဘုရားသခင်ပဲ။ ဘုရားသခင်က ကျွန်တော်တို့ကို တံဆိပ်ခတ်ပြီး နောင်ရမယ့်အရာအတွက် အာမခံချက် ပေးတယ်။ ဒါဟာ ကျွန်တော်တို့ရဲ့စိတ်ထဲ ကိန်းအောင်းနေတဲ့ စွမ်းအားတော်ပဲ။ ကောရိန္သုမြို့ကိုကျွန်တော်မလာသေးတာဟာ ခင်ဗျားတို့ကို ငဲ့ညှာလို့ဆိုတာ ဘုရားသခင်ကို သက်သေထားပြီး ပြောနိုင်ပါတယ်။ ခင်ဗျားတို့ရဲ့ ယုံကြည်ခြင်းကို ထိန်းချုပ်နေတာ မဟုတ်ဘူး။ ကျွန်တော်တို့ဟာ ခင်ဗျားတို့ကို ပျော်ရွှင်စေချင်တဲ့ လုပ်ဖော်ဆောင်ဖက်တွေပဲ။ ခင်ဗျားတို့ဟာ ကိုယ့်ယုံကြည်ခြင်းနဲ့ကိုယ် အခိုင်အမာ ရပ်တည်နေသူတွေပါ။,47,2Co,1,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/1/
audio/nwt_47_2Co_BU_02.mp3,ကျွန်တော်နောက်တစ်ခါလာလည်တဲ့အခါ ခင်ဗျားတို့ကို ဝမ်းနည်းအောင် မလုပ်ဘူးလို့ ဆုံးဖြတ်ထားတယ်။ ကျွန်တော့်ကို ဝမ်းသာစေမယ့်သူဆိုလို့ ခင်ဗျားတို့ပဲ ရှိတာပါ။ ကျွန်တော့်ကြောင့် ခင်ဗျားတို့အားလုံး ဝမ်းနည်းနေရင် ကျွန်တော့်ကို ဝမ်းသာစေမယ့်သူ ဘယ်ရှိတော့မလဲ။ ဒါကြောင့် အဲဒီစာကို ကျွန်တော် ရေးလိုက်တာ။ ကျွန်တော်ရောက်လာတဲ့အခါ ခင်ဗျားတို့ကြောင့် ဝမ်းနည်းရမယ့်အစား ဝမ်းသာချင်ပါတယ်။ ကျွန်တော့်ကို ဝမ်းသာစေတဲ့အရာတွေဟာ ခင်ဗျားတို့ကိုလည်း ဝမ်းသာစေမယ်လို့ ယုံပါတယ်။ ကျွန်တော်ကအကြီးအကျယ် စိတ်သောကရောက်ပြီး၊ မျက်ရည်တွေကျပြီး အဲဒီစာကို ရေးလိုက်တာ။ ခင်ဗျားတို့ကို ဝမ်းနည်းစေချင်လို့ မဟုတ်ဘူး။ ခင်ဗျားတို့ကို ဘယ်လောက်ချစ်မှန်း သိစေချင်လို့ပါ။ တစ်ယောက်ယောက်က ဝမ်းနည်းစေတယ်ဆိုရင် ကျွန်တော်ပဲ ဝမ်းနည်းရတာ မဟုတ်ဘူး။ ခင်ဗျားတို့အားလုံးလည်းအနည်းနဲ့အများ ဝမ်းနည်းရတာပဲ။ ဒီကိစ္စနဲ့ပတ်သက်ပြီး ပြင်းပြင်းထန်ထန်မပြောချင်ဘူး။ ခင်ဗျားတို့အများစုရဲ့ ပြစ်တင်ဆုံးမစကားဟာ အဲဒီလူအတွက် လုံလောက်ပါပြီ။ ဒီတော့၊ အခု သူ့ကို ကြည်ကြည်ဖြူဖြူ ခွင့်လွှတ်ပြီး နှစ်သိမ့်ပေးကြပါ။ ဒီလိုမှမဟုတ်ရင် သူ ဖြေမဆည်နိုင်အောင်ဝမ်းနည်းနေလိမ့်မယ်။ ဒါကြောင့် သူ့ကို တကယ်ချစ်မှန်း သူသိအောင် သက်သေပြကြဖို့ တိုက်တွန်းပါတယ်။ ခင်ဗျားတို့ အရာရာမှာ နာခံမှုရှိတယ်၊ မရှိဘူးဆိုတာ သေသေချာချာ သိချင်လို့လည်း စာရေးလိုက်ရတာပါ။ ခင်ဗျားတို့ ကြည်ကြည်ဖြူဖြူ ခွင့်လွှတ်တဲ့သူကို ကျွန်တော်လည်း ခွင့်လွှတ်တယ်။ ကျွန်တော် ခွင့်လွှတ်ပြီဆိုရင် ခွင့်လွှတ်သမျှဟာ ခင်ဗျားတို့အကျိုးအတွက်ပဲဆိုတာ ခရစ်တော်ဟာ သက်သေပဲ။ အဲဒီလိုခွင့်လွှတ်ဖို့ အရေးကြီးတယ်။ ခွင့်မလွှတ်ရင် ကျွန်တော်တို့ကို စာတန် အနိုင်ယူသွားလိမ့်မယ်။ စာတန်ရဲ့ အကြံအစည်တွေကို ကျွန်တော်တို့ မသိတာမှ မဟုတ်တာ။ ခရစ်တော်အကြောင်း သတင်းကောင်း ကြေညာဖို့ တရောမြို့ကို ကျွန်တော် ရောက်လာတဲ့အခါ သခင့်အမှုတော်ဆောင်ဖို့ အခွင့်အရေးတံခါး ပွင့်ခဲ့တယ်။ ညီအစ်ကို တိတုကို မတွေ့ရလို့ ကျွန်တော် စိတ်မသက်မသာ ဖြစ်မိတယ်။ ဒါနဲ့ အဲဒီမြို့မှာရှိတဲ့ ညီအစ်ကိုတွေကို နှုတ်ဆက်ပြီး မက်ဆီဒိုးနီးယားပြည်ကို ထွက်ခွာခဲ့တယ်။ ကျွန်တော်တို့ကို ခရစ်တော်နဲ့အတူ အောင်ပွဲခံချီတက်ရာမှာ အမြဲဦးဆောင်တဲ့ဘုရားသခင်ရဲ့ကျေးဇူးတော် ကြီးမားလှပါတယ်။ ဘုရားသခင်နဲ့ဆိုင်တဲ့ အသိပညာဟာ မွှေးကြိုင်တဲ့ရနံ့နဲ့ တူတယ်။ ကျွန်တော်တို့ရဲ့ လုပ်ဆောင်မှုကြောင့် နေရာတိုင်းမှာ အဲဒီရနံ့ ပျံ့နှံ့သွားတယ်။ ခရစ်တော်အကြောင်း ကြေညာတဲ့ ကျွန်တော်တို့ဟာ ဘုရားသခင်အတွက် မွှေးကြိုင်တဲ့ရနံ့နဲ့ တူတယ်။ ကယ်တင်ခံရမယ့်သူတွေရော ဖျက်ဆီးခံရမယ့်သူတွေဆီကိုပါ ပျံ့နှံ့သွားတယ်။ အဲဒီရနံ့ဟာ ဖျက်ဆီးခံရမယ့်သူတွေအတွက် သေခြင်းဆီ ပို့ဆောင်တဲ့ ရနံ့ပဲ။ ကယ်တင်ခံရမယ့်သူတွေအတွက်တော့ အသက်ရှင်ခြင်းဆီ ပို့ဆောင်တဲ့ ရနံ့ပဲ။ ဒီလုပ်ငန်းအတွက် ဘယ်သူ အရည်အချင်း ပြည့်မီသလဲ။ ကျွန်တော်တို့ အရည်အချင်း ပြည့်မီကြတယ်။ ဘာကြောင့်လဲဆိုတော့ ကျွန်တော်တို့ဟာ ဘုရားသခင်ရဲ့ တရားစကားကို အများတကာလို လှည့်လည်ရောင်းချသူတွေ မဟုတ်ဘူး။ ဘုရားသခင် စေလွှတ်သူတွေအဖြစ်၊ ဘုရားသခင့်ရှေ့မှာ ခရစ်တော်ရဲ့ နောက်လိုက်တွေအဖြစ် စိတ်ရင်းမှန်နဲ့ ဟောပြောကြလို့ပါ။,47,2Co,2,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/2/
audio/nwt_47_2Co_BU_03.mp3,ကျွန်တော်တို့ ကိုယ့်အကြောင်းကို ထောက်ခံချက် ပေးနေတာလား။ တခြားသူတွေ လုပ်သလို ခင်ဗျားတို့ဆီ ထောက်ခံစာပေးဖို့ ဒါမှမဟုတ် ခင်ဗျားတို့ဆီကနေ ထောက်ခံစာယူဖို့ လိုအပ်လို့လား။ ကျွန်တော်တို့ရဲ့ နှလုံးသားမှာ ရေးထားတဲ့စာ၊ လူအားလုံးသိပြီး ဖတ်ရှုတဲ့စာဟာ ခင်ဗျားတို့ကိုယ်တိုင်ပဲ။ ခင်ဗျားတို့ဟာ အမှုဆောင်သူတွေဖြစ်တဲ့ ကျွန်တော်တို့ ရေးတဲ့စာ၊ ခရစ်တော်ရဲ့ စာပဲဆိုတာ ထင်ရှားတယ်။ အဲဒီစာကို မင်နဲ့ရေးတာ မဟုတ်ဘူး။ အသက်ရှင်နေတဲ့ ဘုရားသခင်ရဲ့ စွမ်းအားတော်နဲ့ ရေးထားတာ။ ကျောက်ပြားပေါ်မှာ ရေးတာမဟုတ်ဘူး။ နှလုံးသားပေါ်မှာ ရေးထားတာ။ ကျွန်တော်တို့က ခရစ်တော်ကို အမှီပြုပြီး ဘုရားသခင့်ရှေ့မှာ အဲဒီလို ယုံကြည်စိတ်ချတယ်။ ဘယ်အလုပ်ကိုမဆို ကျွန်တော်တို့ လုပ်နိုင်တာဟာ ကိုယ့်ဘာသာကိုယ် အရည်အချင်းပြည့်မီလို့ မဟုတ်ဘူး။ ဘုရားသခင်ကြောင့်သာအရည်အချင်း ပြည့်မီနေတာပါ။ ပဋိညာဉ်သစ်နဲ့ဆိုင်တဲ့ အမှုဆောင်သူတွေဖြစ်ဖို့ ကျွန်တော်တို့ကို အရည်အချင်း ပြည့်မီစေတာဟာ ဘုရားသခင်ပါ။ ကျွန်တော်တို့ဟာ မောရှေရေးခဲ့တဲ့ ပညတ်နဲ့ဆိုင်တဲ့ အမှုဆောင်သူတွေ မဟုတ်ဘူး၊ စွမ်းအားတော်နဲ့ဆိုင်တဲ့ အမှုဆောင်သူတွေပဲ။ မောရှေရေးခဲ့တဲ့ ပညတ်က သေစေတတ်တယ်။ စွမ်းအားတော်ကတော့ ရှင်စေတတ်တယ်။ ကျောက်ပြားပေါ် ရေးထွင်းထားတဲ့ ပညတ်တရား၊ သေခြင်းကို ဖြစ်ပေါ်စေတဲ့ ပညတ်တရားကို မောရှေပေးတုန်းက သူ့မျက်နှာမှာ ဘုန်းအသရေ ထွန်းတောက်နေလို့ အစ္စရေးလူမျိုးတွေ စေ့စေ့မကြည့်နိုင်ကြဘူး။ ကွယ်ပျောက်သွားမယ့်အရာတောင်အဲဒီလိုဘုန်းအသရေနဲ့ ပြည့်စုံနေရင်၊ စွမ်းအားတော်ကြောင့် ဖြစ်ပေါ်လာတဲ့အရာက ပိုလို့တောင်ဘုန်းအသရေပြည့်စုံမယ် မဟုတ်လား။ လူတွေကို အပြစ်စီရင်ခံရစေတဲ့ ပညတ်တရားတောင် ဘုန်းအသရေနဲ့ ပြည့်စုံနေရင် လူတွေကို ဖြောင့်မတ်သူတွေအဖြစ် သတ်မှတ်ခံရစေတဲ့ လုပ်ငန်းဟာ ပိုလို့တောင် ဘုန်းအသရေနဲ့ပြည့်စုံမယ် မဟုတ်လား။ ပညတ်တရားရဲ့ ဘုန်းအသရေဟာ ပဋိညာဉ်သစ်ရဲ့ ဘုန်းအသရေနဲ့ နှိုင်းယှဉ်လိုက်ရင် ဘာမှ မဟုတ်တော့ပါဘူး။ ကွယ်ပျောက်သွားမယ့် ပညတ်တရားဟာ ဘုန်းအသရေနဲ့ ပြည့်စုံနေရင် တည်မြဲတဲ့ပဋိညာဉ်သစ်ဟာပိုလို့တောင် ဘုန်းအသရေ ပြည့်စုံမှာပေါ့။ ကျွန်တော်တို့မှာ အဲဒီလို မျှော်လင့်ချက်ရှိတဲ့အတွက် ရဲရဲဝံ့ဝံ့ပြောဆိုခွင့် ကိုသုံးပြီး ဟောပြောနေကြတယ်။ မောရှေလို မဟုတ်ဘူး။ မောရှေကကွယ်ပျောက်သွားမယ့် ပညတ်တရားရဲ့ ဘုန်းအသရေကို အစ္စရေးတွေ စေ့စေ့မကြည့်နိုင်အောင် သူ့မျက်နှာကို ဖုံးထားတယ်။ ဒါတောင်မှ အစ္စရေးတွေရဲ့ စိတ်နှလုံးဟာ ထုံထိုင်းနေခဲ့တယ်။ အခုချိန်အထိ သူတို့ရဲ့စိတ်နှလုံးက မျက်နှာဖုံးနဲ့ အုပ်ထားသလိုဖြစ်နေလို့ ပဋိညာဉ်ဟောင်းကို နားမလည်ကြဘူး။ အဲဒီမျက်နှာဖုံးကို ခရစ်တော်အားဖြင့်သာ ဖယ်ရှားလို့ရတယ်။ အခုချိန်အထိ သူတို့ရဲ့ စိတ်နှလုံးဟာ ဖုံးအုပ်နေဆဲမို့လို့ မောရှေရဲ့ကျမ်းတွေကို ဖတ်တဲ့အခါတိုင်း သူတို့ နားမလည်ကြဘူး။ ယေဟောဝါဆီ ပြန်လှည့်လာတဲ့အခါမှ အဲဒီမျက်နှာဖုံးဖယ်ရှားခံရတယ်။ ယေဟောဝါဟာ ဝိညာဉ်ပုဂ္ဂိုလ် ဖြစ်တယ်။ ယေဟောဝါရဲ့ စွမ်းအားတော် ရရှိသူတွေဟာ လွတ်လပ်မှု ရှိကြတယ်။ မျက်နှာဖုံး ဖယ်ရှားခံလိုက်ရတဲ့ ကျွန်တော်တို့အားလုံးက ယေဟောဝါရဲ့ ဘုန်းတော်ကို မှန်လို ရောင်ပြန်ဟပ်ကြတယ်။ ဝိညာဉ်ပုဂ္ဂိုလ်ဖြစ်တဲ့ ယေဟောဝါ အလိုရှိတဲ့အတိုင်း ဘုန်းတော်ကို တိုးပွားသည်ထက် တိုးပွားအောင် ရောင်ပြန်ဟပ်ရင်း ဘုရားရဲ့ပုံသဏ္ဌာန်နဲ့ တထေရာတည်းတူအောင် ပြောင်းလဲကြတယ်။,47,2Co,3,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/3/
audio/nwt_47_2Co_BU_04.mp3,ကျွန်တော်တို့က ကရုဏာတော်ခံစားရလို့ ဒီအမှုတော်ကို ဆောင်ရွက်နေရတာ။ ဒါကြောင့် အရှုံးမပေးဘူး။ ရှက်စရာကောင်းတဲ့အရာတွေ မလုပ်ဘူး။ ခိုးကြောင်ခိုးဝှက် မလုပ်ဘူး။ မကောက်ကျစ်ဘူး။ ဘုရားသခင်ရဲ့ တရားစကားကို မလိမ့်တပတ်လုပ်ပြီး မသုံးဘူး။ အဲဒီအစား အမှန်တရားကို ထင်ရှားစေခြင်းအားဖြင့် ဘုရားသခင်ရှေ့မှာ လူအားလုံးအတွက် စံနမူနာကောင်း ပြတယ်။ ကျွန်တော်တို့ကြေညာတဲ့ သတင်းကောင်းဟာ ဖုံးအုပ်နေတယ်ဆိုရင်တောင် ဖျက်ဆီးခံရမယ့် သူတွေအတွက်ပဲ ဖုံးအုပ်နေတာ။ ဒီလောကစနစ်ရဲ့ ဘုရားက မယုံကြည်သူတွေရဲ့ ဉာဏ်မျက်စိကို ကွယ်စေတဲ့အတွက် ဘုရားသခင့် ပုံသဏ္ဌာန်ဖြစ်တဲ့ ခရစ်တော်နဲ့ဆိုင်တဲ့ သတင်းကောင်းရဲ့ ဘုန်းအသရေအလင်းကို အဲဒီလူတွေ မမြင်ရဘူး။ ကျွန်တော်တို့က ကိုယ့်အကြောင်းကိုယ် ဟောနေတာ မဟုတ်ဘူး။ ယေရှုခရစ်ဟာ သခင်ဖြစ်တဲ့အကြောင်း၊ ကျွန်တော်တို့ဟာ ယေရှုအတွက် ခင်ဗျားတို့ရဲ့ ကျွန်တွေဖြစ်တဲ့အကြောင်း ဟောပြောနေတာ။ မှောင်မိုက်ထဲကနေ အလင်းထွန်းလင်းစေ လို့ပြောတဲ့ ဘုရားသခင်က ကျွန်တော်တို့ရဲ့ စိတ်နှလုံးမှာ အလင်း ထွန်းလင်းစေပြီ။ အဲဒီအလင်းဟာ ခရစ်တော်ရဲ့ မျက်နှာမှာ ထွန်းတောက်နေတဲ့၊ ဘုန်းအသရေနဲ့ပြည့်စုံတဲ့ ဘုရားရေးရာအသိပညာပဲ။ မြေအိုးတွေလိုဖြစ်တဲ့ ကျွန်တော်တို့ဆီမှာ ဒီဘဏ္ဍာ ရှိနေတယ်။ ဒါကြောင့် သာမန်ထက်ထူးကဲတဲ့ တန်ခိုးဟာ ကျွန်တော်တို့ဆီက မဟုတ်ဘဲ ဘုရားသခင်ဆီကမှန်း ထင်ရှားတယ်။ ကျွန်တော်တို့ဟာ အဘက်ဘက်ကနေ ဖိနှိပ်ခံရပေမဲ့ မလှုပ်နိုင်လောက်အောင် ပိတ်မိမနေပါဘူး။ ကြံရာမရဖြစ်နေပေမဲ့ ထွက်ပေါက်မရှိဘဲ မနေပါဘူး။ ညှဉ်းပန်းနှိပ်စက်ခံရပေမဲ့ စွန့်ပစ်မခံရပါဘူး။ အထိုးခံရလို့ လဲကျပေမဲ့ ဇာတ်သိမ်းမသွားပါဘူး။ ကျွန်တော်တို့က ယေရှုလိုပဲအသက်အန္တရာယ် အမြဲကြုံခဲ့ရတယ်။ ဒါကြောင့် ယေရှု ဒုက္ခခံရသလို ကျွန်တော်တို့လည်း ခံရတယ်ဆိုတာ ပေါ်လွင်ပါတယ်။ ကျွန်တော်တို့က အသက်ရှင်နေပေမဲ့ ယေရှုရဲ့နောက်ကို လိုက်တဲ့အတွက် သေဘေးနဲ့ အမြဲရင်ဆိုင်နေရတယ်။ ဒါကြောင့် ယေရှုဒုက္ခခံရသလို ကျွန်တော်တို့လည်း ခံရတယ်ဆိုတာ ပေါ်လွင်ပါတယ်။ ကျွန်တော်တို့ သေဘေးနဲ့ ရင်ဆိုင်ရပေမဲ့ အဲဒါက ခင်ဗျားတို့အတွက် အသက်ရှင်ခြင်း ဖြစ်လာတယ်။ ယုံကြည်သက်ဝင်လို့ ငါပြောနေတာ ဆိုပြီး ကျမ်းစာမှာ ရေးထားတဲ့အတိုင်း ကျွန်တော်တို့မှာ အဲဒီလိုယုံကြည်ခြင်းမျိုး ရှိတယ်။ ယုံကြည်သက်ဝင်လို့ကျွန်တော်တို့ပြောနေတာ။ ယေရှုကို ထမြောက်စေတဲ့အရှင်က ယေရှုနဲ့အတူ ကျွန်တော်တို့အားလုံးကို ထမြောက်စေမယ်၊ ကျွန်တော်တို့ရော ခင်ဗျားတို့ကိုပါ ယေရှုရှေ့ ခေါ်လာမယ်ဆိုတာကျွန်တော်တို့သိထားတယ်။ ဒါတွေအားလုံးဟာ ခင်ဗျားတို့အကျိုးအတွက်ပါ။ ဘုရားသခင်ရဲ့ ဘုန်းတော်ကို ကျေးဇူးတင်ချီးမွမ်းသူတွေ များလာတဲ့အတွက် မဟာကရုဏာတော် တိုးများသည်ထက် တိုးများလာတယ်။ ဒါကြောင့် ကျွန်တော်တို့ အရှုံးမပေးကြဘူး။ ခန္ဓာကိုယ်အပြင်ပန်းကတော့ ယိုယွင်းပျက်စီးနေပေမဲ့ အတွင်းစိတ်ကတော့ တစ်နေ့ပြီးတစ်နေ့ အသစ်အသစ် ပြန်ဖြစ်တယ်။ ကျွန်တော်တို့ ခဏတာခံရတဲ့ ပေါ့ပါးတဲ့ ဆင်းရဲဒုက္ခဟာ အတိုင်းထက်အလွန် ကြီးမြတ်တဲ့ ထာဝရဘုန်းအသရေကို ရရှိစေတယ်။ မြင်နိုင်တဲ့အရာကို အာရုံမစိုက်ဘဲ မမြင်နိုင်တဲ့အရာတွေကို ကျွန်တော်တို့ အာရုံစိုက်ကြတယ်။ မြင်နိုင်တဲ့အရာတွေဟာ တစ်ခဏသာ တည်တံ့ပြီး မမြင်နိုင်တဲ့အရာတွေကတော့ ထာဝရတည်တံ့လို့ပဲ။,47,2Co,4,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/4/
audio/nwt_47_2Co_BU_05.mp3,ကျွန်တော်တို့ရဲ့ မြေကြီးနေအိမ်ဖြစ်တဲ့ လက်ရှိတဲအိမ်ဟာ ပျက်စီးသွားရမှာဖြစ်ပြီး ကောင်းကင်မှာ ထာဝစဉ်တည်မယ့် နေအိမ်၊ လူမဆောက်တဲ့နေအိမ်ကို ဘုရားသခင်ဆီကနေ ရမယ်လို့ကျွန်တော်တို့သိထားတယ်။ လက်ရှိနေအိမ်မှာ ကျွန်တော်တို့ နေထိုင်တုန်း ကောင်းကင်နေအိမ်ကို တောင့်တလွန်းလို့ ညည်းတွားနေကြတယ်။ ကောင်းကင်နေအိမ်က ကျွန်တော်တို့ကို အဝတ်လို လွှမ်းခြုံပေးလိမ့်မယ်။ ကောင်းကင်နေအိမ်ကို အဝတ်လို ဝတ်ဆင်ရတဲ့အခါ ကျွန်တော်တို့ အဝတ်ဗလာဖြစ်နေမှာ မဟုတ်ဘူး။ လက်ရှိတဲအိမ်မှာနေတဲ့ ကျွန်တော်တို့ဟာ ဝန်ပိပြီး ညည်းတွားနေရတယ်။ ဒီတဲအိမ်ကို အဝတ်လို ချွတ်ပစ်ချင်လို့ မဟုတ်ဘဲ ကောင်းကင်နေအိမ်ကို ဝတ်ဆင်ချင်လို့ ညည်းတွားနေတာပါ။ ဒါမှ သေတတ်တဲ့အရာကို အသက်ရှင်ခြင်းနဲ့ အစားထိုးနိုင်မှာပါ။ အဲဒီအသက်တာကို ပြင်ဆင်ပေးတဲ့အရှင်ကတော့ ဘုရားသခင်ပဲ။ ဘုရားသခင်က ကျွန်တော်တို့ကို နောင်ရမယ့်အရာအတွက် အာမခံချက် အဖြစ် စွမ်းအားတော် ပေးထားတယ်။ ဒါကြောင့် ကျွန်တော်တို့ဟာ အမြဲ စိတ်ချလက်ချဖြစ်နေတယ်။ ဒီခန္ဓာနဲ့ နေထိုင်သရွေ့ သခင်နဲ့ ဝေးကွာနေမယ်ဆိုတာကို သိတယ်။ မြင်ရတဲ့အရာတွေကို ကြည့်ပြီး အသက်မရှင်ဘဲ ယုံကြည်ခြင်းနဲ့ အသက်ရှင်နေကြတယ်။ ကျွန်တော်တို့ စိတ်ချလက်ချဖြစ်နေပေမဲ့ ဒီခန္ဓာနဲ့ နေထိုင်မယ့်အစား သခင်နဲ့အတူ နေထိုင်ဖို့ ပိုလိုလားပါတယ်။ ဒါပေမဲ့ သခင်နဲ့အတူ နေထိုင်ရသည်ဖြစ်စေ၊ ဝေးကွာနေရသည်ဖြစ်စေ သခင်နှစ်သက်သူတွေ အမြဲဖြစ်နိုင်ဖို့ ကျွန်တော်တို့ ပန်းတိုင်ထားတယ်။ ဘာလို့လဲဆိုတော့ ကျွန်တော်တို့အားလုံး ခရစ်တော်ရဲ့ တရားပလ္လင်ရှေ့ ရောက်ရမှာဖြစ်လို့ပဲ။ ဒီခန္ဓာနဲ့ အသက်ရှင်တုန်းက ပြုကျင့်ခဲ့တဲ့ ကောင်းတဲ့အကျင့်၊ မကောင်းတဲ့အကျင့်အတိုင်း အကျိုးအပြစ်ကို ခံရလိမ့်မယ်။ သခင်ကိုကြောက်ရွံ့သင့်မှန်း ကျွန်တော်တို့ သိတဲ့အတွက် လူတွေကို နားလည်လက်ခံလာအောင် သွန်သင်ပေးတယ်။ ကျွန်တော်တို့ ဘယ်လိုလူစားမျိုးလဲဆိုတာဘုရားသခင် ကောင်းကောင်း သိတယ်။ ခင်ဗျားတို့လည်း ကောင်းကောင်း သိလိမ့်မယ်လို့ မျှော်လင့်ပါတယ်။ ကျွန်တော်တို့ ကိုယ့်အကြောင်းကိုယ် ထောက်ခံချက်ပေးနေတာ မဟုတ်ဘူး။ ကျွန်တော်တို့နဲ့ပတ်သက်ပြီး ခင်ဗျားတို့ကို ဂုဏ်ယူဝင့်ကြွားစေချင်လို့ ပြောနေတာ။ ဒါမှ စိတ်ရင်းကိုမကြည့်ဘဲအပြင်ပန်းကိုကြည့်ပြီး ဂုဏ်ယူဝင့်ကြွားတတ်သူတွေရဲ့ စကားကို ခင်ဗျားတို့ ချေပနိုင်မှာပေါ့။ ကျွန်တော်တို့က စိတ်မမှန်တဲ့သူလို တစ်ခုခုလုပ်တယ်ဆိုရင် ဘုရားသခင်အတွက် လုပ်တာပါ။ စိတ်မှန်တဲ့သူတွေလို လုပ်တယ်ဆိုရင် ခင်ဗျားတို့အကျိုးအတွက် လုပ်တာပါ။ ခရစ်တော်ရဲ့ ချစ်ခြင်းမေတ္တာက ကျွန်တော်တို့ကို တွန်းအားပေးတယ်။ ဒါကြောင့် ကျွန်တော်တို့ ကောက်ချက်ချတာက လူအားလုံးအတွက် လူတစ်ယောက် အသေခံတယ်။ လူအားလုံး သေဆုံးပြီဖြစ်လို့ သူအသေခံဖို့ လိုအပ်တယ်။ လူအားလုံးအတွက် အသေခံတဲ့သူဟာ ခရစ်တော်ပဲ။ ဒါကြောင့် အသက်ရှင်နေသူတွေဟာ ကိုယ့်အတွက် အသက်မရှင်တော့ဘဲ ကိုယ့်အတွက် အသေခံပြီး အသက်ပြန်ရှင်လာတဲ့ ခရစ်တော်အတွက် အသက်ရှင်သင့်တယ်။ ကျွန်တော်တို့ကအခုကစပြီး ဘယ်သူ့ကိုမှ ကိုယ့်အမြင်နဲ့ အကဲမဖြတ်တော့ဘူး။ အရင်တုန်းက ခရစ်တော်ကို ကိုယ့်အမြင်နဲ့ အကဲဖြတ်ခဲ့ကြပေမဲ့ အခုတော့ အဲဒီလို အကဲမဖြတ်တော့ဘူး။ ခရစ်တော်နဲ့ တစ်စိတ်တစ်ဝမ်းတည်း ရှိတဲ့သူဟာ ဘုရားသခင်ရဲ့ ဖန်ဆင်းရာအသစ်ပဲ။ ဟောင်းတဲ့အရာတွေ ကွယ်ပျောက်ပြီး အသစ်သောအရာတွေ တည်ရှိလာပြီ။ တကယ်တော့ အရာအားလုံးဟာ ဘုရားသခင်ဆီကပဲ။ ဘုရားသခင်က ခရစ်တော်ကတစ်ဆင့် ကျွန်တော်တို့ကိုမိမိနဲ့ ပြန်လည်သင့်မြတ်စေတဲ့အပြင် ပြန်လည်သင့်မြတ်စေတဲ့လုပ်ငန်းကိုလည်း ကျွန်တော်တို့ဆီ ပေးအပ်ထားတယ်။ အဲဒီလုပ်ငန်းကတော့ ခရစ်တော်ကတစ်ဆင့် ဒီလောကကို ဘုရားသခင်နဲ့ ပြန်လည်သင့်မြတ်စေတဲ့ လုပ်ငန်းပဲ။ ဘုရားသခင်က လူတွေရဲ့အပြစ်ကို မှတ်မထားဘူး။ မိမိနဲ့ ပြန်လည်သင့်မြတ်နိုင်တယ်ဆိုတဲ့အကြောင်း လူတွေကို ဟောရမယ့်လုပ်ငန်းကို ကျွန်တော်တို့ဆီ ပေးအပ်ထားတယ်။ ဒီတော့ ကျွန်တော်တို့ဟာ ခရစ်တော်ရဲ့ကိုယ်စား သံအမတ်တွေပဲ။ ကျွန်တော်တို့ကတစ်ဆင့် ဘုရားသခင်ကိုယ်တိုင် မေတ္တာရပ်ခံနေတဲ့သဘောပေါ့။ ဒါကြောင့် ဘုရားသခင်နဲ့ ပြန်လည်သင့်မြတ်အောင် လုပ်ကြပါ ဆိုပြီး ခရစ်တော်ကိုယ်စား ကျွန်တော်တို့ တောင်းပန်နေတာပါ။ ဘုရားသခင်က အပြစ်ကင်းစင်သူကို ကျွန်တော်တို့အတွက် အပြစ်ဖြေရာအလှူ ဖြစ်စေခဲ့တယ်။ ကျွန်တော်တို့ဟာ သူ့ကြောင့် ဘုရားသခင်ရဲ့အမြင်မှာ ဖြောင့်မတ်သူတွေ ဖြစ်နိုင်ကြတယ်။,47,2Co,5,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/5/
audio/nwt_47_2Co_BU_06.mp3,ဘုရားသခင့် လုပ်ဖော်ဆောင်ဖက်တွေအနေနဲ့ ဘုရားသခင်ရဲ့ မဟာကရုဏာတော်ကို ရရှိပြီးနောက် အဲဒါကို အကျိုးမဲ့မဖြစ်စေဖို့ ခင်ဗျားတို့ကို တိုက်တွန်းချင်ပါတယ်။ ဘာလို့လဲဆိုတော့ မျက်နှာသာပြရာကာလမှာ မင်းရဲ့ဆုတောင်းသံကို ငါကြားတယ်။ ကယ်တင်ရာနေ့ရက်မှာ မင်းကို ငါကူညီခဲ့တယ် လို့ ဘုရားသခင် ပြောထားလို့ပဲ။ အခုအချိန်ဟာ အထူး မျက်နှာသာပြရာကာလပဲ။ အခုအချိန်ဟာ ကယ်တင်ရာနေ့ရက်ပဲ။ အမှုဆောင်လုပ်ငန်းကို လူတွေ အပြစ်တင်စရာမဖြစ်စေဖို့ တိုက်မိလဲစေနိုင်တဲ့အရာ တစ်ခုမှ ကျွန်တော်တို့မလုပ်ကြဘူး။ ဘုရားသခင်ရဲ့ အမှုဆောင်သူတွေဖြစ်မှန်း ကျွန်တော်တို့ နည်းအမျိုးမျိုးနဲ့ ဖော်ပြတယ် စမ်းသပ်မှုအမျိုးမျိုးကို ခံရပ်တယ်။ ဆင်းရဲဒုက္ခတွေ၊ နွမ်းပါးမှုတွေ၊ အခက်အခဲတွေကို ခံရပ်တယ်။ ရိုက်နှက်ခံရတာ၊ ထောင်ကျတာ၊ ရုန်းရင်းဆန်ခတ်ဖြစ်တာ၊ ပင်ပင်ပန်းပန်း လုပ်ကိုင်ရတာ၊ အိပ်ရေးပျက်တာ၊ အစာရေစာ ပြတ်လပ်တာတွေကိုလည်း ခံရပ်တယ်။ စင်ကြယ်တဲ့အသက်တာနဲ့ နေထိုင်တယ်။ အသိပညာနဲ့အညီ ပြုမူနေထိုင်တယ်။ စိတ်ရှည်မှုနဲ့ ကြင်နာမှုပြတယ်။ သန့်ရှင်းသော စွမ်းအားတော်ရဲ့လမ်းညွှန်မှုကိုခံယူတယ်။ ဟန်ဆောင်မှုကင်းတဲ့ မေတ္တာကို ပြတယ်။ မှန်သောစကားကို ပြောတယ်။ ဘုရားသခင်ရဲ့တန်ခိုးကို အားကိုးတယ်။ ဖြောင့်မတ်ခြင်းလက်နက်တွေကိုလည်း ဘယ်တစ်ဖက်၊ ညာတစ်ဖက် ကိုင်ဆောင်ထားတယ်။ ဂုဏ်တင်ခံရတဲ့အခါ ရှိသလို သိက္ခာချခံရတဲ့အခါလည်း ရှိတယ်။ ချီးမွမ်းခံရတဲ့အခါ ရှိသလို ကဲ့ရဲ့ခံရတဲ့အခါလည်း ရှိတယ်။ အမှန်ပြောသူတွေဖြစ်လျက်နဲ့ လှည့်စားသူတွေလို့ သတ်မှတ်ခံရတယ်။ ဘုရားသခင် အသိအမှတ်ပြုပေမဲ့ လူတွေ အသိအမှတ်ပြုတာကို မခံရဘူး။ အသက်ရှင်နေပါလျက်နဲ့ သေထိုက်သူတွေ၊ သေဒဏ်စီရင်မခံရဘဲနဲ့ ပြစ်ဒဏ်ခံရသူတွေလို့ ကျွန်တော်တို့ကို သတ်မှတ်ကြတယ်။ အမြဲပျော်ရွှင်နေပါလျက် ဝမ်းနည်းနေတဲ့သူတွေ၊ လူအများကို ကြွယ်ဝစေပါလျက် ဆင်းရဲသူတွေ၊ အရာအားလုံးကို ပိုင်ဆိုင်ပါလျက် ဘာမှမပိုင်ဆိုင်တဲ့သူတွေလို့ ကျွန်တော်တို့ကို သတ်မှတ်ကြတယ်။ ကောရိန္သုမြို့သား ညီအစ်ကိုတို့၊ ကျွန်တော်တို့ ပွင့်ပွင့်လင်းလင်း ပြောခဲ့တယ်။ ခင်ဗျားတို့ကို တကယ်ချစ်မြတ်နိုးတယ်။ ကျွန်တော်တို့ရဲ့ ချစ်ခင်တွယ်တာမှုကို မကန့်သတ်ထားဘူး။ ခင်ဗျားတို့ကသာ ချစ်ခင်တွယ်တာမှုကို ကန့်သတ်ထားကြတာပါ။ ဒါကြောင့် သားသမီးတွေလို သဘောထားပြီး ပြောမယ်။ ခင်ဗျားတို့ဘက်က တုံ့ပြန်တဲ့အနေနဲ့ ကျွန်တော်တို့ကို တကယ်ချစ်မြတ်နိုးကြပါ။ မယုံကြည်သူတွေနဲ့ ဘက်မညီတဲ့ ထမ်းပိုးကို မထမ်းကြပါနဲ့။ ဖြောင့်မတ်မှုနဲ့ မတရားမှု ဘယ်လိုလုပ် ပေါင်းဖက်နိုင်မလဲ။ အလင်းနဲ့အမှောင် ဘယ်လိုလုပ်တွဲဖက်နိုင်မလဲ။ ခရစ်တော်နဲ့ ဗေလျာလ ဘယ်လိုလုပ် သင့်မြတ်နိုင်မလဲ။ ယုံကြည်သူနဲ့ မယုံကြည်သူ ဘယ်လိုလုပ် မျှဝေခံစားနိုင်မလဲ။ ဘုရားသခင်ရဲ့ဗိမာန်တော်ထဲမှာ ရုပ်တုတွေ ဘယ်လိုလုပ် ရှိနိုင်မှာလဲ။ ကျွန်တော်တို့ဟာအသက်ရှင်နေတဲ့ ဘုရားသခင်ရဲ့ ဗိမာန်တော်ပဲ။ ဘုရားသခင် ပြောထားတာက ငါက သူတို့အလယ်မှာ စံမြန်းမယ်၊ သူတို့နဲ့အတူ ရှိနေမယ်။ ငါဟာ သူတို့ရဲ့ဘုရားသခင်ဖြစ်ပြီး သူတို့လည်း ငါ့လူမျိုး ဖြစ်လာလိမ့်မယ်။ ဒါကြောင့် သူတို့ထဲကနေ ထွက်သွားကြ၊ တသီးတခြားနေကြ။ မသန့်ရှင်းတဲ့အရာကို လက်နဲ့တောင် မထိနဲ့တော့ ဆိုပြီး ယေဟောဝါ ပြောတယ်။ မင်းတို့ကို ငါလက်ခံမယ်။ ငါကမင်းတို့ရဲ့ဖခင်ဖြစ်လာမယ်။ မင်းတို့လည်း ငါ့ရဲ့သားသမီးတွေ ဖြစ်လာလိမ့်မယ် ဆိုပြီး အနန္တတန်ခိုးရှင် ယေဟောဝါ ပြောတယ်။,47,2Co,6,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/6/
audio/nwt_47_2Co_BU_07.mp3,ချစ်ရသူတို့၊ အဲဒီကတိတော်တွေကို ကျွန်တော်တို့ ရရှိထားတဲ့အတွက် ကိုယ်စိတ်နှစ်ပါးကို ညစ်ညူးစေတဲ့အရာ ရှိသမျှနဲ့ ကင်းစင်နေကြစို့။ ဘုရားသခင်ကို ကြောက်ရွံ့ရိုသေတဲ့စိတ်နဲ့ သန့်ရှင်းသည်ထက် သန့်ရှင်းအောင် အသက်ရှင်နေကြစို့။ ခင်ဗျားတို့ရဲ့နှလုံးသားထဲမှာ ကျွန်တော်တို့ကိုနေရာပေးကြပါ။ ကျွန်တော်တို့ ဘယ်သူ့ကိုမှ မပြစ်မှားခဲ့ဘူး။ ဘယ်သူ့ကိုမှ မဖျက်ဆီးခဲ့ဘူး။ ဘယ်သူ့ဆီကမှ အမြတ်မထုတ်ခဲ့ဘူး။ ခင်ဗျားတို့ကို အပြစ်တင်တဲ့အနေနဲ့ပြောနေတာ မဟုတ်ပါဘူး။ ကျွန်တော်ပြောခဲ့သလိုပဲသေသည်ဖြစ်စေ၊ရှင်သည်ဖြစ်စေကျွန်တော်တို့ရဲ့ နှလုံးသားထဲမှာခင်ဗျားတို့ရှိနှင့်ပြီးသားပါ။ ခင်ဗျားတို့နဲ့ပတ်သက်ပြီး ရဲရဲဝံ့ဝံ့ပြောဆိုခွင့် ကျွန်တော့်မှာ ရှိတယ်။ ခင်ဗျားတို့နဲ့ပတ်သက်လို့ တကယ်ဂုဏ်ယူပြီး စိတ်အားတက်လာတယ်။ ဒုက္ခအမျိုးမျိုး ခံရပေမဲ့အတိုင်းထက်အလွန်ဝမ်းသာတယ်။ ကျွန်တော်တို့က မက်ဆီဒိုးနီးယားပြည်ကိုရောက်တဲ့အခါ စိတ်ထောင်းကိုယ်ကြေ ဖြစ်ခဲ့ရတယ်။ ဒါတောင် ဒုက္ခအမျိုးမျိုး ကြုံနေရတုန်းပဲ။ အပြင်က တိုက်ခိုက်တာကို ခံရသလို အတွင်းကလူတွေအတွက်လည်း စိတ်ပူနေရတယ်။ ဒါပေမဲ့ အားငယ်သူတွေကို နှစ်သိမ့်ပေးတတ်တဲ့ ဘုရားသခင်က ရောက်လာတဲ့ တိတုအားဖြင့် ကျွန်တော်တို့ကို နှစ်သိမ့်ပေးတယ်။ တိတု ရောက်လာတဲ့အပြင် ခင်ဗျားတို့ကြောင့် သူခံစားရတဲ့ နှစ်သိမ့်မှုကလည်း ကျွန်တော့်ကို အားတက်စေတယ်။ ကျွန်တော့်ကို သတိရနေတဲ့အကြောင်း၊ ခင်ဗျားတို့ ဝမ်းနည်းပူဆွေးနေတဲ့အကြောင်း၊ ကျွန်တော့်အတွက် သိပ်စိတ်ပူနေတဲ့အကြောင်း သူပြောပြတော့ ပိုပြီးဝမ်းသာရပါတယ်။ ကျွန်တော်ရေးခဲ့တဲ့စာကြောင့် ခင်ဗျားတို့ ဝမ်းနည်းရရင်တောင် ကျွန်တော် စိတ်မကောင်း မဖြစ်ပါဘူး။ (အဲဒီစာကြောင့် ခင်ဗျားတို့ အခိုက်အတန့် ဝမ်းနည်းခဲ့ရတယ်ဆိုတဲ့အကြောင်း သိလိုက်ရတော့) အစပိုင်းမှာ ကျွန်တော် စိတ်မကောင်း ဖြစ်မိသေးတယ်။ အခုတော့ကျွန်တော် ဝမ်းသာမိတယ်။ ခင်ဗျားတို့ ဝမ်းနည်းရလို့မဟုတ်ဘဲ နောင်တရသွားလို့ပါ။ အဲဒီဝမ်းနည်းမှုဟာ ဘုရားသခင့် အလိုတော်နဲ့ ညီပါတယ်။ ကျွန်တော်တို့ကြောင့် ခင်ဗျားတို့ မနစ်နာခဲ့ရပါဘူး။ ဘုရားသခင့် အလိုတော်နဲ့ညီတဲ့ ဝမ်းနည်းမှုက နောင်တရပြီး ကယ်တင်ခြင်းရစေတဲ့အတွက် အမြဲအကျိုးရစေပါတယ်။ လောကနဲ့ဆက်နွှယ်တဲ့ ဝမ်းနည်းမှုကတော့သေခြင်းကို ဖြစ်စေတယ်။ ဘုရားသခင့် အလိုတော်နဲ့ညီတဲ့ ဝမ်းနည်းမှုကြောင့် ခင်ဗျားတို့ လုံ့လဝီရိယရှိတယ်။ အမှားကင်းအောင် ကြိုးစားတယ်။ မကောင်းမှုအတွက် ဒေါသထွက်တယ်။ ဘုရားသခင်ကို ကြောက်ရွံ့ရိုသေတယ်။ နောင်တရချင်စိတ် ပြင်းပြတယ်။ ဇွဲထက်သန်တယ်။ အမှားကို ပြုပြင်တယ်။ ခင်ဗျားတို့ဟာစင်ကြယ်သူတွေဖြစ်မှန်း အဲဒီလို နည်းအမျိုးမျိုးနဲ့ တင်ပြခဲ့ကြတယ်။ ကျွန်တော်စာရေးလိုက်တာဟာ အပြစ်ပြုသူအတွက် မဟုတ်ဘူး။ ပြစ်မှားခံရသူအတွက်လည်း မဟုတ်ဘူး။ ကျွန်တော်တို့ပြောတာကို နားထောင်ချင်စိတ် ပြင်းပြမှန်း ဘုရားသခင့်ရှေ့မှာ ခင်ဗျားတို့ ဖော်ပြနိုင်ဖို့ပါ။ ကျွန်တော်တို့ နှစ်သိမ့်မှု ခံစားရပြီ။ နှစ်သိမ့်မှု ခံစားရတဲ့အပြင် ဝမ်းသာအားရလည်း ဖြစ်မိတယ်။ ဘာလို့လဲဆိုတော့ ခင်ဗျားတို့အားလုံးက တိတုကို စိတ်လန်းဆန်းစေတဲ့အတွက် သူပျော်ရွှင်နေတာကို မြင်ရလို့ပါ။ တိတုရှေ့မှာခင်ဗျားတို့အကြောင်း ကျွန်တော် ကြွားပြောခဲ့တာတွေဟာရှက်စရာမှ မဟုတ်တာ။ ခင်ဗျားတို့ကို ကျွန်တော်တို့ ပြောခဲ့တာတွေဟာအမှန်တွေချည်းပဲ ဖြစ်သလို တိတုရှေ့မှာ ကျွန်တော်တို့ ကြွားပြောခဲ့တာတွေဟာလည်း အမှန်တွေချည်းပါပဲ။ ဒါ့အပြင် တိတုက ခင်ဗျားတို့ရဲ့ နာခံမှုအကြောင်း၊ သူ့ကို လေးလေးစားစား လက်ခံကြိုဆိုခဲ့တဲ့အကြောင်း အမှတ်ရနေတဲ့အတွက် ခင်ဗျားတို့ကို ပိုပြီး ချစ်ခင်မြတ်နိုးလာတယ်။ အရာရာမှာ ခင်ဗျားတို့ကို ယုံကြည်စိတ်ချနိုင်တဲ့အတွက် ကျွန်တော် ဝမ်းမြောက်နေတယ်။,47,2Co,7,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/7/
audio/nwt_47_2Co_BU_08.mp3,ညီအစ်ကိုတို့၊မက်ဆီဒိုးနီးယားပြည်မှာရှိတဲ့ အသင်းတော်တွေ ဘုရားသခင်ရဲ့ မဟာကရုဏာ ခံစားရတဲ့အကြောင်း ခင်ဗျားတို့ကို သိစေချင်တယ်။ သူတို့ဟာ အကြီးအကျယ် စမ်းသပ်ခံရပြီး ဒုက္ခရောက်နေချိန်မှာတောင် ဝမ်းသာအားရဖြစ်ကြတယ်။ ချွတ်ခြုံကျနေချိန်မှာတောင် အတိုင်းထက်အလွန်ရက်ရောကြတယ်။ တတ်နိုင်သလောက်ပေးတာ မဟုတ်ဘဲ တတ်နိုင်တာထက်ပိုပြီး ပေးလှူခဲ့ကြမှန်း ကျွန်တော်ပြောရဲတယ်။ အဲဒီညီအစ်ကိုတွေဟာရက်ရက်ရောရောပေးလှူခွင့်၊သန့်ရှင်းသူတွေအတွက်ကယ်ဆယ်ရေးလုပ်ငန်းမှာ ပါဝင်လှူဒါန်းခွင့်ရဖို့ သူတို့ဘက်ကအစပြုပြီးကျွန်တော်တို့ကို အကြိမ်ကြိမ် မေတ္တာရပ်ခံကြတယ်။ ကျွန်တော်တို့ မျှော်လင့်တာထက်တောင်ပိုသေးတယ်။သူတို့ကဘုရားသခင့် အလိုတော်နဲ့အညီအရင်ဆုံးသခင့်အတွက်၊ပြီးတော့ကျွန်တော်တို့အတွက် ကိုယ်ကိုပေးဆက်ခဲ့ကြတယ်။ ခင်ဗျားတို့ဆီကနေ အလှူကောက်ခံတဲ့ကိစ္စကို တိတုက စတင်တာဝန်ယူခဲ့တဲ့အတွက် အဲဒီကိစ္စကို ပြီးစီးအောင်လုပ်ဖို့ သူ့ကို ကျွန်တော်တို့ တိုက်တွန်းတယ်။ ခင်ဗျားတို့ဟာ အရာရာမှာ အကောင်းဆုံး လုပ်ဆောင်နေတယ်။ ယုံကြည်ခြင်း ခိုင်ခံ့တယ်၊ ဟောပြောစွမ်းရည်ရှိတယ်၊ အသိပညာ ကြွယ်တယ်၊ ဘာလုပ်လုပ် အားကြိုးမာန်တက် လုပ်တယ်၊ ခင်ဗျားတို့ကို ကျွန်တော်တို့ ချစ်သလို သူတစ်ပါးကို ခင်ဗျားတို့ ချစ်ကြတယ်။အခုလိုပေးလှူတဲ့ကိစ္စမှာလည်း အကောင်းဆုံး လုပ်ဆောင်နိုင်ကြပါစေ။ ကျွန်တော်အမိန့်ပေးနေတာ မဟုတ်ပါဘူး။ တခြားသူတွေရဲ့ စိတ်အားထက်သန်မှုကို သတိပြုမိစေချင်လို့၊ ခင်ဗျားတို့ရဲ့ မေတ္တာ ဘယ်လောက်စစ်မှန်သလဲဆိုတာ စမ်းသပ်ချင်လို့ ပြောနေတာပါ။ သခင် ယေရှုခရစ်ရဲ့ မဟာကရုဏာအကြောင်း ခင်ဗျားတို့ သိပါတယ်။ သူက ကြွယ်ဝပေမဲ့ ခင်ဗျားတို့အကျိုးအတွက် ဆင်းရဲချို့တဲ့ခဲ့ရတယ်။ သူ့ရဲ့ ဆင်းရဲချို့တဲ့မှုကြောင့် ခင်ဗျားတို့ ကြွယ်ဝနိုင်ဖို့ပါ။ ကျွန်တော့်အမြင်ပြောရရင် ခင်ဗျားတို့ အခုလိုလုပ်တာ အကျိုးရှိပါတယ်။ အရင်နှစ်တုန်းကလည်း ခင်ဗျားတို့ ဆန္ဒရှိရုံမက တကယ်လည်း လုပ်ခဲ့ကြတာပဲ။ ဒါကြောင့် အလှူငွေကောက်ခံတဲ့အလုပ်ကို အပြီးသတ်လိုက်ပါ။ခင်ဗျားတို့အစပြုလုပ်ဆောင်ခဲ့တုန်းကလိုပဲ အခုလည်း တတ်နိုင်သလောက် စေတနာရှိရှိ ပေးလှူကြပါ။ စေတနာစိတ်နဲ့ ပေးလှူတာကို ဘုရားသခင် နှစ်သက်တယ်။ မတတ်နိုင်တာကို မဟုတ်ဘဲ တတ်နိုင်တာကို ပေးလှူဖို့ဘုရားသခင်မျှော်လင့်တယ်။ တခြားသူတွေ သက်သာပြီး ခင်ဗျားတို့ အခက်တွေ့ရတာမျိုး ဖြစ်ဖို့တော့ မရည်ရွယ်ပါဘူး။ ဒါပေမဲ့ သာတူညီမျှဖြစ်ဖို့ အခုချိန်မှာ ခင်ဗျားတို့ဆီက ပိုလျှံရာတွေနဲ့ သူတစ်ပါးရဲ့ ချို့တဲ့မှုကို ဖြည့်ဆည်းပေးရမယ်။ သူတစ်ပါးရဲ့ ပိုလျှံရာတွေက ခင်ဗျားတို့ရဲ့ ချို့တဲ့မှုကို ဖြည့်ဆည်းပေးလိမ့်မယ်။ အဲဒီအခါ သာတူညီမျှ ဖြစ်သွားလိမ့်မယ်။ များများရတဲ့သူ မပို၊ နည်းနည်းရတဲ့သူ မလို ဆိုပြီး ကျမ်းစာမှာ ရေးထားတဲ့အတိုင်းပေါ့။ ခင်ဗျားတို့အတွက် ကျွန်တော်တို့ စိုးရိမ်ပေးသလိုပဲတိတုလည်း ထပ်တူစိုးရိမ်ပေးလို့ ဘုရားသခင်ကို ကျေးဇူးတင်လှပါတယ်။ တိတုက ခင်ဗျားတို့ဆီ သွားဖို့ ကျွန်တော်တို့ တိုက်တွန်းတာကို လက်ခံတယ်။ သူကိုယ်တိုင်ကလည်းသိပ်သွားချင်နေတော့ သူ့ဆန္ဒအလျောက် ထွက်သွားတယ်။ သတင်းကောင်း ဟောပြောရာမှာ အသင်းတော်တိုင်း ချီးမွမ်းကြတဲ့ ညီအစ်ကိုတစ်ယောက်ကိုလည်း သူနဲ့အတူ လွှတ်လိုက်တယ်။ အဲဒီညီအစ်ကိုဟာ အလှူငွေကောက်ခံတဲ့ ကိစ္စကို စီမံဆောင်ရွက်ရာမှာ ကျွန်တော်တို့နဲ့အတူ ခရီးသွားဖော်အဖြစ် လိုက်ပါဖို့ အသင်းတော်အားလုံးက ခန့်အပ်တဲ့သူလည်း ဖြစ်တယ်။ အဲဒီအလုပ်ဟာ သခင့်ရဲ့ဘုန်းတော်ကို ထင်ရှားစေသလို ကျွန်တော်တို့ဆီမှာ ကူညီချင်တဲ့စိတ်ရှိမှန်းဖော်ပြရာရောက်တယ်။ ရက်ရောတဲ့ဒီအလှူကို စီမံဆောင်ရွက်တဲ့ ကိစ္စမှာ ဘယ်သူကမှ အပြစ်ပြောလို့မရအောင်ကျွန်တော်တို့ သတိထားတယ်။ ကျွန်တော်တို့ဟာ ယေဟောဝါ ဘုရားရဲ့ ရှေ့မှာရော လူတွေရှေ့မှာပါ အရာရာကို ရိုးရိုးသားသား လုပ်ဆောင်ကြတယ်။ သူတို့နဲ့အတူ ညီအစ်ကို နောက်တစ်ယောက်ကိုလည်းလွှတ်လိုက်တယ်။ ကျွန်တော်တို့ အကြိမ်ကြိမ် စမ်းသပ်ကြည့်တဲ့အခါ အဲဒီညီအစ်ကိုဟာ ကိစ္စတိုင်းမှာ လုံ့လဝီရိယရှိတဲ့သူဖြစ်မှန်း သိရတယ်။ ခင်ဗျားတို့ မှန်ရာလုပ်မယ်ဆိုတာ သူသိနေလို့ အခုဆို ပိုလို့တောင် လုံ့လဝီရိယရှိနေတယ်။ တိတုနဲ့ပတ်သက်ပြီးတစ်ယောက်ယောက်က သံသယရှိရင်သူဟာကျွန်တော့်ရဲ့အပေါင်းအဖော်ပဲ၊ ခင်ဗျားတို့အကျိုးကို လိုလားတဲ့ကျွန်တော့်ရဲ့ လုပ်ဖော်ဆောင်ဖက်ပဲလို့ ပြောပြလိုက်ပါ။ ညီအစ်ကိုတွေနဲ့ပတ်သက်ပြီး သံသယရှိရင်လည်း သူတို့ဟာ အသင်းတော်ရဲ့ ကိုယ်စားလှယ်တွေ၊ ခရစ်တော်ရဲ့ဘုန်းအသရေတွေဖြစ်တဲ့အကြောင်းပြောပြလိုက်ပါ။ ဒါကြောင့် အဲဒီညီအစ်ကိုတွေကို တကယ်ချစ်ကြောင်း သက်သေပြပါ၊ ခင်ဗျားတို့နဲ့ပတ်သက်ပြီး ကျွန်တော်တို့ဂုဏ်ယူဝါကြွားခဲ့တာတွေ အကြောင်းမဲ့မဟုတ်မှန်း အသင်းတော်အားလုံးသိရအောင် သက်သေပြလိုက်ပါ။,47,2Co,8,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/8/
audio/nwt_47_2Co_BU_09.mp3,သန့်ရှင်းသူတွေကို ကူညီထောက်ပံ့တာနဲ့ပတ်သက်ပြီး တကယ်တော့ ခင်ဗျားတို့ဆီ စာရေးနေစရာ မလိုပါဘူး။ ခင်ဗျားတို့ရဲ့ စေတနာစိတ်ကို ကျွန်တော်သိနေလို့ပါ။ ခင်ဗျားတို့ အခါယပြည်သားတွေက ကူညီဖို့ အသင့်ရှိနေတာတစ်နှစ်တောင် ရှိနေပြီဆိုပြီး မက်ဆီဒိုးနီးယားပြည်သားတွေဆီမှာ ဂုဏ်ယူဝင့်ကြွားစွာနဲ့ ကျွန်တော် ပြောပြတယ်။ ခင်ဗျားတို့ရဲ့ စိတ်ထက်သန်မှုကြောင့် သူတို့လည်း စေတနာထက်သန်လာကြပြီ။ ခင်ဗျားတို့အကြောင်း ကျွန်တော်တို့ ဂုဏ်ယူဝင့်ကြွားစွာ ပြောခဲ့တာတွေဟာ အမှန်ပဲဆိုတာ လူတွေသိနိုင်ဖို့၊ ကျွန်တော်ပြောခဲ့သလို ခင်ဗျားတို့ တကယ်အသင့်ဖြစ်နေနိုင်ဖို့ ဒီညီအစ်ကိုတွေကို လွှတ်လိုက်တယ်။ ကျွန်တော်နဲ့အတူ မက်ဆီဒိုးနီးယားပြည်သားတွေ ရောက်လာလို့ ခင်ဗျားတို့ အသင့်ဖြစ်မနေတာကို တွေ့သွားရင် ခင်ဗျားတို့ပဲ အရှက်ရမှာ မဟုတ်ဘူး၊ ခင်ဗျားတို့ကို ယုံကြည်စိတ်ချခဲ့တဲ့ ကျွန်တော်တို့ပါ အရှက်ရမှာ။ ဒါကြောင့် ခင်ဗျားတို့ကတိပေးထားတဲ့ရက်ရောတဲ့အလှူကို ကြိုတင်ကောက်ခံနိုင်ဖို့ ဒီညီအစ်ကိုတွေ အရင်သွားနှင့်မှဖြစ်မယ်လို့ ကျွန်တော်ယူဆတယ်။ ဒါမှ ကျွန်တော်တို့ ရောက်လာတဲ့အခါ အဆင်သင့်ဖြစ်နေတဲ့အတွက် မရမက တောင်းခံထားတဲ့ အလှူမဖြစ်ဘဲ ရက်ရက်ရောရောပေးတဲ့ အလှူဖြစ်နိုင်လိမ့်မယ်။ ဒီကိစ္စမှာ နည်းနည်းပဲ ကြဲတဲ့သူဟာ နည်းနည်းပဲ ရိတ်သိမ်းရလိမ့်မယ်။ များများကြဲတဲ့သူကတော့ များများရိတ်သိမ်းရလိမ့်မယ်။ လူတိုင်း စိတ်ဆုံးဖြတ်ထားတဲ့အတိုင်း လှူဒါန်းကြပါ။ နှမြောတဲ့စိတ်၊ မလှူမနေရ ဆိုတဲ့စိတ်နဲ့မလှူပါစေနဲ့။ စေတနာစိတ်နဲ့ လှူဒါန်းတဲ့သူကိုပဲဘုရားသခင်ချစ်မြတ်နိုးတယ်။ ဒါ့အပြင် ဘုရားသခင်က ခင်ဗျားတို့ကို မဟာကရုဏာ အလျှံပယ် ခံစားစေနိုင်တယ်။ ဒါကြောင့် ကောင်းမှုအမျိုးမျိုးပြုနိုင်ဖို့ လိုအပ်ရာမှန်သမျှကို ခင်ဗျားတို့ လိုလေသေးမရှိ အလျှံပယ် ရလိမ့်မယ်။ (သူက ရက်ရက်ရောရော ဝေမျှတယ်။ နွမ်းပါးသူတွေကို ပေးကမ်းစွန့်ကြဲတယ်။ သူ့ရဲ့ဖြောင့်မတ်မှုဟာ ထာဝစဉ်တည်မြဲတယ် ဆိုပြီးကျမ်းစာမှာ ရေးထားတဲ့အတိုင်းပေါ့။ ဘုရားသခင်က မျိုးစေ့ကြဲသူအတွက်မျိုးစေ့တွေ၊လူတွေအတွက် အစားအစာတွေ အလျှံပယ်ပေးတယ်။ ခင်ဗျားတို့ကိုလည်း ကြဲစရာမျိုးစေ့တွေပေးပြီး ပွားများစေမယ်။ ဖြောင့်မတ်တဲ့လုပ်ရပ်ရဲ့ အသီးအပွင့်တွေကို ခင်ဗျားတို့ ရိတ်သိမ်းရမယ်။) ခင်ဗျားတို့ဟာ အရာရာမှာ ကောင်းချီးရထားတဲ့အတွက် နည်းမျိုးစုံနဲ့ ရက်ရက်ရောရော ပေးကမ်းနိုင်ကြတယ်။ ဒီနည်းနဲ့ ကျွန်တော်တို့ကြောင့် ဘုရားသခင်ကို ကျေးဇူးတင် ချီးမွမ်းစရာဖြစ်စေမယ်။ အများအကျိုးဆောင်တဲ့ ဒီလုပ်ငန်းက သန့်ရှင်းသူတွေရဲ့ လိုအပ်ချက်ကို ကောင်းကောင်းဖြည့်ဆည်းပေးတဲ့အပြင် ဘုရားသခင်ကို လူအများ ကျေးဇူးတင်ချီးမွမ်းစရာ ဖြစ်စေတယ်။ ဒီကယ်ဆယ်ရေးလုပ်ငန်းက ခင်ဗျားတို့ ဘယ်လိုလူစားမျိုးလဲဆိုတာ ဖော်ပြတယ်။ ခင်ဗျားတို့က ခရစ်တော်နဲ့ပတ်သက်ပြီးဟောနေတဲ့သတင်းကောင်းနဲ့အညီပြုမူတဲ့အတွက်၊ သန့်ရှင်းသူတွေကိုရော လူအားလုံးကိုပါ ရက်ရောတဲ့အတွက် ဘုရားသခင်ကို လူတွေဂုဏ်တင်ချီးမွမ်းကြတယ်။ ဘုရားသခင်ရဲ့မဟာကရုဏာတော်ကို ခင်ဗျားတို့ ကြွယ်ဝစွာခံစားရတဲ့အတွက် သူတို့က ချစ်ခင်မြတ်နိုးတဲ့စိတ်နဲ့ တိုးလျှိုးအသနားခံပေးနေတယ်။ မပြောပြတတ်လောက်အောင် ကောင်းမြတ်တဲ့ ဆုလက်ဆောင်အတွက် ဘုရားသခင်ကို ကျေးဇူးတင်ပါတယ်။,47,2Co,9,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/9/
audio/nwt_47_2Co_BU_10.mp3,ကျွန်တော်ပေါလုကခရစ်တော်မှာရှိတဲ့နူးညံ့သိမ်မွေ့ခြင်း၊ ကြင်နာခြင်းမျိုးနဲ့ ခင်ဗျားတို့ကို မေတ္တာရပ်ခံပါတယ်။ ဒါပေမဲ့ ကျွန်တော်ဟာခင်ဗျားတို့နဲ့အတူရှိနေတုန်းမှာ ပျော့ညံ့သူဖြစ်နေပြီး စာရေးတဲ့အခါမှာတော့ ပြတ်သားလှချေလားလို့ခင်ဗျားတို့ထင်နေကြတယ်။ ကျွန်တော်တို့ကို လောကဆန်ဆန် ကျင့်ကြံပြုမူတဲ့သူတွေပဲလို့ ယူမှတ်သူတွေဟာ ကျွန်တော် ရောက်လာတဲ့အခါ ပြောင်းလဲသွားမယ်လို့ မျှော်လင့်တယ်။ မပြောင်းလဲရင်တော့ သူတို့ကို ပြင်းပြင်းထန်ထန် ပြစ်တင်ဆုံးမရလိမ့်မယ်။ ဘာလို့လဲဆိုတော့ကျွန်တော်တို့ဟာ တခြားလူတွေလို အသက်ရှင်နေကြတာ မှန်ပေမဲ့ လောကဆန်တဲ့ သဘောထားနဲ့ တိုက်ပွဲဝင်နေတာ မဟုတ်ဘူး။ တိုက်ပွဲဝင်တဲ့အခါ ကျွန်တော်တို့ကိုင်စွဲတဲ့ လက်နက်တွေဟာ လူတွေဆီကရတဲ့ လက်နက်မဟုတ်ဘူး။ အခိုင်အမာ အမြစ်စွဲနေတာတွေကို ဖြိုဖျက်နိုင်ပြီး ဘုရားသခင့်တန်ခိုးနဲ့ ပြည့်စုံတဲ့ လက်နက်ပဲ။ လူတွေရဲ့မှားယွင်းတဲ့ အတွေးအခေါ်တွေ၊ ဘုရားသခင်နဲ့ဆိုင်တဲ့ အသိပညာ မရနိုင်ဖို့ သူတို့ကို တားဆီးနေတဲ့ ထောင်လွှားတဲ့ အယူအဆတွေကို ကျွန်တော်တို့ ဖြိုဖျက်နေတာ။ လူတွေရဲ့ အတွေးအခေါ်တိုင်းကို အနိုင်ယူပြီး ခရစ်တော်ကို နာခံလာအောင် လုပ်နေကြတာ။ ခင်ဗျားတို့ နာခံမှုရှိမှန်း အပြည့်အဝ တင်ပြပြီးတာနဲ့ နာခံမှုမရှိသူအားလုံးကို အပြစ်ပေးဖို့ ကျွန်တော်တို့ အသင့်ပဲ။ ခင်ဗျားတို့က အပေါ်ယံပဲကြည့်ပြီး အကဲဖြတ်ကြတာကိုး။ တစ်ယောက်ယောက်က ကိုယ့်ကိုယ်ကိုယ် ခရစ်တော်ရဲ့ နောက်လိုက်ပါလို့ ယုံကြည်စိတ်ချတယ်ဆိုပါစို့၊ ဒါဆိုရင် ကျွန်တော်တို့လည်း သူ့လိုပဲ ခရစ်တော်ရဲ့ နောက်လိုက်တွေပါဆိုတာကို သူပြန်အမှတ်ရသင့်တယ်။ သခင်ပေးအပ်ထားတဲ့ အခွင့်အာဏာနဲ့ပတ်သက်ပြီး အကြွားလွန်သွားတယ်ဆိုရင်လည်း ကျွန်တော် မရှက်ပါဘူး။ ဒါက ခင်ဗျားတို့ကို ဖြိုဖျက်ဖို့ မဟုတ်ဘဲ တည်ဆောက်ပေးဖို့ ဖြစ်နေလို့ပဲ။ အခုလိုပြောလိုက်တဲ့အတွက် ခင်ဗျားတို့ကို ခြိမ်းခြောက်နေတယ်လို့ မထင်စေချင်ဘူး။ တချို့က ပေါလုရဲ့စာတွေဟာ လေးနက်ပြီး အစွမ်းထက်ပါရဲ့။ လူကတော့ ပျော့ညံ့ညံ့နဲ့။ အဟောအပြောလည်း ခပ်ညံ့ညံ့ပါပဲ လို့ ပြောနေကြတယ်။ ကျွန်တော်တို့ လူကိုယ်တိုင် ရောက်လာတဲ့အခါစာထဲမှာရေးထားတဲ့အတိုင်း ဆောင်ရွက်မယ်ဆိုတာ အဲဒီလူတွေ သိကြပါစေ။ ကိုယ့်ကိုယ်ကိုယ် ချီးမြှောက်တဲ့ လူတန်းစားထဲမှာ ကျွန်တော်တို့ မပါဝံ့ဘူး။ သူတို့နဲ့လည်း မနှိုင်းယှဉ်ဝံ့ဘူး။ သူတို့က ကိုယ်ပိုင်စံနှုန်းတွေနဲ့ ကိုယ့်ကိုယ်ကိုယ် အကဲဖြတ်ပြီး နှိုင်းယှဉ်ကြတဲ့အတွက် သိနားလည်နိုင်စွမ်း မရှိကြဘူး။ ကျွန်တော်တို့ကတော့ ဘောင်ကိုကျော်ပြီး ကြွားမှာမဟုတ်ဘူး။ ဘုရားပေးတာဝန်ကို ထမ်းဆောင်တုန်းက ပြီးမြောက်ခဲ့တာတွေအတွက်ပဲ ဝါကြွားနေတာ။ အဲဒီတာဝန်အရ ကျွန်တော်တို့ ဟောပြောခဲ့သူတွေထဲမှာ ခင်ဗျားတို့လည်း ပါတယ်။ ခရစ်တော်အကြောင်းသတင်းကောင်းကို ခင်ဗျားတို့ဆီ ဦးဆုံးလာရောက်ဟောပြောတဲ့ သူတွေဟာ ကျွန်တော်တို့ပဲ။ ခင်ဗျားတို့ဆီရောက်လာတဲ့အခါမှာ ဘုရားသခင် တာဝန်မပေးတဲ့အရာ ဘာတစ်ခုကိုမှကျွန်တော်တို့မလုပ်ခဲ့ဘူး။ ဘောင်ကိုကျော်ပြီး သူတစ်ပါး ပြီးမြောက်ခဲ့တာတွေအတွက် မဝါကြွားဘူး။ ဒါပေမဲ့ ခင်ဗျားတို့ရဲ့ ယုံကြည်ခြင်း တိုးပွားလာတာနဲ့အမျှ ဟောပြောရာ နယ်မြေအတွင်းမှာ ကျွန်တော်တို့ လုပ်ဆောင်ခဲ့တာတွေလည်း တိုးပွားလာမယ်လို့ မျှော်လင့်ပါတယ်။ အဲဒီလိုဆိုရင်တော့ ကျွန်တော်တို့ လုပ်ဆောင်ရမယ့် နယ်ပယ်က ပိုကျယ်လာလိမ့်မယ်။ ခင်ဗျားတို့ရဲ့နယ်မြေကို ကျော်လွန်ပြီး သတင်းကောင်း ဟောပြောနိုင်လိမ့်မယ်။ တခြားနယ်မြေမှာ သူတစ်ပါး ပြီးမြောက်ခဲ့ရာတွေအတွက် ကျွန်တော်တို့ဝါကြွားမှာမဟုတ်ဘူး။ ဝါကြွားမယ်ဆိုရင် ယေဟောဝါ ဘုရားအကြောင်းကိုပဲ ဝါကြွားပါစေ။ ဘာလို့လဲဆိုတော့ ယေဟောဝါက မိမိကိုယ်တိုင်ချီးမြှောက်ထားသူကိုပဲ နှစ်သက်တယ်။ ကိုယ့်ကိုယ်ကိုယ် ချီးမြှောက်သူကိုတော့ မနှစ်သက်ဘူး။,47,2Co,10,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/10/
audio/nwt_47_2Co_BU_11.mp3,ကျွန်တော် ဆင်ခြင်ဉာဏ်မဲ့တဲ့ပုံ ပေါက်နေရင်တောင် သည်းခံပေးကြပါ။ တကယ်လည်း ခင်ဗျားတို့ သည်းခံပါတယ်။ ခင်ဗျားတို့အတွက် ဘုရားသခင် စိုးရိမ်သလို ကျွန်တော်လည်း စိုးရိမ်လို့ပါ။ ဘာလို့လဲဆိုတော့ခင်ဗျားတို့ကိုခင်ပွန်းဖြစ်သူ ခရစ်တော်ဆီ အပျိုစင်အဖြစ် ဆက်သပြီး ထိမ်းမြားစေမယ်လို့ ကျွန်တော် ကတိပြုထားလို့ပဲ။ မြွေက ဧဝကို ဉာဏ်နီဉာဏ်နက်သုံးပြီး လှည့်စားခဲ့သလို ခရစ်တော်ကိုပဲပေးထိုက်တဲ့ ခင်ဗျားတို့ရဲ့ ရိုးသားဖြူစင်တဲ့စိတ်ကို တစ်ယောက်ယောက်ကယိုယွင်းအောင် လုပ်လိုက်မှာ ကျွန်တော်စိုးရိမ်နေတယ်။ တစ်ယောက်ယောက်က ခင်ဗျားတို့ဆီ ရောက်လာပြီး ကျွန်တော်တို့ဟောပြောတဲ့ယေရှုအကြောင်းမဟုတ်ဘဲတခြားတစ်ယောက်အကြောင်း ဟောရင်၊ ခင်ဗျားတို့ ခံယူထားတဲ့ စိတ်ဓာတ်မျိုး မဟုတ်ဘဲ တခြားစိတ်ဓာတ်မျိုးကို လာသွတ်သွင်းပေးရင်၊ ခင်ဗျားတို့ လက်ခံထားတဲ့ သတင်းကောင်းမဟုတ်ဘဲတခြားသတင်းတရားကို ယူဆောင်လာရင် ခင်ဗျားတို့က အဲဒီလူကို အသာတကြည် သည်းခံထားကြမှာ။ ကျွန်တော်ဟာ ခင်ဗျားတို့ရဲ့ ထူးချွန်တမန်တော်ကြီးတွေထက်တော့ နည်းနည်းလေးမှ မညံ့ဘူးလို့ ထင်ပါတယ်။ ကျွန်တော် အဟောအပြော ညံ့တယ်ဆိုရင်တောင် အသိပညာပိုင်းမှာ မညံ့ပါဘူး။ အဲဒီအသိပညာရှိထားမှန်းကိုလည်း ကဏ္ဍတိုင်းမှာ နည်းမျိုးစုံနဲ့ ကျွန်တော်တို့ ပြခဲ့တာပဲ။ ခင်ဗျားတို့ကို ဂုဏ်တင်ဖို့ ကိုယ့်ကိုယ်ကိုယ် နှိမ့်ချခဲ့တာ၊ သတင်းကောင်းကို အဖိုးအခမယူဘဲ ဝမ်းသာအားရ ဟောပြောခဲ့တာ ကျွန်တော့်ရဲ့အပြစ် ဖြစ်သွားသလား။ ခင်ဗျားတို့ကို အစေခံဖို့ တခြားအသင်းတော်တွေဆီက အထောက်အပံ့ကို ယူမိတဲ့အတွက် သူတို့ကို ချို့ငဲ့အောင်လုပ်သလို ဖြစ်သွားပြီ။ ခင်ဗျားတို့နဲ့အတူ ရှိတုန်းက ကျွန်တော် တစ်ခုခု လိုအပ်ခဲ့ရင်တောင် ဘယ်သူ့ကိုမှ ဝန်မပိစေခဲ့ဘူး။ မက်ဆီဒိုးနီးယားပြည်ကလာတဲ့ ညီအစ်ကိုတွေက ကျွန်တော့်အတွက် လိုလေသေးမရှိ ကူညီပေးကြတယ်။ ဒါကြောင့် ခင်ဗျားတို့အတွက် ဝန်မပိရလေအောင် အရာရာ ဂရုစိုက်ခဲ့တယ်။ နောင်လည်း အဲဒီလိုပဲ ဂရုစိုက်မှာပါ။ ခရစ်တော်ရဲ့ နောက်လိုက်ဖြစ်နေသရွေ့ အခါယပြည်တစ်ခုလုံးမှာ ဒီအကြောင်းကို ဝင့်ကြွားစွာ ပြောနေမှာပဲ။ ကျွန်တော့်ကို ဘာကမှ မတားဆီးနိုင်ဘူး။ ခင်ဗျားတို့ကို ဝန်မပိစေချင်တာ ဘာကြောင့်လဲ။ ခင်ဗျားတို့ကို မချစ်လို့လား။ ခင်ဗျားတို့ကို ချစ်လို့ဆိုတာ ဘုရားသခင် သိပါတယ်။ တချို့က ကိုယ့်ကိုယ်ကိုယ် တမန်တော်တွေပါလို့ကြွားပြောနေကြတယ်။ ဒါကြောင့် သူတို့ အဲဒီလိုကြွားစရာမရှိအောင် အခု ကျွန်တော်လုပ်နေတာတွေကို ဆက်ပြီးလုပ်သွားဦးမှာပဲ။ အဲဒီလူတွေဟာ တမန်တော် အတုအယောင်တွေ၊သူတစ်ပါးကိုလှည့်ဖြားသူတွေ၊ခရစ်တော်ရဲ့တမန်တော် ဖြစ်ယောင်ဆောင်သူတွေပဲ။ ဒါဟာ အံ့သြစရာမဟုတ်ပါဘူး။ စာတန်တောင်မှ အလင်းရဲ့ ကောင်းကင်တမန် ဖြစ်ယောင်ဆောင်သေးတာပဲ။ ဒါကြောင့် စာတန်ရဲ့ နောက်လိုက်တွေကလည်း မှန်ရာလုပ်တဲ့သူ ဖြစ်ယောင်ဆောင်တာ အံ့သြစရာ မဟုတ်ပါဘူး။ ဒါပေမဲ့ သူတို့ရဲ့လုပ်ရပ်အတိုင်း ဇာတ်သိမ်းသွားကြလိမ့်မယ်။ ကျွန်တော် ထပ်ပြောဦးမယ်။ ဆင်ခြင်ဉာဏ်မဲ့တဲ့သူလို့ မထင်ကြပါနဲ့။ အဲဒီလိုထင်နေရင်လည်းဆင်ခြင်ဉာဏ်မဲ့တဲ့သူလို့ သဘောထားပြီး ဆက်သည်းခံပေးကြပါ။ ဒါမှလည်း ကျွန်တော် နည်းနည်းပါးပါး ကြွားလို့ရတော့မှာပေါ့။ ကျွန်တော် ဒီလိုပြောနေတာဟာ သခင့်ရဲ့ ပုံနမူနာကို လိုက်နေတာတော့ မဟုတ်ဘူး။ ကိုယ့်ကိုယ်ကိုယ် ယုံကြည်စိတ်ချလွန်းပြီး ဆင်ခြင်ဉာဏ်မဲ့တဲ့သူလိုကြွားပြောနေတာပါ။ လူအတော်များများက လောကနဲ့ဆိုင်တဲ့ အရာတွေအတွက် ဝါကြွားတတ်သလို ကျွန်တော်လည်း ဝါကြွားမယ်ဗျာ။ ခင်ဗျားတို့ဟာ ဆင်ခြင်ဉာဏ်ကြီးသူတွေ ဆိုတော့ ဆင်ခြင်ဉာဏ်မဲ့သူတွေကို ကြည်ကြည်ဖြူဖြူ သည်းခံပေးလိုက်ပေါ့။ ကိုယ့်ကို ကျွန်ခံခိုင်းတဲ့သူတွေ၊ ကိုယ့်ဥစ္စာပစ္စည်းကို ဝါးမျိုတဲ့သူတွေ၊ မတရား သိမ်းယူတဲ့သူတွေ၊ ကိုယ့်ခေါင်းပေါ် တက်ထိုင်တဲ့သူတွေ၊ ကိုယ့်ကို ပါးရိုက်တဲ့သူတွေကိုတောင် ခင်ဗျားတို့ သည်းခံထားတာပဲ။ တကယ်တော့ အခုလိုပြောရတာ ရှက်စရာပါ။ ကျွန်တော်တို့က ပျော့ညံ့တဲ့ပုံ ပေါက်နေတာကိုး။ ကျွန်တော် မဆင်မခြင် ပြောလိုက်ဦးမယ်။ တခြားသူတွေ ပြတ်ပြတ်သားသား လုပ်တယ်ဆိုရင် ကျွန်တော်လည်း ပြတ်ပြတ်သားသား လုပ်မယ်။ သူတို့ဟာ ဟီဘရူးတွေလား။ ကျွန်တော်လည်း ဟီဘရူးပဲ။ သူတို့ဟာ အစ္စရေးတွေလား၊ ကျွန်တော်လည်း အစ္စရေးပဲ။ သူတို့ဟာ အာဗြဟံရဲ့ မျိုးနွယ်လား၊ ကျွန်တော်လည်း အာဗြဟံရဲ့ မျိုးနွယ်ပဲ။ သူတို့ဟာ ခရစ်တော်ရဲ့ အမှုတော်ဆောင်တွေလား။ ဒါဆိုရင် ရူးရူးမိုက်မိုက် ပြောလိုက်ဦးမယ်။ ကျွန်တော်က သူတို့ထက် ပိုသာတယ်။ သူတို့ထက် အလုပ်ကြိုးစားတယ်။ သူတို့ထက် ကြိမ်ဖန်များစွာ ထောင်ကျခဲ့တယ်။ အကြိမ်ကြိမ် အရိုက်ခံခဲ့ရတယ်။ သေဘေးလည်း အကြိမ်ကြိမ် ကြုံခဲ့ရတယ်။ ဂျူးတွေရဲ့လက်ချက်နဲ့ ကြိမ်ဒဏ် ၃၉ ချက်ကို၅ကြိမ်အရိုက်ခံခဲ့ရတယ်။ တုတ်နဲ့ရိုက်တာ ၃ ကြိမ်၊ ကျောက်ခဲနဲ့ပေါက်တာ ၁ ကြိမ်၊ သင်္ဘောပျက်တာ ၃ ကြိမ် ကြုံခဲ့ရတယ်။ တစ်နေ့လုံး တစ်ညလုံး ပင်လယ်ထဲမှာ မျောခဲ့ရတယ်။ အကြိမ်ကြိမ် ခရီးသွားခဲ့ရတယ်။ မြစ်ရေလျှံတဲ့ဘေး၊ ဓားပြဘေး၊ ကိုယ့်လူမျိုးတွေပေးတဲ့ဘေး၊ လူမျိုးခြားတွေပေးတဲ့ဘေး၊ မြို့မှာကြုံတဲ့ဘေး၊ တောမှာကြုံတဲ့ဘေး၊ ပင်လယ်မှာ ကြုံတဲ့ဘေး၊ ညီအစ်ကို ဖြစ်ယောင်ဆောင်သူတွေပေးတဲ့ဘေးကြုံခဲ့ရတယ်။ ပင်ပင်ပန်းပန်း လုပ်ကိုင်ခဲ့ရတယ်၊ ညပေါင်းများစွာ အိပ်ရေးပျက်ခဲ့ရတယ်၊ ဆာလောင်ငတ်မွတ်ခဲ့ရတယ်၊ အစာရေစာ ပြတ်လပ်ခဲ့ရတယ်၊ အအေးဒဏ်ခံခဲ့ရတယ်၊ ဝတ်စရာမရှိ ဖြစ်ခဲ့ရတယ်။ အဲဒီဒုက္ခတွေ ကြုံရတဲ့အပြင် အသင်းတော်တွေအတွက်လည်း နေ့တိုင်းလိုလိုစိတ်ပူနေရသေးတယ်။ တစ်ယောက်ယောက် အားနည်းရင် ကျွန်တော်လည်း အားနည်းတာပဲ။ တစ်ယောက်ယောက် ယုံကြည်ခြင်းကနေ လမ်းလွဲသွားရင် ကျွန်တော်လည်း စိတ်ဆိုးတာပဲ။ ဝါကြွားရမယ်ဆိုရင် ကျွန်တော့်အားနည်းချက်တွေနဲ့ပတ်သက်ပြီး ဝါကြွားဦးမယ်။ သခင်ယေရှုရဲ့အဖ ဘုရားသခင်၊ ထာဝစဉ် ချီးမွမ်းခံထိုက်တဲ့အရှင်က ကျွန်တော် မလိမ်မှန်း သိပါတယ်။ ဒမတ်စကတ်မြို့မှာ ကျွန်တော်ရှိနေတုန်း အရေတမင်းကြီးရဲ့ လက်အောက်ခံဘုရင်ခံက ကျွန်တော့်ကို ဖမ်းဆီးဖို့ မြို့တံခါးမှာ အစောင့်တွေ ချထားတယ်။ ဒါပေမဲ့ ညီအစ်ကိုတွေက ကျွန်တော့်ကို တောင်းထဲထည့်ပြီး မြို့ရိုးပြတင်းပေါက်ကနေ လျှောချပေးလိုက်တဲ့အတွက် သူ့လက်ကနေ လွတ်မြောက်ခဲ့တယ်။,47,2Co,11,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/11/
audio/nwt_47_2Co_BU_12.mp3,ကျွန်တော်ကြွားလိုက်ပါဦးမယ်။ သခင်ပေးတဲ့ စိတ်အာရုံနဲ့ ဗျာဒိတ်တော်အကြောင်း ပြောတာ ကျွန်တော့်အတွက် အကျိုးမရှိပေမဲ့လည်း ပြောလိုက်ဦးမယ်။ ခရစ်တော်နဲ့ တစ်စိတ်တစ်ဝမ်းတည်းရှိတဲ့ လူတစ်ယောက်ကို ကျွန်တော်သိတယ်။ သူဟာ လွန်ခဲ့တဲ့ ၁၄ နှစ်တုန်းက တတိယကောင်းကင်ဘုံဆီ ချီဆောင်ခံခဲ့ရတယ်။ သူ ချီဆောင်ခံရတုန်းက ခန္ဓာကိုယ်ပါလား၊ မပါလားဆိုတာတော့ ကျွန်တော် မသိဘူး။ ဘုရားသခင်ပဲ သိတယ်။ အဲဒီလူကို ကျွန်တော်သိတယ်။ သူ ချီဆောင်ခံရတုန်းက ခန္ဓာကိုယ်ပါလား၊ မပါလားဆိုတာတော့ ကျွန်တော် မသိဘူး။ ဘုရားသခင်ပဲ သိတယ်။ သူက ပရဒိသုဆီ ချီဆောင်ခံခဲ့ရတယ်။ လူတွေကို ပြောလို့မရတဲ့၊ ပြောခွင့်မရှိတဲ့ စကားတွေ ကြားခဲ့ရတယ်။ အဲဒီလိုလူအကြောင်း ကျွန်တော်ကြွားပြောမယ်။ ကိုယ့်အကြောင်းဆိုရင်တော့ကိုယ့်အားနည်းချက်ကလွဲလို့ တခြားဘာမှကြွားမပြောပါဘူး။ အကယ်၍ ကျွန်တော် ကြွားပြောချင်တယ်ဆိုရင်တောင် ဆင်ခြင်ဉာဏ်မဲ့တဲ့သူ ဖြစ်မသွားပါဘူး။ မှန်တာကိုသာ ပြောမှာမို့လို့ပဲ။ ဒါပေမဲ့ ကျွန်တော်နဲ့ပတ်သက်ပြီး ကြားရမြင်ရတာထက် ပိုပြီး အထင်ကြီးသွားကြမှာစိုးလို့ကျွန်တော်မကြွားတော့ပါဘူး။ ထူးဆန်းတဲ့ အဲဒီဗျာဒိတ်တော်ကိုရရှိတဲ့အတွက် ကျွန်တော့်ကိုအထင်မကြီးစေချင်ဘူး။ ကျွန်တော် စိတ်ကြီးမဝင်မိအောင် ကိုယ်ခန္ဓာမှာစူးတဲ့ဆူးကျွန်တော်ရထားတယ်။ ကျွန်တော် စိတ်ကြီးမဝင်မိအောင် စာတန်ရဲ့တမန်ဖြစ်တဲ့ အဲဒီဆူးက ကျွန်တော့်ကို အမြဲစူးရှနာကျင်စေတယ်။ အဲဒီဆူးကို ဖယ်ရှားပေးဖို့ဘုရားသခင်ဆီသုံးကြိမ် အသနားခံခဲ့တယ်။ ဒါပေမဲ့ဘုရားသခင်ကငါ့ရဲ့မဟာကရုဏာဟာမင်းအတွက် လုံလောက်ပြီ။ ဘာလို့လဲဆိုတော့ မင်း အားနည်းတဲ့အခါ ငါ့တန်ခိုး အပြည့်အဝ ထင်ရှားလို့ပဲ ဆိုပြီး ပြောတယ်။ ဒါကြောင့် ကျွန်တော့်အားနည်းချက်တွေအကြောင်း ဝမ်းမြောက်ဝမ်းသာ ကြွားပြောမယ်။ ဒါမှ ခရစ်တော်ရဲ့တန်ခိုးက ကျွန်တော့်ကို တဲလို အမြဲလွှမ်းမိုးထားလိမ့်မယ်။ ဒီတော့ ခရစ်တော်အတွက်ခံရတဲ့အားနည်းခြင်း၊ စော်ကားခြင်း၊ ချို့တဲ့ခြင်း၊ နှိပ်စက်ညှဉ်းပန်းခြင်း၊ ကျပ်တည်းခက်ခဲခြင်းတွေကို ကျွန်တော် ကျေနပ်စွာ ခံယူပါတယ်။ ဘာလို့လဲဆိုတော့ ကျွန်တော် အားနည်းတဲ့အခါ အစွမ်းခွန်အားပြည့်နေလို့ပဲ။ ဆင်ခြင်ဉာဏ်မဲ့သူလိုကျွန်တော် ပြောနေရတာ ခင်ဗျားတို့ကြောင့်ပါ။ ကျွန်တော်နဲ့ပတ်သက်ပြီး ခင်ဗျားတို့ ကောင်းတာတွေများ ပြောခဲ့မယ်ဆိုရင် အခုလိုပြောဖြစ်မှာ မဟုတ်ဘူး။ ကျွန်တော်ဟာ ဘာမှမဟုတ်ပေမဲ့ ခင်ဗျားတို့ရဲ့ထူးချွန်တမန်တော်ကြီးတွေထက်တော့နည်းနည်းလေးမှ မညံ့ပါဘူး။ ကျွန်တော်ဟာတမန်တော်တစ်ယောက်ဖြစ်တဲ့အကြောင်း သက်သေပြဖို့ ခံနိုင်ရည်နဲ့တကွ အံ့ဖွယ်အမှုတွေ၊ ထူးဆန်းတဲ့အရာတွေ၊ တန်ခိုးကြီးတဲ့လုပ်ရပ်တွေ လုပ်ပြခဲ့တာ ခင်ဗျားတို့ မြင်ခဲ့တာပဲ။ ကျွန်တော့်အတွက် ခင်ဗျားတို့ ဝန်မပိခဲ့ရတာကလွဲလို့ တခြားအသင်းတော်တွေထက်အခွင့်အရေး တစ်ခုခုများ ဆုံးရှုံးနေလို့လား။ အဲဒါကကျွန်တော့်အမှားဆိုရင်လည်း ခွင့်လွှတ်ကြပါ။ ကျွန်တော် ခင်ဗျားတို့ဆီလာဖို့ အသင့်ဖြစ်နေတာ ဒီတစ်ခါဆို သုံးကြိမ်ရှိပြီ။ကျွန်တော့်ကြောင့်ခင်ဗျားတို့ ဝန်မပိစေရပါဘူး။ကျွန်တော်က ပစ္စည်းဥစ္စာတွေကို လိုချင်တာမှ မဟုတ်တာ။ ခင်ဗျားတို့ကိုပဲ အလိုရှိတာပါ။ သားသမီးတွေက မိဘအတွက် ဥစ္စာစုဆောင်း ပေးရတာ မဟုတ်ဘူး။ မိဘတွေကသာ သားသမီးတွေအတွက် စုဆောင်းပေးရမှာ။ ကျွန်တော်ကတော့ ခင်ဗျားတို့အတွက်ဆိုရင် ကိုယ့်မှာရှိသမျှကိုသာမက ကိုယ့်ကိုယ်ကိုယ်တောင် ပေးအပ်ဖို့ အသင့်ပါပဲ။ ခင်ဗျားတို့ကို ဒီလောက်တောင် ချစ်မြတ်နိုးခဲ့တာ ကျွန်တော့်ကို နည်းနည်းလေးပဲပြန်ချစ်ရသလား။ ခင်ဗျားတို့ကို ဝန်ပိအောင် မလုပ်ခဲ့တာတောင် ခင်ဗျားတို့က ကျွန်တော့်ကို ဉာဏ်များတယ်၊ ကလိမ်ဉာဏ်သုံးပြီး လှည့်စားတယ်တဲ့။ ခင်ဗျားတို့ဆီ တစ်ယောက်ယောက်ကို လွှတ်ပြီး ကျွန်တော် အခွင့်အရေး ယူဖူးလို့လား။ ခင်ဗျားတို့ဆီ သွားဖို့ တိတုကို တိုက်တွန်းပြီး သူနဲ့အတူ ညီအစ်ကိုတစ်ယောက်ကို လွှတ်ခဲ့တယ်။ တိတုကရော ခင်ဗျားတို့ဆီက အခွင့်အရေး ယူဖူးလို့လား။ ကျွန်တော်တို့ဟာ သဘောထားချင်း၊ ပြုမူပုံချင်း တူတဲ့သူတွေပါ။ ကျွန်တော်တို့ ကိုယ့်ကိုယ်ကိုယ် တစ်ချိန်လုံး ကာကွယ်ပြီး ပြောနေတယ်လို့ ခင်ဗျားတို့ ထင်သလား။ ခရစ်တော်ရဲ့ နောက်လိုက်တွေအဖြစ် ဘုရားသခင့်ရှေ့မှာ ပြောနေတာပါ။ ချစ်ရသူတို့၊ ကျွန်တော်တို့လုပ်သမျှဟာ ခင်ဗျားတို့ကို အားပေးဖို့ပါ။ ကျွန်တော် ရောက်လာတဲ့အခါ ကျွန်တော် ဖြစ်စေချင်တဲ့အတိုင်း ခင်ဗျားတို့ ဖြစ်မနေမှာ၊ ခင်ဗျားတို့ ဖြစ်စေချင်တဲ့အတိုင်း ကျွန်တော် ဖြစ်မနေမှာ စိုးရိမ်မိတယ်။ ခင်ဗျားတို့ဆီမှာ ခိုက်ရန်ဖြစ်တာ၊ မနာလိုဖြစ်တာ၊ ဒေါသထွက်တာ၊ သဘောထားကွဲလွဲတာ၊အပုပ်ချတာ၊အတင်းအဖျင်းပြောတာ၊ထောင်လွှားတာ၊ စည်းစနစ်မရှိတာတွေ မြင်ရမှာ စိုးရိမ်မိတယ်။ ကျွန်တော် နောက်တစ်ကြိမ် ရောက်လာခဲ့ရင် အရင်က အပြစ်လုပ်ခဲ့သူတွေ အခုထိ နောင်တမရသေးဘဲ ညစ်ညူးတဲ့အရာတွေ၊ လိင်အကျင့်ယိုယွင်းတာတွေ၊ မျက်နှာပြောင်တိုက်တာတွေ လုပ်နေလို့ ကျွန်တော် ဝမ်းနည်းရလေမလား၊ ဘုရားသခင်က ကျွန်တော့်ကို ခင်ဗျားတို့ရှေ့မှာ အရှက်ရစေမလားဆိုတာ စိုးရိမ်မိတယ်။,47,2Co,12,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/12/
audio/nwt_47_2Co_BU_13.mp3,ခင်ဗျားတို့ဆီ လာဖို့ ကျွန်တော် စိတ်ကူးထားတာအခုဆို ၃ကြိမ်ရှိပြီ။ ဘယ်ကိစ္စမဆို သက်သေနှစ်ယောက် ဒါမှမဟုတ် သုံးယောက်ရဲ့ ထွက်ဆိုချက်ရှိမှ အတည်ဖြစ်ရမယ်။ လူကိုယ်တိုင်ကတော့ ခင်ဗျားတို့ဆီ မရောက်နိုင်သေးပေမဲ့ ဒုတိယအကြိမ် ရောက်နေတယ်လို့ သဘောထားပြီး ကျွန်တော်ပြောတာတွေကို လက်ခံကြပါ။ ကျွန်တော်ရောက်လာတဲ့အခါ သက်ညှာမှာမဟုတ်ဘူးဆိုတဲ့အကြောင်း အပြစ်ကျူးလွန်ခဲ့သူတွေကိုရော ကျန်တဲ့လူတွေအားလုံးကိုပါ ကြိုတင် သတိပေးလိုက်ပါတယ်။ ကျွန်တော်ကတစ်ဆင့်ခရစ်တော်မိန့်မှာတာဟုတ်မဟုတ် ခင်ဗျားတို့ သက်သေရချင်တယ်ဆိုလို့ အဲဒီလို သတိပေးလိုက်ရတာပါ။ ခရစ်တော်က ခင်ဗျားတို့ကို အားနည်းတဲ့ပုံမျိုးနဲ့ မဆက်ဆံဘူး၊ အစွမ်းခွန်အားနဲ့ ဆက်ဆံတယ်။ ခရစ်တော်ဟာ အားနည်းလို့ သစ်တိုင်ပေါ် ကွပ်မျက်ခံခဲ့ရပေမဲ့ ဘုရားသခင်ရဲ့တန်ခိုးကြောင့် အသက်ပြန်ရှင်လာပြီ။ ခရစ်တော်အားနည်းခဲ့ဖူးသလို ကျွန်တော်တို့လည်း အားနည်းနေပေမဲ့ ခင်ဗျားတို့အပေါ် သက်ရောက်နေတဲ့ ဘုရားသခင်ရဲ့ တန်ခိုးကြောင့် ခရစ်တော်နဲ့အတူ အသက်ရှင်ကြလိမ့်မယ်။ ခင်ဗျားတို့ရဲ့ ယုံကြည်ခြင်း ခိုင်မြဲနေမနေ အမြဲဆန်းစစ်ပါ။ ဘယ်လိုလူစားမျိုး ဖြစ်နေတယ်ဆိုတာကို အမြဲစစ်ဆေးပါ။ ခင်ဗျားတို့ဟာ ယေရှုခရစ်နဲ့ တစ်စိတ်တစ်ဝမ်းတည်းဖြစ်နေမှန်း သဘောမပေါက်ကြဘူးလား။ ခရစ်တော်နဲ့ တစ်စိတ်တစ်ဝမ်းတည်းမဖြစ်ရင်တော့ ဘုရားသခင်ရဲ့ နှစ်သက်မှု ရမှာမဟုတ်ဘူး။ ကျွန်တော်တို့ဟာဘုရားသခင်ရဲ့ နှစ်သက်မှုကို ရထားမှန်း ခင်ဗျားတို့ သဘောပေါက်လိမ့်မယ်လို့ မျှော်လင့်ပါတယ်။ ခင်ဗျားတို့ အမှားတစ်ခုမှ မလုပ်မိအောင် ဘုရားသခင်ဆီ ကျွန်တော်တို့ ဆုတောင်းပါတယ်။ ကျွန်တော်တို့ဟာ လူတွေရဲ့ နှစ်သက်မှုရသူတွေဖြစ်မှန်း ပေါ်လွင်ချင်လို့ မဟုတ်ပါဘူး။ လူတွေရဲ့နှစ်သက်မှု မရရင်တောင် ခင်ဗျားတို့ကို မွန်မြတ်တဲ့အရာတွေ လုပ်စေချင်လို့ပါ။ အမှန်တရားနဲ့ ဆန့်ကျင်တဲ့အရာ ဘာတစ်ခုကိုမှ ကျွန်တော်တို့ မလုပ်နိုင်ကြဘူး။ အမှန်တရားနဲ့ ညီညွတ်တာတွေကိုပဲ လုပ်ဆောင်နိုင်တယ်။ ကျွန်တော်တို့ အားနည်းနေပေမဲ့ ခင်ဗျားတို့ အစွမ်းခွန်အားနဲ့ပြည့်နေတဲ့အခါ တကယ်ဝမ်းသာပါတယ်။ ခင်ဗျားတို့ လိုအပ်သလို ပြုပြင်ပြောင်းလဲနိုင်ကြပါစေလို့ ကျွန်တော်တို့ ဆုတောင်းတယ်။ လူကိုယ်တိုင် မရောက်နိုင်သေးလို့ ဒီစာကို ရေးလိုက်တယ်။ ကျွန်တော် ရောက်လာတဲ့အခါ သခင်ပေးအပ်ထားတဲ့ အခွင့်အာဏာကို ပြင်းပြင်းထန်ထန် မသုံးမိစေဖို့ပေါ့။ အဲဒီအခွင့်အာဏာဟာ ခင်ဗျားတို့ကို ဖြိုဖျက်ဖို့ မဟုတ်ဘူး၊ တည်ဆောက်ပေးဖို့ပါ။ ညီအစ်ကိုတို့၊ နောက်ဆုံး မှာကြားချင်တာက အမြဲရွှင်လန်းကြပါ။ လိုအပ်သလို ပြုပြင်ပြောင်းလဲကြပါ။ နှစ်သိမ့်မှုကို ခံယူကြပါ။ တစ်စိတ်တစ်သဘောတည်း ဖြစ်ကြပါ။ သင့်သင့်မြတ်မြတ် နေကြပါ။ မေတ္တာနဲ့ ငြိမ်သက်ခြင်းရဲ့အရှင် ဘုရားသခင်က ခင်ဗျားတို့နဲ့အတူ ရှိလိမ့်မယ်။ အချင်းချင်း သန့်ရှင်းတဲ့အနမ်းနဲ့ နှုတ်ဆက်ကြပါ။ သန့်ရှင်းသူအားလုံးက ခင်ဗျားတို့ကို နှုတ်ဆက်လိုက်တယ်။ သခင်ယေရှုခရစ်ရဲ့ မဟာကရုဏာ၊ ဘုရားသခင်ရဲ့မေတ္တာ၊ သန့်ရှင်းသော စွမ်းအားတော်အားဖြင့် အားလုံးရရှိတဲ့ အကျိုးကျေးဇူးတွေကို ခင်ဗျားတို့ ခံစားရပါစေ။,47,2Co,13,၂-ကောရိန္သု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ကောရိန္သု/13/
audio/nwt_48_Ga_BU_01.mp3,လူတွေ ခန့်အပ်လို့မဟုတ်ဘဲ ခရစ်တော်ကို သေရာကနေ အသက်ပြန်ရှင်စေတဲ့အဖဘုရားနဲ့ ယေရှုခရစ်ကိုယ်တိုင်ခန့်အပ်လို့ တမန်တော်ဖြစ်လာတဲ့ကျွန်တော်ပေါလုရော၊ အတူရှိနေတဲ့ ညီအစ်ကိုအားလုံးကပါ ဂလာတိပြည်မှာရှိတဲ့ အသင်းတော်တွေဆီ စာရေးလိုက်ပါတယ်။ အဖဘုရားသခင်နဲ့ သခင်ယေရှုခရစ်ဆီကမဟာကရုဏာနဲ့ငြိမ်သက်ခြင်းကိုခင်ဗျားတို့ခံစားရပါစေ။ ခရစ်တော်ကအဖဘုရားသခင်ရဲ့ အလိုတော်အတိုင်း ကျွန်တော်တို့ရဲ့ အပြစ်တွေကို ဖယ်ရှားပြီး လက်ရှိ ဆိုးသွမ်းတဲ့ လောကစနစ် ကနေ ကယ်တင်နိုင်ဖို့ အသက်စွန့်ခဲ့တယ်။ ဘုရားသခင်ရဲ့ ဘုန်းတော် အစဉ်ထာဝရ ထင်ရှားပါစေ။ အာမင်။ ခရစ်တော်ရဲ့မဟာကရုဏာအားဖြင့် ခင်ဗျားတို့ကို ခေါ်တော်မူတဲ့ အရှင်ဆီကနေချက်ချင်းလှည့်ထွက်ပြီး တခြားသတင်းကို သတင်းကောင်းအဖြစ် လက်ခံလိုက်ကြတာ ကျွန်တော် အံ့သြလို့မဆုံးဘူး။ တကယ်တော့ တခြားသတင်းကောင်းဆိုတာ မရှိဘူး။ ခင်ဗျားတို့ကို ဒုက္ခပေးမယ့်သူ၊ ခရစ်တော်နဲ့ဆိုင်တဲ့ သတင်းကောင်းကို ကပြောင်းကပြန်ဖြစ်အောင် လုပ်မယ့်သူတချို့ပဲ ရှိနေတာ။ ကျွန်တော်တို့ဖြစ်စေ၊ ကောင်းကင်ကဆင်းလာတဲ့ ကောင်းကင်တမန်ဖြစ်စေကျွန်တော်တို့ဟောပြောတဲ့ သတင်းကောင်းနဲ့ မတူ တဲ့အရာကိုသတင်းကောင်းအဖြစ် ဟောပြောရင်ကျိန်ခြင်းခံရပါစေ။ ပြောပြီးသားဖြစ်ပေမဲ့ ထပ်ပြောဦးမယ်။ ခင်ဗျားတို့ လက်ခံထားတာနဲ့ မတူတဲ့ တခြားအရာကို သတင်းကောင်းအဖြစ် ဟောပြောတဲ့သူဟာ ကျိန်ခြင်း ခံရပါစေ။ ကျွန်တော် ကြိုးစားနေတာ လူ့မျက်နှာသာ ရဖို့လား၊ ဘုရားမျက်နှာသာ ရဖို့လား။ လူ့အကြိုက် လိုက်နေတာလား။ အဲဒီလိုလိုက်နေရင် ကျွန်တော်ဟာ ခရစ်တော်ရဲ့ကျွန် မဖြစ်နိုင်ဘူး။ ညီအစ်ကိုတို့၊ကျွန်တော်ဟောတဲ့ သတင်းကောင်းဟာ လူတွေဖန်တီးတဲ့သတင်း မဟုတ်ဘူးဆိုတာ သိစေချင်တယ်။ အဲဒီသတင်းကောင်းကို လူတွေဆီကနေ ရတာမဟုတ်ဘူး။ လူတွေ သင်ပေးတာလည်း မဟုတ်ဘူး။ ယေရှုခရစ်ကိုယ်တိုင် ဖော်ပြလို့ ရခဲ့တာ။ ဂျူးဘာသာဝင်ဖြစ်တုန်းက ကျွန်တော် ဘယ်လိုကျင့်ကြံခဲ့တယ်ဆိုတာ ခင်ဗျားတို့ ကြားမှာပါ။ ဘုရားသခင်ရဲ့ အသင်းတော်ကို ရက်ရက်စက်စက် ညှဉ်းဆဲပြီး ဖျက်ဆီးပစ်ဖို့ ကြိုးစားခဲ့တယ်။ ဘိုးဘေးတို့ရဲ့ ထုံးတမ်းစဉ်လာကို လိုက်တဲ့နေရာမှာ အလွန်စိတ်ထက်သန်ခဲ့လို့ ဂျူးဘာသာမှာ လူမျိုးတူ၊ ရွယ်တူတွေထက် ကျွန်တော် ပိုပြီးထွန်းပေါက်ခဲ့တယ်။ ဒါပေမဲ့ ကျွန်တော်မိခင်ဝမ်းကကျွတ်ပြီးနောက် မဟာကရုဏာအားဖြင့် ကျွန်တော့်ကို ရွေးချယ်ခဲ့တဲ့ ဘုရားသခင်က၊ သားတော်အကြောင်း လူမျိုးခြားတွေ သိစေဖို့ သတင်းကောင်းဟောပြောရာမှာကျွန်တော့်ကို အသုံးပြုရင် ကောင်းမယ်လို့ ယူဆခဲ့တယ်။ ဘုရားသခင်ရွေးချယ်တဲ့အခါ ကျွန်တော် ဘယ်သူနဲ့မှ မတိုင်ပင်ခဲ့ဘူး။ ကျွန်တော့်ထက်အရင် တမန်တော်ဖြစ်နေသူတွေရှိတဲ့ ဂျေရုဆလင်မြို့ကိုလည်း မသွားခဲ့ဘူး။ အဲဒီအစား အာရပ်ပြည်ကို သွားပြီး ဒမတ်စကတ်မြို့ကို ပြန်လာခဲ့တယ်။ သုံးနှစ်ကြာတော့ကေဖ နဲ့တွေ့ဖို့ဂျေရုဆလင်မြို့ကို သွားပြီးသူ့ဆီမှာ၁၅ရက်နေတယ်။ သခင့်ညီ ယာကုပ်ကလွဲလို့ တခြား တမန်တော်တစ်ယောက်နဲ့မှ မတွေ့ခဲ့ဘူး။ ဒီအကြောင်းတွေကို ကျွန်တော် လိမ်ညာပြီးရေးနေတာ မဟုတ်မှန်း ဘုရားသခင်ကို သက်သေထားပြီး ပြောနိုင်တယ်။ အဲဒီနောက် ဆီးရီးယားပြည်နဲ့ ကိလိကိပြည်မှာရှိတဲ့ဒေသတွေကို ကျွန်တော် သွားတယ်။ ယုဒပြည်မှာရှိတဲ့ ခရစ်ယာန်အသင်းတော်တွေကကျွန်တော့်ကိုမမြင်ဖူးဘူး။ တစ်ချိန်က ငါတို့ကို နှိပ်စက်သူဟာ အခုတော့ ကိုယ်တိုင် ဖျက်လိုဖျက်ဆီးလုပ်ခဲ့တဲ့ ယုံကြည်ခြင်းအကြောင်း သတင်းကောင်းကို ဟောနေပြီ ဆိုတာပဲ ကြားဖူးကြတယ်။ သူတို့က ကျွန်တော့်ကြောင့် ဘုရားသခင်ကို ဂုဏ်တင်ချီးမွမ်းကြတယ်။,48,Ga,1,ဂလာတိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဂလာတိ/1/
audio/nwt_48_Ga_BU_02.mp3,ဆယ့်လေးနှစ်ကြာပြီးနောက် ကျွန်တော်က တိတုကိုခေါ်ပြီး ဗာနဗနဲ့အတူ ဂျေရုဆလင်မြို့ကို နောက်တစ်ကြိမ် ထပ်သွားတယ်။ ဗျာဒိတ်တော်ရလို့ ကျွန်တော်သွားတာပါ။ အဲဒီမှာရှိတဲ့ ရိုသေလေးစားခံရတဲ့ ညီအစ်ကိုတွေနဲ့ သီးသန့်တွေ့ဆုံပြီး လူမျိုးခြားတွေကို ကျွန်တော် ဟောပြောနေတဲ့ သတင်းကောင်းအကြောင်း ပြောပြလိုက်တယ်။ ကျွန်တော် လုပ်ဆောင်နေတာတွေ၊ လုပ်ဆောင်ခဲ့တာတွေ အချည်းနှီး မဖြစ်စေချင်လို့ပဲ။ ကျွန်တော်နဲ့ပါလာတဲ့ တိတုဟာ ဂရိလူမျိုးဖြစ်ပေမဲ့ သူ့ကို အရေဖျားဖြတ်ဖို့ အတင်း ဖိအားမပေးကြဘူး။ တကယ်တော့ ဒီကိစ္စဟာ ညီအစ်ကိုအတုအယောင်တွေကြောင့် ပေါ်ပေါက်လာတာပါ။ ခရစ်တော်ယေရှုနဲ့ တစ်စိတ်တစ်ဝမ်းတည်း ဖြစ်နေလို့ ရရှိထားတဲ့ ကျွန်တော်တို့ရဲ့ လွတ်လပ်မှုကို ပျက်ပြားစေချင်တဲ့အတွက် သူတို့က အသင်းတော်ထဲ မသိမသာ လျှိုဝင်လာတယ်။ ကျွန်တော်တို့ကို ပညတ်တရားရဲ့ ကျွန်ဘဝ ပြန်ရောက်အောင် လုပ်ချင်ကြတာပါ။ ဒါပေမဲ့ ကျွန်တော်တို့က ခင်ဗျားတို့ဆီမှာ သတင်းကောင်းနဲ့ဆိုင်တဲ့ အမှန်တရား ဆက်ရှိစေချင်တဲ့အတွက် သူတို့ကို ခဏလေးတောင် အလျှော့ပေးလိုက်လျောတာမျိုး မလုပ်ခဲ့ဘူး။ အရေးပါသူတွေလိုဖြစ်နေတဲ့ တစ်နည်းအားဖြင့် ရိုသေလေးစားခံရတဲ့ ညီအစ်ကိုတွေဆီကနေ အကြံဉာဏ်သစ်တွေ ကျွန်တော် ဘာမှမရခဲ့ပါဘူး။ သူတို့ဟာ ဘယ်လိုပုဂ္ဂိုလ်တွေပဲ ဖြစ်နေပါစေ ကျွန်တော့်အတွက်တော့ မထူးခြားပါဘူး။ ဘုရားသခင်က လူ့အပြင်ပန်းကို ကြည့်တာမှ မဟုတ်တာ။ အရေဖျားဖြတ်ထားသူတွေဆီသတင်းကောင်းဟောပြောခွင့်ကိုပေတရု ရထားသလို ကျွန်တော်လည်း အရေဖျားမဖြတ်ထားသူတွေကိုသတင်းကောင်း ဟောပြောခွင့် ရထားမှန်း သူတို့သိလာကြတယ်။ ဘုရားသခင်က ပေတရုကို အရေဖျားဖြတ်ထားသူတွေအတွက် တမန်တော်ဖြစ်ခွင့် ပေးအပ်ထားသလို ကျွန်တော့်ကိုလည်း လူမျိုးခြားတွေအတွက် တမန်တော်ဖြစ်ခွင့် ပေးအပ်ထားတယ်။ မဟာကရုဏာတော်ကို ကျွန်တော်ရရှိထားမှန်း သိလာတဲ့အခါ အသင်းတော်ရဲ့ အမာခံ လိုဖြစ်နေတဲ့ယာကုပ်၊ ကေဖ၊ ယောဟန်တို့က ဗာနဗနဲ့ ကျွန်တော့်ကို လုပ်ဖော်ဆောင်ဖက်တွေအဖြစ် လက်ဆွဲနှုတ်ဆက်ကြတယ်။ ကျွန်တော်တို့က လူမျိုးခြားတွေဆီ သွားရမယ်၊ သူတို့ကတော့ အရေဖျားဖြတ်ထားသူတွေဆီ သွားရမယ်။ နွမ်းပါးသူတွေကို မေ့မထားကြပါနဲ့ဆိုပြီး ကျွန်တော်တို့ကို သူတို့ မှာဖြစ်အောင် မှာလိုက်တယ်။ ကျွန်တော်လည်းအဲဒီအတိုင်းလုပ်ဖို့ အားသွန်ခွန်စိုက် ကြိုးစားပါတယ်။ အန္တိအုတ်မြို့ကို ကေဖ ရောက်လာတဲ့အခါ သူ့လုပ်ရပ် မှားနေတဲ့အတွက် ကျွန်တော်က သူ့ကို ပွင့်ပွင့်လင်းလင်း ပြစ်တင်ပြောဆိုခဲ့တယ်။ ယာကုပ်လွှတ်လိုက်တဲ့ လူတချို့ ရောက်မလာခင်တုန်းကတော့သူက လူမျိုးခြားတွေနဲ့အတူ စားသောက်လေ့ရှိတယ်။ သူတို့လည်းရောက်လာရောလူမျိုးခြားတွေနဲ့ မပေါင်းဖော်တော့ဘဲ ခပ်ခွာခွာနေတယ်။ အရေဖျားဖြတ်ထားသူတွေကို သူကြောက်တာကိုး။ ဂျူးတချို့လည်း သူ့လိုပဲ ဟန်ဆောင်လာကြတယ်။ ဗာနဗတောင်သူတို့လိုဟန်ဆောင်ခဲ့တယ်။ သတင်းကောင်းနဲ့ဆိုင်တဲ့ အမှန်တရားအတိုင်း မကျင့်ကြမှန်း ကျွန်တော် သတိပြုမိတဲ့အတွက် အားလုံးရှေ့မှာ ကေဖကို ခင်ဗျားဟာ ဂျူးလူမျိုးဖြစ်လျက်နဲ့ ဂျူးလိုမဟုတ်ဘဲ လူမျိုးခြားတွေလို နေထိုင်တယ်ဆိုရင် လူမျိုးခြားတွေကို ဂျူးဓလေ့ထုံးစံအတိုင်း လိုက်ဖို့ ဘာလို့ ဖိအားပေးတာလဲ ဆိုပြီး ပြောလိုက်တယ်။ ကျွန်တော်တို့ဟာဂျူးလူမျိုးအဖြစ် မွေးဖွားလာတာ။ လူမျိုးခြားတွေထဲက အပြစ်သားတွေ မဟုတ်ဘူး။ ပညတ်စောင့်ထိန်းလို့ မဟုတ်ဘဲ ယေရှုခရစ်ကို ယုံကြည်လို့သာ ဖြောင့်မတ်သူအဖြစ် သတ်မှတ်ခံရတယ်ဆိုတာ ကျွန်တော်တို့ အသိအမှတ်ပြုပါတယ်။ ဒါကြောင့် ခရစ်တော်ယေရှုကို ကျွန်တော်တို့ ယုံကြည်တယ်။ ပညတ်စောင့်ထိန်းလို့ မဟုတ်ဘဲ ခရစ်တော်ကို ယုံကြည်လို့ ဖြောင့်မတ်သူတွေအဖြစ် သတ်မှတ်ခံရတာပါ။ ပညတ်စောင့်ထိန်းရုံနဲ့ ဘယ်သူမှ ဖြောင့်မတ်သူအဖြစ် သတ်မှတ်ခံရမှာ မဟုတ်ဘူး။ ကျွန်တော်တို့ဟာ ခရစ်တော်အားဖြင့် ဖြောင့်မတ်သူအဖြစ် သတ်မှတ်ခံရဖို့ ကြိုးစားနေလျက်နဲ့ အပြစ်သားတွေ ဖြစ်နေသေးတယ်ဆိုရင် ခရစ်တော်ဟာ အပြစ်လုပ်အောင် အားပေးတဲ့သူ ဖြစ်သွားမှာပေါ့။ ဒါ ဘယ်လိုမှ မဖြစ်နိုင်ဘူး။ ဖြိုချခဲ့တာတွေကို ကျွန်တော် ပြန်တည်ဆောက်တယ်ဆိုရင် အပြစ်ကျူးလွန်သူပဲလို့ ကိုယ့်ကိုယ်ကိုယ် ဖော်ပြရာရောက်မှာပေါ့။ ကျွန်တော်ဟာ ပညတ်တရားမှာ သေဆုံးသွားပြီ။ အဲဒီလို သေဆုံးသွားလို့ ဘုရားသခင်အတွက် အသက်ရှင်လာပြီ။ ခရစ်တော်နဲ့အတူ သစ်တိုင်မှာ ကျွန်တော် ရိုက်ထားခံရပြီ။ အခု အသက်ရှင်နေတာ ကျွန်တော် မဟုတ်တော့ဘူး။ ကျွန်တော့်အထဲမှာ ရှင်သန်နေတာဟာ ခရစ်တော်ပဲ။ ကျွန်တော့်ကိုချစ်ပြီး ကျွန်တော့်အတွက် အသက်စွန့်ခဲ့တဲ့ ဘုရားသခင့်သားတော်ကို ယုံကြည်နေလို့သာ ဒီခန္ဓာကိုယ်နဲ့ ကျွန်တော် အသက်ရှင်နေတာ။ ဘုရားသခင်ရဲ့ မဟာကရုဏာကို ကျွန်တော် မငြင်းပယ်ဘူး။ ပညတ်စောင့်ထိန်းလို့ ဖြောင့်မတ်သူဖြစ်မယ်ဆိုရင် ခရစ်တော် အသေခံတာ အလကားဖြစ်သွားမှာပေါ့။,48,Ga,2,ဂလာတိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဂလာတိ/2/
audio/nwt_48_Ga_BU_03.mp3,အသိဉာဏ်မဲ့တဲ့ဂလာတိပြည်သားတို့၊ ခင်ဗျားတို့ကို ဘယ်သူ လှည့်စားလိုက်တာလဲ။ တကယ်တော့ သစ်တိုင်တင်ခံရတဲ့ ယေရှုခရစ်အကြောင်း ခင်ဗျားတို့ ကောင်းကောင်း နားလည်ထားတာပဲ။ ကျွန်တော် တစ်ခုလောက် မေးချင်တယ်၊ ခင်ဗျားတို့ စွမ်းအားတော်ရရှိတာဟာ ပညတ်ကို စောင့်ထိန်းလို့လား။ ဒါမှမဟုတ် ကြားနာခဲ့တာကို ယုံကြည်လို့လား။ ခင်ဗျားတို့ အသိဉာဏ်မဲ့လိုက်ကြတာ။ အစပိုင်းမှာ စွမ်းအားတော်နဲ့အညီ ပြုမူကျင့်ကြံပြီးခါမှ အခု လူ့အလိုဆန္ဒအတိုင်း အဆုံးသတ်မလို့လား။ ဆင်းရဲဒုက္ခ အတော်များများကို အလကားသက်သက် ခံခဲ့ကြတာလား။ အဲဒီလို မဟုတ်ဘူးဆိုတာကျွန်တော်ယုံပါတယ်။ ခင်ဗျားတို့ကို စွမ်းအားတော်ပေးပြီး အံ့ဖွယ်အမှုတွေ ပြခဲ့တဲ့သူက ခင်ဗျားတို့ ပညတ်စောင့်ထိန်းလို့အဲဒီလိုပြတာလား။ ဒါမှမဟုတ် ကြားနာတာတွေကို ခင်ဗျားတို့ ယုံကြည်လို့ ပြတာလား။ အာဗြဟံဟာ ယေဟောဝါကို ယုံကြည်လို့ ဖြောင့်မတ်သူအဖြစ် သတ်မှတ်ခံရတယ် မဟုတ်လား။ ယုံကြည်ခြင်းနဲ့အသက်ရှင်သူတွေဟာ အာဗြဟံရဲ့ သားသမီးတွေဖြစ်မှန်း ခင်ဗျားတို့သိပါတယ်။ ယုံကြည်ခြင်းကြောင့်လူမျိုးခြားတွေကို ဖြောင့်မတ်သူတွေအဖြစ် ဘုရားသခင် သတ်မှတ်မယ်ဆိုပြီး ကျမ်းစာမှာ ကြိုပြောထားတယ်။ မင်းကြောင့် လူမျိုးအားလုံး ကောင်းချီးခံစားရမယ် ဆိုတဲ့ သတင်းကောင်းကို အာဗြဟံကို ပြောခဲ့တယ်။ ဒါကြောင့် ယုံကြည်ခြင်းနဲ့ အသက်ရှင်သူတွေဟာ ယုံကြည်ခြင်းရှိသူ အာဗြဟံလိုပဲ ကောင်းချီးခံစားရတယ်။ ပညတ်စောင့်ထိန်းတာကိုပဲ အားထားသူတွေဟာကျိန်ခြင်းခံရလိမ့်မယ်။ ပညတ်ကျမ်းလိပ်မှာ ရေးထားသမျှကို အမြဲ မလိုက်နာတဲ့သူဟာ ကျိန်စာသင့်ပါစေ ဆိုပြီး ရေးထားလို့ပဲ။ ဒါ့အပြင် ဖြောင့်မတ်သူဟာ ယုံကြည်ခြင်းကြောင့် အသက်ရှင်လိမ့်မယ် လို့လည်း ရေးထားတဲ့အတွက် ဘုရားသခင်က ဘယ်သူ့ကိုမှပညတ်ကြောင့်ဖြောင့်မတ်သူအဖြစ် မသတ်မှတ်ဘူးဆိုတာ ကျွန်တော်တို့ သိနိုင်တယ်။ ပညတ်တရားဟာ ယုံကြည်ခြင်းပေါ်မှာ အခြေခံတာ မဟုတ်ဘူး။ပညတ်တွေကို လိုက်နာသူတိုင်း ပညတ်တွေအားဖြင့် အသက်ရှင်ရလိမ့်မယ် လို့ပဲပြောထားတယ်။ သစ်တိုင်တင်ခံရတဲ့သူဟာ ကျိန်ခြင်းခံရသူပဲ လို့လည်း ကျမ်းစာမှာ ရေးထားတယ်။ ခရစ်တော်ဟာ ကျွန်တော်တို့ကိုယ်စား ကျိန်ခြင်းကိုခံပြီး ပညတ်တရားရဲ့ ကျိန်ခြင်းကနေ ကျွန်တော်တို့ကို လွတ်မြောက်စေတယ်။ ဒီနည်းနဲ့ ကျွန်တော်တို့ကို ဝယ်လိုက်တယ်။ ဘာလို့လဲဆိုတော့ အာဗြဟံကို ပေးထားတဲ့ ကောင်းချီးဟာ ခရစ်တော်ယေရှုအားဖြင့် လူမျိုးခြားတွေအပေါ် သက်ရောက်နိုင်ဖို့၊ ယုံကြည်ခြင်းအားဖြင့် ကတိတော်နဲ့သက်ဆိုင်တဲ့ စွမ်းအားတော်ကို ကျွန်တော်တို့ ရရှိနိုင်ဖို့ဖြစ်တယ်။ ညီအစ်ကိုတို့၊ လူတွေ ကြုံရတတ်တာကို ပြောမယ်။ ဥပမာ၊ ပဋိညာဉ်တစ်ခု အတည်ပြုပြီးပြီဆိုရင် ဘယ်သူမှ ပယ်ဖျက်လို့၊ ဖြည့်စွက်လို့ မရဘူး။ ဘုရားသခင်က အာဗြဟံနဲ့ သူ့မျိုးနွယ်ကို ကတိပေးခဲ့တယ်။ အဲဒီကတိမှာ လူအများကို ရည်ညွှန်းပြီး မင်းရဲ့သားမြေးတွေလို့ပြောမယ့်အစား တစ်ယောက်သောသူ ခရစ်တော်ကို ရည်ညွှန်းပြီးမင်းရဲ့မျိုးနွယ်လို့ပြောထားတယ်။ ကျွန်တော်ပြောချင်တာက နောင်အနှစ် ၄၃၀ ကြာမှ ပေါ်လာတဲ့ပညတ်တရားကဘုရားသခင် အရင်ဖွဲ့ခဲ့တဲ့ ပဋိညာဉ်ကို မပယ်ဖျက်နိုင်ဘူး။ ကတိတော်ကို မဖျက်သိမ်းနိုင်ဘူး။ ပညတ်ကို စောင့်ထိန်းမှ အမွေခံရမယ်ဆိုရင် ကတိတော်ကြောင့်ရတာ မဟုတ်တော့ဘူး။ တကယ်တော့ ဘုရားသခင်က ကတိတော်အားဖြင့် အာဗြဟံကို အဲဒီအမွေ ပေးသနားခဲ့တာ။ ဒါဆိုရင် ပညတ်တရားဟာ ဘာအတွက်လဲ။ ကတိထားရာမျိုးနွယ် မပေါ်ထွန်းခင် လူတွေရဲ့အပြစ်ကို ဖော်ပြဖို့ ပညတ်တရားကို ထပ်ပေးခဲ့တာပါ။ကောင်းကင်တမန်တွေကတစ်ဆင့် ဘုရားသခင်ပေးခဲ့တဲ့အဲဒီပညတ်တရားကိုဖျန်ဖြေသူအားဖြင့် ရခဲ့တယ်။ ပဋိညာဉ်ဖွဲ့တဲ့အခါ သက်ဆိုင်သူတစ်ဦးပဲဆိုရင် ဖျန်ဖြေသူ မလိုဘူး။ အဲဒီပဋိညာဉ်ကိုဖွဲ့တုန်းက သက်ဆိုင်သူဟာ ဘုရားသခင်တစ်ပါးတည်းပဲ။ ဒါဆိုရင် ပညတ်တရားဟာ ဘုရားသခင့်ကတိတွေနဲ့ ဆန့်ကျင်နေသလား။လုံးဝမဆန့်ကျင်ဘူး။ အသက်ရှင်စေနိုင်တဲ့ ပညတ်ကိုသာ ပေးအပ်ခဲ့ပြီးပြီဆိုရင် အဲဒီပညတ်အားဖြင့် ဖြောင့်မတ်တဲ့ အနေအထားကို ရမှာပေါ့။ ဒါပေမဲ့ ကျမ်းစာက အရာအားလုံးကို အပြစ်ရဲ့ ချုပ်နှောင်မှုလက်ထဲ အပ်ထားတယ်။ ဒါမှ ယေရှုခရစ်ကို ယုံကြည်သူတွေဟာ အဲဒီယုံကြည်ခြင်းအားဖြင့် ကတိတော်ကို ရနိုင်ကြမှာပါ။ ယုံကြည်ခြင်း မရောက်လာခင်မှာတော့ ကျွန်တော်တို့ဟာ ပညတ်ရဲ့ ကာကွယ်မှု၊အုပ်ထိန်းမှုကို ခံရင်း နောင်မှာဖော်ပြပေးမယ့် ယုံကြည်ခြင်းကို စောင့်မျှော်နေခဲ့တယ်။ ဒါကြောင့် ပညတ်တရားဟာ ကျွန်တော်တို့ကို ခရစ်တော်ဆီ ပို့ဆောင်ပေးတဲ့ အုပ်ထိန်းသူ ဖြစ်လာတယ်။ ဒါမှသာ ယုံကြည်ခြင်းအားဖြင့် ဖြောင့်မတ်တယ်လို့ သတ်မှတ်ခံရနိုင်မယ်။ အခုတော့ ယုံကြည်ခြင်း ရောက်လာပြီဖြစ်လို့ ကျွန်တော်တို့ဟာ အုပ်ထိန်းသူလက်အောက်မှာ မရှိတော့ဘူး။ ခင်ဗျားတို့အားလုံးဟာ ခရစ်တော်ယေရှုကို ယုံကြည်တဲ့အတွက် ဘုရားသခင်ရဲ့သားသမီးတွေ ဖြစ်ကြတယ်။ နှစ်ခြင်းခံပြီးခရစ်တော်နဲ့ တစ်စိတ်တစ်ဝမ်းတည်း ဖြစ်နေတဲ့ ခင်ဗျားတို့အားလုံးဟာ ခရစ်တော်ကို ဝတ်ဆင်ခဲ့ကြပြီ။ ဂျူးလူမျိုးနဲ့ဂရိလူမျိုး၊ ကျွန်နဲ့လွတ်လပ်သူ၊ အမျိုးသားနဲ့ အမျိုးသမီးဆိုပြီး ခွဲခြားထားတာ မရှိတော့ဘူး။ ခင်ဗျားတို့အားလုံးဟာ ခရစ်တော်ယေရှုနဲ့ တစ်စိတ်တစ်ဝမ်းတည်း ဖြစ်နေပြီ။ ဒါ့အပြင် ခင်ဗျားတို့ဟာ ခရစ်တော်ပိုင်ဆိုင်သူတွေ ဖြစ်တဲ့အတွက်အာဗြဟံရဲ့မျိုးနွယ်စစ်စစ်ပဲ၊ ကတိတော်ကို အမွေခံရမယ့်သူတွေပဲ။,48,Ga,3,ဂလာတိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဂလာတိ/3/
audio/nwt_48_Ga_BU_04.mp3,ကျွန်တော်ပြောမယ်၊ အမွေဆက်ခံမယ့်သူဟာ အမွေပစ္စည်း ရှိသမျှကိုပိုင်ဆိုင်တာမှန်ပေမဲ့အရွယ်မရောက်သေးခင်မှာတော့ ကျွန်နဲ့ မခြားပါဘူး။ သူဟာ ဖခင်သတ်မှတ်ထားချိန်မရောက်မချင်းကြီးကြပ်သူနဲ့ ဘဏ္ဍာထိန်းရဲ့ လက်အောက်မှာ ရှိနေတယ်။ အလားတူပဲ၊ ကျွန်တော်တို့လည်း ငယ်ရွယ်စဉ်မှာတော့ လောကရဲ့ အခြေခံတရားတွေအောက် ကျွန်ခံရတယ်။ သတ်မှတ်ထားချိန်စေ့တဲ့အခါ ဘုရားသခင်က သားတော်ကိုစေလွှတ်လိုက်တယ်။ အဲဒီသားတော်ဟာ အမျိုးသမီးတစ်ဦးကနေ မွေးဖွားလာပြီး ပညတ်လက်အောက်မှာ ရှိခဲ့တယ်။ သားတွေအဖြစ် ကျွန်တော်တို့ မွေးစားခံရအောင် အဲဒီသားတော်က ပညတ်လက်အောက်မှာ ရှိတဲ့သူတွေကို ဝယ်ပြီး လွတ်မြောက်စေတယ်။ အခုတော့ ခင်ဗျားတို့ဟာ သားတွေဖြစ်နေပြီ။ ဒါကြောင့် ဘုရားသခင်က သားတော်ဆီမှာရှိတဲ့ စွမ်းအားတော်ကို ကျွန်တော်တို့ရဲ့ စိတ်နှလုံးထဲ ထည့်ပေးလိုက်ပြီ။ အဲဒီစွမ်းအားတော်ကြောင့် ကျွန်တော်တို့က အဗ္ဗ၊ အဖ လို့ ကြွေးကြော်ကြတယ်။ ခင်ဗျားတို့ဟာ ကျွန်တွေ မဟုတ်တော့ဘဲ သားတွေ ဖြစ်သွားပြီ။ သားဆိုရင် ဘုရားသခင်က အမွေခံလို့ သတ်မှတ်တယ်။ ခင်ဗျားတို့ဟာဘုရားသခင်ကို မသိခင်တုန်းကတော့ မှားယွင်းတဲ့ ဘုရားတွေဆီမှာ ကျွန်ခံခဲ့ကြတယ်။ အခုတော့ ခင်ဗျားတို့ ဘုရားသခင်ကို သိလာကြပြီ။ ဘုရားသခင်ကလည်း ခင်ဗျားတို့ကို သိထားပြီ။ ဒါနဲ့တောင် အကျိုးမရှိ၊ အသုံးမဝင်တဲ့ အခြေခံတရားတွေဆီ ပြန်လှည့်ပြီး ဘာလို့ ကျွန်ခံချင်ရတာလဲ။ ခင်ဗျားတို့က နေ့တွေ၊ လတွေ၊ ရာသီချိန်တွေ၊ နှစ်တွေကို အထူးတလည်စောင့်ထိန်းနေကြတယ်။ ခင်ဗျားတို့အတွက် ကျွန်တော် ကြိုးစားအားထုတ်ခဲ့တာတွေ အချည်းနှီးဖြစ်သွားမှာ စိုးရိမ်မိတယ်။ ညီအစ်ကိုတို့၊ ကျွန်တော်လည်း ခင်ဗျားတို့လို ဖြစ်ခဲ့ဖူးတယ်။ ဒါပေမဲ့ ကျွန်တော် ပြောင်းလဲလိုက်ပြီဆိုတော့ ကျွန်တော့်လိုပဲ ပြောင်းလဲကြပါလို့ တောင်းပန်ချင်တယ်။ ခင်ဗျားတို့ ကျွန်တော့်အပေါ် ဘာအမှားမှ မလုပ်ခဲ့ပါဘူး။ ကျွန်တော် နေမကောင်းဖြစ်သွားတဲ့အတွက်ခင်ဗျားတို့ကို ဦးဆုံးအကြိမ် သတင်းကောင်း ဟောပြောခွင့်ရတာ ခင်ဗျားတို့သိပါတယ်။ ကျွန်တော် နေမကောင်းဖြစ်လို့ ခင်ဗျားတို့ အခက်တွေ့ရတာ မှန်ပေမဲ့ ကျွန်တော့်ကို မထီမဲ့မြင်ပြုတာ၊ ရွံပြီး တံတွေးနဲ့ထွေးတာတွေမလုပ်ခဲ့ဘူး။ ဘုရားရဲ့ ကောင်းကင်တမန်လို၊ခရစ်တော်ယေရှုလို သဘောထားပြီး ကျွန်တော့်ကို လက်ခံခဲ့တယ်။ အဲဒီတုန်းက ခင်ဗျားတို့ ပျော်ရွှင်ခဲ့တာတွေ ဘယ်ရောက်သွားပြီလဲ။ ခင်ဗျားတို့ရဲ့ မျက်စိကိုသာ ထုတ်ပြီး ပေးလို့ရရင် ကျွန်တော့်ကို ပေးခဲ့မှာပဲဆိုတာ ကျွန်တော် ပြောရဲတယ်။ ကျွန်တော် အမှန်အတိုင်း ပြောလိုက်လို့ ခင်ဗျားတို့ရဲ့ရန်သူ ဖြစ်သွားပြီလား။ အဲဒီလူတွေ ခင်ဗျားတို့ကို အသည်းအသန် စည်းရုံးနေတာ စိတ်ရင်းမှန်နဲ့ မဟုတ်ဘူး။ ကျွန်တော်နဲ့ သွေးကွဲပြီး သူတို့ဘက်ပါသွားအောင် လုပ်ချင်နေကြတာ။ ကျွန်တော် ရှိနေတဲ့အချိန်လောက်တင်မကဘဲ အမြဲတမ်း ခင်ဗျားတို့ကို စိတ်ရင်းမှန်နဲ့ စည်းရုံးတဲ့သူရှိရင်တော့ကောင်းပါတယ်။ ချစ်ရတဲ့သားသမီးတို့၊ ခင်ဗျားတို့ကြောင့် ကျွန်တော်ဟာ သားဖွားတော့မယ့် မိခင်လို နာကျင်ခံစားရပြန်ပြီ။ ခင်ဗျားတို့ဆီမှာ ခရစ်တော်ရဲ့ အရည်အသွေးတွေ ရုပ်လုံးမပေါ်မချင်း အဲဒီလို ခံစားနေရမှာပဲ။ ကျွန်တော့်မှာ ခင်ဗျားတို့နဲ့ပတ်သက်ပြီး ကြံရာမရဖြစ်နေလို့ ဒီအချိန်မှာ ခင်ဗျားတို့နဲ့အတူ ရှိပြီး ညင်ညင်သာသာ ပြောပြချင်လိုက်တာ။ ပညတ်တရားအောက်မှာ နေချင်သူတို့၊ ပညတ်တရားမှာ ဘာပြောထားလဲဆိုတာ မသိကြဘူးလား။ ဥပမာ၊ အာဗြဟံမှာ အစေခံမနဲ့ရတဲ့သား၊ အစေခံ မဟုတ်တဲ့ မိန်းမနဲ့ရတဲ့သား ဆိုပြီးသားနှစ်ယောက်ရှိတယ်လို့ကျမ်းစာမှာရေးထားတယ်။ အစေခံမနဲ့ရတဲ့ သားဟာ သမားရိုးကျ မွေးတဲ့သား၊ အစေခံ မဟုတ်တဲ့ မိန်းမနဲ့ရတဲ့သားကတော့ကတိတော်ကြောင့် မွေးတဲ့သားပဲ။ ဒါတွေဟာ တင်စားချက်တွေပဲ။ ဒီအမျိုးသမီးနှစ်ယောက်ဟာ ပဋိညာဉ်နှစ်ခုကို တင်စားတယ်။ ဆိုင်းနိုင်းတောင်မှာ ဖွဲ့ခဲ့တဲ့ပဋိညာဉ်ဟာ ကျွန်ဖြစ်မယ့် သားသမီးတွေကို မွေးဖွားတဲ့ ဟာဂရဖြစ်တယ်။ ဟာဂရက အာရပ်ပြည်မှာရှိတဲ့ ဆိုင်းနိုင်းတောင်ကို ဆိုလိုတယ်။ သားသမီးတွေနဲ့အတူ ကျွန်ခံနေရတဲ့အတွက် လက်ရှိဂျေရုဆလင်မြို့ကိုလည်း ဆိုလိုတယ်။ အထက်ဂျေရုဆလင်ကတော့ အစေခံ မဟုတ်တဲ့မိန်းမ၊ ကျွန်တော်တို့ရဲ့ မိခင်ပဲ။ ကလေး မမွေးဖူးတဲ့ အမြုံမ၊ ဝမ်းမြောက်ပါ။ သားဖွားဝေဒနာ မခံစားဖူးတဲ့အမျိုးသမီး၊ရွှင်လန်းစွာ ကြွေးကြော်ပါ။စွန့်ပစ်ခံရတဲ့အမျိုးသမီးရဲ့ သားသမီးတွေဟာ ခင်ပွန်းရှိတဲ့ အမျိုးသမီးရဲ့သားသမီးတွေထက် ပိုများလာပြီ လို့ကျမ်းစာမှာ ရေးထားတယ်။ ညီအစ်ကိုတို့၊ ခင်ဗျားတို့ဟာ အိဇက်လိုပဲ ကတိတော်ကြောင့်ရတဲ့ သားသမီးတွေပါ။ တစ်ချိန်တုန်းက သမားရိုးကျမွေးဖွားတဲ့ သားက စွမ်းအားတော်အားဖြင့်မွေးတဲ့ သားကို ညှဉ်းဆဲခဲ့သလို အခုလည်း အဲဒီလိုပဲဖြစ်နေတယ်။ ဒါပေမဲ့ ကျမ်းစာမှာ ဘာပြောထားသလဲ။ ဒီအစေခံမနဲ့ သူ့သားကို မောင်းထုတ်လိုက်ပါ။ အစေခံမရဲ့သားက အစေခံ မဟုတ်တဲ့မိန်းမရဲ့ သားနဲ့အတူ လုံးဝ အမွေမခံရဘူး လို့ပြောထားတယ်။ ဒါကြောင့် ညီအစ်ကိုတို့၊ ကျွန်တော်တို့ဟာ အစေခံမရဲ့ သားသမီးတွေ မဟုတ်ဘူး။ အစေခံ မဟုတ်တဲ့မိန်းမရဲ့ သားသမီးတွေဖြစ်တယ်။,48,Ga,4,ဂလာတိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဂလာတိ/4/
audio/nwt_48_Ga_BU_05.mp3,အဲဒီလိုလွတ်လပ်မှုရနိုင်ဖို့ခရစ်တော်က ကျွန်တော်တို့ကို လွတ်မြောက်စေပြီ။ ဒါကြောင့် အခိုင်အမာ ရပ်တည်ကြပါ။ ကျွန်ထမ်းပိုးကို ပြန်မထမ်းကြနဲ့တော့။ ကျွန်တော်ပေါလု ပြောမယ်။ ခင်ဗျားတို့ အရေဖျားဖြတ်မယ်ဆိုရင် ခရစ်တော် လုပ်ဆောင်ခဲ့ရာတွေဟာ ဘာမှ အကျိုးရှိမှာ မဟုတ်ဘူး။ အရေဖျားဖြတ်သူတိုင်းဟာပညတ်တရား အလုံးစုံကို စောင့်ထိန်းရမယ့် တာဝန်ရှိတယ်ဆိုတာ ကျွန်တော် ထပ်သတိပေးလိုက်မယ်။ ပညတ်ကို စောင့်ထိန်းခြင်းအားဖြင့် ဖြောင့်မတ်သူအဖြစ် သတ်မှတ်ခံရဖို့ ကြိုးစားနေတဲ့ ခင်ဗျားတို့ဟာ ခရစ်တော်နဲ့ ကင်းကွာနေပြီ။ ခရစ်တော်ရဲ့ မဟာကရုဏာနဲ့ ဝေးကွာနေပြီ။ ကျွန်တော်တို့ကတော့ စွမ်းအားတော်ကြောင့်၊ ယုံကြည်ခြင်းကြောင့် ဖြောင့်မတ်သူအဖြစ် သတ်မှတ်ခံရဖို့ မျှော်လင့်စောင့်စားနေတယ်။ ခရစ်တော်ယေရှုနဲ့ တစ်စိတ်တစ်ဝမ်းတည်း ဖြစ်နေသူတွေအတွက်တော့ အရေဖျားဖြတ်ခြင်း၊ မဖြတ်ခြင်းဟာ အရေးမကြီးဘူး။ ချစ်ခြင်းမေတ္တာကနေ ပေါက်ဖွားလာတဲ့ ယုံကြည်ခြင်းကသာ အရေးကြီးတာပါ။ တစ်ချိန်တုန်းက ခင်ဗျားတို့ အမှန်တရားလမ်းမှာ ကောင်းကောင်းပြေးနေတာပဲ။ အမှန်တရားအတိုင်း ဆက်မလိုက်တော့အောင် ဘယ်သူတားဆီးနေတာလဲ။ ခင်ဗျားတို့ကိုခေါ်တော်မူတဲ့ ဘုရားသခင်က အဲဒီလို ဆက်မလိုက်တော့အောင် မသွေးဆောင်ပါဘူး။ တဆေးအနည်းငယ်က မုန့်ညက်တစ်ပုံလုံးကို ဖောင်းကြွစေတတ်တယ်။ သခင်နဲ့ တစ်စိတ်တစ်ဝမ်းတည်းရှိနေတဲ့ ခင်ဗျားတို့ဟာ ကျွန်တော်နဲ့ အမြင်ချင်းတူမယ်ဆိုတာ ယုံကြည်ပါတယ်။ ခင်ဗျားတို့ကို ဒုက္ခပေးတဲ့သူဟာ ဘယ်သူပဲဖြစ်နေပါစေ ထိုက်သင့်သလို တရားစီရင်ခံရလိမ့်မယ်။ ညီအစ်ကိုတို့၊ ကျွန်တော်သာ အရေဖျားဖြတ်ခြင်းအကြောင်း ဆက်ဟောနေသေးတယ်ဆိုရင် နှိပ်စက်ညှဉ်းပန်းခံရမှာ မဟုတ်ဘူး။ အဲဒီလို ဆက်ဟောနေသေးတယ်ဆိုရင် သစ်တိုင်ပေါ် ခရစ်တော် သေဆုံးခဲ့တာနဲ့ပတ်သက်တဲ့ ကျွန်တော့်သွန်သင်ချက်ဟာ တိုက်မိလဲစရာဖြစ်မှာ မဟုတ်ဘူး။ ခင်ဗျားတို့ကို နှောင့်ယှက်ဖို့ ကြိုးစားနေသူတွေ သင်းကွပ်လိုက်ကြပါစေ။ ညီအစ်ကိုတို့၊ ခင်ဗျားတို့ဟာ လွတ်လပ်မှုရဖို့ ခေါ်တော်မူခြင်းခံရတာပါ။ အဲဒီလွတ်လပ်မှုကို ခုတုံးလုပ်ပြီး အပြစ်ရှိတဲ့ အလိုဆန္ဒနောက် မလိုက်ကြပါနဲ့။ မေတ္တာစိတ်နဲ့ အချင်းချင်း အစေခံကြပါ။ လူလူချင်းကို ကိုယ်နဲ့ထပ်တူ ချစ်ပါ ဆိုတဲ့ ပညတ်တစ်ခုက ပညတ်တရား အလုံးစုံကို ပြည့်စုံစေပြီ။ အချင်းချင်း နာကျင်စေမယ်၊ တိုက်ခိုက်နေမယ်ဆိုရင် အချင်းချင်း ဖျက်ဆီးရာပဲ ရောက်မှာမို့လို့ သတိထားကြပါ။ ကျွန်တော် ပြောမယ်။ စွမ်းအားတော်ရဲ့လမ်းပြမှုအတိုင်း အမြဲလျှောက်လှမ်းကြပါ။ ဒါဆိုရင် အပြစ်ရှိတဲ့ အလိုဆန္ဒနောက် လိုက်ကြတော့မှာ မဟုတ်ဘူး။ အပြစ်ရှိတဲ့ အလိုဆန္ဒဟာ စွမ်းအားတော်နဲ့ ဆန့်ကျင်တယ်။ စွမ်းအားတော်ကလည်း အပြစ်ရှိတဲ့အလိုဆန္ဒနဲ့ ဆန့်ကျင်တယ်။ အဲဒီနှစ်ခုဟာ ဆန့်ကျင်ဘက်ဖြစ်နေတဲ့အတွက် ကိုယ်လုပ်ချင်တာကို မလုပ်နိုင်ကြဘူး။ ဒါ့အပြင် ခင်ဗျားတို့သာ စွမ်းအားတော်ရဲ့ ဦးဆောင်မှုကို ခံယူမယ်ဆိုရင် ပညတ်လက်အောက်မှာ မရှိတော့ဘူး။ အပြစ်ရှိတဲ့အကျင့်တွေကို အထင်အရှား မြင်နေရတာပဲ။ အဲဒီအကျင့်တွေကတော့လိင်အကျင့်ယိုယွင်းခြင်း၊ မသန့်ရှင်းခြင်း၊ မျက်နှာပြောင်တိုက်ခြင်း၊ ရုပ်တုကိုးကွယ်ခြင်း၊နတ်ဆိုးပညာလိုက်စားခြင်း၊ ရန်လိုခြင်း၊ ခိုက်ရန်ဖြစ်ခြင်း၊ မနာလိုခြင်း၊ ဒေါသပေါက်ကွဲခြင်း၊ ငြင်းခုံခြင်း၊ စိတ်ဝမ်းကွဲခြင်း၊ ဂိုဏ်းခွဲခြင်း၊ မနာလိုမရှုဆိတ်ဖြစ်ခြင်း၊ သောက်စားမူးယစ်ခြင်း၊ အထိန်းအကွပ်မဲ့ ပွဲလုပ်ခြင်းစတဲ့ အရာတွေပဲ။ ဒါတွေနဲ့ပတ်သက်ပြီး သတိပေးခဲ့ဖူးသလို အခုလည်း သတိပေးလိုက်မယ်။ ဒါတွေကို ကျင့်တဲ့သူတွေဟာ ဘုရားသခင့် နိုင်ငံတော်ကို အမွေခံရမှာ မဟုတ်ဘူး။ စွမ်းအားတော်ကြောင့် ဖြစ်ပေါ်လာတဲ့ အရည်အသွေးတွေ ကတော့ ချစ်ခြင်း၊ ဝမ်းမြောက်ခြင်း၊ ငြိမ်သက်ခြင်း၊စိတ်ရှည်ခြင်း၊ကြင်နာခြင်း၊ ကောင်းမြတ်ခြင်း၊ ယုံကြည်ခြင်း၊ နူးညံ့သိမ်မွေ့ခြင်း၊ ချုပ်တည်းခြင်းတို့ပါပဲ။ အဲဒါတွေကိုဆန့်ကျင်တဲ့ ပညတ်ဆိုတာမရှိဘူး။ ခရစ်တော်ယေရှု ပိုင်ဆိုင်သူတွေဟာ အပြစ်ရှိတဲ့ ရမ္မက်တွေ၊ အလိုဆန္ဒတွေကို သစ်တိုင်မှာ ရိုက်ထားလိုက်ကြပြီ။ ကျွန်တော်တို့ဟာစွမ်းအားတော်ရဲ့ လမ်းပြမှုနဲ့အညီ အသက်ရှင်တာမှန်ရင် စွမ်းအားတော် လမ်းပြတဲ့အတိုင်း စနစ်တကျ လျှောက်လှမ်းကြစို့။ အတ္တဆန်တာ၊ အချင်းချင်း ပြိုင်ဆိုင်တာ၊ မနာလိုမရှုဆိတ် ဖြစ်တာတွေကို ရှောင်ကြစို့။,48,Ga,5,ဂလာတိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဂလာတိ/5/
audio/nwt_48_Ga_BU_06.mp3,ညီအစ်ကိုတို့၊တစ်ယောက်ယောက်ဟာ သတိမထားမိဘဲ ခြေလှမ်းမှားသွားတယ်ဆိုရင် ဘုရားရေးရာ အရည်အသွေးရှိတဲ့ ခင်ဗျားတို့က အဲဒီလိုလူကို နူးညံ့သိမ်မွေ့တဲ့စိတ်နဲ့ တည့်မတ်ပေးလိုက်ပါ။ဒါပေမဲ့ကိုယ်တိုင်လည်း အပြစ်သွေးဆောင်ခံရနိုင်တာမို့ အမြဲသတိထားကြပါ။ အချင်းချင်းရဲ့ ဝန်တွေကို ကူထမ်းပေးကြပါ။ ဒါဆိုရင် ခရစ်တော်ရဲ့တရားကို လိုက်နာရာရောက်လိမ့်မယ်။ ဘာမှမဟုတ်ဘဲနဲ့ ကိုယ့်ကိုယ်ကိုယ် အရေးပါသူလို့ထင်နေရင် ကိုယ့်ကိုယ်ကိုယ် လှည့်စားနေတာပဲ။ လူတိုင်း ကိုယ့်လုပ်ရပ်တွေကိုပဲ ဆန်းစစ်ပါ။ သူတစ်ပါးနဲ့ မနှိုင်းယှဉ်ပါနဲ့။ ဒါဆိုရင် ကိုယ့်လုပ်ရပ်နဲ့ပတ်သက်ပြီး ပျော်ရွှင်ကျေနပ်ရလိမ့်မယ်။ ဘာလို့လဲဆိုတော့ လူတိုင်း ကိုယ့်တာဝန်ကိုယ် ထမ်းရမှာဖြစ်လို့ပဲ။ ဒါ့အပြင်တရားစကားတော် သင်ယူသူတိုင်းဟာသင်ပေးတဲ့သူကို ကောင်းမွန်ရာမှန်သမျှမျှဝေပေးပါစေ။ လှည့်စားမခံကြပါနဲ့။ ဘုရားသခင်ကို မခန့်လေးစားလုပ်လို့ မရဘူး။ လူဟာ မျိုးစေ့ကြဲတဲ့အတိုင်း ရိတ်သိမ်းရလိမ့်မယ်။ အပြစ်ရှိတဲ့ အလိုဆန္ဒအတိုင်း မျိုးစေ့ကြဲတဲ့သူက အပြစ်ရှိတဲ့ အလိုဆန္ဒအတိုင်း ပျက်စီးခြင်းကိုပဲ ရိတ်သိမ်းရလိမ့်မယ်။ စွမ်းအားတော် လမ်းပြတဲ့အတိုင်း မျိုးစေ့ကြဲတဲ့သူကတော့ စွမ်းအားတော် လမ်းပြတဲ့အတိုင်း ထာဝရအသက်ကိုရိတ်သိမ်းရလိမ့်မယ်။ ဒါကြောင့် မွန်မြတ်တဲ့အရာတွေကို လက်မလျှော့ဘဲ ဆက်လုပ်ကြစို့။ လက်မလျှော့ဘူးဆိုရင်အချိန်တန်တဲ့အခါ အသီးအပွင့်တွေကိုရိတ်သိမ်းရလိမ့်မယ်။ ဒါကြောင့် အခွင့်အရေးရသရွေ့ လူတိုင်းကို ကောင်းမှုပြုကြစို့။ အထူးသဖြင့် ယုံကြည်ခြင်းတူတဲ့သူတွေကို ကောင်းမှုပြုကြစို့။ ခင်ဗျားတို့ဆီ ကျွန်တော်ကိုယ်တိုင် စာလုံးကြီးတွေနဲ့ ရေးလိုက်တယ်ဆိုတာ ကြည့်ကြပါ။ လူအထင်ကြီးခံချင်တဲ့သူတွေဟာခရစ်တော်ရဲ့ဒုက္ခသစ်တိုင်ကြောင့် နှိပ်စက်ညှဉ်းဆဲမခံချင်လို့ ခင်ဗျားတို့ကို အတင်းအကျပ် အရေဖျားဖြတ်ခိုင်းနေတာ။ တကယ်တော့ အရေဖျားဖြတ်ထားသူတွေ ကိုယ်တိုင်က ပညတ်တရားကိုမစောင့်ထိန်းကြပါဘူး။ ခင်ဗျားတို့ကိုကျတော့ အရေဖျားဖြတ်စေချင်ကြတယ်။ အဲဒါမှ ခင်ဗျားတို့ရဲ့ အပြင်ပန်းခန္ဓာနဲ့ပတ်သက်ပြီး သူတို့ ကြွားနိုင်မှာလေ။ ကျွန်တော်ကတော့ ဒုက္ခသစ်တိုင်ပေါ် အသေခံခဲ့တဲ့ သခင်ယေရှုခရစ်အကြောင်းကလွဲပြီး ဘာအတွက်မှ မကြွားပါရစေနဲ့။ ကျွန်တော့်အမြင်မှာဒီလောကဟာခရစ်တော်အားဖြင့် သေဆုံးနေပြီ။ လောကအမြင်မှာလည်းကျွန်တော်သေဆုံးနေပြီ။ အရေဖျားဖြတ်တာ၊မဖြတ်တာဟာ အရေးမကြီးပါဘူး။ ဘုရားသခင် ဖန်ဆင်းလိုက်တဲ့အသစ်သောအရာကသာ အရေးကြီးတာပါ။ ဒီကျင့်ဝတ်အတိုင်း စနစ်တကျ လျှောက်လှမ်းသူတွေအပေါ်၊ ဘုရားသခင်ရဲ့ အစ္စရေးလူမျိုးအပေါ် ငြိမ်သက်ခြင်းနဲ့ ကရုဏာတော် သက်ရောက်ပါစေ။ ကျွန်တော့်ကိုယ်မှာယေရှုရဲ့ကျွန်ဆိုပြီး အမှတ်အသား ခတ်နှိပ်ထားပြီဖြစ်လို့ အခုကစပြီး ကျွန်တော့်ကို ဘယ်သူမှ ဒုက္ခမပေးကြပါနဲ့။ ညီအစ်ကိုတို့၊ အရည်အသွေးကောင်းတွေ ပြသတဲ့အတွက် ခင်ဗျားတို့ဆီမှာ သခင်ယေရှုခရစ်ရဲ့ မဟာကရုဏာ သက်ရောက်ပါစေ။ အာမင်။,48,Ga,6,ဂလာတိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဂလာတိ/6/
audio/nwt_49_Eph_BU_01.mp3,ဘုရားသခင့်အလိုတော်ကြောင့် ခရစ်တော်ယေရှုရဲ့တမန်တော်ဖြစ်နေတဲ့ ကျွန်တော်ပေါလုက ဧဖက်မြို့မှာရှိတဲ့ သန့်ရှင်းသူတွေ၊ခရစ်တော်ယေရှုနဲ့တစ်စိတ်တစ်ဝမ်းတည်းဖြစ်တဲ့သစ္စာရှိသူတွေဆီစာရေးလိုက်ပါတယ်။ အဖဘုရားသခင်နဲ့ သခင်ယေရှုခရစ်ဆီက မဟာကရုဏာတော်နဲ့ ငြိမ်သက်ခြင်းကို ခင်ဗျားတို့ ခံစားရပါစေ။ သခင်ယေရှုခရစ်ရဲ့အဖ ဘုရားသခင်ကို ချီးမွမ်းကြပါ။ ဘုရားသခင်ကခရစ်တော်နဲ့ တစ်စိတ်တစ်ဝမ်းတည်းရှိတဲ့ ကျွန်တော်တို့ကို ကောင်းကင်မှာ ကောင်းချီး အမျိုးမျိုး ပေးသနားထားတယ်။ ကျွန်တော်တို့ကို ခရစ်တော်နဲ့ တစ်စိတ်တစ်ဝမ်းတည်း ဖြစ်စေဖို့ လူ့လောကအစပြုချိန် မတိုင်ခင်ကတည်းက ဘုရားသခင် ရွေးချယ်ခဲ့တယ်။ ဘုရားသခင်ကို ချစ်တဲ့စိတ်နဲ့ ရှေ့တော်မှာ သန့်ရှင်းပြီး အပြစ်အနာအဆာ ကင်းသူတွေ ဖြစ်စေဖို့ပဲ။ အလိုဆန္ဒတော်အတိုင်း ယေရှုခရစ်ကတစ်ဆင့် ကျွန်တော်တို့ကို သားတွေအဖြစ် မွေးစားဖို့ ကြိုတင်ပြဋ္ဌာန်းခဲ့တယ်။ ချစ်သားတော်ကိုသုံးပြီး ကျွန်တော်တို့ကို မဟာကရုဏာတော်ပြတဲ့အတွက် ဘုရားကို လူတွေ ချီးမွမ်းကြတယ်။ သားတော်ကြောင့် ရွေးနုတ်ခံရတဲ့အတွက် ကျွန်တော်တို့ လွတ်မြောက်သွားပြီ။သူ့ရဲ့သွေးကြောင့် အပြစ်တွေ ခွင့်လွှတ်ခံရပြီ။ ဘုရားရဲ့ မဟာကရုဏာတော်ဟာ တကယ်ကြီးမားလှတယ်။ ဘုရားသခင်က အဲဒီမဟာကရုဏာတော်ကို ဉာဏ်ပညာ၊ သိနားလည်နိုင်စွမ်းနဲ့အတူ ရက်ရက်ရောရော ပေးသနားတယ်။ ဒီနည်းနဲ့ ကျွန်တော်တို့ကို အလိုတော်နဲ့ဆိုင်တဲ့ မြင့်မြတ်တဲ့လျှို့ဝှက်ချက်ကို သိစေတယ်။ အဲဒီလျှို့ဝှက်ချက်ဟာ အလိုတော်အတိုင်း၊ ရည်ရွယ်ထားတဲ့အတိုင်းပါပဲ။ ဘုရားသခင်က သတ်မှတ်ထားချိန်စေ့တဲ့အခါ ကောင်းကင်ပေါ်၊ ကမ္ဘာမြေပေါ် ရှိသမျှကို ခရစ်တော်ဆီမှာ တစ်ပေါင်းတစ်စည်းတည်း ဖြစ်စေဖို့ စီမံခန့်ခွဲထားတယ်။ ကျွန်တော်တို့ကို ခရစ်တော်နဲ့ တစ်စိတ်တစ်ဝမ်းတည်းဖြစ်သူတွေ၊အမွေခံတွေဖြစ်စေတယ်။ အလိုတော်အတိုင်း အရာရာကို ပြီးမြောက်စေတဲ့အရှင်ရဲ့ ရည်ရွယ်ချက်နဲ့အညီ ကြိုတင်ပြဋ္ဌာန်းခဲ့တယ်။ ဒါကြောင့် ခရစ်တော်ကို ဦးဆုံးမျှော်လင့်ခဲ့ကြတဲ့ ကျွန်တော်တို့အားဖြင့် ဘုရားသခင်ကို လူတွေ ဂုဏ်တင်ချီးမွမ်းကြလိမ့်မယ်။ ခင်ဗျားတို့လည်း ကယ်တင်ခြင်း သတင်းကောင်းဖြစ်တဲ့ အမှန်တရားကို ကြားသိရပြီးနောက် ခရစ်တော်ကို မျှော်လင့်ခဲ့ကြတယ်။ အဲဒီလို ယုံကြည်လာပြီးတဲ့နောက် ကတိတော်အတိုင်း ခရစ်တော်ကတစ်ဆင့် သန့်ရှင်းသော စွမ်းအားတော်နဲ့ တံဆိပ်ခတ်ခံရတယ်။ အဲဒီစွမ်းအားတော်ဟာ ကျွန်တော်တို့ အမွေရမယ်ဆိုတဲ့အာမခံချက်ပဲ။ အဲဒီလို တံဆိပ်ခတ်တာဟာဘုရားသခင့်ပိုင်ဆိုင်ရာတွေကို ရွေးဖိုးအားဖြင့် လွတ်မြောက်စေဖို့၊ ဘုရားကို ဂုဏ်တင်ချီးမွမ်းစေဖို့ ဖြစ်တယ်။ သခင်ယေရှုကို ခင်ဗျားတို့ ယုံကြည်တဲ့အကြောင်း၊ သန့်ရှင်းသူတွေကို မေတ္တာပြတဲ့အကြောင်းကြားသိရတဲ့အတွက်၊ ကျေးဇူးတော်ကို ကျွန်တော် အမြဲချီးမွမ်းပါတယ်။ ခင်ဗျားတို့အတွက်အမြဲဆုတောင်းပါတယ်။ သခင်ယေရှုခရစ်ရဲ့ ဘုရားသခင်၊ ဘုန်းတန်ခိုးကြီးတဲ့ အဖက ခင်ဗျားတို့ကို မိမိအကြောင်း တိကျမှန်ကန်စွာ သိအောင်ဉာဏ်ပညာနဲ့ဗျာဒိတ်တော် ပေးသနားပါစေ။ ခင်ဗျားတို့ရဲ့ ဉာဏ်မျက်စိကို ဘုရားဖွင့်ပေးတဲ့အတွက် ခေါ်တော်မူခြင်းနဲ့ဆိုင်တဲ့ မျှော်လင့်ချက်အကြောင်း၊ သန့်ရှင်းသူတွေရမယ့် ဘုန်းစည်းစိမ်ပြည့်ဝတဲ့ အမွေအကြောင်း၊ ယုံကြည်သူ ကျွန်တော်တို့ကိုပြတဲ့ တန်ခိုးတော် ဘယ်လောက်ကြီးမားတဲ့အကြောင်း ခင်ဗျားတို့ သိလာကြပြီ။ ဘုရားသခင်ရဲ့ အစွမ်းတန်ခိုး အသုံးပြုပုံကို ကြည့်ပြီး အဲဒီတန်ခိုးတော် ဘယ်လောက်ကြီးမားတယ်ဆိုတာ သိနိုင်တယ်။ ဘုရားသခင်က အဲဒီအစွမ်းတန်ခိုးအားဖြင့် ခရစ်တော်ကို သေရာကနေ ရှင်ပြန်ထမြောက်စေပြီးကောင်းကင်မှာ၊ညာဘက်မှာ နေရာပေးထားပြီ။ အဲဒီနေရာဟာ အစိုးရအာဏာစက်၊ တန်ခိုး၊ အုပ်ချုပ်မှုရှိသမျှထက်၊ ဒီလောကစနစ် မှာရော အနာဂတ်မှာပါ သမုတ်ခံရမယ့် ဘွဲ့နာမတကာတို့ထက် သာလွန်မြင့်မြတ်တယ်။ ဘုရားသခင်က အရာခပ်သိမ်းကို ခရစ်တော်ရဲ့ ခြေအောက်မှာ ချထားလိုက်ပြီ။ ခရစ်တော်ကို အသင်းတော်နဲ့ပတ်သက်ပြီး အရာခပ်သိမ်းရဲ့ ဦးခေါင်းလည်း ဖြစ်စေပြီ။ ခရစ်တော်ရဲ့ ခန္ဓာကိုယ်ဖြစ်တဲ့ အသင်းတော်ဟာ ခရစ်တော်နဲ့ ပြည့်ဝနေတယ်။ခရစ်တော်ဟာ အရာခပ်သိမ်းကိုနည်းမျိုးစုံနဲ့ ဖြည့်ဆည်းတဲ့သူဖြစ်တယ်။,49,Eph,1,ဧဖက်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဖက်/1/
audio/nwt_49_Eph_BU_02.mp3,အဲဒီအပြင် ကျူးလွန်မှုတွေ၊ အပြစ်တွေကြောင့် လူသေတွေလို ဖြစ်ခဲ့တဲ့ ခင်ဗျားတို့ကို ဘုရားသခင် အသက်ရှင်စေတယ်။ ခင်ဗျားတို့ဟာ တစ်ချိန်က ဒီလောကစနစ်ရဲ့ လမ်းစဉ်အတိုင်း၊ လေလိုပျံ့နေတဲ့ စိတ်ဓာတ်ကို ထိန်းချုပ်ထားသူရဲ့ အလိုဆန္ဒအတိုင်း လျှောက်လှမ်းခဲ့ကြတယ်။ အဲဒီစိတ်ဓာတ်ဟာ နာခံမှုမရှိသူတွေဆီမှာ ရှင်သန်လှုပ်ရှားနေတယ်။ ကျွန်တော်တို့အားလုံးလည်း သူတို့လိုပဲ တစ်ချိန်က အပြစ်ရှိတဲ့ အလိုဆန္ဒအတိုင်း ကျင့်ကြံပြုမူခဲ့ကြတယ်။ ကိုယ့်အလိုဆန္ဒအတိုင်း၊ ကိုယ့်အထင်အတိုင်း လုပ်ခဲ့ကြတယ်။ ကျွန်တော်တို့ဟာ မွေးလာကတည်းက တခြားသူတွေလို အမျက်တော်ခံရမယ့်သားသမီးတွေပဲ။ ဒါပေမဲ့ကရုဏာကြီးမားလှတဲ့ ဘုရားသခင်က ကျွန်တော်တို့ကို သိပ်ချစ်တဲ့အတွက်၊ ပြစ်မှားမှုတွေကြောင့် လူသေတွေလို ကျွန်တော်တို့ ဖြစ်နေချိန်မှာတောင် ခရစ်တော်နဲ့အတူ အသက်ရှင်စေပြီ။ မဟာကရုဏာတော်ကြောင့် ခင်ဗျားတို့ ကယ်တင်ခံရပြီ။ အဲဒီအပြင် ခရစ်တော်ယေရှုနဲ့ ကျွန်တော်တို့ တစ်စိတ်တစ်ဝမ်းတည်းဖြစ်နေလို့ ဘုရားသခင်က ကျွန်တော်တို့ကို အသက်ရှင်စေပြီးနောက် ကောင်းကင်မှာ ခရစ်တော်နဲ့အတူ နေရာပေးတယ်။ အဲဒီလိုလုပ်တာက ခရစ်တော်ယေရှုနဲ့ တစ်စိတ်တစ်ဝမ်းတည်းဖြစ်နေတဲ့ ကျွန်တော်တို့ကို နောင်လာမယ့် လောကစနစ်တွေ ကျရင် မျက်နှာသာပေးပြီးမဟာကရုဏာတော်ကို ရက်ရက်ရောရော ပြနိုင်ဖို့ပဲ။ အဲဒီမဟာကရုဏာတော်ကြောင့် ခင်ဗျားတို့ဟာ ယုံကြည်ခြင်းအားဖြင့် ကယ်တင်ခံရပြီ။ ဒါဟာ ကိုယ်လုပ်လို့ကိုယ်ရတဲ့အရာမဟုတ်ဘူး။ ဘုရားသခင်ပေးတဲ့ဆုလက်ဆောင်ပဲ။ ကိုယ်လုပ်လို့ ကိုယ်ရတဲ့အရာ မဟုတ်တဲ့အတွက် ဘယ်သူမှ ဝါကြွားစရာအကြောင်း မရှိဘူး။ ကျွန်တော်တို့ဟာ ဘုရားသခင့်လက်ရာပဲ။ ဘုရားသခင်က ခရစ်တော်ယေရှုရဲ့ တပည့်တွေဖြစ်တဲ့ ကျွန်တော်တို့ကို ကောင်းမှုတွေလုပ်ဖို့ ဖန်ဆင်းခဲ့တယ်။ ကျွန်တော်တို့လုပ်ရမယ့် အဲဒီကောင်းမှုတွေကို ကြိုတင်သတ်မှတ်ထားတယ်။ ဒါကြောင့်တစ်ချိန်တုန်းက ခင်ဗျားတို့ဟာလူမျိုးခြားတွေအဖြစ် မွေးဖွားလာမှန်း၊ ပကတိ အရေဖျားဖြတ်ထားသူတွေကခင်ဗျားတို့ကို အရေဖျားမဖြတ်သူတွေ လို့ခေါ်ခဲ့မှန်း အမှတ်ရကြပါ။ အဲဒီတုန်းက ခင်ဗျားတို့ဟာ ခရစ်တော်ကို မသိတဲ့သူတွေ၊ အစ္စရေးလူမျိုးနဲ့ ကင်းကွာသူတွေ၊ ကတိထားရာပဋိညာဉ်နဲ့ မသက်ဆိုင်သူတွေ၊ လောကမှာ မျှော်လင့်ချက်မဲ့ပြီးဘုရားသခင်ကို မသိတဲ့သူတွေ ဖြစ်ခဲ့တယ်။ တစ်ချိန်တုန်းက ဘုရားသခင်နဲ့ ဝေးကွာနေတဲ့ ခင်ဗျားတို့ဟာ အခုတော့ ခရစ်တော်ယေရှုရဲ့ သွေးအားဖြင့် ခရစ်တော်နဲ့ တစ်စိတ်တစ်ဝမ်းတည်း ဖြစ်လာပြီး ဘုရားသခင်နဲ့ နီးလာကြပြီ။ ခရစ်တော်ဟာ ကျွန်တော်တို့ကို သင့်မြတ်စေတဲ့သူပါ။ လူနှစ်စုကိုခြားထားတဲ့ တံတိုင်းကို ဖြိုဖျက်ပြီး တစ်စုတည်းဖြစ်အောင် သူ လုပ်ပေးခဲ့တယ်။ ခရစ်တော်က လူနှစ်စုကိုလူစုသစ်တစ်စုတည်း ဖြစ်ပြီးသင့်မြတ်လာအောင်၊သူနဲ့ တစ်စိတ်တစ်ဝမ်းတည်းဖြစ်အောင် ခန္ဓာကိုယ်ကို ဆက်သခြင်းအားဖြင့် ရန်ငြိုးကို ပယ်ဖျက်လိုက်ပြီ။ အဲဒီရန်ငြိုးဟာမိန့်မှာချက်တွေ၊ ပညတ်ချက်တွေပါဝင်တဲ့ မောရှေရဲ့ပညတ်တရားပဲ။ အဲဒီရန်ငြိုးကို ခရစ်တော်ကိုယ်တိုင် ပယ်ဖျက်လိုက်ပြီ။ ဒါကြောင့် ဒုက္ခသစ်တိုင်မှာ အသေခံခြင်းအားဖြင့် လူနှစ်စုကို ခန္ဓာကိုယ်တစ်ခုတည်း ဖြစ်စေပြီး ဘုရားသခင်နဲ့ ပြန်သင့်မြတ်စေပြီ။ ခရစ်တော်က ရောက်လာပြီး ဘုရားသခင်နဲ့ ဝေးကွာနေတဲ့ ခင်ဗျားတို့ကိုရော၊ ဘုရားသခင်နဲ့ နီးတဲ့သူတွေကိုပါ ငြိမ်သက်ခြင်းသတင်းကောင်း ဟောပြောခဲ့တယ်။ လူစုနှစ်စုဖြစ်တဲ့ ကျွန်တော်တို့ဟာ စွမ်းအားတော်တစ်မျိုးတည်းကို ရထားတဲ့အတွက် ခရစ်တော်ကတစ်ဆင့် အဖဘုရားဆီ အတားအဆီးမရှိ ဆုတောင်းနိုင်ကြပြီ။ ဒါကြောင့် ခင်ဗျားတို့ဟာ သူစိမ်းတွေ၊ တိုင်းတစ်ပါးသားတွေ မဟုတ်တော့ဘူး။ သန့်ရှင်းသူတွေလိုပဲ နိုင်ငံသားတွေ၊ ဘုရားသခင်ရဲ့ မိသားစုဝင်တွေ ဖြစ်သွားပြီ။ ခင်ဗျားတို့ကို တမန်တော်တွေ၊ ပရောဖက်တွေဖြစ်တဲ့ အုတ်မြစ်ပေါ်မှာ တည်ဆောက်ထားတယ်။ထောင့်ချုပ်အုတ်မြစ်ကျောက်ကတော့ ခရစ်တော်ယေရှုပဲ။ ခရစ်တော်နဲ့တစ်စိတ်တစ်ဝမ်းတည်းဖြစ်ပြီး လိုက်ဖက်စွာ ပေါင်းစည်းနေတဲ့ အဆောက်အအုံတစ်ခုလုံးဟာ ယေဟောဝါရဲ့ သန့်ရှင်းတဲ့ဗိမာန်တော် ဖြစ်လာတယ်။ ခင်ဗျားတို့ဟာ ခရစ်တော်နဲ့ တစ်စိတ်တစ်ဝမ်းတည်း ဖြစ်တဲ့အတွက် ဘုရားသခင်က စွမ်းအားတော်တည်ရှိတဲ့ စံမြန်းရာအိမ်တော်မှာ တခြားသူတွေနဲ့အတူ ခင်ဗျားတို့ကိုပါ တည်ဆောက်ထားတယ်။,49,Eph,2,ဧဖက်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဖက်/2/
audio/nwt_49_Eph_BU_03.mp3,ကျွန်တော်ပေါလုဟာ ခရစ်တော်ယေရှုကြောင့်၊ လူမျိုးခြားဖြစ်တဲ့ ခင်ဗျားတို့အကျိုးအတွက်ကြောင့် အကျဉ်းသားဖြစ်နေတယ်။ ဘုရားသခင့် မဟာကရုဏာတော်ကနေ အကျိုးခံစားနိုင်ဖို့ ခင်ဗျားတို့ကို ကူညီပေးရမယ့်တာဝန်ကျွန်တော်ရထားမှန်းခင်ဗျားတို့ကြားမှာပါ။ ရှေ့မှာ အနည်းအကျဉ်း ရေးထားသလိုပဲ ဘုရားသခင်က ကျွန်တော့်ကို မြင့်မြတ်တဲ့ လျှို့ဝှက်ချက်အကြောင်း ဖော်ပြခဲ့တယ်။ ဒီစာကိုဖတ်တဲ့အခါ ခရစ်တော်ရဲ့ မြင့်မြတ်တဲ့ လျှို့ဝှက်ချက်ကို ကျွန်တော် နားလည်တယ်ဆိုတာ ခင်ဗျားတို့ သိမှာပါ။ ဘုရားသခင်က ဒီလျှို့ဝှက်ချက်အကြောင်း ဟိုးအရင်က လူမျိုးဆက်တွေကို မဖော်ပြခဲ့ဘူး။ အခုတော့ သန့်ရှင်းတဲ့ တမန်တော်တွေ၊ ပရောဖက်တွေကို စွမ်းအားတော်နဲ့ ဖော်ပြလိုက်ပြီ။ အဲဒီလျှို့ဝှက်ချက်ကတော့ ခရစ်တော်ယေရှုနဲ့ တစ်စိတ်တစ်ဝမ်းတည်းဖြစ်တဲ့လူမျိုးခြားတွေဟာ ခရစ်တော်နဲ့အတူ အမွေခံမယ့်သူတွေ၊ ခန္ဓာကိုယ်အစိတ်အပိုင်းတွေ ဖြစ်လာပြီး သတင်းကောင်းကြောင့် ကတိတော်ကို တန်းတူခံစားရလိမ့်မယ်ဆိုတဲ့ အချက်ပဲ။ ကျွန်တော်ဟာ ဘုရားသခင်ရဲ့မဟာကရုဏာတော်ကြောင့် အဲဒီလျှို့ဝှက်ချက်နဲ့ဆိုင်တဲ့ အမှုဆောင်သူဖြစ်လာတယ်။ဘုရားသခင်က တန်ခိုးတော် ဖော်ပြတဲ့အနေနဲ့ ကျွန်တော့်ကို ဒီဆုလက်ဆောင် ပေးခဲ့တယ်။ သန့်ရှင်းသူအားလုံးထဲမှာ အရေးမပါဆုံးသူထက်ပိုပြီးအရေးမပါတဲ့ ကျွန်တော်ဟာအဲဒီမဟာကရုဏာတော်ကို ခံစားခဲ့ရတယ်။ ဒါကြောင့် ခရစ်တော်ဆီကလာတဲ့အတိုင်းမသိ ကြွယ်ဝမှုအကြောင်း သတင်းကောင်းကို လူမျိုးခြားတွေဆီ ကျွန်တော်ဟောပြောတယ်။ အရာခပ်သိမ်းကို ဖန်ဆင်းတဲ့ ဘုရားသခင်က ခေတ်အဆက်ဆက် လျှို့ဝှက်ထားတဲ့ မြင့်မြတ်တဲ့ လျှို့ဝှက်ချက်ကို ဘယ်လိုစီမံခန့်ခွဲတဲ့အကြောင်း လူတွေသိလာအောင် ကျွန်တော်ပြောပြတယ်။ ကောင်းကင်မှာရှိတဲ့ အုပ်စိုးသူတွေ၊အခွင့်အာဏာရှိသူတွေက ဘုရားသခင်ရဲ့ အမျိုးမျိုးသော ဉာဏ်ပညာအကြောင်းကို အသင်းတော်ကတစ်ဆင့် သိရှိလာကြလိမ့်မယ်။ ဒါဟာ သခင်ခရစ်တော်ယေရှုနဲ့ ပတ်သက်တဲ့ ထာဝရ ရည်ရွယ်ချက်အတိုင်းပါပဲ။ ကျွန်တော်တို့က ခရစ်တော်ကို ယုံကြည်တဲ့အတွက် ရဲရဲဝံ့ဝံ့ပြောဆိုခွင့်၊ အတားအဆီးမရှိ စိတ်ချလက်ချဆုတောင်းခွင့် ရကြတယ်။ ကျွန်တော်ကြုံနေရတဲ့ ဆင်းရဲဒုက္ခကိုကြည့်ပြီး စိတ်ဓာတ်မကျဖို့ ပြောချင်တယ်။ ဒါဟာ ခင်ဗျားတို့အကျိုးအတွက်ဖြစ်လို့ ဂုဏ်ယူကြပါ။ ဒါကြောင့် ကျွန်တော် အဖဘုရားကို ဒူးထောက်ပြီး ဆုတောင်းတယ်။ အဖဘုရားကြောင့် ကောင်းကင်နဲ့ ကမ္ဘာမြေပေါ်က မိသားစုတိုင်း တည်ရှိနေတာ။ ဘုန်းအသရေကြွယ်ဝတဲ့ အဖဘုရားက တန်ခိုးတော်သုံးပြီး ခင်ဗျားတို့ရဲ့ စိတ်နှလုံးကို ကြံ့ခိုင်အောင် စွမ်းအားတော်ကတစ်ဆင့် အားဖြည့်ပေးပါစေလို့ကျွန်တော်ဆုတောင်းတယ်။ ယုံကြည်ခြင်းအားဖြင့် ခင်ဗျားတို့ရင်ထဲမှာ ခရစ်တော်ရှိပါစေ၊ ချစ်ခြင်းမေတ္တာရှိပါစေလို့လည်းဆုတောင်းတယ်။ အုတ်မြစ်ပေါ်မှာ အမြစ်စွဲပြီး အခြေခိုင်ကြပါစေ။ သန့်ရှင်းသူတွေလိုပဲ အမှန်တရားရဲ့ အလျား၊ အနံ၊ အမြင့်၊ အနက်တွေကို ပြည့်ပြည့်ဝဝ၊ နှံ့နှံ့စပ်စပ် နားလည်ပြီး၊ အသိပညာထက် သာလွန်တဲ့ ခရစ်တော်ရဲ့ ချစ်ခြင်းမေတ္တာကို သိလာကြပါစေ။ ဒီနည်းနဲ့ ဘုရားသခင် ပေးသနားတဲ့ အရည်အသွေးတွေ ပြည့်ဝလာကြပါစေ။ ကျွန်တော်တို့ဆီမှာသက်ရောက်နေတဲ့ တန်ခိုးတော်နဲ့အညီ ကျွန်တော်တို့ တောင်းလျှောက်သမျှ၊ ကြံစည်သမျှထက်အတိုင်းထက်အလွန် လုပ်ဆောင်နိုင်တဲ့ဘုရားသခင်ဟာ၊ အသင်းတော်အားဖြင့်၊ ခရစ်တော်ယေရှုအားဖြင့်လူမျိုးအဆက်ဆက် အစဉ်ထာဝရဘုန်းထင်ရှားပါစေ။ အာမင်။,49,Eph,3,ဧဖက်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဖက်/3/
audio/nwt_49_Eph_BU_04.mp3,သခင်ကြောင့် အကျဉ်းသားဖြစ်နေတဲ့ ကျွန်တော်က ခင်ဗျားတို့ကို ခေါ်တော်မူခြင်းခံရသူတွေပီပီ ကျင့်ကြံနေထိုင်ကြပါလို့ တောင်းပန်ချင်တယ်။ အမြဲစိတ်နှိမ့်ချပါ။ နူးညံ့သိမ်မွေ့ပြီး စိတ်ရှည်ပါ။ အချင်းချင်းမေတ္တာထားပြီး သည်းခံပါ။ အချင်းချင်း သင့်သင့်မြတ်မြတ်ရှိကြပါ။ သန့်ရှင်းသော စွမ်းအားတော်ကြောင့် ရလာတဲ့ စည်းလုံးမှုနှောင်ကြိုးကို ကြိုးစားထိန်းသိမ်းပါ။ ခေါ်တော်မူခြင်းမျှော်လင့်ချက်ဟာ တစ်ခုပဲရှိသလို ခန္ဓာကိုယ်ကလည်းတစ်ခုတည်း၊ စွမ်းအားတော်ကလည်း တစ်ခုတည်းပဲ ရှိတယ်။ သခင်ကလည်းတစ်ယောက်တည်း၊ ယုံကြည်ခြင်းတရားကလည်း တစ်မျိုးတည်း၊ နှစ်ခြင်းကလည်း တစ်မျိုးတည်းပဲ ရှိတယ်။ လူအားလုံးရဲ့ အဖ၊ လူအားလုံးရဲ့ ဘုရားသခင်ဟာ တစ်ပါးတည်းပဲ ရှိတယ်။ ဘုရားသခင်ဟာ အားလုံးရဲ့ အထက်မှာရှိပြီး အားလုံးကတစ်ဆင့် အားလုံးဆီမှာ လုပ်ဆောင်နေတယ်။ ကျွန်တော်တို့ဟာ ခရစ်တော်ပေးထားတဲ့ ဆုလက်ဆောင်နဲ့အညီ မဟာကရုဏာတော်ကို အားလုံးခံစားကြရတယ်။ ကျမ်းစာမှာသူကအထက်ကို တက်သွားတဲ့အခါ သုံ့ပန်းတွေကို ဖမ်းခေါ်သွားတယ်။ အဲဒီလူတွေကိုလက်ဆောင်အဖြစ်ပြန်ပေးတယ် လို့ရေးထားတယ်။ သူတက်သွားတယ် ဆိုတာ ဘာအဓိပ္ပာယ်လဲ။ အောက်အရပ်ဖြစ်တဲ့ ကမ္ဘာမြေကို ဆင်းလာဖူးတယ်ဆိုတဲ့ အဓိပ္ပာယ်ပဲ။ ဆင်းလာတဲ့သူဟာ အရာခပ်သိမ်းကို ပြည့်စုံစေဖို့ ကောင်းကင်အားလုံးရဲ့ အထက်ကို ကျော်လွန်ပြီး တက်သွားတဲ့သူပဲ။ သူက လူတချို့ကို တမန်တော်တွေ၊ တချို့ကိုပရောဖက်တွေ၊ တချို့ကိုသတင်းကောင်းဟောပြောသူတွေ၊ တချို့ကို သိုးထိန်းတွေ၊ ဆရာတွေအဖြစ် ပေးတယ်။ သန့်ရှင်းသူတွေကို ပြန်တည့်မတ်ပေးဖို့၊ အမှုဆောင်ဖို့၊ခရစ်တော်ရဲ့ခန္ဓာကိုယ်ကိုတည်ဆောက်ပေးဖို့ပဲ။ နောက်ဆုံးမှာ ကျွန်တော်တို့အားလုံးဟာ ယုံကြည်ခြင်းကြောင့်၊ ဘုရားသခင်ရဲ့ သားတော်အကြောင်း မှန်မှန်ကန်ကန် သိရှိခြင်းကြောင့် တစ်စည်းတစ်လုံးတည်းရှိပြီးရင့်ကျက်သူတွေ ဖြစ်လာလိမ့်မယ်။ ခရစ်တော်လို လုံးလုံးလျားလျားရင့်ကျက်တဲ့အဖြစ်ကို ရောက်ရှိလိမ့်မယ်။ ဒါကြောင့် ကျွန်တော်တို့ဟာ နို့စို့ကလေးလို မဖြစ်သင့်တော့ဘူး။ လှည့်ဖြားသူတွေ၊ ကလိမ်ဉာဏ်ဆင်သူတွေရဲ့ မှားယွင်းတဲ့သွန်သင်ချက်ကို နားယောင်သူဟာ လေတိုက်ရာ၊ လှိုင်းပုတ်ရာ လွင့်ပါသွားတဲ့လှေနဲ့ တူတယ်။ ကျွန်တော်တို့ဟာ အမှန်တရားကို ပြောပြီး မေတ္တာပြရမယ်။ ဒါမှ ဦးခေါင်းဖြစ်တဲ့ ခရစ်တော်လို ကျင့်ကြံပြုမူနိုင်ပြီး အရာရာမှာ ရင့်ကျက်တဲ့သူတွေ ဖြစ်လာမယ်။ ခရစ်တော်အားဖြင့် ခန္ဓာကိုယ်တစ်ခုလုံးဟာ အချိတ်အဆက်မိမိလုပ်ဆောင်နေတယ်။ အဆစ်တွေက ဆိုင်ရာတာဝန်ကို ပူးပေါင်းလုပ်ဆောင်နေတယ်။ ကိုယ်အင်္ဂါအသီးသီးကလည်း ဆိုင်ရာတာဝန်ကို လုပ်ဆောင်တဲ့အခါ ခန္ဓာကိုယ်တစ်ခုလုံး ကြီးထွားလာပြီး ချစ်ခြင်းမေတ္တာ ခိုင်မြဲလာတယ်။ လူမျိုးခြားတွေလို မကျင့်ကြံကြဖို့ သခင်ရဲ့နာမည်ကို အမှီပြုပြီး ခင်ဗျားတို့ကိုကျွန်တော်တိုက်တွန်းနှိုးဆော်တယ်။ သူတို့ရဲ့ အကြံအစည်တွေဟာ အချည်းနှီးပဲ။ သူတို့ဟာ စိတ်နှလုံး ထုံထိုင်းပြီး မသိနားမလည်တဲ့အတွက် ဉာဏ်အလင်းကွယ်နေတယ်။ ပြီးတော့ ဘုရားသခင် ပေးသနားတဲ့အသက်နဲ့ ကင်းကွာနေတယ်။ ကိုယ်ကျင့်တရား မရှိတော့တဲ့အတွက် မျက်နှာပြောင်တိုက်တဲ့ လုပ်ရပ်တွေ လုပ်လာတယ်၊ မသန့်ရှင်းတဲ့အကျင့် အမျိုးမျိုးကို ငမ်းငမ်းတက် ကျင့်ကြတယ်။ ဒါပေမဲ့ ခရစ်တော်ဟာ အဲဒီလိုလူစားမျိုးမဟုတ်မှန်းခင်ဗျားတို့ သင်ယူသိရှိခဲ့တာပဲ။ တကယ်တော့ ယေရှုသွန်သင်ခဲ့တဲ့ အမှန်တရားနဲ့အညီ ကြားနာခဲ့ရ၊ သင်ယူခဲ့ရတာပါ။ လှည့်ဖြားတတ်တဲ့ အလိုဆန္ဒတွေကြောင့် ယိုယွင်းနေတဲ့ စရိုက်ဟောင်း၊ ဘဝလမ်းစဉ်ဟောင်းကို ချွတ်ပယ်ဖို့ သင်ယူခဲ့ရတာပါ။ ဒါကြောင့် ခင်ဗျားတို့က စိတ်သဘောကို အသစ်ဖြစ်အောင်အမြဲပြုပြင်နေရမယ်။ စစ်မှန်တဲ့ ဖြောင့်မတ်ခြင်း၊ သစ္စာစောင့်သိခြင်းနဲ့အညီ အလိုတော်အတိုင်း ဘုရားသခင် ဖန်ဆင်းတဲ့ စရိုက်သစ်ကိုလည်း ဝတ်ဆင်ရမယ်။ ခင်ဗျားတို့ဟာ ကိုယ်အင်္ဂါချင်းတွေပဲ။ ဒါကြောင့် လိမ်လည်ပြောဆိုတာကို ဖယ်ရှားပြီး အချင်းချင်း မှန်တဲ့စကားကိုပဲ ပြောကြပါ။ ဒေါသထွက်ရင်တောင် အပြစ်မလုပ်မိစေနဲ့။ စိတ်ဆိုးမပြေဘဲ နေမဝင်စေနဲ့။ မာရ်နတ်ကို အခွင့်အရေး မပေးမိစေနဲ့။ ခိုးတတ်တဲ့သူလည်း မခိုးပါနဲ့တော့။ကောင်းတဲ့အလုပ်ကို ကိုယ်တိုင်ကြိုးစားလုပ်ဆောင်ပါ။ ဒါမှလိုအပ်သူကိုပေးကမ်းနိုင်မယ်။ ညစ်ညမ်းတဲ့စကား တစ်ခွန်းမှ နှုတ်ကနေ မထွက်ပါစေနဲ့။ နားထောင်သူအတွက် အကျိုးရှိစေတဲ့စကား ဖြစ်နိုင်ဖို့ အချိန်အခါကိုကြည့်ပြီး ကောင်းတဲ့စကားကိုပဲအပြုသဘောပါပါပြောကြပါ။ ဘုရားသခင်ရဲ့သန့်ရှင်းသောစွမ်းအားတော်ကိုဝမ်းနည်းအောင် မလုပ်ပါနဲ့။ ရွေးဖိုးကြောင့် လွတ်မြောက်မယ့်နေ့အတွက် ခင်ဗျားတို့ကို အဲဒီစွမ်းအားတော်နဲ့ တံဆိပ်ခတ်ထားတာ။ အမျိုးမျိုးသောနာကြည်းခြင်း၊ စိတ်ဆိုးခြင်း၊ ဒေါသထွက်ခြင်း၊ အော်ဟစ်ငေါက်ငမ်းခြင်း၊ ဆဲဆိုခြင်းနဲ့ မကောင်းမှုရှိသမျှကို ဖယ်ရှားကြပါ။ အချင်းချင်း သနားကြင်နာကြပါ။ ကရုဏာပြကြပါ။ ဘုရားသခင်က ခရစ်တော်ကြောင့် ခင်ဗျားတို့ကို ကြည်ကြည်ဖြူဖြူ ခွင့်လွှတ်သလို ခင်ဗျားတို့လည်း အချင်းချင်း ကြည်ကြည်ဖြူဖြူ ခွင့်လွှတ်ကြပါ။,49,Eph,4,ဧဖက်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဖက်/4/
audio/nwt_49_Eph_BU_05.mp3,ခင်ဗျားတို့ဟာ ဘုရားသခင်ချစ်ရတဲ့သားသမီးတွေဖြစ်နေတဲ့အတွက်ဘုရားသခင်ကိုအတုယူကြပါ။ မေတ္တာလမ်းစဉ်မှာ လျှောက်လှမ်းနေကြပါ။ ခရစ်တော်က ကျွန်တော်တို့ကို ချစ်လို့ ကျွန်တော်တို့အတွက် မွှေးကြိုင်တဲ့ ပူဇော်သက္ကာအလှူအဖြစ် သူ့ကိုယ်သူ ဘုရားသခင်ဆီ ဆက်သခဲ့သလိုပဲပေါ့။ လိင်အကျင့်ယိုယွင်းခြင်း၊ အမျိုးမျိုးသော ညစ်ညူးခြင်း၊ လောဘကြီးခြင်းအကြောင်းတွေကိုစကားနဲ့တောင်မပြောကြနဲ့။ ဒါတွေဟာ သန့်ရှင်းသူတွေနဲ့လုံးဝမအပ်စပ်ဘူး။ မသင့်လျော်တဲ့အရာတွေ ဖြစ်တဲ့ရှက်စရာကောင်းတဲ့အကျင့်၊ အဓိပ္ပာယ်မရှိတဲ့စကား၊ ညစ်ညမ်းတဲ့ပြက်လုံးတွေကို မပြောကြနဲ့။ ကျေးဇူးတော်ကိုပဲ ချီးမွမ်းကြပါ။ လိင်အကျင့်ယိုယွင်းသူ၊ မသန့်ရှင်းသူ၊ ရုပ်တုကိုးကွယ်သူဖြစ်တဲ့လောဘကြီးသူ တစ်ယောက်မှ ခရစ်တော်နဲ့ ဘုရားသခင်ရဲ့ နိုင်ငံတော်ကို အမွေမခံရမှန်း ခင်ဗျားတို့ ကောင်းကောင်း သိထားတာပဲ။ အဓိပ္ပာယ်မဲ့စကားတွေနဲ့ ခင်ဗျားတို့ကို ဘယ်သူမှ မလှည့်ဖြားပါစေနဲ့။ အဲဒါတွေကြောင့် နာခံမှုမရှိသူတွေအပေါ် ဘုရားသခင်ရဲ့အမျက်တော်သက်ရောက်တတ်လို့ပဲ။ ဒါကြောင့် သူတို့နဲ့ မပတ်သက်ကြနဲ့။ ခင်ဗျားတို့ဟာ တစ်ချိန်က အမှောင်ထဲမှာ ရှိခဲ့ကြတယ်။ အခုတော့ သခင်ယေရှုနဲ့ စပ်ဆိုင်ပြီဖြစ်လို့ အလင်းထဲ ရောက်နေပြီ။ အလင်းရဲ့ သားသမီးတွေအဖြစ်လျှောက်လှမ်းနေကြပါ။ ဘာကြောင့်လဲဆိုတော့ အလင်းဟာ ကောင်းမြတ်ခြင်းအမျိုးမျိုး၊ ဖြောင့်မတ်ခြင်းနဲ့ အမှန်တရားကို ဖြစ်ထွန်းစေလို့ပဲ။ ဘုရားသခင် လက်ခံတဲ့အရာကို သိနိုင်ဖို့ အမြဲဆန်းစစ်ကြပါ။ အမှောင်နဲ့ဆိုင်တဲ့ အကျိုးမဲ့အကျင့်တွေကိုမကျင့်ကြနဲ့တော့။ အဲဒီအကျင့်တွေမှားတယ်ဆိုတာဖော်ထုတ်ကြပါ။ ဆိတ်ကွယ်ရာမှာ သူတို့လုပ်တာတွေဟာ စကားနဲ့ထုတ်ပြောဖို့တောင် ရှက်စရာပဲ။ ဖော်ထုတ်ခံရတဲ့ အရာအားလုံးဟာ အလင်းကြောင့် ထင်ရှားလာတာပါ။ အရာအားလုံးကို ထင်ရှားစေတာ အလင်းပဲ။ ဒါကြောင့် အိပ်ပျော်နေသူ၊ နိုးထပါ။ သေရာကနေ အသက်ပြန်ရှင်လာပါ။ ခရစ်တော်က မင်းကို အလင်းပေးလိမ့်မယ် ဆိုပြီး ကျမ်းစာထဲမှာ ရေးထားတာပေါ့။ ဒါကြောင့် ဉာဏ်ပညာမဲ့သူတွေလို မဟုတ်ဘဲ ဉာဏ်ပညာရှိသူတွေလို ကျင့်ကြံပြုမူနေရဲ့လားဆိုတာ အထူးသတိပြုကြပါ။ ဆိုးယုတ်တဲ့အချိန်မှာ အသက်ရှင်နေရတဲ့အတွက် အချိန်ကို အကျိုးရှိရှိ အသုံးချကြပါ။ ဆင်ခြင်ဉာဏ်မဲ့သူတွေ မဖြစ်ကြနဲ့တော့။ ယေဟောဝါရဲ့ အလိုတော်ကို သိနားလည်အောင် အမြဲကြိုးစားပါ။ ဒါ့အပြင်သောက်စားမူးယစ် မနေပါနဲ့။ ဒါဟာ ထိန်းမနိုင်သိမ်းမရ ဖြစ်စေလို့ပဲ။ ဘုရားသခင့် စွမ်းအားတော်နဲ့ပဲ ပြည့်နေကြပါ။ ဆာလံသီချင်းတွေ၊ ဘုရားသခင်ကို ချီးမွမ်းတဲ့သီချင်းတွေ၊ဓမ္မသီချင်းတွေ သီဆိုပြီး အချင်းချင်း အားပေးကြ။ ယေဟောဝါကို တေးသံနဲ့တကွ လှိုက်လှိုက်လှဲလှဲ သီဆိုချီးမွမ်းကြပါ။ သခင်ယေရှုခရစ်ရဲ့ နာမည်ကို အမှီပြုပြီး အရာအားလုံးအတွက် အဖဘုရားသခင်ရဲ့ ကျေးဇူးတော်ကို အမြဲချီးမွမ်းကြပါ။ ခရစ်တော်ကို ကြောက်ရွံ့ရိုသေတဲ့စိတ်နဲ့ အချင်းချင်း လက်အောက်ခံကြပါ။ ဇနီးတို့၊ သခင်ယေရှုကို လက်အောက်ခံသလို ခင်ပွန်းကို လက်အောက်ခံကြပါ။ ခရစ်တော်ဟာ အသင်းတော်ရဲ့ ဦးခေါင်းဖြစ်သလို ခင်ပွန်းကလည်း ဇနီးရဲ့ ဦးခေါင်းဖြစ်လို့ပဲ။ ခရစ်တော်က မိမိရဲ့ခန္ဓာကိုယ်ဖြစ်တဲ့အသင်းတော်ကိုကယ်တင်ခဲ့တယ်။ အသင်းတော်က ခရစ်တော်ကို လက်အောက်ခံသလို ဇနီးက ခင်ပွန်းကို အရာရာမှာ လက်အောက်ခံရမယ်။ ခင်ပွန်းတို့၊ ဇနီးကို ချစ်မြဲချစ်ကြပါ။ ခရစ်တော်က အသင်းတော်ကိုချစ်ပြီး အသင်းတော်အတွက် အသက်စွန့်ခဲ့သလိုပေါ့။ ခရစ်တော်က အသင်းတော်ကိုတရားစကားတော်ရေနဲ့ဆေးကြောပြီးသန့်စင်စေခဲ့တယ်။ အစက်အပြောက်တွေ၊ အသားအရေ တွန့်တာတွေမရှိဘဲ သန့်ရှင်းပြီး အပြစ်အနာအဆာကင်းတဲ့၊ လှပတင့်တယ်တဲ့ အသင်းတော် ဖြစ်စေချင်လို့ပဲ။ အလားတူ၊ ခင်ပွန်းဟာ ကိုယ့်ကိုယ်ကိုယ် ချစ်သလို ဇနီးကို ချစ်ရမယ်။ ဇနီးကိုချစ်တဲ့သူဟာ ကိုယ့်ကိုယ်ကိုယ် ချစ်တဲ့သူပဲ။ ကိုယ့်ခန္ဓာကိုယ်ကို မုန်းတဲ့သူ တစ်ယောက်မှ မရှိဘူး။ လူတိုင်း ကိုယ့်ခန္ဓာကိုယ်ကို ကျွေးမွေးပြီး မြတ်နိုးတတ်တယ်။ ခရစ်တော်ကလည်း အသင်းတော်ကို ကျွေးမွေးပြီး မြတ်နိုးတယ်။ ကျွန်တော်တို့ဟာ ခရစ်တော်ရဲ့ အင်္ဂါအစိတ်အပိုင်းတွေ ဖြစ်နေလို့ပဲ။ ဒါကြောင့် ယောက်ျားက မိဘကိုထားခဲ့ပြီး ဇနီးနဲ့ မခွဲအတူ နေလိမ့်မယ်။ သူတို့နှစ်ယောက်ဟာ တစ်သားတစ်ကိုယ်တည်း ဖြစ်လိမ့်မယ်။ ဒီမြင့်မြတ်တဲ့ လျှို့ဝှက်ချက်ဟာ သိပ်အရေးကြီးတယ်။ခရစ်တော်နဲ့ အသင်းတော်အကြောင်းကျွန်တော် ပြောနေတာမှန်ပေမဲ့၊ ခင်ဗျားတို့လည်း ကိုယ့်ကိုယ်ကိုယ် ချစ်သလို ဇနီးကို ချစ်ရမယ်။ ဇနီးကလည်း ခင်ပွန်းကို အလွန်ရိုသေရမယ်။,49,Eph,5,ဧဖက်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဖက်/5/
audio/nwt_49_Eph_BU_06.mp3,သားသမီးတို့၊ ဘုရားသခင့် အလိုတော်နဲ့အညီ မိဘကို နာခံကြပါ။ ဒါဟာ ဘုရားသခင်ရဲ့ အမြင်မှာ ဖြောင့်မှန်တယ်။ မိဘကို ရိုသေပါ ဆိုတဲ့ ပညတ်ဟာ ကတိတော်နဲ့ ဒွန်တွဲနေတဲ့ ပထမဆုံးပညတ်ပဲ။ ဒါမှသာ ကောင်းစားလိမ့်မယ်၊ ကမ္ဘာမြေပေါ်မှာ အသက်ရှည်ရှည် နေနိုင်လိမ့်မယ် ဆိုတဲ့ ကတိဖြစ်တယ်။ ဖခင်တို့၊ သားသမီးတွေကို စိတ်ဆိုးအောင် မလုပ်ကြနဲ့။ ယေဟောဝါ မိန့်မှာတဲ့အတိုင်း သူတို့ကို ဆုံးမသွန်သင်ပြီး ပြုစုပျိုးထောင်ကြပါ။ အစေခံကျွန်တို့၊ ခရစ်တော်ကို နာခံသလို ကိုယ့်သခင်ကို ကြောက်ရွံ့ရိုသေပြီး စိတ်ရင်းမှန်နဲ့ နာခံကြပါ။ မျက်နှာလိုမျက်နှာရ လုပ်တတ်သူတွေလို လူမြင်ကောင်းဖို့လောက်သာ မဖြစ်သင့်ဘူး။ ဘုရားသခင်ရဲ့ အလိုတော်ကို စိတ်နှလုံးအကြွင်းမဲ့ ဆောင်ရွက်တဲ့ ခရစ်တော်ရဲ့ အစေခံတွေလို လုပ်ဆောင်ပါ။ လူကိုမဟုတ်ဘဲ ယေဟောဝါကို အစေခံသလို သဘောထားမှန်နဲ့ အစေခံပါ။ ကျွန်ဖြစ်စေ၊ လွတ်လပ်သူဖြစ်စေ ကိုယ်လုပ်တဲ့ ကောင်းမှုအတိုင်း ယေဟောဝါ ဆုချမယ်ဆိုတာ ခင်ဗျားတို့ သိပါတယ်။ သခင်တို့၊ ခင်ဗျားတို့လည်း အစေခံကျွန်တွေကို အလားတူ ဆက်ဆံပါ။ သူတို့ကို မခြိမ်းခြောက်ပါနဲ့။ သူတို့ရော၊ ခင်ဗျားတို့ရော ကောင်းကင်မှာ သခင်တစ်ဦးတည်း ရှိမှန်း၊ ဘုရားသခင် မျက်နှာမလိုက်တတ်မှန်း ခင်ဗျားတို့ သိပါတယ်။ နောက်ဆုံးအနေနဲ့ မှာချင်တာကတော့ ဘုရားသခင်ဆီက တန်ခိုးကိုခံယူပြီး အစွမ်းခွန်အား တိုးပွားနေပါ။ မာရ်နတ်ရဲ့ ဉာဏ်နီဉာဏ်နက်များတဲ့ လုပ်ရပ်တွေကို ခုခံပြီး အခိုင်အမာရပ်တည်နိုင်ဖို့ဘုရားသခင်ဆီက ချပ်ဝတ်တန်ဆာ အပြည့်အစုံကို ဝတ်ဆင်ကြပါ။ ဘာလို့လဲဆိုတော့ ကျွန်တော်တို့ဟာ အသွေးအသားဖြစ်တဲ့လူတွေနဲ့ တိုက်ခိုက်နေရတာ မဟုတ်ဘူး။ အုပ်စိုးသူတွေ၊ အခွင့်အာဏာရှိသူတွေ၊ အမှောင်လောကရဲ့ အုပ်စိုးရှင်တွေဖြစ်တဲ့ ကောင်းကင်က နတ်ဆိုးများစွာနဲ့ တိုက်ခိုက်နေရတာပါ။ ဒါကြောင့် ဘုရားသခင်ဆီက ချပ်ဝတ်တန်ဆာ အပြည့်အစုံကို ဝတ်ဆင်ထားပါ။ အရာရာ အသင့်ဖြစ်နေပြီဆိုရင် ဆိုးညစ်တဲ့အချိန် ရောက်တဲ့အခါ ခုခံပြီး အခိုင်အမာ ရပ်တည်နိုင်လိမ့်မယ်။ ဒီတော့ အမှန်တရားခါးပန်းကို စည်းထားကြ၊ ဖြောင့်မတ်ခြင်း ရင်အုပ်တန်ဆာကို ဝတ်ဆင်ပြီး အခိုင်အမာ ရပ်တည်ကြ။ ငြိမ်သက်ခြင်းသတင်းကောင်း ဟောဖို့ အသင့်ရှိနေခြင်းဆိုတဲ့ဖိနပ်ကို စီးထားကြ။ အဲဒါတွေအပြင် ဆိုးညစ်သူပစ်ခတ်တဲ့ မီးမြားတွေကိုငြိမ်းသတ်နိုင်တဲ့ ယုံကြည်ခြင်းဒိုင်းလွှားကြီးကိုလည်းကိုင်ဆောင်ထားကြ။ ကယ်တင်ခြင်းသံခမောက်ကို ဆောင်းထားကြ။ ဘုရားသခင့် တရားစကားဖြစ်တဲ့ စွမ်းအားတော်ဓားကိုလည်းကိုင်စွဲကြ။ အချိန်အခါတိုင်းမှာ စွမ်းအားတော်လမ်းညွှန်မှုနဲ့အညီ တိုးလျှိုးအသနားခံခြင်း၊ ဆုတောင်းခြင်း အမျိုးမျိုးနဲ့ ဆုတောင်းနေပါ။ အဲဒီလိုလုပ်နိုင်ဖို့ အမြဲ နိုးကြားနေပါ။သန့်ရှင်းသူအားလုံးအတွက် အမြဲ တိုးလျှိုးအသနားခံပေးကြပါ။ သတင်းကောင်းနဲ့ဆိုင်တဲ့ မြင့်မြတ်တဲ့ လျှို့ဝှက်ချက်အကြောင်း ဟောပြောတဲ့အခါ ရဲရဲဝံ့ဝံ့ပြောနိုင်တဲ့ နှုတ်သတ္တိရှိဖို့ ကျွန်တော့်အတွက်လည်း ဆုတောင်းပေးကြပါ။ ဟောပြောသင့်တဲ့အတိုင်း ရဲရဲဝံ့ဝံ့ဟောပြောနိုင်ဖို့ ဆုတောင်းပေးကြပါ။ အဲဒီသတင်းကောင်းရဲ့ သံအမတ်ဖြစ်လို့ ကျွန်တော် အကျဉ်းကျနေတယ်။ သခင့်အတွက် သစ္စာရှိရှိ အမှုဆောင်သူ၊ ချစ်ရတဲ့ညီအစ်ကို တုခိတ်က ကျွန်တော့်အကြောင်း၊ ကျွန်တော့်အခြေအနေအကြောင်းခင်ဗျားတို့ကိုအားလုံးပြောပြပါလိမ့်မယ်။ ကျွန်တော်တို့အခြေအနေကို ခင်ဗျားတို့ သိပြီး စိတ်သက်သာရာရစေချင်တဲ့ ရည်ရွယ်ချက်နဲ့ သူ့ကို ခင်ဗျားတို့ဆီ လွှတ်လိုက်တာပါ။ ညီအစ်ကိုတို့ဆီမှာ အဖဘုရားသခင်နဲ့ သခင်ယေရှုခရစ်ဆီက ငြိမ်သက်ခြင်းအပြင် ယုံကြည်ခြင်းနဲ့ ဒွန်တွဲနေတဲ့ ချစ်ခြင်းမေတ္တာ ရှိနေပါစေ။ သခင်ယေရှုခရစ်ကို မပျက်ပြယ်နိုင်တဲ့ မေတ္တာနဲ့ ချစ်တဲ့သူအားလုံး မဟာကရုဏာတော် ခံစားရပါစေ။,49,Eph,6,ဧဖက်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဧဖက်/6/
audio/nwt_50_Php_BU_01.mp3,ခရစ်တော်ယေရှုရဲ့ ကျွန်တွေဖြစ်တဲ့ ကျွန်တော်ပေါလုနဲ့ တိမောသေက ခရစ်တော်ယေရှုရဲ့ တပည့်တွေဖြစ်တဲ့ ဖိလိပ္ပိမြို့က သန့်ရှင်းသူတွေ၊ ကြီးကြပ်မှူးတွေ၊အသင်းတော်အမှုထမ်းတွေဆီ စာရေးလိုက်ပါတယ်။ အဖဘုရားသခင်နဲ့ သခင်ယေရှုခရစ်ဆီက မဟာကရုဏာနဲ့ ငြိမ်သက်ခြင်းကို ခင်ဗျားတို့ ခံစားရပါစေ။ ခင်ဗျားတို့ကို သတိရပြီး တိုးလျှိုးအသနားခံပေးတဲ့အခါတိုင်းဘုရားသခင်ကို ကျေးဇူးတင်ချီးမွမ်းမိတယ်။ ခင်ဗျားတို့အားလုံးအတွက်ဝမ်းမြောက်ဝမ်းသာနဲ့ တိုးလျှိုးအသနားခံပေးပါတယ်။ ခင်ဗျားတို့ဟာ သတင်းကောင်းကိုလက်ခံတဲ့နေ့ကစပြီးအခုချိန်အထိ သတင်းကောင်းအတွက် ပါဝင်ပေးဆက်နေကြလို့ပါ။ ဘုရားသခင်ကခင်ဗျားတို့ဆီမှာ အစပြုလုပ်ဆောင်ခဲ့တဲ့မွန်မြတ်တဲ့အလုပ်ကိုခရစ်တော်ယေရှုရဲ့နေ့ မရောက်ခင် အပြီးဆောင်ရွက်လိမ့်မယ်ဆိုတာကျွန်တော်ယုံကြည်တယ်။ ခင်ဗျားတို့ကို သိပ်ချစ်တဲ့အတွက် ခင်ဗျားတို့အားလုံးနဲ့ပတ်သက်ပြီး ကျွန်တော် အဲဒီလိုသဘောထားတာသင့်လျော်ပါတယ်။ခင်ဗျားတို့ဟာ ကျွန်တော် အကျဉ်းကျနေချိန်မှာရော သတင်းကောင်း ဟောပြောခွင့်ကို ခုခံကာကွယ်ပြီး တရားဥပဒေအရ အတည်ဖြစ်အောင် လုပ်နေချိန်မှာပါ ကူညီပေးခဲ့ကြတယ်။ ဒါကြောင့် ခင်ဗျားတို့ရော ကျွန်တော်ပါ မဟာကရုဏာကို ခံစားခဲ့ရတယ်။ ခရစ်တော်ယေရှုလိုပဲ ကျွန်တော်လည်း ခင်ဗျားတို့ကို ချစ်ခင်တွယ်တာမှန်း၊သိပ်လွမ်းဆွတ်တမ်းတနေမှန်းဘုရားသခင်သိပါတယ်။ ဘုရားသခင်ရဲ့ အလိုတော်ကို တိကျမှန်ကန်စွာ သိကျွမ်းလာပြီး ကောင်းကောင်း ပိုင်းခြားသိမြင်လာတာနဲ့အမျှ ခင်ဗျားတို့ရဲ့မေတ္တာ တိုးသည်ထက် တိုးလာဖို့ ကျွန်တော် ဆုတောင်းနေတယ်။ ပိုအရေးကြီးတဲ့အရာတွေကို ပိုင်းခြားသိနိုင်ကြဖို့လည်း ဆုတောင်းနေတယ်။ အဲဒီလိုသာဖြစ်နေရင် ခင်ဗျားတို့ဟာ ခရစ်တော်ရဲ့နေ့ ရောက်တဲ့အချိန်အထိ အပြစ်တင်စရာရှိမှာ မဟုတ်ဘူး။ သူတစ်ပါးကို တိုက်မိလဲစေမှာ မဟုတ်ဘူး။ ယေရှုခရစ်ရဲ့ အကူအညီနဲ့ဖြောင့်မတ်တဲ့လုပ်ရပ်တွေလုပ်ဆောင်နိုင်ကြဖို့လည်း ဆုတောင်းတယ်။ ဒါမှ ဘုရားသခင်ကို ဘုန်းထင်ရှားစေပြီး ဂုဏ်တင်ချီးမွမ်းမှု ဖြစ်စေမှာပါ။ ညီအစ်ကိုတို့၊ ကျွန်တော်ကြုံနေရတဲ့အခြေအနေက သတင်းကောင်းပျံ့နှံ့ဖို့ အထောက်အကူဖြစ်စေတယ်ဆိုတာခင်ဗျားတို့ကိုသိစေချင်တယ်။ ခရစ်တော်ကို ယုံကြည်လို့ ကျွန်တော် အကျဉ်းကျနေမှန်း နန်းတော်စောင့်တပ် တစ်တပ်လုံးရော ကျန်တဲ့လူတွေပါ သိကြတယ်။ အဲဒီအပြင် သခင့်အမှုကို ဆောင်နေတဲ့ ညီအစ်ကိုတွေက ကျွန်တော် အကျဉ်းကျနေတဲ့အတွက် ယုံကြည်စိတ်ချမှု ပိုရှိလာပြီး ဘုရားသခင်ရဲ့ တရားစကားကို သတ္တိရှိရှိ၊ မကြောက်မရွံ့ ဟောပြောနေကြတယ်။ တချို့က မနာလိုစိတ်၊ ပြိုင်ဆိုင်ချင်စိတ်နဲ့ ခရစ်တော်အကြောင်း ဟောပြောနေတယ်။ တချို့ကျတော့ စေတနာစိတ်နဲ့ ဟောပြောနေတယ်။ စေတနာစိတ်နဲ့ဟောပြောသူတွေက မေတ္တာရှိလို့ခရစ်တော်အကြောင်း ဟောပြောနေတာ။ သတင်းကောင်း ဟောပြောခွင့်ကိုခုခံကာကွယ်ဖို့ ကျွန်တော့်ကို ဘုရားသခင် ခန့်အပ်ထားမှန်း သူတို့သိနေလို့ပဲ။ မနာလိုစိတ်၊ ပြိုင်ဆိုင်ချင်စိတ်နဲ့ ဟောပြောသူတွေကတော့ စိတ်ရင်းမှန်နဲ့ မဟုတ်ဘဲငြင်းခုံရန်တွေ့ချင်စိတ်နဲ့ဟောပြောနေတာ။သူတို့ကကျွန်တော့်ကို အကျဉ်းကျနေချိန်မှာ ဒုက္ခကြုံစေချင်လို့ပဲ။ ဒါကြောင့်ဘာအကျိုးရသလဲ။ ဟန်ဆောင်ပြီးဖြစ်စေ၊ စိတ်ရင်းမှန်နဲ့ဖြစ်စေ ခရစ်တော်အကြောင်း နည်းအမျိုးမျိုးနဲ့တော့ ဟောနေတာပဲ။ အဲဒီအတွက် ဝမ်းသာပါတယ်။ နောင်လည်း ဝမ်းသာနေဦးမှာပဲ။ ကျွန်တော့်အတွက်ကတော့ ခင်ဗျားတို့ တိုးလျှိုးအသနားခံပေးတာ၊ သန့်ရှင်းသော စွမ်းအားတော်အားဖြင့်ယေရှုခရစ် ကူညီမစပေးတာတွေကြောင့် ကယ်တင်ခံရမယ်ဆိုတာ သိနေတယ်။ ကျွန်တော်က ဘာအကြောင်းနဲ့မှ အရှက်တကွဲဖြစ်မှာ မဟုတ်ဘူးဆိုတာကို မျှော်လင့်တယ်၊ ယုံကြည်စိတ်ချတယ်။ အရင်တုန်းကလိုပဲ အခုလည်း ရဲရဲဝံ့ဝံ့ပြောဆိုခွင့် ကိုသုံးပြီး ခရစ်တော်ကို ဂုဏ်တင်ချီးမွမ်းနေတယ်။ ကျွန်တော် သေသည်ဖြစ်စေ၊ရှင်သည်ဖြစ်စေခရစ်တော်ကို ဂုဏ်တင်ချီးမွမ်းမယ်။ ကျွန်တော် အသက်ရှင်နေတာ ခရစ်တော်အတွက်ပါ။ သေရင်လည်း ကျွန်တော့်အတွက်အကျိုးရှိပါတယ်။ ဒီခန္ဓာနဲ့ အသက်ဆက်ရှင်နေရင်တော့ သီးပွင့်ဖြစ်ထွန်းအောင် ကျွန်တော် လုပ်ဆောင်နိုင်မှာပေါ့။ ဒါပေမဲ့ ဘာကိုရွေးချယ်ရမှန်း မသိသေးဘူး။ ဒီနှစ်ခုမှာ ဘာကိုရွေးရမှန်းမသိဖြစ်ပြီး အခက်တွေ့နေတယ်။ ကျွန်တော့်ဆန္ဒကတော့ လွတ်မြောက်ပြီး ခရစ်တော်နဲ့အတူ ရှိချင်လှပြီ။ အဲဒီလိုဆိုရင်ပိုကောင်းတာပေါ့။ ဒါပေမဲ့ ခင်ဗျားတို့အကျိုးအတွက် ဒီခန္ဓာနဲ့ အသက်ဆက်ရှင်နေဖို့က ပိုလိုအပ်နေတယ်။ ဒီအချက်ကိုယုံကြည်စိတ်ချနေလို့ ကျွန်တော်က ခင်ဗျားတို့ရဲ့ တိုးတက်မှုအတွက်၊ယုံကြည်ခြင်းကြောင့် ခံစားရတဲ့ ခင်ဗျားတို့ရဲ့ ရွှင်လန်းမှုအတွက် ခင်ဗျားတို့အားလုံးနဲ့အတူ ဆက်ရှိနေရမယ်ဆိုတာ သိနေတယ်။ နောက်တစ်ကြိမ် ကျွန်တော်ပြန်လာတဲ့အခါ ခင်ဗျားတို့ဟာ ခရစ်တော်ယေရှုရဲ့ နောက်လိုက်တွေ ဖြစ်နေတဲ့အတွက် အကြီးအကျယ် ရွှင်လန်းနိုင်ကြမှာပါ။ ခင်ဗျားတို့နဲ့တွေ့ဖို့ ကျွန်တော် လာသည်ဖြစ်စေ၊ မလာသည်ဖြစ်စေ ခရစ်တော်အကြောင်း သတင်းကောင်း ဟောပြောသူတွေပီပီ ကျင့်ကြံပြုမူနေကြပါ။ ခင်ဗျားတို့တစ်စိတ်တစ်သဘောတည်း အခိုင်အမာ ရပ်တည်နေတယ်၊ သတင်းကောင်းကို အခြေခံတဲ့ ယုံကြည်ခြင်းကို အမြဲ ထိန်းသိမ်းထားနိုင်ဖို့ တညီတညွတ်တည်း ကြိုးစားနေတယ်ဆိုတဲ့ သတင်းကို ကျွန်တော်ကြားချင်တယ်။ ဆန့်ကျင်သူတွေကို ခင်ဗျားတို့ လုံးဝ မကြောက်ဘူးဆိုတာလည်း ကြားချင်တယ်။ အဲဒါတွေဟာ ဆန့်ကျင်သူတွေ ဖျက်ဆီးခံရမယ်၊ ခင်ဗျားတို့တော့ ကယ်တင်ခံရမယ်ဆိုတဲ့ သက်သေပဲ။ ဒါဟာ ဘုရားသခင်ဆီကလာတဲ့ သက်သေပဲ။ ဘာလို့လဲဆိုတော့ ခင်ဗျားတို့ဟာ ခရစ်တော်ကို ယုံကြည်ရတဲ့ အခွင့်ထူးသာမက ခရစ်တော်အတွက် ဆင်းရဲဝေဒနာခံစားရတဲ့ အခွင့်ထူးကိုလည်း ရရှိထားကြလို့ပဲ။ ခင်ဗျားတို့ဟာ ကျွန်တော့်လိုပဲ အခက်အခဲကို ကြိုးစားတိုက်လှန်နေတယ်။ အရင်တုန်းက ကျွန်တော် ကြိုးစား တိုက်လှန်ခဲ့တာ ခင်ဗျားတို့ မြင်တွေ့ခဲ့တယ်။ အခု ကျွန်တော် ကြိုးစားတိုက်လှန်နေမှန်းကိုလည်း ခင်ဗျားတို့သိတယ်။,50,Php,1,ဖိလိပ္ပိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဖိလိပ္ပိ/1/
audio/nwt_50_Php_BU_02.mp3,ခင်ဗျားတို့က ခရစ်တော်နဲ့ တစ်စိတ်တစ်ဝမ်းတည်း ရှိမယ်ဆိုရင်၊ မေတ္တာစိတ်နဲ့ သူတစ်ပါးကို နှစ်သိမ့်ပေးမယ်ဆိုရင်၊ သူတစ်ပါးကို ချစ်ခင်စာနာပြီး စိုးရိမ်ပေးမယ်ဆိုရင်၊ တစ်စိတ်တစ်သဘောတည်း ရှိကြပါ။ အပြန်အလှန် ချစ်ကြပါ။ တစ်စည်းတစ်လုံးတည်း ရှိကြပါ။ စိတ်သဘော တညီတညွတ်တည်း ရှိကြပါ။ ဒီနည်းနဲ့ ကျွန်တော် အပြည့်အဝ ပျော်ရွှင်သွားအောင် လုပ်ကြပါ။ ငြင်းခုံရန်တွေ့ချင်တဲ့စိတ်၊ အတ္တစိတ်နဲ့ ဘာမှမလုပ်ကြပါနဲ့။ စိတ်နှိမ့်ချကြပါ၊ သူတစ်ပါးကို ကိုယ့်ထက်သာတယ်လို့ သဘောထားပါ။ ကိုယ့်အကျိုးကိုပဲ အာရုံမစိုက်ပါနဲ့၊ သူတစ်ပါးအကျိုးကိုလည်း ထည့်စဉ်းစားပေးကြပါ။ ခရစ်တော်ယေရှုမှာရှိတဲ့အဲဒီစိတ်သဘောထားကို ခင်ဗျားတို့လည်း မွေးမြူကြပါ။ ခရစ်တော်က ဘုရားသခင်နဲ့ ပုံသဏ္ဌာန်တူပေမဲ့ ဘုရားသခင်နဲ့ တန်းတူဖြစ်နိုင်တဲ့ အနေအထားကို အရယူဖို့ တစ်ခါမှ မစဉ်းစားဖူးဘူး။ အဲဒီအစား အရာရာကို သူစွန့်လွှတ်ခဲ့တယ်။ ကျွန်အဖြစ်ကို ခံယူပြီး လူသားတစ်ဦး ဖြစ်လာခဲ့တယ်။ အဲဒီအပြင် လူသားတစ်ယောက်အနေနဲ့ ရှိနေချိန်မှာလည်း ကိုယ့်ကိုယ်ကိုယ် နှိမ့်ချပြီး ဒုက္ခသစ်တိုင်ပေါ် အသေခံတဲ့အထိနာခံခဲ့တယ်။ အဲဒါကြောင့် ဘုရားသခင်က သူ့ကို သာလွန်မြင့်မြတ်တဲ့ အနေအထားရောက်အောင် ချီးမြှောက်ပြီး ဘွဲ့နာမတကာထက် ကြီးမြတ်တဲ့ဘွဲ့နာမကို ပေးသနားလိုက်ပြီ။ ဒါကြောင့် ကောင်းကင်မှာရှိတဲ့သူတွေ၊ မြေကြီးပေါ်မှာရှိတဲ့သူတွေ၊ မြေကြီးအောက်မှာရှိတဲ့သူတွေ အားလုံးဟာ ယေရှုရဲ့ နာမည်ကို ဒူးထောက်ရလိမ့်မယ်။ လူတိုင်းက ယေရှုခရစ်ဟာ အဖဘုရားသခင်ရဲ့ ဘုန်းတော်ကို ထင်ရှားစေတဲ့ သခင်ဖြစ်မှန်း လူသိရှင်ကြား အသိအမှတ်ပြုရလိမ့်မယ်။ ချစ်ရသူတို့၊ ခင်ဗျားတို့နဲ့အတူ ကျွန်တော်ရှိနေတုန်းက ခင်ဗျားတို့ အမြဲနာခံခဲ့တယ်။ ကျွန်တော် မရှိတဲ့အချိန်မှာ ပိုလို့တောင် နာခံခဲ့တယ်။ အခုလည်း ကယ်တင်ခြင်းရဖို့ကြောက်ရွံ့တုန်လှုပ်တဲ့စိတ်နဲ့ ဆက်ကြိုးစားနေကြပါ။ ဘာလို့လဲဆိုတော့ ဘုရားသခင်ဟာ ခင်ဗျားတို့ကို အစွမ်းခွန်အား ဖြည့်ပေးရတာကို နှစ်သက်တဲ့အရှင်၊ လုပ်ဆောင်ချင်စိတ်သာမကလုပ်ဆောင်နိုင်စွမ်းကိုပါပေးသနားတဲ့အရှင်ပဲ။ ဒါကြောင့် ဘာပဲလုပ်လုပ် ပြစ်တင်ညည်းညူတာ၊ အငြင်းပွားတာတွေကို ရှောင်ကြပါ။ ဒါဆိုရင် ခင်ဗျားတို့ဟာ ကောက်ကျစ်စဉ်းလဲတဲ့ လူမျိုးဆက် အလယ်မှာ အပြစ်တင်စရာ မရှိသူတွေ၊ ရိုးသားဖြူစင်သူတွေ၊ အပြစ်အနာအဆာကင်းတဲ့ ဘုရားသခင့် သားသမီးတွေ ဖြစ်လိမ့်မယ်။ လောကမှာအလင်းဆောင်သူတွေအဖြစ် ထွန်းလင်းပြီး၊ အသက်ရစေတဲ့ တရားစကားကိုမြဲမြဲစွဲကိုင်နိုင်လိမ့်မယ်။ ဒါမှကျွန်တော်လုပ်ဆောင်ခဲ့တာတွေ အချည်းနှီး မဖြစ်ဘူး၊ ကြိုးစားခဲ့တာတွေ အချည်းနှီး မဖြစ်ဘူးဆိုတဲ့ အသိနဲ့ ခရစ်တော်ရဲ့နေ့မှာ ဂုဏ်ယူဝမ်းမြောက်နိုင်လိမ့်မယ်။ ယုံကြည်ခြင်းကြောင့်ခင်ဗျားတို့ဆက်သတဲ့ ပူဇော်သက္ကာနဲ့ အမှုဆောင်လုပ်ငန်းအပေါ်မှာကိုယ့်ကိုယ်ကိုယ်သွန်းလောင်းရာအလှူလို သွန်းလောင်းရမယ်ဆိုရင်တောင် ကျွန်တော် ဝမ်းသာတယ်။ ခင်ဗျားတို့အားလုံးနဲ့အတူ ဝမ်းမြောက်ရွှင်လန်းတယ်။ အလားတူပဲ၊ ခင်ဗျားတို့လည်း ကျွန်တော်နဲ့အတူ ဝမ်းမြောက်ရွှင်လန်းကြပါ။ မကြာခင်တိမောသေကို ခင်ဗျားတို့ဆီ လွှတ်မယ်လို့ သခင်ယေရှုကို အမှီပြုပြီး မျှော်လင့်နေပါတယ်။ဒါမှခင်ဗျားတို့အကြောင်း ကြားသိရတဲ့အခါ ကျွန်တော် အားတက်နိုင်မယ်။ သူ့လိုမျိုး ခင်ဗျားတို့အကျိုးကို တကယ်လိုလားတဲ့သူ ကျွန်တော့်မှာမရှိဘူး။ တခြားသူတွေကျတော့ ယေရှုခရစ်ရဲ့ အကျိုးကို မရှာဘဲ ကိုယ့်အကျိုးကိုပဲ ရှာနေကြတယ်။ တိမောသေကတော့ အရည်အချင်းရှိသူဖြစ်မှန်း၊ သတင်းကောင်း ပျံ့နှံ့စေဖို့ ကျွန်တော်နဲ့အတူ သားအဖလို ကြိုးစားအမှုဆောင်ခဲ့မှန်း ခင်ဗျားတို့ သိပါတယ်။ ဒါကြောင့် ကျွန်တော် ဘာတွေကြုံရဦးမယ်ဆိုတာ သိသိချင်းပဲ သူ့ကို ခင်ဗျားတို့ဆီလွှတ်ဖို့မျှော်လင့်နေတယ်။ သခင်အလိုရှိရင်တော့ ခင်ဗျားတို့ဆီ ကျွန်တော်ကိုယ်တိုင် ရောက်လာမယ်လို့ ယုံတယ်။ ဒါပေမဲ့ ခင်ဗျားတို့ရဲ့တမန်ဖြစ်တဲ့ ညီအစ်ကိုဧပဖြောဒိတ်ကို ခင်ဗျားတို့ဆီ လွှတ်ဖို့ လိုတယ်လို့ ကျွန်တော်ယူဆတယ်။သူဟာ ကျွန်တော့်ရဲ့ လုပ်ဖော်ဆောင်ဖက်၊ ရဲဘော်ရဲဘက်ဖြစ်ရုံမက ကျွန်တော့်ကို အလုပ်အကျွေးပြုတဲ့သူပဲ။ ခင်ဗျားတို့ကို သူသိပ်တွေ့ချင်နေတယ်။ သူဖျားနေတဲ့အကြောင်း ခင်ဗျားတို့ကြားမှန်းသိသွားလို့ စိတ်မကောင်းဖြစ်နေတယ်။ သေလုနီးပါး သူဖျားခဲ့ပေမဲ့ ဘုရားသခင်က သူ့ကို ကရုဏာပြတယ်။ သူ့ကိုပဲ ပြတာ မဟုတ်ဘူး။ တစ်ပူပေါ်နှစ်ပူဆင့်ပြီး ဝမ်းနည်းရတာမျိုး မဖြစ်ရလေအောင် ကျွန်တော့်ကိုလည်း ကရုဏာပြတယ်။ ဒါကြောင့် ခင်ဗျားတို့ သူ့ကိုတွေ့တဲ့အခါ ဝမ်းသာသွားအောင်၊ ကျွန်တော်လည်း စိတ်သက်သာရာရအောင် သူ့ကို အမြန်ဆုံးလွှတ်လိုက်မယ်။ သခင့်နောက်လိုက်တွေကို ကြိုဆိုနေကျအတိုင်း သူ့ကိုလည်း ဝမ်းသာအားရ ကြိုဆိုကြပါ။ အဲဒီလိုညီအစ်ကိုမျိုးကို ချစ်ခင်လေးစားကြပါ။ ဘာလို့လဲဆိုတော့ သူဟာ ခရစ်တော်အတွက် အမှုဆောင်ရာမှာ သေလုနီးပါးဖြစ်ခဲ့တဲ့အပြင် ကျွန်တော့်အတွက် ခင်ဗျားတို့ မလုပ်ပေးနိုင်တာတွေကို ခင်ဗျားတို့ကိုယ်စား သူ လုပ်ဆောင်ပေးနိုင်ဖို့ အသက်အန္တရာယ်ကို မမှုခဲ့တဲ့သူပါ။,50,Php,2,ဖိလိပ္ပိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဖိလိပ္ပိ/2/
audio/nwt_50_Php_BU_03.mp3,ညီအစ်ကိုတို့၊ နောက်ဆုံး မှာကြားချင်တာက ဘုရားသခင်ကြောင့် အမြဲ ဝမ်းမြောက်နေကြပါ။ ခင်ဗျားတို့ဆီဒီလိုထပ်ရေးလိုက်ရတာဟာ ကျွန်တော့်အတွက်အပန်းမကြီးပါဘူး၊ ခင်ဗျားတို့ကို ကာကွယ်ပေးချင်လို့ပါ။ ခွေးတွေကို သတိထားကြ။ ထိခိုက်နစ်နာစေသူတွေကိုသတိထားကြ။ အရေဖျားဖြတ်ဖို့ အားပေးသူတွေကို သတိထားကြ။ ကျွန်တော်တို့ဟာ အမှန်တကယ် အရေဖျားဖြတ်ထားတဲ့သူတွေ၊ ဘုရားသခင့် စွမ်းအားတော်နဲ့ အမှုဆောင်နေသူတွေပါ။ ခရစ်တော်ယေရှု လုပ်ပေးခဲ့တာတွေအတွက် ကျွန်တော်တို့ ဂုဏ်ယူဝါကြွားတယ်၊ လူတွေ ယုံကြည်အားကိုးတဲ့အရာကို အားမကိုးဘူး။ လူတွေ ယုံကြည်အားကိုးတဲ့အရာကို အားကိုးစတမ်းဆိုရင် ကျွန်တော့်မှာလည်း အဲဒီလိုအားကိုးဖို့ ခိုင်လုံတဲ့အကြောင်းရင်း ရှိတယ်။ တခြားသူတွေထက်တောင်မှ ခိုင်လုံတဲ့အကြောင်းရင်းပိုရှိသေးတယ်။ ဘာလို့လဲဆိုတော့ ကျွန်တော်ဟာ ရှစ်ရက်သားအရွယ်မှာအရေဖျားဖြတ်ခဲ့သူပါ။ အစ္စရေးလူမျိုး၊ ဗင်ယာမိန်အနွယ်ဝင်ပါ။ ဟီဘရူးမိဘကနေ မွေးဖွားလာတဲ့ ဟီဘရူးတစ်ယောက်ပါ။ ပညတ်နဲ့ပတ်သက်လာရင် ဖာရိရှဲတစ်ယောက်ပါ။ စိတ်ထက်သန်လွန်းလို့ အသင်းတော်ကို ညှဉ်းဆဲခဲ့တဲ့သူ၊ ပညတ်ကို တစ်သဝေမတိမ်း လိုက်နာပြီး ဖြောင့်မတ်ဖို့ ကြိုးစားတဲ့သူပါ။ ဒါပေမဲ့ ကျွန်တော့်အတွက် အကျိုးအမြတ်ဖြစ်တဲ့အရာတွေကို ခရစ်တော်ကြောင့် အကျိုးမရှိတဲ့အရာလို့ ယူမှတ်ခဲ့တယ်။ ဒါ့အပြင် သခင်ခရစ်တော် ယေရှုအကြောင်း သိကျွမ်းခွင့်ဟာ သာလွန်ထူးမြတ်တဲ့အတွက် အရာအားလုံးကို အကျိုးမရှိတဲ့အရာလို့ ကျွန်တော် ယူမှတ်တယ်။ ခရစ်တော်ကြောင့် အရာအားလုံးကို အကျိုးမရှိတဲ့အရာလို၊ အမှိုက်သရိုက်လို သဘောထားတယ်။ အကျိုးအမြတ်အနေနဲ့ ခရစ်တော်ကို ရပြီး၊ ခရစ်တော်နဲ့ တစ်စိတ်တစ်ဝမ်းတည်း ရှိနိုင်ဖို့ပဲ။ ကျွန်တော်ဟာ ပညတ်တရားစောင့်ထိန်းလို့ ဖြောင့်မတ်သူအဖြစ် သတ်မှတ်ခံရတာ မဟုတ်ဘူး။ ခရစ်တော်ကို ယုံကြည်လို့ ဖြောင့်မတ်သူအဖြစ် သတ်မှတ်ခံရတာ။ ကျွန်တော်တို့ရဲ့ ယုံကြည်ခြင်းကြောင့် ဖြောင့်မတ်သူတွေလို့ ဘုရားသခင် သတ်မှတ်တာ။ ဒါကြောင့် ခရစ်တော်ကို သိဖို့၊ သူ့ကို ထမြောက်စေတဲ့အရှင်ရဲ့ တန်ခိုးကို သိဖို့ ကျွန်တော် ပန်းတိုင်ထားတယ်။ ခရစ်တော်လို ဆင်းရဲဝေဒနာခံဖို့၊ အသေခံဖို့ အသင့်ရှိတယ်။ ဖြစ်နိုင်မယ်ဆိုရင် အစောပိုင်း ရှင်ပြန်ထမြောက်ခြင်းမှာ ကျွန်တော် ပါဝင်ခွင့်ရချင်တယ်။ အဲဒီဆုကျေးဇူးကို ရရှိထားပြီ၊ ကျွန်တော် ပြည့်ဝစုံလင်နေပြီလို့တော့ မဆိုလိုပါဘူး။ အဲဒီဆုကျေးဇူးကို အမိအရ ဆုပ်ကိုင်နိုင်ဖို့ အမြဲ ကြိုးစားအားထုတ်နေရတယ်။ အဲဒီဆုကျေးဇူးကို ဆုပ်ကိုင်နိုင်ဖို့ ခရစ်တော်ယေရှုက ကျွန်တော့်ကို ရွေးချယ်ခဲ့တယ်။ ညီအစ်ကိုတို့၊ ဒီဆုကျေးဇူးကို ကျွန်တော် အမိအရ ဆုပ်ကိုင်ထားပြီလို့ မယူမှတ်ပါဘူး။ ဒါပေမဲ့ နောက်မှာ ချန်ရစ်ခဲ့တာတွေကို မေ့ထားပြီး ရှေ့မှာရှိတာတွေကို လက်လှမ်းနေတာတော့ သေချာတယ်။ ခရစ်တော်ယေရှုအားဖြင့် ကောင်းကင်အသက်တာ ခေါ်တော်မူခြင်းဆိုတဲ့ ဘုရားပေးဆုကျေးဇူးကိုရဖို့ ပန်းတိုင်ထားပြီး ကြိုးစားနေတယ်။ ဒါကြောင့် ရင့်ကျက်သူတွေအနေနဲ့ ဒီစိတ်သဘောထားမျိုး မွေးမြူကြစို့။ အဲဒီသဘောထားမျိုးမရှိဘူးဆိုရင်တော့ ရှိလာအောင် ဘုရားသခင် ကူညီပေးပါလိမ့်မယ်။ ဘာပဲဖြစ်ဖြစ် ကျွန်တော်တို့ ဒီလောက်ထိ တိုးတက်လာပြီဖြစ်လို့ ဒီလမ်းစဉ်အတိုင်းပဲ ဆက်ပြီး စနစ်တကျ ကျင့်ကြံနေကြစို့။ ညီအစ်ကိုတို့၊ ကျွန်တော့်ကို တုပကြပါ။ ကျွန်တော်တို့ပြတဲ့ စံနမူနာကောင်းကို လိုက်တဲ့သူတွေကို ဂရုတစိုက် ကြည့်နေကြပါ။ ခရစ်တော်ရဲ့ ဒုက္ခသစ်တိုင်ကို ဆန့်ကျင်နေသူတွေ အများကြီးရှိတဲ့အကြောင်း ကျွန်တော် အကြိမ်ကြိမ် ပြောပြခဲ့ဖူးတယ်။ အခုလည်း မျက်ရည်ကျပြီး ပြောရဦးမယ်။ သူတို့ရဲ့အဆုံးဟာ ပျက်စီးခြင်းပါပဲ။ သူတို့ရဲ့ဘုရားဟာ သူတို့ဝမ်းဗိုက်ပဲ။ ရှက်ရမယ့်အရာတွေကို ဂုဏ်ယူနေကြတယ်။မြေကြီးပေါ်ကအရာတွေဆီပဲစိတ်ရောက်နေကြတယ်။ ကောင်းကင်နိုင်ငံသားတွေဖြစ်တဲ့ ကျွန်တော်တို့ကတော့ ကောင်းကင်ကနေ ရောက်လာမယ့် ကယ်တင်ရှင် သခင်ယေရှုခရစ်ကို မျှော်လင့်တကြီး စောင့်စားနေကြတယ်။ အဲဒီသခင်က အရာခပ်သိမ်းကို ခြေအောက်မှာ ချထားနိုင်တဲ့ မိမိရဲ့ကြီးမားတဲ့တန်ခိုးကို သုံးပြီး ကျွန်တော်တို့ရဲ့ အားနည်းတဲ့ ခန္ဓာကိုယ်ကို သူ့ကိုယ်ခန္ဓာလို ဘုန်းအသရေနဲ့ ပြည့်စုံစေဖို့ ပြောင်းလဲပေးလိမ့်မယ်။,50,Php,3,ဖိလိပ္ပိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဖိလိပ္ပိ/3/
audio/nwt_50_Php_BU_04.mp3,ချစ်ရတဲ့ ညီအစ်ကိုတို့၊ ခင်ဗျားတို့ဟာ ကျွန်တော် ချစ်မြတ်နိုးရသူတွေ၊ ကျွန်တော် တမ်းတနေရသူတွေ၊ ကျွန်တော့်ရဲ့ ရွှင်လန်းမှု၊ ကျွန်တော့်ရဲ့ သရဖူပါ။ သခင့်နောက်လိုက်တွေအဖြစ် အဲဒီနည်းအတိုင်း အခိုင်အမာ ရပ်တည်နေကြပါ။ သခင့်အမှုတော်ဆောင်တဲ့အခါ တစ်စိတ်တစ်သဘောတည်းရှိကြဖို့ ဧဝေါဒိနဲ့ သုန္တုတ်ကို ကျွန်တော် တိုက်တွန်းပါတယ်။ စစ်မှန်တဲ့ လုပ်ဖော်ဆောင်ဖက်ဖြစ်တဲ့ခင်ဗျားကို မေတ္တာရပ်ခံချင်တာက အဲဒီအမျိုးသမီးနှစ်ယောက်ကို ကူညီထောက်မပေးပါ။ သူတို့ဟာ ကျွန်တော်နဲ့ ကလေမင်အပါအဝင် အသက်စာစောင်မှာ စာရင်းဝင်တဲ့ တခြားလုပ်ဖော်ဆောင်ဖက်တွေနဲ့အတူ သတင်းကောင်းဟောပြောတဲ့ အလုပ်မှာ လက်တွဲပါဝင်ခဲ့သူတွေ ဖြစ်လို့ပါ။ ဘုရားသခင်ကြောင့် အမြဲ ဝမ်းမြောက်ကြပါ။ ကျွန်တော် ထပ်ပြောမယ်၊ဝမ်းမြောက်ကြပါ။ ခင်ဗျားတို့ရဲ့အကျိုးသင့်အကြောင်းသင့်သဘောကို လူတိုင်း သိမြင်စေပါ။ ဘုရားသခင်ဟာ ခင်ဗျားတို့ရဲ့ အနီးအပါးမှာ ရှိနေတယ်။ ဒါကြောင့် ဘာမှမစိုးရိမ်ဘဲ အရာရာမှာ ကျေးဇူးတော်ကို ချီးမွမ်းကြပါ၊ ဆုတောင်းကြပါ၊ တိုးလျှိုးအသနားခံကြပါ၊ ဘုရားသခင်ဆီ အသနားခံကြပါ။ ဒါဆိုရင် လူ့ဉာဏ်နဲ့မမီနိုင်တဲ့ ဘုရားသခင့်ငြိမ်သက်ခြင်းက ခရစ်တော်ယေရှုကတစ်ဆင့် ခင်ဗျားတို့ရဲ့ စိတ်နှလုံးနဲ့ ဉာဏ်ရည်ဉာဏ်စွမ်းကို စောင့်ရှောက်ပေးပါလိမ့်မယ်။ ညီအစ်ကိုတို့၊ နောက်ဆုံးမှာချင်တာကတော့ မှန်ကန်တဲ့အရာ၊ အလေးအနက်ထားရမယ့်အရာ၊ ဖြောင့်မတ်တဲ့အရာ၊ စင်ကြယ်တဲ့အရာ၊ မေတ္တာတိုးစေတဲ့အရာ၊ အားပေးမှုဖြစ်စေတဲ့အရာ၊ မွန်မြတ်တဲ့အရာ၊ ချီးမွမ်းထိုက်တဲ့အရာ မှန်သမျှကို အမြဲ ဆင်ခြင်သုံးသပ်နေကြပါ။ ကျွန်တော့်ဆီက ခင်ဗျားတို့ လက်ခံသင်ယူခဲ့တာတွေ၊ ကြားခဲ့မြင်ခဲ့တာတွေကို လက်တွေ့ကျင့်သုံးကြပါ။ ဒါဆိုရင် ငြိမ်သက်ခြင်းရဲ့ ဘုရားသခင်ဟာ ခင်ဗျားတို့နဲ့အတူ ရှိလိမ့်မယ်။ အခု ခင်ဗျားတို့ ထပ်ပြီးဂရုစိုက်ပေးကြလို့ သခင့်နောက်လိုက်အနေနဲ့ ကျွန်တော် သိပ်ဝမ်းသာပါတယ်။ ကျွန်တော့်ကို ခင်ဗျားတို့ ဂရုစိုက်ပေးချင်လျက်နဲ့ အခွင့်အရေး မရခဲ့ကြဘူး။ တစ်ခုခုလိုအပ်နေလို့ အခုလို ပြောတာမဟုတ်ပါဘူး။ ကျွန်တော်ဟာ ဘယ်အခြေအနေမှာမဆို ရောင့်ရဲတတ်ဖို့ သင်ယူထားပြီးပြီ။ အထောက်အပံ့ နည်းနည်းပဲရှိရှိ၊ များများပဲရှိရှိ ရောင့်ရဲတတ်ပြီ။ ဝဝလင်လင် စားရတာဖြစ်စေ၊ ဆာလောင်နေတာဖြစ်စေ၊ ကြွယ်ဝတာဖြစ်စေ၊ ချို့တဲ့တာဖြစ်စေ အရာရာတိုင်း၊ အခြေအနေတိုင်းမှာ ရောင့်ရဲတတ်တဲ့ လျှို့ဝှက်ချက်ကို သင်ယူထားပြီ။ ဘာလို့လဲဆိုတော့ကျွန်တော့်ကို အစွမ်းခွန်အားပေးတဲ့ ဘုရားသခင်ကြောင့် အရာရာကို စွမ်းဆောင်နိုင်လို့ပဲ။ ကျွန်တော် ဆင်းရဲဒုက္ခကြုံရချိန်မှာ ခင်ဗျားတို့ ကူညီပေးခဲ့တာ တကယ် မွန်မြတ်ပါတယ်။ ဖိလိပ္ပိမြို့သားတို့၊ သတင်းကောင်းကို စတင်ဟောပြောပြီးနောက် မက်ဆီဒိုးနီးယားပြည်ကနေ ကျွန်တော် ထွက်ခွာလာတုန်းက ခင်ဗျားတို့ကလွဲလို့ ဘယ်အသင်းတော်ကမှ ကျွန်တော့်ကို မကူညီခဲ့ကြဘူး။ ကျွန်တော့်အကူအညီကိုလည်း မယူခဲ့ကြဘူး။ သက်သာလောနိတ်မြို့မှာ ကျွန်တော်ရှိတုန်းက လိုအပ်တာတွေကို နှစ်ကြိမ်တိတိ ခင်ဗျားတို့ ပို့ပေးခဲ့ကြတယ်။ ခင်ဗျားတို့ဆီက လက်ဆောင်ကို မျှော်နေတာ မဟုတ်ဘူး။ ပိုအကျိုးရစေမယ့် မွန်မြတ်တဲ့လုပ်ရပ်တွေ လုပ်စေချင်လို့ပါ။ ကျွန်တော့်မှာ လိုအပ်သမျှ ရှိထားရုံမက ပိုတောင် ပိုလျှံပါသေးတယ်။ ခင်ဗျားတို့ပို့လိုက်တဲ့ လက်ဆောင်ကို ဧပဖြောဒိတ်ဆီကနေ ရထားလို့ အရာရာ ပြည့်စုံနေတယ်။ အဲဒီလက်ဆောင်ဟာ မွှေးကြိုင်တဲ့ရနံ့၊ ဘုရားသခင် နှစ်သက်လက်ခံတဲ့ ပူဇော်သက္ကာနဲ့တူတယ်။ ဒါကြောင့် ဘုန်းအသရေနဲ့ ကြွယ်ဝပြည့်စုံတဲ့ ဘုရားသခင်ကလည်း ခင်ဗျားတို့ လိုအပ်သမျှကို ခရစ်တော်ယေရှုအားဖြင့် ဖြည့်ဆည်းပေးလိမ့်မယ်။ အဖဘုရားသခင်ရဲ့ ဘုန်းတော် အစဉ်ထာဝရ ထင်ရှားပါစေ။ အာမင်။ ခရစ်တော်ယေရှုနဲ့ တစ်စိတ်တစ်ဝမ်းတည်းရှိနေတဲ့ သန့်ရှင်းသူအားလုံးကို နှုတ်ဆက်ပေးပါ။ ကျွန်တော်နဲ့အတူရှိနေတဲ့ ညီအစ်ကိုတွေကလည်း ခင်ဗျားတို့ကို နှုတ်ဆက်လိုက်တယ်။ သန့်ရှင်းသူအားလုံးက ခင်ဗျားတို့ကို နှုတ်ဆက်လိုက်တယ်။ အထူးသဖြင့် ဆီဇာရဲ့ နန်းတော်မှာရှိတဲ့ သန့်ရှင်းသူတွေက ခင်ဗျားတို့ကို နှုတ်ဆက်လိုက်တယ်။ ခင်ဗျားတို့ရဲ့ မွန်မြတ်တဲ့စိတ်ထားကြောင့် သခင် ယေရှုခရစ်ရဲ့ မဟာကရုဏာကို ခံစားရပါစေ။,50,Php,4,ဖိလိပ္ပိ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဖိလိပ္ပိ/4/
audio/nwt_51_Col_BU_01.mp3,ဘုရားသခင်ရဲ့ အလိုတော်ကြောင့် ခရစ်တော်ယေရှုရဲ့ တမန်တော်ဖြစ်လာတဲ့ ကျွန်တော် ပေါလုနဲ့ ညီအစ်ကိုတိမောသေက၊ ခရစ်တော်နဲ့ တစ်စိတ်တစ်ဝမ်းတည်းရှိတဲ့ ကောလောသဲမြို့က သန့်ရှင်းသူတွေ၊ သစ္စာရှိညီအစ်ကိုတွေဆီ စာရေးလိုက်ပါတယ်။ အဖဘုရားသခင်ဆီက မဟာကရုဏာနဲ့ ငြိမ်သက်ခြင်းကို ခင်ဗျားတို့ ခံစားရပါစေ။ ခင်ဗျားတို့အတွက် ဆုတောင်းတိုင်းမှာသခင်ယေရှုခရစ်ရဲ့အဖ ဘုရားသခင်ကို ကျေးဇူးတင်ပါတယ်။ ခရစ်တော်ယေရှုကို ခင်ဗျားတို့ ယုံကြည်တဲ့အကြောင်း၊ သန့်ရှင်းသူတွေကို မေတ္တာပြတဲ့အကြောင်း ကြားသိရလို့ပါ။ ကောင်းကင်ဆုကျေးဇူးကို ခင်ဗျားတို့မျှော်လင့်နေကြတယ်။ အမှန်တရားနဲ့ဆိုင်တဲ့ သတင်းကောင်းကို ပထမဆုံးအကြိမ် ကြားနာရတဲ့အခါအဲဒီမျှော်လင့်ချက်အကြောင်း ခင်ဗျားတို့ သိလာတယ်။ ဘုရားသခင်ရဲ့ မဟာကရုဏာကို တိကျမှန်ကန်စွာ ကြားသိချိန်ကစပြီး ခင်ဗျားတို့ဆီမှာ သတင်းကောင်း သီးပွင့်ဖြစ်ထွန်းခဲ့တယ်။ ခင်ဗျားတို့ဆီ ရောက်လာတဲ့ အဲဒီသတင်းကောင်းဟာ သီးပွင့်ဖြစ်ထွန်းပြီး ကမ္ဘာအရပ်ရပ်မှာလည်းပျံ့နှံ့နေတယ်။ ကျွန်တော်တို့ကိုယ်စား ခရစ်တော်ရဲ့ကျွန်အဖြစ် အမှုဆောင်သူ၊ ချစ်ရတဲ့ သစ္စာရှိညီအစ်ကို ဧပဖြဆီကနေ ခင်ဗျားတို့ သတင်းကောင်း ကြားသိခဲ့ရတယ်။ စွမ်းအားတော်ကြောင့် ဖြစ်ပေါ်လာတဲ့ ခင်ဗျားတို့ရဲ့ မေတ္တာအကြောင်းကိုလည်း သူပြောပြလို့ သိခဲ့ရတယ်။ အဲဒီအကြောင်း ကြားတဲ့နေ့ကစပြီး ခင်ဗျားတို့အတွက် အမြဲ ဆုတောင်းတယ်။ ဘုရားသခင်ရဲ့ အလိုတော်ကို တိကျမှန်ကန်စွာ သိကျွမ်းနိုင်ဖို့၊ စစ်မှန်တဲ့ ဉာဏ်ပညာ ရရှိဖို့၊ စွမ်းအားတော်အားဖြင့် နားလည်နိုင်စွမ်းရရှိဖို့ ဆုတောင်းပေးတယ်။ ဒါမှသာ ယေဟောဝါရဲ့ နှစ်သက်လက်ခံမှုကို အပြည့်အဝရရှိပြီး ဘုရားသခင်နဲ့ ထိုက်တန်စွာလျှောက်လှမ်းနိုင်ကြမှာပါ။ ကောင်းမှုအမျိုးမျိုး လုပ်ဆောင်တဲ့အခါမှာလည်း ရလဒ်ကောင်းရရှိပြီး ဘုရားသခင်အကြောင်း တိကျမှန်ကန်စွာ ပိုသိကျွမ်းလာကြမှာပါ။ ဘုန်းတန်ခိုးတော်ကြောင့် ခွန်အားပြည့်ဝလာပြီး အရာရာကို ဝမ်းမြောက်စွာ၊ စိတ်ရှည်စွာ ခံရပ်နိုင်ကြပါစေ။ အလင်းမှာရှိတဲ့ သန့်ရှင်းသူတွေရဲ့ အမွေကို ရရှိနိုင်ဖို့ ခင်ဗျားတို့ကို အရည်အချင်း ပြည့်မီစေတဲ့ အဖဘုရားကို ကျေးဇူးတင်ကြပါစေ။ ဘုရားသခင်ကကျွန်တော်တို့ကိုမှောင်မိုက်တန်ခိုးအောက်ကနေ ကယ်တင်ပြီး ချစ်ရတဲ့ သားတော်ရဲ့ နိုင်ငံတော်ထဲ ခေါ်ဆောင်ခဲ့တယ်။ အဲဒီသားတော်ရဲ့ ရွေးဖိုးအားဖြင့်ကျွန်တော်တို့ လွတ်မြောက်သွားပြီးအပြစ်တွေခွင့်လွှတ်ခံရတယ်။ သူဟာ မျက်စိနဲ့မမြင်နိုင်တဲ့ ဘုရားသခင်ရဲ့ ပုံသဏ္ဌာန်ဖြစ်တယ်။ ဖန်ဆင်းရာအားလုံးမှာ သားဦးပဲ။ ဘုရားသခင်က သူ့ကိုသုံးပြီး ကောင်းကင်နဲ့ ကမ္ဘာမြေပေါ်မှာ ရှိရှိသမျှ မြင်နိုင်တဲ့အရာ၊ မမြင်နိုင်တဲ့အရာ၊ ရာဇပလ္လင်၊ အုပ်စိုးရှင်၊ အစိုးရ၊ အာဏာပိုင်တွေကို ဖန်ဆင်းခဲ့တယ်။ အရာခပ်သိမ်းကို သူ့အားဖြင့် ဖန်ဆင်းခဲ့တယ်၊ သူ့အတွက် ဖန်ဆင်းခဲ့တယ်။ ဒါ့အပြင် တခြားဖန်ဆင်းရာတစ်ခုမှ မရှိခင် သူ ဦးဆုံးတည်ရှိခဲ့တယ်။ သူ့ကြောင့် တခြားအရာအားလုံး တည်ရှိလာတယ်။ သူဟာအသင်းတော်ဖြစ်တဲ့ ကိုယ်ခန္ဓာရဲ့ ဦးခေါင်းပဲ။ အရာခပ်သိမ်းရဲ့ အစအဦးပဲ။ သေရာကနေ ဦးဆုံးထမြောက်လာတဲ့သားဦးပဲ။ ဒါကြောင့် အရာခပ်သိမ်းရဲ့ဦးဆုံး ဖြစ်လာတယ်။ ဘုရားသခင်က အရာခပ်သိမ်းကို သားတော်ဆီမှာ ပြည့်ဝစုံလင်စေချင်တယ်။ ဘုရားသခင်ကဒုက္ခသစ်တိုင်မှာ သားတော်သွန်းလောင်းခဲ့တဲ့ သွေးအားဖြင့် ရန်ငြိမ်းစေပြီး ကမ္ဘာမြေပေါ်က အရာဖြစ်စေ၊ ကောင်းကင်ပေါ်ကအရာဖြစ်စေ အရာခပ်သိမ်းကို သားတော်ကတစ်ဆင့် မိမိနဲ့ ပြန်လည်သင့်မြတ်စေချင်တယ်။ ခင်ဗျားတို့ဟာ တစ်ချိန်တုန်းက ဆိုးညစ်တဲ့အရာတွေဆီစိတ်ရောက်နေတဲ့အတွက် ဘုရားသခင်နဲ့ ကင်းကွာပြီးဘုရားရဲ့ရန်သူတွေဖြစ်ခဲ့ကြတယ်။ အခုတော့ ဘုရားသခင်က သားတော်ရဲ့ လူသားခန္ဓာကို သေဆုံးစေခြင်းအားဖြင့် ခင်ဗျားတို့ကို မိမိနဲ့ ပြန်လည်သင့်မြတ်စေပြီ။ ဒါကြောင့် ခင်ဗျားတို့ဟာ ရှေ့တော်မှာ သန့်ရှင်းသူတွေ၊အစွန်းအထင်းမရှိသူတွေ၊ အပြစ်တင်စရာ မရှိသူတွေ ဖြစ်နိုင်ကြပြီ။ ဒီတော့ ယုံကြည်ခြင်းမှာ ဆက်ပြီး ခိုင်မြဲနေကြပါ။ ကြားသိခဲ့တဲ့ သတင်းကောင်းနဲ့ဆိုင်တဲ့ မျှော်လင့်ချက်ကိုမယိမ်းယိုင်စေဘဲယုံကြည်ခြင်းအုတ်မြစ်ပေါ်မှာ ကြံ့ကြံ့ခံ ရပ်တည်နေကြပါ။ ကမ္ဘာမြေအရပ်ရပ်မှာရှိတဲ့ လူတိုင်းကို သတင်းကောင်း ဟောပြောခဲ့ပြီ။ ကျွန်တော်ပေါလုဟာ အဲဒီသတင်းကောင်းကို ဟောပြောတဲ့ အမှုဆောင်ဖြစ်လာခဲ့ပြီ။ ခင်ဗျားတို့အတွက် ဆင်းရဲဒုက္ခခံနေရပေမဲ့ကျွန်တော်ဝမ်းသာပါတယ်။ အသင်းတော်ဖြစ်တဲ့ ကိုယ်ခန္ဓာအတွက် ခရစ်တော်ဒုက္ခခံခဲ့ရသလောက်တော့ ကျွန်တော် မခံရသေးပါဘူး။ ခင်ဗျားတို့အကျိုးအတွက် တရားစကားတော်ကို အပြည့်အဝ ဟောပြောနိုင်ဖို့၊ ဘုရားပေးတာဝန်ကို ထမ်းဆောင်နိုင်ဖို့ ကျွန်တော်ဟာ ဒီအသင်းတော်ရဲ့ အမှုဆောင်သူ ဖြစ်လာတယ်။ မြင့်မြတ်တဲ့ အဲဒီလျှို့ဝှက်ချက်ကို လွန်ခဲ့တဲ့ လောကစနစ်တွေ အဆက်ဆက်၊ လွန်ခဲ့တဲ့ လူမျိုးအဆက်ဆက်မှာ ဖုံးကွယ်ထားပေမဲ့ အခုတော့ သန့်ရှင်းသူတွေကို ဖွင့်ပြလိုက်ပြီ။ ဘုရားသခင်က မြင့်မြတ်တဲ့ လျှို့ဝှက်ချက်နဲ့ဆိုင်တဲ့ ဘုန်းစည်းစိမ်အကြောင်း လူမျိုးခြားတွေကိုလည်း သိစေချင်တယ်။ အဲဒီလျှို့ဝှက်ချက်ဟာ ခရစ်တော်နဲ့ တစ်စိတ်တစ်ဝမ်းတည်းရှိတာ၊ ခရစ်တော်နဲ့အတူ ဘုန်းအသရေ ခံစားဖို့ မျှော်လင့်ချက်ရှိတာကို ဆိုလိုတယ်။ ခရစ်တော်အကြောင်းကို ကျွန်တော်တို့ ဟောနေတာ၊ လူတိုင်းကို သတိပေးဆုံးမပြီး စစ်မှန်တဲ့ ဉာဏ်ပညာနဲ့ သွန်သင်ပေးနေတာဟာ ခရစ်တော်နဲ့ တစ်စိတ်တစ်ဝမ်းတည်းရှိသူ အားလုံးကိုရင့်ကျက်သူတွေအဖြစ် ရှေ့တော်ဆီ ပို့ဆောင်ပေးနိုင်ဖို့ပါ။ ဒါကြောင့် ကျွန်တော့်ဆီမှာ ခရစ်တော်ရဲ့ အစွမ်းခွန်အား သက်ရောက်နေတဲ့အတွက် အစွမ်းကုန် ကြိုးစားအားထုတ်ပြီး လုပ်ဆောင်နေတယ်။,51,Col,1,ကောလောသဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကောလောသဲ/1/
audio/nwt_51_Col_BU_02.mp3,ခင်ဗျားတို့အတွက်၊ လောဒိကိမြို့မှာရှိတဲ့ လူတွေအတွက်၊ ကျွန်တော့်ကို မမြင်ဖူးသူတွေအတွက် ကျွန်တော် ဘယ်လောက်တောင် ကြိုးစားအားထုတ်ခဲ့မှန်း ခင်ဗျားတို့ကို သိစေချင်တယ်။ ခင်ဗျားတို့ကိုစိတ်သက်သာရာရစေပြီး မေတ္တာနဲ့ နှောင်ဖွဲ့စည်းလုံးနေစေချင်လို့ပါ။ ဒီနည်းနဲ့ ခင်ဗျားတို့ဟာ ဘုရားသခင်ရဲ့ မြင့်မြတ်တဲ့ လျှို့ဝှက်ချက်ဖြစ်တဲ့ ခရစ်တော်အကြောင်း တိကျမှန်ကန်စွာ သိရှိနားလည်ခြင်းနဲ့ ကြွယ်ဝပြည့်စုံနိုင်လိမ့်မယ်။ ဉာဏ်ပညာဘဏ္ဍာ၊ အသိပညာဘဏ္ဍာ ရှိသမျှကို ခရစ်တော်ဆီမှာ အသေအချာ ဝှက်ထားတယ်။ ယုတ္တိရှိရှိပြောပြီး လှည့်ဖြားတာကို ခင်ဗျားတို့ မခံရအောင် အခုလို ပြောနေတာပါ။ ခင်ဗျားတို့ဆီ လူကိုယ်တိုင် မရောက်နိုင်ပေမဲ့ စိတ်ကတော့ ရောက်နေတယ်။ ခင်ဗျားတို့ စည်းစနစ်တကျ ရှိနေတာ၊ ခရစ်တော်ကို အခိုင်အမာ ယုံကြည်နေတာ သိရလို့ ဝမ်းသာမိတယ်။ ဒါကြောင့် သခင်ခရစ်တော်ယေရှုကို လက်ခံခဲ့ကြသလို အခုလည်း ခရစ်တော်ကိုနာခံတဲ့ လမ်းစဉ်မှာ ဆက်လျှောက်လှမ်းနေကြပါ။ နက်နက်ရှိုင်းရှိုင်း အမြစ်စွဲနေတဲ့ သစ်ပင်လိုပဲ ခင်ဗျားတို့လည်း သင်ယူသိရှိခဲ့တဲ့အတိုင်း ယေရှုကို ယုံကြည်တဲ့စိတ်နဲ့ အခိုင်အမာ ရပ်တည်ကြပါ။ ဘုရားသခင်ကို အမြဲ ကျေးဇူးတင်ချီးမွမ်းကြပါ။ အတွေးအခေါ်တွေ၊ အဓိပ္ပာယ်မဲ့တဲ့လှည့်ဖြားမှုတွေနဲ့ထောင်ချောက်ဆင်ဖမ်းမယ့်သူတွေကို သတိထားကြပါ။ အဲဒါတွေဟာခရစ်တော်ရဲ့ သွန်သင်ချက်ကို မဟုတ်ဘဲ လောကရဲ့ အခြေခံတရားတွေ၊ လူ့ထုံးတမ်းစဉ်လာတွေကို အခြေခံတယ်။ ဘုရားသခင်ရဲ့ ဂုဏ်ရည်တော်တွေဟာ ခရစ်တော်ဆီမှာ အလုံးစုံရှိတယ်။ ဒါကြောင့် အစိုးရရှိသမျှ၊ အာဏာပိုင်ရှိသမျှရဲ့ဦးခေါင်းဖြစ်တဲ့ခရစ်တော်အားဖြင့် ခင်ဗျားတို့ အလုံးစုံ ရရှိထားပြီ။ ခရစ်တော်ရဲ့ နောက်လိုက်အနေနဲ့ ခင်ဗျားတို့ အရေဖျားဖြတ်ခဲ့ကြတယ်။ ပကတိ အရေဖျားဖြတ်တာတော့ မဟုတ်ဘူး၊ အပြစ်ရှိတဲ့ အလိုဆန္ဒတွေကို ဖယ်ရှားခဲ့ကြတာ။ ခရစ်တော်ရဲ့ ကျွန်မှန်ရင် အဲဒီနည်းအတိုင်း အရေဖျားဖြတ်ရမယ်။ ခရစ်တော်ခံတဲ့ နှစ်ခြင်းကို ခင်ဗျားတို့ ခံလိုက်တဲ့အခါ သူနဲ့အတူ သင်္ဂြိုဟ်ခံခဲ့ရတယ်။ ခင်ဗျားတို့ဟာ သူ့နောက်လိုက်တွေ ဖြစ်တဲ့အတွက်၊ သူ့ကို သေရာကနေ အသက်ပြန်ရှင်စေတဲ့ ဘုရားသခင်ရဲ့ တန်ခိုးကြီးလုပ်ရပ်ကို ယုံကြည်တဲ့အတွက် သူနဲ့အတူ အသက်ပြန်ရှင်လာခဲ့တယ်။ ဒါ့အပြင် ခင်ဗျားတို့ဟာ ပြစ်မှားမှုတွေ၊ ပကတိအရေဖျား မဖြတ်ထားတာတွေကြောင့် လူသေလို ဖြစ်ခဲ့ပေမဲ့ ဘုရားသခင်က ခင်ဗျားတို့ကို ခရစ်တော်နဲ့အတူ အသက်ရှင်စေပြီ။ ကျွန်တော်တို့ရဲ့ အပြစ်မှန်သမျှကို ကြည်ကြည်ဖြူဖြူ ခွင့်လွှတ်လိုက်ပြီ။ ဘုရားသခင်က ကျွန်တော်တို့ရဲ့ အပြစ်တွေကို ဖော်ထုတ်တဲ့၊ ပညတ်ချက်တွေပါတဲ့ လက်ရေးစာချုပ်ကို ပယ်ဖျက်လိုက်ပြီ။ ဒုက္ခသစ်တိုင်ပေါ် ရိုက်ထားခြင်းအားဖြင့် ဖယ်ရှားလိုက်ပြီ။ ဘုရားသခင်က ဒုက္ခသစ်တိုင်အားဖြင့် အစိုးရတွေ၊ အာဏာပိုင်တွေကို အနိုင်ယူလိုက်ပြီ။ အောင်ပွဲခံချီတက်ရာမှာ သူတို့ကို သုံ့ပန်းတွေအဖြစ် ခေါ်ဆောင်ပြီး လူအများမြင်အောင် ပြသလိုက်ပြီ။ ဒါကြောင့်အစားအသောက်တွေ၊ ပွဲနေ့၊ လဆန်းနေ့၊ ဥပုသ်နေ့ စောင့်ထိန်းတာတွေနဲ့ပတ်သက်ပြီး ခင်ဗျားတို့အတွက် သူတစ်ပါး ဆုံးဖြတ်ပေးရတာမျိုး မဖြစ်စေနဲ့။ အဲဒါတွေဟာနောင်လာမယ့်အရာတွေရဲ့ အရိပ်ပဲ။ ကိုယ်ထည်အစစ်အမှန်ကတော့ခရစ်တော်ဖြစ်တယ်။ ဟန်ဆောင်နှိမ့်ချသူတွေ၊ ကောင်းကင်တမန်တွေကို ကိုးကွယ်သူတွေ ရှိနေလို့ သတိထားကြပါ။ သူတို့က ခင်ဗျားတို့ကို ဆုမရအောင် တားဆီးနိုင်လို့ပါ။ မြင်ရတဲ့အရာတွေကိုပဲ သူတို့ စွဲကိုင် ထားကြတယ်။ သူတို့ရဲ့ အချည်းနှီးဖြစ်တဲ့ အတွေးအခေါ်တွေနဲ့ ပတ်သက်ပြီး ကြွားပြောတတ်ကြတယ်။ အဲဒီလိုလူတွေဟာ ဦးခေါင်းရဲ့ ခေါ်ဆောင်ရာနောက်ကိုမလိုက်ဘူး။ တကယ်တော့ ဦးခေါင်းက ခန္ဓာကိုယ်တစ်ခုလုံးရဲ့ လိုအပ်ရာတွေကို ထောက်ပံ့ပေးပြီး ခန္ဓာကိုယ်အစိတ်အပိုင်းတွေကို အဆစ်တွေ၊ အရွတ်တွေအားဖြင့် အချိတ်အဆက်မိအောင် လုပ်ပေးနေတာ။ ဘုရားသခင်ကလည်း ဦးခေါင်းအားဖြင့်ပဲ ခန္ဓာကိုယ်တစ်ခုလုံးကို ကြီးထွားစေတာ။ ခင်ဗျားတို့က လောကရဲ့ အခြေခံတရားတွေကို ငြင်းပယ်ပြီး ခရစ်တော်နဲ့အတူ သေဆုံးခဲ့ပြီဆိုရင် လောကနဲ့ ပတ်သက်နေတဲ့ပုံစံမျိုးနဲ့ ဘာလို့ အသက်ရှင်နေရသေးတာလဲ။ မကိုင်ရ၊ မမြည်းစမ်းရ၊ မထိရ ဆိုတဲ့ ပညတ်ချက်တွေကို ဘာလို့ လိုက်နာနေသေးတာလဲ။ အဲဒီပညတ်ချက်တွေဟာ လူ့အမိန့်၊ လူ့သွန်သင်ချက်တွေဖြစ်လို့ သုံးပြီးတဲ့နောက် ပျက်စီးသွားမယ့်အရာတွေပဲ။ အဲဒီပညတ်ချက်တွေကို လိုက်တာက ဉာဏ်ပညာရှိပုံပေါက်ပေမဲ့ အပြစ်ရှိတဲ့ အလိုဆန္ဒတွေကို နှိပ်ကွပ်ရာမှာ ဘာမှ အထောက်အကူမပြုဘူး။ ဘာလို့လဲဆိုတော့ သူတို့က ဘုရားသခင်ကို ကိုယ့်နည်းကိုယ့်ဟန်နဲ့ ကိုးကွယ်ကြတဲ့အပြင် ဟန်ဆောင်နှိမ့်ချပြီး သူတို့ရဲ့ ကိုယ်ခန္ဓာကို မညှာမတာ နှိပ်စက်ကြလို့ပဲ။,51,Col,2,ကောလောသဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကောလောသဲ/2/
audio/nwt_51_Col_BU_03.mp3,ခင်ဗျားတို့က ခရစ်တော်နဲ့အတူ အသက်ရှင်လာပြီဆိုရင် အထက်အရပ်နဲ့ဆိုင်တဲ့ အရာတွေကိုရဖို့ အမြဲအားထုတ်ကြပါ။ အထက်အရပ်ဟာ ဘုရားသခင်ရဲ့ လက်ယာဘက်၊ ခရစ်တော်ထိုင်တဲ့နေရာပဲ။ မြေကြီးနဲ့ဆိုင်တဲ့ အရာတွေကို မစွဲလမ်းဘဲ အထက်အရပ်နဲ့ဆိုင်တဲ့ အရာတွေကို စိတ်စွဲလမ်းနေကြပါ။ ခင်ဗျားတို့ သေဆုံးခဲ့ပြီဖြစ်လို့ ခင်ဗျားတို့ရဲ့ အသက်ဟာ ခရစ်တော်ရဲ့ လက်ထဲမှာ ရှိတယ်။ ဒါဟာ ဘုရားသခင်ရဲ့ အလိုတော်နဲ့ ညီတယ်။ ကျွန်တော်တို့ကို အသက်ရစေတဲ့ ခရစ်တော် ဘုန်းထင်ရှားတဲ့အခါ ခင်ဗျားတို့လည်း ခရစ်တော်နဲ့အတူ ဘုန်းထင်ရှားလိမ့်မယ်။ ဒါကြောင့် လိင်အကျင့်ယိုယွင်းခြင်း၊ ညစ်ညူးစွာကျင့်ခြင်း၊ ရမ္မက်ဆန္ဒကို မချုပ်တည်းခြင်း၊ မကောင်းတဲ့ လိုအင်ဆန္ဒရှိခြင်း၊ လောဘကြီးခြင်းကို ဖြစ်ပေါ်စေတဲ့ ကိုယ်ခန္ဓာအစိတ်အပိုင်းတွေကို သေစေကြပါ။ လောဘကြီးခြင်းဟာ ရုပ်တုကိုးကွယ်ခြင်းပဲ။ အဲဒီအရာတွေကို လုပ်တဲ့သူတွေဟာ ဘုရားသခင့် အမျက်တော် ခံရလိမ့်မယ်။ ခင်ဗျားတို့ဟာ တစ်ချိန်က အဲဒီအကျင့်တွေအတိုင်း ကျင့်ကြံနေထိုင်ခဲ့ကြတယ်။ အခုတော့ဒေါသကြီးတာ၊ စိတ်ဆိုးတာ၊ ဆိုးသွမ်းတာ၊ ဆဲဆိုတာ၊ ညစ်ညမ်းတဲ့စကား ပြောတာတွေကို ရှောင်ရမယ်။ အချင်းချင်း မလိမ်ကြနဲ့။ စရိုက်ဟောင်းကိုရော စရိုက်ဟောင်းရဲ့ အကျင့်တွေကိုပါ ချွတ်ပယ်ကြပါ။ ဘုရားသခင် ပေးထားတဲ့ စရိုက်သစ်ကို ဝတ်ဆင်ကြပါ။ အဲဒီစရိုက်သစ်ဟာ ဘုရားသခင်ရဲ့ ပုံသဏ္ဌာန်နဲ့ ကိုက်ညီတယ်။ ဒါကြောင့် ဘုရားသခင်ကို တိကျမှန်ကန်စွာ သိလာတာနဲ့အမျှ လူသစ်တွေဖြစ်အောင် အမြဲလုပ်နေရမယ်။ စရိုက်သစ်ကို ဝတ်ဆင်မယ်ဆိုရင် ဂျူးလူမျိုး၊ ဂရိလူမျိုး၊ အရေဖျားဖြတ်ထားသူ၊ အရေဖျားမဖြတ်ထားသူ၊ တိုင်းတစ်ပါးသား၊ သကုသိလူ၊ အစေခံကျွန်၊ လွတ်လပ်သူဆိုပြီး ရှိတော့မှာ မဟုတ်ဘူး။ ခရစ်တော်က အရာအားလုံးကို ဆက်စပ်ပေါင်းစည်းပေးတယ်။ သူ့လက်အောက်မှာ ကျွန်တော်တို့ရှိနေတယ်။ ဒါကြောင့်ဘုရားသခင်ရွေးချယ်သူတွေ၊ သန့်ရှင်းသူတွေ၊ ချစ်မြတ်နိုးခံရသူတွေအနေနဲ့ချစ်ခင်စာနာခြင်း၊ ကြင်နာခြင်း၊ စိတ်နှိမ့်ချခြင်း၊ နူးညံ့သိမ်မွေ့ခြင်း၊ စိတ်ရှည်ခြင်းတို့ကို ဝတ်ဆင်ကြပါ။ အချင်းချင်း မကျေနပ်စရာ ရှိနေရင်တောင် ဆက်ပြီးသည်းခံကြပါ၊ ကြည်ကြည်ဖြူဖြူ ခွင့်လွှတ်ကြပါ။ ယေဟောဝါက ခင်ဗျားတို့ကို ကြည်ကြည်ဖြူဖြူ ခွင့်လွှတ်သလို ခင်ဗျားတို့လည်း အဲဒီလိုပဲ ခွင့်လွှတ်ကြပါ။ အဲဒါတွေအပြင် မေတ္တာကိုလည်း ဝတ်ဆင်ကြပါ။ ဘာလို့လဲဆိုတော့ မေတ္တာဟာ စည်းလုံးခြင်းအတွက် ခိုင်မြဲတဲ့ နှောင်ကြိုးပဲ။ ဒါ့အပြင် ခင်ဗျားတို့ရင်ထဲမှာ ခရစ်တော်ရဲ့ ငြိမ်သက်ခြင်း စိုးမိုးပါစေ။ ဘာလို့လဲဆိုတော့ ခင်ဗျားတို့ ခန္ဓာကိုယ်တစ်ခုတည်း ဖြစ်လာအောင်၊ အဲဒီငြိမ်သက်ခြင်းကိုခံစားနိုင်အောင် ခင်ဗျားတို့ကို ဘုရားသခင် ရွေးချယ်ထားလို့ပဲ။ ပြီးတော့ ကျေးဇူးသိတတ်ကြပါ။ ခရစ်တော်ရဲ့တရားစကားက ခင်ဗျားတို့ရင်ထဲမှာ အပြည့်အဝကိန်းအောင်းပြီးခင်ဗျားတို့ကို ဉာဏ်ပညာရှိလာအောင်လုပ်ပေးပါစေ။ ဆာလံသီချင်းတွေ၊ ဘုရားသခင်ကို ချီးမွမ်းတဲ့ သီချင်းတွေ သီဆိုပြီး၊ ဓမ္မသီချင်းတွေကို ကျေးဇူးတင်စိတ်နဲ့သီဆိုပြီး အချင်းချင်း သွန်သင်အားပေးကြပါ။ ယေဟောဝါကို လှိုက်လှိုက်လှဲလှဲ သီဆိုချီးမွမ်းကြပါ။ ဘာပဲပြောပြော၊ ဘာပဲလုပ်လုပ် သခင်ယေရှုရဲ့နာမည်ကို ထောက်ပြီး ပြောဆိုပြုမူကြပါ။ ယေရှုကတစ်ဆင့် အဖဘုရားသခင်ကို ကျေးဇူးတင်ကြပါ။ ဇနီးတို့၊ ကိုယ့်ခင်ပွန်းကို လက်အောက်ခံကြပါ။ ခရစ်ယာန်တွေဟာအဲဒီလိုပဲလက်အောက်ခံသင့်တယ်။ ခင်ပွန်းတို့၊ ဇနီးကို ချစ်မြဲချစ်ကြပါ။ သူတို့ကို တရားလွန် ဒေါသမထွက်ပါနဲ့။ သားသမီးတို့၊ မိဘစကားကို အရာရာမှာ နာခံကြပါ။ အဲဒီလိုနာခံတာကို သခင်နှစ်သက်တယ်။ ဖခင်တို့၊ သားသမီးတွေကို စိတ်ဆိုးအောင် မလုပ်ကြနဲ့။ အဲဒီလိုလုပ်ရင် သူတို့ စိတ်ပျက်သွားလိမ့်မယ်။ အစေခံကျွန်တို့၊ ကိုယ့်သခင်ကို အရာရာမှာ နာခံကြပါ။ မျက်နှာလိုမျက်နှာရလုပ်တတ်သူတွေလိုလူမြင်ကောင်းဖို့လောက်သာ မဟုတ်ဘဲ စိတ်ရင်းမှန်နဲ့၊ ယေဟောဝါကို ကြောက်ရွံ့တဲ့စိတ်နဲ့ နာခံကြပါ။ ဘာပဲလုပ်လုပ်လူတွေအတွက် မဟုတ်ဘဲ ယေဟောဝါ အတွက် လုပ်နေတယ်လို့ သဘောထားပြီး စိတ်ရောကိုယ်ပါ လုပ်ဆောင်ကြပါ။ ဆုကျေးဇူးအနေနဲ့ ယေဟောဝါ ဆီကနေ အမွေရရှိမယ်ဆိုတာ ခင်ဗျားတို့ သိနေတာပဲ။ သခင်ခရစ်တော်အတွက် အစေခံကြပါ။ မကောင်းတာလုပ်တဲ့သူဟာ မကောင်းတဲ့လုပ်ရပ်ရဲ့ အကျိုးဆက်ကို ပြန်ခံရလိမ့်မယ်။ ဘုရားသခင်ဟာ မျက်နှာမလိုက်တတ်ဘူး။,51,Col,3,ကောလောသဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကောလောသဲ/3/
audio/nwt_51_Col_BU_04.mp3,သခင်ဖြစ်သူတို့၊ ခင်ဗျားတို့ရဲ့ ကျွန်တွေကို တရားသဖြင့် မျှတစွာ ဆက်ဆံကြပါ။ခင်ဗျားတို့လည်း ကောင်းကင်ဘုံမှာရှိတဲ့ သခင်ရဲ့ ကျွန်တွေပဲဆိုတာ သိထားပါ။ ဇွဲမလျှော့တမ်းဆုတောင်းကြပါ။ ကျေးဇူးတင်ချီးမွမ်းပြီး ဆုတောင်းဖို့ မမေ့ပါနဲ့။ ကျွန်တော်တို့အတွက်လည်း ဆုတောင်းပေးပါ။ ခရစ်တော်အကြောင်းမြင့်မြတ်တဲ့လျှို့ဝှက်ချက်ကို ကျွန်တော်တို့ ဟောပြောနိုင်ဖို့ ဘုရားသခင် တံခါးဖွင့်ပေးပါစေလို့ ဆုတောင်းပေးကြပါ။ ကျွန်တော်က မြင့်မြတ်တဲ့လျှို့ဝှက်ချက်ကြောင့် အကျဉ်းကျနေတယ်။ ဟောပြောသင့်တဲ့အတိုင်းရှင်းရှင်းလင်းလင်း ဟောပြောနိုင်ပါစေလို့လည်းဆုတောင်းပေးကြပါ။ အသင်းတော်ပြင်ပကလူတွေကိုပညာသတိနဲ့ဆက်ဆံကြပါ။ အချိန်ကို အကျိုးရှိရှိအသုံးချကြပါ။ ဆားခတ်ထားတဲ့ အစာဟာ အရသာရှိသလို ယဉ်ကျေးတဲ့စကားတွေဟာ နှစ်သက်စရာ ဖြစ်စေတယ်။ ဒါကြောင့် စကားပြောဆိုတဲ့အခါ အမြဲ ယဉ်ကျေးသိမ်မွေ့ကြပါ။ ဒါဆိုရင် လူတိုင်းကို ဘယ်လိုပြန်ပြောရမယ်ဆိုတာ သိလိမ့်မယ်။ ချစ်ရတဲ့ညီအစ်ကို၊ သစ္စာရှိအမှုဆောင်၊ သခင့်ရဲ့ကျွန်၊ ကျွန်တော်တို့ရဲ့ လုပ်ဖော်ဆောင်ဖက်ဖြစ်တဲ့ တုခိတ်က ကျွန်တော့်အခြေအနေကို အကြောင်းစုံပြောပြလိမ့်မယ်။ ကျွန်တော်တို့ရဲ့အခြေအနေကို ပြောပြပြီး စိတ်သက်သာရာရစေဖို့ သူ့ကို ခင်ဗျားတို့ဆီ လွှတ်လိုက်တယ်။ ချစ်ရတဲ့ ညီအစ်ကို သြနေသိမ်လည်း သူနဲ့အတူ လိုက်လာလိမ့်မယ်။ သြနေသိမ်ဟာ သစ္စာရှိတဲ့သူပါ၊ ခင်ဗျားတို့ဒေသကပါပဲ။ ဒီမှာဖြစ်ပျက်နေသမျှ သူတို့ပြောပြလိမ့်မယ်။ ကျွန်တော်နဲ့အတူ အကျဉ်းကျနေတဲ့ အာရိတ္တာခုက ခင်ဗျားတို့ကို နှုတ်ဆက်လိုက်တယ်။ ဗာနဗရဲ့ ညီဝမ်းကွဲ မာကုကလည်း နှုတ်ဆက်လိုက်တယ်။ (မာကုရောက်လာခဲ့ရင် လက်ခံကြိုဆိုပါဆိုတဲ့ ညွှန်ကြားချက်ကို ခင်ဗျားတို့ ရပြီးပြီ။) ယုတ္တုလို့ခေါ်တဲ့ယေရှုကလည်းခင်ဗျားတို့ကို နှုတ်ဆက်လိုက်ပါတယ်။ အားလုံးဟာ အရေဖျားဖြတ်ထားသူတွေပဲ။ဘုရားသခင့် နိုင်ငံတော်အတွက် ကျွန်တော့်ရဲ့ လုပ်ဖော်ဆောင်ဖက်တွေဆိုလို့ သူတို့ပဲ ရှိတာ။ ကျွန်တော့်ကို တကယ် အားပေးထောက်မခဲ့သူတွေပါ။ ခရစ်တော်ယေရှုရဲ့ ကျွန်၊ ခင်ဗျားတို့ဒေသက ဧပဖြလည်း နှုတ်ဆက်လိုက်တယ်။ ခင်ဗျားတို့အတွက် သူ ထက်ထက်သန်သန် ဆုတောင်းပေးနေတယ်။ ဘုရားသခင်ရဲ့ အလိုတော်နဲ့ဆိုင်တဲ့ အရာမှန်သမျှကို ခင်ဗျားတို့ အခိုင်အမာ ယုံကြည်စိတ်ချပြီး အဆုံးမှာ အပြည့်အဝ ရပ်တည်နိုင်ဖို့ပေါ့။ သူဟာ ခင်ဗျားတို့အတွက်၊ လောဒိကိမြို့နဲ့ ဟေရပေါလိမြို့မှာ ရှိတဲ့သူတွေအတွက် အားသွန်ခွန်စိုက် လုပ်ဆောင်ခဲ့တယ်ဆိုတာ ကျွန်တော် ရဲရဲကြီးပြောနိုင်ပါတယ်။ ချစ်ရတဲ့ သမားတော်လုကာနဲ့ ဒေမကလည်း နှုတ်ဆက်လိုက်တယ်။ လောဒိကိမြို့ကညီအစ်ကိုတွေကို၊ ညီအစ်မနုံဖနဲ့ သူ့အိမ်မှာ စုဝေးတဲ့ အသင်းတော်ကို နှုတ်ဆက်ပေးပါ။ ဒီစာကို ခင်ဗျားတို့ဆီမှာ ဖတ်ပြီးတဲ့အခါ လောဒိကိအသင်းတော်မှာလည်း ဖတ်ခိုင်းပါ။ လောဒိကိမြို့ကနေရတဲ့ ကျွန်တော့်ရဲ့ စာကိုလည်း ခင်ဗျားတို့ ဖတ်ဖို့ စီစဉ်ကြပါ။ အာခိပ္ပုကိုလည်း သခင်ပေးအပ်ထားတဲ့ အလုပ်ကို ပြီးမြောက်အောင် ဂရုတစိုက် လုပ်ဆောင်ပါ လို့ပြောလိုက်ပါ။ ဒီနှုတ်ဆက်စကားကို ကျွန်တော် ပေါလုကိုယ်တိုင် ရေးလိုက်တယ်။ ကျွန်တော် အကျဉ်းကျနေတယ်ဆိုတာ မမေ့ကြပါနဲ့။ မဟာကရုဏာတော်ကို ခင်ဗျားတို့ ခံစားရပါစေ။,51,Col,4,ကောလောသဲ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ကောလောသဲ/4/
audio/nwt_52_1Th_BU_01.mp3,ပေါလု၊ သိလွာနု၊ တိမောသေတို့က အဖဘုရားသခင်နဲ့ရော သခင်ယေရှုခရစ်နဲ့ပါတစ်စိတ်တစ်ဝမ်းတည်းရှိနေတဲ့ သက်သာလောနိတ် အသင်းတော်ဆီ စာရေးလိုက်ပါတယ်။ မဟာကရုဏာနဲ့ ငြိမ်သက်ခြင်းကို ခင်ဗျားတို့ ခံစားရပါစေ။ ခင်ဗျားတို့အားလုံးအတွက် ဆုတောင်းပေးတဲ့အခါတိုင်း ဘုရားသခင်ကို ကျွန်တော်တို့ ကျေးဇူးတင်ချီးမွမ်းမိတယ်။ အဖဘုရားသခင်ရှေ့မှာ ခင်ဗျားတို့ သစ္စာရှိရှိ လုပ်ဆောင်ခဲ့တာ၊ မေတ္တာပါပါ ကြိုးစားအားထုတ်ခဲ့တာ၊ သခင်ယေရှုခရစ်ကို မျှော်လင့်တဲ့စိတ်ကြောင့် ခံနိုင်ရည်ပြခဲ့တာတွေကို ကျွန်တော်တို့ အမြဲအမှတ်ရနေပါတယ်။ ဘုရားသခင် ချစ်မြတ်နိုးတဲ့ ညီအစ်ကိုတို့၊ ခင်ဗျားတို့ကို ဘုရားသခင် ရွေးချယ်ထားမှန်း ကျွန်တော်တို့ သိတယ်။ ခင်ဗျားတို့ဆီ သတင်းကောင်း လာဟောတုန်းက ကျွန်တော်တို့ ဟောရုံဟောခဲ့တာမှ မဟုတ်တာ။ သန့်ရှင်းသော စွမ်းအားတော်ရဲ့ အကူအညီနဲ့၊ ခိုင်မာတဲ့ ယုံကြည်စိတ်ချမှုနဲ့ ဟောခဲ့တဲ့အတွက် ခင်ဗျားတို့အပေါ် အများကြီး အကျိုးသက်ရောက်ခဲ့တယ်။ ခင်ဗျားတို့အကျိုးအတွက် ကျွန်တော်တို့ ဘယ်လိုလုပ်ဆောင်ခဲ့မှန်း ခင်ဗျားတို့ အသိပါ။ ဆင်းရဲဒုက္ခတွေအများကြီးကြုံရပေမဲ့ ခင်ဗျားတို့ဟာ တရားစကားကို လက်ခံခဲ့တယ်။ သန့်ရှင်းသောစွမ်းအားတော်ကြောင့် ရွှင်လန်းနိုင်ခဲ့တယ်။ ကျွန်တော်တို့ကိုရော သခင့်ကိုပါ အတုယူကြတယ်။ ဒါကြောင့် မက်ဆီဒိုးနီးယားပြည်နဲ့ အခါယပြည်မှာရှိတဲ့ ယုံကြည်သူအားလုံးအတွက် ခင်ဗျားတို့ဟာ စံနမူနာပါပဲ။ ခင်ဗျားတို့ကြောင့် မက်ဆီဒိုးနီးယားပြည်နဲ့အခါယပြည်မှာယေဟောဝါရဲ့ တရားစကား ပျံ့နှံ့သွားတယ်။ ဒါတင်မကဘူး၊ ဘုရားသခင်ကို ခင်ဗျားတို့ ဘယ်လောက်ယုံကြည်တယ်ဆိုတဲ့ သတင်းကိုလည်း နေရာတကာမှာ ပြောနေကြတော့ ကျွန်တော်တို့ ထပ်ပြောပြစရာ မလိုတော့တဲ့ အထိပါပဲ။ ကျွန်တော်တို့နဲ့ ဘယ်လို စတင်သိရှိခဲ့တဲ့အကြောင်း၊ အသက်ရှင်ပြီး စစ်မှန်တဲ့ ဘုရားသခင်ဆီမှာ အစေခံဖို့ ရုပ်တုကိုးကွယ်တာကို ခင်ဗျားတို့ စွန့်လွှတ်ပြီးနောက် ဘုရားသခင်ဆီ ပြောင်းလဲခဲ့တဲ့အကြောင်း သူတို့ တစ်ချိန်လုံး ပြောပြနေကြတာ။ ကောင်းကင်ကနေလာမယ့် သားတော်ယေရှုကို စောင့်မျှော်ဖို့ ဘုရားသခင်ဆီ ခင်ဗျားတို့ ပြောင်းလဲလာခဲ့တဲ့ အကြောင်းလည်း ပါတာပေါ့။ အဲဒီသားတော်ဟာ သေရာကနေ ဘုရားသခင် အသက်ပြန်ရှင်စေသူ၊ ကျရောက်တော့မယ့် အမျက်တော်ကနေ ကျွန်တော်တို့ကို ကယ်တင်တဲ့သူပဲ။,52,1Th,1,၁-သက်သာလောနိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-သက်သာလောနိတ်/1/
audio/nwt_52_1Th_BU_02.mp3,ညီအစ်ကိုတို့၊ ခင်ဗျားတို့ဆီ ကျွန်တော်တို့ လည်ပတ်ခဲ့တာ အကျိုးမဲ့မဖြစ်မှန်း ခင်ဗျားတို့ ကောင်းကောင်းသိပါတယ်။ အရင်ဆုံး၊ ဖိလိပ္ပိမြို့မှာ ကျွန်တော်တို့ ဒုက္ခရောက်ခဲ့တာ၊ ရိုင်းရိုင်းစိုင်းစိုင်း ဆက်ဆံခံခဲ့ရတာ ခင်ဗျားတို့ အသိပါပဲ။ ဒါပေမဲ့ ဆန့်ကျင်မှုတွေအများကြီးကြုံရတဲ့ကြားက ဘုရားသခင့်အကူအညီနဲ့ သတ္တိမွေးပြီး ခင်ဗျားတို့ကို သတင်းကောင်း ဟောပြောခဲ့တယ်။ ခင်ဗျားတို့ကို တိုက်တွန်းနှိုးဆော်တာတွေဟာ မဟုတ်မမှန် ပြောနေတာ၊ မကောင်းတဲ့စိတ်နဲ့ ပြောနေတာ မဟုတ်ဘူး။ ခင်ဗျားတို့ကို လှည့်စားနေတာလည်း မဟုတ်ဘူး။ သတင်းကောင်းဟောပြောတဲ့ တာဝန်ကို ရထိုက်သူအဖြစ် ဘုရားသခင် ယူမှတ်ထားတဲ့အတွက် ကျွန်တော်တို့က သတင်းကောင်းဟောတဲ့အခါ လူတွေရဲ့ နှစ်သက်မှုရဖို့ မဟုတ်ဘဲ စိတ်နှလုံးကိုစစ်ဆေးတဲ့ ဘုရားသခင်ရဲ့ နှစ်သက်မှုကို ရဖို့ပဲ ကြိုးစားတယ်။ မြှောက်ပင့်ပြီးပြောတာမျိုး၊ လောဘစိတ်ကို ဖုံးကွယ်ပြီးဟန်ဆောင်ခဲ့တာမျိုး ကျွန်တော်တို့ တစ်ခါမှ မလုပ်ခဲ့ဘူးဆိုတာခင်ဗျားတို့ရော ဘုရားသခင်ပါ သိတယ်။ ခရစ်တော်ရဲ့ တမန်တော်တွေအနေနဲ့ ကျွန်တော်တို့ဟာခင်ဗျားတို့ကိုအကြီးအကျယ် ဝန်ပိအောင် လုပ်လို့ရသားပဲ။ ဒါပေမဲ့ ခင်ဗျားတို့ရဲ့ အချီးအမွမ်းကို ခံရဖို့၊ တခြားသူတွေရဲ့ အချီးအမွမ်းကို ခံရဖို့ တစ်ခါမှ မကြိုးစားခဲ့ဘူး။ အဲဒီအစားနို့တိုက်မိခင်ကရင်သွေးကို တယုတယ ပြုစုသလို ကျွန်တော်တို့လည်း ခင်ဗျားတို့ကို တယုတယ ဆက်ဆံခဲ့တယ်။ ခင်ဗျားတို့ကို ချစ်ခင်မြတ်နိုးလွန်းလို့ဘုရားသခင်ရဲ့သတင်းကောင်းကို ဝေမျှဖို့သာမက အသက်ကိုပေးဖို့တောင် အသင့်ပါပဲ။ ခင်ဗျားတို့ဟာ ကျွန်တော်တို့ ချစ်မြတ်နိုးရသူတွေ ဖြစ်လာလို့ပါ။ ညီအစ်ကိုတို့၊ ကျွန်တော်တို့ ဘယ်လောက်တောင် ပင်ပင်ပန်းပန်းကြိုးစားခဲ့မှန်း ခင်ဗျားတို့ ကောင်းကောင်း အမှတ်ရကြမှာပါ။ ဘုရားသခင်ရဲ့ သတင်းကောင်းကို ဟောပြောတုန်းက ဘယ်သူ့ကိုမှ ဝန်မပိစေချင်လို့ နေ့နေ့ညည အလုပ်လုပ်ခဲ့တယ်။ ယုံကြည်သူ ခင်ဗျားတို့အပေါ် ကျွန်တော်တို့ ဘယ်လောက်တောင်သစ္စာစောင့်သိခဲ့တယ်၊ရိုးသားဖြောင့်မှန်ခဲ့တယ်၊ အပြစ်ပြောစရာမရှိအောင် နေခဲ့တယ်ဆိုတာ ခင်ဗျားတို့သာမကဘုရားသခင်လည်းသက်သေရှိပါတယ်။ ဖခင်က သားသမီးတွေကို ဆက်ဆံသလိုမျိုး အားလုံးကို ကျွန်တော်တို့ အမြဲတိုက်တွန်းခဲ့တာ၊ အားပေးနှစ်သိမ့်ခဲ့တာ၊ နှိုးဆော်ခဲ့တာ ခင်ဗျားတို့အသိပါ။ ဘုရားသခင်နှစ်သက်တဲ့ လမ်းစဉ်အတိုင်း ခင်ဗျားတို့ကို အသက်ရှင်စေချင်လို့ပါ။ ဘုရားသခင်က ခင်ဗျားတို့ကို နိုင်ငံတော်ဝင်ခွင့်၊ ဘုန်းအသရေခံစားခွင့် ပေးဖို့ ရွေးချယ်ထားပြီ။ ခင်ဗျားတို့ကဘုရားသခင်ရဲ့ တရားစကားကိုကျွန်တော်တို့ဆီကနေကြားသိရတဲ့အခါ လူတွေရဲ့စကားလို့ သဘောမထားဘဲ ဘုရားသခင်ရဲ့ တရားစကားလို့ သဘောထားပြီး လက်ခံခဲ့တယ်။ တကယ်လည်း ဘုရားသခင်ရဲ့ တရားစကားပါပဲ။ အဲဒီတရားစကားဟာ ယုံကြည်သူ ခင်ဗျားတို့ရဲ့ ရင်ထဲအထိ အကျိုးသက်ရောက်ခဲ့လို့ ဘုရားသခင်ရဲ့ ကျေးဇူးတော်ကို အမြဲချီးမွမ်းတယ်။ ညီအစ်ကိုတို့၊ ခရစ်တော်ယေရှုနဲ့ တစ်စိတ်တစ်ဝမ်းတည်းရှိတဲ့ ယုဒပြည်ကအသင်းတော်တွေကိုလည်းခင်ဗျားတို့အတုယူနေတာပဲ။ဂျူးတွေရဲ့ လက်ချက်ကြောင့် သူတို့ ဆင်းရဲဒုက္ခခံခဲ့ရသလို ခင်ဗျားတို့လည်း တစ်မြို့တည်းသားတွေရဲ့ လက်ချက်ကြောင့်ဆင်းရဲဒုက္ခခံခဲ့ရတယ်။ ဂျူးတွေက ပရောဖက်တွေကိုသာမက သခင်ယေရှုကိုတောင် ကွပ်မျက်ခဲ့သလို ကျွန်တော်တို့ကိုလည်း ညှဉ်းဆဲတယ်။ ဘုရားသခင် နှစ်သက်တာကို မလုပ်တဲ့အပြင် လူတွေကိုလည်း အကျိုးပျက်အောင် လုပ်တယ်။ လူမျိုးခြားတွေ ကယ်တင်ခံရဖို့ ကျွန်တော်တို့ ဟောပြောနေတာကိုလည်း သူတို့ပိတ်ပင်တယ်။ သူတို့ရဲ့အပြစ်တွေ များသည်ထက် များလာပြီ။ နောက်ဆုံးမှာ အမျက်တော်ကို ခံရဖို့ပဲ ရှိတော့တယ်။ ညီအစ်ကိုတို့၊ ခင်ဗျားတို့နဲ့ တစ်ခဏတာ ခွဲခွာနေရပေမဲ့ စိတ်ကတော့ ခင်ဗျားတို့ဆီ ရောက်နေတယ်။ ခင်ဗျားတို့နဲ့တွေ့ချင်လွန်းလို့တွေ့ခွင့်ရဖို့ အစွမ်းကုန် ကြိုးစားခဲ့တယ်။ ခင်ဗျားတို့ဆီလာချင်လို့ နှစ်ကြိမ်တောင် ကျွန်တော်ကြိုးစားခဲ့ပေမဲ့စာတန် တားဆီးခဲ့တယ်။ သခင်ယေရှု ရောက်ရှိလာတဲ့အခါ သခင့်ရှေ့မှာ ကျွန်တော်တို့ရဲ့ မျှော်လင့်ချက်၊ ရွှင်လန်းမှု၊ ဂုဏ်ယူစရာ သရဖူဆိုလို့ ဘာများရှိလို့လဲ။ခင်ဗျားတို့ပဲမဟုတ်လား။ ခင်ဗျားတို့ဟာ တကယ်ပဲ ကျွန်တော်တို့ ဂုဏ်ယူစရာ၊ ရွှင်လန်းစရာပါပဲ။,52,1Th,2,၁-သက်သာလောနိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-သက်သာလောနိတ်/2/
audio/nwt_52_1Th_BU_03.mp3,ခင်ဗျားတို့ရဲ့သတင်းကိုမရလို့ မခံစားနိုင်တော့တဲ့အဆုံးအေသင်မြို့မှာ တစ်ယောက်ပဲနေခဲ့ရင် ကောင်းမယ်လို့ ယူဆပြီး၊ ညီအစ်ကိုတိမောသေကို ခင်ဗျားတို့ဆီ လွှတ်လိုက်တယ်။ သူဟာ ခရစ်တော်အကြောင်း သတင်းကောင်း ဟောပြောတဲ့သူ၊ ဘုရားသခင်ရဲ့ အမှုဆောင် တစ်ယောက်ပါ။ ခင်ဗျားတို့ကို ယုံကြည်ခြင်း ခိုင်ခံ့စေပြီး နှစ်သိမ့်ပေးဖို့၊ ကြုံနေရတဲ့ ဆင်းရဲဒုက္ခတွေကြောင့် ခင်ဗျားတို့ ယိမ်းယိုင်မသွားစေဖို့ သူ့ကို လွှတ်လိုက်တယ်။ ဒါတွေကို မလွဲမသွေ ကြုံရမယ်ဆိုတာ ခင်ဗျားတို့ သိပြီးသားပါ။ ဆင်းရဲဒုက္ခကြုံရမယ့်အကြောင်း ခင်ဗျားတို့နဲ့အတူရှိတုန်းက ကျွန်တော်တို့ ကြိုတင်ပြောခဲ့တယ်။ အခု အဲဒီအတိုင်း ဖြစ်ပျက်လာတာ ခင်ဗျားတို့ အသိပဲ။ ကျွန်တော်လည်း မခံစားနိုင်တော့တဲ့အဆုံးခင်ဗျားတို့ရဲ့သစ္စာရှိမှုအကြောင်းသိချင်လို့ တိမောသေကို လွှတ်လိုက်တာ။ ဖြားယောင်းသွေးဆောင်သူက ခင်ဗျားတို့ကို တစ်နည်းနည်းနဲ့ သွေးဆောင်လိုက်လို့ ကျွန်တော်တို့ အပင်ပန်းခံခဲ့သမျှ အချည်းနှီးဖြစ်သွားမှာကိုစိုးရိမ်တာလည်း ပါတယ်။ အခု တိမောသေ ပြန်ရောက်လာပြီ။ ခင်ဗျားတို့ရဲ့ သစ္စာရှိမှုနဲ့ မေတ္တာအကြောင်း၊ ကျွန်တော် သတိရလွမ်းဆွတ်ပြီး သိပ်တွေ့ချင်နေသလို ခင်ဗျားတို့လည်း အမြဲတမ်းသတိရပြီး တွေ့ချင်နေတဲ့အကြောင်း သတင်းကောင်းကို သူပြန်ပြောပြတယ်။ ညီအစ်ကိုတို့၊ ကျွန်တော်တို့ စိတ်ဆင်းရဲပြီး ဒုက္ခမျိုးစုံကြုံနေရပေမဲ့ ခင်ဗျားတို့ သစ္စာရှိနေတာကို ကြားရလို့ စိတ်သက်သာရာရပါတယ်။ သခင့်နောက်လိုက်တွေအဖြစ် ခင်ဗျားတို့ အခိုင်အမာ ရပ်တည်နေသရွေ့ ကျွန်တော်တို့လည်း အားအင်အသစ်တွေပြည့်နေမှာပဲ။ ခင်ဗျားတို့ကြောင့်ဘုရားသခင့်ရှေ့မှာ အကြီးအကျယ် ရွှင်လန်းရတဲ့အတွက် ဘုရားသခင်ကို ဘယ်လို ကျေးဇူးတင်ရမှန်းတောင် မသိတော့ဘူး။ ခင်ဗျားတို့နဲ့ တွေ့ချင်လို့၊ ခင်ဗျားတို့ရဲ့ ယုံကြည်ခြင်းခိုင်ခံ့အောင် လိုအပ်နေတာတွေကို ဖြည့်ဆည်းပေးချင်လို့ နေ့ရောညပါ စိတ်အားထက်သန်စွာ တိုးလျှိုးအသနားခံ ဆုတောင်းနေတယ်။ အဖဘုရားသခင်နဲ့သခင်ယေရှုကခင်ဗျားတို့ဆီ ကျွန်တော်တို့အရောက်လာနိုင်ဖို့လမ်းဖွင့်ပေးပါစေ။ ခင်ဗျားတို့ကိုချစ်တဲ့ကျွန်တော်တို့ရဲ့ မေတ္တာလိုပဲ အချင်းချင်းကိုရော လူအားလုံးကိုပါချစ်တဲ့ ခင်ဗျားတို့ရဲ့ မေတ္တာကိုလည်း တိုးပွားများပြားလာအောင် သခင် ကူညီပေးပါစေ။ အဲဒီအခါ ခင်ဗျားတို့ စိတ်ဓာတ်ကြံ့ခိုင်လာလိမ့်မယ်။ သန့်ရှင်းသူအားလုံးနဲ့အတူ သခင်ယေရှု ရောက်ရှိလာတဲ့အခါ အဖဘုရားသခင်ရှေ့မှာ အပြစ်ပြောစရာမရှိဘဲ သန့်ရှင်းနေလိမ့်မယ်။,52,1Th,3,၁-သက်သာလောနိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-သက်သာလောနိတ်/3/
audio/nwt_52_1Th_BU_04.mp3,ညီအစ်ကိုတို့၊ ဘုရားသခင့် မျက်နှာသာရဖို့ ဘယ်လို ကျင့်ကြံပြုမူရမယ်ဆိုတာ ကျွန်တော်တို့ ညွှန်ကြားခဲ့တယ်။ အဲဒီအတိုင်းလည်း ခင်ဗျားတို့ လုပ်ဆောင်နေတယ်။ ဒါပေမဲ့ ဒီထက်မက အပြည့်အဝ လုပ်ဆောင်ကြဖို့ သခင်ယေရှုရဲ့ နာမည်ကို အမှီပြုပြီး ခင်ဗျားတို့ကို တိုက်တွန်းပါတယ်၊ မေတ္တာရပ်ခံပါတယ်။ သခင်ယေရှုပေးအပ်တဲ့ အခွင့်အာဏာအရ အဲဒီလို ညွှန်ကြားခဲ့မှန်း ခင်ဗျားတို့ သိပါတယ်။ ဘုရားသခင်ရဲ့အလိုတော်က ခင်ဗျားတို့ လိင်အကျင့်ယိုယွင်းမှုကို ရှောင်ကြဉ်ပြီးသန့်ရှင်းနေကြဖို့ပါ။ ခင်ဗျားတို့အားလုံးသန့်ရှင်းသူတွေ၊ ဂုဏ်အသရေရှိသူတွေ ဖြစ်နိုင်ဖို့ ခန္ဓာကိုယ်ကို ဘယ်လို ထိန်းချုပ်ရမယ်ဆိုတာ သိရမယ်။ လောဘကြီးတာမျိုး၊ ဘုရားသခင်ကို မသိတဲ့ လူမျိုးခြားတွေလို ရမ္မက်ဆန္ဒကိုမချုပ်တည်းတာမျိုး မဖြစ်ရဘူး။ ဒီကိစ္စနဲ့ပတ်သက်လာရင် ဘယ်သူမှ ကိုယ်ကျင့်တရားနဲ့ဆိုင်တဲ့ စည်းကို မကျော်ရဘူး၊ ညီအစ်ကိုတွေကို အခွင့်ကောင်း မယူရဘူး။ ဘာလို့လဲဆိုတော့ ကျွန်တော်တို့ကြိုတင်ပြောပြပြီး ပြတ်ပြတ်သားသား သတိပေးခဲ့တဲ့အတိုင်း ယေဟောဝါ ဘုရားက အဲဒီလိုလုပ်တဲ့သူတွေကို မလွဲမသွေ ပြစ်ဒဏ်ပေးမှာဖြစ်လို့ပဲ။ ဘုရားသခင်က ကျွန်တော်တို့ကို ညစ်ညူးသူတွေဖြစ်ဖို့ မဟုတ်ဘဲ သန့်ရှင်းသူတွေဖြစ်ဖို့ရွေးချယ်ထားတာ။ ဒါကြောင့်ဒီညွှန်ကြားချက်ကို အရေးမလုပ်တဲ့သူဟာ လူကို အရေးမလုပ်တာ မဟုတ်ဘူး။ သန့်ရှင်းသော စွမ်းအားတော် ပေးသနားတဲ့ ဘုရားသခင်ကို အရေးမလုပ်တာပဲ။ အချင်းချင်း ချစ်ကြဖို့ ဘုရားသခင်ကိုယ်တိုင် သင်ထားပေးပြီးသားဖြစ်နေလို့ညီရင်းအစ်ကိုမေတ္တာနဲ့ ပတ်သက်လာရင်တော့ ခင်ဗျားတို့ကို ရေးစရာအကြောင်းဘာမှမရှိဘူး။ ခင်ဗျားတို့ကမက်ဆီဒိုးနီးယားပြည် တစ်ဝန်းလုံးမှာရှိတဲ့ ညီအစ်ကိုတွေကို တကယ်မေတ္တာပြနေတာပဲ။ ဒါပေမဲ့ ညီအစ်ကိုတို့၊ ဒီထက်မက မေတ္တာပြကြဖို့ ခင်ဗျားတို့ကို တိုက်တွန်းပါတယ်။ ကျွန်တော်တို့ညွှန်ကြားခဲ့တဲ့အတိုင်း အေးချမ်းတဲ့ အသက်တာနဲ့ နေထိုင်ဖို့၊ သူတစ်ပါးကိစ္စကို ဝင်မစွက်ဘဲ အလုပ်ကြိုးစားဖို့ ပန်းတိုင်ထားကြပါ။ ဒါမှ အသင်းတော်ပြင်ပက လူတွေရှေ့မှာ ခင်ဗျားတို့ သိက္ခာရှိရှိ ကျင့်ကြံပြုမူနိုင်လိမ့်မယ်။ လိုလေသေးမရှိဘဲ ပြည့်စုံနေလိမ့်မယ်။ အဲဒီအပြင် ညီအစ်ကိုတို့၊ မျှော်လင့်ချက်မရှိတဲ့ လူတွေလို ဝမ်းမနည်းစေဖို့ သေခြင်းမှာ အိပ်ပျော်နေသူတွေရဲ့ အနာဂတ်အကြောင်း ခင်ဗျားတို့ကို သိစေချင်တယ်။ ယေရှု သေဆုံးပြီးနောက် ရှင်ပြန်ထမြောက်လာတယ်ဆိုတာကိုယုံတဲ့သူဟာ ယေရှုရဲ့နောက်လိုက်အဖြစ် သေခြင်းမှာ အိပ်ပျော်သွားသူတွေကို ယေရှုနဲ့အတူရှိစေဖို့ ဘုရားသခင် အသက်ပြန်ရှင်စေမယ်ဆိုတာကိုလည်း ယုံတယ်။ ယေဟောဝါရဲ့ တရားစကားကို အခြေခံပြီး ကျွန်တော်တို့ ပြောမယ် သခင်ရောက်ရှိနေချိန်အထိ အသက်ရှင်ကျန်ရစ်တဲ့ ကျွန်တော်တို့ဟာ သေခြင်းမှာ အိပ်ပျော်ပြီးသူတွေထက် စောပြီး ကောင်းကင်ကို ထမြောက်မှာ မဟုတ်ဘူး။ ဘာလို့လဲဆိုတော့ သခင်ကိုယ်တိုင် ကောင်းကင်ဘုံကနေ ဆင်းလာလိမ့်မယ်။ ဘုရားသခင်ရဲ့ ခရာကို ကိုင်ဆောင်ပြီး ကောင်းကင်တမန်မင်းရဲ့ အမိန့်သံနဲ့ ခေါ်လိုက်တဲ့အခါ ခရစ်တော်ရဲ့ နောက်လိုက်အဖြစ် သေဆုံးသွားသူတွေ အရင်ထမြောက်လိမ့်မယ်။ အဲဒီနောက် အသက်ရှင်ကျန်ရစ်တဲ့ ကျွန်တော်တို့က သူတို့နဲ့အတူ ရှိနိုင်ဖို့၊ အာကာသမှာ သခင်နဲ့ တွေ့ဆုံဖို့ မိုးတိမ်ခြံရံပြီး တက်သွားရလိမ့်မယ်။ အဲဒီအခါကျရင် ကျွန်တော်တို့အားလုံး သခင်နဲ့အတူ အမြဲရှိနေကြလိမ့်မယ်။ ဒါကြောင့် ဒီအကြောင်းတွေပြောပြီးအချင်းချင်း နှစ်သိမ့်ပေးကြပါ။,52,1Th,4,၁-သက်သာလောနိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-သက်သာလောနိတ်/4/
audio/nwt_52_1Th_BU_05.mp3,ညီအစ်ကိုတို့၊ သတ်မှတ်ထားတဲ့ အချိန်တွေ၊ ကာလတွေနဲ့ ပတ်သက်ပြီးခင်ဗျားတို့ဆီ ရေးစရာအကြောင်း ဘာမှမရှိပါဘူး။ ဘာလို့လဲဆိုတော့ ယေဟောဝါရဲ့ နေ့ဟာ ညအချိန်မှာ သူခိုးလာသလို လာလိမ့်မယ်ဆိုတာ ခင်ဗျားတို့ ကောင်းကောင်း သိထားပြီးသားပဲ။ ငြိမ်းချမ်းပြီ၊ လုံခြုံပြီ လို့ လူတွေပြောနေချိန်မှာပဲ ကိုယ်ဝန်ဆောင်မိန်းမက သားဖွားဝေဒနာ ရုတ်တရက် ခံစားရသလို မျှော်လင့်မထားတဲ့ ပျက်စီးခြင်းဘေးကလည်း သူတို့အပေါ် ရုတ်တရက် ရောက်လာလိမ့်မယ်။ ဘယ်နည်းနဲ့မှ လွတ်မြောက်မှာ မဟုတ်ဘူး။ ညီအစ်ကိုတို့၊ ခင်ဗျားတို့ဟာ သူခိုးတွေလို အမှောင်ထဲမှာ ရှိနေတာမဟုတ်တော့ အဲဒီနေ့ ရုတ်တရက်လာတဲ့အခါ အငိုက်မိမှာ မဟုတ်ဘူး။ အလင်းရဲ့သားတွေ၊နေ့အချိန်ရဲ့သားတွေ ဖြစ်နေကြလို့ပဲ။ ကျွန်တော်တို့ဟာ ညအချိန်နဲ့ရော အမှောင်နဲ့ပါ မအပ်စပ်ဘူး။ ဒါကြောင့် တခြားသူတွေလို အိပ်မနေဘဲ နိုးနိုးကြားကြားနဲ့ သတိရှိနေကြစို့။ အိပ်တဲ့သူတွေက ညအချိန်မှာ အိပ်တတ်တယ်။ မူးယစ်တဲ့သူတွေကလည်းညအချိန်မှာမူးယစ်တတ်တယ်။ နေ့အချိန်ရဲ့ သားတွေဖြစ်တဲ့ ကျွန်တော်တို့ကတော့ သတိရှိနေကြစို့။ ယုံကြည်ခြင်းနဲ့ ချစ်ခြင်းကို ရင်အုပ်တန်ဆာလို ဝတ်ဆင်ထားကြစို့။ ကယ်တင်ခြင်းရမယ်ဆိုတဲ့ မျှော်လင့်ချက်ကို သံခမောက်လို ဆောင်းထားကြစို့။ ဘာလို့လဲဆိုတော့ ဘုရားသခင်က ကျွန်တော်တို့ကို အမျက်တော်သင့်စေဖို့ မဟုတ်ဘဲ သခင်ယေရှုခရစ်အားဖြင့် ကယ်တင်ခြင်းရစေဖို့ ရွေးချယ်ထားပြီ။ ကျွန်တော်တို့အတွက် သခင်အသေခံခဲ့တာဟာ ကျွန်တော်တို့ နိုးနေသည်ဖြစ်စေ၊ အိပ်ပျော်နေသည်ဖြစ်စေ သူနဲ့အတူ ရှိနေနိုင်ဖို့ပဲ။ ဒါကြောင့် အခုလိုပဲ အချင်းချင်း ဆက်ပြီး နှစ်သိမ့်အားပေးနေကြပါ။ ညီအစ်ကိုတို့၊ ခင်ဗျားတို့ဆီမှာရှိတဲ့ အလုပ်ကြိုးစားသူတွေ၊ သခင်ရဲ့ အမှုဆောင်လုပ်ငန်းကို ဦးစီးနေသူတွေ၊ အကြံပေးဆုံးမနေသူတွေကို လေးစားကြဖို့ မေတ္တာရပ်ခံပါတယ်။ သူတို့ရဲ့အလုပ်ကို ထောက်ပြီး မေတ္တာစိတ်နဲ့ အထူးရိုသေလေးစားကြဖို့ မေတ္တာရပ်ခံပါတယ်။ အချင်းချင်း သင့်သင့်မြတ်မြတ် ရှိကြပါ။ ညီအစ်ကိုတို့၊ စည်းစနစ်မရှိသူတွေကို သတိပေးဖို့၊ စိတ်ဓာတ်ကျနေသူတွေကို ကြင်ကြင်နာနာ ပြောဖို့၊ အားနည်းသူတွေကို ထောက်မပေးဖို့၊ လူတိုင်းကို စိတ်ရှည်ဖို့ ခင်ဗျားတို့ကို တိုက်တွန်းပါတယ်။ အဆိုးကို အဆိုးနဲ့ မတုံ့ပြန်မိဖို့ သတိထားကြပါ။ အချင်းချင်းကိုဖြစ်စေ၊တခြားသူတွေကိုဖြစ်စေ ကောင်းမှုပြုဖို့ အမြဲကြိုးစားကြပါ။ အမြဲဝမ်းမြောက်နေကြပါ။ အမြဲမပြတ် ဆုတောင်းနေကြပါ။ အရာရာအတွက် ကျေးဇူးတော်ကို ချီးမွမ်းကြပါ။ ခရစ်တော်ယေရှုရဲ့ နောက်လိုက်တွေဖြစ်တဲ့ ခင်ဗျားတို့ကို ဘုရားသခင် လုပ်စေချင်တာ အဲဒါပါပဲ။ စွမ်းအားတော်မီးကို မငြိမ်းစေနဲ့။ ပရောဖက်ပြုချက်တွေကို မထီမဲ့မြင် မလုပ်ပါနဲ့။ အရာရာကို မှန်မမှန် အသေအချာ စစ်ဆေးပါ။ ပြီးတဲ့နောက် ကောင်းမွန်ရာကို စွဲကိုင်ထားပါ။ မကောင်းမှု အမျိုးမျိုးကို ရှောင်ကြပါ။ ငြိမ်သက်ခြင်းရဲ့ ဘုရားသခင်က ခင်ဗျားတို့ကို မိမိရဲ့လုပ်ငန်းအတွက် သီးသန့်ဖယ်ထားပါစေ။ သခင်ယေရှုခရစ် ရောက်ရှိနေချိန်အတွင်းမှာ ခင်ဗျားတို့ရဲ့ စိတ်ဓာတ်သာမက အသက်ရော ခန္ဓာပါမကျန် အရာရာတိုင်းမှာ အပြစ်တင်စရာ လုံးဝမရှိအောင် စောင့်ထိန်းနိုင်ကြပါစေ။ ခင်ဗျားတို့ကို ရွေးချယ်တဲ့အရှင်ဟာ သစ္စာရှိတဲ့အတွက် အဲဒီအတိုင်း လုပ်ဆောင်ပေးလိမ့်မယ်။ ညီအစ်ကိုတို့၊ကျွန်တော်တို့အတွက် အမြဲ ဆုတောင်းပေးကြပါ။ အချင်းချင်းကိုသန့်ရှင်းတဲ့အနမ်းနဲ့ နှုတ်ဆက်ကြပါ။ ဒီစာကို ညီအစ်ကိုအားလုံး ဆီဖတ်ပြဖို့ သခင်ရဲ့နာမည်ကိုအမှီပြုပြီး ကျွန်တော် တိုက်တွန်းလိုက်ပါတယ်။ သခင်ယေရှုခရစ်ရဲ့ မဟာကရုဏာကို ခင်ဗျားတို့ ခံစားရပါစေ။,52,1Th,5,၁-သက်သာလောနိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-သက်သာလောနိတ်/5/
audio/nwt_53_2Th_BU_01.mp3,ပေါလု၊သိလွာနု၊ တိမောသေတို့က အဖဘုရားသခင်နဲ့ရော သခင်ယေရှုခရစ်နဲ့ပါ တစ်စိတ်တစ်ဝမ်းတည်းရှိနေတဲ့သက်သာလောနိတ်အသင်းတော်ဆီ စာရေးလိုက်ပါတယ်။ အဖဘုရားသခင်နဲ့ သခင်ယေရှုခရစ်ဆီက မဟာကရုဏာနဲ့ ငြိမ်သက်ခြင်းကို ခင်ဗျားတို့ ခံစားရပါစေ။ ညီအစ်ကိုတို့၊ခင်ဗျားတို့အတွက် ဘုရားသခင်ကို ကျွန်တော်တို့ အမြဲကျေးဇူးတင်ပါတယ်။ ခင်ဗျားတို့ရဲ့ ယုံကြည်ခြင်း အလွန်ခိုင်ခံ့ပြီး အချင်းချင်းအပေါ်ထားတဲ့ ချစ်ခြင်းမေတ္တာ တိုးပွားနေတဲ့အတွက် အဲဒီလို ကျေးဇူးတင်သင့်ပါတယ်။ ခင်ဗျားတို့က ညှဉ်းပန်းနှိပ်စက်မှုတွေ၊ ဆင်းရဲခက်ခဲမှုတွေ ခံနေရတာတောင် ခံနိုင်ရည်နဲ့ယုံကြည်ခြင်းကိုတင်ပြတဲ့အတွက် ဘုရားသခင်ရဲ့ အသင်းတော်တွေမှာ ခင်ဗျားတို့အကြောင်း ကျွန်တော်တို့ ဂုဏ်ယူပြောဆိုကြတယ်။ ဘုရားသခင် ဖြောင့်မှန်စွာ တရားစီရင်တယ်ဆိုတာ အဲဒီအချက်တွေအားဖြင့် သိနိုင်တယ်။ ဒီနည်းနဲ့ ခင်ဗျားတို့ဟာ ဘုရားသခင့် နိုင်ငံတော်ထဲ ဝင်ထိုက်သူတွေ ဖြစ်လာတယ်။ အဲဒီနိုင်ငံတော်အတွက်ပဲ ခင်ဗျားတို့ ဆင်းရဲဒုက္ခခံနေတာပါ။ ဘုရားသခင်ဟာ ဖြောင့်မတ်တဲ့အတွက်ခင်ဗျားတို့ကိုဆင်းရဲဒုက္ခရောက်စေသူတွေကိုပြစ်ဒဏ်ပေးလိမ့်မယ်။ သခင်ယေရှုက တန်ခိုးကြီး ကောင်းကင်တမန်တွေနဲ့အတူ ကောင်းကင်ဘုံကနေ ပေါ်ထွန်းလာတဲ့အခါ ဆင်းရဲဒုက္ခခံစားနေရတဲ့ ခင်ဗျားတို့ကို ကျွန်တော်တို့နဲ့အတူ သက်သာရာရစေလိမ့်မယ်။ ယေရှုက မီးလျှံနဲ့တကွ ပေါ်ထွန်းပြီး ဘုရားသခင်ကို မသိသူတွေ၊ သခင်ယေရှုအကြောင်း သတင်းကောင်းကို မနာခံသူတွေကို လက်စားချေလိမ့်မယ်။ သူတို့ဟာ ထာဝရပျက်စီးခြင်း ပြစ်ဒဏ်စီရင်ချက်ကို ခံရပြီး သခင့်ရှေ့တော်ကနေ ဖယ်ရှားခံရမယ်။ သခင့်ရဲ့ ဘုန်းတန်ခိုးကို မြင်ခွင့်ရမှာမဟုတ်ဘူး။ သန့်ရှင်းသူတွေနဲ့အတူ ဘုန်းအသရေထင်ရှားဖို့ သခင် ကြွလာတဲ့အခါ အဲဒီလို ဖြစ်လိမ့်မယ်။ အဲဒီနေ့ကျရင် ယုံကြည်သက်ဝင်ခဲ့သူတွေရောကျွန်တော်တို့ ပေးတဲ့ သက်သေကို ယုံကြည်ခဲ့တဲ့ ခင်ဗျားတို့ပါ သခင်ကို အံ့သြချီးမွမ်းကြရလိမ့်မယ်။ ဒါကြောင့် ခင်ဗျားတို့ကို ရွေးချယ်ခံထိုက်သူတွေအဖြစ် ဘုရားသခင် ယူမှတ်စေဖို့ အမြဲဆုတောင်းပေးပါတယ်။ ဘုရားသခင်က ကောင်းမြတ်တဲ့အရာတွေကို တန်ခိုးတော်နဲ့ ပြီးမြောက်အောင် လုပ်ဆောင်ဖို့၊ ခင်ဗျားတို့ရဲ့ ယုံကြည်ခြင်းပါတဲ့ လုပ်ရပ်တွေကို အောင်မြင်စေဖို့လည်း ကျွန်တော်တို့ အမြဲဆုတောင်းပေးပါတယ်။ ဘုရားသခင်နဲ့ သခင်ယေရှုခရစ်ရဲ့ မဟာကရုဏာကြောင့် အဲဒီလို ဖြစ်လာလိမ့်မယ်။ ခင်ဗျားတို့အားဖြင့် သခင်ယေရှုရဲ့ နာမည် ဘုန်းထင်ရှားပြီး ခင်ဗျားတို့လည်း သခင်ယေရှုခရစ်နဲ့ တစ်စိတ်တစ်ဝမ်းတည်း ရှိနိုင်ကြမယ်။,53,2Th,1,၂-သက်သာလောနိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-သက်သာလောနိတ်/1/
audio/nwt_53_2Th_BU_02.mp3,ညီအစ်ကိုတို့၊ သခင်ယေရှုခရစ် ရောက်ရှိနေခြင်းအကြောင်း၊ သခင်နဲ့အတူနေရမယ့်အကြောင်းနဲ့ ပတ်သက်ပြီး ခင်ဗျားတို့ကို မှာချင်တာကတော့၊ ယေဟောဝါ ရဲ့နေ့ ရောက်ပြီဆိုတဲ့သတင်းကြောင့် စိတ်လှုပ်ရှားပြီး ခင်ဗျားတို့ရဲ့ စဉ်းစားဆင်ခြင်နိုင်စွမ်း အလွယ်တကူ ပျောက်ဆုံးသွားတာမျိုး မဖြစ်စေနဲ့။ အဲဒီသတင်းဟာ ဗျာဒိတ်ရပြီး ပြောတာ ဖြစ်နိုင်သလို နှုတ်သတင်းလည်း ဖြစ်နိုင်တယ်။ ကျွန်တော်တို့ဆီက လာပုံပေါက်တဲ့စာလည်း ဖြစ်နိုင်တယ်။ ခင်ဗျားတို့ကို ဘယ်သူမှ မလှည့်ဖြားပါစေနဲ့။ ဘာလို့လဲဆိုတော့ အဲဒီနေ့ မရောက်ခင်အယူဖောက်ပြန်ခြင်း အရင်ဖြစ်လိမ့်မယ်။ အဲဒီနောက် တရားမဲ့သူ တစ်နည်းအားဖြင့် ပျက်စီးခြင်းရဲ့သား ပေါ်လာလိမ့်မယ်။ သူဟာဆန့်ကျင်သူ ဖြစ်ပြီး ဘုရားလို့ အခေါ်ခံတဲ့ပုဂ္ဂိုလ်တွေ၊ လူတွေ ကိုးကွယ်တဲ့အရာတွေရဲ့ အထက်မှာ သူ့ကိုယ်သူ ချီးမြှောက်တယ်။ ပြီးတော့ ဘုရားသခင်ရဲ့ ဗိမာန်တော်မှာ ထိုင်ပြီး၊ သူ့ကိုယ်သူ ဘုရားပဲဆိုပြီး လူသိရှင်ကြား ဖော်ပြတယ်။ ခင်ဗျားတို့နဲ့အတူ ရှိတုန်းက အဲဒီအကြောင်းတွေကို ကျွန်တော် မကြာမကြာ ပြောပြခဲ့တာ သတိမရကြဘူးလား။ တရားမဲ့သူကိုအချိန်တန်မှပဲ ပေါ်လာအောင် ဘယ်သူ တားဆီးထားတယ်ဆိုတာ ခင်ဗျားတို့ အခုသိနေတာပဲ။ အဲဒီတရားမဲ့သူရဲ့ ဆိုးညစ်မှုဟာ အခုရှိနေတာ မှန်တယ်၊ ဒါပေမဲ့ မပေါ်လွင်သေးဘူး။ တားဆီးသူ မရှိတော့တဲ့အချိန်အထိ မထင်မရှား ရှိနေလိမ့်မယ်။ အဲဒီနောက် တရားမဲ့သူ ပေါ်ကိုပေါ်လာလိမ့်မယ်။ သခင်ယေရှုက မိမိရောက်ရှိနေကြောင်း ထင်ရှားပြတဲ့အချိန်မှာ အဲဒီတရားမဲ့သူကို နှုတ်တော်ထွက်စွမ်းအားနဲ့ ဖျက်ဆီးပစ်လိမ့်မယ်။ တရားမဲ့သူ ပေါ်လာတာဟာ စာတန်ရဲ့ တန်ခိုးကြောင့်ပဲ။ တရားမဲ့သူက တန်ခိုးကြီးလုပ်ရပ်တွေ၊ မုသာနဲ့ဆိုင်တဲ့ အံ့ဖွယ်အမှုတွေ၊ ထူးဆန်းတဲ့အရာတွေ လုပ်ပြလိမ့်မယ်။ ဖျက်ဆီးခံရမယ့်လူတွေကို မကောင်းမှုအမျိုးမျိုးနဲ့ လှည့်ဖြားလိမ့်မယ်။ သူတို့ဖျက်ဆီးခံရတာဟာ ကယ်တင်ခြင်းရစေနိုင်တဲ့ အမှန်တရားကို နှစ်သက်လက်ခံခြင်း မရှိတဲ့အတွက်ပဲ။ ဘုရားသခင်က သူတို့ကို မှားယွင်းတဲ့ သွန်သင်ချက်တွေရဲ့ လှည့်ဖြားမှုခံရအောင် ခွင့်ပြုလိုက်တဲ့အတွက် မုသာစကားတွေကို ယုံကြည်သွားကြတယ်။ သူတို့တွေ တရားစီရင်ခြင်း ခံရတာဟာ အမှန်တရားကို မယုံကြည်ဘဲ မတရားမှုမှာ ပျော်မွေ့နေကြလို့ပဲ။ ယေဟောဝါ ချစ်မြတ်နိုးတဲ့ ညီအစ်ကိုတို့၊ခင်ဗျားတို့အတွက် ဘုရားသခင်ကို ကျေးဇူးတင်လို့ မဆုံးပါဘူး။ ဘုရားသခင်က အမှန်တရားကို ယုံကြည်တဲ့ ခင်ဗျားတို့ကို စွမ်းအားတော်နဲ့ စင်ကြယ်စေတဲ့အပြင် ခင်ဗျားတို့ကို ကယ်တင်ဖို့ အစကတည်းက ရွေးချယ်တဲ့အတွက်ကြောင့်ပါပဲ။ ဘုရားသခင်က ကျွန်တော်တို့ ကြေညာတဲ့ သတင်းကောင်းအားဖြင့် ခင်ဗျားတို့ကို ရွေးချယ်ခဲ့တယ်။ သခင်ယေရှုခရစ်ရဲ့ ဘုန်းတော်ကို ခင်ဗျားတို့ ခံစားနိုင်ဖို့ပါ။ ဒါကြောင့် ညီအစ်ကိုတို့၊ကြံ့ကြံ့ခံရပ်တည်ကြပါ။ ကျွန်တော်တို့ ပြောတဲ့ စကားကတစ်ဆင့်ဖြစ်စေ၊ ရေးလိုက်တဲ့ စာကတစ်ဆင့်ဖြစ်စေ ခင်ဗျားတို့ရတဲ့ ညွှန်ကြားချက်တွေအတိုင်း ဆက်လိုက်နာကြပါ။ ဒါ့အပြင်သခင်ယေရှုခရစ်ရော ကျွန်တော်တို့ကို ချစ်မြတ်နိုးပြီး မဟာကရုဏာကတစ်ဆင့် ထာဝရနှစ်သိမ့်မှုနဲ့ တောက်ပတဲ့မျှော်လင့်ချက် ပေးသနားတဲ့ အဖဘုရားသခင်ကပါ၊ ခင်ဗျားတို့ကို နှစ်သိမ့်ပေးပြီး ခိုင်ခံ့မြဲမြံအောင် လုပ်ပေးပါစေ။ ဒါဆိုရင် ခင်ဗျားတို့ ကောင်းမွန်ရာကို အမြဲပြောဆိုပြီး လုပ်ဆောင်နိုင်ကြလိမ့်မယ်။,53,2Th,2,၂-သက်သာလောနိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-သက်သာလောနိတ်/2/
audio/nwt_53_2Th_BU_03.mp3,ညီအစ်ကိုတို့၊ နောက်ဆုံး မှာချင်တာက ယေဟောဝါရဲ့ တရားစကားအလျင်အမြန်ပျံ့နှံ့သွားအောင်၊ ခင်ဗျားတို့လိုပဲ တခြားလူတွေလည်း တရားစကားကို လေးစားလက်ခံလာအောင် ဆက်ဆုတောင်းပေးကြပါ။ ဆိုးညစ်ယုတ်မာသူတွေရဲ့ လက်ကနေ ကျွန်တော်တို့ကိုဘုရားသခင်ကယ်တင်ပေးဖို့လည်း ဆုတောင်းပေးကြပါ။ ဘာလို့လဲဆိုတော့ လူတိုင်းယုံကြည်ခြင်းရှိတာမဟုတ်ဘူး။ သခင်ကတော့ သစ္စာရှိတယ်။ ခင်ဗျားတို့ကို ခိုင်ခံ့မြဲမြံစေပြီးဆိုးညစ်သူရဲ့ ရန်ကနေ ကာကွယ်ပေးလိမ့်မယ်။ ဒါ့အပြင် ခင်ဗျားတို့က ကျွန်တော်တို့ ညွှန်ကြားတဲ့အတိုင်း လိုက်နာနေပြီး ဆက်လိုက်နာသွားမယ်ဆိုတာကို သခင့်နောက်လိုက်တွေအနေနဲ့ ကျွန်တော်တို့ ယုံကြည်စိတ်ချတယ်။ ဘုရားသခင်ကို ချစ်ပြီး ခရစ်တော်အတွက် ခံနိုင်ရည်ရှိလာအောင် ခင်ဗျားတို့ရဲ့ စိတ်နှလုံးကို သခင် အမြဲလမ်းညွှန်ပေးပါစေ။ ညီအစ်ကိုတို့၊ သခင်ယေရှုခရစ်ရဲ့နာမည်ကိုအမှီပြုပြီးမှာချင်တယ်။ကျွန်တော်တို့ ပေးတဲ့ညွှန်ကြားချက်တွေနဲ့အညီ မနေထိုင်ဘဲ စည်းစနစ်မဲ့စွာ ကျင့်ကြံပြုမူတဲ့ ညီအစ်ကိုတွေကို ရှောင်ကြပါ။ ကျွန်တော်တို့ကို ဘယ်လို အတုယူရမယ်ဆိုတာ ခင်ဗျားတို့ သိပါတယ်။ ဘာလို့လဲဆိုတော့ ကျွန်တော်တို့က ခင်ဗျားတို့နဲ့အတူ ရှိနေတုန်းမှာ စည်းစနစ်မဲ့စွာကျင့်ကြံပြုမူတာမျိုးမလုပ်ခဲ့ဘူး။ အစားအသောက်ကို အဖိုးအခ မပေးဘဲ စားတာမျိုးလည်း မလုပ်ခဲ့ဘူး။ ဘယ်သူ့ကိုမှ ဝန်မပိစေချင်လို့ ကျွန်တော်တို့ နေ့ရောညပါ ပင်ပင်ပန်းပန်းအလုပ်ကြိုးစားခဲ့ကြတယ်။ ကျွန်တော်တို့မှာ ရယူပိုင်ခွင့် မရှိလို့တော့ မဟုတ်ပါဘူး၊ ခင်ဗျားတို့ အတုယူဖို့ စံနမူနာကောင်း ပြချင်လို့ပါ။ ခင်ဗျားတို့နဲ့အတူ ရှိတုန်းက အလုပ် မလုပ်ချင်တဲ့သူ အစာမစားစေနဲ့ ဆိုပြီး ကျွန်တော်တို့ သွန်သင်ပေးခဲ့တာပဲ။ ခင်ဗျားတို့ထဲက တချို့ဟာ စည်းစနစ်မဲ့စွာ ကျင့်ကြံပြုမူတဲ့အပြင် ဘာအလုပ်မှ မလုပ်ဘဲ ကိုယ်နဲ့မဆိုင်တဲ့ကိစ္စတွေမှာ ဝင်စွက်နေတဲ့အကြောင်း ကျွန်တော်တို့ကြားနေရလို့ပါ။ အဲဒီလိုလူတွေကို အေးအေးဆေးဆေး အလုပ်လုပ်ပြီး ကိုယ့်ဝမ်းစာ ကိုယ်ရှာစားကြပါလို့ သခင်ယေရှုခရစ်ရဲ့ နာမည်ကို အမှီပြုပြီး တိုက်တွန်းရုံမက အမိန့်ပေးလိုက်ပါတယ်။ ညီအစ်ကိုတို့၊ မှန်ရာကိုလုပ်တဲ့အခါ လက်မလျှော့ကြပါနဲ့။ ဒီစာမှာပါတဲ့ညွှန်ကြားချက်တွေကို မလိုက်နာတဲ့သူရှိရင်သူ့ကိုမှတ်ထားပြီး အပေါင်းအသင်း မလုပ်ကြနဲ့တော့။ အဲဒီအခါ သူ ရှက်စိတ်ဝင်သွားလိမ့်မယ်။ ဒါပေမဲ့ သူ့ကို ရန်သူလို သဘောမထားပါနဲ့။ ညီအစ်ကိုတစ်ယောက်လို သဘောထားပြီး ဆက်သတိပေးဆုံးမကြပါ။ ငြိမ်သက်ခြင်းရဲ့ သခင်က ခင်ဗျားတို့ကို နည်းအမျိုးမျိုးနဲ့ ငြိမ်သက်ခြင်း အမြဲပေးသနားပါစေ။ ခင်ဗျားတို့အားလုံးနဲ့အတူ သခင် ရှိနေပါစေ။ ဒီနှုတ်ဆက်စကားကိုကျွန်တော်ပေါလုကိုယ်တိုင်ရေးလိုက်တာပါ။ ဒီလက်ရေးကိုကြည့်ရင် ကျွန်တော့်စာတွေမှန်း သိနိုင်ပါတယ်။ သခင်ယေရှုခရစ်ရဲ့ မဟာကရုဏာကို ခင်ဗျားတို့အားလုံး ခံစားရပါစေ။,53,2Th,3,၂-သက်သာလောနိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-သက်သာလောနိတ်/3/
audio/nwt_54_1Ti_BU_01.mp3,ကယ်တင်ရှင် ဘုရားသခင်ရဲ့ မိန့်မှာချက်အရ၊ ငါတို့ရဲ့ မျှော်လင့်ချက်ဖြစ်တဲ့ ခရစ်တော်ယေရှုရဲ့မိန့်မှာချက်အရ ခရစ်တော်ယေရှုရဲ့ တမန်တော်ဖြစ်လာတဲ့ ပေါလုက၊ ယုံကြည်ခြင်းလမ်းစဉ်မှာ သားအရင်းလိုဖြစ်နေတဲ့ တိမောသေဆီ စာရေးလိုက်တယ်။ အဖဘုရားသခင်နဲ့ သခင် ခရစ်တော်ယေရှုဆီကမဟာကရုဏာ၊သနားကြင်နာခြင်း၊ ငြိမ်သက်ခြင်းကို မင်းခံစားရပါစေ။ မက်ဆီဒိုးနီးယားပြည်ကို ငါသွားခါနီးမှာမင်းကိုဧဖက်မြို့မှာနေခဲ့ဖို့ တိုက်တွန်းခဲ့တယ်။ အခုလည်း အဲဒီလိုပဲ တိုက်တွန်းချင်တယ်။ ဒါမှ လူတချို့ကို မှားယွင်းတဲ့အယူဝါဒ မသွန်သင်ကြဖို့၊ မဟုတ်တမ်းစကားတွေ၊ ဆွေစဉ်မျိုးဆက်စာရင်းတွေကို အာရုံမစိုက်ကြဖို့ မင်း သတိပေးနိုင်မှာ။ အဲဒါတွေဟာ ဘာမှ အကျိုးမပြုဘူး။ ထင်ကြေးပေးတာ၊ မှန်းဆတာတွေကိုပဲ ဖြစ်စေတတ်တယ်။ ယုံကြည်ခြင်း ခိုင်ခံ့စေဖို့ ဘုရားသခင် ပြင်ဆင်ပေးရာတွေနဲ့ မအပ်စပ်ဘူး။ ဒီလိုညွှန်ကြားရတဲ့ ရည်ရွယ်ချက်ဟာ ဖြူစင်တဲ့နှလုံးသား၊ ကြည်လင်တဲ့ အမှားအမှန်သိစိတ်၊ ဟန်ဆောင်မှုကင်းတဲ့ ယုံကြည်ခြင်းကနေ ပေါက်ဖွားလာတဲ့ မေတ္တာ ရှိစေချင်လို့ပါ။ တချို့ကတော့ အဲဒါတွေကနေ လမ်းကြောင်းလွဲပြီး အကျိုးမရှိတဲ့စကားတွေကိုပဲပြောနေကြတယ်။ သူတို့ဟာ ပညတ် သွန်သင်သူတွေတော့ ဖြစ်ချင်ကြတယ်။ဒါပေမဲ့ ကိုယ်ပြောနေတဲ့အကြောင်းတွေ၊ ကိုယ်အခိုင်အမာပြောနေတဲ့ အကြောင်းတွေကို ကိုယ်တိုင် နားမလည်ကြဘူး။ နည်းမှန်လမ်းကျသာ ကျင့်သုံးမယ်ဆိုရင် ပညတ်တရားဟာ ကောင်းမှန်းငါတို့သိပါတယ်။ ပညတ်ဥပဒေဟာ ဖြောင့်မတ်သူအတွက် ထုတ်ပြန်ထားတာ မဟုတ်ဘူး။ တရားမဲ့သူ၊ အာခံတတ်သူ၊ ဘုရားတရားမဲ့သူ၊ အပြစ်ကျူးလွန်သူ၊ ခိုင်မြဲတဲ့မေတ္တာ မရှိသူ၊ ဘုရားတရားကို မထီမဲ့မြင်ပြုသူ၊ မိဘကို သတ်တဲ့သူ၊ လူ့အသက်ကို သတ်တဲ့သူ၊ လိင်အကျင့်ယိုယွင်းသူ၊ လိင်တူဆက်ဆံသူ၊ ပြန်ပေးဆွဲသူ၊ လိမ်လည်သူ၊ မဟုတ်မမှန် ကျိန်ဆိုသူ၊ အကျိုးဖြစ်ထွန်းတဲ့ သွန်သင်ချက်နဲ့ ဆန့်ကျင်တာမှန်သမျှကို ပြုကျင့်သူတွေအတွက် ထုတ်ပြန်ထားတယ်ဆိုတာ ငါတို့သိပါတယ်။ ဒီသွန်သင်ချက်ဟာပျော်ရွှင်တဲ့ဘုရားသခင်ဆီက လာတဲ့ ဘုန်းအသရေပြည့်ဝတဲ့ သတင်းကောင်းကို အခြေခံထားတယ်။ ဒါကို ဘုရားသခင်က ငါ့ကို အပ်နှင်းထားတယ်။ ငါ့ကိုအစွမ်းတန်ခိုးပေးတဲ့ သခင်ခရစ်တော်ယေရှုကို ကျေးဇူးတင်တယ်။ ခရစ်တော်က ငါ့ကို သစ္စာရှိသူလို့ ယူမှတ်ပြီး ဘုရားအမှုဆောင်ဖို့ ခန့်အပ်ထားလို့ပဲ။ ငါဟာ အရင်က ဘုရားကို စော်ကားပြောဆိုသူ၊ ညှဉ်းပန်းနှိပ်စက်သူ၊ ရိုင်းစိုင်းသူဖြစ်ခဲ့တာတောင် အဲဒီလို ခန့်အပ်ခံရတယ်။ ယုံကြည်ခြင်းမရှိလို့၊ မသိနားမလည်ဘဲ လုပ်ခဲ့တာဖြစ်လို့ ငါ့ကို ကရုဏာပြခဲ့တယ်။ ဘုရားသခင်က ငါ့ကို အတိုင်းထက်အလွန် မဟာကရုဏာပြခဲ့တယ်။ ငါဟာ ခရစ်တော်ယေရှုရဲ့ နောက်လိုက်ဖြစ်လာတဲ့အတွက် ယုံကြည်ခြင်းနဲ့ မေတ္တာလည်း ရှိလာတယ်။ အပြစ်ရှိသူတွေကို ကယ်တင်ဖို့ ဒီလောကကို ခရစ်တော်ယေရှု ဆင်းလာတယ်ဆိုတဲ့ စကားဟာ မှန်ကန်တယ်၊ အပြည့်အဝ ယုံကြည်စိတ်ချထိုက်တယ်။ အပြစ်ရှိသူတွေထဲမှာ ငါဟာ အပြစ်အများဆုံးပဲ။ ဒါပေမဲ့ ငါ ကရုဏာခံစားခဲ့ရတယ်။ ခရစ်တော်ကို ယုံကြည်ပြီး ထာဝရအသက်ရမယ့်သူတွေအတွက် နမူနာပြဖို့ ခရစ်တော်ယေရှုက အပြစ်အများဆုံးဖြစ်တဲ့ ငါ့ကိုသုံးပြီး အစွမ်းကုန် စိတ်ရှည်မှုပြခဲ့တယ်။ ဖောက်ပြန်ပျက်စီးခြင်းမရှိတဲ့၊ မမြင်နိုင်တဲ့ ထာဝရဘုရင်၊ တစ်ဆူတည်းသော ဘုရားသခင်ဟာ အစဉ်ထာဝရ ဘုန်းတော်၊ ဂုဏ်တော် ထင်ရှားပါစေ။ အာမင်။ ငါ့သားတိမောသေ၊ မင်းကိုရည်စူးပြီး ဟောထားတဲ့ ပရောဖက်ပြုချက်တွေအတိုင်း ဒီညွှန်ကြားချက်ကို ငါပေးတာပါ။အဲဒီပရောဖက်ပြုချက်တွေအတိုင်း မွန်မြတ်တဲ့စစ်ပွဲကို ဆက်ပြီးတိုက်ခိုက်သွားပါ။ ယုံကြည်ခြင်းနဲ့ ကြည်လင်တဲ့ အမှားအမှန်သိစိတ်ကိုလည်း ထိန်းသိမ်းထားပါ။ လူတချို့ဟာအမှားအမှန်သိစိတ်ကို ဘေးဖယ်ထားတဲ့အတွက် ယုံကြည်ခြင်းသင်္ဘော ပျက်ခဲ့ရတယ်။ သူတို့ထဲမှာ ဟုမေနဲနဲ့ အလက်ဇန္ဒားပါတယ်။ ဘုရားကိုစော်ကားပြောဆိုတာမျိုး မလုပ်နိုင်ဖို့ သူတို့ကို ဆုံးမပြီး စာတန်ရဲ့လက်ထဲ အပ်လိုက်ပြီ။,54,1Ti,1,၁-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-တိမောသေ/1/
audio/nwt_54_1Ti_BU_02.mp3,ဦးဆုံးအနေနဲ့ ငါတိုက်တွန်းချင်တာက တိုးလျှိုးအသနားခံပါ။ ဆုတောင်းပါ။ သူတစ်ပါးအတွက် တောင်းလျှောက်ပေးပါ။ လူအမျိုးမျိုးအတွက် ကျေးဇူးတော်ချီးမွမ်းပါ။ ရှင်ဘုရင်တွေ၊ အထက်အာဏာပိုင်တွေအတွက်လည်း ဆုတောင်းပေးပါ။ ဒါမှ ငါတို့က ငြိမ်သက်အေးချမ်းတဲ့ ဘဝမျိုးနဲ့နေနိုင်ပြီး ဘုရားတရားကိုင်းရှိုင်းမှု၊ လေးနက်တည်ကြည်မှုအပြည့် ရှိနိုင်ကြမှာပါ။ ကယ်တင်ရှင်ဘုရားသခင်က အဲဒီလိုဆုတောင်းပေးတာကို မွန်မြတ်တဲ့အရာလို့ ယူဆပြီး နှစ်သက်လက်ခံတယ်။ ဘုရားသခင်ရဲ့ အလိုတော်ကတော့ လူအမျိုးမျိုးကို ကယ်တင်ခြင်း ရစေဖို့၊ အမှန်တရားအကြောင်း တိကျမှန်ကန်စွာ သိရှိစေဖို့ပဲ။ ဘုရားသခင် တစ်ဆူတည်း ရှိတယ်။ ဘုရားသခင်နဲ့ လူတွေကြားမှာ ဖျန်ဖြေသူအဖြစ် လူသား ခရစ်တော်ယေရှုတစ်ယောက်ပဲ ရှိတယ်။ သူဟာ လူအားလုံးအတွက် ညီမျှတဲ့ ရွေးဖိုးအဖြစ် ကိုယ့်ကိုယ်ကိုယ်ပေးဆက်ခဲ့တယ်။ အချိန်တန်ရင် အဲဒီအကြောင်းကို လူတွေ သက်သေခံကြလိမ့်မယ်။ ဒါကိုသက်သေခံဖို့ ဘုရားသခင်က ငါ့ကို ဟောပြောသူနဲ့ တမန်တော်အဖြစ်၊ လူမျိုးခြားတွေကို ယုံကြည်ခြင်းနဲ့ အမှန်တရားအကြောင်း သွန်သင်ပေးတဲ့ဆရာအဖြစ် ခန့်အပ်ထားတယ်။ ငါလိမ်ပြောနေတာ မဟုတ်ဘူး။ အမှန်အတိုင်း ပြောနေတာပါ။ ဒါကြောင့် ငါ့ဆန္ဒကတော့ အမျိုးသားတွေဟာ စုဝေးတဲ့နေရာတိုင်းမှာ စိတ်ဆိုးတာ၊ အငြင်းပွားတာမျိုး မလုပ်ဘဲ ဘုရားသခင်ကို သစ္စာစောင့်သိတဲ့စိတ်နဲ့ လက်ကိုဖြန့်ပြီး ဆုတောင်းကြပါ။ အမျိုးသမီးတွေကလည်း ဣန္ဒြေရှိရှိ၊ ချင့်ချိန်မှုရှိရှိနဲ့ တော်ရုံသင့်ရုံပဲ ဝတ်စားဆင်ယင်ကြပါ။ ဆံပင်ကို အမျိုးမျိုးထုံးဖွဲ့နေတာ၊ ရွှေတွေ၊ ပုလဲတွေ၊ တန်ဖိုးကြီးအဝတ်တွေ ဆင်ယင်နေတာမျိုး မလုပ်ဘဲ၊ ဘုရားသခင်ကို ကြည်ညိုတယ်ဆိုတဲ့ အမျိုးသမီးတွေ ဆင်ယင်သင့်တဲ့ ပုံစံအတိုင်း ဆင်ယင်ကြပါ။ မွန်မြတ်တဲ့ အကျင့်တွေနဲ့ မိမိကိုယ်ကို အလှဆင်ကြပါ။ အမျိုးသမီးတွေဟာအပြည့်အဝ လက်အောက်ခံတဲ့စိတ်နဲ့ တိတ်ဆိတ်စွာနေပြီးသင်ယူတတ်ပါစေ။ အမျိုးသမီးတွေ သွန်သင်ဆုံးမတာ၊ အမျိုးသားအပေါ် အာဏာပြတာတွေကို ငါခွင့်မပြုဘူး။ အမျိုးသမီးတွေဟာ တိတ်ဆိတ်စွာ နေရမယ်။ ဘာလို့လဲဆိုတော့ ဘုရားသခင်က အာဒံကို အရင်ဖန်ဆင်းပြီးမှ ဧဝကို ဖန်ဆင်းခဲ့တာ။ ဒါ့အပြင် အာဒံဟာ လှည့်စားခံခဲ့ရတာ မဟုတ်ဘူး။ ဧဝကသာ လုံးဝလှည့်စားခံရပြီး အပြစ်ကျူးလွန်ခဲ့တာ။ ဒါပေမဲ့ အမျိုးသမီးတွေအနေနဲ့ သားသမီး မွေးမြူပြုစုပြီး ချင့်ချိန်တတ်ခြင်း၊ ယုံကြည်ခြင်း၊ ချစ်ခြင်းမှာ ဆက်တိုးပွားနေမယ်၊ ဘုရားရှေ့မှာ သန့်ရှင်းစင်ကြယ်နေမယ်ဆိုရင်တော့ အကာအကွယ်ရလိမ့်မယ်။,54,1Ti,2,၁-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-တိမောသေ/2/
audio/nwt_54_1Ti_BU_03.mp3,ကြီးကြပ်မှူးဖြစ်ဖို့ ကြိုးစားတက်လှမ်းနေသူဟာ မွန်မြတ်တဲ့အလုပ်ကို လိုလားတဲ့သူပဲ။ ဒီအချက်ဟာ မှန်ကန်တယ်။ ဒါကြောင့် ကြီးကြပ်မှူးတွေဟာ အပြစ်ပြောစရာမရှိသူ၊ ဇနီးတစ်ဦးတည်းရှိသူ၊ ပြုမူကျင့်ကြံပုံ အစွန်းမရောက်သူ၊ ချင့်ချိန်တတ်သူ၊ စည်းစနစ်ရှိသူ၊ ဧည့်ဝတ်ကျေပွန်သူ၊ သွန်သင်ဖို့ အရည်အချင်းပြည့်မီသူ ဖြစ်ရမယ်။ သောက်ကြူးသူ၊ ရိုက်နှက်တတ်သူ မဖြစ်ရဘူး။ အကျိုးသင့်အကြောင်းသင့်ရှိသူ၊ ရန်မလိုတတ်သူ၊ ငွေမတပ်မက်သူ၊ အိမ်ထောင်ကို ကောင်းစွာဦးစီးတတ်သူ ဖြစ်ရမယ်။ သူ့သားသမီးတွေကလည်း အမူအကျင့်ကောင်းပြီး နာခံတတ်သူတွေ ဖြစ်ရမယ်။ (သူ့အိမ်ထောင်ကိုတောင် မဦးစီးတတ်ရင် ဘုရားသခင်ရဲ့ အသင်းတော်ကို ဘယ်လိုလုပ် ဂရုစိုက်စောင့်ရှောက်နိုင်မလဲ။) ကြီးကြပ်မှူးဟာ ယုံကြည်သူ လူသစ်တော့ မဖြစ်ရဘူး။ အဲဒီလိုဖြစ်နေရင် ထောင်လွှားလာပြီး မာရ်နတ်ခံရမယ့် ပြစ်ဒဏ်စီရင်မှုမျိုးခံရနိုင်စရာအကြောင်းရှိတယ်။ ဒါ့အပြင် အသင်းတော်ပြင်ပက လူတွေရှေ့မှာ နာမည်ကောင်းရှိတဲ့သူလည်း ဖြစ်ရမယ်။ ဒါမှ ကဲ့ရဲ့ပြစ်တင်ခံရတာမျိုး၊ မာရ်နတ်ရဲ့ကျော့ကွင်းထဲ ကျသွားတာမျိုး မဖြစ်မှာပါ။ အလားတူပဲ၊ အသင်းတော်အမှုထမ်းတွေဟာ လေးနက်တည်ကြည်သူ ဖြစ်ရမယ်။ လျှာနှစ်ခွနဲ့ပြောတတ်သူ၊ ဝိုင်သောက်ကြူးသူ၊မသမာနည်းနဲ့ လောဘတကြီး အမြတ်ထုတ်သူ မဖြစ်ရဘူး။ ကြည်လင်တဲ့ အမှားအမှန်သိစိတ်ရှိပြီး ယုံကြည်ခြင်းနဲ့ဆိုင်တဲ့ မြင့်မြတ်တဲ့လျှို့ဝှက်ချက်ကို စွဲကိုင်ထားသူ ဖြစ်ရမယ်။ အရည်အချင်းပြည့်မီမမီ သိနိုင်ဖို့ သူတို့ကို ဦးဆုံး စမ်းသပ်ပါ။ ပြစ်တင်စွပ်စွဲစရာဘာမှမရှိဘူးဆိုရင်တော့ အသင်းတော်အမှုထမ်းတွေအဖြစ် အမှုဆောင်နိုင်တယ်။ အမျိုးသမီးတွေလည်း လေးနက်တည်ကြည်သူ၊ သွားပုပ်လေလွင့် မပြောတတ်သူ၊ ပြုမူပြောဆိုရာမှာ ထိန်းချုပ်နိုင်သူ၊ အရာရာမှာ သစ္စာရှိသူ ဖြစ်ရမယ်။ အသင်းတော်အမှုထမ်းဟာ ဇနီးတစ်ဦးတည်းရှိသူ၊သားသမီးတွေနဲ့ အိမ်ထောင်ကိုကောင်းစွာ ဦးစီးနိုင်သူ ဖြစ်ရမယ်။ ကောင်းမွန်စွာ အမှုဆောင်တဲ့ အမျိုးသားတွေဟာ နာမည်ကောင်းရတဲ့အပြင် ခရစ်ယာန်ယုံကြည်ချက်အကြောင်းရဲရဲဝံ့ဝံ့ပြောဆိုခွင့်လည်း ရှိရမယ်။ မင်းဆီ အရောက်လာဖို့ မျှော်လင့်ပေမဲ့ငါကြန့်ကြာနေမှာစိုးလို့၊ ဒီအကြောင်းတွေကို ကြိုရေးလိုက်တာပါ။ အသက်ရှင်တဲ့ ဘုရားသခင်ရဲ့ အိမ်ထောင်စုဖြစ်တဲ့ အသင်းတော်မှာ ဘယ်လို ပြုမူကျင့်ကြံရမယ်ဆိုတာကို သိစေချင်တယ်။ အသင်းတော်ဆိုတာ အမှန်တရားရဲ့ မဏ္ဍိုင်နဲ့ အုတ်မြစ်ပဲ။ ဘုရားတရား ကိုင်းရှိုင်းမှုနဲ့ဆိုင်တဲ့ လျှို့ဝှက်ချက်ဟာ ကြီးမြတ်လှတယ်ဆိုတာ ဘယ်သူမှ ငြင်းလို့မရဘူး။ ဒီလျှို့ဝှက်ချက်ကတော့ ယေရှုဟာ လူသားတစ်ယောက် ဖြစ်ခဲ့တယ်၊ ဝိညာဉ်ပုဂ္ဂိုလ် ပြန်ဖြစ်သွားတဲ့အခါ ဖြောင့်မတ်သူအဖြစ် ကြေညာခံရပြီး ကောင်းကင်တမန်တွေဆီ သွားခဲ့တယ်၊ သူ့အကြောင်းကို လူမျိုးခြားတွေ ကြားနာခွင့်ရပြီး လောကမှာရှိတဲ့သူတွေ သူ့ကို ယုံကြည်လာတယ်၊ ကောင်းကင်ဆီ ဘုန်းအသရေရှိစွာ သူခေါ်ဆောင်ခံခဲ့ရတယ် ဆိုတဲ့အချက်ပဲ။,54,1Ti,3,၁-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-တိမောသေ/3/
audio/nwt_54_1Ti_BU_04.mp3,နောင်တစ်ချိန်မှာလူတချို့က ဘုရားဆီကလာတယ်လို့ ထင်ရတဲ့ မှားယွင်းတဲ့စကားတွေ၊ နတ်ဆိုးတွေရဲ့ သွန်သင်ချက်တွေကို နားယောင်ပြီး ယုံကြည်ခြင်းကို စွန့်သွားလိမ့်မယ်လို့ ဘုရားသခင့် စွမ်းအားတော်က ရှင်းရှင်းလင်းလင်း ဆိုထားတယ်။ သူတော်ကောင်း ယောင်ဆောင်ပြီး လိမ်ညာပြောဆိုသူတွေရဲ့ စကားကို သူတို့ နားထောင်လိမ့်မယ်။ သူတော်ကောင်း ယောင်ဆောင်သူတွေရဲ့ အမှားအမှန်သိစိတ်ကတော့ သံပူခတ်ခံရသလို ထုံထိုင်းနေတယ်။ သူတို့က အိမ်ထောင်ပြုတာကို တားမြစ်တဲ့အပြင် အစားအစာတချို့ကို ရှောင်ရမယ်ဆိုပြီးတော့လည်း ပညတ်ထုတ်တယ်။ တကယ်တော့ ယုံကြည်ခြင်းရှိပြီး အမှန်တရားကို ကောင်းကောင်း သိထားသူတွေ ကျေးဇူးတော်ချီးမွမ်းပြီး စားသုံးကြဖို့ အဲဒီအစားအစာတွေကိုဘုရားသခင်ဖန်ဆင်းပေးထားတာပါ။ ဘုရားသခင် ဖန်ဆင်းထားတဲ့အရာအားလုံး ကောင်းပါတယ်။ ကျေးဇူးတော်ချီးမွမ်းပြီးတော့ စားသုံးမယ်ဆိုရင် ဘယ်အစားအစာကိုမှ ရှောင်နေစရာ မလိုဘူး။ ဘာလို့လဲဆိုတော့အစားအစာတွေဟာ ဘုရားသခင်ရဲ့ တရားစကားကြောင့်ရော ဆုတောင်းခြင်းကြောင့်ပါ သန့်ရှင်းစင်ကြယ်သွားပြီ။ ညီအစ်ကိုတွေကို အဲဒီလိုအကြံပေးမယ်ဆိုရင်မင်းဟာခရစ်တော်ယေရှုရဲ့အမှုဆောင်ကောင်းတစ်ယောက် ဖြစ်လိမ့်မယ်။ ယုံကြည်ခြင်းနဲ့ဆိုင်တဲ့ တရားစကားတွေ၊ မွန်မြတ်တဲ့ သွန်သင်ချက်နဲ့ဆိုင်တဲ့ တရားစကားတွေနဲ့ မိမိကိုယ်ကို အားဖြည့်ထားသူ ဖြစ်လိမ့်မယ်။ အဲဒီသွန်သင်ချက်တွေကိုမင်းကိုယ်တိုင် အနီးကပ် လိုက်လျှောက်ခဲ့တာပဲ။ အဘွားအိုတွေပြောတတ်တဲ့၊ ဘုရားကို မခန့်လေးစားလုပ်ရာရောက်တဲ့ မဟုတ်တမ်းစကားတွေကို နားမထောင်ပါနဲ့။ အဲဒီအစား ဘုရားတရားကိုင်းရှိုင်းတတ်ဖို့ ပန်းတိုင်ထားပြီး ကိုယ့်ကိုယ်ကိုယ် လေ့ကျင့်ပါ။ ကာယလေ့ကျင့်ခန်းလုပ်တာက အနည်းငယ်ပဲ အကျိုးရှိတယ်။ ဘုရားတရား ကိုင်းရှိုင်းတာကတော့ အရာရာမှာ အကျိုးရှိတယ်။ အခုအသက်တာမှာရော အနာဂတ်အသက်တာမှာပါ ကောင်းချီးခံစားရလိမ့်မယ်ဆိုတဲ့ ကတိကိုရလိမ့်မယ်။ ဒီအချက်ဟာ မှန်ကန်ပြီး အပြည့်အဝ လက်ခံထိုက်တယ်။ ဒါကြောင့် ငါတို့က လူအမျိုးမျိုးကို ကယ်တင်တဲ့အရှင်၊ အထူးသဖြင့် သစ္စာရှိသူတွေကို ကယ်တင်တဲ့အရှင် အသက်ရှင်နေတဲ့ ဘုရားသခင်ကို မျှော်လင့်တဲ့အတွက် အားသွန်ခွန်စိုက် လုပ်ဆောင်နေကြတာပေါ့။ ဒီညွှန်ကြားချက်တွေပေးပြီး သူတို့ကို အမြဲသင်ကြားပေးပါ။ ငယ်ရွယ်သူဖြစ်နေလို့ဆိုပြီး မင်းကို ဘယ်သူမှ အထင်မသေးပါစေနဲ့။ အဲဒီအစား အပြောအဆို၊ အပြုအမူ၊ ချစ်ခြင်း၊ ယုံကြည်ခြင်း၊ စင်ကြယ်ခြင်းတွေမှာ သစ္စာရှိသူတွေအတွက် စံနမူနာကောင်း ဖြစ်ရမယ်။ ငါမရောက်လာမချင်း လူတွေရှေ့ ကျမ်းစာဖတ်တာ၊ အားပေးနှိုးဆော်တာ၊ သွန်သင်တာတွေကို အမြဲကြိုးစားလုပ်ဆောင်ပါ။ ပရောဖက်ပြုချက်အရ အကြီးအကဲအဖွဲ့က မင်းအပေါ် လက်တင်ပြီး ပေးအပ်ထားတဲ့ ဆုကျေးဇူးကိုလျစ်လျူမရှုပါနဲ့။ အဲဒီအရာတွေကို ဆင်ခြင်သုံးသပ်ပါ။ လူအားလုံးရှေ့ မင်းရဲ့တိုးတက်မှုကို ထင်ရှားမြင်သာစေဖို့ အဲဒီအရာတွေမှာ အာရုံနှစ်ထားပါ။ ကိုယ့်ကိုယ်ကိုယ်ရော ကိုယ့်ရဲ့သွန်သင်ချက်ကိုပါ အမြဲဂရုစိုက်ပါ။ အဲဒီအရာတွေကို မဆုတ်မနစ် လုပ်ဆောင်ပါ။ အဲဒီလိုလုပ်မယ်ဆိုရင် ကိုယ်တိုင်သာမက ကိုယ့်ရဲ့သွန်သင်ချက်ကို နားထောင်သူတွေပါ ကယ်တင်ခြင်း ရလိမ့်မယ်။,54,1Ti,4,၁-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-တိမောသေ/4/
audio/nwt_54_1Ti_BU_05.mp3,အသက်ကြီးတဲ့ အမျိုးသားကို ပြင်းပြင်းထန်ထန် ဝေဖန်ပြစ်တင်တာမျိုး မလုပ်ပါနဲ့။ အဲဒီအစား ဖခင်တစ်ယောက်လိုတောင်းတောင်းပန်ပန် ပြောဆိုပါ။ ငယ်ရွယ်တဲ့အမျိုးသားတွေကို ညီလိုသဘောထားပြီး ပြောဆိုပါ။ အသက်ကြီးတဲ့ အမျိုးသမီးတွေကို မိခင်လို၊ ငယ်ရွယ်တဲ့ အမျိုးသမီးတွေကို နှမလို သဘောထားပြီး ရိုးသားဖြူစင်စွာ ဆက်ဆံပါ။ အမှန်တကယ် ခိုကိုးရာမဲ့နေတဲ့ မုဆိုးမတွေကို တလေးတစားနဲ့ ဂရုစိုက်စောင့်ရှောက်ပါ။ သူတို့မှာ သားမြေးတွေရှိရင်တော့ သားမြေးတွေက မိသားစုဝင်တွေကိုကြည့်ရှုစောင့်ရှောက်ခြင်းအားဖြင့် ဘုရားတရားကိုင်းရှိုင်းတတ်ဖို့ ဦးဆုံး သင်ယူရမယ်၊ မိဘဘိုးဘွားတွေကို ကျေးဇူးဆပ်ရမယ်။ ဒီလိုလုပ်တာကို ဘုရားသခင် နှစ်သက်တယ်။ အမှန်တကယ် ခိုကိုးရာမဲ့ပြီး စောင့်ရှောက်သူမရှိ ဖြစ်နေတဲ့ မုဆိုးမဟာ ဘုရားသခင်ကို မျှော်ကိုးတတ်တယ်။ နေ့ရောညပါ တိုးလျှိုးအသနားခံတတ်တယ်၊ အမြဲဆုတောင်းတတ်တယ်။ အပျော်အပါးလိုက်စားတဲ့ မုဆိုးမတွေကတော့ ရှင်လျက်နဲ့ သေနေတာပဲ။ သူတို့ ကဲ့ရဲ့ပြောဆိုမခံရအောင် ဒီညွှန်ကြားချက်တွေ အမြဲပေးနေပါ။ ကိုယ်ကြည့်ရှုစောင့်ရှောက်ရမယ့်သူတွေကို၊ အထူးသဖြင့် ကိုယ့်မိသားစုဝင်တွေကို မထောက်ပံ့ဘူးဆိုရင် အဲဒီလူဟာ ယုံကြည်ခြင်းတရားကို ငြင်းပယ်တဲ့သူပဲ၊ မယုံကြည်သူထက်တောင် ဆိုးရွားတယ်။ ခင်ပွန်းတစ်ဦးတည်းရှိခဲ့ဖူးတဲ့ မုဆိုးမဟာ အသက် ၆၀ ကျော်နေရင် သူ့ကိုမုဆိုးမစာရင်းသွင်းလိုက်ပါ။ သူဟာ သားသမီးတွေကို ပြုစုပျိုးထောင်တာ၊ ဧည့်ဝတ်ကျေပွန်တာ၊ သန့်ရှင်းသူတွေရဲ့ ခြေကို ဆေးပေးတာ၊ ဒုက္ခရောက်နေသူကို ကူညီမစတာ၊ ကောင်းမှုပြုဖို့ ကြိုးစားအားထုတ်တာစတဲ့မွန်မြတ်တဲ့အလုပ်တွေလုပ်ဆောင်ခဲ့လို့ နာမည်ကောင်းရတဲ့သူ ဖြစ်ရမယ်။ ငယ်ရွယ်တဲ့မုဆိုးမတွေကိုတော့ မုဆိုးမစာရင်း မသွင်းပါနဲ့။ သူတို့ရဲ့သွေးသားဆန္ဒကြောင့် ခရစ်တော်အတွက် အမှုဆောင်ဖို့ အတားအဆီးဖြစ်လာတဲ့အခါ သူတို့ အိမ်ထောင်ပြုချင်ကြတယ်။ အဲဒီလိုဆိုရင် အရင်ကပေးခဲ့တဲ့ ကတိကို သူတို့ ဖျက်မိတဲ့အတွက် ပြစ်ဒဏ်စီရင်ခံရလိမ့်မယ်။ အဲဒီအပြင် သူတို့ဟာ အလုပ်မလုပ်ဘဲ အိမ်တကာလည်တဲ့သူတွေ ဖြစ်သွားနိုင်တယ်။ အလုပ်မလုပ်ရုံသာမက အတင်းအဖျင်းပြောတဲ့သူတွေ၊ သူတစ်ပါးကိစ္စမှာ ဝင်စွက်ပြီး မပြောသင့်တာကို ပြောတဲ့သူတွေ ဖြစ်သွားနိုင်တယ်။ ဒါကြောင့် ငယ်ရွယ်တဲ့ မုဆိုးမတွေအနေနဲ့ အိမ်ထောင်ပြုတာ၊ သားသမီးမွေးဖွားတာ၊ အိမ်ထောင်စီမံခန့်ခွဲတာတွေ လုပ်ဆောင်ဖို့ ငါလိုလားတယ်။ဒါမှ ဆန့်ကျင်သူဘက်ကနေ ကဲ့ရဲ့ပြစ်တင်ခွင့် မရနိုင်မှာပါ။ အခုတောင် မုဆိုးမတချို့ လမ်းလွဲပြီး စာတန်နောက်ကို ပါသွားကြပြီ။ ယုံကြည်သူ အမျိုးသမီးတစ်ယောက်မှာဆွေမျိုးတော်တဲ့ မုဆိုးမတွေရှိရင် အဲဒီမုဆိုးမတွေကို သူ ကူညီပေးရမယ်။ အသင်းတော်ကို ဝန်ထုပ်ဝန်ပိုး မဖြစ်ပါစေနဲ့။ ဒါမှ အသင်းတော်က အမှန်တကယ် ခိုကိုးရာမဲ့နေတဲ့ မုဆိုးမတွေကို ကူညီပေးနိုင်မယ်။ ကောင်းကောင်းမွန်မွန်ဦးစီးနေတဲ့ အကြီးအကဲတွေ၊ အထူးသဖြင့် တရားစကားအကြောင်း ပြောဆိုခြင်း၊ သွန်သင်ခြင်းတွေမှာ ကြိုးစားလုပ်ဆောင်နေသူတွေကို ရိုသေလေးစားမှု နှစ်ဆခံထိုက်သူတွေလို့ ယူမှတ်ပါ။ ဘာလို့လဲဆိုတော့စပါးနယ်နေတဲ့နွားကို ပါးချုပ်မတပ်ရဘူး၊ အလုပ်လုပ်သူဟာ လုပ်ခကို ရထိုက်တယ် ဆိုပြီး ကျမ်းစာမှာ ရေးထားလို့ပဲ။ အကြီးအကဲတစ်ယောက် စွပ်စွဲခံရတယ်ဆိုရင် သက်သေနှစ်ယောက် ဒါမှမဟုတ် သုံးယောက်ရဲ့ ထွက်ဆိုချက်မရှိဘဲ လက်မခံပါနဲ့။ အပြစ်လုပ်ရတာ အကျင့်ပါနေတဲ့သူတွေကို လူအများရှေ့မှာ ဆုံးမပါ။ ဒါမှ တခြားသူတွေအတွက် သတိပေးချက် ဖြစ်လိမ့်မယ်။ တစ်ဖက်သတ်အစွဲတွေ၊ ဘက်လိုက်တာတွေ မရှိဘဲ ဒီညွှန်ကြားချက်တွေအတိုင်း လိုက်နာဖို့ ဘုရားသခင်နဲ့ ခရစ်တော်ယေရှုရဲ့ ရှေ့မှာ၊ ရွေးချယ်ထားတဲ့ ကောင်းကင်တမန်တွေရှေ့မှာ မင်းကို အလေးအနက် မှာချင်တယ်။ အလျင်စလို လက်တင်ပြီး ဘယ်သူ့ကိုမှ မခန့်အပ်ပါနဲ့။ သူတစ်ပါးရဲ့အပြစ်မှာ ဝင်မပါနဲ့။ ကိုယ်ကျင့်တရား စင်ကြယ်နေပါ။ မင်းရဲ့အစာအိမ်အတွက်၊ မကြာခဏ ခံစားနေရတဲ့ အဖျားအနာအတွက် ရေချည်းပဲ သောက်နေမယ့်အစား စပျစ်ဝိုင်နည်းနည်း သောက်ပေးပါ။ လူတချို့ရဲ့ အပြစ်ဟာ လူသိရှင်ကြားဖြစ်ပြီး ချက်ချင်း တရားစီရင်ခံရတတ်တယ်။လူတချို့ရဲ့အပြစ်ကတော့ နောက်မှပဲ ပေါ်လာတတ်တယ်။ အလားတူ၊ ကောင်းတဲ့လုပ်ရပ်တွေကလည်း လူသိရှင်ကြား ဖြစ်တတ်တယ်။ မဖြစ်သေးရင်တောင် ဖုံးထားလို့တော့ မရပါဘူး။,54,1Ti,5,၁-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-တိမောသေ/5/
audio/nwt_54_1Ti_BU_06.mp3,ကျွန်ထမ်းပိုးထမ်းနေရသူတွေဟာ ကိုယ့်သခင်ကို အလွန်ရိုသေထိုက်သူလို့ အမြဲယူမှတ်ပါ။ အဲဒီလိုဆိုရင် ဘုရားသခင်ရဲ့နာမည်နဲ့ ဘုရားရဲ့သွန်သင်ချက်တွေကဲ့ရဲ့စရာဖြစ်မှာမဟုတ်ဘူး။ ဒါ့အပြင် ကိုယ့်ရဲ့သခင်က ယုံကြည်သူဖြစ်နေရင် ညီအစ်ကိုပဲဆိုပြီး မထီလေးစား မလုပ်ပါနဲ့။ ယုံကြည်သူတွေ၊ ချစ်ရတဲ့ညီအစ်ကိုတွေ ဖြစ်နေတဲ့အတွက် ပိုလို့တောင် စေတနာထားပြီး သူတို့ကို အလုပ်အကျွေးပြုသင့်တယ်။ ငါပြောတာတွေကို အခြေခံပြီး မပြတ်သွန်သင်ပေးပါ။ အားပေးတိုက်တွန်းနေပါ။ တစ်ယောက်ယောက်က မှားယွင်းတဲ့အယူဝါဒကို သင်ပေးပြီး သခင်ယေရှုခရစ်ဆီက အကျိုးဖြစ်ထွန်းတဲ့ သွန်သင်ချက်ကိုရော ဘုရားတရား ကိုင်းရှိုင်းတတ်ဖို့ သွန်သင်ပေးတာကိုပါ လက်မခံရင်၊ သူဟာ မာနထောင်လွှားပြီး ဘာကိုမှ နားမလည်တဲ့သူပဲ။ အချေအတင် ပြောဆိုရတာ၊ စကားလုံးတွေနဲ့ပတ်သက်ပြီး အငြင်းပွားရတာကို ဝါသနာကြီးတဲ့သူပဲ။ အဲဒါတွေဟာ မနာလိုမရှုဆိတ်ဖြစ်တာ၊ ခိုက်ရန်ဖြစ်တာ၊ သွားပုပ်လေလွင့်ပြောတာ၊ သံသယဝင်တာ၊ အရေးမပါတဲ့ ကိစ္စအတွက် အမြဲငြင်းခုံတာတွေ ဖြစ်ပေါ်စေတတ်တယ်။ စိတ်ယိုယွင်းနေတဲ့သူတွေ၊ အမှန်တရားကင်းမဲ့သူတွေက အဲဒီလိုဖြစ်အောင် ဆွပေးတတ်တယ်။ ဘုရားတရား ကိုင်းရှိုင်းတာဟာ အကျိုးစီးပွား ဖြစ်စေတယ်လို့ သူတို့ထင်နေတယ်။ ရှိတာလေးနဲ့ ရောင့်ရဲတတ်ရင် ဘုရားတရား ကိုင်းရှိုင်းတာ သိပ်အကျိုးရှိတယ်ဆိုတဲ့ စကားဟာ အမှန်ပဲ။ ငါတို့ ဒီလောကကို ရောက်လာတုန်းက ဘာမှ ပါမလာဘူး။ ထွက်သွားရင်လည်း ဘာမှ ယူသွားနိုင်မှာ မဟုတ်ဘူး။ ဒါကြောင့် စားစရာ၊ ဝတ်စရာ ရှိနေတယ်ဆိုရင် ရှိတာလေးနဲ့ ရောင့်ရဲနေရမယ်။ ချမ်းသာဖို့ စိတ်ပိုင်းဖြတ်ထားသူတွေကတော့ သွေးဆောင်ခံရပြီး ထောင်ချောက်မိသွားတတ်တယ်။ မိုက်မဲပြီး အန္တရာယ်ရှိတဲ့ အလိုဆန္ဒတွေထဲနစ်မွန်းသွားတဲ့အတွက် ပျက်စီးဆုံးရှုံးတတ်တယ်။ ဘာလို့လဲဆိုတော့ ငွေကိုတပ်မက်တဲ့စိတ်ဟာအကျိုးပျက်စေတဲ့အရာ အမျိုးမျိုးရဲ့ ဇာစ်မြစ်ဖြစ်လို့ပဲ။ လူတချို့က ငွေကိုတပ်မက်လာတဲ့အတွက် ယုံကြည်ခြင်းကနေ လမ်းလွဲသွားပြီး ဝေဒနာများစွာနဲ့ ကိုယ့်ကိုယ်ကိုယ် ထိုးနှက်ကြတယ်။ ဘုရားသခင်ရဲ့လူ၊ မင်းကတော့ အဲဒါတွေကို ဝေးဝေးရှောင်ပါ။ ဖြောင့်မတ်ခြင်း၊ ဘုရားတရား ကိုင်းရှိုင်းခြင်း၊ ယုံကြည်ခြင်း၊ ချစ်ခြင်း၊ ခံနိုင်ရည်ရှိခြင်း၊ နူးညံ့သိမ်မွေ့ခြင်းရှိနိုင်ဖို့ အမြဲကြိုးစားပါ။ ခရစ်ယာန်ယုံကြည်ခြင်းအတွက် မွန်မြတ်တဲ့တိုက်ပွဲကိုတိုက်နေပါ။ မင်းဟာ ထာဝရအသက်ရဖို့ ရွေးချယ်ခံရပြီး အဲဒီအသက်အတွက် လူအများရှေ့မှာ ကောင်းကောင်း သက်သေခံခဲ့တယ်။ဒါကြောင့် ထာဝရအသက် မျှော်လင့်ချက်ကို ရှင်သန်နေစေပါ။ အရာခပ်သိမ်းကို ရှင်သန်နေစေတဲ့ ဘုရားသခင့်ရှေ့မှာ၊ ပုန္တိပိလတ်မင်းကို ကောင်းကောင်း သက်သေခံခဲ့တဲ့ ခရစ်တော်ယေရှုရှေ့မှာမင်းကိုငါညွှန်ကြားတာက၊ သခင်ယေရှုခရစ် ပေါ်ထွန်းမယ့်နေ့ ရောက်တဲ့အထိ အစွန်းအထင်း မရှိအောင်၊ အပြစ်ဆိုစရာ မရှိအောင် ပညတ်တွေကို လိုက်နာပါ။ ပျော်ရွှင်တဲ့ဘုရင်၊ တစ်ပါးတည်းသော သခင်ဖြစ်တဲ့ ယေရှုခရစ်က သတ်မှတ်ထားတဲ့အချိန်မှာပေါ်ထွန်းလိမ့်မယ်။ သူဟာ ဘုရင်တကာတို့ရဲ့ ဘုရင်၊ သခင်တကာတို့ရဲ့ သခင်ပဲ။ အဲဒီဘုရင်တစ်ပါးကပဲ မသေနိုင်တဲ့အဖြစ်ကို ရထားပြီး ဘယ်သူမှ မချဉ်းကပ်နိုင်တဲ့ အလင်းထဲမှာ စံမြန်းနေတယ်။ သူ့ကို ဘယ်သူမှ မမြင်ဖူးဘူး။ ဘယ်သူမှ မမြင်နိုင်ဘူး။ သူ ဘုန်းတော် ထင်ရှားပါစေ၊ ထာဝရ အစွမ်းခွန်အား ပြည့်စုံပါစေ။ အာမင်။ လက်ရှိ လောကစနစ်မှာ ချမ်းသာကြွယ်ဝသူတွေကို စိတ်နေမမြင့်ဖို့၊ မတည်မြဲတဲ့ စည်းစိမ်ကို အားမကိုးဖို့၊ ငါတို့ခံစားနိုင်အောင် အရာခပ်သိမ်းကို အလျှံပယ်ပေးသနားတဲ့ ဘုရားသခင်ကိုသာ အားကိုးဖို့ ညွှန်ကြားလိုက်ပါ။ ကောင်းမှုပြုဖို့၊ မွန်မြတ်တဲ့လုပ်ရပ်တွေ အများကြီး လုပ်ဆောင်ဖို့၊ ရက်ရောဖို့၊ သူတစ်ပါးကို ဝေမျှပေးရာမှာ အသင့်ရှိဖို့၊ အနာဂတ်အတွက် အုတ်မြစ်ကောင်းဖြစ်တဲ့ ဘဏ္ဍာကို စုဆောင်းဖို့ ပြောလိုက်ပါ။ အဲဒီလိုလုပ်မယ်ဆိုရင် စစ်မှန်တဲ့အသက်ရမယ်ဆိုတဲ့ မျှော်လင့်ချက်ဟာ အမြဲရှင်သန်နေလိမ့်မယ်။ ချစ်ရတဲ့ တိမောသေ၊ မင်းဆီ ယုံယုံကြည်ကြည် အပ်နှင်းထားတဲ့အရာကို စောင့်ရှောက်ပါ။ သန့်ရှင်းမြင့်မြတ်ရာကို စော်ကားတဲ့ အချည်းနှီးစကားတွေ၊ အမှန်တရားနဲ့မကိုက်ညီတဲ့ အယူအဆတွေကို နားမထောင်ပါနဲ့။ အဲဒီအယူအဆတွေဟာ မှားယွင်းတဲ့ အသိပညာ ကနေ ပေါ်ပေါက်လာတဲ့ အရာတွေပဲ။ အဲဒီအသိပညာရှိတဲ့ပုံစံမျိုးနဲ့ ဟိတ်ဟန်ထုတ်ကြတဲ့ လူတချို့ကတော့ ယုံကြည်ခြင်းကနေ လမ်းလွဲသွားကြပြီ။ မဟာကရုဏာ ခံစားရပါစေ။,54,1Ti,6,၁-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-တိမောသေ/6/
audio/nwt_55_2Ti_BU_01.mp3,ဘုရားသခင့် အလိုတော်ကြောင့်၊ ခရစ်တော်ယေရှုအားဖြင့်ရရှိမယ့် အသက်တာနဲ့ဆိုင်တဲ့ ကတိတော်ကြောင့် ခရစ်တော်ယေရှုရဲ့ တမန်တော်ဖြစ်လာတဲ့ ပေါလုက၊ ချစ်ရတဲ့သားတိမောသေဆီ စာရေးလိုက်တယ်။ အဖဘုရားသခင်နဲ့ သခင် ခရစ်တော်ယေရှုဆီက မဟာကရုဏာ၊ သနားကြင်နာခြင်း၊ ငြိမ်သက်ခြင်းကို မင်းခံစားရပါစေ။ မင်းကိုသတိရပြီး နေ့ညမပြတ် တိုးလျှိုးအသနားခံတဲ့အခါတိုင်း ဘုရားသခင်ကို ကျေးဇူးတင်မိတယ်။ ငါက အဲဒီဘုရားသခင်ကို ဘိုးဘေးတွေ ကိုးကွယ်ခဲ့သလိုပဲ အမှားအမှန်သိစိတ် ကြည်လင်စွာ ကိုးကွယ်ပါတယ်။ မင်း မျက်ရည်ကျခဲ့တာကို ပြန်သတိရပြီး မင်းနဲ့ တွေ့ချင်လိုက်တာ။ တွေ့ခွင့်ရလို့ကတော့ ငါဝမ်းသာလိုက်မယ့်ဖြစ်ခြင်း။ မင်းရဲ့ဟန်ဆောင်မှုကင်းတဲ့ယုံကြည်ခြင်းကို ပြန်အမှတ်ရမိလို့ပါ။ အဲဒီယုံကြည်ခြင်းဟာ မင်းရဲ့အဘွား လောအိနဲ့ မိခင်ဥနိတ်ဆီမှာ ဦးဆုံးရှိခဲ့သလို မင်းဆီမှာလည်း ရှိနေမယ်ဆိုတာ ငါ စိတ်ချတယ်။ ဒါကြောင့်သတိပေးချင်တာက မင်းအပေါ် လက်တင်ပြီး ငါအပ်နှင်းခဲ့တဲ့ ဘုရားပေးဆုကျေးဇူးကို မီးလိုတောက်လောင်နေတဲ့ စိတ်ထက်သန်မှုမျိုးနဲ့ အမြဲအသုံးပြုပါ။ ဘာလို့လဲဆိုတော့ဘုရားသခင်ကငါတို့ကိုကြောက်တတ်တဲ့စိတ် ပေးထားတာမဟုတ်ဘူး။ တန်ခိုးပါတဲ့စိတ်၊ မေတ္တာစိတ်၊ ချင့်ချိန်တတ်တဲ့စိတ် ပေးသနားထားတာ။ ဒါကြောင့် သခင့်အကြောင်းသက်သေခံဖို့ မရှက်ပါနဲ့။ သခင့်အတွက်ထောင်ကျနေတဲ့ငါ့ကြောင့်လည်း မရှက်ပါနဲ့။ ဘုရားသခင်ရဲ့တန်ခိုးကို အားကိုးပြီး သတင်းကောင်းအတွက် ဆင်းရဲဒုက္ခခံဖို့ အသင့်ရှိနေပါ။ ဘုရားသခင်က ငါတို့ရဲ့လုပ်ရပ်ကြောင့် မဟုတ်ဘဲ မိမိရဲ့ ရည်ရွယ်ချက်ကြောင့်၊ မဟာကရုဏာကြောင့် ကျွန်တော်တို့ကို ကယ်တင်ပြီး သန့်ရှင်းသူတွေအဖြစ် ရွေးချယ်ခဲ့တယ်။ ဟိုးအရင်ကတည်းက ခရစ်တော်ယေရှုအားဖြင့် ငါတို့ကို အဲဒီလို မဟာကရုဏာပြခဲ့တယ်။ အခု၊ ကယ်တင်ရှင် ခရစ်တော်ယေရှု ရောက်လာတဲ့အခါ အဲဒီမဟာကရုဏာဟာ ပိုပြီးထင်ရှားလာတယ်။ ခရစ်တော်က သေခြင်းကို ဖယ်ရှားလိုက်ရုံမက အသက်ရှင်ခြင်းနဲ့ မပုပ်ပျက်နိုင်တဲ့အဖြစ်ကို ဘယ်လိုရရှိနိုင်မယ်ဆိုတာကိုပါ သတင်းကောင်းအားဖြင့် ရှင်းရှင်းလင်းလင်း နားလည်စေပြီ။ အဲဒီသတင်းကောင်းကို ကြေညာတဲ့ ဟောပြောသူအဖြစ်၊ တမန်တော်အဖြစ်၊ ဆရာအဖြစ် ငါ့ကို ခန့်အပ်ထားပြီ။ ဒါကြောင့် အခုလို ဆင်းရဲဒုက္ခခံနေရပေမဲ့ ငါမရှက်ပါဘူး။ ဘာလို့လဲဆိုတော့ ကိုယ်ယုံကြည်တဲ့အရှင်ကို သိလို့ပါ။ အဲဒီအရှင်က ငါအပ်ထားတဲ့အရာကို တရားစီရင်ရာနေ့အထိ စောင့်ရှောက်ပေးနိုင်တယ်ဆိုတာကိုလည်းငါစိတ်ချတယ်။ ငါ့ဆီက ကြားနာခဲ့ရတဲ့ အကျိုးဖြစ်ထွန်းတဲ့ တရားစကားရဲ့ အနှစ်သာရကိုအမြဲလိုက်နာစောင့်ထိန်းပါ။ တစ်ချိန်တည်းမှာ ခရစ်တော်ယေရှုနဲ့ တစ်စိတ်တစ်ဝမ်းတည်းဖြစ်ခြင်းကြောင့် ရလာတဲ့ ယုံကြည်ခြင်းနဲ့ မေတ္တာကိုလည်းအမြဲပြသပါ။ အဲဒီဘဏ္ဍာကို ငါတို့ဆီမှာ ကိန်းအောင်းနေတဲ့ သန့်ရှင်းသောစွမ်းအားတော် အကူအညီနဲ့ ထိန်းသိမ်းစောင့်ရှောက်ပါ။ ဖုဂေလုနဲ့ ဟေရမောဂင် အပါအဝင် အာရှနယ်မှာရှိတဲ့သူတွေ ငါ့ကို ကျောခိုင်းသွားတာ မင်းအသိပဲ။ သြနေသိဖော်ရဲ့ မိသားစုကိုတော့ ဘုရားသခင်ကရုဏာပြပါစေ။သူ့ကြောင့် ငါ အကြိမ်ကြိမ် အားတက်ခဲ့ရတယ်။ ငါ့ကို သံကြိုးနဲ့ ချည်နှောင်ထားပေမဲ့သူကမရှက်မကြောက်ဘဲ၊ ရောမမြို့ကို ရောက်တဲ့အခါ ငါ့ကို မတွေ့တွေ့အောင် ရှာတတ်တယ်။ တရားစီရင်ရာနေ့မှာ သူ့ကို ယေဟောဝါ ကရုဏာပြပါစေ။ ဧဖက်မြို့မှာလည်း ငါ့ကို သူဘယ်လောက်ပြုစုခဲ့မှန်း မင်းသိပါတယ်။,55,2Ti,1,၂-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-တိမောသေ/1/
audio/nwt_55_2Ti_BU_02.mp3,ငါ့သား၊ ခရစ်တော်ယေရှုနဲ့ တစ်စိတ်တစ်ဝမ်းတည်း ရှိခြင်းကြောင့် ရလာတဲ့ မဟာကရုဏာအားဖြင့် ကိုယ့်ကိုယ်ကိုယ် ကြံ့ခိုင်နေအောင် လုပ်ပါ။ ငါ့ဆီကနေ မင်းကိုယ်တိုင်ရော လူအတော်များများပါ ကြားသိခဲ့ရတဲ့အရာတွေကို သစ္စာရှိအမျိုးသားတွေဆီ အပ်နှင်းပါ။ ဒါမှ တခြားသူတွေကို သွန်သင်ပေးဖို့ သူတို့ အရည်အချင်းရှိလာလိမ့်မယ်။ ခရစ်တော်ယေရှုရဲ့ စစ်သားကောင်းတစ်ဦးအနေနဲ့ ဆင်းရဲဒုက္ခခံဖို့ အသင့်ရှိပါ။ စစ်မှုထမ်းနေတဲ့သူက စီးပွားရေးလုပ်ငန်းတွေမှာ ပါဝင်မှာမဟုတ်ဘူး။ စစ်သည်အဖြစ် စာရင်းသွင်းပေးတဲ့သူကို စိတ်ကျေနပ်စေချင်တာကိုး။ ပြိုင်ပွဲဝင်တဲ့သူကလည်း စည်းမျဉ်းအတိုင်း မယှဉ်ပြိုင်ရင် သရဖူ ဆောင်းရမှာ မဟုတ်ဘူး။ ဝီရိယရှိတဲ့ လယ်သမားဟာ လယ်ထွက်သီးနှံတွေကို ဦးဆုံး စားသုံးရမှာပဲ။ ငါပြောနေတာတွေကို အမြဲ စဉ်းစားဆင်ခြင်ပါ။ ဘုရားသခင်က မင်းကို အရာရာ သိနားလည်နိုင်စွမ်း ပေးလိမ့်မယ်။ ဒါဝိဒ်ရဲ့မျိုးနွယ်ဖြစ်တဲ့ ယေရှုခရစ်ဟာသေရာကနေ အသက်ပြန်ရှင်ခဲ့ပြီဆိုတာ သတိရပါ။အဲဒီသတင်းကောင်းကို ငါဟောနေတယ်။ အဲဒီသတင်းကောင်းကြောင့် ဆင်းရဲဒုက္ခခံရပြီးရာဇဝတ်သားတစ်ယောက်လို အကျဉ်းကျနေတယ်။ ဒါပေမဲ့ ဘုရားသခင်ရဲ့တရားစကားကိုတော့ ချုပ်နှောင်လို့ မရပါဘူး။ ဘုရားသခင် ရွေးချယ်သူတွေရဲ့ အကျိုးအတွက် အရာရာကို ငါခံရပ်နေမှာပဲ။ ဒါမှ သူတို့လည်း ခရစ်တော်ယေရှုနဲ့ တစ်စိတ်တစ်ဝမ်းတည်းရှိလာပြီး ကယ်တင်ခြင်း ရနိုင်လိမ့်မယ်၊ ထာဝရဘုန်းအသရေကို ခံစားနိုင်လိမ့်မယ်။ ခရစ်တော်နဲ့အတူ သေဆုံးတယ်ဆိုရင် ခရစ်တော်နဲ့အတူ အသက်ရှင်မယ်ဆိုတဲ့စကားဟာ မှန်ကန်တယ်။ ငါတို့ ဆက်ပြီးခံရပ်မယ်ဆိုရင် ခရစ်တော်နဲ့အတူ ဘုရင်တွေအဖြစ် အုပ်စိုးရလိမ့်မယ်။ ခရစ်တော်ကို ငြင်းပယ်ရင်တော့ ငါတို့ကိုလည်း သူငြင်းပယ်မှာပဲ။ ငါတို့ သစ္စာမရှိဘူးဆိုရင်လည်း ဘုရားသခင်ကတော့ သစ္စာရှိတယ်။ ဘုရားသခင်က မိမိစံနှုန်းကို ဆန့်ကျင်ပြီး မလုပ်ဘူး။ ဒါတွေနဲ့ပတ်သက်ပြီး သူတို့ကို မပြတ်သတိပေးနေပါ။အကျိုးမရှိရုံသာမက ကြားနာသူတွေကို အကျိုးယုတ်စေတဲ့ စကားတွေနဲ့ပတ်သက်ပြီး မငြင်းခုံကြဖို့ ဘုရားသခင်ရှေ့မှာ သူတို့ကို ညွှန်ကြားပါ။ ဘုရားသခင် နှစ်သက်သူအဖြစ်၊ ကိုယ်လုပ်ဆောင်ခဲ့ရာတွေအတွက် ရှက်စရာအကြောင်းမရှိတဲ့ လုပ်သားအဖြစ်၊ အမှန်တရားနဲ့ဆိုင်တဲ့ တရားစကားကို ပိုင်ပိုင်နိုင်နိုင် သွန်သင်ရှင်းပြနိုင်သူအဖြစ်ကိုယ့်ကိုယ်ကိုယ် ဆက်သနိုင်ဖို့ အစွမ်းကုန်ကြိုးစားပါ။ သန့်ရှင်းမြင့်မြတ်ရာကို စော်ကားတဲ့ အချည်းနှီးစကားတွေကို နားမထောင်ပါနဲ့။ အဲဒီစကားတွေဟာ ဘုရားတရားမဲ့တဲ့အဖြစ်ကို ပိုပြီး ဦးတည်စေလို့ပဲ။ အဲဒီစကားတွေဟာ အသားကိုလှိုက်စားတဲ့ ခူနာလိုပဲ။ အဲဒီလိုပြောတဲ့သူတွေထဲမှာ ဟုမေနဲနဲ့ ဖိလက်ပါတယ်။ အဲဒီလူတွေက ရှင်ပြန်ထမြောက်ခြင်း ဖြစ်နှင့်နေပြီလို့ ပြောပြီး အမှန်တရားလမ်းကနေ ကိုယ်တိုင်သွေဖည်သွားရုံမက လူတချို့ရဲ့ ယုံကြည်ခြင်းကိုပါ ပျက်စီးအောင် လုပ်နေကြပြီ။ ဒါပေမဲ့ဘုရားသခင်ချထားတဲ့ အုတ်မြစ်ကတော့ အခိုင်အမာတည်နေပြီ။ အဲဒီအုတ်မြစ်ပေါ်မှာ ယေဟောဝါ ဘုရားက မိမိရဲ့လူ ဘယ်သူလဲဆိုတာ သိတယ်၊ ယေဟောဝါ ဘုရားရဲ့ နာမည်ကိုခေါ်ပြီး ဆုတောင်းသူတိုင်း မတရားမှုကို စွန့်လွှတ်ပါစေ ဆိုပြီး ကမ္ပည်းထိုးထားတယ်။ အိမ်ကြီးတစ်လုံးမှာ ရွှေအိုး၊ ငွေအိုးတွေသာမက သစ်သားအိုး၊ မြေအိုးတွေလည်းရှိတယ်။အိုးတချို့ကို အသရေရှိတဲ့နေရာမှာ သုံးတယ်၊ တချို့ကို အသရေမရှိတဲ့နေရာမှာ သုံးတယ်။ အသရေမရှိတဲ့အိုးတွေနဲ့ ကင်းကင်းနေတဲ့သူဟာ သီးသန့်ဖယ်ထားသူ၊ ပိုင်ရှင်အတွက် အသုံးဝင်သူ၊ ကောင်းမှုအမျိုးမျိုးအတွက် အသင့်ရှိသူ ဖြစ်တယ်။ သူ့ကို အသရေရှိတဲ့နေရာမှာ သုံးတယ်။ ဒါကြောင့် လူငယ်တွေမှာဖြစ်တတ်တဲ့ အလိုဆန္ဒတွေကို ဝေးဝေးရှောင်ပါ။ ဖြူစင်တဲ့နှလုံးသားရှိပြီး ဘုရားသခင်ကို ယုံကြည်ကိုးစားသူတွေနဲ့အတူ ဖြောင့်မတ်ခြင်း၊ ယုံကြည်ခြင်း၊ ချစ်ခြင်း၊ ငြိမ်သက်ခြင်းရှိနိုင်ဖို့ အမြဲ ကြိုးစားပါ။ ဒါ့အပြင် မိုက်မဲပြီး အဓိပ္ပာယ်မရှိတဲ့ စကားတွေနဲ့ အပြန်အလှန် ငြင်းခုံနေတာက ခိုက်ရန်ဖြစ်စေတယ်ဆိုတာကို သိမှတ်ပြီး အဲဒါကို ငြင်းပယ်ပါ။ ဘုရားသခင်ရဲ့ကျွန်ဟာ ခိုက်ရန်ဖြစ်စရာ မလိုဘူး။ လူအားလုံးနဲ့ ပြောဆိုဆက်ဆံတဲ့အခါ သိမ်မွေ့တဲ့သူ၊ သွန်သင်နိုင်စွမ်းရှိသူ၊ သူတစ်ပါးရဲ့အမှားကို သည်းခံနိုင်သူ၊ သဘောချင်းမတူတဲ့သူကို နူးညံ့သိမ်မွေ့စွာ သွန်သင်ပေးသူ ဖြစ်ရမယ်။ သူတို့ နောင်တရပြီး အမှန်တရားနဲ့ဆိုင်တဲ့ တိကျမှန်ကန်တဲ့ အသိပညာ သိရှိလာအောင် ဘုရားသခင် အခွင့်အရေးပေးတာ ဖြစ်ကောင်းဖြစ်လိမ့်မယ်။ ဒီလိုနဲ့ သူတို့တွေ အသိတရား ရလာပြီး မာရ်နတ်ထောင်ထားတဲ့ ကျော့ကွင်းကနေ လွတ်ကောင်းလွတ်နိုင်လိမ့်မယ်။ မာရ်နတ်က မိမိအလိုအတိုင်း လိုက်လုပ်ဖို့ သူတို့ကို အရှင်လတ်လတ် ဖမ်းဆီးထားတာ။,55,2Ti,2,၂-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-တိမောသေ/2/
audio/nwt_55_2Ti_BU_03.mp3,နောက်ဆုံးကာလဟာ အလွန် ခက်ခဲကျပ်တည်းမယ်ဆိုတာ သိထားပါ။ ဘာလို့လဲဆိုတော့လူတွေဟာ ကိုယ့်ကိုယ်ကိုယ်ပဲ ချစ်တဲ့သူ၊ ငွေကိုတပ်မက်သူ၊ ဝါကြွားသူ၊ မောက်မာသူ၊ ဘုရားကို စော်ကားပြောဆိုသူ၊ မိဘစကားနားမထောင်သူ၊ကျေးဇူးကန်းသူ၊ သစ္စာမရှိသူ၊ ချစ်ခင်တွယ်တာစိတ် မရှိသူ၊ ညှိနှိုင်းလို့မရသူ၊ သွားပုပ်လေလွင့်ပြောသူ၊ မချုပ်တည်းနိုင်သူ၊ကြမ်းကြုတ်သူ၊ကောင်းမြတ်ရာကိုမုန်းတီးသူ၊ သစ္စာဖောက်သူ၊ တဇောက်ကန်းနိုင်သူ၊ မာနထောင်လွှားသူ၊ဘုရားသခင်ကိုမချစ်ဘဲအပျော်အပါးကိုသာ နှစ်သက်သူ၊ ဘုရားတရား ကြည်ညိုဟန်ရှိပေမဲ့ တရားကို လက်တွေ့မကျင့်သူတွေ ဖြစ်ကြလိမ့်မယ်။ အဲဒီလူတွေကို ရှောင်ပါ။ အဲဒီလူတွေထဲကနေလှည့်ဖြားသူတွေ ပေါ်လာလိမ့်မယ်။ သူတို့က အပြစ်ဝန်ပိနေတဲ့၊ အညှာလွယ်တဲ့ အမျိုးသမီးတွေရဲ့ အိမ်ထဲ စဉ်းလဲတဲ့အကြံနဲ့ဝင်ပြီး စည်းရုံးသိမ်းသွင်းတဲ့အတွက် အဲဒီအမျိုးသမီးတွေဟာ အလိုဆန္ဒ အမျိုးမျိုးနောက်ကို ကောက်ကောက်ပါအောင် လိုက်သွားတတ်တယ်။ အဲဒီအမျိုးသမီးတွေဟာ အမြဲသင်ယူနေပေမဲ့ အမှန်တရားအကြောင်း တိကျမှန်ကန်စွာ သိနားလည်နိုင်စွမ်း မရှိကြဘူး။ ယန္နေနဲ့ ယံဗြေက မောရှေကို အတိုက်အခံ လုပ်ခဲ့သလို အဲဒီလူတွေကလည်း အမှန်တရားကို အတိုက်အခံလုပ်ကြတယ်။သူတို့ရဲ့စိတ်ဟာ လုံးဝယိုယွင်းနေတဲ့အပြင် ယုံကြည်ခြင်းတရားနဲ့ ပတ်သက်လာရင်လည်း ဘုရားသခင်ရဲ့ နှစ်သက်မှုကို မရဘူး။ ဒါပေမဲ့ ယန္နေနဲ့ ယံဗြေလိုပဲ သူတို့ရဲ့ မိုက်မဲခြင်းကလည်း လူအားလုံးရှေ့မှာ ဘွင်းဘွင်းကြီး ပေါ်လာမှာဖြစ်လို့ သူတို့ ရှေ့ဆက်တိုးနိုင်မှာ မဟုတ်ဘူး။ မင်းကတော့ ငါ့ရဲ့ သွန်သင်ခြင်း၊ဘဝလမ်းစဉ်၊ ရည်မှန်းချက်၊ယုံကြည်ခြင်း၊ စိတ်ရှည်ခြင်း၊ ချစ်ခြင်း၊ ခံနိုင်ရည်တွေကိုအနီးကပ် လိုက်လျှောက်ခဲ့ပြီ။ အန္တိအုတ်မြို့၊ အိကောနိမြို့၊ လုတ္တရမြို့တွေမှာ ငါညှဉ်းဆဲခံရပြီး ဒုက္ခရောက်ခဲ့မှန်း မင်းသိပါတယ်။ အဲဒီညှဉ်းဆဲမှုတွေကို ငါခံရပ်နိုင်ခဲ့တယ်၊ သခင်ကလည်း ငါ့ကို ကယ်တင်ပေးခဲ့တယ်။ တကယ်တော့ ခရစ်တော်ယေရှုရဲ့ နောက်လိုက်အနေနဲ့ဘုရားတရားကိုင်းရှိုင်းတဲ့ အသက်တာနဲ့ နေချင်သူတိုင်းဟာ ညှဉ်းဆဲခံရမှာပဲ။ ဆိုးညစ်သူတွေ၊ အယောင်ဆောင်သူတွေဟာ ဆိုးသည်ထက် ဆိုးလာပြီး သူတစ်ပါးကို လှည့်စားတဲ့အပြင် ကိုယ်တိုင်လည်း လှည့်စားခံနေရတယ်။ မင်းကတော့သင်ယူထားတဲ့အရာတွေ၊လက်ခံယုံကြည်ထားတဲ့အရာတွေအတိုင်းဆက်လုပ်ဆောင်နေပါ။ အဲဒါတွေကို ဘယ်သူတွေဆီကသင်ယူခဲ့မှန်းမင်းသိပါတယ်။ သမ္မာကျမ်းစာကို နို့စို့အရွယ်ကတည်းက မင်းသိရှိခဲ့တယ်။ အဲဒီကျမ်းစာဟာ ဉာဏ်ပညာရှိစေနိုင်တယ်။ ခရစ်တော်ယေရှုကို မင်းယုံကြည်တဲ့အတွက် ကယ်တင်ခြင်းရနိုင်အောင် အဲဒီဉာဏ်ပညာက ကူညီပေးတယ်။ ကျမ်းစောင်အားလုံးဟာ ဘုရားသခင့် စွမ်းအားတော်ရဲ့ လမ်းညွှန်မှုနဲ့ ရေးထားတဲ့အတွက် လူတွေကို သွန်သင်တဲ့အခါ၊ အမှားတွေ ဖော်ထုတ်တဲ့အခါ၊ ပဲ့ပြင်တဲ့အခါ၊ ဖြောင့်မတ်လာအောင် ဆုံးမတဲ့အခါ အကျိုးဖြစ်ထွန်းစေတယ်။ အဲဒီအခါ ဘုရားသခင်ရဲ့လူက မွန်မြတ်တဲ့အလုပ် အမျိုးမျိုးကို လုပ်ဆောင်ဖို့ အရည်အချင်းပြည့်ဝလာပြီး လုံးလုံးလျားလျား အသင့်ဖြစ်နေလိမ့်မယ်။,55,2Ti,3,၂-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-တိမောသေ/3/
audio/nwt_55_2Ti_BU_04.mp3,ခရစ်တော်ယေရှုကပေါ်ထွန်းလာပြီး ဘုရင်အဖြစ် ရောက်လာတဲ့အခါ အသက်ရှင်သူတွေကိုရော သေလွန်သူတွေကိုပါ တရားစီရင်လိမ့်မယ်။ ဘုရားသခင်ရှေ့၊ ခရစ်တော်ရှေ့မှာ မင်းကို ငါမှာကြားချင်တာက၊ တရားစကားကို ဟောပြောပါ။ အခြေအနေ ကောင်းသည်ဖြစ်စေ၊မကောင်းသည်ဖြစ်စေအရေးတကြီးဟောပြောပါ။ အစွမ်းကုန် စိတ်ရှည်ပြီး၊ သွန်သင်ခြင်းနည်းပညာ သုံးပြီး ပဲ့ပြင်ပေးပါ၊ ပြစ်တင်ဆုံးမပါ၊ တိုက်တွန်းနှိုးဆော်ပါ။ ဘာလို့လဲဆိုတော့ အကျိုးဖြစ်ထွန်းတဲ့ သွန်သင်ချက်ကို နားမထောင်ချင်တော့ဘဲ ကိုယ်ကြားချင်တာကို ဟောပြောပေးမယ့် ဆရာတွေကို ရှာဖွေမယ့်အချိန် ရောက်လာမှာဖြစ်လို့ပဲ။ သူတို့က အမှန်တရားကို နားမထောင်ဘဲ ယုံတမ်းစကားတွေကို နားထောင်ကြလိမ့်မယ်။ မင်းကတော့ အရာရာမှာ သတိရှိနေပါ။ အခက်အခဲတွေကို ခံရပ်ပါ။ သတင်းကောင်းကို ဆက်ဟောပြောနေပါ။ ဘုရားပေးတာဝန်ကို ကျေပွန်အောင် ဆောင်ရွက်ပါ။ ငါကတော့ ကိုယ့်ကိုယ်ကိုယ် သွန်းလောင်းရာအလှူလို သဘောထားပြီး ပေးဆပ်ခဲ့ပြီ။ သေဆုံးမယ့်အချိန်လည်း နီးလာပြီ။ မွန်မြတ်တဲ့တိုက်ပွဲကို ဆင်နွှဲခဲ့ပြီ။ ပြေးပွဲကို အဆုံးအထိ ပြေးခဲ့ပြီ။ ယုံကြည်ခြင်းကို ထိန်းသိမ်းခဲ့ပြီ။ ဖြောင့်မတ်တဲ့ တရားသူကြီးဖြစ်တဲ့ သခင်က ဖြောင့်မတ်သူတွေကိုပေးမယ့် သရဖူကို ငါ့အတွက် အသင့်ပြင်ထားတယ်။ တရားစီရင်ရာနေ့မှာ အဲဒီသရဖူကို ဆုလာဘ်အဖြစ် ငါ့ကို ပေးလိမ့်မယ်။ ငါ့ကိုသာမက သခင်ပေါ်ထွန်းချိန်ကို စောင့်မျှော်နေသူ အားလုံးကိုလည်း ပေးလိမ့်မယ်။ ဖြစ်နိုင်ရင် ငါ့ဆီ အမြန်ဆုံးလာခဲ့ပါ။ ဒေမက လက်ရှိ လောကစနစ်ကို စွဲလမ်းတဲ့အတွက် ငါ့ကိုထားခဲ့ပြီး သက်သာလောနိတ်မြို့ဆီ ထွက်သွားပြီ။ ကရေကက ဂလာတိပြည်ကို၊ တိတုက ဒါလမာတိပြည်ကို သွားပြီ။ လုကာတစ်ယောက်ပဲ ငါနဲ့အတူ ရှိနေတယ်။ မာကုကိုလည်း တစ်ပါတည်း ခေါ်ခဲ့ပါ။ ဘုရားပေးတာဝန်ကို ထမ်းဆောင်တဲ့အခါ သူဟာ ငါ့အတွက် သိပ်အကူအညီဖြစ်တယ်။ တုခိတ်ကိုတော့ ဧဖက်မြို့ဆီ လွှတ်လိုက်ပြီ။ မင်းလာတဲ့အခါ တရောမြို့က ကာပုဆီမှာ ငါထားရစ်ခဲ့တဲ့ အပေါ်ဝတ်ရုံနဲ့ ကျမ်းလိပ်တွေ၊ အထူးသဖြင့် သားရေစာလိပ်တွေကို ယူခဲ့ပါ။ ပန်းတဉ်းဆရာ အလက်ဇန္ဒားကငါ့ကို အကြိမ်ကြိမ် ဒုက္ခပေးခဲ့တယ်။ သူ့လုပ်ရပ်အတိုင်း ယေဟောဝါ ပြန်ဆပ်ပေးမှာပါ။ မင်းလည်း သူ့ကို သတိထားပါ။ ငါတို့ဟောတဲ့သတင်းကို သူ အကြီးအကျယ် အတိုက်အခံလုပ်ခဲ့တယ်။ ပထမအကြိမ် ငါ ထုချေပြောဆိုရတုန်းက အနားမှာ ဘယ်သူမှမရှိဘူး။ အားလုံး စွန့်ခွာသွားတယ်။ သူတို့ရဲ့အပြစ်ကို ဘုရားသခင် မမှတ်ထားပါစေနဲ့။ ဒါပေမဲ့ ငါ့အားဖြင့် ဟောပြောခြင်းလုပ်ငန်း အကုန်အစင် ပြီးမြောက်ဖို့၊ လူမျိုးခြားအားလုံး သတင်းကောင်းကြားသိစေဖို့ သခင်က ငါ့အနားမှာနေပြီး ခွန်အားပေးခဲ့တယ်။ ခြင်္သေ့ရဲ့ ခံတွင်းထဲကနေလည်း ကယ်တင်ခဲ့တယ်။ သခင်က ငါ့ကို ဘေးအန္တရာယ် အမျိုးမျိုးကနေ ကယ်တင်ပြီး ကောင်းကင်နိုင်ငံဆီ ပို့ဆောင်ပေးလိမ့်မယ်။ သခင့်ရဲ့ဘုန်းတော် အစဉ်ထာဝရထင်ရှားပါစေ။ အာမင်။ ပြစ်က နဲ့ အာကုလကိုရော သြနေသိဖော်ရဲ့ အိမ်သူအိမ်သားတွေကိုပါ နှုတ်ဆက်ပေးပါ။ ဧရတုက ကောရိန္သုမြို့မှာ နေရစ်ခဲ့တယ်။ တရောဖိမ်ကတော့ နေမကောင်းဖြစ်နေလို့ မိလက်မြို့မှာ ထားခဲ့လိုက်တယ်။ ဖြစ်နိုင်ရင် ဆောင်းမဝင်ခင် ငါ့ဆီ အရောက်လာခဲ့ပါ။ ဥဗုလု၊ ပုဒေ၊ လိနု၊ ကလောဒိနဲ့ ညီအစ်ကိုအားလုံးကလည်း မင်းကို နှုတ်ဆက်လိုက်တယ်။ မင်းရဲ့မွန်မြတ်တဲ့စိတ်ထားကြောင့် သခင် ကောင်းချီးပေးပါစေ၊ သခင့်ရဲ့ မဟာကရုဏာ ခံစားရပါစေ။,55,2Ti,4,၂-တိမောသေ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-တိမောသေ/4/
audio/nwt_56_Tit_BU_01.mp3,ဘုရားသခင်ရဲ့ကျွန်၊ ယေရှုခရစ်ရဲ့ တမန်တော်ဖြစ်တဲ့ ပေါလု စာရေးလိုက်ပါတယ်။ ငါဟာ ဘုရားသခင် ရွေးချယ်သူတွေရဲ့ ယုံကြည်ခြင်းမျိုးကို ပိုင်ဆိုင်တဲ့သူ၊ဘုရားတရားကိုင်းရှိုင်းတတ်အောင်သင်ပေးတဲ့အမှန်တရားအကြောင်းတိကျမှန်ကန်စွာသိရှိထားသူပါ။ အဲဒါတွေဟာ ထာဝရအသက် မျှော်လင့်ချက်ကို အခြေခံတယ်။ မုသာမသုံးတဲ့ ဘုရားသခင်က ငါတို့ကို အဲဒီမျှော်လင့်ချက်ပေးမယ်လို့ ဟိုးအရင်ကတည်းက ကတိပေးခဲ့တယ်။ အချိန်တန်တဲ့အခါ သတင်းကောင်းဟောပြောခြင်းအားဖြင့် တရားစကားကို ကြားသိစေခဲ့တယ်။ ကယ်တင်ရှင် ဘုရားသခင်က အဲဒီတာဝန် အပ်နှင်းထားတဲ့အတွက် အမိန့်တော်အရ ငါဟောပြောနေတယ်။ ငါနဲ့ယုံကြည်ခြင်းတူရုံမက သားအရင်းလိုဖြစ်နေတဲ့တိတုဆီစာရေးလိုက်တယ်။ အဖဘုရားသခင်နဲ့ ကယ်တင်ရှင် ခရစ်တော်ယေရှုဆီက မဟာကရုဏာနဲ့ ငြိမ်သက်ခြင်းကိုခံစားရပါစေ။ ခရိကျွန်းမှာမင်းကိုထားခဲ့တဲ့ အကြောင်းရင်းက ချွတ်ယွင်းချက်တွေကို တည့်မတ်ပေးဖို့၊ ငါညွှန်ကြားထားတဲ့အတိုင်း မြို့တိုင်းမှာ အကြီးအကဲတွေ ခန့်အပ်ပေးဖို့ပဲ။ အကြီးအကဲဟာ ပြစ်တင်စွပ်စွဲစရာဘာမှမရှိတဲ့သူ၊ ဇနီးတစ်ဦးတည်းရှိသူ ဖြစ်ရမယ်။ သားသမီးတွေလည်း ယုံကြည်သူတွေ ဖြစ်ရမယ်။ ထိန်းမနိုင်သိမ်းမရ ဖြစ်တဲ့သူ၊ ဆုံးမရခက်သူတွေလို့နာမည်မထွက်ရဘူး။ ဘုရားသခင်ရဲ့ဘဏ္ဍာစိုးဖြစ်တဲ့ ကြီးကြပ်မှူးဟာ ပြစ်တင်စွပ်စွဲစရာ ဘာမှမရှိတဲ့သူ ဖြစ်ရမယ်။ထင်ရာစိုင်းသူ၊ ဒေါသထွက်လွယ်သူ၊ သောက်ကြူးသူ၊ ရိုက်နှက်တတ်သူ၊ မသမာနည်းနဲ့လောဘတကြီးအမြတ်ထုတ်သူ မဖြစ်ရဘူး။ ဧည့်ဝတ်ကျေပွန်သူ၊ ကောင်းမြတ်တဲ့အရာကို နှစ်သက်သူ၊ ချင့်ချိန်တတ်သူ၊ ဖြောင့်မတ်သူ၊ သစ္စာစောင့်သိသူ၊ ချုပ်တည်းခြင်းရှိသူ ဖြစ်ရမယ်။ သွန်သင်ခြင်းနည်းပညာကို အသုံးပြုတဲ့အခါ စစ်မှန်တဲ့ တရားစကားကို လက်ကိုင်ပြုသူ ဖြစ်ရမယ်။ ဒါမှ သူဟာ အကျိုးဖြစ်ထွန်းတဲ့ သွန်သင်ချက်တွေနဲ့ အားပေးနိုင်ရုံမက အဲဒီသွန်သင်ချက်ကို အတိုက်အခံလုပ်သူတွေကိုလည်း ပဲ့ပြင်နိုင်လိမ့်မယ်။ ပုန်ကန်တတ်သူ၊အချည်းနှီးစကားကို ပြောသူ၊ လှည့်စားတတ်သူတွေ အများကြီးရှိနေတယ်။ အထူးသဖြင့်၊ အရေဖျားဖြတ်ရမယ်ဆိုတဲ့ ပညတ်ကို စွဲစွဲမြဲမြဲ လိုက်နာသူတွေပဲ။ သူတို့က မသမာနည်းနဲ့ အမြတ်ထုတ်ချင်လို့ မသွန်သင်အပ်တဲ့အရာတွေ သွန်သင်ပေးပြီး မိသားစုတချို့ရဲ့ ယုံကြည်ခြင်းကို ပျက်စီးအောင် လုပ်နေတယ်။ ဒါကြောင့် သူတို့ရဲ့ နှုတ်ကို ပိတ်ရမယ်။ သူတို့ထဲက ပရောဖက်တစ်ယောက်က ခရိကျွန်းသား၊ မုသားစွဲလမ်း၊ သားရဲကြမ်းကြုတ်၊စားကြူးတုတ်တုတ်၊ လူပျင်းယုတ် လို့ ပြောခဲ့တယ်။ အဲဒီစကားဟာ အမှန်ပဲ။ ဒါကြောင့် သူတို့ကို ပြင်းပြင်းထန်ထန် ဆုံးမပဲ့ပြင်ပါ။ ဒါမှ သူတို့ရဲ့ ယုံကြည်ခြင်း ခိုင်ခံ့လာလိမ့်မယ်။ ဂျူးဒဏ္ဍာရီတွေ၊ အမှန်တရား ပစ်ပယ်သူတွေရဲ့ ပညတ်တွေကို အရေးမစိုက်ဘဲ နေကြလိမ့်မယ်။ စင်ကြယ်သူတွေအတွက် အရာအားလုံးဟာ စင်ကြယ်တယ်။ ညစ်ညူးပြီး ယုံကြည်ခြင်း မရှိသူတွေအတွက်တော့ ဘာတစ်ခုမှ မစင်ကြယ်ဘူး။ သူတို့ရဲ့ စိတ်ထားနဲ့အမှားအမှန်သိစိတ်ကညစ်ညူးနေလို့ပဲ။ ဘုရားသခင်ကို သိတယ်လို့ လူကြားကောင်းအောင် ပြောပေမဲ့ သူတို့ရဲ့ လုပ်ရပ်ကတော့ ဘုရားသခင်ကို ငြင်းပယ်တယ်ဆိုတာ ပြတယ်။ ဘာလို့လဲဆိုတော့ သူတို့ဟာ ရွံရှာဖွယ်ကောင်းသူ၊ နာခံမှုမရှိသူ၊ ကောင်းမွန်ရာတွေ လုပ်ဆောင်ဖို့ လုံးဝ မသင့်တော်သူတွေ ဖြစ်နေလို့ပဲ။,56,Tit,1,တိတု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တိတု/1/
audio/nwt_56_Tit_BU_02.mp3,မင်းကတော့ အကျိုးဖြစ်ထွန်းတဲ့ သွန်သင်ချက်နဲ့ ကိုက်ညီတဲ့အရာတွေကိုဆက်ပြီးဟောပြောပါ။ အသက်ကြီးတဲ့ အမျိုးသားတွေဟာ ပြောဆိုပြုမူရာမှာ ထိန်းချုပ်နိုင်သူ၊ လေးနက်တည်ကြည်သူ၊ ချင့်ချိန်တတ်သူ၊ ယုံကြည်ခြင်း ခိုင်မာသူ၊ မေတ္တာပြည့်ဝသူ၊ ခံနိုင်ရည်ရှိသူ ဖြစ်ရမယ်။ အသက်ကြီးတဲ့ အမျိုးသမီးတွေလည်း လေးစားထိုက်တဲ့ အပြုအမူရှိသူ၊ ကောင်းမွန်ရာကို သွန်သင်ပေးသူ ဖြစ်ရမယ်။ သွားပုပ်လေလွင့်ပြောသူ၊ ဝိုင်ရဲ့ ကျေးကျွန်ဖြစ်နေသူ မဟုတ်ရဘူး။ ဒါမှ သူတို့ဟာ အသက်ငယ်တဲ့ အမျိုးသမီးတွေကို ခင်ပွန်းနဲ့ သားသမီးတွေကို ချစ်တတ်ဖို့၊ ချင့်ချိန်တတ်ဖို့၊ ကိုယ်ကျင့်တရား စင်ကြယ်ဖို့၊ အိမ်ရှင်မကောင်းပီသဖို့၊ အမူအကျင့်ကောင်းရှိဖို့၊ ခင်ပွန်းကို လက်အောက်ခံသူဖြစ်ဖို့ အကြံပေးနိုင်မယ်။ မဟုတ်ရင် ဘုရားသခင့် တရားစကားကို လူတွေ ပုတ်ခတ်ပြောဆိုကြလိမ့်မယ်။ အလားတူပဲ၊ ငယ်ရွယ်တဲ့ အမျိုးသားတွေကိုလည်း ချင့်ချိန်တတ်သူတွေဖြစ်ဖို့ အမြဲတိုက်တွန်းပါ။ မွန်မြတ်တဲ့အလုပ်တွေမှာ နည်းအမျိုးမျိုးနဲ့ ကိုယ်တိုင် စံနမူနာကောင်းပြပါ။ အလေးအနက်သဘောထားပြီး မှန်ကန်ရာကို သင်ပေးပါ။ သူတစ်ပါးပြစ်တင်ဝေဖန်လို့ မရနိုင်အောင် အကျိုးရှိတဲ့စကားတွေနဲ့ သင်ပေးပါ။ ဒါမှ အတိုက်အခံလုပ်တဲ့သူတွေက ငါတို့အကြောင်း မကောင်းပြောစရာ တစ်ခုမှ မတွေ့တဲ့အတွက်အရှက်ရသွားလိမ့်မယ်။ ကျွန်တွေက ကိုယ့်သခင်ကို အရာရာမှာ လက်အောက်ခံပါ။ သူတို့ စိတ်တိုင်းကျအောင် ကြိုးစားပါ။ ခံမပြောပါနဲ့။ ခိုးဝှက်တတ်သူတွေ မဟုတ်ဘဲ ယုံကြည်စိတ်ချထိုက်သူဖြစ်မှန်း ပြပါ။ ဒါမှ ကယ်တင်ရှင် ဘုရားသခင်ရဲ့ သွန်သင်ချက်ကို နည်းအမျိုးမျိုးနဲ့ တင့်တယ်စေနိုင်မယ်။ ဘုရားသခင်က လူအမျိုးမျိုးကို ကယ်တင်ခြင်းရစေဖို့ မဟာကရုဏာကို ဖော်ပြခဲ့ပြီ။ အဲဒီကရုဏာက ငါတို့ကို ဘုရားတရားမဲ့တာတွေ၊ လောကရဲ့ မကောင်းတဲ့ အလိုဆန္ဒတွေကို ငြင်းပယ်တတ်အောင် သင်ပေးတယ်။ လက်ရှိ လောကစနစ်မှာ ချင့်ချိန်တတ်အောင်၊ ဖြောင့်မတ်တဲ့ လမ်းစဉ်အတိုင်း နေထိုင်တတ်အောင်၊ ဘုရားတရား ကိုင်းရှိုင်းတတ်အောင်လည်း သင်ပေးတယ်။ ဒီအတောအတွင်းဝမ်းမြောက်ဖွယ်မျှော်လင့်ချက်ကိုရော ကြီးမြတ်တဲ့ဘုရားသခင်နဲ့ကယ်တင်ရှင်ခရစ်တော်ယေရှုရဲ့ ဘုန်းအသရေပြည့်ဝတဲ့ ပေါ်ထွန်းခြင်းကိုပါ စောင့်မျှော်နေကြစို့။ ခရစ်တော်ကငါတို့ကိုတရားမဲ့လုပ်ရပ်အမျိုးမျိုး ကျူးလွန်တဲ့ဘဝကနေ လွတ်မြောက်စေဖို့၊ မိမိရဲ့ အထူးပိုင်ဆိုင်ရာအဖြစ်သန့်ရှင်းစေပြီး မွန်မြတ်တဲ့အလုပ်မှာစိတ်ထက်သန်သူတွေဖြစ်စေဖို့ အသက်ကိုပေးဆက်ခဲ့တယ်။ ဒီအကြောင်းအရာတွေကို အမြဲ ဟောပြောပြီးတိုက်တွန်းနှိုးဆော်ပါ။ အခွင့်အာဏာအပြည့်နဲ့ဆုံးမပဲ့ပြင်ပါ။ မင်းကိုဘယ်သူမှအထင်မသေးပါစေနဲ့။,56,Tit,2,တိတု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တိတု/2/
audio/nwt_56_Tit_BU_03.mp3,အစိုးရနဲ့ အာဏာပိုင်တွေကို လက်အောက်ခံပြီး နာခံဖို့၊ မွန်မြတ်တဲ့အလုပ် အမျိုးမျိုးအတွက် အသင့်ဖြစ်နေဖို့၊ ဘယ်သူ့ကိုမှ ထိခိုက်နစ်နာအောင် မပြောဖို့၊ ရန်လိုတတ်သူ မဖြစ်ဖို့၊ အကျိုးသင့်အကြောင်းသင့်ရှိဖို့၊ လူအားလုံးနဲ့ ပြောဆိုဆက်ဆံတဲ့အခါ နူးညံ့သိမ်မွေ့ဖို့ သူတို့ကို မပြတ်သတိပေးနေပါ။ ဘာလို့လဲဆိုတော့ ငါတို့လည်း တစ်ချိန်တုန်းက အသိတရားမရှိသူ၊ မနာခံသူ၊ လှည့်စားခံရသူ၊ အလိုဆန္ဒအမျိုးမျိုးရဲ့ ကျွန်ဘဝကိုရောက်ပြီး အပျော်အပါးလိုက်စားသူ၊ မကောင်းမှု ကျူးလွန်သူ၊ မနာလို မရှုဆိတ်ဖြစ်သူ၊ ရွံရှာဖွယ်ကောင်းသူ၊ အချင်းချင်း မုန်းတီးသူတွေ ဖြစ်ခဲ့ကြတာပဲ။ ဒါပေမဲ့ ကယ်တင်ရှင် ဘုရားသခင်က လူသားတွေကို ကရုဏာနဲ့ မေတ္တာ အထင်အရှား ဖော်ပြခဲ့တယ်။ (ငါတို့ရဲ့ဖြောင့်မတ်တဲ့လုပ်ရပ်ကြောင့် မဟုတ်ဘဲ ကရုဏာတော်ကြောင့် အဲဒီလို ဖော်ပြခဲ့တာပါ။) ဘုရားသခင်က ငါတို့ကို အသက်ရှင်စေဖို့ သန့်စင်ပေးတယ်၊ သန့်ရှင်းသောစွမ်းအားတော်ကို အသုံးပြုပြီး သစ်လွင်သွားအောင် လုပ်ပေးတယ်၊ ဒီနည်းအားဖြင့် ငါတို့ကို ကယ်တင်တယ်။ အဲဒီစွမ်းအားတော်ကို ကယ်တင်ရှင် ယေရှုခရစ်တော်ကတစ်ဆင့်ငါတို့အပေါ် ရက်ရက်ရောရောသွန်းလောင်းပေးတယ်။ အဲဒီမဟာကရုဏာတော်ကြောင့် ဖြောင့်မတ်သူအဖြစ် ငါတို့သတ်မှတ်ခံရတဲ့အတွက် ထာဝရအသက် မျှော်လင့်ချက်ရှိတဲ့ အမွေခံတွေ ဖြစ်လာနိုင်တယ်။ အဲဒီအချက်တွေဟာမှန်ကန်တယ်။ မင်းကို ဒီအချက်တွေ အမြဲ အလေးပေးပြောစေချင်တယ်။ဒါမှ ဘုရားသခင်ကို ယုံကြည်သူတွေ မွန်မြတ်တဲ့အလုပ်တွေဆီ အမြဲ အာရုံရောက်နိုင်လိမ့်မယ်။ ဒါတွေဟာ ကောင်းမွန်ပြီး လူတွေအတွက် အကျိုးရှိတယ်။ အကျိုးမဲ့ငြင်းခုံတာတွေ၊ ဆွေစဉ်မျိုးဆက်အကြောင်း ငြင်းခုံတာတွေကို ရှောင်ပါ။ပညတ်တရားနဲ့ပတ်သက်ပြီး အငြင်းပွားတာ၊ ခိုက်ရန်ဖြစ်တာတွေကိုလည်းရှောင်ပါ။ အဲဒါတွေဟာ အသုံးမဝင်ဘူး၊အကျိုးလည်းမရှိဘူး။ ဂိုဏ်းခွဲဖို့ လှုံ့ဆော်သူကို တစ်ကြိမ်၊နှစ်ကြိမ်သတိပေးပါ။ နားမထောင်ဘူးဆိုရင်သူ့ကိုရှောင်ပါ။ အဲဒီလိုလူဟာ လမ်းလွဲပြီး အပြစ်ကျူးလွန်သူဖြစ်လို့ သူ့လုပ်ရပ်က သူ့ကို အပြစ်စီရင်လိုက်ပြီ။ အာတေမဖြစ်စေ၊ တုခိတ်ဖြစ်စေ မင်းဆီရောက်လာပြီဆိုရင် နိကောပလိမြို့မှာ ရောက်နေမယ့် ငါ့ဆီ အမြန်ဆုံးလာခဲ့ပါ။ ဆောင်းရာသီမှာ အဲဒီမြို့မှာနေဖို့ငါဆုံးဖြတ်ထားတယ်။ ပညတ်ကျမ်းနှံ့စပ်သူ ဇေနနဲ့ အာပေါလုကို သူတို့ရဲ့ခရီးစဉ်မှာ လိုလေသေးမရှိအောင် အတတ်နိုင်ဆုံး ကူညီပေးလိုက်ပါ။ ငါတို့ရဲ့ ညီအစ်ကိုတွေကိုလည်း မွန်မြတ်တဲ့အလုပ်တွေ လုပ်ဆောင်တတ်အောင် သင်ယူခိုင်းပါ။ ဒါမှ အရေးပေါ်လိုအပ်ချိန်မှာ ကူညီပေးနိုင်ပြီး အမြဲ သီးပွင့်ဖြစ်ထွန်းနိုင်လိမ့်မယ်။ ငါနဲ့အတူရှိတဲ့သူတွေက မင်းကို နှုတ်ဆက်လိုက်တယ်။ ယုံကြည်ခြင်းတူပြီး ငါတို့ကို ချစ်ခင်သူတွေကိုလည်း နှုတ်ဆက်ပေးပါ။ မဟာကရုဏာတော်ကို မင်းတို့အားလုံး ခံစားရပါစေ။,56,Tit,3,တိတု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/တိတု/3/
audio/nwt_57_Phm_BU_01.mp3,ခရစ်တော် ယေရှုကို ယုံကြည်လို့ အကျဉ်းသား ဖြစ်နေတဲ့ ကျွန်တော်ပေါလုနဲ့ ညီအစ်ကိုတိမောသေက ချစ်မြတ်နိုးရတဲ့ လုပ်ဖော်ဆောင်ဖက် ဖိလေမုန်နဲ့၊ ညီအစ်မ အပ္ပိ၊ ရဲဘော်ရဲဘက် အာခိပ္ပု၊ ဖိလေမုန်ရဲ့အိမ်မှာ စုဝေးတဲ့ အသင်းတော်ဆီ စာရေးလိုက်ပါတယ်။ အဖဘုရားသခင်နဲ့ သခင်ယေရှုခရစ်ဆီက မဟာကရုဏာနဲ့ ငြိမ်သက်ခြင်းကို ခင်ဗျားတို့ ခံစားရပါစေ။ ညီအစ်ကို ဖိလေမုန်၊ ကျွန်တော့် ဆုတောင်းချက်ထဲမှာ ခင်ဗျားအကြောင်း ထည့်တောင်းတဲ့အခါတိုင်း ဘုရားသခင်ကို ကျေးဇူးတင်ပါတယ်။ ခင်ဗျားရဲ့ ယုံကြည်ခြင်းအကြောင်း၊ သခင်ယေရှုနဲ့ သန့်ရှင်းသူအားလုံးကို ခင်ဗျား ချစ်မြတ်နိုးတဲ့အကြောင်း ကျွန်တော် အမြဲကြားနေရလို့ပါ။ ခင်ဗျားဆီမှာရော တခြားသူတွေဆီမှာပါရှိတဲ့ ယုံကြည်ခြင်းက ခရစ်တော်အားဖြင့် ရရှိထားတဲ့ ကောင်းချီးအားလုံးကို အသိအမှတ်ပြုလာအောင် ခင်ဗျားကို လှုံ့ဆော်ပေးပါစေလို့ ဆုတောင်းတယ်။ ခင်ဗျားရဲ့ မေတ္တာအကြောင်း ကြားသိရလို့ ဝမ်းမြောက်ဝမ်းသာဖြစ်ပြီး နှစ်သိမ့်မှု ခံစားရပါတယ်။ ခင်ဗျားကြောင့် သန့်ရှင်းသူတွေ စိတ်လန်းဆန်းခဲ့ရတယ်။ ခရစ်တော်ရဲ့ တမန်တော်အနေနဲ့ ကျွန်တော့်မှာ ခင်ဗျားဘာလုပ်သင့်တယ်ဆိုတာ ရဲရဲဝံ့ဝံ့ပြောဆိုခွင့် ရှိပေမဲ့၊ ခင်ဗျားပြတဲ့ မေတ္တာကို ထောက်ပြီး မေတ္တာရပ်ခံပါတယ်။ ကျွန်တော်ပေါလုကတော့ ခရစ်တော်ယေရှုကို ယုံကြည်လို့ အကျဉ်းကျနေတဲ့ သက်ကြီးရွယ်အို တစ်ယောက်ပါ။ ကျွန်တော် အကျဉ်းကျနေတုန်းမှာ သားအရင်းလို ဖြစ်လာတဲ့ သြနေသိမ်အတွက် မေတ္တာရပ်ခံနေတာပါ။ သူဟာ ခင်ဗျားအတွက် အသုံးမဝင်သူ ဖြစ်ခဲ့ပေမဲ့ အခုတော့ ခင်ဗျားအတွက်ရော ကျွန်တော့်အတွက်ပါ အသုံးဝင်သူ ဖြစ်လာပြီ။ ကျွန်တော့်ရဲ့ ရင်နှစ်သည်းချာဖြစ်တဲ့ သူ့ကို ခင်ဗျားဆီ ပြန်လွှတ်လိုက်တယ်။ သတင်းကောင်းဟောလို့ အကျဉ်းကျနေချိန်အတွင်း ကျွန်တော့်ကို အလုပ်အကျွေးပြုဖို့ ခင်ဗျားကိုယ်စား သူ့ကို ခေါ်ထားချင်တာ။ ဒါပေမဲ့ ခင်ဗျားဆီက အခွင့်မရဘဲ ဘာမှမလုပ်ချင်ဘူး။ အတင်းအကျပ်ခိုင်းလို့ မဟုတ်ဘဲ စိတ်လိုကိုယ်လျောက် ကောင်းမှုပြုတာမျိုး ခင်ဗျားကို ဖြစ်စေချင်တယ်။ သူ ခဏလေး ထွက်ပြေးသွားတာဟာ သူ့ကို အမြဲပြန်ခေါ်ထားဖို့ အကြောင်းဖန်စေတာလည်း ဖြစ်နိုင်တာပဲ။ သူဟာ ကျွန်မဟုတ်တော့ဘူး။ ကျွန်ထက်မက ပိုသွားပြီ။ ကျွန်တော်တောင် သူ့ကို သိပ်ချစ်မှတော့ ခင်ဗျားဆိုရင် ကျွန်လည်းဖြစ်၊ ခရစ်ယာန်ညီအစ်ကိုလည်း ဖြစ်လာတဲ့ သူ့ကို ပိုလို့တောင် ချစ်မှာပဲ။ ဒါကြောင့် ကျွန်တော့်ကို မိတ်ဆွေလို သဘောထားတယ်ဆိုရင် ကျွန်တော့်ကို လက်ခံသလို သူ့ကိုလည်း ကြည်ကြည်ဖြူဖြူ လက်ခံပေးပါ။ သူပြစ်မှားခဲ့တာရှိရင်၊ ခင်ဗျားအပေါ် အကြွေးတင်နေရင် ကျွန်တော် တာဝန်ယူပါ့မယ်။ သူ့အကြွေးကို ဆပ်ပါ့မယ်ဆိုတဲ့အကြောင်း ကျွန်တော်ပေါလုကိုယ်တိုင် စာရေးလိုက်ပါတယ်။ တကယ်တော့ ခင်ဗျားလည်း ကျွန်တော့်ကျေးဇူးနဲ့ မကင်းမှန်း ခင်ဗျားသိနေတာပဲ။ ကျွန်တော်တို့နှစ်ယောက်စလုံးဟာ သခင်ရဲ့တပည့်တွေပါ။ ဒါကြောင့် ကျွန်တော် အကူအညီတောင်းတာကို လိုက်လျောပေးပါ။ ခရစ်တော်ရဲ့ တပည့်အနေနဲ့ ကျွန်တော့်ကို စိတ်လန်းဆန်းစေပါ။ ကျွန်တော်ပြောတာကို ခင်ဗျား လိုက်လျောမယ်ဆိုတာ စိတ်ချနေတယ်။ ပြောတာထက်တောင် ပိုပြီး လိုက်လျောမယ်ဆိုတာ သိနေလို့ ခင်ဗျားဆီ အခုလို ရေးလိုက်တာပါ။ ပြီးတော့ ကျွန်တော် တည်းခိုနိုင်အောင်လည်း ပြင်ဆင်ထားပေးပါဦး။ ခင်ဗျားတို့ရဲ့ ဆုတောင်းချက်ကြောင့် မကြာခင် လွတ်မြောက်ပြီး ခင်ဗျားတို့ဆီ ရောက်လာဖို့ မျှော်လင့်တယ်။ ခရစ်တော်ယေရှုကို ယုံကြည်လို့ အတူအကျဉ်းကျနေတဲ့ ဧပဖြက ခင်ဗျားကို နှုတ်ဆက်လိုက်တယ်။ လုပ်ဖော်ဆောင်ဖက်တွေဖြစ်တဲ့ မာကု၊ အာရိတ္တာခု၊ ဒေမ၊ လုကာတို့ကလည်း နှုတ်ဆက်လိုက်တယ်။ ခင်ဗျားတို့ရဲ့ မွန်မြတ်တဲ့ စိတ်ထားကြောင့် သခင်ယေရှုခရစ်ရဲ့ မဟာကရုဏာကို ခံစားရပါစေ။,57,Phm,1,ဖိလေမုန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဖိလေမုန်/1/
audio/nwt_59_Jas_BU_01.mp3,ဘုရားသခင်နဲ့ သခင်ယေရှုခရစ်ရဲ့ ကျွန် ကျွန်တော်ယာကုပ်က အရပ်ရပ် ကွဲလွင့်နေတဲ့ ၁၂ နွယ်ကို နှုတ်ခွန်းဆက်သလိုက်ပါတယ်။ ညီအစ်ကိုတို့၊ စမ်းသပ်မှု အမျိုးမျိုး ကြုံရတဲ့အခါ ဝမ်းမြောက်စရာပဲလို့ ယူမှတ်ကြပါ။ ဒီနည်းနဲ့ စမ်းသပ်ခံရတဲ့ ခင်ဗျားတို့ရဲ့ ယုံကြည်ခြင်းဟာ ခံနိုင်ရည်ကို ဖြစ်စေမှန်း ခင်ဗျားတို့ သိပါတယ်။ ခံနိုင်ရည်ကို အလုပ်ပြီးမြောက်အောင် လုပ်ဆောင်ခွင့် ပေးလိုက်ပါ။ ဒါဆိုရင် ခင်ဗျားတို့ဟာ လေ့ကျင့်မှု အပြည့်အဝ ရပြီး အရာရာမှာ လိုလေသေးမရှိ၊ အပြစ်ပြောစရာမရှိ ဖြစ်လာလိမ့်မယ်။ တစ်ယောက်ယောက် ဉာဏ်ပညာ လိုနေရင် ဘုရားသခင်ဆီ တောင်းမြဲတောင်းပါစေ။ ကဲ့ရဲ့တာမျိုး မလုပ်ဘဲ လူအားလုံးကို ရက်ရက်ရောရော ပေးတတ်တဲ့ ဘုရားသခင်က တောင်းတဲ့သူကို ဉာဏ်ပညာ ပေးလိမ့်မယ်။ ဒါပေမဲ့ သံသယ မရှိဘဲ ယုံကြည်ခြင်းနဲ့ တောင်းမြဲတောင်းရမယ်။ သံသယစိတ် ရှိသူဟာ လေအရှိန်ကြောင့် လှုပ်ရှားနေတဲ့ ပင်လယ်လှိုင်းနဲ့ တူတယ်။ သူလိုလူဟာ ယေဟောဝါ ဆီကနေ တစ်ခုခု ရမယ်လို့ မမျှော်လင့်သင့်ဘူး။ သူဟာ မပြတ်သားတဲ့သူ၊ ဘာပဲလုပ်လုပ် စိတ်မခိုင်တဲ့သူပဲ။ နိမ့်ကျတဲ့ ညီအစ်ကိုတစ်ယောက်ဟာ ချီးမြှောက်ခံရတဲ့အတွက် ဝမ်းမြောက်ပါစေ။ ချမ်းသာတဲ့ ညီအစ်ကိုကလည်း နှိမ့်ချတတ်လာတဲ့အတွက် ဝမ်းမြောက်ပါစေ။ ဘာလို့လဲဆိုတော့ သူဟာ လယ်ပြင်မှာ ပေါက်တဲ့ ပန်းလို ညှိုးနွမ်းသွားမှာ ဖြစ်လို့ပဲ။ နေထွက်လာတဲ့အခါ မြက်ပင်ဟာ နေပူရှိန်ကြောင့် ညှိုးနွမ်းပြီး မြက်ပွင့်လည်း ကြွေသွားတယ်။ အပွင့်ရဲ့ အလှလည်း ပျောက်ပျက်သွားတယ်။ အဲဒီလိုပဲ ချမ်းသာတဲ့သူဟာ စည်းစိမ်နောက်ကို တကောက်ကောက် လိုက်ရင်းနဲ့ ပျောက်ကွယ်သွားလိမ့်မယ်။ စမ်းသပ်မှုကို ကြံ့ကြံ့ခံရပ်သူဟာ ပျော်ရွှင်ချမ်းမြေ့တယ်။ သူဟာ ဘုရားသခင်ရဲ့ နှစ်သက်မှုကို ရရှိတဲ့အတွက် အသက်သရဖူ ရလိမ့်မယ်။ ယေဟောဝါက မိမိကို ချစ်မြဲချစ်နေသူတွေကို အဲဒီသရဖူ ပေးမယ်လို့ ကတိပြုထားတယ်။ စမ်းသပ်မှု ကြုံရတဲ့အခါ ငါ့ကို ဘုရားသခင် စမ်းသပ်နေတာပဲ လို့ မပြောကြနဲ့။ မကောင်းတဲ့အရာတွေနဲ့ ဘုရားသခင်ကို ဘယ်သူမှ စမ်းသပ်လို့ မရသလို ဘုရားသခင်ကလည်း ဘယ်သူ့ကိုမှ မကောင်းတဲ့အရာနဲ့ မစမ်းသပ်ဘူး။ ကိုယ့်အလိုဆန္ဒရဲ့ ဆွဲငင်ဖြားယောင်းမှုကို ခံရတာကသာ လူတိုင်းအတွက် စမ်းသပ်မှုပါ။ အဲဒီအလိုဆန္ဒက ကြီးထွားလာရင် အပြစ်ကို လုပ်မိစေတယ်။ အပြစ်လုပ်ပြီးတဲ့နောက်မှာတော့ သေခြင်းကို ဖြစ်ပေါ်စေတယ်။ ချစ်ရတဲ့ ညီအစ်ကိုတို့၊ လှည့်စားမခံကြနဲ့။ ကောင်းမြတ်တဲ့ ဆုကျေးဇူး၊ ပြည့်ဝစုံလင်တဲ့ လက်ဆောင်မှန်သမျှဟာ အထက်အရပ်က လာတယ်။ ကောင်းကင်အလင်းရဲ့ ဖခင်ဆီက လာတယ်။ ဘုရားသခင်ဟာ ရွေ့သွားတတ်တဲ့ အရိပ်လို ပြောင်းလဲခြင်း မရှိဘူး။ ဘုရားသခင်က အလိုတော်ရှိလို့ ကျွန်တော်တို့ကို အမှန်တရားအားဖြင့် ဖြစ်ပေါ်စေတယ်။ ဒီနည်းနဲ့ ကျွန်တော်တို့ဟာ ဖန်ဆင်းရာ သတ္တဝါတွေထဲမှာ သီးဦးသီးဖျားတွေ ဖြစ်လာတယ်။ ချစ်ရတဲ့ ညီအစ်ကိုတို့၊ ခင်ဗျားတို့ သိထားရမှာက လူတိုင်းဟာ နားထောင်ဖို့ အမြဲ အသင့်ဖြစ်နေရမယ်။ စကားပြောတဲ့အခါမှာ မစဉ်းစားမဆင်ခြင်ဘဲ မပြောရဘူး။ လွယ်လွယ်နဲ့ ဒေါသမထွက်ရဘူး။ လူတစ်ယောက်ရဲ့ ဒေါသက ဘုရားသခင်ရဲ့ ဖြောင့်မတ်ခြင်းကို မဖြစ်ပေါ်စေဘူး။ ဒါကြောင့် ညစ်ညူးတဲ့အရာ၊ ဆိုးသွမ်းတဲ့အရာ မှန်သမျှကို အစအနပါမကျန် ဖယ်ရှားကြပါ။ ခင်ဗျားတို့ကို ကယ်တင်နိုင်တဲ့ တရားစကားတော် စိုက်ပျိုးတာကို နူးညံ့သိမ်မွေ့တဲ့ စိတ်နဲ့ လက်ခံကြပါ။ တရားစကားတော်ကို လက်တွေ့ကျင့်သုံးသူတွေ ဖြစ်ကြပါ။ ကြားရုံကြားပြီး မှားယွင်းတဲ့ အတွေးအခေါ်နဲ့ ကိုယ့်ကိုယ်ကိုယ် လှည့်စားသူတွေ မဖြစ်ကြနဲ့။ တရားစကားတော်ကို ကြားနာပြီး လက်တွေ့မကျင့်သူဟာ မှန်ထဲမှာ ကိုယ့်မျက်နှာကို ကြည့်တဲ့သူနဲ့ တူတယ်။ မှန်ကြည့်ပြီးတဲ့နောက် ထွက်သွားတဲ့အခါ ကိုယ့်ရုပ်သွင် ဘယ်လိုရှိသလဲဆိုတာ ချက်ချင်း မေ့သွားတတ်တယ်။ ဒါပေမဲ့ လွတ်လပ်ခြင်းနဲ့ဆိုင်တဲ့ ပြည့်ဝစုံလင်တဲ့ ပညတ်ကို အသေအချာ ကြည့်ရှုတဲ့သူ၊ အဲဒီလို ဆက်ကြည့်ရှုနေတဲ့သူဟာ ကြားနာပြီးနောက် မေ့သွားတဲ့သူ မဟုတ်ဘူး၊ လက်တွေ့ကျင့်သုံးတဲ့သူပဲ။ အဲဒီလိုလုပ်တဲ့အတွက် ပျော်ရွှင်ချမ်းမြေ့ရလိမ့်မယ်။ ဘုရားသခင်ကို ဝတ်ပြုနေတယ်လို့ ကိုယ့်ကိုယ်ကိုယ် ထင်နေပေမဲ့ နှုတ်ကို မစောင့်စည်းရင် ကိုယ့်ကိုယ်ကိုယ် လှည့်စားနေတာပဲ။ သူ့ရဲ့ ဝတ်ပြုမှုဟာ အချည်းနှီးပဲ။ အဖဘုရားသခင်ရဲ့ အမြင်မှာ စင်ကြယ်ပြီး အညစ်အကြေး ကင်းစင်တဲ့ ဝတ်ပြုမှုကတော့ မိဘမဲ့တွေ၊ မုဆိုးမတွေ ဒုက္ခရောက်တဲ့အခါ ကြည့်ရှုစောင့်ရှောက်တာ၊ ကိုယ်တိုင်လည်း လောကရဲ့ မသန့်ရှင်းတဲ့ လမ်းစဉ်နဲ့ ကင်းကင်းရှင်းရှင်း နေတာ ဖြစ်တယ်။,59,Jas,1,ယာကုပ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယာကုပ်/1/
audio/nwt_59_Jas_BU_02.mp3,ညီအစ်ကိုတို့၊ ခင်ဗျားတို့က ဘုန်းကြီးတဲ့ သခင်ယေရှုခရစ်ကို ယုံကြည်သူတွေ ဖြစ်လျက်နဲ့ မျက်နှာလိုက်နေကြသလား။ ခင်ဗျားတို့ စည်းဝေးတဲ့နေရာကို လူနှစ်ယောက် ဝင်လာတယ် ဆိုပါစို့။ တစ်ယောက်က ရွှေလက်စွပ် ဝတ်ပြီး သားသားနားနား ဝတ်ထားတယ်။ နောက်တစ်ယောက်ကတော့ ဆင်းရဲပြီး ဟောင်းနွမ်းညစ်ပေတဲ့ အဝတ် ဝတ်ထားတယ်။ သားသားနားနား ဝတ်ထားသူကို မျက်နှာသာပေးပြီး ဒီနေရာကောင်းမှာ ထိုင်ပါ လို့ ပြောမယ်၊ ဆင်းရဲသူကိုတော့ ဟိုမှာ ရပ်နေလိုက် ဒါမှမဟုတ် ခြေတင်ခုံနားမှာ ထိုင်လိုက် လို့ ပြောမယ်ဆိုရင်၊ ခင်ဗျားတို့ အဆင့်အတန်း ခွဲနေတာပဲ မဟုတ်လား။ မတရားဆုံးဖြတ်တဲ့ တရားသူကြီးတွေနဲ့ တူနေမယ် မဟုတ်လား။ ချစ်ရတဲ့ ညီအစ်ကိုတို့၊ နားထောင်ကြပါ။ ဆင်းရဲသားလို့ ဒီလောက သတ်မှတ်တဲ့သူတွေကို ဘုရားသခင်က ယုံကြည်ခြင်းမှာ ကြွယ်ဝသူတွေ ဖြစ်စေဖို့ ရွေးချယ်ထားတယ် မဟုတ်လား။ ဘုရားက မိမိကို ချစ်တဲ့သူတွေကို ကတိပေးထားတဲ့အတိုင်း နိုင်ငံတော်အမွေခံတွေ ဖြစ်စေဖို့ သူတို့ကို ရွေးချယ်ထားတယ်။ ခင်ဗျားတို့က ဆင်းရဲသားတွေကို နှိမ်တတ်ကြတယ်။ တကယ်တော့ ချမ်းသာသူတွေကသာ ခင်ဗျားတို့ကို ဖိနှိပ်ပြီး တရားရုံးဆီ ဆွဲခေါ်သွားတာ မဟုတ်လား။ ခင်ဗျားတို့ ခံယူထားတဲ့ ကောင်းမြတ်တဲ့ နာမည်ကို စော်ကားပြောဆိုတာလည်း သူတို့ပဲ မဟုတ်လား။ လူလူချင်းကို ကိုယ်နဲ့ထပ်တူ ချစ်ပါ ဆိုပြီး ကျမ်းစာမှာ ပြောထားတဲ့အတိုင်း တော်ဝင်ပညတ်ကို ခင်ဗျားတို့ လိုက်နာနေတယ်ဆိုရင် ကောင်းတာပေါ့။ ဒါပေမဲ့ မျက်နှာလိုက်မြဲလိုက်နေရင်တော့ အပြစ်ကျူးလွန်တာပဲ။ ခင်ဗျားတို့ဟာ အပြစ်ကျူးလွန်သူတွေ ဖြစ်မှန်း တော်ဝင်ပညတ်က ဖော်ပြနေပြီ။ ပညတ်အားလုံးကို လိုက်နာစောင့်ထိန်းပေမဲ့ တစ်ခုကို ချိုးဖောက်မိရင် ပညတ်အားလုံးကို မလိုက်နာတာနဲ့ အတူတူပဲ။ အိမ်ထောင်ရေး မဖောက်ပြန်နဲ့ လို့ မိန့်မှာတဲ့သူက လူ့အသက် မသတ်နဲ့ လို့လည်း မိန့်မှာထားတယ်။ ခင်ဗျားက အိမ်ထောင်ရေးတော့ မဖောက်ပြန်ဘူး၊ ဒါပေမဲ့ လူ့အသက် သတ်မယ်ဆိုရင် ပညတ်ကို ချိုးဖောက်တာပဲ။ ခင်ဗျားတို့ဟာ လွတ်လပ်သူတွေ ဖြစ်လို့ ခင်ဗျားတို့အတွက် ချမှတ်ထားတဲ့ ပညတ်အတိုင်း စီရင်ခံရလိမ့်မယ်။ ဒါကြောင့် အဲဒီပညတ်နဲ့အညီ ပြုမူပြောဆိုကြပါ။ ကရုဏာ မပြတဲ့သူကို ဘုရားသခင်ကလည်း ကရုဏာ မပြဘဲ တရားစီရင်လိမ့်မယ်။ ကရုဏာဟာ တရားစီရင်ခြင်းကို အောင်ပွဲခံတတ်တယ်။ ညီအစ်ကိုတို့၊ တစ်ယောက်ယောက်က ဘုရားသခင်ကို ယုံကြည်ပါတယ်လို့ ပြောပြီး လက်တွေ့မကျင့်ဘူးဆိုရင် ဘာအကျိုးရှိမှာလဲ။ အဲဒီလိုယုံကြည်ခြင်းက သူ့ကို ကယ်တင်နိုင်မှာလား။ ညီအစ်ကို၊ ညီအစ်မ တစ်ယောက်ယောက်မှာ ဝတ်စရာ မရှိဘူး၊ တစ်နေ့စာအတွက် စားစရာ မရှိဘူးဆိုရင်၊ ခင်ဗျားတို့ တစ်ယောက်ယောက်က အေးအေးဆေးဆေး ပြန်သွားပါ။ နွေးနွေးထွေးထွေး နေပါ။ ကောင်းကောင်း စားပါ လို့ ပြောပြီး သူတို့ အသက်ရှင်သန်ဖို့ လိုအပ်ရာကို မပေးဘူးဆိုရင် ဘာအကျိုးရှိမှာလဲ။ ဒါကြောင့် လုပ်ရပ် မပါတဲ့ ယုံကြည်ခြင်းဟာ အသေပဲ။ တစ်ယောက်ယောက်က ခင်ဗျားဟာ ယုံကြည်ခြင်း ရှိတဲ့သူ၊ ကျွန်တော်ကတော့ လက်တွေ့လုပ်တဲ့သူပဲ။ လက်တွေ့မပါတဲ့ ခင်ဗျားရဲ့ ယုံကြည်ခြင်းကို ကျွန်တော့်ကို ပြပါ။ ကျွန်တော့်ရဲ့ ယုံကြည်ခြင်းကိုလည်း လုပ်ရပ်နဲ့ ပြမယ် လို့ ပြောလိမ့်မယ်။ ဘုရားသခင် တစ်ဆူတည်း ရှိတယ်ဆိုတာ ခင်ဗျား ယုံတယ် မဟုတ်လား။ ကောင်းပါတယ်။ နတ်ဆိုးတွေတောင် ယုံလို့ ဖိမ့်ဖိမ့်တုန်နေကြတာ။ စဉ်းစားဉာဏ် နည်းတဲ့သူ၊ လုပ်ရပ်မပါတဲ့ ယုံကြည်ခြင်းဟာ အချည်းနှီးပဲဆိုတာ မသိဘူးလား။ ဘိုးဘေးအာဗြဟံက သားအိဇက်ကို ပူဇော်ရာပလ္လင်ပေါ်မှာ ပူဇော်ပြီးတဲ့နောက် အဲဒီလုပ်ရပ်ကြောင့် ဖြောင့်မတ်သူအဖြစ် သတ်မှတ်ခံရတယ် မဟုတ်လား။ သူ့ရဲ့ ယုံကြည်ခြင်းဟာ လုပ်ရပ်နဲ့ ဒွန်တွဲနေလို့ ရှင်သန်နေတယ်၊ လုပ်ရပ်ကြောင့် ပြည့်ဝစုံလင်သွားတယ်ဆိုတာ ခင်ဗျားတို့ သိပါတယ်။ အာဗြဟံက ယေဟောဝါကို ယုံကြည်တယ်။ ဒါကြောင့် ဘုရားသခင်က သူ့ကို ဖြောင့်မတ်သူအဖြစ် သတ်မှတ်တယ် ဆိုတဲ့ ကျမ်းစကား ပြည့်စုံလာတယ်။ ယေဟောဝါရဲ့ မိတ်ဆွေလို့ သူအခေါ်ခံရတယ်။ လူတစ်ယောက်က မိမိယုံကြည်ခြင်းကြောင့်သာ မဟုတ်ဘဲ လုပ်ရပ်ကြောင့် ဖြောင့်မတ်သူအဖြစ် သတ်မှတ်ခံရတယ်ဆိုတာ ခင်ဗျားတို့ အခု နားလည်သွားပြီ။ အလားတူ ပြည့်တန်ဆာ ရာခပ်က တမန်တွေကို ဖော်ဖော်ရွေရွေ ကြိုဆိုပြီး တခြားလမ်းနဲ့ ထွက်သွားနိုင်အောင် ကူညီပေးခဲ့တယ်။ အဲဒီလုပ်ရပ်ကြောင့် ဖြောင့်မတ်သူအဖြစ် သတ်မှတ်ခံရတယ် မဟုတ်လား။ ဒါကြောင့် အသက်စွမ်းအား မရှိတဲ့ ကိုယ်ခန္ဓာဟာ အသေ ဖြစ်သလို လုပ်ရပ်မပါတဲ့ ယုံကြည်ခြင်းကလည်း အသေပဲ။,59,Jas,2,ယာကုပ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယာကုပ်/2/
audio/nwt_59_Jas_BU_03.mp3,ညီအစ်ကိုတို့၊ ခင်ဗျားတို့ထဲက အများစုဟာ ဆရာတွေ မဖြစ်သင့်ဘူး။ ဆရာတွေ ဖြစ်မယ်ဆိုရင် ပိုပြင်းထန်တဲ့ တရားစီရင်မှုကို ခံရလိမ့်မယ်။ ကျွန်တော်တို့အားလုံး ခဏခဏ မှားတတ်ကြတယ်။ စကားမမှားဖူးတဲ့သူဟာ ပြည့်ဝစုံလင်သူ၊ တစ်ကိုယ်လုံးကို ထိန်းနိုင်တဲ့သူပဲ။ မြင်းကို လိုရာခိုင်းချင်တဲ့အခါ ဇက်ကြိုး ခွံ့လိုက်ရင် မြင်းတစ်ကောင်လုံးကို ထိန်းနိုင်ပြီ။ ဧရာမသင်္ဘောတွေလည်း လေပြင်းတိုက်လို့ မျောပါသွားတဲ့အခါ သေးငယ်တဲ့ တက်မတစ်ချောင်းနဲ့ ပဲ့ကိုင်လိုက်ရင် သွားချင်တဲ့ဘက်ကို ဦးတည်စေနိုင်တယ်။ အလားတူ လျှာဟာ သေးငယ်တဲ့ အင်္ဂါအစိတ်အပိုင်း ဖြစ်ပေမဲ့ အလွန်အကျွံ ဝါကြွားတတ်တယ်။ မီးစလေးတစ်စက သစ်တောကြီးတစ်ခုလုံးကို လောင်ကျွမ်းစေသလိုပါပဲ။ လျှာဟာ မီးပဲ။ ခန္ဓာကိုယ် အစိတ်အပိုင်းတွေထဲမှာ လျှာဟာ ဆိုးညစ်မှုနဲ့ ပြည့်နှက်နေတယ်။ တစ်ကိုယ်လုံးကို ညစ်ညူးစေတယ်။ တစ်ဘဝလုံးကို လောင်ကျွမ်းစေနိုင်တယ်။ ဂေဟင်နာ အရပ်လို ဖျက်ဆီးတတ်တယ်။ သားရဲတွေ၊ ငှက်တွေ၊ တွားသွားသတ္တဝါတွေ၊ ပင်လယ်သတ္တဝါတွေကို ယဉ်ပါးအောင် ထိန်းလို့ ရတယ်၊ ထိန်းလည်း ထိန်းခဲ့ကြတယ်။ လျှာကိုတော့ ဘယ်လူသားမှ မထိန်းနိုင်ဘူး။ လျှာဟာ ထိန်းလို့ မရတဲ့အရာ၊ ထိခိုက်နစ်နာစေတဲ့အရာပဲ။ သေစေနိုင်တဲ့ အဆိပ်နဲ့ ပြည့်နေတယ်။ ကျွန်တော်တို့က အဖဘုရားသခင် ယေဟောဝါကို လျှာနဲ့ ချီးမွမ်းတတ်တယ်။ ဘုရားသခင်နဲ့ တူအောင် ဖန်ဆင်းထားတဲ့ လူကိုလည်း အဲဒီလျှာနဲ့ပဲ ကျိန်ဆဲတတ်တယ်။ နှုတ်တစ်ခုတည်းကနေ ချီးမွမ်းခြင်းရော ကျိန်ဆဲခြင်းပါ ထွက်လာတယ်။ ညီအစ်ကိုတို့၊ အဲဒီလိုဖြစ်နေတာ မကောင်းဘူး။ စမ်းရေတစ်ပေါက်တည်းကနေ ရေချိုရော ရေခါးပါ ထွက်တတ်သလား။ ညီအစ်ကိုတို့၊ သဖန်းပင်မှာ သံလွင်သီး သီးတတ်သလား။ စပျစ်ပင်မှာ သဖန်းသီး သီးတတ်သလား။ ရေငန်အိုင်မှာ ရေချိုထွက်တတ်သလား။ ဉာဏ်ပညာနဲ့ သိနားလည်နိုင်စွမ်း ရှိတဲ့သူ ခင်ဗျားတို့ထဲမှာ ရှိသလား။ ရှိတယ်ဆိုရင် အမူအကျင့်ကောင်းနဲ့ သက်သေပြရမယ်။ ဉာဏ်ပညာကြောင့် ဖြစ်ပေါ်လာတဲ့ နူးညံ့သိမ်မွေ့ခြင်းနဲ့ အရာရာကို လုပ်ဆောင်တတ်သူ ဖြစ်ရမယ်။ ဒါပေမဲ့ ခင်ဗျားတို့ရင်ထဲမှာ မနာလိုစိတ် များနေရင်၊ ငြင်းခုံရန်တွေ့ချင်စိတ် ရှိနေရင် မိမိဉာဏ်ပညာအတွက် မဝါကြွားပါနဲ့။ အဲဒီလိုဝါကြွားနေရင် လိမ်ညာပြောနေတာပဲ။ အဲဒါဟာ အထက်က လာတဲ့ ဉာဏ်ပညာ မဟုတ်ဘူး။ ဒီလောကနဲ့ဆိုင်တဲ့၊ အပြစ်ရှိတဲ့ အလိုဆန္ဒနောက် လိုက်သူတွေနဲ့ဆိုင်တဲ့၊ နတ်ဆိုးနဲ့ဆိုင်တဲ့ ပညာပဲ။ မနာလိုစိတ်၊ ငြင်းခုံရန်တွေ့ချင်စိတ် ရှိတဲ့နေရာမှာ စည်းစနစ် မရှိတာတွေ၊ ယုတ်ညံ့တာတွေ ရှိတတ်တယ်။ အထက်က လာတဲ့ ဉာဏ်ပညာကို ပိုင်ဆိုင်တဲ့သူဟာ ဦးဆုံးအနေနဲ့ စင်ကြယ်တယ်။ ပြီးတော့ သင့်သင့်မြတ်မြတ် နေတတ်တယ်။ အကျိုးသင့်အကြောင်းသင့် ရှိတယ်။ နာခံဖို့ အသင့်ရှိတယ်။ ကရုဏာတွေ၊ အကျင့်ကောင်းတွေနဲ့ ပြည့်စုံတယ်။ မျက်နှာမလိုက်တတ်ဘူး။ သူတော်ကောင်းအဖြစ် ဟန်မဆောင်ဘူး။ ဒါ့အပြင် ဖြောင့်မတ်ခြင်းမျိုးစေ့ဟာ သင့်မြတ်စေသူအတွက် ငြိမ်သက်တဲ့ အခြေအနေမှာ ကြဲထားတယ်။,59,Jas,3,ယာကုပ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယာကုပ်/3/
audio/nwt_59_Jas_BU_04.mp3,ခင်ဗျားတို့ဆီမှာ ဖြစ်နေတဲ့ ရန်လိုတာတွေ၊ တိုက်ခိုက်တာတွေဟာ ဘယ်ကနေ အရင်းခံသလဲ။ ခင်ဗျားတို့ကို ချုပ်ကိုင်ဖို့ တိုက်ခိုက်နေတဲ့ အပြစ်ရှိတဲ့ အလိုဆန္ဒတွေကနေ အရင်းခံတာပဲ မဟုတ်လား။ ခင်ဗျားတို့က ဆန္ဒရှိပေမဲ့ ဘာကိုမှ မရကြဘူး။ လူ့အသက် သတ်ပြီး လိုချင်တပ်မက်စိတ် ကြီးပေမဲ့ မရနိုင်ကြဘူး။ အချင်းချင်း ရန်လိုပြီး တိုက်ခိုက်နေကြတယ်။ ဘုရားသခင်ကို မတောင်းလျှောက်တဲ့အတွက် မရနိုင်ကြဘူး။ တောင်းပြန်တော့လည်း မရဘူး။ အပြစ်ရှိတဲ့ အလိုဆန္ဒတွေ ပြည့်ဖို့ပဲ တလွဲ တောင်းနေတာကိုး။ ဖောက်ပြန်သူတို့၊ လောကနဲ့ မိတ်ဖွဲ့သူဟာ ဘုရားသခင်ရဲ့ ရန်သူ ဖြစ်မှန်း မသိကြဘူးလား။ လောကရဲ့ မိတ်ဆွေ ဖြစ်ချင်သူဟာ ဘုရားသခင်ရဲ့ ရန်သူ ဖြစ်လိမ့်မယ်။ ရင်ထဲမှာ ရှိတဲ့ မနာလိုစိတ်က အရာရာကို မပြတ် လိုချင်တောင့်တနေတယ် ဆိုပြီး ကျမ်းစာမှာ အကြောင်းမဲ့ ပြောထားတယ်လို့ ထင်နေကြသလား။ ဘုရားသခင် ပေးသနားတဲ့ မဟာကရုဏာကတော့ ပိုပြီး ကြီးမြတ်တယ်။ ဘုရားသခင်က မောက်မာသူတွေကို ဆန့်ကျင်တယ်။ စိတ်နှိမ့်ချသူတွေကိုတော့ မဟာကရုဏာ ပေးသနားတယ် လို့ ကျမ်းစာမှာ ပြောထားတယ်။ ဒါကြောင့် ဘုရားသခင်ကို လက်အောက်ခံကြပါ။ မာရ်နတ်ကို ခုခံတွန်းလှန်ကြပါ။ ဒါဆိုရင် ခင်ဗျားတို့ဆီကနေ သူထွက်ပြေးသွားလိမ့်မယ်။ ဘုရားသခင်နဲ့ ရင်းနှီးအောင် ကြိုးစားပါ။ ဒါဆိုရင် ဘုရားသခင်လည်း ခင်ဗျားတို့နဲ့ ရင်းနှီးလာလိမ့်မယ်။ အပြစ်သားတို့၊ ခင်ဗျားတို့ရဲ့ လက်ကို သန့်စင်စေကြပါ။ မပြတ်သားသူတို့၊ ခင်ဗျားတို့ရဲ့ စိတ်နှလုံးကို စင်ကြယ်စေကြပါ။ ဝမ်းနည်းငိုကြွေးနေကြပါ။ ရယ်မောနေမယ့်အစား ညည်းတွားကြပါ။ ဝမ်းသာနေမယ့်အစား ဝမ်းနည်းနေကြပါ။ ယေဟောဝါ ရှေ့မှာ နှိမ့်ချကြပါ။ ဒါဆိုရင် ခင်ဗျားတို့ကို ဘုရားသခင် ချီးမြှောက်လိမ့်မယ်။ ညီအစ်ကိုတို့၊ အချင်းချင်း မကောင်းမပြောကြနဲ့တော့။ ညီအစ်ကိုအကြောင်း မကောင်းပြောတာ၊ ပြစ်တင်ဝေဖန်တာဟာ ပညတ်ကို မကောင်းပြောတာ၊ ပြစ်တင်ဝေဖန်တာပဲ။ ပညတ်ကို ပြစ်တင်ဝေဖန်မယ်ဆိုရင် ပညတ်ကို ကျင့်တဲ့သူ မဟုတ်ဘဲ တရားစီရင်တဲ့သူ ဖြစ်နေပြီ။ ပညတ်ပြဋ္ဌာန်းရှင်၊ တရားသူကြီးက တစ်ပါးပဲ ရှိတယ်။ အဲဒီအရှင်က လူတွေကို ကယ်တင်နိုင်တယ်၊ ဖျက်ဆီးနိုင်တယ်။ ခင်ဗျားတို့ကျတော့ ဘယ်သူမို့လို့ လူလူချင်းကို တရားစီရင်ရသလဲ။ ခင်ဗျားတို့ထဲက တချို့က ဒီနေ့ဖြစ်ဖြစ်၊ မနက်ဖြန်ဖြစ်ဖြစ် အဲဒီမြို့မှာ တစ်နှစ်လောက် သွားနေကြစို့။ အဲဒီမှာ အမြတ်အစွန်း ရအောင် စီးပွားရှာကြစို့ ဆိုပြီး ပြောတတ်ကြတယ်။ တကယ်တော့ မနက်ဖြန် ဘာဖြစ်လာမယ်မှန်း ခင်ဗျားတို့ သိတာမှ မဟုတ်တာ။ ခင်ဗျားတို့ဟာ မြူခိုးလိုပဲ ခဏ ပေါ်လာပြီးနောက် ပျောက်ကွယ်သွားမှာ။ အဲဒီအစား ယေဟောဝါ ဘုရား အလိုတော်ရှိရင် ကျွန်တော်တို့ အသက်ဆက်ရှင်ပြီး ဒါတွေဒါတွေ လုပ်ကြမယ် လို့ ပြောသင့်တာပေါ့။ အခုတော့ ခင်ဗျားတို့ မာနကြီးပြီး ကြွားလုံးထုတ်နေလိုက်ကြတာ။ အဲဒီလိုကြွားတာ မကောင်းဘူး။ မှန်တာကို ဘယ်လို လုပ်ရမယ်မှန်း သိလျက်နဲ့ မလုပ်တဲ့သူဟာ အပြစ်ရှိတယ်။,59,Jas,4,ယာကုပ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယာကုပ်/4/
audio/nwt_59_Jas_BU_05.mp3,ချမ်းသာသူတို့၊ ကျွန်တော် ပြောတာ နားထောင်ကြ။ ကြုံရတော့မယ့် ဆင်းရဲဒုက္ခတွေကြောင့် ငိုကြွေးမြည်တမ်းကြပါ။ ခင်ဗျားတို့ရဲ့ စည်းစိမ်ဥစ္စာတွေ ပုပ်ဆွေးပြီး အဝတ်တွေ ပိုးစားကုန်ပြီ။ ရွှေငွေတွေ သံချေးတက်ကုန်ပြီ။ ခင်ဗျားတို့ရဲ့ အသားကို စားပစ်မယ့် အဲဒီသံချေးက ခင်ဗျားတို့ရဲ့ အမှားကို ဖော်ပြလိမ့်မယ်။ ခင်ဗျားတို့ စုဆောင်းထားတာတွေဟာ နောက်ဆုံးကာလမှာ မီးနဲ့တူလိမ့်မယ်။ လယ်ကွက်မှာ ရိတ်သိမ်းတဲ့သူတွေကို ခင်ဗျားတို့ လုပ်ခ မပေးတဲ့အတွက် အဲဒီလုပ်ခက အော်ဟစ်ငိုကြွေးနေတယ်။ ဗိုလ်ခြေတို့ရဲ့အရှင် ယေဟောဝါက ရိတ်သိမ်းသူတွေရဲ့ အော်ဟစ် အကူအညီတောင်းသံကို ကြားတယ်။ ခင်ဗျားတို့က ဒီလောကမှာ စည်းစိမ်ခံပြီး အပျော်အပါး လိုက်စားနေတယ်။ အသတ်ခံရမယ့်နေ့အထိ စားသောက်ပြီး ဆူဖြိုးနေတဲ့ တိရစ္ဆာန်တွေနဲ့ တူနေတယ်။ ဖြောင့်မတ်သူကို ခင်ဗျားတို့ အပြစ်စီရင်ပြီး ကွပ်မျက်တယ်။ ဒါကြောင့် သူက ခင်ဗျားတို့ကို ဆန့်ကျင်နေတာ။ ဒါကြောင့် ညီအစ်ကိုတို့၊ သခင် ရောက်ရှိနေချိန်အထိ စိတ်ရှည်ကြပါ။ လယ်သမားက အဖိုးတန်တဲ့ မြေထွက်သီးနှံတွေ သီးပွင့်လာဖို့ မိုးဦးနဲ့ မိုးနှောင်း ရွာမယ့်အချိန်ကို စိတ်ရှည်ရှည်နဲ့ စောင့်မျှော်တတ်တယ်။ အလားတူ၊ ခင်ဗျားတို့လည်း စိတ်ရှည်ကြပါ။ စိတ်ဓာတ်ကြံ့ခိုင်ကြပါ။ သခင် ရောက်ရှိနေချိန် နီးပြီ။ ညီအစ်ကိုတို့၊ အချင်းချင်း မကျေမချမ်း မပြောကြနဲ့။ ပြောရင် တရားစီရင်ခံရလိမ့်မယ်။ တရားစီရင်တဲ့အရှင် တံခါးဝမှာ ရပ်နေတယ်။ ညီအစ်ကိုတို့၊ ယေဟောဝါရဲ့ နာမည်ကို သုံးပြီး ဟောခဲ့တဲ့ ပရောဖက်တွေ ဆင်းရဲဒုက္ခ ခံခဲ့တာ၊ စိတ်ရှည်ခဲ့တာကို နမူနာယူကြပါ။ ခံနိုင်ရည် ရှိသူတွေကို ပျော်ရွှင်ချမ်းမြေ့သူတွေလို့ ကျွန်တော်တို့ ယူမှတ်တယ်။ ခင်ဗျားတို့က ယောဘရဲ့ ခံနိုင်ရည်အကြောင်း ကြားဖူးသလို သူ့ကို ယေဟောဝါ ကောင်းချီးပေးခဲ့တာကိုလည်း သိထားကြတာပဲ။ ယေဟောဝါဟာ အလွန် ချစ်ခင်စာနာပြီး ကရုဏာကြီးတယ်။ ညီအစ်ကိုတို့၊ အထူးသဖြင့် တိုင်တည်ကျိန်ဆိုတာတွေ မလုပ်နဲ့တော့။ ကောင်းကင်ကိုဖြစ်စေ၊ မြေကြီးကိုဖြစ်စေ၊ တခြားအရာတစ်ခုခုကိုဖြစ်စေ တိုင်တည်ပြီး မကျိန်ဆိုနဲ့တော့။ တရားစီရင်မခံရအောင် ဟုတ်ရင် ဟုတ်တယ်၊ မဟုတ်ရင် မဟုတ်ဘူး လို့ပဲ ပြောပါ။ ခင်ဗျားတို့ထဲမှာ အခက်အခဲ ကြုံနေရသူ ရှိသလား။ ရှိရင် မပြတ် ဆုတောင်းပါစေ။ ပျော်ရွှင်နေတဲ့သူ ရှိသလား။ ရှိရင် ဆာလံသီချင်းတွေ သီဆိုပါစေ။ ဖျားနာနေတဲ့သူ ရှိသလား။ ရှိရင် အသင်းတော် အကြီးအကဲတွေကို ခေါ်ပါစေ။ အကြီးအကဲတွေက ယေဟောဝါရဲ့ နာမည်ကို သုံးပြီး သူ့အတွက် ဆုတောင်းပေးကြမယ်၊ ဆီလိမ်းပေးကြလိမ့်မယ်။ ယုံကြည်ခြင်းနဲ့ တောင်းတဲ့ ဆုတောင်းချက်တွေက လူနာကို ကျန်းမာစေတယ်။ ယေဟောဝါက သူ့ကို ထူမပေးလိမ့်မယ်၊ သူအပြစ်ကျူးလွန်ထားရင်လည်း ခွင့်လွှတ်ပေးလိမ့်မယ်။ ဒါကြောင့် အချင်းချင်း ကိုယ့်အပြစ်ကို ဝန်ချတောင်းပန်ကြပါ။ အချင်းချင်းအတွက် ဆုတောင်းပေးကြပါ။ ဒါမှ ခင်ဗျားတို့ ပြန်ကျန်းမာလာလိမ့်မယ်။ ဖြောင့်မတ်သူရဲ့ တိုးလျှိုးအသနားခံချက်ဟာ အစွမ်းထက်ပြီး အကျိုးသက်ရောက်မှု ရှိတယ်။ ဧလိယဟာ ကျွန်တော်တို့လိုပဲ ခံစားချက်ရှိတဲ့ လူတစ်ယောက်ပါ။ ဒါပေမဲ့ မိုးမရွာပါစေနဲ့လို့ ထက်ထက်သန်သန် ဆုတောင်းတဲ့အခါ သုံးနှစ်ခွဲတိတိ မိုးမရွာခဲ့ဘူး။ သူ ပြန်ဆုတောင်းလိုက်တော့ ကောင်းကင်ကနေ မိုးရွာချပြီး မြေသီးနှံတွေ ဖြစ်ထွန်းခဲ့တယ်။ ညီအစ်ကိုတို့၊ တစ်ယောက်ယောက် အမှန်တရားကနေ လမ်းလွဲသွားလို့ တခြားတစ်ယောက်က သူ့ကို ပြန်လှည့်လာစေတယ်ဆိုရင်၊ အပြစ်ကျူးလွန်သူကို မှားယွင်းတဲ့ လမ်းစဉ်ကနေ ပြန်လှည့်လာစေသူဟာ သူ့ကို သေခြင်းကနေ ကယ်တင်လိုက်တာ ဖြစ်ပြီး အဲဒီလူရဲ့ အပြစ်များစွာကို ဘုရားသခင် ခွင့်လွှတ်ပေးမယ်ဆိုတာ ခင်ဗျားတို့ သိထားကြပါ။,59,Jas,5,ယာကုပ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယာကုပ်/5/
audio/nwt_60_1Pe_BU_01.mp3,ယေရှုခရစ်ရဲ့ တမန်တော် ပေတရုကပုန္တုပြည်၊ဂလာတိပြည်၊ ကပ္ပဒေါကိပြည်၊ အာရှနယ်၊ ဗိသုနိပြည်တွေမှာ ကွဲလွင့်နေတဲ့ ယာယီ နေထိုင်သူတွေ၊ရွေးချယ်ခံရသူတွေဆီ စာရေးလိုက်ပါတယ်။ အဖဘုရားသခင်ကကြိုတင် သိမြင်ထားတဲ့အတိုင်း ခင်ဗျားတို့ကို ရွေးချယ်ပြီး စွမ်းအားတော်နဲ့ သန့်စင်ပေးတယ်။ ရည်ရွယ်ချက်က ခင်ဗျားတို့ကို နာခံမှု ရှိစေဖို့၊ ယေရှုခရစ်ရဲ့ သွေးကြောင့် သန့်ရှင်းလာစေဖို့ပါ။ ခင်ဗျားတို့ဆီမှာမဟာကရုဏာနဲ့ ငြိမ်သက်ခြင်း တိုးပွားပါစေ။ သခင်ယေရှုခရစ်ရဲ့အဖဘုရားသခင်ကို ချီးမွမ်းကြပါ။ ဘုရားသခင်က ကရုဏာ ကြီးမားလှတဲ့အတွက် ကျွန်တော်တို့ကို တစ်ဖန် မွေးဖွားစေတယ်၊ ယေရှုခရစ်ကိုသေရာကနေရှင်ပြန်ထမြောက်စေခြင်းအားဖြင့် ကျွန်တော်တို့ကို တည်မြဲတဲ့ မျှော်လင့်ချက်ပေးခဲ့တယ်။ မပုပ်ပျက်နိုင်တဲ့၊ မညစ်ညူးတဲ့၊ မညှိုးနွမ်းတဲ့ အမွေကိုလည်း ပေးခဲ့တယ်။ အဲဒီအမွေကို ခင်ဗျားတို့အတွက်ကောင်းကင်မှာသိမ်းထားပေးတယ်။ ခင်ဗျားတို့မှာ ယုံကြည်ခြင်း ရှိတဲ့အတွက် ဘုရားသခင်က ခင်ဗျားတို့ကို ကယ်တင်ခြင်း ရစေဖို့ တန်ခိုးတော်နဲ့ စောင့်ရှောက်တယ်။ အဲဒီကယ်တင်ခြင်းဟာ အဆုံးပိုင်းကာလမှာ ပေါ်လွင်ထင်ရှားလာလိမ့်မယ်။ ဒါကြောင့် ခင်ဗျားတို့ဟာ စမ်းသပ်မှု အမျိုးမျိုး ကြုံရလို့ ခဏတာ ဝမ်းနည်းရတာ မှန်ပေမဲ့ သိပ်ဝမ်းမြောက်နေကြတယ်။ မီးနဲ့ စမ်းသပ်ထားပေမဲ့ ပျက်စီးသွားတတ်တဲ့ ရွှေထက် ခင်ဗျားတို့ရဲ့ အစမ်းသပ်ခံ ယုံကြည်ခြင်းဟာ အများကြီး တန်ဖိုးရှိတယ်။ အဲဒီလို ယုံကြည်ခြင်း ရှိတဲ့အတွက် ယေရှုခရစ် ပေါ်ထွန်းချိန်မှာ ချီးမွမ်းခြင်း၊ ဘုန်းအသရေ၊ ဂုဏ်အသရေတွေကို ခင်ဗျားတို့ ခံစားရလိမ့်မယ်။ ခရစ်တော်ကို ခင်ဗျားတို့ မမြင်ဖူးပေမဲ့ ချစ်ကြတယ်။ အခု၊ သူ့ကို မမြင်ရပေမဲ့ ယုံကြည်သက်ဝင်ပြီး မပြောပြတတ်လောက်အောင် အလွန် ဝမ်းမြောက်ရွှင်လန်းနေကြတယ်။ ယုံကြည်ခြင်းကြောင့် ကယ်တင်ခြင်း ရမယ်ဆိုတာကို ခင်ဗျားတို့ စိတ်ချနေလို့ပဲ။ ပရောဖက်တွေက ခင်ဗျားတို့အတွက်ရည်စူးထားတဲ့မဟာကရုဏာတော်အကြောင်း ကြိုဟောခဲ့တယ်၊ အဲဒီကယ်တင်ခြင်းအကြောင်း အပတ်တကုတ် မေးမြန်းရှာဖွေခဲ့ကြတယ်။ ခရစ်တော်ဘာတွေ ကြုံရမယ်၊ ဘယ်အချိန်မှာ ကြုံရမယ်ဆိုတာနဲ့ပတ်သက်ပြီးစွမ်းအားတော်ဖော်ပြတဲ့အရာကို သူတို့ မပြတ် ဆန်းစစ်လေ့လာကြတယ်။ ခရစ်တော်ဟာဆင်းရဲဒုက္ခ ခံရပြီးနောက် ချီးမြှောက်ခံရမယ်ဆိုတဲ့အကြောင်း စွမ်းအားတော် ကြိုတင် အသိပေးထားလို့ပဲ။ ကိုယ့်အတွက် မဟုတ်ဘဲ ခင်ဗျားတို့အတွက် ပရောဖက်ပြုရမယ် ဆိုပြီး သူတို့ကို ဘုရားသခင် အသိပေးခဲ့တယ်။ သူတို့က ကောင်းကင်ကနေစေလွှတ်လိုက်တဲ့ သန့်ရှင်းသော စွမ်းအားတော် အကူအညီနဲ့ သတင်းကောင်း ဟောခဲ့လို့ အခု ခင်ဗျားတို့ အဲဒီအကြောင်း ကြားသိနေရတယ်။ ကောင်းကင်တမန်တွေဆိုရင် အဲဒီအကြောင်းတွေကို သိပ်သိချင်နေကြတာ။ ဒါကြောင့် အားသွန်ခွန်စိုက် လုပ်ဆောင်ဖို့ စိတ်ကို အသင့်ပြင်ထားကြပါ။ အပြည့်အဝသတိရှိကြပါ။ ယေရှုခရစ် ပေါ်ထွန်းချိန်မှာ ခံစားရမယ့် မဟာကရုဏာကိုပဲ မျှော်လင့်နေကြပါ။ နာခံတတ်တဲ့ သားသမီးတွေ ဖြစ်ကြပါ။ ဘုရားသခင်ကို မသိခင်က ခင်ဗျားတို့မှာ ရှိခဲ့တဲ့ အလိုဆန္ဒတွေရဲ့ ပုံသွင်းမှုကို မခံပါနဲ့တော့။ ခင်ဗျားတို့ကို ခေါ်ယူတဲ့ အရှင်ဟာ သန့်ရှင်းတဲ့အတွက် ခင်ဗျားတို့လည်း ပြုမူကျင့်ကြံလေသမျှမှာ သန့်ရှင်းကြပါ။ ငါဟာ သန့်ရှင်းတဲ့အတွက် မင်းတို့လည်း သန့်ရှင်းရမယ် ဆိုပြီး ကျမ်းစာမှာ ရေးထားတယ်။ မျက်နှာမလိုက်ဘဲ တစ်ယောက်စီရဲ့ အကျင့်နဲ့အညီ တရားစီရင်တဲ့ အဖဘုရားကို ခင်ဗျားတို့ ဆုတောင်းတယ်ဆိုရင် ဒီလောကမှာ ယာယီ နေထိုင်ချိန်အတွင်း ဘုရားကို ကြောက်ရွံ့ရိုသေတဲ့စိတ်နဲ့ ကျင့်ကြံပြုမူကြပါ။ ဘိုးဘေးတွေဆီက ဆက်ခံရရှိတဲ့ အချည်းနှီး ဘဝကနေ ခင်ဗျားတို့ကို လွတ်မြောက်စေခဲ့တာဟာ ရွှေငွေစတဲ့ ပျက်စီးတတ်တဲ့အရာတွေ မဟုတ်မှန်း ခင်ဗျားတို့ သိပါတယ်။ အနာအဆာ၊အစွန်းအထင်း ကင်းတဲ့သိုးသငယ်ရဲ့ သွေးနဲ့ တူတဲ့ ခရစ်တော်ရဲ့ တန်ဖိုးကြီးတဲ့ သွေးနဲ့ လွတ်မြောက်စေခဲ့တာပါ။ ဘုရားသခင်က ခရစ်တော်ကို လူ့လောက အစပြုချိန် မတိုင်ခင်ကတည်းက ရွေးချယ်ခဲ့ပေမဲ့ ခင်ဗျားတို့ရဲ့ အကျိုးအတွက်အဆုံးပိုင်းကာလကျမှဖော်ပြတယ်။ ခရစ်တော်ကို သေရာကနေ အသက်ပြန်ရှင်စေပြီး ဘုန်းတန်ခိုး ပေးခဲ့တဲ့ ဘုရားသခင်ကို ခရစ်တော်အားဖြင့် ခင်ဗျားတို့ယုံကြည်လာတယ်။ ဒီနည်းနဲ့ ခင်ဗျားတို့ဟာ ဘုရားသခင်ကို ယုံကြည်လာပြီး မျှော်လင့်ချက် ရှိလာကြတယ်။ အမှန်တရားကို နာခံတဲ့အတွက် ခင်ဗျားတို့ သန့်စင်လာကြပြီ။ ဒါကြောင့် ခင်ဗျားတို့မှာ ဟန်ဆောင်မှု ကင်းတဲ့ ညီရင်းအစ်ကိုမေတ္တာမျိုး ရှိလာပြီ ဖြစ်လို့ အချင်းချင်းနှစ်နှစ်ကာကာ ချစ်ကြပါ။ ခင်ဗျားတို့ဟာ ပုပ်ပျက်တတ်တဲ့ မျိုးစေ့အားဖြင့် မဟုတ်ဘဲမပုပ်ပျက်တတ်တဲ့ မျိုးစေ့ အားဖြင့် တစ်ဖန် မွေးဖွားခံရပြီ။ မပုပ်ပျက်တတ်တဲ့ မျိုးစေ့ဆိုတာ အသက်ရှင်ပြီး ထာဝစဉ် တည်မြဲတဲ့ ဘုရားသခင်ရဲ့ တရားစကားပဲ။ လူသားအားလုံးဟာ မြက်ပင်တွေလိုပဲ။ သူတို့ရဲ့ ဂုဏ်သရေဟာ လယ်ပြင်မှာ ပေါက်တဲ့ ပန်းတွေလိုပဲ။ မြက်ပင်ဆိုတာ ညှိုးနွမ်းတတ်တယ်၊ ပန်းတွေလည်း ကြွေတတ်တယ်။ ယေဟောဝါရဲ့ တရားစကားကတော့ ထာဝစဉ် တည်မြဲတယ်။ အဲဒီ တရားစကား ဟာ ကျွန်တော်တို့ ဟောတဲ့ သတင်းကောင်းပဲ။,60,1Pe,1,၁-ပေတရု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ပေတရု/1/
audio/nwt_60_1Pe_BU_02.mp3,ဆိုးသွမ်းတာ၊ လှည့်စားတာ၊ သူတော်ကောင်း ယောင်ဆောင်တာ၊ မနာလို မရှုဆိတ် ဖြစ်တာ၊ အပုပ်ချတာတွေကို ရှောင်ကြပါ။ မိခင်နို့ကို အငမ်းမရ လိုချင်တဲ့ မွေးကင်းစ ကလေးလို ခင်ဗျားတို့လည်းနို့စစ်နဲ့တူတဲ့ တရားစကားကို အငမ်းမရ လိုချင်တဲ့စိတ် ရှိကြပါ။ ဒါဆိုရင် အဲဒီနို့စစ်ကြောင့် ကြီးထွားလာပြီးကယ်တင်ခြင်း ရလိမ့်မယ်။ သခင်ဟာ သနားကြင်နာတတ်မှန်း ခင်ဗျားတို့ ကိုယ်တိုင် မြည်းစမ်းခဲ့ကြပြီပဲ။ လူတွေ ပယ်ထားပေမယ့် ဘုရားသခင်အတွက်တန်ဖိုးကြီးလို့ ရွေးချယ်ခံခဲ့ရတဲ့အသက်ကျောက် ဖြစ်တဲ့ သခင်ဆီ ခင်ဗျားတို့ရောက်လာကြပြီ။ အသက်ကျောက်တွေ ဖြစ်တဲ့ခင်ဗျားတို့ဟာ ဘုရားသခင့် စွမ်းအားတော်နဲ့ တည်ဆောက်တဲ့အိမ်တော်ပဲ။ ဒါကြောင့် သန့်ရှင်းတဲ့ ပုရောဟိတ်အဖွဲ့ ဖြစ်လာပြီး ဘုရားသခင် နှစ်သက်တဲ့ ပူဇော်သက္ကာတွေကို စွမ်းအားတော် လမ်းညွှန်မှုနဲ့အညီ ယေရှုခရစ်ကတစ်ဆင့် ဆက်သရလိမ့်မယ်။ ရွေးချယ်ခံရတဲ့ ကျောက်၊ အဖိုးတန် ထောင့်ချုပ်အုတ်မြစ်ကျောက်ကို ဇိအုန်မှာ ငါချထားတယ်။ အဲဒီကျောက်ကို ယုံကြည်သက်ဝင်သူဟာ စိတ်ပျက်ရမှာ မဟုတ်ဘူး လို့ ကျမ်းစာမှာ ရေးထားတယ်။ ယုံကြည်သူ ခင်ဗျားတို့အတွက် သူဟာ တန်ဖိုးကြီးလှပေမဲ့ မယုံကြည်သူတွေအတွက်တော့တိုက်ကို တည်ဆောက်သူတွေ ပယ်ထားတဲ့ ကျောက်ပဲ။ ဒီကျောက်ဟာ ထိပ်ဆုံးက ထောင့်ချုပ်ကျောက် ဖြစ်လာပြီ။ တိုက်မိလဲစေတဲ့ကျောက်၊ အတားအဆီး ဖြစ်စေတဲ့ ကျောက်ဆောင် လည်း ဖြစ်လာပြီ။ သူတို့က တရားစကားကို မနာခံတဲ့အတွက် တိုက်မိလဲကြတယ်။ သူတို့လိုလူတွေဟာ အဲဒီလိုပဲ ကြုံရလိမ့်မယ်။ ခင်ဗျားတို့ကတော့ အမှောင်ထဲကနေ အံ့ဖွယ်အလင်းထဲ ခေါ်ထုတ်တဲ့ အရှင်ရဲ့ မွန်မြတ်တဲ့ ဂုဏ်ရည်တော်တွေကို နေရာအနှံ့ ဟောပြောဖို့ ရွေးချယ်ခံရတဲ့ လူမျိုး၊ ပုရောဟိတ်အဖြစ် အမှုထမ်းမယ့် ဘုရင်တွေ၊ သန့်ရှင်းတဲ့ လူမျိုး၊ ဘုရား ပိုင်ဆိုင်တဲ့ လူမျိုး ဖြစ်တယ်။ ခင်ဗျားတို့ဟာ တစ်ချိန်တုန်းက အဲဒီလူမျိုးအဝင် မဟုတ်ဘူး။ အခုတော့ ဘုရားသခင်ရဲ့ လူမျိုး ဖြစ်ကြပြီ။ တစ်ချိန်တုန်းက ကရုဏာ မခံစားရပေမဲ့ အခုတော့ ကရုဏာကို ခံစားရပြီ။ ချစ်ရသူတို့၊ ခင်ဗျားတို့ဟာ ဒီလောကမှာ တိုင်းတစ်ပါးသားတွေ၊ ယာယီ နေထိုင်သူတွေပါ။ ဒါကြောင့် ခင်ဗျားတို့ကို ချုပ်ကိုင်ဖို့ တိုက်ခိုက်နေတဲ့ အပြစ်ရှိတဲ့ အလိုဆန္ဒတွေကို ရှောင်ကြဖို့ ကျွန်တော်တိုက်တွန်းချင်တယ်။ လောကမှာရှိတဲ့ လူတွေရှေ့မှာ အမူအကျင့်ကောင်းတွေ ဆက်ပြီး ပြကြပါ။ ဒါမှ လူတွေက ခင်ဗျားတို့ကို လူဆိုးတွေလို့ စွပ်စွဲပြောဆိုတဲ့အခါ ခင်ဗျားတို့ရဲ့ ကောင်းမွန်တဲ့ အကျင့်ကို မြင်ထားတဲ့အတွက် ဘုရားသခင် စစ်ဆေးမယ့်နေ့မှာ ဘုရားကို ဂုဏ်တင်ချီးမွမ်းကြလိမ့်မယ်။ သခင်ကို ထောက်ပြီးလူ့အာဏာပိုင်တွေကိုလက်အောက်ခံကြပါ။ ကြီးမြတ်တဲ့ ဘုရင်ကို ဖြစ်စေ၊ ဘုရင် စေလွှတ်လိုက်တဲ့ ဘုရင်ခံတွေကို ဖြစ်စေ လက်အောက်ခံကြပါ။ လူဆိုးတွေကိုပြစ်ဒဏ်ပေးပြီးလူကောင်းတွေကို ချီးမွမ်းဖို့ အဲဒီဘုရင်ခံကို စေလွှတ်ထားတာ။ ခင်ဗျားတို့ရဲ့ ကောင်းမွန်တဲ့ အကျင့်ကြောင့် ဆင်ခြင်ဉာဏ်မဲ့သူတွေရဲ့ မသိနားမလည်ဘဲ ပြောတဲ့ စကားတွေ တိတ်ဆိတ်သွားစေဖို့ဘုရားသခင်အလိုရှိတယ်။ လွတ်လပ်သူတွေလို ပြုမူနေထိုင်ပါ။ ဒါပေမဲ့ ခင်ဗျားတို့ရဲ့ လွတ်လပ်မှုကို မကောင်းမှု ဖုံးကွယ်တဲ့အရာအဖြစ် မသုံးကြပါနဲ့။ ဘုရားသခင်ကို ဝတ်ပြုကိုးကွယ်သူတွေအဖြစ် ပြုမူနေထိုင်ကြပါ။ လူအမျိုးမျိုးကို လေးစားကြပါ။ ညီအစ်ကိုအသင်းအပင်း တစ်ရပ်လုံးကိုချစ်ကြပါ။ ဘုရားသခင်ကို ကြောက်ရွံ့ရိုသေပြီး ဘုရင်တွေကို လေးစားကြပါ။ အစေခံတွေလည်း သခင်ကို အပြည့်အဝကြောက်ရွံ့ရိုသေတဲ့စိတ်နဲ့ လက်အောက်ခံကြပါစေ။ သဘောကောင်းပြီးအကျိုးသင့်အကြောင်းသင့်ရှိတဲ့ သခင်ကိုသာမက အလိုမကျနိုင်တဲ့ သခင်ကိုပါ လက်အောက်ခံကြပါ။ တစ်စုံတစ်ယောက်က ဘုရားသခင်ရှေ့မှာ အမှားအမှန်သိစိတ် ကြည်လင်ချင်လို့ အခက်အခဲတွေ၊ မတရားမှုတွေကို ခံရပ်မယ်ဆိုရင် ဘုရားသခင်ရဲ့ နှစ်သက်မှုကို ရလိမ့်မယ်။ အပြစ်လုပ်လို့ ရိုက်နှက်ခံရတယ်ဆိုရင် ဘာချီးမွမ်းစရာ ရှိလို့လဲ။ ကောင်းမှုပြုလို့ ဆင်းရဲဒုက္ခကို ခံရပ်နေရတယ်ဆိုရင်တော့ အဲဒါကို ဘုရားသခင် နှစ်သက်တယ်။ တကယ်တော့အဲဒီလမ်းစဉ်အတိုင်း လိုက်ဖို့ ခင်ဗျားတို့ကို ဘုရားသခင်ရွေးချယ်ထားတာပါ။ခရစ်တော် ကိုယ်တိုင် ခင်ဗျားတို့အတွက် ဆင်းရဲဒုက္ခခံပြီး သူ့ခြေရာကိုထက်ကြပ်မကွာ လိုက်လျှောက်စေဖို့ စံနမူနာ ထားခဲ့တယ်။ ခရစ်တော်ဟာ အပြစ်မကျူးလွန်ခဲ့ဘူး။ လှည့်စားတဲ့ စကားတွေ မပြောခဲ့ဘူး။ စော်ကားခံရတဲ့အခါ ပြန်မစော်ကားဘူး။ ဆင်းရဲဒုက္ခ ခံရတဲ့အခါ မခြိမ်းခြောက်ဘူး။ ဖြောင့်မတ်စွာတရားစီရင်ပေးမယ့် အရှင်ရဲ့ လက်ထဲ ကိုယ့်ကိုယ်ကိုယ် ပုံအပ်ခဲ့တယ်။ ကျွန်တော်တို့ရဲ့ အပြစ်တွေကို သူ့ခန္ဓာကိုယ်မှာ သယ်ဆောင်ပြီး သစ်တိုင်ပေါ်မှာ ကွပ်မျက်ခံခဲ့တယ်။ ဒါကြောင့် ကျွန်တော်တို့ဟာ အပြစ်နဲ့ မသက်ဆိုင်တော့ဘဲ ဖြောင့်မတ်ရာကို လုပ်ဆောင်ဖို့ အသက်ရှင်နေကြပြီ။ဒါ့အပြင်သူ့ဒဏ်ရာတွေကြောင့် ခင်ဗျားတို့ အနာရောဂါ ပျောက်ကင်းသွားပြီ။ ခင်ဗျားတို့ဟာ လမ်းလွဲတဲ့ သိုးတွေလို ဖြစ်ခဲ့ကြပေမဲ့ အခုတော့ခင်ဗျားတို့ရဲ့သိုးထိန်းဆီ၊ ကြီးကြပ်မှူးဆီ ပြန်လာကြပြီ။,60,1Pe,2,၁-ပေတရု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ပေတရု/2/
audio/nwt_60_1Pe_BU_03.mp3,အလားတူဇနီးတို့၊ခင်ပွန်းကို လက်အောက်ခံကြပါ။ ခင်ပွန်းက တရားစကားကို မနာခံသူ ဖြစ်နေရင်တောင် ဇနီးက တစ်ခွန်းမှ ဟောစရာ မလိုဘဲ ကိုယ့်ရဲ့ အမူအကျင့်ကြောင့် သူ့ကို ယုံကြည်သူ ဖြစ်လာစေနိုင်တယ်။ ဇနီးရဲ့စင်ကြယ်တဲ့အမူအကျင့်တွေ၊ အလွန် ရိုသေတတ်တာတွေကို သူကိုယ်တိုင် မြင်ရလို့ပဲ။ ခင်ဗျားတို့ အလှဆင်တဲ့အခါ အပြင်ပန်းချည်းပဲ မဖြစ်ပါစေနဲ့။ ဆံပင်ကို အမျိုးမျိုး ထုံးဖွဲ့နေတာ၊ ရွှေတွေ၊ တန်ဖိုးကြီး အဝတ်အစားတွေနဲ့ဆင်ယင်တာတွေပေါ့။ အဲဒီအစား စိတ်ထားအလှကိုသာ ပေါ်လွင်စေပါ။ အေးချမ်းပြီး နူးညံ့တဲ့စိတ်နဲ့ ကိုယ်ကို အလှဆင်ပါ။ အဲဒီလိုစိတ်မျိုးဟာ ဘုရားသခင့်ရှေ့မှာ အလွန် အဖိုးတန်တဲ့အပြင် မပျက်စီးတတ်တဲ့ အလှလည်း ဖြစ်နေလို့ပဲ။ ဘုရားသခင်ကို မျှော်လင့်ခဲ့တဲ့ ရှေးခေတ်က သန့်ရှင်းတဲ့ အမျိုးသမီးတွေလည်း အဲဒီလိုပဲ အလှဆင်ခဲ့ကြတယ်၊ ခင်ပွန်းကို လက်အောက်ခံခဲ့ကြတယ်။ စာရာဆိုရင် အာဗြဟံကို သခင်လို့ ခေါ်ပြီး နာခံခဲ့တယ်။ ခင်ဗျားတို့လည်း ကြောက်စိတ်ကို အလျှော့မပေးဘဲ မှန်ရာကို ဆက်လုပ်မယ်ဆိုရင် စာရာရဲ့ သမီးတွေ ဖြစ်လိမ့်မယ်။ ခင်ပွန်းတို့၊ ခင်ဗျားတို့လည်း ဇနီးသည်ကို နားလည်ပေးပြီး အတူနေထိုင်ကြပါ။ သူတို့ဟာ ကွဲလွယ်တဲ့ အိုးလို အားနွဲ့တဲ့အပြင် မဟာကျေးဇူးတော်ကြောင့် ရရှိမယ့် အသက်တာကို ခင်ဗျားတို့နဲ့အတူ အမွေခံရမယ့်သူတွေလည်း ဖြစ်နေလို့ သူတို့ကို ဂုဏ်တင်ပါ။ ဒီလို မလုပ်ရင် ခင်ဗျားတို့ရဲ့ ဆုတောင်းချက်တွေကို အတားအဆီး ဖြစ်စေလိမ့်မယ်။ နောက်ဆုံး မှာကြားချင်တာကတော့ ခင်ဗျားတို့အားလုံး တစ်စိတ်တစ်သဘောတည်း ဖြစ်ပါ။ ကိုယ်ချင်းစာပါ။ညီရင်းအစ်ကိုမေတ္တာနဲ့ ချစ်ခင်ပါ။ ချစ်ခင်စာနာခြင်း၊ စိတ်နှိမ့်ချခြင်း ရှိကြပါ။ အဆိုးကို အဆိုးနဲ့ မတုံ့ပြန်ပါနဲ့။ စော်ကားခံရတဲ့အခါ ပြန်ပြီး မစော်ကားပါနဲ့။ အဲဒီအစား ဆုမွန်ကောင်း တောင်းပေးလိုက်ပါ။ အဲဒီလို လုပ်ပေးဖို့ ခင်ဗျားတို့ကို ဘုရား ရွေးချယ်ထားတယ်။ ဒါမှ ဘုရားသခင် ပေးတဲ့ ကောင်းချီးကို ခင်ဗျားတို့ ရလိမ့်မယ်။ ဘဝကိုပျော်မွေ့ချင်သူ၊ ကောင်းမွန်တဲ့ နေ့ရက်တွေကို တွေ့မြင်ချင်သူဟာ မကောင်းတဲ့ စကား မပြောမိအောင် လျှာကို ထိန်းချုပ်ရမယ်။ လှည့်ဖြားတဲ့ စကား မပြောမိအောင် နှုတ်ကို စောင့်စည်းရမယ်။ မကောင်းမှုကို ရှောင်ပြီး ကောင်းမှုကိုလုပ်ဆောင်ပါ။ ငြိမ်သက်ခြင်း ရှိအောင် လုပ်ဆောင်ပြီးငြိမ်သက်ခြင်းအမြဲ ရှိနိုင်အောင်အစွမ်းကုန် ကြိုးစားပါ။ ယေဟောဝါက ဖြောင့်မတ်သူတွေကို ကြည့်ရှုနေတယ်။ သူတို့ တိုးလျှိုးအသနားခံတာကိုနားထောင်နေတယ်။ မကောင်းမှု ပြုသူတွေကိုတော့ ယေဟောဝါ မျက်နှာလွှဲတယ်။ ခင်ဗျားတို့ မှန်ရာလုပ်ဖို့ စိတ်အားထက်သန်နေရင် ဘယ်သူက အန္တရာယ်ပေးမှာလဲ။ ဖြောင့်မတ်သူတွေ ဖြစ်လို့ဆင်းရဲဒုက္ခ ခံရရင်တော့ ခင်ဗျားတို့ပျော်ရွှင်ချမ်းမြေ့ရလိမ့်မယ်။ ဒါပေမဲ့ သူတို့ ကြောက်တာကို မကြောက်ပါနဲ့၊ စိတ်အနှောင့်အယှက်လည်း မဖြစ်ပါနဲ့။ ခရစ်တော်ကို သန့်ရှင်းမြင့်မြတ်တဲ့ သခင်အဖြစ် စိတ်နှလုံးထဲမှာ အသိအမှတ်ပြုပါ။ခင်ဗျားတို့ရဲ့မျှော်လင့်ခြင်းအကြောင်း မေးမြန်းသူတိုင်းကို ဖြေရှင်းပြောပြဖို့ အမြဲ အသင့်ရှိကြပါ။ ဒါပေမဲ့ နူးညံ့တဲ့ သဘော၊ အလွန် လေးစားတဲ့ သဘောနဲ့ပြောပါ။ ကြည်လင်တဲ့ အမှားအမှန်သိစိတ်ကို ထိန်းသိမ်းထားပါ။ ခင်ဗျားတို့ကို လူတွေ ဘယ်လိုပဲ မကောင်းပြောပါစေ ခရစ်တော်ရဲ့ နောက်လိုက်အဖြစ် အမူအကျင့်ကောင်း ပြတဲ့အခါ သူတို့ အရှက်ရသွားလိမ့်မယ်။ မကောင်းတာ လုပ်လို့ ဆင်းရဲဒုက္ခ ခံရတာထက် ဘုရားသခင်ခွင့်ပြုတဲ့အတိုင်းမှန်ရာလုပ်လို့ဆင်းရဲဒုက္ခ ခံရတာက ပိုကောင်းတယ်။ ခရစ်တော်က အပြစ်ကို ဖယ်ရှားပြီး ခင်ဗျားတို့ကို ဘုရားသခင်နဲ့ ပြန်လည်သင့်မြတ်စေဖို့ တစ်ကြိမ်တည်းအပြီး အသေခံခဲ့တယ်။ ဖြောင့်မတ်သူဟာ မဖြောင့်မတ်သူတွေအတွက် အသေခံခဲ့တယ်။ လူသားတစ်ယောက်အဖြစ် ကွပ်မျက်ခံရပေမဲ့ ဘုရားသခင်ကသူ့ကို ဝိညာဉ်ပုဂ္ဂိုလ်အဖြစ် ရှင်ပြန်ထမြောက်စေခဲ့တယ်။ ထမြောက်လာပြီးနောက် သူက အကျဉ်းကျနေတဲ့ ကောင်းကင်တမန်တွေဆီ သွားပြီး တရားစီရင်ခြင်း သတင်းကိုကြေညာတယ်။ အဲဒီကောင်းကင်တမန်တွေဟာ နောဧခေတ်မှာ ဘုရားသခင် စိတ်ရှည်ရှည်နဲ့ စောင့်ဆိုင်းချိန်တုန်းက နာခံမှု မရှိခဲ့သူတွေပဲ။ အဲဒီအချိန်အတောအတွင်းမှာ သင်္ဘော ဆောက်လုပ်ခဲ့တယ်။ သင်္ဘောမှာပါတဲ့ လူနည်းစု ဖြစ်တဲ့ လူရှစ်ယောက်ဟာ ရေဘေးကနေ ကယ်တင်ခံခဲ့ရတယ်။ အဲဒါနဲ့ဆင်တူတဲ့အရာ၊အခုအချိန်မှာ ခင်ဗျားတို့ကို ကယ်တင်တဲ့အရာဟာနှစ်ခြင်းပဲ။ ရှင်ပြန်ထမြောက်လာတဲ့ယေရှုခရစ်ကိုယုံကြည်တဲ့အတွက် ခင်ဗျားတို့ နှစ်ခြင်းခံခဲ့ကြတယ်။ (နှစ်ခြင်းဆိုတာ ခန္ဓာကိုယ်ရဲ့ အညစ်အကြေးကို ဖယ်ရှားတာ မဟုတ်ဘူး၊ ကြည်လင်တဲ့ အမှားအမှန်သိစိတ်ကို ရဖို့ ဘုရားသခင်ဆီ တောင်းခံတာ ဖြစ်တယ်။) ခရစ်တော်က ကောင်းကင်ကို တက်သွားပြီး ဘုရားသခင်ရဲ့ ညာဘက်မှာ ရှိနေတယ်။ ဘုရားသခင်က ကောင်းကင်တမန်တွေ၊ အာဏာပိုင်တွေ၊ တန်ခိုးရှင်တွေကို ခရစ်တော်ရဲ့ လက်အောက် ကျရောက်စေခဲ့ပြီ။,60,1Pe,3,၁-ပေတရု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ပေတရု/3/
audio/nwt_60_1Pe_BU_04.mp3,ခရစ်တော်ဟာလူသားတစ်ယောက် ဖြစ်တုန်းက ဆင်းရဲဒုက္ခကို ခံရပ်ခဲ့တယ်။ ခင်ဗျားတို့လည်း ခရစ်တော်လို စိတ်သဘောထားနဲ့ ကိုယ့်ကိုယ်ကိုယ် အားဖြည့်ထားပါ။ ဆင်းရဲဒုက္ခကို ခံရပ်သူဟာ အပြစ်တွေ ဆက်မလုပ်တော့ဘူး။ ဒါကြောင့် သူက အသက်ရှင်နေတုန်းမှာ လူ့အလိုအတိုင်း မဟုတ်ဘဲ ဘုရားသခင့် အလိုတော်အတိုင်းအသက်ရှင်တတ်တယ်။ တစ်ချိန်တုန်းက လောကမှာရှိတဲ့ လူတွေရဲ့အလိုအတိုင်း ခင်ဗျားတို့ကျင့်ကြံခဲ့တာတွေ တော်လောက်ပါပြီ။ အဲဒီတုန်းက ခင်ဗျားတို့ဟာ မျက်နှာပြောင်တိုက်တာ၊ ရမ္မက်အလိုကို မထိန်းနိုင်တာ၊ သောက်ကြူးတာ၊အထိန်းအကွပ်မဲ့ပွဲလုပ်တာ၊ အပြိုင်အဆိုင်သောက်စားတာ၊ရွံမုန်းဖွယ်ကောင်းတဲ့ ရုပ်တုကိုးကွယ်တာတွေ လုပ်ခဲ့ကြတယ်။ အဲဒီလူတွေက ယုတ်ညံ့တဲ့ အသက်တာကို ခင်ဗျားတို့ ဘာကြောင့် ဆက်ပြီး မလိုက်စားတော့မှန်း နားမလည်တဲ့အတွက် ခင်ဗျားတို့အကြောင်းမကောင်းပြောတတ်တယ်။ ဒါပေမဲ့ သူတို့က အသက်ရှင်တဲ့သူတွေကိုရော သေလွန်သူတွေကိုပါ တရားစီရင်ဖို့ အသင့်ဖြစ်နေတဲ့သူဆီမှာ ဖြေရှင်းချက် ပေးရလိမ့်မယ်။ အဲဒါကြောင့်သေလွန်သူတွေကိုလည်း သတင်းကောင်း ဟောရတာပဲ။ ဒါမှ သေလွန်သူတွေဟာ လူ့အမြင်အရ အပေါ်ယံကို ကြည့်ပြီး တရားစီရင်ခံရပေမဲ့ ဘုရားသခင့်အမြင်အရ စွမ်းအားတော် လမ်းညွှန်မှုအားဖြင့် အသက်ရှင်နိုင်ကြလိမ့်မယ်။ အရာခပ်သိမ်းရဲ့ အဆုံး ရောက်ခါနီးပြီ။ ဒါကြောင့် ချင့်ချိန်တတ်သူတွေ ဖြစ်ကြပါ။ ဆုတောင်းဖို့ အမြဲ အသင့်ရှိနေကြပါ။ အရေးကြီးဆုံးကတော့ အချင်းချင်း နှစ်နှစ်ကာကာ ချစ်ကြပါ။ ချစ်ခြင်းမေတ္တာရှိသူဟာ ခွင့်လွှတ်ဖို့ အမြဲ အသင့်ရှိတယ်။ မညည်းမညူဘဲ ဧည့်ဝတ်ပြုကြပါ။ ခင်ဗျားတို့ဟာ နည်းအမျိုးမျိုးနဲ့ ဖော်ပြတဲ့ မဟာကရုဏာတော်ကို ခံစားရတဲ့ ဘဏ္ဍာစိုးကောင်းတွေ ဖြစ်တယ်။ ဒါကြောင့် ကိုယ်စီ ရရှိထားတဲ့ ဆုကျေးဇူး အတိုင်းအတာနဲ့အညီ အဲဒီဆုကျေးဇူးကို အချင်းချင်းအတွက် အကျိုးဆောင်ဖို့ အသုံးပြုကြပါ။ တစ်ယောက်ယောက်မှာ ဟောပြောစွမ်းရည် ရှိတယ်ဆိုရင် ဘုရားသခင်ရဲ့ ဗျာဒိတ်တော်တွေ ဟောပြောပါစေ၊ သူတစ်ပါးအတွက် အကျိုးဆောင်တဲ့သူကလည်း ဘုရား ပေးတဲ့ ခွန်အားနဲ့ လုပ်ဆောင်ပါစေ။ ဒီနည်းနဲ့ ယေရှုခရစ်အားဖြင့် အရာရာမှာ ဘုရားသခင်ရဲ့ ဘုန်းတော် ထင်ရှားပါစေ။ ဘုရားသခင်ဆီမှာ ဘုန်းတော်၊ တန်ခိုးတော် အစဉ် ထာဝရ ရှိပါစေ။ အာမင်။ ချစ်ရသူတို့၊ မီးလို ပူလောင်တဲ့ စမ်းသပ်မှုတွေ ကြုံရတဲ့အခါ အထူးအဆန်းလုပ်ပြီး မအံ့သြပါနဲ့။ အဲဒီအစား ခင်ဗျားတို့ ဆင်းရဲဒုက္ခ ကြုံရတဲ့ အကြောင်းရင်းက ခရစ်တော်နဲ့ တူနေလို့ ဝမ်းမြောက်ကြပါ။ ခရစ်တော် ဘုန်းထင်ရှားချိန်မှာ ခင်ဗျားတို့လည်း အတိုင်းထက်အလွန် ဝမ်းမြောက်ရလိမ့်မယ်။ ခရစ်တော်ရဲ့ နာမည်ကြောင့် ကဲ့ရဲ့ခံရတယ်ဆိုရင် ပျော်ရွှင်ချမ်းမြေ့တယ်။ ဘာလို့လဲဆိုတော့ ဒါဟာခင်ဗျားတို့အပေါ်ဘုရားသခင့် စွမ်းအားတော်ရဲ့ ဘုန်းအသရေ သက်ရောက်နေလို့ပဲ။ လူသတ်လို့၊ခိုးလို့၊အမှားလုပ်လို့၊ သူတစ်ပါးကိစ္စမှာ ဝင်ပါလို့ ဒုက္ခကြုံရတာမျိုးတော့ မဖြစ်ပါစေနဲ့။ ခရစ်ယာန် ဖြစ်လို့ ဆင်းရဲဒုက္ခ ကြုံရတယ်ဆိုရင်မရှက်ပါနဲ့။ ခရစ်ယာန်အဖြစ် အသက်ဆက်ရှင်ရင်းနဲ့ ဘုရားသခင်ရဲ့ဘုန်းတော်ကို အမြဲ ချီးမွမ်းနေလိုက်ပါ။ အခု တရားစီရင်မယ့်အချိန် တန်ပြီ။ ဘုရားသခင်ရဲ့ အိမ်တော်ကို အရင်ဆုံး တရားစီရင်လိမ့်မယ်။ ကျွန်တော်တို့ကို အရင်ဆုံး တရားစီရင်တယ်ဆိုမှတော့ ဘုရားသခင်ရဲ့သတင်းကောင်းကိုနားမထောင်သူတွေဆိုရင် ဘယ်လိုများ ဖြစ်သွားမလဲ။ ဖြောင့်မတ်သူ ကယ်တင်ခြင်း ရဖို့တောင် ခဲယဉ်းတယ်ဆိုမှတော့ ဘုရားတရားမဲ့သူတွေ၊ အပြစ်လုပ်သူတွေဆိုရင် ဘယ်လိုများ ဖြစ်သွားမလဲ။ ဒါကြောင့် ဘုရားသခင်ရဲ့ အလိုတော်ကို ဆောင်လို့ ဆင်းရဲဒုက္ခခံရသူတွေဟာ ကောင်းမှုပြုရင်းနဲ့ သစ္စာရှိတဲ့ ဖန်ဆင်းရှင်ဆီ မိမိကိုယ်ကို အပ်နှံထားကြပါ။,60,1Pe,4,၁-ပေတရု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ပေတရု/4/
audio/nwt_60_1Pe_BU_05.mp3,ခရစ်တော်ရဲ့ ဆင်းရဲဒုက္ခကို တွေ့မြင်ဖူးတဲ့သူ၊ ရွေးချယ်ခံရသူတွေနဲ့အတူ ဘုန်းအသရေ ခံစားရမယ့် အကြီးအကဲတစ်ယောက်အနေနဲ့ ခင်ဗျားတို့မှာ ရှိတဲ့အကြီးအကဲတွေကို ကျွန်တော်မေတ္တာရပ်ခံချင်တာက၊ ခင်ဗျားတို့ဆီ ပေးအပ်ထားတဲ့ ဘုရားသခင့်သိုးတော်စုကို ထိန်းကျောင်းကြပါ။ ကြီးကြပ်သူတွေအဖြစ်အမှုဆောင်ကြပါ။ တာဝန်အရ လုပ်တာမျိုး မဟုတ်ဘဲ ဘုရားသခင်ရှေ့မှာ စိတ်ပါလက်ပါ လုပ်ဆောင်ကြပါ၊ မသမာတဲ့နည်းနဲ့ အမြတ်ထုတ်ချင်လို့ မဟုတ်ဘဲ စေတနာစိတ်နဲ့ လုပ်ဆောင်ကြပါ။ ဘုရားသခင် ပိုင်ဆိုင်တဲ့လူတွေကို ပိုင်စိုးပိုင်နင်း မလုပ်ဘဲ သိုးတော်စုရှေ့မှာ စံနမူနာ ပြကြပါ။ ဒါဆိုရင် သိုးထိန်းချုပ် ပေါ်ထွန်းတဲ့အခါမညှိုးနွမ်းတတ်တဲ့ဘုန်းသရဖူကိုရကြလိမ့်မယ်။ လူငယ်တွေလည်း အသက်ကြီးသူတွေကို လက်အောက်ခံပါ။ ခင်ဗျားတို့အားလုံး အချင်းချင်း ဆက်ဆံတဲ့အခါ စိတ်နှိမ့်ချပါ။ ဘာလို့လဲဆိုတော့ ဘုရားသခင်က မောက်မာသူတွေကို ဆန့်ကျင်ပြီး စိတ်နှိမ့်ချသူတွေကို မဟာကရုဏာ ပေးသနားလို့ပဲ။ ဘုရားသခင်ကအချိန်တန်ရင် ချီးမြှောက်မှာ ဖြစ်လို့တန်ခိုးကြီးတဲ့ လက်ရုံးတော်အောက်မှာ ကိုယ့်ကိုယ်ကိုယ် နှိမ့်ချကြပါ။ စိုးရိမ်ပူပန်စရာရှိသမျှကိုဘုရားသခင်ဆီ ပုံအပ်ထားလိုက်ပါ။ ဘုရားသခင်ဟာ ခင်ဗျားတို့ကို ဂရုစိုက်တဲ့အရှင် ဖြစ်လို့ပဲ။ သတိရှိပြီးနိုးနိုးကြားကြားနေကြပါ။ ရန်သူမာရ်နတ်ကဟိန်းဟောက်နေတဲ့ ခြင်္သေ့လို တစ်ယောက်ယောက်ကို ဝါးမျိုဖို့ လှည့်လည်ရှာဖွေနေတယ်။ ကမ္ဘာတစ်ဝန်းမှာ ရှိတဲ့ညီအစ်ကိုအသင်းအပင်း တစ်ရပ်လုံးလည်း ဆင်းရဲဒုက္ခကို ထပ်တူ ခံစားနေရမှန်း သိထားပြီး ခိုင်မာတဲ့ ယုံကြည်ခြင်းနဲ့ မာရ်နတ်ကို ခုခံတွန်းလှန်ကြပါ။ ဆင်းရဲဒုက္ခ တစ်ခဏ ခံရပြီးတဲ့အခါ မဟာကရုဏာရှင် ဘုရားသခင်ကိုယ်တိုင် ခင်ဗျားတို့ကိုအပြည့်အဝလေ့ကျင့်ပေးလိမ့်မယ်။ခင်ဗျားတို့ကို ခရစ်တော်နဲ့ တစ်စိတ်တစ်ဝမ်းတည်း ရှိသူတွေအနေနဲ့ ထာဝရဘုန်းအသရေခံစားရစေဖို့ ရွေးချယ်ထားတယ်။ ဘုရားသခင်က ခင်ဗျားတို့ကိုမြဲမြံစေပြီး ခွန်အားရှိစေမယ်၊ ကြံ့ကြံ့ခံ ရပ်တည်စေမယ်။ ဘုရားသခင်ရဲ့ တန်ခိုးတော် ထာဝစဉ် တည်ပါစေ။ အာမင်။ ခင်ဗျားတို့ကို ဘုရားသခင် ပြခဲ့တဲ့ မဟာကရုဏာဟာ တကယ် စစ်မှန်ကြောင်း အလေးအနက် သက်သေခံဖို့၊ခင်ဗျားတို့ကို အားပေးဖို့ သစ္စာရှိ ညီအစ်ကိုသိလွှာနုရဲ့ အကူအညီနဲ့ ဒီစာတိုလေးကို ကျွန်တော် ရေးပို့လိုက်တယ်။ မဟာကရုဏာတော်ကို ခံစားရင်းအခိုင်အမာရပ်တည်ကြပါ။ ခင်ဗျားတို့လိုပဲရွေးချယ်ခံရသူ ဖြစ်တဲ့ ဗာဗုလုန်မြို့မှာရှိတဲ့ အမျိုးသမီးနဲ့ ကျွန်တော့်သား မာကုကလည်း ခင်ဗျားတို့ကိုနှုတ်ဆက်လိုက်တယ်။ အချင်းချင်းမေတ္တာနဲ့ နမ်းပြီး နှုတ်ဆက်ကြပါ။ ခရစ်တော်ရဲ့ တပည့်တွေ ဖြစ်တဲ့ ခင်ဗျားတို့အားလုံး ငြိမ်သက်ခြင်း ခံစားရပါစေ။,60,1Pe,5,၁-ပေတရု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ပေတရု/5/
audio/nwt_61_2Pe_BU_01.mp3,ယေရှုခရစ်ရဲ့ ကျွန်နဲ့ တမန်တော် ဖြစ်တဲ့ ကျွန်တော် ရှိမုန် ပေတရုက တန်ဖိုးကြီးတဲ့ ယုံကြည်ခြင်းကို ရထားတဲ့ ခင်ဗျားတို့ဆီ စာရေးလိုက်ပါတယ်။ ဘုရားသခင်နဲ့ ကယ်တင်ရှင် ယေရှုခရစ်ရဲ့ ဖြောင့်မတ်ခြင်းကြောင့် အဲဒီယုံကြည်ခြင်းမျိုးကို ကျွန်တော်တို့အားလုံး ရရှိထားကြတာပါ။ ဘုရားသခင်နဲ့သခင်ယေရှုအကြောင်း တိကျမှန်ကန်စွာ သိလာတဲ့အတွက် ခင်ဗျားတို့ဆီမှာမဟာကရုဏာတော်နဲ့ ငြိမ်သက်ခြင်း တိုးပွားပါစေ။ ဘုရားတရား ကိုင်းရှိုင်းမှုနဲ့အညီ အသက်ရှင်နိုင်ဖို့ ကူညီပေးတဲ့အရာ အားလုံးကို ဘုရားသခင့် တန်ခိုးအားဖြင့် ကျွန်တော်တို့ ရရှိထားကြတယ်။ အဲဒီလို ရရှိတဲ့အတွက် မိမိရဲ့ ဘုန်းအသရေနဲ့ဂုဏ်အသရေကြောင့်ခေါ်ယူတဲ့အရှင်အကြောင်းကိုလည်း ကျွန်တော်တို့ တိကျမှန်ကန်စွာ သိလာကြတယ်။ အဲဒီဘုန်းအသရေနဲ့ ဂုဏ်အသရေကြောင့် ဘုရားသခင်က ကျွန်တော်တို့ကို တန်ဖိုးကြီးပြီး အလွန် မွန်မြတ်တဲ့ ကတိတွေ ပေးသနားတယ်။ အဲဒီကတိတွေကြောင့် ခင်ဗျားတို့ဟာ ဘုရားသခင်လို ဝိညာဉ်ပုဂ္ဂိုလ်တွေ ဖြစ်လာနိုင်မယ်။ မှားယွင်းတဲ့ အလိုဆန္ဒတွေကြောင့် ပေါ်လာတဲ့ လောကရဲ့ ဖောက်ပြန်ပျက်စီးတတ်တဲ့ အဖြစ်ကနေ ကျွန်တော်တို့ လွတ်မြောက်ခဲ့လို့ အဲဒီကတိတွေကို ဘုရားသခင် ပေးသနားထားတာပါ။ ဒါကြောင့် အစွမ်းကုန် ကြိုးစားအားထုတ်ပြီး လုပ်ဆောင်ရမှာက ခင်ဗျားတို့ရဲ့ ယုံကြည်ခြင်းမှာ မွန်မြတ်တဲ့ အကျင့်၊ မွန်မြတ်တဲ့ အကျင့်မှာ အသိပညာ၊ အသိပညာမှာ ချုပ်တည်းခြင်း၊ ချုပ်တည်းခြင်းမှာ ခံနိုင်ရည်၊ ခံနိုင်ရည်မှာဘုရားတရား ကိုင်းရှိုင်းခြင်း၊ ဘုရားတရား ကိုင်းရှိုင်းခြင်းမှာညီရင်းအစ်ကို ချစ်ခြင်း၊ ညီရင်းအစ်ကို ချစ်ခြင်းမှာ မေတ္တာကို ထပ်ဖြည့်စွက်လိုက်ပါ။ အဲဒီအရည်အသွေးတွေ တိုးပွားများပြားနေမယ်ဆိုရင် သခင်ယေရှုခရစ်အကြောင်း တိကျမှန်ကန်တဲ့ အသိပညာကို လက်တွေ့ကျင့်သုံးတဲ့အခါ မထိရောက်တာ၊ မတိုးတက်တာမျိုး ဖြစ်တော့မှာ မဟုတ်ဘူး။ အဲဒီအရည်အသွေးတွေမရှိတဲ့သူကတော့မျက်ကန်းနဲ့တူတယ်။ အလင်းကို မမြင်ရအောင် မျက်စိပိတ်ထားတဲ့သူပဲ။ အရင်က သူကျူးလွန်ခဲ့တဲ့ အပြစ်တွေကို ဘုရားသခင် သန့်စင်ပေးလိုက်မှန်း သူမေ့လျော့သွားပြီ။ ဒါကြောင့်ညီအစ်ကိုတို့၊ ခေါ်တော်မူခြင်းခံရသူ၊ ရွေးချယ်ခံရသူတွေအဖြစ် သစ္စာရှိမြဲ ရှိနိုင်ဖို့ အစွမ်းကုန် ကြိုးစားကြပါ။အဲဒီအရည်အသွေးတွေကို အမြဲ ဖြည့်စွက်နေမယ်ဆိုရင် ခင်ဗျားတို့ဘယ်တော့မှကျရှုံးမှာ မဟုတ်ဘူး။ ကယ်တင်ရှင် သခင်ယေရှုခရစ်ရဲ့ထာဝရ နိုင်ငံတော်ထဲ ဝင်ရောက်ခွင့်ကောင်းချီးကိုခင်ဗျားတို့ ကြွယ်ဝစွာ ခံစားရလိမ့်မယ်။ ခင်ဗျားတို့ သိပြီးသား ဖြစ်ပေမဲ့၊ အမှန်တရားမှာ ခိုင်မြဲနေကြပေမဲ့ ဒီအကြောင်းတွေနဲ့ပတ်သက်ပြီး ခင်ဗျားတို့ကို အမြဲတမ်း သတိပေးချင်တယ်။ ဒီခန္ဓာနဲ့ အသက်ရှင်နေသရွေ့ ခင်ဗျားတို့ကို သတိပေးနှိုးဆော်ဖို့ လိုအပ်တယ်လို့ကျွန်တော် ယူဆတယ်။ သခင်ယေရှုခရစ် ရှင်းရှင်းလင်းလင်း အသိပေးခဲ့တဲ့အတိုင်း မကြာခင် ဒီခန္ဓာကို စွန့်ရတော့မယ်ဆိုတာ ကျွန်တော် သိနေတယ်။ ဒါကြောင့် ကျွန်တော် ထွက်ခွာသွားပြီးတဲ့ နောက်ပိုင်းမှာလည်း ဒီအကြောင်းအရာတွေကို ခင်ဗျားတို့ ပြန်အမှတ်ရနေအောင် ကျွန်တော် အစွမ်းကုန် ကြိုးစားမှာပဲ။ သခင်ယေရှုခရစ်ရဲ့တန်ခိုးအကြောင်း၊ ရောက်ရှိနေခြင်းအကြောင်း ခင်ဗျားတို့ကို ပြောပြတုန်းက လူတွေ ထွင်ထားတဲ့ယုံတမ်းစကားတွေကို အခြေခံပြီး ပြောခဲ့တာ မဟုတ်ဘူး။ သူ့ရဲ့ ကြီးမြတ်လှတဲ့ ဘုန်းအသရေကို ကျွန်တော်တို့ ကိုယ်တိုင် မြင်ခဲ့ရလို့ ပြောပြတာပါ။ သူဟာ ငါမြတ်နိုးတဲ့ ငါ့ရဲ့ ချစ်သားပဲ ဆိုတဲ့ စကားကို မဟာဘုန်းတော်ရှင် ပြောကြားတဲ့အချိန်မှာ အဖဘုရားသခင်ဆီက ဂုဏ်အသရေနဲ့ ဘုန်းအသရေကိုသူရရှိခဲ့တယ်။ သန့်ရှင်းတဲ့ တောင်ပေါ်မှာ သူနဲ့အတူ ရှိနေတုန်းက ကောင်းကင်က ထွက်လာတဲ့ အဲဒီစကားသံကို ကျွန်တော်တို့ ကြားခဲ့ရတယ်။ ဒါကြောင့်ပရောဖက်ပြုချက်ဟာ ကျွန်တော်တို့အတွက် ပိုပြီး သေချာလာတယ်။ (အရုဏ်တက်ပြီး မိုးသောက်ကြယ် မထွက်လာမချင်း) အမှောင်မှာ ထွန်းထားတဲ့ ဆီမီးကို အာရုံစိုက်သလိုမျိုး ခင်ဗျားတို့ရဲ့ စိတ်နှလုံးမှာ အဲဒီပရောဖက်ပြုချက်ကို အာရုံစိုက်နေကြတာ သိပ်ကောင်းပါတယ်။ ကျမ်းစာပရောဖက်ပြုချက်ဆိုတာ တစ်ဦးတစ်ယောက်ရဲ့ အယူအဆကို အခြေခံပြီး ပေါ်ပေါက်လာတာ မဟုတ်မှန်း ခင်ဗျားတို့ ကောင်းကောင်း သိပါတယ်။ ပရောဖက်ပြုချက်ဆိုတာ လူ့အလိုအတိုင်း ဖြစ်ပေါ်လာတာ မဟုတ်ဘူး။ လူတွေက သန့်ရှင်းသော စွမ်းအားတော်ရဲ့ လှုံ့ဆော်မှုကို ခံရလို့ ဘုရားသခင်ဆီက လာတဲ့ စကားတွေကို ပြန်ဟောတာ ဖြစ်တယ်။,61,2Pe,1,၂-ပေတရု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ပေတရု/1/
audio/nwt_61_2Pe_BU_02.mp3,အစ္စရေးလူမျိုးမှာ ပရောဖက်အတုအယောင်တွေ ရှိခဲ့သလို ခင်ဗျားတို့ထဲမှာလည်း ဆရာအတုအယောင်တွေ ရှိလိမ့်မယ်။ သူတို့က ဂိုဏ်းခွဲမယ့်သူတွေကို မသိမသာ ပေါ်လာစေမယ်။ သူတို့ကို ဝယ်ထားတဲ့အရှင်ကိုတောင် ငြင်းပယ်တဲ့အတွက် အလျင်အမြန် ပျက်စီးရလိမ့်မယ်။ အဲဒီအပြင် လူများစွာက သူတို့ရဲ့ မျက်နှာပြောင်တိုက်တဲ့ လုပ်ရပ်တွေအတိုင်း လိုက်လုပ်ကြလိမ့်မယ်။ သူတို့ကြောင့် အမှန်တရားလမ်းစဉ်ကို လူတွေ ကဲ့ရဲ့ကြလိမ့်မယ်။ သူတို့က မဟုတ်မမှန်တာတွေ ပြောပြီး ခင်ဗျားတို့ကို လောဘတကြီး အမြတ်ထုတ်လိမ့်မယ်။ ဒါပေမဲ့ ဟိုးအရင်ကတည်းက သူတို့အတွက် သတ်မှတ်ထားတဲ့ တရားစီရင်ခြင်းဟာ မနှောင့်နှေးဘဲကျရောက်တော့မှာဖြစ်လို့ သူတို့ သေချာပေါက် ပျက်စီးရလိမ့်မယ်။ ဘုရားသခင်က အပြစ်ကျူးလွန်တဲ့ ကောင်းကင်တမန်တွေကို အပြစ်မပေးဘဲ မနေခဲ့ဘူး။ သူတို့ကို တားတရပ်ဆီ ပစ်ချလိုက်တယ်။ တရားစီရင်ဖို့မှောင်မိုက်တွင်းထဲမှာချုပ်နှောင်ထားတယ်။ နောဧခေတ်က လူတွေကိုလည်း အပြစ်မပေးဘဲ မနေခဲ့ဘူး။ ဘုရားတရားမဲ့တဲ့ လူ့လောကကို ရေလွှမ်းမိုးချိန်မှာ ဖြောင့်မတ်ခြင်းတရား ဟောပြောတဲ့ နောဧနဲ့ လူခုနစ်ယောက်ကိုကယ်တင်ခဲ့တယ်။ သောဒုံနဲ့ ဂေါမောရမြို့ကိုလည်း ပြာကျအောင်လုပ်ပြီး ပြစ်ဒဏ်စီရင်ခဲ့တယ်။ ဒါဟာ ဘုရားတရားမဲ့သူတွေ နောင်ကြုံရမယ့်အရာကို ဖော်ပြတဲ့ နမူနာပဲ။ ဒါပေမဲ့ ဖြောင့်မတ်တဲ့ လောတကိုတော့ ဘုရားသခင် ကယ်တင်ခဲ့တယ်။ လောတဟာ တရားမဲ့သူတွေရဲ့ မျက်နှာပြောင်တိုက်တဲ့ လုပ်ရပ်တွေကြောင့် အကြီးအကျယ် စိတ်ဆင်းရဲခဲ့ရတယ်။ ဖြောင့်မတ်သူလောတဟာ အဲဒီလူတွေနဲ့အတူ နေထိုင်တုန်းက သူမြင်ရကြားရတဲ့ တရားမဲ့တဲ့လုပ်ရပ်တွေကြောင့် နေ့တိုင်း စိတ်ဒုက္ခရောက်ခဲ့ရတယ်။ ယေဟောဝါက ဘုရားတရားကိုင်းရှိုင်းသူတွေကို ဒုက္ခတွေကြားကနေ ဘယ်လိုကယ်ရမလဲဆိုတာ သိတယ်။ မဖြောင့်မတ်သူတွေကိုတော့ တရားစီရင်ရာနေ့မှာ ဖျက်ဆီးဖို့ သတ်မှတ်ထားတယ်။ အထူးသဖြင့် ရမ္မက်အလိုနောက်ကို လိုက်ပြီး သူတစ်ပါးကို ညစ်ညူးစေသူ၊ အခွင့်အာဏာရှိသူတွေကိုမထီလေးစားလုပ်သူတွေပေါ့။ သူတို့ဟာ အတင့်ရဲပြီး ထင်ရာစိုင်းတတ်တဲ့အပြင် ဂုဏ်အသရေရှိသူတွေကို ရင့်ရင့်သီးသီး ပြောဆိုဝံ့ကြတယ်။ ကောင်းကင်တမန်တွေကတော့ အဲဒီဆရာအတုအယောင်တွေထက် ခွန်အားရော တန်ခိုးပါ ပိုကြီးမားပေမဲ့ ယေဟောဝါကို လေးစားတဲ့အတွက် သူတို့ကို ရင့်ရင့်သီးသီး မစွပ်စွဲဘူး။ အဲဒီလူတွေကတော့ ကိုယ်မသိနားမလည်တဲ့ အကြောင်းအရာနဲ့ပတ်သက်ပြီး ရင့်ရင့်သီးသီး ပြောတတ်တယ်။ ဖမ်းဆီးသတ်ဖြတ်ခံရဖို့ မွေးဖွားလာပြီး စဉ်းစားဉာဏ်မရှိ၊ပင်ကိုသိစိတ်နဲ့ပဲလုပ်တတ်တဲ့ တိရစ္ဆာန်တွေနဲ့ တူတယ်။ သူတို့က ကိုယ်တိုင်ရဲ့ ပျက်စီးစေတဲ့လမ်းစဉ်ကြောင့် ပျက်စီးသွားလိမ့်မယ်။ ကိုယ်တိုင်ရဲ့ ထိခိုက်စေတဲ့လမ်းစဉ်ကြောင့် ထိခိုက်နစ်နာရလိမ့်မယ်။ နေ့အချိန်မှာ သွေးသားဆန္ဒ ဖြည့်ဆည်းရတာကို ပျော်စရာလို့ သူတို့ ယူဆတယ်။ သူတို့ဟာ ခင်ဗျားတို့အလယ်မှာရှိနေတဲ့ အစွန်းအထင်းတွေ၊ အပြစ်အနာအဆာတွေနဲ့ တူတယ်။ ခင်ဗျားတို့နဲ့အတူမိတ်ဆုံစားပွဲလုပ်တဲ့အခါမှာလည်း သောက်စားပျော်ပါးပြီး မှားယွင်းတဲ့ သွန်သင်ချက်တွေနဲ့ လှည့်စားတတ်ကြတယ်။ သူတို့ရဲ့မျက်လုံးဟာရာဂမီးတောက်နေတယ်။ အပြစ်မလုပ်ရရင် မနေနိုင်ဘူး။မတည်ငြိမ်တဲ့သူတွေကိုဖြားယောင်းတတ်တယ်။ သူတို့ရဲ့စိတ်နှလုံးဟာ လောဘလွန်ကျူးမှုမှာ ကျင်လည်တယ်။ သူတို့ဟာ ကျိန်ခြင်းခံထိုက်တဲ့ သားသမီးတွေပဲ။ ဖြောင့်မှန်တဲ့လမ်းစဉ်ကိုစွန့်ပြီးသူတို့လမ်းလွဲသွားကြတယ်။ ဗောရရဲ့သား ဗာလမ်လိုက်ခဲ့တဲ့လမ်းစဉ်ကိုလိုက်ကြတယ်။ ဗာလမ်က ရလာမယ့် အကျိုးအမြတ်ကို တပ်မက်ပြီးအပြစ်ကျူးလွန်ခဲ့တယ်။ ပညတ်ကို ချိုးဖောက်လို့ ဆုံးမခံခဲ့ရတယ်။ စကားမပြောတတ်တဲ့ မြည်းက လူလို စကားပြောပြီး အဲဒီပရောဖက်ရဲ့ မိုက်ရူးရဲလမ်းစဉ်ကို တားဆီးခဲ့ရတယ်။ သူတို့ဟာရေမရှိတဲ့တွင်း၊ လေပြင်းမုန်တိုင်းကျလို့လွင့်ပါသွားတဲ့မြူခိုးတွေလိုပဲ။သူတို့အတွက်တော့အမှောင်မိုက်ဆုံးနေရာပဲရှိတယ်။ သူတို့ဟာအနှစ်သာရမရှိတဲ့စကားကြီးစကားကျယ်တွေ ပြောတတ်ကြတယ်။မှားယွင်းတဲ့လမ်းစဉ်မှာကျင်လည်နေသူတွေရဲ့ လက်ကနေ လွတ်မြောက်ခါစလူတွေကို အပြစ်ရှိတဲ့ဆန္ဒတွေ၊ မျက်နှာပြောင်တိုက်တဲ့ လုပ်ရပ်တွေနဲ့ဖြားယောင်းတတ်ကြတယ်။ လွတ်လပ်သူတွေဖြစ်မယ်လို့ ကတိပေးပေမဲ့ သူတို့ကိုယ်တိုင်က ဖောက်ပြန်ပျက်စီးခြင်းရဲ့ကျွန်တွေ ဖြစ်နေတယ်။ ဘာလို့လဲဆိုတော့ တစ်စုံတစ်ရာရဲ့ လွှမ်းမိုးမှုကို ခံတဲ့သူဟာ အဲဒီအရာရဲ့ ကျွန်ပဲ။ ကယ်တင်ရှင် သခင်ယေရှုခရစ်အကြောင်း တိကျမှန်ကန်စွာ သိရှိလာလို့ လောကရဲ့ ညစ်ညူးမှုကနေ လွတ်မြောက်ပြီးခါမှ အဲဒါတွေနဲ့ ပြန်ပတ်သက်ပြီး လွှမ်းမိုးခံမယ်ဆိုရင် သူတို့ရဲ့ နောက်ဆုံးအခြေအနေဟာ လက်ဦးအခြေအနေထက်ပိုဆိုးသွားပြီ။ ဖြောင့်မတ်တဲ့ လမ်းစဉ်အကြောင်း တိကျမှန်ကန်စွာ သိရှိပြီးနောက် ရရှိခဲ့တဲ့သန့်ရှင်းတဲ့ ပညတ်တွေကနေ သွေဖည်သွားတာထက်အဲဒီလမ်းစဉ်အကြောင်း လုံးဝမသိလိုက်တာကပိုကောင်းဦးမယ်။ ခွေးက ကိုယ့်အန်ဖတ်ကို ပြန်စားတတ်တယ်။ ဝက်လည်း ဆေးကြောပြီးခါမှ ရွှံ့ထဲပြန်လူးတတ်တယ် ဆိုတဲ့ စကားပုံမှန်တယ်ဆိုတာ သူတို့အဖြစ်က ဖော်ပြတယ်။,61,2Pe,2,၂-ပေတရု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ပေတရု/2/
audio/nwt_61_2Pe_BU_03.mp3,ချစ်ရသူတို့၊ ဒါဟာ ခင်ဗျားတို့ဆီရေးလိုက်တဲ့ ဒုတိယစာပါ။ ပထမစာတုန်းကလိုပဲခင်ဗျားတို့ရဲ့ရှင်းလင်းတဲ့ စဉ်းစားနိုင်စွမ်းကို နှိုးဆွပေးပြီး ကိစ္စတချို့အကြောင်း သတိပေးချင်တာနဲ့ အခုလို ရေးလိုက်တယ်။ သန့်ရှင်းတဲ့ပရောဖက်တွေအရင်တုန်းက ဟောခဲ့တဲ့စကားတွေ၊ တမန်တော်တွေကတစ်ဆင့် ကြားခဲ့ရတဲ့ ကယ်တင်ရှင် သခင်ရဲ့မိန့်မှာချက်တွေကို သတိရကြပါ။ ဦးဆုံး၊ ခင်ဗျားတို့ သိထားရမှာကနောက်ဆုံးကာလမှာ လှောင်ပြောင်တတ်သူတွေ ပေါ်လာပြီး ကဲ့ရဲ့လှောင်ပြောင်ကြလိမ့်မယ်။ သူတို့က ကိုယ့်အလိုဆန္ဒအတိုင်းလုပ်ဆောင်ပြီး၊ ခရစ်တော် ရောက်ရှိမယ်ဆိုတဲ့ ကတိက ဘယ်မှာလဲ။ ဘိုးဘေးတွေ သေခြင်းမှာ အိပ်ပျော်ချိန်ကတည်းက ဘာမှ မပြောင်းလဲပါဘူး။ လူကို ဘုရားသခင် ဖန်ဆင်းခဲ့ချိန်တုန်းကလိုပဲ အရာအားလုံးဟာ အဲဒီအတိုင်း ဆက်ဖြစ်နေတာပဲ လို့ ပြောကြတယ်။ သူတို့ တမင်လျစ်လျူရှုထားတာက ဘုရားသခင်ရဲ့ နှုတ်ထွက်စကားကြောင့်ဟိုးအချိန်ကတည်းကမိုးကောင်းကင်တည်ရှိခဲ့တာ၊မြေကြီးဟာ ရေထဲကနေ ပေါ်ထွက်လာပြီး ရေထုကြားမှာတည်ရှိခဲ့တာ၊ ရေလွှမ်းမိုးတုန်းက အဲဒါတွေကြောင့် အဲဒီခေတ်ကလူတွေပျက်စီးခဲ့တာဆိုတဲ့ အချက်တွေပဲ။ အခုတည်ရှိနေတဲ့ ကောင်းကင်နဲ့ မြေကြီးကလည်း ဘုရားသခင်ရဲ့ နှုတ်ထွက်စကားကြောင့်ပဲ မီးနဲ့ဖျက်ဆီးဖို့ သတ်မှတ်ခံထားရပြီး ဘုရားတရားမဲ့သူတွေကို ဖျက်ဆီးမယ့်နေ့၊ တရားစီရင်မယ့်နေ့ မရောက်မချင်း တည်ရှိနေလိမ့်မယ်။ ချစ်ရသူတို့၊ယေဟောဝါ အတွက်တစ်ရက်ဟာ အနှစ်တစ်ထောင်၊ အနှစ်တစ်ထောင်ဟာ တစ်ရက်ပဲဆိုတာကို မမေ့ပါနဲ့။ နှောင့်နှေးတယ်လို့ လူတချို့ ထင်ပေမဲ့ တကယ်တော့ ယေဟောဝါဟာ မိမိကတိနဲ့ပတ်သက်လာရင် မနှောင့်နှေးပါဘူး။ ဘုရားသခင် စိတ်ရှည်ရတဲ့ အကြောင်းရင်းက ဘယ်သူ့ကိုမှ မပျက်စီးစေချင်လို့၊ လူအားလုံးကို နောင်တရစေချင်လို့ပါ။ ယေဟောဝါရဲ့ နေ့ဟာ သူခိုးလာသလို ရောက်လာမယ်။ အဲဒီနေ့မှာ ကောင်းကင်ဟာ ကျယ်လောင်တဲ့အသံနဲ့ ပျောက်ကွယ်သွားမယ်။ ကောင်းကင်နဲ့ မြေကြီးပေါ်က အရာတွေဟာ အလွန်ပူပြင်းပြီး အရည်ပျော်သွားမယ်။ မြေကြီးနဲ့ မြေကြီးပေါ်ကအရာတွေလည်းဖော်ထုတ်ခံရလိမ့်မယ်။ အဲဒါတွေအားလုံးဟာ ဒီနည်းနဲ့ အရည်ပျော်သွားမှာဖြစ်လို့ ဘယ်လို လူစားမျိုး ဖြစ်သင့်တယ်ဆိုတာ စဉ်းစားဆင်ခြင်ကြပါ။ သန့်ရှင်းတဲ့အမူအကျင့်တွေ ကျင့်ကြံပြီး ဘုရားတရား ကိုင်းရှိုင်းကြပါ။ ယေဟောဝါ ရဲ့နေ့ ရောက်လာမယ်ဆိုတာကို စိတ်စွဲလမ်းပြီး စောင့်မျှော်နေကြပါ။ အဲဒီနေ့မှာ ကောင်းကင်ဟာ မီးနဲ့ဖျက်ဆီးခံရလိမ့်မယ်၊ ကောင်းကင်နဲ့ မြေကြီးပေါ်က အရာတွေဟာ အလွန်ပူပြင်းပြီး အရည်ပျော်ကုန်လိမ့်မယ်။ ဒါပေမဲ့ ဘုရားသခင်ကတိပေးထားတဲ့အတိုင်း ဖြောင့်မတ်ခြင်း တည်တံ့မယ့် ကောင်းကင်သစ်နဲ့ မြေကြီးသစ်ကို ကျွန်တော်တို့ စောင့်မျှော်နေကြတယ်။ ဒါကြောင့် ချစ်ရသူတို့၊ ဒါတွေကို ခင်ဗျားတို့ စောင့်မျှော်နေတဲ့အတွက် ဘုရားသခင်နောက်ဆုံးစစ်ဆေးတဲ့အခါ အစွန်းအထင်း၊ အပြစ်အနာအဆာ မရှိဘဲ ငြိမ်သက်ခြင်းရှိနေဖို့ အစွမ်းကုန်ကြိုးစားကြပါ။ ဘုရားသခင် စိတ်ရှည်လို့ ကယ်တင်ခြင်းရတာဆိုပြီး ယူမှတ်ကြပါ။ ချစ်ရတဲ့ညီအစ်ကို ပေါလုကလည်း ဘုရားပေးတဲ့ ဉာဏ်ပညာကို အခြေခံပြီး ခင်ဗျားတို့ဆီ အဲဒီအတိုင်း ရေးခဲ့တာပဲ။ သူရေးတဲ့စာအားလုံးမှာ အဲဒီအကြောင်းတွေ ပြောခဲ့ပါတယ်။ ဒါပေမဲ့ သူ့စာထဲမှာ နားလည်ရခက်တဲ့ အကြောင်းအရာတချို့ ပါတယ်။ နားမလည်တဲ့သူတွေ၊ စိတ်မတည်ငြိမ်သူတွေက အဲဒီအချက်တွေကို တလွဲအဓိပ္ပာယ် ကောက်ကြတယ်။ တခြားကျမ်းစောင်တွေကိုလည်း အဲဒီလိုပဲ တလွဲအဓိပ္ပာယ်ကောက်ပြီး ကိုယ့်ကိုယ်ကိုယ် ပျက်စီးစေကြတယ်။ ချစ်ရသူတို့၊ ဒါတွေကို ခင်ဗျားတို့ ကြိုသိထားတဲ့အတွက် တရားမဲ့သူတွေရဲ့ မှားယွင်းတဲ့လမ်းစဉ်နောက် မလိုက်ပါသွားဖို့၊ မှန်ကန်တဲ့လမ်းစဉ်မှာ မြဲမြံနေဖို့သတိထားကြပါ။ ခင်ဗျားတို့ မဟာကရုဏာတော် ပိုခံစားရပါစေ၊ ကယ်တင်ရှင် သခင်ယေရှုခရစ်နဲ့ ပတ်သက်တဲ့ အသိပညာ တိုးပွားလာပါစေ။ ယေရှုရဲ့ ဘုန်းအသရေဟာ အခုရော နောင်ထာဝရကာလအထိပါ ထင်ရှားပါစေ။ အာမင်။,61,2Pe,3,၂-ပေတရု,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ပေတရု/3/
audio/nwt_62_1Jo_BU_01.mp3,အသက်ရစေတဲ့ တရားစကားကို ယူဆောင်လာသူအကြောင်း ကျွန်တော်တို့ စာရေးလိုက်ပါတယ်။ သူဟာ အစအဦးကတည်းက တည်ရှိခဲ့တယ်။ သူပြောတာကို ကျွန်တော်တို့ ကိုယ်တိုင် ကြားခဲ့ရတယ်။ သူ့ကို ကိုယ်တိုင် မြင်ခဲ့ရတယ်။ သူ့ကို စေ့စေ့ကြည့်ပြီး လက်နဲ့ ထိတွေ့ခွင့် ရခဲ့တယ်။ (ကျွန်တော်တို့က ထာဝရအသက်အကြောင်း သိခဲ့ရတယ်၊ မြင်ခဲ့ရတယ်။ ကိုယ်တိုင် မျက်မြင်သက်သေ ဖြစ်ခဲ့တဲ့အတွက် ခင်ဗျားတို့ကို အဲဒီအကြောင်း ပြောပြနိုင်တယ်။ ထာဝရအသက်ဟာ အဖဘုရားသခင်ဆီက လာတယ်။ အဲဒီအကြောင်း ကျွန်တော်တို့ သိခဲ့ရတယ်။) ကိုယ်တိုင် မြင်ခဲ့ကြားခဲ့တာတွေကို ပြန်ပြောပြရတဲ့ အကြောင်းရင်းက ခင်ဗျားတို့နဲ့ ကျွန်တော်တို့ ရင်းနှီးကျွမ်းဝင်နေကြဖို့ပါ။ အဖဘုရားသခင်နဲ့ရော သားတော် ယေရှုခရစ်နဲ့ပါ ကျွန်တော်တို့ ရင်းနှီးကျွမ်းဝင်သလိုမျိုးပေါ့။ ကျွန်တော်တို့အားလုံး အပြည့်အဝ ရွှင်လန်းနိုင်ဖို့ ဒီအကြောင်းအရာတွေကို ရေးလိုက်ပါတယ်။ ယေရှုဆီက ကြားခဲ့ရတဲ့ သတင်းကို ခင်ဗျားတို့ဆီ ပြန်ပြောပြချင်တယ်။ အဲဒါကတော့ ဘုရားသခင်ဟာ အလင်းပဲ။ ကိုယ်တော့်ဆီမှာ မှောင်မိုက် လုံးဝ မရှိဘူး။ ဘုရားသခင်နဲ့ ရင်းနှီးကျွမ်းဝင်ပါတယ် လို့ ပြောနေပေမဲ့ အမှောင်ထဲမှာ ဆက်လျှောက်လှမ်းနေမယ်ဆိုရင် ကျွန်တော်တို့ဟာ လူလိမ်တွေ၊ အမှန်တရားကို လက်တွေ့မကျင့်သူတွေပဲ။ ဘုရားသခင်ဟာ အလင်းထဲမှာ ရှိနေတဲ့အတွက် ကျွန်တော်တို့လည်း အလင်းမှာ လျှောက်လှမ်းမယ်ဆိုရင် အချင်းချင်း ရင်းနှီးကျွမ်းဝင်ကြလိမ့်မယ်။ သားတော်ယေရှုရဲ့ သွေးက ကျွန်တော်တို့ရဲ့ အပြစ်အားလုံးကို သန့်စင်ပေးလိမ့်မယ်။ ကျွန်တော်တို့ အပြစ်မလုပ်ဘူး လို့ ပြောမယ်ဆိုရင် ကိုယ့်ကိုယ်ကိုယ် လှည့်စားတာပဲ။ ကျွန်တော်တို့မှာ အမှန်တရား မရှိဘူး။ ဘုရားသခင်ဟာ သစ္စာရှိပြီး ဖြောင့်မတ်တဲ့အရှင် ဖြစ်တဲ့အတွက် အပြစ်တွေကို ကျွန်တော်တို့ ဝန်ချတောင်းပန်မယ်ဆိုရင် ခွင့်လွှတ်ပေးပြီး ဆိုးညစ်မှု မှန်သမျှကို သန့်စင်ပေးလိမ့်မယ်။ ကျွန်တော်တို့ တစ်ခါမှ အပြစ်မလုပ်ခဲ့ဘူး လို့ ပြောမယ်ဆိုရင် ဘုရားသခင်ဟာ လိမ်ညာသူလို့ ပြောတာနဲ့ အတူတူပဲ။ ကျွန်တော်တို့ရင်ထဲမှာ တရားစကား မရှိဘူး။,62,1Jo,1,၁-ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ယောဟန်/1/
audio/nwt_62_1Jo_BU_02.mp3,သားသမီးတို့၊ ဒီအကြောင်းအရာတွေကို ရေးရတာက ခင်ဗျားတို့ အပြစ်မလုပ်မိအောင်ပါ။ ဒါပေမဲ့ တစ်ယောက်ယောက် အပြစ်လုပ်မိရင်တောင် ကူညီပေးမယ့်သူ ရှိပါတယ်။ သူကတော့ အဖဘုရားနဲ့အတူ ရှိနေတဲ့ ဖြောင့်မတ်သူ ယေရှုခရစ်ပဲ။ သူဟာ ကျွန်တော်တို့သာမက တစ်လောကလုံးရဲ့ အပြစ်အတွက် အပြစ်ဖြေရာ ပူဇော်သက္ကာပဲ။ သူ့ရဲ့ ပညတ်ချက်တွေကို အမြဲ လိုက်နာမယ်ဆိုရင် သူ့ကို သိကျွမ်းသူတွေ ဖြစ်မှန်း သိရတယ်။ သူ့ကို သိကျွမ်းတယ် လို့ ပြောပေမဲ့ ပညတ်တွေကို မလိုက်နာတဲ့သူဟာ လူလိမ်ပဲ။ အဲဒီလူမှာ အမှန်တရား မရှိဘူး။ သူ့စကားကို လိုက်နာတဲ့သူကတော့ ဘုရားသခင်ကို တကယ် ချစ်တဲ့သူပဲ။ ကျွန်တော်တို့ဟာ သူနဲ့ တစ်စိတ်တစ်ဝမ်းတည်း ဖြစ်နေမှန်း ဒီနည်းနဲ့ သိရတယ်။ သူနဲ့ တစ်စိတ်တစ်ဝမ်းတည်း ရှိတယ်လို့ ပြောတဲ့သူဟာ သူလျှောက်လှမ်းခဲ့တဲ့ လမ်းစဉ်အတိုင်း အမြဲ လျှောက်လှမ်းရမယ့် တာဝန် ရှိတယ်။ ချစ်ရသူတို့၊ ပညတ်သစ်ကို ကျွန်တော် ပေးနေတာ မဟုတ်ဘူး။ အစကတည်းက ခင်ဗျားတို့ ရထားတဲ့ ပညတ်ဟောင်းအကြောင်း ပြောပြနေတာ။ အဲဒီပညတ်ဟောင်းဆိုတာ ခင်ဗျားတို့ ကြားခဲ့ရတဲ့ တရားစကားပဲ။ ဒါပေမဲ့ ကျွန်တော် ပြောပြမယ့် ပညတ်ကို ပညတ်သစ်လို့လည်း ပြောလို့ရပါတယ်။ အဲဒီပညတ်နဲ့ပတ်သက်ပြီး ယေရှုကိုယ်တိုင် နမူနာ ပြခဲ့သလို ခင်ဗျားတို့လည်း လိုက်နာနေလို့ပါ။ ဒါကြောင့် အမှောင် ကွယ်ပျောက်ပြီး စစ်မှန်တဲ့အလင်း ထွန်းလင်းနေပြီ။ အလင်းထဲမှာ ရှိတယ်လို့ ပြောပေမဲ့ ကိုယ့်ညီအစ်ကိုကို မုန်းနေတယ်ဆိုရင် သူဟာ အမှောင်ထဲမှာ ရှိနေတုန်းပဲ။ ကိုယ့်ညီအစ်ကိုကို ချစ်တဲ့သူဟာ အလင်းထဲမှာ ရှိနေတယ်။ ခလုတ်တိုက်လဲစရာအကြောင်း မရှိဘူး။ ကိုယ့်ညီအစ်ကိုကို မုန်းတဲ့သူကတော့ အမှောင်ထဲမှာ ရှိနေတယ်။ အမှောင်ထဲမှာ လျှောက်လှမ်းနေတယ်။ အမှောင်ထဲမှာ ဘာမှ မမြင်ရတဲ့အတွက် ဘယ်ကို သွားနေမှန်း မသိဘူး။ သားသမီးတို့၊ ဘုရားသခင်က သူ့နာမည်ကို ထောက်ပြီး ခင်ဗျားတို့ရဲ့ အပြစ်တွေကို ခွင့်လွှတ်လိုက်ပြီ ဖြစ်လို့ ကျွန်တော် စာရေးလိုက်တာပါ။ ဖခင်တို့၊ အစအဦးကတည်းက တည်ရှိတဲ့သူကို ခင်ဗျားတို့ သိကျွမ်းလာတဲ့အတွက် ကျွန်တော် စာရေးလိုက်တာပါ။ လူပျိုတို့၊ ဆိုးညစ်သူကို ခင်ဗျားတို့ အနိုင်ရတဲ့အတွက် ကျွန်တော် စာရေးလိုက်တာပါ။ သားသမီးတို့၊ အဖဘုရားကို ခင်ဗျားတို့ သိကျွမ်းလာတဲ့အတွက် ကျွန်တော် စာရေးလိုက်တာပါ။ ဖခင်တို့၊ အစအဦးကတည်းက တည်ရှိတဲ့သူကို ခင်ဗျားတို့ သိကျွမ်းလာတဲ့အတွက် ကျွန်တော် စာရေးလိုက်တာပါ။ လူပျိုတို့၊ ခင်ဗျားတို့ဟာ ခွန်အားရှိသူတွေ၊ ရင်ထဲမှာ တရားစကား စွဲမြဲနေသူတွေ၊ ဆိုးညစ်သူကို အနိုင်ရသူတွေ ဖြစ်လို့ ကျွန်တော် စာရေးလိုက်တာပါ။ လောကကိုဖြစ်စေ၊ လောကမှာရှိတဲ့ အရာတွေကိုဖြစ်စေ မချစ်ကြနဲ့။ လောကကို ချစ်တဲ့သူဟာ အဖဘုရားကို မချစ်တဲ့သူပဲ။ သွေးသားအလိုဆန္ဒ၊ မျက်စိရဲ့ အလိုဆန္ဒ၊ မိမိစည်းစိမ်အကြောင်း ဝါကြွားခြင်းစတဲ့ လောကမှာရှိတဲ့ အရာအားလုံးဟာ အဖဘုရားဆီက လာတာ မဟုတ်ဘူး။ လောကမှာရှိတဲ့ လူတွေဆီက လာတာပဲ။ အဲဒီအပြင် ဒီလောကရော လောကမှာရှိတဲ့ လူတွေ လိုချင်ရာ အားလုံးပါ ရွေ့သွားကွယ်ပျောက်နေတယ်။ ဘုရားသခင်ရဲ့ အလိုတော်ကို ဆောင်တဲ့သူကတော့ အမြဲ တည်တယ်။ သားသမီးတို့၊ အခုအချိန်ဟာ နောက်ဆုံးအချိန်ပဲ။ ခရစ်တော်ကို ဆန့်ကျင်သူ ပေါ်လာမယ်လို့ ခင်ဗျားတို့ ကြားထားတဲ့အတိုင်း ခရစ်တော်ကို ဆန့်ကျင်သူ အမြောက်အမြား အခုပဲ ပေါ်လာပြီ။ ဒါကြောင့် နောက်ဆုံးအချိန်ကို ရောက်နေပြီဆိုတာ သိနိုင်တယ်။ သူတို့ဟာ ကျွန်တော်တို့လို လူစားမျိုး မဟုတ်တော့ ကျွန်တော်တို့ဆီကနေ ထွက်သွားကြပြီ။ ကျွန်တော်တို့လို လူစားမျိုး ဖြစ်ရင် ကျွန်တော်တို့နဲ့အတူ ရှိနေမှာပဲ။ အခု သူတို့ ထွက်သွားပြီဆိုတော့ ကျွန်တော်တို့လို လူစားမျိုး မဟုတ်မှန်း ထင်ရှားပြီပေါ့။ သန့်ရှင်းမြင့်မြတ်တဲ့ ဘုရားသခင်က ခင်ဗျားတို့ကို ဘိသိက်ပေးထားပြီ။ အမှန်တရားကို ခင်ဗျားတို့အားလုံး သိကြပြီ။ အမှန်တရားကို မသိလို့ မဟုတ်ဘဲ အမှန်တရားကို ခင်ဗျားတို့ သိနေလို့၊ ကျွန်တော် ပြောနေတဲ့ အမှန်တရားမှာ မုသာ မရှိလို့ ကျွန်တော် စာရေးလိုက်တာပါ။ ယေရှုဟာ ခရစ်တော် ဖြစ်တယ်ဆိုတာကို ငြင်းပယ်သူဟာ လူလိမ် မဟုတ်လား။ အဖဘုရားနဲ့ သားတော်ကို ငြင်းပယ်သူဟာ ခရစ်တော်ကို ဆန့်ကျင်သူပဲ။ သားတော်ကို ငြင်းပယ်သူဟာ အဖဘုရားရဲ့ ကျွန် မဟုတ်ဘူး။ သားတော်ကို အသိအမှတ်ပြုသူဟာ အဖဘုရားရဲ့ ကျွန်ပဲ။ ခင်ဗျားတို့ကတော့ အစကတည်းက ကြားနာခဲ့တာတွေကို ရင်ထဲမှာ စွဲမြဲနေစေပါ။ အစကတည်းက ကြားနာခဲ့တဲ့အရာဟာ ရင်ထဲမှာ စွဲမြဲနေရင် သားတော်နဲ့ရော အဖဘုရားနဲ့ပါ တစ်စိတ်တစ်ဝမ်းတည်း ဖြစ်လိမ့်မယ်။ အဲဒီအပြင် ထာဝရအသက်ကိုပါ ရလိမ့်မယ်လို့ ဘုရားသခင်ကိုယ်တိုင် ကတိပေးထားတယ်။ လူတချို့က ခင်ဗျားတို့ကို လှည့်စားဖို့ ကြိုးစားနေလို့ ဒီအကြောင်းတွေ ကျွန်တော် ရေးလိုက်တယ်။ ဘုရားသခင်က ခင်ဗျားတို့ကို စွမ်းအားတော်နဲ့ ဘိသိက်ပေးထားတာ ဖြစ်လို့ ခင်ဗျားတို့ဆီမှာ စွမ်းအားတော် ရှိနေလိမ့်မယ်။ ခင်ဗျားတို့ကို ဘယ်သူမှ သင်ပေးစရာ မလိုဘူး။ ဘုရားသခင်က စွမ်းအားတော်ကို သုံးပြီး ခင်ဗျားတို့ကို အရာရာ သွန်သင်ပေးနေတယ်။ ခင်ဗျားတို့ကို ဘိသိက်ပေးထားတယ်ဆိုတဲ့ အချက်ဟာ မှန်တယ်၊ မုသာစကား မဟုတ်ဘူး။ ဒါကြောင့် စွမ်းအားတော် သွန်သင်ပေးတဲ့အတိုင်း သူနဲ့ တစ်စိတ်တစ်ဝမ်းတည်း ဖြစ်နေကြပါ။ သားသမီးတို့၊ သူနဲ့ တစ်စိတ်တစ်ဝမ်းတည်း ဖြစ်နေကြပါ။ ဒါဆိုရင် သူပေါ်ထွန်းတဲ့အခါ ရဲရဲဝံ့ဝံ့ ပြောဆိုခွင့် ရှိကြလိမ့်မယ်။ သူရောက်ရှိချိန်မှာ ရှက်စိတ်နဲ့ နောက်ဆုတ်နေရတဲ့ အဖြစ်မျိုး ကြုံရမှာ မဟုတ်ဘူး။ သူဟာ ဖြောင့်မတ်သူ ဖြစ်မှန်း ခင်ဗျားတို့ သိတယ်ဆိုရင် ဖြောင့်မှန်ရာကို လုပ်ဆောင်သူတိုင်းဟာ ဘုရားသခင်ရဲ့ သားသမီးတွေ ဖြစ်မှန်းလည်း ခင်ဗျားတို့ သိကြမှာပဲ။,62,1Jo,2,၁-ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ယောဟန်/2/
audio/nwt_62_1Jo_BU_03.mp3,အဖဘုရားက ကျွန်တော်တို့ကို ဘယ်လောက်တောင် ချစ်မြတ်နိုးတယ်ဆိုတာ စဉ်းစားကြည့်ပါ။ ကျွန်တော်တို့ကို ဘုရားသခင်ရဲ့ သားသမီးတွေလို့ ခေါ်တယ်။ တကယ်လည်း ဘုရားသခင်ရဲ့ သားသမီးတွေပါပဲ။ ဒါကြောင့် ဒီလောကက ကျွန်တော်တို့ကို မသိဘူး။ ဘုရားသခင်ကို သူတို့မှ မသိပဲကိုး။ ချစ်ရသူတို့၊ ကျွန်တော်တို့ဟာ ဘုရားသခင်ရဲ့ သားသမီးတွေ ဖြစ်နေကြပေမဲ့ အနာဂတ်မှာ ဘာဖြစ်မယ်ဆိုတာ ဘုရားသခင် မဖော်ပြသေးဘူး။ ဖော်ပြတဲ့အခါကျရင်တော့ ဘုရားသခင်လို ဖြစ်လာလိမ့်မယ်ဆိုတာ ကျွန်တော်တို့ သိတယ်။ ဘာလို့လဲဆိုတော့ အဲဒီအခါကျရင် ဘုရားသခင်ကို ကျွန်တော်တို့ တကယ် မြင်တွေ့ရမှာ ဖြစ်လို့ပဲ။ အဲဒီလို မျှော်လင့်ချက် ရှိသူတိုင်းဟာ အဲဒီအရှင် စင်ကြယ်သလို မိမိကိုယ်ကို စင်ကြယ်စေရမယ်။ အပြစ်လုပ်လေ့ရှိသူဟာ တရားမဲ့တာတွေကို လုပ်လေ့ရှိသူပဲ။ အပြစ်ဆိုတာ တရားမဲ့ခြင်းပဲ။ ကျွန်တော်တို့ရဲ့ အပြစ်တွေကို ဖယ်ရှားဖို့ ယေရှုခရစ် ရောက်လာခဲ့မှန်းကိုလည်း ခင်ဗျားတို့ သိပါတယ်။ သူ့မှာ အပြစ်မရှိဘူး။ သူနဲ့ တစ်စိတ်တစ်ဝမ်းတည်း ဖြစ်ရင် အပြစ်လုပ်လေ့ မရှိဘူး။ အပြစ်လုပ်လေ့ရှိသူဟာ သူ့ကို မသိဘူး၊ မယုံကြည်ဘူး။ သားသမီးတို့၊ ခင်ဗျားတို့ကို ဘယ်သူမှ မလှည့်စားပါစေနဲ့။ ဖြောင့်မှန်ရာကို လုပ်လေ့ရှိသူဟာ ဖြောင့်မတ်သူပဲ။ ယေရှု ဖြောင့်မတ်သလိုမျိုးပေါ့။ အပြစ်လုပ်လေ့ရှိသူကတော့ မာရ်နတ်ရဲ့ ဘက်တော်သား ဖြစ်တယ်။ မာရ်နတ်ဟာ အစအဦးကတည်းက အပြစ်လုပ်သူ ဖြစ်လို့ပဲ။ မာရ်နတ် လုပ်သမျှကို ချေဖျက်ဖို့ ဘုရားသခင်ရဲ့ သားတော် ရောက်လာခဲ့တာ။ ဘုရားသခင်ရဲ့ သားသမီးမှန်ရင် အပြစ်လုပ်လေ့မရှိဘူး။ သူ့ဆီမှာ ဘုရားသခင်ရဲ့ စွမ်းအားတော် ရှိနေလို့ပဲ။ သူဟာ ဘုရားသခင်ရဲ့ သားသမီး ဖြစ်တဲ့အတွက် အပြစ်လုပ်လေ့မရှိဘူး။ ဖြောင့်မှန်ရာကို မလုပ်တဲ့သူဟာ ဘုရားသခင်ရဲ့ ဘက်တော်သား မဟုတ်ဘူး။ ညီအစ်ကိုကို မုန်းတဲ့သူလည်း ဘုရားသခင်ရဲ့ ဘက်တော်သား မဟုတ်ဘူး။ ဒီနည်းနဲ့ ဘုရားသခင်ရဲ့ သားသမီးနဲ့ မာရ်နတ်ရဲ့ သားသမီးကို ခွဲခြားနိုင်တယ်။ အချင်းချင်း ချစ်ကြပါဆိုတဲ့ စကားကို အစကတည်းက ခင်ဗျားတို့ ကြားနာခဲ့ရတယ်။ ဆိုးညစ်သူရဲ့ ဘက်တော်သား ဖြစ်ပြီး ကိုယ့်ညီကို သတ်ခဲ့တဲ့ ကာအိနလို မဖြစ်ကြပါနဲ့။ သူက ညီကို ဘာလို့ သတ်တာလဲ။ သူ့အကျင့်က ဆိုးညစ်ပြီး ညီရဲ့ အကျင့်က ဖြောင့်မတ်လို့ပဲ။ ညီအစ်ကိုတို့၊ လောကက ခင်ဗျားတို့ကို မုန်းရင် မအံ့သြကြနဲ့။ ကျွန်တော်တို့ဟာ လူသေလို ဖြစ်ခဲ့ကြပေမဲ့ အခုတော့ ညီအစ်ကိုတွေကို ချစ်တဲ့ မေတ္တာကြောင့် အသက်ရှင်နေမှန်း သိပါတယ်။ ညီအစ်ကိုကို မချစ်တဲ့သူဟာ လူသေ ဖြစ်နေတုန်းပဲ။ ညီအစ်ကိုကို မုန်းတဲ့သူဟာ လူ့အသက်ကို သတ်တဲ့သူ ဖြစ်တယ်။ လူ့အသက် သတ်ရင် ထာဝရအသက် မရနိုင်ဘူးဆိုတာ ခင်ဗျားတို့ သိပါတယ်။ ခရစ်တော်က ကျွန်တော်တို့အတွက် အသက်စွန့်ခဲ့လို့ ချစ်ခြင်းမေတ္တာအကြောင်း ကျွန်တော်တို့ နားလည်လာတယ်။ ကျွန်တော်တို့လည်း ညီအစ်ကိုအတွက် အသက်စွန့်ဖို့ တာဝန် ရှိတယ်။ စည်းစိမ်ဥစ္စာ ချမ်းသာတဲ့သူတစ်ယောက်ဟာ ဆင်းရဲချို့ငဲ့နေတဲ့ ညီအစ်ကိုကို မြင်လျက်နဲ့ မသနားဘူးဆိုရင် ဘုရားသခင်ကို ချစ်တဲ့သူလို့ ပြောလို့ ရပါ့မလား။ သားသမီးတို့၊ ခင်ဗျားတို့ရဲ့ မေတ္တာကို အပြောလောက်သာ မဟုတ်ဘဲ လုပ်ရပ်နဲ့ တကယ် ပြကြပါ။ ဒီနည်းနဲ့ ကျွန်တော်တို့ဟာ အမှန်တရားရဲ့ ဘက်တော်သားတွေ ဖြစ်မှန်း သိနိုင်ကြမယ်။ မေတ္တာတော် ခံစားရသူတွေအနေနဲ့ စိတ်ချလက်ချ ဖြစ်နေမယ်။ အပြစ်ရှိတယ်လို့ စိတ်ထဲ ခံစားနေရရင်တောင် ဘုရားသခင်ဟာ ကျွန်တော်တို့ရဲ့ စိတ်နှလုံးထက် ပိုကြီးမြတ်တယ်၊ အရာအားလုံးကို ကိုယ်တော် သိနေတယ်ဆိုတာ မမေ့ကြပါနဲ့။ ချစ်ရသူတို့၊ ကျွန်တော်တို့ စိတ်ထဲမှာ အပြစ်ရှိတယ်လို့ မခံစားရဘူးဆိုရင် ဘုရားသခင်ဆီ ရဲရဲဝံ့ဝံ့ ပြောဆိုခွင့် ရှိလိမ့်မယ်။ ပညတ်တွေကို လိုက်နာနေတဲ့အတွက်၊ ဘုရား နှစ်သက်တာတွေကို လုပ်ဆောင်နေတဲ့အတွက် ဘုရားဆီ တောင်းလျှောက်သမျှ ကျွန်တော်တို့ ရလိမ့်မယ်။ သားတော် ယေရှုခရစ်ရဲ့ နာမည်ကို ယုံကြည်ရမယ်၊ သူမိန့်မှာခဲ့တဲ့အတိုင်း အချင်းချင်း ချစ်ရမယ် ဆိုတဲ့ ပညတ်ပဲ။ ပညတ်တွေကို လိုက်နာသူဟာ ဘုရားသခင်နဲ့ တစ်စိတ်တစ်ဝမ်းတည်း ဖြစ်နေတဲ့သူပဲ၊ ဘုရားသခင်ကလည်း သူနဲ့ တစ်စိတ်တစ်ဝမ်းတည်း ဖြစ်နေတယ်။ ဘုရားသခင်ဟာ ကျွန်တော်တို့နဲ့ တစ်စိတ်တစ်ဝမ်းတည်း ဖြစ်နေမှန်း ပေးသနားထားတဲ့ စွမ်းအားတော်ကြောင့် သိရတယ်။,62,1Jo,3,၁-ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ယောဟန်/3/
audio/nwt_62_1Jo_BU_05.mp3,ယေရှုဟာ ခရစ်တော် ဖြစ်တယ်လို့ ယုံကြည်ရင် သူဟာ ဘုရားသခင်ရဲ့ သားသမီးပဲ။ အဖဘုရားကို ချစ်တဲ့သူဟာ ဘုရားရဲ့ သားသမီးကိုလည်း ချစ်တယ်။ ဘုရားသခင်ကို ချစ်ပြီး ပညတ်ချက်တွေကို လိုက်နာမယ်ဆိုရင် ဘုရားရဲ့ သားသမီးတွေကို ချစ်တဲ့သူ ဖြစ်မှန်း ကျွန်တော်တို့ သိနိုင်တယ်။ ဘုရားသခင်ကို ချစ်တယ်ဆိုတာ ပညတ်ချက်တွေ လိုက်နာတာကို ဆိုလိုတယ်။ ပညတ်ချက်တွေဟာ လိုက်နာဖို့ ခက်ခဲလွန်းတဲ့အရာ မဟုတ်ပါဘူး။ ဘုရားသခင်ရဲ့ သားသမီးဟာ လောကကို အောင်နိုင်တဲ့သူပဲ။ လောကကို အောင်နိုင်စေတာကတော့ ကျွန်တော်တို့ရဲ့ ယုံကြည်ခြင်းပဲ။ လောကကို အောင်နိုင်တာ ဘယ်သူလဲ။ ယေရှုဟာ ဘုရားသခင်ရဲ့သား ဖြစ်တယ်ဆိုတာကို ယုံကြည်တဲ့သူပဲ။ ယေရှုခရစ်က ရေနဲ့ရော သွေးနဲ့ပါ ရောက်လာတယ်။ ရေတစ်မျိုးတည်းနဲ့ မဟုတ်ဘဲ ရေနဲ့ရော သွေးနဲ့ပါ ရောက်လာတယ်။ ဒါကို အမှန်တရား ဖြစ်တဲ့ စွမ်းအားတော်က သက်သေခံတယ်။ သက်သေ သုံးခု ရှိတယ် စွမ်းအားတော်၊ ရေနဲ့ သွေး ဖြစ်တယ်။ အဲဒီသုံးခုဟာ အကြောင်းအရာ တစ်ခုတည်းရဲ့ သက်သေပဲ။ လူတွေရဲ့ သက်သေကို လက်ခံတယ်ဆိုရင် ဘုရားသခင်ရဲ့ သက်သေကို ပိုလို့တောင် လက်ခံရမယ်။ သားတော်နဲ့ပတ်သက်တဲ့ သက်သေကို ဘုရားသခင် ကိုယ်တိုင် ပေးခဲ့တယ်။ ဘုရားသခင်ရဲ့ သားကို ယုံကြည်တဲ့သူဟာ ဘုရားသခင် ပေးတဲ့ သက်သေကို စိတ်နှလုံးထဲမှာ လက်ခံတဲ့သူပဲ။ ဘုရားသခင်ကို မယုံကြည်တဲ့သူကတော့ ဘုရားသခင်ဟာ မုသာသုံးတဲ့သူပဲလို့ ပြောရာရောက်တယ်။ သားတော်နဲ့ပတ်သက်ပြီး ဘုရားသခင် ပေးတဲ့ သက်သေကို မယုံလို့ပဲ။ ဘုရားသခင် ပေးတဲ့ သက်သေကတော့ ထာဝရအသက် ဖြစ်တယ်။ အဲဒီအသက်ကို သားတော်ကတစ်ဆင့် ကျွန်တော်တို့ ရတယ်။ ဘုရားသခင်ရဲ့ သားကို လက်ခံရင် ထာဝရအသက် ရမယ်၊ လက်မခံရင် ထာဝရအသက် ရမှာ မဟုတ်ဘူး။ သားတော်ရဲ့ နာမည်ကို ယုံကြည်တဲ့အတွက် ခင်ဗျားတို့ ထာဝရအသက် ရမယ်ဆိုတာ သိစေချင်လို့ ဒီအကြောင်းတွေကို ကျွန်တော် ရေးလိုက်တာ။ အလိုတော်နဲ့အညီ ဆုတောင်းမယ်ဆိုရင် ဘုရား နားထောင်မယ်ဆိုတာ စိတ်ချတယ်။ ကျွန်တော်တို့ ဆုတောင်းသမျှကို ဘုရား နားထောင်မယ်ဆိုတာ သိထားတဲ့အတွက် တောင်းလျှောက်တဲ့အရာတွေ ရမယ်ဆိုတာကိုလည်း ယုံကြည်စိတ်ချတယ်။ ညီအစ်ကိုတစ်ယောက် မသေထိုက်တဲ့အပြစ်ကို ကျူးလွန်နေတာ တွေ့ရင် သူ့အတွက် ဆုတောင်းပေးပါ။ ဘုရားသခင်က သူ့ကို အသက်ပေးလိမ့်မယ်။ မသေထိုက်တဲ့အပြစ်ကို ကျူးလွန်သူတွေနဲ့ပတ်သက်ပြီး ပြောနေတာပါ။ သေထိုက်တဲ့ အပြစ်လည်း ရှိတယ်။ အဲဒီလိုအပြစ်အတွက် ဆုတောင်းပေးရမယ်လို့ ကျွန်တော် ပြောနေတာ မဟုတ်ဘူး။ မဖြောင့်မတ်မှုမှန်သမျှဟာ အပြစ်ပဲ။ ဒါပေမဲ့ မသေထိုက်တဲ့အပြစ်လည်း ရှိပါတယ်။ တစ်ယောက်ယောက်ဟာ ဘုရားသခင့် သားသမီးမှန်ရင် အပြစ်လုပ်လေ့ မရှိဘူးဆိုတာ ကျွန်တော်တို့ သိတယ်။ ဘုရားသခင်ရဲ့ သားတော်က သူ့ကို စောင့်ရှောက်လိမ့်မယ်။ ဆိုးညစ်သူက သူ့ကို ထိခိုက်အောင် မလုပ်နိုင်ဘူး။ ကျွန်တော်တို့ဟာ ဘုရားသခင်ရဲ့ ဘက်တော်သားတွေ ဖြစ်မှန်း၊ တစ်လောကလုံးကတော့ ဆိုးညစ်သူရဲ့ သြဇာအောက်မှာ ရှိနေမှန်း ကျွန်တော်တို့ သိတယ်။ ကမ္ဘာမြေကို သားတော် ရောက်လာခဲ့မှန်း ကျွန်တော်တို့ သိတယ်။ စစ်မှန်တဲ့ အရှင်အကြောင်း သိကျွမ်းနိုင်ဖို့ လိုအပ်တဲ့ ထိုးထွင်းသိမြင်မှုကို သူပေးတယ်။ ကျွန်တော်တို့ဟာ သားတော်ယေရှုခရစ်အားဖြင့် စစ်မှန်တဲ့အရှင်နဲ့ တစ်စိတ်တစ်ဝမ်းတည်း ဖြစ်နေတယ်။ အဲဒီအရှင်ဟာ စစ်မှန်တဲ့ ဘုရားသခင်၊ ထာဝရအသက်ရဲ့ ရင်းမြစ်ပဲ။ သားသမီးတို့၊ ရုပ်တုဆင်းတုကို ဝေးဝေး ရှောင်ကြပါ။,62,1Jo,5,၁-ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၁-ယောဟန်/5/
audio/nwt_63_2Jo_BU_01.mp3,အသက်ကြီးသူ ကျွန်တော်က ရွေးချယ်ခံရသူ အမျိုးသမီးနဲ့ သူ့သားသမီးတွေဆီ စာရေးလိုက်ပါတယ်။ ကျွန်တော်သာမက အမှန်တရား သိလာသူအားလုံး ခင်ဗျားတို့ကို ချစ်မြတ်နိုးပါတယ်။ အမှန်တရားဟာ ကျွန်တော်တို့ဆီမှာ အခုရော နောင်ပါ အမြဲ ရှိနေမှာပါ။ အဖဘုရားသခင်နဲ့ ဘုရားရဲ့သား ယေရှုခရစ်က ကျွန်တော်တို့ကို အမှန်တရား သွန်သင်ပေးပြီး မေတ္တာပြလိမ့်မယ်။ မဟာကရုဏာ၊ သနားကြင်နာခြင်း၊ ငြိမ်သက်ခြင်းကိုလည်း ပေးသနားလိမ့်မယ်။ အဖဘုရားဆီက ရထားတဲ့ ပညတ်အတိုင်း ခင်ဗျားရဲ့ သားသမီးတချို့ဟာ အမှန်တရားလမ်းစဉ်မှာ လျှောက်လှမ်းနေကြတာ တွေ့ရလို့ ကျွန်တော် သိပ်ဝမ်းသာတယ်။ ရွေးချယ်ခံရသူ အမျိုးသမီး၊ အခု ကျွန်တော် မေတ္တာရပ်ခံချင်တာက အချင်းချင်း ချစ်ကြပါဆိုတဲ့ ပညတ်ကို လိုက်နာကြဖို့ပါ။ (ပညတ်သစ်အကြောင်း ကျွန်တော် ပြောနေတာ မဟုတ်ဘူး။ ဒါဟာ အစကတည်းက ရထားတဲ့ ပညတ်ပဲ။) ချစ်ခြင်းမေတ္တာဆိုတာ ဘုရားရဲ့ ပညတ်တွေကို လိုက်လျှောက်နေခြင်းပါပဲ။ အစကတည်းက ခင်ဗျားတို့ ကြားခဲ့တဲ့အတိုင်း မေတ္တာလမ်းစဉ်မှာ ဆက်လျှောက်လှမ်းနေဖို့ ဘုရား မိန့်မှာထားတယ်။ လောကမှာ လှည့်ဖြားသူ အများကြီး ပေါ်လာပြီ။ လူသားတစ်ဦးအဖြစ် ယေရှု လာတာကို သူတို့ လက်မခံကြဘူး။ သူတို့ဟာ လှည့်ဖြားသူ၊ ခရစ်တော်ကို ဆန့်ကျင်သူပဲ။ ဒါကြောင့် ကိုယ့်ကိုယ်ကိုယ် သတိထားကြပါ။ သတိမထားရင် ကျွန်တော်တို့ ကြိုးစားလုပ်ဆောင်ခဲ့သမျှ အလဟဿ ဖြစ်ပြီး အကျိုးအပြည့်အဝ မခံစားရဘဲ ဖြစ်လိမ့်မယ်။ ခရစ်တော်ရဲ့ သွန်သင်ချက်အတိုင်း မလိုက်ဘဲ တလွဲ သွန်သင်သူဟာ ဘုရားသခင်ရဲ့ နှစ်သက်လက်ခံမှုကို ရမှာ မဟုတ်ဘူး။ ခရစ်တော်ရဲ့ သွန်သင်ချက်အတိုင်း လိုက်တဲ့သူကတော့ အဖဘုရားနဲ့ သားတော်ရဲ့ နှစ်သက်လက်ခံမှုကို ရတယ်။ ခရစ်တော်ရဲ့ သွန်သင်ချက်အတိုင်း မသွန်သင်တဲ့သူက ခင်ဗျားတို့ဆီ ရောက်လာရင် သူ့ကို လုံးဝ လက်မခံနဲ့။ နှုတ်ဆက်စကားတောင် မပြောနဲ့။ နှုတ်ဆက်ရင် သူ့ရဲ့ ဆိုးညစ်တဲ့ အကျင့်တွေကို ထောက်ခံရာ ရောက်တယ်။ ခင်ဗျားတို့ကို ပြောစရာ အများကြီး ရှိပေမဲ့ စာနဲ့ မရေးချင်ဘူး။ ကျွန်တော် ရောက်လာတဲ့အခါမှ မျက်နှာချင်းဆိုင် စကားပြောကြတာပေါ့။ အဲဒီအခါ ခင်ဗျားတို့ သိပ်ဝမ်းသာကြမှာပါ။ ရွေးချယ်ခံရသူ ခင်ဗျားအစ်မရဲ့ သားသမီးတွေက ခင်ဗျားကို နှုတ်ခွန်းဆက်လိုက်ပါတယ်။,63,2Jo,1,၂-ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၂-ယောဟန်/1/
audio/nwt_64_3Jo_BU_01.mp3,အသက်ကြီးသူ ကျွန်တော်ယောဟန်က မေတ္တာစစ်နဲ့ ချစ်ခင်ရတဲ့ ဂါယုဆီ စာရေးလိုက်တယ်။ ချစ်ရတဲ့သူ၊ အခုလိုပဲ ကိုယ်စိတ်နှစ်ဖြာအမြဲကျန်းမာချမ်းသာပါစေလို့ဆုတောင်းပေးလိုက်ပါတယ်။ ခင်ဗျားကအမှန်တရားလမ်းစဉ်မှာ အမြဲ လျှောက်လှမ်းခဲ့သလိုပဲ အခုလည်း အမှန်တရားမှာ သစ္စာရှိနေတဲ့အကြောင်း ညီအစ်ကိုတချို့ ရောက်လာပြီး ပြောပြတဲ့အတွက် ကျွန်တော် သိပ်ဝမ်းသာတယ်။ ကျွန်တော့်ရဲ့ သားသမီးတွေ အမှန်တရားလမ်းစဉ်မှာ လျှောက်လှမ်းနေတဲ့အကြောင်း ကြားသိရတာထက် ပိုဝမ်းသာစရာကောင်းတဲ့ သတင်း မရှိတော့ပါဘူး။ ချစ်ရတဲ့ ဂါယု၊ ခင်ဗျားက မသိကျွမ်းတဲ့ ညီအစ်ကိုတွေအတွက် လုပ်ဆောင်ပေးခြင်းအားဖြင့် သစ္စာရှိမှုကို ဖော်ပြတယ်။ အဲဒီညီအစ်ကိုတွေက ခင်ဗျားရဲ့ မေတ္တာအကြောင်း အသင်းတော်မှာ ပြန်ပြောပြကြတယ်။ သူတို့ ခရီးဆက်တဲ့အခါဘုရားသခင် နှစ်သက်တဲ့အတိုင်းကူညီပေးလိုက်ပါ။ သူတို့ဟာ လူမျိုးခြားတွေဆီကနေ ဘာအကူအညီမှ မယူဘဲ ဘုရားသခင့် နာမည်အကြောင်း ဟောပြောဖို့ ခရီးသွားနေသူတွေပါ။ အဲဒီလိုလူတွေကို ဧည့်ဝတ်ပြုရမယ့် တာဝန် ရှိတယ်။ ဒါမှ ကျွန်တော်တို့ဟာ အမှန်တရား ကြေညာတဲ့ လုပ်ငန်းမှာ လုပ်ဖော်ဆောင်ဖက်တွေ ဖြစ်ကြမှာပေါ့။ အသင်းတော်ဆီ ကျွန်တော် စာရေးလိုက်သေးတယ်။ ဒါပေမဲ့ အသင်းတော်မှာထိပ်ဆုံးနေရာ ရချင်တဲ့ ဒယောတရပ်ကကျွန်တော်တို့ ပြောသမျှကိုတလေးတစားနဲ့လက်မခံဘူး။ ဒါကြောင့်ကျွန်တော် လာရင် ကျွန်တော်တို့နဲ့ပတ်သက်ပြီး မလိုတမာစိတ်နဲ့ သူပြောခဲ့တာတွေကို ဖော်ထုတ်မယ်။ သူက အဲဒီလိုပြောတာနဲ့တင် မကျေနပ်သေးဘဲ ညီအစ်ကိုတွေကို လေးလေးစားစား မကြိုဆိုဘူး၊ ကြိုဆိုချင်တဲ့သူတွေကိုလည်း တားဆီးပြီးအသင်းတော်ကနေနှင်ထုတ်ဖို့ ကြိုးစားတယ်။ ချစ်ရတဲ့ ဂါယု၊ အဆိုးကို အတုမယူပါနဲ့။ အကောင်းကို အတုယူပါ။ ကောင်းမွန်တာကို လုပ်တဲ့သူဟာ ဘုရားသခင်ရဲ့ ဘက်တော်သားပဲ။ အဆိုးကို လုပ်တဲ့သူကတော့ ဘုရားသခင်ကို မသိတဲ့သူပဲ။ ဒေမေတရိကတော့ ညီအစ်ကိုအားလုံးရှေ့မှာ နာမည်ကောင်း ရတယ်။ သူ့ရဲ့ အသက်ရှင်နေထိုင်ပုံက အမှန်တရားနဲ့ ကိုက်ညီတယ်။ ကျွန်တော်တို့ကလည်း သူ့ကို ထောက်ခံပါတယ်။ ကျွန်တော်တို့ထောက်ခံတာ မှန်ကန်မှန်း ခင်ဗျား သိပါတယ်။ ခင်ဗျားကို ပြောစရာ အများကြီး ရှိပေမဲ့စာနဲ့မရေးချင်ဘူး။ မကြာခင် ခင်ဗျားနဲ့ တွေ့ရမယ်လို့ မျှော်လင့်တယ်။ အဲဒီအခါမှပဲ မျက်နှာချင်းဆိုင် စကားပြောကြတာပေါ့။ ငြိမ်သက်ခြင်း ခံစားရပါစေ။ ဒီမှာရှိတဲ့မိတ်ဆွေတွေကနှုတ်ခွန်းဆက်သလိုက်တယ်။အဲဒီက မိတ်ဆွေအားလုံးကိုလည်း နှုတ်ဆက်ပေးပါ။,64,3Jo,1,၃-ယောဟန်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/၃-ယောဟန်/1/
audio/nwt_65_Jude_BU_01.mp3,ယေရှုခရစ်ရဲ့ ကျွန်၊ ယာကုပ်ရဲ့ ညီ ကျွန်တော်ယုဒက အဖဘုရားသခင် ချစ်တဲ့သူတွေ၊ ယေရှုခရစ်အတွက် စောင့်ရှောက်ထားသူတွေ၊ ခေါ်တော်မူခြင်းခံရသူတွေဆီ စာရေးလိုက်ပါတယ်။ ခင်ဗျားတို့အပေါ်ထားတဲ့ ဘုရားသခင့် ကရုဏာ၊ ငြိမ်သက်ခြင်း၊ ချစ်ခြင်း တိုးပွားပါစေ။ ချစ်ရသူတို့၊ ကျွန်တော်တို့အားလုံးကို ဘုရားသခင် ဘယ်လို ကယ်တင်မယ်ဆိုတာ ခင်ဗျားတို့ဆီ စာရေးပြောပြချင်ခဲ့တာ။အခုတော့သန့်ရှင်းသူတွေဆီ အပြီးအပိုင် အပ်ထားတဲ့ ယုံကြည်ခြင်းအတွက်ကြိုးစားတိုက်လှန်ဖို့ အားပေးတဲ့စာကို အရင်ရေးသင့်တယ်လို့ ကျွန်တော် ထင်တယ်။ ဘာလို့လဲဆိုတော့ ရှေးကတည်းက ကျမ်းစာမှာ ကြိုပြောထားတဲ့အတိုင်း တရားစီရင်ခံရမယ့်သူတချို့ခင်ဗျားတို့ထဲ မသိမသာ ဝင်လာပြီ။ သူတို့ဟာ ဘုရားတရားမဲ့သူတွေ၊ ဘုရားသခင့် မဟာကရုဏာကို အခွင့်ကောင်းယူပြီးမျက်နှာပြောင်တိုက်သူတွေ၊ ကျွန်တော်တို့ကို ပိုင်ဆိုင်တဲ့ တစ်ဦးတည်းသောသခင် ယေရှုခရစ်ကို သစ္စာမဲ့သူတွေ ဖြစ်နေလို့ပဲ။ ခင်ဗျားတို့ သိပြီးသားဖြစ်ပေမဲ့ ကျွန်တော် ထပ်ပြီး သတိပေးချင်တယ်။ ယေဟောဝါက အီဂျစ်ပြည်ကနေ လူမျိုးတစ်မျိုးကို ကယ်တင်ခဲ့ပေမဲ့ မယုံကြည်တဲ့သူတွေကို နောက်ပိုင်းမှာ ဖျက်ဆီးခဲ့တယ်။ ဒါ့အပြင် ကိုယ့်မူလအခွင့်အရာကို မစောင့်ထိန်းရုံမက ကိုယ့်နေရာကို စွန့်ခွာခဲ့တဲ့ ကောင်းကင်တမန်တွေကို တရားစီရင်ရာနေ့ကြီးအတွက်မှောင်မိုက်မှာ ထာဝရ ချည်နှောင်ထားတယ်။ အလားတူပဲ၊ သောဒုံမြို့၊ ဂေါမောရမြို့နဲ့ ပတ်ဝန်းကျင်မြို့တွေဟာ ကမ်းကုန်အောင် လိင်အကျင့်ယိုယွင်းပြီး သဘာဝနဲ့ဆန့်ကျင်တဲ့ သွေးသားအလိုဆန္ဒကို လိုက်ခဲ့ကြလို့ ထာဝရမီးနဲ့ ပြစ်ဒဏ်စီရင်ခံခဲ့ရတယ်။ ဒါကြောင့် သူတို့ဟာ ကျွန်တော်တို့အတွက် သတိပေးပုံနမူနာပဲ။ ဒါတောင်မှ အဲဒီလူတွေက စိတ်ကူးယဉ်အိပ်မက်မှာ ပျော်မွေ့ပြီး ခန္ဓာကိုယ်ကို ညစ်ညူးစေကြတယ်။ အခွင့်အာဏာရှိသူတွေကို မထီလေးစားလုပ်ပြီး ဂုဏ်သရေရှိသူတွေကိုလည်း ရင့်ရင့်သီးသီး ပြောဆိုကြတယ်။ ကောင်းကင်တမန်မင်း မိက္ခေလကတော့ မောရှေရဲ့ အလောင်းနဲ့ပတ်သက်ပြီး မာရ်နတ်နဲ့ ငြင်းခုံတဲ့အခါ ရင့်သီးတဲ့စကားနဲ့ မစီရင်ဝံ့ဘဲ မင်းကို ယေဟောဝါ ဘုရား ဆုံးမပါစေ လို့ပဲ ပြောခဲ့တယ်။ သူတို့ကျတော့ အကြောင်းစုံကို တကယ်နားမလည်ဘဲ ရင့်ရင့်သီးသီး ပြောဆိုကြတယ်။ စဉ်းစားဉာဏ် မရှိတဲ့ တိရစ္ဆာန်တွေလိုပဲ။ ဘာလုပ်လုပ် တိရစ္ဆာန်စရိုက်အတိုင်း လုပ်ကြတယ်။ ဒါကြောင့် ကိုယ့်ကိုယ်ကိုယ်ပဲ ပျက်စီးစေတယ်။ သူတို့က ကာအိနရဲ့ လမ်းစဉ်ကို လိုက်ကြတယ်။ အကျိုးအမြတ်ရဖို့ ဗာလမ် လိုက်ခဲ့တဲ့ မှားယွင်းတဲ့ လမ်းစဉ်နောက် အပြေးလိုက်ကြတယ်။ ကောရလို ကလန်ကဆန် ပြောပြီး ပျက်စီးသွားကြတယ်။ ဒါကြောင့် သူတို့အတွက် အမင်္ဂလာပဲ။ သူတို့ဟာ မိတ်ဆုံစားပွဲတွေမှာ အတူစားသောက်တဲ့အခါ ရေအောက်ကျောက်ဆောင်တွေနဲ့ တူတယ်။ အရှက်အကြောက်မရှိ ကိုယ့်ဝမ်းဝဖို့ပဲ စဉ်းစားတဲ့ သိုးထိန်းတွေ၊ လေတိုက်ရာလွင့်မျောတဲ့ မိုးရေမပါတဲ့တိမ်တွေ၊ ရာသီချိန်မှာ အသီးမသီးဘဲ ခြောက်သွေ့သွားလို့ နုတ်ပစ်ခံရတဲ့အပင်တွေနဲ့ တူတယ်။ လှိုင်းတံပိုးတွေကြောင့် အမြှုပ်တွေထလာသလို သူတို့လည်း ကိုယ်တိုင်ရဲ့ လုပ်ရပ်တွေကြောင့် အရှက်ကွဲရတယ်။ လမ်းကြောင်းအတည်တကျမရှိတဲ့ ကြယ်တွေလိုပဲ။ အမှောင်မိုက်ဆုံးနေရာမှာ သူတို့ ထာဝစဉ် နေရလိမ့်မယ်။ အာဒံကနေ ခုနစ်ဆက်မြောက်ဖြစ်တဲ့ဧနောက်ကလည်း သူတို့အကြောင်း ပရောဖက်ပြုခဲ့တယ် ယေဟောဝါ ဘုရားက သန့်ရှင်းတဲ့ ကောင်းကင်တမန် အမြောက်အမြားနဲ့အတူ ကြွလာပြီ။ လူအားလုံးကို တရားစီရင်လိမ့်မယ်။ ဘုရားတရားမဲ့ လမ်းစဉ်အတိုင်း ကျူးလွန်ခဲ့တဲ့ တရားမဲ့လုပ်ရပ် အားလုံး၊ ဘုရားကို ဆန့်ကျင်ပြောဆိုတဲ့ ထိတ်လန့်ဖွယ်စကား အားလုံးအတွက် တရားမဲ့တဲ့ အပြစ်သားတွေမှာ အပြစ်ရှိကြောင်း ဖော်ပြလိမ့်မယ်။ သူတို့ဟာကိုယ့်ဘဝအခြေအနေကို မကျေမနပ် ညည်းညူမြည်တမ်းပြီး ကိုယ့်အလိုဆန္ဒတွေနောက် လိုက်ကြတယ်။ စကားကြီးစကားကျယ်တွေနဲ့ ကြွားလုံးထုတ်ပြီး ကိုယ်ကျိုးအတွက် တခြားသူကို မြှောက်ပင့်တတ်တယ်။ ချစ်ရသူတို့၊ သခင်ယေရှုခရစ်ရဲ့ တမန်တော်တွေ ပြောခဲ့ဖူးတဲ့စကားကို ပြန်သတိရပါ။ နောက်ဆုံးကာလမှာ လှောင်ပြောင်တတ်သူတွေ ပေါ်လာပြီး ဘုရားတရားမဲ့တဲ့ အလိုဆန္ဒတွေနောက် လိုက်လိမ့်မယ် လို့ ပြောခဲ့ဖူးတယ်။ အဲဒီလူတွေဟာ စိတ်ဝမ်းကွဲစေသူတွေ၊ တိရစ္ဆာန်စရိုက်ရှိသူတွေ၊ ဘုရားသခင့် စွမ်းအားတော် မရှိသူတွေပဲ။ ချစ်ရသူတို့၊ ခင်ဗျားတို့ကတော့ အသန့်ရှင်းဆုံး ယုံကြည်ခြင်းကို ခိုင်ခံ့အောင် တည်ဆောက်ပြီး သန့်ရှင်းသောစွမ်းအားတော်ရဲ့ လမ်းညွှန်မှုနဲ့အညီ ဆုတောင်းကြပါ။ ဒါမှ ထာဝရအသက်ရစေတဲ့ သခင်ယေရှုခရစ်ရဲ့ ကရုဏာကို စောင့်မျှော်ရင်း ဘုရားသခင့်မေတ္တာခံစားရစေမယ့်အရာတွေကို အမြဲလုပ်ဆောင်နိုင်လိမ့်မယ်။ သံသယဖြစ်နေသူတချို့ကိုလည်း ဆက်ပြီး ကရုဏာပြကြပါ။ သူတို့ကို မီးထဲက ဆွဲနုတ်ပြီး ကယ်တင်ကြပါ။ တခြားသူတွေကို ကရုဏာပြပါ။ ဒါပေမဲ့ ကြောက်စိတ်ရှိပါ။ သူတို့ရဲ့ဝတ်လုံဟာ သွေးသားအညစ်အကြေးနဲ့ စွန်းထင်းနေတယ်။ဒါကြောင့် ကရုဏာပြတဲ့အခါစွန်းထင်းနေတဲ့ဝတ်လုံနဲ့ ကင်းကင်းရှင်းရှင်း နေကြပါ။ ခင်ဗျားတို့တိုက်လဲမသွားအောင် စောင့်ရှောက်ပေးနိုင်သူ၊ ဘုန်းတန်ခိုးကြီးတဲ့ ဘုရားသခင်ရှေ့မှာ အစွန်းအထင်းမရှိဘဲ ဝမ်းမြောက်စွာ ရပ်တည်စေနိုင်သူ၊ သခင်ယေရှုခရစ်အားဖြင့် ကျွန်တော်တို့ကို ကယ်တင်တဲ့ တစ်ပါးတည်းသော ဘုရားသခင်ရဲ့ ဘုန်းကျက်သရေ၊ ကြီးမြတ်မှု၊ တန်ခိုးနဲ့ အာဏာဟာ အတိတ်၊ ပစ္စုပ္ပန်၊ အနာဂတ်တိုင်အောင် တည်တံ့ပါစေ။ အာမင်။,65,Jude,1,ယုဒ,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ယုဒ/1/
audio/nwt_66_Re_BU_01.mp3,ဘုရားသခင်က မိမိရဲ့ကျွန်တွေကို မကြာမီ ဖြစ်ပျက်မယ့်အရာတွေ ဖော်ပြဖို့ ယေရှုခရစ်ကို ဗျာဒိတ်တော် ပေးတယ်။ ယေရှုက ဘုရားရဲ့ကျွန် ယောဟန်ဆီ ကောင်းကင်တမန်ကို စေလွှတ်ပြီး ဗျာဒိတ်တော်အကြောင်း အမှတ်သင်္ကေတတွေနဲ့ ဖော်ပြတယ်။ ယောဟန်က ဘုရားပေးတဲ့ တရားစကားနဲ့ ယေရှုခရစ်ပေးတဲ့ သက်သေခံချက်အပြင် တွေ့မြင်ကြားသိရသမျှကို ရေးထားတယ်။ သတ်မှတ်ထားချိန် နီးနေပြီဖြစ်လို့ ဒီပရောဖက်ပြုချက်တွေကို ဖတ်ရွတ်တဲ့သူ၊ ကြားနာတဲ့သူ၊ ရေးထားသမျှကို လိုက်နာတဲ့သူဟာ ပျော်ရွှင်ချမ်းမြေ့လိမ့်မယ်။ အာရှနယ်မှာရှိတဲ့ အသင်းတော်ခုနစ်ခုဆီ ကျွန်တော် ယောဟန် စာရေးလိုက်တယ်။ အတိတ်၊ ပစ္စုပ္ပန်၊ အနာဂတ်ကာလ အစဉ်တည်ရှိတဲ့အရှင်နဲ့ ရာဇပလ္လင်ရှေ့မှာရှိတဲ့ စွမ်းအားတော်ခုနစ်ခုဆီက မဟာကရုဏာနဲ့ ငြိမ်သက်ခြင်းကို ခင်ဗျားတို့ ခံစားရပါစေ။ သစ္စာရှိတဲ့သက်သေ၊ သေရာကနေ ဦးဆုံးထမြောက်လာတဲ့ သားဦး၊ ကမ္ဘာမြေပေါ်က ဘုရင်တွေကို အုပ်စိုးတဲ့အရှင် ယေရှုခရစ်ဆီက မဟာကရုဏာနဲ့ ငြိမ်သက်ခြင်းကိုလည်း ခင်ဗျားတို့ ခံစားရပါစေ။ ကျွန်တော်တို့ကို ချစ်မြတ်နိုးသူ၊ အပြစ်ရဲ့လက်အောက်ကနေ မိမိရဲ့သွေးနဲ့ လွတ်မြောက်စေသူ၊ ကျွန်တော်တို့ကို ဘုရင်တွေ၊ အဖဘုရားသခင်ရဲ့ ပုရောဟိတ်တွေ ဖြစ်စေသူ ယေရှုရဲ့ ဘုန်းအသရေနဲ့ တန်ခိုးဟာ ထာဝစဉ်တည်တံ့ပါစေ။ အာမင်။ ယေရှုက မိုးတိမ်ခြံရံပြီး လာလိမ့်မယ်။ သူ့ကို ထိုးဖောက်ခဲ့သူတွေပါမကျန် လူတိုင်း သူ့ကို မြင်ရလိမ့်မယ်။ ကမ္ဘာမြေပေါ်မှာရှိတဲ့ လူမျိုးအားလုံးဟာ သူ့ကြောင့် ရင်ဘတ်ထုပြီး ငိုကြွေးကြလိမ့်မယ်။ အာမင်။ ယေဟောဝါ ဘုရားက ငါဟာ အာလဖနဲ့ သြမေဃ ဖြစ်တယ်။ အတိတ်၊ ပစ္စုပ္ပန်၊ အနာဂတ်ကာလ အစဉ်တည်ရှိတဲ့ အနန္တတန်ခိုးရှင်ဖြစ်တယ် လို့မိန့်ဆိုတယ်။ ယေရှုရဲ့ နောက်လိုက်အဖြစ် ခင်ဗျားတို့လိုပဲ ဆင်းရဲဒုက္ခခံရတဲ့သူ၊ ဘုရင်ဖြစ်မယ့်သူ၊ ခံနိုင်ရည်ရှိတဲ့သူ ကျွန်တော် ညီအစ်ကိုယောဟန်က ဘုရားသခင်အကြောင်း ဟောပြောလို့၊ ယေရှုအကြောင်း သက်သေခံလို့ ပတ်မုကျွန်းကို ရောက်နေတယ်။ ကျွန်တော်ဟာ စွမ်းအားတော်နဲ့ ပြည့်ပြီး သခင့်နေ့တော်ကို ရောက်သွားတယ်။ ကျွန်တော့်နောက်မှာ ခရာမှုတ်သံလို ကျယ်လောင်တဲ့အသံ ကြားရတယ်။ မြင်ရတဲ့အရာတွေကို စာလိပ်မှာ ရေးပြီး ဧဖက်၊ စမုရန၊ ပေရဂံ၊ သွာတိရ၊ သာဒိ၊ ဖိလဒေလဖိ၊ လောဒိကိဆိုတဲ့ အသင်းတော်ခုနစ်ခုဆီ ပေးပို့ပါ ဆိုတဲ့အသံပဲ။ အသံရှင်ကို ကျွန်တော် လှည့်ကြည့်လိုက်တဲ့အခါ ရွှေဆီမီးတိုင် ခုနစ်ခုကို တွေ့တယ်။ ဆီမီးတိုင်တွေအလယ်မှာ လူသားနဲ့ တူတဲ့သူတစ်ယောက် ရှိနေတယ်။ သူက ဝတ်ရုံရှည် ဝတ်ထားပြီး ရင်ဘတ်မှာ ရွှေရင်စည်း စည်းထားတယ်။ သူ့ဆံပင်က သိုးမွေးလို၊ နှင်းလို ဖြူဖွေးနေတယ်။ မျက်စိက မီးလျှံနဲ့ တူတယ်။ ခြေထောက်ဟာ မီးဖိုထဲက ပြောင်လက်တောက်ပနေတဲ့ ကြေးနီနဲ့ တူတယ်။ အသံက စီးဆင်းနေတဲ့ရေထုရဲ့ အသံလိုပဲ။ ညာလက်မှာ ကြယ်ခုနစ်လုံး ရှိတယ်။ ခံတွင်းကနေ အသွားနှစ်ဖက်ထက်တဲ့ ဓားရှည်တစ်လက် ထွက်နေတယ်။ မျက်နှာဟာ မွန်းတည့်နေလို တောက်ပနေတယ်။ သူ့ကိုလည်း မြင်လိုက်ရော သူ့ခြေရင်းမှာ လူသေတစ်ယောက်လို ကျွန်တော်လဲကျသွားတယ်။ သူက ကျွန်တော့်အပေါ် ညာလက်ကို တင်ပြီး မကြောက်ပါနဲ့။ ငါဟာ ဦးဆုံးနဲ့ နောက်ဆုံး ဖြစ်တယ်။ အသက်ရှင်တဲ့သူလည်း ဖြစ်တယ်။ ငါ သေဆုံးခဲ့ပေမဲ့ အခု အစဉ်ထာဝရ အသက်ရှင်နေတယ်။ သေခြင်းရဲ့သော့နဲ့ သင်္ချိုင်းရဲ့သော့တွေကို ငါပိုင်တယ်။ ဒါကြောင့် မင်းမြင်ခဲ့တဲ့အရာတွေ၊ အခု မြင်နေတဲ့အရာတွေ၊ နောင်မြင်ရဦးမယ့်အရာတွေ အားလုံးကို ရေးမှတ်ထားပါ။ မင်းမြင်ရတဲ့ ငါ့ညာလက်ထဲက ကြယ်ခုနစ်လုံးနဲ့ ရွှေဆီမီးတိုင်ခုနစ်ခုမှာ မြင့်မြတ်တဲ့ လျှို့ဝှက်ချက် ရှိတယ်။ ကြယ်ခုနစ်လုံးက အသင်းတော်ခုနစ်ခုရဲ့ စေတမန်တွေကို ဆိုလိုတယ်။ ဆီမီးတိုင်ခုနစ်ခုက အသင်းတော်ခုနစ်ခုကို ဆိုလိုတယ်။,66,Re,1,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/1/
audio/nwt_66_Re_BU_02.mp3,ဧဖက်အသင်းတော်ရဲ့ စေတမန်ဆီ အခုလိုရေးလိုက်ပါ ညာလက်မှာ ကြယ်ခုနစ်လုံးကို ကိုင်ပြီး ရွှေဆီမီးတိုင် ခုနစ်ခုအလယ်မှာ သွားလာတဲ့သူ ပြောတာက၊ မင်းရဲ့အကျင့်၊ ကြိုးစားအားထုတ်မှုနဲ့ ခံနိုင်ရည်ကို ငါသိတယ်။ လူဆိုးတွေကို မင်း သည်းမခံခဲ့တာ၊ တမန်တော်တွေပါလို့ ပြောပေမဲ့ တကယ်မဟုတ်တဲ့သူတွေကို စစ်ဆေးပြီး လူလိမ်အဖြစ် ဖော်ထုတ်ခဲ့တာတွေကို ငါသိတယ်။ မင်းက ခံနိုင်ရည်တင်ပြပြီး ငါ့နာမည်အတွက် မဆုတ်မနစ် လုပ်ဆောင်ခဲ့တယ်၊ စိတ်အားမလျှော့ခဲ့ဘူး။ ဒါပေမဲ့ ကနဦးမေတ္တာ ပျက်ပြယ်သွားလို့ မင်းကို အပြစ်ဆိုစရာ ရှိတယ်။ ဒါကြောင့် ဘယ်လိုအခြေအနေကနေ ကျဆင်းသွားတယ်ဆိုတာ သတိရပြီး နောင်တရပါ။ အရင်အကျင့်တွေကို ပြန်ကျင့်ပါ။ ဒီလိုမကျင့်ရင် မင်းဆီ ငါလာမယ်။ နောင်တမရဘူးဆိုရင် မင်းရဲ့ဆီမီးတိုင်ကို ငါဖယ်ရှားမယ်။ ဒါပေမဲ့ မင်းမှာရှိတဲ့ ကောင်းကွက်တစ်ခုကတော့ ငါမုန်းတဲ့ နိကောလဂိုဏ်းရဲ့ အကျင့်တွေကို မင်းလည်း မုန်းတယ်။ အောင်မြင်သူကို ဘုရားသခင့်ပရဒိသုမှာရှိတဲ့ အသက်ပင်ရဲ့ အသီးကို ငါစားခွင့်ပေးမယ်။ အသင်းတော်တွေဆီ စွမ်းအားတော် ဆင့်ဆိုတဲ့ စကားကို နားရှိတဲ့သူ ကြားပါစေ။ စမုရနအသင်းတော်ရဲ့ စေတမန်ဆီ အခုလိုရေးလိုက်ပါ ဦးဆုံးနဲ့ နောက်ဆုံး ဖြစ်တဲ့သူ၊ သေဆုံးပြီးနောက် အသက်ပြန်ရှင်လာတဲ့သူ ပြောတာက၊ မင်း ဆင်းရဲဒုက္ခခံရတာ၊ နွမ်းပါးတာကို ငါသိတယ်။ ဒါပေမဲ့ မင်းဟာ ကြွယ်ဝပါတယ်။ တချို့က ကိုယ့်ကိုယ်ကိုယ် ဂျူးလူမျိုးပါလို့ ပြောပြီး မင်းတို့ကို စော်ကားတာလည်း ငါသိတယ်။ တကယ်တော့ သူတို့ဟာ ဂျူးတွေ မဟုတ်ဘူး။ စာတန်ရဲ့ အဖွဲ့ဝင်တွေပဲ။ ကြုံရတော့မယ့် ဆင်းရဲဒုက္ခတွေကို မကြောက်ပါနဲ့။ စာတန်က မင်းတို့ထဲက တချို့ကို အဆက်မပြတ် ထောင်ချလိမ့်မယ်။ မင်းတို့ အပြည့်အဝ စမ်းသပ်ခံရပြီး ဆယ်ရက်တိုင်တိုင် ဆင်းရဲဒုက္ခ ကြုံရလိမ့်မယ်။ သေတဲ့အထိ သစ္စာရှိပါ။ ဒါဆိုရင် မင်းကို အသက်သရဖူ ငါပေးမယ်။ အောင်မြင်သူဟာ ဒုတိယသေခြင်းကို လုံးဝ ကြုံရမှာ မဟုတ်ဘူး။ အသင်းတော်တွေဆီ စွမ်းအားတော်ဆင့်ဆိုတဲ့ စကားကို နားရှိတဲ့သူ ကြားပါစေ။ ပေရဂံအသင်းတော်ရဲ့ စေတမန်ဆီ အခုလိုရေးလိုက်ပါ အသွားနှစ်ဖက်ထက်တဲ့ ဓားရှည်ရဲ့ ပိုင်ရှင် ပြောတာက၊ မင်း ဘယ်မှာ နေထိုင်ရမှန်း ငါသိတယ်။ စာတန့်ပလ္လင် တည်ရှိတဲ့နေရာပဲ။ ဒါပေမဲ့ မင်းက ငါ့နာမည်ကို မြဲမြဲကိုင်စွဲထားတယ်။ စာတန်နေထိုင်တဲ့ မင်းရဲ့နေရာမှာတင် ကွပ်မျက်ခံခဲ့ရတဲ့ ငါ့ရဲ့သစ္စာရှိသက်သေ အန္တိပလက်ထက်မှာတောင် မင်းက ငါ့အပေါ်ထားတဲ့ ယုံကြည်ခြင်းကို မစွန့်လွှတ်ခဲ့ဘူးဆိုတာကိုလည်း ငါသိတယ်။ ဒါပေမဲ့ မင်းကို အပြစ်ဆိုစရာ နည်းနည်းရှိတယ်။ ဗာလမ်ရဲ့ အယူအဆကို လိုက်လျှောက်သူတွေ မင်းတို့ထဲမှာ ရှိတယ်။ ရုပ်တုရှေ့ ပူဇော်ထားတာတွေကို စားပြီး လိင်အကျင့်ယိုယွင်းအောင် အစ္စရေးတွေကို ဖြားယောင်းဖို့ ဗာလက်ကို သူသင်ပေးခဲ့တယ်။ အလားတူ၊ မင်းဆီမှာလည်း နိကောလဂိုဏ်းရဲ့ အယူအဆကို လိုက်လျှောက်သူတွေ ရှိနေတယ်။ ဒါကြောင့် နောင်တရပါ။ နောင်တမရရင် မင်းဆီ ငါအမြန်လာမယ်။ သူတို့ကို ငါ့ခံတွင်းကထွက်နေတဲ့ ဓားရှည်နဲ့ တိုက်ခိုက်မယ်။ အောင်မြင်သူကို ဝှက်ထားတဲ့ မန္နမုန့်တချို့ ငါပေးမယ်။ ကျောက်စရစ်ဖြူလည်း ပေးမယ်။ ကျောက်စရစ်ဖြူပေါ်မှာ နာမည်သစ် ရေးထားတယ်။ လက်ခံရရှိသူကလွဲလို့ အဲဒီနာမည်သစ်ကို ဘယ်သူမှ မသိဘူး။ အသင်းတော်တွေဆီ စွမ်းအားတော် ဆင့်ဆိုတဲ့ စကားကို နားရှိတဲ့သူ ကြားပါစေ။ သွာတိရအသင်းတော်ရဲ့ စေတမန်ဆီ အခုလိုရေးလိုက်ပါ မီးလျှံနဲ့တူတဲ့ မျက်စိ၊ ပြောင်လက်တောက်ပတဲ့ ကြေးနီလို ခြေထောက်ရှိတဲ့ ဘုရားသခင့်သားတော် ပြောတာက၊ မင်းရဲ့ အကျင့်၊ မေတ္တာ၊ ယုံကြည်ခြင်း၊ ဘုရားအတွက် အမှုဆောင်ခြင်း၊ ခံနိုင်ရည်ကို ငါသိတယ်။ မင်းရဲ့ အကျင့်တွေဟာ အစောပိုင်းကထက် နောက်ပိုင်းမှာ ပိုကောင်းလာမှန်းကိုလည်း ငါသိတယ်။ ဒါပေမဲ့ မင်းကို အပြစ်ဆိုစရာတစ်ခု ရှိတယ်။ ကိုယ့်ကိုယ်ကိုယ် ပရောဖက်မလို့ ပြောနေတဲ့ ယေဇဗေလကို မင်း သည်းခံထားတယ်။ အဲဒီမိန်းမက ငါ့ကျွန်တွေကို လိင်အကျင့်ယိုယွင်းအောင်၊ ရုပ်တုရှေ့ ပူဇော်ထားတာတွေ စားအောင် သွန်သင်ပေးပြီး လမ်းလွဲစေတယ်။ နောင်တရဖို့ ငါအချိန်ပေးပေမဲ့ သူဟာ လိင်အကျင့်ယိုယွင်းတာကို နောင်တရချင်တဲ့စိတ် မရှိဘူး။ သူ့ကို ဖျားနာပြီး အိပ်ရာထဲလဲအောင် ငါလုပ်တော့မယ်။ သူနဲ့ ဖောက်ပြန်တဲ့သူတွေလည်း သူ့လိုအကျင့်မျိုး ကျင့်နေတာကို နောင်တမရဘူးဆိုရင် သူတို့ကို ငါအကြီးအကျယ် ဒုက္ခရောက်စေမယ်။ သူ့သားသမီးတွေကိုလည်း သေနိုင်တဲ့ကပ်ရောဂါနဲ့ ငါကွပ်မျက်မယ်။ ငါဟာ အနက်ရှိုင်းဆုံးခံစားချက်နဲ့ နှလုံးသားကို စစ်ဆေးသူဖြစ်မှန်း အသင်းတော်အားလုံး သိရလိမ့်မယ်။ မင်းတို့ယောက်တိုင်းကို လုပ်ခဲ့တဲ့အကျင့်တွေအတိုင်း ငါဆပ်ပေးမယ်။ ဒါပေမဲ့ သွာတိရမြို့ထဲက ကျန်တဲ့သူတချို့ဟာ ယေဇဗေလရဲ့ သွန်သင်ချက်နောက်ကို မပါသွားတဲ့အပြင် လူတွေ ပြောနေကြတဲ့ စာတန်ရဲ့ နက်နဲရာတွေ ကိုမသိကြဘူး။ သူတို့ကို ငါပြောတာက မင်းတို့အပေါ် တခြားဝန်ကို ငါမတင်ပါဘူး။ ငါလာတဲ့အထိ မင်းတို့လျှောက်နေတဲ့ လမ်းမှန်မှာ ဆက်ပြီးလျှောက်နေပါ။ ငါ့လမ်းစဉ်အတိုင်း အဆုံးအထိ လျှောက်လှမ်းပြီး အောင်မြင်သူကို လူမျိုးတွေအပေါ် အုပ်ချုပ်နိုင်တဲ့ အခွင့်အာဏာ ငါပေးမယ်။ အဖဘုရားဆီက အခွင့်အာဏာကို ငါရရှိသလိုမျိုးပေါ့။ သူက လူတွေကို သံလှံတံနဲ့ အုပ်ချုပ်လိမ့်မယ်။ လူတွေဟာ မြေအိုးတွေလို အစိတ်စိတ်အမြွှာမြွှာ ကွဲသွားလိမ့်မယ်။ သူ့ကို မိုးသောက်ကြယ် ငါပေးမယ်။ အသင်းတော်တွေဆီ စွမ်းအားတော်ဆင့်ဆိုတဲ့ စကားကို နားရှိတဲ့သူ ကြားပါစေ။,66,Re,2,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/2/
audio/nwt_66_Re_BU_03.mp3,သာဒိအသင်းတော်ရဲ့ စေတမန်ဆီ အခုလိုရေးလိုက်ပါ ဘုရားသခင်ရဲ့ စွမ်းအားတော်ခုနစ်ခုနဲ့ ကြယ်ခုနစ်လုံးရှိတဲ့သူ ပြောတာက မင်းရဲ့အကျင့်ကို ငါသိတယ်။ မင်းဟာ အသက်ရှင်နေတယ်လို့ နာမည်ရထားပေမဲ့ သေနေတယ်။ သတိရှိနေပါ။ သေလုဆဲဆဲ ဖြစ်နေသူတွေကို ခွန်အားရှိစေပါ။ ဘုရားသခင် လုပ်စေချင်တာတွေကို ပြီးစီးအောင် မင်း မလုပ်မှန်း ငါသိတယ်။ ဒါကြောင့် အရင်တုန်းက မင်း ရရှိခဲ့တာတွေ၊ ကြားနာခဲ့တာတွေကို ပြန်သတိရပြီး အဲဒါတွေကို အမြဲစောင့်ထိန်းနေပါ။ နောင်တရပါ။ မင်း မနိုးထဘူးဆိုရင် သူခိုးလို ငါလာမယ်။ ငါဘယ်အချိန်လာမယ်ဆိုတာ မင်း လုံးဝသိမှာမဟုတ်ဘူး။ ဒါပေမဲ့ ကိုယ့်ဝတ်ရုံကို ညစ်ညူးအောင်မလုပ်ခဲ့တဲ့ လူတချို့ သာဒိမြို့မှာ ရှိတယ်။ သူတို့ဟာ ထိုက်တန်သူတွေဖြစ်လို့ ဝတ်ရုံဖြူ ဝတ်ပြီး ငါနဲ့အတူ သွားလာရလိမ့်မယ်။ အောင်မြင်သူဟာ ဝတ်ရုံဖြူ ဝတ်ဆင်ရလိမ့်မယ်။ ငါက သူ့နာမည်ကို အသက်စာစောင်ကနေ လုံးဝ ပယ်ဖျက်မှာ မဟုတ်ဘူး။ အဖဘုရားရှေ့မှာ၊ ကောင်းကင်တမန်တွေရှေ့မှာ သူ့နာမည်ကို ငါအသိအမှတ်ပြုမယ်။ အသင်းတော်တွေဆီ စွမ်းအားတော် ဆင့်ဆိုတဲ့ စကားကို နားရှိတဲ့သူ ကြားပါစေ။ ဖိလဒေလဖိ အသင်းတော်ရဲ့ စေတမန်ဆီ အခုလိုရေးလိုက်ပါသန့်ရှင်းသူ၊ စစ်မှန်သူ၊ ဒါဝိဒ်ရဲ့ သော့ကို ပိုင်ဆိုင်သူ၊ တံခါးကို ဘယ်သူမှ ပိတ်လို့မရအောင် ဖွင့်နိုင်သူ၊ ဘယ်သူမှ ဖွင့်လို့မရအောင် ပိတ်နိုင်သူ ပြောတာက မင်းရဲ့အကျင့်ကို ငါသိတယ်။ ဘယ်သူမှ ပိတ်လို့မရအောင် ပွင့်နေတဲ့ တံခါးကို မင်းရှေ့မှာ ငါဖွင့်ထားတယ်။ မင်းမှာ ခွန်အားနည်းနည်းပဲ ရှိပေမဲ့ ငါ့စကားကို လိုက်နာခဲ့တာ၊ ငါ့နာမည်ကို မငြင်းပယ်ခဲ့တာ ငါသိတယ်။ ဂျူးလူမျိုး မဟုတ်ဘဲ ဟုတ်တယ်လို့ လိမ်ညာပြောနေတဲ့ စာတန်ရဲ့အဖွဲ့ဝင်ထဲက လူတချို့ကို မင်းခြေရင်းမှာ လာရောက်ဦးညွှတ်စေမယ်။ မင်းကို ငါချစ်မြတ်နိုးမှန်း သူတို့ကို သိစေမယ်။ မင်းဟာ ငါ့စံနမူနာအတိုင်း ခံနိုင်ရည်ရှိခဲ့တဲ့အတွက် ကမ္ဘာမြေပေါ် နေထိုင်သူတွေကို စမ်းသပ်ဖို့ မြေတစ်ပြင်လုံးပေါ် ကျရောက်တော့မယ့် စမ်းသပ်ရာကာလမှာ ငါလည်း မင်းကို ကာကွယ်မယ်။ ငါအမြန်လာမယ်။ မင်းရဲ့သရဖူကို ဘယ်သူမှ မယူသွားအောင် မင်းလျှောက်နေတဲ့ လမ်းမှန်မှာ ဆက်လျှောက်နေပါ။ ငါက အောင်မြင်သူကို ဘုရားသခင့် ဗိမာန်တော်မှာ တိုင်ဖြစ်စေမယ်။ ဗိမာန်တော်အပြင်ဘက်ကို သူ ထွက်သွားရတော့မှာ မဟုတ်ဘူး။ သူ့အပေါ်မှာ ဘုရားသခင့်နာမည်နဲ့ ဂျေရုဆလင်မြို့သစ်ရဲ့ နာမည်ကို ငါရေးမယ်။ အဲဒီမြို့ဟာ ဘုရားသခင်ရှိရာ ကောင်းကင်ကနေ ဆင်းသက်လာတဲ့ ဘုရားသခင့်မြို့တော်ပဲ။ ငါ့နာမည်အသစ်ကိုလည်း သူ့အပေါ်မှာ ငါရေးမယ်။ အသင်းတော်တွေဆီ စွမ်းအားတော်ဆင့်ဆိုတဲ့ စကားကို နားရှိတဲ့သူ ကြားပါစေ။ လောဒိကိ အသင်းတော်ရဲ့ စေတမန်ဆီ အခုလိုရေးလိုက်ပါ သစ္စာရှိပြီး စစ်မှန်တဲ့ သက်သေ၊ ဘုရားသခင့် ဖန်ဆင်းခြင်းရဲ့ အစဖြစ်တဲ့ အာမင် ပြောတာက၊ မင်းရဲ့အကျင့်ကို ငါသိတယ်။ မင်းဟာ မပူမအေး ဖြစ်နေတယ်။ အေးရင်လည်း အေးဖို့၊ ပူရင်လည်း ပူဖို့ ငါအလိုရှိတယ်။ မပူ မအေး နွေးရုံသာ ဖြစ်နေလို့ မင်းကို ငါထွေးထုတ်ပစ်တော့မယ်။ မင်းက ငါ ကြွယ်ဝသားပဲ။ ပစ္စည်းဥစ္စာတွေလည်း စုဆောင်းထားတယ်။ ဘာမှ မလိုတော့ဘူး လို့ပြောနေပေမဲ့ စိတ်မချမ်းမြေ့စရာ ဖြစ်နေတာ၊ သနားစရာကောင်းနေတာ၊ ဆင်းရဲမွဲတေပြီး မျက်စိကန်းနေတာ၊ အဝတ်ဗလာဖြစ်နေတာ မင်းမသိဘူး။ မင်း ကြွယ်ဝလာဖို့ မီးနဲ့ သန့်စင်ထားတဲ့ ရွှေကို ငါ့ဆီကနေ ဝယ်ပါလို့ အကြံပေးချင်တယ်။ အဝတ်ဗလာကြောင့် အရှက်မကွဲစေဖို့ ဝတ်ဆင်စရာ ဝတ်ရုံဖြူကို ဝယ်ပါ။ မျက်စိပြန်မြင်စေဖို့ မျက်စဉ်းကိုလည်း ငါ့ဆီကနေ ဝယ်ပါ။ ငါက ချစ်ခင်မြတ်နိုးသူ အားလုံးကို ဆုံးမပဲ့ပြင်တတ်တယ်။ ဒါကြောင့် စိတ်အားထက်သန်ပါ။ နောင်တရပါ။ ငါက တံခါးဝမှာ ရပ်ပြီး တံခါးခေါက်နေတယ်။ ငါ့အသံကိုကြားလို့ တံခါးဖွင့်တဲ့သူရဲ့အိမ်ထဲ ဝင်ပြီး သူနဲ့အတူ ညစာသုံးဆောင်မယ်။ ငါက အောင်မြင်ပြီး အဖဘုရားနဲ့အတူ ရာဇပလ္လင်ပေါ်မှာ ထိုင်ရသလို အောင်မြင်သူကိုလည်း ငါ့ရဲ့ရာဇပလ္လင်ပေါ်မှာ ငါနဲ့အတူထိုင်ရတဲ့ အခွင့်ကို ပေးမယ်။ အသင်းတော်တွေဆီ စွမ်းအားတော် ဆင့်ဆိုတဲ့စကားကို နားရှိတဲ့သူ ကြားပါစေ။,66,Re,3,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/3/
audio/nwt_66_Re_BU_04.mp3,အဲဒီနောက် ကောင်းကင်မှာ တံခါးပွင့်နေတာကို ကျွန်တော် မြင်တယ်။ ဦးဆုံး ကြားလိုက်ရတဲ့အသံက ခရာသံနဲ့ တူပြီး ဒီကို တက်လာပါ။ နောင်ဖြစ်လာမယ့်အရာတွေကို ပြမယ် လို့ပြောတယ်။ ချက်ချင်းပဲ ကျွန်တော့်အပေါ် စွမ်းအားတော် သက်ရောက်လာတယ်။ ကျွန်တော် ကြည့်လိုက်တဲ့အခါ ကောင်းကင်မှာ ရာဇပလ္လင်တစ်ခု ရှိနေတယ်၊ ပလ္လင်ပေါ်မှာ ပုဂ္ဂိုလ်တစ်ယောက် ထိုင်နေတယ်။ ထိုင်နေတဲ့ပုဂ္ဂိုလ်ဆီကနေ နဂါးသွဲ့ကျောက်နဲ့ ကျောက်နီရောင် ဖြာထွက်နေတယ်။ ပလ္လင်ပတ်လည်မှာ မြစိမ်းရောင်ပြေးနေတဲ့ သက်တံရှိတယ်။ အဲဒီရာဇပလ္လင်ပတ်လည်မှာ ပလ္လင် ၂၄ ခု ရှိတယ်။ အဖြူရောင် ဝတ်ဆင်ပြီး ရွှေသရဖူ ဆောင်းထားတဲ့ အကြီးအကဲ ၂၄ ယောက်က ပလ္လင်တွေပေါ် ထိုင်နေတာကို ကျွန်တော် မြင်တယ်။ ရာဇပလ္လင်ကနေ လျှပ်စီးတွေ၊ စကားသံတွေ၊ မိုးခြိမ်းသံတွေ ထွက်ပေါ်လာတယ်။ ရာဇပလ္လင်ရှေ့မှာ ဘုရားသခင့် စွမ်းအားတော် ခုနစ်ခုဖြစ်တဲ့ မီးခွက်ကြီးခုနစ်လုံး ထွန်းလင်းနေတယ်။ ရာဇပလ္လင်ရှေ့မှာ သလင်းကျောက်လို ကြည်လင်နေတဲ့ ဖန်ရေကန်လည်း ရှိတယ်။ ရာဇပလ္လင်ရှိရာ အလယ်မှာ၊ ရာဇပလ္လင်ပတ်လည်မှာ သတ္တဝါလေးပါး ရှိတယ်။ သူတို့ခန္ဓာကိုယ်ရဲ့ အရှေ့မှာရော အနောက်မှာပါ မျက်စိတွေ ပြည့်နေတယ်။ ပထမသတ္တဝါက ခြင်္သေ့နဲ့တူတယ်။ ဒုတိယသတ္တဝါက နွားပေါက်နဲ့ တူတယ်။ တတိယသတ္တဝါမှာ လူ့မျက်နှာမျိုး ရှိတယ်။ စတုတ္ထသတ္တဝါက လင်းယုန်နဲ့ တူတယ်။ သတ္တဝါလေးပါးမှာ အတောင်ခြောက်ခုစီ ရှိတယ်။ အတောင်ရဲ့ အတွင်းမှာရော အပြင်မှာပါ မျက်စိတွေ ပြည့်နေတယ်။ သူတို့က အတိတ်၊ ပစ္စုပ္ပန်၊ အနာဂတ် အစဉ်တည်ရှိတဲ့ အနန္တတန်ခိုးရှင် ယေဟောဝါ ဘုရားဟာ သန့်ရှင်းတယ်။ သန့်ရှင်းတယ်။ သန့်ရှင်းတယ် လို့ နေ့ညမပြတ် ပြောနေကြတယ်။ ရာဇပလ္လင်ပေါ်မှာ ထိုင်နေတဲ့အရှင်၊ အစဉ်ထာဝရ အသက်ရှင်တဲ့အရှင်ကို သတ္တဝါတွေ ဂုဏ်တင်ချီးမွမ်းပြီး ကျေးဇူးတင်တဲ့အခါတိုင်း၊ အကြီးအကဲ ၂၄ ယောက်က ရာဇပလ္လင်ပေါ်ထိုင်နေတဲ့ အရှင်ရှေ့မှာ ပျပ်ဝပ်ပြီး အစဉ်ထာဝရ အသက်ရှင်တဲ့အရှင်ကို ကိုးကွယ်ကြတယ်။ သရဖူတွေကိုလည်း ပလ္လင်ရှေ့မှာ ချထားပြီး၊ ယေဟောဝါ ဘုရား၊ ကိုယ်တော်က အရာခပ်သိမ်းကို ဖန်ဆင်းခဲ့တယ်။ အရာခပ်သိမ်းဟာ အလိုတော်ကြောင့် ဖန်ဆင်းခံရပြီး တည်ရှိနေတယ်။ ဒါကြောင့် ဂုဏ်တင်မှု၊ ချီးမွမ်းမှုနဲ့ အစွမ်းခွန်အားတွေကို ကိုယ်တော် ရထိုက်ပါတယ် လို့ပြောကြတယ်။,66,Re,4,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/4/
audio/nwt_66_Re_BU_05.mp3,ရာဇပလ္လင်ပေါ်မှာ ထိုင်နေတဲ့အရှင်က ညာလက်မှာ စာလိပ်တစ်လိပ် ကိုင်ထားတာကို ကျွန်တော် မြင်တယ်။ စာလိပ်ရဲ့ အတွင်းအပြင် နှစ်ဖက်စလုံးမှာ စာရေးထားပြီး တံဆိပ်ခုနစ်ခု ခတ်နှိပ်ထားတယ်။ အဲဒီနောက် ကျွန်တော် ကြည့်လိုက်တော့ ခွန်အားကြီးတဲ့ ကောင်းကင်တမန်တစ်ပါးက တံဆိပ်တွေကို ခွာပြီး စာလိပ်ကို ဖွင့်ထိုက်တာ ဘယ်သူလဲ လို့ အသံကျယ်ကြီးနဲ့ ပြောနေတယ်။ ဒါပေမဲ့ ကောင်းကင်နဲ့ မြေကြီးပေါ်မှာရော၊ မြေကြီးအောက်မှာရော အဲဒီစာလိပ်ကို ဖွင့်ကြည့်နိုင်တဲ့သူ တစ်ယောက်မှ မရှိဘူး။ စာလိပ်ကို ဖွင့်ကြည့်ထိုက်တဲ့သူ တစ်ယောက်မှ မတွေ့တဲ့အတွက် ကျွန်တော် ရှိုက်ကြီးတငင် ငိုတယ်။ အဲဒီအခါ အကြီးအကဲတွေထဲက တစ်ယောက်က မငိုနဲ့တော့။ ဒါဝိဒ်ရဲ့ အမြစ်ဖြစ်တဲ့ ယုဒအနွယ်ဝင် ခြင်္သေ့က အောင်မြင်ပြီဖြစ်လို့ စာလိပ်နဲ့ တံဆိပ်ခုနစ်ခုကို ဖွင့်နိုင်တယ် လို့ ကျွန်တော့်ကို ပြောတယ်။ ကျွန်တော် ကြည့်လိုက်တဲ့အခါ အသတ်ခံခဲ့ရပုံရှိတဲ့ သိုးသငယ်က ရာဇပလ္လင်နဲ့ သတ္တဝါလေးပါး အနားမှာ၊ အကြီးအကဲတွေရဲ့ အလယ်မှာ ရပ်နေတယ်။ သိုးသငယ်မှာ ချိုခုနစ်ချောင်းနဲ့ မျက်စိခုနစ်လုံး ရှိတယ်။ မျက်စိတွေဟာ မြေတစ်ပြင်လုံးကို ဘုရားစေလွှတ်တဲ့ စွမ်းအားတော်ခုနစ်ခုကို ဆိုလိုတယ်။ သိုးသငယ်က ရာဇပလ္လင်ပေါ်မှာ ထိုင်နေတဲ့အရှင်ရဲ့ ညာလက်မှာရှိတဲ့ စာလိပ်ကို ချက်ချင်း သွားယူတယ်။ စာလိပ်ကို ယူလိုက်တဲ့အခါ သတ္တဝါလေးပါးနဲ့ အကြီးအကဲ ၂၄ ယောက်တို့က နံ့သာပေါင်းအပြည့်ပါတဲ့ ရွှေဖလားနဲ့ စောင်းကို ကိုယ်စီကိုင်ရင်း သိုးသငယ်ရှေ့မှာ ဦးချပျပ်ဝပ်ကြတယ်။ (နံ့သာပေါင်းဟာ သန့်ရှင်းသူတွေရဲ့ ဆုတောင်းချက်တွေကို ဆိုလိုတယ်။) သူတို့က သခင်ဟာ စာလိပ်ကို ယူပြီး တံဆိပ်တွေကို ဖွင့်ထိုက်သူပါ။ သခင်က အသတ်ခံပြီးနောက် လူမျိုးနွယ်၊ ဘာသာစကား၊ လူစုနဲ့ လူမျိုးတွေထဲက လူတွေကို ဘုရားသခင်အတွက် မိမိရဲ့သွေးနဲ့ ဝယ်ယူခဲ့တယ်။ သခင်က သူတို့ကို ဘုရားသခင်အတွက် ဘုရင်တွေ၊ ပုရောဟိတ်တွေ ဖြစ်စေတယ်။ သူတို့က ဘုရင်အဖြစ် ကမ္ဘာမြေကို အုပ်စိုးရတယ် ဆိုတဲ့ သီချင်းသစ်ကို သီဆိုကြတယ်။ အဲဒီနောက် ကျွန်တော် ကြည့်လိုက်တော့ ရာဇပလ္လင်နဲ့ သတ္တဝါတွေ၊ အကြီးအကဲတွေရဲ့ ပတ်လည်မှာ ရှိနေတဲ့ ကောင်းကင်တမန် အမြောက်အမြားရဲ့ အသံကို ကြားတယ်။ သူတို့ရဲ့အရေအတွက်ဟာ ကုဋေအသင်္ချေမက များတယ်။ သူတို့က အသတ်ခံခဲ့ရတဲ့ သိုးသငယ်ဟာ တန်ခိုး၊ စည်းစိမ်၊ ဉာဏ်ပညာ၊ ခွန်အား၊ ဂုဏ်အသရေ၊ ဘုန်းအသရေနဲ့ ချီးမွမ်းမှုကို ရထိုက်တယ် လို့ ကြွေးကြော်ကြတယ်။ ကောင်းကင်၊ မြေကြီး၊ မြေကြီးအောက်၊ ပင်လယ်ထဲက သတ္တဝါအားလုံး၊ ရှိရှိသမျှ အရာအားလုံးကလည်း ရာဇပလ္လင်ပေါ်မှာ ထိုင်တဲ့အရှင်နဲ့ သိုးသငယ်က ချီးမွမ်းခြင်း၊ ဂုဏ်အသရေ၊ ဘုန်းအသရေ၊ အစွမ်းခွန်အားတွေ အစဉ်ထာဝရ ရရှိပါစေ လို့ပြောတာကို ကျွန်တော် ကြားတယ်။ သတ္တဝါလေးပါးက အာမင် လို့ပြောကြတယ်။ အကြီးအကဲတွေကလည်း ပျပ်ဝပ်ပြီး ကိုးကွယ်ကြတယ်။,66,Re,5,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/5/
audio/nwt_66_Re_BU_06.mp3,တံဆိပ်ခုနစ်ခုထဲက တစ်ခုကို သိုးသငယ် ဖွင့်လိုက်တာ ကျွန်တော် မြင်တယ်။ သတ္တဝါလေးပါးထဲက တစ်ပါးက မိုးခြိမ်းသံလို အသံကြီးနဲ့ လာခဲ့ပါ လို့ပြောတာကိုလည်း ကြားရတယ်။ ကျွန်တော် ကြည့်လိုက်တော့ မြင်းဖြူတစ်စီး မြင်တယ်။ မြင်းစီးသူရဲဟာ လေးကို ကိုင်ထားတယ်။ ဘုရားသခင်က သူ့ကို သရဖူပေးတယ်။ သူက ရန်သူတွေကို အောင်ပွဲခံရင်း အပြီးသတ်အောင်ပွဲခံဖို့ ထွက်သွားတယ်။ ဒုတိယတံဆိပ်ကို သိုးသငယ် ဖွင့်တဲ့အခါ ဒုတိယသတ္တဝါက လာခဲ့ပါ လို့ပြောတာကို ကျွန်တော် ကြားတယ်။ အဲဒီနောက် မြင်းနီတစ်စီး ထွက်လာတယ်။ မြင်းစီးသူရဲက လူလူချင်း သတ်ဖြတ်စေဖို့ ကမ္ဘာပေါ်ကနေ ငြိမ်သက်ခြင်းကို ရုပ်သိမ်းပိုင်ခွင့် ရတယ်။ သူက ဓားကြီးတစ်လက်ကို ရတယ်။ တတိယတံဆိပ်ကို သိုးသငယ် ဖွင့်တဲ့အခါ တတိယသတ္တဝါက လာခဲ့ပါ လို့ပြောတာကို ကျွန်တော် ကြားတယ်။ ကြည့်လိုက်တော့ မြင်းနက်တစ်စီးကို မြင်တယ်။ မြင်းစီးသူရဲက ချိန်ခွင်တစ်လက် ကိုင်ထားတယ်။ သတ္တဝါလေးပါးရဲ့ အလယ်ကနေ ထွက်လာပုံရတဲ့ အသံတစ်သံက ဂျုံတစ်ခွက် အတွက် ဒေနာရိ တစ်ပြား၊ မုယောသုံးခွက်အတွက် ဒေနာရိတစ်ပြား ပေးရတယ်။ သံလွင်ဆီနဲ့ စပျစ်ဝိုင်ကို မပြတ်စေနဲ့ လို့ပြောတာကို ကျွန်တော် ကြားတယ်။ စတုတ္ထတံဆိပ်ကို သိုးသငယ် ဖွင့်တဲ့အခါ စတုတ္ထသတ္တဝါက လာခဲ့ပါ လို့ ပြောတာကို ကျွန်တော် ကြားတယ်။ ကြည့်လိုက်တော့ မြင်းမွဲတစ်စီးကို မြင်ရတယ်။ မြင်းစီးသူရဲနာမည်က သေမင်းလို့ ခေါ်တယ်။ သင်္ချိုင်းလည်း သူ့နောက်ကနေ ကပ်လိုက်လာတယ်။ သူတို့က ကမ္ဘာမြေရဲ့ လေးပုံတစ်ပုံမှာရှိတဲ့ လူတွေကို ဓားဘေး၊ အစာခေါင်းပါးဘေး၊ ကပ်ရောဂါဘေး၊ မြေသားရဲဘေးတွေနဲ့ သတ်နိုင်တဲ့ အခွင့်အာဏာ ရထားတယ်။ ပဉ္စမတံဆိပ်ကို သိုးသငယ် ဖွင့်တဲ့အခါ ဘုရားသခင်ရဲ့ တရားစကားကြောင့်၊ သက်သေခံခြင်းလုပ်ငန်းကြောင့် အသတ်ခံရသူတွေရဲ့ သွေးဟာ ပူဇော်ရာပလ္လင်ရဲ့ခြေရင်းမှာ ရှိနေတာကို ကျွန်တော် မြင်တယ်။ သူတို့က အို အချုပ်အခြာအာဏာပိုင်ရှင်၊ သန့်ရှင်းမြင့်မြတ်ပြီး စစ်မှန်တဲ့အရှင်၊ ကျွန်တော်တို့ကို သတ်ဖြတ်ခဲ့တဲ့ ကမ္ဘာမြေပေါ်ကလူတွေကို တရားမစီရင်ဘဲ၊ လက်စားမချေဘဲ ဘယ်လောက်ကြာကြာ နေနေမှာလဲ ဆိုပြီး အကျယ်ကြီး အော်ပြောကြတယ်။ ဘုရားသခင်က သူတို့ကို ဝတ်လုံဖြူ တစ်ထည်စီ ပေးတယ်။ သူတို့လိုပဲ အသတ်ခံရတော့မယ့် ညီအစ်ကိုတွေ၊ ကျွန်ချင်းတွေ အရေအတွက် ပြည့်တဲ့အထိ ခဏစောင့်နေဖို့ သူတို့ကို ပြောတယ်။ ဆဋ္ဌမတံဆိပ်ကို သိုးသငယ် ဖွင့်တဲ့အခါ ငလျင်ကြီးလှုပ်သွားတာကို ကျွန်တော် မြင်တယ်။ နေဟာ ဆိတ်မွေးနဲ့ရက်ထားတဲ့ အထည်ကြမ်းလို မည်းမှောင်သွားတယ်။ လဝန်းတစ်ခုလုံး သွေးလို နီရဲသွားတယ်။ လေပြင်းတိုက်တဲ့အခါ သဖန်းသီးအစိမ်းတွေ ကြွေကျသလိုပဲ ကောင်းကင်ကြယ်တွေလည်း မြေပေါ်ကျလာတယ်။ ကောင်းကင်ဟာ စာလိပ်လို လိပ်ပြီး ပျောက်သွားတယ်။ တောင်တန်းတွေ၊ ကျွန်းတွေလည်း နေရာကနေ ရွေ့သွားတယ်။ ကမ္ဘာ့အုပ်စိုးရှင်တွေ၊ မင်းအရာရှိတွေ၊ တပ်မှူးတွေ၊ သူဌေးတွေ၊ ခွန်အားကြီးသူတွေ၊ ကျွန်တွေ၊ လွတ်လပ်သူတွေ အားလုံးက လိုဏ်ဂူတွေထဲမှာ၊ တောင်ပေါ်က ကျောက်ဆောင်တွေကြားမှာ ပုန်းအောင်းကြတယ်။ သူတို့က တောင်တွေ၊ ကျောက်ဆောင်တွေကို ငါတို့အပေါ် ပြိုကျပါ။ ရာဇပလ္လင်ပေါ် ထိုင်နေတဲ့အရှင်ရဲ့ မျက်နှာကို မမြင်ရအောင်၊ သိုးသငယ်ရဲ့ အမျက်ဒေါသကို မခံရအောင် ဖုံးကွယ်ပေးပါ။ သူတို့ အမျက်ထွက်တဲ့နေ့ကြီး ရောက်လာပြီ၊ ဘယ်သူ ခံရပ်နိုင်မှာလဲ လို့ မပြတ်ပြောနေကြတယ်။,66,Re,6,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/6/
audio/nwt_66_Re_BU_07.mp3,"ကောင်းကင်တမန်လေးပါးက ကမ္ဘာမြေရဲ့ ထောင့်လေးထောင့်မှာ ရပ်ပြီး အရပ်လေးမျက်နှာကနေ တိုက်ခတ်လာတဲ့ လေကို တင်းတင်းကျပ်ကျပ် ဆုပ်ကိုင်ထားတယ်။ မြေကြီးပေါ်၊ ပင်လယ်ပေါ်၊ သစ်ပင်တွေပေါ် လေတွေ လုံးဝ မတိုက်ခတ်စေဖို့ပဲ။ အဲဒီနောက် အရှေ့အရပ်ကနေ ကောင်းကင်တမန်တစ်ပါး တက်လာတာကို ကျွန်တော် မြင်တယ်။ သူက အသက်ရှင်တဲ့ ဘုရားသခင်ရဲ့ တံဆိပ်ကို ကိုင်ထားတယ်။ မြေကြီးနဲ့ ပင်လယ်ကို ဖျက်ဆီးခွင့်ရထားတဲ့ ကောင်းကင်တမန်လေးပါးကို အသံကျယ်ကြီးနဲ့ အော်ခေါ်ပြီး၊ ဘုရားသခင်ရဲ့ ကျွန်တွေကို နဖူးပေါ်မှာ ငါတို့ တံဆိပ်ခတ်လို့ မပြီးမချင်း မြေကြီး၊ ပင်လယ်နဲ့ သစ်ပင်တွေကို မဖျက်ဆီးပါနဲ့ လို့ပြောတယ်။ တံဆိပ်ခတ်ခံရသူတွေရဲ့ အရေအတွက်ကို ကျွန်တော် ကြားသိရတယ်။ အစ္စရေးမျိုးနွယ်အသီးသီးထဲက တံဆိပ်ခတ်ခံရသူပေါင်း ၁၄၄,၀၀၀ ရှိတယ်။ ယုဒအနွယ်ထဲက ၁၂,၀၀၀ တံဆိပ်ခတ်ခံရတယ်။ ရုဗင်အနွယ်ထဲက ၁၂,၀၀၀။ ဂဒ်အနွယ်ထဲက ၁၂,၀၀၀။ အာရှာအနွယ်ထဲက ၁၂,၀၀၀။ နဿလိအနွယ်ထဲက ၁၂,၀၀၀။ မနာရှေအနွယ်ထဲက ၁၂,၀၀၀။ ရှိမောင်အနွယ်ထဲက ၁၂,၀၀၀။ လေဝိအနွယ်ထဲက ၁၂,၀၀၀။ အိသခါအနွယ်ထဲက ၁၂,၀၀၀။ ဇာဗုလုန်အနွယ်ထဲက ၁၂,၀၀၀။ ယောသပ်အနွယ်ထဲက ၁၂,၀၀၀။ ဗင်ယာမိန်အနွယ်ထဲက ၁၂,၀၀၀ တံဆိပ်ခတ်ခံရတယ်။ အဲဒီနောက် ကျွန်တော် ကြည့်လိုက်တဲ့အခါ မရေတွက်နိုင်အောင်များတဲ့ လူအုပ်ကြီးတစ်အုပ်ကို မြင်တယ်။ သူတို့ဟာ လူမျိုးတွေ၊ မျိုးနွယ်တွေ၊ လူစုတွေ၊ ဘာသာစကားအမျိုးမျိုး ပြောဆိုသူတွေထဲက ထွက်လာသူတွေပဲ။ ရာဇပလ္လင်နဲ့ သိုးသငယ်ရှေ့မှာ ရပ်နေပြီး ဝတ်လုံဖြူ ဝတ်ဆင်ထားတယ်။ စွန်ပလွံခက်တွေ ကိုင်ထားတယ်။ သူတို့က ရာဇပလ္လင်ပေါ်မှာ ထိုင်နေတဲ့ ဘုရားသခင်နဲ့ သိုးသငယ်ရဲ့ ကျေးဇူးတော်ကြောင့် ငါတို့ ကယ်တင်ခြင်းရတာ ဆိုပြီး တစ်ခဲနက် ကြွေးကြော်ကြတယ်။ ရာဇပလ္လင်ပတ်လည်မှာ၊ အကြီးအကဲတွေနဲ့ သတ္တဝါလေးပါးရဲ့ ပတ်လည်မှာ ရပ်နေတဲ့ ကောင်းကင်တမန်အားလုံးက ပလ္လင်ရှေ့မှာ ပျပ်ဝပ်ပြီး ဘုရားသခင်ကို ကိုးကွယ်ကြတယ်။ အာမင်၊ ဘုရားသခင်က ချီးမွမ်းခြင်း၊ ဘုန်းအသရေ၊ ဉာဏ်ပညာ၊ ကျေးဇူးတော် ချီးမွမ်းခြင်း၊ ဂုဏ်အသရေ၊ အစွမ်းခွန်အားနဲ့ အစွမ်းသတ္တိကို အစဉ်ထာဝရ ရရှိပါစေ။ အာမင် လို့ ပြောဆိုကြတယ်။ အကြီးအကဲတွေထဲက တစ်ယောက်က ဝတ်လုံဖြူ ဝတ်ဆင်ထားတဲ့ အဲဒီလူတွေဟာ ဘယ်သူတွေလဲ။ ဘယ်က လာကြတာလဲ လို့မေးတော့၊ ကျွန်တော်က သခင် သိပါတယ် လို့ချက်ချင်းပဲ ဖြေလိုက်တယ်။ အဲဒီအခါ သူက ဒီလူတွေဟာ ကြီးစွာသောဒုက္ခကနေ လွတ်မြောက်လာသူတွေပဲ။ သူတို့ရဲ့ဝတ်လုံကို သိုးသငယ်ရဲ့သွေးနဲ့ ဖြူအောင် လျှော်ဖွပ်ခဲ့ကြပြီ။ ဒါကြောင့် ဘုရားသခင်ရဲ့ ရာဇပလ္လင်ရှေ့မှာ သူတို့ ရောက်နေတာ။ ဗိမာန်တော်မှာ ဘုရားသခင်အတွက် နေ့ညမပြတ် အမှုဆောင်နေကြတာ။ ရာဇပလ္လင်ပေါ်မှာ ထိုင်နေတဲ့အရှင်က သူတို့ကို ကာကွယ်စောင့်ရှောက်လိမ့်မယ်။ သူတို့ ဘယ်တော့မှ ဆာလောင်မှာ၊ ရေငတ်မှာ မဟုတ်ဘူး။ ချစ်ချစ်တောက် အပူဒဏ်နဲ့ နေဒဏ်ကို ခံရမှာ မဟုတ်ဘူး။ ရာဇပလ္လင်နားမှာ ရှိနေတဲ့ သိုးသငယ်က သူတို့ကို ထိန်းကျောင်းပြီး အသက်စမ်းရေဆီ ပို့ဆောင်ပေးမှာ ဖြစ်လို့ပဲ။ ဘုရားသခင်က သူတို့ရဲ့ မျက်ရည်တွေကို သုတ်ပေးလိမ့်မယ် ဆိုပြီး ကျွန်တော့်ကို ပြောတယ်။",66,Re,7,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/7/
audio/nwt_66_Re_BU_08.mp3,သတ္တမတံဆိပ်ကို သိုးသငယ် ဖွင့်တဲ့အခါ ကောင်းကင်မှာ နာရီဝက်လောက် တိတ်ဆိတ်သွားတယ်။ အဲဒီနောက် ဘုရားသခင်ရဲ့ရှေ့မှာ ကောင်းကင်တမန်ခုနစ်ပါး ရပ်နေတာကို ကျွန်တော် မြင်တယ်။ ဘုရားသခင်က သူတို့ကို ခရာခုနစ်လက် ပေးတယ်။ ကောင်းကင်တမန် နောက်တစ်ပါး ရောက်လာပြီး နံ့သာပေါင်းပလ္လင်နားမှာ ရပ်နေတယ်။ သူက နံ့သာပေါင်းပူဇော်ဖို့ ရွှေလင်ပန်းကို ကိုင်ထားတယ်။ သန့်ရှင်းသူတွေ ဆုတောင်းတာကို ဘုရားနားထောင်နေချိန်မှာ ရာဇပလ္လင်ရှေ့က ရွှေနံ့သာပေါင်းပလ္လင်ပေါ်မှာ ပူဇော်ဖို့ နံ့သာပေါင်းအများကြီးကို သူရထားတယ်။ နံ့သာပေါင်းငွေ့တွေဟာ သန့်ရှင်းသူတို့ရဲ့ ဆုတောင်းချက်တွေနဲ့အတူ ကောင်းကင်တမန် လက်ထဲကနေ ဘုရားသခင့် ရှေ့တော်ကို တက်သွားတယ်။ ဒါပေမဲ့ ကောင်းကင်တမန်က ချက်ချင်းပဲ နံ့သာပေါင်းပလ္လင်ပေါ်က မီးကို လင်ပန်းထဲထည့်ပြီး ကမ္ဘာမြေပေါ် ပစ်ချလိုက်တယ်။ အဲဒီအခါ မိုးခြိမ်းသံတွေ၊ စကားသံတွေ ပေါ်ထွက်လာတယ်။ လျှပ်စီးတွေလက်ပြီး မြေငလျင် လှုပ်တယ်။ ခရာခုနစ်လက် ကိုင်ထားတဲ့ ကောင်းကင်တမန် ခုနစ်ပါးက ခရာမှုတ်ဖို့ အသင့်ဖြစ်နေတယ်။ ပထမကောင်းကင်တမန် ခရာမှုတ်လိုက်တဲ့အခါ သွေးနဲ့ ရောနေတဲ့ မီးတွေ၊ မိုးသီးတွေ မြေပေါ် ကျလာတယ်။ ကမ္ဘာမြေရဲ့ သုံးပုံတစ်ပုံ၊ သစ်ပင်သုံးပုံတစ်ပုံ လောင်ကျွမ်းသွားတယ်။ စိမ်းစိုတဲ့အပင်ရှိသမျှ လောင်ကျွမ်းသွားတယ်။ ဒုတိယကောင်းကင်တမန် ခရာမှုတ်လိုက်တဲ့အခါ မီးလောင်နေတဲ့ တောင်ကြီးနဲ့တူတဲ့အရာတစ်ခု ပင်လယ်ထဲ ကျလာတယ်။ အဲဒီအခါ ပင်လယ်သုံးပုံတစ်ပုံ သွေးဖြစ်သွားတယ်။ ပင်လယ်ထဲက သတ္တဝါသုံးပုံတစ်ပုံ သေကုန်တယ်။ သင်္ဘောသုံးပုံတစ်ပုံလည်း ပျက်စီးသွားတယ်။ တတိယကောင်းကင်တမန် ခရာမှုတ်လိုက်တဲ့အခါ မီးခွက်လို ထွန်းတောက်နေတဲ့ ကြယ်ကြီးတစ်လုံး ကောင်းကင်ကနေ ကျလာပြီး မြစ်သုံးပုံတစ်ပုံနဲ့ စမ်းရေတွေပေါ် ကျလာတယ်။ အဲဒီကြယ်ကို ဒေါနလို့ ခေါ်တယ်။ ရေသုံးပုံတစ်ပုံဟာ ဒေါနလို ခါးသွားတယ်။ အဲဒီရေ ခါးလွန်းလို့ လူအများကြီး သေဆုံးကုန်တယ်။ စတုတ္ထကောင်းကင်တမန် ခရာမှုတ်လိုက်တဲ့အခါ နေရဲ့ သုံးပုံတစ်ပုံ၊ လရဲ့ သုံးပုံတစ်ပုံ၊ ကြယ်တွေရဲ့ သုံးပုံတစ်ပုံဟာ ကပ်ဆိုက်သွားတယ်။ အဲဒီအခါ နေ၊ လနဲ့ ကြယ်တွေရဲ့ သုံးပုံတစ်ပုံ မှောင်မိုက်သွားတယ်။ နေ့အချိန်ရဲ့ သုံးပုံတစ်ပုံဟာ အလင်းမရတော့ဘူး။ ညအချိန်လည်း အဲဒီလိုပဲ ဖြစ်သွားတယ်။ အဲဒီအခါ ကောင်းကင်မှာ လင်းယုန်တစ်ကောင် ပျံဝဲနေတာ ကျွန်တော်မြင်တယ်။ အဲဒီလင်းယုန်က ကောင်းကင်တမန်သုံးပါး ခရာထပ်မှုတ်ဦးမယ်။ အဲဒီခရာသံတွေကြောင့် ကမ္ဘာပေါ်နေထိုင်တဲ့သူတွေ အဖြစ်ဆိုး ကြုံရလိမ့်မယ်၊ အဖြစ်ဆိုး ကြုံရလိမ့်မယ်၊ အဖြစ်ဆိုး ကြုံရလိမ့်မယ် ဆိုပြီး အော်ပြောတာကို ကျွန်တော် ကြားတယ်။,66,Re,8,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/8/
audio/nwt_66_Re_BU_09.mp3,ပဉ္စမကောင်းကင်တမန် ခရာမှုတ်လိုက်တဲ့အခါ ကောင်းကင်ကနေ ကမ္ဘာမြေပေါ်ကို ကြယ်တစ်လုံးကျလာတာ ကျွန်တော် မြင်တယ်။ ဘုရားသခင်က တွင်းနက်ကြီးရဲ့သော့ကို သူ့ဆီ အပ်တယ်။ တွင်းနက်ကြီးကို သူ ဖွင့်လိုက်တဲ့အခါ တွင်းထဲကနေ မီးခိုးတွေ တက်လာတယ်။ မီးဖိုကြီးထဲက မီးခိုးလုံးတွေ တက်လာသလိုပါပဲ။ တွင်းထဲကနေ တက်လာတဲ့ မီးခိုးတွေကြောင့် နေနဲ့ လေထုဟာ မည်းမှောင်သွားတယ်။ ကျိုင်းကောင်တွေက မီးခိုးထဲကနေ ထွက်လာပြီး မြေပေါ် ရောက်လာတယ်။ ဘုရားသခင်က မြေပေါ်မှာရှိတဲ့ ကင်းမြီးကောက်တွေ ရထားတဲ့ တန်ခိုးမျိုး သူတို့ကို ပေးတယ်။ မြေပေါ်က အပင်တွေ၊ စိမ်းစိုတဲ့အပင်တွေ၊ သစ်ပင်တွေကို ဒုက္ခမပေးဖို့၊ နဖူးပေါ်မှာ ဘုရားသခင့်တံဆိပ် မခတ်ထားတဲ့ လူတွေကိုပဲ ဒုက္ခပေးဖို့ သူတို့ကို မှာကြားတယ်။ ကျိုင်းကောင်တွေဟာ လူတွေကို ငါးလတာ ညှဉ်းဆဲခွင့် ရှိပေမဲ့ သတ်ပိုင်ခွင့်တော့ မရှိဘူး။ လူတွေ ခံရတဲ့ ညှဉ်းဆဲခြင်းဝေဒနာဟာ ကင်းမြီးကောက် အကိုက်ခံရတဲ့ ဝေဒနာနဲ့ တူတယ်။ အဲဒီအချိန်ကျရင် လူတွေက သေချင်စိတ် ပေါက်လာမယ်။ သေဖို့ နည်းလမ်းရှာပေမဲ့ တွေ့မှာ မဟုတ်ဘူး။ သေချင်ပေမဲ့ မသေနိုင်ဘူး။ ကျိုင်းကောင်တွေရဲ့ ပုံသဏ္ဌာန်ဟာ တိုက်ပွဲဝင်ဖို့ အသင့်ဖြစ်နေတဲ့ မြင်းတွေလိုပဲ။ ခေါင်းပေါ်မှာ ဆောင်းထားတာ ရွှေသရဖူလိုပဲ။ မျက်နှာဟာ လူ့မျက်နှာလိုပဲ။ ဆံပင်ဟာ မိန်းမဆံပင်နဲ့ တူတယ်။ သွားကတော့ ခြင်္သေ့သွားနဲ့ တူတယ်။ ရင်အုပ်ဟာ သံရင်အုပ်တန်ဆာ တပ်ထားတာနဲ့ တူတယ်။ အတောင်ခတ်သံဟာ စစ်ပွဲဆီ ဒုန်းစိုင်းနှင်နေတဲ့ မြင်းရထားတွေရဲ့ အသံနဲ့ တူတယ်။ ကင်းမြီးကောက်လိုပဲ အမြီးမှာ အဆိပ်ဆူး ရှိတယ်။ အမြီးတွေဟာ လူတွေကို ငါးလတိုင်တိုင် ဒုက္ခပေးနိုင်တဲ့ တန်ခိုး ရှိတယ်။ သူတို့ဆီမှာ ဘုရင်တစ်ပါး ရှိတယ်။ အဲဒီဘုရင်ကတော့ တွင်းနက်ကြီးရဲ့ ကောင်းကင်တမန်ပဲ။ သူ့နာမည်က ဟီဘရူးလို အဗဒ္ဒုန်၊ ဂရိလို အပေါလျုန် လို့ခေါ်တယ်။ အဖြစ်ဆိုးတစ်ခု လွန်သွားပြီ။ ဒါပြီးရင် အဖြစ်ဆိုးနှစ်ခု လာဦးမယ်။ အဲဒီနောက် ဆဋ္ဌမကောင်းကင်တမန် ခရာမှုတ်လိုက်တဲ့အခါ ဘုရားသခင့်ရှေ့မှာရှိတဲ့ ရွှေနံ့သာပေါင်းပလ္လင်ရဲ့ ဦးချိုအတက်တွေကနေ စကားသံ ထွက်ပေါ်လာတာ ကျွန်တော် ကြားတယ်။ အဲဒီအသံက ခရာကိုင်ထားတဲ့ ဆဋ္ဌမကောင်းကင်တမန်ကို ယူဖရေးတီးမြစ်ကြီးနားမှာ ချည်နှောင်ထားတဲ့ ကောင်းကင်တမန်လေးပါးကို လွှတ်ပေးလိုက်ပါ လို့ပြောတယ်။ သတ်မှတ်ထားတဲ့ နှစ်၊ လ၊ ရက်၊ အချိန်နာရီအတွက် အသင့်ဖြစ်နေတဲ့ ကောင်းကင်တမန်လေးပါးကို လူသုံးပုံတစ်ပုံကို သတ်ဖြတ်ဖို့ လွှတ်ပေးလိုက်တယ်။ မြင်းတပ်ထဲက မြင်းစီးသူရဲတွေရဲ့ အရေအတွက်ဟာ ကုဋေနှစ်ဆယ် ရှိတယ်။ သူတို့ရဲ့ အရေအတွက်ကို ကျွန်တော် ကြားသိရတယ်။ စိတ်အာရုံထဲမှာ ကျွန်တော်မြင်တဲ့ မြင်းတွေနဲ့ မြင်းစီးသူရဲတွေရဲ့ ပုံစံကတော့ မြင်းစီးသူရဲတွေက မီးနီရောင်၊ အပြာရင့်ရောင်၊ ကန့်လို အဝါရောင်ရှိတဲ့ ရင်အုပ်တန်ဆာတွေ ဝတ်ဆင်ထားတယ်။ မြင်းတွေရဲ့ခေါင်းဟာ ခြင်္သေ့ခေါင်းနဲ့ တူတယ်။ ခံတွင်းကနေ မီးလျှံ၊ မီးခိုးနဲ့ ကန့်တွေ ထွက်လာတယ်။ ခံတွင်းထဲက ထွက်လာတဲ့ မီးလျှံ၊ မီးခိုးနဲ့ ကန့်ဆိုတဲ့ ကပ်ဘေးသုံးခုကြောင့် လူသုံးပုံတစ်ပုံ သေဆုံးသွားတယ်။ မြင်းတွေရဲ့တန်ခိုးဟာ ခံတွင်းနဲ့ အမြီးမှာ ရှိတယ်။ အမြီးဟာ ခေါင်းပါတဲ့မြွေနဲ့ တူတယ်။ သူတို့က လူတွေကို အမြီးတွေနဲ့ ဒုက္ခပေးတတ်တယ်။ အဲဒီကပ်ဘေးကြောင့် မသေဘဲ ကျန်ခဲ့တဲ့လူတွေဟာ ကိုယ့်လက်နဲ့ လုပ်တဲ့ အရာတွေအတွက် နောင်တမရကြဘူး။ ရွှေ၊ ငွေ၊ ကြေးနီ၊ ကျောက်၊ သစ်သားတွေနဲ့ လုပ်ထားပြီး မမြင်နိုင်၊ မကြားနိုင်၊ မသွားလာနိုင်တဲ့ ရုပ်တုတွေကိုရော နတ်ဆိုးတွေကိုပါ ကိုးကွယ်မြဲ ကိုးကွယ်နေကြတယ်။ လူသတ်တာ၊ နတ်ဆိုးပညာလိုက်စားတာ၊ လိင်အကျင့်ယိုယွင်းတာ၊ ခိုးဝှက်တာတွေအတွက်လည်း နောင်တမရကြဘူး။,66,Re,9,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/9/
audio/nwt_66_Re_BU_10.mp3,အဲဒီနောက် ခွန်အားကြီးတဲ့ ကောင်းကင်တမန် နောက်တစ်ပါးက မိုးတိမ်ကို ဝတ်ဆင်ပြီး ကောင်းကင်ကနေ ဆင်းလာတာကို ကျွန်တော် မြင်တယ်။ သူ့ခေါင်းပေါ်မှာ သက်တံ ရှိတယ်။ မျက်နှာက နေနဲ့ တူပြီး ခြေထောက်က မီးတိုင်နဲ့ တူတယ်။ ဖွင့်ထားတဲ့ စာလိပ်ငယ်တစ်လိပ်ကို သူ ကိုင်ထားတယ်။ ညာဘက်ခြေထောက်ကို ပင်လယ်ပေါ်မှာ၊ ဘယ်ဘက်ခြေထောက်ကို ကုန်းမြေပေါ်မှာ ချထားတယ်။ ခြင်္သေ့ဟိန်းသံလို ကျယ်တဲ့အသံနဲ့ သူကြွေးကြော်တယ်။ သူကြွေးကြော်လိုက်တဲ့အခါ မိုးခြိမ်းသံခုနစ်သံကနေ စကားသံ ထွက်ပေါ်လာတယ်။ မိုးခြိမ်းသံခုနစ်သံကနေ စကားသံ ထွက်လာတဲ့အခါ ကျွန်တော် ရေးမှတ်မယ်လုပ်တော့ ကောင်းကင်က အသံတစ်သံက မိုးခြိမ်းသံခုနစ်သံကနေ ထွက်လာတဲ့ စကားတွေကို တံဆိပ်ခတ်ပါ။ မရေးမှတ်ပါနဲ့ လို့ပြောတာကို ကြားတယ်။ ကျွန်တော် မြင်ခဲ့တဲ့ ပင်လယ်နဲ့ ကုန်းမြေပေါ်ရပ်နေတဲ့ ကောင်းကင်တမန်ဟာ ညာလက်ကို ကောင်းကင်ဆီ မြှောက်လိုက်တယ်။ ကောင်းကင်နဲ့ ကောင်းကင်ပေါ်မှာရှိတဲ့ အရာတွေ၊ မြေကြီးနဲ့ မြေကြီးပေါ်မှာရှိတဲ့အရာတွေ၊ ပင်လယ်နဲ့ ပင်လယ်ထဲမှာရှိတဲ့အရာတွေကို ဖန်ဆင်းပြီး အစဉ်ထာဝရ အသက်ရှင်တဲ့ အရှင်ကို သူတိုင်တည်ကျိန်ဆိုတာက ဘုရားသခင်ဟာ နှောင့်နှေးမှာ မဟုတ်ဘူး။ မိမိရဲ့ကျွန် ပရောဖက်တွေကို ကြေညာထားတဲ့ သတင်းကောင်းနဲ့ဆိုင်တဲ့ မြင့်မြတ်တဲ့လျှို့ဝှက်ချက်ဟာ သတ္တမကောင်းကင်တမန် ခရာမှုတ်မယ့်အချိန်မှာ တကယ် ပြီးဆုံးသွားမယ်။ အဲဒီနောက် ကောင်းကင်ကအသံ နောက်တစ်ကြိမ် ထွက်ပေါ်လာပြီး ပင်လယ်နဲ့ ကုန်းမြေပေါ်မှာ ရပ်နေတဲ့ ကောင်းကင်တမန်လက်ထဲက ဖွင့်ထားတဲ့ စာလိပ်ကို သွားယူပါ လို့ကျွန်တော့်ကို ပြောတယ်။ ကျွန်တော်လည်း အဲဒီကောင်းကင်တမန်ဆီ သွားပြီး စာလိပ်ငယ် ပေးပါလို့ တောင်းတယ်။ သူက စာလိပ်ကို ယူစားလိုက်ပါ။ ဝမ်းထဲမှာ ခါးနေလိမ့်မယ်။ ခံတွင်းထဲမှာတော့ ပျားရည်လို ချိုလိမ့်မယ် လို့ ပြောတယ်။ ကောင်းကင်တမန်လက်ထဲက စာလိပ်ငယ်ကို ကျွန်တော် ယူစားလိုက်တဲ့အခါ ခံတွင်းထဲမှာ ပျားရည်လို ချိုနေတယ်။ ဒါပေမဲ့ စားပြီးတဲ့အခါ ဝမ်းထဲမှာ ခါးနေတယ်။ မင်းက လူစုတွေ၊ လူမျိုးတွေ၊ ဘာသာစကားအမျိုးမျိုး ပြောတဲ့လူတွေ၊ ရှင်ဘုရင်တွေနဲ့ပတ်သက်ပြီး နောက်တစ်ကြိမ် ပရောဖက်ပြုရမယ် လို့ ပြောတဲ့အသံကို ကျွန်တော် ကြားတယ်။,66,Re,10,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/10/
audio/nwt_66_Re_BU_11.mp3,"သူက ကျွန်တော့်ကို တုတ်ချောင်းနဲ့တူတဲ့ ကျူရိုးတစ်ချောင်း ပေးပြီး ထပါ။ ဘုရားသခင့် ဗိမာန်တော်ရဲ့ သန့်ရှင်းရာဌာနနဲ့ ပူဇော်ရာပလ္လင်ကို တိုင်းတာပါ။ အဲဒီမှာ ကိုးကွယ်နေသူတွေကို ရေတွက်ပါ။ ဗိမာန်တော်အပြင်ဘက်က ရင်ပြင်ကိုတော့ ဒီအတိုင်းထားလိုက်ပါ၊ မတိုင်းပါနဲ့။ အဲဒီရင်ပြင်ကို လူမျိုးခြားတွေဆီ ပေးအပ်ထားပြီဖြစ်လို့ သန့်ရှင်းတဲ့မြို့တော်ကို ၄၂ လလုံးလုံး သူတို့ နင်းခြေကြလိမ့်မယ်။ သက်သေနှစ်ယောက်ကို ငါစေလွှတ်မယ်။ သူတို့က အထည်ကြမ်းဝတ်ပြီး ရက်ပေါင်း ၁,၂၆၀တိုင်တိုင် ပရောဖက်ပြုလိမ့်မယ် လို့ပြောတယ်။ သူတို့နှစ်ယောက်က သံလွင်ပင်နှစ်ပင်နဲ့ ဆီမီးတိုင်နှစ်ခုကို ဆိုလိုတယ်။ ကမ္ဘာမြေကို ပိုင်စိုးတဲ့သခင်ရှေ့မှာ ရပ်နေတယ်။ သူတို့ကို တစ်ယောက်ယောက်က အန္တရာယ်ပေးချင်ပြီဆိုရင် သူတို့ခံတွင်းထဲကနေ မီးလျှံထွက်လာပြီး ရန်သူတွေကို လောင်ကျွမ်းပစ်တယ်။ သူတို့ကို အန္တရာယ်ပေးချင်သူမှန်သမျှ အဲဒီအတိုင်း သေရလိမ့်မယ်။ သူတို့ပရောဖက်ပြုတဲ့ နေ့ရက်တွေအတွင်းမှာ မိုးမရွာအောင် ကောင်းကင်ကို ပိတ်နိုင်တဲ့တန်ခိုး သူတို့ရထားတယ်။ ရေကို သွေးဖြစ်အောင် ပြောင်းလဲနိုင်တဲ့ တန်ခိုး၊ အလိုရှိတဲ့အခါတိုင်း ကမ္ဘာမြေကို ကပ်ဘေးအမျိုးမျိုးနဲ့ ဒဏ်ခတ်နိုင်တဲ့တန်ခိုးကိုလည်း ရထားတယ်။ သူတို့ သက်သေခံလို့ ပြီးသွားတဲ့အခါ တွင်းနက်ကြီးထဲကနေ တက်လာတဲ့ သားရဲက သူတို့ကို တိုက်ခိုက်အောင်မြင်ပြီး သတ်ပစ်လိမ့်မယ်။ သူတို့ရဲ့အလောင်းတွေဟာ မြို့ကြီးရဲ့လမ်းမပေါ်မှာ ဒီအတိုင်း ရှိနေလိမ့်မယ်။ အဲဒီမြို့ဟာ သူတို့သခင် သစ်တိုင်ပေါ် ကွပ်မျက်ခံရတဲ့မြို့၊ သောဒုံနဲ့ အီဂျစ်ဆိုပြီး တင်စားခေါ်ဝေါ်ရတဲ့မြို့ပဲ။ လူစုတွေ၊ လူမျိုးနွယ်တွေ၊ ဘာသာစကားအမျိုးမျိုး ပြောတဲ့ လူတွေက သူတို့ရဲ့ အလောင်းတွေကို ဂူသွင်းခွင့် မပြုဘဲ သုံးရက်ခွဲတိတိ ဒီအတိုင်းပဲ ကြည့်နေကြလိမ့်မယ်။ သူတို့သေသွားတဲ့အတွက် ကမ္ဘာပေါ်နေထိုင်သူတွေ ဝမ်းသာအားရ ပွဲခံပြီး အပြန်အလှန် လက်ဆောင် ပေးကြလိမ့်မယ်။ အဲဒီပရောဖက်နှစ်ယောက်က ကမ္ဘာပေါ် နေထိုင်သူတွေကို ညှဉ်းဆဲခဲ့ကြလို့ပဲ။ သုံးရက်ခွဲကြာပြီးနောက် ဘုရားသခင်ဆီက အသက်စွမ်းအား ဝင်လာတဲ့အတွက် သူတို့ ထရပ်ကြတယ်။ မြင်တဲ့သူတွေ အကြီးအကျယ် ထိတ်လန့်သွားတယ်။ အဲဒီနောက် ကောင်းကင်ကနေ ဒီကို တက်လာခဲ့ ဆိုတဲ့ အသံကျယ်ကြီးကို သူတို့ ကြားတယ်။ ဒါနဲ့ မိုးတိမ်ခြံရံပြီး ကောင်းကင်ဆီ သူတို့တက်သွားတာကို ရန်သူတွေ မြင်တယ်။ အဲဒီအချိန်မှာ မြေငလျင်ကြီး လှုပ်တဲ့အတွက် မြို့ရဲ့ဆယ်ပုံတစ်ပုံ ပျက်စီးပြီး လူ ၇,၀၀၀ သေဆုံးသွားတယ်။ ကျန်တဲ့သူတွေက ထိတ်လန့်ပြီး ကောင်းကင်အုပ်စိုးရှင် ဘုရားသခင်ရဲ့ ဘုန်းတော်ကို ချီးမွမ်းကြတယ်။ ဒုတိယအဖြစ်ဆိုး လွန်သွားပြီ။ တတိယအဖြစ်ဆိုး အမြန်ဆုံးလာနေတယ်။ အဲဒီနောက် သတ္တမကောင်းကင်တမန် ခရာမှုတ်တဲ့အခါ လောကနိုင်ငံဟာ ဘုရားသခင်ရဲ့နိုင်ငံနဲ့ ခရစ်တော်ရဲ့နိုင်ငံ ဖြစ်ပြီ။ ဘုရားသခင်က ဘုရင်အဖြစ် အစဉ်ထာဝရ အုပ်စိုးတော့မယ် ဆိုတဲ့ ကျယ်လောင်တဲ့အသံ ကောင်းကင်ကနေ ထွက်ပေါ်လာတယ်။ ဘုရားသခင်ရှေ့ ပလ္လင်တွေပေါ်မှာ ထိုင်နေတဲ့အကြီးအကဲ ၂၄ ယောက်က ဘုရားသခင်ကို ပျပ်ဝပ်ကိုးကွယ်ပြီး၊ အတိတ်နဲ့ ပစ္စုပ္ပန်မှာ အစဉ်တည်ရှိတဲ့ အနန္တတန်ခိုးရှင် ယေဟောဝါ ဘုရား၊ ကိုယ်တော်ဟာ မဟာတန်ခိုးတော်ကို သုံးပြီး ဘုရင်အဖြစ် စတင်အုပ်စိုးပြီဖြစ်လို့ ကျွန်တော်တို့ ကျေးဇူးတင်ပါတယ်။ ဒါပေမဲ့ လောကတိုင်းနိုင်ငံတွေကတော့ အမျက်ထွက်ကြတယ်။ ကိုယ်တော်လည်း အမျက်ထွက်နေတယ်။ သေလွန်သူတွေကို တရားစီရင်ဖို့၊ ကိုယ်တော်ရဲ့ကျွန် ပရောဖက်တွေ၊ သန့်ရှင်းသူတွေ၊ နာမတော် ကြောက်ရွံ့ရိုသေတဲ့ လူကြီးလူငယ်တွေကို ဆုချဖို့၊ ကမ္ဘာမြေကို ဖျက်ဆီးတဲ့သူတွေကို ဖျက်ဆီးဖို့ သတ်မှတ်ထားတဲ့အချိန် ရောက်ပါပြီ လို့ ပြောကြတယ်။ အဲဒီအခါ ကောင်းကင်မှာရှိတဲ့ ဘုရားသခင်ရဲ့ ဗိမာန်တော် ပွင့်လာပြီး ဗိမာန်တော်ထဲမှာ ရှိနေတဲ့ ပဋိညာဉ်သေတ္တာကို ကျွန်တော် မြင်ရတယ်။ အဲဒီအချိန်မှာ မိုးခြိမ်းသံတွေ၊ စကားသံတွေ ထွက်ပေါ်လာတယ်။ လျှပ်စီးလက်ပြီး မြေငလျင် လှုပ်တယ်၊ မိုးသီးမုန်တိုင်းတွေ ကျတယ်။",66,Re,11,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/11/
audio/nwt_66_Re_BU_12.mp3,"အဲဒီနောက် ကောင်းကင်မှာ နိမိတ်ကြီးတစ်ခုကို ကျွန်တော် မြင်တယ်။ မိန်းမတစ်ယောက်က နေကိုဝတ်ဆင်ပြီး လကို ခြေနဲ့နင်းထားတယ်။ ခေါင်းပေါ်မှာလည်း ကြယ် ၁၂ လုံးပါတဲ့ သရဖူ ဆောင်းထားတယ်။ ကိုယ်ဝန်ရှိနေတဲ့ အဲဒီမိန်းမဟာ သားဖွားတော့မှာဖြစ်လို့ နာကျင်စွာ အော်ဟစ်နေတယ်။ အဲဒီနောက် ကောင်းကင်မှာ နိမိတ်နောက်တစ်ခု မြင်ပြန်တယ်။ ခေါင်းခုနစ်လုံး၊ ချိုဆယ်ချောင်းရှိတဲ့ မီးနီရောင် နဂါးကြီးတစ်ကောင်က ခေါင်းတွေပေါ်မှာ သရဖူခုနစ်ခု ဆောင်းထားတယ်။ အဲဒီနဂါးက ကောင်းကင်ကြယ် သုံးပုံတစ်ပုံကို အမြီးနဲ့ ဆွဲငင်ပြီး မြေကြီးပေါ် ပစ်ချလိုက်တယ်။ ပြီးတော့ သားဖွားတော့မယ့် မိန်းမရှေ့မှာ ရပ်ပြီး မွေးလာမယ့် ကလေးကို ဝါးမျိုဖို့ စောင့်နေတယ်။ အဲဒီမိန်းမက တိုင်းနိုင်ငံအားလုံးကို သံလှံတံနဲ့ အုပ်ချုပ်မယ့် သားယောက်ျားကို ဖွားမြင်တယ်။ အဲဒီကလေးကို ရာဇပလ္လင်ပေါ် ထိုင်နေတဲ့ ဘုရားသခင်ဆီ ချက်ချင်း ပို့ပေးကြတယ်။ အဲဒီမိန်းမက မိမိအတွက် ဘုရားသခင် ပြင်ဆင်ထားတဲ့တောထဲကို ထွက်ပြေးသွားတယ်။ အဲဒီမှာ သူ့ကို ရက်ပေါင်း ၁,၂၆၀ လုံးလုံး ကျွေးမွေးပြုစုကြတယ်။ ကောင်းကင်မှာ စစ်ဖြစ်တယ်။ မိက္ခေလနဲ့ သူ့ရဲ့ကောင်းကင်တမန်တွေက နဂါးနဲ့ တိုက်ခိုက်ကြတယ်။ နဂါးနဲ့ သူ့ရဲ့ ကောင်းကင်တမန်တွေလည်း ပြန်တိုက်ခိုက်ကြတယ်။ ဒါပေမဲ့ သူတို့ စစ်ရှုံးသွားတယ်။ ကောင်းကင်မှာ သူတို့နေစရာလည်း မရှိတော့ဘူး။ ဒါကြောင့် လူနေထိုင်ရာ မြေတစ်ပြင်လုံးကို လှည့်စားသူ၊ မာရ်နတ် စာတန်လို့ခေါ်တဲ့ ရှေးမြွေဟောင်း၊ နဂါးကြီးဟာ မြေကြီးပေါ် ပစ်ချခံရတယ်။ သူနဲ့အတူ သူ့ရဲ့ ကောင်းကင်တမန်တွေလည်း ပစ်ချခံရတယ်။ အဲဒီနောက် ကောင်းကင်မှာ အသံအကျယ်ကြီး ထွက်ပေါ်လာတယ် ဘုရားသခင်က လူတွေကို ကယ်တင်ပြီ။ တန်ခိုးတော် ပြပြီ။ နိုင်ငံတော် တည်ထောင်ပြီ။ ခရစ်တော်ရဲ့ အခွင့်အာဏာ စတင်သက်ရောက်ပြီ။ ငါတို့ရဲ့ ညီအစ်ကိုတွေကို ဘုရားသခင်ရှေ့မှာ နေ့ညမပြတ် စွပ်စွဲနေတဲ့သူ ပစ်ချခံရပြီဖြစ်လို့ပဲ။ သူတို့က သိုးသငယ်ရဲ့ သွေးကြောင့်၊ သူတို့ သက်သေခံခဲ့တဲ့ တရားစကားကြောင့် သူ့ကို အောင်မြင်ခဲ့ပြီ။ သေဘေးနဲ့ ရင်ဆိုင်ရရင်တောင် ကိုယ့်အသက်ကို မနှမြောကြဘူး။ ဒါကြောင့် ကောင်းကင်နဲ့ ကောင်းကင်မှာ နေထိုင်သူတို့၊ ဝမ်းမြောက်ကြပါ။ မြေကြီးနဲ့ ပင်လယ်ဟာ အဖြစ်ဆိုး ကြုံနေရပြီ။ မာရ်နတ်က သူ့အတွက်အချိန်နည်းနည်းပဲ ကျန်တော့မှန်း သိလို့ မင်းတို့ဆီ ဒေါသတကြီး ဆင်းလာပြီ။ နဂါးဟာ မြေကြီးပေါ် ပစ်ချခံလိုက်ရမှန်း သိသွားတဲ့အခါ သားယောက်ျား ဖွားမြင်တဲ့မိန်းမကို နှိပ်စက်ညှဉ်းပန်းတော့တယ်။ ဒါပေမဲ့ မိန်းမက မိမိရဲ့နေရာဖြစ်တဲ့ တောထဲကို ပျံသန်းသွားနိုင်ဖို့ လင်းယုန်ကြီးရဲ့ အတောင်နှစ်ဖက်ကို ရတယ်။ မြွေနဲ့ ဝေးတဲ့ အဲဒီနေရာမှာ တစ်ကာလ၊ နှစ်ကာလနဲ့ ကာလတစ်ဝက်ပတ်လုံး သူ့ကို ကျွေးမွေးပြုစုကြတယ်။ အဲဒီအခါ မြွေက ခံတွင်းထဲကရေကို မိန်းမရဲ့နောက်ကနေ မြစ်ရေသဖွယ် မှုတ်ထုတ်လိုက်တယ်။ မိန်းမကို ရေနစ်သေစေချင်လို့ပဲ။ ဒါပေမဲ့ မြေကြီးက ခံတွင်းကို ဖွင့်ပြီး နဂါးမှုတ်ထုတ်တဲ့ မြစ်ရေကို မျိုချလိုက်တယ်။ ဒီနည်းနဲ့ မိန်းမကို ကယ်လိုက်တယ်။ အဲဒီအခါ နဂါးက မိန်းမကို ဒေါသထွက်ပြီး မိန်းမရဲ့ မျိုးနွယ်ထဲက ကျန်ကြွင်းသူတွေကို စစ်တိုက်ဖို့ ထွက်သွားတယ်။ သူတို့ဟာ ဘုရားသခင်ရဲ့ ပညတ်တွေကို စောင့်ရှောက်ပြီး ယေရှုအကြောင်း သက်သေခံတဲ့သူတွေပဲ။",66,Re,12,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/12/
audio/nwt_66_Re_BU_13.mp3,အဲဒီနောက် နဂါးက ပင်လယ်သဲသောင်ပြင်ပေါ်မှာ ရပ်နေတယ်။ အဲဒီအခါ ချိုဆယ်ချောင်းနဲ့ ခေါင်းခုနစ်လုံးရှိတဲ့ သားရဲတစ်ကောင် ပင်လယ်ထဲကနေ တက်လာတာကို ကျွန်တော် မြင်တယ်။ သားရဲက ချိုတွေပေါ်မှာ သရဖူဆယ်ခု ဆောင်းထားတယ်။ ခေါင်းတွေမှာတော့ ဘုရားသခင်ကို စော်ကားတဲ့ နာမည်တွေ ရှိတယ်။ ကျွန်တော် မြင်ရတဲ့ အဲဒီသားရဲဟာ ကျားသစ်နဲ့ တူတယ်။ သူ့ခြေထောက်က ဝက်ဝံခြေထောက်၊ သူ့ပါးစပ်က ခြင်္သေ့ပါးစပ်နဲ့ တူတယ်။ အဲဒီသားရဲက နဂါးဆီကနေ တန်ခိုး၊ ပလ္လင်နဲ့ ကြီးမားတဲ့အခွင့်အာဏာကို ရတယ်။ သားရဲရဲ့ ခေါင်းတစ်လုံးဟာ သေလောက်တဲ့ဒဏ်ရာ ရထားတာကို ကျွန်တော် မြင်တယ်။ ဒါပေမဲ့ သေလောက်တဲ့ အဲဒီဒဏ်ရာ ပျောက်ကင်းသွားတယ်။ မြေတစ်ပြင်လုံးမှာရှိတဲ့လူတွေက အံ့သြကြည်ညိုပြီး သားရဲနောက်ကို လိုက်ကြတယ်။ သားရဲကို အခွင့်အာဏာ ပေးအပ်ထားတဲ့နဂါးကို လူတွေ ကိုးကွယ်ကြတယ်။ ဒီသားရဲနဲ့ တူတာ ဘယ်သူ ရှိလို့လဲ။ သူနဲ့ ဘယ်သူ စစ်ပြိုင်နိုင်လို့လဲ လို့ပြောပြီး သားရဲကိုလည်း ကိုးကွယ်ကြတယ်။ သားရဲက ကြီးကျယ်တဲ့စကားတွေ၊ ဘုရားသခင်ကို စော်ကားတဲ့စကားတွေ ပြောနိုင်တဲ့အစွမ်းသာမက ၄၂ လတိုင်တိုင် စိတ်ကြိုက်လုပ်ပိုင်ခွင့် အာဏာကိုလည်း ရထားတယ်။ သားရဲက ဘုရားသခင်ကို စော်ကားပြောဆိုရုံမက ဘုရားရဲ့နာမည်၊ စံမြန်းရာအရပ်နဲ့ ကောင်းကင်မှာနေထိုင်သူတွေကိုပါ စော်ကားပြောဆိုတော့တယ်။ သားရဲက သန့်ရှင်းသူတွေကို တိုက်ခိုက်အောင်မြင်နိုင်တဲ့အခွင့်၊ လူမျိုးနွယ်၊ လူစု၊ ဘာသာစကား အမျိုးမျိုးပြောတဲ့သူတွေ အားလုံးအပေါ် အုပ်စိုးခွင့်အာဏာကိုလည်း ရထားတယ်။ ကမ္ဘာမြေပေါ် နေထိုင်သူအားလုံးက သားရဲကို ကိုးကွယ်ကြလိမ့်မယ်။ လူ့လောကအစပြုချိန် ကတည်းက သူတို့ထဲက တစ်ယောက်မှ အသတ်ခံခဲ့ရတဲ့ သိုးသငယ်ရဲ့ အသက်စာလိပ်မှာ နာမည်စာရင်း မဝင်ကြဘူး။ နားရှိတဲ့သူ ကြားပါစေ။ သုံ့ပန်းဖြစ်ဖို့ လျာထားတဲ့သူဟာ သုံ့ပန်းဖြစ်မှာပဲ။ ဓားနဲ့ သတ်တဲ့သူဟာ ဓားနဲ့ အသတ်ခံရမှာပဲ။ သန့်ရှင်းသူတွေ ခံနိုင်ရည်နဲ့ ယုံကြည်ခြင်းရှိဖို့ လိုတယ်။ အဲဒီနောက် တခြားသားရဲတစ်ကောင် မြေကြီးထဲက တက်လာတာကို ကျွန်တော် မြင်တယ်။ အဲဒီသားရဲက သိုးသငယ်လို ချိုနှစ်ချောင်း ရှိပြီး နဂါးလို စပြီး စကားပြောတယ်။ အဲဒီသားရဲက ပထမသားရဲရဲ့ အခွင့်အာဏာရှိသမျှကို သူ့ရှေ့မှာတင် သုံးစွဲတယ်။ သေလောက်တဲ့ဒဏ်ရာ ပျောက်ကင်းသွားတဲ့ ပထမသားရဲကို ကမ္ဘာမြေနဲ့ ကမ္ဘာမြေပေါ်နေထိုင်သူတွေ ကိုးကွယ်လာအောင် သူလုပ်တယ်။ အံ့ဖွယ်အမှုကြီးတွေ လုပ်ပြတယ်။ လူသားတွေရှေ့မှာ ကောင်းကင်ကနေ မြေကြီးပေါ် မီးကျလာတဲ့အထိတောင် လုပ်ပြတယ်။ အဲဒီသားရဲက ပထမသားရဲရှေ့မှာ အံ့ဖွယ်အမှုတွေ လုပ်ပြပြီး ကမ္ဘာပေါ်နေထိုင်သူတွေကို လမ်းလွဲစေခဲ့တယ်။ တစ်ချိန်တည်းမှာ ကမ္ဘာပေါ်နေထိုင်သူတွေကို ပထမသားရဲရဲ့ ရုပ်တု ထုလုပ်ခိုင်းတယ်။ ဓားဒဏ်ရာရပေမဲ့ မသေဘဲ ရှင်သန်နေသေးတဲ့ သားရဲပဲ။ သားရဲက ပထမသားရဲရဲ့ ရုပ်တုကို အသက်သွင်းပေးခွင့် ရတယ်။ ဒါကြောင့် ပထမသားရဲရုပ်တုက စကားပြောနိုင်ရုံမက မိမိကို မကိုးကွယ်သူ အားလုံးကိုပါ သေစေနိုင်တယ်။ အဲဒီသားရဲက လူကြီးလူငယ်၊ ဆင်းရဲချမ်းသာ၊ ကျွန်နဲ့ လွတ်လပ်သူ ရှိရှိသမျှအားလုံးကို ညာလက်ပေါ်မှာဖြစ်စေ၊ နဖူးပေါ်မှာဖြစ်စေ အတင်းအကျပ် အမှတ်တံဆိပ် ရိုက်နှိပ်ခိုင်းတယ်။ ဒါကြောင့် သားရဲရဲ့ နာမည် ဒါမှမဟုတ် အဲဒီနာမည်ရဲ့ ကိန်းဂဏန်းဖြစ်တဲ့ အမှတ်တံဆိပ် ရိုက်နှိပ်ထားသူကလွဲလို့ တခြားလူတွေ ရောင်းဝယ်ခွင့် မရဘူး။ ဉာဏ်ပညာရှိသူဆိုရင် ဒါကို နားလည်လိမ့်မယ် သားရဲရဲ့ ကိန်းဂဏန်းဟာ လူရဲ့ကိန်းဂဏန်းပဲဖြစ်လို့ ထိုးထွင်းသိမြင်နိုင်စွမ်းရှိတဲ့သူ တွက်ချက်ပါစေ။ အဲဒီကိန်းဂဏန်းဟာ ၆၆၆ ပဲ။,66,Re,13,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/13/
audio/nwt_66_Re_BU_14.mp3,"အဲဒီနောက် ကျွန်တော် ကြည့်လိုက်တဲ့အခါ ဇိအုန်တောင်ပေါ်မှာ သိုးသငယ် ရပ်နေတာကို မြင်တယ်။ သူ့နာမည်နဲ့ အဖဘုရားရဲ့ နာမည်ကို နဖူးပေါ်မှာ ရေးထားတဲ့သူ ၁၄၄,၀၀၀ လည်း သူနဲ့အတူ ရှိနေတယ်။ အဲဒီအခါ ရေထုကြီး၊ မိုးခြိမ်းသံကြီးနဲ့ တူတဲ့အသံ ကောင်းကင်ကနေ ထွက်ပေါ်လာတာကို ကျွန်တော် ကြားတယ်။ ကြားရတဲ့အသံဟာ စောင်းတီးပြီး သီဆိုနေတဲ့ သီချင်းသည်တွေရဲ့ အသံနဲ့ တူတယ်။ သူတို့က ရာဇပလ္လင်ရှေ့၊ သတ္တဝါလေးပါးနဲ့ အကြီးအကဲတွေရှေ့မှာ သီချင်းသစ်နဲ့ တူတဲ့ သီချင်းကို သီဆိုနေကြတယ်။ ကမ္ဘာမြေပေါ်ကနေ ဘုရားသခင် ဝယ်ယူထားတဲ့ ၁၄၄,၀၀၀ ကလွဲလို့ ဘယ်သူမှ အဲဒီသီချင်းကို မဆိုတတ်ဘူး။ သူတို့ဟာ မိန်းမနဲ့ပတ်သက်ပြီး ညစ်ညူးနေတဲ့သူတွေ မဟုတ်ဘူး။ တကယ်တော့ သူတို့ဟာ အပျိုစင်တွေ ဖြစ်တယ်။ သိုးသငယ်သွားလေရာ တကောက်ကောက် လိုက်သူတွေ၊ ဘုရားသခင်နဲ့ သိုးသငယ်အတွက် သီးဦးသီးဖျားတွေအဖြစ် လူသားတွေထဲကနေ ဝယ်ယူထားသူတွေ ဖြစ်တယ်။ လိမ်မပြောတတ်သူတွေ၊ အပြစ်အနာအဆာ ကင်းသူတွေပဲ။ အဲဒီနောက် ကောင်းကင်တမန်တစ်ပါး ကောင်းကင်မှာ ပျံဝဲနေတာကို ကျွန်တော် မြင်တယ်။ သူက ကမ္ဘာပေါ်နေထိုင်သူတွေ၊ လူမျိုး၊ လူမျိုးနွယ်၊ ဘာသာစကားအမျိုးမျိုး ပြောတဲ့လူတွေ၊ လူစုတွေကို ထာဝရသတင်းကောင်း ကြေညာနေတယ်။ သူက ဘုရားသခင်ကို ကြောက်ရွံ့ရိုသေပြီး ဘုန်းတော်ကို ချီးမွမ်းကြပါ။ ဘုရားသခင် တရားစီရင်ချိန် ရောက်ပြီ။ ကောင်းကင်၊ မြေကြီး၊ ပင်လယ်နဲ့ စမ်းရေတွေကို ဖန်ဆင်းတဲ့အရှင်ကို ကိုးကွယ်ကြပါ ဆိုပြီး ကြွေးကြော်နေတယ်။ အဲဒီနောက် ဒုတိယ ကောင်းကင်တမန်က နောက်ကနေ လိုက်လာပြီး မဟာဗာဗုလုန် ပြိုလဲပြီ။ ပြိုလဲပြီ။ သူဟာ လူမျိုးအားလုံးကို လိင်အကျင့်ယိုယွင်းခြင်း ဆိုတဲ့ ရမ္မက်ဝိုင် တိုက်တဲ့သူပဲ လို့ပြောတယ်။ အဲဒီနောက် တတိယ ကောင်းကင်တမန် သူတို့နောက်ကနေ လိုက်လာပြီး အော်ပြောတယ် သားရဲနဲ့ သားရဲရုပ်တုကို ကိုးကွယ်သူ၊ နဖူးပေါ်မှာဖြစ်စေ၊ လက်မှာဖြစ်စေ အမှတ်တံဆိပ်ကို ရိုက်နှိပ်ထားသူ ဖြစ်မယ်ဆိုရင်၊ အမျက်တော်ဝိုင်ကို သောက်ရလိမ့်မယ်။ ဘုရားသခင်ရဲ့ အမျက်တော်ဖလားထဲ ရေမရောဘဲ လောင်းထည့်ထားတဲ့ဝိုင်ပဲ။ သူဟာ သန့်ရှင်းတဲ့ ကောင်းကင်တမန်တွေရှေ့၊ သိုးသငယ်ရှေ့မှာ မီးတွေ၊ ကန့်တွေနဲ့ ညှဉ်းဆဲခံရလိမ့်မယ်။ သူတို့ကိုညှဉ်းဆဲတဲ့ မီးထဲကနေ မီးခိုးတွေ အစဉ်ထာဝရ လွင့်တက်နေတယ်။ သားရဲနဲ့ သားရဲရုပ်တုကို ကိုးကွယ်တဲ့သူတွေ၊ သားရဲရဲ့ အမှတ်တံဆိပ်ကို လက်ခံတဲ့သူတွေဟာ နေ့ရောညပါ သက်သာရာမရ ဖြစ်နေတယ်။ သန့်ရှင်းသူတွေ၊ ဘုရားသခင်ရဲ့ ပညတ်ချက်ကို လိုက်နာသူတွေ၊ ယေရှုကို စွဲစွဲမြဲမြဲ ယုံကြည်သူတွေဟာ ခံနိုင်ရည်ရှိဖို့ လိုတယ်။ အဲဒီနောက် သခင်နဲ့ တစ်စိတ်တစ်ဝမ်းတည်းဖြစ်ပြီး သေဆုံးသွားသူတွေဟာ ဒီအချိန်ကစပြီး ပျော်ရွှင်ချမ်းမြေ့ရလိမ့်မယ်လို့ ရေးမှတ်လိုက်ပါ။ စွမ်းအားတော်ကလည်း သူတို့လုပ်ခဲ့တဲ့ ကောင်းမှုမှန်သမျှ သူတို့နဲ့အတူ လိုက်ပါသွားပြီဖြစ်လို့ ပင်ပန်းတဲ့အလုပ်တွေကနေ အနားယူကြပါစေလို့ ပြောတယ် ဆိုတဲ့အသံ ကောင်းကင်ကနေ ထွက်ပေါ်လာတာကို ကျွန်တော် ကြားတယ်။ အဲဒီနောက် ကျွန်တော် ကြည့်လိုက်တဲ့အခါ မိုးတိမ်ဖြူကို မြင်တယ်။ မိုးတိမ်ပေါ်မှာ လူသားနဲ့တူတဲ့ လူတစ်ယောက် ထိုင်နေတယ်။ ရွှေသရဖူဆောင်းပြီး ထက်တဲ့တံစဉ်ကို ကိုင်ထားတယ်။ ကောင်းကင်တမန် နောက်တစ်ပါးက ဗိမာန်တော်ရဲ့ သန့်ရှင်းရာဌာနကနေ ထွက်လာပြီး တံစဉ်နဲ့ ရိတ်သိမ်းလိုက်ပါ။ မြေထွက်သီးနှံတွေ ဝင်းမှည့်ပြီ။ ရိတ်သိမ်းချိန် တန်နေပြီ လို့ မိုးတိမ်ပေါ်မှာထိုင်တဲ့သူကို အော်ပြောတယ်။ ဒါနဲ့ မိုးတိမ်ပေါ်မှာထိုင်နေတဲ့သူက မြေထွက်သီးနှံတွေကို တံစဉ်နဲ့ ရိတ်သိမ်းလိုက်တယ်။ ကောင်းကင်တမန် နောက်တစ်ပါးက ကောင်းကင်မှာရှိတဲ့ ဗိမာန်တော်ရဲ့ သန့်ရှင်းရာဌာနကနေ ထွက်လာတယ်။ သူလည်း ထက်တဲ့တံစဉ် ကိုင်ထားတယ်။ နောက်ထပ် ကောင်းကင်တမန်တစ်ပါးက ပူဇော်ရာပလ္လင်ကနေ ထွက်လာတယ်။ သူ့မှာ မီးကို လိုသလိုသုံးနိုင်တဲ့ အခွင့်အာဏာ ရှိတယ်။ သူက ထက်တဲ့တံစဉ် ကိုင်ထားတဲ့သူကို ကမ္ဘာမြေပေါ်က စပျစ်ပင်တွေမှာ အသီးတွေ ဝင်းမှည့်နေပြီ။ စပျစ်ခိုင်တွေကို ထက်တဲ့တံစဉ်နဲ့ ရိတ်သိမ်းပါ လို့ အော်ပြောတယ်။ အဲဒီကောင်းကင်တမန်လည်း ကမ္ဘာမြေပေါ်က စပျစ်ပင်တွေကို တံစဉ်နဲ့ ရိတ်ပြီး ဘုရားသခင့် အမျက်တော်ကို တင်စားတဲ့ ဧရာမ စပျစ်သီးနယ်ရာကျင်းထဲ စပျစ်သီးတွေကို သွန်ချလိုက်တယ်။ မြို့ပြင်မှာ စပျစ်သီးနယ်ရာကျင်းကို နင်းနယ်တယ်။ စပျစ်ကျင်းထဲက စီးထွက်လာတဲ့ သွေးတွေဟာ ချောင်းလို စီးဆင်းသွားတယ်။ အဲဒီသွေးစီးကြောင်းက မြင်းဇက်ကြိုးအထိ မြင့်ပြီး စတာဒီယမ် ၁,၆၀၀ အထိရှည်တယ်။",66,Re,14,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/14/
audio/nwt_66_Re_BU_15.mp3,အဲဒီနောက် ကောင်းကင်မှာ ကြီးမြတ်ပြီး အံ့ဖွယ်ကောင်းတဲ့နိမိတ် နောက်တစ်ခုကို ကျွန်တော် မြင်တယ်။ ကပ်ဘေးခုနစ်ခု ယူဆောင်လာတဲ့ ကောင်းကင်တမန်ခုနစ်ပါးကို မြင်တယ်။ အဲဒီကပ်ဘေးတွေ ပြီးဆုံးသွားရင် ဘုရားသခင်ရဲ့ အမျက်တော်လည်း ပြီးဆုံးသွားမှာဖြစ်လို့ အဲဒီကပ်ဘေးတွေဟာ နောက်ဆုံးပဲ။ အဲဒီအခါ ဖန်ရေကန်နဲ့တူတဲ့ အရာတစ်ခုကို ကျွန်တော် မြင်တယ်။ အဲဒီကန်ထဲမှာ မီးတွေနဲ့ ရောနေတယ်။ သားရဲ၊ သားရဲရုပ်တု၊ သားရဲနာမည်ရဲ့ ကိန်းဂဏန်းတွေကို အောင်မြင်သူတွေကိုလည်း မြင်တယ်။ သူတို့က ဘုရားသခင်ရဲ့ စောင်းတွေကို ကိုင်ပြီး ဖန်ရေကန်နားမှာ ရပ်နေကြတယ်။ သူတို့က ဘုရားသခင်ရဲ့ကျွန် မောရှေရဲ့သီချင်းနဲ့ သိုးသငယ်ရဲ့သီချင်းကို အခုလို သီဆိုနေကြတယ် အနန္တတန်ခိုးရှင် ယေဟောဝါ ဘုရား၊ ကိုယ်တော်ရဲ့ လုပ်ဆောင်မှုတွေဟာ ကြီးမြတ်ပြီး အံ့သြစရာ ကောင်းလှပါတယ်။ အို ထာဝရဘုရင်၊ နည်းလမ်းတော်တွေဟာ ဖြောင့်မတ်မှန်ကန်လှပါတယ်။ ယေဟောဝါ ဘုရား၊ ကိုယ်တော်တစ်ပါးတည်းသာ သစ္စာစောင့်သိတဲ့အရှင် ဖြစ်တဲ့အတွက် ဘယ်သူက ကိုယ်တော့်ကို မကြောက်ရွံ့ဘဲနေမှာလဲ။ ဘယ်သူက နာမတော်ကို မချီးမွမ်းဘဲ နေနိုင်မှာလဲ။ ကိုယ်တော်ရဲ့စီရင်ချက်တွေ ဖြောင့်မတ်ကြောင်း ပေါ်လွင်ထင်ရှားပါပြီ။ ဒါကြောင့် လူမျိုးအားလုံး ရှေ့တော်ကို လာပြီး ကိုးကွယ်ကြပါလိမ့်မယ်။ အဲဒီနောက် ကောင်းကင်မှာရှိတဲ့ သက်သေခံချက်တဲတော်ရဲ့ သန့်ရှင်းရာဌာန ပွင့်လာတာကို ကျွန်တော်မြင်တယ်။ ကပ်ဘေးခုနစ်ခုကို ယူဆောင်လာတဲ့ ကောင်းကင်တမန်ခုနစ်ပါးက စင်ကြယ်တောက်ပြောင်တဲ့ ချည်ထည်ကို ဝတ်ဆင်ပြီး၊ ရွှေရင်စည်းစည်းပြီး သန့်ရှင်းရာဌာနကနေ ထွက်လာတယ်။ သတ္တဝါလေးပါးထဲကတစ်ပါးက အစဉ်ထာဝရ အသက်ရှင်တဲ့ ဘုရားသခင်ရဲ့ အမျက်တော်နဲ့ပြည့်နေတဲ့ ရွှေဖလားခုနစ်လုံးကို ကောင်းကင်တမန် ခုနစ်ပါးဆီ ပေးလိုက်တယ်။ အဲဒီအခါ ဘုရားသခင်ရဲ့ ဘုန်းတော်နဲ့ တန်ခိုးကြောင့် သန့်ရှင်းရာဌာနဟာ မီးခိုးတွေနဲ့ ပြည့်သွားတယ်။ ကောင်းကင်တမန် ခုနစ်ပါးရဲ့ ကပ်ဘေးခုနစ်ခု မပြီးမချင်း သန့်ရှင်းရာဌာနထဲ ဘယ်သူမှ မဝင်နိုင်ဘူး။,66,Re,15,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/15/
audio/nwt_66_Re_BU_16.mp3,သန့်ရှင်းရာဌာနကနေ ကျယ်လောင်တဲ့အသံ ထွက်ပေါ်လာပြီး ကောင်းကင်တမန်ခုနစ်ပါးကို သွားကြပါ။ ဘုရားသခင်ရဲ့ အမျက်တော်ဖလား ခုနစ်လုံးကို ကမ္ဘာမြေပေါ် လောင်းချလိုက်ပါ လို့ပြောတာကို ကျွန်တော် ကြားတယ်။ ပထမကောင်းကင်တမန်က ထွက်သွားပြီး အမျက်တော်ဖလားကို ကမ္ဘာမြေပေါ် လောင်းချလိုက်တယ်။ အဲဒီအခါ သားရဲအမှတ်တံဆိပ် ရိုက်နှိပ်ထားသူတွေနဲ့ သားရဲရုပ်တုကို ကိုးကွယ်တဲ့သူတွေရဲ့ ကိုယ်ပေါ်မှာ နာကျင်ဆိုးဝါးတဲ့ အနာစိမ်းတွေ ပေါက်လာတယ်။ ဒုတိယ ကောင်းကင်တမန်က အမျက်တော်ဖလားကို ပင်လယ်ပေါ် လောင်းချလိုက်တယ်။ အဲဒီအခါ ပင်လယ်ဟာ လူသေရဲ့ သွေးလို ဖြစ်သွားပြီး ပင်လယ်ထဲမှာရှိတဲ့ သတ္တဝါအားလုံး သေကုန်တယ်။ တတိယ ကောင်းကင်တမန်က အမျက်တော်ဖလားကို မြစ်တွေ၊ စမ်းရေတွေပေါ် လောင်းချလိုက်တယ်။ အဲဒီအခါ ရေဟာ သွေးဖြစ်သွားတယ်။ ရေအပေါ် အခွင့်အာဏာရှိတဲ့ ကောင်းကင်တမန်က အတိတ်နဲ့ ပစ္စုပ္ပန်မှာ အစဉ်တည်ရှိပြီး သစ္စာစောင့်သိတဲ့အရှင်၊ ကိုယ်တော် အခုလို စီရင်ဆုံးဖြတ်တာ ဖြောင့်မှန်ပါတယ်။ သန့်ရှင်းသူတွေ၊ ပရောဖက်တွေကို သတ်ပြီး သွေးမြေကျအောင် လုပ်ခဲ့သူတွေကို ကိုယ်တော်က သွေးသောက်ခိုင်းတယ်။ ဒါဟာ သူတို့ ခံထိုက်တဲ့အရာပဲ လို့ပြောတာကို ကျွန်တော် ကြားတယ်။ ပူဇော်ရာပလ္လင်ကလည်း အနန္တတန်ခိုးရှင် ယေဟောဝါ ဘုရား၊ ကိုယ်တော်ရဲ့ စီရင်ဆုံးဖြတ်ချက်တွေဟာ မှန်ကန်ဖြောင့်မတ်ပါတယ် လို့ပြောတာကို ကျွန်တော် ကြားတယ်။ စတုတ္ထကောင်းကင်တမန်က အမျက်တော်ဖလားကို နေပေါ် လောင်းချလိုက်တယ်။ အဲဒီအခါ နေက လူတွေကို မီးနဲ့လောင်မြိုက်နိုင်တဲ့အခွင့် ရတယ်။ လူတွေဟာ ပြင်းထန်တဲ့ အပူရှိန်ကို ခံရတယ်။ အဲဒီအခါ ကပ်ဘေးတွေ ဖြစ်ပေါ်စေနိုင်တဲ့ ဘုရားသခင်ရဲ့နာမည်ကို စော်ကားပြောဆိုကြတယ်။ သူတို့ နောင်တမရကြဘူး။ ဘုရားသခင်ရဲ့ ဘုန်းတော်ကို မချီးမွမ်းကြဘူး။ ပဉ္စမကောင်းကင်တမန်က အမျက်တော်ဖလားကို သားရဲရဲ့ ရာဇပလ္လင်ပေါ် လောင်းချလိုက်တယ်။ အဲဒီအခါ သားရဲရဲ့နိုင်ငံဟာ မှောင်မိုက်သွားတယ်။ သူတို့က နာကျင်လွန်းလို့ ကိုယ့်လျှာကိုယ် ကိုက်ထားရတယ်။ နာကျင်ပြီး အနာစိမ်းတွေ ပေါက်လာတဲ့အတွက် ကောင်းကင်အုပ်စိုးရှင် ဘုရားသခင်ကို သူတို့ စော်ကားပြောဆိုကြတယ်။ သူတို့ရဲ့ အကျင့်တွေအတွက် နောင်တမရကြဘူး။ ဆဋ္ဌမကောင်းကင်တမန်က အမျက်တော်ဖလားကို ယူဖရေးတီးမြစ်ကြီးပေါ် လောင်းချလိုက်တယ်။ အဲဒီအခါ မြစ်ရေခန်းခြောက်သွားပြီး အရှေ့အရပ်ကနေလာတဲ့ ဘုရင်တွေအတွက် လမ်းပွင့်သွားတယ်။ အဲဒီနောက် နဂါးရဲ့ခံတွင်း၊ သားရဲရဲ့ခံတွင်း၊ ပရောဖက်အတုအယောင်ရဲ့ ခံတွင်းထဲကနေ ဖားလို ညစ်ညူးတဲ့ သတင်းစကားသုံးခု ထွက်လာတာကို ကျွန်တော် မြင်တယ်။ အဲဒီသတင်းစကားတွေဟာ နတ်ဆိုးတွေရဲ့ သတင်းစကားဖြစ်ပြီး အံ့ဖွယ်အမှုတွေ လုပ်ပြတယ်။ အဲဒီစကားတွေက လူနေထိုင်ရာ မြေတစ်ပြင်လုံးမှာရှိတဲ့ ဘုရင်တွေဆီ ထွက်သွားပြီး အနန္တတန်ခိုးရှင် ဘုရားသခင်ရဲ့နေ့ကြီးမှာ တိုက်မယ့် စစ်ပွဲအတွက် သူတို့ကို စုရုံးစေတယ်။ ငါက သူခိုးလာသလို လာမယ်။ အဝတ်ဗလာနဲ့ သွားလာရတဲ့အတွက် လူတွေရှေ့ အရှက်ပေါ်ရတဲ့အဖြစ်မျိုး မရောက်အောင် နိုးနိုးကြားကြားနေပြီး ကိုယ့်ဝတ်ရုံကို ထိန်းသိမ်းတဲ့သူဟာ ပျော်ရွှင်ချမ်းမြေ့တယ်။ သူတို့က ဘုရင်တွေကို ဟီဘရူးစကားနဲ့ အာမဂေဒုန် လို့ခေါ်တဲ့ အရပ်မှာ စုရုံးတယ်။ သတ္တမကောင်းကင်တမန်က အမျက်တော်ဖလားကို လေထုထဲ လောင်းချလိုက်တယ်။ အဲဒီအခါ ဗိမာန်တော်ရဲ့ သန့်ရှင်းရာဌာနကနေ၊ ရာဇပလ္လင်ကနေ ပြီးဆုံးပြီ ဆိုတဲ့ ကျယ်လောင်တဲ့အသံ ထွက်ပေါ်လာတယ်။ အဲဒီနောက် လျှပ်စီးတွေ၊ စကားသံတွေ၊ မိုးခြိမ်းသံတွေ ထွက်ပေါ်လာပြီး မြေငလျင်ကြီး လှုပ်တယ်။ ကမ္ဘာမြေပေါ် လူသားတွေ စတည်ရှိချိန်ကတည်းက တစ်ခါမှ မဖြစ်ဖူးတဲ့ အင်မတန်ပြင်းထန်တဲ့ ငလျင်ကြီးပဲ။ မြို့ကြီးက သုံးပိုင်းကွဲပြီး တိုင်းနိုင်ငံတွေရဲ့ မြို့တွေလည်း ပြိုပျက်ကုန်တယ်။ မဟာဗာဗုလုန်ကို အမျက်တော်ဝိုင်ခွက် သောက်ခိုင်းဖို့ ဘုရားသခင် သတိရတယ်။ ကျွန်းအားလုံး ပျောက်သွားတယ်။ တောင်တွေလည်း မရှိတော့ဘူး။ တစ်လုံးကို တစ်တဲလင့် လေးတဲ့ မိုးသီးကြီးတွေက ကောင်းကင်ကနေ လူတွေပေါ် ကျလာတယ်။ မိုးသီးကပ်ဘေးက ကြီးမားပြင်းထန်လွန်းလို့ အဲဒီကပ်ဘေးကြောင့် ဘုရားသခင်ကို လူတွေ စော်ကားပြောဆိုကြတယ်။,66,Re,16,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/16/
audio/nwt_66_Re_BU_17.mp3,အဲဒီနောက် ဖလားခုနစ်လုံးကိုင်တဲ့ ကောင်းကင်တမန်ခုနစ်ပါးထဲက တစ်ပါး ရောက်လာပြီး လာပါ။ ရေထုအပေါ်ထိုင်နေတဲ့ ပြည့်တန်ဆာကြီး ဘယ်လို အပြစ်ဒဏ် ခံရတော့မယ်ဆိုတာ ပြမယ်။ ကမ္ဘာ့အုပ်စိုးရှင်တွေက သူနဲ့ လိင်အကျင့်ယိုယွင်းကြတယ်။ ကမ္ဘာမြေပေါ် နေထိုင်သူတွေလည်း လိင်အကျင့်ယိုယွင်းခြင်း ဖြစ်တဲ့ သူ့ရဲ့ဝိုင်ကို သောက်ပြီး မူးယစ်နေကြတယ် လို့ ကျွန်တော့်ကို ပြောတယ်။ အဲဒီနောက် သူက ကျွန်တော့်ကို တောအရပ်ဆီ စွမ်းအားတော်နဲ့ ခေါ်ဆောင်သွားတယ်။ နီမြန်းတဲ့ သားရဲတစ်ကောင်ပေါ် ထိုင်နေတဲ့ မိန်းမတစ်ယောက်ကို ကျွန်တော် မြင်တယ်။ ခေါင်းခုနစ်လုံး၊ ချိုဆယ်ချောင်းရှိတဲ့ အဲဒီသားရဲဟာ ဘုရားသခင်ကို စော်ကားတဲ့နာမည်တွေ တစ်ကိုယ်လုံးမှာ ရေးထားတယ်။ အဲဒီမိန်းမဟာ ခရမ်းရောင်နဲ့ ကြက်သွေးရောင် ဝတ်ဆင်ထားပြီး ရွှေ၊ ကျောက်မျက်ရတနာနဲ့ ပုလဲတွေ ဆင်မြန်းထားတယ်။ ရွံရှာဖွယ်ရာတွေ၊ လိင်အကျင့်ယိုယွင်းခြင်း ဖြစ်တဲ့ ညစ်ညမ်းတဲ့ အရာတွေနဲ့ ပြည့်နေတဲ့ ရွှေဖလားကို ကိုင်ထားတယ်။ မဟာဗာဗုလုန်၊ ပြည့်တန်ဆာတွေနဲ့ ကမ္ဘာမြေပေါ်က ရွံရှာဖွယ်တွေရဲ့ မိခင် ဆိုတဲ့ လျှို့ဝှက်နာမည်ကို နဖူးပေါ်မှာ ရေးထားတယ်။ အဲဒီမိန်းမဟာ သန့်ရှင်းသူတွေရဲ့သွေး၊ ယေရှုရဲ့ သက်သေခံတွေရဲ့ သွေးနဲ့ မူးယစ်နေတာကို ကျွန်တော် မြင်တယ်။ သူ့ကို မြင်တဲ့အခါ ကျွန်တော် အကြီးအကျယ် အံ့သြသွားတယ်။ ဒါကြောင့် ကောင်းကင်တမန်က ဘာလို့ အံ့သြတာလဲ။ အဲဒီမိန်းမရဲ့ လျှို့ဝှက်ချက်၊ သူထိုင်နေတဲ့ ခေါင်းခုနစ်လုံး ချိုဆယ်ချောင်းရှိတဲ့ သားရဲရဲ့လျှို့ဝှက်ချက်ကို ပြောပြမယ်။ ခင်ဗျား မြင်ရတဲ့ သားရဲဟာ တစ်ချိန်ကရှိခဲ့ပေမဲ့ အခု မရှိတော့ဘူး။ ဒါပေမဲ့ မကြာခင် တွင်းနက်ကြီးထဲကနေ တက်လာပြီးနောက် ပျက်စီးသွားလိမ့်မယ်။ တစ်ချိန်က ရှိခဲ့ပေမဲ့ မရှိတော့တဲ့ သားရဲ၊ မကြာခင် ပြန်ပေါ်လာမယ့် အဲဒီသားရဲကို ကမ္ဘာပေါ် နေထိုင်သူတွေ မြင်တဲ့အခါ အံ့သြသွားကြလိမ့်မယ်။ ဒါပေမဲ့ အဲဒီလူတွေဟာ လူ့လောကအစပြုချိန် ကတည်းက အသက်စာလိပ်မှာ နာမည်စာရင်း မဝင်သူတွေပဲ။ ဉာဏ်ပညာနဲ့ စဉ်းစားဉာဏ်ရှိသူဟာ ဒါကို နားလည်လိမ့်မယ် ခေါင်းခုနစ်လုံးဟာ အဲဒီမိန်းမ ထိုင်နေတဲ့ တောင်ခုနစ်လုံးကို ဆိုလိုတယ်။ ဘုရင်ခုနစ်ပါး ရှိတယ်။ ငါးပါး ကျဆုံးသွားပြီ။ တစ်ပါး ရှိနေတယ်။ နောက်တစ်ပါးက မပေါ်လာသေးဘူး။ ပေါ်လာတဲ့အခါ တစ်ခဏပဲ တည်တံ့လိမ့်မယ်။ တစ်ချိန်က ရှိခဲ့ပေမဲ့ မရှိတော့တဲ့ သားရဲဟာ အဋ္ဌမဘုရင်လည်း ဟုတ်တယ်။ ဒါပေမဲ့ အဲဒီသားရဲက ဘုရင်ခုနစ်ပါးထဲက ပေါ်ထွက်လာပြီးနောက် ပျက်စီးရလိမ့်မယ်။ ခင်ဗျား မြင်ရတဲ့ ချိုဆယ်ချောင်းဟာ နိုင်ငံမရသေးတဲ့ ဘုရင်ဆယ်ပါးကို ဆိုလိုတယ်။ ဒါပေမဲ့ သူတို့ဟာ သားရဲနဲ့အတူ ဘုရင့်အာဏာကို တစ်နာရီလောက် ရလိမ့်မယ်။ သူတို့ဟာ အကြံတူတွေဖြစ်လို့ သူတို့ရဲ့တန်ခိုးနဲ့ အာဏာကို သားရဲဆီ ပေးအပ်ကြတယ်။ သူတို့က သိုးသငယ်နဲ့ စစ်တိုက်လိမ့်မယ်။ ဒါပေမဲ့ သိုးသငယ်ဟာ သခင်တကာတို့ရဲ့ သခင်၊ ဘုရင်တကာတို့ရဲ့ ဘုရင်ဖြစ်လို့ သူတို့ကို အောင်မြင်လိမ့်မယ်။ ခေါ်ယူရွေးချယ်ခံရတဲ့ သစ္စာရှိသူတွေလည်း သိုးသငယ်နဲ့အတူ အောင်မြင်ကြလိမ့်မယ်။ ကောင်းကင်တမန်က ခင်ဗျား မြင်ရတဲ့ ပြည့်တန်ဆာထိုင်နေတဲ့ ရေတွေဟာ လူစုတွေ၊ လူအုပ်တွေ၊ လူမျိုးတွေ၊ ဘာသာစကား အမျိုးမျိုးပြောတဲ့ လူတွေကို ဆိုလိုတယ်။ ခင်ဗျား မြင်ရတဲ့ ချိုဆယ်ချောင်းရှိတဲ့ သားရဲက ပြည့်တန်ဆာကို မုန်းလိမ့်မယ်။ သူ့ကို သိမ်းရုံးဖျက်ဆီးပြီး အဝတ်ဗလာ ဖြစ်စေမယ်။ သူ့အသားကို စားပြီး သူ့ကို အစအနမကျန်အောင် မီးရှို့ပစ်လိမ့်မယ်။ ဘုရားသခင်က မိမိရဲ့အကြံကို သူတို့ရဲ့ စိတ်ထဲ ထည့်ပေးပြီး အကောင်အထည်ဖော်လိမ့်မယ်။ သူတို့က ဘုရားသခင်ရဲ့ နှုတ်ထွက်စကားအတိုင်း ဖြစ်လာတဲ့အချိန်အထိ သားရဲကို နိုင်ငံ ပေးအပ်ပြီး သူတို့မှာရှိတဲ့ တူညီတဲ့အကြံကို အကောင်အထည်ဖော်လိမ့်မယ်။ ခင်ဗျား မြင်ရတဲ့ မိန်းမဟာ ကမ္ဘာပေါ်ကဘုရင်တွေကို အုပ်စိုးတဲ့ မြို့ကြီးကို ဆိုလိုတယ်။,66,Re,17,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/17/
audio/nwt_66_Re_BU_18.mp3,အဲဒီနောက် အခွင့်အာဏာ ကြီးကြီးမားမား ရထားတဲ့ ကောင်းကင်တမန် နောက်တစ်ပါး ကောင်းကင်ကနေ ဆင်းလာတာကို ကျွန်တော် မြင်တယ်။ သူ့ရဲ့ဘုန်းတန်ခိုးကြောင့် မြေတစ်ပြင်လုံး ထွန်းလင်းသွားတယ်။ အားနဲ့မာန်နဲ့ သူအော်ပြောလိုက်တာက မဟာဗာဗုလုန် ပြိုလဲပြီ၊ ပြိုလဲပြီ။ နတ်ဆိုးတွေ နေထိုင်ရာ၊ ညစ်ညူးတဲ့ နတ်ဆိုး ခိုအောင်းရာ၊ မစင်ကြယ်တဲ့ ရွံမုန်းစရာငှက်တွေ ပုန်းခိုရာ ဖြစ်သွားပြီ။ လိင်အကျင့်ယိုယွင်းခြင်း ဆိုတဲ့ သူ့ရဲ့ရမ္မက်ဝိုင်ကြောင့် တိုင်းနိုင်ငံတွေဟာ သားကောင်အဖြစ် ကျဆုံးကုန်ပြီ။ ကမ္ဘာ့အုပ်စိုးရှင်တွေက သူနဲ့ လိင်အကျင့်ယိုယွင်းခဲ့တယ်။ သူ အရှက်မရှိ စည်းစိမ်ယစ်တဲ့အတွက် ကမ္ဘာ့ကုန်သည်တွေလည်း ချမ်းသာသွားတယ်။ အဲဒီနောက် ကောင်းကင်ကနေ အသံနောက်တစ်သံ ထွက်ပေါ်လာပြီး ငါ့လူတို့၊ သူ့ရဲ့အပြစ်တွေမှာ မပါချင်ဘူး၊ သူခံရမယ့်ကပ်ဘေးတွေကို မခံချင်ဘူးဆိုရင် သူ့ဆီကနေ ထွက်သွားကြ။ သူ့ရဲ့အပြစ်တွေ များလွန်းလို့ ကောင်းကင်အထိ ရောက်နေပြီ။ သူလုပ်ခဲ့တဲ့ မတရားမှုတွေအတွက် သူ့ကို ဘုရားသခင် တရားစီရင်တော့မယ်။ တခြားသူတွေကို သူဆက်ဆံခဲ့တဲ့အတိုင်း သူ့ကို ဆက်ဆံကြပါ။ သူလုပ်ခဲ့တာတွေအတွက် နှစ်ဆပြန်ဆပ်ပေးကြပါ။ သူရောစပ်တဲ့ ဖလားထဲမှာ သူသောက်ဖို့ နှစ်ဆရောစပ်ကြပါ။ ကိုယ့်ကိုယ်ကိုယ် ချီးမြှောက်ပြီး အရှက်မရှိ စည်းစိမ်ယစ်ခဲ့တဲ့အတိုင်း သူ့ကို ပြန်ညှဉ်းဆဲပြီး ငိုကြွေးမြည်တမ်းစေပါ။ သူက ဘုရင်မလို ငါနန်းစံနေတာ။ ငါဟာ မုဆိုးမ မဟုတ်ဘူး။ ဘယ်တော့မှ ငိုကြွေးရမှာ မဟုတ်ဘူး လို့ ပြောမြဲပြောနေတယ်။ ဒါကြောင့် သူဟာ သေခြင်း၊ မြည်တမ်းခြင်း၊ ကပ်ဘေး၊ အငတ်ဘေးတွေကို တစ်ရက်တည်းမှာ ကြုံရလိမ့်မယ်။ သူ့ကို တရားစီရင်တဲ့ ယေဟောဝါ ဘုရားဟာ ခွန်အားကြီးတဲ့အတွက် သူ အစအနမကျန်အောင် မီးလောင်သွားလိမ့်မယ်။ သူနဲ့ လိင်အကျင့်ယိုယွင်းပြီး အရှက်မရှိ စည်းစိမ်ယစ်ခဲ့တဲ့ ကမ္ဘာ့အုပ်စိုးရှင်တွေက သူ့ကို လောင်မြိုက်တဲ့ မီးခိုးတွေကို မြင်တဲ့အခါ ရင်ဘတ်ထုပြီး ငိုကြွေးကြလိမ့်မယ်။ သူ့လိုညှဉ်းဆဲခံရမှာ ကြောက်လို့ အဝေးမှာ ရပ်ပြီး အို မြို့ကြီး၊ ခိုင်ခံ့လှတဲ့ ဗာဗုလုန်မြို့ကြီး၊ အဖြစ်ဆိုးလိုက်တာ၊ အဖြစ်ဆိုးလိုက်တာ။ တစ်နာရီအတွင်းမှာ မင်း တရားစီရင်ခံလိုက်ရပါလား လို့ပြောကြလိမ့်မယ်။ အဲဒီအပြင် ကမ္ဘာ့ကုန်သည်တွေကလည်း သူတို့ရဲ့ ကုန်ပစ္စည်းတွေကို ဝယ်မယ့်သူ မရှိတော့လို့ ငိုကြွေးမြည်တမ်းကြလိမ့်မယ်။ ကုန်ပစ္စည်းတွေထဲမှာ ရွှေ၊ ငွေ၊ ကျောက်မျက်ရတနာ၊ ပုလဲ၊ ချည်ချောထည်၊ ခရမ်းရောင်အထည်၊ ပိုးထည်၊ ကြက်သွေးရောင်အထည်တွေ ပါတယ်။ သစ်မွှေးပစ္စည်း၊ ဆင်စွယ်ပစ္စည်းမျိုးစုံအပြင် အဖိုးတန်သစ်၊ ကြေးနီ၊ သံ၊ စကျင်ကျောက်တွေနဲ့ လုပ်ထားတဲ့ ပစ္စည်းမျိုးစုံ ပါတယ်။ သစ်ကြံပိုး၊ အိန္ဒိယ ဟင်းခတ်အမွှေးအကြိုင်၊ နံ့သာပေါင်း၊ ဆီမွှေး၊ လောဗန်၊ စပျစ်ဝိုင်၊ သံလွင်ဆီ၊ ဂျုံမှုန့်၊ ဂျုံဆန်၊ နွား၊ သိုး၊ မြင်း၊ ရထားနဲ့ ကျွန်တွေအပြင် လူတွေတောင် ပါတယ်။ သစ်သီးအမှည့်တွေကို မင်းသိပ်စားချင်ပေမဲ့ မစားရတော့ဘူး။ စားကောင်းသောက်ဖွယ်တွေ၊ လှပတင့်တယ်တဲ့ အရာတွေဟာ မင်းဆီကနေ ပျောက်ပျက်ကုန်ပြီ။ လုံးဝမရှိတော့ဘူး။ အဲဒီကုန်ပစ္စည်းတွေကို ရောင်းဝယ်ဖောက်ကားပြီး သူ့ကြောင့် ချမ်းသာလာတဲ့ ကုန်သည်တွေဟာ သူ့လိုညှဉ်းဆဲခံရမှာ ကြောက်လို့ အဝေးမှာရပ်ပြီး ငိုကြွေးမြည်တမ်းကြလိမ့်မယ် ချည်ချောထည်၊ ခရမ်းရောင်အထည်၊ ကြက်သွေးရောင်အထည်တွေ ဝတ်ဆင်ပြီး ရွှေ၊ ကျောက်မျက်ရတနာ၊ ပုလဲတွေ ညွှတ်နေအောင် ဆင်မြန်းခဲ့တဲ့ မြို့ကြီး၊ အဖြစ်ဆိုးလိုက်တာ၊ အဖြစ်ဆိုးလိုက်တာ။ အဲဒီစည်းစိမ်တွေ တစ်နာရီအတွင်းမှာ ပြုတ်ပြုတ်ပြုန်းသွားပါလား လို့ပြောကြလိမ့်မယ်။ သင်္ဘောမာလိန်မှူးတွေ၊ ရေကြောင်းခရီး သွားလာသူတွေ၊ သင်္ဘောသားတွေ၊ ပင်လယ်ကိုအမှီပြုပြီး အသက်မွေးသူ အားလုံးက အဝေးမှာ ရပ်ပြီး၊ သူ့ကို လောင်မြိုက်တဲ့ မီးခိုးတွေကို ကြည့်ရင်း ဒီမြို့လောက် ခမ်းနားကြီးကျယ်တဲ့မြို့ ရှိလို့လား ဆိုပြီး အော်ငိုကြလိမ့်မယ်။ ခေါင်းပေါ် မြေမှုန့်ကြဲပြီး အို မြို့ကြီး၊ အဖြစ်ဆိုးလိုက်တာ၊ အဖြစ်ဆိုးလိုက်တာ။ မင်းရဲ့စည်းစိမ်ဥစ္စာကြောင့် ပင်လယ်ကူးသင်္ဘောပိုင်ရှင်တွေ ချမ်းသာခဲ့ကြတာ။ အခုတော့ တစ်နာရီအတွင်းမှာ ပျက်စီးဆုံးရှုံးသွားပါလား လို့အော်ဟစ်ပြီး ငိုကြွေးမြည်တမ်းကြလိမ့်မယ်။ အို ကောင်းကင်၊ သူကြုံရတဲ့အဖြစ်ကြောင့် ဝမ်းသာပါ။ သန့်ရှင်းသူတို့၊ တမန်တော်တို့၊ ပရောဖက်တို့လည်း ဝမ်းသာကြပါ။ မင်းတို့အတွက် သူ့ကို ဘုရားသခင် ပြစ်ဒဏ်စီရင်ပြီ။ ခွန်အားကြီးတဲ့ ကောင်းကင်တမန်တစ်ပါးက ကြိတ်ဆုံကျောက်ကြီးနဲ့တူတဲ့ ကျောက်တစ်လုံးကို မပြီး ပင်လယ်ထဲ ပစ်ချလိုက်တယ်။ အဲဒီနောက် ဗာဗုလုန်မြို့ကြီးဟာ အခုလိုပဲ ပစ်ချခံရပြီး စုံးစုံးမြုပ်သွားမယ်။ နောင်ဘယ်တော့မှ ပြန်တွေ့ရမှာ မဟုတ်ဘူး။ ဒီမြို့မှာ စောင်းတီးပြီး သီဆိုတဲ့ သီချင်းသည်တွေ၊ ဂီတပညာရှင်တွေ၊ ပလွေမှုတ်သူတွေ၊ ခရာမှုတ်သူတွေရဲ့ အသံကို ဘယ်တော့မှ ကြားရမှာ မဟုတ်ဘူး။ လက်မှုပညာရှင်တစ်ယောက်မှ တွေ့ရတော့မှာ မဟုတ်ဘူး။ ကြိတ်ဆုံကြိတ်သံကိုလည်း ကြားရတော့မှာ မဟုတ်ဘူး။ ဒီမြို့မှာ မီးခွက်တွေ ပြန်ထွန်းလင်းတော့မှာ မဟုတ်ဘူး။ သတို့သား၊ သတို့သမီးရဲ့ အသံကိုလည်း ကြားရတော့မှာ မဟုတ်ဘူး။ မင်းရဲ့ ကုန်သည်တွေဟာ အထင်ကရလူတွေပဲ။ လူမျိုးအားလုံးဟာ မင်းလိုက်စားတဲ့ နတ်ဆိုးပညာကြောင့် လမ်းလွဲသွားပြီ။ ပရောဖက်တွေ၊ သန့်ရှင်းသူတွေနဲ့ မြေကြီးပေါ်မှာ ကွပ်မျက်ခံရသူအားလုံးရဲ့ သွေးကို ဒီမြို့မှာ တွေ့ရတယ် လို့ပြောတယ်။,66,Re,18,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/18/
audio/nwt_66_Re_BU_19.mp3,အဲဒီနောက် ကောင်းကင်မှာ လူစုကြီးရဲ့အသံလို ကျယ်လောင်တဲ့အသံ ထွက်ပေါ်လာတာကို ကျွန်တော် ကြားတယ်။ ယေဟောဝါကို ချီးမွမ်းပါ။ ဘုရားသခင်ဟာ ကယ်တင်ရှင်ပဲ။ ဘုန်းတော်နဲ့ တန်ခိုးတော်ကို ပိုင်ဆိုင်တယ်။ ဘုရားရဲ့ တရားစီရင်ချက်တွေဟာ မှန်ကန်ဖြောင့်မတ်တယ်။ လိင်အကျင့်ယိုယွင်းပြီး ကမ္ဘာမြေကို ပုပ်ပျက်စေတဲ့ ပြည့်တန်ဆာကြီးကို ဘုရားသခင် ပြစ်ဒဏ်စီရင်ပြီ။ သူ့လက်ချက်နဲ့သေသွားတဲ့ မိမိရဲ့ကျွန်တွေအတွက် သူ့ကို လက်စားချေပြီ လို့ ကြွေးကြော်ကြတယ်။ အဲဒီနောက် ယေဟောဝါကို ချီးမွမ်းပါ။ ပြည့်တန်ဆာကို လောင်မြိုက်နေတဲ့မီးခိုးတွေ အစဉ်ထာဝရ လွင့်တက်နေပြီ ဆိုတဲ့အသံက ဒုတိယအကြိမ် ချက်ချင်း ထွက်ပေါ်လာတယ်။ အဲဒီအခါ အကြီးအကဲ ၂၄ ယောက်နဲ့ သတ္တဝါလေးပါးက ရာဇပလ္လင်ပေါ် ထိုင်နေတဲ့ ဘုရားသခင်ကို ပျပ်ဝပ်ကိုးကွယ်ပြီး အာမင်။ ယေဟောဝါကို ချီးမွမ်းပါ လို့ပြောကြတယ်။ ဘုရားသခင်ကို ကြောက်ရွံ့ရိုသေတဲ့ ဘုရားရဲ့ကျွန် လူကြီးလူငယ်အပေါင်းတို့၊ ဘုရားသခင်ကို ချီးမွမ်းကြပါ ဆိုတဲ့အသံလည်း ရာဇပလ္လင်ကနေ ထွက်ပေါ်လာတယ်။ အဲဒီနောက် လူစုကြီးရဲ့အသံ၊ ရေထုကြီးရဲ့အသံ၊ ကျယ်လောင်တဲ့ မိုးခြိမ်းသံမျိုး ထွက်ပေါ်လာပြီး ယေဟောဝါကို ချီးမွမ်းပါ။ ငါတို့ရဲ့ဘုရား အနန္တတန်ခိုးရှင် ယေဟောဝါဟာ ဘုရင်အဖြစ် စတင်စိုးစံပြီ။ ဝမ်းမြောက်ရွှင်လန်းကြစို့။ ဘုရားသခင်ရဲ့ ဘုန်းတော်ကို ချီးမွမ်းကြစို့။ သိုးသငယ်ရဲ့မင်္ဂလာပွဲ စတင်ပြီ။ သတို့သမီးလည်း အသင့်ဖြစ်နေပြီ။ သတို့သမီးက တောက်ပဖြူစင်တဲ့ ချည်ချောထည်ကို ဆင်မြန်းခွင့်ရတယ်။ ချည်ချောထည်ဆိုတာ သန့်ရှင်းသူတွေရဲ့ ဖြောင့်မတ်တဲ့လုပ်ရပ်တွေကို ကိုယ်စားပြုတယ် လို့ပြောကြတယ်။ အဲဒီနောက် ကောင်းကင်တမန်က သိုးသငယ်ရဲ့ မင်္ဂလာညစာစားပွဲကို လာဖို့ ဖိတ်ကြားခံရသူတွေဟာ ပျော်ရွှင်ချမ်းမြေ့တယ်လို့ ရေးပါ ဆိုပြီး ကျွန်တော့်ကို ပြောတယ်။ အဲဒီအပြင် ဒါဟာ ဘုရားသခင်ရဲ့ မိန့်ဆိုချက် အစစ်အမှန်ပဲ လို့လည်း ပြောသေးတယ်။ အဲဒီအခါ ကျွန်တော်လည်း သူ့ခြေရင်းမှာ ပျပ်ဝပ်ပြီး ကိုးကွယ်မယ်လုပ်တော့ သူက သတိထားပါဦး။ အဲဒီလို မလုပ်ပါနဲ့။ ကျွန်တော်လည်း ယေရှုအကြောင်း သက်သေခံတဲ့ ခင်ဗျားနဲ့ ခင်ဗျားရဲ့ ညီအစ်ကိုတွေလိုပဲ ကျွန်တစ်ယောက်ပါ။ ဘုရားသခင်ကိုသာ ကိုးကွယ်ပါ။ ပရောဖက်ပြုရတဲ့ ရည်ရွယ်ချက်ဟာ ယေရှုအကြောင်း သက်သေခံဖို့ဖြစ်တယ် လို့ပြောတယ်။ အဲဒီနောက် ကောင်းကင် ပွင့်လာပြီး မြင်းဖြူတစ်စီး ထွက်လာတာကို ကျွန်တော် မြင်တယ်။ မြင်းစီးသူဟာ သစ္စာရှိသူ၊ အမှန်အတိုင်းပြောတဲ့သူလို့ နာမည်တွင်တယ်။ သူက ဖြောင့်မတ်စွာ တရားစီရင်ပြီး စစ်ဆင်နွှဲတယ်။ သူ့မျက်စိဟာ မီးလျှံလိုပဲ။ သူ့ခေါင်းပေါ်မှာ သရဖူအများကြီး ရှိတယ်။ သူကိုယ်တိုင်ကလွဲလို့ ဘယ်သူမှမသိတဲ့ နာမည်တစ်ခု သူ့ကိုယ်ပေါ်မှာ ရေးထားတယ်။ သွေးစဉ်ထားတဲ့ ဝတ်လုံကို သူဝတ်ဆင်ထားတယ်။ ဘုရားသခင်ရဲ့ နှုတ်ကပတ်တော်လို့လည်း နာမည်တွင်တယ်။ ကောင်းကင်ဗိုလ်ခြေတွေလည်း မြင်းဖြူစီးပြီး သူ့နောက်ကနေ လိုက်ကြတယ်။ သူတို့က ဖြူစင်တဲ့ချည်ချောထည် ဝတ်ဆင်ထားတယ်။ လူမျိုးတွေကို တိုက်ခိုက်မယ့် ထက်တဲ့ဓားရှည်တစ်လက် သူ့ခံတွင်းထဲကနေ ထိုးထွက်နေတယ်။ သူက လူမျိုးတွေကို သံလှံတံနဲ့ အုပ်ချုပ်လိမ့်မယ်။ အနန္တတန်ခိုးရှင် ဘုရားသခင်ရဲ့ အမျက်ဒေါသ စပျစ်ကျင်းကိုလည်း သူနင်းနယ်လိမ့်မယ်။ သူ့ဝတ်လုံရဲ့ ပေါင်နေရာမှာ ဘုရင်တကာတို့ရဲ့ ဘုရင်၊ သခင်တကာတို့ရဲ့ သခင်ဆိုတဲ့ နာမည်ကို ရေးထားတယ်။ အဲဒီနောက် နေထဲမှာရပ်နေတဲ့ ကောင်းကင်တမန်တစ်ပါးကိုလည်း ကျွန်တော် မြင်တယ်။ သူက ကောင်းကင်မှာ ပျံသန်းနေတဲ့ ငှက်တွေကို ဒီကို လာကြ။ ဘုရားသခင်ရဲ့ ညစာစားပွဲကြီးမှာ စုဝေးကြ။ ရှင်ဘုရင်တွေ၊ တပ်မှူးတွေ၊ ခွန်အားကြီးသူတွေ၊ မြင်းနဲ့မြင်းစီးသူရဲတွေ၊ လွတ်လပ်သူတွေ၊ ကျွန်တွေသာမက လူကြီးလူငယ်အားလုံးရဲ့ အသားကို မင်းတို့ စားရလိမ့်မယ် လို့ အော်ပြောတယ်။ သားရဲနဲ့ ကမ္ဘာ့အုပ်စိုးရှင်တွေ၊ သူတို့ရဲ့တပ်တွေက မြင်းစီးသူနဲ့ သူ့ရဲ့တပ်ကို တိုက်ခိုက်ဖို့ စုရုံးလာတာ ကျွန်တော် မြင်တယ်။ သားရဲက အဖမ်းခံရတယ်။ သူနဲ့အတူ ပရောဖက်အတုအယောင်လည်း အဖမ်းခံရတယ်။ အဲဒီပရောဖက်ဟာ သားရဲအမှတ်တံဆိပ်ကို ခတ်နှိပ်ပြီး သားရဲရဲ့ရုပ်တုရှေ့မှာ ကိုးကွယ်တဲ့သူတွေကို လှည့်ဖြားပြီး သားရဲရှေ့မှာတင် အံ့ဖွယ်အမှုတွေ လုပ်ပြတဲ့သူပဲ။ ကန့်တွေလောင်နေတဲ့ မီးအိုင်ထဲ သားရဲရော အဲဒီပရောဖက်ပါ အရှင်လတ်လတ် ပစ်ချခံရတယ်။ ကျန်တဲ့သူတွေကတော့ မြင်းစီးသူရဲ့ ခံတွင်းထဲက ထွက်နေတဲ့ ဓားရှည်နဲ့ ကွပ်မျက်ခံရတယ်။ ငှက်တွေက သူတို့ရဲ့အသားကို အဝစားကြတယ်။,66,Re,19,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/19/
audio/nwt_66_Re_BU_20.mp3,"အဲဒီနောက် ကောင်းကင်တမန်တစ်ပါးက တွင်းနက်ကြီးရဲ့သော့နဲ့ သံကြိုးကြီးကို ကိုင်ပြီး ကောင်းကင်ကနေ ဆင်းလာတာကို ကျွန်တော် မြင်တယ်။ သူက မာရ်နတ် စာတန်လို့ခေါ်တဲ့ ရှေးမြွေဟောင်း နဂါးကြီးကို ဖမ်းပြီး အနှစ် ၁,၀၀၀ ချည်နှောင်လိုက်တယ်။ အဲဒီနောက် သူက နဂါးကြီးကို တွင်းနက်ကြီးထဲ ပစ်ချပြီး တွင်းဝကို တံဆိပ်ခတ်ပြီး ပိတ်လိုက်တယ်။ နဂါးကြီးက အနှစ် ၁,၀၀၀ မကုန်မချင်း လူမျိုးတွေကို နောက်တစ်ကြိမ် လှည့်ဖြားလို့ မရတော့ဘူး။ ပြီးရင်တော့ နဂါးကြီးကို ခဏပြန်လွှတ်ဦးမယ်။ အဲဒီနောက် ရာဇပလ္လင်တွေကို ကျွန်တော် မြင်တယ်။ ဘုရားသခင်က ပလ္လင်ပေါ်မှာ ထိုင်နေတဲ့သူတွေကို တရားစီရင်ခြင်း အခွင့်အာဏာ ပေးအပ်တယ်။ ယေရှုအကြောင်း သက်သေခံလို့၊ ဘုရားသခင်အကြောင်း ဟောပြောလို့၊ သားရဲကိုဖြစ်စေ၊ သားရဲရုပ်တုကိုဖြစ်စေ မကိုးကွယ်လို့၊ နဖူးနဲ့လက်ပေါ်မှာ သားရဲအမှတ်တံဆိပ် မရိုက်နှိပ်လို့ ကွပ်မျက်ခံရတဲ့သူတွေကိုလည်း ကျွန်တော် မြင်တယ်။ သူတို့က အသက်ပြန်ရှင်လာပြီး ခရစ်တော်နဲ့အတူ ဘုရင်တွေအဖြစ် အနှစ် ၁,၀၀၀ အုပ်စိုးရတယ်။ ဒါဟာ ပထမရှင်ပြန်ထမြောက်ခြင်းပဲ။ (ကျန်တဲ့လူသေတွေကတော့ အနှစ် ၁,၀၀၀ ပြီးဆုံးမှ အသက်ရှင်ရလိမ့်မယ်။) ပထမရှင်ပြန်ထမြောက်ခြင်းမှာ ပါဝင်သူတွေဟာ ပျော်ရွှင်ချမ်းမြေ့တယ်၊ သန့်ရှင်းတယ်။ ဒုတိယသေခြင်းက သူတို့ကို အနိုင်ယူနိုင်မှာ မဟုတ်ဘူး။ သူတို့ဟာ ဘုရားသခင်နဲ့ ခရစ်တော်ရဲ့ ပုရောဟိတ်တွေ ဖြစ်ပြီး ခရစ်တော်နဲ့အတူ ဘုရင်တွေအဖြစ် အနှစ် ၁,၀၀၀ အုပ်စိုးရလိမ့်မယ်။ အနှစ် ၁,၀၀၀ ကုန်တာနဲ့ စာတန် ထောင်ထဲကနေ လွတ်လာလိမ့်မယ်။ သူက ကမ္ဘာမြေရဲ့ အရပ်လေးမျက်နှာက လူမျိုးတွေဖြစ်တဲ့ ဂေါဂနဲ့ မာဂေါဂကို လှည့်ဖြားဖို့ ထွက်သွားပြီး စစ်ပွဲဆင်နွှဲဖို့ သူတို့ကို စုရုံးလိမ့်မယ်။ သူတို့ရဲ့ အရေအတွက်ဟာ ပင်လယ်သဲပွင့်တွေလို များတယ်။ သူတို့က မြေတစ်ပြင်လုံးဆီ ချီတက်လာပြီး သန့်ရှင်းသူတွေရဲ့စခန်းနဲ့ ဘုရားသခင် မြတ်နိုးတဲ့မြို့ကို ဝိုင်းရံကြလိမ့်မယ်။ ဒါပေမဲ့ ကောင်းကင်ကနေ မီးကျပြီး သူတို့ကို လောင်ကျွမ်းသွားလိမ့်မယ်။ သူတို့ကို လှည့်ဖြားတဲ့မာရ်နတ်လည်း သားရဲနဲ့ ပရောဖက်အတုအယောင် ရောက်နှင့်နေတဲ့ ကန့်မီးအိုင်ထဲ ပစ်ချခံရတယ်။ သူတို့ဟာ အစဉ်ထာဝရ နေ့ညမပြတ် ညှဉ်းဆဲခံရလိမ့်မယ်။ အဲဒီနောက် အဖြူရောင် ရာဇပလ္လင်ကြီးနဲ့ ပလ္လင်ပေါ်ထိုင်နေတဲ့ ဘုရားသခင်ကို ကျွန်တော် မြင်တယ်။ မိုးကောင်းကင်နဲ့ ကမ္ဘာမြေဟာ ရှေ့တော်ကနေ ပျောက်လွင့်သွားတဲ့အတွက် ရှာမတွေ့နိုင်တော့ဘူး။ အဲဒီနောက် ရာဇပလ္လင်ရှေ့မှာ သေလွန်သူ လူကြီးလူငယ်တွေ ရပ်နေတာကို ကျွန်တော် မြင်တယ်။ စာလိပ်တွေကို ဖွင့်ထားတယ်။ တခြားစာလိပ်တစ်ခုကိုလည်း ဖွင့်ထားသေးတယ်။ အဲဒါ အသက်စာလိပ်ပဲ။ သေလွန်သူတွေဟာ စာလိပ်တွေမှာ ရေးထားတဲ့ စကားတွေနဲ့အညီ သူတို့ရဲ့ အကျင့်တွေအတိုင်း တရားစီရင်ခံရတယ်။ ပင်လယ်က မိမိဆီမှာရှိတဲ့ သေလွန်သူတွေကို ပေးအပ်တယ်။ သေမင်းနဲ့ သင်္ချိုင်း ကလည်း မိမိတို့ဆီမှာ ရှိထားတဲ့ သေလွန်သူတွေကို ပေးအပ်တယ်။ သေလွန်သူတွေဟာ မိမိတို့အကျင့်တွေအတိုင်း တရားစီရင်ခံရတယ်။ အဲဒီနောက် သေမင်းနဲ့ သင်္ချိုင်းဟာ မီးအိုင်ထဲ ပစ်ချခံရတယ်။ အဲဒီမီးအိုင်ဟာ ဒုတိယသေခြင်းကို ဆိုလိုတယ်။ အဲဒီအပြင် အသက်စာစောင်မှာ စာရင်းမဝင်သူအားလုံးလည်း မီးအိုင်ထဲ ပစ်ချခံရတယ်။",66,Re,20,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/20/
audio/nwt_66_Re_BU_21.mp3,"အဲဒီနောက် ကောင်းကင်သစ်နဲ့ မြေကြီးသစ်ကို ကျွန်တော် မြင်တယ်။ အရင်ကောင်းကင်နဲ့ အရင်မြေကြီးဟာ ကွယ်ပျောက်ပြီး ပင်လယ်လည်း မရှိတော့ဘူး။ သန့်ရှင်းတဲ့မြို့တော်ဖြစ်တဲ့ ဂျေရုဆလင်မြို့သစ်ဟာ ခင်ပွန်းအတွက် ဆင်မြန်းထားတဲ့ သတို့သမီးလို ပြင်ဆင်ပြီး ဘုရားသခင်ဆီကနေ၊ ကောင်းကင်ကနေ ဆင်းလာတာကိုလည်း ကျွန်တော် မြင်တယ်။ အဲဒီအခါ ရာဇပလ္လင်ကနေ ကျယ်လောင်တဲ့အသံ ထွက်ပေါ်လာတာ ကျွန်တော် ကြားတယ် ဘုရားသခင်ရဲ့ တဲတော်ဟာလူတွေနဲ့အတူ ရှိပြီး ဘုရားက သူတို့ဆီမှာ စံမြန်းမယ်။ သူတို့လည်း ဘုရားရဲ့လူမျိုး ဖြစ်လိမ့်မယ်။ ဘုရားသခင်ကိုယ်တိုင် သူတို့နဲ့အတူ ရှိနေမယ်။ ဘုရားသခင်က သူတို့ရဲ့ မျက်ရည်ရှိသမျှကို သုတ်ပေးလိမ့်မယ်။ သေခြင်းရှိတော့မှာ မဟုတ်ဘူး။ ငိုကြွေးမြည်တမ်းခြင်း၊ အော်ဟစ်ခြင်း၊ နာကျင်ခြင်းလည်း ရှိတော့မှာ မဟုတ်ဘူး။ အရင်ကဖြစ်ဖူးတာတွေ ကွယ်ပျောက်သွားပြီ။ ရာဇပလ္လင်ပေါ်ထိုင်နေတဲ့ ဘုရားသခင်က အရာခပ်သိမ်းကို ငါ အသစ်ဖန်ဆင်းနေတယ် လို့ပြောတယ်။ ပြီးတော့ ဒါဟာ သစ္စာစကား၊ ဟုတ်မှန်တဲ့စကားဖြစ်တဲ့အတွက် ရေးမှတ်ထားပါ လို့လည်း ပြောတယ်။ အဲဒီနောက် ဘုရားသခင်က ကျွန်တော့်ကို ပြောတယ် အဲဒီစကားအတိုင်း ဖြစ်နေပြီ။ ငါဟာ အာလဖနဲ့ သြမေဃဖြစ်တယ်၊ အစနဲ့ အဆုံးဖြစ်တယ်။ ငါက ရေငတ်သူမှန်သမျှကို အသက်စမ်းရေ အခမဲ့ ပေးမယ်။ အောင်မြင်သူဟာ ဒါတွေကို အမွေရလိမ့်မယ်။ ငါဟာ သူ့ဘုရားသခင် ဖြစ်မယ်။ သူကလည်း ငါ့သား ဖြစ်လိမ့်မယ်။ ဒါပေမဲ့ ကြောက်တတ်သူတွေ၊ ယုံကြည်ခြင်း ကင်းမဲ့သူတွေ၊ ညစ်ညမ်းပြီး ရွံရှာဖွယ်ကောင်းသူတွေ၊ လူသတ်သမားတွေ၊ လိင်အကျင့်ယိုယွင်းသူတွေ၊ နတ်ဆိုးပညာ လိုက်စားသူတွေ၊ ရုပ်တုကိုးကွယ်သူတွေ၊ လိမ်လည်သူတွေဟာ ကန့်တွေလောင်နေတဲ့ မီးအိုင်ထဲမှာ ပစ်ချခံရလိမ့်မယ်။ ဒါဟာ ဒုတိယသေခြင်းကို ဆိုလိုတယ်။ နောက်ဆုံးကပ်ဘေးခုနစ်ခုနဲ့ ပြည့်နေတဲ့ ဖလားခုနစ်လုံးကို ကိုင်တဲ့ ကောင်းကင်တမန် ခုနစ်ပါးထဲက တစ်ပါး ရောက်လာပြီး လာပါ။ သိုးသငယ်ရဲ့ဇနီးလောင်း သတို့သမီးကို ပြမယ် လို့ ကျွန်တော့်ကို ပြောတယ်။ သူက ကျွန်တော့်ကို မြင့်မားတဲ့တောင်ကြီးတစ်လုံးဆီ စွမ်းအားတော်နဲ့ ခေါ်သွားပြီး ဘုရားသခင်ဆီကနေ၊ ကောင်းကင်ကနေ ဆင်းလာတဲ့ သန့်ရှင်းတဲ့ ဂျေရုဆလင်မြို့ကို ပြတယ်။ အဲဒီမြို့ဟာ ဘုရားသခင်ရဲ့ ဘုန်းအသရေနဲ့ ပြည့်နေတယ်။ တန်ဖိုးကြီးတဲ့ ကျောက်မျက်ရတနာလို တောက်ပနေတယ်။ နဂါးသွဲ့ကျောက်လို ဖြစ်နေပြီး သလင်းလို ကြည်နေတယ်။ အဲဒီမြို့မှာ မြင့်မားတဲ့ မြို့ရိုးကြီး ရှိတယ်။ မြို့တံခါး ၁၂ပေါက် ရှိပြီး အဲဒီတံခါးတွေမှာ ကောင်းကင်တမန် ၁၂ ပါးရှိတယ်။ အစ္စရေးလူမျိုး ၁၂ နွယ်ရဲ့ နာမည်တွေကို မြို့တံခါးတွေမှာ ရေးထားတယ်။ အရှေ့ဘက်မှာ တံခါးသုံးပေါက်၊ မြောက်ဘက်မှာ တံခါးသုံးပေါက်၊ တောင်ဘက်မှာ တံခါးသုံးပေါက်၊ အနောက်ဘက်မှာ တံခါးသုံးပေါက် ရှိတယ်။ မြို့ရိုးမှာ အုတ်မြစ်ကျောက် ၁၂တုံး ရှိတယ်။ အဲဒီကျောက်တွေပေါ်မှာ နာမည် ၁၂ခု ရေးထားတယ်။ သိုးသငယ်ရဲ့ တမန်တော် ၁၂ယောက်ရဲ့ နာမည်တွေပဲ။ ကျွန်တော်နဲ့ စကားပြောနေတဲ့သူက မြို့တော်၊ မြို့ရိုးနဲ့ မြို့တံခါးတွေကို တိုင်းတာဖို့ ရွှေကျူရိုးတစ်ချောင်း ကိုင်ထားတယ်။ မြို့တော်ဟာ အလျားအနံ တူပြီး စတုရန်းပုံ ဖြစ်တယ်။ သူက မြို့တော်ကို ကျူရိုးနဲ့တိုင်းတာတဲ့အခါ စတာဒီယမ် ၁၂,၀၀၀ ရှိတယ်။ အလျား၊ အနံ၊ အမြင့်တွေ တူညီတယ်။ မြို့ရိုးကိုလည်း သူတိုင်းတယ်။ လူတွေသုံးတဲ့ အတိုင်းအတာအရ ၁၄၄တောင် ရှိတယ်။ ကောင်းကင်တမန်တွေလည်း အဲဒီအတိုင်းအတာကိုပဲ သုံးတယ်။ မြို့ရိုးကို နဂါးသွဲ့ကျောက်နဲ့ တည်ဆောက်ထားတယ်။ မြို့တော်ဟာ ရွှေစင်ဖြစ်ပြီး ဖန်သားလို ကြည်လင်တယ်။ မြို့ရိုး အုတ်မြစ်တွေကို ကျောက်မျက်မျိုးစုံ စီခြယ်ထားတယ်။ ပထမအုတ်မြစ်ကို နဂါးသွဲ့၊ ဒုတိယကို နီလာ၊ တတိယကို မဟူရာဖြူ၊ စတုတ္ထကို မြ၊ ပဉ္စမကို ကြောင်၊ ဆဋ္ဌမကို ကျောက်နီ၊ သတ္တမကို ပြောင်ခေါင်းစိမ်း၊ အဋ္ဌမကို မျက်ရွဲ၊ နဝမကို ဥဿဖရား၊ ဒသမကို မဟူရာစိမ်း၊ ဧကာဒသမကို အပြာရောင်ဂေါ်မိတ်၊ ဒွါဒသမကို ခရမ်းစွဲနဲ့ လုပ်ထားတယ်။ မြို့တံခါးတစ်ခုစီကို ပုလဲတစ်လုံးစီနဲ့ လုပ်ထားတယ်။ တံခါး ၁၂ ခုဆိုတော့ ပုလဲ ၁၂ လုံးရှိတယ်။ မြို့တော်လမ်းမလည်း ရွှေစင်ဖြစ်ပြီး ဖန်သားလို ကြည်လင်တယ်။ မြို့တော်ထဲမှာ ဗိမာန်တော်ကို မတွေ့ရဘူး။ ဘာလို့လဲဆိုတော့ အနန္တတန်ခိုးရှင် ယေဟောဝါ ဘုရားသခင်နဲ့ သိုးသငယ်ဟာ မြို့တော်ရဲ့ ဗိမာန်တော် ဖြစ်လို့ပဲ။ မြို့တော်ဟာ နေနဲ့ လရဲ့ အလင်းကို မလိုအပ်ဘူး။ ဘုရားသခင်ရဲ့ ဘုန်းတော်ကြောင့် မြို့တော် ထွန်းလင်းနေလို့ပဲ၊ သိုးသငယ်ဟာ မြို့တော်ရဲ့ မီးခွက် ဖြစ်တယ်။ လူမျိုးတွေက မြို့တော်ရဲ့အလင်းကို အမှီပြုပြီး သွားလာကြလိမ့်မယ်။ ကမ္ဘာ့အုပ်စိုးရှင်တွေက မိမိတို့ရဲ့ ဘုန်းအသရေကို မြို့တော်ထဲ ယူဆောင်လာလိမ့်မယ်။ ညအချိန် မရှိဘဲ နေ့အချိန်ချည်းပဲ ရှိမှာဖြစ်လို့ မြို့တံခါးတွေကို ဘယ်တော့မှ ပိတ်ထားမှာ မဟုတ်ဘူး။ လူမျိုးတွေရဲ့ ဘုန်းအသရေနဲ့ ဂုဏ်အသရေကို မြို့တော်ထဲ ယူဆောင်လာလိမ့်မယ်။ ညစ်ညူးတဲ့အရာမှန်သမျှ၊ ရွံရှာဖွယ်ရာတွေ ပြုကျင့်ပြီး လိမ်လည်တဲ့သူမှန်သမျှ မြို့တော်ထဲ လုံးဝ ဝင်ခွင့်ရမှာ မဟုတ်ဘူး။ သိုးသငယ်ရဲ့ အသက်စာလိပ်မှာ စာရင်းဝင်သူတွေပဲ ဝင်ခွင့်ရလိမ့်မယ်။",66,Re,21,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/21/
audio/nwt_66_Re_BU_22.mp3,အဲဒီနောက် ကောင်းကင်တမန်က ကျွန်တော့်ကို အသက်ရေ စီးဆင်းနေတဲ့ မြစ်တစ်စင်း ပြတယ်။ သလင်းကျောက်လို ကြည်လင်နေတဲ့ အဲဒီမြစ်ဟာ ဘုရားသခင်ရဲ့ ရာဇပလ္လင်နဲ့ သိုးသငယ်ရဲ့ ရာဇပလ္လင်ကနေ စီးထွက်လာပြီး၊ မြို့လယ်က လမ်းမကြီးတစ်လျှောက် စီးဆင်းနေတယ်။ မြစ်ကမ်းနှစ်ဖက်မှာ တစ်လတစ်ကြိမ်၊ တစ်နှစ်ကို ၁၂ ကြိမ် အသီးသီးတဲ့ အသက်ပင်တွေ ပေါက်နေတယ်။ အပင်ရဲ့အရွက်တွေက လူမျိုးတွေကို အနာရောဂါ ပျောက်ကင်းစေတယ်။ အဲဒီမြို့ဟာ ဘယ်တော့မှ ကျိန်စာသင့်တော့မှာ မဟုတ်ဘူး။ အဲဒီမြို့မှာ ဘုရားသခင်ရဲ့ ရာဇပလ္လင်နဲ့ သိုးသငယ်ရဲ့ ရာဇပလ္လင် ရှိနေလိမ့်မယ်။ ဘုရားရဲ့ကျွန်တွေက ဘုရားကို ဝတ်ပြုကြလိမ့်မယ်။ ဘုရားသခင်ကို သူတို့ ဖူးမြင်ရလိမ့်မယ်။ သူတို့ရဲ့နဖူးပေါ်မှာ ဘုရားရဲ့နာမည် ရေးထားလိမ့်မယ်။ ညအချိန်လည်း ရှိတော့မှာ မဟုတ်ဘူး။ ယေဟောဝါ ဘုရားက သူတို့အပေါ် အလင်းထွန်းလင်းမှာဖြစ်လို့ မီးခွက်အလင်း၊ နေအလင်း မလိုတော့ဘူး။ သူတို့ဟာ ဘုရင်တွေအဖြစ် အစဉ်ထာဝရ အုပ်စိုးရမယ်။ အဲဒီနောက် ကောင်းကင်တမန်က ဒါဟာ သစ္စာစကား၊ ဟုတ်မှန်တဲ့စကားပဲ။ ပရောဖက်တွေကို စွမ်းအားတော်နဲ့လမ်းညွှန်တဲ့ ယေဟောဝါ ဘုရားက ကောင်းကင်တမန်ကို စေလွှတ်ပြီး မကြာခင် ဖြစ်ပျက်တော့မယ့်အရာတွေအကြောင်း မိမိကျွန်တွေကို ဖော်ပြတယ်။ ငါ အမြန်ဆုံး လာမယ်။ ဒီစာလိပ်မှာပါတဲ့ ပရောဖက်ပြုချက်တွေကို လိုက်နာသူဟာ ပျော်ရွှင်ချမ်းမြေ့တယ် လို့ ကျွန်တော့်ကို ပြောတယ်။ ကျွန်တော်ယောဟန်က ဒါတွေကို ကြားရမြင်ရတယ်။ အဲဒီလို ကြားရမြင်ရတဲ့အခါ အဲဒါတွေကိုဖော်ပြတဲ့ ကောင်းကင်တမန်ရဲ့ ခြေရင်းမှာ ပျပ်ဝပ်ပြီး ကိုးကွယ်မယ်လုပ်တော့၊ သူက သတိထားပါဦး။ အဲဒီလို မလုပ်ပါနဲ့။ ကျွန်တော်လည်း ခင်ဗျားနဲ့ ခင်ဗျားရဲ့ညီအစ်ကို ပရောဖက်တွေ၊ ဒီစာလိပ်မှာပါတဲ့ စကားတွေကို လိုက်နာသူတွေလိုပဲ ကျွန်တစ်ယောက်ပါ။ ဘုရားသခင်ကိုသာ ကိုးကွယ်ပါ လို့ပြောတယ်။ ပြီးတော့ သူက သတ်မှတ်ထားချိန် နီးနေပြီဖြစ်လို့ ဒီစာလိပ်မှာပါတဲ့ ပရောဖက်ပြုချက်တွေကို တံဆိပ် မခတ်ပါနဲ့။ မဖြောင့်မတ်တဲ့သူဟာ မဖြောင့်မတ်ဘဲ နေပါစေ။ ညစ်ညူးတဲ့သူဟာ ဆက်ပြီးညစ်ညူးနေပါစေ။ ဖြောင့်မတ်တဲ့သူကတော့ ဆက်ပြီးဖြောင့်မတ်နေပါစေ။ သန့်ရှင်းသူကလည်း ဆက်ပြီးသန့်ရှင်းနေပါစေ လို့ ပြောတယ်။ ငါ အမြန်ဆုံး လာမယ်။ လူတိုင်းကို သူတို့ရဲ့အကျင့်အတိုင်း အကျိုးအပြစ်ကို ပြန်ဆပ်ပေးမယ်။ ငါဟာ အာလဖနဲ့ သြမေဃ ဖြစ်တယ်။ ဦးဆုံးနဲ့ နောက်ဆုံး၊ အစနဲ့ အဆုံး ဖြစ်တယ်။ မိမိတို့ရဲ့ဝတ်လုံကို လျှော်ဖွပ်တဲ့သူတွေဟာ ပျော်ရွှင်ချမ်းမြေ့တယ်။ အသက်ပင်ရဲ့အသီးကို စားရတဲ့အခွင့်၊ မြို့တော်ထဲ မြို့တံခါးကနေ ဝင်ရတဲ့အခွင့်ကို ရလိမ့်မယ်။ မြို့ပြင်မှာတော့ ခွေးတွေ၊ နတ်ဆိုးပညာ လိုက်စားသူတွေ၊ လိင်အကျင့်ယိုယွင်းသူတွေ၊ လူသတ်သမားတွေ၊ ရုပ်တုကိုးကွယ်သူတွေ၊ လိမ်ညာပြီး လှည့်စားရတာကို နှစ်သက်သူတွေ ရှိနေတယ်။ ငါယေရှုက အသင်းတော်တွေရဲ့ အကျိုးအတွက် မင်းကို ဒီအကြောင်းတွေ သက်သေခံဖို့ ငါ့ရဲ့ကောင်းကင်တမန်ကို လွှတ်လိုက်တယ်။ ငါဟာ ဒါဝိဒ်ရဲ့အမြစ်၊ ဒါဝိဒ်ရဲ့မျိုးနွယ်၊ ထွန်းတောက်တဲ့ မိုးသောက်ကြယ်ပဲ။ စွမ်းအားတော်နဲ့ သတို့သမီးက လာကြ လို့ အဆက်မပြတ် ဖိတ်ခေါ်နေတယ်။ ကြားတဲ့သူတွေကလည်း လာကြ လို့ တစ်ဆင့်ပြန်ဖိတ်ခေါ်ကြပါ။ ရေငတ်သူတိုင်း လာကြပါ။ ဆန္ဒရှိသူတိုင်း အသက်ရေကို အခမဲ့ ယူကြပါ။ ဒီစာလိပ်မှာပါတဲ့ ပရောဖက်ပြုချက်တွေအကြောင်း ကြားသိသူတိုင်းကို ငါပြောမယ် ဒီစကားတွေထဲ တစ်စုံတစ်ရာ ထပ်ဖြည့်တဲ့သူကို ဘုရားသခင်က ဒီစာလိပ်မှာ ရေးထားတဲ့ ကပ်ဘေးတွေနဲ့ ဒဏ်ခတ်လိမ့်မယ်။ ဒီပရောဖက်ပြုချက် စကားတွေထဲက တစ်စုံတစ်ရာကို ဖယ်ရှားရင် ဘုရားသခင်က ဒီစာလိပ်မှာ ရေးထားတဲ့ သူ့ဝေစုကို ဖယ်ရှားလိမ့်မယ်။ သူက အသက်ပင်ရဲ့အသီးကို စားရမှာ မဟုတ်ဘူး။ သန့်ရှင်းတဲ့မြို့တော်ထဲ ဝင်ရမှာ မဟုတ်ဘူး။ ဒီအကြောင်းတွေကို ပြောတဲ့သူက သေချာတယ်၊ ငါ အမြန်ဆုံး လာမယ် လို့ပြောတယ်။ အာမင်။ သခင်ယေရှု၊ ကြွလာပါ။ သခင်ယေရှုရဲ့ မဟာကရုဏာကို သန့်ရှင်းသူတွေ ခံစားရပါစေ။,66,Re,22,ဗျာဒိတ်,https://www.jw.org/my/စာကြည့်တိုက်/သမ္မာကျမ်းစာ/nwt/ကျမ်း/ဗျာဒိတ်/22/